Vāgbhaṭa Aruṇadatta Hemādri

Aṣṭāṅgahṛdayasaṃhitā Sarvāṅgasundarā Āyurvedarasāyana

Title: Aṣṭāṅgahṛdayasaṃhitā

Title: Sarvāṅgasundarā

Title: Āyurvedarasāyana

Author: Vāgbhaṭa

Author: Aruṇadatta

Author: Hemādri

RespStmt: Researchers at Arya Vaidya Pharmacy Research Foundation, Coimbatore Creation of machine-readable version.

sūtrasthānam

āyuṣkāmīyādhyāyaḥ

1

rāgādirogān satatānuṣaktānaśeṣakāyaprasṛtānaśeṣān||1||

autsukyamohāratidāñjaghāna yo+apūrvavaidyāya namostu tasmai||1||

Sarvāṅgasundarā

rāga ādiryeṣāṃ te rāgādayaḥ| ādiśabdena dveṣalobhādiparigrahaḥ| rujantīti rogāḥ| dehamanasī santāpayantītyarthaḥ| nanu manaḥsthitatvānmana eva te rujantīti vaktuṃ yuktam| maivam| dehamanolakṣaṇayorvastunorādhārādheyabhāvena sthitatvāddvayorapi santāpo yuktaḥ| yathā ādheyenāyogolakena santaptena tadādhārasya kaṭāhādeḥ santāpaḥ| ādhāreṇa ca kaṭāhādinā santaptenādheyasya ghṛtādeḥ santāpaḥ| tadevaṃ rāgādayo dvayaṃ rujantīti nyāyyametat| tathā satatānuṣaktāḥ sarvakālaṃ prasṛtāḥ, sahajā ityarthaḥ| aśeṣakāyaprasṛtā aśeṣaścāsau kāyaścāśeṣakāyaḥ| tatra prasṛtā anugatāḥ| yadvā+aśeṣāśca te kāyāścāśeṣakāyāḥ| sarvāṇi śarīrāṇi gajaturagoragādisambamdhīni tāni prakarṣeṇa sṛtā gatāḥ| tathā aśeṣāḥ na vidyate śeṣo yeṣāṃ te+aśeṣāḥ sarve samūlāḥ| sabījā ityarthaḥ| tathautsukyamohāratidāḥ| autsukyaṃ viṣayotkaṇṭhā gato+abhilāṣaḥ| mohaḥ kāryākāryānabhijñatvam| aratiranavasthitiḥ| sthānāsanādiṣu| autsukyaṃ ca mohaścāratiśca tā dadati ye rāgādayasta evam| tānevaṃvidhān yo bhagavān jaghāna tasmai tathābhūtāyāpūrvavaidyāya namo+astu| taṃ pūjayāmītyarthaḥ| ata evāsāvapūrva āścaryabhūto vaidyaḥ| anyo hi yo vaidyaḥ sa jvarādīnapyacirotthitān rogānetadviśeṣaṇaiuraparāmṛṣṭānna tathā hartuṃ samarthaḥ| kimuta rāgādīnasādhyalakṣaṇalakṣitān| tathā cāsādhyalakṣaṇam|(asminnevādhyāye ślo. 32)"anupakrama eva syāt sthito+atyantaviparyaye| autsukyamohāratikṛd" iti| yadvā na vidyate pūrvo yasmādasāvapūrvaḥ| pūrvebhyaḥ prathama ityarthaḥ| apūrvaścāsau vaidyo+apūrvavaidya ityarthaḥ| evaṃvidhaṃ cābhimatanamaskāraślokaṃ viracayan granthakṛdgranthasya rogopaśāṃtiḥ prayojanamiti pratipādayati| tathā cāha carakamuniḥ (sū. a. 1|52)"dhātusāmyakriyā coktā tantrasyāsya prayojanam" iti| evaṃ ca dhātusāmyena prayojanena prayojanavadidaṃ tantram| tathā tatpāṭhāttadarthāvabodhāttadvidhyanuṣṭhānācca ārogyākhyasyopeyasya tathābhimatasyāyuṣaḥ parasya puruṣārthasya mokṣākhyasya ca paramārthata idameva tantramupāyaḥ| asmāccopāyopeyalakṣaṇasambadhāt sambandhavadidaṃ tantram| tathā hetuliṅgauṣadhyākhyaskandhatrayamasyābhidheyaṃ tenābhidheyenābhidheyavattantram| evaṃ ca granthakṛtātra prayojanasanbandhābhidheyā yuktyaivoktāḥ| indravajropendravajrāviracitatvādupajātivṛttam| yathā, "anantarāpāditalakṣmaśobhau pādau bhavetāṃ vividhairvikalpaiḥ| yāsāmimāvanyayatiprapañcau smṛtāḥ smṛtijñairupajātayastāḥ||" iti| sarvatraiva cātra tantre+anuṣṭubhā samānīpramāṇīvitānādibhedabhinnatayā viracanam| yatpunaravasarāntare vṛttāntaraviracanamiha tatsalakṣaṇaṃ vyañjayiṣyāmaḥ|

Āyurvedarasāyana

śrīgaṇeśāya namaḥ|

pṛṣṭhe kūrmatayā caturbhujatayā dormaṇḍale mandaraṃ ruddhvā kṣīrasamudramoṣadhibhṛtaṃ nirmathya niṣpāditaiḥ| ānītairamṛtairbhiṣaktamatayā yoṣittayā pāyitairdevānāmajarāmaratvamakarottasmai namo viṣṇave||1||

hemādriṇā caturvagacintāmaṇividhāyinā| taduktavratadānādisiddhyāṅgārogyasiddhaye||2||

kriyate+aṣṭāṅgahṛdayasyāyurvedasya sugrahā| ṭīkā carakahārītasuśrutādimatānugā|| 3||

carake haricandrādyaiḥ suśrute jaijjaṭādibhiḥ| ṭīkākārairna nirṇātamiha hemādgiṇoditam|| 4||

deśabhraṃśabhayādvicālya layinaḥ snehaiḥ pratāpaiḥ paraṃ pradrāvya prasṛtān praveśya parito durgodaraṃ drāktataḥ| ūrdhvādhogati nirgamayya madanairdantyādibhirvidviṣo doṣānadraḍhi rāmarājyamagadaṅkāreṇa hemādriṇā|| 5||

hemādrirnāma rāmasya rājñaḥ śrīkaraṇeṣvadhi| nanūbhau bhagavanniṣṭhaṣāṅguṇyakaraṇeṣvadhi|| 6||

sarveṣāṃ dvīpavarṇāṇāṃ meruruttarataḥ sthitaḥ| tadastu sarvottaratā hemādrau dṛśyate yataḥ|| 7||

sevyā hemādriṭīkeyamāyurvedarasāyanam| āyurvedātmanāṃ puṃsāṃ nirdoṣatvam hi nānyathā||8||

aṣṭāṅgahṛdayaṃ mukhyamanukte+aṣṭāṅgasaṅgrahaḥ| tantrāntarāṇi coktāni vaiṣamye vivṛtāni ca||9||

āyurvedaṃ vyācikhyāsuḥ śrīvāgbhaṭācāryaḥ prathamaślokeneṣṭadevatāṃ namaskaroti-rāgādirogāniti| sa cāpūrvavaidyaḥ| apūrvatvaṃ ca adbhutaśaktitvam| tacca jvarādivilakṣaṇānāṃ rogāṇāṃ ghātena| te ca rāgādayaḥ| śuddhasya cetaso rajastamobhyāṃ rañjanaṃ rāgaḥ| tadādayastanmūlāḥ kāmakrodhādayaḥ| jvarādivilakṣaṇatvamevāha-satatānuṣaktān, sarvakālamātmanā sambaddhān| nanu, jvarādayo+api kulodbhavāḥ evamityata āha-aśoṣakāyaprasṛtān, yāvantyātmanaḥ śarīrāṇi tāni sarvāṇyabhivyāpya sthitān| nanu, kulodbhavā api kuṣṭhārśomehādyā anantavyaktibhedenaivamityata āha-aśeṣān, sarvāneva yugapatpratidehaṃ sthitān| nanu, satkāryavādināṃ mate jvarādayo+api sūkṣmarūpeṇaivamityata āha-autsukyamohāratidān, autsukyam avicāryakāryapravṛttiḥ, moho vicārāśaktiḥ, aratiḥ asantoṣaḥ tā dadatyātmanaḥ samarpayantīti tathā| autsukyādīni svakāryaṇyadbhutāni samarpayantaḥ sarve sarvadeheṣu sarvadā ātmānaṃ kleśayantīti jvarādivilakṣaṇā eva rāgādirogāḥ| jaghāneti mokṣaśāstrapraṇayanena vadhopāyaṃ darśitavān| na tu svayaṃ hatavan| tathā hyadhunā kāmādyadarśanaṃ syāt||

athāta āyuṣkāmīyamadhyāyaṃ vyākhyāsyāmaḥ||1||

iti ha smāhurātreyādayo maharṣayaḥ||2||

Sarvāṅgasundarā

atheti| athaśabdo+asminmaṅgalādhikārānantaryeṣu draṣṭavyaḥ| maṅgalādīnāṃ hi śāstrāṇāṃ tadadhyetṛṇāṃ niṣpratibandhā pravṛttirabhipretārthasādhanāya jāyate| athaśabdaścāyaṃ maṅgalārthaḥ| tathā coktam-"oṅkāraścāthaśabdaśca dvāvetau brahmaṇaḥ purā| kaṇṭhaṃ bhitvā viniryātau tenemau maṅgalau smṛtau||"iti| ato+adhikāre| āyuṣkāmīyaṃ śāstramadhikriyate yāvadata ūrdhvaṃ pratanyate ātantraparisamāptestatsarvamāyuṣkāmīyaṃ veditavyam| ata ānantarye ca| namaskārādanantaramāyuṣkāmahitaṃ vyākhyāsyāma iti| kathaṃ punarekasyaiva tantrakārasya vyākhyāsyāma iti bahuvacanaṃ yujyate| brūmaḥ| "asmado dvayośca" ityekatve+api bahuvacanavidhānādabhilaṣantīti| yuktamevātraikasminnapi bahuvacanam| āyuḥ śarīrendriyasatvātmasaṃyogaḥ| tathā ca muniḥ (ca. sū. a. 1|41)-| "śarīrendriyasattvātmasaṃyogo dhāri jīvitam| nityagaṃ cānubaddhaṃ ca paryāyairāyurucyate||" iti| etītyāyuḥ| santataṃ yātītyarthaḥ| evaṃvidhaṃ gatvarasvabhāvamapi hitāhāravihārasevādibhirahitavarjanena ca kathametat sthirībhavedityevaṃ kāmayante ye te āyuṣkāmāḥ| tebhyo hita āyuṣkāmīyaḥ| sa punarāyurvedāgamādiprakaraṇasamudāya āyuṣkāmayamānenetyādikaḥ| āyuṣkāmīya iti isusoḥ sāmarthye iti ṣādeśaḥ| tasmai hitamiti chaḥ| āyuṣkāmīyaśabdo+adhyāyaviśeṣaṇārtho nīlotpaladalavat| bahuṣvadhyāyeṣu satsu katamamadhyāyaṃ vyākhyāsyāma āyuṣkāmīyamiti| adhikṛto+adhyāyanāyetyadhyāyastaṃ vyākhyāsyāmaḥ vividhaprakāreṇa viśeṣeṇa vā kathayiṣyāmaḥ| āyuṣkāmaiḥ pūrvaṃ dṛṣṭatvādasyādhyāyasyāyuṣkāma iti saṃjñā| arthagatimadhikṛtyādhyāya iti nāma| tathā coktam| (ca. sū. a. 30|65)- "adhikṛtyeyamadhyāyanāmasaṃjñā pratiṣṭhitā" iti| tatra padasamudāyo vākyaṃ vākyasamudāyaḥ prakaraṇaṃ, prakaraṇasamudāyo yaḥ, so+adhyāyaḥ, adhyāyasamudāyaḥ sthānaṃ, sthānasamudāyastantramiti| viśabdo nānārthaḥ| āṅabhividhau| uttarākhyaścāyamalaṅkāraḥ| tasya hi lakṣaṇam| (kāvyālaṅkāre a, 7|93)- "uttaravacanaśravaṇādunnayanaṃ yatra pūrvavacanānāṃ kriyate taduttaraṃ syāt" ityādi| tato+anena vākyena śiṣyavacanamīdṛśamunnīyate| saṃsāre+asminnamī prāṇino nānārogānīkābhibhūtāstrātāramalabhamānāścaturvargād bhraśyante| tatko nu bhagavannatropāyaḥ syāditi kṛtapraśno guruḥ pratijajñe, athāta āyuṣkāmīyamadhyāyaṃ vyākhyāsyāma iti| atha śiṣyavacanānantaram| ato hetoryasmādayaṃ śiṣyaḥ śrutakulaśīlādisaṃpanno dhīmedhāguṇabhūṣaṇabhūtaśca| vi vividhaiḥ prakāraiḥ ā śiṣyabodhotpatteḥ| āyuṣkāmīyamadhyāyaṃ vyākhyāsyāmo varṇayiṣyāmaḥ| nanu kīdṛśaṃ tadvividhaprakāramākhyānam| brūmaḥ| padataḥ, tadarthataḥ, prayojanataḥ, codyataḥ, parihārataḥ, sambandhābhidheyataśca| padato yathā, āyuritīdaṃ padam| tadarthato yathā etītyāyuḥ| prayojanato yathā, atraiva dharmārthasukhasādhanam| codyato yathā, nanu kathametatkevalaṃ dharmārthasukhasādhanamiti vaktuṃ pāryate| yato+asyāyuṣaḥ karmaiva kevalaṃ dharmasādhanamiti vaktuṃ no pāryate| yato+asyāyuṣaḥ paripālanārthaṃ viśastāḥ kākagṛdhrabhāsādayo rājayakṣmacikitsite bhojyā ityuktam| abhakṣyāścaite| śrutismṛtyorabhakṣyatvenoktatvāt| evamabhakṣyabhakṣaṇāddhiṃsayā ca pāpayogaḥ| tadyogāccādharmasādhanaṃ na dharmasādhanamiti| parihārato yathā, atraivaṃ parihāro yajñādhikāriśarīranimittaṃ kākādīnāṃ viśasanaṃ bhakṣaṇaṃ vidhīyamānaṃ nādharmāya| itarathā krīḍārthaṃ kriyamāṇamadharmāyaiva| tathā ca kākādayo+api tatsādhanopayogāddharmeṇa tatphalena sambadhyante yajñiyā iva paśavaḥ| tadevamāyuṣo dharmasādhanatvaṃ sthitam| sambandhābhidheyau tūktāveva| nanu santyevānyānyapi maharṣipraṇītānyāyurvedatantrāṇi, kimanena tantreṇa kṛteneti| atra brūmaḥ| aparatantrāṇāṃ sāvadyatvādidamucyate| anyāni hi tantrāṇi sadoṣāṇi| tathā hi| yadetattāvadbhagavatā carakamuninā praṇītaṃ tantraṃ ratnākara iva ganbhīryātiśayayogāddurbodham| tasyāpi sadoṣatāṃ prakaṭayanti vācāṭāḥ| tathā hyādau tatsūtram| athāto dīrghañjīvitīyamadhyāyaṃ vyākhyāsyāma iti| atra dīrghañjīvitīya iti śāstrādāvayuktam| yato (ca. sū. a. 1 ślo. 3) dīrghaṃ jīvitamanvicchannityasyānukaraṇaṃ dīrghañjīvitamiti| so+asminnadhyāye+astīti chaḥ| tasyādhyāyānuvākayorluki sati dīrghañjīvitamiti prāpnoti| tadidamaviditaparamārthaśabdasvarūpāṇāṃ vacanam| tathāhi| adhyāyānuvākayorityādau sūtre vikalpena cāyaṃ lugiṣyata iti jagāda jayādityaḥ| tena lukaḥ pākṣikatvādatra luk na bhavatītyevaṃ yuktamuktamidam| dīrghaśabdena guṇo+abhidhīyate jīvitaśabdenāpi guṇa eva| tasmāddvayorapi guṇatvādādhārādheyabhāvo na yuktaḥ, yato guṇāśrayo nokta iti| tathā ca vaiśeṣikāḥ| nirguṇā guṇā iti| atha kālaśabdaṃ luptasvarūpaṃ nirdiśya dīrghajīvitīyaśabdo nirdiśyate tadā yuktamevaitat| tathā indriyopakramaṇīye+adhyāye chapratyayotpattiḥ kathamevaṃ vidhīyatāṃ yato+asminnadhyāya indriyopakramaṇaśabdo nāstyeva| evamapāmārgataṇḍulīye+apāmārgataṇḍulaśabdasyābhāvācca pratyayotpattirdurlabhā| tathā divyāmbhaso gāṅgasamudrabhedaḥ parīkṣā ca noktā| pratyuta tatra paṭhyate| (ca. sū. a. 27|191)- "jalamekavidhaṃ sarvaṃ patatyaindraṃ nabhastalāt| tatpatatpatitaṃ caiva deśakālāvapekṣate" iti| tathā nālikerodakasya guṇā noktāḥ| tathā, apakvakvathitakṣīrasya svarūpaviśeṣo noktaḥ| tathā kaṣāye kiyadauṣadhaṃ kimavaśeṣaṃ kvathanīyamityādi ca noktam| miśrake sneha evamabhyadhādasau| "trivṛttāṃ triphalāṃ dantīṃ daśamūlaṃ palonmitam| caturguṇaṃ jalaṃ dattvā" ityādi| tadeṣāmauṣadhānāṃ kiyanmānamapi salilenaitāvatā kīdṛśaṃ kimuta kvāthaniryāsāviti| tathā kvathitaśītatoyamapi kiyatā pākena pathyaṃ bhavatīti noktam| mudgo grāhīti ca noktam| tathā ca tatpāṭhaḥ (ca. sū. a. 27|22)-"kaṣāyamadhuro rūkṣaḥ śītaḥ pāke kaṭurlaghuḥ| viśadaḥ śleṣmapittaghno mudgāḥ sūpyottamo mataḥ||" iti| tathā vāstukādīnāṃ laghutvaṃ noktam| tathāca tatpāṭhaḥ (ca. sū. a. 27|85)- "pāṭhāsuṣāsaṭhīśākaṃ vāstukaṃ suniṣaṇṇakam| vidyādgrāhi tridoṣaghnaṃ bhinnavarcastu vāstukam||" iti| tathekṣuvarge, (ca. sū. a. 27|234)- " śaityātmasādānmādhuryātpauṇḍrakādvāṃśiko varaḥ" ityasāvabhyadhāt| pauṇḍrakaśca vāṃśikādvara iti suprasiddhametat| atra mativaibhavādbhaṭṭārakahariścandrau vyākhyāviśeṣamavocatām| yathā pauṇḍrakādvāṃśiko+avara iti| evaṃ caitadupapannameva| tadevamātreyasyāpi tantre yato bahavo doṣā udbhāvyante, tataḥ kā gaṇanā tantrāntarāṇām| tathā vedotpattiriti saṃjñā tantre+asminsadoṣatvānna kṛtā| tathā hi| āyuṣo veda āyurvedaḥ, tasyotpattirāyurvedotpattiriti bhavitavyam| atra kecidāhuḥ| āyuḥśabdalopaṃ kṛtveha nirdeśaḥ kṛtaḥ| evamapi sati lopastāvadamaṅgalaḥ| so+apyāyuṣaḥ sa ca śāstrādau| ityanyāyyaivaiṣā saṃjñā| kiṃca vedotpattirityetadapi tāvadvaktuṃ na yujyate, nityatvādasya vedasya| nityo hyayamāyurvedaḥ| āyuḥsantānādinityatvāt| tathā hyāyuḥsaṃtānaḥ| sarvaprāṇisaṃvedyaśarīrāparaśarīrago manaḥprabandhanityatayā nityaḥ| asya nityatvādāyurvedo+api nityaḥ| nityatvāccāsyotpattimattvaṃ vaktumayuktam| nanvavabodhopadeśābhyāmutpattirasyopalabhyate| yataḥ prāgupadeśānnāsāvupalabhyate| ata upadeśānantaramupadeśadvāreṇopalabhyate| tasmādavabodhopadeśāvasyotpattikāraṇatvena kalpayitvotpattimattvamasyocyata iti kaiścidūce| naitadyuktam| yataḥ sato bodhopadeśau sto nāsataḥ| tathā cācaṣṭe lokaḥ| amunā guruṇā chātrāyopadiṣṭaṃ śāstramidamiti| sata evopadeśāvabodhau staḥ| tasmānnāvabodhopadeśāvasyotpattikāraṇamityato+api hetorvedotpattisaṃjñetyayuktā| iti saṃjñānāṃ sāvadyatvaṃ nirūpya niravadyāyuṣkāmīyasaṃjñā hi tantre kṛtā| yayoccāritamātrayaivā+aśeṣastantrārthaḥ prakāśyate| pratisthānaṃ ca yo+adhyāyaḥ prathamastatsaṃjñayā sthānārthaḥ| anye ca ye+adhyāyāstantre+asmiṃstatsaṃjñābhiryathāsvatantramarthajātaṃ prakāśayanta iti|

idamidānīṃ pṛchyate tantrakāraḥ| yadasmiṃstantre kiṃciducyate sma bhavadbhistatsvabuddhiparikalpitamuta netyāha| - itiśabda evamarthe| yathā iti ha sma, tānāha| haśabdo+anukampāyām| brūdhātoḥ sma upapade bhūtānadyatanaparokṣe 'laṭ sme' iti laṭa āhādeśaḥ| atrerapatyamātreyaḥ| 'itaścāniñaḥ' iti ḍhak| ātreya ādiryeṣāṃ dhanvantariprabhṛtīnāṃ ta evam| mahāntaśca te ṛṣayaśca maharṣayaḥ| mahatvaṃ tajjñānātiśayayogāt| tenāyamartho+anena kāraṇenānukampayā, na tu phalākāṅkṣayā, bhagavanta ātreyādayo maharṣayo+abruvan| nāsmābhiḥ svamatiparikalpitaṃ kiñcidapyatroktam| kevalaṃ dūtasandeśavacananyāyena yugānurūpaḥ kramamātro+anyathā kṛta ityarthaḥ| tathā cāsyaivasaṅgrahe- (sū. a. 1) "na mātrāmātramapyatra kiñcidāgamavarjitam| te+arthāḥ sa granthasandarbhaḥ saṃkṣepāya kramo+anyathā" iti| tadevamāgamaprāmāṇyamasya tantrasyetyuktaṃ bhavati|

Āyurvedarasāyana

āyuṣkāmīyamadhyāyaṃ vyākhyātuṃ pratijānīte atheti| atha sveṣṭadevatānamaskārānantaram| ato hetorvyākhyeyaḥ| yato+ayamāyurvedo vyādhipratīkāravyākhyānam| āyurvairiṇo hi vyādhayaḥ| vyākhyā ca sāmānyaviśeṣābhyāṃ saṃkṣepavistarābhyāṃ ca kṛtā sugrahā bhavati| tatrādau vyādhipratīkārasya sāmānyasaṃkṣepavyākhyārthamayamadhyāyaḥ, āyuṣkāmahitatvācca āyuṣkāmīyaḥ| nanvevaṃ cetsarve+api āyuṣkāmīyāḥ| satyaṃ, kintu prathamo+ayamadhyāyo maṅgalārthā ceyaṃ saṃjñā| maṅgalādīni ca śāstrāṇi prathanta ityasyeyaṃ saṃjñā kṛtā| anyeṣāṃ tu vyākhyeyārthānurūpā dinacaryādisaṃjñāḥ kariṣyati| ā0 ra0- ātmakṛtiṃ pramāṇayati-iti heti| prāmāṇyaṃ cāptavākyatvāt| āptāścātreyādayo maharṣayaḥ| te ca, iti ha evameva, āhuḥ sma uktavantaḥ, yathā vayaṃ vakṣyāmaḥ| tena vayamapyāptāḥ|

āyuḥkāmāyamānena dharmārthasukhasādhanam||2||

āyurvedopadeśeṣu vidheyaḥ paramādaraḥ||2||

Sarvāṅgasundarā

āyurvedayati jñāpayati prakṛtijñānarasāyanadūtāriṣṭādyupadeśādityāyurvedaḥ| tasyopadeśā āyurvedopadeśāḥ| upadiśyanta āyurvedārthā upapattibhirityupadeśā āyurvedatantrāṇi| teṣu paramādaraḥ pāṭhāvabodhānuṣṭhānarūpa utkṛṣṭo yatnaḥ kāryaḥ| āyurvedopadeśeṣviti bahuvacananirdeśādayamartho bodhyate| bahuṣvāyurvedatantreṣu yatnaḥ kāryaḥ| anekāyurvedāvalokanāddhi cikitsāyāṃ vaidyasya na manāgapi sandeho jāyate| kiṃ kurvatā puruṣeṇa-āyuḥ kāmayamānena jīvitamabhilaṣatā| kimbhūtamāyuḥ, dharmārthasukhasādhanam| dhriyate loko+aneneti dharmaḥ| arthyate yācyata ityarthaḥ| sukhaṃ dvividham, tādāttvikamātyantikaṃ ca| tādātvikaṃ kiyatkālāntarāsthāyitvātsukhāvabhāsaṃ, na paramārthataḥ sukham| tathā coktam- (ca. sū. a. 28/37) 'tādātvasukhasaṃjñeṣu bhāveṣvajño+anurajyate'| iti| tadetatsaṃjñāmātreṇa sukhaṃ na tvatyantamiti pradarśayituṃ sukhasaṃjñeṣviti muninoktam| ātyantikaṃ sukhaṃ mokṣākhyaṃ, yatra na duḥkhānāṃ śleṣaḥ| teṣāṃ sādhanamupāyo dharmārthasukhasādhanam|

Āyurvedarasāyana

prekṣāvatpravṛttyarthaṃ prayojanādhikāriṇau darśayati-āyuriti| prayojanaṃ cāyuḥ| tasya ca prayojanatvaṃ dharmārthasukhasādhanatvāt| sukhaṃ kāmo mokṣaśca| ata eva yaḥ āyuḥ kāmayate so+atra adhikārī| tena ca, āyurvedopadeśeṣvasmadvākyeṣu, paramatyartham, ādaro vidheyaḥ pāṭhāvabodhānuṣṭhānairyatitavyam|

Aṣṭāṅgahṛdayasaṃhitā

brahmā smṛtvā+a+ayuṣo vedaṃ prajāpatimajigrahat||3||

so+aśvinau tau sahasrākṣaṃ so+atriputrādikānmunīn||3||

te+agniveśādikāṃste tu pṛthak tantrāṇi tenire||4||

Sarvāṅgasundarā

brahmetyādi| brahmā āyuṣo vedaṃ smṛtvā prajāpatiṃ dakṣamajigrahad avābodhayat| smṛtvetyanenaitadgamayati brahmaṇaḥ smartṛtvamevātra na kartṛtvam| nityatvādāyurvedasya| nityatvaṃ cāsya prāk pratyapādi| graherṇyantasyātra buddhyarthatvāt prajāpatiśabdasya gatibuddhītyādinā karmasaṃjñā| sa prajāpatiraśvināvajigrahat| tau sahasrākṣamindramajigrahatāmiti vacanavipariṇāmena sambandhaḥ| sa śakro+atriputrādikān munīn bodhayāmāsa| atriputra ātreya ādiryeṣāṃ dhanvantarinimikāśyapādīnāṃ ta evam| te cātreyādayo+agniveśādikānajigrahan| te tvagniveśādayaḥ ṣaṭ pṛthak pratyekaṃ tantrāṇi śāstrāṇyagniveśabheḍajātūkarṇaparāśarahārītakṣārapāṇināmābhidheyāni tantrāṇi tenire vistāritavantaścakruḥ| tantryante dhāryanta āyurvedārthā ebhiriti tantrāṇi|

Āyurvedarasāyana

āyurvedasya śabdāntarānabhidheyatvaśaṅkāṃ nirākartuṃ purāvṛttaṃ darśayati-brahmā smṛtveti| brahmā ayurvedaṃ sbhṛtvā prajāpatiṃ dakṣamajigrahat grāhitavān, adhyāpitavānityarthaḥ| āyuṣo vedamityasamāsakaraṇamāyurvedalakṣaṇapratipādanārtham| āyuṣaḥ sambandhī veda āyurveda iti| sambandhaśca pālyapālakalakṣaṇaḥ| uktaṃ hi saṅgrahe (sūṃ aṃ 1)-"āyuṣaḥ pālakaṃ vedamupavedamatharvaṇaḥ" iti| sa prajāpatiraśvināvāyurvedamajigrahat| tāvaśvinau sahasrākṣamajigrahatām| sa indro+atriputrādikān munīnajigrahat| te+atriputrādayo+agniveśādikān munīnajigrahan| te punaragniveśādayaḥ, pṛthak pratyekaṃ, tantrāṇi śāstrāṇi, tenire viracayāñcakruḥ| saṃkṣepārthamāyurvedaṃ śabdāntarairabhidadhurityarthaḥ|

Sarvāṅgasundarā

agniveśādiśāstreṣu satsvapi svaśāstrasyopayogaṃ darśayati-tebhya iti| sārataroccayaḥ kriyate, mayeti śeṣaḥ| sāratarāṇāṃ bahūpayogānāmarthānāmuccayaḥ| uccīyante ekatra kriyante vyastā arthā asminnityuccayaḥ| nanu pūrvaśāstrāṇyapi mahākaṣāyasaṅgrahādiṣu pradeśeṣvevamityata āha-aṣṭāṅgahṛdayam| aṣṭāṅgasyāyurvedasya hṛdayaṃ sarvārthādhiṣṭhānam| saṃjñāceyamasya śāstrasya| vakṣyati hi (u. aṃ. 40/88)-"hṛdayamiva hṛdayametatsarvāyurvedavāṅmayapayodheḥ" iti| sarveṣu pradeśeṣu sārataroccaya ityarthaḥ| nanu pūrvaśāstrāṇyapi kvacilleśena kvacitkārtsnyeneti sarvatra sārataroccayarūpāṇītyata āha-nātisaṃkṣiptavistṛtam, atisaṃkṣepātivistararahitaṃ sarvatra saṃpūrṇam| nanu nyūnapūraṇasya nirmūlatvādaprāmāṇyamityata āha-tebhyaḥ,agniveśādiśāstrebhya evoccayaḥ kriyate| nanvevaṃ cetkimanenetyata āha-ativiprakīrṇebhyaḥ, yatra prakaraṇārthāḥ vicchidya vicchidya sarvatra kīryante tāni viprakīrṇāni, yatra vākyārthāśca tānyativiprakīrṇāni iti| etaduktaṃ bhavati| santi paraṃ pūrvaśāstreṣu sarva evārthāḥ, kintu ativiprakīrṇatvāt durgrahāḥ| iha tu racanāviśeṣeṇa sugrahā ityasyopayogaḥ| uktaṃ ca saṅgrahe (su. a. 1)-"na mātrāmātramapyatra kiñcidāgamavarjitam| te+arthāḥ sa granthabandhaśca saṃkṣepāya kramo+anyathā||" iti|

Aṣṭāṅgahṛdayasaṃhitā

tebhyo+ativiprakīrṇebhyaḥ prāyaḥ sārataroccayaḥ||4||

kriyate+aṣṭāṅgahṛdayaṃ nātisaṃkṣepavistaram||5||

Sarvāṅgasundarā

tebhya iti| tebhyo granthebhyo+ativiprakīrṇebhyo vikṣiptebhya uccāvacoktārthatayaivetaścetaśca gatebhyaḥ| ata eva kaścidevārthaḥ kasmādeva tantrāntarājjñāyate| yathā śalyacikitsā suśrutapraṇītāttantrādevāvagamyate na tathāgniveśādikāt| ūrdhvāṅgacikitsā ca janakapraṇītāttantrādyathāvagamyate na tathā suśrutapraṇītāt| ataḥ prāyo bāhulyena sārataroccayaḥ kriyate| uccīyante saṅgṛhyante vikṣiptāḥ padārthā anenetyuccayaḥ| yathā vā yavādīnāṃ bahukṣetrajātānāmekasmin sthāne uccayo rāśīkṛtya sthāpanaṃ vidhīyate tatheha sāratarāṇāmuccayaḥ| sārataragrahaṇenaitaddyotayati, saṅgraheṇaiva sārāṇāmuccayaḥ kṛtaḥ| anena tathā sāratarāṇāṃ pradeśānāmuccayaḥ kriyata iti| kiṃ nāma aṣṭāṅgahṛdayam| etacca sānvayārthamasya nāma| yathā śarīrasya sarvāvayavebhyaḥ pradhānadeśo hi hṛdayam, tathedamaṣṭāṅgāyurvedasya pradhānabhūtatvād hṛdayamiva hṛdayam| tathā ca tantrānte vakṣyati (u. a. 40|88)- hṛdayamiva hṛdayametadityādi| aṣṭau ca tānyaṅgānyaṣṭāṅgāni, teṣāṃ pratyekaṃ hṛdayaṃ, sāratarasaṅgrahaṇāt| kīdṛśamaṣṭāṅgahṛdayam| nātisaṃkṣepavistaram| saṃkṣepaśca vistaraśca saṃkṣepavistarau, atiśayena saṃkṣepavistarau yatra na, tannātisaṃkṣepavistaram| atiśabdasyātra pratyekaṃ sambandhaḥ| atisaṃkṣepaṃ kiñcittantraṃ yathā siddhasārādi, kiñciccātivistaraṃ yathā saṅgrahādi| idaṃ tu tantraṃ nātisaṃkṣepavistaram| atisaṃkṣepoktaṃ svalpadhiyāṃ nopakṛtaye| teṣāṃ hi yathoktāgamamātraṃ śreyaḥ, na tu vākyārthaparyālocanādadhikaḥ parāmarśaḥ| ativistīrṇaṃ tu pāṭhāvabodhānuṣṭhānaisteṣāṃ duḥśakyaṃ syāt| tasmādalpamadhyottkṛṣṭabuddhiśiṣyahitārthaṃ tantrametaduddiṣṭam|

Aṣṭāṅgahṛdayasaṃhitā

kāyabālagrahordhvāṅgaśalyadaṃṣṭrājarāvṛṣān||5||

aṣṭāvaṅgāni tasyāhuścikitsā yeṣu saṃśritā||6||

Sarvāṅgasundarā

kāyeti| kāyaśca bālaśca grahaścordhvāṅgaṃ ca śalyaṃ ca daṃṣṭrā ca jarā ca vṛṣaścetītaretaradvandvaḥ| nanu sarvasyāścikitsāyāḥ kāyāśritatvāt kāyaśabdo+arthādākṣipta eva| tatkimarthaṃ kāyaśabda upādīyate| brūmaḥ| prakarṣārtham| yathā puruṣāya abhirūpāya kanyā deyetyatrābhirūpagrahaṇādabhirūpatamāyeti pratipādyate, tathehāpi prakṛṣṭo yaḥ kāyaḥ sampūrṇadhātuḥ prakṛṣṭā ca yāvasthā, tathā yuktaḥ| tatsaṅgrahārthaḥ kāyaśabda upāttaḥ| tathā 'ciñ cayane' ityasmāddhātorvyutpāditaḥ kāyaśabdaḥ| cīyate praśastadoṣadhātumalairiti kāyaḥ| tadevaṃ sarvaśarīropatāpakānāmāmapakvāśayasthanodbhavānāṃ jvararaktapittātisārādīnāṃ rogāṇāṃ yatropaśamayogo nigadyate, tatkāyacikitsānāmāṅgam| balasattvasampūrṇadhātutvād yauvanāvasthakāyasya prathamanirdeśaḥ| bāladehe+asampūrṇabaladhātutvādaprakṛṣṭavayovasthāprabhāvāt taccikitsāṅgaṃ pṛthaṅnirdiṣṭam| tathā bālaupayikabheṣajaṃ dhātrīdugdhalakṣaṇaṃ dugdhodbhavavyādhipraśamādinirdeśācca| nanvevaṃ vṛddhasya prakṛṣṭavayovasthāyā abhāvāttaddehe kāyacikitseti kathaṃ vyapadeśaḥ syāt| atra brūmaḥ| bhūtapūrvagatyā vṛddhadehena hi prakṛṣṭavayovasthā pūrvamanubhūtā| ato bhūtapūrvagatyā tatra kāyacikitsopadeśo yuktaḥ| evaṃ grahacikitsā nāma, yatra devādigrahagṛhītānāṃ prāṇināṃ śāntikarma vidhīyate| yatrordhvajatrugatānāṃ rogāṇāṃnetrakarṇaghrāṇādisaṃśritānāmāścotanaśalākādinopaśamo varṇyate tadūrdhvāṅgacikitsānāmāṅgam| atra ca janmanaḥ prabhṛti vicāropadeśādbālacikitsaiva prāgvaktuṃ yuktā| kintu kāyacikitsā prādhānyātprāgupanyastā| tato+anantaraṃ bālacikitsā| bālasya ca grahasambandhād grahacikitsā| tataḥ śarīrasya mūlarakṣārthamūrdhvāṅgacikitsā śālākyaṃ nāma| tataḥ śastrasādhanasāmānyena śalyacikitsā| pīḍākaraṇasamānatvāt daṃṣṭrācikitsā| daṃṣṭrā viṣātmikā| viṣeṇāśu ca maraṇe sambhāvyamāne rasāyanopayogo yukta iti rasāyanacikitsā| athavā viṣasya rasāyanajeyatvādrasāyanakathanaprastāvaḥ| tato+anantaraṃ vājīkaraṇasya bharaṇena prastāvaḥ| tathā cādhīte granthakṛt (u.a.40|1)- "vājīkaraṇamanvicchetsatataṃ viṣayī pumān " iti| rasāyanasya paścādityarthaḥ| yatrālpaduṣṭaretasāṃ tadāpyāyanaprasādopajananarūpā cikitsā kriyate tadvājīkaraṇam| evametāni kāyādīni, tasyāyurvedasya, aṣṭāvaṅgānyāhurvadanti| brahmā+a+atreyādaya iti śeṣaḥ| yeṣu kāyādiṣu cikitsā saṃśritā vyavasthitā| (ca.sū.a.9|5)- " caturṇāṃ bhiṣagādīnāṃ śastānāṃ dhātuvaikṛte| pravṛttirdhātusāmyārthā cikitsetyabhidhīyate|" iti muniproktalakṣaṇaṃ neha tantrakṛdvyadhatta| cikitsāśabdādevāsyārthasya labdhatvāt| tathā ca nirdeṣṭumāha| nindākṣamāvyādhipratīkāravicāraṇāsu sā niṣpadyata iti| kiterdhātorvyādhipratīkāra evāsya vyutpāditatvāt|

Sarvāṅgasundarā

āyurvedāṅgānyāha-kāyeti| tani ca kāyādīni aṣṭāvāhuḥ| tatra kāyaśabdena sarvāvasthaṃ sarvāvayavaṃ ca śarīraṃ gṛhyate, bālādiśabdaistasyaivāvasthāviśeṣā lakṣyante| ūrdhvāṅgaṃ tvavayavaviśeṣaḥ| bālaḥ prathamaṃ vayaḥ, graho grahārtatvam, ūrdhvāṅgaṃ śiraḥ, śalyaṃ vraṇārtatvam, daṃṣṭrā viṣārtavaṃ, śalyadaṃṣṭrāśabdau vraṇaviṣamātropalakṣaṇau| jarā paścimaṃ vayaḥ, vṛṣaḥ strīprasaṅgitvam| eṣāṃ ca kāyādīnāṃ cikitsāśritānāmevāṅgatvamityata āha-cikitsā yeṣu saṃśritā iti| cikitsā vyādhipratīkāraḥ| ata eva kāyacikitsā, bālacikitsetyādayo+aṅgānāṃ saṃjñāḥ| vivakṣitavivekācca cikitsāyā eva hyaṅgatvam| aṅgānyavayavāḥ| tatrāvasthāmātrāśrayāṇāṃ bālādivyatiriktāvasthāviśeṣāśrayāṇāmavayavamātrāśrayāṇāmūrdhvāṅgavyatiriktāvayavaviśeṣāśrayāṇāṃ ca vyādhīnāṃ kāyacikitsite pratīkāraḥ| bālacikitsādiṣu tu tattadviśeṣaikaniṣṭhānām| iti śāstrārthetikartavyatā|

Aṣṭāṅgahṛdayasaṃhitā

vāyuḥ pittaṃ kaphaśceti trayo doṣāḥ samāsataḥ||6||

Sarvāṅgasundarā

vāyuriti| ca samuccaye| kapho doṣamadhye samuccīyate| ityanena prakāreṇa, samāsataḥ saṃkṣepāt, trayo doṣāḥ| nanu prastutatvādiha dhātusaṃjñayā vātādayo nirdeṣṭuṃ nyāyyāḥ, na doṣasaṃjñayā| astyevaitat| kintu rasādidūṣaṇapūrvakameṣāṃ vikārakaraṇe sāmarthyamiti pradarśanārthaṃ doṣasaṃjñayā te nirdiṣṭāḥ , na dhātusaṃjñayā| na hyete dhāturūpā jātu viruddhatvaṃ kurvate dehadhāraṇavardhakatvāt| ete munināpi carakeṇa pūrvaṃ doṣasaṃjñayaiva nirdiṣṭāḥ| tathā ca tadgranthaḥ (sū.a.1/56)- "vāyuḥ pittaṃ kaphaścoktaḥ śārīro doṣasaṅgrahaḥ " iti| 'vātapittakaphā doṣāstraya eva samāsataḥ ' ityevaṃ nirdeśe kartavye yadeṣāṃ pṛthagvibhaktyā nirdeśaḥ kṛtaḥ , sa pradhānatvakhyāpanārthaḥ| bahuvacanādeva tritve labdhe trigrahaṇaṃ niyamārtham| traya eva doṣāḥ , na caturtho+astīti| tantrāntarīyā hi caturthaṃ doṣamīhante| teṣāṃ hyayamabhiprāyaḥ| yathā doṣāṇāṃ sthānalakṣaṇakāryavikāracikitsādyupadeśastathā raktasyāpi| tatra sthānaṃ , sarvadehavyāpitve+api plīhayakṛtī| lakṣaṇaṃ ca, padmendragopahemādītyādi| kāryaṃ, dehasyotpattisthitī| vikāraḥ, visarpaplīhādi| cikitsā, sirāvyadhādikaṃ karmeti| tadetadasāram| vātādayo hyasya dūṣyasya sataḥ kathaṃ doṣatvaṃ kartuṃ pārayanti| yataḥ prādhānyādanvarthanāmatvācca vātādīnāmeva doṣatvaṃ, na rasādīnām| vātādayo hi svātantryātpradhānāḥ| dūṣayantīti doṣā iti teṣāmeva cānugatārthā saṃjñā pravṛttā| rasādyāstu pāratantryādapradhānāḥ| te ca vātādibhirdūṣyanta iti dūṣyāḥ| tasmādraktasya dūṣyatvam, na doṣatvam| yadyevaṃ vātādīnāmanyonyadūṣaṇād dūṣyatvaṃ syāt| pittena hi śleṣmā dūṣyata iti dṛśyate| yathā pāṇḍuroganidāne (ni.a.13) pittapradhānā ityārabhya yāvat śleṣmatvagraktamāṃsāni pradūṣyetyādi| tadatra śleṣmā pittena dūṣyate| tathā śleṣmavadraktasyāpi doṣatvaprasaṅga iti yo manyeta, taṃ prati brūmaḥ| viṣama upanyāsaḥ| vātādayo hi sarvadaiva rasādīn dūṣayanti, na tu rasādayaḥ kadācidapi vātādīn dūṣyanti| vātādīnāṃ tu madhyādyadi kaściddūṣyate, sa teṣāmanyatamena| tathā ca prakṛtilakṣaṇe vātaprakṛteḥ pittaprakṛteḥ, śleṣmaprakṛteśca yathā lakṣaṇaṃ dṛśyate, naivaṃ raktaprakṛteḥ| tathā ca tantrakāreṇa jvarādayo vātādiviśeṣaṇaviśiṣṭā evoktāḥ| yathā vātajvaro+ayaṃ pittajvaro+ayaṃ śleṣmajvaro+ayam, na tu raktajvaro+ayamiti nirdiṣṭaḥ| ye+api raktajā vikārā visarpādayasteṣvapi ghṛtadagdhanyāyena vyapadeśo bodhyaḥ| yathā ghṛtasyāntarhitenāgninā dagdho ghṛtadagdha ityucyate, tadvadraktasthairvātādibhirdoṣairjāto raktajo+ayamityucyate| yatra kvacidraktasya doṣasaṃjñā kuṣṭhacikitsitādau dṛśyate, sā saṃjñāmātreṇaiva, nāsāvanugatārthā| tasya dūṣyatvenaiva pravṛtteḥ| tathā caivaṃ purīṣādīnāmapi saṃjñāmātreṇa vyavahāro dṛśyate| yathā (hṛ.ci.a.18|38)- "na ghṛtaṃ bahudoṣāya deyaṃ yanna virecanam| tena doṣo hyupastabdhaḥ" ityādi| atra purīṣasya doṣatvamuktam| tathodaracikitsite carakasya, jvaracikitsite vā asya, (hṛ.ci.a.1|10)- "doṣeṇa bhasmanevāgnau channe+annaṃ na vipacyate| tasmādādoṣapacanājjvaritānupavāsayet||" iti| atra āmasyāpi doṣatvamuktam| tadevaṃ vātādayastraya eva doṣāḥ, na raktamiti sthitametat samāsataḥ| vistaratastu saṃsargasannipātakṣayasamatābhedabhinnāstāratamyaparikalpanayā ca kalpyamānā ānantyaṃ yānti|

Āyurvedarasāyana

atha pratijñātaṃ vyādhipratīkāraṃ vyācaṣṭe| sa tu tredhā, heturlakṣaṇamauṣadhaṃ ceti| heturdvidhā, antaraṅgo bahiraṅgaśceti| antaraṅgo dvidhā, doṣā dūṣyāśceti| tatra doṣānāha-vāyuriti| te ca trayaḥ, vāyuḥ pittaṃ kaphaśceti| eṣāṃ tritvaṃ ca samāsataḥ saṃkṣepeṇa| vistaratastu prāṇādipācakādyavalambakādyavāntarabhedaprabhedairānantyam| samāsata iti adhyāyaparisamāpteḥ prativākyaṃ sambandhanīyam|

Aṣṭāṅgahṛdayasaṃhitā

vikṛtāvikṛtā dehaṃ ghnanti te vartayanti ca||7||

Sarvāṅgasundarā

vikṛtāḥ svabhāvapracyutāḥ, dehaṃ ghnanti| dehapadamatra jīvitopalakṣaṇārtham| jīvitena vinā kurvantītyarthaḥ| avikṛtāḥ punardehaṃ vartayanti yāpayanti| vikṛtānāṃ doṣāṇāṃ prāgupanyāsaḥ, teṣāṃ prakṛtyavasthāne nityaṃ bhiṣajā yatnavatā bhāvyamiti sūcanārtham| anyathā mahānpratyavāyaḥ syāt|

Āyurvedarasāyana

doṣāvasthādvayamāha-vikṛtāvikṛtā iti| tacca vikṛtatvamavikṛtatvaṃ ceti| tatra vikṛtā dehaṃ ghnanti| avikṛtā dehaṃ vartayanti| kramāditi vakṣyamāṇaṃ padaṃ vākyatrayaśeṣatvena vyākhyānādiha sambandhanīyam|

Aṣṭāṅgahṛdayasaṃhitā

te vyāpino+api hṛnnābhyoradhomadhyordhvasaṃśrayāḥ||7||

Sarvāṅgasundarā

adhaśca madhyaścordhvaṃ cādhomadhyordhvāni, tāni saṃśraya āśrayo yeṣāṃ te+adhomadhyordhvasaṃśrayāḥ| hṛcca nābhiśca hṛnnābhī, tayorhṛnnābhyoḥ| te vātādayo yāpino+api sarvaśarīracarā api hṛnnābhyoradhomadhyordhvasaṃśrayāḥ| viśeṣeṇeti vākyaśeṣaḥ| nanu kimidaṃ vākyaśeṣatvaṃ nāma| ucyate| yasmin khalu pade+anuccāryamāṇe+arthagatiṃ paśyantyācāryāḥ, taccheṣamiti| uccāraṇakāle tena vinā+abhidheyasiddheḥ| vyākhyākāle tu mandabuddhivyutpattaye vyācakṣate| tatra nābheradho vāyoḥ sthānam| hṛnnābhyormadhye pittasya| hṛdayādūrdhvaṃ kaphasya| nanu hṛnnābhyoriti kathaṃ nirdeśo yāvatā prāṇyaṅgatvādekavadbhāve sanapuṃsakamiti napuṃsakatve hṛnnābhi iti prāpnoti| atra brūmaḥ| prāṇyaṅgānāṃ samāhāra eva dvandva ityasya prāyikatvānnaikavadbhāvaḥ| tadabhāvācca tadāśrayaṃ napuṃsakatvaṃ na bhavati| tathā coktam| sarvo+api dvandvo vibhāṣaikavadbhavatīti| dṛśyate cānyatrāpi| tathā ca rudrabhaṭṭaḥ (rudraṭaḥ kāvyālaṅkāre a.7/81)- - "kauṭilyaṃ kacanicaye karacaraṇādharadaleṣu rāgaste" ityādi| tathā, asyaiva granthakṛtaḥ (ni.a.7/19) "śiraḥpṛṣṭhorasāṃ śūlaṃ" iti| tathā, (ni.a.16|6) "jānujaṅghorukaṭyaṃsahastapādāṅgasandhiṣu" iti| tathā, "vāyuḥ sandhyasthimajjasu" ityādi| tasmāddhṛnnābhyoriti prayogo nyāyya eva|

Āyurvedarasāyana

doṣasthānānyāha-te vyāpina iti| tāni ca trīṇi| hṛnnābhyoradho vāyoḥ sthānaṃ, madhye pittasya, ūrdhvaṃ kaphasya| sarvadehavyāpitve+api yo yasminnādhikyena vartate tattasya sthānam| hṛnnābhiśabdābhyāṃ tadubhayāvadhipradeśo lakṣyate| anyathā hṛdo+apyadho vāyurnābherapyūrdhvaṃ kaphastiṣṭhet|

Aṣṭāṅgahṛdayasaṃhitā

vayohorātribhuktānāṃ te+antamadhyādigāḥ kramāt||8||

Sarvāṅgasundarā

vayaśca ahaśca rātriśca bhuktaṃ ca vayohorātribhuktāni teṣāṃ, kramādyathāsaṃkhyaṃ, te vātādayaḥ, antamadhyādigā bhavanti| antaśca madhyaścādiścāntamadhyādayasteṣu gacchantītyantamadhyādigāḥ| anyatrāpi dṛśyata iti ḍaḥ| tenāyamarthaḥ, vayasaḥ manuṣyāyuṣaḥ, antaḥ paścimo bhāgaḥ, vāyoḥ kopakālaḥ| madhyo bhāgaḥ pittasya| ādyo bhāgaḥ kaphasya| evamahno rātreśca yojyam| bhuktamāhāraḥ, tasyānte jaṭharāgnisaṃyogavaśādrasānāṃ jīrṇaprāyāvasthā, vāyoḥ kopakālaḥ| madhyo vidāhāvasthā, pittasya| ādyāvasthā tu yasyāṃ madhurībhāva āhārasya, tatra kaphasya kopakālaḥ| yadyapi cāhārasya jaṭharāgnisaṃyogavaśādbahvyo+api sūkṣmā avasthāḥ sambhāvyante, tathāpyetāsāmeva sutarāmupayogitvādiha nirdeśaḥ| tathā etā eva tisro+avasthāḥ svakarma darśayanti| vakṣyati hi (śā.a.3/57)- - "ādau ṣaḍrasamapyannaṃ madhurībhūtamīrayet| phenībhūtaṃ kaphaṃ, yātaṃ vidāhādamlatāṃ tataḥ| pittamāmāśayātkuryāccyavamānaṃ, cyutaṃ punaḥ| agninā śoṣitaṃ pakvaṃ piṇḍitaṃ kaṭu mārutam" iti|

Āyurvedarasāyana

doṣakālānāha-vaya iti| tatra vayaḥ śarīrapariṇāmaḥ, tasyāntaḥ vṛddhatvāvasthā vāyoḥ kālaḥ| madhyaḥ yauvanāvasthā pittasya| ādirbālyāvasthā kaphasya| ahno+antaḥ aparāhṇaḥ vāyoḥ| madhyo madhyāhnaḥ pittasya| ādiḥ pūrvāhṇaḥ kaphasya| rātreranto+apararātro vāyoḥ| madhyo madhyarātraḥ pittasya| ādiḥ pūrvarātraḥ kaphasya| bhuktaṃ nigīrṇamannam, tasyāntaḥ pakvāvasthā vāyoḥ| madhyo vidagdhāvasthā pittasya| ādirāmāvasthā kaphasya| vyāpino+apītyanuvartate|kālaviśeṣastu sthānaviśeṣavat|

Āyurvedarasāyana

agnyavasthāviśeṣākhyaṃ doṣakāryamāha-tairiti| tatra vātenāgnirviṣamo bhavet| tīkṣṇaḥ pittena| mandaḥ kaphena| kramādityanuvartate| samaistribhiḥ samaḥ| pāriśeṣyādviṣamādayastrayo viṣamairdoṣaiḥ| vaiṣamyaṃ ca vṛddhireva, kṣīṇānāmīddakkāryādarśanāt| aniyatapāko viṣamaḥ, āśupākastīkṣṇaḥ, cirapāko mandaḥ| śeṣaḥ samaḥ| uktaṃ hi saṅgrahe (sū. a. 11)-"yāmaiścaturbhirdvābhyāṃ ca bhojyabhaiṣajyayoḥ same| pāko+agnau yuktayordrāktu tīkṣṇe mande punaścirāt" iti| yuktayorucitayoḥ| saṃsargasannipātajāstvavasthā nidarśanatantrayuktyā jvaravadavagantavyāḥ| yathā vātakaphaje jvare śītaṃ, vātapittaje dāhaḥ, vāyoryogavāhitvāt| pittakaphaje sannipātaje ca paryāyeṇa dāhaśīte| mitho viruddhatvena yugapadasambhavānna cobhayorabhāvaḥ, viruddhakāryāṇāmapyārambhakatvadarśanāt| uktaṃ ca saṅgrahe (sū. a. 21)-"ārambhakaṃ virodhe+api mitho yadvadguṇatrayam| viśvasya dṛṣṭaṃ yugapavdyādherdoṣatrayaṃ tathā||" iti| tadvadihāpi vātapittābhyāṃ tīkṣṇatvaṃ, vātakaphābhyāṃ mandatvaṃ, pittakaphābhyāṃ sannipātācca paryāyeṇa tīkṣṇatvamandatve| na caivaṃ catuṣṭvahāniḥ, avyavasthitatīkṣṇamandatvasya vaiṣamye antarbhāvāt|

Aṣṭāṅgahṛdayasaṃhitā

tairbhavedviṣamastīkṣṇo mandaścāgniḥ samaiḥ samaḥ||8||

Sarvāṅgasundarā

taiśca vātādibhiḥ puṃso yathākrameṇāgnirviṣamastīkṣṇo mandaśca bhavet| vātādayaśca samuditā eva śarīrajanane samarthāḥ, ityavaśyaṃ sarvaireva bhavitavyam| iha tu ya ekasya vyapadeśastatrotkarṣo draṣṭavyaḥ| vātotkarṣeṇa viṣamaḥ, pittotkarṣeṇa tīkṣṇaḥ, kaphotkarṣeṇa manda iti| samairhānyutkarṣavarjitaiḥ samaḥ| lakṣaṇameṣāmaṅgavibhāge śārīre vakṣyati (śā. a. 3/74)- yaḥ pacetsamyagevānnamityārabhya yāvaccirātpacediti| yatra tu dvayordoṣayorutkarṣatvaṃ, tatra sadvaidyena svadhiyā kalpyam| yathā, vātapittayorutkarṣe vāyoryogavāhitvāttīkṣṇaḥ| evaṃ vātakaphayorutkarṣe mandaḥ| kaphapittayostūtkarṣe āhāraviśeṣavaśātkadācittīkṣṇaḥ kadācinmanda iti|

Aṣṭāṅgahṛdayasaṃhitā

koṣṭhaḥ krūro mṛdurmadhyo madhyaḥ syāttaiḥ samairapi||9||

Sarvāṅgasundarā

koṣṭāvasthāviśeṣākhyaṃ doṣakāryamāha-koṣṭha iti| tatra vātena krūraḥ koṣṭhaḥ syāt, pittena mṛduḥ, kaphena madhyaḥ, tribhiḥ samairapi madhyaḥ| atrāpi pāriśeṣyaṃ pūrvavavdyākhyeyam| madhyamena śodhanena hīnayogī krūraḥ, atiyogī mṛduḥ samyagyogī madhyaḥ| saṃsargasannipātajāstvavasthāḥ pūrvavat| yogavāhitvaṃ tvatra kaphasya| yadāha khāraṇādiḥ- "vātolbaṇā syādgrahaṇī krūrakoṣṭasya dehinaḥ| pittalā mṛdukoṣṭhasya yogavāhī tayoḥ kaphaḥ||" iti| tena vātakaphābhyāṃ krūraḥ, vātapittābhyāṃ kaphapittābhyāṃ sannipātācca mṛduḥ| nanu "bahuvātaśleṣmabhyāṃ krūraḥ" iti suśrutena (ci.a,33) bahukaphasya krūratvamuktam, iha tu madhyatvam, iti virodhaḥ|maivam, suśrutavākyasya saṃsargaparatvāt|

Sarvāṅgasundarā

tairvātādibhiḥ, yathākramaṃ krūramṛdumadhyalakṣaṇaḥ koṣṭho bhavati| vātotkarṣeṇa krūraḥ| pittotkarṣeṇa mṛduḥ| kaphotkarṣeṇa madhyaḥ| samaiḥ punaretairhānyutkarṣavarjitairmadhya eva koṣṭhaḥ| krūrādīnāṃ tu lakṣaṇaṃ vamanavirecanavidhau (sū.a.18/34) vakṣyati| nanu samairvātādibhiḥ kathaṃ madhyakoṣṭhatā syāditi| brūmaḥ| samānāṃ vātādīnāṃ madhye dvayorvātapittayoḥ svaṃ svaṃ krūrakoṣṭhatvamṛdukoṣṭhatvalakṣaṇākhyaṃ ca viruddhaṃ karma yugapatkartuṃ na ghaṭate| tṛtīyastu sama eva kaphaḥ| so+anayormadhye madhyamāṃ vṛttimāśritya sthito naikenāpi saha virudhyate| ata eva tatkāryaṃ madhyakoṣṭhatālakṣaṇaṃ te vātapitte niṣeddhuṃ naiva ghaṭete| evaṃ ca tenāvaśyamātmīyaṃ madhyakoṣṭhatālakṣaṇaṃ karma kartavyam, yato vātakarmaṇaḥ krūrakoṣṭhatālakṣaṇasya pittakarmaṇo mṛdukoṣṭhatālakṣaṇasya ca viruddhatvāt| ato madhyakoṣṭhataiva samairvātādibhirnyāyyā| ityāṃstu viśeṣaḥ| pūrvo yo madhyakoṣṭhaḥ so+avaśyaṃ pramāṇādhikena kaphena janyate| madhyaḥ syāttaiḥ samairapīti samagrahaṇaliṅgāt| itarastu madhyakoṣṭhaḥ samadoṣamadhyasthitena samenaiva svapramāṇasthitena śleṣmaṇā bhavatītyanayā rītyā hetubhedādanyatvam| tathā madhyakoṣṭhayorlakṣaṇabhedo+api dṛśyate| yathā (ca.si.a.1/8)- "śleṣmādhikaśchardayate hyaduḥkhaṃ viricyate mandakaphastu samyak" iti| tadayamatrārthaḥ| śleṣmādhike madhyakoṣṭhe na samyag virecitvaṃ, samakaphe tu madhyakoṣṭhe suvirecitvamiti|

Aṣṭāṅgahṛdayasaṃhitā

śukrārtavasthairjanmādau viṣeṇeva viṣakrimeḥ||9||

taiśca tisraḥ prakṛtayo hīnamadhyottamāḥ pṛthak||10||

samadhātuḥ samastāsu śreṣṭhā nindyā dvidoṣajāḥ||10||

Sarvāṅgasundarā

taiśca vātādibhistisraḥ prakṛtayaḥ pṛthagbhaveyurhīnamadhyottamāḥ| prakṛtiḥ śarīrasvarūpam| śukrārtavasthairiti, śukraṃ piturdvitribindukāvasthaṃ retaḥ| ṛtau bhavamārtavam, māturdvitribindukāvasthaṃ śoṇitam| śukraṃ cārtavaṃ ca śukrārtave, tatra tiṣṭhantīti śukrārtavasthāḥ, taistathāvidhairjanmādau garbhādhānakāle janmaprārambhe garbhādāvityarthaḥ| nanu ca yadā vātādayo+adhikāḥ śukrārtave tiṣṭhanti, tadā kutaḥ śarīrasya niṣpattirbhavatīti| yataśca yo doṣāṇāmadhiko bhāvaḥ saiva vikṛtiḥ| tatkathaṃ doṣā ādhikyaṃ prāptāḥ prakṛteḥ kāraṇatāmutsahante, vikṛtatvāt| na hi vikṛtiḥ kadācitprakṛteḥ kāraṇamiti vaktuṃ yujyate| kāraṇasadṛśena ca kāryeṇa bhavitavyamityāśaṃkya saparihāraṃ dṛṣṭāntamāha| viṣeṇeva viṣakrimeriti| yathā viṣeṇa jīvitanāśahetunāsya viṣakrimerjanma prakṛteḥ sambhavo dṛśyate| tathā etairdūṣaṇasvabhāvairapi pramāṇādhikairdoṣaiḥ śukrārtavasthaireva janmādau śarīrasya niṣpattirbhavatīti| vātotkarṣeṇa hīnā| pittotkarṣeṇa madhyamā| kaphotkarṣeṇottamā| sarvāsu prakṛtiṣu madhye yā samadhātuḥ prakṛtiḥ, sā samā śreṣṭhottamā caturthī| samā dhātavo yasyāḥ| dhātuśabdo+atra doṣaparyāyaḥ, "dhāraṇāddhātavaḥ" iti (saṃ.sū.a.20) vacanāt| yā vātapittajā vātaśleṣmajā pittaśleṣmajā iti miśradoṣajāstisraḥ prakṛtayastā nindyā garhaṇīyāḥ, anārogyāspadatvāt|

Āyurvedarasāyana

dehajanmākhyaṃ doṣakāryamāha-śukrārtavasthairiti| tacca janma śukrārtavasthairdoṣairbhavet| śukreṇa yuktamārtavaṃ śukrārtavaṃ, tatra tiṣṭhantīti tatsthāḥ| śukraṃ puṃretaḥ, strīretaso janmāhetutvāt| (uktaṃ hi saṅgrahe (śā. a. 1)-"yoṣito+api sravantyeva śukraṃ puṃsaḥ samāgame| garbhasya tu na tatkiñcitkarotīti na cintyate||" iti| ārtavaṃ strīrajaḥ|kadā, ādau jīvasaṅkramaṇasamaye| uttarakālajaistu doṣairavikṛtaiḥ sthitiḥ, vikṛtairnāśaḥ| taduktaṃ "vikṛtā dehaṃ ghnanti te vartayanti ca" iti| ye tvādau śukrārtavasthāḥ,tairvikṛtairapi janma bhavati| kintvavikṛtairavikṛtaśarīratvaṃ, vikṛtairvikṛtaśarīratvamiti viśeṣaḥ| vakṣyati hi (śā. a. 1/6)-"viyonivikṛtākārā jāyante vikṛtairmalaiḥ" iti| nanu vikṛtairnāśahetubhiḥ kathaṃ janmetyata āha-viṣeṇeva viṣakrimeriti| viṣātmakasya krimernāśahetunāpi viṣeṇa janma yathā, tathā doṣātmakasya śarīrasya nāśahetubhirapi doṣairityavirodhaḥ| prakṛtiviśeṣākhyaṃ doṣakāryamāha-taiśceti| tairjanmahetubhirdoṣaiḥ, prakṛtayaśca syuḥ| tāśca sapta| tatra pṛthagbhūtairdoṣaistisraḥ| vātena hīnā, pittena madhyā, kaphenottamā| samadhātuścaturthī| sā samastāsu śreṣṭhā guṇaiḥ pūrṇā sattvaguṇapradhānā uttamāyā apyuttamā| dhātavo doṣāḥ| dvidoṣajāstisraḥ, samastāsu nindyāḥ, hīnāyā api hīnāḥ| tatrāpi pittakaphajā hīnā, tato vātakaphajā, tato+api vātapittajetyūhyam| yadyapi vātakaphayoḥ parasparayogavāhitvaṃ, tathāpi vātakāryaṃ bhavatīti vacanāt| taduktam (hṛ.śā.a.3/84)- "balitvādāśukāritvādvibhutvādanyakopanāt| svātatryādbahurogatvāddoṣāṇāṃ prabalo+anilaḥ||" iti| tā dvidoṣajā nindyāḥ, viruddhopakramatvādupadeśācca| upadeśastvatideśasya bādhako bhavati| nanu, vāyoryogavāhitvāt vātapittajavātaśleṣmajaprakṛtyormadhyottamatve prāpte kathaṃ nindyatvam| ucyate| yogavāhitve+api prakṛtau svakāryakāritvamupadeśabalādbhavati| tathā ca suśrutaḥ (śā.a. 4)- "saptaprakṛtayo bhavanti doṣaiḥ pṛthag dviśaḥsamastaiśca|" tathā, "dvayorvā tisṛṇāṃ vāpi prakṛtīnāṃ svalakṣaṇaiḥ| jñātvā saṃsargajā vaidyaḥ prakṛtīriti nirdiśet" iti| tathā ca vakṣyatyagre (hṛ.śā.a. 3/104)- "prakṛtīrdvayasarvotthā dvandvasarvaguṇodaye| śaucāstikyādibhiścaivaṃ guṇairguṇamayīrvadet" atra pāriśeṣyāt ekaikasyādhikatvenārambhakatvaṃ, trayāṇāṃ sāmyena, taccādhikatvenopakramāt| tathā ca suśrutaḥ (śā.a. 4)-"śukraśoṇitasaṃyoge yo bhaveddoṣa utkaṭaḥ| prakṛtirjāyate tena tasyā me lakṣaṇaṃ śṛṇū"| tathā ca vakṣyati (hṛ.śā.a. 3/83)-"śukrāsṛggarbhiṇībhojyaceṣṭāgarbhāśayartuṣu| yaḥ syāddoṣo+adhikastena prakṛtiḥ saptadhoditā" iti| yadvā, samairvā jāyate tribhiḥ samadhāturiti| tato vātapittaje tūhye| tatra śreṣṭhā guṇaiḥ pūrṇā| uttamādayastu kramāt nyūnāḥ, doṣavaiṣamyātpāriśeṣyācca|

Aṣṭāṅgahṛdayasaṃhitā

tatra rūkṣo laghuḥ śītaḥ kharaḥ sūkṣmaścalo+anilaḥ||11||

pittaṃ sasnehatīkṣṇoṣṇaṃ laghu visraṃ saraṃ dravam||11||

snigdhaḥ śīto gururmandaḥ ślakṣṇo mṛtsnaḥ sthiraḥ kaphaḥ||12||

Sarvāṅgasundarā

tatreti nirdhāraṇe| tatra teṣu doṣeṣu madhye, anilo vāyuḥ, rūkṣo, laghuḥ, śītaḥ, kharo+amṛduḥ, sūkṣmaḥ srotaḥpracāritvāt, calo gamanaśīlo naikatra tiṣṭhatīti| nanvanuṣṇāśīto vāyuḥ kāṇādaiḥ paṭhitaḥ| ihāpi yogavāhyanujñānādanuṣṇāśīta eveṣyata iti| tathā coktam (ca.ci.a.3/38)- "yogavāhī paraṃ vāyuḥ saṃyogādubhayārthakṛt| dāhakṛttejasā yuktaḥ śītakṛtsomasaṃśrayā" iti| tathā (hṛ.ni.a.2/48)- "pavane yogavāhitvācchītaṃ śleṣmayute bhavet| dāhaḥ pittayute" iti| ucyate| satyametadanuṣṇāśīta eva vāyuḥ| tasya yogavāhitve+api tāvanmātrāddāhodayācchaityaṃ svābhāvikaṃ na vinaśyati| śītaguṇavyāvarṇane cedaṃ prayojanamuṣṇenāyamupaśāmyatīti pratipattyartham| sa0-sasnehamīṣatsnigdham| saśabda īṣadarthe| yathā (ca.sū.a.27/237)- "satiktā yā saśarkarā"| evamīṣatsneho yasya tatsasneham| tīkṣṇaṃ śīghrakāri mandaviparītaṃ sūcīva bhinatti| uṣṇam| laghu| visraṃ durgandhi matsyāmagandhi| saraṃ vyāptiśīlaṃ saraṇaśīlamūrdhvādhaḥ pravartate na sthiramāste, śakṛdvisraṃsi vā| dravaṃ ca| sa0-snigdhaguṇayogātsnigdhaḥ| śīto+anuṣṇaḥ| gururlaghurna bhavati| mandaścirakārī, tīkṣṇaviparītaḥ| ślakṣṇo+aparuṣaḥ| mṛtsno mṛdyamāno+aṅguligrāhī picchilaguṇayuktaḥ cakacakāyamānaḥ| sthiro+avyāptiśīlaḥ| evaṃ tadguṇayogāt guṇaguṇinorabhedopacārādvātādayo guṇato nirdiṣṭāḥ|

Āyurvedarasāyana

vāyorguṇānāha-tatra rūkṣa iti| te ca rūkṣādayaḥ ṣaṭ| ā0 ra0- pittaguṇānāha-pittamiti| te ca sasnehādayaḥ sapta| sasnehamīṣatsnigdham| saśabda īṣadarthe| visraṃ durgandhi| ā0 ra0-kaphaguṇānāha- snigdha iti| te ca snigdhādayaḥ sapta| mṛtsnaḥ picchilaḥ|

Aṣṭāṅgahṛdayasaṃhitā

saṃsargaḥ sannipātaśca taddvitrikṣayakopataḥ||12||

Sarvāṅgasundarā

etaduktaṃ bhavati| dvayoḥ svapramāṇādhikayoḥ kṣīṇayorvā saṃyogaḥ saṃsargaḥ| trayāṇāṃ doṣāṇāṃ vṛddhānāṃ kṣīṇānāṃ vā saṃyogaḥ sannipātaḥ|

Āyurvedarasāyana

avasthāviśiṣṭasaṃyoganimittaṃ doṣasaṃjñādvayamāha-saṃsarga iti| tacca doṣasaṃjñādvayaṃ saṃsargaḥ sannipātaśceti| tatra dvayordoṣayoḥ kṣīṇayoḥ kupitayorvā yaḥ saṃyogaḥ, sa saṃsargaḥ| trayāṇāṃ sannipātaḥ| iti dvitvatritvayoḥ saṃsargasannipātābhyāṃ yathāsaṃkhyaṃ sambandhaḥ, na tu kṣayakopābhyām| yato doṣabhedīye saṃsargasyāpi vṛddhibhedān sannipātasyāpi kṣayabhedān vakṣyati| iti doṣavyākhyā|

Aṣṭāṅgahṛdayasaṃhitā

rasāsṛṅmāṃsamedo+asthimajjaśukrāṇi dhātavaḥ||13||

sapta dūṣyāḥ-------------------------------||13||

Sarvāṅgasundarā

rasādayaḥ sapta dhātusaṃjñāḥ śarīradhāraṇāddhātavaḥ| te ca dūṣyāḥ, vātādibhirdūṣyanta iti dūṣyāḥ| yasmādvātādīnāṃ dūṣaṇasvabhāvatvādyā doṣasaṃjñā, sānvarthasaṃjñā| dūṣayantīti doṣāḥ| ato+avaśyaṃ te dūṣyamapekṣante| karma vinā kartuḥ kriyāyā asambhavāt| kartāraṃ vinā karmaṇo na karmatvam| evaṃ doṣairvinā rasādīnāṃ dūṣyanāma na ghaṭate| tairvinā+api vātādīnāṃ doṣanāma| tasmātparasparāpekṣatvādanayordūṣyadoṣayordūṣyatvena doṣatvena ca saṃjñālābhaḥ|

Āyurvedarasāyana

dūṣyāparanāmadheyān dhātūn malāṃścāha-rasāsṛgiti| rasādayo ye sapta dhātavaḥ, te dūṣyāḥ|

Aṣṭāṅgahṛdayasaṃhitā

--------------malā mūtraśakṛtsvedādayo+api ca||13||

Sarvāṅgasundarā

mūtraśakṛdādayo malā ucyante| apicetiśabdād dūṣyāśceti| na kevalaṃ rasādaya eva dūṣyāḥ, yāvanmalāste+api vātādibhirdūṣyanta iti dūṣyāḥ| evaṃ ca rasādīnāṃ dūṣyasaṃjñā dhātusaṃjñā ca| tathā viṇmūtrādīnāṃ malasaṃjñā dūṣyasaṃjñā ca| iti doṣadhātumalanirdeśena deho vyākhyātaḥ| tathā cottaragranthe (sū.a.11/1)- "doṣadhātumalā mūlaṃ sadā dehasya" iti| tasya ca dehasya yathā santataṃ kenacidupāyena paripālanaṃ niṣpadyate, tamupāyaṃ darśayitumāha-

Āyurvedarasāyana

mūtrādayo ye sapta malāste+api ca dūṣyāḥ| mūtraśakṛtī annamalau, svedo medomalaḥ, ādiśabdāt māṃsāsthimajjaśukramalāḥ| vakṣyati hi (śā.a. 3/63)- "kaphaḥ pittaṃ malāḥ kheṣu prasvedo nakharoma ca| sneho+akṣitvagviśāmojo dhātūnāṃ kramaśo malāḥ||" iti| kaphapittayordoṣatvānna dūṣyatvam| saṅgrahe tu (sū.a. 1)-"rasādistheṣu doṣeṣu vyādhayaḥ sambhavanti ye| tajjā ityupacāreṇa tānāhurghṛtadāhavat||" iti| iti dūṣyavyākhyā| ityantaraṅgo hetuḥ|

Sarvāṅgasundarā

atha bahiraṅgaṃ vyācaṣṭe-doṣadūṣyavikṛtyutpādanadvāreṇa yo vyādhīnāṃ kāraṇaṃ, sa bahiraṅgaḥ| sa ca dvedhā, vṛddhihetuḥ kṣayahetuśca| tatra vṛddhihetumāha-vṛddhiriti| sarveṣāṃ doṣadūṣyāṇāṃ samānaistulyadharmakairdravyairvṛddhirbhavet| yathā rūkṣādiguṇasya vāyoḥ, tatsamānaguṇaṃ śyāmāmākādi varddhanam| sasnehādiguṇasya pittasya tailādi| snigdhādiguṇasya kaphasya kṣīrādi| dūṣyeśu svedaraktayoḥ pittavat vṛddhihetuḥ| śeṣāṇāṃ śleṣmavat| vakṣyati hi (sū.a. 11/26)-"tatrāsthani sthito vāyuḥ pittaṃ tu svedaraktayoḥ| śelṣmā śeṣeṣu tenaiṣāmāśrayāśrayiṇāṃ mithaḥ|| yadekasya tadanyasya varddhanakṣapaṇauṣadham| asthimārutayornaivam|" iti| kṣayahetumāha- viparītairiti| sarveṣāṃ doṣadūṣyāṇāṃ viparītairviruddhadharmakairdravyairvṛddherviparyayaḥ kṣayo bhavet|yathā- vāyorgodhūmadi kṣapaṇam| pittasya yavādi| kaphasya kulatthādi| dūṣyeṣu pūrvavat|

Aṣṭāṅgahṛdayasaṃhitā

vṛddhiḥ samānaiḥ sarveṣāṃ viparītairviparyayaḥ||14||

Sarvāṅgasundarā

sarveṣāṃ doṣadhātumalādīnāṃ śarīrāśritānāṃ, samānaistulyasadbhāvaiḥ, vṛddhiḥ svapramāṇādhikyam| viparītairviśiṣṭatayā vyavasthitaiḥ, viparyayaḥ kṣayaḥ| ayanaṃ ayaḥ gatiḥ, viparītā gatirviparyayo+apacayaḥ| sāmānyaviśeṣairdravyaguṇakarmabhedena triprakāro+adhigacchati| tathā cāhuḥ- "sarveṣāṃ sarvadā vṛddhistulyadravyaguṇakriyaiḥ| bhāvairbhavati bhāvānāṃ viparītairviparyayaḥ"| dravyato yathoktam (saṃ.sū.a.19)- "raktamāpyāyyate raktena, māṃsaṃ māṃsena, medo medasā, asthi taruṇāsthnā, majjā majnā, śukraṃ śukreṇa, tathā garbhaścāmagarbheṇa"| tatra raktena raktamityubhayamapyaudakam| māṃsena māṃsamiti pārthivam| tathā, salilātmakaṃ payastadātmakameva śleṣmāṇamabhivardhayati| tadvatkṣīrajātaṃ ghṛtaṃ śukram| tathā jīvantīkākolyādayaḥ somātmāno dravyaviśeṣāḥ saumyadhātvekakāraṇāni snehabalapuṃstvaujāṃsi| marīcapañcakolabhallātakādayo buddhimedhāgnyādīn saṃvardhayanti| guṇataḥ- cocamocakharjūrāṇi pārthivāni dravyato nirdiṣṭānyapi śleṣmāṇamudakātmakamabhivardhayanti, snigdhaguruśītādiguṇasāmānyāt| karmāpi trividhaṃ kāyavāṅmanovyāpārātmakam| tatra kāyikāni- dhāvanalaṅghanaplavanādīni calatvasāmānyādvāyorvṛddhaye| vācikāni--bhāṣyādhyayanageyādīni, mānasāni-manovyāpārāścintākāmaśokabhayāni, tānyapi manasaḥ kṣobhaṇahetutvādvāyorvṛddhikarāṇi| tathā santāpakṛttvasāmānyātkrodherṣyādi pittasya| svapnālasyaśayyāsukhādīni sthairyasāmānyātkaphasyeti| viparyayastu kṣayāya| yathāha| dravyataḥ (saṃ.sū.a.14, ca.sū.a.25)- "gavedhukānnaṃ karśanīyānām"| tatra vātātmikayā gavedhukayā pārthivānāṃ māṃsādīnāṃ kraśimā kriyate| tathā taijasena kṣāreṇa śleṣmaṇaḥ| guṇato yathā- āranālamaudakaṃ śleṣmāṇaṃ tadviparītairlaghurūkṣoṣṇatīkṣṇaviśadaguṇaiḥ kṣapayati| karmataḥ- nidrālasyasaumanasyāni saparispandaṃ vātamaparispandasvabhāvatayā+apacinvanti| tathā parispandarūpāścintāvyavāyavyāyāmā mandaparispandavaiparītyātkaphamiti|

Aṣṭāṅgahṛdayasaṃhitā

varṇitameva vṛddhiḥ samānaiḥ, kṣayo viparītairiti||14||

rasāḥ svādvamlalavaṇatiktoṣaṇakaṣāyakāḥ||14||

ṣaḍ dravyamāśritāste ca yathāpūrvaṃbalāvahāḥ||15||

Sarvāṅgasundarā

svādvādayaḥ ṣaḍrasāḥ, rasanendriyagrāhyatvādrasāḥ| te ca rasā dravyaṃ pañcabhūtātmakamāśritāḥ, yathāpūrvaṃ ca balāvahāḥ| yo yaḥ pūrvo yathāpūrvaṃ, balāvahā balaprāpakāḥ| balamāvahanti prāpayantīti yāvat| tasmātsarvebhyo rasebhyo madhuro rasaḥ prakarṣeṇa dehināṃ balakaraḥ| kaṣāyastu sarvebhyo jaghanyabalāvahaḥ| tatra svādurmadhuro ghṛtaguḍādiḥ| amlo+amlikāmātuluṅgādiḥ| lavaṇaḥ saindhavādiḥ| tikto bhūnimbādiḥ| ūṣaṇaḥ kaṭuko marīcādiḥ| kaṣāyo harītakyādiḥ| svādurmadhuraparyāyaḥ| ūṣaṇaḥ kaṭukaparyāyaḥ| yathā tryūṣaṇaṃ trikaṭukamucyate| kaṣāya eva kaṣāyakaḥ, yathā kaṭureva kaṭukaḥ| ṣaḍiti ṣaḍeva, na nyūnā adhikā vā| yadyapi te rasā guṇāḥ svādvādibhedatastathā saṃsargatastathā+anurasatastāratamyaparikalpanāvaśato+api bhidyamānarūpā api ṣaṭtvaṃ nātivartante|

Āyurvedarasāyana

atha sādharmyavaidharmyajñānārthaṃ dravyadharmānāha-te ca rasaprabhāvavīryavipākaguṇabhedātpañca| tatra rasanāgrāhyo rasaḥ| śeṣo guṇaḥ| kāyāgnipākajo viśiṣṭo raso vipākaḥ| tathaivotpanno guṇo vīryam| dravyasyātmā prabhāvaḥ| tatra rasabhedānāha-rasā iti| te ca svādvādayaḥ ṣaṭ| svādurmadhuraḥ, ūṣaṇaḥ kaṭukaḥ| te ca dravyamāśritāḥ, dravyadharmā ityarthaḥ| kṣārasya dravyaviśeṣavācitvādrasaviśeṣavācitve+api lavaṇaviśeṣavācitvānna saptamarasatvam| balāvahākhyaṃ rasakarmāha-te ceti| te ca rasā yathāpūrvaṃ balāvahāḥ| yo yasmātpūrvaḥ sa tasmādadhikaṃ balamāvahati| yo yasmātpūrvaḥ sa tasmādadhikaṃ balamāvahati| kaṣāyo balyastata ūṣaṇastatastikta ityādi|

Aṣṭāṅgahṛdayasaṃhitā

tatrādyā mārutaṃ ghnanti trayastiktādayaḥ kapham||15||

kaṣāyatiktamadhurāḥ pittamanye tu kurvate||16||

Sarvāṅgasundarā

tatra teṣu raseṣu madhye, ādyāstrayaḥ svādvamlalavaṇāḥ, mārutaṃ ghnanti śamayanti| anye tu tiktoṣaṇakaṣāyāstameva cānilaṃ kurvate kopayanti| tiktādayastrayastiktoṣaṇakaṣāyāḥ kaphaṃ ghnanti praśamayanti| anye tu madhurāmlalavaṇāstameva kaphaṃ kurvate| kaṣāyatiktamadhurāḥ pittaṃ ghnanti| anye tvamlalavaṇakaṭukāstadeva pittaṃ kurvate| etenedamuktaṃ bhavati| madhuro vātapittaghnaḥ śleṣmakaraḥ| amlo vātaṃ hanti, kaphapitte tu janayati| lavaṇo mārutaṃ hanti, kaphapitte tu kurute| tiktaḥ kaphapitte nāśayati, vātaṃ tu janayati| ūṣaṇaḥ kaphaṃ nāśayati, vātapitte tu janayati| kaṣāyaḥ kaphapitte hanti, vātaṃ tu karotīti|

Āyurvedarasāyana

vātādīnāṃ sākṣādrasākathanādaspaṣṭe doṣadravyayoḥ sādharmyavaidharmye spaṣṭayati-tatrādyā iti| tatra teṣu raseṣu madhye, ādyāsrayo rasāḥ svādvamlalavaṇāḥ, mārutaṃ ghnanti| tiktādayastiktoṣaṇakaṣāyāḥ kaphaṃ ghnanti| kaṣāyatiktamadhurāḥ pittaṃ ghnanti| anye tu kurvata iti triṣvapi yojyam| tena tiktoṣaṇakaṣāyā vāyuṃ kurvanti| svādvamla lavaṇāḥ kapham| amlalavaṇakaṭukāḥ pittam| ata eva te te rasāstatra tatra santītyanumeyam| uktaṃ ca kapilena-"kaṭvamlalavaṇaṃ pittaṃ svādvamlalavaṇaḥ kaphaḥ| kaṣāyatiktakaṭuko vāyurdṛṣṭo+anumānataḥ||" iti|

Aṣṭāṅgahṛdayasaṃhitā

śamanaṃ kopanaṃ svasthahitaṃ dravyamiti tridhā||16||

Sarvāṅgasundarā

iti anena prakāreṇa śamanādibhedena, tridhā triprakāraṃ, dravyam| anyena prakāreṇa dvidhā athavā anekadhā| itiśabdaḥ prakārārthe+abhihitaḥ| yat kupitān vātādīn doṣān śamayati, tacchamanam| yathā- tailaṃ ghṛtaṃ mākṣikam| tatra tailaṃ snehauṣṇyagauravayogādvātaṃ tadviparītaguṇaṃ śamayati| sarpirmādhuryaśaityamāndyaguṇayogāttadviparītaguṇaṃ pittam| madhu ca raukṣyataikṣṇyakaṣāyayogāttadviparītaguṇaṃ kapham| yadvātādīn doṣān rasādīndhātūn mūtrādīnmalāṃśca kopayati, tatkopanam| yathā- yavakapāṭalabhāṣamatsyāmamūlakasārṣapamandakadadhikilāṭaviruddhamatsyapayaḥ prabhṛti| doṣādīnāṃ malaparyantānāṃ svapramāṇasthitānāṃ sāmyānuvṛttiheturyaddravyaṃ tat svasthebhyo hitam| yacca svāsthyānuvṛttiṃ karoti, ṛtucaryādhyāye sevyatvenoktam| tathā mātrāśitīyādhyāye raktaśāliṣaṣṭikayavagodhūmajāṅgalamāṃsajīvantīśākadivyodakakṣīrādi| tathā yadūrjaskaraṃ rasāyanavājīkaraṇaṃ sarvadā śīlanīyatvena nirdiṣṭam|

Āyurvedarasāyana

prabhāvabhedānāha- śamanamiti| prabhāvo rasādiṣvantaraṅga iti dyotayituṃ dravyaśabdenoktaḥ, dravyamiti tridheti| śamanaṃ kopanaṃ svasthahitaṃ ceti traividhyam| yad dravyaṃ samaiḥ samaviparītairvā rasādibhiryuktamapi vātādīn śamayati tacchamanam| tadyathā-madhuraśītāpi jīvantī kaphaṃ śamayati| kaṭupākaraso guruḥ snigdho+api rasonaḥ kaphavātau| yad dravyaṃ viparītaiḥ samaviparītairvā rasādibhiryuktamapi vātādīn kopayati tatkopanam| yathā-gurūṣṇasnigdhamadhuramapi phāṇitaṃ vātaṃ kopayati| taireva guṇairmāṣaḥ pittakaphau| yad dravyaṃ vātādīnāṃ kṣayavṛddhyorheturapi svasthasya na tathā, tatsvasthahitam| yathā-gurumadhurarūkṣaśīto+api yavaḥ svasthasya pittaṃ na kṣapayati| gurumadhurasnigdhaśītamapi kṣīraṃ svasthasya kaphaṃ na kopayati| evaṃ sarvatrāpi prabhāva udāharaṇīyaḥ| vakṣyati ca (sū.a. 9/26)-"rasādisāmye yatkarma viśiṣṭaṃ tatprabhāvajam|" iti| anye tu śamanādīn dravyabhedānāhuḥ| tattu na samyak| dravyabhedatve yadeva śamanaṃ, tadeva kopanaṃ tadeva svasthahitamiti saṅkaro na yuktaḥ| dharmabhedatve tu rasādisaṅkaravadyuktaḥ| kiñca dravyabhedāśvedamī tadā rasādidharmabhedānāṃ prākpaścādvā abhidheyāḥ syuḥ, na madhye| tasmātprabhāvabhedā eva śamanādayaḥ|

Aṣṭāṅgahṛdayasaṃhitā

uṣṇaśītaguṇotkarṣāttatra vīryaṃ dvidhā smṛtam||17||

Sarvāṅgasundarā

tatra tasmin dravye, vīryaṃ dvividham| viṃśaterguṇānāṃ madhyāddvāvuṣṇaśītau, tadutkarṣādvīryamiti sarvāyurvedaprasiddhau, dvāveva guṇau śītoṣṇau vīryakaraṇahetū| vīryaṃ śaktiḥ| uṣṇaguṇotkarṣa uṣṇaguṇātiśaya eva kaściduṣṇavīryākhyāṃ labhate| tathā śītaguṇotkarṣaḥ śītaguṇātiśaya eva śītavīryākhyām| yadyapi nānātmakamapi dravyaṃ, tathāpyagnīṣomātmakatvājjagato dvidhaiva vīryam|

Āyurvedarasāyana

vīryadvaividhyamāha-uṣṇeti| tacca uṣṇaṃ śītaṃ ca| nanu gurulaghusnigdharūkṣamandatīkṣṇānāmapi vīryatvātkathaṃ dve evetyata āha- uṣṇaśītaguṇotkarṣāt| yadyapi kāyāgnipākādaṣṭau guṇā jāyante, tathāpyuṣṇaśītayorguṇayorutkarṣāt dvaividhyam| guṇāntaratiraskāre śaktirutkarṣaḥ| śaktyutkarṣe vīryaśabdo loke+api prasiddhaḥ| tatra dravye| vīryamapi dravyāśrayamityarthaḥ|

Aṣṭāṅgahṛdayasaṃhitā

tridhā vipāko dravyasya svādvamlakaṭukātmakaḥ||17||

Sarvāṅgasundarā

vipākastrividhaḥ, sarvadravyāṇāṃ pariṇāmakālabhāvī kāryānumeyo jāṭharāgnisambandhādrasasya svarūpāntaraprādurbhāvaḥ| sa tridhaiva, rasaṣaṭtve+api na ṣoḍhā| tena kiñcitsvādupākaṃ, kiñcidamlavipākaṃ, kiñcitkaṭuvipākaṃ, dravyam| tatra madhuralavaṇayormadhuro vipākaḥ| amlasyāmlaḥ| tiktakaṭukaṣāyāṇāṃ kaṭukaḥ| sa ca kāryānumeyaḥ| tathā ca vakṣyati (sū.a.9/20)- 'jāṭhareṇāgninā yogādyadudeti rasāntaram| rasānāṃ pariṇāmānte sa vipāka iti smṛtaḥ' iti| ata eva sopasargaḥ pākaśabda upāttaḥ| viśiṣṭaḥ pāko vipākaḥ, na pākamātrasvarūpaḥ| tathā ca bhaṭṭārakacarakamunī (ca.sū.a.26/68)-'raso nipāte dravyāṇāṃ vipākaḥ karmaniṣṭhayā| vīryaṃ yāvadadhīvāsānnipātāccopalabhyate' iti| evaṃ karmaniṣṭhānumita ekarūpāvastho jāṭharāgnisaṃyogādyo rasānāṃ rasāntarodbhavaḥ, sa eva vipākaḥ| na tu yo jāṭharāgnisaṃyogamātrādrasānāmanekāvasthaḥ, prāṅmadhuro+anantaraṃ sa eva pacyamāno+amlastato vipacyamānaḥ sa eva kaṭurvipākaḥ|

Āyurvedarasāyana

vipākabhedānāha-tridheti| te ca trayaḥ, svāduramlaḥ kaṭukaśceti|

Aṣṭāṅgahṛdayasaṃhitā

gurumandahimasnigdhaślakṣṇasāndramṛdusthirāḥ||18||

guṇāḥ sasūkṣmaviśadā viṃśatiḥ saviparyayāḥ||18||

Sarvāṅgasundarā

tatra dravye gurvādayo daśa guṇāḥ saviparyayā viṃśatirvejñeyāḥ| eṣāṃ kramādviparītā laghutīkṣṇoṣṇarūkṣakharadravakaṭhinasarasthūlapicchilāḥ| gurustadviparyayo laghuḥ| mandastadviparyayastīkṣṇaḥ| himastadviparyaya uṣṇaḥ| snigdhastadviparyayo rūkṣaḥ| ślakṣṇastadviparyayaḥ kharaḥ| sāndrastadviparyayo dravaḥ| mṛdustadviparyayaḥ kaṭhinaḥ| sthirastadviparyayaḥ saraḥ| sūkṣmastadviparyayaḥ sthūlaḥ| viśadastadviparyayaḥ picchilaḥ|

Āyurvedarasāyana

guṇabhedānāha-gurumandeti| te ca viṃśatiḥ| tatra gurvādayo daśa, tadviparyayāśca laghutīkṣṇoṣṇarūkṣakharadravakaṭhinacalasthūlapicchilā daśa| dravyasya bṛṃhaṇe karmaṇi śaktirguruḥ, laṅghane laghuḥ, śamane mandaḥ, śodhane tīkṣṇaḥ, stambhane himaḥ, svedane uṣṇaḥ, kledane snigdhaḥ, śoṣaṇe rūkṣaḥ, ropaṇe ślakṣṇaḥ, lekhane kharaḥ, prasādane sāndraḥ, viloḍane dravaḥ, ślathane mṛduḥ, dṛḍhane kaṭhinaḥ, dhāraṇe sthiraḥ, preraṇe calaḥ, vivaraṇe sūkṣmaḥ, saṃvaraṇe sthūlaḥ, kṣālane viśadaḥ, lepane picchila iti| nanu vyavāyivikāśyāśukāriprasannasugandhādayaḥ saviparyayāścānye+api guṇā dṛśyante| tadyathā svayamevāha (ni.a. 6/1)-"tīkṣṇoṣṇarūkṣasūkṣmāmlavyavāyyāśukaraṃ laghu| vikāśi viśadaṃ madyamojaso+asmādviparyayaḥ||" carakaḥ (sū.a.27/213)- "svādu śītaṃ mṛdu snigdhaṃ bahalaṃ ślakṣṇapicchilam| guru mandaṃ prasannaṃ ca gavyaṃ daśaguṇaṃ payaḥ|| tadevaṅguṇamevaujaḥ sāmanyādabhivardhayet||" suśrutaḥ (sū.a. 46/189)- "kaṣāyaṃ kaphapittaghnaṃ kiñcittiktaṃ rucipradam| hṛdyaṃ sugandhi viśadaṃ lavalīphalamucyate||" ayameva (sū.a. 1/11)-"pittaṃ sasnehatīkṣṇoṣṇaṃ laghu visraṃ saraṃ dravam||" carakaḥ (sū.a. 27/193)- "śītaṃ śuci śivaṃ mṛṣṭaṃ vimalaṃ laghu ṣaḍguṇam| prakṛtyā divyamudakaṃ bhraṣṭaṃ pātramapekṣate||" ityādi| tatkathaṃ viṃśatirguṇā iti| atrocyate| ya ete+atiriktā guṇā darśitāḥ, te viṃśatāvevāntarbhūtāḥ| tathāhi-vyavāyivikāśyāśukāriṇastāvanmadye paṭhyante| prasannaḥ kṣīre| madyaguṇaviparītā ojasi| ya evaujasi ta eva kṣīre| tataśca tadguṇaparasparaviparyayaparyālocanayā vyavāYī-drave+antarbhūtaḥ| vikāśī-khare| āśukārī-cale| prasannaḥ-sthūle| te hi pāriśeṣyāt bahalaślakṣṇasthirasūkṣmāṇāṃ viparyayāḥ| svaduśītamandasnigdhapicchilagurūṇāṃ hyamloṣṇatīkṣṇarūkṣaviśadalaghavo viparyayāḥ prasiddhā eva| vyavāyyādilakṣaṇaṃ ca dravādiṣveva sambhavati| yadāha suśrutaḥ (sū.a. 46/521)- "vyavāyī dehamakhilaṃ vyāpya pākāya kalpate| vikāśī vikaṣan dhātūn sandhibandhān vimuñcati|| āśukārī tathāśutvāddhāvatyambhasi tailavāt" iti| prasannatvaṃ sphuṭatvam| tacca sthūla eva, tasya sphuṭapratyakṣatvāt| sugandhadurgandhau tu mandatīkṣṇaviśeṣau, indriyaprasādanodvejanadvārā śamanaśodhanarūpatvāt| yadāha suśrutaḥ (sū.a. 46/520)- "sugandho rocano mṛduḥ| durgandho viparīto+asmāt" iti| śucivimalau tu viśadaviśeṣau| adṛṣṭānāṃ hi malānāṃ kṣālane śaktiḥ śucitvam| dṛṣṭānāṃ vimalatvam| śivaṃ pariṇāme hitam| mṛṣṭaṃ jihvāpriyam| te ca guṇakārye| guṇaśabdastūpacārāt| yathā- "kṣudbodhano bastiviśodhanaśca prāṇāpradaḥ śoṇitavardhanaśca| jvarāpahārī kaphapittahantā vāyuṃ jayedaṣṭaguṇo hi maṇḍaḥ||" ityādau| yattu vyavāyivikāśinau prastutyoktaṃ saṅgrahe (sū.a. 1)- "saratīkṣṇaprakarṣau tu kaiścittau parikalpitau" iti| tadekīyamatatvādanādaraṇīyam| tadādaraṇe yattaile vyavāyibaddhaviṭkayorabhidhānaṃ tadviruddhaṃ syāt| yacca madye tīkṣṇavikāśinostatpunaruktaṃ syāt| yattu pitte tīkṣṇavisrayorabhidhānaṃ, tadindriyodvejakatve satyapi ghrāṇendriyasyodvejanātiśayārtham| saṅgrahe tu (sū.a. 1)- "indriyārthā vyavāyī ca vikāśī cāpare guṇāḥ| sattvaṃ rajastamaśceti trayaḥ proktā mahāguṇāḥ||" iti|

Aṣṭāṅgahṛdayasaṃhitā

kālārthakarmaṇāṃ yogo hīnamithyātimātrakaḥ||19||

samyagyogaśca vijñeyo rogārogyaikakāraṇam||19||

Āyurvedarasāyana

uktadharmakāṇāṃ dravyāṇām sadopayogātsadaiva doṣavaiṣamye prāpte viśeṣamāha-kālārtheti| dravyāṇi carakoktāni (sū. a. 1/47)- "khādīnyātmā manaḥ kālo diśaśca dravyasaṅgrahaḥ|" iti| tatra kālaḥ sākṣādupayujyate| mahābhūtāni tvarthadvāreṇa| digātmamanāṃsi karmadvāreṇa| kālo varṣāśītoṣṇabhedāt tridhā| śabdasparśarūparasagandhabhedādarthaḥ pañcadhā| kāyikavācikamānasikabhedātkarma tridhā| teṣāmasamyagyogo rāgakāraṇaṃ, samyagyogastvārogyakāraṇam| tatrāsamyagyogastridhā, hīnayogo mithyāyogo+atiyogaśceti| śītādīnāṃ kālalakṣaṇānāmalpatvaṃ kālasya hīnayogaḥ, viparītasvalakṣaṇo mithyāyogaḥ, ādhikyamatiyogaḥ| indriyairindriyārthānāṃ yo+alpaḥ sambandhaḥ, so+arthasya hīnayogaḥ, anucito mithyāyogaḥ, adhiko+atiyogaḥ| alpā ceṣṭā karmaṇāṃ hīnayogaḥ, anucito mithyāyogaḥ, adhiko+atiyogaḥ| asamyagyogādviparītaḥ sarveṣāṃ samyagyogaḥ| etaduktaṃ bhavati| yadyapi sarvadā dravyairyogastathāpyasamyagyogo yadā, tadā doṣavaiṣamyam| yadā samyagyogastadā doṣasāmyam| iti bahiraṅgo hetuḥ|

Sarvāṅgasundarā

kālaḥ śītoṣṇavarṣalakṣaṇastrividhaḥ| arthāḥ śabdasparśarūparasagandhā mahābhūtaguṇāḥ| tathā cāgamaḥ (ca.śā.a.1/29)- "arthāḥ śabdādayo jñeyā gocarā viṣayā guṇāḥ" iti| karma kriyā, kāyavāṅmanaśceṣṭā| kālaścārthaśca karma ca tāni kālārthakarmāṇi, teṣāṃ yogaḥ sambandhaḥ, kālārthakarmaṇāṃ yogaḥ| kimbhūtaḥ, hīnamithyātimātrakastathā samyagyogaśceti| ye kālādīnāṃ yogā hīnamithyātimātrakāḥ, te rogaikakāraṇam| teṣāmeva yaḥ samyagyogaḥ, sa ārogyaikakāraṇaṃ pradhānakāraṇamiti| ekaśabdaḥ pradhānavacanaḥ| yathā- 'ekaḥ pārtho dhanurdharaḥ' iti| kālasya hīnayogaḥ svarūpahāniḥ| mithyāyogaḥ svarūpādvaiparītyam| atiyogaḥ svarūpātiśayaḥ| yathā- hīnaśītatā hīnoṣṇatā hīnavarṣatā hīnayoge| śītakālāvasare+atyauṣṇyamuṣṇakālāvasare śītaṃ varṣākāle+avṛṣṭirmithyāyoge| atiśaityamatyauṣṇyamativarṣaṇamatiyoge| etadyogatrayaṃ rogakāraṇam| samyagyogo yathāsvarūpasthitirārogyakāraṇam| arthānāṃ punaḥ svena svenārthenendriyasya hīnaḥ saṃyogo hīnayogaḥ| puruṣānabhimatādinārthajātenendriyasya yogo mithyāyogaḥ| atyantasaṃyogo+atiyogaḥ| ete trayo rogakāraṇam| yathāsvaṃ samyagyoga ārogyakāraṇam| kāyādikarmaṇo hīnapravṛttirhīnayogaḥ| vegodīraṇādikaṃ sāmibhuktabhāṣaṇādikaṃ rāgadveṣādikaṃ ca yathāsvamuttaratra (sū.a.12/40) vakṣyamāṇaṃ mithyāyogaḥ| atipravṛttiratiyogaḥ| sarveṣāṃ samā pravṛttiḥ samayogaḥ| tena hīnādayo yogāstrayo rogakāraṇam| samyagyogastvārogyakāraṇam|

Aṣṭāṅgahṛdayasaṃhitā

rogāstu doṣavaiṣamyaṃ, doṣasāmyamarogatā||20||

Sarvāṅgasundarā

doṣāṇāṃ vātādīnāṃ, vaiṣamyaṃ svapramāṇādekasya dvayostrayāṇāṃ vā vṛddhiḥ kṣayo vā, rujākaratvādroga eva| vaiṣamyaṃ viṣamatā svarūpāccyāvaḥ| tataḥ kāryakāraṇayorabhedena paṭhito roga iti| doṣāṇāṃ sāmyaṃ svarūpādapracyutiḥ samabhāvo+arogatā ārogyaṃ, svāsthyamiti yāvat|

Āyurvedarasāyana

atha lakṣaṇaṃ vyācaṣṭe| rogaṃ lakṣayati-rogastviti| doṣadūṣyāṇāṃ yadvaiṣamyaṃ vikṛtatvaṃ tadrogaḥ| doṣaśabdo+antaraṅgahetumātropalakṣaṇaḥ| prasaṅgādārogyaṃ lakṣayati-doṣasāmyamiti| doṣadūṣyāṇāṃ yatsāmyamavikṛtatvaṃ tadārogyam|

Aṣṭāṅgahṛdayasaṃhitā

nijāgantuvibhāgena tatra rogā dvidhā smṛtāḥ||20||

Sarvāṅgasundarā

tatra tayo rogārogyayoḥ, rogā dvidhā nijāgantubhedena| nijā vātādidoṣajanmānaḥ| āgantavo bāhyahetavaḥ| tathā cācāryavacanam (saṃ.sū.a.22)- "nijāstridoṣotthāḥ| bāhyahetujāstvāgantavaḥ"| anayoriyānviṣeṣaḥ| nije roge vātādayaḥ pūrvaṃ vaiṣamyaṃ gatvā paścādvyathāmabhinirvartayanti| āgantavaḥ punaḥ vyathāpūrvamevotpadyante, anantaraṃ tatra vātādayaḥ kupyantīti| anenobhayasya nijāgantubhedabhinnasya vyādheścetaḥ santāpakatvaṃ boddhavyam|

Āyurvedarasāyana

rogabhedānāha-nijeti| dvividho rogaḥ, nija āgantuśceti| tatra yaddoṣavaiṣamyaṃ svayamutpādya vyathāṃ nirvartayati, sa nijo rogaḥ| yastu śastrādinā hetvantareṇotpannaḥ, sa āgantuḥ|

Āyurvedarasāyana

rogādhiṣṭhānamāha-teṣāmiti| tacca dvidhā, śarīraṃ manaśca|

Aṣṭāṅgahṛdayasaṃhitā

yata evaṃ dehamanasī rogādhiṣṭhānatvena sthite, na kevalo deho nāpi kevalaṃ manaḥ||21||

tasmādato+anantaramidamāha- teṣāṃ kāyamanobhedādadhiṣṭhānamapi dvidhā||21||

Sarvāṅgasundarā

teṣāṃ nijāgantukānāṃ vikārāṇāṃ rogāṇāṃ, kāyamanobhedena dvividhamadhiṣṭhānaṃ sthānam| jvarāsrapittakāsādīnāṃ kāyaḥ| madamūrchāsannyāsagrahabhūtonmādāpasmārarāgadveṣādīnāṃ manaḥ| adhitiṣṭhantyasminnityadhiṣṭhānam| kāyaḥ śarīram| manaścetaḥ|

Aṣṭāṅgahṛdayasaṃhitā

rajastamaśca manaso dvau ca doṣāvudāhṛtau||21||

Sarvāṅgasundarā

manaścetaḥ, tasya rajastamasī doṣau, upaplavāvavidyāsambhavau| atra ca prādhānyādādau rajo nikṣiptam| caśabdaḥ pavanādīnāmapyupasaṅgrahārthaḥ| yasmātte+api manaḥ saṃśritya vikurvate| saṅgrahe hyuktam (u.a.9)- "ṣaḍunmādā bhavanti vātapittakaphasannipātā+a+adhiviṣanimittāḥ" ityādi| udāhṛtau ityudāharaṇamātramuddeśamātraṃ vacanamātram| atrāyurvedaśāstre, rajastamasorna sākalyena vyākaraṇamanilādīnāmiva| te khalvatra svabhāvasthānādibhiḥ prakārairaśeṣamuktāḥ, na tu rajastamasī|

Āyurvedarasāyana

duṣṭasya manaso rogādhiṣṭhānatvādduṣṭihetumāha-raja iti| sa ca dvidhā, rajastamaśca| dvau doṣau dve duṣṭikāraṇe ityarthaḥ| na tvanayorvātādivaddoṣatvam, tato+anantaramanukterdoṣavijñānīyādiṣu cāgrahaṇāt| kāyo+api duṣṭa eva rogādhiṣṭhānam| tasya tu doṣā eva duṣṭikāraṇam|

Aṣṭāṅgahṛdayasaṃhitā

darśanasparśanapraśnaiḥ parīkṣeta ca rogiṇam||22||

Sarvāṅgasundarā

rogo+asyāstīti rogī vyādhitaḥ, taṃ darśanādibhiḥ parīkṣeta| darśanena dṛṣṭyā, kāsamehādyārteṣu pītaśuklavarṇasaṃsthānapramāṇopacayacchāyāviṇmūtraccharditādikam| sparśanena hastakāyasparśena, jvaragulmavidradhyādyārtam, tathā śītoṣṇastabdhaspandaślakṣṇakharasparśādikaṃ ca| praśnena pṛcchayā, śūlārocakacchardihṛdardatvaṃ succhandaduśchandatvaṃ mṛdukrūrakoṣṭhatāṃ svapnadarśanamabhiprāyaṃ janmāmayapravṛttinakṣatradviṣṭeṣṭasukhaduḥkhāni ca, ityāturamukhātparīkṣeta|

Āyurvedarasāyana

rogitvajñānopāyamāha-darśaneti| sa ca tridhā, darśanaṃ sparśanaṃ praśnaśceti| tatra darśanena vaivarṇyādikaṃ, sparśanena śaityādikaṃ, praśnena śūlādikaṃ, nirdhārya rogyayamiti niścayaḥ|

Aṣṭāṅgahṛdayasaṃhitā

rogaṃ nidānaprāgrūpalakṣaṇopaśayāptibhiḥ||22||

Sarvāṅgasundarā

rogaṃ nidānādibhiḥ pañcabhiḥ parīkṣeta| nidānaṃ kāraṇaṃ heturityanarthāntaram| taccāsannaviprakṛṣṭabhedena dvidhā| āsannamapi dvividham, āsannātyāsannabhedena| āsannaṃ rūkṣalaghuśītādidravyopayogaḥ| atyāsannaṃ tu yataḥ samanantarameva rogotpattiḥ| yathā vātādayo doṣāḥ kruddhāḥ| viprakṛṣṭaṃ yat ādikāle rudrakopādi jvarādīnām| tathā haviḥprāśādi mehakuṣṭhādīnām| tenaivaṃvidhamarthajātamevaṃvidhasya rogasya hetutvenopadiṣṭam, evaṃvidhaścotpanno+ato nidānājñjñāyate rogaḥ| prāgrūpaṃ pūrvarūpaṃ bhaviṣyato vyādheraprakāśitadoṣaviśeṣādhiṣṭhitasya lakṣaṇam, udbubhūṣurjvarādirāmayo vātādidoṣaviśeṣeṇāliṅgitarūpābhāso yenāvabhāsyate, yathāyathamalpatvādyadavyaktamasphuṭaṃ liṅgaṃ tatprāgrūpam| lakṣaṇaṃ punastadeva prāgrūpādvilakṣaṇam, yena sakaladoṣaviśeṣāliṅgitaḥ sphuṭaliṅgo vyādhirdṛśyate lakṣyate| upaśayaḥ sukhānubandhyāhārādyupayogaḥ| evaṃvidhenāhārādikena hi tasya pīḍā nābhūt, evaṃvidhena cābhūt, ata upaśayājñjñāyate+ayaṃ roga iti| sa vyādhisātmyaḥ svāsthyahetuḥ sukhāvahaḥ| āptirnirvṛttiḥ samprāptirāgatirjātirityanarthāntaram| evaṃ duṣṭenaivaṃ sthānasthitenaivamanugatenānayā kalpanayaivaṃmārgeṇa doṣeṇeti parikalpanam, ata āptyā jñāyate+ayaṃ roga iti|

Āyurvedarasāyana

rogitve hi jñāte ko+asau roga iti viśeṣajñānopāyamāha-rogamiti| sa ca pañcadhā, nidānaṃ prāgrūpaṃ lakṣaṇam upaśayaḥ āptiśca| āptiḥ samprāptiḥ| nidānaṃ bahiraṅgo hetuḥ| prāgrūpaṃ pūrvajo rogaḥ| rogasya hi rājavat prakāśamānasya parivārabhūtā rogāḥ kecitpūrvaṃ prakāśante, kecitsaha, kecitpaścāt| tatra ye pūrvaṃ, te pūrvarūpam| ye saha, te rūpam| ye paścātte upadravāḥ| te cobhaye+api lakṣaṇapadena saṅgṛhītāḥ| upaśayaḥ vyādhisātmyam| āptirantaraṅgo hetuḥ| iti rogalakṣaṇam|

Aṣṭāṅgahṛdayasaṃhitā

bhūmidehaprabhedena deśamāhuriha dvidhā||23||

Sarvāṅgasundarā

ihāsminnāyurvedaśāstre, ācāryā dvidhā dviprakāraṃ, deśamāhuḥ kathayanti| bhūmibhedena dehabhedena ca|

Āyurvedarasāyana

athauṣadhaṃ vyācaṣṭe| tacca deśakālāvapekṣate iti prathamaṃ tāvaddeśaḥ| tatra deśe bhedadvayamāha-bhūmideheti| tacca bhūmirdehaśca| ihetyāyurvedaśāstre| śāstrāntareṣu dehasya deśavyavahārābhāvāt|

Aṣṭāṅgahṛdayasaṃhitā

jāṅgalaṃ vātabhūyiṣṭhamanūpaṃ tu kapholbaṇam||23||

sādhāraṇaṃ samamalaṃ tridhā bhūdeśamādiśet||24||

Sarvāṅgasundarā

bhūdeśaṃ punastridhā triprakāram, ādiśet vadet| tatra jāṅgalo deśo+alpodakataruparvatatvena vakṣyamāṇalakṣaṇaḥ, vātabhūyiṣṭho vātapracuraḥ| tatra jātā oṣadhikhagapuruṣamṛgādayo vātapradhānā bhavanti| pracurodakavṛkṣo yo nirvāto durlabhātapaḥ so+anūpa iti| sa ca kaphapradhānaḥ| tajjāścauṣadhyādayaḥ snigdhā bhavanti| sādhāraṇaḥ punarubhayalakṣaṇo madhyapatito vyāmiśrarūpaḥ| sa ca samamalo vātādisamadoṣaḥ| atra doṣā eva malaśabdenoktāḥ| vakṣyati hi (saṅgrahe sū.a.20)| "dehasya malinīkaraṇādāhāramalatvācca malāḥ|"

Āyurvedarasāyana

bhūdeśabhedānāha-jāṅgalamiti| te ca trayaḥ, jāṅgalo+anūpaḥ sādhāraṇaśca| tatra yo vātabhūyiṣṭho vātarogabahulastaṃ jāṅgalaṃ, yaḥ kapholbaṇaḥ kapharogabahulastamanūpaṃ, yaḥ samamalaḥ samadoṣatvādārogyabahulastaṃ sādhāraṇamādiśet| dehabhedāstu prakṛtibhedairuktāḥ|

Āyurvedarasāyana

kālabhedadvayamāha-kṣaṇādiriti| tacca kṣaṇādirūpo vyādhyavasthārūpaśca| kṣaṇo mātrā, ādiśabdātkāṣṭhākalānāḍikāmuhūrtayāmāhorātrapakṣamāsartvayanavarṣāṇi| tatrākṣinimeṣo mātrā, tāḥ pañcadaśa kāṣṭhā, tāstriṃśatkalā, tāḥ sadaśabhāgā viṃśatirnāḍikā, te dve mūhūrtaḥ, te tulyarātriṃdive rāśibhāge catvāraḥ pādonā yāmaḥ, taiścaturbhiraho rātriśca, pañcadaśāhorātrāḥ pakṣaḥ, tau dvau māsaḥ, tau dvāvṛtuḥ, te trayo+ayanaṃ, te dve varṣam| vyādhyavasthā āmapacyamānapakvanavapurāṇatīkṣṇamṛdutvādayaḥ| deśakālayorupayogamāha-bheṣajayogakṛditi| deśakālavākyayoḥ śeṣabhūto+ayaṃ granthaḥ| yo+ayamukto deśaḥ kālaśca| tadubhayaṃ bheṣajasya yogaṃ yogyatāṃ karoti| uktaṃ hi saṅgrahe (sū.a. 23)- "bheṣajamavacārayan prāgeva tāvadāturaṃ parīkṣeta| kasminnayaṃ deśe jāta ityādi| tasmiṃśca deśe manuṣyāṇāmidamāhārajātamidaṃ vihārajātametāvadbalamevaṃvidhaṃ satvamevaṃvidhaṃ sātmyamiyaṃ bhaktirime vyādhayo hitamidamahitamidamiti| tathā, atisthūlo+atikṛśo durbalo duṣṭamāṃsaśeṇitāsthyaṅgāvayavo+alpāgniralpāhāro+asātmyāhāro+apacitaḥ sārarahito vā vyādhibalameva tāvadasamarthaḥ soḍhum| kiṃ punastathāvidho bheṣajavegamiti| tathā, kālaśca bheṣajasya yogyatāmāpādayatītyupakramya, śītoṣṇavarṣālakṣaṇā ṛtava ityādyupakramya, auṣadhagrāmastvityādi| tathā, tasmātsādhāraṇeṣveva tadantarāleṣu vamanādīni yojayediti| tathā, āturāvasthāsu tu kālākālasaṃjñā| yathā+asyāmavasthāyāmasyauṣadhasya kālo+akālo vā| na hyaprāptātītakālamauṣadhaṃ yaugikaṃ bhavati" iti|

Aṣṭāṅgahṛdayasaṃhitā

kṣaṇādirvyādhyavasthā ca kālo bheṣajayogakṛt||24||

Sarvāṅgasundarā

kālo dvividhaḥ, kṣaṇādilakṣaṇo vyādhyavasthālakṣaṇaśca| bheṣajasyauṣadhasya, yogaṃ karoti| tadarthasampādanasāmarthyaṃ karotītyarthaḥ| bheṣajasya yogo bheṣajayogaḥ, taṃ karoti| kṣaṇādiḥ prasiddhaḥ| ādigrahaṇāllavatruṭimuhūrtayāmāhorātrapakṣamāsartvayanasaṃvatsarāṇāṃ parigrahaḥ| kṣaṇādikālasyodāharaṇam| yathā- "pūrvāhṇe vamanaṃ deyaṃ madhyāhne tu virecanam| madhyāhne kiñcidāvṛtte bastiṃ dadyādvicakṣaṇaḥ||" vyādhyavasthā sāmanirāmamṛdumadhyatīkṣṇatvāttattadyogyauṣadhavisṛṣṭiḥ| yathā (ca,ci.a.3/140 , hṛ.ci.a.1/21)- "laṅghanaṃ svedanaṃ kālo yavāgvastiktako rasaḥ| malānāṃ pācanāni syuryathāvasthaṃ krameṇa vā||" yathā (ca.ci.a.30/287)- "jvare peyāḥ kaṣāyāśca sarpiḥ kṣīraṃ virecanam| tryahaṃ vā ṣaḍahaṃ yuṃjyādvīkṣya doṣabalābalam||" yathā (hṛ.ci.a.1/44)- "mṛdurjvaro laghurdehaścalitāśca malā yadā| acirajvaritasyāpi bheṣajaṃ yojayettadā||" asyāmavasthāyāṃ dattamauṣadhamārogyāya bhavati|

Aṣṭāṅgahṛdayasaṃhitā

śodhanaṃ śamanaṃ ceti samāsādauṣadhaṃ dvidhā||25||

Sarvāṅgasundarā

samāsātsaṃkṣepataḥ, yatkiñcijjagatyauṣadhaṃ sambhavati, tadanekaprakāraṃ sambhavadapi dvairūpyānatikramācchodhanaśamanalakṣaṇāt dvidhetyuktam| ekaṃ śodhanarūpamaparaṃ śamanarūpamiti| śodhanaṃ yat kupitān doṣān bahirniḥsārya rogopaśamanaṃ karoti| śamanaṃ yatsvasthānasthitānāmeva sāmyahetuḥ|

Āyurvedarasāyana

auṣadhabhedadvayamāha-śodhanamiti| tacca śodhanaṃ śamanaṃ ca| samāsata ityanuvartamāne+api punaḥ samāsagrahaṇamatisaṃkṣepāya| sāmānyoktyā viśeṣasaṅgrahaḥ saṃkṣepaḥ| laṅghanabṛṃhaṇe sāmānye vihāya laṅghanaviśeṣayoḥ śodhanaśamanayoruktirityatisaṃkṣepaḥ| sa ca bṛṃhaṇasya śamane+antarbhāvaṃ matvā kṛtaḥ| vakṣyati hi (sū.a. 14/7)- "bṛṃhaṇaṃ śamanaṃ tveva vāyoḥ pittānilasya ca|" iti| śodhanaṃ adhikabahirnirasanena doṣasāmyakaram| śamanaṃ tvadhikakṣīṇakṣapaṇavardhanābhyām| ataevātyadhike doṣe śodhanam, adhikakṣīṇayoḥ śamanamiti vibhāgaḥ siddhaḥ|

Aṣṭāṅgahṛdayasaṃhitā

śarīrajānāṃ doṣāṇāṃ krameṇa paramauṣadham||25||

bastirvireko vamanaṃ tathā tailaṃ ghṛtaṃ madhu||26||

Sarvāṅgasundarā

śarīrajānāṃ vātādīnāṃ, krameṇa yathāsaṃkhyena paripāṭhyoddeśanirdeśena, paramauṣadhaṃ pradhānauṣadhaṃ, bastyādivamanāntaṃ śodhanarūpaṃ, tailādimadhvantaṃ śamanarūpam| tena vātasya bastirgudapraṇidheyasnehakvāthādi paramauṣadham| pittasya vireko mukhapītaṃ gudamārgeṇāntaḥsthitasya doṣasya niḥsāraṇaṃ paramauṣadham| kaphasya vamanaṃ mukhena pītaṃ tenaiva doṣasya niḥsāraṇaṃ paramauṣadham| iti śodhanarūpeṇa doṣāṇāmauṣadham| tailādi tu śamanasvarūpeṇauṣadham| tatheti krameṇaiva| vātasya tailaṃ, pittasya ghṛtaṃ, kaphasya mākṣikaṃ paramauṣadham| pradhānamauṣadhamiti yāvat|

Āyurvedarasāyana

śodhanaśamanaviśeṣāṇāṃ viṣayavibhāgamāha-śarīrajānāmiti| tatra śodhanaviśeṣā bastyādayaḥ krameṇa doṣāṇāmauṣadham| vātasya bastiḥ, pittasya virekaḥ, kaphasya vamanam| tathā śamanaviśeṣāstailādayaḥ| vātasya tailaṃ, pittasya ghṛtaṃ, kaphasya madhu| kiṃ sarveṣāṃ, netyāha-śarīrajānāṃ, śarīre jātāḥ dvitīyaṃ rogākhyaṃ janma prāptāḥ śarīrajāḥ śarīrāśritāsteṣām| kathaṃ, paramatiśayena| etaduktaṃ bhavati| sarveṣāṃ doṣāṇāṃ bastirauṣadhaṃ viśeṣādvātasya| sarvāṇi śodhanāni vātasyauṣadhaṃ viśeṣādbastiḥ| tathā manaḥśarīrāśrayāṇāṃ doṣāṇāṃ bastirauṣadhaṃ viśeṣāccharīrāśrayāṇām| evaṃ virekādiṣu vācyam|

Aṣṭāṅgahṛdayasaṃhitā

dhīdhairyātmādivijñānaṃ manodoṣauṣadhaṃ param||26||

Sarvāṅgasundarā

manodoṣayo rajastamasoḥ, rogavighnakāri dhīdhairyādikaṃ, paramauṣadham| dhīśca dhairyaṃ cātmādivijñānaṃ ca tattathāvidham| tatra dhīrbuddhirbāhyādhyātmikānāṃ bhāvānāṃ hitāhitaparicchedavibhāgakāriṇī| dhairyaṃ dhṛtiścetasaḥ sthiratvamacāpalam, yena pratiṣiddheṣu na pravartate, hiteṣu ca na sīdati| ātmavijñānaṃ yogābhyāsasamādhinā paramātmasvarūpavijñānam| ādigrahaṇājjñānavijñānasmṛtideśakālādīnāṃ parigrahaḥ| manodoṣasamutthakāmādijarogārthaḥ paraśabdo viśeṣaṇatvena nirdiṣṭaḥ|

Āyurvedarasāyana

amūrtasya śamanasya viṣayamāha-dhīti| tacca dhīprabhṛti| dhīrbuddhiḥ, yayā hitāhitavivekaḥ| dhairyaṃ duḥkhasahatvaṃ, yena hitasevanamahitatyāgaḥ| ātmādivijñānaṃ ātmādayaḥ ātmadeśakālāsteṣāṃ vijñānamīdṛśo+ahamīdṛśe deśe īdṛśe kāle vyavaharāmīti jñānaṃ, yena hitasevanasyāvicchedaḥ| etatsarvaṃ manodoṣauṣadhaṃ hṛdayāśrayāṇāṃ vātādīnāmauṣadhaṃ paraṃ, sarvameva manodoṣāṇāmauṣadhaṃ viśeṣāddhīprabhṛti| tathā manaḥśarīrādhiṣṭhitānāṃ doṣāṇāṃ dhīprabhṛtyauṣadhaṃ viśeṣānmanodhiṣṭhitānāmityarthaḥ| iti rogauṣadham|

Aṣṭāṅgahṛdayasaṃhitā

bhiṣak dravyāṇyupasthātā rogī pādacatuṣṭayam||27||

cikitsitasya nirdiṣṭaṃ, pratyekaṃ taccaturguṇam||27||

Sarvāṅgasundarā

cikitsitasya rogopaśamalakṣaṇasya, pādacatuṣṭayamaṅgacatuṣṭayamuktam| pratyekaṃ taccaturguṇamevaṃ ṣoḍaśaguṇaṃ cikitsitaṃ bheṣajaṃ bhiṣajo bhāṣante| bhiṣagvaidyaḥ, tasya prādhānyādagre nirdeśaḥ| tathā cāgamaḥ (carake sū.a.9/10)- "yoktā prayoktā śāstā ca pradhāno bhiṣagatra tu||" tathā saṅgrahe+api (sū.a.2)- "yadvaidye viguṇe pādā guṇavanto+apyanarthakāḥ| sa pādahīnānapyārtān guṇavān yacca yāpayet|| cikitsāyāstamevātaḥ pradhānaṃ kāraṇaṃ viduḥ|" dravyāṇyauṣadhāni| upasthātā paricārakaḥ| rogī āturaḥ| etatpādacatuṣṭayaṃ nirdiṣṭamācāryeṇa|

Sarvāṅgasundarā

auṣadhapādānāha-bhiṣagiti| te ca catvāraḥ, bhiṣagdravyamupasthātā rogī ceti| upasthātā paricārakaḥ| cikitsitasyauṣadhasya| pādatvaṃ caiṣāṃ kriyāniṣpādakāvayavatvāt| pādānviśiniṣṭi-pratyekamiti| tatpādacatuṣṭayaṃ, pratyekaṃ ca turguṇaṃ jñeyam| tattadguṇavatāmevaiṣāṃ pādatvamityarthaḥ|

Aṣṭāṅgahṛdayasaṃhitā

dakṣastīrthāttaśāstrārtho dṛṣṭakarmā śucirbhiṣak||28||

Sarvāṅgasundarā

dakṣaḥ- karmaṇi caturaḥ| tīrthādupādhyāyādviditāgamādātto gṛhītaḥ śāstrārtho yena sa tīrthāttaśāstrārthaḥ, "anekamanyapadārthe" iti tṛtīyārthe bahuvrīhiḥ, āgamaprāptaśāstrasvarūpaḥ| bahuśo dṛṣṭaṃ karma yena cikitsālakṣaṇaṃ sa dṛṣṭakarmā-abhyastakarmā śataśaścikitsitarogaḥ| śuciḥ- kāyavāṅmanovyāpārairmalīmasairaparāmṛṣṭaḥ, alipsāvān arthopajīvikāhetorna karoti paraṃ dharmopārjaneneti śuciḥ|

Āyurvedarasāyana

tatra bhiṣagguṇānāha-dakṣa iti| dakṣaḥ-śīghrakārī| tīrthāttaśāstrārtho-gurorgṛhītāyurvedārthaḥ| tīrthaṃ-guruḥ| dṛṣṭakarmā-bahudhā+anuṣṭhitaśāstrārthaḥ| śucirmanovākkāyaiḥ śuddhaḥ| saṅgrahe tu (sū. a. 2)- "abhedyo+anuddhato+astambdhaḥ sūrataḥ priyadarśanaḥ| sūrataḥ-kāruṇikaḥ| bahuśrutaḥ kālavedī jñātagrantho+arthakarmavit|| anāthān rogiṇo yaśca putravatsamupācaret| guruṇā samanujñātaḥ sa bhiṣakśabdamaśnute|| yastu kevalaśāstrajñaḥ karmasvapariṣṭhitaḥ| sa muhyatyāturaṃ prāpya prāpya bhīrurivāhavam|| yaḥ punaḥ kurute karma dhārṣṭyācchāsrārthavarjitaḥ| sa satsu garhāmāpnoti vadhaṃ cecchati rājataḥ|| hetau liṅge praśamane rogāṇāmapunarbhave| jñānaṃ caturvidhaṃ yasya sa rājārho bhiṣagvaraḥ|| śāstraṃ śastrāṇi salilaṃ guṇadoṣapravṛttaye| pātrāpekṣīṇyataḥ prajñāṃ bāhuśrutyena bṛṃhayet|| pradīpabhūtaṃ śāstraṃ hi darśanaṃ vipulā matiḥ| tābhyāmataḥ suyuktābhyāṃ cikitsannāparādhyati|| āhūta eva yo yāti suveṣaḥ sunimittataḥ| gatvā+a+aturārthādanyatra na nidhatte manaḥ kvacit|| vyādhiṃ parīkṣate samyaṅnidānādiviśeṣataḥ| hnepaṇīyāṃ ca tadvārtāṃ na prakāśayate bahiḥ|| sahasā na ca tasyāpi kriyākālamahāpayan| jānāti copacarituṃ sa vaidyaḥ siddhimaśrnute|| nādadītāmiṣaṃ strībhyastadadhyakṣe parāṅmukhe| tābhiśca rahasi sthānaṃ parihāsāṃ ca varjayet|| jijīviṣurvyādhito+api pūrvoktaguṇavarjitān| kriyāvikrayiṇo vaidyān mṛtyoragresarā hi te|| yadvaidye viguṇe pādā guṇavanto+apyanarthakāḥ| sa pādahīnānapyārtān guṇavān yacca yāpayet|| cikitsāyāstamevātaḥ pradhānaṃ kāraṇaṃ viduḥ| vyādhiṃ purā parīkṣyaivamārabheta tataḥ kriyām|| svārthavidyāyaśohānimanyathā dhruvamāpnuyāt| sādhyayorapi saṃyogo balinoryātyasādhyatam|| vidyādasādhyamevātaḥ sādhyāsādhyasamāgamam| nāsādhyaḥ sādhyatāṃ yāti, sādhyo yāti tvasādhyatām|| pādāpacārāddaivādvā yātyavasthāntaraṃ gadaḥ| varamāśīviṣaviṣaṃ dīptamagnimayo+api vā|| upayuñjīta na tvārtādāmiṣaṃ kṛpaṇājjanāt| paro bhūtadayā dharma ityārteṣu bhiṣagvaraḥ|| vartate yaḥ susiddhārthaḥ sa sarvamativartate" iti|

Aṣṭāṅgahṛdayasaṃhitā

bahukalpaṃ bahuguṇaṃ sampannaṃ yogyamauṣadham||28||

Sarvāṅgasundarā

bahavaḥ kalpāḥ yasmin sambhavanti svarasakvāthacūrṇādyāstadbahukalpaṃ-vyādhīnāṃ nivāraṇakṣamaṃ na tu lavaṇavadekakalpam| taddhi sukhamupayujyate| nānāśaktayo hi sattvāḥ| bahavo guṇā yasya gurumandādayastadbahuguṇam, athavā yadanekarogavināśanasamartham| sampannaṃ-sampattiyuktaṃ, na vipannam, praśastabhūmideśajātādiguṇayuktam| tathā ca granthaḥ (hṛdaye ka.a.1/1)- "dhanve sādhāraṇe deśe same sanmṛttike śucau| śmaśānacaityāyatanaśvabhravalmīkavarjite|" iti| athavā pākasaṃskārādiyuktam| yogyaṃ-dātuṃ yadyatrārhati tacca tatra yogyam| vyādhideśakāladoṣadūṣyadehavayobalādīn jñātvā, yujyate dīyata iti tadyogyaṃ, rogasya rogiṇaśca|

Āyurvedarasāyana

dravyaguṇānāha-bahukalpamiti| bahavaḥ kalpāḥ svarasādayo yasya tadbahukalpam| bahavo guṇāḥ gurumandādayo yasya tadbahuguṇam| rasādisampattyā yadyuktaṃ tatsampannam| deśakālādyucitaṃ yogyam| auṣadhamatra dravyaṃ, cikitsitarūpasyauṣadhasyāṅgatvāyogāt|

Āyurvedarasāyana

paricārakaguṇānāha-anurakta iti| anuraktaḥsnehalaḥ| śucidakṣau vaidyavat| buddhimān-prājñaḥ|

Aṣṭāṅgahṛdayasaṃhitā

anuraktaḥ śucirdakṣo buddhimān paricārakaḥ||29||

Sarvāṅgasundarā

anurakto-dṛḍhabhakta āturasya| śuciḥ- kāyavāṅmanovyāpārairduṣṭairaparāmṛṣṭaḥ| dakṣaḥ- sarvaceṣṭāsu caturaḥ| buddhimān- viśiṣṭayā buddhyā yuktaḥ, pravīṇa iti yāvat|

Aṣṭāṅgahṛdayasaṃhitā

āḍhyo rogī bhiṣagvaśyo jñāpakaḥ sattvavānapi||29||

Sarvāṅgasundarā

āḍhyo-dhanavān| bhiṣagvaśyo-vaidyāyattaḥ, taduktakārī| jñāpako-nidānāvasthādīnāmāvedakaḥ, vaidyaṃ rogāhāravihārādīnāmanvayavyatirekaṃ bodhayituṃ samarthaḥ| sattvavān-dhairyayuto mohavarjitaḥ, dhairyeṇa prāyaścittavaccikitsāṃ karoti| api samuccaye|

Sarvāṅgasundarā

rogiguṇānāha-āḍhya iti| āḍhyo-dhanavān| bhiṣagvaśyo-vaidyādhīnaḥ| jñāpakaḥ-svānubhūyamānarogāvasthānirūpaṇasamarthaḥ| sattvavān-rogauṣadhakleśasahaḥ| iti bhiṣagādipādacatuṣṭayam|

Aṣṭāṅgahṛdayasaṃhitā

(sādhyo+asādhya iti vyādhirdvidhā, tau tu punardvidhā||1||

susādhyaḥ kṛcchrasādhyaśca, yāpyo yaścānupakramaḥ||1||

) sarvauṣadhakṣame dehe yūnaḥ puṃso jitātmanaḥ||30||

amarmago+alpahetvagrarūparūpo+anupadravaḥ||30||

atulyadūṣyadeśartuprakṛtiḥ pādasampadi||31||

graheṣvanuguṇe+aṣvekadoṣamārgo navaḥ sukhaḥ||31||

Sarvāṅgasundarā

sarvauṣadhakṣame deha utpanno vyādhiḥ sukhasādhyaḥ sukhopāyaḥ, tathā kālenālpena sādhyate| sarvāṇyauṣadhāni yaḥ kṣamate sahate tīkṣṇmadhyamṛdurūpāṇi nānādeśajāni śamanāni tathā śodhanarūpāṇi tathā viṣakṣārādīni| yūnaḥ- vayasyasya, taruṇasyetyarthaḥ| puṃso- na striyāḥ| puṃgrahaṇaṃ strīnivṛttyartham| yatastasyāḥ sarvadā bhīrutvamabuddhimattvaṃ ca, ato yathoktānurūpaguṇābhāvaḥ| sā tu yasmāttīkṣṇoṣṇauṣadhāni na sahate, saukumāryādiyogāt| jitātmano+alolupasya, jita ātmā yena, viṣayābhilāṣaṃ pariharataḥ| amarmago- na marmasthaḥ, marmāṇi- śirohṛdayabastiprabhṛtīni, teṣu gacchatīti marmagaḥ, na marmago+amarmagaḥ, hṛtkaṇṭhādipīḍākaraṇāsamarthaḥ| alpahetvagrarūparūpa iti| hetuścāgrarūpaṃ ca rūpaṃ ca tāni hetvagrarūparūpāṇi, alpāni hetvagrarūparūpāṇi yasya sa tathāvidhaḥ| heturnidānam, agrarūpaṃ- pūrvarūpam, rūpaṃ- lakṣaṇam, etānyalpāni yasya| anupadrava iti| na vidyate upadravo yasya, utpannasya vyādheranantaraṃ jāyate yo+anyo vyādhiḥ, na tallakṣaṇabhūto+apradhānaḥ, na yathāsvalakṣaṇaḥ, tadupakramanirodhakaḥ, sa upadravaḥ| tathā cāgamaḥ- "vyādherupari yo vyādhirbhavatyuttarakālajaḥ| upakramavighātī ca sa hyupadrava ucyate||" iti| atulyadūṣyadeśartuprakṛtiriti| dūṣyaśca deśaśca ṛtuśca prakṛtiśca tā dūṣyadeśartuprakṛtayaḥ, atulyā dūṣyadeśartuprakṛtayo yasya| atulyāḥ- na sadṛśāḥ| yathā- dūṣye medomajjādau, anūpadeśe, śītartau, āturo vātaprakṛtiḥ, tasya kupitaṃ pittaṃ sukhasādhyamiti| atulyadūṣyo yathā- śleṣmaṇā śītena raktamuṣṇaṃ dūṣitam| atulyadeśo vyādhiryathā- anūpadeśe pittasambhūtaḥ| atulyarturyathā- śaradi kaphodbhavaḥ| atulyaprakṛtiryathā- pittaprakṛteḥ śleṣmodbhavo vyādhiḥ| nanvatulyadūṣyadeśartuprakṛtitvādasau kṛcchrasādhyo yāpyo vā prāptaḥ, na sukhasādhyaḥ, anekasukhopakramasādhyatvāt| yato dūṣyādīnāmatulyatvātparasparamanya evopakramaḥ| ekasukhopakramaḥ sukhasādhyo vyādhiḥ| ata eva sādhyayāpyaparityājyā mehāḥ śleṣmapittavātotthāḥ (hṛ.ni.a.10/6)- "samāsamakriyatayā mahātyayatayāpi ca" ityevaṃ nirdiśati| atrocyate| tathāprabhāvatvātpramehākhyasya vyādheḥ, yaduta śleṣmapramehaḥ samakriyatvātsādhyaḥ, pittaprameho viṣamakriyatvādyāpyaḥ, mahātyayatvācca vātapramehaḥ pratyākhyeyaḥ| kiñca tulyadūṣyadeśartuprakṛtitvānmahārambho niṣpratyanīko vyādhirjāyate, ato+asau na sukhasādhyaḥ| kutracidvyādhau tulyadūṣyādirapi sukhasādhyatvena jyāyān| tathā ca granthaḥ- "jvare tulyartudoṣatvaṃ pramehe tulyadūṣyatā| raktagulme purāṇatvaṃ sukhasādhyatvahetavaḥ||" pādasampadīti| bhiṣagādīnāṃ caturṇāṃ pādānāṃ sampatsamṛddhiḥ, tasyāṃ satyāṃ, aṅgacatuṣṭaye paripūrṇe sati| graheṣvanuguṇeṣviti| grahāḥ- sūryādayaḥ, teṣvanuguṇeṣvanukūlarāśisthiteṣu śobhanasthānagateṣu satsu| ekadoṣamārga iti| doṣaśca mārgaśca doṣamārgam, ekaṃ doṣamārgaṃ yasya sa tathoktaḥ| doṣo- vātādiḥ| mārgastrividhaḥ śākhādirvakṣyamāṇo bāhyābhyantaramadhyabhedena| tenaikena vātādīnāmanyatamena doṣeṇa yo jāto na dvābhyāṃ tribhirvā, tathaikenāpi mārgeṇa bāhyena madhyenābhyantareṇa vā jātaḥ| navo- na jaraṭhaḥ, acirotpanna ityarthaḥ| yasmādvatsarātītā vyādhayo+asādhyāḥ| sa tathāvidho vyādhiḥ sukhaḥ- sukhena sādhyate| tathā ca granthaḥ (saṃ.sū.a.2, ca.ni.a.8)- "sukhasādhyaḥ sukhopāyaḥ kālenālpena sādhyate" iti|

Āyurvedarasāyana

uktamauṣadhamasādhye vyādhau niṣeddhuṃ sādhyayāpyāsādhyavivekaṃ karoti| tatra sādhyo dvividhaḥ, sukhaḥ kṛcchraśca| tatra sukhasādhyaṃ lakṣayati-sarvauṣadheti| sarvauṣadhakṣamadehatvādyekonaviṃśatilakṣaṇo rogaḥ sukhaḥ-sukhasādhyaḥ| tāni ca lakṣaṇāni viparyayātyantāviparyayābhyāṃ saha likhyante, kṛcchrādiṣūpayogāt| savauṣadhakṣamadehajatvaṃ, katipayauṣadhakṣamadehajatvaṃ, auṣadhamātrākṣamadehajatvam| 1| yuvajatvaṃ, bālavṛddhajatvaṃ, atibālativṛddhajatvam| 2| puṃjatvaṃ, strīnapuṃsakajatvaṃ, garbhiṇīsūtikāstrīlakṣaṇanapuṃsakajatvam| 3| viṣayānāsaktendriyajatvaṃ, viṣayāsaktendriyajatvaṃ, asadviṣayāsaktendriyajatvam| 4| amarmagatvaṃ, marmagatvaṃ, prāṇaharamarmagatvam| 5| alpanidānatvaṃ, bahunidānatvaṃ, yāvaduktanidānatvam| 6| alpasamprāptitvaṃ, bahusamprāptitvaṃ, yāvaduktasamprāptitvam| 7| heturnidānaṃ samprāptiśca| alpapūrvarūpatvaṃ, bahupūrvarūpatvaṃ, yāvaduktapūrvarūpatvam| 8| alparūpatvaṃ, bahurūpatvaṃ, yāvaduktarūpatvam| 9| anupadgavatvaṃ, sopadravatvaṃ, yāvaduktopadravatvam| 10| utpādakadoṣāpekṣyā viparītadūṣyatvaṃ, yathā-pittaje rasagatvam| tulyadūṣyatvaṃ, yathā-pittaje raktagatvam| tulyānekadūṣyatvaṃ, yathā-pittaje raktasvedagatvam| 11| viparītadeśatvaṃ, yathā-kaphaje jāṃgalatvam| tulyadeśatvaṃ, yathā-kaphaje+anūpagatvam| tulyadeśajanmagatvaṃ, yathā-kaphaje janmaprabhṛtisevitānūpagatvam| 12| atulyartutvaṃ, yathā-vātaje śāradatvam| tulyartutvaṃ, yathā-vātaje grīṣmatvam| tulyaprakopartutvaṃ, yathā-vātaje vārṣikatvam| 13| viparītaprakṛtitvaṃ, yathā-pittaje kaphaprakṛtitvam| tulyaprakṛtitvaṃ, yathā-pittaje pittaprakṛtitvam| tulyanindyaprakṛtitvaṃ, yathā-pittaje vātapittaprakṛtitvam| vātasya yogavāhitvāt| 14| pādasampadbhāvatvaṃ, pādavikṛtatvaṃ, sarvapādavikṛtatvam| 15| anukūlagrahatvaṃ, pratikūlagrahatvaṃ, pratikūlasarvagrahatvam| 16| ekadoṣatvaṃ, dvidoṣatvaṃ, sarvadoṣatvam| 17| ekamārgatvaṃ, anekamārgatvaṃ, sarvamārgatvam| 18| anatikrāntavatsaratvaṃ, atikrāntavatsaratvaṃ, bahvatikrāntavatsaratvam| 19|

Aṣṭāṅgahṛdayasaṃhitā

śastrādisādhanaḥ kṛcchraḥ saṅkare ca tato gadaḥ||32||

Sarvāṅgasundarā

yo gado rogaḥ, śastrādisādhanaḥ śastrādibhiḥ sādhyate, sa kṛcchrasādhyaḥ kṛcchrapratīkāro mahadbhirupāyaiḥ sādhyate tathā cireṇa| tathā ca granthaḥ (saṃ.sū.a.2)- "kṛcchrairupāyaiḥ kṛcchrastu mahadbhiśca cireṇa ca||" ādigrahaṇena kṣārāgnikarmaviṣalepādayo gṛhyante| tathā, saṅkare ca- tataḥ pūrvoktātsādhyaliṅgātsaṅkīrṇatve sati- yo gada uptannaḥ, so+api kṛcchrasādhyaḥ| caśabdaḥ samuccaye| tatastasmāduktasādhyalakṣaṇādyaḥ saṅkare dvitriviparyaye sati sthitaḥ| tathā ca- yuvā āturaḥ kintu na vijitātmā| vijitātmā vā kintu rogo marmasthānagaḥ| sarvauṣadhakṣame dehe jātaḥ kintu vṛddhaḥ| kadācidyuvā na sarvauṣadhakṣamo dehaḥ| evamanayā diśā sarvamapyūhyam|

Āyurvedarasāyana

kṛcchrasādhyaṃ lakṣayati-śastrādīti| yo gadaḥ śastrādisādhanaḥ, sa kṛcchraḥ-kṛcchrasādhyaḥ| yaśca gadastatastebhyaḥ sukhasādhyalakṣaṇebhyo jāte saṅkare sthitaḥ, so+api kṛcchraḥ| sukhasādhyalakṣaṇasya tadviparyayeṇa sahaikatrāvasthānaṃ saṅkaraḥ| yathā-yuvajatvasya strījatvena| bālajatvasya vṛddhajatvena tu sahānavasthānānna saṅkaraḥ| evaṃ sarvatra| asya ca saṅkaratraividhyāttraividhyam| alpaviparyaye saṅkare kṛcchraḥ, tulyaviparyaye kṛcchrataraḥ, bahuviparyaye kṛcchratamaḥ| tathā, śastrakṣārāgnisādhanatvāttraividhyam| eteṣāṃ ṣaṇṇāṃ saṅkare tāratamyaṃ svayamūhyam|

Aṣṭāṅgahṛdayasaṃhitā

śeṣatvādāyuṣo yāpyaḥ pathyābhyāsādviparyaye||32||

Sarvāṅgasundarā

bāhulyena viparyaye sādhyalakṣaṇaviparītatve satyāyuṣo jīvitasya śeṣatvādakṣīṇatvānmārayitumasamarthaḥ, pathyairāhāravihārairyāpyo yāpanīyaḥ, nāsau pratyākhyeyaḥ| etāvānevāsya pratyākhyeyādvyādherviśeṣo yadāyuḥśeṣatvaṃ, yāpyasya vyādherāyuḥśeṣamātraṃ varjayitvā yadanyattatsarvaṃ samānaṃ prāyeṇāsya ca pratyākhyeyasya vyādheḥ| kasya viparyaye sati ? prakṛtatvātsukhasādhyasya| pathyairāhāravihārairabhyasanamabhyāsaḥ punaḥ punaḥ karaṇam, tasmāddhitāhāravihārasevanādyāpyaḥ| sa ca cikitsāyāmalpaṃ sukhaṃ dattvā punaḥ so+alpenaiva hetunā pratanyate| tathā ca granthaḥ (saṃ.sū.a.2)- "dattvālpaṃ sukhamalpena hetunā sa pratanyate| yāti nāśeṣatāṃ rogaḥ karmajo niyatāyuṣaḥ| prapatanniva viṣkambhairdhāryate+atrāturo hitaiḥ"|

Āyurvedarasāyana

yāpyaṃ lakṣatvāditi| tata ityanuvartate| yo gadaḥ sukhasādhyalakṣaṇaviparyaye sthitaḥ, sa yāpyaḥ| nanvauṣadhairnivartate cetsādhyatvaṃ, no cedasādhyatvaṃ, kimidaṃ tṛtīyaṃ yāpyatvaṃ nāmetyata āha-pathyābhyāsāt śeṣatvāt, pathyasyauṣadhasyābhyāso nityasevanaṃ, tasmādyaccheṣatvaṃ tato yāpyaḥ| śiṣyate nivartamāno+api kātsnryena na nivartata iti śeṣaḥ| sa ca niḥśeṣānivartanānna sādhya eva, kiñcinnivartanānnāsādhya eva, kintu sādhyāsādhyo yāpyākhyaḥ| sa ca kiyantaṃ kālaṃ yāpya ityāha-ā āyuṣaḥ, yāvadāyurasti tāvadyāpyaḥ| uktaṃ hi saṅgrahe (sū. a. 2)- "dattvālpaṃ sukhamalpena hetunā sa pratanyate| yāti nāśeṣatāṃ rogaḥ karmajo niyatāyuṣaḥ|| prapatanniva viṣkambhairdhāryate+atrāturo hitaiḥ" iti|

Aṣṭāṅgahṛdayasaṃhitā

anupakrama eva syātsthito+atyantaviparyaye||33||

autsukyamohāratikṛd dṛṣṭariṣṭo+akṣanāśanaḥ||33||

Sarvāṅgasundarā

na vidyata upakramaḥ pratīkāro yasya so+anupakramo+acikitsyaḥ, pratyākhyeya iti yāvat| ko+asāvanupakramaḥ ? yo+atyantaviparyaye sthitaḥ| yo gado+arthādyāpyalakṣaṇādavaśiṣṭāyuḥ śeṣarūpādatyantaviparyaye sthitaḥ, sarvakriyāpathātikrāntaḥ, majjaśukrādigambhīradhātugataḥ, marmasandhisamāśritaḥ, so+anupakrama evācikitsyaḥ, sādhayitumaśakyatvāt| tathautsukyādikṛditi| autsukyaṃ ca mohaścāratiśca tāḥ karotītyautsukyamohāratikṛt| autsukyaṃ viṣayotkaṇṭhā, moho- vaicityaṃ cittanāśo+ajñānam, aratirasukhaṃ na kutracidavasthitiḥ sthānāsanādiṣvanirvṛtiścetasaḥ, etāvato yaḥ karoti so+anupakramaḥ| tathā dṛṣṭariṣṭa iti| dṛṣṭaṃ riṣṭaṃ maraṇakhyāpakaṃ cihnaṃ yasmin sa dṛṣṭariṣṭaḥ, dṛṣṭamaraṇakhyāpakalakṣaṇo+anupakrama eva| tathā+akṣanāśana iti| akṣāṇīndriyāṇyucyante| cakṣurādīnyapi nāśayati so+akṣanāśanaḥ, indriyoparodhī rogo+anupakramo yaḥ śīghramindriyavighātakṛt| evaṃ purā parīkṣya vyādhicikitsāmārabheta| anyathā+avaśyaṃ svārthādihānimavāpnuyādvaidyaḥ| tathā ca granthaḥ (saṃ.sū.a.2)- "vyādhiṃ purā parīkṣyaivamārabheta tataḥ kriyām| svārthavidyāyaśohānimanyathā dhruvamāpnuyāt" iti|

Āyurvedarasāyana

asādhyaṃ lakṣayati-anupakrama iti| yo gadaḥ sukhasādhyalakṣaṇātyantaviparyaye sthitaḥ, yaśca autsukyamohāratikṛt, yaśca dṛṣṭariṣṭaḥ-dṛṣṭamaraṇacihnaḥ, yaśca akṣanāśanaḥ- sarvendriyavighātī, sa caturvidho+anupakrama eva syāt| nāstyupakramaḥ pratīkāro yasyetyanupakramaḥ| evaśabdo yāpyavyudāsārthaḥ| yāpyo+api niḥśeṣānivartanādanupakramaḥ, kintu kiñcinnivartanātsopakramo+api| ayaṃ tvanupakrama eva|| tasmāttatrauṣadhaṃ kuryādityarthāduktam|

Aṣṭāṅgahṛdayasaṃhitā

tyajedārtaṃ bhiṣagbhūpairdviṣṭaṃ teṣāṃ dviṣaṃ dviṣam||34||

hīnopakaraṇaṃ vyagramavidheyaṃ gatāyuṣam||34||

caṇḍaṃ śokāturaṃ bhīruṃ kṛtaghnaṃ vaidyamāninam||35||

Sarvāṅgasundarā

evaṃvidhamārtamāturamupakramyamapi tyajetpariharet| bhiṣagbhūpairdviṣṭaṃ- bhiṣagbhistathā bhūpai rājabhirdviṣṭam, vaidyā rājānaśca yaṃ dviṣanti| tathā, teṣāṃ dviṣaṃ-śatruṃ, bhiṣagbhūpānyo dveṣṭi, tamapi tyajet| dviṣṭaṃ-śatruṃ cātmanaḥ| hīnopakaraṇamiti upakaraṇavikalaṃ hīnacikitsāṅgam| vyagraṃ- kāryabahulamanyakāryāpekṣiṇaṃ kāryāntarāsaktacetasam| avidheyaṃ- bhiṣajaḥ, tadājñāṃ yo na karoti, tamapi tyajet| gatāyuṣaṃ- parikṣīṇajīvitam| caṇḍaṃ- sahasāpakārakaraṇabuddhiṃ krūrakarmāṇam| śokāturaṃ- stryādivirahotthena śokena śucārtam| bhīruṃ- sabhayam| kṛtaghnaṃ- yaḥ kṛtopakāro+apyapakāraṃ karoti| vaidyamāninaṃ- avaidyo+api yo vaidyamivātmānaṃ manyate svamatenaivauṣadhaṃ karoti mūḍhaḥ, tamapi tyajet|

Āyurvedarasāyana

āturaviśeṣe+apyauṣadhaṃ niṣedhati-tyajediti| bhiṣatbhūpairdviṣṭamārtaṃ rogiṇaṃ tyajet| bhiṣajaśca bhūpāśca bhiṣagbhūpāḥ, tairdviṣṭam-te yaṃ dviṣanti| teṣāṃ dviṣaṃ-bhiṣagbhūpān yo dveṣṭi| dviṣamātmānaṃ yo dveṣṭi| hīnopakaraṇaṃ-auṣadhasāmagrīrahitam| vyagraṃ-kāryāntaravyākulam| avidheyaṃ-vaidyasyānadhīnam| gatāyuṣamutpannasthāyiriṣṭam| bhīruṃ-vyāpadbhayāt tyaktauṣadham| kṛtaghnamupakāre+apyapakāriṇam| vaidyamāninaṃ-avaidyo+api ya ātmānaṃ vaidyaṃ manyate| eṣāṃ sādhyānāmapyauṣadhaṃ na kāryamityarthaḥ| iti sukhasādhyādilakṣaṇam|

Aṣṭāṅgahṛdayasaṃhitā

tantrasyāsya paraṃ cāto vakṣyate+adhyāyasaṅgrahaḥ||35||

āyuṣkāmadinartvīhārogānutpādanadravāḥ||36||

annajñānānnasaṃrakṣāmātrādravyarasāśrayāḥ||36||

doṣādijñānatadbhedataccikitsādyupakramāḥ||37||

śuddhyādisnehanasvedarekāsthāpananāvanam||37||

dhūmagaṇḍūṣadṛksekatṛptiyantrakaśastrakam||38||

śirāvidhiḥ śalyavidhiḥ śastrakṣārāgnikarmikau||38||

Sarvāṅgasundarā

asya- aṣṭāṅgahṛdayākhyasya, tantrasya- tantryante dhāryante+anenāyurvedārthā iti tantram tasya, adhyāyasaṅgrahaḥ- adhyāyānāṃ saṅgrahaḥ saṃkṣepa ekatra rāśīkaraṇam, ataḥ paraṃ- asmādūrdhvam, sukhasmaraṇāya mayā vakṣyate| sa0-ime pūrvoktāstriṃśadadhyāyāḥ, sūtrasthānamuktam| āyuṣkāmaśca dinartvīhe ca rogānutpādanaṃ ca dravaśceti dvandvaḥ| īhā caryā ceṣṭetyeko+arthaḥ| tena āyuṣkāmīyo dinacaryā ṛtucaryā rogānutpādanīyo dravadravyavijñānīyo+annasvarūpavijñānīyo+annasaṃrakṣā mātrāśitīyo dravyādivijñānīyo rasabhedīyo doṣādivijñānīyo doṣabhedīyo doṣopakramaṇīyo dvividhopakramaṇīyaḥ śodhanādigaṇasaṅgrahaḥ snehavidhiḥ svedavidhirvamanavirecanavidhirbastividhirnasyavidhirdhūmavidhirgaṇḍūṣādividhi rāścotanāñjanavidhistarpaṇapuṭapākavidhiryantravidhiḥ śastravidhiḥ śirāvyadhavidhiḥ śalyāharaṇavidhiḥ śastrakarmavidhiḥ kṣārāgnikarmavidhiḥ| sūcanātsūtram, sūcyate+anena sakalatantrārtha iti sūtrasthānam, sakalasya tantrasya śiraḥsthānīyam|

Āyurvedarasāyana

ityeṣa vyādhipratīkāraḥ sāmānyasaṃkṣepābhyāṃ vyākhyātaḥ, etāvānevārtho+asmin śāstre vyākhyeya iti jñāpanārtham| evaṃ hi jñāte śāstratātparyaṃ jñāyate| śāstre hi kecidarthā vidhīyante, kecidanūdyante, kecitprastutasidhyarthaṃ aprastutā apyucyante| śāstratātparyajñastu vidheyādīnvivicya śāstrārthaṃ sukhena gṛhṇāti| adhyāyasaṅgraho+api sukhagrahaṇopāyaḥ| tenādhyāyasaṅgrahaṃ vyākhyātuṃ pratijānīte-tantrasyeti| ataḥparaṃ-saṅgrahānantaram| ā0 ra0- adhyāyān saṅgṛhṇāti-āyuṣkāmeti| tatra āyuṣkāmādayastriṃśadadhyāyāḥ, sūtrasthānam|

Aṣṭāṅgahṛdayasaṃhitā

śārīramucyate||39||

garbhāvakrāntitadvyāpadaṅgamarmavibhāgikam||39||

Sarvāṅgasundarā

śārīraṃ śārīrasthānamucyate| kiṃsthānamadhyāyasaṅgrahaḥ| ke punaste ? tānāha| tatra garbhāvakrāntiśārīram| tasya vyāpat tadvyāpat , tasyeti garbhaparāmarśaḥ, garbhavyāpacchārīram| aṅgavibhāgaṃ śārīram| marmavibhāgaṃ śārīram| vikṛtivijñānīyaṃ śārīram| dūtādivijñānīyaṃ śārīram| evamete ṣaḍadhyāyāḥ, śārīrasthānam|

Āyurvedarasāyana

garbhāvakrāntyādayaḥ ṣaṭ, śārīram|

Aṣṭāṅgahṛdayasaṃhitā

nidānaṃ sārvarogikam||40||

jvarāsṛkśvāsayakṣmādimadādyarśotisāriṇām||40||

mūtrāghātapramehāṇāṃ vidradhyādyudarasya ca||41||

pāṇḍukuṣṭhānilārtānāṃ vātāsrasya ca ṣoḍaśa||41||

Sarvāṅgasundarā

sarvaroganidānam| jvaranidānam| raktapittakāsanidānam| śvāsahikkānidānam| rājayakṣmādinidānam| madātyayādinidānam| arśonidānam| atīsāragrahaṇīdoṣanidānam| mūtrāghātanidānam| pramehanidānam| vidradhivṛddhigulmanidānam| udaranidānam| pāṇḍuśophavisarpanidānam| kuṣṭhaśvitrakṛminidānam| vātavyādhinidānam| vātaśoṇitanidānam| ityevaṃ ṣoḍaśādhyāyāḥ, nidānasthānam|

Āyurvedarasāyana

sarvaroganidānādayaḥ ṣoḍaśa, nidānam|

Āyurvedarasāyana

jvaracikitsādayo dvāviṃśatiścikitsitam|

Aṣṭāṅgahṛdayasaṃhitā

cikitsitaṃ jvare rakte kāse śvāse ca yakṣmaṇi||42||

vamau madātyaye+arśaḥsu, viśi dvau, dvau ca mūtrite||42||

vidradhau gulmajaṭharapāṇḍuśophavisarpiṣu||43||

kuṣṭhaśvitrānilavyādhivātāsreṣu cikitsitam||43||

dvāviṃśatirime+adhyāyāḥ-------------------------||44||

Sarvāṅgasundarā

cikitsitasthānaṃ dvāviṃśatiradhyāyāḥ| jvaracikitsitam| raktapittacikitsitam| kāsacikitsitam| śvāsahikkācikitsitam| rājayakṣmacikitsitam| chardihṛdrogatṛṣṇācikitsitam| madātyayacikitsitam| arśaścikitsitam| atīsāracikitsitam| grahaṇīdoṣacikitsitam| mūtrāghātacikitsitam| pramehacikitsitam| vidradhivṛddhicikitsitam| gulmacikitsitam| udaracikitsitam| pāṇḍurogacikitsitam| śvayathucikitsitam| visarpacikitsitam| kuṣṭhacikitsitam| śvitrakṛmicikitsitam| vātavyādhicikitsitam| vātaśoṇitacikitsitam| ime dvāviṃśatiradhyāyāścikitsitasthānam|

Aṣṭāṅgahṛdayasaṃhitā

-----------------------kalpasiddhirataḥ param||44||

kalpo vamervirekasya tatsiddhirbastikalpanā||44||

siddhirbastyāpadāṃ ṣaṣṭho dravyakalpaḥ||45||

Sarvāṅgasundarā

ata ūrdhvaṃ kalpasthānam| atra kalpe vamanakalpaḥ| virecanakalpaḥ| vamanavirecanavyāpatsiddhiḥ| bastikalpaḥ| bastivyāpatsiddhiḥ| ṣaṣṭho bheṣajakalpaḥ| ityevaṃ ṣaḍadhyāyāḥ, kalpasiddhisthānam|

Āyurvedarasāyana

vamanakalpādayaḥ ṣaṭ, kalpasthānam|

Aṣṭāṅgahṛdayasaṃhitā

--------------------------------------- ata uttaram||45||

bālopacāre tadvyādhau tadgrahe, dvau ca bhūtage||45||

janmāde+atha smṛtibhraṃśe, dvau dvau vartmasu sandhiṣu||46||

dṛktamoliṅganāśeṣu trayo, dvau dvau ca sarvage||46||

karṇanāsāmukhaśirovraṇe, bhaṅge bhagandare||47||

granthyādau kṣudrarogeṣu guhyaroge pṛthagdvayam||47||

viṣe bhujaṅge kīṭeṣu mūṣakeṣu rasāyane||48||

catvāriṃśo+anapatyānāmadhyāyo bījapoṣaṇaḥ||48||

ityadhyāyaśataṃ viṃśaṃ ṣaḍbhiḥ sthānairudīritam||1||

48 1/2||1||

iti śrīvaidyapatisiṃhaguptasūnuvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne āyuṣkāmīyo nāma prathamo+adhyāyaḥ||1||

Āyurvedarasāyana

bālopacaraṇīyādayaścatvāriṃśat, uttaram| ā0 ra0- iti ṣaḍbhiḥ sthānairviṃśamadhyāyaśatamasmin śāstre uktam| atrāyuṣkāmarogānutpādanadravādiśabdāḥ āyuṣkāmīyarogānutpādanīyadgavadgavyavijñānīyādisaṃjñānāṃ lakṣakāḥ| dinartvīhādiśabdāḥ dinacaryartucaryādisaṃjñānāṃ vācakāḥ| śuddhyādayaḥ-śodhanādidravyagaṇāḥ| dṛksekaḥ-āścotanam| kṣārāgnikarmika eko+adhyāyaḥ| madādayo-madātyayādayaḥ| viśi-viḍrogayoratīsāragrahaṇyoḥ| mūtrite-mūtrarogayoḥ mūtrakṛcchra (mūtrāghāta) pramehayoḥ| bhūtage-bhūtavijñānīyatatpratiṣedhayoḥ| vartmasu-vartmarogavijñānapratiṣedhayoḥ| sandhiṣu-sandhigatarogavijñānapratiṣedhayoḥ| dṛgādiṣu trayaḥ, na tu pratyekam| sarvagādiṣu ṣaṭsu pratyekaṃ dvau, vijñānapratiṣedhabhedāt, vraṇe tu vraṇasadyovraṇabhedāt| sarvage-sarvākṣiroge| bhaṅge-asthibhaṅge| granthyādiprabhṛtiṣu triṣu pṛthak dvayaṃ, vijñānapratiṣedhabhedāt| anapatyānāṃ bījapoṣaṇo-vājīkaraṇam| viṃśaṃviṃśatyuttaram| ityadhyāyasaṅgrahaḥ| iti hemādriṭīkāyāmāyurvedarasāyane| adhyāya āyuṣkāmīyaḥ sāmastyena nirūpitaḥ|| 1||

Sarvāṅgasundarā

ata uttaraṃ, ato+asmātkalpasiddhisthānādūrdhvamuttaratantram| bālopacaraṇīyaḥ| bālāmayapratiṣedhaḥ| bālagrahapratiṣedhaḥ| bhūtavijñānīyaḥ| bhūtapratiṣedhaḥ| unmādapratiṣedhaḥ| apasmārapratiṣedhaḥ| vartmarogavijñānīyaḥ| vartmarogapratiṣedhaḥ| sandhisitāsitarogavijñānīyaḥ| timirapratiṣedhaḥ| liṅganāśapratiṣedhaḥ| sarvākṣirogavijñānīyaḥ| sarvākṣirogapratiṣedhaḥ| karṇarogavijñānīyaḥ| karṇarogapratiṣedhaḥ| nāsārogavijñānīyaḥ| nāsārogapratiṣedhaḥ| mukharogavijñānīyaḥ| mukharogapratiṣedhaḥ| śirorogavijñānīyaḥ| śirorogapratiṣedhaḥ| vraṇavijñānīyapratiṣedhaḥ| sadyovraṇapratiṣedhaḥ| bhaṅgapratiṣedhaḥ| bhagandarapratiṣedhaḥ| granthyarbudaślīpadādivijñānīyaḥ| granthyarbudādipratiṣedhaḥ| kṣudrarogavijñānīyaḥ| kṣudrarogapratiṣedhaḥ| guhyarogavijñānīyaḥ| guhyarogapratiṣedhaḥ| viṣapratiṣedhaḥ| sarvaviṣapratiṣedhaḥ| kīṭalūtādiviṣapratiṣedhaḥ| mūṣikālarkaviṣapratiṣedhaḥ| rasāyanādhyāyaḥ| vājīkaraṇādhyāya iti| evamete catvāriṃśadadhyāyā uttaratantram| taditi bālasya parāmarśaḥ| dvau dvāviti vartmani dvau, sandhau dvau, yathāsaṃkhyena| traya iti dṛktamoliṅganāśeṣu pratyekamekaikaḥ| granthyādikṣudrarogaguhyarogeṣu pṛthagdvayaṃ pratyekaṃ dvau dvau| anapatyānāmaprajānāṃ puṃsāṃ catvāriṃśo+adhyāyo bījapoṣaṇaḥ śukravṛddhiheturiti| ityevamanena prakāreṇa, saviṃśamadhyāyaśataṃ ṣaḍbhiḥ sthānaiḥ sūtraśārīranidānacikitsākalpasiddhyuttaratantrairudīritamiti bhadram| iti

śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāna āyuṣkāmīyo+adhyāyaḥ prathamaḥ|| 1||

dinacaryādhyāyaḥ

2

Aṣṭāṅgahṛdayasaṃhitā

athāto dinacaryādhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

atheti sarveṣvadhyāyeṣu maṅgalārthaḥ| tathā ata ityānantarye prastutābhisambandhe vā| athetyādiśabdānāṃ pūrvādhyāye varṇita evārthaḥ| māṅgaliko hyācāryaḥ pratyadhyāyārambhe maṅgalārthamathaśabdaṃ prayuṅkte| dine dine caryā dinacaryā, dinasya vā caryā dinacaryā| caraṇaṃ caryā| ubhayalokahitamāhāravihāraceṣṭitamiti yāvat, pratidine yatkartavyam| dinacaryā yasminnadhyāye+astīti pūrvavat chapratyayamutpādya tallope prakṛtibhāvatvaṃ ca pratipādya dinacaryeti niṣpādyate, tamadhyāyaṃ vyākhyāsyāmaḥ| nanu, prastutādāyuṣkāmīyādadhyāyādanantaraṃ ko+asya sambandhaḥ ?| ucyate| yasmādāyuṣkāmeṇa puruṣeṇa yatpradhānamāyuṣyaṃ tadāsevyaṃ prathamataḥ, tadanvanyāni yānyāyuṣyāṇi| ataḥ prathamaṃ tāvadācārapradhānena bhavitavyam| yataḥ, "ācārādāyurlabhyate" ityācāryāḥ| yadyapyatra rātricaryā+api vihitā, tathāpi prādhānyāddinacaryā asminnadhyāye nirdiṣṭā| ato dinacaryādhyāyo+ayamucyate|

Āyurvedarasāyana

dinacaryādhyāyaṃ vyākhyātuṃ pratijānīte-athāta iti| yataḥ pūrvādhyāye vyādhipratīkāraḥ sāmānyasaṃkṣepābhyāṃ vyākhyātaḥ| sa evedānīṃ viśeṣavistarābhyāṃ vyākhyeyaḥ| sa ca hetvādikrameṇa| tatrādau bahuvaktavyatvādbahiraṅgo hetuḥ| sa dvedhā-vihāraḥ āhāraśca| vihāro dvedhā-niyatakālo+aniyatakālaśca| niyatakālo+advedhā-dainandinaḥ ārtavaśca| tatra dainandino+asminnadhyāye| ata evāyaṃ dinacaryākhyaḥ| sa ca prabodhādiḥ|

Aṣṭāṅgahṛdayasaṃhitā

asmiṃstantre āyuḥpālanaṃ prakṛtam||1||

tadvividham, svasthavṛttamāturavṛttaṃ ca||1||

brāhme muhūrta uttiṣṭhetsvastho rakṣārthamāyuṣaḥ||1||

Sarvāṅgasundarā

rātreścaturdaśo muhūrto brāhmo muhūrtaḥ, viṣuvati samarātriṃdive kāle dvighaṭikopalakṣaṇaḥ| muhūrtasya ceha dvighaṭikopalakṣaṇārthatvātsarvasmin kāle rātreścaturghaṭikāvaśeṣe samutthānaṃ kāryamiti sthitam| (svastho-nīrogaḥ kalyaḥ| sa āyuṣo yathopacaritasya jīvitasya rakṣārthaṃ brāhme muhūrta uttiṣṭhedabhyutthānaṃ kuryāt| muhūrto-nāḍikādvayam| brahma-jñānaṃ, tadarthamadhyayanādyapi brahma, tasya yogyo muhūrto brāhmaḥ, paścimayāmasya nāḍikādvayam|) tasmin brāhme muhūrta uttiṣṭhet| kimbhūtaḥ ? svastho+anāturaḥ| (suśrute sū.a.15/48)- "samadoṣaḥ samāgniśca samadhātumalakriyaḥ| prasannātmendriyamanāḥ svastha ityabhidhīyate" iti svasthalakṣaṇam| kimarthamuttiṣṭhet ? rakṣārthamāyuṣo jīvitasya| tadā hyuttiṣṭhato vyādhyalakṣmyādyabhāva evāyuṣo rakṣā bhavati| ātureṇa dhātusāmyārthaṃ svaptavyameva|

Āyurvedarasāyana

tatra prabodhaṃ vidhatte-brāhmo mūhūrta iti| rātrerupāntyo muhūrtā brāhmaḥ| tatra uttiṣṭhet-prabudhyet| svasthonīrogaḥ| rogiṇastvaniyamaḥ|

Aṣṭāṅgahṛdayasaṃhitā

śarīracintāṃ nirvartya kṛtaśaucavidhistataḥ||1||

arkanyagrodhakhadirakarañjakakubhādijam||2||

prātarbhuktvā ca mṛdvagraṃ kaṣāyakaṭutiktakam||2||

kanīnyagrasamasthaulyaṃ praguṇaṃ dvādaśāṅgulam||3||

bhakṣayeddantapavanaṃ dantamāṃsānyabādhayan||3||

Sarvāṅgasundarā

śarīrasya cintā śarīracintā- jīrṇājīrṇanirūpaṇādikā, tāṃ nirvartya, tato mūtrapurīṣādeḥ kṛtaśaucavidhānaḥ, tato+anantaraṃ dantapavanamarkādikaṃ bhakṣayet| saṅgrahe+apyuktam (sū.a.3)- "brāhme muhūrta uttiṣṭhejjīrṇājīrṇaṃ nirūpayan" ityādi| arkaḥ- sūryāhvaḥ| nyagrodho- yakṣāvāsaḥ| khadiro- gāyatrī| karañjaściribilvaḥ| kakubho+arjunaḥ| ādiśabdena mālatīkaravīrādiparigrahaḥ| kathaṃ bhakṣayet ? dantānāṃ māṃsānyabādhayannapīḍayan| prātaḥ- pratyuṣasi, bhuktvā ca- āhāraṃ bhakṣayitvā ca| mṛdvagraṃ- kūrcitāgram| tathā kaṣāyakaṭutiktam, rasatrayeṇa hyanena mukhavairasyārocakaśleṣmādyapanayāḥ samyak sampadyante| arkādyupādānādeva kaṣāyāditve labdhe, kaṣāyādigrahaṇaṃ saṅgrahādigṛhītasya saṅgrahārthaṃ spaṣṭārthaṃ ca| arkādigrahaṇamudāharaṇārthaṃ jñeyam| atra saṃkṣepavivakṣayā na dantapavanasya gaṇasaṅgrahaḥ| dvādaśādyaṅgulapramāṇatvaṃ śleṣmātakādyaniṣṭadantapavananiṣedhaśca tantrāntarokta (saṅgrahokta) mapi nehoktam| suśrutenoktam (?) "ajagdhamanupakliṣṭaṃ ṣaḍaṣṭadvādaśāṅgulam| pradeśanīmukhasamaṃ mṛdu syāddantadhāvanam| kūrcitāgraṃ" ityādi|

Sarvāṅgasundarā

śaucaṃ vidhatte-śarīracintāmiti| tataḥ-prabodhānantaram| kṛtaśaicavidhirbhavet-smṛtyuktavidhinā malotsargādyācamanaparyantaṃ kuryāt| kiṃ kṛtvā śarīracintāṃ nirvartya-niṣpādya| kīdṛśaṃ me śarīraṃ, kiñca mayā asya hitamanuṣṭhitaṃ, kiṃvā adyānuṣṭheyamityādi vimarśaḥ śarīracintā| vakṣyati hi (sū. a. 2/47)- "naktaṃdināni me yānti kathambhūtasya samprati| duḥkhabhāṅga bhavatyevaṃ nityaṃ sannihitaḥ smṛtiḥ||" dharmaśāstre+api-"brāhmo muhūrta utthāya cintayedātmano hitam" iti| tadā hi kṛto vimarśo yathārtho bhavati, manasaḥ prasannatvāt| dantadhāvanaṃ vidhatte-arketi| prātarbhuktvā ceti dvikālaṃ dantapavanaṃ bhakṣayet| dantāḥ pūyante śodhyante+aneneti dantapavanaṃ-dantakāṣṭham| taccārkādijam| kakubho+arjunaḥ| ādiśabdādasanādayaḥ| tacca mūlam| uktaṃ hi saṅgrahe (sū. a. 3)- "vaṭāsanārkakhadirakarañjakaravīrajam| sarjārimedāpāmārgamālatīkakubhodbhavam|| kaṣāyatiktakaṭukaṃ mūlamanyadapīdṛśam| vijñātavṛkṣaṃ kṣuṇṇāgramṛjvagranthi subhūmijam||" iti| kanīnyagrasamasthyaulyaṃ-kaniṣṭhikāṅgulyagrabhāgavatsthūlam| praguṇaṃṛju| kaṣāyādirasamarkādibhyo+anyadapi grāhyam, arkādyanabhivyaktakaṣāyādirasamapi grāhyāmityubhayorgrahaṇam| bhakṣaṇena bhakṣaṇapūrvakaṃ dantagharṣaṇaṃ lakṣyate, dantamāṃsabādhananiṣedhānyathānupapatteḥ| na hi bhakṣaṇamātreṇa dantamāṃsānāṃ pīḍā| uktaṃ ca saṅgrahe (sū. a. 3)- "prātarbhuktvā ca yatavāgbhakṣayeddantadhāvanam| vāpyatrivargatritayakṣaudrāktena ca gharṣayet| vāpyaṃ-kuṣṭham| trivargatritayaṃ-triphalā, trikaṭukaṃ, trijātakaṃ ca| śanaistena tato dantān dantamāṃsānyabādhayan" iti| gharṣaṇaṃ cādhodantapurvakam| uktaṃ hi saṅgrahe (sū. a. 3)- "dantān pūrvamadho gharṣetprātaḥ siñcecca locane| toyapūrṇamukho grīṣmaśaradoḥ śītavāriṇā" iti| ṛtvantare koṣṇavāriṇetyarthaḥ|

Āyurvedarasāyana

rogaviśeṣe dantadhāvanaṃ niṣedhati-nādyāditi| ajīrṇādirogī, taddantapavanaṃ, nādyānna bhakṣayet| arditaṃekāyāmaḥ| saṅgrahe tu (sū. a. 3)- "naiva śleṣmātakāriṣṭabibhītadhavadhanvajān| bilvababbūlanirguṇḍīśigrutindukatilvakān|| kovidāraśamīpīlupippaleṅgudaguggulūn| pāribhadrakamamlīkāmocakyau śālmalīṃ śaṇam|| svādvamlalavaṇaṃ śuṣkaṃ suṣiraṃ pūti picchilam| pālāśamāsanaṃ dantadhāvanaṃ pāduke tyajet||" iti|

Aṣṭāṅgahṛdayasaṃhitā

nādyādajīrṇavamathuśvāsakāsajvarārditī||4||

tṛṣṇāsyapākahṛnnetraśiraḥkarṇāmayī ca tat||4||

Sarvāṅgasundarā

ajīrṇādīnāṃ dvandvaḥ| etāni vidyante yasyeti 'ata iniṭhanau' iti iniḥ| evaṃ tṛṣṇāsyetyādau dvandvādiniśca| taddantapavanamajīrṇī na bhakṣayet| evaṃ vamathvādīnāṃ karṇāmayyantānāṃ sambandho yojyaḥ|

Aṣṭāṅgahṛdayasaṃhitā

sauvīramañjanaṃ nityaṃ hitamakṣṇostato bhajet||5||

Sarvāṅgasundarā

tato-dantapavanabhakṣaṇānantaraṃ, sauvīrākhyamañjanaṃ bhajet| kasmāt ? yato hitamakṣṇoḥ|

Āyurvedarasāyana

añjanaṃ vidhatte-sauvīramiti| tato-dantadhāvanāntaraṃ, sauvīrākhyamañjanaṃ bhajet| yasmādakṣṇornetrayoḥ nityaṃ-sarvadā, hitaṃ-pathyam| asya ca mṛducūrṇāñjanatvāttisraḥ śalākā mānam| saṅgrahe tu phalamuktam (sū. a. 3)- "locane tena bhavato manojñe sūkṣmadarśane| vyaktatrivarṇe vimale susnigdhaghanapakṣmaṇī||" iti| suśrutastu (ci. a. 24/18) srotoñjanamāha-"mataṃ srotoñjanaṃ śreṣṭhaṃ viśuddhaṃ sindhusambhavam| dāhakaṇḍūmalaghnaṃ ca dṛṣṭeḥ kledarujāpaham||" iti| ubhayoḥ prāmāṇyādvikalpaḥ|

Aṣṭāṅgahṛdayasaṃhitā

cakṣustejomayaṃ tasya viśeṣāt śleṣmato bhayam||5||

yojayetsaptarātre+asmātsrāvaṇārthaṃ rasāñjanam||6||

Sarvāṅgasundarā

asmātkāraṇāt, srāvaṇārthaṃ saptarātre sati, rasāñjanaṃ dārvīkvāthasamudbhavākhyaṃ, yojayet| yasmāccakṣustejomayamāgneyam| yadyapi pañcamahābhūtātmakaṃ sarvamapi, tathāpi bāhulyena vyapadeśāttejomayamucyate| ata eva tadrūpāṇyālocayati| tathā ca loke kaścidāha-- "narapatireti" iti| na cāsau narāṇāmeva patiḥ kintarhi nārīṇāmapīti| tasya hi cakṣuṣo vātapittābhyāmapi bhayamasti, viśeṣeṇa tu kaphādbhayam, tato rasāñjanaṃ yojayet|

Sarvāṅgasundarā

sauvīrāpavādena rasāñjanaṃ vidhatte-cakṣuriti| saptarātre rasāñjanaṃ yojayet| antarārthe saptamī, saptarātramantaraṃ kṛtvetyarthaḥ| kimarthaṃ ? srāvaṇārthaṃ,- śleṣmanibarhaṇārtham| yasmāccakṣustejomayam, tatastasya śleṣmataḥ-kaphājjalātmakāt, viśeṣādbhayam| vātapittayostu viśeṣabhayābhāvānnityāñjanena ca prasādanenopaśamāt pṛthak pratīkārābhāvaḥ| asya ca tīkṣṇapiṇḍāñjanatvāddhareṇumātratvam| piṇḍatvaṃ ca dārvīkkāthajatvāt| uktaṃ hi-"dārvīkkāthamajākṣīrapādaṃ paktvā yadā ghanam| tadā rasāñjanākhyaṃ tannetrayośca prayojayet||" iti| nanu "pañcasaptāṣṭarātre vā srāvaṇārthaṃ rasāñjanam|" iti (sū. a. 5/12) carakavacanam| iha tu saptarātra iti virodhaḥ| maivam| pañcasaptāṣṭarātrāṇāṃ bahumadhyālpakaphaviṣayatvāt| nanu "niśāyāṃ tu dhruvamañjanamiṣyate" iti (sū. a. 5/14) carakeṇāñjanasya rātriḥ kāla uktaḥ| iha tu dantadhāvanāntaramiti virodhaḥ| maivam| carakavākyasya hyayamarthaḥ| yadā nityāñjanaṃ bādhitvā pūrvāhṇe rasāñjanaṃ prayujyate tadā dhruvaṃ nityasevyamañjanaṃ niśāyāmiṣyate, anyadā tu prātarevetyavirodhaḥ| tathā ca manuḥ (a. 4/152)- "maitraṃ prasādhanaṃ snānaṃ dantadhāvanamañjanam| pūrvāhṇa eva kurvīta devatānāṃ ca pūjanam|" iti| maitraṃ-sūryārādhanam|

Aṣṭāṅgahṛdayasaṃhitā

tato nāvanagaṇḍūṣadhūmatāmbūlabhāgbhavet||6||

Sarvāṅgasundarā

nāvanādīnāṃ guṇāḥ nasyādividhiṣu vakṣyamāṇā vidhānaṃ ca| tāmbūlasya tu vaiśadyāruciharatvasaugandhyādiguṇāḥ prasiddhā eva| nāvanādīnāṃ tāmbūlāntānāṃ dvandvaḥ| tato+añjanādanantaraṃ, nāvanagaṇḍūṣadhūmatāmbūlāni bhajate yaḥ sa evaṃvidho bhavet| 'bhajo ṇviḥ' iti ṇviḥ|

Āyurvedarasāyana

nasyādīn vidhatte-tata iti| tato+añjanādanantaraṃ, krameṇa nāvanādīn bhajet| uktaṃ hi saṅgrahe (sū. a. 3)- "aṇutailaṃ tato nasyaṃ tato gaṇḍūṣadhāraṇam| ghanonnataprasannatvakskandhagrīvā+a+asyavakṣasaḥ|| sugandhivadanāḥ snigdhanisvanā vimalendriyāḥ| nirvalīpalitavyaṅgā bhaveyurnasyaśīlinaḥ" iti| gaṇḍūṣaśca snehakaṣāyoṣṇodakaiḥ kramāt kāryaḥ| uktaṃ hi saṅgrahe (sū. a. 3)- "oṣṭhasphuṭanapāruṣyamukhaśoṣadvijāmayāḥ| na syuḥ svaropaghātāśca snehagaṇḍūṣadhāraṇāt|| khadirakṣīravṛkṣārimedāmbukavalagrahaḥ| arocakāsyavairasyamalaputiprasekajit|| sukhoṣṇodakagaṇḍūṣairjāyate vaktralāghavam| prāyogikaṃ tato dhūmaṃ gandhamālyādi cācaret| dhūmapasyordhvajatrūtthā na syurvātakaphāmayāḥ| añjanotkleśitaṃ nasyaiḥ kavalairnāvaneritam| dhūmena kavalotkliṣṭaṃ kramādvātakaphaṃ jayet" iti| tāmbūlaṃ tu jātīphalādiyuktam| uktaṃ hi saṅgrahe (sū. a. 3)- "rucivaiśadyasaugandhyamicchanvaktreṇa dhārayet| jātīlavaṅgakarpūrakaṅkolakaṭukaiḥ saha|| kaṭukaṃ-latākastūrikāphalam| tāmbūlīnāṃ kisalayaṃ hṛdyaṃ pūgaphalānvitam" iti|

Aṣṭāṅgahṛdayasaṃhitā

tāmbūlaṃ kṣatapittāsrarūkṣotkupitacakṣuṣām||7||

viṣamūrcchāmadārtānāmapathyaṃ śoṣiṇāmapi||7||

Sarvāṅgasundarā

kṣataṃ vidyate yeṣāṃ te kṣatāḥ| arśa āditvādac| evaṃ pittāsrā rūkṣāśca| utkupitamabhiṣyannaṃ cakṣurekaṃ dve vā yeṣāṃ ta evam| kṣatāśca pittāsrāśca rūkṣāścotkupitacakṣuṣaśca, teṣāmapathyamahitam| tathā viṣārtānāṃ mūrcchārtānāṃ madārtānāṃ śoṣiṇāṃ ca, ityapiśabdasyārthaḥ| śoṣiṇo- rājayakṣmiṇaḥ|

Āyurvedarasāyana

kṣatādau tāmbūlaṃ niṣedhati-tāmbūlamiti| kṣataṃkṣatakāsaḥ| pittāsraṃ-raktapittam| rūkṣo-niḥsnehāṅgaḥ| utkupitacakṣuḥ-abhiṣyandākhyo+akṣirogaḥ| śoṣo-mukhaśoṣo rājayakṣmā ca| uktaṃ hi suśrute (ci. a. 24/24)-"raktapittakṣatakṣīṇatṛṣṇāmūrcchāparītinām| rūkṣadurbalamattānāṃ na hitaṃ mukhaśoṣiṇām||" iti| tāmbūlaṃ suptotthitādau tu pathyam| uktaṃ hi saṅgrahe (sū. a. 3)-"pathyaṃ suptotthite bhukte snāte vānte ca mānave| dvipatramekaṃ pūgaṃ ca sacūrṇakhadiraṃ ca tat" iti|

Aṣṭāṅgahṛdayasaṃhitā

abhyaṅgamācarennityaṃ, sa jarāśramavātahā||8||

dṛṣṭiprasādapuṣṭyāyuḥsvapnasutvaktvadārḍhyakṛt||8||

Sarvāṅgasundarā

abhyaṅgaṃ nityaṃ satatamācaret| nityagrahaṇaṃ copalakṣaṇārtham| ekadvitridināntaramapi yathoditamācarato na doṣaḥ| so+abhyaṅgaḥ, ācaryamāṇo jarā ca śramaśca vātaśca tān hantīti kvip| tathā dṛṣṭītyādi| dṛṣṭeḥ prasādo- vaimalyaṃ dṛṣṭiprasādaḥ| śobhanā cāsau tvak ca sutvak, tasyā bhāvaḥ sutvaktvam| dṛḍhasya bhāvo dārḍhyam| "varṇadṛḍhādibhyaḥ ṣyañca" iti ṣyañ| dṛṣṭiprasādādīnāṃ dvandvaḥ| tāni karoti yo+abhyaṅgaḥ, sa evam|

Āyurvedarasāyana

abhyaṅgaṃ vidhatte-abhyaṅgamiti| sa cotpannāyāṃ kṣudhi vidheyaḥ| tadā hi śuddhasrotastayā romakūpaiḥ sneho dehaṃ vyāpnoti, taṃ coṣmā pacati| uktaṃ ca saṅgrahe (sū. a. 3)- "atha jātānnapāneccho mārutaghnaiḥ sugandhibhiḥ| yathartusaṃsparśasukhaistailairabhyaṅgamācaret||" iti| abhyaṅgaphalamāha- sa iti| so+abhyaṅgaḥ , jarādīn hanti, dṛṣṭiprasādādīṃśca karoti| sutvaktvaṃ-nirmalanirvalīkatvaṃ tvacaḥ| saṅrahe tu (sū.a. 3)- "rathākṣacarmaghaṭavadbhavantyabhyaṅgato guṇāḥ| sparśane+abhyadhiko vāyuḥ sparśanaṃ ca tvagāśritam|| tvacyaśca paramabhyaṅgo yasmāttaṃ śīlayedataḥ "| iti|

Aṣṭāṅgahṛdayasaṃhitā

śiraḥśravaṇapādeṣu taṃ viśeṣeṇa śīlayet||9||

Sarvāṅgasundarā

abhyaṅgābhyāsaṃ vidhatte-śira iti| tamabhyaṅgaṃ, śīlayedabhyaset sarveṣvaṅgeṣu, viśeṣānmūrdhakarṇāṅghriṣu| ekasminneva prayoge punaḥ punaḥ yojanamabhyāsaḥ| pratyahaṃ prayogābhyāsastu nityamityanenaivoktaḥ| saṅgrahe (sū. a. 3) tu-"sa keśyaḥ śīlito mūrdhni kapālendriyatarpaṇaḥ| hanumanyāśiraḥkarṇaśūlaghnaṃ karṇapūraṇam|| pādābhyaṅgastu tatsthairyanidrāddaṣṭiprasādakṛtu| pādasuptiśramastambhasaṅkocasphuṭanapraṇut||" iti|

Sarvāṅgasundarā

tamabhyaṅgam, śiraḥśravaṇapādeṣu, viśeṣeṇātiśayena, śīlayedabhyaset, iti vacanāccāvaśyaṃ na tathā sarvaśarīre+abhyaṅgaḥ kāryaḥ, yathaiteṣu śiraḥśravaṇapādeṣu| atra ca pūrvavadekatvābhāvaḥ|

Āyurvedarasāyana

abhyaṅgaṃ kaphagrastādau niṣedhati-varjya iti| kaphagrastaḥ-ativṛddhaśleṣmā, kṛtasaṃśuddhiḥ-kṛtavamanavirekaḥ, ajīrṇī ca, abhyaṅgaṃ varjayet| kṛtasaṃśuddhestadahareva niṣiddhaḥ| uktaṃ hi suśrute (ci. a. 24/36)- "taruṇajvaryajīrṇī ca nābhyaktavyaḥ kathañcana| tathā vānto viriktaśca nirūḍho yaśca mānavaḥ|| pūrvayoḥ kṛcchratā vyādhyorasādhyatvamathāpi vā|| śeṣāṇāṃ tadahaḥ proktā agnisādādayo gadāḥ||" iti|

Aṣṭāṅgahṛdayasaṃhitā

varjyo+abhyaṅgaḥ kaphagrastakṛtasaṃśuddhyajīrṇibhiḥ||9||

Sarvāṅgasundarā

abhyaṅgo varjyo- varjanīyaḥ| kaphagrastena kṛtasaṃśuddhinā ajīrṇinā ca| grastagrahaṇamatiśayapratipādanārtham|

Aṣṭāṅgahṛdayasaṃhitā

lāghavaṃ karmasāmarthyaṃ dīpto+agnirmedasaḥ kṣayaḥ||10||

vibhaktaghanagātratvaṃ vyāyāmādupajāyate||10||

Sarvāṅgasundarā

śarīrāyāsajananaṃ karma vyāyāma ucyate| tasmātpañcaguṇāḥ lāghavādayo niṣpadyante| vibhaktāni-vibhāgena sthitāni, ghanāni- dṛḍhāni, gātrāṇi yasya sa vibhaktaghanagātraḥ, tasya bhāvastattvamiti|

Āyurvedarasāyana

iṣṭasādhanatvakathanadvārā vyāyāmaṃ vidhatte-lāghavamiti| vyāyāmāt lāghavādyupajāyate| tasmāttaṃ kuryādityarthasiddham| vibhaktaghanagātratvaṃ-susanniviṣṭanibiḍāvayavatvam| āyāsamātraphalaṃ śārīraṃ karma vyāyāmaḥ|uktaṃ hi saṅgrahe (sū. a. 3)- "śarīrāyāsajanakaṃ karma vyāyāma ucyate" iti| tacca niyuddhādi| taccābhyaktagātraiḥ kriyate, ityabhyaṅgānantaramuktam| vakṣyati hi (sū. a. 3/10)- "vātaghnatailairabhyaṅgaṃ mūrdhatailaṃ vimardanam| niyuddhaṃ kuśalaiḥ sārdhaṃ pādāghātaṃ ca yuktitaḥ" iti|

Aṣṭāṅgahṛdayasaṃhitā

vātapittāmayī bālo vṛddho+ajīrṇo ca taṃ tyajet||11||

Sarvāṅgasundarā

vātapittāmayī, bālaḥ- āṣoḍaśādvarṣāt, vṛddhaḥ- saptaterūrdhvam, ajīrṇī ca, taṃ jahyāt|

Āyurvedarasāyana

vātarogādau vyāyāmaṃ niṣedhati-vātapittāmayīti| taṃ-vyāyāmam|

Aṣṭāṅgahṛdayasaṃhitā

ardhaśaktyā niṣevyastu balibhiḥ snigdhabhojibhiḥ||11||

śītakāle vasante ca, mandameva tato+anyadā||12||

Sarvāṅgasundarā

turavadhāraṇe| balavadbhiḥ puruṣaiḥ snigdhabhojibhirardhaśaktyaiva niṣevyo vyāyāmaḥ| prāk śramādvāyāmavarjanaṃ kāryamityarthaḥ| kadāsau vidhātavyaḥ ? ityāha- śītakāla iti| hemante śiśire vasante ca sevyaḥ| śītartuvasantābhyāmanyadā mandameva sevyaḥ| mandamiti kriyāviśeṣaṇam| kriyāviśeṣaṇānāṃ ca karmatvamekatvaṃ napuṃsakatvaṃ ca vaktavyamiti|

Āyurvedarasāyana

vyāyāmamātrāmāha-ardhaśaktyeti| ardhaśaktyā vyāyāmo niṣevyaḥ| kiṃ sarvaiḥ? netyāha-balibhiriti| balibhiḥ snigdhabhojibhiriti militaṃ viśeṣaṇam| kiṃ sarvadā? netyāha-śītakāla iti| śītakāle-hemantaśiśirayoḥ| anyadā tu tato+ardhaśaktermandamalpamātraṃ niṣevyaḥ| anyadetyanyasyāmavasthāyāṃ anyasmiṃśca ṛtau| anyāvasthā-balitvasnigdhabhojitvaviparyayaḥ| anyartuḥ- grīṣmāditrayam| eva śabdena mandatvaviṣaye ardhaśakterna praveśaḥ,ardhaśaktiviṣaye tu mandatvapraveśo+astīti dyotyate|ardhaśaktilakṣaṇam suśrutenoktam (ci. a. 24/43)- "hṛdi sthānasthito vāyuryadā vakraṃ prapadyate| vyāyāmaṃ kurvato jantostadvalārdhasya lakṣaṇam " iti|

Aṣṭāṅgahṛdayasaṃhitā

taṃ kṛtvā+anusukhaṃ dehaṃ mardayecca samantataḥ||12||

Sarvāṅgasundarā

taṃ- vyāyāmaṃ, kṛtvā, anusukhaṃ- yathā śarīre bādhā na syāttathā, dehaṃ mardayet| samantataḥ- paritaḥ|

Āyurvedarasāyana

mardanaṃ vidhatte-taṃ kṛtveti| anusukhaṃ-sukhānatikrameṇa| samantataḥ-sarvāṅgeṣu| ativyāyāmadoṣakathanātpūrvaṃ mardanavidhānaṃ mardanasya vyāyāmāṅgatvakhyāpanārtham| aṅgatvaṃ coktameva, taṃ kṛtveti| ata evoktaṃ suśrutavyākhyāyāṃ jaijjaṭena-"mardanamapi vyāyāmāntaḥpātyeva" iti| tacca viśeṣātpadbhyām| uktaṃ hi suśrutena (ci. a. 24/43)- "vyāyāmasvinnagātrasya padbhyāmudvartitasya ca|| vyādhayo nopasarpanti siṃhaṃ kṣudramṛgā iva||" iti|

Aṣṭāṅgahṛdayasaṃhitā

tṛṣṇā kṣayaḥ pratamako raktapittaṃ śramaḥ klamaḥ||13||

ativyāyāmataḥ kāso jvaraśśardiśca jāyate||13||

Sarvāṅgasundarā

ativyāyāmāttṛṣṇādayo bhavanti| tṛṣṇeti pṛthak padam| (tena tṛṣṇādīnāṃ padānāmakṛtasamāsānāṃ nirdeśo doṣadeṣādyanurodhenaikasya dvayostricaturāṇāṃ bahutarāṇāṃ sarveṣāṃ cāti vyāyāmavyāpattvadyotanārthaḥ|) ativyāyāmaprasaṅgenātijāgarādīnāmapi vyāpado darśayati-

Āyurvedarasāyana

vyāyāmapramāṇātikrame doṣamāha-tṛṣṇeti| kṣayo-rājayakṣmā| pratamakaḥ-tamakaśvāsabhedaḥ| śramaḥ-karmendriyāṇāṃ svavyāpārākṣamatvam, klamo-buddhīndriyāṇām|

Aṣṭāṅgahṛdayasaṃhitā

vyāyāmajāgarādhvastrīhāsyabhāṣyādi sāhasam||14||

gajaṃ siṃha ivākarṣan bhajannati vinaśyati||14||

Sarvāṅgasundarā

vyāyāmādīnāṃ bhāṣyāntānāṃ dvandvaḥ| tānyādiryasya sāhasasya dhanurākarṣaṇādestadevam| ayathābalamārambhaḥ sāhasam, tadbhajansevamāno vinaśyati| ka iva ? siṃha iva, siṃho vikramavānapyatibalaṃ gajapatiṃ mahāvarṣmāṇamākarṣannākrāman yathā vinaśyati, tathā+ayathābalamārabdhena vyāyāmādinā naro māryata iti|

Āyurvedarasāyana

vyāyāmaprasaṅgājjāgarādīnāṃ yathoktapramāṇātikrame doṣamāha-vyāyāmeti| gajamākarṣan siṃha iva| yataḥsāhasataḥ| ayathābalamārambhaḥ sāhasam| na hi vyāyāmādyatibhajanaparyāptaṃ puṃsāṃ balamasti| adhvastrīśabdābhyāṃ gamanasambhogo lakṣyete| ādiśabdena dhanurākarṣaṇādi|

Aṣṭāṅgahṛdayasaṃhitā

udvartanaṃ kaphaharaṃ medasaḥ pravilāyanam||15||

sthirīkaraṇamaṅgānāṃ tvakprasādakaraṃ param||15||

Sarvāṅgasundarā

udvartanasya kaphaharādayaścatvāro guṇāḥ|

Āyurvedarasāyana

iṣṭasādhanatvakathanadvārodvartanaṃ vidhatte-udvartanamiti| udvartanaṃ kaphaharaṇādiguṇam| ataḥ kuryādityarthasiddham| pravilāyanaṃ-dravīkaraṇam| dravīkṛtya medasaḥ śoṣaṇamityarthaḥ| udvartanaṃ-kaṣāyādicūrṇairgātroddharṣaṇam|

Aṣṭāṅgahṛdayasaṃhitā

dīpanaṃ vṛṣyamāyuṣyaṃ snānamūrjābalapradam||16||

kaṇḍūmalaśramasvedatandrātṛḍdāhapāpmajit||16||

Sarvāṅgasundarā

snānaṃ dīpanaṃ vṛṣyāmāyuṣyaṃ ca bhavati| ūrjā- utsāhaḥ, balaṃ- prāṇaḥ, ete pradadāti- karoti yattadevam| kaṇḍvityādi| kaṇḍvādīnāṃ dvandvaḥ| etān jayati| snānasya prabhāvādāyuṣyatvavṛṣyatvadīpanatvāni boddavyāni| athavā snānena praharṣo bhavati, praharṣaṇatvācca vṛṣyatvam| tathā ca vakṣyati (u.a.40/35)- "yatkiñcinmadhuraṃ snigdhaṃ bṛṃhaṇaṃ balavardhanam| manaso harṣaṇaṃ yacca tatsarvaṃ vṛṣyamucyate" iti| tathā, snānaṃ jāṭharāgnerbahirnirgatāni romakūpāśritānyarcīṃṣi ruddhvā+antarnayati, tataścāgneḥ prabalatvaṃ kurvad dīpanaṃ sampadyate| yathā- śītakāle śītānilasparśasaṃruddhasya jāṭharāgneḥ prabalatvam| bālādityastu vyācakṣiṣṭa "snānena bhrājakākhyaṃ tvagāśritaṃ pittamantaḥ praviśadūṣmāṇaṃ saṃvardhayati, tena taddīpanam"| ata eva pariṣeke jalamuṣṇamiṣyate| yasmācchītaṃ nirvāpayati tejo na dehasyāntaḥ praveśayati| śītakāle tu yacchītānilasparśasaṃruddhasyāgneḥ prabalatvaṃ tatkāla evaṃ tasmin, kālasvābhāvyāditi boddhavyam| tathā cānyartau śīte sati mandāgnitvameva dṛśyate| yathā- varṣāsu| agnimāndyādevātra hi vahnisandhukṣaṇaṃ bhojanaṃ samupadiṣṭam| tathā ca muniḥ (ca.sū.a.6/36)- "vyaktāmlalavaṇasnehaṃ vātavarṣākule+ahani| viśeṣaśīte bhoktavyaṃ varṣāsvanilaśāntaye" iti|

Sarvāṅgasundarā

iṣṭasādhanatvakathanadvārā snānaṃ vidhatte-dīpanamiti| snānaṃ dīpanatvādiguṇam| ataḥ kuryādityarthasiddham| dīpanaṃ prabhāvāt| kecidatra yuktimāhuḥ-"bāhyo+aṅgasekaiḥ śītādyairūṣmā+antaryāti pīḍitaḥ| narasya snātamātrasya dīpyate tena pāvakaḥ||" iti| vṛṣyaṃ-vṛṣāya strīprasaṅgine hitaṃ, śukravardhanamityarthaḥ| ūrjotsāhaḥ| malastvagupalepaḥ| manaḥkarmendriyavyāpāre sati buddhīndriyoparamastandrā| dahyamānavat duḥkhaṃ dāhaḥ| pāpmā-pāpam|

Aṣṭāṅgahṛdayasaṃhitā

uṣṇāmbunā+adhaḥkāyasya pariṣeko balāvahaḥ||17||

tenaiva tūttamāṅgasya balahṛtkeśacakṣuṣām||17||

Sarvāṅgasundarā

uṣṇāmbunā adhaḥkāyasya pariṣeko balāvahaḥ- prāṇakṛt| tenaivoṣṇodakenaiva, uttamāṅgasya- śirasaḥ, pariṣeko vidhīyamānaḥ keśacakṣuṣāṃ balahṛt| prāṇyaṅgānāṃ samāhāra eva dvandva ityasya prāyikatvātkeśacakṣuṣāmityupapannameva|

Āyurvedarasāyana

uṣṇaśītabhedabhinnasya snānasya viṣayamāha-uṣṇāmbuneti| uṣṇāmbunā yaḥ pariṣekaḥ, so+adhaḥkāyasya balāvahaḥ| sa evottamāṅgasyordhvakāyasya keśānāṃ cakṣuṣośca balahṛt| tasmātkeśacakṣurbalārthibhiḥ śītena vāriṇā snātavyam, itarairuṣṇena, ityarthasiddham| na tvekasmin snāne śītoṣṇayoḥ prayogaḥ, kriyāsaṅkaradoṣāpatte| saṅgrahe (sū. a. 3) tu-"nānāplutya śiraḥ snāyānna jale+alpe na śītale|" iti|

Sarvāṅgasundarā

netre cāsyaṃ ca karṇau ca tatra rogāḥ| arditaṃ ca netrāsyakarṇarogāścātisāraśca te vidyante yeṣāṃ ta evam| teṣu garhitamahitam| evaṃ śeṣeṣu yojyam| ādhmānādīnāṃ dvandvastato matup| tena ādhmānavatsu garhitamiti yojyam| evaṃ śeṣeṣvapi|

Aṣṭāṅgahṛdayasaṃhitā

snānamarditanetrāsyakarṇarogātisāriṣu||18||

ādhmānapīnasājīrṇabhuktavatsu ca garhitam||18||

Āyurvedarasāyana

arditādau snānaṃ niṣedhati-snānamiti| arditaḥ-ekāyāmaḥ| ādhmānamudarāpūraṇam| bhuktavān-kṛtabhojanaḥ| garhitaṃ-niṣiddham|

Aṣṭāṅgahṛdayasaṃhitā

jīrṇo hitaṃ mitaṃ cādyānna vegānīrayedbalāt||19||

na vegito+anyakāryaḥ syānnājitvā sādhyamāmayam||19||

Sarvāṅgasundarā

jīrṇe- samyakpariṇate pūrva āhāre, adyāt- bhuñjīta| kimadyāt ? hitaṃ- pathyam| mitaṃ- mātrayā yuktam| pathyamapi hyatimātraṃ hīnamātraṃ vā bhuktaṃ doṣāya syāt, ato mitam| na vegānityādi| vātaviṇmūtrādīnāṃ sambandhino vegānanunmukhībhūtān balānnairayenna pravartayet| na vegita ityādi| sañjātavātaviṇmūtravegastamakṛtvā nānyakāryaḥ syāt| nānyatkāryaṃ kuryādityarthaḥ| nājitvetyādi| sādhayituṃ śakyaḥ sādhyaḥ, taṃ rogamajitvā nānyakāryaḥ syāditi yojyam| sa hyupekṣito duḥsādhyo+asādhyo vā syāt| sādhyaśabdopādānādasādhyāmayaṃ prati yatno na kāryaḥ, cikitsānaiṣphalyāditi dyotayati|

Āyurvedarasāyana

bhojanaṃ vidhatte-jīrṇa iti| hyastane jīrṇe+anne sati, adyāt-bhuñjīta| kim ? hitaṃ,-deśakālādyucitam, mitaṃ-yathoktamātram| nanu, vihāreṣvāhārasyoktiraprastutā| maivam| kriyāprādhānyādvihāratvamāhārasya| kriyāpradhāno hi vihāraḥ, kriyādravyapradhāna āhāraḥ, ayameva vihārāhārayorbhedaḥ, kriyādravyayorubhayatra bhāvāt| saṅgrahe (sū. a. 3) tu-"annapānavidhānena bhuñjītānnaṃ vinā+atyayāt| abhinandya prasannātmā hutvā dattvā ca śaktitaḥ|| pākaṃ sajalamekānte yathāsukhamiti bruvan| prayacchetsarvamuddiśya pācayennānnamātmane| nānnamadyānmūmūrṣūṇāṃ mṛtānāṃ duḥkhajīvinām| strījitaklībapatitakrūraduṣkarmakāriṇām|| gaṇārigaṇikāsatradhūrtānāṃ paṇināṃ na ca| notsaṅge bhakṣayedbhakṣyān jalaṃ nāñjalinā pibet|| sarvaṃ ca tilasambaddhaṃ nādyādastamite ravau|| na bhuktamātra āyasyenna niṣiddhaṃ bhajetsukham||" iti| evaṃ prabodhādayo bhojanāntā baddhakramā vihārā uktāḥ| tāṃścāvaśyakartavyānmanyamāneṣu nareṣu vegodīraṇavegadhāraṇavyādhyupekṣāḥ sambhāvyeran| atastatpratiṣedhaṃ karoti| tatra vegodīraṇaṃ niṣedhati-na vegāniti| vegāḥ-vātaviṇmūtrādayaḥ| kiṃ pravartamānānapi na pravartayet ? netyāha-balāt, apravṛttānna pravartayedityarthaḥ| vegadhāraṇaṃ niṣedhati-na vegita iti| vegitaḥ-sañjātavegaḥ san, anyakāryo na syādvegānevotsṛjedityarthaḥ| vyādhyupekṣāṃ niṣedhati-nājitveti| āmayamajitvā+anyakāryo na syāt, āmayameva jayedityarthaḥ| kiṃ sarvam ? netyata āha-sādhyam, asādhyastu prayatnavaiyarthyādupekṣya eva| iti baddhakramavihārā vyākhyātāḥ|

Aṣṭāṅgahṛdayasaṃhitā

sukhārthāḥ sarvabhūtānāṃ matāḥ sarvāḥ pravṛttayaḥ||20||

sukhaṃ ca na vinā dharmāttasmāddharmaparo bhavet||20||

Sarvāṅgasundarā

sarvabhūtānāmaśeṣaprāṇināṃ, yasmātsukhārthāḥ pravṛttayaḥ- karmāṇi, matāḥ- abhipretāḥ| sukhaṃ ca śarmākhyaṃ, dharmādvinā na bhavati, tasmātkāraṇāt, dharmaparo- dharmapradhānaḥ, syāt| dharmāditi "pṛthagvinā" iti pañcamī|

Sarvāṅgasundarā

athābaddhakramān vihārān vyācaṣṭe, te ca prāyeṇa dharmarūpāḥ| tatra dharmasyāyurvedāṅgatve hetumāha-sukhārthā iti| sukhamārogyam| uktaṃ hi carake (sū. a. 9/4)- "sukhasaṃjñakamārogyaṃ, vikāro duḥkhameva ca" iti| yadyapi ṣoḍaśātmakāccikitsitādārogyaṃ, tathāpi dharmasahakṛtādeva| iti dharmasyāyurvedāṅgatvam|

Aṣṭāṅgahṛdayasaṃhitā

bhaktyā kalyāṇamitrāṇi sevetetaradūragaḥ||21||

Sarvāṅgasundarā

kalyāṇe- śubhakarmaṇi, mitrāṇi- sahāyāḥ, upadeśādinā kalyāṇamitrāṇi, tāni bhaktyā- adambhamatiḥ san, bhajet| itarāṇi- kalyāṇamitrāpekṣayetarāṇi pāpamitrāṇi, tebhyo dūragastadvarjanaparaḥ| tatsaṅgo hi dṛṣṭādṛṣṭānarthakaraḥ| dūraga ityatra "antātyantādhvadūrapārasarvānanteṣu ḍaḥ" iti ḍaḥ|

Āyurvedarasāyana

sanmitrasevāṃ vidhatte-bhaktyeti| kalyāṇāni kalyāṇahetutvāt| itarāṇyakalyāṇāni, tebhyo dūragaḥ san, kalyāṇāni mitrāṇī, seveta| kayā? bhaktyā| yadyapi bhaktiḥ sevaiva, tathāpi phalānusandhānanivṛtyarthamevamuktam| evaṃ hi kṛtaṃ karma mahāphalaṃ bhavati| ata eva vakṣyamāṇānyapi karmāṇi avaśyakartavyabuddhyā kartavyāni, na tu phalānusandhānena|

Aṣṭāṅgahṛdayasaṃhitā

hiṃsāsteyānyathākāmaṃ paiśunyaṃ paruṣānṛte||21||

sambhinnālāpaṃ vyāpādamabhidhyāṃ dṛgviparyayam||22||

pāpaṃ karmeti daśadhā kāyavāṅmanasaistyajet||22||

Sarvāṅgasundarā

hiṃsā- prāṇyupaghātaḥ, steyaṃ- cauryam, anyathākāmo- niṣiddhakāmasevā paśustrīgurudāragamanādi, etattrividhaṃ kāyikaṃ pāpaṃ karma| paiśunyaṃ- pareṣāṃ bhedakṛdvacanam, paruṣamamṛduvacanam, anṛtasatyavacanam, sambhinnālāpo+asambaddhapralapanam, caturvidhametadvācikam| vyāpādaḥ- prāṇyupaghātacintā, abhidhyā- paraguṇādyasahiṣṇutā, viṣayaspṛhā vā. dṛgviparyayaṃ- śāstradṛṣṭivaiparītyaṃ nāstikatvādi, trividhametanmānasam| tadetaddhiṃsādi daśadhā pāpaṃ karma kāyavāṅmanasaistyajenna kuryādityarthaḥ|

Āyurvedarasāyana

pāpaṃ niṣedhati-hiṃseti| tacca daśavidham| tatra hiṃsā-prāṇivadhaḥ| steyaṃ-prāṇivadhaḥ| steyaṃ-coryam| anyathākāmo+agamyāgamanam| paiśunyaṃ-parasyā+apratyakṣaṃ taddoṣakīrtanam| pratyakṣaṃ tu paruṣam| anṛtamasatyam| sambhinnālāpo+asatpralāpaḥ| vyāpādaḥ-parāniṣṭacintanam| abhidhyā-parasvāpaharaṇecchā| dṛgviparyayaḥ-āptavākyeṣvapramāṇabuddhiḥ| dṛkśabdenāptadṛṣṭo+artha ucyate|

Aṣṭāṅgahṛdayasaṃhitā

avṛttivyādhiśokārtānanuvarteta śaktitaḥ||23||

Sarvāṅgasundarā

na vidyate vṛttiryeṣāṃ tānavṛttīn| śaktitaḥ- yathāsāmarthyam, anuvarteta- anukūlaṃ gacchet| tathā, vyādhinā śokena cārtāṃśca|

Āyurvedarasāyana

ārtānuvṛttiṃ vidhatte-avṛtīti| avṛttiḥ-jīvanopāyābhāvaḥ| śokaḥ-iṣṭaviyogajaṃ duḥkham| anuvarteta-ārtinivāraṇe prayateta|

Āyurvedarasāyana

bhūtadayāṃ vidhatte-ātmavaditi| kīṭapipīlikamapyātmavatpaśyet, kiṃ punarbrāhmaṇādikam| "ātmanaḥ pratikūlāni pareṣāṃ na samācaret" ityarthaḥ|||

Aṣṭāṅgahṛdayasaṃhitā

ātmavatsatataṃ paśyedapi kīṭapipīlikam||23||

Sarvāṅgasundarā

kīṭān pipīlikāṃścātmavatpaśyet| svaśarīratulyānityarthaḥ| kimuta sādhūnasādhūṃśca| kīṭapipīlikamapyātmavatpaśyedityapiśabdasyārthaḥ| kīṭapipīlikamiti "kṣudrajantavaḥ" ityekatvam|

Aṣṭāṅgahṛdayasaṃhitā

arcayeddevagovipravṛddhavaidyanṛpātithīn||24||

Sarvāṅgasundarā

devādīnāṃ dvandvaḥ| devādīnarcayet| vṛddhāḥ- jñānavṛddhāḥ śīlatapovṛddhāśca| nṛpo- rājā| atithiḥ- asamānagrāmī vaiśvadevānte samupasthitaḥ|

Āyurvedarasāyana

pūjyapūjāṃ vidhatte-arcayediti| pūjyāśca devādayaḥ| vṛddhaḥ-śrutādibhirātmano+adhikaḥ|

Aṣṭāṅgahṛdayasaṃhitā

vimukhānnārthinaḥ kuryānnāvamanyeta nākṣipet||24||

Sarvāṅgasundarā

arthino- yācakān, pratyākhyānena vimukhānna kuryāt| nāvamanyet- nāvamānayet| na ca paruṣavacanādinā ākṣipet- paribhavet|

Āyurvedarasāyana

yācakadveṣaṃ niṣedhati-vimukhāniti| sa tredhā, vimukhīkaraṇam avajñā parupabhāṣaṇaṃ ceti|

Aṣṭāṅgahṛdayasaṃhitā

upakārapradhānaḥ syādapakārapare+apyarau||25||

Sarvāṅgasundarā

arau śatrāvapakārapare+api satyupakārapradhānaḥ syāt| nanu, ripurapakāraka eva, tatkimapakārapara iti viśeṣaṇena| tathā ca māghaḥ (sargaḥ 2/37)- "upakartrāriṇā sandhirna mitreṇāpakāriṇā| upakārāpakārau hi lakṣyaṃ lakṣaṇametayoḥ" iti| ucyate| na hi sarvadaivārirapakāraṃ kartuṃ śakyaḥ syāt, kiṃ tarhi kadācideva| hetvādyadhīnatvādapakārakāritvasya| vātādidoṣavat| yathā- vātādayo doṣā dūṣaṇasvabhāvā api santaḥ kadācidvikārakāritve samarthā bhavanti kadācinnaiva| doṣatvaṃ tu sarvadaiva teṣām| tasmādapakārapara iti yuktaṃ viśeṣaṇam| apakāriṇyupakārakṛtsyāt kiṃ punarupakāraka ityapiśabdārthaḥ|

Āyurvedarasāyana

paropakāraṃ vidhatte-upakāreti| apakāraparepyarau upakārapradhānaḥ syāt, kiṃ punarupakārapare mitrādau| apakārāsamartho+apyarirastīti na paunaruktyam|

Aṣṭāṅgahṛdayasaṃhitā

sampadvipatsvekamanā, hetāvīrṣyetphale na tu||25||

Āyurvedarasāyana

nirvikāratvaṃ vidhatte-sampadvipatsviti| hetuṣu sampatsu, ciṣādahetuṣu vipatsu, ekamanāḥ-harṣaviṣādarahitacitto, bhavet| īrṣyāṃ niṣedhati-hetāviti| parotkarṣāsahanamīrṣyā| tāṃ na kuryāt| yo hi buddhimān, sa hetau-phalasādhane, īrṣyet, na tu phale| etaduktaṃ bhavati, ekaṃ phalamuddiśya, tatsādhanamanutiṣṭhadbhiḥ parasparerṣyayā+anuṣṭheyam| tathā hyanuṣṭhitaṃ karma samyagāśu niṣpadyate| atha daivānukūlyādekasya phale siddhe, tatretarairīrṣyā na kartavyā| sā hi na phalasya sādhanam, pratyuta pāparitāpayoriti|

Sarvāṅgasundarā

sampatsu vipatsu caikamanāḥ- samacittaḥ| sampatsu harṣeṇa, vipatsu viṣādādinā, na bhāvyamityarthaḥ| hetāvityādi| hetau- kāraṇe, īrṣyet| yathā- ayamevaṃ śrutatyāgādiguṇavān kasmāt, kasmādahamapyevaṃ na bhaveyam| phale na tu- parakīye śobhane phale vastrālaṅkārādike nerṣyet|

Aṣṭāṅgahṛdayasaṃhitā

kāle hitaṃ mitaṃ brūyādavisaṃvādi peśalam||26||

Āyurvedarasāyana

bhāṣaṇaṃ vidhatte-kāla iti| kāle-prastāve, brūyāt| tacca hitaṃ-pathyam| mitaṃ-vivakṣitārthaprakāśanamātram| avisaṃvādi-satyam| peśalaṃ-madhuram|

Sarvāṅgasundarā

kāle- prastāve, hitaṃ- pathyam, mitaṃ- na bahu, avisaṃvādi- satyam, peśalaṃ- manojñaṃ, brūyāt|

Āyurvedarasāyana

pūrvābhibhāṣitvādikaṃ vidhatte-pūrvābhibhāṣīti| pūrvābhibhāṣī-yadṛcchayā saṅgate suhṛdi tadvacanātpūrvaṃ kuśalapraśnādikārī, bhavet| tathā, sumukhaḥ-prasannavadanaḥ| suśīlaḥ śiṣṭānumatavyavahāravān| karuṇāmṛduḥ-satyapi sāmarthye kṛpālutvātparāpakārasahiṣṇuḥ| ekasukhitvādikaṃ niṣedhati- naika iti| ekaḥ sukhī na bhavet-jñātibhṛtyādibhyo yathāyathamavibhajya sukhasādhanaṃ nopayuñjīta| tathā sarvatra na viśrabdho na ca śaṅkito bhavet- aviśvasanīyeṣu viśvāsamaśaṅkanīyeṣu ca śaṅkāṃ na kuryāt|

Aṣṭāṅgahṛdayasaṃhitā

pūrvābhibhāṣī, sumukhaḥ suśīlaḥ karuṇāmṛduḥ||26||

naikaḥ sukhī, na sarvatra viśrabdho, na ca śaṅkitaḥ||27||

Sarvāṅgasundarā

pūrvābhibhāṣī- pūrvālāpī, syāt| sumukho- gatabhrukuṭiḥ| suśīlaḥ- śobhanasvabhāvaḥ| tathā, karuṇayā mṛdurārdrasantāno māteva putre| eko+advitīyaḥ sansukhī na syāt| tathā, sarvatra- sarvasmin jane, viśrabdho- viśvasto, na syāt| tathā ca bhagavān vyāsaḥ- "māyācāre māyayā vartitavyam" iti| tathā, sarvatra- mitrasvajanādiṣvapi, śaṅkito+aviśvasto, na syāt, teṣāṃ vaimukhya- doṣaprasaṅgabhayāt|

Aṣṭāṅgahṛdayasaṃhitā

na kañcidātmanaḥ śatruṃ nātmānaṃ kasyacidripum||27||

prakāśayennāpamānaṃ na ca niḥsnehatāṃ prabhoḥ||28||

Āyurvedarasāyana

ātmanaḥ śatrutvādiprakāśanaṃ niṣedhati-na kañciditi| ātmanaḥ śatruṃ na kañcitprakāśayet-mamāyaṃ vairīti na dyotayet| tathā, ātmānamapi kasyacidripuṃ na prakāśayet ahamasya vairīti na dyotayet| tathā, apamānaṃ-kuto+api jātaṃ tiraskāraṃ, na prakāśayet| tathā, prabhorniḥsnehatāṃ na prakāśayet-māṃ prati svamī samprati niḥsneha iti na dyotayet|

Sarvāṅgasundarā

ātmanaḥ śatruṃ kañcidapi na prakāśayet| tatprakāśanāddhiḥ bhedaḥ syāt| nātmānaṃ kasyacidripuṃ prakāśayet| pūrvoktādeva hetoḥ| apamānaṃ- asatkāraṃ, kasyacinna prakāśayet| prabhoḥ svāminaḥ sambandhinīṃ niḥsnehatāṃ na prakāśayet| tatprakāśanādasau prabhurjātāvasarairbhedakaiḥ sutarāṃ niḥsnehīkriyate|

Aṣṭāṅgahṛdayasaṃhitā

janasyāśayamālakṣya yo yathā parituṣyati||28||

taṃ tathaivānuvarteta parārādhanapaṇḍitaḥ||29||

Sarvāṅgasundarā

janasyāśayamālakṣya- lokasya abhiprāyaṃ buddhvā paricchidya, yo jano yathā parituṣyati tathā tenaiva prakāreṇa dānapriyavacanādinā tamanuvartetārādhayet| kīdṛśo bhūtvā ? parārādhane paṇḍitastajjñaḥ|

Āyurvedarasāyana

lokarañjanaṃ vidhatte-janasyeti| lokasyābhiprāyaṃjñātvā, yo yathā parituṣyati taṃ tathaivānuvarteta| kīdṛśaḥ ? parārādhanapaṇḍitaḥ-parasantoṣotpādanaprakāreṣu suniṣṭhito bhūtvā|

Aṣṭāṅgahṛdayasaṃhitā

na pīḍayedindriyāṇi va caitānyati lālayet||29||

Sarvāṅgasundarā

indriyāṇi- rasanādīni, kadannāśanādinā na pīḍayenna nigṛhṇīyāt| na caitānīndriyāṇyati lālayedatiśayena vilāsayet|

Āyurvedarasāyana

indriyapīḍāṃ indriyātilālanaṃ ca niṣedhati na pīḍayediti| spaṣṭam|

Aṣṭāṅgahṛdayasaṃhitā

trivargaśūnyaṃ nārambhaṃ bhajettaṃ cāvirodhayan||30||

Sarvāṅgasundarā

trayāṇāṃ dharmārthākāmānāṃ vargastrivargaḥ, tena śūnyaṃ- rahitaṃ, ārambhamudyamaṃ, na bhajet- na kuryāt| kathaṃ bhajet ? taṃ ca trivargamavirodhayan- parasparamabādhayan|

Āyurvedarasāyana

trivargaśūnyamārambhaṃ niṣedhati-trivargaśūnyamiti| trivargo-dharmārthakāmāḥ, taiḥ śūnyaṃ-teṣāmanyatamaṃ yo na phalati taṃ, na seveta| trivargaparasparavirodhayuktamārambhaṃ niṣedhati- taṃ cāvirodhayanniti| taṃ trivargaṃ parasparaṃ virodhayannārambhaṃ na bhajet| yatrārambhe dharmādiṣveko naśyatyeka utpadyate, taṃ tyajedityarthaḥ|

Aṣṭāṅgahṛdayasaṃhitā

anuyāyātpratipadaṃ sarvadharmeṣu madhyamām||30||

Sarvāṅgasundarā

sarvadharmeṣu madhyamāṃ pratipadaṃ pratipattimanuyāyāt- sarveṣvācāreṣu madhyamaṃ mārgamanuvarteta| naikatrāsaktiṃ kuryādityarthaḥ|

Āyurvedarasāyana

sarvadharmānusaraṇaṃ vidhatte-anuyāyāditi| sarvadharmeṣu madhyamāṃ pratipadamanuyāyāt-sarveṣvātmakṛtyeṣu rāgadveṣarahitāṃ buddhimanusaret| madhyasthaḥ sarvān dharmānanutiṣṭhedityarthaḥ|

Sarvāṅgasundarā

nīcaromatvādikaṃ vidhatte-nīceti| nīcatvaṃ chedena kāryam| romaśabdena keśā api gṛhyante| uktaṃ hi carake (sū.a. 8/18)-"triḥ pakṣasya keśaśmaśrutomanakhānsaṃhārayet" iti| tathā, nirmalāṅghrimalāyanaḥ| malāyanaṃ-śrotrādi| snānaśīlaḥ-kāladvaye+api snānaniṣṭhaḥ, pratyahaṃ snānasya prāgvihitatvāt| uktaṃ ca carakeṇa (sū. a. 8/18)- "dvau kālāvupaspṛśet" iti| susurabhirgandhamālyādidhāraṇena| suveṣo vastrālaṅkārādidhāraṇena| anulbaṇojjvalo+anuddhataśṛṅgāraḥ| ujjvalaḥ-śṛṅgārarasaḥ|

Aṣṭāṅgahṛdayasaṃhitā

nīcaromanakhaśmaśrurnirmalāṅghrimalāyanaḥ||31||

snānaśīlaḥ susurabhiḥ suveṣo+anulbaṇojjvalaḥ||31||

Sarvāṅgasundarā

nīcānyadīrghāṇi romanakhaśmaśrūṇi yasya sa evaṃbhūto bhavet| romāṇi- bāhūruprabhṛtiṣu romāṇi keśāścocyante| tathā ca "hṛṣerlomasu" ityatra sūtre vivṛtam- 'lomāni mūrdhajānyaṅgajāni ceha gṛhyante' iti| nīcalomādikaphalaṃ ca muninoktam (ca.sū.a.5/96)- "pauṣṭikaṃ dhanyamāyuṣyaṃ śuci rūpavirājanam| keśalomanakhādīnāṃ kṛntanaṃ samprasādhanam" iti| tathāṅghrī- pādau| malāyanāni- ghrāṇakarṇādīni| nirmalānyaṅghrimalāyanāni yasya sa evam| asya ca phalam (ca.sū.a.5/95)-- "medhyaṃ pavitramāyuṣyamalakṣmīkalināśanam| pādayormalamārgāṇāṃ śaucādānamabhīkṣṇaśaḥ" iti| snānaṃ śīlayatīti snānaśīlo- nityasnāyī syāt| tathā, susurabhiḥ- sugandhiḥ| śobhano jīrṇamalinavastrādivivarjito veṣo yasya sa suveṣaḥ| anulbaṇo+anuddhataḥ, sa cāsāvujjvalaścānulbaṇojjvalaḥ| anuddhataveṣaḥ ujjvalaśca syādityarthaḥ|

Aṣṭāṅgahṛdayasaṃhitā

dhārayetsatataṃ ratnasiddhamantramahauṣadhīḥ||32||

Sarvāṅgasundarā

dhārayedityādi| ratnāni- maṇayo vajrapadmarāgādayaḥ| siddhamantro+aparājitādiḥ| mahauṣadhiḥ- sahadevyādikā| ratnādīnāṃ dvandvaḥ| ratnādīrbāhugrīvādiṣu, satataṃ- sadaiva, dhārayet|

Āyurvedarasāyana

ratnādidhāraṇaṃ vidhatte-dhārayediti|

Aṣṭāṅgahṛdayasaṃhitā

sātapatrapadatrāṇo vicaredyugamātradṛk||32||

Sarvāṅgasundarā

yugamātradṛgvicaredbhramet| yugaṃ- hastacatuṣṭayam, tatpaśyati yaḥ sa evam| evaṃ kurvansammukhamāgacchadbhirgavāśvādibhirnopadrūyate| tathā, sahātapatreṇa- chatreṇa, padatrāṇena- padādhāraparyāyeṇa, yo vartate sa evam| pādatracchatrayośca guṇā uktāḥ- "mārutasyānulomyāya khuḍastambhaśramāpaham| anvarthasaṃjñaṃ pādatraṃ baladṛkśukrarakṣaṇam| varṇyaṃ netrahitaṃ chatraṃ vātavarṣātapāpaham" iti|

Āyurvedarasāyana

paryaṭanaṃ niyacchati-sātapatreti| ātapatraṃ chatram| padatrāṇe-upānahau| yugaṃ-hastacatuṣṭayam, tanmātraṃ puraḥ paśyanvicaret|

Aṣṭāṅgahṛdayasaṃhitā

niśi cātyayike kārye daṇḍī maulī sahāyavān||33||

Sarvāṅgasundarā

rātrau cātyayike kārye daṇḍī san vicaret| daṇḍena sarpādīnāmuttrāsamapi coktam| tathā (suśrute ci.a.24/76)- "śunaḥ sarīsṛpavyālaviṣāṇibhyo bhayāpaham| śramaskhalanadoṣaghnaṃ sthavire ca praśasyate| satvotsāhabalasthairyadhairyavīryavivardhanam| avaṣṭambhakaraṃ cāpi bhayaghnaṃ daṇḍadhāraṇam||" iti| tathā ca (carake sū.a.5/99)- "skhalataḥ sampratiṣṭhānaṃ śatrūṇāṃ ca niṣūdanam| avaṣṭambhanamāyuṣyaṃ bhayaghnaṃ daṇḍadhāraṇam" iti| maulīśiroveṣṭanayuktaḥ| anenopariṣṭāt patatāṃ pataṅgakīṭādimūtrapurīṣādīnāṃ rakṣā| tathā, sahāyavān| anenāpi cittāvaṣṭambhaḥ| daṇḍaśabdāt "ata iniṭhanau" iti iniḥ, mauliśabdācca vrīhyāditvāt, tasya hyākṛtigaṇatvamiti kecit| ātyayika iti| atyayaḥ- kṛcchram| tasmin bhavamityadhyātmāditvāṭhṭhañ|

Āyurvedarasāyana

rātriparyaṭanaṃ niyacchati-niśīti| yatkāryaṃ kālapratīkṣāṃ na sahate tadātyayikam| tasminsati daṇḍādiyuktaḥ san rātrau vicaret| mauliḥ-śiroveṣṭanam|

Aṣṭāṅgahṛdayasaṃhitā

caityapūjyadhvajāśastacchāyābhasmatuṣāśucīn||33||

nākrāmeccharkarāloṣṭabalisnānabhuvo na ca||34||

Sarvāṅgasundarā

caityo- viśiṣṭadevatādhiṣṭhito lokaprasiddho vṛkṣaviśeṣaḥ, buddhālaya ityanye| pūjyo- gurupitrādiḥ| dhvajaścihnam| aśastāścaṇḍālādayaḥ, aśastamamaṅgalyaṃ vastu ityanye| eṣāṃ chāyām| tathā, bhasma-bhūtiḥ| tuṣo- dhānyāditvak| aśucirviṭ, yadvā ucchiṣṭaṃ vastu| tadetannākrāmet| śarkarā- sūkṣmapāṣāṇākṛtirmṛtkhaṇḍikā| tathā, loṣṭaṃ- mṛtpiṇḍādikhaṇḍaḥ| balirdevatādyarcanam| snānaṃ prasiddham| baliśca snānaṃ ca balisnāne, tayorbhuvau balisnānabhuvau| śarkarā ca loṣṭaṃ ca balisnānabhuvau ca tā nākrāmet|

Sarvāṅgasundarā

caityādicchāyādyākramaṇaṃ niṣedhati-caityeti| caityo-grahādhiṣṭhito vṛkṣaḥ pūjyo-devādiḥ, dhvajo-yūpādiḥ, aśastaścaṇḍālādiḥ, teṣāṃ chāyāṃ nākramet| tathā, bhasmabhūtim| tuṣaṃ-dhānyatvacam| aśucīn-viṇmūtrocchiṣṭani| śarkarādivyāptān| śarkarā-vālukā, loṣṭaṃ-mṛtpiṇḍaḥ, baliḥ-pūjopahāraḥ| snānaṃ-snānodakam|

Aṣṭāṅgahṛdayasaṃhitā

nadīṃ tarenna bāhubhyāṃ, nāgniskandhamabhivrajet||34||

sandigdhanāvaṃ vṛkṣaṃ ca nārohedduṣṭayānavat||35||

Sarvāṅgasundarā

nadīṃ- taraṅgiṇīṃ, dorbhyāṃ na taret| agniskandhamabhi- agnirāśerabhimukhaṃ, na vrajet| sandigdhā cāsau nauśca tāṃ, nārohennoccalet| sandigdhāyāḥ śithilabandhanatvājjarjaratvādatibhārākrāntatvātpāragamanaṃ prati sandehaḥ| ceti samuccaye| vṛkṣaṃ ca nārohet| katham ? duṣṭayānavat| yathā duṣṭayānamaśvādikaṃ nārohet tatheti| duṣṭayānārohaṇamapi coktayā+anayā niṣiddham|

Āyurvedarasāyana

bāhubhyāṃ nadītaraṇaṃ niṣedhati-nadīmiti| agnikandhābhimukhaṃ gamanaṃ niṣedhati-nāgniskandhamiti| agniskandho-mahānagnirāśiḥ| sandigdhanāvādyārohaṇaṃ niṣedhati-sandigdhanāvamiti| sandhigdhā-śaṅkyamānamajjanā| duṣṭaṃ yānaṃ-śaṅkyamānapatanamaśvādi| tasya ca dṛṣṭāntatvenopādānaṃ tadārohaṇasya niṣedhaviṣayatvakhyāpanārtham|

Aṣṭāṅgahṛdayasaṃhitā

nāsaṃvṛtamukhaḥ kuryātkṣutihāsyavijṛmbhaṇam||35||

Sarvāṅgasundarā

nāsaṃvṛtāsyaḥ kṣutyādīn kuryāt| hastādinā mukhaṃ pidhāya kuryādityarthaḥ| kṣutiḥ- chikkā, hāsyaṃ- hasanam, vijṛmbhaṇaṃ- jṛmbhikā, eṣāṃ samāhāradvandvaḥ|

Āyurvedarasāyana

anācchāditamukhasya kṣavathvādikaṃ niṣedhatināsaṃvṛtamukha iti|

Āyurvedarasāyana

nāsikāniṣkoṣaṇaṃ niṣedhati-nāsikāmiti| nāsikā chidropalakṣaṇam| tena galakarṇanāsikāsrotodaśanākṣivivarāṇi| uktaṃ hi suśrute (ci. a. 24/95)- "na galakarṇanāsāsrotodaśanākṣivivarāṇyabhiniṣkuṣṇīyāt" iti| niṣkāraṇaṃ bhūmivilekhanaṃ niṣedhati-nākasmāditi| viguṇāmaṅgaceṣṭāṃ niṣedhati-nāṅgairiti| viguṇaṃ-anārjavam| cirakālamutkaṭakāsanaṃ niṣedhati-nāsīteti|

Aṣṭāṅgahṛdayasaṃhitā

nāsikāṃ na vikuṣṇīyānnākasmādvilikhedbhuvam||36||

nāṅgaiśceṣṭeta viguṇaṃ, nāsītotkaṭakaściram||36||

Sarvāṅgasundarā

nāsāṃ na vikarṣet| malotsāraṇamātraṃ tu kāryameva, iti viśabdena dyotayati| akasmāt- kāraṇaṃ vinā, bhuvaṃ- pṛthvīṃ, na vilikhet- notkarṣet| aṅgairhastapādādibhiḥ, viguṇaṃ- ananuguṇaṃ yathā bhavati tathā, na ceṣṭeta- na vyāpriyeta| utkaṭakaṃ sthitamavasthānaṃ yasya sa evambhūto nāsīta| ciraṃ ca tiṣṭhedityarthaḥ, arśorogādyutpatteḥ|

Aṣṭāṅgahṛdayasaṃhitā

dehavākcetasāṃ ceṣṭāḥ prāk śramādvinivartayet||37||

nordhvajānuściraṃ tiṣṭhet---------------------||37||

Sarvāṅgasundarā

dehādīnāṃ dvandvaḥ| eṣāṃ sambandhinīśceṣṭāḥ kriyāḥ śramātkhedāt pūrvaṃ vinivartayet| tāvaddhanurākarṣādi kuryādyāvannātīva śramaḥ syādityarthaḥ| tathā, ūrdhve jānunī yasya sa ūrdhvajānuściraṃ nāsīta|

Āyurvedarasāyana

śramotpatteḥ prāgeva sarvaceṣṭoparamaṃ vidhattedeheti| vyāyāmasya śramaikaphalatvānnivṛttikālābhidhānācca taddyatiriktā+atra dehaceṣṭā grāhyā| cirakālamūrdhvajānusthitaṃ niṣedhati-nordhvajānuriti| yo jaṅghe saṅkocyottānaḥ śete, yaścordhvaṃ tiṣṭhati, sa ūrdhvajānuḥ|

Aṣṭāṅgahṛdayasaṃhitā

----------------naktaṃ seveta na drumam||37||

tathā catvaracaityāntaścatuṣpathasurālayān||38||

sūnāṭavīśūnyagṛhaśmaśānāni divā+api na||38||

Sarvāṅgasundarā

naktaṃ- rātrau, drumaṃ- taruṃ, na seveta| tadāśritakīṭamūtraśakṛdādipātarakṣārtham| catvaraṃ- tripatham| anye tvāhuḥ- "yatra pradeśe nagaranivāsino grāmyā vā sametya nānāvidhāḥ kathāḥ kurvanti, sa catvara ucyate"| caityāntaḥ- caityasamīpam, catuṣpathaṃ- mārgacatuṣṭayasaṅgamaḥ, surālayo- devagṛham, etāṃśca naktaṃ na seveta| sūnā- vadhasthānam, aṭavī- nirjano deśaḥ, śūnyagṛhaṃ- ujjaṭaṃ bhavanam, śmaśānaṃ- pitṛvanam, etāni divā+api na seveta| api śabdena rātrau nitarāmasevanamāha|

Sarvāṅgasundarā

rātrau drumādisevāṃ niṣedhati-naktamiti| grāmādbahiryatropaviśya grāmyāḥ sarve kathāḥ kurvate, yaśca trayāṇāṃ pathāṃ saṅgamaḥ, sa catvaraḥ| caityāntaḥ-caityasamīpam| catuṣpathaḥ-caturṇāṃ pathāṃ saṅgamaḥ| surālayo-devakulam| sūnādisevāṃ niṣedhayati-sūneti| sūnā- vadhasthānam| aṭavī-araṇyam| apiśabdādrātrāvapi na|

Aṣṭāṅgahṛdayasaṃhitā

sarvathekṣeta nādityaṃ, na bhāraṃ śirasā vahet||39||

nekṣeta pratataṃ sūkṣmaṃ dīptāmedhyāpriyāṇi ca||39||

Sarvāṅgasundarā

ādityaṃ sarvathā- udyantamastaṃ yāntaṃ pratimāgatamuparaktaṃ vā, nekṣeta| tathā, bhāraṃ śirasā na ca vahenna nayet| pratataṃ- anavarataṃ, sūkṣmaṃ vastu nekṣeta| dīptaṃ cāmedhyaṃ cāpriyaṃ ca tāni pratataṃ nekṣeta| nanu, tarhi sarvathā nekṣetetyanena ko+arthaḥ ? yato ravirapi dīptaḥ, dīptagrahaṇenaivāsya darśananiṣedhaḥ siddhaḥ| astyevaitat| kintu sarvaprakāramādityaṃ nekṣeta| dīptaṃ tvanavarataṃ nekṣeteti|

Āyurvedarasāyana

ādityadarśanaṃ niṣedhati-sarvatheti| nanu "nodyantamastamāyāntaṃ tapantaṃ pratimāgatam| uparaktaṃ ca bhāsvantaṃ vāsasā vā tirohitam||" iti saṅgrahe (sū. a. 3)| iha tu sarvathā, iti virodhaḥ| maivam| yo hyadṛṣṭameva doṣaṃ jihāsuḥ, taṃ pratyudayādiniṣedhaḥ| yastu, dṛṣṭamapi, taṃ prati sarvaprakāreṇetyavirodhaḥ| purastāddīptaniṣedhādeva niṣedhe siddhe+apyudayādyadīptāvasthāsu niṣedhārthamidam| śirasā bhāravahanaṃ niṣedhati- na bhāramiti|pratatādidarśanam niṣedhayati- nekṣeteti| pratataṃ- visphāritākṣam, kriyāviśeṣaṇamidam| sūkṣmaṃ- aṇu| dīptam-tejasvi|amedhyam-aśuci|apriyam-dviṣṭam|

Aṣṭāṅgahṛdayasaṃhitā

madyavikrayasandhānadānādānāni nācaret||40||

Sarvāṅgasundarā

vikrayo- vinimayaḥ, iyatpramāṇamadhunedaṃ dīyata iti| sandhīyate yena tatsandhānam- anekadravyasambhāro yena tat- madyaṃ yathāvatpramāṇena sandhīyate| dānaṃ- yathāśāstraṃ svatvanivṛttiḥ parasvatvāpādānam| ādānaṃ- yathāśāstrameva parasmād grahaṇam| eteṣāṃ dvandvaḥ| tato madyaśabdena ṣaṣṭīsamāsaḥ| madyavikrayādīni nācaret| dvijaviṣayaṃ caitadvākyamiti bodhyam| sarvasya tu niṣedhāt krayādivyavahārocchedaḥ syāt|

Āyurvedarasāyana

madyavikrayādīni niṣedhati-madyavikrayeti| vikrayo-mūlyena dānam| sandhānaṃ- utpādanam| ādānaṃ pratigrahaḥ| madyasyauṣadheṣu vidhānāt krayapānayoraniṣedhaḥ|

Aṣṭāṅgahṛdayasaṃhitā

purovātātaparajastuṣāraparuṣānilān||40||

anṛjuḥ kṣavathūdgārakāsasvapnānnamaithunam||41||

kūlachāyāṃ nṛpadviṣṭaṃ vyāladaṃṣṭriviṣāṇinaḥ||41||

hīnānāryātinipuṇasevāṃ vigrahamuttamaiḥ||42||

sandhyāsvabhyavahārastrīsvapnādhyayanacintanam||42||

śatrusatragaṇākīrṇagaṇikāpaṇikāśanam||43||

gātravaktranakhairvādyaṃ hastakeśāvadhūnanam||43||

toyāgnipūjyamadhyena yānaṃ dhūmaṃ śavāśrayam||44||

madyātisaktiṃ viśrambhasvātantrye strīṣu ca tyajet||44||

Sarvāṅgasundarā

tyajediti kriyā vakṣyamāṇā| puraḥśabdasya vātātapābhyāṃ pratyekaṃ sambandhaḥ| purovātaḥ- pūrvadigāgato vātaḥ| pura ātapaḥ- pūrvātapaḥ| purovātādīn pañca tyajet| anṛjuḥ- viṣamasthitaśarīraḥ, kṣavathvādīn ṣaṭ tyajet| anṛjviti kriyāviśeṣaṇamiti kecihyācakṣate| annamatra śālyādi| kūlaṃ- vapraḥ, tacchāyāṃ tyajet| tatra hi tiṣṭhatastatpātādbhayaṃ syāt| nṛpadviṣṭaṃ- rājño+apriyaṃ, tyajet| vyālo- duṣṭahastyādiḥ, daṃṣṭriṇaḥ- sarpādyāḥ, viṣāṇino- gavādyāḥ, tāṃstyajet| hīnāḥ- kulaśīlavittādibhirnyūnāḥ, anāryāḥ- asādhavaḥ, atinipuṇāḥ- atigaṇanāparāḥ, teṣāṃ sevāṃ tyajet| uttamairiti sahārthe gamyamāne tṛtīyā| uttamaiḥ saha vigrahaṃ tyajet| sandhyāsvabhyavahārādīn pañca tyajet| śatrusatretyādi| śatrvaśanaṃ tyajet| satraṃ- yajñaḥ, tasyāśanaṃ tyajet| ṛtvijādīn varjayitvā, anyasya hi tadaśanaṃ niṣedhati| tathā hi- "yajñānte tadudbhūtapāpopaśamanīyaṃ prāyaścittaṃ śrūyate"| gaṇāḥ- kathakacāraṇādayaḥ, tairākīrṇaṃ- vyāptamaśanaṃ tyajet| gaṇikā- veśyā, tasyāḥ sambandhyaśanaṃ tyajet| tadaśanāddhi taptāpasaṅkramaṇaṃ syāt| paṇikaḥ- paṇopajīvī, itaravaṇigityarthaḥ| (tathā hi (saṅgrahe sū. a, 3)- "gaṇārigaṇikāsatradhūrtānāṃ paṇināṃ na ca " iti|) paṇikā iti "naudvyacaṣṭhan" iti ṭhan| paṇiko hi pāpīyānnindritapaṇyādivikrīṇānaḥ praśaṃsatītyādi hetoḥ| gātretyādi| gātrāṇi-aṅgāni, taistathā vaktreṇa nakhaiśca vādyaṃ tyajet| tathā, hastāvadhūnanaṃ keśāvadhūnanaṃ ca tyajet| (avadhūnanaṃ-kampanam|) toyetyādi| madhyaśabdaḥ pratyekaṃ sambadhyate| toyayordvayormadhyena yānaṃ tyajet| na yāyādityarthaḥ| evamagnyormadhyena| tathā, pūjyayormadhyena| samāsakaraṇāttoyāgnyostoyapūjyayoragnipūjyayorapi madhyena na yāyāditi boddhavyam| tathā, dhūmaṃ , śavāśrayaṃ-śavodbhūtaṃ, tyajet| madhyetyādi| madhye+atisaktiḥ- atisevā, tāṃ tyajet| strīṣu-yoṣāsu, viśrambhaṃ-viśvāsaṃ svātantryaṃ ca tyajet|

Āyurvedarasāyana

purovātādīn niṣedhati-purovātetyādi| purovātaḥ-pūrvadigvāyuḥ| ātapo-gharmaḥ| rajo-dhūliḥ| tuṣāro-avaśyāyaḥ| paruṣānilaḥ-caṇḍavātaḥ| anṛjuriti kṣavathvādiṣaṭkaviṣayaṃ kartṛviśeṣaṇam| annaṃ-bhojanam| kūlaṃ-rodhaḥ, tasya chāyā| nṛpadviṣṭo- rājadveṣyaḥ| vyālo-duṣṭagajādiḥ| daṃṣṭrī-sarpādiḥ| viṣāṇī-mahiṣādi| sandhyāsvityabhyavahārādipañcakaviṣayam| abhyavahāro-bhojanam| strīśabdena sambhogolakṣyate| cintanaṃ-adhītaparāmarśaḥ| śatrvādīnāmaśamam| śatruḥ-vairī| satraṃ-yajñaḥ| gaṇāḥ-bahavo militvā dātāraḥ| ākīrṇo-yogyāyogyamavicintyānnadātā| gaṇikā-veśyā| āpaṇiko-vaṇik| gātrādibhirvādyam| vādyaṃ-śabdānukāri| vaktreṇa vaṃśādernakhena vīṇādervādanaṃ niṣeddhuṃ pṛthaggrahaṇam| avadhūnanaṃ-kampanam| toyayoḥ, agnyoḥ, pūjyayoḥ, toyāgnyoḥ, toyapūjyayoḥ, agnipūjyayośca madhyena yānam| śavāśrayo dhūmaḥ-pretadhūmaḥ| madyātisaktiḥ-madyapānaratiḥ| strīṣviti viśrambhasvātantryaviṣayam| viśrambho-viśvāsaḥ|

Aṣṭāṅgahṛdayasaṃhitā

ācāryaḥ sarvaceṣṭāsu loka eva hi dhīmataḥ||45||

anukuryāttamevāto laukike+arthe parīkṣakaḥ||45||

Sarvāṅgasundarā

hi-yasmāt, dhīmato- buddhiyuktasya, sarvaceṣṭāsu- niḥ- śeṣavyāpāreṣu, loka evācāryaḥ- upadeṣṭā, ataḥ- asmāddhetoḥ, tameva- lokameva, laukike+arthe parīkṣakaḥ puruṣo+anukuryāt| yathā loko vyavaharati tathā vyavahniyādityarthaḥ|

Āyurvedarasāyana

lokādevācāraśikṣāṃ vidhatte-ācārya iti| hi-yasmāt, dhīmataḥ puruṣasya sarvasya sarvatra loka evācāryaḥ-śikṣakaḥ| ato+asmāttamevānukuryāt| yathā loka ācarati tathā ācaredityarthaḥ| kathambhūtaḥ ? laukike+arthe parīkṣakaḥ,-loke kaḥ kimarthaṃ, kimācaratīti parīkṣāṃ kurvan|

Aṣṭāṅgahṛdayasaṃhitā

ārdrasantānatā tyāgaḥ kāyavākcetasāṃ damaḥ||46||

svārthabuddhiḥ parārtheṣu paryāptamiti sadvratam||46||

Sarvāṅgasundarā

ārdrasantānatā- sarvasattveṣu kṛpālutvam| tyāgo- dānam| kāyavākcetasā trayāṇāṃ damaḥ- upaśamaḥ| parārtheṣu- paraprayojaneṣu, svārthabuddhiḥ- yathā ayameva svārtho yaḥ parārthaḥ, ityubhayalokahitatvam| iti- evaṃprakāraṃ, sadvrataṃ paryāptam| samāptamityarthaḥ| sat śobhanaṃ ca tadvrataṃ ca sadvratam|

Āyurvedarasāyana

ukteṣu vihāreṣu dharmaṃ vivecayati-ārdrasantānateti| ārdraḥ-karuṇarasabhāvitatvāt tyaktakāṭhinyaḥ, santānaḥ-cittavṛttiparamparā, yasyeti ārdrasantānaḥ| tasya bhāvaḥ ārdrasantānatā, paramakāruṇikatvam| tyāgo-dānam| kāyādīnāṃ damaḥ-taccāpalanigrahaḥ| parārtheṣu-parakāryeṣu, svārthabuddhiḥ-svārthavattātparyam| iti-etaccatuṣṭayam| paryāptaṃ-sampurṇo dharmaḥ| sadvrataṃ-satāṃ vratamavaśyakartavyo+arthaḥ|

Aṣṭāṅgahṛdayasaṃhitā

naktaṃdināni me yānti kathambhūtasya samprati||47||

duḥkhabhāṅna bhavatyevaṃ nityaṃ sannihitasmṛtiḥ||47||

Sarvāṅgasundarā

naktaṃdināni- rātridināni, samprati- idānīṃ, kathambhūtasya- kīdṛśasya sataḥ, me- mama, yānti| evaṃ nityaṃ sannihitasmṛtiḥ san pumān duḥkhabhāk na bhavati|

Āyurvedarasāyana

iṣṭasādhanatvakathanadvāreṇācārāvahitatvaṃ vidhatte-naktaṃdinānīti| kiṃdeśasya, kiṃkālasya, kiṃvayasaḥ, kiṃmanasaḥ, kiṃkāryasya mama, samprati naktaṃdināni yāntītyevaṃ sannihitasmṛtiḥ san duḥkhabhāk na bhavati| ataḥ sarvadaivāvahitena bhavitavyamityarthaḥ|

Aṣṭāṅgahṛdayasaṃhitā

ityācāraḥ samāsena, yaṃ prāpnoti samācaran||48||

āyurārogyamaiśvaryaṃ yaśo lokāṃśca śāśvatān||48||

iti śrīvaidyapatisiṃhaguptasūnu śrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne dinacaryā nāma dvitīyo+adhyāyaḥ||2||

Sarvāṅgasundarā

iti- samāptau| samāsena- saṃkṣepeṇa, tāvadayamācāraḥ pūrvoktaḥ| yaṃ samācarannanutiṣṭan (puruṣaḥ) āyurādīn prāpnoti| tathā, lokān- bhūrbhuvaḥsvaḥprabhṛtīn, śāśvatān- nityān| nanu, śāśvataśabdo na yuktaḥ| yataḥ śaśvacchabdasya kālavācitvāt "kālāṭhṭhañ" iti ṭhañ prāpnoti| tathā, "avyayānāṃ ca sāyamprātikādyarthamupasaṃkhyānam" iti ṭilopaśca prāpnoti| naitadasti| "nastaddhite" ityatra sūtre hyuktam- "śāśvata ityādau tu ṭilopo neṣyate| kālāditi yogavibhāgāccāṇ" iti| tasmācchāśvataśbdo nyāyya eveti|

iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne dvitīyo+adhyāyaḥ samāptaḥ|| 2||

Āyurvedarasāyana

adhyāyārthamupasaṃharati-itīti| ācāraḥ-śiṣṭānumato vyavahāraḥ| samāseneti dharmaśāstrāpekṣayā, na tvāyurvedāntarāpekṣayā, nyūnatvadoṣāpatteḥ, vistaratvapratijñābhaṅgāpatteśca| ācāraphalamāha-yamiti| eśvaryaṃ-apratihataśaktitvam| śāśvatān lokān-viṣṇulokādīn| saṅgrahe tu (sū. a. 3)- "brāhmo muhūrta uttiṣṭhet jīrṇājīrṇe nirūpayan| rakṣārtha māyuṣaḥ svastho jātavegaḥ samutsṛjet|| udaṅmukho mūtraśakṛddakṣiṇābhimukho niśi| vācaṃ niyamya prayataḥ saṃvītāṅgo+avaguṇṭhitaḥ|| pravartayetpracalitaṃ na tu yatnādudīrayet| nāmedhya mārgamṛdbhasmagosthānākīrṇagomaye|| purāntikāgrivalmīkaramyotkṛṣṭacitidrume| na nārīpūjyagorkenduvāyyannāgnijalaṃ prati|| na cātiraskṛtya mahīṃ, bhayāśaktyostu kāmataḥ| niḥśalyāduṣṭamṛtpiṇḍīparimṛṣṭamalāyanaḥ| abhyuddṛtābhiḥ śucibhirmṛdbhiradbhiśca yojayet|| lepagandhāpahaṃ śaucamanutpatitabindubhiḥ| spṛṣṭvā dhātūnmalānaśru vasākeśanakhāṃśvayutān|| srātvā bhoktumanā bhuktvā suptvā kṣutvā surārcane| rathyāmākramya cācāmedupaviṣṭa udaṅmukhaḥ| prāṅmukho vā viviktastho na bahirjānu nānyadṛk| ajalpannuttarāsaṅgī svacchairaṅguṣṭhamūlagaiḥ|| noddhṛtairnānato nodhva nāgnipakvairna pūtibhiḥ| na phenabudbudakṣārairnaikahastārpitairjalaiḥ|| nārdraikapāṇirnāmedhyahastapādo na śabdavat| likhedanusukhaṃ jihvāṃ jihvānirlekhanena ca| tathā+asya malavairasyagandhā jihvāsyadantajāḥ rucivaiśadyalaghutā na bhavanti bhavanti ca|| praṇamya devān vṛddhāṃśca maṅgalāṣṭaśataṃ śubham| śṛṇvan kāñcanavinyastaṃ sarpiḥpaśyedanantaram|" (saṅgrahe śā. a. 12)-"dadhighṛtamadhulājapuṣpākṣatodumbarāśvatthamuktāmaṇi chatradūrvākuśādarśakanyādhvajasyandanāṣṭāpadākṣāḥ nṛpaśrītarubhadrapīṭhāni, sasyāni, matsyāḥ, hayāḥ, haṃsacāṣā, vṛṣaḥ kesarī, dakṣiṇāvartaśaṅkhābjasiddhārthakāḥ, rocanā, svastikastoraṇaṃ, kīcakā veṇavaḥ, varuṇamadhu, madāsiktagaṇḍo gajaḥ, toyalambo+ambudaḥ, pūrṇakumbho, haridrādririndraḥ, phalānyāmamāṃsaṃ, sitaṃ cāmaraṃ, gauḥ savatsā, aṅganā putriṇī, mānuṣaṃ vardhamānaṃ, sahasraṃ narāṇāṃ, prayuktāni yānāni, dhanvantarirvāmano, brāhmaṇo, bhūmirabhyuddṛtā, siddhamannaṃ, varāhaśca toyātthitaḥ, trinayanamadhusūdanaskandapadmāsanāḥ, lokapālāḥ, surāḥ, khaṃ, diśo+agniḥ, sarāṃsi, sravantyaḥ, samudrāḥ, makhāḥ, māruto, jyotiṣaṃ, dharmaśāstrāṇi, tīrthāni, kāvyaṃ, dharmārthakāmāmṛtaṃ, vālakhilyādayo, vedavākyaṃ, nidhiḥ, kaustubhaḥ, kāñcanaṃ, māṇibhadraḥ, sumeruḥ, priyaṅguḥ, pradīpo, vacā, modakau, ditiraditirarundhatī, buddhiḥ, sāvitryumā+a+aśagaṅgā, śacī, devasenā, sudhā, śāntirlakṣmīḥ, sarasvatyapatya, kṣamā, svastiśabdo, vaṣaṭkāraḥ, oṃkārapuṇyāhadharmakriyāścaitadaṣṭottaraṃ maṅgalānāṃ śataṃ darśanātsparśanātkīrtanāccāśubhāni vyapohyārthasiddhiṃ diśatyuttamām"| aṣṭāpadaṃ-śāriphalam| akṣaḥ-pāśakaḥ| varuṇamadhu-vāruṇī surā| (saṅgrahe sū. a. 3)- "gandhamālyādikaṃ vṛṣyamalakṣmīghnaṃ prasādhanam| vāso na dhārayejjīrṇaṃ malinaṃ raktamulbaṇam|| mālyaṃna lambaṃ na bahirna raktaṃ jalajādṛte| naiva cānyena vidhṛtaṃ vastraṃ puṣpamupānahau|| uttiṣṭheta tato+atyarthamartheṣvarthānubandhiṣu| ninditaṃ dīrghamapyāyurasannihitasādhanam| kṛṣiṃ vaṇijyāṃ gorakṣāmupāyairguṇinaṃ nṛpam| lokadvayāviruddhāṃ ca dhanārthī saṃśrayetkriyām|| muktavegastu gamanasvapnāhārasabhāstriyaḥ| pāṇinā+a+alamya niṣkrāmedratnapūjyājyamaṅgalam|| prāvrutya paryaṭedrātrau na prāvṛtya śiro+ahani| madhyāhne sandhyayo rātrāvardharātre catuṣpatham|| na seveta, na śarvaryāṃ vṛkṣacaityāntacatvaram| na huṃkuryācchavaṃ , pūjyaṃ praśastānmaṅgalāni ca|| nāpasavyaṃ parikrāmennetarāṇyanudakṣiṇam| catuṣpathaṃ namaskuryātprajñātāṃśca vamaspatīn|| na vyālivyādhitāśastairnādāntakṣutpipāsitaiḥ| na chinnapucchairnaikākṣairgopṛṣṭhena ca na vrajet|| nātiprage+atisāyaṃ, vā na nabhomadhyage ravau| nāsannihitapānīyo nātitūrṇaṃ na santatam|| na śatruṇā nāviditairnaiko nādhārmikaiḥ saha| dadyādvartmārtavṛddhastrībhāricakridvijanmane|| cakrī-rathī| snānabhojanapānāni bāhyebhyo nācaretpuraḥ| (*nipātayenna loṣṭena na phalena phalaṃ drumāt|| na vāryamāṇaḥ praviśennādvāreṇa na cāsane| svayaṃ tiṣṭhet paragṛhe, yuktanidraṃ na bodhayet|| nācaret pāṇivākpādadṛṅmoḍhrodaracāpalam| triḥpakṣasya kacaśmaśrunakharomāṇi kartayet|| na svahastena dantairvā, snānaṃ cānu samācaret|) snānodakāvataraṇe svapnaṃ nagno na cācaret|| pañcapiṇḍānanuddhṛtya na snāyātparavāriṇi| nātmānamīkṣeta jale na taṭastho jalāśayam|| na pratisphālayedambu pāṇinā caraṇena vā| snātvā na mṛjyādgātrāṇi dhunuyānna śiroruhān|| nivasītārdra evāśu soṣṇīṣe dhautavāsasī| na tvambaraṃ pūrvadhṛtaṃ na ca tailavase spṛśet|| vāso+anyadanyacchayane nirgame devatārcane| dharmottarābhirarthyābhiḥ kathābhistriguṇātmabhiḥ|| madhyaṃ dinasya gamayadiṣṭaśiṣṭasahāyavān| na lokabhūpavidviṣṭaiḥ saṅgaccheta na nāstikaiḥ|| kalivairarucirna syāddhīraḥ sampadvipattiṣu| śrutādanyatra santuṣṭastatraiva ca kutūhalī|| kṣāntimān dakṣiṇo dakṣaḥ susamīkṣitakāryakṛt| hnīmān dhīmān mahotsāhaḥ saṃvibhāgī priyātithiḥ|| akṣudravṛttirgambhīraḥ sādhurāśritavatsalaḥ| (* dātā pitṛbhyaḥ piṇḍasya yaṣṭā hotā kṛpātmakaḥ|| anujñātā suvārtānāṃ dīnānāmanukampakaḥ| āśvāsakārī bhītānāṃ kruddhānāmanunāyakaḥ||) vittabandhuvayovidyāvṛttaiḥ pūjyā yathottaram| ātmadruhamamaryādaṃ mūḍhamujjhitasatpatham| sutarāmanukampeta narakārciṣmadindhanam|| parasya daṇḍaṃ nodyacchetkruddhonainaṃ nipātayet| anyatra putrācchiṣyādvā śāsanārhāddhitāśayaḥ|| nṛtyavāditragītādiṣūlbaṇāṃ nācaretkriyām| (*prasiddhakeśavāgveṣaśamasāntvaparāyaṇaḥ|) ūrdhvaṃ nābheḥ śarīrasya spṛśennādharavāsasā| na kuryānmithunībhūya śaucaṃ prati vilambanam| pāṇidvayena yugapatkaṇḍūyennātmanaḥ śiraḥ|| (*vahenna bhāraṃ śirasā yugapaccāgnivāriṇī|) pādaṃ pādena nākrāmenna kaṇḍūyenna śaucayet| na kāṃsyabhājane tau ca nopaviṣṭaḥ prasārayet|| nāsamiddhamupāsīta hutāśaṃ naiva cāśuciḥ| nānuvātaṃ na vivṛto na klānto nānyamānasaḥ|| dhamennāsyena na skandennādhaḥ kuryānna pādataḥ| na skandet-na vikiret| satataṃ na nirīkṣeta calasūkṣmāpriyāṇi ca|| nāpraśastaṃ na viṇmūtraṃ na darpaṇamamārjitam| nānyadapyatitejasvi na kruddhasya gurormūkham|| strīṃ na sravantīṃ nodakyāṃ na nagnāṃ nānyasaṅgatām| na patnīṃ bhojanasvapnakṣuttṛṭjṛmbhāsukhāsane|| śayītanaikaśayane na cāśnīyāttayā saha| tāmanīrṣyaṃśca gopāyet svairiṇīṃ nādhivāsayet|| nocchiṣṭastārakārāhutuhināṃśudivākarān| paśyenna yāyānna paṭhenna svapyānna spṛśecchiraḥ|| pāyayantīṃ carantīṃ vā nānyasmai gāṃ nivedayet| arkendupariveṣolkāśatakratudhanūṃṣi ca|| nānyaddevārcane kuryātkarma, dhāvenna varṣati| tithiṃ pakṣasya na brūyānnakṣatrāṇi na nirdiśet|| nātmano janmalagnarkṣadhanasāraṃ gṛhe malam| saśabdamanilaṃ hastabhrūnetrotkṣepaṇaṃ tyajet|| hīnānāryātinipuṇasevāṃ vigrahamuttamaiḥ| ārogyajīvitaiśvaryavidyāsusthitimānitām|| naikāhamapyadhivasedvāstu tacchāstragarhitam| na deśaṃ vyādhibahulaṃ

nāvaidyaṃ nāpyanāyakam|| nādharmijanabhūyiṣṭhaṃ nopasṛṣṭaṃ na parvatam| vaset prājyāmbubhaiṣajyasamitpuṣpatṛṇendhane|| subhikṣakṣematārogyapaṇḍitairmaṇḍite pure| nāmarāṇāṃ na siddhānāṃ śāstrāṇāṃ vā jugupsakaḥ|| ārādhakastrivargasya yathāyogyaṃ janasya ca| daśa karmapathān rakṣan jayedābhyantarānarīn|| paropaghātakriyayā varjayedarjanaṃ śriyaḥ| arthānāṃ bahvanarthānāmadātā+api hyasambhavāt|| svargāpavargavibhavānayatnenādhitiṣṭhati| sāyaṃ bhuktvā laghu hitaṃ samāhitamanāḥ śuciḥ|| śāstāramanusaṃsmṛtya śarvayāṃ cātha saṃviśet| deśe śucāvanākīrṇe dvitrāpta paricārakaḥ|| yuktopadhānaṃ svāstīrṇaṃ vistīrṇāviṣamaṃ sukham| jānutulyaṃ mṛdu śubhaṃ seveta śayanāsanam|| prāgdakṣiṇaśirāḥ pādāvakurvāṇo gurūn prati| pūrvāparaniśābhāge dharmamevānucintayan|| ādadīta sadā dehāditthaṃ sāramasārataḥ| bibhyatpratikṣaṇaṃ mṛtyorayathātathaceṣṭitāt|| ārogyavibhavaprajñāvayodharmakriyāvataḥ| sukhamāyurhitaṃ coktaṃ viparītaṃ viparyaye|| sarvatejonidhānaṃ hi nṛpa ityucyate bhuvi| adūṣayanmanastasmādbhaktimāṃstamupācaret|| paryastikopāśrayakopahāsavivādaniṣṭhīvanajṛmbhaṇāni| sarvāḥ prakṛtyabhyadhikāśca ceṣṭāstatsannidhāne parivarjayecca| sattvādyavasthā vividhāśca tāstāḥ samyak samīkṣyātmahitaṃ vidadhyāt| anyo+api yaḥ kaścidihāsti mārgo hitopadeśeṣu bhajeta taṃ ca||" iti| ityabaddhakramā vihārāḥ|

iti hemādriṭīkāyāmāyurvedarasāyane| dinacaryāprakaraṇam sāmastyena nirūpitam|| 2||

ṛutucaryādhyāyaḥ

3

Āyurvedarasāyana

ṛtucaryādhyāyaṃ vyākhyātuṃ pratijānīte-atheti| yataḥ pūrvādhyāye dainandino vihāra uktaḥ| ārtavo vaktavyaḥ| sa cāsminnadhyāye| ata evāyamṛtucaryākhyaḥ|

Aṣṭāṅgahṛdayasaṃhitā

athāta ṛtucaryādhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

pūrvavadvyākhyeyam|

Aṣṭāṅgahṛdayasaṃhitā

māsairdvisaṃkhyairmāghādyaiḥ kramāt ṣaḍṛtavaḥ smṛtāḥ||1||

śiśiro+atha vasantaśca grīṣmo varṣāśaraddhimāḥ||1||

śiśirādyāstribhistaistu vidyādayanamuttaram||2||

ādānaṃ ca, tadādatte nṛṇāṃ pratidinaṃ balam||2||

Sarvāṅgasundarā

tatra ṛtuviśeṣān lakṣayati- māsairiti| dvisaṃkhyairiti ṣaṭkṛtvā āvartyaikaśeṣaḥ kartavyaḥ| tatra māghaphālgunau-śiśiraḥ, caitravaiśākhau-vasantaḥ, jyeṣṭhāṣāḍhau-grīṣmaḥ, śrāvaṇabhādrapadau-varṣāḥ, āśvinakārtikau-śarat, mārgaśīrṣapauṣau-hemantaḥ| nanu suśrutena bhādrapadādyairvarṣādaya ṛtava uktāḥ| tadyathā (su.sū.a. 6/10)- "bhādrapadāśvayujau-varṣāḥ , kārtikamārgaśīrṣau-śarat,pauṣamāghau- hemantaḥ, phalgunacaitrau-vasantaḥ, vaiśākhajyeṣṭhau-grīṣmaḥ, āṣāḍhaśrāvaṇau-prāvṛṭ " iti| iha tvanyatheti virodhaḥ| maivam| na hi phalgunacaitrau-vasantaḥ nāpi caitravaiśākhau| kintu mīnameṣau| yadā phālgunādau mīnasaṅkrāntistadā phalgunacaitrau-vasantaḥ,yadā tu phālguṇānte tadā caitravaiśākhau| evaṃ vṛṣamithunau- grīṣmaḥ, karkaṭasiṃhau-varṣāḥ, kanyātule-śarat, vṛṣcikadhanuṣī-hemantaḥ, makarakumbhau-śiśiraḥ, iti| uktaṃ ca jyotiḥśāstre- "mṛgādirāśidvayabhānubhogāt ṣaḍartavasyuḥ śiśirovasantaḥ| grīṣmaśca varṣāśca śaracca tadvaddhemantanāmā kathito+atra ṣaṣṭhaḥ||" varṣāyanartuyugapūrvakamatra saurāditi ca| sauraśca māsastatraivoktaḥ-" darśāvadhiṃ māsamuśanti cāndraṃ, sauraṃ tathā bhāskararāśibhogāt| triṃśaddinaṃ sāvanasaṃjñamāryā,nākṣatramindorbhagaṇabhramācca|" iti| avaśyaṃ caivamaṅgīkartavyam, anyathā adhimāsanipāte māsatrayamṛtuḥ syāt| saṅgrahe tu (sū.a.4)-"māsarāśisvarūpākhyamṛtoryallakṣaṇatrayam| yathottaraṃ bhajeccaryāṃ tatra tasya balāditi" iti| māsalakṣaṇādrāśilakṣaṇaṃ balavat, ato rāśilakṣaṇamevāṅgīkṛtam, svarūpalakṣaṇasya ṛtuviparyayaparyavasānāt| uktaṃ hi tatraiva (saṅgrahe sū.a.4)-ṛtuṣvevaṃvidheṣveva vidhiḥ svāsthyāya dehinām| nirdiśyate+anyarūpeṣu viruddhajñāniko vidhiḥ| " iti| tasmācchiśiraṣaṭkaprāvṛṭṣaṭkayoḥ saṃjñāmātreṇaiva bhedaḥ| saṃjñābhedaṃ ca deśabhedenāha kāśyapaḥ-"bhūyo varṣati parjanyo gaṅgāyā dakṣiṇe taṭe| ataḥ prāvṛṭ ca varṣāśca ṛtū tatra prakalpitau|| tasyā evottare deśe himavadvindhyasaṅkule| bhūyaḥ śītamatastatra hemantaśiśirāvubhau||" iti| dakṣiṇadeśīyairvṛṣṭisaṃbandhinordvayoḥ prāvṛḍvarṣākhyatvaṃ kṛtvā, pāriśeṣyācchītasambandhinordvayoḥ śaraddhemantākhyatvaṃ kṛtam| uttaradeśīyaistu śītasambandhinordvayorhemantaśiśirākhyatvaṃ kṛtvā, pāriśeṣyādvṛṣṭisambandhinordvayorvarṣāśaratsaṃjñatvaṃ kṛtamityarthaḥ| vṛṣṭiśītabāhulyopanyāsastatrānvarthasaṃjñārthaḥ , na ca saṃjñāsaṅkare lakṣaṇasaṅkaraḥ, doṣāṇāṃ doṣadhātumalasaṃjñāvat| anye punarbhedaṃ manvānāannarasān balaṃ cādhikṛtya śiśiraṣaṭkam, cayādīn śodhanaṃ cādhikṛtya prāvṛṭṣaṭkam, iti vyavasthāpayanti| tadasat| carakakhāraṇādiprabhṛtibhiḥ śiśiraṣaṭkamevādhikṛtya cayādīnāmuktatvāt| śodhanasyatu caitraśrāvaṇakārtikeṣu vidhānnānna ṛtvapekṣā| ṛtvapekṣāyāmapi sādhāraṇartūnāṃ śiśiraṣaṭkepi vidyamānatvānna prāvṛṭṣaṭkāpekṣā| anyetu gaṅgāyā dakṣiṇe vṛṣṭibāhulyāt prāvṛṭṣaṭkam, uttare śītabāhulyāt śiśiraṣaṭkam, iti vyavasthāpayanti| tadapyasat ubhayatrāpi cāturmāsikavṛṣṭiśītopalaṃbhāt, āśvine divyodakagrahaṇasyobhayadeśaviṣayatvācca| bhedapakṣe hyuttaradeśe tadanārtavaṃ syāt| yattu suśrutasya (u.a.64/45)-"tāpātyaye hitā nityam" ityādi,varṣācaryāyāḥ pṛthak prāvṛṭcaryābhidhānam, tadatidurdinaviṣayam| tathā ca carakaḥ (sū.a.6/36)-" vyaktāmlalavaṇasnehaṃ vātavarṣākule+ahani| viśeṣaśīte bhoktavyaṃ varṣāsvanilaśāntaye|| " iti| ata eva suśrutena tāpātyayaśabdaḥ prayuktaḥ| tāpasya- arkaprakāśasya, atyayaḥ- atyantāpagamaḥ, sa cātidurdina eva, iti sarvaṃ samañjasam| tasmādvāgbhaṭācāryābhimatamabhedapakṣamevāśrayadhvamiti| prathamartutrayasya saṃjñādvayamāha-tribhiriti| taiḥ-śiśirādyaistribhiḥ, uttarāyaṇamādānaṃ ca vidyāt| ādānasajñāṃ nirvakti- tadādatta iti| tat-śiśirāditrayaṃ, nṛṇāṃ pratidinaṃ balamādatte, iti ādānam| balavisargaṃprati saumyatvasya hetutvenopādānāt balādānaṃ prati āgneyatvasya hetutvaṃ jñeyam|

Sarvāṅgasundarā

māsairityādinā kālopavarṇanamāha| nanu, kālopavarṇanaṃ dinacaryāyāṃ kasmānna kṛtam ? ucyate| ṛtugauravodbhāvanārtham| ṛtavo hi viśeṣeṇopayoginaḥ, vipratipatteśca| yathā- eke cāturmāsikamṛtuṃ kṛtvā śītoṣṇavṛṣṭilakṣaṇān hemantagrīṣmavarṣākhyāṃstrīnṛtūnicchanti| apare tu dvimāsikān śiśiravasantagrīṣmavarṣāśaraddhemantalakṣaṇān ṣaḍṛtūniti| dve saṃkhye yeṣāṃ te dvisaṃkhyāḥ, tairdvisaṃkhyaiḥ| māgha ādyo yeṣāṃ phālgunādīnāṃ ta evam| tairdvisaṃkhyairmāghādyairmāsaiḥ kramāt- paripāṭhyā ṣaḍṛtava smṛtāḥ| ke te ? ityāha- śiśirādyāḥ- śiśiravasantagrīṣmavarṣāśaraddhemantāḥ| upacārādeva ṣaṭtve labdhe ṣaḍgrahaṇaṃ paramatakṣepārtham| tathā hi- kecit traya eva ṛtava iti manyante| taistu ṛtubhistribhiḥ śiśirādibhiruttarāyaṇaṃ vidyāt- jānīyāt| ayanamuttaraṃ- savituruttaramārgapratipattiḥ, uttarāyaṇam ādānaṃ jānīyāt| ādānamiti cānvarthaṃ nāma iti pratipādayati| tadā- tasmin kāle, nṛṇāṃ pratidinaṃ- anvahaṃ, balamādatte- sāraṃ gṛhṇāti| ko+asau ? prakṛtatvādādityaḥ|

Aṣṭāṅgahṛdayasaṃhitā

tasmin hyatyarthatīkṣṇoṣṇarūkṣā mārgasvabhāvataḥ||3||

ādityapavanāḥ saumyān kṣapayanti guṇān bhuvaḥ||3||

tiktaḥ kaṣāyaḥ kaṭuko balino+atra rasāḥ kramāt||4||

tasmādādānamāgneyam---------------------------||4||

Sarvāṅgasundarā

ādityaśca pavanāścādityapavanāḥ, te tasmin kāle yasmātsaumyānguṇān bhuvaḥ sambandhinaḥ kṣapayanti- vināśayanti| kīdṛśāste ? atyarthaṃ- atiśayena tīkṣṇāścoṣṇāśca rūkṣāścātyartha- tīkṣṇoṣṇarūkṣāḥ| kasmādevaṃvidhāste ? ityāha- mārgasvabhāvataḥ- vartmasvābhāvyāt| na ca svabhāvaḥ paryanuyogamarhati| mārgaḥ- uṣṇāṃśoruttaradiggamanam| yataścādityapavanā rūkṣāstatastiktādayo rasā balino bhavanti| kramādityanena yathāsaṃkhyamatra bodhayati| tena tiktaḥ śiśire, vasante kaṣāyo, grīṣme kaṭuko, balītyavatiṣṭhate, na sarve tiktādaya ekaikasminnṛtāviti| tikta ityādyasamāsakaraṇaṃ jñāpanārtham| tiktādirekaiko balī bhavati| dvau tu svapramāṇāvasthitau| naivartau pṛthagbhūya tiktāderbalavattvamityarthaḥ| yata evaṃ bhūmeḥ saumyaguṇahānirvardhanaṃ ca rūkṣāṇāṃ rasānām, tasmātkāraṇādādānamāgneyam|

Āyurvedarasāyana

āgneyatve hetumāha- tasminniti| hi- yasmāt, tasminkāle, bhuvaḥ saumyān guṇanādityapavanāḥ kṣapayanti| nanvādityapavanāḥ sarvadā santo+api tadaiva kutaḥ kṣapayanti? ityata āha-atyarthatīkṣṇoṣṇarūkṣāḥ, mandādisaumyaguṇaviparītatīkṣṇādiguṇodrekādityarthaḥ| tadaivaivaṃ kutaḥ? ityāha-mārgasvabhāvataḥ,- mārgasvabhāvābhyāṃ| svabhāvaḥ prakṛtatvātkālasya| uktaṃ hi saṅgrahe(sū.a.4)-"kālasvabhāvamārgaparigṛhītaḥ" iti| mārgo- makarādirāśiparicchinna ākāśabhāgaḥ| yataścātra-asminkāle, tiktādayo rasā balinaḥ, kramāditi yathāsaṅkhyenottarottarāśca| tena śiśire tikto balī, tatopi vasante kaṣāyaḥ, tatopi grīṣme kaṭuka iti| tasmāditi āgneyaguṇairviparītānāṃ saumyaguṇānāṃ hānestulyaguṇānāṃ tiktādīnāṃ vṛddheścādānamāgneyam|

Aṣṭāṅgahṛdayasaṃhitā

------------------------ṛtavo dakṣiṇāyanam||4||

varṣādayo visargaśca-----------------------||5||

Sarvāṅgasundarā

trayo varṣādaya ṛtavo dakṣiṇāyanaṃ bhagavato divākarasya dakṣiṇadiggamanam| sa ca kālo visargākhyaḥ|

Āyurvedarasāyana

dvitīyartutrayasya saṃjñādvayamāha-ṛtava iti| varṣādayastraya ṛtavo dakṣiṇāyanaṃ visargaścocyate|

Aṣṭāṅgahṛdayasaṃhitā

----------------------yadbalaṃ visṛjatyayam||5||

saumyatvādatra somo hi balavān hīyate raviḥ||5||

meghavṛṣṭyanilaiḥ śītaiḥ śāntatāpe mahītale||6||

snigdhāścehāmlalavaṇamadhurā balino rasāḥ||6||

Sarvāṅgasundarā

yat- yasmāt, balamayaṃ kālo visṛjati- dadāti dakṣiṇāyanākhyaḥ, tasmādvisargo+anvarthasaṃjñaḥ kālaḥ| hi- yasmāt, atra- visargākhye kāle, saumyatvāt- somabhūyiṣṭhatvāt, somo balavān, tadāśritarātrivṛddhidarśanāt| hīyate raviḥ- tadāśritadinahānyupalabdherhīnaśaktiḥ sampadyate| kadā ? mahītale- bhūpṛṣṭhe, śāntatāpe sati| kaiḥ ? meghavṛṣṭyanilaiḥ śītaiḥ| śītairityupalakṣaṇārtham, visargakālatvānmṛdubhiḥ snigdhairapīti| ata eva snigdhā rasā amlalavaṇamadhurā balino bhavanti| atrāpi kramādityanuvartate| pūrvavacca vyākhyeyam|

Āyurvedarasāyana

visargasaṃjñāṃ nirvakti-yadbalamiti| yat-yasmāt, ayaṃ kālaḥ saumyatvāddhetorbalaṃ visṛjati-dadāti, ato visargākhyaḥ| saumyatve hetumāha-atra soma iti| hi-yasmāt, atra-asmin kāle mārge ca, tadvaśātsomo balavān bhavati| taviśca hīyate-tyajyate, prakṛtatvādbalena| na kevalaṃ kālamārgavaśāt, kintu śītairmeghavṛṣṭyanilaiśca| vṛṣṭyā vinā+api chāyāyā eva kāraṇatvānmeghānāṃ pṛthaggrahaṇam| tathā, iha-asmin kāle, amlādyāḥ snigdhā rasā balino bhavanti| kasminsati ? taireva meghādyaiḥ śāntatāpe mahītale sati| ādāne hyādityapavanatāpitāyāṃ bhuvi saumyaguṇakṣayādrūkṣā rasā balina āsan| visarge punaḥ śāntatāpāyāṃ bhuvi saumyaguṇalābhāt snigdhā rasā balina ityarthaḥ| cakāreṇa kramādityanukṛṣyate| tena varṣāsvamlo balī, tato+api śaradi lavaṇaḥ, tato+api hemante madhura iti siddham| somavṛddhyā, sūryahānyā, snigdharasabalitvena ca visargasya saumyatvamitivākyārthaḥ| kālamārgayoḥ kāraṇatvaṃ saṅgrahe+apyuktam (sū. a. 4)- "kālamārgameghavātavarṣābhihatapratāpe dakṣiṇāyanage+arke śaśini cāvyāhatabale" iti| mārgo+atra karkaṭādirāśiṣaṭkaparicchinna ākāśabhāgaḥ|

Aṣṭāṅgahṛdayasaṃhitā

śīte+agryaṃ vṛṣṭidharme+alpaṃ balaṃ madhyaṃ tu śeṣayoḥ||7||

Sarvāṅgasundarā

śītasvabhāve kāle hemantaśiśirākhye nṛṇāmagryaṃ balaṃ bhavati| vṛṣṭiśca gharmaśca tasminvṛṣṭigharme- varṣāgreeṣmākhye kāle+alpam| turavadhāraṇe| śeṣayoḥ- śaradvasantayorṛtvormadhyameva balam| nanu, vasante ādānakālatvādatyarthatīkṣṇoṣṇarūkṣairādityapavanaiḥ śoṣyamāṇeṣu balavṛddhihetuṣu bhuvaḥ saumyeṣu guṇeṣu, kathaṃ madhyabalatvamiti ? atra brūmaḥ| varṣādiṣu triṣvṛtuṣu balamupacitaṃ krameṇaivāpacīyate| yathā- kṛṣṇapakṣe candraḥ| tasmāddīrghakālānuvṛttaṃ balamupacitaṃ vasante krameṇaivāpacīyate, iti madhyabalatvaṃ yuktam| anenaiva hetunā śiśire+agryabalatvam| yataḥ sakalena visargiṇā kālena yadupacitamatiśayena balaṃ tat śiśire prārambhamātrādānakāle+apacīyamānamapi balaṃ na hīnaṃ lakṣyate| yathā- kṛṣṇapakṣādau candraḥ kṣīyamāṇaḥ, iti yuktamuktaṃ śīte+agryaṃ balaṃ vasante ca madhyaṃ balamiti|

Āyurvedarasāyana

yenaiva krameṇa balamupacīyate, tenaiva cāpacīyata ityāha-śīte+agryamiti| śīte-hemantaśiśirayoḥ, agryaṃbhāgatrayapūrṇaṃ balam| vṛṣṭiṅarme-prāvṛḍgrīṣmayoḥ, alpaṃbhāgadvayonam| śeṣayoḥ-śaradvasantayoḥ, madhyaṃ-ekabhāgonam| (ye tu śiśire caturbhāgapūrṇasya balasya vasante bhāgadvayonatvaṃ vidhāya madhyaṃ balaṃ kalpayanti| tadasat| krameṇāpacitau vasante bhāgadvayonatānupapatteḥ| utkṛṣṭamadhyālpatayā atra madhyatvaṃ vedyam| ekabhāgonaṃ madhyaṃ, dvibhāgonamalpamiti|) yāvadbalaṃ visargasyāntye dine tāvadādānasyādye, yāvadvisargasyopāntye tāvadādānasya dvitīye| evaṃ yāvadvisargasyādye tāvadādānasyāntye, iti hemantaparyantaṃ vācyam| iti ṛtunirṇayaḥ|

Sarvāṅgasundarā

atha ṛtucaryāmāha| tāṃ ca śiśirādyuddeśe+api hemāntādikrameṇa, śiśiracāryāyā hemantacaryāmūlatvāt| tatra sopapattikāṃ madhurādisevāṃ vidhatte-balina iti| yato hemante analaḥ prabalo bhavati| sa cālpendhanaḥ san dhātūn pacet| ato madhurādīn seveta| prābalye hetumāha-śītasaṃrodhāt, romakūpānāvṛṇvatā śītenārciṣāṃ bahiḥ pracāre vārite piṇḍitoṣmatvāt prabalaḥ| nanvevaṃ varṣāsvapyāpadyeta ityata āha-balinaḥ, balitve sati śītasaṃrodhāt| varṣāsu punarbalahāniḥ| nanu, prabalaścettatkiṃ snigdhoṣṇavīryāmlalavaṇān seveta ? ityata āha-vāyuneritaḥ,-śītajanitavāyunā sandhukṣitaḥ, sa dhātūn pacet| amlalavaṇau ca snigdhoṣṇavīryatvācchītasya tajjanitavāyośca viparītau| ayaṃ vidhiḥ kiṃ hemantamātre ? netyāha-hime,-śītayukte| hemante viśeṣye satyapyasminniti padaṃ hemanta eva hime eva, ayam vidhirnānyadeti niyamārtham| idaṃ copalakṣaṇam| tena yasyartoryallakṣaṇaṃ, tadyukta eva tasminneva tadvidhiriti| suśrutastu (u. a. 64/22) tiktakaṭukasevāmapyāha-"hemante lavaṇakṣāratiktāmlakaṭukotkaṭam| sasarpistailamahimamaśanaṃ hitamucyate||" iti| sāpyucitā, cīyamānakaphapratyanīkatvāt| hemante hi vātakaphau cīyate| yadāha khāraṇādiḥ-"pittaṃ śāmyate, tacchaityādvāyuḥ śleṣmā ca cīyate" iti|

Aṣṭāṅgahṛdayasaṃhitā

balinaḥ śītasaṃrodhāddhemante prabalo+analaḥ||7||

bhavatyalpendhano dhātūn sa pacedvāyuneritaḥ||8||

ato hime+asminseveta svādvamlalavaṇātrasān||8||

Sarvāṅgasundarā

kila visargābhivarddhitabalatvātpumān balī bhavati| tasya balinaḥ puṃso hemante kāle śītasaṃrodhāddhetoranalo+agnirbalī bhavati| yataḥ sarvataḥ srotorodhājjāṭharo+agnirāntaraireva sverarcirbhirabhivardhate| vardhitaścāsau yuktamāhāraṃ samyakpacati| pakvāccāhārādbalamabhyādhikaṃ jāyate| hemante ityanena etat dyotayati, asminneva kāle śītasaṃrodhāt prabalo+agnirbhavati, na tu ṛtvantaropajanitaśītasaṃrodhāt| tathā hi- anyartujena śītenāgnisādo bhavati, yathā- varṣāsu| tatra hi vṛṣṭivātābhyāṃ bhavati śītam, na cāgnidīptiḥ| tathā cāṣṭāṅgasaṅgrahe (sū.a.4)- "vṛṣṭivātākule tvahni bhojanaṃ kledavātajit| pariśuṣkaṃ laghusnigdhamuṣṇāmlalavaṇaṃ bhajet" iti| iha punaranekarūpaṃ gauravayuktaṃ bhojanaṃ śasyate| vakṣyati hi- "ato hime+asmin" ityārabhya yāvat "rasān snigdhānpalaṃ puṣṭam" ityādi| tathoktam- "ūṣmā bahiḥ pratihato himaśītavātairantaḥ śarīravivaraṃ pratipadyamānaḥ| svasthānapiṇḍitavapurbhavati pracaṇḍaḥ śīte+anilānalaharo vidhiriṣyate+ataḥ" iti| tathā, yadyapi "tatra sattvaśarīrotthaṃ" ityārabhya yāvat "tathorjaskarayogajam" ityādinā (hṛ.śā.a.3/78) granthenāhāro yuktajasyaikasyaiva balasya heturityukto granthakṛtā| tathā+api yuktyā nirūpyamāṇaḥ sahajakālajayorapi balayorāhāra eva hetuḥ, anuvṛttihetutvāt| tathā hyāhāraṃ vinā śarīrameva na syāt| tadanayā yuktyā trividhamapi balamāhārajamiti boddhavyam| nanu, yadi prabalo+analo bhavati, tataḥ kim ? ityāha- alpendhana ityādi| alpamindhanamāhārākhyaṃ yasya so+alpendhanaḥ san, so+analo, dhātūn- rasādīn pacet| kīdṛśaḥ ? vāyuneritaḥ- vātoddīpitaḥ| ataḥ- asmādanantaroktāddhetoralpendhanatve sati dhātupākākhyāt| asmin hime śīte svādvamlalavaṇākhyān rasān seveta| nānyartusambhave hima ityasyārthasya dyotanāya (asmin) hima ityuktam|

Aṣṭāṅgahṛdayasaṃhitā

dairghyānniśānāmetarhi prātareva bubhukṣitaḥ||9||

avaśyakāryaṃ sambhāvya yathoktaṃ śeelayedanu||9||

vātaghnatailairabhyaṅgaṃ mūrdhni tailaṃ vimardanam||10||

niyuddhaṃ kuśalaiḥ sārdhaṃ pādāghātaṃ ca yuktitaḥ||10||

Sarvāṅgasundarā

etarhi- etasminkāle, bubhukṣitaḥ prātareva- pratyuṣasi, nānyakāle yatkiñciddinātikrāntau satyām, avaśyakāryaṃ- mūtrotsargādikaṃ dinacaryoktaṃ, sambhāvya- sampādya, yathoktaṃ- yathānirdiṣṭam, anu- paścat, vātaghnatailābhyaṅgādikaṃ śīlayet| yadyapi "bubhukṣitaḥ, avaśyakaryaṃ sambhāvya yathoktaṃ śīlayedanu" ityuktam, tathāpi bubhukṣitena na tathānyatkāryaṃ kāryam, yathā bhojanam| tathā coktam- "āhārakāle samprāpte yo na bhuṅkte bubhukṣitaḥ| tasya sīdati kāyāgnirnirindhana ivānalaḥ||" iti| tasmādaucityādbubhukṣitenāhāraḥ kārya iti vedyam| nanvanyasminnapi kāle bubhukṣitasyaivāhārānujñānādiha bubhukṣitagrahaṇaṃ na kāryam| yuktamāha bhavān| kintvasminkāle jāṭharāgniratyagnicchāyānukārī bhavati| tato+asya jāṭharāgneratyagnerivopacāro yuktaḥ| yathā (carake ci.a.15/219, hṛdaye ci.a.10/84)- "muhurmuhurajīrṇe+api bhojyānyasyopahārayet| nirindhano+antaraṃ labdhvā yathainaṃ na vipādayet||" iti| abubhukṣitasyaiva bhojanādhikāritvamiti bhrāntinirāsāyeha bubhukṣitagrahaṇam| niśānāṃ dairghyāditi viśiṣṭakālopalakṣaṇārthaṃ kṛtam| yadā+atra hemante śarvaryo dīrghā jāyante, tadaiṣa vidhiḥ sarvonuṣṭheyo na prārabdhamātra evāsminniti| nanvatra seveta śīlayedbhajedityekārthābhidhāyīni bahūni kriyāpadāni kiṃ nirdiṣṭāni ? ekenaivārthādhigateḥ| atra brūmaḥ| kāryāntarasūcanārthametatpadatrayaṃ kṛtam| tathā hi- "ato hime+asminseveta" ityatra yaḥ sevetaśabdaḥ sa idaṃ dyotayati- svādvamlalavaṇarasāḥ pavanavijayārthamasmin kāle nitarāmupayoktavyāḥ| na kādācitka eṣāmasminnṛtāvupayogo vidheya iti| ata eva vātaghnatailābhyaṅgādeḥ pṛthageṣāṃ rasānāmupanyāsaḥ| tathā, "yathoktaṃ śīlayet" ityatra yaḥ śīlayedityeṣa śabdaḥ sa vātaghnatailādeḥ sarvasya tulyakakṣatāṃ dyotayati| tathā, "prāvārājina" ityādau yo bhajecchabdaḥ sa sakalasyāhāravihāraśīlanasya śayanavidheśca tulyatāṃ prathayati| tathā ca vakṣyati (sū.a.7/51)- "āhāraśayanābrahmacaryairyuktyā prayojitaiḥ| śarīraṃ dhāryate nityamāgāramiva dhāraṇaiḥ||" iti| vātaghnatailairabhyaṅgaṃ śīlayet| tailasya sarvasyaiva vātaghnatvādvātaghneti viśeṣaṇamatiśayapratipādanārtham, tena balātailādibhiriti bodhyam| mūrdhni tailaṃ-śirobhyaṅgādi| vimardanaṃ- śarīrasaṃvāhanam, etadaucityādabhyaktaḥ san śīlayet| kuśalaiḥ- tadvidbhiḥ sārdhaṃ, niyuddhaṃ- bāhuyuddhaṃ, śīlayet| pādāghātaṃ- pādena vimardanam, yuktita ityanenārdhaśaktyaiva śīlanaṃ dyotayati| bāhuyuddhapādāghātayoścānabhyaktasyaiva śīlanaṃ yuktam|

Sarvāṅgasundarā

dinacaryāvihitasyābhyaṅgādevirśeṣamāha-dairghyāditi| etarhi-etasminkāle, abhyaṅgādīn śīlayet| kadā ? prātaḥ| kimavaśyakāryaṃ bādhitvā ? netyāha-yathoktamavaśyakāryaṃ-śaucādikaṃ, sambhāvya-samyak kṛtvā| kimajātānnapāneccha eva ? netyāha-bubhukṣita eva| nanu prātaḥ kathaṃ bubhukṣitaḥ ? ityata āha-niśānāṃ dairghyāt| sambhāvyetyanena paścādarthe siddhe nairantaryārthamanugrahaṇam| abhyaṅgasekapicavo vastiśceti caturvidhaṃ mūrdhatailam| abhyaṅgasya pṛthagupādānamitarāvayavārtham| vimardanaṃ-karābhyāṃ pīḍanam| abhyaṅgamūrdhatailavimardanāni vātaghnatailairbalātailādibhiḥ śīlayet| niyuddhaṃ-bāhuyuddham| kuśalaiḥ-mallaiḥ| pādāghātaṃ-pādābhyāṃ mardanam| yuktitaḥ-mātrādyanatikrameṇa|

Aṣṭāṅgahṛdayasaṃhitā

kaṣāyāpahṛtasnehastataḥ snāto yathāvidhi||11||

kuṅkumena sadarpeṇa pradigdho+agurudhūpitaḥ||11||

rasān snigdhān palaṃ pṛṣṭaṃ gauḍamacchasurāṃ surām||12||

godhūmapiṣṭamāṣekṣukṣīrotthavikṛtīḥ śubhāḥ||12||

navamannaṃ vasāṃ tailaṃ, śaucakārye sukhodakam||13||

prāvārājinakauśeyapraveṇīkaucavāstṛtam||13||

uṣṇasvabhāvairlaghubhiḥ prāvṛtaḥ śayanaṃ bhajet||14||

yuktyā+arkakiraṇān svedaṃ pādatrāṇaṃ ca sarvadā||14||

Sarvāṅgasundarā

kaṣāyeṇa- rodhrādinā, apahṛtaḥ- apanītaḥ, sneho yasya sa evam| tataḥ- anantaraṃ, yathāvidhi- śāstroditena vidhānena, snātaḥ| kuṅkumena- kāśmīreṇa, pradigdhaḥ- anuliptaḥ| darpaḥ- kastūrikā, tena saha vartate yatkuṅkumaṃ tadevam| tathā, aguruṇā- joṅgakena dhūpitaḥ| rasān- māṃsarasān, snigdhān bhajet| māṃsarasānāṃ snigdhatve+api snigdhāniti viśeṣaṇamatiśayadyotanārtham| snigdhatamān rasānityarthaḥ| palaṃ- māṃsaṃ, puṣṭaṃ- meduraṃ, bhajet| tathā, guḍasyedaṃ gauḍaṃ tanmadhyam| tathā, acchasurāṃ- surāmaṇḍaṃ, surāṃ- madirāṃ, ca bhajet| amlenānnena kaṣāyadravyaiśca yā kriyate sā surā bhaṇyate| nanu, dvidhaiva surā sevyatvenehābhīṣṭā, tatsurāśabda eva nirdeṣṭuṃ nyāyyaḥ| tasminhi sāmānyapade nirdiṣṭe dvidhaiva surā nirdiṣṭā bhavati| satyametat| kintvacchasurāṃ nitarāṃ bhajet, na tathā surāmiti jñāpanārthaṃ dvayorupādānam| ata evācchasurāmiti pūrvaṃ nirdiṣṭam| godhūmetyādi| godhūmaśca piṣṭaṃ ca māṣaśca ikṣuśca kṣeeraṃ ca tānyevam| godhūmapiṣṭamāṣekṣukṣīrebhya utthānaṃ yāsāṃ vikṛtīnāṃ tā evam| utpūrvāttiṣṭhateḥ supeeti yogavibhāgādbhāve kaḥ| "udaḥ sthāstambhoḥ pūrvasya" iti sasya takāraḥ| godhūmapiṣṭamāṣekṣukṣīrotthāśca tā vikṛtayaśca, tāḥ śubhāḥ- ramyāḥ, bhajet| tathā, navaṃ- apurāṇamannaṃ, tathā vasāṃbhajet| "śuddhamāṃsasya yaḥ snehaḥ sā vasā parikīrtitā"| tathā, tailaṃ bhajet- bhakṣayet| abhyaṅgastu prāganujñāta eva| śaucakārye- śaucakriyāyāṃ, sukhodakaṃ- uṣṇodakaṃ, bhajet| prāvāraḥ- kārpāso romavān ghanaḥ paṭaḥ, sthūlapaṭakādiḥ| ajinaṃ- sukhasparśaromacarma| kauśeyaṃ- paṭṭavasanam| praveṇī- sūcībāṇākhyo vastraviśeṣaḥ| kaucavaṃ- rāṅkavavastrabhedaḥ, tavaraka ityanye| etairāstṛtaṃ- dattapracchadapaṭaṃ, śayanaṃ bhajet| kīdṛk śayanaṃ bhajet ? uṣṇasvabhāvaiḥ- romaśikārallikāprāyaiḥ, prāvṛtaḥ- prakarṣeṇācchāditaḥ| tathā, arkakiraṇānbhajet| katham ? yuktyā- samyagyogalakṣaṇayā| atisevitā hi glānyādīn kuryuḥ| tathā, svedaṃ bhajet| yuktyaivetyatrāpi yojyam| atisevito hi svedo glānyādīn janayet| pādatrāṇaṃ ca- pādukādikaṃ, sarvadā bhajet|

Āyurvedarasāyana

udvartanāderviśeṣamāha-kaṣāyeti| kaṣāyāpahṛtasnehādiko bhūtvā rasādīn bhajet| kaṣāyeṇāpahṛtaḥ snehaḥsnehāpaharaṇamātramudvartitaḥ, na tvanyakālavadutpāditaraukṣyaḥ| yathāvidhi snātaḥ, vidhiścātra śītakālocitatvāt sarvāṅgānāmuṣṇodakena snānam| uktaṃ ca carakeṇa (sū. a. 6/14)- "abhyaṅgotsādane murdhatailaṃ jentākamātapam" iti| jentākaṃsarvāṅgoṣṇodakasrānamiti bāṣpacandraḥ| sadarpeṇa-sakstūrikeṇa| pradigdho-anuliptaḥ| rasān-māṃsarasān| snigdhān ghṛtādisaṃskṛtān| palaṃ-māṃsam| puṣṭaṃ-meduram| gauḍaṃ-guḍakṛtaṃ madyam| acchasurāṃ-surāmaṇḍam| surāṃ-ghanasurām| acchasurāyāḥ pṛthaggrahaṇamatiśayabhajanārtham| godhūmādyutthāḥ-godhūmādikṛtā modakādyāḥ| piṣṭaṃ-śālipiṣṭam| śubhāḥhṛdyāḥ| navaṃ-anatikrāntavatsaram| annaṃ-dhānyam| vasāṃ-māṃsasneham| rasāditailāntaṃ bhojanopayogi| sukhodakaṃ-kavoṣṇamudakam, tacca śaucakārye| pāne tu śītameva| pravāraḥ-kārpāsaromavān ghanaḥ paṭaḥ| ajinaṃ-carma| kauśeyaṃ-kṛmikośottham| praveṇī-sūcībāṇākhyaṃ vasram| kuthakaḥ-kambalaḥ| uṣṇasvabhāvairlaghubhirvasraiḥ prāvṛtaḥ| arkakiraṇān svedaṃ ca yuktyā-samyagyogena bhajet| pādatrāṇaṃ sarvadā-bahiścaraṇaṃ vināpi, bahiścaraṇe tu dinacaryāyāmuktameva|

Aṣṭāṅgahṛdayasaṃhitā

pīvarorustanaśroṇyaḥ samadāḥ pramadāḥ priyāḥ||15||

haranti śītamuṣṇāṅgyo dhūpakuṅkumayauvanaiḥ||15||

Sarvāṅgasundarā

ūrū ca stanau ca śroṇiśca ūrustanaśroṇi| pīvaraṃ- pīnaṃ, ūrustanaśroṇi yāsāṃ tā evambhūtāḥ, pramadāḥ- vilāsinyaḥ, śītaṃ haranti- nudanti| pīnatvenātikārśyamatra niṣidhyate| tathā cāha grāmyadharmādhikāre (hṛ.sū.a.7/69)- "tyajedatikṛśām" iti| kimbhūtāḥ ? saha madena- yauvanodbhūtena surādipānajena kāmodrekakāriṇā vā, vartante tāḥ samadāḥ| tathā, priyāḥ- vallabhāḥ, śītaṃ haranti| kimbhūtāḥ ? uṣṇāṅgyo dhūpakuṅkumayauvanaiḥ- agurvādidhūpenoṣṇāṅgyaḥ, tathā kuṅkumānulepanenoṣṇāṅgyaḥ, tathā yauvanoṣmaṇā, sahajenoṣṇāṅgya iti yojyam|

Āyurvedarasāyana

śītāpahantṛtvakathanadvārā strīsevāṃ pidhatte pīvareti| pramadāḥ-striyaḥ| samadāḥ-yauvanotthaṃ madyajaṃ ca madaṃ bibhrāṇāḥ|

Aṣṭāṅgahṛdayasaṃhitā

aṅgāratāpasantaptagarbhabhūveśmacāriṇaḥ||16||

śītapāruṣyajanito na doṣo jātu jāyate||16||

Sarvāṅgasundarā

aṅgārāṇāṃ tāpo+aṅgāratāpaḥ, tena santaptaṃ ca tadgarbhe+abhyantare bhūveśma ca tattasmiṃścarati- tiṣṭhati nityaṃ yastasyāṅgāratāpasantaptagarbhabhūveśmacāriṇaḥ puṃso yataḥ śītapāruṣyajanito doṣo- duḥkhaṃ, na jātu- kadācijjāyate, tato+aṅgāratāpasantaptagarbhabhūveśmacārī syāditi bhāvaḥ|

Āyurvedarasāyana

śītāpahantṛtvakathanadvārā nivātoṣṇagṛhasevāṃ vidhatte-aṅgāreti| aṅgārāṇāṃ tāpena santaptaṃ yadveśma, yacca garbhaveśma-gṛhāntarvartigṛhaṃ, yacca bhūveśma-bhūmyantarvartigṛhaṃ, teṣu yaścarati sa tathā| śītena yatpāruṣyaṃ tajjanito doṣo jātu kadācit, tasya na jāyate| tasmāttāni bhajedityarthasiddham|

Aṣṭāṅgahṛdayasaṃhitā

ayameva vidhiḥ kāryaḥ śiśire+api viśeṣataḥ||17||

tadā hi śeetamadhikaṃ raukṣyaṃ cādānakālajam||17||

Sarvāṅgasundarā

ayameva- haimantaḥ, vidhiḥ- pūrvoktaḥ, śiśire ca viśeṣataḥ- atiśayena kāryaḥ| kutaḥ ? ityāha- yasmāttasmin kāle śītamadhikaṃ bhavati, kālasvābhāvyāt| tathā, ādānakālājjātamādānakālajaṃ ca raukṣyaṃ bhavati| tato hetudvayādviśeṣeṇa haimantiko vidhiḥ sevyaḥ| hemante "rasān snigdhān śīlayet" ityuktam| śiśire tānatiśayena śīlayet| evaṃ sarvo+api haimantikau vidhiryojanīyaḥ| ādānakālajamityanenaitaddyotayati| ādānakāla eva raukṣyasya kāraṇam, nānyat| ata eva hemante śīte+api raukṣyaṃ nāstyeveti| ādānasya ca prārambhamātratve eva śiśirasya sambhava iti śiśire kiñcideva raukṣyaṃ vedyam| nanu, yathā raukṣyamādānakālajaṃ tathauṣṇyamapi| tathā coktam- "tasmin hyatyarthatīkṣṇoṣṇarūkṣāḥ" iti| evaṃ cauṣṇyasadbhāvācchītasya hemantato hāniḥ prāptā, na tvādhikyam| tatkathamuktaṃ "tadā hi śītamadhikam" iti ? brūmaḥ| raukṣyasya dvau hetū| ekastāvadbhagavaddivākarakarairjagatsnehādānam| dvitīyastvāgneyaḥ kālaḥ| tadevaṃ raukṣyeṇobhayahetujena śiśire kāle vātāḥ śītasvabhāvā āhitādhikaśaktayo jāyante haimantebhyo mārutebhyaḥ| tathāvidhāścauṣṇyenādānakālajenādānakālaprāthamyādaprāptabalena śiśire nābhibhūyante| anabhibhūtāśca śītasvabhāvatvācca śītameva vardhayanti| ato yuktaṃ śītādhikyaṃ śiśira iti|

Aṣṭāṅgahṛdayasaṃhitā

a0 ra0-śiśiracaryāmāha-ayameveti| ayaṃ-hemantoktaḥ| svayuktyā nyūnādhikaprayoganiṣedhārthamevaśabdaḥ| viśeṣataḥ-atyabhyāsena| hi-yasmāt, tadā-tasminkāle, adhikaṃ śītam, ādānakālajaṃ raukṣyaṃ ca| cakārādvātakopabalakṣayau ca| yathoktaṃ khāraṇādina-"svabhāvaśaityādraukṣyācca vātakopādbalakṣayāt| vidhirviśeṣātsnigdhoṣṇaḥ śiśire haimanomataḥ||" iti| vātakopaśca tenaivoktaḥ-"sa vāyuḥ śiśire kopaṃ yātyevopacayaṃ kaphaḥ|" iti|

Aṣṭāṅgahṛdayasaṃhitā

kaphaścito hi śiśire vasante+arkāṃśutāpitaḥ||18||

hatvā+agniṃ kurute rogānatastaṃ tvarayā jayet||18||

tīkṣṇairvamananasyādyairlaghurūkṣaiśca bhojanaiḥ||19||

vyāyāmodvartanāghātairjitvā śleṣmāṇamulbaṇam||19||

snāto+anuliptaḥ karpūracandanāgurukuṅkumaiḥ||20||

purāṇayavagodhūmakṣaudrajāṅgalaśūlyabhuk||20||

sahakārarasonmiśrānāsvādya priyayā+arpitān||21||

priyāsyasaṅgasurabhīn priyānetrotpalāṅkitān||21||

saumanasyakṛto hṛdyānvayasyaiḥ sahitaḥ pibet||22||

nirgadānāsavāriṣṭasīdhumārdvīkamādhavān||22||

śṛṅgaberāmbu sārāmbu madhvambu jaladāmbu ca||23||

Sarvāṅgasundarā

śiśire madhurasnigdhādinā āhāreṇa kālasvābhāvyācca śleṣmā sañcito+atiśayena styānatvādatikupito vasante ṛtāvarkāṃśutāpitaḥ- sūryaprabhābhirvilāyito, dravasvarūpatvājjalamiva viparītaṃ jāṭharāgniṃ hatvā, hi- yasmāt, rogān- vikārān, kurute- janayati| ataḥ- asmātkāraṇāt, taṃ- kaphaṃ, tvarayā- śīghrameva, jayet| doṣāniti kecitpaṭhanti| arkatāpita ityanenaiva siddhe aṃśuśabdo+atra raśmīnāṃ paṭimānaṃ sūcayati, na tathā śīte| tatra hi (saṃ.sū.a.4)- "dhūmadhūmrarajomandāstuṣārāvilamaṇḍalāḥ| digādityāḥ" ityadhijage| kairjayet? tīkṣṇairvamananasyavirekādibhirupakramet| tathā, laghūni rūkṣāṇi ca yāni bhojanāni, taiśca| tathā, vyāyāmaścodvartanaṃ ca āghātaśca taiśca kaphaṃ jayediti| caśabdo luptanirdiṣṭaḥ| tataḥ kaphamulbaṇaṃ- uddhataṃ, jitvā+anantaraṃ snāto+anuliptaḥ- samāliptaḥ karpūracandanāgurukuṅkumaiḥ| tathā, purāṇaṃ ca tadyavagodhūmaṃ ca, tathā, kṣaudraṃ- mākṣikaṃ, tathā jāṅgalaṃ ca tacchūlyaṃ ca- "śūlena saṃskṛtaṃ māṃsaṃ śūlyam" bhaṭitraṃ ca, tattāni bhuṅkte purāṇayavagodhūmakṣaudrajāṅgalaśūlyabhuk| śūlya iti "śūlokhādyat" iti yat| evaṃvidhaḥ san vayasyaiḥ- mitraiḥ sahita āsavādīn pibet| kimbhūtān? nirgadān- nivṛttagadānnirdoṣān, pibediti vakṣyamāṇena sambandho+atra dīpakatvāt| āsavo- yo dravyāṇyāsutya kriyate| uktaṃ ca- "madyākarādhikadravyamadirādyaiḥ kṛtastu yaḥ| so+ariṣṭaḥ syādāsavastu dravyāṇyāsutya yaḥ kṛtaḥ||" iti| sīdhuḥ- ikṣurasodbhavaḥ| mārdvīkaṃ- mṛdīkārasodbhavam| mādhavo- madhunā saṃskṛtaḥ| kimbhūtānāsavādīn? sahakārarasonmiśrān- adhivāsitān| tathā, priyayā- dayitayā, āsvādya- kiñcitpītvā, arpitān- ḍhaukitān| tathā, priyāsyasaṅgena surabhīn,-sugandhīn| tathā, priyānetrāṇyevotpalāni tairaṅkitān-sañjātaśobhān| tathā, saumanasyakṛtaḥ- cittaprasādakṛtaḥ| tathā, hṛdyān- hṛdayāya hitān| tathā, śṛṅgaberāmbu- śuṇṭhīkvathitajalaṃ pibet| tathā, sāraḥ-asanacandanādijaḥ, tena kvathitamambu pibet| tathā, madhunā yuktamambu madhvambu| jaladena- mustayā ca kvathitamambu pibet| ceti samuccaye|

Sarvāṅgasundarā

atha vasantacaryā| sā ca dvividhā, śodhanī śamanī ca| tatra cayapūrvake prakope śodhanī, acayapurvake śamanī| tatrākṛtāyāṃ pūrvartucaryāyāṃ pūrvartunā citasya doṣasyottareṇa yaḥ prakopaḥ sa cayapurvakaḥ| sa evāpathyajaḥ, pūrvartusevitā pathyajātatvāt| yastu kṛtāyāṃ tasyāṃ pūrveṇācitasyottareṇa yaḥ prakopaḥ so+acayapūrvakaḥ| sa eva pathyajaḥ, pūrvartusevitapathyajātatvāt| uktaṃ ca-"doṣaprakopo dvividhaḥ pathyāpathyanimittajaḥ| tatrāpathyanimitto yaḥ sa saṃśodhanamarhati|| pathyajaḥ śamanīyaśca prāya āganutjaśca yaḥ|" iti| tatra saṃśodhanīṃ vidhatte-kaphaścita iti| yasmācchiśire citaḥ kapho, vasante sūryaraśmibhirdravīkṛtaḥ san, jalamiva pratyanīkatvāt vahniṃ hatvā, rogān karoti| atastaṃ-citaṃ akupitaṃ kaphaṃ, vasantārambha eva tīkṣṇadravyakṛtairvamananasyadhūmagaṇḍūṣādyaiḥ śodhanairjayet| tathā, laghurūkṣaistiktakaṭukaprāyaiḥ saṃsarjanakrameṇa bhojanaiśca| śiśiraśabdena śītaparyāyeṇa śiśirahemantayorgrahaṇam, dvayorapi kaphacayāt| yadāha khāraṇādiḥ-"hemante nicitaḥ śleṣmā śiśire+api na kupyati| āhāraiśca gurusnigdhai gurustrigdhairbhṛśamevopacīyate||" iti| śamanīṃ vidhatte-vyāyāmodvartanāghātairiti| ulbaṇaṃ śleṣmāṇaṃ vyāyāmādyairjitvā snātastataḥ karpūrādyairanuliptaḥ, purāṇayavādīn bhuñjānaḥ, āsavādīn pibet| prakope prakṛte+apyulbaṇagrahaṇamacaryapūrvakaprakopārtham| āghātaḥ-padbhyāṃ mardanam| kaphagrastasyābhyaṅganiṣedhādrūkṣā eva vyāyāmādayaḥ| snānaśīla iti ca vacanātprāpte+api snāne, snāta iti śleṣmakālīnaprātaḥsnānaniṣedhārtham| vyāyāmādīnkṛtvaiva snāyānna pūrvamityarthaḥ| purāṇatvaṃ yavagodhūmakṣaudrāṇām| jāṅgalaṃ-mṛgādimāṃsam, tasya śūlyaṃ-bhaṭitram| sahakāraḥ-atisurabhirāmraḥ, tasya rasaḥ-tatphalavṛntaniryāsaḥ, tena unmiśrān-adhivāsitān| priyayā rasaviśeṣajñānārthaṃ svayamāsvādyārpitān| gandhaviśeṣajñānārthaṃ saṅgatena sahajasurabhiṇā priyāmukhena surabhīkṛtān| vaimalyādijñānārthamavalokayantyāḥ priyāyāḥ pratibimbitābhyāṃ netrābhyāmutpalaiśca sākṣannikṣiptairaṅkitān| saumanasyakṛtaḥ-pariṇāmena manaḥpraśāntikarān| hṛdyānāsvāde| nirgadān-nirdoṣān| akvathitairoṣadhaiḥ kṛtaṃ madyamāsavaḥ| kvathitairariṣṭaḥ| ikṣurasena sīdhuḥ| drākṣārasena mārdvīkam, madhunā mādhavaḥ| śṛṅgaberāmbu-śuṇṭhyā kvathitaṃ jalam| asanādisāraiḥ sārāmbu| mustārbhirjaladāmbu| madhumiśraṃ jalaṃ madhvambu| anekadravavidhānaṃ yasya yatsātmyaṃ tattena sevanārthamityarthaḥ|

Āyurvedarasāyana

bhojanāntaramudyānasevaṃ vidhatte-dakṣiṇānilaśīteṣviti| kānaneṣu madhyāhnaṃ gamayet-ativāhayet| sukhī-avyākulaḥ san| goṣṭhyo-lokavārtāḥ| athāḥ-śāstravārtāḥ| jalavāhiṣu-jalāśayayukteṣu| adṛṣṭasūryeṣu-ghanacchāyeṣu| anaṣṭasūryeṣu-prakāśabatsu| maṇimayaiḥ-baddhabhūmikaiḥ kāntimatsu| parapuṣṭaiḥ-kokilairnāditeṣu| kāmakarma-madanavyāpāraṃ, antanti-badhnanti svasaundaryeṇottarottaraṃ vardhayantīti kāmakrarmāntāḥ| "ati bandhane" ityasmātkarmaṇyaṇ|

Aṣṭāṅgahṛdayasaṃhitā

dakṣiṇānilaśīteṣu parito jalavāhiṣu||23||

adṛṣṭanaṣṭasūryeṣu maṇikuṭṭimakāntiṣu||24||

parapuṣṭavighuṣṭeṣu kāmakarmāntabhūmiṣu||24||

vicitrapuṣpavṛkṣeṣu kānaneṣu sugandhiṣu||25||

goṣṭhīkathābhiścitrābhirmadhyāhnaṃ gamayetsukhī||25||

Sarvāṅgasundarā

kānaneṣu- upavaneṣu, sthito madhyāhnaṃ gamayet- ativāhayet| ahno madhyo madhyāhnaḥ| "saṃkhyāvisā" ityādijñāpakātpūrvāparetyādinā ekadeśisamāsaḥ| "ahno+ahna etebhyaḥ" ityahnādeśaḥ| katham ? goṣṭhyāṃ- krīḍāyāṃ kathā goṣṭīkathāstābhiḥ, citrābhiḥ- kamanīyābhiḥ, na tvarthavyavahārasambandhinībhiḥ| kīdṛśaḥ san ? sukhī- rāgadveṣādirahitaḥ| kimbhūteṣu kānaneṣu ? dakṣiṇadikpravṛttairanilaiḥ śītāni, teṣu dakṣiṇānilaśīteṣu| tathā, paritaḥ- samantājjalaṃ nityaṃ vahanti yāni teṣu| ābhīkṣṇye ṇiniḥ| tathā, kvacitpradeśe adṛṣṭaḥ- īṣaddṛṣṭaḥ, kvacidatighanatvāt naṣṭaḥ- na dṛśyate, sūryo yeṣūpavaneṣu tānyevaṃ teṣu| tathā, maṇīnāṃ- vajramarakatādīnāṃ, kuṭṭimāni- viśiṣṭā bhuvaḥ, tābhiḥ kāntiḥ- śobha, yeṣāṃ tānyevaṃ teṣu| tathā, parapuṣṭaiḥ- kokilaiḥ vighuṣṭeṣu- kṛtaśabdeṣu| tathā, kāmasya karmāntāḥ kāmakarmāntāḥ- madanavyāpārāḥ| antaśabdo+atra praśaṃsāvacane| yathodbhaṭasya (kāvyālaṅkārasaṅgrahe prathamasarge) vacanam- "vanāntadevatāveṇyaḥ" iti) kāmakarmāntanimittaṃ bhūmayo yeṣāṃ vanānāṃ tānyevaṃ teṣu| vicitrāṇi- nānārūpāṇi, puṣpāṇi yeṣāṃ te tathāvidhā vṛkṣā yeṣāṃ tānyevaṃ teṣu| suṣṭhu gandho yeṣāṃ teṣu| "gandhasyet" itītsamāsāntaḥ|

Aṣṭāṅgahṛdayasaṃhitā

guruśītadivāsvapnasnigdhāmlamadhurāṃstyajet||26||

Sarvāṅgasundarā

asminkāle kaphopacayadoṣabhayāt guruśītādīṃstyajet| nanu, lavaṇamapi śleṣmāṇaṃ karoti, tatkasmādiha na niṣiddham ? ato brūmaḥ| lavaṇaḥ pūrvaṃ kaphamamlamadhurāviva na karoti| kiṃ tarhi ? nidhane cirantanasañcitaṃ srutirūpaṃ śleṣmāṇaṃ vidhatte, viṣyanditvāt| na ca lavaṇasya madhurāderiva bahutarasya prayogaḥ prasiddhaḥ, kiṃ tarhi ? alpasyaiva| tasmāllavaṇasyātrāniṣedha eva nyāyyaḥ|

Āyurvedarasāyana

gurvādīnniṣedhati-guruśīteti|

Aṣṭāṅgahṛdayasaṃhitā

tīkṣṇāṃśuratitīkṣṇāṃśurgrīṣme saṃkṣipatīva yat||26||

pratyahaṃ kṣīyate śleṣmā tena vāyuśca vardhate||27||

ato+asminpaṭukaṭvamlavyāyāmārkakarāṃstyajet||27||

Sarvāṅgasundarā

yat- yasmāt, tīkṣṇāṃśuḥ- bhāskaraḥ, atitīkṣṇā aṃśavaḥ- karāḥ, yasya sa evaṃbhūtaḥ san, grīṣme saṃkṣipatīva jagatsnehamityatrānuktamapyarthāllabhyate| kecittu "snehamarko+atitīkṣṇāṃśuḥ" iti paṭhanti| snehastejo balaṃ sāramityeko+arthaḥ| taṃ snehamarkaḥ saṃkṣipatīva- yatsambandhāt saṃharatīva pibatīva| ivaśabdenaitatsūcayati- hetupratyayaparatantreṣu sarvabhāveṣu na kaścitkvacit tadbuddhipūrvakaṃ saṃharati| ataḥ- asmātkāraṇāt, asmin- grīṣmakāle, paṭvādīstyajet| paramārthato balahānikṛttvādeṣām|

Āyurvedarasāyana

atha grīṣmacaryā| tatra sopapattikaṃ paṭvādīn niṣedhati-tīkṣṇāṃśuriti| yat-yasmāt, tīkṣṇāṃśuḥ-sūryaḥ, grīṣme+atitīkṣṇāṃśuḥ san, saṃkṣipatīva-saṃhārapravṛtta ivā+a+abhāti| ataḥ paṭvādīṃstyajet| asmin-atiklamavihvalaloke grīṣme, paṭvādīnāṃ klamahetutvāt|

Aṣṭāṅgahṛdayasaṃhitā

bhajenmadhuramevānnaṃ laghu snigdhaṃ himaṃ dravam||28||

Sarvāṅgasundarā

madhuramevānnaṃ bhajet- bāhulyena madhuramannaṃ sevyam, na tathā+anyarasāghrātam, ityevakārāllabhyate| tathā, laghu snigdhaṃ himaṃ dravaṃ ceti| caśbdo luptanirdiṣṭo draṣṭavyaḥ|

Āyurvedarasāyana

madhurādisevāṃ vidhatte-bhajediti| annaṃ madhurameva-madhuraikarasam| pānaṃ tu madhurāmlādirasamapi, "nityaṃ sarvarasābhyāsaḥ" iti vacanādrasālādividhānācca|

Aṣṭāṅgahṛdayasaṃhitā

suśītatoyasiktāṅgo lihyātsaktūn saśarkarān||28||

Sarvāṅgasundarā

saktūn saśarkarān lihyāt| suṣṭhu śītaṃ suśītaṃ ca tattoyaṃ ca, tena siktaṃ- āplutaṃ, aṅgaṃ- kāyo, yasya sa evaṃbhūtaḥ san|

Āyurvedarasāyana

lokasya tīvratāpaśrāntatvācchrāntasya ca bhojananiṣedhātpūrvaṃ śramaharaṃ vidhatte-suśīteti| snānaṃ saktavaśca śramaharāḥ|

Aṣṭāṅgahṛdayasaṃhitā

madyaṃ na peyaṃ, peyaṃ vā svalpaṃ, subahuvāri vā||29||

Sarvāṅgasundarā

asminkāle madyaṃ na peyam| peyaṃ vā svalpamiti vātaśleṣmaprakṛtinā śleṣmavātakṣayārthamanyartuvadbahu na peyam, kiṃtarhi ? svalpameva pātavyam| subahuvāri veti pittaśleṣmaprakṛtinā madyocitena śleṣmakṣayārthaṃ pittapratīkāramapīcchatā subahuvāri tanmadyaṃ peyam| ityatrānukto+apyevamarthādviṣayavibhāgo bodhyaḥ| anyathā niṣedhavidhyorvirodhaḥ syāt|

Āyurvedarasāyana

madyasya śramahareṣvagryatvātkāmataḥ prasaktaṃ pānaṃ niṣedhati-madyamiti| anyataḥ śramāpanuttau satyāṃ madyaṃ na peyam, tīkṣṇādiguṇatvāt| asatyāṃ peyaṃ vā , kintu svalpam| svalpenāpyasatyāṃ pūrṇamātraṃ na peyam, kintu subahuvāri-bahutarodakakṛtaṃ vā| pānānugrahaśca madyasātmyānāmeva|

Aṣṭāṅgahṛdayasaṃhitā

anyathāśoṣaśaithilyadāhamohān karoti tat||29||

Sarvāṅgasundarā

tat- madyam, anyena prakāreṇa pītaṃ sat śophādīn karoti| śophaḥ- śvayathuḥ| śaithilyaṃ- aṅgānāmanaiṣṭhuryam| dāhaḥ- sarvāṅgīṇastāpaḥ| mohaḥ- ajñānaṃ jantoḥ|

Āyurvedarasāyana

uktavidhyatikrame doṣamāha-anyatheti| śoṣomukhāśeṣaḥ| tat-madyam|

Aṣṭāṅgahṛdayasaṃhitā

kundendudhavalaṃ śālimaśnīyājjāṅgalaiḥ palaiḥ||30||

Sarvāṅgasundarā

kundaḥ- puṣpaviśeṣaḥ, induḥ- candraḥ, tayordvandvaḥ| kundenduvaddhavalaṃ- śuklaṃ śāliṃ jāṅgalaiḥ palaiḥ- māṃsaiḥ sahāśnīyāt- adyāt| "kṣuṇṇaḥ sitaḥ smṛtaḥ śālī rakto vrīhirudāhṛtaḥ"|

Sarvāṅgasundarā

annaṃ vidhatte-kundendviti| kundaṃ-puṣpaviśeṣaḥ| kundendugrahaṇaṃ laghusnigdhaśītaguṇaviśiṣṭadhavalatvārtham| palaiḥ-māṃsaiḥ saha|

Aṣṭāṅgahṛdayasaṃhitā

pibedrasaṃ nātighanaṃ rasālāṃ rāgakhāṇḍavau||30||

pānakaṃ pañcasāraṃ vā navamṛdbhājane sthitam||31||

mocacocadalairyuktaṃ sāmlaṃ mṛnmayaśuktibhiḥ||31||

pāṭalāvāsitaṃ cāmbhaḥ sakarpūraṃ suśītalam||32||

Sarvāṅgasundarā

rasaṃ nātighanaṃ pibet| rasaśabdenādilopākhyayā tantrayuktyā māṃsarasa ucyate| tathā, rasālaṃ- mārjikākhyāṃ pibet| tathā, rāgakhāṇḍavau pānakaṃ ca pañcasārākhyam| eteṣāṃ ca lakṣaṇaṃ tantrāntare uktam| yathā- "sitāmadhvādimadhurā rāgāstatrācchakāntayaḥ| te sāmlāḥ khāṇḍavā lehyāḥ peyāścāṃśukagālitāḥ|| svādvamlapaṭukaṭvādyāḥ pralehāstatra khāṇḍavāḥ| guḍadāḍimamāṃsādyā rāgā aṃśukagālitāḥ|| hṛdyā vṛṣyā rucikarā grāhiṇo rāgakhāṇḍavāḥ" iti| tathā- "drākṣāmadhūkakharjūrakāśmaryaiḥ saparūṣakaiḥ| tulyāṃśaiḥ kalpitaṃ pūtaṃ śītaṃ karpūravāsitam|| pānakaṃ pañcasārākhyaṃ dāhatṛṣṇānivartakam|" anyatra coktam| yathā- "guḍadāḍimādiyuktā vijñeyā rāgakhāṇḍavāḥ| trijātamaricādyaistu saṃskṛtāḥ pānakāstathā " iti| kīdṛśaṃ pānakaṃ pibet ? ityāha- navaṃ yanmṛdbhājanaṃ tatra sthitam| tathā, mocaṃ- kadalīphalaṃ, cocaṃ- panasaphalaṃ, tayordalāni, tairyuktam| tathā, sāmlam, tittiḍīkādiyogāt khāṇḍavarasānugatam| kecittu kṣīraṃ ghṛtapippalīśaśimākṣikaśarkaropetaṃ pañcasāraṃ pānakamityāhuḥ| kena pibet ? ityāha- mṛnmayaśuktibhiḥ| pāṭalayā vāsitaṃ- surabhīkṛtaṃ, tathā sakarpūraṃ suśītalaṃ cāmbhaḥ pibet| mṛnmayaśuktibhirityatrāpi yojyam| suśrute coktam- "paripelavayā tulyā guḍaguggulumustakāḥ| cūrṇitāḥ śaśinopetā navabhājanadhūpanam|| kuṣṭhamustakasaṃyuktaiḥ pelavośīravālakaiḥ| mṛditā mṛtsupiṣṭaistaiḥ khadirāṅgārapācitāḥ|| sahakārarasābhyaktāścampakotpalavālakaiḥ| padmakubjakakundaiśca yathālābhādhivāsitāḥ|| śreṣṭhaḥ salilavāso+ayaṃ smṛtaḥ sarvartuko budhaiḥ"| iti|

Āyurvedarasāyana

pānaṃ vidhatte-pibediti| rasaṃ-māṃsarasam| nātighanaṃ-īṣatsāndram| rasālā-karamathitaṃ maricaśarkarādiyuktaṃ dadhi| madhurāmlalavaṇakṛtaṃ pānakaṃ-rāgaḥ| madhurāmlalavaṇakaṭukaṣāyajaṃ-khāṇḍavaḥ| pañcasāraṃ pānakaṃ-madhvādibhiḥ pañcabhiḥ kṛtam| vakṣyati hi (hṛ. ci. a. 2/13)- "madhukharjūramṛdvīkāparūṣakasitāmbhasā| mantho vā pañcasāreṇa saghṛtairlājasaktubhiḥ|| iti| tacca nave mṛnmaye pātre sthitam| mocaṃ-kadalīphalaṃ, cocaṃ-nārikelaṃ, tayordalaiḥ-śakalairyuktam| sāmlaṃ-dāḍimādyairamlīkṛtam| mṛnmayībhiḥ śuktibhiḥ pibet| tathā, ambhaḥ pibet| tacca pāṭalāpuṣpairadhivāsitaṃ sakarpūraṃ suśītalaṃ ca|

Aṣṭāṅgahṛdayasaṃhitā

śaśāṅkakiraṇān bhakṣyān rajanyāṃ bhakṣayan pibet||32||

sasitaṃ māhiṣaṃ kṣīraṃ candranakṣatraśītalam||33||

Sarvāṅgasundarā

māhiṣaṃ kṣīraṃ sasitaṃ- saśarkaraṃ, rajanyāṃ- rātrau, pibet| kimbhūtam ? candreṇa nakṣatraiśca śītalam| rātrāvākāśe śaityārthaṃ sthāpitamityarthaḥ| kiṃkurvan pibet ? bhakṣyān bhakṣayan- bhuñjan| kīdṛśān ? śaśāṅkakiraṇān- karpūranāḍikākhyān| [ (hṛ.ci.a.5/49)- "tālīsacūrṇavaṭakāḥ sakarpūrasitopalāḥ| śaśāṅkakiraṇākhyāstu bhakṣyā rucikarāḥ param||"]

Āyurvedarasāyana

rātribhojanaṃ vidhatte-śaśāṅkakiraṇāniti| rajanyāṃ punaḥ śaśāṅkakiraṇān bhakṣyān bhakṣayan candranakṣatraśītalaṃ saśarkaraṃ māhiṣaṃ kṣīraṃ pibet| śaśāṅkaḥ-karpūraḥ, kīryate-vikṣipyate, yeṣu te śaśāṅkakiraṇāḥ,- karpūranālikādayaḥ| candreṇa tasyābhāve nakṣatrairvā śītalīkṛtaṃ candranakṣatraśītalam|

Āyurvedarasāyana

sthānaviśeṣe nidrāṃ vidhatte-abhraṅkaṣeti| abhraṅkaṣāḥ-atyuccāḥ| mahāntaḥ-sthūlāḥ| mādhavīṣu-vāsantīṣu, śliṣṭāḥ-lagnāḥ, drākṣāstabakā yāsu śālāsu-latāgṛheṣu, tadvanti yāni vanāni|

Aṣṭāṅgahṛdayasaṃhitā

abhraṅkaṣamahāśālatālaruddhoṣṇaraśmiṣu||33||

vaneṣu mādhavīśliṣṭadrākṣāstabakaśāliṣu||34||

Sarvāṅgasundarā

abhraṃ- ākāśaṃ, kaṣanti- ullikhanti, atyuccatayā+abhraṅkaṣāḥ| mahāntaśca te śālāśca tālāśca mahāśālatālāḥ| abhraṅkaṣāśca te mahāśālatālāśca, tai ruddhaḥ- sthagitaḥ, uṣṇaraśmiḥ- dinakaro yeṣu vaneṣu teṣu, madhyandine- madhyāhne, arkatāpārtaḥ san svapyāt- śayīta| mādhavyo- latāviśeṣā atimuktakākhyāḥ, tāsu śliṣṭā mādhavīśliṣṭāḥ drākṣāyāstabakāḥ- gucchakā drākṣāstabakāḥ| mādhavīśliṣṭāśca te drākṣāstabakāśca, taiḥ śālituṃ- ślāghituṃ śīlaṃ yeṣāṃ vanānāṃ tāni mādhavīśliṣṭadrākṣāstabakaśālīni, teṣu vaneṣu|

Aṣṭāṅgahṛdayasaṃhitā

sugandhihimapānīyasicyamānapaṭālike||34||

kāyamāne cite cūtapravālaphalalumbibhiḥ||35||

Sarvāṅgasundarā

kāyamāne- veṇvādiniṣpādite gṛhaviśeṣe| kīdṛśe ? sugandhi ca taddhimaṃ ca tatpānīyaṃ ca tatsugandhihimapānīyam| paṭānāṃ- vastrāṇāṃ, āliḥ- paṅktiḥ, paṭāliḥ| sugandhihimapānīyena sicyamānā paṭāliryasminnasau sugandhihimapānīyasicyamānapaṭālikaḥ, tasmin tathāvidhe kāyamāne| tathā, pravālāḥ- kisalayāni| phalānāṃ lumbayaḥ- stabakāḥ| pravālāśca phalalumbayaśca pravālaphalalumbayaḥ| cūtānāṃ pravālaphalalumbayastābhiḥ, cite- parito vyāpte|

Sarvāṅgasundarā

paṭālikāḥ-paṅktimatyo navāstṛṇādiracitā bhittayaḥ| kāyamāne-śibire| pravālāḥ-pallavāḥ| phalalumbayaḥ-phalastabakāḥ|

Aṣṭāṅgahṛdayasaṃhitā

kadalīdalakahlāramṛṇālakamalotpalaiḥ||35||

komalaiḥ kalpite talpe hasatkusumapallave||36||

madhyaṃdine+arkatāpārtaḥ svapyāddhārāgṛhe+athavā||36||

pustastrīstanahastāsyapravṛttośīravāriṇi||37||

Sarvāṅgasundarā

kadalītyādi| talpe- śayane, kalpite| kaiḥ ? kadalīdalādibhiḥ| kadalyāḥ- rambhāyāḥ, dalāni- patrāṇi, kahlāraṃ- saugandhikam, mṛṇālaṃ- bisam, kamalaṃ- padmam, utpalaṃ- kumudam, eteṣāṃ dvandvaḥ| taiḥ kadalīdalādibhiḥ, komalaiḥ- sukumārasparśaiḥ, kalpite- racite| kimbhūte ? kusumāni ca pallavāśca kusumapallavāḥ| hasanta iva kusumapallavā yatra tasmin| dhārāgṛhe+athavā svapyāditi vartate| dhārāgṛhaṃ- avirataṃ yato jaladhārāḥ patanti| kimbhūte ? pustastrīstanahastāsyaiḥ pravṛttamuśīravāri yatra tasmin| pusto- dārvādimayyāḥ stryādyākṛterupādānakāraṇaṃ yadvastu taducyate|

Āyurvedarasāyana

kalhāraṃ-sandhyāvikāśi padminīpuṣpam| kamalaṃ-dinavikāśi| utpalaṃ-rātrivikāśi| mṛṇālāni-bisāni| talpe-śayane| hasatkusumāḥ-vikasanmallikādipuṣpāḥ, pallavāḥ-paryantāḥ, yasya tattathā| athavā dhārāgṛhe svapyāt| yatra yantraracanāviśeṣeṇa racitā jalasīkarāḥ prasaranti, taddhārāgṛham| pustastriyo-dārvādimayyaḥ putrikāḥ, tāsāṃ stanādibhyaḥ pravṛttamuśīravāri-sevyodakaṃ yatra tattathā|

Aṣṭāṅgahṛdayasaṃhitā

niśākarakarākīrṇe saudhapṛṣṭhe niśāsu ca||37||

āsanā--------------------------------------------||38||

Sarvāṅgasundarā

niśāsu- rātriṣu, saudhapṛṣṭhe- harmyatale, āsanā- sthitiḥ| kāryetyadhyāhāryam| tatrāsītetyarthaḥ| kimbhūte saudhapṛṣṭhe ? niśākaraḥ- śītāṃśuḥ, tasya karāḥ- gabhastayaḥ, tairākīrṇe- vyāpte|

Āyurvedarasāyana

niśāsu punaścandraraśmavyāpte harmyamastake svapyāt|

Aṣṭāṅgahṛdayasaṃhitā

---------svasthacittasya candanārdrasya mālinaḥ||38||

nivṛttakāmatantrasya susūkṣmatanuvāsasaḥ||38||

jalārdrāstālavṛntāni vistṛtāḥ padminīpuṭāḥ||39||

utkṣepāśca mṛdūtkṣepā jalavarṣihimānilāḥ||39||

karpūramallikāmālā hārāḥ saharicandanāḥ||40||

manoharakalālāpāḥ śiśavaḥ sārikāḥ śukāḥ||40||

mṛṇālavalayāḥ kāntāḥ protphullakamalojjvalāḥ||41||

jaṅgamā iva padminyo haranti dayitāḥ klamam||41||

Sarvāṅgasundarā

svasthacittasya- rāgādyanupahatamanasaḥ, jalārdrāḥ klamaṃ haranti| evaṃ tālavṛntādayo yojyāḥ| antardīpakatvādasya| tathā ca kīdṛśasya ? candanārdrasya- candanenānuliptasya| tathā, mālinaḥ- sragviṇaḥ| tathā, nivṛttaṃ kāmatantraṃ- puṣpadhanvaparicchado yasya| tathā, suṣṭhu sūkṣme tanunī svacche vāsasī yasya sa evam| jalārdrāḥ- pānīyaplutāḥ śāṭikāḥ| tālavṛntāni- mayūrapicchādikṛtāni tālavṛntākṛtīni vyajanāni| tathā, vistṛtāḥ- mahāntaḥ, padminīpuṭāḥ- nalinīpatrāṇi, vījanārtham| tathā, utkṣepāḥ- mayūrapicchādikṛtā vyajanaviśeṣāḥ| te ca kimbhūtāḥ ? mṛdurutkṣepo yeṣu te mṛdūtkṣepāḥ| jalavarṣī himo+anilo yeṣu utkṣepeṣu te jalavarṣihimānilāḥ| śītajalābhyukṣitairetairvātaḥ kārya ityarthaḥ| karpūretyādi| mālāśabdaḥ pratyekaṃ yujyate| sphaṭikakarpūragrathitā mālā mallikāmālāścetyarthaḥ| tathā, hārāḥ- muktāphaladāmāni| kimbhūtāḥ ? saha haricandanena vartanta iti saharicandanāḥ| yat chede lohitamatisugandhi suṣṭhu śītavīryaṃ ca, taddharicandanamucyate| manoharetyādi| manoharo- ramyaḥ, kalo- madhuraḥ, ālāpo yeṣāṃ te manoharakalālāpāḥ| śiśavo- bālakāḥ| tathā, sārikāḥ- śarārayaḥ| śukāḥ- kīrāḥ| mṛṇāletyādi| mṛṇālāni- atikomalāni bisāni, valayāḥ- kaṭakāni, yāsāṃ tāḥ| dayitāḥ- yoṣitaḥ| kimbhūtāḥ ? kāntāḥ- ramyāḥ| tathā, protphullaiḥ vikasitaiḥ, kamalairujjvalāḥ- śobhitāḥ| evambhūtāścotprekṣyante, jaṅgamāḥ- sañcāriṇya iva padminyaḥ| klamaṃ harantīti yojyam| svasthacittasyeti prādhānyakhyāpanārthaṃ prāgupāttam| svasthacittasyaivaite jalārdrādayaḥ klamaṃ haranti, na tathopataptamanasaḥ| [tathā hi- candanārdrādisakalaviśeṣeṇa viśeṣitasyāpyupataptamanaso na tathā klamaṃ haranti|] cittāyattā hi sarvabhāvānāṃ śubhāśubhapravṛttayaḥ| tathā ca snigdhamadhuro+apyāhāra upayuktaḥ, sukhaśayyādirapi vihāraḥ sevitaḥ, śokāviṣṭacetaso na tathā śarīrasya puṣṭimādadhāti| ata eva "śokaḥ śoṣaṇānām" ityagryasaṅgrahe (carake sū.a.25/39, saṅgrahe sū.a.13) proktam| tathā, rūkṣo+apyāhārastathāvidho vihāraśca sevito nirvṛttamanasaḥ puṣṭimevādadhāti, na kārśyam| tathā coktam (ca.sū.a.25/39, saṃ.sū.a.13)- "nirvṛtiḥ puṣṭihetūnām" iti| suśrute ca klamasya lakṣaṇamuktam (śā.a.4/51)- "yonāyāsaḥ śramo dehe pravṛddhaḥ śvāsavarjitaḥ| klamaḥ sa iti vijñeya indriyārthaprabādhakaḥ" iti|

Sarvāṅgasundarā

klamaharatvakathanadvāreṇāsanādīni vidhatte-āsaneti| svasthacittatvādiviśiṣṭasya yā āsanā-āsyā, sā klamaṃ harati| svasthacittasya-nirvṛttamanasaḥ| candanārdrasyakarpūrayuktacandanārdrasya| taduktam-"karpūracandanārdrāṅgo mṛdugharmottaracchadaḥ" iti| mālinaḥ-mālābhūṣitasya| nivṛttakāmatantrasya-suratavimukhasya| tanu-viralaṃ, vāso yasya| jālārdrādayo vyajanaviśeṣāḥ klamaṃ haranti| jālārdrāḥ-vastramayāni vyajanāni| tālavṛntāni-tālavṛntajayāni| vistṛtāḥ-ye vyajanakāle vistīryante| padminīpuṭāḥ-padminīpuṭamayāni| utkṣepāḥ-nalikāpraviṣṭadaṇḍatvādardhvamadhaścāmbhaḥ kṣipanti| te ca sarve jalārdrādayo mṛdūtkṣepāḥ-mandāndolanāḥ| jalavarṣī himānilo yeṣāṃ te tathā| karpūramālādayaḥ klamaṃ haranti| karpūragrathitā mallikāgrathitāśca mālāḥ| saharicandanāḥ-pītacandanamaṇimiśritāḥ, hārāḥ-muktāvalayaḥ| manoharāḥ-sundarākāraḥ, kalālāpaḥ-madhurālāpāśca, śiśavaḥ śukāḥ sārikāśca| mṛṇālādidhāraṇājjaṅgamāḥ padminya iva yāśca striyaḥ, tāśca klamaṃ haranti|

Aṣṭāṅgahṛdayasaṃhitā

ādānaglānavapuṣāmagniḥ sanno+api sīdati||42||

varṣāsu doṣairduṣyanti te+ambulambāmbude+ambare||42||

satuṣāreṇa marutā sahasā śītalena ca||43||

bhūbāṣpeṇāmlapākena malinena ca vāriṇā||43||

vahninaiva ca mandena, teṣvityanyonyadūṣiṣu||44||

bhajetsādhāraṇaṃ sarvamūṣmaṇastejanaṃ ca yat||44||

Sarvāṅgasundarā

ādānamuktam, tenādānākhyena kālena glānaṃ-saklamaṃ, vapuḥ-śarīraṃ, yeṣāṃ puruṣāṇāṃ te ādānaglānavapuṣaḥ, teṣāmapacitadhātūnāmagnirapyapacitaḥ sanno-mandaḥ san, punarvarṣāsu sīdati-hāniṃ yāti| apiśabdaḥ punararthe, anekārthatvānnipātānām| varṣāsviti nityabahutvādbahuvacanam| kena sīdati ? ityāha-kālasvabhāvāddoṣaiḥ,-vātapittaśleṣmabhiḥ, duṣṭairityanuktamapyarthādgamyate| yato+agnisādahetutvamaduṣṭānāṃ teṣāṃ na sambhavati| tasmādduṣṭairdoṣairagniḥ sīdatītyarthāllabhyate| nanu, kathaṃ varṣāsu doṣāṇāṃ duṣṭatvaṃ syāt ? ityāha-duṣyantītyādi| te doṣā duṣyanti| kadā ? ambare-viyati, ambulambāmbude-ambunā lambā atinirbharatvādambulambā īdṛśā ambudāḥ-meṅāḥ, yasminnevaṃvidhe sati| anena ca viśeṣaṇenāsya kālasya svarūpamupalakṣayantyācāryāḥ| yadaivaṃvidho varṣākālaḥ sampadyate, tadaivaite doṣā duṣyanti-svakarmaṇyayogyāḥ sampadyante, na varṣākālamātre+anāsāditasvarūpe| tathā, satuṣāreṇa marutā-sajalakaṇena pavanena, tathā, sahasā-grīṣmatāpasantāpādanantarameva, śītalenābhyantaro vāyurduṣyati| tathā, bhuvo bāṣpaḥ-ūṣmā bhūbāṣpastena| tathā, kālasvābhāvyāccāmlapākena vāriṇā pittaṃ duṣyati| tathā, malinena vāriṇā-lūtāditantuviṇmūtretyādikaluṣeṇa varṣājalena, kālasvābhāvyāccātiśayena mandatvaṃ gatenāgninā śleṣmā duṣyati| tadevamasminkāle vātapittaśleṣmāṇo yugapatkālasvābhāvyādduṣyanti| nanviha trayāṇāmapi doṣāṇāṃ kopo+anujñāyate| vakṣyati tu (hṛ.sū.a. 12|24)-"cayaprakopapraśamā vāyorgrīṣmādiṣu triṣu" iti| tadime vacasī parasparaṃ vyāghnāte| atrocyate| nānayorvākyayormitho virodhaḥ sambhāvyate| yasmādiha duṣyantītyuktyā svasthānasthā eva duṣṭiṃ prāptā viṣādispṛṣṭadravyavatkāryakaraṇe+asamarthā jāyanta ityuktam| cayaprakopapraśamā ityatra prakarṣeṇa kopaḥ sthānāntaragatilakṣaṇo gaditaḥ| tadevamasmin kāle vāyoḥ kadācidduṣṭatvaṃ syāt kadācitkopaśca, iti vacanābhyāmetābhyāṃ pratyapādi| pittaśleṣmaṇostu duṣṭatvamātrameva| iti na kiñcidatrāsamañjasam| teṣvityādi| iti-prakāre| anyonyaṃ dūṣayituṃ śīlaṃ yeṣāṃ vātādīnāṃ ta evam, teṣu-anena prakāreṇa parasparaṃ dūṣaṇasvabhāveṣu satsu, bhajetsādhāraṇaṃ sarvaṃ-yatkiñcidvātādīnāṃ yugapat praśamanaṃ praśamanaṃ tatsarvaṃ seveta| yaccoṣmaṇo jāṭharāgneḥ, tejanaṃ-uddīpanaṃ, tadbhajet| ūṣmaṇastejanasyātra caśabdaprayuktasyopādānaṃ prādhānyakhyāpanārtham| agnirhi sarvabhāvānāṃ pradhānam| tathā ca vakṣyati (saṅgrahe śā.a.6)- "śānte+agnau mriyate, yukte ciraṃ jīvatyanāmayaḥ| rogī syādvikṛte, mūlamagnistasmānnirucyate" iti| tasmādagnyuttejanārthaṃ yatnaḥ kārya iti bhāvaḥ| bhajediti kriyāpadaṃ ādidīpakatvāt "bhojanaṃ tvatidurdine" iti yāvatsarveṣu yojyam|

Āyurvedarasāyana

atha varṣācaryā| sā ca cayapūrvake prakope śodhanī, acayapūrvake śamanī| tatra sopapattikamubhayacaryā sādhāraṇaṃ vidhatte-ādānamlanavapuṣāmiti| yatsādhāraṇaṃsarvadoṣaharaṃ, yaccoṣmaṇastejanaṃ-agnidīptikaraṃ, tatsarvaṃ varṣāsu bhajet| keṣu satsu ? teṣu-agnidoṣeṣu, anyonyadūṣiṣu-kṛtaparasparadūṣaṇeṣu satsu| sarveṣāṃ duṣṭatvārsarvasādhāraṇaṃ bhajedityarthaḥ| kathamanyonyadūṣaṇam ? iti,-anena prakāreṇa| ādānenāvasannadehānāmagnirapi dehāvayavatvādavasanno+api punardoṣaiḥ sīdati-mandatvalakṣaṇāṃ duṣṭiṃ yāti| te ca doṣā ādānamandena vahninā duṣyanti-duṣṭiṃ yānti| vahneḥ sahakārīṇyāha-ambulambāmbude+ambare,- jalabharalambamānameṅe nabhasi sati, satuṣāreṇa-sajalakaṇen, sahasā pravṛttena śītalena ca vāyunā duṣyanti, bhūvāṣpeṇa ca duṣyanti, amlapākena malinena ca vāriṇā duṣyanti| duṣṭiścātra vāyoścayapūrvakaḥ prakopaḥ, "cayaprakopraśamā vāyorgrīṣmādiṣu triṣu" iti (hṛ. sū. a. 12/24) vacanāt| pittasya cayalakṣaṇā duṣṭiḥ, varṣādiṣu tu pittasya" iti (hṛ. sū. a. 12/24) vacanāt| kaphasya tvacayapūrvakaḥ prakopaḥ| uktaṃ hi carakeṇa (sū. a. 6/33) \_"bhūvāṣpānmeṅaniṣyandātpākādamlājjalasya ca| varṣāsvagnibale hīne kupyanti pavanādayaḥ||" iti| carakavacane+api pittaprakopaśabdena cayamātraṃ lakṣyam, "cayaprakopapraśamāḥ pittādīnāṃ yathākramam| bhavantyekaikaśaḥ ṣaṭsu kāleṣvabhrāgamādiṣu||" iti (ca. sū. a. 17/112) svavacanavirodhabhāyāt|

Sarvāṅgasundarā

śodhanīṃ vidhatte-āsthāpanamiti| śuddhatanuḥ-kṛtavirecanaḥ san, āsthāpanaṃ-bastikarma, bhajet| śamanīṃ vidhatte-jīrṇaṃ dhānyamiti| jīrṇaṃ-purāṇam| rasān-māṃsarasān| kṛtān-paṭukaṭvamlasnehayutān| piśitaṃ-māṃsam| yūṣān-dhānyakvāthān, tānapi kṛtān| madhu-mārdvīkam, ariṣṭaṃ-kvathitauṣadhamadyam, dvayamapi cirantanam| pañcakolāvacurṇitaṃ sauvarcalalavaṇāḍhyaṃ ca mastu-dadhimaṇḍam| divyaṃ-āntarikṣam| taccātītāśvinagṛhītaṃ kācādipātrastham, varṣāsu grahaṇaniṣedhāt| tadabhāve kaupam, tacca śṛtam| uktaṃ hi saṅgrahe (sū. a. 4)- "divyaṃ kvathitakūpotthaṃ cauṇḍyaṃ sārasameva ca|" iti| varṣāviśeṣe bhojanaviśeṣamāha-bhojanaṃ tviti| atidurrdine-vātavarṣākule+ahani| saṃśuṣkaṃ-kulmāṣādi| kṣaudravatsamākṣikam| vātalamapi madhu kledaghnatvātkālasāmarthyena vā avātalatvādvihitam| uktaṃ hi saṅgrahe (sū. a. 7)- "vātalaṃ vātakope+api varṣāsu madhu śasyate" iti|

Aṣṭāṅgahṛdayasaṃhitā

āsthāpanaṃ śuddhatanurjīrṇaṃ dhānyaṃ rasān kṛtān||45||

jāṅgalaṃ piśitaṃ yūṣān madhvariṣṭaṃ cirantanam||45||

mastu sauvarcalāḍhyaṃ vā pañcakolāvacūrṇitam||46||

divyaṃ kaupaṃ śṛtaṃ cāmbho bhojanaṃ tvatidurdine||46||

vyaktāmlalavaṇasnehaṃ saṃśuṣkaṃ kṣaudravallaghu||47||

Sarvāṅgasundarā

-śuddhā tanuryasya sa evambhūtaḥ-kṛtavirekādiḥ san, āsthāpanaṃ-nirūhaṃ, bhajet| tathā, jīrṇaṃ dhānyaṃ-purāṇayavagodhūmādikam| tathā, rasān-māṃsarasān| kimbhūtān ? kṛtān,- snehaśuṇṭhyādiyutān| tathā, jāṅgalaṃ piśitaṃ-hariṇaiṇādikaṃ māṃsam| tathā, yūṣān-mudgadāḍimādikṛtān| tathā, madhu-mārdvīkam, ariṣṭam, dvayamapyetat cirantanaṃ-purāṇam, na tu navam, āgnimāndyabhayāt| mastu sauvarcalāḍhyaṃ-akṣalavaṇasaṃyuktam| veti samuccaye| kimbhutaṃ mastu ? pippalīpippalīmūlacavyacitrakanāgarāḥ pañcakolam, tenāvacūrṇitam| tathā, divyaṃ ākāśajaṃ, tathā kaupaṃ, tathā śṛtaṃ-kvathitaṃ, cāmbhaḥ pibet| caḥ samuccaye| divi bhavaṃ divyam, digāditvādyat| kūpe bhavaṃ kaupam, prāgdīvyato+aṇ| atidurdine-vātavarṣākule+ahani, vyaktāḥ-pradhānāḥ, amlalavaṇasnehā yatra tadbhojanaṃ bhajet| tathā, saṃśuṣkaṃ-śuṣkaprāyam| tathā, kṣaudravat-samākṣikam| tathā, laghu| nanu, "vātalaṃ madhu" iti (hṛ.sū.a. 5|52) vakṣyati| pavanaścātra kupyatītyuktam| ato mākṣikasyātropayogo na yuktaḥ| atrocyate| dehadhātavo+asmin kāle kledamupayānti| tataśca kledasaṃrakṣaṇe evopakṣīṇaprabhavatvāt madhu marutkopaṃ vidhātumasamartham| tasmānmadhūpayogo nyāyya eva|

Aṣṭāṅgahṛdayasaṃhitā

apādacārī surabhiḥ satataṃ dhūpitāmbaraḥ||47||

harmyapṛṣṭhe vasedbāṣpaśītaśīkaravarjite||48||

Sarvāṅgasundarā

pādābhyāṃ carati nityaṃ pādācārī, naiva yaḥ so+apādacārī,-yānayāyī syāt| tathā, surabhiḥ-śobhanagandhayogāt| "snānaśīlaḥ susurabhiḥ" (hṛ.sū.a. 2|31) ityanenaivāsyārthasyoktatvāt surabhigrahaṇamatiśayārtham| tathā, satataṃ avirataṃ, dhūpite+ambare yasya sa evam| tathā, harmyapṛṣṭhe-dhavalagṛhatale, vaset-tiṣṭhet| kīdṛśe ? bāṣpaśca śītaṃ ca śīkaraśca tairvarjite|

Āyurvedarasāyana

apādacāritvādi vidhatte-apādacārīti| apādacārī-satataṃ hastyādivāhanagāmī| dhūpitāmbaraḥ-agurvādidhūpitavastraḥ| satatamiti triṣvapi sambandhanīyam| ataeva "snānaśīlaḥ susurabhiḥ" ityasyāpaunaruktyam| sthānaviśeṣe vāsaṃ vidhatte-harmyapṛṣṭha iti| harmyapṛṣṭhe-harmyamastake|

Aṣṭāṅgahṛdayasaṃhitā

nadījalodamanthāhaḥsvapnāyāsātapāṃstyajet||48||

Sarvāṅgasundarā

tathā, nadījalādīn pañca tyajet| udakāloḍitāḥ saktavaḥ sasarpiṣkā udamanthavācyā jalāvakṣīrīsaṃjñāḥ| tadatra kāle sāmyatvātsaktavastakrādisaṃyogānnātyantamaniṣṭāḥ| pānīya saṃyogāttu vātalāḥ, prakṛṣṭavātale kāle nābhīṣṭā eva| muninā tvevamuktam (ca. sū.a. 6|34)- "udamanthaṃ divāsvapnamavaśyāyaṃ nadījalam| vyāyāmamātapaṃ caiva vyavāyaṃ cātra varjayet" iti| adhunā śaraccaryāṃ vivakṣuridamāha-

Āyurvedarasāyana

nadījalādīn niṣedhati-nadījaleti| dravālohitāḥ saktavo manthaḥ, sa evodake drave udamanthaḥ| āyāso-vyāyāmaḥ|

Aṣṭāṅgahṛdayasaṃhitā

varṣāśītocitāṅgānāṃ sahasaivārkaraśmibhiḥ||49||

tajjayāya ghṛtaṃ tiktaṃ vireko raktamokṣaṇam||50||

taptānāṃ sañcitaṃ vṛṣṭau pittaṃ śaradi kupyati||49||

Āyurvedarasāyana

atha śaraccaryā| sā ca cayapūrvake śodhanī, acayapūrvake śamanī| tatra sopapattikāṃ śodhanīṃ vidhattevarṣāśītocitāṅgānāmiti| varṣāsu sañcitaṃ pittaṃ vārṣikaśītasātmyaśarīrāṇāṃ nṛṇāṃ śaradyarkaraśmibhiḥ sahasaiva taptānāmasātmyatāpasambandhātkupyati| atasyasya-pittasya, jayāya tiktaṃ-tiktasaṃjñaṃ kuṣṭhacikitsitoktaṃ, ghṛtaṃ snehanārthaṃ yojyam| tato virekastato raktamokṣaṇam|

Sarvāṅgasundarā

varṣāsu śītaṃ varṣāśītaṃ, taducitaṃ-sātmyaṃ yasya, tadevaṃvidhamaṅgaṃ-vapuryeṣāṃ te varṣāśītocitāṅgā narāḥ, teṣāṃ sahasaiva-jhaṭityeva, śaradi jātāyāṃ, arkaraśmibhiḥ-bhānubhābhistaptānāṃ satāṃ pittaṃ kupyati| kimbhūtam ? vṛṣṭau sañcitaṃ,-varṣāsu vṛddhiṃ gatam| yataścaivaṃ tataśca tajjayāya tiktaṃ ghṛtaṃ-kuṣṭhacikitsitoktaṃ, yojyamiti vākyaśeṣaḥ| yadi vā, tiktairdravyaiḥ sādhitam| tathā, vireko yojyaḥ| tathā, raktamokṣaṇaṃ ca| sarvopakramebhyaḥ pitte virekasya jyāyastvādiha pūrvamupanyāsaḥ| tathā hyāha (carake sū.a. 25|39)- "virecanaṃ pittaharāṇām" iti| tato raktamokṣaṇaṃ, pittādhāratvādraktasya| virecanāṅgatvācca tajjayāya ghṛtaṃ tiktamiti ghṛtasya pūrvamupanyāsaḥ| na hyasnigdhasya virecanaprāptirasti| tathā ca vakṣyati (hṛ. sū. a. 18|59)- "snehasvedāvanabhyasya kuryātsaṃśodhanaṃ tu yaḥ| dāru śuṣkamivānāme śarīraṃ tasya dīryate" iti| tathā, viriktasya srutaraktasya ca pavanaprakopabhayam| kālasvābhāvyācca pittakopabhayam| tadetatparihartuṃ tathā dehapuṣṭyarthamagnisandhukṣaṇārthaṃ ca tiktaghṛtopayogaḥ kāryaḥ| ityanekakāryakaraṇatvena prādhānyācca tiktaghṛtasya pūrvamupanyāsaḥ| asamāsakaraṇaṃ ca jñāpanārtham| naitāni sarvāṇyavaśyaṃ tiktaghṛtādīni tadā kāryāṇi| kiṃ tarhi ? deśādyanurodhāt kadācitpittavijayāya tiktaṃ ghṛtaṃ, kadācidvirekaḥ, kadācidraktamokṣaḥ, kadāciddvayaṃ, kadācitsakalānyeveti| virekastu pittavijayārthamavaśyaṃ śaradi kāryaḥ| yathā-vasante śleṣmavijayāya vamanam, varṣāsu ca pavanavijayāya bastiḥ| ata eva prāṅnirdiṣṭaṃ vasante vamanaṃ, varṣāsu cāsthāpanaṃ, śaradi vireka iti|

Aṣṭāṅgahṛdayasaṃhitā

tiktaṃ svādu kaṣāyaṃ ca kṣudhito+annaṃ bhajellaghu||50||

śālimudgasitādhātrīpaṭolamadhujāṅgalam||51||

Sarvāṅgasundarā

kṣudhito+annaṃ-bhojanaṃ, tiktādiguṇayuktaṃ bhajet| kṣudhitagrahaṇamatibubhukṣitapratipādanārtham, akṣudhitasya bhojanādhikārābhāvāt| kiṃ tattiktādiguṇayuktam ? ityāha-śālītyādi| śālyādīn sapta bhajet|

Āyurvedarasāyana

śamanīṃ vidhatte-tiktamiti| kṣudhitaḥ san tiktādirasaṃ laghu śālyādikamannaṃ bhajet| kṣudhitagrahaṇamatikṣudhitasya bhojanārtham| tadā hi pittādhikyādasamyakkṣudhyapi kṣudhitatvabuddhiḥ| uktaṃ ca carakeṇa (sū. a. 6/41)- "pittapaśamanaṃ sevyaṃ mātrayā suprakāṅkṣitaiḥ|" iti| śālyādigrahaṇaṃ tattulyānāmeva tiktādīnāṃ prāptyartham| sitāśarkarā| dhātrī-āmalakī|

Aṣṭāṅgahṛdayasaṃhitā

taptaṃ taptāṃśukiraṇaiḥ śītaṃ śītāṃśuraśmibhiḥ||51||

samantādapyahorātramagastyodayanirviṣam||52||

śuci haṃsodakaṃ nāma nirmalaṃ malajijjalam||52||

nābhiṣyanti na vā rūkṣaṃ pānādiṣvamṛtopamam||53||

Sarvāṅgasundarā

samantāt-sarvataḥ, sūryaprabhābhirahani taptaṃ-kvathitam, candrakiraṇairniśi śītīkṛtam| tathā, agastyodayena nirviṣīkṛtam| tathā, śuci-pavitram| varṣāsu hyaśucītyuktam| tacca haṃsopabhogyatayā haṃsavadatinairmalyāddhaṃsodakaṃ nāma tantrakārairāyurvedaśāstre saṃjñitam| tathā, nirmalaṃ-akaluṣam| tathā, malānvātapittaśleṣmaṇo, jayatīti malajit| agastyodayanirviṣaśabdena viśeṣaṇenaitat pratipādayati, yathā-yadantarikṣaprabhavaṃ sarastaḍāgādisthaṃ jalaṃ, tadeva prāyeṇa śaradyevaṃguṇaṃ vedyam| na kūpādiprabhavam, tasya sadā nirviṣatvāt| tathā cāntarikṣaprabhavamevaṃ paṭhyate (hṛ. sū. a. 5|8)- "lūtāditantuviṇmūtraviṣasaṃśleṣadūṣitam" iti| tacca nābhiṣyandi-na srutirūpaśleṣmakāri, na vā rūkṣaṃ-na vātaprakopakāri| vāśabdaśca śabdasyārthe+atra| yatastaptāṃśukiraṇaistaptam, yataśca śītāṃśukaraiḥ śītaṃ-prāhlāditam, itthaṃ sneharaukṣyayorantare vartamānaṃ pānādiṣvamṛtopamam| ādiśabdena snānāvagāhayorgrahaḥ| kupitadoṣaśamanādakupitadoṣasāmyānuvṛttihetutvāccāmṛtatulyametajjalaṃ bhajediti yojyam| atroṣṇāṃśugrahaṇamagnitāpanivṛttyai| kiraṇagrahaṇaṃ sākṣāttatsparśasambhāvanārtham| tṛṇadavapalāśādibhirāstṛtamapi ravistāpayati na tu tattathā guṇavat| ataḥ kiraṇagrahaṇena tadvyavadhānavyudāsaṃ karoti| nanu ca, sarvaṃ dinaṃ sūryakiraṇaistāpaḥ sambhavati| candrakaraistu sarvāṃ rātriṃ kathamiva syāt ? yataḥ sakalasya candramasaḥ paurṇamāsyāmeva sarvasyāṃ rātryāṃ sambhavo nānyatra| tasmācchītaṃ candrakiraṇai rātryāmiti naitadyuktam| atrocyate| vimale vyomani yathaiva ravicandrau yathākālamavyāhatasvarūpaṃ prāptau pathyatāṃ jalasyāpādayatastadvannakṣatrāṇyapi| tasmānnakṣatrairapi śītaṃ candreṇeva śreṣṭhameva bhavatyudakam| evaṃ caitadavagacchet, anyathaitadvākyamayuktamiva syāt| carakamunināpyanenaivā+abhiprāyeṇa nakṣatragrahaṇaṃ nākāri| yathā (ca. sū. a. 6|45)- "divā sūryāṃśusantaptaṃ niśi candrāṃśuśītalam|" iti| aṣṭāṅgasaṅgrahe+apyuktam (sū.a. 4.)- "divā divākarakarairniśākarakarairniśi" iti| atra hi sakalasyāhorātrasya raviśaśiyogāya divāniśāgrahaṇam, anyathaitadanarthakaṃ syāt, vyabhicārābhāvāt|

Āyurvedarasāyana

haṃsodakaṃ vidhatte-taptamiti| kiraṇaraśmigrahaṇaṃ sākṣātsambandhārtham| samantādapi-sarveṣvapi pradeśeṣu| ahorātragrahaṇaṃ sarvadā sambandhārtham| sarvaṃ dinaṃ sūryeṇa tāpitaṃ, sarvāṃ ca rātriṃ śītāṃśunā śītalīkṛtam| śītāṃśuśabdena rātridṛśyaṃ jyotiścakramupalakṣyate, yaugikatvāducyate vā| agastyo-jyotirviśeṣaḥ| śuci-svata eva nirmalam, tacca śaradi| yadāha suśrutaḥ (sū. a. 45/8)- "śaradi sarvaṃ prasannatvāt" iti| tasmācchāradameva haṃsodakam| tathā+a+aha carakaḥ (sū. a. 6/46)- "haṃsodakamiti khyātaṃ śāradaṃ vimalaṃ śuci" iti| nirmalaṃ-sūryatāpādinā apagatadoṣam| malajit-doṣatrayaharam| nābhiṣyandi-na srotaḥsrāvi| na vā rūkṣaṃ-na srotaḥśoṣi| pānādiṣu-pānasnānāvagāheṣu| amṛtopamaṃ-yathā devānāmamṛtaṃ tathedaṃ manuṣyāṇām| saṅgrahe tu (sū. a. 4)- "haṃsaughāpakṣavikṣepabhramadbhrmarapaṅktiṣu| susaroruhasevyāsu sarasīṣu plaveta ca|| iti|

Aṣṭāṅgahṛdayasaṃhitā

candanośīrakarpūramuktāsragvasanojjvalaḥ||53||

saudheṣu saudhadhavalāṃ candikāṃ rajanīmukhe||54||

Sarvāṅgasundarā

candanaṃ cośīraṃ ca karpūraśca muktāśca srajaśca vasanāni ca, tairujjvalaḥ-śobhanaḥ san, saudheṣu-dhavalagṛhapṛṣṭheṣu, candrikāṃ jyotsnāṃ, bhajet| kadā ? rajanīmukhe,-pradoṣe| paratastu nidāgha iva na sevyā, avaśyāyabhayāt| avaśyāyo hyatra parihāryaḥ| tathā cāha-

Āyurvedarasāyana

pradoṣe kaumudībhajanaṃ vidhatte-candranośīreti| candanādibhirujjavalaḥsan, saudheṣvavasthitaḥ saudhadhavalāṃ candrikāṃ rajanīmukhe bhajet| uśīraṃ-sugandhivālakam| srajaḥ-kumudādimālāḥ| saudheṣu-sudhādhavalagṛheṣu|

Aṣṭāṅgahṛdayasaṃhitā

ā0 raṃ0-tuṣārādīnniṣedhati-tuṣārakṣāreti| tuṣāroabadhyāyaḥ| kṣāro-yavakṣārādiḥ| sauhityaṃ-tṛptibhojanam| tīkṣṇamadyaṃ-tīvramadamadyam| purovātaḥ-pūrvadigvāyuḥ|

Aṣṭāṅgahṛdayasaṃhitā

tuṣārakṣārasauhityadadhitailavasātapān||54||

tīkṣṇamadyadivāsvapnapurovātān parityajet||55||

Sarvāṅgasundarā

tuṣārādīn daśa parityajet| tuṣāro-avaśyāyaḥ| kṣāro-yavakṣārādiḥ| sauhityaṃ-tṛptiḥ| tīkṣṇaṃ ca tanmadyaṃ ca tīkṣṇamadyam| purovātaḥ-pūrvadigāgato vātaḥ|

Aṣṭāṅgahṛdayasaṃhitā

śīte varṣāsu cādyāṃstrīn vasante+antyān rasānbhajet

svāduṃ nidāghe, śaradi svādutiktakaṣāyakān||56||

śaradvasantayo rūkṣaṃ śītaṃ gharmaghanāntayoḥ||56||

annapānaṃ samāsena viparītamato+anyadā||57||

Sarvāṅgasundarā

śīte-hemantaśiśirayoḥ, varṣāsu cādyāṃstrīn-svādvamlalavaṇākhyān, rasān bhajet| vasante cāntyāṃstrīn-tiktakaṭukaṣāyān bhajet| svāduṃ nidāghe-grīṣme madhuraṃ, bhajet| śaradi svādutiktakaṣāyān bhajet| śaradvasantayo rūkṣamannapānaṃ samāsena bhajet| ato viparītaṃ-snigdham, anyadā-hemantaśiśiragrīṣmavarṣāsu| śītamannapānaṃ gharmaghanāntayorbhajet| ato viparītaṃ-uṣṇamannapānam, anyadā-hemantaśiśiravasantavarṣākhye kāle, bhajet|

Āyurvedarasāyana

vyāsenoktamṛtucaryāṃ sukhagrahaṇārthaṃ samāsenāha-śīte varṣāsu ceti| hemantaśiśiravarṣāsu svādvamlalavaṇasnigdhoṣṇamannapānaṃ bhajet| vasante tiktakaṭukaṣāyarūkṣoṣṇam| grīṣme svāduśītasnigdham| śaradi svādutiktakaṣāyarūkṣaśītam| iti mathitārthaḥ|

Aṣṭāṅgahṛdayasaṃhitā

nityaṃ sarvarasābhyāsaḥ svasvādhikyamṛtāvṛtau||57||

Sarvāṅgasundarā

nityaṃ-sarvadā, sarveṣāṃ-ṣaṇṇāmapi rasānāṃ, abhyāsaḥ-śīlanaṃ, kāryamiti vākyaśeṣaḥ| "sarvarasābhyāso balakarāṇām" iti (saṃ. sū. a. 13) vacanāt| nanvevaṃ sati yathartusevyatvena rasaniyamo yaḥ pūrvaṃ kṛtaḥ sa viruddhaḥ ? netyāha-svasvetyādi| ṛtāvṛtāviti vīpsāyāṃ dvitvam| svaṃ ca svaṃ ca svasvaṃ, tasyādhikya-bhūyastvaṃ, kāryamiti śeṣaḥ| yathā-śīte varṣāsu cādyāṃstrīnityuktam| tadeteṣu ṛtuṣvete rasā bhūyasopayoktavyāḥ, na tveta evetyarthaḥ| tathā, samadhātuṃ prati same deśe caiṣa niyamo vedyaḥ| anyatra tu jāṅgale+anūpe vā deśe viṣamadhātośca dhātusāmyotpādanārthaṃ deśadehānuguṇamanyartuvihitavidhānamanyasminnapyṛtāvanuṣṭheyameva|

Āyurvedarasāyana

svādvādiniyamānnivāritasya rasāntarasya pratiprasavaṃ karoti-nityamaiti| nityaṃ-sarveṣu ṛtuṣum sarveṣāṃ rasānāmabhyāsaḥ kartavyaḥ| nanvevaṃ cettarhi svādvādividhirvyathaḥ syādityata āha-svasvādhikyamiti| yathāsvaṃ vihitānāṃ asvādvādīnāmitarebhyo+adhiko+abhyāsaḥ kartavyaḥ|

Aṣṭāṅgahṛdayasaṃhitā

ṛtvorantyādisaptāhāvṛtusandhiriti smṛtaḥ||58||

tatra pūrvo vidhistyājyaḥ sevanīyo+aparaḥ kramāt||58||

asātmyajā hi rogāḥ syuḥ sahasā tyāgaśīlanāt||3||

58 1/2||3||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne ṛtucaryā nāma tṛtīyo+adhyāyaḥ||3||

Sarvāṅgasundarā

pūrvottarayoṛtucaryayoḥ krameṇa tyajanabhajane vidhatte-ṛtvoriti| pūrvasyartorantyaḥ saptāhaḥ, uttarasya ca ādyaḥ saptāhaḥ, evaṃ caturdaśāhāt ṛtusandhiḥ smṛtaḥ| tasmin ṛtusandhau purvartusambandhī vidhiḥ kramāt tyājyaḥ, uttarartusambandhī kramātsevyaḥ| sahasā hi tyāgaśīlane ca kriyamāṇe asātmyajā rogāḥsyuḥ| kramo yathā-ṛtusandheḥ prathame dine purvasyāhārasya trayaḥ pādāḥ, uttarasyaikaḥ| dvitīye pūrva evāhāraḥ| tṛtīye prathamavat| caturthe purvasya dvau pādau, uttarasya dvau| pañccamaṣaṣṭhayoḥ prathamavat| saptame caturthavat| aṣṭame pūrvasyaikaḥ, uttarasya trayaḥ| navamadaśamaikādaśeṣu caturthavat| dvādaśe+aṣṭamavat| trayodaśe uttara eva āhāraḥ| caturdaśe+aṣṭamavat| ataḥparaṃtūttara evāhāraḥ| amu ca kramaṃ "pādenāpathyam" (hṛ. sū. a. 7/47) ityatropapādayiṣyamaḥ| suśrutastvahorātre+api ṣaḍṛtūnāha (sū. a. 6/15)- "tatra pūrvāhṇe vasantasya liṅgam, madhyāhne grīṣmasya, aparāhṇe prāvṛṣaḥ, pradoṣe vārṣikam, śāradamardharātre, pratyuṣasi haimantamupalakṣayet| evamahorātramapi varṣamiva śītoṣṇavarṣadoṣopacayaprakopopaśamairjānīyāt" iti| nanu, tataścaikasya doṣasyaikasmin kāle cayaprakopopaśamairviruddhatvaṃ cāpadyate, vārṣikāṇāmāhorātrikāṇāṃ ca cayādīnāṃ tathā samāveśāt| yathā-vasantasya pūrvāhṇe kaphasya liṅgam, madhyāhne grīṣmasya| maivam| āhorātrikaiścayādibhiranavakāśaiḥ sāvakāśā vārṣikāścayādayo bādhyante| āhorātrikaḥ kaphasya hi praśamo mādhyāhnikaḥ, tasyāvakāśo madhyāhna eva| prakopastu vāsāntika, tasyāvakāśāḥ sāyāhnādayo+api, teṣāmapi vasantatvāt| na grīṣmādimadhyāhno mādhyāhnikasya praśamasyāvakāśa iti vācyam, grīṣme tāvadgrīṣmatvādeva praśame siddhe vaiyarthyāt| varṣāsu doṣatrayaduṣṭiḥ, śaradyapi kiñcitkaphapakopa iṣṭaḥ| "kuryātpittaṃ ca śaradi tasya cānubalaḥ (laṃ) kaphaḥ" iti (hṛ.ni.a. 2/51) vacanāt| hemantaśiśirayoḥ sañcayaḥ spaṣṭa eva| evaṃ cayapraśamayorapi vācyam| cayaprakopayostvavirodhaḥ, dvayorvṛddhirūpatvāt| yacca pracalitatvaṃ prakope viśeṣaḥ, taṃ praticayahetorudāsīnatvam| evaṃ vātapittayorapi vācyam| nanu, "vayohorātribhuktānāṃ te+antamadhyādigāḥ kramāt|" iti (hṛ.sū.a. 1/8) vākye pittakaphavātānāṃ madhyāhnapurvarātrāpararātreṣu prakopa uktaḥ| suśrutavākye tu vātacayavātaprakopakaphacayā uktāḥ, iti virodhaḥ| maivam| doṣabhedanāvirodhāt| athartulakṣaṇaṃ saṅgrahe (sū.a.4)-"dhūmadhūmrā rajomandāstuṣārāvilamaṇḍalāḥ| digādityā marucśaityāduttaro romaharṣaṇaḥ|| rodhrapriyaṅgupunnāgalavalyaḥ kusumojjvalaḥ| dṛptā gajājamahiṣavājivāyasaśūkarāḥ|| himānīpaṭalacśannā līnamīnavihaṅgamāḥ| nadyaḥ sabāṣpāḥ soṣmāṇaḥ kūpāpaśca himāgame|| dehoṣmāṇo viśanto+antaḥ śīte śītānilāhatāḥ| jaṭhare piṇḍitoṣmāṇaṃ prabalaṃ kurvate+analam|| visarge balināṃ prāyaḥ svabhāvādiguru kṣamam| bṛṃhaṇānyannapānāni yojayettasya yuktaye|| vasante dakṣiṇo vāyurātāmrakiraṇo raviḥ| navapravālatvakpatrāḥ pādapāḥ kakubho+amalāḥ|| kiṃśukāśokacūtādivanarājivirājitāḥ| kokilālikulālāpakalakolāhalākulāḥ|| grīṣme+atasīpuṣpanibhastīkṣṇāṃśurdavadīpitāḥ| diśo jvalanti bhūmiśca mārutonaiṛto+asukhaḥ|| pavanātapasaṃsvedarjantavo jvaritā iva| tāpārtatuṅgamātaṅgamahiṣaiḥ kaluṣīkṛtāḥ|| divākarakarāṅgāranikaraiḥ kṣapitāmbhasaḥ| pravṛddharodhaso nadyaśśāyāhīnā mahīruhāḥ|| viśīrṇajīrṇaparṇāśca śuṣkavalkalatāṅkitāḥ| varṣāsu vāruṇo vāyuḥ sarvasasyasamudbhavaḥ|| bhinnendranīlanīlābhravṛndamandāvilaṃ nabhaḥ| dīrṅikā navavāryoṅamagnasopānapaṅktayaḥ|| vāridhārābhṛśāṅātavikāsitasaroruhāḥ| saritaḥ sāgarākārā bhūravyaktajalasthalā|| mandrastanitajīmūtaśikhidarduranāditā| indragopadhanuḥkhaṇḍavidyududyotadīpitā|| paritaḥ śyāmalatṛṇā śilīndhrakuṭajojjvalā| śaradi vyomaśubhrābhraṃ kiñcitpaṅkāṅkitā mahī|| prakāśakāśasaptāhvakumudā śāliśālinī| vikṣiptatīkṣṇakiraṇo meṅauṅavigamādraviḥ|| babhruvarṇo+ativimalāḥ krauñcamālākulā diśaḥ| kamalāntarasaṃlīnamīnahaṃsāṃsaṅaṭṭanaiḥ|| taraṅgabhaṅgatuṅgāni sarāṃsi vimalāni ca|" iti| iti hemādriṭīkāyāmāyurvedarasāyane| ṛtucaryāprakaraṇaṃ sāmastyena nirūpitam|| 3||

Sarvāṅgasundarā

ṛtvoḥ-śiśiravasantayorgrīṣmaprāvṛṣorityādikayoḥ, antyaścādiśca yau saptāhau tāvṛtusandhiriti smṛtaḥ-ityucyate| tatra-saptāhadvayalakṣaṇa ṛtusandhau, pūrvaḥ-pūrvartusambandhī, vidhistyājyaḥ| aparaḥ-eṣyaddatusambandhī, sevanīyaḥ| katham ? kramāt,-krameṇa, "pādenāpathyamabhyastam" (hṛ. sū. a. 7|47) ityādinā| saptānāmahnāṃ samāhāraḥ saptāhaḥ| saptāhaśca saptāhaśca saptāhau| "rājāhaḥsakhibhyaṣṭac" iti ṭac samāsāntaḥ| "na saṃkhyādeḥ samāhāre" ityahnādeśaniṣedhaḥ| nanu, kimevaṃ tyāgaḥ sevanaṃ ca kriyate ? ityāha-asātmyajā ityādi| yasmāt sahasā tyāgaśīlanāt asātmyāt-anucitājjātā asātmyajā rogāḥ syuḥ| tataḥ sahasā tyāgaśīlanaṃ na kāryamiti bhāvaḥ|

iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne tṛtīyo+adhyāyaḥ samāptaḥ|| 3||

rogānutpādanīyādhyāyaḥ

4

Aṣṭāṅgahṛdayasaṃhitā

athāto rogā[1]nutpādanīyādhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

vyākhyā+atra prathamādhyāyavadboddhavyā| rogāṇāmanutpādaḥ- anutpādanam, tasmai hito rogānutpādanīyaḥ| upadarśanaṃ cedam| nidarśanākhyayā tantrayuktyā cotpannarogopaśamaneeyo+api, vātādirodhotthānāṃ rogāṇāmupaśamasyābhyupadeśāt| tathā ca vakṣyati (asminnevādhyāye ślo.34)- "anutpattyai samāsena vidhireṣaḥ pradarśitaḥ| nijāgantuvikārāṇāmutpannānāṃ ca śāntaye||" iti|---------

Sarvāṅgasundarā

rogānutpādanīyamadhyāyaṃ vyākhyātuṃ pratijñānīte-atheti| yataḥ pūrvayoradhyāyayorniyatakālo vihāro vyākhyātaḥ| ihāniyatakālaḥ| sa ca pañcadhā,-vegadhāraṇaṃ, vegodīranaṃ, śodhanaṃ, bṛṃhaṇaṃ, bhūtādyasparśanaṃ ceti| teṣāṃ ca [2]hānopādānābhyāṃ rogāṇāmanutpādanam, prāgabhāvapradhvaṃsahetutvāt| tatra dhāraṇodīraṇayorhānāt prāgabhāvaḥ, śodhanādyupādānādubhayam| ata evāyaṃ rogānutpādanahetutvādrogānutpādanīyaḥ| nanu, rogānutpādanīyo [3]yadyayamadhyāya[4]starhyauṣadhaskandhe praṇidhīyatām| satyam| ya eva hi hetavaḥ, tānyevauṣadhāni| asamyagyogasamyagyogāvevātra bhedakau| kintvanutpanneṣu vyādhiṣu ye vihārāhārā rāgato vidhito vā prāptāḥ prāyaḥ sevyante, te hetuskandhe vidhīyante| teṣāmeva hi pramādātpratikūladaivādvā satyasamyagyoge hetutvam| ya utpanneṣu, te bheṣajaskandhe| teṣāmeva hyapramādādanukūladaivādvā sati samyagyoge bheṣajatvam| [5]pūrvayoruttareṣāṃ ca ṣaṇṇāmadhyāyānāmanenaivābhiprāyeṇa hetuskandhe praṇidhānamiti sakalamanākulam| rogānutpādanīyatvaṃ ca yadyapi sarveṣāmevādhyāyānām, tathāpyasyaiva saṃjñākaraṇamatiśayadyotanārtham|

Aṣṭāṅgahṛdayasaṃhitā

vegānna dhārayedvātaviṇmūtrakṣavatṛṭkṣudhām||1||

nidrākāsaśramaśvāsajṛmbhāśrucchardiretasām||1||

Āyurvedarasāyana

tatra vegadhāraṇaṃ niṣedhati-vegānneti| pravṛtyunmukhatvaṃ vegaḥ| vātaśabdenādhovāta ūrdhvavātaśca| kṣavaḥ-kṣavathuḥ| śrameṇa śvāsaḥ śramaśvāsaḥ| aśru-ānandajaṃ śokajaṃ vā netrodakam|

Aṣṭāṅgahṛdayasaṃhitā

vātādeenāṃ vegānna dhārayet| sarvatra dvandvasamāsaḥ| kṣavaḥ- chikka| śramo- vyāyāmāyāsaḥ, tena śvāsaḥ śramaśvāsaḥ|

Aṣṭāṅgahṛdayasaṃhitā

adhovātasya rodhena gulmodāvartarukklamāḥ||2||

vātamūtraśakṛtsaṅgadṛṣṭyagnivadhahṛdgadāḥ||2||

Sarvāṅgasundarā

adhovātasya rodhena gulmādayo jāyante| ūrdhvavātasya- udgārarūpasya rodhāt sukhasādhyā arucyādayaḥ| ata evādhovātarodhādye rogā atipratyapāyarūpā gulmādayaḥ, te+atra pūrvaṃ nirdiṣṭāḥ| udāvartaḥ- arśonidāne vakṣyate| ruk- pīḍā| klamo- glāniḥ| vātamūtraśakṛtsaṅgo- vātādīnāmapravṛttiḥ| dṛṣṭeragneśca vadho- nāśaḥ| hṛdgado- hṛdrogaḥ|

Āyurvedarasāyana

tatra niṣedhātikrame doṣaṃ darśayan vegadhāraṇajān rogānāha| tatrādhovātaroghajān rogānāha-adhovātasyeti| ruk-koṣṭhaśūlam| vātādīnāṃ saṅgaḥ-svābhāvika pravṛttirodhaḥ| dṛṣṭivadhaḥ-timiram| agnivadhaḥ-agnimāndyam| hṛdgado-hṛdrogaḥ|

Aṣṭāṅgahṛdayasaṃhitā

śakṛtaḥ piṇḍikodveṣṭapratiśyāyaśirorujaḥ||3||

ūrdhvavāyuḥ parīkarto hṛdayasyoparodhanam||3||

mukhena viṭpravṛttiśca pūrvoktāścāmayāḥ smṛtāḥ||4||

Sarvāṅgasundarā

śakṛto rodhena piṇḍikodveṣṭādayo jāyante| udveṣṭanamivodveṣṭaḥ| piṇḍikodveṣṭaḥ| piṇḍikā-jaṅghākāṇḍasya paścime bhāge piṇḍākṛti kaṭhinaṃ māṃsam| tatrodveṣṭaneneva rugbhavatītyarthaḥ| pratiśyāyaḥ-pīnasaḥ| caḥ samuccaye| na kevalameta eva, yāvatpūrvoktāḥ-gulmādayaśca, smṛtāḥ|

Āyurvedarasāyana

adhovātarodhajānantaramūrdhvavātarodhajeṣu vācyeṣu śakṛnmūtrarodhajānāṃ vacanamadhovātarodhajatulyarogayogatvāt| tatra viḍrodhajānāha-śakṛta iti| jaṅghāyāḥ paścime bhāge piṇḍikākūtimāṃsaṃ piṇḍikā, tasyā udveṣṭanaṃ-udveṣṭamānāyāmiva duḥkham| pūrvoktāḥ-adhovātarodhajāḥ|

Aṣṭāṅgahṛdayasaṃhitā

aṅgabhaṅgāśmarībastimeḍhravaṃkṣaṇavedanāḥ||4||

mūtrasya rodhātpūrve ca prāyo rogāḥ----------||5||

Sarvāṅgasundarā

mūtrasya rodhādaṅgabhaṅgādayo jāyante| aṅgānāṃ bhaṅgaḥ sphoṭanamivāṅgabhaṅgaḥ| bastyādīnāṃ vedanayā sambandhaḥ| meḍhraṃśiśrnam| pūrve ca prāyo rogāḥ-adhovātaśakṛdrodhajāḥ, te+api mūtrasya rodhājjāyante| prāyograhaṇāt vātādirodhajāḥ kecidevotpadyante kecinneti bodhayati|

Āyurvedarasāyana

mūtrarodhajānāha-aṅgabhaṅgeti| aṅgabhaṅgo-bhajyamāneṣvivāṅgeṣu duḥkham| bastyādīnāṃ ca vedanāḥ| pūrve rogāḥ-adhovātaviḍrodhajāḥ| te ca prāyograhaṇānna sarve|

Aṣṭāṅgahṛdayasaṃhitā

-----------------------------------tadauṣadham||5||

vartyabhyaṅgāvagāhāśca svedanaṃ bastikarma ca||5||

Sarvāṅgasundarā

tadauṣadhaṃ-teṣāṃ vātādirodhajānāṃ rogāṇāmauṣadhaṃ cikitsitaṃ bhavati| kiṃ tat ? ityāha-vartītyādi| vartiḥ-madanaphalādikṛtā phalavartisaṃjñā| abhyaṅgaḥ-abhyañjanam| avagāho vātaharadravyasādhite drave droṇyāṃ nihite pāyudeśasyāvasthāpanam| svedanaṃ-svedaḥ| bastikarma-malapravṛttaye bastividhau vakṣyamāṇam|

Sarvāṅgasundarā

uktānāṃ vātādirodhajānāṃ rogāṇāmauṣadhamāha-tadauṣadhamiti| karma cetyantena| teṣāṃ-adhovātaviṇmūtrarodhajānāmauṣadham| vartiḥ-gude praṇidheyā phalavartisaṃjñā| vatriḥ-gude praṇidheyā phalavartisaṃjñā| avagāhaḥ-tailādipūrṇadroṇyāṃ nimajjanam|

Āyurvedarasāyana

viḍrodhajānāṃ viśeṣamāha-annapānaṃ ceti| viḍbhedi-yavamastvādikam| yakṣmasu-rogeṣu| cakāraḥ sāmānyānupraveśārthaḥ| anyathā 'brāhmaṇebhyo dadhi dīyatāṃ takraṃ kauṇḍinyāya' itivat sāmānyabādhaḥ syāt|

Aṣṭāṅgahṛdayasaṃhitā

annapānaṃ ca viḍbhedi viḍrodhottheṣu yakṣmasu||6||

Sarvāṅgasundarā

purīṣavegadhāraṇajeṣu yakṣmasu-rogeṣu, viśaḥ-purīṣasya, bhedi-bhedakamannapānaṃ yāvakamastuvāstukādikamauṣadham| caśabdātpūrvoktaṃ vartyādi ca|

Aṣṭāṅgahṛdayasaṃhitā

mūtrajeṣu tu pāne ca prāgbhaktaṃ śasyate ghṛtam||6||

avapīḍakametacca saṃjñitaṃ-----------------||7||

jīrṇāntikaṃ cottamayā mātrayā yojanādvayam||7||

Sarvāṅgasundarā

mūtrarodhajeṣu punaḥ prāgbhaktaṃ-bhojanātpūrvaṃ, ghṛtaṃ pāne śasyate| jīrṇāntikaṃ ghṛtaṃ ca śasyate| katham ? uttamayā mātrayā-ahorātrajaraṇalakṣaṇayā| yojanādvayametaccāvapīḍakasaṃjñitaṃ-avapīḍakamucyate| yojanayordvayaṃ yojanādvayaṃ,-prāgbhaktasnehayojanā jīrṇāntikasnehayojanā ca| tatra, prāgbhaktaṃ-yatra ghṛtapānasamanantaraṃ bhaktaṃ bhujyate, jīrṇāntikaṃ-yat hyastane+anne jīrṇe ghṛtaṃ prayujyate| pradeśāntareṣvavapīḍakaśabdena yojanādvayametadasmiṃstantre vedyam| tathā ca vakṣyati (hṛ. ci. a. 8/124)- "rasaiḥ koṣṇaiśca sarpirbhiravapīḍakayojitaiḥ" iti| tathā+aṣṭāṅgāvatāre mūtrodāvartacikitsāyām-"avapīḍakasarpiśca viśeṣānmūtraje gade" iti| nanu, vegadhāraṇena bāhulyena maruta eva kopaḥ| tathā ca vakṣyati (asminnevādhyāye ślo.23)- "tataścānekadhā prāyaḥ pavano yatprakupyati" iti| pavanavijaye ca tailaṃ yathā varaṃ na tathā ghṛtam| atastailasyaivāvapīḍakayojana matrocitam, na sarpiṣaḥ| atrocyate| tailasya vātajito+api baddhaviṭkālpamūtrasvabhāvatvādatrāyogyaṃ pānam| tathā ca vakṣyati (hṛ.sū.a. 5/55)- "tailaṃ svayonivat" ityārabhya yāvat "baddhaviṭkam" iti| svayonivadityukteścālpamūtratvam| tathā ca vakṣyati (hṛ. sū. a. 6/21)- "uṣṇastvacyo himaḥ sparśe keśyo balyastilo guruḥ| alpamūtraḥ" iti| tadevaṃ tailasya baddhaviṭkālpamūtrasvabhāvatayā tadīyo+avapīḍako mūtrarodhottheṣu rogeṣvauṣadhatvena na yuktaḥ, api tu sarpiṣa eva yuktaḥ|

Āyurvedarasāyana

mūtrarodhajānāṃ viśeṣamāha-mūtrajeṣviti| avapīḍako dvividhaḥ,- hṛsvayā mātrayā prāgbhaktaprayogaḥ, uttamayā anannaprayogaśca| uktaṃ hi saṅgrahe (sū. a. 5)- "mūtrajeṣu tu pāne ca prāgbhaktaṃ śasyate ghṛtam| jīrṇāntikaṃ cottamayā mātrayā yojanādvayam| avapīḍakametacca saṃjñitaṃ" iti| cakāraḥ sāmānyānupraveśārthaḥ|

Aṣṭāṅgahṛdayasaṃhitā

-------------------------------dhāraṇātpunaḥ||7||

udgārasyāruciḥ kampo vibandho hṛdayorasoḥ||8||

ādhmānakāsahidhmāśca hidhmāvattatra bheṣajam||8||

Sarvāṅgasundarā

punariti vyatireke| udgārasya dhāraṇādarucyādayo bhavanti| uro-vakṣaḥ, tasyādho hṛdayam, tayorvibandhaḥ-antastambha iva| tatra-teṣu rogeṣu, hidhmāvadbheṣajam-śvāsahidhmācikitsite hidhmāyāścikitsitaṃ vakṣyati|

Āyurvedarasāyana

ūrdhvavātarodhajānāha-udgārasyeti| rodheneti prakṛtatvāllabhyate| kampaḥ sarvāṅgānām| hṛdayorasorvibandhaḥ-rajjvādibhirbadhyamānayoriva duḥkham| ādhmānaṃ-udarāpūraṇam| udgārarodhajānāmauṣadhamāha-hidhmāvaditi| hidhmāyāmiva hidhmāvat|

Aṣṭāṅgahṛdayasaṃhitā

śirortīndriyadaurbalyamanyāstambhārditaṃ kṣuteḥ||9||

Sarvāṅgasundarā

kṣuteḥ-kṣavathoḥ, dhāraṇācchirortyādayaḥ syuḥ| durbalasya bhāvo daurbalyam, guṇavacanetyādinā ṣyañ| indriyāṇāṃ-darśanādīnāṃ, daurbalyaṃ-viṣayagrahaṇāśaktitvam, indriyadaurbalyam| nanu ca, pūraṇaguṇetyādinā samāsapratiṣedhena bhavitavyam| atrocyate| ya eva guṇaśabdā guṇināvacchinnā guṇamātre vartante kadācid guṇinyapi, ta eva pratiṣedhasya viṣayāḥ| yathā-paṭasya śuklo, guḍasya madhuraḥ, ityādayaḥ| ye tu guṇamātra eva vartante na guṇini, te samāsasya yathā-paṭahaśabdaḥ, putrasparśaḥ, kanyārūpam, drākṣārasaḥ, candanagandha ityādayaḥ| tathendriyadaurbalyamityādāvapi bhāvapratyayāntasya sadā vyatirekakāraṇatvādguṇābhidhāyitvameva| tasmādevamādau "tatsthaiśca guṇaiḥ ṣaṣṭhī samasyate" iti samāsaḥ| tasyāyamarthaḥ-teṣu guṇeṣveva tiṣṭhantīti tatsthāḥ| etaduktaṃ bhavati-guṇa eva ye guṇā vartante na dravyātmani, taiḥ saha ṣaṣṭhī samasyata iti| śuklādiśabdānāṃ tu kadāciddravyavṛtitvāt sāmānādhikaraṇyenāpi vṛttirddaṣṭā| yathā-śuklaḥ paṭa iti| guṇavṛttitvācca vaiyadhikaraṇyenāpi| yathā-paṭasya śukla iti| tadeṣāṃ pratiṣedhaviṣayatvam| paṭahaśabdādīnāṃ tu tatsthatvātsamāsaviṣayatvamiti sthitam| nanvevaṃ sati balākāyāḥ śauklyamityatrāpi pūrvoktānnyāyātsamāsaḥ prāpnuyāt| atrocyate| bhāṣyakāravacanānna bhaviṣyati| sa hi "guṇavacanagrahaṇameva kasmānna kriyate" ityuktvā+abhyadhāt-"balākāyāḥ śauklyamityatrāpi yathā syāt" iti samāsasyātrābhāvaḥ| arditaṃ-vātavyādhinidāne vakṣyate|

Āyurvedarasāyana

kṣavathurodhajānāha-śirortīti| śirortiḥ-śirovyathā| indriyāṇāṃ daurbalyaṃ-viṣayagrahaṇāśaktiḥ| arditaṃ-ekāyāmaḥ| kṣuteḥ-kṣavathoḥ|

Aṣṭāṅgahṛdayasaṃhitā

tīkṣṇadhūmāñjanāghrāṇanāvanārkavilokanaiḥ||9||

pravartayatkṣutiṃ saktāṃ snehasvedau ca śīlayet||10||

Sarvāṅgasundarā

kṣutiṃ saktāṃ-apravartamānāṃ, tīkṣṇadhūmādibhiḥ pravartayet| tīkṣṇadhūmo-dhūmapānavidhau vakṣyate| tīkṣṇaṃ cāñjanaṃakṣirogeṣu| tīkṣṇāghrāṇāṃ-yannāsayā marīcādigrahaṇam| tīkṣṇaṃ nāvanaṃ-nasyavidhau vakṣyati| snehaśca svedaśca tau ca śīlayet-abhyaset| kṣutiṃ kṣutam| suśrute coktam (śā. a. 4/50 ṭīkāyām)- "prāṇodānau samau syātāṃ mūrdhni srotaḥpathe sthitau| nastaḥ pravartate śabdaḥ kṣutaṃ tacca vinirdiśet||" iti|

Āyurvedarasāyana

kṣavathutedhajānāmauṣadhamāha-tīkṣṇadhūmeti| kṣutyavarodhajeṣvavaruddhāṃ kṣutiṃ tīkṣṇairdhūmādibhiḥ sūryavilokanena ca pravartayet| tathā snehasvedau ca śīlayet| saṅgrahe tu (sū. a. 5) "yojyaṃ vātaghnamannaṃ ca ghṛtaṃ cottarabhaktakam|" iti|

Aṣṭāṅgahṛdayasaṃhitā

śoṣāṅgasādabādhiryasammohabhramahṛdgadāḥ||10||

tṛṣṇāyā nigrahāttatra śītaḥ sarvo vidhirhitaḥ||11||

Sarvāṅgasundarā

tṛṣṇāyā nigrahāt-nirodhāt, śoṣādayo bhavanti| tatra-tṛṣṇāyā rodhajeṣu vikāreṣu, sarvaḥ śīto vidhiḥ-snānānnapānādiko hitaḥ|

Āyurvedarasāyana

tṛḍrodhajānāha-śoṣāṅgasādeti| śoṣo-mukhaśoṣaḥ| aṅgasādaḥ-aṅgavaiklavyam| sammoho-jñānābhāvaḥ| bhramaḥ-cakrārūḍhasyeva bhramaṇam|| hṛdrado-hṛdrogaḥ| tṛḍrodhajānāmauṣadhamāha tatra śīta iti| tatra-tṛḍrodhajeṣu|

Āyurvedarasāyana

kṣudrodhajānāha-aṅgabhaṅgārucīti| glāniḥklamaḥ| śūlaṃ-koṣṭhaśūlam| kṣudrodhajānāmāṣadhamāha-tatreti| tatra-kṣudrodhajeṣu|

Aṣṭāṅgahṛdayasaṃhitā

aṅgabhaṅgāruciglānikārśyaśūlabhramāḥ kṣudhaḥ||11||

tatra yojyaṃ laghu snigdhamuṣṇamalpaṃ ca bhojanam||12||

Sarvāṅgasundarā

kṣudha iti-nigrahādityanuvṛttiḥ, nigrahāpekṣayā ṣaṣṭhī| evaṃ nidrāyā ityatrāpi yojyam| kṣudho-bubhukṣāyāḥ, nigrahādaṅgabhaṅgādayaḥ ṣaṭ bhavanti| sāmānyenāpi śūlaśabdanirdeśe pakvāśayagataḥ śūlo gṛhyate| kṣudveganigraheṇa nirāvaraṇaḥ prabhañjanaḥ kupyati| tasya ca sthāna pakvāśayaḥ| vakṣyati hi (hṛ. sū. a. 12/1)- "pakvāśayakaṭī" ityārabhya yāvat "pakvādhānaṃ viśeṣataḥ" iti| tatra-kṣunnigrahe, bhojanaṃ laghu snigdhamuṣṇamalpaṃ ca yojyam|

Aṣṭāṅgahṛdayasaṃhitā

nidrāyā mohamūrdhākṣigauravālasyajṛmbhikāḥ||12||

āṅgamardaśca, tatreṣṭaḥ svapnaḥ saṃvāhanāni ca||13||

Sarvāṅgasundarā

nidrāyā nigrahānmohādayo bhavanti| tatra-nidrāvegarodhotthe vikāre, svapna iṣṭaḥ| saṃvāhanāni-svalpāni mardanāni ca|

Sarvāṅgasundarā

nidrārodhajānāha-nidrāyā iti| mūrdhno+akṣṇośca gauravam| ālasyaṃ-anutsāhaḥ| aṅgamardaḥ-aṅgabhaṅgaḥ| nidrārodhajānāmauṣadhamāha-tatreṣṭa iti| svapnaḥ-śayanam| saṃvāhanaṃ-sukhasparśamardanam|

Aṣṭāṅgahṛdayasaṃhitā

kāsasya rodhāttadvṛddhiḥ śvāsārucihṛdāmayāḥ||13||

śoṣe hidhmā ca, kāryo+atra kāsahā sutarāṃ vidhiḥ||14||

Sarvāṅgasundarā

kāsasya-kāsavegasya, rodhāttadvṛddhiḥ tasya-kāsasya vṛddhiḥ-ādhikaya syāt| tathā, śvāsādayaḥ| tatra kāsahākāsacikitsitoktaḥ, sutarāṃ-atiśayena, vidhiḥ kāryaḥ|

Āyurvedarasāyana

kāsarodhajānāha-kāsasyeti| tadvṛddiḥ-kāsavṛddhiḥ| śoṣo-rājayakṣmā| kāsarodhajānāmauṣadhamāha- kāryo+atreti| atra kāsarodhajeṣu|

Aṣṭāṅgahṛdayasaṃhitā

gulmahṛdrogasammohāḥ śramaśvāsādvidhāritāt||14||

hitaṃ viśramaṇaṃ tatra vātaghnaśca kriyākramaḥ||15||

Sarvāṅgasundarā

śrameṇa-adhvavyāyāmādinā sāhasena, sadyo jātaḥ śvāsaḥ śramaśvāsaḥ| tasmādvidhāritāt-tadvegarodhāt, gulmādayaḥ syuḥ| tatra viśramaṇaṃ hitam| vātaghnaśca kriyākramo hitaḥ|

Āyurvedarasāyana

śramaśvāsarodhajānāha-gulmahṛdrogeti| śramaśvāsarodhajānāmauṣadhamāha-hitaṃ viśramaṇamiti|

Aṣṭāṅgahṛdayasaṃhitā

jṛmbhāyāḥ kṣavavadrogāḥ, sarvaścānilajidvidhiḥ||15||

Sarvāṅgasundarā

jṛmbhāyā rodhāt kṣutivadrogāḥ| tatra sarvā ca vātaghnī kriyā, hiteti śeṣaḥ| jṛmbhā-mukhavikāso gātravināmaḥ|

Āyurvedarasāyana

jṛmbhārodhajānāha-jṛmbhāyā iti| kṣavavatkṣavathoriva śirortyādayaḥ| jṛmbhārodhajānāmauṣadhamāha-sarvaśceti| prakṛtatvājjṛmbhā rodhajānām|

Aṣṭāṅgahṛdayasaṃhitā

pīnasākṣiśirohṛdruṅmanyāstambhārucibhramāḥ||16||

sagulmā bāṣpatastatra svapno madyaṃ priyāḥ kathāḥ||16||

Sarvāṅgasundarā

bāṣpataḥ-aśruṇo vidhāritāt, pīnasādayo bhavanti| pīnaso-nāsāsrāvaḥ| akṣiśirohṛdāṃ rujā sambandhaḥ| sagulmā iti saśabdaścārthe, gulmāścetyarthaḥ| tatra svapnādikā cikitsā|

Āyurvedarasāyana

bāṣparodhajānāha-pīnasākṣīti| akṣirogaḥ śirorogo hṛdrogaśca| bāṣpaḥ-aśru| bāṣparodhajānāmauṣadhamāha-tatra svapna iti| tatra-bāṣparodhajeṣu| priyāḥ-manoharāḥ|

Aṣṭāṅgahṛdayasaṃhitā

visarpakoṭhakuṣṭhākṣikaṇḍūpāṇḍvāmayajvarāḥ||17||

sakāsaśvāsahṛllāsavyaṅgaśvayathavo vameḥ||17||

Sarvāṅgasundarā

vameḥ-chardiśo vidhāritāyāḥ, visarpādayaḥ syuḥ| koṭho-lohitaṃ kaṭhinaṃ ca maṇḍalam| ākṣikaṇḍūpāṇḍūnāmāmayena sambandhaḥ| vyaṅgāni-mukhe śyāmāni maṇḍalāni|

Āyurvedarasāyana

vamirodhajānāha-visarpeti| koṭhaḥ-kṣudrarogaviśeṣaḥ| akṣyāmayaḥ kaṇḍvāmayaḥ pāṇḍvāmayaśca| hṛllāsaḥhṛdayādīṣayathāsahitāllavaṇapānīyodgiraṇam| vyaṅgaṃ-kṣudrarogaviśeṣaḥ|

Sarvāṅgasundarā

chardirodhajānāmauṣadhamāha-gaṇḍūṣeti| anāhāraḥ-upavāsaḥ| rūkṣamannaṃ bhuktvā, tasyaivānnasya udvamaḥ-vamanam| asrasya srutiḥ-raktasrāvaḥ|

Aṣṭāṅgahṛdayasaṃhitā

gaṇḍūṣadhūmānāhārā rūkṣaṃ bhuktvā tadudvamaḥ||18||

vyāyāmaḥ srutirasrasya śastaṃ cātra virecanam||18||

sakṣāralavaṇaṃ tailamabhyaṅgārthaṃ ca śasyate||19||

Sarvāṅgasundarā

tatra gaṇḍūṣādayaḥ śastāḥ| anāhāraḥ-abhojanam| eteṣāṃ dvandvaḥ| tathā rūkṣaṃ bhuktvā, tasya-rūkṣasya, udvamaḥ-chardanam| evaṃ prāṇo vāyuḥ svamārgaṃ pratyeti| tato vyāyāmādyatra śastam| tathā, kṣāralavaṇābhyāṃ yuktaṃ tailamabhyaṅgārthaṃ śasyate-hitaṃ bhavati|

Aṣṭāṅgahṛdayasaṃhitā

śukrāttatsravaṇaṃ guhyavedanāśvayathujvarāḥ||19||

hṛdvyathāmūtrasaṅgāṅgabhaṅgavṛddhyaśmaṣaṇḍhatāḥ||20||

Sarvāṅgasundarā

śukrādvidhāritāt tasya-śukrasya sravaṇam| tathā, guhyavedanā-pāyuvṛṣaṇamehanānāṃ śūlam| tathā, śvayathuḥ prakṛtatvādguhya eveti yojyam| vṛddhiḥ-vardhma| aśmaśabdenāśmarī kathyate| ṣaṇḍhatā \_strīgamanāśaktitvam|

Āyurvedarasāyana

śukrarodhajānāha-śukrāditi| tatsravaṇaṃ-śukrasrāvaḥ| guhyasya-meḍhrasya vedanā śvayathuśca| vṛddhiḥ-muṣkavṛddhiḥ| aśma-aśmarī| ṣaṇḍhatā-apatyajananāsāmarthyam|

Aṣṭāṅgahṛdayasaṃhitā

tāmracūḍasurāśālibastyabhyaṅgāvagāhanam||20||

bastiśuddhikaraiḥ siddham bhajetkṣīraṃ priyāḥ striyaḥ||21||

Sarvāṅgasundarā

tatra tāmracūḍādikaṃ bhajet| tathā, bastiśuddhikaraiḥ kūṣmāṇḍādibhiḥ, siddhaṃ kṣīraṃ bhajet| priyāśca kāntāḥ| priyatvena hi tadviśeṣaṃ niranubandhaṃ rabhasena pravartate śukram|

Āyurvedarasāyana

śukrarodhajānāmauṣadhamāha-tāmracūḍeti| tāmracūḍaḥ-kukkuṭaḥ| bastiḥ-bastikarma| bastiśuddhikaraiḥ-mūtrāśayaśodhanairyavakṣārādibhiḥ, siddhaṃ(?) kṣīraṃ bhajet| evaṃ vegarodhajā rogā uktāḥ|

Aṣṭāṅgahṛdayasaṃhitā

tṛṭśūlārtaṃ tyajet kṣīṇaṃ viḍvamaṃ vegarodhinam||21||

Sarvāṅgasundarā

tṛṭ ca śūlaṃ ca tābhyāmārtaṃ-pīḍitam, tathā, kṣīṇaṃkṣīṇadeham, vegarodhinaṃ tyajet-na cikitset| tathā, viśaṃ yo vamati, taṃ ca vegarodhinaṃ tyajet|

Āyurvedarasāyana

tṛḍādyupadrutasya vegarodhina upakramaṃ niṣedhatitṛṭśūlārtamiti| kṣīṇaṃ-kṣīṇadhātum| viḍvamaṃ-purīṣaṃ vamantam|

Aṣṭāṅgahṛdayasaṃhitā

rogāḥ sarve+api jāyante vegodīraṇadhāraṇaiḥ||22||

Sarvāṅgasundarā

sarve+api rogā jāyante na kevalaṃ pūrvoktā eva| vegānāṃ-purīṣādisambandhināṃ, yānyudīraṇāni-anāgatānāṃ pravartanāni, taiḥ| tathā, teṣāmevāgatānāṃ yāni vidhāraṇānianutsargalakṣaṇāni, taiḥ| atreyaṃ yuktiḥ-vegodīraṇadhāraṇaṃ nāma vāyoḥ karma, tasya kriyāvattvāt| tena ca vegodīraṇadhāraṇalakṣaṇena svakarmaṇā sa eva vāyuḥ kopyate| sa kupitaḥ sarvāneva vikārān janayati| tathā coktam (hṛ. sū. a. 19/85)- "śākhāgatāḥ koṣṭhagatāśca rogā marmordhvasarvāvayavāṅgajāśca| ye santi teṣāṃ na tu kaścidanyo vāyoḥ paraṃ janmani heturasti|| viṭśleṣmapittādimaloccayānāṃ vikṣepasaṃhārakaraḥ sa yasmāt" iti|

Āyurvedarasāyana

vegadhāraṇavatsarvarogahetutvakathanadvārā vegodīraṇaṃ niṣedhati-rogā iti| uktānāṃ vegānāmudīraṇairdhāraṇaiśca sarve+api rogā jāyante, na punaḥ pūrvoktā eva| pravṛttāvanunmukhasya (vegasya) balādunmukhīkaraṇaṃ-udīraṇam| vegadhāraṇavatsarvarogahetutvādvegodīranamapi tyajedityarthasiddham|

Aṣṭāṅgahṛdayasaṃhitā

nirdiṣṭaṃ sādhanaṃ tatra bhūyiṣṭhaṃ ye tu tān prati||22||

tataścānekadhā prāyaḥ pavano yatprakupyati||23||

annapānauṣadhaṃ tasya yuñjītāto+anulomanam||23||

Sarvāṅgasundarā

tatra-teṣu vegodīraṇadhāraṇottheṣu sarveṣu madhye, ye tu bhūyiṣṭhaṃ-bāhulyena bhavanti gulmodāvartādayaḥ, tān prati "vartyabhyaṅga" ityādinā, sādhanaṃ nirdiṣṭaṃ-cikitsoktā| tataśca-vegodīraṇadhāraṇāt, anekadhāvāyuryasmātkupyati| ataḥ-asmāddhetoḥ, tasyānulomanaṃ-mārgayojakaṃ, annapānauṣadhaṃ yuñjīta| yadyapi vegodīraṇadhāraṇāt "sarve rogā jāyante" ityuktam| tathāpi, yathā vegadhāraṇāccirakālabhāvinaḥ sapratyapāyā rogā bhavanti, na tathodīraṇāt| ata eva tantrakāro+adhovātasya rodhenāmīromgā bhavanti, śakṛto rodhādamī bhavantītyuvāca| na tu tadudīraṇādamī rogā bhavantīti| prāyograhaṇaṃ kvacit kaphāderapi prakopa iti samāpādayati| tathā ca vaminigrahe uktam "visarpakoṭhakuṣṭhākṣi" ityādi| tatra "gaṇḍūṣadhūmānāhārāḥ" ityādicikitsā| na caivaṃrūpo vidhirvāyāvupadiśyate| tasmātprāyograhaṇam|

Āyurvedarasāyana

sarveṣāṃ sādhanānuktau hetumāha-nirdiṣṭamiti| sarveṣāṃ sādhane vaktavye, yatkeṣāṃcidgulmodāvartādīnāṃ sādhanamuktam, tatrāyaṃ hetuḥ-yadgulmādayo bahulamutpadyante| itare tu viralam| anuktasādhanānāṃ sāmānyena sādhanamāha-tataścānekadheti| yat-yasmāt, tataḥ-tābhyāṃ vegodīraṇadhāraṇābhyāṃ, pavanaḥ prakupyati| anekadhā-anekavyādhirūpeṇa| prāyograhaṇāt pittakaphāvapi| ataḥ-asmātkāraṇāt, tasya-vāyoḥ, anulomanamannapānauṣadhaṃ prayuñjīta|

Aṣṭāṅgahṛdayasaṃhitā

dhārayettu sadā vegān hitaiṣī pretya ceha ca||24||

lobherṣyādveṣamātsaryarāgādīnāṃ jitendriyaḥ||24||

Sarvāṅgasundarā

tuśabdo+avadhāraṇe| sadā-sarvakālam, lobherṣyādīnāṃ vegān dhārayedeva| hitaiṣī-yaḥ puruṣaḥ svahitamicchan| kva ? pretya ceha ca,-paraloke tathehaloke ca| kimbhūtaḥ san ? jitāni-dāntāni, indriyāṇi-manaḥṣaṣṭhāni cakṣurādīni, viṣayāṇāmanabhilāṣukatayā yena, sa jitendriyaḥ| jitendriyaśabdena lobhādivegavidhāraṇe upāyaṃ darśayati| jitendriya evaitān dhārayituṃ śakto nānya ityarthaḥ| lobhaḥ-gṛhatṛṣṇetyādiḥ| īrṣyā-asūyā| dveṣo-vairam| mātsaryaṃ-paraguṇāsahiṣṇutvam| rāgaḥ-prītiḥ| ādiśabdenābhidhyādiparigrahaḥ| pretyeha ceti kartavye dviścakārakaraṇaṃ lobhādīnāṃ vegavidhāraṇena pretya tathā+asmin loke tulyakakṣatvajñāpanārtham| anyathā pretyetyasya pūrvanirdeśādbhūyasaiṣāṃ lobhādīnāṃ vidhāraṇaṃ pretya hitam, na tatheha loke| paścānnirdiṣṭatvāt|

Āyurvedarasāyana

lobhādivegadhāraṇaṃ vidhatte-dhārayetviti| pretya-paraloke| iha-ihaloke| lobho-lolupatvam| īrṣyāparotkarṣāsahanam| dveṣaḥ-parāpakārecchā| mātsaryaṃ-krodhaḥ| rāgo-viṣayāsaktiḥ| ādiśabdācchokādayaḥ| jitendriyaḥ san-indriyajayavān dhārayet, na tu bhayādinā| bhayādidhṛtānāṃ rogahetutvāt| iti vegodīraṇadhāraṇaprakaraṇam|

Aṣṭāṅgahṛdayasaṃhitā

yateta ca yathākālaṃ malānāṃ śodhanaṃ prati||25||

atyarthasañcitāste hi ṛddhāḥ syurjīvitacchidaḥ||25||

Sarvāṅgasundarā

malānāṃ-vātapittaśleṣmapurīṣādīnām, yathākālaṃ śodhanaṃ prati yateta-yatnaṃ kuryāt| yo yasya malasya śodhanakālaḥ, sa tasminkāle śodhanīya ityarthaḥ| kimarthaṃ malānāṃ śodhanaṃ kāryam ? ityāha-atyarthetyādi| hi-yasmāt, te-malāḥ, atyarthasañcitāḥ-atiśayena svasthānevṛddhiṃ gatāḥ, kuto+apyāhāra vihārarūpāt kopahetoḥ kuddhāḥ-kupitāḥ santaḥ, kadācijjīvitacchidaḥ syuḥ-bhaveyuḥ| tasmātte śodhanīyāḥ| atyarthasañcitagrahaṇenaitaddyotayati| yadyete malā atyarthasañcitāḥ syuḥ, tadaiva teṣāmanyopakramebhyaḥ śodhanākhya upakramo jyāyān| laṅghanapācane tūpakramamātre|

Āyurvedarasāyana

śodhanaṃ vidhatte-yateta ceti| malānāṃ-vātapittakaphānāṃ, śodhanārthaṃ prayatnaṃ kuryāt| hi-yasmāt, te śodhanaṃ vinā, atyarthaṃ sañcitāḥ syuḥ, tataḥ kruddhāḥ syuḥ, tato jīvitacchidaḥ syuḥ| yathākālaṃ-yasya yasya doṣasya yasya yasya śodhanasya ca yo yaḥ kālaḥ, tadā tadā tasya tasya doṣasya tattacchodhanaṃ kuryāt, atyarthasañcayādyathā jīvitacchitvaṃ na syāt| yathoktaṃ saṅgrahe (sū. a. 5)- "cayakāṣṭhāmupāruhya kurvate te hyupekṣitāḥ| prāyaśaḥ sucireṇāpi bheṣajadveṣiṇo gadān|| atisthaulyāgnisadanakuṣṭhamehahṛtaujasaḥ| srotorodhākṣavibhraṃśaśvāsaśvathupāṇḍutāḥ|| āmorustambhajaṭharakṛcchrālasakadaṇḍakān| tṛptipramīlakālasyagrahaṇyarśobhagandarān|| plīhavidradhivīsarpamadasaṃnyāsapīnasān| chardigaṇḍakṛmigranthitandrāduḥsvapnadarśanam|| kaṇṭhāmayān mūrdharujaḥ praṇāśaṃ buddhinidrayoḥ| tejovarṇabalānāṃ ca tṛpyato bṛṃhaṇairapi|| ucitairapi cāhārairyasmādasya vahanti na| doṣopaliptavadanā rasaṃ rasavahāḥ śirāḥ|| vamanādīnato yuñjyātsvasthasyaiva yathāvidhi||" iti| nanu, "bhiṣajaḥ śodhanaṃ prāhurvarjyaṃ svasthena sarvadā| pannagasyeva ghorasya doṣasya samudīraṇam||" iti suśrutādibhiḥ svasthasya śodhanaṃ niṣiddham, iha tu vihitamiti virodhaḥ| maivam| viṣayabhedāt| dvividho hi svasthaḥ, sañcitadoṣo+asañcitadoṣaśca| tatrādyo vidherviṣayo+aparaḥ pratiṣedhasyeti| nanu, sañcayo-vaiṣamyam ca-rogaḥ, nirogaśca-svasthaḥ, iti sañcitadoṣasya na svāsthyam| maivam| (hṛ.sū.a. 12/22)-"cayo vṛddhiḥ svadhāmnyeva pradveṣo vṛddhihetuṣu| viparītaguṇecchā ca kopastūnmārgagāmitā|| liṅgānāṃ darśanaṃ sveṣāmasvāsthyaṃ rogasambhavaḥ|" iti kopalakṣaṇeṣvasvāsthyaṃ rogasambhavaśca paṭhatā+a+acāryeṇa cayalakṣaṇeṣu svāsthyaṃ rogāsambhavaśceti jñāpitam, ataḥ sañcitadoṣo+api svastha iti|

Aṣṭāṅgahṛdayasaṃhitā

doṣāḥ kadācitkupyanti jitā laṅghanapācanaiḥ||26||

ye tu saṃśodhanaiḥ śuddhā na teṣāṃ punarudbhavaḥ||26||

Sarvāṅgasundarā

doṣāḥ-vātādayaḥ, laṅghanapācanairjitāḥ-prakṛtiṃ prāpitāḥ santaḥ, kadācit-kasminnapi kāle, kupyanti| ye punaḥ saṃśodhanaiḥ śuddhāsteṣāṃ na punarudbhavaḥ-utthānaṃ na bhavati|

Sarvāṅgasundarā

śamanācchodhanasya prādhānyamāha-doṣāḥ kadāciditi| laṅghanamatropavāsaḥ, pācanasya pṛthagupādānāt| saptasu śamaneṣu dvayorgrahaṇaṃ pradhānatvāt pradhānāddhi prādhānyamuktamapradhānātsutarāṃ labhyate| iti śodhanamuktam|

Aṣṭāṅgahṛdayasaṃhitā

yathākramaṃ yathāyogamata ūrdhvaṃ prayojayet||27||

rasāyanāni siddhāni vṛṣyayogāṃśca kālavit||27||

Sarvāṅgasundarā

kālavit-vaidyaḥ, ataḥ-saṃśodhanādūrdhvaṃ rasāyanāni prayojayet| kālaśabdo deśabalaśarīrāhārasātmyasattvaprakṛtīnāmupalakṣaṇārthaḥ| na hi kālamātravit rasāyanaprayogaṃ samyagvidhā payituṃ śaktaḥ| kimbhūtāni rasāyanāni ? siddhāni,-bahuśo dṛṣṭapratyayāni brāhmavāsiṣṭhādīni| kathaṃ yojayet ? ityāha-yathā-kramamiti| yathākramaṃ yathāyogamityanena rasāyanavājīkaraṇoktaṃ smārayati| tatraiṣa rasāyanakramaḥ (hṛ. u. a. 39/11)- "harītakīmāmalakaṃ saindhavaṃ nāgaraṃ vacām|" ityārabhya yāvat "itthaṃ saṃskṛtakoṣṭhasya rasāyanamupāharet|" iti| etaduktaṃ bhavati| yadyapyevaṃ vamanavirecanāsthāpanānuvāsananāvanaiḥ pañcabhirapi karmabhiḥ saṃskṛtordhvādhaḥsakalakāyaḥ, tathāpyeṣa rasāyaniko bhūyaḥ śarīrasaṃskāraḥ karaṇīyaḥ| tasya tatpūrvakatvāt| ata eva saṃśuddhadeho+ayamiti kṛtvā trivṛddantyādīnativirecanātmakānnopadiśati| tathā vājīkaraṇe+apyāha (hṛ. u. a. 40/7)- "atha snigdha viśuddhānāṃ niruhān sānuvāsanān| ghṛtatailarasakṣīraśarkarākṣaudrasaṃyutān|| yogavidyojayetpūrvaṃ kṣīramāṃsarasāśinām| tato vājīkarān yogān" iti| tathā, yathāyogaṃ-yo yasya yujyate , dātumityarthaḥ| yathā-idaṃ rasāyanaṃ vātaprakṛteryogyamidaṃ pittaprakṛteridaṃ śleṣmaprakṛterityādi| tathā+amuṣmin deśe+amuṣmin kāle vā+amuṣmin vayasyamuṣmin dehe rasāyanaṃ yogyamidamiti yathā yogārthaḥ| evaṃ vṛṣyayoge+api yojyam| atra ca rasāyanāni vātātapikāni yojayet, na kuṭīpraveśikāni| svasthavṛttādhikāratvāt tadvidhānasya|

Āyurvedarasāyana

atha bṛṃhaṇam| tattrividham,-rasāyanaṃ vājīkaraṇamāhārādiprayogaśca| tatra śuddhasya rasāyanavājīkaraṇe vidhatte-yathākramamiti| yathākramaṃ-svasvavidhyuktakramānati krameṇa| yathāyogaṃ-prakṛtyādiyogyatānatikrameṇa| siddhāni bahuśo dṛṣṭaphalāni| kālavit-avasthāvijñātā| rasāyanānantaraṃ vṛṣyayogāṃśca-vājīkaraṇoktān yojayet|

Aṣṭāṅgahṛdayasaṃhitā

bheṣajakṣapite pathyamāhārairbṛṃhaṇaṃ kramāt||28||

śāliṣaṣṭikagodhūmamudgamāṃsaghṛtādibhiḥ||28||

hṛdyadīpanabhaiṣajyasaṃyogādrucipaktidaiḥ||29||

sābhyaṅgodvartanasnānanirūhasneha bastibhiḥ||29||

Sarvāṅgasundarā

bheṣajena kṣapite-nare śodhanakārṣate sati, āhāraiḥ-bhojyairbṛṃhaṇaṃ pathyaṃ-hitaṃ, kramāt-na sahasaiva| kairāhāraiḥ ? ityāha-śālyādibhiḥ| kimbhūtaiḥ ? hṛdyāni ca tāni dīpanāni bhaiṣajyāni-auṣadhāni ca śuṇṭhīpippalyārdrakatvagelādīni, taiḥ saṃyogo-miśratā, tasmāt hṛdyadīpanabhaiṣajyasaṃyogāt, rucipaktī dadati-abhilāṣapākābutpādayanti ye śālyādayastai rucipaktidairāhārairbṛṃhaṇaṃ bheṣajakṣapite pathyam| kimbhūtairāhāraiḥ ? sābhyaṅgetyādi| sahābhyaṅgadibhirvartanta iti sābhyaṅgādaya āhārāstaiḥ, āhārairabhyaṅgādibhiścetyarthaḥ| snehabastiḥ-anuvāsanam|

Āyurvedarasāyana

śodhanakṣīṇasya bṛṃhaṇaṃ vidhatte-bheṣajakṣapita iti| bheṣajena-prakṛtatvācchodhanena, atisaṃcayanirharaṇādatiyogādvā kṣapitaḥ-karśitaḥ, tasmin, āhāraiḥ-bhojyaiḥ, bṛṃhaṇaṃ pathyaṃ-hitam| yastu śodhanenākṣapitaḥ, tasya rasāyanādyairbṛṃhaṇaṃ kartavyamityarthaḥ| kramāt-balānalādyanusāreṇa| hṛdyānāṃ bhaiṣajyānāṃ saṃyogādrucidaiḥ, dīpanānāṃ paktidaiḥ| snehabastiḥ-anuvāsanam| niruhānuvāsanāvatra bṛṃhaṇau grāhyau| śodhane+ativācye bheṣajagrahaṇaṃ sarvatra laṅghanapācanādibheṣajakṣapitasyāpyetadbṛṃhaṇaprāptyartham|

Aṣṭāṅgahṛdayasaṃhitā

tathā sa labhate śarma sarvapāvakapāṭavam||30||

dhīvarṇendriyavaimalyaṃ vṛṣatāṃ dairghyamāyuṣaḥ||30||

Sarvāṅgasundarā

tathā-tena prakāreṇa pūrvaṃ śodhanaṃ tato bṛṃhaṇaṃ tato rasāyanaprayoga ityevaṃrūpeṇa, saḥ-śodhanādisevī puruṣaḥ, śarma-svāsthyaṃ, labhate| tathā sarvetyādi| sarve ca te pāvakāśca sarvapāvakāḥ, teṣāṃ pāṭavaṃ-śaktiṃ labhate| tatra (hṛ. śā. a. 3/59)-"bhaumāpyāgneyavāyavyāḥ pañcoṣmāṇaḥ sanābhasāḥ" iti pañca mahābhūtāgnayaḥ, sapta dhātvagnayaḥ, trayodaśo jāṭharāgniriti| dhīvarṇetyādi| dhīvarṇayoścakṣurādīndriyāṇāṃ ca vaimalyaṃ labhate| tathā, vṛṣatāṃ-strīgamanasāmarthyaṃ labhate| tathā, dairdhyamāyuṣaḥ-jīvitasyādhikyaṃ labhate|

Āyurvedarasāyana

śodhanādiprayogasya phalamāha-tathā sa iti| śarma-sukham| sarvapāvakāḥ-jāṭharāgnibhūtāgnidhātvagnayaḥ| vṛṣatāṃ-sambhogakṣamatvam| iti bṛṃhaṇaprakaraṇam|

Āyurvedarasāyana

atha bhūtādyasparśanam| tatra bhūtādīnāṃ rogahetutvamāha-ye bhūteti| bhūto-grahaḥ| vāyuḥ-jañjhāmārutādiḥ| kṣataṃ-śastrakṣatam| bhaṅgaḥ-skhalanādihetuko gātrabhaṅgaḥ| ādiśabdāt śramādayaḥ| ādyaśabdāt śokādayaḥ|

Aṣṭāṅgahṛdayasaṃhitā

ye bhūtaviṣavāyvagnikṣatabhaṅgādisambhavāḥ||31||

rāgadveṣabhayādyāśca te syurāgantavo gadāḥ||31||

Sarvāṅgasundarā

bhūtāni ca viṣaṃ ca vāyuścāgniśca kṣataṃ ca bhaṅgaśceti dvandvaḥ| ta ādiryeṣāmāgantukarogahetūnāṃ ta evam, tebhyaḥ sambhavo yeṣāmāgantukagadānāṃ jvarādīnāṃ te bhūtādisambhavā āgantavo rogāḥ syuḥ| āgantuhetuprabhavatvādāgantavo gadā ucyanta ityarthaḥ| na kevalameta eva gadāḥ, kintu rāgadveṣabhayādyāścāgantavo gadāḥ syuḥ|

Aṣṭāṅgahṛdayasaṃhitā

tyāgaḥ prajñāparādhānāmindriyopaśamaḥ smṛtiḥ||32||

deśakālātmavijñānaṃ sadvṛttasyānuvartanam||32||

atharvavihitā śāntiḥ pratikūlagrahārcanam||33||

bhūtādyasparśanopāyo nirdiṣṭaśca pṛthak pṛthak||33||

anutpattyai samāsena vidhireṣaḥ pradarśitaḥ||34||

nijāgantuvikārāṇāmutpannānāṃ ca śāntaye||34||

Sarvāṅgasundarā

prajñāyā aparādhāḥ-asādhvācaraṇāni, teṣāṃ tyāgaḥ| tathā, indriyāṇāṃ-cakṣurādīnāmupaśamo-rūpadiviṣaye+atipravṛttānāṃ saṃyamanam, aśubharūpe vā viṣaye pravṛttānāṃ saṃyamanam, alolupatetyarthaḥ| tathā, smṛtiḥ-atītārthādismaraṇam| deśetyādi| tathā, deśādīnāṃ vijñānam| deśo-jāṅgalādiḥ, kālaḥ-śītādiḥ, ātmā ca-vātaprakṛtyādiḥ, eṣāṃ vijñānaṃ-avabodhaḥ| tathā ca, satāṃ vṛttaṃ-caritaṃ sadvṛttam, tasyānuvartanaṃ-anuṣṭhānam| nijānāmāgantūnāṃ ca vikārāṇāmanutpattyai-rogāṇāmanutpādanāya, samāsena-saṅkṣepeṇa, vidhireṣaḥ-tyāgaḥ prajñāparādhānāmityādi sadvṛttasyānuvartanamityevamantaḥ, pradarśitaḥ-samyaguktaḥ| utpannānāmityādi| ca samuccaye| na kevalaṃ nijāgantūnāṃ rogāṇāmanutpattyai vidhireṣaḥ proktaḥ, yāvadutpannānāṃ-jātānāṃ ca, śāntaye vidhiḥ proktaḥ|

Āyurvedarasāyana

bhūtādyasparśanopāyamāha-tyāga iti, deśeti, atharvavihiteti| "kāyavāṅmānobhedena trividhamapyahitaṃ karmaprajñāparādhaḥ" ityuktaṃ saṅgrahe (sū.a.22)| teṣāṃ tyāgo trajanam| smṛtiḥ-naktaṃdināni me yāntītyuktā| grahāḥ-sūryādayaḥ| prajñāparādhatyāgādirbhūtādīnāṃ-āgantūnāṃ hetū nām, asparśane asambandhe, upāyaḥ| tathā, pṛthak pṛthak bhūtaprātaṣedhādau yo nirdiṣṭaḥ so+apyupāyaḥ| "atharvavihitā śāntiḥ" ityādyamamuṃ ślokaṃ kecidatra na paṭhanti| tadasat, pūrvaślokasyānanvitattvāpatteḥ| adhyāyārthamupasaṃharati-anutpattyā iti| eṣaḥ-vegadhāraṇaniṣedhādiḥ| samāseneti rogāṇāmanutpattihetutvena utpannaśāntitvena ca kārtsnyena vaktumaśakyatvāt ityevaṃparam| na tvatra samāsa uttaratra tantrāntare vā vyāsa ityevaṃparam, vistaraprastāvāt| nanvevaṃ cet pūrvayoradhyāyayoranārambhaḥ, na hi nijāgantubhyo+anye rogāḥ santi, yadarthaṃ tadārambhaḥ| maivam| viṣayabhedāt| kālārthakarmaṇāṃ hi rogahetutvam| tatra karmahetavo rogānutpādanīyasya viṣayaḥ, kālahetava ṛtucaryāyāḥ, arthahetavo dinacaryāyāḥ|

Aṣṭāṅgahṛdayasaṃhitā

śītodbhavaṃ doṣacayaṃ vasante viśodhanaṃ grīṣmajamabhrakāle||35||

ghanātyaye vārṣikamāśu samyak prāpnoti rogānṛtujānna jātu||35||

Sarvāṅgasundarā

śītaśabdena hemantaśiśirākhyāvṛtū dvāvapi gṛhyete| tatrodbhavo-janma yasya doṣacayasyāsau śītodbhavo doṣacayaḥ| taṃ vasante viśodhayan-nirharan, grīṣmajamabhrakāle-varṣākāle doṣacayaṃ viśodhayan, tathā vārṣikaṃ ghanātyaye-śaradi doṣacayaṃ viśodhayan, āśu-yathoktaṃ kālamanullaṅghayan, samyak-yathāvat, trividhamapi doṣacayaṃ viśodhayannṛtujān rogān na jātu-kadācit, prāpnoti-āsādayati| vasante viśodhayannityatra vasantaprārambha eva caitre māsi viśodhayanniti bodhyam, pratyavāyabhayāt| tathā hi ṛtudvayasañcitasya doṣacayasya caitre viśodhanamakriyamāṇaṃ rogānīkaṃ kuryāt| ghanātyaye vārṣikamityatrātyantaghanavināśe śaratpaścime bhāge viśodhayediti bodhyam| vārṣiko hi doṣacaya ekartuja eva| tasmādviśrabdhaṃ kṛtvā sādhāraṇe kārtike māsi sa viśodhayituṃ yuktaḥ| api cāgre hemantaśiśirakālajo doṣacayo vasante śodhayitavyaḥ| tasmādāśvayuje māsi vārṣiko doṣacayo yadi viśodhyeta tadānīmatitarāṃ bahuragre doṣacayaḥ syāt, kālasya bahutvāt| grīṣmajamabhrakāla ityatra kālagrahaṇena varṣāprārambhamātra eveti bodhyam| tathā ca śāstrakāro vakṣyati (hṛ. sū. a. 13/33)- "śrāvaṇe kārtike caitre māsi sādhāraṇe kramāt| grīṣmavarṣāhimacitānvāyvādīnāśu nirharet||" iti|

Āyurvedarasāyana

tatra ṛtucaryāyāḥ kālahetuviṣayatvaṃ darśayatiśītodbhavamiti| vasantābhrakālaghanātyayaśabdaistadavayavāścaitraśrāvaṇakārtikā lakṣyante| vakṣyati hi (hṛ.sū.a.13/33)-"śrāvaṇe kārtike caitre māsi sādhāraṇe kramāt| grīṣmavarṣāhimacitān vāyvādīnāśu nirharet||" iti|

Aṣṭāṅgahṛdayasaṃhitā

nityaṃ hitāhāravihārasevī samīkṣyakārī viṣayeṣvasaktaḥ||36||

dātā samaḥ satyaparaḥ kṣamāvā- nāptopasevī ca bhavatyarogaḥ||36||

iti śrīvaidyapatisiṃhaguptasūnuśrīmadvāgbhaṭaviracitā- yāmaṣṭāṅgahṛdayasaṃhitāyāṃ sūtrasthāne rogānu- tpādanīyo nāma caturtho+adhyāyaḥ||4||

Sarvāṅgasundarā

nityaṃ-sadaiva, hitāhāravihārau sevate tacśīlo yaḥ sa evambhūto naraḥ| tathā, samīkṣyakārī-vimṛśyavidhāyī, idaṃ kṛtvedaṃ sampadyate, evaṃ ca kṛtvaitatsampadyate, evaṃ buddhvā śubhaṃ karotyaśubhaṃ varjayati| tathā, viṣayeṣu-śabdādiṣu, asaktaḥ-alolupaḥ| tathā, dātā-tyāgavān| tathā, samaḥ-sarveṣu bhūteṣu samacittaḥ| tathā, satyaparaḥ-abitathavāk| tathā, kṣamāvān-yaḥ śakto+api kṛtāparādhaṃ daṇḍenānurūpeṇa na yojayati| tathā, āptānupasevate tacśīlo yaḥ sa āptopasevī cārogo bhavati| na kevalaṃ prāktanavidhyanuṣṭhānenārogaḥ sampadyate, yāvadāptopasevī ceti caśabdārthaḥ| "yeṣāṃ trikālamamalaṃ jñānamavyāhataṃ sadā| āptāḥ śiṣṭā vibuddhāste teṣāṃ vākyamasaṃśayam||" iti (carake sū. a. 11/98) āptalakṣaṇamiti| upajātivṛtte| iti śrīmṛgāṅkadattaputraśrīmadaruṇadattaviracitāyāmaṣṭāṅga- hṛdayaṭīkāyāṃ sarvāṅgasundarākhyāyāṃ sūtrasthāne caturtho+adhyāyaḥ samāptaḥ|| 4||

Āyurvedarasāyana

dinacaryāyā arthahetuviṣayatvaṃ darśayati-nityamiti| viṣayeṣvasaktaḥ pumānarogo bhavati-asātmyendriyārthasaṃyogajān rogānna prāpnoti, yo hi nityaṃ hitāvevāhāravihārau sevate, samīkṣya kāryaṃ karoti, pātrebhyo dadāti, sarveṣu sāmyena vartate, satyaṃ bhāṣate, krodhahetāvapi na krudhyati, āptāṃśca gurvādīnupasevata iti| uktaṃ ca dinacaryāyām (hṛ. sū. a. 2/29)- "na pīḍayedindriyāṇī na caitānyatilālayet" ityādi| saṅgrahe tu (sū.a. 5)-"artheṣvalabhyeṣvakṛtaprayatnaṃ kṛtādaraṃ nityamupāyavatsu| jitendriyaṃ nānupatanti rogāstatkālayuktaṃ yadi nāsti davam|| kālo+anukūlo viṣayā manojñā dharmyāḥ kriyāḥ karma sukhānubandhi| sattvaṃ vidheyaṃ viśadā ca buddhirbhavanti dhīrasya sadā sukhāya||" iti|

iti hemādriṭīkāyāmāyurvedarasāyane| rogānutpādanādhyāyaḥ sāmastyena nirūpitaḥ|| 4||

dravadravyavijñānīyādhyāyaḥ

5

Aṣṭāṅgahṛdayasaṃhitā

athāto dravadravyavijñānīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

apāmevāyaṃ svābhāviko guṇo yat dravatvam| ato yāni kānicit dravarūpāṇi dravyāṇi tāni sarvāṇi āpyānyeva kṣīradadhyādīni| tadarthaṃ dravadravyaśabdaḥ sāmānyena sarvadravavyaktiparigrahārthaḥ śāstrakṛtā prayuktaḥ| dravāṇi ca tāni dravyāṇi ca dravadravyāṇi, teṣāṃ vijñānaṃ-avabodhaḥ, tasmai hito dravadravyavijñānīyo+adhyāyaḥ, taṃ vyākhyāsyāmaḥ-prathayiṣyāmaḥ|

Āyurvedarasāyana

dravadravyavijñānīyamadhyāyaṃ vyākhyātu pratijānīte-atheti| yataḥ pūrvaistribhiradhyāyairvihāra uktaḥ| āhāro vaktavyaḥ| sa ca dvividhaḥ,-dravo+adravaśca| tatra dravo+asminnadhyāye| ata evāyaṃ dravadravyavijñānīyaḥ| tatra ca pañca vargāḥ| vakṣyati hi (hṛ. sū.a. 5/83)- "toyakṣīrekṣutailānāṃ vargairmadyasya ca kramāt" iti|

Aṣṭāṅgahṛdayasaṃhitā

atha toyavargaḥ||1||

jīvanaṃ tarpaṇaṃ hṛdyaṃ hlādi buddhiprabodhanam||1||

tanvavyaktarasaṃ mṛṣṭaṃ śītaṃ laghvamṛtopamam||1||

gaṅgāmbu nabhaso bhraṣṭaṃ spṛṣṭaṃ tvarkendumārutaiḥ||2||

hitāhitatve tadbhūyo deśakālāvapekṣate||2||

Sarvāṅgasundarā

jīvanaṃ-ojovivṛddhikaram, saumyadhātuvardhanamityanye| tarpaṇaṃ-klamahṛt, [tṛptikṛdityanye]| hṛdyaṃ-hṛdayāya hitam, na tu hṛdayasya priyaṃ hṛdyamiti vyākhyeyam| Evaṃ hi vyākhyāyamāne, "amlaṃ hṛdyānām" (ca.sū.a.25|39) ityāgryāṇāṃ madhye tatpāṭhaṃ munirnaivākariṣyat| yasmātkiñcit dravyaṃ kasyacitpriyaṃ bhavati, na sarvaṃ sarvasya| tasmāddhṛdayāya hitaṃ hṛdyamiti bodhyam| tathā, hlādi-āhlādakaram| tathā, buddheḥ prabodhanam, yāvanmātrā yasya śemuṣī sā tasya sphuṭapratibhāsā tadyogādbhavatītyarthaḥ| tanu-svaccham| avyaktarasaṃ-anabhivyaktaṣaḍrasamityarthaḥ| mṛṣṭaṃ-atyāsvādasukham| santi hi bhūrirasakvāthacūrṇavaṭakādīnyapyavyaktarasāni, na tu kārtsnyena tānīndriyaprasādāsvādaprītikarāṇi| tathā, anurasabāhulyātpṛthagapi dravyāṇyabhayāmalakādīnyavyaktarasāni, na tu punastāni tathā manaḥprīṇanāni| pānīyasya cāvyaktarasasyāpyāśrayavaśāt kaṣāyatvasvādutvādi bhavatyeva| tathā cāṣṭāṅgasaṅgrahe+apaṭhat(sū.a.6)- "śvete kaṣāyaṃ, tatsvādu kṛṣṇe, tiktaṃ ca pāṇḍure" ityādi| mṛṣṭaṃ-śuddhamiti na vyākhyeyam| tathā ca muniḥ (ca.sū.a.27|193)- śītaṃ śuci śivaṃ mṛṣṭaṃ vimalaṃ laghu ṣaḍguṇam| prakṛtyā divyamudakam" iti| atra hi mṛṣṭavimalayordvayorupādāne paunaruktyaṃ syāt| tasmānmṛṣṭaśabdo+atra manaḥprīṇanārthaḥ| tathā, śītaṃ-vīryeṇa ca sparśena ca| tathā, laghu-laghuguṇayuktam| tathā,amṛtopamaṃ-yathā kilāmṛtaṃ tridoṣaghnatvadhātusāmyakṛttvaviṣārtijittvādiguṇairaśeṣairyuktaṃ tathaivaitajjalamapītyarthaḥ| tathā coktaṃ saṅgrahe (sū.a.6)- "sūryoddhṛtapramuktatvāllaghu vātakaphāpaham| śaityajīvanasaumyatvaiḥ pittaraktaviṣārtijit||" iti| tathā, nabhaso bhraṣṭaṃ-antarikṣātpatitamātraṃ, vastrādigṛhītaṃ gāṅgaṃ jalamīdṛgguṇaṃ bhavati| tuśabdaḥ punararthe| arkendumārutaiḥ-ravicandrānilaiḥ, spṛṣṭaṃ-sambaddhaṃ sat, punaḥ hitāhitatve-pathyāpathyatve, deśakālāvapekṣate-deśakālāvanuvartate| deśo viṣayaḥ pātramāśraya iti paryāyāḥ| tatra kimanūpadeśe jāṅgale vā tatpatitam? tathā, kimasitaśvetādyanyatame vā? iti deśānuvartanam| tathā, śīte kimutoṣṇe+athavā varṣākhye patitam? iti kālānuvartanam| ravicandrānilairiti samastanirdeśo yadā samastairetaiḥ spṛṣṭaṃ na tu vyastaiḥ, tadā hitāhitatve deśādyapekṣata iti dyotayati| sadyo vastrādigṛhītasya jalasya tu na sarvairetairyogaḥ sambhavatīti tatprāyeṇa hitameva|

Sarvāṅgasundarā

tatrādau toyavargaḥ| tattoyaṃ dvedhā,- divyaṃ bhaumaṃ ca| divyaṃ caturdhā,- dhāraṃ kāraṃ tauṣāraṃ haimaṃ ca| dhāraṃ dvedhā,-gāṅgaṃ sāmudraṃ ca| tatra gāṅgaguṇānāha-jīvanamiti| jīvanaṃ prāṇadhāraṇam| tarpaṇaṃ-tṛptijananam| hṛdyaṃ-hṛdayasya priyam, tatprasādakaratvāt| hlādi-sukhajanakam| buddhiprabodhanaṃ-prajñāvikāśajanakam| tanu-sarvebhyo+api viralam| avyaktarasaṃ-rasavadapyanabhivyaktamadhurādirasaviśeṣam| mṛṣṭaṃ-jihvendriyapriyam| śītaṃ-sparśavīryābhyām| laghu-śīghrapākam| amṛtopamaṃ-devānāmamṛtamivedaṃ manuṣyāṇām| gaṅgāmbu-ākāśagaṅgātoyaṃ meghairānītam| nabhaso bhraṣṭaṃ-ākāśātpatitam, divyamityarthaḥ| gaṅgāmbviti sāmudrasya vyāvṛttyartham| nabhaso bhraṣṭamiti bhaumasya| divyasya bhaumādviśeṣamāha-spṛṣṭamiti| divyameva bhūsambandhādbhaumamucyate-spṛṣṭamiti| devyameva bhūsambandhādbhaumamucyate| taccārkādibhiḥ spṛśyate| spṛṣṭaṃ ca vyaktarasatvādidoṣasambandhāddhitāhitatve bhūyo deśakālāvapekṣate| bhūyograhaṇaṃ divyasyāpi kiñciddeśakālāpekṣatvaṃ dyotayati| deśāpekṣā yathā-supātrasthaṃ hitam, ahitaṃ duṣpātrastham| vakṣyati hi-"aindramambu supātrasthamavipannaṃ sadā pibet|" iti| kālāpekṣā yathā-ārtavaṃ hitam, anārtavamahitam| vakṣyati hi-"anārtavaṃ ca yaddivyamārtavaṃ prathamaṃ ca yat " iti| bhaumaṃ tu bhūyastato+apyadhikamapekṣate| tatra deśāpekṣā yathā-jāṅgale hitam, ahitamanūpe| tatrāpi śucyādau hitam, ahitamaśucyādau| tatrāpi kūpādau hitam, ahitaṃ ṣalvalādau| tatrāpi supātre hitam, ahitaṃ duṣpātre| tatrāpi kvaciddehe hitam, ahitaṃ kvacit ityādi| kālāpekṣā yathāśaraddhīṣmayorhitam, ahitamanyadā| tatrāpi divā hitam, ahitaṃ rātrau| tatrāpi bhuktasya madhye hitam, ahitamantādyoḥ, ityādi| divyaṃ sarvadā sarvatra sarveṣāṃ hitam|

Aṣṭāṅgahṛdayasaṃhitā

yenābhivṛṣṭamamalaṃ śālyannaṃ rājate sthitam||3||

aklinnamavivarṇaṃ ca tatpeyaṃ gāṅgam--------||3||

Sarvāṅgasundarā

yena-ambunā, abhivṛṣṭaṃ-ābhimukhyataḥ siktaṃ, śālyannaṃ rājatasthitamaklinnaṃ-akledayutaṃ, avivarṇaṃ ca bhavati, tadgāṅgaṃ jalaṃ peyam| peyamityupalakṣaṇārtham, snānāvagāhayorapi tatpathyameva| rajatasya rūpasya vikāro rājatam| prāṇirajatādibhyo+añ|

Āyurvedarasāyana

gāṅgaṃ lakṣayati-yenābhivṛṣṭamiti| abhivṛṣṭaṃ dhārāsampātena siktam| rājate-raupyapātre| aklinnam-sikthaprakledarahitam| avivarṇaṃ-varṇāntararahitam| parīkṣā ca muhūrtamātram| uktaṃ hi suśrute (sū. a. 45/7)- "sa yadi muhūrtamātraṃ sthitastādṛśa eva bhavati, tadā gāṅgaṃ patatītyavagantavyam" iti| peyaṃ-pānārham|

Aṣṭāṅgahṛdayasaṃhitā

-----------------------------------anyathā||3||

sāmudraṃ, tanna pātavyaṃ māsādāśvayujādvinā||4||

Sarvāṅgasundarā

anyathā sāmudramiti| etallakṣaṇaviparyayeṇa yenāmbunā siktaṃ śālyannaṃ vivarṇaṃ malinaṃ klinnaṃ bhavet, tatsāmudram| tacca na pātavyam| atrāpi pānaniṣedha upalakṣaṇārtha| snānāvagāhāvapi hi nānena kāryau| sāmudrasya kṣārānvayatvāt kledanādiyogaḥ| nanu, sāmudramityayuktam| yataḥ samudraśabdasya dhūmādipāṭhāt dhūmādibhyaśceti vuñā bhavitavyamiti kecit| maivam| dhūmādibhyaścetyatraiva gaṇe paṭhyate, samudrānnāvi manuṣye ca vuñ| sāmudrikī nauḥ sāmudriko manuṣyaḥ| anyatra tvaṇeva, sāmudraṃ jalamiti| tasmānnyāyyamevaitat| evaṃ sāmudro maṇirityādayo vaidyāḥ| atha kiṃ sadaivaitanna pātavyam ? netyāha-māsādityādi| āśvayujamantareṇaitanna pātavyam| āśvayuje tu māsi kālasvābhāvyāt pathyameveti bhāvaḥ| suśrutastvadhīte (sū.a.45| 7)- "gāṅgamāśvayuje māsi prāyo varṣati mādhavaḥ| tadupādadīta" ityādi|

Āyurvedarasāyana

sāmudraṃ lakṣayati-anyathā sāmudramiti| anyathā-kledavaivarṇyotpattau| sāmudrapānaṃ niṣedhati-tanneti| tat sāmudram, māsādāśvayujādvinā, gṛhītamiti śeṣaḥ| uktaṃ hi suśrute (sū. a. 45/7)-"sāmudramapyāśvayuje māsi gṛhītaṃ gāṅgavadbhavati" iti|

Aṣṭāṅgahṛdayasaṃhitā

aindramambu supātrasthamavipannaṃ sadā pibet||4||

tadabhāve ca bhūmiṣṭhamāntarikṣānukāri yat||5||

śucipṛthvasitaśvete deśe+arkapavanāhatam||5||

Sarvāṅgasundarā

aindraṃ-āntarikṣam, ambu-jalaṃ gāṅgam, supātrasthaṃ śobhane bhājane rājatādau sthitam, avipannaṃ-adūṣitamavinaṣṭaṃ, pibet| na malināśucijugupsitapātrastham| tadabhāve-tasyaindrasyābhāve sati, bhūyiṣṭhaṃ-bāhulyena, āntarikṣānukāri-āntarikṣamaindraṃ jalaṃ yadanukaroti svacchādiguṇaiḥ sadṛśaṃ, tatpibet| tadevāha-śucītyādi| śuciścāsau pṛthvasitaśvetaśca śucipṛthvasitaśveta, tasmin deśe yajjalaṃ sthitam| tathā, arkapavanābhyāmāhataṃ-āsamantāt krāntam| īdṛśamāntarikṣānukāri syāditi bhāvaḥ|

Āyurvedarasāyana

divyapānaṃ vidhatte-aindramiti| aindraṃ-divyam| supātrasthaṃ-śuddhasauvarṇādipātrastham| uktaṃ hi saṅgrahe (sū. a. 6)-"khātadhautaśilāpṛṣṭhavastrādibhyaḥ srutaṃ jalam| haimamṛnmayapātrasthamavipannaṃ sadā pibet||" iti| avipannaṃ-sparśarasādivikṛtirahitam| sadā-sarveṣu ṛtuṣu| bhaumapānaṃ vidhatte-tadabhāva iti| tadabhāve-divyābhāve| bhūmiṣṭhaṃ-bhaumam| āntarikṣānukāri-divyasadṛśaguṇam| śucyādau deśe sthitam| śuciḥ-nirmalaḥ| pṛthuḥ-vistīrṇaḥ| asitaḥ-kṛṣṇaḥ| śveto-dhavalaḥ|

Aṣṭāṅgahṛdayasaṃhitā

na pibetpaṅkaśaivālatṛṇaparṇāvilāstṛtam||6||

sūryendupavanādṛṣṭamabhivṛṣṭaṃ ghanaṃ guru||6||

phenilaṃ jantumattaptaṃ dantagrāhyatiśaityataḥ||7||

anārtavaṃ ca yaddivyamārtavaṃ prathamaṃ ca yat||7||

lūtāditantuviṇmūtraviṣasaṃśleṣadūṣitam||8||

Sarvāṅgasundarā

paṅka-kardamaḥ| śaivālaḥ-śaivalam| tṛṇaṃ-khaṭaḥ| parṇaṃ-patram| āvilaṃ cāstṛtaṃ cāvilāstṛtam, paṅkādibhirāvilāstṛtaṃ paṅkādyāvilāstṛtam| yathāsambhavamatra sambandhaḥ, tena paṅkenāvilaṃ-kaluṣaṃ, śaivālādibhirāstṛtaṃ-sañchāditamiti bodhyam| tathā, sūryendupavanairadṛṣṭaṃ-anāsevitaṃ, na pibet| tathā, abhivṛṣṭaṃ-tatkālapatitānyavarṣamiśrībhūtaṃ kālāntarāśritam| kharanāde tvevamuktam- "vārṣikaṃ tadaharvṛṣṭaṃ bhūmiṣṭhamahitaṃ jalam| vyuṣṭaṃ dvirātraṃ taccaiva prasannamamṛtopamam||" iti| tathā, ghanaṃ-asvaccham| tathā, guru-guruguṇam| tathā, phenilaṃ phenavat| tathā, jantumat-kīṭayuktam| tathā, taptaṃ-uṣṇam| tathā, atiśaityataḥ-atijāḍyāt, dantagrāhi-dantān gṛhṇāti kāryākṣamān karoti, tacchīlam| na pibediti pratipadaṃ yojyam| ityayaṃ prāyo bhūmiṣṭhatoyasya niṣedhaḥ| adhunā āntarikṣaṃ yanna peyaṃ tadāha-anārtavamityādi| yaddivyaṃ jalamārtavaṃ na bhavati, tacca na pibet| nanu, sarvameva divyaṃ jalamārtavam, kālasya ṛturūpatvāt| ṛtau ca bhavamārtavam| evaṃ ca na kiñcidanārtavaṃ sambhavati| ucyate| anārtavaṃ na pibet| arthādārtavaṃ pibedityuktaṃ bhavati| tadatra sāmānyoktāvapi viśiṣṭo divyasya jalasya kāla ṛturūpo bodhyo varṣākhyaḥ, yasmin kāle divyaṃ jalaṃ peyatvenābhyanujñāyate| yathā-"varṣāsu divyanādeye" ityādi| anyartubhavaṃ tvanārtavatvānna peyam| atra ca varṣākhya ṛtuścāturmāsiko+abhipretaḥ| ata evāśvayuje māsi divyaṃ jalaṃ peyatvenānujajñe| anyathā hyanārtavatvāttadapeyameva syāt| ārtavaṃ prathamaṃ ca yatna kevalamanārtavaṃ na pibet yāvadārtavamapi prathamaṃ na pibet| kuto heto ? ityāha-lūtādītyādi| lūtā ādiryeṣāṃ te lūtādayaḥ,-kṣudrajantavaḥ prāṇiviśeṣāḥ, teṣāṃ tantuviṇmūtraviṣāṇi| tantuḥ-sūtrākāraviśeṣo, lāletyanye| teṣāṃ lūtāditantuviṇmūtraviṣāṇāṃ saṃśleṣaḥ-samparkaḥ, tena dūṣitaṃ yataḥ, tatastadārtavamapi na peyam| kecittvevaṃ vyākhyānayanti-ārtavaṃ prathamaṃ ca yattanna peyam, lūtāditantvādidūṣitaṃ ca na peyamiti| saṅgrahe cādhyagīṣṭa (sū.a.6)- "tatkuryātsnānapānābhyāṃ tṛṣṇādhmānodarajvarān| kāsāgnisādābhiṣyandakaṇḍūgaṇḍādikānataḥ|| tadvarjayedabhāve vā toyasyānyasya śasyate| ghanavastraparisrāvaiḥ kṣudrajantvabhirakṣaṇam|| vyāpannasyāsya tapanamagnyarkāyasapiṇḍakaiḥ| parṇīṃmūlabisagranthimuktākatakaśaivalaiḥ|| vastragomedakābhyāṃ vā kārayettatprasādanam| pāṭalākaravīrādikusumairgandhanāśanam||' iti|

Āyurvedarasāyana

paṅkāvilādeḥ pānaṃ niṣedhati-na pibediti| paṅkādibhiryathāsambhavabhāvilamāstṛtaṃ ca| āvilaṃ-malinam| āstṛtaṃ-ācchāditam| abhivṛṣṭaṃ-abhinavavṛṣṭam| kālamānaṃ tūktaṃ khāraṇādinā-"vārṣikaṃ tadaharvṛṣṭaṃ bhūmiṣṭhamahitaṃ jalam| vyuṣṭaṃ dvirātraṃ taccaiva prasannamamṛtopamam||" iti| ghanaṃ-sāndram| jantumat-kṛmijuṣṭam| taptaṃ-bhūmiṣṭhameva sūryāṃśubhiḥ| atiśaityāddantagrāhi-dantapīḍakam| anṛtuḥ-vṛṣṭerakālaḥ| sa cokto jyotiḥśāstre-"anurādharkṣamārabhya ṣoḍaśarkṣeṣu bhāskaraḥ| yāvatpravartate tāvadakālaḥ parikīrtitaḥ||" iti| prathamaṃ-agastyodayātprāk vṛṣṭam| sa ca siṃharāśyarka iti jyotirvidaḥ| ārtavamapi kuto na pibet ? yato lūta dīnāṃ-khecarāṇāṃ viṣaprāṇināṃ, tantvādibhiryaḥ saṃśleṣaḥ, tena dūṣitam| tantavaḥ-tannirmitāni sūtrāṇi| uktaṃ ca kāśyapena-"balāhakādyāḥ samadāḥ kīṭā lūtāśca khecarāḥ| tadviṣotsargasaṃsargādagrāhyaṃ tattadā jalam||' iti| ayaṃ ca doṣo+agastyodayādapaiti| uktaṃ ca jyotiḥśāstre (bṛ. saṃ. a. 12/12)- "salilamamarapājñayojjhitaṃ yadvanapariveṣṭitamūrtibhirbhujaṅgaiḥ| phaṇajanitaviṣāgnisampraduṣṭaṃ bhavati śivaṃ tadagastyadarśanena||" iti|

Āyurvedarasāyana

divyābhāve bhaumaṃ peyamityuktam| tasya cāṣṭau bhedāḥ| yathoktaṃ saṅgrahe (sū. a. 6)- "kaupasārasatāḍāgacauṇḍyaprāsravarṇaudbhidam| vāpīnadītoyamiti tatpunaḥ smṛtamaṣṭadhā||" iti| gambhīraḥ saṅkīrṇa iṣṭakādibaddhaḥ puruṣakṛto jalāśayaḥ-kūpaḥ| tadviparītaṃ-saraḥ| puruṣakṛtaṃ saraḥtaḍāgaḥ| svayaṃ viśīrṇaśilāśvabhraṃ-cauṇḍiḥ| parvatanirjharaḥ-prasravaṇam| bhūmimudbhidyodvamajjalasthānaṃ-udbhidam| iṣṭakādibaddho vistīrṇaḥ sasopānaḥ kūpo-vāpī| nadī-prasiddhā| tatra nadīviśeṣaguṇānāha-paścimodadhigā iti| ato+anyathā-pūrvasamudragā mandavahā malinodakāśca| viparītāḥ-apathyāḥ|

Aṣṭāṅgahṛdayasaṃhitā

paścimodadhigāḥ śīghravahā yāścāmalodakāḥ||8||

pathyāḥ samāsāttā nadyo viparītāstvato+anyathā||9||

Sarvāṅgasundarā

nadyaḥ samāsāt-saṃkṣepataḥ, pathyāḥ-hitā| kāḥ ? ityāha-yāḥ paścimamudadhiṃ-samudraṃ gacchantīti paścimodadhigāḥ| anyebhyo+api dṛśyata iti ḍaḥ| tathā, śīghravahāḥ-vegavatyaḥ| tathā, amalodakāḥ-nirmalasalilāḥ| evaṃ triviśeṣaṇaviśiṣṭāḥ pathyāḥ| ataḥ-ābhyo, yāḥ punaranyathā-viparītalakṣaṇāḥ, tā viparītāḥ- apathyāḥ|

Aṣṭāṅgahṛdayasaṃhitā

upalāsphālanākṣepavicchedaiḥ kheditodakāḥ||9||

himavanmalayodbhūtāḥ pathyāstā eva ca sthirāḥ||10||

kṛmiślīpadahṛtkaṇṭhaśirorogān prakurvate||10||

Sarvāṅgasundarā

himavāṃśca malayaśca himavanmalayau, tābhyāmudbhūtāḥ-sañjātāḥ pathyāḥ| kiṃ sarvā eva ? netyāha-upaletyādi| upalānāmāsphālanaṃ-ullālanaṃ, tenākṣepaḥ-kṣobhaḥ, tena vicchedāḥ-viśleṣāḥ, upalāsphālanākṣepavicchedāḥ taiḥ| kheditaṃ-jātakṣobhamudakaṃ yāsāṃ tāḥ kheditodakāḥ, yā himavanmalayodbhūtāstā eva pathyā| yāstvevaṃbhūtā na bhavanti tā apathyāḥ| sthirā iti| tā evā+avahantyaḥ satyaḥ kṛmyādīn kurvate| hṛcca kaṇṭhaśca śiraśca teṣāṃ rogāḥ, kṛmayaśca ślīpadaṃ ca hṛtkaṇṭhaśirorogāśceti dvandvaḥ| munirapi himavatprabhavānāṃ pathyatvamāha| kṛṣṇātreyasuśrutau tvapathyatvamāhatuḥ| ata evāyaṃ granthakāro yuktyā matadvayamapi saṅgiramāṇo viśeṣaṇamupanyastavān- 'upalāsphālanākṣepavicchedai kheditodakā' iti| tena yā evaṃvidhā na bhavanti, tā na pathyā iti|

Sarvāṅgasundarā

himavanmalayanadīguṇānāha-upalāsphālaneti| upalāḥ-pāṣāṇāḥ, teṣvāsphālanaṃ-abhighātāducchalanam| ākṣepaḥ-skhalanāditastato gamanam| vicchedo=dvaidhībhāvaḥ| kheditaṃ-khedādavāptalāghavam| tā eva sthirāścet kṛmyādīn kurvate| hṛtkaṇṭhaśirasāṃ rogān| ayaṃ ca viṣayavibhāgaḥ parasparaviruddhasuśrutacarakavākyatātparyamulaḥ| tatra carakavākyam (sū. a. 27/205)- nadyaḥ pāṣāṇavicchinnavikṣubdhābhihatodakāḥ| himavatprabhavāḥ pathyāḥ puṇyā devarṣisevitāḥ|| nadyaḥ pāṣāṇasikatāvāhinyo vimalodakāḥ| malayaprabhavā yāśca jalaṃ tāsvamṛtopamam||" iti| suśrutavākyaṃ tu (sū. a. 45/21)- "malayaprabhavāḥ kṛmīn................himavatprabhavāhṛdrogaśvayathuśirorogaślīpadagalagaṇḍān kurvate" iti|

Aṣṭāṅgahṛdayasaṃhitā

prācyāvantyaparāntotthā durnāmāni, mahendrajāḥ||11||

udaraṣlīpadātaṅkān, sahyavindhyodbhavā punaḥ||11||

kuṣṭhapāṇḍuṣirorogān, doṣaghnyaḥ pāriyātrajāḥ||12||

bala pauruṣakāriṇyaḥ, sāgarāmbhastridoṣakṛt||12||

Sarvāṅgasundarā

prācyādijā nadyo durnāmāni-arṣāsi kurvate| prācyāḥ-gauḍāḥ| avantayo-mālavāḥ| aparāntāḥ-kauṅkaṇāḥ| mahendrajā nadya udarādīn kurvate| sahyavindhyaparvatotthāṣca punaḥ kuṣṭhādīn kurvate| pāriyātrāt sañjātā doṣaghnyo bhavanti| sāgarāmbhaḥ-samudrodakaṃ, doṣatrayakāri|

Āyurvedarasāyana

avantinadīguṇānāha-prācyāvantyaparāntottthā iti| ujjayinyupalakṣitā deśāḥ-avantayaḥ| prācyāśca te avantayaśca prācyāvantayaḥ, apare-paścimāvantayaḥ, teṣāmantāḥ-maryādāparvatāḥ, teṣu tiṣṭhantīti tatsthāḥ| na tu prācyāḥ-gauḍāḥ, avantayo-mālavāḥ, aparāntāḥ-kauṅkaṇāḥ, iti| uktaṃ hi suśrute (sū. a. 45/21)- "prācyāvantyā aparāvantyāścārśāṃsyupanirvartayanti" iti| durnāmāni-arśāṃsi| mahendraparvatanadīguṇānāha-mahendrajā iti| udarāṇi-vātodarādīni| ślīpadātaṅkaḥ-ślīpadavyādhiḥ| sahyavindhyanadīguṇānāha-sahyavindhyabhavā iti| pāriyātranadīguṇānāha-doṣadhya iti| pauruṣaṃ-vīryam| nanu, "pāriyātrodbhavā yāśca yāśca vindhyabhavāstathā| śirohṛdrogakuṣṭhānāṃ tā hetuḥ ślīpadasya ca||" iti (sū.a. 27/208) carakeṇa pāriyātrajānāṃ śirorogādikartṛtvamuktam| iha tu doṣatrayaharatvamiti virodhaḥ| maivam| dvidhā hi pāriyātrajāḥ,- taḍāgajā darījāśca| tatrādyā doṣaghnyaḥ, aparāḥ śirorogādikartryaḥ| uktaṃ hi viśvāmitreṇa-"taḍāgajaṃ darījaṃ ca taḍāgādyatsarijjalam| balārogyakaraṃ tatsyāddarījaṃ doṣalaṃ matam||" iti| samudrodakaguṇānāha-sāgarāmbu tridoṣakṛditi|

Aṣṭāṅgahṛdayasaṃhitā

vidyātkūpataḍāgādīn jāṅgalānūpaśailataḥ||13||

Sarvāṅgasundarā

ādiśabdena saṅgrahoktā (sū.a.6) gṛhyante| yathā-"kaupasārasatāḍāgacauṇḍyaprāsravaṇaudbhidam| vāpīnadītoyamiti tatpunaḥ smṛtamaṣṭadhā|| [kaupaṃ svādu tridoṣaghnaṃ laghu pathyaṃ ca sarvadā| kṣāraṃ tu kaphavātaghnaṃ dīpanaṃ pittakṛtparam|| kaṣāyabahulaṃ śleṣmapittaghnaṃ vātakṛcca tat| tṛṣṇāghnaṃ sārasaṃ balyaṃ kaṣāyamadhuraṃ laghu|| vātalaṃ laghu tāḍāgaṃ, cauṇḍyaṃ pittakaraṃ smṛtam| laghuśītāmalaṃ svādu proktaṃ prāsravaṇaṃ jalam|| audbhidaṃ svādu pittaghnaṃ dīpanaṃ guru kiñcana| sakṣāraṃ kaṭu vāpyambu pittalaṃ kaphavātajit|| laghvalpadoṣaṃ susvādu navavāpīṣvavārṣikam| anabhiṣyandi nādeyaṃ kaṭukaṃ kaphapittajit|| viśadaṃ vātalaṃ rūkṣamanavasthitalāghavam|"] iti| suśrute (?) caiṣāṃ lakṣaṇamuktam| yathā-"bhūmyutkhātasamudbhūtamindranīlasamaprabham| vimalaṃ madhurāsvādaṃ kaupaṃ jalamudāhṛtam|| nadyāḥ śailavarādvāpi srutamekāntasaṃsthitam| kumudāmbhojasañchannaṃ vāri sārasamucyate|| praśastabhūmibhāgasthaṃ naikasaṃvatsaroṣitam| kaṣāyamadhurāsvādaṃ tāḍāgaṃ salilaṃ smṛtam|| svayaṃśīrṇaśilāśvabhre nīlotpalanibhaṃ jalam| latāvitānasañchnnaṃ budhaiścauṇḍeyamucyate|| śailasānusamudbhūtaṃ spṛṣṭaṃ vātahimātapaiḥ| laghu śītāmalaṃ svādu smṛtaṃ prāsravaṇaṃ jalam|| vidārya bhūmimudbhūtaṃ mahatyā dhārayā sravet| yajjalaṃ veditavyaṃ tadaudbhidaṃ svādu śītalam|| pāṣāṇairiṣṭakābhirvā baddhā syādyā tu kūpavat| vāpi sā khalu vijñeyā kṛtasopānapaṅktikā|| nadyāṃ śailaprasūtāyāṃ gomedakamaṇiprabham| praśastabhūmibhāgasthaṃ jalaṃ nādeyamucyate||" iti| "pauṣādidvitayeṣviṣṭaṃ viśeṣeṇa kramājjalam| sarastaḍāgayoḥ kūpacuṇḍayoḥ prasravaṇodbhidoḥ|| kūpendrayoḥ kūpacuṇḍayoḥ sarvaṃ pathyaṃ tataḥ param|" tadetān kūpādīn jāṅgalānūpaśailān samāśritya jātān vidyāt| jāṅgalādideśajān yathāyogaṃ laghūn gurūṃśca jānīyādityarthaḥ| tatra jāṅgaladeśe kūpādīnāṃ saptānāṃ bahūdakasambandhābhāvāllaghutvaṃ vedyam| ānūpe tu bahūdakasambandhādgurutvaṃ vedyam|śaile tūdakālpatayā laghutaratvaṃ vedyam| tathā ca saṅgrahe (sū.a.6)- "dhanvānūpamahīdhrāṇāṃ sāmīpyādgurulāghavam|" iti|

Āyurvedarasāyana

kūpādiguṇānāha-vidyāditi| jāṅgalo-nirjalā bhūmiḥ| anūpaḥ-sajalā| śailaḥ-parvataḥ| jāṅgalasya samīpāḥ kūpādayo laghūdakāḥ| anūpasya gurūdakāḥ| śailasya laghutarāḥ| uktaṃ hi saṅgrahe (sū.a.6)-"dhanvānūpamahīdhrāṇāṃ sāmīpyādgurulāghavam|" iti| khāraṇādinā ca-"nadīkūpataḍāgodbhidvāpyādiṣu viśiṣyate| anūpe gauravādambu śaile dhanvani lāghavāt||" iti|

Aṣṭāṅgahṛdayasaṃhitā

nāmbu peyamaśaktyā vā svalpamalpāgnigulmibhiḥ||13||

pāṇḍūdarātisārārśograhaṇīśoṣaśothibhiḥ||14||

ṛte śarannidāghābhyāṃ pibetsvastho+api cālpaśaḥ||14||

Āyurvedarasāyana

alpāgnyādīnāmambupānaṃ niṣedhati-nāmbu peyamiti| aśaktyā-udakaṃ vinā sthātumaśaktyā, svalpaṃ peyam| śothaḥ-śvayathuḥ| ṛtuviśeṣeṇa pānaṃ niyacchati-ṛte śarannidāghābhyāmiti| ṛte-vinā| svastho+api-kiṃ punarāturaḥ| alpaśaḥ-alpamalpam| śaradgrīṣmayostu kāmataḥ pibedityarthasiddham|

Sarvāṅgasundarā

alpāgnyādibhirambu na peyam| sarvathaiṣāṃ jalapānaniṣedhapratyapāyamāśaṅkamāna idamāha-aśaktyā vā,-pipāsāmasahiṣṇubhiḥ, svalpaṃ-atyalpaṃ peyam| yāvanmātreṇa pratyapāyo na bhavati tāvadeva peyamityarthaḥ| alpāgnayaśca gulminaśceti dvandvaḥ| pāṇḍvādīnāṃ saptānāṃ dvandvaḥ, tato matvarthīya iniḥ| śarannidāghābhyāmantareṇa svastho+apyalpaśaḥ pibet| kiṃ punarāturaḥ| saṅgrahe tvevamuvāca (sū.a.6)- "kāmamalpamaśaktau tu peyamauṣadhasaṃskṛtam| pāṣāṇarūpyamṛdbhemajatutāpārkatāpitam|| pānīyamuṣṇaṃ śītaṃ vā tridoṣaghnaṃ tṛḍartijit|" iti|

Aṣṭāṅgahṛdayasaṃhitā

samasthūlakṛśā bhuktamadhyāntaprathamāmbupāḥ||15||

Sarvāṅgasundarā

samāśca sthūlāśca kṛśāśca samasthūlakṛśāḥ| madhyaśca antaśca prathamaśca madhyāntaprathamāḥ| bhaktasya madhyāntaprathamāḥ bhaktamadhyāntaprathamāḥ| teṣu kāleṣu ye+ambu pibanti, te bhaktamadhyāntaprathamāmbupāḥ, yathākramaṃ samāḥ sthūlāḥ kṛśāśca bhavantītyarthaḥ| bhaktamadhye+ambu pītaṃ dhātusāmyaṃ samānatāṃ karoti| bhaktānte tu pītamāmāśaye kaphavṛddhiṃ vidadhatsthaulyamādhatte| bhaktādau ca pītaṃ nirindhanamagniṃ tejaḥpratipakṣatayā+avaśyamavasādayati, mando+agniśca samyagāhāraṃ paktumaśakto bhavati, āhārasya cāsamyagpākānna tathāpuṣṭiḥ, iti kṛśatve yuktiḥ| tathā ca saṅgrahe (sū.a.6)-"bhaktasyādau jalaṃ pītamagnisādaṃ kṛśāṅgatām| ante karoti sthūlatvamūrdhvaṃ cāmāśayātkapham|| madhye madhyāṅgatāṃ sāmyaṃ dhātūnāṃ jaraṇaṃ sukham|" iti|

Āyurvedarasāyana

avasthāviśeṣeṇa phalakathanadvārā pānaṃ niyacchati-samasthūlakṛśā iti| bhuktasya madhye-ardhāhāre bhukte, yo+ambu pibati, sa samaśarīro bhavati| yo+ante-bhojanānantaraṃ, sa sthūlaḥ| yaḥ prathamaṃ-bhojanātpūrvaṃ, sa kṛśaḥ| ato+ambu bhuktamadhye peyamityarthasiddham|

Āyurvedarasāyana

śītodakaguṇānāha-śītamiti| glāniḥklamaḥ| śramaḥ-khedaḥ| uṣṇaṃ-sūryāditāpaḥ| dāhaḥ-pittādikṛtaḥ| asraṃ-raktam| niyacchati-hanti| eta eva sāmānyodakaguṇāḥ, śītasvabhāvatvādudakasya|

Aṣṭāṅgahṛdayasaṃhitā

śītaṃ madātyayaglānimūrcchācchardiśramabhramān||15||

tṛṣṇoṣṇadāhapittāsraviṣāṇyambu niyacchati||16||

Sarvāṅgasundarā

śītamambu madātyayādīn niyacchati-parākaroti| madātyayo-madyottho rogaḥ| glāniḥ-klāntiḥ| mūrcchā-mohaḥ| chardiḥ-vamiḥ| śramaḥ-khedaḥ| bhramaḥ-anavasthitiḥ| tathā, tṛṣṇādīni niyacchati| evaṃguṇamapyāmaṃ kvacinneṣyate| tathā coktaṃ saṅgrahe (sū.a.6)-"anavasthitadoṣāgnervyādhikṣīṇabalasya ca| nālpamapyāmamudakaṃ hitaṃ, taddhi tridoṣakṛt|" iti|

Aṣṭāṅgahṛdayasaṃhitā

dīpanaṃ pācanaṃ kaṇṭhyaṃ laghūṣṇaṃ bastiśodhanam||16||

hidhmādhmānānilaśleṣmasadyaḥśuddhinavajvare||17||

kāsāmapīnasaśvāsapārśvarukṣu ca śasyate||17||

Sarvāṅgasundarā

dīpanādiguṇayuktamuṣṇamambu bhavati| bastiśabdena tātsthyānmūtraṃ gṛhyate| tena mūtraśodhanamityatrārtho bodhyaḥ| hidhmādhmānādiṣu ca śasyate| kāsaśca āmaśca pīnasaśca śvāsaśca pārśvaruk ca, tāsu ca śasyate| āmo-apakvaḥ, āhāra ityarthaḥ| kecittvāmapīnasa iti pīnasaviśeṣaṇamāmaśabdamāhuḥ| tairajīrṇa uṣṇāmbu noktaṃ syāt| ajīrṇe cālasakādirūpe jalamuṣṇamiṣyata eva|

Āyurvedarasāyana

uṣṇodakaguṇānāha-dīpanamiti| kaṇṭhyaṃ-svaryam| bastiḥ-mūtrāśayaḥ| sadyaḥśuddhiḥ-tadahaḥkṛtavamanādiḥ| navajvaraḥ-sāmajvaraḥ| āmaḥ-āmājīrṇam| pārśvaruk-pārśvaśūlam| uṣṇaṃ-kvathanoṣṇam, sūryāditaptaniṣedhāt(?)| kvathanavidhiścoktaḥ saṅgrahe (sū. a. 6)- "kṣīṇapādatribhāgārdhaṃ deśartugurulāghavāt| kvathitaṃ phenarahitamavegamamalaṃ hitam||" tathā,-"pāṣāṇarūpyamṛddhemajatupākārkatāpitam| pānīyamuṣṇaṃ śītaṃ vā tridoṣaghnaṃ tṛḍartijit||" iti|

Aṣṭāṅgahṛdayasaṃhitā

anabhiṣyandi laghu ca toyaṃ kvathitaśītalam||18||

pittayukte hitaṃ doṣe, vyuṣitaṃ tattridoṣakṛt||18||

Sarvāṅgasundarā

anabhiṣyandi-na śleṣmakāri| laghuguṇayogo+ambhaso+astyeva, punarlaghutvakathanamagnisaṃskāravaśāllaghutaratvapratipattyartham| athavā, ādhārādivaśādakvathitamambho laghvāpi yadguru sampannam, tadapi kvathitaśītalaṃ laghu bhavati| śītalatvādabhiṣyanditvaṃ yattoyasya prāptam, tatkvathitaśītalatvenāsya niṣiddham| madātyayādihantṛtvaṃ tu yacchītalatvasāmānyāttadasyāstyeva, na kenacinniṣeddhuṃ sambhāvyate| pittayukta ityekavacanamavivakṣitam, tena vātapitte pittaśleṣmaṇi sannipāte ca yatra pittayogaḥ-pittādhikatvaṃ dṛśyate, tatraitat kvathitaśītalaṃ jalaṃ hitam| saṅgrahoktaṃ (sū.a.6) tatkvathanalakṣaṇaṃ saṅkṣepābhiprāyeṇeha noktam| yathā-"kṣīṇapādatribhāgārdhaṃ deśartugurulāghavāt| kvathitaṃ phenarahitamavegamamalaṃ hitam||" iti| asyārthaḥ śiṣyavyutpattyai darśyate-dhanvasādhāraṇānūpeṣu deśeṣu kramaśaḥ kṣapitacaturbhāgātribhāgārdhaṃ salilamadhiśrapet| jāṅgalo hi deśo+anilānalābhyāṃ bhūyiṣṭhamadhiṣṭhitaḥ, tenātra toyaṃ lāghavādāśu viśuddhiṃ prāpnoti| ānūpastu bhūmisomaguṇabahulaḥ, tatra gurutvādiguṇayogāccireṇa viśuddhimaśnute| evaṃ sādhāraṇo deśaścintyaḥ| tathā, ṛtuṣvapi yathāyogamayameva kramo bodhyaḥ| suśrute tūktam (sū.a.45|40)- "yatkvāthyamānaṃ nirvegaṃ niṣphenaṃ nirmalaṃ laghu| caturbhāgāvaśiṣṭaṃ tu tattoyaṃ kapharoganut|| tatpādahīnaṃ pittaghnaṃ, hīnamardhena vātanut|" iti| saṅgrahoktameva (sū.a.6) granthamimaṃ kecidatrā+api paṭhanti| yathā \_ "pānīyaṃ na tu pānīyaṃ pānīye+anyapradeśaje| ajīrṇe kvathitaṃ cāme pakve jīrṇe+api netarat|| śīte vidhirayaṃ, tapte tvajīrṇe śiśiraṃ tyajet| atiyogena salilaṃ tṛṣyato+api prayojitam|| prayāti śleṣmapittatvaṃ jvaritasya viśeṣataḥ|" iti| anyapradeśaje pīte pānīye ajīrṇe pānīyaṃ-jalaṃ, na pānīyaṃ-na peyam| etaduktaṃ bhavati-pānīye pīte tajjaraṇāntaṃ yāvat vijātīyaṃ jalaṃ na peyamiti| anyapradeśaja iti ko+arthaḥ? kaupe pīte tāḍāgaṃ na peyam, tāḍāge pīte kaupaṃ na peyam, evaṃ sarvatra cintyam| tathā, āme-apakve jale, ajīrṇe kvathitaṃ ca jalaṃ na peyam| pakve-kvathite, pīte jīrṇe+api, itarat-āmaṃ jalaṃ na peyam, yāvanna bhuṅkte tāvatsajātīyamāpa na peyamityarthaḥ| śīte vidhirayaṃ-kvathitaśīta etadvidhānamityarthaḥ| turavadhāraṇe| tapte+ajīrṇa eva śiśiraṃ tyajet, jīrṇe tu śītaṃ pibedityarthaḥ| atiyogena-atibāhulyena, tṛṣyataḥ-tṛṣṇāvato+api prayojitaṃ-upayuktaṃ, sarvasyāpi narasya śleṣmapittatāṃ yāti| jvaritasya viśeṣataḥ-yata āmenāgnau bahiṣkṛte jvarasyotpattiḥ, āmasya ca pānīyaṃ vardhakamiti| saṅkṣepatayā+alpopayogitvācca avaśyāyādiguṇā granthakṛtā noktāḥ| tāṃścātra śiṣyahitāya brūmaḥ-"rūkṣastanuravaśyāyaḥ śīto vātāsrakopanaḥ| pānatṛḍdāhapittāsrakuṣṭhorustambhamehajit|| grīṣme tu sarvajantūnāṃ sparśanādapi śasyate| padminyambu ca pittaghnaṃ kaphakṛdvirasaṃ guru|| himaṃ tu śītalaṃ rūkṣaṃ dāruṇaṃ sūkṣmameva ca| kaphaṃ na sandūṣayati na pittaṃ na ca mārutam|| yathā+aśmavarṣaṃ prāleyaṃ himādalpāntaraṃ guṇaiḥ| carācarāṇāmahitaṃ, tuṣāraṃ tvagnināśanam|| (suśrute sū.a.45|35)- 'vaikiraṃ laghu sakṣāraṃ śleṣmaghnaṃ vahnidīpanam| kaidāraṃ madhuraṃ proktaṃ vipāke guru doṣalam|| tadvatpālvalamuddiṣṭaṃ vipāke doṣalaṃ tu tat| anekadoṣamānūpaṃ vāryabhiṣyandigarhitam|| ebhirdoṣairasaṃyuktaṃ niravadyaṃ tu jāṅgalam| pāke+avidāhi tṛṣṇāghnaṃ praśastaṃ prītivardhanam|| dīpanaṃ svādu śītaṃ ca toyaṃ sādhāraṇaṃ laghu|' candrakāntabhavaṃ rakṣoviṣapittajvarāpaham|| ratnākarasamutthaṃ ca sarvadoṣakaraṃ matam||" iti|

Āyurvedarasāyana

śṛtaśītaguṇānāha-anabhiṣyandīti| anabhiṣyandi-srotasāmasrāvi| doṣe-vāyau śleṣmaṇi ca| uṣṇameva śītīkṛtaṃ-kvathitaśītalam| paryuṣitaśṛtaśītaguṇānāha-vyuṣitamiti| tat kvathita śītalam

Aṣṭāṅgahṛdayasaṃhitā

nārikelodakaṃ snigdhaṃ svādu vṛṣyaṃ himaṃ laghu||19||

tṛṣṇāpittānilaharaṃ dīpanaṃ bastiśodhanam||19||

Āyurvedarasāyana

nārikelodakaguṇānāha-nārikelodakamiti| īṣatpakvārdranārikelaphalāntarvarttijalaṃ-nārikelodakam| kecit suśrutādhyāyino gurviti paṭhanti, gurupākatvāt| iha tu gurulaghupākadvaividhyābhāvāllaṣvityeva paṭhanīyam, laghuguṇatvāt|

Sarvāṅgasundarā

nārikelāntaḥsthitamudakaṃ snigdhaṃ svādu vṛṣyaṃ himaṃ ca bhavati| evambhūtamapi prabhāvāllaghu bhavati| tathā, tṛṣṇādiharaṃ dīpanaṃ mūtraśodhanaṃ ca bhavati|

Aṣṭāṅgahṛdayasaṃhitā

varṣāsu divyanādeye paraṃ toye varāvare||20||

iti toyavargaḥ||1||

Sarvāṅgasundarā

prāvṛṣyāntarikṣaṃ jalaṃ paraṃ varaṃ-atyantaṃ pathyam| nadīsambhavaṃ tvapathyam| iti toyavargaḥ|

Sarvāṅgasundarā

udakānāṃ tāratamyamāha-varṣāsu divyanādeya iti| varṣāśabdo nādeyenairva sambadhyate| uktaṃ hi carakeṇa (sū. a. 25/37)- "āntarikṣamudakānām" iti pathyatvena prakṛṣṭatamamudakeṣu| "varṣānādeyamudakānām" iti, apathyatvena| nādeyaśabdenaikapadaṃgatasyāpi divyaśabdasyāyogyatvānna varṣāsambandhaḥ| na hi divyaṃ varṣābhavaṃ variṣṭham, tasya grahaṇaniṣedhāt| nāpi varṣāsveva varam, sarvadā variṣṭhatvāt| khāraṇādistu pālvalamavaramāha-"pālvalaṃ jalamambhasām" iti| ubhayaṃ pramāṇam| saṅgrahe tu (sū.a.6)- "sūryoddhṛtapramuktatvāllaghu vātakaphāpaham| śaityajīvanasaumyatvaiḥ pittaraktaviṣārtijit|| śvete kaṣāyaṃ, tatsvādu kṛṣṇe, tiktaṃ tu pāṇḍure| nīle kaṣāyamadhuraṃ, deśe lavaṇamūṣare|| sakṣāraṃ kapile, miśraṃ miśre, +athāmbuguṇādhike| madhuraṃ, lavaṇāmlaṃ tu bhavedbhūmiguṇādhike|| tejo+adhike tiktakaṭu, kaṣāyaṃ pavanādhike| divyānukāritvavyaktarasatvāt khaguṇādhike|| [ *sakṣāraṃ pittakṛt kaupaṃ, dīpanaṃ nātivātalam| sārasaṃ svādu laghu ca, tāḍāgaṃ guru vātalam|| cauṇḍyaṃ tu pittalaṃ, doṣaharaṃ prasravaṇodakam| audbhidaṃ svādu pitaghnaṃ, svādu vāpījalaṃ laghu|| nādeyaṃ vātalaṃ rūkṣaṃ kaṭukaṃ ca tadādiśet| ] kīṭāhimūtraviṭkothatṛṇajālotkarāvilam|| paṅkapaṅkajaśaivālahaṭhaparṇādisaṃstṛtam| tatkuryāt snānāpānābyāṃ tṛṣṇādhmānodarajvarān|| kāsāgnisādābhiṣyandakaṇḍūgaṇḍādikānataḥ| tadvarjayedabhāve vā toyasyānyasya śasyate|| ghanavasraparisrāvaiḥ kṣudrajantvabhirakṣaṇam| vyāpannasyāsya tapanamagnyarkāyasapiṇḍa kaiḥ| parṇīmūlabisagranthimuktākatakaśaivalaiḥ| vajragomedakābhyāṃ vā kārayettatprasādanam|| pāṭalākaravīrādikusumairgandhanāśanam| pānīyaṃ na ca pānīyaṃ pānīye+anyapradeśaje|| ajīrṇe kvathitaṃ cāme pakve jīrṇe+api netarat| śīte vidhirayaṃ, tapte tvajīrṇe śiśiraṃ tyajet|| pānīyaṃ prāṇināṃ prāṇā viśvameva hi tanmayam| ato+atyantaniṣedhe+api na kvacidvāri vāryate||tatra śoṣāṅgasādādyā mṛtyurvā syādalābhataḥ| na hi toyādvinā vṛttiḥ svasthasya vyādhitasya vā|| kevalaṃ sauṣadhaṃ pakvamāmamuṣṇaṃ hitaṃ ca tat| samīkṣya mātrayā yuktamamṛtaṃ viṣamanyathā|| atiyogena salilaṃ tṛṣyato+api prayojitam| prayāti pittaśleṣmatvaṃ jvaritasya viśeṣataḥ|| varddhayatyāmatṛṇnidrātandrādhmānāṅgagauravam| kāsāgnisādahṛllāsaprasekaśvāsapīnasān|| pāke svādu himaṃ vīrye taduṣṇamapi yojitam| tasmādayogapānena lāghavānna viyojayet|| āmaviṣṭabdhayoḥ koṣṇā niṣpipāso+apyapaḥ pibet| yāvantyaḥ kledayantyannamatikledo+agnināśanaḥ|| vibaddhaḥ kaphavātābhyāṃ muktāmāśayabandhanaḥ| pacyate kṣipramāhāraḥ koṣṇatoyadravīkṛtaḥ|| anavasthitadoṣāgnervyādhikṣīṇabalasya ca| nālpamapyāmamudakaṃ hitaṃ, taddhi tridoṣakṛt|| tejasaḥ pratipakṣatvānmandāgnirvarjayejjalam| toyaṃ vahniguṇabhraṣṭaṃ pāke+amlaṃ sarvadoṣakṛt|| bhavetparyuṣitaṃ tacca toyaṃ tu karakodbhavam| atiśaityagurusthairyasaṅghātaiḥ kaphavātakṛt|| candrakāntabhavaṃ rakṣoviṣapittajvarāpaham| [*dṛṣṭimedhāvapuḥsthairyakaraṃ svādu himaṃ laghu|| ] iti| iti toyavargaḥ|

Aṣṭāṅgahṛdayasaṃhitā

pariśeṣebhyo vargebhyaḥ prājyajanopayogitayopakāritvenājanmasātmyena prādhānyāt payaḥ sajñāsāmānyāt payasa iva jīvanādiguṇayogācca toyavargādanu kṣīravargaḥ prakramyate||20||

tatrāpi dadhyādīnāṃ mūlakāraṇatvāt kṣīrasya prāgupādānam||20||

tathā, jīvanīyānāṃ rasāyanānāṃ cāgresaratvāt||20||

tathā cāṣṭāṅgasaṅgrahe (sū. a. 13)- "kṣīraṃ jīvanīyānām||20||

kṣīraghṛtābhyāso rasāyanānām||20||

" ityādi||20||

---------------------- atha kṣīravargaḥ||20||

svādupākarasaṃ snigdhamojasyaṃ dhātuvardhanam||20||

vātapittaharaṃ vṛṣyaṃ śleṣmalaṃ guru śītalam||21||

prāyaḥ payaḥ---------------------------------||21||

Sarvāṅgasundarā

payaḥ-kṣīraṃ, prāyaḥ svādupākarasādiyuktaṃ bhavati| pākaśca rasaśca pākarasau, svādū pākarasau yasya tadevam| ojase hitaṃ-ojasyam| dhātūn vardhayatīti dhātuvardhanam| vṛṣyaṃ-śukrakaramatiśayeneti bodhyam| dhātuvardhanatvādeva śukrakaratvamātrasya siddheḥ prāyograhaṇāt kvacitkṣīraṃ naivaṃ bhavati| tathā coṣṭrīkṣīramīṣadrūkṣoṣṇalavaṇaṃ paṭhyate, ajākṣīraṃ ca laghu, āvikamuṣṇam, aikaśaphamuṣṇaṃ sāmlalavaṇaṃ ceti| tasmātprāyograhaṇaṃ kṛtam| svādupākārasatvādeva kṣīrasya snigdhavṛṣyādayo guṇā labdhā eva| kiṃ punaretairuddiṣṭaiḥ ? iti kecit| tān brūmahe| madhurarasāśritebhyaḥ snigdhavṛṣyādibhyo+apare snigdhavṛṣyādayo guṇā bahutarāḥ kṣīrasya vidyanta iti jñāpanāyaite snigdhādayo guṇāḥ punaruddiṣṭāḥ| mahābhūtānāṃ hi saṃyogādiviśeṣāt kvacidrasasahacaritā eva guṇā dravyamabhiniviśante| ye rase samāropya varṇyante| yathā-madhura āyuṣyādiguṇāḥ, amle+agnidīptikṛdādayaḥ| kecicca rasamanapekṣyaiva dravye niviśante| yathā-madhurarasadravye makuṣṭataṇḍulīyādau rūkṣādayo guṇāḥ| tathā hi snigdhādīnāṃ tatropalambhaḥ prāpto madhurarasāśliṣṭatvāt| tasmānmakuṣṭādidravyaṃ madhurarasasahacaroktena guṇaughena saṃyuktaṃ vaktuṃ yuktam| anyathā tu, kṛtaṃ ṣaḍrasaguṇasvarūpavarṇanamanarthakameva syāt| tasmādayamatra viṣayavibhāgo jñeyaḥ| kecidguṇā rasasahacaritā dravye niviśante, yadvaśāttaddravyaṃ rasaguṇānanuvartate| īdṛśaṃ ca viṣayamuddiśya tantrakṛdbhirmadhurādirasānāṃ snigdhādiguṇā varṇitā vedyāḥ| kecitu rasanirapekṣā eva dravye niviśante| ata eva taddravyaṃ rasaguṇānnānuvartate| asmiṃstu viṣaye rasaguṇavarṇanaṃ noktameva vedyam| tasmātkṣīrasya snigdhādiyogātsvādupākarasatve satyapi snigdhādiguṇavarṇanam| evaṃ cobhayathā kṣīrasya snigdhādiguṇayogādadhikāḥ snigdhādayo ye guṇāste+asya santītyavagaccha| ayameva ca vyavahāro+anyatrāpyevaṃvidhe śālyādau dravye vijñeyaḥ| nanu, "svāduḥ paṭuśca madhuramamlo+amlaṃ pacyate rasaḥ|" iti (hṛ. sū. a. 9|21) vakṣyate| tataśca svādurasatvādeva svādupākatvaṃ labdham, tatkiṃ pākagrahaṇena ? bhaṇāmaḥ| "śālipiṣṭamayaṃ sarvaṃ gurubhāvādvidahyate" ityuktam| tadetatkṣīraṃ guruguṇayuktamapi vidāhāvasthāyāṃ ciraṃ na tiṣṭhati, prāgeva svādupākatāṃ yāti| itīmamarthaṃ jñāpayituṃ pākagrahaṇam| strīṇāṃ cāhārarasa evāpatyasnehāt kṣīrāya sampadyate| tathā ca dāruvāhiḥ- "strīṇāmapatyajāddharṣādrasaḥ kṣīrāya kalpate| snehādrasaḥ kṣaratyevaṃ hṛdayātkṣīrametyataḥ||" iti| gavyasya ca pūrvataramupādānaṃ sarvakṣīrebhyo jyāyastvāt, tathā māhiṣamapi takrādi gorasaśabdena prathitamiti|

Sarvāṅgasundarā

atha kṣīravargaḥ| "gavyaṃ māhiṣamājaṃ ca kārabhaṃ straiṇamāvikam| aibhamaikaśaphaṃ ceti kṣīramaṣṭavidhaṃ smṛtam||" iti| tatra sāmānyakṣīraguṇānāhaḥ-svādupākarasamiti| ojasyaṃ-ojovardhanam| svādurasatvātsvādupākādiṣu siddheṣu teṣāṃ grahaṇamanyebhyaḥ svādurasebhyo+atiśayārtham| dhātuvardhanatvācchukravardhanatve siddhe vṛṣyagrahaṇamapi| prāyograhaṇāduṣṭrīkṣīrādāvīṣallavaṇatvādyapi|

Aṣṭāṅgahṛdayasaṃhitā

---------atra gavyaṃ tu jīvanīyaṃ rasāyanam||21||

kṣatakṣīṇahitaṃ medhyaṃ balyaṃ stanyakaraṃ saram||22||

śramabhramamadālakṣmīśvāsakāsātitṛṭkṣudhaḥ||22||

jīrṇajvaraṃ mūtrakṛcchraṃ raktapittaṃ ca nāśayet||23||

Sarvāṅgasundarā

atra-eṣu kṣīreṣu madhye, gavyaṃ punaḥ kṣīraṃ jīvanīyamatiśayeneti boddhavyam, jīvanīyamātrasyaujasyamityanenaiva kṣīrasāmānyalakṣaṇenoktatvāt| ojasyaṃ hi jīvanīyamucyate| tathā hyojaḥkṣaye jīvanīyānāmauṣadhānāmupayogo nirdiṣṭaḥ| yathā (hṛ. sū. a. 11|39)- "ojaḥ kṣīyeta kopādibhiḥ" ityuktvā+anantaramuvāca-"jīvanīyauṣadhakṣīrarasādyāstatra bheṣajam|" iti| atra ca kṣīraṃ jīvanīyatvena gṛhītamapi punaruktaṃ prādhānyakhyāpanārtham| tathā ca muniḥ (ca. sū. a. 27|214)- "pravaraṃ jīvanīyānāṃ kṣīramuktaṃ rasāyanam|" iti| rasāyanaṃrasaraktādīnāṃ śreṣṭhānāṃ lābhopāyaḥ| tathā coktam (hṛ. u. a. 39|2)- "lābhopāyo hi śastānāṃ rasādīnāṃ rasāyanam|" iti| tathā, kṣatakṣīṇahitaṃ-uraḥkṣatāya hitaṃ kṣīṇāya ca hitam| kṣīṇaḥ-kṣīṇadhātuḥ| tathā, medhā-dhāraṇāśaktiḥ, tasyai hitaṃ-medhyam| "ugavādibhyo yat" iti yat| evaṃ balyam| tathā, stanyakaram| kṛño hetutācchīlyeti hetau ṭaḥ, strīṇāṃ stanyakaraṇe heturityarthaḥ| tathā, saram| śramādīṃścaikādaśa nāśayet|

Āyurvedarasāyana

gavyaguṇānāha-atra gavyamiti| jīvanīyaṃ prāṇadhāraṇam| rasāyanaṃ-vayaḥsthāpanam| kṣataṃ-kṣatakāsaḥ, kṣīṇaḥ-kṣayarogī, tayorhitam| medhyaṃ-medhājananam| balyaṃ-balakaram| stanyakaraṃ-nāryāḥ kṣīrapradam| alakṣmīḥ-lakṣmīnāśahetuḥ| ādhiḥ-manaḥpīḍā| kṣut-atikṣudhā, tasyā eva rogatvāt||

Āyurvedarasāyana

māhiṣaguṇānāha-hitamiti| atyagnayaḥ-tīkṣṇāgnyaḥ| anidrāḥ-naṣṭanidrāḥ| garīyaḥ-gavyādguru| sāmānyavacanātsiddhe+api himatve himagrahaṇamatiśayārtham| nanvevaṃ cedguruśabdādīyasun na kartavyaḥ, guruśabdādevātiśayasiddheḥ| maivam| śītatvādapi gurutvātiśayārthamīyasun kṛtaḥ| atra carakasuśrutayorvirodhaḥ| tatra carakaḥ (sū.a. 27/215)- "mahiṣīṇāṃ gurutaraṃ gavyācchītataraṃ payaḥ| snehādūnamanidrāṇāmatyagnīnāṃ hitaṃ ca tat||" iti| suśrutaḥ (sū. a. 45/55)- "mahābhiṣyandi madhuraṃ māhiṣaṃ vahnināśanam| nidrākaraṃ śītataraṃ gavyātsnigdhataraṃ guru||" iti| tatra carakoktaṃ gavyānmāhiṣasya snehonatvaṃ hṛdyādiguṇaviṣayam, māhiṣakṣīrajātsnehāt gavyakṣīrajaḥ sneho hṛdyādibhirguṇairadhika ityarthaḥ| suśrutoktaṃ snehādhikatvaṃ mātrāviṣayam, yāvato gavyāt kṣīrādyāvān snehastāvato māhiṣāttato+adhika ityarthaḥ| ata eva khāraṇādinottamaśabdaḥ prayuktaḥ-"gavyaṃ snehottamaṃ kṣīraṃ gavyācca payasaḥ payaḥ| yathottaraṃ snehahīna maurabhracchāgamāhiṣam||" iti| udabhrādīnāṃ yathottarasnehahīnatvamuddeśavākyakramāpekṣayā-"kṣīrākarā gaurmahiṣī ajāvī karabhī gajī| hayī strī cāṣṭamī teṣāṃ pṛthakkarmaguṇān śṛṇu||" iti| gavyaṃ snehottamam, tato jaghanyaṃ māhiṣam, tata ājam, tata āvikamiti| jaghanyatvamānaṃ coktaṃ tenaiva-"guru śītataraṃ gavyātsvapnalaṃ māhiṣaṃ payaḥ| caturthabhāgasnehonaṃ pittaghnaṃ ca viśeṣataḥ||" iti| nidarśanaṃ cedam| tena māhiṣāt chāgaṃ caturthabhāgasnehonam, chāgādaurabhramiti|

Aṣṭāṅgahṛdayasaṃhitā

hitamatyagnyanidrebhyo garīyo māhiṣaṃ himam||23||

Sarvāṅgasundarā

mahiṣyā idaṃ-māhiṣaṃ kṣīram, atyagnibhyo+anidrebhyaśca hitam| tathā, garīyo-gurutaram| tathā, himaṃ-śītavīryam| munirapyāha (ca. sū. a. 27|215)- "mahiṣīṇāṃ gurutaraṃ gavyācchītataraṃ payaḥ| snehādūnamanidrāṇāmatyagnīnāṃ hitaṃ ca tat||" iti| [snehāt adūnaṃ-āpūrṇaṃ, snehādūnamiti vyākhyeyam| na tu snehonamiti, pratyakṣavirodhāt| tathā ca gokṣīrāt māhiṣakṣīre bahuḥ sneha upalabhyate| hariścandro+apyevameva vyācaṣṭe| tasmātsnehādhikamiti vyākhyeyam| ] kharanāde coktam-"gavyaṃ snehottamaṃ kṣīraṃ gavyācca payasaḥ payaḥ| yathottaraṃ snehahīnamaurabhracchāgamāhiṣam|| jāṅgalānūpaśaileṣu carantīnāṃ yathottaram| payo gurutaraṃ vatso yathā tāsāṃ pravardhate|| guru śītataraṃ gavyānmāhiṣaṃ svapnalaṃ payaḥ| caturthabhāgasnehonaṃ pittaghnaṃ ca viśeṣataḥ||" iti| yattu raviguptaḥ siddhasāre+adhyagīṣṭa-"gavyāt snigdhaṃ gurutaraṃ māhiṣaṃ svapnakṛtpaya|" iti| tadbudhaiścintyam, sarvamataviruddhatvāt|

Aṣṭāṅgahṛdayasaṃhitā

alpāmbupānavyāyāmakaṭutiktāśanairlaghu||24||

ājaṃ śoṣajvaraśvāsaraktapittātisārajit||24||

Sarvāṅgasundarā

ājaṃ-chāgalaṃ kṣīraṃ, laghu bhavati, alpāmbupānādibhirhetubhūtaiḥ| alpāmbupānāditvaṃ cājānāṃ svabhāvaḥ, anyāsāṃ tu deśasātmyāpekṣayā| nanu, yadyevaṃ svabhāvādevālpāmbupānādergamyamānatvādetadupanyāso vyartha eva| atrocyate| jñāpanārtham| idaṃ jñāpayati,-yadā ajā alpavyāyāmagurvaśanādi kuryuḥ, tadā tāsāmapyanyathā kṣīraṃ bhavet| evaṃ ca gavādīnāmapyāhārādivaśādgurulaghutvaṃ cintyamiti| tena prādoṣamaparāhṇe yadgṛhītaṃ payaḥ, tadapekṣayauṣasaṃ prabhāte yadgṛhītaṃ tadguru, ceṣṭārahitatvāt| rātrau hi prāṇināṃ na kadācicceṣṭā bhavati, ata auṣasaṃ guru| divā ca dhāvanaplavanādikayā ceṣṭayā prādoṣaṃ laghu| anayā ca diśā sarvamapi cintyam| ata eva saṅgrahe yaduktam (sū. a. 6)- "piṇyākāmlāśinīnāṃ tu gurvabhiṣyandi tadbhṛśam|" iti| tadetenaivoktaprāyatvānnehoktam| śoṣetyādi| śoṣādīnāṃ dvandvaḥ| tān jayatīti kvip| śoṣajit| evaṃ jvarajidityādi|

Sarvāṅgasundarā

ājaguṇānāha-alpāmbupāneti| śoṣo-rājayakṣmā| alpāmbupānādihetūpanyāso nidarśanārthaḥ| ajānāṃ tatsvabhāvatvāt| alpāmbupānādiṣu satsu gavādīnāmapi payo laghu vijñeyam, yathā+ajānāmityarthaḥ| arthādviparyaye guru| uktaṃ hi saṅgrahe (sū. a. 6)-"piṇyākāmlāśinīnāṃ tu gurvabhiṣyandi tadbhṛśam| aceṣṭayā ca prādoṣādgarīyaḥ smṛtamauṣasam|| vyākhyāto+anena laghimā ceṣṭāvatprakṛtiṣvapi| hṛsveṣu vātidehebhyo māṃseṣvapyevamādiśet||" iti|

Aṣṭāṅgahṛdayasaṃhitā

īṣadrūkṣoṣṇalavaṇamauṣṭrakaṃ dīpanaṃ laghu||25||

śastaṃ vātakaphānāhakṛmiśophodarārśasām||25||

Sarvāṅgasundarā

auṣṭrakaṃ-uṣṭrīṇāṃ kṣīraṃ, laghu tathā īṣat-manāgrūkṣoṣṇalavaṇaṃ tathā dīpanaṃ bhavati| tathā, vātādīnāṃ śastaṃ-vātādiṣu pathyamityarthaḥ| auṣṭrakamiti "uṣṭrādvuñ" iti vuñ| prātipadikagrahaṇe liṅgaviśiṣṭasyāpi grahaṇamityuṣṭrīśabdādapi|

Āyurvedarasāyana

kārabhaguṇānāha-īṣadrukṣeti| śastaṃ-auṣadham| vātakaphaghnatvena hetuviparītatvādānāhādighnatve siddhe+apyānāhādigrahaṇaṃ vyādhiviparītatvakhyāpanārtham|

Aṣṭāṅgahṛdayasaṃhitā

mānuṣaṃ vātapittāsṛgabhighātākṣirogajit||26||

tarpaṇāścotanairnasyaiḥ-----------------||26||

Sarvāṅgasundarā

mānuṣīṇāṃ kṣīraṃ vātapittāsṛgabhighātākṣirogajidbhavati vātaśca pittaṃ cāsṛk cābhighātaśceti dvandvaḥ, tairakṣirogaḥ, taṃ jayati yattadevam| kena prayogeṇa ? ityāha-tarpaṇāścotanairnasyaiḥ| na tvabhyavahārādinā| tarpaṇādīni-sve sve+adhyāye vakṣyamāṇāni|

Āyurvedarasāyana

straiṇaguṇānāha-mānuṣamiti| tarpaṇaṃ-netrapūraṇam, āścotanaṃ-netrasecanam, tābhyāmakṣirogān jayati| masyena śirogatāṃśca vātādīn| uktaṃ hi carakeṇa (sū. a. 27/220)- "jīvanaṃ bṛṃhaṇaṃ sātmyaṃ snehanaṃ mānuṣaṃ payaḥ| nāvanaṃ raktapittasya tarpaṇaṃ cākṣirogiṇām||" iti|

Aṣṭāṅgahṛdayasaṃhitā

--------------------ahṛdyaṃ tūṣṇamāvikam||26||

vātavyādhiharaṃ hidhmāśvāsapittakaphapradam||27||

Sarvāṅgasundarā

āvikaṃ kṣīramuṣṇavīryaṃ bhavati| tathā, ahṛdyaṃ-hṛdayāyāhitaṃ bhavati| tathā, vātavyādhiharam| tathā, hikkādipradam| āvikamityaviśabdāt svārthe kapratyayāntāt "tasyedam" ityaṇ|

Āyurvedarasāyana

āvikaguṇānāha-ahṛdyamiti| khāraṇādistvāha-"svādvamlapākaṃ snigdhoṣṇaṃ guru pittakapholbaṇam| āvikaṃ bṛṃhaṇaṃ kṣīraṃ hikkāśvāsānilāpaham||' iti| tatra hikkāśvāsau kaphapittajau karoti, vātajau haratītyavirodhaḥ| uktaṃ hi suśrutena (sū. a. 45/54)- "āvikaṃ madhuraṃ snigdhaṃ guru pittakaphāvaham| pathyaṃ kevalavāteṣu śvāse cānilasambhave||" iti|

Aṣṭāṅgahṛdayasaṃhitā

hastinyāḥ sthairyakṛt------------------||27||

Sarvāṅgasundarā

hastinyāḥ kṣīraṃ sthairyakṛdbhavati|

Āyurvedarasāyana

ebhaguṇānāha-hastinyā iti| sthairyakṛt-dehadārḍhyakṛt| bāḍhaṃ-atyartham|

Aṣṭāṅgahṛdayasaṃhitā

---------bāḍhamuṣṇaṃ tvaikaśaphaṃ laghu||27||

śākhāvātaharaṃ sāmlalavaṇaṃ jaḍatākaram||28||

Sarvāṅgasundarā

ekaḥ śapho-nakho, yāsāṃ vaḍavādīnāṃ tā ekaśaphāḥ, tāsāmidaṃ-aikaśaphaṃ kṣīraṃ, bāḍhaṃ-atiśayenoṣṇaṃ bhavati| tathā, śākhāsu-bāhūruprabhṛtiṣu yo vātaḥ, taṃ haratīti śākhāvātaharam| "harateranudyamane+ac" ityac| tathā, samlalavaṇaṃ-īṣadamlamīṣallavaṇaṃ ca| tathā, jaḍatākaraṃ-aṅgajāḍyakaraṇahetuḥ| "kuño hetuḥ" ityādīnā hetau ṭaḥ|

Āyurvedarasāyana

aikaśaphaguṇānāha-uṣṇamiti| ekaśaphāḥ-avibhāgakhurā vaḍavāgardabhyādayaḥ| śākhā-bāhyo rogamārgaḥ| sāmlalavaṇaṃ-īṣadamlamīṣallavaṇam| jaḍatā-prajñāhīnatvam|

Aṣṭāṅgahṛdayasaṃhitā

payo+abhiṣyandi gurvāmaṃ, yuktyā śṛtamato+anyathā||28||

Sarvāṅgasundarā

āmaṃ-akvathitaṃ, payo+abhiṣyandi-śleṣmaprakopi, tathā guru bhavati| ataḥ-āmāt, anyathā-viparītaṃ, yuktyā śṛtaṃ bhavati| anabhiṣyandi laghu ca| laghimā tu pūrvāvasthāmapekṣyocyate| yuktiḥ-yoga upāya| kharanādena kṣīrasya śrapaṇe yuktiḥ spaṣṭaṃ kṛtvā darśitā-"ardhodakaṃ kṣīraśiṣṭamāmāllaghutaraṃ śṛtam|" iti|

Āyurvedarasāyana

apakkakṣīraguṇānāha-paya iti| abhiṣyandi srotaḥsrāvi| straiṇaṃ tvapakvameva guṇavat| uktaṃ hi suśrutena (sū. a. 45/62)-"tadevoktaṃ laghutaramanabhiṣyandi vai śṛtam| varjayitvā striyāḥ stanyamāmameva hi taddhitam||" iti| pakavakṣīraguṇānāha-yuktyeti| ato+anyathā-anabhiṣyandi laghu ca| yuktiruktā khāraṇādinā-"ardhodakaṃ kṣīraśiṣṭamāmāllughutaraṃ śṛtam| syānnirjalaṃ śṛtaṃ dvitricaturaṣṭāṃśaśeṣitam|| yathāśṛtatamaṃ sāraṃ guru balyatamaṃ payaḥ|" iti|

Aṣṭāṅgahṛdayasaṃhitā

bhavedgarīyo+atiśṛtaṃ, dhāroṣṇamamṛtopamam||29||

Sarvāṅgasundarā

atiśayena kvathitaṃ kavalabhojyamiva sañjātaṃ, garīyo-gurutaraṃ bhavet| kharanādenoktam-"syānnirjalaṃ śṛtaṃ dvitricaturaṣṭāṃśaśeṣitam| yathāśṛtatamaṃ sāraṃ guru balyatamaṃ payaḥ||" iti| suśrute (?) coktam-"śṛtaśītaṃ tu pittaghnaṃ śṛtoṣṇaṃ kaphavātajit| tyajedvivarṇaṃ grathitaṃ vigandhaṃ virasaṃ paṭu|| raktapittapraśamanī vṛṣyā santānikā guruḥ|" iti| kharanādenoktam-"dhāroṣṇātsarvaśaḥ kṣīrācchītaṃ gurutaraṃ bhavet|" iti| dhāroṣṇamamṛtopamam, nirdoṣatvāt|

Āyurvedarasāyana

atipakvakṣīraguṇānāha-bhavediti| garīyaḥ-apakvādguru| dhāroṣṇaguṇānāha-dhāroṣṇamiti| dhārāyāmuṣṇaṃ-dhāroṣṇam, yasya mukhameva pātram| iti kṣīram|

Aṣṭāṅgahṛdayasaṃhitā

amlapākarasaṃ grāhi gurūṣṇaṃ dadhi vātajit||29||

medaḥśukrabalaśleṣmapittaraktāgniśophakṛt||30||

rociṣṇu śastamarucau śītake viṣamajvare||30||

pīnase mūtrakṛcchre ca, rūkṣaṃ tu grahaṇīgade||31||

naivādyānniśi naivoṣṇaṃ vasantoṣṇaśaratsu na||31||

nāmudgasūpaṃ nākṣaudraṃ tannāghṛtasitopalam||32||

na cānāmalakaṃ nāpi nityaṃ no mandamanyathā||32||

jvarāsṛk pittavīsarpakuṣṭhapāṇḍubhramapradam||33||

Sarvāṅgasundarā

amlau pākarasau yasya tadevaṃbhūtaṃ dadhi bhavati| tathā, grāhi-stambhanam| tathā coktam-"bhedi tatpiṇḍitān bhāvān śakṛdādīn bhinatti yat| viparītamato grāhi tacca stambhanamucyate||" iti| tathā, guru uṣṇaṃ vātajicca| medaādīnāṃ dvandvaḥ, tān karoti yattadevam| rocata iti rociṣṇu| na rocata eva kevalam, arocakamapi vyāvartayatīti śastamarucau| rocanaṃ hi ghṛtapūrādi na tvaruciṃ jayati| arucighnaṃ pa paṭolapatraṃ tanna rocate| tathā hyatraiva paṭhiṣyati (hṛ. sū. a. 10|14)- "tiktaḥ svayamarociṣṇurarucim" ityādi| rociṣṇutvādeva coccāvacavyañjanaparivṛtairmāṃsamaṇḍakādibhirapi suhitasyāpi dadhanyabhilāṣa utpadyata eva| ata eva caitadāhārānte+abhyavaharanti| śītaka iti viṣamajvaraviśeṣaṇam| śītakāritvaṃ tu vāte śleṣmaṇi tatsaṃsarge vā yadyapi tritaye sambhavati, tathā+api vātajidvātaja eva viṣamajvare dadhi prayojyam, saṃsarge vā vātolbaṇe| tathā hi śītajvara evoktam (hṛ. ci. a. 1|142)- "agnyanagnikṛtān svedān svedi bheṣajabhojanam|" iti| nanu, pīnase śastamiti kathamaviśeṣeṇoktam ? yataścatvāraḥ pīnasā vātapittakaphasannipātajā iti vakṣyante| tatra dadhno vātādhika eva yuktatvaṃ, na śeṣeṣu| atra sañcakṣmahe| paripākāt pīnasasyopaśāntiḥ| paripākakaraṃ ca dadhi, uṣṇatvāt| athavā pūrvavatsāmānyoktāvapi yatra yogyatā+asya vātike, tatraiva tadupakalpyatām| anukteṣvapi hi sāmānyopakramo vastuvaśādviśeṣveva vipariṇamati| tathā hyatraivopariṣṭāddugdhakarmasu vyatītam-"śramabhramamadālakṣmīśvāsakāsātitṛṭkṣudhaḥ| jīrṇajvaraṃ mūtrakṛcchraṃ raktapittaṃ ca nāśayet||" iti| na ca sarveṣveva kāsaśvāsakṛcchrāsrapitteṣu payaḥ kārmukamiti| tathā, grahaṇīroge tu tadrūkṣaṃ śastam| anena ca hetunā dadhnaḥ prakṛtisthasya snigdhatvaṃ yuktyaivoktam| yato grahaṇyāṃ rūkṣaṃ-uddhṛtasāramuddiṣṭam| niśi naiva-na kiñcidadyāt| naivādyānniśi naivoṣṇamityevakārā ātyantikaniṣedhāya| rātrau niṣedhāddivā bhuñjītetyarthādavagamyate| naivoṣṇaṃ-agnyāditāpāttaptam| tathā, vasantagrīṣmaśaratsu na bhojyam| anyartāvapi mudgasūpādīnāmanyatamena rahitaṃ na bhojyam| tatra ghṛtasitopalayoḥ samāṃśikatayoreva yogena pathyatvamicchanti| mudgasūpādīnāṃ tu miśrībhāvo dadhnā janyamānasya doṣasya pratibandhārthaṃ kalpyate, raktapittavat| yathāsamīraṇolbaṇe+asrapitte tittiryādīnāmauṣṇyamudumbarādirasena pratibadhnāti| nityamiti| yadyupaśete śarīrasya tathāpyudakarogāvahatvānna śīlanīyam| ata eva mātrāśitīye+apyatidoṣalatvādasya niṣedhaṃ karoti| tathā ca vakṣyati (hṛ. sū. a. 8|40)- "kilāṭadadhikūcīkā" ityādi| no mandamiti| dugdhāvasthāṃ vyatītya dadhyavasthāmasamprāptamantarālavarti-mandakamityucyate| tasmin satyapi snehe pariṇativiśeṣeṇa kālātmanā srotasāmatyantopalepakṛto doṣatrayakopo+api bhavatītyatīva varjanīyameva mandakaniṣedhaścopalakṣaṇārthaḥ, tena madyādīnapyaprāptarasānnopayuñjītetyavagantavyam| anyathetyādi| praśabda evaṃ dyotayati-vidhibhraṣṭaṃ dadhi niṣevyamāṇaṃ prakarṣeṇa jvarāsṛkpittādīn dadāti| nanu, śukrakṛttvabalavardhanatvāddīpanatvamanupapannam| śukrakṛdbalavardhanāni hi dravyāṇi prāyeṇa gurūṇi bhavanti| ato dadhyevaṃguṇaṃ satkathaṃ nāmāgnikṛtsyāt ? atrācakṣmahe| amlatvāduṣṇavīryatvācca yuktameva| yato rasavipākābhyāmamlaṃ vīryeṇoṣṇaṃ ca dadhi, ato+agnikṛttvamasminnupapannamiti| nanu, śukrakaratvaṃ dadhno na yuktam| yato+amlapākarasaṃ dadhītyadhītamācāryeṇa, amlaśca śukranāśanaḥ, tasmācchukrakṛttvamayuktam| atrācakṣmahe| snigdhatvabṛṃhaṇatvavātaghnatvabalyatvaiḥ śukrakṛttvamupapannameva| tathā ca vakṣyati (hṛ. sū. a. 9|22)- "kiñcidrasena kurute karma pākena cāparam| guṇāntareṇa vīryeṇa prabhāveṇaiva kiñcana||" iti| nanu, vātajidityanena nārthaḥ| yāni khalu dravyāṇi balyasnigdhagurūṣṇayuktāni, tāni vātaghnānyeva dṛṣṭāni| tasmādvātajiditi na vācyam| naivam| saktumadyasūryatāpamandakādiṣu vyabhicārāt| tathā hi-saktavo vātalā vṛṣyā rūkṣā balakarāśca| mārdvīkādimadyaṃ harṣaṇatvādvṛṣyaṃ vātalaṃ ca| tathā ca vakṣyati (hṛ. u. a. 40|35)- "manaso harṣaṇaṃ yacca tatsarvaṃ vṛṣyamucyate|" iti| madyaṃ ca mātrā pītaṃ harṣaṇaṃ bhavati| tathā ca muniḥ (ca.ci.a.24|59)-"harṣamūrjapradaṃ puṣṭimārogyaṃ pauruṣaṃ param| yuktyā pītaṃ karotyāśu madyam" iti| sūryatāpaścoṣṇo+api sanmārutasya vṛddhaye| tathā ca muniḥ (ca.ci.a. 14|13)-"kaṣāyakaṭutiktāni rūkṣaśītalaghūni ca|" ityārabhya yāvat "vātātapau bhayaṃ śoko heturvātārśasāmiti||" iti| mandakaṃ ca snigdhāmlaguruguṇayuktamapi tridoṣakaram| tathā ca muniḥ (ca. sū. a. 27|224)- "tridoṣaṃ mandakam" iti| triṣu ca doṣeṣvantarbhūtaḥ pavana iti caivaṃ vyabhicāradarśanādvātajidityuktam| kṣīrasya ca dadhyātmanā pariṇamato+anabhivyaktāmlābhivyaktāmlātyamlalakṣaṇāstisro+avasthāḥ sampadyante| tatra mandajātaṃ-anabhivyaktāmlam| samyagjātaṃ-abhivyaktāmlam| atijātaṃ-atyamlam| tatra mandajātaṃ tridoṣakṛttvānniṣiddham| samyagjātasyaite pūrvoktā guṇāḥ| kiñciddhīnāścātyamlasya| tathā, sujāte+atyamle ca dadhni saramaṇḍau staḥ| tatra dadhna uparibhāgaḥ saraḥ, adho maṇḍaḥ| etadguṇāstu lāghavikatvānnehoktāḥ| muninā ca darśitāḥ (ca.sū.a. 27|224)- "tridoṣaṃ mandakaṃ jātaṃ vātaghnaṃ dadhi śukralam| saraḥ śleṣmānilaghnastu maṇḍaḥ srotoviśodhanaḥ||" iti| śleṣmapittaraktakṛttvaṃ cāmlapākarasoṣṇavīryatvādevātragamyate| yattu sākṣādeteṣāmupādānaṃ tat prakarṣārtham| anyebhyo+amladravyebhyo dadhyetānyatiśayena karotīti| naivādyānniśītyādau granthe caikasminneva nakāre kartavye yadanekanakārakaraṇaṃ tacchāstraniṣiddhadadhibhakṣaṇādatipratyavāyajñāpanārtham| carakoktaśca maṅgalyaguṇo nehoktaḥ, cikitsāyāmanupayogitvāt| ata eva sarpirādīnāṃ maṅgalyānāmapi carake+api maṅgalatvaṃ nāvādīditi| suśrute tu (sū.a. 45|68) dadhno viśeṣaguṇā uktāḥ| yathā-"dadhyājaṃ kaphapittaghnaṃ laghu vātakṣayāpaham| durnāmaśvāsakāseṣu hitamagneśca dīpanam|| vipāke madhuraṃ vṛṣyaṃ raktapittapraṇāśanam| balāsavardhanaṃ snigdhaṃ viśeṣāddadhi māhiṣam|| vipāke kaṭu sakṣāramamlaṃ bhedyauṣṭrakaṃ dadhi| vātamarśāṃsi kuṣṭhāni kṛmīn hantyudarāṇi ca|| vātaghnaṃ kaphakṛtsnigdhaṃ viśeṣānna ca pittakṛt| kuryādbhaktābhilāṣaṃ ca dadhi yat suparisrutam|| śṛtakṣīrācca yajjātaṃ guṇavaddadhi tatsmṛtam| vātapittaharaṃ rucyaṃ dhātvagnibalavardhanam|| dadhi tvasāraṃ rūkṣaṃ ca grāhi viṣṭambhivātalam| dīpanīyaṃ viśeṣeṇa sakaṣāyaṃ rucipradam||" iti| kevalamapi svalpaṃ kadāciddadhi bhuñjītetyarthādavagamyate| anyathā kevalasya guṇakathanaṃ niṣphalameva syāditi kecidāhuḥ|

Āyurvedarasāyana

dadhiguṇānāha-amlapākarasamiti| grāhi-stambhanam| rociṣṇu-svayaṃ rocate| arucau śastaṃ-anyānyapi rocayati| śītake-śītajvare| viṣamajvare tu-aśīte+api| rūkṣadadhiguṇānāha-rūkṣaṃ tviti| rūkṣaṃ-uddhṛtasneham, grahaṇīdoṣe śastam| dadhibhojanaṃ niyamayati-naiveti| uṣṇaṃ-agnyāditaptam| uṣṇo-grīṣmaḥ| sitopalā-śarkarā| nityaṃ-pratyaham| mandaṃasamyagniṣpannam| vasantādibhyo+anyadā divā ghṛtādyanyatamopetaṃ śītaṃ sujātamekāhādyantaraṃ dadhi bhuñjīteti mathitārthaḥ| niyamātikrame doṣamāha-anyatheti|

Sarvāṅgasundarā

takraguṇānāha-takramiti| mathitaṃ dadhi-takram| taddvividhaṃ,- sajalaṃ nirjalaṃ ca| sajalaṃ dvividhaṃ,- sasnehamasnehaṃ ca| tatrāsnehasyaite guṇāḥ| sasnehasya gauravātkiñcidūnāḥ| nirjalasya tato+apyūnāḥ| tathā coktam (suśrute sū. a. 45/85)- "manthanādyatpṛthagbhūtasnehamarddhodakaṃ ca yat| nātisāndradravaṃ takraṃ svādvamlaṃ tuvaraṃ rase||" iti| tathā (saṅgrahe sū. a. 7)- "daṇḍābhimathanāddadhno guruṇaścātiśophadāt| anuddhṛtasnehamapi takraṃ śophaharaṃ laghu||" iti| kaphaghnatve viśeṣa uktaḥ saṅgrahe (sū. a. 7)- "takramāmaṃ kaphaṃ koṣṭhe hanti kaṇṭhe karoti tu|" iti| mūtragraho-mūtrakṛcchram| ghṛtasyātipānādutpanno rogo-ghṛtavyāpat| garaṃ-kṛtrimaṃ viṣam|

Aṣṭāṅgahṛdayasaṃhitā

takraṃ laghu kaṣāyāmlaṃ dīpanaṃ kaphavātajit||33||

śophodarārśograhaṇīdoṣamūtragrahārucīḥ||34||

plīhagulmaghṛtavyāpadgarapāṇḍvāmayān jayet||34||

Sarvāṅgasundarā

takraṃ laghu kaṣāyāmlaṃ dīpanaṃ kaphavātajicca bhavati| tathā, śophādīnekādaśa jayet| ghṛtasyātipānāt vyāpat-rogo ghṛtavyāpat| garaḥ-kṛtrimo viṣaviśeṣaḥ| suśrute coktam (sū.a.45|86)- "naiva takraṃ kṣate dadyānnoṣṇakāle na durbale| na mūrcchābhramadāheṣu na roge raktapaittike|| śītakāle+agnimāndye ca kaphottheṣvāmayeṣu ca| mārgāvarodhe duṣṭe ca vāyau takraṃ praśasyate||" iti| tathoktam (saṅgrahe sū. a. 7)- "takramāmaṃ kaphaṃ koṣṭhe hanti kaṇṭhe karoti tu| pīnasaśvāsakāsādau siddhamevopayojayet||" iti| "mandajātaṃ marutkopi rūkṣābhiṣyandi durjaram| atijātaṃ bhṛśāmlauṣṇyataikṣṇyātpittakaraṃ param|| doṣaghnamuddhṛtasnehaṃ sasnehamapi śophajit| (su. sū. a. 45|89)- 'vāte+amlaṃ saindhavopetaṃ, svādu pitte saśarkaram|| hitaṃ takraṃ kaphe sāmlaṃ vyoṣasauvarcalānvitam| takrāllaghutaro maṇḍo durjarā takrakūrcikā'||" iti|

Aṣṭāṅgahṛdayasaṃhitā

tadvanmastu saraṃ srotaḥśodhi viṣṭhambhajillaghu||35||

Sarvāṅgasundarā

mastu tadvat-takravadguṇairvedyam| tathā, saram| tathā, srotaḥśodhiḥ| tathā, viṣṭambhajit| suśrute coktam (sū.a.45|81)- "tṛṣṇāklamaharaṃ mastu laghu srotoviśodhanam| amlaṃ kaṣāyānurasamavṛṣyaṃ kaphavātajit|| āhlādanaṃ prīṇanaṃ ca bhinattyāśu malaṃ ca tat| balamāvahati kṣipraṃ tathā bhaktasya rocakam||" iti|

Āyurvedarasāyana

mastuguṇānāha-tadvaditi| sujātasya dadhno dravabhāgo-mastu| doṣapūrṇāni srotāṃsi śodhayatīti-srotaḥśodhi| saraṃ-malānulomanam| viṣṭambhajit-vātānulomanam| bhedino+api kūṣmāṇḍāderviṣṭambhitvadarśanāt grāhiṇo+api nāgarasya vibandhanuttvadarśanādubhayorgrahaṇam| tadvaditi laghutve siddhe ladhvityatiśayārtham|

Aṣṭāṅgahṛdayasaṃhitā

navanītaṃ navaṃ vṛṣyaṃ śītaṃ varṇabalāgnikṛt||35||

saṅgrāhi vātapittāsṛkkṣayārśorditakāsajit||36||

Sarvāṅgasundarā

navanītaṃ navaṃ-navoddhṛtaṃ, laghu vṛṣyaṃ ca| tathā, śītaṃ-śītavīryaṃ, balavarṇāgnikaraṃ ca| tathā, saṅgrāhi vātādijicca| saṅgrahe coktam (sū.a.6)-"śītaṃ svādu kaṣāyāmlaṃ navanītaṃ navoddhṛtam|" ityādi|

Āyurvedarasāyana

navanītaguṇānāha-navanītamiti| navaṃ-sadyaskam| asṛk-raktam| kṣayo-rājayakṣmā| arditaṃ-ekāyāmaḥ|

Aṣṭāṅgahṛdayasaṃhitā

kṣīrodbhavaṃ tu saṅgrāhi raktapittākṣirogajit||36||

Sarvāṅgasundarā

kṣīrodbhavaṃ tu-kṣīrādeva jātaṃ mathitvotpāditaṃ, navanītaṃ saṅgrāhi raktapittākṣirogajicca bhavati|

Āyurvedarasāyana

kṣīranavanītaguṇānāha-kṣīrodbhavamiti| kṣīrodbhavaṃ-kṣīramathanodbhavam| sarpirapyevaṃ dvividhaṃ jñeyam|

Aṣṭāṅgahṛdayasaṃhitā

śastaṃ dhīsmṛtimedhāgnibalāyuḥśukracakṣuṣām||37||

bālavṛddhaprajākāntisaukumāryasvarārthinām||37||

kṣatakṣīṇaparīsarpaśastrāgniglapitātmanām||38||

vātapittaviṣonmādaśoṣālakṣmījvarāpaham||38||

snehānāmuttamaṃ śītaṃ vayasaḥ sthāpanaṃ param||39||

sahasravīryaṃ vidhibhirghṛtaṃ karmasahasrakṛt||39||

Sarvāṅgasundarā

ghṛtaṃ dhīprabhṛtīnāmagniglapitātmāntānāṃ śastaṃ-hitam| dhīḥ-buddhiḥ, vastugrahaṇaśaktiḥ| smṛtiḥ-atītavicāraśaktiḥ| prajārthināṃ śastam| prajā-apatyam, tadarthinām| śukrasya saphalatākaramityarthaḥ| tathā, vātādighnam| tathā, snehānāṃ-tailādīnāṃ, uttamaṃ-śreṣṭham| tathā, śītam| vayasaḥ sthāpanaṃ-jarayā vinā vayasaḥ sthāpanamityarthaḥ| sahasravīryamiti| sahasra-śabdo+anekārthaḥ, anekaśaktītyarthaḥ| katham ? vidhibhiḥ,-yogasaṃskārādibhirghṛtamanekaśaktiḥ sampadyate| yena dravyeṇa prayujyate saṃskriyate vā, tacchaktimevā+anurudhyate| athavā tatsaṃyogācchaktyantaramanyadārohati| ato hetoḥ sahasraśabdo+anekārthaḥ| anyathā dravyāṇāmānantyātkathaṃ daśaśatavācī sahasraśabda upapadyate| anye tvevaṃ vyācakṣate -sahasraśabdo daśaśatasaṃkhyāvācyeva| sahasrapākyaṃ hi sarpiruktam, na sahasrapākyātpareṇa| tatra cedaṃ sahasrapākyatve prayojanam-pākasahasraṃ yāvadasya saṃskāro+anuvartate, nātaḥparam| anyathā sahasrapākātpareṇa kimiti pāko noktaḥ ? tasmādāsahasraṃ pākānāṃ śaktyantarāṇyārohanti pākāḥ, na tataḥ pareṇeti| tathā, karmasahasrakṛt-anekakāryakṛt|

Āyurvedarasāyana

ghṛtaguṇānāha-śastamiti| upadiṣṭagrahaṇe śaktiḥ-dhīḥ| gṛhītasya vicchedena dhārayituṃ śaktiḥ-smṛtiḥ| avicchedena-medhā| prajādibhirarthiśabdaḥ sambadhyate| prajāapatyam| kṣatakṣīṇaḥ-kṣatakāsapīḍitaḥ| parīsarpo-visarpaḥ, śastraṃ-śastraghātaḥ, agniḥ-agnidāhaḥ, taistribhirglapitaḥ-pīḍitaḥ, ātmā-śarīraṃ yeṣāṃ te tathā| śoṣo-rājayakṣmā| jvaro-jīrṇajvaraḥ, navasya snehānarhatvāt| snehānāṃ-tailādīnām| vayasaḥ-yauvanasya| yojanayā karmasahasrakṛtbahutarakāryakṛt| yataḥ sahasravīryaṃ-bahutaraśaktiyuktam| kaiḥ? vidhibhiḥ,- yogasaṃskārapānābhyañjanānuvāsanādibhiḥ|

Aṣṭāṅgahṛdayasaṃhitā

madāpasmāramūrchāyaśiraḥkarṇākṣiyonijān||40||

purāṇaṃ jayati vyādhīn vraṇaśodhanaropaṇam||40||

Sarvāṅgasundarā

purāṇaṃ-atītabahu kālaṃ, pañcadaśādivarṣasthitaṃ, ghṛtaṃ madādīn vyādhīn jayati| vraṇānāṃ paicchilyādīn śodhayati| tathā, vraṇān ropayati| saṅgrahe caivamadhyaiṣṭa (sū. a. 6)- "vraṇaśodhanaropaṇam| pūrvoktāṃścādhikānkuryādguṇāṃstadamṛtopamam|| tadvacca ghṛtamaṇḍo+api rūkṣastīkṣṇastanustu saḥ|" iti|

Āyurvedarasāyana

purāṇaghṛtaguṇānāha-madāpasmāreti| mūrcchāyomūrcchā| śodhanaṃ-duṣṭavraṇānām, ropaṇaṃ-śuddhānām| daśavarṣoṣitaṃ-purāṇam| uktaṃ ca- "ugragandhaṃ purāṇaṃ syāddaśavarṣasthitaṃ ghṛtam| lākṣārasanibhaṃ śītaṃ prapurāṇamataḥ param||" iti|

Sarvāṅgasundarā

kilāṭādayo balyāḥ| tathā, śukrādikarāḥ| tathā, viṣṭambhino guravo doṣalāśca syuḥ| ādigrahaṇāttakrapiṇḍakakṣīraśākayorgrahaṇam| vahnināśakatvaṃ caiṣāṃ balyatvena śukrakṛttvena viṣṭambhidoṣalatvenāvagatameveti 'vahnisādanāḥ' iti granthakṛtā nehakṛtam| saṅgrahe tu spaṣṭārthaṃ kṛtameva| tatra, kilāṭaḥ-alpakṣīro bahunā takreṇa kṛtaḥ| pīyūṣaḥ-sadyaḥprasūtākṣīrakṛtaḥ| kūrcikā-dadhitakrakṛtā kilāṭikā| moraṇaḥ-kṣīrasadṛśaḥ kilāṭikaḥ| piṇḍanaṃ-uttarāpathe prasiddham| kṣīraśākaḥ-prasiddhaḥ|

Aṣṭāṅgahṛdayasaṃhitā

balyāḥ kilāṭapīyūṣakūrcikāmoraṇādayaḥ||41||

śukranidrākaphakarā viṣṭambhigurudoṣalāḥ||41||

Āyurvedarasāyana

kilāṭādīnāṃ guṇānāha-balyā iti| dadhnā takreṇa vā saha pākātpṛthagbhūtaṃ ghanadravabhāgaṃ kṣīraṃ-kūrcikā| saiva pākādvinā-kṣīraśākaḥ| tayorghānabhāgaḥ pṛthaguddhṛtaḥ-kilāṭaḥ, dravabhāgo-māreṇaḥ| prasūtidinādārabhya yāvanmalina ghanaṃ kṣīraṃ tāvat-pīyūṣaḥ| ādiśabdāt kṣīraśākatakrapiṇḍakau| uktaṃ hi saṅgrahe (sū. a. 6)-"balyāḥ kilāṭakūrcikātakrapiṇḍakamoraṇāḥ| sakṣīraśākapīyūṣā rocanā vahnisādanāḥ|| iti| ghanavastrabaddhaṃ svayaṃ srutadravabhāgaṃ takraṃ-takra-piṇḍakaḥ| viṣṭambhinaḥ-adhovātāvarodhinaḥ| doṣalāḥ-āmasañcayakāriṇaḥ| doṣaśabdenātra āmo grāhyaḥ, "sadoṣaśabdaṃ ca śakṛt dravaṃ sṛjati vegavat|" (hṛ. ni. a. 2/78) ityādivat| na tu vātādayaḥ, kaphasya pṛthaggrahaṇātantrāntare vātaghnatvācca| yadāha suśrutaḥ (sū. a. 45/91)- "balyaḥ kilāṭo+anilahṛt puṃstvanidrāpradaḥ smṛtaḥ| madhurau bṛṃhaṇau vṛṣyau tadvatpīyūṣamoraṇau|| iti| kūrcikāmoraṇāvatra dadhibhavau grāhyau| takrakūrcikāyāstantrāntare vātalatvāt tanmoraṇasya ca laghutvāt| yadāha suśrutaḥ (sū. a. 45/90)- "grāhiṇī vātalā rūkṣā durjarā takrakūrcikā| takrāllaghutaro maṇḍo dadhikūrcikatakrajaḥ||" iti| kūrcīkṛtaṃ takraṃ-takrakūrcikā|

Aṣṭāṅgahṛdayasaṃhitā

gavye kṣīraghṛte śreṣṭhe nindite cāvisambhave||42||

iti kṣīravargaḥ||2||

Sarvāṅgasundarā

gosambhave kṣīraghṛte śreṣṭhe| āvike ca nindite-garhite| ghṛtasya ca kṣīravikāropalakṣaṇārthatvāddadhitakramastvādīnāmapi gavyānāṃ śreṣṭhatvameva vedyam| ata evāvisambhavānāṃ dadhitakrādīnāmadhamatvameva vedyam, na kṣīraghṛtayoreva| ata eva saṅgrahe suspaṣṭaṃ kṛtvoktam (sū. a. 6)- "vidyāddadhighṛtādīnāṃ guṇadoṣān yathāpayaḥ|" iti| asya hyayamarthaḥ-ghṛtādīnāṃ payoguṇānatikrameṇa guṇān vidyāt| yathāśabdasya padārthānativṛttyarthe+asyāvyayībhāvaḥ| tenaitaduktaṃ bhavati| yathā-"svādupākarasam" ityādīnā sāmānyena kṣīraguṇā uktāḥ| tadvaddadhyādīnāmapi sāmānyenaiva guṇā uktāḥ| viśeṣābhilāṣe tu dadhyādīnāṃ satsvapi sāmānyaguṇeṣu prakṛtibhūtaṃ yatkṣīraṃ tadguṇoccayo+api grāhya iti| kharanāde tūktam-"dadhyādīnāṃ tu tajjānāṃ sāmānye guṇakarmaṇī| tathā svāt svādapi kṣīrāddadhyādīnāṃ viśeṣaṇam||" iti| gavyamiti "gopayasoryat" iti yat| bāhulyena kṣīranirdeśātkṣīravargo+ayam| dadhinavanītādīnāṃ tu tadvikārabhūtatvāt| iti kṣīravargaḥ|

Sarvāṅgasundarā

kṣīrāṇāṃ ghṛtānāṃ ca tāratamyamāha-gavye kṣīraghṛta iti| gavyāvikayoruttamādhamatvāditarepāṃ madhyamatvaṃ jñeyam| saṅgrahe tu (sū.a.6)-"vidyāddadhighṛtādīnāṃ guṇadoṣān yathāpayaḥ|" iti| iti kṣīravargaḥ|

Aṣṭāṅgahṛdayasaṃhitā

kṣīravargādanantaramikṣuvarga ārambhyate, guṇakriyātulyatvāt||42||

athekṣuvargaḥ||42||

ikṣoḥ saro guruḥ snigdho bṛṃhaṇaḥ kaphamūtrakṛt||42||

vṛṣyaḥ śīto+asrapittaghnaḥ svādupākaraso rasaḥ||43||

so+agre salavaṇo, dantapīḍitaḥ śarkarāsamaḥ||43||

Sarvāṅgasundarā

ikṣo rasaḥ saratvādiguṇayuktaḥ| tathā, kaphamūtrakṛt| saraḥ-śakṛdbhedīti kathyate| tathā, (hṛ. sū. a. 6|84)- "gurvī sarā tu pālakyā" ityuktvānantaramuktavān-"pālakyāvatsmṛtaścañcuḥ sa tu saṅgrahaṇātmakaḥ|" iti cañcuśākasya saṅgrahaṇena guṇena saratvaṃ bādhitamiti| atra snigdhabṛṃhaṇavṛṣyamadhurādiguṇena yuktaṃ ca dravyaṃ prāyaḥ pavanahantṛ dṛṣṭam| ato+asyāpīkṣurasasya mārutajittvaṃ vedyam| granthakṛtā tu spaṣṭaṃ kṛtvā noktam| bhukte hi samīraṇakṛttvamasya dṛṣṭam| tathā ca saṅgrahe (sū.a.6)-"vṛṣyaḥ śītaḥ pavanajidbhukte vātaprakopanaḥ|" iti| kharanāde+apyuktam-"mārutā+a+adhmānajananaścakṣuṣyo bṛṃhaṇo rasaḥ|" iti| sa0-sa ca-rasaḥ, agre-ikṣuprānte jātaḥ, salavaṇaḥ-īṣallavaṇaḥ| suśrute coktam (sū.a.45|156)-"atīva madhuro mūle, madhye madhura eva ca| agre tvakṣiṣu vijñeya ikṣūṇāṃ lavaṇo rasaḥ||" iti| pāṣāṇādisaṅkṣuṇṇasyekṣoḥ sadya eva yo rasa utpadyate, tasyaite yathoktā guṇā vedyāḥ, nānyathā pīḍitasyekṣurasasya| yantradantādipīḍitasyānyathā śāstrakṛtā guṇo nirdiśyate| dantapīḍito yaḥ, sa śarkarāsama iti|

Āyurvedarasāyana

athekṣuvargaḥ| ikṣurasaguṇānāha-ikṣoḥ sara iti| gurvādiguṇatvādvātaghnatvamarthasiddham| uktaṃ ca saṅgrahe (sū.a.6)-"vṛṣyaḥ śītaḥ pavanajidbhukte vātaprakopanaḥ|" iti| "mārutādhmānajananaścekṣūṇāṃ bhakṣito rasaḥ|" iti khāraṇādināpyuktaṃ vātalatvaṃ bhuktamātrapītekṣurasaviṣayam| ā0 ra0-ikṣvagrabhāgarasaguṇānāha-so+agra iti| salavaṇaḥ-īṣallavaṇaḥ| agraśabdenekṣostatparvaṇāṃ cādyantau bhāgau| uktaṃ hi khāraṇādinā-"madhyakāṇḍe sumādhuryamikṣormūlāgraparvasu| mādhuryaṃ sāmlalavaṇaṃ vidāhī tena yāntrikaḥ||' iti| yattṛktaṃ suśrutena (sū.a. 45/156)-" atīva madhuro mūle, madhye madhura eva ca| agre+akṣiṣu ca vijñeya ikṣūṇāṃ lavaṇo rasaḥ||" iti| tatra mūlaśabdena madhyamakāṇḍānāṃ prathamaṃ kāṇḍam| akṣiṣu-sandhiṣu| dantapīḍitekṣuguṇānāha-dantapīḍita iti| śarkarāsama iti dāhaghnatvādibhirguṇaiḥ|

Aṣṭāṅgahṛdayasaṃhitā

mūlāgrajantujagdhādipīḍanānmalasaṅkarāt||44||

kiñcitkālaṃ vidhṛtyā ca vikṛtiṃ yāti yāntrikaḥ||44||

vidāhī guruviṣṭambhī tenāsau------------------||45||

Sarvāṅgasundarā

mūlaṃ cāgraṃ ca jantujagdhādayaśca mūlāgrajantujagdhādayaḥ, teṣāṃ tathāvidhānāmikṣūṇāṃ pīḍanaṃ, tasmānmūlāgrajantujagdhādipīḍanāt| tathā, malasaṅkarāt-malamiśraṇāt| tathā, kiñcitkālaṃ vidhṛtyā ca-yāntrike rase svalpakālaṃ vidhṛtiḥ-vilambaśca dṛṣṭaḥ| tadetaiḥ kāraṇairyāntriko raso vikṛtiṃ yāti-svabhāvānyathātvaṃ prāpnoti| tathā-gururadhikaṃ guruḥ sampadyate, avidāhi vidāhi, aviṣṭambhī viṣṭambhī, ityevaṃvidhā+asya vikṛtiḥ| yāntrikasya ca rasasya bāhulyena loke mūlādisahitasya pīḍanātkālavilambopalabdheśca granthakṛdevaṃ samavocat| ata eva hetunirdeśo+atra kṛtaḥ, hetvabhāvātkāryābhāvapratipādanāya| tena yadā+atinipuṇadhībhirmūlādirahitaḥ pīḍyate, kālavilambitaṃ ca nopayujyate, tadā vikṛtiṃ na yātyeverthaḥ|vidāhītyādi| yato vikṛtiṃ yāti, tena-hetunā, asau yāntriko, vidāhyādiguṇaḥ sampadyate| vidāhī-jaṭharāgnisaṃyogādyaḥ pākaṃ gacchanmadhyamāyāmevāvasthāyāṃ vidahyamānaḥ pittaṃ kurvaṃścirakālamavatiṣṭhate, na drāgeva jarāṃ yāti gurutvādathavā vastusvabhāvāt, sa vidāhaguṇayukto bhāvo bhaṇyate| tasmāt gurusvābhāvyādvidāhī kathitaḥ| tathā coktaṃ dhānvantare-"śālipiṣṭamayaṃ sarvaṃ gurubhāvādvidahyate|" iti|

Āyurvedarasāyana

yantrapīḍitaguṇānāha-mūlāgreti| jantujagdhaḥkṛmibhakṣitāvayavaḥ| ādiśabdāt tvagādayaḥ| malo-yantrādilagnaḥ| kiñcitkālaṃ vidhṛtyā-pīḍanagrahaṇādikālavilambena, vikṛtiṃ-mādhuryādinyūnatvaṃ, yāti| yadyapi sarvamannapānaṃ vidāhi, vidagdhāvasthāyā avaśyaṃbhāvāt, tathāpi yaccirakālaṃ vidagdhāvasthāmanubhavati, tadvidāhītyucyate| tena-vikṛtiṃ gamanena, asau-yāntrikaḥ| hetūpanyāsāddhetvalpatvena doṣālpatvaṃ jñeyam|

Aṣṭāṅgahṛdayasaṃhitā

------------------------------tatra pauṇḍrakaḥ||45||

śaityaprasādamādhuryairvarastamanu vāṃśikaḥ||45||

Sarvāṅgasundarā

tatra-teṣu ikṣuraseṣu madhye, pauṇḍrako raso varaḥ-sarvekṣurasebhyaḥ śreṣṭhaḥ| katham ? śaityādibhirhetubhūtaiḥ| śītasya bhāvaḥ-śaityam| "guṇavacana" ityādinā ṣyañ| prasādaḥ-prasannatvam| mādhuryaṃ-svādutā| tamanu vāṃśikaḥ-hīnārthe+anuśabdasya "karmapravacanīyayukta" iti dvitīyā, śaityādibhiḥ pauṇḍrakāddhīno vāṃśika ityarthaḥ|

Āyurvedarasāyana

athekṣuviśeṣaguṇāḥ| tatra pauṇḍrakaguṇānāha-tatra pauṇḍraka iti| pauṇḍrakaḥ-śvetekṣuḥ| prasādo-nairmalyam| vāṃśikaguṇānāha-tamanviti| tamanu-tasmātpauṇḍrakāddhīnaḥ| hīnārthasyānoḥ karmapravacanīyatvāt dvitīyā| vāṃśiko-nīlekṣuḥ|

Aṣṭāṅgahṛdayasaṃhitā

śataparvakakāntāranaipālādyāstataḥ kramāt||46||

sakṣārāḥ sakaṣāyāśca soṣṇāḥ kiñcidvidāhinaḥ||46||

Sarvāṅgasundarā

śataparvakādayaḥ, tataḥ-vāṃśikāt, kramāt-uttarottaraṃ, śaityādibhirhīnāḥ| te ca śataparvakādaya īṣatkṣāratvena yuktā īṣatkaṣāyarasā īṣaduṣṇāḥ kiñcidvidāhinaśca|

Āyurvedarasāyana

śataparvādiguṇānāha-śataparvaketi| śataparvakaḥ-hrasvabahuparvā| kāntāranaipālau-svanāmaprasiddhau| ādyaśabdāddīrghapatrādayaḥ| tataḥ-vāṃśikāt, kramāt-uttarottaraṃ hīnāḥ| sakṣārāḥ-īṣapallavaṇāḥ|

Aṣṭāṅgahṛdayasaṃhitā

phāṇitaṃ gurvabhiṣyandi cayakṛnmūtraśodhanam||47||

Sarvāṅgasundarā

phāṇitaṃ-kṣudraguḍībhūta ikṣurasaḥ, guru-atiśayenetyarthādvedyam, gurutvamātrasyekṣurase+apyuktatvāt| abhiṣyandi| tathā, cayakṛt-tridoṣakaram| mūtraśodhanaṃ-mūtramativāhayati| tantrāntare coktam-"rūkṣaṃ madhūkapuṣpotthaṃ phāṇitaṃ vātapittakṛt| kaphaghnaṃ madhuraṃ pāke kaṣāyaṃ bastidūṣaṇam||" iti|

Āyurvedarasāyana

athekṣurasavikārāḥ| te ca pañca,-"ikṣo rasasya samalatryaṃśārddhāṅghrimalā malāḥ| vikārāḥ phāṇitaguḍamatsyaṇḍīkhaṇḍaśarkarāḥ||" iti| tatra phāṇitaguṇānāha-phāṇitamiti| cayakṛt-viśeṣāgrahaṇāt trayāṇāṃ doṣāṇām|

Āyurvedarasāyana

guḍaścaturdhā, -dhautādhautapurāṇanavabhedena| tatradhautaguḍaguṇānāha-nātiśleṣmakara iti| sṛṣṭamūtraśakṛt-malānulomanaḥ| adhautaguḍaguṇānāha-prabhūtakṛmimajjeti|

Aṣṭāṅgahṛdayasaṃhitā

nātiśleṣmakaro dhautaḥ sṛṣṭamūtraśakṛdguḍaḥ||47||

prabhūtakṛmimajjāsṛḍmedomāṃsakapho+aparaḥ||48||

Sarvāṅgasundarā

guḍo dhautaḥ-saṃskāravaśānnirmalo, nātiśleṣmakaraḥ-kiñcitkaphakara ityarthaḥ| mūtraṃ ca śakṛcca mūtraśakṛt, sṛṣṭaṃ-bahiḥ kṣiptaṃ, mūtraśakṛdyena sa evam| prabhūta iti| apara iti dhautāt-viśuddhādanyaḥ, samala iti yāvat| prabhūtāḥ kṛmimajjāsṛḍmedomāṃsakaphā yasya sa evam| kāraṇe kāryopacārādguḍo+apyevamuktaḥ| yathā-ānūpodakaṃ pādaroga iti| prabhūtakṛmyādīn karotītyarthaḥ|

Aṣṭāṅgahṛdayasaṃhitā

hṛdyaḥ purāṇaḥ pathyaśca, navaḥ śleṣmāgnisādakṛt||48||

Sarvāṅgasundarā

guḍa ityanuvartate| purāṇo guḍo hṛdayāya hitaḥ| tathā, pathyaḥ-antarmadhyabahirmārgāya hitaḥ| navo guḍaḥ śleṣmāṇamagnisādaṃ ca karoti|

Āyurvedarasāyana

purāṇaguḍaguṇānāha-hṛdya iti| pathyaḥ-svastha hitaḥ| navaguḍaguṇānāha-nava iti| agnisādaḥ-agnimāndyam|

Aṣṭāṅgahṛdayasaṃhitā

vṛṣyāḥ kṣīṇakṣatahitā raktapittānilāpahāḥ||49||

matsyaṇḍikākhaṇḍasitāḥ krameṇa guṇavattamāḥ||49||

Sarvāṅgasundarā

matsyaṇḍikādayastrayo vṛṣyāḥ| tathā, kṣīṇakṣatahitā raktapittānilāpahāśca| tathā, krameṇa guṇavattamāḥ-dhautaguḍādapi matsyaṇḍikā guṇakārī nirmalataratvāt, tato+api khaṇḍo guṇavattaraḥ, khaṇḍādapi śarkarā guṇavattamā nirmalatamatvāt, guṇavattameti guṇavatīśabdasya tamappratyaye puṃvadbhāvo+atra pakṣe ca vaktavya iti puṃvadbhāvaḥ|

Āyurvedarasāyana

matsyaṇḍyādīnāṃ guṇānāha-vṛṣyā iti| kṣatakṣīṇayorhitāḥ| krameṇeti matsyaṇḍikāyāḥ khaṇḍo guṇavān, khaṇḍātsitā| uktaṃ ca suśrutena (sū. a. 45/163)-"yathā yathaiṣāṃ vaimalyaṃ madhuratvaṃ tathā tathā| snehagauravaśaityāni saratvaṃ ca tathā tathā||" iti|

Aṣṭāṅgahṛdayasaṃhitā

tadguṇā tiktamadhurā kaṣāyā yāsaśarkarā||50||

Sarvāṅgasundarā

tadguṇeti śarkarāsamā| yāsaśarkarā-yavāsaśarkareti yā loke prasiddhā, tiktamadhurakaṣāyarasā ca| kecittvācakṣate-durālabhārasena sā kriyata iti|

Āyurvedarasāyana

yāsaśarkarāguṇānāha-tadguṇeti| tadguṇā-matsyaṇḍikādisāmānyasadṛśaguṇā| yāsaśarkarā-durālabhārasenekṣurasavatkriyate||

Aṣṭāṅgahṛdayasaṃhitā

dāhatṛṭcchardimūrcchāsṛkpittaghnyaḥ sarvaśarkarāḥ||50||

Sarvāṅgasundarā

sarvaśarkarā ityetāścānyāśca dāhādināśanāḥ| granthāntare coktam (suśrute sū.a. 45|163)- "yathā yathā+a+asāṃ vaimalyaṃ madhuratvaṃ tathā tathā| snehalāghavaśaityādi sāratvaṃ ca tathā tathā||" iti|

Āyurvedarasāyana

sāmānyaśarkarāguṇānāha-dāhatṛṭchirdīti| sarvāḥ-uktā matsyaṇḍikādayaḥ, anuktāśca madhuśarkarādayaḥ| matsyaṇḍikādau raktapittagrahaṇamatiśayārtham|

Aṣṭāṅgahṛdayasaṃhitā

śarkarekṣuvikārāṇāṃ phāṇitaṃ ca varāvare||51||

Sarvāṅgasundarā

ikṣuvikārāṇāṃ madhye śarkarā phāṇitaṃ ca krameṇa varāvare bhavataḥ| śarkarā śreṣṭhā, phāṇitamaśreṣṭham|

Āyurvedarasāyana

ikṣuvikārāṇāṃ tāratamyamāha-śarkareti| ikṣuvikārāṇāṃ madhye śarkarā-sitākhyā varā| phāṇitamavaram| itare madhyamāḥ|

Aṣṭāṅgahṛdayasaṃhitā

cakṣuṣyaṃ chedi tṛṭśleṣmaviṣahidhmāsrapittanut||51||

mehakuṣṭhakṛmicchardiśvāsakāsātisārajit||52||

vraṇaśodhanasandhānaropaṇaṃ vātalaṃ madhu||52||

rūkṣaṃ kaṣāyamadhuraṃ, tattulyā madhuśarkarā||53||

Sarvāṅgasundarā

madhu cakṣuṣe hitam| tathā, chedi-ubhayathā+a+aścotanavraṇalepādāvupayuktam, tathā+abhyavahāraviṣaye+api| taikṣṇyādyo dehe piṇḍitān bhāvān chinatti-vibhajati, sa chedīti kathyate| tathā, tṛḍādinut mehādijiditi ca prāyeṇābhyavahāraviṣaya eva| vraṇānāṃ śodhanaṃ sandhānaṃ ropaṇaṃ ca| śodhanaṃ-yat pūyapaicchilyādiprerakam| sandhānaṃ-yad dvau vraṇau caikīkaroti| ropaṇaṃ-suprasiddham| etacca kāryaṃ bāhyaviṣayamevāsya vedyam| tathā, vātalametaccāsya bāhyopayogenābhyantaropayogena ca, ante vyastaśrutatvāt| "cakṣuṣyaṃ chedi" ityādinā+asya madhunaḥ karmanirdeśaḥ| "rūkṣaṃ kaṣāyamadhuraṃ" ityanenāsya svarūpanirdeśaḥ| lāghavāccātra granthakāreṇaitadbhedādi noktam| tathā hyayameva tantrakāraḥ saṅgrahe (sū.a.6) madhuno bhedānākhyat| yathā-"bhrāmaraṃ pauttikaṃ kṣaudraṃ mākṣikaṃ ca yathottaram| [tatra syādbhrāmaraṃ śuklaṃ ghṛtavarṇaṃ tu pauttikam|| kṣaudraṃ tu kapilaṃ proktaṃ tailābhaṃ mākṣikaṃ smṛtam| bhrāmaraṃ tarpaṇaṃ svādu, tridoṣaṃ pauttikaṃ viduḥ|| varaṃ ca gurvabhiṣyandi kṣaudraṃ rūkṣaṃ manāgguru| mākṣikaṃ laghvapavanaṃ madhuraṃ śasyate vraṇe|| garīyaḥ svādvabhiṣyandi navaṃ, jīrṇamato+anyathā| maṇḍaḥ purāṇo madhurastīkṣṇo rūkṣo laghustanuḥ||"] iti| tathā saṅgrahe kaṭupākitvagurutvaśaityaviṣānvayatvaviruddhopakramatvayogavāhitvādīn guṇānavocat| yogavāhitve ca vivadante bahuvidaḥ| tatra kecidevaṃ samagiranta,-yadhravyaṃ dravyāntareṇa saṃyujyātmīyaṃ svabhāvaṃ hitvā saṃyuktadravyasvabhāvamevānuvartate, tadyogavāhīti| na caitadyuktam| yato yadyevaṃ yogavāhitā niścīyate tadānīṃ yogavāhidravyopayogo nirarthakaḥ syāt| tathā hi-yogavāhidravyamantareṇāpi yatsvabhāvaṃ dravyaṃ prāgāsīt tatsvabhāvameva yogavāhidravyayuktamapi| tasmādasadetadyogavāvāhilakṣaṇamiti| kecittvevaṃ pratijānate,-yadhravyaṃ dravyāntareṇa yuktaṃ sat tasya dravyasya śaktyutkarṣamutpādayati, tadyogavāhīti| tadapyasamyak| yasmādevamabhyupagamyamāne bahūni dravyāṇi yogavāhīni syuḥ| tathā ca madhvāderapi dravyasya kiñcidhravyaṃ samānaguṇaṃ śaktyutkarṣaṃ kurvadeva dṛṣṭam| tatkathaṃ madhvādereva yogavāhitvamucyate nāparasyeti| tadetadapi lakṣaṇamasacchrutatvādalakṣaṇam| apare tvevamāhuḥ,-yadhravyaṃ dravyāntareṇānanuguṇenāpi yuktaṃ sattadguṇānanuvartate svaṃ ca kāryaṃ tadaviruddhaṃ kiñcitkaroti, tadyogavāhi dravyaṃ bhṛtyavat| yathā bhṛtyaḥ svāmikāryamatyajan svakāryamapi śarīrayātrādikaṃ svāmyaviruddhaṃ karoti, tathaiva madhu madanaphalasaṃyuktaṃ vamanakāryaṃ karoti, na tu vamananivāraṇaṃ madhukāryam| evaṃ madhu harītakīsaṃyogādvirecanakāryameva karoti, na madhukāryaṃ stambhanarūpamiti| ye tvatraivaṃ pratipannāḥ,-madanaphalādeḥ śaktyuktarṣastathāvidho+asti yena madhusambandhikāryamavadhūya, svaṃ kāryaṃ karotīti, te caivaṃ codayanto bhavantīti vacanīyāḥ| yataḥ stambhanadravyeṇānyena yena kenacitsaṃyuktasya sudhākṣīrasyāpi śaktiḥ kiñcidapahīyamānā dṛṣṭā, madhunā tu stambhanasvabhāvenāpyasya nāpahīyate manāgapi| ato madhvādereva yogavāhitvaṃ nānyasya| api cānyadā yogavāhi dravyaṃ trivṛtādimadanaphalena yuktaṃ sadvirecanaṃ vamanaṃ cobhayakāryaṃ kurvaddṛṣṭam, na kevalaṃ vamanameva virecanameva vā| tasmānmadhvādereva yogavāhitvamiti sthitametat| tattulyeti madhusamā guṇairmadhuśarkarā|

Sarvāṅgasundarā

madhuguṇānāha-cakṣuṣyamiti| yatsaṃhatān kaphādīn viśleṣayati tat-chedi| śodhanaṃ-duṣṭapūyādinirharaṇam| sandhānaṃ-vicchinnāsthyādisaṃśleṣakam| ropaṇaṃ-kṣīṇamāṃsādivardhanam| nanu, iha vātalaṃ suśrutavākye tridoṣaśamanamiti virodhaḥ| maivam| viṣayabhedāt| yatra śuddho vāyuḥ śuddhaṃ madhu, tatra vātalatvam| yatra vātaghātibhirmiśraṃ madhu pittādyairvyāmiśro vāyuḥ, tatra vātaghnatvam| ubhayoryogavāhitvāt| suśrutena hi pittaśleṣmaghnatvaṃ paṭhitvā tridoṣaśamanatvaṃ paṭhatā pittaśleṣmāṇau śuddhau vātamiśrau vā, vāyu tu miśrameva madhu hantīti dyotitam| yacca carakeṇa madhuno gurutvamuktaṃ suśrutena laghutvamuktam, tatra gurutvaṃ guṇena, laghutvaṃ pākenetyavirodhaḥ| carako hi gurulaghuguṇāvevecchati| suśrutastu pākāvapi| tatra yaccireṇa pacyate tadguruguṇam, yacchīghraṃ tallaghuguṇam, yatpakvaṃ viṇmūtre sṛjati śleṣmāṇaṃ karoti tadgurupākam, yadviṇmūtre gṛhṇāti vāyuṃ karoti tallaghupākam| madhuśarkarāguṇānāha-tattulyeti| tattulyā-madhusadṛśaguṇā| vahnipākātkālapākādvā śarkarārūpatāṃ gataṃ madhu-madhuśarkarā|

Aṣṭāṅgahṛdayasaṃhitā

uṣṇamuṣṇārtumuṣṇe ca yuktaṃ coṣṇairnihanti tat||53||

Sarvāṅgasundarā

tat-madhu, uṣṇamupayuktaṃ sannihanti-mārayati| tathā, uṣṇārtaṃ-prataptaṃ puruṣaṃ nihanti| uṣṇe ca kāle deśe copayuktaṃ tathā, uṣṇairāhārādibhiśca yuktaṃ sannihanti|

Āyurvedarasāyana

uṣṇena madhuno virodhamāha-uṣṇamuṣṇārtamiti| uṣṇaṃ madhu-agnyāditāpitam| uṣṇārtaṃ-uṣṇairātapādibhiḥ pīḍitaṃ naram| uṣṇe-uṣṇadeśe kāle vā prayuktaṃ madhu| uṣṇaiḥ-uṣṇasparśairdravyaiḥ sahopayuktaṃ madhu|

Aṣṭāṅgahṛdayasaṃhitā

pracchardane nirūhe ca madhūṣṇaṃ na nivāryate||54||

alabdhapākamāśveva tayoryasmānnivartate||54||

itīkṣuvargaḥ||3||

Sarvāṅgasundarā

tacca madhu pracchardane-vamane, tathā nirūhe ca uṣṇaṃ na nivāryate-na niṣidhyate| yasmātkāraṇāt, tayoḥ-vaminirūhayoḥ, alabdhapākaṃ-apakvamevāśu nivartate-punarāgacchati| itīkṣuvargaḥ|

Āyurvedarasāyana

uṣṇavirodhasyāpavādamāha-pracchardana iti| alabdhapākamapi cirakālasthitaṃ viruddhopakramairajīrṇādivikārairmadhu hantītyāścevoktam| saṅgrahe tu (sū.a.6)-"viṣānvayatvena viṣapuṣpebhyo+api yato madhu| kurvate se svayaṃ yacca saviṣā bhramarādayaḥ|| gururūkṣakaṣāyatvācchaityāccālpaṃ hitaṃ madhu| na hi kaṣṭatamaṃ kiñcittadajīrṇādyato naram|| upakramavirodhitvātsadyo hanyādyathā viṣam| nānādravyātmakatvācca yogavāhi paraṃ madhu|| vṛṣyayogairato yuktaṃ vṛṣyatāmanuvartate| bhrāmaraṃ pauttikaṃ kṣaudraṃ mākṣikaṃ ca yathottaram|| [varaṃ syādbhrāmaraṃ śuklaṃ, ghṛtavarṇaṃ tu pauttikam| kṣaudraṃ tu kapilaṃ proktaṃ tailābhaṃ mākṣikaṃ smṛtam|| viśeṣādgurvabhiṣyandi bhrāmaraṃ svādutarpaṇam| kṣaudraṃsatiktamadhuraṃ laghu rūkṣaṃ viśodhanam|| pauttikaṃ bṛṃhaṇaṃ rūkṣaṃ kaphavraṇahitaṃ laghu| maṇḍaḥ purāṇo madhurastīkṣṇo rūkṣo laghustanuḥ||] varaṃ jīrṇaṃ ca teṣvantye dve eva viniyojayet|" iti| itīkṣuvargaḥ|

Aṣṭāṅgahṛdayasaṃhitā

atha tailavargaḥ||55||

tailaṃ svayonivattatra mukhyaṃ tīkṣṇaṃ vyavāyi ca||55||

tvagdoṣakṛdacakṣuṣyaṃ sūkṣmoṣṇaṃ kaphakṛnna ca||55||

kṛśānāṃ bṛṃhaṇāyālaṃ sthūlānāṃ karśanāya ca||56||

baddhaviṭkaṃ kṛmighnaṃ ca saṃskārātsarvarogajit||56||

Sarvāṅgasundarā

sarvaṃ tailaṃ svakāraṇasamaguṇaṃ bhavati| yato yadabhinirvṛttaṃ tatsvarūpameva tadityarthaḥ| tatra-taileṣu madhye, mukhyaṃ-tilodbhavaṃ, yattailaṃ tattīkṣṇaṃ-mandaviparītam| tathā, vyavāyi-vyāptiśīlam, yaddehaṃ vyāpya pākaṃ yāti| tathā, tvagdoṣakṛt-pānābhyāsena tvacaṃ dūṣayati| acakṣuṣyaṃ-cakṣuṣe hitaṃ na bhavati| sūkṣmaṃ-sūkṣmasrotogāmi| uṣṇaṃ-uṣṇavīryam| svayonivadityatideśātkaphakṛttvaṃ prāptamityāha-kaphakṛnna ca,-kaphaṃ na karoti| saṅgrahe+apyuktam (sū.a.7)-"medhyastilaḥ sparśaśīto, medhyaṃ tailaṃ, khalo hima| tasyaiva śleṣmakartṛtvaṃ, na tailasya khalasya vā||" iti| pānakastvāyurvedāvatāre+adhijage-"vipāke kaṭukaṃ tailaṃ vātaghnaṃ kaphapittakṛt|" iti| nanu ca, tailamiti kathamasya mukhyaṃ nāma ? yato yathā tilasya vikāraḥ snehastailamityucyate, tathairaṇḍādīnāmapi yo vikāraḥ snehaḥ so+api tailamityucyate| munarapyāha (ca.vi.a. 8|21)- "atailamapi tailameva kṛtvopadekṣyate, tailaprādhānyāt|" snehaprādhānyāditi yāvat| sāmānādhikaraṇyaprayogo+ata evopapannaḥ| yathā-kausumbhaṃ tailamairaṇḍaṃ tailamiti| atrocyate| tilasyedaṃ vastu tailamityanvarthatā tilodbhavasyaiva tailasya sambhavati, na kausumbhādīnām| api ca, kausumbhaṃ tailamityādau tailaśabdaḥ kāṇḍādivyavacchedaparaḥ sambhāvyate| yathā-kausumbhaṃ tailaṃ, na patraṃ kāṇḍaṃ veti| idaṃ tailaṃ tailamityatra tu sāmānādhikaraṇyena yadi tailaśabdo nirdiśyate tataḥ pūrvasmāttailaśabdātsnehābhidhāyino+adhikamarthāntaraṃ na vakti| nanu, atrāpi tailaśabdaḥ kasmātkāṇḍādivyavacchedaparo na bhavati ? iti cet brūmaḥ| rūḍhirūpatvāttailaśabdasya| snehaviṣaya eva tailaśabdo rūḍhaḥ, na kāṇḍapatrādiviṣaye| tilasya hi kāṇḍaṃ patraṃ vā na tailamityucyate, kiṃ tarhi ? tilapatraṃ tilakāṇḍamiti| ata eva tailaśabdoccāraṇasya samanantaraṃ snehaviṣayaiva dhīrjāyate, na patrakāṇḍādiviṣayā| tasmādasyaivaitanmukhyaṃ nāmeti yuktamuktam| saṃskārānuvartitvena sarvarogajittvāccāsya mukhyatvam| tathā coktam-"saṃskārātsarvarogajit" iti| kusumbhādīnāṃ tilaśabdasya ca snehanārthavācye vikāre snehe tailacpratyaye sati kusumbhatailameraṇḍatailaṃ tilatailamiti rūpaṃ bhavati| kṛśānāṃ puṃsāṃ bṛṃhaṇāya-bṛhattvāya, alaṃ-paryāptam| sthūlānāṃ ca karśanāyālam| nanu, kathamekasmādvastuno viruddhaṃ kāryadvayaṃ karśanatvabṛṃhaṇatvarūpaṃ syāditi ? brūma| kṛśānāṃ tātvatsrotāṃsi saṅkocamāyānti| saṅkucitasrotasāṃ ca narāṇāṃ tailamantareṇānyāni dravyāṇi bṛṃhaṇaguṇayuktānyapi na tathā praveṣṭuṃ samarthāni bhavanti| tailaṃ punaḥ saṅkucitāni srotāṃsi tīkṣṇādibhirguṇairjhaṭityeva praviśya śodhayati| srotaḥśuddhyā ca śarīrapuṣṭiḥ| tathā ca vakṣyati (hṛ. ci. a. 8|43)- " srotaḥsu takraśuddheṣu raso dhātūnupaiti yaḥ| tena tuṣṭirbalaṃ varṇaḥ paraṃ puṣṭiśca jāyate||" iti| tasmātkṛśānāṃ bṛṃhaṇāyālamityupapannam| tathā, sthūlānāṃ sūkṣmasrotogāmitvātsarvasrotaḥsu tailaṃ praviśya tīkṣṇoṣṇādiguṇayogānmedaḥ kṣapayati| tatkṣapaṇācca karśanaṃ sampadyate, iti sthūlānāṃ karśanāya cetyapyupapannam| snehādiguṇayogāttailasya bṛṃhaṇatvakarśanatve siddhe sati 'kṛśānāṃ bṛṃhaṇāyālaṃ sthūlānāṃ karśanāya ca|' ityuktaṃ jñāpanārtham| yaditthaṃbhūtaṃ tīkṣṇādiguṇayuktamanyadapi, tat kṛśānāṃ bṛṃhaṇāyālaṃ sthūlānāṃ karśanāya ceti| baddhetyādi| baddhā viṭ yena tadbaddhaviṭkam| kapsamāsāntaḥ| grathitapurīṣamityarthaḥ| tathā, kṛmighnam| saṃskārādityādi| viśiṣṭadravyakṛtaṃ saṃskāramāśrityāśeṣarogajit|

Āyurvedarasāyana

atha tailavargaḥ| tatra tailasāmānyaguṇānāhatailamiti| svayonivat-svakāraṇavat| yathā-tilatailaṃ tilaguṇam, sarṣapatailaṃ sarṣapaguṇamiti| tatra yāni tailāni svayonerviśiṣṭāni teṣāṃ guṇāḥ| tatra tilatailaguṇānāha-tatra mukhyamiti| mukhyaṃ-tilatailam| mukhyamiti vadatā tailaśabdaprayoge tilatailaṃ grāhyamiti dyotayati, 'gauṇamukhyayormukhye kāryasampratyayaḥ' iti nyāyāt| yadādau dehaṃ vyāpnoti paścājjīryati tat-vyavāyi| uṣṇaṃ-uṣṇasparśam| uṣṇavīryatvaṃ ca svayonivadityanena labdham| alaṃ-samartham| nanu, ekasya bṛṃhaṇasamarthatvakarśanasamarthatve anupapanne| maivam| kṛśasya hi srotāṃsi saṅkucitatvātsamyagrasaṃ na vahanti, sthūlasya tu pūrṇatvāt| tailaṃ tu sūkṣmavyavāyitīkṣṇoṣṇatvāt srotāṃsi śodhayati| śuddheṣu srotaḥsu rasaḥ samyagvahan kṛśasya dhātupuṣṭiṃ vidhatte, sthūlasya dhātusāmyam| baddhaviṭkaṃ-baddhapurīṣam| dravyāntarasaṃyogajanitaṃ guṇāntaraṃ-saṃskāraḥ| nanu, atra "tvagdoṣakṛdacakṣuṣyaṃ kaphakṛnnaca" iti| suśrute tu (sū.a.45|112)-"tvakprasādanaṃ...cakṣuṣyaṃ...anilabalāsakṣayakaram|" iti virodhaḥ| maivam| tvagdoṣakaratvamacakṣuṣyatvaṃ cābhyavahāre| tvakprasādanatvaṃ cakṣuṣyatvaṃ cābhyaṅge| uktaṃ hi (hṛ. sū. a. 2|8)-"dṛṣṭiprasādapuṣṭyāyuḥsvapnasutvaktvadāḍharyakṛt|" iti| anilabalāsakṣayakaratvaṃ saṃsargaviṣayam| uktaṃ hi saṅgrahe (sū.a.13) agryeṣu samudāyanirdhāryeṣu-"tailaṃ vātaśleṣmapraśamanānām" iti|

Āyurvedarasāyana

eraṇḍatailaguṇānāha-satiktoṣaṇamiti| satiktoṣaṇaṃ-īṣattiktamīṣatkaṭukaṃ ca| Eraṇḍaṃ-eraṇḍaphalodbhavam| saraṃ-virecanam| vardhma-mupkavṛddhiḥ| rukśophau-śūlaśvayathū| tau ca kaṭyādigatau| raktairaṇḍatelaguṇānāha-tīkṣṇoṣṇamiti| atigrahaṇācchuklairaṇḍodbhavamapi tīkṣṇādiguṇam|

Aṣṭāṅgahṛdayasaṃhitā

sattiktoṣaṇamairaṇḍaṃ tailaṃ svādu saraṃ guru||57||

vardhmagulmānilakaphānudaraṃ viṣamajvaram||57||

rukśophau ca kaṭīguhyakoṣṭhapṛṣṭhāśrayau jayet||58||

tīkṣṇoṣṇaṃ picchilaṃ visraṃ, raktairaṇḍodbhavaṃ tvati||58||

Sarvāṅgasundarā

eraṇḍatailamīṣattiktakaṭukaṃ bhavati| tathā, svādu-madhuram| tathā, saraṃ guru ca| vardhmetyādi| vardhmādīn jayet| kaṭīguhyakoṣṭhapṛṣṭhasthitau rukśophau jayet| tacca tīkṣṇoṣṇaṃ picchilaṃ visraṃ ca bhavati| lohitairaṇḍatailaṃ tvatiśayena tīkṣṇādiguṇayuktam|

Aṣṭāṅgahṛdayasaṃhitā

kaṭūṣṇaṃ sārṣapaṃ tīkṣṇaṃ kaphaśukrānilāpaham||59||

laghu pittāsrakṛt koṭhakuṣṭhārśovraṇajantujit||59||

Sarvāṅgasundarā

sarṣapāṇāmidaṃ sārṣapaṃ tailaṃ kaṭūṣṇaṃ ca bhavati| tathā, tīkṣṇaṃ kaphaśukrānilāpahaṃ ca| apapūrvāddhanteranyeṣvapi dṛśyata iti ḍaḥ| tathā ca, laghu pittāsraṃ ca karoti| tathā, koṭhādīn jayati|

Sarvāṅgasundarā

sarṣapatailaguṇānāha-kaṭūṣṇamiti| pittāsrakṛtraktapittakopanam| koṭhaḥ-kṣudrarogaviśeṣaḥ| jantavo-bāhyābhyantarāḥ kṛmayaḥ|

Aṣṭāṅgahṛdayasaṃhitā

ākṣaṃ svādu himaṃ keśyaṃ guru pittānilāpaham||60||

Sarvāṅgasundarā

akṣāṇāṃ-bibhītakānāmidamākṣaṃ tailaṃ madhurādiguṇayuktaṃ pittānilahṛcca|

Āyurvedarasāyana

bibhītakatailaguṇānāha-ākṣamiti| keśyaṃkeśahitam|

Aṣṭāṅgahṛdayasaṃhitā

nātyuṣṇaṃ nimbajaṃ tiktaṃ kṛmikuṣṭhakaphapraṇut||60||

Sarvāṅgasundarā

nimbodbhavaṃ tailamatiśayenoṣṇaṃ na bhavati| tathā, tiktam| tathā, kṛmikuṣṭhakaphanāśanamatiśayena|

Āyurvedarasāyana

nimbatailaguṇānāha-nātyuṣṇamiti| nātyuṣṇaṃīṣaduṣṇam|

Aṣṭāṅgahṛdayasaṃhitā

umākusumbhajaṃ coṣṇaṃ tvagdoṣakaphapittakṛt||61||

Sarvāṅgasundarā

atasījaṃ kusumbhajaṃ ca tailamuṣṇavīryaṃ bhavati| tathā tvagdoṣakaphapittāni karoti|

Āyurvedarasāyana

atasītailakusumbhatailaguṇānāha-umākusumbhajamiti| yattūktaṃ suśrutena (sū. a. 45/119)-"vipāke kaṭu sakṣāraṃ kausumbhaṃ sarvadoṣakṛt|" iti, tanmilitasarvadoṣaviṣayam| pṛthagbhūtaṃ tu vāyuṃ hantyeva| yadāha khāraṇādiḥ- "kausumbhaṃ kaṭu sakṣāraṃ vātaghnaṃ kaphapittalam|" iti|

Aṣṭāṅgahṛdayasaṃhitā

vasā majjā ca vātaghnau balapittakaphapradau||61||

māṃsānugasvarūpau ca, vidyānmedo+api tāviva||62||

iti tailavargaḥ||4||

Sarvāṅgasundarā

vasā-tanurūpeṇa śuddhamāṃsasya snehaḥ| majjā-dhātuḥ| tau vātanāśanau| tathā, māṃsānugasvarūpau-yasya prāṇinaḥ sambadhi māṃsaṃ tatsadṛśarūpau| medo+api tāviva-vasāmajjñoḥ sadṛśasvarūpaṃ vidyāt| saṃkṣepatayā cāyaṃ tailavarga ihoktaḥ| tathā ca saṅgrahe+adhikamapyuktam (sū.a.6)-"dantīmūlakarakṣoghnakarañjāriṣṭaśigrujam| suvarcaleṅgudīpīluśaṅkhinīnīpasambhavam|| saralāgurudevāhvaśiṃśapāsārajanma ca| tuvarāruṣkarotthaṃ ca tīkṣṇaṃ kaṭvasrapittakṛt|| arśaḥkuṣṭhakṛmiśleṣmaśukramedo+anilāpaham| karañjanimbaje tikte nātyuṣṇe tatra nirdiśet|| kaṣāyatiktakaṭukaṃ sāralaṃ vraṇaśodhanam| bhṛśoṣṇatīkṣṇakaṭuke tuvarāruṣkarodbhave|| viśeṣātkṛmikuṣṭhaghne tathordhvādhovirecane| akṣātimuktakākṣoḍanālikeramadhūkajam|| trapusairvārukūṣmāṇḍaśleṣmātakapriyālajam| vātapittaharaṃ vṛṣyaṃ śleṣmalaṃ guru śītalam|| pittaśleṣmapraśamanaṃ śrīparṇīkiṃśukodbhavam| tilatailaṃ varaṃ teṣu kausumbhamavaraṃ param|| vasā majjā ca vātaghnau balapittakaphapradau| māṃsānugasvarūpau ca vidyānmedo+api tāviva|| taulūkī śaukarī pākahaṃsajā kukkuṭodbhavā| vasā śreṣṭhā svavargeṣu kumbhīramahiṣodbhavā|| kākamadguvasā tadvatkāraṇḍotthā ca ninditā| śākhādamedasāṃ chāgaṃ hāstinaṃ ca varāvaram||" iti| iti tailavargaḥ|

Sarvāṅgasundarā

vasāmajjaguṇānāha-vasā majjā ceti| vasāmāṃsasnehaḥ| majjā-ṣaṣṭho dhātuḥ| māṃsānugasvarūpau-yasya prāṇino yau vasāmajjānau, tasya māṃsena tau sadṛśaguṇau| medoguṇānāha-vidyāditi| medaḥ-caturtho dhātuḥ| tāviva-vasāmajjavadvātaghnādiguṇam| tailavarge snehatvasāmyādvasādīnāmuktiḥ| saṅgrahe tu (sū.a.6)-"tailaprayogādajarā nirvikārā jitaśramāḥ| āsannatibalā yuddhe daityādhipatayaḥ purā|| dantīmūlakarakṣoghnakarañjāriṣṭaśigrujam| suvarcaleṅgu dīpīluśaṅkhinīnīpasambhavam|| saralāgurudevāhvaśiṃśipāsārajanma ca| tuvarāruṣkarotthaṃ ca tīkṣṇaṃ kaṭvasrapittakṛt|| arśaḥ-kuṣṭhakṛmiśleṣmaśukramedo+anilāpaham| karañjanimbaje tikte nātyuṣṇe tatra nirdiśet|| kaṣāyatiktakaṭukaṃ sāralaṃ vraṇaśodhanam| bhṛśoṣṇatīkṣṇakaṭuke tuvarāruṣkarodbhave|| viśeṣātkṛmikuṣṭhaghne tathordhvādhovirecane| akṣātimuktakākṣoḍanālikeramadhūkajam|| trapusairvārukuṣmāṇḍaśleṣmātakapiyālajam| vātapittaharaṃ keśyaṃ śleṣmalaṃ guru śītalam|| pittaśleṣmapraśamanaṃ śrīparṇīkiṃśukodbhavam| tilatailaṃ varaṃ teṣu kausumbhamavaraṃ param|| caulūkī saukarī pākahaṃsajā kukkuṭodbhavā| vasā śreṣṭhā svavargeṣu kumbhīramahiṣodbhavā|| kākamadguvasā tadvat kāraṇḍotthā ca ninditā| śākhādamedasāṃ chāgaṃ hāstinaṃ ca varāvaram||" iti| iti tailavargaḥ|

Āyurvedarasāyana

atha madyavargaḥ| drākṣādisandhānaṃ madyamucyate| uktaṃ hi saṅgrahe (sū.a.6)-"drākṣekṣumakṣikaṃ śāliruttamā vrīhipañcamāḥ| madyākarā yadebhyo+anyattanmadyapratirūpakam||" iti| tatra sāmānyamadyaguṇānāha-dīpanaṃ rocanamiti| tuṣṭiḥ-santoṣaḥ| puṣṭiḥ-balavṛddhiḥ, śarīravṛddheḥ kṛśahitatvena labdhatvāt| saśabdastribhiḥ sambadhyate| pratibhā-prajñā| nanu, ekameva nidrāṃ karoti hanti ceti viruddham| maivam| pravṛddhavāto hi niṣṭanidro bhavati, tasyāmavasthāyāṃ vātaghnatvānnidrāṃ karoti| pravṛddhaśleṣmā cātinidraḥ, tasyāmavasthāyāṃ śleṣmaghnatvānnidrāṃ hanti| kṛśasthūlahitaṃ tailoktanyāyena| yuktyā pītamevaṃvidham| vakṣyati hi (hṛ. ni. a. 6/41)-"balakāladeśasātmyaprakṛtisahāyāmayavayāṃsi| pravibhajya tadanurūpaṃ yadi pibati tataḥ pibatyamṛtam||" iti|

Aṣṭāṅgahṛdayasaṃhitā

atha madyavargaḥ||62||

dīpanaṃ rocanaṃ madyaṃ tīkṣṇoṣṇaṃ tuṣṭipuṣṭidam||62||

sasvādutiktakaṭukamamlapākarasaṃ saram||63||

sakaṣāyaṃ svarārogyapratibhāvarṇakṛllaghu||63||

naṣṭanidrā+atinidrebhyo hitaṃ pittāsradūṣaṇam||64||

kṛśasthūlahitaṃ rūkṣaṃ sūkṣmaṃ srotoviśodhanam||64||

vātaśleṣmaharaṃ yuktyā pītaṃ viṣavadanyathā||65||

Sarvāṅgasundarā

sarvaṃ madyaṃ dīpanādiguṇayuktam| tuṣṭiḥ-cittaparitoṣaḥ, puṣṭiḥ-śarīrapoṣaḥ, te dadāti-janayati, yattattuṣṭipuṣṭidam| āto+anupasarge kaḥ| tathā īṣanmadhuratiktakaṭukam| tathā, amlau pākarasau yasya tadevam| tathā, saram| tathā sakaṣāyam| tathā, svaraścārogyaṃ ca pratibhā ca varṇaśca tān karoti| nanu, sarvāṇyeva dravyāṇyārogyārthamupadiśyante| tasmādārogyakṛtvaṃ sarveṣāmeva dravyāṇāṃ prāptam| kimiti madyasyaivārogyakṛttvamucyate ? yuktamāha bhavān| kintvatiśayakhyāpanārthametat| madyamatiśayenārogyakṛdityarthaḥ| tathā, laghu| tathā, naṣṭanidrebhyo narebhyo+atinidrebhyaśca hitam| sarvameva madyaṃ prabhāvāditi kecit| anye tvevaṃ manyante, yathā-surādi yanmadyaṃ śleṣmādivardhanaṃ, tannaṣṭanidrebhyo hitam| yacca mādhavādi madyaṃ śleṣmādihantṛ, taccātinidrebhyo hitamiti| tathā, pittāsradūṣaṇam| tathā, kṛśebhyaḥ sthūlebhyaśca hitam, iti sāmānye+api nirdeśe+atrāyaṃ viśeṣo bodhyaḥ,-kiñcinmadyaṃ kṛśāya hitaṃ kiñcitsthūlāyeti| athavā, tailoktanyāyena kṛśasthūlahitatvaṃ bodhyam| tathā, rūkṣaṃ| tathā, sūkṣmaṃ-srotogāmi| tathā, sroto viśodhayati| tathā, vāta śleṣmaharam| yuktyā pītaṃ sadevaṃguṇaṃ madyaṃ bhavati| yuktistu-madātyayanidāne cikitsite ca vakṣyamāṇā| anyathā-ayuktyā pītaṃ sat, viṣatulyaṃ bhavati|

Aṣṭāṅgahṛdayasaṃhitā

guru taddoṣajananaṃ navaṃ, jīrṇamato+anyathā||65||

Sarvāṅgasundarā

navaṃ-kiñcitkālātikrāntam, tat-madyaṃ, guru tridoṣakaraṃ ca bhavati| navaṃ-anatītasaṃvatsaramityeke| jīrṇaṃ-purāṇaṃ bahukālātikrāntam| ataḥ-navāt, anyathā-laghu doṣaharaṃ cetyarthaḥ|

Āyurvedarasāyana

navamadyaguṇānāha-guru taditi| tat-madyam| navaṃ-tatkālaniṣpannam| gurutvadoṣajananatvābhyāṃ laghutvavātaśleṣmaharatve bādhyete| purāṇamadyaguṇānāha-jīrṇamiti| jīrṇaṃ-cirakālaniṣpannam| ato+anyathā-navādviparītam, laghuvātakaphaharaṃ cetyarthaḥ| uktaṃ ca suśrutena (sū.a. 45/194)-" sphuṭasrotaḥkaraṃ jīrṇaṃ laghu vātakaphāpaham|" iti

Aṣṭāṅgahṛdayasaṃhitā

peyaṃ noṣṇopacāreṇa na viriktakṣudhāturaiḥ||66||

nātyarthatīkṣṇamṛdvalpasambhāraṃ kaluṣaṃ na ca||66||

Āyurvedarasāyana

madyapānaṃ niyacchati-peyaṃ noṣṇopacāreṇeti| uṣṇopacāreṇa-uṣṇamāhāraṃ sūryasantāpādikaṃ vā sevamānena| viriktaiḥ-kṛtavirecanaiḥ| kṣudhāturaiḥ-atikṣudhitaiḥ| atyarthaṃ tīkṣṇaṃ-atitīvramadam| atyarthaṃ mṛdu-madānutpādakam| alpasambhāraṃ-asampūrṇakāraṇasāmagrīkam| kaluṣaṃ-malinam|

Sarvāṅgasundarā

tacca madyamuṣṇopacāreṇa na peyam| uṣṇo-vihārāhārādika upacāro yasya sa evam, tena| na viriktetyādi| kṛtavirecanena na peyam, doṣāsāmyāditi bhāvaḥ| tathā, kṣudhārtena na peyam| tathā, atitīkṣṇamatimṛdu ca madyaṃ na peyam| alpasambhāramiti| yadyāvatā sambhāreṇa lokaprasiddhena sandhīyate surādi, tatra tadapekṣayā cālpasambhāraṃ na peyam| tathā, kaluṣaṃ-asvacchaṃ pāṃsuśarkarādibhiryuktaṃ, ca na peyam|

Aṣṭāṅgahṛdayasaṃhitā

gulmodarārśograhaṇīśoṣahṛt snehanī guruḥ||67||

surā+anilaghnī medo+asṛkstanyamūtrakaphāvahā||67||

Sarvāṅgasundarā

-surā gulmādihṛdbhavati| tathā, snehayatīti snehanī| tathā, gururvātanāśinī ca| tathā, medaścāsṛk ca stanyaṃ ca mūtraṃ ca kaphaśca tānāvahati|

Āyurvedarasāyana

surāguṇānāha-gulmeti| śālipiṣṭakṛtaṃ madyaṃsurā| snehanī-dehasnigdhatvakṛt| medaḥprabhṛtīnāvahati-karotīti tathā|

Aṣṭāṅgahṛdayasaṃhitā

tadguṇā vāruṇī hṛdyā laghustīkṣṇā nihanti ca||68||

śūlakāsavamiśvāsavibandhādhmānapīnasān||68||

Sarvāṅgasundarā

evaṃ vāruṇī-prasannā| ta eva suroktā guṇā yasyāḥ sā tadguṇā, surāsamaguṇetyarthaḥ| tathā, hṛdayāya hitā-hṛdyā| tathā, laghustīkṣṇā ca| śūlādīnnihanti ca| vibandhaḥ-srotasāmupalepena doṣādīnāmavahanam| jagalamedakabakkasānāṃ sutarāmanupayogitvādguṇā nehoktāḥ| saṅgrahe (sū.a.6) tūktā eva| yathā-"jagalaḥ pācano grāhī rūkṣastadvacca medakaḥ| bakkaso hṛtasāratvādviṣṭambhī doṣakopanaḥ||" iti| vāruṇyā adhobhāgo ghano-jagalaḥ| jagalasyādhobhāgo-medakaḥ| pānīyena madyakalkapīḍa(ne)notpanno-bakkasaḥ|

Āyurvedarasāyana

vāruṇīguṇānāha-tadguṇeti| vāruṇī-śvetasurā| sā ca śvetapunarnavādimūlayuktena śālipiṣṭena kriyate| tadguṇā-surātulyā| vibandhaḥ-vātarodhaḥ| ādhmānaṃ-udarāpūraḥ| vāruṇī-acchasureti kecit| tanna| tasyāḥ kaphaghnatvāt| uktaṃ hi suśrutena (sū.a.45/178)-"prasannā kaphavātārśovibandhānāhanāśinī" iti|

Aṣṭāṅgahṛdayasaṃhitā

nātitīvramadā laghvī pathyā baibhītakī surā||69||

vraṇe pāṇḍvāmaye kuṣṭhe na cātyarthaṃ virudhyate||69||

viṣṭambhinī yavasurā gurvī rūkṣā tridoṣalā||70||

Sarvāṅgasundarā

bibhītakānāmiyaṃ baibhītakī| nātitīvro mado yasyāḥ saivam| tīvramadaṃ na janayatītyarthaḥ| tathā, laghvī| tathā, pathyā| tathā, vraṇādiṣu cātyarthamanyamadyavanna virudhyate|

Āyurvedarasāyana

baibhītakīguṇānāha-nātitīvramadeti| bibhītakavalkalayuktaśālipiṣṭakṛtā-baibhītakī surā| nātitīvramadā-madhyamamadā| pathyā-svasthahitā| yavasurāguṇānāha-viṣṭambhinīti| yavapiṣṭakṛtaṃ madyaṃ-yavasurā|

Aṣṭāṅgahṛdayasaṃhitā

yathādravyaguṇo+ariṣṭaḥ sarvamadyaguṇādhikaḥ||70||

grahaṇīpāṇḍukuṣṭhārśaḥśophaśoṣodarajvarān||71||

hanti gulmakṛmiplīhnaḥ kaṣāyakaṭuvātalaḥ||71||

Sarvāṅgasundarā

ariṣṭo yo yairdravyaiḥ siddhaḥ, sa tadguṇānanugacchati| sarvaiśca dīpanatvādibhirmadyaguṇairadhikaḥ| tantrāntare coktam-"madyākarādhikadravyaṃ madirādyātmakaṃ tvataḥ| yathādravyaguṇo+ariṣṭaḥ sarvamadyaguṇādhikaḥ||" iti| grahaṇyādikāṃśca rogān hanti| tathā, kaṣāyakaṭuścāsau vātalaśca sa evam| lakṣaṇaṃ cāsya prāguktam (a. 3|22)|

Āyurvedarasāyana

ariṣṭaguṇānāha-yathādravyaguṇa iti| auṣadhayuktairmadyākaraiḥ kṛtaṃ madyaṃ-āsavaḥ| sa eva kvathitauṣadhaiḥ-ariṣṭaḥ| yathādravyaguṇaḥ-svauṣadhānurūpaguṇaḥ| auṣadhagarbhatvāt sarveṣu madyeṣvadhikaguṇaḥ| śoṣo-rājayakṣmā| kaṣāyakaṭuścāsau vātalaśca, kaṣāyakaṭuḥ san vātala ityarthaḥ| amlādirasastu vātaghnaḥ| yathoktaṃ suśrutena (sū.a.45/194)-"ariṣṭo dravyasaṃyogasaṃskārādadhiko guṇaiḥ| dīpanaḥ kaphavātaghnaḥ saraḥ pittāvirodhanaḥ||" iti|

Āyurvedarasāyana

mārdvīkaguṇānāha-mārdvīkamiti| mārdvīkaṃdrākṣākṛtaṃ madyam| lekhanaṃ-līnamalotkhananam| alpapittānilakaraṃ-anyamadyāpekṣayā|

Aṣṭāṅgahṛdayasaṃhitā

mārdvīkaṃ lekhanaṃ hṛdyaṃ nātyuṣṇaṃ madhuraṃ saram||72||

alpapittānilaṃ pāṇḍumehārśaḥkṛmināśanam||72||

Sarvāṅgasundarā

mārdvīkaṃ-drākṣārasodbhavaṃ, lekhanatvādiyuktam| tathā, alpau pittānilau yasya tadevam| anyamadyāpekṣayā+alpatarau karotītyarthaḥ| tathā, pāṇḍvādināśanam| "vilikhatyatitaikṣṇyādyaddhātūṃstallekhanaṃ matam|"

Aṣṭāṅgahṛdayasaṃhitā

asmādalpāntaraguṇaṃ khārjūraṃ vātalaṃ guru||73||

śārkaraḥ surabhiḥ svāduhṛdyo nātimado laghuḥ||73||

Sarvāṅgasundarā

khārjūraṃ madyamasmāt-mārdvīkādalpāntaraguṇam| alpāntarāḥ-kiñcidviśeṣā guṇā yasya tadevam| tathā, vātalaṃ guru ca| drākṣāsavaścānyatroktaḥ| yathā-"śuṣkadrākṣāmbusambhūto viśado rocano himaḥ| drākṣāsavo madhusamo bṛṃhaṇo bhṛśadīpanaḥ||' iti| śārkaraḥ-śarkarāsambandhī madyaviśeṣaḥ, surabhiḥ-sugandhirbhavati| tathā, svāduśca (ścāsau) hṛdyaśca svāduhṛdyaḥ| tathā, nātimado laghuśca bhavati|

Aṣṭāṅgahṛdayasaṃhitā

sṛṣṭamūtraśakṛdvāto gauḍastarpaṇadīpanaḥ||74||

Sarvāṅgasundarā

guḍasambandhī-gauḍaḥ, sṛṣṭamūtratvādibhirguṇairyuktaḥ| tathā, tarpaṇāścāsau dīpanaśca tarpaṇadīpanaḥ|

Āyurvedarasāyana

gauḍaguṇānāha-sṛṣṭamūtreti| guḍakṛtaṃ madyaṃ-gauḍaḥ| sṛṣṭāḥ-pravartitāḥ, mūtrādayo yena sa tathā| tarpaṇaḥ-tṛptijananaḥ|

Aṣṭāṅgahṛdayasaṃhitā

vātapittakaraḥ sīdhuḥ snehaśleṣmavikārahā||74||

medaḥśophodarārśoghnastatra pakvaraso varaḥ||75||

Sarvāṅgasundarā

sīdhuḥ vātapittakaraḥ| tathā, snehavikārān śleṣmavikārāṃśca hanti| brahmabhrūṇavṛtreṣvityatra caturvidhasya niyamasya prāyikatvāt kvip| sīdhuḥ-apakvekṣurasakṛtaḥ pakvekṣurasakṛtaśca| tatra sīdhvormadhye, pakvaraso medaḥśophodarārśāṃsi hanti, śreṣṭhaśca bhavati| medaḥśophodarārśoghna iti "amanuṣyakartṛke ca" iti ṭhak|

Āyurvedarasāyana

sīdhuguṇānāha-vātapittakara iti| ikṣurasakṛtaṃ madyaṃ-sīdhuḥ| snehavikārān-snehavyāpadaḥ, śleṣmavikārāṃśca hantīti tathā| sa ca sīdhurdvividhaḥ,- śītarasaḥ pakvarasaśca| apakvenekṣurasena kṛtaḥ-śītarasaḥ, pakvena-pakvarasaḥ| tayormadhye pakvarasaḥ śreṣṭhaḥ|

Aṣṭāṅgahṛdayasaṃhitā

chedī madhvāsavastīkṣṇo mehapīnasakāsajit||75||

Sarvāṅgasundarā

madhvāsavo-mākṣikeṇa sandhīyate mādhavākhyo madyaviśeṣaḥ, chedī tīkṣṇo mehādināśanaśca| aṣṭāṅgasaṅgrahe tu (sū.a.6) surāsavādayo gaditāḥ| tathā cāpaṭhat-"surāsavastīvramadaḥ svādustīkṣṇo+anilāpahaḥ| maireyo madhuro vṛṣyaḥ saraḥ santarpaṇo guruḥ||" ityādi| tatra madhunaiva surāsandhānena yā kriyate, tāṃ surāṃ surāsavamāhuḥ| maireyaḥ-kodravairjāyate|

Āyurvedarasāyana

madhvāsavaguṇānāha-chedīti| madhukṛtaṃ madyaṃmadhvāsavaḥ| āsavaśabdo madyamātravacanaḥ| chedī-saṃhatakaphādiviśleṣī|

Āyurvedarasāyana

madyavarge sandhānasāmānyāt śuktādīnyāha| tatra śuktaguṇānāha-raktapittakaphotkledīti| śuktaṃ-kandādisandhānam| uktaṃ hi (śārṅgadhare ma. a. 10/17)-"kandamūlaphalādīni sasnehalavaṇāni ca| yatraikatrābhiṣūyante tacchuktamabhidhīyate|| guḍastivakṣuraso madyaṃ mārdvīkaṃ ca dravaṃ yadā| guḍekṣumadyamārdvīkaśuktāni syustadā kramāt||' iti| yattūktaṃ vṛndena-"yanmastvādi śucau bhāṇḍe saguḍakṣaudrakāñjikam| dhānyarāśau trirātrasthaṃ śuktaṃ cukraṃ taducyate||' iti| tacchuktaviśeṣalakṣaṇam| raktādīn kledayati-atidravīkarotīti tattathā| śiśirasparśaṃ-sparśe śītam| dṛk-darśanaśaktiḥ|

Aṣṭāṅgahṛdayasaṃhitā

raktapittakaphotkledi śuktaṃ vātānulomanam||76||

bhṛśoṣṇatīkṣṇarūkṣāmlaṃ hṛdyaṃ rucikaraṃ saram||76||

dīpanaṃ śiśirasparśaṃ pāṇḍudṛkkṛmināśanam||77||

Sarvāṅgasundarā

śuktaṃ raktapittakaphānutkledayati| tathā, vātamanulomayati-mārgāntarebhyastamānīya svamārgapratipannaṃ karoti, tadvātānulomanam| atiśayenoṣṇatīkṣṇarūkṣāmlam| tathā, hṛdyam| tathā, paraṃ-atiśayena rucikaram| tathā, dīpanam| tathā, śiśiraḥ sparśo yasya tadevam| tathā, pāṇḍvādighnam|

Aṣṭāṅgahṛdayasaṃhitā

guḍekṣumadyamārdvīkaśuktaṃ laghu yathottaram||77||

Sarvāṅgasundarā

guḍādibhivaṃ śukraṃ yathottaraṃ laghu-yadyaduttaraṃ tattallaghu, guḍakṛtācchuktādikṣuśuktaṃ laghu, ikṣuśuktānmadyaśuktaṃ laghu, madyaśuktānmārdvīkaṃ śuktaṃ laghu bhavati|

Āyurvedarasāyana

guḍaśuktādīnāṃ laghutve tāratamyamāha-guḍekṣviti| yathottaraṃ laghu-guḍaśuktādikṣuśuktaṃ laghu, tato madyaśuktam, tato mārdvīkaśuktamiti| madyaṃ-mārdvīkādanyat|

Aṣṭāṅgahṛdayasaṃhitā

kandamūlaphalādyaṃ ca tadvadvidyāttadāsutam||78||

Sarvāṅgasundarā

kandādikaṃ ca tadāsutaṃ-guḍaśuktādyāsutaṃ, tadvadvidyāt- tacchuktasamānaguṇaṃ jānīyāt| śuktenātyutkṛṣṭaśaktinā parityājya nijaṃ svabhāvaṃ, vaśīkṛtyā+a+atmarūpatāṃ nīyata ityarthaḥ| ādyagrahaṇātkāṇḍatvakpatrādiparigrahaḥ| tena kāṇḍādyapi tathaiva vedyam|

Āyurvedarasāyana

śuktagatakandādiguṇānāha-kandamūleti| ādyaśabdācca kāṇḍādīni| tadvat-śuktatulyaguṇam| tadāsutaṃ-tasmin-śukte, āsutaṃ-cirakālasthitam| uktaṃ ca- "kandamūlaphalādyaṃ ca lavaṇodakasaṃyutam| sandhānāccirakālāmlamāsutaṃ parikīrtitam||" iti| kandādīnāṃ pṛthakprayogādadravatve+api prāsaṅgikamatra kathanam|

Aṣṭāṅgahṛdayasaṃhitā

śāṇḍākī cāsutaṃ cānyatkālāmlaṃ rocanaṃ laghu||78||

Sarvāṅgasundarā

mūlakasarṣapaśākāni kvathitāsutāni kālajīrakarājikācūrṇabhāvitānyamlatīkṣṇāni śāṇḍākīśabdenocyante| sā ṭakkaviṣaye prasiddhā| sā cānyaccānuktamapyāsutaṃ kālenāmlaṃ-amlībhūtam, na tu svayamāmlyamāpādyam| anenaiva hetunā sutarāṃ tatsaṃskāratāmadhikarotīti| tacca rocanaṃ laghu bhavati|

Āyurvedarasāyana

śuktetarasandhānaguṇānāha-śāṇḍākī cāsutamiti| śākamudgādivaṭakasandhānaṃ-śāṇḍākī| uktaṃ ca "śāṇḍākī kandamūlādimudgādivaṭakaiḥ kṛtā|| tathā, "mūlakacchedasandhānaṃ śāṇḍākī syādbahudravā||' iti| anyat-śuktaśāṇḍākībhyāmitarat| tacca piṇyākādikṛtam, kālāmlaṃkālena cirakālāvasthenāmlam, tadubhayaṃ rocanaṃ laghu ca|

Aṣṭāṅgahṛdayasaṃhitā

dhānyāmlaṃ bhedi tīkṣṇoṣṇaṃ pittakṛtsparśaśītalam||79||

śramaklamaharaṃ rucyaṃ dīpanaṃ bastiśūlanut||79||

śastamāsthāpane hṛdyaṃ laghu vātakaphāpaham||80||

ebhireva guṇairyukte sauvīrakatuṣodake||80||

kṛmihṛdrogagulmārśaḥpāṇḍuroganibarhaṇe||81||

te kramādvituṣairvidyātsatuṣaiśca yavaiḥ kṛte||81||

Sarvāṅgasundarā

dhānyāmlaṃ-kāñjikaṃ, bhedi tīkṣṇam| tathā, uṣṇavīryam| tathā, pittakṛt| svabhāvācca sparśaśītalam| vyāyāmādinā śrāntatvaṃ-śramaḥ, nirvyāyāmāderevopaśrāntatvaṃ-klamaḥ, tau harati| tathā, rucyaṃ dīpanaṃ ca| bastiśūlaṃ ca jayati| tathā, āsthāpane-nirūhe śastam| tathā, laghu vātakaphāpahaṃ ca| hanteḥ "anyeṣvapi dṛśyate" iti ḍaḥ| dhānyāmlaṃ-taṇḍulakaṇḍanādikṛtam| sauvīrakatuṣodake tu vituṣaiḥ satuṣaiśca yavaiḥ kramātkṛte tadvadvidyāt|

Āyurvedarasāyana

kāñjikaguṇānāha-dhānyāmlamiti| dhānyāmlaṃ-kāñjikam| bhedi-saram| āsthāpane-nirūhe|

Aṣṭāṅgahṛdayasaṃhitā

mūtraṃ go+ajāvimahiṣīgajāśvoṣṭrakharodbhavam||82||

pittalaṃ rūkṣatīkṣṇoṣṇaṃ lavaṇānurasaṃ kaṭu||82||

kṛmiśophodarānāhaśūlapāṇḍukaphānilān||83||

gulmāruciviṣaśvitrakuṣṭhārśāṃsi jayellaghu||83||

Sarvāṅgasundarā

mūtraṃ go+ajādibhavaṃ pittalādiguṇayuktam| tathā, lavaṇo+anurasaḥ svalpo yasya tadevam| tathā, kṛmyādīn jayet| laghu ca| gomūtrasya ca pūrvamupanyāsāt prādhānyaṃ jñeyam| saṅgrahe tu viśeṣāntaramapyuktam (sū. a. 6)- "śvāsakāsaharaṃ chāgaṃ pūraṇātkarṇaśūlajit| dadyātkṣāre kilāse ca gajavājisamudbhavam| hantyunmādamapasmāraṃ kṛmīnmehaṃ ca rāsabham| kaṣāyatiktameteṣāṃ hidhmāśvāsaharaṃ śakṛt|| pittaṃ tiktaṃ kṛmiharaṃ, rocanā kaphavātajit| tiktā pāmāharā, mūtraṃ mānuṣaṃ tu viṣāpaham||" iti|

Āyurvedarasāyana

mūtraguṇānāha-mūtramiti| mahiṣīti strīliṅganirdeśo mahiṣyantānāṃ strīṇāṃ gajādīnāṃ puṃsāṃ mūtraṃ grāhyamiti jñāpanārtham| mūtrasya tīkṣṇoṣṇatvādisādharmyāt madyavarge nirdeśaḥ| saṅgrahe tu (sū.a.6)-[* śūlapravāhikāṭopatṛṣṇāśophārśasāṃ hitaḥ|] jagalaḥ pācano grāhi rūkṣastadvacca medakaḥ|| bakkaso hṛtasāratvādviṣṭambhī doṣakopanaḥ| kauhalī bṛṃhaṇī gurvī, śleṣmalastu madhūlakaḥ|| mārdvīkālpāntaraguṇaṃ khārjūraṃ vātalaṃ guru| śārkaraḥ surabhiḥ svādurhṛdyo nātimado laghuḥ|| surāsavastīvramadaḥ svādustīkṣṇo+anilāpahaḥ| maireyo madhuro vṛṣyaḥ saraḥ santarpaṇo guruḥ|| dhātakyabhiṣuto jīrṇo rūkṣo rocanadīpanaḥ| drākṣāsavo madhusamaḥ paramaṃ sa tu dīpanaḥ|| mārdvīkasadṛśaḥ prokto mṛdvīkekṣurasāsavaḥ| samāsādāsavo hṛdyo vātalaḥ svauṣadhānugaḥ|| [* ebhireva guṇairyukte sauvīrakatuṣodake| krimihṛdrogagulmārśaḥpāṇḍuroganibarhaṇe|| te kramādvituṣairvidyātsatuṣaiśca yavaiḥ kṛte| virekāsthāpanālepasvedādiṣu ca pūjitam||] dīpanaṃ pācanaṃ bhedi teṣu gomutramuttamam| śvāsakāsaharaṃ chāgaṃ pūraṇātkarṇaśūlajit|| dadyāt kṣāre kilāse ca gajavājisamudbhavam|| hantyunmādamapasmāraṃ kṛmīnmehaṃ ca rāsabham|| kaṣāyatiktameteṣāṃ hidhmāśvāsaharaṃ śakṛt| [*mārgamojaḥkṣayaharaṃ vaiṣkiraṃ vātaroganut|| prasahānāmapasmāramunmādaṃ ca niyacchati| mahāmṛgasamudbhūtaṃ kuṣṭahṛjjalacāriṇām|| netrarogaharaṃ pittaṃ pravṛddhaṃ ca niyacchati|] pittaṃ tiktaṃ kṛmiharaṃ, rocanā kaphavātajit|| tiktā pāmāharā, mūtraṃ mānuṣaṃ tu viṣāpaham|" iti| iti madyavargaḥ|

Aṣṭāṅgahṛdayasaṃhitā

toyakṣīrekṣutailānāṃ vargairmadyasya ca kramāt||84||

iti dravaikadeśo+ayaṃ yathāsthūlamudāhṛtaḥ||84||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne dravadravyavijñānīyo nāma pañcamo+adhyāyaḥ||5||

Sarvāṅgasundarā

iti-anantaroktena prakāreṇa, toyādīnāṃ vargaiḥ kramānatikrameṇa dravāṇāmekadeśo yathāsthūlamayamudāhṛtaḥ-uktaḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne pañcamo+adhyāyaḥ samāptaḥ|| 5||

Āyurvedarasāyana

adhyāyārthamupasaṃharati-toyeti| ekadeśagrahaṇaṃ dravadravyavyaktīnāmānantyena kārtsnyena vaktumaśakyatvāt| yathāsthūlamiti sākalye+avyayībhāvaḥ| yāvatyaḥ sthūlāḥ prasiddhā vyaktayaḥ, tāvatyaḥ sarvā uktā ityarthaḥ|

iti hemādriṭīkāyāmāyurvedarasāyane| dravadravyaprakaraṇaṃ sāmastyena nirūpitam|| 5||

annasvarūpavijñānīyādhyāyaḥ

6

Āyurvedarasāyana

annasvarūpavijñānīyamadhyāyaṃ vyākhyātuṃ pratijānīte-atheti| yataḥ pūrvādhyāye drava āhāra uktaḥ, iha tvadravaḥ| sa cānnaśabdavācyaḥ| ata evāyamannasvarūpavijñānīyaḥ| tatra saptavargāḥ| vakṣyati hi (hṛ.sū.a. 6/172)- "śūkaśimbijapakvānnamāṃsaśākaphalauṣadhaiḥ| vargitairannaleśo+ayamukto nityaupayogikaḥ||" iti|

Aṣṭāṅgahṛdayasaṃhitā

athāto+annasvarūpavijñānīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

annasya svarūpaṃ-svabhāvo rasavīryavipākaprabhāvaguṇakarmādi, tasya vijñānaṃ-avagama, tasmai hito+adhyāyaḥ-annarūpavijñānīyaḥ, taṃ vyākhyāsyāmaḥ| śeṣaṃ pūrvavadvyākhyeyam| dravyaśabdaścāprayukto+apyarthasya gamaka ityannadravyasvarūpavijñānīya iti draṣṭavyam| tathā hi pūrvasminnadhyāye mandamatiprabodhanāya prayukto dravyaśabdaḥ|ācāryā hi vaicitryeṇa grantharacanāṃ vidadhati| tatra prāk svarūpaśabdo na nirdiṣṭaḥ, iha ca dravyaśabdaḥ| athavobhayamaprayuktamapi gamyate madhyalopākhyayā tantrayuktyā+antalopāya ca| adyate yattat-annam dhānyamāṃsādi| dhānyaṃ ca dvidhā śūkaśimbidhānyabhedena tatra prādhānyācchūkadhānyasya pūrvamupanyāsaḥ| prādhānyaṃ cāsya bhūyastvopayogittvāt|

Aṣṭāṅgahṛdayasaṃhitā

śimbīdhānyasya tu tadvyañjanattvena svalpopayogittvāt prāyeṇāpathyāttvāccāprādhanyaṃ, ityāha- atha śūkadhānyavargaḥ||1||

rakto mahān sakalamastūrṇakaḥ śakunāhṛtaḥ||1||

sārāmukho dīrghaśūko rodhraśūkaḥ sugandhikaḥ||1||

puṇḍraḥ pāṇḍuḥ puṇḍarīkaḥ pramodo gaurasārivau||2||

kāñhcano mahiṣaḥ śūko dūṣakaḥ kusumāṇḍakaḥ||2||

lāṅgalā lohavālākhyaḥ kardamāḥ śītabhīrukāḥ||3||

pataṅgāstapanīyāśca ye cānye śālayaḥ śubhāḥ||3||

svādupākarasaḥ snigdhā vṛṣyā baddhālpavarcasaḥ||4||

kaṣāyānurasāḥ pathya laghavo mūtrala himāḥ||4||

Āyurvedarasāyana

tatrādau śūkadhānyavargaḥ| tatrādau śālayaḥ| tatra raktaśālyādiguṇānāha-rakto mahāniti| raktādayo-deśabhedena svanāmaprasiddhāḥ| śubhāḥ-nirdoṣāḥ| baddhālpavarcasaḥ,- baddhaṃ-piṇḍīkṛtaṃ, alpaṃ-stokaṃ, varcaḥ-purīṣaṃ, yebhyaste tathā| nanu, iha śālayo madhurapākā uktāḥ, suśrutena (sū.a. 4615)-"madhurā vīryataḥ śītā laghupākā balāvahāḥ|" iti virodhaḥ, laghupākatvameva hi kaṭupākatvam| maivam| rasavadavirodhaḥ| pāko-rasaviśeṣaḥ| rasāstvekasmin dravye bahavo+anubhūyante|

Sarvāṅgasundarā

tatra raktaśālimahāśālī-suprathitāveva| kalamomagadhādiṣu prasiddhaḥ| sa eva mahātaṇḍula iti kāśmīreṣu| tūrṇakaśca-tatraiva ājava iti prasiddhaḥ| śakunahṛto-yo magadheṣu buddhotpādakāla uttarakurubhyo haṃsairānīto bhṛṅgārapātre viśākhākhyayā vāpito vistaraṃ gataḥ| ata eva śakuninā+a+ahṛtaḥ śakunāhṛta ityanvarthā

Aṣṭāṅgahṛdayasaṃhitā

śūkajeṣu varastatra raktastṛṣṇātridoṣahā||5||

Sarvāṅgasundarā

tatra-teṣu mahāśālikalamādiṣu madhye, rakto-raktaśālisaṃjño varaḥ, tṛṣṇāṃ vātādīśca tridoṣānnihanti| asya ca prāgupādānenaiva varatve labdhe varagrahaṇaṃ yuktyā

Āyurvedarasāyana

raktaśāliguṇānāha-śūkajeṣviti| tatra-teṣu śāliṣu madhye, rakto-raktaśāliḥ, śūkajeṣu varaḥ| tathā ca khāraṇādiḥ-"pathyatve śūkadhānyānāṃ pravarā raktaśālayaḥ|" iti| ata eva 'śūkajeṣu śālayo varāḥ, teṣu śāliṣu rakto varaḥ' iti vyākhyānamasat| tṛṣṇātridoṣahā-tṛṣṇāghhnastridoṣaghnaśca|

Aṣṭāṅgahṛdayasaṃhitā

māhāṃstamanu kalamastaṃ cāpyanu tataḥ pare||5||

Sarvāṅgasundarā

tasyānu-raktaśāleḥ paścāt, mahān śālirvaraḥ| taṃ ca-mahāntamanu kalamaḥ, mahatsaṃjñāt kalamaḥ kiñcidūna ityarthaḥ| tataḥ-anantaram, pare-anye śālayo

Āyurvedarasāyana

mahāśālyādīnāṃ guṇānāha-mahāṃstamanviti| tamanu-raktaśālerhīno mahān| taṃ cāpyanu-kalamo mahato hīnaguṇaḥ| pare-tūrṇakādayaḥ, tenaiva nyāyena hīnāḥ| tena yo yasmāduttaraḥ sa tasmāddhīnaḥ| nanu, raktaśālyādīnāṃ yathottaramapakarṣa ucyate, sa ca pāṭhakramamapekṣate, sa tu pratitantraṃ bhidyate| tadyathā-"lohitaśālikalamakadambakapāṇḍukasugandhikaśakunāhṛtapuṣpāṇḍakapuṇḍarīkamahāśāliśītabhīrurodhrapuṣpakadīrghāśūkakāñcanamahiṣaśūkahāyanadūṣakamahādūṣakaprabhṛtayaḥ śālayaḥ| madhurā vīryataḥ śītā laghupākā balāvahāḥ| pittaghnālpānilakaphāḥ snigdhā baddhālpavarcasaḥ|| teṣāṃ lohitakaḥ śreṣṭo doṣaghnaḥ śukramūtralaḥ| cakṣuṣyo varṇakṛtsvaryohṛdyo balyastṛṣāpahaḥ|| vraṇyo jvaraharaścaiva sarvadoṣaviṣāpahaḥ| tasmādalpantaraguṇāḥ kramaśaḥ śālayo+aparāḥ||' iti suśrutaḥ (sū. a. 46/4)| "raktaśālirmahāśāliḥ kalamaḥ śakunāhṛtaḥ| tūrṇako dīrghaśūkaścha gouraḥ pāṇḍukalāṅgalaou|| sugandhikā lohavālāḥ sārivākhyāḥ pramodakāḥ| pataṅgāstapanīyāścha ye canye śālayaḥ śubhāḥ|| śītā rase vipāke ca madhurāḥ svalpamārutāḥ| baddhālpavarcasaḥ snigdhā bṛṃhaṇā mūtraśukralāḥ|| raktaśālirvasteṣāṃ tṛṣṇāghnastrimalāpahaḥ| mahāṃstamanu kalamastaṃ cāpyanu tataḥ pare||" iti carakaḥ (sū.a. 27/7)| "raktaḥ śyenāhṛto gouraḥ sugandhaḥ kāñcano mahān| pataṅgaḥ kalamaḥ pāṇḍurlohavālaḥ pramodakaḥ|| dīrghanālaḥ śītabhiruḥ sārivaḥ śaṅkhamauktikaḥ| tūrṇako dīrghaśūkākhyo lāṅgalādyāścha śālayaḥ|| śītalā madhurāḥ snigdhā grāhiṇo māṃsaśukralāḥ| vātapittaharā balyāḥ sṛṣṭamūtrāḥ sahāyanāḥ|| snigdhaḥ śīto laghurgrāhī tṛṣṇāghnaḥ śukramūtralaḥ| raktaśālistridoṣaghnaḥ kalamo? mahāṃstataḥ||' iti khāraṇādiḥ| "rakto mahān sakalamaḥ" ityādyam| evameva saṅgrahe (sū.a.7)| tasmātko+atra kramaḥ? ucyate| iha raktaśāliśabdena mṛdumadhurasnigdhasurabhiśuklaviśadasthūlāyatatvādīnāṃ lokaprasiddhānāṃ svaguṇānāmutkarṣa upalakṣyate| teṣu yathā yathā samutkarṣasta uttamāḥ| yathā yathā apakarśaste hīnāḥ| upalakṣaṇāni punarvakturvivakṣābhedādbhinnāni| yāneva guṇān suśrutakhāraṇādī kalamaśabdenopalakṣayataḥ, tāneva carakavāgbhaṭou mahāśāliśabdena| nanu, sambandhaṃ vinā nopalakṣaṇatvam, na ca kalamasya mahāśāliguṇairmahāśālervā kalamaguṇaiḥ kadācitsambandhaḥ| maivam| yada kalamo mahāśālikṣetre niṣpadyate, tadā tayostulyaguṇatvāt| svakṣetrajādeva mahāśāleḥ svakṣetraja eva kalamo hīnaḥ| evamitareṣvapi vācyam| tasmātsarvameva pramāṇam, uktaprakāreṇāvirodhāt|

Aṣṭāṅgahṛdayasaṃhitā

yavakā hāyanāḥ pāṃsubāṣpanaiṣadhakādayaḥ||6||

svādūṣṇā guravaḥ snigdhāḥ pāke+amlāḥ śleṣmapittalāḥ||6||

sṛṣṭamūtrapurīṣāśca pūrvaṃ pūrvaṃ ca ninditāḥ||7||

Sarvāṅgasundarā

yavakādayaḥ śāliviśeṣāḥ svādavaḥ| tathā, uṣṇādiguṇayuktāḥ| tathā, sṛṣṭe mūtrapurīṣe yaiste sṛṣṭamūtrapurīṣāḥ| pūrvaṃ pūrvaṃ ca ninditāḥ-tena yavakāḥ sarvebhyo+api garhitāḥ, tadanvanye kiñcitkiñcitkrameṇa garhitā iti vijñeyam| naiṣadhakādaya itya- trā+a+adiśabdena campakapatrikādayaḥ śāliviśeṣā gṛhyante|

Āyurvedarasāyana

yavakādiśāliguṇānāha-yavakā iti| *pāṃśubāṣpaḥ-korakaḥ| pūrvaṃ pūrvaṃ ca ninditāḥ-yo yasmātpūrvaḥ sa tasmāddhīnaguṇaḥ, mṛdvādiviparītaguṇānāmutkarṣāt|

Aṣṭāṅgahṛdayasaṃhitā

snigdho grāhī laghuḥ svādudustridoṣaghnaḥ sthiro himaḥ||7||

ṣaṣṭiko vrīhiṣu śreṣṭho gauraścāsitagaurataḥ||8||

Sarvāṅgasundarā

vrīhiṣu madhye ṣaṣṭikaḥ śreṣṭhaḥ, raktaśāliriva śāliṣu| tathā, snigdhādiguṇayuktaḥ| sthiro hima iti śarīrastairyakaro jvaraśramaklamaglāniharaḥ| ata eva rasāyanaprayoge jvarādou cha tatra tatra kṣāmavapuṣāmupadiṣṭaḥ| yavastu stairyakaro+api nāmnāto guruvātalatvāditi vedyam| ṣaṣṭikaścha dvividhaḥ,-gauraḥ kṛṣṇagouraśca| atrāsitagourato gauraḥ ṣaṣṭikaḥ śreṣṭaḥ| (tathā ca suśrute (sū.a.46|9)-"rase pāke ca madhuṛrāḥ pittaanilaharāstathaa| śālīnāṃ ca guṇaistulyā vijñheyāḥ kaphaśukralāḥ|| ṣaṣṭikaḥ pravarasteṣaaṃ kaṣāyaanuraso laghuḥ|" kṛṣṇātreyaḥ-ṣaṣṭikaḥ surakavrīhipāṭaloṭakanālakaaḥ| kṛṣṇavrīhiḥ śītabhīruḥ pramodohāyanastathaa|| anabhiṣyandinaḥ snigdhāḥ kaṣāyamadhurā himāḥ| laghavaḥ kaṭupākāścha ṣaṣṭiko+atrāpi pūjitaḥ||" khāraṇādiḥ- "kaṣāyamadhuro grāhī doṣaghnaḥ ṣaṣṭiko laghuḥ|" parāśare+apyuktam- "rakto mahācchakunāhṛtaḥ ṣaṣṭikakalamapramodapataḍgāḥ śītagauradīrghaśūkasugandhikapāṇḍutapanīyāḥ śālaya evaṃbhūtāḥ| madhurabahalāḥ sthirāḥ snigdhāḥ pittānilapraśamanā laghavaḥ saṅgrāhikāḥ śītāḥ|" iti| carake tvevaṃ paṭhyate (sū.a.5|3)-"tatra śāliṣaṣṭikamudgalāvakapiñjalaiṇaśaśaśarabhavarāhādīnyāhāradravyāṇi prakṛtilaghūnyapi mātrāpekṣīṇi bhavanti|" tathā ca carako jvare paṭhati (ci.a.3|176)-"raktaśālyādayaḥ śastāḥ purāṇāḥ ṣaṣṭikaiḥ saha| yavāgvodanalājārthe jvaritānāṃ jvarāpahāḥ||" iti|

Āyurvedarasāyana

ṣaṣṭikaguṇānāha-snigdha iti| grāhī-stambhanaḥ| sthiraḥ-sthiraguṇaḥ, kāryarūpeṇa śarīre cirakālaṃ tiṣṭhatītyarthaḥ| yo vrīhiḥ ṣaṣṭirātreṇa pacyate sa ṣaṣṭikaḥ| sa cānyebhyo vrīhibhya uttamaḥ| sa ca trividhaḥ,- gauraḥ kṛṣṇaḥ kṛṣṇagauraśca| tatrāsitagaurādgauraḥ śreṣṭhaḥ| pāriśeṣyādasito hīnaḥ|

Aṣṭāṅgahṛdayasaṃhitā

tataḥ kramānmahāvrīhikṛṣṇavrīhijatūmukhāḥ||8||

kukkuṭāṇḍakalāvākhyapārāvatakaśūkarāḥ||9||

varakoddālakojjvālacīnaśāradadardurāḥ||9||

gandhanāḥ kuruvindāśca guṇairalpāntarāḥ smṛtāḥ||10||

Sarvāṅgasundarā

tataḥ-ṣaṣṭikāt, mahābrīhyādayaḥ kramādguṇairalpāntarāḥ-guṇairhīnāḥ|

Sarvāṅgasundarā

mahāvrīhyādīnāṃ guṇānāha-tataḥ kramāditi| tataḥ-kṛṣṇaṣaṣṭikāt, mahāvrīhyādayaḥ krameṇa guṇairalpāntarāḥ| ṣaṣṭikasya sarvaśreṣṭhatvāddhīnatvenālpāntaratvam| kṛṣṇaṣaṣṭikāddhīnaguṇo mahāvrīhiḥ, tataḥ kṛṣṇavrīhiḥ, ityādi| atrāpi kamabhedaparihāraḥ pūrvavat|

Aṣṭāṅgahṛdayasaṃhitā

svāduramlavipāko+anyo vrīhiḥ pittakaro guruḥ||10||

bahumūtrapurīṣoṣmā, tridoṣastveva pāṭalaḥ||11||

Sarvāṅgasundarā

ebhyaḥ ṣaṣṭikādibhyo+anyaḥ-anukto, vrīhiḥ svāduḥ- madhurarasaḥ, amlavipākaḥ pittakaro gururbahumūtrapurīṣoṣmā cha| pāṭalaḥ- paṭalākusumākāraḥ| tridoṣaḥ-tridoṣakopanaḥ| tridoṣastvevetyatraivaśabdo+atiśayakhyāpanāya| atiśayena tridoṣala ityarthaḥ| atitridoṣalatvenaasyā+abhyavahāraniṣedhaṃ karoti| ata eva ca rasādimattvaṃ na vyadhādasya śāstrakāraḥ|

Āyurvedarasāyana

athāviśiṣṭavrīhiguṇānāha-svāduriti| anyaḥ-uktebhya itaraḥ| ūṣmā-auṣṇyam| pāṭalaguṇānāha-tridoṣastviti| trayo doṣā yasmātsaḥ- tridoṣaḥ| evagrahaṇātsarvāsvavasthāsu doṣalatvam| ata evānyeṣāṃ dravyāṇāmavasthāto guṇānyatvaṃ jñeyam| tathā (saṅgrahe sū.a. 7)-"sarvathā doṣajittakraṃ grahaṇyāṃ, doṣakṛdrvraṇe| śāliḥ piṣṭo garīyastvaṃ godhūmādapi gacchati||" ityādi|

Aṣṭāṅgahṛdayasaṃhitā

svāduramlavipāko+anyo vrīhiḥ pittakaro guruḥ||10||

bahumūtrapurīṣoṣmā, tridoṣastveva pāṭalaḥ||11||

Sarvāṅgasundarā

ebhyaḥ ṣaṣṭikādibhyo+anyaḥ-anukto, vrīhiḥ svāduḥ- madhurarasaḥ, amlavipākaḥ pittakaro gururbahumūtrapurīṣoṣmā cha| pāṭalaḥ- paṭalākusumākāraḥ| tridoṣaḥ-tridoṣakopanaḥ| tridoṣastvevetyatraivaśabdo+atiśayakhyāpanāya| atiśayena tridoṣala ityarthaḥ| atitridoṣalatvenaasyā+abhyavahāraniṣedhaṃ karoti| ata eva ca rasādimattvaṃ na vyadhādasya śāstrakāraḥ|

Āyurvedarasāyana

athāviśiṣṭavrīhiguṇānāha-svāduriti| anyaḥ-uktebhya itaraḥ| ūṣmā-auṣṇyam| pāṭalaguṇānāha-tridoṣastviti| trayo doṣā yasmātsaḥ- tridoṣaḥ| evagrahaṇātsarvāsvavasthāsu doṣalatvam| ata evānyeṣāṃ dravyāṇāmavasthāto guṇānyatvaṃ jñeyam| tathā (saṅgrahe sū.a. 7)-"sarvathā doṣajittakraṃ grahaṇyāṃ, doṣakṛdrvraṇe| śāliḥ piṣṭo garīyastvaṃ godhūmādapi gacchati||" ityādi|

Aṣṭāṅgahṛdayasaṃhitā

bhagnasandhānakṛttatra priyaṅgurbṛṃhaṇī guruḥ||12||

Sarvāṅgasundarā

tatra-teṣu tṛṇadhānyeṣu madhye, priyāṅguḥ-kaṅguḥ, bhagnasyāṅgasya sandhānaṃ karoti| tathā, guruḥ| suśrute tūktam (sū.a.46|24)-"raktaaḥ pītāśca kṛṣṇaaśca śvetāścaiva priyaṅgavaḥ| yathottaraṃ pradhānāḥ syū rūkṣāḥ kaphaharāḥ smṛtāḥ||" iti|

Āyurvedarasāyana

kaṅguguṇānāha-bhagnasandhāneti| bhagnasandhānakṛt-bhagnasyāṅgasya sandhānaṃ karoti|

Aṣṭāṅgahṛdayasaṃhitā

koradūṣaḥ paraṃ grāhī sparśe śīto viṣāpahaḥ||13||

Sarvāṅgasundarā

koradūṣaḥ-kodravaḥ, atyarthaṃ saṅgrāhī| tathā sparśaśīto viṣāpahaśca|

Āyurvedarasāyana

kodravaguṇānāha-koradūṣa iti| paraṃ-atiśayena grāhī, sparśe śītaśca| atiśayavacanāt kaṅgvādīnāmapi grāhitvaṃ himasparśatvaṃ ca jñeyam|

Aṣṭāṅgahṛdayasaṃhitā

rūkṣaḥ śīto guruḥ svāduḥ saro viḍvātakṛdyavaḥ||13||

vṛṣyaḥ sthairyakaro mūtramedaḥpittakaphān jayet||14||

pīnasaśvāsakāsorustambhakaṇṭhatvagāmayān||14||

Sarvāṅgasundarā

yavo rūkṣādiguṇairyukto viḍvātakaro vṛṣyaḥ sthairyakṛcca| tathā, mūtrādīn jayet|

Āyurvedarasāyana

yavaguṇānāha-rūkṣaḥ śīta iti| kaṇṭhāmayāḥ-galagaṇḍādayaḥ| tvagāmayāḥ-kuṣṭhādayaḥ|

Sarvāṅgasundarā

anuyavaguṇānāha-nyūna iti| niḥśūko yavo-anuyavaḥ|

Aṣṭāṅgahṛdayasaṃhitā

nyūno yavādanuyavaḥ-------------------------||15||

Sarvāṅgasundarā

anuyavo nāma śūkadhānyaviśeṣo lokaprasiddhaḥ| sa yavānnyūnaḥ-svalpairyavaguṇairyuktaḥ|

Aṣṭāṅgahṛdayasaṃhitā

-----------------------rukṣoṣṇo vaṃśajo yavaḥ||15||

Sarvāṅgasundarā

vaṃśodbhavo-veṇujo yavo rukṣoṣṇo bhavati|

Āyurvedarasāyana

veṇuyavaguṇānāha-rūkṣoṣṇa iti| saṅgrahe tu (sū. a. 7)- "uṣṇāḥ sarā veṇuyavāḥ kaṣāyā vātapittalāḥ|" iti|

Aṣṭāṅgahṛdayasaṃhitā

vṛṣyaḥ śīto guruḥ snigdho jīvano vātapittahā||15||

sandhānakārī madhuro godhūmaḥ sthairyakṛtsaraḥ||16||

Sarvāṅgasundarā

godhūmo vṛṣyādiguṇayuktaḥ| jīvanaḥ-ojobhivardhanaḥ| tathā, vātapittaharaḥ| sandhānakārī-ūruprabhṛterbhagnasya sandhānaṃ karoti| tathā, sthairyakṛtsaraśca| carake (sū,a. 27|20) tvanyathaiva guṇā uktāḥ| yathā-"sthairyakṛtsakaṣāyaśca balyaḥ śleṣmavikārahā| sandhānakṛdvātaharo godhūmaḥ svāduśītalaḥ||"iti|

Āyurvedarasāyana

godhūmaguṇānāha-vṛṣyaḥ śīta iti| saraḥ-anulomanaḥ|

Aṣṭāṅgahṛdayasaṃhitā

pathyā nandīmukhī śītā kaṣāyamadhurā laghuḥ||16||

iti śūkadhānyavargaḥ||1||

Sarvāṅgasundarā

nandīmukhī-(kṛśadīrghā godhūmajātiḥ|) pathyā-śarīrāya hitā, śītā kaṣāyamadhurā laghuśca| iti śūkadhānyavargaḥ| asmādanantaraṃ śimbīdhānyavargasya sambandhaprayojanaṃ prāguktameva|

Āyurvedarasāyana

nandīmukhīguṇānāha-pathyā nandīmukhīti| dīrghasūkṣmo godhūmo-nandīmukhī| saṅgrahe tu (sū. a. 7)- "uddālakastu vīryoṣṇo nīvāraḥ śleṣmavardhanaḥ| śītavīryā viśeṣeṇa snigdhā vṛṣyā madhūlikā||" iti| iti śūkadhānyavargaḥ|

Aṣṭāṅgahṛdayasaṃhitā

atha śimbīdhānyavargaḥ||17||

mudgāḍhakīmasūrādi śimbīdhānyaṃ vibandhakṛt||17||

kaṣāyaṃ svādu saṅgrāhi kaṭupākaṃ himaṃ laghu||17||

medaḥśleṣmāstrapitteṣu hitaṃ lepopasekayoḥ||18||

Sarvāṅgasundarā

śimbyāḥ-kośyāḥ, dhānyaṃ-mudgādikaṃ, yat śimbīdhānyaṃ tadvibandhakṛt| keṣāṃ vibandhaṃ karoti ? sāmarthyāt srotasām, na tu purīṣādīnām| tathā ca saṅgrāhītyatraiva paṭhati śāstrakṛt| saṅgrāhilakṣaṇaṃ ca tatrāntare| yathā-"bhedi tatpiṇḍatān bhāvān śakṛdādīnbhinatti yat| viparītamato grāhi" iti| tasmādvibandhaṃ srotasāmevetyavehi| tathā, kaṣāyaṃ svādu kaṭupākaṃ śītavīryaṃ laghu ca| masūrādītyatrā+a+adiśabdena makuṣṭhacaṇakādīnāṃ grahaṇam| tathā, medaādiṣu hitam, prakṛtatvādabhyavahāre tathā lepa upaseke ceti| caśabdo+atra luptanirdiṣṭo bodhyaḥ| lepaḥ-pradehaḥ| upasekaḥ-pariṣekaḥ| kaṣāyaśītarūkṣatvena kaṭupākitvena ca vātakṛttvaṃ śimbīdhānyasya śāstrakṛtoktam| ata evedamupapannam-"mudgo+alpacalaḥ" iti| yadi hi śimbīdhānyasya mārutakṛttvaṃ sameyāt, tadaitadvaktuṃ yujyate| tasmāt vātakṛttvamasyāstīti sthitam| tasmiṃśca satyādhmānakāritvamapyupapannameva| ata eva saṅgrahe+asyādhmānakāritvamuktam| mudgādīnāṃ ca viśeṣāstatraivoktāḥ (saṃ. sū. a. 7)| yathā-"haritāsteṣvapi varā makuṣṭhāḥ kṛmikāriṇaḥ| varṇyāḥ paraṃ pralepādyairmasūrā grāhiṇo bhṛśam||" iti|

Sarvāṅgasundarā

atha śimbidhānyavargaḥ| tatra mudgādiguṇānāhamudgāḍhakīti| mudgo dvididhaḥ,-kṣetramudgo vanamudgaśca| āḍhakītuvarī| masūro dvividhaḥ,- kṛṣṇaḥ pāṇḍuśca| tatra pāṇḍuḥ-maṅgalyākhyaḥ| ādiśabdātsaṅgrahoktāḥ (sū. a. 7)- "śimbijā mudgamāṅgalyavanamudgamakuṣṭhakāḥ| masūracavalāḍhakyaścaṇakāśca pṛthagvidhāḥ||" iti| śimbibhavaṃ dhānyaṃ-śimbidhānyam| vibandhakṛt-vātāvarodhakam| saṅgrāhi-malāvarodhakam| lepopasekayoḥ prayuktaṃ medaḥprabhṛtiṣu hitam| upaseko-vyañjanam, yena miśrīkṛtyaudanādi bhujyate| sa cātra yogyatvātsūpaḥ| uktaṃ ca carakeṇa (sū. a. 27/27)- "pittaśleṣmaṇi śasyante sūpeṣvālepaneṣu ca|" iti|

Aṣṭāṅgahṛdayasaṃhitā

varo+atra mudgo+alpacalaḥ, kalāyastvativātalaḥ||18||

rājamāṣo+anilakaro rūkṣo bahuśakṛdguruḥ||19||

Sarvāṅgasundarā

atra-eṣu śimbīdhānyeṣu madhye, mudga uttamaḥ| tathā, alpaṃ calaṃ-pavanaṃ karotītyalpacalaḥ \_ turvyatireke| kalāyaḥ punaratiśayena vātalo bhavati| rājamāṣo rūkṣo bahu śakṛtkarotīti bahuśakṛt| tathā, guruḥ| tathā, anilakaraḥ- "kṛño hetuḥ" iti tācchīlye ṭaḥ, kalāyavannātivātalaḥ, anyaśimbīdhānyāccātivātalo+ayamiti vedyam, anilakaragrahaṇāt| anyathāśimbīdhānyasāmānyalakṣaṇena vātamātrakaraṇasya labdhatvādanilakaragrahaṇaṃ na kuryāt|

Āyurvedarasāyana

mudgasya viśeṣamāha-varo+atreti| atra-śimbidhānyeṣu madhye, mudgo varaḥ| mudgeṣvapi harito varaḥ, "haritāsteṣvapi varāḥ" iti saṅgrahavacanāt (sū. a. 7)| alpaścalo-vāyuryasmātsa tathā| mudgasya kiñcidvātalatvavacanādāḍhakyādīnāṃ vātalatvaṃ jñeyam| kalāyaguṇānāha-kalāyastviti| kalāyo dvividhaḥ,-tripuṭo vartulaśca| ativātalatvaṃ-āḍhakyādibhyaḥ| rājamāṣaguṇānāha-rājamāṣa iti| rājamāṣaḥ-cavalaḥ|

Aṣṭāṅgahṛdayasaṃhitā

uṣṇāḥ kulatthāḥ pāke+amlāḥ śukrāśmaśvāsapīnasān||19||

kāsārśaḥkaphavātāṃśca ghnanti pittāsradāḥ param||20||

Sarvāṅgasundarā

kulatthā uṣṇavīryāḥ pāke+amlāḥ| tathā, śukrādīn ghnanti- aśma-aśmarī vakṣyamāṇalakṣṇā| tathā, pittāsradāḥ paraṃ-atiśayena raktapittakarāḥ| kaṣāyasvādusaṅgrāhitvaṃ śimbīdhānyasāmānyalakṣaṇenaiṣāṃ vedyam, dṛṣṭināśanatvaṃ coṣṇavīryatvena raktapittakaratvena ca| saṅgrahe tu spaṣṭaṃ kṛtvoktam (sū. a. 7)-"kaṣāyasvādurūkṣoṣṇāḥ kulatthā raktapittalāḥ| pīnasaśvāsakāsārśohikkā+a+anāhakaphānilān| ghnanti śukrāśmarīṃ śukraṃ dṛṣṭiṃ śophaṃ tathodaram| grāhiṇo laghavastīkṣṇā vipāke+amlā vidāhinaḥ" iti|

Āyurvedarasāyana

kulatthaguṇānāha-uṣṇā iti| śukrādīnghnanti| aśma-aśmarī| nanu, "uṣṇaḥ kulattho rasataḥ kaṣāyaḥ kaṭurvipāke kaphamārutaghnaḥ|" iti suśrutena (sū. a. 46/37) vipāke kaṭutvamuktam, iha tvamlatvamiti virodhaḥ| maivam| anekarasavadavirodhaḥ|

Aṣṭāṅgahṛdayasaṃhitā

niṣpāvo vātapittāsrastanyamūtrakaro guruḥ||20||

saro vidāhī dṛkśukrakaphaśophaviṣāpahaḥ||21||

Sarvāṅgasundarā

niṣpāvo-rājaśimbīsaṃjño, vātādikaraḥ| tathā, guruḥ saro vidāhī ca| tathā, dṛgādīnapahanti| saṅgrahoktaṃ cāmlapākatvaṃ kaṣāyamadhuratvaṃ ceha noktam| yato+amlavipākitvaṃ tāvadvidāhitvādevāsyoktam| kaṣāyasvādutvaṃ ca śimbīdhānyasāmānyaguṇakathanenaiva| kṛṣṇātreyastvāha-"niṣpāvā madhurā rūkṣāḥ sakaṣāyā vidāhinaḥ| udāvarte praśasyante guravo vātapittalāḥ" iti|

Āyurvedarasāyana

niṣpāvaguṇānāha-niṣpāva iti| niṣpāvovallaḥ|

Aṣṭāṅgahṛdayasaṃhitā

māṣaḥ snigdho balaśleṣmamalapittakaraḥ saraḥ||21||

gurūṣṇo+anilahā svāduḥ śukravṛddhivirekakṛt||22||

Sarvāṅgasundarā

māṣaḥ snigdho valādikaraḥ| tathā, saro gurūrūṣṇaśca| tathā, vātahā svāduśca| tathā, śukrasya vṛddhiṃ śukrasyaiva virekaṃ-bahiḥpreraṇaṃ, karoti|

Āyurvedarasāyana

māṣaguṇānāha-māṣaḥ snigdha iti| śukrasyaiva vṛddhiṃ, śukrasyaiva virekaṃ-śīghrapravṛttiṃ, karoti sa tathā|

Aṣṭāṅgahṛdayasaṃhitā

phalāni māṣavadvidyātkākāṇḍolātmaguptayoḥ||22||

Sarvāṅgasundarā

kākāṇḍolā cātmaguptā ca, tayoḥ phalāni māṣavadvidyāt-māṣasamaguṇāni vijānīyāt| kākāṇḍolā-kaṭabhī| ātmaguptā-kapikacchūḥ|

Sarvāṅgasundarā

kākāṇḍolātmaguptāphalaguṇānāha-phalānīti| etayoḥ phalāni māṣavadvidyāt| kākāṇḍolā-niḥśūkā kapikacchūḥ| ātmaguptā-kapikacchūḥ|

Āyurvedarasāyana

tilaguṇānāha-uṣṇa iti| uṣṇaḥ-uṣṇavīryaḥ| tvacyaḥ-tvagdoṣaharaḥ, bahiḥprayogāt| "kuṣṭhaṃ tatkāryapi tilo hanti bhallātakaiḥ saha|" iti saṅgrahe (sū. a. 7) kuṣṭhakartṛtvaśravaṇāt| nanu, "tilo vipāke madhuro+atibalyaḥ snigdho vraṇe lepana eva pathyaḥ|" iti suśrutena (sū. a. 46139) vipāke madhuratvamuktam, iha tu kaṭukatvamiti virodhaḥ| maivam| rasavadavirodhaḥ| ekasmin dravye hi bahavo rasā anubhūyanta iti| bhinnatilayorbhinnarasayorvā vipākaḥ| sa ca kṛṣṇaḥ śreṣṭhaḥ| uktaṃ ca saṅgrahe (sū.a. 7)-kṛṣṇaḥ praśastastamanu śuklastamanu cāruṇaḥ|" iti|

Aṣṭāṅgahṛdayasaṃhitā

uṣṇastvacyo himaḥ sparśe keśyo balyastilo guruḥ||23||

alpamūtraḥ kaṭuḥ pāke medhā+agnikaphapittakṛt||23||

Sarvāṅgasundarā

tila uṣṇavīryaḥ| tathā, tvacyaḥ| tathā, sparśe śītaḥ| keśyo balyo guruśca| tathā, alpamūtraḥ-alpamūtrakaraḥ| pāke kaṭuḥ| tathā, medhādīn karoti| tvacyakeśyabalyā hitārthā yatpratyayāntāḥ| snigdhatvamanilaghnatvaṃ kaṣāyakaṭutiktarasatvaṃ nānājātitvaṃ cehāsya granthakṛtā lāghavānnoktam| saṅgrahe tūktameva (sū. a. 7)| yathā-"snigdhoṣṇatiktakaṭukakaṣāyamadhurastilaḥ| tvacyaḥ keśyo gururvṛṣyaḥ sparśaśīto+anilāpaḥ|| alpamūtraḥ kaṭuḥ pāke medhā+agnikaphapittakṛt| kṛṣṇaḥ praśastastamanu śuklastamanu cāruṇaḥ||" iti| anye tvanayā yuktyā saṅgrahoktamarthaṃ saṅgṛhṇate| snigdhatvaṃ tāvattilasya taileṣu mukhyasya snehasya yonibhūtatvātsiddham, kaphapittakṛditi vacanātsnigdhatvācca sāmarthyāllabdhaṃ vātaghnatvam, kaṣāyasvādviti śimbīdhānyasāmānyaguṇakathanena kaṣāyasvādutvaṃ labdhamiti| etadevorarīkṛtya vraṇapratiṣedhe vakṣyati (hṛ.u.a.25|54)-kalkaṃ saṃrohaṇaṃ kuryāttilānāṃ madhukānvitam| snigdhoṣṇatiktamadhurakaṣāyatvaiḥ sa sarvajit||" iti|

Aṣṭāṅgahṛdayasaṃhitā

snigdhomā svādutiktoṣṇā kaphapittakarī guruḥ||24||

dṛkśukrahṛtkaṭuḥ pāke, tadvadbījaṃ kusumbhajam||24||

Sarvāṅgasundarā

umā-atasī, snigdhā svādvādiguṇayuktoṣṇavīryā ca| sā śleṣmapittayoḥ kartrī ca| tathā, dṛṣṭiṃ śukraṃ ca harati| kaṭupākā ca| tayā-umayā tulyaṃ vartate-tadvat, umāsamānaguṇaṃ kusumbhījamityarthaḥ|

Āyurvedarasāyana

atasīguṇānāha-snigdhometi| umā-atasī| nanu, "snigdhoṣṇā kaphavātaghnī satiktā madhurā+atasī|" iti khāraṇādinā śleṣmaghnatvamuktam, iha tu śleṣmalatvamiti virodhaḥ| maivam| viṣayabhedāt| śleṣmaghnatvaṃ vātasaṃsṛṣṭaviṣayam| śleṣmalatvaṃ pittasaṃsṛṣṭaviṣayam| ata eva suśrutena kaphaghnatvaṃ noktam (sū. a. 46/49)-"uṣṇā+atasī svādurasā+anilaghnī pittolbaṇā syātkaṭukā vipāke|" iti| kusumbhavījaguṇānāha-tadvaditi| tadvat-umāvat| tatpunaḥ kaphaghnam| "kaṭurvipāke kaṭukaḥ kaphaghno vidāhibhāvādahitaḥ kusumbhaḥ|" iti suśrutopadeśāt (sū.a. 46/48)| atideśādupadeśo hi balavān|

Aṣṭāṅgahṛdayasaṃhitā

māṣo+atra sarveṣvavaro, yavakaḥ śūkajeṣu ca||25||

Sarvāṅgasundarā

atra-śimbīdhānyeṣu, māṣo+aśreṣṭhaḥ| śūkajeṣu-śūkadhānyeṣu, yavako+aśreṣṭhaḥ|

Āyurvedarasāyana

māṣasya sarvadhānyāvaratvamāha-māṣo+atreti| yavakasya śūkadhānyeṣvavaratvamāha-yavakaḥ śūkajeṣviti| cakāro+avaratvākarṣaṇārthaḥ|

Aṣṭāṅgahṛdayasaṃhitā

navaṃ dhānyamabhiṣyandi, laṅu saṃvatsaroṣitam||25||

śīghrajanma tathā sūpyaṃ nistuṣaṃ yuktibharjitam||26||

iti śimbīdhānyavargaḥ||1||

Sarvāṅgasundarā

navaṃ pratyagraṃ, dhānyamabhiṣyandi-ābhimukhyena syandayati| tācchīlye ṇiniḥ| mālinyātsrotasāṃ srutirūpaṃ śleṣmāṇaṃ karotītyarthaḥ| arthātpurāṇamanabhiṣyandi| saṃvatsaroṣitaṃ-varṣātītaṃ, laghu bhavati| navaṃ cārthādgurvityanuktamapyuktaṃ bhavati| tantrāntare+apyuktam- "varṣasthitaṃ sarvamannaṃ parityajati gauravam| na tu tyajati tadvīryaṃ vīryaṃ muñcatyataḥ kramāt||" iti| śīghretyādi| laghvityanuvartate| sūpyaṃ-mudgādi yacchhīghrajanma, tallaghu bhavati| tathā, vigatatuṣaṃ yuktyā bharjitaṃ-bhṛṣṭaṃ laghu bhavati| saṅgrahe tvevamuktam (sū.a.7)-"navaṃ dhānyamabhiṣyandi sekyaṃ kedārajaṃ ca yat| laghu varṣoṣitaṃ dagdhabhūmijaṃ sthalasambhavam|" iti| iti śimbīdhānyavargaḥ| nirdiṣṭe śūkaśimbīdhānye| tayośca saṃskṛtayorupayoga iti kṛtānnavargaḥ prārabhyate-

Sarvāṅgasundarā

navadhānyaguṇānāha-navaṃ dhānyamiti| abhiṣyandi-srotaḥsrāvi| purāṇadhānyaguṇānāha-laghu saṃvatsaroṣitamiti| saṃvatsaroṣitaṃ-saṃvatsaramevoṣitam, saṃvatsaradvayādyuṣitasya nirvīryatvāt| yadāha khāraṇādiḥ-"varṣasthitaṃ sarvadhānyaṃ parityajati gauravam| na tu tyajati tadvīryaṃ, vīryaṃ muñcatyataḥ kramāt "|| iti| śīghrajanmādisūpyaguṇānāha-śīghrajanmeti| sūpe hitaṃsūpyaṃ śimbīdhānyam, tathā-tadvat, laghu ityarthaḥ| śīghraṃ alpena kālena, janma-niṣpattiryasya tattathā| nistuṣaṃ-apanītatvak| yuktyā-samyagyogena, bharjitaṃ-dravaṃ vinā sveditam| navasyābhiṣyanditvāt purāṇasyānabhiṣyanditvam| purāṇādīnāṃ laghutvāttadviparītānāṃ gurutvamarthasiddham| saṅgrahe tu (sū. a. 7)-"haritāsteṣvapi varā, makuṣṭhāḥ kṛmikāriṇaḥ| varṇyāḥ paraṃ pralepādyairmasūrā grāhiṇo bhṛśam|| kuśāmraśimbī madhurā vātapittaharā himā| madhurāḥ śītalā gurvyo balaghno rūkṣaṇātmikāḥ|| snehāḍhyā balibhirbhojyā vividhāḥ śimbījātayaḥ|" iti| iti śimbīdhānyavargaḥ|

Aṣṭāṅgahṛdayasaṃhitā

atha kṛtānna(pakvānna)vargaḥ||26||

maṇḍapeyāvilepīnāmodanasya ca lāghavam||26||

yathāpūrvaṃ śivastatra maṇḍo vātānulomanaḥ||27||

tṛḍglānidoṣaśeṣaghnaḥ pācano dhātusāmyakṛt||27||

srotomārdavakṛtsvedī sandhukṣayati cānalam||28||

Sarvāṅgasundarā

maṇḍādīnāṃ yathāpūrvaṃ lāghavam| tenaudanamapekṣya laghvī vilepī, tato+api peyā, peyāto maṇḍo laghutara ityartho+avatiṣṭhate| maṇḍapeyāvilepyodanānāṃ yathāpurvaṃ lāghavamityeva vaktavye yadatraudanasya pṛthakpāṭhaḥ, sa idaṃ jñāpayati,-maṇḍādayo lājopādānā vedyāḥ, na tu taṇḍulopādānāḥ, yathā-odanaḥ, iti| tathā ca muniḥ (ca, sū,a.27|252)-"śṛtaḥ pippaliśuṇṭhībhyāṃ yukto lājāmbudāḍimaiḥ| maṇḍaḥ sandīpayatyagniṃ vātaṃ cāpyanulomayet||" iti| taduktam \_"dravyasyārdhapalaṃ dattvā toyasya prasthamāvapet| ardhaśeṣaṃ gṛhītvā tatkarṣau dvau dāḍimasya ca|| yuktaṃ saindhavaviśvāhvadhānyakaiḥ śāṇamātrakaiḥ| dvikarṣamātrairlājaiśca bhūyaḥ saṃkvathitaṃ ca tat|| pippalījīrakābhyāṃ ca śāṇaikenāvacūrṇitam| peyāsveṣa vidhiḥ kalpyo dāḍimādikṛtāsvapi||" iti| tathā (suśrute sū. a. 46|345)-"sikthairvirahito maṇḍaḥ peyā sikthasamanvitā| dhanasikthā vilepī syādyavāgūrviraladravā||" iti| anye tu maṇḍalakṣaṇaṃ peyālakṣaṇaṃ cānyathaivecchanti| tathā tallakṣaṇam-"lājāmbusaindhavakaṇādhānyanāgaradāḍimaiḥ| yukto vimṛditaḥ pūto maṇḍaḥ saṃskṛta ucyate|| nirdravyā prākṛtā peyā takradāḍimataṇdulaiḥ|" iti| sāmānyapeyāyāśca takradāḍimalājādisādhitāyā guṇanirdeśo+ayam, na tu viśiṣṭāyā jvaracikitsādivihitāyā iti draṣṭavyam| tasyāstu tatraivetyarthaḥ, viśeṣagrahaṇātkarmāntaranirdeśācca| tatra-teṣu maṇḍādiṣu madhye, maṇḍaḥ śivaḥ| tathā, vātānulomanaḥ| tathā, tṛṣaṃ glāniṃ doṣaśeṣaṃ ca hantīti tṛḍglānidoṣaśeṣaghnaḥ| "amanuṣyakartṛke ca" ityatra ṭhak| doṣasya śeṣo doṣaśeṣaḥ| eṣa eva hi vihitavamanasya vihitavirecanasya vā kiñciccheṣo yo doṣaḥ, tasya| doṣaśeṣeti vacanajñāpakāt kṛtavamanavirecanasya doṣaśeṣakaraṇam| tena ca vamanakarmaṇi virecanakarmaṇi vā kartavye+atiyogabhayāt doṣaśeṣaḥ kāryaḥ, ityayamartho yuktyā pratipāditaḥ| tathā, maṇḍaḥ pācano dhātusāmyakaraśca| tathā, srotasāṃ mārdavaṃ karoti| tathā, svedayatīti svedī, vahniṃ ca dīpayati|

Āyurvedarasāyana

atha kṛtānnavargaḥ| tatra maṇḍādīnāṃ laghutvetāratamyamāha-maṇḍapeyeti| asiktho dravo-maṇḍaḥ, sasiktho-yavāgūḥ| sā dvividhā,- alpasikthā-peyā, bahusikthā-vilepī| adravāṇi sikthāni-odanaḥ| yathāpūrvaṃ odanādvilepī laghuḥ tataḥ peyā, tato maṇḍa iti| maṇḍaguṇānāha-śivastatreti| śivaḥ-ārogyapradaḥ| vamanalaṅghanādyavaśiṣṭo doṣo-doṣaśeṣaḥ| dhātusāmyakṛt-laṅghanādikṛtadhātuvaiṣamyaśamanāt| srotomārdavakṛt-laṅghanādikṛtasrotaḥkāṭhinyaśamanāt| svedī-svedavahasrotorodhaśamanāt|

Aṣṭāṅgahṛdayasaṃhitā

kṣattṛṣṇāglānidaurbalyakukṣirogajvarāpahā||28||

malānulomanī pathyā peyā dīpanapācanī||29||

Sarvāṅgasundarā

kṣucca tṛṣṇā ca, tābhyaṃ glāniḥ, sā ca daurbalyaṃ ca kukṣirogaśca jvaraśca, tānapahanti yā saivaṃbhūtā peyā| daurbalyaṃ- kārśyam| tathā, malān-vātādīn, anulomayati-svamārgasthān karoti| tathā, pathyā-śarīrasya hitā| tathā, dīpanī cāsau pācanī ceti "puṃvatkarmadhāraya" iti puṃvadbhāvaḥ|

Aṣṭāṅgahṛdayasaṃhitā

a0 ra0-peyāguṇānāha-kṣuttṛṣṇeti| kukṣirogaḥ-atīsāraḥ| pathyā-auṣadharūpatvāt|

Āyurvedarasāyana

vilepīguṇānāha-vilepīti| vraṇādīnāṃ hitā| saṃśuddhaḥ-samyakkṛtavamanādiḥ| yaḥ snehanārthaṃ pratyahaṃ snehaṃ pibati saḥ-snehapāyī|

Aṣṭāṅgahṛdayasaṃhitā

vilepī grāhiṇī hṛdyā tṛṣṇāghnī dīpanī hitā||29||

vraṇākṣirogasaṃśuddhadurbalasnehapāyinām||30||

Sarvāṅgasundarā

vilepī grāhiṇī hṛdyā tṛṣṇāghnī dīpanī hitā ca| vraṇaścākṣirogaśca saṃśuddhaśca durbalaśca snehapāyī ca, teṣāṃ hitā| vraṇākṣirogaśabdau matvarthīyākārāntau|

Aṣṭāṅgahṛdayasaṃhitā

sudhautaḥ prasrutaḥ svinno+atyaktoṣmā caudano laghuḥ||30||

yaścāgneyauṣadhakvāthasādhito bhṛṣṭataṇḍulaḥ||31||

viparīto guruḥ kṣīramāṃsādyairyaśca sādhitaḥ||31||

Sarvāṅgasundarā

odanaḥ suṣṭhu dhautastathā prasruto-niścotitaḥ svinno+atyaktabāṣpaśca laghurbhavati| yaścaudana āgneyauṣadhānāṃ-marīcacitrakādīnāṃ kvāthena sādhitaḥ, so+atilaghuḥ| tathā, bhṛṣṭāstaṇḍulā yasminnodane so+atilaghutamaḥ| yathoktalakṣaṇādodanādviparīto-yo+adhautādiḥ, sa guruḥ| kṣīramāṃsādibhiḥ-madhurairyaśca sādhitaḥ, so+atiguruḥ|

Āyurvedarasāyana

odanaguṇānāha-sudhauta iti| sudhautādiviśiṣṭa odano laghuḥ| tadviparītaḥ kṣīrādisādhitaśca guruḥ| sudhautaḥ-samyakprakṣālitataṇḍulaḥ| prasruataḥ-samyakprasrāvitamaṇḍaḥ| svinnaḥ-samyakpakvaḥ| atyaktoṣmā-śītatvamaprāptaḥ| āgneyauṣa kvāthasādhitaḥ- citrakādikvāthaṃ dravasthāne datvā sādhitaḥ| bhṛṣṭataṇḍulaḥ-bhṛṣṭaistaṇḍulaiḥ sādhitaḥ| viparītaḥ-adhautataṇḍulādiḥ| yaśca kṣīrādīni dravasthāne datvā sādhitaḥ| māṃsaśabdenātra māṃsarasaḥ| ādyaśabdātsnehādayaḥ| kṣīrādisādhane udakaṃ prakṣepyameva| uktaṃ ca saṅgrahe (ka. a. 8)-"kṣīrādisādhitaṃ dravyaṃ na samyaṅmuktarasaṃ bhavatīti vārikvāthapūrvakaṃ kṣīrādyaistadupadeśe+anupadagdhaṃ kvāthayet|" iti|

Aṣṭāṅgahṛdayasaṃhitā

iti dravyakriyāyogamānādyaiḥ sarvamādiśet||32||

Sarvāṅgasundarā

iti-anayā diśā, sarvaṃ-peyādikaṃ pūrvoktaṃ vakṣyamāṇaṃ ca bhakṣyādikaṃ, dravyeṇa kriyayā saṃyogena mānena cādiśet| tatra dravyato yathā-odanasya raktaśālyādijasya lāghavam, yavakādijasya tu gauravam| kriyāto yathā-sākṣādagnipākādisaṃskārācchūlyasya māṃsasya laghvādiguṇayogaḥ, aparasya tvanyathātvaṃ dṛśyate| tathā coktaṃ tantrāntare-"vṛṣyaṃ vātaharaṃ balyaṃ pathyaṃ śūlyāmiṣaṃ laghu| apathyaṃ guru viṣṭambhi māṃsaṃ yacca rasoddhatam||" iti| tantrāntare coktam-"svinnaṃ māṃsaṃ guru stambhi śūlapakvaṃ tridoṣajit|" iti| kriyā-saṃskāra ityarthaḥ| yogaḥ-saṃyogaḥ, tena yathā-āgneyacitrakādyauṣadhakvāthaiḥ sādhitasya lāghavam| mānato yathā-bahubhirlaghubhiralpaiśca gurubhiryuktairlaghureva, viparītaistu viparīta eva| ādyagrahaṇena deśādiparigrahaḥ| jāṅgaladeśaprabhavataṇḍulakṛto laghuḥ, ānūpadeśataṇḍulakṛto gururityādi bodhyam|

Āyurvedarasāyana

odanaprasaṅgādodanodāharaṇāṃ paribhāṣāmāha-iti dravyeti| iti-evamodanavat| dravyādīnāṃ kāraṇānāṃ svarūpaṃ śāstreṇa buddhākāryāṇāṃ svarūpamakathitamapi svabuddhyā nirdhārya mandabuddhīnāṃ kathayedityarthaḥ| tatra, kāryatvena pariṇataṃ kāraṇaṃ-dravyam| tatpariṇāmahetuḥ kartṛvyāpāraḥ-kriyā| pradhānadravye dravyāntarasamparko-yogaḥ| saṃyogināṃ nyūnādhikasamatvaṃ-mānam| ādyaśabdāddeśakālau| tatra, dravyasyotpattisthitipariṇāmasthānaṃ-deśaḥ| utpattyādisamaya āmādyavasthāśca-kālaḥ| tatra, dravyeṇādeśo yathāraktaśālīnāmodanaḥ pathyo, yavakānāmapathyaḥ| kriyayā yathā-bhṛṣṭavidalitanistuṣīkṛtānaṃ sūpyānāṃ sūpo laghuḥ, itareṣāṃ guruḥ| yogena yathā-marīcādiyuktā māṃsabhakṣyā laghavaḥ, marīcādyayuktā guravaḥ| mānena yathā-miśrakaudane mudgādyalpatvabahutvābhyāṃ laghutvagurutve| utpattideśena yathā-dagdhāvanijātānāṃ śālīnāmannaṃ laghu, itareṣāṃ guru| uktaṃ hi suśrutena (sū. a. 46/15)- "dagdhāyāmavanau jātāḥ śālayo laghupākinaḥ|" iti| sthitideśena yathā-durbhājanasthābhirdrākṣābhiḥ kṛtaṃ pānakaṃ doṣalam, itarābhiradoṣalam| uktaṃ hi (saṅgrahe sū.a.7)-"durbhājanasthā drākṣā+amlā doṣalā ca prājāyate|" iti| pariṇāmadeśena yathā-mṛṇmaye pātre siddhānāṃ tandulānāmodano guruḥ, tāmramaye laghuḥ| utpattikālena yathā-ārtavena divyodakena siddhamannaṃ pathyam, anārtavenāpathyam| sthitikālena yathārātrimuṣitena śṛtaśītenāloḍitamapathyam, itareṇa pathyam| pariṇāmakālena yathā-śīghrajanmanā sūpyena kṛtaḥ sūpo laghuḥ, cirajanmanā guruḥ| āmādyavasthākālena yathā-āmena śuṣkeṇa vā mūlakena kṛto yūṣaḥ pathyaḥ, jīrṇenādreṇa vā kṛto+apathyaḥ| ityādi svabuddhyā sarvamūhyam|

Aṣṭāṅgahṛdayasaṃhitā

bṛṃhaṇaḥ prīṇano vṛṣyaścakṣuṣyo vraṇahāṃ rasaḥ||32||

Sarvāṅgasundarā

rasa iti māṃsarasaḥ, ādiśabdalopāt| sa bṛṃhaṇādiguṇayuktaḥ| kṛtākṛtasya ca rasasyāyaṃ guṇanirdeśo bodhyaḥ| raso hi snehaśuṇṭhyādiyutaḥ-kṛta ityucyate, viparītastu-akṛtaḥ| tatra kṛtasya tantrāntare vidhānamuktaṃ guṇāśca| yathā-"chāgalaṃ sakthijaṃ māṃsaṃ nirasthi taittiraṃ tathā| catuṣpalonmitaṃ sūkṣmaṃ kalpitaṃ kṣālitaṃ jale|| pippalīpippalīmūlaśuṇṭhīcitrakadhānyakaiḥ| dviśāṇaiḥ saṃyute toye kvāthyaṃ sārdhāḍhakonmite|| māṃse+ariman dvipalaṃ tatra dāḍimātkuṭṭitātkṣipet| taṃ rasaṃ marditaṃ pūtaṃ hiṅgusaindhavajīrakaiḥ|| yuktaṃ sudhūpitaṃ pathyaṃ śuddhānāṃ śuddhikāṅkṣiṇām| śuṣyatāṃ vyādhimuktānāṃ vraṇināṃ vātarogiṇām|| bhagnaviśliṣṭasandhīnāṃ kṣīṇadhātvindriyaujasām|" iti| tantrāntare coktam-"rasastatra varo+anamlaḥ śākuno bṛṃhaṇaḥ saraḥ| takrasiddhastu viṣṭambhī laghurvātakaphāpahaḥ|| phalāmlagorasodāraṃ saviśvājājidhānyakam| snigdhaṃ māṃsaṃ hitaṃ balyaṃ bṛhaṇaṃ rocanaṃ guru|| kāsamardakadhānyāmladāḍimādirajaḥkṛtāḥ| lehāstakrādijāścānye yonivadgururocanāḥ|| māludhānīyavāsādipuṣpairyo+atiguṇaḥ khalaḥ| phalamūlairghanādānaṃ vyañjanaṃ pākato ghanam|| lehavatkhala ityanye doṣalaḥ svasvayonivat| tadvacca tilakalkāmlaprāyaḥ kāmbaliko mataḥ|| kaṭvaraḥ kaphajidgrāhī pittalo rocako laghuḥ| māṃsādajājiśuṇṭhyādigalitaḥ saṭṭako laghuḥ|| iti|

Sarvāṅgasundarā

māṃsarasaguṇānāha-bṛṃhaṇa iti| prīṇanaḥ-tṛptijananaḥ| raso-māṃsarasaḥ| uktaṃ hi saṅgrahe (sū.a.7)-"piśitena rasastatra, yūṣo dhānyaiḥ, khalaḥ phalaiḥ| mūlaiśca tilakalkāmlaprāyaḥ kāmbalikaḥ smṛtaḥ||" iti| sa ca kṛtākṛtadakalāvaṇikabhedāntridhā| uktaṃ hi saṅgrahe (sū. a.7)-"jñeyāḥ kṛtākṛtāste tu snehādiyutavarjitāḥ| alpamāṃsādayaḥ svacchā dakalāvaṇikāḥ smṛtāḥ||' iti| tathā, tanusāndrabhedādamlasvādubhedācca dvidhā| uktaṃ hi saṅgrahe (sū. a. 7)-"vidyādyūṣe rase sūpe śāke caivottarottaram| gauravaṃ tanusāndrāmlasvāduṣveṣu pṛthak pṛthak||" iti| saṅgrahe tu (sū. a. 7)-"śuṣyatāṃ vyādhimuktānāṃ narāṇāṃ śuddhikāṅkṣiṇām| kṛśakṣāmakṣatoraskakṣīṇadhātvindriyaujasām|| dṛṣṭiśravaṇavanhyāyurbalavarṇasvarārthinām| bhagnaviśliṣṭasandhīnāṃ vraṇināṃ vātarogiṇām|| hṛdyaḥ pathyaḥ paraṃ vṛṣyo bṛṃhaṇaḥ prīṇano rasaḥ|" iti| śuṣyatāṃ-vṛddhiṃ tyajatām| kṛśānāṃ-sthūlatvaṃ tyajatām| kṣāmāṇāṃ-balaṃtyajatām|

Aṣṭāṅgahṛdayasaṃhitā

maudgastu pathyaḥ saṃśuddhavraṇakaṇṭhākṣirogiṇām||33||

Sarvāṅgasundarā

maudgo raso-yūṣo, vraṇināṃ kaṇṭharogiṇāṃ akṣirogiṇāṃ ca pathyaḥ| asya ca saṃskṛtasya vidhānamuktam-"mudgānāṃ dvipalaṃ toye śṛtamardhāḍhakonmite| pādasthaṃ marditaṃ pūtaṃ dāḍimasya palena tu| yuktaṃ saindhavaviśvāhvadhānyakaiḥ pādakārṣikaiḥ| kaṇājīrakayoścūrṇācchāṇaikenāvacūrṇitam| saṃskṛto mudgayūṣo+ayaṃ pittaśleṣmaharo mataḥ|" tathā-"paṭolapatrācchhāṇo dve mudgānāṃ dvipalaṃ jale| dravyādvātriṃśadguṇite ardhasthe dāḍimātpalam|| karṣamāmalakānāṃ ca kṣiptvā punaradhiśrayet| pūrvaṃ tatsaindhavādyaiśca yuktamājyena yojitam|| paṭolapatrakākhyo+ayaṃ yūṣaḥ pittottharogajit| nimbapatrairnimbayūṣamevameva prakalpayet|| mulakācchuṇṭhikā svinnā ghṛtabhṛṣṭā sadhānyakā| hiṅgujīrakasaṃyuktā tato mathitadāḍime|| sasaindhave vinikṣipya punaragnāvadhiśrayet| tāvadyāvanmṛdūbhūtaṃ tatastryūṣaṇasaṃyutam|| sudhūpitaṃ hiṅgughṛtaiścāturjātāvacūrṇitam| śuṇṭhīrasaṃ dīpanīyaṃ bātaśleṣmāmayāpaham|| akṛtākṛtayūṣācca rasācca jalasādhitāt| snehāmlapaṭuyuktācca pūrvaḥ pūrvo laghurmataḥ|| (saṅgrahe sū. a. 7)-vidyādyuṣe rase sūpe śāke caivottarottaram| gauravaṃ tanusāndrāmlasvāduṣveṣu pṛthak tathā||" tathoktam (saṅgrahe sū.a.7)-"khalakāmbalikau hṛdyau chedinau svauṣadhānugau| piśitena rasastatra, yūṣo dhānyaiḥ khalaḥ phalaiḥ|| mūlaiśca tilakalkāmlaprāyaḥ kāmbalikaḥ smṛtaḥ| jñeyāḥ kṛtākṛtāste tu snehādiyutavarjitāḥ|| alpamāṃsādayaḥ svacchā dakalāvaṇikāḥ smṛtāḥ|" iti| svalpena māṃsena śuṇṭhyadibhiḥ svalpaiḥ svacchā ye kriyante, te dakalāvaṇikā bodhyāḥ| evaṃ yūṣe yatra dhānyamalpaṃ, khalādau vā mūlādīnyalpāni, tatrāpi dakalāvaṇikatvaṃ bodhyam| tantrāntare coktam (suśrute sū.a.46|380)-"atha gorasadhānyāmlaphalāmlairanvitaṃ cayat| yathottaraṃ laghu hitaṃ saṃskṛtāsaṃskṛtaṃ tathā|| prabhūtāstamaloyūṣaḥ sūpāllaghutaraḥ smṛtaḥ| sūpastu rasayūṣābhyāṃ sthairyādgurutaro mataḥ|| taṃ sarogo na cāśrīyānna cālpāśī kathañcana|" iti|

Āyurvedarasāyana

mudgayūṣaguṇānāha-maudga iti| rasa ityanuvartate| maudgo raso-mudayūṣaḥ, "yūṣo dhānyaiḥ" (saṃ.sū.a.7) ityuktatvāt| saṃśuddhādīnāṃ pathyo-hitaḥ| kaṇṭhākṣibhyāṃ rogaśabdaḥ sambadhyate|

Aṣṭāṅgahṛdayasaṃhitā

vātānulomī kaulattho gulmatūnīpratūnijit||33||

Sarvāṅgasundarā

kaulattho yūṣo vātamanulomayati| gulmādīṃśca jayati| tūnīpratūnīrogau-gulmanidāne vakṣyamāṇalakṣaṇau|

Āyurvedarasāyana

kulatthayūṣaguṇānāha-vātānulomīti| tūnipratūnyau-gulmanidāne (hṛ.ni.a.11/61) vakṣyete|

Aṣṭāṅgahṛdayasaṃhitā

tilapiṇyākavikṛtiḥ śuṣkaśākaṃ virūḍhakam||34||

śaṇḍākīvaṭakaṃ dṛgghnaṃ doṣalaṃ glapanaṃ guru||34||

Sarvāṅgasundarā

tilasya vikṛtiḥ piṇyākasya ca| tathā śuṣkaśākādi dṛṣṭighnaṃ tridoṣakaraṃ glānikaraṃ guru ca| aṅkuritaṃ sasyaṃ-virūḍhakam| śāṇḍākyā saha saṃyutaṃ māṣādivaṭakaṃ-śāṇḍākīvaṭakam|

Āyurvedarasāyana

tilavikṛtyādīnāṃ guṇānāha-tilapiṇyākavikṛtiriti| tilavikṛtiḥ-mayūrāṇḍakādiḥ| uddhṛtatailastilādipiṇḍaḥ, piṇyākaḥ tadvikṛtiḥ-piṇḍavaṭakādideśīyā| śuṣkaśākaṃ-śukavārtākakaccarikādi| virūḍhakaṃ-aṅkuritaṃ dhānyam| kṛtānnaprastāvādaṅkuritadhānyakṛtamannaṃ grāhyam| yena vaṭakena śāṇḍākī kriyate tat-śāṇḍākīvaṭakam| dṛgghnaṃdṛṣṭināśanam| doṣalaṃ-tridoṣakaram| glapanaṃ-glānikaram|

Āyurvedarasāyana

rasālāguṇānāha-rasāleti| marīcaśarkarādiyuktaṃ karamathitaṃ dadhi-rasālā|

Aṣṭāṅgahṛdayasaṃhitā

rasālā bṛṃhaṇī vṛṣyā snigdhā balyā rucipradā||35||

Sarvāṅgasundarā

rasālā-karamathitena marīcaśarkarādiyuktena dadhnā kṛtā ullekhikāsaṃjñā, bṛṃhaṇī-dehasya bṛhattvakarī, vṛṣyādiguṇayuktā ca|

Aṣṭāṅgahṛdayasaṃhitā

śramakṣuttṛṭklamaharaṃ pānakaṃ prīṇanaṃ guru||35||

viṣṭambhi mūtralaṃ hṛdyaṃ yathādravyaguṇaṃ ca tat||36||

Sarvāṅgasundarā

pānakaṃ śramādiharaṃ prīṇanādiguṇayuktam| prīṇanaṃ-manaḥ prītikaram| yathādravyaguṇaṃ ca-svasvadravyaguṇena ca yuktam| parpaṭādīnāṃ lāghavādiha guṇā noktāḥ| yathā (saṅgrahe sū. a. 7)-"parpaṭā laghavo rucyā laghīyān kṣāraparpaṭaḥ| hṛdyā vṛṣyā rucikarā guravo rāgakhāṇḍavāḥ|| prīṇanā bhramatṛṭchardimadamūrcchāśramacchhidaḥ|" iti|

Āyurvedarasāyana

pānakaguṇānāha-śramakṣuttṛḍiti| guḍāmlikādisaṃskṛtamudakādi dravaṃ-pānakam| yathādravyaguṇaṃ-yairdravyaiḥ kriyate tadguṇānanuvartate| etena suśrutādibhiruktānāṃ drākṣādipānakānāṃ guṇā uktāḥ|

Aṣṭāṅgahṛdayasaṃhitā

lājāstṛṭchhardyatīsāramehamedaḥkaphacchidaḥ||36||

kāsapittopaśamanā dīpanā laghavo himāḥ||37||

Sarvāṅgasundarā

lājāstṛḍādīṃśchindanti| kāsapitte copaśamayanti| tathā, dīpanā laghavaḥ śītavīryāśca|

Āyurvedarasāyana

lājānāṃ guṇānāha-lājā iti| bhṛṣṭānāṃ śālīnāṃ taṇḍulāḥ-lājāḥ|

Aṣṭāṅgahṛdayasaṃhitā

pṛthukā guravo balyāḥ kaphaviṣṭambhakāriṇaḥ||37||

Sarvāṅgasundarā

haritadhānyāni nistuṣabhṛṣṭamuśalahatāni-pṛthukāścipiṭasaṃjñā gurutvādiyuktāḥ|

Āyurvedarasāyana

pṛthukaguṇānāha-pṛthukā iti| aśuṣkadhānyānāṃ bhṛṣṭāstaṇḍulāḥ-pṛthukāḥ|

Aṣṭāṅgahṛdayasaṃhitā

dhānā viṣṭambhinī rūkṣā tarpaṇī lekhanī guruḥ||38||

Āyurvedarasāyana

dhānāguṇānāha-dhānā viṣṭambhinīti| bhṛṣṭayavādidhānyaṃ-dhānā| anye tu yavāneva bhṛṣṭān dhānāśabdenāhuḥ| ulumbādīṃśca pṛthak paṭhanti| yadāha suśrutaḥ (sū. a. 46/410)- "dhānolumbāstu laghavaḥ kaphamedoviśoṣaṇāḥ|" iti| laghavaḥ pāke, guravo guṇe, svamatena gurorguṇatvāt|

Sarvāṅgasundarā

dhānā-bhṛṣṭayavādi, viṣṭambhinī rūkṣādiguṇayuktā ca|

Aṣṭāṅgahṛdayasaṃhitā

saktavo laghavaḥ kṣuttṛṭśramanetrāmayavraṇān||38||

ghnanti santarpaṇāḥ pānātsadya eva balapradāḥ||39||

nodakāntaritānna dvirna niśāyāṃ na kevalān||39||

na bhuktvā na dvijaiśchittvā saktūnadyānna vā bahūn||40||

Sarvāṅgasundarā

saktavo laghavaḥ, kṣudhādīṃśca ghnanti| tathā, udakapītāḥ santarpaṇāḥ, sadya eva balaṃ kurvanti| tāṃśca jalenāntaritān-vyavahitān, nāśnīyāt| anyabhojaneṣu hyantarāpānaṃ vihitam, na tathā saktuṣu kāryamiti bodhayati| (apare tvevamāhuḥ-ādau piṇḍī madhye jalamante ca piṇḍītyudakāntaritā iti|) tathā, na dviḥ-dvau vārau nādyāt| na niśāyāṃ- rātryām| na kevalān-udakādirahitān| na bhuktvā-anyadbhojanādi| na dvijaiśchittvā-dantaiḥ karasthāṃ piṇḍīṃ chittvetyarthaḥ| bahūṃśca saktūṃnnādyāt| tantrāntare coktaṃ rūkṣavātalatvaṃ saktūnāmiha noktam, laghutvādinaivāvagatatvāt| nanu, rūkṣavātalatvaṃ cedabhyupagamyate saktūnām, tataḥ santarpaṇā ityanupapannam| sadya eva balapradā ityetadapyayuktam| bhukto hyāhāraḥ pariṇaman rasadhātugato dhātupuṣṭaye, nānyathā| atrācakṣmahe| prabhāvādubhayamapyetaduktam| saktūnāṃ hyayamacintyaḥ pratyakṣavedyaḥ prabhāvaḥ,yatpītāḥ santaḥ sadyaḥ santarpayanti| sadya eva ca balaṃ prayacchhanti| vājīkaraṇaṃ hi-apariṇatameva svakāryaṃ janayati| tathā ca madyaṃ,-apariṇatameva madaṃ janayati| tasmātsantarpaṇatvaṃ balapradatvaṃ caiṣāmupapannameva| tantrāntare coktam-"tulyājyaḥ saktuprāśastu vṛṣyo bhedī rasāyanam| (saṃ.sū.a.7)-'tṛṭchardiśramanunmanthaḥ śītastṛṣṇānivartakaḥ|| pramehakṣayakuṣṭhāni na ca syurmanthapāyinām| nicayātkaṭhinā gurvī piṇḍī proktā mṛdurlaghuḥ|| saktūnāṃ dravatāyogāllaghīyasyavalehikā|' lājasaktukṛtā+api syādvilepī tu garīyasī||" iti|

Āyurvedarasāyana

saktuguṇānāha-saktava iti| bhṛṣṭānāṃ nistuṣayavānāṃ cūrṇaṃ-saktavaḥ| pītā eva balapradāḥ, na tu bhakṣitālīḍhā vā| sadya eva, na tūttarakālamityevaśabdārthaḥ| saṅgrahe tu (sū.a. 7)-"nicayātkaṭhinā gurvī proktā piṇḍī laghurmṛduḥ| saktūnāṃ dravatāyogāllaghīyasyavalehikā|| śaṣkulīmodakādīnāṃ vyākhyātaivaṃ ca kalpanā| karkandhubadarādīnāṃ śramakṣuttṛṭklamacchidaḥ|| saktavo+amlarasā hṛdyā yathādravyaguṇāśca te|" iti| saktubhakṣaṇaṃ niyamayati-nodakāntaritāniti| yeṣāṃ bhojanamadhye udakaṃ pīyate te-udakāntaritāḥ| dbau vāraudviḥ| kevalān-udakādirahitān| dvijaiśchittvā-karasthāṃ piṇḍīṃ dantairvicchidya bhakṣitān| bahūn-atimātrān| udakāntaritādīnāṃ pratyekaṃ niṣedhakaraṇatvāt pṛthak nakārakaraṇam|

Aṣṭāṅgahṛdayasaṃhitā

piṇyāko glapano rūkṣo viṣṭambhī dṛṣṭidūṣaṇaḥ||40||

Sarvāṅgasundarā

piṇyākākhyo-yastilādīnāṃ niṣpīḍitatailaḥ kalko, glapano-glānikaraḥ| glapana iti glāyaterṇijantāt "glāsrāvanuvamāṃ ca" iti mittvāddhrasvaḥ, bāhulakātkartari lyuṭ| tathā, viṣṭambhī dṛṣṭivikārakṛcca|

Āyurvedarasāyana

piṇyākaguṇānāha-piṇyāka iti| uddhṛtatailastilādipiṇḍaḥ-piṇyākaḥ| glapano-glānikaraḥ| dṛṣṭidūṣaṇaḥ-dṛṣṭirogapradaḥ|

Aṣṭāṅgahṛdayasaṃhitā

vesavāro guruḥ snigdho balopacayavardhanaḥ||41||

Sarvāṅgasundarā

vesavāro-nāgaradhānyakājājihiṅgughṛtādisaṃskṛtaṃ kuṭṭitaṃ māṃsam| sa guruḥ snigdho balavardhanaḥ śarīropacayavardhanaśca|

Āyurvedarasāyana

vesavāraguṇānāha-vesavāra iti| svinnaṃ piṣṭaṃ guḍajīrakādivimiśritaṃ māṃsaṃ-vesavāraḥ| upacayaḥ-vapuṣpuṣṭiḥ|

Aṣṭāṅgahṛdayasaṃhitā

mudgādijāstu guravo yathādravyaguṇānugāḥ||41||

Sarvāṅgasundarā

mudgādijātastu vesavārā ye iṇḍarikādibhirdravyaiḥ sūkṣmacchinnaiḥ kriyante loke pūraṇaśabdena prasiddhāḥ, te guravaḥ prakṛtidravyaguṇāśca| ādiśabdena māṣādayo gṛhyante| (anye tvādiśabdāt vārtākasūraṇālūkādīn gṛhyante|) tantrāntare coktam-"sarpistailaguḍakṣīrairyavagodhūmapaiṣṭikāḥ| pūpā viṣṭambhinaḥ śītāḥ paiṣṭikā vātalāḥ kharāḥ|| vṛṣyā balyāḥ sarā māṣairvātaghnā mṛdupicchilāḥ| yathānnaṃ guravo balyāḥ sthūlāśca kaṭhināśca ye|| tailapakvāstu tvagdṛgghnā garīyāṃso vidāhinaḥ| kāsārasārā laghavo lājairlaghutarāḥ smṛtāḥ|| vātapittaharo vṛṣyo ghṛtapūraḥ kaphapradaḥ| sadyaḥ prāṇakaro rucyo māṃsalo raktalo guruḥ|| laghīyān maṇḍakakṛto garīyān phalapūritaḥ madhurotkārikā vṛṣyā, kāsāraḥ picchilo guruḥ|| guḍamatsyaṇḍikākhaṇḍakṣīrekṣurasamākṣikaiḥ| pūpāḥ śukrabalaśleṣmarucidāstarpaṇāḥ kṣaṇāt|| nānādravyaiḥ samāyuktāḥ pakvāmaklinnabharjitaiḥ| nimardako guruḥ snigdho vṛṣyo balavatāṃ hitaḥ|| ghārikeṇḍarikāpūravaṭikāvaṭakādayaḥ| viśadā rocanā balyā guravaḥ syuḥ svayonivat|| yāvakaḥ picchilaḥ snigdhaḥ plīhodāvartahā guruḥ| bhṛṣṭasvinnatayā vā+a+adyo kaṇṭhyo+atikāsinām|| jvarodāvartamehānāṃ pathyo vātānulomanaḥ| olakaṃ haritāvasthaṃ śimbijatvātkharaṃ guru|| mandajaryo yavāditvādabhyoṣo bṛṃhaṇaḥ saraḥ||" iti|siddhasāre coktam-"atyuṣṇā maṇḍakāḥ pathyāḥ śītalā guruvo matāḥ|' iti|

Āyurvedarasāyana

mudgādivesavāraguṇānāha-mudgādijā iti| yeṣu māṃsasthāneṣu mudgacaṇakādayo gṛhyante te-mudgādijāḥ| yathādravyaguṇamanugacchantīti-yathādravyaguṇānugāḥ, yāvantaḥ prakṛtidravyaguṇāstāvantasteṣāṃ bhavantītyarthaḥ| sākalye+avyayībhāvaḥ|

Aṣṭāṅgahṛdayasaṃhitā

kukūlakarparabhrāṣṭrakandvaṅgāravipācitān||42||

ekayonīṃllaghūnvidyādapūpānuttarottaram||42||

iti kṛtānna (pakvānna) vargaḥ||2||

Sarvāṅgasundarā

apūpān kukūlādisiddhān ekayonīn-ekakāraṇān yathottaraṃ laghūnvidyāt| tena kukūlapakvāt sajātīyādapūpātkarparapakvo laghuḥ| karparapakvācca bhrāṣṭrapakvaḥ| bhrāṣṭrapakvātkandupakvaḥ| kandupakvāccāṅgārapakvaḥ| kukūlaḥ-apāṃ bāṣpasvedaḥ, gośakṛdādicūrṇasantāpa ityanye| karparo-jvālāsantaptaṃ kapālam| bhrāṣṭrakandū prasiddhāveva| aṅgārāḥ-bṛhantaḥ kāṣṭhasambhūtā iti| iti kṛtānnavargaḥ| kṛtānnavargādanantaraṃ māṃsaśakavargayostadvyañjanabhūtayornirdeśaḥ| tatrāpi prādhānyānmāṃsavargasya pūrvaṃ nirdeśaḥ| prādhānyaṃ cāsya bhaktena saha pracuropayoge+apyadoṣāt| śākasya tu bahūpayoge doṣaṃ vakṣyati (hṛ. sū. a. 8|39)- "śākāvarānnabhūyiṣṭhamatyuṣṇalavaṇaṃ tyajet|" ityanena-

Āyurvedarasāyana

pacanapātraviśeṣādguṇaviśeṣānāha-kukūleti| kukūlaṃ-śvabhram, "kukūlaṃ śaṅkubhiḥ kīrṇe śvabhre nā tu tuṣānale|" iti (viśvaprakāśamedinīkośayoḥ) vacanāt| tena ca mṛnmayamuttānamapūpapacanapātraṃ lakṣyate śvabhrākāram| tadeva nyubjaṃ- param| tadeva sacchidraṃ-bhrāṣṭram| lohamayaṃ nyubjaṃ-kanduḥ| aṅgāraśabdena aṅgārapūrṇaṃ pātram, hasantītyādi| piṣṭhakṛtāstanavo vistṛtāḥ- apūpāḥ| ekayonigrahaṇaṃ prakṛtidravyādyaviśeṣe+apipātrakṛtamevottarottaraṃ lāghavamiti jñāpanārtham, yathā yathā+agnisannikarṣastathā tathā lāghavamityarthaḥ| saṅgrahe tu (sū.a.a7)-"prabhūtābhyantaramalomāṣasūpaḥ paraṃ smṛtaḥ| khalakāmbalikau hṛdyau chedinau svauṣadhānugau|| parpaṭā laghavo rūkṣā laghīyān kṣāraparpaṭaḥ| hṛdyā vṛṣyā rucikarā guravo rāgakhāṇḍavāḥ| prīṇanā bhramatṛṭchardimadamūrcchābhramacchidaḥ| tṛṭchardiśramanunmantha śītaḥ sadyo balapradaḥ|| pramehakṣayakuṣṭhādyā na ca syurmanthapāyinām|" iti iti kṛtānnavargaḥ|

Āyurvedarasāyana

atha māṃsavargaḥ| māṃsamaṣṭadhā,-mṛgaviṣkirapratudabileśayaprasahamahāmṛgajalacaramatsyabhedena| tatra mṛgānāha-hariṇaiṇeti| hariṇādayo-mṛgāḥ| teṣu hariṇaḥ-tāmravarṇaḥ| eṇaḥ-kṛṣṇavarṇaḥ| kuraṅgo-laghucaturagatiḥ| ṛkṣonīlāṇḍaḥ| gokarṇo-gosadṛśakarṇo rāsabhākāraḥ| mṛgamātṛkā-laghupṛthūdarā śaśābhā| śaśo-bileśayaḥ| śambaraḥ-vikaṭabahuviṣāṇaḥ| cāruṣkaḥ-cārutanuḥ| śarabhaḥ-aṣṭacaraṇaḥ| ādyaśabdāt pṛṣatakarālādayaḥ| uktaṃ hi saṅgrahe (sū. a. 7)-"kālapucchakacāruṣkavarapotaśaśoraṇāḥ| śvadaṃṣṭrārāmaśarabhakroṣṭukārakaśambarāḥ|| karālakṛtamālau ca pṛṣataśca mṛgā smṛtāḥ|" iti|

Aṣṭāṅgahṛdayasaṃhitā

atha māṃsavargaḥ||43||

hariṇaiṇakuraṅgarkṣagokarṇamṛgamātṛkāḥ||43||

śaśaśambaracāruṣkaśarabhādyā mṛgāḥ smṛtāḥ||43||

Sarvāṅgasundarā

hariṇādayo daśa-mṛgāḥ smṛtāḥ| ādiśabdena kālapucchakapṛṣatādayaḥ saṅgrahoktā gṛhyante (sū.a.7)-("kālapucchakacāruṣkavarapotaśaśoraṇāḥ| śvadaṃṣṭrārāmaśarabhakohakāra kaśambarāḥ| karālakṛtamālau ca pṛṣataśca mṛgāḥ smṛtāḥ||" iti)

Aṣṭāṅgahṛdayasaṃhitā

lāvavārtīkavartīraraktavartmakakukkubhāḥ||44||

kapiñjalopacakrākhyacakorakurubāhavaḥ||44||

vartako vartikā caiva tittiriḥ krakaraḥ śikhī||45||

tāmrācūḍākhyabakaragonardagirivartikāḥ||45||

tathā śārapadendrābhavaraṭādyāśca viṣkirāḥ||46||

Sarvāṅgasundarā

tatra lāvādayo varaṭāntā ekaviṃśatiḥ, vikīrya bhakṣaṇādviṣkirāḥ| rakte vartmanī yasyātyarthaṃ sa raktavartmakaḥ| vartako vartiketi jātyantaram, na tu vartakasya strī vartikā| yathā ca balākā sāriketi| puṃsyapi strīliṅgatvāveśāt| śikhī-mayūraḥ, vrīhyāditvādiniḥ|

Āyurvedarasāyana

viṣkirānāha-lāvavārtīketi| pakṣimadhye ye vikīrya bhakṣayanti te viṣkirāḥ| tatra lāvaḥ-citrayodhī| vārtīko-vanacaṭakaḥ svalpasaṅghātacārī| vartīraḥ-alpakapiñjalasadṛśaḥ| kukkubho dvividhaḥ,-sthalajo jalajaśca, raktavartmakaviśeṣaṇātsthalajo gṛhyate| uktaṃ hi-"nīlacchaviḥ kṛṣṇagalaḥ syādgrāmacaṭakākṛtiḥ| kukkubhaḥ kukkubhārāvaḥ sthalajo raktavartmakaḥ||" iti| kapiñjalo-gauratittiriḥ| upacakraḥ-śvabhracaraḥ kṛśacañcurmadāvilaḥ| cakoro-raktākṣaḥ| kurubāhuḥ-nīlagrīvo raktaśikhaḥ śvetapakṣaḥ| vartako-vartīrādalpaḥ| tatsadṛśā-vartikā, tato+apyalpā| tittiriḥ-citrapakṣaḥ| krakaraḥkrakacaśabdakārī pītakṛṣṇagalaḥ kṛṣṇacañcucaraṇo raktapṛṣṭhaḥ| śikhī-mayūraḥ| tāmracūḍākhyaḥ-kukkuṭaḥ| bakaro-bakasadṛśaḥ| gonardo-gokṣveḍaḥ| girivartikā-girikākhyā vartikābhedaḥ, parvatacārī| sārapadaḥ-kaṅkasadṛśaścārugatiḥ| indrābhaḥ-kaṅkasadṛśo vividhavarṇaḥ| varaṭaḥ-haṃsasadṛśaḥ| ādyaśabdāttittirīṭādayaḥ|

Aṣṭāṅgahṛdayasaṃhitā

jīvañjīvakadātyūhabhṛṅgāhvaśukasārikāḥ||46||

laṭvākokilahārītakapotacaṭakādayaḥ||47||

pratudāḥ----------------------------------||47||

Sarvāṅgasundarā

jīvañjīvakādayaḥ pratudā daśa smṛtāḥ| pratudya-tuṇḍenāhatya śālyāderbhakṣaṇāt pratudāḥ| ādiśabdena saṅgrahoktāḥ khañjarīṭakapārāvatādayo gṛhyante|

Sarvāṅgasundarā

pratudānāha-jīvañjīvaketi| pratudya bhakṣayantīti pratudāḥ| tatra jīvañjīvakaḥ-ekodaro dviśirāḥ| dātyūhaḥ-andhakākaḥ| bhṛṅgāhvo-bhṛṅgarājaḥ kṛṣṇavarṇacaṭakasadṛśaḥ śikhāvān goprerakaḥ| śukaḥ-kīraḥ| sārikā-medhāvinī| laṭvā-raktapucchādhobhāgaḥ| kokilaḥ-parapuṣṭaḥ| hārīto-haritapītaḥ| kapotaḥ-pāṇḍukaḥ| caṭakaḥ-kalaviṅkaḥ| ādiśabdātkhañjarīṭādayaḥ| uktaṃ hi saṅgrahe (sū.a. 7)-"śatapatro bhṛṅgarājaḥ koyaṣṭirjīvajīvakaḥ| (khañjarīṭakahārītadurnāmāgiriśā gṛhāḥ|| laṭvā laḍūṣo vaṭahā gokṣveḍo ḍiṇḍimāṇavaḥ| jaṭīdundubhipārkāralohapṛṣṭhakuliṅgakāḥ|| sārikāśukaśārṅgākhyacirīṭīkakuyaṣṭikāḥ| mañjulīyakadātyūhagopāputrapriyātmajāḥ|| kalaviṅkaḥ parabhṛtaḥ kapoto+aṅgāracūḍakaḥ| pārāvataḥ pāṇāvika ityuktāḥ pratudādvijāḥ||" iti|

Aṣṭāṅgahṛdayasaṃhitā

---------bhekagodhāhiśvāvidādyā bileśayāḥ||47||

Sarvāṅgasundarā

bhekādayaścatvāro bileśayāḥ| bile bāhulyena śerata iti bileśayāḥ| ādiśabdena śvetaśyāmaśalyakādayo gṛhyante|

Āyurvedarasāyana

vileśayānāha-bhekagodheti| bile-vivare, śerate-nivasantīti bileśayāḥ| tatra bheko-maṇḍūkaḥ| godhāpañcanakhagrāhiṇī| ahiḥ-sarpaḥ| śvāvit-śalākāsadṛśaromā| ādyaśabdānnakulādayaḥ| saṅgrahe tu (sū.a.7)- "śvetaḥ śyāmaścitrapṛṣṭhaḥ kālakaḥ kākulī mṛgaḥ| bhekacilakakūcīkā godhāśalyakaśāṇḍakāḥ|| vṛṣāhikadalīśvāvinnakulādyā bileśayāḥ|" iti|

Aṣṭāṅgahṛdayasaṃhitā

gokharāśvataroṣṭrāśvadvīpisiṃharkṣavānarāḥ||48||

mārjāramūṣakavyāghravṛkababhrutarakṣavaḥ||48||

lopākajambukaśyenacāṣavāntādavāyasāḥ śaśaghnībhāsakuraragṛdhrolūkakuliṅgakāḥ||49||

dhūmikā madhuhā ceti prasahā mṛgapakṣiṇaḥ||50||

Sarvāṅgasundarā

gavādayaḥ prasahyā| prasahyā-āhṛtya bhakṣaṇāt prasahāḥ| mṛgāśca pakṣiṇaśca mṛgapakṣiṇaḥ, kecinmṛgāḥ kecitpakṣiṇa ityarthaḥ| aśvataro-vegasaraḥ| aśvaḥ-turagaḥ| babhruḥ-jāhako, nakula ityanye| lopāko-lomaśaḥ| jambukaḥ-śṛgālaḥ| śyeno-garuḍākṛtiḥ| cāṣaḥ-kikīdiviḥ| vāntādaḥ-śvā| vāyasaḥ-kākaḥ| ulūkaḥ-kākāriḥ| kuliṅgakaḥ-kṛṣṇacaṭakaḥ|

Āyurvedarasāyana

prasahānāha-gokhareti| mṛgāṇāṃ pakṣiṇāṃ madhye prasahya-hṛtvā bhakṣayantīti prasahāḥ| tatra gauḥ-prasiddhā| kharo-gardabhaḥ| aśvataraḥ-aśvāyāṃ gardabhājjātaḥ| uṣṭraḥkarabhaḥ| aśvo-ghoṭakaḥ| dvīpī-citravyāghraḥ| siṃhaḥ-kesarī| ṛkṣo-lomaśo markaṭasadṛśaḥ| vānaro-markaṭaḥ| mārjārobiḍālaḥ| mūṣakaḥ-unduruḥ| vyāghro-mahāvyāghraḥ| vṛkovatsabhakṣaḥ| babhruḥ-acchabhallaḥ| tarakṣuḥ-mṛgādanaḥ| lopāko-lomaśo jambukasadṛśaḥ| jambukaḥ-śṛgālaḥ| śyenaḥ śaśānakaḥ| cāṣaḥ-prasiddhaḥ| vāntādaḥ-śvā| vāyasaḥkākaḥ| śaśaghnī-śaśāriḥ| bhāsaḥ-śvetaśikhāvān gṛdhrasadṛśo goṣṭhacārī| kuraraḥ-aruṇaḥ śvetamastako matsyagrāhī| gṛdhraḥ-kṛṣṇo mahān dūradarśī| ulūko-ghūkaḥ| kuliṅgogṛhacaṭakaḥ| dhūmikā-dhūmyāṭaḥ| madhuhā-madhughātakaḥ| itiśabdādevaṃprakārā anye+api| mṛgāśca pakṣiṇaśca mṛgapakṣiṇaḥ| tatra jambukāntā vāntādasahitā mṛgāḥ, itare pakṣiṇaḥ|

Aṣṭāṅgahṛdayasaṃhitā

varāhamahiṣanyaṅkurururohitavāraṇāḥ||50||

sṛmaraścamaraḥ khaḍgo gavayaśca mahāmṛgāḥ||51||

Sarvāṅgasundarā

varāhādayo daśa mahāmṛga sajñā| vāraṇo-hastī|

Āyurvedarasāyana

mahāmṛgānāha-varāhamahiṣeti| mahānto mṛgāḥ-mahāmṛgāḥ| tatra varāhaḥ-śūkaraḥ| mahiṣaḥ-aśvaśatruḥ| nyaṅkuḥ-kuraṅgasadṛśo vikaṭabahuviṣāṇaḥ| ruruḥ-bahuviṣāṇaḥ śaradi śṛṅgatyāgī| rohito-lohitavarṇaḥ| vāraṇo-hastī| sṛmaro-vanaturagaḥ| camaro-vanyo gauḥ| khaṅgo-gaṇḍakaḥ| gavayaḥ-sāsrākakudarahito gosadṛśaḥ| cakāro+anuktasamuccayārthaḥ|

Āyurvedarasāyana

jalacarānāha-haṃsasāraseti| ye+apsu-jale caranti te apcarāḥ| tatra haṃso-mānasaukāḥ| sāraso-lakṣmaṇaḥ| kādambaḥ| bakaḥ-pāṇḍurapakṣaḥ prasiddhaḥ| kāraṇḍavaḥ-śuklo haṃsasadṛśaḥ| plavo-mahān prasevakagalaḥ| valākā-visakaṇṭhikā| utkrośaḥ-kurarasadṛśaḥ| cakrāhvaḥ-cakravākaḥ| madguḥ-jalakākaḥ| krauñcaḥ-kuṅ ādiśabdāccātakādayaḥ| uktaṃ ca saṅgrahe (sū.a. 7)-"kākatuṇḍaghanārāvamadgukrauñcāmbukukkuṭāḥ| mṛṇālakaṇṭhacakrāhvabalākāraktaśīrṣakāḥ|| utkrośaḥ puṇḍarīkākṣaśarārīmaṇituṇḍikāḥ| nandaśca mallikādyāśca pakṣiṇo jalacāriṇaḥ||" iti|

Aṣṭāṅgahṛdayasaṃhitā

balākotkrośacakrāhvamadgukrauñcādayo+apcarāḥ||52||

haṃsasārasakādambavakakāraṇḍavaplavāḥ||51||

Sarvāṅgasundarā

haṃsādayaḥ krauñcāntā apsu caraṇādapcarasaṃjñāḥ| ādiśabdena raktaśīrṣakādayo gṛhyante|

Aṣṭāṅgahṛdayasaṃhitā

matsyā rohitapāṭhīnakūrmakumbhīrakarkaṭāḥ||52||

śuktiśaṅkhodraśambūkaśapharīvarmicandrikāḥ||53||

culūkīnakramakaraśiśumāratimiṅgilāḥ||53||

rājīcilicimādyāśca--------------------||54||

Sarvāṅgasundarā

rohitakādaya ekonaviṃśatirjalodbhavā matsyasaṃjñāḥ| caśabdo+anuktakadalakapardakādisamuccayārthaḥ|

Āyurvedarasāyana

matsyānāha-matsyā iti| jalāntarvāsinomatsyāḥ| tatra rohito-raktāṅgaḥ kṛṣṇapṛṣṭho matsyaśaivalabhojanaḥ| pāṭhīno-rūṣyodaraḥ kṛṣṇavarṇakaḥ kaṇṭakamañjariḥ| kūrmaḥ-kacchapaḥ| kumbhīro-mahānnakrasadṛśaḥ| karkaṭaḥ-kulīraḥ| śuktiḥ-muktāsphoṭaḥ| śaṅkhaḥ-kambuḥ| udro-jalabiḍālaḥ| śambūkaḥ-kṣudraśaṅkhaḥ| śapharī-kṣudramatsyaḥ| varmiḥ-sarpākāraḥ| candrikā-pārśveṣu kaṇṭakavalayito vartulaḥ| culūkī-dantyākāro+antarvaktro bahirniśvāsabhuk| nakro-rajjvākāraḥ| makaraḥ-siṃhadaṃṣṭraḥ| śiśumāraḥ-śiśughnaḥ| timiḥśatayojanavistṛtaḥ, taṃgilatīti-timiṅgilaḥ| rājī-rājīvo vajrābhaḥ| cilicimaḥ-śakalī lohitanayanaḥ sarvato lohitarājiḥ prāyo bhūmicārī| ādyaśabdādgomatsyādayaḥ|

Aṣṭāṅgahṛdayasaṃhitā

---------------------------------māṃsamityāhuraṣṭadhā||54||

(mṛgyaṃ vaiṣkirikaṃ kiñca prātudaṃ ca bileśayam||1||

prāsahaṃ ca mahāmṛgyamapcaraṃ mātsyamaṣṭadhā||1||

Sarvāṅgasundarā

ityaṣṭabhiḥ prakāraistantrakārā māṃsamāhuḥ|

Āyurvedarasāyana

uktānāṃ vargāṇāṃ māṃsatvamāha-māṃsamityāhuriti| iti-uktaprakāreṇa, aṣṭadhā-aṣṭadhā-aṣṭaprakāraṃ, māṃsamāhuḥ|

Aṣṭāṅgahṛdayasaṃhitā

yoniṣvajāvī vyāmiśragocaratvādaniścite||54||

Sarvāṅgasundarā

yoniṣu pūrvoktāsvaṣṭāsu madhye, vyāmiśragocaratvāt-vyāmiśraviṣyatvāt, ajāvī-vyāmiśre| ajāvī-chhāgorabhrau, te aniścite, te hi jāṅgale+api deśe vartate anūpe+api| ajāvī iti strīliṅganirdeśo+atra vivakṣita eva| kecittu 'aniścitau' nijagaduḥ| nanu, tittirirapi dhanvānūpacārī prathitaḥ| tatkathamasāviha jāṅgalaḥ kīrtitaḥ? brūmaḥ| tatsvabhāvatvāt| yadyapyubhayacaro+ayaṃ, tathā+api jāṅgalasvabhāvatvājjāṅgalo+ayam| vikīrya bhakṣaṇācca viṣkiratvaṃ tittirerniścitaṃ nimittamasti| tasmādayaṃ jāṅgala eva vaktuṃ yuktāḥ| hariṇādīnāṃ ca kirātakaivartādibhyo nānādeśaprasiddhāḥ saṃjñā vedyāḥ|

Āyurvedarasāyana

ajāvyoranuktau hetumāha-yoniṣvajāvīti| ajāvī-mṛgaviśeṣau| yoniṣu-mṛgaprasahamahāmṛgākhyāsu yoniṣu| aniścite-anirdhārite| vyāmiśragocaratvātyonitrayaviṣatvat| ajāvyormāṃsatve+api mṛgādiviśeṣo nāstītyarthaḥ|

Aṣṭāṅgahṛdayasaṃhitā

ādyāntyā jāṅgalānūpā madhyau sādhāraṇau smṛtau||55||

Sarvāṅgasundarā

ādau bhavāḥ-ādyāḥ,- mṛgaviṣikarapratudākhyāḥ, jāṅgalacāritvājjāṅgalaśabdavācyāḥ| evamantyāḥ-mahāmṛgāpcaramatsyākhyāḥ,-ānūpāḥ| madhyau-dvau bileśayaprasahākhyau,-sādhāraṇau, jāṅgalānūpacāriṇāvityarthaḥ| madhyāviti dvivacananirdeśasāmarthyādādyantānāṃ vargāṇāṃ pratyekaṃ tritvamanumīyate trigrahaṇamantareṇāpi|

Āyurvedarasāyana

māṃsasya traividhyamāha-ādyāntyā iti| ādyāstrayo mṛgaviṣkirapratudāḥ-jāṅgalāḥ| antyāstrayo mahāmṛgajalacaramatsyāḥ-ānūpāḥ| madhyau dvau bileśayaprasahausādhāraṇau|

Aṣṭāṅgahṛdayasaṃhitā

tatra baddhamalāḥ śītā laghavo jāṅgalā hitāḥ||55||

pittottare vātamadhye sannipāte kaphānuge||56||

Sarvāṅgasundarā

tatra-teṣu jāṅgalānūpasādhāraṇeṣu madhye, jāṅgalā baddhamalāḥ- grathitaṃ purīṣaṃ kurvanti| śītavīryā laghavaḥ| sannipāte hitāḥ| kimbhūte? pittottare,-pittādhike| tathā vāto madhyo yasmiṃstasmin madhyamamaruti| tathā kaphānuge,-kapho+anugo-abalo hīno, yasmiṃstasmin svalpaśleṣmaṇi|

Āyurvedarasāyana

jāṅgalaguṇānāha-tatra baddhamalā iti| baddhamalāḥ-baddhapurīṣāḥ| sannipāte-doṣatrayaprakope hitāḥ| kaphānuge-hīnakaphe|

Sarvāṅgasundarā

atra keṣāṃcidviśeṣaḥ| tatra śaśaguṇānāhadīpana iti|

Aṣṭāṅgahṛdayasaṃhitā

dīpanaḥ kaṭukaḥ pāke grāhī rūkṣo himaḥ śaśaḥ||56||

Sarvāṅgasundarā

śaśo+agnidīpanaḥ pāke kaṭuko, grāhī, rūkṣaḥ, śītaśca| grāhiśītatvaṃ cāsya jāṅgalatvādeva labdhamapyatiśayārthaṃ punarihopāttam| svādukaṣāyatvādikameṣāmiha yuktyoktam| saṅgrahe tu (sū.a.7) spaṣṭaṃ kṛtvoktam| yathā-"tatra baddhamalā rucyā māṃsānāmuttamā himāḥ| kaṣāyasvāduviśadā laghavo jāṅgalā hitāḥ|| tāmro+atra hariṇaḥ kṛṣṇastveṇo hṛdyastridoṣajit| laghīyān ṣaḍrasaścāsau, grāhī rūkṣo himaḥ śaśaḥ|| kaṭupāko+agnikṛtpathyaḥ sannipāṃte+anilāvare|" iti|

Aṣṭāṅgahṛdayasaṃhitā

īṣaduṣṇagurusnigdhā bṛṃhaṇā vartakādayaḥ||57||

tittiristeṣvapi varo medhāgnibalaśukrakṛt||57||

grāhī varṇyo+anilodriktasannipātaharaḥ param||58||

Sarvāṅgasundarā

vartakādārabhya yāvajjāṅgalasamāptistāvatsarve auṣṇyagauravasnigdhatvairalpairyuktāḥ| teṣvapi madhye tittiriḥ śreṣṭho medhādikaraśca| tathā, saṅgrahī| tathā, varṇyo vātādhikasannipātaharaśca| sa ca tittirirdhanvanyānūpe ca deśe vicarati, ataḥ snigdha uṣṇo gururbṛṃhaṇaśca| tathā ca saṅgrahe (sū.a.7)-"dhanvānūpavicāritvāt snigdhoṣṇagurubṛṃhaṇaḥ|"iti|

Āyurvedarasāyana

vartakādiguṇānāha-īṣaditi| vartakādayo "vartako vartikā" ityādayo jāṅgalāḥ| tittiriguṇānāha-tittiririti| teṣu-vartakādiṣu| anilodriktaṃ- vātādhikaṃ, sannipātaṃ-doṣatrayaprakopaṃ, harate| saṅgrahe tu (sū. a. 7)-"dhanvānūpavicāritvātsnigdhoṣṇagurubṛṃhaṇaḥ|"iti|

Aṣṭāṅgahṛdayasaṃhitā

nātipathyaḥ śikhī pathyaḥ śrotrasvaravayoddaśām||58||

Sarvāṅgasundarā

śikhī-barhī, nātipathyaḥ| śrotrādīnāṃ pathyaḥ| vayasaḥ ratambhanakāritvena pathyaḥ|

Āyurvedarasāyana

mayūraguṇānāha-nātipathya iti| nātipathyaḥ-nātisvasthahitaḥ, doṣacayakāritvāt| śrotrādīnāṃ tu pathyaḥ, taddārḍhyakāritvāt|

Aṣṭāṅgahṛdayasaṃhitā

tadvacca kukkuṭo vṛṣyaḥ-------------------||59||

Sarvāṅgasundarā

tadvacca kukkuṭo-mayūratulyaguṇo vṛṣyaśca|

Āyurvedarasāyana

kukkuṭaguṇānāha-tadvacceti| tadvat-mayūratulyaguṇaḥ|

Aṣṭāṅgahṛdayasaṃhitā

---------------------grāmyastu śleṣmalo guruḥ||59||

Sarvāṅgasundarā

grāmyaḥ punaḥ kukkuṭaḥ śleṣmalo guruśca|

Āyurvedarasāyana

grāmyakukkuṭaguṇānāha-grāmyastviti| grāme bhavo-grāmyaḥ|

Aṣṭāṅgahṛdayasaṃhitā

medhā+analakarā hṛdyāḥ krakarāḥ sopacakrakāḥ||59||

Sarvāṅgasundarā

krakarā upacakrakāśca medhāmagniṃ ca kurvanti hṛdyāśca|

Sarvāṅgasundarā

krakaropacakrayorguṇānāha-medhānalakarā iti| analo-vahniḥ|

Āyurvedarasāyana

kāṇakapotaguṇānāha-guruḥ salavaṇa iti| kāṇakapotaḥ-alpāruṇakapotabhedaḥ|

Aṣṭāṅgahṛdayasaṃhitā

guruḥ salavaṇaḥ kāṇakapotaḥ sarvadoṣakṛt||60||

Sarvāṅgasundarā

kāṇaḥ kapoto gururīṣallavaṇastridoṣakṛcca|

Aṣṭāṅgahṛdayasaṃhitā

caṭakāḥ śleṣmalāḥ snigdhā vātaghnāḥ śukralāḥ param||60||

Sarvāṅgasundarā

caṭakāḥ śleṣmalatvādiguṇayuktā atiśayena śukrakṛtaśca|

Āyurvedarasāyana

caṭakaguṇānāha-caṭakā iti| carakastvāha (sū.a. 27/72)-"caṭakā madhurāḥ snigdhāḥ kaphaśukravivarddhanāḥ| sannipātaharāścaiva śamanā mārutasya ca||" iti| tatra sannipātasya sampṛktadoṣatrayavācitvāt sampṛktāneva trīn doṣān ghnanti, na tvasampṛktān| ata eva'śamanā mārutasya ca' ityuktam| tasmāt śleṣmalatvaṃ na saṃsṛṣṭaviṣayam|

Aṣṭāṅgahṛdayasaṃhitā

gurūṣṇasnigdhamadhurā vargāścāto yathottaram||61||

mūtraśukrakṛto balyā vātaghnāḥ kaphapittalāḥ||61||

Sarvāṅgasundarā

ataḥ-anantaram, bileśayādyā vargā yathottaraṃ gurutvena uṣṇatvena snigdhatvena madhuratvena cādhikāḥ| yo yasmāduttaro vargaḥ , sa tasmādgurutvādibhiradhika ityarthaḥ| tathā, yathottarameva mūtraśukrakṛto balyā vātaghnāḥ śleṣmapittalāśca|

Āyurvedarasāyana

bileśayādivargāṇāṃ guṇānāha-gurūṣṇasnigdhamadhurā iti| ataḥ-ebhyo jāṅgalebhyaḥ pare| vargāḥ-bileśayādayaḥ| yathottaraṃ-bileśayebhyaḥ prasahā gurvādiguṇayuktāḥ, tato mahāmṛgāḥ, tato jalacarāḥ, tato matsyā iti|

Aṣṭāṅgahṛdayasaṃhitā

evaṃ vargapañcakasya sāmānyaguṇānuktvā, apavādamāha- śītā mahāmṛgāsteṣu, kravyādaprasahāḥ punaḥ||62||

lavaṇānurasāḥ pāke kaṭukā māṃsavardhanāḥ||62||

jīrṇārśograhaṇīdoṣaśoṣārtānāṃ paraṃ hitāḥ||63||

Āyurvedarasāyana

atra keṣāṃcidviśeṣaḥ| tatra mahāmṛgaguṇānāhaśītā mahāmṛgā iti| kravyādaprasahaguṇānāha-kravyādaprasahā iti| vānaramūṣakakuliṅgamadhuhāvyatiriktā dvīpyādayo māṃsāhāratvāt-kravyādaprasahāḥ| jīrṇaiḥ-kālena pakvadoṣaiḥ, arśaḥprabhṛtibhirārtānāṃ hitāḥ| śoṣo-rājayakṣmā| saṅgrahe tu (sū. a. 7)- "cakṣuṣyāḥ sṛṣṭaviṇmūtrā māṃsalāḥ kaṭupākinaḥ|" iti|

Sarvāṅgasundarā

teṣu vargeṣu madhye mahāmṛgāḥ śītavīryāḥ| kravyaṃ-āmamāṃsaṃ bhuñjate ye, te kravyādāḥ| kravyādāstu ye prasahāḥ-mārjāragṛdhrolūkādayaḥ, te lavaṇānurasāḥ pāke kaṭukā māṃsavardhanāścātitarām| jīrṇārśaḥprabhrutyāmayānāmatiśayena hitāḥ|

Aṣṭāṅgahṛdayasaṃhitā

nātiśītagurusnigdhaṃ māṃsamājamadoṣalam||63||

śarīradhātusāmānyādanabhiṣyandi bṛṃhaṇm||64||

Sarvāṅgasundarā

nātiśabdo+atreṣadarthe| yadi tu pratiṣedhanamātramabhīṣṭamabhaviṣyadācāryasya, tato naña eva kevalasyopādānamakariṣyat| tasmādīṣadartha eva vivakṣitaḥ| ata evaṃ vyākhyānayanti, yathā-anatidagdho grāma iti| adoṣalamiti alpadoṣalam, (pathyamityarthaḥ| tathā ca hārītaḥ-"tridoṣanuddehadhātusāmānyācchāgalaṃ laghu|" iti| anye tu carakamatamanusaranta evaṃ vyākhyānayanti,-adoṣalamiti nañ īṣadarthe, kiñcicchītagurutvādalpadoṣalam| yathā-avṛkṣo grāma iti|) śarīrasya dhātuḥ śarīradhātuḥ, prakṛtatvātpuruṣaśarīrasya māṃsākhyo dhātuḥ, tasya sāmānyāt-tulyatvāt, ājaṃ māṃsamanabhiṣyandi bṛṃhaṇaṃ ca| guṇakṛtaṃ cātra sāmānyaṃ gṛhyate, na dravyakṛtam| dravyakṛte hi sāmānye gṛhyamāṇe turagoragādimāṃsamapi puruṣaśarīradhātormāsākhyasya māṃsatvena bhavatīti tadpyamabhiṣyandi bṛṃhaṇaṃ ca syāt, na kevalamājaṃ māṃsam| guṇakṛte tu sāmānye gṛhīte śarīradhātu sāmanyādājameva māṃsamanabhiṣyandi bṛṃhaṇaṃ ceti vaktuṃ yujyate| māṃsagrahaṇaṃ cātropalakṣaṇārtham| na kevalamājaṃ māṃsaṃ puruṣaśarīradhātunā māṃsākhyena tulyam, yāvadanye+api ye chāgaśarīragatā dhātavaste+api manuṣyaśarīradhātunā tulyaguṇāḥ, te+apyanabhiṣyandino bṛṃhaṇāśca| anayā bhaṅgyā puruṣamāṃsasyāpyācāryeṇātra guṇā uktāḥ| nanu, bṛṃhaṇaṃ yaddravyaṃ tadbhaumāpyamabhiṣyandi ca| apāmevā+asādhāraṇo dharmaḥ sravaṇarūpaḥ| tatkathamanabhiṣyandītyuktam ? brūmaḥ| dravyaprabhāvāt| īdṛśo+ayaṃ dravyaprabhāvo yadbṛṃhaṇamapi dravyamanabhiṣyandīti|

Āyurvedarasāyana

ājamāṃsaguṇānāha-nātiśīteti| adoṣalaṃdoṣatrayaviruddham, tridoṣaghnamityarthaḥ| nañatra viruddhārthaḥ| uktaṃ hi kāraṇādinā-"avidāhyanatisnigdhaṃ nātiśītalamāmiṣam| chāgaṃ laghu tridoṣaghnamanabhiṣyandi bṛṃhaṇam||" iti| hārītena ca-"tridoṣaghnaṃ dehadhātusāmānyācchāgalaṃ laghu|" iti| gurutvalaghutvayorguṇatvapākatvābhyāmavirodhaḥ| tridoṣaghnatvaṃ vātottaratridoṣaviṣayam, kiñcitpittakaphakaratvāt| uktaṃ ca suśrute (sū.a. 46/87)-"nātiśītaguru snigdho mandapittakaphaḥ smṛtaḥ| chāgalastvanabhiṣyandī teṣāṃ pīnasanāśanaḥ||" iti| nanu, bṛṃhaṇasya dadhyāderabhiṣyanditvadarśanāt kathaṃ bṛṃhaṇamanabhiṣyandi ? ityata āha-śarīradhātusāmānyāt,- śarīraṃ-arthānmanuṣyasya, tasya dhātavorasādayaḥ, taiḥ sāmānyaṃ-sadṛśaguṇatvam, yadguṇā manuṣyasya dhātavastadguṇā evājasya| ato+atyantasāmānyādbṛṃhaṇamapyanabhiṣyandi| yaddhi kaiścidguṇaiḥ samaṃ kaiścidviparītaṃ tat bṛṃhaṇaṃ cābhiṣyandi ca| yathā-styānaṃ ghṛtaṃ styānaghṛtaprakṣepādvardhate na cābhiṣyandate| tadevoṣṇaghṛtaprakṣepādvardhate+abhiṣyandate ca|

Aṣṭāṅgahṛdayasaṃhitā

viparītamato jñeyamāvikaṃ bṛṃhaṇaṃ tu tat||64||

Sarvāṅgasundarā

ataḥ-ājamāṃsāt, viparītamāvikaṃ māṃsaṃ-atyuṣṇasnigdhaguru sadoṣalamabhiṣyandi ceti| bṛṃhaṇatvasyāpi viparyaye prāpte tadapavādamāha-bṛṃhaṇaṃ tu taditi| tuśabdo+avadhāraṇe| bṛṃhaṇameva tadityarthaḥ|

Āyurvedarasāyana

āvikamāṃsaguṇānāha-viparītamiti| ataḥ-ājamāṃsāt, viparītaṃ-atiśītagurusnigdhaṃ tridoṣakaramabhiṣyandi ca| viparītatvātkarśanatve prāpta āha-bṛṃhaṇaṃ tu taditi| ajāvyoḥ prasahaprastāve guṇakathanamaniścitatve+api prāyaḥ prasahatvajñāpanārtham| ata eva suśrutena grāmyeṣu paṭhitau (sū.a.46/85)-"aśvāśvataragokharoṣṭrabastorabhramedaḥpucchaprabhṛtayo grāmyāḥ|" iti| grāmyāścātra prasaheṣūktāḥ|

Aṣṭāṅgahṛdayasaṃhitā

śuṣkakāsaśramātyagniviṣamajvarapīnasān||65||

kārśyaṃ kevalavātāṃśca gomāṃsaṃ sanniyacchati||65||

Sarvāṅgasundarā

gomāsaṃ śuṣkakāsādīnniyacchati|

Āyurvedarasāyana

gomāṃsaguṇānāha-śuṣkakāseti| śuṣkakāsaḥ kaphādiniṣṭhīvanarahitaḥ| kevalavātān-śuddhavātajān vyādhīn| bahuvacanādvātaśabdena vātavyādhayo gṛhyante|

Āyurvedarasāyana

mahiṣaguṇānāha-uṣṇo garīyāniti| garīyān-anyebhyo māṃsebhyo guruḥ| svapno-nidrā|

Aṣṭāṅgahṛdayasaṃhitā

uṣṇo garīyānmahiṣaḥ svapnadārḍhyabṛhattvakṛt||66||

Sarvāṅgasundarā

mahiṣa uṣṇo gurutaraḥ svapnādīṃśca karoti| guru śabdādīyasuni "priyasthira" ityādinā garādeśaḥ| dārḍhyamiti "varṇadṛḍha" ityādinā ṣyañ|

Aṣṭāṅgahṛdayasaṃhitā

tadvadvarāhaḥ śramahā ruciśukrabalapradaḥ||66||

Sarvāṅgasundarā

varāhaḥ-sūkaraḥ, tadvat-mahiṣaguṇo, jñeya ityarthaḥ| tathā, śramahā rucyādipradaśca|

Āyurvedarasāyana

varāhaguṇānāha-tadvadvarāha iti| tadvat-mahiṣavat| nanu, "svedanaṃ bṛṃhaṇaṃ vṛṣyaṃ tarpaṇaṃ śītalaṃ guru| śramānilaharaṃ snigdhaṃ vārāhaṃ balavardhanam||" iti suśrutena (sū.46/102) śītatvamuktam, iha tu tadvadvacanāduṣṇatvamiti virodhaḥ| na cātideśikamuṣṇatvamaupadeśikena śītatvena bādhyata iti vācyam, "svādvamlapākaṃ snigdhoṣṇaṃ vātaghnaṃ bṛṃhaṇaṃ guru| svedanaṃ tarpaṇaṃ hṛdyaṃ balyaṃ śaukaramāmiṣam||" iti khāraṇādivacanāduṣṇatvasyāpyaupadeśikatvāt| maivam| uṣṇatvasya sparśaviṣayatvāt| sparśoṣṇaṃ śītaviryamapyuṣṇodakādi svedanaṃ dṛṣṭam| na tūṣṇavīryamapi sparśaśītaṃ kāñjikādi himaṃ ca svedanam| ato yuktaiveyaṃ viṣayavyavasthā|

Aṣṭāṅgahṛdayasaṃhitā

matsyāḥ paraṃ kaphakarāḥ----------------------||67||

Sarvāṅgasundarā

"gurūṣṇasnigdhamadhurā vargāścāto yathottaram|" ityanena granthenātigurūṣṇasnigdhamadhuratvamatimūtraśukrakṛttvamatibalyatvamativātaghnatvamatikaphapittalatvaṃ ca matsyānāmuktam| "paraṃ kaphakarāḥ" ityanenā+ataḥ kaphakṛttamā matsyā iti bodhayati| saṅgrahe spaṣṭārthamevamuktam (sū.a.7)-"kaphapittakarā matsyāḥ paraṃ pavananāśanāḥ|" iti|

Āyurvedarasāyana

matsyaguṇānāha-matsyāḥ paramiti|

Aṣṭāṅgahṛdayasaṃhitā

---------------------cilicīmastridoṣakṛt||67||

Sarvāṅgasundarā

cilicīmasaṃjño matsyastridoṣakaraḥ|

Āyurvedarasāyana

cilicīmaguṇāḥ-cilicīma iti|

Aṣṭāṅgahṛdayasaṃhitā

lāvarohitagodhaiṇāḥ sve sve varge varāḥ param||67||

Sarvāṅgasundarā

lāvādayaḥ svasvavargeṣu varatarāḥ| tatra lāvo-viṣkireṣvatiśreṣṭhaḥ, rohito-matsyeṣu| sa hi pratisrotovicārī ākāśaplavanaśca| tathā coktam (saṅgrahe sū.a.7)-"pratisrotovicāritvādākāśaplavanena ca| rohitaḥ pravarasteṣām" iti| godhā ca-bileśayeṣu varā| eṇo-mṛgeṣviti|

Āyurvedarasāyana

māṃseṣu varaṃ nirddhārayati-lāvarohiteti| lāvo-viṣkireṣu varaḥ| rohito-matsyeṣu varaḥ| godhā-bileśayeṣu varā| eṇo-mṛgeṣu varaḥ| paramiti varebhyo+api varāḥ| varāstu saṅgrahe uktāḥ (sū.a.7)-"eṇaḥ kuraṅgo hariṇaḥ śaśo lāvaḥ kapiñjalaḥ| tittiriḥ krakaro godhā śvāvidgṛdhromṛgādhipaḥ|| barhiṇaḥ sārikā nyaṅkurhaṃso rohitakacchapau| varmī cāgryāḥ svavargeṣu, pravarāsteṣvapi smṛtāḥ|| lāvaiṇagodhāsiṃhāśca, nindito gauḥ sadarduraḥ| ṛṣyaḥ kāṇakapotaśca śeṣamuktaṃ yathāyatham||" iti|

Aṣṭāṅgahṛdayasaṃhitā

māṃsaṃ sadyohataṃ śuddhaṃ vayaḥsthaṃ ca bhajet-----||68||

Sarvāṅgasundarā

māṃsaṃ sadyohataṃ bhajet, sadyohatasya māṃsaṃ bhajedityarthaḥ| tathā, śuddhaṃ-snāyvasthyādirahitam| tathā, vayasi tiṣṭhatīti vayaḥstham,- yadyapi sarvaṃ māṃsaṃ vayaḥsthameva, tathā+apīha vayaḥsthamityuktyā śobhanaṃ taruṇaṃ vaya iti gamyate| tasmādyūnaḥ prāṇino māṃsaṃ bhajet, na bālavṛddhayoriti|

Āyurvedarasāyana

māṃsabhajanaṃ niyacchati-māṃsamiti| sadyohataṃtatkālavyāpāditamṛgādijam| śuddhaṃ-asthyādirahitam| vayaḥsthaṃ-taruṇamṛgādijam| ebhyo+anyanna sevyamityarthaḥ|

Aṣṭāṅgahṛdayasaṃhitā

---------------------------------------------tyajet||68||

mṛtaṃ kṛśaṃ bhṛśaṃ medyaṃ vyādhivāriviṣairhatam||68||

Sarvāṅgasundarā

mṛtaṃ-svayaṃ mṛtaṃ na bhajet, avijñātasvarūpeṇa vyādhināmṛtasya prāṇino yanmāṃsaṃ tattyajedityarthaḥ| kṛśaṃ-durbalaṃ na bhajet| tathā, bhṛśaṃ medyaṃ-atimeduraṃ māsaṃ tyajet| tathā, vyādhinā-vijñātasvarūpeṇa hatasya, vāriṇā viṣeṇa ca hatasya, nirjīvīkṛtasya, yanmāṃsaṃ tattyajet| saṅgrahe tu (sū,a.7) haṃsādīnāṃ viśeṣā uktāḥ| yathā-"haṃsaḥ svarakaraḥ pittaraktajinmadhuro himaḥ| kulīraḥ paramaṃ vṛṣyo bṛṃhaṇaḥ prīṇano guruḥ|| godhā niyacchati viṣaṃ mūṣakaḥ śukravardhanaḥ| guruṇyaṇḍāni bālānāṃ kaṣāyamadhuraṃ palam|| vṛddhānāṃ snāyubhūyiṣṭhamabalyaṃ guru doṣalam|" iti|

Āyurvedarasāyana

sevyeṣvapi bhṛtādīnyapavadati-tyajediti| yat sadyohatamapi kena hatamiti na jñāyate tat-mṛtam| kṛṣaṃ-apuṣṭam| bhṛśaṃ medyaṃ-atyantapuṣṭam| vyādhihataṃ-jvarādinā hatam| vārihataṃ-jalamajjanādinā| viṣahataṃ-viṣadigdhaśastrahataṃ sarpādinā vā|

Aṣṭāṅgahṛdayasaṃhitā

puṃstriyoḥ pūrvapaścārdhe guruṇī, garbhiṇī guruḥ||69||

laghuryoṣiccatuṣpātsu, vihaṅgeṣu punaḥ pumān||69||

śiraḥskandhorupṛṣṭhasya kaṭyāḥ sakthnośca gauravam||70||

tathā+a+amapakvāśayayoryathāpūrvaṃ vinirdiśet||70||

śoṇitaprabhṛtīnāṃ ca dhātūnāmuttarottaram||71||

māṃsādgarīyo vṛṣaṇameḍhravṛkkayakṛdgudam||71||

iti māṃsavargaḥ||3||

Sarvāṅgasundarā

puṃstriyoḥ pūrvapaścārdhe yathāsaṃkhyaṃ guruṇī| pūrvaṃ ca paścaṃ ca pūrvapaśce, tayorardhe| puṃsaḥ pūrvārdhaṃ guru, striyaḥ paścārdhaṃ gurvityarthaḥ| garbhiṇī guruḥ-garbhiṇīmāṃsaṃ guru| catvāraḥ pādā yeṣāṃ te catuṣpādaḥ, teṣu catuṣpātsu-gavādiṣu madhye, strī laghuḥ| catuṣpāditi "saṃkhyāsu pūrvasya" ityantalopaḥ| vihaṅgeṣu-dvijeṣu tu, pumān laghuḥ| śiraḥprabhṛtīnāṃ māṃsānāṃ yathāpūrvaṃ gurutvaṃ nirdiśet| evaṃ sakthyādimāṃsebhyaḥ śiromāṃsaṃ gurutamamityavatiṣṭhate| āmapakvāśayayośca yathāpūrvaṃ gurutvanirdeśaḥ| tena pakvāśayādāmāśayo guruḥ| raktādīnāṃ dhātūnāṃ yathottaraṃ gurutvaṃ nirdiśet| tena lohitānmāṃsaṃ guru, māṃsānmeda ityādi| "māṃsādgarīyo vṛṣaṇameḍhravṛkkayakṛdgudam|" ityatrā+apyuttarottaramityanuvartate| tena māṃsādgurutaro vṛṣaṇaḥ tasmānmeḍhraḥ, yāvatsarvagariṣṭhaṃ gudaṃ nirdiśediti| iti māṃsavargaḥ| māṃsavargādanantaraṃ śakavargo nigadyate--

Āyurvedarasāyana

avayavādiviśeṣeṇa gauravalāghave āha-puṃstriyoriti| puṃsaḥ-pulliṅgasya mṛgādeḥ śarīrasya, pūrvārddhaṃ-nābhyādiśirontaṃ guru| strīṇāṃ tu paścārddhaṃ-nābheradhobhāgaṃ guru| garbhiṇī tu sarvaiva guruḥ| catuṣpātsu madhye yoṣit-strī laghuḥ| vihaṅgeṣu-pakṣiṣu madhye, pumān laghuḥ| śiraskandhorviti yathāvayaveṣu madhye pṛṣṭhasya kaṭyāḥ sakthnoriti pṛṣṭhāditrayasya yathāpūrvaṃ gauravaṃ nirdiśet| sakthibhyāṃ kaṭī guruḥ, kaṭyāḥ pṛṣṭhaṃ guru| sakthiśabdena jaṅghe grāhye, ūrvoḥ pṛthaggrahaṇāt| "śirovatpādagauravam" iti khāraṇādinā pādayoḥ śirastulyatvavacanāt cakārāt pādayośca gauravaṃ vidyāt| śiraḥskandhorūṇaśca gauravaṃ vidyāt| ūrubhyāṃ skandhau gurū, tābhyāṃ śiro guru| uruskandhaśiraḥsakthikaṭīpṛṣṭhānāṃ yathottaraṃ gauravamityarthaḥ| uktaṃ ca suśrutena (sū.a.46/130)-"tathā sakthiskandhakroḍaśiraḥpādakarakaṭīpṛṣṭhacarmakāleyakayakṛdantrāṇi|" iti| kāleyakaṃ-vṛkkaḥ| tathā+a+amapakvāśayayoḥ-pakvāśayādāmāśayo gururityarthaḥ| śoṇitaprabhṛtīnāmuttarottaraṃ-śoṇitādibhiḥ śabdaiḥ śoṇitasārādayo gṛhyante, tena śoṇita sārasya prāṇi no māṃsāt māṃsasārasya māṃsaṃ guru, tato medaḥsārasya, tato+asthisārasya, tato majjasārasya, tataḥ śukrasārasyeti| nanu, evaṃ cet tvaksatve+api grāhye| vakṣyati hi (hṛ. śā. a. 3/117)-"tvagraktādīni satvāntānyagryāṇyaṣṭau yathottaram| balapramāṇajñānārthaṃ sārāṇyuktāni dehinām||" iti| satyam| kintu tvaksārasya māṃsatvenānupayogāt satvasārasya tiryakṣvasambhavādagrahaṇam| raktādidhātūnāmeva yathottaraṃ gaurave vyākhyāyamāne ko doṣaḥ? iti cet na| māṃsaprastāve teṣāmaprastutatvāt| suśrutenāpi(sū. a. 46/130)-"sthānādikṛtaṃ māṃsasya gurulāghavamupadekṣyāmaḥ| tadyathā-raktādiśukrānteṣu dhātuṣūttarottarā guravaḥ|" ityuktam| tathā ca carakaḥ (sū.a. 27/328)-"caraḥ śarīrāvayavāḥ svabhāvo dhātavaḥ kriyā| liṅgaṃ pramāṇaṃ saṃskāro mātrā cāsmin parīkṣyate||" iti śarīrāvayavādivaddhātūnāṃ gurulāghavatvenopādānāt| kiñca dhātavaścedvivakṣitāḥ syuḥ, tadā rasādīnāmiti brūyāditi| māṃsāddṛṣaṇādi yathottaraṃ garīyaḥ, vṛṣaṇānmeḍhram, meḍhrāddvṛkkau, vṛkkābhyāṃ yakṛt, yakṛt-kālakhaṇḍam, tato gudam, māṃsāditi śiromāṃsāt| yadāha khāraṇādiḥ-"sakthiskandhā uraḥ śīrṣaṃ muṣkau tvaṅ mehanaṃ kaṭiḥ| vṛkkau yakṛdgude vakṣaścāmiṣanmadhyameva ca|| gurūttarottaraṃ vidyācchirovatpādagauravam|" iti| nanu, khāraṇādistvaco+adhikaṃ kaṭyā gauravamāha, śiraḥpādayostulyam| suśrutastu śiraso+adhikaṃ pādayoḥ, kaṭyā adhikaṃ tvacaḥ| tatkimatra pramāṇam ? ucyate| tvakcarmaṇOrarthabhedādavirodhaḥ| na hi tvageva carma| kintarhi? bāhyā-tvak, saṃhatiḥ-carma| śiraḥpādamiti dvandvaikatve kṛtvā kroḍācchiraḥpādaṃ gurviti vyākhyeyam, na tu kroḍācchirastataḥ pādāviti| saṅgrahe tu (sū. a. 7)-"tāmro+atra hariṇaḥ kṛṣṇastveṇo hṛdyāstridoṣajit| laghīyān ṣaḍrasaśvāsau, grāhī rūkṣo himaḥ śaśaḥ|| kaṭupāko+agnikṛtpathyaḥ sannipāte+anilāvare| tadvallāvo+apyarūkṣaśca kiñcidrūkṣaḥ kapiñjalaḥ|| pārāvatāḥ kapotāśca tadvadvanyāḥ supūjitāḥ| godhā niyacchati viṣaṃ, mūṣakaḥ śukravarddhanaḥ|| haṃsaḥ svarakaraḥ pittaraktajinmeduro himaḥ| pratisrotovicāritvādākāśaplavanena ca|| rohitaḥ pravarasteṣāṃ, paraṃ cilicimo+avaraḥ| agocaravicāritvātsarvadoṣakaro hi saḥ|| kulīraḥ paramaṃ vṛṣyo bṛṃhaṇaḥ prīṇano guruḥ| gurūṇyaṇḍāni bālānāṃ kaṣāyamadhuraṃ palam|| vṛddhānāṃ srāyubhūyiṣṭhamabalyaṃ guru doṣalam|" iti| iti māṃsavargaḥ|

Aṣṭāṅgahṛdayasaṃhitā

atha śākavargaḥ||72||

śākaṃ pāṭhāśaṭhīsūṣāsuniṣaṇṇasatīnajam||72||

tridoṣaghnaṃ laghu grāhi sarājakṣavavāstukam||72||

Sarvāṅgasundarā

pāṭhādijaṃ śākaṃ tridoṣaharaṃ laghu grāhi ca| tadvat rājakṣavakavāstuke|

Sarvāṅgasundarā

atha śākavargaḥ| snehādisaṃskṛta udbhidavayavaḥ-śākam| tatra pāṭhādiguṇānāha-śākaṃ pāṭheti| pāṭhāambaṣṭhā| śaṭhī-karcūraḥ| śūṣā-kāsamardikā kāsamardasadṛśī| suniṣaṇṇaḥ-caturdalaścāṅgerīsadṛśaparṇaḥ| satīno-viṣṇukrāntā| rājakṣavo-dugdhikā| vāstukaḥ-kaṅkavāstukaḥ|

Aṣṭāṅgahṛdayasaṃhitā

suniṣaṇṇo+agnikṛdvṛṣyasteṣu------------||73||

Sarvāṅgasundarā

teṣu madhye, suniṣaṇṇaḥ-svastikākhyo, jalamadhye bhavati| patraiścāṅgerītulyo+agnikaro vṛṣyaḥ|

Āyurvedarasāyana

atrakeṣāṃcidviśeṣaḥ| tatra suniṣaṇṇaguṇānāhasuniṣaṇṇa iti|

Āyurvedarasāyana

rājakṣavaguṇānāha-rājakṣava iti|

Aṣṭāṅgahṛdayasaṃhitā

-----------------------rājakṣavaḥ param||73||

grahaṇyarśovikāraghnaḥ------------------||73||

Sarvāṅgasundarā

rājakṣavaḥ-kṣudvibodhano rājaśākākhyaḥ, paraṃ-atyarthaṃ, grahaṇyarśovikāraghnaḥ|

Aṣṭāṅgahṛdayasaṃhitā

-----------------------varcobhedi tu vāstukam||73||

Sarvāṅgasundarā

vāstukaṃ tu-punaḥ raktavāstukākhyaṃ, varcobhedi-purīṣasya bhedanam|

Āyurvedarasāyana

vāstukaguṇānāha-varcobhedīti| varcobhedisaram|

Aṣṭāṅgahṛdayasaṃhitā

hanti doṣatrayaṃ kuṣṭhaṃ vṛṣyā soṣṇā rasāyanī||74||

kākamācī sarā svaryā-----------------------------||74||

Sarvāṅgasundarā

kākamācīṃ tridoṣaghnī, kuṣṭhanāśinī, bṛṣyā, kiñciduṣṇā, sarā-bhedinī, svarahitā ca| svāsthyasaṃvāhakatvena ca rasāyanasadṛśī|

Āyurvedarasāyana

kākamācīguṇānāha-hanti doṣatrayamiti| rasāyanī-vayaḥsthāpanī| kākamācī-kāmātā| yattu suśrutenoktaṃ (sū.a.40/5)- "tiktā kākamācī pittaṃ varddhayati, uṣṇavīryatvāt|" iti| tadanyārtham| kevalaṃ pittaṃ karotyeva|

Aṣṭāṅgahṛdayasaṃhitā

-------------------------cāṅgeryamlā+agnidīpanī||74||

grahaṇyarśo+anilaśleṣmahitoṣṇā grāhiṇī laghuḥ||75||

Sarvāṅgasundarā

cāṅgerī-kṣudrāmlikā, amlā, agnidīpanī, grahaṇyādiṣu hitā, uṣṇavīryā, saṅgrāhiṇī, laghvī ca|

Āyurvedarasāyana

cāṅgerīguṇānāha-cāṅgerīti| cāṅgerī-amlapatrikā|

Aṣṭāṅgahṛdayasaṃhitā

paṭolasaptalāriṣṭaśārṅgeṣṭāvalgujā+amṛtāḥ||75||

vetrāgrabṛhatīvāsākutilītilaparṇikāḥ||76||

maṇḍūkaparṇīkarkoṭakāravellakaparpaṭāḥ||76||

nāḍīkalāyagojihvāvārtākaṃ vanatiktakam||77||

karīraṃ kulakaṃ nandī kucailā śakulādanī||77||

kaṭillaṃ kembukaṃ śītaṃ sakośātakakarkaśam||78||

tiktaṃ pāke kaṭu grāhi vātalaṃ kaphapittajit||78||

Āyurvedarasāyana

paṭolādiguṇānāha-paṭoleti| paṭolaṃ-rājīphalam| saptalā-sātalā| ariṣṭo-nimbaḥ| śārṅgeṣṭā-aṅgāravallī| avalgujo-bākucī| amṛtā-guḍūcī| vetro-vaṃśasadṛśaḥ, tasyāgraṃ-agrabhāgaḥ| bṛhatī dvidhā,-siṃhī vyāghrī ca| vāsā-āṭarūṣakaḥ| kuntilī-cañcusadṛśī dīrghapatrā| tilaparṇikā-badarakaḥ| maṇḍūkaparṇī-brāhmī| karkoṭaṃ-karkoṭīphalam| kāravellakaṃ-suṣavīphalam| parpaṭo-jvaraghnaḥ| nāḍīkalāyo-matsyākṣaḥ| gojihvā-dārvipatrikā| vārtākaṃ-vṛntākam| vanatiktakaṃ-kirātatiktam| karīraṃ-gūḍhapatram| kulakaṃkākatindukam| nandī-meṣaśṛṅgī| kucailā-kṛṣṇapāṭhā| śakulādanī \_kaṭurohiṇī| kaṭillaṃ-raktapunarnavā| kembukaṃ-prasiddham| kośātakaṃ-kṛtavedhanam| karkaśaṃ-kampillam| paṭolādikaṃ śītatiktādiguṇam| atra paṭolanimbāvalgujāmṛtāvetrāgrakarkoṭakakāravelleṣu vivādaḥ| tatra paṭolaphanaṃ prati suśrutaḥ (sū.a. 46/268)-"kaphapittaharaṃ vraṇyamuṣṇaṃ tiktamavātalam| paṭolaṃ kaṭukaṃ pāke vṛṣyaṃ rocanadīpanam||" khāraṇādiḥ-"sasnehoṣṇaṃ laghu svādu pāke doṣānulomanam| uktaṃ tiktaṃ tiktaṃ tridoṣaghnaṃ śākaṃ nimbapaṭolayoḥ|| tathā,-paṭolanimbaṃ vātaghnaṃ tiktamanyattu vātalam|" iti| tatra khāraṇādyuktaṃ tridoṣaghnatvameva grāhyam, anyathā+anvayānupapatteḥ- vāgbhaṭoktasya hi "vātalam" ityasya saptalādibhiranvayatvena sārthakyāt, paṭolasya kaphapittaharatvādibhiḥ| ata eva hariścandrajaijjaṭādayaṣṭīkākārā apyuddṛtavyaktivyatirekeṇa gaṇaguṇā ityāhuḥ| suśrutoktasya tu "avātalam" iti śabdasya vāta-ghnatvamevārthaḥ, viruddhārthatvānnañaḥ| yadyapi vātodāsīnatvavātaghnatvayoḥ sahānavasthānalakṣaṇo virodho+asti, tathāpyavāta-laśabdena vātodāsīnatvaṃ na grāhyam, tantrāntaravirodhasya tada-vasthatvāt| athavā, avātalaśabdena vātakaraṇābhāva ucyate, sa ca vātaghnatve+apyasti, ityavirodhaḥ| ata eva rasebhedīye vakṣyati (hṛ. sū.a. 10/35)-"tiktaṃ kaṭu ca bhūyiṣṭhamavṛṣyaṃ vātakopanam| ṛte+amṛtāpaṭolībhyāṃ śuṇṭhīkṛṣṇārasonataḥ||" iti| mādhavakaśamanaṃ mūlaṃ tasya virecanam||" iti| uṣṇatvaśītatvayoruṣṇatvaṃ grāhyam, anavakāśatvāt| śītalatvaṃ vātalatvavat sāvakāśam| nimbe tu khāraṇādyuktaṃ tridopaghnatvaṃ phalaviṣayam, sasnehatvādīnāṃ phala eva sambhavāt paṭolasāhacaryācca| carakasaśrutādyuktaṃ vātalatvaṃ patravipayam| avalgujasya pittakaratvavātaghnatve āha khāraṇādiḥ-"avalgujaḥ saiḍagajaḥ pittakṛtkaphavātajit|" iti| tatphalaviṣayam, dhānyavarge pāṭhāt| ata evoktaṃ saṅgrahe (sū. a. 12)- "avalgujaiḍagajayorbījaṃ vātakaphapraṇut|" iti| pittaghnatvaṃ vātalatvaṃ ca patraviṣayam| suśruto+apyāha (sū. ā. 46/265)- "avalgujaḥ kaṭuḥ pāke tiktaḥ pittakaphāpahaḥ|" iti| guḍūcyāstridoṣaghnatvamuṣṇatvaṃ coktaṃ saṅgrahe (sū. a. 12)- "tiktā+amṛtā tridoṣaghnī grāhiṇyuṣṇā rasāyanī| dīpanī jvaratṛṭdāhakāmalāvātaraktanut||" iti| tatra tridoṣaghnatvoṣṇatve grāhye, anavakāśatvāt| vātalatva śītalatve tu paṭolavatsāvakāśe| tathā, vetrāgrasya khāraṇādinā tridoṣaghnatvamuktam-"cañcurmarmarikā pāṭhā vetrāgraṃ suniṣaṇṇakam| śaṭhīśākaṃ ca saṅgrāhi doṣatrayahitaṃ laghu||" iti| tatra tridoṣaghnatvaṃ grāhyam, hārītena vātalasyāpohitatvāt,-"sarvaṃ tiktaṃ vātalamavṛṣyaṃ cānyatra vetrāgrapaṭolāt|" iti| suśrutena anuktatvācca, (sū. a. 46/270)- "āṭarūṣakavetrāgraguḍūcīnimbaparpaṭāḥ| kirātatiktasahitāstiktāḥ pittakaphāpahāḥ||" iti| karkoṭakāravellayoḥ suśrutena vātaghnatvamuktam (sū.a. 46/269)-"kaphavātaharaṃ tiktaṃ rocanaṃ kaṭukaṃ laghu| vāṛtākaṃ dīpanaṃ proktaṃ jīrṇaṃ sakṣārapittalam|| tadvatkarkoṭakaṃ vidyātkāravellakameva ca||" iti| tatra vātalatvaṃ grāhyam, ātideśikādaupadeśikasya balīyastvāt sādṛśyasya ca katipayairapi guṇaiścaritārthatvācca| upamānādupameyasya hīnaguṇatvāt| kiñca carakādiviruddhaḥ suśrutapāṭho na pramāṇamityuktaṃ jaijjaṭena| vigītaścāyamatideśapāṭhaḥ|

Sarvāṅgasundarā

paṭolādīni karkaśāntānyaṣṭāviṃśatiḥ śītaviryāṇi tiktāni pāke kaṭūni grāhīṇi vātalāni kaphapittaghnāni ca| saptalā-sātalā| ariṣṭo-nimbaḥ| śārṅgeṣṭā-aṅgāravallikā| avalgujo-bākucī| amṛtā-guḍūcī| vetro-vaṃśasadṛśaḥ, tasyāgram| vāsā-vṛṣaḥ| kutilī-sūkṣmatilajātiḥ| tilaparṇī-badarakaḥ| maṇḍukaparṇīṃ-maṇḍūkī, ādityavallī| karkoṭakāravellakepunaḥ prathite eva| parpaṭaḥ-śītapriyākhyaḥ| nāḍīkalāyaṃ-sakulākṣakaḥ suvarcalābhedaḥ| gojihvā-godhūmikā, "godhūmikā tu gojihvā gojī kroṣṭukamūlikā|" vanatiktakaṃ-vatsakaḥ| kulakaṃ-kākatindukaḥ| nandī-jayavṛkṣaścaśabditaḥ| kucailā-pāṭhā| śakulādanī-kaṭukā| kaṭillaṃ-dīrghapatrā varṣābhūḥ| kośātakoghaṇṭoliḥ| karkaśaḥ-kampillakaḥ|

Aṣṭāṅgahṛdayasaṃhitā

hṛdyaṃ paṭolaṃ kṛminutsvādupākaṃ rucipradam||79||

Aṣṭāṅgahṛdayasaṃhitā

sāmānyaguṇānuktvā keṣāṃcidguṇakarmaviśeṣamāha- sa0-paṭolaṃ hṛdyādiguṇayuktam| muninā (?) tu tridoṣaśamanatvamuktam-"paṭolapatraṃ pittaghnaṃ vallī cāsya kaphāpahā| phalaṃ tridoṣaśamanaṃ mūlaṃ cāsya virecanam||" iti|

Āyurvedarasāyana

atra keṣāṃcidviśeṣaḥ| tatra paṭolaguṇānāhahṛdyamiti|

Āyurvedarasāyana

bṛhatīdvayaguṇānāha-pittalamiti|

Aṣṭāṅgahṛdayasaṃhitā

pittalaṃ dīpanaṃ bhedi vātaghnaṃ bṛhatīdvayam||79||

Sarvāṅgasundarā

bṛhatīdvayaṃ,-sthūlabṛhatī-mahoṭikākhyā, kṣudrabṛhatī-kaṇṭakārikākhyā| tadetadubhayaṃ pittakaramagnidīpanaṃ śakṛdādīnāṃ bhedanaṃ vātaghnaṃ ca|

Aṣṭāṅgahṛdayasaṃhitā

vṛṣaṃ tu vamikāsaghnaṃ raktapittaharaṃ param||80||

Sarvāṅgasundarā

vṛṣaṃ chardikāsau hanti| raktapittaṃ cātyarthaṃ jayati|

Āyurvedarasāyana

vāsāguṇānāha-vṛṣamiti|

Aṣṭāṅgahṛdayasaṃhitā

kāravellaṃ sakaṭukaṃ dīpanaṃ kaphajitparam||80||

Sarvāṅgasundarā

kāravellamīṣadrase kaṭukamagnidīptikaramatiśleṣmaghnam|

Āyurvedarasāyana

kāravellaguṇānāha-kāravellamiti|

Aṣṭāṅgahṛdayasaṃhitā

vārtākaṃ kaṭu tiktoṣṇaṃ madhuraṃ kaphavātajit||81||

sakṣāramagnijananaṃ hṛdyaṃ rucyamapittalam||81||

Sarvāṅgasundarā

vārtākaṃ rase kaṭu tiktamuṣṇavīryaṃ madhuraṃ vātaśleṣmaghnam| saha kṣāreṇa vartate sakṣāraṃ,-kiñcitkṣāratvayuktam| agnijananam| hṛdyaṃ-hṛdayāya hitam| rucyaṃ-rucikṛt| apittalaṃ-nañīṣadarthe, kiñcitpittakaramityarthaḥ| nanu, saha kṣāreṇa vartate ityatra sakṣāramityevaṃ kathamuktam ? yāvatā kṣāro dravyam| tathā ca prāguktaṃ kṣaraṇādityādi| na dravyaṃ dravyeṇa saha vartate| tathā ca guṇānāmevāyaṃ dharmo yaddravyāśritatvaṃ nāma| tasmāt sakṣāramityayuktamiva manyāmahe| atrā+a+acakṣmahe| kṣāraśabdenātra kṣāradharma upalakṣyate visrāvaṇādyātmakaḥ| yadvaśāt sakṣāramiti dravyaṃ vyapadiśyate| tasmātsakṣāramityupapannam|

Āyurvedarasāyana

vārtākaguṇānāha-vārtākamiti| apittalatvaṃbālapakvavyatirekeṇa| yadāha mādhavakāraḥ-"tadbālaṃ kaphapittaghnaṃ pakvaṃ sakṣārapittalam|" iti| suśruto+apyāha (sū. a. 46/269)- "jīrṇaṃ sakṣārapittalam|" iti|

Aṣṭāṅgahṛdayasaṃhitā

karīramādhmānakaraṃ kaṣāyaṃ svādu tiktakam||82||

Sarvāṅgasundarā

karīraṃ-gūḍhapatrākhyam, ādhmānakaraṃ rase kaṣāyamadhuratiktakam|

Āyurvedarasāyana

karīraguṇānāha-karīramiti|

Aṣṭāṅgahṛdayasaṃhitā

kośātakāvalgujakau bhedināvagnidīpanau||82||

Sarvāṅgasundarā

kośātakāvalgujakau bhedināvagnidīpanau ca| anayośca pittakāritvaṃ vātakaphaghnatvaṃ ca vedyam| tathā hi-prāyeṇa yaduṣṇaṃ guḍūcyādidravyaṃ, tatpittalaṃ vātakaphaharaṃ ca dṛṣṭam| tathā cāha muniḥ(?)-"kaphavātanudavalgujaḥ" iti| tadevamanyatrāpyaucityena doṣakaratvādi kalpyam| saṅgrahe (sū.a.7) cānye+apyuktāḥ| yathā-"satarūḍhaṃ kadambaṃ ca rūkṣaṃ grāhi himaṃ guru| kumārajīvaloṇikā nalinī cucuparṇikā|| svādu rūkṣaṃ salavaṇaṃ vātaśleṣmakaraṃ guru| śyāmāśālmalikāśmaryaphañjīkarṇikayūthikāḥ| vṛkṣādanīkṣīravṛkṣabimbītanikavṛkṣakāḥ| rodhraḥ śaṇaḥ karbudāraḥ saśelurvṛṣamūṣikā|| bhallātakaḥ kovidāraḥ kamalotpalakiṃśukam| paṭolādiguṇaṃ svādu kaṣāyaṃ pittajitparam|| vātapittaharā bhaṇḍī parviṇī parvapuṣpikā| laghuruṣṇā sarā tiktāsorubūkā ca lāṅgalī| vātalau kaṭutiktāmlabhedinau tilavetasau| viśvarāsnābalāśākaṃ vātaghnamatisāranut|| vātaṃ vatsādanī hanyātkaphaṃ kaṇḍīracitrakau|" iti| muninā cānye+apyuktāḥ (ca.sū.a.27|102)-"nyagrodhodumbarāśvatthaplakṣapadmādipallavāḥ| kaṣāyāḥ stambhanāḥ śītā hitāḥ pittātisāriṇām||" iti| tathā, suśrute gaditam (sū.a.46|282)-"karīrakusumaṃ jñeyaṃ kaphapittaharaṃ laghu| āgastyaṃ nātiśītoṣṇaṃ naktāndhānāṃ praśasyate|| cāturthakajvaraharaṃ nasyayogena śīlitam| rājavṛkṣasya nimbasya śigroḥ siṃhamukhasya ca|| kaphapittaharaṃ puṣpaṃ kuṣṭhaghnaṃ kuṭajasya ca| śreyasī tilaparṇī ca bilvapatraṃ ca vātanut||" iti|

Āyurvedarasāyana

kośātakāvalgujakayorguṇānāha-kośātaketi|

Aṣṭāṅgahṛdayasaṃhitā

taṇḍulīyo himo rūkṣaḥ svādupākaraso laghuḥ||83||

madapittaviṣāsraghnaḥ--------------------||83||

Sarvāṅgasundarā

taṇḍulīyo-maṇḍīrakākhyaḥ, śītavīryo rūkṣaḥ svādupākaraso laghurmadādināśanaśca|

Āyurvedarasāyana

taṇḍulīyaguṇānāha-taṇḍulīya iti| taṇḍulīyaḥ-alpamāriṣaḥ|

Āyurvedarasāyana

muñjātaguṇānāha-muñjātamiti| muñjātaṃ-kandaviśeṣaḥ, kāśamīre prasiddhaḥ|

Aṣṭāṅgahṛdayasaṃhitā

------------------------------muñjātaṃ vātapittajit||83||

snigdhaṃ śītaṃ guru svādu bṛṃhaṇaṃ śukrakṛtparam||84||

Sarvāṅgasundarā

muñjātaṃ vātapittahṛt snigdhādiguṇayutamatiśukrakṛcca|

Aṣṭāṅgahṛdayasaṃhitā

gurvī sarā tu pālaṅkyā-------------------------||84||

Sarvāṅgasundarā

pālaṅkyā gurvī| tathā, sarā-śakṛdādibhedinī| tuśabdaḥ picchilaśleṣmalahimādīnāṃ saṅgrahoktānāṃ samuccayārthaḥ| tathā coktaṃ saṅgrahe (sū.a.7)-"pālaṅkyā picchilā gurvī śleṣmalā bhedinī himā|" iti|

Āyurvedarasāyana

pālaṅkyāguṇānāha-gurvīti| īṣallohitacīritapatrā vāstukasadṛśā-pālaṅkyā| "vāstukena samā jñeyā īṣallohitapatrikā| tathā cīritapatrā ca pālaṅkyā sā prakīrtitā||" nanu, "cillī vāstukavat jñeyā pālaṅkyā taṇḍulīyavat| vātakṛdbaddhaviṇmūtrā rūkṣā pittakaphe hitā||' iti suśrutena (sū.a. 46/261) baddhaviṇmūtroktā, iha tu sareti virodhaḥ| maivam| āmā baddhaviṇmūtrā, pakvā tu sareti viṣayabhedāt| yadāha carakaḥ-"sarvāṇi sūpyakāni" ityādau pālaṅkyāṃ paṭhitvā, (ca. sū. a. 27/99)-"śākaṃ guru ca rūkṣaṃ ca prāyo viṣṭabhya jīryati| madhuraṃ śītavīryaṃ ca purīṣasya ca bhedanam||" iti| suśrutoktaṃ ca pittakaphahitatvaṃ pittāvṛtakaphaviṣayamiti| "pālaṅkyā picchilā gurvī śleṣmalā bhedinī himā||" iti saṅgrahe (sū. a. 7) śleṣmalatvavacanāt|

Aṣṭāṅgahṛdayasaṃhitā

-----------------------------madaghnī cāpyupodakā||84||

Sarvāṅgasundarā

upodakā madanāśinī| apiśabdāt gurvī sarā ca| upodakā-mayālī, khaṇḍapālaṅkyeti prathitā|

Sarvāṅgasundarā

upodakāguṇānāha-madaghnīti| upodakā-potakī| cakārāt pūrvavat| uktaṃ ca saṅgrahe (sū.a.7)-"madaghnyupodakā cañcurgrāhī tau pūrvavattathā||" iti|

Aṣṭāṅgahṛdayasaṃhitā

pālaṅkyāvatsmṛtaścañcuḥ sa tu saṅgrahaṇātmakaḥ||85||

Sarvāṅgasundarā

cañcuḥ pālaṅkyāsadṛśo guṇaiḥ smṛtaḥ| sa punaścañcuḥ saṅgrahaṇātmako-na bhedī|

Āyurvedarasāyana

cañcuguṇānāha-pālaṅkyāvaditi| gururiti siddhe pālaṅkyāvadvacanamuktānuktapālaṅkyāguṇaprāsyartham| nanu, "laghuḥ pāke tu jantughnaḥ picchilo vraṇināṃ hitaḥ| kaṣāyamadhuro grāhī cañcusteṣāṃ tridoṣahā||' iti suśrutena (sū.a. 46/251) laghutvaṃ tridoṣaharatvaṃ coktam| iha tu gurutvaṃ śleṣmalatvaṃ ceti virodhaḥ| maivam| tridoṣaharatvalaghutve eva grāhye, ātideśikasyaupadeśikena bādhāt| ata evoktaṃ khāraṇādinā-"cañcurmarmarikā pāṭhā vetrāgraṃ suniṣaṇṇakam| śaṭhī śākaṃ ca saṅgrāhī doṣatrayahitaṃ laghu||" ityādi|

Aṣṭāṅgahṛdayasaṃhitā

vidārī vātapittaghnī mūtralā svāduśītalā||85||

jīvanī bṛṃhaṇī kaṇṭhyā gurvī vṛṣyā rasāyanam||86||

Sarvāṅgasundarā

vidārī-śṛgālikā, vātapittaharā mūtralādiguṇayuktā rasāyanaṃ ca| kandasyaivāyaṃ guṇanirdeśo bodhyaḥ| tathā ca muniḥ (ca.sū.a.27|117)-"jīvano bṛṃhaṇo vṛṣyo balyaḥ śasto rasāyanam| vidārikandaḥ kaṇṭhyaśca mūtralaḥ svāduśītalaḥ||" iti|

Āyurvedarasāyana

vidārīguṇānāha-vidārīti| vidārī-bhūkuṣmāṇḍī, tasyāḥ kando+atra grāhyaḥ| uktaṃ ca (carakeṇa sū. a. 27/117)- "vidārikando balyaśca mūtralaḥ svāduśītalaḥ|" iti|

Aṣṭāṅgahṛdayasaṃhitā

cakṣuṣyā sarvadoṣaghnī jīvantī madhurā himā||86||

Sarvāṅgasundarā

jīvantī cakṣuṣyādiguṇayuktā| yā madhuṛrā sā śītavīryā ca| yā tvamadhurā sā ebhirguṇaiḥ kiñcidūnā| tathā coktaṃ saṅgrahe (sū.a.7)-"cakṣuṣyā sarvadoṣaghnī jīvantī madhurā himā| śākānāṃ pravarā, nyūnā dvitīyā kiñcideva tu||" iti| muninā tu jīvantyāḥ śatāvaryādyāśca vātapittaharatvamagādi| tatpāṭho hi (ca,sū.a.27|104)-"bhaṇḍīśatāvarīśākaṃ balājīvantijaṃ ca yat| parvaṇyāḥ parvapuṣpyāśca vātapittaharaṃ matam||" iti|

Āyurvedarasāyana

jīvantīguṇānāha-cakṣuṣyeti| jīvantī-svarṇavarṇamūlanālādikā| saṅgrahe tu (sū. a. 7)- "śākānāṃ pravarā, nyūnā dvitīyā kiñcideva tu|" iti|

Aṣṭāṅgahṛdayasaṃhitā

kūṣmāṇḍatumbakāliṅgakarkārvervārutiṇḍiśam||87||

tathā trapusacīnākacirbhaṭaṃ kaphavātakṛt||87||

bhedi viṣṭambhyabhiṣyandi svādupākarasaṃ guru||88||

Sarvāṅgasundarā

kūṣmāṇḍādikaṃ kaphavātakṛt bhedi viṣṭambhyabhiṣyandi svādupākarasaṃ guru ca|

Āyurvedarasāyana

kuṣmāṇḍādiguṇānāha-kūṣmāṇḍeti| kūṣmāṇḍaṃpuṣpaphalam| tumbaṃ-alābuḥ| kāliṅgaṃ-kaliṅgaḍam| karkāruḥ-kharbujaḥ| ervāruḥ-karkaṭī| tiṇḍiśaṃ-chāṭakam| trapusaṃ-vālukam| cīnākaṃ-vīṇakam| cirbhaṭaṃ-ḍaṅgaram| bhedi-malānām| viṣṭambhi-vāyoḥ| gurutve ca krama uktaḥ khāraṇādinā-"trapusairvārukarkārukūṣmāṇḍālābucirbhāṭaḥ| madhurā rūkṣaṇāḥ śītā gauravaṃ tūttarottaram||' iti|

Aṣṭāṅgahṛdayasaṃhitā

vallīphalānāṃ pravaraṃ kūṣmāṇḍaṃ vātapittajit||88||

bastiśuddhikaraṃ vṛṣyam------------------------------||89||

Sarvāṅgasundarā

vallīphalānāṃ madhye kūṣmāṇḍaṃ-puṣpaphalasaṃjña varam| tathā, vātapittaharaṃ bastiśuddhikaraṃ vṛṣyaṃ ca|

Āyurvedarasāyana

atra keṣāṃcidviśeṣaḥ| tatra kūṣmāṇḍaguṇānāhavallīphalānāmiti|

Aṣṭāṅgahṛdayasaṃhitā

---------------------trapusaṃ tvatimūtralam||89||

Sarvāṅgasundarā

trapusaṃ punaratiśayena mūtralam|

Āyurvedarasāyana

trapusaguṇamāha-trapusamiti| atigrahaṇāt kūṣmāṇḍādīnāmīṣanmūtralatvam|

Aṣṭāṅgahṛdayasaṃhitā

tumbaṃ rūkṣataraṃ grāhi kāliṅgairvārucirbhaṭam||89||

bālaṃ pittaharaṃ śītaṃ vidyātpakvamato+anyathā||90||

Sarvāṅgasundarā

tumbaṃ-alābusaṃjñaṃ rūkṣataram| ervārukādyapi rūkṣam, tumbaṃ tvatiśayenetyarthaḥ| tathā, grāhi| pūrvāṇi tu sāmānyaguṇoktyā bhedīnyeva| carakamunimatānusāriṇastvevaṃ vyācakṣate,-tumbaṃ rūkṣataram, kāliṅgairvārucirbhaṭaṃ grāhīti| kāliṅgaṃ- karcaram| ervāruḥ-karkaṭikā| cirbhaṭaṃ-ḍaṅgaram, mālaveṣu prasiddham, atiprasiddhaṃ jālandharādiṣu| etacca bālaṃ-asampūrṇarasādi, pittaharaṃ śītavīryaṃ ca| ato-bālādviparītam, pakvaṃ pittakaramuṣṇavīryaṃ cetyarthaḥ| suśrutenoktam (sū.a.46|218)-" nīlaṃ yattrapusaṃ bālaṃ vṛṣyaṃ pittaharaṃ matam| tatpāṇḍu kaphakṛjjīrṇamamlaṃ pittakaraṃ smṛtam||" iti|

Āyurvedarasāyana

tumbaguṇānāha-tumbaṃ rūkṣataramiti| taragrahaṇāt kūṣmāṇḍādīnāmīṣadrūkṣatvam| kāliṅgādīnāṃ guṇānāha-grāhi kāliṅgeti| grāhīti kecittumbena sambadhnanti| tadasat| "alābu bhedanaṃ teṣāṃ trapusaṃ tvatimūtralam| ervārrukaṃ sṛṣṭamūtraṃ, grāhi karkārucirbhaṭam||" iti khāraṇādivacanāt| bālakuṣmāṇḍāderguṇānāha-bālamiti| kecitkāliṅgādiviṣayatvamevāsya vākyasyāhuḥ| tadasat| "pittanutteṣu kūṣmāṇḍaṃ bālam" iti, "bālaṃ sunīlaṃ trapusaṃ teṣāṃ pittaharaṃ smṛtam|" iti ca suśrutavacanāt (sū.a. 46/213)| pakvasya kūṣmāṇḍāderguṇānāha-pakvamiti| ato+anyathā-pittakaramuṣṇaṃ ca| pakvaṃ-īṣatpamkvam, samyakpakvasya vakṣyamāṇatvāt|

Aṣṭāṅgahṛdayasaṃhitā

śīrṇavṛntaṃ tu sakṣāraṃ pittalaṃ kaphavātajit||90||

rocanaṃ dīpanaṃ hṛdyamaṣṭhīlā+anāhanullaghu||91||

Sarvāṅgasundarā

śīrṇavṛntaṃ-karcaram, īṣatkṣāraṃ pittalaṃ kaphavātaghnaṃ ca| rucikaramagnidīptikṛt hṛdyam, aṣṭhīlāmānāhaṃ ca hanti, laghu ca|| "ghano+aṣṭhīlopamo granthiraṣṭīlordhvaṃ samunnataḥ|" iti (hṛ. ni. ha. 11|60) aṣṭhīlālakṣaṇam| sāṭopamatyugrarujamādhmānamudare bhṛśam| ūrdhvādhovātarodhena tamānāhaṃ pracakṣate " iti (hṛ. ni. a. 11|59) ānāhalakṣam|

Āyurvedarasāyana

śīrṇavṛntasya kūṣmāṇḍāderguṇānāha-śīrṇavṛntamiti| aṣṭhīlānāhau-gulmanidāne vakṣyete| pittalatvaṃ-kūṣmāṇḍaṃ vinā, "śuklaṃ laghūṣṇaṃ sakṣāraṃ dīpanaṃ bastiśodhanam| sarvadoṣaharaṃ hṛdyaṃ pathyaṃ cetovikāriṇām||" iti (sū.a.46/213) suśrutavacanāt| śīrṇavṛntaśabdena samyakpakvaṃ lakṣyate| samyakpakvasya hi vṛntaṃ śīryate|

Aṣṭāṅgahṛdayasaṃhitā

mṛṇālabisaśālūkakumudotpalakandakam||91||

nandīmāṣakakelūṭaśṛṅgāṭakakaserukam||92||

krauñcādanaṃ kaloḍyaṃ ca rūkṣaṃ grāhi himaṃ guru||92||

Sarvāṅgasundarā

mṛṇālādi rūkṣaṃ saṅgrahaṇaṃ śītavīryaṃ guru ca| mṛṇālaṃ dvividhaṃ,-sūkṣmaṃ sthūlaṃ ca| tatra sūkṣmaṃ-mṛṇālam, itarat-bisam| śālūkaṃ-padmamūlam| kumudakandam| kumudaṃ-śaśipriyam| utpalakandakaṃ-raktotpalakandam| nandī-tuṇḍerikā| māṣako-vāstulaḥ| kelūṭaṃ-kismakasaṃjñamudumbarabhedaḥ| śṛṅgāṭakaṃ-trikoṇākṛti jalodbhavaṃ kandam| kaserukaṃ-māgadham| krauñcādanaṃ-tamedam| kaloḍyaṃ-padmabījam|

Āyurvedarasāyana

mṛṇālādiguṇānāha-mṛṇāleti| mṛṇālaṃsūkṣmaṃ kamalamūlam, bisaṃ-sthūlam, śālūkaṃ-padmakandaḥ, kumudotpalayoḥ kandasya pṛthaggrahaṇāt| raktaṃ-padmam, śvetaṃ-kumudam, nīlaṃ-utpalam| nandīmāṣako-vānīrakaḥ| kelūṭaṃ-jalodumbaraḥ| śṛṅgāṭakaḥ-trikoṇo jalakandaḥ| kaserukaṃ-lomaśakṛṣṇavartulasūkṣmastaḍāgakandaḥ| krauñcādanaṃ-thembulikā| kaloḍyaṃ-padmabījam|

Sarvāṅgasundarā

kalambādiguṇānāha-kalambanāliketi| kalambo-nāḍyākāraḥ sūkṣmasuṣiro bahutoyajaḥ| nālikā-tasmādalpā ślakṣṇā mārpaḥ-maṇṭakaḥ| kuṭiñjaraḥ-prasiddhaḥ| kutumbako-droṇapuṣpī| cillī-prasiddhā| laṭvākaṃ-gugguluśākam| loṇīkā-gholikā| kurūṭakaḥ-śitivārakaḥ| gavedhukā-kasikā| jīvanto-raktanālo mārṣaḥ| jhuñjhuḥ-jhuñjhurūkaḥ| eḍagajaḥ-prapunnāṭaḥ| yavaśākaṃ-cillīsadṛśaṃ laghupatram| suvarcalā-ravibhaktā| sarvāṇyālukāni-piṇḍālukamadhvālukahastyālukādīni| sūpyāni-mudgādīnām śimbyaḥ patrāṇi ca| lakṣmaṇā \_ raktabinducchadā, tasyā idaṃ lākṣmaṇam| lakṣmaṇaṃ-yaṣṭīmadhu, tasyedaṃ lākṣmaṇamityeke| prāyograhaṇaṃ prapunnāṭādiṣu vyabhicārārtham| yadāha suśrutaḥ (sū.a. 46/271)-"kaphāpahaṃ śākamuktaṃ varuṇaprapunāṭayoḥ| rūkṣaṃ laghu ca śītaṃ ca vātapittaprakopaṇam||" iti| viṣṭabya jīryati-pacyamānaṃ viṣṭambhaṃ karotītyarthaḥ| ata eva pakvaṃ sat sṛṣṭaviṇmūtram| saṅgrahe tu (sū. a. 7)- cillīniṣpāvalaṭvākakurūṭakagavedhukāḥ| yātukā śālakalyāṇī triparṇī pīluparṇikā|| kumārajīvaloṇīkāyavaśākasuvarcalāḥ| kukuṇḍanalinījhuñjhumṛgadhūmakalākṣmaṇam|| ālukāni ca sarvāṇi tathā sūpyāni rālakaḥ| jīvantakaścañcuparṇī prapunnāṭaḥ kuṭherakam||' iti| kalambādīnāṃ saṃskārādivaśādviśeṣamāha-svinnaṃ niṣpīḍitarasamiti| pūrvaṃ svinnam, tato niṣpīḍitarasam, tato bahunā snehena sādhitam, na tu snehāktam, nātidoṣalamiti| atidoṣalagrahaṇāt kalambādīnāṃ kiñcitpittakaratvamapi jñeyam| vātaśleṣmakaratvoktistvatiśayārthā| uktaṃ ca suśrutena (sū. a.46/275)- "svādupākarasāḥ śītāḥ śleṣmalā nātipittalāḥ| lavaṇānurasā rūkṣāḥ sakṣārā vātalāḥ sarāḥ||' iti|

Aṣṭāṅgahṛdayasaṃhitā

kalambanālikāmārṣakuṭiñjarakutumbakam||93||

cillīlaṭvākaloṇīkākurūṭakagavedhukam||93||

jīvantajhuñjhveḍagajayavaśākasuvarcalāḥ||94||

ālukāni ca sarvāṇi tathā sūpyāni lakṣmaṇam||94||

svādu rūkṣaṃ salavaṇaṃ vātaśleṣmakaraṃ guru||95||

śītalaṃ sṛṣṭaviṇmūtraṃ prāyo viṣṭabhya jīryati||95||

svinnaṃ niṣpīḍitarasaṃ snehāḍhyaṃ nātidoṣalam||96||

Sarvāṅgasundarā

kalambādikaṃ madhuraṃ rūkṣaṃ kiñcillavaṇaṃ vātaśleṣmakaraṃ guru ca| śītaviryaṃ sṛṣṭamūtrapurīṣaṃ ca| mūtrapurīṣe sṛjati-bahiḥ kṣipati| biṣṭabhya-udarapradeśe piṇḍībhūya, jīryati-pariṇamati| prāyograhaṇaṃ kiñcideṣāṃ madhye naivaṃsvarūpamiti jñāpanārtham| kalambaṃ-kadambaḥ| nālikā-dīrghanālarūpā kalambusaṃjñā| mārṣo-gandhārikā| kuṭiñjaraṃ-tāmramūlakam| kutumbako-droṇapuṣpī| cillī-pṛthupatraṃ yavaśākaṃ kunāmasaṃjñam| laṭvāko-gugguluśākam| loṇīkā-loṇāraḥ| kuruṭakaḥ-sthitivārakaḥ| gavedhukaṃ-tṛṇadhānyaviśeṣaḥ| jīvanto-bṛhadgāndhāram| jhuñjhuḥ-jhuñjhurukaḥ| eḍagajaḥ-prapunnāṭaḥ| yavaśākaṃ-hnasvapatrā cillī| suvarcalā-ravibhaktā| ālukāni ca sarvāṇi-nānāvidhāni raktālukamadhukālukādibhedena| sūpyāni-mudgarājamāṣādipatrāṇī| lakṣmaṇaṃ-madhuyaṣṭikā| etacca sarvaṃ svinnaṃ niṣpīḍitarasamatibahusnehaṃ ca nātyapathyam| suśrute(?)coktam-"saṃskṛtaṃ vesavāreṇa sasnehaṃ śākamiṣyate| rājikāsaktubhaktādisaṃskāraṃ cānuvartate||" iti|

Aṣṭāṅgahṛdayasaṃhitā

laghupatrā tu yā cillī sā vāstukasamā matā||96||

Sarvāṅgasundarā

laghupatrā yā cillī-yavaśākaviśeṣaḥ, sā tu vāstukasamā guṇairmatā|

Āyurvedarasāyana

cillīviśeṣasya guṇānāha-laghupatreti|

Aṣṭāṅgahṛdayasaṃhitā

tarkārīvaruṇaṃ svādu satiktaṃ kaphavātajit||97||

Sarvāṅgasundarā

tarkārī-araṇikā, varuṇaḥ-tamālaḥ, samāhāreṇa tayordvandvaḥ| etatsvādu kiñcittiktaṃ kaphavātaghnaṃ ca|

Āyurvedarasāyana

tarkārīvaruṇayorguṇānāha-tarkārīti| tarkārī agnimanthaḥ| varuṇaḥ-setuvṛkṣaḥ| yattu suśrutena varuṇasya vātapittaprakopaṇatvamuktam, tatsaṃsṛṣṭaviṣayam|

Aṣṭāṅgahṛdayasaṃhitā

varṣābhvau kālaśākaṃ ca sakṣāraṃ kaṭutiktakam||97||

dīpanaṃ bhedanaṃ hanti garaśophakaphānilān||98||

Sarvāṅgasundarā

varṣābhvau-punarnave, tathā kālaśākaṃ, kiñcitkṣāraṃ rase ca kaṭutiktaṃ vahnidīpanaṃ bhedanaṃ garādīṃśca harati| kaṭhillo+api varṣābhūḥ sa ca prāguktaguṇaḥ| tathā ca nighaṇṭuḥ (dhanvantarīyaḥ vargaḥ 1|274)-"punarnavā viśākhaśca kaṭhillaḥ śaśivāṭikā| vṛścīraḥ kṣudravarṣābhūrdīrghapatraḥ kaṭhillakaḥ|| punarnavo+aparaḥ krūraḥ sadyo maṇḍalapatrakaḥ| śvetamūlo varṣaketurmahāvarṣābhurucyate||" iti|

Sarvāṅgasundarā

varṣābhūdvayasya kālaśākasya ca guṇānāha-varṣābhvāviti| varṣābhvau-hṛsvamahatyau raktaśvetapunarnave| kālaśākaṃ-kālikāśākam| anilaghnatvaṃ tu kālaśākaṃ vinā, tasya vātalatvāt| yadāha khāraṇādiḥ-"kālaśākaṃ sakārañjaṃ kaṭukaṃ vātakopanam| dīpanīyaṃ praśastaṃ ca viṣaśophodarārśasām||" iti| carako+api (sū. a. 27/88)- "laghūṣṇaṃ vātalaṃ rūkṣaṃ kālākhyaṃ śākamucyate|" iti| ata eva mādhavakāro varṣābhūbhyāṃ pṛthagāha-"kālaśākaṃ garaśleṣmaśophaghnaṃ dīpanaṃ laghu|" iti, "varṣāmbvau kaphavātaghnau hitau śophodarārśasām|" iti ca|

Aṣṭāṅgahṛdayasaṃhitā

dīpanāḥ kaphavātaghnāściribilvāṅkurāḥ sarāḥ||98||

Sarvāṅgasundarā

ciribilvaḥ-pūtikarañjaḥ, tasyāṅkurā vahnidīpanāḥ kaphavātaghnāḥ sarāśca|

Āyurvedarasāyana

ciribilvāṅkuraguṇānāha-dīpanā iti| ciribilvaḥ-karañjaḥ|

Āyurvedarasāyana

śatāvaryaṅkuraguṇānāha-śatāvaryaṅkurā iti|

Aṣṭāṅgahṛdayasaṃhitā

śatāvaryaṅkurāstiktā vṛṣyā doṣatrayāpahāḥ||99||

Sarvāṅgasundarā

śatāvaryā aṅkurāḥ-prarohāḥ, tiktarasā vṛṣyāḥ śukrakṛtastridoṣaghnāśca|

Aṣṭāṅgahṛdayasaṃhitā

rūkṣo vaṃśakarīrastu vidāhī vātapittalaḥ||99||

Āyurvedarasāyana

vaṃśāṅkuraguṇānāha-rūkṣa iti| vaṃśo-veṇuḥ, tasya karīraḥ-aṅkuraḥ| nanu, doṣala ityucyatām, suśrutena kaphakaratvasyoktatvāt-"veṇoḥ karīrāḥ kaphalā madhurā rasapākataḥ| vidāhino vātakarāḥ sakaṣāyā virūkṣaṇāḥ||" iti| maivam| anārṣo+ayaṃ pāṭhaḥ, jaijjaṭopekṣitatvāt| ārṣastu-"veṇoh karīrāḥ śleṣmaghnāḥ" ityādi| uktaṃ hi saṅgrahe (sū. a. 7)- "vaṃśakarīrāstu vidāhinaḥ| vātapittakarā rūkṣāḥ kaṭupākāḥ kaphāpahāḥ||" iti| mādhavakāreṇāpyuktam-"vātapittakarā rūkṣāḥ kaṭukā rasapākataḥ| veṇoḥ karīrāḥ śleṣmaghnāḥ sakaṣāyā vidāhinaḥ|| iti| yattukandavarge sauśrutīyāḥ paṭhanti (sū.a. 46/305)-"veṇoḥ karīrā guravaḥ kaphamārutakopanāḥ|" iti| tadapyanārṣam, punaruktatvāt| vaṃśamūlāṅkuraviṣayaṃ vā|

Sarvāṅgasundarā

vaṃśakarīro-vaṃśāṅkuro, rūkṣo vidāhī vātapittakṛt|

Aṣṭāṅgahṛdayasaṃhitā

pattūro dīpanastiktaḥ plīhārśaḥkaphavātajit||100||

Sarvāṅgasundarā

patturo dīpanastiktarasaḥ plīhādijit| pattūro-matsyākṣakaḥ|

Āyurvedarasāyana

pattūraguṇānāha-pattūra iti| pattūro-lohamāraḥ|

Aṣṭāṅgahṛdayasaṃhitā

kṛmikāsakaphotkledān kāsamardo jayetsaraḥ||100||

Sarvāṅgasundarā

kāsamardaḥ saraḥ kṛmyādīṃśca nāśayati| utkledaḥsrotasāṃ mālinyenārdratvam|

Āyurvedarasāyana

kāsamardaguṇānāha-kṛmīti| utkledaḥ-kledādhikyam|

Aṣṭāṅgahṛdayasaṃhitā

rūkṣoṣṇamamlaṃ kausumbhaṃ guru pittakaraṃ saram||101||

Sarvāṅgasundarā

kusumbhaśākaṃ rūkṣamuṣṇavīryamamlaṃ guru pittakṛtsaraṃ ca|

Āyurvedarasāyana

kausumbhaguṇānāha-rūkṣoṣṇamiti| kausumbhaṃkusumbhaśākam|

Āyurvedarasāyana

sārṣapaguṇānāha-guruṣṇamiti| sārṣapaṃ-sarṣapaśākam| saṅgrahe tu (sū. a.7)-"sakṣāramadhuraṃ snigdhamuṣṇaṃ guru ca sārṣapam| śākānāmavaraṃ baddhaviṇmūtraṃ sarvadoṣakṛt||' iti|

Aṣṭāṅgahṛdayasaṃhitā

gurūṣṇaṃ sārṣapaṃ baddhaviṇmūtraṃ sarvadoṣakṛt||101||

Sarvāṅgasundarā

sārṣapaṃ śākaṃ gurūṣṇavīryam| tathā, viśaṃ-śakṛt, mūtraṃ ca badhnāti| tridoṣakṛcca| saṅgrahe tu (sū.a.7) sakṣāratvamasyoktam| tatpāṭho hi-"sakṣāramadhuraṃ snigdhamuṣṇaṃ ca guru sārṣapam|" iti| suśrutena coktam (sū.a.46|238 ṭīkā)-"kaphaghnaṃ sārṣapaṃ śākamāsuraṃ śākameva ca|" iti|

Aṣṭāṅgahṛdayasaṃhitā

yadbālamavyaktarasaṃ kiñcitkṣāraṃ satiktakam||102||

tanmūlakaṃ doṣaharaṃ laghu soṣṇaṃ niyacchhati||102||

gulmakāsakṣayaśvāsavraṇanetragalāmayān||103||

svarāgnisādodāvartapīnasāṃśca---------------||103||

Sarvāṅgasundarā

yanmūlakaṃ bālaṃ, avyaktarasaṃ-asphuṭāsvādam, tathā kiñcitkṣāraṃ-īṣatkṣāraguṇayuktaṃ kāryato+anumīyamānam, tathā satiktaṃ-īṣattiktakaṃ rasanendriyasya kiñcidudvejakam, tanmūlakaṃ doṣāṇāṃ haraṃ-doṣaharam, nānyāvastham| bālaṃ mūlakaṃ doṣaharamityanenāsya viśiṣṭā bālāvasthā doṣaharatvena niyamyate| na sarvaṃ bālāvasthaṃ doṣaharam, api tvīdṛgrūpamityarthaḥ| anye tu doṣayorharaṃ-doṣaharam, ityatra samāsaṃ kṛtvā |vātaśleṣmaghnatvamevāsya pratijānate| yataḥ kiñciduṣṇavīryatvāt pittakaratvamasyāstyeva| kiñcittiktarasopetatvena pittakartṛtvamasya vyāhartuṃ na yuktam| vakṣyati hi (hṛ.sū.a.9|25)-"rasaṃ vipākastau vīryaṃ prabhāvastānyapohati|" iti| evaṃ caitanmūlakaṃ vātaśleṣmaghnameva yuktam, na tu pittahṛcca, iti teṣāmabhiprāyaḥ| etacca mūlakaṃ gulmādīnniyacchati| pīnasāṃśceti caśabdaḥ samuccaye| anyānapyevaṃprāyān rogānniyacchatīti| suśrutastu (sū.a.46|240)-sarvadoṣaharā laghvī kaṇṭhyā mūlakapotikā|" iti yadbhedāntaramūce, tadapyatraiva bālamūlakalakṣaṇe+antarbhūtamiti tantrakṛteha pṛthaṅnoktam|

Āyurvedarasāyana

atha mūlakaguṇānāha| tatra bālamūlakaguṇānāha-yadbālamiti| bālaṃ-komalam| tasya tisro+avasthāḥ,-prathamamavyaktarasam, tata īṣallavaṇam, tata īṣattiktam| tadavasthātraye+api doṣaharatvādiguṇam| svarāgnyoḥ sādaḥ|

Aṣṭāṅgahṛdayasaṃhitā

-------------------------------mahatpunaḥ||103||

rase pāke ca kaṭukamuṣṇavīryaṃ tridoṣakṛt||104||

gurvabhiṣyandi ca------------------------||104||

Sarvāṅgasundarā

avyaktarasādilakṣaṇāvasthāṃ vihāya yāvadvyaktarasādyavasthaṃ tatsampadyate| tato+anantaraṃ krameṇa rasavipākayoḥ kaṭukamuṣṇavīryaṃ tanmūlakaṃ mahat-vṛddhaṃ tridoṣakṛd gurvabhiṣyandi ca bhavati| vṛddhasya ca mūlakasyānekā avasthāḥ sambhavanti| tatra cāsyādyāvasthāyāṃ kiñcittridoṣakṛttvam, antyāvasthāyāṃ tvatiśayena tridoṣakṛttvaṃ vedyam| saṅgrahe (sū.a.7) tvasya svāduvipākitvamuktam| tatpāṭhe-"mahatpunaḥ| rūkṣoṣṇaṃ kaṭukaṃ svādu vipāke sarvadoṣakṛt||" iti| taccāmaviṣayam|

Āyurvedarasāyana

mahadguṇānāha-mahatpunariti| mahat-jaraṭham| saṅgrahe tu svādupākamuktam (sū.a. 7)-"mahatpunaḥ| rūkṣoṣṇaṃ kaṭukaṃ svādu vipāke sarvadoṣakṛt||" iti| taccāmaviṣayam| tathā ca khāraṇādiḥ-"rūkṣaṃ vidāhi tīkṣṇoṣṇaṃ kaṭukaṃ svādu pacyate| utkledi stambhi gurvāmaṃ mūlakaṃ trimalolbaṇam||" iti| agnipakvaṃ tu kaṭupākameva|

Aṣṭāṅgahṛdayasaṃhitā

---------------snigdhasiddhaṃ tadapi vātajit||104||

Sarvāṅgasundarā

apiśabda evārthe| tadeva-mahanmūlakaṃ snigdhasvinnaṃ vātajit| snigdhaṃ ca tatsvinnaṃ ca snigdhasvinnam| na tvasnigdhasvinnmātramityarthaḥ|

Sarvāṅgasundarā

snigdhasiddhaguṇānāha-snigdhasiddhamiti| snigdhairghṛtamāṃsarasādibhiḥ sādhitaṃ-snigdhasiddham| yaddoṣalaṃ mahadapi snigdhasiddhaṃ vātaghnam| kiṃpunaryaddoṣaghnaṃ bālam ? ityapiśabdārthaḥ|

Aṣṭāṅgahṛdayasaṃhitā

vātaśleṣmaharaṃ śuṣkaṃ sarvam-----------||105||

Sarvāṅgasundarā

sarvaṃ-bālaṃ vṛddhaṃ ca mūlakaṃ, śuṣkaṃ sat vātaśleṣmaharam|

Āyurvedarasāyana

śuṣkaguṇānāha-vātaśleṣmaharamiti| tadapītyanuvartate| pūrvavadapiśabdārthaḥ|

Aṣṭāṅgahṛdayasaṃhitā

----------------------------āmaṃ tu doṣalam||105||

Sarvāṅgasundarā

āmaṃ punarmūlakaṃ haritakatvena yadbhakṣyate taddoṣalam| sarvamityatrāyatnakṛtena sambandhena sambadhyate| tenādoṣalasya bālasyāpyāmasya doṣalatvam, na tu vṛddhasyaivetyarthaḥ| mūlakaṃ nīlakaṇṭhāparasaṃjñam|

Āyurvedarasāyana

āmaguṇānāha-sarvamiti| sarvaṃ-bālaṃ mahacchukamārdraṃ ca| āmaṃ-anagnipakvam|

Aṣṭāṅgahṛdayasaṃhitā

kaṭūṣṇo vātakaphahā piṇḍāluḥ pittavardhanaḥ||105||

Sarvāṅgasundarā

piṇḍāluḥ kaṭuko rase, vīrye coṣṇo, vātakaphaghnaḥ pittakaraśca|

Āyurvedarasāyana

piṇḍāluguṇānāha-kaṭūṣṇa iti| piṇḍāluḥ vārāhīkandaḥ| sa hi vaktrālurucyate| uktaṃ hyāyurvedaprakāśe paṇḍitakeśavena-"vārāhīkandaḥ piṇḍālustathā śabarakandakaḥ| prokto mūlakamūlābho vaktrālustvakchadastathā||' iti| piṇḍaśabdena ca grāsavācinā grasanaṃ-vaktraṃ lakṣyate| nanu, "gauṇamukhyayormukhye kāryasampratyayaḥ' iti nyāyātpiṇḍāluśabdasya mukhyamarthaṃ piṇḍālukaṃ vihāya gauṇo+artho vārāhīkandaḥ kathaṃ grāhyaḥ ? iti cenna| 'gaṅgāyāṃ ghoṣaḥ' ityādau mukhyārthabādhe gauṇārthagrahaṇāt| atra ca mukhyārthasya bādhaḥ kaṭvādiguṇāyogāt| ata evāha suśrutaḥ (sū. a. 46/304)- "piṇḍālukaṃ kaphakaraṃ guru viṣṭambhi śītalam|" iti| gauṇasya tu kaṭvādiguṇayogaḥ| uktaṃ hyāyurvedaprakāśe-"kiṭikandaḥ kaṭuḥ svādustiktoṣṇaḥ kaṭupākyapi| svaryo rasāyanaṃ vṛṣyo balyaḥ pittavivardhanaḥ|| hanti śleṣmarutkuṣṭhamehamūtrāmayakṛmīn|" iti| suśruto+apyāha (su. a. 46/309)-"varāhakandaḥ śleṣmaghnaḥ kaṭuko rasapākataḥ| mehakuṣṭhakṛmiharo vṛṣyo balyo rasāyanam||' iti| kiñca piṇḍālukaṃ cedvivakṣitam, tadā"ālukāni ca sarvāṇi" ityatra prastāve brūyāt| piṇḍālukamiti ca prayuñjīta| nāpi piṇḍālukepiṇḍāluriti śabdo mukhyaḥ, gauṇatve tu tulyaḥ| nanu, vaktrāluśce dvivakṣitastarhi vaktrālurityeva spaṣṭamucyatām| satyam| kintvevaṃvidhairapi lākṣaṇikaiḥ śabdairdravyāṇyucyante, iti dyotayituṃ piṇḍālurityuktavān| yathā-rodhrādau kadambe vācye kutsitāmba iti, kutsitaśabdena hi kuśabdasamānārthena kadādeśo lakṣyate| asanādāvarjune vācye śvetavāha ityādi| "bahubhiḥ paṭhyamānasya pāṭhatyeyaṃ samarthanā| hemādriṇā kṛtā kintu tuṇḍāluriti paṭhyatām||" iti|

Aṣṭāṅgahṛdayasaṃhitā

kuṭheraśigrusurasasumukhāsuribhūstṛṇam||106||

phaṇijjārjakajambīraprabhṛti grāhi śālanam||106||

vidāhi kaṭu rūkṣoṣṇaṃ hṛdyaṃ dīpanarocanam||107||

dṛkśukrakṛmihṛttīkṣṇaṃ doṣotkleśakaraṃ laghu||107||

Āyurvedarasāyana

kuṭherādiharitakaguṇānāha-kuṭhereti| kuṭheraḥ-kālamālā| śigruḥ-śobhāñjanaḥ| surasaḥ-tulasī| sumukhaḥ-kuṭherasadṛśo+alpaḥ| āsurī--rājikā| bhūstṛṇaṃ-mālātṛṇam| phaṇijjaḥ-maricakaḥ| arjakaḥ-parṇāsaḥ| jambīraḥ-jambīrasadṛśaḥ kiñcittīkṣṇaḥ| prabhṛtiśabdāt kustumbaryādayaḥ| uktaṃ hi saṅgrahe (sū. a. 7)- "dhānyatumbaruśaileyayavānīśṛṅgaberikāḥ| parṇāśo gṛñjano+ajājī gaṇḍīro gajapippalī|| phaṇijjārjakajambīrakharāśvākālamālikāḥ| dīpyakaḥ kṣavako dvīpī bastagandhādi baddhaviṭ||' iti| śālanaṃ-haritakam, yadupadaṃśeṣu yujyate yena ca vyañjanaṃ vāsyate| uktaṃ hi saṅgrahe (sū. a. 7)- "vargo haritakākhyo+ayamupadaṃśeṣu yujyate| vāsano vyañjanānāṃ ca hṛdyo rocanadīpanaḥ||" iti| doṣotkleśakaratvaṃ caiṣāmārdrāvasthāyāmeva, phalavyatirekeṇa ca| yadāha carakaḥ (sū. a. 27/172)- "śuṣkāṇi kaphavātaghnānyetānyeṣāṃ phalāni ca|"" iti|

Sarvāṅgasundarā

kuṭherādi śālanaṃ grāhi vidāhi kaṭukaṃ rasapākayo rūkṣamuṣṇavīryam hṛdyamagnidīpanaṃ ca| tathā, dṛgādihṛttīkṣṇam| tathā, doṣān-vātādīn, utkleśayati-kopayan sthānāccālayati, itī doṣotkleśakaram, laghu ca| śālanaṃ-avadaṃśaḥ, yena sahānnaṃ bhoktuṃ yujyate| kuṭhero-vaikuṇṭhakaḥ| śigruḥ-phalapatrakaḥ| surasaḥ-kṛṣṇatulasī| sumukhaḥ-kaṭupatrakaḥ| āsurī-rājikā| bhūstṛṇaṃ-guhyabījakam| 'phaṇijjako-maricakastīkṣṇagandhaḥ prakīrtitaḥ|' ārjakaḥ-kharapatrakaḥ| jambīraḥ-karapatrakaḥ| prabhṛtiśabdena saṅgrahoktā gṛhyante (sū.a.7)-"dhānyatumbarusāleyayavānīśṛṅgaberakāḥ| parṇāśo gṛñjano+ajājī kaṇḍīraṃ gajapippalī|| phaṇijjārjakajambīrakharāśvākālamālikāḥ| dīpyakaḥ kṣavako dvīpī bastagandhādi baddhaviṭ||" iti| tantrāntare coktam-"kaṭutiktarasā śītā kaphapittavināśinī| vipāke madhurā laghvī taskarāṅgulikā smṛtā||" iti|

Aṣṭāṅgahṛdayasaṃhitā

hidhmākāsaviṣaśvāsapārśvarukpūtigandhahā||108||

surasaḥ----------------------------------||108||

Sarvāṅgasundarā

suraso hidhmādighnaḥ| pūtigandhaṃ-daurgandhyaṃ, saurabhyotpādanāddhanti|

Āyurvedarasāyana

atra keṣāṃcidviśeṣaḥ| tatra surasaguṇānāha-hidhmākāseti| pūtigandho-daurgandhyam|

Aṣṭāṅgahṛdayasaṃhitā

------------------sumukho nātividāhī garaśophahā||108||

Sarvāṅgasundarā

sumukhaḥ-kaṭupatrākhyaḥ, kiñcidvidāhī garaśophau ca hanti|

Āyurvedarasāyana

sumukhaguṇānāha-sumukha iti| garaṃ-kṛtrimaviṣam|

Aṣṭāṅgahṛdayasaṃhitā

ārdrikā tiktamadhurā mūtralā na ca pittakṛt||109||

Sarvāṅgasundarā

ārdrikā-ārdradhānikā, tiktamadhurā mūtrakarī pittaṃ ca na karoti|

Āyurvedarasāyana

ārdrīkāguṇamāha-ārdriketi| ārdrikā-kustumbarī| na ca pittakṛditi harītakatvātprāptaṃ harītakatvātprāptaṃ pittotkleśanatvaṃ niṣedhati|

Āyurvedarasāyana

laśunaguṇānāha-laśuna iti| kilāsaṃśvitram| kandasyaivaite guṇāḥ| uktaṃ hi saṅgrahe (sū. a.7)- "patre sakṣāramadhuro madhye madhurapicchilaḥ| tīkṣṇoṣṇo laśunaḥ kande" ityādi|

Aṣṭāṅgahṛdayasaṃhitā

laśuno bhṛśatīkṣṇoṣṇaḥ kaṭupākarasaḥ saraḥ||109||

hṛdyaḥ keśyo gururvṛṣyaḥ snigdho rocanadīpanaḥ||110||

bhagnasandhānakṛdbalyo raktapittapradūṣaṇaḥ||110||

kilāsakuṣṭhagulmārśomehakrimikaphānilān||111||

sahidhmāpīnasaśvāsakāsān hanti rasāyanam||111||

Sarvāṅgasundarā

laśuno+atitīkṣṇo+atyuṣṇavīryaḥ, kaṭupākarasaḥ saraḥ- bhedī, hṛdyādiguṇayuktaśca| kilāsādīn hanti, raktapittaṃ ca karoti| kilāsaṃ-śvitram| kandasyaivāyaṃ guṇavīryanirdeśo bodhyaḥ| patramadhyayormadhuratvāt bhṛśoṣṇatvānupapattiḥ| tathā coktaṃ saṅgrahe (sū.a.7)-"patre sakṣāramadhuro madhye madhurapicchilaḥ| tīkṣṇoṣṇo laśunaḥ kande" iti|

Aṣṭāṅgahṛdayasaṃhitā

palāṇḍustadguṇanyūnaḥ śleṣmalo nātipittalaḥ||112||

Sarvāṅgasundarā

palāṇḍuḥ-dhavalākṣakākhyaḥ, tadguṇanyūnaḥ,-tasya-rasonasya guṇāstadguṇāḥ, tairhīnaḥ| laśunātkiñciddhīnaguṇa ityarthaḥ| tathā śleṣmalo nātipittaṃ ca karoti| na tu laśunavatkaphaghno+atipittakṛcca| kaphavātārśasāṃ svede bhakṣaṇe ca prabhāvātpathyaḥ| tantrāntare+anyo+apyuktaḥ, yathā (suśrute sū.a.46|247)-"snigdho ruciṣyaḥ sthiradhātukārī balyo+atha medhākaphapuṣṭidaśca| svādurguruḥ śoṇitapittaśastaḥ sapicchilaḥ kṣīrapalāṇḍuruktaḥ"|| iti|

Sarvāṅgasundarā

palāṇḍuguṇānāha-palāṇḍuriti| tadguṇaiḥ-laśunaguṇaistīkṣṇoṣṇatvādibhiḥ, nyūnaḥ-hīnaśaktibhiryuktaḥ| saṅgrahe tu (sū. a. 7)- "vipāke madhurastu saḥ| kaphaṃ karoti pittaṃ ca, kevalānilanāśanaḥ||" iti|

Aṣṭāṅgahṛdayasaṃhitā

kaphavātārśasāṃ pathyaḥ svede+abhyavahṛtau tathā||112||

tīkṣṇo gṛañjanako grāhī pittināṃ hitakṛnna saḥ||113||

Sarvāṅgasundarā

gṛñjanakastīkṣṇo grāhī pittināmahitaśca|

Āyurvedarasāyana

gṛñjanakaguṇānāha-kaphavātārśasāmiti| gṛñjanakaḥ-palāṇḍubhedaḥ| uktaṃ ca bāṣpacandreṇa-"gandhākṛtirasaistulyo gṛñjanastu palāṇḍunā| sūkṣmanālāgrapatratvādbhidyate+asau palāṇḍutaḥ||' iti| sa ca svedane bhojane ca prayuktaḥ kaphavātajānyarśāsi hanti, pittavatāṃ narāṇāmapathyaḥ|

Aṣṭāṅgahṛdayasaṃhitā

dīpanaḥ sūraṇo rucyaḥ kaphaghno viśado laghuḥ||113||

viśeṣādarśasāṃ pathyaḥ--------------------------||114||

Sarvāṅgasundarā

sūraṇo nāma kandaviśeṣo dīpano rucyaḥ śleṣmaghno viśado laghurarśasāmatipathyaśca|

Āyurvedarasāyana

sūraṇaguṇānāha-dīpanaḥ sūraṇa iti| viśadoviśadaguṇaḥ|

Aṣṭāṅgahṛdayasaṃhitā

------------------------bhūkandastvatidoṣalaḥ||114||

Sarvāṅgasundarā

bhūkandaḥ bhūsphoṭākhyaḥ prāvṛḍudbhavaḥ prasiddha eva| sa cātyarthaṃ doṣalaḥ|

Āyurvedarasāyana

bhūkandaguṇānāha-bhūkanda iti| bhūkandobhūsphoṭaḥ|

Aṣṭāṅgahṛdayasaṃhitā

patre puṣpe phale nāle kande ca gurutā kramāt||114||

Sarvāṅgasundarā

patrādīnāṃ yathottaraṃ kramādgurutvam| tena patraśākamapekṣya puṣpaśākaṃ guru, tataḥ phalaśākam, tato nālaśākam, tato+api kandaśākamiti| evaṃ haritakeṣvapi gurutvaṃ vedyam| bāhulyena caitaduktam| mūlake hi vaiparītyaṃ dṛśyate| tathā hi- mūlakasya hi kande laghutvam| ata eva munirapyāha (?)-"mūlake tu viparyayaḥ|"iti| śākānāṃ haritakānāṃ ca yeṣāmiha paryāyā noktāsteṣāṃ sadvaidyebhyo+avagantavyāḥ| atha varāvaratvaṃ nirdhārayati-

Āyurvedarasāyana

puṣpādiśākānāṃ gauravatāratamyamāha-puṣpe patra iti| utsargo+ayam| apavādastu yathāyatham| yathā-mūlake suśrutenoktam (sū. a. 46/243)- "puṣpaṃ ca patraṃ ca phalaṃ tathaiva yathottaraṃ te laghavaḥ pradiṣṭāḥ|" iti|

Aṣṭāṅgahṛdayasaṃhitā

varā śākeṣu jīvantī sārṣapaṃ tvavaraṃ param||2||

iti śākavargaḥ||2||

Sarvāṅgasundarā

śākeṣu madhye jīvantī varā| sārṣapaṃ punaravaram| iti śākavargaḥ|

Sarvāṅgasundarā

śākānaṃ tāratamyamāha-varā śokeṣviti| paramiti-anyānyapi praśastāni, jīvantī tu praśastatarā| yadāha suśrutaḥ (sū. a. 46/335)- "satīno vāstukaścañcuścillī mūlakapotika| maṇḍūkaparṇī jīvantī śākavarge praśasyate||" iti| saṅgrahe tu (sū. a. 7)-"śyāmāśālmalikāśmaryaphañjībāṣpikayūthikāḥ| vṛkṣādanīkṣīravṛkṣabimbītunikavṛkṣakāḥ|| rodhraḥ śaṇaḥ karbudāraḥ saśelurvṛṣamūṣikā| bhallātakaḥ kovidāraḥ kamalotpalakiṃśukam|| paṭolādiguṇaṃ svādu kaṣāyaṃ pittajitparam| baddhamūtrā sarā phañjī karīraṃ syādabhīrujam|| satiktaṃ laghu cakṣuṣyaṃ vṛṣyaṃ doṣatrayapraṇut| vātapittaharā bhaṇḍī parvaṇī parvapuṣpilkā|| [*sata rūḍhaṃ kadambaṃ ca rūkṣaṃ grāhi himaṃ guru| laghuruṣṇā sarā tiktāsorubūkā ca lāṅgalī|| vātalau kaṭutiktāmlau bhedinau tilavetasau| tadvat pañcāṅgulo, vaṃśakarīrāstu vidāhinaḥ|| bilvarāsrābalāśākaṃ vātaghnamatisārajit| vāyuṃ vatsādanī hanyātkaphaṃ gaṇḍīracitrakau|| ] iti| iti śākavargaḥ|

Aṣṭāṅgahṛdayasaṃhitā

atha phalavargaḥ||115||

drākṣā phalottamā vṛṣyā cakṣuṣyā sṛṣṭamūtraviṭ||115||

svādupākarasā snigdhā sakaṣāyā himā guruḥ||116||

nihantyanilapittāsratiktāsyatvamadātyayān||116||

tṛṣṇākāsaśramaśvāsasvarabhedakṣatakṣayān||117||

Aṣṭāṅgahṛdayasaṃhitā

phalānāmāhārakāle śākebhyo+alpopayogitvācchākavargādanantaraṃ phalavarga ucyate| kharanāde+apyuktam-"bhuktāvasāne phalaṃ bhujyate, iti phalavargo+abhidhīyate" ityāha---- sa0-phaleṣuttamā-phalottamā gostanīparyāyā drākṣā| sā vṛṣyādiguṇayuktā| sakaṣāyā-īṣatkaṣayā| anilādīn kṣayāntān hanti| udāvartaharatvaṃ carakamuninā+asyā uktam| tacca snigdhatvavṛṣyatvasṛṣṭaviṇmūtratvenehoktaprāyam| anyāsāṃ ca drākṣāṇāṃ guṇahīnatvaṃ deśādyanurodhāt kalpyam|

Āyurvedarasāyana

atha phalavargaḥ| tatra drākṣaguṇānāha-drākṣeti| uttameti siddhe phalagrahaṇamuttamebhyo+apyuttamārtham| uttamānyuktāni suśrutena (sū.a. 46/334)- "dāḍimāmalakaṃ drākṣā kharjūraṃ saparūṣakam| rājādanaṃ mātuluṅgaṃ phalavarge praśasyate||" iti| tiktāsyatvaṃ-mukhasya tiktarasatvam| vātaghnatvaṃ ca-koṣṭhavātavyatirekeṇa, "vātahṛttve+api mṛdvīkākharjūraṃ koṣṭhavātakṛt|" iti saṅgrahavacanāt (sū. a. 7)|

Aṣṭāṅgahṛdayasaṃhitā

udriktapittāñjayati trīndoṣānsvādu dāḍimam||117||

pittāvirodhi nātyuṣṇamamlaṃ vātakaphāpaham||118||

sarvaṃ hṛdyaṃ laghu snigdhaṃ grāhi rocanadīpanam||118||

Sarvāṅgasundarā

udriktaṃ-atiriktaṃ, pittaṃ yeṣāṃ tāṃstathāvidhān trīn doṣān madhuraṃ dāḍimaṃ jayati| madhurasya pūrvakathanaṃ prādhānyakhyāpanārtham| pittetyādi| amladāḍimaṃ pittāvirodhi-na pittaṃ kurute na ca pittaṃ śamayati| ata evaitadvātakaphāpahamuktam| sarvaṃ-madhuramamlaṃ, ca, yaddāḍimaṃ tat hṛdyādiguṇasaṃyuktam| muninā tūktam (ca.sū.a.27|146)-"rūkṣāmlaṃ dāḍimaṃ yattu tatpittānilakopanam|" iti|

Āyurvedarasāyana

atha dāḍimaguṇāḥ| tatra svādudāḍimaguṇānāha-udriktapittāniti| amladāḍimaguṇānāha-pittāvirodhīti| pittāvirodhipittodāsīnam| snigdhāmlasyaivaite guṇāḥ, "rūkṣāmlaṃ dāḍimaṃ yattu tatpittānilakopanam|" iti khāraṇādi (caraka)- vacanāt| svādvamlasādhāraṇaguṇānāha-sarvaṃ hṛdyamiti|

Aṣṭāṅgahṛdayasaṃhitā

mocakharjūrapanasanārikelaparūṣakam||119||

āmrātatālakāśmaryarājādanamadhūkajam||119||

saivīrabadarāṅkollaphalguśleṣmātakodbhavam||120||

vātāmābhiṣukākṣoḍamukūlakanikocakam||120||

urumāṇaṃ priyālaṃ ca bṛṃhaṇaṃ guru śītalam||121||

dāhakṣatakṣayaharaṃ raktapittaprasādanam||121||

svādupākarasaṃ snigdhaṃ viṣṭambhi kaphaśukrakṛt||122||

Sarvāṅgasundarā

mocādipriyālāntaṃ bṛṃhaṇatvādiyuktam| mocaṃ-kadalīphalam| nārikelaṃ-romaphalākhyam| paruṣako-mṛduphalaḥ| āmrātaḥ-kapicūḍaḥ| tālaḥ-talaḥ| kāśmaryaṃ-kāśmarīphalam| rājādanaṃ-kṣīraśuklā| sauvīraṃ-badaram| badaraṃ-karṇikābadaram| aṅkolla iti bilvaḥ| phalguḥ-kākodumbarikā| śleṣmātakaṃ-śeluḥ| abhiṣukaṃ-syārāṭam| ākṣoḍaṃ-snehaphalākhyam| mukūlakaṃ- dantīphalam| nikocakaṃ-saralaphalam| urumāṇaṃ-snigdhaphalam| priyālaṃ-sannataruḥ|

Sarvāṅgasundarā

mocādiguṇānāha-mocakharjūreti| mocaṃkadalīphalam| kharjūraṃ-kharjūrīphalam| panasaṃ-kaṇṭakiphalam| nārikelaṃ-tryakṣam| parūṣakaṃ-dhanvanasadṛśaṃ mṛdvalpāsthiphalam| āmrātaḥ-kapītanaḥ| tālaḥ-tāladrumaḥ| kāśmaryaṃśrīparṇī| rājādanaṃ-kapipriyam| madhūko-madhudrumaḥ| madhūkajaṃ dvividhaṃ,- phalaṃ puṣpaṃ ca| yadāha suśrutaḥ (sū. a.46/186)- "bṛṃhaṇīyamahṛdyaṃ tu madhūkakusumaṃ guru| vātapittopaśamanaṃ phalaṃ tasyopadiśyate||' iti| dvividhamapyatra grāhyam, guṇābhedāt| tebhyo jātaṃ phalam| sauvīrabadarebadarabhedau| uktaṃ hi-"karkandhu kolaṃ badaraṃ sauvīraṃ siñcatīphalam| yathottaraṃ mahatsvādu pañcadhā badarīphalam||' iti| tatra kolakarkandhunī svādutvābhāvānnātra paṭhite| vakṣyati hi (a. 6/137)- "tathā+amlaṃ kolakarkandhu" ityādi| siñcatīphalaṃ tiktakaṣāyatvānnoktam| ata eva saṅgrahe tindukādau paṭhitvā viśeṣaguṇā uktāḥ (sū. a. 7)-"bṛṃhaṇaṃ vātapittaghnaṃ snigdhaṃ siñcatikāphalam|" iti| nanu, "karkandhukolabadaramāmaṃ pittakaphāvaham| pakvaṃ pittānilaharaṃ snigdhaṃ samadhuraṃ saram|| purātanaṃ tṛṭśamanaṃ śramaghnaṃ dīpanaṃ laghu|" iti suśrutena (sū. a. 46/145) kolatulyaṃ badaramuktam, iha tu sauviratulyamiti virodhaḥ| maivam| suśrutenāpi sauvīratulyamuktam (sū. a. 46/146)- "sauvīrabadaraṃ snigdhaṃ madhuraṃ vātapittajit|" iti| sauvīraṃ ca badaraṃ ceti dvandvaikatvam| pūrvatra tu kolaṃ ca tadbadaraṃ ceti karmadhārayāt| viparītaṃ kuto na syāt ? iti cenna| saṅgrahe viśeṣaguṇoktau (sū.a.7)-"badaraṃ saraṇātmakam|" iti badaragrahaṇāt| na ca badaraśabdena sauvīram, sauvīramityakaraṇāt saratvābhāvācceti| aṅkollaḥ-aṅkoṭhaḥ| phalguḥ-kākodumbarikā| śleṣmātakaḥ-śeluḥ| vātāmādyurumāṇāntaṃ-uttarāpathe prasiddham| vātāmaḥ-snigdhamadhuramajjaṃ phalam| ākṣoḍaṃ-madanaphalasadṛśaṃ madhye kiñcidunnatarekham| mukūlakaṃ-dantīphalasadṛśam| nikocakaṃ-aṅgkollaphalasadṛśam| priyālaṃ-cāraphalam| raktapittaprasādanaṃ-raktapittayornirmalīkaraṇam|

Aṣṭāṅgahṛdayasaṃhitā

phalaṃ tu pittalaṃ tālaṃ saraṃ kāśmaryajaṃ himam||122||

śakṛnmūtravibandhaghnaṃ keśyaṃ medhyaṃ rasāyanam||123||

vātāmādyuṣṇavīryaṃ tu kaphapittakaraṃ saram||123||

paraṃ vātaharaṃ snigdhamanuṣṇaṃ tu priyālajam||124||

priyālamajjā madhuro vṛṣyaḥ pittānilāpahaḥ||124||

kolamajjā guṇaistadvattṛṭchardiḥkāsajicca saḥ||125||

Sarvāṅgasundarā

tālasyedaṃ tālaṃ phalaṃ pittakāri| kāśmaryajaṃ phalaṃ saraṃ śītavīryādiguṇayuktam| madhūkabadarayorapi viśeṣāntaramuktaṃ saṅgrahe (sū.a.7)-"madhūkajamahṛdyaṃ tu badaraṃ saraṇātmakam|" iti| vātāmādīnāṃ guṇaviśeṣapradarśanārthaṃ nirdhāritam| tuḥ-viśeṣe| vātāmādikamuṣṇavīryaṃ kaphapittakaraṃ saramatiśayena vātaghnaṃ snigdhaṃ ca| ādiśabdenā+abhiṣukādīnāṃ grahaṇam| priyālajātaṃ- priyālajaṃ phalamanuṣṇavīryam| turviśeṣe, viśeṣastu śītavīryatvameva| śeṣaṃ bṛṃhaṇādi sarvaṃ samānam| priyālasya majjā-asthyabhyantaraṃ, madhurādiguṇayuktam| badaramajjā guṇaistadvat-priyālamajjāvat, tṛḍādijicca| tantrāntare coktam (suśrute sū.a.43|205)-"baibhītako madakaraḥ kolānāṃ pittanāśanaḥ|" tathā, "tālakharjūrādīnāṃ mastakamajjānaḥ svādupākā vṛṣyāḥ śītavīryāśca|" iti suśruto+apaṭhat(?)|

Āyurvedarasāyana

atra keṣāṃcidviśeṣaḥ| tatra tālaphalaguṇānāhaphalaṃ tviti| yattu, "phalaṃ svādurasaṃ teṣāṃ tālajaṃ gurupittahṛt||" iti suśrutena (sū. a. 46/179) pittaharatvamuktam, tat pakvaviṣayam| ata eva carakeṇa siddhānīti viśeṣitam (sū. a. 27/126)-"tālasasyāni siddhāni nārikelaphalāni ca| bṛṃhaṇasnigdhaśītāni balyāni madhurāṇi ca||' iti| vyākhyātaṃ ca bāṣpacandreṇa,- "tālasasyānitālaphalāni, siddhāni-pakvāni, madhurasnigdhaśītatvena vātapittaharatvaṃ kaphakaratvaṃ ca vedyam|" iti| kāśmaryajaguṇānāha-kāśmaryajamiti| vātāmādiguṇānāha-vātāmādīti| vātāmādipriyālāntam| priyālaguṇānāha-anuṣṇaṃ tu priyālajamiti| nañatra viruddhārthaḥ| uṣṇaśabdena vīryaṃ pittaṃ ca, tena śītalaṃ pittaghnaṃ ca priyālajam| uktaṃ ca suśrutena (sū. a. 46/156)-"vātapittaharaṃ vṛṣyaṃ priyālaṃ guru śītalam|" iti| priyālamajjaguṇānāha-priyālamajjeti| majjā-asthyantarvarti bījam| kolamajjaguṇānāha-kolamajjeti| kolaṃ-badaram|

Sarvāṅgasundarā

bilvaṃ pakvaṃ sudurjaraṃ pūtimārutaṃ ca-durgandhyapānavātakṛt bhavati| bālaṃ-asampūrṇamanupacitaṃ bilvaṃ, dīpanaṃ kaphavātaghnam| ubhayaṃ-āmaṃ pakvaṃ ca, grāhi-mūtrapurīṣādeḥ saṅgrahaṇam|

Aṣṭāṅgahṛdayasaṃhitā

pakvaṃ sudurjaraṃ bilvaṃ doṣalaṃ pūtimārutam||125||

dīpanaṃ kaphavātaghnaṃ bālaṃ, grāhyubhayaṃ ca tat||126||

Āyurvedarasāyana

atha bilvam| tatra pakvabilvaguṇānāha-pakvamiti| pūtimārutaṃ-durgandhyadhovātapravartakam| saṅgrahe tu (sū. a.7)-"gurvagnisādakṛdbilvam" iti| bālabilvaguṇānāha-dīpanamiti| pakvabālasādhāraṇaguṇānāha-grāhīti|

Aṣṭāṅgahṛdayasaṃhitā

kapitthamāmaṃ kaṇṭhaghnaṃ doṣalaṃ, doṣaghāti tu||126||

pakvaṃ hidhmāvamathujit, sarvaṃ grāhi viṣāpaham||127||

Sarvāṅgasundarā

āmaṃ kapitthaṃ kaṇṭhaṃ hanti, doṣalaṃ-tridoṣakṛt| pakvaṃ kapitthaṃ doṣaghnaṃ hikkācchardihṛcca| sarvaṃ-āmaṃ pakvaṃ ca kapitthaṃ, grāhi viṣāpahaṃ ca| āmakapitthasya kaṣāyatvaṃ kaṇṭhaghnatvenaivoditam, amlatvaṃ cāmlavargamadhye pāṭhādavagatam| pakvasya ca madhuratvaṃ suprasiddhamitīhaitannoktam| tathā, āmakapitthaguṇakathanena ca tathāvidhāni kaṣāyāmlasvabhāvāni vividhāni kapitthāni sadaivāmakapitthaguṇāni vedyāni| pakvakapitthaguṇakathanena ca tathāvidhāni mādhuryānuviddhāni sadā pakvaguṇāni vedyāni|

Sarvāṅgasundarā

atha kapittham| tatra āmakapitthaguṇānāha-kapitthamiti| āmaṃ- bālam| kaṇṭhaghnaṃ-svarasādakṛt| doṣalaṃ-doṣatrayakaram| tatra pittānilau kaphena saṃsṛṣṭau, asaṃsṛṣṭau ca karoti| kaphaṃ tu tābhyāṃ saṃsṛṣṭameva| "āmaṃ kapitthamasvaryaṃ kaphaghnaṃ grāhivātalam|" iti suśrutena(sū.a. 46/147) kaphaghnatvasyoktatvāt| nanu, evaṃ cet doṣaśabdena pittānilāveva gṛhyetām| maivam|" kapitthamāmaṃ kaṇṭhaghnam kaṣāyāmlaṃ tridoṣakṛt|" iti saṅgrahe(sū.a.7) trigrahaṇāt| pakvaguṇānāha-doṣaghātīti| vamathuḥ-chardiḥ| saṅgrahe tu (sū.a.7)-" pakvaṃ rucyaṃ kaṣāyāmlaṃ svādu hidhmāvamipraṇut| doṣaghnaṃ khāṇḍavāriṣṭarāgayuktiṣu pūjitam|" iti| āmapakvasādhāraṇaguṇānāha- sarvaṃ grāhīti|

Aṣṭāṅgahṛdayasaṃhitā

jāmbavaṃ guru viṣṭambhi śītalaṃ bhṛśavātalam||127||

saṅgrāhi mūtraśakṛtorakaṇṭhyaṃ kaphapittajit||128||

Sarvāṅgasundarā

jāmbavaṃ gurvādiguṇayuktam, mūtraśakṛtośca saṅgrahaṇam| kaṇṭhāya na hitam, kaphapittajicca| jāmbavamiti phalārthe "jambvā vā " ityaṇ|

Āyurvedarasāyana

jāmbavaguṇānāha-jāmbvamiti| jāmbavaṃ jambuphalam|

Aṣṭāṅgahṛdayasaṃhitā

vātapittāsrakṛdbālaṃ, baddhāsthi kaphapittakṛt||128||

gurvāmraṃ vātajitpakvaṃ svādvamlaṃ kaphaśukrakṛt||129||

Sarvāṅgasundarā

vātetyādi| āmramiti vakṣyamāṇena sambandhaḥ| āmraṃ-cūtākhyaṃ, bālaṃ sadvātapittāsrakṛt| baddhāsthi-sañjātāsthi, kaphapittakṛt| pakvamāmraṃ guru vātajit madhurāmlaṃ kaphaśukrakṛcca| saṅgrahe (sū.a.7) sahakārarasasyāpi guṇā uktāḥ| yathā-"sahakāraraso hṛdyaḥ surabhiḥ snigdharocanaḥ|" iti|

Āyurvedarasāyana

athāmram| tatra bālāmraguṇānāha-vātapittāsreti| saṅgrahe tu (sū. a. 7)-"bālaṃ kaṣāyakaṭvamlaṃ rūkṣaṃ vātāsrapittakṛt|" iti| baddhāsthiguṇānāha-baddhāsthīti| baddhāsthi-saṃhatāvayavāsthi, madhyāvasthamityarthaḥ| saṅgrahe tu (sū.a.7)-" sampūrṇamāmramamlaṃ ca raktapittakaphapradam|" iti| pakvaguṇānāha-gurvāmramiti| saṅgrahetu (sū.a.7)-"svādu sāmlaṃ guru snigdhaṃ mārugghnamapittalam| hṛdyaṃ paryāgataṃ śleṣmamāṃsaśukrabalapradam|| sahakāraso hṛdyaḥ surabhiḥ snigdha rocanaḥ| [*dīpanaḥ pittavātaghnaḥśukraśoṇitaśuddhikṛt|| ]" iti| "tvaṅmūlapallavaṃ grāhi kaṣāyaṃ pittanāśanam|" iti (dhanvantarīyanighaṇṭau vargaḥ 5/7)|

Aṣṭāṅgahṛdayasaṃhitā

vṛkṣāmlaṃ grāhi rūkṣoṣṇaṃ vātaśleṣmaharaṃ laghu||129||

Sarvāṅgasundarā

vṛkṣāmlaṃ grāhyādiguṇairyuktam| vātaśleṣmahṛllaghu ca| kośāmraṃ ca kiñcidetasmānnyūnaguṇaṃ jñeyam| tathā ca saṅgrahe (sū.a.7)-"vṛkṣāmlaṃ grāhi rūkṣoṣṇaṃ laghu rocanadīpanam| vātaśleṣmaharaṃ kiñcidūnaṃ kośāmrajaṃ tataḥ|| iti|

Āyurvedarasāyana

vṛkṣāmlaguṇānāha-vṛkṣāmlamiti| vṛkṣāmlaṃtttiḍīkam| pakvasyaivaite guṇāḥ| "vātāpahaṃ tintiḍīkamāmaṃ pittabalāsakṛt|" iti suśrutena (sū. a. 46/159) tu bālasya balāsakaratvamuktam| saṅgrahe tu (sū.a.7)-"rocanadīpanam| vātaśleṣmaharaṃ kiñcidūnaṃ kośāmrajaṃ tataḥ||" iti|

Aṣṭāṅgahṛdayasaṃhitā

śamyā gurūṣṇaṃ keśaghnaṃ rūkṣam---------------||130||

Sarvāṅgasundarā

phalāpekṣayā ṣaṣṭhī| śamyāḥ phalaṃ guru uṣṇavīryaṃ keśaghnaṃ rūkṣaṃ ca|

Āyurvedarasāyana

śamīphalaguṇānāha-śamyā iti| śamyāḥ phalam| "phalaṃ tu pittalaṃ" ityataḥ phalamanuvartate|

Aṣṭāṅgahṛdayasaṃhitā

--------------------------------pīlu tu pittalam||130||

kaphavātaharaṃ bhedi plīhārśaḥkṛmigulmanut||130||

satiktaṃ svādu yatpīlu vātyuṣṇaṃ tattridoṣajit||131||

Sarvāṅgasundarā

pīluphalaṃ ca pittalaṃ yāvadgulmanut| tatra kaṭukaguṇānāha-pīlutviti| atra kaṭukaṃ pīlu grāhyam, tiktamadhurasya vakṣyamāṇatvāt, "kaṭupākarasaṃ bhedi tīkṣṇoṣṇaṃ pīlu pittalam|" iti saṅgrahavacanācca (sū.a.7)| tiktamadhuraguṇānāha-satiktamiti|

Sarvāṅgasundarā

pīluphalaṃ ca pittalaṃ yāvadgulmanut| satiktaṃ-īṣattiktaṃ madhuraṃ ca yatpīlu tannātyuṣṇaṃ tridoṣajicca|

Aṣṭāṅgahṛdayasaṃhitā

tvaktiktakaṭukā snigdhā mātuluṅgasya vātajit||131||

bṛṃhaṇaṃ madhuraṃ māṃsaṃ vātapittaharaṃ guru||132||

laghu tatkesaraṃ kāsaśvāsahidhmāmadātyayān||132||

āsyaśoṣānilaśleṣmavibandhacchardyarocakān gulmodarārśaḥśūlāni mandāgnitvaṃ ca nāśayet||133||

Sarvāṅgasundarā

bījapūrakasya tvak tiktakaṭukā rase, snigdhā vātaghnī ca| kharanādastvāha-"tvaṅmātuluṅgātkaṭukā gurvī vātaprakopanī| iti carake+apyuktam (?)-"gurvī tvagasya kaṭukā mārutasya prakopanī|" iti| etanmatānusāriṇastvatraivaṃ pāṭhaṃ paṭhanti,-"tvaktiktakaṭukā+asnigdhā mātuluṅgasya vātakṛt|" ityakārapraśleṣāt| māṃsaṃ-kesarādarvāk, bṛṃhaṇaṃ madhuraṃ vātapittahṛt guru ca| tasya-mātuluṅgasya kesaraṃ, tatkesaraṃ laghu| tathā, kāsādīn mandāgnitvāntānnāśayet|

Āyurvedarasāyana

atha mātuluṅgam| tatra tvagguṇānāha-tvagiti| nanu, "tvaṅmātuluṅgātkaṭukā gurvī vātaprakopaṇī|" iti khāraṇādivacanena virodhaḥ| maivam| sāmaṃ vāyuṃ hanti, nirāmaṃ tu karotīti viṣayabhedāt| viparītaṃ kuto na syāt ? iti cet na| "tvaktiktā durjarā tasya vātakṛmikaphāpahā| iti suśrutena (sū.a. 46/149) śleṣmaghnatvasyoktatvāt| śleṣmaghnaṃ cāmaghnaṃ dṛṣṭameva| tanmāṃsaguṇānāha-bṛṃhaṇamiti| tvakkesaravyatirikto+avayavo-māṃsam| kesaraguṇānāha-ladhviti|

Aṣṭāṅgahṛdayasaṃhitā

bhallātakasya tvaṅmāṃsaṃ bṛṃhaṇaṃ svādu śītalam||134||

tadasthyagnisamaṃ medhyaṃ kaphavātaharaṃ param||134||

Sarvāṅgasundarā

tvak ca māṃsaṃ ca tvaṅmāṃsaṃ bhallātakasambandhi, bṛṃhaṇaṃ madhuraṃ śītalaṃ ca| tasya-bhallātakasyāsthi,-tadasthi, agnisamaṃ-tīkṣṇatvāt agnivatsphoṭakakartṛtvāt(cca)| athavā, agniḥ-citrakaḥ, tasya guṇadoṣakartṛtayā tulyaṃ bhallātakāsthīti| tathā, medhāyai hitam| atikaphavātaghnam|

Āyurvedarasāyana

atha bhallātakam| tatra tvaṅmāṃsaguṇānāha-bhallātakasyeti| asthivyatirikto+avayavaḥ puṣpākhyaḥ-tvaṅmāṃsam| asthiguṇānāha-tadasthīti| agnisamaṃ-agnivaddāhapākādikaram|

Aṣṭāṅgahṛdayasaṃhitā

svādvamlaṃ śītamuṣṇaṃ ca dvidhā pālevataṃ guru||135||

rucyamatyagniśamanam----------------------------||135||

Sarvāṅgasundarā

pālevataṃ-raivatakākhyaṃ dvidhā| kathaṃ dviprakāram ? ityāha-svādu amlaṃ ca, tattu yathāsaṃkhyena śītamuṣṇaṃ ca| tathā, dvayamapi guru rucyamatyagniśamanaṃ ca| athavā yathāsambhavaṃ sambandhaḥ,-madhuraṃ guru atyagniśamanaṃ ca, amlaṃ rucyamiti|

Āyurvedarasāyana

pālevataguṇānāha-svādvamlamiti| pālevataṃtindukākāram| taddvividhaṃ,- svādu amlaṃ ca| yanmadhuraṃ tacchītam, yadamlaṃ taduṣṇam, ubhayamapi gurvādiguṇam|

Aṣṭāṅgahṛdayasaṃhitā

---------------------rucyaṃ madhuramārukam||135||

pakvamāśu jarāṃ yāti nātyuṣṇagurudoṣalam||136||

Sarvāṅgasundarā

madhuramārukaṃ rucyaṃ bhavati| apakvasyaivaite guṇā vedyāḥ| yasmādāha-pakvamityādi| pakvaṃ sattadāśu-drāgeva pariṇāmaṃ yāti| kiñjiduṣṇavīryam kiñcidguru, kiñciddoṣalaṃ-apathyam| nighaṇṭāvuktam (dhanvantarīye va.5|38)-"ārukaṃ vīrasenaṃ ca vīrā vīrārukaṃ tathā| vidyājjātiviśeṣeṇa taccaturvidhamārukam|| iti|

Āyurvedarasāyana

pakvārukaguṇānāha-rucyamiti| ārukaṃ-vīrasenam| āśu jarāṃ yāti-śīghraṃ pacyate| nātyuṣṇagurudoṣalatvaṃ-amlāpekṣayā| ata eva doṣaśabdena pittaśleṣmāṇau grāhyau| amlasya hi pittaśleṣmalatvaṃ vakṣyati| tathā ca khāraṇādiḥ-"nātyuṣṇaṃ guru vātaghnaṃ bṛṃhaṇaṃ nātipittalam| ārukaṃ madhuraprāyamamlaṃ tu kaphapittalam||" iti| ārukaṃ-bhavyamityeke| tanna| "bhavyaṃ svādukaṣāyāmlaṃ rūkṣaṃ gurvātsyaśodhanam| śītaṃ grāhyarucicchardiraktapittakaphāpaham||" iti khāraṇādinā pṛthagguṇakathanāt|

Āyurvedarasāyana

atha drākṣādīnāmamlānāṃ guṇāḥ| tatra drākṣāditrayasyārdrasya guṇānāha-drākṣāparūṣakamiti| amlāni yāni drākṣāparūṣakakaramardakāni tānyārdrāṇi cettadā pittapradatvādiguṇāni|

Aṣṭāṅgahṛdayasaṃhitā

drākṣāparūṣakaṃ cārdramamlaṃ pittakaphapradam||136||

gurūṣṇavīryaṃ vātaghnaṃ saraṃ sakaramardakam||137||

Sarvāṅgasundarā

drākṣāparūṣakaṃ sakaramardakaṃ cārdraṃ-aśuṣkam, amlaṃ sat pittaśleṣmakaraṃ gurūṣṇavīryaṃ vātaghnaṃ saraṃ ceti| karamardakaṃ-suṣeṇam|

Aṣṭāṅgahṛdayasaṃhitā

tathā+amlaṃ kolakarkandhulakucāmrātakārukam||137||

airāvataṃ dantaśaṭhaṃ satūdaṃ mṛgaliṇḍikam||138||

nātipittakaraṃ pakvaṃ śuṣkaṃ ca karamardakam||138||

Sarvāṅgasundarā

amlaṃ kolādikaṃ mṛgaliṇḍikāntaṃ tadvacceti amladrākṣādivat, guṇairjñeyamityarthaḥ| karkandhuḥ-hrasvabadarī| lakucaṃ-likucam| ārukasyāmlasyaivaite guṇā jñeyāḥ| madhurasya hi viśeṣeṇapūrvamuktā eva guṇāḥ| tathā, airāvatādi nātyarthaṃ pittaṃ karoti| airāvataṃ-nāgaraṅgam| dantaśaṭhaṃ-jambīram| tathā, tūdaṃ mṛgaliṇḍikaṃ ca| tathā, karamardakaṃ pakvaṃ śuṣkaṃ ca nātyarthaṃ pittakaram|

Āyurvedarasāyana

kolādīnāṃ guṇānāha-tathā+amlamiti| amlānuvṛttāvamlagrahaṇamārdranivṛttyartham| amlaṃ yatkolādikaṃ tadārdraṃ śuṣkaṃ vā, tathā-tadvat, pittapradatvādiguṇamityarthaḥ| kolakarkandhunī-badarabhedau| lakucaṃ-granthiphalam| airāvataṃ-nāraṅgaṃ elānaṃ ca| dantaśaṭhaṃ-jambīraṃ phalāmlikākhyaṃ ca| tūdaṃ todanaṃ āmrātakaṃ (kośāmraṃ) ca| uktaṃ ca khāraṇādinā-"phalāmlikairāvatakakośāmrakaramardakam| āmrātakaṃ dantaśaṭhamamloṣṇaṃ raktapittalam||" iti| mṛgaliṇḍikaṃ-mṛgaviṭsadṛśaṃ karkaṭākhyam| drākṣādermṛgaliṇḍikāntasya pakvasya viśeṣaguṇamāha-nātipittakaramiti| pakvaṃ drākṣādikamamlamapi nātipittakaram, svādupākatvāt| tathā+a+aha mādhavakāraḥ-"drākṣākarīrakarkandhubadarāṇyārukāṇi ca| parūṣakāṇi cāmlāni kaphapittakaḥrāṇi ca|| svādupākāni yānyeṣāṃ nātipittakarāṇi ca||" iti| yattūktaṃ suśrutena (sū.a. 46/172)- "atyamlaṃ pittajananamāmaṃ vidyātparūṣakam| tadeva pakvaṃ madhuraṃ vātapittanibarhaṇam||" iti| tatpakvāvasthāyāṃ madhuraparūṣakaviṣam| yattu pakvamapyamlatvaṃ na jahāti, tatkiñcitpittakarameva| evaṃ drākṣādiṣvapi bodhyam| śuṣkasya karamardasya viśeṣaguṇamāha-śuṣkamiti| nātipittakaramiti cakāreṇānukṛṣyate| śuṣkasya karamardasya viparyayatantrayuktyā pittaghnatve prāpte kiñcitpittakaratvaṃ vidhīyate|

Aṣṭāṅgahṛdayasaṃhitā

dīpanaṃ bhedanaṃ śuṣkamamlīkākolayoḥ phalam||139||

tṛṣṇāśramaklamacchedi laghviṣṭaṃ kaphavātayoḥ||139||

Sarvāṅgasundarā

amlīkāphalaṃ kolaphalaṃ ca śuṣkaṃ saddīpanaṃ bhedanaṃ tṛṣṇādināśanaṃ laghu kaphavātayośca pathyam|

Āyurvedarasāyana

śuṣkāṇāmamlikādīnāṃ guṇānāha-dīpanamiti| amlikā-ciñcāphalam| kolayoriti dvivacanāt kolakarkandhunorgrahaṇam| suśrutena (sū. a. 46/145) hi dva yorapi tulyaguṇatvamuktam, darśitaṃ ca badaravyākhyāne| kaphavātayoriṣṭaṃ-kaphavātaghnamityarthaḥ| saramiti sāmānyoktyā bhedanatve siddhe bhedanamiti niyamārtham, śuṣkāṇyevāmlikādīni bhedanāni| ata eva khāraṇādinā-"grāhyamlaṃ badaraṃ rucyaṃ laghūṣṇaṃ mārutāpaham| madhuraṃ tadguru snigdhaṃ śītaṃ pittānilāpaham||" ityuktaṃ grāhitvamaśuṣkaviṣayam|

Aṣṭāṅgahṛdayasaṃhitā

phalānāmavaraṃ tatra lakucaṃ sarvadoṣakṛt||140||

Āyurvedarasāyana

lakucaguṇānāha-phalānāmiti| etacca sarvadoṣakaratvamanamlasya, amlasya vātaghneṣu kolādiṣu paṭhitatvāt| saṅgrahe tu (sū.a.7)-[*"nārikelaṃ guru snigdhaṃ pittaghnaṃ svādu śītalam| balamāṃsakaraṃ hṛdyaṃ bṛṃhaṇaṃ bastiśodhanam|| mocaṃ svādurasaṃ proktaṃ kaṣāyaṃ nātiśītalam| raktapittaharaṃ vṛṣyaṃ rucyaṃ śleṣmakaraṃ guru|| snigdhaṃ svādukaṣāyaṃ ca rājādanaphalaṃ guru| ] madhūkajamahṛdyaṃ tu badaraṃ saraṇātmakam|| tindukāśmantakāśītiphalinībimbitodanam| ṭaṅkāśvakarṇabakulagāṅgerudhavadhanvanam|| śvetapākaṃ kapitthāni siñcatībhavyajāmbavam| kṣīrivṛkṣaphalaṃ bījaṃ pauṣkaraṃ kaphapittajit|| kaṣāyamadhuraṃ rūkṣaṃ śītalaṃ guru lekhanam| vibandhādhmānajananaṃ stambhanaṃ vātakopanam|| bṛṃhaṇaṃ vātapittaghnaṃ snigdhaṃ siñcatikāphalam| bhavyaṃ viśadamamlaṃ ca, [ *jāmbavaṃ tvativātalam|| viṣṭambhakṛdakaṇṭhyaṃ ca ] sāmlaṃ tu kṣīrivṛkṣajam| pittaśleṣmaghnamamlaṃ ca vātalaṃ cākṣakīphalam|| kaṣāyaṃ rocanaṃ hṛdyaṃ vātalaṃ lavalīphalam| phalaṃ karañjaṃ viṣṭambhi pittaśleṣmā virodhi ca|| nīpaṃ śatākṣikaṃ prācīnāmalaṃ tṛṇaśūlyajam| pīluno+alpāntaraguṇaṃ seṅgudaṃ savikaṅkatam||' iti|

Sarvāṅgasundarā

phalānāṃ sarveṣāṃ madhye lakucamavaraṃ-apradhānaṃ, tridoṣakaraṃ ca| carakamunistvasya pittaśleṣmakṛttvamevānujajñe| tatpāṭho hi (sū.a. 27|128)-"amlaṃ parūṣakaṃ drākṣā badarāṇyārukāṇi ca| pittaśleṣmaprakopīṇi karkandhulakucāni ca||" iti| saṅgrahe tvato+apyadhikamuktam (sū.a.7)-"tindukāśmantakāsīsaphalinībimbatodanam| ṭaṅkāśvakarṇabakulagāṅgerudhavadhanvanam| śvetapākaṃ kapitthāni siñcatībhavyajāmbavam| kṣīrivṛkṣaphalaṃ bījaṃ pauṣkaraṃ kaphapittajit|| kaṣāyamadhuraṃ rūkṣaṃ śītalaṃ guru lekhanam| vibandhādhmānajananaṃ stambhanaṃ vātakopanam|| bṛṃhaṇaṃ vātapittaghnaṃ snigdhaṃ siñcitikāphalam| bhavyaṃ viśadamamlaṃ ca, jāmbavaṃ tvativātalam|| viṣṭambhakṛdakaṇṭhyaṃ ca sāmlaṃ tu kṣīrivṛkṣajam| pittaśleṣmaghnamamlaṃ ca vātalaṃ cākṣakīphalam|| nīpaṃ śatākṣikaṃ prācīnāmalaṃ tṛṇaśūlyajam| asmādalpāntaraguṇaṃ seṅgudaṃ savikaṅkatam|| phalaṃ karañjaṃ viṣṭambhi pittaśleṣmāvirodhi ca|"iti| muninā tvato+api kiñcidadhikamuktam| yathā (ca.sū.a.27|150)-"rocano dīpano hṛdyaḥ sugandhistvagvivarjitaḥ| karcūraḥ kaphavātaghnaḥ śvāsahikkārśasāṃ hitaḥ|| vātalaṃ kaphapittaghnaṃ vidyātkarpaṭakīphalam| madhurāṇyatipākāni vātapittaharāṇi ca|| aśvatthodumbaraplakṣanyagrodhānāṃ phalāni tu| prācīnāmalakaṃ caiva doṣaghnaṃ garaghāti ca|| iṅgudaṃ tiktamadhuraṃ snigdhoṣṇaṃ kaphavātajit|" iti| suśrute coktam (sū.a.46|189,160)-|"sugandhi madhuraṃ snigdhaṃ lavalīphalamucyate| vṛkṣāmlālpāntaraguṇaṃ kośāmraphalamucyate||" iti| samprati yādṛśaṃ phalaṃ śākaṃ ca tyājyam, tadupadiśannāha-

Aṣṭāṅgahṛdayasaṃhitā

himānaloṣṇadurvātavyālalālādidūṣitam||140||

jantujuṣṭaṃ jale magnamabhūmijamanārtavam||141||

anyadhānyayutaṃ hīnavīryaṃ jīrṇatayā+ati ca||141||

dhānyaṃ tyajettathā śākaṃ rūkṣasiddhamakomalam||142||

asañjātarasaṃ tadvacchūṣkaṃ cānyatra mūlakāt||142||

prāyeṇa phalamapyevaṃ tathā+a+amaṃ bilvavarjitam||143||

iti phalavargaḥ||3||

Sarvāṅgasundarā

dūṣitaśabdaḥ pratyekaṃ sambadyate| dhānyaṃ kedārasthaṃ himena dūṣitaṃ tyajet| tathā, analena pravṛddhena dūṣitaṃ, uṣṇena ātapādinā, durvātena-purovātādinā, tathā, vyālānāṃ-sarpādīnāṃ lālayā dūṣitaṃ tyajet| ādigrahaṇena śavakothamūtrapurīṣādīnāṃ grahaṇam| tathā, jantubhiḥ-kṛmyādibhiḥ, juṣṭaṃ-sevitam| jale magnaṃ-āśikhaṃ buḍitam| abhūmau-viparītabhuvi jātaṃ-abhūmijam, yā yasyocitā bhūmistato+anyā-viparītā| anārtavaṃ aprāptasamayam, yasminnṛtau yasyotpattiḥ prasiddhā tato+anyasmin jātamityarthaḥ| tallakṣaṇaṃ ca rasādīnāmaparipūrṇatvena vijñeyam| anyena-vijātīyena dhānyena saṃyutaṃ kedāragatam| (( yathā, raktaśāliryavakena saha virudhyate| tathā, mudgo māṣeṇa| )) (evaṃ śūkadhānyaṃ vijātīyena śūkadhānyena| tathā, śimbīdhānyaṃ śimbīdhānyena vijātīyena saha viruddhaṃ tyajet) (( kecicchūkadhānyena saha viruddhamiti varṇayanti| anye tu jīrṇaṃ navenamiśritamanyadhānyayutamiti bruvate| )) jīrṇatayā-atipurāṇatvena, hīnavīryaṃ-naṣṭaśakti| evaṃvidhaṃ dhānyaṃ tyajet| tathā, śākamapi tyajet| kīdṛśam ? rūkṣasiddhaṃ-niḥsnehasiddhamityarthaḥ| athavā, rūkṣeṇa-kāñjikādinā siddhaṃ-rūkṣasiddham| akomalaṃ-jaraṭham| asañjātarasaṃ-aparipūrṇasvarūpamityarthaḥ| tadvacchuṣkaṃ-tathaiva śuṣkaśākamapyasañjātarasavat tyajet, anyatra mūlakāt| śuṣkamūlakaṃ bhajedeva| prāyeṇa phalamapyevaṃvidhaṃ tyajet| prāyograhaṇaṃ drākṣāparūṣakādīnāṃ śuṣkāṇāmapi pathyatvādatyājyatvajñāpanārtham| tathā, āmaṃ-asamprāptapākaṃ phalaṃ, tyajediti vartate| kiṃ sarvam ? netyāha-bilvavarjitam| bilvaṃ tvāmamapi pathyatvādbhajedevetyarthaḥ| iti phalavargaḥ| phalavargādanantaraṃ vividhauṣadhavargārambhaḥ, prāyeṇāsyā+a+ahāropayogitvāt| tatrāpi lavaṇānāṃ pūrvamupanyāso yuktaḥ, sutarāmupayogitvāt| ityāha-

Āyurvedarasāyana

evaṃ dhānyādīnāṃ guṇānuktva yādṛk tyājyaṃ tādṛgāha| tatra dhānyamāha-himānaleti| himaṃ-tuhinam, analo-dāvānalādiḥ, uṣṇaṃ-ātapaḥ, durvātaḥ-purovātādiḥ, vyālānāṃ-sarpādiviṣaprāṇināṃ lālādayaḥ, [ ādiśabdena kothamūtrapurīṣādayaḥ, ] tairdūṣitaṃ-upahatam| jantujuṣṭaṃ-kṛmisevitam| jale magnaṃ-pānīyamagnamañjarīkam| abhūmijaṃ anucitakṣetrajam| anārtavaṃ-anucitakālajam| anyadhānyayutaṃ-vijātīyena dhānyena sahaikakṣetrajam| atijīrṇa tayā-bahuvarṣoṣitatvena| hīnavīryaṃ-naṣṭaśakti| yatsvabhāvato hīnavīryam, atijīrṇamapyahīnavīryam, tanna tyājyam| śākamāha-tatheti| tathā-himadūṣitādikam| anyadhānyayutamityatra dhānyasthāne śākaśabda ūhanīyaḥ| rūkṣasiddhaṃsnehaṃ vinā pakvam| akomalaṃ-jaraṭham| asañjātarasaṃ-atyantakomalam| mūlakādanyacchuṣkaṃ tyajet, mūlakasy śuṣkasyaiva guṇavattvāt| phalamāha-prāyeṇeti| evamiti dhānyavat| anyaphalayutatvaṃ tu-ekakālavālajatvena| bilvavarjitamāmaṃ phalaṃ tyajet, bilvasyāmasyaiva guṇavattvāt| apiśabdaḥ prāyeṇetyasya dhānyaśākābhyāmapi sambandhārthaḥ| jantujuṣṭasyāpyudumbarādeḥ phalasya, jalamagnasyāpi padmanālādeḥ śākasya, anyadhānyayutasyāpi kusumbhagodhūmāderdhānyasya, sevyatvadarśanāt prāyeṇetyuktam| iti phalavargaḥ|

Aṣṭāṅgahṛdayasaṃhitā

athauṣadhavargaḥ||143||

viṣyandi lavaṇaṃ sarvaṃ sūkṣmaṃ sṛṣṭamalaṃ mṛdu||143||

vātaghnaṃ pāki tīkṣṇoṣṇaṃ rocanaṃ kaphapittakṛt||144||

Sarvāṅgasundarā

sarvaṃ lavaṇam viṣyandyādiguṇayuktaṃ viduḥ-jānanti, sadvaidyā iti śeṣaḥ| viṣyandayati tacchīlaṃ-viṣyandi, styānasya kaphādisaṅghātasya vilīnavigrahatāmutpādayatītyarthaḥ| sūkṣmaṃ-sūkṣmasrotogāmi| sṛṣṭaṃ malaṃ-mūtrapurīṣādi yena tatsṛṣṭamalam| tathā, vātāpaham| pāki-annavraṇādīnāṃ pākakāri| tīkṣṇaṃ-amṛdu, marīcādivat| uṣṇaṃ-uṣṇavīryam| rocanaṃ-rucikṛt| tathā, kaphapittakṛt|

Āyurvedarasāyana

athauṣadhavargaḥ| auṣadhasyāpi saṃskārakatvenā hāropayogāt| tatrādau lavaṇam| taccāṣṭadhā,-saindhavaṃ sauvarcalaṃ biḍaṃ sāmudraṃ audbhidaṃ kṛṣṇaṃ romakaṃ pāṃśujaṃ ceti| tatra lavaṇasāmānyaguṇānāha-viṣyandīti| viṣyandi-abhiṣyandi| mṛdu-mṛduguṇam| pāki-pācanam|

Sarvāṅgasundarā

atha viśeṣaguṇāḥ| tatra saindhavaguṇānāhasaindhavamiti| sasvādu-īṣanmadhuram| anuṣṇaṃ-īṣaduṣṇam| nanu, "sasnehaṃ madhuraṃ pāke varṇyaṃ rocanadīpanam| doṣatrayaghnaṃ cakṣuṣyaṃ śītaṃ sasvādu saindhavam||" iti khāraṇādinā śītamuktam| tatkathamanuṣṇam ? atra brūmaḥ| śītamiva śītam, cakṣuṣyatvapittaghnatvādikāryakaratvāt| avaśyaṃ caivamaṅgīkartavyam, "saindhavaṃ sārasaṃ pākyaṃ sauvarcalamathaudbhidam| pūrvaṃ pūrvaṃ guṇotkṛṣṭamuṣṇaṃ teṣāṃ yathottaram||" iti khāraṇādinaivoṣṇatvasyoktatvāt| suśruto+apyāha (sū.a. 46/313)- "saindhavasāmudrabiḍasauvarcalaromakaudbhidaprabhṛtīni lavaṇāni yathottaramuṣṇāni vātaharāṇi kaphapittakarāṇi ca| yathāpūrvaṃ snigdhāni svādūni sṛṣṭamūtrapurīṣāṇi ca|" iti| dṛśaḥ pathyaṃ-cakṣuṣyam|

Aṣṭāṅgahṛdayasaṃhitā

saindhavaṃ tatra sasvādu vṛṣyaṃ hṛdyaṃ tridoṣanut||144||

laghvanuṣṇaṃ dṛśaḥ pathyamavidāhyagnidīpanam||145||

Sarvāṅgasundarā

tatra-teṣu lavaṇeṣu madhye, saindhavaṃ sasvādu-īṣanmadhuraṃ, vṛṣyaṃ hṛdyaṃ tridoṣaghnaṃ laghu tathā kiñciduṣṇaṃ dṛṣṭeḥ pathyaṃ kiñcidvidāhi agnidīpanaṃ ca| sāmanyaguṇāśca viṣyandisūkṣmasṛṣṭamalatvarocanānyasya santyeva|

Aṣṭāṅgahṛdayasaṃhitā

laghu sauvarcalaṃ hṛdyaṃ sugandhyudgāraśodhanam||145||

kaṭupākaṃ vibandhaghnaṃ dīpanīyaṃ rucipradam||146||

Sarvāṅgasundarā

sauvarcalaṃ laghu hṛdayāya hitaṃ sugandhi udgāraṃ śodhayati-duṣṭaṃ sacchuddhaṃ karoti| kaṭupākaṃ ca| tathā, vibandhaṃ srotasāṃ hanti-vibandhaghnam| agnidīptirucikṛt|

Āyurvedarasāyana

sauvarcalaguṇānāha-laghu sauvarcalamiti| udgāraśodhanaṃ-duṣṭodgārapraśamanam|

Aṣṭāṅgahṛdayasaṃhitā

ūrdhvādhaḥkaphavātānulomanaṃ dīpanaṃ biḍam||146||

vibandhānāhaviṣṭambhaśūlagauravanāśanam||147||

Sarvāṅgasundarā

biḍaṃ ūrdhvaṃmadhaśca kaphavātānanulomayati| tathā, dīpanaṃ vibandhādighnaṃ ca|

Āyurvedarasāyana

biḍaguṇānāha-ūrdhvādha iti| ūrdhvādhaḥśabdau kaphavātābhyāṃ pratyekaṃ sambadhyete na tu yathāsaṃkhyena, "ūrdhvānulomyakṛdvāyoḥ śūlaghnaṃ dīpanaṃ biḍam|" iti khāraṇādivacanāt, "ūrdhvaṃ cādhaśca vātānāmānulomyakaraṃ biḍam|" iti carakavacanācca (sū.a. 27/299)| vibandho-malāvarodhaḥ| ānāho-baddhodaratā| viṣṭambho-vātāvarodhaḥ|

Aṣṭāṅgahṛdayasaṃhitā

vipāke svādu sāmudraṃ guru śleṣmavivardhanam||147||

Sarvāṅgasundarā

sāmudraṃ vipāke madhuraṃ guru kaphavardhanaṃ ca|

Āyurvedarasāyana

sāmudraguṇānāha-vipāka iti|

Aṣṭāṅgahṛdayasaṃhitā

satiktakaṭukakṣāraṃ tīkṣṇamutkledi caudbhidam||148||

Sarvāṅgasundarā

bhūmimudbhidya yadbhavati tadaudbhidam, īṣattiktakaṭukakṣāraṃ tīkṣṇamutkledi ca- doṣotkliṣṭakaram|

Āyurvedarasāyana

audbhidaguṇānāha-satikteti| bhūmimudbhidyotpannasya kṣārodakasya sūryaraśmibhirvahninā vā kvathanādyallavaṇaṃ tat-audbhidam| utkledi-kledābhivṛddhikaram|

Aṣṭāṅgahṛdayasaṃhitā

kṛṣṇe sauvarcalaguṇā lavaṇe gandhavarjitāḥ||148||

Sarvāṅgasundarā

kṛṣṇe lavaṇe sauvarcalaguṇāḥ-laghutvādayo, gandhena varjitāḥ-saugandhyarahitāḥ, santīti śeṣaḥ|

Āyurvedarasāyana

kṛṣṇalavaṇaguṇānāha-kṛṣṇa iti| ata eva nirgandhaṃ sauvarcalamityācakṣate|

Aṣṭāṅgahṛdayasaṃhitā

romakaṃ laghu, pāṃsūtthaṃ sakṣāraṃ śleṣmalaṃ guru||149||

Sarvāṅgasundarā

romakaṃ lavaṇaṃ laghu| pāṃsūtthaṃ-śilālavaṇam, īṣat kṣāraṃ śleṣmalaṃ guru ca|

Āyurvedarasāyana

romakaguṇānāha-romakamiti| romakaṃ-śākambharīdeśottham| pāṃsujaguṇānāha-pāṃsūtthamiti| pāṃsūtthaṃ-kṣāramṛttikodbhavam|

Āyurvedarasāyana

prasaṅgāccikitstopayoginīṃ paribhāṣāmāhalavaṇānāmiti| yatra lavaṇānāmekavdyādīnāṃ saindhavādiśabdairvinā prayoga uktaḥ, tatra saindhavādi prayojayet| saindhavamādi yatra tadyathā bhavatīti kriyāviśeṣaṇam| yathā, yatraikaṃ lavaṇam, tatra saindhavam| yatra dve, tatra saindhavasauvarcale| yatra trīṇī, tatra saindhavasauvarcalabiḍānītyādi| yatra saṃkhyāṃ vinā bahuvacanam, tatra pañcaiva grāhyāṇi| "saurvacalaṃ saindhavaṃ ca biḍamaudbhidameva ca| sāmudreṇa sahaitāni pañca syurlavaṇāni ca||" iti caraka(?) vacanāt| yathā (hṛ.ci.a. 10/6)-"caturṇā prasthamamlānāṃ tryūṣaṇācca palatrayam| lavaṇānāṃ ca catvāri śarkarāyāḥ palāṣṭakam|| taccūrṇaṃ śākasūpānnarāgādiṣvavacārayet| kāsājīrṇāruciśvāsahṛtpāṇḍvāmayaśūlanut||" ityatra| etadeva spaṣṭīkṛtaṃ saṅgrahe (ci. a. 12)-"dāḍimakapitthavṛkṣāmlāmlīkānāṃ pṛthak pṛthak kuḍavaṃ lavaṇapañcakakuḍavaṃ tryūṣaṇatripalaṃ śarkarāpalāṣṭakaṃ caikatra cūrṇitamannapāne praṇītamajīrṇāruciśvāsakāsagulmaplī hagrahaṇīhṛtpāṇḍurogaghnam|" iti|

Aṣṭāṅgahṛdayasaṃhitā

lavaṇānāṃ prayoge tu saindhavādi prayojayet||149||

Sarvāṅgasundarā

lavaṇānāṃ prayoge saindhavamādi kṛtvā prayojayet-anyatra pradeśe lavaṇāni dvitrāṇi tricaturāṇi vā yatra prayujyante tatra saindhavamādi kṛtvā prayojyāni| yathā-hiṅgvādicūrṇe "dvipaṭu" ityuktam| tatra saindhavasauvarcale prayojye| (( yatra trayāṇāṃ prayogaḥ, tatra saindhavasauvarcalabiḍāni| evamaudbhidādīnāṃ lavaṇavarge paṭhitānāmanyatrā+api )) vedyam| kharanāde coktam-"saindhavaṃ sārasaṃ pākyaṃ sauvarcalamathaudbhidam| pūrvaṃ pūrvaṃ guṇotkṛṣṭamauṣṇyaṃ teṣāṃ yathottaram|| iti|

Aṣṭāṅgahṛdayasaṃhitā

gulmahṛdgrahaṇīpāṇḍuplīhānāhagalāmayān||150||

śvāsārśaḥkaphakāsāṃśca śamayedyavaśūkajaḥ||150||

Sarvāṅgasundarā

yavaśūkajo-yavakṣāro, gulmādīn śamayati|

Āyurvedarasāyana

atha kṣāraḥ| tatra yavakṣāraguṇānāha-gulmeti|

Aṣṭāṅgahṛdayasaṃhitā

kṣāraḥ sarvaśca paramaṃ tīkṣṇoṣṇaḥ kṛmijillaghuḥ||151||

pittāsṛgdūṣaṇaḥ pākī chedyahṛdyo vidāraṇaḥ||151||

apathyaḥ kaṭulāvaṇyācchukraujaḥkeśacakṣuṣām||152||

Sarvāṅgasundarā

kṣāraḥ sarvaśca paramaṃ-atiśayena, tīkṣṇoṣṇaḥ kṛmijit laghuśca| pittāsṛjī dūṣayati| pākī-pākakārī| chedī-medaḥ śleṣmādigranthighnaḥ| ahṛdyo-hṛdayāya na hitaḥ| vidāraṇaḥ pakvagaṇḍādīnām| kaṭulāvaṇyācchhukrādīnāmapathyaḥ|

Āyurvedarasāyana

kṣārasāmānyaguṇānāha-kṣāra iti| paramaṃ-atiśayena tīkṣṇoṣṇaḥ| pākī-pācanaḥ| chedī-chedanaḥ| vidāraṇaḥ-śophādipāṭanaḥ| kaṭulavaṇarasatvācchukrādīnāmapathyaḥ|

Aṣṭāṅgahṛdayasaṃhitā

hiṅgu vātakaphānāhaśūlaghnaṃ pittakopanam||152||

kaṭupākarasaṃ rucyaṃ dīpanaṃ pācanaṃ laghu||153||

Sarvāṅgasundarā

hiṅgu vātādighnaṃ pittakopanaṃ kaṭvādiguṇayuktaṃ ca|

Āyurvedarasāyana

tatra hiṅguguṇānāha-hiṅgviti|

Āyurvedarasāyana

harītakīguṇānāha-kaṣāyeti| kaṣāyeti pañcarasatve+apyatiśayārtham| vilavaṇā-svādvamlakaṭukaṣāyatiktarasetyarthaḥ| buddherindriyāṇāṃ ca balapradā| purāṇajvaro-jīrṇajvaraḥ| śoṣo-rājayakṣmā| moho-mūrcchā| srotasāṃ vibandhaḥ-srotorodhaḥ| kaphavātajāniti kuṣṭhādīnāṃ viśeṣaṇam| tāṃstāṃścetianyeṣāmapyevaṃprakāraṇāmānulomyādisādhyānāṃ grahaṇārtham| nanu, "svādvamlabhāvātpavanaṃ, kaṭutiktatayā kapham| kaṣāyamadhuratvācca pittaṃ hanti harītakī||" iti khāraṇādinā pittaghnatvamapyuktam| tatkimiti kaphavātayorgrahaṇam| satyam| pittajānapi vyādhīn jayet, kaphavātajāṃstvatiśayena, uṣṇavīryatvāt| khāraṇādinā harītakīlakṣaṇamupyuktam-"kṣiptā+ambhasi nimajjedyā guṇakṛtsā prakīrtitā|" iti|

Aṣṭāṅgahṛdayasaṃhitā

dīpanī pācanī medhyā vayasaḥ sthāpanī param||154||

uṣṇavīryā sarā+a+ayuṣyā buddhīndriyabalapradā||154||

kuṣṭhavaivarṇyavaisvaryapurāṇaviṣamajvarān||155||

śiro+akṣipāṇḍuhṛdrogakāmalāgrahaṇīgadān||155||

saśoṣaśophātīsāramedamohavamikrimīn||156||

śvāsakāsaprasekārśaḥplīhānāhagarodaram||156||

vibandhaṃ srotasāṃ gulmamūrustambhamarocakam||157||

harītakī jayedvyādhīṃstāṃstāṃśca kaphavātajān||157||

kaṣāyā madhurā pāke rūkṣā vilavaṇā laghu||153||

Sarvāṅgasundarā

harītakī kaṣāyā-kaṣāyarasā| kaṣāyarasatvātkaṭuvipākitvaṃ prāptamityāha-madhurā pāka iti| tathā, rūkṣā| vilavaṇeti vacanaṃ lavaṇaṃ varjayitvā śeṣāḥ pañcarasā asyāḥ santīti vedayati| nanu, evaṃ kaṣāyetyanarthakam, yataḥ pañcasu raseṣu lavaṇahīneṣu madhye kaṣāyo+anupraviṣṭa eva| astyevaitat| kaṣāyetyetadatiśayakhyāpanāya, kaṣāyo raso+asyāṃ bāhulyenāstītyarthaḥ| tathā ca muniḥ (ca.ci.a.1|29)-"harītakīṃ pañcarasāmuṣṇāṃ vilavaṇāṃ śivām|" iti| tathā, laghu| dīpanī-agreḥ| pācanī-āmādeḥ| medhyā-medhāyai hitā| vayasa ityādi,- kālakṛtā śarīrāvasthā yauvanādirvayastasya, paraṃ-atiśayena, sthāpanī-sthirīkaraṇī| uṣṇetyetāvataivoṣṇavīryetyasyārthasya labdhatvāt vīryagrahaṇamatiśayoṣṇavīryatvakhyāpanārtham| sarā- bhedanī| tathā, āyuṣe hitā| buddhiḥ-vartamānārthagrāhiṇī prajñā, indriyāṇi-cakṣurādīni, teṣāṃ balaṃ pradadāti yā saivam| kuṣṭhādīn rogān jayati| kharanāde tvevamabhyadhāyi-"svādvamlabhāvātpavanaṃ, kaṭutiktatayā kapham| kaṣāyamadhuratvācca pittaṃ hanti harītakī||" iti|

Aṣṭāṅgahṛdayasaṃhitā

tadvadāmalakaṃ śītamamlaṃ pittakaphāpaham||158||

Sarvāṅgasundarā

tayā-harītakyā, tulyaṃ vartata iti tṛtīyāntādvatiḥ| harītakīsamānaguṇamāmalakamityarthaḥ| viśeṣaṃ tvasyāha-abhayoṣṇā idaṃ śītaṃ,- śītavīryam| tathā, amlaṃ-amlarasaṃ, pittakaphaghnaṃ ceti| kṛṣṇātreyastvāmalakaṃ tridoṣaghnamākhyat| yathā-"amlabhāvājjayedvātaṃ pittaṃ mādhuryaśaityataḥ| kaphaṃ rūkṣakaṣāyatvādevametattridoṣanut||" suśrute+api (sū.a.46|143) tridoṣaghnatvamuktam| tadgrantho hi-"cakṣuṣyaṃ sarvadoṣaghnaṃ vṛṣyamāmalakīphalam| hanti vātaṃ tadamlatvāt pittaṃ mādhuryaśaityataḥ|| kaphaṃ rūkṣakaṣāyatvāt phalebhyo+abhyadhikaṃ tu tat|" iti|

Āyurvedarasāyana

āmalakaguṇānāha-tadvaditi| tadvat-harītakīvat| sā tūṣṇā kaṣāyotkaṭā, atiśayena kaphavātaghnī| idaṃ tu śītamamloṭkatamatiśayena pittakaphaghnamiti vyatirekaḥ|

Aṣṭāṅgahṛdayasaṃhitā

kaṭu pāke himaṃ keśyamakṣamīṣacca tadguṇam||158||

Sarvāṅgasundarā

akṣaṃ-bibhītakaṃ, pāke kaṭukaṃ śītavīryaṃ keśebhyo hitam| tathā, īṣatadguṇaṃ,-tābhyāṃ-harītakīdhātrībhyāṃ, samānā guṇā yasya tattadguṇaṃ kiñcidakṣam| nanu, harītakyādīnāṃ sthūlasūkṣmādibhedenāniyatasvarūpatvātkathamivopayogaḥ kriyatām ? iti kecit| tān brūmahe| akṣaṃ tāvadatra karṣapramāṇaṃ grāhyam| tathā ca dhanvantarirākhyat (dha.nighaṇṭau va.1|292)-"bibhītakaḥ karṣaphalo" ityādi| anvarthā hīyaṃ saṃjñā| karṣaṃ-karṣapramāṇaṃ, phalaṃ yasya sa karṣaphala iti| tadevaṃ bibhītakasya phalaṃ yatkarṣapramāṇaṃ tadgrāhyamityavatiṣṭhate| harītakyā api pramāṇaṃ niyatameva| harītakyā api pramāṇaṃ niyatameva| tantrāntare+apyuktam-"navā snigdhā ghanā vṛttā gurvī kṣiptā tathā+ambhasi| nimajjedyā praśastatvāt guṇakṛtsā prakīrtitā| navādiguṇayuktatvaṃ tathaikatvaṃ dvikarṣatā| harītakyāḥ phale yenaṃ tenaitacchreṣṭhamucyate||" iti| tadevaṃ dvikarṣapramāṇatvaṃ harītakyāḥ sthitam| dhātrīphalasyapi yuktyā niyatapramāṇatvameva| tathā coktaṃ tantrāntare "abhayaika pradātavyā dvāveva tu bibhītakau| dhātrīphalāni catvāri triphaleyaṃ prakīrtitā|| iti| tadevamāmalakānāmardhakarṣapramāṇatvamavatiṣṭhate| tasmānniyatapramāṇatvaṃ triphalāyāḥ sthitam|

Āyurvedarasāyana

bibhītakaguṇānāha-kaṭu pāka iti| akṣaṃ bibhītakam| tadguṇaṃ-āmalakaguṇam| kaṭu pāka iti svādupākatvāpavādaḥ| ahimamiti śītavīryasya niṣedhāduṣṇavīryatvasyaiva pratiprasavaḥ| īṣadityatiśayo niṣidhyate| sa cāmlatvasyaiva, na pittakaphāpahatvasya| tasya tantrāntare vidhānāt| yadāha suśrutaḥ (sū.a. 46/200)-"bhedanaṃ laghu rūkṣoṣṇaṃ vaisvaryaṃ kṛmināśanam| cakṣuṣyaṃ svādupākyakṣaṃ kaṣāyaṃ kaphapittajit||' iti| khāraṇādirapi-"kaṣāyamadhuraṃ śītaṃ laghu pittakaphāpaham| bibhītakaphalaṃ tasmāntriphalā sārvayaugikī||" iti| svādupākīti,- svādu-madhurarasam, pākipācanam| ata eva khāraṇādinā kaṣāyamadhuramuktam| śītamiti śītasparśam, suśrutenoṣṇatvasyoktatvāt, "uṣṇavīryā" iti vīryagrahaṇācca|

Aṣṭāṅgahṛdayasaṃhitā

iyaṃ rasāyanavarā triphalā+akṣyāmayāpahā||159||

ropaṇī tvaggdakledamedomehakaphāstrajit||159||

Sarvāṅgasundarā

iyaṃ-īdṛśī, triphalā rasāyanavarā| cakṣūrogaghnī| ropaṇī-vraṇānām| tvaggadāḥ-kuṣṭhādayaḥ, kledo-vraṇādīnāṃ srāvaḥ medaḥ-caturtho dhātuḥ, mehaḥ-pramehaḥ, kaphaḥ-śleṣmā, asraṃ-raktam, tāni jayati yā saivam|

Āyurvedarasāyana

harītakyāditrayasya militasya saṃjñāṃ kurvan guṇānāha-iyamiti| iyaṃ-harītakyāmalakabibhītakākhyā phalatrayī, triphaleti khyātā rasāyanavaratvādiguṇā ca| akṣyāmayo-netrarogaḥ| tvaggadāḥ-kuṣṭhādayaḥ|

Aṣṭāṅgahṛdayasaṃhitā

sakesaraṃ caturjātaṃ tvakpatrailaṃ trijātakam||160||

pittaprakopi tīkṣṇoṣṇaṃ rūkṣaṃ rocanadīpanam||160||

Āyurvedarasāyana

tvagādestrayasya catuṣṭayasya ca saṃjñāṃ kurvan guṇānāha-sakesaramiti| tvakpatrailaṃ-trijātakam| tadeva sakesaraṃ-caturjātasaṃjñam| dvayamapi pittaprakopitvādiguṇam| kecitpūrvārddhamapaṭhitvottarārddha maricena yojayanti| tadasat| triphalāvat trijātakacaturjātakābhyāmapi pyavahārāt pittaprakopitvādiguṇayogaśaṅkāyā nirbījatvācca| na hi tantrāntare etatpratikūlā guṇā uktāḥ, kintvanukūlāḥ| yathā cikitsākalikāyām (ślo.60)-"tvakpatrakailaṃ trisugandhametat prakīrtitaṃ vātakaphāpahāri| varṇyaṃ viṣaghnaṃ ca sanāgapuṣpaṃ jñeyaṃ caturjātakametadeva||" iti|

Sarvāṅgasundarā

dīpanarocanamityetatparyantam| tvak ca patraṃ cailā ceti dvandvaikavadbhāvaḥ| etasya nāma trijātakaṃ trisugandhamiti| etattrijātakaṃ kesarayuktaṃ caturjātakamityucyate| tacca pittaprakopitvādiguṇam| pittaprakopi tīkṣṇādiguṇayuktam|

Aṣṭāṅgahṛdayasaṃhitā

rase pāke ca kaṭukaṃ kaphaghnaṃ maricaṃ laghu||161||

Sarvāṅgasundarā

rase pāke ca kaṭukaṃ maricaṃ kaphaghnaṃ laghu ca| kaṭurasatvena kaṭupākatve labdhe pākagrahaṇmatiśayārtham|

Āyurvedarasāyana

maricaguṇānāha-rase pāka iti| yattu "rocanaṃ dīpanaṃ chedi sugandhi kaphavātajit| nātyuṣṇaṃ kaṭukaṃ tīkṣṇaṃ maricaṃ nātipittalam||' iti khāraṇādinā nātyuṣṇatvaṃ vātipittalatvaṃ coktam| tadārdrāvasthāviṣayam, tasya svādupākitvāt| uktaṃ ca suśrutena (sū.a. 46/224)-"svādupākyārdramaricaṃ guru śleṣmapraseki ca|" iti|

Aṣṭāṅgahṛdayasaṃhitā

śleṣmalā svāduśītā+a+ardrā gurvī snigdhā ca pippalī||161||

sā śuṣkā viparītā+ataḥ snigdhā vṛṣyā rase kaṭuḥ||162||

svādupākā+anilaśleṣmaśvāsakāsāpahā sarā||162||

na tāmatyupayuñjīta rasāyanavidhiṃ vinā||163||

Sarvāṅgasundarā

ārdrā-aśuṣkā, pippalī śleṣmalā svādurasā śītavīryā guruḥ snigdhā ca| sā-pippalī, śuṣkā ataḥ-ārdrāyāḥ pippalyāḥ sakāśāt, viparītā-śītaviparyayeṇoṣṇā, guruviparyayeṇa laghuḥ, snigdhaviparyayastvatra nāsti snigdhetyuktatvāt| tathā, vṛṣyā rase kaṭuśca| kaṭurasatvācca kaṭupākatvaṃ prāptamityāha-svādupākā| tathā, anilādīn hanti, sarā ca| evaṃvidhāmapi tāṃ-pippalīṃ, nātyarthaṃ yuñjīta, rasāyanavidhiṃ vinā| pippalīṃ vardhamānādirasāyanavidhāna evātiśayenopayuñjīta|

Āyurvedarasāyana

ārdrapippalīguṇānāha-śleṣmaleti| śuṣkapippalīguṇānāha-sā śuṣketi| ataḥ-ārdrāyāḥ, viparītā-śleṣmaghnī uṣṇā laghuśca| viparītādrūkṣatve prāpte snigdheti vacanam, tiktādikeṣu prāpteṣu rase kaṭuriti, vaiparītyādeva śleṣmaghnatve siddhe punaḥ śleṣmagrahaṇaṃ ca niyamārtham, anilaśleṣmaghnyeva, na pittaghnī| nanu, pittaghnatvaśaṅkaiva kutaḥ ? iti cet, "kaṭukā pippalī pittaṃ śamayati, śītavīryatvāt" iti suśrutavacanāt (su.a. 40/5)| suśruta vacanasya kā gatiḥ ? iti cet, ārdrā pippalī| tasyāḥ kaṭukatvaṃ kutaḥ ? iti cet, pratyakṣasiddhatvāt| svādutvoktistvatiśayārthā| suśrutasyāpyārdrāviṣayatvamabhipretam| yata āha (su. sū. a. 46/223)-"teṣu gurvī svāduśītā pippalyārdrā kaphāvahā| śuṣkā kaphanilaghnī sā vṛṣyā pittaprakopiṇī||" iti| uktaṃ ca mādhavakāreṇa-"sā pittaśamanī pūrvaṃ darśitā vīryavādinā| śāstrakāreṇa nirdiṣṭā sā satyaṃ pittakopinī| yadvā+a+ardrā pittaśamanī śuṣkā pittaprakopiṇī||" iti| pippalyā atisevāṃ niṣedhati-na tāmiti| carakācāryeṇa tvatropapattirukta (vi. a. 1/18)-"atha khalu trīṇi dravyāṇi nātyupayuñjītādhikamanyebhyo dravyebhyaḥ| tadyathāpippalī kṣāro lavaṇamiti| pippalyo hi-kaṭukāḥ satyo madhuravipākā gurvyo nātyarthaṃ snigdhoṣṇāḥ prakledinyo bheṣajābhimatāśca satyaḥ śubhāśubhakāriṇyo bhavanti| āpātabhadrāḥ prayogasamamasādguṇyāddoṣasañcayānubaddhāḥ| satatamupayujyamānā hi guruprakleditvāt śleṣmāṇamutkleśayanti, auṣṇyātpittam| na ca vātapraśamāyopakalpante, alpasnehoṣṇabhāvāt| yogavāhinyaḥ khalu tā bhavanti| tasmātpippalīrnātyupayuñjīta||" iti|

Āyurvedarasāyana

śuṇṭhīguṇānāha-nāgaramiti| nāgaraṃ-śuṇṭhī| grāhi-malānām| vibandhanutu-vāyoḥ|

Aṣṭāṅgahṛdayasaṃhitā

nāgaraṃ dīpanaṃ vṛṣyaṃ grāhi hṛdyaṃ vibandhanut||163||

rucyaṃ laghu swādupākaṃ snigdhoṣṇaṃ kaphavātajit||164||

Sarvāṅgasundarā

nāgaraṃ-śruṅgaberaṃ, dīpanādiguṇayuktam| grāhi-viḍvibandhakṛt| tathā, hṛdyam| vibandhanut-srotaḥśuddhikṛt|

Aṣṭāṅgahṛdayasaṃhitā

tadvadārdrakametacca trayaṃ trikaṭukaṃ jayet||164||

sthaulyāgnisadanaśvāsakāsaślīpadapīnasān||165||

Sarvāṅgasundarā

ārdrakaṃ śuṇṭhīsamānaguṇameva| etacca trayaṃ-maricapippalīśuṇṭhyākhyaṃ, trikaṭusaṃjñaṃ sthaulyādīn jayet|

Āyurvedarasāyana

ārdrakaguṇānāha-tadvaditi| tadvat-nāgaravat| saṅgrahe tvanayorviśeṣa uktaḥ (sū.a. 7)-"ārdrakājjāyate śuṇṭhī saṃskāreṇa laghīyasī||" iti, "āmaṃ grāhitaraṃ takraṃ nāgarīkṛtamārdrakam|" iti ca| maricāditrayasya saṃjñāṃ kurvan guṇānāha-etacceti| etattrayaṃ-maricapippalīnāgarākhyaṃ trikaṭukasaṃjñam| tacca sthaulyādīñjayet| ārdrakasya nāgarādabhinnatvānmaricāditrayaṃ gṛhyate|

Aṣṭāṅgahṛdayasaṃhitā

cavikāpippalīmulaṃ maricālpāntaraṃ guṇaiḥ||165||

Sarvāṅgasundarā

cavikāpippalīmūlaṃ maricāt stokaviśeṣaṃ guṇairbhavati kaṭurasavipākaṃ kaphaghnaṃ laghūṣṇavīryaṃ cetyarthaḥ| guṇaśabdena rasavipākādayo+api pāratantryādgṛhyante, na tu pāribhāṣikā eva gurulaghvādayaḥ, vyāpternyāyāt|

Āyurvedarasāyana

cavyapippalīmūlayorguṇānāha-caviketi|

Aṣṭāṅgahṛdayasaṃhitā

citrako+agnisamaḥ pāke śophārśaḥkṛmikuṣṭhahā||166||

Sarvāṅgasundarā

citrako-dahanasaṃjñaḥ, agnisamaḥ pāke-atyantoṣṇa ityarthaḥ| tathā, śophādīn hanti|

Āyurvedarasāyana

citrakaguṇānāha-citraka iti| pāke-pācanakriyāyām, agnisamaḥ-agnivat, āmādīn pacatītyarthaḥ|

Aṣṭāṅgahṛdayasaṃhitā

pañcakolakametacca maricena vinā smṛtam||166||

gulmaplīhodarānāhaśūlaghnaṃ dīpanaṃ param||167||

Sarvāṅgasundarā

etacca-pūrvoktaṃ, maricarahitaṃ-pippalīpippalīmūlacavyacitrakaśuṇṭhyākhyaṃ, pañcakolasaṃjñaṃ smṛtaṃ vaidyake tantre| tathā, gulmādighnamatidīpanaṃ ca|

Āyurvedarasāyana

pippalyādipañcakasya saṃjñāṃ kurvan guṇānāhapañcakolakamiti| etat-trikaṭukaṃ cavikāditrayaṃ ca, maricarahitaṃ pañcakolakasaṃjñam| gulmādighnaṃ cātyantamagnerdīpanaṃ ca|

Aṣṭāṅgahṛdayasaṃhitā

bilvakāśmaryatarkārīpāṭalāṭiṇṭukairmahat||167||

jayetkaṣāyatiktoṣṇaṃ pañcamūlaṃ kaphanilau||168||

Sarvāṅgasundarā

bilvādīnāmupalakṣaṇārthe tṛtīyā| bilvādibhirupalakṣitaṃ mahatpañcamūlaṃ kaphānilau jayet| tacca kaṣāyatiktarasamuṣṇavīryaṃ ca| bilvaṃ-śrīphalam| kāśmaryaṃ-gambhārī| tarkārī-araṇikā| pāṭalā-tāmrapuṣpā| ṭiṇṭukaḥ-syonākaḥ| mahat guru bṛhat analpamiti paryāyāḥ|

Āyurvedarasāyana

bilvādipañcakasya saṃjñāṃ kurvan guṇānāha bilveti| bilvādipañcakaṃ-mahāpañcamūlākhyaṃ, kaṣāyādiguṇaṃ ca| bilvaḥ-śrīphalaḥ| kāśmaryaḥ-śrīparṇī| tarkārī-agnimanthaḥ| pāṭalā-vasantadūtī| ṭiṇṭukaḥ-syonākaḥ|

Aṣṭāṅgahṛdayasaṃhitā

hrasvaṃ bṛhatyaṃśumatīdvayagokṣurakaiḥ smṛtam||168||

svādupākarasaṃ nātiśītoṣṇaṃ sarvadoṣajit||169||

Sarvāṅgasundarā

pañcamūlamiti vartate| hṛsvaṃ kanīyo laghu alpamiti paryāyāḥ bṛhatīdvayaṃ-kṣudrabṛhatī mahābṛhatī ca| aṃśumatīdvayaṃ- śāliparṇī pṛśniparṇī ca gokṣurako-bhakṣaṭakaḥ| idaṃ hṛsvaṃ pañcamūlaṃ svādupākarasaṃ nātiśītaṃ nātyuṣṇaṃ sarvadoṣajicca| [ gokṣurādibhiḥ pañcabhirlaghu dvitīyaṃ pañcamūlam|]

Āyurvedarasāyana

bṛhatyādipañcakasya saṃjñāṃ kurvan guṇānāha hrasvamiti| bṛhatyādipañcakaṃ-hrasvapañcamūlasaṃjñaṃ, svadupākādiguṇaṃ ca| bṛhatīdvayaṃ-vyāghrī siṃhī ca| aṃśumatīdvayaṃ-śāliparṇī *pṛśniparṇī ca| gokṣurakaḥ-trikaṇṭakaḥ| nātiśabdo+atra niṣedhe, na tvīṣadarthe, śītoṣṇayorekatrānavasthānāt, anuṣṇāśītamityarthaḥ| suśrutena tu gokṣurasthāne eraṇḍaḥ paṭhitaḥ|

Aṣṭāṅgahṛdayasaṃhitā

balāpunarnavairaṇḍaśūrpaparṇīdvayena tu||169||

madhyamaṃ kaphavātaghnaṃ vātipittakaraṃ saram||170||

Sarvāṅgasundarā

balādibhiḥ pañcabhirmadhyamaṃ pañcamūlam| etacca kaphavātaghnaṃ nātipittakaraṃ saraṃ ca| (( balādibhiḥ pañcabhistṛtīyaṃ pañcamūlam| )) adhunā caturthaṃ pañcamūlamāha-

Āyurvedarasāyana

balādipañcakasya saṃjñaṃ kurvan guṇānāha-baleti| balādipañcakaṃ-madhyamapañcamūlākhyaṃ, kaphaghnādiguṇaṃ ca| balā-vāṭhyālakaḥ| punarnavā-varṣābhūḥ| eraṇḍaḥ-pañcāṅgulaḥ| śūrpaparṇīdvayaṃ-mudgaparṇī māṣaparṇī ca|

Aṣṭāṅgahṛdayasaṃhitā

abhīruvīrājīvantījīvakarṣabhakaiḥ smṛtam||170||

jīvanākhyaṃ tu cakṣuṣyaṃ vṛṣyaṃ pittānilāpaham||171||

Sarvāṅgasundarā

abhīruvīrādibhiḥ pañcabhirjīvanākhyaṃ pañcamūlaṃ cakṣuṣyādiguṇayuktam|

Āyurvedarasāyana

abhīrvādipañcakasya saṃjñāṃ kurvan guṇānāha abīrviti| abhirvādipañcakaṃ-jīvanapañcamūlasaṃjñaṃ, cakṣuṣyā diguṇaṃ ca| abhīruḥ-śatāvarī| vīrā-kākolī| jīvantī-śākapravarā| jīvakarṣabhakau-svanāmaprasiddhau|

Aṣṭāṅgahṛdayasaṃhitā

tṛṇākhyaṃ pittajiddarbhakāsekṣuśaraśālibhiḥ||171||

ityauṣadhavargaḥ||7||

Sarvāṅgasundarā

tṛṇasaṃjñaṃ pañcamūlaṃ darbhakāsekṣuśaraśālibhiḥ| tacca pittajit| saṅgrahe tvadhikamuktam (sū.a.12)| yathā-"suvarṇaṃ bṛhaṇaṃ snigdhaṃ madhuraṃ rasapākayoḥ| viṣadoṣaharaṃ śītaṃ sakaṣāyaṃ rasāyanam| rūpyaṃ snigdhaṃ kaṣāyāmlaṃ vipāke madhuraṃ saram| vayasaḥ sthāpanaṃ śītaṃ lekhanaṃ vātapittajit|| tāmraṃ satiktamadhuraṃ kaṣāyaṃ lekhanaṃ laghu| kaṭupākarasaṃ śītaṃ ropaṇaṃ kaphapittajit|| kāṃsyaṃ kaṣāyānurasaṃ viśadaṃ lekhanaṃ saram| dṛṣṭiprasādanaṃ rūkṣaṃ tiktaṃ pittakaphāpaham|| satiktalavaṇaṃ bhedi pāṇḍutvakṛmivātanut| lekhanaṃ pittalaṃ kiñcit trapu, sīsaṃ ca tadguṇam|| cakṣuṣyaṃ kṛṣṇalohaṃ tu kaṣāyaṃ svādu tiktakam| lekhanaṃ vātalaṃ śītaṃ kṛmipittakaphapraṇut|| (gātraśaithilyapālityapāṇḍughnaṃ śoṣaśophajit| tadvattīkṣṇaṃ viśeṣeṇa tadvikāśi sudurjaram|| padmarāgamahānīlapuṣparāgavidūrakāḥ|) muktāvidgumavajrendravaiḍūryasphaṭikādikam|| maṇiratnaṃ saraṃ śītaṃ kaṣāyaṃ svādu lekhanam| cakṣuṣyaṃ dhāraṇāttattu pāpmā+alakṣmīviṣāpaham|| sakṣāra uṣṇaviryaśca kāco dṛṣṭikṛdañjanāt| śaṅkhodadhimalau śītau kaṣāyāvatilekhanau|| tutthakaṃ kaṭu sakṣāraṃ kaṣāyaṃ viśadaṃ laghu| lekhanaṃ bhedi cakṣuṣyaṃ kaṇḍūkṛmiviṣāpaham|| viśado gairikaḥ snigdhaḥ kaṣāyamadhuro himaḥ| kaphaghnī tiktakaṭukā manohvā lekhanī sarā|| snigdhaṃ kaṣāyakaṭukaṃ haritālaṃ viṣapraṇut| kaṣāyamadhuraṃ śītaṃ lekhanaṃ snigdhamañjanam|| raktapittaviṣacchardihidhmāghnaṃ dṛkprasādanam| sroto+añjanaṃ varaṃ tatra tataḥ sauvīrakāñjanam|| (sarvadoṣapraśamanaṃ kāsamehakṣayāpaham||) kaphaghnamuṣṇaṃ kaṭukaṃ śilājatu rasāyanam| (tiktaṃ ca chedanaṃ yogavāhitvātsarvarogajit||) kaṣāyā madhurā rūkṣā kāsaghnī vaṃśarocanā| tugākṣīrī kṣayaśvāsakāsaghnī madhurā himā|| kāravyau kuñjikā+ajājī kabarī dhānyatumbaru| annagandhaharaṃ rucyaṃ dīpanaṃ kaphavātajit|| bāṣpikā kaṭutiktoṣṇā kṛmiśleṣmaharā param| tadvacca rājikā (vighnasādanī dīpanī param|| śūlāṭopaharā) rucyā, dīpyakaḥ koṣṭhaśūlajit| ahṛdyāḥ sarṣapāḥ snigdhā bāṣpikāvatprakīrtitāḥ|| śatāhvākuṣṭhatagarasuradāruhareṇavaḥ| elailavālusaralatvagvyāghranakhacorakāḥ|| laghūṣṇāḥ kaṭukāḥ pāke kaphavātanibarhaṇāḥ| sairyakastiktamadhuraḥ snigdhoṣṇaḥ kaphavātajit|| bastimūtravibandhaghno vṛṣyo gokṣurako himaḥ| pācanaṃ kaphapittaghnaṃ tiktaṃ śītaṃ viṣādvayam|| kaphaghnaṃ tiktakaṭukaṃ mustaṃ saṅgrāhi pācanam| tiktā+amṛtā tridoṣaghnī grāhiṇyuṣṇā rasāyanī|| dīpanī jvaratṛḍdāhakāmalāvātaraktanut| tiktaśītau jvaraharau laghū bhūnimbaparpaṭau|| nimbastikto himaḥ kuṣṭhakṛmipittakaphāpahaḥ| mahānimbaḥ paraṃ grāhī kaṣāyo rūkṣaśītalaḥ|| gugguluḥ picchilaḥ sparśe viśado+abhyavahārataḥ| sasvāduḥ sakaṭustiktaḥ sakaṣāyo rasāyanam|| vraṇyaḥ svaryaḥ kaṭuḥ pāke rūkṣaḥ sūkṣmo+agnidīpanaḥ| kledamedonilaśleṣmagaṇḍamehāpacīkṛmīn|| piṭikāgranthiśopāṃśca hantyuṣṇaḥ sraṃsano laghuḥ| śaṅkhapuṣpī sarātiktā medhyā kṛmiviṣāpahā|| kaṭutiktoṣṇamaguru snigdhaṃ vātakaphāpaham| pittāsraviṣatṛḍdāhakṛmighnaṃ guru rūkṣaṇam|| sarvaṃ satiktamadhuraṃ candanaṃ śiśiraṃ param| laghu raktaṃ, tathośīraṃ vātalaṃ pācanaṃ ca tat| jvarātisāravamathuraktapittakaphāpaham| madhukaṃ raktapittaghnaṃ vraṇaśodhanaropaṇam|| guru svādu himaṃ vṛṣyaṃ cakṣuṣyaṃ svaravarṇakṛt| kaṭutikte niśe kuṣṭhamehapittakaphāpahe|| pralepājjayataḥ kaṇḍūṃ śophaṃ duṣṭavraṇaṃ viṣam| prapauṇḍarīkaṃ cakṣuṣyaṃ śiśiraṃ vraṇaropaṇam|| kaṣāyamadhuraṃ tiktaṃ raktapittaprasādanam| balātrayaṃ svādu vṛṣyaṃ snigdhaṃ śītaṃ balapradam|| tatra nāgā+adhikaṃ balyā kṣatakṣīṇahitā guruḥ| tāmbūlaṃ kaṭu sakṣāraṃ rucyamuṣṇaṃ kaphapraṇut|| bhedi sammohakṛtpūgaṃ kaṣāyaṃ svādu rocanam| jātipatrī kaṭuphalaṃ kaṅkolakalavaṅgakam|| laghu tṛṣṇāpahaṃ hṛdyaṃ vaktradaurgandhyanāśanam| sasvādutiktastṛṣṇāghnaḥ karpūraśchedano himaḥ|| latākastūrikā tadvanmukhaśoṣaharā param| kaṣāyamadhuraṃ śītaṃ padmaṃ pittakaphāstrajit|| tadvadbakulapunnāgakumudotpalapāṭalam| sacampakaṃ tato nyūnaṃ guṇaiḥ koraṇṭakiṃśukam|| mālatīmallikāpuṣpaṃ tiktaṃ jayati mārutam| viṣapittakaphānnāgaṃ sinduvāraṃ ca tadguṇam|| kaphaghnaṃ kaitakaṃ tiktaṃ śairīṣaṃ viṣahāri ca| vātalaṃ puṣpamāgastyaṃ kaṣāyaṃ kaphapittajit|| bandhūkaṃ śleṣmalaṃ grāhi tadvadeva ca yūthikā| kaphaghnamuṣṇavīryaṃ ca kuṅkumaṃ vraṇaśodhanam|| avalgujaiḍagajajaṃ bījaṃ vātakaphapraṇut| āsyā varṇaśleṣmamedaḥsaukumāryakṛdanyathā|| ato+adhvā+agnibalāyūṃṣi kuryāccaṅkramaṇaṃ sukham| mārutasyānulomyaṃ ca khuḍastambhaśramāpaham|| anvarthasaṃjñaṃ pādatraṃ balakṛcchukralaṃ tathā| varṇyaṃ netrahitaṃ chatraṃ vātavarṣātapāpaham|| pravātaṃ raukṣyavaivarṇyastambhakṛddāhatṛḍbhramān| śramāgnimūrcchāśca jayedapravātamato+anyathā|| prāgvāyuruṣṇo+abhiṣyandī tvagdoṣārśoviṣekṛmīn| sannipātajvaraśvāsamāmavāyuṃ ca kopayet|| yāmyo+asṛgvātakaphakṛcchītaḥ svādukaṣāyakaḥ| kaṣāyaḥ paścimo rūkṣo laghurnātividahyate|| vātakṛt kaphapittaghno mūrcchādāhabhramāpāhaḥ| snigdhaḥ śīto laghuḥsātmya uttaraḥ ṣaḍraso+anilaḥ|| aiśānaḥ kaṭurūkṣoṣṇa āgneyaścaiva mārutaḥ| amlo vidāhī naiṛtyo vāyavyastikta ucyate|| ātapo bhramatṛṭsvedadāhamūrcchāvivarṇatāḥ| kuryātpittāsravahnīṃśca, chāyā tvetānvyapohati|| tamaḥ kaṣāyakaṭukaṃ, jyosnā madhuraśītalā|| iti|

Sarvāṅgasundarā

darbhādipañcakasya saṃjñāṃ kurvan guṇānāha-tṛṇākhyamiti| darbhādipañcakaṃ tṛṇapañcamūlasaṃjñaṃ pittajicca| darbhaḥ-kuśaḥ| kāśaḥ-kāśekṣuḥ| ikṣuḥ-guḍadaṇḍaḥ| śaro-muñjaḥ| śālayaḥ-svanāmaprasiddhāḥ| saṅgrahe tu (sū. a. 12)-"ajaśṛṅgī haridrā ca vidārī sārivā+amṛtā| balyākhyaṃ kaṇṭakakhyaṃ tu śvadaṃṣṭrābhīrusairyakaiḥ|| sahiṃsrākaramardīkaiḥ sarvadoṣahare ca te| suvarṇaṃ bṛṃhaṇaṃ snigdhaṃ madhuraṃ rasapākayoḥ|| viṣadoṣaharaṃ śītaṃ sakaṣāyaṃ rasāyanam| rūpyaṃ snigdhaṃ kaṣāyāmlaṃ vipāke madhuraṃ saram|| vayasaḥ sthāpanaṃ śītaṃ lekhanaṃ vātapittajit| tāmraṃ satiktamadhuraṃ kaṣāyaṃ lekhanaṃ laghu|| kaṭupākarasaṃ śītaṃ ropaṇaṃ kaphapittajit| kāṃsyaṃ kaṣāyānurasaṃ viśadaṃ lekhanaṃ saram|| dṛṣṭiprasādanaṃ rūkṣaṃ tiktaṃ pittakaphāpaham| satiktalavaṇaṃ bhedi pāṇḍutvakṛmivātanut|| lekhanaṃ pittalaṃ kiñcit trapu, sīsaṃ ca tadguṇam| cakṣuṣyaṃ kṛṣṇalohaṃ ca kaṣāyaṃ svādu tiktakam| lekhanaṃ vātalaṃ śītaṃ kṛmipittakaphapraṇut| kṛṣṇalohaṃ-loham| [*gātraśaithilyapālityapāṇḍughnaṃ śoṣaśophajit|| tadvattīkṣṇaṃ viśeṣeṇa tadvikāṣi sudurjaram| padmarāgamahānīlapuṣparāgavidūrakāḥ|| ] muktāvidrumavajrendravaiḍūryasphaṭikādikam| maṇiratnaṃ saraṃ śītaṃ kaṣāyaṃ svādu lekhanam|| cakṣuṣyaṃ dhāraṇāttattu pāṣmālakṣmīviṣāpaham| [*dhanyamāyuṣyamojasyaṃ harṣotsāhakaraṃ śivam|| ] sakṣāra uṣṇavīryaśca kāco dṛṣṭikṛdañjanāt| śaṅkhodadhimalau śītau kaṣāyāvatilekhanau|| tutthakaṃ kaṭu sakṣāraṃ kaṣāyaṃ viśadaṃ laghu| lekhanaṃ bhedi cakṣuṣyaṃ kaṇḍūkṛmiviṣāpaham|| viśado gairikaḥ snigdhaḥ kaṣāyamadhuro himaḥ| kaphaghnī tiktakaṭukā manohvā lekhanī sarā|| snigdhaṃ kaṣāyakaṭukaṃ haritālaṃ viṣapraṇut| kaṣāyaṃ madhuraṃ śītaṃ lekhanaṃ snigdhamañjanam|| raktapittaviṣacchardihidhmāghnaṃ dṛkprasādanam| sroto+añjanaṃ varaṃ tatra tataḥ sauvīrakāñjanam|| kaphaghnaṃ tiktakaṭukaṃ chedi soṣṇaṃ rasāñjanam| sarvadoṣapraśamanaṃ kāsamehakṣayāpaham|| kaphaghnamuṣṇaṃ kaṭukaṃ śilājatu rasāyanam| tiktaṃ ca chedanaṃ yogavāhitvātsarvarogajit|| [*viśeṣāt kṛcchramehārśaḥpāṇḍuśophakaphāpaham|] kaṣāyamadhurā rūkṣā kāsāghni vaṃśarocanā|| tugākṣīrī kṣayaśvāsakāsaghnī madhurā himā| kāravyau kuñcikājājī kabarīdhānyatumbaru|| annagandhaharaṃ rūcyaṃ dīpanaṃ kaphavātajit| kāravyau-śatapuṣpādvayam| kuñcikā-kṛṣṇajīrakam| bāṣpikā kaṭutiktoṣṇā kṛmiśleṣmaharā param|| tadvacca rājikā [*vighnasādanī dīpanī param| śūlāṭopaharā ] rucyā, dīpyakaḥ koṣṭhaśūlajit|| ahṛdyāḥ sarṣapāḥ snigdhā bāṣpikāvacca kīrtitāḥ| śatāhvākuṣṭhatagarasuradāruhareṇavaḥ|| elailavālasaralatvagvyāghranakhacorakāḥ| laghūṣṇāḥ kaṭukāḥ pāke kaphavātanibarhaṇāḥ|| sairyakastiktamadhuraḥ snigdhoṣṇaḥ kaphavātajit| bastimūtravibandhaghno vruṣyo gokṣurako himaḥ|| pācanaṃ kaphapittaghnaṃ tikaṃ śītaṃ viṣādvayam| kaphaghnaṃ tiktakaṭukaṃ mustaṃ saṅgrāhi pācanam|| tiktā+amṛtā tridoṣaghnī grāhiṇyuṣṇā rasāyanī| dīpanī jvaratṛḍdāhakāmalāvātaraktanut|| tiktaśītau jvaraharau laghū bhūnimbaparpaṭau| nimbastikto himaḥ kuṣṭhakṛmipittakaphāpahaḥ|| mahānimbaḥ paraṃ grāhī kaṣāyo rūkṣaśītalaḥ| gugguluḥ picchilaḥ sparśe viśado+abhyavahārataḥ|| sasvāduḥ sakaṭustiktaḥ sakaṣāyo rasāyanam| vraṇyaḥ svaryaḥ kaṭuḥ pāke rūkṣaḥ sūkṣmo+agnidīpanaḥ|| kledamedonilaśleṣmagaṇḍamehāpacīkṛmīn| piṭikāgranthiśophāṃśca hantyuṣṇaḥ sraṃsano laghuḥ|| śaṅkhapuṣpī sarā tiktā medhyā kṛmiviṣāpahā| kaṭutiktoṣṇamaguru snigdhaṃ vātakaphāpaham|| pittāsraviṣatṛḍdāhaklamaghnaṃ guru rūkṣaṇam| sarvaṃ satiktamadhuraṃ candanaṃ śiśiraṃ param|| laghu raktaṃ, tathośīraṃ vātalaṃ pācanaṃ ca tat| jvarātīsāravamathuraktapittakaphāpaham|| madhukaṃ raktapittaghnaṃ vraṇaśodhanaropaṇam| guru svādu himaṃ vṛṣyaṃ cakṣuṣyaṃ svaravarṇakṛt|| kaṭutikte niśe kuṣṭhamehapittakaphāpahe| pralepājjayataḥ kaṇḍūṃ śophaṃ duṣṭavraṇaṃ viṣam|| prapauṇḍarīkaṃ cakṣuṣyaṃ śiśiraṃ vraṇaropaṇam| kaṣāyamadhuraṃ tiktaṃ raktapittaprasādanam|| balātrayaṃ svādu vṛṣyaṃ snigdhaṃ śītaṃ balapradam| tatra nāgā+adhikaṃ balyā kṣatakṣīṇahitā guruḥ|| tāmbūlaṃ kaṭu sakṣāraṃ rucyamuṣṇaṃ kaphapraṇut| bhedi sammohakṛtpūgaṃ kaṣāyaṃ svādu rocanam|| jātipatrī kaṭuphalaṃ kaṅkolakalavaṅgakam| laghu tṛṣṇāpahaṃ hṛdyaṃ vaktradaurgandhyanāśanam|| sasvādutiktastṛṣṇāghnaḥ karpūraśchedano himaḥ| latakastūrikā tadvanmukhaśoṣaharā param|| kaṣāyamadhuraṃ śītaṃ padmaṃ pittakaphāsrajit| tadvadvakulapunnāgakumudotpalapāṭalam|| sacampakaṃ tato nyūnaṃ guṇaiḥ koraṇṭakiṃ śukam| mālatīmallikāpuṣpaṃ tiktaṃ jayati mārutam|| viṣapittakaphānnāgaṃ sinduvāraṃ ca tadguṇam| kaphaghnaṃ kaitakaṃ tiktaṃ śairīṣaṃ viṣahāri ca|| vātalaṃ puṣpamāgastyaṃ kaṣāyaṃ kaphapittajit| [*cāturthikajvaraharaṃ nāvanenopayojitam|| ] bandhūkaṃ śleṣmalaṃ grāhi tadvadeva ca yūthikā| kaphaghnamuṣṇavīryaṃ ca kuṅkumaṃ vraṇaśodhanam|| avalgujaiḍagajajaṃ bījaṃ vātakaphapraṇut| āsyā varṇaśleṣmamedaḥsaukumāryakṛdanyathā|| ato+adhvā+agnibalāyūṃṣi kuryāccaṅkramaṇaṃ sukham| mārutasyānulomyaṃ ca khuḍastambhaśramāpaham|| anvarthasaṃjñaṃ pādatraṃ baladṛkśukravardhanam| varṇyaṃ netrahitaṃ chatraṃ vātavarṣātapāpaham|| pravātaṃ raukṣyavaivarṇyastambhakṛddāhatṛḍbhramān| śramāgnimurcchāśca jayedapravātamato+anyathā|| prāgvāyuruṣṇo+abhiṣyandī tvagdoṣārśoviṣakṛmīn| sannipātajvaraśvāsamāmavāyuṃ ca kopayet|| yāmyo+asṛgvātakaphakṛcchītaḥ svādukaṣāyakaḥ| kaṣāyaḥ paścimo rūkṣo laghurnāti vidahyate|| vātakṛt kaphapittaghno mūrcchādāhabhramāpahaḥ| snigdhaḥ śīto laghuḥ sātmya uttaraḥ ṣaḍraso marut|| aiśānaḥ kaṭurūkṣoṣṇa āgneyaścaiva mārutaḥ| amlo vidāhī naiṛtyo vāyavyastikta ucyate|| ātapo bhramatṛṭsvedadāhamūrcchāvivarṇatāḥ| kuryātpittāsravahnīṃśca, chāyā tvetānapohati|| tamaḥ kaṣāyakaṭukaṃ, jyotsnā madhuraśītalā| bhavati cātra| rasādibhedairiti bheṣajānāṃ diṅmātramuktaṃ na yato+asti kiñcit| anauṣadhaṃ dravyamihāvabodho rūpasya teṣāṃ vanagocarebhyaḥ||" iti| ityauṣadhavargaḥ| atha mātrādiprakaraṇam (saṅgrahe sū.a.7)-"śūkaśimbijapakvānnamāṃsaśākaphalāśrayaiḥ| vargairannaikadeśo+ayaṃ bhūyiṣṭhamupayogavān|| nirdiṣṭo rasavīryādyairyathāsvaṃ karmasādhane| na śakyaṃ vistareṇāpi vaktuṃ sarvaṃ tu sarvathā|| hitāhitatve+apyekāntaniyamo+asmādaniścitaḥ| mātrāyogakriyādeśakālāvasthādibhedataḥ|| tatastato yato dṛṣṭāste te bhāvāstathā tathā| mātrayā sevitaṃ madyaṃ hanti rogāṃstadudbhavān|| niṣevyamāṇaṃ tilaśo viṣamapyamṛtāyate| hīnātimātramaśanaṃ marunnicayakopanam|| bhajete viṣarūpatvaṃ tulyāṃśe madhusarpiṣī| kṣāro+amlarasasaṃyoge madhurībhavati kṣaṇāt|| uttuṇḍukyāstindukena tiktatā madhurāyate| hiṅgugairikasindhūtthaṃ gandhavarṇarasādhikam|| pūgatāmbūlaśaṅkhebhyo varṇagandharasodbhavaḥ| kodravo hantyasṛkpittaṃ karotyeva vidāhibhiḥ|| kuṣṭhaṃ tatkāryapi tilo hanti bhallātakaiḥ saha| guḍaḥ kartā+agnisādasya sa hinastya bhayādibhiḥ|| tṛṣyatyagnau samadanaṃ sarpirapyupadiśyate| jīvanīyamapi kṣīraṃ viṣaleśena mṛtyave|| tulye api hato+anyonyaṃ

Aṣṭāṅgahṛdayasaṃhitā

viṣe sthāvarajaṅgame| saktavo vātalā rūkṣāḥ pītāste tarpayantitu|| vinā+api copayogena maṇimantrādi kāryakṛt| āṛdrakājjāyate śuṇṭhī saṃskāreṇa laghīyasī|| laghubhyo+api hi saktubhyo guravaḥ siddhapiṇḍakāḥ| bhṛṣṭaḥ kṣuṇṇo+api pṛthuko raktaśālerlaghorguruḥ|| śāliḥ piṣṭo garīyastvaṃ godhūmādapi gacchati| laghupittaharā lājā vrīhito gurupittalāt|| saṅgrāhiṇo laghormudgāt kulmāṣo bhedano guruḥ| āmaṃ grāhitaraṃ takraṃ nāgarīkṛtamārdrakam|| guḍāttoyācca sutarāṃ mūtralaṃ guru pānakam| garīyo guḍadadhyuktaṃ rasālā cātiśukralā|| daṇḍābhimathanāddadhno guruṇaścātiśophadāt| anuddhṛtasnehamapi takraṃ śophaharaṃ laghu| sarpiḥ snigdhataraṃ hanti nārditaṃ navanītavat| cakṣuṣyo+api higodhūmastailapakvastu dṛṣṭihā| mūlakaṃ doṣajananaṃ siddhaṃ tu tadadoṣalam| uṣṇaṃ viṣībhavatyeva viṣaghnamapi mākṣikam| durbhājanasthā drākṣāmlā doṣalā ca prajāyate| ślakṣṇaśuṣkaghano lepaścandanasyāpi dāhakṛt|| tvaggatasyoṣmaṇo rodhācchītakṛttvanyathā+aguroḥ| medhyastilaḥ sparśaśīto+amedhyaṃ tailaṃ khalo+ahimaḥ|| tasyaiva śleṣmakāritvaṃ na tailasya khalasya vā| dadhnaḥ śvayathukāritvaṃ na takranavanītayoḥ|| bhūmisātmyaṃ dadhikṣīrakarīraṃ maruvāsiṣu| kṣārah prācyeṣu, matsyāstu saindhaveṣvaśmakeṣu tu|| tailāmlaṃ, kandamūlādi malaye, kauṅkaṇe punaḥ| peyā, mantha udīcyeṣu, godhūmo+avantibhūmiṣu| bāhlīkā bāhlavāścīnāḥ śūlīkā yavanāḥ śakāḥ| māṃsagodhūmamārdvīkaśastravaiśvānarocitāḥ|| dehasātmyaṃ ghṛtaṃ kṣīraṃ madyaṃ māṃsaṃ ca kasyacit| peyā yūṣo raso+anyasya godhūmo+anyasya śālayaḥ|| ahitairapi teṣāṃ ca tairevopahitaṃ hitam| annapānauṣadhaṃ doṣamātrākālādyapekṣayā|| sātmyaṃ hyāśu balaṃ dhatte nātidoṣaṃ ca bahvapi| sraṃsanaṃ sat payo gavyaṃ bhavati grāhi kasyacit|| mandāgnirbhavati prāyaḥ kaphavātottaro hime| viṣaghnenāpi payasā dehe+ahervarddhate viṣam|| sthūlasthavirabālādau vamanādi niṣidhyate| takramāmaṃ kaphaṃ koṣṭhe hanti kaṇṭhe karoti tu|| vātahṛttve+api mṛdvīkākharjūraṃ koṣṭhavātakṛt| nātipathyaḥ śikhī pathyaḥ śrotrasvaravayodṛśām|| dṛṣṭeḥ sparśahimaṃ dravyaṃ śrotrasyoṣṇaṃ tu pūjitam| payaḥ svādu saraṃ śītaṃ, viparītaṃ tato dadhi|| kālena jāyate tasmāt kṣīravacca punarghṛtam| payo dadhi ca vātaghnamajātaṃ vātalaṃ tu tat|| takraṃ grāhi kaṣāyāmlamamlameva tu bhedanam| dhātakīguḍatoyāni kāraṇaṃ madyaśuktayoḥ|| śīte na tu tadādyante snigdhāmlalavaṇā hitāḥ| udamanthadivāsvapnau grīṣmādanyatra garhitau|| samayoge+api gharmādyā vātādicayahetavaḥ| ṛtuṣvanyo raseṣvanyo raukṣyasnehabalakramaḥ|| rasāyanaṃ kākamācī sadyaḥ, paryuṣitā viṣam| mūlakaṃ doṣajidbālaṃ, viparītaṃ tu kandavat|| jvare peyā kaṣāyāśca sarpiḥ kṣīraṃ virecanam| ṣaḍahaṃ ṣaḍahaṃ yuñjyādvīkṣya doṣabalābalam|| chardihṛdrogagulmārte vamanaṃ ca cikitsite| niṣiddhamapi nirdiṣṭaṃ bastirarśasakuṣṭhinoḥ|| jvare tulyartudoṣatvaṃ pramehe tulyadūṣyatā| raktagulme purāṇatvaṃ sukhasādhyātvahetavaḥ|| āścotanamabhiṣyande yuñjītordhvaṃ dinatrayāt| añjanaṃ pakvadoṣasya pratiśyāye ca nāvanam|| nātipravṛddhe timire śirāmokṣo vidhīyate| duṣṭāsrasambhave+apīṣṭo nāsrapitte śirāvyadhaḥ|| apathyaṃ pathyamapyannaṃ niśāyāṃ netrarogiṇām| ahitāḥ saktavaḥ śuṣkā hitāste tu pramehiṇaḥ| gulminaḥ kṣīradadhyādi hapuṣādiyutaṃ hitam| vātalaṃ vātakope+api varṣāsu madhu śasyate|| tadeva madyaṃ madyasya viṣasya tu viṣāntaram| ghṛtamānūpadeśotthaṃ hemante ca balādhikam|| ālasyagaurave rūpaṃ vātaje+api jvare puraḥ| svedairyāti śamaṃ dāhaḥ prāyo laśunapānajaḥ|| divāsvamājjarāṃ yāti bhuktamanyedyuradya na| koṣṭhe ruddho+agnikṛdvāyurmedasā+arśobhiragnihṛt|| duṣpānaṃ durjaraṃ sarpirdīpanaṃ ca payo+anyatha| sarpādiśavakothebhyāṃ vṛścikānāṃ samudbhavaḥ|| te taireva punardaṣṭāḥ sadyo jahati jīvitam| svayameva viṣaṃ tīvraṃ tān punarnātibāghate|| sarvāṅgavyāpi teśāṃ ca śukravat saṃsmṛtaṃ viṣam| tanmāṃsamupayogāya māṃsavarge ca paṭhyate|| chardighnī mākṣikāviṭ ca makṣikaiva tu vāmayet| kaphe laṅghanasādhye+api kartari jvaragulmayoḥ|| tulye+api deśakālādau laṅghanaṃ na samaṃ matam| sarvathā doṣajittakraṃ grahaṇyāṃ, doṣakṛdraṇe|| pīnasaśvāsakāsādau siddhameva praśasyate| ityete+anye ca bahavaḥ sūkṣmā durlabhahetukāḥ|| dharmā vicitrā bhāveṣu kiñcitteṣāṃ nidārśitam| diśā+anayā śeṣamapi svayamūheta buddhimān|| na śāstramātraśaraṇo na cānālocitāgamaḥ|" iti|

Āyurvedarasāyana

adhyāyārthamupasaṃharati-śūkaśimbijeti| annaśabdenāhāropayogīni dravyāṇi, teṣāṃ leśaḥ-ekadeśaḥ| upayogamarhati-aupayaugikaḥ| nityaṃ-sarvakālamaupayogiko nityaupayogikaḥ| yasya tu kādācitka upayogaḥ sa noktaḥ, granthavistarabhayāt| vargitaiḥ-vargīkṛtaiḥ, śūkajādibhiḥ prakaraṇabhedairityarthaḥ| iti hemādriṭīkāyāmāyurvedarasāyane| annasvarūpavijñānaṃ sāmastyena nirūpitam|| 6||

Aṣṭāṅgahṛdayasaṃhitā

śūkaśimbījapakvānnamāṃsaśākaphalauṣadhaiḥ||172||

vargitairannaleśo+ayamukto nityopayogikaḥ||172||

iti śrīvaidyapatisiṃhaguptasūnuśrīmadvāgbhaṭaviraci tāyamaṣṭāṅgahṛdayasaṃhitāyāṃ sūtrasthāne+annasvarūpavijñāniyo nāma ṣaṣṭho+adhyāyaḥ||6||

Sarvāṅgasundarā

samprati sukhagrahaṇadhāraṇārthaṃ saṅgrahaślokamāha-sa0-śūkadhānyādibhirvargitaiḥ-vargīkṛtaiḥ, ayamannasya leśaḥ-ekadaśaḥ stokamātro, nirdiṣṭaḥ| kimbhūtaḥ? nityopayogo vidyate yasya sa nityopayogikaḥ, sadopayogavānityarthaḥ| mātrāyogakriyādeśakālāvasthādiviśeṣāccoktānāmapi dravyāṇāmanyathātvaṃ dṛṣṭam| yathā-"tilaśo niṣevyamāṇaṃ viṣamapi sañjāyate+amṛtasamānam| bhallātakaḥ saha tilaistatkāryapi kuṣṭhamupahanti|| saṃskāreṇa laghubhyaḥ saktubhyaḥ siddhapiṇḍikā guravaḥ| maruvāsiṣu tu sātmyaṃ dadhipīluśamīkarīrāṇām|| ghṛtadugdhairhemante mandāgniḥ kaphottaro bhavetprāyaḥ| dadhidugdhaṃ vātaghnaṃ tadajātaṃ vātakṛdbhavati|| recanamapi ca kṣīraṃ gavyaṃ saṅgrāhi kasyacidbhavati|" iti| tasmādevamādi svabuddhyaivohyam| śāstrakṛtā tu granthagauravabhayātspaṣṭaṃ kṛtvā noktam, pradeśāntareṣu yuktyaiva pratipāditamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgāsundarākhyāyāṃ sūtrasthāne+annasvarūpādivijñānīyo+adhyāyaḥ ṣaṣṭhaḥ|| 96||

annarakṣādhyāyaḥ

7

Aṣṭāṅgahṛdayasaṃhitā

athāto+annarakṣādhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

annasya rakṣā-annarakṣā| sopadiṣṭā yatrādhyāye, so+apyupacārādannarakṣetyucyate| yathā, śiśupālavadhaḥ kāvyamiti| śeṣaṃ vyākhyānamatra pūrvavatkāryam|

Āyurvedarasāyana

annarakṣādhyāyaṃ vyākhyātuṃ pratijānīte-atheti yataḥ pūrvayoradhyāyayorāhāra uktaḥ| sa cārakṣito rogahetuḥ ato rakṣā vaktavyā| sā cāsminnadhyāye, ata evāyamannarekṣākhyaḥ|

Aṣṭāṅgahṛdayasaṃhitā

rājā rājagṛhāsanne prāṇācāryaṃ niveśayet||1||

sarvadā sa bhavatyevaṃ sarvatra pratijāgṛviḥ||1||

Sarvāṅgasundarā

rājā-nṛpaḥ, prāṇācāryaṃ-vaidyaṃ, rājagṛhāsanne niveśayet-āvāsayet| evaṃ sati yo guṇaḥ syāttamāha-sarvadetyādi| sarvadā-sarvakālaṃ rātridivasameva, nṛpabhavanasamīpasthitaḥ saḥ-vaidyaḥ sarvatra-annapānaśayanamālyādau, pratijāgṛviḥ-dattāvadhāno bhavati|

Āyurvedarasāyana

annarakṣā ca viṣavirūddhāvidhisevanaśayana sambhogebhyaḥ| te ca rājñaḥ prāyeṇa sambhavanti, tebhyaśca rakṣā vaidyādhīnā| tasmādrājño vaidyasannidhiṃ vidhatte-rājeti| prāṇācāryaṃ-vaidyam,evaṃ-sannidhau satyām, saḥ-vaidyaḥ, sarvadā-sarveṣu kāleṣu, sarvatra-sarveṣu kāryeṣu, pratijāgṛviḥ-pratipadārthaṃ jāgarūkaḥ samyagavahito bhavati|

Aṣṭāṅgahṛdayasaṃhitā

annapānaṃ viṣādrakṣedviśeṣeṇa mahīpateḥ||2||

yogakṣemau tadāyattau dharmādyā yannibandhanāḥ||2||

Sarvāṅgasundarā

mahīpateḥ sambandhyannapānaṃ viṣāt-viṣasaṃsparśāt, viśeṣeṇa-atiśayena rakṣet| annapānamityupalakṣaṇam| śayanavastragandharatnamālyādīnāmapi parirakṣyatvāt| nanu, kimiti, nṛpānnapānādi viśeṣeṇa rakṣet ? ityāha-yogetyādi| yogaḥ-annavastrādibhiḥ sambandhaḥ| kṣemaḥ-teṣāmannādīnāṃ caurādyupadravarakṣaṇāt| dvāvapyetau tadāyattau-nṛpāyattau syātām| kṣemaśabdo+ardharcādiḥ| dharmādyā iti dharmārthakāmamokṣāḥ| yannibandhanāḥ-yogakṣemanibandhanāḥ|

Āyurvedarasāyana

atha viṣarakṣa| vaidyasya viṣādannapānarakṣāṃ vidhatte-annapānamiti| sa ityanuvartate| viśeṣeṇa-anyapadāryebhyaḥ, anyanararakṣāto viśeṣato rājñaḥ, annapānaṃ rakṣet| kutaḥ? yataḥ yogakṣemau tadāyattau,-tasya-rājño+adhīnau| alabdhalābho-yogaḥ| labdhaparipālanaṃ-kṣemaḥ| kīdṛśau tau? yannibandhanā dharmādyāḥ,-dharmārthakāmamokṣaṇāṃ yasmādyogakṣemau sādhanam,tayośca rājā,tataḥ so+atiśayena viṣādibhyo rakṣaṇīyaḥ|

Aṣṭāṅgahṛdayasaṃhitā

odano viṣavān sāndro yātyavistrāvyatāmiva||3||

cireṇa pacyate pakvo bhavetparyuṣitopamaḥ||3||

mayūrakaṇṭhatulyoṣmā mohamūrchhāprasekakṛt||4||

hīyate varṇagandhādyaiḥ klidyate candrikācitaḥ||4||

Sarvāṅgasundarā

viṣavānodanaḥ sāndro-vilepyākāraḥ| tathā, visrāvayituṃ śakyo-visrāvyaḥ, naivaṃ yo+asau-avisrāvyaḥ, tasya bhāvaḥ, avisrāvyatāmiva yāti| cireṇa kālena pacyate| pakvaśca paryuṣitabhaktamupamā yasya sa paryuṣitopamo bhavet, nirūṣmā stabdhaśca sadyo+avatārito+api syādityarthaḥ| tasya ca bhaktasya sambandhī mayūrakaṇṭhatulyoṣmā mohādīn karoti| mayūrakaṇṭhena tulyo nānāvarṇo mayūrakaṇṭhatulyaḥ, sa cāsāvūṣmā ceti| ūṣmā-bāṣpaḥ| tathā, asāvodano varṇagandhādyairhīyate| ādi (dya) śabdena rasādīnāṃ grahaṇam| klidyate-praklinno bhavati| tathā, jalamadhyakṣiptatailabindusadṛśaiścandrikairācito bhavati| iti cakṣurādibhiḥ parīkṣā|

Āyurvedarasāyana

atha saviṣānnapānalakṣaṇam| tatra odanaṃ lakṣayati-odana iti| sāndra ivāvistrāvyatāṃ yāti-sadravo+apyadrava iva strāvayituṃ na śakyate| pavkaḥ paryuṣitopamo bhavet-sadyasko+apyahorātroṣitavannirūṣmā stabdhaśca syāt| mayūrakaṇṭhatulyoṣmā-nīlabāṣpaḥ| mohādikartṛtvamūṣmasmbandhāt, sākṣātsambandhe dhoṣāṇāṃ vakṣyamāṇatvāt| moho-vicārāśaktiḥ,mūrcchāntarbhūtasyāpi tasya mūrcchāvasāne+apyanuvṛsyarthaṃ pṛthaggrahaṇam| ādyaśabdādrasādayaḥ| klidyate-samyak strāvito+api kledaṃ dhate| candrikānvitaḥ- candrikairanvitobhavati,- mayūrapicchatulyo jalakṣitpatailabindusadyaśo bhavati|

Aṣṭāṅgahṛdayasaṃhitā

vyañjanānyāśu śuṣyanti dhyāmakvāthāni tatra ca||5||

hīnā+atiriktā vikṛtā chhāyā dṛśyeta naiva vā||5||

phenordhvarājīsīmantatantubudbudasambhavaḥ||6||

vicchinnavirasā rāgāḥ khāṇḍavāḥ śākamāmiṣam||6||

Sarvāṅgasundarā

vyañjanāni-vārtākādīni dadhitakradāḍimādisaṃskṛtāni, āśu-kṣipraṃ śuṣyanti| tathā, dhyāmo-malinaḥ kvātho yeṣāṃ tānyevam| tatra ca-teṣu vyañjanavatsu kvātheṣu, hīnā-bhujādihīnā, adhikā, vikṛtā-śirovirahādilakṣaṇavikāropetā cātmīyā chāyā-pratibimbaṃ, dṛśyate| naiva vā-kīdṛśyapi chāyā na dṛśyate| na cedamariṣṭam, sanimittatvāt| teṣveva vyañjaneṣu phenādīnāṃ sambhavaḥ| tatreti prakṛtavyañjanopalakṣiteṣu sarvadraveṣveva| viśeṣeṇa punarlavaṇolbaṇadrave phenamālā| ūrdhvarājīsambhavaṃ tu rasakādiṣu svayaṃ darśayiṣyati| vicchinnavirasā rāgā iti| rāgāḥ-drākṣādikṛtāḥ, ṛtucaryoktalakṣaṇāḥ, vicchinnā virasāśca bhavanti| kvacidrāgo dṛśyate kvacinneti vicchinnatvam| kvacidraso dṛśyate kvacinneti virasatvam| evaṃ khāṇḍavo+api| śākamāmiṣaṃ ca vicchhinnaṃ-sthāne sthāne truṭitam, virasaṃ ca|

Āyurvedarasāyana

vyañjanāni lakṣayati-vyañjanānīti| vyañjnāni-sūpyādīni, ārdrāṇyapyāśu viṣavanti śuṣyanti-śoṣaṃyānti| dhyāmavkāthāni- malinadravāṇi bavanti| tatra-teṣu kvāthavatsu vyañjaneṣu, hīnādikā chāyā-pratibimbaṃ, dṛśyate naiva vā dṛśyate| hīnā-bimbapramāṇanyūnā| atiriktāadhikā| vikṛtā-tulyapramāṇāpyanyajātīyā| phenādīnāṃ va sambhavaḥ| ūrdhvarājī-uparibhāge rekhā| sīmanto-vicchedaḥ| tantuḥ-picchā| atha vyañjana viśeṣāḥ| tatra rāgādīn lakṣayati| vicchinneti| vicchinnāḥ- naṣṭakṣīravat pṛthagbhūtaghanadravabhāgāḥ| virasāḥ-vikṛtarasāḥ| rāgāḥ khāṇḍavāśca-pānakabhedāḥ| evaṃ śākaṃ pāṭhādi| āmiṣaṃ-māṃsam| tāni sarvāṇi rāgakhāṇḍavādīni saviṣāṇi vicchinnavirasāni bhavanti|

Aṣṭāṅgahṛdayasaṃhitā

nīlā rājī rase, tāmrā kṣīre, dadhani dṛśyate||7||

śyāvā+a+apītāsitā takre, ghṛte pānīyasannibhā||7||

mastuni syātkapotābhā, rājī kṛṣṇā tuṣodake||8||

kālī madyāmbhasoḥ, kṣaudre harittaile+aruṇopamā||8||

pākaḥ phalānāmāmānāṃ pakvānāṃ parikothanam||9||

dravyāṇāmārdraśuṣkāṇāṃ syātāṃ mlānivivarṇate||9||

mṛdūnāṃ kaṭhinānāṃ ca bhavetsparśaviparyayaḥ||10||

mālyasya sphuṭitāgratvaṃ mlānirgandhāntarodbhavaḥ||10||

dhātumauktikakāṣṭhāśmaratnādiṣu malāktatā||11||

snehasparśaprabhāhāniḥ saprabhatvaṃ tu mṛṇmaye||12||

dhyāmamaṇḍalatā vastre, śadanaṃ tantupakṣmaṇām||11||

Sarvāṅgasundarā

rase-māṃsarase viṣavati, nīlā-nīlavarṇā, rājī dṛśyata iti prakṛtena sambandhaḥ| evaṃ cāgre+api rājī dṛśyata iti yojyam| kṣīre-kṣīramadhye, tāmrā-tāmravarṇā| dadhani-dadhniśyāvā| takre āpītāsitā-ānīlapītā| ghṛte salilanibhā| mastuni kapotābhā| tuṣodake-kāñjike, rājī kṛṣṇā| madye+ambhasi ca kālī| mākṣike haridvarṇā| taile+aruṇopamā-īṣallohitavarṇā| udāharaṇamātraṃ tvetat, tena vasāgandhasya ca taile sambhavaḥ, dravauṣadhasya kapilā, iti| tathā, āmānāṃ phalānāṃ pākaḥ| pakvānāṃ parikothanaṃ-śātanaṃ bhavati| ārdraśuṣkāṇāṃ yathā saṃkhyaṃ mlānatā-śuṣkābhāsatvam, tathā vivarṇatā-śyāvatvādi lakṣaṇā| mṛdūnāṃ kaṭhinatvam, kaṭhinānāṃ mṛdutvam, ayaṃ sparśaviparyayaḥ| mālyasya-puṣpasya, sphuṭitaṃ-viśīrṇaṃ, agraṃ-prānto yasya tatsphuṭitāgram, tasya bhāvastattvam| tathā, mlānyudbhavo-mlānatā, gandhāntarodbhavaḥ-svagandhanāśo+anyagandhasambhavaśca| dhyāmāni-malināni, maṇḍalāni-vṛttāni, teṣāṃ bhāvo dhyāmamaṇḍalatā, vastre-āstaraṇaprāvaraṇādirūpe syāt| śadanaṃ-śātaḥ pātaḥ syāt| keṣām ? tantupakṣmaṇām,-tantūnāṃ-sūtrāṇāṃ pakṣmaṇāṃ ca pārśvavartināṃ, vastrasambandhināmeva| dhātuḥ-suvarṇādiḥ mauktikaṃ-muktā, kāṣṭhaṃ-dāru, aśmā-pāṣāṇaḥ, ratnāni-vajramarakatādīni, ādiśabdena śaṅkhaśuktyādiparigrahaḥ, teṣu malāktatā-paṅkamalopadigdhatā| snehahāniḥ-teṣāmeva dhātvādīnāṃ snehasya vyapagamaḥ| evaṃ sparśaprabhāhāniḥ| mṛṇmaye tu bhāṇḍe saviṣe niṣprabhe+api saprabhatvam|

Āyurvedarasāyana

māṃsarasādīn rājīviśeṣeṇa lakṣayati-nīleti| rase-māṃsarase, nīlavarṇā rajī-rekhā| kṣīre tāmrā| dandhi syāvā-kapiśā| takre pītā+asitā-gauraśyāmā| dhṛte pānīyasannibhā-udakavarṇā| madye+ambhasi ca kālī-kṛṣṇā| kṣaudre harit-marakatavarṇā| taile aruṇopamā| phalāni lakṣayati-pāka iti| apavkānāṃ phalānāṃ viṣaduṣṭānāṃ pāka upajāyate, pakvānāṃ parikothanaṃ-pūtībhāvaḥ| ārdraśuṣkāṇi lakṣayati-dravyāṇāmiti| ārdrāṇāṃ dravyāṇāṃ mlāniḥ-kriñcicchuṣkatvam, śuṣkānāṃ vivarṇatā-vikṛtavarṇatvam| mṛdukaṭhināni lakṣayati-mṛdūnāmiti| sparśaviparyayaḥ-mṛdūnāṃ kāṭhinyaṃ kaṭhinānāṃ mṛdutvam| mālyaṃ lakṣayati-mālyasyeti| mālyasya-puṣpasya, agrabhāgeṣu śīrṇatvam| vastraṃ lakṣayati-dhyāmamaṇḍalateti| dhyāmamaṇḍalatā-malinamaṇḍalotpattiḥ| tantūnāṃ pakṣmāṇi-sūkṣmāvayavāḥ,teṣāṃ śadanaṃ-śātaḥ| dhātvādīn lakśayati-dhātumauktiketi| dhātavaḥ-suvarṇādayaḥ| ratnaṃ-māṇikyādi| ādiśabdena śaṅkhaśuktyādayaḥ| malāktatā-malinachaitvam| snehādīnāṃ ca hāniḥ,- strigdhānāṃ snehasya, śītādīnāṃ sparśasya, tejasvināṃ prabhāyāḥ| mṛṇmayaṃ lakṣayati-saprabhatvamiti| saprabhatvaṃ-niṣprabhasyāpu prabhotpattiḥ|

Aṣṭāṅgahṛdayasaṃhitā

viṣadaḥ śyāvaśuṣkāsyo vilakṣo vīkṣate diśaḥ||12||

svedavepathumāṃstrasto bhītaḥ skhalati jṛmbhate||13||

Sarvāṅgasundarā

viṣaṃ dadātīti-viṣado naraḥ, śyāvaṃ-śyāmaṃ śuṣkamāsyaṃmukhaṃ, yasyāsau śyāvaśuṣkāsyaḥ,-śyāmaśuṣkavadanaḥ| kiṃ karoti? vilakṣo vīkṣate diśaḥ,- diśa iti samantādityarthaḥ, vilakṣa iti lajjāvān, vīkṣate-avalokayati| kiñca, svadoṣaśaṅkayā svedavān, vepathumān, trastaḥ-śarīreṇa jātakampatvāt, bhītaḥ-cittena sodvegatayopalakṣyamāṇatvāt| stambhakuḍyādibhirātmānamantardhāpayitumicchannitastato gacchaṃśca skhalitagatirbhavati, tata āha-skhalati| punaḥpunaśca jṛmbhāṃ karoti, tenāha jṛmbhate| upalakṣṇaṃ cedaṃ tattatkālabhāvinīnāṃ kriyāṇām| tadyathā (saṅgrahe sū.a.8)-"asthānahāsī, pṛṣṭo+asambaddhamuttaraṃ dadāti naiva vā dadāti, vivakṣurmuhyati, aṅgulīḥ sphoṭayati, śiraḥ kaṇḍūyate, oṣṭhau leḍhi, bhuvaṃ vilikhati, kriyāsu tvarate, viparītamācarati, svabhūmau ca nāvatiṣṭhate|" iti|

Sarvāṅgasundarā

viṣaprayoktāraṃ lakṣayati-viṣada iti| vilakṣaḥ-caladṛṣṭiḥ| diśo vīkṣate-itastato+avalokayati| trastaḥ-udvignaḥ| bhītaḥ-cakitaḥ| viṣadalakṣaṇaṃ tatprayuktaviṣaviśeṣapraśnārtham|

Aṣṭāṅgahṛdayasaṃhitā

prāpyānnaṃ saviṣaṃ tvagnirekāvartaḥ sphuṭatyati||13||

śikhikaṇṭhābhadhūmārciranarcirvogragandhavān||14||

Sarvāṅgasundarā

saviṣamannaṃ prāpyā+agniḥ sphuṭatyati-caṭacaṭāyate, atiśayenetyarthaḥ| ekāvarta iti eka evāvarto yasya, saṃhatasarvajvālatvādasāvekāvartaḥ| śikhikaṇṭhābhadhūmārciḥ,-śikhī-mayūraḥ, tasya kaṇṭhaḥ-indrāyudhavadanekavarṇaḥ, tasyevābhā yayordhūmārciṣoste śikhikaṇṭhābhe, te tādṛśe dhūmārciṣī yasyāgnerasau śikhikaṇṭhābhadhūmarciḥ indrāyudhavadanekavarṇadhūmajvāla iti yāvat| anarcirvā-ajvāla iti vā| ugragandhavāniti kuṇapagandhavān| nidarśanaṃ cedam| dhūmo+apyasya prasekaromaharṣaśirovedanāpīnasadṛṣṭyā kulatā apyutpādayati|

Āyurvedarasāyana

athāgnikṣepādinā saviṣānnalakṣaṇam| tatrāgniprakṣepeṇāha-prāpyānnamiti| ekāvartaḥ-vāmata eva dakṣiṇata eva vā calitajvālaḥ| sphuṭatyati-bhṛśaṃ caṭacaṭāyate| śikhikaṇṭabhadhūmārciḥ-nīladhūmo nīlajvālaśca| anarcirvāanutpannajvālo vā|

Aṣṭāṅgahṛdayasaṃhitā

mrīyante makṣikāḥ prāśya kākaḥ kṣāmasvaro bhavet||14||

utkrośanti ca dṛṣṭvaitacchukadātyūhasārikāḥ||15||

haṃsaḥ praskhalati, glānirjīvañjīvasya jāyate||15||

cakorasyā+akṣivairāgyaṃ, krauñcasya syānmadodayaḥ||16||

kapotaparabhṛddakṣacakravākā jahatyasūn||16||

udvegaṃ yāti mārjāraḥ śakṛnmuñcati vānaraḥ||17||

hṛṣyenmayūrastadṛṣṭyā mandatejo bhavedviṣam||17||

ityannaṃ viṣavajjñātvā tyajedevaṃ prayatnataḥ||18||

yathā tena vipadyerannapi na kṣudrajantavaḥ||18||

Sarvāṅgasundarā

saviṣamannamityanuvartate| makṣikāḥ saviṣamannaṃ prāpyamriyante-makṣikāḥ saviṣe+anne na nilīyante, nilīnāstu sadyo vipadyante| viṣaduṣṭāhārāt kākaḥ kṣāmasvaro bhavet| utkrośanti-uccaiḥ kūjanti, darśanādeva śukadātyūhasārikāḥ| viṣadarśanamātrādeva ca haṃsagatiḥ skhalati| glānirjīvañjīvasya jāyate| upalakṣaṇaṃ cedam| maraṇamapi kasyacinna glānireva, evaṃ jīvañjīvakasya| cakorasya akṣiviraktatā| 'dṛṣṭvaitat' iti sarvatra yojanīyam| krauñcasya madodayo-madotpattiḥ syāt| kapotaparabhṛdddakṣacakravākāstyajantyasūn-prāṇānvimuñcanti, cātyarthaṃ maraṇaduḥkhābhyāhatāḥ| udvijate+atyarthaṃ mārjāraḥ| vānarastu śakṛtpurīṣaṃ muñcati| upalakṣaṇaṃ cedam| pṛṣṭhatomukho roditi ca| tathā, hṛṣyenmayūrastaddṛṣṭvā| taditi saviṣānnaparāmarśaḥ| dṛṣṭvetyanuvartamāne+api punardṛṣṭveti vacanaṃ sarvatra madhye sampratyayārtham, ādyantābhyaṃ gṛhītatvāt| viṣaṃ cāsya darśanādeva mandatejaskaṃ bhavati| iti-evaṃ pūrvoktābhiḥ parīkṣābhiḥ, annaṃ-bhaktādi, viṣavat-viṣasaṃsṛṣṭaṃ, jñātvā tyajedetat| katham? prayatnataḥ-prayatnena| tameva prayatnaṃ darśayannāha-yathā-yena prakāreṇa tyajyamānena, kṣudrajantavo-makṣikādayo+api, tena-viṣeṇa, na vipadyeran na naśyeyuḥ tathā tyajet| kṣudrajantavo+api kiṃ punarmahāntaḥ, ityapi śabdārthaḥ|

Āyurvedarasāyana

makṣikādiprāśanena saviṣaṃ sūcayati-triyanta iti| prāśya-saviṣamannaṃ bhuktvā, kākaḥ kṣāmasvaraḥ-kruśasvaro bhavet| śukādidarśanena lakṣayati-utkrośantīti| śukādayo saviṣānnadarśanena utkrośanti-uccaiḥ śabdaṃ kurvanti| dātyūhaḥ-andhakākaḥ| etat-saviṣamannam| akṣivairāgyaṃ-netrarāgāpagamaḥ| kapotādayaḥ prāṇāṃstyajanti| parabhṛt-kokilaḥ| dakṣaḥ-kukkuṭaḥ| mayūro hraṣyet-harṣaṃ prāpnoti| mayūrasya viṣandhatvaṃ darśayati-tadṛṣṭaceti| tadṛṣṭacā-mayūrāvalākanena| mandatejaḥ-alpaprabhāvam| saviṣānnasya yāgaprakāraṃ darśayati-ityānnamiti| yathā tena-saviṣānnena,kṣudrajantavo+api na vipadyeran-na mriyeran, evaṃ tyajet|

Aṣṭāṅgahṛdayasaṃhitā

prāpyānnaṃ saviṣaṃ tvagnirekāvartaḥ sphuṭatyati||13||

śikhikaṇṭhābhadhūmārciranarcirvogragandhavān||14||

Sarvāṅgasundarā

saviṣamannaṃ prāpyā+agniḥ sphuṭatyati-caṭacaṭāyate, atiśayenetyarthaḥ| ekāvarta iti eka evāvarto yasya, saṃhatasarvajvālatvādasāvekāvartaḥ| śikhikaṇṭhābhadhūmārciḥ,-śikhī-mayūraḥ, tasya kaṇṭhaḥ-indrāyudhavadanekavarṇaḥ, tasyevābhā yayordhūmārciṣoste śikhikaṇṭhābhe, te tādṛśe dhūmārciṣī yasyāgnerasau śikhikaṇṭhābhadhūmarciḥ indrāyudhavadanekavarṇadhūmajvāla iti yāvat| anarcirvā-ajvāla iti vā| ugragandhavāniti kuṇapagandhavān| nidarśanaṃ cedam| dhūmo+apyasya prasekaromaharṣaśirovedanāpīnasadṛṣṭyā kulatā apyutpādayati|

Āyurvedarasāyana

athāgnikṣepādinā saviṣānnalakṣaṇam| tatrāgniprakṣepeṇāha-prāpyānnamiti| ekāvartaḥ-vāmata eva dakṣiṇata eva vā calitajvālaḥ| sphuṭatyati-bhṛśaṃ caṭacaṭāyate| śikhikaṇṭabhadhūmārciḥ-nīladhūmo nīlajvālaśca| anarcirvāanutpannajvālo vā|

Sarvāṅgasundarā

saviṣānnabhakṣaṇajān rogānāha-lāleti| lālā-śleṣmatantustrāvaḥ| jihvauṣṭhayorjāḍacaṃ-stambhaḥ| mukhe cimicimāyanaṃ-sarvatra mukhe sarṣapaliptasyeva duḥkham| dantaharṣo-dantarogaviśeṣaḥ| lālādīnāmauṣadhamāha-sevyādyairiti| sevyādyaiḥ-pūrvoktaiḥ| sarvaṃ viṣijit \_viṣatantroktaṃ pratisāraṇapralepādikam|

Aṣṭāṅgahṛdayasaṃhitā

lālā jihvoṣṭhayorjāḍyamūṣā cimicimāyanam||21||

dantaharṣo rasājñatvaṃ hanustambhaśca vaktrage||21||

sevyādyaistatra gaṇḍūṣāḥ sarvaṃ ca viṣajiddhitam||22||

Sarvāṅgasundarā

vaktrage-mukhaprāpte, lālā bhavati| jihvoṣṭhayorjāḍyaṃ bhavati, ūṣādayaśca syuḥ| rasājñatvaṃ-jihvā rasaṃ na cetayata ityarthaḥ| hanvoḥ stambhaśca syāt| tatra sevyādyaiḥ-pūrvoktaiḥ, gaṇḍūṣā hitāḥ| sarvaṃ ca-anyadapi, yadviṣaṃ jayati taddhitam|

Aṣṭāṅgahṛdayasaṃhitā

āmāśayagate svedamūrcchhādhmānamadabhramāḥ||22||

romaharṣo vamirdāhaścakṣurhṛdayarodhanam||23||

bindubhiścācayo+aṅgānāṃ, pakvāśayagate punaḥ||23||

anekavarṇaṃ vamati mūtrayatyatisāryate||24||

tandrā kṛśatvaṃ pāṇḍutvamudaraṃ balasaṅkṣayaḥ||24||

tayorvāntaviriktasya haridre kaṭabhīṃ guḍam||25||

sinduvāritaniṣpāvabāṣpikāśataparvikāḥ||25||

taṇḍulīyakamūlāni kukkuṭāṇḍamavalgujam||26||

nāvanāñjanapāneṣu yojayedviṣaśāntaye||26||

Sarvāṅgasundarā

viṣānne āmāśayaṃ prāpte svedādayaḥ syuḥ| akṣihṛdayayoḥ rodhanaṃ-stambhaḥ| bindubhiḥ-nānāvarṇaiḥ, aṅgānāmācayaḥ-samantāccayanam| pakvāśayagate tu viṣe+anekavarṇaṃ vamati, mūtrayati, atisāryate, tandrādayaśca bhavanti| tayoḥ-āmapakvāśayagatayorviṣayoḥ, vartamānasya puṃso yathāyogaṃ vāntaviriktasya haridre kaṭabhītyādikamauṣadhaṃ nāvanādiṣu yojayet| tatra madanaphalālābukumbhīkośātakīphalairmadhuyuktairniṣpāvāmbuyuktairvamanam| vāntasya snehayitvā virecanam| pakvāśayagate tvavamitasyaiva nīlinīphalayuktena ghṛtena virecanameva|

Sarvāṅgasundarā

saviṣānnāmāśayapraptijān rogānāha-āmāśayagata iti| cakṣurhṛdayarodhanaṃ-netrayormanasaśca kriyāprati bandhaḥ| bindubhiraṅgānāmācayaḥ-jalabindvākārasphoṭavyāptāṅgatvam| saviṣānnapavkāśayapraptijān rogānāha-pavkaśayagata iti| pāṇḍutvaṃ-śulkatvam| udaraṃ \_udarākhyo rogaḥ| āmapavkāśayavikārayorauṣadhamāha-tayoriti| vāntaviriktisyeti kramādyojyam| āmāśayavikāreṣu vāntasya| pakvāśayavikāreṣu viriktasya| haridrādīni nāvanādiṣu yojayet| haridre-haridrādvayaṃ niśā dārvī ca| kaṭabhī-girikarṇakā| sinduvārito-nirguṇḍī| niṣpāvo-vallaḥ| bāṣpikā-hiṅgupatrī| śataparvikā-vacā| kukkuṭasya pakṣiṇo+aṇḍam| avalgujo-bākūcī| āhāraṃ vināpi prayuktasya viṣasya śāntyarthamayaṃ yogaḥ syāditi " ityuktam| saṅgrahe tu (sū. a. 8)-"īśvarāṇāṃ vasumatāṃ viśeṣeṇa tu bhūbhujāṃ prāyeṇa mitrebhyo+apyamitrā bhūyāṃso bhavanti| tatastatprayuktāḥ samāsannavartino+annapānādiṣu viṣaṃ prayacchanti, striyaśca tatpraṇidhiprayuktāḥ saubhāgyalobhena| tasmādrājā kulīnaṃ snigdhamātpamāstikamāryamāryaparigrahaṃ dakṣa dakṣiṇaṃ nibhṛtaṃ śucimanuddhatamanalasamavyasanamanahaṅkṛtamakopanamasāhasikaṃ vākyārthāvabodhakuśalaṃ niṣṇātamaṣṭāṅge yathāgnāyamāyurvede suvihitayogakṣemaṃ sannihitāgadādiyogaṃ sātmyajñaṃ ca prāṇācāryaṃ parigṛhṇīta| tamarthamānābhyāṃ yathāmnāyaṃ sampradāyānatikrameṇa kāle+anukālaṃ gurumiva śiṣyaḥ pitaramiva putraḥ pūjayet| pratikūlamapi ca tadvacaḥ sāmpratamiti manyeta| na hi bhadro+api gajapatirniraṅkuśaḥ ślaghanīyo janasya| tasmāttadāyattamāhāravihāraṃ prati cātmanaḥ kuryāt| upāttamapi khalu jīvitamupāyabalena svasamayamadhitiṣṭhati| api ca bahuparigrahā narapatayaḥ| santi cāśukāriṇaḥ śūlasatryāsādayaḥ| pratikṣaṇaṃ pratyavekṣaṇīyāvasthāśca rogiṇo, viśeṣeṇa rājānaḥ| te hi pramādaparigatā duḥkhāhiṣṇavaḥ svayamapyapathyarucayaḥ sannihitāhitapriyavacanaprāyaparivārāśca| tasmādbhiṣajo rājā rājagṛhāsanne sanniveśanaṃ kārayet| tathā hi sa sarvopakaraṇeṣu nṛpatiśarīripayogiṣvaparokṣavṛttirbhavāti| sa samyaksampannamannaṃ suparīkṣitaṃ viśuddhamagnayādiṣu prāgupanītaṃ śikhinā dṛṣṭamabhiprokṣitaṃ prokṣaṇaiḥ puraḥ sthito rājānaṃ hastabaddhauṣadhiratnaṃ bhojayet| bhuñjānasya cāsya dundubhīnagadapraliptān vādayet| dantakāṣṭhaprayukte tu viṣe kūrcakaviśaraṇamauṣadhagandho rūkṣatā jihvādantauṣṭhamāṃsaśophaśca| tatra pracchāya dhātakīpuṣpajāmbavāsthiharītakīcūrṇaiḥ sekṣodraiḥ saptacchadakalkena vā pratisāraṇaṃ kuryāt| dāḍimakaramardakabhavyāmrātakakolabadararasakṣaudrayuktaṃ gaṇḍūṣam| anena jihānirlekhanakavalagaṇḍūṣā vyākhyātāḥ| añjanaprayukte+aśrūpadehadāharāgavedanā dṛṣṭivibhramā bhavantyāndhyaṃ ca| tatra sarpiṣpānaṃ yojyam| śṛtena payasā satpakṛtvaḥ pippalīrbhāvayet| tatastakalkena sarpirvipadhkaṃ netratarpaṇam| kapitthameṣaśṛṅgībhallātakānāṃ puṣpairvaraṇaniryāsena cāñjanam| bṛhatīśirīṣabījaprapauṇḍarīkanāgabalācūrṇaṃ satpakṛtvo madhunā bhāvayet| tacca srotoñjanasuvarṇacūrṇacūrṇayuktamañjanam| nasyadhūmaprayukte śirirukkaphāstrāvaḥ khebhyo rudhirāgamanamindriyavaikṛtaṃ ca| tatrātiviṣāśvetākākamācīmadayantikākalkakṣīrasiddhaṃ sarpirnasye pāneca vidadhyāt| madayantikā-mallikā| abhyaṅgaprayukte tvagdāhasvedapākasphoṭāvadaraṇāni| tatra śītāmbuparipiktasya candanatagarośīrakuṣṭhaveṇupatrikā+amṛtāsomavallīśvetāpadmakālīyakairanulepanam| veṇupatrikā-bāṣpikā| etānyeva ca sakapittharasagomūtrāṇi pānam| girikarṇikāśvetāmūlapriyaṅgusārivāmadhukasarpasugandhāmṛgairvārumūlāni śelukvāthapiṣṭāni pralepaḥ| anenodvartanoddharṣaṇapariṣekānulepanabhūṣaṇayānaśayyāstaraṇavastrakavacapādukopānatpādapīṭhā vyākhyātāḥ| viśeṣatastvābharaṇakṛte vikāre+aśvagandhāpāmārgakiṇihīkhadiraśirīṣakalkairgopittasaṃyuktaiḥ pradehaḥ| pādapīṭhakṛte śleṣmātakasarpasugandhākalko madhuyuktaḥ| chatraprayukte sphoṭānāṃ kṣiprapākānāṃ pavkajāmbavaprakāśānāṃ prādurbhāvaḥ| tatra madhukapāṭalākapāṭalākaserukarodhrāñjanakuṣṭhasarpasugandhākhadiraśirīṣakalkairgopittaprayuktaiḥ sarva gātrapradehaḥ| anena cāmaravyajane vyākhyāte| śiro+abhyaṅgaprayukte vedanāranthijanma keśacyavanaṃ ca| tatra śyāmāpālindītandulīyakacūrṇadhṛtarkṣapittaiḥ subhāvitā kṛṣṇā mṛtpralepaḥ| gomayamālatīmūṣikaparṇyanyatamarasaḥ kalko vā+agāradhūmo vā| śleṣmātakaratvakpāṭalāśirīṣamadhūkaharidrādvayairajākṣīrāloḍitaiḥ paripekaḥ| anena śiraḥsnānasnapanodakakaṅkatakastraguṣṇīṣā vyākhyātāḥ| karṇapūraṇaprayukte śophaśūlapākāḥ śrotravaiguṇyaṃ cc| tatra bahupatrāsvaraso dhṛtakṣaudrayuktaḥ karṇapūraṇam, somavalkalaraso vā suśītaḥ| mukhālepaprayukte mukhasya śyāvatā padmakaṇṭakāśca bhavantyabhyaṅgajāśca vikārāḥ| tatra madhukapaya syābandhujīvaphañjīpunarnavācandanaiḥ sadhṛtairlepo madhusarpiṣoḥ pānaṃ ca| saviṣapuṣpādhrāṇāt śironāsāvyathā sāśrunetratā gandhājñānaṃ ca| tatrānantarokto vidhirbāṣpoditaśceti| bhavati cātra| phalamūlacchadādīnāṃ dadyātprakṣālanodakam| bhājanavyañjānāṃ ca tathā kuryādatandirtaḥ|| ghreyāṇi ghrāpayitvā tu spṛśyān saṃspṛsya tānapi| pratīvāpaṃ tato datvā pratīkṣyaivaikanāḍikām|| tato vijñāya śuddhiṃ ca bhājanasyodakasya ca| āhāramupayuñjīta yathāvadvasudhādhipaḥ|| mandaṃ tīkṣṇaviṣābhyāse viṣamuttīryate bhṛśam| tasmāttīkṣṇaviṣaṃ haste badhnīyātkuśalo bhiṣak|| viṣasandhāraṇaṃ dhanyaṃ rakṣoghnaṃ prītivarddhanaṃ| api ca| sāpidhānaghaṭīmūṭaphalakasthāpitauṣadham| prāgudīcyordiśorguptaṃ bhaiṣajyāgāramiṣyate|| ghaṭhyādīni-mṛttṛṇakāṣṭhamayāni| uccaiḥ praśastadigdeśaṃ bahuvātāyanaṃ mahat| mahānasaṃ susaṃmṛṣṭaṃ viśvāsyajanasevitam|| saddvāḥsthādhiṣṭhitadvāraṃ kakṣyāvatsavitānakam| sudhautaddaḍhakumbhādi pariśuddhajalendhanam|| svakarmakuśalā dakṣāḥ sūdāstatrāpramādinaḥ| kluptakeśanakhāḥ pitryā rājñaḥ kṛtyairaṅgatāḥ|| teṣāmadhipatirvipraḥ kulajaḥ siparīkṣitaḥ| saṃvibhaktaśca bhaktaśca śucirvaidyavaśānugaḥ|| saṃvibhaktaḥ-udāsīnaḥ| sarve+api bhūbhṛdāsannāḥ śastāḥ satatamīddaśāḥ| mitho vigrahasaṅghātarahitā bhūbhṛte hitāḥ|| tān vaidyo guṇavāneko manasā pratijāgṛyāt| bhūbhṛddehopakaraṇasaṃrakṣaṇasamudyataḥ|| athābhyamitraṃ vrajato jigīṣorvaidyaḥ susajauṣadhaśastrayantraḥ| tuṅgadhvajākhyātanivāsabhūmiryuddhāgataṃ yodhajanaṃ cikitset|| panthānamudakaṃ chāyāṃ bhaktaṃ yavasamindhanam| dūṣayantyarayo yasmāttadvidyācchodhayeta ca| prasthānaṃ vā niveśaṃ vā nāvijñāya prayojayet| bhūvāritṛṇakāṣṭhāśmamārgan mārgavanaspatīn|| viṣeṇopahatā bhūmiḥ kvaciddagdhevalakṣyate| pramlānatṛṇagulmādirmṛtakīṭasarīsṛpā|| viśīryante khuranakhā dāhakaṇḍūrujānvitāḥ| chardirmūrcchā jvaro mohaḥ śiroduḥkhaṃ ca jāyate|| tatra saubhāñjanānmūlaṃ vallīṃ somamuśīrakam| mātuluṅgarasaṃ hiṅgu pāyayeddadhimātrayā|| vallīpriyaṅguḥ| mūtrāṇyajāvihastibhyo māṃsāni rudhirāṇi ca|

Aṣṭāṅgahṛdayasaṃhitā

sarvagandhaiḥ samāyojya pacetpakve ca nikṣipet|| somarājīṃ sunandākhyāṃ saralāṃ gandhanākulīm| cāraṭīṃ trāyamāṇāṃ ca prokṣayettena tāṃ bhuvam|| sunandākhyā-gorocanā| cāraṭī-padmacāriṇī| saviṣaṃ virasaṃ toyaṃ koviṣṇaṃ rājibhiścitam| phenilaṃ guru vicchinnaṃ khagairanabhinanditam|| mṛtākulitamatsyaṃ ca sparśāttacchophakaṇḍumat| odanaḥ sādhitastena bhuktamātro vidahyāe|| vidagdhaḥ pacyate kṛcchrātpavko mūrcchājvarapradaḥ| darśayetsarvato nīlapītakarburalohitam|| tatra śigrvādimagadaṃ bhūmidoṣoditaṃ pibet| ajaśṛṅgīṃ viśālākhyāṃ viṣaghnīmuttamāraṇīm|| phaṇijjakaṃ prativiṣāṃ dagdhvā tadbhasma gālayet| bahuśo gālitaṃ tacca pācayettatra ca kṣipet|| kalkayetvā pratīvāpaṃ saralāṃ rajanīdvayam| elāmudīcyaṃ mañjiṣṭhāṃ sunandāṃ bākucīmapi|| pātyante bindavastasmādyatra tannirviṣībhavet|| pāṭalāpāribhadrāśvakarṇasyāmāka śigrukān|| kalaśāntargatān dgdhvā prakṣipetsaviṣe+ambhasi| śīte gharmo himaścoṣṇe māruto viṣasaṃyutaḥ|| bhramamūrcchādikārī ca śigrvādistatra ceṣyate| devadārunatānantāmadhukāñjanagairikam|| vajrakandaṃ latāṃ rodhraṃ vikiret ślakṣṇacūrṇitam| vṛkṣāgreṣu patākāsu dūṣyeṣu sumahatsu ca|| sarvataścūrṇasamparkānnirviṣo jāyate+anilaḥ| vikṛtā bhavati cchāyā pādape viṣadūṣite|| nirgandhamatigandhaṃ vā tatpuṣpaṃ hṛcchirorujam| kuryāt, phalapalāśādi kaṇḍūākātisārakṛt|| bhūmi muddiśya yatproktaṃ tatsarvaṃ tatra śasyate| na ca kanyāmaviditāṃ saṃspṛśedaparīkṣitām|| vividhān kurvate yogān kuśalāḥ khalu mānavāḥ| ājanmaviṣasaṃyogātkanyā viṣamayī kṛtā|| sparśocchvāsādibhirhanti tasyāstvetatparīkṣaṇam| taddhastakeśāsaṃsparśānmlāyate puṣpapallavaiḥ|| śayyāyāṃ matkuṇairvastre yūkābhiḥ snānavāriṇi| jantubhirmriyate jñātvā tāmevaṃ dūratastyajet|| nāprokṣitaṃ nāviditaṃ bhiṣajā nānavikṣitam| nāprāśitaṃ ca sūdādyaiḥ kiñcidāhārayennṛpaḥ|| dhanyaṃ sarvārthasiddhākhyaṃ pātmarakṣoviṣāpaham| paraṃ cakṣuṣyamāyuṣyaṃ śatrughnaṃ vakṣyate+añjanam|| atha śuklapakṣe puṇye+ahani puṣpapunarvasuhastacitrāmṛgaśiraḥ śravaṇarevatīśatabhiṣakprājāpatyottarāṇāmanyatamena nakṣatreṇa yogamupagate bhagavatyoṣadhipatau praśaste muhūrte sindhustrotaḥ samutthaṃ snigdhaṃ saprabhaṃ gandhavarṇacchedairnīlitpalābhamañjanamāharet| tasyāṣṭau bhāgāḥ, kanakarajatodumbarāṇāmekaiko bhāgaḥ, tatsarvaṃ mūṣāyāṃ prakṣīpya, balimaṅgalapūrvakamagnimupasamādhāya, khadirakadaradhavasyandanānyatamadārubhirgomayairvā prajvālayet| tataścāryāvalokiteśvaramāryatārāṃ brahmadakṣāśvirudrendrātyasomavaruṇa- vaiśvānaravāyuviṣṇujanakabharadvājdhanvantarisuśrutabhavasukanyā-skandacyavanavainateyānanyāśca yathāvidhyuktadevatāḥ sumano+akṣatalājāsvastikasaṃyāvanistuṣayavasaṃskṛtaguḍadhṛtamiśrapāyasairarcayitvā,vṛddhavaidyabrāhrāṇāṃśca śuklavāsaso mahatībhirdakṣiṇābhiḥ pūjayitvā, tasminnagnau tadañjanaṃ dhmātaṃ dhmātamāvartya pṛthakpṛthaṅgiṣecayet| gośakṛdrasamūtraghṛtadadhikṣaudravasāmajjatailamadyasarvagandhāmbuśarkarodakekṣuraseṣu, tathā harītakyāmalakabibhītakakāśmaryamṛdvīkāśṛṅgāṭakakaserukotpalanalinasaugandhikamṛṇā-likākvātheṣu, tathālāvakapiñjalaiṇaśaśahariṇakulīraraseṣu, tathā madhukacandanakālānusāryanaladapadmakośīramañjiṣṭhānantāgairikakuṅkumodakeṣu| kālānusāryaṃ-śaileyam| tataḥ śukle vāsasi baddhvā dvādaśarātramāntarikṣe+ambhasi vāsayet| tatśchāyāyāṃ viśoṣya sphaṭikamuktāpravālakālānusāryapratīvāpaṃ punarapi balimaṅgalapūrvakamaharavāsasā kanyayā ddaṣadi peṣayitvā suvarṇarajatatāmraśaṅkhaśailadviradaranagavalavaiḍūryasphaṭikameṣaśṛṅgyasanasārānyatamadhaṭi-tāyāmañjanikāyāṃ nidhāpayī| gavalaṃ-māhiṣaṃ śṛṅgam| atha punarapi pūrvavatkṛtasvastyayanaṃ sāvitreṇa karmaṇā+atharvaviddvijanmanā vidhivat tadabhisaṃskuryāt| tato gajaskandhamāropya pāṇḍuracchatracāmaravālavyajanairanugataṃ tathā śaṅkhadundubhisvanairdvijātivaraprayuktaiśca vedavādamiśraiḥ puṇyāhaghoṣaiḥ kṛtapuśpohāraṃ vaidyagṛhānnāyakagṛhamanupraveśayet| anantaraṃ ca tena videhādhipopadiṣṭena sarvārtheṣu siddhenāñjanena yathoktānāmevāñjanabhājanadravyānāmanyatamayā śalākayā gobrāhrāṇapūjāpūrvakaṃ śuciḥ saniyamo bhūtvā dhāriṇīmimāṃ vidyāmadhīyānaḥ pūrvamakṣi dakṣiṇamañjayet| namaścakṣuḥpariśodhanarājāya tathāgatāyārhate samyaksambuddhāya| tadyāthā ū@mcakṣuḥprajñācakṣurjñānacakṣurvijñānacakṣurviśodhaya svāhā| tat paraṃ tāmeva dhāriṇīmanusaṃsmarat sāyaṃprataḥ pratyahametetparamaṃ pavitramārogyakaramūrjaskaraṃ sarva vighnaharamañjānamaśvibhyāmindrasya vṛtravadhābhyudyatasya prākprakalpitam| ta smādetadrājñāṃ rājamahāmātrāṇāṃ ca mahīṃ vijigīṣamāṇānāṃ brāhrāṇānāṃ ca vedādhyayanamanyadvā mahacchāstramavagāhamānānāṃ prasannamanā bhiṣak prakalpayediti| bhavanti cātra| atha yogāḥ pravakṣyante bṛhaspatikṛtāḥ| śivāḥ| yān sevamāno nṛpatiḥ śatrubhyo naiti vañcanam|| bilvāḍhakīyavakṣārapāṭalābāṣpikoṣaṇāḥ| śrīparṇīśallakīyuktā niṣvkāthaḥ prokṣaṇaṃ param|| āḍhakī-saurāṣṭrī| saviṣaṃ prokṣitaṃ tena sadyo bhavati nirviṣam| yavasendhanapānīyavasnaśayyāsanaudanam|| kavacā bharaṇacchatravālavyajanaveśm ca| śelupāṭalyativiṣāśigrugopīpunarnavam|| samaṅgāvṛkṣamūlatvakkapitthavṛṣaśoṇitam| sahadantaśaṭhaṃ tadvatprokṣaṇaṃ viṣanāśanam|| śoṇitaṃ-kuṅkumam| lākṣāpriyaṅgumañjiṣṭhāsamaṅgālahareṇukāḥ| sayaṣṭyāhvā madhuyutā babhrupittena kalkitāḥ|| nikhanedgoviṣāṇasthāḥ saptarātraṃ mahītale| tataḥ kṛtvā maṇiṃ hemnā baddhaṃ hastena dhārayer|| saṃsṛṣṭaṃ saviṣaṃ tena sadyo bhavati nirviṣam| babhruḥ-nakulaḥ| manohvālaśamīpuṣpatvaṅniśāśvetasarṣapāḥ|| kapitthakuṣṭhamajiṣṭhāḥ pittena ślakṣṇakalkitāḥ| śuno goḥ kapilāyāśca saumyā khyo+ayaṃ varo+agadaḥ|| viṣajitparamaṃ kāryo maṇiratracapūrvavat| mūṣikā+ajaruhā vāpi haste baddhā vipāpahā|| hareṇumāṃsīmañjiṣṭārajanīmadhukaṃ madhu| akṣatvak surasaṃ lākṣā śvapittaṃ pūrvavanmaṇiḥ|| vāditrāṇi patākāśca piṣṭairebhiścalepitāḥ| śrutvā ddaṣvā tamāghrāya sadyo bhavati nirviṣaḥ|| tryūṣaṇaṃ pañcalavaṇaṃ mañjiṣṭhāṃ rajanīdvayam| sūkṣmailāṃ trivṛtāṃ patraṃ viḍaṅgānīndravārūṇīm|| madhukaṃ ceti sakṣaudraṃ goviṣāṇe nidhāpayet| tasmāduṣṇāmbunā mātrāṃ prāgbhaktāṃ yojayettathā|| viṣaṃ bhuktaṃ jarāṃ yāti nirviṣe+api na doṣakṛt| jatusarjarasośīrasarṣapāpātravālakaiḥ|| savellāruṣkarapuraiḥ kusumairarjunasya ca| dhūpo vāsagṛhe hanti viṣaṃ sthāvarajaṅgamam|| na tatra kīṭāḥ saviṣā nondurā na sarīsṛpāḥ| na kṛtyāḥ kārmaṇādyaśra dhūpo+ayaṃ yatra dahrāte|| śikhipicchaṃ balākāsthi sarṣapāścandana ghṛtam| dhūpo viṣaghnaḥ śayanavasanāsanagehagaḥ|| viśālāvyoṣamañjiṣṭhāyaṣṭīlavaṇapañcakam| dviniśāpatravellailātrivṛccūrṇaṃ samākṣikam||

Aṣṭāṅgahṛdayasaṃhitā

pūrvoktaṃ tryūṣaṇādiṃ ca snānīye+ambhasi yojayet| kvātho+athavā+arkakusumaśvetāpāmārgasarṣapaiḥ|| sadadhyājyaḥ kṛto yuktaiḥ kāmātānākulīyakaiḥ| kalko vā candanakṣīripalāśadrumavalkalaiḥ|| mūrvailavālusurasānākulītandulīyakaiḥ| kvāthaḥ sarvodakāryeṣu kākamācīyutairhitaḥ|| rocanāpatranepālīkuṅkumaistilakaṃ vahan| viṣairna bādhyate syāñca nārīnaranṛpapriyaḥ|| cūrṇairhadrāmañjiṣṭhākiṇihīkaṇanimbajaiḥ|| digdhaṃ nirviṣatāmeti gātramityāha gautamaḥ|| nasyapānāsānālepairyuñjyātsañjīvanādikān| agadān viṣajagdhasya tīkṣṇāni damanāni ca|| agadān-viṣatantroktān| pippalīmadhukakṣaudraśarkarekṣurasaiḥ saha| virecanaṃ śirāmokṣaṃ praptaṃ visrāvaṇaṃ yadi|| hradayāvaraṇaṃ kāryaṃ prāgevāmitramadhyagaḥ| pibeddhṛtamajeyākhyamamṛtaṃ vā+apyabhuktavān|| ajeyāmṛte-viṣatantrokte| sarpiḥ kṣaudraṃ dadhi kṣīramantataḥ śītalaṃ jalam|| antataḥ-ante sarvābhāve, ata eva pūrveṣu pūrvābhāve paramita labhyate| sitāmadhukapālindīkalkavanmāṃsamiṣyate|| godhāhariṇababhrūṇāṃ sakaṇāśuṇṭhi pārṣattam| sanāgaraṃ sātiviṣaṃ śikhinaḥ sasitophalam|| suśītāḥ saghṛtāścaiṣāṃ yathāsvaṃ kalpitā rasāḥ| ithyaṃ viṣagarādibhyo rakṣedvaidyo nareśvaram| syāttaduccheda ucchedaḥ prajānāṃ sarvakarmaṇām|| ājñādhairyakṣamātyāgā mānuṣatve+apyamānuṣāḥ| yadrājñaḥ karmabhistasmādārādhyo+asāvatīndriyaiḥ|| yatra sākṣānnṛpastatra nijñātaḥ praviśedbhiṣak| na sammato+apyanucitaṃ yānasthānāsanaṃ bhajet|| ucitaṃ purato rājñastiṣṭhedvākyaṃ ca nākṣipet| ahīnakālaṃ rājārthaṃ, svārthaṃ priyahitaiḥ saha|| deśe kāle parārthaṃ ca vadeddharmārthasaṃhitam| nānuśiṣyādapṛcchantaṃ mahadetaddhi sāhasam|| nācaredahitenainaṃ mūlocchedakaraṃ hi tat| anukūlaṃ hitaṃ vācyamahitādvārayenmithaḥ|| udāraiḥ sāntvathanvākyairdoṣaścettadupekṣayā| tūṣṇīṃ vā prativākye syādvarjayeddveṣyasaṅkathām|| vipaścidapyacittajño bālaśo+api tu bhāvavit| atipriyo+api dveṣyo+api yātyāśu viparītatām|| nivedya rājñe kurvīta kāryāṇi sulaghūnyapi| na yāyānna ciraṃ tiṣṭhetkośasthānāvarodhayoḥ|| svalpe+api darśaye ttuṣṭiṃ lābhe+anuddhatamānasaḥ| mithaḥ kathanamanyena kaulīnaṃ dvandvavāditām|| vastrādi rājñaḥ saddaśaṃ rājalīlāṃ ca varjayet| dattaṃ yattu nṛpeṇaiva taddhārya tuṣṭivṛddhaye|| hasitavye smitaṃ kuryātprabhorevānuvṛttitaḥ| ucyamāne+avalambeta paramarmaṇi mūkatām|| svamarmaṇi tu bādhiryaṃ dhairyamādhuryasauṣṭhavam| atyāyāsena nātmānaṃ kuryādatisamucchritam|| pāto yathā hiduḥkhāya nocchrāyaḥ sukhakṛttathā| āsannasevā nṛpateḥ krīḍāśastrāhi pāvakaiḥ|| kauśalenāmahatā vinītaiḥ sā nirudhdyate| prāpya duṣprāpamaiśvaryaṃ bahumānaṃ ca bhūpateḥ|| yathopayuñjīta ciraṃ tathāsyādapramādavān| vidadhyātparitaḥ śayyāṃ rakṣāmantrābhimantritān|| rātrau siddhārthakān bhūtimakṣatairanvitāṃ śucim| rakṣāśaktiṃ tathocchīrpe sayavāṅkurayāvakām| sadūrvaṃ pūrṇakalaśaṃ sapuṣpaphalapallavam| upahāraṃ ca sandhyāyāṃ bhuktvā cānte niśāsu ca|| etasvastyanaṃ karma kartavyaṃ śucinā śuceḥ| āyuṣyaṃ pauṣṭikaṃ bhūtaviṣakārmaṇapāpmajit|| saṅkṣepa eṣaviṣapālanasādhanāya proktastu vistaravidhiḥ punaruttareṣu| ālocya samyagakhilaṃ matipūvakārī yuñjīta tatparikalayyavikāracihnam|| iti viṣagararakṣoṇāyopadeśaṃ bhajati narapatiryo nityamevāpramattaḥ| nijapararipuvṛndaipradhṛṣyo mahātmā sa janayati janānāṃ kṣemayogau cirāya|| "iti|

Aṣṭāṅgahṛdayasaṃhitā

viṣabhuktāya dadyācca śuddhāyordhvamadhastathā||27||

sūkṣmaṃ tāmrarajaḥ kāle sakṣaudraṃ hṛdviśodhanam||27||

śuddhe hṛdi tataḥ śāṇaṃ hemacūrṇasya dāpayet||28||

Sarvāṅgasundarā

viṣabhuktāya puṃse ūrdhvamadhaśca śuddhāya kāle sūkṣmaṃ- atiślakṣṇaṃ tāmracūrṇaṃ samākṣikaṃ dadyāt| kimbhūtam? hṛdviśodhanaṃ,- hṛdayaśuddhaye ityarthaḥ| viṣabhuktāyeti 'āhitāgnyāditvāt' paranipātaḥ| kāla ityupalakṣaṇam| deśasātmyāgnyādīn vyapekṣetetyarthaḥ| śuddhe hṛde-svaliṅge jñāte, tataḥ-anantaraṃ, hemacūrṇasya śāṇaṃ-karṣacaturthāṃśaṃ, dāpayet|

Āyurvedarasāyana

kṛtapūrvoktopacārasya viṣaśeṣaśaṅkānivṛtyarthamupacāramāha-viṣabhuktāyeti| śuddhāyeti punarapi kṛtavamanavirecanāya| kāle-auṣadhakāle, saṃsarjanakramānantaramityarthaḥ| hṛdviśodhanaṃ-hṛdayasthitaviṣanirharaṇaṃ, tāmracūrṇaṃ prayojayet| tataḥ-karṣacaturthāṃśam,hemacūrṇamadyāt|

Aṣṭāṅgahṛdayasaṃhitā

na sajjate hemapāṅge padmapatre+ambuvadviṣam||28||

jāyate vipulaṃ cāyurgare+apyeṣa vidhiḥ smṛtaḥ||29||

Sarvāṅgasundarā

hema pibatīti-hemapaḥ, tasyāṅge viṣaṃ na sajjate| katham? padmapatre jalamiva| tasya ca hemapasya vistīrṇamāyurjāyate| eṣa vidhirgare+api smṛtaḥ, yo viṣa uktaḥ| sajjata ityatrātmanepadaṃ cintyam|

Āyurvedarasāyana

suvarṇaprayogaphalamāha-na sajata iti| hemaṃ pibatīti-hemapaḥ, tasyāṅge viṣaṃ na sajate-saṅgaṃ na gacchati, vipulaṃ cāyurjāyate| sajjata iti pāṭhe saṅgārthakaṣañjerātmanepadatvaṃ cintyam| viṣoktavidhiṃ gere+apyatidiṣati-gare+apyeṣa iti| garaṃkṛtrimaṃ viṣam| "gauṇamukhyayormukhye kāryasampratyayaḥ" iti nyāyāt gare viṣavidheraprātpatvādatideśaḥ|

Aṣṭāṅgahṛdayasaṃhitā

viruddhamapi cāhāraṃ vidyādviṣagaropamam||29||

Sarvāṅgasundarā

viruddhaṃ cāhāraṃ viṣagaropamaṃ vidyāt| viṣagaravadviruddhāhārā api vyādhimṛtyuhetava ityarthaḥ| tathā coktaṃ saṅhgrahe(sū.a.9)-"visphoṭagulmamadavidradhimehayakṣmatejobalasmṛtimatīndrayacittanāśam| kuryādviruddhamaśanaṃ jvaramasrapittamaṣṭau gadāṃśca mahato viṣavacca mṛtyum|" iti|

Sarvāṅgasundarā

atha virodhādannapāanakṣā| viruddhānnasya doṣahetutvamāha-viruddhamapīti| viruddhaṃ-saṃyogādivirodhavat| kasyacidviruddhāhārasya viṣavatsadyo nāśakatvāt kasyacidgavatkālāntaranāśakatvādrogajanakatvāccopamānadvayamuktam| uktaṃ ca saṅgrahe( sū. a. 9 ) "visphoṭagulmamadavidadhiśophaya-kṣmatejobalasmṛttimatīndriyavittanāśān| kuyādviruddhamaśanaṃ jvaramasrapittamaṣṭau gadāṃśca mahato viṣavacca mṛtyum|| " iti "| virodhaśca saptadhā,-saṃyogasaṃskāramātrādeśakālāvasthāsvabhavabhedāt| saṃyogastridhā,- balavadguṇānāṃ sāmyat vaiṣamyāt sāmyavaiṣamyābhyāṃ ca| evaṃ nava bhedāḥ| ne ca sodāharaṇāḥ saṅgrahe darśitāḥ (sū. a. 9)- " balināṃ mithā guṇānāṃ viṣamatayā samatayā+apyubhayathā+api| saṃskaradivaśādapi bhavati nisargādapi virodhaḥ|| kṣīraṃ kulatthaiḥ panasena matsyaistaptaṃ dadhi kṣaudraghṛte samāṃśe| vāryūṣare rātriṣu saktavaśca toyāntarāste yavakāstathā ca||" iti| te ca vakṣyamāṇeṣu svabuddhayā vivecanīyāḥ|

Aṣṭāṅgahṛdayasaṃhitā

ānūpamāmiṣaṃ māṣakṣaudrakṣīravirūḍhakaiḥ||30||

virudhyate saha bisairmūlakena guḍena vā||30||

viśeṣātpayasā matsyā matsyeṣvapi cilīcimaḥ||31||

Sarvāṅgasundarā

āmiṣaṃ-māṃsaṃ, ānūpaṃ-mahāmṛgavāricaravāriśayākhyaṃ, māṣādibhiḥ saptabhiḥ saha virudhyate| ānūpeṣvapi madhye viśeṣāt-atiśayena, payasā saha matsyā virudhyante| yato matsyakṣīre svādurasavipākitvānmahābhiṣyandinī, śītoṣṇayogācca parasparavirudve| mastyeṣvapi cilīcimākhyo matsyaḥ payasā sahātyantaviruddhaḥ| sa punaḥ śakalī lohitākṣaḥ sarvato lohitarājiḥ prāyo bhūmau carati, so+atyabhiṣyanditamatvātsutarāṃ viruddhaḥ| eṣa cāhāro+anirdiṣṭavikārakārī yathoktān visphoṭādīn karoti| kālāntareṇa ca cikitsāṃ vinā prāṇānapi harati| kaścicca viruddhāhāro nirdiṣṭavikārakārī| yathā "upodakā+atisārāya" iti|

Āyurvedarasāyana

tatrānūpamāṃsasya bhāṣādirbhidirvirodhamāha-ānūpamāmiṣamiti| virūḍhakaṃ-aṅkuritaṃ dhānyam| māṣādiṣve kenāpi virodho jñeyaḥ| yadāha khāraṇādiḥ-"guḍamāṣatila kṣīravirūḍhabisamūlakaiḥ| grāmyānūpaudamāṃsāni tvekenāpi virudhyate||" iti| virodhaścaikadhyamabhyavahāre natu krameṇa| yadāha suśrutaḥ (yaduktaṃ saṅgrahe sū. a. 9, carake ca sū. a. 26|86) "grāmyānūpaudakapiśitāni madhuguḍatilapayomāṣamūlakabisavirūḍhakaiśca naikadhyamadyāt|" iti| ukteṣvapi matsyapayasorviśeṣādvirodhaḥ| tato+api payaścilīcimayoḥ|

Āyurvedarasāyana

amlādibhiḥ payaso virodhamāha-viruddhammlamiti| sarvamamlaṃ-dravamadravaṃ ca, payasā saha viruddham| sahabhāvo+atra payasa uttaramapi sevitenāmlena jñeyaḥ| uktaṃ hi saṅgrahe (sū. a. 9)- " sarvaṃ cāmlaṃ *payasaikadhyaṃ tata uttaraṃ vā viruddham|" iti| tathā sarvaṃ phalaṃ-amlamanamlaṃ ca| tadvatkulatthādayaḥ| varako-vrīhibhedaḥ| kaṅguḥ-priyaṅguḥ| vallaḥ-niṣpāvaḥ| makuṣṭaḥ-kalāyabhedaḥ| suśrutastvāha (sū. a.20/8)- "vallīphalakavakakarīrāmlaphalalavaṇakulatthapiṇyāka-dadhitailānūpaudakavirohiśuṣkaśākājāvikamāṃsadyajāmbava-cilīcimamatsyagodhavarāhamāṣāṃśca naikadhyamaśnīyāt payaso+ante vā|" iti|

Aṣṭāṅgahṛdayasaṃhitā

viruddhamamlaṃ payasā saha sarvaṃ phalaṃ tathā||31||

tadvatkulatthavarakakaṅguvallamakuṣṭakāḥ||32||

Sarvāṅgasundarā

amlaṃ dravyaṃ payasā saha sarvaṃ viruddham| sarvagrahaṇaṃ dravādravagrahaṇārtham| dravaṃ-kāñjikādi, adravaṃ-cukrikādikamityarthaḥ| anyathā payaso dravasamānajātīyatvāt kāñjikādyeva dravadravyaṃ virudhyeta, na cukrikādikamapi| nanu, tṛtīyayaiva sahārtho labdha eva| yathā-"vārāhaṃ śvāvidhā nādyāt" ityatra| tataḥ kiṃ sahaśabdena| satyametat| sahagrahaṇaṃ tu niyamārtham| sahaikadhyamamlenopayujyamānaṃ viruddham| yadā tvamlena gorasādinā kṣīraśākasaṃjñavyañjanakaraṇārthaṃ payaḥ saṃskriyate tadā tasya dravyāntaratvāpattervirodho nāsti| tathā, dadhikṣīrādinā ghṛtaṃ pacyate tatrā+apyavirodha eva, dravyāntaratvāt| pūrvasyā+api sahaśabdasyaivaṃ prāyameva prayojanamabhyūhyamiti| api ca, kṣīre bhukte uttarakālamapyamlaṃ na bhojyamiti pratipādanārthaṃ ca sahagrahaṇam| tathā coktaṃ saṅgrahe (sū.a.)-"sarvaṃ cāmlaṃ payasā sahaikadhyaṃ taduttaraṃ vā viruddham" iti| phalaṃ tatheti| phalaṃ-akṣoḍādi ca, payasā saha viruddham| sarvaśabdaḥ sarvatra na sambandhanīyaḥ, yato na sarvaṃ phalaṃ payasā sahābhyavahartuṃ viruddham| api tu kiñcideva| tathā ca muniḥ parisaṃkhyayaivā+apaṭhat(ca.sū.a.26|86)- "tathā+a+amrāmrātakalakucakaramardamocadantaśaṭhabadarakośāmrabhavya jāmbavakapitthatintiḍīkapālevatākṣoḍapanasanārikeradāḍimāmalakānyevaṃ prakārāṇi cānyāni" iti| tasmānna sarvaṃ phalaṃ payasā sahābhyavahartuṃ viruddham, kintu munyuktameva| tadvaditi phalavat, kulatthādayaḥ payasā saha viruddhāḥ| varako-vrīhibhedaḥ, "varakoddālaka" iti prāgukteḥ (hṛ.sū.a.6|9)| vallamakuṣṭakau śimbīdhānyaviśeṣau| upalakṣaṇaṃ cedam| 'māṣaniṣpāvāvapi' hi viruddhau payasā saheti saṅgrahe (sū.a.9) kathitam|

Āyurvedarasāyana

payoharitakayorvidhamāha-bhakṣayitveti| haritakākhyaṃ śākaṃ bhakṣayitvā payo na peyam| kasya śākasya haritakasaṃjñā? ityapekṣāyāmāha-mūlakādi,-mūlakādārabhya śākavargoktaṃ haritakasaṃjñamityarthaḥ|

Aṣṭāṅgahṛdayasaṃhitā

bhakṣayitvā haritakaṃ mūlakādi payastyajet||32||

Sarvāṅgasundarā

bhakṣayitveti| haritakaṃ mūlakakuṭherādi bhuktvā payastyajet, na punaḥ śākaṃ mūlakādi snigdhasvinnaṃ śākasādhanena sādhitaṃ bhuktvā kṣīraṃ na bhakṣayet| etasmādeva ca jñāpakāt mūlakādīnāmubhayarūpatvaṃ vedyam, haritakatvaṃ śākatvaṃ ca| tathā ca mūlakādīnāṃ yadi śākatvaprasiddhirevā+abhaviṣyat, tato "haritakaṃ mūlakādi bhakṣayitvā" iti tantrakṛnnāvakṣyat| tasmānmūlakasya haritakatvaṃ śākatvaṃ ca jñeyam| laśunena saha kṣīrasya prayogo ya uktaḥ (hṛ.ci.a.94|45)-"sādhayecchuddhuśuṣkasya laśunasya catuḥpalam|" iti| sa na viruddhaḥ, agnyādisamparkādravyāntaratvāpatteḥ|

Aṣṭāṅgahṛdayasaṃhitā

vārāhaṃ śvāvidhā nādyāddadhnā pṛṣatakukkuṭau||33||

āmamāṃsāni pittena, māṣasūpena mūlakam||33||

aviṃ kusumbhaśākena, bisaiḥ, saha virūḍhakam||34||

māṣasūpaguḍakṣīradadhyājyairlākucaṃ phalam||34||

phalaṃ kadalyāstakreṇa dadhnā tālaphalena vā||35||

kaṇoṣaṇābhyāṃ madhunā kākamācīṃ guḍena vā||35||

siddhāṃ vā matsyapacane pacane nāgarasya vā||36||

siddhāmanyatra vā pātre kāmāttāmuṣitāṃ niśām||36||

Sarvāṅgasundarā

śvāvidhā-sedhāmāṃsena saha, vārāhaṃ māṃsaṃ nādyāt| agre+api nādyāditi kriyāyogo yāvattyajediti kriyāntaram| pṛṣatakukkuṭau dadhnā saha nādyāt| āmāni-apakvāni māṃsāni pittena saha| māṣasūpena saha mūlakam| āviṃ-meṣaṃ, kusumbhaśākena saha| virūḍhakaṃ-aṅkuritadhānyaṃ, bisaiḥ saha| māṣasūpādīnāmanyatamena saha lakucaphalam| kadalyāḥ phalaṃ takreṇa saha, dadhnā vā, tālaphalena vā| kaṇoṣaṇābhyāṃ saha kākamācīm, kevalena mākṣikeṇa saha kākamācīm, guḍena vā saha kākamācīm, matsyāḥ pacyante yasmin bhāṇḍe tatra vā siddhāṃ kākamācīm, nādyāt| nāgarasya vā pacane-śuṇṭhīpākabhāṇḍe siddhāṃ kākamācīm, tathā+anyatra vā bhājane yathārucisiddhāṃ kāmāttāṃ kākamācīṃ, ratrimuṣitāṃ-paryuṣitāṃ, nādyāt|

Āyurvedarasāyana

vārāhaśvāvidhorvirodhamāha- vārāhamiti| śvāvit-sūcīsaddaśaromā| dadhipṛṣatayordadhikukkuṭayośca virodhamāha-dadhneti| pittāmamāṃsayorvirodhamāha-āmamāmsānīti| āmamāṃsāni-apakvamāṃsāni| māṣasūpamūlakayorvirodhamāha-māṣasūpeneti| avikusumbhaśākayorvirodhamāha-avimiti| bisāṅkuritadhānyayorvirodhamāha-bisairiti| lakucaphalasya māṣasūpādibhirvirodhamāha-māṣasūpetyādi| ājyaṃ-dhṛtam| "phalaṃ tathā" iti kṣīreṇa saha virodhe siddhe punaḥ kṣīragrahaṇaṃ prākpaścādvā virodhārtham| tathā ca suśrutaḥ (sū. a. 20113)- "lakucaphalaṃ dadhnā payasā māṣasūpenaprākpaścādvā payasā saha vā viruddham|" iti| kadalīphalasya takrādibhirvirodhamāha-phalaṃ kadalyā iti| kākamācyāḥ kaṇādibhirvirodhamāha-kaṇoṣaṇābhyāmiti| pippalīmaricābhyāṃ militābhyām, kaṇoṣaṇābhyāmiti samāsakaraṇāt| chandonurodhātsamāsa iti cet na| "pippalīmaricābhyāṃ madhunā guḍena vā kākamācīm|" iti saṅgrahe+api (su. a. 9)| guḍamadhubhyāṃ pṛthak, samāsākaraṇāt| pātraviśeṣasaṃskārātkākamācyā virodhamāha-siddhāṃ veti| matsyāḥ pacyante yasmin pātre tat-matsyapacanam| nāgarasya pacane-śuṇṭhīpacane| kākamācyāḥ paryuṣitatvādvirodhamāha-siddhāmanyatra veti| kāmātā-kākamācī| anyatra vā pātra iti pātraviśeṣanivṛtyartham, yatra kvāpi pātre siddhā satī paryuṣitā viruddhetyarthaḥ|

Aṣṭāṅgahṛdayasaṃhitā

matsyanistalasnehe sādhitāḥ pippalīstyajet||37||

` kāṃsye daśāhamuṣitaṃ sarpiruṣṇaṃ tvaruṣkare||37||

Sarvāṅgasundarā

matyānistalyante- bhṛjyante, yena snehena saha- matsyanistalasnehaḥ, tatra sādhitāḥ pippalīstyajet, viruddhatvāt| nādyāditi prakṛte+api tyajediti vacanaṃ na kevalaṃ nādyāt, lepādikamapi na kuryāditi pratipādanārtham| uttaratrāpi tyajedityasyānuvṛttāvetadeva tātparyam| kāṃsyapātre daśarātramuṣitaṃ sarpistyajet| daśāhādarvāgaviruddhameva| aruṣkare- bhallātakaviṣaye, uṣṇaṃ- annapānādikaṃ tyajet| tathā, "peyaṃ noṣṇopacāreṇa" ityanena madyasyoṣṇaṃ niṣiddhaṃ| tathā, "uṣṇamuṣṇārtamuṣṇe ca yuktaṃ coṣṇaiḥ "iti mākṣikasya| tathā, dadhno-"naivādyānniśinaivoṣṇaṃ vasantoṣṇa" ityādibhiḥ| tasmānmadhumadyadadhibhallātakeṣvapyuṣṇaṃ viruddhamityatrācāryo yuktyā pratyapādayat| saṅgrahe tu spaṣṭaṃ kṛtvoktaṃ (sū. a. 9)-"madyamadhudadhibhallātakeṣu coṣṇaṃ|" iti|

Āyurvedarasāyana

snehaviśeṣasaṃskārātpippalyā virodhamāhamatsyanistalaneti| matsyā nistalyante bhṛjyante, yena snehena saḥ-matsyanistalanaḥ| pātrakālaviśeṣasaṃskārātsarpiṣo virodhamāha-kāṃsye daśāhamiti| kāṃsye-kāṃsyapātre| daśāhaṃ- daśāhorātrān| uṣṇāruṣkarayorvirodhamāha-uṣṇaṃ tviti| uṣṇasparṣaṃ dravyaṃ bhallātake prayujyamānaṃ viruddham|

Āyurvedarasāyana

bhāsasya śūlasaṃskārādvirodhamāha-bhāsa iti| bhāsaḥ-prasahapakṣiviśeṣaḥ| śūlyaḥ-śūlaproto+aṅgareṣu pakvaḥ|kampillasya takrasaṃskārādvirodhamāha-kampilla iti| kampillo-virecanadravyaviśeṣo rocanikākhyaḥ|

Aṣṭāṅgahṛdayasaṃhitā

bhāso virudhyate śūlyaḥ kampillastakrasādhitaḥ||38||

Sarvāṅgasundarā

bhāsaḥ-pakṣiviśeṣaḥ śūlyo virudhyate, śūle saṃskṛto bhāsaḥ kṛtapaktirvirudhyata ityarthaḥ| śūlya iti "śūlokhādyat" iti yat| kampillastakrasādhito virudhyate| saṅgrahe cāto+adhikamapyuktam| yathā (sū.a.9)-"sauvīreṇa tilaśaṣkulī| kṣīreṇa lavaṇam| navanītena śākam| navapurāṇamāmapakvaṃ caikadhyam| tathā salilāvagāhaḥ sahasoṣṇābhitaptasya tvagdṛṣṭyapaghātāya tṛṣṇātivṛddhaye ca| tathaiva payaḥpānaṃ raktapittāya| śarīreṇā+ayastasya sahasā+a+abhyavahāraśchhardiṣe gulmāya vā| vācā tvāyastasya svarasādāya|" iti|

Aṣṭāṅgahṛdayasaṃhitā

Ekadhyaṃ pāyasasurākṛśarāḥ privarjayet||38||

Sarvāṅgasundarā

Ekadhyaṃ-ekatra, pāyasasurākṛśarāstyajet| Ekadhyamiti "ekāddho dhyamuñ" iti dhyamuñ|

Āyurvedarasāyana

pāyasādīnāṃ mithaḥ saṃyogādvirodhamāha-Ekadhyamiti| Ekadhyaṃ-Ekatra saṃyojya| pāyasaḥ-kṣaireyī| kṛśarā-tilatandulamāṣakṛtā peyā |

Aṣṭāṅgahṛdayasaṃhitā

madhusarpirvasātailapānīyāni dviśastriśaḥ||39||

ekatra vā samāṃśāni virudhyante parasparam||39||

Sarvāṅgasundarā

madhvādīni samāṃśāni-tulyapramāṇāni, mitho virudhyante| katham ? dve vā, trīṇi vā, ekatra vā sarvāṇi| yathā-madhusarpiṣī, madhuvase, madhutaile, madhusarpirvasāḥ, madhusarpirvasātailāni, ityevamādīni| nanu, yadyevaṃvidho virodha ucyate tatkathamagastyalehe (hṛ.ci.a.3|128)-"kuḍavaṃ ca pṛthagghṛtāt| tailātsapippalīcurṇātsiddhaśīte ca mākṣikāt||" iti tailaghṛtamadhūnāṃ tulyāṃśānāṃ prayogaḥ ? brūmaḥ| kevalānāṃ madhvādīnāṃ samāṃśānāmupayogo viruddhaḥ na tu dravyāntarasaṃyuktānām| api tu dravyāntarasaṃyuktānāṃ teṣāṃ saṃyogasaṃskārādivaśādviśiṣṭaguṇāntarotpattirdṛṣṭā| tasmādagastyalehādau dravyāntarasaṃyogādivaśādaviruddha eva|

Āyurvedarasāyana

madhvādīnāṃ mithaḥ saṃyuktānāṃ mānato virodhamāha-madhusarpiriti| dviśastriśa ityapalakṣaṇam, tena catuṣpañcaśo+api jñeyam| uktaṃ hyanyatra \_"madhusarpirvasātailapānīyānāṃ mānavirūddhānāṃ dvitricatuḥpañcadhāmilitānāṃ ṣaḍviṃśatirviruddhaprakārā bhavanti|" iti|

Aṣṭāṅgahṛdayasaṃhitā

bhinnāṃśe api madhvājye divyavāryanupānataḥ||40||

madhupuṣkarabījaṃ ca, madhumaireyaśārkaram||40||

manthānupānaḥ kṣaireyo, hāridraḥ kaṭutailavān||41||

Sarvāṅgasundarā

bhinnāṃśe api madhvājye divyavāryanupānena virudhyete| tṛtīyārthe tasipratyayaḥ| apiśabdānna kevalaṃ samāṃśa ityarthaḥ| madhu-mākṣikaṃ, puṣkarabījaṃ caikadhyaṃ virudhyate| tathā, madhumārdvīkaṃ, maireyaṃ-kharjūrāsavaṃ, śārkaraṃ-śarkarayā kṛtaṃ madyaṃ, etadekatropayuktaṃ virudhyate| kṣaireyaḥ-pāyaso, manthānupāno viruddhaḥ| mantho+anupānaṃ yasya sa evam| kṣaireya iti "kṣīrāḍḍhañ" iti ḍhañ| hāridraḥ-kuprasavaḥ śākaviśeṣaḥ sarpacchatrānukārī pītābhāsaḥ, kaṭutailavān-sarṣapatailabhṛṣṭo, viruddhaḥ|

Āyurvedarasāyana

madhvājyayordivyānupānādvirodhamāha-bhinnāṃśe iti| apiśabdātsamāṃśe ca| madhupuṣkarabījayorvirodhamāha-madhviti| madhu-mākṣikam| puṣkarabījaṃ-padmabījam| madhvādīnāṃ virodhamāha-madhumaireyeti| madhu-kṣaudram, 'mārdvīkam' ityaruṇadattaḥ| maireyo-'dhānyāsavaḥ' iti candranandanaḥ, 'kharjūrāsavaḥ' ityaruṇadattaḥ induśca| 'maireyo-dhātukīpuṣpaguḍadhātryakṣasaṃhitaḥ' iti mādhavakāraḥ| 'āsavasya surāyāśca dvayorapyekabhājane| sandhānaṃ tadvijānīyānmaireyamubhayātmakam||' iti jejjaṭo brahrādevaśca| 'paiṣṭīguḍāsavamadhubhiḥ paiṣṭimadhvāsavaduḍairvā triyoniḥ-maireyaḥ' iti ḍalhaṇaḥ| sarvametatpramāṇam, sarveṣāmāptatvāt śaṅkyamānasyāpi virodhasya pariharaṇīyatvācca| śārkaraḥ-śarkarākṛtaṃ madyam| atra cakāramanuvartya padmottarikāśākamanuktamapi samucceyam, caturṇāṃ saṃyogasya viruddhatvāt| tathā ca carakaḥ (sū. a. 26|86)- "padmottarikāśākaṃ śārkaro maireyo madhu ca sahopayukta viruddhaṃ vātaṃ cātikopayati|" iti| saṅgrahe+apyevamevoktam| padmottarikāśākaṃ-kusumbhaśākam| kṣaireyasya manthānupānādvirodhamāha-manthānupāna iti| dravāloḍitāḥ saktavo-manthāḥ| kṣaireyaḥ-pāyasaḥ| hāridrakaṭutailayorvirodhāmāha-hāridra iti| hāridraḥpītavarṇaśchatrākaviśeṣaḥ kandaḥ| kaṭutailavān-sarṣapatailabhṛṣṭaḥ|

Aṣṭāṅgahṛdayasaṃhitā

upodakā+atisārāya tilakalkena sādhitā||41||

Sarvāṅgasundarā

upodakā tilakalkena sādhitā+atisārāya| tādarthye caturthyatra| artho-nimittam, tasmai idaṃ-tadartham, tadarthamevatādarthyam| tenātīsārakāraṇamityayamartho jāyate|

Āyurvedarasāyana

upodakāyāstilakalkasaṃskāreṇa virodhamāha upodaketi|

Aṣṭāṅgahṛdayasaṃhitā

balākā vāruṇiyuktā kulmāṣaiśca virudhyate||42||

bhṛṣṭā varāhavasayā saiva sadyo nihantyasūn||42||

Sarvāṅgasundarā

balākā-pakṣijātiḥ, vāruṇyā-prasannayā yuktā, viruddhā| kulmāṣaiḥ-nātisvinnamudgādibhiśca saha virudhyate| saiva balākā, varāhavasayā bhṛṣṭā sadyaḥ-tatkṣaṇādeva, prāṇān mārayati|

Āyurvedarasāyana

balākāyā vāruṇīyogāt kulmāṣayogācca cirodhamāha-balāketi| arddhasvinnā mudgādayaḥ-kulmāṣāḥ| balākāyā varāhavasayā bharjanādirodhamāha-bhṛṣṭeti|

Aṣṭāṅgahṛdayasaṃhitā

tadvattittiripatrāḍhyagodhālāvakapiñjalāḥ||43||

Eraṇḍenāgninā siddhāstattailena vimūrcchitāḥ||43||

Āyurvedarasāyana

tittiryādīnāṃ saṃskāraviśeṣādvirodhamāha-tadvaditi| patrāḍhco-mayūraḥ| kapiñjalo-gauratittiriḥ| Eraṇḍena-eraṇḍakāṣṭhotthena| tattailena-eraṇḍatailena| vimūrcchitāḥ-bhṛṣṭāḥ| tadvat-balākāvat, sadyo ghnanti|

Sarvāṅgasundarā

tittiryādaya eraṇḍenāgninā siddhāḥ, tattailena-eraṇḍatailena, vimūrcchitāḥ-bahuśo bhṛṣṭāḥ, tadvat-balākāvat sadyo jīvitaharāḥ| patrāḍhyo-mayūraḥ|

Aṣṭāṅgahṛdayasaṃhitā

hārītamāṃsaṃ hāridraśūlakaprotapācitam||44||

haridrāvahninā sadyo vyāpādayati jīvitam||44||

Sarvāṅgasundarā

hārītasya-pakṣiviśeṣasya, māṃsaṃ hāridraśūlake protaṃ- āsaktaṃ, ca tatpācitaṃ ca hāridrāgninā sadyo jīvitaṃ hanti|

Āyurvedarasāyana

hārītasya saṃskāraviśeṣādvirodhamāha-hārītamāṃsamiti| hārītaḥ-pratudapakṣiviśeṣaḥ| hāridraśūlakaṃ-dāruharikāṣṭhakṛtaṃ śūlam| haridrāvahninā-dāruridrākāṣṭhāgninā|

Aṣṭāṅgahṛdayasaṃhitā

bhasmapāṃśuparidhvastaṃ tadeva ca samākṣikam||45||

Sarvāṅgasundarā

tadeva-hārītamāṃsaṃ, bhasmapāṃśuparidhvastaṃ samākṣikaṃ viruddham| bhasma ca pāṃśuśca bhasmapāṃśū,-bhūtireṇū, tābhyāṃ paridhvastaṃ-dhūsaritam| siddhasāre coktam-"na jātu kaṭutailena bhṛṣṭāmadyādupodakām| priyaṅgukalkadigdhāṅgaḥ pāyasaṃ na samācaret||" iti|

Āyurvedarasāyana

hārītamāṃsasya bhasmādisaṃyogādvirodhamāhabhasmeti| bhasmanā pāṃśunā vā paridhvastaṃ-sadyo vilulitam, madhuyuktaṃ tadeva-hārītamāṃsaṃ, sadyo jīvitaṃ vyāpādayatītyarthaḥ|

Āyurvedarasāyana

anuktavirodhasaṅgrahārthaṃ virodhasāmānyalakṣaṇamāha-yatkiñciditi| yaktiñciddravyaṃ doṣamutlkeśayati na tu nirharati, tatsarvaṃ viruddham| samāsataḥ-saṅkṣepāt| vistarastu saṃyogādibhedairanantaḥ| śodhanamapyutlkeśayati paraṃ nirharati, śamanamapi na nirharati paraṃ notlkeśayati, iti na tayorviruddhatvam|

Aṣṭāṅgahṛdayasaṃhitā

yatkiñciddoṣamutkleśya na harettatsamāsataḥ||45||

viruddhaṃ---------------------------------------||46||

Aṣṭāṅgahṛdayasaṃhitā

dravyāṇāmānantyāt pratipadoktyā+aśeṣaviruddhasaṅgrahaḥ kartumaśakyaḥ, iti tatsaṅgrahārthaṃ vyāpi lakṣaṇamāha- sa0-yatkiñcit-annapānamauṣadhaṃ vā, doṣamutkleśya-svasthānātsañcalayya, na haret-bahirna niṣkāsayet, tatra samāsataḥ saṃkṣepato viruddham|

Aṣṭāṅgahṛdayasaṃhitā

------------- śuddhiratreṣṭā śamo vā tadvirodhibhiḥ||46||

Sarvāṅgasundarā

śuddhiratreṣṭā| atra-virudddhāhārakṛte vikāre, śuddhiḥ vamanavirekādirūpā, iṣṭā-śreṣṭhā| kupitadoṣasamūhasya vamanādibhirnirharaṇāttannirhāre cārogyotpattiḥ| śamo veti| na kevalaṃ śuddhiriṣṭā, śamaśceṣṭaḥ| kaiḥ? teṣāṃ-vairodhikakopitadoṣāṇāṃ tatkṛtānāṃ vā visphoṭādīnāṃ vikārāṇāṃ, virodhibhiḥ-pratipakṣabhūtairoṣadhaiḥ|

Āyurvedarasāyana

atha viruddhānnapānajānāṃ vyādhīnāṃ pratīkāraḥ| tatra utpannānāṃ paratīkāramāha-śuddiriti| śuddhiḥ-vamanavirecanādikā| atra-viruddhānnajeṣu vyādhiṣu| ye tu śuddhiṃ nārhanti teṣāṃ śamaḥ-śamanaṃ, pratīkāra iṣṭaḥ| kaiḥ? tadvirodhibhiḥ,-tasya-viruddhānnasya, virodhibhiḥ-pratipakṣabhūtairāhāravihārauṣadhaiḥ|

Aṣṭāṅgahṛdayasaṃhitā

dravyaistaireva vā pūrvaṃ śarīrasyābhisaṃskṛtiḥ||46||

Sarvāṅgasundarā

taireva-vairodhikakupitadoṣapratipakṣabhūtairdravyaiḥ, pūrvaṃ-prathamaṃ, yā śarīrasyābhisaṃskṛtiḥ, sā ca viruddhāhārakṛte vikāre praśasteti| yathā,-mākṣikaharītakyādinā pittaśleṣmaharaṇauṣadhena santataśīlanādabhisaṃskṛte dehe pittaśleṣmakaraṃ viruddhamupayuktaṃ sadvikartumaśaktam| etaduktaṃ bhavati,-viruddhapratipakṣaguṇavatā dravyeṇa dehastathā dārḍhyaṃ grāhito yathā viruddhamapi dravyaṃ vikāraṃ kartuṃ nālam|

Āyurvedarasāyana

anutpannānāmutpattipratibandhahetuṃ pratīkāramāha-dravyaistaireveti| taireva- viruddhānnavirodhibhireva| pūrvaṃciruddhānnasevanātprāk| abhisaṃskṛtiḥ- tadguṇabhāvitatvam| taiḥ-viruddhānaireva śarīrasyābhisaṃskṛtiriti vyākhyāne "sātmyamalpaṃ ca bhojanam" iti vakṣyamāṇena sātmyena paunaruktayam|

Aṣṭāṅgahṛdayasaṃhitā

vyāyāmasnigdhadīptāgnivayaḥsthabalaśālinām||47||

virodhdyapi na pīḍāyai sātmyamalpaṃ ca bhojanam||47||

Āyurvedarasāyana

vyāyāmādīnāmanutpattihetutvamāha-vyāyāmīti| vyāyāmino-vyāyāmanityāḥ| snigdhāḥ-snehabhāvitaśarīrāḥ| vayaḥsthāḥ-taruṇāḥ| balaśālinaḥ-sahajabalayuktāḥ| sahātmanā bhūtaṃ-sātmyam, ātmanaḥ sahāyabhūtamanukūlaṃ sukhāvahamityarthaḥ| tacca dvividhaṃ,-kṛtrimamakṛtrimaṃ ca| tatra yadabhyāsena kiyate tat-kṛtrimam| uktaṃ ca saṅgrahe (sū. a. 9)- "ahitānyapi cānyeṣāmabhyāsādupaśerate|" iti| akṛtrisaṃ tu dvividhaṃ,-nirupādhikaṃ sopādhikaṃ ca| tatra doṣādinirapekṣaṃ-nirupādhikam, taddoṣasātmyākhyam| yadāha carakaḥ-"upaśete yadaucityāddoṣasātmyaṃ taducyate|" iti| doṣādisāpekṣaṃ-sopādhikam| tatra doṣādiviparītaguṇatvaṃupādhiḥ| yadāha khāraṇādiḥ- "doṣaprakṛtideśartuvyādhīnāṃ svaguṇaiḥ pṛthak| viparītaguṇaiḥ sātmyaṃ tulyaṃ cāsātmyamucyate||" iti| asātmyaṃ tu-yathāyathaṃ sātmyaviparītam| tattu kṛtrimaṃ ciraparityāgena kriyate| sopādhike doṣāditulyaguṇatvaṃ-upādhiḥ| sātmyāsātmye eva nirupādhike pathyā pathye ucyete| sopādhike tvauṣadhānauṣadhe| tatra viruddhabhojanasya nirupādhikāsātmyasya kṛtrimatvena sopādhikatvena vāsātmyatve sati na pīḍākaratvam| nirupādhikasopādhikakṛtrimāṇāmuttarottaraṃ balatvāt| kimatra pramāṇam ? iti cet, nirupādhikātsopādhikaṃ balīya ityara tāvatsaṅgrahavacanaṃ pramāṇam (sū. a. 9)- "doṣādivaiparītyena harate rogiṇāṃ rujam| Ekadhyaṃ dadhidigdhādiyojanā na virudhyate||" iti| tābhyāmapi kṛtrimaṃ balīya ityatra ṛtucaryokta ṛtusandhikramaḥ| tatra hi pūrvartucaryāyā uttarartusambandhātsopādhikamasātmyatvam| pūrvartuśīlanācca kṛtrimaṃ sātmyatvam| uttarartucaryāyāstu tatsambandhātsopādhikaṃ sātmyatvam| pūrvartāvaśīlanāñca kṛtrimamasātmyatvam| tatra kṛtrimābhyāṃsātmyāsātmyābhyāṃ sopādhikayorasātmyasātmyayorbādhaṃ matvātannivṛtyarthamṛtusandhikrama uktaḥ| deśakālaprakṛtidoṣavyādhisātmyānāmuttarottaraṃ balavat, uttarottaramevāntaraṅgatvāt| alpaṃ-hīnamātram| nanu, alpamapyalpāṃ pīḍāṃ karotyeva| tatkathaṃ na pīḍāyai ? satyam| karotyeva| kintvasāvalpatvenānabhivyaktatvādasadvadupacaryate, anudarā kanyetivat| asakṛdupayujyamāne tu tasminnabhivyajyata eva|

Sarvāṅgasundarā

vyāyāmo vidyate yeṣāmiti "arśaāditvāt" ac| vayaḥsthāḥ-taruṇāḥ| balena śālituṃ-ślāghituṃ śīlaṃ yeṣāṃ te-balaśālinaḥ| snigdhāḥ snigdhavṛṣyāhārasātmyāḥ| vyāyāmināṃ virodhyapi bhojanaṃ na pīḍāyai-na rogotpattaye| evaṃ snigdhādīnāṃ pratyekaṃ sambandhaḥ kāryaḥ| kecit "vyāyāmi" iti paṭhanti| tathā, viruddhamapyannaṃ yadabhyāsāt sātmyaṃ-sātmībhūtaṃ, tathā, alpaṃ-alpamātrayā ca yadbhojanaṃ, tacca viruddhamapi na pīḍāyai iti yojyam| atha yadyapathyamapi sātmyatāṃ prāptaṃ tatkiṃ tyājyaṃ na vā? kathaṃ ca tyājyaṃ ? kathaṃ ca pathyaṃ bhojyaṃ? ityāha-

Aṣṭāṅgahṛdayasaṃhitā

pādenāpathyamabhyastaṃ pādapādena vā tyajet||48||

niṣeveta hitaṃ tadvadekadvitryantarīkṛtam||48||

Sarvāṅgasundarā

apathyaṃ-ahitamannaṃ pānaṃ vā yallaṅghanaplavanajāgaraṇasvapnādikaṃ vā ceṣṭitamahitamabhyastaṃ tat pādena-caturthāṃśena tyajet, ahitaphalatvāt| taddhi śarīrocitamapyapathyatvādudarke doṣāya sampadyate, na guṇāya| yadi tu tadapathyamabhyastaṃ tathā sātmyībhūtaṃ yasmiṃścaturthāśenā+api tyajyamānena śarīrabādhā śaṅkyate vahnimāndyādvā, tadā pādapādena-ṣoḍaśāṃśena vā tyajet| iti vāśabdārthaḥ| tena tulyaṃ vartate-tadvat,-tenaiva krameṇa pādena pādapādena vā, hitaṃ niṣeveta-śīlayet| kathametaddvayamapyapathyapathyarūpaṃ tyājyaṃ niṣevyaṃ ca ? ityāha-eketyādi| ekaśca dvau ca trayaśca tairantarīkṛtam| ekadvitribhirannakālairvyavadhānaṃ kṛtvā [yathā bhavati tathā] apathyaṃ pādena pādapādena vā tyajet| tadvat hitaṃ seveta| ekadvitryantarīkṛtamiti kriyāviśeṣaṇatvādatra napuṃsakaliṅgatvam| adhunaitadeva spaṣṭīkṛtyocyate| apathyātpāṭalavrīhyāderabhyastātpādamekaṃ tyaktvā+anucitātpathyādraktaśālyādestameva pādaṃ dattvā catuṣpāttvaṃ sampādya yojyam| evamannakālamekamativāhayet| evaṃ pādenāpathyamabhyastaṃ tyaktaṃ bhavati| pathyaṃ cānucitaṃ niṣevitaṃ bhavati| tato dvitīye+annakāle sarvamapathyaṃ yojanīyam| evamekenānnakālenāpathyapādo+antarīkṛtaḥ| tatastṛtīye+apyucitādapathyāt pādadvayamapāsyānucitātpathyāt pādadvayamupayujya, tataścaturthe sarvamapathyaṃ bhojyaṃ pañcame ca| evamannakāladvayena pathyapādadvayasahitamapathyapādadvayamantarīkṛtam| tataḥ ṣaṣṭhe+annakāle pādamucitādapathyāt pādatrayamanucitātpathyādbhuktvā, saptamāṣṭamanavamānnakāleṣu sarvamapathyaṃ bhojyam| evamannakālatrayeṇāpathyamantarīkṛtam| tato daśame+annakāle sarvaṃ pathyaṃ sevanīyam| evaṃ pādapādenāpyayameva kramaḥ| spaṣṭārthaṃ ca dikpradaśaryate| yathā-yavakādeḥ ṣoḍaśāṃśaṃ tyaktvā+anucitācchālyādeḥ pathyātṣoḍaśāṃśameva dattvā catuṣpāttvaṃ sampādya bhojyam| evamapathyamabhyastaṃ pādapādena tyaktaṃ bhavati pathyaṃ cānucitaṃ niṣevitaṃ bhavati| dvitīye+annakāle sarvamapathyaṃ sevyam| evameke (nānnakāle) nāpathyaṣoḍaśāṃśo+antarīkṛtaḥ| tatastṛtīye+apyucitādapathyāt pādapādadvayamapāsyānucitātpathyāt pādapādadvayaṃ dattvā catuṣpāttvaṃ sampādya sevyam| tataścaturthe pañcame cānnakāle sarvamapathyaṃ bhojyam| evaṃ kāladvayena pādapādadvayamapathyasyāntarīkṛtam| tataḥ ṣaṣṭhe+annakāle+anucitātpathyāt pādapādatrayamucitādapathyāt pādapādāstrayodaśeti bhojyam| tataḥ saptamāṣṭamanavamānnakāleṣu sarvamapathyaṃ bhojyam| evaṃ kālatrayeṇāntarīkṛtam| tato daśame+annakāle pathyādanucitāt pādapādāścatvāraḥ, apathyapādapādā dvādaśeti bhojyam| tata ekādaśe+annakāle sarvamapathyaṃ bhojyam| tata ekenānnakālenāntarīkṛtam| evamannakāladvayatrayāntaritaṃ ca tāvadyojyam, yāvatpathyasya ṣoḍaśapādāḥ sevyatayā sampadyante|

Āyurvedarasāyana

viruddhamapi sātmyaṃ na bādhyate, kiṃ punaraviruddham? ataḥ sātmyīkaraṇamāha| tatra sātmyīkaraṇe kramamāha-pādeneti| abhyastaṃ-abhyāsātsātmyatāṃ yātaṃ, yadapathyaṃ tat pādena-caturthāṃśena, pādapādena-ṣoḍaśāṃśena vā tyajet| tadvat-apathyavat, hitaṃ-pathyaṃ, niṣeceta-yāvatāṃ+aśenāpathyaṃ tyaktaṃ tāvatāṃ+aśena pathyaṃ bhajet, nityasevyasyāhārarāśeryadapathyena nyūnatvaṃ tatpathyena pūrayedityarthaḥ| kathaṃ tyajet ? ekadvitryantarīkṛtamiti,-ekadvitribhirdivasairantarīkṛtaṃ-vijātī-yabhojanena vyavahitam| etaduktaṃ bhavati,-yadā pādena tyāgaḥ kriyate tadā prāthame+ahanyapathyasya pādāstrayaḥ, pathyasyaikaḥ| dvitīye+ahani catvāro+apyapathyasya| tṛtīye prathamavat| ityekāntarīkaraṇam| caturthe+ahani dvau pādāvapathyasya, dvau pathyasya| pañcamaṣaṣṭhayostṛtīyavat| saptame caturthavat| iti vdyantarīkaraṇam| aṣṭame tvapathyasyaikaḥ, pathyasya trayaḥ| navamadaśamaikādaśeṣu saptamavat| dvādaśe+aṣṭamavat| iti tryantarīkaraṇam| trayodaśe catvāro+api pathyasya| caturdaśe dvādaśavat| pañcadaśe trayodaśavat| iti punarekāntarīkaraṇam| vdyantaratryanrarīkaraṇapunarnāsti, caturṇāmapi pādānāṃ pūrṇatvāt| ṣoḍaśāṃśapakṣe tvekadvitryantarīkaraṇasya pañcakṛtva āvṛttiḥ| tata ekamekāntarīkaraṇam| evaṃ triṣaṣṭyā divasaiḥ ṣoḍaśāṃśāḥ pūryante| atra yadyapi vyavadhāyakaviśeṣo noktaḥ, tathā+api pūrvasminnantare yavdyavadheyaṃ, tadevottarasminr vyavadhāyakaṃ jñeyam| evamapathyatyāge pathyasevāyāṃ ca krama āddato bhavet| yadi tvapathyameva vā sarvatra vyavadhāyakaṃ kriyate, tadā na krama āddato bhavet| kramaścātra pradhānam| antaraṃ ca dinaireva, na bhojanakālaiḥ| uktaṃ ca tantrāntare-"apathyaṃ sātmyapyannaṃ ceṣṭāṃ vā pādaśastyajet| bhajecca pādaśaḥ pathyamekadvitridināntaram||" iti| caturbhāgaṣoḍaśabhāgayoradharottarakalpanāniṣedhaparatvāt pañcaṣaṭsatpabhāgādikalpanānāṃ na niṣedhaḥ| atastā apyavasthānusārataḥ svayamūhyāḥ| yadyapyatra vākye bhaṭṭārakahariścandrādibhirbahavaḥ pakṣā darśitāḥ, tathāpyameva pakṣo jyāyānityasmābhirdarśitaḥ| jyāyastvaṃ tvasya vākyasyārjavenaiva pratīyamānatvāt caturdaśāhartusandhikaraṇenācāryasyābhipretatvācca|

Aṣṭāṅgahṛdayasaṃhitā

evamanena krameṇāpathyadoṣāstyaktāḥ pīḍāyai na bhavanti, pathyaguṇāśca saṃvardhitāḥ sthiratāṃ prāpnuvanti||41||

apathyamapi hi tyaktaṃ śīlitaṃ pathyameva vā||41||

sātmyāsātmyavikārāya jāyate sahasā+anyathā||41||

Sarvāṅgasundarā

hi-yasmāt, sahasā-kramamimamanālocya, anyathā uktavidhyatikrameṇa, apathyamapi tyaktaṃ sātmyavikārāya jāyate| pathyameva vā sahasā śīlitamasātmyavikārāya jāyate| sātmyāsātmyābhyāṃ vikāraḥ-sātmyāsātmyavikāraḥ, tasmai "klṛpisampadyamāne" iti caturthī|

Āyurvedarasāyana

akrameṇa sātmyīkaraṇe doṣamāha-apathyamapīti| hi-yasmāt, anyathā-uktakrāmādanyena prakāreṇa, tyaktamapathyamapi, śīlitaṃ pathyamapi, sahasā vikārāya- vikārakāraṇāya jāyate| kutaḥ ? sātmyāsātmyam,- yataḥ apathyaṃ hi sātmyam, pathyaṃ hyasātmyam, atastayorakrameṇa tyajanabhajane rogāya bhavata ityarthaḥ|

Aṣṭāṅgahṛdayasaṃhitā

krameṇāpacitā doṣāḥ krameṇopacitā guṇāḥ||50||

santo yāntyapunarbhāvamaprakampyā bhavanti ca||50||

Sarvāṅgasundarā

doṣāḥ apathyābhyāsajāḥ, krameṇa-pūrvoktena, apacitāḥ-kṣayaṃ nītāḥ, guṇāśca-pathyopayogajāḥ, krameṇa-pūrvoktenaiva, upacitāḥ-vṛddhiṃ nītāḥ santaḥ, puruṣāṇāṃ yathāsaṅkhyamapunarbhāvaṃ yānti doṣāḥ| guṇāścāprakampyāḥ-sthirā bhavanti|

Āyurvedarasāyana

krameṇa sātmyīkaraṇe guṇamāha-krameṇeti| santo yāntyapunarbhāvamiti| guṇo dvividhaḥ,-doṣāpacayo guṇopaccayaśca| tatra krameṇa- sātmyīkaraṇakrameṇa, doṣā apacīyante guṇāścopacīyante| tatra doṣāḥ kramāpacitāḥ santo+a punarbhāvaṃ yānti,-yathā punarnotpadyante tathā naśyantītyarthaḥ| guṇāstu krameṇopacitāḥ santo+aprakampyā bhavanti, yathā punarna kṣīyante tathā varddhanta ityarthaḥ|

Aṣṭāṅgahṛdayasaṃhitā

atyantasannidhānānāṃ doṣāṇāṃ dūṣaṇātmanām||51||

ahitairdūṣaṇaṃ bhūyo na vidvān kartumarhati||51||

Sarvāṅgasundarā

doṣāṇāmahitaiḥ-āhārādibhiḥ dūṣaṇaṃ kartuṃ vidvān-paṇḍito, nārhati-na yujyate| kimbhūtānām? atyantaṃ-atiśayena, sannidhānaṃ-nikaṭatvaṃ, yeṣāṃ doṣāṇāṃ ta evaṃ teṣām| tathā, dūṣaṇātmanāṃ-dūṣaṇasvabhāvānām|

Āyurvedarasāyana

apathyasya sātmyīkaraṇaṃ niṣedhati-atyanteti| yadyapi sātmyībhūtamapathyaṃ doṣānna dūṣayati, tathāpi yāvatā kālena tatsātmyībhavati tāvantaṃ kālaṃ dūṣayatyeva| dūṣaṇaṃ ca doṣāṇāmalpamapi vidvān-ātmahitajñaḥ pumān, ahitaiḥ- viruddhaiḥ kāraṇabhutaiḥ, kartu nārhati| katham? bhūyaḥ-punaḥ, te hi doṣāḥ prāgeva dūṣaṇātmāno-dūṣakatvasvabhāvā atyantasannidhānaśca,-dūṣyasya-śarīrasyātyantaṃ sannihitāḥ| tasmāccharīraṃ rakṣatā viruddhaṃ na sātmyīkartavyam|

Aṣṭāṅgahṛdayasaṃhitā

āhāraśayanābrahmacaryeryuktyā prayojitaiḥ||52||

śarīraṃ dhāryate nityamāgāramiva dhāraṇaiḥ||52||

Sarvāṅgasundarā

āhāraḥ-annapānasevā| śayanaṃ-svapnaḥ| abrahmacaryaṃ strīṇāṃ sevā| āhārādīnāṃ dvandvaḥ| etairyuktyā prayojitaiḥ śarīraṃ satataṃ dhāryate| kimiva kaiḥ? āgāraṃ-gṛhamiva, dhāraṇaiḥ stambhairyathā|

Āyurvedarasāyana

avidhisevanādibhyo+annapānaṃ rakṣedityāha-āhāreti| āhāraḥ-annapānasevā, śayanaṃ-nidrā,abrahmācarye-sambhogaḥ, tairnityaṃ yuktyā prayojitaiḥ śarīraṃ dhāryate| dhāraṇaiḥ-stambhairāgāramiva| yuktiḥ-śāstroktaprakāraḥ dhāraṇaṃ ca-annapānasukhapariṇāmadvāreṇa|

Aṣṭāṅgahṛdayasaṃhitā

āhāro varṇitastatra tatra tatra ca vakṣyate||2||

Sarvāṅgasundarā

tatra-teṣu triṣu madhyāt, āhāro varṇitaḥ-ṛtucaryāyāṃ dravānnasvarūpavijñānīyayośca| tatra tatra ca-śāstrabhāge jvaracikitsādau ca, vakṣyate|

Āyurvedarasāyana

tatrāhāramatideśenāha-āhāra iti| tatrāhāraḥ, tatra tatra- ṛtucaryādau varṇitaḥ| vakṣyate ca-mātrāśitīyādau|

Sarvāṅgasundarā

nidrāyattaṃ-nidrādhīnam| sukhaṃ-ārogyam| duḥkhaṃ-rogaḥ| tathā, puṣṭyādi ca| jīvitaṃ na ca jīvitamiti sambandhaḥ| ajīvitena-maraṇena yogo bhavatītyarthaḥ|

Aṣṭāṅgahṛdayasaṃhitā

nidrāyattaṃ sukhaṃ duḥkhaṃ puṣṭiḥ kārśyaṃ balābalam||53||

vṛṣatā klībatā jñānamajñānaṃ jīvitaṃ na ca||54||

Āyurvedarasāyana

athāvidhiśayanādannapānarakṣā| tatra nidrāṃ stauti-nidrāyattamiti| nidrāyattaṃ-nidrādhīnam| vṛṣatā-śukravṛddhiḥ| klībatā-śukrakṣayaḥ| na ceti naño jīvitena sambandhaḥ, ajīvitaṃ maraṇamityarthaḥ|

Aṣṭāṅgahṛdayasaṃhitā

akāle+atiprasaṅgācca na ca nidrā niṣevitā||54||

sukhāyuṣī parākuryāt kālarātririvāparā||55||

Sarvāṅgasundarā

akāle niṣevitā+ati ca niṣevitā na ca niṣevitā nidrā sukhaṃ-ārogyalakṣṇam, āyuśca-jīvitam, te sukhāyuṣī parākuryāt-nāśayet| keva? aparā kālarātririva|

Sarvāṅgasundarā

ekasyā nidrāyāḥ parasparaviruddhasukhaduḥkhādihetutvāyogādaupādhikabhedamāśritya vibhādamāha-akāla iti| akāle sevitā-mithyāyogarūpā, atiprasaṅgātsevitā-atiyogarūpā, na ca sevitā-hīnayogarūpā, niṣevitā-niyatatvena sevitā samyagyogarūpā ceti caturdhā nidrā| tatra parā-caturthī nidrā, sukhāyuṣī kuryāt| aparā-trividhā asamyagyogarūpā, kālarātririva-saṃhārapravṛttamahākālīva, sukhāyuṣī hanyādirtyarthaḥ| sukhāyuṣorādyantayorgrahaṇāt pāṇinipratyāhāravat sukhapuṣṭibalavṛṣatājñājīvitāni gruhrānte| "kālasvabhāvāmayacittadehakhedaiḥ kaphāgantutamobhavā ca| nidrā bibharti prathamā śarīraṃ pāpmā+antagā vyādhinimittamanyāḥ||" iti saṅgrahoktānāṃ (sū. a. 9) saptānāṃ catasṛṣvevāntarbhāvaḥ|

Aṣṭāṅgahṛdayasaṃhitā

rātrau jāgaraṇaṃ rūkṣaṃ, snigdhaṃ prasvapanaṃ divā||55||

arūkṣamanabhiṣyandi tvāsīnapracalāyitam||56||

Sarvāṅgasundarā

apiśabdāvatra sāmarthyalabdhau boddhavyau| tena rātrāvapi jāgaraṇaṃ rūkṣam, divā tvāgneyamatyarthaṃ rūkṣaṃ kālenāhitabalatvāt| tathā, prasvapanaṃ divā+api snigdham, rātrau tu saumye kāle+atiśayena snigdhamityavatiṣṭhate| apiśabdābhyāmantareṇa tu rātrāveva jāgaraṇaṃ rūkṣam, divā tu snigdhamityartho jāyate| vyavacchedyaphalatvādvākyānām| evaṃ divasa eva snigdhaṃ prasvapanam, rātrau tu rūkṣamiti| na caitadyujyate| yadi jāgaraṇaṃ sadā rūkṣaṃ nābhaviṣyat, tatkathamidamupapatsyate ? "bahumedaḥkaphāḥ svapyuḥ snehanityāśca nāhani| viṣārtaḥ kaṇṭharogī ca naiva jātu niśāsvapi||" iti| eṣāṃ hyāpatarpaṇameva hitam| yaccāpatarpaṇaṃ tadavaśyaṃ rūkṣam| tasmādetairapatarpaṇasvabhāvaṃ jāgaraṇameva sevyam| tathā, "grīṣme vāyucayādānaraukṣyarātryalpabhāvataḥ| divāsvapnohito+anyasmin kaphapittakaro hi saḥ|| mukttvā tu bhāṣyayānādhvamadyastrībhārakarmabhiḥ| krodhaśokabhayaiḥ klāntān śvāsahidhmātisāriṇaḥ|| vṛddhabālābalakṣīṇakṣatatṛṭśūlapīḍitān| ajīrṇyabhihitonmattān divā svapnocitānapi||" tadeteṣāṃ santarpaṇārhatvātsantarpaṇameva hitam| yacca santarpaṇaṃ tadavaśyaṃ snigdham| tasmādetaiḥ santarpaṇasvabhāvameva sadā prasvapanaṃ sevyam| evaṃ ca pūrvameva vyākhyānaṃ yuktam| prasvapnajāgaraṇakriyayoradravyayorapi rūkṣasnigdhatvamupacārādupapannam| yathā,-rūkṣaṃ dravyaṃ guggulvādi kaphamedaḥprabhṛtīn saumyān bhāvān kṣapayati, tathaiva yadā jāgaraṇamapi tatkṣapayaddṛṣṭaṃ tadā tadrūkṣakāryakaraṇādarūkṣamapi rūkṣamityupacaryate| tathā, prasvapanādarvāk kaphamedaḥprabhṛtīnāṃ somyānāṃ bhāvānāṃ svahetorutpādastathā nopalabhyate, yathā prasvapanādanantaram| tasmātprasvapanamasnigdhamapi snigdhamityupacaryate| pracala ivācaratīti kyaṅantānniṣṭhā| āsīnasya upaviṣṭasya, pracalāyitaṃ-avaghūrṇitaṃ,-āsīnapracalāyitam, na tu prasvapanaṃ sarvasarvikayā| yena snehanahetuḥ syāt| rūkṣakāryā karaṇādarūkṣam| anabhiṣyandi tu viśeṣeṇa| āsīnapracalāyitaṃ punarīdṛgrūpamityarthaḥ|

Āyurvedarasāyana

caturvidhāyāḥ svarūpamāha-rātrāviti| rātraujāgaraṇaṃ-kāle+apyaśayanaṃ,hīnayogākhyam| tadrūkṣaṃ-vātavyādhihetuḥ| divā prasvapanaṃ-akāle śayanam| tacca kāle+atisuptasyātirogākhyam, akāle suptasya mithyāyogākhyam, tadubhayamapi snigdhaṃ-kaphapittavyādhihetuḥ| āsīnapracalāyitaṃ-kāle śayanaṃ, samyagyogākhyam| taddhyāsīnapracalāyitasya bhavati| sa hi sisvopaviṣṭaḥ śayanaṃ yadaiva cala ivācaritumārabhate, tadaivasvapiti| na tvanudīrṇāṃ nidrāmudīrayati, nāpyudīṇāṃ dhārayati| tacca na rūkṣam, nāpi snigdham| uktaṃ ca khāraṇādinā-"indriyātiśramādrūkṣo vātalo jāgaro niśi| tadālasyāddivāsvapnaḥ snigdhaḥ pittakapholbaṇaḥ|| āsīnapracalaḥ svapno nirabhiṣyandibṛṃhaṇaḥ|" iti| pracalāyita iti pracalaprātipadikātkaṇḍvādiyagantādādikarmaṇi niṣṭhāyāṃ rūpam| anye tvāsīnapracalāyitaśabdenopaṣṭasyaiva śayanamāhuḥ| te ca divetyanivartya divaiva tatkāryamityāhuḥ| yadāha bheḍaḥ-svapnakāmo divā kāmamupaviṣtaḥ śayīta vā| prastīrṇāṅgasya jantorhi śleṣmā koṣṭhe pravartate||" iti|

Sarvāṅgasundarā

grīṣmakāle divāsvapno hitaḥ| yatastasmin kāle pavanaccayo bhavati| ādānasya ca paripuṣṭatvādatiraukṣyaṃ bhavati| rātrayaścanidrāsamāptyayogyā alpā bhavanti| divāsvapnaśca santarpakaḥ| grīṣmādaparasmin kāle kaphapittakaraḥ| so+acintyatvāddhetuprabhāvasya| bhāṣyādiklāntādīn muktvā-varjayitvā| tenaitaduktaṃ bhavati,-grīṣmādaparasminnapi kāle svapna eṣāṃ hita eva| yānaṃ aśvādi| kṣataḥ-khaḍgādicchhinnaḥ| abhihato-laguḍādinā| divāsvapnocitāḥ-śīlitadivāsvapnāḥ| tatra bhāṣyādiklāntānāṃ pavanakopāt svapno+anujñātaḥ| śvāsahidhmādīnāṃ vegavismaraṇārtham| vṛddhādīnāṃ yathāyathaṃ santarpaṇārthaṃ vegavismaraṇārthaṃ ca| ajīrṇināṃ divāsvapnocitānāṃ ca dhātuvaiṣamyaparihārārthaṃ divāsvapno+anumatastantrakṛtā| tathā coktam-"ucito hi divāsvapno yeṣāṃ nityaṃ śarīriṇām| vātādayaḥ prakupyanti teṣāmasvapatāṃ divā||" iti| nanu, ajīrṇināṃ divāsvapno na yuktaḥ, divāsvapnasya kaphavṛddhikaratvāt| kaphavṛddhyā cāgnimāndyam| agnimāndyādajīrṇānnasyāpāka ityanuktasteṣāṃ divāsvapnaḥ| atrocyate| divāsvapnenājīrṇināṃ dhātusāmyaṃ bhavati| dhātusāmye ca satisvasthānasthitairdoṣairanupahato vahniḥ pacanakṣamo bhavati| kaphastu vṛddho+api naiteṣāmagnimāndyaṃ vidhatte| api tvaṅgānāṃ puṣṭimādadhāti| ata evānantaramevovāca śāstrakāraḥ-"dhātusāmyaṃ tathā hyeṣāṃ śleṣmā cāṅgāni puṣyati|" iti|

Aṣṭāṅgahṛdayasaṃhitā

grīṣme vāyucayādānaraukṣyarātryalpabhāvataḥ||56||

divāsvapno hito+anyasmin kaphapittakaro hi saḥ||57||

muktvā tu bhāṣyayānādhvamadyastrībhārakarmabhiḥ||57||

krodhaśokabhayaiḥ klāntān śvāsahidhmātisāriṇaḥ||58||

vṛddhabālābalakṣīṇakṣatatṛṭśūlapīḍitān||58||

ajīrṇyabhihatonmattān divāsvapnocitānapi||59||

dhātusāmyaṃ tathā hyeṣāṃ śleṣmā cāṅgāni puṣyati||59||

Sarvāṅgasundarā

divāsvanpasyāsamyagyotvamapatradati-grīṣma iti| grīṣme vāyucayādīnāṃ sdbhāvāt divāsvapno hitaḥ| ādānagrahaṇaṃ śiśiradinādārabhya pratidinavṛddhyā+atiśayitasya raukṣyasya rātryalpabhāvasya ca prāptyartham| anyathā vāyucayavattayorapi grīṣmamātrahetukayoḥ prāptiḥ| tatra divāsvapnaḥ snigdhatvādvāyucayaṃ raukṣyaṃ ca hanti, mātrāpūraṇādrātryalpatvakṛtaṃ hīnayogaṃ ca| nanu, vātaghno+api divāsnpaḥ kaphapittakaratvādahitaḥ| vakṣyati hi (hṛ. sū. a. 13/16)- "prayogaḥ śamayevdyādhiṃ yo+anyamanyamudīrayet| nāsau viśuddhaḥ, śaddhastu śamayedyo na kopayet||" iti| ata āha-anyasminnityādi| hi-yasmāt, saḥ-divāsvapno, grīṣmādanyasminnṛtau bhāṣyaklāntadīn muktvā kaphapittakaraḥ| na ca grīṣme, na ca bhāṣyaklāntādīn| tatra grīṣme kālasvabhāvāt| uktaṃ ca carakeṇa (sū. a. 89/44)- "grīṣmavarjyeṣu kāleṣu divāsvanpātprakupyataḥ| śleṣmapitte divāsvanpastasmātteṣu na śasyate||" iti| bhāṣyaklāntādīnāṃ tu kutaḥ ? ityāha-dhātvityādi| hi-yasmāt, eṣāṃ-bhāṣyaklāntādīnām, tathātenaprakāreṇa,dhātusāmyaṃ bhavati| samībhūtaḥ śleṣmā śiraḥkaracaraṇādīṇyaṅgāni puṣṇāni| dhātavo-vātādayo rasādayaśca| dhātusāmyahetutvānna kaphapittakaratvam| kaphapittavṛddheḥ sāmyārthatvānna vikārārambhakadoṣahetutvam| bhāṣyaṃ-vāgvyāpāraḥ| yānaṃ-aśvādinā gamanam| adhvā-padbhayāṃ gamanam| madyaṃ-madyapānam| strī-sambhogaḥ| bhāraḥ-śiraḥ skandhādibhirguruvastuvahanam| karma-kāyavyāpāraḥ| kṣataḥ-kṣākāsī| abhihataḥ-śastraprahārādipīḍitaḥ| divāsvapnocitaḥ-sātmyībhūtadivāsvapnaḥ| ayaṃ ca divāsvapno muhūrtameva kartavyaḥ| yadāha suśrutaḥ (śā. a. 4/38)- "prtiṣiddheṣvapi bālavṛddha" ityādi yāvat "muhūrtamātraṃ svapanam" iti|

Aṣṭāṅgahṛdayasaṃhitā

bahumedaḥkaphāḥ svapyuḥ snehanityāśca nāhani||60||

viṣārtaḥ kaṇṭharogī ca naiva jātu niśāsvapi||60||

Sarvāṅgasundarā

tathā, bahumedaḥśleṣmāṇaḥ snigdhāhārādiśīlinaśca grīṣme+apyahani na svapyuḥ| viṣārtaḥ kaṇṭharogī ca rātriṣvapi kadācidapi na svapyāt|

Āyurvedarasāyana

divāsvanpasyāsamyagyogatvaṃ pratiprasavati-bahumeda iti| bahumedaḥprabhṛtayo grīṣme+api bhāṣyaklāntāditve+api na divā svapyuḥ| rātrisvapnasya samyagyogatvamapavadati-viṣārta iti| jātukadācit|

Aṣṭāṅgahṛdayasaṃhitā

akālaśayanānmohajvarastaimityapīnasāḥ||61||

śirorukśophahṛllāsasrotorodhāgnimandatāḥ||61||

Sarvāṅgasundarā

akāle śayanaṃ-svapnaḥ,-akālaśayanam, tasmādakālaśayanāt mohādayaḥ syuḥ| staimityaṃ-gātrāṇāṃ nirutsāhatvam|

Āyurvedarasāyana

athāsamyagyogajā rogāḥ| tatra mithyāyogātiyogajān rogānāha-akālaśayanāditi| akālaśayanāt-dvividhātprāguktāt| staimityaṃ-ārdrapaṭāvanaddhāṅgatvam| saṅgrahe (sū. a. 9)- "kaṇḍūsakoṭhapiṭikāḥ kāsatandrāgalāmayāḥ| halīmakārddhāvabhedaśophārocakagauravam|| viṣavegapravṛttiśca bhavedahitanidrayā||" iti|

Aṣṭāṅgahṛdayasaṃhitā

tatropavāsavamanasvedanāvanamauṣadham||62||

yojayedatinidrāyāṃ tīkṣṇaṃ pracchhardanāñjanam||62||

nāvanaṃ laṅghanaṃ cintāṃ vyavāyaṃ śokabhīkrudhaḥ||63||

ebhireva ca nidrāyā nāśaḥ śleṣmātisaṅkṣayāt||63||

Sarvāṅgasundarā

tatra-teṣvakālasvapnajeṣu rogeṣu, upavāsādyauṣadhaṃ yojayet| nidrāyāśca bāhulyena rātriḥ kālaḥ| tathā coktam (saṅgrahe sū.a.9)-"lokādisargaprabhavā tamomūlā tamomayī| bāhulyāttamaso rātrau nidrā prāyeṇa jāyate||" iti| atinidrāyāṃ satyāṃ tīkṣṇāni vamanāñjananasyāni yojayet, laṅghanādi ca| ebhireva ca-tīkṣṇavamanādibhirnidrāyā nāśo bhavati| śleṣmākhyasya dhātoratiśayenāpacayāt|

Āyurvedarasāyana

akālaśayanajānāmauṣadhamāha-tatreti| atiyogasyauṣadhamāha-yojayediti| sa dvividhaḥ,-vegodīraṇaje nidrādhikyajaśca| tatrādya ukto rogānutpādanīye, iha dvitīyaḥ| tasya heturuktaḥ saṅgrahe (sū. a. 9)-"apacyamāno bāhulyātstrotāṃsyāvṛṇute kaphaḥ| tataḥ strotaḥsu ruddheṣu jāyate gātragauravam|| gurugātrasya cālasyamālasyādatinidratā|" iti| laṅghanaṃ-dvādaśavidham| vamananāvanayostu grahaṇamatiśayārtham| vyavāyaṃ-sambhogam| hīnayogasya hetumāha-ebhireveti| sa dvividhaḥ,- nidrāvidhāraṇajo nidrāvināśajaśca| tatrādya ukto rogānutpādanīye, iha dvitīyaḥ| ebhiḥ-atinidrauṣadhaiḥ| śleṣmātisaṅkṣayāditi hetukathanamanyeṣāmapi śleṣmakṣapaṇānāṃ nidrānāśahetutvakhyāpanārtham|

Aṣṭāṅgahṛdayasaṃhitā

nidrānāśādaṅgamardaśirogauravajṛmbhikāḥ||64||

jāḍyaglānibhramāpaktitandrā rogāśca vātajāḥ||64||

Sarvāṅgasundarā

nidrānāśādaṅgamardādayo vātotthāśca rogāḥ syuḥ|

Sarvāṅgasundarā

nidrānāśajān rogānāha-nidrānāśāditi| jāḍyaṃ-jñānabhraṃśaḥ| apaktiḥ-āhārasyāvipākaḥ| vātajā rogāḥ- ākṣepakādayaḥ|

Aṣṭāṅgahṛdayasaṃhitā

yathākālamato nidrāṃ rātrau seveta sātmyataḥ||65||

asātmyājjāgarādardhaṃ prātaḥ svapyādabhuktavān||65||

Sarvāṅgasundarā

yataśca samyak sevitāyā nidrāyā asamyak sevitāyāścā+anantaroktā guṇadoṣāḥ| ataḥ-asmāddhetoḥ, kālānatikrameṇa sātmyato-yāmadvayaṃ trayaṃ vā, niśi nidrāṃ bhajet| asātmyājjāgarādarddhena prātaḥ svapyāt| abhuktavān-abhukte sati| asātmyagrahaṇenaitat dyotayati,-na sarvasya rātrāvasuptasya jāgaraṇakālādardhena divāsvapna iṣyate, kiṃ tarhi ? yo yāvantaṃ kālamucitaṃ svapiti tasmātkālādyāvantaṃ kālaṃ niśi jāgṛyāttāvato+ardhenāsau prātaḥ svapyāt| keciddhi svalpanidrāḥ svabhāvato bhavanti|

Āyurvedarasāyana

asamyagyogaṃ niṣidhya samyāgyogaṃ vidhatteyathākālamiti| nidrāṃ rātrau seveta, na divā| rātrāvapi yathākālaṃ-pravṛttikālānatikrameṇa, yasya yasmin rātrivibhāge nidrā pravartate sa tasminneva sevetetyarthaḥ| satmyataḥ-yāmadvayayāmatrayādisātmyānurodhena| rātrāvanidritasya divā svanpaṃ vidhatte-asātmyeti| prātaḥ pūrvāhṇe svapyāt| abhuktavān-akṛtabhojanaḥ| asātmiyārātrijāgaraṇakālādarddhakālam| sātmyaścedrātrijāgarastadā prātarnaiva svapyāt| arddhamityasātmyajāgarajanitadoṣanivartakanidrāparyāptakālopalakṣaṇam| ata evāha khāraṇādiḥ-" asuptānāṃ tathā rātrau tanmātraṃ svapanaṃ divā||" iti| bhedo+apirātrau svapyānna yāmāṃstriṃstānsvapyāddvirdivā naraḥ| etadapyāhurārogyaṃ nātra doṣo+asti kaścana||" iti|

Āyurvedarasāyana

atha samyagyogahetuḥ| sa trividhaḥ,-jaghanyamadhyamottamabhedāt| tatra jaghanyamāha-śīlayediti| mandāmūḍhā svakālānabhijñā, nidrā yasya saḥ-mandanidraḥ| rasānmāṃsarasān| mūrddhatarpaṇaṃ-mūrddhatailam| karṇatarpaṇaṃ-karṇapūraṇam| akṣitarpaṇaṃ-prasiddham| madhyamamāha-kānteti| nirvṛtiḥ-sikham| kṛtakṛtyatāpūrṇamanorathatvam| viṣayāḥ-śabdādayaḥ| madhyamamāha-kānteti| nirvṛtiḥ-sukham| kṛtakṛtyatāpūrṇamanorathatvam| viṣāyāḥ-śabdādayaḥ| kāmaṃ-atyantam| uttamamāha-brahmacaryarateriti| brahācaryarateḥ-brahmacaryāsaktasya| grāmyasukhaṃ sambhogaḥ, tatra niḥspṛhaṃ-tato nivṛttaṃ, ceto yasya| saṃtoṣatṛptasya- yathālābhatuṣṭasya| svaṃ kālaṃ nātivartate-ucita eva kāle āyātītyarthaḥ|

Aṣṭāṅgahṛdayasaṃhitā

śīlayenmandanidrastu kṣīramadyarasān dadhi||66||

abhyaṅgodvartanasnānamūrdhakarṇākṣitarpaṇam||66||

kāntābāhulatāśleṣo nirvṛtiḥ kṛtakṛtyatā||67||

mano+anukūlā viṣayāḥ kāmaṃ nidrāsukhapradāḥ||67||

brahmacaryaratergrāmyasukhaniḥspṛhacetasaḥ||68||

nidrā santoṣatṛptasya svaṃ kāle nātivartate||68||

Sarvāṅgasundarā

yo mandanidraḥ sa kṣīrādīn śīlayet| kāntābāhulatāśleṣādayo nidrāsukhahetavaḥ| kāntābāhulatāśleṣagrahaṇamāśleṣamātrameva nidrāsukhahetuḥ, na tu grāmyadharmaseveti darśanārtham| ata evānantaramāha-"brahmacaryaraternidrā svaṃ kālaṃ nātivartate|" iti| brahmacaryaratasyāpyanurāgato maithunābhilāṣo nidrāṃ nāśayedityāha-grāmyasukhe niḥspṛhaṃ ceto yasya sa tasya| tathā, santoṣatṛptasya|

Aṣṭāṅgahṛdayasaṃhitā

grāmyadharme tyajennārīmanuttānāṃ rajasvalām||69||

apriyāmapriyācārāṃ duṣṭasaṅkīrṇamehanām||69||

atisthūlakṛśāṃ sūtāṃ garbhiṇīmanyayoṣitam||70||

varṇinīmanyayoniṃ ca gurudevanṛpālayam||70||

caityaśmaśānā+a+ayatanacatvarāmbucatuṣpatham||71||

parvāṇyanaṅhgaṃ divasaṃ śirohṛdayatāḍanam||71||

atyāśito+adhṛtiḥ kṣudvān duḥsthitāṅgaḥ pipāsitaḥ||72||

bālo vṛddho+anyavegārtastyajedrogī ca maithunam||72||

Sarvāṅgasundarā

grāmyadharme-strīpuṃsaṃyogaviṣaye, anuttānaṃ striyaṃ tyajet, uttānāṃ- bhajedityarthaḥ| tathā, rajasvalatvādiyutāṃ tyajet| duṣṭaṃ vyādhimalādibhiḥ, saṅkīrṇaṃ-saṅkaṭaṃ ca, mehanaṃ-yoniryasyāstām| tathā, varṇinīṃ-brahmacāriṇīm| anyayoniṃ-ajāmahiṣyādiṃ ca tyajet| gurvityādi| grāmyadharme nirvartane sati gurudevanṛpālayāṃstyajet| tathā, caityādīṃstyajet| teṣu striyaṃ na saṅgacchhedityarthaḥ| caityādīnāṃ paryāyā dinacaryāyāmuktāḥ| āyatanaṃ-duṣṭānāṃ nigrahasthānam| parvāṇi-ravisaṅkrāntyādīni tyajet, teṣu kāmaṃ na sevetetyarthaḥ| tathā, anaṅgaṃ,-aṅgaṃ-jaghanam, nāṅgaṃ-anaṅgamaṅgasadṛśaṃ jaghanakāryanirvartanayogyaṃ mukhādikamucyate| dākṣiṇātyā hi mukhena tat kurvanti, tanniṣidhyate| divasaṃ ca tyajet, dine rataṃ na kurvanti, tanniṣidhyate| divasaṃ ca tyajet, dine rataṃ na kurvītetyarthaḥ| mūrdhavakṣo+abhighātaṃ ca tyajet| tathā, atyāśitādayaḥ surataṃ tyajeyuḥ| atyāśitaḥatisuhitaḥ| adhṛtiḥ-durmanāḥ| anyavegārtaḥ-purīṣādivegāturaḥ| nanu, kṣudvegārta ucyate| tato+anyavegārta ityanenaivāsyārthasya labdhatvāt kiṃ kṣudvānityanena? satyametat| atiśayārthaṃ tvetat| yathā kṣudvegārtaḥ striyaṃ gacchannatiśayena pīḍayā bādhyate, na tathā+anyavegārta iti|

Sarvāṅgasundarā

athāvidhisambhogādāhārarakṣā| tatra sambhoganiṣiddhānyāha- grāmyetyādi| grāmyadharme-sambhoge, anuttānatvādiviśiṣṭaṃ nārīṃ tyajet| apriyāṃ-anabhīṣṭām| apriyārāṃ-aniṣṭācaraṇām| doṣamehanāṃ-doṣadūṣitayonim| sakrīrṇamehanāṃ-saṅkucitayonim| atisthūlāmatikṛśāṃ ca| sūtāṃ-asampūrṇādhyarddhamāsaprasūtim| anyayoṣitaṃ- parastriyam| varṇinīṃ-brahācāriṇīm| anyayiniṃ-vijātīyāmajāmahiṣyādim| gurvālayādīṃśca tyajet| caityādayo dinacaryāyāṃ vyākhyātāḥ| ambu-jalāśayaḥ| āyatanaṃ-vadhasthānam| parvāṇi-puṇyakālāḥ| anaṅgaṃ-hastamukhādi| divasaṃaparvaṇyapi| śirastāḍanaṃ hṛdayatāḍanaṃ ca-muṣtyādinā| dinacaryāyāṃ sāmānyato niṣiddhasyāpi devālayādeḥ punarniṣedhaḥ sambhoge deṣabhūyastvakhyāpanārthaḥ| atyāśitādeḥ sambhogaṃ niṣedhati-atyāśita iti| atyāśitaḥ-atitṛptaḥ| adhṛtiḥ-ahṛṣṭaḥ| kṣudvān-kṣudhitaḥ| duḥsthitāṅgaḥ-viṣamasthitagātraḥ| pipāsitaḥ-tṛṣitaḥ| anyavegārtaḥ-śukretaravegapīḍitaḥ| kṣuttṛṣorvegatve+api pṛthaggrahaṇamalpayorapi tayorniṣedhārtham|

Aṣṭāṅgahṛdayasaṃhitā

seveta kāmataḥ kāmaṃ tṛpto vājīkṛtāṃ hime||73||

tryahādvasantaśaradoḥ pakṣādvarṣānidāghayoḥ||73||

Āyurvedarasāyana

ṛtuvaśātsambhogaṃ vidhatte-seveteti| himehemantaśiśirayoḥ| kāmaṃ-sambhogam| kāmataḥ-svecchayā| vasante śaradi ca vdyahāt-vdyahamantaraṃ kṛtvā| vṛṣṭinidādhayoḥ pakṣāt-pakṣamantaraṃ kṛtvā| "saptamīpañcamyau kārakamadhye " iti pañcamī| vājīkṛtāṃ tṛpta iti sarvatra sambadhyate| vājīkṛtāṃ-vājīkaraṇānām| "karaṇe suhitārthānām" iti ṣaṣṭhī| ayaṃ ca vidhiruttamabalāpekṣaḥ| hīnabalānāṃ maithunaṃ tu samācaret| varṣāsu navarātrāttu daśārātāccharadyapi|| pañcāhācchītasamaye satpāhācchiśire tathā| pakṣādvasante, grīṣme tu māsi māsi samācaret|| nidāghe paścime māsi maithunaṃ na samācaret||" iti|

Sarvāṅgasundarā

tṛpto-vājīkaraṇaiḥ sañjātasantarpaṇaḥ san, kāmato- yathecchayā, hime-hemantartau śiśire ca, kāmaṃ-yathecchaṃ, seveta| vājīkṛtāmiti sampadāditvātkvip| tṛpta iti kto+adhikaraṇe ca dhrauvyetyādinā+adhikaraṇe ktaḥ| adhikaraṇavācinaśceti ṣaṣṭhī| vasante śaradi ca tryahāt-trayahamatikramya, maithunaṃ niṣeveta| varṣāgrīṣmayoḥ pakṣāt kāmaṃ bhajet|

Sarvāṅgasundarā

anyathā-uktādvidheranyena prakāreṇa, striyaṃ gacchato bhramādayaḥ syuḥ| aparvaṇi-akāle maraṇaṃ-aparvamaraṇam|

Aṣṭāṅgahṛdayasaṃhitā

bhramaklamorudaurbalyabaladhātvindriyakṣayāḥ||74||

aparvamaraṇaṃ ca syādanyathā gacchataḥ striyam||74||

Āyurvedarasāyana

uktāvidhyatikrame doṣamāha-bhrameti| ūrudaurbalyaṃ-sakthiśaithilyam| balādīnāṃ kṣayaḥ| aparvamaraṇaṃakālamṛtyuḥ| anyathā striyaṃ gacchataḥ-uktaprakārādanyena prakāreṇa sambhogaṃ bhajataḥ| uktaṃ ca rasāyurvede-"viparītarataprāptyā liṅge dāhaḥ prajāyate| kārśyaṃ ca sarvagātreṣu, tatpratīkāra ucyate|| pratyagbastiṃ nibadhyaiva liṅgācūṣaṇamācaret| kṣaraṇe tasya sañjāte snāpayecchītalāmbunā|| kolaniryāsamādāya pāyayettaṃ saśarkaram| śālmalīdūrvayormūlarasaṃ pāyasamāśayet||" iti|

Aṣṭāṅgahṛdayasaṃhitā

smṛtimedhāyurārogyapuṣṭīndriyayaśobalaiḥ||75||

adhikā mandajaraso bhavanti strīṣu saṃyatāḥ||75||

Sarvāṅgasundarā

strīṣu saṃyatāḥ-strīḥ samyak sevamānāḥ, smṛtyādibhiradhikā alpajarāśca bhavanti|

Āyurvedarasāyana

vidhyācaraṇe phalamāha-smṛtīti| strīṣu saṃyatāḥvidhinā strīḥ sevamānāḥ, smṛtyādibhiradhikā mandajarasaśca bhavanti| indriyaṃ-śukram| mandajarasaḥ-cirasthāyiyauvanāḥ|

Aṣṭāṅgahṛdayasaṃhitā

snānānulepanahimānilakhaṇḍakhādya śītāmbudugdharasayūṣasurāprasannāḥ||76||

seveta cānu śayanaṃ viratau ratasya tasyaivamāśu vapuṣaḥ punareti dhāma||76||

Sarvāṅgasundarā

ratānte yathaucityena snānādīn seveta| khaṇḍdakhādyaṃ khaṇḍakṛtaṃ kaṇiketyādi(?)| raso-māṃsarasaḥ| cānuśayanamiti| anu-paścācca, svapnaṃ seveta| tasya-snānādisevinaḥ śarīrasya, evaṃ-asminkṛte, dhāma-tejo, bhūya āgacchati| tmau jau vasantatilakaṃ gurukadvayaṃ ca| saṅgrahe coktam (sū.a.9)- "snānāṅgarāgavyajanendupādayūṣāsavakṣīrarasān rasālām| bhakṣyān sitāḍhyān salilaṃ suśītaṃ seveta nidrāṃ ca ratāntatāntaḥ||" iti|

Aṣṭāṅgahṛdayasaṃhitā

ā raṃ- sambhogāvasāne sevyānāha-snāneti| himānilaḥ- śiśiramārutaḥ| khaṇḍakhādyaṃ-śarkarāpracuraṃ bhakṣayam| śītāmbu-śītodakam| raso-māṃsarasaḥ| prasannā-acchasurā| śayanaṃ-nidrā| etāni ratasya viratau, anu-samanantarameva seveta| evaṃ kṛte, tasya-ratakṣīṇatejasaḥ, vapuṣodhāma-śārīraṃ tejaḥ, punarapyāśu-śīdhram, eti-prāpnoti|

Aṣṭāṅgahṛdayasaṃhitā

etañca sarvaṃ pūrvoktaṃ hitāhitaṃ vaidya eva vetti||77||

bhavati vipulatejaḥsvāsthyakīrtiprabhāvaḥ svakuśalaphalabhogī bhūmipālaścirāyuḥ||77||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne+annarakṣā nāma saptamo+adhyāyaḥ||7||

śrutacaritasamṛddhe karmadakṣe dayālau bhiṣaji niranubandhaṃ deharakṣāṃ niveśya||77||

Sarvāṅgasundarā

adhyāyārthamupasaṃharati-śruteti| uktaprakārānnakṣādvāreṇa deharakṣāṃ bhiṣaji niveśya, bhūmipālaścirāyurbhavati| kīdṛśe bhiṣaji ? śrutacaritasamṛddhe-śāstraśāstroktānuṣṭhānasampanne, karmadakṣe-upacārakuśale, dāyālau-kāruṇike| niranubandhaṃ-niḥśaṅkam| tejaḥ-kāntiḥ| svāsthyaṃ-ārogyam| kīrtiḥ-yaśaḥ| prabhāvaḥ-pratāpaḥ| svakuśalaphabhogī-svopārjitapuṇyaphalopabhogakṣamaḥ| cirāyuḥ-dīrghāyuḥ| saṅgrahe tu (sū. a. 9)- "manaḥśarīrasthitimātrameva vyavāyaṃ seveta| na tu tatparaḥ syāditi| bhavati cātra| viśrabdhahṛṣṭo rahasitatkāmastaruṇaḥ pumān| samasthitāṅgaḥ surabhirmuktamūtrādiravyathaḥ|| nānāśito nātyaśito vṛṣyāṇāṃ tarpitastryaham| nārīṃ nārīguṇairyuktāṃ sahapūrvaguṇāṃ vrajet|| (strīsaṃsargāddhi sadyaḥ syāt klībatā balināmapi| evaṃ cāpyāyyate śīghraṃ teṣāṃ śukraṃ ca dhāma ca||) ddaṣṭyāyurojaḥ śukrāṇāṃ kṣayaṃ meḍhrāśrayān gadān| vāyoḥ kopamadharmaṃ ca mūḍhaḥ prānpotyato+anyathā|| uttāno vegarodhī ca vṛddhimehāśmaśarkarāḥ| timirā digadotpattirmūrddhādyāhananāddhuvam|| na cārvāk ṣoḍaśādvarṣāt saptateḥ parato na ca| āyuśkāmo naraḥ strībhiḥ saṃyogaṃ kartumarhati|| atibālo hrāsampūrṇasarvadhātuḥ striyaṃ vrajan| uparapyeta sahasā taḍāgamiva kājalam|| śuṣkaṃ rūkṣaṃ yathā kāṣṭhaṃ jantujagdhaṃ vijarjaram| spṛṣṭamāśu viśīryeta tathā vṛddhaḥ striyaṃ vrajan|| kāyasya tejaḥ paramaṃ hi śukramāhārasārādapi sārabhūtam| jitātmānā tatparirakṣaṇīyaṃ tato vapuḥ santatirapyudārā|| apramatto bhajedbhāvāṃstadātvasukhasaṃjñakān| sukhodarkeṣu sajjeta dehasyaitadalaṃ hitam|| prajñāparādho+asātmyārthasaṃyogaḥ kālavaikṛtam| hite+api ratamāhāre yojayantyāmayairnaram|| nāpathyasevinaṃ sadyaḥ prabādhante tadā malāḥ| prakopaṃ prativighnanti bhinnairdūṣyādibhiryadā|| na ca sarvo+apacāro+api sarvadā sarvadoṣakṛt| na hisarvāṇyapathyāni tulyadoṣāṇi naiva ca|| sarve tulyabalā doṣā na sarvāṇi vapūṃṣi ca vyādhikṣamatve śaktāni yato+apathyaṃ tadeva tu|| gacchatyapathyatamatāṃ tulyadūṣyādivarddhitam| ta eva ca punardoṣā hetubhirbahu bhiścitāḥ|| mitho viruddhā balino dīrghakālānuvartinaḥ| sarve samaṃ prakrupitāḥ prāpyālpamapi kāraṇam|| prāṇāyatanamāśritya gambhīrāḥ sarvamārgagāḥ| dehe hitocite te syuścirādapyāśukāriṇaḥ|| ahitānyapi cānye pāmabhyāsādupaśerate| doṣāscaiva kṣāyaṃ yānti karmavātātapādibhiḥ|| atha bahūnāmekarogotpattiḥ| bhinnāhāravayaḥ sātmyaprakṛtīnāṃ samaṃ bhavet| eko vikṛtavāyvādiyugapatsevanādgadaḥ|| vātādīnāṃ tu vikṛtirvikṛtādagrahacāratāḥ bhaumāntarikṣadivyebhya utpātebhyaśca jāyate|| sambhavaḥ punareteṣāṃ karmaṇaḥ sāsudāyikāt| duṣṭo vāyurabhiśyandī stimito+atyuṣṇaśītalaḥ|| kuṇḍalī bhairavaravaḥ paruṣo+anārtavo balī| anyonyavyāhatagatiḥ pāṃśubāṣpaviṣānvitaḥ|| rasavarṇādivikṛtamapakrāntavihaṅgamam| ninditaprabhavaṃ toyamupakṣīṇajaleśayam|| makṣikāmūṣikavyālabahūtpātapradūṣitāḥ|deśo+apthyānnabahulo naṣṭadharmamahauṣadhiḥ|| kālaśca viparītātihīnaliṅo yathāyatham | ete duṣparihāratvādahitāyottarottaram|| yeṣāmaniyataṃ karma tasmin kāle sudāruṇe| karma pañcavidhaṃ teṣāṃ yojyaṃ tadvadrasāyanam|| śasyate dehavṛttiśca bheṣajaiḥ pūrvamuddhṛtaiḥ| brahrācaryaṃ dayā dānaṃ jitātmanām| deśānāmavipannānāṃ sādhūnāṃ ca niṣevaṇam|| daivavyapāśrayaṃ ceṣṭaṃ karma dīvitarakṣaṇam| hemantādiṣu kurvīta svaṃ svaṃ cākālikeṣvapi|| vidhiṃ tacchīlanaṃ yasmācchītādidvandvakāritam| ṛtucaryā hi śītoṣṇavṛṣṭidoṣapratikriyā|| ata eva ca caryāyāṃ hemantaśiśirau samau| athākālamṛtyuḥ| sarvaprāṇabhṛtāṃ nityamāyuryuktimapekṣate| daive puruṣakāre ca sthitaṃ hyasya balābalam|| anyajanmakṛtaṃ karma daivaṃ pauruṣamaihikam| vidyātte karmaṇī tredhā śreṣṭhamadhyāvaratvataḥ|| tayorudārayoryuktirdīrghasya susukhasya ca| niyatasyāyuṣo heturviparītasya cāvarā|| madhyā madhyasya, miśrasya saṅkīrṇā, śṛṇu cāparam| daivaṃ puruṣakāreṇa dirbalaṃ hrāpahanyate|| tathā daivenabalinā pauruṣaṃ karma durbalam| ddaṣṭvā yadeke manyante niyataṃ mānamāyuṣaḥ|| karma kiñcit kvacitkāle vipākaniyataṃ mahat| kiñcitvakālaniyataṃ pratyayaiḥ pratibodhyate|| evaṃ ca dvividho mṛtyuḥ kālākālavibhedataḥ| upadiṣṭastataścaiṣa hitāhitavidhikramaḥ|| ekottaraṃ mṛtyuśataṃ bruvate vedavādinaḥ| tatraikaḥ kālasaṃyuktaḥ śeṣāstvāgantavaḥ smṛtāḥ|| śyenājirādiyāgena bhrātṛvyasya tathā ca taiḥ| dairdhyaśravasasomādyairvihitastvātmano vadhaḥ|| āyuṣkāmasya tatprāptistatreṣṭyā mitravindayā| sarvasmādeva cātmānaṃ gopāyedīddaśī smṛtiḥ|| tathā maraṇamuddiṣṭaṃ saugatānāṃ caturvidham| viṣamāparihāreṇa jāyate niyatāyuṣāma|| dhruvaṃ rogitvamanyeṣāṃ mṛtyureva tvaparvaṇi| akāṇḍe śastradhārādyaiḥ pratyakṣo mṛtyuranyathā|| udbhrā ntacaṇḍamātaṅgaturaṅgādisamāgamam| arātiduṣṭavātādisāhasāhitabhojanam|| varjayediti na brūyurmunayo divyā cakṣuṣaḥ| daivavyapāśrayādīśca rasāyanavidhiṃ vinā|| na vā te+api yathākāmamāyuṣaḥ sthitimāpnuyuḥ| ahisiṃhagajādibhyo viduṣāṃ na bhayaṃ bhavet|| mithyā prākāradurgāṇi mithyā māraṇarakṣaṇam| āyuṣkāmasya mithyaiva paradārādivarjanam|| mantradevatayā+a+ahūtā nācakṣīran mahāhayaḥ| viṣasutpaprabuddhasthā bhāvābhāvau tadāyuṣaḥ| saṃnyāsarohiṇīkādigrastasya sahasā bhavet| upekṣayā na maraṇaṃ jīvitaṃ vā cikitsayā|| pratyahaṃ nṛsahastrasya yuddhe+anyonyamabhighnataḥ| sādhuvṛttasya cātulyā na bhavedātuṣaḥ sthitiḥ|| nāyudhairdviṣamindrādyā nauṣadhairārtamaśvinau| upakrameranna bhavedakālāmaraṇaṃ yadi|| ghaṭānāmāmapakvānāṃ pālanāparipālanaiḥ| cirālpakālavartitvaṃ citrasthānāṃ ca ddaśyate| ityatyantaprasiddhe+api siddhe sarvāgamairapi| ddaṣṭe+apyakālamaraṇe vicikitset kathaṃ budhaḥ|| guṇavadbhiṣagādīnāṃ sambhave sambhavettu yaḥ| mṛtyustaṃ kālajaṃ prāhuritaraṃ tadviparyaye|| yathā ratho vāhyamāno nyāyena kramaśaḥ kṣayam| yāyādātmavatāmāyustathā+anyeṣāṃ viparyayaḥ|| śucitailadaśodīpaḥ kīṭavātādyapīḍitaḥ| dīptimān vartate samyak yathaiva snehasaṅkṣayāt|| sa evāto yathā ca syādviparīto viparyaye| hitāhitopacāreṇa tathaiva puruṣo dhruvam|| sarvamanyat pariyajya śarīraṃ pālayedataḥ| tadabhāve hi bhāvānāṃ sarvābhāvaḥ śarīriṇām|| nagarī nagarasyeva rathasyeva rathī sadā| svaśarīrasya medhāvī kṛtyeṣvavahito bhavet|| āhārakalpanāhetūn svabhāvādīn viśeṣataḥ| samīkṣya hitamaśnīyāddehohyahārasambhavaḥ|| bhīlajjāyantraṇālobhaharṣaśokavaśaṃgataḥ| na jātu dhārayedvegāṃstaddhi sarvāpadāṃ padam|| hitamabhyasyataḥ puṃso nākāle kāladaṃṣṭrayā| sañjāyate parāmarśo balotsāhendriyāyuṣām||ahitāni ca santyajya doṣamapyāpnuyādyadi| tathā+apyānṛṇyamāyāti sādhūnāmātmavāniti|| yacca rogasamutthānaṃ na śakyamiha kenacit| parihartuṃ na tatprāpya śocitavyaṃ manīṣiṇā|| hitāhāravihārāṇāṃ sadācāraniṣeviṇām| lokadvayavyapekṣaṇāṃ jīvitaṃ hrāmṛtāyate|| gṛdhnurgrāmyasukhe vaśyaḥ kleśānāṃ hatasatpathaḥ| mūḍho jīvatyanarthāya durgatiṃ paribṛṃhayan|| viduṣā+antaḥśarīrasthānnityaṃ sannihitānarīn| jitvā varjyāni ciraṃ jīvitumicchatā|| tadātve cānubandhe vā tasmāt karmāśubhodayam| smarannātreyavacaso na dhīmān kartumarhati|| iti| iti hemādriṭīkāyāmāyurvedarasāyane| annarakṣāprakaraṇaṃ sāmastyena nirūpitam|| 7||

Sarvāṅgasundarā

bhiṣaji śarīrarakṣaṇaṃ niranubandhaṃ-nirvikalpamādhāya, pṛthvīśo bahukālamātmīya śreṣṭhaphalabhogavān bhavati| tathā, tejaśca svāsthyaṃ ca kīrtiśca prabhāvaśca, ta evam, vipulāḥ vistīrṇāḥ, tejaḥsvāsthyakīrtiprabhāvā yasya sa evaṃvidhaḥ| kīdṛśo bhiṣaji ? śrutaṃ-śāstrāvabodhaḥ, caritaṃ-ācāraḥ, tābhyāṃ samṛddhe-sampūrṇe| tathā, kriyācature| tathā, kṛpālau| vasumuniviratiścenmālinī nau mayau yaḥ| iti śrīmṛgāṅkadataputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne+annarakṣādhyāyaḥ saptamaḥ samāptaḥ|| 7||

mātrāṣitīyādhyāyo+aṣṭamaḥ

8

Āyurvedarasāyana

mātrāśitīymadhyāyaṃ vyākhyātuṃ pratijānīteatheti| yataḥ pūrve+adhyāye "āhāro varṇitastatra tatra tatra ca vakṣyate|" ityuktam (hṛ. sū. a. 7/53)| sa cāsādhāraṇo yathāsvaṃ vaktavyaḥ| asādhāraṇārthamayamadhyamadhyaḥ| ata eva mātrāśitīyaḥ| mātrāśabdena samyamyogo lakṣyate| sa cāsamyagyogasya tyāgātsambhavati| sa punaḥ satpadhāsaṅkīrṇāśanaṃ, viruddhāśanaṃ, amātrāśarma,ajīrṇāśanaṃ, samaśanaṃ, adhyaśanaṃ, viṣamāśanaṃ ceti| tatra niṣiddhanāṃ gṛhe niṣiddhairvā saha niṣiddhaṃ cānnaṃ yatra bhujyate tat-saṅkīrṇā śanam| tacca "śatrusatragaṇākīrṇagaṇikāpaṇikāśanam|" ityādyuktam (hṛ. sū. a. 2/43)| viruddhāśanam-ahitāśanam| tacca "viruddhamapi cāhāraṃ" ityādyuktam (hṛ. sū. a. 7/29)| amātrāśanādīnyatrotryante| mātrāvadapi yannajīryati tat-ajīrṇāśanam| samaśanādīnyatraiva lakṣayiṣyati|a

Aṣṭāṅgahṛdayasaṃhitā

athāto mātrāśitīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

athetyānantarye| yathā,-"athā+ato dharmajijñāsā|" ityatra mīmāṃsāyāṃ vedādhyayanādanantaraṃ dharmo jijñāsitavya ityarthaḥ| ata iti prastutābhisambandhe| aśanaṃ-aśitam| bhāve niṣṭhā| mātrayā+aśitaṃ-mātrāśitam, tasmai hito mātrāśitīyaḥ| śeṣaṃ pūrvavadvyākhyeyam|

Aṣṭāṅgahṛdayasaṃhitā

mātrāśī sarvakālaṃ syānmātrā hyagneḥ pravartikā||1||

mātrāṃ dravyāṇyapekṣante gurūṇyapi laghūnyapi||1||

Sarvāṅgasundarā

sarvakālaṃ-svastha āturo vā, mātrāśī syāt-parimitāśī bhavet| kuto hetoḥ ? hi-yasmāt, mātrā+agneḥ pravartikā svavyāpāre| agnipravṛttiśca dehasthitihetuḥ| tathā coktam-"agnimūlaṃ balaṃ puṃsāṃ balamūlaṃ hi jīvitam|" iti| tasmānmātrāyāḥ prādhānyam| asmācca kāraṇānmātrāyāḥ prādhānyaṃ yato mātrāṃ dravyāṇyapekṣante gurūṇyapi laghūni ca| tatra gurūṇi-piṣṭakṣīradrākṣākṣoḍekṣumāṣānūpamāṃsādīni| laghūni-divyodakaraktaśāliṣaṣṭikamudgalāvakapiñjalaiṇaśaśaśambarādīni|

Āyurvedarasāyana

tatra mātrāṃ vidhatte-mātrāśīti| mātrāmaśnātīti mātrāśī| yadyapi mātrāviśiṣṭānnapānasyaiva karmatvam, tathāpi prādhānyārthaṃ mātrāyāḥ karmatvavyapadeśaḥ| kimarthaṃ mātrāśī syāt ? hi-yasmāt, mātrā agneḥ pravartikāpacantamagniṃ pravartayati, pācayatītyarthaḥ| nanu, dravyāṇyagnimindhanatvātpravartayanti, na mātretyata āha-mātrāmiti| nanu, gurūṇi dravyāṇi durjaratvānmātrāmapekṣantām, na punarlaghūnītyata āha-gurūṇyapīti|

Aṣṭāṅgahṛdayasaṃhitā

gurūṇāmardhasauhityaṃ laghūnāṃ nātitṛptatā||2||

mātrāpramāṇaṃ nirdiṣṭaṃ sukhaṃ yāvadvijīryati||2||

Sarvāṅgasundarā

gurūṇāṃ dravyāṇāmardhasauhityaṃ-ardhatṛptiḥ| laghūnāṃ nātitṛptatā-nātitṛptiḥ, kiṃ tarhi ? sauhityamātram| etanmātrāpramāṇaṃ nirdiṣṭam| mātrā-hrasvā madhyā bṛhatī ca, tasyāḥ pramāṇaṃ-mātrāpramāṇam| tatra mātrā-parimāṇaṃ mānam, tasyāstu pramāṇaṃ-unmānam| evaṃ cātra mātrāśabdasyāpaunaruktyam| hi yasmāt, yāvat parimāṇamabhyavahṛtaṃ sukhaṃ-avikṛtiṃ kṛtvā, jīryati-pariṇamati|

Āyurvedarasāyana

nanu gurubhirlaghubhirvā tṛtpirevotpadyate, na teṣāṃ viśeṣa ityata āha-gurūṇāmiti| yāvatā+a+ahārarāśinā tṛptirutpadyate tāvavo+ardhaṃ bhujyata iti-ardhasauhityam| tāvanmātrameva-nātitṛptatā| nanu, evaṃ cenmātrāyā avyavasthitatvaṃ prāpnotītyata āhamātretyādi| mātrāpramāṇaṃ-mātrālakṣaṇam, yāvatsukhaṃ jīryati tāvanmātrāśabdaḥ vācyamityarthaḥ| uktaṃ ca khāraṇādinā"yadanyavahṛta samyagyathākālaṃ jarāṃ vrajet| prakṛtyavikṛtiṃ kṛtvā tanmātrālakṣaṇaṃ viduḥ||" iti| tasmādgurūṇāmardhasauhityaṃ sukhaṃ jīryati, laghūnāṃ nātitṛtpateti nāvyavasthā|

Aṣṭāṅgahṛdayasaṃhitā

bhojanaṃ hīnamātraṃ tu na balopacayaujase||3||

sarveṣāṃ vātarogāṇāṃ hetutāṃ ca prapadyate||3||

Sarvāṅgasundarā

hīnamātraṃ punaraśanaṃ na balāya, nopacayāya, na caujase| sarveṣāṃ vātarogāṇāṃ hetutāṃ-kāraṇatāṃ yāti|

Āyurvedarasāyana

atha amātrāśane doṣāḥ| tacca dvividham, hīnamātramatimātraṃ ca| tatra hīnamātrajān doṣānāhabhojanamiti| balaṃ-śaktiḥ| upacayaḥ-puṣṭiḥ| ojaḥ-kāntiḥ|

Aṣṭāṅgahṛdayasaṃhitā

atimātraṃ tvaśanaṃ trīnapi doṣān prakopayet||4||

Sarvāṅgasundarā

atimātraṃ tvaśanaṃ trīnapi doṣān śīghrameva prakopayati|

Āyurvedarasāyana

atimātrajān doṣānāha-atimātramiti|

Aṣṭāṅgahṛdayasaṃhitā

pīḍyamānā hi vātādyā yugapattena kopitāḥ||4||

āmenānnena diṣṭena tadevāviśya kurvate||5||

viṣṭambhayanto+alasakaṃ cyāvayanto visūcikām||5||

adharottaramārgābhyāṃ sahasaivājitātmanaḥ||6||

Sarvāṅgasundarā

tenāpakvenānnena-āhāreṇa, duṣṭena vatādyā hi-yasmāt, pīḍyamānāḥ-vibadhyamānāḥ ruddhamārgatvāt, ata eva yugapat-ekakālaṃ sarva eva, kopitāstadeva-duṣṭamannamāviśya-āśrityālasakaṃ kurvate| kiṃ kurvataḥ ? viṣṭambhayataḥ,-tadeva duṣṭamannaṃ srotaḥsu rundhānāḥ| tathā, adharottaramārgābhyāṃ sahasaiva-anucite deśe kāle (ca), cyāvayantaḥ-ūrdhvamadhaśca niṣkāśayantaḥ| ajitātmanaḥ-asaṃyatacetasaḥ puṃsau visūcikāṃ kurvate|

Āyurvedarasāyana

atha prasaṅgādatimātraprakupitadoṣajānāṃ rogāṇāṃ nidānacikitsite kathayati| tatra visūcikālasakayoḥ samprātpimāha-pīḍyamānā iti| pīḍyamānāḥ santo yugapatkopitāḥ-strotodhāt parasparasaṅghaṭṭanena trayo+apyekadaiva kopaṃ nītāḥ| kena ? tena,-atimātreṇānnena| atimātratvādevāmenapākakālātikrame+apyapakvena, ata eva duṣṭena-vikṛtena, tadevāviśya-tathāvidhamevānnamadhiṣṭhāya, evaṃbhūtāstadevānnaṃ viṣṭambhayanto+alasakaṃ kurvate| cyāvayantaḥ punarvisūcikām| kābhyāṃ cyāvayantaḥ ? adharottaramārgābhyām| sahasaivavegena| ajitātmagrahaṇamannalolupasyaivālasadyutpattiriti jñāpanārtham| uktaṃ ca suśrutena (u. a. 56/5)- " na tāṃ parimitāhārā labhante viditāgamāḥ| mūḍhāstāmajitātmāno labhante kaluṣāśayāḥ||" iti||

Aṣṭāṅgahṛdayasaṃhitā

prayāti nordhvaṃ nādhastādāhāro na ca pacyate||6||

āmāśaye+alasībhūtastena so+alasakaḥ smṛtaḥ||7||

Sarvāṅgasundarā

ūrdhvaṃ-mukhenāhāro na prayāti, na cādhastāt-gudena prayāti, na cāhāraḥ pacyate, āmaśaye-"nābhistanāntaraṃ jantorāmāśaya iti smṛtaḥ|" tasmin, alasībhūta ivālasībhūtaḥ| yathā,-akarmaśīlaḥ puruṣo+alasa ityucyate, tathā+ayamāhāro+alasībhūtastiṣṭhati| tena hetunā sa rogo+alasakaḥ smṛtaḥ|

Āyurvedarasāyana

alasakaṃ nirvakti-prayātīti| yasmādasmin vyādhāvāhāraḥ āmāśaye+alasībhūtaḥ, tasmādasāvalasayatītyalasakaḥ| alasatvaṃ-niṣkritatvam| tadeva prayātītyādinā spaṣṭīkṛtam|

Aṣṭāṅgahṛdayasaṃhitā

vividhairvedanodbhedairvāyvādibhṛśakopataḥ||7||

sūcībhiriva gātrāṇi vidhyatīti visūcikā||8||

Sarvāṅgasundarā

vāyvādīnāṃ trayāṇāmatyantaprakopāt nānāprakārairvedanodbhedaiḥ-pīḍotpādaiḥ, yasmādgātrāṇi sūcibhiriva vidhyati, tasmādvisūciketyucyate| vividhānāṃ vikārāṇāṃ sūcikā-visūciketyucyate|

Āyurvedarasāyana

visūcikāṃ nirvakti-vividhairiti| vividhasūcītulyatvādvisūcikā| tadeva "vividhaiḥ" ityādinā spaṣṭīkṛtam|

Aṣṭāṅgahṛdayasaṃhitā

tatra śūlabhramānāhakampastambhādayo+anilāt||8||

pittājjvarātisārāntardāhatṛṭpralayādayaḥ||9||

kaphācchardyaṅgagurutāvāksaṅgaṣṭhīvanādayaḥ||9||

Sarvāṅgasundarā

vātādadhikāt śūlādayo bhavanti| ādiśabdenāṅgodveṣṭanamukhaśoṣādiparigrahaḥ| pittāddṛddhāt jvarādyāḥ syuḥ| pralayo-mūrcchāprāyaḥ| ādiśabdena madādiparigrahaḥ| kaphādadhikāt chardyādayo bhavanti| ādiśabdena kṣavathvādīnāṃ grahaṇam|

Āyurvedarasāyana

visūcikālakṣaṇamāha-tatreti| tatravisūcikāyām| anilāt śūlādayo bhavanti| pittāt jvarādayaḥ| kafāt chardyādayaḥ| antardāhaḥ-koṣṭhadāhaḥ| pralayo-mūrcchā| aṅgagrahaṇaṃ sarvāṅgadauravārtham| vāksaṅgo-vācaḥ skhalanam| ṣṭhīvanaṃ-śleṣmaniḥsaraṇam| anilādigrahaṇamanilādikṛtasamastavikāraprāptyartham| ata evādiśabdaḥ prayuktaḥ| śūlādigrahaṇaṃ tu mandabuddhiprabodhanārtham| etena traividhyaśaṅkā+apyapāstā| suśruto+api murcchādīnyabhedenāha (u. a. 56/6)- "mūrcchātisārau vamathuḥ pipāsā sūlabhramodveṣṭanajṛmbhadāhāḥ| vaivarṇyakampau hṛdaye rujaśca bhavanti tasyāṃ śirasaśca bhedaḥ||" iti|

Sarvāṅgasundarā

alasakalakṣaṇamāha-viśeṣāditi| yatrānnaṃ chardyatīsāravarjitān śūlādīn visūcikoktān kurute, sa vyādhiralasakaḥ| kīdṛśamannam ? mārutena pīḍitam,- alabdhasañcāreṇa vāyunā+a+akrāntam, ākrāntatvādūrdhvamadho vā anirgacchadeva antarā-madhya eva, sleṣmaṇā ruddhaṃ-niṣiddhanirgamam ata evālasaṃ-niṣkriyatāṃ gatam, tato doṣaiḥ- vātapittakafaiḥ kṣobhitaṃ-sañcālitam| kiṃ sarveṣāmaviśeṣeṇa ? netyāha-viśeṣādityādi| durbalatvādiviśiṣṭasya viśeṣeṇalasa ityarthaḥ|

Aṣṭāṅgahṛdayasaṃhitā

viśeṣāddurbalasyālpavahnervegavidhāriṇaḥ||10||

pīḍitaṃ mārutenānnaṃ śleṣmaṇā ruddhamantarā||10||

alasaṃ kṣobhitaṃ doṣaiḥ śalyatvenaiva saṃsthitam||11||

śūlādīn kurute tīvrāṃśchardyatīsāravarjitān||11||

so+alasaḥ----------------------------------||12||

Sarvāṅgasundarā

durbalatvādiyuktasya yanmārutena viśeṣādannaṃ pīḍitam, antarā-āmāśayamadhya eva, śleṣmaṇā ruddhaṃ-alasībhūtam, tathā doṣaiḥ kṣobhitaṃ-ākulitam, ata evātipīḍākāritvācchalyarūpatayaiva sthitam, tīvrān-duḥsahān, śūlādīn chardyādivarjitān kurute| chardyatīsārābhyāṃ hi visūcikoktā| so+alasasaṃjño rogaḥ| durbalo hyanupacitadhātuḥ, sa na kadācidāhāraṃ soḍhuṃ śaktaḥ| alpāgniścāhāraṃ na samyak jarayati| yato vegadhāraṇaśīlasya pratihato vāyurvimārgagaḥ pittakaphāvapi vimārgagau kurute, ityetadviśeṣeṇa nirdeśaḥ|

Aṣṭāṅgahṛdayasaṃhitā

atyarthaduṣṭāstu doṣā duṣṭāmabaddhakhāḥ||12||

yāntastiryaktanuṃ sarvāṃ daṇḍavatstambhayanti cet||12||

daṇḍakālasakaṃ nāma taṃ tyajedāśukāriṇam||13||

Sarvāṅgasundarā

cedyadyarthe| atiśayena duṣṭā doṣāḥ, tathā duṣṭāmena baddhāni-pūrṇāni, khāni-srotāṃsi, yaiste duṣṭāmabaddhakhāḥ, tathā tiryaggacchantaḥ, tanuṃ sarvāṃ-śarīraṃ sakalaṃ, daṇḍavadyadi stambhayanti-prasāraṇākuñcanarahitaṃ kurvanti, tadā daṇḍakālasako nāma rogo bhavati| taṃ-daṇḍakālasakaṃ, tyajet-nopakramet| yata āśukāriṇam,-āśu-śīghraṃ svakarma māraṇaṃ karotītyāśukārī, kṣipraṃ hantītyarthaḥ|

Āyurvedarasāyana

daṇḍakālasakaṃ lakṣayati-atyarthe| yadyalasake doṣāḥ sarvāṃ tanuṃ daṇḍavatstambhayanti, tamalasakaṃ daṇḍakālasakasaṃjñamāśukariṇaṃ tyajet| kīddaśā doṣāḥ ? anyarthaduṣṭāḥ,-atimātrannasevanena atiduṣṭā| dṛṣṭāmabaddhākhāḥ,-cirasañcayāt diṣṭenāmena-kāraṇabhūtena, baddhāniḥ-pūritāni khāni-strotāṃsi, yaiste tathā| tiryaggacchantaḥ-mārgavarothāttiryaṅārgeṇa prasarantaḥ|

Aṣṭāṅgahṛdayasaṃhitā

viruddhādhyaṣanājīrṇaṣīlino viṣalakṣaṇam||13||

āmadoṣaṃ mahāṅoraṃ varjayedviṣasaṃjñakam||14||

viṣarūpāṣukāritvādviruddhopakramatvataḥ||14||

Sarvāṅgasundarā

viruddhaṃ-prāguktam, "viruddhamamlaṃ" (hṛ.sū.a. 7|31) ityādinā| "vidyādadhyaṣanaṃ" (hṛ.sū.a. 8|34) ityādinā-adhyaṣanam| ajīrṇaṃ ca-trividhaṃ vakṣyati| etāni ṣīlituṃ ṣīlaṃ yasya tasya puṃso ya, āmadoṣo viṣalakṣaṇaḥ-lālādilakṣaṇayukto, mahāṅoro-atikaṣṭo viṣākhyo yo bhavati, taṃ na cikitset| kutaḥ ? viṣarūpatvādāṣukāritvādviruddhopakramatvācca| viṣasadṛṣasvarūpatvādviṣe ṣītopakramo yuktaḥ, āme coṣṇopakramo yuktaḥ, iti viruddhopakramatvam|

Āyurvedarasāyana

āmaviṣaṃ lakṣayati-viruddheti| viruddhāśanādiśīlinaḥ puruvasyotpannamāmadoṣaṃ-ajīrṇajaṃ vyadhiṃ varjayet| viruddhaṃ payomatsyādi| adhyaśanaṃ-vakṣyamāṇam| ajīrṇa-ajīrṇāśanam| kīdṛśamāmadoṣam ? viṣalakṣaṇaṃ,-dehavyāpiviṣatulyalakṣaṇam| mahāghoraṃ-tīvrapīḍākaram| viṣasaṃjñakaṃ-viṣākhyam| āmopapadaiveyaṃ saṃjñā| uktaṃ ca carakeṇa (vi. a. 2/15)-"viruddhādhyaśanājīrṇāśanaśīlinaḥ punarāmadoṣamāmaviṣamācakṣate" iti| kuto varjayet ? viṣarupāśukāritvāt-viṣarūpatvācśīghrakāritvācca| nanu, viṣamapi sādhyaṃ dṛṣṭam| tatkuto+asya viṣarūpatvādasādhyatvam ? ityata āha-viruddopakramatvataḥ,- hetuviparītavyādhiviparītayorupacārayorvirodhāt| heturhyatrāmasañcayaḥ, tatrāgneya upacāraḥvyādhistu viṣarūpaḥ tatra saumya upacāra iti virodhaḥ|

Aṣṭāṅgahṛdayasaṃhitā

athāmamalasībhūtaṃ sādhyaṃ tvaritamullikhet||15||

pītvā sogrāpaṭuphalaṃ vāryuṣṇaṃ yojayettataḥ||15||

svedanaṃ phalavartiṃ ca malavātānulomanīm||16||

nāmyamānāni cāṅgāni bhṛṣaṃ svinnāni veṣṭayet||16||

Sarvāṅgasundarā

athetyānantarye| pūrvoktaṃ sādhyāsādhyamavagamyānantaramāmaṃ sādhyamaduṣṭaṃ santaṃ tvaritaṃ-drāk, ātura ullikhet-udvamedityarthaḥ| kiṃvidhamāmam ? alasībhūtam,-alasalakṣaṇatāṃ gatam| kathamullikhet ? ityāha-pītvetyādi| jalamuṣṇaṃ pītvā vacālavaṇamadanaphalayuktaṃ, vamedityarthaḥ| tato+anantaraṃ svedanaṃ yojayet| tathā-"vipācya mūtrāmlamadhūni dantīpiṇḍītakṛṣṇābiḍadhūmakuṣṭhaiḥ| vartiṃ karāṅguṣṭhanibhāṃ ṅṛtāktāṃ gude rujānāhaharīṃ vidadhyāt||" ityādi phalavartīṃ ca malavātānulomanīṃ yojayet| tatrāmadoṣe doṣavaṣādaṅgāni ca nāmyamānāni-saṅkocyamānāni santi, atyarthaṃ svinnāni vastrādinā veṣṭayet|

Sarvāṅgasundarā

uktānāmāmadoṣāṇāṃ cikitsāmāha-atheti| athaśabdaṣcikitsārambhe maṅgalārthaḥ| āmaṃ-āmadoṣam,ullikhet-vamet, alasībhūtam| yaḥ svayaṃ na pravartate balātpravartamāno+api mandaṃ mandaṃ vā pravartate, so+alasaḥ|āmado(vi)ṣo+api tathābhutaḥ| sa hyalasakenaiva(neva) pravartate| visūcyāṃ tu mandaṃ mandaṃ pravartate| sa dvividho+apyullekhanīyaḥ| uktaṃ hi khāraṇādinā-"visūcyalasakau vāmyau pippalīlavaṇāmbhasā|" iti| sādhyagrahaṇamiha niyamārtham, sādhyameva na tvasādhyamapi| ddaśyate hi nidāne+asādhyatvenoktānāṃ māṃsagranthyādīnāṃ cikitsite cikitsopadeśaḥ| āmadoṣastvasādhyaḥ, asādhya evetyarthaḥ| kiṃ kṛtvollikhet ? sogrāpaṭufalamuṣṇaṃ vāri pītvā| ugrā-vacā| paṭu-saindhavam| falaṃ-madanafalam| tato-vamanānantaraṃ, svedanaṃ yojayet falavarti ca| kasyā varteḥ falavartisaṃjñā ? ityapekṣāyāmāha-malavātānulomanīm| viṇmūtrādhovātānāṃ pravartinī vartiḥ-falavartirityarthaḥ| svedafalavartidravyāṇyuktāni khāraṇādinā-"śūle tu stimite sāme svedaḥ śasto muhurmuhuḥ| rūkṣoṣṇaiḥ kaṭukaiḥ pāṃśukarīṣasikatādibhiḥ||pippalyo+agāradhūmaṣca madanaṃ sarṣapāstrivṛt| hemakṣīrī vacā kiṇvaṃ kuṣṭhaṃ dantī yavāgrajaḥ|| samūtralavaṇābhyaktā phalavartiriyaṃ hitā| saṃsvedyālasake śūlavibandhānāhanāśinī||" iti| yadyāmadoṣeṇāṅgāni nāmyante-saṅkocyante, tadā tānyatisvinnāni kṛtvā vastrādibhirveṣṭayet|

Aṣṭāṅgahṛdayasaṃhitā

visūcyāmativṛddhāyāṃ pārṣṇyordāhaḥ praśasyate||17||

tadahaścopavāsyainaṃ viriktavadupācaret||17||

Sarvāṅgasundarā

visūcyāṃ-pūrvoktalakṣaṇāyām, ativṛddhāyāṃ satyāṃ pārṣṇyoḥ-khurikayoḥ, ayaḥśalākādinā dāhaḥ praśasyate| tadahaḥ-visūcikārambhadivasa eva, enaṃ-visūcikāvantaṃ, upavāsya-laṅghayitvā, viraktavat-peyādikrameṇopācaret| suśrute (?) coktam (saṅgrahe sū.a.11)-"succharditaviriktasya gātrāyāme+atidāruṇe| bhallātakamadhūcchiṣṭajīrṇapiṇyākanāgaraiḥ|| ghṛtatailaṃ pacet sāmlaistacca khallīghnamuttamam|| tvakpatrarāsnāguruśigrukuṣṭhairamlapratiṣṭhaiḥ savacāśatāhvaiḥ| udvartanaṃ khallivisūcikāghnaṃ tailaṃ vipakvaṃ ca tadarthakāri|| śirīṣanaktāhvaphaṇijjabījatrāyantyapāmārgaphalāni vartiḥ| bastasya mūtreṇa visūcikāghnī pralepanasyāñjanadhūmayogaiḥ||" iti|

Āyurvedarasāyana

visūcyāṃ viśeṣamāha-visūcyāmiti| ativṛddhāyāṃ-pūrvoktena prakāreṇa aśāntāyāṃ, visūcyāṃ pārṣṇyordāhaḥ praśasyate| praśabdaḥ prakarṣārthaḥ| sarveṣvāmadoṣeṣu pārṣṇyordāhaḥ śasyate, visūcyāṃ tu prakarṣeṇa| yadāha suśrutaḥ (u. a. 56/12)- "sādhyāsu pārṣṇyordahanaṃ praśastamagnipratāpo vamanaṃ ca tīkṣṇam||" iti| sādhyāsviti bahuvacanāt visucikālasavilambikānāṃ grahaṇam| uktaṃ ca vaṅgasenena-"vilambikālasakayorvisūcyuktaḥ kriyākramaḥ|" iti| pārṣṇidāhaśca pippalyādibhiḥ| yadāha bheḍaḥ-"visūcyāmativṛddhāyāṃ pārṣṇideśe ca dāhayet| pippalyā vā+apyaraṇyā vā śastreṇātāpitena vā||" iti| nivṛttāmadoṣasya cikitsāmāha-tadahaśceti| yasminnahani āmadoṣo nivṛttaḥ, tadaharenamupavāsya| tathā ca khāraṇādiḥ-"āmāśayaviśudhyarthamathainamupavāsayet| jīrṇe viriktavṛttiḥ syādyā proktā maṇḍapūrvikā||" iti| vamanādyupakramānte paṭhyamānena prakṛtaparāmarśinā tacchabdena āmadoṣanivṛttidinameva parāmarṣṭuṃ yuktam, na punarutpattidinam|

Aṣṭāṅgahṛdayasaṃhitā

tīvrārtirapi nājīrṇī pibecchūlaghnamauṣadham||18||

āmasanno+analo nālaṃ paktuṃ doṣauṣadhāśanam||18||

nihanyādapi caiteṣāṃ vibhramaḥ sahasā+a+aturam||19||

Sarvāṅgasundarā

ajīrṇī-ajīrṇavān, tīvraśūlo+api san śūlaharamauṣadhaṃ na pibet| vamanakaramuṣṇodakaṃ ca prāgupadiṣṭameva pibedityarthaḥ| śūlaghnamityupalakṣaṇārtham| chardyatīsāraghnamapi visūcikāyāṃ na pibet| yata āmena sanno-mandībhūto+agnirdoṣauṣadhāśanaṃ paktuṃ na samarthaḥ| eteṣāṃ ca-doṣauśadhāśanānāṃ, trayāṇāṃ sambandhī yo vibhramo-vyāpattiḥ, sahasā-kālamanapekṣyaiva, āturaṃ hanyāt| na kevalamidaṃ guṇāya sampadyate, pratyuta doṣaṃ karotīti sūcanārthamapi ceti kṛtam|

Āyurvedarasāyana

āmadoṣiṇaḥ śamanauṣadhaṃ niṣedhati-tīvrārtiriti| apiṣabda ubhayatra sambadhyate| tīvrārtirāpi-kiṃpunarmandārtiranartirvā| śūlandhamapi-kiṃpunapācanādikam| kutaḥ ? yata āmenānnena sanno-mandībhūto, agnirdoṣādīni paktuṃnālaṃ-na samarthaḥ| doṣaḥ- āmānnakṣobhitaḥ kaphādiḥ| auṣadhaṃtannivṛtyarthaṃ prayuktaṃ pācanādi| aśanaṃ-taddhetubhūtamāmānnam| nakevalamauṣadhādarthānavāptiḥ, api tu anarthāvāptirarapītyāha-nihanyāditi| eteṣāṃ-doṣādīnām,vyapattiḥ-pākābhāvajanitasaṅkṣobhaḥ, āturaṃ sahasā hanyāt| api ceti pratyutārthe, rogaśamanārthamauṣadhaṃ rogaṃ na śamayati pratyuta vardhayatītyarthaḥ|

Aṣṭāṅgahṛdayasaṃhitā

jīrṇāśane tu bhaiṣajyaṃ yuñjyāt stabdhagurūdare||19||

doṣaśeṣasya pākārthamagneḥ sandhukṣaṇāya ca||20||

Sarvāṅgasundarā

jīrṇamaśanaṃ yasya tasminnauṣadhaṃ yuñjyādvaidyaḥ| kīdṛśi ? stabdhaṃ-acalaṃ, gurūdaraṃ-koṣṭho, yasya tasmin| kimarthamauṣadhaṃ yuñjyāt ? ityāha-doṣetyādi| gatārtham|

Sarvāṅgasundarā

avasthāviśeṣe auṣadhamāha-jīrṇāśana iti| āmadoṣiṇo yadā jīrṇamannaṃ tadā dīpanapācanamauṣadhaṃ deyam| saṅgrahe tu (sū. a. 11)- "sadyaḥ samyagviśudvaśasya śāgyanti tadupadravāḥ| śūle nirannakoṣṭho+adbhiḥ koṣṇābhiścūrṇitāḥ pibat|| hiṅguprativiṣāvyoṣasovarcalavabhayāḥ| athavā piṇṇa līmūlatrivṛtādārusaindhavam|| śuṇṭhīsnukkṣīralavaṇapippa līmaricāni ca| pāṭhāmlavetasakṣārayavānīryokarāṇi ca|| dviruttaraṃ hiṅguvacāgnikuṣṭhasuvarcikākṣārabiḍājamodam| śūlodarānāhavisūcikārśohṛdrogagulmordhvasamīraṇāghnam|| mustājamodapūtīkavacāśuṇṭyagnidhānyakaiḥ| savālakadī bilvaiḥ kvāthaṃ tṛṭśūlavān pibet|| rāsnākaṭaphalaṣaḍgranthābṛhatpīdvayajoṅgakaiḥ| guggulvativiṣākuṣṭhapatravyāghrabakhāmbudaiḥ|| kuryācchuṣkaiḥ samūtrairvā lepodvartanadhūpanam| sarugānaddhamudaramamlapiṣṭaiḥ pralepayet|| dāruhaimavatīkuṣṭhaśatāhvāhiṅgusaindhavaiḥ| yavacūrṇaśca sakṣāratakraḥ koṣṭhārtijitparam|| yojayetsaindhavāntaiśca vāta viṇmūtrasaṅgrahe| dvikṣārajīrṇapiṇyākakuṣṭhāruṣkara citrakaiḥ|| saśuktasaindhavaistailaṃ pakvamabhyañjane hitam| succharditaviriktasya gātrāyāme sudāruṇe|| bhallātakamadhūcchiṣṭajīrṇapiṇyākanāgaraiḥ| ghṛtatailaṃ pacetsāmlairatacca khallīghnamuttamam|| tvakyatrarāsnāguruśigrukuṣṭhairamlaprapiṣṭaiḥ savacāśatāhvaiḥ| udvartanaṃ khallivisūcikāghnaṃ tailaṃ vipakvaṃ ca tadarthakāri|| yaḥ śyāvadantauṣṭhanakho+alpasaṃjñaḥ chardyardito+antargatatāmranetraḥ| kṣāmasvaraḥstrastasamastasandhiryāyānnaro+asau punarāgamāya|| vyoṣāṃ kara ñjasya phalaṃ haridrāṃ mūlaṃ samāvāpya ca mātuluṅgayāḥ| chāyāviśuṣkā guṭikāḥ kṛtāstā hanyurvisūcīṃ nayanāñjanena|| śirīṣanaktāhvaphaṇijjabījatrāyantyapāmārgafalāni vartiḥ| bastasyamūtreṇavisūcikāghnī pralepadhūmāñjananasyayogaiḥ|| yāmaiścatubhirdvābhyaṃ ca bhojyabhaiṣajyayoḥ same| pāko+agnau yuktayordrāk tu tīkṣṇe, mande punaścirāt|| sabhaktamauṣadhaṃ tasmānmandāgneravacārayet| pūrvāhṇe bhojanaṃ sātmyaṃ laghu dīpanabṛṃhaṇam|| prātarāśe tvajīrṇe+api sāyamāśo na duṣyati| ajīrṇe sāyamāśe tu prātarāśo hi duṣyati|| divā prabudhyate+arkeṇa hṛdayaṃ puṇḍarīkavat| tasminvibuddhe strotāṃsi sphuṭatvaṃ yānti sarvaśaḥ|| vyāyāmācca vihārācca vikṣiptatvācya cetasaḥ| na kledamupagacchanti divā tenāsya dhātavaḥ|| aklitreṣvannamāsiktamanyatteṣu na duṣyati| avidagdheṣviva payaḥsvanyat sammiśritaṃ payaḥ|| rātrau tu hṛdaye mlāne saṃvṛteṣvayaneṣu ca| yānti koṣṭhe parikledaṃ saṃvṛte dehadhātavaḥ|| klinneṣvanyadapakṣeṣu teṣvāsiktaṃ praduṣyati| vidagdheṣu payaḥsvanyat payastapteṣvivārpitam|| naiśe tasmādajīrṇe+anne nānyadbhuñjīta bhojanam| udgāraśuddhirutsāho vegotsargo yathocitaḥ|| laghutā kṣutpipāsā ca jīrṇāhārasya lakṣaṇam| prāyaḥ prajñāparādhena rogagrāmaḥ prajāyate|| nṛṇāmaśanalubdhānāṃ viśeṣeṇa visūcikā|| doṣopanaddhaṃ yadi līnamāmaṃ pittolbaṇasyāvṛṇuyānna vahvim| jāyeta duṣṭā tu tato bubhukṣā sā mandabuddhīn viṣavannihanti||" iti|

Aṣṭāṅgahṛdayasaṃhitā

śāntirāmavikārāṇāṃ bhavati tvapatarpaṇāt||20||

trividhaṃ trividhe doṣe tatsamīkṣya prayojayet||21||

Sarvāṅgasundarā

turavadhāraṇe| yasmādatarpaṇādevāmajānāṃ vikārāṇāṃ-ālasyajāḍyāgnimāndyādīnām, śāntiḥ-upaśamo, bhavati| tasmādatarpaṇaṃ yojayet| vakṣyati hi (hṛ.sū.a. 14|10)-"mehāmadoṣātisnigdha" ityārabhya yāvat "laṅghayennityam" iti| tasmādatarpaṇaṃ samīkṣya-deśakālāgnyādīn paryālocya, triprakāraṃ triprakāre doṣe vaidyaḥ prayojayet|

Āyurvedarasāyana

uktānuktāmadoṣasaṅgrahārthaṃ sāmānyacikitsāmāha-śāntiriti| āmavikārāṇāṃ-sarveṣāmajīrṇānnajānāṃ vyādhīnām| apatarpaṇāt-laṅghanāt| apatarpaṇaṃ vibhajati-trividhamiti| samīkṣya-balādikaṃ samyagjñātvā|

Aṣṭāṅgahṛdayasaṃhitā

tatrālpe laṅghanaṃ pathyaṃ, madhye laṅhghanapācanam||21||

prabhūte śodhanaṃ, taddhi mūlādunmūlayenmalān||22||

Sarvāṅgasundarā

tatra-teṣu triṣu madhye, alpe doṣe, laṅghanaṃ-upavāsākhyaṃ, pathyam| tena hyanalānilavṛdhdyā+alpo doṣaḥ śīghraṃ saṃśoṣya jīyate| madhye doṣe laṅghanaṃ pācanaṃ ca pathyam| agniḥ pacati, tasya pacato ye vibandhahetavaḥ, tānniṣidhya pāṭavaṃ pakturādadhataḥ paceti prayuṅkta iva tat pācayatīti pācanamucyate| hetumaṇṇijantātpacerbāhulakātkartari lyuṭ| yadupayuktamannapānauṣadhamapakvānāṃ sāmānāṃ dhātūnāṃ pācane samarthaṃ tat pācanamityarthaḥ| prabhūte śodhanaṃ pathyam| śodhanaṃ tu kāyādbahirdoṣānīrayati| vakṣyati hi (hṛ.sū.a. 14|5)-"yadīrayedbahirdoṣān pañcadhā śodhanaṃ tu tat|" ityādi| kutaḥ prabhūta āmadoṣe śodhanaṃ hitam ? ityāha-taddhītyādi| hi-yasmāt, tat-śodhanam, mūlānmalānnāśayet| saṅgrahe+apyuktam (sū.a. 11)-bahudoṣāṇāṃ punardoṣāvasecanameva kāryam| na hyasrāvite palvalodakaughe śālyādipuṣṭirbhavati|" iti|

Āyurvedarasāyana

vibhāgaṃ spaṣṭīkaroti-tatreti| laṅghanamatropavāsaḥ| laṅghanapācanaṃ-upavāsayuktaṃ pācanauṣadhapānam| prabhūte-bahutare| śodhanaṃ-vamanādi| hi-yasmāt, tat-śodhanam, malānmūlādunmūlayet-samūlānucchindyāt| malabalamūlaṃ ca vikāre prabhūtvam|

Āyurvedarasāyana

tulyanyāprasaṅgādanyeṣāmapi vyādhīnāṃ cikitsāmāha-evamiti| evaṃ-āmavikāravat| anyān-jvarādīn| yathā, āmavikārāḥ santarpaṇotthāstadviparītenāpatarpaṇena cikitsyante, tathā, anye+api vikārāḥ svanidānaviparyayāccikitsyāḥ| āmavikārāṇāmanyeṣāṃ ca svanidānaviparyānupaśame cikitsāmāha-anubandhe tviti| yadi hetuviparyaye kriyamāṇe+apyanubandho-anuvartanaṃ vyādheḥ, tadā hetuviparyayaṃ tyāktvā bhiṣak vyādhiviparyayaṃ bhaiṣajyaṃ yathāyathaṃ yuñjyāt| hetuviparītādisvarūpamuktaṃ saṅgrahe (sū.12 " tatra hetuviparītaṃ" ityārabhya yāvat "viparītamarthaṃ karoti" iti|)|

Aṣṭāṅgahṛdayasaṃhitā

evamanyānapi vyādhīn svanidānaviparyayāt||22||

cikitsedanubandhe tu sati hetuviparyayam||23||

tyaktvā yathāyathaṃ vaidyo yuñjyādvyādhiviparyayam||23||

Sarvāṅgasundarā

yathā santarpaṇottha āmadoṣo nidānaviparyayāccikitsyate, evamanyānapi jvarādīn vikārān svanidānaviparyayāccikitset| santarpaṇottho+apatarpaṇena, śītottha uṣṇena, ityādi| yadi tvevamupakramyamāṇo vyādhiranubadhyeta-tenopaśamaṃ na gacchet, tato hetuviparyayaṃ tyaktvā vyādhiviparyayaṃ yuñjyāt| kimbhūtam ? yathāyathaṃ,-yadyasya jvarādivyādherbhaiṣajyaṃ vakṣyamāṇaṃ tatprayuñjītetyarthaḥ| yathā, (saṅgrahe sū.a. 12)-"mustāparpaṭakaṃ jvare, rajanī yavānnaṃ pramehe" iti|

Aṣṭāṅgahṛdayasaṃhitā

tadarthakāri vā, pakve doṣe tviddhe ca pāvake||24||

hitamabhyañjanasnehapānabastyādi yuktitaḥ||24||

Sarvāṅgasundarā

tat-nidānavyādhiviparyayasādhyaṃ, arthaṃ-rogopaśamalakṣaṇaṃ, kartuṃ śīlaṃ yasya tat-tadarthakāri| tadvā yuñjyāt| yathā (saṅgrahe sū.a. 12)-"madātyaye madyapānam, atisāre virecanam" iti| vāśabdaḥ samuccayārthaḥ| iti trividhamauṣadhaṃ nirdiśyā+a+amacikitsāmevānusarannāha-pakva iti| pakve doṣe-nirāme, dīpte pāvake ca| nirāmatve dīptāgnitve ca samucitameva hitamabhyaṅgādikam| yuktito-mātrayā, yathā+agnisādādi na bhavatīti|

Āyurvedarasāyana

pakvadoṣāṇāmāmavikārāṇāṃ cikitsāmāha-pakvedoṣe iti| uktenopakrameṇa pakve doṣe dītpe cāgnau satyāmadoṣiṇāmabhyañjanādi hitam| ādiśabdādrasāyanavājīkaraṇādi|

Aṣṭāṅgahṛdayasaṃhitā

ajīrṇaṃ ca kaphādāmaṃ tatra śopho+akṣigaṇḍayoḥ||25||

sadyobhukta ivodgāraḥ prasekotkleśagauravam||25||

Sarvāṅgasundarā

agnipratipakṣatvena kaphasyājīrṇakaraṇaprādhānyādagre nirdeśaḥ| kaphātsakāśādajīrṇamāmasaṃjñakaṃ bhavati| tatra-āmākhye+ajīrṇe, akṣikūpayorgaṇḍyośca śopho bhavati| sadyobhuktavadaprāptavidāhāvastha udgāraḥ| prasekaḥ-prasaktaṃ niṣṭhīvanam| utkleśo-doṣāṇāṃ sthānāccalanam| gauravaṃ-gātrāṇam|

Āyurvedarasāyana

mahāntamāmadoṣamuktvā kṣudramāha| tatra kafajamāha-ajīrṇamiti| āmaṃ-āmasaṃjñam| tatra-āme,akṣṇi gaṇḍe ca śophaḥ| jātyapekṣamekavacanam| sadyobhukta ivodgāraḥ-cirabhuktasyāpi sadyobhuktavadaprāptavidāhāvastha udgāraḥ| utkleśo-vamanonmukhatvamiva|

Aṣṭāṅgahṛdayasaṃhitā

viṣṭabdhamanilācchūlavibandhādhmānasādakṛt||26||

Sarvāṅgasundarā

anilādviṣṭabdhaṃ nāmājīrṇaṃ bhavati| tacca śūlādikṛt|

Āyurvedarasāyana

anilajamāha-viṣṭabdhamiti| viṣṭhabdhaṃ-viṣṭabdhasaṃjñam| sādaḥ-kāryākṣamatvam|

Aṣṭāṅgahṛdayasaṃhitā

pittādvidagdhaṃ tṛṇmohabhramāmlodgāradāhavat||26||

Sarvāṅgasundarā

pittādvidagdhaṃ nāmājīrṇamutpadyate| tacca tṛḍādiyuktam|

Āyurvedarasāyana

pittajamāha-pittādvidagdhamiti| vidargdhaṃvidagdhākhyām|

Aṣṭāṅgahṛdayasaṃhitā

laṅghanaṃ kāryamāme tu, viṣṭabdhe svedanaṃ bhṛśam||27||

vidagdhe vamanaṃ, yadvā yathāvasthaṃ hitaṃ bhavet||27||

Sarvāṅgasundarā

turavadhāraṇe| āmākhye+ajīrṇe laṅghanameva kāryam, na vamanavirecanādi| viṣṭabdhe svedanaṃ bhṛśaṃ kāryam| bhṛśaśabdenaitat dyotayati,-pūrvatrāpi svedanaṃ kāryamatra tvatyarthamiti| vidagdhe-vidagdhanāmnyajīrṇe, vamanaṃ kāryam| yadvā laṅghanasvedanavamanānāṃ yathāvasthaṃ-yathādoṣodrekaṃ, hitaṃ bhavettadeva kāryam| āmājīrṇe+api svedanavamane, vidagdhe+api laṅghanasvedane, iti|

Sarvāṅgasundarā

āmādīnāṃ cikitsāsāha-laṅghanamityādi bhṛśamiti triṣvapi yojyam| laṅghanādivibhāgastvatiśayārthaḥ yadāha khāraṇādiḥ-viṣṭabdhe svedanaṃ vartyo lavaṇoṣṇāmbu śasyate| vidagdhe vamanaṃ śastamupavāso virecanam||" iti| yadvā-athavā| yathāvasthaṃ hitaṃ-yasyājīrṇasya yasyāmavasthāyāṃ yaddhitaṃ, tasya tasyāmavasthāyāṃ taṣkāryamityarthaḥ| vibhāganiyamastu bāhulyābhiprāyeṇa|

Aṣṭāṅgahṛdayasaṃhitā

garīyaso bhavellīnādāmādeva vilambikā||28||

kaphavātānubaddhā+a+amaliṅgā tatsamasādhanā||28||

Sarvāṅgasundarā

garīyasaḥ-prabhūtāt, ājīrṇādeva vilambikā syāt| kīdṛśāt ? līnāt-atyarthaṃ srotaḥsu śliṣṭatvāt| līnāditi līṅ śleṣaṇa ityasya ktapratyaye svādaya odita ityoditaśceti niṣṭhānatvam| sā ca śleṣmavāyubhyāmanubaddhā-yuktā bhavati| āmaṃ nāma yadajīrṇaṃ tatsadṛśalakṣaṇā| yathā-"śopho+akṣigaṇḍayoḥ| adyo bhukta ivodgāraḥ prasekotkleśagauravam||" iti| tena-āmena, samaṃ-tulyaṃ, sādhanaṃ-cikitsā, yasyāḥ saivam| "laṅghanaṃ kāryamāme" iti|

Āyurvedarasāyana

vilāmbikālakṣaṇamāha-garīyasa iti| bilambikānāmājīrṇaṃ bhavet| kasmāt ? līnādāmādeva,-āmaśabda āmādyajīrṇasāmānyavacanaḥ, tayotpannasya niḥśeṣamanivartanāllīnatvam| evaṃ punaḥ punarlīnatvādgarīyastvam| punaḥ punarutpādo duṣṭabubhukṣāyāṃ bhojanāt| sā tūktā saṅgrahe (sū. a.11)-"doṣopanaddhaṃ" ityādi (ślo 19 ṭī)| evakāreṇaivaṃ dyotayati,-visūcyalasakāvapyajīrṇādbhavataḥ, kintu tāvanyato+api sadyo+atimātrabhojanādeḥ| vilambikā tvajīrṇadeveti| yadāha suśrutaḥ (u. a. 56|3)- "ajīrṇamāmaṃ viṣṭabdhaṃ vidagdhaṃ ca yadīritam| visūcyalasakau tasmādbhaveccāpi vilambikā||" iti| sā ca kaphavātānubaddhā|tadanubandhena dīrghakālavilambanāt vilambiketyucyate| garīyasvāt patanayogyamapyāmaṃ kaphavātānubaddhatvānnordhvaṃ nāpyadhaḥ patati, līnameva ciramavatiṣṭhate ityarthaḥ| tathā ca suśrutaḥ (u.a. 56/9)- "duṣṭaṃ hi bhuktaṃ kaphamārutābhyāṃ pravartate nordhvamadhaśca yasya| vilambikāṃ tāṃ ca vivirjanīyāmācakṣate śāstravidaḥ purāṇāḥ||" iti| kaphavātānubaddhatvādevamitareṣvapi pittārabdhatvaṃ vidagdhatvaṃ ca lakṣyate| anyena hyārabdhāmanyenānubadhyate| pittaṃ ca vidagdhādeva pravartate| tathā ca bheḍaḥ (ci. a. 11)- "yadā bhuktaṃ vidagdhaṃ ca nordhvaṃ nādhaḥ pravartate|| tāṃ vilambīṃ vigarhanti viṣakalpāṃ visūcikām||" iti| viṣamalpāmiti pittolbaṇatvaṃ dyotyate| visūkāmiti visūcikāviśeṣyatvena sānnipātikatvam| āmaliṅgā-ajīrṇatulyalakṣaṇā, viśeṣānupādānāt trayāṇāmapyāmādīnāṃ liṅairyuktā| tathā ca khāraṇādiḥ-"etānyuktāni liṅgāni tvāmājīrṇe vinirdiśet|" iti| etāni-ajīrṇatrayasambandhīni| āmāt-ajīrṇādannāt jātamajīrṇaṃ-āmājīrṇam,vilambikā, na tu kaphajamāmam| "yathākrameṇa vātādi sannipātārmakaṃ vadet|" iti tenaiva sānnipātikasyoktatvāt| tatsamasādhanā,-teṣāṃtrayāṇāmajīrṇānāṃ, samaṃ-sādhāraṇaṃ, sādhanaṃ-cikitsitaṃ, yasyāḥ sā tathā| tathā ca khāraṇādiḥ-"āme tvāmapraśamanaṃ vimāne dvividhaṃ matam|" iti| vimāne-vimānasthāne, dvividhaṃ-visūcyalasakabhedena| vaṅgaseno+api-"vilambikālasakayorvisūcyuktaḥ kriyākramaḥ|" iti| yuttu suśrutenavivarjanīyatvamuktaṃ tatpratyākhyāyopacaraṇīyatvaṃ (tvāt) na tvanupakramatvāt| ata eva "vilambikāṃ tāṃ bhṛśaduścikitsyām" iti mādhavakaraḥ (mā. ni. agnimāndyādauślo.21) paṭhati| iyaṃ ca vilambikā carakācāryeṇānnaviṣasaṃjñayoktā (ci.a.14/39)- "abhojanādajīrṇātibhojnādviṣamāśanāt| asātmyaguruśītātirūkṣasaṃduṣṭabhojanāt| virekavamanasnehavibhramāvdyādhikarṣaṇāt| deśakālartuvaiṣamyādvegānāṃ ca vidhāraṇāt|| duṣyatyagniḥ sa duṣṭo+annaṃ na tat pacati ladhvati| apacyamānaṃ śuktatvaṃ yātyannaṃ viṣatāṃ ca tat|| tasya liṅgamajīrṇasya viṣṭambhaḥ sadanaṃ klamaḥ| śirorukśophamūrcchāśca bhramaḥ pṛṣṭhakaṭigrahaḥ|| jṛmbhā+aṅgamardastṛṣṇā ca jvaraḥ cchardiḥ pravāhaṇam| arocakāvipākau ca ghoramannaviṣaṃ ca tat|| pittena saha saṃsṛṣṭaṃ dāhatṛṣṇāmukhāmayān| janayatyamlapittaṃ ca pittajāṃścāparān gadān|| yakṣmapīnasamehādīn kafajān kafasaṅgatam| karoti vātasaṃsṛṣṭaṃ vātajāṃścamayān bahūn|| mūtrarogāṃśca mūtrasthaṃ kukṣirogān śakṛdgatam| rasādibhiśca saṃsṛṣṭaṃ kuryādrogān rasādijān|" iti| yattūktaṃ jaijjaṭena 'iyaṃ vilambikā tantrāntare daṇḍakālasakasaṃjñayoktā' iti| tadasat| bheḍādivacanaparyālocanayā vilamikāyā vidagdhamūlatvāt| daṇḍakālasakasyālasakabhedatvena viṣṭabdhamūlatvāt| daṇḍakālasakasyāla sakabhedatvena viṣṭabdhamūlatvāt| āmādyajīrṇalakṣaṇādhīnalakṣaṇatvādvilambikāyā ihābhidhānam|

Aṣṭāṅgahṛdayasaṃhitā

jīrṇe+apyāhāre kadācidāhārasāro raso+ajīrṇaḥ syāt||29||

aśraddhā hṛdvyathā śuddhe+apyudgāre rasaśeṣataḥ||29||

śayīta kiñcidevātra sarvaścānāśito divā||29||

svapyādajīrṇī, sañjātabubhukṣo+adyānmitaṃ laghu||30||

Sarvāṅgasundarā

rasaśeṣe aśraddhā-annānabhilāṣaḥ| hṛdvyathā-hṛdayaśūlaṃ gauravaṃ ca| śuddhe+apyudgāre-annasambandhini| tenājīrṇādarthāntarabhūta evāyaṃ rasaśeṣaḥ| ataśca rasasya rudhirādihetorasamyakparipāka ityarthaḥ| taccikitsamāha-śayītetyādi| atra-rasaśeṣe, kiñcideva-stokamātrameva svapyāt, nājīrṇa iva prabhūtam| sarvaścājīrṇī, anāśito divā śayīta, ālāghavāt| yadā cotpannakṣut syāttadā stokaṃ laghu cādyāt| āśaḥ kṛto yena saḥ-āśitaḥ| na āśito-anāśitaḥ, abhuktavānityarthaḥ| nanu, "ajīrṇyabhihatonmattān" ityanenaiva vākyenājīrṇināṃ divāsvapno+anujñāta eva| tatkiṃ punaruktena ? brūmaḥ| viśeṣārthaṃ vākyamidam-"abhukto divā svapyādajīrṇī" iti| tatra tu sāmānyam, aśitānāśitacintā na kṛteti yuktā punarihoktiḥ|

Sarvāṅgasundarā

rasaśeṣaṃ lakṣayati-aśraddheti| aśraddhā-bhojanānabhilāṣaḥ| nanu, etadāmādiṣvapyasti,ta āh-śuddhe+apyudgāre iti| teṣu punarduṣṭa udgāraḥ| rasasya śeṣo-rasaśeṣaḥ| rasaśabdena rasahetubhūtāhārarāśirlakṣyate| na hi rasadhātorapakvasyājīrṇatvam| sa hyapakva eva rasaśabdenocyate, pakvasturudhiraśabdhena| dṛṣṭatvādajīrṇatvamiti cet na, tasyāmatvāt| vakṣyati hi (hṛ.sū.a. 13/24)- "ūṣmaṇo+alpabalatvena dhātumādyamapācitam| duṣṭamāmāśayagataṃ rasāmāmaṃ pracakṣate|" iti| raseśeṣasyoṣadhamāha-śayīteti| kiñcideva-muhūrtameva| nanu,muhūrtamanumānataḥ siddhāmeva| maivam| ajīrṇināmadhikaṃ divāsvapnaṃ vidhāsyati| svapnavidhiścayaṃ pradhānyāt| uṣṇāmbupānādyapi kāryam| yadāha khāraṇādiḥ-"rasaśeṣe hitaḥ svapno gharmāmbu laghubojanam|" iti| ajīrṇino divāsvapnaṃ vidhatte-sarvaśceti| anāśito-abhuktavān| sarvagrahaṇaṃ prakṛtavisūcikādyajīrṇasaṅgrahārtham| "muktvā tu bhāṣya" ityādinā prāpte divāsvapne punarvidhānaṃ yatheṣṭasvapanārtham| ajīrṇino bhojanaṃ vidhatte-sañjātabubhukṣa iti| sañjātabubhukṣo-abhyudīrṇānnābhilāṣaḥ| mitagrahaṇaṃ laghūnāmapi gurūktārdhasauhityaprāptyartham|

Aṣṭāṅgahṛdayasaṃhitā

vibandho+atipravṛttirvā glānirmārutamūḍhatā||30||

ajīrṇaliṅgaṃ sāmānyaṃ viṣṭambho gauravaṃ bhramaḥ||31||

Sarvāṅgasundarā

vibandho-mūtrapurīṣayorapravṛttilakṣaṇaḥ| atipravṛttiḥ-tayoreva| glāniḥ-ṣarīrasya mlānatā| mārutamūḍhatā-vātasya pratilomatā| viṣṭambhaḥ-kukṣerādhmānam| gauravaṃ-gurugātratvam| bhramo-mohaḥ| etatsāmānyamajīrṇalakṣaṇam| uktaṃ ca-"sīdatyaṅgaṃ bhramo mohaḥ koṣṭhe muhyati mārutaḥ| sarveṣāmapyajīrṇānāmavisaṃvādi lakṣaṇm||" iti|

Aṣṭāṅgahṛdayasaṃhitā

ā0 ra0-uktānuktājīrṇaviśeṣasaṅgrahārthaṃmajīrṇasāmānyalakṣaṇamāha-vibandha iti| vibandho-mālānāmapravṛttiḥ| mārutamūḍhatā-vāyorvimārgagatiḥ| viṣṭambo-viśeṣeṇa stambhogātrāṇām|

Āyurvedarasāyana

ajīrṇāśanaṃ lakṣayati- na ceti| na kevalamatimātramevānnamāmadoṣaya| kiṃ tarhi? dviṣṭādikamapyannaṃ na jīryati,-āmadoṣāya bhavati| dviṣṭaṃ-apriyam| viṣṭambhivātāvarodhakāri| dagdhaṃ-atipakvam| āmaṃ-apavkam| aśuci-malinam| śuṣkaṃ-nīrasam| ayambuplutaṃ-atyambupānāt| śokadibhirupataptena bhuktam| kṣut-bubhukṣā,tadupataptatvaṃ-kālātikramāt| ādiśabdādudvegādayaḥ|

Aṣṭāṅgahṛdayasaṃhitā

na cātimātramevānnamāmadoṣāya kevalam||31||

dviṣṭaviṣṭambhidagdhāmagururūkṣahimāśuci||32||

vidāhi śuṣkamatyambuplutaṃ cānnaṃ na jīryati||32||

upataptena bhuktaṃ ca śokakrodhakṣudādibhiḥ||33||

Sarvāṅgasundarā

atimātrameva bhuktamannaṃ na kevalamāmadoṣāya, kiṃ tarhi ? dviṣṭādi cānnaṃ na jīryati| dviṣṭaṃ-apriyam| viṣṭambhi-kukṣyādhmānakāri| himaṃ-atiśītam| aśuci-ucchiṣṭaṃ keśādidūṣitaṃ ca, etaccācintyaprabhāvatvādāmadoṣahetuḥ| vidāhi-prāguktam| śuṣkaṃ-adravaprāyam| atyambuplutaṃ-atijalena plāvitam| caḥ samuccaye| na kevalaṃ dviṣṭādyannaṃ bhuktaṃ na jīryati, yāvat śokādibhiścopataptena bhuktaṃ na jīryati| śokaḥ-iṣṭavipattyādinā manodausthyam| krodho-roṣaḥ| kṣut-bubhukṣā| ādiśabdena lobhabhayādiparigrahaḥ|

Aṣṭāṅgahṛdayasaṃhitā

miśraṃ pathyamapathyaṃ ca bhuktaṃ samaśanaṃ matam||33||

vidyādadhyaśanaṃ bhūyo bhuktasyopari bhojanam||34||

akāle bahu cālpaṃ vā bhuktaṃ tu viṣamāśanam||34||

trīṇyapyetāni mṛtyuṃ vā ghorān vyādhīnsṛjanti vā||35||

Sarvāṅgasundarā

pathyaṃ-śālyādi| apathyaṃ-yavakādi| tanmiśraṃ-ekīkṛtya, bhuktaṃ samaśanaṃ matam, asminvaidyakatantre| vidyādityādi| bhuktasya-abhyavahṛtasyopari yadanyadbhojanaṃ tadadhyaśanaṃ jānīyāt| nanu, evaṃ prātarāśe kṛte yaḥ sāyamāśaḥ, tasyādhyaśanatvaṃ prasajyet| adhyaśanaṃ ca vivarjyameva| yato+anantarameva paṭhiṣyati-"trīṇyapyetāni mṛtyuṃ vā" ityādi| vaidyakatantreṣu ca narāṇāṃ dvirāhāra upadiṣṭaḥ| bhagavān vyāso+apyavocat-"sāyaṃprātarmanuṣyāṇāṃ bhojanaṃ vidhinirmitam|" iti| tasmādadhyaśanasyaivaṃ tadasamīcīnaṃ lakṣaṇam| atra sañcakṣmahe| prāgbhuktasyopari samanantaremeva vahnāvavibhakte yadaśanaṃ tadevādhyaśanam, nānyat| ata eva suśruto brūte (sū.a. 46|491)-"prāgbhukte tvavibhakte+agnau dvirannaṃ na samācaret|" iti| tasmāt prātarāśe kṛte satyagnau vibhakte yaḥ sāyamāśaḥ sa na parihāryaḥ, api tu kārya eva, guṇāvahatvāt| etadeva pratipādayituṃ saṅgrahe+adhyagīṣṭa (sū.a. 11)-"prātarāśe tvajīrṇe+api sāyamāśo na duṣyati| ajīrṇe sāyamāśe tu prātarāśo hi duṣyati|| divā prabodhyate+arkeṇa hṛdayaṃ puṇḍarīkavat| tasminvibuddhe srotāṃsi sphuṭatvaṃ yānti sarvaśaḥ|| vyāyāmācca vicārācca vikṣiptatvācca cetasaḥ| na kledamupagacchanti divā tenāsya dhātavaḥ|| aklinneṣvannamāsaktamanyatteṣu na duṣyati| avidagdheṣviva payaḥsvanyatsammiśritaṃ payaḥ|| rātrau tu hṛdaye mlāne saṃvṛteṣvayaneṣu ca| parikledaṃ yānti koṣṭhe saṃvṛte dehadhātavaḥ|| klinneṣvanyadapakveṣu teṣvāsiktaṃ praduṣyati| vidagdheṣu payaḥsvanyat payastapteṣvivārpitam|| naiśe tasmādajīrṇe+anne nānyadbhuñjīta bhojanam|" iti| adhiśabdo+atropariśabdārthaḥ| yathā-'prāsādamadhirohati|' iti| akāle bahu cālpaṃ vā bhuktaṃ tvaśanaṃ viṣamāśanasaṃjñaṃ vidyāt| kaḥ punarakālo bhojanasya ? iti cet, brūmaḥ| "prasṛṣṭe viṇmūtre" (ślo. 55) ityādinā+a+ahārakālaṃ vakṣyati| tadvaiparītyenākālo vedyaḥ| trīṇyapyetāni-samaśanādhyaśanaviṣamāśanāni, mṛtyuṃ vā sṛjanti-janayanti, ghorān vyādhīn-gulmādīn vā|

Sarvāṅgasundarā

samaśanaṃ lakṣayati-miśramiti| pathyaṃ-śālyādi, apathyaṃ-yavakādi, taddvayaṃ miśrīkṛtya bhuktaṃ-samaśanākhyam| yattu kevalamapathyaṃ tadviruddhākhyam| adhyaśanaṃ lakṣayati-vidyāditi| bhuktasyopari punarbhojanaṃ-adhyaśanākhyam| bhuktasya-prāgabhyavahratasyānnasya pākābhāvādāmāśaya eva sthitasya, upari-ūrdhvamanyadannamādhīyate yattat-bhuktasyopari bhojanam, pūrvānnaśeṣe bhuktamityarthaḥ| tathā ca carakaḥ (ci.a. 14/233)- "pūrvānnaśeṣe tu punarbhuktamadhyaśanaṃ matam|" iti| suśruto+api (sū.a. 46/508)- "ajīrṇe bhujyate yattu tadadhyaśanamucyate|" iti| katham? bhūyo-bāhulyena| anena kvacidannaśeṣe bhuktamapi nādhyaśanam| yathā (saṅgrahe sū.a. 11)- "prātarāśe tvajīrṇe+api sāyamāśo naduṣyati|" iti| tathā, atyagnau (hṛdaye ci. a. 10/84)- "muhurmuhurajīrṇe+api bhojyānyasyopakalpayet|" iti| nanu, etadaprātpakālāśanatvādviṣamāśanādabhinnam| maivam| jīrṇe pūrvānne yadaprāptakālaṃ tadviśamāśanam, adhyaśanaṃ tajīrṇe iti bhedaḥ| nanu,"prasṛṣṭe viṇmūtre" (ślo 55) ityādinā jīrṇānnatvasyaiva kālatvaṃ vakṣayati| tatkathamaprātpakālatvam ? maivam| yo hi yadā pratyahaṃ bhuṅkte sa tasya bhojanakālaḥ| prasṛṣṭaviṇmūtravādikaṃ tu tasyaiva viśeṣaṇam| tadviśiṣṭasyaiva tasya kālatvārtham| tasmāt prasṛṣṭaviṇmūtratvādiviśiṣṭe svakāle bhojanaṃ-kālabhojanam| prāpte+api pūrvānnasyājīrṇatvādanutpanneṣu prasṛṣṭaviṇmūtratvādiṣu bhojanaṃ-adhyaśanam| pūrvānnasya jīrṇatvādutpanneṣvapi teṣvaprātpe svakāle bhojanaṃ-viṣamāśanam| avaśyaṃ caitadabhyupagantavyam| anyathā hi (hṛ. sū. a. 16/18)- "hyastane jīrṇa evānne sneho+acchaḥ śuddhaye bahuḥ| śamanaḥkṣudvato+ananno madhyamātraśca śasyate||" iti kālabhedo na syāt| viṣamāśanaṃ lakṣayati-akāla iti| akāle bhuktaṃ viṣamāśanam| taddvividham,-aprātpakālamatītakālaṃ ca| amātrāśanamapyakāle bhuktaṃ viṣamāśanamevetyāha-bahu cālpaṃ veti| tasmāt kāle yadamātrayā bhujyate tadamātrāśanam| yaccākāle mātrayā amātrayā vā tadviṣamāśanam| samaśanādīnāṃ doṣamāha-trīṇīti| etāni-samaśana-viṣamāśanādhyaśanāni, aniyatāyuṣāṃ mṛtyuṃ, niyatāyuṣāṃ ghorān vyādhīn sṛjanti|

Aṣṭāṅgahṛdayasaṃhitā

kāle sātmyaṃ śuci hitaṃ snigdhoṣṇaṃ laghu tanmanāḥ||35||

ṣaḍrasaṃ madhuraprāyaṃ nātidrutavilambitam||36||

snātaḥ kṣudvān viviktastho dhautapādakarānanaḥ||36||

tarpayitvā pitṛn devānatithīn bālakān gurūn||37||

pratyavekṣya tiraśco+api pratipannaparigrahān||37||

samīkṣya samyagātmānamanindannabruvan dravam||38||

iṣṭamiṣṭaiḥ sahāśrnīyācchucibhaktajanāhṛtam||38||

Sarvāṅgasundarā

kāle-vakṣyamāṇe| tanmanāḥ-bhojanagatacittaḥ| kṣudvān-bubhukṣitaḥ| viviktasthaḥ-ekāntasthitaḥ| tathā, prakṣālitacaraṇhastamukhaḥ| anindan-bhojanamagarhamāṇaḥ| abruvan-abhāṣamāṇaḥ| iṣṭaṃ-manorucitaṃ bhojanam| tathā, dravaṃ-dravaprāyam| iṣṭaiḥ-priyaiḥ, sahāśnīyāt| 'kṣudvān' ityatra praśaṃsāyāṃ matup, utpannapraśastabubhukṣaḥ| tena kiñcidapi yadā duṣṭabubhukṣā syāttadā nādyādityarthaḥ| duṣṭabubhukṣāyā lakṣaṇam (saṅgrahe sū.a. 11)- "doṣopanaddhaṃ yadi līnamannaṃ pittoddhatasyāvṛṇuyānna vahnim| jāyeta duṣṭā tu tadā bubhukṣā yā mandabuddhīn viṣavannihanti||" iti| kimbhūtaṃ bhojanam ? sātmyam| tacca sātmyaṃ dvidhā,-ekaṃ svalpakālābhyastaṃ sukhāvaham, anyacca janmanaḥ prabhuti sahātmanābhyastaṃ sukhāvahaṃ ca| etadevaikaṃ sātmyamucyate| tathā, śuci-anucchiṣṭaṃ keśādyanupahataṃ ca| hitaṃ-pathyam| snigdhaṃ ca taduṣṇaṃ ca-snigdhoṣṇam| tathā, laghu-laghuprāyam. na tu laghveva| ata evedamupapannam "ṣaḍrasaṃ madhuraprāyam" iti| madhuraraso hi guruḥ| tathā ca vakṣyati (hṛ.sū.a. 10|38)- "paṭoḥ kaṣāyastasmācca madhuraḥ paramaṃ guruḥ|" iti| tadyadi laghveva syāt (tarhi) madhuraprāyamiti na ghaṭate| tasmāllaghuprāyamiti vyākhyeyam| kathamadyāt ? tadāha-nātidrutavilambitam| kiṃ kṛtvā ? pitrādīṃstarpayitvā| tathā, tiraśco+api-aśvavṛṣādīn, pratipannaparigrahān-kṛtasvīkārān, pratyavekṣya-tadāhāracintāṃ kṛtvetyarthaḥ| tathā, ātmānaṃ samīkṣya-yathā mamedaṃ sātmyamidamasātmyamiti nityamapramattaḥ san paryālocya| kharanādenoktam-"atidrutāśī tvāhāraguṇadoṣānna vindati| unmuhyatyalpamaśnāti cchardayedvā+anavasthitaḥ|| vilambitaṃ tu bhuñjāno na tṛptimadhigacchati| khādan bahvapi śītatvādyāti bhojyamahṛdyatām|| jalpato hasataścāpi bhuñjānasyānyacetasaḥ| ta eva doṣā mantavyā ye vilambitabhojane||" ityādi|

Āyurvedarasāyana

atha bhojanasamyagyogaḥ| tatra samyagyogaprakāramāha-kāle sātmyamiti| kāle-"prasṛṣṭe viṇmūtre" (ślo. 55) ityādinā vakṣyamāṇe| śuci-nirmalam| sātmyamiti hitasyāpyanabhyāsāsātmyasya nivṛttyartham, hitamityahitasyābhyāsasātmyasasātmyasya| tanmanāḥ-bhojanaikadattacittaḥ| madhuraprāyaṃ-ṣaḍrasatve+apyadhikadhurarasam| nātidrutavilambitamiti kriyāviśeṣaṇam| viviktastho-vijanasthaḥ| pitrādīṃstarpayitvā| pratipannaparigrahān-pālyatvena svīkṛtān| tiraśco+api-kiṃ punarmanuṣyān| pratyavekṣya-teṣāmāhāracintāṃ vidhāya| atmānaṃ samīkṣya-prakṛtiṃ vicārya| anindanbhojyamakutsayan| abruvan-kṛtamaunaḥ| dravaṃ-dravabahulam| iṣṭaṃ-priyam| iṣṭaiḥ saha-priyajanaiḥ saha| śucibhaktajanāhṛtaṃśucayo-bāhyābhyantaraśaucayuktāḥ, bhaktāḥ-anuraktāḥ, ye janāstairāhṛtaṃ-ānītam|

Aṣṭāṅgahṛdayasaṃhitā

bhojanaṃ tṛṇakeśādijuṣṭamuṣṇīkṛtaṃ punaḥ||39||

śākāvarānnabhūyiṣṭhamatyuṣṇalavaṇaṃ tyajet||39||

Sarvāṅgasundarā

tṛṇādijuṣṭaṃ bhojanaṃ tyajet| ādiśabdena makṣikādiparigrahaḥ| tathā, bhūya uṣṇīkṛtam| tathā, śākabahulam| tathā, avarānnaṃ-māṣādi, tadbhūyiṣṭham| tathā, atyuṣṇamatilavaṇaṃ ca tyajet|

Āyurvedarasāyana

tṛṇajuṣṭādibhojanamapavadati-bhojanamiti| tatrānindānniti grahṇāt tṛṇakeśamakśikādijuṣtasya ninditasyāpi praptiḥ, uṣṇagrhaṇāt punarūṣṇīkṛtātyuṣṇayoḥ, iṣṭagrahaṇāt śākasūpabahulasya, ṣaḍrasagrahaṇāt atilavaṇasya|

Aṣṭāṅgahṛdayasaṃhitā

kilāṭadadhikūcīkākṣāraśuktāmamūlakam||40||

kṛśaśuṣkavarāhāvigomatsyamahiṣāmiṣam||40||

māṣaniṣpāvaśālūkabisapiṣṭavirūḍhakam||41||

śuṣkaśākāni yavakān phāṇitaṃ ca na śīlayet||41||

Sarvāṅgasundarā

tathā, kilāṭādīnna śīlayet-nābhyaset, na kādācitko+abhyavahāra eṣāṃ niṣidhyate| muninā tu (ca. sū. a. 5|7)- "nābhyasedgauravāt" iti yathā heturupanyastaḥ, tatheha noktaḥ, ayuktatvāt| tathā hi-eṣāmanabhyavahāre yadi gurutvameva hetuḥ syāt| tato guḍayavādīnāmapi bahutarāṇāṃ dravyāṇāṃ śīlanamayuktaṃ syāt| tasmādeṣāmaśīlane+anyadapi kāraṇaṃ cintyam, na tu gurutvamātrameva| yathā-kilāṭakūcikayordoṣalatvaṃ, dadhnastu jvarādikartṛtvaṃ tathā srotolepaḥ, srotolepatvāccānekarogahetutvam, kṣārasya puṃstvahānikṛttvam, śuktasya dṛṣṭihantṛtvādi| tasmādeṣāmapathyatvācchīlananiṣedho bodhyaḥ|

Āyurvedarasāyana

sātmyatvādiprasaktaṃ kilāṭādyabhyāsamapavadatikilāṭeti| āmamiti mūlakasya viśeṣaṇam, kṛśādīnyāmiṣasya| na śīlayet-na nityaṃ bhajet| yadā tatsevanaṃ vinā sthātumaśaktiḥ, yadā vā tatsādhyarogotpattiḥ, tadā bhajedityarthaḥ|

Āyurvedarasāyana

sātmyādīnyudāharati-śīlayedeti| jāṅgalaṃhariṇādimāṃsam| pathyā-harītakī| mṛdvīkā-drākṣā|

Aṣṭāṅgahṛdayasaṃhitā

śīlayecchāligodhūmayavaṣaṣṭikajāṅgalam||42||

suniṣaṇṇakajīvantībālamūlakavāstukam||42||

pathyāmalakamṛdvīkāpaṭolīmudgaśarkarāḥ||43||

ghṛtadivyodakakṣīrakṣaudradāḍimasaindhavam||43||

Sarvāṅgasundarā

śālyādīn śīlayet|

Aṣṭāṅgahṛdayasaṃhitā

triphalāṃ madhusarpirbhyāṃ niśi netrabalāya ca||44||

svāsthyānuvṛttikṛdyacca rogocchedakaraṃ ca yat||44||

Sarvāṅgasundarā

madhusarpirbhyāṃ saha triphalāṃ ca rātrau netrabalāya śīlayet| na kevalaṃ śālyādīneva śīlayet| yacca dravyaṃ svāsthyānuvṛttiṃ karotyṛtucaryāvidhyādyuktamannapānādikam| tathā, rogocchedakaraṃ yat-kirātatiktakādidravyam, tacca śīlayet|

Āyurvedarasāyana

prasaṅgānnityasevyamauṣadhamāha-trifalāmiti| niśi-svapnakāle| netrebalāya-cakṣurindriyadārḍhyāya| yacca auṣadhaṃ rasāyanādikaṃ, svāsthyamanuvartayati rogotpatibījaṃ cocchinatti tadapi yathākālaṃ bhajet| uktaṃ ca carakeṇa (sū. a. 5/10)- "tacca nityaṃ prayuñjīta svāthyaṃ yenānuvartate| ajātānāṃ vikārāṇāmanutpatikaraṃ ca yat||" iti|

Aṣṭāṅgahṛdayasaṃhitā

bisekṣumocacocāmramodakotkārikādikam||45||

adyāddravyaṃ guru snigdhaṃ svādu mandaṃ sthiraṃ puraḥ||45||

viparītamataścānte madhye+amlalavaṇotkaṭam||46||

Sarvāṅgasundarā

bisādidravyaṃ gurvādiguṇayaktaṃ puraḥ-pūrvamadyāt| modako-laḍḍukaḥ| utkārikā-lapyasikā| ataḥ-asmācca, viparītaṃ-laghurūkṣakaṭutīkṣṇasaraprāyam, ante bhojanasya seveta| madhye cāmlalavaṇotkaṭam| kharanāde coktam-"kaṭuṃ lavaṇamamlaṃ vā pūrvamāhāramāharet| āhāro madhuro+agre hi gururviṣṭabhya jīryati||" iti| tadetaduktamubhayamapi deśasātmyādivaśāt pramāṇayitavyam|

Āyurvedarasāyana

bhojyakramamāha-biseti| gurvādiguṇaṃ bisādibhojyadravyaṃ puraḥ-pūrvamadyāt| mocaṃ-kadalīfalam| cocaṃ-nārikelafalaṃ panasaṃ vā| modako-laṅgukaḥ| utkārikā-pūpalikā| ādiśabdādiṇḍarikādayaḥ| ato viparītaṃ-laghvādiguṇaṃ ṣaṣṭikaudanādikam, ante adyāt| amlalavaṇotkaṭaṃ-śuktādikaṃ, madhye+adyāt| yattūktaṃ khāraṇadinā-"kaṭuṃ lavaṇamamlaṃ vā purvamāhāramāharet| āhāro madhuro+agre hi gururviṣṭabhya jīryati||" iti| tanmandāgniviṣayam| tadbhojanasya dīpanapurvakatvāt| tathā coktaṃ saṅgrahe (sū. a. 10)- "yathāgnisātmyaṃ tu prāgdrāvamupaśuṣkaṃ vā+aśnīyāt| prāgeva tu guru svādu snigdhaṃ ca| madhye+amlalavaṇam| ante rūkṣadravamitararasayuktaṃ ca| tatra mandāgneḥ dravoṣṇena samuttejitoṣmaṇo+anyadapyupayuktaṃ samyak pākamupaiti|" iti|

Aṣṭāṅgahṛdayasaṃhitā

annena kukṣerdvāvaṃśau pānenaikaṃ prapūrayet||46||

āśrayaṃ pavanādīnāṃ caturthamavaśeṣayet||47||

Sarvāṅgasundarā

kukṣeḥ-jaṭharasya, annena dvau bhāgau prapūrayet| pānena-jalādinā, ekamaṃśaṃ prapūrayet| caturthamaṃśaṃ pavanādīnāmāśrayamavaśeṣayet-na tvannena pānena vā prapūrayet| atra tvaṃśakalpanā parikalpanenaiva yujyate, na tvaṅgulamānādinā| suśrute cābhihitam (sū. a. 46|478)- "prakṣālayedadbhirāsyaṃ bhuñjānaśca muhurmuhuḥ| viśuddhe rasane hyasmin rocate+annamapūrvavat||" iti| [rasanā vidyate yasya mukhasya tadrasanam, tasmin rasane viśuddhe rocate+annamapūrvavat||]

Sarvāṅgasundarā

annapānayorvibhāgamāha-anneneti| kukṣiḥudaram, caturthā vibhajya dvāvaṃśavannena-adraveṇa pūrayet| tṛtīyamaṃśaṃ pānena-draveṇa pūrayet| caturthamaṃśaṃ pavanādisukhasañcārārthamanaśeṣayet-na kenāpi pūrayet| etadeva ca sauhityamānam| ata evārdhasauhityaṃ nātitṛtpatā ca jñeyā|

Āyurvedarasāyana

athānupānam| tena hyasamyagyogo+api samyagyogatāṃ yāti| yadāha khāraṇādiḥ-"kāmaṃ doṣavadapyannamamātraṃ vā niṣevita,| alpadoṣamadoṣaṃ vā+apyanupānena jīryati||" iti| anu-paścātpīyata ityanupānam| etacca bāhulyābhiprayeṇa| taddhi madhye+apyādāvapi pīyate| yadāha suśrutaḥ (sū. a. 46/468)- "tadādau karśayet pītaṃ sthāpayenmadhyasevitam| paścātpītaṃ bṛṃhayati tasmādvīkṣya prayojayet||" iti| tathā, (su.sū.a. 46/428)- "nirāmayānāṃ caitattu bhuktamadhye praśasyate|" iti ca| kastarhi pānānupānayorbhedaḥ ? ucyate| yadaniyatakālaṃ rucivaśātpīyate tat-pānam, yanneyatakālaṃ vidhivaśātpīyate tat-anupānam| tatrādāvanupānavibhāgaḥ| tatra yavādiṣu śītodakamāha-anupānaṃ himamiti| piṣṭamayeṣu īṣaduṣṇodakamāha-koṣṇamiti| yattu suśrutenoktam (sū. a. 46/423)- "śītodakaṃ mākṣikasya piṣṭānnasya ca sarvaśaḥ| dadhipāyasamadyārtiviṣajuṣṭe tathaiva ca||" iti| tadvidāhipiṣṭānnaviṣayam| uktaṃ va saṅgrahe (sū. a. 10)- "tacchītaṃ dadhimadhuyavadodhūmamadyaviṣeṣusarveṣu ca vidāhiṣu śaradgrīṣmayośca|" iti| śākādiṣu mastvādyāha-śāketi| śākaṃ-pāṭhādi, mudgādisūpyam, tasya (tayoḥ) vikṛtiḥ-vaṭakādikā| vikṛtigrahaṇaṃ rasādyanyatva eva mastvādiprāptyartham| avikṛte tu sūpādau suśrutenoktam (sū. a. 46/425)- "payo māṃsaraso vā+api śākamudgādibhojane|" iti| mastvādiṣu yasya yatsātmyamiṣṭaṃ vā tasya tadyojyamiti| ekasyaiva tatkāryakaratvāt na miśrīkṛtyaprayogaḥ| ata eva pṛthaguktaṃ saṅgrahe (sū. a. 10)- "dhānyāmlaṃ mastu takraṃ vā śākāvarānneṣu|" iti| kṛśānāṃ surāmāha-sureti| kṛśānāṃ śītodakādyuciteṣvanneṣu suraivānupānam, anavakāśtvāt| puṣṭyarthe- na tu roganivṛtyartham| yastu kṛśo rogārtaḥ tasya rogānurūpamanupānaṃ prayojyam| sthūlānāṃ madhūdakamāha-sthūlānāṃ tviti| madhumiśramudakaṃ-madhūdakam| śeṣaṃ purvavat| śoṣe māṃsarasamāha-śoṣa iti| śoṣe-śuṣyati dehe| yadāha khāraṇādiḥ-"kṛśakṣīṇāmayonmuktapuṣṭivarṇabalārthinām| madyastrīśramanityānāṃ śuṣyatāṃ ca raso hitaḥ||" iti| māṃsāśināṃ mandāgnīnāṃ ca madyamāha-madyamiti| tacca madyocitānāmeva| yadāha suśrutaḥ (sū. a. 46/426)- "madyaṃ madyocitānāṃ tu sarvamāṃseṣu pūjitam| amadyapānāmudakaṃ falāmlaṃ vā praśsyate||" iti| vyādhyādiṣīṇādīnāṃ kṣīramāha-vyādhyauṣadheti| laṅghanaṃupavāsaḥ| karma-ceṣṭā|

Aṣṭāṅgahṛdayasaṃhitā

anupānaṃ himaṃ bāri yavagodhūmayorhitam||47||

dadhni madye viṣe kṣaudre, koṣṇaṃ piṣṭamayeṣu tu||48||

śākamudgādivikṛtau mastutakrāmlakāñjikam||48||

surā kṛśānāṃ puṣṭyarthaṃ, sthūlānāṃ tu madhūdakam||49||

śoṣe māṃsaraso, madyaṃ māṃse svalpe ca pāvake||49||

vyādhyauṣadhādhvabhāṣyastrīlaṅghanātapakarmabhiḥ||50||

kṣīṇe vṛddhe ca bāle ca payaḥ pathyaṃ yathā+amṛtam||50||

Sarvāṅgasundarā

yavagodhūmayorbhuktayoranu-paścāt, pānaṃ śītaṃ jalaṃ hitam| tathā, dadhni madye viṣe kṣaudre ca himaṃ jalamanupāne hitam| piṣṭamayeṣu koṣṇaṃ jalaṃ hitam| śākamudgādivikṛtau ca mastvādikamanupānaṃ hitam| kṛśānāṃ puṃsāṃ surā puṣṭyarthaṃ hitā| sthūlānāṃ punaḥ karśanāya madhūdakaṃ hitam| śoṣe-kṣaye, māṃsaraso hitaḥ, puṣṭikāritvāt| māṃse bhukte madyamanupānaṃ hitam| svalpe ca pāvake madyamevānupānaṃ hitam| vyādhyādibhiḥ kṣīṇe-kṣapite, payo-dugdhaṃ, pathyaṃ-hitam| iha (hitamiti) prakṛte+api pathyagrahaṇaṃ pathyataratvajñāpanārtham| yathā+amṛtamityanenaitat pratipādayati,-yathā+amṛtaṃ balavarṇaujaḥkāntyāyurādijanakaṃ tathedamapītyarthaḥ|

Āyurvedarasāyana

anuktānupānavibhāgopāyamāha-viparītamiti| yat-dravyaṃ, yasyānnasya guṇaiḥ kṛtvā viparītaṃ na ca tena saha viruddham, tattadannasyānupānam| samāsena-sāmānyena, viśeṣatastu sātmyādiparyālocanayā svayamūhyam| anupānasya nityasevyatvamāha-sarvadeti| tat-anupānam|

Aṣṭāṅgahṛdayasaṃhitā

viparītaṃ yadannasya guṇaiḥ syādavirodhi ca||51||

anupānaṃ samāsena, sarvadā tatpraśasyate||51||

Sarvāṅgasundarā

annasya-bhaktavaṭakādeḥ, yadviparītaṃ guṇaistadanupānaṃ sadā praśasyate| yathā,-snigdhasya rūkṣam, rūkṣasya snigdham, śītasyoṣṇam, uṣṇasya śītam, madhurasyāmlam, amlasya madhuramityādi| nanu, evamurarīkriyamāṇe kṣīrasya kṣaireyādervā takracukrādīnāmamlānāmanupānatvaṃ prāptamityāha-guṇairityādi| viparītaguṇamapi yadavirodhi tadevānupānaṃ sadā hitam|

Aṣṭāṅgahṛdayasaṃhitā

anupānaṃ karotyūrjāṃ tṛptiṃ vyāptiṃ dṛḍhāṅgatām||52||

annasaṅghātaśauthilyaviklittijaraṇāni ca||52||

Sarvāṅgasundarā

anupānamūrjādīn karoti| ūrjā-manaḥpraharṣaḥ| tṛptiḥ-prīṇanaṃ śarīrendriyasya, kṣāmatāviparīto+annaguṇaḥ| tathā, vyāptiḥdravasya hi gamanam, na kaṭhinasya| dṛḍhāṅgatā-sthiraśarīratvam| tathā, annasaṅghātasya śaithilyam| viklittiḥ-vikledanam| jaraṇaṃ-pariṇāmaḥ| etāni ca karoti|

Āyurvedarasāyana

anupānasya phalamāha-anupānamiti| ūrjāṃbalam| tṛptiṃ-sauhityam| vyāptiṃ-annasya sarvasrotonusaraṇam| annasaṅghātaśaithilyādīni ca| śaithilyaṃ-kāṭhinyanivṛttiḥ| viklittiḥ-śuṣkatvanivṛttiḥ| jaraṇaṃ-pākaḥ|

Aṣṭāṅgahṛdayasaṃhitā

nordhvajatrugadaśvāsakāsoraḥkṣatapīnase||53||

gītabhāṣyaprasaṅge ca svarabhede ca taddhitam||53||

Sarvāṅgasundarā

ūrdhvaṃ jatruṇaḥ-ūrdhvajatru, tasmin ye gadāsteṣu tat-anupānaṃ, na hitam| tathā, śvāsādiṣu na hitam| gīta-bhāṣyayoḥ prakarṣeṇa saṅgaḥ-sātatyena sambandhaḥ, tasmin| tathā, svarabhede-svarasāde na taddhitam| ūrdhvajatrugadādīnāṃ hyanupānaṃ pradūṣyāmāśayamuraḥkaṇṭhasthitamāhārajaṃ snehamāsādyābhiṣyandāgnisādacchardyādīnāmayān vidadhyāt|

Āyurvedarasāyana

ūrdhvajatrugadādāvanupānaṃ niṣedhati-nordhvetyādi| vakṣaḥskandhayoḥ sandhī-jatruṇī, tayorūrdhvaṃ-ūrdhvajatru,-kaṇṭhādikapālantam, tatra ye gadāste-ūrdhvajatrugadāḥ| kāsotpatteḥ prāgapi niṣedhārthamuraḥkṣatagrahaṇam| gītabhāṣyayoḥ prasaṅgo-gāyanādhyayanādyabhyāsaḥ|

Āyurvedarasāyana

praklinnadehādīnāṃ pānamātraṃ niṣedhati-praklinneti| praklinnadehaḥ-kledabahulaśarīraḥ| mehādibhirāturāḥ|

Aṣṭāṅgahṛdayasaṃhitā

praklinnadehamehākṣigalarogavraṇāturāḥ||54||

pānaṃ tyajeyuḥ---------------------------||54||

Sarvāṅgasundarā

praklinno deho yeṣāṃ āmavisarpādyārtānāṃ te pānaṃ tyajeyuḥ| mehādīnāmāturaśabdena pratyekaṃ sambandhaḥ| meharogādyāturāḥ pānaṃ-dravarūpaṃ tyajeyuḥ, na kevalamannasyopari yadanupānam| kharanāde coktam-"mehī plīhī vraṇī kuṣṭhī pāṇḍurjaṭharapīnasī| śoṣātisārī mandāgniḥ pānīyaṃ mandamācaret|| nordhvāṅgapavanāviṣṭe vāgvyāyāmahate na ca| kṣatorasi śvāsakāsahikkāvamyardite na ca|| niranne cordhvaroge ca na peyaṃ vāri śītalam|" iti|

Aṣṭāṅgahṛdayasaṃhitā

---------------sarvaśca bhāṣyādhvaśayanaṃ tyajet||54||

pītvā, bhuktvā+a+atapaṃ vahniṃ yānaṃ plavanavāhanam||55||

Sarvāṅgasundarā

caśabdo luptanirdiṣṭo+atra| sarvo+api puruṣaḥ-svastho rogī ca, pītvā bhuktvā ca bhāṣyādīṃstyajet| tathā, ātapādīn pañca tyajet| tyajedityatrāpyanuvṛttyā yojyam| yānaṃ-rathādi| plavanaṃ-taraṇam| vāhanaṃ-aśvādi|

Āyurvedarasāyana

pānānantaraṃ bhāṣyādi niṣedhati-sarvaśceti| sarvaḥ-saṣiddhapāno+aniṣidhāpāno vā, niṣiddhapānasyāpi pramādādavasthādivaśādvā pānaprasaktiḥ| bhojanānantaramātapādi niṣedhati-bhuktvā+a+atapamiti| yānaṃ-pabhdyāṃ gamanam| vāhanaṃ-aśvādibhiḥ| plavanaṃ-prataraṇam| gamanaṃ tu padaśatādūrdhvaṃ niṣiddham| yadāha suśrutaḥ (sū. a. 46/486)- "tataḥ padaśataṃ gatvā vāmapārśvena saṃviśet|" iti|

Aṣṭāṅgahṛdayasaṃhitā

prasṛṣṭe viṇmūtre hṛdi suvimale doṣe svapathage viśuddhe codgāre kṣudupagamane vāte+anusarati||55||

tathā+agnāvudrikte viśadakaraṇe dehe ca sulaghau prayuñjītāhāraṃ vidhiniyamitaṃ, kālaḥ sa hi mataḥ||55||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne mātrāśitīyo nāma aṣṭamo+adhyāyaḥ||8||

Sarvāṅgasundarā

āhāraṃ vidhinā-pūrvoktena " kāle sātmyaṃ śuci hitam" ityādinā niyamitaṃ prayuñjīta,-aśnīyādityarthaḥ| kadā ? mūtrapurīṣe prakarṣeṇa sṛṣṭe sati| na tu kiñcideva tyakta iti praśabdena dyotayati| tathā, hṛdaye suṣṭhu vimale-rasaśeṣakṛtagauravādirahite| tathā, doṣe-vātādau, svapathage-svamārgage, ajīrṇe hyāhāre+annaśeṣeṇa ruddhagatayo vātādayaḥ svasthānaṃ na labharen, sujīrṇe tu svasthānasthāḥ syuḥ| udgāre ca viśuddhe-caśabdo+anuktasamuccayārthaḥ, srotomukheṣu ca viśuddheṣvityarthaḥ| kṣudupagamane-upagatāyāṃ kṣudhi| vāte+anusarati-anulomaṃ gacchati| tathā, agnau-kāyāgnau, udrikte-pākakṣame| tathā, dehe paṭvindriye suṣṭu laghau ca| kālaḥ sa hi mataḥ| hiśabda evārthe| sa eva kālo bhojanasya dṛṣṭaḥ, na tvato+apyūrdhvam| sa hyatikālaḥ, tatra bhuktamannaṃ vātaviṣṭabdhaṃ kṛcchrādvipacyate| tathā coktaṃ tantrāntare-"atītakāle bhuñjāno vāyunopahate+anale| kṛcchrādvipacyate bhuktaṃ dvitīyaṃ na ca kāṅkṣati|| kukṣāvādhmānamāṭopasādāṃśca kurute+adhikam|" iti| tasmātpūrvokte kāle bhojanamadyāditi| yamau nsau taḥ sasyādrasaravivirāmā dhīralalitā| iti śrīmṛgāṅkadattaputra śrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne mātrāśitīyādhyāyo+aṣṭamaḥ samāptaḥ|| 8||

Sarvāṅgasundarā

bhojabakālamāha-prasṛṣṭe viṇmūtra iti| prasṛṣṭe- pravṛtte| suvimale-atiprasanne| svapathage-svamārgagāmini| viśuddhe-mādhuryādirahite kṣudupagamane-bubhukṣotpattau| anusarati-anukūlaṃ pravartamāne| 'doṣe svapathage' ityanenaiva vātānulomye labdhe 'vāte+anusarati' iti vātānulomyasya prādhānyārtham| udrikte-atidītpe| viśadakaraṇenirmalendriye| sulagau-laghīyasi| vidhiḥ-śāstrokto niyamaḥ, tena niyamitaṃ-niṣiddhakāmacāram| nanu, yo yadā bhuṅkte sa tasya bhojanakālaḥ| kimanena ? ityata āha-kāla ityādi| hi-yasmāt, saḥ-tahāvidhaḥ prasṛṣtaviṇmūtratvādiviśiṣṭo, bhojanakālo bhataḥ ācāryāṇām, na kevalaḥ| tasmāt prasṛṣṭaviṇmūtratvādiviśiṣṭe svakāle bhuñjīta| iti bhojanaprakriyā| saṅgrahe tu (su.a. 10)- "vidhivihitamannapānamiṣṭendriyārthamāyatanamāyuṣo bruvate|tadāyattānihyojastejodhātvindriyabalapuṣṭituṣṭipratibhārogyādīni| tadindhanā cāntaragneḥ sthitiḥ, agnimūlaṃ ca dehadhāraṇamiti| athātmavān svabhāvasaṃyogasaṃskāramātrādeśakālopayogavyavasthāḥ saptāhārakalpanāviśeṣaṇāṃ svāsthyāsvāsthyafalānāṃ hetubhūtāḥ samīkṣya hitamevānurudhyeta| tatra svabhāvato-divyodakaraktaśāliśaṣṭikamudgaiṇalāvādayo laghavaḥ, kṣīrekṣuvrīhimāṣānūpamiṣādayo gurava ti| te khlvapi saṃyogādiviśeṣairanyathātvaṃ pratipadyante| tatra saṃyogo nāma-dvayorbahūnāṃ vā saṃhatībhāvaḥ| sa viśeṣamārabhate yannaikaikaśo dravyāṇi| saṃskārustu-toyāgnisannikarṣaśaucamanthanadeśakālabhāvanābhājanādibhirupajanyate| mātrā punaḥ-piṇḍaparimāṇataḥ samudāyena pratidravyāpekṣayā cāhārarāśiḥ| deśo-dravyasyopayoktuścotpatyavasthāne| tatra punarupayoktā svasthāturatvataḥ prakṛtibhedataśca| ajīrṇe hi pūrvasyāhārasyāpariṇato rasa uttareṇopasṛjyamānaḥ sarvān doṣān prakopayatyāśu| jīrṇe tu svasthānastheṣu doṣeṣu vātānulomye sṛṣṭeṣu vātamūtrapurīṣavegeṣu viśuddheṣūdgārahṛdayasrotomukheṣu viśadakaraṇe laghuni śarīre+agnāvurdīrṇe jātāyāṃ bubhukṣāyāmabhyavahṛtamannamapradūṣayaddoṣānāyurbalavarṇānabhivardhayati| kevalamayameva kālo bhojanasya| atītakālaṃ punastadvtaviṣṭabdhaṃ kṛcchrādvipacyate| karśayatyannaruciṃ ca punarupahanti| upayogavyavasthā-nāsnāto na digvāsā naikavastradhṛk na malinavasano nāhutvā nājapitvā nānirūpya devatābhyo na pitṛbhyo nādatvā+agramagnaye na gurūbhyo nātithibhyo nābhyāgatebhyo śvavayaḥ śvapacebhyaḥ| pratyavekṣya cāśritopāśritānapi tiraścaḥ parigṛhītān praśastadeśakālopakaraṇayuktaḥ sragvī vibhūṣitaḥ sugandhirārdrapāṇipādaḥ suviśuddhavadano+abhimarasahāyaḥ keśamakṣikādyajuṣṭamanindyamanindrannaninditaṃ punarnoṣṇīkṛtaṃ nātyuṣṇamanupadagdhaṃ susiddhamalolo nāsātmyaṃ nāviditaṃ nāviditāgamaṃ nātiprage nātisāyaṃ nākāśe nātape nāndhakāre nādho vṛkṣasya na śayyāstho nonnamya pradeśinīṃ na pātre bhīnne nāsaṃvṛte na maline na bhāvadūṣite na cāsanasthite na hastasthe na haste| prāṅmukhaḥ sumanāḥ śucibhaktākṣudhitānukūlajanopahitaṃ hitamannamaśnīyāt| na paryuṣitamanyatra māṃsopadaṃśaśuṣkaśākafalabhakṣyebhyaḥ| nāśeṣamanyatra dadhimadhughṛtasalilasaktuśuktapāyasebhyaḥ| api ca| snigdhaṃ laghūṣṇamavilambitamanatidgutamajalpannahasaṃstanmānāḥ samīkṣya samyagātmānam| snigdhalaghūṣṇāni hi vahnimaudaryamudīrayanti koṣṭaṃ pariśodhayanti dhātūnna vikurvate, kṣipraṃ jīryantyanilamanulomayanti| tathā, snigdhaṃ dṛḍhīkarotīndriyāṇyupacinoti śarīramapacinoti jarasaṃ, balamabhivardhayati, varṇaprasādamabhinirvartayati| laghu ca punaḥ svābhādibhirannamapratipīḍayaddoṣānavyayaṃ pariṇāmameti, vipannamapi cālpadoṣaṃ bhavati| uṣṇaṃ ca punarjanayati rucimupaśoṣayati śleṣmāṇam| vilabitaṃ tu bhuñjāno na tṛtpimabhigacchati bahu ca bhuṅkte śītībhavati cānnajātaṃ viṣamapākaṃ ca bhavati| atidrutaṃ tu bhuñjānasya jalpato hasato+anyamanaso vā bhavedutsnehanamavasādanaṃ bhojanasyāpratiṣṭhānaṃ guṇadoṣāvibhāvanaṃ ca| samīkṣya samyagātmānamiti mamedaṃ sātmyamidamasātmyamiti vā nityamapramattaḥ pratyavekṣeta| tatra sātmyaṃ nāma sahātmanā bhavati, atastadaucityādupaśeta ityeke| sātmyaviparītamanupaśayādasātmyam| anye punaḥ prakṛtivayodeśartudoṣavyādhivaśena sātmyaṃ bahuvidhamicchanti| te hyupaśayamātramaṅgīkṛtya viparītaguṇamapyupacāreṇa sātmyamācakṣate| tulyaguṇaṃ cānupaśayādasātmyam| sātmyaṃ tu pravarāvaramadhyavibhāgena trividham| tatra sarvarasaṃ pravaram, ekarasamavaram, madhyamaṃ tu madhyameva| teṣu pravaraṃ samadoṣasyopadiśanti| itareṣāmapi krameṇa sātmyamapi cāhitaṃ pādena pādapādena vā vivarjayedityuktaṃ prāk| tatra yadāhārajātaṃ samān dhātūnanuvartayati, viṣamāṃśca samīkaroti, tatsamāsato hitam| viparīramahitam| tatpunarmātrāyogādivaicitryādaniyamapi yathopadeśaṃ yathābhūyiṣṭhaṃ ca śīlayet pariharecca| bhuñjānastu peyāyūṣarasāmlavyañjanāni rājateṣu pātreṣu nidadhyāt| pariśuṣkapradagdhānyuṣṇaṃ ca payaḥ sauvarṇeṣu| khalakaṭvarakāmbalikān kāṃsyeṣu| rāgakhāṇḍavasaṭṭakān vajravaiḍūryavicitreṣu| dhṛtamāyase| payaḥ suśītaṃ tāmramaye| pānīyaṃ pānakāni ca mṛddhemasphaṭikakācamayeṣu| odanaṃ ca vistīrṇe manorame vimale+anyatame sthāle| anyathā hi varṇagandharasānyatvādahitaṃ syāt| api ca| dakṣiṇapārśve bhakṣyaṃ sthāpayet, savye peyaṃ lehyaṃ mukhoddharṣaṇapiṇḍīṃ ca, madhye bhojyamiti| yathāgnisātmyaṃ tu prāgdravamupaśuṣkaṃ vā+aśnīyāt| prāgeva tu guru svādu snigdhaṃ ca, madhye+amlalavaṇam, ante rūkṣaṃ dravamitararasayuktaṃ ca| tatra mandāgrerdravoṣṇena samuttejitoṣmaṇo+anyadapyupayuktaṃ samyakpākameti| anupānaṃ tu salilameva śreṣṭham, sarvarasayonitvātsarvabhūtasātmyatvājjīvanādiguṇayogācca| tacchītaṃ dadhimadhugodhūmayavapiṣṭamayeṣu sarveṣu ca vidāhiṣu śaradgrīṣmayośca| uṣṇaṃ piṣṭhamayeṣvabyeṣu ca durjareṣu hemantaśiśirayośca, dravadravyavijñānīyaṃ cekṣeta| kṣīraṃ śāliṣaṣṭikayostathopavāsādhvabhāṣyastrīvyāyāmaklinnabālavṛddheṣu| māṃsarasaḥ śoṣādiṣu| vāte tvāmlāni ca| pitte śarkarodakam| trifalodakaṃ tu sakṣaudraṃ śleṣmaṇi, prāyaśaścākṣigalarogeṣu| mastveva vā dadhni kūrcikākilāṭayośca| madyaṃ māṃseṣu falāmlamambu vā, āsavāṃsca vividhān vibhajya prayojayet| viśeṣatastu madhvāsavān grāmyeṣu, tīkṣṇān phalāsavān vanyeṣu, nyagrodhādiphalāsavān viṣkireṣu, arkaśeluśirīṣakapitthāsavān bileśayeṣu digdhahateṣu ca, amlakaphalāsavān prasaheṣu, kāsekṣupadmabījaśṛṅgāaṭakaserukamṛdvīkāmadirāsavān kṣaudrayuktaṃ vā śītamudakamudaśvidvā mahāmṛgeṣvaudakeṣu ca, surāṃ pratudeṣu| varjyaṃ tūrdhvajatrugadaśvāsakāsaprasekahidhmāsvarabhedoraḥkṣatibhirgītabhāṣyaprasaktaiśca| teṣāṃ hi pradūṣyāmāśayamuraḥkaṇṭhasthitamāhārajaṃ snehamāsādya tadabhiṣyandāgnisādacchardyādīnāmayān vidadhyāt| teṣāṃ-niṣiddhānupānānām| tataḥ pāṇigatamannamanyenāpanīya dantāntarasthaṃ ca śanaiḥ śodhanena lepagandhasnehāpanodamācānto+aṅgulyagragalitāmbupariṣiktanetrastāmbūlādikṛtavadanavaiśadyo dhūmapānādihṛtordhvakaphavegaḥ padaśatamātraṃ gatvā vāmapārśvena saṃviśet| dravottarabhojanāstu

Aṣṭāṅgahṛdayasaṃhitā

sukhaśayyāṃ nātiseveta| āhārapariṇāmakarāḥ punarime bhāvāḥ| tadyathā,-ūṣmā vāyuḥ kledaḥ snehaḥ kālaḥ samayogaśca| tatroṣmā pacati, vāyurapakarṣati, kledaḥ śaithilyamāpādayati, sneho mārdavaṃ janayati, kālaḥ sarvavapurvyātpimabhinirvartayati, samayogastveṣāṃ pariṇamadhātusāmyakaraḥ sampadyate| samayogasya punaḥ kāraṇānyucito hitaśca dehasaṃskāro+abhyavahāraśceṣṭā śayanaṃ saumanasyaṃ ca| pariṇāmatastvāhāraguṇāḥ śarīrajaguṇabhāvamāpadyante yathāsvamaviruddhāḥ| viruddhāstu vihitāśca virodhibhirvihanyuḥ śarīramiti| bhavanti cātra| aukulābhyoṣapṛthukān sipiṣṭakṛtatandulān| na jātu bhuktavānadyanmātrayā+adyātsukāṅkṣitaḥ|| śākāvarānnakaṭvamlakaṣāyalavaṇotkaṭam| tyajedekarasāsātmyaṃ guru śuṣkaṃ ca bhojanam|| vakṣyate yannidānādau sarvadoṣaprakopaṇam| atyabhiṣyandi viṣṭambhi vidāhi hibharūkṣaṇam|| tyāgādviṣamahetūnāṃ samānāṃ copasevanāt| viṣamā nānubadhnanti jāyante dhātavaḥ samāḥ|| mandānalabalārogyanṛpeśvarasukhātmasu| yojyaḥ kramo+ayaṃ satataṃ nāvaśyamitareṣu tu|| karoti rūkṣaṃ balavarṇanāśaṃ tvagrūkṣatāṃ vātaśakṛnnirodham| snigdhaṃ tvatiśleṣmacayaprasekahṛdgauravālasyarucipraṇāśān|| atyuṣṇamannaṃ madadāhatṛṣṇābalapraṇāśabhramaraktapittam| śītaṃ tu kāsārucivahnināśahṛllāsaviṣṭambhanaromaharṣān| atisthiraṃ mūtraśakṛdvibandhamatṛptimavyāptiśīghrapaktim| atidravaṃ pīnasamehakāsasyandān karotyagnibalaṃ ca hanti|| atimadhuramanalaśamanaṃ bhuktamasātmyaṃ na piṣṭaye vapuṣaḥ| atilavaṇamacakṣuṣyaṃ tīkṣṇātyamlaṃ jarā sākṣāt|| iti vidhimavalambya yo+annapānaṃ balamivavigrahavatsadopayuṅkte| tanumapi rujāmanāpya vrajati naraḥ sa samāśatasya pāram||" iti| iti hemādriṭīkāyāmāyurvedarasāyane| mātrāśītiprakaraṇaṃ sāmastyena nirūpitam|| 8||

dravyādhivijñānīyādhyāyaḥ

9

Aṣṭāṅgahṛdayasaṃhitā

athāto dravyādivijñānīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

dravyamādiryeṣāṃ te dravyādayaḥ| ādiśabdena rasavīryādiparigrahaḥ| dravyādīnāṃ vijñānaṃ-avagamaḥ, tasmai hitaḥ| śeṣaṃ pūrvavat|

Āyurvedarasāyana

dravyādivijñānīyamadhyāyaṃ vyākhyātuṃ pratijānīte-atheti| yataḥ pūrvaiścaturbhiradhyāyairāhāra uktaḥ| sa cānantaviśeṣatvāt tāvatā jñātumaśakyaḥ, ato+aśeṣasaṅrahārthaṃ dravyarasaguṇavīryavipākaprabhāvāḥ sāmānyato vācyāḥ| te cāsminnadhyāye| ata evāyaṃ dravyādivijñānīyaḥ|

Āyurvedarasāyana

tatra dravyasya prādhānyamāha-dravyameveti|| rasādibhyo dravyameva pradhānam| hi-yasmāt, te-rasādayaḥ, tadāśrayāḥ-dravyādhiṣṭhānāḥ| etenaiva rasādyāśrayo dravyamityuktaṃ bhavati| prādhānyakathanaṃ dravyajñāne tātparyārtham| uktaṃ ca saṅgrahe (sū. a. 17)-"yasmād dṛṣṭo yavaḥ svādurgururapya nilapradaḥ| dīpanaṃ śītamapyājyaṃ vasoṣṇā+apyagnisādinī|| kāṭupako+api pittaghno mudgo, māṣastu pittalaḥ| svādupāko+api, cayakṛtsnigdhoṣṇaṃ guru phāṇitam|| rase svādau yathā caitattathā+anyeṣvapi dṛśyate| vātalaṃ kaphapittaghnamamlamapyākṣakīphalam|| kurute dadhi gurveva vahniṃ pālevataṃ na tu| kapitthaṃdāḍimaṃ cāmlaṃ grāhi, nāmalakīphalam|| kaṣāyā grāhiṇī śītā dhātakī, na harītakī| apradhānāḥ pṛthak tasmādgasādyāḥ saṃśritāstu te|| prabhāvaśca yato dravye, dravyaṃ śreṣṭhamato matam|" iti|

Aṣṭāṅgahṛdayasaṃhitā

tatra dravyasya rasādibhyaḥ prāṅnirdeśaḥ, prādhānyāt||1||

dravyameva rasādīnāṃ śreṣṭhaṃ, te hi tadāśrayāḥ||1||

Sarvāṅgasundarā

rasādīnāmiti nirdhāraṇe ṣaṣṭhī| rasavīryādīnāṃ madhye dravyameva pradhānam| kutaḥ ? te-rasādayo, hi-yasmāt, tadāśrayāḥ-tadeva dravyamāśrayo yeṣāṃ ta evam| ata eva kevalā rasādayo nopalabhyante| tasmāt dravyaṃ pradhānam|

Aṣṭāṅgahṛdayasaṃhitā

pañcabhūtātmakaṃ tattu--------------------------||1||

Sarvāṅgasundarā

turavadhāraṇe| yattadośca nityābhisambandhāt yadityetadanuktamapyarthāllabhyate| tenāyamarthaḥ,-yat rasādīnāmāśrayabhūtaṃ kāryaṃ dravyaṃ-harītakyādi sthāvaraṃ, chāgādi vā jaṅgamaṃ, tat pañcabhūtātmakam, na tu yatkāraṇaṃ dravyamākāśādi| tasya hi pañcabhūtātmakatve satyākāśādīnāṃ pṛthaktvenātmalābho na syāt| tataścedamākāśaṃ nāma mahābhūtam, idaṃ pṛthvī nāma mahābhūtamiti gadituṃ na pāryeta, sarvasya pañcamahābhūtātmakatvāt| na ca yatkāraṇaṃ tatkadācit kāryaṃ syāt| tasmāt kāryadravyasyaiva pañcamahābhūtātmakatvam, na kāraṇadravyasyā+a+akāśādeḥ| munistu (ca. sū. a. 1|47)- "khādīnyātmā manaḥ kālo diśaśca dravyasaṅgrahaḥ|" iti navadhā dravyamuktvā tallakṣaṇaṃ vyadhīta| yathā (carake sū. a. 1|50)- "yatrāśritāḥ karmaguṇāḥ kāraṇaṃ samavāyi yat| taddravyam" iti| asyārthaḥ,-yatra karma-parispandalakṣaṇaṃ saṃyogaviyogakāraṇam, samavetaśca guṇaḥ-yatra śabdādayo gurvādayo vā| buddhirvā parādayo vā samavetāḥ, yacca kāraṇaṃ samavāyi taddravyamucyate| samavāyīti| yatkāraṇamapṛthagbhavati tatsamavāyikāraṇam| yathā,-tantavaḥ paṭasya| etāni karmaguṇāśrayitvasamavāyikāraṇatvāni yadyapi sarvāṇi sarvasmin dravye na vidyante, tathā+api yadyatra sambhavati tatra tena tasya dravyasya dravyatvaṃ kalpyam| tadyathā,-manasaḥ karmaguṇāśrayitvena, vāyvādīnāṃ tu karmaguṇāśriyatvena samavāyikāraṇtvena ca| nanu, ākāśādīni kāraṇadravyāṇīti kathamuktam ? yāvatā+a+akāśasya dravyatvameva nāstīti kecit| tānbrūmahe| jaladheriva pratyakṣeṇaivāsya nīlarūpatopalabdherastitvaṃ siddham| tathā, kavayo+api nīlatvamevāsya varṇayanti| yathā karṇāṭasya-"vipulapulinā hṛdyā nadyo vahantyatinirmalāḥ kamalasubhago vāyurghrāṇaṃ vilambati māṃsalaḥ| navajaladharacchāyāvāsādivāciranirgato vahati śaśabhṛnnīlasnigdhe nabhasyavadātatām||" iti| tathā ca bāṇasya-"dhautāśani nabhasi" iti| tadetaddūṣayanti| tathā hi,- dūrāt bhrāntimātreṇaiva nīlarūpatvamasyopalabhyate| yathā-girervividhavarṇasyāpi dūrānnīlatvapratītiḥ| yatkavīnāṃ varṇanaṃ tatsādṛśyaleśena niṣpramāṇameva sambhāvyate| tathā ca tejasaḥ śuklatvaṃ varṇayanti| na ca śuklatvametasyopapadyate, nirākāratvāt| tasmānnīlarūpatvamākāśasyānupapannam| api ca, yadyākāśasya nīlarūpatā syāt, tadā nīlarūpaṃ bhavannabhaḥ| na ca syātsnigdhanīlarūpatvaṃ nabhasaḥ| nanu, darśanavaicitryādasya rūpavattvamupapannam| yathā,-puruṣaḥ śarāderṛjutāṃ didṛkṣurekaṃ cakṣurnimīlyāparaṃ conmīlya tāmupalabhate, na tu nayanayugalena| tadvatsannikṛṣṭe gaganarūpasyānādānam, viprakṛṣṭe tu grahaṇaṃ syāditi| na caitadyuktam| yato rūpavattve+abhyupagamyamāne sparśavattvamasya prasajyeta, rūpasya sparśena nityasambandhāt| sparśavattve ca satyākāśatvameva na syāt| ato na rūpavadvyoma| anye tvevaṃ manyante| pavanavadākāśasyāvasthā+astu| yathā kila pavanaḥ sparśavān, na ca tasmin rūpaṃ sambhavati| tathaivākāśo rūpavān, na ca sparśavāniti| tadidamanavagatapadārthasvarūpāṇāṃ vilapanam| tato yatra rūpaṃ tatrāvaśyaṃ sparśaḥ, na tu yatra sparśastatrāvaśyaṃ rūpam| tasmānna nabho rūpavanna ca sat (sparśavat)| atrocyate| paramārthadarśibhiryadupādāyotpattiḥ kathyate, tadasti| yathā,-pṛthivyādi| uktaṃ ca-"akṣarāt khaṃ tato vāyustasmāttejastato jalam| udakāt pṛthivī jātā bhūtānāmeṣa sambhavaḥ||" iti| tasmādākāśaṃ dravyamasti| api ca, ākāśamupadāya yativṛddhiprasavādiviśeṣopalabdherākāśasyāstitvam| yathā,-rūpopalabdhiviśeṣasambhavānumitaṃ cakṣuḥ| api ca, ākāśābhāve hyekaghanatvaṃ jagataḥ syāt| tathā, śabdākhyasya guṇasyānyathā+anupapattyā+astyākāśamiti| nanu, vāyordravyatvaṃ nāsti, tatsvarūpagrāhakapramāṇābhāvāt| sparśopalabdhervāyorastitvamucyata iti cet tadapi na, yato+adhunaivoktaṃ khādvāyuriti| gaganasya ca sparśābhāvāt vāyorapyasparśavattvam, kāraṇaguṇapūrvakatvātkāryasya| naitadasti| kāryasyobhayātmakatvadarśanāt| kāraṇaguṇapūrvakaṃ kāryaṃ dṛṣṭamakāraṇaguṇapūrvakaṃ ca dṛṣṭam| tatra kāraṇaguṇapūrvakaṃ tāvadyathā,-tantuśvetatvapūrvakaṃ paṭe śvetatvaṃ dṛṣṭam| akāraṇaguṇapūrvakaṃ ca dṛṣṭam, yathā-haridrākṣārasaṃyogādraktatā| tasmādasparśādākāśādutpanno vāyuḥ syādeva sparśavān| nanu, evamapyagnijalapṛthivīṣvapi sparśaviśeṣasambhavāt agnyādisamavāya eva vāyurvyavahriyate na tu tadvyatirikto vāyurasti| atrocyate| satyamanalādīnāmapi sparśo+asti, kintu vilakṣaṇa evāsau| tathā hi,- tejasaḥ sparśo rūpaikārthasamavāyī| apāṃ sparśo rūparasābhyāṃ samavetaḥ| pṛthivyāḥ sparśo rūparasagandhasamavetaḥ| yastu vāyoḥ sparśaḥ, sa patracalanaśākhābhañjanādikarmasamavāyī| sa naiṣāmagnyādīnāṃ dṛṣṭānāṃ nāpyadṛṣṭānāmātmagikkālādīnām| guṇāśca sarve dravyāśrayā dṛṣṭāḥ, rūpādaya iva paṭādiṣu| tasmādvāyorviśiṣṭasparśavattvādastitvamanumīyate| tathā, pavanasya tatkarmopadeśādastitvam| yasya tattvadarśibhiḥ karmopadiśyate, tadasti| yathā,- kaphādivadvātasya ca karmopadiṣṭam (hṛ.sū.a. 12|49)- "sraṃsavyāsavyadhasvāpa" ityādi| tasmādasti vāyurdravyamiti| agnirdravyaṃ nāsti, indhanavyatirekeṇānupalabdheḥ| atrocyate| tattvadarśibhiragnerdravyotpattihetutvenopadeśādastitvam| tathā cehaiva vakṣyati (ślo. 8)- "āgneyaṃ dāhabhāvarṇaprakāśapacanātmakam|" iti| nanu, yuktaścaturṇāṃ pṛthivyāpastejovāyūnāṃ bhūtānāṃ sāvayavatvāt dravyeṣūtkarṣāpakarṣasanniveśaḥ, kvaciddravye kasyacidbhūtasya pramāṇataḥ prabhāvataścāvayavānāmuktarṣāpakarṣasadbhāvāt| ākāśasya tu niravayavatvātsūkṣmatvādekatvāccotkarṣāpakarṣasanniveśo na yuktaḥ| yuktamāha bhavān| kintu sāvayavānāmeva dravyāṇāṃ ye+avayavāḥ kvacitpāṣāṇādau saṃhatāstathā+avatiṣṭhante| yathā tatra dravye kāṭhinyasya prakarṣo bhavati| tatra cākāśamapakṛṣyate| anibiḍāvayave tu sanniveśe ākāśaḥ prakṛṣyate| tadevamanayā yuktyā+a+akāśasyāpi nyūnādhikabhāva upapannaḥ| atha kena mahābhūtena kathaṃ kṛtvā+a+arabdhaṃ taddravyamityāha-

Āyurvedarasāyana

dravyabhedānāha-pañcabhūtātmakamiti| pañca saṅkhyākāni bhūtānyeva ātmāno yasya tattathā, pārthivādibhedāt pañcadhetyarthaḥ| kāryakāraṇayorabhedopacārāt bhūtaśabdena bhautikamucyate| dravyamityanuvartate|

Aṣṭāṅgahṛdayasaṃhitā

---------------------kṣmāmadhiṣṭhāya jāyate||1||

ambuyonyagnipavananabhasāṃ samavāyataḥ||2||

tannirvṛttirviśeṣaśca vyapadeśastu bhūyasā||2||

Sarvāṅgasundarā

pṛthvīmādhārīkṛtvotpadyate| evaṃ pṛthivyākhyena bhūtenā+a+adhāratvenopakṛtya tena tadārabdhaṃ dravyamityucyate| sa0-tathā, ambu-salilaṃ, yoniḥ-kāraṇaṃ, yasya tadambuyoni dravyam| evaṃ jalaṃ nāma mahābhūtaṃ rasavattvādyonitayopakṛtya tena tadārabdhamityucyate| [muninā+apyuktam (ca. sū. a. 1|63)- "rasanārtho rasastasya dravyamāpaḥ kṣitistathā| nirvṛttau ca viśeṣe ca pratyayāḥ khādayastrayaḥ||" iti| amīṣāṃ dravyādīnāmāśrayakarmaṇorbhedaścintyaḥ|] tathā, agnipavananabhasāṃ samavāyāt-apṛthagbhāvāt, tasya-dravyasya, nivṛttiḥ-niṣpattiḥ| tathā, tasya dravyasya yo viśeṣaḥ-idamanyadidamanyaddravyamityevaṃrūpo nānāsvabhāvaḥ, so+apyagnipavananabhasāṃ samavāyāt| evamagni pavananabhobhiḥ samavāyikāraṇatvainopakṛtya tairetaddravyamārabdhamityucyate| evaṃ ca sarvaṃ kāryadravyaṃ pañcamahābhūtātmakam, pañcabhirmahābhūtairārabdhatvāt| nanu, yadi pañcamahābhūtātmakaṃ dravyaṃ tatkathamucyate pārthivamidaṃ dravyamidamāpyamityāha- sa0-yatra dravye yadbhūtaṃ bhūyiṣṭhamadhikṛtam, tena tasya vyapadeśaḥ-saṃjñā bhavati| yathā,-pṛthivyā+adhikayotpāditaṃ dravyaṃ pārthivam| evamāpyaṃ taijasaṃ ca vedyam| tadevaṃ sarvaṃ dravyaṃ pañcabhūtātmakaṃ sthitam|

Āyurvedarasāyana

dravyotpattimāha-tattviti| tat-dravyam, kṣmāṃ-pṛthivīm, adhiṣṭhāya jāyate, mṛdamiva ghaṭaḥ, upādānakāraṇaṃ pṛthvītyarthaḥ| ā raṃ-ambu-udakaṃ, yoniḥ-vipariṇāmakāraṇaṃ yasya tadambuyoni| yathā,-ghaṭe niṣpādye mṛdaḥ piṇḍībhāvādau| agnyādīnāṃ sambandhāt tannirvṛttiḥ-sampūrṇāvayavatvam, kāṭhinyakriyāvakāśādidānena| viśeṣaḥ-parasparam, so+api tata eva| yathā,- piṇḍībhūtāyā mṛdo maṇikakarakaśarāvādibhedaḥ| ā raṃ-sarveṣāṃ pañcabhutātmakatvādabhede prāpte bhedahetumāha-vyapadeśa iti| vyapadeśaḥ-idaṃ pārthivamidamāpyamityādi bhedena vyavahāraḥ| sa bhūyasā-adhikena bhūtena, yatra yasyādhikyaṃ tasya tena vyapadeśaḥ|

Aṣṭāṅgahṛdayasaṃhitā

tasmānnaikarasaṃ dravyaṃ bhūtasaṅghātasambhavāt||3||

Sarvāṅgasundarā

tasmādbhūtasaṅghātasambhavāt kāraṇāddravyaṃ naikarasaṃ-api tvanekarasam| evaṃ dravyavadrasasyāpi bhūtasaṅghātasambhavatvam| ata eva pratidravyaṃ madhurādirasasya nānāsvādopalambhaḥ| tathā ca, drākṣā+akṣoḍakṣīrekṣukṣaudragokṣurādau dravye satyapi mādhurye+aparo+apara āsvāda upalabhyate| evamamlānāmapi mātuluṅgadhānyāmlādīnāṃ dravyāṇāṃ nānāsvādopalambhaḥ| evaṃ lavaṇādīnāmapi vedyam| api caiṣāṃ drākṣādīnāmanekarasatvamāsvādaviśeṣādanumīyamānaṃ bhūyasā rasenānyarasābhibhavaṃ kṛtvā vyapadiśyate idaṃ madhuramidamamlādyanyatamam, mahābhūtavat| yathā,-sarvaṃ dravyaṃ pañcamahābhūtātmakaṃ bhūyasā mahābhūtenānyamahābhūtābhibhavaṃ kṛtvā yathā tena vyapadiśyate pārthivamidamāpyamidamiti| nanu, dravyanirṇaye prakṛte pāñcabhautikaṃ yadeva dravyaṃ pratijñātaṃ tadeva "tasmāt" ityādinā nigamagranthenātivāhayituṃ yuktam, na punaraprastutamanekarasatvam| tasmādatraivaṃ granthaḥ kartuṃ nyāyyaḥ-"tasmānnaikabhūtajaṃ dravyaṃ bhūtasaṅghātasambhavāt|" iti| atrocyate| ṣaṇṇāmapi rasānāṃ yonirudakam| tataścaikasyaiva mahābhūtasyodakasaṃjñasya rasakāraṇatvaṃ prāptaṃ nānyeṣām, nīrasatvāt| iti kṛtvā na bhūtasaṅghātasambhavatvaṃ rasasya| ityevaṃvidhāmāśaṅkāmapaninīṣurbhūtasaṅghātasambhavatvaṃ rasasya caikenaiva prayatnena "tasmānnaikarasaṃ dravyaṃ bhūtasaṅghātasambhavāt|" iti jagāda| muniścāta eva rasasya bhūtasaṅghātasambhavatvaṃ spaṣṭaṃ kṛtvovāca| yathā (ca. sū. a. 1|63)- "rasanārtho rasastasya dravyamāpaḥ kṣitistathā| nivṛttau ca viśeṣe ca pratyayāḥ khādayastrayaḥ||" iti| evaṃ bhūtasaṅghāto rasānāṃ dravyāśritānāmapi sambhavakāraṇam| etacca rasabhedīye savistaraṃ kathayiṣyāmaḥ|

Āyurvedarasāyana

sarveṣāṃ dravyāṇāṃ sarvadharmatvamāha-tasmāditi| tasmāt-sarvabhūtārabdhatvāt sarvamapi dravyaṃ naikarasaṃ-anekarasam, sarvadharmamityarthaḥ| rasaśabdo+atra dharmamātropalakṣaṇaḥ| sarvabhūtārabdhatve+apyekarasatve ko doṣaḥ ? ityāśaṅkyāha-bhūta saṅghātasambhavāditi| rasānāmapi bhūtasamudāyādutpatteḥ| vakṣyati hi (hṛ.sū.a. 10/1)-"dvayolbaṇaiḥ kramādbhūtairmadhurādirasodbhavaḥ|" iti| sati ca kāraṇe kāryeṇāvaśyaṃ bhāvyam|

Āyurvedarasāyana

tulyanyāyatvaprasaṅgāt sarveṣāṃ rogāṇāṃ sarvadoṣajatvamāha-naikadoṣā iti| rogā naikadoṣāḥ-sarve+api rogāḥ sarvadoṣodbhavāḥ| kutaḥ? tata eva hetoḥ,-rogāṇāmapi bhūtasaṅghātasambhavāt| bhutasaṅghātasya tu triṣu doṣeṣu vibhaktatvāt| yathoktaṃ saṅgrahe (sū.a. 20)-"vāyvākāśadhātubhyāṃ vāyuḥ āgneyaṃ pittam, ambhaḥpṛthivībhyāṃ śleṣmā|" iti| bhūtasaṅghātaṃ vinā na doṣasaṅghātaḥ, taṃ vinā na rogotvapattiriti, ataḥ sarve rogāstridoṣajāḥ| kecittu sarvadravyāṇāṃ sarvarasatvena sarvadoṣasāmānyāt sarvadoṣakopanatvam, tato rogā naikadoṣā iti vyācakṣate| tadasat| sāmānyavadvaiparītyasyāpi sattvāt| sāmānyaṃ prayojakamiti cet na, doṣaghnadravyabhedābhāvaprasaṅgāt| vaiparītyamapi kvacit prayojakamiti cet na, sarvadoṣakopanatvaniyamavyāghātāt| sarvadoṣakopanānāṃ niyama iti cet na, vdyekadoṣakopanadravyābhāvaprasaṅgāt| bāhulyenaiva vyapadeśa iti cet na, dvidoṣakopanaikaśamanadviśamanaikakopanadravyābhāvaprasaṅgāt| siddhānte+api sarveṣāṃ sarvadharmatvasvīkārānna doṣaghnādivibhāga iti cet na, tasya tasya dharmasya tatra tatra prayojakatvāt| tathā ca vakṣyati (ślo.22)-"kiñcidrasena kurute karma pākena cāparam| guṇāntareṇa vīryeṇa prabhāveṇaiva kiñcana||" ityādi| tasmātpūrvameva vyākhyānaṃ yuktam| sarveṣāṃ sarvadharmatvādiviśeṣe prāpte tannirāsārthaṃ dharmatāratamyamāha-tatra vyakta iti| tatra-dravye, kaściddharmaḥ sadyovyaktaḥ kaścidavyaktaḥ kaścidīṣavdyaktaḥ kaścidante vyaktaḥ| teṣvādyo rasākhyaḥ, itare trayo+anurasākhyāḥ|

Aṣṭāṅgahṛdayasaṃhitā

naikadoṣāstato rogāstatra vyakto rasaḥ smṛtaḥ||3||

avyakto+anurasaḥ kiñcidante vyakto+api ceṣyate||4||

Sarvāṅgasundarā

yataḥ sarvaṃ dravyamanekarasam| tataḥ-tasmātkāraṇāt, ekadoṣā rogā jvarādayo na bhavanti, api tvanekadoṣāḥ, tridoṣā ityarthaḥ| atrāpi "vyapadeśastu bhūyasā" ityadhyāhāryam| tena tridoṣātmake+api jvare vātādhike vātajvara evaṃ pittajvaraḥ śleṣmajvara ityevaṃrūpo vyapadeśa upapannaḥ| nanu, yadi sarvo jvaraḥ sannipātajaḥ, tatkimiti vakṣyati ? ayaṃ sannipātajvara iti| brūmahe| samaviṣamarūpaṃ śaktyutkarṣamāśritya yatra doṣā vartante sa sannipātajvara iti tantrakṛtā purastādvistareṇa pratipādayiṣyate| atha ko raso+anuraso vetyāha-tatretyādi| tatra-tasmin dravye, yo vyaktaḥ-sphuṭa upalabhyate, sa rasaḥ smṛtastantrakṛdbhiḥ| yaścāvyakto-asphuṭapratibhāso rasanendriyeṇopalabhyate, so+anurasaḥ| hīnārtho+atrānuśabdaḥ, alpo rasa ityarthaḥ| na caitāvadevānurasalakṣaṇamityāha-kiñcidityādi| mukhakṣiptasya harītakyāderdravyasya rasanendriyeṇa kiñcidante vyakto+apyupalabhyate yaḥ so+apyanurasa iṣyate, munibhirati vākyaśeṣaḥ| ante ityanenaitadbodhayati,-ante-avasāne, na tvādāvāpātamātre na ca madhye| tayorhi rasasyaivopalambhaḥ| anuśabdasyātra paścādarthatvāt paścāt sphuṭo+api kiñcidya upalabhyate so+apyanurasa ityarthaḥ| nanu, madhurādayo rasā gurvādiguṇayuktāḥ kathaṃ vaktuṃ pāryante| yato madhurādayo rasā guṇā gurvādayaśca guṇāḥ| na ca guṇānāṃ madhurādīnāṃ gurvādiguṇādhāratvamupapannam| tathā ca vaiśeṣikā-"nirguṇā guṇāḥ" iti| tasmin paryanuyoga idamāha-

Aṣṭāṅgahṛdayasaṃhitā

gurvādayo guṇā dravye pṛthivyādau rasāśraye||4||

raseṣu vyapadiśyante sāhacaryopacārataḥ||5||

Sarvāṅgasundarā

pṛthivyādau-pṛthivyādimahābhūtārabdhe dravye, rasāśraye gurvādayo guṇāḥ paramārthata āśritāḥ, na tu raseṣu madhurādiṣu| yattu raseṣu vyapadiśyante tat sāhacaryopacārataḥ| saha caratīti sahacaraḥ, tasya bhāvaḥ sāhacaryam| yasminnevaguḍādau dravye madhuro rasa āśritastasminnapi guruguṇa āśritaḥ, iti madhurarasaguruguṇayoḥ sahacarabhāvaḥ| sāhacaryeṇa-tulyāśrayatvenopacāraḥ sāhacaryopacāraḥ, tasmātsāhacaryopacārato, gurvādayo guṇā raseṣu-madhurādiṣu vyapadiśyante| yathā,-gururmadhuro raso laghuramla ityādi| na punaḥ paramārthato raseṣu gurvādayaḥ santi| asti ca sāhacaryeṇa vyapadeśaḥ| yathā-ghṛtasahacareṇa ghṛtasthenāgninā dagdho ghṛtadagdha ityucyate|

Āyurvedarasāyana

gurvādīnāṃ rasāśrayatvāddravyasyāsarvadharmatve prāpte parihāramāha-gurvādaya iti| gurvādayo guṇā dravya eva, na raseṣu | yastu madhuro guruḥ, amlo laghurityādi vyapadeśaḥ, sa sāhacaryopacārataḥ| ekasminnāśraye dvayoravasthānaṃ-sāhacaryam| sāhacaryameva kutaḥ? ityāha-rasāśraya iti| dravyaṃ hi gurvādīnāmiva rasānāmapyāśrayaḥ| ata ekāśrayatvātsāhacaryam, tena upacāraḥ-avidyamānasyāpyāśrayāśrayībhāvasyāropaḥ| nanu, kimetat rasāvdyatiriktaṃ dravyaṃ nāma ? ityata āha-pṛthivyādāviti| pṛthivyādiśabdābhilabhyaṃ dravyamityarthaḥ|

Aṣṭāṅgahṛdayasaṃhitā

tatra dravyaṃ gurusthūlasthiragandhaguṇolbaṇam||5||

pārthivaṃ gauravasthairyasaṅghātopacayāvaham||6||

Sarvāṅgasundarā

tatra-teṣu pārthivādiṣu pañcasu dravyeṣu madhye, pārthivaṃ dravyaṃ gurvādiguṇotkaṭam| ulbaṇaśabdenaitat dyotayati,-pārthive dravye+anye+api guṇāḥ santi, sarvadravyāṇāṃ pāñcabhautikatvāt| gurvādayastatrotkaṭāḥ| evamāpyādiṣu sarvaṃ yojyam| tathā, gauravādyāvahaṃ- gurutvādikṛdityarthaḥ|

Āyurvedarasāyana

atha dravyabhedān lakṣayarti| tatra pārthivaṃ lakṣayati-tatra dravyamiti| gurvādiguṇotkaṭaṃ gauravādikaraṃ ca pārthivaṃ dravyam| saṅghātaḥ-kāṭhinyam| upacayaḥ-sthaulyam| guṇaśabdo+atra dharmavācī| ulbaṇagrahaṇa sarveṣāṃ sarvadharmatvāt|

Aṣṭāṅgahṛdayasaṃhitā

dravaśītagurusnigdhamandasāndrarasolbaṇam||6||

āpyaṃ snehanaviṣyandakledaprahlādabandhakṛt||7||

Sarvāṅgasundarā

āpyaṃ dravyaṃ dravādiguṇolbaṇaṃ snehanādikṛt |

Āyurvedarasāyana

āpyaṃ lakṣayati-dravaśīteti| dravādiguṇotkaṭaṃ snehanādikaraṃ ca dravyamāpyam| dravasāndrayoḥ parasparaviparītayorapyārdratvasāmānyādāpyatvam| vipyandaḥ-srotaḥsrāvaḥ| prahlādaḥ-tṛptiḥ|

Aṣṭāṅgahṛdayasaṃhitā

rūkṣatīkṣṇoṣṇaviśadasūkṣmarūpaguṇolbaṇam||7||

āgneyaṃ dāhabhāvarṇaprakāśapacanātmakam||8||

Sarvāṅgasundarā

āgneyaṃ dravyaṃ rūkṣādiguṇotkaṭaṃ dāhādikaram|

Āyurvedarasāyana

āgneyaṃ lakṣayati-rūkṣatīkṣṇeti| rūkṣādiguṇotkaṭaṃ dāhādikaraṃ ca dravyamāgneyam| bhā-kāntiḥ| varṇo-gaurādiḥ| prakāśaḥ-ālokaḥ| pacanaṃ-pākaḥ| tadātmakatvaṃ kāryakāraṇayorabhedopacārāt|

Sarvāṅgasundarā

vāyavyaṃ lakṣayati-vāyavyamiti| rūkṣādiguṇotkaṭaṃ raukṣyādikaraṃ ca dravyaṃ vāyavyam| vicāro-vividhā ceṣṭā|

Aṣṭāṅgahṛdayasaṃhitā

vāyavyaṃ rūkṣaviṣadalaṅusparṣaguṇolbaṇam||8||

raukṣyalāṅavavaiṣadyavicāraglānikārakam||9||

Sarvāṅgasundarā

vāyavyaṃ dravyaṃ rūkṣādiguṇolbaṇaṃ raukṣyalāṅavādikaram|

Āyurvedarasāyana

nābhasaṃ lakṣayati-nābhasamiti| sūkṣmādiguṇotkaṭaṃ sauṣiryādikaraṃ ca dravyaṃ nābhasam| sauṣiryaṃ sarandhratvam|

Aṣṭāṅgahṛdayasaṃhitā

nābhasaṃ sūkṣmaviśadalaghuśabdaguṇolbaṇam||9||

sauṣiryalāghavakaram-----------------------||10||

Sarvāṅgasundarā

nābhasaṃ dravyaṃ sūkṣmādiguṇolbaṇaṃ sauṣiryādikaram|

Aṣṭāṅgahṛdayasaṃhitā

----------------------------jagatyevamanauṣadham||10||

na kiñcidvidyate dravyaṃ vaśānnānārthayogayoḥ||10||

Sarvāṅgasundarā

evaṃ-anena pañcamahābhūtārabdhena gurvādiguṇayogena dravyāṇāṃ, jagati-bhuvane+asmin, anauṣadhabhūtaṃ na kiñcid dravyamasti,-api tu sarvameva dravyaṃ yatsikatāpāṃsvādikaṃ tadauṣadhaṃ,-cikitsitam| vaśānnānārthayogayoḥ,-arthaśca yogaśca-arthayogau, arthaḥ-prayojanam, yogo-yuktiḥ, yathā,-anayā yuktyauṣadhamidaṃ yojitamasya rogasya vijayāya syādanayā cāsya rogasyeti, nānāvidhau yāvarthayogau tayorvaśāt-sāmarthyāt, sarvamapi dravyamauṣadham, rogapratīkārahetutvāt| atha kiṃ dravyaṃ kimbhūtotkaṭaṃ bhavati ? ityāha-

Āyurvedarasāyana

dravyamātrasyauṣadhatvamāha-jagatīti| evaṃ-uktena prakāreṇa, tasya tasya dravyasya tattadguṇayogatvāt jagati na kiñciddravyamanauṣadhaṃ vidyate-sarvameva dravyamauṣadham| kutaḥ? nānārthayogayorvaśāt,-arthaḥ-prayojanam, yogo-yojanā, nānāvidhāvarthayogau-nānārthayogau, tayoḥ| etaduktaṃ bhavati,-yadekasminnarthe nopayujyate tadevānyasminnupayujyate| yadekena yogena nopayujyate tadevānyenopayujyate| yathā,-atyantānupayukto+api kharameṣādiviḍraso binduśaḥ śvāsakāsādau, atyantāpathyo+api māpa iṇḍurīkṛtaḥ sanavanīto+arditādau|

Aṣṭāṅgahṛdayasaṃhitā

dravyamūrdhvagamaṃ tatra prāyo+agnipavanotkaṭam||11||

adhogāmi ca bhūyiṣṭhaṃ bhūmitoyaguṇādhikam||11||

iti dravyam rasān bhedairuttaratropadekṣyate||12||

Sarvāṅgasundarā

ūrdhvaṃ gacchatīti-ūrdhvagamam| khaprakaraṇe "gamerapyupasaṅkhyānam" iti khaḥ| prāyo-bāhulyena, ūrdhvagamaṃ dravyamagnipavanādhikaṃ bhavati| yathā,-madanaphalādi| bāhulya (prāyo) grahaṇāt agnisamīraṇotkaṭasyāpyadhogāmitvaṃ dṛṣṭam| yathā,-harītakyādeḥ, acintyaprabhāvatvāt| yathā,-sarpasya viṣamayatve+api tatphaṇāmaṇerviṣaghnatvam| bhūyiṣṭhaṃ-prāyeṇa, bhūmitoyolbaṇaṃ dravyamadhogāmi bhavati| yathā,-trivṛtādi| yattu vyāmiśrātmakaṃ tulyakālamūrdhvādhodoṣaharaṇaṃ tadiha granthagauravabhayānnoktamapi vyāmiśrabhūtotkaṭaṃ dravyaṃ vyāmiśrātmakamiti sāmarthyalabdha evāyamarthaḥ| sa0-iti-parisamāptau, dravyaṃ prati yadvaktavyaṃ tanniṣpannamityarthaḥ| evaṃ dravye nirdiṣṭe rasā nirdeṣṭuṃ yuktā ityāha- sa0-bahuvaktavyatvāduttaratra-anantare+adhyāye, rasān bhedaiḥ-triṣaṣṭisaṅkhyāvacchinnaiḥ, upadekṣyate tantrakṛt| atha vīryasya vipakādibhyaḥ prādhānyāttaccarcāṃ prastauti-

Sarvāṅgasundarā

auṣadhadvaividhyaṃ pañcavidhe dravye vibhajati| dravyamūrdhvagamamiti| dvividhamauṣadham,-śodhanaṃ śamanaṃ ca| śodhanaṃ dvividham,-ūrdhvagamamadhogamaṃ ca| tatrāgnipavanotkaṭamūrdhvagamam, bhūmitoyaguṇamadhogamam| pāriśeṣyādākāśotkaṭaṃ śamanam| tathā ca suśrutaḥ (sū. a. 41/6)-"ākāśaguṇabhūyiṣṭhaṃ saṃśamanam" iti| gamanaṃ-gamaḥ| ūrdhvaṃ gamo+asyāstīti ūrdhvagamam| prāya iti bhūyiṣṭhamiti ca vyabhicārārtham| yathā,-citrakavadagnipavanotkaṭāyā api dantyā virecanatvam, mṛdvīkāvadbhūmitoyaguṇādhikasyāpi madhukasya vamanatvam| saṅgrahe tu (sū.a. 17)-"vyāmiśrātmakamubhayatobhāgam| śamanaṃ tu doṣaviparītaguṇamuktaṃ prāk| tatsaṅgkare ca yato bāhulyena| tatsaṅkare-guṇasaṅkare, yato bāhulyena-yeṣāṃ guṇānāṃ bāhulyaṃ tairnirṇayaḥ| tathā, anilātmakaṃ grahi| analātmakaṃ dīpanapācanam| ubhayātmakaṃ lekhanam| bhūmyudakātmakaṃ bṛṃhaṇam|" iti| prakaraṇārthamupasaṃharati-iti dravyamiti| itiparisamāptau| ā0 ra0-kramaprāptasya rasasyānabhidhāne hetumāha-raso bhedairiti| uttaratra-uttarasminnadhyāye, upadekṣyate-vakṣyate, yato+asau bahubhirbhedairviśiṣṭaḥ, bahumedatvena bahuvaktavyatvāt pṛthagadhyāyakaraṇamityarthaḥ|

Aṣṭāṅgahṛdayasaṃhitā

vīryaṃ punarvadantyeke guru snigdhaṃ himaṃ mṛdu||12||

laghu rūkṣoṣṇatīkṣṇaṃ ca tadevaṃ matamaṣṭadhā||13||

Sarvāṅgasundarā

dravyamuktam| vīryaṃ punargurvādīnaṣṭau guṇān dravyāśritāniti samācakṣate| tat-tasmāt, evaṃ-anena prakāreṇa, vīryamaṣṭadhā-aṣṭaprakāraṃ, gurvādivādināṃ matam|

Āyurvedarasāyana

atha vīryam| tatra paramataṃ darśayati-vīryaṃ punariti| eke-khāraṇādiprabhṛtayaḥ, gurvādīn guṇān vīryaṃ ca vadanti| evaṃ ca tadaṣṭadhā sammatam| suśrutastu gurulaghū vihāya viśadapicchilau paṭhati (sū.a. 40/5)-"kecidaṣṭavidhamāhuḥ,-uṣṇaṃ śītaṃ snigdhaṃ rūkṣaṃ viśadaṃ picchilaṃ mṛdu tīkṣṇaṃ ceti|" iti|

Aṣṭāṅgahṛdayasaṃhitā

carakastvāha vīryaṃ tat kriyate yena yā kriyā||13||

nāvīryaṃ kurute kiñcitsarvā vīryakṛtā hi sā||14||

Āyurvedarasāyana

carakamataṃ darśayati-carakastvāheti| yena kriyate tat-vīryam, dravyakartṛke karmāṇi karaṇabhūtamityarthaḥ| katividhaṃ tat ? ityapekṣāyāmāha-yā kriyeti| yā kriyā yena kriyate tasyāṃ tadvīryam, yāvatyaḥ kriyāstāvantyeva vīryāṇītyarthaḥ| kutaḥ? ityāha-nāvīryamiti| avīryaṃ dravyaṃ na kiñcitkurute-vīryaṃ vinā kartṛtvaṃ nāstītyarthaḥ| kutaḥ? ityāha-sarvā vīryakṛtā hi sā| hi-yasmāt, sā-kriyā sarvo+api vīryakṛtā|

Sarvāṅgasundarā

yena-svabhāvena, yā kriyā kriyate-yatkarma niṣpādyate, tadvīryam| tadevaṃ yāvat kiñcidguṇajātaṃ dravye sthitaṃ tatsarvaṃ vīryameva| sarvaṃ karotītyata evāha-nāvīryamityādi| yanna vīryaṃ tanna kiñcitkaroti-na kāñcidapyarthakriyāṃ niṣpādayati, pratiniyataśaktipariṣvaktatvāt sarvabhāvānām| ata evāha-sarvetyādi| hiśabdo yasmādarthe| yasmātsarvā kriyā vīryakṛtā-vīryeṇa janitā| tato yanna vīryaṃ tanna kiñcitkurute|

Āyurvedarasāyana

nanu, evaṃ rasādīnāmapi vīryatvaprasaṅga ityāha-gurvādiṣviti| tena-carakeṇa, gurvādiṣveva vīryākhyā varṇyate| kutaḥ? amvartheti kṛtvā| itiśabdo hetau| yatasteṣu kriyamāṇā vīryasaṃjñā+anvarthā syāt| anvarthatvameva darśayati-samagretyādi| karaṇaṃ hi vīryam| karaṇaṃ ca sādhakatamam| sādhakatamatvaṃ ca gurvādīnāmeva| kutaḥ? samagraguṇasāratvāt| samagreṣu guṇeṣu madhye sthira (sāra)tvāt-cirasthāyitvāt, śaktyutkarṣavivartanāt-utkṛṣṭaśaktitvāt, vyavahārāya mukhyatvāt-loke śāstre ca mukhyatvena vyavahniyamāṇatvāt, bahnagragrahaṇāt-bahuguṇagaṇanāyāṃ prathamagrahaṇāt| vipāke+api sthiratvasya, prabhāve+api śakyutkarṣasya, mṛdukaṭhinādāvapi vyavahāramukhyatvasya, raseṣvapi bahvagragrahaṇasya darśanāt caturṇāmupādānam|

Aṣṭāṅgahṛdayasaṃhitā

gurvādiṣveva vīryākhyā tenānvartheti varṇyate||14||

samagraguṇasāreṣu śaktyutkarṣavivartiṣu||15||

vyavahārāya mukhyatvādbahvagragrahaṇādapi||15||

Sarvāṅgasundarā

yato vīryasyaiva karaṇasāmarthyaṃ tena kāraṇena gurvādiṣvevāṣṭāsu vīryākhyā anvartheti-anugatārtheti, bhaṇyate| evakāro+avadhāraṇārthaḥ| gurvādiṣveva vīryasaṃjñā na tu rasavipākaprabhāveṣu [mandasāndrādiṣu vā]| kimbhūteṣu gurvādiṣu ? samagretyādi| samagrāśca te guṇāśca, teṣu sārāḥ-cirakālāvasthitayo gurvādaya eva| tathā ca, jāṭharāgnisaṃyogenāpi na madhurādirasavat svabhāvamete jahati| sarteḥ susthira iti ghañi sāraśabdaḥ| tathā, anyebhyo mandasāndrādibhyo guṇebhyo rasādibhyo vā gurvādayaḥ śaktyutkarṣavivartinaḥ| śakteḥ-sāmarthyasya, utkarṣaḥ-ādhikyam, viśeṣeṇa varto-vivartaḥ,-viśeṣeṇa bhavanam, śaktyutkarṣasya vivartaḥ, sa vidyate yeṣāṃ ta evam| kiñca, gurvādīnāṃ guṇānāṃ vyavahārāya-vyavahārārtham, mukhyatvāt-anyebhyo guṇebhyo gurvādayaḥ pradhānabhūtā ityarthaḥ| tathā ca, (ślo. 4)-"gurvādayo guṇā dravye pṛthivyādau rasāśraye|" ityuktam, na madhurādayo guṇā iti| tasmāt gurvādīnāṃ guṇānāṃ vyavahāramukhyatvaṃ rasādibhyaḥ| tathā, bahvagragrahaṇāt-bahugrahaṇādagragrahaṇācca, bahavo dravyarasādayo gurvādibhirgṛhītā bhavanti| tathā cāyurvedaśāstreṣu rasādibhyo gurvādīnāmagre grahaṇaṃ dṛṣṭam| yathā,-vātādidoṣaguṇanirūpaṇāyāṃ gurvādīnāmeva pūrvaṃ grahaṇam, na rasādīnām| tathā ca, "tatra rūkṣo laghuḥ" ityācāryo+apaṭhadvāyvādilakṣaṇe (hṛ. sū. a. 1|11)| evaṃ gurvādīnāmevāgragrahaṇāt gurvādiṣveva vīryākhyā+anvarthā-anugatārtheti bhaṇyate|

Aṣṭāṅgahṛdayasaṃhitā

ataśca viparītatvātsambhavatyapi naiva sā||16||

vivakṣyate rasādyeṣu, vīryaṃ gurvādayo hyataḥ||16||

Sarvāṅgasundarā

ataḥ-asmācca kāraṇakadambakāt, viparītatvāt-vaiparityena sthitatvāt, na rasādayo vīryam| tathā hi,-rasasya sāratvaṃ nāsti, jāṭharānalasaṃyogavaśena rasāntarotpatteḥ| gurvādīnāṃ tu jāṭharāgnisaṃyogavaśenāpi nānyathābhāvaḥ| tathā ca na rasasya śaktyutkarṣavivartitvam,-yato rasasya gurvādyāhitaśaktereva svakarmaṇi sāmarthyam| vyavahārāya yathā gurvādermukhyatvaṃ yathā ca bahvagragrahaṇaṃ tathā prāgdarśitam| prabhāvaḥ-sarvātiśāyi dravyasvabhāvaḥ, tasya ca kriyānirvartanasāmānye satyapi vīryasaṃjñā pūrvoktāddhetorna pravartate| evaṃ vipākakarmaṇorapi cintyam| tasmāt rasādyeṣu sambhavatyapi-vidyamānā+api, asadrūpeva sā vīryasaṃjñā na vivakṣyate-norarīkriyate| ādau bhavaḥ-ādyaḥ| digāditvādyat| rasa ādyo yeṣāṃ-prabhāvādīnāṃ, ta evaṃ teṣu| vīryamityādi| hiśabdo yasmādarthe| yata evaṃ sā-vīryasaṃjñā, sambhavatyapi rasādiṣu vaiparītyānna vivakṣyate, ato gurvādaya eva vīryam, na rasādayaḥ |

Āyurvedarasāyana

etacca rasādiṣu nāstīti darśayati-ataśceti| sā-vīryākhyā, rasādiṣu sambhavatyapi-vidyamānāpi, na vivikṣyate, anudarā kanyetivat| kriyānirvartanasāmānyātsatyapi vīryatve rasādayo vīryatvena na vyavahniyanta ityarthaḥ| kutaḥ? ato-hetucatuṣṭayāt, viparītatvāt| siddhamarthamapanudati-vīryamiti| hi-sphuṭam, ataḥ-kāraṇāt, gurvādaya eva vīryam| gurvādīnāmaṣṭānāṃ yogarūḍhā vīryasaṃjñeti bhāvaḥ|

Aṣṭāṅgahṛdayasaṃhitā

uṣṇaṃ śītaṃ dvidhaivānye vīryamācakṣate----------||17||

Sarvāṅgasundarā

anya ācāryā uṣṇaṃ śītamiti dviprakāraṃ vīryamācakṣate| evakāro+avadhāraṇārthaḥ| dvidhaiva vīryam, nāṣṭadheti|

Āyurvedarasāyana

pūrvamatāparitoṣānmatāntaraṃ darśayati-uṣṇaṃ śītamiti \_ anye-suśrutādayaḥ, uṣṇaṃ śītaṃ ceti dvividhameva vīryamācakṣate-vadanti|

Aṣṭāṅgahṛdayasaṃhitā

--------------------------------------api ca||17||

nānātmakamapi dravyamagniṣomau mahābalau||17||

vyaktāvyaktaṃ jagadiva nātikrāmati jātucit||18||

Sarvāṅgasundarā

api ceti nipātasamudāyo yuktisamuccaye| te+api sayuktikamevāhurityarthaḥ| tāmeva yuktiṃ darśayannāha-nānātmakamapītyādi| nānāsvabhāvamapi dravyaṃ-sthāvarajaṅgamādyaṃ cetanācetanam, agnīṣomau mahābalau-utkṛṣṭaśaktī, na jātu kadācidatikrāmati-nollaṅghya vartate| avaśyaṃ hi dravyaṃ kiñcidāgneyaṃ kiñcitsaumyam, ataḥ kiñciddravyamuṣṇavīryaṃ kiñcicchītavīryam| tathā ca muniḥ (ca. sū. a. 26|84)- "na matsyān payasā sahābhyavahriyāt| ubhayaṃ hyetanmadhuraṃ madhuravipākaṃ śītoṣṇatvāt viruddhavīryam, viruddhavīryatvācchoṇitapradūṣaṇāya|" iti| atra dṛṣṭāntamāha-vyaktāvyaktamityādi| vyaktaṃ cāvyaktaṃ ca vyaktāvyaktam, nānātmakamapi jagat-trailokyaṃ kartṛ yathā vyaktaṃ cāvyaktaṃ ca nātikrāmati, tathā dravyamagnīṣomāvityarthaḥ| vyaktaṃ-sthūlam, dṛśyamityarthaḥ| sāṅkhyānāṃ tu mahadādi-vyaktam, avyaktaṃ-pradhānaṃ puruṣaśca|

Āyurvedarasāyana

uktamatasyopapattimāha-api ceti, nānātmakamiti| na kevalaṃ matamātramidam, yuktaṃ cedaṃ pūrvasmānmatāt, ityapi cetyasyārthaḥ| nānātmakamapi-pṛthivyādyanekakāraṇamapi, dravyamagnīṣomau jātucit-kadācidapi, nātikrāmati-taryorvaśe vartate, kiñcidāgneyatvāduṣṇaṃ kiñcitsaumyatvācchītamiti dvidhaiva gatirityarthaḥ| kutaḥ? yatastau mahābalau| ata eva sarvān guṇān gurvādayo+abhibhavanti| gurvādīnapyuṣṇaśītau| atra dṛṣṭāntamāha-yathā viśvaṃ kartṛ vyaktāvyaktākhyabhedadvayaṃ nātikrāmati|

Sarvāṅgasundarā

tatra-tayoruṣṇaśītayormadhye, uṣṇaṃ-uṣṇavīryaṃ, bhramādīn karoti| āśupākitāṃ-śīghrapākitvam| śiśiraṃ punaḥ-śītavīryaṃ tu, hlādanādīn karoti|

Aṣṭāṅgahṛdayasaṃhitā

tatroṣṇaṃ bhramatṛḍglānisvedadāhāśupākitāḥ||18||

śamaṃ ca vātakaphayoḥ karoti, śiśiraṃ punaḥ||19||

hlādanaṃ jīvanaṃ stambhaṃ prasādaṃ raktapittayoḥ||19||

Āyurvedarasāyana

uṣṇaṃ lakṣyati-tatreti| yadbhramādikaṃ karoti taduṣṇavīryam| āśupākitā-śīghrapākaḥ| śītaṃ lakṣyati-śiśiramiti, hlādanamiti| yat hlādanādīn karoti tacchītavīryam| hlādanaṃ-nirvṛttiḥ| jīvanaṃ mūrcchāpanayanādibhiḥ prāṇadhāraṇam| stambhaḥ-svedāpanayanam| raktapittayoḥ prasādaṃ-nirmalatvam|

Aṣṭāṅgahṛdayasaṃhitā

jāṭhareṇāgninā yogādyadudeti rasāntaram||20||

rasānāṃ pariṇāmānte sa vipāka iti smṛtaḥ||20||

Sarvāṅgasundarā

jāṭhareṇa-audaryeṇa, agninā yogāt-saṃśleṣāt, yat rasānāṃ pariṇāmānte-jaraṇaniṣṭhākāle, rasāntaraṃ-rasaviśeṣaḥ, udeti-upadyate, sa vipāka iti smṛto-munibhiḥ kathitaḥ|

Sarvāṅgasundarā

atha vipākaḥ| tatra vipākaṃ lakṣayati-jāṭhareṇeti| rasānāṃ-rasavatāṃ dravyāṇāṃ, jāṭharāgninā saṃyogāt yadrasāntaramutpadyate sa vipākaḥ| "ādau ṣaḍrasamapyannaṃ madhurībhūtamīrayet|" (hṛ. śā. a. 3157) ityādyuktānāṃ madhurāmlakaṭupākānāṃ vyāvṛttyarthamāha-pariṇāmānte,-āhārapariṇāmānte| te tu pariṇāmātprāgeva utpadyante, iti teṣāṃ rasatvameva|

Aṣṭāṅgahṛdayasaṃhitā

svāduḥ paṭuṣca madhuramamlo+amlaṃ pacyate rasaḥ||21||

tiktoṣaṇakaṣāyāṇāṃ vipākaḥ prāyaṣaḥ kaṭuḥ||21||

Sarvāṅgasundarā

svāduḥ-madhuro guḍādiḥ, paṭuḥ-lavaṇaḥ saindhavādiḥ, madhuraṃ [ yathā bhavati tathā ] kṛtvā pacyate rasa iti sambandhaḥ| madhuramiti kriyāviṣeṣaṇatvānnapuṃsakaliṅgam| svāduḥsvāduvipāko, lavaṇo+api svāduvipāka ityarthaḥ| amlo raso-dadhikāñcikādiḥ, amlaṃ pacyate-amlavipāko bhavati| tiktoṣaṇakaṣāyāṇāṃ prāyaṣaḥ kaṭurvipāko bhavati| prāyaṣograhaṇaṃ pūrvatrāpi yojanīyam| tena vrīhistho madhuro raso+amlaṃ pacyata ityupapannam| tathā coktam (hṛ. sū. a. 6|10)- "svāduramlavipāko+anyo vrīhiḥ" iti| tathā, harītakyā bhūyastvena yaḥ kaṣāyo rasaḥ, sa madhurameva pacyate| tathā, kaṭuko rasaḥ ṣuṇṭhyārdrakapippalyādistho madhuraṃ pacyate| tathā coktam (hṛ. sū. a. 6|153)- "kaṣāyā madhurā pāke" iti| tathā (hṛ. sū. a. 6|163)- nāgaraṃ dīpanaṃ vṛṣyaṃ grāhi hṛdyaṃ vibandhanut| rucyaṃ laghu svādupākaṃ " iti, "tadvadārdakam" iti| tathā (hṛ. sū. a. 6|161)- "ṣleṣmalā svāduṣītārdrā" ityārambha yāvat "svādupākā" iti| atra kecidāhuḥ,-tiktakaṣāyayoreva kaṭuvipākatayā pittakartṛtvamāpadyata iti| tadetadasat| ṣītavīryatvenaitayoḥ pittahartṛtvāt| vīryaṃ hi rasavipākau vijayate| vakṣyati hi (ṣlo. 25)- "rasaṃ vipākastau vīryam" iti|

Āyurvedarasāyana

vipākatraividhyamāha-svāduriti| svāduḥ paṭuśca-madhuro lavaṇaśca, madhuraṃ pacyate,-pakvo madhuratvaṃ yātītyarthaḥ| madhuramiti kriyāviśeṣaṇam| pacyata iti karmakartaryātmanepadam| evamamlo raso+amlaṃ pacyate| tiktādīnāṃ trayāṇāṃ kaṭuko vipākaḥ| madhurarasasyāpi vrīhervipāke+amlatvāt, lavaṇasyāpi sauvarcalasya kaṭuvipākatvāt, amlatiktoṣaṇānāmapi dāḍimapaṭolapippalīnāṃ madhuratvāt, kaṣāyasyāpi kulatthasyāmlavipākatvāt, prāyaśa ityuktam, matāntarasaṅgrahārthaṃ ca| tatra dvau vipākāviti suśrutaḥ (sū. a. 40111)- "dravyeṣu pacyamāneṣu yeṣvambupṛthivīguṇāḥ| nivartante+adhikāstatra pāko madhura iṣyate|| tejo+anilākāśaguṇāḥ pacyamāneṣu yeṣu tu| nivartante+adhikāstatra pākaḥ kaṭuka iṣyate||" iti| parāśarastu tiktakaṣāyayormadhuravipākamāha (saṃ.sū.a. 17)-"pākāstrayo rasānāmamlo+amlaṃ pacyate kaṭuḥ kaṭukam| catvāro+anye madhuraṃ, saṃsṛṣṭarasāstu saṃsṛṣṭam|| kaṭutiktakaṣāyāṇāṃ kaṭuko yeṣāṃ vipāka iti pakṣaḥ| teṣāṃ pittaviṅāte tiktakaṣāyau kathaṃ bhavataḥ||' iti| ṣoḍhā pākastu saṅgrahe nirastaḥ (sū.a. 17)- "yathārasaṃ jaguḥ pākān ṣaṭ kecittadasāmpratam| yatsvādurvrīhiramlatvaṃ na cāmlamapi dāḍimam|| yāti tailaṃ ca kaṭutāṃ kaṭukā+api na pippalī| yathārasatve pākānāṃ na syādevaṃ viparyayaḥ||" iti|

Aṣṭāṅgahṛdayasaṃhitā

rasairasau tulyaphalastatra dravyaṃ śubhāśubham||22||

kiñcidrasena kurute karma pākena cāparam||22||

guṇāntareṇa vīryeṇa prabhāveṇaiva kiñcina||23||

Sarvāṅgasundarā

rasaiḥ-jihvāvaiṣayikairmadhurāmlakaṭukaiḥ, vipākakālopalabhyo madhurāmlakaṭukalakṣaṇo yo raso bhavati-asau, tulyaphalaḥ,-tulyaṃ-sadṛśaṃ, phalaṃ yasya sa tulyaphalaḥ| etaduktaṃ bhavati,-abhyavahṛtasya madhurarasasya jāṭharāgnisaṃyogavaśāt yat rasāntaraṃ phalatayā niṣpannaṃ tat rasaiḥ sadṛśaphalam| phalagrahaṇenaitatpratipādayati,-phalopamameva vṛṣyādilakṣaṇaṃ kāryasadṛśam, na tu kusumopamaṃ dehāhlādanādilakṣaṇaṃ kāryamiti| evamamlādīnāmapi vyākhyeyam| tatretyādi| tatra-teṣu rasavīryavipākādiṣu madhye, dravyaṃ kiñcicchubhāśubhaṃ-sadasatkarma, rasena kurute| yathā,-madhu madhurakaṣāyarasatvena pittaṃ śamayati| kiñcidvipākena| yathā,-tadeva madhu kaṭuvipākatayā kaphaṃ hanti| kiñcinna dravyaṃ guṇāntareṇa,-anyonyaguṇavikṛtatvāt rasavipākato yaḥ sa guṇāntaro gurvādiḥ, tena| yathā,-amlaṃ kāñjikaṃ kaphaṃ śamayati raukṣyāt| kiñcina vīryeṇa| yathā (saṅgrahe sū. a. 17)- "kaṣāyatiktaṃ mahatpañcamūlaṃ vātaṃ jayati, na tu pittamuṣṇavīryatvāt|" kiñcina dravyaṃ prabhāveṇaiva śubhāśubhaṃ karma kurute| yathā,-amloṣṇā surā kṣīraṃ vardhayati| nanu, yatra dravyāśritānāṃ rasādīnāṃ virodhaḥ, tatraiṣāṃ kāryaniṣpattau samaśaktitvaṃ na vā ? ityāśaṅkānivṛttyarthamāha-

Sarvāṅgasundarā

trayāṇāṃ pākānāṃ lakṣaṇamāha-rasairiti| asau-trividho vipākaḥ, yathāsvaṃ rasaiḥ-madhurāmlakaṭukaiḥ, tulyaphalaḥ-tulyakāryo jñeyaḥ| madhurasya rasasya kāryaṃ dṛṣṭvā madhuraḥ pāko lakṣaṇīyaḥ| evamamlasyāmlaḥ kaṭukasya kaṭukaḥ| dravyādīnāṃ pṛthak prayojakatvamāha-tatra dravyamiti| guṇāntareṇa-rasāvdyatiriktena gurvādinā guṇena| etadeva rasādīnāmapi guṇatvaṃ jñāpayati| tena "palāṇḍustadguṇairnyūnaḥ" (hṛ. sū.a. 6/112) ityādiprayogā upapannāḥ| prabhāveṇa-ātmanaiva| dravyasyātmā-prabhāvaḥ| tathā ca suśrutaḥ (sū.a. 40/14)-"taddravyamātmanā kiñcitkiñcidvīryeṇa sevitam| kiñcidrasavipākābhyāṃ doṣaṃ hanti karoti ca||" iti| śubhaṃ-doṣaśamanaṃ karma, aśubhaṃ-doṣakopanam| kiñcidparaṃ kiñcaneti trayaṃ kartṛkarmaviśeṣaṇam| yadā bahūni dravyāṇi ekameva karma kurvanti tadā-kartṛviśeṣaṇam, yadaikameva dravyaṃ bahūni karmāṇi tadā-karmaviśeṣaṇam| etaccodāhṛtaṃ saṅgrahe (sū.a. 17)-"tatra yanmadhuraṃ rasavipākayoḥ śītavīryaṃ ca dravyaṃ, yaccāmlaṃ tayoruṣnavīryaṃ ca, yadvā kaṭukaṃ, teṣāṃ yathāsvaṃ rasādibhyaḥ prāyo guṇān doṣakopanaśamanatvaṃ ca vidyāt| tadyathā-kṣīramadirāmaricādīnām| rasādisaṅkareṇa tvanyathātvam| yathā-madhu madhuraṃ śleṣmāṇaṃ śamayati kaṭuvipākitayā, sakaṣāyatvādraukṣyācca vātaṃ janayati śītavīryatvācca| tathā, yavo+api| ānūpaudakapiśitaṃ śītamapi pittaṃ karoti, uṣṇavīryatvat| tathā tailaṃ kaṭuvipākitayā ca vipākata eva baddhaviṇmūtram| amlaṃ kāñjikaṃ kaphaṃ jayati, tīkṣṇoṣṇatvāt| kapitthaṃ tu raukṣyātkapham, pittaṃ ca śītavīryatvāt| āmalakaṃ pittaṃ śītavīryatvāt svādupākitayā ca, kaphaṃ raukṣyāllāghavācca, śaityaraukṣyalāghāvaistu na vātam| lavaṇaṃ saindhavaṃ svādupākatayā pittaṃ jayati, lāghavāt kapham| kaṭukā+api śuṇṭhī snehauṣṇyasvādupākatayā vātaṃ jayati, pippalī ca, laśuno+api snehauṣṇyagauravaiḥ, palāṇḍuśca| sa tu snehagauravābhyāṃ janayati śleṣmāṇam, vṛddhaṃ ca mūlakaṃ svādupākatayā| tiktā pittaṃ jayati| tiktā api vyāghrīviśalyārkavāruṇya uṣṇavīryatvāt pittaṃ janayanti| kaṣāyatiktaṃ mahat pañcamūlaṃ vātaṃ jayati, na tu pittam, uṣṇavīryatvāt| kaṣāyāḥ kulatthāścāmlapākatayā ca| ityetannidarśanamātramuktam|" iti|

Aṣṭāṅgahṛdayasaṃhitā

yadyaddravye rasādīnāṃ balavattvena vartate||23||

abhibhūyetarāṃstattatkāraṇatvaṃ prapadyate||24||

viruddhaguṇasaṃyoge bhūyasā+alpaṃ hi jīyate||24||

Sarvāṅgasundarā

rasādīnāṃ-rasavīryavipākaprabhāvānāṃ madhye, yat-rasādivastu,-raso vā vīryaṃ vā vipāko vā prabhāvo vā, balavattvena-baliṣṭhatayā, dravye vartate-avatiṣṭhate, tat-vastujātam, itarān-abaliṣṭhān, abhibhūya-viphalīkṛtya, kāraṇatvaṃ prapadyate,-karmakaraṇe kāraṇatāmāsādayatītyarthaḥ| ata idamāha-viruddhetyādi| hi-yasmāt, viruddhaguṇasaṃyoge-saṃhatībhāve sati, yadalpaṃ vastu tat bhūyasā-balavatā, jīyate-abhibhūyate| guṇaśabdena cātra rasādayo gṛhyante, na pāribhāśikā gurvādayo+aprakṛtatvāt| viruddhaguṇasaṃyoga ityatra viruddhaguṇasamavetadravyasaṃyoga iti bodhyam, na viruddhaguṇasaṃyoga iti| na hi guṇānāṃ saṃyogo vaktuṃ yujyate, kiṃ tarhi ? dravyāṇām| tathā ca muniḥ (ca. vi. a. 1|28)- "saṃyogastu dvayorbahūnāṃ vā dravyāṇāṃ saṃhatībhāvaḥ|" iti| virodhaśca dvividhaḥ,-svarūpataḥ kāryataśca| svarūpavirodho yathā,-gurulaghvoḥ śītoṣṇayośca| kāryato yathā,-vāyau jetavye rūkṣoṣṇadravyasaṃyogopayogaḥ| atra hi yo guṇānāṃ virodhaḥ, sa kāryeṇa| tatra yadalpaṃ vastujātaṃ tat bhūyasā vastujātenābhibhūyate| tatra yathā,-kṣīraṃ śītavīryamapi madhurarasahetukasnehagauravādibhiḥ sahāyabāhulyādvātaśamanākhyaṃ kāryaṃ karoti, na punaḥ svakāryaṃ vātaprakopākhyam| yatra tu dravye rasādīnāmutkarṣāsambhavaḥ parasparaṃ sāmyam, tatra kasya kāryakāraṇatvam ? ityāha-

Āyurvedarasāyana

satsvapi sarveṣvekasyaiva prayojakatve hetumāha yadyaditi| balavattvena-balādhikyena| balaṃ ca dvividhaṃ,- kṛtrimamakṛtrimaṃ ca| mātrādhikyena sahāyasampattyā ca kṛtaṃkṛtrimam, svābhāvikaṃ-akṛtrimam|

Āyurvedarasāyana

tatra svābhāvikaṃ balamāha-rasamiti| taurasavipākau| tāni-rasavipākavīryāṇi| apohati-jayati| balasāmye-kṛtrimabalatulyatve, yatra rasavipākayostulyamātratvaṃ tulyasahāyatvaṃ ca tatra rasādvipāko balī, mātrāsahāyavaiṣamye tu yo mātrādhikaḥ sahāyādhiko vā sa balītyarthaḥ| evaṃ vīryādiṣvapi vācyam| saṅgrahe tu (sū. a. 17)- viruddhā api cānyonyaṃ rasādyāḥ kāryasādhane| nāvaśyaṃ syurvighātāya guṇadoṣā mitho yathā|| rasavīryaprabhṛtayo bhūtotkarṣāpakarṣataḥ| ekarūpā virūpā vā dravyaṃ samadhiśerate| mādhuryaśaityapaicchilyasnehagauravamandatāḥ| saha vṛttyā sthitāḥ kṣīre na tvānūpaudakāmiṣe|| guṇā dravyeṣu ye coktāsta eva tanudoṣayoḥ| sthitivṛddhikṣayāstasmātteṣāṃ hi dravyahetukāḥ| rasaṃ vidyānnipātena tenādhivasanena ca| vīryaṃ vipākaṃ dravyāṇāṃ karmaṇaḥ pariniṣṭhayā|| madhuraskandhanirddiṣṭaghṛtatailaguḍādiṣu| guṇā+a+asvādvādibhedena rasaṣaṭkaṃ na yujyate|| astu bhedādasahvayātvamaikyaṃ vā+a+asvādalakṣaṇāt| bhūtotkarṣāpakarṣeṇa bhedo yo+alpena kalpyate|| saṅkīrṇatvāt phale cāsau tulyatvānna vivikṣyate| gurvādīnāṃ viśeṣe+api svajāteranatikramāt|| saṅkhyābhedo yathā nāsti rasānāmapi sa kramaḥ| dṛṣṭaṃ mukhopalepādi yatsarveṣu ghṛtādiṣu|| na ca taddāḍimādyeṣu ṣaḍevāto rasāḥ smṛtāḥ| ānantyaikatvayośca syānna vicitrārthatantraṇam|| gurvādyā vīryamucyante śaktimanto+anyathā guṇāḥ| paṭusāmarthyahīnatvādguṇā dvādaśa te guṇāḥ||" iti|

Aṣṭāṅgahṛdayasaṃhitā

rasaṃ vipākastau vīryaṃ prabhāvastānyapohati||25||

balasāmye rasādīnāmiti naisargikaṃ balam||25||

Sarvāṅgasundarā

rasaṃ-madhurādiṣaḍvidham, vipākaḥ kartā apohati-kāryakaraṇe kuṇṭhayati| yathā,-madhuro madhuni rasaḥ kaṭunā vipākenābhibhūyate, ata eva pavanaśamanākhyaṃ kāryaṃ madhurarasahetukaṃ na karoti, api tu vātaprakopanākhyaṃ kaṭuvipākahetukameva karoti| tau-rasavipākau, vīryaṃ kartṛbhūtamapohati| yathā,-mahiṣāmiṣe sthitau madhurarasavipākāvuṣṇavīryākhyaṃ kartṛ abhibhavati, ata eva tanmāṃsaṃ pittādidūṣaṇam, anyathā svādurasavipākitvāt pittaśamakameva syāt| prabhāvastu trīṇyapi rasādīni vijayate| yathā,-amlarasavipākoṣṇavīryā surā kṣīraṃ janayati| balasāmye iti-īdṛśam, rasādīnāṃ naisargikaṃ balaṃ,-svābhāvikī śaktiḥ| etaduktaṃ bhavati,-rasaṃ samabalamapi vipāko+apohati, rasavipākau ca samabalāvapi vīryaṃ svabhāvādapohati, etāni ca samabalānyapi prabhāvo+apohatīti| nanu, dravyarasavipākavīryāṇi karmānumānena yathāsvarūpāṇyevāvagacchāmaḥ| prabhāvasya tu na jñāyate kīdṛśaṃ karma ? ityata āha-

Aṣṭāṅgahṛdayasaṃhitā

rasādisāmye yat karma viśiṣṭaṃ tat prabhāvajam||26||

Sarvāṅgasundarā

dvayordravyayo rasādīnāṃ-rasavīryavipākānāṃ sāmye sati, yadekaṃ dravyamanyatkarma kurute, anyatpunaranyadviśiṣṭaṃ karma, tat prabhāvajaṃ-prabhāvājjātamiti jñeyam| ayamasya dravyasya prabhāva iti viśiṣṭakarmakaraṇānniścīyata ityarthaḥ| nanu, prabhāvaḥ ka ucyate ? iti cet brūmaḥ| rasavīryavipākādiguṇātiśāyī dravyasya svabhāvo yaḥ, sa prabhāvaḥ| uktaṃ ca-"rasavīryavipākādiguṇātiśayavānalam| dravyasvabhāvo nirdiṣṭo yaḥ prabhāvaḥ sa kīrtitaḥ||" iti| atra nidarśanārthamāha-

Āyurvedarasāyana

atha prabhāvaḥ| prabhāvaṃ lakṣayati-rasādisāmya iti| dvayordravyayo rasādisāmye satyapyekasya yadviśiṣṭaṃ karma dṛśyate, tatprabhāvajam| tatra yo dravyadharmo hetuḥ, sa prabhāva ityarthaḥ|

Aṣṭāṅgahṛdayasaṃhitā

dantī rasādyaistulyā+api citrakasya virecanī||26||

madhukasya ca mṛdvīkā, ghṛtaṃ kṣīrasya dīpanam||27||

Sarvāṅgasundarā

citrakasya rasavīryavipākaistulyā+api danti rasādibhyo+atiśāyidravyasvabhāvayogādvirecanī, na citrakaḥ, citrakatvāt| madhukasya ca mṛdvīkā tulyā+api rasādibhyo+atiśāyidravyasvabhāvayogāt mṛdvīkā virecanī, na madhukam| ghṛtaṃ kṣīrasya rasādibhistulyamapi ghṛtaṃ dīpanam, na punaḥ kṣīram| anye prabhāvalakṣaṇamanyathā+a+aha-prativastu svasaṃjñāpravṛttinimittalakṣaṇo yo dharmastvatalādipratyayapratītisamadhigamyaḥ sa prabhāvaḥ| tantrāntare coktam-"vastūnāṃ yaḥ svasaṃjñāyāḥ pravṛttau kāraṇe smṛtaḥ| tvatalādiprabodhyaśca prabhāva iti sa smṛtaḥ||" iti| evaṃ ca dantītvāddantyā virecanakāritvaṃ prabhāvaḥ, citrakasya citrakatvādavirecanakāritvaṃ prabhāvaḥ, evaṃ mṛdvīkātvānmṛdvīkāyā virecanakāritvaṃ prabhāvaḥ, ityādi sakalapadārtheṣu bodhyam| sāmānyaviśeṣābhyāṃ yataḥ sakalaṃ vyāptam, ato granthakāra idamāha-

Āyurvedarasāyana

prabhāvamudāharati-dantīti| rasādaya uktāśvarakeṇa (sū. a. 26/70)- "kaṭukaḥ kaṭukaḥ pāke vīryoṣṇaścitrako mataḥ| tadvaddantī prabhāvāttu virecayati" sā naram||" iti| madhumamṛdvīkayoḥ kṣīraghṛtayośca madhurarasapākatvena śītavīryatvena ca sāmye+api mṛdvīkaiva virecanī na madhukam, ghṛtameva dīpanaṃ na kṣīram| saṅgrahe tvanyadapyudāhṛtam (sū.a. 17)-"kaṭupākarasasnigdhagurutvaiḥ kaphavātajit| laśuno vātakaphakṛnna tu taireva yadguṇaiḥ|| mitho viruddhān vātādīn lohitādyā jayanti yat| kurvanti yavakādyāśca tatprabhāvavijṛmbhitam|| śirīṣādi viṣaṃ hanti svapnādyaṃ tadvivṛddhaye| maṇimantrauṣadhīnāṃ ca yatkarma vividhātmakam|| śalyākarṣaṇapuṃjanmarakṣāryudhavaśādikam| darśanādyairapi viṣaṃ yanniyacchati cāgadaḥ|| virecayati yaddṛṣyamāśu śukraṃ karoti vā| ūrdhvādhobhāgikaṃ yacca dravyaṃ yacchamanādikam|| mātrādi prāpya tattacca yatprapañcena varṇitam| tacca prabhāvajaṃ sarvamato+acintyaḥ sa ucyate|| rasena vīryeṇa guṇaiścakarma dravyaṃ vipākena ca yadvidadhyāt| sadyo+anyathā tat kurute prabhāvāddhetoratastasya na gocaro+asti||" iti|

Aṣṭāṅgahṛdayasaṃhitā

iti sāmānyataḥ karma dravyādīnāṃ, punaśca tat||27||

vicitrapratyayārabdhadravyabhedena bhidyate||28||

Sarvāṅgasundarā

iti-prakāre, anena prakāreṇa dravyarasavīryādīnāṃ sāmānyena karma vyākhyātam, na viśeṣeṇa| yaireva mahābhūtai rasavīryādayo dravyāśritā ārabdhāḥ, taireva tathābhūtaistadāśrayamapi dravyam| ataḥ sāmānyataḥ karma dravyādīnāmuktam| sāmprataṃ viśiṣṭaṃ karma pratidravyaṃ vaktumidamāha-punaśca taditi| tat-sāmānyoktaṃ karma dravyarasādīnāṃ sambandhi, punarbhidyate-viśiṣyate| kena ? ityāha-vicitretyādi| vicitrāśca te pratyayāśca vicitrapratyayāḥ,-nānākārasanniveśaviśeṣayuktāni mahābhūtāni, pratisattvaṃ prāktanaśubhāśubhakarmaprerito vicitro mahābhūtapariṇāma ityarthaḥ| vicitrapratyayārabdhaṃ ca taddravyaṃ ca, tasya bhedo-viśeṣaḥ, tena vicitrapratyayārabdhadravyabhedena, tat-sāmānyoktaṃ karma dravyādīnāṃ, bhidyate-nānātvena sampadyate| dravyāśritatvādrasādīnāmapi yatkarma tadapi dravyabhedena bhidyate| nanu, sarvamapi deśakālādivaśādvicitrapratyayārabdham, parasparavailakṣaṇyāddravyāṇām| parasparavailakṣaṇye caiṣāṃ vicitrapratyayārabdhatvameva kāraṇam| yadvaśādanyadidaṃ dravyamiti rūparasavīryavipākādibhinnamutpadyate, tathā pratibhāsate ca| tatkinnu ? "vicitrapratyayārabdhadravyabhedena bhidyate|" iti| atrācakṣmahe| satyametat, kintu viśiṣṭadravyasya saṅgrahārthaṃ vicitrapratyayārabdhamiti viśeṣaṇaṃ śāstrakṛtā kṛtam| yasya bhedena dravye rasavīryādīnāṃ yatsāmānyoktaṃ karma tadbhidyate| yasmin dravye rasādīnāmanyāni mahābhūtānyārambhakāṇi dravyasya cārambhakāṇyaparāṇi, taddravyaṃ vicitrapratyayārabdham| tadevaṃ dravyāṇāṃ dvaividhyam| yataḥ kāniciddravyāṇi yaireva mahābhūtairyathāvidhai rasādaya ārabdhāḥ, taireva tathāvidhairmahābhūtaistadāśrayāṇyapi dravyāṇyārabdhāni| tāni rasādisamānapratyayārabdhānyucyante| tāni ca yathāyathaṃ tatkarma rasādyanuguṇaṃ sāmānyāt kurvate| yathā,-kṣīrekṣuśarkarādīni| kānicitpunastadāśritarasādisamārambhakamahābhūtānyanyāni tadāśrayadravyārambhakāṇyanyāni ca mahābhūtāni, tairārabdhāni tāni vicitrapratyayārabdhāni dravyāṇi| etaduktaṃ bhavati,-rasādīnāmārambhakāṇyanyāni dravyasya cārambhakāṇyanyathābhūtāni mahābhūtāni, nobhayatraikarūpāṇīti| tāni ca yathāyathaṃ rasādyanuguṇaṃ karma na kurvanti, bhinnatvāddhetubhāvasya| tathā hi,-rasādīnāmārambhe+anyo heturanyaśca tadāśrayadravyārambha iti| yathā,-makuṣṭhayavamatsyasiṃhādīni| etāni hi yathārasaṃ na vīryavipākakarma kurvanti, vicitrapratyayārabdhatvāt| itthaṃ yāni rasādisamānapratyayārabdhāni dravyāṇi bahūnyapi teṣāṃ rasopadeśena karma nirdeṣṭuṃ śakyate| ata eva hetoḥ ṣaṇṇāṃ rasānāṃ yo guṇanirdeśaḥ, tasya sārthakatvam| rasopadeśamantareṇa hi bahutarāṇāṃ dravyāṇāṃ samānarūpāṇāṃ kṣīrekṣvādīnāṃ karma vaktuṃ sukhena śakyate| yāni tu vicitrapratyayārabdhāni dravyāṇi teṣāṃ pratidravyaṃ karmopadeśaṃ vinā yathāyathaṃ karma vaktuṃ na śakyate|

Āyurvedarasāyana

adhyāyārthamupasaṃharati-iti sāmānyata iti| dravyādīnāṃ prabhāvāntānām| sāmānyoktaṃ karmāpavadati-punaśva taditi| tat-sāmānyoktaṃ karma, bhidyate-viśiṣyate, anyathā kriyata ityarthaḥ| kena ? vicitrapratyayārabdhadravyabhedena, vicitrāḥ-parasparavilakṣaṇāḥ, pratyayāḥ-kāraṇabhūtā mahābhūtasaṅgātāḥ, tairārabdhaṃ yadddravyaṃ tasya bhedo-dravyāntaraviśiṣṭatvam, tena| pārthivādyavāntarasāmānyabhedasya pūrvamuktatvāt punastadityuktam| etaduktaṃ bhavati,-kvacciddravye yādṛgeva bhūtasaṅghāto dravyasyārambhakaḥ, tadṛgeva rasādīnām| tatsamānapratyayārabdham, tatsāmānyaguṇānnātikrāmati| kvacidanyādṛgbhūtasaṅghāto dravyasyārambhako+anyādṛgrasasyānyādṛk guṇasyetyādi, tadvicitrapratyayārabdham, tatsāmānyaguṇānatikrāmati | tadarthe dravadravyānnasvarupavijñānīyādyārambhaḥ |

Aṣṭāṅgahṛdayasaṃhitā

svādurguruśca godhūmo vātajidvātakṛdyavaḥ||28||

uṣṇā matsyāḥ payaḥ śītaṃ kaṭuḥ siṃho na śūkaraḥ||1||

281/2||1||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne dravyādivijñānīyo nāma navamo+adhyāyaḥ||1||

Sarvāṅgasundarā

svādurasopeto guruguṇayuktaktaśca godhūmo madhurarasopadiṣṭaṃ vātajittvaṃ yat karma tat karoti, samānapratyayārabdhatvāt| yavastu svādurasopeto guruguṇayuktaktaśca godhūmo madhurarasopadiṣṭaṃ yadvātajittvaṃ karma tanna karoti, api tu vātakṛttvameva karoti, vicitrapratyayārabdhatvāt| matsyaḥ svādurasopeto guruguṇopetaśca na madhurarasopadiṣṭaḥ śītavīryaḥ, kiṃ tarhi ? uṣṇavīryaḥ, vicitrapratyayārabdhatvāt| kṣīraṃ ca svādurasopetaṃ guruguṇayuktaṃ ca madhurarasopadiṣṭaṃ śītavīryam, samānapratyayārabdhatvāt| svādurasayukto guruguṇayuktaśca siṃho na yathārasaṃ madhuravipākaḥ, kiṃ tarhi ? kaṭuko vipāke, vicitrapratyayārabdhatvāt| śūkaro madhurarasayukto guruguṇopetaśca yathārasaṃ madhuravipāka eva, samānapratyayārabdhatvāt| evaṃ yāni samānapratyayārabdhāni dravyāṇi teṣāṃ rasopadeśenaiva guṇā nirdiṣṭā bhavanti| tathā ca muniḥ (ca. sū. a. 23|48)- "śītaṃ vīryeṇa yaddravyaṃ madhuraṃ rasapākayoḥ| tayoramlaṃ yaduṣṇaṃ ca yaccoktaṃ kaṭukaṃ tayoḥ|| teṣāṃ rasopadeśena nirdiṣṭo guṇasaṅgrahaḥ| vīryato+aviparītānāṃ pākataścopadekṣyate|| yathā payo yathā sarpiryathā vā cavyacitrakau| evamādīni cānyāni nirdiśedrasato bhiṣak||" iti| bāhulyena ca rasādisamānapratyayārabdhānyeva dravyāṇīti cetasi kṛtvā+a+acāryo+avocat| yathā (ślo.4)- "gurvādayo guṇā dravye pṛthivyādau rasāśraye| raseṣu vyapadiśyante sāhacaryopacārataḥ||" iti| ata eva ca bahutarāṇi dravyāṇi rasādisamānapratyayārabdhāni, ato rasopadeśavyāptyā tāni nirdeṣṭuṃ śakyante, nānyathā| vicitrapratyayārabdhāni punaḥ katipayānyeva dravyāṇi, tāni pratidravyamevopadiśyante| muninā+apyayamartho yuktyavoktaḥ| yathā (ca. sū. a. 23|59)- "madhuraṃ kiñciduṣṇaṃ syātkaṣāyaṃ tiktameva ca| yathā mahatpañcamūlaṃ yathā cānūpamāmiṣam|| lavaṇaṃ saindhavaṃ noṣṇamamlamāmalakaṃ yathā| arkaguruguḍūcīnāṃ tiktānāṃ coṣṇamucyate|| kiñcidamlarasaṃ grāhi kiñcidamla bhinatti ca| yathā kapitthaṃ saṅgrāhi bhedi cāmalakaṃ yathā|| pippalīnāgaraṃ vṛṣyaṃ kaṭu cāvṛṣyamucyate| kaṣāyaḥ stambhanaḥ śītaḥ so+abhayāyā mato+anyathā| tasmādrasopadeśena na sarvaṃ dravyamādiśet|" iti| ye ca rasasaṃyogā vakṣyamāṇāste rasādisamānapratyayārabdhairmadhurāmlalavaṇatiktakaṭukaṣāyarūpairmithaḥ kalpanīyāḥ, na tu vicitrapratyayārabdhairmadhurāmlalavaṇatiktakaṭukaṣāyarūpaiḥ| yasmātteṣāṃ na yathāśāstranirūpitā rasavīryavipākādayo vidyante, vicitrapratyayārabdhavāt| [ato rasopadeśavyāptyā tairdravyaiste rasasaṃyogāḥ kalpayituṃ na yujyante|] ayaṃ rasasaṃyogabheda evaṃguṇo+ayamevaṃguṇaḥ, evaṃguṇatvāccāmuṣminviṣaye yojya etasminviṣaye cāyamiti nirdeṣṭuṃ na śakyate, anirjñātasvarūpatvāt| na hi vicitrapratyayārabdhairye rasasaṃyogāḥ kriyante, teṣāṃ svarūpaṃ kathamapyavadhārayituṃ śakyate| api ca, samānapratyayārabdhairye saṃyogāḥ kalpyante, teṣāṃ saṃyogināṃ vīryati yo virodhaḥ śītoṣṇalakṣaṇaḥ, sa na doṣāya| ye tu vicitrapratyayārabdhaiḥ saṃyogāḥ kalpyante, teṣāṃ saṃyogināṃ yaḥ śītoṣṇalakṣaṇo virodhaḥ, sa doṣāyeti vedyam| anyathā rasālāpānakādīnāmanekadravyakṛtānāmanabhyavahāra eva prāpnuyāt| tathā, trayastriṃśadvargā ye vakṣyamāṇāsteṣu yadayaugikaṃ tajjahyāt yaugikaṃ tvanuktamapi yuñjyāditi yadvakṣyate tatra rasādisamānapratyayārabdhameva yojyam, na vicitrapratyayārabdham| tasya rasavīryavipākānāṃ niścayasya kartumaśakyatvāt| tasmādityādi| yata evaṃ vicitrapratyayārabdhaṃ vicitrarūpam, tasmādrasopadeśena na tatsarvaṃ dravyamādiśet, api tu rasādisamānapratyayārabdhameva dravyaṃ rasopadeśena nirdiśediti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne dravyādivijñānīyādhyāyo navamaḥ samāptaḥ|| 9||

Āyurvedarasāyana

dravyabhedamudāharati-svāduriti| yavagodhūmayormatsyapapayasoḥ siṃhaśūkarayośca svādutvagurutvābhyāṃ tulyatve+api yavamatsyasiṃhānāṃ vicitrapratyayārabdhatvāt vātala prabhāvatvoṣṇavīryatvakaṭuvipākitvāni svādutvagurutvaviparītāni| godhūmapayaḥśūkarāṇāṃ tu samānapratyayārabdhatvāt vātaghnaprabhavatvaśītavīryatvamadhuravipākitvāni svādutvagurutvayoraviparītāni| vātajittvavātakṛttvābhyāṃ tatkāraṇabhūtau prabhāvau lakṣyete| iti hemādriṭīkāyāmāyurvedarasāyane| dravyādīnāṃ prakaraṇaṃ sāmastyena nirūpitam|| 9||

rasabhedīyādhyāyaḥ

10

Aṣṭāṅgahṛdayasaṃhitā

athāto rasabhedīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

rasānāṃ bhedo rasabhedaḥ, tasmai hito rasabhedīyaḥ, tamadhyāyaṃ vyākhyāsyāmaḥ-kathayiṣyāmaḥ| "rasanārtho rasaḥ" iti muniḥ (ca. sū. a. 1|63)| tathā, abyoniḥ, apāmeva rasavattvāt| tathā ca muniḥ (ca. sū. a. 25|13)- "āpo hi rasavatyaḥ" iti| apāṃ cātryaktarasatvāt prativyaktyanyādṛśo+anyādṛśo rasānāṃ mahābhūtavailakṣaṇyaja āsvāda āsvādyate| tathā ca, madhurarasādhiṣṭhatānāṃ kṣīradrākṣekṣuśarkarādīnāṃ prativyaktyanyādṛśo+anyādṛśo madhurarasāsvāda upalabhyate, na tvekarūpaḥ| evamamlānāmāranālakolāmlīkādīnāmapi pratidravyamanekarūpa āsvādaviśeṣa upalabhyate, na tveka eva|

Āyurvedarasāyana

rasabhedīyamadhyāyaṃ vyākhyātuṃ pratijānīte atheti| yataḥ pūva+adhyāye (ślo.12)-"raso bhedairuttaratropadekṣyate" ityuktam| ata evāyaṃ rasabhedīyaḥ|

Aṣṭāṅgahṛdayasaṃhitā

pūrvaṃ ca pratyapādi 'ṣaḍeva rasāḥ' iti||1||

tāneva lakṣayati- kṣmāmbhognikṣmāmbutejaḥ khavāyvagnyanilagonilaiḥ||1||

dvayolbaṇaiḥ kramādbhūtairmadhurādirasodbhavaḥ||1||

Sarvāṅgasundarā

pṛthivyādibhirmahābhūtairdvayolbaṇaiḥ-hyādhikaiḥ, kramāt-paripāṭyā, yathāsaṅkhyamityarthaḥ, madhurādīnāṃ ṣaṇṇāṃ rasānāmudbhavo-abhinivṛttirbhavati| dvayamulbaṇaṃ yeṣu bhūteṣu tāni dvayolbaṇāni, taiḥ dvayolbaṇaiḥ| dvayolbaṇaśabdopādānācca dravyavadrasasyāpi pāñcabhautikatvamiti pratipādayati| katamat punarbhūtadvayaṃ katamasmin rase+adhikamārambhakaṃ syāditi yathāsaṅkhyena darśayannāha-kṣmāmbha ityādi| bhūmijalābhyāmadhikābhyāṃ madhuraḥ, kṣmāgnibhyāmamlaḥ, ambvagnibhyāṃ lavaṇaḥ, khavāyubhyāṃ tiktakaḥ. agnivāyubhyāṃ kaṭukaḥ, kṣmānilābhyāṃ kaṣāyaḥ| nanu, yathā bhūmitoyādhikyānmadhuraḥ, evamambuvāyvādhikyādanyo bhūmyākāśādhikyādanya ityevamādivikalpairasaṅkhyeyarasaprasaṅgaḥ prāpnoti| atrocyate| svabhāvādadoṣaḥ| eṣāṃ bhūmyākāśādīnāmīdṛśaḥ svabhāvo yatkenacideva bhūtādhikyena vyavasthitāni bhūmyādīni rasāntarotpādanasamarthāni bhavanti, na sarveṇeti|

Āyurvedarasāyana

tatra rasānāmutpattimāha-kṣmāmbhognīti| pṛthivyudakābhyāmulbaṇābhyāṃ madhurarasasyotpattiḥ, tejaḥpṛthivībhyāmamlasya, udakatejobhyāṃ lavaṇasya, vāyvākāśābhyāṃ tiktasya, tejovāyubhyāṃ kaṭukasya, vāyupṛthivībhyāṃ kaṣāyasya|

Aṣṭāṅgahṛdayasaṃhitā

teṣāṃ vidyādrasaṃ svādu yo vaktramanulimpati||2||

āsvādyamāno dehasya hlādano+akṣaprasādanaḥ||2||

priyaḥ pipīlikādīnām-----------------------||3||

Sarvāṅgasundarā

teṣāṃ-rasānāṃ madhye, ya āsvādyamāno vaktramanulimpati-mukhopadehaṃ janayati, tathā dehasya hlādanaḥ-āśvāsakaḥ, tathā+akṣāṇāṃ-indriyāṇāṃ, prasādanaḥ-prasannatvakṛt, tathā pipīlikādīnāṃ priyaḥ, taṃ madhuraṃ jānīyāt| pipīlikādīnāṃ priya etenaitaddarśayati,-pramehādiṣu mūtratvagādau pipīlikopasarpaṇāt mādhuryānumānaṃ kṛtvā madhumehatvādi jñāyate| āsvādyamāna ityuttaratrāpi yojyam|

Āyurvedarasāyana

atha rasalakṣaṇam| tatra madhuraṃ lakṣayatiteṣāmiti| upalimpati-picchilādiguṇasāhacaryāt| dehasya hlādanaḥ-priyatamatvātsarvaśarīrāpyāyanaḥ| akṣaprasādanaḥ indriyavaimalyakaraḥ| ādiśabdānmakṣikādayaḥ|

Aṣṭāṅgahṛdayasaṃhitā

-------------------------amlaḥ kṣālayate mukham||3||

harṣaṇo romadantānāmakṣibhruvanikocanaḥ||3||

Sarvāṅgasundarā

amlo rasa āsādyamāno mukhaṃ kṣālayate-srāvayati| tathā, romadantānāṃ harṣaṇaḥ-"hṛṣu alīke" alīkakārī, udvejaka ityarthaḥ| tathā, akṣibhruvanikocanaḥ, akṣiṇī ca bhruvaucākṣibhruvam, acaturādisūtre nipātitam|

Āyurvedarasāyana

amlaṃ lakṣayati-amla iti| kṣālayateprakṣālayate| romaharṣaṇaḥ-romāñcakṛt| dantaharṣaṇo-dantakāryākṣamatvakṛt| akṣibhruvanikocanaḥ-akṣṇorbhruvośca saṅkocakaḥ|

Aṣṭāṅgahṛdayasaṃhitā

lavaṇaḥ syandayatyāsyaṃ kapolagaladāhakṛt||4||

Sarvāṅgasundarā

lavaṇo raso mukhaṃ syandayati| tathā, kapolayorgale ca dāhaṃ karoti| annasya rocana itīhātiprasiddhatvānnoktam| saṅgrahe tu spaṣṭārthamuktam| yathā (sū. a. 18)- "kaṇṭhakapolaṃ vidahati, annaṃ prarocayati|" iti|

Āyurvedarasāyana

lavaṇaṃ lakṣayati-lavaṇa iti|

Āyurvedarasāyana

tiktaṃ lakṣayati-tikta iti| viśadayatiapaicchilyaṃ karoti| rasanāṃ pratihanti-jihvāṃ kuṇṭhati|

Aṣṭāṅgahṛdayasaṃhitā

tikto viśadayatyāsyaṃ rasanaṃ pratihanti ca||4||

Sarvāṅgasundarā

tikto mukhaṃ viśadayati-apaicchilyayuktaṃ karoti| rasanendriyaṃ ca pratihanti-anyarasagrahaṇaśaktiṃ nāśayatītyarthaḥ|

Aṣṭāṅgahṛdayasaṃhitā

udvejayati jihvāgraṃ kurvaṃścimicimāṃ kaṭuḥ||5||

srāvayatyakṣināsāsya kapolau dahatīva ca||5||

Sarvāṅgasundarā

kaṭurāsvādyamāno jihvāgramudvejayati-sodvegaṃ karoti| cimicimāṃ kurvan-dahanajvālāsaṃsparśādivākṣyādi srāvayati| gaṇḍau ca dahatīva|

Āyurvedarasāyana

kaṭukaṃ lakṣayati-udvejayatīti| agragrahaṇaṃ sambandhamātra evodvejakatvāt| cimicimāṃ-sarṣapalipta iva duḥkhānubhavam|

Aṣṭāṅgahṛdayasaṃhitā

kaṣāyo jaḍayejjihvāṃ kaṇṭhasrotovibandhakṛt||6||

Sarvāṅgasundarā

kaṣāyo jihvāṃ jaḍayati-rasādikriyāyāṃ mandīkaroti| tathā, kaṇṭhasya srotāṃsi-śirāviśeṣāḥ, teṣāṃ vibandhaṃ karoti| śvāsādīnāmayathāpravṛttimiva kuruta ityarthaḥ|

Āyurvedarasāyana

kaṣāyaṃ lakṣayati-kaṣāyo jaḍayediti| jaḍayet-stambhayet| kaṇṭhasambandhināṃ srotasāṃ vibandhaṃ-avarodhaṃ karoti|

Aṣṭāṅgahṛdayasaṃhitā

rasānāmiti rūpāṇikarmāṇimadhuro rasaḥ||6||

ājanmasātmyātkurute dhātūnāṃ prabalaṃ balam||7||

bālavṛddhakṣatakṣīṇavarṇakeśendriyaujasām||7||

praśasto bṛṃhaṇaḥ kaṇṭhyaḥ stanyasandhānakṛdguruḥ||8||

āyuṣyo jīvanaḥ snigdhaḥ pittānilaviṣāpahaḥ||8||

kurute+apyupayogena sa medaḥśleṣmajān gadān||9||

sthaulyāgnisādasannyāsamehagaṇḍārbudādikān||9||

Sarvāṅgasundarā

iti-parisamāptau| rasānāṃ madhuradīnāṃ rūpāṇi-lakṣaṇāni samāptāni| samprati teṣāṃ karma yathāsvaṃ pradarśayannāha- sa0-karmāṇīti| vakṣyamāṇānīti vākyaśeṣaḥ| atha ko rasaḥ kiṃ karma karoti ? ityāha- sa0-madhuro raso dhātūnāṃ balaṃ prabalaṃ kurute-prakṛṣṭatayā śaktyā yuktaṃ balaṃ janayet, nijaṃ balaṃ yat tatprakṛṣṭaṃ janayatītyarthaḥ| kutaḥ ? ājanmasātmyāt,-janmaprabhṛti dehasya sātmyādityarthaḥ| bālabhāva eva hi kṣīrādinā puruṣasya vṛttiḥ| tathā, bālādīnāṃ praśasto-hitaḥ| ojaso+adhikavardhanatvāt praśastaḥ| "ojastu tejo dhātūnāṃ śukrāntānāṃ paraṃ smṛtam|" ityojolakṣaṇaṃ (hṛ. sū. a. 11|37) vakṣyati| tathā, bṛṃhaṇaḥ kaṇṭhyaśca| stanyaṃ-kṣīram, sandhānaṃ-śleṣaḥ, te karotīti stanyasandhānakṛt guruśca| tathā, āyuṣyādiguṇaḥ| nanu, āyuṣyajīvanayorekārthatvādekataropādānameva yuktam| maivam| etayorbhinnārthatvāt| tathā hi,-āyuṣyaḥ sa ucyate yo+aparimitāyuṣo hitaḥ, adhikāyuṣo hetutvāt| tathā ca muniḥ-(ca. sū a. 1|25)- "tenāyuramitaṃ lebhe" iti| yastvāyuṣo niyatarūpasya tāmeva maryādāmanubadhnāti, sa jīvayatīti jīvana ucyate| tadanayoḥ spaṣṭa eva bhedaḥ| tathā, jīvanamojasyamityabhinnārthau, kintvetayorapīha yadupādānaṃ tadojaso dvividhāyā api vṛddheḥ kārako+ayamiti pratipādayitum| tathā ca,-madhuro raso rudhirādikrameṇaujaso vṛddhikaraḥ sāmānyādviśeṣācca| yathā,-kṣīraṃ dhātuvardhanamuktaṃ vṛṣyaṃ ca| tatra dhātuvardhanatvenaiva vṛṣyatvasyoktatvādvṛṣyaśabdopādānaṃ yānyanyāni vṛṣyāṇi dravyāṇyātmaguptādīni, tebhyaḥ sakāśādviśeṣeṇāśvevavṛddhikaramiti dyotayituṃ kṛtamiti| kuruta ityādi| saḥ-madhuro rasaḥ, atyupayogena-atisevayā, medaḥśleṣmotthān rogān karoti| kāṃstān ? ityāha-sthaulyādikān|

Āyurvedarasāyana

prakaraṇārthamupasaṃharati-rasānāmiti| rasalakṣaṇaprakaraṇānantaraṃ rasakarmaprakaraṇamupakramate-karmāṇīti| ā0 ra0-madhurarasasya karmāṇyāha-madhuro rasa iti| āganmasātmyāt-nirupādhikasātmyādityarthaḥ| prabala-itararasakṛtebhyo balebhyaḥ| balaṃ-dehadhāraṇasāmarthyam| bālādīnāṃ praśasto-hitaḥ| stanyaṃ-strīkṣīras| sandhānaṃ-bhagnānāṃ śleṣaḥ| āyuṣyaḥ-ayurvṛddikaraḥ| jīvanaḥ-mūrcchādiharaḥ| atimātraśīlitasya madhurasya karmāṇyāha-kurune+atyupayogeneti| sthaulyādayo medaḥśleṣmajānāmudāharaṇam| sannyāsomadātyayanidāne vakṣyamāṇaḥ|

Aṣṭāṅgahṛdayasaṃhitā

amlo+agnidīptikṛtsnigdho hṛdyaḥ pācanarocanaḥ||10||

uṣṇavīryo himasparṣaḥ prīṇanaḥ kledano laṅuḥ||10||

karoti kaphapitāsraṃ mūḍhavātānulomanaḥ||11||

so+atyabhyastastanoḥ kuryācśaithilyaṃ timiraṃ bhramam||11||

kaṇḍupāṇḍutvavīsarpaṣophavisphoṭatṛḍjvarān||12||

Sarvāṅgasundarā

amlo raso+agnidīptikṛttvādiyutaḥ| tathā, kaphapittāsraṃ karoti| mūḍhaṃ-ananulomagaṃ, vātamanulomayatīti-mūḍhavātānulomanaḥ| saḥ-amlo raso, atisevito dehaṣaithilyaṃ timirādīṃṣca kuryāt|

Āyurvedarasāyana

amlasya karmāṇyāha-amla iti| hṛdyo-hṛdayapriyaḥ| rocano-jihvāyāḥ| atyupayuktasyāmlasya karmāṇyāha-so+ayabhyasta iti| pāṇḍutva-pāṇḍurogaḥ|

Aṣṭāṅgahṛdayasaṃhitā

lavaṇaḥ stambhasaṅṅātabandhavidhmāpano+agnikṛt||12||

snehanaḥ svedanastīkṣṇo rocanaṣśedabhedakṛt||13||

so+atiyukto+asrapavanaṃ khalatiṃ palitaṃ valim||13||

tṛṭrakūṣṭhaviṣavīsarpān janayetkṣapayeddhalam||14||

Sarvāṅgasundarā

lavaṇo rasaḥ stambhādividhmāpano vahnikṛttvādiyutaṣca| so+atyabhyasto vātaraktādīn janayet| balaṃ-prāṇaṃ kṣapayet|

Āyurvedarasāyana

lavaṇasya karmāṇyāha-lavaṇa iti| stambhādīnāṃ vidhmāpano-nāśanaḥ| stambho-niṣkriyatvam| saṅṅātaḥ-kāṭhinyam| bandhaḥ-srotorodhaḥ| śedo-vilambimāṃsādeḥ| bhedaḥ-pakvaśophādeḥ| atyupayuktasya lavaṇasya karmāṇyāha-so+atiyukta iti| asrapavanaṃ-vātaśoṇitam| khalatipalite-kapālarogau| valiḥ-śaithilyakṛtatvaksaṅkocaḥ|| viṣajananaṃ-viṣātivṛddhijananam|

Aṣṭāṅgahṛdayasaṃhitā

tiktaḥ svayamarociṣṇuraruciṃ kṛmitṛḍviṣam||14||

kuṣṭhamūrcchājvarotkleśadāhapittakaphān jayet||15||

kledamedovasāmajjaśakṛnmūtropaśoṣaṇaḥ||15||

laghurmedhyo himo rūkṣaḥ stanyakaṇṭhaviśodhanaḥ||16||

dhātukṣayānilavyādhīnatiyogātkaroti saḥ||16||

Sarvāṅgasundarā

tikto rasaḥ svayaṃ mukhasyārocanaśīlaḥ arucyādīn jayet| aruciḥ-āhāradravyaviṣaye+anabhilāṣaḥ| sa ca kledādīnāmupaśoṣaṇaḥ| tathā, laghvādiguṇayuktaḥ| so+atisevito dhātukṣayādīn karoti|

Āyurvedarasāyana

tiktasya karmāṇyāha-tiktaḥ svayamiti| svayamarociṣṇuḥ-svayaṃ na rocate| anyasya tvaruciṃ jayet, kledādīnāmupaśoṣaṇaḥ| stanyaviśodhanaḥ-stanyaduṣṭiharaḥ| kaṇṭhaviśodhanaḥ-kaṇṭharodhaharaḥ| atyupayuktasya tiktasya karmāṇyāha-dhātukṣayamiti| calavyādhīn-vātavyādhīn|

Aṣṭāṅgahṛdayasaṃhitā

kaṭurgalāmayodardakuṣṭhālasakaśophajit||17||

vraṇāvasādanaḥ snehamedaḥkledopaśoṣaṇaḥ||17||

dīpanaḥ pācano rucyaḥ śodhano+annasya śoṣaṇaḥ||18||

chinatti bandhān srotāṃsi vivṛṇoti kaphāpahaḥ||18||

kurute so+atiyogena tṛṣṇāṃ śukrabalakṣayam||19||

mūrcchāmākuñcanaṃ kampaṃ kaṭipṛṣṭhādiṣu vyathām||19||

Sarvāṅgasundarā

kaṭurgalāmayādīn jayati| vraṇasyāvasādano-rohaṇaḥ| snehādiviśoṣaṇo dīpanatvādiguṇayuktaśca| annaṃ śoṣayati-vidahati| annaśoṣaṇatvācchinatti bandhān| srotāṃsi vivṛṇoti-prasārayati| kaphaghnaśca| so+atiniṣevitastṛṣṇādīn karoti|

Āyurvedarasāyana

kaṭukasya karmāṇyāha-kaṭuriti| udardastridhā| sa cokta āyurvedaprakāśe-"udarda ukto vakṣo+abhiṣyando+anyaiḥ śītavepathuḥ| śītāmbusparśajaḥ śopho rāgakaṇḍūyutaḥ paraiḥ||" iti| alasakaḥ-āmavikāraḥ| vraṇāvasādanaḥ-vraṇotsedhaharaḥ| snehādīnāmupaśoṣaṇaḥ| śoṣaṇaḥ-nāśanaḥ, annasyādanīyatvaṃ nāśayatītyarthaḥ| chinatti bandhān-sandhīn| srotāṃsi vivṛṇoti-prasārayati| atyupayuktasya kaṭukasya karmāṇyāha-kurute so+atiyogeneti| śukrabalayoḥ kṣayaḥ| ākuñcanaṃ-śirādisaṅkocaḥ|

Aṣṭāṅgahṛdayasaṃhitā

kaṣāyaḥ pittakaphahā gururasraviśodhanaḥ||20||

pīḍano ropaṇaḥ śītaḥ kledamedoviśoṣaṇaḥ||20||

āmasaṃstambhano grāhi rūkṣo+ati tvakprasādanaḥ||21||

karoti śīlitaḥ so+ati viṣṭambhādhmānahṛdrujaḥ||21||

tṛṭkārśyapauruṣabhraṃśasrotorodhamalagrahān||22||

Sarvāṅgasundarā

kaṣāyaḥ pittakaphaghno gurutvādiyuto+atiśayena tvakprasādanaśca| so+apyupayukto viṣṭambhādīn karoti|

Āyurvedarasāyana

kaṣāyasya karmāṇyāha-kaṣāya iti| asraviśodhano-raktaduṣṭiharaḥ| pīḍano-vraṇānāmācūṣaṇaḥ| āmasaṃstambhanaḥ-āmadoṣāṇāṃ pākaprasibandhakaraḥ| grāhīstambhanaḥ| atitvakprasādanaḥ-tvacamatinirmalāṃ karoti| atyupayuktasya kaṣāyasya karmāṇyāha-karotīti| pauruṣabhraṃśaḥ-śukrahāniḥ|

Āyurvedarasāyana

atha rasaskandhāḥ| tatra madhuraskandhamāhaghrutahemaguḍeti| hema-suvarṇam| abhīruḥ-śatāvarī| vīrākākolī| rājādanaḥ-cāraḥ| balātrayaṃ-balā+atibalā nāgabalā ca| mede-mahāmedā+arimedā ca| catasraḥ parṇinyaḥ-śāliparṇī pṛśniparṇī mudgaparṇī māṣaparṇī ca| śrāvaṇīyugaṃ-śrāvaṇī mahāśrāvaṇī ca| śrāvaṇī-muṇḍī| kṣīraśuklā-kṣīravidārī| tugākṣīrī-vaṃśarocanā| kṣīriṇyau-kṣīrakākolī dugdhikā ca| kāśmarī-gambhārī| sahe-taraṇīdvayam| ādiśabdāt "kharjūratailamedomajjasiñcatikāpiyālakharjūrītālamastakatāmalakīma- dhūlikā+a+atmaguptācchatrāticchatrarṣyaproktarṣyagandhāśvagandhāśvadaṃ- ṣṭrāmṛṇālikāpuṣkarabījaśṛṅgāṭakakaserukaprapauṇḍarīkakatakāni tṛṇapañcamūlaṃ ca " saṅgrahoktani (sū. a. 18)|

Aṣṭāṅgahṛdayasaṃhitā

ghṛtahemaguḍākṣoḍamocacocaparūṣakam||22||

abhīruvīrāpanasarājādanabalātrayam||23||

mede catasraḥ parṇinyo jīvantī jīvakarṣabhau||23||

madhūkaṃ madhukaṃ bimbī vidārī śrāvaṇīyugam||24||

kṣīraśuklā tugākṣīrī kṣīriṇyau kāśmarī sahe||24||

kṣīrekṣugokṣurakṣaudradrākṣādirmadhuro gaṇaḥ||25||

Sarvāṅgasundarā

hema-kāñhcanam| rājādanaḥ-cāṣapriyam| balātrayaṃ-balā+atibalā nāgabaleti| medā mahāmedeti-medādvayam| catasraḥ parṇinya iti śāliparṇī pṛśniparṇī mudgaparṇī māṣaparṇī ca| madhūkaṃ-madhūkapuṣpam| madhukaṃ-madhuyaṣṭī| bimbī-golhā| śrāvaṇīyugaṃ-śrāvaṇī mahāśrāvaṇī ca| kṣīriṇī-kāñcanakṣīrī| kāśmarī-gambhārī| sahe-mahāsahā, kṣudrasahā ca| ādiśabdena tṛṇapañcamūlamedomajjatailamadhuradāḍimapuṣkarabījaśṛṅgāṭakāśvagandhāśvadaṃṣṭrāmṛṇālakaśerukasiñ-catikākharjūrītālamastakādīni gṛhyante|

Aṣṭāṅgahṛdayasaṃhitā

amlo dhātrīphalāmlīkāmātuluṅgāmlavetasam||25||

dāḍimaṃ rajataṃ takraṃ cukraṃ pālevataṃ dadhi||26||

āmramāmrātakaṃ bhavyaṃ kapitthaṃ karamardakam||26||

Sarvāṅgasundarā

dhātrīphalaṃ-āmalakam| rajataṃ-raupyam| cukraṃ-ṣuktam| upalakṣaṇaṃ cedam| saṅgrahoktānyanyānyapi koṣāmralakucakuvalakolabadarairāvataprācīnāmalakamastudhānyāmlādīnīhaiva bodhyāni|

Āyurvedarasāyana

amlaskandhamāha-amla iti| amlikāciñcā| rajataṃ-rūpyam| cukraṃ-śuktam| saṅgrahe tu (sū.a. 18)- "kośāmravṛkṣāmlakuvalalakucapālevatadantaśaṭhadha vadhanvanakolabadarairāvataprācīnāmalakatilakaṇṭakamastudhānyāmlamadyāni|" iti|

Aṣṭāṅgahṛdayasaṃhitā

varaṃ sauvarcalaṃ kṛṣṇaṃ biḍaṃ sāmudramaudbhidam||27||

romakaṃ pāṃsujaṃ śīsaṃ kṣāraśca lavaṇo gaṇaḥ||27||

Sarvāṅgasundarā

varaṃ-saindhavam, lavaṇaśreṣṭhatvāt| kṣāraḥ-svarjikādiḥ|

Āyurvedarasāyana

lavaṇaskandhamāha-varaṃ sauvarcalamiti| varaṃsaindhavam| kṛṣṇaṃ-kṛṣṇalavaṇam| sīsaṃ-dhātubhedaḥ|

Aṣṭāṅgahṛdayasaṃhitā

tiktaskandhamāha- tiktaḥ paṭolī trāyantī vālakośīracandanam||28||

bhūnimbanimbakaṭukātagarāguruvatsakam||28||

naktamāladvirajanīmustamūrvāṭarūṣakam||29||

pāṭhāpāmārgakāṃsyāyoguḍūcīdhanvayāsakam||29||

pañcamūlaṃ mahadvyāghryau viśālā+ativiṣā vacā||30||

Sarvāṅgasundarā

naktamālaḥ-karañjaḥ kāṃsyaṃ-lohabhedaḥ| ayo-loham|

Āyurvedarasāyana

tiktaskandhamāha-tiktaḥ paṭolīti| vatsakaḥ kuṭajaḥ| naktamālaḥ-karañjaḥ| dvirajanī-haridrādvayam kāṃsyāyasī-dhātuviśeṣau| dhanvayāsako-durālabhā| mahatpañcamūlaṃ-bilvādi| vyāghryau-kṣudrā bṛhatī ca| viśālāindravāruṇī| saṅgrahe tu (sū.a. 18)- "naladakṛtamālasu- ṣavījyotiṣmatīvaruṇājaśṛṅgītrāyamāṇākaṭukākirātatiktaka- ravīravikaṅkatārkakākamācīvaijayantīvetasasapaparṇasumanaḥso- mavalkamadanaphalāni paṭolādiśca śākavargaḥ||" iti||

Aṣṭāṅgahṛdayasaṃhitā

kaṭuko hiḍgumaricakṛmijitpañcakolakam||30||

kuṭherādyā haritakāḥ pittaṃ mūtramaruṣkaram||31||

Sarvāṅgasundarā

pittaṃ mūtraṃ chāgādīnām| upalakṣaṇaṃ cedam| anyāni ca saṅgrahoktāni manaḥśilāsarṣapakuṣṭhādīni bodhyāni|

Āyurvedarasāyana

kaṭukaskandhamāha-kaṭuko hiṅgviti| kṛmijit-viḍaṅgam| "kuṭheraśigrusurasa" (hṛ. sū. a. 6/106) ityādivargoktāḥ-kuṭherādyā haritakāḥ| māṃsāśināṃ prasiddho mṛgādyavayavabhedaḥ-pittam| aruṣkaro-bhallātakaḥ| saṅgrahe tu (sū. a. 18)- "tejovatīhastipippalīmūlakasarṣapalaśunapalāṇḍukarañjamanaḥśilā+a+aladevadārukuṣṭhailāsurasacorakareṇukāḥ||" iti|

Sarvāṅgasundarā

kaṣāyaskandhamāha-vargaḥ kaṣāya ti| pathyāharītakī| akṣo-bibhītakaḥ| muktā-muktāphalam| pravālaṃvidgumam| bālamiti kapitthakharjūrayorviśeṣaṇam| saṅgrahe tu (sū.a. 18)- "priyaṅgvanantārodhrakaṭvaṅgakaṭphaladhavadhanvana- dhātrīphaladhātakīpuṣpapadmāpadmakanāgakesarakumudatuṅgatindukaja- mbvāmraplakṣavaṭavikaṅkatajambvāmrāsthyaśvatthamocarasasamaṅghāso- mavalkasaptaparṇasyandanāsanasallakīśālatālapiyālailavāluka-paripelavajiṅgiṇibadarīkadarārimedakāśakaseruvaṃśāśmantakā-śokaśiṃśapāpalāśaśamīśaṇaśaṅkhanābhimeṣaśṛṅgīvaruṇasphūrjaka-sarjabhūjārjunājakarṇavaraṇakamṛṇālaprabhṛtīni|" iti| madhuraskandhokta ādiśabdo+amlādiskandhe+apyanuvartate, tenānuktānyapi svayamūhyāni|

Aṣṭāṅgahṛdayasaṃhitā

vargaḥ kaṣāyaḥ pathyā+akṣaṃ śirīṣaḥ khadiro madhu||31||

kadambodumbaraṃ muktāpravālāñjanagairikam||32||

bālaṃ kapitthaṃ kharjūraṃ bisapadmotpalādi ca||32||

Sarvāṅgasundarā

ādiśabdena priyaṅgurodhrakaṭvaṅgādīni gṛhyante|

Aṣṭāṅgahṛdayasaṃhitā

madhuraṃ śleṣmalaṃ prāyo jīrṇācchāliyavādṛte||33||

mudgādgodhūmataḥ kṣaudrātsitāyā jāṅgalāmiṣāt||33||

Sarvāṅgasundarā

prāyeṇa madhuraṃ dravyaṃ kaphakṛdbhavati, śālyādīn purāṇān varjayitvā| prāyograhaṇaṃ tailamakuṣṭādau vyabhicāradarśanāt| evamuttaratrāpi prāyograhaṇasya prayojanaṃ vedyam|

Āyurvedarasāyana

atha sāmānyoktarasakarmāpavādaḥ| tatra madhurarasasyāha-madhuraṃ śleṣmalamiti| jīrṇaśālyādibhya ṛtevinā, madhuraṃ śleṣmalam| jīrṇāditi śālyādīnāṃ caturṇāṃ viśeṣaṇam| jīrṇāt-saṃvatsaroṣitāt| sitā-śarkarā| prāyograhaṇāt jīrṇaśālyādīnāṃ vyabhicārodāharaṇatvam| tailādīnāmapyaśleṣmalatvāt| evamamlādiṣvapi vācyam|

Aṣṭāṅgahṛdayasaṃhitā

prāyo+amlaṃ pittajananaṃ dāḍimāmalakādṛte||34||

Sarvāṅgasundarā

amlaṃ dravyaṃ prāyaḥ pittakṛt, dāḍimāmalake hitvā|

Āyurvedarasāyana

amlasyāpavādamāha-prāyo+amlamiti|

Aṣṭāṅgahṛdayasaṃhitā

apathyaṃ lavaṇaṃ prāyaścakṣuṣo+anyatra saindhavāt||34||

Sarvāṅgasundarā

lavaṇaṃ dravyaṃ prāyaścakṣuṣo+apathyam, saindhavaṃ varjayitvā|

Āyurvedarasāyana

lavaṇasyāpavādamāha-apathyaṃ lavaṇamiti|

Aṣṭāṅgahṛdayasaṃhitā

tiktaṃ kaṭu ca bhūyiṣṭhamavṛṣyaṃ vātakopanam||35||

ṛte+amṛtāpaṭolībhyāṃ śuṇṭhīkṛṣṇārasonataḥ||35||

Sarvāṅgasundarā

tiktaṃ dravyaṃ kaṭu ca prāyeṇāvṛṣyaṃ vātakṛcca, guḍūcyādīn hitvā|

Āyurvedarasāyana

tiktakaṭukayorapavādamāha-tiktaṃ kaṭu ceti| amṛtāpaṭolībhyāṃ vinā tiktamavṛṣyaṃ vātalaṃ ca| tadvat śuṇṭhyādīn vinā kaṭukam| amṛtā-guḍūcī| kṛṣṇā-pippalī| rasono-laśunaḥ|

Aṣṭāṅgahṛdayasaṃhitā

kaṣāyaṃ prāyaśaḥ śītaṃ stambhanaṃ cābhayāṃ vinā||36||

Sarvāṅgasundarā

kaṣāyaṃ dravyaṃ prāyeṇa śītavīryaṃ stambhanaṃ ca bhavati, harītakīṃ varjayitvā|

Āyurvedarasāyana

kaṣāyasyāpavādamāha-kaṣāyamiti| abhayā-harītakī|

Āyurvedarasāyana

atha rasānāṃ guṇatāratamyam| tatra vīryatāratamyamāha-rasā iti| kaṭuko rasa uṣṇavīryaḥ, tato+amlaḥ, tato+api lavaṇaḥ| tikto rasaḥ śītavīryaḥ, tataḥ kaṣāyaḥ, tato+api madhuraḥ| tadvadeveti vīryeṇa yathottaraṃ ca| tikto rūkṣo baddhamalaśca, tataḥ kaṭuḥ, tato+api kaṣāyaḥ| lavaṇaḥ snigdhaḥ sṛṣṭamalaśca, tato+amlaḥ, tato+api madhuraḥ| lavaṇo guruḥ, tataḥ kaṣāyaḥ, tato+api madhuraḥ| amlo laghuḥ, tataḥ kaṭuḥ, tato+api tiktakaḥ| atrāpi prāya ityanuvartate| tenāmlasyāpyāmalakasya śītavīryatvamityādi svayamūhyam| ata eva "madhurāmlalavaṇāḥ snigdhā guruvaśca, kaṭutiktakaṣāyā rūkṣā laghavaśca|" iti (sū. a. 42/6) suśrutoktamamlasya gurutvaṃ kaṣāyasya laghutvamapyupapannam|

Aṣṭāṅgahṛdayasaṃhitā

rasāḥ kaṭvamlalavaṇā vīryeṇoṣṇā yathottaram||36||

tiktaḥ kaṣāyo madhurastadvadeva ca śītalāḥ||37||

tiktaḥ kaṭuḥ kaṣāyaśca rūkṣā baddhamalāstathā||37||

paṭvamlamadhurāḥ snigdhāḥ sṛṣṭaviṇmūtramārutāḥ||38||

paṭoḥ kaṣāyastasmācca madhuraḥ paramaṃ guruḥ||38||

laghuramlaḥ kaṭustasmāttasmādapi ca tiktakaḥ||39||

Sarvāṅgasundarā

kaṭvamlalavaṇā rasā yathottaramuṣṇavīryāḥ| kaṭuruṣṇaḥ amla uṣṇataraḥ, lavaṇa uṣṇatamaḥ| evamuttaratrāpi yathottaratvaṃ yojyam| tiktādayaśca tadvadeva yathottaraṃ śītavīryāḥ| tena tiktaḥ śītavīryaḥ, kaṣāyaḥ śītavīryataraḥ, madhuraḥ śītavīryatama iti sthitam| tiktakaṭukaṣāyā rūkṣā viṣṭambhakṛtaśca| tatheti yathottaramityarthaḥ| paṭvādayaḥ snigdhā niḥsāritaviṇmūtravātāśca| tathetyatrāpi vartate| arthāt lavaṇātkaṣāyo gurutaraḥ, kaṣāyānmadhuraḥ paramaṃ guruḥ,-atiśayena gururityarthaḥ| amlo laghuḥ, tasmāt-amlāt, kaṭurlaghutaraḥ, tasmācca-kaṭoḥ, tikto laghutamaḥ|

Aṣṭāṅgahṛdayasaṃhitā

saṃyogāḥ saptapañcāṣatkalpanā tu triṣaṣṭidhā||39||

rasānāṃ yaugikatvena yathāsthūlaṃ vibhajyate||40||

Sarvāṅgasundarā

vakṣyamāṇāyā rītyā rasānāṃ saṃyogāḥ saptapañcāṣadvibhajyanta iti vacanavipariṇāmena sambandhaḥ| kalpanā punareṣāṃ triṣaṣṭidhā vibhajyate| kathaṃ kṛtvā kalpanā vibhajyate ? yathāsthūlam,-sthūlānatikrameṇa vyaktarasāsvādānurūpatayā, na punaryathāsūkṣmam| tathā hi,-rasānurasakalpanayā taratamayogavaṣācca rasānāṃ kalpanā kriyamāṇā+a+anantyamupaiti| tasmādyathāsthūlaṃ rasānāṃ kalpanā triṣaṣṭidhā vibhajyate| tathā, yaugikatvena-ṣarīropayogyatvena|

Āyurvedarasāyana

rasānāṃ saṃyogakalpanayorvibhāgaṃ pratijānītesaṃyogā iti| rasānāṃ saṃyogāḥ saptapañcāśadbhavanti, kalpanā tu triṣaṣṭadhā bhavati, tadubhayamapi vibhajyate-vibhāgena kathyate| yathāsthūlam, sūkṣmāṇām saṃyogānāṃ rasānurasabhedenānantavāt| kena hetunā vibhajyate ? yaugikatvena| yatastadubhayaṃ yaugikam,- snehavicāraṇādiṣūpayogi, ato vibhajyate|

Aṣṭāṅgahṛdayasaṃhitā

ekaikahīnāstān pañcadaṣa yānti rasā dvike||40||

trike svādurdaṣāmlaḥ ṣaṭ trīn paṭustikta ekakam||41||

catuṣkeṣu daṣa svāduṣcaturo+amlaḥ paṭuḥ sakṛt||41||

pañcakeṣvekamevāmlo madhuraḥ pañca sevate||42||

dravyamekaṃ ṣaḍāsvādamasaṃyuktāṣca ṣaḍrasāḥ||42||

Sarvāṅgasundarā

dvike-dviparimāṇe rasādhāradravyasambandhinī saṃyoge, pañca rasāḥ-madhurāmlalavaṇatiktakaṭukāḥ, tān-rasān, pañca-amlalavaṇatiktakaṭukaṣāyākhyān, yānti-saṃyujyante| kimbhūtān ? ekaikahīnān,-ekaikena hīnāḥ- vinākṛtāḥ, ekaikahīnāḥ, tān| yenaikena yuktāstadviyuktānityarthaḥ| atra ca pañcānāṃ rasānāṃ paryāyeṇa pratyekamekaikahīnatāvaṣāt karmatvena kartṛtvena ca sambandho vedyaḥ| ata eva "caturdvikau pañcadaṣaprakārau" iti yadvakṣyati tadupapannam| evaṃ madhuro+amlādīn, amlo lavaṇādīn, lavaṇastiktādīn, tiktaḥ kaṭukaṣāyau, kaṭuḥ kaṣāyaṃ yātīti sthitam| dvika iti dvau parimāṇamasya saṃyogasya| saṅkhyāyāḥ saṃjñetyādiparimāṇānuvṛtteḥ parimāṇārthe saṅkhyāyāḥ atiṣadantāyāḥ kaniti kan| evaṃ trikādiṣvapi vakṣyamāṇeṣu lakṣaṇaṃ yojyam| dvirasadravyasaṃyoge pañcadaṣa bhedā bhavanti| yathā,-madhuro+amlaṃ yāti| 1| madhuro lavaṇam| 2| madhurastiktam| 3| madhuraḥ kaṭukam| 4| madhuraḥ kaṣāyam| 5| amlo lavaṇaṃ yāti| 6| amlastiktam| 7| amlaḥ kaṭukam| 8| amlaḥ kaṣāyam| 9| lavaṇastiktam| 10| lavaṇaḥ kaṭukam| 11| lavaṇaḥ kaṣāyam| 12| tiktaḥ kaṭukam| 13| tiktaḥ kaṣāyam| 14| kaṭuḥ kaṣāyamiti| 15| atra ca madhurasya gantṛtvameva, na gamyatvam, ādau sthitatvāt| kaṣāyasya gamyatvameva, na gantṛtvam, antyatvāt| evaṃ dvirasasaṃyoge pañcadaṣa| trike-trirasādhāradravyasambandhini saṃyoge, svāduḥ-madhuro, daṣa saṃyogān yāti| yathā,-madhurāmlalavaṇāḥ| 1| madhurāmlatiktakāḥ| 2| madhurāmlakaṭukāḥ| 3| madhurāmlakaṣāyāḥ| 4| sa eva madhuro+amlatyāgena tatsthāne lavaṇayuktastiktādibhistribhiḥ krameṇānvitastrīn saṃyogān yāti| madhuralavaṇatiktakāḥ| 5| madhuralavaṇakaṭukāḥ| 6| madhuralavaṇakaṣāyāḥ| 7| sa eva lavaṇatyāgena tatsthāne tiktayuktaḥ kaṭukaṣāyābhyāṃ krameṇānvito dvau saṃyogau yāti| madhuratiktakaṭukāḥ| 8| madhuratiktakaṣāyāḥ| 9| sa eva tiktatyāgena tatsthāne kaṭukānvita ekaṃ saṃyogaṃ yāti| madhurakaṭukaṣāyāḥ| 10| evaṃ madhuro daṣa saṃyogān yāti| amla ityādi| trika iti vartate| amlaḥ ṣaṭ saṃyogān yāti| yathā,-amlalavaṇatiktakāḥ| 1| amlalavaṇakaṭukāḥ| 2| amlalavaṇakaṣāyāḥ| 3| sa evāmlo lavaṇatyāgena tatsthāne tiktānvitaḥ kaṭukaṣāyābhyāṃ krameṇa yukto dvau saṃyogau yāti| amlatiktakaṭukāḥ| 4| amlatiktakaṣāyāḥ| 5| evaṃ tiktatyāgenaikaṃ saṃyogaṃ yāti| amlakaṭukaṣāyāḥ| 6| ityamlaḥ ṣaṭ| trīn paṭuriti| lavaṇastiktayuktaḥ kaṭukaṣāyābhyāṃ krameṇānvito dvau saṃyogau yāti| lavaṇatiktakaṭukāḥ| 1| lavaṇatiktakaṣāyāḥ| 2| sa eva tiktatyāgenaikaṃ yāti| lavaṇakaṭukaṣāyāḥ| 3| evaṃ lavaṇastrīn saṃyogān yāti| tikta ekameva saṃyogaṃ yāti| tiktakaṭukaṣāyāḥ| 1| evaṃ trikasaṃyoge viṃṣatiḥ| catuṣkeṣvityādi| catuṣkarasasaṃyogeṣu svādurdaṣa saṃyogān yāti| tatra madhuraḥ sāmlo lavaṇādibhiḥ ṣaṭ saṃyogān yāti| yathā,-madhurāmlalavaṇatiktāḥ| 1| madhurāmlalavaṇakaṭukāḥ| 2| madhurāmlalavaṇakaṣāyāḥ| 3| madhurāmlatiktakaṭukāḥ| 4| madhurāmlatiktakaṣāyāḥ| 5| madhurāmlakaṭukaṣāyāḥ| 6| sa eva madhuro+amlatyāgena tatsthāne lavaṇānvitastrīn saṃyogān yāti| madhuralavaṇatiktakaṭukāḥ| 7| madhuralavaṇatiktakaṣāyāḥ| 8| madhuralavaṇakaṭukaṣāyāḥ| 9| sa eva lavaṇatyāgena tatsthāne tiktānvita ekaṃ saṃyogaṃ yāti| madhuratiktakaṭukaṣāyāḥ| 10| evaṃ catuṣkeṣu madhuro daṣa saṃyogān yāti| caturo+amla ityādi| catuṣka iti vartate| amlaḥ salavaṇastiktādibhistrīn saṃyogān yāṃti| yathā,-amlalavaṇatiktakaṭukāḥ| 1| amlalavaṇatiktakaṣāyāḥ| 2| amlalavaṇakaṭukakaṣāyāḥ| 3| sa eva lavaṇatyāgena tatsthāne tiktānvita ekaṃ saṃyogaṃ yāti| amlatiktakaṭukakaṣāyāḥ| 4| evaṃ catuṣkeṣvamlaṣcaturaḥ saṃyogān yāti| paṭuḥ sakṛditi paṭuḥ-lavaṇaḥ, sakṛt-ekaṃ bhedaṃ, yāti| yathā,-lavaṇatiktakaṭukaṣāyāḥ| 1| evaṃ catuṣkeṣu pañcadaṣa saṃyogabhedāḥ| pañcakeṣvekamevāmla iti| pañcakeṣvamlo rasa ekameva saṃyogaṃ sevate| yathā,-amlalavaṇatiktakaṭukaṣāyāḥ| 1| madhuraḥ pañca sevata iti| madhuro rasaḥ pañca saṃyogān sevate| yathā,-amlatyāgāt madhuralavaṇatiktakaṭukaṣāyāḥ| 1| lavaṇatyāgāt madhurāmlatiktakaṭukaṣāyāḥ| 2| tiktatyāgāt madhurāmlalavaṇakaṭukaṣāyāḥ| 3| kaṭukatyāgāt madhurāmlalavaṇatiktakaṣāyāḥ| 4| kaṣāyatyāgāt madhurāmlalavaṇatiktakaṭukāḥ| 5| evamekīkṛtāḥ ṣaṭpañcāṣat saṃyogā bhavanti| dravyamityādi| ekaṃ ṣaḍrasaṃ dravyamiti saptapañcāṣat| ṣaḍrasāḥ pṛthagbhūtāḥ madhurāmlalavaṇatiktakaṭukaṣāyā iti| ṣarkarākāñcikasauvarcalakirātatiktamarīcakhadirādīnāṃ yathākramaṃ madhurādayo rasā āsvādyante| evamete triṣaṣṭisaṅkhyāḥ|

padyena ca sukhasmṛtyai rasabhedān ṣṛṇuṣva me| madhuro+amlena paṭunā tiktena kaṭukena ca|| 1||

kaṣāyeṇa pṛthak sārdhamamlastu lavaṇena ca| tiktena kaṭunā sārdhaṃ kaṣāyeṇa pṛthak saha|| 2||

paṭustiktena kaṭunā kaṣāyeṇa pṛthak saha| tiktastu kaṭunā sārdhaṃ kaṣāyeṇa pṛthak tathā|| 3||

kaṭukastu kaṣāyeṇa dvisaṃyoga iti smṛtāḥ| daṣa pañca ca bhedāste saṅkhyātā, viṃṣatistrike|| 4||

madhurāmlau tu paṭunā tiktena kaṭunā tathā| kaṣāyeṇa tathā sārdhaṃ tathā svādupaṭū pṛthak|| 5||

tiktena kaṭukenāpi kaṣāyeṇa tathā saha| svādutiktau tu kaṭunā kaṣāyeṇa pṛthak saha|| 6||

svādūṣaṇau kaṣāyeṇa svādorevaṃ daṣa trike| bhedāḥ syuramlalavaṇau tiktena kaṭunā pṛthak|| 7||

kaṣāyeṇa tathā sārdhamamlatiktau pṛthak saha| kaṭukena kaṣāyeṇa tathā+amlakaṭukau saha|| 8||

kaṣāyeṇeti ṣaṭ proktā bhedā amlasya tu trike| paṭutiktau tu kaṭunā kaṣāyeṇa pṛthak saha|| 9||

paṭūṣaṇau kaṣāyeṇa bhedā iti paṭostrayaḥ| tiktoṣaṇau kaṣāyeṇa tiktasyaivaṃ sakṛtsmṛtaḥ|| 10||

trike bhedā iti proktāṣcatuṣke daṣa pañca ca| svādvamlalavaṇāḥ sārdhaṃ tiktena kaṭukena ca|| 11||

pṛthakkaṣāyeṇa tathā madhurāmlau satiktakau| kaṭukena tu sampṛktau kaṣāyeṇa pṛthak tathā|| 12||

svādvamlakaṭukāḥ sārdhaṃ kaṣāyeṇeti ṣaṭ smṛtāḥ| saptamaṣcātra madhuralavaṇoṣaṇatiktakaiḥ|| 13||

bhedo+aṣṭamo mataḥ svādukaṭutiktakaṣāyakaiḥ| navamastvatra madhurapaṭūṣaṇakaṣāyakaiḥ|| 14||

daṣamo+atra bhavetsvādutiktoṣaṇakaṣāyakaiḥ| daṣa bhedā bhavantyevaṃ madhureṇa catuṣkake|| 15||

kaṭutiktāmlavaṇairbheda ekaṣcatuṣkake| dvitīyastvamlalavaṇakaṣāyakaṭukaiḥ smṛtaḥ||16||

tṛtīyo+atra bhavedamlapaṭutiktakaṣāyakaiḥ| caturtho+atra bhavedamlatiktoṣaṇakaṣāyakaiḥ|| 17||

evamamlena bhedāḥ syuṣcatvāro+atra catuṣkake| paṭunaiko+atra lavaṇatiktoṣaṇakaṣāyakaiḥ|| 18||

evaṃ pañcadaṣa khyātāṣcatuṣkarasasaṅkhyayā| ṣaḍ bhedān pañcake prāhustān vakṣyāmi vibhāgaṣaḥ|| 19||

eko bhedo+amlalavaṇatiktoṣaṇakaṣāyakaiḥ| dvitīyaḥ svādulavaṇatiktoṣaṇakaṣāyakaiḥ||20||

tṛtīyastvamlamadhuratiktoṣaṇakaṣāyakaiḥ caturthastvamlamadhurapaṭūṣaṇakaṣāyakaiḥ|| 21||

pañcamastvamlamadhurapaṭutiktakaṣāyakaiḥ| ṣaṣṭho bhedo+amlamadhuralavaṇoṣaṇatiktakaiḥ|| 22||

ṣaḍ bhedā iti nirdiṣṭāḥ pañcake pravibhāgaṣaḥ| bhedaḥ svādvamlalavaṇatiktoṣaṇakaṣāyakaiḥ|| 23||

eka eva ṣaḍrasena, pṛthaktvena tu ṣaṭ smṛtāḥ| svāduramlo+atha lavaṇastiktaṣca kaṭukastathā|| 24||

kaṣāya iti bhedāḥ syuḥ sarvato+atra triṣaṣṭidhā| kṣīraṃ surā biḍaṃ nimbaṣcavyaṃ padmaṃ rasāṣrayam|| 25||

dravyaṃ svādurasādīnāṃ ṣaṇṇāṃ viddhi yathākramam| dravyaṃ dravyāntareṇaiva yojayeddvirasādiṣu|| 26||

dhātrīphalaṃ ṣarkarayā lavaṇenārdrakaṃ tathā| evamādīni dravyāṇi yojayedbhiṣaguttamaḥ|| 27||

kānicit dvirasādīni dravyāṇi syuḥ svabhāvataḥ| yathaiṇaḥ ṣaḍrasaḥ kṛṣṇo, yathā

Aṣṭāṅgahṛdayasaṃhitā

pañcarasā+abhayā|| 28||

madyaṃ pañcarasaṃ yadvattilo yadvaccatū rasaḥ| eraṇḍatailaṃ trirasaṃ, mākṣikaṃ dvirasaṃ yathā|| 29||

ṅṛtamekaṃ svādurasaṃ madhurādivibhāgataḥ| diṅmātrāduditādevaṃ ṣeṣamūhyaṃ manīṣiṇā|| 30||

samprati "ekaikahīnān" ityādinā granthena ye rasānāṃ bhedāḥ ṣāstrakṛtoktāḥ, tāneva saṅkṣepeṇa prakaṭayitumāha-

Āyurvedarasāyana

saṃyogān vibhajati-ekaikahīnā iti| dvike kriyamāṇe rasā ekaikahīnāḥ kāryāḥ| te ca tān-saṃyogān, pañcadaśa yānti| trike kriyamāṇe svādurdaśa saṃyogān yāti, amlaḥ ṣaṭ, lavaṇastrīn, tikta ekam| catuṣke kriyamāṇe svādurdaśa, amlaścaturaḥ, lavaṇa ekam| pañcake kriyamāṇe amla ekaṃ saṃyogaṃ sevate-bhajati, madhuraḥ pañca| ṣaṭke kriyamāṇe ṣaḍāsvādaṃ dravyamekaṃ bhedaṃ sevate| tatdyathā,-madhurāmlau|1| madhuralavaṇau|2| madhuratiktau|3| madhurakaṭukau|4| madhurakaṣāyau|5| amlalavaṇau|6| amlatiktau|7| amlakaṭukau|8| amlakaṣāyau|9| lavaṇatiktau|10| lavaṇakaṭukau|11| lavaṇakaṣāyau|12| tiktakaṭukau|13| tiktakaṣāyau|14| kaṭukaṣāyau|15| madhurāmlalavaṇāḥ|16| madhurāmlatiktāḥ|17| madhurāmlakaṭukāḥ|18| madhurāmlakaṣāyāḥ|19| madhuralavaṇatiktāḥ|20| madhuralavaṇakaṭukāḥ|21| madhuralavaṇakaṣāyāḥ|22| madhuratiktakaṭukāḥ|23| madhuratiktakaṣāyāḥ|24| madhurakaṭukaṣāyāḥ|25| amlalavaṇatiktāḥ|26| amlalavaṇakaṭukāḥ|27| amlalavaṇakaṣāyāḥ|28| amlatiktakaṭukāḥ|29| amlatiktakaṣāyāḥ|30| amlakaṭukaśāyaḥ|31| lavaṇatiktakaṭukāḥ|32| lavaṇatiktakaṣāyāḥ|33| lavaṇakaṭukaśāyāḥ|34| tiktakaṭukaṣāyāḥ|35| madhurāmlalavaṇatiktāḥ|36| madhurāmlalavanakaṭukāḥ|37| madhurāmlalavanakaṣāyāḥ|38| madhurāmlatiktakaṭukāḥ|39| madhurāmlatiktakaṣāyāḥ|40| madhurāmlakaṭukaṣāyāḥ|41| madhuralavaṇatiktakaṭukāḥ|42| madhuralavanatiktakaṣāyāḥ|43| madhuralavaṇakaṭukaṣāyāḥ|44| madhuratiktakaṭukaṣāyāḥ|45| amlalavaṇatiktakaṭukāḥ|46| amlalavaṇatiktakaṣāyāḥ|47| amlalavaṇakaṭukaṣāyāḥ|48| amlatiktakaṭukaṣāyāḥ|49| lavaṇatiktakaṭukaṣāyāḥ|50| amlalavaṇatiktoṣaṇakaśāyāḥ|51| madhurāmlalavaṇatiktakaṭukāḥ|52| madhurāmlalavaṇatiktakaṣāyaḥ|53| madhurāmlalavaṇakaṭukaṣāyāḥ|54| madhurāmlatiktakaṭukaṣāyāḥ|55| madhuralavaṇatiktakaṭukaṣāyāḥ|56| ekaṃ dravyaṃ ṣaḍāsvādaṃ-madhurāmlalavaṇatiktakaṭukaṣāyāḥ|57| nanu, etāvantaścedrasabhedāḥ, tatkathamuktam? "ṣaḍsāḥ" iti, ata āha-asaṃyuktāśceti| miśrāstu saptapañcāśat|

Aṣṭāṅgahṛdayasaṃhitā

ṣaṭ pañcakāḥ, ṣaṭ ca pṛthagrasāḥ syu- ścaturdvikau pañcadaśaprakārau||43||

bhedāstrikā viṃśatirekameva dravyaṃ ṣaḍāsvādamiti triṣaṣṭiḥ||43||

Sarvāṅgasundarā

pañcakarasānāṃ saṃyogāḥ ṣaṭsaṅkhyāḥ, "pañcakeṣvekamevāmle madhuraḥ pañca sevate" iti| ṣaṭ ca pṛthagrasāḥ, "asaṃyuktāśca ṣaḍrasāḥ" iti| caturītyādi| catuṣkabhedaḥ pañcadaśaprakāraḥ , dvikabhedaśca pañcadaśaprakāraḥ| "catuṣkeṣu daśa svāduścaturo+amlaḥ paṭuḥ sakṛt|" evaṃ pañcadaśa prakārāḥ| "ekaikahīnāṃstān pañca pañca yānti rasā dvike|" iti vacanāt [ca]| bhedā ityādi| trikāḥ-tribhedabhinnā bhedā viṃśatiḥ| "trike svādurdaśāmlaḥ ṣaṭ trīn paṭustikta ekakam|" iti viṃśatiḥ| ekameva dravyaṃ ṣaḍāsvādam| iti-ittham, rasānāṃ bhedāstriṣaṣṭiḥ,-yathāsthūlaṃ caiṣā triṣaṣṭidhā kalpanā vyākhyātā| upajātivṛttam|

Āyurvedarasāyana

saṅkhyayā kalpanāṃ vibhajati-ṣaṭ pañcakā iti| pañcakāḥ-pañcarasasaṃyogabhedāḥ ṣaṭ, pṛthagrasabhedāḥ ṣaṭ, catuṣkāḥ pañcadaśa, dvikāśca pañcadaśa, trikā viṃśatiḥ, ṣadāsvādaṃ dravyameko bhedaḥ, ityevaṃ triṣaṣṭiḥ kalpanābhedāḥ|

Aṣṭāṅgahṛdayasaṃhitā

te rasānurasato rasabhedā- stāratamyaparikalpanāya ca||44||

sambhavanti gaṇanāṃ samatītā doṣabheṣajavaśādupayojyāḥ||44||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne rasabhedīyo nāma daśamo+adhyāyaḥ||10||

Sarvāṅgasundarā

te rasabhedāḥ-triṣaṣṭirūpāḥ, rasato-rasavaśena, tathā+anurasato-anurasavaśena, tathā tāratamyaparikalpanayā-ayaṃ madhuro+ayaṃ madhurataro+ayaṃ madhuratama ityevaṃrūpā yā tayā ca, gaṇanāṃ samatītāḥ-saṅkhyāmatikrāntāḥ sambhavanti| doṣetyādi| doṣāḥ-vātādayo, bheṣajāni-harītakyādīni, doṣāśca bheṣajāni ca doṣabheṣajāni, teṣāṃ vaśo-anurodhaḥ sāmarthyaṃ vā, tasmāddhetubhūtādrasabhedā upayojyāḥ, na doṣamanapekṣya bheṣajaṃ vā+anapekṣya| evamevopayojyā ityarthaḥ| tathā ca muniḥ (ca. sū. a. 26|23)- "kvacideko rasaḥ kalpyaḥ saṃyuktāśca rasāḥ kvacit| doṣauṣadhādīn sañcintya bhiṣajā siddhimicchatā||" iti| doṣabheṣajavaśādityupalakṣaṇārtham| deśādivaśādapi doṣādīn vīkṣya rasabhedā upayojyāḥ| yathā,-pavane jetavye madhurāmlau madhurāmlalavaṇā veti| svāgatā ranabhagairgurukāntā iti| iti śrīmṛgāṅkadattaputra śrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne rasabhedīyādhyāyo daśamaḥ samāptaḥ|| 10||

Sarvāṅgasundarā

uktabhedānāmavāntarabhedairānantyaṃ darśayati-te rasanurasata iti| te-rasabhedāḥ, rasānurasakalpanayā tāratamyakalpanayā ca gaṇanāṃ samatītāḥ sambhavanti| yathā,-madhurāmlasya dravyasya madhurasya rasatve, amlasyānurasatve, kvacidamlasya rasatve, madhurasyānurasatve bahubhedatvamityādi| tathā, madhurasya madhurataratvaṃ madhuratamatvaṃ cetyādi tāratamyam| sarveṣāṃ rasabhedānāṃ yaugikatvaṃ darśayati-doṣabheṣajavaśāditi| doṣavaśādbheṣajavaśādvā sarve+api rasā upayojyāḥ-aupayogikā bhavanti| doṣavaśādyathā,-kevalavāyāvamlaḥ, pittayukte amlatiktau, śleṣmayukte amlakaṭukāvityādi| bheṣajavaśādyathā,- virecanamauṣadhamekarasatvādahṛdyaṃ dvirasatrirasādi kāryam| saṅgrahe tu (sū. a. 18)- "rasaḥ khalvāpyaḥ prāgavyaktaśca| sa ṣaḍṛtukatvātkālasya mahābhūtaguṇānāmūnātiriktaviśeṣeṇa saṃsṛṣṭo viṣamaṃ vidagdhaḥ ṣoḍhā pṛthagvipariṇamate madhurādibhedena| atha yaḥ śiśirapavanadharaṇidharavividhavanagahananadītaḍāgapalvalodapānakamalakumudakuvalayākīrṇo ramyaḥ sthirasnigdhabhūmirbhūrihatitatṛṇo+atidūravistṛtapratānapravalopasañchannapādapaḥ sasyasarīsṛpakhagabahulaḥ śleṣmapittaprāyo gurvauṣadhisalilaḥ ślīpadagalarogāpacījvarādyāmayopadrutajanapadaḥ, so+anūpo madhurarasayoniḥ| yastu viṣamavipulasiktāsthalabahulo+atidūrāvagāḍhavirasasalilaḥ kaṭhinakleśasahārogaśarīradīrghāyuḥprāyo janapado+anūpaviparītaśca, sa jāṅgalaḥ kaṭukarasayoniḥ| ubhayalakṣaṇamiśrībhāvātsādhāraṇaḥ, ata eva cānūpasādhāraṇo jāṅgalasādhāraṇaśceti vikalpaḥ| tayorādyo lavaṇāmlayoryoniḥ, itaraścetarayoḥ|" iti| iti hemādriṭīkāyāmāyurvedarasāyane| rasabhedaprakaraṇaṃ sāmastyena nirūpitam|| 10||

doṣāhivijñānīyādhyāyaḥ

11

Aṣṭāṅgahṛdayasaṃhitā

rasabhedīyādanantaraṃ doṣādivijñānīya ārabhyate||2||

athāto doṣādivijñānīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

doṣā ādayo yeṣāṃ te-doṣādayaḥ, teṣāṃ vijñānaṃ-prākṛtena vaikṛtena ca svarūpeṇāvagamaḥ, tasmai hito yaḥ, tamadhyāyaṃ vyākhyāsyāmaḥ| ādiśabdena dhātavo malāśca saṅgrahyante| tatsvarūpāvagamena ca ta eva doṣāḥ samyagjñātā bhavanti| dhātūnāṃ malānāṃ ca doṣādhārabhūtatvāt|

Āyurvedarasāyana

hetuskandhānantaraṃ lakṣaṇaskandhamārabhate| tatra doṣādivijñānīyamadhyāyaṃ vyākhyātuṃ pratijānīte-atheti| doṣādivijñānādhīnatvāllakṣaṇasya| doṣadūṣyavaiṣamyaṃ ca rogalakṣaṇam| vaiṣamyajñānaṃ ca sāmyajñānādhīnam| ata evādau sāmyajñānam|

Aṣṭāṅgahṛdayasaṃhitā

doṣadhātumalā mūlaṃ sadā dehasya--||1||

Sarvāṅgasundarā

doṣāḥ-vātādayaḥ, dhātavo-rasādayaḥ, malāḥ-mūtrādayaḥ, te dehasya mūlamiva mūlam| yathā,-vṛkṣasya skandhaśākhādiyuktasya mūlaṃ pradhānam, tadārabdhatvāt| tathā,-dehasya doṣadhātumalāḥ|

Āyurvedarasāyana

tatra sāmyaphalamāha-doṣadhātumalā iti| doṣā-vātādayaḥ| dhātavo-rasādayaḥ| malāḥ-purīṣādayaḥ| mūlaṃ-kāraṇam| sadā-sarvāsu janmādyavasthāsu| samā iti prakaraṇāllabhyate|

Aṣṭāṅgahṛdayasaṃhitā

--------------------------------taṃ calaḥ||1||

utsāhocchvāsaniśvāsaceṣṭāvegapravartanaiḥ||1||

samyaggatyā ca dhātūnāmakṣāṇāṃ pāṭavena ca||2||

anugṛhṇātyavikṛtaḥ, pittaṃ paktyūṣmadarśanaiḥ||2||

kṣuttṛḍruciprabhāmedhādhīśauryatanumārdavaiḥ||3||

śleṣmā sthiratvasnigdhatvasandhibandhakṣamādibhiḥ||3||

Sarvāṅgasundarā

taṃ ca-dehaṃ, calo-vāyuḥ, utsāhādibhiranugṛhṇāti-upakurute| utsāhaḥ-sarvaceṣṭāsūdyogaḥ, ucchvāsaḥ-ūrdhvaṃ śvasanaṃ śvāsamuktiḥ, niśvāsaḥ-śvāsasya śarīrāntaḥ praveśanam, ceṣṭanaṃ-ceṣṭā vākkāyamanovyāpāraḥ, vegānāṃ pravartanaṃ-vātaviṇmūtrādīnāṃ bahirnirasanam, etaiśca māruto dehamanugṛhṇāti| pittaṃ paktyādibhiranugṛhṇāti| paktiḥ-pākaḥ| ūṣmā-auṣṇyam| darśanaṃ-dṛṣṭiḥ| medhā-buddhiviśeṣaḥ| dhīḥ-prajñā| śauryaṃ-pauruṣam| tanumārdavaṃ-śarīramṛdutvam| śleṣmā sthiratvādibhiranugṛhṇāti| kṣamā-kṣāntiḥ|

Āyurvedarasāyana

vāyoḥ sāmyaṃ lakṣayati-taṃ cala iti| taṃ-deham| calo-vāyuḥ| utsāhaḥ-adhyavasāyaḥ| ucchvāsaḥ-śvāsanirgamaḥ| niśvāsaḥ-śvāsapraveśaḥ| ceṣṭā-gamanādikriyā| vegapravartanaṃ-viṇmūtrādipravṛttiḥ| dhātūnāṃ samyaggatiḥ-mārgeṇādrutavilambitasañcāraḥ| akṣāṇāṃ pāṭavaṃ-indriyāṇāṃ viṣayagrahaṇasāmarthyam| anugṛhṇāti-upakaroti| avikṛtaḥ-samaḥ| pittasya sāmyaṃ lakṣayati-pittamiti| paktiḥ-pākaḥ| ūṣmā-auṣṇyam| darśanaṃ-cākṣuṣajñānam| kṣat-bubhukṣā| tṛṭ-pipāsā| ruciḥ-prītiḥ| prabhā-kāntiḥ| medhā-jñānadhāraṇam| dhīḥ-jñānam| śauryaṃ-balam| tanutvaṃ-asthūlatvam| mārdavaṃ-saukumāryam| śleṣmaṇaḥ sāmyaṃ lakṣayati-śleṣmeti| sthiratvaṃ-dṛḍhāṅgatvam| snigdhatvaṃ-snehāktatvamiva| sandhibandhaḥ-suśliṣṭasandhitvam| kṣamā-sahiṣṇutvam| ādiśabdādalaulyādayaḥ| "tamanugṛhṇātyavikṛtaḥ" iti vākyadvaye+anuvartate|

Sarvāṅgasundarā

dhātūnāṃ sāmyaṃ lakṣayati-prīṇanamiti| prīṇanaṃ-tṛptiḥ, avikṛtasya rasasya śreṣṭhaṃ karma| jīvanaṃ-prāṇadhāraṇam, raktasya| lepo-bhittermṛttikayeva, māṃsasya| snehaḥ snigdhatvam, medasaḥ| dhāraṇaṃ-avalambanam, asthnaḥ| pūraṇaṃ-asthipūraṇam, majjñaḥ| garbhotpādaḥ śukrasya| śreṣṭhagrahaṇādanyānyapyuttaradhātupuṣṭyādīni santīti jñāpayati|

Aṣṭāṅgahṛdayasaṃhitā

prīṇanaṃ jīvanaṃ lepaḥ sneho dhāraṇapūraṇe||4||

garbhotpādaśca dhātūnāṃ śreṣṭhaṃ karma kramātsmṛtam||4||

Sarvāṅgasundarā

prīṇanādīni karmāṇi rasādīnāṃ kramāt-krameṇa śreṣṭhāni smṛtāni, munibhiriti śeṣaḥ| saṅgrahoktāni madhyamānyaparāṇi karmāṇyeṣāṃ santyeva| yathā,-rasasya tuṣṭiraktapuṣṭyādikaṃ karma, raktasya ca varṇaprasādo māṃsapoṣaṇam, māṃsasya balaṃ medaḥpuṣṭī ca medasaḥ svedadārḍhyāsthipuṣṭayaśca, asthno majjapoṣaṇam, majjño balamasthipūraṇaṃ śukrapuṣṭiśca, śukrasya harṣo balaṃ ca, etairdhātavo dehamanugṛhṇantītyarthaḥ| prīṇanaṃ-āpyāyanam| raso hi samyagabhyavaharataḥ srotāṃsi praviśyendriyaprasādamabhinirvartayan manasaḥ prītimādadhāti| jīvanaṃ-ojovṛddhikaram, raktakarma| lepaḥ-upadeho, māṃsasya karma| tadupaliptānyasthīni ceṣṭāṃ kṣamante| sneho-netrādiṣu snigdhatā, medasaḥ karma| dhāraṇaṃ-ūrdhvadhāraṇam, asthikarma| pūraṇaṃ-snehenāsthnām, majjñaḥ karma| śukrasya garbhotpattiḥ, śreṣṭhaṃ karmeti yojyam|

Aṣṭāṅgahṛdayasaṃhitā

avaṣṭambhaḥ purīṣasya, mūtrasya kledavāhanam||5||

svedasya kledavidhṛtiḥ---------------------||5||

Sarvāṅgasundarā

avaṣṭambho-dehadhāraṇaśaktiḥ, śreṣṭhaṃ karma purīṣasya smṛtam| mūtrasya kledavāhanaṃ śreṣṭhaṃ karma, mūtraṃ kledaṃ nirvāhayati| svedasya kledavidhāraṇaṃ śreṣṭhaṃ karma, kledābhāve hi śoṣaḥ syāt, madhyamatvak+a+asnehakacaromadhāraṇamapi|

Āyurvedarasāyana

purīṣasya sāmyaṃ lakṣayati-avaṣṭambha iti| avaṣṭambho-dhāraṇam| mūtrasya sāmyaṃ lakṣayati-mūtrasyeti| kledavāhanaṃ-kledasya bahirnirgamanam| svedasya sāmyaṃ lakṣayati-svedasyeti| keśavidhṛtiḥ-romṇāmavalambanam| "śreṣṭhaṃ karma" iti vākyatraye+anuvartate| tena anilānaladhāraṇabastipūraṇakledadhāraṇādīnyanyānyapi karmāṇi jñeyāni|

Aṣṭāṅgahṛdayasaṃhitā

------------------vṛddhastu kurute+anilaḥ||5||

kārśyakārṣṇyoṣṇakāmatvakampānāhaśakṛdgrahān||6||

balanidrendriyabhraṃśapralāpabhramadīnatāḥ||6||

Sarvāṅgasundarā

vṛddhaḥ punarvāyuḥ kārśyādīn karoti| balādīnāṃ bhraṃśena sambandhaḥ| balasya prāṇopaghāto bhraṃśaḥ| nidrāyāstu nāśo bhraṃśaḥ|

Āyurvedarasāyana

atha vaiṣamyajñānam| tattu pañcadhā| vakṣyati-hi (hṛ. ni. a. 1/2)- "nidānaṃ pūrvarūpāṇirūpāṇyupaśayastathā| samprāptiśceti vijñānaṃ rogāṇāṃ pañcadhā smṛtam||" iti| tatrādau rūpam, tasyāntaraṅgatvāt| pūrvarūpaṃ tu rūpamevāvyaktam| vakṣyati hi (hṛ. ni. a. 1/6)- "liṅgamavyaktamalpatvāvdyādhīnāṃ tadyathāyatham| tadeva vyaktatāṃ yātaṃ rūpamityabhidhīyate||" iti| vaiṣamyaṃ ca dvidhā,-vṛddhikṣayabhedāt| tatrādau vṛddhilakṣaṇam| tatra vāyorāḥ-vṛddha iti| kārśyaṃ-kṛśatvam| kārṣṇyaṃ-kṛṣṇavarṇatvam| uṣṇakāmatvaṃ-uṣṇābhilāṣaḥ| kampo-vepathuḥ| ānāhaḥ-baddhodaratā| śakṛdgrahaḥ-purīṣarodhaḥ| balādīnāṃ bhraṃśo-nāśaḥ| pralāpaḥ-asambaddhapralāpaḥ| bhramaḥ-cakrarūḍhasyeva| dīnatā- mlānatvam|

Aṣṭāṅgahṛdayasaṃhitā

pītaviṇmūtranetratvakkṣuttṛḍdāhālpanidratāḥ||7||

pittam--------------------------------||7||

Sarvāṅgasundarā

pītasya viḍādibhistvagantaiḥ sambandhaḥ, tataḥ kṣudādibhirdvandvaḥ, tatastalapratyayaḥ| pittaṃ vṛddhaṃ pītaviṇmūtrādīn karoti|

Āyurvedarasāyana

pittasyāha-pītaviṇmūtreti| viṇmūtranetratvacāṃ pītatvam| kṣuttṛṣāviha tīvre jñeye, samayoḥ sa-lakṣaṇatvāt| dāhaḥ-santāpaḥ| alpanidratā-nidrālpatvam|

Aṣṭāṅgahṛdayasaṃhitā

-------śleṣmā+agnisadanaprasekālasyagauravam||7||

śvaityaśaityaślathāṅgatvaṃ śvāsakāsātinidratāḥ||8||

Sarvāṅgasundarā

śleṣmā vṛddho+agnisādādīn karoti| śvaityaṃ- gātraśuklatā| śaityaṃ-aṅgānāṃ śiśiratvam|

Sarvāṅgasundarā

śleṣmaṇa āha-śleṣmeti| agnisadanaṃ-agnimāndyam| praseko-lālāsrāvaḥ| ālasyaṃ-anutsāhaḥ| gauravaṃ-durvahāṅgatvam| śvaityaṃ-śuklatvam| śaityaṃ-śītasparśatvam| ślathāṅgatvaṃ-avayavaśaithilyam| śvāsakāsau-rogau| atinidratā-nidrādhikyam|

Āyurvedarasāyana

rasasyāha-raso+apīti| śleṣamavadagnisādādīn karoti| apiśabdo+anyānaṣyatideśān sūcayati| tena raktaṃ pittavat, māṃsamedasī śleṣmavat|

Aṣṭāṅgahṛdayasaṃhitā

raso+api śleṣmavat-----------------------------||8||

Sarvāṅgasundarā

rasaśca śleṣmavat, raso+api vṛddho+agnisādādīn vidadhātītyarthaḥ|

Aṣṭāṅgahṛdayasaṃhitā

--------------raktaṃ visarpaplīhavidradhīn||8||

kuṣṭhavātāsrapittāsragulmopakuśakāmalāḥ||9||

vyaṅgāgnināśasammoharaktatvaṅnetramūtratāḥ||9||

Sarvāṅgasundarā

raktaṃ vṛddhaṃ visarpādīn karoti| upakuśo nāma dantarogajātiḥ, uttaratantre (a. 21|21) vakṣyamāṇalakṣaṇā|

Āyurvedarasāyana

raktasyāha-raktamiti| vīsarpādayo vyaṅgāntāḥ rogāḥ| tatropakuśo-dantamāṃsajarogaḥ| vyaṅgaṃ-kṣudrarogaviśeṣaḥ| sammoho-mūrcchā| tvaṅnetramūtrāṇāṃ raktatvam|

Aṣṭāṅgahṛdayasaṃhitā

māṃsaṃ gaṇḍārbudagranthigaṇḍorūdaravṛddhitāḥ||10||

kaṇṭhādiṣvadhimāṃsaṃ ca--------------------||10||

Sarvāṅgasundarā

māṃsaṃ vṛddhaṃ gaṇḍādīn rogān karoti| gaṇḍaśabdena gaṇḍamālā galagaṇḍaśca gṛhītau, ādyantalopāt| itaraśca gaṇḍo gaṇḍamāṃsāḍhyāt| gaṇḍaścārbudaṃ ca granthiśca gaṇḍārbudagranthayaḥ| gaṇḍau ca ūrū codaraṃ ca teṣāṃ vṛddhitā| tato dvandvaḥ| tāḥ karoti| vṛddhitā-vṛddhitvam| kaṇṭhādiṣvadhikaṃ māṃsaṃ ca kurute| ādiśabdena tālujihvādiparigrahaḥ|

Āyurvedarasāyana

māṃsasyāha-māṃsamiti| gaṇḍādayo rogāḥ| gaṇḍo-galagaṇḍādiḥ| gaṇḍayorūrvorudare ca vṛddhatā-sthaulyam| kaṇṭhādiṣu-kaṇṭhatālujihvādiṣu| adhimāṃsaṃ-māṃsasyopari māṃsam|

Aṣṭāṅgahṛdayasaṃhitā

-------------------------tadvanmedastathā śramam||10||

alpe+api ceṣṭite śvāsaṃ sphikstanodaralambanam||11||

Sarvāṅgasundarā

medo+api vṛddhaṃ gaṇḍādīn kurute| tathālpe+api ceṣṭite śramaṃ kurute, śvāsaṃ ca| tathā, sphijoḥ stanayorudarasya ca lambanaṃ kurute|

Āyurvedarasāyana

medasa āha-tadvaditi| tadvat-māṃsavat| tathā, alpe+api ceṣṭite śramaśvāsau| sphigādīnāṃ lambanam| sphijau-kaṭiprothau|

Aṣṭāṅgahṛdayasaṃhitā

asthyadhyasthyadhidantāṃśca------------------------||11||

Sarvāṅgasundarā

asthi vṛddhamadhyasthyadhihantāṃśca kurute|

Āyurvedarasāyana

asthna āha-asthīti| adhyasthi-adhikamasthi| adhidantāḥ-adhikā dantāḥ|

Aṣṭāṅgahṛdayasaṃhitā

--------------------------majjā netrāṅgagauravam||11||

parvasu sthūlamūlāni kuryātkṛcchrāṇyarūṃṣi ca||12||

Sarvāṅgasundarā

majjā vṛddho netrayoraṅgānāṃ ca gauravaṃ kuryāt| kuruta iti prakṛte kuryādityuktaṃ spaṣṭārtham| parvasu-aṅgulyādisandhiṣu, arūṃṣi-piṭikāviśeṣān, kuryāt| kīdṛśāni ? sthūlamūlāni,-sthūlāni mūlāni yeṣāṃ tāni| tathā, kṛcchrāṇi-kṛcchrasādhyāni|

Āyurvedarasāyana

majjña āha-majjeti| aṅgagauraveṇaivākte netragaurave netragrahaṇamatiśayārtham| parvasu-sandhiṣu| sthūlamūlāni-mūlapradeśe sthūlāni| kṛcchrāṇi-kaṣṭasādhyāni| arūṃṣi-vraṇān|

Āyurvedarasāyana

śukrasyāha-atīti| atistrīkāmatā-punaḥ punaḥ strīsaṅgecchā| śukrāśmarī-rogaḥ|

Aṣṭāṅgahṛdayasaṃhitā

atistrīkāmatāṃ vṛddhaṃ śukraṃ śukrāśmarīmapi||12||

Sarvāṅgasundarā

śukraṃ vṛddhamatistrīkāmatāṃ kuryāt, śukrāśmarīṃ ca| apiśabdādbalasnehādyapi|

Aṣṭāṅgahṛdayasaṃhitā

kukṣāvādhmānamāṭopaṃ gauravaṃ vedanāṃ śakṛt||13||

Sarvāṅgasundarā

śakṛt-purīṣaṃ, vṛddhaṃ kukṣāvādhmānādīn kuryāt| kuryāditi sambhāvanāyāṃ liṅ| ādhmānaṃ-ānāhaḥ| āṭopaḥ-antrakūjanādi| [gauravaṃ-gurutvam, vedanāṃ ca kukṣau|]

Āyurvedarasāyana

śakṛta āha-kukṣāviti| kukṣau-udare, ādhmānādīni| ādhmānaṃ-vātenodarapūraṇam| āṭopo-guḍaguḍāśabdaḥ| gauravaṃ-durvahatvam| vedanāṃ-śūlam| śakṛt-purīṣam|

Aṣṭāṅgahṛdayasaṃhitā

mūtraṃ tu bastinistodaṃ kṛte+apyakṛtasaṃjñatām||13||

Sarvāṅgasundarā

mūtraṃ vṛddhaṃ basternistodaṃ-ativyathāṃ kuryāt| tathā kṛte+api mūtre+akṛtasaṃjñatāṃ-akṛtābhāsatvamiva kuryāt|

Āyurvedarasāyana

mūtrasyāha-mūtramiti| bastinistodo-bastideśe vyathā| kṛtamapi mūtrotsargamakṛtamiva manyate|

Aṣṭāṅgahṛdayasaṃhitā

svedo+atisvedadaurgandhyakaṇḍūḥ------------------||14||

Sarvāṅgasundarā

svedo vṛddho+atisvedādīn kuryāt|

Āyurvedarasāyana

svedasyāha-sveda iti| atisvedaḥ-svedādhikyam| daurgandhyaṃ-durgandhatā| kaṇḍūḥ-kacchūḥ|

Aṣṭāṅgahṛdayasaṃhitā

---------------------------evaṃ ca lakṣayet||14||

dūṣikādīnapi malān bāhulyagurutādibhiḥ||14||

Sarvāṅgasundarā

evaṃ-anena prakāreṇa, dūṣikādīnapi malān lakṣayet-anuminuyāt| dūṣikā-akṣimalaḥ| ādiśabdāt ghrāṇakarṇanāsāmalādīnāṃ grahaṇam| kathaṃ lakṣayet ? ityāha-bāhulyetyādi| malabāhulyena tatsthānagauraveṇa ca| ādigrahaṇātkaṇḍūkledādayo gṛhyante|

Sarvāṅgasundarā

dūṣikādīnāha-evaṃ ceti| dūṣikā-netramalaḥ| ādiśabdāt karṇamalādayaḥ| evamiti yathā| svādhikyasvāśayagauravādibhiḥ purīṣādayo vṛddhā lakṣyante| ādiśabdāt svāśayavyathādayaḥ|

Aṣṭāṅgahṛdayasaṃhitā

liṅgaṃ kṣīṇe+anile+aṅgasya sādo+alpaṃ bhāṣitehitam||15||

saṃjñāmohastathā śleṣmavṛddhayuktāmayasambhavaḥ||15||

Āyurvedarasāyana

atha kṣayalakṣaṇam| tatra vāyorāha-liṅgamiti| aṅgasya sādaḥ-śrāntatvamiva| bhāṣitehitamalpam| bhāṣitaṃ-vācikaṃ karma| īhitaṃ-kāyikam| saṃjñā-buddhiḥ, tasyā mohovivecanākṣamatvam| śleṣmavṛddhayuktamayāḥ-agnisadanādayaḥ|

Sarvāṅgasundarā

anile kṣīṇe-svapramāṇāpacite, vakṣyamāṇāni liṅgāni| vāyostu sarvakṣaye deha eva na syāt, kasya talliṅgaṃ syāt| kiṃ punastalliṅgam ? ityāha-aṅgasyetyādi| aṅgasya sādaḥ-kriyāsvasāmarthyam| īhitaṃ-ceṣṭitam, kāyikaṃ karma| bhāṣitaṃ cehitaṃ ca bhāṣitehitam,-alpavacanā+alpaceṣṭitatvaṃ ca syāt| tathā, saṃjñāmohaḥ-saṃvido+abhāvaḥ| tathā, śleṣmavṛddhau ya uktāḥ-agnisādaprasekādayaḥ, teṣāmāmayānāṃ sambhavo bhavati|

Aṣṭāṅgahṛdayasaṃhitā

pitte mando+analaḥ śītaṃ prabhāhāniḥ------------||16||

Sarvāṅgasundarā

liṅgaṃ kṣīṇe ityanuvartate| pitte kṣīṇe liṅgametat| agnirmandaḥ śītaṃ kāntihāniśca syāt|

Āyurvedarasāyana

pittasyāha-pitta iti| mando+analaḥ-agnimāndyam| śītaṃ-himasparśeneva duḥkham| prabhāhāniḥ-kāntināśaḥ|

Aṣṭāṅgahṛdayasaṃhitā

------------------------------------------kaphe bhramaḥ||16||

śleṣmāśayānāṃ śūnyatvaṃ hṛddravaḥ ślathasandhitā||16||

Sarvāṅgasundarā

kaphe kṣīṇe bhramo bhavati| tathā, śleṣmāśayānāṃ śūnyatvaṃ bhavati| śleṣmāśayāḥ-uraḥśiraḥsandhyādyāḥ| [tathā, hṛddrāvādayaḥ syuḥ| hṛddravaḥ-hṛdi kampa ityarthaḥ|]

Āyurvedarasāyana

kaphasyāha-kapha iti| bhramaḥ-cakrārūḍhasyeva| śleṣmāśayānāṃ-uraḥprabhṛtīnām| śūnyatvaṃ-riktatvam| hṛddravaḥ-anukampayeva pīḍā hṛdayasya| ślathasandhitā-sandhiśaithilyam|

Aṣṭāṅgahṛdayasaṃhitā

rase raukṣyaṃ śramaḥ śoṣo glāniḥ śabdāsahiṣṇutā||17||

Sarvāṅgasundarā

rase kṣīṇe raukṣyādayaḥ syuḥ|

Āyurvedarasāyana

rasasyāha-rasa iti| raukṣyaṃ-snehābhāvaḥ| śramaḥ-śrāntatvam| śoṣo-mukhādīnām| glāniḥ-klamaḥ| śabdāsahiṣṇutā-śabdaśravaṇadveṣaḥ|

Aṣṭāṅgahṛdayasaṃhitā

rakte+amlaśiśiraprītiśirāśaithilyarūkṣatāḥ||17||

Sarvāṅgasundarā

rakte kṣīṇe+amlādyabhilāṣādayaḥ syuḥ|

Āyurvedarasāyana

raktasyāha-rakta iti| amlaśītayorabhilāṣaḥ| śirāṇāṃ śaithilyam| rūkṣatā \_śarīrasya|

Sarvāṅgasundarā

māṃsasyāha-māṃsa iti| akṣaglāniḥ-indriyadaurbalyam| gaṇḍayoḥ sphijośca śuṣkatā| sandhīnāṃ vyathā|

Aṣṭāṅgahṛdayasaṃhitā

māṃse+akṣaglānigaṇḍasphik+a+aśuṣkatāsandhivedanāḥ||18||

Sarvāṅgasundarā

māṃse kṣīṇe+akṣaglāniḥ, gallayoḥ sphijośca śuṣkatvam, sandhīnāṃ vedanāḥ syuḥ, sphuṭantīva sandhaya ityarthaḥ|

Aṣṭāṅgahṛdayasaṃhitā

medasi kṣīṇe kaṭyāḥ plīhno vṛddhiḥ kṛśāṅgatā||18||

Sarvāṅgasundarā

medasi kṣīṇe kaṭyāḥ svāpaḥ plīhavṛdhiḥ kṛśāṅgatvaṃ ca|

Āyurvedarasāyana

medasa āha-medasīti| kaṭhyāḥ svapanaṃsparśājñatvam| plīhno vṛddhiḥ| itareṣāmaṅgānāṃ kārśyam|

Aṣṭāṅgahṛdayasaṃhitā

asthnyasthitodaḥ śadanaṃ dantakeśanakhādiṣu||19||

Sarvāṅgasundarā

asthni kṣīṇe+asthnāṃ todo bhavati| śadanaṃ-śātaḥ, pāta ityarthaḥ| keṣām ? dantādīnām|

Āyurvedarasāyana

asthna āha-asthnīti| asthitodaḥ-asthnāṃ vyathā| dantādīnāṃ śadanaṃ-śātaḥ| ādiśabdādromādayaḥ|

Aṣṭāṅgahṛdayasaṃhitā

asthnāṃ majjani sauṣiryaṃ bhramastimiradarśanam||19||

Sarvāṅgasundarā

majjani kṣīṇe+asthnāṃ sauṣiryaṃ bhramādiśca|

Āyurvedarasāyana

majjña āha-asthnamiti| asthnāṃ sauṣiryaṃ sarandhratvam| bhramaḥ-cakrārūḍhasyeva| timiradarśanaṃ-sarvasyaiva vastunastamorūpatvenāvabhāsaḥ|

Aṣṭāṅgahṛdayasaṃhitā

śukre cirāt prasicyeta śukraṃ śoṇitameva vā||20||

todo+atyarthaṃ vṛṣaṇayormeḍhraṃ dhūmāyatīva ca||20||

Āyurvedarasāyana

śukrasyāha-śukra iti| śukraṃ sambhoge cirāt prasicyeta, śoṇitameva vā| prasicyeta-sravet| vṛṣaṇayoratyarthaṃ vedanā| meḍhraṃ dhūmāyati| lohitādikyaṣantāt parasmaipadam|

Sarvāṅgasundarā

śukre kṣīṇe śukraṃ cirāt prasicyeta, raktaṃ vā| prasicyeteti karmakartari| vṛṣaṇayoratiśayena todo-vyathā syāt| meḍhraṃ-śiśnaṃ, dhūmāyatīva ca| dhūmāyatīti lohitāderākṛtigaṇatvāt kvip, akṛtsārvadhātuketyādinā dīrghaḥ|

Aṣṭāṅgahṛdayasaṃhitā

purīṣe vāyurantrāṇi saśabdo veṣṭayanniva||21||

kukṣau bhramati yātyūrdhvaṃ hṛtpārśve pīḍayan bhṛśam||21||

Āyurvedarasāyana

purīṣasyāha-purīṣa iti| antrāṇi veṣṭayanniva saśabdo vāyuḥ kukṣau bhramati, kadācit hṛdayapārśve pīḍayannūrdhvaṃ yāti|

Sarvāṅgasundarā

purīṣe kṣīṇe vāyuḥ kukṣau bhramati| antrāṇi veṣṭayanniva śabdaṃ janayan yātyūrdhvam| kiṃ kurvan ? hṛtpārśve bhṛśaṃ pīḍayan|

Aṣṭāṅgahṛdayasaṃhitā

mūtre+alpaṃ mūtrayetkṛcchrādvivarṇaṃ sāsrameva vā||22||

Sarvāṅgasundarā

mūtre kṣīṇe+alpaṃ mūtrayet, kṛcchrādvivarṇaṃ saraktameva vā|

Āyurvedarasāyana

mūtrasyāha-mūtra iti| alpaṃ mūtraṃ kṛcchrānmūtrayet| tacca vivarṇaṃ-raktamiśravarṇābhaṃ, raktamiśrameva vā| evakāreṇa raktavarṇābhāsatvaṃ vyāvartyate| ata eva vivarṇaśabdena tallabhyate|

Aṣṭāṅgahṛdayasaṃhitā

svede romacyutiḥ stabdharomatā sphuṭanaṃ tvacaḥ||22||

Sarvāṅgasundarā

svede kṣīṇe romṇāṃ cyutiḥ-śātaḥ, romṇāṃ ca stabdhatvam| tvacaḥ-carmaṇaḥ, sphuṭanaṃ-daraṇam|

Āyurvedarasāyana

svedasyāha-sveda iti| keṣāṃcidromṇāṃ cyutiḥ, keṣāṃcit stabdhatā| tvacaḥ sphuṭanaṃ-vidāraṇam|

Aṣṭāṅgahṛdayasaṃhitā

malānāmatisūkṣmāṇāṃ durlakṣyaṃ lakṣayet kṣayam||23||

svamalāyanasaṃśoṣatodaśūnyatvalāghavaiḥ||23||

Sarvāṅgasundarā

malānāmatisūkṣmāṇāṃ-susvalpānāṃ dūṣikādīnāṃ, duḥkhena boddhuṃ śakyaṃ-durlakṣyam, kṣayaṃ lakṣayet-jānīyāt| kaiḥ ? malānāṃ sthānāni-malāyanāni, svāni ca tāni malāyanāni ca-svamalāyanāni, teṣām saṃśoṣatodaśūnyatvalāghavāni-svamalāyanasaṃśoṣatodaśūnyatvalāghavāni, taiḥ|

Āyurvedarasāyana

dūṣikādīnāmāha-malānāmiti| atisūkṣmāṇāṃ-atyalpānām| atisūkṣmatvādeva durlakṣyam| malāyanaṃ-malamārgo netrādiḥ, tasya saṃśoṣādayaḥ|

Aṣṭāṅgahṛdayasaṃhitā

evaṃ vyāsena doṣadhātumalānāṃ vṛddhikṣayāvabhidhāya samāsato+abhidhātumidamāha- doṣādīnāṃ yathāsvaṃ ca vidyāddṛddhikṣayau bhiṣak||24||

kṣayeṇa viparītānāṃ guṇānāṃ vardhanena ca||24||

vṛddhiṃ malānāṃ saṅgācca kṣayaṃ cāti visargataḥ||25||

Āyurvedarasāyana

nidānamāha- doṣādīnāmiti| yathāsvaṃ viparītānāṃ guṇānāṃ kṣayeṇa nidānena doṣādīnāṃ vṛddhiṃ, vardhanena kṣayaṃ, jānīyāt| tau ca rūkṣādīnāṃ guṇānāṃ bahutvālpatvābhyāṃ kramādbhavataḥ| tatra kṣayeṇotpannaṃ vikāraṃ vāyorvṛddhiriti vyavasyet, vardhanenotpannaṃ kṣaya iti| evaṃ pittādiṣvapi| tathā, malānāmapyatisaṅgānnidānāddoṣādīnāṃ vṛddhiṃ vidyāt, ativisargāt kṣayam| tatrātisaṅgo-yathākālamaśodhanādvegavidhāraṇādviṣṭambhakāhāravihāraśīlanācca| ativisargo-atiśodhanādvegodīraṇātsraṃsanāhāravihārasevanācca|

Sarvāṅgasundarā

doṣadhātumalānāṃ vṛddhikṣayau jānīyāt| katham ? yathāsvaṃ doṣādīnāṃ guṇebhyo viparītā ye guṇāsteṣāṃ guṇānāṃ kṣayeṇa vardhanena ca dehagatena doṣādīnāṃ yathākramaṃ vṛddhiṃ kṣayaṃ ca vidyāt| yathā,-vāyorguṇā rūkṣalaghuśītādayaḥ, teṣāṃ viparītāḥ-snigdhagurūṣṇādayaḥ, teṣāṃ snigdhādīnāṃ dehe yadā kṣayo dṛśyate tadā vāyorvṛddhiṃ vidyāt| yadā tu teṣāṃ snigdhādīnāṃ dehe vṛddhirdṛśyate tadā vāyoḥ kṣayo jñeyaḥ| evaṃ svabudhdyā vikalpya malānāṃ dhātūnāṃ ca vācyam| vṛddhiṃ malānāmityādi| na kevalaṃ malānāṃ pūrvoktena prakāreṇa vṛddhikṣayau jñeyau, yāvadamunā+api vakṣyamāṇena lakṣaṇena teṣāṃ vṛddhikṣayau jñeyau, [iti caśabdena dyotayati]| evaṃ svabudhdyā vikalpya, malānāṃ saṅgāt-bahiraniḥsaraṇalakṣaṇācca vṛddhiṃ vidyāt| teṣāmeva malānāmativisargāt-atipravartanāt kṣayaṃ vidyāt|

Āyurvedarasāyana

kṣayavṛ- pīḍākaratve tāratmyamāha-malocitatvāditi| doṣādīnāṃ vṛddhirdehapīḍanī| kṣayastu tato+api dehapīḍanaḥ| kutaḥ? malocitatvāt| deho hi malasātmyaḥ| sātmyaṃ ca bahnapi nātibādhate| vakṣyati(?)-"sātmayaṃ hyāśu balaṃ dhatte nātidoṣaṃ ca bahnapi|" iti| malaśabdena doṣadhātumalānāṃ grahaṇam| vakṣyati hi (hṛ. sū.a. 19/86) - "viṭśleṣmapittādimaloccayānāṃ vikṣepasaṃhārakaraḥ sa yasmāt|" iti|

Aṣṭāṅgahṛdayasaṃhitā

malocitatvāddehasya kṣayo vṛddhestu pīḍanaḥ||25||

Sarvāṅgasundarā

dvāvapi malānāṃ vṛddhikṣayau pīḍākarau dehasya| tatrāpi ya eṣāṃ kṣayaḥ sa vṛddhito+apyatiśayena pīḍākaraḥ, anaucityāt| dehināṃ hi prāyeṇa malakṣayo+anucito-anabhyastaḥ, vṛddhistūcitaiveti na tathā pīḍāṃ karoti|

Aṣṭāṅgahṛdayasaṃhitā

tatrāsthani sthito vāyuḥ, pittaṃ tu svedaraktayoḥ||26||

śleṣmā śeṣeṣu, tenaiṣāmāśrayāśrayiṇāṃ mithaḥ||26||

yadekasya tadanyasya vardhanakṣapaṇauṣadham||27||

asthimārutayornaivaṃ, prāyo vṛddhirhi tarpaṇāt||27||

śleṣmaṇā+anugatā tasmāt saṅkṣayastadviparyāt||28||

vāyunā+anugato+asmācca vṛddhikṣayasamudbhavān||28||

vikārān sādhayecchīghraṃ kramāllaṅghanabṛṃhaṇaiḥ||29||

Sarvāṅgasundarā

tatra-teṣu vātādiṣu madhye, asthni vāyuḥ sthitaḥ-āśritaḥ| pittaṃ tu svedaraktayoḥ sthitam| śleṣmā śeṣeṣu-rasamāṃsamedomajjaśukramūtrapurīṣādiṣu sthitaḥ| yataścaivamāśrayāśrayibhāvodoṣadhātūnāṃ, tena hetunā, āśrayāśrayiṇāṃ mithaḥ-parasparaṃ, yadekasya-āśrayasya vardhanaṃ, tadanyasya-āśrayiṇo+api vardhanam, yadāśrayasya kṣapaṇaṃ tadāśrayiṇo+api kṣapaṇam| nanu, evamasthno vātāśrayasya yadvardhanaṃ tadasyāśrayiṇo vātasyāpi vardhanaṃ, yadasya kṣapaṇaṃ tadapi vātasya kṣapaṇaṃ prāpnotītyata āha-asthītyādi| asthimārutayornaivaṃ vardhanakṣapaṇauṣadham, sambhavatītyadhyāhāryam| hi-yasmāt, prāyo-bāhulyena, yā vṛddhiḥ-vardhanaṃ doṣadhātūnām, sā tarpaṇāt-bṛṃhaṇādbhavati| prāyograhaṇaṃ vāyuparihārārtham| sā ca śleṣmaṇā+anugatā-anubaddhā| yata evaṃ yā vṛddhiḥ sā santarpaṇāt, tasmāddhetorya eṣāṃ doṣādīnāṃ kṣayaḥ sa prāyo-bhūyiṣṭham, apatarpaṇāt-laṅghanarūpādbhavati| sa ca saṅkṣayo vāyunā+anugataḥ| evaṃ yadasthno vardhanamauṣadham, tat snigdhamadhurādi bṛṃhaṇarūpaṃ vātasya kṣapaṇam| yacca vātasya vardhamauṣadham, tat rūkṣatiktādyapatarpaṇaṃ laṅghanarūpamasthnaḥ kṣapaṇam| tadarthametaduktam-asmāccetyādi| yata evaṃ vṛddheḥ santarpaṇarūpatvaṃ kṣayasyāpatarpaṇarūpatvam, ato vṛddhikṣayasambhavān vikārān doṣadhātūnāṃ sambandhinaḥ kramāllaṅghanabṛṃhaṇaiḥ sādhayet-upakramet| katham ? śīghraṃ cirotthitā hi te duścikitsyāḥ syuḥ| vṛddhyutthān vikārān laṅghanaiḥ, kṣayotthān bṛṃhaṇairiti kramārthaḥ|

Āyurvedarasāyana

dūṣyāṇāṃ vṛddhikṣayahetvādivijñānārthaṃ doṣadūṣyayorāśrayāśrayibhāvamāha-tatreti| tatra-teṣu doṣādiṣu madhye| śeṣeṣu-rasamāṃsamedomajjaśukramūtrapurīṣādiṣu| āśrayāyibhāvasya phalamāha teneti| tena-āśrayāśrayibhāvena hetunā| eṣāṃ-doṣādīnām| āśrayāśrayiṇāṃ ādhārādheyabhāvena sthitānām| yadekasya vardhanakṣapaṇauṣadhaṃ tadevānyasya| katham? mithaḥ,-parasparam| yadāśrayasya tadāśrayiṇaḥ, yadāśrayiṇastadāśrayasyetyarthaḥ| vardhanaṃ-vṛddhi hetuḥ| kṣapaṇaṃ-kṣayahetuḥ| auṣadhaṃ-vaiṣamyanivartakam, sāmyaheturityarthaḥ| apavādamāha-asthimārutayoriti| asthimārutayorāśrayāśrayibhāve+apyevaṃ na jñeyam| yaddhi vāyorvardhanaṃ rūkṣādi, tadasthnaḥ kṣapaṇam| yadasthno vardhanaṃ snigdhādi, tadvāyoḥ kṣapaṇam| asthno vṛddhau laṅghanamauṣadham| vāyorvṛddhau bṛṃhaṇam| asthikṣaye bṛṃhaṇamauṣadham, vātakṣaye laṅghanamiti| athopaśayaṃ vivakṣuśchikitsāmāha| cikitsaiva hi prayujyamānā upaśaya ucyate| vakṣyati hi (hṛ. ni. a. 1/6) -"hetuvyādhivaparyastaviparyastārthakāriṇām| auṣadhānnavihārāṇāmupayogaṃ sukhāvaham|| vidyādupaśayaṃ vyādheḥ sa hi sātmyamiti smṛtaḥ|" iti| cikitsā ca dvividhā,-bṛṃhaṇalaṅghanabhedāt| tatra bṛṃhaṇalaṅghane vibhajati-prāyo vṛddhiriti| vṛddhijān vikārān laṅghanena sādhayet, kṣayajān bṛṃhaṇena| kuto+ayaṃ vibhāgaḥ? hi-yasmāt, vṛddhistarpraṇātbṛṃhaṇādbhavati| sā ca śleṣmaṇā+anugatā,-yatra yatra vṛddhistatra tatra śleṣmā, pittādivṛddhāvapi śleṣmānugamo+astītyarthaḥ| tasmātsarveṣu vṛddhivikāreṣu laṅghanamauṣadham, hetuviparītatvāt śleṣmānugamena vyādhiviparītatvācca| tathā, saṅkṣayastadviparyayāt-tarpaṇaviparyayāllaṅghanādbhavati| sa ca vāyunā+anugataḥ,-yatra yatra kṣayastatra tatra vāyuḥ, kaphādikṣaye+api vāyoranugamo+astītyarthaḥ| tasmātsarveṣu kṣayavikāreṣu bṛṃhaṇamauṣadham, hetuviparītatvādvātānugamena vyādhiviparītatvācca|

Aṣṭāṅgahṛdayasaṃhitā

vāyoranyatra, tajjāṃstu tairevotkramayojitaiḥ||29||

Sarvāṅgasundarā

vāyuṃ hitvā vṛddhyutthān vikārān laṅghanaiḥ, kṣayotthān bṛṃhaṇaiḥ sādhayet| tajjān-vāyusambhavān vikārān, punastaireva-laṅghanabṛṃhaṇairutkramayojitairupakramet| yathānirdiṣṭakramādviparītaḥ kramaḥ-utkramaḥ| yathā,-vātavṛddhyutthān vikārān bṛṃhaṇaiḥ tatkṣayotthāṃśca laṅghanairiti|

Āyurvedarasāyana

etacca sarvaṃ vāyoranyatra| vāyuvṛddhau tarpaṇaṃ na hetuḥ, na vā laṅghanamauṣadhamityarthaḥ| tarhi tatra kim? ityata āha-tajjāniti| tajjān-vāyuvṛddhikṣayajān| vṛddhijān bṛṃhaṇena sādhayet, kṣayajān laṅghanena, ityutkramayojanā| vāyuvṛddhirlaṅghanāt, kṣayo bṛṃhaṇādityata eva jñeyam| prāyograhaṇāvdyabhicāro+api| yathā (saṅgrahe sū. a. 7) -"kaphe laṅghanasādhye+api kartari jvaragulmayoḥ| tulye+api deśakālādau laṅghanaṃ na samaṃ matam||" iti|

Aṣṭāṅgahṛdayasaṃhitā

viśeṣādraktavṛddhyutthān raktasrutivirecanaiḥ||30||

māṃsavṛddhibhavān rogān śastrakṣārāgnikarmabhiḥ||30||

sthaulyakārśyopacāreṇa medojānasthisaṅkṣayāt||31||

jātān kṣīraghṛtaistiktasaṃyutarbastibhistathā||31||

viḍvṛddhijānatīsārakriyayā, viṭkṣayodbhavān||32||

meṣājamadhyakulmāṣayavamāṣadvayādibhiḥ||32||

mūtravṛddhikṣayotthāṃśca mehakṛcchracikitsayā||33||

vyāyāmābhyañjanasvedamadyaiḥ svedakṣayodbhavān||33||

Sarvāṅgasundarā

vṛddhikṣayopakrame evaṃ sthite+api viśeṣeṇa raktavṛddhyutthān raktasrutivirecanairupakrameta| māṃsavṛddhijān śastrakṣārāgnikarmabhiḥ| medovṛddhikṣayābhyāṃ jātān-medojāniti madhyamapadalopo+atra draṣṭavyaḥ| medovṛddhijān vikārān sthaulyopacāreṇa dvividhopakramaṇīyoktyā sthaulyacikitsayā, medaḥkṣayajān kārśyopacāreṇopācaret| asthikṣayajān kṣīraghṛtaistiktasaṃyutaiḥ, bastibhistathā-tathārūpaistiktasaṃyutairityarthaḥ| nanu, yāni vātakṛnti dravyāṇi tānyasthikṣayodbhavavikārāṇāṃ vṛddhikaraṇānīti taddravyopayogo+atra na yuktaḥ, tiktasya vātakṛtatvāt| atrocyate| yaddravyaṃ snigdhaṃ śoṣaṇaṃ kharatvamutpādayati tadasthno vardhanaṃ yuktam, kharasvabhāvatvādasthnām| na caivaṃvidhamekaṃ dravyamasti, yat snigdhaṃ śoṣaṇaṃ ca| tasmāt kṣīraghṛtaistiktasaṃyutairbastibhiśca tiktasaṃyutaiścetyupadiṣṭam| kṣīraghṛtasya tiktayuktasya kharasvabhāvatvāt| viḍvṛddhijān-purīṣavṛddhijān, atīsāracikitsayā sādhayet| viṭkṣayodbhavān meṣājamadhyādibhiḥ sādhayet| meṣa-urabhraḥ, ajaḥ-cchāgaḥ, tayormadhyaṃ-antarādhiḥ| kulmāṣaḥ-ardhasvinno māṣādirhiṅgughṛtādisaṃskṛtaḥ| māṣadvayaṃ-māṣo rājamāṣaśca| ādiśabdena kākāṇḍolātmaguptādīnāṃ grahaṇam| mūtravṛddhyutthān mehacikitsayā, mūtrakṣayotthān mūtrakṛcchracikitsayā, svedakṣayajān vyādhīn vyāyāmādibhiḥ sādhayet|

Āyurvedarasāyana

atha keṣāṃcidviśeṣaḥ| tatra raktavṛddhijānāhaviśeṣāditi| raktasrutiḥ-śirāvyadhādiḥ| māṃsavṛddhijānāha-māṃsavṛddhibhavāniti| medojānāha-sthaulyeti| medovṛddhijān sthaulyopacāreṇa-dvividhopakramaṇīyādhyāyoktena| medaḥkṣayanān kārśyopacāreṇa| asthikṣayajānāha-asthisaṅkṣayāditi| tatheti tiktasaṃyutaiḥ| tathā ca khāraṇādiḥ-"pañcakarmāṇi sarpīṣi satiktā bastayastathā| payaḥ" iti| na caivaṃ tiktasaṃyutairiti bastīnāmeva viśeṣaṇaṃ vaktuṃ yuktam, "bastayaḥ kṣīrasarpīṣi tiktakopahitāścha ye|" iti carakavacanāt (sū. a. 28/24)| viḍvṛddhijānāha-viḍvṛddhijāniti| atīsārakriyayā atīsāracikitsitena| viṭkṣayajānāha-viṭkṣayodbhavāniti| meṣājayormadhyaṃ-antarādhiḥ| māṣadvayaṃ-māṣo rājamāṣaścha| ādiśabdānmatsyamāṃsādayaḥ| mūtravṛddhikṣayajānāha-mūtreti| mūtravṛddhijān pramehacikitsayā| mūtrakṣayajān kṛcchracikitsayā| svedakṣayajānāha-vyāyāmeti|

Aṣṭāṅgahṛdayasaṃhitā

svasthānasthasya kāyagneraṃśā dhātuṣu saṃśritāḥ||34||

teṣāṃ sādātidīptibhyāṃ dhātuvṛddhikṣayodbhavaḥ||34||

pūrvo dhātuḥ paraṃ kuryāddṛddhaḥ kṣīṇaśca tadvidham||35||

Sarvāṅgasundarā

svasthānaṃ kāyāgneḥ-pakvāmāśayayormadhyam| yathā ca vakṣyati (hṛ. sū. a. 12|10) - "pittaṃ pañcātmakaṃ tatra pakvāmāśayamadhyagam|" ityādi yāvat "pācakaṃ nāma tat smṛtam|" iti| tatra pakvāmāśayamadhye tiṣṭhatīti svasthānasthaḥ, tasyaivaṃvidhasya kāyāgneḥ-jāṭharānalasya, aṃśāḥ-bhāgāḥ, dhātuṣu-rasādiṣu saṃśritāḥ| teṣāṃ-agnyaṃśānām, sādena-māndyena, dhātūnāṃ vṛddhyudbhavaḥ| tathā teṣāmaṃśānāmatidīptyā-atitaikṣṇyāt, dhātukṣayodbhavaḥ| pūrvo-rasākhyo, dhāturvṛddho bhūtvā paraṃ-raktākhyaṃ, dhātuṃ vṛddhaṃ kuryāt| pūrvaśca kṣīṇo dhātuḥ paraṃ dhātuṃ tadvidhaṃ-kṣīṇameva kuryāt|

Āyurvedarasāyana

dhātujānāmupakramāntaramāha-svasthānasthasyeti| svasthānasthatya-grahaṇīsthasya| kāyāgneḥ-annapaktuḥ| aṃśāḥ-kṣudrāṇi rūpāntarāṇi| dhātuṣu-dhātvāśayeṣu, sarvadhātvagnaya ityarthaḥ| teṣāṃ sādena-māndyena dhātuvṛddhayudbhavaḥ, atidīptyā dhātukṣayaścha| dhātuvṛddhau māndyopakramaḥ, dhātukṣaye taikṣṇyopakramaḥ kārya ityarthaḥ| tathā, pūrvo dhāturvṛddhaḥ paraṃ vṛddhaṃ kuryāt, kṣīṇaḥ kṣīṇam| paradhātorvṛddhau pūrvasya kṣayaḥ kāryaḥ, kṣaye vruddhirityarthaḥ| ityupaśayaprakaraṇam|

Aṣṭāṅgahṛdayasaṃhitā

doṣā duṣṭā rasairdhātūn dūṣayantyubhaye malān||35||

adho dve, sapta śirasi, khāni svedavahāni ca||36||

malā malāyanāni syuryathāsvaṃ teṣvato gadāḥ||36||

Sarvāṅgasundarā

doṣā duṣṭā rasaiḥ-madhurādibhirmithyāyogātiyogasevitaiḥ kupitāḥ, dhātūn dūṣayanti| ubhaye-doṣā dhātavaśca, malān dūṣayanti| malā malāyanāni dūṣayantīti sambandhaḥ| tathā ca muniḥ (ca. sū. a. 7|42) - "malāyanāni bādhyante duṣṭairmātrādhikairmalaiḥ|" iti| kāni malāyanāni ? ityāha-adho dve ityādi| adho dve-gudameḍhrākhye, sapta śirasi khāni-dve akṣiṇī dvau karṇau dvau nāsāpuṭāvāsyaṃ ceti, tathā svedavahāni-romakūpākhyāni chidrāṇi sarvaśarīragatāni, malāyanāni syuḥ| ato-dūṣaṇātkāraṇāt, teṣu-malāyaneṣu duṣṭeṣu, yathāsvaṃ gadāḥ-rogāḥ syuḥ| yo yasya svo- yathāsvam|

Āyurvedarasāyana

vṛddhikṣayavikārasamprāptimāha-doṣā duṣṭā iti| rasaiḥ-madhurādibhiḥ, duṣṭā doṣāḥ-vātādayo,dhātūn-rasādīn, dūṣayanti| rasagrahaṇaṃ vīryādīnāmupalakṣaṇam| ubhaye-doṣā dhātavaścha, malān-purīṣādīn, dūṣayanti| te malā malāyanāni-srotāṃsi, dūṣayanti| kāni punastāni? adho dve-guhyaṃ gudaścha| sapta śirasi-karṇau netre nāsike mukhaṃ ca| svedavahāni khāni-romakūpāḥ, teṣāmasaṅkhyatvātsaṅkhyānuktiḥ| ato-duṣṭeranantaram, teṣu-duṣṭeṣu doṣadhātumalamalāyaneṣu, gadāḥ syuḥ| katham? yathāsvam,- svasthānānatikrameṇa| sthānavibhāga uktaḥ saṅgrahe (sū.a. 19)-"vakṣyante vātajāstatra nidāne vātarogike| pittaṃ tvaci sthitaṃ kuryādvisphoṭakamasūrikāḥ|| rakte visarpaṃ dāhaṃ ca māṃse māṃsapākakothanam| sadāhān medasi granthīn svedātyudvamanaṃ tṛṣam|| asthni dāhaṃ bhṛśaṃ mañjñi hāridranakhanetratām| pūti pītāvabhāsaṃ ca śukraṃ śukrasamāśritam|| śirāgataṃ krodhanatāṃ pralāpaṃ srāyugaṃ tṛṣam| koṣṭhagaṃ madatṛṭdāhān vyāpino+anyāṃścha yakṣmaṇaḥ| śleṣmā tvaci sthitaḥ kuryātstambhaṃśvetāvabhāsatām| pāṇḍvāmayaṃ śoṇitago māṃsasaṃstho+arbudāpacī|| ārdracarmāvanaddhābhagātratāṃ cātigauravam| medogaḥ sthūlatāṃ mehamasthnāṃ stabdhatvamasthigaḥ|| majjagaḥ śuklanetratvaṃ śukrasthaḥ śukrasañcayam| vibandhaṃ gauravaṃ cāti śirāsthaḥ stabdhagātratām|| srāyugaḥ sandhiśūnyatvaṃ koṣṭhago jaṭharonnatim| arocakāvipākau ca tāṃstāṃścha kaphajān gadān|| viṇmūtrayoḥ sāśrayayostatra tatropadekṣyate| upatāpopaghātau ca svāśrayendriyagairmalaiḥ||" iti|

Aṣṭāṅgahṛdayasaṃhitā

ojastu tejo dhātūnāṃ śukrāntānāṃ paraṃ smṛtam||37||

hṛdayasthamapi vyāpi dehasthitinibandhanam||37||

snigdhaṃ somātmakaṃ śuddhamīṣallohitapītakam||38||

yannāśe niyataṃ nāśo yasmiṃstiṣṭhati tiṣṭhati||38||

niṣpadyante yato bhāvā vividhā dehasaṃśrayāḥ||39||

Sarvāṅgasundarā

rasādīnāṃ dhātūnāṃ śukrāntānāṃ yatparaṃ-utkṛṣṭaṃ, tejastadojaḥ smṛtam, [na tu śukrasyaiva malaḥ|] tathā,hṛdayasthamapi vyāpi| sakalaśarīravyāpinastasya ṣaḍbindukasya viśeṣeṇa hṛdayaṃ sthānam| tathā, dehasya sthitirdehasthitistasyā nibandhanaṃ-jīvitādhiṣṭhānamityarthaḥ| anye tvāhuḥ, paraśabdenaitat dyotayati,-anyadapyojo+asti na taddhātūnāṃ śukrāntānāṃ tejaḥ, śleṣmākhyamiti| tathā coktaṃ saṅgrahe (sū. a. 19) - "tejo yatsarvadhātūnāmojastat paramucyate| mṛdu somātmakaṃ śuddhaṃ raktamīṣatsapītakam||" ityādi| yannāśe-yasyaujaso+abhāve, niyataṃ-niścitaṃ, prāṇino nāśaḥ-abhāvaḥ| yasminnojasi tiṣṭhati-vidyamāne, tiṣṭhati-prāṇiti, dehīti śeṣaḥ| yato-yasmāt, bhāvāḥ-padārthāḥ, niṣpadyante-jāyante| kimbhūtāḥ ? vividhāḥ-anekaprakārāḥ| tathā, dehaḥ saṃśrayo yeṣāṃ te dehasaṃśrayāḥ| lakṣaṇamojaso muninā+abhyadhāyi (ca. sū. a. 17|74) - "hṛdi tiṣṭhati yacchuddhaṃ snigdhamīṣatsapītakam| ojaḥ śarīre saṅkhyātaṃ tannāśe nā vinaśyati||" ityādi|

Āyurvedarasāyana

athaujovijñānam, tasyāpi malatvāt| vakṣyati hi (hṛ. śā. a. 3/63) -"kaphaḥ pittaṃ malāḥ kheṣu prasvedo nakharoma ca| sneho+akṣitvagviśāmojo dhātūnāṃ kramaśo malāḥ||" iti| yattuktaṃ saṅgrahe (śā. a. 6) -"śukrasya sāra ojaḥ| atyantaṣuddhatayā cāsmin malatvābhāvaḥ| anye punarata eva tasya necchanti pākam|" iti| tannaraśarīracaraśukraviṣayam| yattu sambhogādaṅganāgarbhāśayagatamārtavenaikatra lolībhūtaṃ jīvādhiṣṭhitaṃ śukraṃ, tasya pākādrasādivanmalasārau staḥ| tatra mala ojaḥ, sāro garbhaḥ| vakṣyati hi (hṛ. śā. a. 3/63) -"rasādraktaṃ tato māṃsaṃ māṃsānmedastato+asthi ca| asthno majjā tataḥ śukraṃ śukrādgarbhaḥ prajāyate||" iti| malatvaṃ ca garbhāpekṣayā, rasādyapekṣayā tu sāaatvameveti| ata evāha carakaḥ (sū. a. 30/9, saṅgrahe ca sū. a. 19) -"yatsāramādau garbhasya yacca garbharasādrasaḥ| saṃvartamānaṃ hṛdayaṃ samāviśati yatpurā|| yaccharīrarasasnehaḥ prāṇā yatra pratiṣṭhitāḥ|" iti| na caivamojonekatvaṃ vācyam| yadeva hi śukramalarūpamojaḥ, tadeva garbhahṛdayamanupraviṣṭamaṣṭabindupramāṇamārtavānuviddhatvādīṣadraktapītaṃ jīvānuviddhaṃ jīvaśoṇitamucyate| uktaṃ ca tantrāntare-"prāṇāśrayasyaujaso+aṣṭau bindavo hṛdayāśritāḥ|" iti| tathā carako+api (sū. a. 17/74) -"hṛdi tiṣṭhati yacchuddhaṃ raktamīṣatsapītakam| ojaḥ śarīre vyākhyātaṃ tannāśānmriyate naraḥ||" iti| tadevāhārarasena samānaguṇatvādāpyāyitamardhāñjaliparimāṇaṃ sarvadehavyāpi rasātmakamucyate| yadvakṣyati (hṛ. śā. a. 3/18) -"daśamūlaśirā hṛtsthāstāḥ sarvaṃ sarvato vapuḥ| rasātmakaṃ vahantyojastannibaddhaṃ hi ceṣṭitam||' iti| khāraṇādirapyāha-"rasadhātoḥ paraṃ dhāma pacyamānātprasīdati| saumyasvabhāvaṃ raktāgre yattadojaḥ prakīrtitam||" iti| tadeva sarvān dhātūnanupraviṣṭaṃ teṣāṃ prabhāvātiśayamādadhānaṃ tatteja ucyate| yadāha suśrutaḥ (sū. a. 15/23) -"rasādīnāṃ śukrāntānāṃ dhātūnāṃ yatparaṃtejaḥ tadojastadbalamityucyate|" iti| tadeva punaḥ pākāccāmīkaramivāpetopādhimalamatyantaṃ śukrasāra ucyate| tasmācchukramalarūpaṃ mūlabhūtamevāja iti sthitam| yattūktaṃ carakeṇā (sū. a. 17/115) -"prākṛtastu balaṃ śleṣmā vikṛto mala ucyate| sa caivojaḥ smṛtaḥ kāye" iti| tadojo hetutvāt śleṣmaṇa ojastvam, āyurghṛtamitivat| etenaitadupapannam, "dhātūnāṃ tejasi rase tathā jīvitaśoṇite| śleṣmaṇi prākṛte vaidyairojaḥśabdaḥ prakīrtitaḥ||" iti| ojaso malatve+api pṛthakvathanaṃ prādhānyakhyāpanārtham| prādhānye hetumāha-ojastviti| ojaḥ punaḥ paraṃ-pradhānaṃ smṛtam| taddhi śukrāntānāṃ dhātūnāṃ paraṃ tejaḥ| śukrāntānāṃ grahaṇaṃ sarvadhātuprāptyartham| tathā, hṛdayastham| na kevalaṃ tatsthaṃ vyāpyapi| dehasthitinibandhana,- dehasya sthitayo-nānāvasthāḥ, tāsāṃ nibandhanaṃ-kāraṇam| kāraṇatvameva vivṛṇoti-yannāśa iti|

Aṣṭāṅgahṛdayasaṃhitā

ojaḥ kṣīyeta kopakṣuddhyānaśokaśramādibhiḥ||39||

bibheti durbalo+abhīkṣṇaṃ dhyāyati vyathitendriyaḥ||40||

duḥcchāyo durmanā rūkṣo bhavetkṣāmaśca tatkṣaye||40||

jīvanīyauṣadhakṣīrarasādyāstatra bheṣajam||41||

Āyurvedarasāyana

kṣayahetūnāha-ojaḥ kṣīyeteti| kṣut-bubhukṣā| dhyānaṃ-cintā| ādiśabdāt-bhramontrāsakaṭurūkṣabhojanādayaḥ| ojaḥkṣayaṃ lakṣayati-bibhetīti| bibheti-trasyati| durbalo-hīnabalo bhavati| abhīkṣṇaṃ-punaḥpunarakasmāt| dhyāyati-cintayati| vyathitendriyaḥ-hṛdayādisthāneṣu vyāthāvān| duḥcchāyo-malinakāntiḥ| durmanāḥ-gatotsāhaḥ| rūkṣo-nisnehāṅgaḥ| kṣāmaḥ-kṛśāṅgaḥ| kṣayauṣadhabhaṅgyā vṛddhihetūnāha-jīvanīyeti| jīvanīyāḥ-jīvantyādayaḥ| raso-māṃsarasaḥ| ādi(dya) śabdena śarkarādayaḥ|

Sarvāṅgasundarā

ojaḥ kopādibhiḥ kṣīyeta| tatkṣaye-tasyaujasaḥ kṣaye, bibheti durbala ityādilakṣaṇam| jīvanīyauṣadhādyāstatra bheṣajam| jīvanīyauṣadhāni-jīvantyādīni daśa jīvanasaṃjñāni (hṛ. sū. a. 15|8) tathā+anyāni yāni madhurāṇi kṣīrādīni dravyāṇi| kṣīrasya jīvanīyatvenaiva grahaṇe siddhe pṛthakpāṭho+atiśayārthaḥ, atiśayenātra kṣīramauṣadhamiti| raso-māṃsarasaḥ| ādi (dya)-grahaṇena kākāṇḍolātmaguptāghṛtādiparigrahaḥ|

Aṣṭāṅgahṛdayasaṃhitā

ojovṛddhau hi dehasya tuṣṭipuṣṭibalodayaḥ||41||

Sarvāṅgasundarā

ojovivṛddhau satyāṃ dehasya tuṣṭiḥ-praharṣaḥ, puṣṭiḥ-vṛddhiḥ, balaṃ-sāmarthyam, eṣāmudayaḥ-samyagvṛddhirbhavati|

Sarvāṅgasundarā

ojovṛddhiṃ lakṣayati-ojovṛddhāviti| tuṣṭiḥ santoṣaḥ| puṣṭiḥ-sthaulyam| balodayaḥ-śaktyutkarṣaḥ| ojovṛddhestuṣṭyādihetutvānna vātādivṛddhikārakāritvam| vrūddhamapi yadā tvojo vyāpadyate svasthānādvisraṃsate vā, tadā vātādivadvikārakāritvam| tathā ca suśrutaḥ (sū. a. 15/30) -"trayo doṣā balasyoktā vyāpadvisraṃsanakṣayāḥ|" iti| balaṃ-ojaḥ|

Aṣṭāṅgahṛdayasaṃhitā

yadannaṃ dveṣṭi yadapi prārthayetāvirodhi tu||42||

tattattyajan samaśnaṃśca tau tau vṛddhikṣayau jayet||42||

Sarvāṅgasundarā

yadannaṃ puruṣo dveṣṭi-nābhinandati, yadapyannaṃ prārthayeta, tattadannaṃ dviṣṭaṃ tyajan-pariharan, iṣṭamannaṃ samaśnan-bhakṣayan, doṣāṇāṃ sambandhinau vṛddhikṣayau tau tau-yau yasya doṣasyātmīyau vṛddhikṣayau, tau tau jayet| nanu, kimaviśeṣeṇaitat prārthitamaśnan doṣakṣayaṃ jayet ? netyāha-avirodhi tu| turavadhāraṇe| avirodhyeva| tattathāvidhamannamaśnan doṣāṇāṃ kṣayaṃ jayet, na tu virodhyannamaśnan|

Āyurvedarasāyana

vṛddhikṣayau jñātvā yadanuṣṭheyaṃ tatsaṅkṣepeṇāha-yadannamiti| yadyadanna dveṣṭi tattattyajan tathā yadyatprārthayeta tattatsamaśnan tau tau vṛddhikṣayau jayet| kiṃ tatsarvam ? netyāha-avirodhi tviti| yatprārthayet taccedavirodhi-apathyaṃ na bhavati, tatsamaśnīyādityarthaḥ| tacchabde+api vīpsākaraṇāt yacchabde+api vīpsā jñeyā|

Aṣṭāṅgahṛdayasaṃhitā

kurvate hi ruciṃ doṣā viparītasamānayoḥ||43||

vṛddhāḥ kṣīṇāśca bhūyiṣṭhaṃ lakṣayantyabudhāstu na||43||

Sarvāṅgasundarā

hi-yasmāt, doṣāḥ-vātādayo, viparītasamānayoḥ ruciṃ kurvanti| kimbhūtāḥ santaḥ ? vṛddhāḥ kṣīṇāśca, yathākramam| vṛddhāḥ-pramāṇādhikāḥ santaḥ, svaguṇebhyo yadviparītaguṇamannaṃ teṣāṃ kṣapaṇahetuḥ, tadviṣayāṃ ruciṃ-prītimutpādayanti| bhūyiṣṭhaṃ-bāhulyena| kṣīṇāḥ-svapramāṇāpacitāḥ santo, yatsvasamānaguṇamāhārajātaṃ teṣāṃ vardhanahetuḥ, tadviṣayāṃ prītimutpādayanti| yathā,-vāto vṛddhaḥ snigdhāmlamadhuramannamabhilaṣati|pittaṃ vṛddhaṃ śītamadhurarukṣatiktakaśāyamannabhilaṣati| śleṣmā vṛddho rūkṣoṣṇakaṭutiktakaṣāyamannamabhilaṣati| vātaḥ kṣīṇo rūkṣakaṣāyādyannamabhilaṣati| pittaṃ kṣīṇamamlalavaṇakaṭukamannamabhilaṣati| śleṣmā kṣīṇaḥ snigdhamadhurāmlalavaṇamannamabhilaṣati| bhūyiṣṭhamityanena prāyikatvamasyā vyavasthāyā darśayati| tena doṣagativaicitryādanyathā+api kvacidbhavati| yathā,-kasyacinnarasya vāto+api kṣīṇaḥ snigdhamadhurādyannamabhilaṣati, pittamapi vṛddhamamlalavaṇādyannamabhilaṣati, śleṣmā+api vṛddho madhurāmlādyannamabhilaṣatīti vyabhicārāt| ata evābudhāḥ-apaṇḍitāḥ, na lakṣayanti-na vidanti, yathā-kimaya doṣaḥ kṣīṇa uta vṛddha iti|

Āyurvedarasāyana

na ca yathārucyupacārasyānucitatvamāśaṅkanīyamityāha-kurvate hīti| hi-yasmāt, vṛddhā doṣāḥ viparīte ruciṃ kurvate, kṣīṇāḥ samāne| cakārāddṛddhā doṣāḥ samāne dveṣaṃ kurvate, kṣīṇāstu viparīte, ityapi jñeyam| ayamarthaḥ,-yadā vāyorvṛddhistadā tadviparītānāṃ snigdhādiguṇānāṃ rucistatsamānānāṃ rūkṣādiguṇānāṃ dveṣa utpadyate, ata iṣṭasevanāddviṣṭatyāgādvāyorvṛddhiṃ jayet| yadā tu vāyoḥ kṣayastadā tatsamānānāṃ rūkṣādiguṇānāṃ rucistadviparītānāṃ snigdhādiguṇānāṃ dveṣa utpadyate, ata iṣṭasevanāddviṣṭatyāgādvāyoḥ kṣayaṃ jayet| evaṃ pittādiṣvapi| doṣaśabdo doṣadhātumalānāmupalakṣaṇam| bhūyiṣṭhaṃ-prāyeṇa, kadācidanyathā+api rucidveṣau bhavataḥ| yathā vakṣyati (hṛ. ni. a. 16/30) sāme vāyau-"kaṭurūkṣābhilāṣeṇa tadvidhopaśayena ca|" iti| evaṃ satyapyetādṛśīṃ sthitimabudhā na lakṣayanti| etena buddhimatā bhiṣajā parīkṣyāyamupacāraḥ kāryaḥ| mandabuddhīnāṃ tu yathopadeśamityuktaṃ bhavati| uktaṃ ca saṅgrahe (sū. a. 15) -"yathoktanusaraṇameva tu śreyo mandabuddheḥ|" iti|

Aṣṭāṅgahṛdayasaṃhitā

na cānenaiva lakṣaṇena vṛddhāḥ kṣīṇāśca lakṣaṇīyāḥ||44||

yathābalaṃ yathāsvaṃ ca doṣā vṛddhā vitanvate||44||

rūpāṇi, jahati kṣīṇāḥ, samāḥ svaṃ karma kurvate||44||

Sarvāṅgasundarā

yathābalaṃ-balānatikrameṇa, yathāsvaṃ ca-yadyadātmīyaṃ yathā, rūpāṇi-guṇakarmalakṣaṇāni, doṣā vṛddhā vitanvate-vistārayanti| kṣīṇāśca balānatikrameṇa yathāsvaṃ rūpāṇi jahati-tyajanti| yathā,-vāyurvṛddho raukṣyaśaityapāruṣyasraṃsavyāsādīni vistārayati| kṣīṇastu vāyuḥ pūrvoktāni raukṣyādīni jahāti, ata eva na vyañjayati| atha samā doṣāḥ kiṃ vidadhati ? ityāha-samā ityādi| yadā na vṛddhā na ca kṣīṇāḥ-samā doṣāḥ,-svapramāṇasthāḥ, tadā svaṃ karma-utsāhocchvāsādikaṃ yathoktaṃ kurvate| tallakṣaṇatte lakṣaṇīyāḥ| tadevaṃ vṛddhakṣīṇasamā doṣā vedyāḥ|

Āyurvedarasāyana

uktayo rucidveṣayorupapattimāha-yathābalamiti| vṛddhā doṣā rūpāṇi-raukṣyādīni, vitanvate-viśeṣeṇa prakaṭayanti| tānyeva kṣīṇā jahati-nyūnāni darśayantītyarthaḥ| yathābalaṃ-vṛddhā adhikāni, vṛddhatarā adhikatarāṇi, vṛddhatamā adhikatamānītyarthaḥ| evaṃ kṣīṇeṣvapi| yathāsvaṃ-vāyū rākṣyādīni, pittamauṣṇyādīni, śleṣmā snehādīnītyarthaḥ| etaduktaṃ bhavati,- śarīre yo yo guṇo+adhiko bhavati tasya tasya dveṣa utpadyate, yo yo hīnastasya tasya ruciḥ| vāyo vṛddhe rūkṣādayaḥ śarīre adhikā bhavanti, tatasteṣāṃ dveṣa utpadyate, kṣīṇe+ata eva hīnāḥ, atasteṣāṃ ruciḥ| evaṃ pittādiṣvapi| sameṣu punardoṣeṣvapūrvau rucidveṣau notpadyete ityāha-samāḥ svamiti| svaśabdena jātivayodeśakālānurūpaṃ śārīraṃ karmocyate, na doṣakarma| tasya yathāsvamityanenaiva labdhatvāt| tasmājjātyādivaśādyasya yathā rucidveṣau tasya tathaivānuvartayanti samā doṣāḥ, nānyathā kurvantītyarthaḥ|

Aṣṭāṅgahṛdayasaṃhitā

kṣīṇā doṣāḥ kṣīṇatvādevākiñcitkaratvāt kadācitpīḍāṃ notpādayantyeva, iti vicintyālpamatayo vaidyāḥ kṣīṇadoṣavardhanārthaṃ kadācidanādaraṃ kuryurityāha - - - - ya eva dehasya samā vivṛddhyai ta eva doṣā viṣamā vadhāya||45||

yasmādataste hitacaryayaiva kṣayādvivṛddheriva rakṣaṇīyāḥ||45||

iti śrīvaidyapatisiṃhaguptasunūśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne doṣādivijñānīyo nāmaikādaśo+adhyāyaḥ||11||

Sarvāṅgasundarā

ya eva doṣāḥ samāḥ santo dehasya vivṛddhyai-vardhanāya bhavanti, ta eva doṣā viṣamāḥ-svapramāṇādadhikā hīnā vā santo, vadhāya-dehavighātāya syuḥ| yasmādevaṃ tataste doṣā hitacaryayaiva kṣayāt-hīnatvādrakṣaṇīyāḥ| kuta iva ? vivṛdheriva| yathā vivṛddheḥ-viśeṣeṇa vardhanātte rakṣyante, tathā kṣayādapi rakṣaṇīyā iti| upajātirvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne doṣādivijñānīyādhyāya ekādaśaḥ samāptaḥ|| 11||

Āyurvedarasāyana

doṣavaiṣamyānutpādane yatnaṃ vidhatte-ya eva dehasyeti| hitacaryayā-pathyābhyāmāhāravihārābhyām, caratergatibhakṣaṇārthatvāt| evaśabdena hitacaryāyā ayogaḥ, ahitacaryāyāścha yogo vyavacchidyate| iti hemādriṭīkāyāmāyurvedarasāyane| doṣādīnāṃ prakaraṇaṃ sāmastyena nirūpitam|| 11||

doṣabhedīyādhyāyaḥ

12

Aṣṭāṅgahṛdayasaṃhitā

athāto doṣabhedīyādhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

doṣāṇāṃ bhedo-doṣabhedaḥ, sthānanāmavibhāgādibhiḥ| tasmai hito doṣabhedīyaḥ| śeṣaṃ pūrvavat|

Āyurvedarasāyana

doṣabhedīyamadhyāyaṃ vyākhyātuṃ pratijānīteatheti| yataḥ pūrvādhyāye doṣavaiṣamyamuktam| tacca doṣabhedādbahudhā bhidyate| doṣabhedajñānārthamayamadhyāyaḥ| ata evāyaṃ doṣabhedīyaḥ | tadbhedaśca sthānakarmāvasthāhetvākṛtisādhanasaṃyogabhedadbhavati| tatra sthānato yathā-pakvāśayastho+agaṃ vāyuḥ kaṭistho+ayam| karmato yathā,-śvāsocchvā sapravatako+ayaṃ viṇmūtrapravartako+ayam|avasthāto yathā,-cito+ayaṃ prakupito+ayam| hetuto yathā,-mithyāyogaprakupito+ayam, atiyogaprakupito+ayam| ākṛtito yathā,-straṃsalakṣaṇo+ayaṃ vyāsalakṣaṇo+ayam| sādhanato yathā,-snigdho paśayo+ayam,uṣṇopaśayo+ayam| saṃyogato yathā,-pittayukto+ayaṃ śleṣmayukto+ayamiti| evaṃ pittādiṣvapi|

Aṣṭāṅgahṛdayasaṃhitā

pakvāśayakaṭīsakthiśrotrāsthisparśanendriyam||1||

sthānaṃ vātasya, tatrāpi pakvādhānaṃ viśeṣataḥ||1||

Sarvāṅgasundarā

pakvāśayādi vātasya sthānam| tatrāpi ṣaḍvidhe sthāne viśeṣeṇa pakvādhānaṃ syāt| annaṃ pakvamādhīyate-sthāpyate+asminniti pakvādhānaṃ,-pakvāśayaḥ| ata eva vāte bastirupakramaḥ pradhāna uktaḥ, mūlāpakarṣaṇāt| sakalaśarīravyāpitve+apyeṣāmidaṃ viśeṣeṇoktam| tathā ca prāgadhyagīṣṭa (hṛ. sū. a. 1|7) - "te vyāpino+api hṛnnābhyoḥ" iti| vicitragatitvāccaiṣāṃ vakṣyamāṇaprāṇādibhedena pṛthak sthānakarmanirdeśaḥ|

Āyurvedarasāyana

tatrādau sthānato bhedaḥ| sthānaṃ dvidhā,-sāmānyaṃ viśiṣṭaṃ ca| tatrādau sāmānyam| tatra vāyoḥ sthānamāha-pakvāśayeti| pakvāśayo-nābheradhaḥ pakvānnasthānam| kaṭī-śroṇiḥ| sakthi-vaṅkṣaṇādyaṅguṣṭhāntam| śrotraṃkarṇaḥ| sparśanendriyaṃ-tvak| tatra-teṣu sthāneṣu madhye, pakvādhānaṃ-pakvāśayo, viśeṣataḥ sthānam|

Aṣṭāṅgahṛdayasaṃhitā

nābhirāmāśayaḥ svedo lasīkā rudhiraṃ rasaḥ||2||

dṛk sparśanaṃ ca pittasya, nābhiratra viśeṣataḥ||2||

Āyurvedarasāyana

pittasyāha-nābhiriti| āmāśayo-nābherūrdhvapakvānnasthānam| "lasīkā-syāgrasamalo jalaprāyastvagāśrayaḥ"| ddak-cakṣuḥ| sparśanaṃ-tvak| atra-eṣu sthāneṣumadhye, nābhirviśeṣataḥ sthānam|

Sarvāṅgasundarā

pittasya nābhyādīni sthānāni| lasīkā-jalasadṛśī| dṛk-cakṣuḥ| sparśanaṃ-tvak| nanu, sparśanendriyaṃ vāyoḥ sthānamuddiṣṭam| tadeva kathaṃ pittasyāpi syāt| brūmaḥ| vātasakhitvādagneḥ| vātasakho hyagniḥ, pittaṃ ca vahniriti vacanāt| tasmādubhayorapyetadyuktaṃ sthānam| viśeṣata iti| atra-eṣu sthāneṣu madhye, pittasya viśeṣeṇa nābhiḥ sthānam|

Aṣṭāṅgahṛdayasaṃhitā

uraḥkaṇṭhaśiraḥklomaparvāṇyāmāśayo rasaḥ||3||

medo ghrāṇaṃ ca jihvā ca kaphasya, sutrāmuraḥ||3||

Āyurvedarasāyana

kaphasyāha-ura iti| uro-vakṣaḥ| klomodakavāhistrotomūla, hṛddakṣiṇato māṃsagranthiḥ| parvāṇisandhayaḥ| ghrāṇaṃ-nāsā| eṣu madhye uro viśeṣataḥ sthānam|

Sarvāṅgasundarā

kaphasyoraḥ prabhṛtīni jihvāntāni sthānāni| sutarāṃ-suṣṭhu sthānamuro-vakṣaḥ|

Aṣṭāṅgahṛdayasaṃhitā

prāṇādibhedātpañcātmā vāyuḥ------------------||4||

Sarvāṅgasundarā

vāyureka eva calanasvabhāvaḥ san prāṇādibhiḥ-prāṇodānavyānasamānāpānaiḥ, bhedāt-viśeṣāt, pañcātmā-pañcasvabhāvaḥ| yathaiko+api devadatto yāṃ yāṃ kriyāṃ karoti tadanurūpāmeva saṃjñāṃ lāvakapācakādikāṃ labhate, tadvadvātādayaḥ|

Āyurvedarasāyana

atha viśiṣṭasthānaṃ karma ca, sāmānyakarmaṇa utsāhādeḥ pūrvādhyāye nirdiṣṭatvāt| tatra vāyorviśeṣamāhaprāṇādibhedāditi| prāṇādayaḥ-prāṇodānavyānasamānāpānāḥ| pañcātmā-pañcaviśeṣaḥ|

Aṣṭāṅgahṛdayasaṃhitā

---------------------------prāṇo+atra mūrdhagaḥ||4||

uraḥkaṇṭhacaro buddhihṛdayendriyacittadhṛk||4||

ṣṭhīvanakṣavathūdgāraniḥśvāsānnapraveśakṛt||5||

Sarvāṅgasundarā

atra-eṣu madhye, prāṇo vāyurmūrdhagaḥ-śirasi sthitaḥ, uraḥ kaṇṭhaṃ ca carati| tathā, buddhyādīnāṃ dhārakaḥ| tathā, ṣṭhīvanādikriyaḥ| ṣṭhīvanaṃ- mukhasrāvodgāraḥ| ṣṭhīvanamiti "ṣṭhīverlyuṭi ṣṭhīvisivyordīrghaśca" iti pṛṣodarādipāṭhāddīrghaḥ|

Āyurvedarasāyana

prāṇasya sthānakarmāṇyāha-prāṇo+atreti| prāṇasyamūrdhā+avasthitisthānam| uraḥ kaṇṭhaśca vicaraṇasthānam| buddhayādidhāraṇaṃ ṣṭhīvanādikaraṇaṃ ca karma| hṛdayaṃ-mano+adhiṣṭhānam| cittaṃ-manaḥ| indriyāṇi-cakṣurādīni|

Aṣṭāṅgahṛdayasaṃhitā

uraḥ sthānamudānasya nāsānābhigalāṃścaret||5||

vākpravṛttiprayatnorjābalavarṇasmṛtikriyaḥ||6||

Sarvāṅgasundarā

udānasya pradhānamuraḥ sthānam, nāsādīṃśca carati| vākpravṛttyādikriyaḥ| prayatnaḥ-kāryeṣu padārthagrahaṇādiṣūdyamaḥ|

Āyurvedarasāyana

udānasya sthānakarmāṇyāha-uraḥ sthānamiti| udānasyoro+avasthitisthānam| nāsādi vicaraṇasthānam| vākpravṛttyādikaṃ karma| prayatnaḥ-utsāhaḥ| ūrjā-prāṇanam|

Sarvāṅgasundarā

vyāno hṛdaye sthitaḥ prādhānyena kṛtsne-sarvasmin, śarīre carati| tathā, mahājavaḥ-śīghragatiḥ, prāṇādyapekṣayā| tathā, gatyādikāḥ kriyāḥ prāyaḥ sarvadehināṃ tasmin-vyāne, pratibaddhāḥ-tadāyattāḥ| gatiḥ-caṅkramaṇam| apakṣepaṇaṃ-aṅgasyādhoanayanam| utkṣepaḥ- aṅgasyordhvanayanam| nimeṣaḥ-akṣṇornimīlanam| unmeṣaḥ-tayorvikāsaḥ| ādigrahaṇena jṛmbhaṇānnāsvādanaviśodhanādiparigrahaḥ|

Aṣṭāṅgahṛdayasaṃhitā

vyāno hṛdi sthitaḥ kṛtsnadehacārī mahājavaḥ||6||

gatyapakṣepaṇotkṣepanimeṣonmeṣaṇādikāḥ||7||

prāyaḥ sarvāḥ kriyāstasmin pratibaddhāḥ śarīriṇām||7||

Āyurvedarasāyana

vyānasyāha-vyāna iti| vyānasya hṛdayamavasthitisthānam| sarvaśarīraṃ vicaraṇasthānam| gayādayaḥ sakalāḥ kriyāḥ karma| apakṣepaṇaṃ-aṅgasyādhonayanam| utkṣepaṇaṃ-ūrdhvanayanam| tasminpratibaddhāḥ-tadekaniṣpādyāḥ| mahājavaḥ-prāṇādibhyo vegavān|

Aṣṭāṅgahṛdayasaṃhitā

samāno+agnisamīpasthaḥ koṣṭho carati sarvataḥ||8||

annaṃ gṛhṇāti pacati vivecayati muñcati||8||

Sarvāṅgasundarā

samāno vāyuragnisamīpasthaḥ| sāmānyoktāvapi prādhānyātpācako+agnirgṛhyate| ata evāha-koṣṭhe carati sarvata ityādi| sarvasmin koṣṭhe carati| sa cānnaṃ gṛhṇāti-apakvamāmāśaye dhārayatītyarthaḥ| pacati-agnisandhukṣaṇādbhaktakāra iva| vivecayati-saṃhatamannaṃ pākāya vibhajate| muñcati-śakṛnmūtrādirūpamadhaḥ|

Āyurvedarasāyana

samānasyāha-samāna iti| samānasyāgnisamīpamavasthitisthānam| sarvakoṣṭho vicaraṇasthānam| annasya grahaṇaṃ, gṛhītvā pācanaṃ, paktvā sārakiṭṭadivecanaṃ, vivicya kiṭṭāvamocanaṃ ca karma| agnisamīpaṃ agnisthānasya grahaṇyākhyasya agnyanavaruddho+avakāśaḥ|

Aṣṭāṅgahṛdayasaṃhitā

apāno+apānagaḥ śroṇibastimeḍhrorugocaraḥ||9||

śukrārtavaśakṛnmūtragarbhaniṣkramaṇakriyaḥ||9||

Sarvāṅgasundarā

apāno vāyurapānaṃ prādhānyenāśritaḥ, śroṇyādicaraḥ, śukrādiniṣkramaṇakriyaḥ| iti vātabhedāḥ pañca|

Sarvāṅgasundarā

apānasyāha-apāna iti| apānasyāpānaṃgudamavasthitisthānam| śroṇyādi vicaraṇasthānam| śukrādiniṣkramaṇaṃ karma| bastiḥ-mūtrāśayaḥ| meḍhraṃ-mūtramārgaḥ| gocaro-vicaraṇaviṣayaḥ|

Aṣṭāṅgahṛdayasaṃhitā

pittaṃ pañcātmakam---------------------------||10||

Sarvāṅgasundarā

pācakarañjakasādhakālocakabhrājakabhedāḥ pañca pittasya|

Āyurvedarasāyana

pittāviśeṣānāha-pittamiti| pācakarañjakasādhakālocakabhrājakabhedāt pañcadhā pittam|

Aṣṭāṅgahṛdayasaṃhitā

--------------------tatra pakvāmāśayamadhyagam||10||

pañcabhūtātmakatve+api yattaijasaguṇodayāt||10||

tyaktadravatvaṃ pākādikarmaṇā+analaśabditam||11||

pacatyannaṃ vibhajate sārakiṭṭau pṛthak tathā||11||

tatrasthameva pittānāṃ śeṣāṇāmapyanugraham||12||

karoti baladānena pācakaṃ nāma tatsmṛtam||12||

Sarvāṅgasundarā

tatra-teṣu pañcasu madhye, pakvāmāśayayormadhyasthaṃ yatpittaṃ tathā pañcabhūtātmakatve+api sati yattaijasaguṇodayāt-āgneyaguṇotkarṣāt, kṣapitasomaguṇatvena tyaktadravatvaṃ-sañjātakāṭhinyam, tathā sahakārikāraṇaiḥ pācanakriyāṃ prati savyāpārairvāyvādibhiranugrahādupakārāt yataḥ pākadāhādikriyayā+analaśabditaṃ-agniśabdavācyaṃ yatpittaṃ tatpācakamucyate| taccānnaṃ pacati| sārakiṭṭau pṛthag vibhajate-vibhāgīkaroti| kiṭṭaśabdasya lokāśrayatvālliṅgasyeti puṃstvam| tatrasthameva-pakvāmāśayamadhyagameva, śeṣāṇāṃ-rañjakādīnāṃ dhātusthānāṃ ca, anugrahaṃ-upakāraṃ karoti| baladānena-sāmarthyādhānena, svasthānasthameva teṣūpakuruta ityarthaḥ|

Āyurvedarasāyana

pācakasya sthānakarmāṇyāha-tatreti| pācakasyapakvāmāśayamadhyaṃ-grahaṇyākhyaṃ sthānam| annasya pacanaṃ, paktvā sārakiṭṭavibhāgo, rañjakādicatuṣṭayānugrahaśca karma| kīddaśaṃ tat ? yatpañcabhūtātmakatve satyāpi tejobhūtaguṇādhikyātyaktadravatvam| tathā, pākādīnāmagnikāryāṇāṃ karaṇādanalasaṃjñayoktam| etena pācakāpekṣayā agnipittayorabhedaḥ, rajakādyapekṣayā bheda iti matadvayaṃ vyavasthāpitam| tatrasthaṃsvasthānastham|

Aṣṭāṅgahṛdayasaṃhitā

āmāśayāśrayaṃ pittaṃ rañjakaṃ rasarañjanāt||13||

Sarvāṅgasundarā

yattvāmāśayasthaṃ pittaṃ tadrasākhyadhāto rañjanātrāganiṣpādanāt, rañjakamucyate|

Āyurvedarasāyana

rañjakasyāha-āmāśayāśrayamiti| rañcakatyāmāśayaḥ sthānam| rasarañjanaṃ karma|

Aṣṭāṅgahṛdayasaṃhitā

buddhimedhābhimānādyairabhipretārthasādhanāt||13||

sādhakaṃ hṛdgataṃ pittaṃ---------------------------||14||

Sarvāṅgasundarā

yattu hṛdgataṃ-hṛdayasthaṃ pittaṃ tadbuddhyādibhiḥ karaṇbhūtairabhipretasyārthasya bāhyagrahaṇasmaraṇādirūpeṇa sādhanāt sādhakamucyate| vartamānakāle yā manorthasaṃśayasya niścayaṃ kartuṃ tadarthādhyavasāyopārūḍhā sā-buddhiḥ| buddhiviśeṣo-medhā|

Āyurvedarasāyana

sādhakasyāha-buddhīti| sādhakasya hṛdayaṃ sthānam| buddhayādidvāreṇābhīṣṭārthasādhanaṃ karma| abhimānaḥ-ahaṅkāraḥ|

Aṣṭāṅgahṛdayasaṃhitā

------------------------rūpālocanataḥ smṛtam||14||

dṛksthamālocakaṃ----------------------------||14||

Sarvāṅgasundarā

dṛṣṭisthaṃ pittaṃ rūpālocanāt (nataḥ)-antastārakayoḥ sthitaṃ tadāyattarūpagrahaṇaśaktitvāt, ālocakamucyate|

Sarvāṅgasundarā

ālocakāsyāha-rūpālocanata iti| ālocakasya ddak-ddaṣṭiḥ sthānam| rūpālocanaṃ karma|

Aṣṭāṅgahṛdayasaṃhitā

------------------tvaksthaṃ bhrājakaṃ bhrājanāttvacaḥ||14||

Sarvāṅgasundarā

tvaco bhrājanāt-dīpanāt, bhrājakaṃ nāma pittam| etacca pittamabhyaṅgalepapariṣekādīn pācayati|

Āyurvedarasāyana

bhrājakasyāha-tvaksthamiti| bhrājakasya tvaksthānam| tvaco bhrājanaṃ-prakāśanaṃ, karma| saṅgrahe tu (sū. a. 20) - " tadabhyaṅgapariṣekālepādīn pācayati " ityuktam|

Aṣṭāṅgahṛdayasaṃhitā

śleṣmā tu pañcadhā-----------------------||15||

Sarvāṅgasundarā

śleṣmā tu pañcadhā,-pañcaprakāraḥ|

Āyurvedarasāyana

śleṣmaviśeṣānāha-śleṣmeti| avalambakalke dakabodhakatarpakaśleṣakabhedāt pañcādhā śeṣmā|

Āyurvedarasāyana

avalambakasya sthānakarmāṇyāha-uraḥstha iti| avalambakasya uraḥ sthānam| trikādyavalambanaṃ karma| trikasyapṛṣṭhādhārasya, svavīryataḥ-ātmaprabhāveṇa, avalambanaṃ karoti| hṛdayasyānnavīryāt, cakārāstvavīryācca| hṛdayāvalambane+annavīryaṃ sahakāri, "ātmavīryeṇa annarasasahitena" iti suśrutavacanāt (sū. a. 21/14)| tatstha eva śeṣāṇāṃ-kaṇṭhādīnām, kaphadhāgnāṃ-kaphasthānānām, ambukarmaṇā-jalavyāpāreṇa kledanatarpaṇapūraṇādinā, avalambanaṃ karoti| kecittu bāhugrīvāsthitrayasaṅghātaṃ trikamāhuḥ| tadasat| trikaśabdasya pṛṣṭhavaṃśādhara eva rūḍhatvāt| rūḍhistuyogādvalīyasī| āsannatvaṃ cāprayojakam, davīyasāmapi kaphādhāgnnāmavalambanokteḥ|

Aṣṭāṅgahṛdayasaṃhitā

uraḥsthaḥ sa trikasya svavīryataḥ||15||

hṛdayasyānnavīryācca tatstha evāmbukarmaṇā||15||

kaphadhāmnāṃ ca śeṣāṇāṃ yatkarotyabalambanam||16||

ato+avalambakaḥ śleṣmā---------------------||16||

Sarvāṅgasundarā

saḥ-śleṣmā, urasi tiṣṭhatītyuraḥsthaḥ, trikasya-pṛṣṭhādhā(dha)rākhyasya, svavīryataḥ-svaprabhāvāt, yat-yasmāt, avalambanaṃ karoti-svakarmaṇi tasya sāmarthyamutpādayati| hṛdayasyānnavīryāt-annavīryeṇābhyavahṛtādannādrasarūpatāpariṇatāt tadvīryeṇa-tadbalenāvalambanaṃ karoti| caśabdāt svavīryeṇāpi hṛdayasyāvalambanaṃ karoti| kintvannavīryādatiśayena yathā+avalambanaṃ hṛdayasya karoti na tathā svavīryataḥ| yato+annarasaḥ pūrvaṃ hṛdi sthitiṃ kṛtvā tato vyānavikṣiptaḥ sarvaṃ śarīraṃ yāti, tasmādviśeṣeṇa hṛdayasyānnavīryādavalambanaṃ yuktam| āgamo+api-"hṛdayaṃ manasaḥ sthānamojasāścintitasya ca| māṃsapeśīcayo raktapadmākāramadhomukham|| yogino yatra paśyanti samyag jyotiḥ samāhitāḥ| raso yaḥ svacchatāṃ yātaḥ sa tatraivāvatiṣṭhate|| tato vyānena vikṣiptaḥ kṛtsnaṃ dehaḥ prapadyate|" iti| tathā, tatstha eva-uraḥstha eva, eṣa śleṣmā śeṣāṇāṃ kaphasthānānāmambukarmaṇā-kledasaṃśleṣādilakṣaṇena jalavyāpāreṇa, avalambanaṃ karoti| ataḥ-asmādyathoktāddhetoḥ, avalambakaḥ śleṣmetyucyate|

Aṣṭāṅgahṛdayasaṃhitā

---------------------------yastvāmāśayasaṃsthitaḥ||16||

kledakaḥ so+annasaṅghātakledanāt---------------------||17||

Sarvāṅgasundarā

yaḥ punaḥ śleṣmā āmāśaye sthitaḥ, sa kledaka ityucyate| kutaḥ ? annasaṅghātakledanātkāraṇāt|

Āyurvedarasāyana

kledakasyāha-yastviti| kledakasyāmāśayaḥ sthānam| annasaṅghātakledanaṃ karma|

Aṣṭāṅgahṛdayasaṃhitā

--------------------------------rasabodhanāt||17||

bodhako rasanāsthāyī------------------------||17||

Sarvāṅgasundarā

rasanāsthāyī-jihvāstho, bodhaka ityucyate, rasabodhanāt kāraṇāt|

Āyurvedarasāyana

bodhakasyāha-rasabodhanāditi| bodhakasya rasanā-jihṇendriyaṃ sthāṇam| rasabodhanaṃ karma|

Aṣṭāṅgahṛdayasaṃhitā

---------------------śiraḥsaṃstho+akṣatarpaṇāt||17||

tarpakaḥ--------------------------------------||18||

Sarvāṅgasundarā

śiraḥsthastarpaka ityucyate, akṣatarpaṇādvetoḥ|

Āyurvedarasāyana

tarpakasyāha-śiraḥ saṃstha iti| tarpakasya śiraḥsthānam| indriyatarpaṇaṃ karma|

Aṣṭāṅgahṛdayasaṃhitā

------------sandhisaṃśleṣācchleṣakaḥ sandhiṣu sthitaḥ||18||

Sarvāṅgasundarā

sandhiṣu sthitaḥ śleṣmā śleṣaka ityucyate, sandhisaṃśleṣāt kāraṇāt|

Āyurvedarasāyana

śleṣakasyāha-sandhisaṃśleṣāditi| śleṣakasyasandhayaḥ sthānam| sandhisaṃśleṣaṇaṃ karma|

Aṣṭāṅgahṛdayasaṃhitā

iti prāyeṇa doṣāṇāṃ sthānānyavikṛtātmanām||18||

vyāpināmapi jānīyātkarmāṇi ca pṛthakpṛthak||19||

Sarvāṅgasundarā

prāyeṇa-bāhulyena, doṣāṇāmavikṛtātmanāṃ-apracyutasvabhāvānām, iti-uktaprakārāṇi, sthānāni vyāpināmapi-sakalaśarīracarāṇāmapi, jānīyāt| vaidya iti śeṣaḥ| tathā, karmāṇi pṛthakpṛthak-pratyekaṃ kṛtvā, jānīyāt|

Āyurvedarasāyana

prakaraṇārthamupasaṃharati-iti prāyeṇeti| prāyeṇa-bāhulyena, yadyapi sarvaśarīravyāpinastathā+apyeṣu sthāneṣvatiśayena tīṣṭhantītyarthaḥ| avikṛtāmanāṃ-apracyutasvabhāvānām, vikṛtātmanāṃ tu na sthānaniyamaḥ| iti sthānakarmaprakaraṇam|

Aṣṭāṅgahṛdayasaṃhitā

uṣṇena yuktā rūkṣādyā vāyoḥ kurvanti sañcayam||19||

śītena kopamuṣṇena śamaṃ snigdhādayo guṇāḥ||20||

Sarvāṅgasundarā

uṣṇena guṇena viruddhenopahitā rūkṣādayaḥ-prathamādhyāyoktāḥ (ślo. 11) ṣaḍvātaguṇāḥ, vāyoścayaṃ kurvanti, na kopamuṣṇasya viruddhatvāt| ta eva ca rūkṣādayaḥ śītaguṇopahitāstatsadṛśatvādvāyoḥ kopaṃ kurvanti| uṣṇena yuktāḥ snigdhādayo guṇā vāyoḥ śamaṃ kurvanti, viparītatvāt|

Āyurvedarasāyana

athāvasthā| sā ca dvedhā,-sāmyaṃ vaiṣamyaṃ ca| vaiṣamyaṃ dvedhā,kṣayo vṛddhiśca| vṛddhirdvedhā cayaprakopabhedena| kṣayovṛddhirdvedhā,- cayaprakopabhedena| cayaprakopakṣayasāmyabhedāccatastro+avasthāḥ| tatra kṣayasāmyepraśamaśbdenotpātte niṣpādyamānasya praśamasya kṣayarūpatvāt niṣpannasya sāmyarūpatvāt praśamahetūnāṃ pramādātiyoge punaḥ kṣayarūpatvāt , kṣayahetūnāmapi praśamahetūnāṃ pramādātiyoge punaḥ kṣayarūpatvāt, kṣayahetūnāmapi praśamaśabdatvācca| tatra cayādinidānam| tatra vāyorāha- uṣṇeneti| uṣṇena guṇena yuktā rukśādayo vāyo sañcayaṃ kurvanti, ta eva śītena yuktāḥ kopam| uṣṇena yuktāḥ snigdhāḥ śamaṃ kurvate|

Aṣṭāṅgahṛdayasaṃhitā

śītena yuktāstīkṣṇādyāścayaṃ pittasya kurvate||20||

uṣṇena kopaṃ, mandādyāḥ śamaṃ śītopasaṃhitāḥ||21||

Sarvāṅgasundarā

evaṃ pittasya śītena guṇena yuktāstīkṣṇādayo guṇāścayaṃ kurvanti| ta eva tīkṣṇādayo guṇā uṣṇena sahitāḥ kopaṃ kurvanti| mandādayo guṇāḥ śītaguṇayuktāḥ śamaṃ kurvanti, viparītatvāt|

Sarvāṅgasundarā

pittasyāha-śīteneti guṇena yuktāstīkṣṇādyāḥ pittasya cayaṃ kurvate, ta eva uṣṇena yuktāḥ kopam| śītena yuktāḥ mandādyāḥ śamaṃ kurvate|

Aṣṭāṅgahṛdayasaṃhitā

śītena yuktāḥ snigdhādyāḥ kurvate śleṣmaṇaścayam||21||

uṣṇena kopaṃ, tenaiva guṇā rūkṣādayaḥ śamam||22||

Sarvāṅgasundarā

śītaguṇopahitāḥ snigdhādayaḥ kaphasya cayaṃ kurvate| uṣṇena yuktāsta eva snigdhādayaḥ kaphasya kopaṃ kurvate| tenaiva-uṣṇena, yuktā rūkṣādayaḥ kaphasya ca śamaṃ kurvanti| kaphasya hi śītaguṇena sadṛśenāpi snigdhādiguṇayuktena styānatvāccayaḥ syāt| viparītenoṣṇena vilayanāt kopaḥ| sa evoṣṇo yadā rūkṣādiyukto bhavati tadā viparītatvāt śamo bhavati|

Āyurvedarasāyana

kaphasyāha-śīteneti| śītenayuktāḥ snigdhādyāḥ kaphasya cayaṃ kurvate, ta evoṣṇena yuktāḥ kopam| tena-uṣṇena sahitā rūkṣādayo guṇāḥ śamaṃ kurvate|

Aṣṭāṅgahṛdayasaṃhitā

cayo vṛddhiḥ svadhāmnyeva pradveṣo vṛddhihetuṣu||22||

viparītaguṇecchā ca--------------------------------||23||

Sarvāṅgasundarā

svadhāmnīye sthāne doṣasya yā vṛddhiḥ sa caya ucyate| citasya doṣasya liṅgamāha-pradveṣa ityādi| yadā hi vātaścito bhavati tadā rūkṣādiṣu tadguṇasāmānyeṣu pradveṣaḥ syāt| tadviparītaguṇeṣu snigdhādiṣvabhilāṣaḥ syāt| evaṃ kaphapittayościtayorvyākhyeyam| nanu, "pradveṣo vṛddhihetuṣu" ityekameva lakṣaṇaṃ doṣacayasattānumāpakaṃ kartuṃ nyāyyam| yadi vā "viparītaguṇecchā ca" ityetat| kiṃ dvayorūpādānena ? atrocyate| kadācidacito+api doṣo vātākhyaḥ svapramāṇasthaḥ kṣīṇo vā yasya sa vātavṛddhihetūn rūkṣādīnna dveṣṭi, api tu tānicchati, sātmyavaśāt| yathā,-garbhiṇī strī dohadavaśāt| tadevaṃ vyabhicāradarśanāt| pradoṣo vṛddhihetuṣu" "viparītaguṇecchā ca" iti dvayamapi kartavyam| tena yadā tulyakālaṃ puruṣasya vātasamānaguṇeṣu tadvṛddhihetuṣu pradveṣo jāyate, vātaguṇapratipakṣeṣu tatkṣapaṇahetuṣu cābhilāṣaḥ, tadā samyak niścīyate vātasyopacitiḥ, iti dvayamapyetaduktam|

Āyurvedarasāyana

atha cayādilakṣaṇam| tatra cayaṃ lakṣayaticayo vṛddhiriti| doṣasya vṛddhiḥ-cayaḥ| sā ca prathamaṃ svadhānnyeva bhavati| yāvānevāśayaḥ sañcāravatā doṣeṇa vyātpstāvāneva niḥsañcāreṇa vyāpyate, sa ca saṃhatirūpatvāt sañcayākhyaḥ| yadā sarva evāśayo vyāpyate tadā vṛddhihetuṣu-samānaguṇeṣu pradveṣa utpadyate, sa prakopaprārambharūpattvāt prakopākhyaḥ| tataḥ parasyāśayam utpāśayaṃ praviśati tadā viparītaguṇecchā, cakārātsamānaguṇeṣu dveṣaśca| sa prasararūpatvāt prasarākhyaḥ|

Āyurvedarasāyana

kopaṃ lakṣayati- kopastviti| unmārgagāmitā-svamārgādanyena mārgeṇa gamanam,-kopaḥ| tatra yadā prathamaṃ sthāninamabhibhūya anyasthānavyāptistadā sveṣāṃ liṅgānāṃ-raukṣyādīnāṃ darśanam, sa samantādanyasthānāśrayaṇāt sthānasaṃśrayākhyaḥ| tato vikurvāṇo jvarādirūpeṇābhivyajyate tadā asvāsthyaṃ-prakṛtyanyathātvam, sa rogarūpeṇābhivyaktatvāt vyaktyākhyaḥ| tatastameva rogamavasthāntarāṇyanubhavannanubandhāti tadā rogasambhavaḥ| sambhavaṃ-dīrghakālānuvartanamiti yāvat| so+avasthābhedarūpatvāt bhedākhyaḥ| etāśca ṣaḍavasthāḥ suśrutena spaṣṭamuktāḥ (sū. a. 21/36) - "sañcayaṃ caprakopaṃ caprasaraṃ sthānasaṃśrayam| vyaktiṃ bhedaṃ ca yo vetti doṣāṇāṃ sa bhavedbhiṣak||" tatprayojanaṃ ca " sañcaye+apahṛtā doṣā labhante nottarā gatīḥ| te tūttarāsu gatiṣu bhavanti balavattarāḥ|" iti| praśamaṃ lakṣayati-svasthānasthasyeti| svasthānasthatvaṃ samatvamavikṛtatvaṃ ceti militaṃ praśamalakṣaṇam| rasavarṇasparśādyanyatvaṃ-vikāraḥ|

Aṣṭāṅgahṛdayasaṃhitā

----------------------------------kopastūnmārgagāmitā||23||

liṅgānāṃ darśanaṃ sveṣāmasvāsthyaṃ rogasambhavaḥ||23||

svasthānasthasya samatā vikārāsambhavaḥ śamaḥ||24||

Sarvāṅgasundarā

unmārgagāmitā-svasthānaṃ tyaktvā doṣasya yat punarmārgāntaragamanam, sa kopa ityucyate| kopasya tu liṅgamāha-liṅgānāṃ sveṣāṃ yathāyathaṃ darśanaṃ-udbhavaḥ| vātādīnāṃ kupitānāṃ yāni liṅgāni doṣādivijñānīye+abhihitāni vātavyādhinidāne ca vakṣyante, teṣāṃ lakṣaṇānāmupalabdhiḥ, [ vaidyenātureṇa ca| yattat kopasya liṅgam| tathā, asvāsthyaṃ-utpitsurogecchayā sāmānyena dehamanobhibhūtatvam| tathā, rogasya-jvarādeḥ, sambhavo-janma| nanu, "liṅgānāṃ darśanaṃ sveṣām" "asvāsthyam" "rogasambhavaḥ" iti kiṃ tritayamuddiṣṭam ? ekenaiva doṣakopāvagamādekamevopadeṣṭuṃ yuktam| naivam| vyabhicāradarśanāt| tathā hi vakṣyati pāṇḍurogacikitsite (ślo. 46)- "rūkṣaśītagurusvāduvyāyāmabalanigrahaiḥ| kaphasammūrcchito vāyuryadā pittaṃ bahiḥ kṣipet||" ityārabhya yāvat "pitte śākhāsamāśrite|" iti| tadevameṣaḥ kāmalākhyo rogaḥ pittaliṅgadarśanādapi na pittasya kopamanupayāti| ata eva pittaprakopakaraṃ bhṛśāmlatīkṣṇakaṭukādi cikitsitamatra nirdiṣṭam| asvāsthyamityetadapi na doṣakopasya niścitaṃ liṅgam| tathā hi-mānasenāpi bhayaśokādinā+asvāsthyaṃ dṛśyate| tathā, āgantavo+api rogā doṣakopamantareṇaivotpadyamānā dṛśyante| tasmādrogasambhavādapi doṣakopo+ayamaniścitaḥ| tadevaṃ lakṣaṇatritayenaivānena doṣakopo niścetuṃ śakyata iti tritayamapyetadvaktavyam| svasthānasthasyetyādi| svasthānaṃ-yathoddiṣṭaṃ pakvāśayādi| svasthānāvasthitasyaiva vātādidoṣasya yā samatā-svapramāṇatvam, vikārasya-rogasya, asambhavaḥ-anutpattiḥ, sa śama ucyate|

Aṣṭāṅgahṛdayasaṃhitā

cayaprakopapraśamā vāyorgrīṣmādiṣu triṣu||24||

varṣādiṣu tu pittasya, śleṣmaṇaḥ śiśirādiṣu||25||

Sarvāṅgasundarā

vātasya grīṣmādiṣu triṣu yathāsaṅkhyaṃ cayaprakopapraśamā jāyante| grīṣme vāyoścayaḥ, varṣāsu prakopaḥ, śaradi praśama iti| evamagre+api yojyam| varṣādiṣvityādi| atrāpi triṣviti vartate| varśāśaraddhemanteṣu triṣu pittasya cayaprakopapraśamā bhavanti| tathā, śiśirādiṣu triṣu-śiśiravasantagrīṣmeṣu, śleṣmaṇaścayaprakopapraśamā bhavanti|

Āyurvedarasāyana

cayādīnāṃ kālamāha-cayaprakopapraśamā iti| vāyorgrīṣme cayaḥ, varṣāsu prakopaḥ, śaradi praśamaḥ| pittasya tu varṣāsu cayaḥ, śaradi praśamaḥ| pittasya tu varṣāsu cayaḥ, śaradi prakopaḥ hemante praśamaḥ| śleṣmaṇaḥ śiśire cayaḥ, vasante prakopaḥ, grīṣme praśamaḥ|

Aṣṭāṅgahṛdayasaṃhitā

cīyate laghurūkṣābhiroṣadhībhiḥ samīraṇaḥ||25||

tadvidhastadvidhe dehe kālasyauṣṇyānna kupyati||26||

adbhiramlavipākābhiroṣadhībhiśca tādṛśam||26||

pittaṃ yāti cayaṃ kopaṃ na tu kālasya śaityataḥ||27||

cīyate snigdhaśītābhirudakauṣadhibhiḥ kaphaḥ||27||

tulye+api kāle dehe ca skannatvānna prakupyati||28||

Sarvāṅgasundarā

grīṣmakāle vāto laghurūkṣābhiroṣadhībhirdehe cādānakālasvābhāvyāttadvidhe-laghurūkṣe, tadvidho-laghurūkṣaḥ, samīraṇa iti samānaguṇatvāt pavanasya kopaḥ prāptaḥ, sa niṣidhyate "kālasyauṣṇyāt" ityanena evaṃ pittasya varṣāsu kopaḥ, "na tu kālasya śaityaḥ" ityanena niṣidhyate |

Āyurvedarasāyana

kālaniyame yuktimāha-cīyata iti| grīṣma āhārasya dehasya ca laghurūkṣatve karoti| tābhyāṃmlaghurūkṣo vāyuścīyate, na tu kupyāti, uṣṇena pratibaddhatvāt| varṣākāla āhārasyāmlavipākatvaṃ karoti| tenāmlavipākaṃ pittaṃ cīyate, na tu kupyāti, śītena pratibaddhatvāt| śiśira āhārasya dehasya ca snigdhaśītatve karoti| tābhyāṃ snigdhaśītaḥ kaphaścīyate, na tu kupyati, śītena ghṛtavaddhanībhūtatvāt|

Aṣṭāṅgahṛdayasaṃhitā

iti kālasvabhāvo+ayamāhārādivaśātpunaḥ||28||

cayādīn yānti sadyo+api doṣāḥ kāle+api vā na tu||29||

Sarvāṅgasundarā

iti-pūrvoktaḥ, ayaṃ-vāyvādicayādiḥ, kālasya svabhāvaḥ| āhārādivaśāt-annapānasāmarthyāt, punardoṣāḥ sadyo+api-tatkṣaṇādeva kālamanapekṣyaiva, cayādīn-cayaprakopapraśamān yānti| tasmādeva cāhārādivaśāt yathāsvaṃ cayādikāle+api vā doṣā na tu cayādīn yānti| tasmāt kālādāhārādīnāṃ prādhānyamityarthaḥ|āhārādītyatrādiśabdena rasāyanavājīkaraṇavamanavirecanādayo gṛhyante|

Āyurvedarasāyana

kālādāhārādīnāṃ balavatvamāha-itīti| ādiśabdena vihāro deśaśca| sadyo+api-svakālaṃ vinā+api,yānti| svakāle+api na yānti|

Aṣṭāṅgahṛdayasaṃhitā

vyāpnoti sahasā dehamāpādatalamastakam||29||

nivartate tu kupito malo+alpālpaṃ jalaughavat||30||

Sarvāṅgasundarā

malaḥ kupitaḥ sahasā-śīghhrameva, āpādatalamastakaṃ vyāpnoti,-pādatalādārabhya yāvanmastakamityarthaḥ| āṅmaryādābhividhyorbibhaktyarthe+avyayībhāvaḥ| nivartate punaralpālpaṃ-stokaṃ stokamiti| jalaughavat-yathā girinadyādīnāṃ jalapūraḥ samaviṣamaṃ sahasaiva vyāpnoti, nivartate tu stokaṃ stokamiti|

Āyurvedarasāyana

prakopapraśamayoḥ kṣipraciraniṣpādyatvāmāhavyānpotīti| sahasā-vegena| malo-doṣaḥ| alpālpaṃ cireṇa| jalaughavat-nadīpūravat| sa hi vegena vardhate cireṇa hasate|

Aṣṭāṅgahṛdayasaṃhitā

nānārūpairasaṅkhyeyairvikāraiḥ kupitā malāḥ||30||

tāpayanti tanuṃ tasmāttaddhetvākṛtisādhanam||31||

śakyaṃ naikaikaśo vaktumataḥ sāmānyamucyate||31||

Sarvāṅgasundarā

yattadornityasambandhāt yasmāditi labhyate| yasmānnānārūpaiḥ-anekaprakāraiḥ, asaṅkhyeyaiḥ-gaṇanāṃ samatītaiḥ, vikāraiḥ-jvarādibhiḥ, malā-vātapittaśleṣmāṇaḥ, kupitāstanuṃ-dehaṃ, tāpayanti-duḥkhayanti| tasmāttaddhetvākṛtisādhanaṃ śakyaṃ naikaikaśo vaktuṃ-ayamasya vikārasya heturiyamākṛtiridaṃ lakṣaṇamidamasya sādhanaṃ-cikitsitamiti| ataḥ sāmānyamucyate|

Āyurvedarasāyana

atha hetuḥ| tadviśeṣāṇāṃ niḥśeṣaṃ nirūpathitumaśakyatvātsāmānyaṃ vācyam| tadevāha-nānārūpairiti| vikārāṇāmasaṅkhayatvaṃ prativikāraṃ ca rūpāṇām| atastadhetvādi prakṛtivikāraṃ vaktumaśakyam, sādhāraṇaṃ tūcyate|

Aṣṭāṅgahṛdayasaṃhitā

doṣā eva hi sarveṣāṃ rogāṇāmekakāraṇam||32||

yathā pakṣī paripatan sarvataḥ sarvamapyahaḥ||32||

chāyāmatyeti nātmīyāṃ yathā vā kṛtsnamapyadaḥ||33||

vikārajātaṃ vividhaṃ trīn guṇānnātivartate||33||

tathā svadhātuvaiṣamyanimittamapi sarvadā||34||

vikārajātaṃ trīndoṣāṇ-----------------------||34||

Sarvāṅgasundarā

sarveṣāṃ rogāṇāṃ yasmāddoṣā evaikakāraṇam| ekaṃ-pradhānaṃ ca tatkāraṇaṃ-nimittamekakāraṇam| yadi vā sarveṣāṃ rogāṇāṃ doṣā ekaṃ-tulyaṃ kāraṇam, samānaṃ kāraṇamityarthaḥ| evaśabdo+avadhāraṇārthaḥ| doṣā eva kāraṇam, nāparaṃ kiñcidvastujātam| atra dṛṣṭāntamāha-yathetyādi| pakṣī-prācikādiḥ, yathā sarvataḥ-samantāt, paripatan-bhraman, sarvamapyahaḥ-sakalamapi divasam, ātmīyāṃ chāyāṃ nātyeti-nātikrāmati, tayā vinā kṣaṇamapyasau nopalabhyata ityarthaḥ| tathā anyadapi nidarśanamāha-yathā vetyādi| yathā vā kṛtsnaṃ-niravaśeṣam, etadvikārajātaṃ-sthāvarajaṅgamādibhedabhinnaṃ jarāyujāṇḍajādibhedabhinnaṃ vā, vividhaṃ-nānāprakāraṃ, trīn guṇān-sattvarajastamaḥsaṃjñān, nātivartate-nātyeti, tribhiretairvirahitaṃ na jātucidbhavatītyarthaḥ| tathā svadhātvityādi| dhātavo-doṣadhātumalāḥ śarīradhāraṇasāmānyāt, teṣāṃ vaiṣamyaṃ-svalakṣaṇato+anyathātvam, svadhātuvaiṣamyaṃ nimittaṃ yasya tadvikārajātaṃ trīn doṣānātikrāmati, tridoṣarahitaṃ na sambhavatītyarthaḥ| dhātuvaiṣamyaṃ ca pratirogamanyādṛśatvānnānāvidham| yattu yena dhātuvaiṣamyeṇa janyate, tattasya svaṃ-svīyaṃ bhavati| yeṣāṃ tu rogāṇāṃ devagrahādi nimittaṃ na teṣu tathā doṣānubandhaḥ, āgantukatvāt| āgantukanijayorhyayameva bhedaḥ,-yadāgantukeṣu prathamaṃ rogodbhūtiḥ paścāddoṣānubandhaḥ, nijeṣu prāgdoṣānubandha iti| ye tu vyācakṣate,-sve ca te dhātavaśca teṣāṃ vaiṣamyamiti| teṣāṃ nāyamarthaḥ pratipāditaḥ syāt| svagrahaṇaṃ cātiricyate| yataḥ śarīrāntarāvasthāyino doṣā vātādayaḥ śarīrāntare rogaṃ janayituṃ nālam| tasmātpūrvameva vyākhyānaṃ śreyaḥ|

Āyurvedarasāyana

tatra doṣahetureva sādhāraṇo rogahetuḥ| tatra yuktimāha-doṣā eveti| doṣā eva kāraṇam, doṣāḥ kāraṇamevetyevaikaśabdābhyāmucyate| atrārthe dṛṣṭānradvayam, yathā pakṣī deśabhede+api chāyāsambandhaṃ na tyajati, tathā vikāro doṣasambandham| yathā ca mahadādipṛthivyantaṃ kāryaṃ guṇasambandhaṃ na tyajati| kiṃ doṣajameva doṣasambandhaṃ na tyajati ? netyāha-tatheti| svadhāturvaiṣamyanimittamiti yo dhāturyasya rogasyādhiṣṭhānasvenoktaḥ sa tasya svadhātuḥ tasya vaiṣamyaṃ-kṣayo vṛddhirvikṛtatvamunmārgatvaṃ vā tannimittaṃ yasya tattathā| rasajādīnāmapi doṣairvinā notpatiḥ|

Aṣṭāṅgahṛdayasaṃhitā

----------------------------teṣāṃ kope tu kāraṇam||34||

arthairasātmyaiḥ saṃyogaḥ kālaḥ karma ca duṣkṛtam||35||

hīnātimithyāyogena bhidyate tatpunastridhā||35||

Sarvāṅgasundarā

teṣāṃ-vātādīnāṃ, kope kāraṇam,-asātmyaiḥ-anucitaiḥ, arthaiḥ-śabdasparśarūparasagandhākhyaiḥ, śrotratvakcakṣūrasanaghhrāṇākhyānāmindriyāṇāṃ yaḥ saṃyogaḥ, tathā kālaḥ-śītoṣṇavarṣālakṣaṇo duṣṭaḥ, tathā karma-caihikamanyajanmajaṃ ca, yad duṣkṛtaṃ-aśubham, etattrayaṃ teṣāṃ doṣāṇāṃ kope hetuḥ| tuśabdaḥ samuccaye| na kevalaṃ rūkṣādayo vātādīnāṃ kope kāraṇam, yāvadasātmyendriyārthasaṃyogādirapi| etacca (tat)- pūrvoktaṃ doṣakopakāraṇamasātmyendriyārthasaṃyogādibhedena tridhā bhinnamapi, punaḥ-bhūyaḥ, tridhā-triprakāraṃ, bhidyate| katham ? hīnātimithyāyogabhedena|

Āyurvedarasāyana

doṣakopahetumāha-teṣāmiti| sa ca trividhaḥ,-asātmyāviṣayasevā duṣkālo duṣkarma ceti| so+api pratyekaṃ trividhaḥ,-hīnayogo+atiyogo mithyāyogaśceti|

Aṣṭāṅgahṛdayasaṃhitā

hīno+arthenendriyasyālpaḥ saṃyogaḥ svena naiva vā||36||

atiyogo+atisaṃsargaḥ, sūkṣmabhāsurabhairavam||36||

atyāsannātidūrasthaṃ vipriyaṃ vikṛtādi ca||37||

yadakṣṇā vīkṣyate rūpaṃ mithyāyogaḥ sa dāruṇaḥ||37||

evamatyuccapūtyādīnindriyārthān yathāyatham||38||

vidyāt--------------------------------------------||38||

Āyurvedarasāyana

tatrāsātmyaviṣayasevāyāstraividhyaṃ lakṣayatihīno+artheniti| indriyasya-cakṣurādeḥ, svenārthena-rūpādinā, alpaḥ saṃyogo naiva vā yogo-hīnayogaḥ, viṣayotkaṇṭhāyā anivṛttirhīnatvamityarthaḥ| utkaṇṭhānivṛttāvapi sevanaṃ-atiyogaḥ| sūkṣmādirūpasevā, atyuccādiśabdasevā, pūtyādigandhasevā, atyamlādirasasevā, atiśītādisparśasevā ca, mithyāyogaḥ| bhāsuraṃ-atidīptam| bhairavaṃ-bhayaṅkaram| vipriyaṃ-dviṣṭam|

Sarvāṅgasundarā

arthena-śabdādinā, svenendriyasya-śrotrādeḥ, alpo yaḥ saṃyogaḥ sa hīnaḥ-hīnayogaḥ| naiva veti| athavā sarvasarvikayā tenārthena na saṃyogaḥ, so+api hīnayogaḥ| tasyaivendriyasya svenārthena yo+atisaṃsargaḥ-atisevālakṣaṇaḥ, sa tasya svenārthenātiyogaḥ| tathā, sūkṣmabhāsurabhairavamityādi yadakṣṇā vīkṣyate-nayanenālokyate, sa tasya cakṣurindriyasya svenārthena mithyāyogaḥ| evamanayā diśā sūkṣmabhāsurabhairavam, tathā atyāsannātidūrasthaṃ vipriyaṃ vikṛtādi ca yadakṣṇā rūpaṃ vīkṣyate, sa dāruṇo mithyāyogaḥ, timirādihetutvāt| evaṃ-anayā cakṣuṣo rītyā, anyānapīndriyārthān yathāsvamindriyāṇāmatyuccapūtyādīn mithyāyogarūpān vidyāt| yadā+atyuccaparuṣeṣṭavināśabhīṣaṇādyaniṣṭaḥ śabdaḥ śrotrendriyeṇa gṛhyate, tadā śrotrendriyasya svenārthena śabdākhyena mithyāyogaḥ| yadā pūtiviṣṭhādyaniṣṭo gandho ghrāṇendriyeṇa gṛhyate, tadā ghrāṇendriyasya svenārthena gandhākhyena mithyāyogaḥ| yadā snānānulepanādīnāṃ śītoṣṇādīnāṃ ca spṛśyānāmakramasevanena sparśaḥ sparśanendriyeṇa gṛhyate, tadā sparśanendriyasya svenārthena sparśākhyena mithyāyogaḥ| tathā, rasanendriyeṇa yo raso+aparipāṭyā yujyate, tathā+apathyadravyaniviṣṭo+api yo raso rasanendriyeṇa gṛhyate, sa tasya rasanendriyasya svena rasākhyenārthena mithyāyogaḥ|

Aṣṭāṅgahṛdayasaṃhitā

kālastu śītoṣṇavarṣābhedāttridhā mataḥ||38||

sa hīno hīnaśītādiratiyogo+atilakṣaṇaḥ||39||

mithyāyogastu nirdiṣṭo viparītasvalakṣaṇaḥ||39||

Sarvāṅgasundarā

kālaḥ punaḥ śītoṣṇavarṣābhedena tridhā-triprakāro mato munīnām| tatra hemantaśiśiralakṣaṇaḥ-śītaḥ| uṣṇo-vasantagrīṣmalakṣaṇaḥ| prāvṛṭśarallakṣaṇo-varṣākhyaḥ| sa ca kālo hīnaśītādirhinayogalakṣaṇaḥ| atiyogo+atimātrayogalakṣaṇaḥ| viparītaṃ svaṃ-śītoṣṇavarṣākhyaṃ, lakṣaṇaṃ yasya kālasya, sa viparītasvalakṣaṇo mithyāyogaḥ| guṇaguṇinorabhedopacārāt kāla evamucyate| tatra yathā,-hemante śītasyālpatvaṃ hīno yogaḥ, tasminneva hemante+atiśaityamatiyogaḥ, tasminneva hemanta auṣṇyaṃ mithyāyogaḥ| upalakṣaṇaṃ cedam| evaṃ śaradvasantayorapi yanmandavarṣoṣṇatvaṃ svalakṣaṇaṃ tadyadā hīnataraṃ syāt, so+api hīnayogaḥ| evamatiyogā (gamithyā) yogayorapi yojyam|

Āyurvedarasāyana

duṣkālasya traividhyaṃ lakṣyati-kālastu śītoṣṇavarṣābhedāditi| śītoṣṇavarṣābhedāntrividhasya kālasya śītādīnāmalpatvaṃ-hīnayogaḥ, ādhikyaṃ-atiyogaḥ, vaiparītyaṃmithyāyogaḥ|

Āyurvedarasāyana

duṣkarmaṇastraividhyaṃ lakṣyati-kāyavākacittabhedeneti| kāyikavācikamānasabhedāntrididhasya karmaṇaḥ pravṛ tteralpatvaṃ-hīnayogaḥ, ādhikyaṃ-atiyogaḥ, vegodīraṇādi rūpatvaṃ-mithyāyogaḥ| dharaṇaṃ-vegadhāraṇam| viṣamaiḥ-dusthitairaṅgaiḥ, kriyāḥ-ceṣṭāyā ārambhaḥ| sāmibhuktasya bhāṣaṇaṃarddhabhojane maunatyāgaḥ| prāṇātipātādi-hiṃsādi,"hiṃsāsteyānyathākāmam" ityādinā dinacaryāyāmuktam (ślo. 21)| iha-asmin janmani| amutra-prāgjanmani| saṅgrahe tu (sū. a. 22) - "ta ete+atiyogādayaḥ sāmānyato+anupaśayalakṣaṇāḥ| sarvo vā prajñāparādha evāyaṃ yadeṣāmakvivarjanam| atha karmakālāḥ punaḥ samyagyogenopaśayādbhūyiṣṭhaṃ svāsthyahetavaḥ| tatrāpi rasavarjyā viṣayā yathāyathamindriyaṃ bādhante+anugṛhanti ca| śeṣā rasakarmakālastusarvaṃ deham| api ca| sarvabhāvānāṃ bhāvābhāvau nāntareṇa yogātiyogādīn vyavasyet| sarveṣāṃ punārvikārāṇāṃ nidānadoṣadūṣyaniviśeṣebhyo bhāvābhāvaviśeṣā bhavanti| yadā hyete trayo nidānādiviśeṣā nānyonyamanubandhantīṣadvā+anudandhatyabalā vā na tadā+abhinirvartante vā| viparyayeṇa viparītāḥ| tathā+anyaḥ pradhāna eva rogo+anyasya pradhānasya heturbhavati| yathā, jvaro raktapittasya, raktapittaṃ vā jvarasya, tau śvāsasya plīhā jaṭharasya, te śvayathoḥ, arśāṃsi gulmodaratīsāragrahaṇīnām pratiśyāyaḥ kāsajvarayoḥ, tau kṣayasya, kṣayaḥ śoṣasya| ekaścāpacāro nimittamekasyavyādheḥ, bahūnāṃ ca tathā bahavaḥ| tadvadekaṃ liṅgam| evameva praśame+abhyupāyaḥ tathā sa evānyasya prakope| tasmāttānavahitaḥ samyagāgamādibhiḥ parīkṣeta| tatrāgamato rogamekaikamevaṃprakopaṇamevayonimevamātmānamevamadhiṣṭhānamevaṃvedanamevaṃśabdarūpagandhasparśarasamevapūrvarūpamevamupadravamevaṃvṛddhisthānakṣayānvitamevamudakarmevaṃnāmānamṃnāmānam| tasminniyaṃ pratīkārasya pravṛttirathavā nivṛttiḥ pratyakṣatastvāturasya yathāsvamindriyairvaṇesaṃsthānapramāṇopacayacchāyāviṇmūtraccharditādikamantrakūjanamaṅgulphādisādisphaṭanaṃ dehe śakṛhraṇādigandhaṃ śītoṣṇastambhaspandana ślakṣṇakhāsparśaṃ ca prakṛtitrikṛtiyuktam| āsyarasaṃ tu praśnena, tathā succhardadu cchardatvaṃ mṛdukrūrakoṣṭhatāṃ svapnadarśanamabhiprāyaṃ janmāmayapravṛttinakṣatraṃ dviṣṭeṣṭasukhaduḥkhāni ca| tathā vayaḥ pratyakṣeṇa ca| anumānanastu yūkāpasarpaṇena śarīravairasyam, makṣikopasarpaṇena mādhuryam, tathā+agniṃ jaraṇaśaktyā, balaṃ vyāyāmaśaktyā gūḍhaliṅgaṃ vyādhimupaśayānupaśayataḥ, doṣapramāṇamapacāraviśeṣeṇa, āyuṣaḥ kṣayaṃ riṣṭaiḥ, prakṛtisatvāsārasatmavalalānyuśīlaneneti| bhavanti cātra| jñānabuddhi pradīpena yo nāviśati yogavit| āturasyāntarātmānaṃ na sarogāṃścikitsati|| dvāvimau vyādhitau vyādhisvarūpasyā prakāśakau| tadyathaiko guruvyādhiḥ sattvadehabalāśrayāt|| laghuvyādhivadābhāti laghuvyādhistvato+anyathā| bāhyāvaya va mātreṇa tayormuhyati bāliśaḥ|| tato+alpavīryaṃ vā viparītamato+athavā| pathyaṃ viparyaye yuñjan prāṇān muṣṇāti rogiṇāṃ|| jñānāṃśena na hi jñānaṃ kṛtsne jñeye pravartate| bubhusteta bhiṣak tasmāttatvaṃ tantrānuśīlanāt|| abhiyuktastu satataṃ sarvamālocya sarvathā| na jātu skhalati prājño viṣame apikriyāpathe|| āganturanveti nijaṃ vikāraṃ nijastayā+a+agantumatipravṛrddhaḥ| tatrānubandhaṃ prakṛtiṃ ca samyak jñātvā tataḥ karma samārabheta||" iti|

Aṣṭāṅgahṛdayasaṃhitā

kāyavākcittabhedena karmāpi vibhajettridhā||40||

kāyādikarmaṇo hīnā pravṛttirhīnasaṃjñakaḥ||40||

atiyogo+ativṛttistu, vegodīraṇadhāraṇam||41||

viṣamāṅgakriyārambhapatanaskhalanādikam||41||

bhāṣaṇaṃ sāmibhuktasya rāgadveṣabhayādi ca||42||

karma prāṇātipātādi daśadhā yacca ninditam||42||

mithyāyogaḥ samasto+asāviha vā+amutra vā kṛtam||43||

Sarvāṅgasundarā

yathā kālastridhā nirūpitaḥ, tathā karmāpi kāyavākcittabhedena triprakāraṃ vibhajet| tatra kāyakarmaṇastathā vākkarmaṇastathā cittakarmaṇo hīnā yā pravṛttiḥ sa hīnasaṃjñako yogaḥ| atipravṛttistvatiyogaḥ| kāyādikarmaṇo mithyāyogamadhikṛtyāha-vegodīraṇetyādi| "vegodīraṇadhāraṇam" ityārabhya yāvat "patanaskhalanādikam" yadetat kāyikaṃ karma, tasya karmaṇa evaṃrūpasya yā pravṛttiḥ sa kāyakarmaṇo mithyāyogaḥ| viṣamāṅgaiḥ kriyā-karma, viṣama ārambhaḥ-ubhayalokaviruddhaḥ, tathā, viṣamapatanam, viṣamaskhalanam, ādiśabdena viṣamagamanādīnāṃ grahaṇam| sāmibhuktasya-ardhabhuktasya, yadbhāṣaṇaṃ-jalpanam, evaṃrūpā yā pravṛttiḥ sa vākkarmaṇo mithyāyogaḥ| rāgadveṣabhayādi yadetanmānasaṃ karma, tasya karmaṇa evaṃrūpā yā pravṛttiḥ sa cittakarmaṇo mithyāyogaḥ| tathā, dinacaryādhyāyoktaṃ yatprāṇātipātādi daśadhā-daśaprakāraṃ, karma ninditaṃ-aśubhaṃ nirdiṣṭaṃ "hiṃsāsteya" ityādinā granthena, tacca yathāyathaṃ kāyavākcittānāṃ karmaṇāṃ mithyāyogaḥ| samasto+asāviha vā+amutra vā kṛtaṃ-asmin loke kṛtamanyatra vā loke kṛtaṃ-ācaritaṃ sarvamevaṃ mithyāyogaḥ|

Aṣṭāṅgahṛdayasaṃhitā

nidānametaddoṣāṇāṃ, kupitāstena naikadhā||43||

kurvanti vividhān vyādhīn śākhākoṣṭhāsthisandhiṣu||44||

Sarvāṅgasundarā

nidānametaddoṣāṇāṃ 'kope' iti vākyaśeṣaḥ| kupitāstena-nidānena, naikadhā| kiṃ tarhi ? anekaprakāreṇa, vyādhīn vividhān-nānāprakārān kurvanti| kupitā doṣā iti vacana (vibhakti) vipariṇāmena sambandhaḥ| kva vyādhīn kurvanti ? ityāha-śākhetyādi| śākhāśca koṣṭhaścāsthīni ca sandhayaśca teṣu|

Āyurvedarasāyana

doṣahetumupasaṃharati-nidānametaditi| doṣaheto rogahetutvamāha-kupitāsteneti| tena-nidānena| naikayā vividhāniti hetvānantyāt kopānantyam| tasmādrogānatyam| doṣā eva kāraṇagityuktam| tannirvāhārthamāha-śākhākoṣṭhāsthisandhiṣviti| śākhādīnāmādhāratvam, na kāraṇatvam|

Aṣṭāṅgahṛdayasaṃhitā

śākhā raktādayastvak ca bāhyarogāyanaṃ hi tat||44||

tadāśrayā maṣavyaṅgagaṇḍālajyarbudādayaḥ||45||

bahirbhāgāśca durnāmagulmaśophādayo gadāḥ||45||

Sarvāṅgasundarā

śākhā raktādayaḥ ṣaḍdhātavastvak ca| tadbāhyarogāyanaṃ,-bāhyānāṃ rogāṇāmayanaṃ-sthānam| hiśabdo yasmādarthe| yasmādbāhyānāṃ rogāṇāmayanam, atastadāśrayā maṣavyaṅgādayo rogā bahirbhāgā ucyate| ādiśabdena visarpavidradhyādīnāṃ parigrahaḥ| durnāmetyādi| bahirbhāgāścetyatra ca śabdo bhinnakramaḥ, śophādaya ityasmādanantaraṃ draṣṭavyaḥ| durnāmagulmaśophādayaśca bahirbhāgā ityarthaḥ|

Āyurvedarasāyana

tatra śākhāṃ vyācaṣṭe-śākheti| raktādayodhātavastvak ca-śākhā| sā ca bāhyarogāyanaṃ,-bahirmārgo rogāṇām| te ca rogā maṣādayaḥ| maṣavyaṅgau-kṣudrarogeṣu| gaṇḍālajī-mukharogeṣu| bahirbhāgā iti durnāmādīnāṃ viśeṣaṇamantarbhāganivṛttyartham|

Aṣṭāṅgahṛdayasaṃhitā

antaḥkoṣṭho mahāsrota āmapakvāśayāśrayaḥ||46||

tatsthānāḥ cchardyatīsārakāsaśvāsodarajvarāḥ||46||

antarbhāgaṃ ca śophārśogulmavīsarpavidradhi||47||

Sarvāṅgasundarā

koṣṭhaḥ kathyate antaḥ, tathā mahāsrotaḥ, tathā āmapakvāśayāśrayaḥ| tatsthānāḥ-antarbhāgāśrayāḥ cchardyādayo rogāḥ| na kevalamete eva chardyādayo+antarbhāgāśrayā yāvacchophārśogulmavīsarpavidradhyādīnāṃ antarbhāgatvaṃ ca| śophādīnāṃ vidradhyantānāṃ samāhāradvandvanirdeśenaiva sambandhaḥ|

Āyurvedarasāyana

koṣṭhaṃ vyācaṣṭe-antaḥkoṣṭha iti| antaḥantarmārgo rogāṇām| mahāstroto-mahāvivaram| āmāśayo-yatrāmamannaṃ tiṣṭhati| pakvāśayo-yatra pakvam| tatsthānāḥ-koṣṭhāśritāḥ| antarbhāgamiti śophādīnāṃ viśeṣaṇaṃ bahirbhāganivṛtyartham| samāhāradvandvadekatvanapuṃsakatve|

Āyurvedarasāyana

asthisandhīn vyācaṣṭe-śirohṛdayeti| marmāṇi marmanibaddhāḥ śirādayaśca, asthisandhayaḥ| te ca madhyamorogamārgaḥ| tadāśritā yakṣmādayaḥ| yakṣmā-rājayakṣmā| pakṣavadhaḥ-ekāṅgarogaḥ| arditaḥ-ekāyāmaḥ, grahaḥ-stabdhatvam, sandhyasthitrikeṣveva|

Aṣṭāṅgahṛdayasaṃhitā

śirohṛdayabastyādimarmāṇyasthnāṃ ca sandhayaḥ||47||

tannibaddhāḥ śirāsnāyukaṇḍarādyāśca madhyamaḥ||48||

rogamārgaḥ sthitāstatra yakṣmapakṣavadhārditāḥ||48||

mūrdhādirogāḥ sandhyasthitrikaśūlagrahādayaḥ||49||

Sarvāṅgasundarā

śirohṛdayādīni madhyamo rogamārgaḥ| asthnāṃ ca sandhaya ityevaṃ nirdeśenedaṃ bodhayati,-nātra dvayaṃ vivakṣitamasthīni ca sandhayaśceti, kiṃ tarhi ? asthnāṃ sambandhinaḥ sandhaya iti| sandhayo hyanye+api santi| tathā ca vakṣyati (hṛ. śā. a. 4|38) - "māṃsāsthisnāyudhamanīsirāsandhisamāgamaḥ|" iti| tannibaddhāḥ,-teṣu-asthisandhiṣu, nibaddhāḥ, saṃlagnā ityarthaḥ| śirāḥ snāyavaḥ kaṇḍarāśca ādayo (ādyā) yeṣāṃ dhamanīkūrcādīnāṃ te| ca śabdāt pūrvoktāśca| tatra-madhyame rogamārge, yakṣmādayo gadāstrikaśūlagrahādyantāḥ| mūrdhādītyatrādiśabdena hṛdayabastyādiparigrahaḥ| sandhyasthitrike śūlāni, sandhyasthitrike grahā iti yojyam| ādiśabdena pakṣagrahādayo vātavikārā gṛhyante| yakṣmaṇo+atra marmāsthisandhyadhiṣṭhānatvātpūrvaṃ nirdeśaḥ| vakṣyati hi (hṛ. ni. a. 5|5) - "tairudīrṇo+anilaḥ pittaṃ kaphaṃ codīrya sarvataḥ| śarīrasandhīnāviśya tān śirāśca prapīḍayan||" ityādi|

Aṣṭāṅgahṛdayasaṃhitā

sraṃsavyāsavyadhasvāpasādaruktodabhedanam||49||

saṅgāṅgabhaṅgasaṅkocavartaharṣaṇatarṣaṇam||50||

kampapāruṣyasauṣiryaśoṣaspandanaveṣṭanam||50||

stambhaḥ kaṣāyarasatā varṇaḥ śyāvo+aruṇo+api vā||51||

karmāṇi vāyoḥ--------------------------------------||51||

Sarvāṅgasundarā

sraṃso-hanvādisandherbhraṃśaḥ| vyasanaṃ-vyāso, vikṣepaṇamaṅgapratyaṅgāderyathā+a+akṣepakādiṣu| vyadhaḥ-tāḍanamiva mudgarādinā| svāpaḥ-suptiḥ karmaṇyacaitanyam| sadanaṃ-sādaḥ, aṅgānāṃ kriyāsvasāmarthyam| ruk-satataṃ śūlam| todo-vicchinnaṃ śūlam| bhedanaṃ-bhedo, vidāraṇamivāṅgasya| saṅgo-mūtrapurīṣādeḥ svāśayebhyo+aniḥsāro vāksaṅgādayaśca| aṅgānām-jaṅghoruprabhṛtīnāṃ, bhaṅga iva bhaṅgaḥ-cūrṇanamiva,-aṅgabhaṅgaḥ| saṅkocanaṃ-saṅkocaḥ, śirādīnām| vartanaṃ-vartaḥ, purīṣādīnāṃ piṇḍīkaraṇam| harṣaṇaṃ-romṇāmūrdhvībhāvaḥ| tarṣaṇaṃ-tarṣaḥ, tṛṭ| kampaḥ-ativepanam| spandanaṃ hi-kiñciccalanam| pāruṣyaṃ-paruṣatvam| sauṣiryaṃ-asthnām| śoṣaḥ-śoṣaṇam| veṣṭanaṃ-grathanamivāṅgasya| stambho-bāhūrujaṅghādīnāṃ saṅkuñcanādyabhāvaḥ| kaṣāyarasatā-kaṣāyarasāsvādatvam| varṇaḥ śyāvo+aruṇo+api vā-śyāvāruṇau varṇāvityarthaḥ| etāni vāyoḥ karmāṇi|

Āyurvedarasāyana

athākṛtiḥ| tatra vātarogāṇāṃ lakṣaṇamāhasraṃsavyāseti| sraṃsaḥ-śaithilyam| vyāsaḥ-asaṅkocatvam| vyadhaḥ sūcīviddhasyeva vyathā| svāpaḥ-sparśājñānam| sādaḥ-svakāryākṣamatvam| ruk-śūlam| todaḥ-totreṇeva vyathā| bhedanaṃ-bhidyamānasyeva vyathā| saṅgaḥ-avarodhaḥ| aṅgaḥ-unmārgagamanam, aṅgergatyarthatvāt| bhaṅgovakratā| saṅkocaḥ-aprasāryatvam| vartaḥ-piṇḍitatvaṃ harṣaṇaṃ-kaṇṭakitatvam| tarṣaṇaṃ-pipāsā| kampaḥ-calanam| pāruṣyaṃ-rūkṣaṇam| veṣṭanaṃ-valanam| stambhaḥ-niṣkriyatvam| aruṇaḥ-īṣadraktaḥ| sraṃsādīni kupitavāyoḥ karmāṇi|

Aṣṭāṅgahṛdayasaṃhitā

----------------pittasya dāharāgoṣmapākitāḥ||51||

svedaḥ kledaḥ srutiḥ kothaḥ sadanaṃ mūrcchanaṃ madaḥ||52||

kaṭukāmlau rasau varṇaḥ pāṇḍurāruṇavarjitaḥ||52||

Sarvāṅgasundarā

dāhādīni pittasya karmāṇi| sarvāṅgīṇastāpo-dāhaḥ| rāgo-lauhityam| ūṣmā-auṣṇyam| pākitā-pākakartṛtvam, ajīrṇeṣu vraṇeṣvanne ca| svedanaṃ-svedaḥ| kledaḥ-śoṇitādivikāraḥ| srutiḥ-srāvaḥ| kothaḥ-kledasyātiśayaḥ, avicchinnatvam| sadanaṃ-sādaḥ| mūrcchanaṃ-bhramaḥ| mado-vakṣyamāṇo rogaviśeṣaḥ| rasau-āsvādau, kaṭukāmlau| varṇaḥ pāṇḍurāruṇābhyāmanyaḥ-śuklalohitavarṇaniṣedhena taccheṣanānāvarṇasambhavaḥ sūcyate|

Āyurvedarasāyana

pittarogāṇāṃ lakṣaṇamāha-pittasyeti| dāhaḥ-santāpaḥ| rāgo-rañjanam, varṇāntaropamardena svataṇāpādanam| ūṣmā-uṣṇatvam| pākitā-pācakttvam svedodharmaḥ| gharmaḥ| kledo-malārdratvam| strutiḥ-srāva| sadanaṃ-sādaḥ| mūrcchanaṃ-mohaḥ| kaṭukaḥ-tikto rasaḥ,"kaṣāyatiktamadhuraṃvātādiṣu mukhaṃ kramāt|" iti vacanāt|

Aṣṭāṅgahṛdayasaṃhitā

śleṣmaṇaḥ snehakāṭhinyakaṇḍūśītatvagauravam||53||

bandhopalepastaimityaśophāpaktyatinidratāḥ||53||

varṇaḥ śveto rasau svādulavaṇau cirakāritā||54||

Sarvāṅgasundarā

śleṣmārogāṇāṃ lakṣaṇamāha-śleṣmaṇa iti| snehaḥ-snigdhatvam| bandhaḥ-saṃśleṣaḥ| upalepo-litptatvam| staimityaṃ-ālasyam| śophaḥ-śvayathuḥ| apaktiḥ-apākaḥ| cirakāritā-cireṇa rogavṛddhiḥ| saṅgrahe tu (sū. a. 20) - "atha kupitā vātādayo nānāvidhaurvikāraiḥ śarīramupatāpayanti| āviṣakṛtatamāstu vāyoraśītirvikārāḥ, catvāriṃśat pittasya, viṃśatiḥ śleṣmaṇaḥ| tatra vātavikārāḥ, tadyathā,-nakhabhedo|1| vipādikā|1| pādaśūlam|3| pādabhraśaḥ|4| suptapādatā| 5| vātakhuḍatā| 6| gulphagrahaḥ|7| piṇḍikodveṣṭanam|8| gṛdhrasī|9| jānubhedo|10| jānuviśleṣaḥ|11| ūrusādaḥ|12| paṅgutvam|14| gudabhraṃśo|15| gudārtiḥ|16| vṛṣaṇākṣepo|17| meḍhrastambho|18| vaṅkṣaṇānāhaḥ|19| śroṇibhedo|20| viḍbhedaḥ |21| udāvartaḥ|22| khañjatvam|23| kuñatvam|24| vāmanatvam|25| trikagrahaḥ|26| pṛṣṭhagrahaḥ| 27| pārśvāvamardanam|28| udarāveṣṭo|29| hṛnmoho| 30| hṛddravo|31| vakṣauddharṣo|32| vakṣauparodhaḥ|33|vakṣastodo|34| bāhuśoṣo|35| grīvāstambho|36| manyāstambhaḥ |37|kaṇṭhodhvaṃso|38|hanustambhaḥ|39| tālvoṣṭhabhedo|40| dantabhedo|41|dantaharṣo|42| dantaśaithilyam|43| mūkatvam|44| vāksaṅgaḥ|45| pralāpaḥ|46| kaṣāyāsyatā|47| mukhaśoṣo|48| rasājñatvam|49| ghhrāṇanāśaḥ|50|karṇaśūlam|51| aśabdaśrutiḥ|52| uccaiḥśrutiḥ|53| bādhiryam|54| vartmastambho|55| vartmasaṅkocaḥ|56| timiram|57| akṣiśūlam|58| akṣivyudāso|59| bhrūvyudāsaḥ|60| śaṅkhabhedo|61| lalāṭabhedaḥ|62| śiroruk|63|keśabhūmisphuṭanam|64| arditam|65| ekāṅgarogaḥ||66| sarvāṅgarogaḥ|67| ākṣepako|68| daṇḍakaḥ|69| śramo|70| bhramo|71| vepathuḥ|72| jṛmbhā|73| glāniḥ|74|viṣādo|75| raukṣyam|76| pāruṣyam|77|śyāvāruṇāvabhāsatvam|78| svapnaḥ|anavasthitacittatā ca|80| pittavikārāḥ punaḥ-oṣaḥ |1| ploṣo|2| davo|3| davathuḥ|4| vidāhaḥ|5| aṃsadāhaḥ|6| tvagdāhaḥ|7| antardāhaḥ|8|dhūmakaḥ|9| amlakaḥ|10| ūṣmādhikyam|11| atisvedaḥ|12| aṅgagandhaḥ|13| aṅāvayavasadanam|14| śoṇitakledo|15| māṃsakledaḥ|16| tvahyāṃsadaraṇam|17| carmadaraṇam|18| raktakoṭho|19| raktavisphoṭo|20|raktamaṇḍalāni|21| raktapittam|22| haritatvam|23| hāridratvam|2| nīlikā|25| kakṣyā|26|kāmalā|27| tiktāsyatā|28| lohitagandhāsyatā|29|pūtimukhatvam|30|tṛṣādhikyam|31| atṛptiḥ|32|āsyapāko|33| galapākaḥ|34| akṣipākaḥ|35| pāyupāko|36| meḍhrapāko|37|jīvādānam|38| tamaḥpraveśo|39| haritahāridranetramūtraśakṛtvaṃ|40| śleṣmavikārāstu-tṛtptiḥ|1| tandrā|2|nidrādhikyam|3| staimityam|4|gurugātratā|5|ālasyam|6|mukhamādhuryam|7| prasekaḥ|8| śleṣmodgiraṇam|9| malādhikyam|10| balāso|11|hṛdayopalepaḥ|13| kaṇṭhalepo|13| dhamanīpraticayo|14| galagaṇḍaḥ|15|atisthaulyam|16| śītāgnitvam|17| udardaḥ|18| śvetāvabhasatā|19| śvetanetramūtraśakṛtvaṃ ca|20| tatra sarvāṅgīṇastīvro-dāhaḥ|svedāratimān-oṣaḥ| prādeśikaḥ svedarahito+agnyarciṣeva dāhaḥ-ploṣaḥ| mukhauṣṭhatāluṣu dāho-davaḥ| cakṣurādīndriyeṣu dāho-davathuḥ| pāṇipādāṃsamūleṣu vividhaḥ santāpo-vidāhaḥ| koṣṭhadāhaḥ-antardāhaḥ, koṣṭhasyāntarmāgasaṅgrahāt| śirogrīvāghFhrāṇakaṇṭhatāluṣu dhūmāyanaṃ-dhūmakaḥ| sāntardāhahṛdayaśūlo+amlodgāraḥ-amlakaḥ| śoṇitasya kṛṣṇatādaurgandhyatanutvāni-kledaḥ| māṃsasya tu kṛṣṇatā daurgandhyaṃ ca| bāhyatvaksaṃhatiḥ-carma| koṣṭhagauravādāhārāspṛhātṛptiḥ| anye punarāhuḥ,-annānabhinandanāttṛtpiriva tṛptiḥ-arocakaḥ| nidrārtasyeva viṣayāgrahaṇaṃ-tandrā| staimityaṃ tupramīlakaḥ, ityanyaiḥ paṭhitam| upalepa iva-upalepaḥ| tadatiśayaḥ-praticayaḥ,-atipūraṇam| agneratimandatā-śaityam| uro+abhiṣyandaḥ-udardaḥ| keṣāṃcicchītavepathuḥ-udardaḥ| anye punarāhuḥ-'śītapānīyasaṃsparśācchītakāle viśeṣataḥ| sarāgakaṇḍūḥ śophaḥ syādudardaḥ sa kaphodbhavaḥ||' kṣudravikārāḥ punaryadevāṅgamāviśanti tadupapadameva nāma labhante| yathā,nakhaśaṅkhalalāṭabhedāḥ svāntardāhakaṇṭhahṛdayopalepādayaḥ| teṣāṃ hi tathaiva svarūpamupadiṣṭaṃ bhavati|" iti|

Sarvāṅgasundarā

kaphasya snehādīni karmāṇi| snehaḥ-snaigdhyam| kāṭhinyaṃ-amṛdutvam| kaṇḍūḥ-kharjūḥ| śītatvaṃ-śītasadbhāvaḥ| gauravaṃ-gurutvam| bandhaḥ-srotasām| asthyādīnāmupalepaḥ| staimityaṃ-gātrāṇāmapaṭutvam| kāye varṇaḥ śuklaḥ| rasau ca madhurapaṭū| cirakāritā-kāryādau viśrabdhatvam| nanu, vāyoramūrtatvādvarṇarasatvopalabdhiranupapannā| amūrtasya hi varṇarasau dūrotsāritau| naitadasti| na hi sarvāṇi kāryāṇi kāraṇasadṛśānyeva bhavanti| tathā cendriyebhyo jaḍebhyo buddherajaḍāyā utpattirdṛṣṭā| tasmāt kāraṇasadṛśāni kāryāṇīti prāyikametat, acintyatvācca dravyaprabhāvasya| vāyoḥ sakāśāt kaṣāyarasatā śyāvāruṇavarṇotpattiścānvayavyatirekasiddhā kathamiva nivāryatām| ityevaṃ doṣāṇāṃ karmāṇyupadiṣṭāni| tadvikārāśca saṅgraha uktāḥ| tathā ca tadgranthaḥ (?) (sū. a. 20)-"

aśītirvātajā rogāścatvāriṃśacca pittajāḥ| viṃśatiḥ śleṣmajāścaiva sthūlā nānātmajā matāḥ|| 1||

nakhabhedaḥ pādaśūlaṃ suptirbhraṃśo vipādikā| khuḍo gulphagraho jānuviśleṣo jānukuñcanam|| 2||

piṇḍikodveṣṭanaṃ sādaścorvoḥ stambhaśca gṛdhrasī| pāṅgulyaṃ bhraṃśaśūlaṃ ca gude stambhastu mehane|| 3||

muṣkākṣepaḥ śroṇibhedo vaṅkṣaṇānāha eva ca| udāvarto+atha viḍmedaḥ pārśvapṛṣṭhatrikagrahāḥ|| 4||

khañjavāmanakubjatvaṃ hṛddravodaraveṣṭakau| hṛnmoho vakṣanistodaḥ śoṣodvātau tathorasaḥ|| 5||

bāhuśoṣo hanugrīvāmanyāstambhauṣṭhabhedanam| dantabhedo+atha śaithilyaṃ kaṇṭhodhvaṃso+atha vāggrahaḥ|| 6||

kaṣāyāsyatvamūkatve mukhaśoṣo rasājñatā| ghrāṇānāho+ajñatā gandhe+aśabdoccaiḥśravaṇaṃ tathā|| 7||

bādhiryaṃ karṇaśūlaṃ ca vartmastambhanakuñcanam| timiraṃ cākṣiśūlaṃ ca bhrūvyudāso+atha netrayoḥ|| 8||

lalāṭaśaṅkhabhedau ca keśabhrūsphuṭanaṃ tathā| śirorujā+arditaṃ jṛmbhā pralāpo vepathurbhramaḥ|| 9||

ekāṅgavyādhirāyāmaḥ pakṣāghāto+apatantrakaḥ| daṇḍakaḥ svapnanāśaśca glāniḥ paruṣarūkṣatā|| 10||

viṣādo+athānavasthānamaruṇaśyāmavarṇatā| ityaśītiḥ samākhyātā rogā vātasamudbhavāḥ|| 11||

antardāho vidāhaśca ploṣauṣau davathurdavaḥ| atyūṣmā cāṃsadāhaśca svedo+atyamlakadhūmakau|| 12||

raktakledo+aṅgagandhaśca gātrāvayavaśātanam| tvaḍmāṃsadaraṇaṃ māṃsakledaścarmadalaṃ tathā|| 13||

raktavisphoṭakaḥ koṭhaḥ pittāsṛgraktamaṇḍale| nīlikā kāmalā kakṣyā gātre haritapītatā|| 14||

pūtitiktāsyatā tṛṣṇā lohagandhāsyatā tathā| jīvādānamatṛptiśca praveśastamasastathā|| 15||

galāsyagudameḍhrākṣipāko hāridratā+api ca| nakhākṣimūtraśakṛtāṃ, catvāriṃśattu pittajāḥ|| 16||

staimityaṃ gauravaṃ tṛptirālasyamatinidratā| tandrā+a+asyasrāvamādhurye pralopo hṛdayasya ca|| 17||

sādaḥ kaṇṭhapralepaśca śleṣmodgiraṇameva ca| malādhikyamatisthaulyaṃ dhamanī pratisañcayam|| 18||

udardo galagaṇḍaśca śaityaṃ śvetāvabhāsatā| viṇmūtranakhanetrāṇāṃ śuklatā ca kaphāmayāḥ|| 19||

yathāsthūlaṃ vikārāṇāṃ catvāriṃśamidaṃ śatam| hṛdādau śūlavaddāho yo+antardāhaḥ sa kīrtitaḥ|| 20||

pāṇipādāṃsamūleṣu santāpo vividhastu yaḥ| sa vidāha iti prokto, dāhaḥ prādeśikastu yaḥ|| 21||

agnyarciṣeva niḥsvedaḥ sa ploṣaḥ parikīrtitaḥ| oṣaḥ sarvāṅgikastīvro dāhaḥ svedāratipradaḥ|| 22||

davathuścakṣurādibhyastīvra ūṣmā pravartate| mukhauṣṭhatāluṣu davaścāmlodgiraṇamamlakaḥ|| 23||

dhūmāyanaṃ śiroghhrāṇakaṇṭhatāluṣu dhūmakaḥ| pramīlakastu staimityaṃ gurutā+aṅgasya gauravam|| 24||

āhārānabhilāṣastu tṛptiḥ syādviṣayāgrahaḥ| nidrārtasyeva tandrā syāccheṣāḥ prathitanāmakāḥ|| 25||

Aṣṭāṅgahṛdayasaṃhitā

ityaśeṣamayavyāpi yaduktaṃ doṣalakṣaṇam||54||

darśanādyairavahitastatsamyagupalakṣayet||55||

vyādhyavasthāvibhāgajñaḥ paśyannārtān pratikṣaṇam||55||

Sarvāṅgasundarā

iti-prakāre| doṣāṇāṃ lakṣaṇaṃ doṣalakṣaṇaṃ,-yathāyathaṃ liṅgam| iti-pūrvoktena prakāreṇa, yaddoṣalakṣaṇamuktam, taddarśanādyaiḥ samyagupalakṣayet-jānīyāt| vaidya iti śeṣaḥ| darśanādyairityādi(dya)śabdena sparśanapraśnau gṛhyete| kimbhūtaṃ doṣalakṣaṇaṃ tat ? aśeṣāmayavyāpi,-aśeṣāśca ta āmayāścāśeṣāmayāstān,-sarvāmayān, sādhu vyāpnotīti| kimbhūto vaidyaḥ ? avahito,-dattāvadhānaḥ| tathā, vyādhyavasthāvibhāgajñaḥ,-vyādheravasthāḥ-kālakṛtā daśāḥ, tāsāṃ vibhāgaḥ-pṛthaktvam, yathā,-iyamasya vyādheravastheyamanyāvastheti| avasthābhedāccopakramabhedaḥ| tathā hi,-ekasyaiva jvarasya navasyānya upakramo jīrṇasyānyaḥ| tadevaṃ vibhāgaṃ yo jānāti sa vyādhyavasthāvibhāgajñaḥ| tathā, ārtān-vyādhitān, pratikṣaṇaṃ-muhūrte muhūrte, paśyan-ālokayan|

Āyurvedarasāyana

lakṣaṇajñāne sāvadhānena bhavitavyamityāha-ityaśeṣāmayavyāpīti| darśanādyaiḥ-darśanasparśanapraśnaiḥ| avasthāvibhāgo yathā,-āmajvaro jīrṇajvaraḥ pacyamānajvara iti|

Aṣṭāṅgahṛdayasaṃhitā

abhyāsātprāpyate dṛṣṭiḥ karmasiddhiprakāśinī||56||

ratnādisadasajjñānaṃ na śāstrādeva jāyate||56||

Sarvāṅgasundarā

abhyāsāt-muhurmuhuścikitsitakarmaṇi pravartanāt, dṛṣṭiḥ-darśanaṃ cikitsāvijñānaṃ jāyate, na kevalaṃ-kevalaccikitsāśāstrāvagamāt| kimbhūtā dṛṣṭiḥ ? karmaṇi siddhistāṃ prakāśayituṃ śīlaṃ yasyāḥ sā karmasiddhiprakāśinī| atra dṛṣṭāntamāha-ratnādītyādi| ādiśabdena suvarṇarūpyādīnāṃ grahaṇam| teṣāṃ yatsadasajjñānaṃ-idaṃ śobhanamidaṃ na śobhanamityavagamaḥ tanna śāstrādeva jāyate| kiṃ tarhi ? abhyāsācca| evakāro+avadhāraṇārthaḥ| na śāstrāvabodhānna ca kevalādabhyāsādityevakāreṇa bodhayati| kila yathā ratnaparīkṣā tacchāstrāvabodhadarśanābhyāsābhyāṃ samyagjāyate, tathaiva cikitsā śāstrāvabodhānnityamāturadarśanāccāvagamyata ityarthaḥ|

Āyurvedarasāyana

lakṣaṇadarśanābhyāso lakṣaṇajñānasahakārītyāha-abhyāsāditi|

Aṣṭāṅgahṛdayasaṃhitā

dṛṣṭāpacārajaḥ kaścitkaścitpūrvāparādhajaḥ||57||

tatsaṅkarādbhavatyanyo vyādhirevaṃ tridhā smṛtaḥ||57||

Sarvāṅgasundarā

dṛṣṭaścāsāvapacāraśca, tasmājjāto dṛṣṭāpacārajaḥ| apacāro-vyādhihetuḥ| aihikalaukikādvyādhikāraṇājjāto dṛṣṭāpacārajaḥ| kaścidātmakṛtātpūrvāparādhāt-aśubhakarmākhyājjātaḥ pūrvāparādhajaḥ| aparaḥ kaścittatsaṅkarādbhavati| tayoḥ saṅkarastatsaṅkaro-miśratvaṃ, tasmāt| na kevalātpūrvāparādhānna ca kevalāddṛṣṭāparādhāt, api tu dvayoḥ saṃsargājjāta ityarthaḥ| evaṃ-anena prakāreṇa, vyādhistridhā-triprakāraḥ, smṛtaḥ|

Āyurvedarasāyana

vyādhestraividhyamāha-ddaṣṭāpacāraja iti| apacāro-nidānam| ddaṣṭhakarmajaḥ, addaṣṭakarmajaḥ, ddaṣṭakarmajaḥ iti trividho vyādhiḥ|

Aṣṭāṅgahṛdayasaṃhitā

yathānidānaṃ doṣotthaḥ karmajo hetubhirvinā||58||

mahārambho+alpake hetāvātaṅko doṣakarmajaḥ||58||

Sarvāṅgasundarā

yathānidānaṃ doṣottha iti| yadyasya doṣasya vātāderlaghurūkṣādi nidānaṃ, tena kupitāddoṣāt ya utthito vyādhiḥ sa doṣottho jñeyaḥ| yo dṛṣṭāpacāraja ukta ityarthaḥ| hetubhiḥ-vātādinidānairlaghurūkṣādibhirvinā yo bhavati sa karmajaḥ| yastvalpe nidāne sevite mahārambhaḥ syāt, sa doṣakarmajo rogo jñeyaḥ| mahānārambho yasya saḥ, pūrvarūparūpairbalavadbhiryukta ityarthaḥ|

Āyurvedarasāyana

trayāṇāṃ lakṣaṇamāha-yathānidānamiti| yathānidānaṃ-svahetvanatikrameṇa, doṣottho-ddaṣṭajaḥ| hetubhirvinā jātaḥ karmajaḥ-addaṣṭajaḥ, pūrvāparādhajaḥ| alpe hetau mahārambhaḥ-tīvrasaṃrambho, doṣakarmajaḥ| doṣakṣobhapūrvakatvāt ddaṣṭajasya doṣajatvam| tadviparītatvādaddaṣṭajasya karmajatvam| vakṣyati hi (hṛ. sū. a. 1/170) - "te jvarāḥ kevalāḥ pūrvaṃ vyāpyante+anantaraṃ malaiḥ|" iti|

Āyurvedarasāyana

vipakṣaśīlanāt-hetuviparītaśīlanāt| pūrvo-doṣatthaḥ| karmasaṅkṣayāt-bhogena prāyaścittena vā pāpakṣayāt| vipakṣaśīlanādyupaśayākhyaṃ lakṣaṇam|

Aṣṭāṅgahṛdayasaṃhitā

vipakṣaśīlanātpūrvaḥ karmajaḥ karmasaṅkṣayāt||59||

gacchatyubhayajanmā tu doṣakarmakṣayātkṣayam||59||

Sarvāṅgasundarā

vipakṣaśīlanātpūrva iti| pūrvaḥ-pūrvamukto yaḥ kevalaṃ doṣajo vyādhiḥ saḥ, vipakṣaśīlanāt-yathoktavipakṣādisevanāt, kṣayaṃ yāti| karmajo rogaḥ karmasaṅkṣayāt kṣayaṃ yāti| ubhayajanmā-doṣakarmottho, doṣakarmaṇorubhayorapi kṣayāt kṣayaṃ yāti|

Aṣṭāṅgahṛdayasaṃhitā

dvidhā svaparatantratvādvyādhayo+antyāḥ punardvidhā||60||

Sarvāṅgasundarā

svatantraśca paratantraśca svatantraparatantrau, tayorbhāvaḥ svatantraparatantratvam, tasmāddhetordvidhā vyādhayaḥ| eke svatantrā anye paratantrā ityarthaḥ| ante bhavā antyāḥ,--paratantrāḥ| te punaḥ-bhūyo, dvidhā|

Āyurvedarasāyana

trayānāṃ pṛthak dvaividhyamāha-dvidhā svaparatantratvāditi| tat svatantraḥ parantraśceti| antyā iti paratantrasya dvaividhyam| tacca pūrvarūpamupadravāśceti|

Aṣṭāṅgahṛdayasaṃhitā

pūrvajāḥ purvarūpākhyā, jātāḥ paścādupadravāḥ||60||

Sarvāṅgasundarā

pūrvaṃ jātāḥ pūrvajāḥ| "anyeṣvapi dṛśyate" iti ḍaḥ| pūrvajāḥ-pūrvarūpasaṃjñā rogāḥ| ye ca paścājjātāgadāste vyādhīnāmupadravāḥ| ityantyā dvidhā|

Āyurvedarasāyana

tau ca svatantrātpūrvaṃ paścāt krameṇa jāyete|

Aṣṭāṅgahṛdayasaṃhitā

yathāsvajanmopaśayāḥ svatantrāḥ spaṣṭalakṣaṇāḥ||61||

Sarvāṅgasundarā

janma copaśayaśca janmopaśayau| janma- utpattiḥ| upaśayaḥ-sukhānubandhaḥ| yo yaḥ svaṃ svaṃ-yathāsvam| yasya jvarāderyāvātmīyau śāstranirdiṣṭau tau yathāsvaśabdena sūcyete| yathāsvaṃ janmopaśayau yeṣāṃ te yathāsvajanmopaśayā vyādhayaḥ svatantrā ucyante| cikitsāgurulāghavapratipattyarthaṃ ca svatantrādisaṃjñākaraṇam| svagrahaṇādye+anyajanmani jāyante+anyasya ca vyādheryata upaśayaḥ-sukhānubandhastata etatparivārasyāpi, te tu na svatantrāḥ| tathā coktam-"pūrvarūparūpādikrameṇa jvarādāvutpanne tatparivārā ye śvāsādaya utpadyante tadupaśaye copaśerate na te svatantrāḥ| jvarādaya eva tu mūlavyādhirūpatvātsvatantrā ucyate|" iti|

Āyurvedarasāyana

yasya svena hetunā janma, svauṣadhenopaśamaḥ, spaṣṭaṃ ca lakṣaṇaṃ, sa svatantraḥ|

Aṣṭāṅgahṛdayasaṃhitā

viparītāstato+anye tu-------------------------||61||

Sarvāṅgasundarā

tataḥ-svatantrebhyo rogebhyo, ye+anye-paratantrāḥ, pūrvarūpākhyāstathopadravasaṃjñāśca, te viparītāḥ,-viparītasvarūpāḥ, na yathāsvajanmopaśayā na ca spaṣṭalakṣaṇāḥ|

Āyurvedarasāyana

viparītaḥ-paratantraḥ|

Aṣṭāṅgahṛdayasaṃhitā

-----------------------------------vidyādevaṃ malānapi||61||

Sarvāṅgasundarā

na kevalaṃ rogān svatantraparatantrabhedairvidyādvaidyaḥ, yāvanmalān-doṣānapi vātādīn, evaṃ-svatantraparatantrabhedairjānīyāt|

Āyurvedarasāyana

vyādhivaddoṣānapi svatantrānvidyāt|

Aṣṭāṅgahṛdayasaṃhitā

tāṃllakṣayedavahito vikurvāṇān pratijvaram||62||

Sarvāṅgasundarā

tān-vātapittakaphān yathāsvajanmopaśayalakṣaṇāvacchinnasvarūpān, pratijvaraṃ-prativikāraṃ, vikurvāṇān-vikṛtiṃkopaṃ gacchato, jānīyāt| vaidya iti śeṣaḥ| kīdṛk ? avahito-dattacittaḥ|

Āyurvedarasāyana

tāṃśca pratirogaṃ lakṣayet| ko+atra svatantraḥ kaḥ paratantra iti|

Aṣṭāṅgahṛdayasaṃhitā

teṣāṃ pradhānapraśame praśamo+aśāmyatastathā||62||

paścāccikitsettūrṇaṃ vā balavantamupadravam||63||

Aṣṭāṅgahṛdayasaṃhitā

teṣāṃ-paratantrāṇāṃ rogāṇāmapradhānānām, pradhānapraśame-svatantravyādhipraśame, praśamo bhavati,-na tu teṣāṃ pṛthagupakramo vidheya ityarthaḥ| aśāmyataḥ-tathā śamamagacchataḥ paratantrān vyādhīn doṣān vā, tathā-tena prakāreṇa pradhāna cikitsālakṣaṇena, paścāt-pradhānacikitsāta uttarakālaṃ, cikitset| acikitsyamāno hyasādhyatāṃ yāyāt| tūrṇaṃ veti| upadravaścedbalavān syāttadā tamevopadravaṃ tūrṇameva cikitset-, na paścāt|

Āyurvedarasāyana

teṣāṃ-paratantrāṇāṃ, svatantrapraśame praśamaḥ| tathāsvaṣaudhena, ye na śāmyanti tān paścārsvauṣadhena cikitset| yastu balavānupadravastaṃ tūrṇaṃ-prāgeva, cikitset|

Aṣṭāṅgahṛdayasaṃhitā

vyādhikliṣṭaśarīrasya pīḍākarataro hi saḥ||63||

Sarvāṅgasundarā

hi-yasmāt, vyādhikliṣṭaśarīrasya puṃsaḥ so+atiśayena pīḍākaraḥ| prāgutpanno+api rogaḥ pīḍākaraḥ| upadravastu paścājjāyamāno vyādhikliṣṭaśarīrotpannatvātpīḍākarataraḥ| tadayamatrārthaḥ,-paratantro vyādhirhīnabalaḥ pradhānopakrameṇaivopaśāmyati| yastu paratantraḥ paścādutpadyamāno+api svatantravyādhyupakrameṇa śamaṃ na yāti taṃ paścādupakramet| yastu balavān paratantrastamādāveva cikitset, atipīḍākaratvāt|

Āyurvedarasāyana

sa hi svatantreṇa pīḍitasya narasya svatantrādatipīḍakaḥ| saṅgrahe tu (sū. a. 22) - "satpavidhāḥ khalu rogā bhavanti| sahagarbhajātapīḍākālaprabhāvasvabhāvajāḥ| te tu pṛthagddhividhāḥ| tatra sahajāḥ śukrārtavadoṣānvayāḥ kuṣṭhārśomehādayaḥ, pitṛjā mātṛjāśca| garbhajā jananyapacārātkaubjyapāṅgulyapai!ggalyakilāsādayo, annarasajā mātṛdauhṛdavimānajāśca| jātajāḥ svāpacārāt santarpaṇajā apatarpaṇajāśca| pīḍājāḥ kṣatabha!ggaprahārakrodhaśokabhayādayaḥ, śārīrāmānasāśca| kālajāḥ śītādikṛtā jvarādayo, vyāpannajā asaṃrakṣaṇajāśca| prabhāvajā devagurulaṅanaśāpātharvaṇādikṛtāḥ, jvarādayaḥ piśācādayaśca| svabhāvajāḥ kṣutpipāsājarādayaḥ, kālajā akālajāśca| tatra kālajā rakṣaṇakṛtāḥ, arakṣaṇajā akālajāḥ ta ete samāsataḥ punardvividhā bhavanti,pratyutpannakarmajāśca| tatra rogotpattiṃ pratyutpannaṃ karma yadanenaiva śarīreṇa ddaṣṭamaddaṣṭaṃ voddiśyātpopadiṣṭapratiṣiddhānāmananuṣṭhānamanuṣṭhānaṃ vā| janmāntarātītena tu pūrvam| tatpunardaivākhyam, uktaṃ ca niyatāniyatabhedena prāk| tasmāt ddaṣṭahetavaḥ pratyutpannakarmajāḥ| viparītā daivajanmānaḥ| alpa nidānā mahārujaścobhayātmakāḥ| tatra yathāsvaṃ pratipakṣaśīlanāt pūrveṣāṃ rogāṇāmupaśamaḥ| satyeva vipakṣaśīlane nirdiṣṭakarmakṣayāddvaivikānām| doṣakarmakṣayādanyeṣām| anye punaḥ pratyutpannaṃ karma parakṛtamapi varṇayanti| tacca parābhisaṃskāramācakṣate| evaṃ cāhaḥ,-yadi svayaṃ kṛtādeva karmaṇaḥ kāryanirvṛttiḥ syāt, na ddaṣṭapuruṣāntarakṛtāt| kimiti vidvānapi parācaritayorupakārāpakārayoḥ sukhaduḥkhānurodhāttoṣaroṣau praikartavyavintāṃ vā pratipedyate| evamete vyādhayo dvividhāḥ santasnividhā jāyante| tataśca doṣavanto bhūyaḥ saptavidhāḥ| sakalo+api cāyaṃ rogasamūhaḥ pratīkāravān āyurvedavihitamupadeśamapekṣate| yasmānniyatahetuko+apyāmayaḥ samyagbhiṣagādeśānuṣṭhānādupāttāyuḥ saṃskārāparikṣaye sahyavedanatāṃ pratipadyate| anuprakramyamāṇastu sarva eva prāyaśo bhinattyakāṇḍe| svayamapi ca daivānnidānālpatayā vā nivartamānaḥ ṣoḍaśaguṇasamuditakriyopālambhādāśutaramapai parikliṣṭasya vā+apagacchati| aniyataphaladāyini tu daive hitābhyāsaratasyāvakāśameva na labhate vyādhiḥ| tasmānna kasyāñcidavasthāyāmātmavān hitāhitayostulyadarśī syāt| trividhāśca punarvyādhayo mṛdumadhyātimātrabhedena| tatrālpalakṣaṇā mṛdavo, madhyalakṣaṇā madhyāḥ, sampūrṇalakṣaṇāstvatimātāḥ| te punaḥ sukhasādhyādiviśeṣeṇa caturdhā prāgupadiṣṭāḥ| subahuśo+api ca bhidyamānā vyādhyayo nijāgantutāṃ na vyabhicaranti| tatra nijāsnidoṣotthāḥ| teṣu pūrvaṃ vātādayo vaiṣamyamāpadyante tato vyathābhinivartate| bāhyahetujāstvāgantavaḥ| teṣu vyathā pūrvamupajāyate, tato doṣavaiṣamyam| doṣavaiṣamyeṇaiva ca bahurūpā rudanubadhyate, tato doṣavaiṣamyam| doṣavaiṣamyeṇaiva ca bahurūpā ruganubadhhyate pravarddhate ca| evaṃ ca kṛtvā na doṣavyatirekeṇa rogānubanddhaḥ, kevalaṃ paurvāparyaviśeṣaḥ| tasmādekākārā eva rogāḥ, tathārukasāmānyāt| asaṅkhyabhedā vā pratyekaṃ samutthānasthānasaṃsthānavarṇanāmavedanāprabhāvopakramaviśeṣāt| te yathāsthūlaṃ yathāsvamevopadekṣyante| asaṅkhayeyatvācca doṣaliṅgaireva rogānupakramaṃ ca vibhajet||" iti|

Aṣṭāṅgahṛdayasaṃhitā

vikāranāmākuśalo na jihrīyāt kadācana||64||

na hi sarvavikārāṇāṃ nāmato+asti dhruvā sthitiḥ||64||

Sarvāṅgasundarā

vikārāḥ-rogāḥ, teṣāṃ nāmāni, teṣvakuśalo vaidyo na jātucijjihrīyāt-rogasaṃjñānabhijño+ahamiti lajjāṃ na kuryāt, cikitsāmeva vidadhyādityarthaḥ| kuto hetoḥ ? ityāha-na hītyādi| yasmātsarvavikārāṇāṃ nāmataḥ-saṃjñāto, dhruvā-niścitā, sthitiḥ-avasthānaṃ, nāsti|

Āyurvedarasāyana

śāstre+anuktaṃ svayamūhanīyamityāha-vikāranāmeti| yo vikārasyavātajāditvaṃ jānāti, nāma na jānāti, śāstre+anuktatvātsaṅkīrṇatvādvā, sa na jihnīyāt-lajjāṃ na kuryāt| na hi nāmādhīnā sarvatra cikitsā| vātajādijñānaṃ hi cikitsāyāṃ pradhānaṃ kāraṇam|

Aṣṭāṅgahṛdayasaṃhitā

sa eva kupito doṣaḥ samutthānaviśeṣataḥ||65||

sthānāntarāṇi ca prāpya vikārān kurute bahūn||65||

tasmādvikāraprakṛtīradhiṣṭhānāntarāṇi ca||66||

buddhvā hetuviśeṣāṃśca śīghhraṃ kuryādupakramam||66||

Sarvāṅgasundarā

yasmātsaḥ-eka eva, doṣo-vātādyanyatamaḥ, samutthānaviśeṣato-hetubhedāt, tathā sthānāntarāṇi-svasthānaṃ hitvā parāṇi sthānāni, prāpya-gatvā, bahūn-anantān, vikārān kurute| tathā coktaṃ tantrāntare-"yo doṣaḥ śarīrasandhīnāviśati, tena jṛmbhā jvaraścopajāyate| yastvāmāśayamabhyupaiti, tena rogā bhavantyurasi, arocakaśca| yaḥ kaṇṭhamabhiprapadyate kaṇṭhastato dhvaṃsate svaraścāvasīdati| yaḥ prāṇavahāni srotāṃsyāsyādīni upaiti, śvāsaḥ pratiśyāyaśca tenopajāyate|" iti| vikārasya-jvarādeḥ, prakṛtayaḥ-upādānakāraṇāni vātādidoṣāḥ, tā vikāraprakṛtī-rogahetuviśeṣān, buddhvā,- jñātvā, tathā+adhiṣṭhānāntarāṇi sthānaviśeṣāṃśca, buddhvā,tathā hetuviśeṣān-nidānabhedāṃśca, buddhvā-yathā kimayaṃ kupitaḥ pavano rūkṣeṇa hetunā laghunā śītena vetyādi jñātvā, śīghhramevopakramet-cikitset| na tu vikārānabhijña iti na cikitset|

Āyurvedarasāyana

atha sādhanam| sādhanajñānaṃ ca lakṣaṇajñānādhīnam| tatra lakṣaṇasya durbodhatvamāha-sa eveti| sa eva yo+anyatra lakṣito, bahūn vikārān kurute,-ye+anyatra na ddaṣṭāḥ| tatra dvau hetū-samuttānaviśeṣātkupitatvaṃ sthānāntaraprāptiśca samutthānaviśeṣaḥ-anyatrāddaṣṭaṃ samutthānam|tasmādvikārāditrityajñānapūrvaka upakramaḥ kāryaḥ| sa ca śīghram, avasthāntaro| prakṛtiḥ-svabhāvo+asādhāraṇaṃ cinham|

Aṣṭāṅgahṛdayasaṃhitā

dūṣyaṃ deśaṃ balaṃ kālamanalaṃ prakṛtiṃ vayaḥ||67||

sattvaṃ sātmyaṃ tathā+a+ahāramavasthāśca pṛthagvidhāḥ||67||

sūkṣmasūkṣmāḥ samīkṣyaiṣāṃ doṣauṣadhanirūpaṇe||68||

yo vartate cikitsāyāṃ na sa skhalati jātucit||68||

Sarvāṅgasundarā

doṣauṣadhanirūpaṇe sati dūṣyādīn daśa samīkṣya samyagvilokya, yaścikitsāyāṃ vartate-yatnaṃ karoti, saḥ-vaidyo, na kadācit skhalati-nāparādhī syāt| doṣo-vātādiḥ, auṣadhaṃ-harītakyādi, tayornirūpaṇaṃ-paryālocanam, tasmin doṣauṣadhanirūpaṇe| dūṣyādīnāṃ samastānāmupādānaṃ sarveṣāmevāvagame cikitsākaraṇaṃ prati yatnātiśayadyotanārtham, na punareṣāṃ dvau vā trīn vā caturo vā pañca vā samīkṣya| kiṃ tārhi ? sarvānetān samīkṣya,-samyagavabudhyeti| atha dūṣyādīneva samīkṣya ? netyāha- avasthāśca pṛthagvidhāḥ| eṣāmeva dūṣyādīnāmavasthāḥ sūkṣmasūkṣmāḥ-atiśayena sūkṣmāḥ, tāśca samīkṣya-yathāvadbuddhveti|

Āyurvedarasāyana

dūṣyādyekādaśajñāne satyavyabhicāryupakrama ityāha-dūṣyati| dūṣyo-dhāturmalaśca| deśo-bhūmirdehaśca| balaṃ-sāmarththam| deśo- bhūmirdehaśca| balaṃ-sāmarththam | kālaḥ-pūrvāhṇadiḥ| analo-viṣamādiḥ| prakṛtiḥ-vātaprakṛtyādiḥ|vayo-balyādi| satvaṃ-manaḥ| sātmyaṃ-deśasātmyādi|āhāro-madhurādiḥ| avasthāḥ-rūpeṣvavāntaraṃ rūpam| sūkṣmasūkṣmāḥ-atisūkṣmāḥ| eṣāṃ-rogāṇām| doṣauṣadhanirūpaṇe-doṣasyauṣadhasya ca vicāraṇe|

Aṣṭāṅgahṛdayasaṃhitā

na ca dūṣyādyeva parīkṣyam||69||

gurvalpavyādhisaṃsthānaṃ sattvadehabalābalāt||69||

dṛśyate+apyanyathākāraṃ tasminnavahito bhavet||69||

Sarvāṅgasundarā

guruścālpaśca gurvalpau, gurvalpau ca tau vyādhī ca gurvalpavyādhī, tayoḥ saṃsthānaṃ-ākṛtiḥ| apiśabdo bhinnakrame| tadgurvalpavyādhisaṃsthānamanyathākāramapi dṛśyate-viparītamiti lakṣyate| apiśabdātkvacit gurvalpavyādhisaṃsthānaṃ yathātattvaṃ dṛśyate kvacinneti vyādhilakṣaṇasya gamakatvābhāvaḥ prasajyeta| tataśca "rogaṃ nidānaprāgrūpalakṣaṇopaśayāptibhiḥ|" (hṛ. sū. a. 1|22) iti dūṣyeta| tasmādapiśabdo+atra gurvalpasaṃsthānasya yathātattva darśanaṃ kvacidbhavatyeveti sūcanārthaḥ kṛtaḥ| kuto hetoḥ ? ityāha-sattvetyādi| sattvaṃ-dhairyam| deho-mahadalpasthūlakṛśādiḥ| sattvaṃ ca dehaśca sattvadehau| balaṃ cābalaṃ ca balābale| tasmātsattvadehabalābalāddhetorgurvalpavyādhisaṃsthāne+avahito bhavet| adhikasattve tathotkṛṣṭadehabale ca guruḥ-mahānapi vyādhirutpanno+alpasaṃsthāno-hīnabala iva lakṣyate, sattvadehabalayorutkṛṣṭatvāt| tathā, hīnasatve hīnadehabale cotpanno laghurapi mahāniva lakṣyate, hīnasattvadehabalatvāt| tasmāda(tta)smin-vyādhisaṃsthāne+arthe, dattāvadhānena bhāvyam|

Āyurvedarasāyana

tatrāpi satvadehayorbalaṃ tātparyeṇa parīkṣyamityāha-gurvalpavyādhisaṃsthānamiti| saṃsthānaṃ-lakṣaṇam|anyathākāraṃ-guroralpatvam, alpasyāpi gurutvam|

Aṣṭāṅgahṛdayasaṃhitā

guruṃ laghumiti vyādhiṃ kalpayaṃstu bhiṣagbruvaḥ||70||

alpadoṣākalanayā pathye vipratipadyate||70||

Sarvāṅgasundarā

guruṃ laghumityādi| yaśca bhiṣagbruvaḥ-kutsito vaidyaḥ, sa vyādhisaṃsthānamātrāvalokanāt guruṃ vyādhiṃ laghumiti kalpayan-niścinvan, alpadoṣākalanayā-hīnamātradoṣaniścayena, pathye vipratipadyate-cikitsite mohaṃ gacchati, guruvyādhāvalpavyādhiyogyaṃ bheṣajaṃ dadāti| evaṃ laghuvyādhiṃ gurumiti kalpayan bahudoṣākalanayā pathye vipratipadyate, bhiṣagbruvattvāt| anyatrāpi bruvāntasya kutsitatvameva prasiddham| yathā+a+aha manuḥ (a. 8|20) -"jātimātropajīvī vā kāmaṃ syādbrāhmaṇabruvaḥ| dharmapravaktā nṛpaterna tu śūdraḥ kathañcana||" iti| kecit "bhiṣagdhruvam" iti peṭhuḥ| bhiṣak-vaidyo, guruṃ laghumiti vyādhiṃ kalpayan dhruvaṃ-niścitaṃ pathye vipratipadyata iti ca vyācakṣate|

Āyurvedarasāyana

anavahitatve doṣamāha-guruṃ laghumiti|alpo+ayaṃ doṣa ityagaṇanayā vipratipadyate-viparītaṃ jānāti|

Āyurvedarasāyana

viparyayajñāne doṣamāha-tato+alpamiti| ayogataḥ-hīnayogena| viparītaṃ-atimātramativīryaṃ vā|viparyaye-laghuvyādhau| vapurapyatiśayena kṣayaṃ nayet, na doṣāneva|

Aṣṭāṅgahṛdayasaṃhitā

tato+a+alpamalpavīryaṃ vā guruvyādhau prayojitam||71||

udīrayettarāṃ rogān saṃśodhanamayogataḥ||71||

śodhanaṃ tvatiyogena viparītaṃ viparyaye||72||

kṣiṇuyānna malāneva kevalaṃ vapurasyati||72||

Sarvāṅgasundarā

tato+alpaṃ-alpamātram, alpavīryaṃ vā-anutkṛṣṭaśaktikaṃ vā, bheṣajaṃ guruvyādhau prayojitaṃ-dattaṃ, saṃśodhanaṃ rogānudīrayettarāṃ-atiśayenotkleśayet| kutaḥ ? ayogataḥ,,-hīnayogāt| ayogo hi hīnayoga ucyate| yathā,-putrakāryākaraṇādaputra ityucyate| viparyaye ca-laghuvyādhau, viparītaṃ śodhanaṃ tu prayojitam, kasmādviparītam ? alpavīryātsaṃśodhanāt, atimātramutkṛṣṭavīryaṃ ca bahudoṣākalanayā, atiyogena prayojitaṃ na kevalaṃ malān kṣiṇuyāt-kṣapayet, yāvadvapurasyati-śarīramapi hiṃsyāt| atra ca saṃśodhanaṃ yat dṛṣṭāntatvenopanyastaṃ tadayogātiyogābhyāṃ rogotkleśaṃ śarīrakṣapaṇaṃ [ca] jhaṭiti nirvartayatīti| kharanādenāpyuktaṃ ca-"alpamutkleśayeddoṣaṃ bahu prāṇānnihanti ca| tasmānnirūpya bhiṣajā deyaṃ yuktaṃ virecanam||" iti| tathā, jvaragulmādīnāṃ ca tatpratīkārārthaṃ yaddīyate bheṣajaṃ tatrāpi mahārambhe+alpamalpavīryaṃ cauṣadhaṃ na deyam, ityasmādeva dṛṣṭāntībhūtādarthādavagantavyam|

Aṣṭāṅgahṛdayasaṃhitā

ato+abhiyuktaḥ satataṃ sarvamālocya sarvathā||73||

tathā yuñjīta bhaiṣajyamārogyāya yathā dhruvam||73||

Āyurvedarasāyana

aśeṣaviśeṣeśaparīkṣāyāmatyādaraḥ kārya ityāhāto+abhiyukta iti|

Sarvāṅgasundarā

yasmāccaivaṃ rogāṇāṃ durvijñeyā gatiḥ, ataḥ-asmāddhetoḥ, satatamabhiyuktaḥ-sadā+a+ayurvedapāṭhāvabodhānuṣṭhānaparo vaidyaḥ, sarvaṃ-dūṣyādivastujātam, ālocya sarvathā-sarveṇa prakāreṇā+a+ayurvedānusāriṇyā svabuddhyā tadvidyasambhāṣāsambhavayā ca tathā karmābhyāsato+api nipuṇaṃ nirūpya, tathā-tena prakāreṇa doṣadūṣyadeśādyanuguṇena, bhaiṣajyaṃ yuñjīta-bheṣajaṃ yuñjyāt| yathā+a+arogyāya dhruvaṃ-yena prakāreṇā+a+arogyārthamavaśyaṃ syāt|

Aṣṭāṅgahṛdayasaṃhitā

pūrvamuktam (ślo. 32) - "doṣā eva hi sarveṣāṃ rogāṇāmekakāraṇam||74||

" atastāneva doṣān vṛddhikṣayavibhedenāha - - - - vakṣyante+ataḥparaṃ doṣā vṛddhikṣayavibhedataḥ||74||

pṛthak trīn viddhi saṃsargabhedānadhunā vakti - - - - saṃsargastridhā, tatra tu tānnava||74||

kathaṃ nava bhedān ? ityāha - - - - trīneva samayā vṛddhyā, ṣaḍekasyātiśāyane||75||

trayodaśa samasteṣu katham ? ityāha - - - - ṣaḍ dvyekātiśayena tu||75||

ekaṃ tulyādhikaiḥ ṣaṭ ca tāratamyavikalpanāt||76||

pañcaviṃśatimityevaṃ vṛddhaiḥ kṣīṇaiśca tāvataḥ||76||

ekaikavṛddhisamatākṣayaiḥ ṣaṭ te punaśca ṣaṭ||77||

ekakṣayadvandvavṛddhyā saviparyayayā+api te||77||

bhedā dviṣaṣṭirnirdiṣṭāḥ triṣaṣṭaḥ svāsthyakāraṇam||78||

Sarvāṅgasundarā

vṛddhiśca kṣayaśca vṛddhikṣayau, vṛddhikṣayayorvibhedo vṛddhikṣayavibhedaḥ, vividho viśiṣṭo bhedo-vibhedaḥ, tasmādvṛddhikṣayavibhedataḥ| ataḥparaṃ-ato+anantaram, doṣāḥ-vātādayo, vakṣyante-bhaṇiṣyante| sa0-pṛthak-vyastān svapramāṇādhikān, trīn doṣān rogahetūn, viddhi-avehi| vāto vṛddhaḥ| 1| pittaṃ vṛddham| 2| śleṣmā vṛddhaḥ| 3| evaṃ trayo doṣāḥ| sa0-saṃsargastridhā-triprakāraḥ| tatra-saṃsarge, nava doṣabhedān svapramāṇādhikān, "viddhi" ityetadanuvṛttikṛtena sambandhena sarvatra yojyam| sa0-samayā vṛddhyā-tulyayā vṛdhdyā, trīneva-anyūnādhikān, saṃsargadoṣabhedān viddhi| eko vātapittābhyāmadhikābhyām, dvitīyo vātakaphābhyāmadhikābhyām, tṛtīyaḥ pittaśleṣmabhyāmadhikābhyām, iti| saṃsargasthayordoṣayorekasya doṣasyātiśāyane-adhikatarayā vṛddhyā, ṣaṭ saṃsargadoṣabhedān viddhi| atiśayo-atiśāyanam| atiśāyane "tamabiṣṭhanau" iti nipātanāddīrghaḥ| doṣadvayavṛddheścintyamānatvādaparadoṣacintānāstyatra|

vāto vṛddhaḥ pittaṃ vṛddhataram||1||

pittaṃ vṛddhaṃ vāto vṛddhataraḥ||2||

kapho vṛddhaḥ pittaṃ vṛddhataram||3||

pittaṃ vṛddhaṃ kapho vṛddhataraḥ||4||

kapho vṛddho, vāto vṛddhataraḥ||5||

vāto vṛddhaḥ kapho vṛddhataraḥ||6||

evaṃ ṣaṭ saṃsargadoṣabhedān viddhi| sa0-samasteṣu-sannipatiteṣu triṣvapi doṣeṣu vṛddheṣu, trayodaśa doṣabhedān viddhi| sa0-dvau caikaśca dvyeke, teṣāṃ dvyekeṣāmatiśayo-adhikatvam, tena dvyekātiśayena| tato dvayātiśayena trayo bhedāḥ, tathā doṣaikasyātiśayena trayaḥ, iti ṣaṭ bhedāḥ| yathā,-kapho vṛddho vātapitte+adhikaṃ vṛddhe| 1| pittaṃ vṛddhaṃ vātakaphāvativṛddhau| 2| vāto vṛddhaḥ pittakaphāvativṛddhau| 3| pittakaphau vṛddhau vāto+ativṛddhaḥ| 4| vātakaphau vṛddhau pittamativṛddham| 5| vātapitte vṛddhe kapho+ativṛddhaḥ| 6| iti ṣaḍbhedān dvyekātiśayena sannipāte viddhi| sa0-tulyaṃ kṛtvā-samaṃ kṛtvā, vṛddhairdoṣairekaṃ sannipātadoṣabhedaṃ viddhi| sa0-taratamayorbhāvastāratamyam| kasya tāratamyam ? prakṛtatvātsannipātasthadoṣāṇām| tāratamyasya vikalpanaṃ-bhedaḥ, tāratamyavikalpanam, tasmāt| sannipātasthadoṣāṇāṃ vṛddhirūpāṇāṃ ṣaḍbhedān viddhi| yathā,-vāto vṛddhaḥ pittaṃ vṛddhataraṃ kapho vṛddhatamaḥ| 1| vāto vṛddhaḥ kapho vṛddhataraḥ pittaṃ vṛddhatamam| 2| pittaṃ vṛddhaṃ kapho vṛddhataro vāto vṛddhatamaḥ| 3| pittaṃ vṛddhaṃ vāto vṛddhataraḥ kapho vṛddhatamaḥ| 4| kapho vṛddho vāto vṛddhataraḥ pittaṃ vṛddhatamam| 5| kapho vṛddhaḥ pittaṃ vṛddhataraṃ vāto vṛddhatamaḥ| 6| eteṣāṃ ca lakṣaṇaṃ muniradhyagīṣṭa| tathā ca tadgranthaḥ (ca. ci. a. 3|88)- "sannipātajvarasyordhvaṃ trayodaśavidhasya hi| prāk sūtritasya vakṣyāmi lakṣaṇaṃ vai pṛthak pṛthak|| bhramaḥ pipāsā dāhaśca gauravaṃ śiraso+atiruk| vātapittolbaṇe vidyālliṅgaṃ mandakaphe jvare|| śaityaṃ kāso+arucistandrā pipāsā dāharugvyathāḥ| vātaśleṣmolbaṇe vyādhau liṅgaṃ pittāvare viduḥ|| chardiḥ śaityaṃ muhurdāhastṛṣṇā moho+asthivedanā| mandavāte vyavasyanti liṅgaṃ pittakapholbaṇe|| sandhyasthiśirasaḥ śūlaṃ pralāpo gauravaṃ bhramaḥ| vātolbaṇe syād hyanuge tṛṣṇā kaṇṭhāsyaśuṣkatā|| raktaviṇmūtratā dāhaḥ svedastṛḍbalasaṅkṣayaḥ| mūrcchā ceti tridoṣe syālliṅgaṃ pittagarīyasi|| ālasyārucihṛllāsadāhavamyaratibhramaiḥ| kapholbaṇaṃ sannipātaṃ tandrākāsena cādiśet|| samaṃ doṣaistribhirvṛddhaiḥ sannipātasya lakṣaṇam| muhurdāho muhuḥ śītaṃ karṇakṣveḍanapārśvaruk|| mohaḥ cchardirdivā nidrā rātrau jāgaraṇaṃ tathā| pratiśyā chardirālasyāṃ tandrārucyagnimārdavam|| hīnavāte pittamadhye cihnaṃ śleṣmādhike matam| hāridramūtranetratvagdāhastṛṣṇā bhramo+aruciḥ|| hīnavāte madhyakaphe liṅgaṃ pittādhike matam| śirorugvepathuḥ śvāsaḥ pralāpaḥ cchardyarocakau|| hīnapitte madhyakaphe liṅgaṃ vātādhike matam| śītakaṃ gauravaṃ tandrā pralāpo+asthiśirotiruk|| hīnapitte vātamadhye liṅgaṃ śleṣmādhike viduḥ| varcobhedo+agnidaurbalyaṃ tṛṣṇā dāho+arucirbhramaḥ|| kaphahīne vātamadhye liṅgaṃ pittādhike matam| śvāsaḥ kāsaḥ pratiśyāyo mukhaśoṣo+atipārśvaruk|| kaphahīne pittamadhye liṅgaṃ vātādhike smṛtam|" iti| sa0-evaṃ-pūrvoktena prakāreṇa, pañcaviṃśatisaṅkhyāparimāṇān vṛddhān doṣabhedān vṛddhairdoṣairviddhi| sa0-kṣīṇaiḥ-kṣayāvasthairdoṣaiḥ, tāvataḥ-tatparimāṇān pañcaviṃśatisaṅkhyākān doṣabhedān viddhi| yathā,-vṛddhaiḥ pṛthak trīn doṣabhedān, tathā kṣīṇaiḥ| "pṛthak trīn" ityādigranthe vṛddhiśabdasthāne kṣīṇaśabde nipātyaḥ| tadyathā,-vātaḥ kṣīṇaḥ| 1| pittaṃ kṣīṇam| 2| kaphaḥ kṣīṇaḥ| 3| tadevaṃ saṃsarge navadoṣabhedān viddhi| katham ? trīneva samakṣīṇatvena,-kṣīṇavātapittasaṃsargaḥ| 1| kṣīṇapittakaphasaṃsargaḥ| 2| kṣīṇavātakaphasaṃsargaḥ| 3| ṣaḍekasyātiśāyane| atiśāyane-anyadoṣāpekṣayā kṣīṇatvātireke,-vātaḥ kṣīṇaḥ pittaṃ kṣīṇataram| 1| pittaṃ kṣīṇaṃ vātaḥ kṣīṇataraḥ| 2| vātaḥ kṣīṇaḥ kaphaḥ kṣīṇataraḥ| 3| kaphaḥ kṣīṇo vātaḥ kṣīṇataraḥ| 4| kaphaḥ kṣīṇaḥ pittaṃ kṣīṇataram| 5| pittaṃ kṣīṇaṃ kaphaḥ kṣīṇataraḥ| 6| evaṃ ṣaṭ doṣabhedān viddhi| trayodaśa samasteṣu-sannipatiteṣu kṣīṇeṣu doṣeṣu doṣabhedāṃstrayodaśa viddhi| katham ? ṣaḍ dvyekātiśayena tu| doṣadvayasyātiśayena-atikṣīṇatvena, tathā doṣaikaśayena tu| tathā doṣaikasyātikṣīṇatvena, paryāyataḥ ṣaṭ kṣīṇasannipātadoṣabhedān viddhi| yathā,-vātaḥ kṣīṇaḥ pittakaphāvatikṣīṇau| 1| pittaṃ kṣīṇaṃ vātakaphāvatikṣīṇau| 2| kaphaḥ kṣīṇaḥ pittavātāvatikṣīṇau| 3| vātapitte kṣīṇe kapho+atikṣīṇaḥ| 4| pittakaphau kṣīṇau vāto+atikṣīṇaḥ| 5| vātakaphau kṣīṇau pittamatikṣīṇam| 6| ekaṃ tulyakṣīṇairbhedaṃ viddhi| 1| ṣaṭ ca tāratamyavikalpanāt,-kaphaḥ kṣīṇaḥ pittaṃ kṣīṇataraṃ vātaḥ kṣīṇatamaḥ| 1| vātaḥ kṣīṇaḥ kaphaḥ kṣīṇataraḥ pittaṃ kṣīṇatamam| 2| pittaṃ kṣīṇaṃ kaphaḥ kṣīṇataro vātaḥ kṣīṇatamaḥ| 3| kaphaḥ kṣīṇo vātaḥ kṣīṇataraḥ pittaṃ kṣīṇatamam| 4| vātaḥ kṣīṇaḥ pittaṃ kṣīṇataraṃ kaphaḥ kṣīṇatamaḥ| 5| pittaṃ kṣīṇaṃ vātaḥ kṣīṇataraḥ kaphaḥ kṣīṇatamaḥ| 6| evaṃ pañcaviṃśatidoṣabhedān kṣīṇairdoṣairviddhi| sa0-te-sannipātasthadoṣāstrayaḥ, ṣoḍhā bhavanti| katham ? ityāha-ekaiketyādi| vṛddhiśca samatā ca kṣayaśca vṛddhisamatākṣayāḥ| ekaikasya-vātādyanyatamasya, vṛddhisamatākṣayā ekaikavṛddhisamatākṣayāḥ, tairekaikavṛddhisamatākṣayaiḥ ṣaṭ| yathā,-vāto vṛddhaḥ pittaṃ samaṃ kaphaḥ kṣīṇaḥ| 1| pittaṃ vṛddhaṃ vātaḥ samaḥ kaphaḥ kṣīṇaḥ| 2| kapho vṛddhaḥ pittaṃ samaṃ vātaḥ kṣīṇaḥ| 3| kapho vṛddho vātaḥ samaḥ pittaṃ kṣīṇam| 4| vāto vṛddhaḥ kaphaḥ samaḥ pittaṃ kṣīṇam| 5| pittaṃ vṛddhaṃ kaphaḥ samo vātaḥ kṣīṇaḥ| 6| evamekaikavṛddhisamatākṣayaiḥ ṣaṭ| sa0-ekasya kṣaya ekakṣayaḥ, dvandvasya vṛddhirdvandvavṛddhiḥ, ekakṣayasahitā dvandvavṛddhirekakṣayadvandvavṛddhiḥ, tayā| kimbhūtayā ? saviparyayayā,-saha viparyayeṇa-vaiparītyena vartate yā saivam, tayā| ekakṣayadvandvavṛddhyā punareva ṣaṭ doṣabhedāḥ| vātaḥ kṣīṇaḥ pittakaphau vṛddhau| 1| pittaṃ kṣīṇaṃ vātakaphau vṛddhau| 2| kaphaḥ kṣīṇo vātapitte vṛddhe| 3| evamekakṣayadvandvavṛddhyā trayo bhedāḥ| saviparyayayā ca vṛddhyā trayo doṣabhedāḥ| dvandvakṣayaikadoṣavṛddhyā-dvandvakṣayasahitaikadoṣavṛddhiḥ, tayā| yathā,-vātapittakṣīṇe śleṣmā vṛddhaḥ| 1| vātakaphau kṣīṇau pittaṃ vṛddham| 2| pittakaphau kṣīṇau vāto vṛddhaḥ| 3| iti saviparyayayā vṛddhyā trayo

Aṣṭāṅgahṛdayasaṃhitā

doṣabhedāḥ| evaṃ sannipātabhedā dvirūpayā vṛddhyā ṣaḍete jñeyāḥ| sa0-evaṃ bhedagaṇanayā doṣāṇāṃ bhedā dviṣaṣṭirnirdiṣṭāḥ-uktāḥ| sa0-triṣaṣṭīnāṃ pūraṇo yo doṣabhedaḥ, sa svāsthyakāraṇaṃ-ārogyahetuḥ, dhātusāmyāt| atra hi svapramāṇasthā vātapittakaphāḥ| ye ca doṣabhedā dviṣaṣṭiḥ, te ca rogakāraṇamityarthāduktaṃ bhavati| atra ca rogahetutve doṣavaiṣamyaṃ kāraṇam| triṣaṣṭa iti " tasya pūraṇe ḍaṭ" iti ḍaṭ|

Āyurvedarasāyana

atha saṃyogaḥ| tasya triṣaṣṭibhedāḥ| tānāhavakṣyante+ataḥparamiti| doṣāḥ-doṣabhedāḥ| vimedaḥ-tāratamyam, tatsāmye nāsti vṛddhau kṣaye cāsti, vṛddhikṣayavattāratamyaṃ cabhede kāraṇam| ā0 ra0- tatra vṛddhisāmyābhyāṃ dvādaśa| tatra pṛthak trīn viddhi| pṛthak-pratyekaṃ vṛddhayā, "pañcaviṃśatirityevaṃ vṛddhaiḥ" ityupasaṃhārāt| pāriśeṣyāt dviśaḥ sāmyena| yathā,- vāyurvṛddhaḥ pittakaphau samau|1| pittaṃ vṛddhaṃ vāyukaphau samau|2| kapho vṛddho vāyupitte same|3| ā0 ra0- saṃsargaṃ tridhā viddhi, vāyupitte vāyukaphau pittakaphau iti| tatra tān-saṃyogān, nava viddhi| ā0 ra0- tatra trīn samayā vṛddhyā| yathā,- vāyupitte vṛddhe kaphaḥ samaḥ|1| vāyukaphau vṛddhau pittaṃ samam|2|pittakaphau vṛddhau vāyuḥ samaḥ |3| ekasyātiśayane ṣaṭ| yathā,-vāyoḥ pittaṃ vṛddhaṃ kaphaḥ samaḥ|1| pittādvāyurvṛddhaḥ kaphaḥ samaḥ|2| kaphādvāyurvṛddhaḥ pittaṃ samam|3| vāyoḥ kapho vṛddhaḥ pittaṃ samam|4| pittātkapho vṛddho vāyuḥ samaḥ|5| kaphātpittaṃ vṛddhaṃ vāyuḥ samaḥ|6| evaṃ dvādaśa| ā0 ra0- vṛddheṣveva samasteṣu trayodaśa saṃyoyogān viddhi| ā0 ra0- tatraikasmāt dvayorvṛddhayostrīn| yathā,-vāyoḥ pittakaphau vṛddhau|1| pittātkaphavāyū|2| kaphādvāyupitte|3| dvābhyāmekasmin vṛddhe trīn| yathā,- vāyupittābhyāṃ kapho vṛddhaḥ|1| vāyukaphābhyāṃ pittaṃ vṛddham|2| pittakaphābhyāṃ vāyurvṛddhaḥ|3| ā0 ra0- tulyādhikairekam|yathā,-vāyupittakaphā vṛddhāḥ|1| ā0 ra0-tāratamyavikalpanāt ṣaṭ| yathā,-vāyupittakaphā vṛddhā vṛddhatarā vṛddhtamāḥ||1|| evaṃ vāyukaphapittāni|2| pittakaphavāyavaḥ|3| pittavāyukaphāḥ|4| kaphavāyupittāni|5| kaphapittavāyavaḥ|6| evaṃ trayodaśa| ā0 ra0- evaṃ vṛddhau pañcaviṃśatiṃ viddhi| ā0 ra0- kṣīṇaiśca tāvato viddhi| vṛddhaśabdasthāne kṣīṇaśabdapayogātte jñeyāḥ| ā0 ra0- vṛddhikṣayasāmyaiḥ (vṛddhisāmyakṣayaiḥ) ṣaṭ| vṛddhavṛddhataravṛddhatamasthāne vṛddhakṣīṇasama(vṛddhasamakṣīṇa) prayogātte jñeyāḥ| teṣāṃ lakṣaṇmuktaṃ saṅgrahe (sū. a. 20)-"rogāvasthāsu yugadvṛddhisāmyakṣayanugam| ṣaṭkaṃ hi durbodhataraṃ vikārairiti ddaśyate|| prakṛtisthaṃ yadā pittaṃ vṛddho vāyuḥ kaphakṣaye| sthānādādāya gātreṣu yatra visarpati|| tadābhedasca dāhaśca tatra tatrānavasthitau| gātradeśe tathā syātāṃ balahāni pariśramau|| prakṛtisthaṃ kaphaṃ kṣīṇe pitte vāyuryadā balī| karṣet kuryāttada śūlaṃ saśaityastambhagauravam|| prakṛtisthaṃ yadā vātaṃ pittaṃ vṛddhaṃ kaphakṣaye| saruṇaddhi tadā dāhaḥ śūlaṃ cāṣopajātyate|| prakṛtisthaṃ kaphaṃ vṛdhaṃ pittaṃ vāyukṣaye yadā| sannirudhyāttadā kuryātsatandrāgauravaṃ jvaram|| prakṛtisthaṃ yadā vāyuṃ kṣīṇe pitte kapho+adhikaḥ| sannirudhyāttadā kuryācchītakaṃ gauravaṃ rujam|| śītakaṃ-śītapūrvajvaram| prakṛtisthaṃ yadāpittavṛddhaḥ śleṣmā+anilakṣaye| sannirudhyāttadā kuryānmandāgnitvaṃ śirograham|| nidrātandropalepāṃśca hṛdrogaṃ gātragauravaṃ| ṣṭhīvanaṃ pittakaphayornakhādīnāṃ ca pītatām|| ye doṣavṛddhikṣayayorvikāraḥ kīrtitāḥ pṛthak| śeṣeṣvapi tu tāneva kalpayettadyathāyatham||" iti| ā0 ra0- ekakṣayadvandvavṛddhibhyāṃ trayaḥ|yathā,-vāyuḥ kṣīṇaḥ pittakaphau vṛddhau|1| pittaṃ kṣīṇaṃ kaphavāyū vṛddhau|2| kaphaḥ kṣīṇo vāyupitte vṛddhe|3| dvikṣayaikavṛddhibhyāṃ trayaḥ| yathā,-vāyupitte kṣīṇe kapho vṛddhaḥ|1| pittakaphau kṣīṇau vāyurvuddhaḥ|2| kaphavāyū kṣīṇau pittaṃ vṛddham|3| ā0 ra0- evaṃ dviṣaṣṭirbhedāḥ| ā0 ra0- vāyupittakaphāḥ samā ititriṣaṣṭo bhedaḥsvāsthyakāraṇam|

Aṣṭāṅgahṛdayasaṃhitā

saṃsargādrasarudhirādibhistathaiṣāṃ doṣāṃstu kṣayasamatāvivṛddhibhedaiḥ||78||

ānantyaṃ taratamayogataśca yātān jānīyādavahitamānaso yathāsvam||12||

78-1/2||12||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne doṣabhedīyo nāma dvādaśo+adhyāyaḥ||12||

Sarvāṅgasundarā

na kevalaṃ dviṣaṣṭibhedabhinnān doṣān jānīyāt| ānantyaṃ ca gatān vidyāt| kathamānantyam ? ityāha-eṣāṃ doṣabhedānāṃ, yathāsvaṃ-rasaraktādibhirdhātubhiḥ saṃyogāt, tathaiṣāmeva kṣayādibhedaistaratamayogāccānantyaṃ gatān vidyāt| tatra diṅmātraṃ śiṣyavyutpattaye pradarśayate| tatra rase vātapittakaphānāṃ pṛthak trayo bhedā bhavanti, "pṛthak trīn viddhi" ityanusāreṇa| saṃsargastridhā| "tatra tu tān" rasamevādhikṛtya nava viddhi| katham ? pūrvavat "trīneva samayā vṛddhyā ṣaḍekasyātiśāyene|" evaṃ pūrvoktanyāyena rasamadhikṛtya saṃsargaṃ yojayitvā sannipāto yojanīyaḥ| yathā,-trayodaśa samasteṣu| katham ? "ṣaḍdvyekātiśayena tu| ekaṃ tulyādhikaiḥ ṣaṭ ca tāratamyavikalpanāt||" iti samānaṃ pūrveṇa, rasākhyaṃ sthānaṃ kevalamadhikam| "pañcaviṃśatimityevaṃ vṛddhaiḥ kṣīṇaiśca tāvataḥ|" rasamadhikṛtya bhedān viddhi| ityevaṃ rudhiramāṃsādibhiryojyam| ekaikopakrameṇetyevaṃ dviṣaṣṭibhedabhinnānāṃ doṣāṇāṃ rasādibhiḥ saptabhiḥ saṃyogāt catvāri śatānyekacatvāriṃśadadhikāni syuḥ| śakṛdādisaṃsargāt kṣīṇatarakṣīṇatamādibhedairvṛddhataravṛddhatamādibhedaiśca cintyamānā doṣā ānantyaṃ yāntīti| rasabhede doṣabhede cāvagate vaidyasya hetulakṣaṇopakrameṣu moho na bhavati| tathā ca muniḥ (ca. sū. a. 26|25)- "yaḥ syādrasavikalpajñaḥ syācca doṣavikalpavit| na sa muhyedvikārāṇāṃ hetuliṅgopapattiṣu||" iti| mnaujraugastridaśabhavāpraharṣiṇī syāt| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne doṣabhedīyādhyāyo dvādaśaḥ samāptaḥ|| 12||

Āyurvedarasāyana

ete bhedā rasādibhirdūṣyaiḥ pratyekaṃ saṃsargādvahavo bhavanti| tathā, eṣāṃ-dūṣyāṇāṃ kṣayādibhedaiḥ saṃsargāttato+api bahavaḥ| evamānantyaṃ yātān doṣānavahitamānaso jānīyāt| yathāsvaṃ-svena lakṣṇena| iti hemādriṭīkāyāmāyurvedarasāyane| doṣabhedaprakaraṇaṃ sāmastyena nirūpitam|| 12||

doṣopakramaṇīyādhyāyaḥ

13

Aṣṭāṅgahṛdayasaṃhitā

athāto doṣopakramaṇīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

doṣāṇāmupakramaṇaṃ-cikitsā, doṣopakramaṇam| tasmai hito doṣopakramaṇīyaḥ| śeṣaṃ pūrvavadyojyam|

Āyurvedarasāyana

lakṣaṇaskandhānantaramauṣadhaskandhamārabhate| tatra doṣopakramaṇīyamadhyāyaṃ vyākhyātuṃ pratijānīte-atheti| doṣopakramaṇasyaiva sarvarogauṣadhatvāt| upakramaṇaṃ-auṣadham|

Aṣṭāṅgahṛdayasaṃhitā

vātasyopakramaḥ snehaḥ svedaḥ saṃśodhanaṃ mṛdu||1||

svādvamlalavaṇoṣṇāni bhojyānyabhyaṅgamardanam||1||

veṣṭanaṃ trāsanaṃ seko madyaṃ paiṣṭikagauḍikam||2||

snigdhoṣṇā bastayo bastiniyamaḥ sukhaśīlatā||2||

dīpanaiḥ pācanaiḥ siddhāḥ snehāścānekayonayaḥ||3||

viśeṣānmedyapiśitarasatailānuvāsanam||3||

Āyurvedarasāyana

tatra vātauṣadhamāha-vātasyopakrama iti| snehaḥ-śodhanādiḥ (tailādiḥ)| svedaḥ-tāpādiḥ| śodhanaṃ-vamanādi, tacca mṛdu-hīnayogena kṛtam| veṣṭanaṃ-valitavasrādinā samantādbandhanam| trāsanaṃ-akasmādbhayotpādanam| sekaḥ-secanam| bastayo-nirūhāḥ| bastiniyamaḥ-anuvāsanam, tasya bastinā niyatvāt| sukhaśīlatā-sukhābhyāsaḥ| snehāḥ-tailādayaḥ| tilatailātasītailagoghṛtamahiṣīghṛtādibhedāt-anekayonayaḥ| dīpanaiḥ-citrakādibhiḥ| pācanaiḥ-mustādibhiḥ| siddhāḥ-pakvāḥ| snehānāṃ punarvacanaṃ yathākathañcidapi vātaghnatvajñāpanārtham| medyaṃ-meduram, yat piśitaṃ-māṃsam, tasya rasastilatailamanuvāsanaṃ cetyetatrayaṃ viśeṣeṇauṣadham|

Sarvāṅgasundarā

vātasyopakramaḥ snehaḥ, śreṣṭhatvācca prāgupādānaṃ snehasya| tataḥ svedaḥ| kṛtasnehasvedasya ca saṃśodhanam| tacca mṛdu-na tīkṣṇam, tīkṣṇasya vātakopahetutvāt| tathā, svādvādīni bhojyāni-bhakṣyāṇi| abhyaṅgaśca mardanaṃ cābhyaṅgamardanam| mardanaṃ-pāṇyādi nā| veṣṭanaṃ-śāṭakādinā| trāsanaṃ-khaṅgavyagrāgrahastarājapuruṣadarśanādinā| nanu, bhīśokādibhirmārutasya kopa ūktaḥ| vakṣyati hi (hṛ. ni. a. 1|15) - "kriyātiyogabhīśoka" ityādi| tat kathaṃ trāsanaṃ vāyorupakramaḥ ? ucyate| bhayaṃ vātaprakopahetuḥ, na tu trāsanam| trāsanaṃ hi sarvavatavijayi| tasmādvātopaśāntyarthaṃ trāsanaṃ yuktam| yathā,-unmādādiṣu| tathā ca vakṣyati vātonmāde (hṛ. u. a. 6|29) - "harṣaṇāśvāsanottrāsabhayatāḍanatarjanam|" ityādi| tathā, sekādirupakramaḥ| seko-daśamūlakvāthādinā| tathā, madyaṃ paiṣṭikaṃ gauḍikaṃ ca vātasyopakramaḥ| tathā, snigdhoṣṇā bastayo vātasyopakramaḥ| snigdhoṣṇā ityuktyā rūkṣaśītaṃ bastimatra nirākaroti| tathā, bastiniyamo-yathāvidhi bastidānam, vātasyopakramaḥ| athavā bastiniyamaḥ-karmakālayogākhyastripañcāśadbastisaṅkhyaḥ "prāk sneha ekaḥ pañcānte" (hṛ. sū. a. 19|63) ityevamādinā granthena yo darśitaḥ, sa vātasyopakramaḥ| tathā sukhaṃ śīlayatīti sukhaśīlaḥ| śīlikāmibhikṣyācaribhyo ṇaḥ| tasya bhāvaḥ sukhaśīlatā,-saukhyavṛttitvam| tilapriyālākṣoḍādayo+anekā yonayo yeṣāṃ te+anekayonayaḥ snehāḥ, te ca vātasyopakrama iti yojyam| kimbhūtāḥ ? dīpanapācanairdravyaiḥ siddhāḥ| viśeṣeṇa puṣṭamāṃsarasastailamanuvāsanaṃ ca vātasyopakramaḥ|

Āyurvedarasāyana

pittasyauṣadhamāha-pittasya sarpiṣaḥ pānamiti| sugandhiśītahṛdyānāṃ dravyāṇāṃ-candanādīnāṃ ye gandhāsteṣāmupasevanam| kaṇṭheguṇānāṃ-kaṇṭhāvalmbināṃ, hārāṇaṃ-muktāvalīnāṃ, ye maṇayasteṣāmurasā dhṛtiḥ| uśīraṃ-vīraṇam| pradoṣaḥ-candraṃ vinā+api| ayantraṇamukhaṃ-yat mukhena niyantraṇaṃ na karoti buddhyā tu karoti| mugdhā-mṛdulā| udyānadīrghikāḥ-krīḍāvanāvāpyaḥ| sutīrthaḥ-śobhanāvataraṇamārgaḥ, vipulaḥ svacchaśca yaḥ salilāśayaḥ, tasya saikate-sikatāmayapradeśe| sāmbhojajalatīrayorantaḥ-sandhiḥ, yasminsaikate tattathā| kāyamānaṃ-tṛṇādiracitāgāram| saumyā bhāvāḥ-manaḥprasādanāḥ padārthāḥ, payaḥ sarpirvirekaśceti catuṣṭayaṃ viśeṣādauṣadham|

Aṣṭāṅgahṛdayasaṃhitā

pittasya sarpiṣaḥ pānaṃ svāduśītairvirecanam||4||

svādutiktakaṣāyāṇi bhojanānyauṣadhāni ca||4||

sugandhiśītahṛdyānāṃ gandhānāmupasevanam||5||

kaṇṭheguṇānāṃ hārāṇāṃ maṇīnāmurasā dhṛtiḥ||5||

karpūracandanośīrairanulepaḥ kṣaṇe kṣaṇe||6||

pradoṣaścandramāḥ saudhaṃ hāri gītaṃ himo+anilaḥ||6||

ayantraṇasukhaṃ mitraṃ putraḥ sandigdhamugdhavāk||7||

chandānuvartino dārāḥ priyāḥ śīlavibhūṣitāḥ||7||

śītāmbudhārāgarbhāṇi gṛhāṇyudyānadīrghikāḥ||8||

sutīrthavipulasvacchasalilāśayasaikate||8||

sāmbhojajalatīrānte kāyamāne drumākule||9||

saumyā bhāvāḥ payaḥ sarpirvirekaśca viśeṣataḥ||9||

Sarvāṅgasundarā

upakrama ityanuvartate| sarpiṣaḥ pānamityādi pittasyopakramaḥ| tathā, hārāṇāṃ-muktādāmnāṃ kaṇṭheguṇasaṃjñānāṃ vakṣasā dhṛtiḥ-dhāraṇam| tathā, maṇīnāṃ-marakatacandrakāntapadmarāgādīnām| tathā, karpūrādibhiḥ pratikṣaṇamanulepanam| tathā, pradoṣādiḥ pittasyopakrama iti vartate| pradoṣo-rātrimukham| sudhāyā idaṃ saudhaṃ,-dhavalagṛham| hāri-ramyam, gītaṃ-gānam| tathā, mitramayantraṇasukhaṃ-na vidyate yantraṇā yasmiṃstathāvidhaṃ sukhaṃ yasmiṃstathāvidhaṃ mitram| tathā, sandigdhā-avyaktā, mugdhā-aprauḍhā, vāg-vāṇī, yasya sa evaṃvidhaḥ putraḥ| dārāḥ-kalatrāṇi, vallabhāḥ-suśīlāśca| tathā, chandānuvartinaḥ-cittānuguṇakāriṇaḥ| śītāmbudhārā garbhe-abhyantare, yeṣāṃ tathāvidhāni gṛhāṇi| tathā, udyānaṃ-upavanam| tathā, dīrghikāḥ-gṛhapuṣkariṇyaḥ| tathā, saumyā bhāvāḥ pittasyopakramaḥ| kva sthitasya ? sutīrthavipulasvacchasalilāśayasaikate yat kāyamānaṃ-tṛṇagṛham, tasmin| śobhanaṃ tīrthaṃ tasya sa evam| sutīrthaścāsau vitatavimalajalāśayaśca sutīrthavipulasvacchasalilāśayaḥ tasya samīpe saikatam, tasmin| sikatā asmindeśe santīti saikatam, "sikatāśarkarābhyāṃ ca" ityaṇ| samūhārthe ṭhagdurnivāraḥ syāt| kīdṛśe kāyamāne ? sāmbhojaṃ-sapadmaṃ, jalaṃ yasmiṃstīrānte sa evaṃ sāmbhojajalastīrānto yasmin kāyamāne tasmin| tathā, drumaiḥ-vṛkṣaiḥ, ākule-vyāpte| viśeṣeṇa tu payo ghṛtaṃ virekaścopakramaḥ|

Aṣṭāṅgahṛdayasaṃhitā

śleṣmaṇo vidhinā yuktaṃ tīkṣṇaṃ vamanarecanam||10||

annaṃ rūkṣālpatīkṣṇoṣṇaṃ kaṭutiktakaṣāyakam||10||

dīrghakālasthitaṃ madyaṃ ratiprītiḥ prajāgaraḥ||11||

anekarūpo vyāyāmaścintā rūkṣaṃ vimardanam||11||

viśeṣādvamanaṃ yūṣaḥ kṣaudraṃ medoghnamauṣadham||12||

dhūmopavāsagaṇḍūṣā niḥsukhatvaṃ sukhāya ca||12||

Sarvāṅgasundarā

vidhinā-śāstroktena, yuktaṃ tīkṣṇaṃ vamanavirecanaṃ kaphasyopakramaḥ| tathā, annaṃ rūkṣādiguṇayuktam| tathā, madyaṃ purāṇam| ratiprītiḥ prajāgaraḥ,-ramaṇaṃ-ratiḥ, tasyāḥ prītiḥ-sukham| tathā, prajāgaraḥ-atijāgaraṇam| tathā, anekarūpo vyāyāmo-niyuddhadhanurākarṣaṇādikaḥ| viśeṣeṇa tu vamanaṃ yūṣo mākṣikaṃ tathā medoghnaṃ yadauṣadhaṃ tacca dhūmādayaśca| tathā, niḥsukhatvaṃ-sukhābhāvo duḥkharūpatvam, vāgdehamanaḥkarmaṇo duḥkhadasyānuṣṭhānādyadasukhamupadyate, tacca śleṣmaṇo vṛddhasya vikārakaraṇahetorupaśamāt sukhāya jāyate|

Āyurvedarasāyana

śleṣmaṇa auṣadhamāha-śleṣmaṇo vidhinā yuktamiti| vidhinā yuktaṃ tīkṣṇaṃ śodhanam, tīkṣṇena śodhanena vyāpado+asambhavāt| ata eva mṛdumadhyaṃ vātapittayoḥ śodhanamuktam| ratiprītiḥ-sambhoge prītiḥ, na tu ratiḥ| vamanādyaṣṭakaṃ viśeṣādauṣadham| sukhāya-sukhasādhanāya| dharmāyayanniḥsukhatvaṃ-duḥkhānubhavaḥ nādharmāya, tasya rogahetutvāt|

Aṣṭāṅgahṛdayasaṃhitā

upakramaḥ pṛthagdoṣān yo+ayamuddiśya kīrtitaḥ||13||

saṃsargasannipāteṣu taṃ yathāsvaṃ vikalpayet||13||

Sarvāṅgasundarā

pṛthak-pratyekaṃ, doṣān-vātādīn. uddiśya-āśritya, ya upakramaḥ kīrtitaḥ-uktaḥ, saṃsarge sannipāte ca taṃ-upakramaṃ, yathāsvaṃ vikalpayet-pravṛddhadoṣānusāreṇa nirūpya prayuñjīta| yathā,-vātapittasaṃsarge vātapittopakramau miśrau, vātakaphasaṃsarge vātakaphopakramau, ityādi| evaṃ sannipāte+api nirūpyopakramaḥ prayojyaḥ|

Āyurvedarasāyana

saṃsargasannipātabhedānāmauṣadhamāha-upakrama iti| yathāsvaṃ-svamātmīyaṃ viśeṣamanatikramya, vikalpayet| yathā,- vātapittasaṃsarge vātapittauṣadhamelanamavirodhena| tasminneva vātādhike vātauṣadhamādhikyena, pittādhikye pittauṣadham, evamanyatrāpi|

Aṣṭāṅgahṛdayasaṃhitā

graiṣmaḥ prāyo marutpitte vāsantaḥ kaphamārute||14||

maruto yogavāhitvāt, kaphapitte tu śāradaḥ||14||

Sarvāṅgasundarā

upakrama ityanuvartate| vātapittasaṃsarge grīṣmartucaryāvihita upakramaḥ prāyeṇa yojyaḥ| yathā (hṛ. sū. a. 3|27) - "ato+asmin paṭukaṭvamlavyāyāmārkakarāṃstyajet| bhajenmadhuramevānnam" ityādi sarvaṃ tyājyaṃ sevyaṃ ca| kaphamārutasaṃsarge vasantartubhavaḥ "tīkṣṇairvamananasyādyaiḥ" (hṛ. sū. a. 3|19) ityādirupakramo yojyaḥ| prāyeṇetyatrāpi yojyam| nanu, grīṣme+atyantaśītasevoktā, vasante ca tīkṣṇaṃ vamananasyādyuktam| etacca dvayamapyekāntena pavanahetuḥ| tatkathamuktam ? "graiṣmaḥ prāyo marutpitte vāsantaḥ kaphamārute|" ityāśaṅkyāha-maruto yogavāhitvāt| atrāyaṃ bhāvaḥ,-yadā kila vāyuḥ pittena yujyate tadā dāhādikṛt, na ca pitte same sati dāhādikaṃ kartuṃ marutsamarthaḥ| api ca grīṣme śītameva sevyata iti nāyaṃ niyamaḥ| kiṃ tarhi? snigdhādyapi| tasmānmarutpitte grīṣmavidhiryuktaḥ| vasante ca kaphayogāt kaphavikārakāryeva bhavati pavanaḥ, yogavāhitvāt| atastīkṣṇo vamananasyādirnyāyya eva| pittena saha sthitasya vāyoḥ pittacikitsā, kaphena saha sthitasya vāyoḥ kaphacikitsā, svabhāvavaśāditi bhāvaḥ| tathā ca granthaḥ,-"yogavāhī" (pṛ. 9|23) ityādi| kaphapittasaṃsarge tu śāradaḥ-śaradṛtucaryāvihita upakramaḥ| nanu, sannipāte ka upakramaḥ ? brūmaḥ| varṣartucaryāvihitaḥ| prāvṛṣi hi doṣatrayakopa uktaḥ| ata eva tatrāha (hṛ. sū. a. 3|44) - "bhajetsādhāraṇaṃ sarvam" ityādi|

Āyurvedarasāyana

saṃsargabhedānāmauṣadhāntaramāha-graiṣma iti| marutpitte saṃsṛṣṭe graiṣma upacāraḥ kāryaḥ| kaphamārute vāsantaḥ| kaphapitte śāradaḥ| tatra śāradasya kaphapittaghnatvādyukto nirdeśaḥ| graiṣmasya pittaghnatvādvāsantasya kaphapittaghnatvādayuktaḥ, tatrāha-maruto yogavāhitvāditi| yogaṃ-sambandhaṃ, vahatinirvahati, dvitīyasyānusaraṇeneti-yogavāhī| tena pittayuktasya vāyoḥ pittaghnenopaśāntiḥ, kaphayuktasya kaphaghnena| prāyograhaṇādanucitāṃśasya tyāgo+api|

Aṣṭāṅgahṛdayasaṃhitā

caya eva jayeddoṣaṃ kupitaṃ tvavirodhayan||15||

sarvakope balīyāṃsaṃ śeṣadoṣāvirodhataḥ||15||

Āyurvedarasāyana

auṣadhakālamāha-caya eveti| caya eva doṣaṃ jayet, na kopaṃ pratīkṣeta| atha kathañciccayātikrame kupitaṃ doṣaṃ jayet| taṃ punaravirodhayan jayet| kupito+apidvividhaḥ,-prakṛtisamasamaveto vikṛtiviṣamasamavetaśca| tatra prathame doṣasvarūpatulyaṃ rogasvarūpam, dvitīye viparītam| yathā,- kaphajvare kaphaviparītamuṣṇatvam| tatra jvarasvarūpasya kaphaprakopavirodhitvādatyuṣṇamauṣadhaṃ na kāryam| vakṣyati hi (hṛ. ci. a. 1/16) -"ūṣmā pittādṛte nāsti jvaro nāstyūṣmaṇā vinā| tasmātpittaviruddhāni tyajetpittādhike+adhikam||" iti| sarveṣāṃ yugapatkope yo balīyān taṃ jayet, śeṣadoṣamavirodhayan| saṅgrahakārastvāha (sū. a. 21) - "kramānmarutpittakaphān sarvatra sadṛśe bale| vātādīnāṃ yathāpūrvaṃ yataḥ svābhāvikaṃ balam|| ūce parāśaro+apyarthamamumeva pramāṇayan| yathopanyāsataḥ prāptamādau doṣe bhiṣagjitam|| netṛbhaṅgena dṛṣṭo hi samaṃ sainyaparājayaḥ| sthānataḥ kecidicchanti prāk tāvat śleṣmaṇo vadham|| śirasyurasi kaṇṭhe ca pralipte+annaruciḥ kutaḥ| tadabhāve kathaṃ bhojyapānadravyāvacāraṇam|| asatyabhyavahāre ca kuto doṣasya nigrahaḥ| tasmādādau kapho jeyaḥ kāyadvārārgalo hi saḥ|| madhyasthāyi yataḥ pittamāśukāri ca cintyate| ato vātasakhasyāsya kuryāttadanu nigraham|| adhaḥsthāyī ca tadanunigrāhyaḥ syātsamīraṇaḥ| ata eva ca pittādiḥ kaphānto+anyau kramaḥ smṛtaḥ|| suśrutaśca na sarvatra matametaḍravīti tu| jayejjvare+atisāre ca kramāt pittakaphānilān|| prāyeṇa tāpātmatayā jvare pittaṃ viśiṣyate| viśaśca saratā pittāttathā ca mṛdukoṣṭhatā|| tasya cānubalaḥ śleṣmā gauravāpaktijāḍyakṛt| vāyuśca vardhate+avaśyaṃ yastvahaḥsu tayoḥ kṣaye|| jvarātisārayostasmādeṣa doṣajaye kramaḥ| kaphapittānilānanye kramādāhustayorapi|| yasmādāmaśayotkleśādbhūyiṣṭhaṃ tatsamudbhavaḥ| krameṇādyena tatrāpi pravṛddhān svāśaye sthitān|| svāśayeṣu praduṣṭānāṃ sthitaivaṃ hyāśukāritā| vijñāya karmabhiḥ svaiḥ svairdoṣodrekaṃ yathābalam|| bheṣajaṃ yojayettatra tantrī kuryānna tu kramam|" iti|

Sarvāṅgasundarā

cayakāla eva doṣaṃ-vātādiṃ, jayet| yathā chinnamūlatvānna vikurvīta| na kopakālaṃ pratīkṣeteti sūcanārtha evaśabdaḥ| kathaṃ jayet ? ityāha-kupitaṃ doṣamavirodhayan| sarvadoṣakope tu balavattaraṃ doṣaṃ jayet| katham? śeṣadoṣāvirodhena|

Aṣṭāṅgahṛdayasaṃhitā

prayogaḥ śamayedvyādhimekaṃ yo+anyamudīrayet||16||

nā+asau viśuddhaḥ śuddhastu śamayedyo na kopayet||16||

Sarvāṅgasundarā

yaḥ prayogo vyādhiṃ śamayedanyamanyaṃ vyādhimudīrayet-prakopayet, nāsau viśuddho-na śreṣṭha ityarthaḥ| sa tu viśuddhaḥ prayogo, yaḥ śamayedvyādhiṃ na kopayet| tasmādanyaṃ vyādhimavirodhayan vyādhiṃ jayet|

Āyurvedarasāyana

tatrāśuddhaprayogo heyaḥ śuddha upādeyaḥ| tasmāttayorlakṣaṇamāha-prayoga iti| doṣāṇāṃ parasparaṃ na śamaḥ, ityuktaṃ saṅgrahe (sū. a. 21) -"kruddhaṃ malamalaṃ jetuṃ nālpabhāvādubhāvapi| doṣā doṣātmakatvācca na sāmye+api parasparam|| śītadravāmlalavaṇakaṭvādiguṇatulyatā| dṛṣṭā mithaśca doṣeṣu nāto+anyonyaṃ jayanti te|| ārambhakaṃ virodhe+api mitho yadvadguṇatrayam| viśvasya dṛṣṭaṃ yugapavdyādherdoṣatrayaṃ tathā||" iti|

Aṣṭāṅgahṛdayasaṃhitā

vyāyāmādūṣmaṇastaikṣṇyādahitācaraṇādapi||17||

koṣṭhācchākhāsthimarmāṇi drutatvānmārutasya ca||17||

doṣā yāntitathā tebhyaḥ srotomukhaviśodhanāt||18||

vṛddhyā+abhiṣyandanātpākātkoṣṭhaṃ vāyośca nigrahāt||18||

tatrasthāśca vilamberan bhūyo hetupratīkṣiṇaḥ||19||

Sarvāṅgasundarā

koṣṭhāt-udārāt, śākhāsthimarmāṇi doṣā yānti| kutaḥ ? iti hetucatuṣṭayamāha-vyāyāmādibhiḥ śākhāsthimarmāṇi doṣā yānti| tatra vyāyāmopajātaśramasyordhvaṃ prapannaḥ pavano vyāyāmakṛtakṣobhaśramoṣmādibhiḥ praśithilaṃ calaṃ ca doṣaṃ svāspadāt cyāvayitvā paryākulaṃ śākhādiṣu kṣipati| tathā, agnyātapādisambandhina ūṣmaṇastaikṣṇyāt,-tīkṣṇena hyūṣmaṇā vilāyitā doṣāstenaiva coṣmaṇā vivṛteṣu srotomukheṣu satsu śākhādīni yānti| ahitetyādi| ahitena ca sevitena doṣāḥ svapramāṇādatiricyamānāḥ koṣṭhamāpūrya vārṣikā iva jalaughā nimnonnatānīva śākhāsthimarmāṇi prapadyante| api samuccaye| drutatvādityādi| drutatvāt-śīghravāhitvāt, mārutasya ca, koṣṭhācchākhāsthimarmāṇi doṣā yānti| sa0-srotasāṃ mukhāni, teṣāṃ viśodhanaṃ-vivaraṇam, tasmāddoṣāḥ koṣṭhaṃ yānti| tathā, vṛddhyādibhiḥ| vṛddhiḥ-svapramāṇātirekaḥ| vṛddhā hi doṣāḥ svāni srotāṃsyāpūrya koṣṭhaṃ yānti| abhiṣyandanaṃ ca nāgnitāpāditīkṣṇoṣṇādisaṃśleṣādeva, api tu kṣīradadhyādyabhiṣyandibhojanādapi| evaṃ pākāt,-pācanādibhiḥ pakvā doṣāḥ kvacidanāsajjantaḥ koṣṭhaṃ yānti| kiñcaḥ ? vāyośca nigrahāt,-caśabdānna kevalaṃ pūrvebhyo hetubhyo yāvadvāyvapreraṇācca, iti cārthaḥ| sa0-tatrasthāḥ-koṣṭhasthāśca doṣā vilamberan-na rogānutpādayeyuḥ| yasmātte bhūyo hetupratīkṣiṇaḥ, nimittakāraṇahetuṣu sarvāsāṃ prāyodarśanāddhetau prathamā, bhūyo hetupratīkṣitvādityarthaḥ| vṛddho+api hi doṣaḥ koṣṭhe śākhādau vā mārgāntareṇa gato hīnaśaktitvānna rogotpādanasamartho bhavati|

Āyurvedarasāyana

atha sthānabhedopakrama ucyate| tatra doṣāṇāṃ sthānāntaraprāptiprakāramāha-vyāyāmāditi| vyāyāmādibhiścaturbhiḥ koṣṭhasthā doṣāḥ śākhākhyaṃ bahirmārgaṃ yānti, madhyaṃ vā asthimarmākhyam| ā0 ra0-tathā śākhāsthā asthimarmasthā vā srotomukhaviśuddhyādibhiḥ pañcabhirhetubhiḥ koṣṭhaṃ yānti| abhiṣyandanaṃ-dravībhāvaḥ| ā0 ra0-evaṃ doṣāḥ koṣṭhasthāḥ kiṃ kuryuḥ ? ityāha-tatrasthāśceti| yatsthānaṃ prāptāstatra vilambante, yāvatsthānāntaragamane hetuṃ na labhante| labdhe tu hetau punaḥ sthānāntaraṃ yāntītyarthaḥ|

Sarvāṅgasundarā

svasthāne parasthāne vā vilambamānā doṣāḥ svaiḥ svaiḥ prakopaṇaiḥ prakupyantītyāha-te kālādibalamiti|

Aṣṭāṅgahṛdayasaṃhitā

te kālādibalaṃ labdhvā kupayantyanyāśrayeṣvapi||19||

Sarvāṅgasundarā

te-doṣāḥ, kāladeśāpathyādeḥ samānaguṇādbalaṃ labdhvā kupyanti,-vikāramutpādayantītyarthaḥ| kutra sthāne ? ityāha-anyāśrayeṣvapi,-koṣṭhāśrayāḥ śākhāsthimarmasvapi, śākhāsthimarmasvapi, śākhāmarmāśritāḥ koṣṭheṣvapītyarthaḥ| na kevalaṃ svasthānasthā eva kupyantīti sūcanārtho+api śabdaḥ|

Aṣṭāṅgahṛdayasaṃhitā

tatrānyasthānasaṃstheṣu tadīyāmabaleṣu tu||20||

kuryāccikitsām-------------------------------||20||

Sarvāṅgasundarā

tatra-teṣu vātādiṣu, anyasthānasaṃstheṣu-anyasya sthānamanyasthānaṃ tatra santiṣṭhante+anyasthānasaṃsthāsteṣu,-parasthānagateṣu, tadīyāṃ-sthānidoṣasambandhinīmeva, cikitsāṃ kuryāt, na svakīyām| tasya-parasthānadoṣasyeyaṃ-tadīyā, tām| kimbhūteṣu doṣeṣu ? abaleṣu tu| turavadhāraṇe, abaleṣveva na balavatsu| balavatsu hi svāmeva cikitsāṃ vakṣyati|

Āyurvedarasāyana

āgantordoṣasya hīnabalasya sthānicikitsā kāryetyāha-tatreti| tadīyāṃ-yasya sthāne kupitastasya cikitsām|

Aṣṭāṅgahṛdayasaṃhitā

--------------------------svāmeva balenānyābhibhāviṣu||20||

Sarvāṅgasundarā

balena- ātmīyayā śaktyā, anyābhibhāviṣu-anyasthānidoṣamabhibhavituṃ śīlaṃ yeṣāṃ te+anyābhibhāvinaḥ, sthānidoṣaṃ parābhūya tatra ye santiṣṭhante ityarthaḥ| teṣu svāmeva cikitsāṃ kuryāt|

Āyurvedarasāyana

āgantorapi prabalasya svacikitsaiva kāryetyāha-svameveti|

Aṣṭāṅgahṛdayasaṃhitā

āgantuṃ śamayeddoṣaṃ sthāninaṃ pratikṛtya vā||21||

Sarvāṅgasundarā

sthāninaṃ doṣaṃ pratikṛtya-yathāsvaṃ sthānidoṣa āgantudoṣacakitsānirvartanānna vikāraṃ kuryāttathā tasya pratīkāraṃ kṛtvā, svairevopakramairabalavantamāgantuṃ doṣaṃ śamayet-cikitset| na kevalamanyasthānasaṃstheṣvāgantuṣvabaleṣu sthānidoṣacikitsāṃ kuryāt, yāvadāgantudoṣacikitsāmapi kuryādityarthaḥ| athāsau sthānidoṣa āgantudoṣeṇa balavattvādabhibhūyeta, tato+asya vikārakaraṇaṃ pratyasamarthatvāttatpratīkāramakṛtvaivāgantuṃ śamayediti vāśabdārthaḥ| anyasthānasaṃstheṣviti bahuvacananirdeśaḥ paryāyeṇa doṣāṇāṃ sthitatvāt| anyathā dvayorekasya vā+anyasthānasthitatvaṃ sambhavati, na trayāṇām|

Āyurvedarasāyana

āgantusthāninostulyabalayoḥ krameṇa cikitsā kāryetyāha-āgantumiti| sthāninaṃ pratikṛtyāgantuṃ śamayet| athavā, āgantuṃ pratikṛtya sthāninaṃ śamayet| pratikṛtya-pratīkāraṃ kṛtvā|

Aṣṭāṅgahṛdayasaṃhitā

prāyastiryaggatā doṣāḥ kleśayantyāturāṃściram||21||

kuryānna teṣu tvarayā dehāgnibalavit kriyām||22||

Sarvāṅgasundarā

tiryaggatā doṣāḥ prāyo-bāhulyena, āturāṃściraṃ kleśayanti-pīḍayanti| teṣu-tiryaggateṣu doṣeṣu, tvarayā-śīghrameva, kriyāṃ-cikitsāṃ, na kuryāt| vaidya iti śeṣaḥ| kīdṛśo vaidyaḥ ? dehāgnibalābhijñaḥ|

Āyurvedarasāyana

prāya iti, jñātvā koṣṭhaprapannāmśceti| tiryaggatāḥ-śodhanamārgaṃ parityajya sthitāḥ, antarbahirvā śodhayitumaśakyatvācciraṃ kleśayanti| atasteṣu tvarayā na cikitsāṃ kuryāt,- dehamagniṃ balaṃ ca vicārya śanaiḥ śanaiḥ kuryādityarthaḥ|

Aṣṭāṅgahṛdayasaṃhitā

śamayettān prayogeṇa sukhaṃ vā koṣṭhamānayet||22||

jñātvā koṣṭhaprapannāṃśca yathāsannaṃ vinirharet||23||

Sarvāṅgasundarā

tān-tiryaggatān doṣān, prayogeṇa-śāstravihitena, śamayet| sukhaṃ veti vā dehapīḍā na bhavati tathā krameṇa koṣṭhamānayet, "vṛddhyā+abhiṣyandanāt" ityādinā| jñātvetyādi| koṣṭhagatāṃścāvagatya yathāsannaṃ vinirharet,-yo ya āsanno mārgo gudaṃ mukhaṃ ghrāṇaṃ vā, tenaiva yathāsannaṃ-vamanavirecanādinā niṣkāsayedityarthaḥ|

Āyurvedarasāyana

tān-tiryaggatān śamayet| athavā sukhaṃ-akleśena, snehasvedādinā-prayogeṇa, koṣṭhamānayet| tata ūrdhvamadho vā nirharet| alpatvabahutvābhyāṃ vikalpavyavasthāṃ vicārya|

Aṣṭāṅgahṛdayasaṃhitā

srotorodhabalabhraṃśagauravānilamūḍhatāḥ||23||

ālasyāpaktiniṣṭhīvamalasaṅgāruciklamāḥ||24||

liṅgaṃ malānāṃ sāmānāṃ, nirāmāṇāṃ viparyayaḥ||24||

Sarvāṅgasundarā

srotasāṃ rodhaḥ-srotorodhaḥ| balasya bhraṃśo-hāniḥ,-balabhraṃśaḥ| gauravaṃ-gurutvam| anilasya-vāyoḥ, mūḍhatā-samyagasañcāraḥ| ālasyaṃ-tandrā| apaktiḥ-āhārasyāpākaḥ| niṣṭhīvo-mukhasrāvaḥ| malasya-purīṣādeḥ, saṅgaḥ-apravṛttiḥ| aruciḥ-annānabhilāṣaḥ| klamo-glāniḥ| ityetatsāmānāṃ malānāṃ-doṣāṇām. liṅgaṃ-lakṣaṇam| nirāmāṇāṃ viparyayaḥ-asmādvaiparītyam|

Āyurvedarasāyana

atha sāmadoṣopakramaḥ| tatra sāmalakṣaṇamāha-srotorodheti| nirāmalakṣaṇamāha-nirāmāṇāmiti| viparyayaḥ-srotaḥśuddhyādirūpaḥ|

Aṣṭāṅgahṛdayasaṃhitā

ūṣmaṇo+alpabalatvena dhātumādyamapācitam||25||

duṣṭamāmāśayagataṃ rasamāmaṃ pracakṣate||25||

Sarvāṅgasundarā

ūṣmaṇaḥ-agneḥ, alpabalatvena-daurbalyena, ādyaṃ-prathamaṃ, dhātuṃ rasaṃ-rasākhyam, apācitamāmaṃ pracakṣyate-vadanti| ācāryā iti śeṣaḥ| kimbhūtaṃ rasam ? āmāśayagatam| tathā, duṣṭaṃ-vātādyanuśayitam| rasagrahaṇamanilasya nirāsārtham| anyathā ādyo dhāturvātākhya ityāśaṅkyeta| vātādīnāmapi hi dhāraṇāddhātusaṃjñā+astyeva|

Āyurvedarasāyana

āmalakṣaṇamāha-ūṣmaṇa iti| uṣmaṇorasāgneḥ| dhātuṃ-na doṣaṃ malaṃ vā| ādyaṃ-na raktādikam| rasaṃ-na rasatvātpracyutaṃ raktatvamaprāptam|

Aṣṭāṅgahṛdayasaṃhitā

anye doṣebhya evātiduṣṭebhyo+anyonyamūrcchanāt||26||

kodravebhyo viṣasyeva vadantyāmasya sambhavam||26||

Sarvāṅgasundarā

anye-apare ācāryāḥ, doṣebhya eva-vātādibhyo, atiduṣṭebhyo+anyonyamūrcchanāt-parasparamiśrībhāvāt, āmasya sambhavaṃ kathayanti| kebhyaḥ kasyeva? yathā kodravebhyo viṣasya sambhavaṃ kathayanti| [tathā doṣebhya āmasya sambhavam| ]

Āyurvedarasāyana

matāntareṇāmalakṣaṇamāha-anya iti| anyonyamūrcchanāt-parasparamekalolībhāvāt|

Aṣṭāṅgahṛdayasaṃhitā

āmena tena sampṛktā doṣā dūṣyāśca dūṣitāḥ||27||

sāmā ityupadiśyante ye ca rogāstadudbhavāḥ||27||

Sarvāṅgasundarā

tena-pūrvoktalakṣaṇena, āmena sampṛktāḥ-saṃyuktāḥ, doṣā dūṣyāśca-rasādayaḥ| kīdṛśāḥ ? dūṣitāḥ, taireva vātādibhiḥ| sahāmena sāmāḥ, ityupadiśyante-tatra tatra pradeśe tantre bhaṇyante| ye ca rogāḥ-jvarādayaḥ, tadudbhavāḥ-vātādidoṣasamutthāḥ, tenāmena yuktāḥ sāmā ityucyante| yathehaiva (hṛ. ci. a. 1|18) - "ajīrṇa iva śūlaghnaṃ sāme tīvraruji jvare|" ityādi vakṣyati| āmalakṣaṇaṃ caivaṃ paṭhanti-"dravaṃ gurvanekavarṇaṃ hetuḥ sarvarogāṇāṃ snigdhaṃ picchilamāmaṃ tantumadanubaddhaśūlaṃ durgandhi" ityādi| sāmānāṃ ca vātādīnāṃ saṅgrahe pṛthaglakṣaṇamuktam| te saṅgrahaślokā yathā (sū. a. 21) - "vāyurāmānvayaḥ sārtirādhmānakṛdasañcaraḥ| durgandhamasitaṃ pittaṃ kaṭukaṃ bahalaṃ guru|| āvilastantumāṃstyānaḥ pralepī picchilaḥ kaphaḥ| viparyaye tu pakvatvaṃ tathā tāmraṃ samecakam|| pītaṃ ca pittamacchaṃ ca śleṣmā+acchaḥ piṇḍito+athavā| viśadaśca saphenaśca dhavalo madhuro rase||" iti|

Āyurvedarasāyana

sāmatvaṃ vyācaṣṭe-āmeneti| sāmairdoṣairdhātubhirmalaiśca janitā rogā api sāmā ucyante|

Aṣṭāṅgahṛdayasaṃhitā

sarvadehapravisṛtān sāmān doṣān na nirharet||28||

līnān dhātuṣvanutkliṣṭān phalādāmādrasāniva||28||

āśrayasya hi nāśāya te syurdurnirharatvataḥ||29||

Sarvāṅgasundarā

sāmān-doṣān-vātādīn, sarvasmin dehe pravisṛtān-vyāptāśeṣakāyān, dhātuṣu-rasādyeṣu, līnān-śliṣṭān, anutkliṣṭān-svasthānādacalitān, na nirharet-vamanādibhirna śodhayet| kutaḥ ? durnirharatvataḥ-duḥkhena nirhartuṃ śakyatvāt| te hi nirhriyamāṇā āśrayasya-śarīrākhyasya, nāśāya syuḥ| yāvattu sarvadehapravisṛtā na syuḥ| yathā bhuktānantaraṃ jvarotpattau navātisāre ca tadā vamanena harītakyā ca yathāyogaṃ nirhāro+anujñāta eva granthakṛtā| atra dṛṣṭāntamāha-phalādityādi| āmāt-apakvāt, phalāt-āmrādeḥ, raso nirhriyamāṇo durnirharatvāt āśrayasya-phalasya, yathā nāśāya bhavati, evaṃ doṣā api|

Āyurvedarasāyana

sāmeṣu doṣeṣvavasthāviśeṣeṇa śodhanaṃ niṣedhati-sarvadehapravisṛtāniti| vyāptadehān dhātulīnān anutkliṣṭān sāmān na śodhayet| te hi durnirharatvādāśrayasya nāśāya syuḥ|

Aṣṭāṅgahṛdayasaṃhitā

pācanairdīpanaiḥ snehaistān svedaiśca pariṣkṛtān||29||

śodhayecchodhanaiḥ kāle yathāsannaṃ yathābalam||30||

Sarvāṅgasundarā

tān-tathāvidhān doṣān, pācanaiḥ-jvarādyadhyāyoktaiḥ| dīpanairiti pācanānāṃ snehānāṃ ca viśeṣaṇam, madhyadīpakatvāt| agnidīptikṛdbhiḥ pācanaiḥ snehaiśca tathā svedaiḥ pariṣkṛtān-parikalpitān kṛtasaṃskārān, yathāsannaṃ yathābalaṃ ca kṛtvā yathokte kāle śodhanairdravyaiḥ śodhayet| yathāsannamiti yasya doṣasya ya āsanno mārgastenaiva taṃ nirharet| yathābalamiti yasya yāvadbalamāturasyottamaṃ madhyamamadhamaṃ vā, tajjñātvā tīkṣṇena madhyena mṛdunā vā śodhanena śodhayedityarthaḥ|

Āyurvedarasāyana

tāneva śodhanayogyān kṛtvā śodhayedityāha-pācanairiti| pariṣkṛtān-śodhanayogyatāṃ nītān| tatra pācanaiḥ pakvatvam| dīpanairdhātubhyaḥ pṛthaktvam| snehairutkliṣṭatvam| svedaiḥ koṣṭhagatatvam|

Aṣṭāṅgahṛdayasaṃhitā

hantyāśu yuktaṃ vakkreṇa dravyamāmāśayānmalān||30||

ghrāṇena cordhvajatrūtthān pakvādhānādgudena ca||31||

Sarvāṅgasundarā

vakkreṇa dravyaṃ yuktaṃ-pītaṃ, āmāśayāt malānāśu hanti| ghrāṇena tu pītamūrdhvajatrūtthān malānāśu hanti| gudena yuktaṃ pakvādhānāt-pakvāśayāt, āśu malān hanti|

Āyurvedarasāyana

yathāsannatvaṃ vyācaṣṭe-hantyāśu yuktamiti| āmāśayāt-āmāśayamabhivyāpya, pakvādhānāt-pakvaśayamabhivyāpya, 'lyablope pañcamī'| ūrdhvajatrūtthān jatru-skandhasandhiḥ, tasyordhvaṃ,- ūrdhvajatru|

Aṣṭāṅgahṛdayasaṃhitā

utkliṣṭānadha ūrdhvaṃ vā na cāmān vahataḥ svayam||31||

dhārayedauṣadhairdoṣān vidhṛtāste hi rogadāḥ||32||

Sarvāṅgasundarā

adha ūrdhvaṃ votkliṣṭānāmān svayaṃ vahato-yatnaṃ vinaiva pravṛttān, auṣadhaiḥ-stambhanaiḥ, na dhārayet| kutaḥ ? ityāha-hi-yasmāt, te-doṣāḥ, vidhṛtā rogadāḥ-jvarādikāriṇaḥ|

Āyurvedarasāyana

svayaṃ prabṛttān sāmān na stambhayedityāha-utkliṣṭāniti, dhārayediti|

Aṣṭāṅgahṛdayasaṃhitā

pravṛttān prāgato doṣānupekṣeta hitāśinaḥ||32||

vibaddhān pācanaistaistaiḥ pācayannirhareta vā||33||

Sarvāṅgasundarā

ataḥ-asmāddhetoḥ, pravṛttān prāk-prārambhakāle, doṣān hitabhojina upekṣeta-saṅgrahaṇena na dhārayet| vibaddhān-īṣatpravṛttān, taistaiḥ-yathoktaiḥ, pācanaiḥ pācayet-pākaṃ nayet| nirharedvā|

Āyurvedarasāyana

svayaṃ pravṛtteṣu sāmeṣūpekṣaiva bheṣajamityāha-pravṛttāniti| prāk-prathamam, yāvanna balahāniḥ| svayaṃ pravṛtteṣu savinbandheṣu pācanaṃ nirharaṇaṃ vā kāryamityāha-vibaddhāniti| pūrvavadvikalpavyavasthā|

Aṣṭāṅgahṛdayasaṃhitā

śrāvaṇe kārtike caitre māsi sādhāraṇe kramāt||33||

grīṣmavarṣāhimacitān vāyvādīnāśu nirharet||34||

Sarvāṅgasundarā

kramāt-yathākramam| grīṣmacitaṃ vāyuṃ śrāvaṇe nirharet| varṣācitaṃ pittaṃ kārtike nirharet| hemantaśiśiracitaṃ kaphaṃ caitre nirharet| ete hi sādhāraṇāḥ kālāḥ ata eteṣu śodhanaṃ yuktam|

Āyurvedarasāyana

athauṣadhakālāḥ| tatrauṣadhaṃ dvividhaṃ,- śodhanaṃ śamanaṃ ca| tatra svasthasya śodhanakālamāha-āvaṇa iti| sādhāraṇe-vṛṣṭiśītoṣṇ-tiśayarahite, hetugarbhaṃ cedaṃ viśeṣaṇam|

Āyurvedarasāyana

sandhiniyamenāsandhau śodhanaṃ niṣedhati-atyuṣṇavarṣaśītā iti, sandhāviti, svasthavṛttamiti| uṣṇavṛṣṭyorvṛṣṭiśītayoḥ śītoṣṇayoścāpagamodgamāvasthā-sandhiḥ| ā0 ra0-svasthavṛttamabhipretya-svasthopacārābhiprāyeṇa| svasthasyāpi rogānutpattaye śodhanamucitam|

Aṣṭāṅgahṛdayasaṃhitā

atyuṣṇavarṣaśītā hi grīṣmavarṣāhimāgamāḥ||34||

sandhau sādhāraṇe teṣāṃ duṣṭān doṣān viśodhayet||35||

svasthavṛttamabhipretya, vyādhau vyādhivaśena tu||35||

Sarvāṅgasundarā

yato grīṣmādayo+atyuṣṇādiyuktāḥ| [teṣāṃ-atyuṣṇavarṣaśītānāṃ, grīṣmavarṣāhimāgamānāṃ, sādhāraṇe sandhau śītoṣṇavarṣasamabhāve kāle doṣān-vātādīn, duṣṭān-vikṛtān, viśodhayet-vinirharet| sandhau hi sāmyam| ] tataḥ śodhanaṃ prati na te kālāḥ| tathā hi-grīṣme tāvadādānaglānaṃ kharatararavikiraṇataptaṃ pipāsāklamādyākulamatipravilīnadoṣamatiśithilaṃ śarīraṃ bhavati| auṣadhaṃ punaratikharadivākarakaranirbharatāpāduṣṇatīkṣṇatāṃ yātamatiyogāya sampadyate| prāvṛṣi ghanaghanauṣasaṅghaṭṭasādite sarvato jagatyavasanno+agnirbhavati| ādānadurbalaṃ ca śarīraṃ bhavati| oṣadhayaśca jaladajalaplāvitamūlā alpavīryāḥ sampadyante| bhūbāṣpasaṃyogāccauṣadhīnāṃ vidagdhatvam| ato+apathyatāṃ gatā ayogāyaiva| śītakāle cātiśītopahatatvāccharīramativātaviṣṭabdhamatistabdhagurudoṣaṃ bhavati| śītopahatatvāccoṣṇasvabhāvamapyauṣadhaṃ saṃśodhanāyopayuktaṃ mandavīryatāṃ prāptamayogāyaiva kalpate iti| tasmādyuktamuktamatyuṣṇavarṣaśītatvāt grīṣmādiṣu svasthasya śodhanamayuktam, na tvāturasya, iti| sa0-svasthāvasthamadhikṛtyāyaṃ saṃśodhanakāla uktaḥ| vyādhau tvātyayike vyādhyanurodhena saṃśodhanakālaḥ|

Aṣṭāṅgahṛdayasaṃhitā

kṛtvā śītoṣṇavṛṣṭīnāṃ pratīkāraṃ yathāyatham||36||

prayojayetkriyāṃ prāptāṃ kriyākālaṃ na hāpayet||36||

Sarvāṅgasundarā

śītoṣṇavṛṣṭīnāṃ pratīkāraṃ kṛtvā-kṛtrimaṃ ṛtuguṇaṃ yathāyathaṃ sampādya saṃśodhanādilakṣaṇāṃ kriyāṃ prayojayet| kṛtrimaguṇopadhānaṃ ca yathā,-hemante garbhagṛhādi, grīṣme dhārāgrahādīni| kriyākālaṃ na hāpayet-nātikrāmayet, ātyayikasya vyādheḥ prāṇahāritvāt|

Āyurvedarasāyana

vyādhitasya śodhanakālamāha-vyādhāviti, kṛtveti, prayojayediti| vyādhivaśena-yadaiva vyādhirutpadyate tadaiva| prāptāṃ-avasthāvaśāt prāptāvasarām|

Aṣṭāṅgahṛdayasaṃhitā

yuñjyādanannamannādau madhye+ante kavalāntare||37||

grāse grāse muhuḥ sānnaṃ sāmudgaṃ niśicauṣadham||37||

Sarvāṅgasundarā

daśaite auṣadhasya kālāḥ| anannamauṣadhaṃ taducyate yadupayujya pariṇate tasmin bhuñjīta| annādau taducyate yadupayujya samanantaramāhāropayogo vidhīyate| madhya iti annasya-āhārasya madhye yadauṣadhaṃ bhujyate| ante-avasāne| kavalāntara iti kavalayoḥ-grāsayoḥ, antare-madhye, na tu grāsamiśritaṃ kṛtvetyarthaḥ| grāse grāsa iti yad+a+agrāsasampṛktaṃ bhujyate| muhuriti punaḥ punarbhukte+abhukte vā yadauṣadhaṃ bhujyate| sānnamiti sahānnena-āhāreṇa yadauṣadhaṃ bhujyate| sāmudgaṃ tadbhaṇyate yadāhārasya prāk paścācca prayujyate, tena hi samudgapuṭayugalasamenauṣadhadvayenāhāro madhyīkriyate| samudgaḥ-sampuṭakaḥ| niśi taducyate yacchayanavelāyāṃ bhujyate|

Āyurvedarasāyana

śamanauṣadhakālānāha-yuñjyāditi, grāse grāsa iti| yatrāhāre jīrṇe bheṣajaṃ jīrṇe āhārastat-anannam, ābhaktaṃ nāma| yatra gṛhīte evauṣadhe āhārastat-annādau, prāgbhaktaṃ nāma| yatrārdhāhāre bheṣajaṃ paścācchepa āhārastat-madhye, madhyebhaktaṃ nāma| yatra gṛhīta evāhāre bheṣajaṃ tat-ante, adhobhaktaṃ nāma| yatra pratigrāsaṃ grāsāsampṛktamauṣadhaṃ tat-kavalāntare, grāsāntaraṃ nāma| yatra pratigrāsaṃ grāsasampṛktamauṣadhaṃ tat-grāse grāse, sagrāsaṃ nāma| yatra bhuktasyābhuktasya vā punaḥ punarauṣadhaṃ tat-muhūrnāma| yatra āhāreṇa saha sādhitaṃ miśrīkṛtaṃ cauṣadhaṃ tat-sānnaṃ nāma| yatrādau bheṣajaṃ tato+anantaramevāhāraḥ tato+anantarameva punarbheṣajaṃ tat-sāmudgaṃ nāma| sāmudgaḥ-sampuṭaḥ| yatra rātrau svapnakāle bheṣajaṃ tat-niśi, naiśaṃ nāma evaṃ daśauṣadhakālāḥ|

Aṣṭāṅgahṛdayasaṃhitā

kaphodreke gade+anannaṃ balino rogarogiṇoḥ||38||

annādau viguṇe+apāne, samāne madhya iṣyate||38||

vyāne+ante prātarāśasya, sāyamāśasya tūttare||39||

grāsagrāsāntayoḥ prāṇe praduṣṭe mātariśvani||39||

muhurmuhurviṣacchardihidhmātṛṭśvāsakāsiṣu||40||

yojyaṃ sabhojyaṃ bhaiṣajyaṃ bhojyaiścitrairarocake||40||

kampākṣepakahidhmāsu sāmudraṃ laghubhojinām||41||

ūrdhvajatruvikāreṣu svapnakāle praśasyate||41||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne doṣopakramaṇīyo nāma trayodaśo+adhyāyaḥ||13||

Sarvāṅgasundarā

kaphodreke roge nirannamauṣadhaṃ yojyam| kayoḥ ? ityāha-balinorityādi| balavati roge rogiṇi ca tatkevalamannādirahitamauṣadhaṃ yojyam| taddhi nirannamativīryaṃ bhavati| balavāṃśca yadi rogī tadopayuñjīta, na tu durbale| durbalasya tvannasahitaṃ na glānikaraṃ bhavati| annādāviti| apāne vāyau viguṇe-kupite sati, auṣadhaṃ bhuktvā samanantaramevāhāra iṣyata ityarthaḥ| samāne vāyau viguṇe madhye bhaktasyauṣadhamiṣyate| vyāne vāyau viguṇe prātarāśasya-pūrvāhṇabhuktasya, ante-avasāne, bheṣajamiṣyate| sāyamityādi| uttare-vyānāpekṣayā udāne maruti, viguṇe sāyamāśasya-aparāhṇabhuktasya tvante bheṣajamiṣyate| prāṇe mātariśvani-vāte, praduṣṭe-vikṛte, grāsagrāsāntarayorbheṣajamiṣyate| grāsasya grāsāntaśca tayoḥ, tena grāsasampṛktamauṣadhaṃ grāsayormadhye bheṣajamiti cāvatiṣṭhate| muhurmuhuḥ-bhukte yadabhukte vā bheṣajaṃ, tattu viṣādiṣu yojyam| arocake-arucau, saha bhojyairbhaiṣajyaṃ yojyam| kīdṛśairbhojyaiḥ ? citraiḥ-anekavidhaiḥ| sāmudgaṃ nāma yadādāvante cāhārasya bhujyate tatkampādiṣu 'praśasyate' iti vakṣyamāṇena sambandhaḥ| keṣām ? laghvannāśinām| ūrdhvajatruvikāreṣu śayanavelāyāmauṣadhaṃ praśasyata iti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne doṣopakramaṇīyādhyāyastrayodaśaḥ samāptaḥ|| 13||

Sarvāṅgasundarā

anannasya viṣayamāha-kaphodreke gata iti| ahnastṛtīyo bhāgaḥ-śleṣamakālaḥ, tadardhaṃ-kaphodrekaḥ, tasmin gate-tadanantarameva| prāgbhaktasya viṣayamāha-annādāviti| madhyebhaktasya viṣayamāha-samāna iti| adhobhaktasya viṣayamāha-vyāne+anta iti| vyāne viguṇe prātarbojanasyānte bheṣajam| uttare-udāne, viguṇe sāyaṃ bhojanasyānte| grāsagrāsāntayorviṣayamāha-grāsagrāsāntayoriti| muhurauṣadhasya viṣayamāha-muhurmuhuriti| [muhurmuhuriti vīpsayā kriyāsaṅkarastviṣṭaḥ, "na kriyāsaṅkaro hitaḥ|" (saṅgrahe sū. a. 23) ityasya bādhaḥ|] sānnasya viṣayamāha-yojyamiti| sāmudgasya viṣayamāha-kampākṣepakahidhmāsviti| naiśauṣadhasya viṣayamāha-ūrdhvaṃjatruvikāreṣviti| saṅgrahe tu ekādaśauṣadhakālā uktāḥ (sū. a. 23) - "antarbhaktaṃ yatpūrvāhṇabhukte jīrṇe madhyāhne bheṣajamupayujyate, tasmiṃśca jīrṇe punaraparāhṇe bhojanam| etena rātrirvyākhyātā| taddīprāgnervyānajeśvāmayeśu|" iti| tathā-"tatrādye kāle tṛṣitaḥ pītāmburajīrṇau kṣudhitaḥ kṣāmaśca bheṣajaṃ varjayet| śeṣeṣu cāhṛdyamasātmyapatitīkṣṇoṣṇogragandhaṃ bhūrimātraṃ ceti| bhavanti cātra| rogamādau parīkṣeta tato+aqanantaramauṣadham| tataḥ karma bhiṣak paścājjñānapūrvaṃ samācaret|| nivṛtto+api pubarvyādhiḥ svalpenāyāti hetunā| dehe mārgīkṛte doṣaiḥ śeṣaḥ sūkṣma ivānalaḥ|| tasmāttamanubadhnīyāt prayogeṇānapāyinā| siddhānāmapi yogānāṃ pūrveṣaṃ dārḍhyamāvahan|| sātatyātsvādvaāvācca pathyaṃ dveṣyatvamāgatam| kalpanāvidhibhistaistaiḥ priyatvaṃ gamayetpunaḥ|| manaso+arthānukūlyena tuṣṭurūrjā rucirbalam| sukhopaṃbhogata ca syādyadheścātaḥ parikṣayaḥ|| laulyāddoṣakṣayavdyādherṣaiṣamyeṇa ca yā ruciḥ| tāsu pathyopacārajño ypgenānnaṃ prakalpayet|| saptāhena guṇālābe kriyāmanyāṃ prayojayet| purvasyāṃ śāntavegāyāṃ na kriyāsaṅkaro hitaḥ|| guṇe tvalpe+api tāmeva viśeṣotkarṣalabdhaye| bheṣajaṃ nṛpaterhṛdyamalpamalpātyayaṃ śuciḥ|| śuddhāgamaṃ bahuguṇaṃ bahukṛtvaḥ prayojitam| ananyakāryo+ava hita-nmannigurusammataḥ|| āsvāditaṃ paricaraiḥ svayaṃ cānu prayojayet| ucito yasya yo deśastajjaṃ tasyauṣadhaṃ hitam|| deśe+amyatrāpi vasatastattulyaguṇajanma vā| vīryavadbhāvitaṃ samyak svarasairasakṛllaghu|| rasagandhādisampannaṃ kāle jīrṇe ca mātrayā| ekāgramanasā yuktaṃ bhaiṣajyamamṛtāyate|| bheṣajamavacārayan [prāyaḥ] prāgeva tāvadevamāturaṃ parīkṣeta| kasminnayaṃ deśe jātaḥ saṃvṛddho vyādhito vā| tasmiṃśca deśe manuṣyaṇāmidamāhārajātamevaṃ vihārajātametāvadvalamevavidhaṃ sattvamevaṃvidhaṃ sātmyamiyaṃ bhakririme vyādhayo hitamidamahitamidamiti| prāyograhaṇena kena va nidānaviśeṣeṇāsya kupito doṣaḥ| doṣasya hyekasyāpi bahavaḥ prakopahetavaḥ| tasmādhathāsvalakṣaṇaiḥ karmabhiśca budhvā+api doṣamevamavagamayet| tadyathā,- kimāhāreṇa kupito vayuḥ kiṃ vihāreṇa, tathā rūkṣeṇa laghunā śiśireṇa vā, sāhasena vegarodhena vā, bhayena śokena veti| tataśca tatpratipakṣamevauṣadhaṃ prayujyamānāmāśu siddhaye sampadyate| tatra madhurāmlalavaṇā rasāḥ kaṭutiktakaśāyāścetaretarapratipakṣāḥ| tadanantaraṃ copalabheta mṛdumadhyātimātravikalpanayā kathaṃ nidānamāsevitam| ekarūpasyāpi hi hetormṛdvādivibhāgena pṛthak samavetānām ca doṣāṇāmaṃśāṃśabalavikalpaviśeṣāt vyādherbalābalaviśeṣaḥ| tatrānekadoṣātmakeṣu vyādhiṣu, anekaraseṣu ca bheṣajeṣu, doṣarasaprabhāvamekaikaśo+abhisamīkṣya vyādhibheṣajaprabhāvatattvaṃ vayvasyet| na tvevaṃ sarvatra| na hi vikṛtiviṣamasamavetānāṃ nānātmakānāṃ paraspareṇopagṛhītānāmupahatānāṃ cānyaiśca vikalpanairvikalpitānāmavayavaprabhāvānumānena samudāyaprabhāvatattvamadhyavasituṃ śakyam| tathāvidhe hi samudāye samudāyāprabhāvamevopalabhya vyādhyauṣadhaprabhāvatattvamavagacchet| tathā, kasya dhāmādhiṣṭhāya vyādhirayamavasthita iti nirūpayet| pravisṛto hi doṣaḥ svakīyameva sthānamātaṅkāyādhitiṣṭhan mūrddhādīn vā dustaro bhavati| tataḥ sthānaviśeṣeṇa bheṣajaviśeśaḥ paryeṣitavyaḥ| tataścaivamālocayet| kasyāyamauṣadhasya vyādhirāturo vā yogyaḥ kiyato vā| doṣānurūpo hi bhaiṣajyavīryaṃ pramāṇavikalpo vyādhivyādhitabalāpekṣo bhavati| sahasā+atibalāni saṃśodhanauṣadhānyāgneyavāyavyānyatisaumyānyatimātrāṇi va| tathā+agnikṣāraśastrakarmāṇyalpasattvamāturamalpabalaṃ vā nipātayeyuḥ| saṃśamanāni tu vyādhibalādadhikāni tamupaśamayya vyādhiṃ vyādhikṣapitadehe śīghramanyamāvahanti, śarīrabalādadhikāni glānimūrcchāmadamohabalakṣayān, agnibalā dadhikāni glānimagnisādaṃ ca| api ca| atisthūlo+atikṛśo+atidurbalo duṣṭamāṃsaśoṇitāsthyaṅgāvayavo+alpāgniralpāhāro+asātymyāhāro+apacitaḥ sārarahito vā vyādhibalameva tāvadasamarthaḥ so-m, kiṃ punastathāvidho bheṣajavegam| tasmāttādruṣamaviṣādakarairmṛdusukhairuttarottaraṃ gurubhiravibhramaiścopācaredoṣadhaiḥ, viśeṣādabalāḥ| tā hyanavasthitamṛduviklavahṛdayāḥ prāyaḥ sukumārāḥ paraṃ saṃstabhyāśca| tato+api viśeṣeṇa śiśavaḥ| tathā balavati balavavdyādhyāture+alpabalamalpaṃ vā bheṣajamakiñcitkaraṃ bhūya eva doṣamutkleśya vyādhimudīrayet| yogyamapi cauṣadhamevaṃ parīkṣeta| idamevaṃrasavīryavipākamevaṃguṇamevaṃdravyamevaṃkarmaivaṃprabhāvamasmin deśe jātamasminnṛtau caivaṃgṛhītamevaṃnihitamevaṃvihitamevaṃniṣiddhamevamupasaṃskṛtamevaṃsaṃyuktamevaṃyuktamanayā mātrayaivaṃvidhasya puruṣasyaivaṃvidhe kāle etāvantaṃ doṣamapakarṣatyupaśamayati vā| anyadapi va caivaṃvidhaṃ bheṣajamabhūt, taccānenānyena vā viśeṣeṇa prayuktamidamakarot| sūkṣmāṇi hi doṣauṣadhadūṣyadeśakālabalānalāhārasārasātmyasattvaprakṛtivayasāmavasthāntarāṇi| yānyanālocitani nihanyurāturam| ālocyamānānyapi tu vipulabuddhimapi cikitsakamākulīkuryuḥ, kiṃpunaralpabuddhim| tasmādabhīkṣṇaśaḥ śāstrārthakarmānuśīlanena saṃskurvīta prajñām| api ca| santi vyādhayo ye śāstre utsargāpavādairupakramaṃ prati nirdiṣṭāḥ| tatra prajñayaiva doṣādigurulāghavena samyagvyavasyedanyataraniṣṭhāyām| kālaśca bheṣajasya yogyatāmāpādayati| sa tu kṣaṇalavamuhūrtādibhedenāturāvasthayā ca dvidhoktaḥ prāk| tatra śītoṣṇavarṣalakṣaṇā ṛtavastrayo hemantagrīṣmavarṣākhyāḥ| teṣāmantare śodhanārthaṃ sādhāraṇā vasantaprāvṛṭśaradākhyāstrayo vikalpante| tatra śodhanaṃ prati phālgunacaitrau vasantaḥ| āṣāḍhaśrāvaṇau prāvṛṭ| kārtikamārgaśīrṣau śarat| api ca| śītoṣṇavarṣalakṣaṇastrividhaḥ kālaḥ| tatra śītoṣnayorvruṣṭiśītayoścāntareṇa sādhāraṇau vasantajaladātyayau| grīṣmavarṣākālayostu prārambho vṛṣṭeḥ prāvṛḍiti vikalpyate| teṣu sādhāraṇeṣvahaḥsu vamanādīnāṃ pravruttiḥ, nivṛttiritareṣvayogatiyogabhayāt| sādhāraṇā hi mandaśītoṣṇavarṣatayā sukhatvāt bhavantyavikalpakāḥ śarīrauṣadhānām| viparītāstivatare| tathā hi-śītakāle+atimātraśītopahatatvāccharīramatyarthaṃ śītavātaviṣṭabdhamatistabdhagurudoṣaṃ bhavati| tadanuprāptaṃ ca bheṣajaṃ saṃśodhanārthamuṣṇasvabhāvamapi śītopahatatvānmandavīryatāṃ gatamayogāya jāyate| śarīraṃ ca vāta prayopadravāya| tadvadvarṣasvapi

Aṣṭāṅgahṛdayasaṃhitā

samantādatighanena ghanasaṅghātenāvatapte nabhasyuparuddhatejaḥprasareṣu dinakarakareṣu jaladapaṭalaplāvanoddāmakardamāyāṃ bhūmāvatyarthopaklinnamavasannānalabalamudgiktamalabalamādānadurbalaṃ śarīraṃ bhavati| auṣadhagrāmastu jaladodarapratatapramuktadhārāvapātasambhṛtāmbunivahopaplāvitamūlajālasāraviṭapo bahalakomalapallavopacitaskandhaśākhaḥ punariva bālatāmupagato+alvīryā bhavati| aparisaṃsthitatayā ca kṣitimalaprāyābhiramlavipākābhiḥ khagamṛgasarīsṛpādiśavadhātumūtrapurīṣasaṃsṛṣṭābhiradbhiḥ salilasīkarānuviddhaśiśirapavanasampṛktena ca dhārādharadhāroṣmaṇā komalatvādapariṇatasyāsya sutarāṃ vidāho janyate| tenāsāvapathyatāmupagato dhruvamayogāya| prathamasaṅgṛhītamapi cauṣadhaṃ toyadatoyānugatamārutopahate jagatīti| grīṣme punarādānopahattvāt śarīramuṣnarūkṣavātātapādhmātamatisvinnamatiśithilamatipravilīnadoṣaṃ bhavati| bheṣajaṃ punaranuṣṇamapi tapanataruṇatarakaranipātāduṣnatīkṣṇatāmupagatamatiyogāyopakalpate| śarīraṃ ca pipāsābhramaklamopadravāya| tasmātsādharaṇeṣveva tadantarāleśu vamanādīni yojayet, na cedātyayiko vyādhiḥ| ātyayike tu kṛtrimaguṇopadhānena yathartuguṇaviparītena saṃyogasaṃskārapramāṇavikalpaiścopapādyauṣadhamavahito+avacārayet| āturāvasthāsu tu kālākālasaṃjñā| tadyathā,-asyāmavasthāyāmasyauṣadhasya kālo+akālo vā| na hyaprāptātītakālamauṣadhaṃ yaugikaṃ bhavati|" iti| auṣadhabhedāśca saṅgrahe darśitāḥ (sū. a. 12) - "dvividhamauṣadham,- ūrjaskaraṃ rogaghnaṃ ca| ubhayamapi cobhayātmakam, bāhulyena tu nirdeśaḥ| tatrorjaskaraṃ dvividhaṃ,- rasāyanaṃ vājīkaraṇaṃ ca| rogaghnamapi dvividhaṃ,- rogasya praśamanamapunarbhavakaraṃ ca| punaśca dvividhaṃ,- dravyamadravyaṃ ca| tatra dravyaṃ trividhaṃ,- bhaumamaudbhidaṃ jaṅgamaṃ ceti| teśu vakṣyamāṇaṃ hemādilavaṇāntaṃ prāyeṇa bhaumam| audbhidaṃ punarvanaspativānaspatyvīrudoṣadhibhedena caturvidhaṃ bhavati| tatra phalino vanaspatiḥ| puṣpaphalavan vānaspatyaḥ| vallī gulmaṃ ca vīrut| phalapākāntā auṣadhiriti| jaṅgamodbhavaṃ tu madhughṛtādi jaṅgamaṃ dravyamāhuḥ| adravyaṃ punarupavāsānilātapacchāyāmantrasattvadānabhayontrāsakṣobhaṇaharṣaṇabhartsanasvapnajāgaraṇasaṃvāhanādi| tathā trividhamauṣadham,- daivavyapāśrayaṃ yuktivyapāśrayaṃ sattvāvajayaśca| tatra daivavyapāśrayaṃ-mantrauṣadhimaṇimaṅgalabalyupahārahomaniyamaprāyaścittopavāsasvastyayanapraṇipātagamanādi| yuktivyapāśrayaṃ-āhārauṣadhayojanā| sattvāvajayaḥ punaḥ-ahitānmanonigrahaḥ| punarapi ca trividham,- apakarṣaṇaṃ prakṛtividhānaṃ nidānatyāgaśca| te punarakarṣaṇādayo dvividhāḥ,- bāhyābhyantarabhedena| tatra bāhyamapakarṣaṇaṃ-granthyarbudopapakṣmakṛmiśalyādiṣu śastrahastayantrādibhiḥ, ābhyantaraṃ-vamanavirecanādibhiḥ| prakṛtividhānaṃ-saṃśamanam| tatra bāhyaṃ-abhyaṅgasvedapradehapariṣekonmardanādyam, ābhyantaraṃ-yadantaramanupraviśyāvikṣobhayan doṣān śamayati| nidānatyāgo-yathādoṣaṃ śītoṣṇāśanavyāyāmādīnāṃ varjanaṃ snigdharūkṣādyanabhyavahāraśca| tatra śastrādisādhye bheṣajamanukramate, na tu bheṣajasādhye śastrādi| punarapi ca trividhaṃ,- hetuviparītaṃ vyādhiviparītamubhayārthakāri ca| tatra hetuviparītaṃgurusnigdhaśītādije vyādhau laghurūkṣoṣṇādi, tathetarasminnitarat| vyādhiviparītaṃ-dvau mūlopakramau| tau ca-laṅghanabṛṃhaṇe snehasvedau pañcakarmāṇi vamanādīni dhūmāñjanādīni ca, tathā vimlāpanopanāhapāṭanādīni| yacca doṣaśamanahetutve satyapi jvare viśeṣato hitaṃ mustaparpaṭakaṃ yavāgūśca| pramehe rajanī yavānnaṃ ca| raktapitte cordhvage virecanamadhoge vamanam| ubhayārthakāri punardaivavyapāśrayamauṣadham| tadyathā,- chardyaṃ chardanam, atīsāre+anulomanam, madātyaye madyapānam, tucchadagdhe+agnipratapanam, pitte+antarnigūḍhe vimārgage vā svedaḥ, kaṭvamlalavanatīkṣṇoṣṇābhyavahāraśca bahiḥ pravartanāya svamārgāpādanāya ca| śleṣmaṇi cāntarnigūḍhe stabdhe bahiḥ śītopacāraḥ tatpīḍitasyoṣmaṇo+antaḥpraveśena kaphavilāpanāyeti| evaṃvidhaṃ hyaviparītameva sadbheṣajaṃ hetuvyādhiviparītārthaṃ karoti| anauṣadhaṃ punardvividhaṃ,- bādhanamanubādhanaṃ ca| tatra sadyaḥ prāṇaharaṃ bādhanam| kālāntareṇānubādhanamiti|" iti| iti hemādriṭīkāyāmāyurvedarasāyane| doṣopakramaṇīyastu sāmastyena nirūpitaḥ|| 13||

dvividhopakramaṇīyādhyāyaḥ

14

Aṣṭāṅgahṛdayasaṃhitā

athāto dvividhopakramaṇīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

dvividhaṃ-dviprakāraṃ ca tadupakramaṇaṃ ca dvividhopakramaṇam, tasmai hito dvividhopakramaṇīyaḥ| śeṣaṃ pūrvavat| upakramaśca samāsato dvividhaḥ, tantrāntarapaṭhitānāṃ caturṇāmupakramāṇāmatraivāntarbhavāt|

Āyurvedarasāyana

dvividhopakramaṇīyamadhyāyaṃ vyākhyātuṃ pratijānīte-atheti| yataḥ pūrvādhyāye doṣāṇāmupakrama uktaḥ| tasyedānīṃ bhedā vācyāḥ| tatra dvau bhedau mukhyau| ata evāyaṃ dvividhopakramaṇīyaḥ|

Aṣṭāṅgahṛdayasaṃhitā

upakramyasya hi dvitvāddvidhaivopakramo mataḥ||1||

Sarvāṅgasundarā

hi-yasmāt, upakramyasya-cikitsyasya, dvitvāddhetorupakramo dvidhaiva mataḥ-iṣṭaḥ| evaśabdo+avadhāraṇaṃ kurvan paramataṃ kṣipati|

Āyurvedarasāyana

upakramabhedānāha-upakramyasyeti| upakramyasya-rogasya| dvitvāt-sāmanirāmabhedena|

Sarvāṅgasundarā

bṛṃhaṇalaṅghanayorlakṣaṇamāha-bṛṃhaṇamiti| yaddehasya bṛhattvāya-sthaulyāya, taddṛṃhaṇam| yallāghavāya-kāśryāya, tallaṅghanam|

Aṣṭāṅgahṛdayasaṃhitā

ekaḥ santarpaṇastatra dvitīyaścāpatarpaṇaḥ||1||

bṛṃhaṇo laṅghanaśceti tatparyāyāvudāhṛtau||2||

bṛṃhaṇaṃ yadbṛhatvāya laṅghanaṃ lāghavāya yat||2||

dehasya---------------------------------------||3||

Sarvāṅgasundarā

tatra-tayordvayorupakramayoḥ, eka santarpaṇarūpa upakramo, dvitīyaścāpatarpaṇarūpa upakramaḥ| bṛṃhaṇo laṅghanaśca tayoḥ-santarpaṇāpatarpaṇayoḥ, paryāyau tatparyāyāvudāhṛtau|| bṛṃhaṇaṃ taducyate yaddehasya bṛhattvāya bhavati| laṅghanaṃ taducyate yaddehasya lāghavāya-lāghavotpādanāya, bhavati|

Aṣṭāṅgahṛdayasaṃhitā

----------------bhavataḥ prāyo bhaumāpamitaracca te||1||

Sarvāṅgasundarā

tacca tacca te,-santarpaṇāpatarpaṇe, bhaumāpamitaracca bhavataḥ| bhūmeridaṃ bhaumam| apāmidamāpam| bhaumayuktamāpaṃ santarpaṇam| itarat-bhaumāpādanyadagnivāyvākāśātmakamapatarpaṇam| prāyograhaṇātkiñhcidbhaumāpamapyapatarpaṇam| yathā,-yavakamasūramakuṣṭhataṇḍulīyādi| tathā, agnipavanotkaṭasya kaṭukasyāpi śuṇṭhīpippalyādeḥ santarpaṇatvam, vṛṣyatvena santarpaṇakāryadarśanāt|

Āyurvedarasāyana

laṅghanabṛṃhaṇe udāharati-bhavata iti| bhaumamāpyaṃ ca dravyaṃ bṛṃhaṇam| itarat-āgneyaṃ vāyavyaṃ nābhasaṃ ca laṅghanam| iti vibhāgena te-dve bhavataḥ|

Aṣṭāṅgahṛdayasaṃhitā

snehanaṃ rūkṣaṇaṃ karma svedanaṃ stambhanaṃ ca yat||3||

bhūtānāṃ tadapi dvaidhyāddvitayaṃ nātivartate||4||

Sarvāṅgasundarā

snehanādi yaccaturvidhaṃ karma, tadapi dvitayaṃ-santarpaṇāpatarpaṇarūpaṃ, nātivartate-nātikrāmati| kuto hetoḥ ? ityāha-bhūtānāṃ santarpaṇāpatarpaṇarūpāt dvaidhyāt-dviprakārakatvāt|

Āyurvedarasāyana

snehādīnāmupakramāṇāṃ bṛṃhaṇe, rūkṣādīnāṃ ca laṅghane+antarbhāvamāha-snehanaṃ rūkṣaṇamiti| bhūtānāṃ dvaidhyāt-snehanarūkṣaṇādikadravyakāraṇānāṃ pṛthivyādīnāṃ bṛṃhaṇalaṅghanarūpadvaividhyāvyabhicārāt|

Aṣṭāṅgahṛdayasaṃhitā

śodhanaṃ śamanaṃ ceti dvidhā tatrāpi laṅghanam||4||

Sarvāṅgasundarā

tatra-tayoḥ santarpaṇāpatarpaṇayorbṛṃhaṇalaṅghanāparaparyāyayormadhye, yallaṅghanaṃ-apatarpaṇam, tat dvidhā| katham ? ityāha-śodhanaṃ śamanaṃ ceti| iti hetvarthe, yataḥ śodhanaṃ śamanaṃ ca tato dvidhetyarthaḥ|

Āyurvedarasāyana

laṅghanabhedānāha-śodhanamiti|

Aṣṭāṅgahṛdayasaṃhitā

yadīrayedvahirdoṣān pañcadhā śodhanaṃ ca tat||5||

nirūho vamanaṃ kāyaśiroreko+asravisrutiḥ||5||

Sarvāṅgasundarā

yadauṣadhaṃ doṣān-vātādīnantaḥsthitān, bahirīrayet-kṣipet, tacchodhanam| tacca pañcadhā,-pañcavidham| tadeva pañcavidhatvamāha-nirūha ityādi| nirūho-bastiḥ, tathā vamanam, tathā kāyavirekaḥ śirovirekaśca, tathā+asravisrutiḥ-raktasrāvaśca, iti pañcadhā śodhanam| sarvaśarīrasya śiraḥprabhṛteradhomalanirharaṇaṃ yat sa kāyavirekaśabdenocyate| yattu kevalaṃ śiraḥsaṃjñakasya śarīrāvayavasya ghrāṇenordhvamalanirharaṇaṃ sa śirovirekaḥ|

Āyurvedarasāyana

śodhanasya lakṣaṇaṃ bhedāṃścāha-yadīrayediti, nirūha iti| yaddoṣān bahirniṣkāsayettacchodhanam| tattu nirūhādibhedāt pañcadhā| kāyareko-virecanam| śiroreko-nasyam|

Aṣṭāṅgahṛdayasaṃhitā

samīkaroti viṣamān śamanaṃ tacca saptadhā||6||

pācanaṃ dīpanaṃ kṣuttṛḍvyāyāmātapamārutāḥ||7||

na śodhayati yaddoṣān samānnodīrayatyapi||6||

Sarvāṅgasundarā

śamanasya lakṣaṇaṃ bhedāṃścāha-na śodhayatīti, pācanamiti| yaddoṣān na śodhayati-bahirna niṣkāsayati, samān-javikṛtān, nodīrayati-na vikṛtiṃ nayati, viṣamān-nikṛtāṇ, samīkaroti-prakṛtiṃ nayati, tacchamanam| tacca pācanādibhedāt saptadhā| kṣut-annavarjanam| tṛṭ-udakavarjanam|

Sarvāṅgasundarā

yadauṣadhaṃ doṣān-vātādīn, na śodhayati-nāntaḥsthitān bahirniṣkāsayati, tathā samān-svapramāṇasthān, nodīrayati-na cotkleśayati, viṣamāṃśca-svapramāṇāddhīnādhikabhavāvasthitān, samīkaroti-svapramāṇasthān vidadhāti, tacchamanamucyate| tacca saptadhā,-saptaprakāram, pācanādibhedena| pācayatīti pācanam| pacato+agreḥ paktuṃ śaktimadhikāṃ yadutpādayati taddravyaṃ kriyā vā pācanamucyate| yathā,-laṅghanaṃ mustādi vā| dīpanaṃ yathā,-ghṛtādi| tantrāntare ca dīpanapācanayorlakṣaṇamuktam| yathā, \_"yadagnikṛtpacennāmaṃ dīpanaṃ tadyathā ghṛtam| pācanaṃ tadviparyastaṃ yathā vakṣyāmi laṅghanam||" iti| [kṣārapāṇinā+apyuktam-"pācanaṃ pācayeddoṣān sāmān śamanameva tu| dīpanaṃ hyagnikṛttvāmaṃ kadācitpācayenna vā||" iti| ] kṣuttṛṭśabdābhyāṃ kṣutṛṣṇānigrahāviha gṛhītau|

Aṣṭāṅgahṛdayasaṃhitā

bṛṃhaṇaṃ śamanaṃ tveva vāyoḥ pittānilasya ca||7||

Sarvāṅgasundarā

tuśabdo viśeṣe| viśeṣastu laṅghanāpekṣayā| śodhanaṃ śamana ceti dvidhā laṅghanamuktam| bṛṃhaṇamapi śodhanaṃ bhavati| yathā,-dugdhādidravyam, śodhanasvabhāvadravyāt| tena yathāvidhena dravyeṇa kevalasya vātasya pittayuktasya vā kopa āśaṅkyate| yathā-laṅghanena śodhanadravyeṇa harītakyādinā| tato bṛṃhaṇasya viśeṣārthastuśabdaḥ kṛtaḥ| bṛṃhaṇaṃ yacchodhanaṃ tanmarutaḥ kevalasya pittasahitasya vā śamanam, na tu laṅghanaśodhanavatkopanam| evakāro+avadhāraṇārthaḥ| bṛṃhaṇaṃ śodhanarūpaṃ vātasya pittayuktasya vā śamanamevoktam, na kopanaṃ jātucidityarthaḥ| laṅghanaṃ tūbhayarūpamapi vātasya vātapittayorvā kopenameva|

Āyurvedarasāyana

śodhanaśamana-vyatiriktasyauṣadhasyābhāvāt tayośca laṅghanabhedatvāt bṛṃhaṇasyānauṣadhatve prāpte, bṛṃhaṇaṃ śamanamevetyāha-bṛṃhaṇaṃ śamanaṃ tviti| śuddhasya pittasaṃsṛṣṭasya ca vāyorviṣamasya samīkaraṇācchamanam |

Āyurvedarasāyana

bṛṃhaṇasya viṣayamāha-bṛṃhayedityādi| grīṣme+aparānapi-svasthānapi|

Aṣṭāṅgahṛdayasaṃhitā

bṛṃhayedvyādhibhaiṣajyamadyastrīśokakarśitān||8||

bhārādhvoraḥkṣatakṣīṇarūkṣadurbalavātalān||8||

garbhiṇīsūtikābālavṛddhān grīṣme+aparānapi||9||

Sarvāṅgasundarā

karśitaśabdasya vyādhyādibhiḥ pratyekaṃ sambandhaḥ| vyādhikarśitān bṛṃhayet| evaṃ śeṣeṣvapi yojyam| bhārādibhiḥ kṣīṇasya pratyekaṃ sambandhaḥ| bhārakṣīṇān bṛṃhayet| evaṃ śeṣeṣu| rūkṣādīn bṛṃhayet| grīṣme+aparānapi-anyānanuktānapi bṛṃhayet| [itthaṃ ca grīṣme sarvānapi bṛṃhayet,] atitarāṃ tu vyādhikarśitādīn bṛṃhayet|

Aṣṭāṅgahṛdayasaṃhitā

māṃsakṣīrasitāsarpirmadhurasnigdhabastibhiḥ||9||

svapnaśayyāsukhābhyaṅgasnānanirvṛtiharṣaṇaiḥ||10||

Sarvāṅgasundarā

māṃsādibhirbṛṃhayet bastibhiśca| kathambhūtairbastibhiḥ ? madhurasnigdhaiḥ, na tu rūkṣatīkṣṇaiḥ, teṣāmapatarpaṇasvabhāvatvāt| svapno-nidrā| śayyāsukhaṃ-khaṭvājanitaṃ śarma| nirvṛtiḥ-cittasyāmākulatvam|

Āyurvedarasāyana

bṛṃhaṇānyāha-māṃsakṣīretyādi| madhurastrigdhairbastibhiḥ| śayyāsukhaṃ-nidrāṃ vinā śayane+avasthānam| nirvṛtiḥ-santoṣaḥ| harṣaṇaṃ-ānandaḥ|

Aṣṭāṅgahṛdayasaṃhitā

mehāmadoṣātisnigdhajvarorustambhakuṣṭhinaḥ||10||

visarpavidrādhiplīhaśiraḥkaṇṭhākṣirogiṇaḥ||11||

sthūlāṃśca laṅghayennityaṃ śiśire tvaparānapi||11||

Sarvāṅgasundarā

mehādīnāminirmatvarthīyaḥ| mehiprabhṛtīn laṅghayet| śiśire punaraparānapi-anyānapi, iti vyādhitānāṃ grahaṇam| svasthānāṃ tu śiśire hemantavidhirviśeṣeṇokta eva| śiśiraśabdaḥ śītamātropalakṣaṇārthaḥ| tena hemante+api laṅghayedityartha upalabhyate|

Āyurvedarasāyana

laṅghanasya viṣayamāha-mehāmedoṣetyādi| āmadoṣaḥ-ajīrṇam|

Aṣṭāṅgahṛdayasaṃhitā

tatra saṃśodhanaiḥ sthaulyabalapittakaphādhikān||12||

āmadoṣajvaracchardiratīsārahṛdāmayaiḥ||12||

vibandhagauravodgārahṛllāsādibhirāturān||13||

madhyasthaulyādikān prāyaḥ pūrvaṃ pācanadīpanaiḥ||13||

ebhirevāmayairārtān hīnasthaulyabalādikān||14||

kṣuttṛṣṇānigrahairdoṣaistvārtān madhyabalairdṛḍhān||14||

samīraṇātapāyāsaiḥ kimutālpabalairnarān||15||

Sarvāṅgasundarā

laṅghayediti vartate| tatra-teṣu laṅghanīyeṣu madhye, saṃśodhanākhyairlaṅghanaiḥ sthailyādyadhikān tathā, āmadoṣādibhirārtān laṅghayet| madhyetyādi| tathā madhyasthaulyabalapittakaphānebhireva- āmadoṣādibhirgadairāturān prāyaḥ pūrvaṃ pācanadīpanairlaṅghanabhedairlaṅghayet| prāyograhaṇaṃ deśakālādyapekṣayā niyamasyāsarvaviṣayatvajñāpanārtham| hīnasthaulyabalādikāṃstu sataḥ kṣuttṛṣṇānigrahaiḥ-bubhukṣāpipāsāvegavidhāraṇākhyairlaṅghanaviśeṣairlaṅghayet| doṣaiḥ-vātapittakaphairmadhyabalairārtān, tathā dṛḍhān-śaktān, samīraṇādibhirlaṅghayet| āyāso-vyāyāmaḥ| kimuta-kiṃpunaḥ ? alpabalairdoṣairārtān samīraṇādibhirlaṅghayet| sutarāṃ hīnabalairārtān laṅghayedevetyarthaḥ|

Aṣṭāṅgahṛdayasaṃhitā

ā raṃ-laṅghanabhedasya śodhanasya viṣayamāha-tatra saṃśodhanairiti| adhikasthaulyādīn laṅghanīyān saṃśodhanairlaṅghayet| pācanadīpanayorviṣayamāha-āmadauṣeti, vibandhagauraveti, madhyasthaulyādikāniti| āmadoṣādibhirartān madhyasthaulyādikān pūrvaṃ pācanadīpanairlaṅghayet, paścācchodhanaiḥ| kṣuttṛṣorviṣayamāha-ebhireveti, kṣuttṛṣṇānigrahairiti| ebhiḥ-āmadoṣādibhiḥ| vyāyāmātapamārutānāṃ viṣayamāha-doṣaistvārtāniti, samīraṇeti| madhyabalairdoṣairrārtān samīraṇādibhirlaṅghayet| kiṃ punaralpabalairdoṣairārtān? sutarāṃ hīnabalairārtān laṅghayedevetyarthaḥ|

Aṣṭāṅgahṛdayasaṃhitā

na bṛṃhayellaṅghanīyān-------------------------||15||

Sarvāṅgasundarā

laṅghanīyān-laṅhghanārhān mehāmadoṣādiyutān, na bṛṃhayet|

Āyurvedarasāyana

laṅghanīyeṣu puruṣeṣu bṛṃhaṇasādhyarogotpattau bṛṃhaṇe prāpte niṣedhamāha-na bṛṃhayediti|

Aṣṭāṅgahṛdayasaṃhitā

------------------bṛṃhyāṃstu mṛdu laṅghayet||15||

yuktyā vā deśakālādibalatastānupācaret||16||

Sarvāṅgasundarā

ye punarbṛṃhyāstān laṅghanasādhyāmayārtān mṛdu kṛtvā laṅghayet,-mṛdunā laṅghanaprakāreṇāpatarpayedityarthaḥ| yuktvā vāprayogeṇa santarpaṇāpatarpaṇavyāmiśralakṣaṇena, deśakālādīnāṃ balataḥ-anurodhena, tānupācaret-upakramet, vinaiva laṅghanādityarthaḥ| ādigrahaṇena sattvasātmyādigrahaṇam|

Āyurvedarasāyana

bṛṃhaṇīyeṣu pruruṣeśu laṅghanasādhyarogotpattau svalpaṃ laṅghanaṃ kāryamityāha-bṛṃhyāṃstviti| deśādivaśena tvanyathā+apyupācaredityāha-yuktyā veti| tān-laṅghyān bṛṃhyāṃśca|

Aṣṭāṅgahṛdayasaṃhitā

bṛṃhite syādbalaṃ puṣṭistatsādhyāmayasaṅkṣayaḥ||16||

Sarvāṅgasundarā

bṛṃhite sati balaṃ puṣṭiśca syāt| tathā, bṛṃhaṇasādhyā ya āmayāsteṣāṃ saṅkṣayo-vināśaḥ syāt|

Āyurvedarasāyana

atha bṛṃhatilaṅghitalakṣaṇam| tatra bṛṃhatasya lakṣaṇamāha-bṛṃhite syāditi|

Āyurvedarasāyana

laṅghitasya lakṣaṇamāha-vimalendriyateti, kṣuttṛḍiti, vyādhimārdavamiti| sargo malānāṃ-malapravṛttiḥ|

Aṣṭāṅgahṛdayasaṃhitā

vimalendriyatā sargo malānāṃ lāghavaṃ ruciḥ||17||

kṣuttṛṭsahodayaḥ śuddhahṛdayodgārakaṇṭhatā||17||

vyādhimārdavamutsāhastandrānāśaśca laṅghite||18||

Sarvāṅgasundarā

vimalendriyatādistandrānāśaścetyanto grantho laṅghitalakṣaṇam| vimalendriyatā-karaṇapāṭavam| kṣuttṛṣoḥ saha-ekakālamudayaḥ| śuddhahṛdayeti| hṛdayaṃ codgāraśca kaṇṭhaśca hṛdayodgārakaṇṭham, śuddhaṃ ca taddhṛdayodgārakaṇṭhaṃ ca tasya bhāvaḥ hṛdayodgārakaṇṭhatā| vimalendriyatādīnāṃ padānāmasamastānāṃ nirdeśo doṣadeśādyanurodhenaikasya dvayostricaturāṇāṃ bahutarāṇāṃ vā sarveṣāṃ ca laṅhghitalakṣaṇatvaṃ bhavet, na tvekasya dvayorbahūnāṃ cotpattau laṅghitalakṣaṇatvaṃ bhavet, munirapyanenaiva hetuna+asamāsenaiva lakṣaṇaṃ vyadhatta| yathā (ca. sū. a. 22|34) - "vātamūtrapurīṣāṇāṃ visarge gātralāghave| hṛdayodgārakaṇṭhāsyaśuddhau tandrāklame gate|| svede jāte rucau caiva kṣutpipāsāsahodaye| kṛtaṃ laṅghanamādeśyaṃ nirvyathe cāntarātmani||" iti|

Aṣṭāṅgahṛdayasaṃhitā

anapekṣitamātrādisevite kurutastu te||18||

atisthaulyātikārśyādīn, vakṣyante ca sauṣadhāḥ||19||

Sarvāṅgasundarā

te-bṛṃhaṇalaṅghane, anapekṣitamātrādisevite atisthaulyātikārśyādīn kurutaḥ| anapekṣitāśca te mātrādayaśca-anapekṣitamātrādayaḥ, taiḥ sevite| mātrādyanapekṣayā kṛte ityarthaḥ| te ca-atisthaulyātikārśyādayaḥ, sauṣadhāḥ-sabheṣajāḥ, vakṣyante-purastādbhaṇiṣyante|

Aṣṭāṅgahṛdayasaṃhitā

ā0 ra0-atibṛṃhatātilaṅghitayorlakṣaṇamāha-anapekṣitetyādi, atisthaulyeti| mātrādeśakālādīnanapekṣyātisevitaṃ bṛṃhaṇamatisthaulyādīn kurute, laṅghanaṃ tvatikārśyādīn ke te+atisthaulyādayo+atikārśyādayaśca? ityata āha-vakṣyante te ceti|

Aṣṭāṅgahṛdayasaṃhitā

rūpaṃ taireva ca jñeyamatibṛṃhitalaṅghite||19||

Sarvāṅgasundarā

atibṛṃhitaścātilaṅghitaścetyekavadbhāvaḥ| atibṛṃhite+atilaṅghite ca taireva-atisthaulyādibhiḥ, tathā+atikārśyādibhiśca, rūpaṃ-bṛṃhaṇalaṅghanātiyogalakṣaṇaṃ vedyam| caśabdaḥ samucyaye|

Āyurvedarasāyana

atisthaulyādīnāṃ kāryatvāt kathaṃ lakṣaṇatvam ? ityata āha-rūpaṃ taireyeti| yatra kāryaikasamadhigamyaṃ kāraṇam, tatra kāryameva lakṣaṇamityarthaḥ|

Aṣṭāṅgahṛdayasaṃhitā

atisthaulyāpacīmehajvarodarabhagandarān||20||

kāsasannyāsakṛcchrāmakuṣṭhādīnatidāruṇān||20||

tatra medonilaśleṣmanāśanaṃ sarvamiṣyate||21||

Sarvāṅgasundarā

atibṛṃhitamatisthaulyādīn kurute| 'atibṛṃhitaṃ kurute' ityanupāttenāpi prakṛtatvādatra kartṛpadena kriyāpadena ca sambandhaḥ kāryaḥ| ata eva tadapekṣayā+atisthaulyādīnāṃ dvitīyā| athavā yogyatayaivānupāttenāpi sambandhaḥ kriyādinā bhavatyeva, sukavilakṣaṇasyaivaṃsthitatvāt| tathā ca bhagavato vyāsasya-"yaśca nimbaṃ paraśunā yaścainaṃ madhusarpiṣā| yaścainaṃ gandhamālyena sarvasya kaṭureva saḥ||" iti| atra hi chedasekālaṅkaraṇakriyāpekṣayā nimbādīnāṃ dvitīyā+arthasambandhaśca| sa0-tatra-teṣvatisthaulyādiṣu, medonilaśleṣmanāśanaṃ sarvaṃ-annapānauṣadhamiṣyate|

Āyurvedarasāyana

atisthaulyādīnāha-atisthaulyāpacīti, kāsasannyāseti| atisthaulyādīn 'atibṛṃhaṇaṃ kuryāt' ityadhyāhāraḥ| ā0 ra0-atisthaulyādīnāmauṣadhamāha-tatra medonilaśleṣmanāśanamiti|

Aṣṭāṅgahṛdayasaṃhitā

kulatthajūrnaśyāmākayavamudgamadhūdakam||21||

mastudaṇḍāhatāriṣṭacintāśodhanajāgaram||22||

madhunā triphalāṃ lihyādguḍūcīmabhayāṃ dhanam||22||

rasāñjanasya mahataḥ pañcamūlasya gugguloḥ||23||

śilājatuprayogaśca sāgnimantharaso hitaḥ||23||

viḍaḍgaṃ nāgaraṃ kṣāraḥ kālaloharajo madhu||24||

yavāmalakacūrṇaṃ ca yogo+asthaulyadoṣajit||24||

Sarvāṅgasundarā

kulatthādikaṃ sthūlāyeṣyate| jūrṇaḥ-tṛṇadhānyaviśeṣo dakṣiṇāpathe jondhalaka iti prasiddhaḥ| daṇḍāhataṃ-mathitam| triphalādīnāmanyatamaṃ madhunā lihyāt| tathā, rasāñjanādeśca prayogo+agnimantharasasahito hitaḥ, atisthūlāyeti prakṛtena yojyam| viḍaṅgādiyogaḥ sarvasamabhāgo+atisthaulyadoṣajit|

Āyurvedarasāyana

kulattheti, mastviti| jūrṇau-yāvanālaḥ| madhūdakaṃ-madhumiśramudakam| daṇḍāhataṃ-takram| triphalādīṃścaturo yogānāha-madhunā triphalāmiti| rasāñjanādīmścaturaḥ prayogānāha-rasāñjanasyeti, śilājatuprayogaśceti| sāgnimantharasa iti caturbhiḥ sambadhyate| agnimantharasaḥ-tarkārīsvarasaḥ| viḍaṅgādiyogamāha-viḍaṅgamiti, yavāmalakacūrnamiti| kṣāro-yavakṣāraḥ| kālaloharajo-lohacūrṇam|

Aṣṭāṅgahṛdayasaṃhitā

vyoṣakaṭvīvarāśigruviḍaṅgātiviṣāsthirāḥ||25||

hiḍgusauvarcalājājīyavānīdhānyacitrakāḥ||25||

niśe bṛhatyau hapuṣā pāṭhā mūlaṃ ca kembukāt||26||

eṣāṃ cūrṇaṃ madhu ghṛtaṃ tailaṃ ca sadṛśāṃśakam||26||

saktubhiḥ ṣoḍaśaguṇairyuktaṃ pītaṃ nihanti tat||27||

atisthaulyādikān sarvān rogānānyāṃśca taddvidhān||27||

hṛdrogakāmalāśvitraśvāsakāsagalagrahān||28||

buddhimedhāsmṛtikaraṃ sannasyāgneśca dīpanam||28||

Āyurvedarasāyana

vyoṣādiyogamāha-vyoṣakaṭvīti, hiṅgusauvarcaleti, niśe bṛhatyāviti, eṣāmiti, saktubhiriti, atisthaulyādikāniti, hṛdrogakāmaleti, buddhimedhāsmṛtikaramiti| kembukānmūlam| kembukaṃ-svanāmaprasiddham| ṣoḍaśaguṇaiḥ-cūrṇāpekṣayā| pītaṃ-śītodakena| saṅgrahe tu (sū. a. 24) -"gurvādivṛddhasaṃlīnaśleṣmamiśro+annajo rasaḥ| āma eva ślathīkurvan dhātūn sthaulyamupanayet|| atisthaulyādatikṣuttṛṭsvedaśvāsātinidratāḥ| daurgandhyaṃ gadgadatvaṃ ca bhavenmedo+atipuṣṭitā| srotaḥsu medoruddheṣu vāyuḥ koṣṭhe viśeṣataḥ|| caran prajvalayatnagniṃ kṣuttṛṣau stastato+adhikam| sthūlaṃ koṭaravaddṛddhau dahato+agnyanilau ca tau|| svedavāhiśirāmūlabhavādviṣyandanādapi| medasaḥ śleṣmayogācca bhavati svedabhūritā|| koṣṭha eva vipakke+asya saṃruddhasrotoso rase| sarvatrālabdhavṛttitvāt prāyo medaḥ pracīyate|| taccheṣā+api raso+alpatvānnālaṃ raktādipuṣṭaye| tulye+api raktādicaye prāk citaṃ cīyatetarām|| medastenāsamatvena dhātūnāṃ vidadhāti tat| śvāsādīnacirāccānyān jvarodarabhagandarān|| mehorustambhapiṭikāvidradhiprabhṛtīn gadān| ayathopacayotsāhaścalasphigudarastanaḥ|| atisthūlaḥ smṛto yojyaṃ tatrānnaṃ mārutāpaham| madanaṃ triphalāmustāspatāhvāriṣṭavatsakam|| sapāṭhāragvadhaṃ pītamatibṛṃhaṇarogajit| tadvadvatsakaśamyākadevadāruniśādvayam|| samustapāṭhākhadiratriphalānimbagokṣuram| madanādīni cālepaḥ snānādiṣvapi yojayet|| hiṅgugomedakavyoṣakuṣṭhakrauñcāsthigokṣuram| elāvṛṣakaṣaḍgranthākharāśvopalabhedakam|| takreṇa dadhimaṇḍena pītaṃ kolarasena vā| mūtrakṛcchraṃ kṛmīn mehān sthūlatāṃ ca vyapohati|| kṛmighnatriphalātailasaktutryūṣaṇadīpyakaiḥ| lohodakāpluto manthaḥ śasto bṛṃhaṇarogiṇām|| yojyaṃ tathā yathāvyādhi svedāsṛksrāvaṇādyapi|" iti|

Sarvāṅgasundarā

vyoṣādīni dravyāṇi caturviṃśatiḥ parasparasamabhāgānītyeko bhāgaḥ, tatsamo madhuno dvitīyo bhāgaḥ, ghṛtasya tṛtīyaḥ, tailasya caturthaḥ, eṣāṃ sarveṣāṃ miśrībhūtānāṃ ṣoḍaśaguṇā yavasaktavaḥ| tadetatpītamatisthaulyādikān pūrvoktān sarvān rogānnihanti| anyāṃśca tathā vidhān rogān-bṛṃhaṇotthānityarthaḥ| tathā, hṛdrogādīn nihanti| tathā, buddhyādikaraṃ sannasya-mandasyāgnerdīpanaṃ ca|

Aṣṭāṅgahṛdayasaṃhitā

atikārśyaṃ bhramaḥ kāsastṛṣṇādhikyamarocakaḥ||29||

snehāgninidrādṛkśrotraśukraujaḥkṣutsvarakṣayaḥ||29||

bastihṛnmūrdhajaṅghorutrikapārśvarujā jvaraḥ||30||

pralāpordhvānilaglānicchardiparvāsthibhedanam||30||

varcomūtragrahādyāśca jāyante+ativilaṅghanāt||31||

Sarvāṅgasundarā

atikārśyādayo+atilaṅghanājjāyante| snehādīnāṃ kṣayaśabdena samāsaḥ, bastyādīnāṃ ca rujāśabdena| mūtragrahādyāścetyādyaśabdena nānāvidhānāṃ vātarogāṇāṃ grahaṇam|

Āyurvedarasāyana

atikārśyādīnāha-atikāṛśyamiti, sneheti, sneheti, bastīti, pralāpeti, varcomūtreti| snehādīnāṃ navānāṃ kṣayaḥ| snehaḥ-snigdhatvam| bastyādīnāṃ saptānāṃ rujā|

Āyurvedarasāyana

sthaulyāt kārśyasya sukhasādhyatvamāha-kārśyameveti|

Aṣṭāṅgahṛdayasaṃhitā

kārśyameva varaṃ sthaulyāt-------------------------||31||

Sarvāṅgasundarā

atra cātikārśyameva varamatisthaulyāditi vedyam, na kārśyamātraṃ sthaulyamātraṃ vā| yasmādatisthūlātikṛśāveva laṅghanabṛṃhaṇābhyāmupakramyāvatra vivakṣitau, na sthūlakṛśau sāmānyena|

Aṣṭāṅgahṛdayasaṃhitā

--------------------na hi sthūlasya bheṣajam||31||

bṛṃhaṇaṃ laṅghanaṃ vā+alamatimedognivātajit||32||

Sarvāṅgasundarā

yasmāt sthūlasya bheṣajaṃ bṛṃhaṇaṃ nālaṃ-na samartham, na ca laṅghanaṃ samartham| yasmātsthūlasya bheṣajamatimedognivātajit| yanmedaḥkṣapaṇaṃ tadagnināśakṛdvātahṛcca| sthūlasya hi bṛṃhaṇena medo+atitarāmupacīyate, laṅghanena ca medaḥkṣapaṇaṃ bhavati, kintvagnipavanāvasyopacīyate| yasmāt bṛṃhaṇaṃ-māṃsakṣīrādi, yacca laṅghanaṃ-kodravaśyāmākādi, tatpūrvasmāddhetoḥ sthūlasya na bheṣajam|

Āyurvedarasāyana

sthaulyasya kṛcchrasādhyatve hetumāha-na hi sthūlasyeti| bṛṃhaṇaṃ laṅghanaṃ vā na sthūlasya bheṣajam| yatastasyātimedognivātajidbheṣajamalaṃ-samartham| laṅghanamatimedojit bhavati, na tvatyagnivātajit| bṛṃhaṇamatyagnivātajidbhavati, na tvatimedojit|

Aṣṭāṅgahṛdayasaṃhitā

madhurasnigdhasauhityairyatsaukhyena ca naśyati||32||

kraśimā sthavimā+atyantaviparītaniṣevaṇaiḥ||33||

Āyurvedarasāyana

kārśyasthaulyayorvarāvaratve hetvantaramāha-madhuretyādi, kraśimetyādi| madhurasnigdhānaṃ sauhityaiḥ, tṛsyabhyāsārthaṃ bahuvacanam| kraśimā-kārśyam| sthavimā-sthaulyam| sa cātyantaviparītaniṣevaṇairnaśyati| atyantaviparītāni-atyaglātirūkṣādīni, atiduḥkhaṃ ca|

Sarvāṅgasundarā

yat-yasmāt, kraśimā madhurasnigdhatṛptibhiḥ saukhyena-anāyāsena ca, naśyati-śāmyati, tasmātkārśyaṃ sthaulyādvaram| yataśca sthavimā-sthūlatvaṃ, atyantaviparītaniṣevaṇaiḥ śāmyati| atyantaṃ viparītāni ca tāni niṣevaṇāni cātyantaviparītaniṣevaṇāni taiḥ,-tiktakaṭukaṣāyaprāyaiḥ rūkṣairannapānauṣadhasevanairityarthaḥ| sthūlakṛśayośca yadi bṛṃhaṇasādyastulyo vyādhiḥ syāt, tārhi sthūlasyopakramavirodhāttathā sukhena na śāmyati yathā kṛśasya| laṅghanasādhyo+api visūcikādiryādi caitayoḥ syāt, so+api kṛśasya śīghramupaśamaṃ gacchati| sthūlasya tu viruddhopakramatvāt duḥkhena śāmyati| tathā hi-atra pradhānopakramaḥ svedaḥ, sa ca tāvanna ghaṭate| "na svedayedatisthūlam" (hṛ. sū. a. 17|21) iti niṣedhāt| athainaṃ laṅghayati tadā (saṅgrahe sū. a. 24) - "srotaḥsu medorudeṣu vāyuḥ koṣṭhe viśeṣataḥ| caran prajvalayatyagniṃ kṣutṛṣau stastato+adhikam| sthūlaṃ koṭaravaddṛddhau dahato+agnyanilau ca tau||" ityādi nyāyādvātasakhenāgninā vanasyevāsya mahati vyāpadutpadyate| atha bṛṃhaṇopakramaḥ kriyate+asya tadā+a+amadoṣo vardheta| kṛśasya tvaviruddhopakramatvādvisūcikādiḥ sukhenopakramyaḥ| tasmātkārśyameva sthaulyādvaram| kraśimeti kṛśaśabdātpṛthvādipāṭhādimanic, raṛto halāderiti rephādeśaḥ| sthavimeti dṛḍhāderākṛtigaṇatvādimanijiti kecit| tasmiṃśca sati sthūladūreti yaṇādiparasya lopaḥ, ṛkārasya ca guṇaḥ|

Aṣṭāṅgahṛdayasaṃhitā

yojayeddhṛṃhaṇaṃ tatra sarvaṃ pānānnabheṣajam||33||

Āyurvedarasāyana

kārśyasyauṣadhamāha-yojayediti|

Sarvāṅgasundarā

tatra-kṛśe, bṛṃhaṇaṃ sarvaṃ pānānnauṣadhaṃ yojyam|

Aṣṭāṅgahṛdayasaṃhitā

acintayā harṣaṇena dhruvaṃ santarpaṇena ca||34||

svapnaprasaṅgācca kṛśo varāha iva puṣyati||34||

na hi māṃsasamaṃ kiñcidanyaddehabṛhattvakṛt||35||

māṃsādamāṃsaṃ māṃsena sambhṛtatvādviśeṣataḥ||35||

Sarvāṅgasundarā

acintayā-cetasaḥ śokakāryādyanākulatvena, tathā harṣaṇena-cittatuṣṭyā, tathā santarpaṇena-āhāraviśeṣādinā bṛṃhaṇena, tathā svapnaprasaṅgāt-atinidrāsevanena, kṛśaḥ puṣyati-sarvopacitadhātuḥ sampadyate| ka iva ? varāha eva,-śūkaro yathā| anyebhyaśca puṣṭihetubhyaḥ kṛśaviṣaye svapna eva pradhāna iti darśayituṃ varāho dṛṣṭāntatvenopanyasto granthakṛtā| tathā hi-varāhasya svapnamantareṇa na kaścittathāvidho+abhyavahārādirupalabhyate, yathā+asau puṣṭo+atimeduro dṛśyate| atisthūlātikṛśayośca lakṣaṇaṃ muninā+abhyadhāyi (ca. sū. a. 21|9) - "medomāṃsātivṛddhatvāccalasphigudarastanaḥ| ayathopaccayotsāho naro+atisthūla ucyate||" tathā (ca. sū. a. 21|14)- "śuṣkasphigudaragrīvo dhamanījālasantataḥ| tvagasthiśeṣo+atikṛśaḥ sthūlaparvā naro mataḥ||" iti| sa0-māṃsena samamaparaṃ dehabṛhattvakaraṃ na ca vidyate| sarvabṛhattvakarebhyo māṃsamatibṛṃhaṇamityarthaḥ| viśeṣeṇa māṃsādamāṃsaṃ dehabṛhattvakṛt| kutaḥ ? ityāha-māṃsena sambhṛtatvāt,-puṣṭattvāt|

Āyurvedarasāyana

acintādicatuṣṭayaṃ kārśyasya pradhānamauṣadhamityāha-acintayeti, svapnaprasaṅhgācceti| harṣaṇena-priyadarśanādinā| santarpaṇena-sauhityena| svapnaprasaṅgāt-nidrābhyāsāt| ā0 ra0-kārśyasya pradhānataramauṣadhamāha-na hītyādi| kārśayasya pradhānatamamauṣadhamāha-māṃsādetyādi| māṃsādānāṃ-māṃsāsevināṃ māṃsam, māṃsena sambhṛtatvāt-puṣṭatvāt, viśeṣeto dehabṛhattvakṛt ityanuṣaṅgaḥ| saṅgrahe tu (sū.a.24)-"atikārśyena nāyāsavarṣaśītoṣnatṛṭkṣudhaḥ| tṛptihagulmārśovahnimandatāḥ| kṛśaṃ prāyaśca bādhante raktapittānilāmayāḥ| śuṣkasphigudaragrīvaḥ sthūlaparvā śirātataḥ| ucyate+atikṛśastatra prāgukto bṛṃhaṇo vidhiḥ|| aśvagandhā vidāryādyo vṛṣyāścauṣadhayo hitāḥ| laṅghanottheṣu rogeṣu śeṣeṣvapyupakalpayet|| yattadātve samarthaṃ syādyaccābhyāsena puṣṭaye| sadyaḥkṣīṇO yataḥ sadyobṛṃhaṇenopacīyate|| ciraṃ krameṇa ca kṣīṇastadabhyāsena tatra ca| bṛṃhaṇaṃ dehamātrāgnimalādīn vīkṣya yojayet|| kramānmāṃsarasāṃstalmāddakalāvaṇikān laghūn| vesavārīkṛtaistadvajjāṅgalaiśca kṛtākṛtān|| rasāṃstathā ca kṣīrādīṃstarpaṇāṃstarpaṇān punaḥ| yuñjyātkṛśānāṃ jvariṇāṃ kāsināṃ mūtrakṛcchriṇām|| tṛṣyatāmurdhvavātānāṃ mūḍhamārutavarcasām| samakṛṣṇāsitātailakṣaudrājyo hi satarpaṇaḥ|| manthastadvatsitākṣaudramadirāsaktuyojitaḥ| phāṇitaṃ saktavaḥ sarpairdadhimaṇḍo+amlakāñjikam|| tarpaṇaṃ mūtrakṛcchraghnamudāvartaharaṃ param| manthaḥ kharjūramṛdvīkāvṛkṣāmlāmlikadāḍimaiḥ|| parūṣakaiḥ sāmalakaiḥ sadyastṛṣṇādirogajit| svāduramlo jalakṛtaḥ sasneho rūkṣa eva vā|| sadyaḥ santarpaṇo manthaḥ sthairyavarṇabalapradaḥ|" iti|

Aṣṭāṅgahṛdayasaṃhitā

guru cātarpaṇaṃ sthūle viparītaṃ hitaṃ kṛśe||36||

yavagodhūmamubhayostadyogyāhitakalpanam||36||

Sarvāṅgasundarā

yadguru yaccāpatarpaṇaṃ, tatsamāsena sthūle hitaṃ mākṣikaśālūkādi| etāddhi raukṣyānmedaḥ kṣapayati, gauravācca śīghraṃ jarāṃ na gacchati| yadato viparītaṃ-laghu santarpaṇaṃ ca, tadatikṛśe hitaṃ śāliṣaṣṭikaiṇeyaśaśalāvakapiñjalādikam| atikṛśasya hyagnirapi kṛśo bhavati| tasmādyapi tasya gurvannapānauṣadhamupayujyate, tato+agnisādo+asya jāyate| tathā+asya laghu apatarpaṇamupayujyate, tadbhūyaḥ kārśyāyāsya syāt| tasmāllaghu santarpaṇaṃ ca yattatkṛśāya hitam| guru cetyatra caśabdāllaghu ca yadatarpaṇaṃ śyāmākakoradūṣādikaṃ, tathā+anyadapi yanna guru na ca laghu medoghnaṃ jāgaravyavāyavyāyāmacintādikaṃ, tacca sthūle hitamiti gamyate| ubhayoḥ-sthūlakṛśayoryavagodhūmaṃ hitam| kimbhūtaṃ yavayogadhūmam ? ityāha-tadyogyetyādi| tayoḥ-sthūlakṛśayoḥ, yogyā-ucitā, āhitā-kṛtā, kalpanā-saṃyogasaṃskārādinopayogo+apāyo vā, yasmin yavagodhūme, tadevam| yavāḥ sthūle hitāḥ, godhūmāḥ kṛśe, ityarthaḥ| 'hitayoge caturthī vaktavyā" ityasya prāyikatvāt sthūle hitamityatra na caturthī| anye+api hyevaṃ prayogā dṛśyante| yathā rudraṭasya (kāvyālaṅkāre a. 5|14 ṭī.) - "sāmājā dhīmatāṃ hitam|" iti| tathā+asyaiva (hṛ. sū. a. 6|29) - "vilepi grāhiṇī hṛdyā tṛṣṇāghnī dīpanī hitā| vraṇākṣirogasaṃśuddhadurbalasnehapāyinām||" iti|

Āyurvedarasāyana

sthaulyakārśyayoḥ saṅkṣepādauṣadhamāha-guru cātarpaṇamityādi, yavagodhūmamityādi| gurutve sati yadapatarpaṇaṃ tatsthūle hitam| laghutve sati yatsantarpaṇaṃ tatkṛśe hitam| yavāśca godhūmāśca yavagodhūmam| tadubhayoḥ sthūlakṛśayoḥ krameṇa hitam| tacca taducitakṛtakalpanam| yathā,-sthūle tailatakrādisiddhā bhakṣyāḥ kṛśe vrutakṣīrādisiddhāḥ| saṅgrahe tu (sū. a. 24) -"sthaulyakārśye prakṛtyā+api syātāṃ tatrāpyayaṃ vidhiḥ| satatavyādhitatayā sadā yojyo vibhajya ca|| mātrādiyukte seveta yastu laṅghanabṛṃhaṇe| samadhātvagnideho+asau siṃhasaṃhanano bhavet|| dṛḍhendriyabalatvācca na dvandvairabhibhūyate|" iti|

Aṣṭāṅgahṛdayasaṃhitā

nanu, atīsārajvaragulmādīnāmanekarūpatvādanantā evopakramāḥ prāptāḥ||37||

doṣagatyā+atiricyante grāhibhedyādibhedataḥ||37||

upakramā na te dvitvādbhinnā api gadā iva||37||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne dvividhopakramaṇīyo nāma caturdaśo+adhyāyaḥ||14||

Sarvāṅgasundarā

doṣāṇāṃ-pṛthagrūpāṇāṃ saṃsargasannipātāditaratamabhedenā+a+anantyaṃ yātānāṃ yā gatiḥ, tathā teṣāmeva sthānavṛddhikṣayalakṣaṇā yā gatiḥ, tathā tiryagūrdhvādholakṣaṇā yā gatiḥ, tathā śākhākoṣṭhāsthisandhilakṣaṇā ca yā gatiḥ, tayā| atiricyante-bahavo bhavantyupakramāḥ| katham ? ityāha-grāhibhedyādibhedataḥ,-grāhī ca bhedī ca grāhibhedinau, tāvādī yeṣāṃ-rogānurodhānnānāvidhānāmupakramāṇāṃ, te grāhibhedyādayaḥ, teṣāṃ bhedo-viśeṣo, grāhibhedyādibhedaḥ, tasmāt| yadyapyatiricyante-anantāḥ sampadyante, tathā+api dvitvāt-santarpaṇāpatarpaṇarūpāt, na te+atiricyante| santarpaṇarūpatvamapatarpaṇarūpatvaṃ vā varjayitvā na teṣāmupakramāṇāṃ rūpāntaraṃ sambhavatītyarthaḥ| kathamiva nātiricyante? ityāha-bhinnā api gadā iva| yathā,-vātādidoṣavaśānnānāvidhā api jvarādayo bṛṃhaṇalaṅghanasādhyatvaṃ [sāmatvaṃ nirāmatvaṃ vā ] nātivartante, yathopakramā apīti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne dvividhopakramaṇīyādhyāyaścaturdaśaḥ samāptaḥ|| 14||

Āyurvedarasāyana

"snehanaṃ rūkṣaṇaṃ karma" (ślo. 3) ityādinā sarvopakramāṇāṃ pṛthaktve+apyupakramadvaye+antarbhāva uktaḥ| idānīṃ teṣāṃ pṛthaktvameva kutaḥ? ityata āha-doṣagatveti| doṣagatyā-ddoṣaśa(sa)raṇatvena, yathā yathā doṣā bhidyante tathā tathopakramā bhidyante| yathā,-atipravṛtte grāhī, apravṛtte bhedī, dāhe śītaḥ, śīte uṣṇaḥ, ityādi| pṛthaktve hetuścetpṛthaktvamevāstu, netyāha-na te dvitvāditi| dvitvāñcātiricyante-bṛṃhaṇatvaṃ laṅghanatvaṃ vā sāmānyaṃ na tyajanti| yathā,-nānāvidhā api gadāḥ sāmatvaṃ nirāmatvaṃ vā| iti hemādriṭīkāyāmāyurvedarasāyane| vdyupakramaprakaraṇaṃ sāmastyena nirūpitam|| 14||

śodhanādigaṇasaṅgrahodhyāyaḥ

15

Aṣṭāṅgahṛdayasaṃhitā

athātaḥśodhanādigaṇasaṅgrahamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

śodhanaṃ-śodhanarūpo dravyagaṇaḥ, ādiryeṣāṃ ta evam| ādi śabdena vātaharādigaṇaparigrahaḥ| teṣāṃ saṅgraho yasminnadhyāye sa śodhanādigaṇasaṅgrahaḥ, taṃ śodhanādigaṇasaṅgrahasaṃjñamadhyāyaṃ vyākhyāsyāmaḥ| gaṇaḥ-samūhaḥ| vikṣiptānāṃ padārthānāmekatra rāśīkaraṇaṃ-saṅgrahaḥ| tatra śodhanagaṇasya sarvadoṣavijayitvena prādhānyāt pūrvamupanyāsaḥ|

Āyurvedarasāyana

śodhanādigaṇīmadhyāyaṃ vykhyātuṃ pratijānī-atheti|

Aṣṭāṅgahṛdayasaṃhitā

trapusakuṭajamūrvādevadālīkṛmighnam||1||

viduladahanacitrāḥ kośavatyau karañjaḥ kaṇalavaṇavacailāsarṣapāśrchardanāni||1||

Sarvāṅgasundarā

madanaṃ-rāṭhaḥ| madhukaṃ-madhuyaṣṭikā| lambā-tumbī dīrghatiktā+alābusaṃjñā| nimbaḥ-picamandaḥ| bimbī-gohlā, oṣṭhopamaphalasaṃjñā| viśālā-indravāruṇī| trapusaṃ-tiktatrapusaṃ vredyam, tasya vamanayogyatvāt| kuṭajaṃ-vatsakam| mūrvā-pīluparṇī| devadālī-garāgarī| kṛmighnaṃ-viḍaṅgam| vidulo-jalavetasaḥ| dahanaḥ-citrakaḥ| citrā-mūṣikaparṇī| kośavatyau-ghaṇṭālike, ekā dhāmārgavo dvitīyā rājakośātakī| karañjo-naktamālaḥ| kaṇā-kṛṣṇā| lavaṇaṃ-saindhavam| vacā-golomī| elā-truṭīḥ| sarṣapo-rakṣoghnaḥ| etāni madanādīni chardanāni-chardikarāṇi| "vasumuniviratiścenmālinī nau mayoḥ yaḥ|" atra ca madanaviśālātrapusakuṭajaviḍaṅgailāsarṣapāṇāṃ phalāni vamanakranti| madhukavidulacitrakadantīvacānāṃ tu mūlāni| rodhrasuvarṇakṣīrīkampillānāṃ tvacaḥ| śeṣāṇāṃ phalapatrapuṣpāṇi veditavyānīti|

Āyurvedarasāyana

śodhanādidravyagaṇaḥ| tatra vamanagaṇamāhamadanamadhuketyādi| madano-gelaḥ| madhukaṃ-yaṣṭīmadhu| lambākaṭutumbī| nimbaḥ-picumandaḥ| bimbī-kaṭutuṇḍikerī|viśālā-indravāruṇī| trapusaṃ-kaṭuvālukam| kuṭajo-vatsakaḥ| mūrvā-madhurasā| devadālī-jīmūtakaḥ| kṛmindhaṃ-viṅgagaṃ| tidulo-vetasaḥ| dahanaḥ-citrakaḥ| citrācitrāḍikā kaṭupaṭolaphalaṃ patrakaṃ ca| kośavatyau-kaṭukośātakī rājakośātakī ca| karañjo-naktamālaḥ| kaṇāpippalī| lavaṇaṃ-saindhavam| vacā-ugrā| elā-truṭiḥ| sarṣapo-rakṣondhaḥ| chardanānīti vamanāni| bahuvacanaṃ guṇabahutvārtham| tena vamanādidravyāṇāṃ yasya kasyacit trikacatuṣkapañcakādeḥ prayojakatvam| uktaṃ ca suśrutena (sū. a. 37/34|-"samastaṃ vargamardhaṃ vā yathālābhamathāpi vā| prayuñjīta bhiṣak prājño yathoddiṣṭeṣu karmasu||" iti| upalakṣaṇaṃ cedam| ata eva saṅgrahakāro+adhikamadhīte (sū. a. 14)- "madanajīmūtekṣvākukośātakīdvayaphalapuṣpapatrāṇi| kuṭajakarañjatrapusasarṣapapippalīviḍaṅgailāpratyakpuṣpīhareṇupṛthvīkākustumbarīprapunnaṭānāṃ phalāni śāradāni ca hastiparṇyāḥ| kovidārakarbudārāriṣṭāśvvagandhānīpavidulabimbībandhujīvakaśvetāśaṇapuṣpīsadpuṣpīvacācitrācitraka- mṛgairvārukendravāruṇīsuṣavīcaturaṅgulasvādukaṇṭakapāṭhāpāṭalīśārṅgeṣṭāmadhukamūrvāsatpaparṇa- somavalkadvīpiśigrusumanassaumanasyāyavāvīvṛścīvapunarnavā- mahāsahākṣudrasahesakṣukāṇḍakataka-pippalīmūlacavikānaladośīrahīberamūlāni| śālmalīśālmalukābhadraparṇyairāvaṇyupodakauddālakadhanvanarasāñjanarājādanopacitrāgopaśṛṅgāṭikāpicchāḥ| priyaṅgupuṣpam| tālīsapatram| haridrāśṛṅgaberakandau| madhūkadāruharidrāsārau| tagaraguḍūcīmadhuphāṇitakṣīrakṣāralavaṇāni ceti vamanopayogīni|" iti|

Aṣṭāṅgahṛdayasaṃhitā

nikumbhakumbhatriphalāgavākṣī- srukśaṅkhinīnīlinitilvakāni||2||

śamyākakampillakahemadugdhā dugdhaṃ ca mūtraṃ ca virecanāni||2||

Sarvāṅgasundarā

nikumbho-dantī| kumbhaḥ-trivṛt| triphalā-varā| gavākṣī-viśālā, dvitīyendravāruṇī| sruk-guḍā| śaṅkhinī-yavatiktā| nīlinī-nīlapuṣpā, bhāravāhīsaṃjñā| tilvako-rodhraḥ| śamyākaḥ-karṇikāraḥ| kampillako-rañjanakaḥ| hemadugdhā-kanakakṣīrī| dugdhaṃ-kṣīram| mūtraṃ-prasiddham| nikumbhādīnyetāni virecanāni| upajātirvṛttam|

Āyurvedarasāyana

virecanagaṇamāha-nikuṃbhakumbheti| nikumbhodantī| kumbhaḥ-trivṛt| triphalā-prasiddhā| gavākṣī-śvetapuṣpendravāruṇī| snuk-snuhī| śaṅkinīsaddaśāśvetapuṣpā| nīlinī-kālāñjanikā| nilvako-rodhraḥ| śamyākaḥ-āragvadhaḥ| kampillo-raktāṅgaḥ| hemadugdā-hemāvatī kaṅkuṣṭhaprakṛtiḥ| saṅgrahe tvadhikamuktam (sū. a. 14) - "trivṛcchyāmādantīdravantīśaṅkhinīsatpalājagandhājaśṛṅgīvacāgavākṣīchagalāntrīsuvarṇakṣīrīcitraka- kiṇihīhvasvapañcamūlavṛścīvapunarnavāpalaṅkaṣāvāstukaśākasālamūlāni| tilvakaramyakakampillakapāṭalītvacaḥ| triphalapīlupriyālabakulabadarakarkandhukāsmaryaparūṣakadrākṣānīlinīklītanakakṣīrakodakīryāviṭuṅgapūgapañcaḥṅgulaphalāni, caturaṅgulaphalapatrāṇi| pūtīkatvakphalapatrāṇi| pūtikatvakphalapatrāṇi| mahāvṛkṣasatpaparṇajyotiṣmatīkṣīrāṇi| kṣīramastumadyadhānyāmlūtrāṇi ceti virecanopayogīni| kośātakīdevadālīsapalākārapellikāsvarasā arkakṣīramuṣṇodakaṃ cetyubhayātmakāni|" iti|

Aṣṭāṅgahṛdayasaṃhitā

madanakuṭajakuṣṭhadevadālī- madhukavacādaśamūladārurāsnāḥ||3||

yavamiśikṛtavedhanaṃ kulatthā madhu lavaṇaṃ trivṛtā nirūhaṇāni||3||

Sarvāṅgasundarā

madanaṃ-madanaphalam| kuṭajaṃ-vatsakatvak| kuṣṭhaṃ-gadanāma| dāru-devadāruḥ| rāsnā-yuktarasā| miśiḥ-śatapuṣpā| kṛtavedhanaṃ-dhāmārgavaḥ| kulatthāḥ-prasiddhāḥ| etāni nirūhaṇāni-nirūhaṇasādhanāni| "bhavati jagati nau tataḥ parau ryau najasahitairjaragaiśca puṣpitāgrā|"

Āyurvedarasāyana

nirūhagaṇamāha-madanetyādi| kuṣṭhaṃ-pākalam| daśamūlaṃ-mahadrhasve pañcamūle| dāru-devadāru| rāstrā-prasiddhā| yavaḥ-tīkṣṇaśūkaḥ| miśiḥ-śatapuṣpā| kṛtavedhanaṃ-kaṭukośātakī| kulatthaḥ-śimbīdhānyaviśeṣaḥ| madhu-mākṣikam| saṅgrahe tvadhikamuktam (sū. a. 14) - "bastiṣu tu teṣu teṣvavasthāntareṣu yānyupayujyante dravyāṇi, tānyasaṅkhayeyatvānnopadiśyante| rasaskandhebhya eva yathādoṣaṃ yathāvasthaṃ ca vibhajet| sarveṣu prāyo madanakuṭajajīmūtakekṣvākukotrivṛdvacāyaṣṭyādvakuṣṭharāsnāpunarnavākaṭatṛṇamūlāni, saraladevadāruhapuṣahiṅgurasāñjanadayoṣapatrailāmṛtāyavakolakulatyā guḍalavaṇamastudhānyāmlamūtrasnahakṣīrakṣaudrāṇi ceti||" iti|

Aṣṭāṅgahṛdayasaṃhitā

vellāpāmārgavyoṣadārvīsurālā bījaṃ śairīṣaṃ bārhataṃ śaigravaṃ ca||4||

sāro mādhūkaḥ saindhavaṃ tārkṣyaśailaṃ truṭyau pṛthvīkā śodhayantyuttamāṅgam||4||

Sarvāṅgasundarā

vellaṃ-viḍaṅgam| apāmārgaḥ-pratyukpuṣpī| vyoṣaṃ-trikaṭukam| dārvī-pītadruḥ| surālā-śreṣṭhasarjarasaḥ| śairīśaṃ-śirīṣabījam| bārhataṃ-bṛhatībījam| śaigravaṃ-śigrubījam| sāro mādhūko-madhūkapuṣpasāraḥ| saindhavaṃ-sindhūttham| tārkṣyaśailaṃ-śuṣkarasāñjanam| truṭyau-sūkṣmailā sthūlailā ca| pṛthvīkā-hiṅgupatrī| etānyuttamāṅgaṃ śodhayanti,- mūrdhavirecanānītyarthaḥ| "mau yau pañcāśvairvaiśvadevīti nāmnā|"

Āyurvedarasāyana

nāvanagaṇamāha-vellāpāmārgeti| surālāśreṣṭhaḥ sarjarasaḥ| śiriṣabṛhatīśigraṇāṃ bījam| madhukasyasāraḥ| tārkṣyaśailaṃ-rasāñjanam| truṭyau-elādvayam| pṛṣvīkā-bāṣpikā| saṅgrahe tvadhikamuktam (sū. a. 14) - "apāmārgaviḍaṅgamaricapippalīśirīṣabilvājājyajanodāvārtākapūthvīkailāhareṇuphalāni| tālīsatamatarkārīharītakavargapatrāṇi| sarṣapaphalapatrāṇi| śigruphalapatratvajaḥ| haridrāmūlakalaśunanāgarakandapatrāṇi| ativiṣākandā| kuṣṭhathacābhārṅīśvetākiṇihīnāgantījyotiṣmatīgavākṣīvayasyāvṛścikālībimbīkarañjamūlāni| arkālarkapuṣpamūlāni| rodhramadanasatpaparṇanimbīkarañjamūlāni| muraṅgīmātuluṅgīlavaṅgāppuṣpaṇi| agurusuradārusaralaśalukījiṅgiṇyaśanarasāñjanahiṅgulākṣāniryāsāḥ| śālatālamadhūkadārvīsārāḥ| tejasvinīmeṣaśṛṅgīvarāṅgedībṛhatīdvayatvacaḥ| rājādatamajjā|kṣaudralavaṇamadyāni, gavādiśakṛnmūtrapittāni, evavudhāni cendriyopaśamanīyānyanyānyapi| tathā snehāḥ kṣīraṃ raktaṃ māṃsaraso dhānyarasastoyamiti śirovirecanopayogīni| madhukapadmakamañjiṣṭhāsārivāmustā punnāganāgakeśarailavālukasuvarṇatvaktmālapatrapṛthvīkāhareṇulākṣāśatapuṣpāśalukīśakarādamana- kramakbakanpyagrodhodumbaṃrāśvatścaplakṣarodhratvakpadmotpalāni sarvagandhadgamyāṇi ca kuṣṭhatagaravarjyāniprāyogikadhūmopayogīni| aguruguliśallakīśaileyakanaladahrīverareṇūśīramustadhyāmakavarāṅgaśrīveṣṭakasyauṇeyakaparipelaivailavālukakandurukasarjarasayaṣṭhyāṅka- phalasārasnaihidhūmopayogīni| śirovireladravyāṇi gandhadravyāṇi ca kuṣṭhatagaravarjyāni prāyogikadhūmopayogīni| agurugugguliśallakīśaileyakanaladahnīvereṇūśīramustadhyāmakārāṅgaścīveṣṭakasyauṇeyakaparilaivailavālukakanduruka- sarjarasayaṣṭhyāṅkaphalasārasnehamadhūcchiṣṭabilvaphalamajjatilayavamāṣakuṅkurāni medomajjavasāsarpīṣi ca snaihikadhūmopayogīni| śirovirekadravyāṇi gandhadravyāṇi ca tīkṣṇani manohvā haritālaṃ ceti tīkṣṇadhūmopayogīni|" iti|

Aṣṭāṅgahṛdayasaṃhitā

bhadradāru nataṃ kuṣṭhaṃ daśamūlaṃ balādvayam||5||

vāyuṃ vīratarādiśca vidāryādiśca nāśayet||5||

Sarvāṅgasundarā

bhadrādāru-kilimam| nataṃ-tagaram| kuṣṭhaṃ-gadaḥ| daśamūlaṃ=dvipañcamūlam| balādvayaṃ-balā+atibalā ca| etāni bhadradārvādīni, ca-aparaṃ, vakṣyamāṇo vīratarādirvidāryādiśca gaṇo vāyuṃ nāśayati|

Āyurvedarasāyana

vātandhagaṇamāha-bhadradāru natamisyādi| bhadradāru-devadāru| nataṃ-tagaram| vīratarādividāryādī-vakṣyagāṇau gaśrau| tayoryāni punaruktāni tāni dviguṇaṃ yojyāni| saṅgrahe tu (sū. a. 14) - "bhadradārukuṣṭhatagaravaruṇabalātialārtagalakacchurābāṅkīkakuberākṣivatsādanyarkālarkakiṃśukakataka bhārṅgīkārpāsīvṛścikātstrīpattūraprabhṛtīni vidāryādirvarvakṣyamāṣagaṇo vīrasarādistṛṇālyavarjyāni ṣaṭ pañcamūlāni ceti vāaśamanāni||" iti|

Aṣṭāṅgahṛdayasaṃhitā

dūrvā+anantā nimbavāsā+a+atmaguptā gundrā+abhīruḥ śītapākī priyaṅguḥ||6||

nyagrodhādiḥ padmakādiḥ sthire dve padmaṃ vanyaṃ sārivādiśca pittam||6||

Sarvāṅgasundarā

dūrvā-śādvalam| anantā-yavāsakaḥ| nimbaḥ-prasiddhaḥ| vāsā-āṭarūṣakaḥ| ātmaguptā-kapikacchūḥ| gundrā-padaerakaḥ| abhīruḥ-śatāvarī| śītapākī-śikhaṇḍikā kākaṇantikābhedaḥ| priyaṅguḥ-śyāmā| eṣa dūrvādirgaṇaḥ, tathā vakṣyamāṇo nyagrodhādiḥ padmakādiśca gaṇaḥ, tathā śāliparṇīpṛśniparṇyau, tathā padmaṃ-jalajam, vanyaṃ-kuṭannaṭam, tathā sāvādiśca gaṇaḥ, ete pittaṃ nāśayanti| "mtau tau gau cecchālinī vedalokeḥ|"

Āyurvedarasāyana

pittandhagaṇamāha-dūrvetyādi| anantā-durālabhā| gundrā-erakā śītapākī-guñjā|sthire dve-śāliparṇī dayo-vakṣyamāṇā gaṇāṃḥ| atrāpi punaruktāni dviguṇāni| saṅgrahe tu (sū. a. 14) - "dūrvānantāmocarasamañjiṣṭhāparipelavakālākālīyakakadalīkandalīpayasyātmagutpānārukelakharjūradrākṣāvidārī- badarībalānāgabalānāgabalānāgapuṣpāśatāvarīśīyapākyodanapākīdhavanvanasyandanakhadirakadarapriyālatālaśāasarjatiniśāśva- karṇagundrāvānīrapadmāpadmakapadmabījamṛṇālakumudanali nasaugandhikapuṇḍarīkaśatapatraśevālaka~hnārotpalakākolyutpalikāśālūkaśṛṅgāṭakakaserukakrauñcādanaprabhṛtīni śītavīryāṇi| sārivādiḥ padmakādiḥ paṭoādirnyagrodhādirdāhaharomahākaṣāyaratṛṇapañcamūlaṃ ceti pittaśamanāni||" iti|

Aṣṭāṅgahṛdayasaṃhitā

āragvadhādirarkādirmuṣkakādyo+asanādikaḥ||7||

surasādiḥ samustādirvatsakādirbalāsajit||7||

Sarvāṅgasundarā

āragvadhādyādayo gaṇāḥ saptaite balāsaṃ-śleṣmaṇaṃ jayanti|

Sarvāṅgasundarā

śleṣmandhagaṇamāha-āragvadhādiriti| ete satpagaṇā vakṣyamāṇāḥ| atāpi punaktāni dviguṇāni| saṅgrahe tu (sū. a. 14) - "śītaśivaśatapuṣpāsaralasuradārurāsneṅgrudīsātalasumanaḥkākādanīlāṅgalikāhastikarṇamuñjātalāmajjakaprabhṛtīnyāragvādhādirasanādirarkādiḥ surasādirmuṣkakādirvatsakādirmustādiḥ śītandho mahākaṣāyo vallīkaṇṭakapañcamūle ceti śleṣmapraśamanānīti||" iti|

Aṣṭāṅgahṛdayasaṃhitā

jīvanti kākolyau mede dve mudgamāṣaparṇyau ca||8||

ṛṣabhakajīvakamadhukaṃ ceti gaṇo jīvanīyākhyaḥ||8||

Sarvāṅgasundarā

atha mahākaśāyāḥ| tatra jīvanīyagaṇamāhajīvantītyādi| saṅgrahe tu (sū. a. 14) - "ānamtyādauṣadhānāmāmayānāṃ cānantā eva kaṣāyāḥ| yetu sutarāṣadhānāmāmayānāṃ cānantā eva kaśāyāḥ| ye tu sutarāmupayogavantaḥ prakarṣavartino vā te jīvanīyādisaṃjñāḥ| pratyekaṃ daśakaṣāyasaṃyogāt pañcacatvāriṃśanmahākaṣāyā vakṣyante| tatpratipatyartham| śakyaṃ hi buddhimadbhiḥ svādusnigdhaśītādīn jīvantyādiṣu sādhāraṇān dunānānālocya kṣīrekṣukṣaudradrākṣākṣoḍavidārikandādiṣvapi tadguṇeṣu jīvanīyāditvamavadhārayitum| yathoktānusaraṇameva śreyo mandabuddheriti| vyāstāśca te catvāri śatāni pañcāśadadhikāni tadabhidhānānyeva| yadyapi ca tāni tānyeva dravyāṇīti dravyasaṅkaraḥ kāṣāyeṣu, tathā+api nasaṃjñāvirodhaḥ| ekasyāpi bahukāryanirvanāt| tatralavaṇavarjyāḥ pañca rasāḥ kalpanāyāṃ kaṣāyā ityucyante, tadyonitvāt| lavaṇe tu niryāsādikalpanānāmasambhavaḥ, pṛthadupayogopakārarahitatvācca nairarthakyamiti| bhavanti cātra|

jīvantī kākolyau dve mede mudgamāṣaparṇyau ca| kraṣabhakajīvakamadhukaṃ ceti gaṇo jīvanīyāākhyaḥ||1||

vāṭhyā balā payasyā kākolyāvṛṣabhavājigandhe ca| kṣīriṇirājakṣavake bhāradvājī ca bṛhaṇīyo+ayam||2||

vāṭhyā-atibalā| payasyā-kraṣyagandhā, vidārī kṣīravidārī [ vā ]| kṣīriṇī-śrīparṇī| rājakṣavakaṃ-digdhikā| bhāradvājī-vanakārpāsī| haimavatī viribilvaṃ mustā kuṣṭhaṃ vacā haridre ca| citrakakaṭukātiviṣā vargo+ayaṃ lekhanīyākhyaḥ||3||

haimavatī-śvevatī-śvetavacā| arkairaṇḍau citrā citrakaciribilvaśaṅkhinīsaralāḥ| hemakṣīrī kaṭukā vahnimukhī bhedanīyāni||4||

citrā-dantī| saralā-trivṛt| vahnimukhī-lāṅgalī| madhumadhukapṛśrniparṇīkaṭphalarodhrapriyaṅgudhātakyaḥ| ambaṣṭhakī samaṅgā mocarasaśceti sandhānam||5||

ambaśṭhakī-mācikā| huṅgumaricāmlavetasadīpyakabhallātakāsthisaṃyogāt| vargaḥ sapañcakolo nidriṣṭo dipanīyo+ayam||6||

Endryatirasā payasyā kraṣyaproktāsthirā balā+atibalā| iti balyo daśako+ayaṃ hayagandhā rohiṇī kraṣabhī||7||

aindrī-indravāruṇī| atirasā-mūrvā| kraṣyaprokta-śatāvarī| rohiṇī-śrīparṇī| kraṣamīkapikacchūḥ| candanatuṅgapayasyāsitālatāmachukapadmokoṣīram| varṇyo gaṇo+ayamidito mañciṣṭhāsārivāsahitaḥ||8||

tuṅgakiñjalkam| sitā-śveradūrvā| latā-priyaṅguḥ| haṃsapadībṛhatīdvayamṛdvīkāsārivekṣumūlāni| kaiḍaryamadhukakṛṣṇāḥ savidāryaḥ kaṇṭhajananāni||9||

kaiḍaryaḥ-kaṭphalaḥ| vṛkṣāmlabadaradāḍisāmlavetasaṃ vargam||10||

kuvalaṃ-kolam| nāgaracavikācitrakaciḍaṅgamūrvāmṛtāvacāmistāḥ| sahapippalīpaṭolāstṛtpindho+ayaṃ gaṇaḥ prathitaḥ||11||

kuṭajaphalabilvacitrakamahauṣadhaprativiṣāvacācavikāḥ| anvayavāsaṃ pathyā dāruharidrā gaṇo+arśondhaḥ||12||

svadirāmalakāruṣkaraniśābhayāsatpaparṇakaravīrāḥ| kuṣṭhandhāścaturaṅgulaviḍaṅgajāīpravālāśca|| 13||

naladakṛtamālacandanasarṣapadhananimbakuṭajamadhukāni| kaṇḍūṃ dāruharidrā sanaktamālāni nindhānti||14||

naladaṃmāṃsī| kṛtamālaḥ-āragvadhaḥ| akṣīvamaricakembukaviḍaṅgakāṇḍīrakiṇihinirguṇḍyaḥ| ndhanti kṛmīn śvadaṃṣṭrāvṛṣākhuparṇyastathā na cirāt||15||

akṣīvaḥ-śigruḥ| kāṇḍīraḥ-ugrkāṇḍaḥ| mañjiṣṭhāśleṣmātakarajanīsuvahāśirīṣapālinyaḥ| sailācandanakatakāḥ sasinduvārā viṣaṃ śranti||16||

suvāhā-gandhanākulī| pālindī-trivṛtā| śālikṛjñakāśaṣaṣṭikavīraṇadarbhekṣubālikekśūṇām| tadvadgundrorakaṭayormūlamalaṃ stanyajamanāya||17||

ikṣubālikā-hvasvekṣuḥ| pāṭhānāgarasuratarughanāmṛtāsārivendrayavamūrvāḥ| kaṭukākirātatiktaṃ vargo+ayaṃ stanyaśuddhikaraḥ||18||

medākākolīdrayavṛkṣaruhājīvakarhabhakuliṅgāḥ| śukrajanano gaṇo+ayaṃ sahajanilāśūrpaparṇībhiḥ||19||

kuliṅgā-karkaṭaśṛṅgī| jaṭilā-utraṭhā| kuṣṭailavālukakṭphalakāṇḍekṣusamumraphenakośīraiḥ| vasukekṣivakśurakaīḥ śukraṃ śudhyetsakadambaniryāsaiḥ||20||

kāṇḍekṣuḥkāśaḥ| vasukaḥ-buktaḥ| ikṣurakaḥ-kokilākṣaḥ| drākṣākākolīdvayamadhuparṇīmahukajīvakavidāryaḥ| snehopagāḥ samedājīvantīśāliparṇīkāḥ||21||

saubhāñjanakapunarnavavṛścīvakulatthamāṣabadarāṇi| svedopagāni vidyātsayavatilārkorubūkāṇi||22||

lājāmlabadaradāḍimayavaśaṣṭikamātuluṅgasvyāni| jambāmrapallavāni ca daminigrahaṇāni mṛstrā ca||23||

nāgaradhanvayavāsakavālakaparpaṭakacandanaguḍūcyaḥ| mīnimbadhanapaṭolīkustumbaryastṛṣaṃ ndhanti|| 24||

bṛhatīdvayavṛkṣaruṭāplaṣkaramūlāmayākaṇāśṛṅgyaḥ| hidhmāṃ nindhanti śaṭhī durālamā badarabījaṃ ca||24||

śyāmā+avantā padmā kaṭvaṅgaḥ padmokeśaraṃ rodhram| dhātakikusumasamaṅgā mocerasāmrāsthibiṅgahapām||26||

syāmā-priyaṅgu| anantā-dhanvayāsakaḥ| padmā-padmacāriṇī| jambūśallakimadhukaṃnīlotpalakacchurātilatryāhvam| bhṛṣṭā ca mṛt payasyā saśālmalī vuṅgirajanāni||27||

kacchurā-dhanvayāsakaḥ| śryahvaḥ- śrīveṣṭakaḥ| jagbvamrodumvaravaṭakapītanaplakṣapippalāśmantam| mallātasomavalkaṃ mūtragrahaṇāya nirdiṣṭam||28||

ka,alamalimakumudamadhukasaugandhikadhātakīlatākusumam| mūtraṃ nayati virāgaṃ sotpalaśatapatrapiṇḍarīkaṃ ca||29||

madhukadhātakīlatākusumemyo+anyāni padmāni| latā-priyaṅgu| kamalaṃ-mrivarṇam, nalinaṃ-raktam, śatapatraṃ-nīlam, puṇḍarīkaṃ-śvetam, tāni divā vikasanti| kumudaṃ-śvetam, satpalaṃ-nīlam, te ca rātrau| saugandhikaṃ sandhyāyām| sṛkṣātalīśvaṃdadrādrabhautkaṭacasukavaśirakuśakāśāḥ| mūtraṃ virecareyeyurgundrā pāśāṇamedaśca||30||

vaśiraḥ-karipippalī| ndrāhyānmalakapunarnabavṛdurālabhābhayākṛṣṇāḥ| kāsaṃ ndhani saśaṅgī tāmalakī kaṇṭakārī ca||31||

caṇḍāmlavetasaśaṭhītāmalīsurasahiṅgujīvantyaḥ| puṣkaramūlailāguru vargo+ayaṃ śvāsaśamanāya||32||

drākṣāpīluparūṣakamañjiṣṭhāsārivāsutāpalāḥ|| triphalā veti gaṇo+ayaṃ jvarasaṃśamanāya nirdiṣṭaḥ|| 33||

dāḍimaphalguparūṣakapriyālayavaṣaṣṭikekṣubadarāṇi| amakāśanani vidyāddākṣākharjūrasahitāni||34||

padmakalājośīraṃ madhutpalasārivāsitodīcyam| kāśmaryaphalaṃ svandranameṣa gaṇo dāhahā proktaḥ|| 35||

natanāgarāguruvanādhānyakasūtīkapimpalīvyādhyaḥ| śītaṃ śamayantyacirācchthotākaḥ sāgnimanthaśca||36||

bhūtīkaṃ-kaṭtṛṇam| tindukapiyālabījakasaptacchadakhadarabadarāṇi| ahimāravāālikagau kakubhaścodardaśamanāni||37||

kākolyelā sevyaṃ nidrigdhike śāḷipṛśrniparṇyau ca| ndhantyaṅgamardamacirāstandanamadhukorubūkaṃ ca||38||

dīpyakāmaricājājīgaṇḍīraṃ sālagandhamatha śūlam| śamayati sapañjakolaṃ, śophaṃ daśam slamādyaṃ ca||39||

40||

madhumadhikalājagairikaphalinīmocarasamṛtkāpālāni| saṃsthāpayanti ridhiraṃ rudhiraṃ ca śarkaraṃ rodhram||41||

mṛtkapālaṃ-karparam| rudhiraṃ-kuṅkumam| śailailāvālukaṭphalamocarasāśokapadmakaśirīṣam| sthāpayati vedanāmatha sahatuṅgakadambavidulaṃ ca||42||

vidulo-vetasaḥ| kaiḍaryahiṅgucorakapaṅkaṣāśokarohiṇivayaḥsthāḥ| pūtyarimedo jaṭilāgolomivacāśca saṃjñādāḥ||43||

palaṅkaṣā-gugguluḥ| aśokarohiṇī-kaṭukā| vayaḥsthā-harītakī| pūyarimedo-durgandho+ahimārakaḥ| jaṭilā-māṃsī| dūrvā| aindrī dūrvā+amodhā viṣvaksenā+avyāthā śivā+ariṣṭā| brāhyī savāṭhyapuṣpī-atibalā| śatavīryā-śatavarī| amṛtā pathyā dhātrī jīvantī śreyasī sthirā yuktā| maṇḍūkaparṇyatirasā sthāpayati punarnavā ca vayaḥ||45||

śreyasī-pāṭhā| yuktā-rāsnā| iti nānāvidhavyādhividhātārthamudāhṛtāḥ| yogā

Aṣṭāṅgahṛdayasaṃhitā

rogāturavaśāt kalpayetān yathāyatham||" iti|

Sarvāṅgasundarā

jīvantyādirgaṇo jīvanīyasaṃjñaḥ| udāharaṇamātraṃ cedam| dhīmatā svāduśītasnigdhādīn jīvantyādiṣu sādhāraṇaguṇānālocya kṣīrekṣudrākṣākṣoḍavidārikandādiṣu (ṣvapi) tadguṇeṣu jīvanīyāditvamavadhārayituṃ yuktamiti| jīvantī-jīvavarddhanī| kākolyau dve-ekā kākolī kevaḍīsaṃjñā, anyā kṣīrakākolī payasvinīsaṃjñā| dve mede-ekā medā maṇicchidrāsaṃjñā, anyā mahāmedā vṛkṣaruhāsaṃjñā| mudgaparṇyādīnāṃ nāmāni prāguktānīti| "hyantāntarādigurubhiḥ sodadhilaiḥ saptabhirgaṇairguruṇā| āryārdhe nātrāyuji jaḥ ṣaṣṭho+ayaṃ nalaghukau vā|"

Āyurvedarasāyana

athavidāryādiprabhṛtayaḥ| tatra vidāryādigaṇamāha-vidārīti| vṛścikālī-vṛścikālī-vṛścikapatrā| vṛścivaḥ-punarnavā| devādvayaṃ-sahadevā viśvadevā ca| śūrpaparṇyau-mudraparṇī māṣaparṇī ca| kaṇḍūkarī-kapikacchūḥ| jīvanaṃ hasvaṃ ca pañcamūlaṃ-prāguktam| dopasutā-sārivā| tropādī-haṃsapādī| ayaṃ vidāryādigaṇo hṛdyarvādiguṇaḥ| śoṣo-rājayakṣmā| ūrdhvaḥ-udavartaḥ|

Aṣṭāṅgahṛdayasaṃhitā

vidāripañcāṅgulavṛścikālī- vṛścīvadevāhvayaśūrpaparṇyaḥ||9||

kaṇḍūkarī jīvanahrasvasaṃjñe dve pañcake gopasutā tripādī||9||

vidāryādirayaṃ hṛdyo brūṃhaṇo vātapittahā||10||

śoṣagulmāṅgamardordhvaśvāsakāsaharo gaṇaḥ||10||

Sarvāṅgasundarā

vidārī-vṛṣyakandā| pañcāṅgulaḥ-eraṇḍaḥ| vṛścikālī-uṣṭradhūmakā meṣaśrṛṅgī vā| vṛścīvaḥ-kṣudravarṣābhūḥ| devāhvayaḥ-suradāru| [devādvayeti pāṭhe ekā sahadevā dvitīyā viśvadevā ceti devādvayam| ] śūrparṇyau-mudgaparṇī māṣaparṇī ca| kaṇḍūkarī-kapikacchūḥ| jīvanetyādi| "abhīruvīrājīvantījīvakarṣabhakaiḥ smṛtam| jīvanākhyam" (hṛ. sū. a. 6|170) iti jīvanasaṃjñaṃ pañcamūlam| bṛhatī kaṇṭakārikā śāliparṇī pṛśniparṇī gokṣurakamiti hrasvasaṃjñaṃ pañcamūlam| gopasutā-sārivā| tripādi-haṃsapādī kīṭamārikākhyā| eṣa vidāryādigaṇo bṛṃhaṇo vātapittaghnaḥ śoṣādiharaśca| upajātirvṛttam|

Aṣṭāṅgahṛdayasaṃhitā

sārivośīrakāśmaryamadhūkaśiśiradvayam||11||

yaṣṭī parūṣakaṃ hanti dāhapittāsratṛḍjvarān||11||

Sarvāṅgasundarā

sārivā-kṛṣṇavallī| uśīraṃ-vīrataru (ram)| kāśmaryaḥ-sarvatobhadrā| madhūko-guḍapuṣpakaḥ| śiśiradvayaṃ-ekaṃ sitacandanaṃ malayajasaṃjñamanyadraktacandanasaṃjñam| yaṣṭī-klītakasaṃjñam| parūṣakaṃ-mṛduphalam| sārivādirayaṃ dāhādīn hanti|

Āyurvedarasāyana

sārivādigaṇamāha-sāriveti| śiśiradvayaṃ śvetapītacandane|

Aṣṭāṅgahṛdayasaṃhitā

padmakapuṇḍrau vṛddhitugardydhaḥ śṛṅgyamṛtā daśa jīvanasaṃjñāḥ||12||

stanyakarā ghnantīraṇapittaṃ prīṇanajīvanabṛṃhaṇavṛṣyāḥ||12||

Sarvāṅgasundarā

padmakaṃ-hemapadmam| puṇḍraḥ-prapauṇḍarīkam| vṛddhiḥ-mahāśrāvaṇī| tugā-tugākṣīrī| ṛddhiḥ-śrāvaṇī| śrṛṅgī-kulīraśrṛṅgī| amṛtā-chinnaruhā| daśa jīvanasaṃjñāḥ-jīvantyādigaṇoktāḥ| ete padmakādayaḥ stanyahetavaḥ, tathā vātapittaṃ ghnanti, tathā prīṇanādiguṇayuktāḥ| "aṣṭābhyo bhadgau yojyāvupacitrā|"

Āyurvedarasāyana

padmakādigaṇamāha-padmakapuṇdrāviti| puṇḍraḥ-prapauṇḍarīkam| tugā-vaṃśarocanā| śrṛṅgī-karkaṭaśṛṅgī| amṛtā-guḍūcī| jīvanasaṃjñā daśa-jīvanīyo gaṇaḥ| īraṇo-vāyuḥ|

Aṣṭāṅgahṛdayasaṃhitā

parūṣakaṃ varā drākṣā kaṭphalaṃ katakāt phalam||13||

rājāhvaṃ dāḍimaṃ śākaṃ tṛṇmūtrāmayavātajit||13||

Sarvāṅgasundarā

purūṣako-mṛduphalo dhanvanacchadaḥ| varā-śreṣṭhā| drākṣā-madhuphalā| kaṭphalaṃ-rohiṇī somavalkaḥ| katakaphalaṃ-vāriprasādanam| rājāhvaṃ-kaṛṇikāram| dāḍimaṃ-śukeṣṭam| śākaṃ-kharacchadavṛkṣaviśeṣaḥ| parūṣakādireṣa tṛḍāmayādijit|

Āyurvedarasāyana

parūṣādigaṇamāha-parūṣakamityādi| vasatriphalā| rājāhvaṃ-rājādanam| śākaṃ-śākavṛkṣaphalam|

Aṣṭāṅgahṛdayasaṃhitā

añjanaṃ phalinī māṃsī padmotpalarasāñjanam||14||

sailāmadhukanāgāhvaṃ viṣāntardāhapittanut||14||

Sarvāṅgasundarā

añjanaṃ dvidhā,-ekaṃ srotoñjanaṃ yāmunasaṃjñamaparaṃ sauvīraṃ netrabhūṣaṇākhyam| phalinī-priyaṅguḥ| māṃsī-kṛṣṇajaṭā| padmaṃ-puṣkaram| utpalaṃ-śaśipriyam| rasāñjanaṃ-tārkṣyaśailam| elā-bahulā| madhukaṃ-madhuyaṣṭī| nāgāhvaṃ-nāgakesaram| eṣo+añjanādirviṣādijit|

Sarvāṅgasundarā

añjanādigaṇamāha-añjanamityādi| añjanaṃstrotoñjanam| saolā-sūkṣmailā,saśabda īṣadvācī| nāmāhvaṃnāgakesaram|

Aṣṭāṅgahṛdayasaṃhitā

paṭolakaṭurohiṇīcandanaṃ madhusravaguḍūcipāṭhānvitam||15||

nihanti kaphapittakuṣṭhajvarān viṣaṃ vamimarocakaṃ kāmalām||15||

Sarvāṅgasundarā

paṭolaṃ-pāṇḍuphalam| kaṭurohiṇī-kaṭukā| candanaṃ-gandhasāram| madhusravo-muraṅgī| guḍūcī-chinnaruhā| pāṭhā-ambaṣṭhā| etairdravyairyuktametat paṭolādikaṃ kaphādīn nihanti| "mātrāsamakaṃ navamo lgāntam (mo lagontyaḥ) " (vṛttaratnākare a. 2|32)

Āyurvedarasāyana

paṭolādigaṇamāha-paṭoletyādi| madhustravāmūrvā|

Āyurvedarasāyana

guḍūcyādigaṇamāha-guḍūcītyādi| ariṣṭonimbaḥ|

Aṣṭāṅgahṛdayasaṃhitā

guḍūcīpadmakāriṣṭadhānakāraktacandanam||16||

pittaśleṣmajvaracchardidāhatṛṣṇāghnamagnikṛt||16||

Sarvāṅgasundarā

guḍūcī-chinnodbhavā| padmako-marudbhavaḥ| ariṣṭo-nimbaḥ| dhānakā-dhānyakam| raktacandanaṃ-raktakāṣṭham| eṣa guḍūcyādiḥ pittādīn hanti, [agnikaraśca ]|

Aṣṭāṅgahṛdayasaṃhitā

āragvadhendrayavapāṭalikākatiktā- nimbāmṛtāmadhurasāsruvavṛkṣapāṭhāḥ||17||

bhūnimbasairyakrapatolakarañjayugma- saptacchadāgnisuṣavīphalabāṇaghoṇṭāḥ||17||

āragvadhādirjayati chardikuṣṭhaviṣajvarān||18||

kaphaṃ kaṇḍūṃ pramehaṃ ca duṣṭavraṇaviśodhanaḥ||18||

Sarvāṅgasundarā

āragvadhaḥ-śamyākaḥ| indrayavāḥ-kaliṅgakāḥ| pāṭaliḥ-vasantadūtī| kākapiktā-śārṅgeṣṭā| nimbaḥ-pāribhadrakaḥ| amṛtā-guḍūcī| madhurasā-mūrvā| sruvavṛkṣo-vikaṅkataḥ, [kaṇṭakīvṛkṣaḥ kaṇṭakāriketi prasiddhaḥ ]| pāṭhā-ambaṣṭhā| bhūnimbaḥ-kairātaḥ| sairyakaḥ-sahacaraḥ| paṭolaṃ-karkaśacchadam| karañjayugmaṃ-ekaḥ pūtikakarañjaściribilvākhyo+aparo naktamālākhyaḥ| saptacchadaḥ-ayugmacchadaḥ| agniḥ-citrakaḥ| suṣavī-kāravī, pānīyavallīsaṃjñā| phalaṃ-madanaphalam| bāṇaḥ-sahacaraḥ| ghoṇṭā-pūgaviśeṣaḥ| ayamāragvadhādiścchardyādīnnihanti| [medodarān viśodhayati-parākaroti| ] vasantatilakāvṛttam|

Āyurvedarasāyana

ārabadhādigaṇamāha-ārambadhetyādi| kākatiktā-karañjikā- struvavṛkṣo-vikaṅkataḥ| sairyakaḥ-sahacaraḥ| [ suṣavī-kāravellukam| phalaṃ-madanaphalam| vāṇo-vīlasahacaraḥ| ] ghoṇṭā-badarī|

Aṣṭāṅgahṛdayasaṃhitā

asanatiniśabhūrjaśvetavāhaprakīryāḥ khadirakadarabhaṇḍīśiṃśipāmeṣaśṛṅgyaḥ||19||

trihimatalapalāśā joṅgakaḥ śākaśālau kramukadhavakaliṅgacchāpakarṇāśvakarṇāḥ||19||

asanādirvijayate śvitrakuṣṭhakaphakrimīn||20||

pāṇḍurogaṃ pramehaṃ ca medodoṣanibarhaṇaḥ||20||

Sarvāṅgasundarā

asanaḥ-pītaśālākhyaḥ| tiniśaḥ-syandanasaṃjñaḥ| bhūrjo-bahupuṭākhyaḥ| śvetavāhaḥ-arjunaḥ| prakīryaḥ-pūtikarañjaḥ| khadiro-gāyatrī| kadaraḥ-khadirākṛtiḥ śvetasāraḥ| bhaṇḍī-śirīṣaḥ| śiṃśipā-maṇḍalapatrikā| meṣaśṛṅgī-ajaśṛṅgī| trihimaṃ-candanatrayam, malayajaraktacandanadāruharidrābhedena| talaḥ-tālaḥ| palāśaḥ-kiṃśukaḥ| joṅgakaḥ-agurusaṃjñaḥ| śākaṃ-varadāru| śālo-rasaniryāsākhyaḥ| kramukaḥ-pūgam| dhavaḥ-śakaṭākhyaḥ| kaliṅgāḥ-śakrayavāḥ| chāgakarṇo-bastakarṇaḥ| aśvakarṇaḥ-kuśikaḥ| ayamasanādiḥ śvitrādīn vijayate-śamayati| vijayata iti "viparābhyāṃ jeḥ" ityātmanepadam| tathā, medodoṣaṃ nibarhati-parākaroti| mālinīvṛttam|

Āyurvedarasāyana

asanādigaṇamāha-asanetyādi| śvetavāhaḥ-arjunaḥ| prakīryaḥ-pūtikarañjaḥ| kadaraḥ-śvetakhadiraḥ| bhaṇḍī-śirīṣaḥ| trihimaṃ-candanatrayam| talaḥ-tālavṛkṣaḥ| joṅgakaḥ-aguru| kramukaḥ-indrayavaḥ|

Aṣṭāṅgahṛdayasaṃhitā

varuṇasairyakayugmaśatāvarī- dahanamoraṭabilvaviṣāṇikāḥ||21||

dvibṛhatīdvikarañjajayādvayaṃ bahalapallavadarbharujākarāḥ||21||

varuṇādiḥ kaphaṃ medo mandāgnitvaṃ niyacchati||22||

āḍhyavātaṃ śiraḥśūlaṃ gulmaṃ cāntaḥ savidradhim||22||

Sarvāṅgasundarā

varuṇaḥ-tamālaḥ| sairyakayugmaṃ-sahacaradvayam, eko raktapuṣpaḥ kuravakākhyo+anyaḥ pītapuṣpaḥ kuraṇṭakākhyaḥ| śatāvarī-varī| dahano-vahniḥ| moraṭo-mūrvā| bilvaḥ-pūtivātaḥ| viṣāṇikā-ajaśṛṅgī| dvibṛhatyau-kaṇṭakārikāmahoṭikākhye| dvikarañjaḥ-karañjadvayaṃ prāguktam| tarkārī harītakī ceti-jayādvayam| bahalapallavaḥ-śobhāñjanaḥ| darbhaḥ-kuśaḥ| rujākaro-hintālaḥ| varuṇādirayaṃ kaphādīn hanti| "drutavilambitamāhanabhau bharau" (vṛttaratnākare a. 3|49)|

Āyurvedarasāyana

varuṇādigaṇamāha-varuṇetyādi|moraṭaḥ-kṣīramūrvā| viṣāṇikā-meṣaśūṅgī| jayadvayaṃ-tarkārīdvayam| bahalapallavaḥ-śigruḥ| āḍhyavātaṃ-ūrustambham| āntaraṃ gulmaṃ vidgadhiṃ ca|

Aṣṭāṅgahṛdayasaṃhitā

ūṣakastutthakaṃ hiṅgu kāsīsadvayasaindhavam||23||

saśilājatu kṛcchrāśmagulmamedaḥkaphāpaham||23||

Sarvāṅgasundarā

ūṣako-vṛṣakaḥ, kallara iti prasiddhaḥ| tutthakaṃ-kharparaṃ kiṭihāparasaṃjñam| hiṅgu-rāmaṭham| kāsīsadvayaṃ-ekaṃ pāṃśudhātusaṃjñamaparaṃ puṣpakāsīsākhyam| saindhavaṃ-māṇimantham| śilājatu-śilājam| ūṣakādirayaṃ mūtrakṛcchrādīn hanti|

Āyurvedarasāyana

ūṣakādigaṇamāha-ūṣaka ityādi| ūṣakaḥ-kṣāramṛttikā| kṛcchraṃ-mūtrakṛcchram|

Aṣṭāṅgahṛdayasaṃhitā

vellantarāraṇikabūkavṛṣāśmabheda- gokaṇṭaketkaṭasahācarabāṇakāśāḥ||24||

vṛkṣādanīnalakuśadvayaguṇṭhagundrā- bhallūkamoraṭakuraṇṭakarambhapārthāḥ||24||

vargo vīratarādyo+ayaṃ hanti vātakṛtān gadān||25||

aśmarīśarkarāmūtrakṛcchrāghātarujāharaḥ||25||

Sarvāṅgasundarā

vellantaro-vīratara uśīrākhyaḥ| araṇikaḥ-agnimanthaḥ| būkaḥ-īśvaramallikā| vṛṣaḥ-āṭarūṣakaḥ| aśmabhedaḥ-pāṣāṇabhedaḥ| gokaṇṭako-gokṣurakaḥ| itkaṭā-sūkṣmapatrikā dīrghalohitayaṣṭikā kāṇḍaviśeṣaḥ, 'ikaḍi' iti loke| sahācaraḥ-sahacaraḥ| bāṇo-nīlapuṣpaḥ sairyakaḥ| kāśaḥ-śvetacāmarakaḥ| vṛkṣādanī-kāmavṛkṣakaḥ| nalo-mṛtyupuṣpākhyaḥ| kuśadvayaṃ-sthūlasūkṣmabhedena darbhadvayam| guṇṭho-vṛttatṛṇaḥ, kudaguṇṭhikāparasaṃjñaḥ| gundrā-padaerakaḥ| bhallūkaḥ-śyonākaḥ| moraṭaḥ-kṣīramoraṭaḥ| kuraṇṭaḥ-sitivārakaḥ| karambhaḥ-uttamāraṇiḥ| pārthā-suvarcalā| eṣa vīratarādirvargo-gaṇo, vātajān rogān hanti| tathā, aśmaryādiharaḥ| vasantatilakāvṛttam|

Āyurvedarasāyana

vīratarādigaṇamāha-vellantaretyādi| araṇikaḥ-tarkārī| būko-bakapuṣpaḥ| utkaṭaḥ-ikṣuḥ| ṛkṣādanī-vandākaḥ| bhallūkaḥ-ṭiṇṭukaḥ| karambhā-uttamāraṇī| pārthā-ādityabhaktā|

Aṣṭāṅgahṛdayasaṃhitā

rodhraśābarakarodhrapalāśā jiṅgiṇīsaralakaṭphalayuktāḥ||26||

kutsitāmbakadalīgataśokāḥ sailavāluparipelavamocāḥ||26||

eṣa rodhrādiko nāma medaḥ kaphaharo gaṇaḥ||27||

yonidoṣaharaḥ stambhī varṇyo viṣavināśanaḥ||27||

Sarvāṅgasundarā

rodhraḥ-tilvakaḥ| śābarako-dvitīyarodhraḥ, akṣibheṣajāparasaṃjñaḥ| kadambapalāśau-prasiddhau| jiṅgiṇī-kṛṣṇaśālmalī| saralaṃ-devadāru| kaṭphalaṃ-kumudā, rohiṇībhedaḥ| yuktā-rāsnā, girikarṇiketyanye| kutsitāmbaḥ-kadambaḥ| kadalī-rambhā| gataśokaḥ-aśokaḥ| elavālu-aileyam| paripelavaṃ-kuṭannaṭaṃ gopāladamanakākhyam| mocā-śallakī| ayaṃ rodhrādiko gaṇo medaḥkaphāpaho yonidoṣaghnaśca| tathā, stambhī doṣāṇāṃ śakṛdādeśca| tathā, varṇāya hito viṣaghnaśca| svāgatavṛttam|

Āyurvedarasāyana

rodhrādigaṇamāha-rodhretyādi| śābararodhraḥ-śvetarodhraḥ| jiṅgiṇī-modakī| yuktā-rāsnā| kutsitīmbaḥ-kadambaḥ| gataśokaḥ-aśokaḥ| paripalavaṃ-kṣudgamustā| mocā-sallaki|

Āyurvedarasāyana

arkādigaṇamāha-arketyādi| alarko-mandāraḥ| nāgadantī-parvapuṣpī| viśalyā-lāṅgalīṃ| pratyavapuṣpī-apāmārgaḥ| pitatailā-jyotiṣmatī| udakīryāṃ-pūtikarañjaḥ| śvetāyugmaṃ-kiṇihī kaṭamī ca| tāpasānāṃ vṛkṣaḥ- iñjudī|

Aṣṭāṅgahṛdayasaṃhitā

arkālarkau nāgadantī viśalyā bhārṅgī rāsnā vṛścikālī prakīryā||28||

pratyakpuṣpī pītatailodakīryā śvetāyugmaṃ tāpasānāṃ ca vṛkṣaḥ||28||

ayamarkādiko vargaḥ kaphamedoviṣāpahaḥ||29||

kṛmikuṣṭhapraśamano viśeṣādvraṇaśodhanaḥ||29||

Sarvāṅgasundarā

arkaḥ-sadāpuṣpī| alarko-mandārakākhyaḥ śvetakusumaḥ| nāgadantī-parvapuṣpikā| viśalyā-lāṅgalī| bhārṅgī-phañjī| rasnā-rasyā| vṛścikālī-uṣṭradhūmakaḥ| prakīryā-karañjaḥ| pratyakpuṣpī-apāmārgaḥ| pītatelā-kākādanī| udakīryā-karañjaḥ| śvetāyugmaṃ-ekā kiṇihīsaṃjñā+anyā mahāśvetā pālindīsaṃjñā| tāpasānāṃ vṛkṣaḥ-iṅgudī| eṣo+arkādirvargaḥ kaphādighno+atiśayena vraṇaśodhanaḥ| śālinīvṛttam|

Aṣṭāṅgahṛdayasaṃhitā

surasayugaphaṇijjaṃ kālamālā viḍaṅgaṃ kharabusavṛṣakarṇīkaṭphalaṃ kāsamardaḥ||30||

kṣavakasarasibhāṅgīkārmukāḥ kākamācī kulahalaviṣamuṣṭībhūstṛṇo bhūtakeśī||30||

surasādirgaṇaḥ śleṣmamedaḥkṛminiṣūdanaḥ||31||

pratiśyāyāruciśvāsakāsaghno vraṇaśodhanaḥ||31||

Sarvāṅgasundarā

surasayugaṃ-tulasīdvayaṃ gaurakṛṣṇabhedena| phaṇijjo-marīcakaḥ| kālamālā-kṛṣṇārjakaḥ, kuṭherakabhedaḥ| viḍaṅgaṃ-vellam| kharabuso-marubakaḥ| vṛṣakarṇī-mūṣikakarṇī| kaṭphalaṃ-somavalkam| kāsamardaḥ-kāsaghnaḥ| kṣavakaḥ-kṣudvibodhanaḥ| sarasī-tumbarapatrikā| bhārṅgī-aṅgāravallī| kārmukā-raktamañjarī, atimuktaka ityanye| kākamācī-guḍaphalā| kulahalo-bhūkadambako+alambusākhyaḥ| viṣamuṣṭiḥ-karkoṭī, mahānimba ityanye| bhūstṛṇaṃ-guhyabījamaticchatrākhyam| bhūtakeśī-māṃsī putrajārī| surasādireṣa gaṇaḥ śleṣmādighnaḥ pratiśyāyādiharo vraṇaśuddhikṛt [ca]| mālinīvṛttam|

Āyurvedarasāyana

surasādigaṇamāha-surasetyādi| surasayugaṃ-śvetakṛṣṇe tuḷasyau| phaṇijjo-maricakaḥ| kālamālā-arjakaḥ| kharabuso-marucakaḥ| vṛṣakarṇī-ākhukarṇī| kṣavakaḥ-kṣurakārī| sarāsī-kapitthaparṇī| kārmukaḥ-prācībalaḥ| kulahalo-muṇḍī,| bhūstṛṇo-bhūtikatṛṇam| bhūtakeśī-nirguṇḍī|

Aṣṭāṅgahṛdayasaṃhitā

muṣkakasnugvarādvīpipalāśadhavaśiṃśipāḥ||32||

gulmamehāśmarīpāṇḍumedorśaḥkaphaśukrajit||32||

Sarvāṅgasundarā

muṣkako-mokṣakaḥ| snuk-guḍā ugrakāṇḍaḥ| varādīnāṃ proktāni nāmāni| muṣkakādireṣa gulmādijit|

Āyurvedarasāyana

muṣkakādigaṇamāha-muṣkaketyādi| muṣkakomokṣakaḥ| dvīpī-citrikaḥ|

Aṣṭāṅgahṛdayasaṃhitā

vatsakamūrvābhārṅgī- kaṭukā marīcaṃ ghuṇapriyā ca gaṇḍīram||33||

elā pāṭhā+ajājī kaṭvaṅgaphalājamodasiddhārthavacāḥ||33||

jīrakahiṅguviḍaṅgaṃ paśugandhā pañcakolakaṃ hanti||34||

calakaphamedaḥpīnasagulmajvaraśūladurnāmnaḥ||34||

Sarvāṅgasundarā

vatsako-vanatiktakaḥ| mūrvā-madhurasā| maricaṃ-ūṣaṇam| ghuṇapriyā-ativiṣā| gaṇḍīraṃ-snuhī| elā-bālailā| pāṭhā-prācīnā| ajājī-jīrakaḥ| kaṭvaṅgaphalaṃ-aralukaphalam| kecitu kaṭvaṅgaphalaṃ-tindukīphalamityāhuḥ| ajamodo-dīpyakaḥ| siddhārtho-gaurasarṣapaḥ| anyeṣāṃ nāmānyuktāni| "gurvantāṣṭagaṇābhāgā+a+aryā pūrvārddhasadṛśaśakaladvitayā| āryairāryāgītiḥ saṅgītā saṅgītagītasaṃvidhyaiḥ||" paśugandhā-ajagandhā makarantarākhyā| pañcakolakaṃ-prāguktam| vatsakādirasau vātādīnnihanti| āryā|

Āyurvedarasāyana

vatsakādigaṇamāha-vatsaketyādi| ghupriyā-ativiṣā| gaṇḍīraṃ-snihī| kaṭvaṅgaḥ-ṭunṭukaḥ| phalaṃ-madanaphalam| paśugandhā| calo-vāyuḥ|

Aṣṭāṅgahṛdayasaṃhitā

vacājaladadevāhvanāgarātiviṣābhayāḥ||35||

haridrādvayayaṣṭyāhvakalaśīkuṭajodbhavāḥ||35||

vacāharidrādigaṇāvāmātīsāranāśanau||36||

medaḥkaphāḍhyapavanastanyadoṣanibarhaṇau||36||

Sarvāṅgasundarā

vacā-golomī| jaladaḥ-ambudharaḥ| devāhvaṃ-kilimam| nāgaraṃ-viśvam| ativiṣā-bhaṅgurā| abhayā-amṛtā| haridrādvayaṃ-ekā piṇḍā, aparā pacampacā dāruharidrā| yaṣṭyāhvaṃ-klītikā| kalaśī-pṛśniparṇī| kuṭajodbhavāḥ-indrayavāḥ| etau vacādiharidrādigaṇāvāmātīsāraghnau medaḥkaphādiharau ca|

Āyurvedarasāyana

vacāharidrādigaṇāvāha-vacetyādi, haridrādvayetyādi| kalaśī-pṛśrniparṇī| kaṭajodbhavaḥ-indrayavaḥ| āḍhyapavanaḥ-ūrustambhaḥ|

Aṣṭāṅgahṛdayasaṃhitā

priyaṅgupuṣpāñjanayugmapadmāḥ padmādrajo yojanavallyanantā||37||

mānadrumo mocarasaḥ samaṅgā punnāgaśītaṃ madanīyahetuḥ||37||

ambaṣṭhā madhukaṃ namaskarī nandīvṛkṣapalāśakacchurāḥ||38||

rodhraṃ dhātakibilvapeśike kaṭvaṅgaḥ kamalodbhavaṃ rajaḥ||38||

gaṇau priyaḍgvambaṣṭhādī pakvātīsāranāśanau||39||

sandhānīyau hitau pitte vraṇānāmapi ropaṇau||39||

Sarvāṅgasundarā

priyaṅguḥ-śyāmā| puṣpāñjanaṃ-rītipuṣpam| yugmetyatrānuvṛttikṛtena sambandhenāñjanamiti sambadhyate| tenāñjanayugmaṃ-ekaṃ srotoñjanamanyatsauvīramityartho+avatiṣṭhate| padmā-padmacāriṇī| padmāt-kamalāt, rajaḥ-kesaram| yojanavallī-mañjiṣṭhā| anantā-yavāsakaḥ| mānadrumaḥ-śālmalī| mocarasaḥ-śālmalīniryāsaḥ| samaṅgā-namaskārī raktamūlākhyā| punnāgaḥ-tuṅgo raktakesarākhyaḥ| śītaṃ-candanam| madanīyahetuḥ-dhātukī| upajātivṛttam| ambaṣṭhā-pāṭhā mayūraśikhākhyā| madhukaṃ-madhuyaṣṭikā| namaskarī-samaṅgā| nandīvṛkṣaḥ-prarohī| palāśaḥ-prasiddhaḥ| kacchurā-phaṇihārī dhanvayavāsakākhyaḥ| bilvapeśikā-bilvamajjā| kaṭvaṅgaḥ-syonākaḥ| kamalodbhavaṃ rajaḥ-padmareṇuḥ| etau priyaḍgvaṃbaṣṭhādī gaṇo pakvātīsāranāśanau sandhānīyau pitte hitau vraṇaropaṇau ca| "mso jgau śuddhavirāḍitaṃ matam" (vṛttaratnākare a. 3|21)|

Āyurvedarasāyana

priyaḍūgvambaṣṭhāgaṇāvāha-priyaṅigvatyādi, ambaṣṭhetyādi| puṣpaṃ-[uṣpāñjanam| añjanayugmaṃ-strotoñjanaṃ rasāñjanaṃ ca| padmā \_bhārṅī| padmādrajaḥ-padmakeśaram| yojanavallī-mañjiṣṭhā| anantā-durālabhā| mānadrumaḥ-śālmalīvṛkṣaḥ, mocarasaḥ-tanniryāsaḥ| samaṅgā-lajjikā| punnāma-punnāgam| śītaṃ-candanam| madanīyahetuḥ-dhātakī| ambaṣṭhā-mayūraśikhā| namaskarī-lajjikā| bilvapeśikā-śuṣkabilvapeśikā| sandhānīyau-bhangasandhānajananau|

Aṣṭāṅgahṛdayasaṃhitā

mustāvacāgnidviniśādvitiktā- bhallātapāṭhātriphalāviṣākhyāḥ||40||

kuṣṭhaṃ truṭī haimavatī ca yoni- stanyāmayaghnā malapācanāśca||40||

Sarvāṅgasundarā

mustā-gāṅgeyī| tiktādvayaṃ-ekā kaṭukā+anyā kākatiktā| viṣākhyā-śuklakandā| haimavatī-śvetavacā| ete yonyāmayaghnāḥ stanyāmayaghnā malapācanāśca| "tau jo guru cedbhavatīndravajrā|"

Āyurvedarasāyana

mustādigaṇamāha-mustetyādi| dvitiktā-kaṭukā karañjikā ca| haimavatī-śvetavacā|

Aṣṭāṅgahṛdayasaṃhitā

nyagrodhapippalasadāphalarodhrayugmaṃ jambūdvayārjunakapītanasomavalkāḥ||41||

plakṣāmravañjulapiyālapalāśanandī- kolīkadambaviralāmadhukaṃ madhūkam||41||

nyagrodhādirgaṇo vraṇyaḥ saṅgrāhī bhagnasādhanaḥ||42||

medaḥpittāsratṛḍdāhayoniroganibarhaṇaḥ||42||

Sarvāṅgasundarā

nyagrodho-vaṭaḥ| pippalaḥ-āśvatthaḥ| sadāphalaḥ-udumbaraḥ| jambūdvayaṃ-ekā rājajambūrbṛhatphalā+anyā hrasvaphalā kākajambūḥ| arjunaḥ-pārthaḥ| kapītanaḥ-kapicūḍo vānīrākhyaḥ| somavalkaḥ-śvetasāraḥ khadiraḥ| plakṣaḥ-śṛṅgī plavākhyaḥ| āmraḥ-cūtaḥ| vañjulo-vetasaḥ| piyālo-drākṣārasapriyaḥ kharaskandhākhyaḥ| nandī-jayavṛkṣaḥ| kolī-badarī| viralā-tindukī| madhukaṃ-yaṣṭī| madhūkaṃ-madhūkapuṣpam| nyagrodhādirayaṃ saṅgrahaṇādiguṇayuktaḥ| vasantatilakāvṛttam|

Āyurvedarasāyana

nyagrodhādigaṇamāha-nyagrodhetyādi| sadāphalaḥ-udrumbaraḥ| jambūdvayaṃ-jambū rājajambūśca| kapītanaḥ-āmrātakaḥ| somavalkaḥ-kaṭphalaḥ| piyālaḥ-cāraḥ| nandī-nandīvṛkṣaḥ| kolī-badarī| viralā-tindukī| bhagrasādhano-bhangasadhānakṛt|

Aṣṭāṅgahṛdayasaṃhitā

elāyugmaturuṣkakuṣṭhaphalinīmāṃsījaladhyāmakaṃ spṛkkācorakacocapatratagarasthauṇeyajātīrasāḥ||43||

śuktirvyāghranakho+amarāhvamaguruḥ śrīvāsakaḥ kuṅkumaṃ caṇḍāgugguludevadhūpakhapurāḥ punnāganāgāhvayam||43||

elādiko vātakaphau viṣaṃ ca viniyacchati||44||

varṇaprasādanaḥ kaṇḍūpiṭikākoṭhanāśanaḥ||44||

Sarvāṅgasundarā

elāyugmaṃ-sūkṣmailā sthūlailā ca| turuṣkaḥ-kṛtrimo niryāsaviśeṣaḥ| kuṣṭhaṃ-gadaḥ| phalinī-gandhapriyaṅguḥ| māṃsī-naladam| jalaṃ-hrīberam| dhyāmakaṃ-devadagdhakam| spṛkkā-devī| corako-granthiparṇaḥ| cocaṃ-tvak| patraṃ-tamālapatram| tagaraṃ-vakram| sthauṇeyaṃ-tailapītakam| jātiraso-bolaḥ| śuktiḥ-nakhaḥ| vyāghranakhaḥ-samudrajaḥ| amarāhvaṃ-devadāru| aguruḥ-prasiddhaḥ| śrīvāsakaḥ-cīḍā śrīveṣṭakākhyaḥ| kuṅkumaṃ-bāhlīkam| caṇḍā-kopanā| gugguluḥ-puraḥ| devadhūpaḥ-sarjarasaḥ| khapuraḥ-kundurukaḥ| punnāgo-raktakesaraḥ| nāgāhvayaṃ-nāgakesaram| elādirayaṃ vātādīn hanti| tathā, varṇaprasannatvakṛt kaṇḍvādihṛcca| "msau jsau tau gurukaṃ ca sūryaturagaiḥ śārdūlavikrīḍitam|"

Āyurvedarasāyana

elādigaṇamāha-elāyugmetyādi| turuṣkaḥ-sihlakaḥ| dhyāmakaṃ-rohiṣam| corako-granthiparṇaḥ| cocaṃ-tvacam| patraṃ-patrakam| jātīraso-bolaḥ| śuktiḥ-nakham| vyādhranakhaḥ-tadbhedaḥ| śrīvāsakaḥ-saralaniryāsaḥ| devadhūpo-rālaḥ| khapuraḥ-sallakīniryāsaḥ| nāgāhvayaṃ-nāgakeśam|

Aṣṭāṅgahṛdayasaṃhitā

śyāmādantīdravantīkramukakuṭaraṇā- śaṅkhinīcarmasāhvā- svarṇakṣīrīgavākṣīśikharirajanaka- cchinnarohākarañjāḥ||45||

bastāntrī vyādhighāto bahalabahurasa- stīkṣṇavṛkṣāt phalāni śyāmādyo hanti gulmaṃ viṣamarucikaphau hṛdrujaṃ mūtrakṛcchram||45||

Sarvāṅgasundarā

śyāmā-mālavikā trivṛt masūravidalākhyā| dantī-mukūlakaścitrākhyaḥ| dravantī-undurakarṇikā| kramukaḥ-paṭṭikārodhraḥ| kuṭaraṇā-śuklā trivṛt| śaṅkhinī-yavatiktā| carmasāhvā-sātalā, brāhmītyanye| svarṇakṣīrī-kaṅkuṣṭham| gavākṣī-gavādanī sthāṇukarṇīsaṃjñā, indravāruṇītyanye| śikharī-apāmārgaḥ| rajanakaḥ-kampillakaḥ| chinnarohā-amṛtavallī| karañjaḥ-kaiḍaryaḥ| bastāntrī-vṛṣagandhā| vyādhighātaḥ- kṛtamālaḥ| bahulo-bahuphalaḥ| bahurasaḥ-ikṣuḥ| tīkṣṇavṛkṣāt-pīloḥ phalāni| śyāmādireṣa gulmādīn hanti| [atra pippalyādiḥ prasiddhatvānnoktaḥ| ] "mrau bhrau yāśca trayaḥ syuḥ svaramunituragaiḥ sragdharāsyādvirāmaiḥ|"

Āyurvedarasāyana

śyāmādigaṇamāha-śyāmetyādi| śyāmā-kṛṣṇamūlā nnivṛt| dravantī-cīritapatrā dantībhedaḥ| krasukaḥ-pūrāḥ| kuṭharaṇā-aruṇamūlā trivṛt| carmasāhvā-satpalā| śikharī-apāmārgaḥ| rajanakaḥ-kampillaḥ| chinnarohā-guḍūcī| yastāntrī-vṛddhadārukaḥ| vyādhidhātaḥ-āragvadaḥ| bahalaḥ-śigruḥ| bahurasaḥ-ikṣuḥ| tīkṣṇavṛkṣaḥ-pīluḥ, sasya phalāni|

Aṣṭāṅgahṛdayasaṃhitā

trayastriṃśaditi proktā vargāsteṣu tvalābhataḥ||46||

yuñjyāttadvidhamanyacca dravyaṃ jahyādayaugikam||46||

Sarvāṅgasundarā

iti-evaṃ prakāreṇa, trayastriṃśatsaṅkhyā vargāḥ kathitāḥ| atra saṅkhyopādānameṣāṃ prādhānyakhyāpanārtham| anye+apyevaṃprakārāḥ santi, ete tu pradhānā ityarthaḥ| sukhasmaraṇārthaṃ ca saṅkhyāvacanam| eṣu ca trayastriṃśatsu vargeṣvalābhataḥ-alābhe sati, tadvidhaṃ-rasavīryapākaistulyaṃ, dravyamanyat-anuktamapi yuñjyāt| na kevalametāvadeva vidheyamityāha-jahyādayaugikam,-na kevalameṣu vargeṣu taddravyalābhe yathālābhamanyattadvidhaṃ dravyaṃ yuñjyāt, yāvadayaugikaṃ yat dravyaṃ tacca tyajet| doṣarogādyapekṣayā puruṣasyāsmin kāle vayasi vā ayameva gaṇaḥ praśastaḥ, tadā tatsamastagaṇadravyalābhe tadvidhamekaṃ dravyaṃ dve vā bahūni vā dravyāṇi saṃyojya prayojya eva, na samastadravyāpekṣā kāryeti| tathā ca suśrutaḥ (su. a. 38|82) - "samīkṣya doṣabhedāṃśca gaṇān bhinnān prayojayet| pṛthaṅmiśrān samastāṃśca gaṇān vā vyastasaṃhatān||" iti| trayastriṃśaditi "trestrayaśca" iti trayasādeśaḥ| ayaugikamiti ayogāya prabhavatītyarthaḥ| yogādyacceti ṭhañ|

Āyurvedarasāyana

upasaṃharati-trayastriṃśaditi| ete gaṇā na yāvaduktā grāhyāḥ| kiṃ tarhi ? ūhāpohayogyāḥ, ityāha-teṣu tvalābhata iti| deśataḥ kālato vā kasyaciddravyasyālābhe tatsaddaśaguṇamanyat-anuktamapi yaugikaṃ yuñjyāt| uktamapyauṣadhamayaugikṃ jahyāt| deśakālāvasthādyapekṣayā ucitaṃ-yaugikam, anucitaṃ-ayaugikam| yathālābhaprayogo+api suśrutenoktaḥ (sū. a. 67|64) - "samastaṃ vargamarddha vā yathālābhamathāpi vā| prayuñjīta bhiṣak prājño yathodviṣṭeṣu karmasu||' iti|

Aṣṭāṅgahṛdayasaṃhitā

ete vargā doṣadūṣyādyapekṣya kalkakkāthasnehalehādiyuktāḥ||47||

pāne nasye+anvāsane+antarbahirvā lepābhyaṅgairghnanti rogān sukṛcchrān||47||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne śodhanādigaṇasaṅgraho nāma pañcadaśo+adhyāyaḥ||15||

Sarvāṅgasundarā

ete vargāḥ sarvakalpayogyāścetyāha-ete vargā iti| doṣādyapekṣayā kalkādīnāmanyatamena kalpena, pānādīnāmanyatamenāntaḥprayogeṇa, lepādīnāmanyatamena bahiḥprayogeṇa vā, duḥsādhyānapi rogān ndhanti| athāgryasaṅgrahaḥsaṅgrahe (sū. a. 13) - "

śreṣṭhamudakamāśvāsanastambhanakledanānām| 1|

vāyuḥ prāṇasaṃjñāpradānahetūnām| 2|

agnirāmastambhaśīraśūlodveṣṭakampapraśamanānām| 3|

snānaṃ surā ca śramaharāṇām| 4|

kṣīraṃ jīvanīyānām| 5|

māṃsaṃ bṛṃhaṇīyānām| 6| [irṣaśca ] prīṇanānām| 7|

lavaṇamannadravyarucikarāṇām| 8| tindukamanannadravyarucikarāṇām| 9|

amlaṃ hṛdyānām| 10|

kukkuṭo balyānām| 11|

tailaṃ vātaśleṣmapraśamanānām| 12|

sarpirvātapirrapraśamanānām| 13|

madhu śleṣmapittapraśamanānām| 14|

svedo mārdavakarāṇām| 15|

vyāyāmaḥ stairyakarāṇām| 16| kṣāraḥ puṃstvopadhātinām| 17|

āmaṃ kapitthamakaṇṭhyānām| 18|

āvikaṃ sarpirahṛdyānām| 19|

māhiṣaṃ kṣīraṃ svanpajananānām| 20|

mandakaṃ dadhi abhiṣyandakarāṇām| 21| ikṣurnūtrajananānām| 22|

yavāḥ purīṣajananānām| 23|

jāmbavaṃ vātajananānām| 24| kulatthā amlapittajananānām| 25|

māṣāḥ śaṣkulyo+avikṣīraṃ ca śleṣmapittajananānām| 26| durālabhā pittaśleṣmopasamanānām| 27|

upavāso jvaraharāṇām| 28|

vṛṣo raktapittapraśamanānām| 29|

kaṇṭakārikā kāsandhānām| 30 lākṣā sadyaḥkṣatandhānām| 31 nāgabalābhyāsaḥ kṣayakṣatandhānām| 32 puṣkaramūlaṃ hikkāśvāsakāsapārśvaśūlārucihārāṇām|| 33|

ajāpayaḥ śoṣandhastanyakararaktasaṅgrahaṇapraśamanānām|| 34| mṛdbhṛṣṭaloṣṭaprasādaścacharditṛṣṇātiyogapraśamanānām| 35|

aruṣkaraścitrakamūlaṃ ca śuṣkārśaḥ praśamanānām| 36|

kuṭajo raktārśaḥpraśamanānām| 37|

lājāścchardindhānām| 37| yāvaśūkaḥ straṃsanīyapācanīyārśondhānām| 39| takrābhyāso+arśaḥśvayathugrahaṇīdośadhṛtavyāpatpraśamanānām| 40| kravyānmāṃsābhyāso+arśaḥ śoṣagrahanīdoṣandhānām| 41|

mustaṃ saṅgrahaṇīyadīpanīyapācanīyānām| 42|

ativiṣā pācanīyasaṅgrahaṇīyasarvadoṣaharāṇām| 43 bilvaṃ śoṇitapittātivegapraśamanīyānām| 45|

udīcyaṃ nirvāpaṇadīpanīyacchardyatīsāraharāṇām| 46|

kaṭvaṅgaṃ saṅgrahaṇīyadīpanīyānām| 47| kuṭajatvak śleṣmapittraktasaṅgrahaṇīyopaśoṣaṇīyānām| 48|

utpalakumudakiñjalko+anantā ca saṅgrahaṇiyaraktapittapraśamanānām| 49|

kāśmaryaphalaṃ raktasaṅgrahaṇīyaraktapittapraśamanānām| 50|

pṛsniparṇī raktasaṅgrahaṇīyadīpanīyapācanīyavātaharavṛṣyāṇām| 51|

śāliparṇī vṛṣyasarvadoṣaharāṇām| 52|

balā saṅgrahaṇīyabalyavātaharāṇām| 53|

pippalīmūlaṃ dīpanīyānāhaharāṇām| 54|

vitrakamūlaṃ dīpanīyagudaśophaśūlaharāṇām|| 55||

yokṣurako mūtrakṛcchrānilaharāṇām|56|

haridrā pramehaharāṇām| 57|

raktāvaseko vidradhivīsarpapiṭikāgaṇḍamālāmayaharāṇām| 58|

eraṇḍatailāmyāso vardhmagulmaśūlaharāṇām| 59|

laśuno gulmānilaharāṇām| 60| hiṅguniryāsaścachedanīyadīpanīyānulomikavarakaphapraśamanīyānām| 61|

amlavetaso bhedanīyadīpanīyānulomikavātaśleṣmahaṇām| 62|

udrīkṣīramudaraśvayathundhānām| 63| ayorajaḥ pāṇḍurogandhānām| 64|

khadiraḥ kuṣṭhandhānām| 65|

viḍaṅga kṛminvānām| 66| rasnā vātaharāṇām| 67|

eraṇḍamūlaṃ vṛṣyavātaharāṇām| 68|

guggulirmedonilaharāṇām| 69| amṛtā saṅgrahaṇīyadīpanīyavātaśleṣmaśoṇitavibandhapraśamanānām| 70|

madanaphalaṃ vamanāsthāpanānuvāsanipayoginām| 71|

trivṛtsukhavirecanānām| 72 caturaṅgulo mṛduvirecanānām| 73|

snukpayastīkṣṇavirecanānām| 74|

pratyakpuṣpī śirovirecanānām| 75| triphalā timirandhānām| 76|

triphalāmiggulurvraṇyānām| 77|

śirīṣo viṣandhānām| 78| āmalakaṃ vayaḥ sthāpanānām| 79|

harītakī paththānām| 80|

ñīravūtāmyāso rasāyanānām| 81|

samadhṛtasaktuprāśāmyāso vṛṣyodāvartaharāṇām| 82|

saṅkalpo nakraretaśca vṛṣyāṇām| 83|

daurmanasyamavṛṣyāṇām| 84 tailagaṇḍūṣāmyāso dantabalarucikarāṇām| 85| candanodumbaraṃ dāhanirvāpaṇālepanānām| 86|

rāsnāduruṇī śītāpanayanapralepanānām| 87| lāmajjakośīre dāhatvagdoṣasvaṃdāpanayanapralepanānām| 88|

kuṣṭhaṃ vāraharāmyaṅgopanāhopayoginām| 89|

madhukaṃ cakṣuṣyavṛṣyakeśgakaṇṭhyavarṇyadyanyavirañjanīyaropaṇīyānām| 90|

ajīrṇāśanaṃ grahaṇīdūṣaṇānām| 91|

viruddhavīryāśanaṃ ninditavyādhikarāṇām| 92|

gurubhojanaṃ durvipākānām| 93|

atimātrāśanamābhadoṣaherūnām| 94| yathāgnyabhyavahāro+agnisandhukṣaṇānām| 95|

yathāsātmyamāhāravihārau sevyānām| 96| ekāsanaśayanamojanaṃ sukhapariṇāmakarāṇām| 97|

viṣamāśanamagnicaiṣamyakarāṇām| 98| kāle bhojanamārogyakarārm| 99|

vagodīraṇadhāraṇamanārogyakarāṇām| 100| tṛtpirahāraguṇānām| 101|

anaśanamāyuṣo hvāsakarāṇām| 102|

pramitāśanaṃ gavedhukānnaṃ ca karṣaṇiyānām| 103|

uddālakānnaṃ rūkṣaṇīyānām| 104|

madyaṃ saumanasyajananānām| 105| madyākṣepo dhīdhṛtismṛtiharāṇām| 106 snīṣvatiprasaṅgaḥ śoṣakarāṇām| 107 śukraveganigragagh ṣāṇḍhyakarāṇām| 108|

pādāmyāmudvartanamannaśraddhājanānām| 109| sūnādarśanamannāaddhājananānām| 110|

midhyāygo vyādhimukhānām| 111| rajasvalārāganamalaśmīsukhānām| 112|

brahyacaryamāyuṣyāṇām| 113 paradāragamanamanāyuṣyāṇām| 114|

ayathāprākamārambhaḥ prāṇoparodhinām| 114|

viṣādo rogāvarddhanānām| 116|

śikaḥ śoṣaṇānām| 117|

nirvṛtiḥ piṣṭikarāṇām| 118| svapnastandrākarāṇam| 119|

sarvarasābhyāso balakarāṇām| 120|

ekarasābhyāso daurbalyārocakanyatamadṣaprakopakarāṇām| 121|

garbhaśalyamahāryāṇām| 122| ajīrṇamuddhāryāṇām| 123|

bālo mṛdubheṣajāhāryāṇām| 124|

vṛddho yāpyānām| 125|

garbhiṇī rīkṣṇauṣadhavyāyāmavarjanīyānām| 126|

saumanasyaṃ garbhadhāraṇānām| 127|

sannipāto duścikitsyānām| 128|

āmaviṣamacikitsyānām| 129|

jvaro rogāṇām| 130|

kuṣṭhaṃ dīrgharogāṇām| 131|

rājayakṣmā rogasamūhānām| 132|

prameho+anuṣaṅgiṇām| 133| jalaukaso+anuśastrāṇām| 134|

bastiryantraṇām| himavānauṣadhabhūmīnām| 136|

soma oṣadhīnām| 137|

marubhūmirārigyadeśānām| 138|

ānūpabhūmirahitadeśānām| 139| nideśakāritvamāturaguṇanām| 140|

anirdeśakāritvaṃ riṣṭānām| 141|

bhiṣak cikitsāṅgānām| 142|

siddhirvaidyaguṇānām| 143|

nāstiko varjyānām| 144 laulyaṃ kleśakarāṇām| 145| ātmavattopakāriṇām| 146|

śāstrasahitastarkaḥ sādhakānām| 147|

ddaṣṭakarmatā niḥsaṃśayakarāṇām| 148|

asamarthatā bhayakarāṇām| 149|

tavidyasambhāṣā buddhibarddhanānām| 150|

ācāryaḥ śāstrādhigamahetūnām| 151|

āyurvedo+amṛtānām| 152| sadvaidyadveṣaḥ prāṇatyāgahetūnām| 153|

sadvacanamanuṣṭheyānām| 154|

sarvasannyāsaḥ sukhānāmiti| 155|

tatrodakagnimṛdbhṛṣṭaloṣṭhaprasādatakrābhyāsaraktāvasekairaṇḍatailābhyāsoṣṭrīkṣīramadanaphalamadyākṣepaikarasābhyāsagarbhiṇīnāmekaikasmāt samudāyacca nirdhāraṇam| puṣkaramūlādīnāṃ tu samudāyādeveti| bhavati cātra| agryāṇāṃ śatamuddiṣṭaṃ pañcapañcāśaduttaram| alametadvijānīyāddhitāhitaviniścaye||" iti| iti hemādriṭīkāyamāyurvedarasāyane| śudhyādigaṇasaṅgrahaḥ sāmastyena nirūpitaḥ|| 15||

Sarvāṅgasundarā

ete-pūrvoktāḥ, vargā doṣadūṣyavayobalādīnyapekṣyavikalpya, kalkādiyuktāḥ sukṛcchrān rogān-āmayān ghnanti| yuktā ityatrāntarbhāvitaṇyartho yujiḥ| tataḥ kalkādiṣu vaidyena yojitā ityartho+avatiṣṭhate| ādiśabdena phāṇṭaśītakaṣāyādiparigrahaḥ| kathamete ghnanti ? iti prakāraṃ yuktyā+a+aha-pāna ityādi| pāne-pānādyupayoge sati| lepābhyaṅgairiti bahuvacanena lepābhyaṅgasrānādibhiśceti yojyam| śālinīvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne śodhanādigaṇasaṅgrahādhyāyaḥ pañcadaśaḥ samāptaḥ|| 15||

snehavidhiradhyāyaḥ

16

Aṣṭāṅgahṛdayasaṃhitā

athātaḥ snehavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

snehasya-sarpirādervidhiḥ snehavidhiḥ, taṃ vyākhyāsyāmaḥ| śeṣaṃ pūrvavadyojyam|

Āyurvedarasāyana

snehavidhimadhyāyaṃ vyākhyātuṃ pratijānīteatheti| yataḥ pūrve+adhyāye bheṣajānyuktāni| teṣāṃ prayogo vaktavyaḥ| sa ca snehanasvedanaśodhanāsthāpananāvanadhūmagaṇḍūṣāścotanatarpaṇādibhedādanekadhā| cikitsākalikāyāṃ tu (ślo. 69-70) -"prāk pācanaṃ snehavidhistataśca svedastatḥ syādvamanaṃ virekaḥ| nirūhaṇānvāsanabastikarma nasyaṃ kramaśceti bhiṣagvarāṇām|| rāsnāpaṭolapicumandapayoVbhirādau śuṇṭhyāṭarūṣakaphalatrayavāribhirvā| pakvāmadoṣavapuṣastadanantaraṃ hisneho hitaḥ surabhivāsakakaṭphalādiḥ||" iti| rāsnākvāthāditrayaṃ śuṇṭhīkvāthāditrayaṃ vā vātāditraye kramāt pācanam| tatra snehanamasminnadhyāye| ata evāyaṃ snehavidhiḥ|

Aṣṭāṅgahṛdayasaṃhitā

guruśītasarasnigdhamandasūkṣmamṛdudravam||1||

auṣadhaṃ snehanaṃ prāyo, viparītaṃ virūkṣaṇam||1||

Sarvāṅgasundarā

gurvādiguṇayuktaṃ yaddravyaṃ tat snehanaṃ bhavati| viparītamato yallaghūṣṇasthirarūkṣatīkṣṇasthūlakaṭhinasāndraguṇopetaṃ tadvirūkṣaṇam| prāyograhaṇaṃ virūkṣaṇe snehane ca yojyam| tathā ca,- laghhvapi sārṣapaṃ tailaṃ chāgaṃ ca dugdhaṃ tathā viṣkirapratudamṛgākhyaṃ vargatrayaṃ snehanaṃ bhavati| tathā, uṣṇamapi matsyamahiṣamāṃsaṃ snehanaṃ bhavati| evaṃ rūkṣaṇe+api vedyam| tathā ca,- yavo guruśītasarādiguṇayukto+api virūkṣaṇaḥ, tathā rājamāṣo+api| snehane prakṛte+api virūkṣaṇopanyāso+anvayavyatirekeṇa sutarāṃ snehasya samyakpratipādanārthaḥ|

Āyurvedarasāyana

tatra snehanaṃ dravyamāha-guruśīteti| rūkṣaṇamāha-viparītamiti| tasya snehanapūrvāṅgatvāt viparītaṃ-laghhvādiguṇam|

Aṣṭāṅgahṛdayasaṃhitā

sarpirmajjā vasā tailaṃ sneheṣu pravaraṃ matam||2||

tatrāpi cottamaṃ sarpiḥ saṃskārasyānuvartanāt||2||

mādhuryādavidāhittvājjanmādyeva ca śīlanāt||3||

Sarvāṅgasundarā

sneheṣu-kṣīrānūpāmiṣādiṣu madhye, sarpirādayaścatvāraḥ snehāḥ prakarṣeṇa varāḥ| tatrāpi ca-teṣvapi caturṣu madhye, sarpiruttamam, saṃskārasyānuvartanāt| nanu, yadi saṃskāramanuvartate sarpistadānīṃ maricacitrakādidravyābhisaṃskṛtasya ghṛtasya śaityādiguṇaviparyāsaḥ prāptaḥ| na cedaṃ dṛṣṭam| yadasya śaityādayo guṇā vinaśyantyauṣṇyādayaścotpadyante iti| atrocyate| anuśabdo+atra sahārthe, anekārthatvānnipātānām| tenāyamarthaḥ,-sarpiṣo guṇāḥ saṃskāraguṇaiḥ saha vartante, na tu tailādīnām| tailavasāmajjāno hi saṃskāravaśāt svaguṇāṃstyajanti| atra codāharaṇaṃ yathā,-candanādyaṃ tailamiti| ato dravyaguṇāntarairanabhibhūtaguṇatvātsarpiṣa itareṣāṃ ca tailādīnāṃ dravyairabhibhūtaguṇatvāduttamatvam| ata eva ca vātapittajvarādiṣu vikāreṣu ghṛtasādhyeṣu bheṣajaṃ tailaṃ neṣṭam, aniṣṭasampādanāt| tailasādhyeṣu tu vikāreṣu tadupaśāntyartha tathāvidhadravyasaṃskṛtaṃ ghṛtamapīṣṭam| taddhi na tathā+aniṣṭahetuḥ| tasmāt sarvasnehebhyaḥ sarpirevottamam, saṃskārasyānuvartanāditi nyāyāt nyāyyameva| mādhuryādihetośca|

Āyurvedarasāyana

snehanavaramāha-sarpiriti| snehanottamamāha-tatrāpīti| saṃskārasyānuvartanāt-yathā śītaiḥ saṃskṛtaṃ śītatām, uṣṇaiḥ saṃskṛtamuṣṇatāṃ bhajate ityādi| saṅgrahe tu (sū. a. 25) - "mādhuryādavidāhitvājjanmādyeva ca śīlanāt|" iti|

Aṣṭāṅgahṛdayasaṃhitā

pittaghnāste yathāpūrvamitaraghnā yathottaram||3||

Sarvāṅgasundarā

yo yaḥ pūrvo-yathāpūrvam, yo ya uttaro-yathottaram| "yathāsādṛśye" ityavyayībhāvaḥ| uttaramapekṣya pūrvaḥ pūrvaṃ cāpekṣyottaraḥ| tena caturṇāṃ snehānāṃ yathānirdiṣṭānāṃ sarpirādīnāṃ traya eva snehā vasāmajjasarpiḥsaṃjñakā yathāpūrvatvena sambadhyante, na tu tailākhyaḥ snehaḥ, tasya pūrvatvābhāvāt| na hyanyo+asmāt kaściduttaro+asti, yadapekṣyaiṣaḥ pūrvatvamātmana āsādayet| tasmānnāsti pūrvatvasambandhastailasya| [tathā, caturṇāṃ snehānāṃ traya eva snehā majjavasātailākhyā yathottaratvenābhisambadhyante, na sarpiḥsaṃjñakaḥ snehaḥ, uttaratvābhāvāt| na hyanyaḥ kaścidasya pūrvo vidyate, yadapekṣayaivottaratvamātmana āsādayatītyuktam| ] tadevaṃ yathāpūrvaṃ pittaghnatvaṃ vasāmajjasarpiṣāṃ sāmānyenoktam| viśeṣeṇa ca-, vasā pittaghnī, majjā pittaghnataraḥ, sarpiḥ pittaghnatamamityarthaḥ| itaraghnā ityādi| itarau-vātakaphau pittāpekṣayā, tau ghhnanti-parākurvantītītaraghhnāḥ| yathottaraṃ trayaḥ snehā majjavasātailākhyā vātaśleṣmaghnāḥ| tena majjā vātaśleṣmaghno vasā vātaśleṣmaghnatarā tailaṃ vātaśleṣmaghnatamamityavagantavyam| anye tvevaṃ vyācakṣate-śleṣmaṇi snehaniṣedhāditaraghnā iti sāmānyoktāvapi vātaghnā iti gamyate| athavā dravyāntarasaṃskṛtasarpirādyapekṣayā kaphasyāpītaraśabdena grahaṇamiti|

Āyurvedarasāyana

sarpirādīnāṃ snehaprayoge doṣaviśeṣeṇa tāratamyamāha-pittaghhnā iti| tailādvasā, tato majjā, tataḥ sarpiḥ pittaghnam| sarpiṣo majjā, tato vasā, tatastailaṃ vātaghnaṃ kaphaghnaṃ ca| snehanasādhye pittaroge+api tailasyābhyanujñārthaṃ pittaghnatvamuktam| evamanyatra|

Āyurvedarasāyana

sarpirādīnāṃ guruttve tāratamyamāha- ghṛtāditi|

Aṣṭāṅgahṛdayasaṃhitā

ghṛtāttailaṃ guru vasā tailānmajjā tato+api ca||4||

Sarvāṅgasundarā

ghṛtādguruṇaḥ sakāśāttailaṃ guru-gurutaramityarthaḥ| vasā tu tailādgurutamā| tato+apyatiśayena majjā gurutamaḥ|

Aṣṭāṅgahṛdayasaṃhitā

dvābhyāṃ tribhiścaturbhistairyamakastrivṛto mahān||4||

Sarvāṅgasundarā

dvābhyāṃ snehābhyāṃ-sarpirvasābhyāṃ sarpistailābhyāṃ sarpirmajjabhyāmityādi, dvābhyāṃ dvābhyāṃ yamako nāmnā snehaḥ| evaṃ tribhiḥ snehaistrivṛtaḥ, caturbhirmahāsnehaḥ, 'ucyate' iti śeṣaḥ|

Āyurvedarasāyana

yamakādisaṃjñātrayamāha-dvābhyāmiti| taiḥ-gurutvoktakramaiḥ| tena ghṛtatailābhyāṃ yamakaḥ, ghṛtatailavasābhistrivṛtaḥ, sarvairmahān| saṅgrahe tu (sū. a. 25) -"snehāśayā dadhi kṣīraṃ māṃsāsthiphaladāru ca|" iti|

Aṣṭāṅgahṛdayasaṃhitā

svedasaṃśodhyamadyastrīvyāyāmāsaktacintakāḥ||5||

vṛddhabālābalakṛśā rūkṣāḥ kṣīṇāsraretasaḥ||5||

vātārtasyandatimiradāruṇapratibodhinaḥ||6||

snehyāḥ-------------------------------------||6||

Sarvāṅgasundarā

svedyādayaḥ snehyāḥ-snehārhāḥ| na hyasnehitaḥ svedya ityarthaḥ| evaṃ yo+api śodhyaḥ so+api pūrvaṃ snehyaḥ| svedyāḥ-svedārhāḥ| arhārthe kṛtyapratyayo+atra ṇyaḥ| evaṃ saṃśodhyāḥ-śodhanārhāḥ, madyāsaktāḥ stryāsaktā vyāyāmasaktāśca, tathā cintakāḥ, tathā vṛddhā bālā abalāḥ-alpabalāḥ kṛśā rūkṣāḥ kṣīṇarudhirāḥ kṣīṇaśukrāśca, vātārtāḥ-vātapīḍitāḥ, syandādiṣu pratyekasmin yojyaḥ, syandinaḥ-akṣirogayuktāḥ, timiriṇaśca, dāruṇapratibodhinaḥ-kṛcchronmīlinaḥ, ete snehārhāḥ|

Āyurvedarasāyana

snehanīyānāha-svedyetyādi| svedyaḥ-kartavyasvedaḥ| saṃśodhyaḥ-kartavyaśodhanaḥ| madyādiṣu triṣvāsaktaḥ| cintakaḥ-cintāparaḥ| syando-netrakopaḥ| dāruṇapratibodhaḥ-kṛcchronmīlanaḥ|

Aṣṭāṅgahṛdayasaṃhitā

--------na tvatimandāgnitīkṣṇāgnisthūladurbalāḥ||6||

ūrustambhātisārā+a+amagalarogagarodaraiḥ||7||

mūrcchācchardyaruciśleṣmatṛṣṇāmadyaiśca pīḍitāḥ||7||

apaprasūtā yukte ca nasye bastau virecane||8||

Sarvāṅgasundarā

atimandāgnyādayo na snehyāḥ| atiśabdo yāvaddurbaleṣu pratyekaṃ yojyaḥ| tenātidurbalā na snehyā ityarthaḥ| ata evālpabalāḥ snehyāḥ, na tvatidurbalāḥ, iti na pūrvāparavirodhaḥ| atitīkṣṇāgneḥ snehanādatyagnivṛddhiḥ| atisthūlasya cāgnimedasorvṛddhiḥ| atidurbalasya ca jaraṇāśakteḥ snehasya vyāpat| ūrustambhādibhiryāvanmadyaiśca pīḍitā na snehyāḥ| apaprasūtā-srutagarbhā, na snehyeti liṅgavacanavipariṇāmaḥ| prayukte ca nasyādikarmaṇi sarva eva na snehyāḥ|

Āyurvedarasāyana

asnehanīyānāha-na tvatimandāgnītyādi| abalasya snehyatvamatidurbalasyāsnehyatvamityavirodhaḥ| apaprasūtā-ayathāvatprasūtā|

Aṣṭāṅgahṛdayasaṃhitā

tatra dhīsmṛtimedhādikāṅkṣiṇāṃ śasyate ghṛtam||8||

Sarvāṅgasundarā

tatra-teṣu sneheṣu madhye, dhīsmṛtyādyabhilāṣiṇāṃ ghṛtaṃ śasyate, yāvadagnikāṅkṣiṇām| anye tu "medhādikāṅkṣiṇāṃ" iti paṭhanti| ādiśabdena svarāyurvarṇādiparigrahaḥ|

Āyurvedarasāyana

ghṛtasya viṣayamāha-tatreti| ādiśabdāt ghṛtaguṇoktā (hṛ. sū. a. 5/37) agnyādayaḥ|

Aṣṭāṅgahṛdayasaṃhitā

granthināḍīkṛmiśleṣmamedomārutarogiṣu||9||

tailaṃ lāghavadārḍhyārthikrūrakoṣṭheṣu dehiṣu||9||

Sarvāṅgasundarā

tailaṃ granthyādirogiṣu śasyate| lāghavadārḍhyārthiṣu krūrakoṣṭheṣu prāṇiṣu ca śasyate|

Āyurvedarasāyana

tailasya viṣayamāha-granthītyādi|

Aṣṭāṅgahṛdayasaṃhitā

vātātapādhvabhārastrīvyāyāmakṣīṇadhātuṣu||10||

rūkṣakleśakṣamātyagnivātāvṛtapatheṣu ca||10||

śeṣau--------------------------------------------||11||

Sarvāṅgasundarā

vātādīnāṃ kṣīṇadhātunā pratyekaṃ sambandhaḥ| vātakṣīṇadhātuṣu evamātapakṣīṇadhātuṣvityādi, śeṣau-ghṛtatailābhyāmuktābhyāmanyau vasāmajjānau, śasyete| tathā rūkṣādiṣvapi, evaṃ kleśasaheṣu| atyagniṣu-mahāgniṣu balavadagniṣviti draṣṭavyam, anyathā+atyagniṣu snehaniṣedhāt pūrvāparavirodhaḥ syāt| athavā, atyagniṣvapi vasāmajjānāvanujajñe, apavādavākyatvādasyeti vyākhyeyam| vātenāvṛtāḥ panthānaḥ-chidrākhyāḥ, yeṣāṃ teṣu ca śasyete śeṣau|

Āyurvedarasāyana

vasāmajjorviṣayamāha-vātātapetyādi| vātādibhiḥ ṣaḍbhiḥ kṣīṇadhātuṣu| vātāvṛtapatho-mārutāvaruddhasrotāḥ| śeṣau-vasāmajjānau|

Aṣṭāṅgahṛdayasaṃhitā

vasā tu sandhyasthimarmakoṣṭharujāsu ca||11||

tathā dagdhāhatabhraṣṭayonikarṇaśiroruji||11||

Sarvāṅgasundarā

turviśeṣe| caḥ samuccaye| rujāśabdaḥ pratyekaṃ sambadhyate| sandhirujāsvasthirujāsvityādi| tathā dagdharujyāhataruji ca, tathā bhraṣṭayonirujītyevaṃ sambandhaḥ kāryaḥ|

Āyurvedarasāyana

vasāyā viṣayāntaramāha-vasā tvityādi| dagdhaḥ-agninā| āhato-daṇḍādinā| bhraṣṭayoniḥ-sthānacyutayoniḥ|

Aṣṭāṅgahṛdayasaṃhitā

ṛtau sādhāraṇe snehaḥ śasto+ahni vimale ravau||12||

tailaṃ tvarāyāṃ śīte+api------------------------||13||

Āyurvedarasāyana

snehānāṃ kālavibhāgamāha-tailamityādi| prāvṛṣitailam| varṣānte-śaradi, sarpiḥ| mādhave-vasante, śeṣau| ā0 ra0-yo yasminnṛtāvuktaḥ, sa tasmin sādhāraṇabhāge vimale-ravau-nirabhre divase, śastaḥ| sādhāraṇe-śrāvaṇacaitra-kārttikeṣu| ā0 ra0-vyādhivaśādakāle+api snehanaṃ kāryamityāha-tailamiti| tvarāyāṃ-ātyayike kārye, śīte+api snehanaṃ kāryam| tacca tailena|

Sarvāṅgasundarā

tailaṃ prāvṛṣi śasyata iti sambandhaḥ| evamuttaratrāpi yojanīyam| svasthasya snehanārthaṃ sarvasyaiva snehasya prasaṅge niyamo+ayaṃ kriyate-, tailaṃ prāvṛṣyeva, varṣānte eva sarpiḥ, anyau vasāmajjānau, mādhava eveti| sa0-sādhāraṇe ṛtau-śrāvaṇādau, saṃśodhanāt pūrvaṃ snehanārthaṃ snehaḥ-sarpirādiścatuṣprakāro+api śastaḥ| tathā, ahni-vāsare, na niśi| tathā, vimale ravau-jaladanīhārādinā+anācchādite kharāṃśau| sneha iti sāmānyaśabdaprayogāt sarvaḥ snehaḥ sarpirādiścatuṣprakāro gṛhyate| sa0-tvarāyāṃ satyāṃ-vyādhikriyāṃ prati prāpte kāle snehayogyatāyāṃ satyām, śīte-hemantaśiśirākhye kāle, tailaṃ saṃśodhanātpūrvaṃ snehanārthaṃ śastam, nānyaḥ snehaḥ| apiśabdānna kevalaṃ varṣāsu, avarṣāsu ca śastamityarthaḥ|

Aṣṭāṅgahṛdayasaṃhitā

gharme+api ca ghṛtaṃ niśi||13||

Sarvāṅgasundarā

na kevalaṃ śaradi ghṛtaṃ prayuñjīta yāvadgharme+api ghṛtaṃ niśyupayuñjīta|

Āyurvedarasāyana

grīṣme+api ghṛtena| tacca niśi|

Aṣṭāṅgahṛdayasaṃhitā

niśyeva pitte pavane saṃsarge pittavatyapi||13||

Sarvāṅgasundarā

na ca gharma eva niśyupayuñjīta, yāvatpitte kupite tajje vā vikāre, tathā pavane kupite tajje vā vikāre snehasādhye, gharme ghṛtaṃ niśyupayuñjīta, na divā na ca tailaṃ vasāmajjānau vā| tathā, pittavati-pittādhike saṃsarge vātapittākhye śleṣmapittākhye kupite tajje vā vikāre snehasādhye, gharme ghṛtameva niśyupayuñjīta| pitte pavana ityetat doṣavikārobhayopalakṣaṇārthaṃ vedyam| pittavatīti bhūmni matup|

Āyurvedarasāyana

pittādiṣu divāsnehanasyāpavādamāha-niśyeveti|

Aṣṭāṅgahṛdayasaṃhitā

niśyanyathā vātakaphādrogāḥ syuḥ pittato divā||14||

Sarvāṅgasundarā

anyathā-uktaprakārādapareṇa prakāreṇa| yathā,- śītakāle niśi ghṛtopayogāt vātakaphāddheto rogā bhaveyuḥ| tathā, divā gharme kāle tailopayogāt pittataḥ-pittāt, rogāḥ syuḥ| vasāmajjostvaniścitasvarupatvāt na tūṣṇakāle nāpi śītakāle tvarāyāṃ satyāmupayogastantrakāreṇa darśitaḥ| tathā coktam-"yathāsatvaṃ tu śaityoṣṇe vasāmajjñostu nirdiśet|" iti|

Āyurvedarasāyana

divārātriniyamasya tyāge doṣamāha-niśyanyatheti| yeṣāṃ divā snehanamuktaṃ, teṣāṃ niśi karaṇe vātakaphajā rogāḥ syuḥ| yeṣāṃ niśi snehanamuktaṃ, teṣāṃ divā karaṇe pittarogāḥ syuḥ|

Aṣṭāṅgahṛdayasaṃhitā

yuktyā+avacārayetsnehaṃ bhakṣyādyannena bastibhiḥ||14||

nasyābhyañjanagaṇḍūṣamūrddhakarṇākṣitarpaṇaiḥ||15||

Sarvāṅgasundarā

yuktiḥ-yoga upāyalakṣaṇaḥ| yuktyā-mātrākālakriyābhūmidehadoṣasvabhāvayā, snehaṃ-sarpirādikam, avacārayet-upayuñjīta| kena saha ? ityāha-bhakṣyādyannena| ādiśabdena bhojyalehyapeyasya trividhasyāpyannasya grahaṇam| tathā, bastibhirnasyenābhyañjanena gaṇḍūṣeṇa ca snehamavacārayet| mūrddhādīnāṃ tarpaṇaśabdena pratyekaṃ sambandhaḥ| tena, mūrddhatarpaṇena-śirobastyākhyena| tathā, karṇatarpaṇena-karṇapūraṇākhyena| tathā, akṣitarpaṇena-tarpaṇapuṭapākavidhyuktena| bhakṣyaṃ-śaśāṅkakiraṇādi, tena bhakṣyeṇa saha| ādigrahaṇādodanādayo munyuktā gṛhyante| tathā ca muniḥ (ca. sū. a. 13|23) - "odanaśca vilepī ca raso māṃsaṃ payo dadhi| yavāgūḥ sūpaśāke ca yūṣaḥ kāmbalikaḥ khalaḥ|| saktavastilapiṣṭaṃ ca madyaṃ lehāstathaiva ca| bhakṣyamabhyañjanaṃ bastistathaivottarabastayaḥ||" iti| bastibhiriti bahuvacananirdeśo bastitrayagrahaṇārthaḥ| tena nirūho+anvāsanaṃ bastiruttara iti|

Āyurvedarasāyana

snehadānaprakāramāha-yuktyetyādi| avacārayet-dadyāt| bhakṣyādibhirannaiḥ saṃyojya bastyādiprayogeṇa ca|

Aṣṭāṅgahṛdayasaṃhitā

rasabhedaikakatvābhyāṃ catuḥṣaṣṭirvicāraṇāḥ||15||

snehasyānyābhibhūtatvādalpatvācca kramātsmṛtāḥ||16||

Sarvāṅgasundarā

rasabhedaścaikakatvaṃ ca, tābhyāṃ rasabhedaikakatvābhyāṃ snehasyāvacāryamāṇasya catuḥṣaṣṭirvicāraṇā bhavanti| rasabhedena-"ṣaṭ pañcakāḥ ṣaṭ ca pṛthak" (hṛ. sū. a. 10|43) ityādigranthanirdiṣṭena triṣaṣṭisaṅkhyāvacchinnena sahopayuktasya snehasya, tathaikakatvena-asahāyena kevalena snehena satā+asya snehasya catuḥṣaṣṭirvicāraṇāḥ-snehaprayogakalpanāḥ| yā etā bhakṣyādyannena, tathā rasabhedena mūrdhakaraṇākṣitarpaṇena ca| yā etāḥ kramāt-yathākramaṃ nirdiṣṭāḥ, tāḥ kalpanāḥ snehasyānyābhibhūtatvāt anyena bhakṣyādinā bahunā, tathā rasabhedena sahopayuktasyābhibhūtatvāt, tathā+alpatvāt-alpopayogitvāt, mūrddhākṣitarpaṇādau hi pāna iva prabhūtasyāvacārayitumaśakyatvācca vicāraṇāḥ smṛtāḥ| āyurvedakartṛbhiriti śeṣaḥ|

Sarvāṅgasundarā

uktānāṃ prakārāṇāṃ saṃjñāmāha-rasabhedaikakatvābhyāmiti| uktaprakāraḥ sneho vicāraṇāsaṃjñaḥ| sa ca catuḥṣaṣṭidhā| tatra bhakṣyādyannena yukto+annasya madhurādirasabhedaistriṣaṣṭibhedatvātriṣaṣṭidhā| sa cānyaiḥ saṃyogadravyairabhibhūtatvādalpavīryaḥ| bastyādiprayuktastu kevalatvādekadhā| sa cālpamātratvādalpavīryaḥ| alpavīryatvādvividho+api vicāraṇāsaṃjñaḥ tacchaktervicāraṇāviṣayatvāt|

Āyurvedarasāyana

acchapeyamāha-yathokteti| yastu kevalaḥ piyate sa udbhūtaśaktitvānna vicāraṇāsaṃjñaḥ| acchaḥ-kevalaḥ|

Aṣṭāṅgahṛdayasaṃhitā

yathoktahetvabhāvācca nācchapeyo vicāraṇā||16||

Sarvāṅgasundarā

snehasyācchasya vicāraṇāsaṃjñātve na yathānirdiṣṭo hetuḥ| tasya yathoktasya hetorabhāvāt-avidyamānatvāt, yo+acchapeyasnehaḥ-kevala eva, na saṃyuktaḥ, nāsau vicāraṇā, kevalopayogitvādbahūpayogitvāccetyarthaḥ| nanu, iha kevalaḥ sneho na vicāraṇetyucyate| prākkevalasyaiva snehasya bastyādyupayoge vicāraṇetyabhyadhāyi| tadetatpūrvāparavyāhatamiva manyāmahe| naitadasti| acchapeya ityasya hyayamarthaḥ,-acchaḥ kevalo yaḥ snehaḥ pīyate sā vicāraṇā na bhavati| mūrddhāditarpaṇādinā tu kevalasya snehasya ya upayogaḥ sā vicāraṇeti|

Aṣṭāṅgahṛdayasaṃhitā

snehasya kalpaḥ sa śreṣṭhaḥ snehakarmāśusādhanāt||17||

Sarvāṅgasundarā

saḥ-acchapeyākhyaḥ, kalpaḥ-prayogaḥ, snehasya śreṣṭhaḥ-praśasyatamaḥ| kutaḥ ? ityāha-snehakarmāśusādhanāt,-snehakarmaṇāṃ-tarpaṇamārdavādīnāṃ śīghraṃ sampādanāt|

Āyurvedarasāyana

acchapeyasya śreṣṭhatvamāha-snehasyeti| kalpaḥ-prayogaḥ| saḥ-acchapeyaḥ|

Aṣṭāṅgahṛdayasaṃhitā

dvābhyāṃ caturbhiraṣṭābhiryāmairjīryanti yāḥ kramāt||17||

hrasvamadhyottamā mātrāstāstābhyaśca hrasīyasīm||18||

kalpayedvīkṣya doṣādīn prāgeva tu hrasīyasīm||18||

Sarvāṅgasundarā

dvābhyāṃ yāmābhyāṃ-prahārābhyāṃ, yā snehasya mātrā prayuktā jāṭharānalavaśājjarāṃ yāti sā tasya hrasvā mātrā, caturbhiryāmairyā jīryati sā tasya madhyamā mātrā, aṣṭābhiryāmairyā jīryati sottamā mātrā, kramāt-yathākramaṃ, tā hrasvamadhyamottamā mātrāḥ| tābhyaśca-tisṛbhyo mātrābhyo, hrasīyasīṃ-atiśayena hrasvāṃ mātrāṃ kalpayet| vaidya iti śeṣaḥ| hrasvamadhyottamā iti nirdeśe "ṅyāpoḥ" ityādinā hrasvaḥ| hrasvā mātrā yāmadvayajaraṇalakṣaṇā uktā, tato+apyarvākkālena yā jarāṃ yāti sā hrasīyasīti| doṣādīn-doṣabheṣajadeśakālabalaśarīrāhārasattvasātmyaprakṛtīḥ vīkṣya-ākalayya, prāk-pūrvameva, ajñātakoṣṭhe puruṣa uttamamātrāviṣaye pūrvaṃ hrasīyasīṃ kalpayet| tato hrasvāṃ tato madhyamāṃ tata uttamāṃ ca prakalapyet| evaṃ madhyamamātrāviṣaye hrasīyasīṃ, hrasvamātrāviṣaye+api hrasīyasīṃ prākkalpayet| anyathā pratyavāyabhayaṃ syāt| evakāro+avadhāraṇe| tuśabdo yathottaramiti kramanirdeśārthaḥ| saṅgrahe+apyuktam (sū. a. 25) - "ajñātakoṣṭhe hi bahuḥ kuryājjīvitasaṃśayam|" iti| iyaṃ hrasvā iyaṃ hrasvā iyamanayoratiśayena hrasvā iti hrasīyasīṃ| hrasīyasītyatra īyasuni "sthūladūra" ityādinā valopaḥ| anyaistu paladvayapalacatuṣṭayapalaṣaṭkasaṅkhyāvacchinnā mātrā uktāḥ| na caitadyujyate| yato jaṭharānalaśaktimanapekṣya snehamātrāḥ prayujyamānā anarthāyaiva| ato+asmābhiḥ paladvayādisaṅkhyāvacchinnā noktāḥ| munerapi naitanmatam| tadgrantho hi (ca. sū. a. 13|29) - "ahorātramahaḥ kṛtsnamardhāhaṃ ca pratīkṣate| pradhānā madhyamā hrasvā snehamātrā jarāṃ prati||" iti|

Āyurvedarasāyana

acchapeyasya mātrātrayamāha-dvābhyāmityādi| acchapeyasya caturthī mātrāmāha-tābhya iti| doṣādīn vīkṣya tābhyo+api hasīyasīṃ-yāmapariṇāminīṃ mātrāṃ, parikalpayet| hasīyasīmeva prathamaṃ yojayedityāha-prāgeva tu hasīyasīmiti| tatra heturuktaḥ saṅgrahe (sū. a. 25) -"ajñātakoṣṭhe hi bahuḥ kuryājjīvitasaṃśayam|" iti| mātrāṇāṃ viṣayaścoktastatraiva (saṃ.sū.a. 25)-"tatra durbalamandāgnibālavṛddhasukhātmakaiḥ| apathyariktakoṣṭhaiśca jvarātīsārakāsibhiḥ|| hṛsvā peyā sukhā sā hi parihāre+anuvartate| ciraṃ ca balyā na ruje vyāpannā+api prakalpate|| mehāruḥpiṭikākuṣṭhavātaśoṇitapīḍitaiḥ| madhyamā mṛdukoṣṭhaiśca snehanī syātsukhena sā| na balakṣapaṇī mandavibhraṃśā śuddhaye+apyalam| mahādehānalabalakṣuttṛṭkleśasahiṣṇubhiḥ|| gulmodāvartavī sarpasarpadaṃśābhipīḍitaiḥ| unmattaiḥ kṛcchramūtraiśca mahatī śīghrameva sā|| sarvamārgānusāreṇa jayedvyādhīn suyojitā|" iti|

Aṣṭāṅgahṛdayasaṃhitā

hyastane jīrṇa evānne sneho+acchaḥ śuddhaye bahuḥ||19||

Sarvāṅgasundarā

hyastane+anne-āhāre, jīrṇa eva-jīrṇamātra eva na tvannābhilāṣe sati, śuddhaye-śodhanārthaṃ, bahuḥ-uttamayā mātrayā, sneho+acchaḥ-kevalaḥ, peyatvena śasyate| sañjātabubhukṣeṇa tu pīto jāṭharānalasya dīptatvācchodhanakāryamakurvāṇastadyogyatāṃ cānutpādayannāśveva jarāmupaiti| vamanamapi bubhukṣitasya na sampadyate, kaphāpaciteḥ pūrvoktācca hetoḥ| tasmādyuktamuktaṃ 'hyastane jīrṇa evānne' iti|

Sarvāṅgasundarā

śodhanasyācchapeyasya kālaṃ mātrāṃ cāha-hyastana iti| jīrṇa evānne-jaraṇasamanantarameva, kṣudhitatvasya śamalakālatvāt| śuddhaye-śuddhyartham| śuddhyarthatvaṃ ca snehanadvāreṇa, na sākṣāt| ata evātra tādarthye caturthī| śamanabṛṃhaṇau tu svayaṃ sādhanatvācchamanabṛṃhaṇaśabdābhyāmuktau| svayaṃ śodhanasya tu snehasya virecanoktaiva mātrā| bahuḥ-uttamamātraḥ| saṅgrahe tu (sū. a. 25) -"vāte salavaṇaṃ sarpiḥ pitte kevalamiṣyate| vaidyo dadyādbahukaphe kṣāratrikaṭukānvitam||" iti|

Aṣṭāṅgahṛdayasaṃhitā

śamanaḥ kṣudvato+ananno madhyamātraśca śasyate||19||

Sarvāṅgasundarā

śamano-yo rogasya śamanāyopayujyate snehaḥ, sa kṣudvato-jātabubhukṣasya śasyate, jātāyāṃ bubhukṣāyāṃ na jīrṇamātra evānne śodhana iva| śamano hi sneho yatratatrasthaṃ doṣaṃ kupitaṃ sarvaśarīravyāpitvācchamanarūpatvāt [ ca ] śamayati| yadi punarjīrṇamātra evānne sneho+ayamabubhukṣitasyaivopayujyate, tadānīṃ srotasāṃ kaphādyupalepānivartanāt tatsampṛktaḥ sa sneho na sarvaśarīraṃ vyāpnute, avyāpnuvaṃśca doṣaṃ na śamayet| tasmāt kṣudvata evāyaṃ śasyate| sa ca madhyamamātrayā, anannaḥ-kevala eva bhakṣyādinā+a+ahāreṇa rahitaḥ, accha eva peya ityarthaḥ| atra cottamayā mātrayā snehapānadinānantaraṃ pathyaṃ kāryam| punaḥ snehaprayogaḥ| punaranyasminnahani pathyaṃ kāryam| madhyamamātrayā snehapāne tu laghubhojino yāmamātre+annākāṅkṣā bhavati| tadā ca snehopayoge rātryārambhe rātriyāmārddhe gate vā rasakaudanaprāyaṃ bhojanaṃ bhojyaṃ mātrayaiva| granthakāro hi śamane svalpabhojanamevānujajñe| vakṣyati hi (ślo. 29) - "upacārastu śamane kāryaḥ snehe viriktavat|" iti| suśrute coktam (ci. a. 31|34) - "pariṣicyādbhiruṣṇābhirjīrṇasnehaṃ tato naram| yavāgūṃ pāyayeduṣṇāṃ suklinnāmalpataṇḍulām|| peyo yūṣo raso vā syādakṛtaḥ saurabhāyutaḥ| kṛtau vā+alpālpasarpiṣkau vilepī vā vidhīyate||" iti|

Āyurvedarasāyana

śamanasyācchapeyasya kālaṃ mātrāṃ cāha-śamana iti| anannaḥ-annasambandharahitaḥ, yāvadeṣa[na]jīryati tāvanna bhoktavyamityarthaḥ|

Aṣṭāṅgahṛdayasaṃhitā

bṛṃhaṇo rasamadyādyaiḥ sabhakto+alpaḥ---------------||20||

Sarvāṅgasundarā

bṛṃhaṇaḥ sneho rasamadyādyaiḥ saha śasyate| " rasa ityaviśeṣoktau jñeyo māṃsabhavo rasaḥ|" iti tantrāntaroktyā rasaśabdena māṃsaraso+atra boddhavyaḥ| ādyaśabdena kṣīrakhaṇḍāderdravarūpasya grahaṇam| tathā, saha bhaktena-odanādinā vartate iti sabhaktaśca śasyate| eṣa ca sneho+alpo-hrasīyasīto+api mātrāto+alpaḥ|

Āyurvedarasāyana

bṛṃhaṇasya kālaṃ mātrāṃ cāha-bṛṃhaṇa iti| rasamadyādyairyathāruci yathāsātmyaṃ miśritaḥ eṣa vicāraṇākhyaḥ| sabhakto-bhojanasyādau madhye+ante vā pītaḥ| alpaḥ-alpamātraḥ|

Sarvāṅgasundarā

sa ca-sneho, bālādiṣu hitaḥ| bālādīnāmitaretaradvandvaḥ| pipāsārtāḥ-tṛṭpīḍitāḥ| snehādviṣo-ye svabhāvenaiva snehaṃ dviṣanti| strīsnehayornityaśabdena sambandhaḥ, strīnityeṣu snehanityeṣu cetyarthaḥ| kāle coṣṇe-grīṣmādau, kṛśeṣu ca nareṣu hitaḥ|

Aṣṭāṅgahṛdayasaṃhitā

-----------------------------------hitaḥ sa ca||20||

bālavṛddhapipāsārtasnehadviṇmadyaśīliṣu||20||

strīsnehanityamandāgnisukhitakleśabhīruṣu||21||

mṛdukoṣṭhālpadoṣeṣu kāle coṣṇe kṛśeṣu ca||21||

Āyurvedarasāyana

bṛṃhaṇasya viṣayamāha-hitaḥ sa ceti| snehadviṭ-snehārocakī| madyaśīlī-madyanityaḥ| snehanityaḥ-snehaśīlī| sukhitaḥ-sukhī|

Aṣṭāṅgahṛdayasaṃhitā

dehajān||22||

vyādhīñjayedbalaṃ kuryādaṅgānāṃ ca yathākramam||22||

Sarvāṅgasundarā

prāk ca madhyaṃ cottaraṃ ca prāṅmadhyottaram| prāṅmadhyottaraṃ bhaktaṃ yasminsnehe sa evam| tenāyamarthaḥ,-bhaktasyādāvupayukto+asau sneho+adhodehajān vyādhīn jayet, madhya upayukto madhyadehajān, bhaktasyoparyupayukta ūrdhvadehajāniti yathākramam| tathā, aṅgānāṃ-śarīrāvayavānāmadhomadhyordhvasaṃjñakānāṃ, balaṃ kuryāt| idaṃ coktam-"mārute+abhyadhike sarpiḥ sadā salavaṇaṃ hitam| kevalaṃ tvadhike pitte, kaphe satryūṣaṇaṃ tathā||" iti|

Āyurvedarasāyana

bṛṃhaṇasyaiva prāgbhaktādibhedena viṣayamāha prāṅmadhyeti|

Aṣṭāṅgahṛdayasaṃhitā

vāryuṣṇamacche+anu pibet snehe tatsukhapaktaye||23||

āsyopalepaśuddhyai ca, tauvarāruṣkare na tu||23||

jīrṇājīrṇaviśaṅkāyāṃ punaruṣṇodakaṃ pibet||24||

tenodgāraviśuddhiḥ syāttataśca laghutā ruciḥ||24||

Sarvāṅgasundarā

acche-acchapeye, snehe-uttamamadhyamahrasvamātropayojite, anu-paścāt, uṣṇaṃ vāri pibet| kimartham ? tatsukhapaktaye-tasya-snehasya, sukhapaktiḥ-sukhena pākaḥ, tadartham| tathā, āsyopalepaśuddhyai ca snehaliptasya mukhasya śuddhinimittaṃ ca| tauvarāruṣkare na tu-tuvarataile bhallātakataile cācchapeye+apyuṣṇodakaṃ na pibet, tayoratyuṣṇavīryatvāditi bhāvaḥ| tuvarasyāyaṃ vikāraḥ snehastauvaraḥ| tasya vikāra ityaṇ| evamāruṣkare ca| cirapīte ca snehe jīrṇājīrṇaṃ prati saṃśaye sati bhūyo+apyuṣṇaṃ jalaṃ pibet| anupānāpekṣaṃ punargrahaṇam, na vīpsārtham| tena-uṣṇodakapānena, udgārasya viśuddhirbhavet| tataśca-jīrṇājīrṇaviśaṅkātaḥ, adhikamaṅgalāghavaṃ ruciśca snehapāyinaḥ syāt| saṅgrahe+anyadapyuktam (sū. a. 25)| yathā-"tato guruprāvaraṇo nivāte śayane sthitaḥ| jaraṇāntaṃ pratīkṣeta tṛṣyannuṣṇālpavāripaḥ|| śirorugbhramaniṣṭhīvamūrcchāsādāruciklamaiḥ| jānīyādbheṣajaṃ jīryajjīrṇaṃ tacchāntilāghavāt|| anulomānilasvāsthyakṣuttṛṣṇodgāraśuddhibhiḥ|" iti|

Āyurvedarasāyana

acchapeyasyānupānamāha-vāryuṣṇamiti| tuvarabhallātakasnehayoruṣṇOdakaṃ niṣedhati-tauvarāruṣkare natviti| uktaṃ hi saṅgrahe (sū. a. 25) -"tauvarāruṣkare na tu| uṣṇopacāraḥ snehe syāduṣṇo hyuṣṇarvirudhyate||" iti| yathākālamajīryati snehe punaruṣṇodakapānamāha-jīrṇājīrṇeti| tasya phalamāha-tenodgāraviśuddhiriti| jīrṇājīrṇalakṣaṇamuktaṃ saṅgrahe (sū. a. 25) - "tato guruprāvaraṇo nivāte śayane sthitaḥ| jaraṇāntaṃ pratīkṣeta tṛṣyannuṣṇālpavāripaḥ|| śirorugbhramaniṣṭhīvamūrcchāsādāruciklamaiḥ| jānīyādbheṣajaṃ jīryajjīrṇaṃ tacchāntilāghavāt|| anulomanilasvāsthyakṣuttṛṣṇodgāraśuddhibhiḥ|" iti|

Aṣṭāṅgahṛdayasaṃhitā

bhojyo+annaṃ mātrayā pāsyan śvaḥ piban pītavānapi||25||

dravoṣṇamanabhiṣyandi nātisnigdhamasaṅkaram||25||

Sarvāṅgasundarā

bhojyo-bhojayitavyo naraḥ| kiṃ tat ? annam| kimbhūtam ? dravoṣṇam| atra cobhayathā samāsaḥ,-draveṇamudgayūṣādinā sahoṣṇamannaṃ dravoṣṇam, tathā kevalaṃ dravaṃ ca taduṣṇaṃ ca dravoṣṇaṃ vilepyādikaṃ kevalameva, iti| tathā, anabhiṣyandi-na kaphakṛt| tathā, nātisnigdhaṃ-īṣatsnigdhamityarthaḥ| tathā, asaṅkaraṃ-asaṅkīrṇam, apathyenāmiśritamityarthaḥ| kaḥ puruṣaḥ kiṃ kurvannīdṛśamannaṃ mātrayā bhojyaḥ ? ityāha-śvaḥ snehaṃ pāsyan-pātumicchan| tathā, tasminneva dine snehaṃ piban| tathā, pītavānapi yaḥ sneham| apiḥ samuccaye| nanu, "mātrāśī sarvakālaṃ syāt" (hṛ. sū. a. 8|1) iti prāguktameva| tatkimiha punarmātrāgrahaṇena ? brūmaḥ| mātrāśabdastatra pramāṇārthaḥ, iha tvalpārthaḥ| tenāyamarthaḥ,-yāvadannamasya samyagyathākālaṃ pariṇamati tāvato+apyannādanena svalpaṃ bhojyamiti|

Āyurvedarasāyana

snehanaprayoge bhojananiyamamāha-bhojyo+annamiti| bhojyo-bhojayitavyaḥ| mātrayā-alpamānena| śvaḥpāsyan-snehapānātpūrvadine| piban-yāvanti dināni snehaṃ pibati tāvanti| pītavān-samāpte snehapāne tāvantyeva dināni| asaṅkaraṃ-nānājātīyabhakṣyādisaṅkararahitam|

Aṣṭāṅgahṛdayasaṃhitā

uṣṇodakopacārī syādbrahmacārī kṣapāśayaḥ||26||

na vegarodhī vyāyāmakrodhaśokahimātapān||26||

pravātayānayānādhvabhāṣyātyāsana saṃsthitīḥ||27||

nīcātyuccopadhānāhaḥ svapnadhūmarajāṃsi ca||27||

yānyahāni pibettāni tāvantyanyānyapi tyajet||28||

sarvakarmasvayaṃ prāyo vyādhikṣīṇeṣu ca kramaḥ||28||

Sarvāṅgasundarā

tathā, asau snehasya pātā uṣṇodakopacāryādiguṇayuktaḥ syāt| uṣṇodakamupacarituṃ sevituṃ-śīlamasya sa evam| tathā, brahmacārī-lalanāsaṅgarahitaḥ| kṣapāśaya iti "adhikaraṇe śeteḥ" ityac| kṣapāśaya ityanena divāsvapnasya rātrijāgaraṇasya ca niṣedhaḥ| snehaṃ pibati yāvantyahāni, tānyaparaṃ tāvatsaṅkhyāni snehapānarahitānyapyahāni yāvat vyāyāmādīṃstyajet| sa0-sarvakarmasu-vamanavirecanādiṣu, ayaṃ-"uṣṇodakopacārī syāt" ityādikaḥ, kramo-vidhirityarthaḥ| yāpanādiṣvahaḥsvapnājīrṇavarjyo nāyaṃ vidhiriti pradarśanārthaṃ prāyograhaṇam| vyādhikṣīṇeṣu ca prāyo+ayameva vidhiḥ| atrapyatīsārādiṣvahaḥsvapnādīnāmanujñānāt prāyograhaṇam|

Āyurvedarasāyana

snehanaprayoge vihāraniyamamāha-uṣṇodakopacārī syāditi| upacāraḥ-snānapānādiḥ| vyāyāmādīṃstyajet| yānayānaṃ-aśvādinā gamanam| saṃsthitiḥ-ūrdhvatayā+avasthānam| nīcamutyuccaṃ vā upadhānaṃ-ucchīrṣakam| ā0 ra0-snehanoktamuṣṇodakopacārādiniyamaṃ svedanādiṣu vyādhikṣīṇeṣu cātidiśati-sarvakarmasviti|

Aṣṭāṅgahṛdayasaṃhitā

upacārastu śamane kāryaḥ snehe viriktavat||29||

Sarvāṅgasundarā

turvyatireke| śamane snehe tūpayukte upacāro+abhojanādividhiḥ, viriktavat kāryaḥ,-yathā viriktasya peyādikaḥ kramastathā tasyāpītyarthaḥ|

Āyurvedarasāyana

śamanasnehe viriktopacāramatidiśati-upacārastvati| viriktavat-peyādikrameṇa| upacāro-bhojanādividhiḥ| saṅgrahe tu snehapānasya pūrvāṅgamuktam| (sū. a. 25) -"snehasya pānātpūrvaṃ ca dātavyaṃ mṛdu bheṣajam| uttejanaṃ hutāśasya koṣṭhalāghavakāri ca||" iti|

Aṣṭāṅgahṛdayasaṃhitā

tryahamacchaṃ mṛdau koṣṭhe krūre saptadinaṃ pibet||29||

samyaksnigdho+athavā yāvadataḥ sātmyī bhavetparam||30||

Sarvāṅgasundarā

mṛdau koṣṭhe sati puruṣastridinamacchaṃ snehaṃ pibet| krūrakoṣṭhe saptāhaṃ pibet| madhyakoṣṭhastvata eva lakṣaṇādadhigamyate| yathā,-catvāryahāni pañca vā snehaṃ pibediti| yadi ca [ mṛdukoṣṭhe ] trayeṇa samyaksnigdhalakṣaṇaṃ na syāt tadā catuṣpañcarātramapi snehaṃ pibet| madhyakoṣṭhastu ṣaḍrātramapi pibedityāha-samyaksnigdho+athavā yāvadityādi| athavā naiṣa niyamaḥ, samyaksnigdhalakṣaṇotpattireva niyamaḥ| ataḥ saptāhādapyūrdhvamacchaḥ snehaḥ peyo yāvatsnigdhalakṣaṇaṃ syāt| ataḥparaṃ snehaḥ sātmyī bhavet| sātmyībhūte ca snehe yo doṣaḥ sa saṅgrahe kathitaḥ| yathā (sū. a. 25) - "sātmyībhūto hi kurute na malānāmudīraṇam| atiyogena vā vyādhīn yathā+ambvogho+atiyojanāt||" iti| yadi tu saptāhenāpi snigdhalakṣaṇaṃ notpadyate tadā dinamekaṃ viśramya punaḥ sneho yojya iti sadvaidyāḥ|

Āyurvedarasāyana

acchapeyasya pānāvadhimāha-tryahamityādi| mṛdau koṣṭhe tridinam, krūre saptadinam, yāvadvā snigdhalakṣaṇotpattirmṛdau krūre ca| avadhyatikrame doṣamāha-ata iti| sātmyībhūtasya doṣatvamuktaṃ saṅgrahe (sū. a. 25) -"sātmyībhūto hi kurute na malānāmudīraṇam| atiyogena vā vyādhīn yathā+ambvogho+atiyojanāt|| nihatya setuṃ mṛtkoṣṭhāt sravati kṣapayanmṛdam| sneho+apyagniṃ tathā hatvā sravati kṣapayaṃstanum||" iti|

Āyurvedarasāyana

samyaksnigdhalakṣaṇamāha-vātānulomyamiti| "mṛdusnigdhāṅgatāṃ lāghavaṃ vimalendriyatā ca" ityadhikaṃ saṅgrahe (sū. a. 25)| asnigdhalakṣaṇamāha-rūkṣa iti| viparyayo-vātaprātilomyādiḥ| atisnigdhalakṣaṇamāha-atisnigdha iti| pāṇḍutvaṃ-pāṇḍurogaḥ| saṅgrahe tu (sū. a. 25) -"gudadāhārucicchardimūrcchātṛṣṇāpravāhikāḥ| śuktodgārabhramaśvāsakāsāḥ snehātisevanāt||" iti|

Aṣṭāṅgahṛdayasaṃhitā

vātānulomyaṃ dīpto+agnirvarcaḥ snigdhamasaṃhatam||30||

snehodvegaḥ klamaḥ samyaksnigdhe, rūkṣe viparyayaḥ||31||

atisnigdhe tu pāṇḍutvaṃ ghrāṇavaktragudasravāḥ||31||

Sarvāṅgasundarā

samyaksnigdhe puruṣe vātānulomyādi klamāntaṃ lakṣaṇaṃ bhavati| varcaḥ-śakṛt, snigdhaṃ tathā+asaṃhataṃ-śithilam| rūkṣe-asnigdhe, viparyayo-vaiparītyam| atisnigdhe tu-snehasyātiyojanāt, pāṇḍutvādayo bhavanti| sravaśabdasya ghrāṇādibhiḥ pratyekaṃ sambandhaḥ|

Aṣṭāṅgahṛdayasaṃhitā

amātrayā+ahito kāle mithyāhāravihārataḥ||32||

snehaḥ karoti śophārśastandrāstambhavisaṃjñatāḥ||32||

kaṇḍūkuṣṭhajvarotkleśaśūlānāhabhramādikān||33||

Sarvāṅgasundarā

amātraḥ pītaḥ snehaḥ-sarpirādiḥ, śophādīn karoti| ādiśabdena balakṣayajāḍyavāggrahādayaḥ saṅgrahoktā gṛhyante| ahito-yo yasya pratiṣiddhaḥ snehaḥ| tathā, akāle-grīṣmādau pūrvaṃ pratiṣiddhe| tathā, mithyāhārato-"dravoṣṇaṃ " ityādiviparyayeṇa| tathā, mithyāvihārataḥ-"uṣṇodakopacārī syāt" ityādiviparyayeṇa|

Āyurvedarasāyana

mithyāsnigdhalakṣaṇamāha-amātrayeti| ahitaḥ-anucitaḥ| saṅgrahe tu (sū. a. 25) -"jaṭharendriyadaurbalyajāḍyāmastambhavāggrahān| tāṃstān svadoṣahetūtthān pāṇḍvādīṃścātiyogajān||" iti|

Aṣṭāṅgahṛdayasaṃhitā

kṣuttṛṣṇollekhanasvedarūkṣapānānnabheṣajam||33||

takrāriṣṭakhaloddālayavaśyāmākakodravam||34||

pippalītriphalākṣaudrapathyāgomūtraguggulu||34||

yathāsvaṃ pratirogaṃ ca snehavyāpadi sādhanam||35||

Sarvāṅgasundarā

snehavyāpadi-snehavidhivibhraṃśe sati, kṣuttṛṣṇādi sādhanaṃ-cikitsā| kṣuttṛṣṇānigrahau kṣuttṛṣṇāśabdenātroktau| ullekhanaṃ-vamanam| rūkṣaśabdasya pānādibhistribhiryogaḥ| takrāṇi cāriṣṭāścetyevaṃ samāsaḥ| khalo-vyañjanaviśeṣaḥ prāguktaḥ| uddālaḥ-śāliviśeṣaḥ| yathāsvaṃ-doṣānuguṇyena, pratirogaṃ-yadyasmin roge sve sve+adhyāya uktaṃ tat, tadapi sādhanam|

Aṣṭāṅgahṛdayasaṃhitā

ā0 ra0-atisnigdhamithyāsnigdhayościkitsitamāha-kṣuttṛṣṇOllekhanetyādi| ullekhanaṃ-vamanam| rūkṣaṃ pānāditrayam| uddālo-vanakodravaḥ| pratirogaṃ yathāsvaṃ ca-yasmin roge yaduktaṃ tadapi,kuryāt|

Aṣṭāṅgahṛdayasaṃhitā

virūkṣaṇe laṅghanavatkṛtātikṛtalakṣaṇam||35||

Sarvāṅgasundarā

virūkṣaṇe samyagutpanne tathā+atyarthotpanne ca laṅghanavat kṛtātikṛtalakṣaṇaṃ jñeyam| kṛtaṃ cātikṛtaṃ ca kṛtātikṛte, tayorlakṣaṇaṃ kṛtātikṛtalakṣaṇam| kṛtaśabdena samyakkṛtamucyate| virūkṣaṇāyogalakṣaṇaṃ tu snehātiyogalakṣaṇenaivoktam| tatra samyakkṛtasya laṅghanasya yallakṣaṇaṃ vimalendriyatādi tadeva samyagvirūkṣaṇe kṛte lakṣaṇaṃ bodhyam| tathā, atikṛte virūkṣaṇe+atilaṅghitasya lakṣaṇaṃ kārśyādikaṃ vedyam|

Sarvāṅgasundarā

snehavyāpadyuktavirūkṣaṇasya samyagyogātiyogalakṣaṇamāha-virūkṣaṇa iti| laṅghanavat-laṅghanasya samyagyoge "vimalendriyatā" ityādi, atiyoge "atikārśyaṃ" ityādi| kṛtaṃ-samyagyogaḥ| atikṛtaṃ-atiyogaḥ| saṅgrahe tu (sū. a. 25) -"snehena paittikasyāgniryadā tīkṣṇatarī kṛtaḥ| snehamāśu jarāṃ nītvā punarojo+abhitaścaran|| udīrayetsopasargāṃ pipāsāmasya cādhikām| so+asūṃstyajedyadyudakaṃ na pibedāśu śītalam|| śītasekāvagāhāṃśca tattṛṣṇāpīḍito bhajet| snehāgninā dahyamānaḥ svaviṣeṇeva pannagaḥ| ajīrṇe balavatyāṃ tu śītairdihyācchiromukham| chardayettadaśāntau ca pītvā śītodakaṃ punaḥ|| rūkṣānnamullikhedbhuktvā tādṛśyāṃ tu kaphānile| samadoṣaśca niḥśeṣaṃ snehamuṣṇāmbunodbharet|| tato doṣādibalataḥ pūrvoktaṃ ca vidhiṃ śrayet| na sarpiḥ kevalaṃ pitte deyaṃ sāme viśeṣataḥ|| sarvaṃ hyanurujeddehaṃ hatva saṃjñāṃ ca mārayet|" iti|

Aṣṭāṅgahṛdayasaṃhitā

snigdhadravoṣṇadhanvottharasabhuk svedamācaret||36||

snigdhastryahaṃ sthitaḥ kuryādvirekaṃ, vamanaṃ punaḥ||36||

ekāhaṃ dinamanyacca kaphamutkleśya tatkaraiḥ||37||

Sarvāṅgasundarā

snigdhaścāsau dravoṣṇadhanvottharasaśca, taṃ bhuṅkte yaḥ sa snigdhadravoṣṇadhanvottharasabhuk| dhanvottharaso-jāṅgaladeśamāṃsasamudbhūto rasaḥ, taṃ bhuñjānaḥ svedamācaret| māṃsarasasya svabhāvata eva snigdhadravatvāt snigdhadravagrahaṇamadhikayogāyeti vedyam| uṣṇaṃ-ubhayathā vīryato+agnisaṃyogācca| evambhūtaḥ puruṣaḥ pūrvaṃ snigdho+anantaraṃ snigdhadravoṣṇadhanvottharasabhuk svedamācaran dinatrayaṃ sthitaḥ san virekaṃ kuryāt| vamanaṃ punariti| yadā tu snehādanantaraṃ vamanamevopayuṅkte tadaikāhamanenaiva prakāreṇa snigdhadravoṣṇadhanvottharasabhuk svedamācaran sthito+anyacca dinaṃ-dvitīyamahaḥ, kaphamutkleśya-sthānāt pracyāvya, sthito vamanaṃ kuryāt| kairutkleśya ? tatkaraiḥ,-kaphakaraṇahetubhirmāṣakṣīramatsyaguḍādibhiḥ| tatkarairiti kṛño hetvādinā hetau ṭaḥ|

Āyurvedarasāyana

snigdhasya samanantarameva svedaḥ kārya ityāha-snigdhadravoṣṇeti| snigdhaḥ puruṣo+anantarameva svedamācaret| svede ca kriyamāṇe snigdhadravoṣṇamannaṃ jāṅgalamāṃsarasaṃ ca bhuñjīta| snigdhasya tridinaṃ viśrāntasya virecanaṃ kāryamityāha-tryahamiti| snigdhasya dvyahaṃ viśrāntasya vamanaṃ kāryamityāha-vamanamiti| snigdha ekāhaṃ viśrānto dvitīye dine kaphakaraiḥ kaphamutkleśya tṛtīye vamanaṃ kuryāt|

Aṣṭāṅgahṛdayasaṃhitā

māṃsalā medurā bhūriśleṣmāṇo viṣamāgnayaḥ||37||

snehocitāśca ye snehyāstān pūrvaṃ rūkṣayettataḥ||38||

saṃsnehya śodhayedevaṃ snehavyāpanna jāyate||38||

Sarvāṅgasundarā

māṃsalatvādiyuktāḥ puruṣā ye śodhyatvena snehayitumabhīṣṭāḥ, tān pūrvaṃ-prathamaṃ, rūkṣayet| tato-rūkṣayitvā+anantaraṃ, saṃsnehya śodhayet| kimevaṃ syāt ? ityāha-evaṃ snehavyāpanna jāyate| māṃsalāḥ-upacitamāṃsāḥ| medurāḥ-medasvinaḥ|

Āyurvedarasāyana

māṃsalādīnāṃ virūkṣaṇapūrvakaṃ snehanaṃ kāryamityāha-māṃsalā iti| snehocitāḥ-snehasātmyāḥ|

Aṣṭāṅgahṛdayasaṃhitā

alaṃ malānīrayituṃ snehaścāsātmyatāṃ gataḥ||39||

Sarvāṅgasundarā

na kevalaṃ snehavyāpadevaṃ na syāt| yāvat sneho+asātmyatāṃ gataḥ san malān-vātādīn purīṣādīṃśca, īrayituṃ-prerayituṃ, alaṃ-paryāptaḥ|

Āyurvedarasāyana

pūrvasnehāpanayane yuktimāha-alamityādi| snehocitasya snehasātmyatvādanutkleśanamityarthaḥ| ata evānyatra snehanasya pācanapūrvakatvamuktam| pācanaṃ hi rūkṣaṇameva|

Aṣṭāṅgahṛdayasaṃhitā

bālavṛddhādiṣu snehaparihārāsahiṣṇuṣu||39||

yogānimānanudvegān sadyaḥsnehān prayojayet||40||

Aṣṭāṅgahṛdayasaṃhitā

sa-bālādiṣu tathā yaḥ snehaviṣaye parihāraḥ-śītodakādiḥ, tamasahiṣṇuṣu-akṣameṣu, sadyaḥsnehākhyānanudvegān-anudvejakān, etā(imā) n-vakṣyamāṇān, yogān prayojayet|

Āyurvedarasāyana

bālādiṣu sadyaḥsnehanaṃ kāryamityāha-bāleyādi| imān-vakṣyamāṇān| anudvegān-sukhasevyān|

Aṣṭāṅgahṛdayasaṃhitā

prājyamāṃsarasāsteṣu, peyā vā snehabharjitā||40||

tilacūrṇaśca sasnehaphāṇitaḥ, kṛśarā tathā||41||

kṣīrapeyā ghṛtāḍhyoṣṇā, dadhno vā saguḍaḥ saraḥ||41||

peyā ca pañcaprasṛtā snehaistaṇḍulapañcamaiḥ||42||

saptaite snehanāḥ sadyaḥ, snehāśca lavaṇolbaṇāḥ||42||

Sarvāṅgasundarā

teṣu-bālādiṣu, prājyamāṃsarasāḥ-prabhūtamāṃsāni niṣkvāthya tadrasāḥ| tathā, snehabharjitā peyā| tathā, tilacūrṇaḥ-palalākhyaḥ, sasnehaphāṇitaḥ-[ snehena- ] sarpirādinā yuktaḥ, phāṇitena-kṣaudraguḍavikāraviśeṣeṇa ca yuktaḥ| tathā, kṛśarā tatheti snehaphāṇitayuktetyarthaḥ| tathā, kṣīrapeyā-kṣaireyī sarpiṣmatyuṣṇā ca| [ tathā, ] dadhisaro vā saguḍaḥ| [ tathā, ] peyā ca pañcaprasṛtā, 'dve pale-prasṛtaṃ viduḥ' pañca prasṛtāni yasyāṃ sā pañcaprasṛtā| keṣāṃ punastāni pañca prasṛtāni ? iti vyācaṣṭe-snehaistaṇḍulapañcamairiti| sarpistailaṃ vasā majjeti caturṇāṃ snehānāṃ catvāri prasṛtāni taṇḍulāśca prasṛtamekamityarthaḥ| ete sapta pūrvoktāḥ sadyaḥ-śīghraṃ snehanāḥ,- tricaturairahobhirvinā+api snehanāḥ, niṣparihārāśca| na kevalameta eva sadyaḥsnehanā ityāha-snehāśca lavaṇolbaṇā iti| snehāḥ-sarpirādayo+apakvā eva| kiṃ viśiṣṭāḥ ? lavaṇolbaṇāḥ-lavaṇāḍhyāḥ, sadyaḥsnehanā ityarthaḥ|

Āyurvedarasāyana

sadyaḥsnehanān sapta yogānāha-prājyamāṃsarasā iti| prājyamāṃsāḥ-prabhūtamāṃsā, alpodakasiddhā rasā ityekaḥ| teṣu-māṃsaraseṣu, siddhā snehabhṛṣṭā peyeti dvitīyaḥ| snehaphāṇitābhyāṃ yuktastilacūrṇa iti tṛtīyaḥ| tābhyāmeva yuktā kṛśareti caturthaḥ| uṣṇā ghṛtāḍhyā kṣīrasiddhā peyeti pañcamaḥ| guḍasahito dadhisara iti ṣaṣṭhaḥ| ghṛtatailavasāmajjataṇḍulaiḥ pratyekaṃ prasṛtapramāṇaiḥ kṛtā peyeti saptamaḥ| aṣṭamaṃ sadyaḥsnehanamāha-snehāśceti|

Aṣṭāṅgahṛdayasaṃhitā

taddhyabhiṣyandyarūkṣaṃ ca sūkṣmamuṣṇaṃ vyavāyi ca||43||

Sarvāṅgasundarā

yasmāllavaṇamabhiṣyandi-srotasāṃ srāvakaṃ, arūkṣatvādiguṇayuktaṃ ca| sūkṣmaṃ-sūkṣmasrotogāmi| 'vyavāyi-dehamakhilaṃ vyāpya pākāya kalpate'|

Āyurvedarasāyana

lavaṇasaṃyogāt kathaṃ sadyaḥsnehanatvam? ityata āha-taddhīti| tat-lavaṇam| hi-yasmāt| viṣyandi-srotolīnamalotkleśanam| arūkṣaṃ-snehāviparītam| sūkṣmaṃ-sūkṣmasrotaḥsañcāri| uṣṇaṃ-snehavilāyanam| vyavāyi-vicaraṇaśīlam| saṅgrahe tu (sū. a. 25) -"prabhūtamāṃsaniṣkvāthān jāṅgalānūpajān rasān| snehabhṛṣṭeṣu vā teṣu yavāgūṃ nātisaṃhatām|| tilakāmbalikaṃ bhūrisnehaṃ sarpiṣmatīmapi| peyāṃ sukhoṣṇāṃ kṣaireyīṃ pātre va sasitāghṛte|| sarpilavaṇayuktaṃ vā sadyodugdhaṃ tathā payaḥ| pāyasaṃ māṣamiśraṃ ca bahusnehasamāyutam|| tailaśuṇṭhīguḍasurāṃ jīrṇe māṃsarasāśinaḥ| snehaṃ caikaṃ surācchena dadhno vā saguḍaṃ saram|| vasāṃ varāhajāṃ sarpiḥ pippalīṃ lavaṇaṃ tilān| pippalīṃ lavaṇaṃ snehāṃścaturo dadhimastukam|| dadhnā siddhaṃ vyoṣagarbhaṃ dhātrīdrākṣārase ghṛtam| yavakolakulatthāmbukṣārakṣīrasurādadhi|| ghṛtaṃ ca siddhaṃ tulyāṃśaṃ sadyaḥsnehanamuttamam| siddhāṃśca caturaḥ snehān badaratriphalārasaiḥ|| yoniśukrāmayaharān sadyaḥsnehān prayojayet|" iti|

Aṣṭāṅgahṛdayasaṃhitā

guḍānūpāmiṣakṣīratilamāṣasurādadhi||43||

kuṣṭhaśophaprameheṣu snehārthaṃ na prakalpayet||44||

Sarvāṅgasundarā

kuṣṭhādiṣu snehayogyatve sati guḍādi snehanārthaṃ na prakalpayet-na yojayet|

Āyurvedarasāyana

kuṣṭhādiṣu guḍādīni snehanāni niṣedhati-guḍānūpeti|

Aṣṭāṅgahṛdayasaṃhitā

triphalāpippalīpathyāguggulvādivipācitān||44||

snehān yathāsvameteṣāṃ yojayedavikāriṇaḥ||45||

Sarvāṅgasundarā

eteṣāṃ-kuṣṭhādīnām, triphalādibhirvipācitān-sādhitān, avikāriṇaḥ-avikārakān, snehān yojayet| yathāsvaṃ-yathāyogyam| kuṣṭhādīnāṃ sambandhī yo vikārastadvatām, tena kuṣṭhināṃ śophināṃ mehināmityartho+avatiṣṭhate|

Āyurvedarasāyana

kuṣṭhādiṣūcitāni snehanānyāha-triphaletyādi| eteṣāṃ-kuṣṭhaśophapramehāṇām| avikāriṇa iti hetugarbhaṃ viśeṣaṇam|

Aṣṭāṅgahṛdayasaṃhitā

kṣīṇānāṃ tvāmayairagnidehasandhukṣaṇakṣamān||45||

Sarvāṅgasundarā

āmayaiḥ-vyādhibhiḥ, kṣīṇānāṃ punaḥ puṃsāmagnidehasandhukṣaṇakṣamān snehān yojayet| agniṣca dehaṣcāgnidehau, sandhukṣaṇāṣca kṣamāṣca sandhukṣaṇakṣamāḥ, tān| yathāsaṅkhyenātra sambandhaḥ| agneḥ sandhukṣaṇāḥ-uddīpakāḥ, dehasya kṣamāḥ-puṣṭyāvahāḥ| atra cāyaṃ bhāvaḥ,-kila vyādhibhiḥ kṣīṇānāṃ vahnirapi kṣīṇo bhavati| atasteṣāṃ na kevalaṃ ye puṣṭyāvahāḥ [ te upayojyāḥ| kutaḥ ? te ] vahnimāndyamāvahanti| athavā vahnisandhukṣaṇā na puṣṭyāvahāḥ| na te snehā upayoktuṃ yuktāḥ| kiṃ tarhi ? ubhayakāriṇa eva yoktuṃ yuktā iti|

Sarvāṅgasundarā

vyādhikṣīṇānāmucitāni snehanānyāha-kṣīṇānāmiti| agnidehayoḥ sandhukṣaṇe-saṃvarddhane kṣamān, dīpanabṛṃhaṇatvāt|

Aṣṭāṅgahṛdayasaṃhitā

dīptāntarāgniḥ pariśuddhakoṣṭhaḥ pratyagradhāturbalavarṇayuktaḥ||46||

dṛḍhendriyo mandajaraḥ śatāyuḥ snehopasevī puruṣaḥ pradiṣṭaḥ||46||

iti śrī vaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne snehavidhirnāma ṣoḍaśo+adhyāyaḥ||16||

Sarvāṅgasundarā

yaḥ pumānābhīkṣṇyena snehamupasevate, sa dīptāntarāgnitvādiguṇayukto bhavatīti pradiṣṭaḥ| sadvaidyairiti śeṣaḥ| upajātirvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne snehavidhyadhyāyaḥ ṣoḍaśaḥ samāptaḥ|| 16||

Aṣṭāṅgahṛdayasaṃhitā

ā raṃ-snehaśīlanasya phalamāha-dīptāntarāgniriti| pratyagradhātuḥ-nūtanadhātuḥ| iti hemādriṭīkāyāmāyurvedarasāyane| snehanasya prakaraṇaṃ sāmastyena nirūpitam|| 16||

svedavidhiradhyāyaḥ

17

Aṣṭāṅgahṛdayasaṃhitā

athātaḥ svedavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

athāta iti| svedanaṃ-svedaḥ, tasya vidhiḥ-vidhānaṃ, yatra taṃ vyākhyāsyāmaḥ| śeṣaṃ pūrvavat|

Āyurvedarasāyana

kramaprāptaṃ svedavidhimadhyāyaṃ vyākhyātuṃ pratijānīte-atheti|

Aṣṭāṅgahṛdayasaṃhitā

svedastāpopanāhoṣmadravabhedāccaturvidhaḥ||1||

Sarvāṅgasundarā

svedaścaturvidhaḥ,- tāpādibhedāt|

Āyurvedarasāyana

svedabhedānāha-sveda iti|

Āyurvedarasāyana

tāpasya lakṣaṇamāha-tāpa iti| agnitaptairvastrādibhiḥ kriyate yaḥ svedaḥ sa tāpaḥ| ādiśabdātkāṃsyavālukāghaṭikāsākṣādagnayaḥ|

Aṣṭāṅgahṛdayasaṃhitā

tāpo+agnitaptavasanaphālahastatalādibhiḥ||1||

Sarvāṅgasundarā

tāpaḥ-tāpasvedaḥ, agnitaptena vasanena, tathā phālena-ayomayenāgnitaptena, tathā [ agnitaptena ] hastatalenāpi| ādigrahaṇāddāruvālukāghaṭikākāṃsyabhājanādayo gṛhyante|

Aṣṭāṅgahṛdayasaṃhitā

upanāho vacākiṇvaśatāhvādevadārubhiḥ||2||

dhānyaiḥ samastairgandhaiśca rāsnairaṇḍajaṭāmiṣaiḥ||2||

udriktalavaṇaiḥ snehacukratakrapayaḥplutaiḥ||3||

kevale pavane, śleṣmasaṃsṛṣṭe surasādibhiḥ||3||

pittena padmakādyaistu sālvaṇākhyaiḥ punaḥpunaḥ||4||

Sarvāṅgasundarā

upanāho-bandhanam| kiṇvaṃ-surāprakṛtiḥ| śatāhvā-śatapuṣpā| dhānyairiti sāmānyoktāvapi tilātasīmāṣādīniyogyatvādyānyuṣṇavīryāṇi snigdhāni vā tāni prāyeṇa prayojyānīti| samastagrahaṇaṃ gandhaireva yujyate| ata eva saṅgrahe+avadat (sū. a. 26) - "sarvagandha" iti| gandhaiḥ-gandhadravyaiḥ kuṣṭhāgurutagarasurasādibhiḥ| tathā, rāsnādibhiḥ| kimbhūtaiḥ pūrvoktaiḥ ? udriktalavaṇaiḥ-lavaṇāḍhyaiḥ| tathā, snehaśca cukraṃ ca takraṃ ca payaśca, taiḥ plutaiḥ-āloḍitaiḥ| cukraṃ-amlam| takrasya cukratvādeva grahaṇe siddhe takragrahaṇamatiśayārtham, atiśayena sālvaṇākhye svede takraṃ prayojyamiti| kevale pavane vacādibhirupānāhasvedaḥ kāryaḥ| śleṣmasaṃsṛṣṭe pavane surasādibhiḥ-surasayugādinā gaṇena (hṛ. sū. a. 15|30)| pittena saṃsṛṣṭe pavane padmakādyaiḥ-"padmakapuṇḍrau" (hṛ. sū. a. 15|12) ityādibhiḥ| pittena saṃsṛṣṭe pavana ityatra kiñcideva pittena saṃsṛṣṭe pavane padmakādibhirupanāhaḥ kārya ityavabodhyam, nādhikena pittena yukte pavane, nāpi tulyena pittena yukte pavana iti| evaṃ hyuktam (hṛ. sū. a. 13|14)- "graiṣmaḥ prāyo marutpitte" vidhiḥ kāryaḥ| graiṣmaśca vidhiḥ prāyeṇa sarvaḥ śītaḥ| tatra svedo dūrotsārita eva| tasmāt kiñcitpittena saṃsṛṣṭe pavane padmakādyairupanāhaḥ kārya iti vedyam| ete ca traya upanāhāḥ kevale vāyau tathā kaphayukte pittayukte ca krameṇa yojyāḥ| ete ca sālvaṇābhidhānāḥ svedā ityāha-sālvaṇākhyairiti| punaḥpunariti asakṛttaiḥ svedayojanā kāryetyarthaḥ| nirapāyo hi yathā+ayaṃ sālvaṇāparasaṃjña upanāhākhyaḥ svedo na tathā+apare svedā iti| upanahyate-badhyate carmapaṭādinā, ityanvarthaṃ nāmāsyopanāha iti| sālvaṇa ityasya tantrāntaraprasiddhaṃ nāma| tathā ca dhanvantariḥ (su. ci. a. 4|14) - "kākolyādiḥ savātaghnaḥ sarvāmladravyasaṃyutaḥ| sānūpaudakamāṃsastu sarvasnehasamanvitaḥ|| sukhoṣṇaḥ spaṣṭalavaṇaḥ sālvaṇaḥ parikīrtitaḥ|" iti| 'udriktalavaṇaiḥ snehacukratakrapayaḥplutaiḥ|' iti triṣvapi svedeṣu yojyam|

Āyurvedarasāyana

upanāhasya lakṣaṇamāha-upanāha ityādi| vacādibhiryaḥ svedaḥ kriyate sa upanāhaḥ| kiṇvaṃ-surākāñjikādyadhaḥsthitadravyam| gandhaiḥ-kuṣṭhādigandhadravyaiḥ| eraṇḍajaṭā-eraṇḍamūlam| āmiṣaṃ-māṃsam| udriktalavaṇaiḥ-saindhavādyutkaṭaiḥ| snehādibhiḥ plutaiḥ-āloḍitaiḥ| cukraṃ-suktam| payaḥ-kṣīram| eṣaḥ svedaḥ kevale pavane| eṣa eva śleṣmasaṃsṛṣṭapavane surasādivargeṇa saha kāryaḥ| pittena saṃsṛṣṭe pavane padmakādivargeṇa saha kāryaḥ| sālvaṇākhyaiḥ-sālvaṇa ityākhyā upanāhasya yebhyaḥ padmakādibhyastaiḥ| padmakādibhiryukta upanāhaḥ-sālvaṇākhyaḥ| uktaṃ ca suśrutena (ci.a. 4/14)-"kākolyādiḥ savātaghnaḥ sarvāmladravyasaṃyutaḥ| sānūpamāṃsaḥ susvinnaḥ sarvasnehasamanvitaḥ|| sukhoṣṇaḥ spṛṣṭalavaṇaḥ sālvaṇaḥ parikirtitaḥ| tenopanāhaṃ kurvīta sarvadā vātarogiṇām||" iti| tavdyākhyānaṃ ca,- "kākolyādirgaṇo grāhyo nāṣṭavargakasaṃjñitaḥ| vātaghno bhadradārvādivargo+amlo dāḍimādikaḥ|| sarvasnehaścatuḥsneho lavaṇaṃ saindhavādikam| amlādibhiśca saṃskāryaḥ kākolyāditrayaṃ tribhiḥ||" iti| padmakādireva tanmate kākolyādiḥ| sa copanāhaḥ punaḥ punaḥ kāryaḥ| upanāho-bandhanam|

Aṣṭāṅgahṛdayasaṃhitā

snigdhoṣṇavīryairmṛdubhiścarmapaṭṭairapūtibhiḥ||4||

alābhe vātajitpatrakauśeyāvikaśāṭakaiḥ||5||

baddhaṃ rātrau divā muñcenmuñcedrātrau divākṛtam||5||

Sarvāṅgasundarā

carmapaṭṭairbaddhaṃ-upanaddhamaṅgaṃ, rātrau divā muñcet| kimbhūtaiḥ ? snigdhoṣṇavīryaiḥ, tathā+apūtibhiḥ-adurgandhaiḥ suparikarmitatvāt| alābhe-carmapaṭṭānāmabhāve, vātajitpatraiḥ-eraṇḍajādibhiḥ, tathā kauśeyādibhiḥ| kauśeyaṃ-rāṅkavādivastraviśeṣam| āvikaṃ-kambalam| [ śāṭakaṃ-vastrakhaṇḍam| ] tairbaddhaṃ rātrau divā muñcet| divā tu baddhaṃ rātrau moktavyam|

Āyurvedarasāyana

bandhanavidhimāha-snigdhoṣṇaviryairiti| alābhe-carmālābhe| vātajitpatrāṇi-eraṇḍādipatrāṇi|

Aṣṭāṅgahṛdayasaṃhitā

ūṣmā tūtkārikāloṣṭakapālopalapāṃsubhiḥ||6||

patrabhaṅgena dhānyena karīṣasikatātuṣaiḥ||6||

anekopāyasantaptaiḥ prayojyo deśakālataḥ||7||

Sarvāṅgasundarā

ūṣmasvedasya lakṣaṇamāha-ūṣmeti| utkārikādibhiḥ soṣmābhiḥ kambalādiveṣṭitairyaḥ svedaḥ kriyate, sa ūṣmasvedaḥ| utkārikā-roṭikā| patrabhaṅgena-khaṇḍaśaḥ kṛtaiḥ patraiḥ| dhānyena-godhūmādinā| saṅgrahe tu (sū. a. 26) -"ūṣmasvedaḥ punaraṣṭadhā bhidyate,- piṇḍaḥ saṃstaro nāḍī ghanāśmā kumbhī kūpaḥ kuṭī jentākaśceti| tatra kapālapāṣāṇaloṣṭhalohipiṇḍānagnivarṇān sandaṃśena gṛhītvā+ambhasyamle vā nimajjayet| tairārdrāvikavastreṇa veṣṭitaiḥ śleṣmamedobhūyiṣṭha sarujamaṅgaṃ granthimadvā svedayet| pāṃśusikatāgavādikarīṣatuṣadhānyabusapulākapalalairvā+amlotkvathitaiḥ pūrvavadveṣṭitairgavādiśakṛtā+a+ardreṇa piṇḍīkṛtenopanāhadravyotkārikākṛśarāpayasapiṇḍāirvā vātarogiṣviti piṇḍasvedaḥ| sa eva ca saṅkarākhyaḥ| yathārhasvedadravyāṇi pihitamukhāyāmukhāyāṃ samyagupasvedya nivātaśaraṇaśayanasthe kiliñje prastāryāvikakauśeyavātaharapatrānyatamottarapracchade rauravājinaprāvārādibhiḥ svavacchannaṃ svedayediti saṃstarasvedaḥ| pūrvavadevopasvedyokhāmukhe+anyāmukhāṃ nāḍīmūlacchidrapramāṇapārśvacchidrāmabhisandhāyopalipya ca pārśvacchidrasthayā nāḍya śareṣikāvaṃśadalakiliñjakarañjapatrānyatamakṛtayā gajāgrahastasaṃsthānayā vyāmadīrghayā+adhyarddhavyāmadīrghayā vā svāyāmacaturbhāgāṣṭabhāgapariṇāhamūlāgrasrotasā sarvato vātaharapatrasaṃvṛtacchidrayā dvistrirvā vinamitayā sukhopaviṣṭasya svabhyaktaprāvṛte+aṅge bāṣpamupaharet| bāṣpo hyanṛjugāmī vihatcaṇḍavegastvacamavidahan sukhaṃ svedayatīti nāḍīsvedaḥ| puruṣāyāmamātramadhikaṃ vā ghanaṃ samaṃ sukhaṃ ca śilātalaṃ bhūpradeśaṃ vā vātaharadārudīptenāgninā sarvatastāpayitvā+agnimapohyoṣṇodakāmlādibhirabhyukṣya yathoktapracchade saṃstaravatsvedayediti ghanāśmasvedaḥ| pūrvavatsvedadravyāṇi kumbhyāṃ samutkvāthyāśliṣyopaviṣṭastadūṣmāṇaṃ gṛhṇīyāt| bhūmau vā tāṃ nikhāya tadūrdhvamāsanaṃ śayanaṃ vā nātighanapracchadaṃ paritaḥpralambamānakuthākambalagoṇikaṃ nidhāya tatrasthasyoṣmāṇaṃ gṛhṇataḥ kumbhyāmagnivarṇānayoguḍānupalāṃśca śanairnimajjayediti kumbhīsvedaḥ| śayanasyādho vistāradviguṇakhāte kūpe vātaharadārukarīṣānyatarapūrṇadagdhe vigatadhūme svāstīrṇaśayanasthaṃ svedayediti kūpasvedaḥ| kuṭīṃ nātyuccavistārāṃ vṛttāmacchidrāmupanāhadravyakalkaghanapradigdhakuḍyāṃ sarvato vidhūmapradīptakhadirāṅgārapūrṇahasantikāsamūhaparivṛtāṃ vidhāya tanmadhye ca śayyāṃ tatrasthaṃ svedayediti kuṭīsvedaḥ|" iti| jentākasvedastvaśakyatvānna likhyate|

Sarvāṅgasundarā

ūṣmā-bāṣpaḥ, tadākhyaḥ sveda utkārikādibhiḥ prayojyaḥ| tatra yavamāṣairaṇḍabījātasīkusumbhabījādibhiḥ piṣṭasvinnairlapyasikākṛtiryaḥ svedanopāyaḥ sā utkārikā| loṣṭaṃ-mṛtpiṇḍaḥ| kapālaṃ-karparam| upalaḥ-pāṣāṇaḥ| pāṃsuḥ-dhūliḥ| tathā, patrabhaṅgena-chadasamūhena| tathā, dhānyena| karīṣo-gavādiśakṛccūrṇaḥ| sikatā-vālukā| tuṣo-dhānyatvak| etairutkārikādibhistuṣāntaiḥ svedo vidhātavyaḥ| kimbhūtaiḥ ? anekopāyasantaptaiḥ,-aneke ca ta upāyāśca, taiḥ santaptāḥ-uṣṇīkṛtā ya utkārikādayaḥ, taiḥ| kathaṃ prayojyaḥ ? ityāha-deśakālataḥ| lyablope pañcamī ceyam| tena deśakālāvapekṣya| upalakṣaṇaṃ cedam| tena doṣadūṣyādīnapyapekṣya svedo+ayaṃ prayojyaḥ| loṣṭakapālapāṣāṇānagnitaptān sandaṃśena gṛhītvā svedyadoṣādyapekṣayā+ambhasyamle dhānyāmle śuktādau vā nimajjayet| tadudbhūtabāṣpaiḥ svedaḥ śayanasthasya kāryaḥ| athavā gavādiśakṛtā+a+ardreṇa piṇḍīkṛtenoṣṇena svedaḥ sa ca piṇḍasvedasaṃjñaḥ| sa eva saṅkarasveda ucyate| athavairaṇḍādidravyayuktāni yavādīni dhānyāni sāmlakādīni gṛhītvā pihitamukhāyāmukhāyāṃ samyagupasvedya nivāte gṛhe śayanasthe kiliñje prastīryāvikakauśeyavātaharapatrānyatamottarapracchade rauravājinaprāvārādisvavacchannaṃ svedayet| athavā pūrvavatsvedyadravyāṇi kumbhyāmutkvāthya tannikaṭopaviṣṭo ghanavastraprāvṛta ūṣmāṇaṃ gṛhṇīyāt| eṣa saṃstarasvedaḥ| evamanekopāyasantaptatvaṃ doṣadūṣyādyapekṣayā nirūpya svedo yojyaḥ|

Aṣṭāṅgahṛdayasaṃhitā

śigruvāraṇakairaṇḍakarañjasurasārjakāt||7||

śirīṣavāsāvaṃśārkamālatīdīrghavṛntataḥ||8||

patrabhaṅgairvacādyaiśca māṃsaiścānūpavārijaiḥ||8||

daśamūlena ca pṛthak sahitairvā yathāmalam||9||

snehavadbhiḥ surāśuktāvārikṣīrādisādhitaiḥ||9||

kumbhīrgalantīrnāḍīrvā pūrayitvā rujārditam||10||

vāsasā+a+acchāditaṃ gātraṃ snigdhaṃ siñcedyathāsukham||10||

Sarvāṅgasundarā

śigrvādijaiḥ patrasamūhaiḥ, tathā vacādyaiḥ-vacādigaṇoktaiḥ, tathā māṃsairānūpajairjalajaiśca, daśamūlena ca pṛthak-vyastairdvitrādibhiḥ, sahitairvā-samastairvā, yathāmalaṃ snehavadbhiḥ-doṣaharaghṛtādyanyatamasnehayuktairyathādoṣaṃ surāśuktavārikṣīrādisādhitaiḥ, kumbhīḥ-sthālīḥ, pūrayitvā, athavā galantīrnāḍīrvā-anavarataṃ dhārayā jalādisravantīrvāridhānikāsaṃjñāḥ vaṃśādimayīḥ pūrayitvā, rujārditaṃ-pīḍārtaṃ, gātraṃ-aṅgaṃ, vāsasā+a+acchāditaṃ tathā snigdhaṃ sat yathāsukhaṃ-sukhasparśaṃ kadācidatyuṣṇaṃ kadācidīṣaduṣṇaṃ siñcet|

Āyurvedarasāyana

dravasvedamāha-śigruvāraṇaketyādi| vāraṇakaḥ-kaṇṭakikarañjaḥ| dīrghavṛntaḥ-ṭiṇṭukaḥ| śigrvādīnāṃ patrabhaṅgaiḥ, vacādyaiḥ-upanāhoktaiḥ, ānūpavārijaimāṃseḥ, daśamūlena ca, iti caturbhirvargaiḥ pṛthak sahitairvā doṣānusāreṇa ghṛtādiyuktaiḥ surādisādhitaiḥ, galantīḥ kumbhīḥ-sacchidrā ghaṭikāḥ, nāḍīḥ-vaṃśādinalikāḥ, pūrayitvā rujāditaṃ gātraṃ snigdhaṃ vastrācchāditaṃ ca kṛtvā tābhiḥ siñcet| eṣaḥ pariṣekākhyo dravasvedaḥ|

Aṣṭāṅgahṛdayasaṃhitā

taireva vā dravaiḥ pūrṇaṃ kuṇḍaṃ sarvāṅgage+anile||11||

avagāhyāturastiṣṭhedarśaḥkṛcchrādirukṣu ca||11||

Sarvāṅgasundarā

taireva-pūrvoktaiḥ, svedadravaiḥ pūrṇaṃ kuṇḍaṃ bhṛśamavagāhya-praviśya, āturo-rogī tiṣṭhet| kīdṛśe doṣe ? ityāha-sarvāṅgage+anile,-sarvaśarīravyāpini vāyau| tathā, arśaḥprabhṛtirogakaṣṭapīḍāsu| ādigrahaṇena hastapādapīḍāsu ca| kuṇḍagrahaṇamupalakṣaṇārtham| tena kūpakuṭīsvedau ca vedyau| saṅgrahe coktam (sū. a. 26)- "śayanasyādhovistāradviguṇakhāte kūpe vātaharadārukarīṣānyatarapūrṇadagdhe vigatadhūme svāstīrṇaśayanasthaṃ svedayediti kūpasvedaḥ| kuṭīṃ nātyuccavistārāṃ vṛttāmacchidrāmupanāhadravyakalkaghanapradigdhakuḍyāṃ sarvato vidhūmapradīptakhadirāṅgārapūrṇahasantikāsamūhaparivṛtāṃ vidhāya tanmadhyasthitaśayyāsthaṃ svedayediti kuṭīsvedaḥ| padmotpalādibhiḥ saktupiṇḍyā vā+a+acchādya cakṣuṣī| śītairmuktāvalīpadmamukulotpalabhājanaiḥ|| muhuḥ karaiśca sajalaiḥ svidyato hṛdayaṃ spṛśet|" iti|

Āyurvedarasāyana

dravasvedo dvividhaḥ,-pariṣeko+avagāhaśca| tatra pariṣekamuktvā+avagāhamāha-taireveti| [taireva-pūrvoktaiḥ svedadravaiḥ pūrṇaṃ kuṇḍaṃ bhṛśamavagāhya-praviśya, rogī tiṣṭhet| kadetyāha-sarvaśarīravyāpini vāyau, tathā+arśaḥprabhṛtirogapīḍāsu|] kṛcchraṃ-mūtrakṛcchram| ādiśabdādaśmaryānāhahastapādapīḍāsu ca| kuṇḍagrahaṇamupalakṣaṇārtham| tena kūpakuṭīsvedau ca vedyau|

Āyurvedarasāyana

svedavidhimāha-nivāte iti|

Aṣṭāṅgahṛdayasaṃhitā

nivāte+antarbahiḥsnigdho jīrṇānnaḥ svedamācaret||12||

Sarvāṅgasundarā

apagatavāte deśe svedamācaret| kimbhūtaḥ ? antaḥ snehapānena bahiścābhyaṅgādinā snigdhaḥ| tathā, jīrṇānnaśca,-yena (yasya) hyastanamannaṃ jīrṇam, āmajīrṇādyākrāntaṃ naraṃ varjayitvā tena svedārheṇa nareṇa sveda ācaraṇīyaḥ|

Aṣṭāṅgahṛdayasaṃhitā

vyādhivyādhitadeśartuvaśānmadhyavarāvaram||12||

Sarvāṅgasundarā

vyādhyapekṣayā vyādhitāpekṣayā deśāpekṣayā ṛtvapekṣayā ca yathāvidhameva madhyamamutkṛṣṭaṃ hīnaṃ vā svedamācaret|

Āyurvedarasāyana

vyādhyādivaśāt madhyamamātramuttamamātramadhamamātram|

Aṣṭāṅgahṛdayasaṃhitā

kaphārto rūkṣaṇaṃ rūkṣo, rūkṣaḥ snigdhaṃ kaphānile||13||

Sarvāṅgasundarā

kaphārtaḥ-kaphagrasto, rūkṣaḥ san-antarbahirasnigdho, rūkṣaṇaṃ-na ca snigdhaṃ, svedamācaret| aparaṃ śleṣmavāte rūkṣasnigdhaṃ-kenacidaṃśena rūkṣaṃ kenacidaṃśena snigdhaṃ, paryāyeṇa vā rūkṣasnigdhaṃ, evaṃvidhaṃ svedamācaret|

Āyurvedarasāyana

kaphe svedaviśeṣamāha-kaphe tamiti| rūkṣaṇaiḥ-rūkṣadravyaiḥ, sneharahitaiḥ| taṃ-svedam| rūkṣaḥ-puruṣo nāntarbahiḥsnigdhaḥ| kaphānile viśeṣamāha-rūkṣaḥ snigdhamiti| rūkṣaḥ-puruṣaḥ| snigdhaṃ-svedam|

Aṣṭāṅgahṛdayasaṃhitā

āmāśayagate vāyau kaphe pakvāśayāśrite||13||

rūkṣapūrvaṃ tathā snehapūrvaṃ sthānānurodhataḥ||14||

Sarvāṅgasundarā

āmāśayaṃ gataḥ-āmāśayagataḥ, pakvāśayamāśritaḥ-pakvāśayāśritaḥ, dvitīyā śriteti samāsaḥ| vāyāvāmāśayagate kaphe ca pakvāśayāśrite yathāsaṅkhyena rūkṣapūrvaṃ snehapūrvaṃ ca svedamācaret| āmāśayagate vāta ādau rūkṣaḥ svedaḥ kāryaḥ paścātsnigdhaḥ| tathā, pakvāśayagate kapha ādau snigdhaḥ svedaḥ, paścādrūkṣa ityarthaḥ| kuta evaṃ niyamaḥ ? ityāha-sthānānurodhataḥ,-sthānavaśāt| vāyuryataḥ āmāśaya āgantuḥ, sthānaṃ ca tat śleṣmaṇaḥ, tadvaśāttatrādau rūkṣa eva svedo yojyaḥ, paścāt snigdha iti| kaphaśca pakvāśaya āgantuḥ, sthānaṃ ca tadvāyoḥ, ataḥ pūrvaṃ snigdhaḥ svedo yojyaḥ, paścādrūkṣa iti pūrvokta eva nyāyo yojyaḥ| tathā coktam (hṛ. sū. a. 13|20) - "tatrānyasthānasaṃstheṣu tadīyām" iti| tathā (hṛ. sū. a. 13|29) - "āgantuṃ śamayeddoṣaṃ sthāninaṃ pratikṛtya vā|" iti| tasmātpūrvaṃ rūkṣeṇa sthāninaṃ kaphaṃ pratikṛtya paścādāgantukasya vāyoḥ śamanaṃ snigdhasvedākhyaṃ prayojyamiti| nanu, vāyorāmāśaye kopo+anupapannaḥ| yato marut laghvādiguṇayuktaḥ| āmāśayastu gurumṛdupicchilādiyuktaḥ| ataḥ śama evopapanna iti kecit| etaccāyuktam| balino hyanyāśrayasthasyāpi kopo yuktaḥ| mārgarodhācca vāyorāmāśaye+api prakopasambhava iti| tathā ca vakṣyati (hṛ. ci. a. 6|57) - "prāyo+anilo ruddhagatiḥ kupyatyāmāśaye gataḥ|" iti| tathā coktam (hṛ. sū. a. 13|19) - "te kālādibalaṃ labdhvā kupyantyanyāśrayeṣvapi|" iti|

Sarvāṅgasundarā

sthānabhedena viśeṣamāha-āmetyādi, rūkṣapūrvamiti| rūkṣapūrvaṃ-prathamaṃ rūkṣaṃ tataḥ snigdham| snehapūrvaṃ-prathamaṃ snigdhaṃ tato rūkṣam| sthānānurodhataḥ-sthānipratīkārapūrvakamāgantupratīkārasyoktatvāt|

Aṣṭāṅgahṛdayasaṃhitā

alpaṃ vaṅkṣaṇayoḥ, svalpaṃ dṛṅmuṣkahṛdaye na vā||14||

Sarvāṅgasundarā

vaṅkṣṇayoralpameveti yojyam| dṛśormuṣkayorhṛdi cātyalpameveti| athavā dṛgādiṣu svedaṃ nācaredeva|

Āyurvedarasāyana

avayavabhedena viśeṣamāha-alpamiti| vaṅkṣaṇayoralpaṃ svedamācaret| dṛgādiṣvatyalpameva, naiva vā| saṅgrahe tu (sū. a. 26) -"padmotpalādibhiḥ saktupiṇḍyā vā+a+acchādya cakṣuṣī| śītairmuktāvalīpadmakumudotpalabhājanaiḥ|| muhuḥ karaiśca sajalaiḥ svidyato hṛdayaṃ spṛśet|" iti|

Aṣṭāṅgahṛdayasaṃhitā

śītaśūlakṣaye svinno jāte+aṅgānāṃ ca mārdave||15||

syācchanairmṛditaḥ snātastataḥ snehavidhiṃ bhajet||15||

Sarvāṅgasundarā

śītaśūlayoḥ kṣaye sañjāte sati, aṅgānāṃ-pāṇipādādīnāṃ ca, mārdave-mṛdutve jāte sati, svinno naraḥ syāt| sa ca svinnaḥ śanairmṛdito-mandaṃ marditāṅgaḥ, snātaḥ-uṣṇodakena, [ tataḥ- ] anantaraṃ, snehokta (sneha) vidhiṃ-'uṣṇodakopacārī syāt' ityādikaṃ, bhajet|

Aṣṭāṅgahṛdayasaṃhitā

ā raṃ-samyaksvinnalakṣaṇamāha-śītaśūlakṣaya iti| śītaśūlayornivṛttāvaṅgamārdave ca svinnaḥ syāt| svinnasya kṛtyamāha-śanairiti| śanairmṛdito-yathāsukhaṃ kṛtamardanaḥ| snehavidhiṃ-snehanoktāhāravihāraniyamam|

Aṣṭāṅgahṛdayasaṃhitā

pittāsrakopatṛṇmūrcchāsvarāṅgasadanabhramāḥ||16||

sandhipīḍā jvaraḥ śyāvaraktamaṇḍaladarśanam||16||

svedātiyogācchardiśca, tatra stambhanamauṣadham||17||

viṣakṣārāgnyatīsāracchardimohātureṣu ca||17||

Sarvāṅgasundarā

svedasyātiyogāt raktapittakopādayo bhavanti, chardiśca| mūrcchā-mohaḥ| svarāṅgayoḥ sadanena sambandhaḥ| bhramaḥ-ajñānam| śyāvāni ca raktāni ca śyāvaraktāni, tānyevaṃbhūtāni yāni maṇḍalāni teṣāṃ darśanaṃ-upalambhaḥ| tatra-svedātiyoge, stambhanaṃ-vakṣyamāṇamauṣadhaṃ kāryam| tathā, viṣādyātureṣvapi stambhanamevauṣadhaṃ kāryam| tathā, viṣādyātureṣvapi stambhanamevauṣadhaṃ nyāyyamityarthaḥ|

Āyurvedarasāyana

atisvinnalakṣaṇamāha-pittāsrakopeti| atisvinnasyauṣadhamāha-tatra stambhanamiti| prasaṅgādviṣādiṣvapi stambhanamauṣadhamāha-viṣetyādi| kṣārāgnyāturaḥ-kṣārāgnidagdhaḥ| mohāturo-mūrcchāvān|

Āyurvedarasāyana

svedanadravyamāha-svedanamiti| stambhanadravyamāha-stambhanamiti| anyathā-laghumandaśītam, tiktādirasaṃ ca|

Aṣṭāṅgahṛdayasaṃhitā

svedanaṃ guru tīkṣṇoṣṇaṃ prāyaḥ, stambhanamanyathā||18||

dravasthirasarasnigdharūkṣasūkṣmaṃ ca bheṣajam||18||

svedanaṃ, stambhanaṃ ślakṣṇaṃ rūkṣasūkṣmasaradravam||19||

prāyāstiktaṃ kaṣāyaṃ ca madhuraṃ ca samāsataḥ||19||

Sarvāṅgasundarā

guru yaddravyaṃ tīkṣṇamuṣṇaṃ ca, tadbāhulyena svedanaṃ bhavati| prāyograhaṇāt bhayaśokādikamagurvapi gṛhyate| anyathā-ato vaiparītyena, stambhanaṃ bhavati| dravādiguṇayuktaṃ yat tat dravyaṃ svedanaṃ bhavati| tathā, ślakṣṇādiyuktaṃ tat samāsataḥ stambhanaṃ bhavati| adhunā rasataḥ stambhanaṃ nirdiśannāha-prāya ityādi| prāyaḥ saṅkṣepeṇa tiktaṃ kaṣāyaṃ madhuraṃ ca stambhanaṃ bhavati|

Aṣṭāṅgahṛdayasaṃhitā

stambhitaḥ syādbale labdhe yathoktāmayasaṅkṣayāt||20||

Sarvāṅgasundarā

bale labdhe-jāte sati, yathoktānāṃ rogāṇāṃ ca saṅkṣayāt stambhito naraḥ syāt|

Āyurvedarasāyana

stambhitalakṣaṇamāha-stambhita iti| yathoktāḥ-pittāsrakopādayo viṣādayaśca|

Aṣṭāṅgahṛdayasaṃhitā

stambhatvaksnāyusaṅkocakampahṛdvāgdhanugrahaiḥ||20||

pādauṣṭhatvakkaraiḥ śyāvairatistambhitamādiśet||21||

Sarvāṅgasundarā

tvak ca snāyuśca, tayoḥ saṅkocaḥ| hṛdayādīnāṃ graheṇa sambandhaḥ| tataḥ stambhādīnāṃ dvandvaḥ| stambhādibhistathā śyāvaiḥ pādādibhiratistambhitaṃ kathayet|

Āyurvedarasāyana

atistambhitalakṣaṇamāha-stambhatvagityādi| hṛdayavacohanūnāṃ grahaḥ|

Aṣṭāṅgahṛdayasaṃhitā

na svedayedatisthūlarūkṣadurbalamūrcchitān||21||

stambhanīyakṣatakṣīṇakṣāmamadyavikāriṇaḥ||22||

timirodaravīsarpakuṣṭhaśoṣāḍhyarogiṇaḥ||22||

pītadugdhadadhisnehamadhūn kṛtavirecanān||23||

bhraṣṭadagdhagudaglānikrodhaśokabhayārditān||23||

kṣuttṛṣṇākāmalāpāṇḍumehinaḥ pittapīḍitān||24||

garbhiṇīṃ puṣpitāṃ sūtāṃ, mṛdu cātyayike gade||24||

Sarvāṅgasundarā

atisthūladīnna svedayet| atisthūlasya svedena medovilayanādatyantaṃ śarīrakṣobhaḥ syāt| rūkṣādīnāṃ kārśyamatiśayena bhavet| 'madyavikāriṇaḥ' ityaviśeṣoktāvapi pittādyanyeṣāṃ saṅgrahaḥ| pittamadyavikāriṇastu 'pittapīḍitān' ityanenaiva saṅgṛhītāḥ| āḍhyaroge-vātaraktam| bhraṣṭadagdhagudāḥ-atīsārakṣārāgnyādibhiḥ| glānyādīnāmarditena sambandhaḥ| kṣudhādīnāṃ mehāntānāṃ dvandvaḥ, tato matvarthīya iniḥ| kṣudhvataḥ svedādatyantaṃ dehaglāniḥ| kāmalāpāṇḍumatoḥ svedena pittavṛddhyā rogavṛddhiḥ| yasmādadhyeṣyate (hṛ. ni. a. 13|15) - "pittapradhānāḥ kupitāḥ" ityādi| tathā, (hṛ. ni. a. 13|15) - "yaḥ pāṇḍurogī seveta pittalaṃ tasya kāmalām|" ityādi| mehinastu svedavṛddhyā rogavṛddhiḥ| garbhiṇyāḥ svedena garbhavyāpat| puṣpitāyā raktātipravṛttiḥ| sūtāyāḥ kārśyam| mṛdu ceti| yadaiṣāmatisthūlādīnāmātyayiko vyādhiḥ-visūcikādiḥ syāt, tadaite mṛdu svedayitavyā eva|

Āyurvedarasāyana

sthūlādīnāṃ svedanaṃ niṣedhati-na svedayediti| stambhanīyāḥ-viṣādayaḥ| kṣataḥ-uraḥkṣatī| kṣīṇaḥ-kṣayarogī| kṣāmaḥ-kṛśaḥ| śoṣo-mukhaśoṣaḥ| āḍhyarogovātaraktam| bhraṣṭagudo dagdhagudaśca| puṣpitā-ṛtumatī| ātyayike gade asvedyānapi mṛdu svedayet, tathā+apyanupaśame tīvraṃ vā svedayedityāha-mṛdu ceti|

Aṣṭāṅgahṛdayasaṃhitā

śvāsakāsapratiśyāyahidhmādhmānavibandhiṣu||25||

svarabhedānilavyādhiśleṣmāmastambhagaurave||25||

aṅgamardakaṭīpārśvapṛṣṭhakukṣihanugrahe||26||

mahatve muṣkayoḥ khalyāmāyāme vātakaṇṭake||26||

mūtrakṛcchrārbudagranthiśukraghātāḍhyamārute||27||

svedaṃ yathāyathaṃ kuryāttadauṣadhavibhāgataḥ||27||

Sarvāṅgasundarā

śvāsādīnāṃ vibandhāntānāṃ dvandvaḥ| śvāsādimatsu yathāsvaṃ svedaṃ kuryāt,- kvacittāpaṃ kvacidupanāhaṃ kvacidūṣmāṇaṃ kvaciddravamiti| katham ? teṣvauṣadhāni tadauṣadhāni, teṣāṃ vibhāgo-yathāsvamupayogaḥ, tena,- tadauṣadhavibhāgena svedaṃ kuryāt| "khallī tīvrarujānvitā|" iti (hṛ. ni. a. 15|55) vātavyādhau vakṣyate, āyāmavātakaṇṭakau ca| āḍhyamārutaḥ-ūrustambhaḥ|

Āyurvedarasāyana

svedasādhyān rogānāha-śvāsakāsetyādi| muṣkayormahattve-vṛddhiroge| khalyāṃ-hastapādāvamoṭane| āyāme-bāhyāyāmādau| saṅgrahe tu (sū. a. 26) - "svarabhedānilavyādhipakṣāghātāpatānake| vepathuśvayathusvāpastambhajṛmbhāmagaurave|| karṇamanyāśiraḥkoṣṭhajaṅghāpādorurukṣu ca|" iti| svinnasya kṛtyamuktaṃ saṅgrahe (sū. a. 26) -"svinno+annaṃ pathyamaśnīyāddoṣarogānurodhataḥ| tadahaḥ svinnasarvāṅgo vyāyāmaṃ sutarāṃ tyajet||" iti|

Aṣṭāṅgahṛdayasaṃhitā

svedo hitastvanāgneyo vāte medaḥkaphāvṛte||28||

Sarvāṅgasundarā

medaḥkaphābhyāṃ pavana āvṛte satyanāgneyaḥ svedo hitaḥ| amāgneya ityagnerḍhak, tato nañ+a+asamāsaḥ|

Āyurvedarasāyana

anāgneyasvedasya viṣayamāha-sveda iti|

Aṣṭāṅgahṛdayasaṃhitā

nivātaṃ gṛhamāyāso guruprāvaraṇaṃ bhayam||28||

upanāhāhavakrodhā bhūripānaṃ kṣudhā+a+atapaḥ||30||

28 1/2||30||

Sarvāṅgasundarā

nivātagṛhādayo+anāgneyāḥ svedāḥ| āyāso-vyāyāmaḥ| guruprāvaraṇaṃ-rallakādi| bhayaṃ-khaḍgahastarājapuruṣadarśanādinā| upanāho+apyanāgneyaḥ svedaḥ, upanāhasya dvaividhyāt| tatra "upanāho vacākiṇva" ityādirāgneyaḥ, tatra "tāpo+agnitaptavasana" ityanuvṛtteḥ| anāgneyastu-"snigdhoṣṇavīryairmṛdubhiścarmapaṭṭaiḥ" ityādikaḥ| āhavaḥ-samaraḥ| bhūripānaṃ-bahumadyapānam|

Āyurvedarasāyana

anāgneyasvedasya bhedānāha-nivātamiti| nivātagṛhādayo daśa bhedāḥ| upanāho-vacādibhiranagnitaptaiḥ kṛtaḥ| āhavo-yuddham| bhūripānaṃ-bahumadyapānam| svedasya phalamuktaṃ saṅgrahe (sū. a. 26) -"agnerdīptiṃ mārdavaṃ tvakprasādaṃ bhaktaśraddhāṃ srotasāṃ nirmalatvam| kuryātsvedo jāḍyatandrāpahāraṃ stabdhān sandhīṃśreṣṭayatyāśu cāsya||" iti|

Āyurvedarasāyana

svedanasya śodhanāṅgatvamāha-snehaklinnā iti| asthiśabdena madhyamamārgo lakṣyate| dhātugānāṃ srotolīnānāṃ [ca] punarupādānaṃ svedaikasādhyatvajñāpanārtham| mārgatrayakathanena hi te+apyuktāḥ| iti hemādriṭīkāyāmāyurvedarasāyane| saṃsvedanaprakaraṇaṃ sāmastyena nirūpitam|| 17||

Aṣṭāṅgahṛdayasaṃhitā

snehaklinnāḥ koṣṭhagā dhātugā vā srotolīnā ye ca śākhāsthisaṃsthāḥ||17||

doṣāḥ svedaiste dravīkṛtya koṣṭhaṃ nītāḥ samyak śuddhibhirnirhriyante||17||

29 1/2||17||

iti śrī vaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne svedavidhirnāma saptadaśo+adhyāyaḥ||17||

Sarvāṅgasundarā

te doṣāḥ samyak-suṣṭhu, śuddhibhiḥ-vamanavirecanalakṣaṇābhiḥ, nirhriyante-niṣkāsyante| ke doṣāḥ ? ityāha-snehaklinnā ye, tathā koṣṭhagā dhātusthāśca, tathā srotolīnāḥ, tathā śākhāsvasthiṣu ca sthitāḥ| kimbhūtāḥ ? svedairdravīkṛtya koṣṭhaṃ nītāḥ-udaraṃ prāpitāḥ| śālinīvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne svedavidhyadhyāyaḥ saptadaśaḥ samāptaḥ|| 17||

vamanavirecanavidhiradhyāyaḥ

18

Aṣṭāṅgahṛdayasaṃhitā

athāto vamanavirecanavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

athāta ityādi| vamanaṃ ca virecanaṃ ca, tayorvidhiḥ| śeṣaṃ pūrvavadvyākhyeyam| tatra yathoddeśatayā nirdeśa iti pūrvaṃ vamanavidhimācaṣṭe| athavā virekātpūrvaṃ vamanasyopanyāso yuktaḥ, hṛtakaphasya hi samyagvirekā bhavanti| tathā coktam (carake si. a. 1|8) - "viricyate mandakaphastu samyak" iti|

Āyurvedarasāyana

kramaprāptaṃ vamanavirecanavidhimadhyāyaṃ vyākhyātuṃ pratijānīte-atheti| vamanavirecanayorlakṣaṇamuktaṃ saṅgrahe (sū. a. 27) -"doṣaharaṇamurdhvabhāgaṃ vamanākhyam, adhobhāgaṃ virecanākhyam, ubhayaṃ vā malavirecanādvirecanamityucyate| tatroṣṇatīkṣṇasūkṣmavyavāyivikāśīnyauṣadhāni svavīryeṇa hṛdayamupetya saukṣmyāvdyavāyitvācca dhamanīranusṛtya snehena mṛdūkṛte+antaḥśarīre svedoṣmaṇā+a+ardradāruvadviṣyandite sthūlāṇusrotobhyaḥ sakalamapi doṣasaṅghātamauṣṇyāt punarviṣyandayanti| taikṣṇyādvikāśitvācca vicchindayanti| sa viṣyannavicchinno doṣasaṅghātaḥ pariplavan snehāktabhājanastha ivodakāñjalirasajjannanupravaṇabhāvādāmāśayamāgamyodānapraṇunno+agnivāyvātmakatvādurdhvabhāgaprabhāvāccauṣadhasyordhvaṃ pravartate| salilapṛthivyātmakatvādadhobhāgaprabhāvāccauṣadhasyādhaḥ| ubhayataścobhayaguṇatvādubhayabhāgaprabhāvācca|" iti|

Aṣṭāṅgahṛdayasaṃhitā

kaphe vidadhyādvamanaṃ saṃyoge vā kapholbaṇe||1||

tadvadvirecanaṃ pitte---------------------||1||

Sarvāṅgasundarā

śleṣmaṇi vamanaṃ kuryāt, saṃyoge ca kaphādhike| tatra ca pittakaphavān vamanaṃ kuryāt| yathā,-kaphe kaphādhike saṃyoge vamanaṃ kuryāt tathaiva pitte pittādhike vā saṃyoge virecanaṃ kuryāditi tadvacchabdasyārthaḥ|

Āyurvedarasāyana

vamanavirecanayoḥ sāmānyato viṣayamāha kaphe vidadhyāditi| tadvat-pittolbaṇe vā saṃyoge|

Aṣṭāṅgahṛdayasaṃhitā

--------------------viśeṣeṇa tu vāmayet||1||

navajvarātisārādhaḥpittāsṛgrājayakṣmiṇaḥ||2||

kuṣṭhamehāpacīgranthiślīpadonmādakāsinaḥ||2||

śvāsahṛllāsavīsarpastanyadoṣordhvarogiṇaḥ||3||

Sarvāṅgasundarā

viśeṣeṇa punarnavajvarātisārādīn ūrdhvarogaparyantān vāmayet| [ navajvarādīnāṃ yakṣmāntānāṃ dvandva iniḥ| evaṃ ca kuṣṭhādīnāṃ kāsāntānāṃ śvāsādīnāmūrdhvarogāntānāṃ ca dvandve inī kāryau|

Sarvāṅgasundarā

vamanasya viśeṣato viṣayamāha-viśeṣeṇeti, navajvareti, kuṣṭhameheti, śvāseti| ūrdhvarogāḥ-jatrūrdhvarogāḥ| saṅgrahe tu (sū. a. 27) - "viṣapītadaṣṭadigdhaviddhaviruddhājīrṇānnaviṣūcikālasakāvipākārocakārbudamedogadāpasmārapāṇḍurogā doṣabhedīyoktāśca śleṣmavyādhayaḥ|" ityadhikāḥ| yuktiśca, (saṃ. sū. a. 27) -"ete hi paraṃ vamanena nāśamupayānti, salilāpagamādaniṣpannaśālyādivat|" iti|

Aṣṭāṅgahṛdayasaṃhitā

avāmyā garbhiṇī rūkṣaḥ kṣudhito nityaduḥkhitaḥ||3||

bālavṛddhakṛśasthūlahṛdrogikṣatadurbalāḥ||4||

prasaktavamathuplīhatimirakrimikoṣṭhinaḥ||4||

ūrdhvapravṛttavāyvasradattabastihatasvarāḥ||5||

mūtrāghātyudarī gulmī durvamo+atyagnirarśasaḥ||5||

udāvartabhramāṣṭhīlāpārśvarugvātarogiṇaḥ||6||

ṛte viṣagarājīrṇaviruddhābhyavahārataḥ||6||

Sarvāṅgasundarā

garbhiṇyādayo vātarogāntā avāmyāḥ| arśāṃsi vidyante yasya so+arśasaḥ| "arśaādibhyaśca" ityac| tatra garbhiṇyā vamanādgarbhavyāpadgarbhabhraṃśaśca (śācca) dāruṇarogasya raktapittāderidbhūtiḥ| rūkṣasya vāyuḥ vāgghanuhastādīnāṃ vyāpārāyatīrhatvā hanvādīnāṃ grahaṃ kuryāt| kṣudhitasya nityaduḥkhitasya ca vāyunā kṣapitaśarīratvādbalakṣayaḥ syāt| bālādīnāmauṣadhabalākṣamatvāt baloparodhaḥ syāt| hṛdrogādīnāṃ hṛdayoparodhaḥ| prasaktacchardīnāmudāno vāyurutkṣipya prāṇānapi hiṃsyāt| evamanyatrāpi rogodgamaścintyaḥ| [ kiṃ sarvadaiva garbhiṇyādayo+avāmyāḥ ? uta kasyāñcidavasthāyāṃ vāmyāḥ, ityāha- ] ṛta ityādi| viṣādyabhyavahāramantareṇa| viṣādyabhyavahāre tu vāmyā evaite|

Āyurvedarasāyana

avāmyānāha-avāmyā iti, bāleti, prasakteti, ūrdhveti, mūtrāghātīti, udāvarteti, ṛta iti| prasaktavamathuḥ-chardyanurodhanāt| kṛmikoṣṭhī \_kṛmibahulakoṣṭhaḥ| ūrdhvaṃ pravṛtto vāyurasraṃ ca yasya| hatasvarādayaḥ udāvartādayaśca| viṣādibhya ṛte| viṣapānādau tu garbhiṇyādayo+api vāmyāḥ| viruddhābhyavahāraḥ-"ānūpamāmiṣaṃ māṣa" (hṛ. sū. a. 7|30) ityādyuktaḥ| saṅgrahe tu (sū. a. 27) - "tatra garbhiṇyā garbhavyāpadāmagarbhabhraṃśācca dāruṇarogaprāptiḥ syāt| sukumārasya hṛdayavikarṣaṇādūrdhvamadho vā rudhirapravṛttiḥ| anyakāryavyagrasyauṣadhaṃ na pravartate, kṛcchreṇa vā pravartamānamayogadoṣān kuryāt| rūkṣasya vāyuraṅgagrahaṇam| rūkṣāśanaprāyasya vāyunā kṣapitadoṣatvādbalakṣayaḥ syāt| tathā+atidīptāgneragnibalena| bhārādhvakarmanityayānaklāntānāṃ prayāsena| kṣatasya bhūyaḥ kṣaṇanādraktātipravṛttiḥ| kṣīṇādīnāmauṣadhabalākṣamatvāddehabaloparodho+antaḥkṣatabhayaṃ ca| prasaktacchardyūrdhvaraktapittayorudānamutkṣipya prāṇān haret, raktavā+atipravartayet| ūrdhvavātāsthāpitānuvāsitānāmurdhvavātādipravṛttiḥ| saṃvṛtakoṣṭhasya duścchardasya cātimātrapravāhaṇādantaḥkoṣṭhe samutkliṣṭairdoṣairvisarpastambhajāḍyavaicityāni maraṇaṃ vā| hṛdrogiṇo hṛdayoparodhaḥ| udāvartādibhirartānāmarditādibhiścha yathāyathamāmayavṛddhirmaraṇaṃ vā| kṛmikoṣṭhasyāsthāpanenādhaḥ pūrvamanirhṛtaiḥ kṛmibhiratibahutvādaśeṣāniḥsaraṇena hṛdayamatikarṣadbhiścchardiṣo+atipravṛttiḥ syāt|" iti|

Aṣṭāṅgahṛdayasaṃhitā

prasaktavamathoḥ pūrve prāyeṇāmajvaro+api ca||7||

dhūmāntaiḥ karmabhirvarjyāḥ, sarvaireva tvajīrṇinaḥ||7||

Sarvāṅgasundarā

prasaktavamathoḥ pūrve-pūrvasthitā durbalāntā ekādaśāturāḥ, tathā+a+amajvaraśca| te sarve dhūmāntaiḥ karmabhiḥ prāyeṇa varjyāḥ, na kevalaṃ vamanenaiva| dhūmagrahaṇaṃ gaṇḍūṣādikarmaṇaḥ parihārārtham| prāyograhaṇamaṣṭamāsāyā garbhiṇyā nirūhā na varjyā iti sūcanārtham| tathā, sadyobhuktasya jvaritasya sato vamanānujñānārtham| tu-punaḥ, ajīrṇinaḥ puruṣāḥ sarvaireva-vamanādibhirgaṇḍūṣādibhiśca varjyāḥ| āmadoṣabhayāttairvamanādayo na sevyā ityarthaḥ| atrāpi prāyograhaṇamanuvartate| sadyo+ajīrṇināṃ hi vamanamanujñātameva|

Āyurvedarasāyana

prasaṅgādgarbhiṇyādiṣvekādaśasu navajvare ca virecanabastinasyadhūmānniṣedhati-prasaktavamathoriti| ajīrṇināṃ sarvāṇi karmāṇi niṣedhati-sarvaireveti| sarvaiḥ-virecanādyairgaṇḍūṣāntaiśca| vamanaṃ tu viśeṣato vidhānāt kartavyam| saṅgrahe tu (sū. a. 27) -"ajīrṇī tu sarvaireva vamanavarjyairāmadoṣabhayāt, navajvaraśca doṣastambhabhayāditi|" iti|

Aṣṭāṅgahṛdayasaṃhitā

virekasādhyā gulmārśovisphoṭavyaṅgakāmalāḥ||8||

jīrṇajvarodaragaracchardiplīhahalīmakāḥ||8||

vidradhistimiraṃ kācaḥ syandaḥ pakvāśayavyathā||9||

yoniśukrāśrayā rogāḥ koṣṭhagāḥ kṛmayo vraṇāḥ||9||

vātāsramūrdhvagaṃ raktaṃ mūtrāghātaḥ śakṛdgrahaḥ||10||

vāmyāśca kuṣṭhamehādyāḥ-----------------------||10||

Sarvāṅgasundarā

virekeṇa sādhyāḥ-upakramyāḥ, gulmādayaḥ śakṛdgrahaparyantāḥ| pakvāśaye vyathā pakvāśayavyathā| vāmyāśceti caḥ samuccaye| ye ca kuṣṭhādyā ūrdhvarogaparyantā vamanārhā uktāste ca virecyāḥ|

Āyurvedarasāyana

virecanasya viśeṣato viṣayamāha-virekasādhyā iti, jīrṇajvareti, vidradhiriti, yonīti, vātāsramiti, vāmyāśceti| saṅgrahe tu (sū. a. 27) -"bhagandarākṣipākakṣārāgnidagdhaśiraḥśūlodāvartā doṣabhedīyoktāśca pittavyādhayaḥ|" ityadhikam| yuktiśca, (saṃ. sū. a. 27) -"ete hi paraṃ virecanena nāśamupayāntyagnyapanayanenāgnigṛhatāpavat|" iti|

Sarvāṅgasundarā

avirecyānāha-na tu recyā iti| kṣatapāyuḥ-kṣatagudaḥ| saśalyaḥ-anuddṛtaśalyaḥ| āsthāpitaḥ-kṛtanirūhaḥ| śoṣī-rājayakṣmī| saṅgrahe tu (sū. a. 27) -"tatra navajvarasyāvipakvān doṣān na nirharet, vātameva ca kopayet| atisāryadhogaraktapittayoratipravṛttyā hanyāt| kṣatagudasya gude prāṇoparodhakarīṃ rujāṃ janayet| laṅghitādayo bheṣajavegaṃ na saheran| rājayakṣmārtasya kṣīṇadhātutayā malabalatvam, tadabhāvāddehanāśaḥ syāt| madātyayārtasya madyakṣīṇe dehe vāyuḥ prāṇoparodhāya| ādhmātasya purīṣāśaye nicito vāyurvisarpan sahasā tīvrataramādhmānaṃ maraṇaṃ vā janayet| saśalyābhihatayoḥ kṣate vāyurāśrito jīvitaṃ hiṃsyāt| atisnigdhasyātiyogo bhavet| krūrakoṣṭhasyauṣadhoddhatā doṣā hyapravartamānā hṛdayaśūlaparvabhedānāhacchardimūrcchāklamān janayitvā prāṇān hanyuḥ| garbhiṇyādīnāṃ pūrvokto doṣaḥ syāt|" iti| pūrvokto-vamanoktaḥ|

Aṣṭāṅgahṛdayasaṃhitā

------------------------na tu recyā navajvarī||10||

alpāgryadhogapittāsrakṣatapāyvatisāriṇaḥ||11||

saśalyāsthāpitakrūrakoṣṭhātisnigdhaśoṣiṇaḥ||11||

Sarvāṅgasundarā

turavadhāraṇe| navajvaro naiva recyaḥ| tasya hi virecanamapakvān doṣānanirharan vātakopāyaiva syāt| yakṣmādīnāṃ tvavasthāvaśānmṛduvirecyatvamanujñātameva| yathā ca paṭhiṣyati (hṛ. ci. a. 5|1)- "balino bahudoṣasya snigdhasvinnasya śodhanam| ūrdhvādho yakṣmiṇaḥ kuryātsasnehaṃ yanna karśanam||" iti [ yakṣmaṇaḥ ]| tathā (hṛ. ci. a. 9|4) - "api cādhmānagurutāśūlastaimityakāriṇi| prāṇadā prāṇadā doṣe vibaddhe sampravartinī||" ityādinā+atīsārasyāpi mṛduvirecanamanujñātam| naivaṃ navajvarasya svalpavirecyatvaṃ kadā+api| alpāgnyādayaḥ śoṣyantā na virecyāḥ| tatrālpāgnirabalatvādbheṣajavegaṃ na sahate| adhogaraktapittātisāriṇoratipravṛttyā hanyāt| kṣatapāyoḥ prāṇoparodhakarīṃ rujāṃ janayet| saśalyasya kṣate vāyurāśrito jīvitaṃ hiṃsyāt| āsthāpitasya bheṣajavegāsahanādbaloparodhaḥ syāt| krūrakoṣṭhasyauṣadhoddhatā doṣā hyapravartamānā hṛdayaśūlaparvabhedānāhacchardimūrcchāklamān janayitvā prāṇān hanyuḥ| atisnigdhasyātiyogāya syāt| śoṣiṇaḥ kṣīṇadhātutayā malabalatvam, tadabhāvāddehavināśaḥ syāditi|

Aṣṭāṅgahṛdayasaṃhitā

atha sādhāraṇe kāle snigdhasvinnaṃ yathāvidhi||12||

śvovamyamutkliṣṭakaphaṃ matsyamāṣatilādibhiḥ||12||

niśāṃ suptaṃ sujīrṇānnaṃ pūrvāhṇe kṛtamaṅgalam||13||

nirannamīṣatsnigdhaṃ vā peyayā pītasarpiṣam||13||

vṛddhabālābalaklībabhīrūn rogānurodhataḥ||14||

ākaṇṭhaṃ pāyitānmadyaṃ kṣīramikṣurasaṃ rasam||14||

yathāvikāravihitāṃ madhusaindhavasaṃyutām||15||

koṣṭhaṃ vibhajya bhaiṣajyamātrāṃ mantrābhimantritām||15||

"brahmadakṣāśvirudrendrabhūcandrārkānilānalāḥ||16||

ṛṣayaḥ sauṣadhigrāmā bhūtasaṅghāśca pāntu vaḥ||16||

rasāyanamivarṣīṇāmamarāṇāmivāmṛtam||17||

sudhevottamanāgānāṃ bhaiṣajyamidamastu te||17||

aum namo bhagavate bhaiṣajyagurave vaiḍūryaprabharājāya||18||

tathāgatāyārhate samyaksambuddhāya||18||

tadyathā||18||

aum bhaiṣajye bhaiṣajye mahābhaiṣajye samudrate svāhā||18||

" prāṅmukhaṃ pāyayet-------------------------------||18||

Sarvāṅgasundarā

etat pūrvoktaṃ recyārecyatvamavagamyānantaraṃ sādhāraṇe-śrāvaṇādau kāle, yathāvidhi-snehasvedādhyāyoditena krameṇa, snigdhasvinnaṃ puruṣaṃ bhaiṣajyamātrāṃ prāṅmukhaṃ pāyayediti vakṣyamāṇena sambandhaḥ| kīdṛśam ? śvovamyaṃ-prātarvamanārham| vamyamiti "arhekṛtyatṛcaśca" ityarhārthe poradupadhāditi yat| utkliṣṭaḥ-sthānāccalitaḥ, kapho yasya tamutkliṣṭakapham| kaiḥ? matsyādibhiḥ| antarbhāvitaṇyartho+atra| utkleśitakaphamityarthaḥ| tathā, niśāṃ suptam| "kālādhvanoḥ" iti dvitīyā| ata eva yathocitaḥ sakalaniśāsvāpo+atropalakṣyate| tathā, suṣṭhu jīrṇamannaṃ-āhāro yasya tam| kadā pāyayet ? pūrvāhṇe-prātaḥkāle| kimbhūtam ? kṛtaṃ maṅgalaṃ-svastyayanādi, yasya tam| maṅgalamityupalakṣaṇārtham,- kṛtadevadvijāgniguruvṛddhārcanamapīti draṣṭavyam| tathā, nirannaṃ-akṛtāhāram| āturavaśādvā kiñcitsnigdham| katham ? ityāha-peyayā pītasarpiṣam| vṛddhetyādi| tathā, asau vāmyo vṛddho vā bālo vā durbalo vā klībaḥ-khedāsahiṣṇurvā bhavati, bhīrurvā-kātaro bhavati| tadā rogānurodhādākaṇṭhaṃ-atimātraṃ madyakṣīrādikaṃ pāyayet| tadanantaraṃ bhaiṣajyamātrāṃ pāyayet| saṅgrahe+apyuktam (sū. a. 27) - "bhīrukṛśabālavṛddhasukumārānvā doṣānurodhenākaṇṭhaṃ pītayūṣekṣurasakṣīratakramāṃsarasamadyatuṣodakayavāgūmaṇḍānyatamam" iti| kimbhūtāṃ mātrām ? yathāvikāravihitāṃ,- rogānusāreṇa sādhitām| tathā, madhusaindhavābhyāṃ yutām| kiṃ kṛtvā ? koṣṭhaṃ-mṛdumadhyakrūralakṣaṇaṃ, vibhajya-vicārya| śleṣmādhikyena mṛdutvaṃ, śleṣmamadhyatvena madhyatvaṃ, śleṣmahīnatvena krūratvaṃ vamane koṣṭhasya bodhyam| tathā coktam carake (si. a. 1|8) - "śleṣmottaraścchardayate hyaduḥkham" iti| kimbhūtāṃ bhaiṣajyamātrām ? mantrābhimantritām| tāneva mantrānāha-brahmetyādigranthena|

Āyurvedarasāyana

vamanavidhimāha-atheti| kṛtasnehanādikamāturaṃ prāṅmukhaṃ bhaiṣajyamātrāṃ pāyayedityanvayaḥ| śvovamyamiti vamanadinātpūrvadine, utkliṣṭakapham| samyaksnigdhaṃ cennirannam| īṣatsnigdhaṃ cet peyayā pītasarpiṣam| vṛddhādiṣvanyatamaśce(maṃ ce) drogānusāreṇa madyādiṣvanyatamamākaṇṭhaṃ pāyitam| brahmetyādisvāhāntena mantreṇābhimintritām| ayaṃ cauṣadhapānavidhirviśeṣaparihāreṇa sarveṣvauṣadheśu jñeyaḥ| saṅgrahe tu (sū. a. 27) -"snātānuliptaṃ sragviṇamahatavāsasaṃ devatāgnidvijaguruvṛddhavaidyānarcitavantaṃ kṛtahomabalimaṅgalaprāyaścittasvastivācanaṃ jānusamasaṃstṛtasopadhānopāśrayāsanopaviṣṭaṃ pītatakrayūṣatuṣodakayavāgūmaṇḍānyatamaṃ nakṣatratithikaraṇamuhūrttodaye praśaste|" iti (ityadhikam)|

Aṣṭāṅgahṛdayasaṃhitā

---------------------------pīto muhūrtamanupālayet||18||

tanmanāḥ---------------------------------------------||18||

Sarvāṅgasundarā

bhaiṣajyamātrāṃ pītaḥ sannāturaḥ muhūrtaṃ tanmanāḥ-vamigatacittaḥ, anupālayet-pratīkṣeta|

Sarvāṅgasundarā

pānānantaraṃ vidhimāha-pīte muhūrtamiti| tanmanāḥ-vamanaikacittaḥ|

Aṣṭāṅgahṛdayasaṃhitā

---------------jātahṛllāsaprasekaścchardayettataḥ||18||

aṅgulibhyāmanāyasto nālena mṛdunā+athavā||19||

galatālvarujan vegānapravṛttān pravartayan||19||

pravartayan pravṛttāṃśca jānutulyāsane sthitaḥ||20||

ubhe pārśve lalāṭaṃ ca vamataścāsya dhārayet||20||

prapīḍayettathā nābhiṃ pṛṣṭhaṃ ca pratilomataḥ||21||

Sarvāṅgasundarā

tataḥ-anantaraṃ, sañjātahṛllāsaprasekaḥ san chardayet| hṛllāso-hṛduparodhaḥ| praseko-niṣṭhīvanam| kathaṃ vamet ? aṅgulibhyāṃ dvābhyām| yadvā, komalena suvarcalairaṇḍādijena-nālena mṛdunā vamet| kīdṛśaḥ ? anāyastaḥ,- anāyāsenetyarthaḥ| aparaṃ galatālvapīḍayan| tathā, apravṛttān vegān pravartayan pravṛttāśca pravartayan| jānupramāṇe pīṭhe sthitaḥ| ca-aparaṃ, asya-narasya, vamanaṃ kurvato dve pārśve lalāṭaṃ ca dhārayet| paricāraka iti śeṣaḥ| nābhiṃ ca pīḍayet| pṛṣṭhaṃ ca pratilomataḥ-asanmārgeṇa pīḍayet|

Āyurvedarasāyana

pravṛttavamanasya kṛtyamāha-jātahṛllāsetyādi| aṅgulībhyāṃ saṃhatābhyāṃ, mṛdunā nālena, pravṛttān savibandhān pravartayan, na tvapravṛttān pravartayan, chardayedityanvayaḥ| anāyastaḥ-āyāsarahitaḥ| pṛṣṭhaṃ ca pratilomataḥ-trikādārabhyordhvaṃ prapīḍayet| saṅgrahe tu (sū. a. 27) -"sa yadā jānīyāt svedaprādurbhāvena doṣaṃ pravilayamāpadyamānaṃ, romaharṣeṇa ca sthānebhyo vicalitaṃ, kukṣyādhmānena ca kukṣimanusṛtaṃ, kramāt hṛdayopamardahṛllāsāsyasaṃsravaṇaiścordhvamabhimukhībhutam| atha samupasthāpitānekapratigrāho vivṛtoauṣṭhatālukaṇṭho nātimahatā vyāyāmena vegānudīrayan vamet| nātyunnato nātyavanato na pārśvavṛtto vā| tatrātyunnatasya pṛṣṭhahṛdayapīḍā bhavati| atyavanatasya śiraḥkoṣṭhapīḍā| pārśvāvṛttasya pārśvakoṣṭhahṛdayordhvajatrupīḍeti|" iti|

Aṣṭāṅgahṛdayasaṃhitā

kaphe tīkṣṇoṣṇakaṭukaiḥ pitte svāduhimairiti||21||

vamet snigdhāmlalavaṇaiḥ saṃsṛṣṭe marutā kaphe||22||

Sarvāṅgasundarā

kaphe tīkṣṇoṣṇakaṭukairdravyairvamet| pitte svāduśītairdravyairvamet| snigdhāmlalavaṇairvāyunā yukte kaphe vamet|

Āyurvedarasāyana

doṣabhedena vamanadravyabhedamāha-kapha ityādi| iti-uktena prakāreṇa|

Aṣṭāṅgahṛdayasaṃhitā

pittasya darśanaṃ yāvacchedo vā śleṣmaṇo bhavet||22||

Sarvāṅgasundarā

yāvat pittasya darśanaṃ syāt, kaphasya vā chedaḥ-antaḥ syāt, tāvadvamet|

Āyurvedarasāyana

vamanāvadhimāha-pittasya darśanamiti|

Aṣṭāṅgahṛdayasaṃhitā

hīnavegaḥ kaṇādhātrīsiddhārthalavaṇodakaiḥ||23||

vametpunaḥpunaḥ------------------------------||23||

Sarvāṅgasundarā

hīnavego naraḥ kaṇādhātrīsiddhārthalavaṇodakairasakṛdvamet|

Āyurvedarasāyana

hīnavegasyauṣadhamāha-hīnavega iti| pippalyādimiśramudakaṃ punaḥpunaḥ pītvā vamet| saṅgrahe tu (sū. a. 7) - "prabhūtavamanāsahiṣṇurvdyahaṃ tryahaṃ vā viśramya, asātmyabībhatsadurdaśadurgandhāni vamanāni vidadhyāt| viparītāni virecanāni|" iti|

Aṣṭāṅgahṛdayasaṃhitā

-----------------------tatra vegānāmapravartanam||23||

pravṛttiḥ savibandhā vā kevalasyauṣadhasya vā||24||

ayogastena niṣṭhīvakaṇḍūkoṭhajvarādayaḥ||24||

Sarvāṅgasundarā

tatra-teṣu samyagyogātiyogāyogeṣu madhyāt, vegānāmapravartanamasāvayogaḥ| savibandhā ca yā pravṛttiḥ so+apyayogaḥ| kevalasya-doṣādirahitasyauṣadhasya yā pravṛttiḥ so+apyayogaḥ| tena-ayogena, niṣṭhīvādayaḥ syuḥ|

Āyurvedarasāyana

hīnayogalakṣaṇamāha-tatreti| hīnayogajān rogānāha - teneti| ādiśabdādarocakagauravādhmānasphoṭālasya-śūlapratiśyāyaromaharṣaśophādayaḥ|

Aṣṭāṅgahṛdayasaṃhitā

nirvibandhaṃ pravartante kaphapittānilāḥ kramāt||1||

(manaḥprasādaḥ svāsthyaṃ cāvasthānaṃ ca svayaṃ bhavet||1||

vaiparītyamayogānāṃ na cātimahati vyathā||1||

) samyagyoge-------------------------------------||25||

Sarvāṅgasundarā

samyagyoge kaphapittānilāḥ krameṇa nirvibandhaṃ-niḥsaṅgaṃ pravartante|

Āyurvedarasāyana

samyagyogalakṣaṇamāha-nirvibandhamiti| sa ṅgrahe tu (sū. a. 27) -"nātimahatī vyathā svayaṃ cāvasthānam| tataśca svasthatā manaḥprasādaḥ svaraviśuddhirarocakādivaiparītyaṃ ca|" iti|

Aṣṭāṅgahṛdayasaṃhitā

---------------atiyoge tu phenacandrakaraktavat||25||

vamitaṃ kṣāmatā dāhaḥ kaṇṭhaśoṣastamo bhramaḥ||26||

ghorā vāyvāmayā mṛtyurjīvaśoṇitanirgamāt||26||

Sarvāṅgasundarā

atiyoge punaḥ phenacandrakaraktavadvamitaṃ-vamanaṃ bhavati| phenaśca candrakaśca raktaṃ ca, tāni vidyante yasya vamitasya tadevam| tathā, kṣāmatādayo bhavanti| tamaḥ-timiradarśanaṃ, dāruṇāśca vātarogāḥ| tathā mṛtyurbhavati, jīvākhyasya śoṇitasya nirgamāt-niṣkāsāt|

Āyurvedarasāyana

atiyogalakṣaṇamāha-atiyoge tvityādi| phenādiyuktaṃ vamitam| candrakāḥ-mayūrapiccheṣviva| tamaḥ-ajñānam| bhramaḥ-cakrādhirūḍhasyeva| jīvaśoṇitaṃ-ojaḥ| saṅgrahe tu (sū. a. 27) - "svarakṣayamohonmādamūrcchāśiraḥśūnyatāhṛdayadhūmāyanagātraśūlasuptitṛṣṇordhvānilaprakopakarṇaśūlārditavāksaṅgahanusaṃhananajihvāpraveśanirgamākṣivyāvṛttivisaṃjñātā- nidrābalāgnihānayo bhavanti|" iti|

Aṣṭāṅgahṛdayasaṃhitā

samyagyogena vamitaṃ kṣaṇamāśvāsya pāyayet||27||

dhūmatrayasyānyatamaṃ snehācāramathādiśet||27||

Sarvāṅgasundarā

samyagyogena vamite sati muhūrtamāśvāsya-śītavātādinā, dhūmatrayasya-snigdhamadhyatīkṣṇākhyasya, anyatamaṃ-ekaṃ, pāyayedvaidyaḥ| atha-anantaraṃ, snehācāraṃ-"uṣṇodakopacārī syāt" ityādikaṃ, ādiśet|

Āyurvedarasāyana

samyagvāntasyopacāramāha-samyagyogeneti| dhūmatrayasya-snigdhamadhyatīkṣṇabhedāt| saṅgrahe tu (sū. a. 27) - "suviśodhitapāṇipādamukhaṃ dhūmaṃ pāyayitvā punarupaspṛṣṭodakaṃ sammānitasurabhitāmbūlaṃ nirvātāgāraśayyāsthitam|" iti|

Aṣṭāṅgahṛdayasaṃhitā

tataḥ sāyaṃ prabhāte vā kṣudvān snātaḥ sukhāmbunā||28||

bhuñjāno raktaśālyannaṃ bhajetpeyādikaṃ kramam||28||

Sarvāṅgasundarā

tataḥ-ūrdhvaṃ, sāyaṃ-aparāhṇe, prabhāte-pūrvāhṇe vā, babhukṣita uṣṇodakena snāto raktaśālyannaṃ bhuñjānaḥ peyādikaṃ kramaṃ bhajet|

Āyurvedarasāyana

samyagvāntaḥ peyādikrameṇa bhuñjītetyāha-tataḥ sāyamiti| dīptāgniścetsāyaṃ, mandāgniścetparadine prātaḥ, peyādikaṃ kramaṃ bhajet,- peyādikrameṇa raktaśālyannaṃ bhuñjīta|

Aṣṭāṅgahṛdayasaṃhitā

peyāṃ vilepīmakṛtaṃ kṛtaṃ ca yūṣaṃ rasaṃ trīnubhayaṃ tathaikam||29||

krameṇa seveta naro+annakālān pradhānamadhyāvaraśuddhiśuddhaḥ||29||

Āyurvedarasāyana

peyādikramamāha-peyāmiti| uttamaśuddhyā śuddhaḥ peyādika trīṃstrīn annakālān bhuñjīta| madhyāśuddhyā śuddhau dvau dvau| avaraśuddhyā śuddha ekaikam| akṛtaḥ-snehādibhirasaṃskṛto, yūṣaḥ| kṛtaḥ-saṃskṛtaḥ|

Sarvāṅgasundarā

pradhānā ca madhyā cāvarā ca pradhānamadhyāvarāḥ| pradhānamadhyāvarāśca tāḥ śuddhayaśca, tābhiḥ śuddho naraḥ krameṇa-yathāsaṅkhyaṃ, peyāṃ trīnannakālān dvāvannakālāvekannakālaṃ bhajediti| vilepyādiṣvapyevaṃ yojyam| etadeva spaṣṭīkṛtyocyate| yathā,-pradhānaśuddhyā śuddho naro dvāvannakālāvekasmin dine peyāṃ bhajet| dvitīye+ahanyekamannakālaṃ peyāṃ dvitīyamannakālaṃ vilepīm| tṛtīye vāsare dvāvannakālau vilepīmeva| caturthe divase akṛtaṃ-śuṇṭhīlavaṇādyasaṃskṛtaṃ yūṣaṃ, kṛtaṃ-śuṇṭhīlavaṇādisaṃskṛtaṃ yūṣaṃ ca dvāvannakālau bhajet, pañcame+ahni prathame+annakāle ca| caḥ samuccaye| triṣvapi kāleṣvakṛtaṃ kṛtaṃ ca yūṣaṃ bhajet, vibhajya tāvadgamyate| evaṃ kālatrayaṃ kṛtākṛtaṃ rasaṃ vibhajya bhojayet| saptarātreṇa (saptāhāt) prakṛtibhojanaṃ krameṇa seveta| evaṃ yathāsvaṃ madhyaśuddhiśuddhasyāvaraśuddhiśuddhasya ca yojanā kāryā| munistvāha (ca. sū. a. 15|17) - "athainaṃ sāyāhne pare vā+ahni sukhodakapariṣiktaṃ purāṇānāṃ lohitaśālitaṇḍulānāṃ svavaklinnāṃ maṇḍapūrvāṃ sukhoṣṇāṃ yavāgūṃ pāyayedagnibalamabhisamīkṣya| evaṃ dvitīye tṛtīye cānnakāle| caturthe tvannakāle tathāvidhānāmeva śālīnāṃ susvinnāṃ vilepīmuṣṇodakadvitīyāmasnehalavaṇāmalpasnehalavaṇāṃ vā bhojayet| evaṃ pañcame ṣaṣṭhe cānnakāle| saptame tvannakāle tathāvidhānāmeva śālīnāṃ dviprasṛtaṃ susvinnamodanamuṣṇodakānupānaṃ tanunā tanusnehalavaṇopapannena mṛdgayūṣeṇa bhojayet| evamaṣṭame navame cānnakāle| daśame tvannakāle lāvakapiñjalādīnāmanyatamasya māṃsasya rasenaudakalāvaṇikena nātisāravatā bhojayeduṣṇodakānupānam| evamekādaśe dvādaśe cānnakāle| ata ūrdhvamannaguṇān krameṇopayuñjānaḥ saptāhāt prakṛtibhojanamāgacchet|" iti| trīniti "kālādhvanoratyantasaṃyoge" iti dvitīyā|

Aṣṭāṅgahṛdayasaṃhitā

yathā+aṇuragnistṛṇagomayādyaiḥ sandhukṣyamāṇo bhavati krameṇa||30||

mahān sthiraḥ sarvapacastathaiva śuddhasya peyādibhirantarāgniḥ||30||

Sarvāṅgasundarā

yathā bāhyo+agniraṇuḥ-atyalpaḥ, tṛṇagomayakāṣṭhadalādibhiḥ sandhukṣyamāṇaḥ-uddīpyamāno, mahān sthiraḥ-cirakālasthāyī, sarvapacaḥ-sthūlasūkṣmagurulaghupācakaḥ, krameṇa bhavati| tathaiva-tenaiva prakāreṇa, śuddhasya narasya peyādibhirantarāgniḥ-audaryo+agniḥ, mahān sthiraḥ sarvapacaśca bhavati| sarvapaca iti pacerajantasya sarvaśabdena saha ṣaṣṭhīsamāsaḥ| kharanāde+apyuktam-"vireke vamane śreṣṭhe peyādīnāṃ kriyākramaḥ| triśo, dviśo madhyame syādekaśastu kanīyasi||" iti|

Āyurvedarasāyana

peyādikramasya phalamāha-yathā+aṇuriti|

Aṣṭāṅgahṛdayasaṃhitā

jaghanyamadhyapravare tu vegā- ścatvāra iṣṭā vamane ṣaḍaṣṭau||31||

daśaiva te dvitriguṇā vireke prasthastathā syāddvicaturguṇaśca||31||

Āyurvedarasāyana

trividhasya vamanasya vegamānamāha-jaghanyeti| trividhasya virekasya vegamānamāha-daśaiveti| dviguṇāḥ-viṃśatiḥ| triguṇāḥ-triṃśat| trividhasya virekasya tulāmānamāha-prastha iti| prastho+atra na dvātriṃśatpalaḥ| "vamane ca vireke ca tathā śoṇitamokṣaṇe| sārddhatrayodaśapalaṃ prasthamāhurmanīṣiṇaḥ||" iti vacanāt| ekaḥ prastho, dvau prasthau, catvāraḥ prasthāḥ, iti trīṇi mānāni|

Sarvāṅgasundarā

jaghanyaṃ ca madhyaṃ ca pravaraṃ ca tasmin vamane krameṇa vegāścatvāraḥ ṣaḍaṣṭeṣṭāḥ| tantrakṛtāmiti śeṣaḥ| te vegā daśaiva dvitriguṇā jaghanyamadhyapravare vireke krameṇa bhavanti| tatheti samuccaye| na kevalaṃ vegā mānam, prasthaśca dvicaturguṇo mānaṃ syāditi tathāśabdasyārthaḥ| trīṇyetānyupajātivṛttāni|

Aṣṭāṅgahṛdayasaṃhitā

pittāvasānaṃ vamanaṃ virekādarddhaṃ, kaphāntaṃ ca virekamāhuḥ||32||

Sarvāṅgasundarā

pittāntaṃ vamanaṃ vadanti| virekādarddhaṃ vamanaṃ kathayanti| virecanaṃ kaphāntamāhuḥ|

Āyurvedarasāyana

trividhasyāpi vamanasya pittāvasānatvameva samyaktvamityāha-pittāvasānamiti| trividhasya vamanasya tulāmānamāha-virekādardhamiti| arddhaṃ-ardhaprasthaḥ prasthaḥ prasthadvayaṃ ceti| trividhasyāpi virekasya kaphāvasānatvameva samyaktvamāha - kaphāntaṃ ceti|

Āyurvedarasāyana

vegamāne tulāmāne cāpohyamānamāha-dvitrāniti| vamane tu vamanārthaṃ yatpītaṃ tadapanīya meyam|

Aṣṭāṅgahṛdayasaṃhitā

dvitrān saviṭkānapanīya vegān meyaṃ vireke, vamane tu pītam||32||

Sarvāṅgasundarā

dvau vā trayo vā dvitrāḥ| "saṅkhyayā+avyayā" iti bahuvrīhiḥ| "bahuvrīhau saṅkhyeye ḍac" iti ḍac vā samāsāntaḥ| saha viśā-purīṣeṇa vartanta iti saviṭkāḥ| dvitrān vegān saviṭkānapanīya-gaṇanāyāmanupāruhya, vireke meyaṃ-mātavyam| vamane punaḥ pītaṃ yadauṣadhaṃ tadapanīya meyam| indravajrāvṛttam|

Aṣṭāṅgahṛdayasaṃhitā

athainaṃ vāmitaṃ bhūyaḥ snehasvedopapāditam||33||

śleṣmakāle gate jñātvā koṣṭhaṃ samyagvirecayet||33||

Āyurvedarasāyana

virecanavidhimāha-athainamiti| snehasvedābhyāṃ punarapyupapāditaṃ-śodhanayogyatāṃ nītaṃ, virecayet-virecanauṣadhaṃ dadyāt| saṅgrahe tu (sū. a. 27) - "na tvakṛtavamanamanyatrātikrūrakoṣṭhāt| akṛtavamanasya hi śleṣmaṇopahatamauṣadhamūrdhvaṃ pravartate| urasi vā ruddhamavatiṣṭhate| tato nālaṃ virecanāya| samyagviriktasyāpi cādhaḥsrarataḥ śleṣmā grahaṇīṃ chādayitvā gaurvavamāpādayati pravāhikāṃ vā| na tveṣa doṣo+atikrūrakoṣṭhasya vāyvātmakatvāt| śleṣmakāle+apyakṛtavamanokto doṣaḥ| śūlādhmānagauravāṇi vā kṛtvā kṣīṇe śleṣmaṇyaparāhṇe rātrau vā virecayet| tenānnāvṛtamapi tulyam| chardiṃ ca punastajjanayati| aviriktasya tu śleṣmakāle ca vamana yojyam, tathordhvaṃ sukhena nirharaṇāt|" iti|

Sarvāṅgasundarā

enaṃ-naraṃ vāmitaṃ, bhūyaḥ-punarapi, snehasvedābhyāmupapāditamanantaraṃ samyagvirecayet| kadā ? śleṣmaṇaḥ kālaḥ-satribhāgaḥ praharaḥ, tasmin gate sati| kiṃ kṛtvā ? koṣṭhaṃ-mṛdumadhyakrūralakṣaṇaṃ, jñātvā-avagamya|

Aṣṭāṅgahṛdayasaṃhitā

bahupitto mṛduḥ koṣṭhaḥ kṣīreṇāpi viricyate||34||

Sarvāṅgasundarā

yo bahupittaḥ koṣṭhaḥ sa mṛdurbhavati| sa ca kṣīreṇa viricyate| apiśabdādāragvadhādibhirapi|

Āyurvedarasāyana

mṛdukoṣṭhasya lakṣaṇamāha-bahupitta iti| saṅgrahe tu (sū. a. 27) - "ikṣurasāmlatakramastuguḍakṛśarā-sarpirnavamadyoṣṇodakapīludrākṣāpūgaphalādibhiḥ|" iti|

Aṣṭāṅgahṛdayasaṃhitā

prabhūtamārutaḥ krūraḥ kṛcchrācchyāmādikairapi||34||

Sarvāṅgasundarā

prabhūtamārutaḥ krūraḥ koṣṭho bhavati| sa ca kṛcchreṇa-kathañcidapi, śyāmādikairviricyate| ādiśabdena kaṅkuṣṭhasudhādīnāṃ grahaṇam| apiśabdādāragvadhādibhirna viricyate|

Aṣṭāṅgahṛdayasaṃhitā

ā raṃ-krūrakoṣṭhasya lakṣaṇamāha-prabhūtamāruta iti| ādiśabdāntriphalātilvakanīlinīphalādayaḥ| saṅgrahe tu (sū. a. 27) -"bahuśleṣmā samadoṣaścha madhyaḥ, sa sādhāraṇaḥ| ye ca snihyantyacchapānena prāyaśastrisaptapañcarātrairiti|" iti|

Aṣṭāṅgahṛdayasaṃhitā

kaṣāyamadhuraiḥ pitte virekaḥ, kaṭukaiḥ kaphe||35||

snigdhoṣṇalavaṇairvāyau----------------------||35||

Sarvāṅgasundarā

kaṣāyamadhuraiḥ-āragvadhādibhiḥ, pitte virekaḥ| kaṭukaiḥ kaphe virekaḥ| snigdhoṣṇalavaṇaiḥ-eraṇḍatailādibhirvāyau virekaḥ kāryaḥ|

Āyurvedarasāyana

doṣabhedena virecanabhedamāha-kaṣāyamadhurairiti| saṅgrahe tu (sū. a. 27) - "pītamātra eva cauṣadhe chardivighātāya śītāmbunā mukhamasya sahasā siñcet| tataścoṣṇodakena so+antarmukhaṃ viśodhya, ārdrasurabhimṛnmātuluṅgajambīrasumanaḥsaugandhikādīni hyadyagandhānyupajighret| nivātasukhaśayyāsthitaścāvibandhārthamalpālpamuṣṇodakamanukaṇṭhayaṃstanmanā vegānna dhārayan īrayamāṇaśca svayaṃ śayyāsane(nne)ṣu pratigrāheṣvaśītaspṛgviricyate| yathā ca vamane svedaprasekauṣadhakaphapittānilāḥ krameṇa pravartante| tathā virecane vātamūtrapurīṣapittakaphāḥ| punaścānte vāyuḥ| doṣāṇāṃ hi dehe tathā sanniveśānmārgavaiparītyācca śodhanayoriti|" iti|

Aṣṭāṅgahṛdayasaṃhitā

--------------------------apravṛttau tu pāyayet||35||

uṣṇāmbu, svedayedasya pāṇitāpena codaram||36||

Sarvāṅgasundarā

apravṛttiḥ-mandā pravṛttiḥ| nañ īṣadarthe| virekāpravṛttāvuṣṇāmbu pāyayedvaidyaḥ| asya cāturasya pāṇitāpena jaṭharaṃ svedayet|

Āyurvedarasāyana

virecanāpravṛttau pravartanopāyamāha-apravṛttāviti|

Sarvāṅgasundarā

tasmin-virekasya dine, alpa utthāne-stokāyāṃ pravṛttau satyāṃ, bhuktvā+annamanyedyuḥ-anyasmin dine punarvirecanauṣadhaṃ pibedāturaḥ| snehanaṃ-snehaḥ| dṛḍhaḥ snehakoṣṭho yasya sa dṛḍhasnehakoṣṭhaḥ| na dṛḍhasnehakoṣṭho+adṛḍhasnehakoṣṭhaḥ| sa bhūyo+api snehasvedaiḥ saṃskṛtaśarīro daśāhādūrdhvaṃ yaugikaṃ virecanaṃ pibet| [ samyagālocya- ] yathāvannirūpya, pūrvamanukramaṃ-"bhaiṣajyamātrāṃ mantrābhimantritām" ityādikaṃ, tathā "apravṛttau tu pāyayet| uṣṇāmbu svedayedasya pāṇitāpena codaram|" ityādikaṃ ca, smaran pibediti|

Aṣṭāṅgahṛdayasaṃhitā

utthāne+alpe dine tasminbhuktvā+anyedyuḥ punaḥ pibet||37||

adṛḍhasnehakoṣṭhastu pibedūrdhvaṃ daśāhataḥ||37||

bhūyo+apyupaskṛtatanuḥ snehasvedairvirecanam||37||

yaugikaṃ samyagālocya smaranpūrvamatikramam||38||

Āyurvedarasāyana

upāyenāpyapravrutttau kiṃ kṛtyam? ityata āha-utthāna iti| utthāne-pravartane alpe sati tasmin dine bhuktvā dvitīyadine punarvirecanaṃ pibet| yastu nivṛttasnehavānna viricyate sa punaḥ snigdhasvinno daśāhādūrdhvaṃ virecanaṃ pibet| pūrvamatikramaṃ-prathamavirecane sāmagrīvaikalyaṃ, smaran samyagālocya yadyogyaṃ syāttatpunardeyam, na prathamameva| saṅgrahe tu (sū. a. 27) - "hrībhayalobhaiśca vegāghātaśīlā prāyaśastriyo rājasamīpasthā vaṇijaśca bhavanti| tasmādete vegadhāraṇāt pravṛddhavātatvāt sadā+a+aturā durvirecyāśca| tān susnigdhān śodhayet, anyānapi cākālanirhāravihārāhārān| ataścaiṣāṃ sadāturatvādalpo+apyāmayo duḥsādhyo bhavati|" iti|

Aṣṭāṅgahṛdayasaṃhitā

hṛtkukṣyaśuddhirarucirutkleśaḥ śleṣmapittayoḥ||38||

kaṇḍūvidāhaḥ piṭikāḥ pīnaso vātaviṅgrahaḥ||39||

ayogalakṣaṇam----------------------------------||39||

Sarvāṅgasundarā

ayogalakṣaṇaṃ hṛtkukṣyaśuddhirityādikam|

Āyurvedarasāyana

virecane hīnayogalakṣaṇamāha-hṛtykukṣyaśuddhiriti| saṅgrahe tu (sū. a. 27) "ādhmānaprasekacchardibhramagauravāgnisādatandrāstaimityamūtrasaṅgāḥ|" iti (ityadhikam)|

Aṣṭāṅgahṛdayasaṃhitā

-------------------------yogo vaiparītye yathoditāt||39||

Sarvāṅgasundarā

yathoktādvaiparītye-hṛtkukṣiśuddhirityādiko(ke), yogo-yogalakṣaṇam|

Āyurvedarasāyana

samyagyogalakṣaṇamāha-yoga iti| vaiparītyehṛtkukṣiśuddhirucyādau|

Aṣṭāṅgahṛdayasaṃhitā

viṭpittakaphavāteṣu niḥsṛteṣu kramātsravet||40||

niḥśleṣmapittamudakaṃ śvetaṃ kṛṣṇaṃ salohitam||40||

māṃsadhāvanatulyaṃ vā medaḥkhaṇḍābhameva vā||41||

gudaniḥsaraṇaṃ tṛṣṇā bhramo netrapraveśanam||41||

bhavantyativiriktasya tathā+ativamanāmayāḥ||42||

Sarvāṅgasundarā

ativiriktasya viṭpittakaphavāteṣu kramānniḥsṛteṣu jalaṃ sravet| kimbhūtam ? niḥśleṣmapittaṃ, tathā śvetaṃ kiñcitkṛṣṇaṃ salohitaṃ-īṣadraktaṃ, athavā māṃsaprakṣālanasadṛśamathavā medaḥśakalābhaṃ sravet| tathā gudaniḥsaraṇādayo+ativamanāmayāśca-kṣāmatādayo bhavanti|

Āyurvedarasāyana

atiyogalakṣaṇamāha-viṭpittakaphavāteṣviti| ativamanāmayāḥ-kṣāmatādayaḥ| saṅgrahe tu (sū. a. 27) - "parikartikā hṛdayodveṣṭanaṃ pipīlikāsañcāra ivāṅge|" iti (ityadhikam)|

Aṣṭāṅgahṛdayasaṃhitā

samyagviriktamenaṃ ca vamanoktena yojayet||42||

dhūmavarjyena vidhinā--------------------------------||43||

Sarvāṅgasundarā

enaṃ ca-naraṃ samyagviriktaṃ, vamanavihitena vidhinā vidhūmenopapādayet|

Āyurvedarasāyana

samyagviriktasya samyagvāntavidhimatidiśati-samyagviriktamiti|

Aṣṭāṅgahṛdayasaṃhitā

--------------------------------tato vamitavāniva||43||

krameṇānnāni bhuñjāno bhajetprakṛtibhojanam||43||

Sarvāṅgasundarā

tataḥ-anantaraṃ, krameṇa-pūrvoktena, raktaśālyannasahitapeyodīnyannānyaśnan prakṛtibhojanaṃ bhajet|

Āyurvedarasāyana

peyādikramānantaraṃ prakṛtibhojanamapi krameṇa kuryādityāha-tata iti| krameṇa-"pādenāpathyam" ityādyuktena| vamitavāniveti dṛṣṭāntabalena vamite+apyayaṃ kramo jñeyaḥ|

Aṣṭāṅgahṛdayasaṃhitā

mandavahnimasaṃśuddhamakṣāmaṃ doṣadurbalam||44||

adṛṣṭajīrṇaliṅgaṃ ca laṅghayetpītabheṣajam||44||

Āyurvedarasāyana

mandavahnyādibhiḥ śodhanadine upavāsaḥ kārya ityāha-mandavahnimiti| asaṃśuddhaṃ-hīnayoginam| akṣāmaṃ-śuddhikṛtakārśyarahitam| doṣadurbalaṃ-doṣavṛddhyā kṣīṇabalam| adṛṣṭajīrṇaliṅgaṃ-jīrṇouṣadhalakṣaṇarahitam| tāni ca (ca. si. a. 6/22) -"anulomo+anilaḥ svāsthyaṃ kṣuttṛṣṇā sumanaskatā| laghutvamindriyodgāraśuddhirjīrṇauṣadhākṛtiḥ|| klamo dāho+aṅgasadanaṃ bhramo mūrcchā śirorujā| aratirbalahāniśca sāvaśeṣauṣadhākṛtiḥ||" ityato jñeyāni|

Sarvāṅgasundarā

pītabheṣajān mandavahnyādīn pañca laṅghayet| adṛṣṭaṃ jīrṇaliṅgaṃ pītabheṣajasya yasyeti yojyam|

Āyurvedarasāyana

laṅghanasya phalamāha-snehasvedeti| snehasvedaurṣadhairjātā ye doṣotkleśāsteṣāṃ nirhṛtaśeṣāṇāṃ ye saṅgāḥ srotasāṃ syuḥ, taiḥ|

Aṣṭāṅgahṛdayasaṃhitā

snehasvedauṣadhotkleśasaṅgairiti na bādhyate||45||

Sarvāṅgasundarā

utkleśāśca saṅaāścotkleśasaṅgāḥ| snehaśca svedaścauṣadhaṃ ca tāni, teṣāmutkleśasaṅgāḥ snehasvedauṣadhotkleśasaṅgāḥ taiḥ| iti-evaṃ laṅghite sati, mandāgnyādirna bādhyate-na pīḍyate|

Aṣṭāṅgahṛdayasaṃhitā

saṃśodhanāsravisrāvasnehayojanalaṅghanaiḥ||45||

yātyagnirmandatāṃ tasmāt kramaṃ peyādimācaret||46||

Āyurvedarasāyana

peyādikrame yuktimāha-saṃśodhaneti| snehayojanaṃ-śamanasnehaprayogaḥ| laṅghanaṃ-upavāsaḥ|

Sarvāṅgasundarā

saṃśodhanādibhiryato+agnirmandatāṃ yāti, ato hetoḥ peyādikramamācaret| saṃśodhanaṃ-samyakśuddhiḥ| asravisrāvo-raktasrutiḥ| snehayojanaṃ- snehopayogaḥ| nanu, śuddhyāgnimāndyamihocyate| vakṣyati ca (ślo. 60) - "buddhiprasādaṃ" ityādinā "jvalanasya dīptiṃ saṃśodhanaṃ karoti" iti| tadime vacasi parasparaṃ vyāghnāte| atrocyate| kālabhedādadoṣaḥ| saṃśodhane kriyamāṇe+agnimāndyaṃ bhavati| kṛte ca saṃśodhane+atha peyādikramamāsevamānasyāgnidīptiriti na kaścidatra vyāghātaḥ|

Aṣṭāṅgahṛdayasaṃhitā

srutālpapittaśleṣmāṇaṃ madyapaṃ vātapaittikam||46||

peyāṃ na pāyayetteṣāṃ tarpaṇādikramo hitaḥ||47||

Sarvāṅgasundarā

srutau-patitau, alpau pittaśleṣmāṇau yasya taṃ, tathā madyapo yo narastaṃ madyapaṃ. tathā vātapaittikaṃ, etāṃstrīnapi peyāṃ na pāyayet| tarhyeṣāṃ kiṃ kāryam ? ityāha-teṣāmityādi| prathame+annakāle lājasaktavo dvitīye+annakāle māṃsarasaudana(?)mityeṣa tarpaṇādikramasteṣāṃ hitaḥ|

Āyurvedarasāyana

srutālpapittādiṣu peyāṃ niṣedhati-srutālpapitteti| niṣiddhapeyānāṃ peyāsthāne mantho yojya ityāha-teṣāmiti|

Aṣṭāṅgahṛdayasaṃhitā

apakvaṃ vamanaṃ doṣān pacyamānaṃ virecanam||47||

nirharedvamanasyātaḥ pākaṃ na pratipālayet||48||

Sarvāṅgasundarā

vamanamapakvaṃ sat doṣānnirharet| virecanaṃ tu pacyamānaṃ doṣānnirharet| ato vamanasya pāko na pratipālyate|

Āyurvedarasāyana

vamanavirecanayoḥ svakāryapratīkṣāvadhimāha-apakvamiti| arthāt virecanasya pākaṃ pratipālayet|

Aṣṭāṅgahṛdayasaṃhitā

durbalo bahudoṣaśca doṣapākena yaḥ svayam||48||

viricyate bhedanīyairbhojyaistamupapādayet||49||

Āyurvedarasāyana

durbalatvādiviśiṣṭastvāhāraireva śodhya ityāha-durbala iti| bhedanīyaiḥ-yavakṣārādibhiḥ| saṅgrahe tu (sū. a. 27) -"ūrdhvādhorecanaṃ yuktaṃ vaiparītyena jāyate| yadā, tadā chardayataḥ siñceduṣṇena vāriṇā|| pādau śītena cordhvāṅgaṃ viparītaṃ virecane (viricyataḥ)| [pīte praskandite doṣānanirhṛtya jarāṃ gate|| vamite cauṣadhe samyak pāyayeta na taṃ punaḥ| mandāgniṃ bahusdoṣaṃ tu dṛḍhasnehaguṇāśayam|| duḥśuddhaṃ tadaharbhuktaṃ śvo bhūyaḥ pāyayeta tam|]" iti|

Sarvāṅgasundarā

durbalo naro bahudoṣaśca doṣapākena hetunā svayaṃ-auṣadhamantareṇa, yo viricyate-bhidyate, taṃ-naraṃ, bhedanīyairbhojyaiḥ-bhakṣyairyojayet|

Aṣṭāṅgahṛdayasaṃhitā

durbalaḥ śodhitaḥ pūrvamalpadoṣaḥ kṛśo naraḥ||49||

aparijñātakoṣṭhaśca pibenmṛdvalpamauṣadham||50||

varaṃ tadasakṛtpītamanyathā saṃśayāvaham||50||

haredbahūṃścalān doṣānalpānalpān punaḥpunaḥ||51||

durbalasya mṛdudravyairalpān saṃśamayettu tān||51||

Sarvāṅgasundarā

durbalādayaḥ pañca mṛdvalpaṃ virecanauṣadhaṃ pibeyuḥ| kimityāha-yasmāt tat-virecanauṣadhaṃ, asakṛt-punaḥpunaḥ, pītaṃ varam, na bahu| anyathā-bahu tīkṣṇaṃ cauṣadhaṃ pītaṃ, saṃśayāvahaṃ-prāṇasandehakāri| tathā, punaḥpunaḥ prayuktamauṣadhaṃ calān bahūn doṣānalpānalpān haret| evaṃ balahāniṃ vinā doṣanirhāraḥ kṛtaḥ syāt| turavadhāraṇe| durbalasya narasya mṛdudravyairalpāneva tān doṣān samyak śamayet|

Āyurvedarasāyana

durbalādīnāṃ pañcānāṃ mṛdvalpaṃ cauṣadhaṃ deyamityāha-durbala iti| yadyapi mṛdalpaṃ na śodhayet tathā+api tadevāsakṛtpeyam, na tu bahutīkṣṇam, jīvitasaṃśayāt| bahupracalitadoṣasyāpi durbalasyaśodhanaṃ mṛdvalpamevetyāha-harediti| alpapracalitadoṣasya durbalasya śamanamevetyāha-alpān saṃśamayediti|

Aṣṭāṅgahṛdayasaṃhitā

kleśayanti ciraṃ te hi hanyurvainamanirhṛtāḥ||52||

Āyurvedarasāyana

bahupracalitadoṣasya śamane bādhakamāha-kleśayantīti| saṅgrahe tu mṛdutīkṣṇayorlakṣaṇamuktam (sū. a. 27) -"sukhaṃ kṣipraṃ mahāvegamasaktaṃ yatpravartate| nātiglānikaraṃ nāti hṛdi pāyau ca rukkaram|| antarāśayagaṃ klinnaṃ kṛtsnaṃ doṣaṃ nirasyati| virecanaṃ nirūho vā tattīkṣṇamiti nirdiśet|| jalāgnikīṭairaspṛṣṭaṃ deśakālaguṇānvitam| navaṃ mātrādhikaṃ kiñcit tulyavīryaiḥ subhāvitam|| snehasvedopapannasya tīkṣṇatvaṃ yāti bheṣajam| ato viparyaye mandaṃ mandatāṃ ca prapadyate|| tīkṣṇo madhyo mṛdurvyādhiḥ sarvamadhyālpalakṣaṇaḥ| balāpekṣaṃ hitaṃ teṣu tīkṣṇaṃ madhyaṃ mṛdu kramāt|| apravartya malān dravyaṃ satmyībhūtaṃ hi jīryati| vamanaṃ vā vireko vā tasmātsātmyaṃ na yojayet|| vibhraṃśo viṣavatsamyagyogo yasyāmṛtopamaḥ| kāle+avaśyaṃ prayojyaṃ ca tasmādyatnena tatpibet||" iti|

Sarvāṅgasundarā

hi-yasmāt, te-bahavo doṣāḥ, anirhṛtāściramenaṃ-āturaṃ, kleśayanti| hanyurvā-anirhṛtā mārayeyuḥ|

Aṣṭāṅgahṛdayasaṃhitā

mandāgniṃ krūrakoṣṭhaṃ ca sakṣāralavaṇairghṛtaiḥ||52||

sandhukṣitāgniṃ vijitakaphavātaṃ ca śodhayet||53||

Āyurvedarasāyana

mandāgnikrūrakoṣṭhayoḥ śodhane pūrvāṅgamāha-mandāgnimiti|

Sarvāṅgasundarā

mandāgniṃ krūrakoṣṭhaṃ ca naraṃ saha kṣāralavaṇābhyāṃ vartante yāni ghṛtāni tairyathāsaṅkhyamuddīpitānalaṃ vijitakaphavātaṃ ca śodhayet|

Sarvāṅgasundarā

rūkṣādīnām pañcānāṃ virecanamapi na virecayatītyāha-rūkṣeti| te kathaṃ virecyā ityata āha-tebhya iti| basti-nirūham|

Aṣṭāṅgahṛdayasaṃhitā

rūkṣavahvanilakrūrakoṣṭhavyāyāmaśīlinām||53||

dīptāgnīnāṃ ca bhaiṣajyamavirecyaiva jīryati||54||

tebhyo bastiṃ purā dadyāttataḥ snigdhaṃ virecanam||54||

śakṛnnirhṛtya vā kiñcittīkṣṇābhiḥ phalavartibhiḥ||55||

pravṛttaṃ hi malaṃ snigdho vireko nirharetsukham||55||

Sarvāṅgasundarā

rūkṣādīnāṃ bhaiṣajyamavirecyaiva-virecanamakṛtvaiva, pariṇamati| tebhyo-rūkṣādibhyaḥ, pūrvaṃ bastiṃ dadyāt| anantaraṃ snigdhaṃ-eraṇḍatailabindughṛtādikaṃ, virecanaṃ yojayet| athavā phalavartibhistīkṣṇābhiḥ purīṣaṃ kiñcit-alpaṃ, nirhṛtya-niḥsārya, snigdhaṃ virecanaṃ dadyāt| kimiti bastinā tīkṣṇābhiḥ phalavartibhiśca kiñcicchakṛnnirhāraḥ kriyate ? ityāha-pravṛttaṃ hītyādi| yasmānmalaṃ pravṛttaṃ santaṃ kiñcitpatitaṃ snigdho virekaḥ sukhaṃ-akṛcchreṇa nirharet|

Aṣṭāṅgahṛdayasaṃhitā

viṣābhighātapiṭikākuṣṭhaśophavisarpiṇaḥ||56||

kāmalāpāṇḍumehārtānnātisnigdhān viśodhayet||56||

Sarvāṅgasundarā

nātiśabdo+atreṣadarthe| "nātiśītagurusnigdhaṃ" (hṛ. sū. a. 6|63) ityatra yathā| viṣādyārtānīṣatsnigdhān viśodhayet|

Āyurvedarasāyana

viṣādiṣu navasu īṣatsnigdhasya śodhanamityāha-viṣābhivāteti| abhighātaḥ-śastraghātādiḥ|

Aṣṭāṅgahṛdayasaṃhitā

sarvān snehavirekaiśca, rūkṣaistu snehabhāvitān||57||

Āyurvedarasāyana

sarveṣāṃ virecyānāṃ snehavirecanaṃ deyamityāha-sarvāniti| snehabhāvitānāṃ rūkṣaṃ virecanamityāha-rūkṣaistviti|

Sarvāṅgasundarā

sarvān-īṣatsigdhān viṣārtādīnīṣadrūkṣān vā, snehavirekaiḥ śodhayet| snehabhāvitāṃśca puruṣān rūkṣairvirekaiḥ śodhayet|

Aṣṭāṅgahṛdayasaṃhitā

karmaṇāṃ vamanādīnāṃ punarapyantare+antare||57||

snehasvedau prayuñjīta, snehamante balāya ca||58||

Sarvāṅgasundarā

vamanādīnāṃ karmaṇāmantare+antare-madhye madhye, punarapi-bhūyaḥ, snehasvedau prayuñjīta| ante ca karmaṇāṃ balāya-śarīrasya balādhānārthaṃ, snehaṃ prayuñjīta| tadayamartho+atra bodhyaḥ,-ādau snehasvedau tato vamanaṃ, punaḥ snehasvedau tato virecanaṃ, punaḥ snehasvedau tato+anuvāsanaṃ, punaḥ snehasvedau tato nirūpaṇaṃ, punaḥ snehasvedau tato+anuvāsanamiti|

Āyurvedarasāyana

pratikarma snehasvedau kāryāvityāha-karmaṇāmiti| sarvakarmānte punaḥ snehanaṃ kāryamityāha-snehamanta iti|

Aṣṭāṅgahṛdayasaṃhitā

malo hi dehādutkleśya hriyate vāsaso yathā||58||

snehasvedaistathotkliṣṭaḥ śodhyate śodhanairmalaḥ||59||

Āyurvedarasāyana

snehasvedanābhyāse yuktimāha-mala iti| snigdhasvinnādvasstrādivotkliṣṭo malo hniyate|

Sarvāṅgasundarā

yato dehādutkleśya-patanonmukhaṃ kṛtvā malo virecanādibhirhriyate| kathamiva ? vāsaso-vastrādyathā,- mardanikāyāṃ vastraṃ mardayitvā jalādinā malo nirhriyata iti|

Aṣṭāṅgahṛdayasaṃhitā

snehasvedāvanabhyasya kuryātsaṃśodhanaṃ tu yaḥ||59||

dāru śuṣkamivānāme śarīraṃ tasya dīryate||59||

1/2||60||

Sarvāṅgasundarā

yo naraḥ snehasvedāvanabhyasya-aśīlayitvā, saṃśodhanaṃ kuryāt, tasya śarīraṃ dīryate| kathamiva ? ānāme-ānamane, kāṣṭhaṃ śuṣkaṃ yathā dīryata iti|

Āyurvedarasāyana

snehasvedānabhyāse doṣamāha-snehasvedāviti|

Aṣṭāṅgahṛdayasaṃhitā

buddhiprasādaṃ balamindriyāṇāṃ dhātusthiratvaṃ jvalanasya dīptim||18||

cirācca pākaṃ vayasaḥ karoti saṃśodhanaṃ samyagupāsyamānam||18||

60 1/2||18||

iti śrī vaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne vamanavirecanavidhirnāmāṣṭādaśo+adhyāyaḥ||18||

Sarvāṅgasundarā

saṃśodhanaṃ samyak kriyamāṇaṃ buddhiprasādādīn pañca karoti| buddhiprasādo-dhīpāṭavam| vayaso-yauvanādeḥ, pākaḥ-pariṇāma iti| upajātirvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne vamanavirecanavidhirnāmāṣṭādaśo+adhyāyaḥ samāptaḥ|| 17||

Āyurvedarasāyana

samyak śodhanasya phalamāha-buddhiprasādamiti| vayasaḥ pākaṃ-jarām| iti hemādriṭīkāyāmāyurvedarasāyane| vāntirekaprakaraṇaṃ sāmastyena nirūpitam|| 18||

bastividhiradhyāyaḥ

19

Aṣṭāṅgahṛdayasaṃhitā

athāto bastividhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

bastinā dīyata it bastiḥ, tasya vidhiḥ| śeṣaṃ pūrvavadvyākhyeyam|

Āyurvedarasāyana

kramaprātpaṃ bastividhimadhyāyaṃ vyākhyātuṃ pratijānīte-atheti|

Sarvāṅgasundarā

vāta ulbaṇaḥ-adhiko, yeṣāṃ doṣāṇāṃ teṣu bastiriṣyate| ācāryairiti śeṣaḥ| tatra vātapitte vātaśleṣmaṇyathavā kevale vāyau bastiriṣyate| upakramāṇāṃ-cikitsitānāṃ, sarveṣāṃ saḥ-bastiḥ, agraṇīḥ-pradhānatamaḥ| sa ca triprakāraḥ| tadeva traividhyamāha-nirūho+anvāsanaṃ bastiruttara iti| gudāduttareṇa mārgeṇa meḍhrādinā dīyata ityuttarabastiḥ|

Aṣṭāṅgahṛdayasaṃhitā

vātolbaṇeṣu doṣeṣu vāte vā bastiriṣyate||1||

upakramāṇāṃ sarveṣāṃ so+agraṇīstrividhastu saḥ||1||

nirūho+anvāsanaṃ bastiruttaraḥ-----------------||2||

Āyurvedarasāyana

basterviṣayamāha-vātolbaṇeṣviti| "bastinā dīyate bastiṃ vā pūrvamanvetyato bastiḥ|" ityuktaṃ saṅgrahe (sū. a. 28)| baste sarvopakramaśreṣṭhatvāmāha-uapakramāṇāmiti| saṅgrahe tu (sū. a. 28) - "śīghrasukhabṛṃhaṇādikāritvādvikṛtāniloccheditvācca| sukhatvādeva ca bastirbālavṛddhakṛśasthūlakṣīṇadhātvindriyeṣu ca strīṣu cānilopasargādaprajāsu kṛcchraprajāsu copadiśyate| tathā+agnibalavarṇamedhāsvarāyuḥ sukhaprado vayaḥsthā panaḥ paṅgurugṇabhagnastabdhasaṅkucitānilādhmānaśūlārocakodāvartaparikartikādiṣu hita iti|" iti| bastibhedānāha-trividhāstvati| saṅgrahe tu (sū. a. 28) - "tatrāsthāpanaṃ doṣadūṣyādyanusāreṇa nānādravyasaṃyogādinirvṛttam| tasya bhedāḥ,-utkleśanaṃ śodhanaṃ śamanaṃ lekhanaṃ bṛhaṇaṃ vājīkaraṇaṃ picchābastirmādhutailikamityādayaḥ| mādhutailikasya paryāyāḥ,-yāpano yuktaratho doṣaharaḥ siddhabastiriti| teṣāṃ nāmabhireva ca svarūpamākhyātam| tadvayaḥsthā panāddoṣasthāpanādvā āsthāpanamityucyate| śarīrarohaṇāddoṣanirharaṇādacintyaprabhāvatayā vā+asminnūhāsambhavānnirūhaiti| anuvāsanaṃ yathārhouṣadhasiddhaḥ snehanārthe snehaḥ| snehavidhou sa caturddhā+abhihitaḥ| tasya bhedo mātrābastiḥ| sa peyasnehahrasvamātrātulyaḥ, sevyaḥ sadā+atra mādhutailikavat| bālavṛddhādhvabhārayānavyāmacintāstrīnityastrīnṛpeśvarasukumāradurbalānilabhagnālpāgnibhirniṣparihāratayā sukho balyo varṇyaḥsṛṣṭamalo doṣandhaśca| tathā+api tou nājīrṇe yojyou| na ca divāsvanpastayoḥ sevyaḥ| yataścāsou anuvasannapi na duṣyati, anuvāsanamapi vā dīyate, ityanuvāsanam| vāsanaṃ-bhojanam| uttarabastirapi sneho+anuvāsanavacchodhano nirūhavadapi ca kecidāhuḥ| sa nirūhāduttaramuttareṇa vā mārgeṇa dīyata ityutarabastiḥ|" iti|

Aṣṭāṅgahṛdayasaṃhitā

---------------------------------tena sādhayet||2||

gulmānāhakhuḍaplīhaśuddhātīsāraśūlinaḥ||2||

jīrṇajvarapratiśyāyaśukrānilamalagrahān||3||

vardhmāśmarīrajonāśān dāruṇāṃścānilāmayān||3||

Sarvāṅgasundarā

tenetyanena nirūhaḥ parāmṛśyate| kathamiti cet ? brūmaḥ| "anāsthāpyāstu" ityadhīte| tatra ke nirūhyā ityādhigate sati, anirūhyāḥ punarime iti vaktuṃ yujyate| api ca, "āsthāpyā eva cānvāsyāḥ" iti paṭhati| ke āsthāpyā iti nādhigamyeta yadīha nirūho na parāmṛśyeta| tasmāttenetyanena nirūhasya grahaṇaṃ nyāyyam| tena-nirūheṇa, gulmādīṃstathā jīrṇajvarādīn kṛcchrān vātarogāścaṃ sādhayet-upakramet| gulmādīnāṃ śūlāntānāṃ dvandvenī kāryau| śukrādīnāṃ graheṇa sambandhaḥ| śukragraho-retovibandhaḥ| anilagraho-vāyorasañcāraḥ| malagraho-mūtraviśorvibandhaḥ| rajonāśaḥ-striyāḥ puṣpavināśaḥ|

Āyurvedarasāyana

nirūhasya viśeṣato viṣayamāha-tena sādhayediti| teneti nirūhādiṣu triṣvapi prakṛteṣu pradhānatvānnirūhasya parāmarśaḥ,"āsthāpyā eva ca" ityanuvādācca| khuḍaṃvātaraktam| śuddhātīsāro-nirāmātīsāraḥ| rajonāśaḥ-strīṇāṃ piṣpanaśaḥ| saṅgrahe tu (sū. a. 28) - "hṛtyakukṣipārśvagrahaparvābhitāpapārśvayoniśūlāṅgasutpiśoṣakampāgouravātilādhavāntrakūjanaśarkarāśukrārtavastanyanāśarajaḥ kṣayonmādare todoṣakṛmilakoṣṭhaviṣamāgnisaśabdānalpogragandhotyānādayaḥ|" iti (ityādhikam)|

Aṣṭāṅgahṛdayasaṃhitā

anāsthāpyāstvatisnigdhaḥ kṣatorasko bhṛśaṃ kṛśaḥ||4||

āmātisārī vamimān saṃśuddho dattanāvanaḥ||4||

śvāsakāsaprasekārśohidhmādhmānālpavahnayaḥ||5||

śūnapāyuḥ kṛtahāro baddhacchidrodakodarī||5||

kuṣṭhī ca madhumehī ca māsān sapta ca garbhiṇī||6||

Sarvāṅgasundarā

atisnigdhādayaḥ saptamamāsagarbhiṇyantā anāsthāpyāḥ-anirūhyāḥ| vamimān-prasaktacchardiḥ| baddhādīnāmudareṇa sambandhaḥ| tata inirmatvarthīyaḥ| śuddhātisāriṇa āsthāpyā ityanenaivāmātisāriṇo+anāsthāpyatve labdhe punarvacanaṃ niyamārtham, tenāmātisāriṇo na kathañcidāsthāpyā iti| tatrātisnigdhasya doṣānutkleśya nirūhaḥ śvayathumudaraṃ ca janayet| kṣatoraskakṛśayoḥ kṣobhavyāpannaṃ śarīramāśu pīḍayet| āmātisāriṇo doṣasya samyaganirharaṇāddehasya kṣobhādatipīḍāṃ kuryāt| prasaktacchardiṣo doṣotkleśo nirūhamūrdhvaṃ nayet| kṛtavamanavirekayostu riktaṃ dehaṃ kṣataṃ kṣāra iva dahet| kṛtanasyasya vivṛtordhvasrotastayā vibhraṃśaṃ kuryāt| śvāsādīnāmutkliṣṭadoṣatvānnirūha ūrdhvaṃ vrajet| arśaḥprabhṛtīnāṃ bhṛśataramādhmānaṃ mṛtyurtvā syāt| alpāgnyādīnāṃ stambhajāḍyādīnāvahet| garbhiṇyāḥ pūrvoktā eva doṣāḥ|

Āyurvedarasāyana

nirūhaṃ niṣedhati-anāsthāpyāstviti| baddhodarādayaḥ-udaraviśeṣāḥ| saṅgrahe tu (sū. a. 28) - "tatrātisnigdhotkliśṭadoṣayordoṣānutkleśyodaraṃ mūrcchāṃ śvayathu vānirūho janayet| kṣatoraskasyātikṛśasya ca kṣobhavya śarīramāśu pīḍayet| anirannasya vakṣyate| kṛtavamanavirekayostu riktaṃ dehaṃ kṣataṃ iva dahet| snehabastistu sadyo+agnimavasādya śleṣmāmayāya syāt| kṛtanasyasyāsyavibhraśaṃ bṛśavivṛtordhvastrotastayā kuryāt| anuvāsanaṃ tu doṣotkleśanam| prasaktacchādaniṣṭhīvikāsaśvāsadidhmārtānāṃ vāyurniruhimūdhvaṃ nayet| arśasasyāvṛtamārgatvādanāgacchan bastiḥprāṇān hiṃsyāt| snehaḥ punararśāsyabhiśyabdyādhnābāya svāt| badvodarādyādhmātānāṃ bhṛśataramādhmānānmṛtyuḥ| alasakaviṣṛcikāmātīsārārtānāṃ cāmadoṣāt| arocakālpāgnigudaśīpatkuṣṭhamadhumehārtānāṃ yathāsvamāmayavṛddhiḥ| garbhiṇyāḥ pūrvokto doṣaḥ|" iti| pūrvokto-vamanoktaḥ|

Aṣṭāṅgahṛdayasaṃhitā

āsthāpyā eva cānvāsyā viśeṣādativahnayaḥ||6||

rūkṣāḥ kevalavātārtāḥ---------------------------||7||

Sarvāṅgasundarā

ya evāsthāpyāsta evānuvāsyāḥ| āṅpūrvāttiṣṭhaterṇijantādanupūrvācca vasaterarhārthe ṇyat| viśeṣeṇātivahnyādayo+anuvāsyāḥ|

Āyurvedarasāyana

anuvāsanasya viśeṣato viṣayamāha-āsthāpyā iti| āsthāpyāḥ-gulmādayaḥ| ativahnyādiṣu triṣu nirūhādanuvāsanasya prādhānyamāhaviśeṣāditi|

Aṣṭāṅgahṛdayasaṃhitā

-------------------------nānuvāsyāsta eva ca||7||

ye+anāsthāpyāstathā pāṇḍukāmalāmehapīnasāḥ||7||

nirannaplīhaviḍbhedigurukoṣṭhakaphodarāḥ||8||

abhiṣyandibhṛśasthūlakṛmikoṣṭhāḍhyamārutāḥ||8||

pīte viṣe gare+apacyāṃ ślīpadī galagaṇḍavān||9||

Sarvāṅgasundarā

ta eva ceti ye+anāsthāpyāḥ-anirūhyāḥ, te cāpi nānuvāsyāḥ| tathā, pāṇḍvādayo nānuvāsanārhāḥ| eteṣāṃ hi doṣānutkleśya snehabastirudaraṃ janayet| nirannasyānuvāsanāt snehavipattiḥ| tathā coktaṃ kharanādena-"abhuktadattasya tathā snehabastirvipadyate|" iti| plīhādīnāṃ stambhajāḍyādīnāvahet| kṛmikoṣṭhasyānuvāsanādayaḥ pūrvamanirhṛtaiḥ kṛmibhirathavā+atibahutvāddoṣāpaniḥsaraṇena hṛdayamatikarṣadbhiścchardiṃ kuryuḥ| āḍhyamārutasya samyagdoṣānirharaṇādāmayavṛddhiḥ| pīte viṣe gare ca nānuvāsyā iti yojyam| apacī-uttare (a. 29|25) vakṣyamāṇā| ślīpadītīniḥ, galagaṇḍavāniti matup| apacyādayo nānuvāsyā iti| saṅgrahe coktam (sū. a. 28) - "abhukte riktakoṣṭhasya prayuktamanuvāsanam| saradūragasūkṣmatvaiḥ kṣipramūrdhvaṃ prapadyate|| tena vāyorjayo na syādvātadhāmanyatiṣṭhatā| kāyāgnerāśu nāśaśca viśeṣādanirvartinā|| snehaḥ sadyo+aśitāhāraruddhe tvāmāśaye+anilam| pakvasthaṃ hanti pakvasthaścyavate cānnapākataḥ|| nirūhaśca samīraśca tīkṣṇavegāvubhāvapi| tāvannamūrcchitau tīkṣṇāvadho+annana sahāgatau|| ūrdhvaṃ vā śakṛtā sārddhaṃ saṃsthitau koṣṭha eva vā| samalāhāraviṣṭabdhau haretāmāśu jīvitam|| bhuktavānanuvāsyo+asmānna nirūhyo+atra bhuktavān|" iti|

Āyurvedarasāyana

anāsthāpyādīnāṃ pāṇḍvādīnāṃ cānuvāsanaṃ niṣedhati- nānuvāsyā iti| anāsthāpyāḥ-atisnigdhādayaḥ| nirannaḥ-akṛtāhāraḥ| viḍbhedī-śithilamalaḥ| durukoṣṭhaḥ-āhāraṃ vinā+apyāhārapūrṇa iva koṣṭho yasya| abhiṣyanī-nerakopī| saṅgrahe tu (sū. a. 28) - tatrātisnigdhādīnāṃ yathāsvamuktāḥ pṛthagdoṣāḥ| api ca| abhukte riktakoṣṭhasya prayuktamanubāsanam| saradūragasūkṣmatvaiḥ| kṣipramūrdhva prapadyate|| tena vāyotjayo na syādvātadhāmanyatiṣṭhatā| kayāgnerāśu nāśastu viśeṣādativartinā|| snehaḥ sadyo+asitāhāraruddhe tvāmāśaye+anilam| pavkasthaṃ hanti pavkasthścayavate cānnapākataḥ|| nirūhaśca samīraśca tīkṣṇavegāvubhāvapi| tāvannamūrcchitou īkṣṇāvadho+annenasahāgatou|| ūrdhvaṃ vā śakṛtā sārddhaṃ saṃsthitou koṣṭha eva vā| samalāhāraviṣṭabdhou haretāmāśu jīvitam|| bhuktavānanuvāsyo+asmānna nirūhyo+atra bhuktavān| pāṇḍurogārtādīnāṃ doṣānutkleśya snehabastirudaraṃ janayer| pratiśyādimatāṃ bhūya eva deṣaṃ vivardhayet|" iti|

Aṣṭāṅgahṛdayasaṃhitā

tayostu netraṃ hemādidhātudārvasthiveṇujam||9||

gopucchākāramacchidraṃ ślakṣṇarju gulikāmukham||10||

Āyurvedarasāyana

nirūhānvāsanayantrasya lakṣaṇamāha-tayostviti| gopucchākāraṃ-gopucchavat kramakṛśaṃ vṛttaṃ ca| gulikāmukhaṃ-gulikāvadastrirahitaṃ mukhaṃ yaya| saṅgrahe tu (sū. a. 28) maṇiśaṅkhaśṛṅgadantanalakhadirakadaraatiniśatindukādidārusāramayamṛjvakarkaśam| " iti (ityadhikam)|

Sarvāṅgasundarā

tayoḥ-nirūhānvāsanayornetraṃ bhavati| nīyate-prāpyate snehakalkādyapānamiti netram| netreti "dāmnīśasa" iti ṇeḥ ṣṭran+a+apratyayaḥ| kimbhūtaṃ netram ? hemādīti| ādiśabdaḥ prakāre| tena rūpyarītikāyaḥkāṃsyatrapusīsādayo gṛhyante| hemādayaśca te dhātavaśceti karmadhārayaḥ| dāru-śiṃśipādikāṣṭham, asthi-gajādeḥ, veṇuḥ-vaṃśaḥ, eteṣāṃ dvandvaḥ| ebhyo jātaṃ tayoḥ-nirūhānvāsanayoḥ, netraṃ bhavati| kimbhūtam ? gopucchākāram, gopuccha ivākāro yasya tat| tathā, acchidraṃ-nirvivaram| tathā, ślakṣṇaṃ-komalam| tathā, ṛju-avakram| gulikāsadṛśamatīkṣṇāgraṃ mukhaṃ yasya tadevam|

Aṣṭāṅgahṛdayasaṃhitā

ūne+abde pañca, pūrṇe+asminnāsaptabhyo+aṅgulāni ṣaṭ||10||

saptame sapta, tānyaṣṭau dvādaśe, ṣoḍaśe nava||11||

dvādaśaiva paraṃ viṃśādvīkṣya varṣāntareṣu ca||11||

vayobalaśarīrāṇi pramāṇamabhivarddhayet||12||

Sarvāṅgasundarā

ṣaṇmāse bāle+adhike vā apūrṇavarṣe netrasya pañcāṅgulāni| āturāṅgulapramāṇamiti gamyate| dairghyeṇa cetyetadapyanuktaṃ gamyate| vakṣyati hi (ślo. 12) - "svāṅguṣṭhena samaṃ mūle sthaulyena" iti| āsaptabhyaḥ-saptavarṣāṇi maryādīkṛtya, ṣaḍaṅgulāni pramāṇam| āṅatra maryādāyām, nābhividhau| tena ṣaḍvarṣe bāle ṣaḍaṅgulāni netram| anyathā saptavarṣasyāpi ṣaḍeveti prāpnoti| vakṣyati tu-"saptame sapta" iti| evaṃ ca pūrvāparaṃ vyāhataṃ syāt| tasmānmaryādāyāmāṅityevehi| saptame varṣe saptāṅgulāni| dvādaśe vatsare tāni-aṅgulānyaṣṭau netram| dvādaśānāṃ pūraṇa iti " tasya pūraṇe ḍaṭ" iti ḍaṭ| evaṃ ṣoḍaśa ityatra| ṣoḍaśe saṃvatsare navāṅgulāni netram| viṃśādvatsarādūrdhvamekaviṃśaprabhṛtivarṣeṣu dvādaśāṅgulāni netram| nāto+apyadhikānītyevaśabdārthaḥ| viṃśatiśabdāt pūraṇe ḍaṭi tiviṃśatorḍitīti tilopādviṃśaśabdaḥ| varṣāntareṣu-antarālasthiteṣu varṣeṣu navamadaśamādiṣu, vīkṣya-paryālocya, netrasya pramāṇamabhivarddhayet| caśabdo bhinnakramaḥ| na kevalaṃ varṣāntareṣu pramāṇamabhivarddhayet| yāvadvayobalādīni ca nirūpya pramāṇaṃ vṛddhiṃ nayet|

Āyurvedarasāyana

yantrapramāṇamāha-ūne+abda iti| prathame varṣe pañcāṅgulaṃ yantram| dvitīyādiśu pañcasu ṣaḍaṅgulam| satpme satpāṅgulam|dvādaśe+aṣṭāṅgulam| ṣoḍaśe navāṅgulam| viṣadiṣu dvādaśāṅulam| varṣāntareṣu vayaḥ prabhṛtīn vīkśya yuktyā pramāṇaṃ varddhayet| aṣṭame sapādasatpāṅgulaṃ, navame sārddhasatpāṅgulamityādi|

Aṣṭāṅgahṛdayasaṃhitā

svāṅguṣṭhena samaṃ mūle sthaulyenāgre kaniṣṭhayā||12||

Sarvāṅgasundarā

sthaulyena-pariṇāhena, svāṅguṣṭhena tulyaṃ mūle netram| tathā, agraṃ-prāntaḥ, tasmin kaniṣṭhayā+aṅgulyā samaṃ netraṃ syāt| kharanāde+apyuktam-"bastinetramṛju ślakṣṇaṃ suvṛttaṃ gulikāmukham| bhavedgopucchasaṃsthānaṃ supravāhaṃ trikarṇikam|| yā tribhāgapraṇayane maryādā karṇikā bhavet| dve karṇike copariṣṭādbastyādhāre yathāntare|| svāṅguṣṭhakaparīṇāhaṃ mūlaṃ netrasya śasyate| madhyaṃ tvanāmikātulyamagnaṃ tulyakaniṣṭhikam|| svenāṅgulipramāṇena dairghyaṃ syāddvādaśāṅgulam| karkandhupraṃvahaṃ chidraṃ śreṣṭhamanyadyathāvayaḥ|| viṃśadvādaśaṣaḍvarṣe dvādaśāṣṭaṣaḍaṅgulam| karkandhukasatīnāgramudgachidravahaṃ smṛtam||" ityādi| munirapyavocat (ca. si. a. 3|6) - "ṣaḍdvādaśāṣṭāṅgulasammitāni ṣaḍviṃśatidvādaśavarṣajānām| syurmudgakarkandhusatīnavāhicchidrāṇi vartyā pihitāni caiva|| yathāvayo+aṅguṣṭhakaniṣṭhikābhyāṃ mūlāgrayoḥ syuḥ pariṇāhavanti|" iti|

Āyurvedarasāyana

yantrasthoulyamāha-svāṅguṣṭheneti| svāṅguṣṭhena-yamuddiṣya yantrapramāṇaṃ tasyāṅguṣṭhena, tasyaiva kaniṣṭhayā, mūle+agreityubhayatra yojyam| aṅguṣhamūlavadyantramūlaṃ kaniṣṭhāgradyanrāgraṃsthūlamityarthaḥ| madhyaṃ tvānupūrvyā sthūlam|

Aṣṭāṅgahṛdayasaṃhitā

pūrṇe+abde+aṅgulamādāya tadarddhārddhapravarddhitam||13||

tryaṅgulaṃ paramaṃ chidraṃ mūle+agre vahate tu yat||13||

mudgaṃ māṣaṃ kalāyaṃ ca klinnaṃ karkandhukaṃ kramāt||14||

Sarvāṅgasundarā

varṣe pūrṇe satyaṅgulamādāya svāṅgulātprabhṛti krameṇa tryaṅgulaṃ chidraṃ mūle netrasya bhavati| kimbhūtaṃ chidram ? arddhasyārddhamarddhārddham| tasya-aṅgulasyārddhārddhaṃ tadarddhārddham, tena pravarddhitam| tatra prathame varṣe+aṅgulamātraṃ chidram, yāvadvarṣāṇi ṣaṭ| saptame varṣe sapādamaṅgulam, yāvadekādaśa varṣāṇi| dvādaśe varṣe sārddhamaṅgulam, yāvatṣoḍaśa varṣāṇi| ṣoḍaśavarṣasya tu pādonamaṅguladvayam| saptadaśe varṣe+aṅguladvayam| aṣṭādaśe varṣe sapādamaṅguladvayam| ekonaviṃśativarṣasya sārddhamaṅguladvayam| viṃśativarṣasya pādonamaṅgulatrayam| ekaviṃśativarṣasya tryaṅgulaṃ chidramiti kramo vedyaḥ| paramamityanenaitadgamayati,-paramaṃ-utkarṣamāśrityedaṃ mūlacchidram| madhyamaṃ tu mūlacchidraṃ "svāṅguṣṭhena" ityanenoktam| ūnavarṣasya tvarddhāṅgulaṃ chidrametadapekṣayā kalpyam| agre tu chidraṃ tadbhavati yanmudgādi vahati| tatra vārṣikasya mudgavāhi, yāvatṣaḍvarṣam| saptavarṣasya māṣavāhi, yāvadekādaśo+abdaḥ| dvādaśavarṣasya kalāyavāhi, ṣoḍaśavarṣasya klinnakalāyavāhi, ekaviṃśativarṣasya karkandhuvāhi, iti kramādvayaḥpramāṇam| ūnavarṣasya ca na mudgavāhi kalpyam| agracchidrapramāṇaṃ caitat "agre kaniṣṭhayā" ityatrāpi saṅgacchata eva| dairghyapramāṇaṃ cātra pakṣe pūrvameva yojyam| "svāṅguṣṭhena samaṃ mūle sthaulyena" ityanena (ityatra) chidrapramāṇaṃ svamatyā bhiṣajā prakalpyam| tathā, "tryaṅgulaṃ paramaṃ chidraṃ" ityatra ca sthaulyapramāṇaṃ svadhiyaiva nirūpyam| tantrakṛtā tu granthagauravabhayāduktaprāyatvācceha noktam|

Āyurvedarasāyana

yantrācchidrapramāṇamāha-pūrṇe+abde iti| ṣadaṅgulasya yantrasya mūlacchidramaṅgulapramāṇam| saptāṅgulasya sārddhāṅgulam| aṣṭāṅgulasya dvyaṅgulam| navāṅgulasya sārddhadvyaṅgulam| dvādaśāṅgulasya tryaṅgulam| ṣaḍaṅgulasyādracchidraṃ mudgavāhi| saptāṅgulasya māṣavāhi | aṣāṭṅgulasya kalāyavāhi| navāṅgulasya klinnakalāyavāhi | dvādaśāṅgulasya hrasvabadaravāhi | aṅgulamānaṃ tu chidrasva vṛttaparidhau jñeyam| " pañjcāṅgulasya mūle+arddhāṅgulam, agre vanamudgavāhi|" iti saṅgrahoktaṃ (sū. a. 28) jñeyam|

Aṣṭāṅgahṛdayasaṃhitā

mūlācchidrapramāṇena prānte ghaṭitakarṇikam||14||

vartyā+agre pihitaṃ, mūle yathāsvaṃ hyaṅgulāntaram||15||

karṇikādvitayaṃ netre kuryāt--------------------||15||

Āyurvedarasāyana

yantrasya prānte karṇikāsthāpanamāha-mūlacchipramāṇeneti| mūlacchidrapramāṇena prānte parikalpya tatsīmarūṇaṃ karṇikāṃ ghaṭayet| yantrāgracchidraṃ vartyā pidheyamityāha-vartyeti| saṅgrahe tu (sū. a. 28) - " karṇikāntaḥpratibaddhasūtrāntargṛhītāgrapidhāna-ghacailavarti|" ityuktam| yantramūlasthakarṇikādvayamadhye dvyaṅgulamantaraṃ kāryamityāha - mūle yathāsvamiti| yathāsvaṃ-yamuddiśya yantraṃ tadaṅgulaiḥ|

Sarvāṅgasundarā

mūle yacchidramuktaṃ tatpramāṇena prānte ghaṭitā-sampāditā, karṇikā-chatrākārā gudādhikāntaḥpraveśarodhinī, yasmiṃstadevam| tathā, vartyā-daśādikṛtayā, prānte (agre) pihitaṃ-sthagitam| yathāsvaṃ-ūnavarṣādikasya tadaṅgulapramāṇena, dvyaṅgulāntaraṃ karṇikāyugalaṃ mūlapradeśe netre vidadhīta bastipuṭayojanārtham|

Aṣṭāṅgahṛdayasaṃhitā

----------------------------tatra ca yojayet||15||

ajāvimahiṣādīnāṃ bastiṃ sumṛditaṃ dṛḍham||16||

kaṣāyaraktaṃ niśchidragranthigandhaśiraṃ tanum||16||

grathitaṃ sādhu sūtreṇa sukhasaṃsthāpyabheṣajam||17||

Sarvāṅgasundarā

tasmiṃśca karṇikādvitaye+ajādīnāṃ bastiṃ yojayet| ādiśabdena gohariṇavarāhāṇāṃ grahaṇam| ajādīnāmityevaṃ nirdeśe+apyavimahiṣagrahaṇe labdhe sākṣādetayorgrahaṇamanyajebhyo bastibhya etadbasteryogyataratvapratipādanārtham| kimbhūtaṃ bastim ? sumṛditaṃ,-sasnehaṃ muhuḥ suṣṭhu marditam| tathā, dṛḍham| tathā kaṣāyeṇa-harītakyādinā, raktam| tathā, chidraṃ ca granthiśca gandhaśca śiraśca, tāḥ nirgatāḥ-na santi, yasya tanniśchidragranthigandhaśiram| tathā, tanuṃ-na sthūlam| tathā, sādhu-samyak, sūtreṇa grathitaṃ-baddham| tathā, sukhena-akṛcchreṇa, saṃsthāpanīyamauṣadhaṃ yatra tadevam|

Sarvāṅgasundarā

karṇikādvaye bastibandhanamāha-tatreti| ādiśabdena gohariṇavarāhādayaḥ| bastiṃ-mūtrādhāracarmapeśīm| sumṛditaṃ-snehamudgābhyām| kaṣāyaraktaṃ-kaṣāyarasairdravyairdattarāgam| nischidragranthigandhaśiraṃ-chidrādicatuṣṭayarahitam| tanuṃ-sūkṣmam| sūtreṇa sādhu grathitaṃ-baddhvā parivartya punarbaddham| sukhasaṃsthāpyabheṣajaṃ-yathoktapramāṇamauṣadhamasaṅkocena yathā māti tathāpramāṇam |

Aṣṭāṅgahṛdayasaṃhitā

bastyabhāve+aṅkapādaṃ vānyasedvāso+athavā ghanam||17||

Sarvāṅgasundarā

basterabhāve sati, aṅkapādaṃ vā-caraṇādyavayavaviśeṣaṃ vā, nyaset-netre yojayet| athavā, vastraṃ ghanaṃ nyaset|

Āyurvedarasāyana

[tadalābe caritārthatāmāha-bastyabhāva iti|] aṅkapādaṃ-ūrucarma pādacarma vā| saṅgrahe tu (sū. a. 28) - "nyubjaṃ vivṛtānanaṃ vinivartya punaścānyadvastimukhabandhanārthaṃ sūtramupanidhāyānuguptaṃ nidhāpayet|" iti|

Aṣṭāṅgahṛdayasaṃhitā

nirūhamātrā prathame prakuñco vatsare param||18||

prakuñcavṛddhiḥ pratyabdaṃ yāvatṣaṭprasṛtāstataḥ||18||

prasṛtaṃ varddhayedūrdhvaṃ dvādaśāṣṭādaśasya tu||19||

āsaptateridaṃ mānaṃ, daśaiva prasṛtāḥ param||19||

Āyurvedarasāyana

nirūhouṣadhamātrāmāha-nirūhamātreti| prathame varśe palam| tata ādvādaśāt palavṛddhiḥ| tata ā+aṣṭādaśāt dvipalavṛddhiḥ| evamaṣṭādaśe varśe caturviṃśatipalāni syuḥ| tānyevāsatpatitamāt| tato viṃśatipalāni| saṅgrahe tu (sū. a. 28) "anye punardvādaśaprasṛtasyāpyaṣṭāvicchanti|" iti|

Sarvāṅgasundarā

nirūhasya mātrā prathame varṣe kaṣāyasnehasahitasya prakuñcaḥ-palapramāṇam| ṣaṇmāsādau tvetadanusāreṇārdhapalādi kalpyam| varṣātparaṃ prakuñhcena vṛddhiḥ pratisaṃvatsaraṃ kāryā, yāvat ṣaṭprasṛtāḥ-dvādaśa palāni| tata ūrdhvaṃ prasṛtaṃ varddhayet| pratyabdamityanuvartate| tato dvādaśavarṣasyaivaṃ dvādaśa palāni| anantaraṃ trayodaśavarṣādiṣu prativarṣaṃ paladvayaṃ nirūhamātrāyā varddhayitavyaṃ krameṇaiva yāvatsaptadaśavarṣāṇi| aṣṭādaśavarṣasya tu dvādaśa prasṛtāḥ-caturviṃśatipalāni| idaṃ-etat, mānaṃ-pramāṇaṃ, saptativarṣāṇi yāvat| paraṃ-saptaterūrdhvaṃ, daśaiva prasṛtā mānam, nādhikam|

Aṣṭāṅgahṛdayasaṃhitā

yathāyathaṃ nirūhasya pādo mātrā+anuvāsane||20||

Sarvāṅgasundarā

yathāyathaṃ-yathāsvaṃ vārṣikasyaikaviṃśativatsarādervā, nirūhasya pādaḥ-caturbhāgamātraḥ, anuvāsane-anuvāsanaviṣaye, mātrā| yasya palaṃ nirūhastasya karṣapramāṇamanuvāsanamityarthaḥ| evaṃ sarvatra kalpyam|

Āyurvedarasāyana

anuvāsanouṣadhamātrāmāha-yathāyathamiti| yathāyathaṃ-pale karṣaḥ, paladvaye karṣadvayamityādi| saṅgrahe tu (sū. a. 28) - " yathāsvamāsthāpanamātrā pādahīnā mādhutailike prayojyā|" iti|

Āyurvedarasāyana

nirūhyasyānuvāsanamāha-āsthāpyamidi| kṛtā snehanādikamāsthapyamanuvāsanayogyatve sati pūrvamanudhāsavedā| anuvāsanakālamāha-śīte vasante ceti| śīte vasante tato+anyadā ca divā+anuvāsayet| kecit tato+anyadārātrā iti vadanti| saggrahe tu (sū. a. 28) - " avekṣya vā doṣādīn| anyathā hi snehoktāmayaprādurbhāvaḥ| dhanvantarīyāḥ punaḥ prāhuḥ| na rātrau praṇayedvastiṃ doṣotkleṣo hi rātrijaḥ| snehavīryayutaḥ kuryādādhmānaṃ gouravaṃ jvaram|| ahvisthānāsthite doṣe vahnau cānnarasānvite| sphuṭastrotomusvaṃ dehaṃ sneho yatparisarpati|| alpapittakafaṃ rūkṣaṃ bhṛkṣaṃ vātarujārditam| bhuktaṃ jīrṇāśanaṃ kāmaṃ rātrāvapyanuvāsayet|| kevalānilātipīḍitaṃ taśuddhamapyanirūpitavelamapyanuvāsayedātyayikatvāt||" iti | anuvāsanīyasya pūrvaṃkatavyamāha-abhyaktasnātamiti| uktacitāt-nityabhojanāt, pādahīnam| aśitaṃ-bhuktavantam| dravādi-dravapūrvam| na cocchīrṣe-ucchīrṣakaṃ vinā|

Aṣṭāṅgahṛdayasaṃhitā

āsthāpyaṃ snehitaṃ svinnaṃ śuddhaṃ labdhabalaṃ punaḥ||20||

anvāsanārhaṃ vijñāya pūrvamevānuvāsayet||21||

śīte vasante ca divā rātrau kecittato+anyadā||21||

abhyaktasnātamucitātpādahīnaṃ hitaṃ laghu||22||

asnigdharūkṣamaśitaṃ sānupānaṃ dravādi ca||22||

kṛtacaṅkramaṇaṃ muktaviṇmūtraṃ śayane sukhe||23||

nātyucchrite na cocchīrṣe saṃviṣṭaṃ vāmapārśvataḥ||23||

saṅkocya dakṣiṇaṃ sakthi prasārya ca tato+aparam||24||

Sarvāṅgasundarā

āsthāpyaṃ-nirūhaṇārhaṃ, snigdhaṃ, tathā svinnaṃ, tathā śuddhaṃ-ūrdhvādhaḥ, tathā bhūyo+api labdhabalaṃ, tathā+anuvāsanayogyaṃ, viditvā pūrvameva nirūhādanuvāsayet| śīte-hemantaśiśirayoḥ ṛtvoḥ, tathā vasante, divā+anuvāsayet| anyadā-śītādvasantāccānyasmin grīṣmaprāvṛṭśaradākhye ṛtau, rātrāvanuvāsayet| keciditi bhinnakramaḥ, tato+anyadetyato+anantaraṃ draṣṭavyam| iti kecit "āhuḥ" iti vākyaśeṣaḥ| dhānvantarāstu sarvathaiva rātrāvanuvāsanaṃ necchanti| dhanvantarimatamevorarīkṛtya saṅgrahe+adhijage (sū. a. 28)- "na rātrau praṇayedbastiṃ doṣotkleśo hi rātrijaḥ| snehavīryayutaḥ kuryādādhmānaṃ gauravaṃ jvaram||" iti| tadetaddeśāntarādivaśāt pramāṇayitavyam| kimbhūtaṃ naram ? abhyaktasnātaṃ,-pūrvamabhyaktaḥ paścātsnātaḥ, tam| pūrvakāleti samāsaḥ| ucitātpādahīnaṃ-yena yadbhojanamabhyastaṃ tasmāccaturthabhāgahīnamaśitam| tathā, hitaṃ-laghuguṇayuktam| tathā, kiñcit snigdharūkṣam| tathā, sānupānaṃ dravādi ca| ādiśabdena dravoṣṇamanabhiṣyandītyādiviśiṣṭaṃ bhuktavantamiti gamayati| uktaṃ ca saṅgrahe (sū. a. 28)- "atisnigdhāśino hyubhayamārgasaṃsargāt sneho madamūrcchāgnisādahṛllāsādīn janayati| rūkṣāśino viṣṭambhaṃ balavarṇahāniṃ ca| alpamātradravāśino visṛṣṭaviṇmūtrasya cānāvṛto na tadāvaraṇādvyāpadam|" iti| kimbhūtam ? kṛtacaṅkramaṇaṃ-vihitagamanamātram| tathā, vyaktamūtrapurīṣam| tathā, śayane-śayanīye, sukhāvahe saṃviṣṭaṃ-sthitam| kimbhūte ? nātyucchrite,-nātyunnate, na cocchīrṣe-na connataśirodhare| kathaṃ saṃviṣṭam ? vāmapārśvataḥ,-vāmapārśvena| saṅkocya dakṣiṇaṃ sakthi vāmasakthna uparīti vṛddhavaidyāḥ| tato-dakṣiṇasakthnaḥ, aparaṃ-vāmaṃ sakthi, prasārya| saṅgrahe coktam (sū. a. 28) - "śayane nātyucchrite svāstṛta īṣadunnatapādadeśe vāmapārśvena prāk+a+aśirasaṃ saṃveśayet|" iti|

Aṣṭāṅgahṛdayasaṃhitā

athāsya netraṃ praṇayetsnigdhe snigdhamukhaṃ gude||24||

ucchvāsya bastervadane baddhe hastamakampayan||25||

pṛṣṭhavaṃśaṃ prati tato nātidrutavilambitam||25||

nātivegaṃ na vā mandaṃ sakṛdeva prapīḍayet||26||

sāvaśeṣaṃ ca kurvīta vāyuḥ śeṣe hi tiṣṭhati||26||

Sarvāṅgasundarā

asya-evaṃbhūtāvasthasyāturasya, gude snigdhe ghṛtena kṛte netraṃ [ snigdhaprāntaṃ praṇayet| ] bastervadana ucchvāsya-vātaṃ niḥsārya, baddhe sati, nātiśīghraṃ, nātivilambitaṃ, nātivegena, na ca mandaṃ kṛtvā, tathā pṛṣṭhavaṃśābhimukhamekavārameva netraṃ prapīḍayet| kathaṃ prapīḍayet ? hastamakampayan| atidrutādipīḍanadoṣā bastivyāpatsiddhau (hṛ. ka. a. 5) vakṣyamāṇāḥ| sāvaśeṣaṃ ca snehaṃ kurvīta| kuto hetoḥ ? ityāha-yasmāt śeṣe snehe vāyustiṣṭhati|

Āyurvedarasāyana

anuvāsane vaidyakṛtyamāha-athāsyeti| asyatnāturasya, hude bastimucchvāsya-mṛdukarasparśena vigatamārutaṃ kṛtvā, pṛṣṭhavaṃśaṃ prai-pṛṣṭhavaṃśāśrayeṇa, praṇayet| tataḥ-anantaram, auṣadhaṃ praṇayet| nātidrutavilambitamiti pīṭunārambhaviṣayam| nātivegaṃ na vā mandamiti pīḍanaviṣavam| śeṣe-auṣadhaśeṣe|

Aṣṭāṅgahṛdayasaṃhitā

datte tūttānadehasya pāṇinā tāḍayetsphijau||27||

tatpārṣṇibhyāṃ tathā śayyāṃ pādataśca trirutkṣipet||27||

tataḥ prasāritāṅhgasya sopadhānasya pārṣṇike||28||

āhanyānmuṣṭinā+aṅhgaṃ ca snehenābhyajya mardayet||28||

vedanārtamiti sneho na hi śīghraṃ nivartate||29||

yojyaḥ śīghraṃ nivṛtte+anyaḥ sneho+atiṣṭhannakāryakṛt||29||

Sarvāṅgasundarā

datte ca bastisnehe sati, uttānagātrasya tu tasya sphijau hastenāhanyāt| tathā-tenaiva prakāreṇa, tatpārṣṇibhyāṃ sphijau tāḍayet| śayyāṃ-khaṭvāṃ ca, pādataḥ-caraṇadeśāt, trīn vārānutkṣipet, na tu mūrdhataḥ| tataḥ-śayyotkṣepādanantaraṃ, prasāritaśarīrasya dattagaṇḍukasya pārṣṇike-pārṣṇī, mṛṣṭyā+a+ahanyāt| aṅgaṃ-śarīraṃ ca, snehena-tailādinā, abhyajya mardayet| kimevaṃ kriyate ? ityāha-aṅgaṃ vedanārtaṃ-pīḍāturaṃ, iti-hetoryasmādāśu sneho na nivartate| śīghramapayāte ca snehe satyaparaḥ sneho deyaḥ| kasmādevaṃ vidhīyate ? ityāha-snehaḥ śarīrābhyantare+atiṣṭhan naiva kāryakṛt-na snehane samartha ityarthaḥ|

Aṣṭāṅgahṛdayasaṃhitā

ā raṃ- datte tvauṣadhe vaidyaḥ svapāṇinā sphijau tāḍayet, tata āturapārṣṇibhyām| tataḥ pādataḥ śyyāmutkṣipet| tataḥ pārṣṇī ca muṣṭinā+a+ahanyāt| tririti pāṇitāḍanādiṣu caturṣcapi yojyam| tato vedanārtamaṅgaṃ mardayet| saṅgrahe tu ( sū. a. 18) - "vamanādadhikataraṃ kṛtamaṅgalamaśanārdrahastamaśaṅkanīyaparivāraṃ nivāte veśmani pratate śayane svāstṛte īṣadunnatapādadeśe prākśirasaṃ saṃveśayet| atisnigdhāśino hyubhayamārgasaṃsargātsneho madamūrcchāgnisādahṛllāsān janayati| rūkṣāśino viṣṭambhaṃ balavarṇahāniṃ ca| alpamātradravāśino visṛṣṭaviṇmūtrasya cānāvṛto na tadāvaraṇavdyāpadam| ciramaśitavato vidāhābhimukhabhaktasya jvaraṃkuryāt| yataśca vāmapārśvāyāṇi vahnigrahaṇīgudavalīmukhāni| tāni tatpārśvaśāyino nimrāni bhavanti| atastadouṣadhamaskalitaṃ prānpoti praveśanirgamāviti| saṃviṣṭaṃ cainamṛjusthitadehaṃ svabāhūpadhānaṃ prasāritavāmasaktimākuñcitetaraṃ tasyopari prasāritadakṣiṇabāhuṃ kārayet| pūrvameva tu vaidyo vartyā supihitāgracchidraṃ netraṃ bhājanasyopari kṛtvā dakṣiṇapādāṅguṣṭhāṅgulibhyāṃ karṇikāyāmupariṣṭānniṣpīḍyāvibandhāya śatāhvāsaindhavacūrṇāvacūrṇitaṃ prāgeva netrasparśāt pūrvavadabhimantritaṃ yathārhaṃ yathārhouṣadhavipavkaṃ sukhoṣṇaṃ bastou snehamāsicyāvalīkocchvāsaṃ niḥsāritavātabudbudamouṣadhānte sūtreṇadvistrirvā bastimukhamāveṣṭya dakṣīṇapāṇou netramupadhāya tiṣṭhet| tato vāmahastapradeśinyā+abhyaktapraveśapradeśamapanītavartuttānavāmahastāṅguṣṭodarapihitāgraṃ madhyamāpradeśinyupagṛhītatakarṇikamṛjvanusukhamekamanā lāghavena netramākārṇikaṃ praveśayet| āturo+api tadanulomamavalambeta| tataśca vaaidyo bastimukhaṃ dakṣiṇahastāṅguṣṭhapradeśinībhyāmamuñcannetramacālayan hastadvayenottānenaikagrahaṇenaiva prapīḍayet| anyathā hi vyāpado bhavanti| anye tu triṃśanmātrāḥ pīḍanakālamāhuḥ| na ca bastou dīyamāne kṣavakāsahāsajṛmbhāspandanānyācaret| viṇmūtrānilavege tu netramākṛṣya vegānte śeṣaṃ praṇayet| tathā pārṣṇyaṅgulipādatalapiṇḍikāḥ sarujaṃ cāṅgaṃ snehena pratilomaṃ vākśatamātraṃ śanairmṛdgīyāt|" iti| vaidyakṛtyasya falamāha-iti sneha iti| " samanugacchati ca samantātsirāḥ|" ityadhikaṃ saṅgrahe (sū. a. 28)| pramādācchighranivṛttou punastadevānuvāsanaṃ kāryamityāhayojya iti| śīghranivṛttiḥ-vinā malena cet|

Aṣṭāṅgahṛdayasaṃhitā

dīptāgniṃ tvāgatasnehaṃ sāyāsne bhojayellaghu||30||

Sarvāṅgasundarā

dīptāgniṃ tu puruṣaṃ nivṛttasnehaṃ santaṃ [ sāyāhne ] laghu-mātrayā svabhāvataśca, āśayet|

Āyurvedarasāyana

mandāgnimanāgatasnehaṃ ca sāyaṃ na bhojayeditītaraniyamenāha-dītpāgnimiti| saṅgrahe tu (sū. a. 28) - "naiva cānāgatasnehamapi dvitīye+ahani na ca tamanuvāsayet|" iti|

Aṣṭāṅgahṛdayasaṃhitā

nivṛttikālaḥ paramastrayo yāmāstataḥ param||30||

ahorātramupekṣeta, parataḥ phalavartibhiḥ||31||

tīkṣṇairvā bastibhiḥ kuryādyatnaṃ snehanivṛttaye||31||

Āyurvedarasāyana

anuvāsanasya nivṛttikālamāha-nivṛttikāla iti| nivṛttikāle+apyanivṛttau kiñcitkālamupekṣāmāha-tata iti| upekṣākāle+apyanivṛttau pratīkāramāha-parata iti tīkṣṇaiḥ-lavaṇāranālaprāyaiḥ|

Sarvāṅgasundarā

snehasya trayaḥ praharāḥ paro nivṛttikālaḥ| tataḥ-praharatrayāt parato, rātriṃdivamupekṣeta-na tadākṛṣṭau yatnaṃ kuryāt| parataḥ-ahorātrāt, phalavartibhiḥ-arśaścikitsitoktābhiḥ, athavā tīkṣṇairbastikalpoktairbastibhiḥ snehāgamanārthaṃ yateta|

Aṣṭāṅgahṛdayasaṃhitā

atiraukṣyādanāgacchanna cejjāḍyādidoṣakṛt||32||

upekṣetaiva hi tato+adhyuṣitaśca niśāṃ pibet||32||

prātarnāgaradhānyāmbhaḥ koṣṇaṃ, kevalameva vā||33||

Aṣṭāṅgahṛdayasaṃhitā

ā raṃ- pratīkārasyāpavādamāha-atiraukṣyāditi| nivṛttasnehasyānivṛttasnehasya ca snehaśeṣapākārthamauṣadhamāhaadhyuṣita iti| kevalameva vā-koṣṇamambhaḥ| saṅgrahe tu (sū. a. 28) - "sukhośitaṃ cainaṃ tathā kṛtavamanavirecanāsthāpanānyatamaṃ prātaḥ śuṇṭhīdhānyakvāthamitaradvoṣṇamudakaṃ snehaśeṣajaraṇāya vātakaphopaśāntaye ca pāyayet| tato+annakāle yathoktamannamaśrnīyāt| na cānuvāsitaṃ peyāṃ pāyayet| sā hi sasnehakoṣṭhamenamabhiṣyandayati|" iti|

Sarvāṅgasundarā

atiraukṣyādanāgacchan sneho yadi jāḍyāgnisādādidoṣānna vidhatte, tata upekṣetaiva-na tanniṣkāsane yatetetyarthaḥ| adhyuṣito rātriṃ yadi snehastataḥ pariṇatatvāt rasādidhātusamatāṃ gataḥ prātaḥ-prabhāte, śuṇṭhīdhānyakāmbu kaduṣṇaṃ pibet| kevalameva vā-nagaradhānyakarahitaṃ, koṣṇaṃ jalaṃ pibet|

Āyurvedarasāyana

punaranuvāsanasya kālamāha-anvāsayediti snehapākānusāreṇa satpamādidineṣu vā| ulbaṇavātādīn pratidinamanuvāsayedityāha-ata iti| ataḥ-snehapākaprādhānyāt|

Aṣṭāṅgahṛdayasaṃhitā

anvāsayettṛtīye+ahni pañcame vā punaśca tam||33||

yathā vā snehapaktiḥ syādato+atyulbaṇamārutān||34||

vyāyāmanityān dīptāgnīn rūkṣāṃśca prativāsaram||34||

Sarvāṅgasundarā

tamāturaṃ bhūyastṛtīye divase pañcame vā+anuvāsayet| athavā yathā snehapāko bhavedityagnyapekṣayā saptarātre+adhike nyūne vā trirātre vā yathāyogamanuvāsayet| ataḥ-asmādeva hetoḥ, adhikapavanān vyāyāmaśīlān paṭutaradahanān rūkṣāṃśca puruṣān pratyahamanuvāsayet|

Aṣṭāṅgahṛdayasaṃhitā

iti snehaistricaturaiḥ snigdhe srotoviśuddhaye||35||

nirūhaṃ śodhanaṃ yuñjyādasnigdhe snehanaṃ tanoḥ||35||

Sarvāṅgasundarā

iti-pūrvoktena prakāreṇa, snehaistribhiścaturbhirvā snigdhe sati srotoviśodhanārthaṃ nirūhaṃ śodhanaṃ prayojayet| asnigdhe sati tanoḥ-śarīrasya, snehanaṃ prayojayet| trayo vā catvāro vā tricaturāḥ| saṅkhyayāvyayeti samāsaḥ| caturo+acprakaraṇe tryupābhyāmupasaṅkhyānamityac samāsāntaḥ|

Āyurvedarasāyana

anuvāsanānantaraṃ nirūhamāha-iti snehairiti| snehaiḥ-anuvāsanaiḥ| niṣiddhānuvāsanasyānuvāsanaṃ vinaiva nirūhanāha-amrigdha iti| snehanaḥ san yaḥ śodhano nirūhastaṃ yuñjyāt|

Aṣṭāṅgahṛdayasaṃhitā

pañcame+atha tṛtīye vā divase sādhake śubhe||36||

madhyāhne kiñcidāvṛtte prayukte balimaṅgale||36||

abhyaktasveditotsṛṣṭamalaṃ nātibubhukṣitam||37||

avekṣya puruṣaṃ doṣabheṣajādīni cādarāt||37||

bastiṃ prakalpayedvaidyastadvidyairbahubhiḥ saha||38||

Sarvāṅgasundarā

atha-anuvāsanādanantaraṃ, pañcame tṛtīye vā vāsare madhyāhne kiñcit-manāk, āvṛtte-atikrānte, tathā balimaṅgale vihite sati, puruṣaṃ kṛtābhyaktasveditaṃ tyaktamalaṃ kiñcidbubhukṣitaṃ tathā prakṛtyādibhirjñātvā doṣādīni viditvā| ādiśabdena sātmyabalādiparigrahaḥ| ityevaṃ sarvamavagamya vaidyo bastiṃ prakalpayet| nanu, "dūṣyaṃ deśaṃ" (hṛ. sū. a. 12|67) ityādinā sarvamuktamevaitat| tatkimanena ? iti| brūmaḥ| nirūhamapi sāpāyaṃ paśyatetadācāryeṇa punaruktam| dūṣyadeśādimahatā yatnenālocanīyamiti pratipādanārtham| "nirūhamātrā prathame" ityādi ca sarvamatrālocyam| kathaṃ prakalpayet ? ityāha-tadvidyaiḥ-vaidyakaśāśtrajñairbahubhiḥ saha-sārddham|

Āyurvedarasāyana

nirūhavidhimāha-pañcama iti| antyānubhasanadināt tṛtīye pañcame vā| sadhake-jyotiḥśāstrokte| śubhe-aśaucādirahite| avetya-jñātvā| tadvidaiḥ-bastikuśalaiḥ| saṅgrhe tu (sū. a. 28) - "āryāvalokitaṃ nāthamāyā tāgamātmabhuvaṃ dhātāramaśvināvindramātreyaṃ satparṣīn kāśya videha patiprabhṛtīnagniveśādīṃśca tantrakārān dīpagandhapuṣpafalabalidhūpairyajña iava prakalpitabhāgān kṛtvā, oṣadhīrvṛdvarvedyānū hijātīṃśca saṃpūjya tadvidyasahito doṣauṣadhādibalena yathāhamupakalpayedrastim| " iti|

Aṣṭāṅgahṛdayasaṃhitā

kvāthayedviṃśatipalaṃ dravyasyāṣṭau phalāni ca||38||

tataḥ kvāthāccaturthāṃśaṃ snehaṃ vāte prakalpayet||39||

pitte svasthe ca ṣaṣṭhāṃśamaṣṭamāṃśaṃ kaphe+adhike||39||

sarvatra cāṣṭamaṃ bhāgaṃ kalkādbhavati vā yathā||40||

nāsyacchasāndratā basteḥ palamātraṃ guḍasya ca||40||

madhupaṭvādiśeṣaṃ ca yuktyā----------------------||41||

Sarvāṅgasundarā

dravyasya-bastikalpoktasya, nirūhakalpanārthaṃ viṃśatipalāni, tathā+aṣṭau phalāni-madanaphalāni, sāmānyaparibhāṣayā ṣoḍaśaguṇaṃ jalaṃ dattvā kvāthayet| caturbhāgāvaśeṣaśca grāhyaḥ| tataḥ-tasmādevaṃkṛtāt, kvāthāccaturthāṃśaṃ snehaṃ vāte prakalpayet| dvādaśaprasṛto hi nirūhaḥ| tatra snehaṃ ṣaṭpalikaṃ kalpayedityarthaḥ| pitte+adhike svasthe ca puruṣe ṣaṣṭhāṃśaṃ snehaṃ-catuṣpalikaṃ, prakalpayediti prakṛtam| kaphe+adhike aṣṭamāṃśaṃ snehaṃ-tripalikaṃ, prakalpayet| nanu, svasthasya doṣacālanaṃ pratiṣiddhaṃ tantrāntarīyaiḥ| tadgrantho hi-"yo hi sañcālayetsuptaṃ vane siṃhaṃ karādibhiḥ| sa doṣāṃścālayet svasthān pracchardanavirecanaiḥ||" iti| tasmāt svasthavṛtte nirūhakalpanā na yukteti| tadetadasat| yasmāt prāgabhihitam (hṛ. sū. a. 4|35)- "śītodbhavaṃ doṣacayaṃ vasante viśodhayan grīṣmajamabhrakāle| ghanātyaye vārṣikamāśu samyak prāpnoti rogānṛtujānna jātu||" iti| tasmādācāryavacanājjñāyate svasthavṛtte+api śuddhividhānaṃ sammatamiti tantrakṛtaḥ| tantrāntarīyaṃ mataṃ tvasadeva, śiṣṭavyavahāraviruddhatvāt| sarvatra-vāte pitte kaphe svasthe ca, kalkāt-peṣyadravyāt, aṣṭamaṃ bhāgaṃ-trīṇi palāni, kalpayet| bhavati vetyādi| yathā vā bastiratyaccho+atisāndro-atighano [ vā ] na bhavati tathā kalkaḥ kalpayitavyaḥ| palamātraṃ guḍasya ceti palānnādhikona iti jñāpanārthaṃ mātragrahaṇam| madhupaṭvādiśeṣaṃ ca yuktyā prakalpayet| tatreyaṃ yuktiḥ,-mākṣikasya palacatuṣṭayaṃ saindhavasya ca karṣaḥ, ādigrahaṇāt kvacidyavakṣārasya karṣaḥ, tathā māṃsarasasurāsavasuktakṣīrakāñjikānāṃ grahaṇam|

Sarvāṅgasundarā

nirūhadravyāṇāṃ mātrāmāha-kvāthayediti| yatra kvāthyasya viṃśatipalāni tatrāṣṭau madanaphalāni ityevaṃparametat, na vkāthamānaparam, prakuñcādinirūheṣvasambhavāt| kvāhātmakānnirūhāt dvādaśaprasṛtāccaturthāṃśaṃ-prasṛtatrayasammitaṃ, snehaṃ kalpayet| tataḥ kvāthāttāvantaṃ kvāthamapanīya, lyablope pañcamī| evaṃ kalkādaṣṭamaṃ-sārdhaprasṛtam| guḍasya palamātram| yuktyā madhu prasṛtadvayasammitam, paṭu-saindhavaṃ, akṣasammitam| adiśabdānmāṃsarasakṣīragomūtrakāñjikamadanafalāni| uktaṃ hi suśrutena (ci. a. 38/30) - "kṣaudgaṃ mūtraṃ phalaṃ kṣīramamlaṃ māṃsarasaṃ tathā| yuktyā pradāpayeddhīmān nirūhe kalpanā tviyam||" iti| tatra caturṇāṃ dravāṇāṃ prasṛtadvayam, madanaṃ tvekam, pāriśeṣyātkvāthasya prasṛracatuṣṭayam, evaṃ dvādaśaprasṛtatvam| uktaṃ hi suśrutena (ci. a. 38/37)- " datvā+a+adau saindhavasyākṣaṃ madhunaḥ prasṛtadvayam| vinirmathya tato dadyāt snehasya prasṛtatrayam|| ekībhūte tataḥ snehe kalkasya prasṛtaṃ kṣipet| sammūrcchite kaṣāyaṃ tu catuṣprasṛtasammitam|| vitarecca tadāvāpamante dviprasṛtonmitam| evaṃ prakalpito bastirdvādaśaprasṛto bhavet||" iti| yatvatra kalkasya prasṛtamānaṃ tat 'bhavati vā yathā nātyacchasāndratā basteḥ' ityabhiprāyeṇa| yaccācāpasya prasṛtadvayamānaṃ tadguḍalakalkatripalayogāt| iti vāte+adhike| pitte tu snehanyūnatā madhudugdhābhyāṃ pūraṇīyā| kaphe tu madhunaiva| uktaṃ hi vṛndena (a. 76/5)- " madhusnehanakalkākhyakaṣāyāvāpataḥ kramāt| trīṇi ṣaṭ dve daśa trīṇi palānyanilarogiṇām|| pitte catvāri dve dvipañjca catuṣṭayam| ṣaṭ trīṇi dve daśa trīṇi kaphe cāpi nirūhaṇam||" iti|

Aṣṭāṅgahṛdayasaṃhitā

-----------------------------sarvaṃ tadekataḥ||41||

uṣṇāmbukumbhībāṣpeṇa taptaṃ khajasamāhatam||41||

prakṣipya bastau praṇayetpāyau nātyuṣṇaśītalam||42||

nātisnigdhaṃ na vā rūkṣaṃ nātitīkṣṇaṃ na vā mṛdu||42||

nātyacchasāndraṃ nonātimātraṃ nāpaṭu nāti ca||43||

lavaṇaṃ tadvadamlaṃ ca----------------------------||43||

Sarvāṅgasundarā

tat-etat, sarvamauṣadhamekataḥ-ekasmin kṛtvā, bheṣajapākātikrāntiparihārārthamuṣṇāmbukumbhīvāṣpeṇa taptaṃ, khajena-dadhyāhananakāṣṭhena, samāhataṃ-āloḍitaṃ, tathā "brahmadakṣa" ityādinā cābhimantritaṃ, bastau prakṣipya pāyau-gude, praṇayet| nātyuṣṇaṃ, nātiśītalaṃ, nātisnigdhaṃ, na vā rūkṣaṃ, nātitīkṣṇaṃ, na vā mṛdu, nātyacchaṃ nātisāndraṃ-nātighanaṃ, nonamātraṃ, na cātimātraṃ, nāpaṭu-nālavaṇaṃ, nātilavaṇaṃ, tadvadamlaṃ ceti nānamlaṃ, nātyamlam| atiśabdaprayogādatra madhyamāvasthānugamaḥ|

Āyurvedarasāyana

militānāṃ nirūhadravyāṇāṃ saṃskāramāhasarvamiti| khajo-manthanadaṇḍaḥ| tadvat-nānamlaṃ nātyāmlam| saṅgrahe tu (sū. a. 28)- "tatra bāṣpamātranutāpādauṣadhasya vidāho na bhavati| khajapramathanāt vkāthasnehādayaḥ samyaksaṃyuktāḥ samyageva yogamārabhante| anyathā punaḥ vkāthādīnāmulbaṇo+anyatamo+anyatamaṃ yathāsva dṣamīraye| atyuṣṇādīnāṃ tu pṛthagvyāpadaḥ sādhanāni siddhiṣūttarakālamupadekṣyante| api ca| tiryaku praṇīte hinayāti dhārā gode vraṇaḥ syāccalite tu nede dattaḥ śarnernāśayameti bastiḥ kaṇṭhaṃ pradhāvedatipīḍitastu|| stambhavidhate+atimṛdurhimaśca tatpāmlatīkṣṇo bhramadāhamohān| snimyo+atijāḍyaṃ, pavanaṃ tu rūkṣastanvalpamātrālavaṇasvayogām|| karoti mātrābhyadhiko+atiyogaṃ kṣāmaṃ tu sāndraḥ sucireṇaceti| dāhātisārou labaṇo+ati kuryāttasmātsuyuktaṃ samameda dadyāt||" iti|

Aṣṭāṅgahṛdayasaṃhitā

paṭhantyanye tu tadvidaḥ||43||

mātrāṃ tripalikāṃ kṛryātsnehamākṣikayoḥ pṛthak||44||

karṣārddhaṃ māṇimanthasya svasthe kalkapaladvayam||44||

sarvadravāṇāṃ śeṣāṇāṃ palāni daśa kalpayet||45||

Sarvāṅgasundarā

tadvido-bastividaḥ, evaṃ paṭhanti| yathā,-"mātrāṃ tripalikāṃ kuryāt " ityādi|

Āyurvedarasāyana

matāntareṇa svaśāviṣayṃ mānamāha-vadanyanye titi| ayaṃ navaprasato nirūhaḥ|

Aṣṭāṅgahṛdayasaṃhitā

mākṣikaṃ lavaṇaṃ snehaṃ kalkaṃ kvāthamiti kramāt||45||

āvapeta nirūhāṇāmeṣa saṃyojane vidhiḥ||46||

Sarvāṅgasundarā

mākṣikādi kramāt āvapeta-mardayitvā miśrayet| kuṇḍake mākṣikaṃ prathamaṃ prakṣipya mardayet| tatastatraiva lavaṇaṃ kṣiptvā melayet| evaṃ snehaṃ, tato+anu kalkaṃ, tataḥ kvāthaṃ, iti-anena, krameṇa miśrayedityarthaḥ| evaṃ yojitāni dravyāṇi samarasatāṃ yānti| samarasabhāvena ca nirūhasya samyagyogo bhavati| nirūhāṇāṃ saṃyojane-miśraṇe, eṣa vidhiḥ-etadvidhānam|

Āyurvedarasāyana

nirūhadravyāṇāṃ melanakramamāha-mākṣikamiti| arthāt kvāthanantaraṃ kṣīrādyāvāpāḥ|

Sarvāṅgasundarā

nirūhe dattamātre sati uttānaḥ san tanmanāḥ-nirūhavege dattāvadhānaḥ, tathā kṛtopadhānaḥ san tiṣṭhet| samudbhūtavegaścotkaṭakaḥ san tyajet 'vegaṃ' iti śeṣaḥ|

Aṣṭāṅgahṛdayasaṃhitā

uttāno dattamātre tu nirūhe tanmanā bhavet||46||

kṛtopadhānaḥ sañjātavegaścotkaṭakaḥ sṛjet||47||

Āyurvedarasāyana

datte nirūhe rogiṇaḥ kṛtyamāha-uttāna iti| tānatvaṃ nirūhavīryeṇa dehavyāptaye|

Aṣṭāṅgahṛdayasaṃhitā

āgatau paramaḥ kālo muhūrto mṛtyave param||47||

tatrānulomikaṃ snehakṣāramūtrāmlakalpitam||48||

tvaritaṃ snigdhatīkṣṇoṣṇaṃ bastimanyaṃ prapīḍayet||48||

vidadyātphalavartiṃ vā svedanotrāsanādi ca||49||

Sarvāṅgasundarā

āgatau-pratyāgamane, kālaḥ paramo muhūrtaḥ| aparaḥ-tasmānmuhūrtādanyo, visrabdhāgamanakālo mṛtyave-maraṇāya| tatra-tasmin muhūrtātparamanāgamane nirūhasya, tvaritamaparaṃ bastiṃ-nirūhaṃ, prapīḍayediti sambandhaḥ| kimbhūtaṃ nirūham ? ānulomikaṃ-anulomakaram| snehaḥ, tathā kṣāro-yavakṣārādiḥ, tathā mūtraṃ-gomūtraṃ, amlaṃ-kāñjikādi, taiḥ kalpitaṃ-nirūpitam| tathā, snigdhaṃ tīkṣṇamuṣṇaṃ ca| snehayogādeva snigdhatve siddhe snigdhagrahaṇaṃ nirūhasya snigdhetaratvapratipādanārtham| ānulomikamiti "adhyātmāditvāt" ṭhañ| athavā phalavartiṃ vidadyāt| phalena-madanaphalena yuktā vartiḥ| sā cārśaścikitsite (hṛ. ci. a. 8|137) vakṣyamāṇā| svedanottrāsanādi ca| svedanaṃ-svedaḥ| uttrāsanaṃ-khaḍgahastayodhadarśanādinā kupitanṛpacchadmakhaḍgavyagrāgrabāhudarśanākulakaraṇādi, kuryāt|

Āyurvedarasāyana

nirūhanivṛttikālamāha-āgatāviti| muhūrto ghaṭikādvayam | anivṛttau pratīkāramāha-tatrānulomikasneheti | ānulomikasnehaḥ-eraṇḍatelādiḥ, śyāmādisiddho vā|

Aṣṭāṅgahṛdayasaṃhitā

svayameva nivṛtte tu dvitīyo bastiriṣyate||49||

tṛtīyo+api caturtho+api yāvadvā sunirūḍhatā||50||

Sarvāṅgasundarā

svayameva-phalavartyādyāyāsaṃ vinā+api, nivṛtte nirūhe sati dvitīyo bastiḥ-nirūhaḥ, iṣyate| yatnaviśeṣeṇa tu nirūhe nivṛtte sati nānyaṃ bastiṃ prapīḍayet, ityuktaṃ bhavati| tṛtīyo+apītyapiḥ samuccaye| evaṃ caturtho+apīti| yāvadveti| pañcamādayo+api bastayo deyāḥ, yāvat samyaṅnirūḍhatvaṃ syāt|

Āyurvedarasāyana

svayaṃ nivṛttāvasamyagyogātpunaḥpunardānamāha-svayameveti|

Aṣṭāṅgahṛdayasaṃhitā

viriktavacca yogādīnvidyāt--------------------------||50||

Āyurvedarasāyana

samyagyogādilakṣaṇamāha-viriktavaditi|

Sarvāṅgasundarā

nirūhe virikta iva yogādīn vidyāt| tatra coktam- (hṛ. sū. a. 18|38) - "hṛtkukṣyaśuddhiḥ" ityārabhya yāvat "bhavantyativiriktasya tathā+ativamanāmayāḥ|" iti|

Aṣṭāṅgahṛdayasaṃhitā

----------------------------yoge tu bhojayet||50||

koṣṇena vāriṇā snātaṃ tanudhanvarasaudanam||51||

Sarvāṅgasundarā

yoge tu-nirūhasya samyagyoge sati, sukhoṣṇajalasnātaṃ santaṃ bhojayet| kim ? dhanvarasaudanam, dhanvaraso-jāṅgalarasaścaudanaṃ ca taddhanvarasaudanam| kimbhūtam ? tanu-aghanam| nanu, "yūṣakṣīrarasaiḥ kramāt" iti (ślo. 56) vakṣyati| tatkathamihedamupapadyate ? brūmaḥ| vātavikāraśamanārtho hi nirūhaḥ prāyeṇeṣyate| tasmiṃśca rasakaudanameva pathyaṃ śreyaḥ| agre ca doṣāpekṣayā pathyaṃ viśeṣeṇopadekṣyate| ato nātra kiñcidanupapannam| nanu, doṣanirharaṇaṃ vamanavirekābhyāmivānena kriyate| tatra ca yathā peyādikramo yuktaḥ, tathehāpi yuktaḥ syāt| naivam| virekavamanābhyāṃ hi vahnisthānamācchādyate, tenāgnimāndyaṃ bhavati| nirūhastu nābherurdhvamagacchanneva doṣanirharaṇaṃ karoti, tena tatra nāgnimāndyāpattiḥ| tasmānnātra peyādikramaḥ| api ca, vātavikāraviṣayatvāccātra rasaudanaprāyameva pathyaṃ yuktam|

Āyurvedarasāyana

samyagyoge snānaṃ bhojanaṃ cāha-yoge tviti| tanunā-acchena, dhanvarasena-jāṅgalarasena, miśramodanam|

Aṣṭāṅgahṛdayasaṃhitā

vikārā ye nirūḍhasya bhavanti pracalairmalaiḥ||51||

te sukhoṣṇāmbusiktasya yānti bhuktavataḥ śamam||52||

Sarvāṅgasundarā

prakarṣeṇa calairdoṣairye vikārā bhavanti, te koṣṇasalilaiḥ snātasya kṛtabhojanasya sataḥ śamaṃ gacchanti| ata eva tatkāryamiti bhāvaḥ|

Āyurvedarasāyana

snānabhojanayoḥ phalamāha-vikārā iti| pracalaiḥ-svasthānātpracyutaiḥ|

Aṣṭāṅgahṛdayasaṃhitā

atha vātārditaṃ bhūyaḥ sadya evānuvāsayet||52||

Sarvāṅgasundarā

atha-nirūhādanantaraṃ, vātapīḍitaṃ puruṣaṃ sadya eva-tasminneva dine, anuvāsayet|

Āyurvedarasāyana

vātārditasya nirūhadina evānuāsanamāhaatheti| saṅgrehe tu (sū. a. 28) - "tataḥ punarvātārtamāturaṃ bṛṃhaṇiyamanyaṃ vā tadvidhamaśitānantaraṃ sāyaṃ vā puna ralpaladhvaśitaṃ yathāsvamanilādiṣu daśamūlādisādhitena tailenānuvāsayet|" iti|

Aṣṭāṅgahṛdayasaṃhitā

samyagghīnātiyogāśca tasya syuḥ snehapītavat||53||

Āyurvedarasāyana

anuvāsanasya samyagyogādilakṣaṇamāha-sanyāgiti|

Sarvāṅgasundarā

tasya-anuvāsanasya, snehapītasyeva samyagyogādayaḥ syuḥ| snehapītasyeva snehapītavat, ṣaṣṭhyantādvatiḥ| tatra (hṛ. sū. a. 16|30)- "vātānulomyaṃ" ityādi "ghrāṇavaktragudasravāḥ" ityantaṃ snehapānasya samyagyogātiyogalakṣaṇam|

Aṣṭāṅgahṛdayasaṃhitā

kiñcitkālaṃ sthito yaśca sapurīṣo nivartate||53||

sānulomānilaḥ snehastatsiddhamanuvāsanam||54||

Sarvāṅgasundarā

caśabdaḥ pūrvoktaṃ samyagyogalakṣaṇaṃ samuccinoti| kiñcit-alpamātraṃ, kālaṃ koṣṭhābhyantare sthitaḥ san saviṭkaḥ sānuguṇapavano nivartate-niḥsarati, yaḥ sa evaṃbhūtaśca snehaḥ, tatsiddhaṃ-abhimatakāri, anuvāsanam| uktaṃ vyastaṃ samastaṃ cedaṃ siddhānuvāsanalakṣaṇam|

Āyurvedarasāyana

prayogāvṛtti(snehātideśa) janyaṃ samyagyogalakṣaṇamuktvā samprati [anuvāsite viśeṣaṃ samyak ] yoga [lakṣaṇa] māha-kiñcitkālamiti|

Aṣṭāṅgahṛdayasaṃhitā

ekaṃ trīn vā balāse tu snehabastīn prakalpayet||54||

pañca vā sapta vā pitte, navaikādaśa vā+anile||55||

punastato+apyayugmāṃstu punarāsthāpanaṃ tataḥ||55||

Sarvāṅgasundarā

snehabastīn-anuvāsanāni, ekaṃ trīn vā śleṣmavikāre prakalpayet| kārye kāraṇopacārādevamuktam| evamagre+api cintyam| pitte pañca snehabastīnathavā sapta dadyāt| nava ekādaśa vā vāyau dadyāt| tataḥ punarapyayugmān-viṣamāneva, snehabastīn dadyāt| tataḥ punarapyāsthāpanaṃ dadyāt| ayugmavacanaṃ cedaṃ bāhulyenāyaṃ vyavahāro yukta iti pratipādayitum| vātottarasya tu yugmā api deyā eva| tathā cādhunaivābhyadhāyi (ślo. 34) - "ato+atyulbaṇamārutān| vyāyāmanityān dīptāgnīn rūkṣāṃśca prativāsaram||" iti|

Āyurvedarasāyana

anuvāsanāvṛttau doṣabhedena saṅkhayānuamamāha-ekaṃ trīniti| punaḥpunarāvṛttāvayameva saṅkhyāniyama ityāha-punastata iti| ayugmān-viṣamasaṅkhayān| tattadāvṛttipūrtau madhye madhye nirūhaḥ kārya ityāha-punarāsthāpanamiti|

Aṣṭāṅgahṛdayasaṃhitā

kaphapittānileṣvannaṃ yūṣakṣīrarasaiḥ kramāt||56||

Sarvāṅgasundarā

kṛtāsthāpanasya ca pathyaṃ śleṣmapittapavaneṣu yathāsaṅkhyaṃ yūṣādibhiḥ sahānnamupayoktavyam|

Sarvāṅgasundarā

āvṛttau kriyamāṇāyāṃ doṣabhedena pratyaṃha bhojanamāha-kaphapittānileṣviti|

Aṣṭāṅgahṛdayasaṃhitā

vātaghnauṣadhaniṣkvāthatrivṛtāsaindhavairyutaḥ||56||

bastireko+anile snigdhaḥ svādvamloṣṇo rasānvitaḥ||57||

Sarvāṅgasundarā

bastiḥ-nirūhaḥ, [anile-vātaviṣaye, vātaghnauṣadhāni-daśamūlādīni, teṣāṃ niṣkvāthaḥ trivṛtāsaindhavairyutaḥ, tathā ] snigdho madhurāmloṣṇarasayuktaḥ pavane hitaḥ|

Āyurvedarasāyana

vāte nirūhaṃ prati viśeṣamāha-vātaghnauṣadheti| vātaghnauṣadhaṃ-bhadradārvādi| eka iti puṭāpekṣayā na tu prayogāpekṣayā|

Aṣṭāṅgahṛdayasaṃhitā

nyagrodhādigaṇakvāthapadmakādisitāyutau||57||

pitte svāduhimau sājyakṣīrekṣurasamākṣikau||58||

Sarvāṅgasundarā

pitte madhuraśiśirau saghṛtadugdhekṣurasamadhū dvau bastī hitau|

Āyurvedarasāyana

pitte nirūhaṃ prati viśeṣamāha-nyāgrodhādīti dvitvaṃ pūrvavat|

Aṣṭāṅgahṛdayasaṃhitā

āragvadhādiniṣkvāthavatsakādiyutāstrayaḥ||58||

rūkṣāḥ sakṣaudragomūtrāstīkṣṇoṣṇakaṭukāḥ kaphe||59||

Āyurvedarasāyana

kaphe nirūhaṃ prati viśeṣamāha-āragvadhādīti| tritvaṃ pūrvavat|

Sarvāṅgasundarā

tathā, āragvadhendrayavetyādikaṣāyavatsaṃkamūrvetyādikaṣāyābhyāṃ (hṛ. sū. a. 15, ślo. 17 ślo. 33) yuktā rūkṣā mākṣikagomūtrābhyāṃ sahitāstīkṣṇādiguṇayuktāstrayo bastayaḥ kaphe hitāḥ|

Aṣṭāṅgahṛdayasaṃhitā

trayaste sannipāte+api doṣān ghnanti yataḥ kramāt||59||

Sarvāṅgasundarā

sannipāte+api traya eva bastayo hitāḥ| yasmātte doṣān-trīn, krameṇa parākurvanti|

Āyurvedarasāyana

sannipāte trīṇyeva puṭānītyata āha-trayaśceti| vātapitte vātakaphe pittakaphe tūktanyāyādeva dvau|

Aṣṭāṅgahṛdayasaṃhitā

tribhyaḥ paraṃ bastimato necchantyanye cikitsakāḥ||60||

na hi doṣaścaturtho+asti punardīyeta yaṃ prati||60||

Sarvāṅgasundarā

ata eva hetostribhyo bastibhyaḥ paramapare bhiṣajo nirūhaṃ necchanti| yatastrayo doṣāstribhirbastibhirnivartitā iti| caturtho doṣo na vidyate, yaṃ lakṣīkṛtya bhūyaścaturthaḥ puṭako dīyate|

Āyurvedarasāyana

uktaniyamasya matāntaratvamāha-tribhyaḥ paramiti| ataḥ-yataḥ kramāddoṣān ghnanti| nanu, raktaṃ caturyo doṣo+astītyata āha-na hīti| raktasya dūṣyatvānna doṣatvam|

Sarvāṅgasundarā

tribhyo nyūnatā+api na kāryeti matāntaravāha-utkleśanamiti|

Aṣṭāṅgahṛdayasaṃhitā

utkleśanaṃ śuddhikaraṃ doṣāṇāṃ śamanaṃ kramāt||61||

tridhaiva kalpayedvastimityanye+api pracakṣate||61||

Sarvāṅgasundarā

anye+api vaidyāstridhaiva bastiṃ kalpayediti jagaduḥ| ekaṃ basti doṣāṇāmutkleśanam, anyaṃ dvitīyaṃ basti doṣāṇāṃ śuddhikaram, anyaṃ tṛtīyaṃ basti doṣāṇāṃ śamanam| kramāditi anayā yuktyā trividho bastiriti manyante|

Aṣṭāṅgahṛdayasaṃhitā

doṣauṣadhādibalataḥ sarvametatpramāṇayet||62||

Sarvāṅgasundarā

tadatra doṣabheṣajadeśasātmyādivaśāt sarvamapyetat pramāṇīkāryam|

Āyurvedarasāyana

matayorviṣayavyavasthāmāha-doṣouṣadhādīti| doṣādhikye ouṣadhamṛdutve balādhikye ca puṭādhikyam, vipaye nyūnatrapityarthaḥ|

Aṣṭāṅgahṛdayasaṃhitā

samyaṅnirūḍhaliṅgaṃ tu nāsambhāvya nivartayet||62||

Āyurvedarasāyana

svamatamāha-samyagiti| yāvadbhiḥ samyavogastāvanti puṭāni kuryādityarthaḥ|

Sarvāṅgasundarā

samyaṅnirūḍhalakṣaṇamasambhāvya-asampādya, na nivartayet,-bastidānaṃ kārayedeva|

Aṣṭāṅgahṛdayasaṃhitā

prāksneha ekaḥ pañcānte dvādaśāsthāpanāni ca||63||

sānvāsanāni karmaivaṃ bastayastriṃśadīritāḥ||63||

Sarvāṅgasundarā

prāk-pūrvaṃ, ekaḥ snehabastiḥ| ante-avasāne, pañca snehāḥ| tathā, nirūhā dvādaśa sahānuvāsanāḥ| ityevaṃ triṃśadbastayaḥ "karma" iti gaditāḥ|

Āyurvedarasāyana

karmabastyākhyaṃ prayogamāha-prāksneha iti| snehaḥ-anuvāsanaḥ|

Aṣṭāṅgahṛdayasaṃhitā

kālaḥ pañcadaśaiko+atra prāk sneho+ante trayastathā||64||

ṣaṭ pañcabastyantaritāḥ-------------------------||64||

Sarvāṅgasundarā

pañcadaśa bastayaḥ "kālaḥ" ucyate| katham ? ityāha-ekaḥ pūrvaṃ snehaḥ| tathā, ante trayaḥ snehāḥ| tathā, ṣaṭ snehāḥ pañcabhirbastibhirantaritā iti|

Āyurvedarasāyana

kālabastyākhyaṃ prayogamāha-kāla iti| pañcabastyantaritāḥ ṣaṭ snehāḥ|

Aṣṭāṅgahṛdayasaṃhitā

----------------------yogo+aṣṭau bastayo+atra tu||64||

trayo nirūhāḥ snehāśca snehāvādyantayorubhau||65||

Sarvāṅgasundarā

"yogaḥ" aṣṭau bastayaḥ| katham ? ityāha-trayo nirūhāḥ, trīṇi cānuvāsanāni, tathā+a+adyantayordvau snehabastī, iti|

Sarvāṅgasundarā

yogabastyākhyaṃ prayogamāha-yogo+aṣṭāviti|

Sarvāṅgasundarā

snehabastimathavā nirūhamekameva kevalamatiśayena na śīlayet| yataḥ snehādatisevitāt utkleśāgnimāndye jāyete| nirūhādatisevitāt pavanādbhayaṃ jāyate|

Aṣṭāṅgahṛdayasaṃhitā

snehabastiṃ nirūhaṃ vā naikamevāti śīlayet||65||

utkleśāgnivadhau snehānnirūhānmaruto bhayam||66||

Āyurvedarasāyana

prayoganiyame yuktimāha-snehabastimiti| prayogātikrame doṣamāha-utkleśāgnivadhāviti|

Aṣṭāṅgahṛdayasaṃhitā

tasmānnirūḍhaḥ snehyaḥ syānnirūhyaścānuvāsitaḥ||66||

Sarvāṅgasundarā

tasmātkāraṇāt nirūḍho naraḥ snehanārhaḥ syāt| anuvāsitaśca puruṣo nirūhaṇārho bhavet|

Āyurvedarasāyana

prayogāntarakalpanārthaṃ niyamatātparyamāha-tasmāditi|

Aṣṭāṅgahṛdayasaṃhitā

snehaśodhanayuktyaivaṃ bastikarma tridoṣajit||67||

Āyurvedarasāyana

prayogamasya phalamāha-snehaśodhanayuktyeti| snigdhasya śodhanaṃ, śuddhasya snehanaṃ, snigdhasya punaḥ śodhanāmityādi-yuktiḥ| saṅgrahe tu (sū. a. 28) - "aṣṭādaśāṣṭādaśakān bastīnāṃ yo niṣevate| vidhinā nā yathoktena sa bhavedajaro+arujaḥ| sahasrāyuḥ śrutadharo vītapāpmā+amaraprabhaḥ| vājisyado nāgabalaḥ sthirabuddhīndriyānalaḥ||" iti|

Sarvāṅgasundarā

evaṃ-pūrvoktayā, snehaśodhanayuktyā bastikarma sevitaṃ trīn doṣān jayati|

Aṣṭāṅgahṛdayasaṃhitā

hrasvayā snehapānasya mātrayā yojitaḥ samaḥ||67||

mātrābastiḥ smṛtaḥ snehaḥ-------------------||68||

Āyurvedarasāyana

mātrābastyākhyamanuvāsanamāha-hasvayeti| hasvayā-yāmadvayapariṇāminyā|

Sarvāṅgasundarā

hrasvayā-yāmadvayajaraṇalakṣaṇayā, snehapānamātrayā samaḥ-tulyo, yojitaḥ sneho mātrābastisaṃjñaḥ smṛtaḥ, sadvaidyairiti śeṣaḥ| anyaistvanyathā snehamātroktā| yathā-"ṣaṭpalā tu bhavejjyeṣṭhā, tripalā madhyamā bhavet| kanīyasyadhyarddhapalā tridhāmātrā+anuvāsane||" iti|

Aṣṭāṅgahṛdayasaṃhitā

------------------------śīlanīyaḥ sadā ca saḥ||68||

bālavṛddhādhvabhārastrīvyāyāmāsaktacintakaiḥ||68||

vātabhagnābalālpāgninṛpeśvarasukhātmabhiḥ||69||

doṣaghno niṣparīhāro balyaḥ sṛṣṭamalaḥ sukhaḥ||69||

Sarvāṅgasundarā

sa ca-mātrābastiḥ, bālādibhiḥ satatameva śīlayitavyaḥ| sa ca śīlito doṣāpahaḥ, tathā niṣparīhāraḥ-aniyantraṇo, balāya hito, nirgatapurīṣādikaḥ, sukhakārī ca|

Āyurvedarasāyana

mātrābastorviṣayamāha-śīlanīya iti| adhvādiṣvāsaktaḥ| cintakaḥ-cintāvān| mātrābasteḥ phalamāha-doṣaghna iti| sukho-vyāpadrahitaḥ|

Aṣṭāṅgahṛdayasaṃhitā

bastau rogeṣu nārīṇāṃ yonigarbhāśayeṣu ca||70||

dvitrāsthāpanaśuddhebhyo vidadhyādbastimuttaram||70||

Sarvāṅgasundarā

bastisthāne rogeṣu narāṇāmityarthāllabhyate| "nārīṇāṃ yonigarbhāśayeṣu ca" ityukteḥ| dve vā trīṇi vā dvitrāṇi, dvitrāṇi ca tānyāsthāpanāni ca dvitrāsthāpanāni, taiḥ śuddhā dvitrāsthāpanaśuddhāḥ, tebhyo narebhyaḥ strībhyaścottarabastiṃ dadyāt| pumānstriyetyekaśeṣaḥ| gudāduttareṇa mārgeṇa dīyata ityuttarabastiḥ|

Āyurvedarasāyana

uttarabasterviṣato viṣamāha-bastāviti| bastou-mūtrāśaye, narāṇām| nārīṇāṃ tu bastou yonou garbhāśaye ca|

Aṣṭāṅgahṛdayasaṃhitā

āturāṅgulamānena tannetraṃ dvādaśāṅgulam||71||

vṛttaṃ gopucchavanmūlamadhyayoḥ kṛtakarṇikam||71||

siddhārthakapraveśāgraṃ ślakṣṇaṃ hemādisambhavam||72||

kundāśvamārasumanaḥpuṣpavṛntopamaṃ dṛḍham||72||

Sarvāṅgasundarā

tannetraṃ-uttarabastiyantrakaṃ, āturāṅgulapramāṇena dvādaśāṅgulam, dairghyeṇetyarthādeva pratīyate| puruṣāṇāmevaitaditi vedyam| strīṇāṃ hi vakṣyati (ślo. 79) - "netraṃ daśāṅgulaṃ mudgapraveśaṃ" iti| tacca vṛttaṃ-vartulam| tathā, gopucchākṛti| tathā, mūle madhye cotpāditakarṇikam| tathā, siddhārthakaḥ praviśatyasminniti siddhārthakapraveśaṃ, tādṛśamagraṃ-prānto, yasya-netrasya, tat siddhārthakapraveśāgram| tathā, ślakṣṇaṃ-atikomalam| tathā, hemādijam| ādiśabdena dhātvādayaḥ prāguktā (ślo. 9 ṭī.) gṛhyante| tathā, kundakaravīrajātīpuṣpavṛntasadṛśaṃ dṛḍhaṃ ca| aśvamāraḥ-karavīraḥ|

Āyurvedarasāyana

uttarabasternetramānamāha-āturāṅgulamāneneti|

Sarvāṅgasundarā

tathā, tasya-netrasya, bastirmṛdulaghuḥ, 'yojyaḥ' iti śeṣaḥ| mātrā śuktiḥ-karṣadvayam, 'snehasya' iti śeṣaḥ| vikalpya vā-vayobaladehasattvasātmyādivaśānnirūpya vā, mātrā kāryetyarthaḥ|

Aṣṭāṅgahṛdayasaṃhitā

tasya bastirmṛdulaghurmātrā śuktirvikalpya vā||73||

Āyurvedarasāyana

uttarabastou bastimāha-tasyeti| uttarabastermātrāmāha-mātra śuktiriti| śuktiprayanta palam| vikalpya-doṣādyapekṣayā nyūnamadhikaṃ vā|

Aṣṭāṅgahṛdayasaṃhitā

atha snātāśitasyāsya snehabastividhānataḥ||73||

ṛjoḥ sukhopaviṣṭasya pīṭhe jānusame mṛdau||74||

hṛṣṭe meḍhre sthite carjau śanaiḥ srotoviśuddhaye||74||

sūkṣmāṃ śalākāṃ praṇayettayā śuddhe+anusevani||75||

āmehanāntaṃ netraṃ ca niṣkampaṃ gudavattataḥ||75||

pīḍite+antargate snehe snehabastikramo hitaḥ||76||

Sarvāṅgasundarā

atheti maṅgale| asya-rogiṇo nirūhavatkṛtamaṅgalasya| tathā, pūrvaṃ snātaḥ paścādaśitaḥ, tasya| kathamaśitasya ? snehabastividhānataḥ| tṛtīyārthe tasiḥ| snehabastau yādṛśa āhāro vihitastena kṛtabhojanasyetyarthaḥ| tathā, ṛjoḥ-spaṣṭaṃ sthitasya| tathā, sukhenāsīnasya| kva ? pīṭhe,-āsane| kimbhūte ? jānutulye| tathā, mṛdau-akaṭhine ca| tathā, śiśne prahṛṣṭe-stabdhe, tathā ṛjau,-spaṣṭaṃ kṛtvā sthite sati, śanaiḥ-na tvarayā, sūkṣmāṃ śalākāṃ praṇayet-praveśayet| sthūlāyāṃ tatra kṣatakaraṇāt| praveśayogāt tayā-śalākayā, śuddhe meḍhre sati, anusevani-sevanīmanulakṣīkṛtya, āmeḍhrāntaṃ netraṃ praṇayet| ṣaḍaṅgulaṃ prāyeṇa praveśayedityarthaḥ| katham ? gudavanniṣkampam| tato-niṣkampasthāpanādanantaraṃ, pīḍite puṭake, snehe cāntaḥpraviṣṭe sati, anuvāsanakramo hitaḥ-pāṇinā tāḍayet sphijau| tatpārṣṇibhyāṃ" ityādikaḥ|

Āyurvedarasāyana

uattarabasttervidhimāha-atheti| tayā-śalākapā, śuddhastrotasi meḍhre sevanyanusāreṇa netraṃ praṇayet| tataḥ snehaṃ phīḍite+anugate ca anuvāsanoktaḥ kramaḥ kāryaḥ| saṅgrahe tu (sū. a. 28) - " mālatīpuṣpavṛntāgrapariṇāhāṃ ghamāmṛjum|" ityadhikam|

Aṣṭāṅgahṛdayasaṃhitā

bastīnanena vidhinā dadyāttrīṃścaturo+api vā||76||

anuvāsanavaccheṣaṃ sarvamevāsya cintayet||77||

Sarvāṅgasundarā

trīn caturo vā bastīnanena vidhānena dadyāt| śeṣaṃ [ sarvameva ]-vidhiparihārādi samyagdattavyāpadādikaṃ, asya-uttarabasteḥ, anuvāsanasyeva nirūpayet| yaduktaṃ kharanādena-"yathāśeṣaṃ praveśyāntaḥ snehasyārddhapalaṃ nayet| pratyāgate dvitīyaṃ vā tṛtīyaṃ vā pradāpayet|| sa cedanuvasettatra syātkriyeyaṃ viśeṣataḥ| pippalyāragvadhāgāradhūmavatsakasaindhavaiḥ|| mūtrāmlapiṣṭairgulikāḥ sarṣapāmāṣasannibhāḥ| chāyāsu śuṣkāstāḥ śiśne dadyātsarṣapasannibhāḥ|| pūrvaṃ, māṣopamāḥ paścāttābhiḥ snehaṃ samānayet| snehe pratyāgate ca syādānuvāsaniko vidhiḥ||" iti|

Āyurvedarasāyana

uttarabastyāvṛttau saṅkhyāmāha-bastīniti| ajarabastāvanuktamouṣadhakalpanādikamanuvāsanavatkāryamityāha anuvāsanavaditi|

Aṣṭāṅgahṛdayasaṃhitā

strīṇāmārtavakāle tu yonirgṛhṇātyapāvṛteḥ||77||

vidadhīta tadā tasmādanṛtāvapi cātyate||78||

yonivibhraṃśaśūleṣu yonivyāpadyasṛgdare||78||

Sarvāṅgasundarā

lalanānāmṛtukāla evārtavakālaḥ-"ṛtustu dvādaśa niśāḥ" (hṛ. śā. a. 1|27) ityādinoktaḥ, tatra ṛtau yoniḥ kartā uttarabastisvabhāvaṃ snehaṃ gṛhṇāti| kutaḥ ? apāvṛteḥ,-apāvaraṇāt kāraṇāt| anyadā tu saṃvṛtatvāt na snehamādatte garbhavat| tasmāddhetostadā-ṛtukāle vidadhīta, prakṛtatvāduttarabastim| atyante-ātyayike vyādhau, anṛtāvapi vidadhīta| tamevātyayaṃ darśayati-yonītyādi| yonivibhraṃśaḥ-uttare (a. 33|40) vakṣyamāṇaḥ, yoniśūlo-yonirujā, teṣu| tathā, yonivyāpattau| tathā, asṛgdare,-raktapittaṃ yonimukhenāgacchat strīṇāmasṛgdaramucyate| eteṣu rogeṣūttarabastimātyayikatvādanṛtāvapi dadyāt|

Āyurvedarasāyana

strīṇāmatturabastikālamāha-strīṇāmiti| gṛhṇātyauṣadhamiti śeṣaḥ| apāvṛteḥ-vivṛtvān| ātyayike tu vydhāvanṛtāvapi vidadhīta|

Aṣṭāṅgahṛdayasaṃhitā

netraṃ daśāṅgulaṃ mudgapraveśaṃ caturaṅulam||79||

apatyamārge yojyaṃ syād hyaṅgulaṃ mūtravartmani||79||

mūtrakṛcchravikāreṣu, bālānāṃ tvekamaṅgulam||80||

Sarvāṅgasundarā

daśāṅgulapramāṇaṃ dairghyeṇa| tathā, mudgaḥ praviśatyasminniti mudgapraveśaṃ tadivāgraṃ [ mudga ] praveśāgramiti vedyam, antalopākhyayā tantrayuktyā| vṛttagopucchākārādi śeṣaṃ pūrvoktamatra vedyam| puṣpavṛntopamatvaṃ tvatra na yujyate| yato mūtrasrotaḥ pariṇāhametadvidhātavyam| puruṣe striyāṃ caivaprakāram| yaduktaṃ muninā (ca. si. a. 9|54) - "[ puṣpanetraṃ ca haimaṃ syātsūkṣmamauttarabastikam| jātīpuṣpasya vṛntena samaṃ gopucchasaṃsthitam|| raupyaṃ vā sarṣapacchidraṃ dvikarṇaṃ dvādaśāṅgulam| ] puṣpanetrapramāṇaṃ tu pramadānāṃ daśāṅgulam|| mūtrasrotaḥpariṇāhaṃ" iti| taccaturaṅgulaṃ yāvat praveśyam| caturaṅgulāccordhvaṃ karṇikā kāryā| adhikapraveśanivāraṇārtham, na tu mehananetra iva madhyakarṇiketi| ayamartho+atra sākṣānnopātto gamyamānatvāt| ata eva tatpraveśapramāṇamāha-caturaṅgulamapatyamārge yojyaṃ syāditi| apatyamārga ityanena strī garbhagrahaṇaprasavādisamarthā sūcyate| evaṃvidhāyāḥ striyaścaturaṅgulaṃ praveśayitavyamiti| mūtravartmani hyaṅgulaṃ yojyam| yā strī suratavyavahāragarbhagrahaṇayogyā, athavā yā bālā-aprauḍhā, tasyā yoniḥ-kevalaṃ mūtrasyeva mārgaḥ, tasyā netraṃ hyaṅgulaṃ praveśyam| ata ūrdhvaṃ tu praveśāttāsāṃ māṃsakṣatiḥ syāt| keṣu rogeṣu ? mūtrakṛcchravikāreṣu| bālānāṃ tu strīṇāmekamaṅulaṃ praveśyam|

Āyurvedarasāyana

strīṇāṃ rogabhedena yantrabhedaṃ mārgabhedaṃ cāha-yonivibhraṃśeti| yonivibhraṃśādiṣu daśāṅgulaṃ mudgavāhicchidraṃ netraṃ kṛtvā, apatyāmārge caturaṅgulaṃ praveśayet| mūtrakṛcchreṣu tu mūtramārge dvyaṅgulaṃ praveśayet| bālānāṃ tu strīṇāmekāṅgulaṃ mūtramārge praveśayet| praveśāvadhau karṇikā kāryetyarthasiddham|

Aṣṭāṅgahṛdayasaṃhitā

prakuñco madhyamā mātrā. bālānāṃ śuktireva tu||80||

Āyurvedarasāyana

strīṇāmuttarabastau mātrāmāha-prakuñcā iti|

Sarvāṅgasundarā

strīṇāmuttarabastau snehasya prakuñco madhyamā mātrā,-nottamā kaniṣṭhā vā| bālānāṃ tu śaktireva madhyamā mātrā snehasya|

Aṣṭāṅgahṛdayasaṃhitā

uttānāyāḥ śayānāyāḥ samyak saṅkocya sakthinī||81||

ūrdhvajānvāstricaturānahorātreṇa yojayet||81||

bastīṃstrirātramevaṃ ca snehamātrāṃ vivarddhayan||82||

tryahameva ca viśrabhya praṇidadhyātpunastryaham||82||

Sarvāṅgasundarā

uttānāyāḥ-na tvavāṅmukhyāḥ pārśvasthitāyā vā, śayānāyāḥ-na tvāsīnāyāḥ, tathordhvajānvāḥ, bastīn tricaturānahorātrāt yojayet| kiṃ kṛtvā ? sakthinī saṅkocya| anuvāsane tveka eva bastirahorātreṇa yojya ityasya bhedaḥ| evaṃ tryahaṃ bastidānaṃ kāryam, na tvatrānuvāsanavat tryahe pañcame vā+ahanīti| kiṃ kurvan ? snehamātrāṃ yathāsvamardhakarṣādikrameṇa varddhayan| tryahameva ca viśramya-trīṇi dināni vilambya ca, punaḥ-pūrvoktenaiva prakāreṇa, [ tryahaṃ ] praṇidadhyāt-kuryāt| eṣa eva ca nyāyo meḍhre+api yojyaḥ, tajjātīyatvādasyārthasya| ata evānte+ayamupadiṣṭa ubhayasambandhārtham|

Āyurvedarasāyana

strīṇāmuttarabastividhimāha-uttānāyā iti| strīṇāmuttarabastoāvāvṛttikramamāha-trirātramiti| evaṃ-prathamadinavat, bastīn yojayet| snehamātrāṃ ca dine dine varddhayet| tatastridinaṃ viśramya punastridinaṃ yojayet|

Āyurvedarasāyana

vamanādīnāmantaramāha-pakṣāditi| nirūhānuvāsanayorbhojanamevāntaram| anuvāsananirūhayostu ñcame+atha tṛtīye vā divase" iti (ślo. 36) prāgukam|

Aṣṭāṅgahṛdayasaṃhitā

pakṣādvireko vamite tataḥ pakṣānnirūhaṇam||83||

sadyo nirūḍhaścānvāsyaḥ saptarātrādvirecitaḥ||83||

Sarvāṅgasundarā

uttamaśuddhyā śuddhe vamite pakṣādanantaraṃ virekaḥ kāryaḥ| yasmāt pravarayā śuddhyā śuddhe suvamite peyādikrameṇa saptāhāt prakṛtibhojanāpattiḥ| tataḥ saptāhenaikāntarānuvāsanadānena snigdhasya vireka iti pakṣeṇaiva yujyate| tataḥ-anantaraṃ, pakṣātparato nirūhaḥ| yataḥ kṛtavirekasya saptāhāt prakṛtibhojanāpattau snehanārthamanuvāsanenaikāntaritena snigdhasya nirūho yujyata iti pakṣeṇaiva yuktaḥ| nirūḍhaśca sadya evānuvāsyaḥ| tathā ca prāgabhyadhāyi (ślo. 52) - "atha vātārditaṃ bhūyaḥ sadya evānuvāsayet|" iti| virecitaḥ saptarātrādūrdhvamanuvāsyaḥ| yataḥ saptāhena prakṛtibhojanāpattiḥ, tataḥ snehanārthamanuvāsanaṃ yuktam|

Aṣṭāṅgahṛdayasaṃhitā

yathā kusumbhādiyutāttoyādrāgaṃ haretpaṭaḥ||84||

tathā dravīkṛtāddehādbastirnirharate malān||84||

Sarvāṅgasundarā

kusumbhakuṅkumādiyuktājjalādyathā paṭo-vāso, rāgaṃ haret-gṛhṇīyāt, na kusumbhādikam| tathaiva dravīkṛtāt kāyāddoṣadhātūnāmekalolībhāve+api bastirdoṣānnirharate, na dhātūn|

Āyurvedarasāyana

śuddhāśuddhasamparke+apyaśuddhameva bastirtirharedityāha-yathā kusumbhādiyutāditi| dravīkṛtāt-snehādi drāvitaadoṣadhātumalāt|

Aṣṭāṅgahṛdayasaṃhitā

śākhāgatāḥ koṣṭhagatāśca rogā marmordhvasarvāvayavāṅgajāśca||85||

ye santi teṣāṃ na tu kaścidanyo vāyoḥ paraṃ janmani heturasti||85||

viṭśleṣmapittādimaloccayānāṃ vikṣepasaṃhārakaraḥ sa yasmāt||86||

tasyātivṛddhaṃsya śamāya nyāya- dbastervinā bheṣajamasti kiñcit||86||

tasmāccikitsārddha iti pradiṣṭaḥ kṛtsnā cikitsā+api ca bastirekaiḥ||87||

Sarvāṅgasundarā

sakthinī dve dvau bāhū iti śākhāḥ, tāsu gatāḥ-tata utpannāḥ| evaṃ koṣṭho-mahāsrotaḥ, tatra gatāḥ-koṣṭhagatāḥ| tathā, marmāṇi ca ūrdhvaṃ ca sarve cāvayavāśca marmordhvasarvāvayavāḥ, teṣāmaṅgaṃ, tatra jātā marmordhvasarvāvayavāṅgajāḥ| tatra marmāṇi-marmavibhāge (hṛ. śā. a. 4) vakṣyante| ūrdhvaśabdenordhvajatru gṛhyate, tatra jātā ūrdhvāṅgajāḥ,-mukharogādayaḥ, sarvāṅgajāḥ-jvarādayaḥ, avayavajāḥ-śvitrādayaśca, ye rogā vidyante teṣāṃ janmani-utpattau, vāyoraparaḥ kaścidapi heturnāsti| katham ? paraṃ,-atiśayena| kiñcinmātreṇānubalabhāvena pittaśleṣmāṇāvapi hetū bhavata eva| yathā,-pāmākaṇḍvādīnām| avayavagrahaṇenaivordhvagrahaṇe labdha ūrdhvagrahaṇaṃ prādhānyakhyāpanārtham| yathā,-brāhmaṇā āyātā vasiṣṭho+apyāyāta iti| etadevādhikṛtya vakṣyamāṇāḥ pañca vidhayaḥ sakalamevottaraṃ ca tantraṃ pradhānam| tasmātpradhānā ūrdhvāṅgajāḥ| nanu, kuto hetormaruta eteṣu kāraṇatvamityāha-viḍityādi| viṭ ca śleṣmā ca pittaṃ ca viṭśleṣmapittāni, tānyādiryeṣām| ādiśabdena mūtrasvedādiparigrahaḥ| ete+api hi śarīramalinīkarānmalāḥ, teṣāmuccayāḥ-sañcayāḥ, teṣāṃ sa vāyuryasmādvikṣepasaṃhārakaraḥ-vikṣepaśca saṃhāraśca vikṣepasaṃhārau, tau karotīti| "kṛño hetutācchīlya" ityādinā hetau ṭaḥ| vikṣepasaṃhārakaraṇaheturityarthaḥ| tasya kriyāvattvāt| vāyuśca śeṣadoṣābhyāṃ na kadācidvikṣipyate saṃhriyate vā| tayorniṣkriyatvāt| tasya ca vāyoḥ pravṛddhasya śamanārthaṃ bastimantareṇāparaṃ bheṣajaṃ nāsti| snehasvedādikaṃ tu vidyamānamapi na tathā samartham, ityagaṇyatvāttadavidyamānamucyate| tasmāt-doṣapradhānasya pavanasya śamanārthātkāraṇāt, bastiścititsārddha iti kathitaḥ| ekaiścācāryairniravaśeṣā+api cikitsā bastiḥ pradiṣṭaḥ| nanu, " caturṇāṃ bhiṣajādīnāṃ" (ca. sū. a. 9|5) ityādilakṣaṇā cikitsā| tatkathaṃ tasyā bhāgakalpanā kartuṃ yujyate ? na ca sarvā cikitsā bastiriti vaktuṃ śakyate, śeṣacikitsāśāstravistarasthānarthakyaprasaṅgāt| tasmādetadayuktamivābhāti| atrocyate| vāyuvikārā aśītiruktāḥ| pittaśleṣmavikārāśca ṣaṣṭiruktāḥ| tatra vātavikārāṇāṃ pradhānopakramo bastiḥ, tasmāccikitsārdho bastiḥ kāryadvāreṇoktaḥ| athavā mārutaṃ pittaśleṣmaviṭsahitaṃ bastiḥ samūlamevāpakarṣatītyuktatvāt sarvaiva cikitsā kāryadvāreṇa bastirekairupadiṣṭaḥ| anyatrāpi caivaṃprāyo nirdeśaḥ kṛta evācāryaiḥ| tathā ca muniḥ (ca. ci. a. 29|140) - "yānīha karmāṇyuktāni visarpavinivṛttaye| ekatastāni sarvāṇi raktamokṣaṇamekataḥ||" iti| 'cikitsārddhaṃ' ityayaḥ tu pāṭho na yukta eva| arddhaśabdasya hi samapravibhāga eva napuṃsakatvam| na cātra samapravibhāgo gamyate| tasmānnapuṃsakatvamatrānyāyyam|

Āyurvedarasāyana

baste sarvottamatve yuktimāha-śākhāgatā-śākhāgatā iti| sarveṣāṃ rogāṇāṃ vāyureva kāraṇam| yasmāt pittaśleṣmaṇorapi itaramalavat sa eva kṣobhakaḥ| tasya cātivṛddhasya bastirevouṣadham| tasmādasau cikitsārddhamuktaḥ, apradhānasyāpi pittādeḥ pṛthak cikitsāṃ manvānaiḥ| eke tu tathā+amanvānāḥ kṛtsnā+api cikitsā bastirityāhuḥ|

Aṣṭāṅgahṛdayasaṃhitā

tathā nijāgantuvikārakāri- raktauṣadhatvena śirāvyadho+api||87||

iti śrī vaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne bastividhirnāmaikonaviṃtitamo+adhyāyaḥ||19||

Āyurvedarasāyana

śirāvyadho+api bastitulya ityāha-tatheti| nijānāmāgantūnāṃ ca yatkāraṇaṃ raktaṃ tadouṣadhatvāt śirāvyadho+api bastivat| iti hemādriṭīkāyāmāyurvedarasāyane| bastikarmaprakaraṇaṃ sāmastyena nirūpitam||

Sarvāṅgasundarā

na kevalaṃ bastiḥ, yāvacchirāvyadho+api cikitsārddhaḥ sarvā vā cikitsetyupadiṣṭaḥ| kutaḥ ? nijetyādinā| nijāḥ-vātādisamutthāḥ, āgantavo-viṣavahnyādisamutthāḥ, nijāścāgantavaśca te ca te vikārāśca nijāgantuvikārāḥ, tānkartuṃ śīlaṃ yasya tannijāgantuvikārakāri, tacca tadraktaṃ ca nijāgantuvikārakāriraktaṃ, tasyauṣadhatvena| tatra visarpavidradhiprabhṛtirogaviśeṣopaśamakaraṇāccikitsārddhaḥ śirāvyadha upaviṣṭaḥ| tathā, apare+ati ye rogāḥ śītoṣṇasnigdharūkṣādyairapyupakramairanupaśāntāḥ, te+api śirāvyadhasādhyāḥ| ata eva sarvā+api cikitsā śirāvyadha ukta iti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne bastividhirnāmaikonaviṃśo+adhyāyaḥ samāptaḥ|| 19||

nasyavidhiradhyāyaḥ

20

Aṣṭāṅgahṛdayasaṃhitā

athāto nasyavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

ūrdhvajatruvikāreṣu viśeṣānnasyamiṣyate||1||

nāsā hi śiraso dvāraṃ tena tadvyāpya hanti tān||1||

Sarvāṅgasundarā

jatru-vakṣoṃsayoḥ sandhiḥ| jatruṇa ūrdhvamūrdhvajatru| mayūravyaṃsakāditvāt samāsaḥ| tatra vikārā ūrdhvajatruvikārāḥ, teṣūrdhvajatruvikāreṣu-śirorogādiṣu viṣaye, vamanaśirāvyadhādayo+apīṣyanta eva| viśeṣaṇa tu nasyamiṣyate| nāsāyāṃ kriyat iti nasyam| nāsikāyāḥ "paddanna" iti nasādeśaḥ| nanu, kimiti nasyameteṣu rogeṣu viśeṣeṇeṣṭam ? ityāha-nāsā hītyādi| yasmāt ghrāṇaṃ śirodvāram| tena dvāreṇa śrotraśṛṅgāṭakaprāptamūrdhvaṃ netrakaṇṭhādiśirāmukhānupraveśena, tat-śiro, vyāpya tām-vikārān hanti|

Āyurvedarasāyana

nasyavidhimadhyāyaṃ vyākhyātuṃ pratijānīte atheti| tatra nasyaviṣayamāha-ūrdhvajatruvikāreṣviti| viśeṣāditivacanāditareṣvapi| saṅgrahe tu (sū. a. 29) -"nāsayā praṇīyamānamauṣadhaṃ nasyaṃ nāvanaṃ nastaḥkarmeti ca saṃjñāṃ labhate| nāsā hi śiraso dvāram| tatra niṣecitamauṣadhaṃsrotaḥśṛṅgāṭakaṃ prāpya, vyāpya ca mūrddhānaṃ netraśrotrakaṇṭhādiśirāmukhāni ca, muñjādiṣīkāmivāsaktāmūrddhvajatraugatāṃ vaikārikīmaśeṣāmāśu doṣasaṃhatimuttamāṅgādapakarṣati|" iti|

Aṣṭāṅgahṛdayasaṃhitā

virecanaṃ bṛṃhaṇaṃ ca śamanaṃ ca tridhā+api tat||2||

Sarvāṅgasundarā

tat-nasyaṃ, virecanabṛṃhaṇaśamanākhyabhedena tridhā syāt|

Āyurvedarasāyana

[nasyabhedānāha-virecanamiti|] virecanaṃ bṛṃhaṇaṃ śamanaṃ ceti trividhaṃ nasyam|

Aṣṭāṅgahṛdayasaṃhitā

virecanaṃ śiraḥśūlajāḍyasyandagalāmaye||2||

śophagaṇḍakṛmigranthikuṣṭhāpasmārapīnase||3||

Sarvāṅgasundarā

śiraḥśūlādiṣu virecanaṃ nasyamiṣyate| apasmāro yadyapyūrdhvajatrusthito na bhavati, tathā+api virecananasyena śāmyatīti tadupādānam| upalakṣaṇaṃ cedam| kaphajeṣu prasekāsyavairasyagandhājñānādiṣvapi virecanameva hitam|

Āyurvedarasāyana

tatra virecanasya viṣayamāha-virecanamiti| jāḍyaṃ-śirasaḥ| syando-netrakopaḥ| saṅgrahe tu (sū. a. 29) -"upadehakaṇḍūstambhasrāvaprasekavairasyārocakasvarabhedagandhājñānārbudadadrukoṭhādiṣu śleṣmajeṣu" iti|

Āyurvedarasāyana

bṛṃhaṇanasyasya viṣayamāha-bṛṃhaṇamiti| saṅgrahe tu (sū. a. 29)| "ardhāvabhedakakṛmiśirorogākṣisaṅkocaspandanatimiradantakarṇaśūlanādamanyārogāpatānakanidrānāśādiṣbanilottheśu" iti|

Aṣṭāṅgahṛdayasaṃhitā

bṛṃhaṇaṃ vātaje śūle sūryāvarte svarakṣaye||3||

nāsāsyaśoṣe vāksaṅge kṛcchrabodhe+avabāhuke||4||

Sarvāṅgasundarā

vātodbhavaśūlādiṣu bṛṃhaṇaṃ nasyaṃ hitam| sūryāvartaḥ-śirorogaviśeṣaḥ| kṛcchrabodhaḥ-kṛcchronmīlanam| avabāhuko-vātavyādhiviśeṣaḥ|

Aṣṭāṅgahṛdayasaṃhitā

śamanaṃ nīlikāvyaṅgakeśadoṣākṣirājiṣu||4||

Sarvāṅgasundarā

nīlikādiṣu śamanaṃ nasyaṃ hitam| nīlikāvyaṅgau-kṣudrarogeṣu (hṛ. u. a. 31|28) vakṣyamāṇau| keśadoṣaḥ-keśaśātaḥ|

Āyurvedarasāyana

śamananasyasya viṣayamāha-śamanamiti| akṣirājayaḥ-cakṣuṣi rekhākārāḥ śirāḥ| saṅgrahe tu (sū. a. 29) - "akālavalīpalitakhalatidāruṇakaraktapittādiṣu" iti|

Aṣṭāṅgahṛdayasaṃhitā

yathāsvaṃ yaugikaiḥ snehairyathāsvaṃ ca prasādhitaiḥ||5||

kalkakvāthādibhiścādyaṃ madhupaṭvāsavairapi||5||

Āyurvedarasāyana

virecananasyasya dravyāṇyāha-yathāsvamiti| yathāsvaṃ-yo yasyocitaḥ snehaḥ, tena| yathāsvaṃ-yadyasyocitamauṣadhaṃ, tena| sādhitaiḥ snehaiḥ kalkaiḥ kvāthaiśchūrṇādibhiścha| ādyaṃ-virecanam| paṭu-saindhavam| saṅgrahe tu (sū. a. 29)- "tatra bhīrustrīkṛśasukumāreṣu snehaḥ| galarogasannipātajvarātinidrāmanovikārakṛmiśirorogākṣispandanatimirakṛcchraviṣābhipannābhiṣyannasarpadaṣṭavisaṃjñeṣu śeṣāḥ| teṣveva ca bhūyasi doṣe śīghrakāriṇī ca cūrṇaḥ| sa hi nāsāyāmāvegakarataro bhavati|" iti|

Sarvāṅgasundarā

ye ye snehā yathāsvaṃ taiḥ| kimbhūtaiḥ ? yogikaiḥ,-yogārhaiḥ sarṣapatailādibhiḥ, na tu ghṛtādibhiḥ| tathā, yathāsvaṃ-marīcaśuṇṭhyādibhiḥ, prasādhitaiḥ-saṃskṛtaiḥ| tathā, kalkakvāthasvarasādibhiśca yathāsvaṃ kaphaghnairgirikarṇikādijaiḥ sādhitaṃ, ādyaṃ-virecanākhyaṃ nasyaṃ, bhavati| na kevalametairyāvanmākṣikādibhiśca| āsavo-madyaviśeṣaḥ|

Aṣṭāṅgahṛdayasaṃhitā

bṛṃhaṇaṃ dhanvamāṃsottharasāsṛk+a+akapurairapi||6||

ṣamanaṃ yojayetpūrvaiḥ kṣīreṇa salilena vā||6||

Sarvāṅgasundarā

bṛṃhaṇaṃ nasyaṃ dhanvotthamāṃsodbhavarasaiḥ syāt| tathā, asṛjā-raktena, dhanvotthenaiva| tathā, khapuraiḥ-niryāsaviśeṣaiḥ| apiśabdādanyairapi pūrvoktaiḥ snehairatīkṣṇairbṛṃhaṇaṃ bhavati| śamanaṃ nasyaṃ pūrvoktairatīkṣṇaiḥ snehairghṛtādibhistathā māṃsarasādibhiryojayet| tathā, kṣīreṇa jalena ceti| suśrutastu spaṣṭataramuvāca (ci. a. 40|22)- "tattu nasyaṃ deyaṃ vātābhibhūte śirasi dantakeśaśmaśruprapātadāruṇakakarṇaśūlakarṇakṣveḍatimirasvaropaghātanāsāroga mukhaśoṣeṣvakālajavalīpalitaprādurbhāve dāruṇaprabodhe vātapaittikeṣu cānyeṣu mukharogeṣu vātapittaharadravyasiddhena sneheneti| śirovirecanaṃ śleṣmaṇā+abhivyāptatālukaṇṭhaśirasāṃ nidrābhibhūtānāṃ śirogauravaśūlapīnasārddhāvabhedakakṛmipratiśyāyāpasmāragandhājñāneṣvanyeṣu cordhvajatrugateṣu kaphajeṣu vikāreṣu śirovirecanadravyaistatsiddhena vā sneheneti|" tathā-"samyagviśuddhe śirasi sarpirnasto niṣecayet| avapīḍastu śirovirecanavadabhiṣyandasarpadaṣṭavisaṃjñebhyo dadyāt, śirovirecanadravyāṇāmanyatamamavapiṣyāvapīḍya ca| cetovikārakṛmiviṣābhipannānāṃ cūrṇaṃ pradhamet| śarkarekṣurasakṣīraghṛtamāṃsarasānāmanyatamaṃ kṣīṇānāṃ śoṇitapitte ca vidadhyāt| kṛśadurbalabhīrūṇāṃ sukumārasya yoṣitām| śrṛtāḥ snehāḥ śiraḥśuddhyai kalkastebhyo yathā hitaḥ||" iti|

Āyurvedarasāyana

bṛṃhaṇamiti| asṛk-rudhiram| khapuro-niryāso mocarasādiḥ| apiśabdāt bṛṃhaṇadravyasādhitasnehādibhiścha| śamananasyasya dravyāṇyāha-śamanamiti| pūrvaiḥ-dhanvamāṃsarasādibhiḥ śamanauṣadhasādhitasnehādibhiścha|

Aṣṭāṅgahṛdayasaṃhitā

marśaśca pratimarśaśca dvidhā sneho+atra mātrayā||7||

kalkādyairavapīḍastu sa tīkṣṇairmūrddharecanaḥ||7||

dhmānaṃ virecanaścūrṇo-----------------------------||8||

Āyurvedarasāyana

marśādīn pañca nasyabhedānāha-marśaścheti| marśapratimarśau-snehasya vahutvālpatvakṛtau bhedau| avapīḍaśirovirecanau-kalkādinasyasya mṛdutvatīkṣṇatvakṛtau bhedau| virecanacūrṇakṛtaṃ nasyaṃ dhmānam-pradhamanākhyam| iti pañca|

Sarvāṅgasundarā

atra-eṣu nasyabhedeṣu madhye, marśākhyaḥ pratimarśākhyaśceti sneho dvidhā-bhedadvayena bhavati| katham ? mātrayā,-mātrābhedena, na tu vastubhedena| kalkādyairityādi| turavadhāraṇe bhinnakramaḥ| kalkādyairevāvapīḍaḥ, na snehenāpi| sa cāvapīḍaḥ, tīkṣṇaiḥ-śuṇṭhyādibhiḥ kalkakvātharasādyaiḥ, na mṛdubhiḥ| mūrddharecanaḥ-śirovirecanākhyaṃ nāmāntaramasya| atīkṣṇaistu śamanasaṃjñametadvirecanaṃ nasyam| punaḥ prakārāntaramāha-dhmānamityādi| cūrṇo-marīcādibhiḥ kṛto, nāsayā praṇīyamāno virecano-bahirdoṣanirasano, dhmānaṃ-pradhmānākhyaṃ nasyaṃ syāt|

Aṣṭāṅgahṛdayasaṃhitā

yuñjyāttaṃ mukhavāyunā||8||

ṣaḍaṅguladvimukhayā nāḍyā bheṣajagarbhayā||8||

sa hi bhūritaraṃ doṣaṃ cūrṇatvādapakarṣati||9||

Sarvāṅgasundarā

taṃ-cūrṇaṃ, mukhavāyunā-phūtkārākhyena, yuñjyāt-praveśayet| katham ? nāḍyā, kāraṇabhūtayā| kimbhūtayā ? ṣaḍaṅguladvimukhayā,-ṣaḍaṅgulāni yasyāḥ sā ṣaḍaṅgulā, dve mukhe yasyāḥ sā dvimukhā, ṣaḍaṅgulā cāsau dvimukhā ca ṣaḍaṅguladvimukhā, tayā| tathāvidhayā, tathā bheṣajagarbhayā-trikaṭukādicūrṇabharitayā| sa hi-cūrṇo, bhūritaraṃ-bahutaraṃ, doṣaṃ cūrṇatvādapakarṣati, na tathā kalkakvāthādayaḥ| tasmādvirecanākhyo+ayamityarthaḥ|

Āyurvedarasāyana

pradhamanasya vidhimāha-yuñjyāditi| pradhamanasya bahudoṣaharatve yuktimāha-sa hīti| cūrṇaṃ hi bahudravagrāhitvāt bahudoṣāpakarṣaṇam|

Aṣṭāṅgahṛdayasaṃhitā

pradeśinyaṅgulīparvadvayānmagnasamuddhṛtāt||9||

yāvatpatyasau bindurdaśāṣṭau ṣaṭ krameṇa te||10||

marśasyotkṛṣṭamadhyonā mātrāstā eva ca kramāt||10||

bindudvayonāḥ kalkādeḥ-------------------------||11||

Āyurvedarasāyana

marśādimānajñānārthaṃ bindumānamāha-pradeśinīti| yāvatpatati tāvān binduḥ, na prathamapatita eva| marśasya mātrātrayamāha-daśāṣṭāviti| te-bindavaḥ| avapīḍaśirovirecanayormātrātrayamāha-tā eveti| bindudvayonāḥ-aṣṭaṣaṭcaturbindukāḥ|

Sarvāṅgasundarā

pradeśinī-aṅguṣṭhasamīpajā+aṅgulī, tasyāḥ parvadvayaṃ, tasmāt| kimbhūtāt ? pūrvaṃ bhagnaṃ paścātsamuddhṛtaṃ, tasmāt magnasamuddhṛtāt tarjanīparvadvayāt yāvatparimāṇaṃ patati, asau binduḥ, 'ucyate' iti śeṣaḥ| te-bindavo, yathāsaṅkhyaṃ marśasya daśotkṛṣṭā mātrā, aṣṭau madhyamā mātrā, ṣaṭ kaniṣṭhā mātrā| tā eva kramānmātrā bindudvayenonāḥ kalkasvarasādeḥ| tenāṣṭau bindava uttamā mātrā, ṣaṇmadhyamā, catvāraḥ kaniṣṭhā, ityavatiṣṭhate| yāvaditi yatparimāṇamasyeti| yattadetebhyaḥ parimāṇe vatup, ā sarvanāmna ityākārādeśaḥ|

Aṣṭāṅgahṛdayasaṃhitā

yojayenna tu nāvanam||11||

toyamadyagarasnehapītānāṃ pātumicchatām||11||

bhuktabhaktaśiraḥsnātasnātukāmasrutāsṛjām||12||

navapīnasavegārtasūtikāśvāsakāsinām||12||

śuddhānāṃ dattabastīnāṃ tathā+anārtavadurdine||13||

anyatrātyayikādvyādheḥ-------------------||13||

Sarvāṅgasundarā

toyādi pītaṃ yaisteṣām| atra "āhitāgnyāditvāt" paranipātaḥ| tathā pātumicchatāṃ nāvanaṃ-nasyaṃ, naiva yojayet| toyādipītānāṃ pātumicchatāṃ ca yojitaṃ nasyaṃ nāsāsyasyandopadehatimiraśirorogān kuryāt| bhuktabhaktasya ca doṣā ūrdhvasrotāṃsyāvṛtya chardiśvāsakāsapratiśyāyān janayeyuḥ| śirobhyaktasya ca śirokṣikarṇaśūlakaṇṭharogapīnasahanumanyāstambhārditaśiraḥkampān| śiraḥsnātasya snātukāmasya ca mūrdhni stimito doṣo jāḍyārucipīnasān| srutaraktasya ca kṣāmatāmarucimagnisādaṃ ca| navapratiśyāyasya srotorodhāt dṛṣṭapratiśyāyakeśaśātakṛmikaṇḍūvicarcikārogān| mūtritoccāritādivegārtānāṃ bhṛśataraṃ vegavidhāraṇajān vikārān| sūtikāyāḥ srutaraktadoṣān| śvāsakāsinorvyādhivivṛddhim| śuddhānāṃ kṛtavamanavirecanādīnāṃ śvāsakāsasvarendriyahāniśirogauravakaṇḍūkṛmidoṣān| dattabastīnāṃ vivṛtasrotastayā+ativyāptyā śvāsakāsādīneva| tathā, anārtavadurdine sahasaiva śaityācchirorugvepathustaimityatālunetrakaṇḍūpākamanyāstambhakaṇṭharoga pratiśyāyārūṃṣikāḥ| eṣu ca nasyadoṣeṣu jāteṣu yathāsvamāyatanaṃ doṣodrekaṃ cāpekṣya snehasvedaśirovirekavakkralepasekatīkṣṇāvapīḍadhūmagaṇḍūṣādīni yathāsvaṃ kuryāt| saṅgrahe viśeṣaḥ (sū. a. 29)- "garbhiṇyāśca bhaktadveṣajvaramūrcchārddhāvabhedakāḥ syuḥ| apatyaṃ ca vyaṅgaṃ vikalendriyamunmādāpasmārayuktaṃ vā syāt| viśeṣeṇa tu garbhiṇī rūkṣe nasyakarmaṇi varṣābhūkākolīkapikacchūbhiḥ śṛtaṃ payaḥ pibet| balāvidāryaṃśumatīmedābhirvā| ebhireva ca śrṛtaṃ haviḥ| vātaharasiddhaśca snehaḥ śirobastau karṇapūraṇe ca yojyaḥ| sarvaṃ ca bṛṃhaṇamannapānam|" iti| toyapītādiṣu sadaiva kiṃ nasyaṃ na yojyam ? ityāha-anyatretyādi| ātyayike vyādhau nasyaṃ yojyameva|

Āyurvedarasāyana

pītatoyādīnāṃ nasyaṃ niṣedhati-yojayediti| pātumicchatāṃ-toyādīnyeva| bhuktabhakto-bhuktavān| navapīnasaḥ-apakvapīnasaḥ| vegārtaḥ-utpannaviṇmūtrādivegaḥ| anārtavadurdine-avārṣikābhre| ātyayikāvdyādheranyatra niṣedhaḥ| saṅgrahe tu (sū. a. 29) -"tatra bhuktabhaktasya nasyenerito doṣa ūrdhvasrotāṃsyāvṛtya chardiśvāsakāsapratiśyāyān janayet| snehāipītapātukāmānāmakṣināsāsyasyandopadehatimiraśirorogān| śiraḥsnātasya śirokṣikarṇaśūlakaṇṭharogapīnasahanumanyāstambhārditaśiraḥkampān| srātukāmasya mūrddhastaimityajāḍyārucipīnasān| srutaraktasya kṣāmatāmarucimagnisādaṃ ca| mūtritoccāritādivegārtānāṃ bhṛśataraṃ vegavidhāraṇajān vikārāṇ| abhihatasya tīvratarāṃ rujam| kṛtavamanādīnāṃ śvāsakāsasvarendriyahāniśirorogagauravakaṇḍūkṛmidoṣān| [ dattabastīnāṃ vivṛtasrotastayā+ativyāsyā śvāsa kāsādīneva| ] garbhiṇyā bhaktadveṣajvaramūrcchārdhāvabhedakāḥ syuḥ, apatyaṃ ca vyaṅgaṃ vikalendriyamunmādāpasmārayuktaṃ vā| sūtiyāyāḥ srutaraktoktāṇ doṣān| navapratiśyāyasya srotorodhāt duṣṭapratiśyāyakeśaśātakṛmikaṇḍūvicarcikāḥ| śvāsakāsinorvātavyādhivṛddhiḥ| akāladurdine sahasaiva śaityācchirorugvepathustaimityatālunetrakaṇḍūpākamanyāstambhakaṇṭharogapratiśyāyārūṃṣikāḥ| teṣu yathāsvamāyatanaṃ doṣodrekaṃ cāpekṣya snehasvedaśirovaktralepasekatīkṣṇāvapīḍadhūmagaṇḍūṣādlīnācaret| viśeṣeṇa tu garbhiṇī rūkṣe nasyakarmaṇi varṣābhūkākolīkapikacchūbhiḥ śṛtaṃ payaḥ pibet| balādidāryaṃśamatīmedābhirvā| ābhireva ca śṛtaṃ haviḥ| vātaharasiddhaścha snehaḥ śirobastau karṇapūraṇe ca yojyaḥ| sarvaṃ ca bṛṃhaṇamannapānam| bhuktabhaktādiṣvapi cātyayikavyādhyāturamapekṣeta|" iti|

Aṣṭāṅgahṛdayasaṃhitā

-------------------------atha nasyaṃ prayojayet||13||

prātaḥ śleṣmaṇi, madhyāhne pitte, sāyaṃniśoścale||14||

svasthavṛtte tu pūrvāhṇe śaratkālavasantayoḥ||14||

śīte madhyaṃdine, grīṣme sāyaṃ varṣāsu sātape||15||

vātābhibhūte śirasi hidhmāyāmapatānake||15||

manyāstambhe svarabhraṃśe sāyaṃprātardinedine||16||

ekāhāntaramanyatra----------------------------||16||

Sarvāṅgasundarā

kāraṇe kāryopacārātkapharogaḥ śleṣmaśabdenoktaḥ| [ evaṃ pittādāvapi| ] śleṣmarogeṣu prātarnasyaṃ prayojayet| pittarogeṣu madhyāhne| vātarogeṣvaparāhṇe rātrau ca| saṅgrahe viśeṣaḥ (sū. a. 29) - "lālāsrāvasuptapralāpadantakaṭakaṭāyanakrathanakṛcchronmīlanapūtimukhakarṇanādatṛṣṇārditaśirorogaśvāsakāsonnidreṣu rātrau" iti| svasthetyādi| turavadhāraṇe| svasthavṛtte śaradi vasante ca pūrvāhṇe evaṃ nasyaṃ yojyam| śīte-hemantaśiśiralakṣaṇe, madhyāhne| grīṣme sāyaṃ-aparāhṇe| varṣāsu sātape-dṛśyamānaravau vāsare prayojayet| adhunā doṣāpekṣayā nasyakālaniyamamāha-vātetyādi| vātābhibhūtamūrddhādiṣu svarabhraṃśānteṣu sāyaṃprātaḥ-pūrvāhṇāparāhṇayoḥ, [ dinedine- ] pratidinaṃ ca, naikāhāntaritam| anyatra-vātābhibhūtamūrddhādibhyo+anyasmin roge, ekāhāntaram|

Āyurvedarasāyana

nasyakālamāha-atheti| cale-vāyau| saṅgrahe tu (sū. a. 29) - "lālāsrāvasuptapralāpadantakaṭakaṭāyanakrathanakṛcchronmīlanapūtimukhakarṇanādatṛṣṇārditaśiroro-gaśvāsakāsonnidreṣu rātrau|" iti| svasthavṛtte ṛtubhedena pūrvāhṇādiṣu| sātape-varṣāsu yadaivātapastadaiva| saṅgrahe tu (sū. a. 29) - "pañcakarmāṇyācarato bastikarmottarakālameva|" iti| vātābhibhūtaśiraskādiṣu pañcasu pratyahaṃ prātaḥ sāyaṃ ca| anyeṣu tu rogeṣvekāhāntaraṃ sve sve doṣakāle|

Aṣṭāṅgahṛdayasaṃhitā

----------------------saptāhaṃ ca tadācaret||16||

Sarvāṅgasundarā

saptāhaṃ ca nasyamācaret,- saptāhādūrdhvaṃ nasyaṃ na vidadhyāt|

Āyurvedarasāyana

nasyāvṛtteravadhimāha-saptāhamiti| tat-nasyam| saṅgrahe tu (sū. a. 29) -"anena vidhinā pañca spata nava vā dināni dadyādāsamyagyogāt|" iti|

Aṣṭāṅgahṛdayasaṃhitā

snigdhasvinnottamāṅgasya prākkṛtāvaśyakasya ca||17||

nivātaśayanasthasya jatrūrdhvaṃ svedayet punaḥ||17||

athottānurjudehasya pāṇipāde prasārite||18||

kiñcidunnatapādasya kiñcinmūrddhani nāmite||18||

nāsāpuṭaṃ pidhāyaikaṃ paryāyeṇa niṣecayet||19||

uṣṇāmbutaptaṃ bhaiṣjyaṃ praṇāḍyā picunā+athavā||19||

datte pādatalaskandhahastakarṇādi mardayet||20||

śanairucchidya niṣṭhīvetpārśvayorubhayostataḥ||20||

ābheṣajakṣayādevaṃ dvistrirvā nasyamācaret||21||

Sarvāṅgasundarā

pūrvaṃ snigdhaṃ paścāt svinnamuttamāṅgaṃ-śiro, yasya tasya| tathā, prāk-pūrvaṃ, kṛtamāvaśyakaṃ-avaśyakaraṇīyamuccāramūtrotsargadantadhāvanādikaṃ, yena sa prākkṛtāvaśyakaḥ, tasya| tathā, nivātasthāne śayanaṃ yattatra sthitasya sataḥ, bhūyo jatrūrdhvaṃ svedayet| athetyādi| atha-anantaram, uttānaspaṣṭasthitaśarīrasya sato hastacaraṇe prasārite, tathā kiñcidunnatacaraṇasya kiñcicchirasi nāmite sati, nāsāpuṭamekaṃ pidhāya-sthagayitvā, paryāyeṇa-na tu yugapat, bhaiṣajyaṃ niṣecayet| kīdṛśam ? uṣṇāmbutaptaṃ,- uṣṇodakoṣṇīkṛtam| kena pariṣecayet ? praṇāḍyā, athavā picunā-kārpāsādimayena| datte nasye sati pādatalaskandhahastakarṇādi mardayet| ādiśabdena grīvālalāṭādiparigrahaḥ| suśrute cābhyadhāyi (ci. a. 40|25)- "vastrāvacchāditanetrāya vāmahastapradeśinyagronnāmitanāsikāgrāya viśuddhasrotasi dakṣiṇahastena snehamuṣṇāmbuprataptaṃ rajatasuvarṇatāmramaṇimṛtpātraśuktīnāmanyatamasthamanavacchinnadhāramāsiñcet|" iti| śanairityādi| tato-mardanānantaraṃ, śanairucchidya pārśvayorubhayorniṣṭhīvet| (saṅgrahe tu sū. a. 29)- "anabhyavaharan| kaphasahitamabhyavahṛtamagnimavāsādayeddoṣaṃ ca saṃvarddhayet| ekapārśvaniṣṭhīvane na sarvāḥ śirā bheṣajena samyagvyāpyante| punaḥpunaścainaṃ svedayet|" evaṃ-anena krameṇa, ābheṣajakṣayāt kuryāt| (prāyaḥ saṅgrahokto+ayamagrimo granthaḥ-) na tu nasyamātrā sakṛdeva prakṣeptavyā| hīnamātraṃ cauṣadhaṃ na deyam| taddhi doṣānutkleśyānirharan gauravārucikāsaprasekapīnasacchardikaṇṭharogān kuryāt| adhikamatiyogadoṣān kuryāt| sakṛdeva sarvaṃ dattamucchindyamānaṃ śirorogepratiśyāyaghrāṇakledānucchvāsoparodhaṃ ca kuryāt| atyuṣṇaṃ dāhapākajvararatāgama [ śirorugdṛṣṭidaurbalya ] mūrchābhramān| atiśītaṃ hīnadoṣān| atyunnataśirasaḥ samyagapratipadyamānaṃ tāneva hīnadoṣān| atyavanataśiraso dūragamanānmūrcchājāḍya [ kaṇḍūdāha ] jvarān| saṅkucitagātrasya samyagdhamanīraprāpnuvaddoṣotkleśaṃ [ vedanāṃ stambhaṃ vā ] kuryāt|

Āyurvedarasāyana

nasyavidhimāha-snigdhasvinneti| āvaśyakaṃ-dantadhāvanādi| paryāyeṇa-na yugapannāsāpuṭadvaye| praṇāḍyā-praṇālikayā| ucchidya-nāsayā śvāsamūrdhvaṃ nītvā, ubhayoḥ pārśvayorniṣṭhīvat yāvadbheṣajakṣayaḥ| nasye puṭasaṅkhyāmāha-evamiti|

Aṣṭāṅgahṛdayasaṃhitā

mūrcchāyāṃ śītatoyena siñcetpariharan śiraḥ||21||

Āyurvedarasāyana

nasyamūrcchāyaṃ pratīkāramāha-mūrcchāyāmiti|

Sarvāṅgasundarā

mūrcchāyāṃ satyāṃ śītajalena mūrddhavarjaṃ siñcet| saṅgrahe+apyuktam (sū. a. 29) - "na ca nasye niṣicyamāne kopahāsavyāhāraspandanocchindanānyācaret| tathā hi śiroruk+a+apratiśyāyakāsatimirakhalatipalitavyaṅgatilakālakamukhadūṣikāṇāṃ sambhavaḥ|" iti|

Aṣṭāṅgahṛdayasaṃhitā

snehaṃ virecanasyānte dadyāddoṣādyapekṣayā||22||

Āyurvedarasāyana

virecananasyānantaraṃ tīkṣṇatvadoṣaparihārārthaṃ snehanaṃ nasyamaṅgatvenāha-snehamiti|

Sarvāṅgasundarā

virecanasyāvasāne deśadoṣasātmyādyapekṣayā snehamanuṣecayet| tantrāntare (saṅgrahe) coktam| (sū. a. 29) - "atha nasyārhaṃ naramavyāhatavegaṃ dhautāntarbahirmukhaṃ svavasthitaśirasaṃ prāyogikadhūmapānaviśuddhasrotasaṃ svāstīrṇanivātaśayanasthamuttānaśīrṣamīṣadunnatapādaṃ prasāritacaraṇaṃ ca jatrūrdhvaṃ pāṇitāpena punaḥ punaḥ svedayet|" iti|

Aṣṭāṅgahṛdayasaṃhitā

nasyānte vākśataṃ tiṣṭheduttānaḥ-----------------||22||

Sarvāṅgasundarā

nasyāvasāne vāk+a+aśataṃ-mātrāśatamuttāno nidrāmasevamānastiṣṭhet|

Āyurvedarasāyana

nivṛttanasyasyottānaśayanamāha-nasyānta iti| vākśataṃ-śatagurvakṣaroccāraṇaparyāptaṃ kālam|

Aṣṭāṅgahṛdayasaṃhitā

------------------------------------dhārayettataḥ||22||

dhūmaṃ pītvā kavoṣṇāmbukavalān kaṇṭhaśuddhaye||23||

Āyurvedarasāyana

uttānaśayanānantaraṃ dhūmagaṇḍūṣāvāha-dhārayediti| saṅgrahe tu (sū. a. 29) -"atha nasyārhaṃ naramavyāhatavegaṃ dhautāntarbahirmukhaṃ nātikṣudhitaṃ prāyogikadhūmaṣānaviśuddhasrotasam| tataḥ kanakarajatatāmrādyanyatamaśuktisthitaṃ pradeyauṣadhatribhāgaṃ vāmahastāṅguṣṭhakaniṣṭhikābhyāmākramya nayanapracchādaṇam caturguṇaṃ vāso madhyamayā nāsāgramunnamayya pradeśinyanāmikābhyāṃ caikaikaṃ nāsāpuṭaṃ paryāyeṇa pidhāyetarasmin nāsāsrotasi dakṣiṇahastena praṇāḍyā picunā vā+anavacchinnadhāramāsiñcet| na ca hīnādhikaṃ sakṛdeva sarvamatyuṣṇaśītamatyunnatāvanatiśirase saṅkucitagātrāvayavāya deyam| tatra hīnaṃ doṣamutkleśyānirharadgauravārucikāsaprasekapīnasacchardikaṇṭharogān kuryāt| adhikamatiyogadoṣān| sakṛdeva sarvaṃ dattamutsnehanaśirorogapratiśyāyaghrāṇakledānucchvāsoparodhaṃ ca| atyuṣṇaṃ dāhapākajvararaktāgamaśirorugddaṣṭidaurbalyamūrcchābhramān| atiśītaṃ hīnadoṣān| atyunnataśiraso+api samyakśiro+apratipadyamānaṃ tāneva| atyavanataśiraso+atidūragamanāt mūrcchājāḍyakaṇḍūdāhajvarān| saṅkucitagātrasya samyakdhamanīravyāpnuvaddoṣotkleśaṃ vedanāṃ stambhaṃ vā| na ca nasye niṣicyamāne kopahāsyavyāhāraspandanocchindyanānyācaret| tathā hi śirorukpratiśyāyakāsatimirakhalatipalitavyaṅgatilakālakamukhadūṣikāṇāṃ sambhavaḥ| anabhyavaharaṃścha vāmadakṣiṇapārśvayorauṣadhaṃ niṣṭhīvet| sakaphaṃ hi tadabhyavahṛtamagnimavasādayeddoṣaṃ ca saṃvarddhayet| ekapārśvaniṣṭhīvane na sarvāḥ śirā bheṣajena samyagvyāpyante| punaḥpunaśchainaṃ svedayet| athāsya snehoktamācāramādiśedatidravapānaṃ ca varjayet|" iti|

Sarvāṅgasundarā

tato-vākśatāvasthānādanantaram, īṣaduṣṇajalakavalān dhārayet| kimartham ? kaṇṭhaśuddhaye utkliṣṭadoṣaśāntaye ca| kiṃ kṛtvā ? dhūmaṃ-virecanādyanyatamaṃ, yathāyogaṃ pītvā, tato+asya snehoktamācāramādiśet|

Aṣṭāṅgahṛdayasaṃhitā

samyaksnigdhe sukhocchvāsasvapnabodhākṣapāṭavam||23||

rūkṣe+akṣistabdhatā śoṣo nāsāsye mūrddhaśūnyatā||24||

snigdhe+ati kaṇḍūgurutāprasekārucipīnasāḥ||24||

Āyurvedarasāyana

snehananasyasya samyagyogamāha-samyaksnigdha iti| svapnabodhau sukhena| ā0 ra0-snehananasyasya hīnayogamāha-rūkṣa iti| ā0 ra0-snehananasyātiyogamāha-snigdha iti|

Sarvāṅgasundarā

samyak+a+asnigdhe śirasi sukhocchvāsādayaḥ syuḥ| saṅgrahe coktam (sū. a. 29) - "samyak+a+asnigdhe mūrdhni virikte vā sukhocchvāsaniḥśvāsakṣavathusvapnaprabodhaśirovadanendriyaviśuddhayo bhavanti, yathoktavyādhyupaśamaśca|" iti| sa0-rūkṣe tu śirasyakṣistabdhatā syāt| tathā, nāsāyāmāsye ca śoṣo mūrddhaśūnyatā ca syāt| sa0-atisnigdhe kaṇḍvādayaḥ syuḥ|

Sarvāṅgasundarā

suvirikte-samyagvirikte, akṣilaghutādayaḥ syuḥ| sa0-durvirikte gadodreko-rogasyādhikyam| ativirecite kṣāmatā-kṛśatā syāt|

Aṣṭāṅgahṛdayasaṃhitā

suvirikte+akṣilaghutāvakkrasvaraviśuddhayaḥ||25||

durvirikte gadodrekaḥ, kṣāmatā+ativirecite||25||

Āyurvedarasāyana

virecananastasya samyagyogamāha-suvirikta iti| ā0 ra0-virecananasyasya hīnayogamāha-durvirikta iti| virecananasyasyātiyogamāha-kṣāmateti|

Aṣṭāṅgahṛdayasaṃhitā

pratimarśaḥ kṣatakṣāmabālavṛddhasukhātmasu||26||

prayojyo+akālavarṣe+api-----------------------||26||

Sarvāṅgasundarā

pratimarśaḥ kṣatakṣāmādiṣu prayojyaḥ| akālavarṣaṇe+api kāryaḥ|

Āyurvedarasāyana

pratimarśasya viṣayamāha-pratimarśa iti| akālavarṣe+api-anārtavadurdine+api| saṅgrahe tu (sū. a. 29) -"tṛṣṇāmukhaśoṣabhīruṣu" ityadhikam|

Aṣṭāṅgahṛdayasaṃhitā

---------------------------na tviṣṭo duṣṭapīnase||26||

madyapīte+abalaśrotre kṛmidūṣitamūrddhani||27||

utkṛṣṭotkliṣṭadoṣe ca, hīnamātratayā hi saḥ||27||

Sarvāṅgasundarā

duṣṭapīnasādau pratimarśaṃ niṣedhati-na tviṣṭa iti| abalaśrotre-śabdaśravaṇāsamarthe| utkṛṣṭadoṣe utkliṣṭadoṣe ca , hi-yasmāt, hīnamānatayā yuktaḥ sa doṣanirharaṇā samarthatvādeteṣu na yojya ityarthaḥ|

Sarvāṅgasundarā

dṛṣṭapīnase tu na prayojyaḥ| duṣṭapīnaso-nāsārogeṣu (hṛ. u. a. 19|9) vakṣyamāṇaḥ| tathā madyapīte, tathā+abalaśrote-ruddhaśravaṇamārge, tathā kṛmibhirdūṣito mūrddhā yasya tasmin kṛmipīḍitaśirasi, tathotkṛṣṭo-vṛddhiṃ gataḥ, tathotkliṣṭaḥ-pracalo, doṣo yasya tasmiṃśca, pratimarśo na yojyaḥ| kena prakāreṇa (kāraṇena) na yojyaḥ ? ityāha-hīnetyādi| hi-yasmāt, eṣāṃ saḥ-pratimarśaḥ, hīnamātratayā,-hīnā mātrā yasya sa hīnamātraḥ, tasya bhāvo hīnamātratā, tayā| ya (a) smādasau na yujyate| eṣāṃ hyudīrṇadoṣatvāt tāvatā doṣotkleśa eva bhavati na śamaḥ|

Aṣṭāṅgahṛdayasaṃhitā

niśāharbhuktavāntāhaḥ svapnādhvaśramaretasām||28||

śirobhyañjanagaṇḍūṣaprasrāvāñjanavarcasām||28||

dantakāṣṭhasya hāsasya yojyo+ante+asau dvibindukaḥ||29||

Sarvāṅgasundarā

asau-pratimarśau, dvibinduko niśādīnāṃ pañcadaśānāṃ kālānāmante prayojyaḥ|

Āyurvedarasāyana

pratimarśasya pañcadaśa kālānāha-niśāhariti| ahaḥsvapno-divāsvapnaḥ| śramo-vyāyāmaḥ| prasrāvo-mūtram| dvibinduko-bindudvayamātraḥ| saṅgrahe tu (sū. a. 29) -"bindurvā yena cotkleśo nānutkliṣṭasya jāyate| niṣṭhyate yatra vā sneho na sākṣādupalakṣyate||" iti|

Aṣṭāṅgahṛdayasaṃhitā

pañcasu srotasāṃ śuddhiḥ, klamanāśastriṣu kramāt||29||

dṛgbalaṃ pañcasu, tato dantadārḍhyaṃ marucchamaḥ||30||

Āyurvedarasāyana

uktakālānāṃ phalamāha-pañcasviti| pañcasuniśāntādiṣu, srotaḥśuddhiḥ| triṣu-adhvaśramarotonteṣu, klamanāśaḥ| pañcasu-śirobhyañjanādiṣu, dṛgbalam| dantadhāvanānte dantadārḍhyam| hāsyānte vātopaśamaḥ|

Sarvāṅgasundarā

tatra niśāharbhuktavāntāhaḥsvapnākhyeṣu pañcasu kāleṣu pratimarśe prayukte srotasāṃ śuddhirbhavati| kramāt-krameṇaiva paṭhiteṣu| adhvaśramamaithunānāṃ trayāṇāmante pratimarśe datte sati klamasya nāśaḥ syāt| upalakṣaṇaṃ cedam| manaḥprasādaśirolāghave+api bhavataḥ| evaṃ śirobhyañjanādiṣu pañcasvante pratimarśe yojite sati dṛṣṭerbalaṃ syāt| tataḥ-anantaraṃ, dantakāṣṭhahāsayorante yathāsaṅkhyena dvijadṛḍhatvaṃ pavanaśamaśca syāt|

Aṣṭāṅgahṛdayasaṃhitā

na nasyamūnasaptābde nātītāśītivatsare||30||

na conāṣṭādaśe dhūmaḥ, kavalo nonapañcame||31||

na śuddhirūnadaśame na cātikrāntasaptatau||31||

Sarvāṅgasundarā

ūnasaptavarṣe nasyaṃ na yojyam| tathā, atikrāntāśītivarṣe ca nasyaṃ prayojanam| apūrṇāṣṭādaśavarśe dhūmo na prayojyaḥ| kavalo+apūrṇapañcavatsare na prayojyaḥ| ūnadaśamavarṣe śuddhiḥ-vamanavirekādikā, na prayojyā| tathā, atītasaptativarṣe ca śuddhirna yojyā|

Āyurvedarasāyana

vayoviśeṣeṇa nasyadhūmakavalaśodhanāni niṣedhati-na nasyamiti|

Sarvāṅgasundarā

pratimarśaḥ punarbastiriva śasto-hitaḥ| katham ? ājanmamaraṇaṃ,-janmamaraṇe avadhiṃ kṛtvā, pratimarśo hita ityarthaḥ| sa ca-pratimarśo, nityopasevanāt-santatamabhyasyamāno, marśa iva guṇān-sukhocchvāsādīn kuryāt| atra ca-pratimarśe, yantraṇā-"uṣṇodakopacārī syāt" ityādikā, nāsti| na ca vyāpabhdyaḥ-"akṣistabdhatā śoṣaḥ" ityādibhyo, bhayaṃ marśa iva-marśavat nāstīti| marśa iva marśavat, saptamyantādvatiḥ|

Aṣṭāṅgahṛdayasaṃhitā

ājanmamaraṇaṃ śastaḥ pratimarśastu bastivat||32||

marśavacca guṇān kuryātsa hi nityopasevanāt||32||

na cātra yantraṇā nāpi vyāpadbhyo marśavadbhayam||33||

Āyurvedarasāyana

pratimarśasya sukhasevyatvamāha-ājanmeti|

Aṣṭāṅgahṛdayasaṃhitā

tailameva ca nasyārthe nityābhyāsena śasyate||33||

śirasaḥ śleṣmadhāmatvātsnehāḥ svasthasya netare||34||

Sarvāṅgasundarā

tailameva nityābhyāsena pratimarśanyāyena nasyārthe śreṣṭhaṃ bhavati| kuto hetoḥ ? mūrdhnaḥ kaphasthānatvāt| na tvapare snehāḥ| teṣāṃ śleṣmalatvāditi bhāvaḥ|

Āyurvedarasāyana

nityanasye tailamevocitamityāha-tailameveti| saṅgrahe tu (sū. a. 29) -"āśukṛccirakāritvaṃ guṇotkarṣāpakṛṣṭatā| marśe ca pratimarśe ca viśeṣo na bhavedyadi|| komarśaṃ saparīhāraṃ sāpadaṃ ca bhajettataḥ| acchapānavicārākhyaukuṭīvātātapasthitī|| anvāsamātrābastī ca tadvadeva vinirdiśet|" iti|

Aṣṭāṅgahṛdayasaṃhitā

āśukṛccirakāritvaṃ guṇotkarṣāpakṛṣṭatā||34||

marśe ca pratimarśe ca viśeṣo na bhavedyadi||35||

ko marśaṃ saparīhāraṃ sāpadaṃ ca bhajettataḥ||35||

acchapānavicārākhyau kuṭīvātātapasthitī||36||

anvāsamātrābastī ca tadvadeva vinirdiśet||36||

Sarvāṅgasundarā

āśukāriguṇayukto marśaḥ, cirakārī tu pratimarśaḥ| guṇotkarṣatvayukto marśo guṇāpakṛṣṭatānvitastu pratimarśa ityanayorbhedaḥ| yadi ca marśe pratimarśe ca viśeṣaguṇo na syāt, tato marśaṃ saparihāraṃ savyāpadaṃ ca ko bhajet ? na kaścidbhajedityarthaḥ| marśapratimarśaviśeṣavadacchapānavicārākhyau snehau śīghrakāritvādinā viśeṣeṇa nirdiśet| tathā, kuṭīpraveśasthityā yadrarasāyanamupayujyate, yacca vātātapādyaparihārasthityā rasāyanaṃ kriyate, te ca dve api tathaiva saviśeṣe nirdiśet| tathā, anvāsaḥ-anuvāsanaṃ, tathā mātrābastiśca, tāvapyevaṃ śīghrakāricirakāritvādiguṇairvinirdiśet|

Aṣṭāṅgahṛdayasaṃhitā

jīvantījaladevadārujaladatvak+a+asevyagopīhimaṃ dārvītvaṅmadhukaplavāguruvarīpuṇḍrāhvibilvotpalam||37||

dhāvanyau surabhiṃ sthire kṛmiharaṃ patraṃ truṭiṃ reṇukāṃ kiñjalkaṃ kamalādbalāṃ śataguṇe divye+ambhasikvāthayet||37||

tailādrasaṃ daśaguṇaṃ pariśeṣya tena tailaṃ paceta salilena daśaiva vārān||38||

pāke kṣipecca daśame samamājadugdhaṃ nasyaṃ mahāguṇamuśantyaṇutailametat||38||

Sarvāṅgasundarā

jīvantyādīni dravyāṇi divye jale kvāthayet| gopī-sārivā| plavaṃ-gopāladamanākhyam| puṇḍrāhvaṃ-prapauṇḍarīkam| dhāvanyau-kaṇṭakārikāmahoṭikākhye| surabhiḥ-sallakī| sthire-śālīparṇīpṛśniparṇyau| kṛmiharaṃ-viḍaṅgam| atra tailasamāni dravyāṇi grāhyāṇīti vṛddhavaidyavyavahāraḥ| ākāśādeva paṭādibhirgṛhītaṃ jalaṃ divyamucyate| tacca tailācchataguṇaṃ gṛhītvā tāvatkvāthayet, yāvaddaśaguṇo rasastailātsyāt| tena ca kvāthena tailaṃ daśaiva vārān pacet| daśame ca pāke tailasamamajākṣīraṃ kṣipet| tataḥ punaḥ pacet| ityetattailaṃ mahāguṇaṃ-sarvottamaguṇaṃ, aṇutailasaṃjñaṃ kathayanti| aṇuṣu tailamaṇutailam| aṇūnīndriyasrotāṃsi praviśatītyarthaḥ|

Āyurvedarasāyana

nasyataileṣu śreṣṭhatvādaṇutailamāha-jīvantīti| jīvantyādīni śataguṇe jale niṣkāthya, jīvantyādyapekṣayaiva daśaguṇaṃ rasaṃ pariśeṣya, tailāddaśaguṇena salilena-kvāthena, daśavāraṃ tailaṃ pacet| arthātprativāraṃ tailasamaḥ kvāthaḥ| daśame tu pāke tailasamamājadugdhaṃ kvāthaṃ cāvaśiṣṭaṃ kṣipet| sevyaṃuśīram| plavaṃ-kṣudramustam| dhāvanyau-bṛhatīdvayam| surabhiṃrāsnām| sthire-śāliparṇīpṛśniparṇyau| kamalātkiñjalkaṃpadmakesaram| atra jīvantyādīnāmeva kalkaḥ, "yataḥ kvāthastataḥ kalkaḥ kevalakvāthabhāṣite|" iti vacanāt| kalkaṃ binaiva pāka ityapare| saṅgrahe tu (sū.a.29)-"aṇutailavidhānaṃ tu mañjiṣṭāmadhukaprapauṇḍarīkajīvakarśabhakākolīdvayapayasyāsārivānantānīlotpalāñjanarāsnāviḍaṅgataṇḍulamadhuparṇīśrāvaṇīmedākākanāsāsaralasālabhadradārucandanaiḥ supiṣṭairaṣṭaguṇaṃ paḍguṇena payasā tailaṃ vipacet| ghṛtaṃ vā pittolbaṇeṣu doṣeṣu| athavā candanāgurupatradārvlītvaṅmadhukabalailādvayapadmotpalapadmakeśarapauṇḍarīkaviḍaṅgośīrahnīberavanyatvaṅmustāsārivābṛhatīdvayāṃśumatīdvayajīvantīdevadārusurabhiśatāvarīḥ śataguṇe divye+ambhasi daśabhāgāvaśiṣṭaṃ kvāthayet| tatastasya kvāthasya daśamāṃśena samāṃśaṃ tailaṃ sādhayet| daśame cātra pāke tailatulyamājamapi payo dadyāt| etadapyaṇutailaṃ pūrvasmādviśeṣeṇendriyadārḍhyakaraṃ keśyaṃ balyaṃ kaṇṭhyaṃ prīṇanaṃ bṛṃhaṇaṃ dopatrayaghnaṃ ca|" iti| tantrāntarāt-"nasyaṃ vidadhyādguḍanāgaraṃ vā sasaindhavāṃ māgadhikāmatho vā| ghrāṇāsyamanyāhanubāhupṛṣṭaśirokṣikaṇṭhaśravaṇāmayeṣu||" iti|

Aṣṭāṅgahṛdayasaṃhitā

ghanonnataprasannatvak+a+askandhagrīvāsyavakṣasaḥ||39||

dṛḍhendriyāstapalitā bhaveyurnasyaśīlinaḥ||39||

iti śrī vaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne nasyavidhārnāma viṃśo+adhyāyaḥ||20||

Āyurvedarasāyana

nasyaśīlanasya phalamāha-ghanonnateti| ghanatvacaḥ, unnataskandhagrīvāvakṣasaḥ, prasannāsyāḥ, iti yathāyogaṃ sambandhaḥ| iti hemādriṭīkāyāmāyurvedarasāyane| nasyakarmaprakaraṇaṃ sāmastyena nirūpitam|| 20||

Sarvāṅgasundarā

nasyaśīlino nibiḍoccatararamaṇīyatvagādayaḥ syuḥ| tvak ca skandhaśca grīvā cāsyaṃ ca vakṣaśca eteṣāṃ samāhāraḥ tvak+a+askandhagrīvāsyavakṣaḥ| ghanonnataprasannaṃ tvak+a+askandhagrīvāsyavakṣo yeṣāṃ te ghanonnataprasannatvak+a+askandhagrīvāsyavakṣasaḥ| tathā, puṣṭendriyāḥ palitavarjitāśca bhaveyuḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne nasyavidhirnāma viṃśo+adhyāyaḥ samāptaḥ|| 20||

dhumapanavidhiradhyāyaḥ

21

Aṣṭāṅgahṛdayasaṃhitā

athāto dhūmapānavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

jatrūrdhvakaphavātotthavikārāṇāmajanmane||1||

ucchedāya ca jātānāṃ pibeddhūmaṃ sadā+a+atmavān||1||

Sarvāṅgasundarā

ātmavān-sumatirhitāhāravihāro, jatruṇa ūrdhvaṃ śleṣmavātodbhavānāṃ vikārāṇaṃ-rogāṇāṃ, ajanmane-anutpattyai, tathotpannānāmucchedāya-vināśāya, sadā dhūmaṃ pibet|

Āyurvedarasāyana

dhūmapānavidhimadhyāyaṃ vyākhyātuṃ pratijānīte| atheti|

Aṣṭāṅgahṛdayasaṃhitā

snigdho madhyaḥ sa tīkṣṇaśca, vāte vātakaphe kaphe||2||

yojyaḥ---------------------------------------------||2||

Sarvāṅgasundarā

sa ca dhūmaḥ snigdhamadhyatīkṣṇabhedena tridhā| yathākramaṃ vāte snigdho, vātakaphe madhyaḥ, kaphe tīkṣṇo, yojyaḥ|

Āyurvedarasāyana

dhūmabhedānāha-snigdha iti| saṅgrahe tu (sū. a. 30)-"tatra śamanaḥ prāyogiko madhyama iti paryāyāḥ, bṛṃhaṇaḥ snehano mṛduriti, śodhano virecanastīkṣṇa iti ca|" iti| "tathā kāsaghno vāmano vraṇadhūpanaścha|" inyanyadbhedatrayam|

Sarvāṅgasundarā

raktapittārtyādiṣu dhūmo nāvachāraṇīyaḥ| nanu, vāte vātakaphe kaphe ca dhūmasyānujñātatvāt pittārtau prāptireva nāsti| tatkiṃ pratiṣedhena? brūmaḥ| vātaprakṛtervātapittārtau satyāṃ kaścidbhiṣakpāśo bhrāntyā prakṛtyanurūpopakramacikīrṣayā dhūmaṃ yojayet, tanniṣedhārthamidamuktam| athavā vātaśleṣmaprakṛteḥ pittārtau pittaprakṛtervā vātaśleṣmārtau dhūmo na yojya iti pratipādanaarthamidaṃ gaditam| aśiśabdo matsyādiṣu viṣānteṣu pratyekaṃ yojyaḥ| atra ca yathāsambhavaṃ pānaṃ madyādeḥ, bhojanaṃ cha matsyādeḥ aśanaśabdenocyate| caturvidhe+apyāhāre aśanaśabdenāstyeva vyavahāraḥ| yathā (hṛ.sū.a. 8|1)-"mātrāśī sarvakālaṃ syāt" iti kecicca yavāgūpāyinyapi dhūmapānaṃ necchanti|

Aṣṭāṅgahṛdayasaṃhitā

snigdhādīnāṃ viṣayamāha-vāta iti||2||

krameṇeti śeṣaḥ||2||

-------------------na raktapittārtiviriktodaramehiṣu||2||

timirordhvānilādhmānarohiṇīdattabastiṣu||3||

matsyamadyadadhikṣīrakṣaudrasnehaviṣāśiṣu||3||

śirasyabhihate pāṇḍuroge jāgarite niśi||4||

Āyurvedarasāyana

pittārtādīnāṃ dhūmaṃ niṣedhati-na pittaraktārteti|

Aṣṭāṅgahṛdayasaṃhitā

raktapittāndhyabādhiryatṛṇmūrcchāmadamohakṛt||4||

dhūmo+akāle+atipīto vā------------------------------||5||

Āyurvedarasāyana

dhūmasyākālapāne+atipāne ca doṣamāha-raktapittāndhyeti|

Sarvāṅgasundarā

mūrcchā-saṃjñānāśaḥ| mohāḥ-cittanāśaḥ,'muhū vaicitye' iti pāṭhāt| āndhyabādhiryagrahaṇamuttamāṅgarogopalakṣṇārtham| tena saṅgrahoktamarditamapi gṛhyate| dhūmo+akāle-pūrvokte raktapittārtyādau, pīto raktapittādīn kuryāt| apratiṣiddhe+api kāle- kṣutādau, atiśayena pīto vā raktādikṛt|

Aṣṭāṅgahṛdayasaṃhitā

------------------------------------tatra śīto vidhirhitaḥ||5||

Sarvāṅgasundarā

tatra-raktapittādyārtau, vidhiḥ-upakramo yathāsvaṃ sarpiḥ pānanasyālepapariṣekādiḥ, śīto hitaḥ|

Sarvāṅgasundarā

uktadoṣasya pratīkāramāha-tatra śīta iti| saṅgrahe tu (sū.a. 30)-"eṣāṃ hi bhramajvaraśirobhitāpendriyopaghātatāluśoṣapākadhūmāyanacchardimurcchāraktapittārditāni mṛtyuṃ vā dhūmo janayet, atimātraścānyeṣāmapi| tatra vātakaphānyatarasaṃsṛṣṭaṃ pittamupalakṣya yathāsvaṃ sarpiṣkaṣāyapānanasyāsyalepāñjanapariṣekān snigdharūkṣaśītān prayuñjīta| etena sarvadhūmopaghātapratīkārā vyākhyātāḥ| viśeṣastu sarvasrotobhigate dhūme tīvratarā vedanā bhavantyūṣādhmānanetrarogaśvāsakāsapīnasāṅgasvarasādāmlakāḥ| tatra ghṛtakṣīrekṣurasadrākṣāśarkaropayogastadvidhaireva vamanam| kaṭutiktairapi ca nasyagaṇḍūṣāḥ|" iti|

Aṣṭāṅgahṛdayasaṃhitā

kṣutajṛmbhitaviṇmūtrastrīsevāśastrakarmaṇām||5||

hāsasya dantakāṣṭhasya dhūmamante pibenmṛdum||6||

kāleṣveṣu niśāhāranāvanānte ca madhyamam||6||

nidrānasyāñjanasnānaccharditānte virecanam||7||

Āyurvedarasāyana

snigdhadhūmasyāṣṭau kālānāha-kṣutajṛmbhiteti| madhyadhūmasyaikādaśa kālānāha-kāleṣviti| tīkṣṇadhūmasya pañca kālānāha-nidreti|

Sarvāṅgasundarā

kṣutādīnāmaṣṭānāmante mṛduṃ-snehanākhyaṃ, dhūmaṃ pibet| eṣu-kṣutādiṣu kāleṣu, niśāhāranāvanānteṣu ca madhyamaṃ dhūmaṃ pibet| madhya eva madhyamaḥ, "madhyānmaḥ" iti mapratyayaḥ| virechanākhyaṃ dhūmaṃ nidrādīnāmante pibet| nāvananasyaśabdayorekārthayorihopādānānnasyakrameṇa dhūmaṃ pibediti granthakṛtā pratipāditam| tena snigdhanasyānte snigdhaṃ-mṛdvaparaparyāyaṃ, dhūmaṃ pibet| ācāryopadeśācca kṣutādyanteṣu ca snigdhaṃ dhūmaṃ pibet| madhyanasyānte madhyamaṃ dhūmaṃ pibet| kāleṣviti vacanācca kṣutāntādiṣu ca madhyamaṃ dhūmaṃ pibet| evaṃ tīkṣṇanasyānte virecanaṃ dhūmaṃ pibet| iti triṣu sambandhaḥ| tīkṣṇaśabdo+atra virecanaparyāyaḥ|

Aṣṭāṅgahṛdayasaṃhitā

bastinetrasamadravyaṃ trikośaṃ kārayedṛju||7||

mūlāgre+aṅguṣṭhakolāsthipraveśaṃ dhūmanetrakam||8||

Āyurvedarasāyana

dhūmanetramāha-bastinetreti| bastinetrasamadravyaṃ-hemādighaṭitam| trikośaṃ-yathāpūrvyā+anupravibhajya trikāṇḍam|

Sarvāṅgasundarā

bastau netraṃ bastinetram, bastinetreṇa samaṃ-tulyaṃ, dravyaṃ-dhātudārvasthiveṇujaṃ, yasya-dhūmanetrasya, tadbastinetrasamadravyaṃ dhūmanetraṃ śilpinā kārayedbhiṣak| kimbhūtaṃ netram ? trayaḥ kośāḥ parvāṇi, yasya tat trikośam| tathā, ṛju-avakam| tathā, mūlaṃ cāgraṃ ca tasmin yathāsaṅkhyamaṅguṣṭhabadarāsthipraveśam| mūle+aṅguṣṭhapraveśamagre kolāsthipraveśamityarthaḥ| aṅguṣṭhaśca kolāsthi ceti samāhāradvandvaḥ| tatpraviśatyasminniti "padarujaviśanti" iti ghañ|

Aṣṭāṅgahṛdayasaṃhitā

tīkṣṇasnehanamadhyeṣu trīṇi catvāti pañca ca||8||

aṅgulānāṃ kramātpātuḥ pramāṇenāṣṭakāni tat||9||

Sarvāṅgasundarā

yathāsaṅkhyaṃ dairghyeṇa tīkṣṇasya trīṇyaṣṭakāni-caturviṃśatiraṅgulāni, syuḥ| snehane ca dhūme catvāryaṣṭakāni-dvātriṃśadaṅgulāni, syuḥ| madhyame ca dhūme pañcāṣṭakāni-catvāriṃśadaṅgulāni, syuḥ| parvānekatvaṃ sūkṣmatvaṃ dairghyaṃ ca netrasyeha kṛtam| evaṃ hi nayanakarṇādīnāṃ na bādhako dhūmaḥ syāditi| tathā ca muniḥ (ca.sū.a.5|48)-"dūrādvinirgataḥ parvacchinno nāḍītanūkṛtaḥ| nendriyaṃ bādhate dhūmaḥ" iti|

Āyurvedarasāyana

tīkṣṇādibhedena dhūmanetrasya pramāṇamāha-tīkṣṇasnehanamadhyeṣviti| dhūmapāṅgulāni caturviṃśatistīkṣṇanetram, dvātriṃśatsnigdhanetram, catvāriṃśanmadhyanetram| saṅgrahe tu (sū.a. 30)-"evaṃ hi dhūmo dūrātpravṛtto netrasya parvacchedādūrdhvaṃ tanutayā ca śanaiḥ śliṣyannabādhako bhavati|" iti| tathā (saṃ. sū. a. 30)-"kāsaghne vāmane ca daśāṅgulam| vraṇadhūpanārthamaṣṭāṅgulam| kalāyaparimaṇḍalaṃ kulatthavāhisrota iti| kāsaghnādiṣu tu netrābhāve nalavaṃśairaṇḍādīnāmanyatamāṃ nāḍīṃ yojayet|" iti|

Aṣṭāṅgahṛdayasaṃhitā

ṛjūpaviṣṭastaccetā vivṛtāsyastriparyayam||9||

pidhāya cchidramekaikaṃ dhūmaṃ nāsikayā pibet||10||

Āyurvedarasāyana

dhūmapānavidhimāha-ṛjūpaviṣṭa iti| triparyaṃ-triparivartam| vāmaṃ pidhāya dakṣiṇena pibet dakṣiṇaṃ pidhāya vāmena pibedityekaḥ parivartaḥ| saṅgrahe tu (sū.a.30)-"prākṛtocchvāsaniḥśvāso netrāgraniviṣṭadṛṣṭiḥ|" iti|

Sarvāṅgasundarā

ṛju-spaṣṭaṃ, upaviṣṭaḥ-āsīnaḥ| tathā, taccetāḥ-dhūmapānagatacittaḥ| tathā, prasāritamukhaḥ| tathā, netragatadṛṣṭirityapi draṣṭavyam| kathaṃ pibet ? triparyayam| ākṣepavisargā-āpānaḥ, tribhirāpānaiḥ-paryayaḥ| tathā, chidramekaikaṃ pidhāya, prakṛtatvānnāsikāyā eva| tadevaṃvidhaḥ san nāsikayā pibet| ekaikamiti "ekaṃ bahuvrīhivat" iti dvitvasublopau| tenāyamarthaḥ,- ekaṃ nāsāpuṭaṃ pidhāyāpareṇa nāsāpuṭenākṛṣya dhūmaṃ pibet| aparaṃ nāsāpuṭaṃ pidhāya tadapareṇākṛṣya tathaiva pibedityarthaḥ|

Aṣṭāṅgahṛdayasaṃhitā

prāk pibennāsayotkliṣṭe doṣe ghrāṇaśirogate||10||

utkleśanārthaṃ vaktreṇa, viparītaṃ tu kaṇṭhage||11||

Sarvāṅgasundarā

nāsāgate śirogate vā doṣa utkliṣṭe-svasthānāccālite sati, prāk-pūrvaṃ, nāsikayā pibet| anutkliṣṭe doṣa utkleśanārthaṃ vaktreṇa prāk pibet, paścānnasikayā| kaṇṭhage tu doṣa utkleśanārthaṃ prāṅnāsikayā pibet paścādvaktreṇeti viparītatvam|

Āyurvedarasāyana

doṣasthānāvasthābhedena dhūmapāne viśeṣamāha-prāk pibediti| ghrāṇaśirogate doṣe svayamutkliṣṭe śodhanārthaṃ yo dhūmastaṃ pūrvaṃ nāsikayā pibet, paścādvakreṇa| tasminnevānutkliṣṭe utkleṣanārthaṃ yo dhūmastaṃ pūrvaṃ vaktreṇa pibet, paścānnāsikayā| anutkliṣṭe prāṅnāsikayā, paścādvakreṇa|

Aṣṭāṅgahṛdayasaṃhitā

mukhenaivodvameddhūmaṃ--------------------------||11||

Sarvāṅgasundarā

nāsayā+a+asyena vā pītaṃ dhūmaṃ vaktreṇaivotsṛjet|

Āyurvedarasāyana

dhūmodvamane niyamamāha-mukhenaiveti|

Aṣṭāṅgahṛdayasaṃhitā

---------------------------nāsayā dṛgvighātakṛt||11||

Sarvāṅgasundarā

ghrāṇenotsṛjyamāno dhūmo dṛṣṭivighātaṃ timirādinā karoti| tasmānmukhenaivotsṛjet|

Āyurvedarasāyana

nāsodvamane doṣamāha-nāsayeti|

Aṣṭāṅgahṛdayasaṃhitā

ākṣepamokṣaiḥ pātavyo dhūmastu tristribhistribhiḥ||12||

Sarvāṅgasundarā

ākṣepamokṣaiḥ-ādānavisargaiḥ, tribhistribhistrīn vārān dhūmaḥ pātavyaḥ| tririti "dvitricaturbhyaḥ suc" iti suc|

Aṣṭāṅgahṛdayasaṃhitā

ā raṃ-dhūmapānāvadhimāha-okṣepamokṣairiti| tribhistribhiriti triṣu pāneṣu pratyekaṃ traya ākṣepamokṣāḥ|

Aṣṭāṅgahṛdayasaṃhitā

ahnaḥ pibetsakṛt snigdhaṃ, dvirmadhyaṃ, śodhanaṃ param||12||

triścaturvā---------------------------------------------||13||

Sarvāṅgasundarā

ahnaḥ sakṛt-ekavāraṃ, snigdhaṃ dhūmaṃ pibet| madhyamaṃ dhūmaṃ dvau vārau pibet| ahna ityatrāpyanuvartate| tīkṣṇaṃ dhūmaṃ trīn vārāṃścaturo vā divasasya pibet| ahna iti "kṛtvo+arthaprayoge kāle+adhikaraṇe" iti ṣaṣṭhī|

Āyurvedarasāyana

snigdhādibhedenāvṛttimāha-ahna iti| ahnaḥ sakṛt-ahorātramadhye ekavāraṃ, snigdhaṃ pibet| dvivāraṃ madhyam| trivāraṃ caturvāraṃ vā tīkṣṇam|

Aṣṭāṅgahṛdayasaṃhitā

---------------mṛdau tatra dravyāṇyaguruguggulu||13||

mustasthauṇeyaśaileyanaladośīravālakam||13||

varāṅgakauntīmadhukabilvamajjailavālukam||14||

śrīveṣṭakaṃ sarjaraso dhyāmakaṃ madanaṃ plavam||14||

śallakī kuṅkumaṃ māṣā yavāḥ kundurukastilāḥ||15||

snehaḥ phalānāṃ sārāṇāṃ medo majjā vasā ghṛtam||15||

Sarvāṅgasundarā

snigdhadhūmasya dravyāṇyāha-mṛdāviti| naladaṃmāṃsī| varāṅgaṃ-tvacam| dhyāmakaṃ-kaṭtṛṇam| madanaṃ-madhūcchiṣṭam| kundurukaḥ-śallakīniryāsaḥ| phalānāṃ snehaḥ-eraṇḍatailādiḥ| sārāṇāṃ snehaḥ-devadārutailādiḥ|

Sarvāṅgasundarā

tatra-teṣu triṣu dhūmeṣu madhyāt, mṛdau-prāyogikākhye dhūme, dravyāṇyaguruprabhṛtīni| plavo-gopālamadanakaḥ| sneha iti| phalānāṃ-ākṣoḍanārikelādīnāṃ snehaḥ, tathā sārāṇāṃ-khadirāsanādīnāṃ ca snehaḥ| madhumadanayorekayonitvāduktasyopayogo madanasyātra viruddha iti kecit| taccāyuktam| dravyāntaratvānmadanasya| piṇyākadivattilādeḥ| ghṛtaṃ cātra gavyameva grāhyam, mukhyatvāt| uktaṃ hi (hṛ.sū.a.5|42)-"gavye kṣīraghṛte śreṣṭhe" iti|

Aṣṭāṅgahṛdayasaṃhitā

śamane śallakī lākṣā pṛthvīkā kamalotpalam||16||

nyagrodhodumbarāśvatthaplakṣarodhratvacaḥ sitā||16||

yaṣṭīmadhu suvarṇatvak padmakaṃ raktayaṣṭikā||17||

gandhāścākuṣṭhatagarāḥ------------------------||17||

Sarvāṅgasundarā

śamane dhūme śallakyādīni gandhadravyāṇi kuṣṭhatagaravarjyāni|

Āyurvedarasāyana

madhyamadhūmasya dravyāṇyāha-śamana iti| sitā-śarkarā| suvarṇatvak-āragvadhaḥ| raktayaṣṭikā-mañjiṣṭhā|

Aṣṭāṅgahṛdayasaṃhitā

--------------------------tīkṣṇe jyotiṣmatī niśā||17||

daśamūlamanohvālaṃ lākṣā śvetā phalatrayam||18||

gandhadravyāṇi tīkṣṇāni gaṇo mūrddhavirecanaḥ||18||

Sarvāṅgasundarā

tīkṣṇe-virecanākhye dhūme, jyotiṣmatyādīni, gandhadravyāṇi, tīkṣṇāni-kuṣṭhatagarādīni, gaṇaśca-śodhanādigaṇasaṅgrahokto "vellāpāmārga" (hṛ.sū.a.15|4) ityādiko, mūrdhavirecanaḥ|

Āyurvedarasāyana

tīkṣṇadhūmasya dravyāṇyāha-tīkṣṇa iti| alaṃ harītālam| śvetā-kiṇihī| tīkṣṇāni gandhadravyāṇī-kaṅkolādīni| mūrddhavirecano gaṇaḥ-"vellāpāmārga" ityādiḥ|

Aṣṭāṅgahṛdayasaṃhitā

jale sthitāmahorātramiṣīkāṃ dvādaśāṅgulām||19||

piṣṭairdhūmauṣadhairevaṃ pañcakṛtvaḥ pralepayet||19||

vartiraṅguṣṭhakasthūlā yavamadhyā yathā bhavet||20||

chhāyāśuṣkāṃ vigarbhāṃ tāṃ snehābhyaktāṃ yathāyatham||20||

dhūmanetrārpitāṃ pātumagnipluṣṭāṃ prayojayet||21||

Sarvāṅgasundarā

rātriṃdivaṃ salile uṣitāṃ dairghyeṇa dvādaśāṅgulāmiṣīkāṃ-darbhatūlīṃ, pañcakṛtvaḥ-paścavārān, dhūmoktairauṣadhaiḥ piṣṭaiḥ prakarṣeṇa lepayet| yathā+aṅguṣṭhakasthūlā yavamadhyā vartiḥ syāt| etadākṛtividhānaṃ ca trividhe+api netrake varteḥ sukhapraveśārtham| tāmiṣīkāṃ (tāṃ varti) chāyāyāṃ viśuṣkāṃ vigatagarbhāṃ (vigarbhāṃ)-apanīteṣīkāṃ, tathā snehena-ghṛtādinā yathāsvamabhyaktāṃ, tathā, dhūmanetrasya yadaṅguṣṭhapramāṇaṃ chidraṃ tatrārpitāṃ, tathā+agnipluṣṭāṃ aṅgārapradīptāṃ, pātuṃ-pānārthaṃ, prayojayet|

Āyurvedarasāyana

dhūmapānārthaṃ dhūmavarttimāha-jale sthitāmiti| haṣīkāṃ-kāśaśalākām| dhūmauṣadhaiḥ-yathoktairagurvādibhiḥ, pañcabhirlepairaṅguṣṭhasthūlā yavamadhyā yathā bhavettathā viśoṣya viśoṣya pralepayet| dhūmavartyā dhūmapānaprakāramāha-chāyāśuṣkāmiti| vigarbhāṃ-apanīteṣīkām| yathāyathaṃ-mṛdumadhyatīkṣṇaiḥ snehairabhyaktām| saṅgrahe tu (sū.a.30)-"iṣīkāmadhyaṃ navāṅgulaṃ lepayet| pratilepaṃ cākṣamātraṃ lepadravyam|" ityuktam|

Āyurvedarasāyana

kāsināṃ dhūmapāne viśeṣamāha-śarāvasampuṭeti| śarāvasampuṭaḥ-saṅgrahoktaḥ (sū.a. 30)-"kāsaghnaṃ tu cūrṇaṃ gulikāṃ vā nirdhūmadīptasthirāṅgārapūrṇe susaṃsthite śarāve prakṣipyāntena budhnavṛttacchidreṇa śarāveṇa pidhāya" iti|

Aṣṭāṅgahṛdayasaṃhitā

śarāvasampuṭacchidre nāḍīṃ nyasya daśāṅgulām||21||

aṣṭāṅgulāṃ vā vaktreṇā kāsavān dhūmamāpibet||23||

21 1/2||23||

Sarvāṅgasundarā

śarāvayoḥ sampuṭo-yugmaṃ, tasya chidre nāḍīṃ daśāṅgulāmaṣṭāṅgulapramāṇāṃ vā nikṣipya kāsī dhūmamāpibet| tadayamatrārthaḥ,-apagatadhūmakhadirabadarādidārusthirāṅgāraprakarapūrṇaśarāve kāsaharacūrṇaṃ sasnehaṃ gulikāṃ vā nyasya madhyavṛttacchhidraśarāveṇa pidhāya nāḍīmaṣṭāṅgulāṃ daśāṅgulāṃ va niveśya kāsavān-kāsī, vaktreṇa-mukhena, dhūmaṃ saṃpibediti|

Aṣṭāṅgahṛdayasaṃhitā

kāsaḥ śvāsaḥ pīnaso visvaratvaṃ pūtirgandhaḥ pāṇḍutā keśadoṣaḥ||21||

karṇāsyākṣistrāvakaṇḍvartijāḍyaṃ tandrā hidhmā dhūmapaṃ na spṛśanti||21||

22 1/2||21||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne dhūmapānavidhirnāmaikaviṃśatitamo+adhyāyaḥ||21||

Sarvāṅgasundarā

kāsādayo dhūmapaṃ na spṛśanti| dhūmapāturete na sambhavantīti bhāvaḥ| tatra pūtirgandhaḥ-āsyanāsayoḥ| pāṇḍutāmukhasya| keśadoṣāḥ-sitapiñjaratvādayaḥ| karṇau cāsyaṃ cākṣiṇī ca karṇāsyākṣi, srāvaśca kaṇḍūścārtiśca jāḍyaṃ ca srāvakaṇḍvartijāḍyam, karṇādiṣu pratyekaṃ srāvādicatuṣṭayaṃ yojyamiti| śālinīvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne dhūmapānavidhirnāmaikaviṃśatitamo+adhyāyaḥ samāptaḥ|| 21||

Āyurvedarasāyana

dhūmaśīlanasya phalamāha-kāsa iti| saṅgrahe tu (sū.a.- 30)-"dhūmo hi śirokṣikarṇaśūlābhiṣyandagauravārddhāvabhedakapīnasakāsaśvāsāsyavairasya- prasekavaisvaryapūtighrāṇamukhahidhmāgalarogadantaśūladaurbalyārucihanumanyāgraha- kṛmipakṣavadhakṣavathunāśabāhulyātinidrākrathanādijatrūrdhvagatavātakapha- vyādhiṣu praśamanāya prayujyate| tathā śiraḥkapālendriyamanobṛṃhaṇaprasādanāya ca| śītadravyanirvṛtto+api tvagnisaṃyogāduṣṇatayā pittaraktaviruddhaḥ|" iti| iti hemādriṭīkāyāmāyurvedarasāyane| dhūmapānaprakaraṇaṃ sāmastyena nirūpitam|| 21||

gaṇḍūṣādividhiradhyāyaḥ

22

Aṣṭāṅgahṛdayasaṃhitā

athāto gaṇḍūṣādividhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Āyurvedarasāyana

gaṇḍūṣādividhimadhyāyaṃ vyākhyātuṃ pratijānīte-atheti| gaṇḍūṣādīni-gaṇḍūṣakavalapratisāraṇamukhālepamūrddhatailakarṇapūraṇāni|

Sarvāṅgasundarā

gaṇḍūṣādayo vidhīyante+asminniti gaṇḍūṣādividhiḥ| ādiśabdena kavalādiparigrahaḥ|

Aṣṭāṅgahṛdayasaṃhitā

catuṣprakaro gaṇḍūṣaḥ snigdhaḥ śamanaśodhanau||1||

ropaṇaśca----------------------------------------||1||

Sarvāṅgasundarā

snigdhādibhedena catvāraḥ prakārāḥ-bhedāḥ, yasya sa catuṣprakāro gaṇḍūṣo bhavati|

Āyurvedarasāyana

gaṇḍūṣabhedānāha-catuṣprakāra iti|

Aṣṭāṅgahṛdayasaṃhitā

---------------------------trayastatra triṣu yojyāścalādiṣu||1||

antyo vraṇaghnaḥ-----------------------------------------||2||

Sarvāṅgasundarā

tatra-teṣu gaṇḍūṣeṣu madhye, yathāsaṅkhyaṃ pavanapittaśleṣmasu trayaḥ snigdhādayo gaṇḍūṣā yojyāḥ| tatra vāte snigdho gaṇḍūṣaḥ, pitte śamanaḥ, kaphe śodhana ityarthaḥ| antyo-ropaṇākhyo vraṇaghno-vraṇasādhana upayujyate|

Āyurvedarasāyana

gaṇḍūṣāṇāṃ bhedena viṣayamāha-trayastatreti| antyo-ropaṇaḥ| vraṇaghno-mukharogaghnaḥ|

Aṣṭāṅgahṛdayasaṃhitā

snigdho+atra svādvamlapaṭusādhitaiḥ||2||

snehaiḥ-----------------------------------------------------||2||

Sarvāṅgasundarā

atra-eṣu gaṇḍūṣeṣu madhye, snigdho madhurādisādhitaiḥ snehairbhavati|

Āyurvedarasāyana

snigdhasya dravyāṇyāha-snigdho+atreti|

Aṣṭāṅgahṛdayasaṃhitā

-------------------saṃśamanastiktakaṣāyamadhurauṣadhaiḥ||2||

śamanastiktādibhirauṣadhaiḥ-paṭolāriṣṭajambvāmrāmadhukakvāthaśarkarodakakṣaudrādibhiḥ syāt|

Āyurvedarasāyana

śamanasya dravyāṇyāha-saṃśamana iti|

Aṣṭāṅgahṛdayasaṃhitā

śodhanastiktakaṭvamlapaṭūṣṇaiḥ-----------------------||3||

Sarvāṅgasundarā

śodhano gaṇḍūṣastiktakaṭvamlādibhirauṣadhairbhavati|

Āyurvedarasāyana

śodhanasya dravyāṇyāha-śodhana iti|

Aṣṭāṅgahṛdayasaṃhitā

-----------------------------------------ropaṇaḥ punaḥ||3||

kaṣāyatiktakaiḥ---------------------------------------||3||

Sarvāṅgasundarā

ropaṇastu gaṇḍūṣaḥ kaṣāyatiktakaiḥ syāt|

Āyurvedarasāyana

ropaṇasya dravyāṇyāha-ropaṇaḥ punariti|

Aṣṭāṅgahṛdayasaṃhitā

-------------------------tatra snehaḥ kṣīraṃ madhūdakam||3||

śuktaṃ madhyaṃ raso mūtraṃ dhānyāmlaṃ ca yathāyatham||4||

kalkairyuktaṃ vipakvaṃ vā yathāsparśaṃ prayojayet||4||

Sarvāṅgasundarā

tatra-teṣu pūrvokteṣu gaṇḍūṣeṣu madhye, snehādikaṃ kalkairyathāsvaṃ yuktaṃ vipakvaṃ vā, yathāsparśaṃ-śītamuṣṇaṃ vā, prayojayet|

Āyurvedarasāyana

gaṇḍūṣārthaṃ dravyāṇyāha-tatreti| snehādīni nava yogyatānusāreṇa yathāsvaṃ kalkaiḥ saṃyojya vipācya vā śītānyuṣṇāni vā prayojayet| uktaṃ ca saṅgrahe (sū.a. 31)-"tatra svādvamlalavaṇoṣṇairauṣadhaiḥ siddho yukto vā nātyuṣṇaḥ sneho māṃsarasastilakalkodakaṃ kṣīraṃ vā snehikaḥ| tiktakaṣāyamadhuraśītaiḥ paṭolāriṣṭajambvāmramālatīpallavotpalamadhukakvāthasitodaka kṣaudrakṣīrekṣurasaghṛtādibhiḥ śamanaḥ| kaṭhvamlalavaṇoṣṇaiḥ śirovirecanādidravyaiḥ śuktamadyadhānyāmlamūtrānyatamakalkitāloḍitaiḥ śodhanaḥ|" iti|

Aṣṭāṅgahṛdayasaṃhitā

dantaharṣe dantacāle mukharoge ca vātike||5||

sukhoṣṇamathavā śītaṃ tilakalkodakaṃ hitam||5||

gaṇḍūṣadhāraṇe---------------------------------||6||

Sarvāṅgasundarā

dantaharṣādau kavoṣṇamathavā śītaṃ doṣavaśāt tilakalkodakaṃ hitam|

Āyurvedarasāyana

dantaharṣādau gaṇḍūṣamāha-dantaharṣa iti|

Aṣṭāṅgahṛdayasaṃhitā

----------------------nityaṃ tailaṃ māṃsaraso+athavā||6||

Sarvāṅgasundarā

gaṇḍūṣadhāraṇe nityaṃ tailaṃ māṃsaraso vā hitaḥ|

Āyurvedarasāyana

svasthe gaṇḍūṣamāha-nityamiti|

Aṣṭāṅgahṛdayasaṃhitā

ūṣādāhānvite pāke kṣate cāgantusambhave||6||

viṣe kṣārāgnidagdhe ca sarpirdhāryaṃ payo+athavā||7||

Sarvāṅgasundarā

ūṣādiyukte pāke kṣate cāgantuje, tathā viṣe kṣārāgnibhyāṃ dagdhe ca, sarpirgaṇḍūṣe hitaṃ kṣīraṃ vā|

Āyurvedarasāyana

ūṣādāhamukhapākādau gaṇḍūṣamāha-ūṣādāhānvita iti| ūṣā-kṣāreṇeva| dāhaḥ-agnineva| pākādayo mukha eva|

Aṣṭāṅgahṛdayasaṃhitā

vaiśadyaṃ janayatyāśu sandadhāti mukhe vraṇān||7||

dāhatṛṣṇāpraśamanaṃ madhugaṇḍūṣadhāraṇam||8||

Sarvāṅgasundarā

mākṣikagaṇḍūṣadhāraṇaṃ mukhe vaiśadyaṃ-apaicchhityaṃ, janayati, mukhavraṇāṃśca sandadhāti| tathā, dāhaṃ tṛṣṇāṃ ca praśamayati|

Āyurvedarasāyana

mukhapaicchityādau gaṇḍūṣamāha-vaiśadyamiti|

Sarvāṅgasundarā

dhānyāmlaṃ gaṇḍūṣa upayuktaṃ vadanavairasyaṃ tathā malaṃ daurgandhyaṃ cāpanayati|

Aṣṭāṅgahṛdayasaṃhitā

dhānyāmlamāsyavairasyamaladaurgandhyanāśanam||8||

Āyurvedarasāyana

mukhavairasyādau gaṇḍūṣamāha-dhānyāmlamiti|

Aṣṭāṅgahṛdayasaṃhitā

tadevālavaṇaṃ śītaṃ mukhaśoṣaharaṃ param||9||

Sarvāṅgasundarā

tadeva-kāñjikaṃ, alavaṇaṃ śītaṃ paraṃ-atiśayena, āsyaśoṣaharam|

Āyurvedarasāyana

mukhaśoṣe gaṇḍūṣamāha-tadeveti| tat-dhānyāmlam| arthāt pūrvaṃ ca lavaṇoṣṇam|

Aṣṭāṅgahṛdayasaṃhitā

āśu kṣārāmbugaṇḍūṣo bhinatti śleṣmaṇaścayam||9||

Sarvāṅgasundarā

kṣāreṇa-svarjikādinā, yuktaṃ jalaṃ kaphasya cayamāśu bhinatti|

Āyurvedarasāyana

śleṣmasañcaye gaṇḍūṣamāha-āśviti| kṣārāmbu-kṣāragālanodakam|

Aṣṭāṅgahṛdayasaṃhitā

sukhoṣṇodakagaṇḍūṣairjāyate vaktralāghavam||10||

Sarvāṅgasundarā

koṣṇapānīyagaṇḍūṣairvadanalāghavaṃ sampadyate|

Āyurvedarasāyana

mukhagaurave gaṇḍūṣamāha-sukhoṣṇodakagaṇḍūṣairiti|

Aṣṭāṅgahṛdayasaṃhitā

nivāte sātape swinnamṛditaskandhakandharaḥ||10||

gaṇḍūṣamapiban kiñcidunnatāsyo vidhārayet||11||

Sarvāṅgasundarā

vātarahite ravikarāloke sthāne| skandhau ca kandharā ca skandhakandharam| pūrvaṃ khinnaṃ paścānmṛditaṃ skandhakandharaṃ yasya sa evam| tathā gaṇḍūṣamapiban, tathā kiñcidunnataṃ mukhaṃ yasya sa evaṃvidhaḥ san, gaṇḍūṣaṃ dhārayet|

Āyurvedarasāyana

gaṇḍūṣavidhimāha-nivāta iti| saṅgrahe tu (sū.a.31)-"sukhopaviṣṭastanmanāḥ svinnamṛditagalakapolalalāṭadeśo varamadhyāvarāṃ kramādvaktrārdhabhāgatribhāgacaturbhāgapūraṇīṃ dravamātrāṃ kalkaṃ vā kolapramāṇam| kavale tu paryāyeṇa kapolau kaṇṭhaṃ ca sañcārayet| ayameva kavalagaṇḍūṣayorviśeṣaḥ| punaścāsya svedamardanānyācaret| evamutkliṣṭakapho vaktraṃ pratipadyate|" iti|

Aṣṭāṅgahṛdayasaṃhitā

kaphapūrṇāsyatā yāvatsravadghrāṇākṣatā+athavā||11||

Sarvāṅgasundarā

kaphena pūrṇaṃ kaphapūrṇamāsyaṃ yasya sa kaphapūrṇāsyaḥ, tasya bhāvaḥ kaphapūrṇāsyatā,-kaphapūrṇamukhatā, yāvadbhavet| athavā sravadghrāṇākṣi yasya sa sravadghrāṇākṣaḥ, "bahuvrīhau sakthyakṣṇoḥ" iti ṣac| tasya bhāvaḥ sravadghrāṇākṣatā yāvatsyāt, tāvadgaṇḍūṣān dhārayet| evaṃ gaṇḍūṣāḥ pañca sapta vā dhārayitavyāḥ, yāvatsvāsthyaṃ syāt|

Aṣṭāṅgahṛdayasaṃhitā

ā0 ra0-gaṇḍūṣadhāraṇāvadhimāha-kaphapūrṇāsyateti| saṅgrahe tu (sū. a. 31)-"bheṣajasyānupahatiḥ kaphena| evaṃ trīn pañca sapta vā gaṇḍūṣān dhārayet| yāvadvā samyagdhūmapītaliṅgotpattiḥ| tasya svāsthyena yogaṃ, jāḍyarasājñānāruciprasekopalepairayogaṃ, mukhaśoṣapākaklamārucihṛdayadravasvarasādakarṇanādairatiyogamupalakṣayet| teṣāṃ yathāsvaṃ pratikurvīta|" iti|

Āyurvedarasāyana

gaṇḍūṣakavalayorbhedamāha-asañcārya iti| apūrṇe-kiñcidūne, saṅgrahe tathaivoktatvāt| kavalo+anyathā-kapolau kaṇṭhaṃ ca sañcāryaḥ|

Aṣṭāṅgahṛdayasaṃhitā

asañcāryo mukhe pūrṇe gaṇḍūṣaḥ, kavalo+anyathā||12||

Sarvāṅgasundarā

mukhe pūrṇe sati yaḥ sañcārayitumaśakyaḥ syāt sa gaṇḍūṣa ucyate| anyathā-mukhe+apūrṇe sati yaḥ sañcārayituṃ śakyate, sa kavala ucyate|

Aṣṭāṅgahṛdayasaṃhitā

manyāśiraḥkarṇamukhākṣirogāḥ prasekakaṇṭhāmayavaktraśoṣāḥ||12||

hṛllāsatandrārucipīnasāśca sādhyā viśeṣātkavalagraheṇa||12||

Sarvāṅgasundarā

manyādīnāṃ rogeṇa sambandhaḥ| prasekādīnāṃ dvandvaḥ| āmayaśabdasya kaṇṭhena sambandho vividhakaṇṭharogasūcanārthaḥ| manyārogādayo viśeṣeṇa kavaladhāraṇena sādhyāḥ-cikitsyāḥ|

Āyurvedarasāyana

kavalasya viṣayamāha-manyāśira iti|

Aṣṭāṅgahṛdayasaṃhitā

kalko rasakriyā cūrṇastrividhaṃ pratisāraṇam||13||

Sarvāṅgasundarā

kalkādibhedena pratisāraṇaṃ tridhā syāt| kalko-jaladipiṣṭaḥ| mākṣikādinā yadravīkriyate dravyaṃ sā rasakriyā| cūrṇaṃ tu-prathitameva|

Āyurvedarasāyana

pratisāraṇamāha-kalka iti| rasakriyāavalehaḥ|

Aṣṭāṅgahṛdayasaṃhitā

yuñjyāttat kapharogeṣu gaṇḍūṣavihitauṣadhaiḥ||1||

Sarvāṅgasundarā

tat-pratisāraṇaṃ, śleṣmarogeṣu gaṇḍūṣoktairauṣadhairyojyam| sāmānyoktāvapi kaphayogaviṣayatvāt śodhanagaṇḍūṣoktairauṣadhairiti vedyam|

Āyurvedarasāyana

pratisāraṇasya viṣayaṃ dravyāṇi cāha-yuñjyāditi| gaṇḍūṣavihitaiḥ-śodhanagaṇḍūṣoktaiḥ| pratisāraṇaṃ-aṅgulyā gharṣaṇam| saṅgrahe tu (sū.a. 31)-"tadabhiṣyandādhimanthagalaśuṇḍikādiṣu yuktyā prayojyam| atiprasāraṇādūṣāśoṣadāhakledaśophādayo bhavanti|" iti|

Aṣṭāṅgahṛdayasaṃhitā

mukhālepastridhā doṣaviṣahā varṇakṛcca------------||14||

Sarvāṅgasundarā

mukhālepastriprakāraḥ, doṣaghno viṣaghno varṇakaraśca|

Āyurvedarasāyana

mukhālepabhedānāha-mukhālepa iti| doṣaghno viṣaghno varṇyaśceti tridhā|

Aṣṭāṅgahṛdayasaṃhitā

---------------------------------------------------saḥ||14||

uṣṇo vātakaphe śastaḥ, śeṣeṣvanyarthaśītalaḥ||15||

Sarvāṅgasundarā

sa ca-mukhālepo, vātaśleṣmaṇyuṣṇo hitaḥ| śeṣeṣu pitte viṣe (varṇe) ca, atiśayena śiśiro hitaḥ|

Āyurvedarasāyana

vātaghnakaphaghnāvuṣṇau kāryāvityāha-sa iti| pittaghnaviṣaghnavarṇyāḥ śītāḥ kāryā ityāha-śeṣeṣviti|

Aṣṭāṅgahṛdayasaṃhitā

tripramāṇaścaturbhāgatribhāgārddhāṅgulonnatiḥ||15||

Sarvāṅgasundarā

caturbhāgatribhāgārddhāṅgulonnatiḥ| unnatiḥ-utsedhaḥ|

Āyurvedarasāyana

hīnamadhyottamabhedena mukhālepapramāṇamāha tripramāṇa iti|

Āyurvedarasāyana

mukhālepāvadhimāha-aśuṣkasyeti| mukhālepāpanayamāha-tamārdrayitveti|

Aṣṭāṅgahṛdayasaṃhitā

aśuṣkasya sthitistasya, śuṣko dūṣayati cchavim||16||

tamārdrayitvā+apanayettadante+abhyaṅgamācaret||16||

Sarvāṅgasundarā

tasya-mukhālepasya, aśuṣkasya sthitiḥ| śuṣkastu mukhālepaśchaviṃ-tvacaṃ, dūṣayati| taṃ-mukhālepaṃ, ārdrayitvā-tīmayitvā, apasārayet| tasyānte-tasminnapanīte, abhyaṅgaṃ kuryāt|

Aṣṭāṅgahṛdayasaṃhitā

vivarjayeddivāsvapnabhāṣyāgnyātapaśukkrudhaḥ||17||

Āyurvedarasāyana

mukhālepavarjyānyāha-vivarjayediti| śuk-śokaḥ|

Sarvāṅgasundarā

mukhālepī ca divāsvapnādi varjayet| ahaḥsvapnādisevanāt kaṇḍūtvakūśoṣapīnasadṛṣṭyupaghātādibhayaṃ syāt|

Aṣṭāṅgahṛdayasaṃhitā

na yojyaḥ pīnase+ajīrṇe dattanasye hanugrahe||17||

arocake jāgarite-------------------------------||18||

Sarvāṅgasundarā

pīnasādau mukhalepo na yojyāḥ|

Āyurvedarasāyana

pīnasādau mukhālepaṃ niṣedhati-na yojya iti|

Aṣṭāṅgahṛdayasaṃhitā

-------------------------sa tu hanti suyojitaḥ||18||

akālapalitavyaṅgavalītimiranīlikāḥ||18||

Sarvāṅgasundarā

sa ca-mukhālepaḥ, suyojito-vidhinā sevitaḥ, akālapalitādīn parākaroti|

Āyurvedarasāyana

mukhālepasya phalamāha-sa tviti| nīlikāliṅganāśopadravaḥ|

Aṣṭāṅgahṛdayasaṃhitā

kolamajjā vṛṣānmūlaṃ śābaraṃ gaurasarṣapāḥ||19||

siṃhīmūlaṃ tilāḥ kṛṣṇā dārvītvaṅnistuṣā yavāḥ||19||

darbhamūlahimośīraśirīṣamiśitaṇḍulāḥ||20||

kumudotpalakahlāradūrvāmadhukacandanam||20||

kālīyakatilośīramāṃsītagarapadmakam||21||

tālīsagundrāpuṇḍrāhvayaṣṭīkāśanatāguru||21||

ityārddhārddhoditā lepā hemantādiṣu ṣaṭ smṛtāḥ||22||

Sarvāṅgasundarā

kolamajjādayo+arddhaślokoktāḥ ṣaṭ mukhālepāḥ ṣaṭsu hemāntādiṣu ṛtuṣu smṛtāḥ| munīndrairiti śeṣaḥ| tatra badaramajjādayo hemante, vyāghryādayaḥ śiśire, darbhamūlādayo vasante, kumudādayo grīṣme, kālīyakādayaḥ prāvṛṣi, tālīsādayaḥ śaradi, iti|

Āyurvedarasāyana

varṇyasya mukhālepasya tu bhedena dravyāṇyāha-kolamajjeti| śābaraṃ-lodhram| tandulāḥ-śālīnām| kālīyakaṃ-pītacandanam|

Aṣṭāṅgahṛdayasaṃhitā

mukhālepanaśīlānāṃ dṛḍhaṃ bhavati darśanam||22||

vadanaṃ cāparimlānaṃ ślakṣṇaṃ tāmarasopamam||23||

Sarvāṅgasundarā

mukhālepābhyāsavatāṃ narāṇāṃ darśanaṃ-dṛṣṭiḥ, dṛḍhaṃ syāt| mukhaṃ ca vikasitamiva tathā komalaṃ padmatulyaṃ bhavati-jāyate|

Āyurvedarasāyana

varṇyamukhālepaśīlanasya phalamāha-mukhālepanaśīlānāmiti|

Aṣṭāṅgahṛdayasaṃhitā

abhyaṅgasekapicavo bastiśceti caturvidham||23||

mūrddhatailam-----------------------------------||24||

Sarvāṅgasundarā

abhyaṅgādibhedāt caturdhā śirasi tailaṃ syāt|

Āyurvedarasāyana

mūrddhatailabhedānāha-abhyaṅgeti|

Aṣṭāṅgahṛdayasaṃhitā

----------------bahuguṇaṃ tadvidyāduttarottaram||24||

Sarvāṅgasundarā

taccottarottaraṃ bahuguṇaṃ vidyāt| abhyaṅghāt seko bahuguṇāḥ, tato+api picuḥ, tasmādapi bastiḥ, iti krameṇa|

Āyurvedarasāyana

abhyaṅgādīnāṃ tāratamyamāha-bahuguṇamiti|

Aṣṭāṅgahṛdayasaṃhitā

tatrābhyaṅgaḥ prayoktavyo raukṣyakaṇḍūmalādiṣu||24||

Sarvāṅgasundarā

tatra-teṣu madhye, raukṣyādīṣvabhyaṅgaḥ prayojyaḥ|

Āyurvedarasāyana

abhyaṅgasya viṣayamāha-tatrābhyaṅga iti|

Aṣṭāṅgahṛdayasaṃhitā

arūṃṣikāśirastodadāhapākavraṇeṣu tu||25||

pariṣekaḥ-----------------------------||25||

Sarvāṅgasundarā

arūṃṣikādiṣu pariṣekaḥ|

Āyurvedarasāyana

sekasya viṣayamāha-aruṃpiketi|

Aṣṭāṅgahṛdayasaṃhitā

-----------------------picuḥ keśaśātasphuṭanadhūpane||25||

netrastambhe ca--------------------------------------||26||

Sarvāṅgasundarā

keśaśātādiṣu picuḥ prayoktavyaḥ|

Āyurvedarasāyana

picorviṣayamāha-picuriti| śātaḥ-sadanam| dhūpanaṃ-dhūmodgama iva| picuḥ-snehārdrapicudhāraṇam|

Aṣṭāṅgahṛdayasaṃhitā

-----------------bastistu prasuptyarditajāgaje||26||

nāsāsyaśoṣe timire śiroroge ca dāruṇe||26||

Sarvāṅgasundarā

bastiḥ punaḥ prasuptyādau yojyaḥ|

Āyurvedarasāyana

basterviṣayamāha-bastiriti| prasuptiḥ-sparśājñānam| jāgaro-nidrānāśaḥ| dāruṇe-tīvre|

Aṣṭāṅgahṛdayasaṃhitā

vidhistasya niṣaṇṇasya pīṭhe jānusame mṛdau||27||

śuddhāktasvinnadehasya dinānte gavyamāhiṣam||27||

dvādaśāṅgulavistīrṇaṃ carmapaṭṭaṃ śiraḥsamam||28||

ākarṇabandhanasthānaṃ lalāṭe vastraveṣṭite||28||

cailaveṇikayā baddhvā māṣakalkena lepayet||29||

tato yathāvyādhi śrutaṃ snehaṃ koṣṇaṃ niṣecayet||29||

ūrdhvaṃ keśabhuvo yāvadaṅgulam------------------------||30||

Sarvāṅgasundarā

tasya-śirobastervidhānamucyate| niṣaṇṇasya-upaviṣṭasya narasya| kva ? pīṭhe jānutulye, tathā mṛdau-akaṭhine| kimbhūtasya narasya ? śuddho-vamanādinā, aktaḥ-tailādinā, khinnaḥ-khedena, deho yasya tasya śuddhāktakhinnadehasya| kadā ? dinānte,-aparāhne vibhāvaryāṃ vā| carmapaṭṭaṃ-gavyaṃ māhiṣaṃ vā, tathā dvādaśāṅgulavistīrṇaṃ, tathā śirastulyaṃ, tathā+a+akarṇaṃ-yāvat, bandhanasthānaṃ yasya, tadevaṃvidhaṃ carmapaṭṭaṃ cailaveṇikayā saṃyamya māṣakalkena lepayet| kadā ? lalāṭe vastraveṣṭite| saṅgrahe tūktam (sū.a.31)-"atha śuddhatanoḥ sāyaṃ rātrau vā nivātasthasya svabhyaktakhinnasya sopāśrayāsanopaviṣṭasya keśānte ślakṣṇaṃ tryaṅgulaṃ māṣapiṣṭena susūkṣmeṇa sadyaḥ sukhāmbunā mṛditenobhayataḥ pradigdhaṃ vastrapaṭṭaṃ badhnīyāt| tatastasyopari sandhāya bastimākarṇaṃ bastimūlaṃ ca dṛḍhamavalīkaṃ samaṃ cailaveṇikayā baddhvā punarmāṣapiṣṭenāparistrāvi kṛtvā yathāvyādhidoṣadūṣyahitaṃ siddhamanyatamaṃ snehaṃ sukhoṣṇamāsecayet|" iti| tata evaṃ kṛte sati vyādhivaśena pakvaṃ snehaṃ koṣṇamupariccidreṇāvasecayet| keśabhūmerupariṣṭādaṅgulaṃ yāvat|

Āyurvedarasāyana

śirobastividhimāha-vidhistasyeti| lalāṭaśabdena keśarahitaḥ pradeśaḥ, tasmin vastraveṣṭite| ākarṇaṃ-karṇādadho na veṣṭayedityarthaḥ, ābandhanasthānaṃ-yāvati pradeśe basterbandhanaṃ tāvantaṃ pradeśaṃ veṣṭayet| śiraḥsamaṃ-śiraḥparidhimityarthaḥ| veṣṭanavastramapyubhayato māṣakalkena lepayet| uktaṃ hi saṅgrahe (sū.a. 31)-"keśānteślakṣṇaṃ tryaṅgulaṃ supūkṣmeṇa māṣapiṣṭena sadyaḥ sukhāmbumṛditenobhayataḥ pradigdhaṃ vastrapaṭṭaṃ badhnīyāt|" iti|

Aṣṭāṅgahṛdayasaṃhitā

dhārayecca tam||30||

āvaktranāsikotkledāddaśāṣṭau ṣaṭ calādiṣu||30||

mātrāsahasrāṇyaruje tvekaṃ---------------------||31||

Sarvāṅgasundarā

taṃ ca-sneha, yāvadvaktranāsikāsrutiḥ syāttāvaddhārayet| cala ādiryeṣāṃ te calādayaḥ, teṣu yathāsaṅhkhyaṃ daśāṣṭau ṣaṭ mātrāsahasrāṇi yāvatsnehaṃ dhārayet| vāte daśa mātrāsahasrāṇi, pitte+aṣṭau mātrāsahasrāṇi, kaphe ṣaṇmātrāsahasrāṇītyarthaḥ| aruje tu-svasthavṛte, ekaṃ mātrāsahasraṃ dhārayet|

Āyurvedarasāyana

bastidhāraṇāvadhimāha-dhārayediti| arujetvekaṃ mātrāsahasram| mātrāmānaṃ kledāsambhave| klede tvarvāgapi nivartate|

Aṣṭāṅgahṛdayasaṃhitā

-----------------------------skandhādi mardayet||31||

muktasnehasya----------------------------------||31||

Sarvāṅgasundarā

muktasnehasya-apanītaśirobasteḥ, skandhaśirogrīvādi mardayet| snehabastirhi snehaśabdenātra gṛhyate| tataḥ "uṣṇodakopacārī syāt " ityādikamācaret| tatra hyavocat (hṛ.sū.a.16|28)-"sarvakarmasvayaṃ prāyo vyādhikṣīṇeṣu ca kramaḥ|" iti|

Āyurvedarasāyana

bastyante kṛtyamāha-skandhādīti|

Aṣṭāṅgahṛdayasaṃhitā

---------------------paramaṃ saptāhaṃ tasya sevanam||31||

Sarvāṅgasundarā

tasya ca-snehabasteḥ, paramaḥ sekaḥ sapta dināni| tasmāttrīṇi pañca sapta vā+ahāni kāryaḥ śirobastirityavatiṣṭhate|

Āyurvedarasāyana

bastyāvṛttyavadhimāha-paramamiti| saṅgrahe tu (sū.a. 31)-"uṣṇāmbunā snātaṃ ca yathārhaṃ bhojayet| snehoktaṃ cāsyācāramādiśet| evaṃ trīṇi pañca sapta vā dināni yojayediti|" tathā (saṃ.sū.a. 31)-"sāpāśrayaṃ pīṭhaṃ, sāyaṃ rātrirvā kālaḥ, vedanopaśamo vā+avadhiḥ|" iti|

Āyurvedarasāyana

karṇapūraṇe vidhiṃ mānaṃ cāha-dhārayediti|

Aṣṭāṅgahṛdayasaṃhitā

dhārayetpūraṇaṃ karṇe karṇamūlaṃ vimardayan||32||

rujaḥ syānmārdavaṃ yāvanmātrāśatamavedane||32||

Sarvāṅgasundarā

karṇe pūraṇaṃ dhārayet| kiṃ kurvan ? karṇamūlaṃ vimardayan| kiyantaṃ kālam ? yāvatpīḍāyā mārdavaṃ bhavet| svasthavṛte tu mātrāśataṃ yāvadbibhṛyāt|

Aṣṭāṅgahṛdayasaṃhitā

yāvatparyeti hastāgraṃ dakṣiṇaṃ jānumaṇḍalam||33||

nimeṣonmeṣakālena samaṃ mātrā tu sā smṛtā||33||

Sarvāṅgasundarā

dakṣiṇaṃ hastāgraṃ kartṛ yāvat dakṣiṇaṃ jānumaṇḍalaṃ paryeti-parivartate| dakṣiṇaśabdo+atra kākākṣigolakanyāyena dvayorapi yujyate| kiyatkālena ? ityāha-nimeṣonmeṣamātreṇa samaṃ,-na tu viśramya| sā mātrā smṛteti| munibhiriti śeṣaḥ|

Āyurvedarasāyana

mātrālakṣaṇamāha-yāvaditi|

Aṣṭāṅgahṛdayasaṃhitā

kacasadanasitatvapiñjaratvaṃ pariphuṭanaṃ śirasaḥ samīrarogān||34||

jayati, janayatīndriyaprasādaṃ svarahanumūrddhabalaṃ ca mūrddhatailam||34||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne gaṇḍūṣādividhirnāma dvāviṃśo+adhyāyaḥ||22||

Sarvāṅgasundarā

kacānāṃ sadanādibhiḥ sambandhaḥ| pariphuṭanaṃ-kacānāmeva, prakṛtatvāt| śiraso marudāmayāṃśca hanti| indriyāṇāṃ-cakṣurādīnāṃ, prasādaṃ janayati| tathā, svarādibalaṃ ca mūrddhatailaṃ janayati| iti śrīmṛgāṅkadattaputraśrīmadaruṇadattaviraciṭayāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne gaṇḍūṣādividhirnāma dvāviṃśatitamo+adhyāyaḥ samāptaḥ|| 22||

Āyurvedarasāyana

mūrddhatailaśīlanasya phalamāha-kacasadaneti| iti hemādriṭīkāyāmāyurvedarasāyane| gaṇḍūṣādiprakaraṇaṃ sāmastyena nirūpitam|| 22||

āṣcātanāñjanavidhiradhyāyaḥ

23

Aṣṭāṅgahṛdayasaṃhitā

athāta āścotanāñjanavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

āścotanaṃ cāñjanaṃ ca, tayorvidhiryasminnadhyāye sa evam| śeṣaṃ pūrvavat|

Āyurvedarasāyana

āścotanāñjanavidhimadhyāyaṃ vyākhyātuṃ pratijānīte-atheti|

Aṣṭāṅgahṛdayasaṃhitā

sarveṣāmakṣirogāṇāmādāvāścotanaṃ hitam||1||

ruktodakaṇḍūgharṣāśrudāharāganivarhaṇam||1||

Sarvāṅgasundarā

sakalānāmapi nayanāmayānāṃ prathamamāścotanaṃ-pariṣeko, hitam| yatastadāścotanamupayuktaṃ rujādighnaṃ syāt| saṅgrahe coktam (sū.a.32)-"avyakteṣveva rujādiṣu tulyaguṇaṃ pakṣmaparihāreṇāścotanenaivākṣikośālepanam| tacca biḍālakasaṃjñam|" iti|

Āyurvedarasāyana

āścotanasya viṣayamāha-sarveṣāmiti| saṅgrahetu (sū.a.32)-"nānādravyakalpanayā ca rāgāśrugharṣarugdāhatodabhedapākaśophakaṇḍūghnam| avyakteṣvevaṃguṇameva pakṣmaparihāreṇākṣikośālepanam| tacca punarbiḍālasaṃjñam| tayorakālo rātriḥ| kālastu sarvamaharvedanotpattirvā|" iti|

Aṣṭāṅgahṛdayasaṃhitā

uṣṇaṃ bāte, kaphe koṣṇaṃ, tacchhītaṃ raktapittayoḥ||2||

Sarvāṅgasundarā

tat-āścotanaṃ, marutyuṣṇaṃ, kaphe kiñciduṣṇaṃ, rakte pitte ca śītaṃ, hitam|

Sarvāṅgasundarā

āścotanasya doṣabhedenoṣnatvādi vidhatte| uṣṇamiti|

Āyurvedarasāyana

āścotanavidhimāha-nivātasthasyeti| anyena-dakṣiṇena hastena| śuktau pralambayā-śuktisthadravanimagnārddhayā| kanīnake-nāsāsaṃlagnanetrānte| vdyaṅgulāt-netravartyagrayorvdyaṅgulamantaraṃ kṛtvā| saṅgrahe tu (sū.a.32)-"evamasya na bindupātenākṣitāḍanādrāgādayo jāyante|" iti| āścotanāntaraṃ kṛtyamāha-tataḥ pramṛjyeti| pramārjanaṃ sarvatra| kaphavātayostvanyena cailena svedanaṃ ca|

Aṣṭāṅgahṛdayasaṃhitā

nivātasthasya vāmena pāṇinonmīlya locanam||2||

śuktau pralambayā+anyena picuvartyā kanīnike||3||

daśa dvādaśa vā bindūn dvyaṅgulādavasecayet||3||

tataḥ pramṛjya mṛdunā cailena, kaphavātayoḥ||4||

anyena koṣṇapānīyaplutena svedayenmṛdu||4||

Sarvāṅgasundarā

nivātasthānasthitasyāturasya vaidyo vāmena pāṇinonmīlya locanamapāṅgadeśe bhājanaṃ nidhaya, anyena-dakṣiṇakareṇa, picuvartyā śuktyāṃ pralambayā daśa dvādaśa vā bindūn dvyaṅgulāt-nātinikaṭānnātidūrāt, kanīnike+avasecayet| tata iti anantaraṃ, komalena vastrakhaṇḍena pramṛjya-śodhayitvā, anyena-śodhanāt, cailena koṣṇajalaplutenākṣi mṛdu svedayet-nātiśayena| kayordoṣayoḥ? vātakaphayoḥ,-na tu pittaraktayorityarthaḥ|

Aṣṭāṅgahṛdayasaṃhitā

atyuṣṇatīkṣṇaṃ rūgrāgadṛṅnāśāyākṣisecanam||5||

atiśītaṃ tu kurute nistodastambhavedanāḥ||5||

kāṣāyavartmatāṃ gharṣaṃ kṛcchhrādunmeṣaṇaṃ bahu||6||

vikāravṛddhimatyalpaṃ saṃrambhamaparisrutam||6||

Sarvāṅgasundarā

atyarthamuṣṇamatitīkṣṇaṃ vā+a+aścotanaṃ ruje-rogāya, rāgāya-lohitimre, dṛgvināśāya ca syāt| atiśītaṃ tvakṣisecanaṃ nistodādīn vidhatte| nistodaḥ-sūcyava vyadhaḥ| stambhaḥ akṣṇaḥ stambhanamiva| vedanā-śūlam| kaṣāyavartmatvaṃ kurute| gharṣo-vartmanoḥ parasparaṃ saṃśleṣaḥ| bahu-atimātraṃ, āścotanaṃ kṛcchhreṇonmeṣaṇaṃ vidhatte| atyalpamakṣisecanaṃ vikāravṛddhiṃ kurute| aparisrutamakṣisecanaṃ saṃrambhaṃ-vetrakṣobhaṃ, vidhatte|

Āyurvedarasāyana

atyuṣṇatīkṣṇasyāścotanasya doṣamāha-atyuṣṇatīkṣṇamiti| atiśītasya doṣamāha-atiśītaṃ tviti| atimātrasya doṣamāha-kaṣāyavartmatāmiti| kaṣāyavartmatāṃ rūkṣavartmatvam| atyalpasya doṣamāha-vikāravṛddhimiti| netrādaparisrutasya doṣamāha-saṃrambhamiti| saṃrambhaṃ-śophādiprādurbhāvam|

Aṣṭāṅgahṛdayasaṃhitā

gatvā sandhiśitoghrāṇamukhasrotāṃsi bheṣajam||7||

ūrdhvagānnayane nyastamapavartayate malān||7||

Sarvāṅgasundarā

sandhyādīnāṃ dvandvaḥ| tataḥ srotaḥśabdena ṣaṣṭhīsamāsaḥ| sandhiśabdenehākṣikośasambandhinaḥ sandhayo gṛhyante| tena-akṣikośasandhisrotāṃsi śirāsrotāṃsi mukhasrotāṃsi gatvā nayane kṣiptabhauṣadhamūrdhvagān malānapavartayate|

Āyurvedarasāyana

āścotanasya phalamāha-gatveti| netre nyastamauṣadhaṃ sandhyādīn gatvā jatrūrdhvagān rogān hanti|

Aṣṭāṅgahṛdayasaṃhitā

athāñjanaṃ śuddhatanornetramātrāśraye male||8||

pakvaliṅge+alpaśophātikaṇḍūpaicchhilyalakṣite||8||

mandagharṣāśrurāge+akṣiṇa prayojyaṃ ghanadūṣike||9||

ārti pittakaphāsṛgbhirmārutena viśeṣataḥ||9||

Āyurvedarasāyana

añjanasya viṣayamāha-athāñjanamiti| śophālpatvādyupalakṣīte pakalakṣaṇe sati, tathā gharṣādyalpatve dūṣikāghanatve ca|

Sarvāṅgasundarā

atha-āścotanādanantaraṃ, añjanaṃ prayoktavyam| kīdṛśasyāturasya? śuddhā tanuryasya saḥ, tasya| male netramātrāśraye-na tvadhikaśarīravyāpini| tathā, pakvaliṅge| pakvaliṅgatā kathaṃ vedyā? iti viśeṣaṇadvāreṇāha-alpaśophenātikaṇḍvā paicchhilyena ca lakṣite-avagate, 'pakvaliṅge sati| kīdṛśe+akṣiṇa? mandāḥ-alpāḥ, gharṣāśrurāgā yasya tasmin| tathā, ghanā dūṣikā-netramalo, yasminnayane tasmin| etadapi pakvaliṅgameva| pittena kaphena raktena cāture, mārutena cāture viśeṣeṇāñjanaṃ prayojyam|

Aṣṭāṅgahṛdayasaṃhitā

lekhanaṃ ropaṇaṃ dṛṣṭiprasādanamiti tridhā||10||

añhjanam-------------------------------------||10||

Sarvāṅgasundarā

añjanaṃ ca lekhanādibhedena tridhā| likhyate-śastreṇeva, śukrārmādīnīti lekhanam| ropyate-saṃrohyate, abhiṣyandādīnīti ropaṇam| prasādyate-nirmalīkriyate, aneneti prasādanam| dṛṣṭeḥ prasādanaṃ dṛṣṭiprasādanam| saṅgrahe yat snehanamañjanaṃ kathitaṃ tadiha ropaṇadṛṣṭiprasādanayorevāntarbhūtatvāt pṛthaṅnoktam|

Āyurvedarasāyana

añjanasya bhedānāha-lekhanamiti| saṅgrahe tu (sū.a.a 32)-"na doṣavegodaye, na cānirhṛtadoṣe| tatra hi doṣotkleśena rāgādivṛddhiḥ śukrapākatimirotpattiśca|" iti|

Aṣṭāṅgahṛdayasaṃhitā

----------------------lekhanaṃ tatra kaṣāyāmlapaṭūṣaṇaiḥ||10||

Sarvāṅgasundarā

tatra-teṣu triṣvañjaneṣu madhyāt, lekhanamañjanaṃ kaṣāyādibhirdravyaiḥ śukrārmādiṣu prayojyam|

Āyurvedarasāyana

lekhanasya dravyāṇyāha-lekhanamiti|

Aṣṭāṅgahṛdayasaṃhitā

ropaṇaṃ tiktakairdravyaiḥ----------------------------||11||

Sarvāṅgasundarā

ropaṇamañjanaṃ tiktakairdravyaiḥ syāt| tiktagrahaṇamupalakṣaṇārtham| tena-kaṣāyadravyaiḥ saṃsnehaiḥ ropaṇamañjanaṃ vedyam|

Āyurvedarasāyana

ropaṇasya dravyāṇyāha-ropaṇamiti|

Aṣṭāṅgahṛdayasaṃhitā

--------------------------svāduśītaiḥ prasādanam||11||

tīkṣṇāñjanābhisantapte nayane tatprasādanam||11||

prayujyamānaṃ labhate pratyañjanasamāhvayam||12||

Sarvāṅgasundarā

svāduśītairdravyaiḥ prasādanamañjanaṃ bhavati| prasādanameva svāduśītadravyaiśrūrṇaṃ tīkṣṇāñjanābhisantapte cakṣuṣi prayujyamānaṃ pratyañjanasaṃjñāṃ labhate|

Āyurvedarasāyana

dṛṣṭiprasādanasya dravyāṇyāha-svāduśītairiti|

Aṣṭāṅgahṛdayasaṃhitā

daśāṅgulā tanurmadhye śalākā mukulānanā||12||

praśastā, lekhane tāmrī, ropaṇe kālalohajā||13||

aṅgulī ca, suvarṇotthā rūpyajā ca prasādane||13||

Āyurvedarasāyana

śalākāmāha-daśāṅguleti| lekhane śalākāmāha-lekhane tāmrīti| ropaṇe śalākāmāha-ropaṇa iti| prasādane śalākāmāha-suvarṇottheti|

Sarvāṅgasundarā

daśāṅgulā rājamāṣasthūlā śalākā praśastā| madhye tanuḥ| tathā, mukulākāre ānane-mukhe dve+api, yasyāḥ sā mukulānanā| lekhanāñjane tāmrī śalākā praśastā| ropaṇe ca kālalohotthā(lohajā)-kṛṣṇaśastrodbhavā| aṅgulī ca-hastāvayavaviśeṣo, ropaṇa eva śastaḥ| evaṃ prasādane+añjane suvarṇotthā kanakodbhavā, rajatodbhavā ca śalākā praśastā|

Āyurvedarasāyana

añjanakalpanābhedānāha-piṇḍaiti| piṇḍoguṭikā| rasakriyā-avalehaḥ| kalpanātrayasya viṣayatrayamāha-gurāviti|

Aṣṭāṅgahṛdayasaṃhitā

piṇḍo rasakriyā cūrṇastridhaivāñjanakalpanā||14||

gurau madhye laghau doṣe tāṃ krameṇa prayojayet||14||

Sarvāṅgasundarā

piṇḍādibhedena triprakārā+añjanakalpanā syāt| piṇḍādayo bahudoṣādiṣu krameṇa prayojyāḥ| gurau doṣe piṇḍaḥ prayojyo, madhye doṣe rasakriyā, laghau doṣe cūrṇa ityarthaḥ|

Aṣṭāṅgahṛdayasaṃhitā

hareṇumātrā piṇḍasya vellamātrā rasakriyā||15||

tīkṣṇasya, dviguṇaṃ tasya mṛdunaḥ-------------||15||

Sarvāṅgasundarā

tīkṣṇadravyakṛtasya piṇḍasya hareṇumātraṃ pramāṇaṃ kathayanti| mṛdudravyakṛtasya piṇḍasya tat dviguṇaṃ pramāṇaṃ-dvihareṇumātraṃ, vadanti| rasakriyāyā viḍaṅgapramāṇamāhuḥ| [mṛdudravyakṛtāyā rasakriyāyā dvivellamātram|]

Āyurvedarasāyana

tīkṣṇayoḥ piṇḍarasakriyayormātrāmāha-hareṇumātreti| hareṇuḥ-reṇukā| vellaṃ-viḍaṅgam| mṛdyoḥ piṇḍarasakriyayormātrāmāha-dviguṇamiti| mṛdunaḥ-mṛdudravyakṛtasya| tasya-piṇḍarasakriyārūpasyāñjanasya| dviguṇaṃ pramāṇaṃ-piṇḍasya hareṇudvayaṃ, rasakriyāyā velladvayam|

Aṣṭāṅgahṛdayasaṃhitā

---------------------------------------cūrṇitasya ca||15||

dve śalāke tu tīkṣṇsya, tisrastaditarasya ca||16||

Āyurvedarasāyana

tīkṣṇasya cūrṇasya mātrāmāha-cūrṇitasyeti| mṛdoścūrṇasya mātrāmāha-timra iti|

Sarvāṅgasundarā

cūrṇe tīkṣṇe dviguṇāṃ śalākaṃ, mṛdau triguṇāṃ śalākāmabhidadhuḥ| tantrāntare coktam-"lekhanamañjanaṃ tāmrarajatakāṃsyādyanyatameṣu dhāryam| ropaṇaṃ suvarṇavaṭaśaṅkhānyatameṣu| prasādanaṃ sphaṭikaplakṣacandanānyatameṣu dhāryam| evaṃ hyañjanamavyāpannaguṇaṃ bhavati| vartergharṣaṇārthaṃ śilā nimramadhyā+anudgāriṇī pañcāṅgulāyatā tryaṅgulavistārā|" iti|

Aṣṭāṅgahṛdayasaṃhitā

niśi svapne na madhyāhne mlāne noṣṇagabhastibhiḥ||16||

akṣirogāya doṣāḥ syurvardhitotpīḍitadgutāḥ||17||

prātaḥ sāyaṃ ca tacchhāntyai vyābhrerke+ato+añjayetsadā||17||

Āyurvedarasāyana

añjanasya kāladvayamāha-niśīti| rātrau nidrayā varddhitā doṣā akṣirogāya syuḥ, ataḥ prātarañjaeyt| amdhyāhne pānānnābhyāmutpīḍitāḥ sūryaśmibhirdravīkṛtā akṣirogāya syuḥ, ataḥ sāyamañjayet|

Sarvāṅgasundarā

niśi-rātrau, añjanaṃ na prayojyam| tathā svapne-svapnakāle, añjanaṃ na prayojyam| tathā, madhyaṃdine+añjanaṃ na prayojyam| na ca mlāne locane+añjanaṃ prayojyam| kena (kābhiḥ) mlāne ? uṣṇābhirdīdhitibhiḥ| yasmādeṣu kāleṣvañjanena prayuktena doṣā vṛddhiṃ nītāḥ, tathā+anyasthānagattvādutpīḍitāḥ, tathā drutāḥ- kālasyoṣṇatvādvilayaṃ gatāḥ, akṣirogāya syuḥ| tasmādeṣu kāleṣvañjanaṃ na prayojyam| prātarityādi| yataḥ pūrvokteṣu kāleṣu pūrvoktā doṣāḥ| tasmāt pūrvāhṇe+aparāhṇe ca tacchhāntyai-tasyākṣirogasyopaśamāya, vitagābhre ravau sadaiva netre+añjayet|

Aṣṭāṅgahṛdayasaṃhitā

vadantyanye tu na divā prayojyaṃ tīkṣṇamañjanam||18||

virekadurbalaṃ cakṣurādityaṃ prāpya sīdati||18||

Āyurvedarasāyana

tīkṣṇāñjanasya divā-niṣedhamāha-vadantīti| niṣedhe yuktimāha-virekadurbalamiti|

Sarvāṅgasundarā

anye tvācāryā evaṃ vadanti| yat tīkṣṇamañjanaṃ divā na prayojyam| kutaḥ ? yasmāccakṣurādityaṃ prāpya sīdati| kimbhūtaṃ ? virekadurbalam, tīkṣṇāñjanena virecitatvāt| tasmāddivase tīkṣṇamañjanaṃ na prayojyam|

Aṣṭāṅgahṛdayasaṃhitā

svapnena ratrau kālasya sau myatvena ca tarpitā||19||

śītasātmyā dṛgāgneyī sthiratāṃ labhate punaḥ||19||

Sarvāṅgasundarā

yasmātsvapnena rātrau tarpitā, tathā kālasya-rātryākhyasya, sau myatvena tarpitā dṛṣṭiḥ punah sthairyaṃ prāpnoti, tīkṣṇāñjanakṣobhitā+api| kīdṛgdṛṣṭiḥ ? āgneyī,- agnyutkaṭabhūtasambhavā, tathā śītasātmyā| tasmādrātrāvañjanaṃ prayojyam| āgneyīti "sarvatrāgnikalibhyāṃ ḍhagvaktavyaḥ" iti ḍhak| śītaṃ sātmyaṃ yasyāḥ, paittikajvarasyeva|

Āyurvedarasāyana

tīkṣṇasya rātriprayoge yuktimāha-svapneneti| dṛṣṭistāvadāgneyatvātsantāpapīḍitā| ata eva śītasātmyā| sā ca tīkṣṇāñjanenātisantaptā rātrau svapnena saumyena kālena ca gatasantāpā punaḥ sthiratāṃ labhate|

Aṣṭāṅgahṛdayasaṃhitā

atyudrikte balāse tu lekhanīye+athavā gade||20||

kāmamahynapi nātyuṣṇe tīkṣṇamakṣṇi prayojayet||20||

Āyurvedarasāyana

kaphodrake lekhanasādhye ca roge divā+api tīkṣṇaṃ yojyamityāha-atyudrikta iti|

Sarvāṅgasundarā

atyutkṛṣṭe kaphe, athavā lekhanārhe-śukrārmādau, roge dine+api nātyuṣṇe tīkṣṇamañjanaṃ prayojayet| kāmaṃ-anumatametat| kālasyātyauṣṇyādañjanasya taikṣṇyāccātiyogena dṛṣṭyupaghātaḥ syāt|

Aṣṭāṅgahṛdayasaṃhitā

aśmano janma lohasya tata eva ca tīkṣṇatā||21||

upaghāto+api tenaiva tathā netrasya tejasaḥ||21||

Āyurvedarasāyana

taijasasya tejaḥsahakṛtasya ca netrasya kathaṃ tejasopaghātaḥ ? ityata āha-aśmana iti|

Sarvāṅgasundarā

aśmanaḥ-pāṣāṇāt, śastrasyotpattiḥ| tasmādeva cāśmanaḥ ślakṣṇatādiyogāttīkṣṇatā| upaghāto+api-kuṇṭhatvādikaḥ, tenaiva-pāṣāṇena, na kevalaṃ taikṣṇyam| tathā-tenaivāśmaśastranyāyena, netrasya tejasaḥ-agneraśmasthānīyājjanma| ravisaṃjñāttejasaḥ sakāśāttīkṣṇatā-darśanapaṭutvam| atyuṣṇena tu tena tasyopaghātaḥ| tasmāt yadanye vadanti sāmānyenaiva divā+añjanaṃ na prayojyamiti, tadasadeva|

Aṣṭāṅgahṛdayasaṃhitā

na rātrāvapi śīte+ati netre tīkṣṇāñjanaṃ hitam||22||

doṣamasrāvayetstabdhaṃ kaṇḍūjāḍyādikāri tat||22||

Sarvāṅgasundarā

rātrāvapi netre kaphādhikyenātiśīte-kaṇḍūpaicchhityādyanumite, tīkṣṇamañjanaṃ na prayojyam| yato niśi tīkṣṇamañjanamupayuktaṃ kālasya sau myatvāt doṣaṃ-srāvaṇyogyaṃ, asrāvayet| añjanaṃ stabdhaṃ kaṇḍūjāḍyādikṛt syāt, na tu śamakāri| tasmāt "śītasātmyā dṛgāgneyī sthiratāṃ labhate punaḥ|" ityetadapyasat| tasmāt pūrvoktamevānavadyamiti|

Āyurvedarasāyana

rātrāvapyatiśīte tīkṣṇāñjanaṃ niṣedhati-na rātrāviti|

Aṣṭāṅgahṛdayasaṃhitā

nāñjayedbhītavamitaviriktāśitavegite||23||

kruddhajvatitatāntākṣiśirorukśokajāgare||23||

adṛṣṭe+arke śiraḥsnāte pītayordhūmamadyayoḥ||24||

ajīrṇe+agnyarkasantapte divāsupte pipāsite||24||

Āyurvedarasāyana

bhītādīnāmañjanaṃ niṣedhati-nāñjayediti| saṅgrahe tu (sū. a. 32)-"eṣvañjanādūṣmordhvagaḥ saṃrambhāśruvedanāvilatvoṣārāgadūṣikānistodakṛcchronmīlanaśvayathuśukratimirādīn janayet|" iti| tāntaṃ-uṣṇādinā glānamakṣi|

Sarvāṅgasundarā

bhītādīnāmakṣiṇī vaidyo nāñjayet| aśito+atra sadyobhukto vedyaḥ| sadyobhuktasya narasya nayane nāñjayedityarthaḥ| tānte-sūkṣmabhāsurādidarśanādabhighātādvā glāne, akṣiṇī yasya saḥ, tasmin| adṛṣṭe+arke, jaladacchhannatvāt| tathā, śiraḥsnātādiṣu|

Āyurvedarasāyana

atitīkṣṇādi navavidhamañjanaṃ niṣedhati-atitīkṣṇeti|

Aṣṭāṅgahṛdayasaṃhitā

atitīkṣṇamṛdustokabahnacchhaghanakarkaśam||25||

atyarthaśītalaṃ taptamañjanaṃ nāvacārayet||25||

Sarvāṅgasundarā

atiśabdasya tīkṣṇādibhirghanāntaiḥ sambandhaḥ| atyarthaśītalamityetasmādatyarthaśabdastaptamityatrānuvṛttikṛtena sambandhena yojyaḥ| atitīkṣṇādiguṇamañjanaṃ na prayojayet| tantrāntate cāñjanavidhiruktaḥ-"sukhopaviṣṭasyāturasya sukhopaviṣṭo vaidyo vāmāṅguṣṭhenottaraṃ vartmotkṣipya kṛṣṇabhāgasyādhaḥ kanīnikādapāṅgaṃ yāvadañjanaṃ nayet|" iti|

Aṣṭāṅgahṛdayasaṃhitā

athānunmīlayan dṛṣṭimantaḥ sañcārayecśhanaiḥ||26||

añjite vartmanī kiñciccālayeccaivamañjanam||26||

tīkṣṇaṃ vyāpnoti sahasā, na conmeṣanimeṣaṇam||27||

niṣpīḍanaṃ ca vartmabhyāṃ kṣālanaṃ vā samācaret||27||

Sarvāṅgasundarā

āñjanānantaraṃ kṛtyamāha-atheti| añjite netre dṛṣṭimanunmīlayan antareva samantataḥ sañcārayet| vartmanī ca kiñciccālayet| uktakṛtyasya phalamāha-evamañjanamiti| mṛdu śanirvyāpnotītyarthalabhyam| añjitanetrasyonmeṣādi niṣedhati-na ceti|

Sarvāṅgasundarā

atha-evamañjanasvarūpamavetya, netre+añjite sati dṛṣṭigolakamanunmīlayan madhye śanaiḥ śanaiḥ sañcārayet| kiñcit vartmanī cālayet| evaṃ tīkṣṇāñjanaṃ netraṃ vyāpnoti-anupraviśati| na ca sahasā-vidhyatikrameṇa, unmeṣanimeṣaṇaṃ kuryāt| caśabdo+avadhāraṇe, naiva samācaredityarthaḥ| vartmabhyāṃ ca niṣpīḍanaṃ na samācaret| vāśabdo+avadhāraṇe, kṣālanaṃ ca naiva kuryāt|

Aṣṭāṅgahṛdayasaṃhitā

apetauṣadhasaṃrambhaṃ nirvṛtaṃ nayanaṃ yadā||28||

vyādhidoṣartuyogyābhiradbhiḥ prakṣālayettadā||28||

Āyurvedarasāyana

kṣālanakālamāha-apetauṣadhasaṃrambhamiti|

Sarvāṅgasundarā

apetaḥ-apagataḥ auṣadhasaṃrambho-bheṣajakṣobho, yasmānnetrāttadevam| yato+apetauṣadhasaṃrambhamata eva nirvṛtaṃ-apetaduḥkhānubandhi, yadā locanaṃ syāt, tadā vyādhyādiyogyairjalaiḥ prakṣālayet| tatra vyādhiḥ-abhiṣyandādiḥ, doṣo-vātādiḥ, ṛtuḥ-vasantādiḥ|

Aṣṭāṅgahṛdayasaṃhitā

dakṣiṇāṅguṣṭhakenākṣi tato vāmaṃ savāsasā||29||

ūrdhvavartmani saṅgṛhya śodhyaṃ vāmena cetarat||29||

Sarvāṅgasundarā

tato-nayanaprakṣālanādanantaraṃ, dakṣiṇāṅguṣṭhena savasreṇa vāmaṃ nayanamūrdhvavartmani samyagādāya śodhanīyam| vāmenāṅguṣṭhena savāsasā, itarat-dakṣiṇaṃ, ūrdhvavartmani saṅgṛhya śodhyam|

Āyurvedarasāyana

kṣālanānantaraṃ śodhanamāha-dakṣiṇāṅguṣṭhakeneti| savastreṇa dakṣiṇāṅguṣṭhena vāmaṃ saṃśodhyam, vāmena dakṣiṇam|

Aṣṭāṅgahṛdayasaṃhitā

vartmaprāpto+añjāddoṣo rogān kuryādato+anyathā||30||

Sarvāṅgasundarā

ato+anyathā-aśodhyamāne, vartmani prāptaṃ ca tadañjanaṃ ca vartmaprāptāñjanaṃ, tasmāt doṣo rogān kuryāt| tasmāttacchhodhyaṃ nayanam|

Āyurvedarasāyana

kṣālanaśodhanākaraṇe doṣamāha-vartmaprāpta iti|

Aṣṭāṅgahṛdayasaṃhitā

kaṇḍujāḍye+añjanaṃ tīkṣṇaṃ dhūmaṃ vā yojayet punaḥ||30||

Sarvāṅgasundarā

kaṇḍūśca jāḍyaṃ ceti samāhāradvandvaḥ| tasmin sati tīkṣṇāñjanaṃ yojayet| athavā tīkṣṇaṃ dhūmaṃ yojayet|

Āyurvedarasāyana

añjanāsamyagyogajayoḥ kaṇḍūjāḍyayoḥ pratīkāramāha-kaṇḍūjāḍya iti|

Aṣṭāṅgahṛdayasaṃhitā

tīkṣṇāñjanābhitapte tu cūrṇaṃ pratyañjanaṃ himam||30.5||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāna āścotanā ñjanavidhirnāma trayoviṃśo+adhyāyaḥ||23||

Āyurvedarasāyana

tīkṣṇāñjanātiyoge pratīkāramāha-tīkṣṇāñjanābhitapte tviti| pratyañjanamityasyāñjanasya saṃjñā| iti hemādriṭīkāyāmāyurvedarasāyane| sekāñjanaprakaraṇaṃ sāmastyena nirūpitam|| 23||

Sarvāṅgasundarā

punastīkṣṇenāñjanenābhitapte locane cūrṇaṃ pratyañjanaṃ pūrvoktaṃ, hitamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne āścotanāñjanavidhirnāma trayoviṃśo+adhyāyaḥ|| 23||

tarpaṇapuṭapākavidhiradhyāyaḥ

24

Aṣṭāṅgahṛdayasaṃhitā

athātastarpaṇapuṭapākavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

tarpaṇaṃ ca puṭapākaśca tarpaṇapuṭapākau, tayorvidhiḥ, tam| śeṣaṃ pūrvavat|

Āyurvedarasāyana

tarpaṇapuṭapākavidhimadhyāyaṃ vyākhyātuṃ pratijānīte-atheti|

Aṣṭāṅgahṛdayasaṃhitā

nayane tāmyati stabdhe śuṣke rūkṣe+abhighātite||1||

vātapittāture jihme śīrṇapakṣmāvilekṣaṇe||1||

kṛcchronmīlaśirāharṣaśirotpātatamorjunaiḥ||2||

syandamanthānyatovātavātaparyāyaśukrakaiḥ||2||

āture śāntarāgāśruśūlasaṃrambhadūṣike||3||

nivāte tarpaṇaṃ yojyaṃ śuddhayormūrddhakāyayoḥ||3||

kāle sādhāraṇe prātaḥ sāyaṃ vottānaśāyinaḥ||4||

Āyurvedarasāyana

tarpaṇasya viṣayaṃ deśaṃ kālaṃ cāha-nayana iti| tāmyati-avalokanāsamarthe| jihye-vakre| āvilekṣaṇe-aspṛṣṭadarśane| kṛcchronmīlādibhirdaśabhirvyādhibhirāture nivṛttarāgādipañcake netre tarpaṇaṃ yojyam| tacca nivāte deśe nasyādau kṛte prātaḥ sāyaṃ vā yojyam|

Sarvāṅgasundarā

cakṣuṣi mlāyati sati, tathā stabdhādiguṇe tarpaṇaṃ kāryam| tathā, śīrṇe pakṣmaṇī yasya tadevam| āvilaṃ-aspaṣṭaṃ, īkṣaṇaṃ-darśanaṃ, yasya tadevam| śīrṇapakṣma ca tadāvilekṣaṇaṃ ca, tattasmin| tathā kṛcchronmīlādayaḥ-akṣirogeṣu vakṣyante| kṛcchronmīlaśca śirāharṣaśca śirotpātaśca tamaścārjunaśca, tairāture| tathā syandaśca manthaścānyatovātaśca vātaparyāyaśca śukrakaṃ ca, tairāture| (( tathā, nasyānarhe| yato vakṣyati (ślo-21)-"tarpaṇaṃ puṭapākaṃ ca nasyānarhe na yojayet|" iti| tathā, śāntāḥ śamaṃ gatāḥ, rāgāśruśūlasaṃrambhadūṣikā yasminnayane tasmin| kīdṛśi sthāne ? nivāte,-vigatānile| upalakṣaṇaṃ cedam| vigatātaparajodhūmādika ityapi draṣṭavyam| kīdṛśayormastakadehayoḥ ? śuddhayoḥ,-yathāyogaṃ vamanavirecananasyaiḥ kṛtaśuddhyorityarthaḥ| kīdṛśi kāle ? sādhāraṇe,-vasantādike| kadā ? sāyaṃ prātarvā, doṣadūśyādyapekṣayā| kīdṛśasyāturasya ? uttānaśāyina iti śayanasthasyottānasyetyarthaḥ|

Aṣṭāṅgahṛdayasaṃhitā

yavamāṣamayīṃ pālīṃ netrakośādbahiḥ samām||4||

dvyaṅguloccāṃ dṛḍhāṃ kṛtvā yathāsvaṃ siddhamāvapet||5||

sarpirnimīlite netre taptāmbupravilāyitam||5||

naktāndhyavātatimirakṛcchhrabodhādike vasām||6||

āpakṣmāgrāt---------------------------------||6||

Sarvāṅgasundarā

yavairmiśrā māṣā yavamāṣāḥ, taiḥ kṛtā yā sā yavamāṣamayī, tām| tādṛśīṃ pālīṃ netrakośādbāhyata ubhayapārśvayoḥ samāṃ-animnonnatāṃ kṛtvā, yathāyogaṃ doṣadūṣyādyanurodhāt pakvaṃ ghṛtaṃ nimīlite-anunmiṣite locane kṣipet| atha pālyā ucchhrāyamāha-dvyaṅguloccāṃ,-dvyaṅgulocchhrāyavatīm| tathā dṛḍhāṃ nibiḍhāṃ, yathā sneho na sravet| kīdṛśaṃ sarpiḥ ? taptena jalena prakarṣeṇa vilāyitaṃ-dravīkṛtam| naktāndhyetyādi| rātryandhyādiṣu vasāṃ yathāsvauṣadhasiddhāṃ tathaiva vilāyitāmāvapet| katham ? āpakṣmāgrāt,-pakṣmāgrāṇi yāvannimagnāni tāvatsarṣirādimāvapediti|

Āyurvedarasāyana

tapraṇavidhimāha-uttānaśāyina iti| taptāmbupravilāyitaṃ-uṣṇāmbukumbhīvāṣpeṇa dravīkṛtam| naktāndhyādiṣu tu sarpiḥsthāne vasāmāvapet| āpakṣmāgrāt-pakṣmāgramajjanaṃ yāvat| saṅgrahe tu (sū.a. 33)-"atha divasasyāṣṭame bhāge gate śeṣe vā nirvātātaparajodhūme kṛtanīlapītānyatarajavanikek veśmani jīrṇabhuktasya sukhaśayanagatasyottānasya sumṛditamāśapiṣṭakalkena netrakośādbahirvdyaṅgulocchrāyāvādhārau parimaṇḍalāvasambādhau samāvaparisrāviṇau kṛtvā, tatroṣṇodakapravilīnaṃ nimīlite netre yathārhauṣadhavipakvaṃ kṣīraṃ sarpirmaṇḍaṃ vā secayet| yāvannimagnānyakṣipakṣmāṇi bhrūromāṇi ca|" iti|

Aṣṭāṅgahṛdayasaṃhitā

-----------------athonmeṣaṃ śanakaistasya kurvataḥ||6||

mātrā vigaṇayettatra vartmasandhisitāsate||7||

dṛṣṭau ca kramaśo vyādhau śataṃ trīṇi ca pañca ca||7||

śatāni sapta cāṣṭau ca, daśa manthe, daśānile||8||

pitte ṣaṭ, svasthavṛtte ca balāse pañca dhārayet||8||

Āyurvedarasāyana

tarpaṇadhāraṇāvadhimāha-atheti| vartmaroge ekaśatam, sandhiroge trīṇi śatāni, sitaroge pañca, astiroge sapta, dṛṣṭiroge+aṣṭau, tathā manthe daśa, vāte daśa, pitte svasthavṛtte ca ṣaṭ, balāse pañca, dhārayet|

Sarvāṅgasundarā

atha-ghṛtādyāvapanādanantaraṃ, śanaiḥśanairunmīlanaṃ vidadhatastasya-āturasya, mātrāḥ-pūrvoktāḥ, vigaṇayet| tatra-tasmin vartmādike vyādhau sarpiṣi kṣipte, śatasaṅkhyādīrmātrā vigaṇayet krameṇa| tatra vartmaroge mātrāśatam, sandhiroge trīṇi śatani, sitaroge pañca śatāni, asitaroge sapta śatāni, dṛṣṭiroge+aṣṭau śatāni, dhārayediti kramārthaḥ| yathāsaṅkhyena manthākhye roge daśa śatāni, vātaroge daśaiva śatāni, pittaroge ṣaṭ śatāni, svasthavṛtte ca ṣaṭ śatāni, kaphe pañca śatāni,dhārayet|

Āyurvedarasāyana

tarpaṇānantaraṃ kṛtyamāha-kṛtvā+apāṅga iti|

Aṣṭāṅgahṛdayasaṃhitā

kṛtvā+apāṅge tato dvāraṃ snehaṃ pātre nigālayet||9||

pibecca dhūmaṃ, nekṣeta vyoma rūpaṃ ca bhāsvaram||9||

Sarvāṅgasundarā

(( tataḥ-)) yathoktamātrādhāraṇādanantaraṃ, apāṅgadeśe pālyā dvāraṃ kṛtvā snehaṃ bhājane nikṣipet| tataḥ saktupiṇḍyā+akṣikośaṃ pramṛjya sneheritakaphopaśāntaye dhūmaṃ ca pibet, na kevalaṃ tarpaṇaṃ kuryāt| prakṣālitanetraṃ cainaṃ mātrayā+a+amayādivaśena bhojayet| tathā, nabho na paśyedbhāsvaraṃ rūpaṃ ca| upalakṣaṇaṃ cedam| ātapādyapi bhāsvaraṃ na paśyet|

Aṣṭāṅgahṛdayasaṃhitā

itthaṃ pratidinaṃ vāyau, pitte tvekāntaraṃ, kaphe||10||

svasthe ca hyantaraṃ dadyādātṛpteriti yojayet||10||

Sarvāṅgasundarā

itthaṃ-anena krameṇa, pavane pratyahaṃ tarpaṇaṃ dadyāt| pitte punarekāntaraṃ tarpaṇaṃ dadyāt| kaphe svasthe ca dvidināntaraṃ yojayet| iti-evaṃ, yāvannayanasya tṛptiḥ syāttāvattarpaṇaṃ yojyam|

Āyurvedarasāyana

vātādibhedena tarpaṇāvṛttimāha-itthamiti| āvṛttyavadhimāha-ātṛpteriti|

Aṣṭāṅgahṛdayasaṃhitā

prakāśakṣamatā svāsthyaṃ viśadaṃ laghu locanam||11||

tṛpte, viparyayo+atṛpte+atitṛpte śleṣmajā rūjaḥ||11||

Āyurvedarasāyana

tṛptalakṣaṇamāha-prakāśakṣamateti| atṛptalakṣaṇamāha-viparyaya iti| atitṛpalakṣaṇamāha-tṛpte+atīti|

Sarvāṅgasundarā

prakāśakṣamatvādikaṃ samyaktṛptasya lakṣaṇam| prakāśakṣamatā-prabhābhāsvarādirūpasahatvam| atṛpte-ajātāyāṃ tṛptau, piparyayaḥ-prakāśākṣamatādikaḥ| atitṛpte sati kaphodbhavāḥ kaṇḍūpaicchhilyādikā rujaḥ syuḥ|

Aṣṭāṅgahṛdayasaṃhitā

snehapītā tanuriva klāntā dṛṣṭirhi sīdati||12||

tarpaṇānantaraṃ tasmādṛgbalādhānakāriṇam||12||

puṭapākaṃ prayuñjīta pūrvokteṣveva yakṣmasu||13||

Sarvāṅgasundarā

snehapītā dṛṣṭiḥ klāntā tanuriva yato+avasīdati, tasmātkāraṇāt tarpaṇādanantaraṃ puṭapākaṃ prayuñjīta| kīdṛśam ? dṛśorbalaṃ dṛgbalaṃ, tasyādhānaṃ-prabandhena vṛttiḥ, tatkarotīti dṛgbalādhānakāriṇam| hetau dvitīyā, dṛgbalādhānakāritvāt prayuñjītetyarthaḥ| pūrvokteṣveva-tarpaṇokteṣvāmayeṣu|

Āyurvedarasāyana

puṭapākasya viṣayamāha-snehapīteti| snehapītā-pītasnehā| pūrvokteṣu yakṣamasu-rogeṣu|

Aṣṭāṅgahṛdayasaṃhitā

sa vāte snehanaḥ śleṣmasahite lekhano hitaḥ||13||

dṛgdaurbalye+anile pitte rakte svasthe prasādanaḥ||14||

Sarvāṅgasundarā

sa ca-puṭapāko, vāte snehano hitaḥ| kaphasahite mārute lekhano hitaḥ| dṛṣṭidaurbalyādiṣu prasādano hitaḥ|

Āyurvedarasāyana

puṭapākasya traividhyaṃ saviṣayamāha-sa vāta iti|

Aṣṭāṅgahṛdayasaṃhitā

bhūśayaprasahānūpamedomajjavasāmiṣaiḥ||14||

snehanaṃ payasā piṣṭairjīvanīyaiśca kalpayet||15||

Sarvāṅgasundarā

bhūśayāḥ- bileśayā bhekagodhādyāḥ, prasahāḥ-gokharādayaḥ, ānūpāḥ-mahāmṛgavāricaravāriśayāḥ, teṣāṃ medomajjavasāmiṣāṇi, taiḥ| tathā, jīvanīyaiḥ-jīvantīkākolyādibhiśca, kṣīrapiṣṭaiḥ snehanaṃ puṭapākaṃ kalpayedvaidyaḥ|

Āyurvedarasāyana

snehanasya dravyāṇyāha-bhūśayeti| bhūśayāḥ bileśayāḥ|

Aṣṭāṅgahṛdayasaṃhitā

mṛgapakṣiyakṛnmāṃsamuktāyastāmrasaindhavaiḥ||15||

srotojaśaṅkhaphenālairlekhanaṃ mastukalkitaiḥ||16||

Sarvāṅgasundarā

mṛgāḥ-hariṇādyāḥ, pakṣiṇo-lāvādyāḥ, teṣāṃ yakṛnmāṃsāni, taiḥ| tathā, muktādibhirmastukalkitairlekhanaṃ puṭapākaṃ kalpayedvaidyaḥ| prasahānāṃ mṛgapakṣiṇāṃ snehane puṭapāka upayuktatvāt jāṅgalā eva mṛgapakṣiṇo+atra grāhyāḥ|

Āyurvedarasāyana

lekhanasya dravyāṇyāha-mṛgapakṣīti| pakṣiṇoviṣkirapratudāḥ|

Aṣṭāṅgahṛdayasaṃhitā

mṛgapakṣiyakṛnmajjavasāntrahṛdayāmiṣaiḥ||16||

madhuraiḥ saghṛtaiḥ stanyakṣīrapiṣṭaiḥ prasādanam||17||

Sarvāṅgasundarā

mṛgapakṣyādīnāṃ yakṛnmajjavasāhṛdayāmiṣāṇi, taiḥ| tathā, madhuraiḥ-madhuravargoktaiḥ, ghṛtānvitaiḥ stanyakṣīrapiṣṭaiḥ prasādanaṃ puṭapākaṃ kalpayedvaidyaḥ| atra stanyaṃ striyā eva|

Āyurvedarasāyana

prasādanasya dravyāṇyāha-mṛgapakṣiyakṛditi| madhuraiḥ-jīvanīyaiḥ|

Aṣṭāṅgahṛdayasaṃhitā

bilvamātraṃ pṛthak piṇḍaṃ māṃsabheṣajakalkayoḥ||17||

urubūkavaṭāmbhojapatraiḥ snehādiṣu kramāt||18||

veṣṭayitvā mṛdā liptaṃ dhavadhanvanagomayaiḥ||18||

pacetpradīptairagnyābhaṃ pakvaṃ niṣpīḍya tadrasam||19||

netre tarpaṇavadyuñjyāt-----------------------||19||

Sarvāṅgasundarā

māṃsaṃ ca bheṣajakalkaśca tayoḥ pṛthak palamātraṃ piṇḍameraṇḍādipatrairveṣṭayitvā kṛṣṇamṛttikayā liptaṃ vṛddhavaidyavyavahārāt dvyaṅhgulotsedhaṃ mṛttikālepaṃ kṛtvā krameṇa dhavādīndhanaiḥ pradīptaiḥ pacet| tatra snehane puṭapāka eraṇḍapatrairveṣṭanaṃ dhavakāṣṭhaiḥ pradīpanam, lekhane vaṭapatrairveṣṭanaṃ dhanvanendhanena pradīpanam, prasādane jalajapatrairveṣṭanaṃ gomayendhanena pradīpanam, iti kramārthaḥ| agnyābhaṃ-agnivarṇaṃ sat, pakvaṃ jñātvā, apanītapatraṃ vidhāya, vāsasā niṣpīḍya, tadrasaṃ nayane tarpaṇamiva yuñjyāt|

Āyurvedarasāyana

puṭapākasya sādhanamāha-bilvamātramiti| māṃsapīṇḍamauṣadhapiṇḍaṃ ca pṛthak bilvamātramekīkṛtaṃ snehanādiṣveraṇḍādipatraiḥ kramādveṣṭitaṃ kuśamuñjasūtrānyatamena baddhaṃ tato vdyaṅgulotsedhena mṛlliptaṃ dhavādīndhanaiḥ pacet| saṅgrahe tu (sū.a.33)-"dhavadhanvanamadhūkanyagrodhakāśmaryarājādanārjunanaktamālapāṭalīnāmanyatamaiḥ kāṣṭhaiḥ śakṛtā vā gomahiṣayoḥ pacet|" iti| puṭapākavidhimāha-agnyābhamiti| taṃ piṇḍamagnivarṇatvena pakvaṃ jñātvā niṣpīḍya rasaṃ tarpaṇavadyuñjyāt|

Aṣṭāṅgahṛdayasaṃhitā

--------------------------śataṃ dve trīṇi dhārayet||19||

lekhanasnehanāntyeṣu---------------------------------||20||

Sarvāṅgasundarā

lekhanādiṣu śatādīni dhārayet| tatra lekhane śataṃ mātrāṇāṃ dhārayet| snehane dve śate| antye-prasādane, trīṇi śatāni dhārayet|

Āyurvedarasāyana

puṭapākadhāraṇāvadhimāha-śatamiti| antyaḥ-prasādanaḥ|

Aṣṭāṅgahṛdayasaṃhitā

------------------------koṣṇau pūrvau, himo+aparaḥ||20||

Sarvāṅgasundarā

pūrvo-snehanalekhanau, koṣṇau yojyau| himo+aparaḥ-prasādanākhyaḥ|

Āyurvedarasāyana

puṭapākānāmuṣṇaśītabhedamāha-koṣṇāviti|

Āyurvedarasāyana

lekhanasnehanayoranantarakṛtyamāha-dhūmapa iti|

Aṣṭāṅgahṛdayasaṃhitā

dhūmapo+ante tayoreva-------------------------------||20||

Sarvāṅgasundarā

tayoḥ-ādyayoḥ puṭapākayoḥ, ante dhūmapaḥ syāt| sneheritakaphopaśāntyai, na tu prasādanānte, ityevaśabdārthaḥ|

Aṣṭāṅgahṛdayasaṃhitā

-----------------------------yogāstatra ca tṛptivat||20||

Sarvāṅgasundarā

tatra ca-teṣu puṭapākeṣu, yogāstarpaṇa iva syuḥ| tṛptivaditi saptamyantādvatiḥ| yogā iti bahuvacananirdeśāt samyagyogāyogātiyogā gṛhyante|

Āyurvedarasāyana

puṭapākasya samyagyogādilakṣaṇamāha-yogā iti|

Aṣṭāṅgahṛdayasaṃhitā

tarpaṇaṃ puṭapākaṃ ca nasyānarhe na yojayet||21||

Sarvāṅgasundarā

tarpaṇapuṭapākau nasyāyogye na yojayet| nasyānarhāḥ-"yojyenna tu nāvanam|" ityādyuktāḥ|

Āyurvedarasāyana

niṣiddhanasyānāṃ tarpaṇapuṭapākau niṣedhatitarpaṇamiti|

Aṣṭāṅgahṛdayasaṃhitā

yāvantyahāni yuñjīta dvistato hitabhāgbhavet||21||

mālatīmallikāpuṣpairbaddhākṣo nivasenniśām||21.5||

Sarvāṅgasundarā

yāvantyahāni-yāvanmātrāṇi dināni, tarpaṇapuṭapākau kurvīta tato dviguṇāni dināni hitasevī syāt| kṛtatarpaṇa puṭapāko mālatyādipuṣpairbaddhākṣaḥ san vibhāvarīṃ vaset| mālatī-sumanāḥ| mallikā-gandhavārṣikā|

Āyurvedarasāyana

tarpaṇapuṭapākayorācāramāha-yāvantīti| saṅgrahe tu (sū.a. 33)-"tathā pakvātisāre+api puṭapākasyāyameva vidhiriti| bhavati cātra| seke+añjane tarpaṇe ca puṭapāke ca ye gadāḥ| jāyante vidhividbhraṃśādyathāsvaṃ tān prasādhayet||" iti|

Aṣṭāṅgahṛdayasaṃhitā

sarvātmanā netrabalāya yatnaṃ kurvīta nasyāñjanatarpaṇādyaiḥ||22.5||

dṛṣṭiśca naṣṭā vividhaṃ jagacca tamomayaṃ jāyata ekarūpam||22.5||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne tarpaṇapuṭapākavidhirnāma caturviṃśo+adhyāyaḥ||24||

Sarvāṅgasundarā

netrarakṣaṇe yatnaḥ kārya ityāha-sarvātmaneti| dṛṣṭiśceti caśabdaścedarthe| iti hemādriṭīkāyāmāyurvedarasāyane| dṛktarpaṇaprakaraṇam sāmastyena nirūpitam|| 24||

Sarvāṅgasundarā

sarveṇa prakāreṇa netrabalāya-cakṣuḥsāmarthyāya, nasyādibhiryatnaṃ kuryāt| dṛṣṭiśceti ca hetau| yato dṛṣṭiryadi na syāttato jagadvividhamapi tamomayaṃ-andhakārarūpaṃ, ekarūpaṃ-ekalakṣaṇaṃ, sampadyata iti| upajātirvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne tarpaṇapuṭapākavidhirnāma caturviṃśo+adhyāyaḥ samāptaḥ|| 24||

yantravidhiradhyāyaḥ

25

Aṣṭāṅgahṛdayasaṃhitā

athāto yantravidhimadhyāyaṃ vyākhyāsyāmaḥ||2||

iti sa smādurātreyādayo maharṣayaḥ||2||

Sarvāṅgasundarā

yantrasya vidhiryantravidhiḥ śeṣaṃ pūrvavat| arśobhagandarādiṣu niruje+aṅhge yamyate-niyamyate śastrakṣārāgnikarmeti yantram|

Āyurvedarasāyana

yantravidhimadhyāyaṃ vyākhyātuṃ pratijānīte-atheti|

Aṣṭāṅgahṛdayasaṃhitā

nānāvidhānāṃ śalyānāṃ nānādeśaprabādhinām||1||

āhartumabhyupāyo yastadyantraṃ yacca darśane||1||

arśobhagandarādīnāṃ śastrakṣārāgniyojane||2||

śeṣāṅgaparirakṣāyāṃ tathā bastyādikarmaṇi||2||

ghaṭikālābuśṛṅgaṃ ca jāmbavauṣṭhādikāni ca||3||

Āyurvedarasāyana

yantralakṣaṇamāha-nānāvidhānāmiti| śalyāharaṇe ya upāyaḥ, yaścārśaḥprabhṛtidarśane, yaśca śāstrādicchedyasamīpāṅgarakṣaṇe, yaśca bastyādipraṇayane, yaśca ghāṭikādirācūṣaṇādau, tadyantram| evaṃvidha upāyaviśeśo yantramityarthaḥ|

Sarvāṅgasundarā

anekaprakārāṇi yāni śalyāni-śastraveṇupāṣāṇādirūpāṇi, vividheṣu śarīrapradeśeṣu niviśante, teṣāmāharaṇe ākṛṣṭuṃ, yo+abhyupāyastadyantram| 'ucyate' iti śeṣaḥ| tathā, arśobhagandaranāḍīvraṇādīnāṃ śastrādiyojane sati śeṣasya-nirujasyāṅgasya, parirakṣāyāṃ-rakṣānimittam, svasthasyāṅgasya śastrādyābādhānivṛttyarthamityarthaḥ| tathā, bastinasyādikarmaṇi ya upāyastacca yantram| tathā ghaṭikādi ca yantraṃ pavanākarṣaṇāya raktādyākarṣaṇāya ca| jāmbavauṣṭhasandaṃśādīni ca yantrāṇi|

Aṣṭāṅgahṛdayasaṃhitā

anekarūpakāryāṇi yantrāṇi vividhānyataḥ||3||

vikalpya kalpayedbuddhyā yathāsthūlaṃ tu vakṣyate||4||

Āyurvedarasāyana

yantraviśeṣāṇāmanantatvāt buddhyā kalpyatvamāha-anekarūpakāryāṇīti| ā raṃ-nidarśanārthaṃ kāṃścidyantraviśeṣān vaktumāha-yathāsthūlamiti| svastikasandaṃśatālanāḍīśalākānuyantrabhedāt ṣoḍhā yantrāṇi|

Sarvāṅgasundarā

rūpāṇi ca kāryāṇi ca rūpakāryāṇi| anekāni vicitrāṇi, rūpakāryāṇi teṣāṃ tāni yantrāṇi nānāprakārāṇi| tatra rūpaṃ-kaṅkamukhasvastikādyākāratvam| kāryaṃ-asthyādilagnaśalyaharaṇādikam| yataścaivaṃ yantrāṇāṃ nānāvidhatvam, atastāni buddhyā vikalpya kāryānurodhāt kalpayet| nanu, yantrāṇāṃ diṅmātre+apyanabhijñaḥ kathamiva kalpanāṃ kartuṃ pārayet ? ityāha- saṃ-yāni yāni sthūlāni yathāsthūlam| "yathā sādṛśye" ityavyayībhāvaḥ| yathāsthūlayantrakaraṇena vyutpannamatiḥ śeṣāṇāmapi yantrāṇāmutpādane vikalpaṃ kartuṃ samartho bhavediti bhāvaḥ|

Aṣṭāṅgahṛdayasaṃhitā

tulyāni kaṅkasiṃharkṣakākādimṛgapakṣiṇām||4||

mukhairmukhāni yantrāṇāṃ kuryāttatsaṃjñakāni ca||5||

aṣṭādaśāṅgulāyāmānyāyasāni ca bhūriśaḥ||5||

masūrākāraparyantaiḥ kaṇṭhe baddhāni kīlakaiḥ||6||

vidyātsvastikayantrāṇi mūle+aṅkuśanatāni ca||6||

tairdṛḍhairasthisaṃlagnaśalyāharaṇamiṣyate||7||

Āyurvedarasāyana

tatra svastikānyāha-tulyānīti| tatsaṃjñakāni-kaṅkamukhasiṃhamukhādināmāni| āyāmo-dairghyam| bhūriśa iti vacanāt dārvādikṛtānyapi| kaṇṭhe-mukhākārasampādakaśakaladvayasandhānasthāne| mūle-dhāraṇasthāne| svastikānāṃ kāryamāha-tairddaḍhairiti|

Sarvāṅgasundarā

yena pārśvena śalyamuddhriyate tadyantrāṇāṃ mukhaṃ vedyam| kaṅkādīnāṃ pakṣimṛgāṇāṃ mukhaistulyāni yantrāṇāṃ mukhāni kuryāt| ādiśabdena gṛdhrahaṃsahariṇādiparigrahaḥ| tāni tatsaṃjñakāni| ca evārthe, tāni yantrāṇi tannāmānyeva| yathā,-kaṅkumukhaṃ siṃhamukhamityādi| aṣṭādaśāṅguletyādi, svastikākhyāni yantrāṇi vidyāt| kīdṛśāni ? aṣṭādaśāṅguladairghyāṇi, bhūriśo-bāhulyena, āyasāni-śastramayāni| dantādimayānāmapi kvaciddarśanāt bhūriśa ityuktam| tathā, kaṇṭhapradeśe kīlakairbaddhāni| kīdṛśaiḥ kīlakaiḥ ? masūrākārāḥ paryantā yeṣāṃ taiḥ| yatra pradeśe yantrāṇāṃ hastagrahastatra tanmūlam| tatrāṅkuśavannatāni-pariṇatāni| taiḥ-kaṅkamukhādibhiḥ, asthisaṃlagnaśalyasya-kāṇḍaphalādeḥ, āharaṇaṃ-ākarṣaṇamiṣyate|

Aṣṭāṅgahṛdayasaṃhitā

kīlabaddhavimuktāgrau sandaṃśau ṣoḍaśāṅgulau||7||

tvakśirāsnāyupiśitalagnaśalyāpakarṣaṇau||8||

Sarvāṅgasundarā

kīlena-masūrākāraparyantena, baddhaṃ tathā vimuktamagraṃ- mukhaṃ, yayostau kīlabaddhavimuktāgrau sandaṃśau bhavataḥ| kīdṛśau ? ṣoḍaśāṅgulapramāṇau| kvopayoga etayoḥ syāt ? ityāha-tvagityādi| tvagādīnāṃ dvandvaḥ| tvakśirāstrāyupiśitalagnaṃ ca tacchhalyaṃ ca, tasyāpakarṣṇe-āharaṇe, tāvupayujyete|

Āyurvedarasāyana

sandaṃśāścatvāraḥ| tatra krīlabaddhāgrakīlamuktāgrau sandaṃśāvāha-kīlabaddhavimuktāgrāviti|

Aṣṭāṅgahṛdayasaṃhitā

ṣaḍaṅgulo+anyo haraṇe sūkṣmaśalyopapakṣmaṇām||8||

Sarvāṅgasundarā

ṣoḍaśāṅgulasandaṃśadvayādanyaḥ sandaṃśaḥ (ṣaḍaṅgulapramāṇaḥ) sūkṣmaśalyānāṃ-nāsāromādīnāṃ, haraṇe-ākarṣaṇe, tathā, upapakṣmaṇāṃ vartmādibhavānāṃ haraṇe yujyate|

Āyurvedarasāyana

ṣaḍaṅgulaṃ sandaṃśamāha-ṣaḍaṅgula iti| upapakṣmaṇāṃ-netreṣvavāntarapakṣmaṇām|

Sarvāṅgasundarā

sā ca mucuṇḍīsaṃjñā| kimbhūtā mucuṇḍī? sūkṣmā dantā yasyāḥ sā sūkṣmadantā, tathā, ṛjuḥ-avakrā, na ca sandaṃśavadvakrā dvibāhurityārthaḥ| tathā, mūle-hastagrahaṇasthāne, rucakaṃ-aṅgulīyakarūpaṃ, bhūṣaṇaṃ yasyāḥ sā rucakabhūṣaṇā| rucakapīḍanena sā karma karotītyarthaḥ| gambhīraścāsau vraṇaśca gambhīravraṇastasmin māṃsāni-tasyādhimāṃsaṃ, etadviṣaya āharaṇe| armaṇaśca śeṣitasya cchhinnaśeṣasyāharaṇe mucuṇḍī|

Aṣṭāṅgahṛdayasaṃhitā

mucuṇḍī sūkṣmadantarjurmūle rucakabhūṣaṇā||9||

gambhīravraṇamāṃsānāmarmaṇaḥ śeṣitasya ca||9||

Āyurvedarasāyana

mucuṇḍyākhyaṃ sandaṃśamāha-mucuṇḍīti| sūkṣmadantā-sūkṣmāgrā| ṛjuḥ-avakrā| rucakabhūṣaṇā-mūle mudrikābaddhā| gambhīreṣu vraṇeṣu yāni māṃsāni, yāni ca netreṣu chinnaśeṣāṇyarmāṇi, teṣāṃ haraṇe|

Aṣṭāṅgahṛdayasaṃhitā

dve dvādaśāṅgule matsyatālavat dvyekalālake||10||

tālayantre smṛte karṇanāḍīśalyāpahāriṇī||10||

Āyurvedarasāyana

tālayantradvayamāha-dve dvādaśāṅgula iti| matsyatālo-matsyagalatālaḥ|

Sarvāṅgasundarā

dve tālayantre bhavataḥ| kiṃpramāṇe ? dvādaśāṅgule| saṃsthānamāha-matsyatālavat mīnagalatālavat, dvitālakaṃ-ekaṃ dvayoḥ pārśvayormatsyamukhasadṛśam, aparamekatālakaṃ-ekapārśve matsyamukhākārameva| te dve tālayantre bhavataḥ| karṇetyādi| karṇanāḍī śalyamapaharataḥ-karṇanāḍīśalyāpahāriṇī|

Aṣṭāṅgahṛdayasaṃhitā

nāḍīyantrāṇi suṣirāṇyekānekamukhāni ca||11||

srotogatānāṃ śalyānāmāmayānāṃ ca darśane||11||

kriyāṇāṃ sukaratvāya kuryādācūṣaṇāya ca||12||

tadvistāraparīṇāhadairghyaṃ srotonurodhataḥ||12||

Āyurvedarasāyana

nāḍīyantrāṇyāha-nāḍīyantrāṇīti| vistāro-vivarasya| parīṇāhaḥ-sthaulyaṃ yantrasya|

Sarvāṅgasundarā

nāḍīyantrāṇi bastinetrādivat suṣirāṇi syuḥ| ekaṃ cānekaṃ caikānekaṃ mukhaṃ yeṣām| tani ca kānicidekamukhāni ekadvārāṇi, kānicidanekamukhāni-anekadvārāṇi| etatkarmācaṣṭe-srota ityādi| tāni ca karṇādisrotogatānāṃ śalyānāṃ darśananimittaṃ vidadhīta| tathā, kaṇṭhādisrotogatānāṃ rogāṇāṃ darśane-darśananimittaṃ, vidadhīta| tathā, kriyāṇāṃ-śastrakṣārāgniprakṣālanauṣadhapraṇidhānādīnāṃ, sukaratvārtham| tathā, viṣidigdhāṅgādīnāmācūṣaṇāya vidadhīta| tadvistāretyādi| teṣāṃ-nāḍīyantrāṇāṃ, vistāraśca parīṇāhaśca dairghyaṃ ca, tāni srotovaśāt bhavanti| yathā,-anuvāsanottarabastinasyanāḍikādiṣu nirdiṣṭam|

Aṣṭāṅgahṛdayasaṃhitā

daśāṅgulā+ardhanāhā+antaḥkaṇṭhaśalyāvalokinī||13||

nāḍī----------------------------------------||13||

Āyurvedarasāyana

kaṇṭhāntaḥśalyāvalokinīṃ nāḍīmāha-daśāṅguleti| ardhanāhā-pañcāṅgulasthaulyā|

Sarvāṅgasundarā

kaṇṭhe śalyaṃ kaṇṭhaśalyam| kaṇṭhābhyantaraśalyāvalokanārthaṃ daśāṅgulā nāḍī| ardhanāhā-pañcāṅgulapariṇāhā|

Aṣṭāṅgahṛdayasaṃhitā

--------pañcamukhacchhidrā catuṣkarṇasya saṅgrahe||13||

vāraṅgasya, dvikarṇasya tricchhidrā tatpramāṇataḥ||14||

Āyurvedarasāyana

catuṣkarṇavāraṅgasaṅgrahaṇīṃ nāḍīmāha-nāḍīti| pañcamukhacchidrā-mukhe chidrapañcakayutā| dvikarṇasaṅgrahaṇīṃ nāḍīmāha-dvikarṇasyeti| tatpramāṇataḥ-saṅgrahyapramāṇena| etacca nāḍīdvaye chidramānam|

Sarvāṅgasundarā

pañcamukhāni chhidrāṇi yasyāḥ sā| catuṣkarṇasya vāraṅgasya saṅgrahe-saṅgrahaṇanimittamidaṃ yantram| catvāraḥ karṇā yasya vāraṅgasyeti samāsaḥ| tatra śarādidaṇḍapraveśaḥ śikhākāraḥ kīlako vāraṅga ucyate| dvikarṇasya vāraṅgasya tricchhidrā nāḍī syāt| trīṇi chhidrāṇi yasyāḥ sā tricchhidrā| chhidraśabdasyopalakṣaṇarthatvāt trimukhetyetadapi draṣṭavyam| tasya vāraṅgasya pramāṇaṃ tatpramāṇaṃ tasmādvāraṅgapramāṇataḥ-tadanusāreṇa nāḍīpramāṇaṃ jñeyam|

Aṣṭāṅgahṛdayasaṃhitā

vāraṅgakarṇasaṃsthānānāhadairghyānurodhataḥ||14||

nāḍīrevaṃvidhāścānyā draṣṭuṃ śalyāni kārayet||15||

Sarvāṅgasundarā

tathā, karṇaśca saṃsthānaṃ cānāhaśca dairghyaṃ ca tānyevam| vāraṅgasya karṇasaṃsthānānāhadairghyāṇi, teṣāmanurodhastasmāt, evaṃprakārā anyā api nāḍīḥ śalyāni śarīrāntargatāni draṣṭuṃ kārayet|

Āyurvedarasāyana

anyāni nāḍīyantrāṇyāha-vāraṅgakarṇeti| saṃsthānaṃ-ākṛtiḥ| ānāhaḥ-sthaulyam|

Aṣṭāṅgahṛdayasaṃhitā

padmakarṇikayā mūrdhni sadṛśī dvādaśāṅgulā||15||

caturthasuṣirā nāḍī śalyanirghātinī matā||16||

Āyurvedarasāyana

śalyanirghātinīṃ nāḍīmāha-padmakarṇikayeti| caturthasuṣirā-tryaṅguladīrghavivarā|

Sarvāṅgasundarā

mūrdhni-mūrddhabhāge, padmakarṇikayā-jalajakarṇikayā, sadṛśī| kiyatpramāṇā ? dvādaśāṅgulā| tathā, caturthaḥ-caturbhāgaḥ, suṣiro yasyāḥ sā, tryaṅhgulasuṣireti yāvat| sā nāḍī śalyanirghātinī matā| munīnāmiti śeṣaḥ| arśoyantraṃ lakṣayitumāha-

Aṣṭāṅgahṛdayasaṃhitā

arśasāṃ gostanākāraṃ yantrakaṃ caturaṅgulam||16||

nāhe pañcāṅgulaṃ puṃsāṃ pramadānāṃ ṣaḍaṅgulam||17||

dvicchhidraṃ darśane vyādherekacchhidraṃ tu karmaṇi||17||

madhye+asya tryaṅgulaṃ chhidramaṅguṣṭhodaravistṛtam||18||

ardhāṅgulocchhritodvṛttakarṇikaṃ ca tadūrdhvataḥ||18||

Sarvāṅgasundarā

arśasāṃ sambandhi yantrakaṃ gostanākṛti caturaṅgulaṃ mānato dairghyeṇa syāt| yantrakamityākarṣakaṃ syāt| nāhe-pariṇāhe, pañcāṅgulam| yatpañcāṅguladīrgheṇa sūtreṇa veṣṭyate, tatpramāṇaṃ sthaulyamityarthaḥ| etat puṃsāmeva pañcāṅgulaṃ nāhe syāt| strīṇāṃ tu pariṇāhe ṣaḍaṅgulaṃ yantrakaṃ syāt, svabhāvata eva tāsāṃ gudasya mahattvāt| vyādherdarśane dvicchhidraṃ-ubhayapārśvacchhidraṃ yantram| karmaṇi-śastrakṣārādyavacāraṇe, ekacchhidraṃ yantram| asya yantrasya madhye tryaṅgulaṃ chhidram| aṅhguṣṭhamadhyatulyavistāraṃ, tathā tadūrdhvato+ardhāṅgulocchhritā uddṛttā karṇikā yasya tadevam|

Āyurvedarasāyana

arśoyantrākhyāṃ nāḍīmāha-arśasāmiti| caturaṅgulaṃ dairghye| pariṇāhe tu puṃsāṃ pañcāṅgulaṃ, strīṇāṃ ṣaḍaṅgulam| vyādherdarśane dvicchidram, kṣārādiyojane tu śeṣāṅgaparirakṣāyāmekacchidram| dvicchidrasya tu dvayoḥ pārśvayoścchidram, ekacchidrasyaikasmin pārśve| tacca tryaṅguladairghyamaṅguṣṭhodaravistāraṃ madhye kāryam| chidrādurdhvabhage mūle+ardhāṅgulocchrāyā bahiḥkuñcitāgrā karṇikā kāryā|

Aṣṭāṅgahṛdayasaṃhitā

śamyākhyaṃ tādṛgacchhidraṃ yantramarśaḥprapīḍanam||19||

Sarvāṅgasundarā

śamyākhyaṃ-śamīsaṃjñaṃ, tṛtīyaṃ yantrakaṃ tādṛg-gostanākāramityādilakṣaṇalakṣitayantrasadṛśaṃ syāt| atra viśeṣamāha-acchhidramityādi| acchhidraṃ-chhidrarahitam, yantre chhidraṃ na vidheyamityarthaḥ| idaṃ ca yantramarśaḥprapīḍanaṃ syāt|

Āyurvedarasāyana

tṛtīyamarśaḥpīḍanaṃ śamyākhyaṃ yantramāha-śamyākhyamiti| tādṛk-gostanākārādilakṣaṇam| acchidraṃ-pārśvacchidrarahitam|

Aṣṭāṅgahṛdayasaṃhitā

sarvathā+apanayedoṣṭhaṃ chhidrādūrdhvaṃ bhagandare||19||

Sarvāṅgasundarā

sarvathā bhagandare-bhagandarayantre, oṣṭhamapanayet| kutaḥ prabhṛti ? chhidrādūrdhvam,-upariṣṭādardhāṅgulamapakarṣayedityarthaḥ| karṇikā tu kāryaiva (?)|

Āyurvedarasāyana

bhagandarayantrākhyāṃ nāḍīmāha-sarvatheti| arśoyantramevāpanītauṣṭhaṃ bhagandarayantram| mukhacchidrasya pārśvabhāga oṣṭhaḥ|

Aṣṭāṅgahṛdayasaṃhitā

ghrāṇārbudārśasāmekacchhidrā nāḍyaṅguladvayā||20||

pradeśinīparīṇāhā syādbhagandarayantravat||20||

Sarvāṅgasundarā

ghrāṇārbude ghrāṇārśasi caikacchhidrā nāḍī dairghyeṇāṅguladvayapramāṇā| tathā, pradeśinītulyaḥ parīṇāho yasyāḥ saivam| sā ca bhagandarayantratulyā syāt, apanītauṣṭhetyarthaḥ|

Āyurvedarasāyana

ghrāṇārśorbudayantrākhyāṃ nāḍīmāha-ghrāṇārbudeti|

Sarvāṅgasundarā

aṅgulitrāṇakākhyaṃ yantraṃ dantamayaṃ kāṣṭhamayaṃ vā caturaṅgulapramāṇamarśasāṃ yantrasadṛśaṃ dvicchhidraṃ gostanākṛti syāt| tacca vaktrasya vivṛtau-prasāraṇe, sukham| yato vaktraprasāraṇe aṅgulerdantebhyo rakṣaṇādanvarthamaṅgulitrāṇakamiti nāma|

Aṣṭāṅgahṛdayasaṃhitā

aṅhgulitrāṇakaṃ dāntaṃ vārkṣaṃ vā caturaṅgulam||21||

dvicchhidraṃ gostanākāraṃ tadvaktravivṛtau sukham||21||

Āyurvedarasāyana

aṅgulitrāṇākhyaṃ nāḍīyantramāha-aṅgulitrāṇakamiti| vaktravivṛtau-vaktravikāśanārthaṃ, praveśitāmaṅgulīṃ rakṣatītyaṅgulitrāṇakam|

Aṣṭāṅgahṛdayasaṃhitā

yonivraṇekṣaṇaṃ madhye suṣiraṃ ṣoḍaśāṅgulam||22||

mudrābaddhaṃ caturbhittamambhojamukulānanam||22||

catuḥśalākamākrāntaṃ mūle tadvikasenmukhe||23||

Āyurvedarasāyana

yonivraṇekṣaṇākhyāṃ nāḍīmāha-yonivraṇekṣaṇamiti| caturbhittaṃ-catuḥśakalam|

Sarvāṅgasundarā

yonivraṇamīkṣate+aneneti tat yonivraṇekṣaṇaṃ yantrakam| madhye-madhyabhāge, suṣiram| tathā, dairdhyeṇa ṣoḍaśāṅgulam| tathā mudrikayā-ūrmikayā+asañcāriṇyā, baddhaṃ-yuktam| tathā, catvāro (ri) bhittāḥ(ttāni)-patrāṇi, yasya taccaturbhittam| tathā, jalajamukulasadṛśamukham| tathā, catasraḥ śalākā yatra tat catuḥśalākam| tathā, tat-yantraṃ, mūla ākrāntaṃ-mūlaśalākākramaṇāt mukhe vikaset-prasaret|

Aṣṭāṅgahṛdayasaṃhitā

yantre nāḍīvraṇābhyaṅgakṣālanāya ṣaḍaṅgule||23||

bastiyantrākṛtī mūle mukhe+aṅguṣṭhakalāyakhe||24||

agrato+akarṇike mūle nibaddhamṛducarmaṇī||24||

Aṣṭāṅgahṛdayasaṃhitā

ā0 ra0-nāḍīvraṇābhyañjananāḍīvraṇakṣālanākhyaṃ nāḍīdvayamāha-yantra iti| mūle+aṅguṣṭhapraveśacchidre, agre kalāyapraveśacchidre| agrato+akarṇike-agre karṇikārahite| bastiyantrākṛtīni nāḍīviśeṣaṇam, yantraviśeṣaṇatve tu numprasaṅgaḥ|

Sarvāṅgasundarā

yantre dve ṣaḍaṅgule bhavataḥ| kimartham ? nāḍīvrāṇābhyaṅgakṣālanāya,-abhyaṅgaśca kṣālanaṃ cābhyaṅgakṣālane tadarthaṃ, upayujyete| ākaraṇaṃ-ākṛt, sampadāditvāt kvip| pūrvavihitasya bastiyantrasyeva ākṛt-ākāro, yayoste bastiyantrākṛtī,-vṛtte gopucchhākāre| tathā, yathāsaṅkhyaṃ mūle mukhe+aṅguṣṭhakalāyakhe-mūle+aṅguṣṭhatulyacchhidre, mukhe kalāyatulyacchhidre| agrato+akarṇike- karṇikārahite, iti bastiyantrādviśeṣaḥ| mūle tu karṇike dve+api puṭakayojanārthaṃ kārya evetyagragrahaṇam| mūle-mūladeśe, nibaddhaṃ- yojitaṃ, mṛdu carma-bastipuṭakākāraṃ, yayoste nibaddhamṛducarmaṇī|

Aṣṭāṅgahṛdayasaṃhitā

dvidārā nalikā picchhanalikā vodakodare||25||

Sarvāṅgasundarā

udakodare jalasrāvaṇārthaṃ nalikā dvidvārā-ubhayamukhī, syāt| athavā, picchanalikā-mayūrapicchhajetyarthaḥ|

Āyurvedarasāyana

jalodarayantrākhyāṃ nāḍīmāha-dvidvāreti| nalikā-veṇvādināḍī| picchanalikā-pakṣipicchanāḍī|

Aṣṭāṅgahṛdayasaṃhitā

dhūmabastyādiyantrāṇi nirdiṣṭāni yathāyatham||25||

Sarvāṅgasundarā

dhūmādiyantrāṇi yathāsvaṃ dhūmapānādyadhyāyeṣūktāni|

Āyurvedarasāyana

dhūmayantrādyā nāḍya uktā ityāha-dhūmabastyādīti|

Aṣṭāṅgahṛdayasaṃhitā

tryaṅgulāsyaṃ bhavecchhṛṅgaṃ cūṣaṇe+aṣṭādaśāṅgulam||26||

agre siddhārthakacchhidraṃ sunaddhaṃ cūcukākṛti||26||

Sarvāṅgasundarā

śṛṅgaṃ tryaṅgulamukham| duṣṭavātaviṣaraktāmbuduṣṭastanyādeścūṣaṇe-cūṣaṇanimittaṃ, aṣṭādaśāṅgulaṃ syāt| aṣṭādaśeti ""hyaṣṭana" ityādinā+a+akārādeśaḥ| tathā, agre-prānte, sarṣapapramāṇacchhidram| yaḥ pradeśaścūṣaṇāya śarīre yojyate tadagram| tathā, suṣṭhu naddhaṃ-samyagbaddham| cūcukasya-strīkucāgrasyeva, ākṛtiḥ-ākāro, yasya tadevam|

Āyurvedarasāyana

śṛṅgaṃ tryaṅgulamukham| duṣṭavātaviṣaraktāmbuduṣṭastanyādeścūṣaṇe-cūṣaṇanimittaṃ, aṣṭādaśāṅgulaṃ-aṣṭāṅgulaṃ daśāṅgulaṃ vā| saṅgrahe tu dvādaśāṅgulamapyuktam (sū.a.34)- "śṛṅgaṃ tu hṛasvamadhyadīrghamaśṭādaśadvādaśāṅgulāyatam" iti|

Aṣṭāṅgahṛdayasaṃhitā

syādvādaśāṅgulo+alāburnāhe tvaṣṭādaśāṅgulaḥ||27||

catustryaṅgulavṛttāsyo dīpto+antaḥ śleṣmaraktahṛt||27||

Sarvāṅgasundarā

alābuḥ-tumbaḥ, dvādaśāṅgulo dairghyeṇa syāt| pariṇāhe+aṣṭādaśāṅgulaḥ| catvāri vā trīṇi vā+aṅhgulāni yasya taccatustryaṅgulam, tattādṛśaṃ vṛtaṃ-vartulaṃ, āsyaṃ-mukhaṃ, yasya sa evam| tathā, antaḥ-madhye, dīpto-jvalitaḥ, picurbhūrjādi garbha ityarthaḥ| sa īdṛśo duṣṭakapharaktaharaḥ syāt|

Āyurvedarasāyana

tumbākhyāṃ nāḍīmāha-syādvādaśeti| caturaṅgulāsyastryaṅgulāsyo vā| antardīptaḥ-pradīptatṛṇasṛṣṭapicunā|

Aṣṭāṅgahṛdayasaṃhitā

tadvadghaṭī hitā gulmavilayonnamane ca sā||28||

Sarvāṅgasundarā

tadvat-tenālābunā tulyadairghyānāhādiḥ, tulyakāryākārā ca, ghaṭī syāt| sā ca gulmasya vilaya unnamane ca hitā, na kevalaṃ kapharaktahṛditi cārthaḥ|

Āyurvedarasāyana

ghatikākhyāṃ nāḍīmāha-tadva-ṭīti| tadvat-alābusadṛśī| gulmavilayane gulmonnamane ca| cakārāt śleṣmaraktāvacūṣaṇe ca|

Aṣṭāṅgahṛdayasaṃhitā

śalākākhyāni yantrāṇi nānākarmākṛtīni ca||28||

yathāyogapramāṇāni-------------------------||29||

Sarvāṅgasundarā

śalākāsaṃjñāni yantrāṇi vividhakarmāṇi vividhākārāṇi yathāyogapramāṇāni syuḥ|

Āyurvedarasāyana

śalākāyantrāṇyāha-śalākākhyānīti|

Aṣṭāṅgahṛdayasaṃhitā

----------------------------teṣāmeṣaṇakarmaṇī||29||

ubhe gaṇḍūpadamukhe-------------------------------||29||

Sarvāṅgasundarā

teṣāṃ madhya ubhe gaṇḍūpadatulyāsya eṣaṇakarmaṇī|

Āyurvedarasāyana

eṣiṇyau śalāke āha-teṣāmiti| eṣaṇaṃ avalokanam|

Aṣṭāṅgahṛdayasaṃhitā

------------------------------srotobhyaḥ śalyahāriṇī||29||

masūradalavaktre dve syātāmaṣṭanavāṅgule||30||

Sarvāṅgasundarā

tathā srotobhyaḥ śalyahāriṇī śalākāyantre bhavataḥ| kimbhūte ? masūretyādi| masūradalamiva vaktraṃ yayoste, masūradalamukhe dve śalāke+aṣṭāṅgule navāṅgule vā syātām|

Āyurvedarasāyana

śalyahāriṇyau śalāke āha-srotobhya iti|

Āyurvedarasāyana

śaṅkvākhyāḥ śalākā gaṇayati-śaṅkava iti|

Aṣṭāṅgahṛdayasaṃhitā

śaṅkavaḥ ṣaṭ-------------------------------------||30||

Sarvāṅgasundarā

śaṅkavaḥ ṣaṭ syuḥ|

Aṣṭāṅgahṛdayasaṃhitā

------------ubhau teṣāṃ ṣoḍaśadvādaśāṅgulau||30||

vyūhane+ahiphāṇāvaktrau-----------------------------||31||

Sarvāṅgasundarā

teṣāṃ madhye dvau ṣoḍaśāṅguladvādaśāṅgulau bhavataḥ| vyūhane-nyūhanakarmaṇi, sarpaphaṇāmukhau|

Sarvāṅgasundarā

vyūhanau śaṅkū āha-ubhāviti| vyūhanaṃ-prasṛtamāṃsādīnām yathāsthānaṃ vinyāsaḥ|

Aṣṭāṅgahṛdayasaṃhitā

------------------------dvau daśadvādaśāṅgulau||31||

cālane śarapuṅkhāsyau-----------------------------||31||

Sarvāṅgasundarā

dvau śaṅkū daśāṅguladvādaśāṅgulau bhavataḥ| cālane kāṇḍavāja iva mukhaṃ yayostau śarapuṅkhāsyau bhavataḥ|

Āyurvedarasāyana

cālanau śaṅkū āha-dvāviti| śarapuṅkaṃ-śarakartarī|

Aṣṭāṅgahṛdayasaṃhitā

----------------------------------āhārye baḍiśākṛtī||31||

Sarvāṅgasundarā

āhārye-ākarṣaṇe, baḍiśākārau| ṣaṭśaṅhkūnākhyāya garbhaśaṅkumāha-

Āyurvedarasāyana

āharaṇau śaṅkū āha-āhārye baḍiśākṛtīti| baḍiśaṃ-matsyavedhanam|

Aṣṭāṅgahṛdayasaṃhitā

nato+agre śaṅkunā tulyo garbhaśaṅkuriti smṛtaḥ||32||

āṣṭāṅgulāyatastena mūḍhagarbhaṃ haret striyāḥ||32||

Sarvāṅgasundarā

nato+agre-agrabhāge, tathā śaṅkunā samaḥ-kīlakākāraḥ, aṣṭāṅguladīrghaḥ sa garbhaśaṅkuriti smṛtaḥ, 'munibhiḥ' iti śeṣaḥ| tena-garbhaśaṅkunā, mūḍhagarbha-aniḥsarantaṃ, haret|

Āyurvedarasāyana

saptamaṃ garbhaśaṅkumāha-nato+agra iti| nato-vakraḥ| śaṅkunā tulyaḥ-kīlakākāraḥ|

Aṣṭāṅgahṛdayasaṃhitā

aśmaryāharaṇaṃ sarpaphāṇāvadvaktramagrataḥ||33||

Sarvāṅgasundarā

aśmaryākarṣaṇe sarpaphaṇāvadagre vaktraṃ syāt| sarpaphaṇākhyameva caitadyantram|

Āyurvedarasāyana

aśmaryāharaṇaṃ śalākāyantramāha-aśmaryāharaṇamiti|

Aṣṭāṅgahṛdayasaṃhitā

śarapuṅkhamukhaṃ dantapātanaṃ caturaṅgulam||33||

kārpāsavihitoṣṇīṣāḥ śalākāḥ ṣaṭ pramārjane||34||

Sarvāṅgasundarā

śarapuṅkhamukhākhyaṃ yantraṃ caturaṅgulaṃ dantapātanaṃ syāt| anena hi dantāścalantaḥ pātyante kṛmyādibhakṣitā vā| saṃ-pramārjane-kṣālane kṣārakledādeḥ, ṣaṭ śalākāḥ syuḥ| kimbhūtāḥ ? kārpāsena vihitamuṣṇīṣaṃ-śiroveṣṭanamiva, yāsāṃ tāstathoktāḥ|

Āyurvedarasāyana

dantapātanaṃ śalākāyantramāha-śarapuṅkhamukhamiti| ā raṃ-pramārjanīḥ śalākā gaṇayati-kārpāsavihitoṣṇīṣā iti| uṣṇīṣaṃ-śiroveṣṭanam|

Aṣṭāṅgahṛdayasaṃhitā

pāyāvāsannadūrārthe dve daśadvādaśāṅgule||34||

Sarvāṅgasundarā

pāyāvāsannadūrārthe daśadvādaśāṅgule dve bhavataḥ| āsannārthe daśāṅgulā, dūrārthe dvādaśāṅguletyarthaḥ|

Āyurvedarasāyana

pāyupramārjanyau śalāke āha-pāyāviti|

Aṣṭāṅgahṛdayasaṃhitā

dve ṣaṭsaptāṅgule ghrāṇe, dve karṇe+aṣṭanavāṅule||35||

Sarvāṅgasundarā

ghrāṇe ṣaṭsaptāṅgule dve bhavataḥ| 'āsannadūrārthe' ityatrāpyanuvartate| tathaiva karṇe+aṣṭanavāṅgule bhavataḥ|

Āyurvedarasāyana

ghrāṇapramārjanyau śalāke āha-dve ṣaḍiti| karṇapramārjanyau śalāke āha-dve karṇa iti|

Aṣṭāṅgahṛdayasaṃhitā

karṇaśodhanamaśvatthapatraprāntaṃ sruvānanam||35||

Āyurvedarasāyana

karṇaśodhanaṃ śalākāyantramāha-karṇaśodhanamiti| dravasya malasyāpanayanaṃ-mārjanam, kaṭhinasya-śodhanam|

Sarvāṅgasundarā

karṇaśodhanākhyaṃ yantram| aśvatthapatrasyeva prānto yasya tattathā| tathā, sruvasyevānanaṃ yasya tadevam|

Aṣṭāṅgahṛdayasaṃhitā

śalākājāmbavauṣṭhānāṃ kṣāre+agnau ca pṛthak trayam||36||

yuñjyāt sthūlāṇudīrghāṇāṃ-----------------------------------||36||

Sarvāṅgasundarā

śalākāśca jāmbavauṣṭhāni ca teṣāṃ pṛthak trayaṃ kṣāre kṣārapātane, [ āgnau-] āgnidāhakaraṇe ca yuñjyāt| kimbhūtānāṃ śalākājāmbavauṣṭhānām ? sthūlāṇudīrghāṇāṃ,-sthūlāścāṇavaśca dīrghāśca, teṣām| tatra śalākāstistro jāmbavauṣṭhāni ca trīṇi, kṣāre tathā dāhane, evaṃ dvādaśaitāni śalākākhyāni yantrāṇīti|

Āyurvedarasāyana

kṣārāgniprayogārthaṃ tisraḥ śalākāstrīṇi ca jāmbavauṣṭhānyāha-śalākājāmbavauṣṭhānāmiti| sthūlaṃ ca sthūlāṃ ca aṇuśca aṇu ca dīrghā ca dīrghaṃ ca tāni sthūlāṇudīrghāṇītyekaśeṣeṇa nirdeśaḥ| aṇu-sūkṣmaṃ hrasvaṃ ca| tena sthūladīrghaṃ sūkṣmahasvaṃ madhyaṃ ceti trividhaṃ śalākāyantraṃ jāmbavauṣṭhaṃ ca| jambūphalavadoṣṭho yasya tajjāmbavauṣṭham, śalākāviśeṣa eva| saṅgrahe+apyuktam (sū.a. 34)-"kṣārāgnikarmārthaṃ jāmbavauṣṭhāni dvādaśadaśāṣṭāṅgulāni kramāt vdyaṅgulāṅgulārddhāṅgulaphalāni| śalākāśca sthūlasūkṣmadīrghahrasvamadhyāḥ|" iti|

Āyurvedarasāyana

antravṛddhau dāhārthaṃ śalākāmāha-śalākāmiti| mūle-grahaṇasthāne| madhyordhvavṛttadaṇḍāṃ-ardhacandrākṛtiṃ śalākāṃ vidhāya tanmadhye ūrdhvo vṛtto daṇḍaḥ kāryaḥ|

Aṣṭāṅgahṛdayasaṃhitā

---------------------------------śalākāmantravardhmani||36||

madhyordhvavṛttadaṇḍāṃ ca mūle cārdhendusannibhām||37||

Sarvāṅgasundarā

antravardhmani-antravṛddhau, śalākāṃ yuñjyāt| kīdṛśīm ? madhyādūrdhvaṃ vṛtto daṇḍo yasyāstām| tathā, mūle-mūlabhāge, ardhendusannibhāṃ-ardhacandrākārām|

Aṣṭāṅgahṛdayasaṃhitā

kolāsthidalatulyāsyā nāsārśorbudadāhakṛt||37||

Sarvāṅgasundarā

badarāsthikhaṇḍasamaṃ mukhaṃ yasyāḥ sā kolāsthidalatulyāsyā| sā nāsārśaḥsu nāsārbudeṣu ca dāhaṃ karoti|

Sarvāṅgasundarā

nāsārśorbudadāhārthaṃ śalākāmāha-kolāsthidaleti|

Aṣṭāṅgahṛdayasaṃhitā

aṣṭāṅgulā nimnamukhāstisraḥ kṣārauṣadhakrame||38||

kanīnīmadhyamānāmīnakhamānasamairmukhaiḥ||38||

Sarvāṅgasundarā

kṣārauṣadhakrame tisraḥ śalākā nimnamukhā aṣṭāṅgulāḥ syuḥ| kīdṛśyaḥ ? kanīnī ca madhyamā cānāmī ca, tāsāṃ nakhāḥ, teṣāṃ mānaṃ-pramāṇaṃ, tena samaiḥ-tulyaiḥ, mukhairupalakṣitāḥ syuḥ|

Āyurvedarasāyana

darvyākhyāstisraḥ śalākā āha-aṣṭāṅgulā iti|

Aṣṭāṅgahṛdayasaṃhitā

svaṃsvamuktāni yantrāṇi meḍhraśuddhyañjanādiṣu||39||

Āyurvedarasāyana

meḍhraśodhanādyāḥ śalākāstatra tatroktā ityāhasvaṃsvamuktānīti|

Sarvāṅgasundarā

meḍhrādiṣu viṣayeṣu-uttarabastyādiṣu, svaṃsvaṃ-yathāsvaṃ, yantrāṇi gaditāni| ādiśabdena nāvanādiparigrahaḥ|

Aṣṭāṅgahṛdayasaṃhitā

anuyantrāṇyayaskāntarajjuvastrāśmamudgarāḥ||39||

vadhrāntrajihvābālāśca śākhānakhamukhadvijāḥ||40||

kālaḥ pākaḥ karaḥ pādo bhayaṃ harṣaśca, tatkriyāḥ||40||

upāyavitpravibhajedālocya nipuṇaṃ dhiyā||40.5||

Sarvāṅgasundarā

ayaskāntādīnyaṇuyantrāṇi, svalpayantrakāryakaraṇāt| teṣāṃ kriyāstatkriyāḥ-nirghātanādikāḥ, buddhyā nipuṇamālocya pravibhajet,-nirghātanādikarmāṇi pravibhajya yuñjyādityarthaḥ|

Āyurvedarasāyana

anuyantrāṇyāha-anuyantrāṇīti| ayaskāntādīnyekonaviṃśatiranuyantrāṇi| saṅgrahe tu (sū.a. 34)-"etāni dehe sarvasmin dehasyāvayave+api vā| sandhau koṣṭhe dhamanyāṃ ca yathāyogaṃ prayojayet||" iti| anuyantrakarmāṇi svayamūhyānītyata āha tatkriyā iti|

Aṣṭāṅgahṛdayasaṃhitā

saṃvyūhanāharaṇabandhanapīḍanāni||41.5||

ācūṣaṇonnamananāmanacālabhaṅga- vyāvartanarjukaraṇāni ca yantrakarma||41.5||

Sarvāṅgasundarā

nirghātanādi yantrasya karma| nirghātanaṃ-tāḍanaṃ paripātanam, unmathanaṃ-āloḍanaṃ unmūlanam, evamanyadapi cintyam| caḥ samuccaye, tena prakṣālanādīni samuccīyante|

Aṣṭāṅgahṛdayasaṃhitā

ā0 ra0-yantrakarmāṇyāha-nirghātaneti| saṅgrahe tu (sū.a. 34)-"vivaraṇavikarṣaṇavyathanaiṣaṇadāraṇaprakṣālanapradhamanāñjanapramārjanāni" iti navādhikānīti caturviṃśatiḥ|

Aṣṭāṅgahṛdayasaṃhitā

vivartate sādhvavagāhate ca grāhyaṃ gṛhītvoddharate ca yasmāt||25||

yantreṣvataḥ kaṅkamukhaṃ pradhānaṃ sthāneṣu sarveṣvadhikāri yacca||25||

42 1/2||25||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne yantravidhirnāma pañcaviṃśatitamo+adhyāyaḥ||25||

Āyurvedarasāyana

yantreṣu kaṅkamukhasya prādhānyamāha-vivartata iti| saṅgrahe tu (sū.a.34)-"hrasvadīrghasthūlatanuvakraviṣamagrāhyagrāhiśithilatetyaṣṭau yantradoṣāḥ|" iti| iti hemādriṭīkāyāmāyurvedarasāyane| yantrakarmaprakaraṇaṃ sāmastyena nirūpitam|| 25||

Sarvāṅgasundarā

vivartanādibhiścaturbhiḥ kāraṇairyantreṣu madhye kaṅkamukhaṃ śreṣṭhamiti| yasmācca sarveṣu pradeśeṣvadhikāri-adhikriyate iti| vasantatilakopajātī vṛtte| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne yantravidhirnāma pañcaviṃśo+adhyāyaḥ samāptaḥ|| 25||

ṣastravidhiradhyāyaḥ

26

Aṣṭāṅgahṛdayasaṃhitā

athātaḥ śastravidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

śastrasya vidhiḥ śastravidhiḥ| śeṣaṃ pūrvavat|

Āyurvedarasāyana

śastravidhimadhyāyaṃ vyākhyātuṃ pratijānīte-atheti|

Aṣṭāṅgahṛdayasaṃhitā

ṣaḍviṃśatiḥ sukarmārairghaṭitāni yathāvidhi||1||

śastrāṇi romavāhīni bāhulyenāṅgulāni ṣaṭ||1||

surūpāṇi sudhārāṇi sugrahāṇi ca kārayet||2||

akarālāni sudhmātasutīkṣṇāvartite+ayasi||2||

samāhitamukhāgrāṇi nīlambhojacchavīni ca||3||

nāmānugatarūpāṇi sadā sannihitāni ca||3||

svonmanārdhacaturthaaṃśaphalānyekaikaśo+api ca||4||

prāyo dvitrāṇi, yuñjīta tāni sthānaviśeṣataḥ||4||

(maṇḍalāgraṃ vṛddhipatramutpalādhyarddhadhārake||1||

sarpaiṣaṇyau vetasākhyaṃ śarāryāsyatrikūrcake||1||

kuśāsyaṃ sāṭavadanamantarvakrārdhacandrake (kam)||2||

vrīhimukhaṃ kuṭhārī ca śalākāṅguliśastrake||2||

baḍiśaṃ karapatrākhyaṃ kartarī nakhaśastrakam||3||

dantalekhanakaṃ sūcyaḥ kūrco nāma khrajāhvayam||3||

ārā caturvidhākārā tathā syātkarṇavedhanī(nam)||3.5||

Sarvāṅgasundarā

bāhulyena śastrāṇi ṣaḍaṅgulāni bhavanti| tathā ṣaḍviṃśatisaṅkhyāni, tathā sukarmāraiḥ-karmakuśalairnaraiḥ, yathāvidhi (( ghaṭitāni ))-samyaṅniṣpāditāni, tathā romavāhīni-lomaśātanasamarthāni, tathā surūpāṇi-śobhanākārāṇi, tathā sudhārāṇi-śobhanadhārāṇi, tathā sukhena gṛhyante-sugrahāṇi ca, kārayet| kva ? ayasi| kīdṛśe ? suṣṭhu dhmātaṃ sudhmātaṃ, tathā sutīkṣṇaṃ svāvartitaṃ ca yadayaḥ-śastraṃ, tasmin| kīdṛśāni śastrāṇi ? akarālāni-sudarśanāni| tathā, samāhitaṃ-suṣṭhukṛtaṃ, mukhāgraṃ-phalaṃ, yeṣāṃ tāni samāhitamukhāgrāṇi| tathā, nīlotpaladyutīni| tathā, nāmnā+anugataṃ rūpaṃ yeṣāṃ tāni-anvarthanāmānītyarthaḥ| tathā, sarvakālaṃ sannihitāni-samīpasthāni| tathā, svaṃ ca tadunmānaṃ ca svonmānaṃ-ātmīyaṃ pramāṇaṃ, tasmātsakāśādardham, tasya caturthāṃśaḥ-aṣṭabhāgaḥ, phalaṃ yeṣāṃ tānyevam| api ceti samuccaye| evaṃvidhāni śastrāṇyekaikaśaḥ sthānaviśeṣāt dvitrāṇi prayuñjīta| ekaikaśa iti "ekaṃ bahuvrīhivat " iti dvitvasublopau, tataḥ śaspratyayaḥ|

Āyurvedarasāyana

śastrāṇāṃ sāmānyalakṣaṇamāha-ṣaḍviṃśatiriti| sukarmāraiḥ-uttamalohakāraiḥ| romavāhīni-romacchedīni| akarālāni-ārjavavanti| ayasi-lohe ghaṭitāni, tṛtīyārthe saptamī| samāhitaṃ-samyagghāṭitaṃ, mukhāgraṃ-phalaṃ, yeṣāṃ tāni| svonmānasya-aṅgulaṣaṭkasya, ardhacaturthāṃśaḥ-adhyuṣṭo bhāgaḥ,- saptamāṃśadvayasahitaṃ yavadaśakam, tatparimāṇaṃ phalaṃ yeṣāṃ tāni| ekaikaśo dvitrāṇi-pratyekaṃ dve trīṇi vā, kārayet| ṣaḍviṃśaterupayogamāha-yuñjīteti|

Aṣṭāṅgahṛdayasaṃhitā

maṇḍalāgraṃ phale teṣāṃ tarjanyantarnakhākṛti||5||

lekhane chedane yojyaṃ pothakīśuṇḍikādiṣu||5||

Sarvāṅgasundarā

teṣāṃ śastrāṇāṃ madhye maṇḍalāgraṃ nāma śastram| kīdṛk ? phaloddeśe tarjanyā antarnakhastarjanyantarnakhaḥ tasyevākṛtiryasya tadevam| kvaitadyojyam ? ityāha-lekhane chedane ca pothakyādiṣu yojyam| ādiśabdena vartmarogādayo gṛhyante|

Āyurvedarasāyana

maṇḍalāgraṃ śastramāha-maṇḍalāgramiti| śuṇḍikā-galaśuṇḍikā|

Aṣṭāṅgahṛdayasaṃhitā

vṛddhipatraṃ kṣurākāraṃ chedabhedanapāṭane||6||

ṛjvagramunnate śophe gambhīre ca tadanyathā||6||

natāgraṃ pṛṣṭhato dīrghahrasvavaktraṃ yathāśrayam||7||

Sarvāṅgasundarā

vṛddhipatraṃ nāma śastraṃ kṣurākāraṃ syāt| tacca chedanādiṣu yojyamiti prakṛtam| phalaparimāṇaṃ tūktameva| kīdṛk ? ṛju-spaṣṭamagraṃ yasya tadṛjvagram, tadunnate śophe syāt| gambhīre tu śophe tat-vṛddhipatramanyathā| kathamanyathā ? ityāha-natetyādi| pṛṣṭhataḥ-pṛṣṭhadeśe, natamagraṃ yasya tannatāgraṃ bhavatīti|

Āyurvedarasāyana

vṛddhipatramāha-vṛddhipatramiti| unnate gambhīre ca śophe ṛjvagram| anyathābhūte śophe pṛṣṭhato natāgram| sthānavaśena dīrghamukhaṃ hrasvamukhaṃ ca|

Sarvāṅgasundarā

utpalapatramadhyarddhadhāraṃ ceti śastradvayamāha-utpaleti| ete svanāmānugatarūpe|

Aṣṭāṅgahṛdayasaṃhitā

utpalādhyardhadhārākhye bhedane chedane tathā||7||

Sarvāṅgasundarā

(( yathāyathaṃ-yathāsvaṃ, dīrghavaktraṃ hrasvavaktraṃ ca yuñjyāt| )) utpalaṃ cādhyardhadhāraṃ ca, te ākhye yayosta utpalādhyardhadhārākhye śastre yathākramaṃ dīrghahrasvavaktre bhavathaḥ| utpalapatraṃ dīrghamukhamadhyardhadhāraṃ tu hrasvavaktramityarthaḥ| te bhedane chedane ca yojye| tatheti samuccaye, pāṭane ca yojya ityarthaḥ|

Aṣṭāṅgahṛdayasaṃhitā

sarpāsyaṃ ghrāṇakarṇārśaścchedane+ardhāṅgulaṃ phale||8||

Sarvāṅgasundarā

sarpavaktraṃ nāma śastraṃ nāmānugatākāraṃ ghrāṇārśaścchedane karṇārśaśchedane ca yojyam| tacca phale+ardhāṅgulaṃ bhavati|

Āyurvedarasāyana

sarpavaktramāha-sarpāsyamiti|

Aṣṭāṅgahṛdayasaṃhitā

gateranveṣaṇe ślakṣṇā gaṇḍūpadamukhaiṣaṇī||8||

bhedanārthe+aparā sūcīmukhā mūlaniviṣṭakhā||9||

Sarvāṅgasundarā

eṣaṇī nāma śastram gatervraṇānāmanveṣaṇe yojyam| kīdṛśī ? ślakṣṇā-komalasparśā| tathā, gaṇḍūpadamukhamiva mukhaṃ yasyāḥ sā gaṇḍūpadamukhā| dvitīyāmeṣaṇīmāha- sa0-aparaiṣaṇī bhedanārthe sūcīmukhā syāt| tathā, mūle niviṣṭaṃ-kṛtaṃ, khaṃ-chidraṃ, yasyāḥ sā mūlaniviṣṭakhā|

Āyurvedarasāyana

anveṣaṇārthameṣaṇīmāha-gateriti| gateḥ-nāḍīvraṇasya| ā0 ra0-bhedanārthameṣaṇīmāha-bhedanārtha iti| bhedanatvaṃ kṣārāktasūtrapraveśanena|

Aṣṭāṅgahṛdayasaṃhitā

vetasaṃ vyaghane------------------------------------||9||

Sarvāṅgasundarā

vetasaṃ- vetasapatrākāraṃ śastram, ṣaḍaṅgulaṃ pūrvoktaphalam| tacca vyadhane yojyam|

Āyurvedarasāyana

vetasaśastramāha-vetasamiti|

Aṣṭāṅgahṛdayasaṃhitā

---------------------------srāvye śarāryāsyatrikūrcake||9||

Sarvāṅgasundarā

śarāriḥ-āṭhyākhyaḥ pakṣiviśeṣaḥ| śarāryāsyaṃ nāma śastraṃ trikūrcake ca srāvye yojyam|

Āyurvedarasāyana

śarārimukhaṃ trikūrcakaṃ ceti śastradvayamāhasrāvya iti| srāvye-pracchānena raktasrutau| bhāve kṛtyapratyayaḥ| śarāriḥ-pakṣiviśeṣaḥ|

Aṣṭāṅgahṛdayasaṃhitā

kuśāṭāvadane srāvye hyaṅgulaṃ syāttayoḥ phalam||10||

Sarvāṅgasundarā

kuśāṭā nāma śastraṃ vadane srāvye yojyam| tayoḥ-śarārikuśāṭayoḥ, phalaṃ dvyaṅgulapramāṇaṃ syāt|

Sarvāṅgasundarā

kuśapatramāṭāmukhaṃ ceti śastradvayamāha-kuśāṭeti| āṭā-pakṣiviśeṣaḥ|

Āyurvedarasāyana

antarmukhamāha-tadvaditi| tadvat-srāvye|

Aṣṭāṅgahṛdayasaṃhitā

tadvadantarmukhaṃ tasya phalamadhyardhamaṅgulam||10||

ardhacandrānanaṃ caitat----------------------------||11||

Sarvāṅgasundarā

antarmukhaṃ nāma śastraṃ tadvat-kuśāṭātulyam| tasya-antarmukhasya, phalaṃ sārdhamaṅgulaṃ syāt| tathā-kuśāṭātulyametadapi, ardhacandrāsyasaṃjñaṃ śastram| caḥ samuccaye bhinnakrame|

Āyurvedarasāyana

vrīhimukhamāha-tatheti|

Aṣṭāṅgahṛdayasaṃhitā

----------------------tathādhyardhāṅgulaṃ phale||11||

vrīhivaktraṃ prayojyaṃ ca tacchirodarayorvyadhe||11||

Sarvāṅgasundarā

vrīhivaktramapyadhyardhāṅgulaṃ phale syāt| tacca śirāvyadha udaravyadhe ca yojyam|

Aṣṭāṅgahṛdayasaṃhitā

pṛthuḥ kuṭhārī godantasadṛśārdhāṅgulānanā||12||

tayordhvadaṇḍayā vidhyeduparyasthāṃ sthitāṃ śirām||12||

Sarvāṅgasundarā

kuṭhārī nāma śastraṃ pṛthuḥ-vistīrṇasaṃsthānadaṇḍā| tathā, godantasadṛśamardhāṅgulamānanaṃ yasyāḥ saivam| tayā-kuṭhārikayā, ūrdhvadaṇḍayā satyā śirāmasthnāmupari sthitāṃ vidhyet|

Āyurvedarasāyana

kuṭhārīmāha-pṛthuriti| kuṭhāryāḥ kāryamāha-tayeti|

Aṣṭāṅgahṛdayasaṃhitā

tāmrī śalākā dvimukhī mukhe kurubakākṛtiḥ||13||

liṅganāśaṃ tayā vidhyet------------------||13||

Sarvāṅgasundarā

tāmramayī śalākā dvimukhī syāt| sā ca mukhe kurubakākṛtiḥ-raktasahacarapuṣpamukulākārā syāt| tayā śalākayā, liṅganāśaṃ-kaphotthapaṭalasaṃjñaṃ, vidhyet|

Aṣṭāṅgahṛdayasaṃhitā

ā0 raṃ0-śalākāmāha-tāmrīti| kurubakaṃ-kuraṇṭakamukulam|

Aṣṭāṅgahṛdayasaṃhitā

--------------------kuryādaṅguliśastrakam||13||

mudrikānirgatamukhaṃ phale tvardhāṅgulāyatam||14||

yogato vṛddhipatreṇa maṇḍalāgreṇa vā samam||14||

tatpradeśinyagraparvapramāṇārpaṇamudrikam||15||

sūtrabaddhaṃ galasrotorogacchedanabhedane||15||

Sarvāṅgasundarā

aṅguliśastrakaṃ kuryāt| kīdṛśam ? mudrikayā-ūrmikayā, nirgataṃ-niṣkrāntaṃ, mukhaṃ yasya tanmudrikānirgatamukham| phale tu-tasminmukhe, ardhāṅguladīrgham| yogataḥ-saṃsthānena, vṛddhipatreṇa maṇḍalāgreṇa vā tulyam| kiyatpramāṇā+asya mudrikā kāryā ? ityāha-tatpradeśinyagretyādi| tasya-vaidyasya, yā pradeśinī tasyā yadagraparva tasya yatpramāṇaṃ tenārpyata iti tatpradeśinyagraparvapramāṇārpaṇī-bhiṣaktarjanyagraparvapraveśāgracchhidrā, mudrikā yasmin tat tatpradeśinyagraparvapramāṇārpaṇamudrikam| tathā, sūtreṇa baddhaṃ-sūtrabaddham, sūtreṇa baddhvā maṇibandhe yojyamityarthaḥ| galasrotorogāṇāṃ chedane bhedane ca tadyojyam|

Sarvāṅgasundarā

aṅguliśastrakamāha-kuryāditi| mudrikānirgatamukhaṃ-kaṇṭhasthamudrikam| yogataḥ-sthānarogayogyatānusāreṇa vikalpya|

Aṣṭāṅgahṛdayasaṃhitā

grahaṇe śuṇḍikārmāderbaḍiśaṃ sunatānanam||16||

Sarvāṅgasundarā

baḍiśaṃ nāma śastraṃ śuṇḍikārmādergrahaṇe yojyam| ādiśabdena pratijihvikādergrahaṇam| kīdṛśaṃ tat ? sunataṃ-aṅkuśavadānataṃ, ānanaṃ-mukhaṃ, yasya tadevam|

Āyurvedarasāyana

baḍiśamāha-grahaṇa iti|

Aṣṭāṅgahṛdayasaṃhitā

chede+astthnāṃ karapatraṃ tu kharadhāraṃ daśāṅgulam||16||

vistāre dvyaṅgulaṃ sūkṣmadantaṃ sutsarubandhanam||17||

Sarvāṅgasundarā

karapatraṃ nāma śastraṃ kharadhāraṃ, tathā daśāṅgulaṃ dairghyeṇa, dvyaṅgulaṃ vistāreṇa, sūkṣmā dantā yasya tatsūkṣmadantam| tathā, tsaruḥ-muṣṭiḥ, bandhanaṃ-grahaṇam, śobhane tsarubandhane yasya tat sutsarubandhanam| abhidhānakośe yadyapi 'tsaruḥ-asimuṣṭiḥ' ityabhyadhāyi, tathā+api muṣṭimātrasyehopalakṣaṇārthatvāt muṣṭāvapyupapannameva|

Āyurvedarasāyana

karapatramāha-chede+asthnāmiti| suṣṭhu tsarubandhanaṃ grahaṇārthaṃ yasya|

Āyurvedarasāyana

kartarīmāha-srāyusūtrakacaccheda iti|

Aṣṭāṅgahṛdayasaṃhitā

snāyusūtrakacacchede kartarī kartarīnibhā||17||

Sarvāṅgasundarā

kartarī nāma śastraṃ kartarīsadṛśaṃ snāyvādicchede yojyam|

Aṣṭāṅgahṛdayasaṃhitā

vaktrarjudhāraṃ dvimukhaṃ nakhaśastraṃ navāṅulam||18||

sūkṣmaśalyoddhṛticchedamedapracchānalekhane||18||

Sarvāṅgasundarā

nakhaśastraṃ-nakhacchedakaṃ, prasiddham| tacca vaktrā ṛjuśca dhārā yasya tadevam| tasyaikaṃ mukhaṃ vaktramanyadṛju-spaṣṭam| tathā, navāṅgulaṃ-navāṅulapramāṇam, na tu ṣaḍaṅgulam| etacca sūkṣmaśalyasya-kaṇṭakāderuddharaṇadau nakhacchedane bhedane (( pracchaane lekhane )) ca yojyam|

Āyurvedarasāyana

nakhaśastramāha-vakrarjudhāramiti| navāṅgulaṃ na tu ṣaḍaṅgulam| nakhacchedanakaṃ-prasiddham| vakrarjudhāraṃ ekasminmukhe vakrā dhārā, anyasmin ṛjuḥ|

Aṣṭāṅgahṛdayasaṃhitā

ekadhāraṃ catuṣkoṇaṃ prabaddhākṛti caikataḥ||19||

dantalekhanakaṃ tena śodhayedvantaśarkarām||19||

Sarvāṅgasundarā

ekadhāraṃ-ekasmin pradeśe (( dhārā yasya tadevam| )) tathā, catuṣkoṇam| tathā, ekataḥ-ekasmindeśe prabaddhā ākṛtiryasya tat| taddantalekhanakaṃ nāma śastram| tena dantaśarkarāṃ śodhayet|

Āyurvedarasāyana

adhunā sūcīśastramāha-dantalekhanamāha-ekadhāramiti| prabaddhavat-veṣṭitavat, ākṛtiryasya tat prabaddhākṛti|

Aṣṭāṅgahṛdayasaṃhitā

vṛttā gūḍhadṛḍhāḥ pāśe tisraḥ sūcyo+atra sīvane||20||

māṃsalānāṃ pradeśānāṃ tryasrā tryaṅgulamāyatā||20||

alpamāṃsāsthisandhisthavraṇānāṃ dvyaṅgulāyatā||21||

vrīhivaktrā dhanurvaktrā pakvāmāśayamarmasu||21||

sā sārdhadvyaṅgulā-------------------------||22||

Āyurvedarasāyana

sūcītrayamāha-vṛttā iti| pāśe-chidrasthāne, gūḍhā dṛḍhāśca| ā0 ra0-tatra tryaṅgulāṃ sūcīmāha-māṃsalānāmiti| ā0 ra0-dvyaṅgulāṃ sūcīmāha-alpamāṃseti| ā0 ra0-sārddhyaṅgulāṃ sūcīmāha-vrīhivakreti|

Sarvāṅgasundarā

atra-eṣu śastreṣu madhye, sīvane-sīvanaviṣaye, tisraḥ sūcyaḥ syuḥ| kimbhūtāḥ ? vṛttāḥ-vartulāḥ, pāśe gūḍhāstathā dṛḍhāḥ sāratvāt| āsāṃ ca pratyekaṃ saṃsthānaviśeṣeṇa viśeṣopayogamāha- sa0-māṃsalānāṃ-bahumāṃsānāṃ, śarīradeśānāṃ tryasrā mukhe sūcī syāt| saṅgrahe+apyavocat (sū.a.34)-"tryasrāgrā" iti| tryasreti cintyam| tathā, tryaṅgulamāyatā-tryaṅguladīrghā| vṛttatvaṃ dṛḍhapāśatvaṃ coktameva sāmānyalakṣaṇena| sa0-alpamāṃsānāṃ vraṇānāṃ sandhyasthisaṃśritānāṃ ca dvyaṅgulamāyatā-dīrghā| vṛttamukhatvaṃ cāsyāḥ sāmānyenoktam| tṛtīyāmāha- sa0-vrīhimukhā, cāpavat kuṭilā, dairghyeṇa dve+aṅgule sārdhe syāt| sā ca pakvāśaya āmāśaye marmasu ca vraṇānāṃ sīvane yojyā|

Sarvāṅgasundarā

tāḥ-sūcyaḥ, sarvato vartulā dairghyeṇa caturaṅgulāḥ kūrca ityucyate| kimbhūtāḥ ? vṛtta ekasmin pīṭhe saṃsthitāḥ| tathā, saptasaṅkhyā aṣṭau vā| tathā, śobhanaṃ bandhanaṃ yāsāṃ tāḥ subandhanāḥ| ata evedaṃ śastraṃ sūcīkūrcasaṃjñaṃ śaṃsanti| tathā cārśaścikitsite jagāda (hṛ. ci. a. 8|29)- "arśobhyo jalajaśśastrasūcīkūrcaiḥ" ityādi| sa ca-subaddhasaptāṣṭasūcīkaḥ kūrco, nīlikādiṣu ca kuṭṭanaviṣaye yojyaḥ| upalakṣaṇārthatvāccāsya(sau) śvitrendraluptādiṣvapi yojyaḥ|

Aṣṭāṅgahṛdayasaṃhitā

sarvavṛttāstāścaturaṅgulāḥ||22||

kūrco vṛttaikapīṭhasthāḥ saptāṣṭau vā subandhanāḥ||22||

sa yojyo nīlikāvyaṅgakeśaśāteṣu kuṭṭane||23||

Āyurvedarasāyana

kūrcamāha-sarvavṛttā iti| sarvavṛttāḥ-pāśarahitāḥ, tāḥ-sūcyaḥ, vṛttaekasmin pīṭhe nikhātāḥ|

Āyurvedarasāyana

khajamāha-arddhāṅgulamukhairiti|

Aṣṭāṅgahṛdayasaṃhitā

ardhāṅgulamukhairvṛttairaṣṭābhiḥ kaṇṭakaiḥ khajaḥ||23||

pāṇibhyāṃ mathyamānena ghrāṇāttena haredasṛk||24||

Sarvāṅgasundarā

aṣṭābhiḥ kaṇṭakaiḥ khaja ucyate| kīdṛśaiḥ ? ardhāṅgulapramāṇaṃ mukhaṃ yeṣāṃ taiḥ, tathā vartulaiḥ| tena-khajena, hastābhyāṃ viloḍyamānena, nāsikāto+astraṃ haret|

Aṣṭāṅgahṛdayasaṃhitā

vyadhanaṃ karṇapālīnāṃ yūthikāmukulānanam||24||

Sarvāṅgasundarā

karṇapālīnāṃ vyadhane yūthikā nāma śastraṃ syāt| kīdṛśī ? mukulānanā|

Āyurvedarasāyana

karṇavyadhanamāha-vyadhanamiti|

Aṣṭāṅgahṛdayasaṃhitā

ārā+ardhāṅgulavṛttāsyā tatpraveśā tathordhvataḥ||25||

caturasrā, tayā vidhyecchhophaṃ pakvāmasaṃśaye||25||

karṇapālīṃ ca bahalāṃ-----------------------------||26||

Āyurvedarasāyana

ārāmāha-āreti| tatpraveśā-arddhāṅgulapraveśā| ūrdhvataḥ-vṛttānmukhādūrdhvaṃ, caturasrā| pakvāmasaṃśayepakvatvāmatvasandehe| bahalāṃ-ghanām|

Sarvāṅgasundarā

ardhāṅgulapramāṇaṃ vṛttaṃ āsyaṃ-mukhaṃ, yasyāḥ sā+ardhāṅgulavṛttāsyā| tathā, sa eva-ardhāṅgulapramāṇaḥ praveśo yasyāḥ sā tatpraveśā| tathordhvata iti vṛttārdhāṅgulādupariṣṭāt tathaiva-ardhāṅgulapramāṇaiva caturasrā syāt| sā ārānāma śastram| tayā ārayā, śophaṃ vidhyet| kadā ? pakvāmasaṃśaye,-kimayaṃ pakvaḥ śopha utāma iti sandehe| bahalāṃ ca karṇapalīṃ tayā vidhyet|

Aṣṭāṅgahṛdayasaṃhitā

-----------------------bahalāyaaśca śasyate||26||

sūcī tribhāgasuṣirā tryaṅgulā karṇavedhanī||26||

Sarvāṅgasundarā

bahalāyāḥ-atimāṃsalāyāḥ karṇapālyāśca, sūcī śasyate,-na kevalamārā| kīdṛśī sūcī ? tribhāgaḥ-prāntabhāgāt suṣiro yasyāḥ saivam| tathā, tryaṅgulā-dairghyeṇa| sā ca karṇavedhanī syāt|

Āyurvedarasāyana

bahalakarṇapālīvyadhanārthaṃ sūcīmāha-bahalāyāśceti|

Aṣṭāṅgahṛdayasaṃhitā

jalaukaḥkṣāradahanakācopalanakhādayaḥ||27||

alauhānyanuśastrāṇi, tānyevaṃ ca vikalpayet||27||

aparāṇyapi yantrādīnvupayogaṃ ca yaugikam||28||

Sarvāṅgasundarā

jalaukaḥprabhṛtayo+anuśastrāṇi raktasrāvakāryakāraṇāt| tāni cālauhāni-lohavarjitāni| ādiśabdenāyaskāntaśākaśophālikādikharapatrādīnāṃ grahaṇam| evaṃ coktena nyāyenānyānyapi yantrādīni vikalpayet| ādiśabdena śastrāṇāṃ grahaṇam| upayogaṃ ca yaugikaṃ-sādhutaraṃ, buddhyā nirūpayet|

Āyurvedarasāyana

anuśastrāṇyāha-jalauka iti| uktebhyaḥ śastrayantrebhyo+anyānyapi svabuddhyā kalpyānītyāha-tānyevamiti| tāni-śastrānuśastrāṇi, yantrādīniyantrānuyantrāṇi, teśāṃ yogyamupayogaṃ ca, vikalpayet|

Aṣṭāṅgahṛdayasaṃhitā

utpāṭyapāṭyasīvyaiṣyalekhyapracchhānakuṭṭanam||28||

chhedyaṃ bhedyaṃ vyadho mantho graho dāhaśca tatkriyāḥ||29||

Āyurvedarasāyana

śastradoṣānāha-śastrakāryāṇi gaṇayati-utpāṭyeti| utpāṭhyaṃ-utpāṭanam, bhāve yatpratyayaḥ| evaṃ pāṭhyādiṣu| sīvyaṃ-sīvanam|

Sarvāṅgasundarā

utpāṭyādīni tatkriyāḥ,-teṣāṃ-ṣaḍviṃśatiśastrāṇāṃ, kriyāḥ-karmāṇi, tatkriyāḥ| (( tāni ṣaḍviṃśatiśastrāṇi saṅgrahoktāni (sū. a. 34)- "tadyathā-dantalekhanamaṇḍalāgravṛddhipatrotpalapatrādhyardhadhāramudrikākartarīsarpavaktrakarapatrakuśapatrāṭāmukhā-ntarmukhaśarārimukhatrikūrcakūṭhārikāvrīhimukhaśalākāvetasapatrārākarṇavyadhanasūcīsūcīkurcakhajaiṣaṇī-baḍiśanakhaśastrāṇi|" iti| )) utpāṭyaṃ-uddhāryam, tatra nakhaśastraṃ prayojyam| pāṭane vṛddhipatrādi| sīvane sūcyaḥ| lekhane maṇḍalāgrādiḥ| pracchāne nakhaśastrādi| kuṭṭane kūrcaḥ| chedane utpalapatrādi| bhedane eṣaṇī sūcīmukhā| vyadhane vetasādi| manthane khajaḥ| grahe sandaṃśaḥ| dāhe śalākādiriti|

Āyurvedarasāyana

śastradoṣānāha-kuṇṭhakhaṇḍeti| te ca doṣā anyatra karapatrāt|

Aṣṭāṅgahṛdayasaṃhitā

kuṇṭhakhaṇḍatanusthūlahrasvadīrghatvavakratāḥ||29||

śastrāṇāṃ kharadhāratvamaṣṭau doṣāḥ prakīrtitāḥ||30||

Sarvāṅgasundarā

spaṣṭam

Aṣṭāṅgahṛdayasaṃhitā

chedabhedanalekhyārthaṃ śastraṃ vṛntaphalāntare||30||

tarjanīmadhyamāṅguṣṭhairgṛhṇīyātsusamāhitaḥ||31||

visrāvaṇāni vṛntāgre tarjanyaṅguṣṭhakena ca||31||

talapracchannavṛntāgraṃ grāhyaṃ vrīhimukhaṃ mukhe||32||

mūleṣvāharaṇārthāni kriyāsaukaryato+aparam||32||

Sarvāṅgasundarā

śedabhedanalekhyārthaṃ tarjanīmadhyamāṅguṣṭhairmilitaiḥ śastraṃ vṛntaphalāntare-vṛntaphalamadhyabhāge, gṛhṇīyāt| kīdṛk ? susamāhitaḥ,-tadgatamanāḥ| visrāvaṇakāryāṇi śarāryāsyādīni śastrāṇi vṛntāgre tarjanyaṅguṣṭhābhyāṃ gṛhṇīyāt| gṛhṇīyādityanuvartate| talaśabdena pāṇitalamucyate, ādilopākhyayā tantrayuktyā| talena pracśhannaṃ vṛntāgraṃ yasya tat vrīhimukhaṃ mukhe gṛhṇīyāt| śeṣaṃ śastraṃ kriyāsaukaryato gṛhṇīyāt| sukarasya bhāvaḥ saukaryam| yathā sukarā pāṭanādikā kriyā syāttathā+a+adadītetyarthaḥ|

Aṣṭāṅgahṛdayasaṃhitā

ā0 ra0-ṣastrakoṣamācaṣṭe-śastradhāraṇavidhimāha-śedabhedaneti| śedanādikarmaṇi vṛntaphalayormadhye tarjanyādibhirmilitaiḥ śastraṃ gṛhṇīyāt| visrāvaṇe tu tarjanyaṅguṣṭhābhyāṃ vṛntāgre gṛhṇīyāt| vrīhimukhaṃ tu pāṇitalena vṛntāgraṃ pracśādya mukhe grāhyam| āhāraṇe tu śastraṃ mūle grāhyam| pāśasyopari madhye laṅusandaṃśaḥ kartarī ca| śeṣeṣu tu karmasu yatra gṛhīte kriyāsaukaryaṃ tatra grāhyam|

Aṣṭāṅgahṛdayasaṃhitā

syānnavāṅgulavistāraḥ sughano dvādaśāṅgulaḥ||33||

kṣau mapatrorṇakauśeyadukūlamṛducarmajaḥ||33||

vinyastapāśaḥ susyūtaḥ sāntarorṇārsthaśastrakaḥ||34||

śalākāpihitāsyaśca śastrakośaḥ susañcayaḥ||34||

Sarvāṅgasundarā

navāṅgulavistāraḥ śastrakośaḥ syāt| tathā, suṣṭhu ghanonibiḍaḥ| tathā, dvādaśāṅgulapramāṇo dairdhyeṇa| tathā, kṣau mādijaḥ| tathā, vinyastaḥ-kṛtaḥ, pāśo yasya sa vinyastapāśaḥ| tathā, suṣṭhu syūtaḥ| tathā, sāntarāṇi-savyavadhānāni, ūrṇāsthāni śastrāṇi yasmin sa sāntarorṇāsthaśastrakaḥ| tathā, śalākayā pihitaṃ-sthagitaṃ, āsyaṃ yasya sa evam| tathā, śobhanaḥ sañcayo yasya sa susañcayaḥ, nāpitabhāṇḍikāvat| tantrāntare coktam "niśānī tu śastrāṇāṃ ślakṣṇā śilikā māṣamudgaprabhā" ityādi|

Āyurvedarasāyana

sukumārabālānāmastravisrāvaṇārthaṃ jalaukaso nirdidikṣurāha-śastrasthāpanārthaṃ śastrakośamāha-syāditi| saṅgrahe tu (sū.a. 34)-"hasta eva cātra pradhānatamastadadhīnatvādyantraśastrāṇām| tatra kṣāreṇa pāyitaṃ śastraṃ śaraśalyāsthicśedaneṣu, udakena māṃsacśedane, tailena pāṭanabhedanaśirāvyadhasnāyucśedaneṣu ca prayuñjīta| dhārā punarbhedanānāṃ māsūrī, lekhanānāmardhamāsūrī, vyadhanānāṃ visrāvaṇānāṃ ca kaiśikī, śedanānāmardhakaiśikī| niśānī tu teṣāṃ ślakṣṇā śilikā māṣamudgaprabhā| dhārāsaṃsthāpanaṃ ca śālmalīphalakam| atha yogyā| na cādhikṛtaśāstre+apyakṛtayogyaḥ, yogyā-abhyāsaḥ, subahuśo vā+apyadṛṣṭakarmā śastrakarmaṇi pravarteta, śirāsnāyumarmādivyāptatvāddehasya| tasmāt saromacarmapuṣpaphalālābutrapusodakapaṅkapūrṇadṛtibastivadhramāṃsapeśikotpalanālādiṣu yathārhamāharaṇādiyogyāṃ kuryāt| tathā ṅaṭapārśvasrotasyambhobhiḥ paripūrṇena netreṇa bastipīḍanayogyām| mṛdumāṃsakhaṇḍeṣvagnikṣārāvacaraṇayogyām| pustamayapuruṣāṅgapratyaṅgeṣu bandhanayogyām| api ca| yuktakārī bhiṣagbubhūṣuḥ puruṣaṃ sampūrṇagātramaviṣahatamadīrṅavyādhipīḍitaṃ niṣkṛṣṭāntramavahantyāmāpagāyāṃ muñjabalvajaveṣṭitaṃ pañjarasthamaprakāśe deśe kothayet| taṃ samyakprakuthitaṃ coddhṛtyāyatadehaṃ kṛtvośīraveṇukūrcādīnāmanyatamena śanaiḥśanairavaṅṛṣya tvagādīn sarvāneva vāhyābhyantarānaṅgasirāsrāyvādīnavayavānācāryopadarśitenāgamena cakṣuṣā ca lakṣayet| iti śāstreṇa yaddṛṣṭaṃ dṛṣṭaṃ pratyakṣataśca yat| samāgataṃ tadubhayaṃ bhūyo jñānaṃ vivardhayet||" iti|

Aṣṭāṅgahṛdayasaṃhitā

jalaukasastu sukhināṃ raktasrāvāya yojayet||35||

Sarvāṅgasundarā

sukhināṃ-sukhocitānāṃ, raktasrāvaṇārthaṃ jalaukaso yojayet| tāśca dviprakāraaḥ,-saviṣānirviṣāśca| tatra saviṣāṇāṃ sāpāyatvāttā eva tāvallakṣayati-

Āyurvedarasāyana

jalaukasāṃ viṣayamāha-jalaukasastviti|

Sarvāṅgasundarā

duṣṭāmbūdbhavāśca jalaukasaḥ saviṣā iti varjayet| tathā matsyabhekasarpādiśavakothodbhavāḥ, tathā teṣāmeva matsyādīnāṃ ye malāḥ-mūtrapurīṣādayaḥ, tadudbhavāśca saviṣā iti varjayet| saviṣāṇāṃ lakṣaṇamāha-raktā ityādi| yāvallomaśā yāstāḥ saviṣā yataḥ, tato varjayet-tā na yojayet|

Aṣṭāṅgahṛdayasaṃhitā

duṣṭāmbumatsyabhekāhiśavakothamalodbhavāḥ||35||

raktāḥ śvetā bhṛśaṃ kṛṣṇāścapalāḥ sthūlapicchhilāḥ||36||

indrāyudhavicitrordhvarājayo romaśāśca tāḥ||36||

saviṣā varjayet------------------------------||37||

Āyurvedarasāyana

varjyāṃ jalaukasa āha-duṣṭāmtrviti| duṣṭāmbuni matsyādiśavakothamaleṣu ca jātāḥ|

Āyurvedarasāyana

varjyāprayoge doṣamāha-tābhiriti| varjyādoṣe cikitsāmāha-viṣapittāsranuditi|

Aṣṭāṅgahṛdayasaṃhitā

-------------------------tābhiḥ kaṇḍūpākajvarabhramāḥ||37||

viṣapittāsranutkāryaṃ tatra----------------------||37||

Sarvāṅgasundarā

tābhirhi yojitābhiḥ kaṇḍvādayaḥ syuḥ| upalakṣaṇaṃ cedam| dāhaśoṣamūrcchhādayo+api syuḥ| (( tatra- )) tāsu mohādyojitāsu, viṣādijit kāryam|

Aṣṭāṅgahṛdayasaṃhitā

----------------------------śuddhāmbujāḥ punaḥ||37||

nirviṣāḥ śaivalaśyāvā vṛttā nīlordhvarājayaḥ||38||

kaṣāyapṛṣṭhāstanvaṅgyaḥ kiñcitpītodarāśca yāḥ||38||

Sarvāṅgasundarā

jalaukasa ityanuvartate| śuddhajalodbhavāḥ (śuddhāmbujāḥ)-saugandhikotpalakamalavipulasalilaśaivālajā jalaukaso, nirviṣāḥ syuḥ| āsāṃ ca lakṣaṇamāha-śaivaletyādi| śaivalamiva śyāvāḥ, tathā vṛttāḥ, tathā nīlordhvarājayaḥ, tathā kaṣāyaṃ-nyagrodhādivalkalasadṛśavarṇaṃ, pṛṣṭhaṃ yāsāṃ tā evam, tathā tanuśarīrāḥ kiñcitpītavarṇajaṭharāśca nirviṣā vedyāḥ|

Āyurvedarasāyana

grāhyā jalaukasa āha-śuddhāmbusambhavā iti|

Aṣṭāṅgahṛdayasaṃhitā

tā apyasamyagvamanāt pratataṃ ca nipātanāt||39||

sīdantīḥ salilaṃ prāpya raktamattā iti tyajet||39||

Āyurvedarasāyana

grāhyāsvapi mattā varjyā ityāha-tā iti| pratataṃ nipātanāt-aviśramayya prayogāt| sīdantīḥ-śramamatyajantīḥ| raktamattā iti- raktamattatvāddhetoḥ|

Sarvāṅgasundarā

nirviṣā api jalaukaso raktamattā iti tyajet| na kevalaṃ saviṣā iti pratipādanārtho+apiśabdaḥ| raktamattatve hetudvayamāha-asamyagvamanāt, duṣṭaraktasyeti śeṣaḥ| pratataṃ ca lāganāt, duṣṭaraktavāsitvena raktamattā ityuktāḥ| tāśca kathaṃ lakṣyante ? ityāha-sīdantīrityādi| jalaṃ (salilaṃ) prāpyatoyapūrṇabhāṇḍamāsādya, sīdantīḥ-na tathā ceṣṭamānāḥ, iti jñātvā tyajet|

Aṣṭāṅgahṛdayasaṃhitā

athetarā niśākalkayukte+ambhasi pariplutāḥ||40||

avantisome takre vā punaścāśvāsitā jale||40||

lāgayeddṛtamṛtstanyaraktaśastranipātanaiḥ||41||

pibantīrunnataskandhāśchādayenmṛduvāsasā||41||

Āyurvedarasāyana

nanu, śuddharaktaduṣṭaraktayorekalkībhūtatvāt śuddharaktākarṣaṇājjālaukā doṣāya syaadityāha-jalaukasāṃ prayogamāha-athetarā iti| itarāḥ-avarjyāḥ| avantisome-kāñjike| ghṛtādyanyatamena pradeśamabhyajya śastreṇa vā pracchāya lāgayet|

Sarvāṅgasundarā

atha-parikṣāto+anantaraṃ, itarā lāgayet| kimbhūtāḥ ? haridrākalkayuktajale pariplutāḥ, kāñjike kālaśeye vā pariplutāḥ, punaśca jale samāśvāsitāḥ-sātmyabhūte jale plavanārhāḥ sotsāhāḥ satīḥ, yojayet| alagantīḥ kathaṃ lāgayet ? ityāha-ghṛtetyādi| ghṛtādipātanaistā yojayet| pātanaśabdaḥ pratyekaṃ yojyaḥ| śastreṇāṅge raktaṃ mokṣayitvā vā ta yojayet| tāśca pibantīḥ sūkṣmavāsasā+a+acchhādayet| evaṃ hi tāsāṃ makṣikādyanupadravāt samyagyojanā syāt| atha kimetāḥ pibantyuta neti kathaṃ jñāyate ? ityatra viśeṣaṇadvāreṇa hetumāha-unnataskandhā iti| unnataḥ skandho yāsāṃ tā evam| unnataskandhatvena tāsāṃ pānaṃ jñāyata ityarthaḥ|

Aṣṭāṅgahṛdayasaṃhitā

sampṛktādduṣṭaśuddhāsrājjalaukā duṣṭaśoṇitam||42||

ādatte prathamaṃ haṃsaḥ kṣīraṃ kṣīrodakādiva||42||

(gulmārśovidradhīn kuṣṭhavātaraktagalāmayān||1||

netrarugviṣavīsarpān śamayanti jalaukasaḥ||1||

)||1||

Sarvāṅgasundarā

duṣṭaśuddhāsrānmilitādapi jalaukā duṣṭaraktameva pūrvamādatte, na śuddhaṃ dehadhātustham, iti dṛṣṭāntena darśayati-haṃsa ityādi| haṃso yathā kṣīrajalānmiśritāt prāgdugdhamādatte na tu jalam, tathā jalaukāḥ prāgśuddhaṃ raktamādatte paścāditaraditi nyāyyametat|

Āyurvedarasāyana

duṣṭaśuddhasamparke jalaukāḥ prathamaṃ duṣṭaṃ pibatītyāha sampṛktāditi|

Aṣṭāṅgahṛdayasaṃhitā

daṃśasya tode kaṇḍvāṃ vā mokṣayet------------------||43||

Āyurvedarasāyana

jalaukasāṃ mokṣaṇakālamāha-daṃśasyeti|

Sarvāṅgasundarā

daṃśasya tode sati kaṇḍvāṃ satyāṃ vā mokṣayet, śuddharaktarakṣārthamatiyogabhayācca| tāmityekavacananirdeśādekaikāṃ mokṣayet, na tu sarvāḥ sakṛdeveti gamayati| atha pānalaulyalyādṛśaṃ, - na tyajettato haridrācūrṇaṃ vā vadane dattvā mokṣayet|

Sarvāṅgasundarā

mokṣitāṃ ca jalaukasaṃ vāmayet| vamanavidhānamāha paṭvityādi| saindhavayutena tailena rūṣitāsyāṃ tathā sūkṣmeṇa taṇḍulakaṇḍanena rūṣitāṃ-avakīrṇāṃ, vāmayet| taṇḍulaśabdasyātra lopo jñeyastantrayuktyā|

Aṣṭāṅgahṛdayasaṃhitā

----------------------------------vāmayecca tām||43||

paṭutailāktavadanāṃ ślakṣṇakaṇḍanarūṣitām||43||

Āyurvedarasāyana

mokṣitānāṃ kṛtyamāha-vāmayediti| kaṇḍanaṃ tuṣaḥ|

Aṣṭāṅgahṛdayasaṃhitā

rakṣan raktamadādbhūyaḥ saptāhaṃ tā na pātayet||44||

Sarvāṅgasundarā

tāḥ-kṛtavamanā jalaukaso, raktamadādrakṣan punaḥ saptāhaṃ na yojayet|

Āyurvedarasāyana

saptāhādarvāk jalaukasāṃ punaḥprayogaṃ niṣedhati-rakṣanniti|

Aṣṭāṅgahṛdayasaṃhitā

pūrvavat paṭutā dārḍhyaṃ samyagvānte jalaukasām||44||

Sarvāṅgasundarā

jalaukasāṃ samyagvānte sati pūrvavat-alāgitānāmiva, paṭutādi bhavati|

Āyurvedarasāyana

jalaukasāṃ samyagvamanalakṣaṇamāha-pūrvavaditi|

Aṣṭāṅgahṛdayasaṃhitā

klamo+atiyogānmṛtyurvā------------------------------||45||

Sarvāṅgasundarā

atiyogādvamanasya klamo mṛtyurvā syāt|

Āyurvedarasāyana

ativānte lakṣaṇamāha-klama iti|

Āyurvedarasāyana

durvānte lakṣaṇamāha-durvānta iti|

Aṣṭāṅgahṛdayasaṃhitā

-----------------------------durvānte stabdhatā madaḥ||45||

Sarvāṅgasundarā

durvānte sati stabdhatā madaśca syāt|

Sarvāṅgasundarā

tāścānyasminnanyasmin ghaṭe tryahāt pañcāhādvā sthāpyāḥ| kimbhūte ? mṛtsnāpṛktena jalena garbhiṇi, tadyukta ityarthaḥ| praśastā mṛt-mṛtsnā, "sasnau praśaṃsāyām" iti snapratyayaḥ| anekabhājanasthāpane ko+arthaḥ ? ityāha-lālādikothanāśārtham| ādiśabdena mūtrapurīṣādīnāṃ grahaṇam| lālādīnāṃ \_jalaukaḥsambandhināṃ, kothaḥ-kuthitatvaṃ klinnatā, tannāśāya| tadanvayāt-lālādiyogāt, tāḥ saviṣāḥ syuḥ|

Aṣṭāṅgahṛdayasaṃhitā

anyatrānyatra tāḥ sthāpyā ghaṭe mṛtsnāmbugarbhiṇi||45||

lālādikothanāśārthaṃ, saviṣāḥ syustadanvayāt||46||

Sarvāṅgasundarā

jalaukasāṃ pālanavidhimāha-anyatrānyatreti|

Aṣṭāṅgahṛdayasaṃhitā

aśuddhau srāvayeddaṃśān haridrāguḍamākṣikaiḥ||46||

Sarvāṅgasundarā

aśuddhau-aśuddhaliṅgānumite rakte sati, daṃśān haridrādibhiḥ srāvayet|

Āyurvedarasāyana

daṃśāparisrāve srāvaṇauṣadhamāha-aśuddhāviti|

Aṣṭāṅgahṛdayasaṃhitā

śatadhautājyapicavastato lepāśca śītalāḥ||47||

Sarvāṅgasundarā

anantaraṃ śatadhautaghṛtasampṛktāḥ picavo 'yojyāḥ' iti śeṣaḥ| śataśabdo+anekaparyāyaḥ, bahukṛtvo dhautamityarthaḥ| tathā, śītalā lepāḥ-yaṣṭīcandanośīrādijāḥ, yojyāḥ| daṃśasthitacalitaraktaprasādanāyeti bhāvaḥ|

Āyurvedarasāyana

daṃśastrāvānantaraṃ kṛtyamāha-śatadhauteti|

Aṣṭāṅgahṛdayasaṃhitā

duṣṭaraktāpagamanātsadyo rāgarujāṃ śamaḥ||47||

Sarvāṅgasundarā

duṣṭaraktasyāpagamanāt-niḥsaraṇāt, sadyo-drāgeva, rāgapīḍāśāntirbhavati| upalakṣaṇaṃ cedam| śvayathuśaithilyadāhaśamo+api hi bhavatyeva|

Āyurvedarasāyana

srāvaphalamāha-duṣṭaraktāpagamanāditi|

Aṣṭāṅgahṛdayasaṃhitā

aśuddhaṃ calitaṃ sthānātsthitaṃ raktaṃ vraṇāśaye||48||

vyamlībhavetparyuṣitaṃ tasmāttatsrāvayetpunaḥ||48||

Sarvāṅgasundarā

aśuddhaṃ raktaṃ svāśayaaccalitaṃ vraṇasthāne sthitaṃ paryuṣitaṃ sat vyamlībhavedyataḥ, tasmāt tat-raktaṃ, bhūyaḥ srāvayet|

Āyurvedarasāyana

dvitīye+ahni punaḥ srāvamāha-aśuddhamiti| amlībhavet-pākonmukhaṃ bhavet|

Aṣṭāṅgahṛdayasaṃhitā

yuñjyānnālābughaṭikā rakte pittena dūṣite||49||

tāsāmanalasaṃyogāt--------------------------||49||

Sarvāṅgasundarā

rakte pittena dūṣite sati, alābughaṭikā na lāgayet| tāsāṃ-alābūnāṃ ghaṭikānāṃ ca, agnisaṃyogāt pittaraktakopopapatteriti bhāvaḥ|

Āyurvedarasāyana

alābudhaghaṭikayoraviṣayamāha-yuñjyānneti|

Āyurvedarasāyana

alābughaṭikayorviṣayamāha-yuñjyāttviti|

Aṣṭāṅgahṛdayasaṃhitā

----------------------------yuñjyāttu kaphavāyunā||49||

Sarvāṅgasundarā

tāstu kaphavātena duṣṭe+asṛji yuñjyāt|

Aṣṭāṅgahṛdayasaṃhitā

kaphena duṣṭaṃ rudhiraṃ na śṛṅgeṇa vinirharet||50||

skannatvāt--------------------------------------||50||

Sarvāṅgasundarā

kaphena duṣṭaṃ raktaṃ sat śṛṅgeṇa nākarṣet| skannatvātstyānatvāddhetoḥ| śṛṅgasya cāgnisaṃyogābhāvena kaphavilayane sāmarthyābhāvāt|

Āyurvedarasāyana

śṛṅgasyāviṣayamāha-kaphena duṣṭamiti|

Aṣṭāṅgahṛdayasaṃhitā

--------------vātapittābhyāṃ duṣṭam śṛṅgeṇa nirharet||50||

Sarvāṅgasundarā

vātapittābhyāṃ duṣṭaṃ rudhiraṃ śṛṅgeṇa nirharet|

Āyurvedarasāyana

śṛṅgasya viṣayamāha-vātapittābhyāmiti|

Aṣṭāṅgahṛdayasaṃhitā

gātraṃ baddhopari dṛḍhaṃ rajjvā paṭṭena vā samam||51||

snāyusandhyasthimarmāṇi tyajan pracchhānamācaret||51||

adhodeśapravisṛtaiḥ padairuparigāmibhiḥ||52||

na gāḍhaghanatiryagbhirna pade padamācaran||52||

pracchaanenaikadeśasthaṃ grathitaṃ jalajanmabhiḥ||53||

harecchṛṅgādibhiḥ suptamasṛgvyāpi śirāvyadhaiḥ||53||

Sarvāṅgasundarā

gātraṃ rajjvā paṭṭena vā dṛḍhaṃ samaṃ baddhopari pracchanīyapradeśasya, tathā snāyvādi pariharan, pracchānaṃ kuryāt| katham ? adhodeśātpravisṛtaiḥ-pravṛttaiḥ, padairuparigāmibhiḥ-ūrdhvaprasāribhiḥ| kimbhūtaiḥ padaiḥ ? na gāḍhaiḥ-na kharaiḥ, na ghanaiḥ-na nirantaraiḥ, na ca tiryagbhiḥ-tiraścīnaiḥ| tathā, pade padaṃ nācaran-padasyopari padamakurvannityarthaḥ| ekadeśasthitaṃ raktaṃ pracchānenākarṣet| grathitaṃ granthyarbudādiṣu raktaṃ jalaukābhirapaharet| suptaṃ-niścetanaṃ sat sthāne prasuptyādivikāri, śṛṅgādibhirharet| vyāpi-sarvaśarīrasya, lohitaṃ śirāvyadhairākarṣet|

Āyurvedarasāyana

pracchānavidhimāha-gātramiti| padaiḥ-śastrakṛtaiḥ| adhodeśapravisṛtaiḥ-adhastādākṛṣṭaśastrairadhodeśamārabhyordhvamūrdhvaṃ kriyamāṇaiḥ| pracchānasya viṣayamāha-pracchāneneti| jalaukasāṃ viṣayamāha-grathitamiti| grathitaṃ-granthībhūtam| śṛṅgālābughaṭikānāṃ viṣayamāha-śṛṅgādibhiriti| suptaṃ ajñātasparśam| śirāvyadhasya viṣayamāha-vyāpīti| vyāpi-sarvadehastham|

Sarvāṅgasundarā

piṇḍite rakte pracchhānaṃ vā syāt|

Aṣṭāṅgahṛdayasaṃhitā

pracchhānaṃ piṇḍite vā syāt-----------------------------||54||

Āyurvedarasāyana

pracchānasya viṣayāntaramāha-pracchānamiti| piṇḍite-ghane|

Āyurvedarasāyana

jalaukasāṃ viṣayāntaramāha-avagāḍha iti| avagāḍhe-gambhīre|

Aṣṭāṅgahṛdayasaṃhitā

-------------------------------avagāḍhe jalaukasaḥ||54||

Sarvāṅgasundarā

avagāḍhe rakte jalaukasaḥ syuḥ|

Aṣṭāṅgahṛdayasaṃhitā

tvaksthe+alābughaṭīśṛṅgam----------------------------||54||

Sarvāṅgasundarā

tvaksthe-uttāne rakte, alābughaṭīśṛṅgāṇi syuḥ|

Āyurvedarasāyana

alābvādīnāṃ viṣayāntaramāha-tvakstha iti|

Aṣṭāṅgahṛdayasaṃhitā

--------------------------------śiraiva vyāpake+asṛji||54||

Sarvāṅgasundarā

sarvaśarīravyāpake rakte śiraiva bhavati| śirāyāṃ matavikalpo nāstyevetyevaśabdārthaḥ|

Āyurvedarasāyana

śirāvyadhasya niyatatvamāha-śiraiveti|

Aṣṭāṅgahṛdayasaṃhitā

vātādidhāma vā śṛṅgajalaukolābubhiḥ kramāt||55||

Sarvāṅgasundarā

athavā vātādisthānasthitaṃ raktaṃ yathākramaṃ śṛṅgādibhirharet|

Āyurvedarasāyana

śṛṅgādīnāṃ viṣayāntarāṇyāha-vātādidhāmeti|

Aṣṭāṅgahṛdayasaṃhitā

stratāsṛjaḥ pradehādyaiḥ śītaiḥ syādvāyukopataḥ||55||

satodakaṇḍūḥ śophastaṃ sarpiṣoṣṇena secayet||26||

55 1/2||26||

iti śrīvaidyapatisiṃhaguptasūnuśrīmadvāgbhaṭaviracitā- yāmaṣṭāṅgahṛdayasaṃhitāyāṃ sūtrasthāne śastravi- dhirnāma ṣaṅviṃśo+adhyāyaḥ||26||

Sarvāṅgasundarā

srutaraktasya narasya śītalaiḥ pralepādibhisthodakaṇḍūyutaḥ śopho vātakopāt syāt| taṃ-tādṛśaṃ śophaṃ, ghṛtenoṣṇena secayediti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkā- yāṃ sarvāṅgasundarākhyāyāṃ sūtrasthāne śastravidhirnāma ṣaḍviṃśo+adhyāyaḥ samāptaḥ|| 26||

Āyurvedarasāyana

srutaraktasya śītopacārātiśaye doṣamāhasrutāsṛja iti| uktadoṣe pratīkāramāha-tamiti| saṅgrahe tu (sū.a. 35)-"sarvāsāṃ ca paraṃ pramāṇamaṣṭādaśāṅgulāni| tatra catuṣpañcaṣaḍaṅgulā nṛṣu yojayet| gajavājiṣvaparāḥ| tāsu sukumārāstanutvaco+alpaśiraskā bṛhadadharakāyāśca striyaḥ| viparītāḥ pumāṃso+arddhacandrākṛtipurovṛttāśca| tatra bahudoṣeṣu cirotthiteśu cāmayeṣu pumāṃso yojayitavyāḥ| striyo viparīteṣu| jalaukasastvārdracarmādyupāyairgṛhītvā surabhipaṅkagarbhe nave ghaṭe sthāpayet| śṛṅgāṭakakaserukaśālūkaśaivālamṛṇālavallūramṛtsrāpuṣkarabījacūrṇaṃ svāduśītaṃ svacchaṃ ca toyamannapānārthe tābhyo dadyāt| lālādikothaparihārarthameva ca tryahāntryahāt purvamannapānamapanīyānyaddadyāt| pañcāhācca tadvidha eva ghaṭāntare tāḥ sañcārayet|" iti| iti hemādriṭīkāyāmāyurvedarasāyane| śastraprakaraṇaṃ nāma sāmastyena nirūpitam|| 26||

sirāvyadhavidhiradhyāyaḥ

27

Aṣṭāṅgahṛdayasaṃhitā

athātaḥ sirāvyadhavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

saratyābhī raktamiti sirāḥ, tāsāṃ vyadhaḥ, tasya vidhiḥ, tamadhyāyaṃ vyākhyāsyāmaḥ| śeṣaṃ pūrvavat|

Sarvāṅgasundarā

śirāvyadhavidhimadhyāyaṃ vyākhyātuṃ pratijānīte-atheti| saṅgrahe tu (sū.a. 36)-"bahavo hi raktāvasecanopāyāḥ prāgabhihitāḥ| teṣāmanyeṣāṃ ca virekādīnāmupakramāṇāṃ tatsādhyeṣvāmayeṣu śirāvyadhaḥ pradhānam| amunā hi te samūlāḥ śoṣamāyānti kedārasetubhedena śālyādaya iva| tathā ca| śirāvyadhaśchikitsārdhaṃ sampūrṇaṃ vā cikitsitam| śalyatantre smṛto yadvadbastiḥ kāyacikitsite|| yathā raktamadhiṣṭhānaṃ vikārāṇāṃ vikāriṇām| anyanna hi tathā dūṣyaṃ karmedaṃ prathamaṃ tataḥ|| tatrāmbu śārīramāhārasārabhūtaṃ rasākhyamavikṛtamavikṛtena tejasā rañjitaṃ raktamāhuḥ|" iti|

Sarvāṅgasundarā

lohitaṃ madhuraguṇaṃ(rasaṃ) , tathā, īṣallavaṇaṃ, kiñcicchabda īṣadarthe, tathā+aśītoṣṇaṃ-nañīṣadarthe, īṣacchītamīṣaduṣṇaṃ, tathā+asaṃhataṃ-dravaṃ, śuddhaṃ syāt| samprati varṇataḥ śuddhalohitalakṣaṇamāha-padmetyādi| indragopaḥ-mṛganakṣatrotpannaḥ kīṭakaviśeṣaḥ| hema-kanakam| aviḥ-meṣaḥ| aviśaśayorlohitaśabdena raktavācinā sambandhaḥ| padmādīnāṃ dvandvaḥ| padmendragopahemāviśaśalohitamiva lohitaṃ-raktavarṇaṃ, yadraktaṃ tacchuddhaṃ syāt| tacca tanoḥ-śarīrasya, prabhavaḥ-utpattihetuḥ| tenaivaraktena, tanoḥ sthitiḥ-prabandhāvicchedalakṣaṇā| anekadṛṣṭāntopādānaṃ ca śuddharaktasyānekavarṇadarśanāt|

Aṣṭāṅgahṛdayasaṃhitā

madhuraṃ lavaṇaṃ kiñcidaśītoṣṇamasaṃhatam||1||

padmendragopahemāviśaśalohitalohitam||1||

lohitaṃ prabhavaḥ śuddhaṃ, tanostenaiva ca sthitiḥ||2||

Āyurvedarasāyana

śuddharaktasya lakṣaṇamāha-madhuramiti| asaṃhataṃ-dravam| hemā-mañjiṣṭhā| śuddharaktasyārogyahetutvamāha-tanoriti| saṅgrahe tu (sū.a. 36) "tathā dūṣyam| doṣamiti kecit| ubhayātmakamanye| taccaivaṃvidhameva vidhivadāhāravihārābhyāsādviśuddhaṃ balavarṇasukhāyuṣāṃ yoniḥ|" iti|

Aṣṭāṅgahṛdayasaṃhitā

tatpittaśleṣmalaiḥ prāyo dūṣyate------------||2||

Sarvāṅgasundarā

tacca-raktaṃ, bāhulyena pittaśleṣmalairdūṣyate| pittalaiḥ-kṣāroṣṇatīkṣṇādibhiḥ| śleṣmalaiḥ-māṣatilādibhiḥ| tathā purākṛtāddaivādapi, śaratkālasvabhāvāt kadācidvātalairapi dūṣyata iti prāyograhaṇam|

Āyurvedarasāyana

raktasya duṣṭikāraṇamāha-tatpittaśleṣmalairiti|

Aṣṭāṅgahṛdayasaṃhitā

------------------------------------kurute tataḥ||2||

visarpavidradhiplīhagulmāgnisadanajvarān||3||

mukhanetraśirorogamadatṛḍlavaṇāsyatāḥ||3||

kuṣṭhavātāsrapittāsrakaṭvamlodgiraṇabhramān||4||

śītoṣṇasnigdharūkṣādyairūpakrāntāśca ye gadāḥ||4||

samyaksādhyā na sidhyanti te ca raktaprakopajāḥ||5||

Sarvāṅgasundarā

tato-dūṣaṇātkāraṇāt, visarpādīn bhramāntān kurute| tathā, śītoṣṇādibhiḥ samyakcikitsitāḥ sādhyā api rogā ye na sidhyanti, te ca raktaprakopajāḥ| na kevalaṃ visarpādayaḥ, iti cārthaḥ| ādiśabdena stambhasvedanādiparigrahaḥ|

Āyurvedarasāyana

duṣṭaraktasya kāryamāha-kuruta iti| duṣṭaraktakāryasya sāmānyalakṣaṇamāha-śītoṣṇeti| cakāradbayakaraṇādukteṣvanukteṣu cedaṃ lakṣaṇaṃ jñeyam|

Aṣṭāṅgahṛdayasaṃhitā

teṣu srāvayituṃ raktamudriktaṃ vyadhayetsirām||5||

Āyurvedarasāyana

duṣṭaraktakāryasya pratīkāramāha-teṣviti|

Sarvāṅgasundarā

tathā, teṣu-visarpādiṣu rogeṣu, ulbaṇaṃ raktaṃ srāvayitaṃ sirāṃ vyadhayet| adantatvādatra vṛddherabhāvaḥ|

Āyurvedarasāyana

ūnaṣoḍaśābdādīnāṃ śirāvyadhaṃ niṣedhati-natūneti| pañcasu karmasu-vamanavirecananirūhānuvāsananasyeṣu| vamanādau snehapāne yāvattatkṛtadoṣakṣobha(bhā)nivṛttistāvanniṣedhaḥ| ayantritāṃ-akṛtavakṣyamāṇayantraṇām| tiryak-tiryaggatām| anutthitāṃ-aprakaṭām| saṅgrahe tu (sū.a.36)-"tatra snehapītādiṣu samyagviddhā api śirā na sravantyatisravanti vā| samyaksnigdhasvinnasya punardravībhūtā doṣāḥ śoṇitamanupraviṣṭāḥ samyak pracyavante| na tveṣa niṣedho viṣasaṃsṛṣṭopasargātyayikavyādhiṣu|" iti|

Aṣṭāṅgahṛdayasaṃhitā

na tūnaṣoḍaśātītasaptatyabdasrutāsṛjām||6||

asnigdhāsveditātyarthasveditānilarogiṇām||6||

garbhiṇīsūtikājīrṇapittāsraśvāsakāsinām||7||

atīsārodaracchardipāṇḍusarvāṅgaśophinām||7||

snehapīte prayukteṣu tathā pañcasu karmasu||8||

nāyantritāṃ sirāṃ vidhyenna tiryaṅgāpyanutthitām||8||

nātiśītoṣṇavātābhreṣvanyatrātyayikādgadāt||9||

Sarvāṅgasundarā

ūnaṣoḍaśavarṣādīnāṃ tu sirāṃ na vyadhayet| snehapīte-pītasneha ityarthaḥ, āhitāgnyāditvāt paranipātaḥ| tathā, pañcasu-vamanādiṣu, karmasu vihiteṣu satsu, sirāṃ na vyadhayet| tathā, ayantritāṃ-abaddhāṃ, sirāṃ na vyadhayet| tathā, na tiryak, na cānutthitāṃ, nātiśīte, nātyuṣṇe, nātivāte, na ca meghodaye, sirāṃ vyadhayet| ātyayikāt-rohiṇīviṣādikāt, anyatra na vyadhayet| ātyayike tu roge śītoṣṇavṛṣṭīnāṃ yathāyathaṃ pratīkāraṃ vidhāya sirāṃ mokṣayedeva|

Āyurvedarasāyana

śiroroge netraroge ca vedhyāḥ śirā āha-śironetravikāreṣviti| lalāṭe bhavā lalāṭyāḥ| "śarīrāvayavādyat" iti yat| evamapāṅgyā upanāsyāḥ [ca]| upanāsyāḥ-kanīnikābhavāḥ (?)|

Aṣṭāṅgahṛdayasaṃhitā

śironetravikāreṣu lalāṭyāṃ mokṣayetsirām||9||

āpāṅgyāmupanāsyāṃ vā------------------------------||10||

Sarvāṅgasundarā

śironayanavikāreṣu lalāṭyāṃ sirāṃ mokṣayet| lalāṭe bhavā-lalāṭyā, śarīrāvayavādyat, evamagre+api| apāṅge bhavāṃ apāṅgyāṃ, nāsikāsamīpe bhavāṃ-upanāsyāṃ, vā|

Aṣṭāṅgahṛdayasaṃhitā

--------------------------------karṇarogeṣu karṇajām||10||

Sarvāṅgasundarā

karṇāmayeṣu karṇajāṃ-karṇasamīpabhavāṃ, sirāṃ vidhyet|

Āyurvedarasāyana

karṇarogeṣu śirā āha-karṇarogeṣviti|

Aṣṭāṅgahṛdayasaṃhitā

nāsārogeṣu nāsāgre sthitām-----------------------||10||

Sarvāṅgasundarā

nāsāmayeṣu nāsāgre sthitāṃ vidhyet|

Āyurvedarasāyana

nāsārogeṣu śirā āha-nāsārogeṣviti|

Aṣṭāṅgahṛdayasaṃhitā

------------------------------------nāsālalāṭayoḥ||10||

pīnase------------------------------------------||11||

Sarvāṅgasundarā

pīnase-pratiśyāye, nāsālalāṭamadhyasthāṃ sirāṃ vidhyet|

Āyurvedarasāyana

pīnase śirā āha-nāsālalāṭayoriti|

Aṣṭāṅgahṛdayasaṃhitā

-----------------mukharogeṣu jihvauṣṭhahanutālugāḥ||11||

Sarvāṅgasundarā

mukharogeṣu jihvādigāḥ sirā vidhyet|

Sarvāṅgasundarā

mukharogeṣu śirā āha-mukharogeṣviti|

Aṣṭāṅgahṛdayasaṃhitā

jatrūrdhvagranthiṣu grīvākarṇaśaṅkhaśiraḥśritāḥ||11||

Sarvāṅgasundarā

jatrūrdhvaṃ-vakṣoṃsayoḥ sandhyūrdhvaṃ, ye granthayasteṣu grīvādyāśritāḥ sirā vidhyet|

Āyurvedarasāyana

jatrūrdhvagranthiṣu śirā āha-jatrūrdhvagranthiṣviti|

Āyurvedarasāyana

unmāde śirā āha-uropāṅgalalāṭasthā iti|

Aṣṭāṅgahṛdayasaṃhitā

uropāṅgalalāṭasthā unmāde-------------------||12||

Sarvāṅgasundarā

unmāde uraḥsthā apāṅgasthā lalāṭāśritāśca vidhyet|

Aṣṭāṅgahṛdayasaṃhitā

-------------------------------+apasmṛtau punaḥ||12||

hanusandhau samaste vā śirāṃ bhrūmadhyagāminīm||12||

Āyurvedarasāyana

apasmāre śirā āha-apasmṛtāviti| ukteṣu śirorogādiṣu samānyataḥśirā āha-samaste veti|

Sarvāṅgasundarā

apasmāre tu hanusandhau sthitāṃ sirāṃ vidhyet| samaste-sarvasmin, vā hanau sirāṃ vidhyet| bhrūmadhyagāminīṃ- bhrūmadhyasthāṃ, sirāṃ vā+aparasmṛtau vidhyediti vāśabdo+atrānuvartya yojyaḥ|

Aṣṭāṅgahṛdayasaṃhitā

vidradhau pārśvaśūle ca pārśvakakṣāstanāntare||13||

Sarvāṅgasundarā

vidradhau pārśvaśūle ca pārśvasthāḥ kakṣāsthāḥ stanāntarasthāśca sirā vidhyet|

Āyurvedarasāyana

vidradhipārśvaśūlayoḥśirā āha-vidradhāviti|

Aṣṭāṅgahṛdayasaṃhitā

tṛtīyakeṃ+asayormadhye--------------------------||13||

Sarvāṅgasundarā

tṛtīyake jvareṃ+asayormadhye-skandhasandhau sthitāṃ sirāṃ, vidhyet|

Āyurvedarasāyana

tṛtīyakajvare śirā āha-tṛtīyaka iti|

Sarvāṅgasundarā

caturthakajvare śirā āha-skandhasyādha iti|

Aṣṭāṅgahṛdayasaṃhitā

---------------------------skandhasyādhaścaturthake||13||

Sarvāṅgasundarā

caturthake jvare skandhasyādhogatāṃ-anyatarapārśvāśrayāṃ, sirāṃ vidhyet|

Sarvāṅgasundarā

pravāhikāyāṃ śūlayuktāyāṃ śroṇitaḥ-kaṭhyāḥ, dvyaṅgule sthitāṃ sirāṃ vidhyet|

Aṣṭāṅgahṛdayasaṃhitā

pravāhikāyāṃ śūlinyāṃ śroṇito dvyaṅgule sthitāṃ||14||

Āyurvedarasāyana

saśūlapravāhikāyāṃ śirā āha-pravāhikāyāmiti|

Aṣṭāṅgahṛdayasaṃhitā

śukrameḍhrāmaye meḍhre---------------------------||14||

Sarvāṅgasundarā

śukraroge meḍhraroge ca meḍrasthitāṃ sirāṃ vidhyet|

Āyurvedarasāyana

śukraroge meḍhraroge ca śirā āha-śukrameḍhrāmaya iti|

Aṣṭāṅgahṛdayasaṃhitā

----------------------------------ūrugāṃ galagaṇḍayoḥ||14||

Āyurvedarasāyana

galagaṇḍamālayoḥ śirā āha-ūrugāmiti| dvivacanasāmarthyāt gaṇḍamālāgrahaṇam|

Sarvāṅgasundarā

galagaṇḍayoścobhayorūrusthāṃ sirāṃ vidhyet|

Aṣṭāṅgahṛdayasaṃhitā

gṛdhrasyāṃ jānuno+adhastādūrdhvaṃ vā caturaṅgule||15||

Sarvāṅgasundarā

gṛdhrasyāṃ jānuno+adhastāccaturaṅgula ūrdhvaṃ vā jānunaścaturaṅgule sthitāṃ sirāṃ vidhyet|

Āyurvedarasāyana

gṛdhrasyāṃ śirā āha-gṛdhrasyāmiti|

Aṣṭāṅgahṛdayasaṃhitā

indrabasteradho+apacyāṃ dvyaṅgule-------------||15||

Sarvāṅgasundarā

apacīsaṃjñe roge indrabasteradho dvyaṅgule sirāṃ vidhyet| indrabastiḥ-jaṅghāntare vakṣyamāṇaḥ (hṛ. śā. a. 4|5)

Sarvāṅgasundarā

apacyāṃ śirā āha-indrabasteriti| indrabastiḥ-jaṅghāmadhye marma|

Aṣṭāṅgahṛdayasaṃhitā

------------------------------------------caturaṅgule||15||

ūrdhvaṃ gulphasya sakthyartau, tathā kroṣṭukaśīrṣake||16||

Āyurvedarasāyana

sakthiśūle kroṣṭukaśīrṣake ca śirā āha-caturaṅgula iti|

Sarvāṅgasundarā

sakthipīḍāyāṃ gulphasyordhvaṃ caturaṅgule sirāṃ vidhyet| kroṣṭukaśīrṣākhye vātarogaviśeṣe gulphasyordhvaṃ caturaṅgule vidhyet|

Āyurvedarasāyana

pādadāhādiṣu ṣaṭsu śirā āha-pādadāha iti| harṣe-pādaharṣe| cippe-nakharoge| kṣipraṃ-aṅguṣṭhāṅgulimadhye marma| saṅgrahe tu (sū.a.36)-"etenetarasakthibāhū ca vyākhyātau| viśeṣatastu vāmabāhāvabhyantarato bāhumadhye plīhodare| evameva ca dakṣiṇabāhau yakṛdākhye| tathā kāsaśvāsayorapyādiśanti|" iti|

Aṣṭāṅgahṛdayasaṃhitā

pādadāhe khuḍe harṣe vipādyāṃ vātakaṇṭake||16||

cippe ca dvyaṅgule vidhyedupari kṣipramarmaṇaḥ||17||

Sarvāṅgasundarā

pādadāhādiṣu kṣipramamarṇa upari dvyaṅgule vidhyet| khuḍaṃ-vātaraktam|

Aṣṭāṅgahṛdayasaṃhitā

gṛdhrasyāmiva viśvācyām------------------------||17||

Sarvāṅgasundarā

viśvācyāṃ gṛdhrasīproktāṃ sirāṃ vidhyet| "gṛdhrasyāṃ jānuno+adhastāt " iti|

Āyurvedarasāyana

viśvācyāṃ śirā āha-gṛdhrasyāmiveti| saṅgrahe tu (sū.a.36)-"bāhuśoṣāvabāhukayorapyeke|" iti|

Aṣṭāṅgahṛdayasaṃhitā

-----------------------------yathoktānāmadarśane||17||

marmahīne yathāsanne deśe+anyāṃ vyadhayet sirām||18||

Sarvāṅgasundarā

yathoktānāṃ sirāṇāmadarśane sati marmavarjite yathāsanne sthāne vyādhivaśādaparāṃ vyadhayet|

Āyurvedarasāyana

yathoktaśirāṇāmadarśane tadāsannā śirā vedhyā ityāha-yathoktānāmiti|

Aṣṭāṅgahṛdayasaṃhitā

atha snigdhatanuḥ sajjasarvopakaraṇo balī||18||

kṛtasvastyayanaḥ snigdharasānnapratibhojitaḥ||19||

agnitāpātapasvinno jānūccāsanasaṃsthitaḥ||19||

mṛdupaṭṭāttakeśānto jānusthāpitakūrparaḥ||20||

muṣṭibhyāṃ vastragarbhābhyāṃ manye gāḍhaṃ nipīḍayet||20||

dantaprapīḍanotkāsagaṇḍādhmānāni cācaret||21||

pṛṣṭhato yantrayeccainaṃ vastramāveṣṭayannaraḥ||21||

kandharāyāṃ parikṣipya nyasyāntarvāmatarjanīm||22||

eṣo+antarmukhavarjyānāṃ sirāṇāṃ yantraṇe vidhiḥ||22||

Āyurvedarasāyana

śirāvyadhavidhimāha-atheti| alpaṃ snigdhaṃ rasānnaṃ-snigdharasānnaprati| "suppratinā mātrārthe" ityvyayībhāvaḥ| saṅgrahe tu (sū.a. 36)-"vyādhibalasātmyādyapekṣya snigdhaṃ jāṅgalarasaṃ yavāgūṃ vā pāyayitvā muhūrtamātramāśvāsitaṃ pūrvāhṇe+aparāhṇe vā|" iti|

Sarvāṅgasundarā

athetyānantarye| snigdhā tanuryasya sa snigdhatanuḥ| tathā, sajjāni-praguṇāni, (( sarvāṇi )) upakaraṇāni-vastraṣaṇḍapaṭodakasnehagairikādīni, yasya sa sajjasarvopakaraṇaḥ| tathā, balīpuṣṭaḥ| tathā, kṛtaṃ svastyayanaṃ-balimaṅgalahomādikaṃ, yasya sa kṛtasvastyayanaḥ| tathā, snigdharasayuktenānnena pratibhojitaḥ| tathā, agnitāpaścātapaśca, tābhyāṃ svinnaḥ| tathā, jānutulye uccāsane, saṃsthitaḥ-samupaviṣṭaḥ| tathā, mṛdunā-sūkṣmeṇa, vastrapaṭṭenātto-gṛhīto baddhaḥ keśānto yasya sa evam| tathā, jānunoḥ sthāpitau kūrparau yena sa evam| tathā, muṣṭibhyāṃ vastragarbhābhyāṃ manye+atiśayena pīḍayet| tathā, dantaprapīḍanādīnyācaret| enaṃ cāturaṃ pṛṣṭhadeśe vasanamāveṣṭayannaro yantrayet| katham ? grīvāyāṃ vastraṃ parikṣipya, tathā+antaḥ-madhye, vāmatarjanīṃ nyasya| sirāṇāṃ yantraṇa eṣa vidhiḥ-etadvidhānam| kimbhūtānām ? antarmukhavarjyānām|

Sarvāṅgasundarā

tato-yantraṇādanantaraṃ, vaidyo+aṅguṣṭhavimuktayā vāmapāṇijayā madhyamayā+aṅgulyā tāḍayet|

Aṣṭāṅgahṛdayasaṃhitā

tato madhyamayā+aṅgulyā vaidyo+aṅguṣṭhavimuktayā||23||

tāḍayet--------------------------------------------||23||

Āyurvedarasāyana

śirotthāpanavidhimāha-tata iti|

Sarvāṅgasundarā

sparśena tathā+aṅguṣṭhapīḍanairvotthitāṃ jñātvā, ūrdhvadaṇḍasirāyā madhye nyasya phaloddeśe suniṣkampaṃ vāmahastagṛhītayā kuṭhāryā sirāṃ lakṣayet| tadvacca mokṣayet| yathaiva lakṣayettathaivetyarthaḥ| vrīhimukhena punastāḍayan-vyathayan, tathā+aṅguṣṭhādinā pīḍayan, enāṃ-kuṭhārikāviṣayajāṃ sirāṃ, vidhyet| nanu, kuṭhārikāviṣaye kathaṃ vrīhivaktrasya prayogaḥ ? yataḥ 'apavādaviṣayaṃ parihṛtyotsargaḥ pravartate' iti nyāyāt vrīhivaktrasyaiva sāmānyena prayogo+anujñātaḥ| tathā cāha (hṛ. sū. a. 26|11)- "vrīhivaktraṃ prayojyaṃ ca tatsirodarayorvyadhe|" iti| kuṭhāryāḥ punarviśeṣo+abhihitaḥ (hṛ. sū. a. 26|12)-"tayordhvadaṇḍayāvidhyeduparyasthnāṃ sthitāṃ śirām|" iti| tasmādayuktametat| atrocyate jñāpakam| kuṭhārikāviṣaye vrīhivaktrasya prayogo nyāyya eva| yadayamācāryo vakṣyati (ślo.33)-"māṃsale nikṣipeddeśe vrīhāsyaṃ vrīhimātrakam|" iti| anena hi vacanena granthakāra idaṃ pratyapādayat,- bahumāṃse śarīrāvayave vrīhimukhaṃ vrīhimātraṃ nikṣepyam, anyatra tvāśayānurodhena vrīhivaktrasya prayogaḥ kārya iti| anenaivābhiprāyeṇa śāstrakṛtā "pramāṇaparimāṇābhyāṃ saṅkhyāyāścāpi saṃśaye mātrac vaktavyaḥ ityanena mātrac kṛtaḥ| anyathā tu spaṣṭaṃ kṛtvā "vrīhipramāṇaṃ vrīhyāsyaṃ māṃsale nikṣipedvyadhe|" iti pāṭhaṃ kuryāt| tasmādyukto vrīhimukhasya kuṭhārikāviṣaye prayoga iti|

Aṣṭāṅgahṛdayasaṃhitā

-----------utthitāṃ jñātvā sparśādvā+aṅguṣṭhapīḍanaiḥ||23||

kuṭhāryā lakṣayenmadhye vāmahastagṛhītayā||24||

phaloddeśe suniṣkampaṃ sirāṃ, tadvacca mokṣayet||24||

tāḍayan pīḍayaṃścaināṃ-----------------------------||25||

Āyurvedarasāyana

śirālakṣīkaraṇavidhimāha-utthitāmiti| utthitāṃ-spandamānāṃ, sparśena jñātvā| gambhīrāṃ tvaṅguṣṭhapīḍanena jñātvā| phaloddeśe vāmena hastena suniṣkampaṃ gṛhītayā kuṭhāryā madhye lakṣayet| śirāmokṣaṇavidhimāha-tadvaditi| enāṃ-kuṭhārikāṃ, aṅguṣṭagṛhītayā madhyamāṅgulyā tāḍayan, aṅguṣṭhodareṇa vā pīḍayan, śirāṃ mokṣayet|

Aṣṭāṅgahṛdayasaṃhitā

---------------------------------vidhyedvrīhimukhena tu||25||

aṅguṣṭhenonnamayyāgre nāsikāmupanāsikām||25||

Sarvāṅgasundarā

agre-agradeśe, nāsikāmaṅguṣṭhenonnamayya, upanāsikāṃ- nāsikāsannadeśasthāṃ sirāṃ, vidhyet|

Āyurvedarasāyana

upanāsikāyā vyadhanamāha-vidhyediti|

Aṣṭāṅgahṛdayasaṃhitā

abhyunnatavidaṣṭāgrajihvasyādhastadāśrayām||26||

Sarvāṅgasundarā

ābhimukhyenonnatā-upari tāludeśe nītā, tathā viśeṣeṇa dantairdaṣṭā-vidaṣṭā, agre jihvā-agrajihvā, yenāsāvabhyunnatavidaṣṭāgrajihvaḥ, tasyādhaḥ-prakṛtatvājjihvāyā evādhastāt, tadāśrayāṃ-jihvādhaḥsthāṃ sirāṃ vidhyet| tadityanena jihvādhaḥ parāmṛśyate| jihvādha āśrayo yasyāḥ siṛrāyāḥ, tām|

Āyurvedarasāyana

jihvādhaḥ śirāvyadhanamāha-abhyunnateti|

Aṣṭāṅgahṛdayasaṃhitā

yantrayetstanayorūrdhvaṃ grīvāśritasirāvyadhe||26||

Sarvāṅgasundarā

grīvāśritānāṃ sirāṇāṃ vyadho-grīvāśritasirāvyadhaḥ, tasmin stanayorūrdhvaṃ yantrayet-vāsasā veṣṭayet|

Āyurvedarasāyana

grīvāśirāṇāṃ yantraṇamāha-yantrayediti|

Aṣṭāṅgahṛdayasaṃhitā

paṣāṇagarbhahastasya jānusthe prasṛte bhuje||27||

kukṣerārabhya mṛdite vidhyedbaddhordhvapaṭṭake||27||

Sarvāṅgasundarā

pāṣāṇagarbhau hastau yasya, tasya narasya bhuje jānusthe-jānupṛṣṭhasthite, prasṛte-prasārite| 'bhuje' ityekavacanamatantram, dvāvapi hi bhujau gṛhyete| kukṣerārabhya yāvadgrīvaṃ tāvanmṛdite- malite| kasmin ? grīvāśritasirāvyardhārhe+aṅge| tathā baddha ūrdhvaṃ paṭṭako yasmiṃstasmin vidhyet| prakṛtatvāt sirām|

Āyurvedarasāyana

bhujaśirāṇāṃ yantraṇamāha-pāṣāṇagarbhahastasyeti|

Aṣṭāṅgahṛdayasaṃhitā

vidhyeddhastaśirāṃ bāhāvanākuñcitakūrpare||28||

baddhvā sukhopaviṣṭasya muṣṭimaṅguṣṭhagārbhiṇam||28||

ūrdhvaṃ vedhyapradeśācca paṭṭikāṃ caturaṅgule||29||

Sarvāṅgasundarā

hastasirāṃ vidhyet| katham ? bāhāvanākuñcitakūrpare,-anākuñcitaḥ-prasāritaḥ, kūrparo yasya bāhostasmin| tathā, sukhopaviṣṭasya-sukhāsīnasya| tathā, muṣṭiṃ baddhvā| kimbhūtam ? aṅguṣṭhena garbhiṇaṃ-aṅguṣṭhagarbhiṇam| gūḍhāṅguṣṭhaṃ muṣṭiṃ baddhvetyarthaḥ| tathā, vedhyasthānādupari caturaṅgulaparimāṇe sthāne paṭṭikāṃ baddhvā vidhyet|

Āyurvedarasāyana

hastaśirāṇāṃ yantraṇavidhimāha-vidhyediti|

Āyurvedarasāyana

pārśvaśirāṇāṃ yantraṇamāha-vidhyediti|

Aṣṭāṅgahṛdayasaṃhitā

vidhyedālambamānasya bāhubhyāṃ pārśvayoḥ sirām||29||

Sarvāṅgasundarā

bāhubhyāmālambamānasya-avalambyaṃ vastu bhujābhyāmāsajataḥ pārśvayoḥ sirāṃ vidhyet|

Aṣṭāṅgahṛdayasaṃhitā

prahṛṣṭe mehane----------------------------||30||

Sarvāṅgasundarā

prahṛṣṭe-stabdhe, meḍhre tadāśritāṃ sirāṃ vidhyet|

Āyurvedarasāyana

meḍhraśirāṇāṃ yantraṇamāha-prahṛṣṭa iti|

Aṣṭāṅgahṛdayasaṃhitā

-------------------jaṅghāsirāṃ jānunyakuñcite||30||

Sarvāṅgasundarā

jānunyakuñcite spaṣṭe sthite sati, jaṅghāyāṃ sirāṃ vidhyet|

Sarvāṅgasundarā

jaṅghāśirāṇāṃ yantraṇamāha-jaṅghāśirāmiti|

Aṣṭāṅgahṛdayasaṃhitā

pāde tu susthite+adhastājjānusandhernipīḍite||30||

gāḍhaṃ karābhyāmāgulphaṃ caraṇe tasya copari||31||

dvitīye kuñcite kiñcidārūḍhe hastavattataḥ||31||

baddhvā vidhyetsirām----------------------------||32||

Āyurvedarasāyana

pādaśirāṇāṃ yantraṇamāha-pāde tviti| hastavadvedhyapradeśādūrdhvaṃ caturaṅgule paṭṭikāṃ baddhvā|

Sarvāṅgasundarā

sukhaṃ kṛtvā bhūmyādideśe sthite pāde sati pādasirāṃ vidhyet| tathā jānusandheradhastādāgulphaṃ-gulphaṃ yāvat, karābhyāṃ gāḍhaṃ kṛtvā pīḍite sati, tasya caraṇasyopari-upariṣṭāt dvitīye caraṇa īṣatsaṅkucite, tathā ārūḍhe-tatkalite sati, tato hastavat-vedhyasthānādupari caturaṅgule paṭṭikāṃ, baddhvā sirāṃ vidhyet|

Aṣṭāṅgahṛdayasaṃhitā

--------------------itthamanukteṣvapi kalpayet||32||

teṣu teṣu pradeśeṣu tattadyantramupāyavit||32||

Sarvāṅgasundarā

itthaṃ-anena prakāreṇa yantralakṣaṇoddeśena, anuktamapi yantraṃ tattaddeśamāhātmyāt kriyāsaukaryārthaṃ teṣu teṣu śarīrāvayaveṣu svabuddhyā tattadyantraṃ yathāyogaṃ kalpayet, upāyajño vaidyaḥ|

Āyurvedarasāyana

anuktaśirāṇāṃ yantraṇamāha-itthamiti|

Aṣṭāṅgahṛdayasaṃhitā

māṃsale nikṣipeddeśe vrīhyāsyaṃ vrīhimātrakam||33||

yavārdhamasthnāmupari sirāṃ vidhyan kuṭhārikām||33||

Sarvāṅgasundarā

māṃsale śarīrāvayave vrīhimukhaṃ śastraṃ vrīhipramāṇaṃ nikṣipet| asthnāmupari kuṭhārikāṃ yavārdhamātrāṃ nikṣipet| kiṃ kurvan ? sirāṃ vidhyan|

Āyurvedarasāyana

vrīhimukhasya nikhananamāha-māṃsala iti| kuṭhārikāyā nikhananamāha-yavārdhamiti|

Aṣṭāṅgahṛdayasaṃhitā

samyagviddhā sraveddhārāṃ yantre mukte tu na sravet||34||

Sarvāṅgasundarā

samyagviddhe sati(dvā satī) dhārāṃ sravet| yantre ca mukte sati na sravet|

Āyurvedarasāyana

samyagviddhālakṣaṇamāha-samyagviddha iti|

Aṣṭāṅgahṛdayasaṃhitā

alpakālaṃ vahatyalpaṃ, durviddhā tailacūrṇanaiḥ||34||

saśabdamatividdhā tu sravedduḥkhena dhāryate||35||

Āyurvedarasāyana

durviddhālakṣaṇamāha-alpakālamiti| tailacūrṇenaiḥ-tailakṣārasecanaiḥ| atividdhālakṣaṇamāha-saśabdamiti|

Sarvāṅgasundarā

alpaṃ viddhā satī sirā stokaṃ kālaṃ vahati| durviddhā-asamyagviddhā satī, sirā tailayuktaiścūrṇanaiḥ sravet| atividdhā tu sirā saśabdaṃ sravet| duḥkhena-kṛcchreṇa dhāryate|

Aṣṭāṅgahṛdayasaṃhitā

bhīmūrcchāyantraśaithilyakuṇṭhaśastrātitṛptayaḥ||35||

kṣāmatvavegitāsvedā raktasyāsrutihetavaḥ||36||

Sarvāṅgasundarā

bhīmūrchādayo raktasyāsravaṇahetavaḥ| bhīḥ-bhayam| mūrcchā-mohastamasīva praveśaḥ| yantraśaithilyam-agāḍhaṃ kṛtvā yantrapīḍanam| tathā, kuṇṭhaṃ-bhagnaṃ śastram| tathā, atitṛptiḥ-atisauhityam| kṣāmatvaṃ-nirbalatā| vegitā-sañjātavegatvam| asvedaḥ-svedāyogaḥ| yataścaite rudhirasyāsrutihetavastato raktasrutāvete parihāryāḥ|

Āyurvedarasāyana

raktāvarodhakāraṇānyāha-bhīmūrccheti| vegitā-mūtritatvādiḥ| asvedo-asamyaksvedaḥ|

Aṣṭāṅgahṛdayasaṃhitā

asamyagastre sravati vellavyoṣaniṣānataiḥ||36||

sāgāradhūmalavaṇatailairdihyācchirāmukham||37||

Sarvāṅgasundarā

asamyagastre sravati vellādibhiḥ sirāvadanaṃ dihyāt pralepayet|

Āyurvedarasāyana

samyaksrāvārthamauṣadhamāha-asamyagasra iti|

Āyurvedarasāyana

samyaksrāvanirvāhārthamauṣadhamāha-samyakpravṛtta iti| dihyādityanuṣajyate|

Aṣṭāṅgahṛdayasaṃhitā

samyakpravṛtte koṣṇena tailena lavaṇena ca||37||

Sarvāṅgasundarā

samyakpravṛtte rakte sirāmukhaṃ koṣṇābhyāṃ tailalavaṇābhyāṃ dihyāt|

Aṣṭāṅgahṛdayasaṃhitā

agre sravati duṣṭāsraṃ kusumbhādiva pītikā||38||

Sarvāṅgasundarā

yathā rāgapītikāmiśrībhūtāt kusumbhādagre-pūrvaṃ, pītikā sravati, evaṃ duṣṭāduṣṭaraktādekalolībhūtāt pūrvaṃ duṣṭamasraṃ sravati|

Āyurvedarasāyana

agragrahaṇāt paścādaduṣṭamapi raktamavaśyaṃ sravatītyāśaṅkyedamāha-svabhāvādduṣṭāsramevāgre śirāḥ sravantītyāha agra iti|

Aṣṭāṅgahṛdayasaṃhitā

samyaksrutvā svayaṃ tiṣṭhecchuddhaṃ taditi nāharet||38||

Sarvāṅgasundarā

yathāvatprasrutya svayaṃ-yatnena vinā, yat tiṣṭhet-na sravet, śuddhaṃ taditi nāharet-na srāvayet, jīvitahetutvāt|

Āyurvedarasāyana

samyaksrutvā yatsvayaṃ sthitaṃ raktaṃ tacchuddhatvānnāharedityāha-samyaksrutveti|

Aṣṭāṅgahṛdayasaṃhitā

yantraṃ vimucya mūrcchāyāṃ vījite vyajanaiḥ punaḥ||39||

srāvayenmūrcchati punastvaparedyustryahe+api vā||39||

Sarvāṅgasundarā

mūrcchāyāṃ satyāṃ yantraṃ vimucya vyajanairvījite-samāśvastenare sati, punarasraṃ srāvayet| punarmūrcchati tvāture+aśuddhamapi raktaṃ tasminnahani na srāvayet| kadā tarhi srāvayet ? ityāha-aparedyuḥ,-anyasmin dine, tryahe+api vā-tṛtīye vā+ahni, srāvayet|

Sarvāṅgasundarā

mūrcchāyāṃ pratīkāramāha-yantramiti| punarmūrcchāyāmaparadinādau srāvayedityāha-srāvayediti|

Aṣṭāṅgahṛdayasaṃhitā

vātācchyāvāruṇaṃ rūkṣaṃ vegasrāvyacchaphenilam||40||

Sarvāṅgasundarā

vātāt śyāvādilakṣaṇaṃ raktaṃ syāt|

Āyurvedarasāyana

vātaduṣṭaraktasya lakṣaṇamāha-vātāditi|

Aṣṭāṅgahṛdayasaṃhitā

pittāt pītāsitaṃ visramaskandyauṣṇyātsacandrikam||40||

Sarvāṅgasundarā

pittāt pītādilakṣaṇamasraṃ syāt| askandi-astyānam, uṣṇatvāt| sacandrikaṃ ca|

Āyurvedarasāyana

pittaduṣṭaraktasya lakṣaṇamāha-pittāditi| auṣṇyādaskandi-ghanībhāvarahitam|

Aṣṭāṅgahṛdayasaṃhitā

kaphāt snigdhamasṛkpāṇḍu tantumatpicchhilaṃ ghanam||41||

Sarvāṅgasundarā

kaphāt snigdhādilakṣaṇamasṛk syāt|

Āyurvedarasāyana

kaphaduṣṭaraktasya lakṣaṇamāha-kaphāditi| ghanaṃsrāvarahitam|

Aṣṭāṅgahṛdayasaṃhitā

saṃsṛṣṭaliṅgaṃ saṃsargāt-----------------------||41||

Sarvāṅgasundarā

saṃsargāddoṣāṇāṃ saṃsṛṣṭaliṅgaṃ raktaṃ syāt|

Āyurvedarasāyana

dvandvaduṣṭaraktasya lakṣaṇamāha-saṃsṛṣṭaliṅgamiti|

Aṣṭāṅgahṛdayasaṃhitā

-----------------------------tridoṣaṃ malināvilam||41||

Sarvāṅgasundarā

tridoṣaraktaṃ malinaṃ-kaluṣaṃ, āvilaṃ-ghanaṃ ca| etacca doṣatrayasaṃsargalakṣaṇādadhikaṃ lakṣaṇaṃ mantavyam| na caitāvadeva tridoṣalakṣaṇaṃ mantavyam|

Āyurvedarasāyana

tridoṣaduṣṭaraktasya lakṣaṇamāha-tridoṣamiti| malinaṃ-nīlam| āvilaṃ-kaluṣam| saṅgrahe tu (sū.a. 36)-"kaṣāyarasaṃ lohagandhi śītaṃ ca raktaṃ vātāt| gṛhadhūmāñjanodakakṛṣṇaṃ haritaṃ matsyagandhi kaṭutvānmakṣikāniṣṭhaṃ gomūtrābhaṃ ca pittāt| kovidārapuṣpagairikodakapāṇḍu śītaṃ skandi vraṇadvārā vasādilavaṇarasaṃ vasāgandhi ca kaphāt| kāṃsyanīlaṃ durgandhi ca sannipātāt|" iti|

Aṣṭāṅgahṛdayasaṃhitā

aśuddhau balino+apyasraṃ na prasthātsrāvayetparam||42||

atisrutau hi mṛtyuḥ syāddāruṇā vā calāmayāḥ||42||

Sarvāṅgasundarā

aśuddhamasraṃ balino+api-kiṃ punarabalinaḥ, prasthāt paraṃ-adhikaṃ, na srāvayet| (( kasmāt ? ityāha- )) atisrāve hi raktasya, mṛtyurbhavet| athavā vātarogāśca kṛcchrāḥ syuḥ|

Āyurvedarasāyana

srāvapramāṇamāha-aśuddhāviti| aśuddhau-kiṃ punaḥ śuddhau| balino+api-kiṃ punarabalasya| prastho+atra sārddhatrayodaśapalaḥ|

Aṣṭāṅgahṛdayasaṃhitā

tatrābhyaṅgarasakṣīraraktapānāni bheṣajam||43||

Sarvāṅgasundarā

tatra-raktātisrutau, abhyaṅgādīni bheṣajam|

Āyurvedarasāyana

atisrāve bheṣajamāha-tatreti|

Āyurvedarasāyana

srutaraktasthānantaraṃ kṛtyamāha-sruta iti| plotaṃ-vastrakhaṇḍam|

Aṣṭāṅgahṛdayasaṃhitā

srute rakte śanairyantramapanīya himāmbunā||43||

prakṣālya tailaplotāktaṃ bandhanīyaṃ sirāmukham||44||

Sarvāṅgasundarā

srute rakte sati yantraṃ śanairvimurcya-mandaṃ mandamapanīya, sirāmukhaṃ śītodakena prakṣālya, tailaplotenāktaṃ sadbandhanīyam|

Aṣṭāṅgahṛdayasaṃhitā

aśuddhaṃ srāvayedbhūyaḥ sāyamahnyapare+api vā||44||

snehopaskṛtadehasya pakṣādvā bhṛśadūṣitam||45||

Sarvāṅgasundarā

aśuddhaṃ-vātādiduṣṭarudhiralakṣaṇena duṣṭaṃ jñātvā, bhūyaḥ-punaḥ, srāvayet| kadā ? sāyaṃ-aparāhne, tasminneva dine| athavā, apare+ahni-dvitīye dine| athavā snehenopaskṛtobhāvito, deho yasya tathāvidhasya bhṛśadūṣitaṃ-atiśayena duṣṭaṃ raktaṃ, pakṣādūrdhvaṃ punaḥ srāvayet| evamaśuddhaṃ raktaṃ yathāyogaṃ sāyamahnyapare pakṣādūrdhvaṃ vā prasthaparimāṇameva srāvayenna tato+adhikamiti raktasrutau kramaḥ| prasthaparimāṇaṃ ca tantrāntare gaditam "vamane ca vireke ca raktātīsārayorapi| sārddhatrayodaśapalaṃ prasthamāhurmanīṣiṇaḥ||" iti|

Āyurvedarasāyana

kiñcicchheṣaṃ duṣṭaraktaṃ sthāpayeduta sarvaṃ srāvayet ? iti saṃśayāpanodārthamidamāha-[prathamasrāveṇāsamyak śuddhau] punaḥ srāvakālamāha-aśuddhamiti| bhṛśadūṣitaṃ tu punaḥ snehayitvā pakṣāt srāvayet|

Aṣṭāṅgahṛdayasaṃhitā

kiñciddhi śeṣe duṣṭāsre naiva rogo+ativartate||45||

saśeṣamapyato dhāryaṃ na cātisrutimācaret||46||

Sarvāṅgasundarā

yasmāt kiñciccheṣe duṣṭarakte naiva rogo-duṣṭaraktodbhavo vyādhiḥ, ativartate-kriyāpathamatikramya mārgāntaramasau nāsādayati| ato duṣṭamapi raktaṃ saśeṣaṃ dhāryam| nāsya duṣṭaraktasyātisrutimācaret, prāṇāyatanatvāt| suśruto+apyadhyagīṣṭa (?) "saśeṣaṃ duṣṭarudhiramapi kuryādvicakṣaṇaḥ| na cātiprasrutaṃ kuryāccheṣaṃ saṃśamanairjayet||" iti|

Āyurvedarasāyana

atha kiñciccheṣaṃ raktamupekṣaṇīyamuta pratikriyā kācittatra kāryāḥ ? ityāha-duṣṭe+apyanenaiva krameṇa srutiḥ kāryā| na tvatisrutirityāha-kiñciddhīti| ativartate-bādhate|

Aṣṭāṅgahṛdayasaṃhitā

harecchṛṅgādibhiḥ śeṣam------------------------||46||

Sarvāṅgasundarā

srutaśeṣaṃ duṣṭaraktaṃ śṛṅgatumbaghaṭikādibhirharet, na tu sirayā|

Sarvāṅgasundarā

śirāvyadhe+atisrutiśaṅkāyāṃ śṛṅgādibhirharedityāha-harediti|

Aṣṭāṅgahṛdayasaṃhitā

-----------------------------prasādamathavā nayet||46||

śītopacārapittāsrakriyāśuddhiviśoṣaṇaiḥ||47||

duṣṭaṃ raktamanudriktamevameva prasādayet||47||

Sarvāṅgasundarā

athavā śītopacāreṇa, pittāsrakriyayā, śuddhyā-vamanavirecanādirūpayā, viśoṣaṇena-laṅghanarūpeṇa, tadduṣṭaṃ raktaṃ prasādayet-kaluṣatāṃ parityajya tasya prasannatvamupapādayet| na tu kevalaṃ srutaśeṣaṃ rudhiraṃ śītopacāreṇa (cārādinā) prasādayet| yāvadanudrikta-apravṛddhaṃ duṣṭaṃ rudhiraṃ, evameva-anenaiva śītopacārādinā, prasādaṃ nayet| na tu tannirharaṇe sirāvyadhādinā yatanīyam, anudriktaraktanirharaṇasya sāpāyatvāt|

Āyurvedarasāyana

śṛṅgādibhirapyatisrutiśaṅkāyāṃ śamayedityāha-prasādamiti| pittāsrakriyā-raktapittacikitsā| akṛtaśirāvyadhasyāpyetadeva raktaprasādanamityāha-duṣṭaṃ raktamiti| anudriktaṃ-udrekābhāvāt srāvāyogyam|

Aṣṭāṅgahṛdayasaṃhitā

rakte tvatiṣṭhati kṣipraṃ stambhanīmācaretkriyām||48||

Sarvāṅgasundarā

rakte tvatiṣṭhati-sthitimalabhamāne, tvaritameva stambhanīṃ kriyāṃ-vakṣyamāṇāṃ, kuryāt, raktasya prāṇāyatanatvāt|

Āyurvedarasāyana

tadeva stambhanamāha-atisrāve stambhanamāha-rakte tviti|

Aṣṭāṅgahṛdayasaṃhitā

rodhrapriyaṅgupattaṅgamāṣayaṣṭyāhvagairikaiḥ||48||

mṛtkapālāñjanakṣau mamaṣīkṣīritvagaṅkuraiḥ||49||

vicūrṇayedvraṇamukhaṃ padmakādihimaṃ pibet||49||

tāmeva vā sirāṃ vidhyedvyadhāttasmādanantaram||50||

sirāmukhaṃ vā tvaritaṃ dahettaptaśalākayā||50||

Sarvāṅgasundarā

rodhrādibhiḥ sirāvraṇamukhaṃ vicūrṇayet| padmakādihimaṃ-śītakaṣāyaṃ, pibet| tāmeva-prāgviddhāṃ, sirāṃ tasmātprāgvyadhādanantaraṃ, avyavahitaṃ vidhyet| athavā sirādvāraṃ kṣipraṃ kṛtvā+agninopataptayā śalākayā dahet|

Āyurvedarasāyana

raktasya srāvaṇādanantaraṃ yadvidheyaṃ tadāha-stambhanaviśeṣamāha-rodhrapriyaṅgviti| mṛtkapālaṃ-kharparam| kṣaumamaṣī-vastrabhasma| vicūrṇayet-cūrṇaṃ vikiret| padmakādihimaṃ-padmakādigaṇasya śītakaṣāyam| saṅgrahe tu (sū.a. 36)-"atiṣṭhati tu rakte śirāmukhaṃ saṃdhātuṃ cūrṇairavacurṇyāṅgulyagreṇa pīḍayet| śālmalyupodakāpicchāṃ vā vraṇamukhe dattvā gāḍhaṃ badhnīyāt| madhūcchiṣṭapraliptaṃ vā paṭṭakam| śītāmbunā vā siñcet| śītamadhurakaṣāyānnapānasekapradehapravātaveśmabhirvā skandanāyopacaret| padmakādikvāthaṃ śarkarāmadhumadhuraṃ kṣīramikṣurasameṇahariṇājorabhramahiṣavarāhāṇāmanyatamasya vā sirāṃ viddhvā rudhiramāmaṃ ghṛtabhṛṣṭaṃ vā pānaṃ dadyāt| tenaiva vā darbhapādamṛditenānuvāsayet| snigdhaiśca yūṣarasairbhojayet| sarvathā cānavatiṣṭhamāne pācanāya kṣāraṃ dadyāt| na ca kṣaṇamapyupekṣeta| kṣīṇaraktasya hi vāyurmarmāṇyupasaṅgṛhya mūrcchāsaṃjñānāśaśiraḥkampabhramamanyāstambhāpatānakahanubhraṃśahidhmāpāṇḍutvabādhiryadhātukṣayākṣepakādīn karoti, maraṇaṃ vā| prāṇāḥ prāṇabhṛtāṃ raktaṃ tatkṣayātkṣīyate+analaḥ| varddhate cānilastasmādyuktyā bṛṃhaṇamācaret|| durvyadhātivyadhakuṭṭitatiryagvyadhādervyadhadoṣāvdyāpado yāḥ syustā yathāsvaṃ sādhayediti|" iti|

Aṣṭāṅgahṛdayasaṃhitā

unmārgagā yantranipīḍanena svasthānamāyānti punarna yāvat||51||

doṣāḥ praduṣṭā rudhiraṃ prapannā stāvaddhitāhāravihārabhāk syāt||51||

Sarvāṅgasundarā

yantranipīḍanenonmārgagāḥ-svamārgamullaṅghya mārgāntarasamāśrayaṇenotpathaṃ pratipannāḥ| kiṃbhūtā doṣāḥ? pradṛṣṭāḥ, tathāvidhaṃ raktaṃ prāptā |te punaryāvatsvāśrayaṃ na pratipadyante tāvaddhitāhāravihārabhāk syāt-hitāvāhāravihārau bhajet| "bhajo ṇviḥ iti ṇviḥ| indravajrāvṛttam|

Āyurvedarasāyana

srutaraktasya pathyaniyamakālāvadhimāha-unmārgagā iti|

Aṣṭāṅgahṛdayasaṃhitā

nātyuṣṇaśītaṃ laghu dīpanīyaṃ rakte+apanīte hitamannapānam||52||

tadā śarīraṃ hyanavasthitāsṛ gagnirviśeṣāditi rakṣitavyaḥ||52||

Sarvāṅgasundarā

rakte srāvite+annapānaṃ nātyuṣṇaśītaṃ hitam| atyuṣṇaṃ hyannapānaṃ raktaṃ pradūṣayet| atiśītaṃ tvagniṃ sādayet| tathā, laghu-svabhāvato mātrāsaṃskārādinā vā, tathā dīpanīyam| kuta evamannapānaṃ hitam ? ityāha-yasmāttasmin kāle śarīramanavasthitaṃ-calitavṛtti, raktaṃ yasya śarīrasya tadevaṃbhūtaṃ bhavati| taccāsṛk śarīrasyādhāro, raktasya ca pittaṃ, pittaṃ ca vahniḥ| tathā ca vakṣyati (hṛ. śā. a. 3|90)- "pittaṃ vahniḥ" iti| tasmādviśeṣāt-mahatā yatnena, vahnirnātyuṣṇaśītādinā+a+ahāravihāreṇa rakṣitavyaḥ|

Āyurvedarasāyana

kṛtasirāvyadhasya puruṣasya lakṣaṇamantareṇonmārgagāmināṃ doṣāṇāṃ svasthānapratipattau kālo nāvagamyate, na ca nirhṛtaduṣṭaraktaḥ puruṣo lakṣaṇaṃ vinā jñāyate, iti dvayasyāpi parijñānārthamāha-pathyamāha-nātyuṣṇaśītamiti| ukte pathye yuktimāha-tadā śarīramiti| iti-ato hetoḥ|

Aṣṭāṅgahṛdayasaṃhitā

prasannavarṇendriyamindriyārthā- nicchhantamavyāhatapaktṛvegam||53||

sukhānvitaṃ puṣṭibalopapannaṃ viśuddharaktaṃ puruṣaṃ vadanti||53||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne śirāvyadhavidhirnāma saptaviṃśo+adhyāyaḥ||27||

Āyurvedarasāyana

viśuddharaktasya lakṣaṇamāha-prasannavarṇeti| paktāagniḥ| vego-viṇmūtrādipravṛttiḥ| iti hemādriṭīkāyāmāyurvedarasāyane| śirāvyadhaprakaraṇaṃ sāmastyena nirūpitam|| 27||

Sarvāṅgasundarā

varṇaścendriyāṇi ca varṇendriyāṇi, prasannāni varṇendriyāṇi yasya taṃ prasannavarṇendriyam| tathā, indriyārthān śabdādīn svabhāvābhipretān, icchantaṃ-abhilaṣantam| tathā, pakturvegaḥ-sāmarthyam, avyāhataḥ-anabhibhūtaḥ, paktṛvego yasya tamavyāhatapaktṛvegam| tathā, sukhānvitaṃ-ārogyayuktaṃ prakṛtimāpannam| tathā puṣṭibalābhyāṃ yuktam| evaṃvidhaṃ viśuddharaktaṃ puruṣaṃ vadanti, iti śarīrasya lakṣaṇamuktam| "madhuraṃ lavaṇaṃ" ityādinā tu raktasyaiva viśuddhalakṣaṇamabhihitamiti| upajātirvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne śirāvyadhavidhirnāma saptaviṃśo+adhyāyaḥ samāptaḥ|| 27||

ṣalyāharaṇavidhiradhyāyaḥ

28

Aṣṭāṅgahṛdayasaṃhitā

athātaḥ śalyāharaṇavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

vakrarjutiryagūrdhvādhaḥ śalyānāṃ pañcadhā gatiḥ||1||

Sarvāṅgasundarā

vakrādibhedabhinnā śalyānāṃ pañcaprakārā gatiḥ-gamanam| kadācicchalyāni vakraṃ kṛtvā, tiryagvā ūrdhvaṃ vā, adho vā, gacchantiḥ kadācidṛju kṛtvā| evamubhayathā tiryagūrdhvādhobhedagamanācchalyānāṃ pañcadhā gatiḥ|

Āyurvedarasāyana

saśalyaṃ kathaṃ vedyam ? ityāha-śalyāharaṇavidhimadhyāyaṃ vyākhyātuṃ pratijānīte-atheti| śalyagatibhedānāha-vakrarjviti| saṅgrahe tu (sū.a.37)-"trividhaḥ gatiḥ śalyānāmūrdhvamadhastiryak ca| sā punaḥ pratyekamṛjuvakrabhedena dvividhā|" iti|

Āyurvedarasāyana

iti sāmānyenāntaḥsthitasya ṣalyasya lakṣaṇamabhidhāya, tvagādigatasya viṣeṣamāha-antaḥśalyasya lakṣaṇamāha-dhyāmamiti|

Aṣṭāṅgahṛdayasaṃhitā

dhyāmaṃ śopharujāvantaṃ sravantaṃ śoṇitaṃ muhuḥ||1||

abhyudgataṃ budbudhavatpiṭikopacitaṃ vraṇam||2||

mṛdumāṃsaṃ ca jānīyādantaḥśalyaṃ samāsataḥ||2||

Sarvāṅgasundarā

evaṃvidhaṃ vraṇamantaḥśalyaṃ jānīyāt| samāsataḥsaṅkṣepeṇa| dhyāmaṃ-śyāmavarṇam| tathā, śopharujāvantam| tathā, muhuḥ śoṇitaṃ sravantam| tathā, abhyudgataṃ-ābhimukhyenocchritamunnatam| tathā, budbudena tulyaṃ vartate budbudavat| tathā, piṭakairupacitaṃ-vyāptam| tathā, mṛdumāṃsaṃ-komalamāṃsam|

Aṣṭāṅgahṛdayasaṃhitā

viśeṣāttvaggate śalye vivarṇaḥ kaṭhināyataḥ||3||

śopho bhavati-----------------------------------||3||

Sarvāṅgasundarā

viśeṣeṇa punastvaggate śalye śopho vivarṇastathā kaṭhino dīrghaśca syāt|

Āyurvedarasāyana

tvaggataśalyasya lakṣaṇamāha-viśeṣāditi| viśeṣāditi vacanāt sāmānyalakṣaṇamapyatra jñeyam|

Aṣṭāṅgahṛdayasaṃhitā

-------------māṃsasthe coṣaḥ śopho vivarddhate||3||

pīḍanākṣamatā pākaḥ śalyamārgo na rohati||4||

Āyurvedarasāyana

māṃsagatasya lakṣaṇamāha-māṃsastha iti| coṣaḥ-ācūṣaṇeneva vyathā|

Sarvāṅgasundarā

māṃsagate śalye coṣaḥ syāt| 'sarvāṅgīṇastīvro+aratimān dāhaścoṣa ucyate' ityāhuḥ| tathā śopho vivarddhate| tathā, pīḍanasyākṣamatvaṃ pākaśca, śalyamārgaśca rohaṃ na yāti|

Aṣṭāṅgahṛdayasaṃhitā

peśyantaragate māṃsaprāptavacśvayathuṃ vinā||4||

Sarvāṅgasundarā

peśīmadhyagate māṃsagatena tulyaṃ lakṣaṇam, śothaṃ varjayitvā| māṃsāvayavaviśeṣo dīrghatantvākṛtiḥ peśītyucyate|

Āyurvedarasāyana

peśīgatasya lakṣaṇamāha-peśyantaragata iti|

Aṣṭāṅgahṛdayasaṃhitā

ākṣepaḥ snāyujālasya saṃrambhastambhavedanāḥ||5||

snāyuge durharaṃ caitat----------------------||5||

Sarvāṅgasundarā

snāyuge śalye strāyujālasyākṣepādyāḥ syuḥ| ākṣepaḥ-ākarṣaṇam| saṃrambhaḥ-kṣobhaḥ| stambhaḥ-stabdhatā| vedanāśūlam| etacca-strāyugaṃ śalyaṃ, duḥkhena hartuṃ śakyate|

Āyurvedarasāyana

snāyugatasya lakṣaṇamāha-ākṣepa iti| etat-snāyugatamanyebhyo durharaṃ ca|

Aṣṭāṅgahṛdayasaṃhitā

-----------------------------sirādhmānaṃ sirāśrite||5||

Sarvāṅgasundarā

sirāśrite śalye sirāṇāmānāhaḥ syāt|

Āyurvedarasāyana

śirāgatasya lakṣaṇamāha-śirādhmānamiti| śirādhmānaṃ-śirāṇāṃ vāyurpūrṇatvam|

Aṣṭāṅgahṛdayasaṃhitā

svakarmaguṇahāniḥ syātsrotasāṃ srotasi sthite||6||

Āyurvedarasāyana

srotogatasya lakṣaṇamāha-svakarmaguṇahāniriti| svakarma-prāṇādīnāṃ yathāvadvahanam| svaguṇo-mārdavādiḥ|

Sarvāṅgasundarā

srotogate śalye srotasāṃ svakarmaguṇayorhāniḥ syāt| yathā,-kaṇṭhasrotaḥsthite śalye pānābhyavaharaṇasya nirodho jāyate guṇo+api yastasyāpraduṣṭatvādilakṣaṇaḥ so+apyasya hīyata iti| evamanyeṣāṃ svakarmaguṇahānirvyākhyeyā|

Aṣṭāṅgahṛdayasaṃhitā

dhamanīsthe+anilo raktaṃ phenayuktamudīrayet||6||

niryāti śabdavān syācca hṛllāsaḥ sāṅgavedanaḥ||7||

Sarvāṅgasundarā

dhamanīsthe śalye vāyurlohitaṃ saphenaṃ prerayet| tathā saśabdo marunniryāti, hṛllāsaścāṅgapīḍāyuktaḥ syāt|

Sarvāṅgasundarā

dhamanīgatasya lakṣaṇamāha-dhamanīstha iti|

Aṣṭāṅgahṛdayasaṃhitā

saṅgharṣo balavānasthisandhiprāpte+asthipūrṇatā||7||

Sarvāṅgasundarā

asthisandhiprāpte śalye balavān saṅgharṣaḥ-kṣobhaḥ, syāt| tathā, asthipūrṇatā ca jāyate|

Āyurvedarasāyana

asthisandhigatasya lakṣaṇamāha-saṅgarṣa iti| balavān saṅgharṣaḥ-duḥsahasaṅghaṭṭanam|

Aṣṭāṅgahṛdayasaṃhitā

naikarūpā rujo+asthisthe śophaḥ-----------------------||8||

Sarvāṅgasundarā

asthisthe śalye, anekākārāḥ (naikarūpāḥ)-nānāvidhāḥ, rujo- bhagnarūgṇamṛditapīḍitāvanunnaprāyāḥ syuḥ, śophaśca|

Āyurvedarasāyana

asthigatasya lakṣaṇamāha-naikarūpā iti|

Aṣṭāṅgahṛdayasaṃhitā

-------------------------------tadvacca sandhige||8||

caiṣṭānivṛttiśca bhavet-----------------------||8||

Sarvāṅgasundarā

sandhigate śalye tadvadeva-asthisthaśalyena tulyaṃ lakṣaṇam| tathā, sandhisthaśalyākrāntāvayavasya ceṣṭānivṛttiḥ-vyāpāroparamaśca bhavati| pūrvamasthisandhigatasya śalyasya lakṣaṇamuktam| adhunā śarīrasandhigataśalyasya lakṣaṇam| anyo hi śarīrasandhiḥ| tathā ca rājayakṣmanidāne vakṣyati (hṛ. ni. a. 5|5)-"śarīrasandhīnāviśya" iti|

Āyurvedarasāyana

sandhigatasya lakṣaṇamāha-tadvaditi|

Āyurvedarasāyana

koṣṭhagatasya lakṣaṇamāha-āṭopa iti|

Aṣṭāṅgahṛdayasaṃhitā

-------------------------āṭopaḥ koṣṭhasaṃśrite||8||

ānāho+annaśakṛnmūtradarśanaṃ ca vraṇānane||9||

Sarvāṅgasundarā

-koṣṭhasaṃśrite-udarāśrite śalye, āṭopaḥ-kṣobhaḥ tathā+a+anāho-jaṭharādhmānam, tathā vraṇamukhe+annaśakṛnmūtradarśanaṃ ca syāt|

Aṣṭāṅgahṛdayasaṃhitā

vidyānmarmagataṃ śalyaṃ marmaviddhopalakṣaṇaiḥ||9||

Āyurvedarasāyana

marmagatasya lakṣaṇamāha-vidyāditi| upalakṣaṇaṃ lakṣaṇam| tacca "viddhe+ajasramasṛksrāvo" ityādinā śārīrake (hṛ.śā. a. 4/47) vakṣyate|

Sarvāṅgasundarā

marmasthaṃ śalyaṃ marmaviddhopalakṣaṇairvidyāt-jānīyāt| marmaviddhasya ca lakṣaṇaṃ saṅgrahe kathitam| yathā (śā. a. 7) "dehaprasuptirgurutā sammohaḥ śītakāmitā| svedo mūrcchhā vamiḥ śvāso marmaviddhasya lakṣaṇam||" iti|

Aṣṭāṅgahṛdayasaṃhitā

yathāsvaṃ ca parisrāvaistvagādiṣu vibhāvayet||10||

Sarvāṅgasundarā

na kevalaṃ sāmānyalakṣaṇena-dhyāmādinā, tathā tvagādisthaśalyaviśeṣalakṣaṇena, tvagādisthaṃ śalyaṃ lakṣayet| yāvat yathāsvaṃ parisrāvaistathā+anurūpairvibhāvayet|

Āyurvedarasāyana

tvaggatādīnāṃ srāvato lakṣaṇamāha-yathāsvamiti| yathāsvamiti yatra yadāśrittaṃ dravaṃ tatra tatsravati| yathā,- tvaggate lasīkā, śirādigate raktam, asthigate majjā ityādi|

Aṣṭāṅgahṛdayasaṃhitā

ruhyate śuddhadehānāmanulomasthitaṃ tu tat||10||

Āyurvedarasāyana

antaḥśalyo+api svaguṇenaiva rūḍho vraṇo bhavatītyāha-ruhyata iti| ruhyate svayameva| karmakartaryātmanepadam| tat-śalyam| śalyena śalyakṣataṃ lakṣyate, tasyaivaropaṇārhatvāt|

Sarvāṅgasundarā

tat-prāṅnirdiṣṭaṃ śalyaṃ, ruhyate-rohaṃ yāti| kimbhūtānāṃ puṃsām ? vamanavirecanādibhiḥ śuddhadehānām| ruhyata iti karmakartarīti kecit, tacca na yuktam| yataḥ karmasthabhāvakānāṃ karmasthakriyāṇāṃ ca kartā karmavadbhavati| na kartṛsthabhāvakānāṃ na ca kartṛsthakriyāṇāmityuktam| ruhiśca kartṛsthakriyaḥ| tasmāt rohatīti ruṭ| ruḍivācaratīti kyaṅanto+ayam| rūḍhābhāso hyayam, na tu samyagrūḍhaḥ| tathā ca vakṣyati-"doṣakopa" ityādi| tasmādasya rūḍhābhāsatvādeṣaiva vyutpattiryuktā|

Aṣṭāṅgahṛdayasaṃhitā

doṣakopābhighātādikṣobhādbhūyo+api bādhate||11||

Sarvāṅgasundarā

yatastacchalyamasamyagrūḍhatvāt bhūyo+api bādhate| prākkṛtabādhamapi punarapi pīḍāṃ janayati| kuto hetoḥ ? ityāha-doṣakopaścābhighātaśca, tāvādī yeṣāṃ dhāvanalaṅghanādīnāṃ te evaṃ, taiḥ kṣobhaḥ-saṃrambhaḥ, tasmāt| doṣakopakṣobhāt abhighātādikṣobhāt bādhate|

Āyurvedarasāyana

tvagādinaṣṭe śalye mithyārūḍhatvādadṛśyatāṃ prāpte sati śalyaparijñānārthamidamāha-antaḥśalyaṃ rūḍhamapi punarbādhata ityāha doṣakopeti|

Aṣṭāṅgahṛdayasaṃhitā

tvaṅnaṣṭe yatra tatra syurabhyaṅgasvedamardanaiḥ||11||

rāgarugdāhasaṃrambhā yatra cājyaṃ vilīyate||12||

āśu śuṣyati lepo vā tatsthānaṃ śalyavadvadet||12||

Āyurvedarasāyana

atha naṣṭaśalyajñānopāyaḥ| tatra tvaṅnaṣṭasyopāyamāha-tvaṅnaṣṭa iti|

Sarvāṅgasundarā

tatra-teṣu tvaṅnaṣṭādiṣu śalyeṣu madhye, tvaṅnaṣṭaṃ yatra pradeśe syāt tatra-tasthāne, abhyaṅgādibhirlauhityaśūladāhakṣobhāḥ syuḥ| yatra vā sthāne ghṛtaṃ styānaṃ yojitaṃ vilīyate tatsthānaṃ śalyavat-saśalyaṃ vadet| yadvā lepaḥ-candanādinā datto, yatrāśveva śuṣyati, tatsthānaṃ-tvagdeśaṃ, śalyavajjānīyāt|

Aṣṭāṅgahṛdayasaṃhitā

māṃsapraṇaṣṭaṃ saṃśuddhyā karśanācślatatā gatam||13||

kṣobhādrāgādibhiḥ śalyaṃ lakṣayet--------------------||13||

Sarvāṅgasundarā

māṃsapraṇaṣṭaṃ-māṃsenādṛśyatāṃ prāptaṃ, saṃśuddhyā-vamanavirecanādikayā, yatkarśanaṃ-kṛśatvaṃ kṛtaṃ, tasmāt ślathatāṃ śithilatvaṃ prāptaṃ, kṣobhāt- anekaprakārādvedanārūpāt, tathā rāgādibhirlakṣayet|

Āyurvedarasāyana

māṃsanaṣṭasyopāyamāha śalyasya kṣobhādyatra rāgādayastatra śalyam|

Aṣṭāṅgahṛdayasaṃhitā

------------------------------------tadvadeva ca||13||

peśyasthisandhikoṣṭheṣu naṣṭam----------------||14||

Sarvāṅgasundarā

tadvaditi tena-māṃsapraṇaṣṭena, tulyaṃ vartate| yathā,-śuddhyā karśanāt ślathatāṃ gataṃ kṣobhādrāgādibhirlakṣayediti|

Sarvāṅgasundarā

peśyādiṣu triṣu naṣṭasyopāyamāha-tadvadeveti|

Aṣṭāṅgahṛdayasaṃhitā

-------------------------------asthiṣu lakṣayet||14||

asthnāmabhyañjanasvedabandhapīḍanamardanaiḥ||14||

Sarvāṅgasundarā

asthiṣu naṣṭaṃ śalyamasthnāmabhyañjanādibhirlakṣayet|

Āyurvedarasāyana

asthinaṣṭasyopāyamāha-asthiṣviti| 'kṣobhādrāgādibhiḥ' ityanuvartate|

Aṣṭāṅgahṛdayasaṃhitā

prasāraṇākuñcanataḥ sandhinaṣṭaṃ tathā+asthivat||15||

naṣṭe snāyuśirāsrotodhamanīṣvasame pathi||15||

aśvayuktaṃ rathaṃ khaṇḍacakramāropya rogiṇam||16||

śīghraṃ nayettatastasya saṃrambhācśalyamādiśet||16||

Āyurvedarasāyana

sandhinaṣṭasyopāyamāha-prasāraṇākuñcanata iti| asthivat-abhyañjanādibhiśca| snāyvādiṣu caturṣunaṣṭasyopāyamāha-naṣṭa iti| asame pathi-uccanīce mārge|

Sarvāṅgasundarā

sandhinaṣṭaṃ śalyamasthinaṣṭaśalyavallakṣayet saṃ-snāyuśirāsrotodhamanīṣu naṣṭe śalye, asame pathi-viṣame mārge, rathamāropya rogiṇaṃ-śalyavantaṃ, śīghraṃ nayet-āśveva deśāntaraṃ prāpayet| kimbhūtaṃ ratham ? khaṇḍaṃ cakram yasya sa khaṇḍacakraḥ, tam| tatastasya-rathasya, saṃrambhāt-kṣobhāt, śalyamādiśet-lakṣayet|

Aṣṭāṅgahṛdayasaṃhitā

marmanaṣṭaṃ pṛthaṅnoktaṃ teṣāṃ māṃsādisaṃśrayāt||17||

Sarvāṅgasundarā

marmanaṣṭaṃ śalyaṃ pṛthak nābhihitam| kutaḥ ? teṣāṃ-marmaṇāṃ, māṃsādireva prāṅnirdiṣṭo yataḥ saṃśrayo, na tu pṛthaṅmarmāṇi vidyante| (( tathā ca saṅgrahe(sū. a. 37)-"marmapraṇaṣṭe+apyananyabhāvānmāṃsādibhyo marmaṇāmuktaṃ parīkṣaṇaṃ bhavati|" iti|

Āyurvedarasāyana

evaṃ viṣeṣeṇa naṣṭaṣalyalakṣaṇamuktvā sāmānyena naṣṭaṣalyadiśaṃ lakṣayitumāha-marmanaṣṭasyopāyānuktau hetumāha-marmanaṣṭamiti| teṣāṃ-marmaṇāṃ, māṃsādigatatvāt-māṃsādinaṣṭakathanenaivoktatvāt|

Sarvāṅgasundarā

sāmānyena-sāmānyalakṣṇena, kśebhiṇyā kriyayā-saṃrambhotpādakena karmaṇā śvasanaprāṇāyāmādikena, yat saruk sthānaṃ tat saśalyaṃ jānīyāt|

Aṣṭāṅgahṛdayasaṃhitā

sāmānyena saśalyaṃ tu kṣobhiṇya kriyayā saruk||17||

Āyurvedarasāyana

naṣṭasya sāmānyalakṣaṇamāha-sāmanyeneti|

Aṣṭāṅgahṛdayasaṃhitā

vṛttaṃ pṛthu catuṣkoṇaṃ tripuṭaṃ ca samāsataḥ||18||

adṛśyaśalyasaṃsthānaṃ vraṇākṛtyā vibhāvayet||18||

Sarvāṅgasundarā

vṛttaṃ-vartulam| pṛthu-pārśvāparapārśvābhyāṃ yatparicchidyate| catuṣkoṇaṃ-caturasram| tripuṭaṃ-tryasram| samāsataḥ-saṅkṣepeṇa|| adṛśyasya-anupalabdhasya, śalyasya saṃsthānaṃ-ākṛtiṃ, vraṇākṛtyā-vraṇasaṃsthānena, vibhāvayet-vidyāt|

Āyurvedarasāyana

adhunaiṣāmākarṣaṇopāyaṃ nirupayannāha-adṛśyasya śalyasyākṛtirvraṇākṛtyā jñeyātyāha-vṛttimiti| vṛttaṃ-koṇarahitam| pṛthu-dvikoṇam| tripuṭaṃ-trikoṇam| saṃsthānaṃ-ākṛtiḥ|

Aṣṭāṅgahṛdayasaṃhitā

teṣāmāharaṇopāyau pratilomānulomakau||19||

Sarvāṅgasundarā

teṣāṃ-adṛśyānāṃ śalyānām| ākarṣaṇopāyau dau pratilomānulomakau| pratilomaḥ-śarīrāntaḥpraveśaviparyayaḥ| anulomaḥ-śarīrāntaḥpraveśānugataḥ| pratilomānulomayornirharaṇaviṣayamāha-

Āyurvedarasāyana

śalyāharaṇopāyabhedānā(vā)ha-teṣāmiti| yatra pratikūlamāharaṇaṃ sa pratilomaḥ, yatrānukūlaṃ so+anulomaḥ|

Aṣṭāṅgahṛdayasaṃhitā

arvācīnaparācīne nirharettādviparyayāt||19||

Āyurvedarasāyana

tayorviṣayamāha-arvācīnaparācīna iti| arvācīnaṃ-adhogatam, tadviparyayādūrdhvaṃ nirharet| parācīnaṃ-ūrdhvagatam, tadviparyayādadho nirharet| ūrdhvaṃ nirharaṇaṃ-pratilomam, adhaḥ-anulomam| uktaṃ ca saṅgrahe (sū.a.37)-"pratilomamarvācīnamānayet, anulomaṃ parācīnam|" iti|

Sarvāṅgasundarā

tayoḥ-pratilomānulomayorviparyayaḥ, tasmādviparyayāt, anulomaṃ parācīnamānayedityarthaḥ|

Aṣṭāṅgahṛdayasaṃhitā

sukhāhāryaṃ yataśśittvā tatastiryaggataṃ haret||20||

Sarvāṅgasundarā

tiryaggataṃ śalyaṃ yato-yasmāddehadeśāt, chitvā-vilupya, sukhāhāryaṃ sampadyate-sukhenāhartuṃ śakyate, tataḥ-tasmāddehadeśāt, chittvoddharet| chittvetyatra yadyapi karma kiñcinna nirdiṣṭaṃ, tathā+api tvaṅmāṃsādīnāṃ yogyatvātteṣāmeva karmatvaṃ bodhyam| māṃsādīni chhittvoddharedityarthaḥ|

Āyurvedarasāyana

tiryaggataṃ tvavasthābhedenobhayorviṣaya ityāha-sukhāhāryamiti| tiryaggataṃ yenopāyena sukhāhāryaṃ tena haret| praveśapārśvādanyena pārśvena yadā sukhāhāryaṃ tadā śittvā-śastreṇa dvāraṃ kṛttvā, haret|

Aṣṭāṅgahṛdayasaṃhitā

śalyaṃ na nirghātyamuraḥkakṣāvaṅkṣaṇapārśvagam||20||

pratilomamanuttuṇḍaṃ chedyaṃ pṛthumukhaṃ ca yat||21||

Sarvāṅgasundarā

śalyamurogatamuraḥsthaṃ kakṣāsthaṃ vaṅkṣaṇasthaṃ pārśvasthaṃ ca na nirghātyaṃ-na nirghātanīyam| tathā pratilomaṃ-nānulomagataṃ, tathā+anuttuṇḍaṃ vāribudbudavannonnataṃ, tathā chedyaṃ śalyaṃ, tathā pṛthumukhaṃ-vistīrṇānanaṃ, ca na nirghātyam|

Āyurvedarasāyana

na ca sarvameva śalyamāharaṇīyamityāha-urogatādiṣu śalyeṣu nirghātanaṃ niṣedhati-śalyamiti| pratilomaṃ-ūrdhvagatam| anuttuṇḍaṃ-adṛśyamukham| chedyaṃ-chedanārham|

Aṣṭāṅgahṛdayasaṃhitā

naivāharedviśalyaghnaṃ naṣṭaṃ vā nirupadravam||21||

Sarvāṅgasundarā

viśalyaṃ hantīti viśalyaghnam| tāvajjīvati yāvatsaśalyaḥ| śalyāpāye tu mriyate tannāharedeva| viśalyasya tasya prāṇaharaṇatvāt| etatsvarūpaṃ marmavibhāge spaṣṭaṃ kṛtvā vakṣyate| naṣṭaṃ veti vāśabdaścārthe| naṣṭaṃ-adṛśyatāṃ prāptaṃ ca, yannirupadravaṃ-tannimittarogarahitaṃ, nāharet, pratyavāyabhayāt|

Āyurvedarasāyana

anāharaṇīyaṃ śalyamāha-naivāharediti| viśalyaghnaṃ-"utkṣepau sthapanī trīṇi viśalyaghnāni tatra hi|" (hṛ.śā.a. 4/55) ityukteṣu marmasu sthitam|

Aṣṭāṅgahṛdayasaṃhitā

athāharetkaraprāpyaṃ kareṇaiva------------------||22||

Sarvāṅgasundarā

karaprāpyaṃ-hastagrāhyaṃ śalyaṃ, karaṇaivāharet-nāpareṇa kaṅkamukhādinā|

Sarvāṅgasundarā

hastāhāryaṃ śalyamāha-atheti|

Aṣṭāṅgahṛdayasaṃhitā

-----------------------------------itaratpunaḥ||22||

dṛśyaṃ siṃhāhimakaravarmikarkaṭakānanaiḥ||22||

Āyurvedarasāyana

siṃhamukhādisvastikayantrāhāryaṃ śalyamāha-itaraditi| itarat-kareṇāprāpyam|

Sarvāṅgasundarā

itarat-akaraprāpyaṃ tu śalyaṃ, dṛśyaṃ siṃhamukhādibhiryantrairāharet|

Aṣṭāṅgahṛdayasaṃhitā

adṛśyaṃ vraṇasaṃsthānādgrahītuṃ śakyate yataḥ||23||

kaṅkabhṛṅāhvakuraraśarārīvāyasānanaiḥ||23||

Sarvāṅgasundarā

adṛśyaṃ punaḥ śalyaṃ vraṇasaṃsthānādākalayya kaṅkamukhadibhirgrahītuṃ śakyate yatastatastairharet| yattadornityābhisambandhāttadopalambhaḥ|

Āyurvedarasāyana

kaṅkamukhādisvastikayantrāhāryaṃ śalyamāha-adṛśyamiti| 'itarat' ityanuvartate|

Aṣṭāṅgahṛdayasaṃhitā

sandaṃśābhyāṃ tvagādistham----------------------||24||

Sarvāṅgasundarā

tvagādisthaṃ śalyaṃ sandaṃśābhyāṃ nirharet| ādigrahaṇānmāṃsādīnāṃ grahaṇam|

Āyurvedarasāyana

sandaṃśāhāryaṃ śalyamāha-sandaṃśābhyāmiti| tvagādīni-tvakśirāsnāyupiśitāni|

Āyurvedarasāyana

tālayantrāhāryaṃ śalyamāha-tālābhyāmiti| suṣiraṃ-sarandhram|

Aṣṭāṅgahṛdayasaṃhitā

---------------------tālābhyāṃ suṣiraṃ haret||24||

Sarvāṅgasundarā

suṣiraṃ yacchalyaṃ tvagādisthaṃ tattālayantrābhyāṃ haret,-na saṃdaśābhyām|

Aṣṭāṅgahṛdayasaṃhitā

suṣirasthaṃ tu nalakaiḥ--------------------------||24||

Āyurvedarasāyana

nāḍīyantrāhāryaṃ śalyamāha-suṣirasthaṃ tviti|

Sarvāṅgasundarā

suṣirasthaṃ punaḥ śalyaṃ nalakaiḥ-nāḍīyantraiḥ, ākarṣet|

Aṣṭāṅgahṛdayasaṃhitā

------------------------śeṣaṃ śeṣairyathāyatham||24||

Sarvāṅgasundarā

śeṣaṃ śalyaṃ śeṣairyantrairyathāyogamāharet|

Āyurvedarasāyana

śeṣayantrāhāryaṃ śalyamāha-śeṣaṃ śeṣairiti|

Aṣṭāṅgahṛdayasaṃhitā

śastreṇa vā viśasyādau tato nirlohitaṃ vraṇam||25||

kṛtvā ghṛtena saṃsvedya baddhā+a+acārikamādiśet||25||

Sarvāṅgasundarā

śastreṇa vā pūrvaṃ viśasya-māṃsādīn chittvā, tataḥ- anantaraṃ, apanītaraktaṃ vraṇaṃ vidhāya, sarpiṣā svedayitvā, vastrapaṭṭādinā sarpimadhu baddhvā, ācārikaṃ-snehavidhyuktaṃ "uṣṇodakopacārī syāt" ityādikaṃ, ādiśet-kathayet|

Āyurvedarasāyana

yantreṇāhartumaśakyasya śalyasyopāyamāha-śastreṇa veti| viśasya-vidārya| nirlohitaṃ-srutaraktam| ācārikaṃ-āhārādiniyamam| ["bhojanaṃ tu yathāsātmyaṃ" (hṛ.sū.a. 29/34) ityādivakṣyamāṇoktam|]

Aṣṭāṅgahṛdayasaṃhitā

sirāsnāyuvilagnaṃ tu cālayitvā śalākayā||26||

Sarvāṅgasundarā

sirāsnāyuvilagnaṃ punaḥ śalyaṃ śalākayā cālayitvā śithilīkṛtya, āharet|

Āyurvedarasāyana

śirāsnāyuvilagnasyopāyamāha-śirāsnāyuvilagnamiti|

Aṣṭāṅgahṛdayasaṃhitā

hṛdaye saṃsthitaṃ śalyaṃ trāsitasya himāmbunā||26||

tataḥ sthānāntaraṃ prāptamāharettadyathāyatham||27||

yathāmārgaṃ durākarṣam------------------------||27||

Sarvāṅgasundarā

hṛdaye yadāśritaṃ śalyaṃ tacchītajalena trāsitasya sthānāntaragataṃ jñātvā, yathāyathaṃ-yathāsvaṃ viśiṣṭayantraiḥ, śalyaṃ nirharet|

Āyurvedarasāyana

hṛdayalagnasya śalyasyopāyamāha-hṛdaya iti| yathāyathaṃ-sthānānurūpeṇa yantreṇa| yathāmārgaṃ-mārgānurūpeṇa śodhanena| durākarṣaṃ-hṛdayādākraṣṭumaśakyam|

Aṣṭāṅgahṛdayasaṃhitā

-----------------------------anyato+apyevamāharet||27||

Sarvāṅgasundarā

anyato+api-anyadeśasthamapi śalyaṃ, durākarṣaṃ-duḥkhenākraṣṭuṃ śakyate, tat svamārgaṃ nayet tadevamevāharet, yathā hṛtsthaṃ śalyam sthānāntaraṃ prāptaṃ nirhāryam| tathā, yathāmārgaṃ-mārgānatikrameṇa, anyadeśasthamapi śalyamākarṣaṇīyam|

Āyurvedarasāyana

hṛdayopāyamanyatrātidiśati-anyato+apīti|

Aṣṭāṅgahṛdayasaṃhitā

asthidaṣṭe naraṃ padbhyāṃ pīḍayitvā vinirharet||28||

Āyurvedarasāyana

asthilagnasyopāyamāha-asthidaṣṭa iti|

Sarvāṅgasundarā

asthidaṣṭe-asthni vidaṣṭe spṛṣṭe sati śalye, naraṃ balavantaṃ padbhyāṃ pīḍayitvā-ākramya, tacchalyaṃ vinirharet| 'asthinaṣṭe' iti vā pāṭhaḥ|

Aṣṭāṅgahṛdayasaṃhitā

ityaśakye subalibhiḥ sugṛhītasya kiṅkaraiḥ||28||

Sarvāṅgasundarā

ityaśakye-anenāpi prakāreṇakraṣṭumaśakye śalye, kiṅkaraiḥ-bhṛtyaiḥ, mahābalaiḥ sugṛhītasya-suṣṭhvavaṣṭabdhasya narasya, śalyaṃ kaṅkamukhādinā nirharet|

Āyurvedarasāyana

pūrvopāyāśakyasyopāyāntaramāha-ityaśakya iti| sugṛhītasya-saśalye+aṅge samyagghṛtasya|

Aṣṭāṅgahṛdayasaṃhitā

tathā+apyaśakye vāraṅgaṃ vakrīkṛtya dhanurjyayā||29||

subaddhaṃ vaktrakaṭake badhnīyātsusamāhitaḥ||29||

susaṃyatasya pañcāṅgyā vājinaḥ kaśayā+atha tam||30||

tāḍayediti mūrdhānaṃ vegenonnamayan yathā||30||

uddharecśalyam-----------------------------||31||

Āyurvedarasāyana

evamapyaśakyasyopāyamāha-tathā+apyaśakya iti| vāraṅgaṃ-śastra(lya)mastake śikhākāro+avayavaḥ| pañcāṅgī-caturṣu caraṇeṣu mukhe ca bandhaviśeṣaḥ| taṃ-vājinam| iti śabdastathārthe| śira utkṣipya vegena yathā śalyamuddharet tathā tāḍayet|

Sarvāṅgasundarā

tathāpyaśakye-evamapi śalya āhartumaśakye, vāraṅgaṃ-śastrādimayasya śalyasya śikhākāraṃ, vakrīkṛtya-kuṭilatāṃ prāpayya, tato dhanurjyayā-snāyvādimayyā, subaddhaṃ kṛtvā, anantaraṃ, vājinaḥ-aśvasya, vaktrakaṭake badhnīyādvaidyaḥ| kimbhūtaḥ ? susamāhitaḥ,-tadgatamanāḥ| kimbhūtasya vājinaḥ ? susaṃyatasya,-suṣṭhu-śobhanaṃ kṛtvā, baddhasya| kathaṃ susaṃyatasya ? pañcāṅgyā, pañcānāmaṅgānāṃ-caturṇāṃ pādānāṃ mukhasahitānāṃ, samāhāraḥ pañcāṅgī,-bandhaviśeṣaḥ, tayā pañcāṅgyā, baddhasya| anantaraṃ vājinaṃ kaśayā-carmayaṣṭyā, iti-evaṃ, tāḍayet, yathā sa vājī mūrdhānamunnamayan-utkṣipan, vegena-balenā+a+akrāntyā, śalyamuddharet|

Aṣṭāṅgahṛdayasaṃhitā

-------------------evaṃ vā śākhāyāṃ kalpayettaroḥ||31||

Sarvāṅgasundarā

athavā evaṃ-anena prakāreṇa, vāraṅgaṃ vakratāṃ nītvā dhanurjyayā subaddhaṃ sampādya susamāhito bhiṣak, vṛkṣasya śākhāmānamayya dhanurjyayaiva tasyāṃ tat badhnīyācchalyākarṣaṇārtham| atra ca yā śākhā kiṅkarahastādivimuktamātraivordhvamunnamyamānā śalyamuddharati tādṛśī kalpanīyā|

Āyurvedarasāyana

pūrvopāyāsambhave upāyāntaramāha-evaṃ veti|

Sarvāṅgasundarā

durbalaṃ-tanu, vāraṅgaṃ yasya śalyasya tacchalyaṃ kuśābhiḥ-vaṃśādikambikābhiḥ, baddhā śalyamākarṣet|

Aṣṭāṅgahṛdayasaṃhitā

baddhā durbalavāraṅgaṃ kuśābhiḥ śalyamāharet||31||

Āyurvedarasāyana

durbalavāraṅgasyopāyamāha-baddhveti| kuśābhiḥ-kambikābhiḥ|

Aṣṭāṅgahṛdayasaṃhitā

śvayathugrastavāraṅgaṃ śophamutpīḍya yuktitaḥ||32||

Sarvāṅgasundarā

śvayathunā grastaṃ-ācchāditaṃ, vāraṅgaṃ yasya śalyasya tacchalyamāharet| katham ? yuktitaḥ,-yathā yujyate tathā, śophamutpīḍya-ūrdhvaṃ pīḍayitvā|

Aṣṭāṅgahṛdayasaṃhitā

ā0 ra0-śophagrastavāraṅgasyopāyamāha-śvayathugrastavāraṅgamiti| śophotpīḍanena vāraṅgamuddhāṭhya|

Aṣṭāṅgahṛdayasaṃhitā

mudgarāhatayā nāḍyā nirghātyottuṇḍitaṃ haret||32||

Sarvāṅgasundarā

uttuṇḍitaṃ śalyaṃ-budbudavadabhimukhībhūtaṃ, nāḍyā nirghātya-cālayitvā, haret| kimbhūtayā? mudgareṇāhatayā| mudgaragrahaṇamupalakṣaṇārtham, pāṣāṇādibhirapyāhatayottuṇḍitaṃ harediti vedyam|

Āyurvedarasāyana

uttuṇḍitasyopāyamāha-mudgarāhatayeti| tenaina vā-nāḍīṃ vinā mudgareṇaiva, nirghātya|

Aṣṭāṅgahṛdayasaṃhitā

taireva cānayenmārgamamārgottuṇḍitaṃ tu yat||33||

Sarvāṅgasundarā

taireva ca-mudgarādibhirāhataiḥ, amārgairuttuṇḍitaṃ-amārgottuṇḍitaṃ, mārgamānayet-mārgaṃ prāpayet|

Āyurvedarasāyana

amārgottuṇḍitasyopāyamāha-nayediti| tattu śalyaṃ mārgaṃ nayet-mārganayanapūrvakamāharet, nirghātanenaiva|

Aṣṭāṅgahṛdayasaṃhitā

mṛditvā karṇināṃ karṇaṃ nāḍyāsyena nigṛhya vā||33||

Āyurvedarasāyana

karṇayuktasyopāyamāha-mṛditveti| nirgamapratibandhakaḥ śalyāvayavaḥ karṇākāratvāt-karṇaḥ, taṃ mṛditvā saṅkṣodanena śithilīkṛtya, athavā nāḍyāsyena-nāḍīyantramukhena, nigṛhya-niṣpīḍanenaikīkṛtya|

Sarvāṅgasundarā

karṇaḥ karṇau karṇā vā vidyante yeṣāṃ te karṇinaḥ,-bhallādayaḥ teṣāṃ karṇaṃ mṛditvā-bhaṅktvā, śalyaṃ nirharet| athavā nāḍyāsyena-nāḍīmukhena, nigṛhya nirharet| "nāḍī pañcamukhacchidrā" (hṛ. sū. a. 24|13) ityevamādigranthanirdiṣṭairnāḍīyantrairnirharedityarthaḥ|

Aṣṭāṅgahṛdayasaṃhitā

ayaskāntena niṣkarṇaṃ vivṛtāsyamṛjusthitam||34||

Sarvāṅgasundarā

ayaskāntena-lohākarṣakamaṇiviśeṣeṇa, niṣkarṇaṃ śalyaṃ tathā vivṛtamukhaṃ ṛju-spaṣṭaṃ kṛtvā+avasthitam nirharet|

Āyurvedarasāyana

niṣkarṇasyopāyamāha-ayaskānteneti| ayaskānto-lohākarṣakaḥ pāṣāṇaḥ| vivṛtāsyamṛjusthitamiti niṣkarṇasya viśeṣaṇam|

Aṣṭāṅgahṛdayasaṃhitā

pakvāśayagataṃ śalyaṃ virekeṇa vinirharet||34||

Sarvāṅgasundarā

pakvāśayasthitaṃ śalyaṃ virecanena viśeṣeṇa nirharet|

Āyurvedarasāyana

pakvāśayagatasyopāyamāha-pakvāśayagatamiti|

Aṣṭāṅgahṛdayasaṃhitā

duṣṭavātaviṣastanyaraktatoyādi cūṣaṇaiḥ||35||

Āyurvedarasāyana

duṣṭavātādīnāmupāyamāha-duṣṭavāteti| cūṣaṇaiḥ-śṛṅgādibhiḥ||

Sarvāṅgasundarā

duṣṭavātādīni cūṣaṇairnirharet| cūṣaṇairiti bahuvacananirdeśācchṛṅgādibhiriti bodhyam|

Aṣṭāṅgahṛdayasaṃhitā

kaṇṭhasrotogate śalye sūtraṃ kaṇṭhe praveśayet||35||

bisenātte tataḥ śalye bisaṃ sūtraṃ samaṃ haret||36||

Sarvāṅgasundarā

kaṇṭhasrotaḥsthe śalye sūtraṃ-kārpāsādijaṃ, bisena kaṇṭhe praveśayet- bisasaṃlagnaṃ sūtraṃ kṛtvā śalyanirharaṇāya praveśayedityarthaḥ| ātte-gṛhīte, śalye bisasaṃlagne, anantaraṃ śalyaṃ bisasūtraṃ samaṃ-tulyakālaṃ, āharet|

Āyurvedarasāyana

kaṇṭhagatasyopāyamāha-kaṇṭhasrotogata iti| bisena-mṛṇālena, ātte-gṛhīte|

Aṣṭāṅgahṛdayasaṃhitā

nāḍyā+agnitāpitāṃ kṣiptvā śalākāmapsthirīkṛtām||36||

ānayejjātuṣaṃ kaṇṭhāt----------------------------||37||

Āyurvedarasāyana

jātuṣasyopāyamāha-nāḍyā+agnitāpitāmiti| agnitāpitāṃ śalākāṃ nāḍyā kaṇṭhe kṣiptvā tato+apsthirīkṛtāṃ-apāṃ pānena sthirīkṛtāṃ, śalyasaṃlagnāṃ kṛtvā jātuṣaṃlākṣāmayaṃ śalyaṃ, kaṇṭhādānayet|

Sarvāṅgasundarā

jātuṣe śalye kaṇṭhasrotaḥpraviṣṭe tat jātuṣaṃ śalyaṃ kaṇṭhādānayet| katham ? ityāha-śalākāṃ kaṇṭhe kṣiptvā| katham ? nāḍyā-nāḍīyantreṇa prakṣipya kaṇṭhadāhaparihārārtham| kīdṛśīṃ śalākām ? adbhiḥ sthirīkṛtāṃ, nirvāpaṇadvāreṇa| tāṃ tathāvidhām śalākāṃ kṛtvā nāḍyaiva jātuṣaṃ śalyaṃ kaṇṭhādānayet-ākarṣayet| jātuṣamityatra"trapujatunoḥṣuk" ityaṇ ṣugāgamaśca|

Aṣṭāṅgahṛdayasaṃhitā

-----------------------------jatudigdhāmajātuṣam||37||

Sarvāṅgasundarā

ajātuṣaṃ-dāruveṇvādimayaṃ śalyaṃ, kaṇṭhasrotaḥsthitaṃ jatudigdhāṃ-lākṣāliptāṃ, śalākāmagnitāpitāṃ nāḍyā kṣiptvā pūrvavacchalyamāharet| jatudigdhāmityupalakṣaṇārtham, sikthādidigdhāmapi| yathā śalākayā hartuṃ yujyate tathā kṛtveti bodhyam|

Āyurvedarasāyana

ajātuṣasyopāyamāha-jatudigdhāmiti| jatudigdhāṃ-lākṣāliptāṃ śalakāṃ, pūrvavacchalyasaṃlagnāṃ kṛtvā jātuṣādanyacchalyamāharet|

Sarvāṅgasundarā

kaṇṭakaṃ-matsyādijaṃ, māṃsasaṅgena bhuktaṃ kaṇṭhasrotasi sthitaṃ, dravaiḥ-pānīyādibhiḥ saha, pītena keśondukenākṣipet| keśānāṃ samūhaḥ-keśondukam, tena| kimbhūtena keśondukena ? sūtrabaddhena,-dīrghasūtragrathitena| vamataḥ-vamanamācarataḥ, kaṇṭakamekadeśasaktasūtraṃ sahasaivākṣipet| evaṃ ca vamanadravyasaṃskṛtairdravaiḥ keśondukaṃ pātavyamityavatiṣṭhate|

Aṣṭāṅgahṛdayasaṃhitā

keśondukena pītena dravaiḥ kaṇṭakamākṣipet||37||

sahasā sūtrabaddhena vamataḥ---------------------||38||

Āyurvedarasāyana

matsyādikaṇṭakasyopāyamāha-keśondukeneti| sūtrabaddhena keśondukena-keśapuñjena, dravaiḥ saha pītena vamataḥ sahasā kaṇṭakamāharet|

Aṣṭāṅgahṛdayasaṃhitā

---------------------------------------tena cetarat||38||

Āyurvedarasāyana

keśondukasyopāyamāha-teneti| tena-kaṇṭakena dravaiḥ saha pītena, itarat-keśondukam, āharet|

Sarvāṅgasundarā

tena-kaṇṭhakena, itarat-keśondukaṃ, pramādapītamāharet| kṣatakaṇṭhaśca triphalāṃ madhughṛtasitopetāmanukaṇṭhaṃ lihyāt| suśrute coktam (sū. a. 27|19)-"asthiśalyamanyadvātiryakkaṇṭhāsaktamavekṣya keśondukaṃ dṛḍhaikasūtrabaddhaṃ dravabhaktopahitaṃ pāyayedākaṇṭhāt pūrṇakoṣṭhaṃ ca vāmayet| vamataśca śalyaikadeśasaktaṃ jñātvā sūtraṃ sahasā tvākṣipet| mṛdunā vā dantadhāvanakūrcakenāpaharet praṇudedvā+antaḥ|" iti|

Aṣṭāṅgahṛdayasaṃhitā

aśakyaṃ mukhanāsābhyāmāhartuṃ parato nudet||38||

Sarvāṅgasundarā

mukhanāsāgataṃ śalyaṃ mukhanāsābhyāmāhartumaśakyaṃ-ākraṣṭuṃ yanna śakyate, tatparato nudet| prakṛtatvānmukhāt parato nāsāyāśca parataḥ| tasmādyena kenacidupāyena koṣṭhaṃ nayediti gamyate|

Āyurvedarasāyana

ūrdhvamāhartumaśakyasyopāyamāha-aśakyamiti| parato nudet-koṣṭhaṃ nayet|

Aṣṭāṅgahṛdayasaṃhitā

appānaskandhaghātābhyāṃ grāsaśalyaṃ praveśayet||39||

Sarvāṅgasundarā

grāsaḥ śalyamiva grāsaśalyaṃ kaṇṭhāsaktamantaḥkoṣṭhākhyaṃ nayet| katham ? apāṃ pānaṃ-appānaṃ, tena| tathā skandhaghātena, skandhasya muṣṭyādinā hananaṃ-skandhaghātaḥ|

Āyurvedarasāyana

grāsaśalyasyopāyamāha-appānaskandhaghātābhyāmiti| appānaṃ-udakapānam|

Aṣṭāṅgahṛdayasaṃhitā

sūkṣmākṣivraṇaśalyāni kṣaumavālajalairharet||39||

Sarvāṅgasundarā

akṣaṇī ca vraṇaśca, tatra śalyāni-akṣivraṇaśalyāni, sūkṣmāṇi ca tānyakṣivraṇaśalyāni ca-sūkṣmākṣivraṇaśalyāni, tāni kṣau mādibhirnirharet| yogyatāvaśāt kadācit kṣau mena-kauśeyena, kadācidvālena, kadācijjalena ca, nirharet|

Āyurvedarasāyana

nadītaḍāgādipatitasyākasmāt yasya narasya jalamantare praviṣet| tacca toyaṃ ṣalyavadantaḥsthitaṃ nirhāryamiti tadupāyaṃ darṣayitumāha-sūkṣmāṇāmakṣigatānāṃ vraṇagatānāṃ copāyamāha-sūkṣmākṣivraṇaśalyānīti|

Aṣṭāṅgahṛdayasaṃhitā

apāṃ pūrṇaṃ vidhunuyādavākśirasamāyatam||40||

vāmayeccāmukhaṃ bhasmarāśau vā nikhanennaram||40||

Sarvāṅgasundarā

apāṃ pūrṇaṃ naraṃ vidhunuyāt| kimbhūtam ? avakśirasam, avāk-adhaḥ, śiro-mūrdhā, yasya tam| tathā āyataṃ-dīrghaṃ kṛtvā, tathā taṃ naraṃ vāmayedvaidyaḥ| athavā, āmukhaṃ-mukhaṃ yāvat, bhasmarāśau nikhanet-nyaset| tathoktam-"udakapūrṇasya cakrādyāropaṇenodakaniḥsāraḥ kāryaḥ|" iti|

Āyurvedarasāyana

sarvāṅgagatasyodakaśalyasyopāyamāha-apāṃ pūrṇamiti| vidhunuyāt-kampayet, vāmayecca vamanadravyaiḥ| athavā mukhaparyantaṃ bhasmarāśau nikhanet|

Sarvāṅgasundarā

karṇe+ambunā pūrṇe sati tailavāriṇī kṣipet| kiṃ kṛtvā ? hastena mathitvā-kareṇa viloḍya| tathā+adhomukhaṃ karṇaṃ hanyāt| vā-athavā, cūṣayet nāḍyā vā śṛṅgādibhiḥ|

Aṣṭāṅgahṛdayasaṃhitā

karṇe+ambupūrṇe hastena mathitvā tailavāriṇī||41||

kṣipedadhomukhaṃ karṇaṃ hanyādvā+a+acūṣayeta vā||41||

Aṣṭāṅgahṛdayasaṃhitā

ā0 ra0-karṇagatasyodakaśalyasyopāyamāha-karṇe+ambupūrṇa iti| ācūṣayet-śṛṅgādibhiḥ|

Āyurvedarasāyana

karṇagatasya kīṭaśalyasyopāyamāha-kīṭe srotogata iti| lavaṇāmbunā-lavaṇayuktenāmbunā|

Aṣṭāṅgahṛdayasaṃhitā

kīṭe srotogate karṇaṃ pūrayellavaṇāmbunā||42||

suktena vā sukhoṣṇena mṛte kledaharo vidhiḥ||42||

Sarvāṅgasundarā

kīṭe-pipīlikāśatapadyādau, srotaḥsthite (srotogate)-todagauravamedādibhiranumite, karṇaṃ lavaṇāmbunā pūrayet| athavā suktena pūrayet| kimbhūtena? sukhoṣṇena| mṛte punastasmin kīṭe kledaharo vidhiḥ kāryaḥ|

Aṣṭāṅgahṛdayasaṃhitā

jātuṣaṃ hemarūpyādidhātujaṃ ca cirasthitam||43||

ūṣmaṇā prāyaśaḥ śalyaṃ dehajena vilīyate||43||

Sarvāṅgasundarā

jātuṣādiśalyaṃ dehajenoṣmaṇā cirasthitaṃ prāyaśo vilīyate|

Āyurvedarasāyana

jātuṣādiśalyaṃ dehoṣmaṇaiva vilīyata ityāha-jātuṣamiti| vilīyate-vinaśyati|

Aṣṭāṅgahṛdayasaṃhitā

mṛdveṇudāruśṛṅgāsthidantavālopalāni na||44||

viṣāṇaveṇvayastāladāruśalyaṃ cirādapi||44||

pṛayo nirbhujyate taddhi pacatyāśu palāsṛjī||45||

Sarvāṅgasundarā

mṛdveṇudārvādiśalyaṃ dehoṣmaṇā na vilīyate| upalaśabsya napuṃsakatvaṃ cintyam| viṣāṇādiśalyaṃ prāyo dehajenoṣmaṇā cirādapi na vilīyate| api tu nirbhujyate-pṛthagbhavati| cirādapi na pacyate kutaḥ ? ityāha-taddhītyādi| hi-yasmāt, tat-viṣāṇādiśalyaṃ, śīghrameva palāsṛjī pacati| ato māṃsaraktapākāddehajena coṣmaṇā prāyo nirbhujyate|

Āyurvedarasāyana

mṛdādiśalyaṃ dehoṣmaṇā na vilīyata ityāha-mṛdveṇviti| viṣāṇādiśalyaṃ cirādapi na vilīyata ityāha-viṣāṇeti| etena mṛdādiśalyaṃ cirādvilīyata ityuktaṃ bhavati| viṣāṇaveṇvorubhayatropādānaṃ vilayanāvilayanadarśanārtham| vilayanābhāve hetumāha-prāya iti| nirbhujyate-vakrībhavati| tat-avilayanaṃ śalyam, kuṭilībhāvakṛtena kṣobheṇa yo māṃsaraktapākastena bahireva niryāti, na tu vilīyata ityarthaḥ| prāyograhaṇāt sūcitaṃ hetuṃ vinā+apyavilayanaṃ darśayati|

Aṣṭāṅgahṛdayasaṃhitā

śalye māṃsāvagāḍhe cetsa deśo na vidahyate||45||

tatastaṃ mardanasvedaśuddhikarṣaṇabṛṃhaṇaiḥ||46||

tīkṣṇopanāhapānānnaghanaśastrapadāṅkanaiḥ||46||

pācayitvā harecchalyaṃ pāṭanaiṣaṇamedanaiḥ||47||

Āyurvedarasāyana

vidāhopāyamāha-śalye māṃsāvagāḍha iti|

Sarvāṅgasundarā

māṃsāvagāḍhe-māṃsāntarnigūḍhe śalye sati, yadi sa deśo na vidahyate-na pacyate, yatra tat tiṣṭhati śalyam| tatastaṃ mardanena svedanena vā, kadācit śuddhyā-vamanādikayā, kadācitkarṣaṇena, kadācidbṛṃhaṇena, kadācittīkṣṇopanāhena, kadācittīkṣṇānnapānena, tīkṣṇaśabdasya hi pratyekaṃ sambandhaḥ, kadāciddhanaśastrapadāṅkanaiḥ, śastrasya padāni-śastrapadāni, ghanāni saṃhitani, ca tāni śastrapadāni ca, teṣāmaṅkanaṃ-lakṣaṇaṃ, taiḥ| mardanādibhirekena dvābhyāṃ sarvairvā yathākramaṃ pūrvaṃ śalyaṃ pācayitvā tataḥ pāṭanaiṣaṇabhedanairharet|

Aṣṭāṅgahṛdayasaṃhitā

śalyapradeśayantrāṇāmavekṣya bahurūpatām||47||

taistairupāyairmatimān śalyaṃ vidyāttathā+a+aharet||28||

47 1/2||28||

iti śrīvaidyapatisiṃhaguptasūnuśrīmadvāgbhaṭaviracitā- yāmaṣṭāṅgahṛdayasaṃhitāyāṃ sūtrasthāne śalyāhara- ṇavidhirnāmāṣṭāviṃśo+adhyāyaḥ||28||

Aṣṭāṅgahṛdayasaṃhitā

ā0 ra0-anuktaśalyasaṅgrahārthamupāyamāha-śalyapradeśayantrāṇāmiti| iti hemādriṭīkāyāmāyurvedarasāyane| śalyāhṛtiprakaraṇaṃ sāmastyena nirūpitam|| 28||

Sarvāṅgasundarā

śalyāni-dhātuviṣāṇaveṇvādijāni, pradeśāḥ-tvaṅmāṃsādayaḥ, yantrāṇi-svastikādīni, teṣāṃ bahurūpatāmavekṣya- nānākāratāṃ jñātvā, taistairupāyaiḥ-uktānuktairvijñānasādhanakāraṇaiḥ, matimān-bhiṣak, śalyaṃ jānīyāt tathā+a+akarṣediti| saṅgrahe coktam (sū. a. 37)-"vraṇe prasanne prānteṣu nātisparśāsahiṣṇuṣu| alpe śophe ca tāpe ca niḥśalyamiti nirdiśet|" iti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ sūtrasthāne śalyāharaṇa- vidhirnāmāṣṭāviṃśo+adhyāyaḥ samāptaḥ|| 28||

ṣastrakarmavidhiradhyāyaḥ

29

Aṣṭāṅgahṛdayasaṃhitā

athātaḥ śastrakarmavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Āyurvedarasāyana

śastrakarmavidhimadhyāyaṃ vyākhyātuṃ pratijānīte-atheti|

Sarvāṅgasundarā

śastrasya karma śastrakarma,- śastrāvacāraṇakriyā, tasya vidhiḥ-itikartavyatā, śastrakarmavidhiḥ, tam| śeṣaṃ pūrvavat| nanu, yadyayaṃ śastrakarmavidhiḥ, tataḥ śastrakarmagrantha evādau nirdeṣṭuṃ yuktaḥ, (ślo. 14)- "prāk śastrakarmaṇaśceṣṭaṃ bhojayedannamāturam|" ityādi| na tu "vraṇaḥ sañjāyate prāyaḥ" ityādi| atrocyate| śastrakarmavidheḥ pūrvaṃ viṣayo nirdiṣṭuṃ yuktaḥ| yataḥ śastrakarmavidherupāyo+ayam, ityasyaiva pūrvamupanyāso yukta ityāha-

Sarvāṅgasundarā

prāyo vraṇaḥ pākāt sañjāyate| kimbhūtāt ? śvayathuḥ pūrvo yasya pākasya sa śvayathupūrvakaḥ, tasmāt| śvayathupākamantareṇāpi śastrādyabhighātāt vraṇo jāyata iti prāyograhaṇam| yasmācchvayāthupūrvakāt pākāt vraṇaḥ sañjāyate, atastameva-śvayathuṃ, upacaret-upakramet| kiṃ kurvan ? pākaṃ prayatnena rakṣan| katham ? suśītalepasekādibhiḥ| suśītābhyāṃ-sparśato vīryataśca, lepasekābhyām| tathā, raktamokṣaṇena| tathā, saṃśodhanena-vamanena virekeṇa ca| ādigrahaṇāt kaṣāyapānaghṛtapānādīnāṃ grahaṇam| tasya ca śophasyāmapacyamānapakvākhyātistisro+avasthā bhavantītyāha-

Aṣṭāṅgahṛdayasaṃhitā

vraṇaḥ sañjāyate prāyaḥ pākācśvathupūrvakāt||1||

tamevopacarettasmādrakṣan pākaṃ prayatnataḥ||1||

suśītalepasekāsramokṣasaṃśodhanādibhiḥ||2||

Āyurvedarasāyana

śastrakarmaviṣayasya vraṇasyotpattimāha-vraṇa iti|vraṇasyotpattipratibandhamāha-tameveti| tameva-śvayathumeva| śastrakarmaṇi bheṣajavidhānaṃ bheṣajāsādhye śastrakarma vidhātavyamiti jñāpanārtham| uktaṃ hi saṅgrahe (sū. a. 38)- "dvividhe+api hi vyādhāvupāyāpekṣe nija āgantau vā bheṣajaviṣayātīte śastrakarma prayujyate|" iti|

Aṣṭāṅgahṛdayasaṃhitā

śopho+alpo+alpoṣmaruksāmaḥsavarṇaḥ kaṭhinaḥ sthiraḥ||2||

Āyurvedarasāyana

apakvasya śvayathorlakṣaṇamāha-śofa iti| āmaḥ-apakvaḥ| ūṣmā-auṣṇyam| rūk-śūlam| sthiraḥ-śanairvardhamānaḥ|

Sarvāṅgasundarā

āmo yaḥ śophaḥ saḥ pramāṇato+alpaḥ| tathā, alpoṣmā| tathā, alparuk-alpaśūlaḥ| tathā, savarṇaḥ-tvaksamānavarṇaḥ| tathā, kaṭhino-na mṛduḥ, pakvavat| tathā, sthiro-na pakvavaccalaḥ| sa āmaḥ sāma iti "so+aci lope cetpādapūraṇam" iti sulopaḥ|

Aṣṭāṅgahṛdayasaṃhitā

pacyamāno vivarṇastu rāgī bastirivātataḥ||3||

sphuṭatīva sanistodaḥ sāṅgamardavijṛmbhikaḥ||3||

saṃrambhārucidāhoṣātṛḍjvarānidratānvitaḥ||4||

styānaṃ viṣyandayatyājyaṃ vraṇavatsparśanāsahaḥ||4||

Āyurvedarasāyana

pacyāmānasya śofasya lakṣaṇamāha-pacyamāna iti| vivarṇaḥ-tvāgviparītavarṇaḥ| rāgī-rañjanaśaktimān, lepauṣadhaṃ varṇantaraṃ nayatītyarthaḥ| sfuṭati-viṣliṣṭāvayatvaṃ vrajati| saṃrambho-jhaṭiti rujādivṛddhiḥ|

Sarvāṅgasundarā

sa śophaḥ pacyamāno vivarṇo-na tvaksamānavarṇaḥ| tathā rāgī-lohitavarṇaḥ| tathā, bastirivātataḥ-stabdho vātapūrṇadṛtivat| chāgādīnāṃ tu mūtrādhāro bastirityucyate| tathā, sphuṭatīva| (( tathā, )) sanistodaḥ-saha nistodena vartata iti sanistodaḥ| niyataprabandhapravṛttā rūk-nistodo, vicchinnā tu śūlamityucyate| sāṅgetyādi| aṅgānāṃ mardaḥ- kṣobhaḥ, sahāṅgamardavijṛmbhikāyāṃ vartata iti sāṅgamardavijṛmbhikaḥ| tathā, saṃrambhādibhiryutaḥ| anvitaśabdena pratyekaṃ saṃrambhādīnāṃ sambandhaḥ| saṃrambho-vāgviṣayātītānāṃ svasaṃvedyānāmanekarūpāṇāṃ pīḍanavighaṭṭanacchedanabhedanadaṃśanādīnāṃ rūjāṃ prādurbhāvaḥ| sarvāṅgīṇastīvro-dāhaḥ| aratimān dāha uṣā ucyate| tathā, sa pacyamāno ghṛtaṃ styānamupayuktaṃ vilīnayati| tathā, sparśanaṃ na sahate vraṇavat|

Aṣṭāṅgahṛdayasaṃhitā

pakve+alpavegatā glāniḥ pāṇḍutā valisambhavaḥ||5||

nāmo+anteṣūnnatirmadhye kaṇḍūśophādimārdavam||5||

spṛṣṭe pūyasya sañcāro bhavedbastāvivāmbhasaḥ||6||

Āyurvedarasāyana

pakvasya śofasya lakṣaṇamāha-pavka iti| alpavegatā-upadravālpatvam| kaṇḍūśofādayo lakṣaṇāni| upadravāstu-aṅgamardādayaḥ|

Sarvāṅgasundarā

pakve sati, alpavegatā bhavati, na tu saṃrambhaḥ| tathā, glāniḥ-mlānatvam| tathā, pāṇḍutvaṃ valīnāṃ codbhavaḥ| tathā, anteṣu-paryanteṣu, nāmo-nimnatvam, madhya unnatiḥ| nāmo+anteṣvityuktyaiva madhya unnatitvaṃ labdhameva, unnatigrahaṇaṃ tvatiśayārtham, tenottuṇḍitvaṃ gamyate| tathā, kaṇḍvādimṛdutvaṃ syāt| tathā, spṛṣṭe tasmin sati pūyasya sañcāro bhavati, basterantaḥsthitasya yathā+ambhasaḥ sañcāraḥ|

Āyurvedarasāyana

raktadoṣatrayakāryatvaṃ pākasyāha-śūlamiti|

Aṣṭāṅgahṛdayasaṃhitā

śūlaṃ narte+anilāddāhaḥ pittācśophaḥ kaphodayāt||6||

rogo raktācca pākaḥ syādato doṣaiḥ saśoṇitaiḥ||7||

Sarvāṅgasundarā

vātaṃ vinā śūlaṃ na bhavati| pittamantareṇa dāho na syāt| kaphodayādvinā śopho na syāt| śophaḥ kaphāditi vaktavya udayagrahaṇaṃ viśeṣadyotanārtham| raktādṛte-raktaṃ vinā, rāgasya lauhityasya sambhavo na| tena kaphādhikaiḥ sarvairdoṣaiḥ śoṇitasahitaiḥ śvayathupākaḥ syāditi gamyate|

Āyurvedarasāyana

atipavkasya śofasya lakṣaṇamāha-pāka iti| ativṛtte-pramāṇamatikrante| suṣiraḥ-śūnyodaraḥ| tanutvak-viralatvak| doṣabhakṣitaḥ-pūyabhakṣitamāṃsādiḥ| tanūruhaṃ-roma|

Aṣṭāṅgahṛdayasaṃhitā

pāke+ativṛtte suṣirastanutvagdoṣabhakṣitaḥ||7||

valībhirācitaḥ śyāvaḥ śīryamāṇatanūruhaḥ||8||

Sarvāṅgasundarā

pāke cātivṛtte-atikrānte, suṣiro+antasthaḥ śophadeśaḥ sampadyate| tathā, tanuḥ-tanvī, tvak yasmin sa tanutvak| tathā, doṣabhakṣitaḥ-pūyavān, doṣaśabdeneha pūya ucyate, tena bhakṣitatvāt suṣiratvaṃ tanutvaktvaṃ cāsya| tathā, valībhirācito-vyāptaḥ| tathā, śyāmavarṇaḥ| tathā, śīryamāṇatanūruhaḥ-patadromā|

Aṣṭāṅgahṛdayasaṃhitā

kaphajeṣu tu śopheṣu gambhīraṃ pākametyasṛk||8||

pakvaliṅgaṃ tato+aspaṣṭaṃ yatra syācchhītaśophatā||9||

tvaksāvarṇyaṃ rujo+alpatvaṃ ghanasparśatvamaśmavat||9||

raktapākamiti brūyāttaṃ prājño muktasaṃśayaḥ||10||

Āyurvedarasāyana

raktapākasya lakṣaṇamāha-kafajeṣviti| gambhīraṃ yadasṛk tat pākameti, na māṃsam| tataḥ-tasmāt, uktaṃ pakvaliṅgaṃ spaṣṭaṃ notpadyate| tena yatra śītaśofatvādi, taṃ raktapākaṃ brūyāt|

Sarvāṅgasundarā

yadyapi tribhireva doṣaiḥ śoṇitānvitaiḥ pāko jāyate, tathā+api kaphajeṣvityukteradhikatarakapheṣviti gamyate| kaphajeṣviti bahuvacananirdeśāt dehadeśabahutvādyeṣu dehadeśeṣvasau kapho jāyate, teṣu kaphajeṣu śopheṣu gambhīraṃ-durlakṣyamatiśayenāntarnigūḍhatvāt, asṛk pākameti| ata eva pakvaliṅgaṃ-pakvalakṣaṇaṃ, aspaṣṭaṃ durlakṣyaṃ, syāt| tathā, yatra śītaguṇayogāt, śītaścāsau śophaśca śītaśophaḥ, tasya bhāvaḥ śītaśophatā| tathā, tvaksamānavarṇatvam| tathā, rujaḥ stokatvam| tathā, ghanasparśatvaṃ-nibiḍasparśatā syāt, aśmavat-hastādinā spṛṣṭe pāṣāṇatulyaḥ sparśa upalabhyate| taṃ-tathābhūtaṃ śvayathupākaṃ, raktapākamityevaṃ prājño-dhīmān, brūyāt-na tu śophaṃ pakvamiti kathayet| katham ? muktasaṃśayaḥ,- śoṇitaṃ pakvaṃ nātra śopha ityevaṃ vadedityarthaḥ|

Aṣṭāṅgahṛdayasaṃhitā

alpasattve+abale bāle pākādvā+atyarthamuddhate||10||

dāraṇaṃ marmasandhyādisthite cānyatra pāṭanam||11||

Āyurvedarasāyana

atha pāṭanam| tatra dāraṇapāṭanayorviṣayabhedamāha-alpasatva iti| satvaṃ-mānasaṃ balam| pāke cātyarthamuddhate-atipakve, śophe marmasandhyādiṣvanavacāryaśastreṣvaṅgeṣu sthite ca, dāraṇam| anyatra pāṭanam| dāraṇaṃ kṣārādinā dvārakaraṇam| pāṭanaṃ-śastreṇa|

Sarvāṅgasundarā

stoke sattve sati, tathā durbale, tathā bāle, eteṣu jāte śvayathau, tathā pākādvā+atyarthamuddhate-atikrānte ca śvayathau, dāraṇaṃ kāryam; vraṇapratiṣedhoddiṣṭairdāraṇadravyaiḥ (hṛ. u. a. 25|37)| yathā-"guggulvatasigendatasvarṇakṣīrīkapotaviṭ| kṣārauṣadhāni kṣārāśca pakvaśophavidāraṇam||" iti| na kevalamalpasattva ityādike śvathau dāraṇaṃ kāryam, yāvat caśabdāt marmasandhyādisthite ca śvayathau dāraṇaṃ kāryam, na pāṭanaṃ śastreṇa| anyatreti dāraṇaviṣayānirdiṣṭe sthāne śastreṇa pāṭanaṃ kāryam|

Aṣṭāṅgahṛdayasaṃhitā

āmacśede sirāsnāyuvyāpado+asṛgatisrutiḥ||11||

rūjo+ativṛddhirdaraṇaṃ visarpo vā kṣatodbhavaḥ||12||

Āyurvedarasāyana

apakvasya dāraṇapāṭane niṣedhai-āmacśeda iti| śirānāśādidoṣādāmo na śedya ityarthaḥ|

Sarvāṅgasundarā

āmasya śophasya śastreṇa śede sati sirāsnāyuvyāpado bhavanti| tathā, asṛjo+atisrāvaḥ syāt| tathā, rujāyā vivṛddhiḥ| tathā, daraṇaṃ visarpo vā kṣatotthaḥ syāt|

Aṣṭāṅgahṛdayasaṃhitā

tiṣṭhannantaḥ punaḥ pūyaḥ sirāsnāyvasṛgāmiṣam||12||

vivṛddho dahati kṣipraṃ tṛṇolapamivānalaḥ||13||

Sarvāṅgasundarā

antaḥ-antare, tu pūyastiṣṭhan san sirādīni dahati| kaḥ kamiva ? analastṛṇolapamiva|

Sarvāṅgasundarā

pakvasyācśedane dośamāha-tiṣṭhanniti| tṛṇolapaṃ-tṛṇagulmam|

Aṣṭāṅgahṛdayasaṃhitā

yaśchinattyāmamajñānādyaśca pakvamupekṣate||13||

śvapacāviva vijñeyau tāvaniścitakāriṇau||14||

Sarvāṅgasundarā

yaḥ-puruṣaḥ (vaidyaḥ), ajñānāt-mohāt, āmaṃ- apakvaṃ, chhinatti| yaśca pakvamupekṣate-na pāṭayati| tau-narau, śvapacatulyau vedyau, āturavyāpādanāt| tadvayāpādanaṃ tu kuto vidhattaḥ ? ityāha-aniścitakāriṇau,-asamīkṣyavidhāyinau yataḥ|

Āyurvedarasāyana

āmapakvalakṣaṇānabhijñaṇ nindati-yaścchinattīti|

Sarvāṅgasundarā

śastrakarmaṇaḥ prāk-pūrvaṃ, āturamiṣṭamannaṃ-yadvraṇe+apathyamapi, tadvalādhānārthaṃ bhojayet| tathā, yo vedanākṣamaḥ-śastravyathāmasahiṣṇuḥ, tamāturaṃ madyocitaṃ tīkṣṇaṃ-tīvramadaṃ, madyaṃ pāyayet| evaṃ sati yatsyāttadāha-na mūrcśatyannasaṃyogādityādi| yato+annopayogānna muhyati| paraṃ tīkṣṇamadyapānānmattaḥ san śastraṃ-nyastamaṅge, na budhyate-na cetayate, tatkadarthanayā kliśyata ityarthaḥ|

Aṣṭāṅgahṛdayasaṃhitā

prāk śastrakarmaṇaśceṣṭaṃ bhojayedannamāturam||14||

pānapaṃ pāyayenmadyaṃ tīkṣṇaṃ yo vedanākṣamaḥ||15||

na mūrcśatyannasaṃyogānmattaḥ śastraṃ na budhyate||15||

Āyurvedarasāyana

śastrakarmaṇaḥ pūrvaṃ bhojanamāha-prākśastrakarmaṇa iti| tīkṣṇamadyapānamāha-pānapamiti| yo vedanākṣamaḥ-śastravyathāṃ soḍhumaśakto madyapaḥ, tasya madyapānam| itarasya bhojanameva|

Aṣṭāṅgahṛdayasaṃhitā

anyatra mūḍhagarbhāśmamukharogodarāturāt||16||

Sarvāṅgasundarā

aśmaśabdenāśmarī gṛhyate| mūḍhagarbhādibhirya āturastaṃ varjayitveṣṭabhojanaṃ madyapānaṃ ca kārayitavyam|

Āyurvedarasāyana

mūḍhagarbhādau bhojanamadyapāne niṣedhatianatreti|

Aṣṭāṅgahṛdayasaṃhitā

athāhṛtopakaraṇaṃ vaidyaḥ prāṅmukhamāturam||16||

sammukho yantrayitvā+a+aśu nyasyenmarmādi varjayan||17||

anulomaṃ suniśitaṃ śastramāpūyadarśanāt||17||

sakṛdevāharettacca------------------------------||18||

Sarvāṅgasundarā

athaśabdena maṅgalavācinā saṅgrahoktamarthaṃ sūcayati| yathā (sū. a. 38)- "sumuhūrte ca dadhyakṣatānnapānarukmaratnārcitavipraṃ praṇateṣṭadevataṃ" ityādi| āhṛtaṃ-ḍhaukitaṃ samīpānītaṃ, upakaraṇaṃ-tatkālayogyaṃ yantraśastrāgnijāmbavauṣṭhapicuplotasnehamadhukalkādikaṃ, yasya tam, āturaṃ prāṅmukhaṃ-pūrvābhimukhaṃ, vaidyaḥ sammukhaḥ-pratyaṅmukho, yantrayitvā śastramāśu-na vilambitaṃ, nyasyet-nikṣipet| marmādi varjayan-marmasirāsandhyādīn pariharan| tathā, anulomaṃ kṛtvā-na prātilomyena| kimbhūtaṃ śastram ? suniśitaṃ-atitīkṣṇam| tacca śastramāpūyadarśanāt nyaset,-na tvadhikam| tat kiṃ tatraiva sthāpyam ? tacca sakṛdeva-na bahūn vārān, āharet-ākarṣet|

Aṣṭāṅgahṛdayasaṃhitā

ā0 ra0- śastrakarmavidhimāha-atheti| saṅgrahe tu (sū. a. 38)- " athopahṛtayantraśastrakṣārāgnijāmbavauṣṭhapicuplotapatrasūtracarmapaṭṭamadhusnehakaṣāyalepakalkasekodakumbhaśītoṣṇodakakaṭāhavyajanādivraṇopayogisarvopakaraṇamāstṛtaśayanīyamupasthitasthirasnehabalavadavalambakapuruṣamiṣṭe+ahani muhūrte ca dadhyakṣatānnapānarukmaratnārcitavipraṃ praṇateṣṭadevataṃ bhuktavantamāturaṃ prāṅgnukhamupaveśya saṃveśya vā yantrayitvā pratyuṅgukho vaidyo marmaśirāsnāyusandhyasthidhamanīḥ pariharan anulomaṃ śastraṃ nidadhyāt|" iti| nikhātaśastrasyāharaṇavidhimāha-sakṛdeveti| sakṛt-ekavāramāharet, nāntarā+antarā muñcedityarthaḥ|

Aṣṭāṅgahṛdayasaṃhitā

---------------------------------pāke tu sumahatyapi||18||

pāṭayet dvyaṅgulaṃ samyadvyaṅgulatryaṅgulāntaram||18||

eṣitvā samyageṣiṇyā paritaḥ sunirūpitam||19||

aṅgulīnālavālairvā yathādeśaṃ yathāśayam||19||

yato gatāṃ gatiṃ vidyādutsaṅgo yatra yatra ca||20||

tatra tatra vraṇaṃ kuryātsuvibhaktaṃ nirāśayam||20||

āyataṃ ca viśālaṃ ca yathā doṣo na tiṣṭhati||21||

Sarvāṅgasundarā

pāke tu sumahatyapi pāṭayet| dvyaṅgulaṃ-dvyaṅgulaparimāṇaṃ vraṇaṃ, samyak kuryāt,-nādhikam| dvyaṅguletyādi| aṅguladvayamathavā+aṅgulatrayamantarīkṛtya punaranyaṃ vraṇaṃ kuryāt,-na tvāsannam| tathā, eṣiṇyā samyageṣitvā-gaveśayitvā, paritaḥ-samantāt, sunirūpitaṃ-suparyālocitam| na kevalameṣiṇyā, yāvadaṅgulyā, nālena-padmotpalādijena, vālairvā-varāhādisambandhibhiḥ, anveṣya yathādeśaṃ yathāśayaṃ vraṇaṃ kuryāt| taṃ ca pradeśaṃ darśayitumāha-yata ityādi| yato yasmin pradeśe gatāṃ-dūrayātāṃ, gatiṃ-nāḍīṃ, jānīyāt tasmin pradeśe vraṇaṃ kuryāt| yatra yatra śvayathupradeśe, utsaṅgaṃ-unnatiṃ, vidyāt tatra tatra pradeśe vraṇaṃ kuryāt| kiṃbhūtaṃ vraṇam ? suṣṭhu vibhaktau pārśvāparapārśvādivibhāgau yasya taṃ tathāvidham| tathā, nirāśayam,-na vidyata āśayaḥ-pūyāderdoṣasya sthānaṃ, yasya tathābhūtaṃ nirāśayaṃ kuryāt| tathā, āyataṃ-dīrgham, tathā viśālaṃ-vistirṇaṃ, kuryāt| evaṃ kṛte sati doṣaḥ-pūyākhyo, na tiṣṭhati-na sthitiṃ labhate|

Āyurvedarasāyana

pāṭanapramāṇamāha-pāke tviti| bahuṣu pāṭaneṣu vdyaṅgulaṃ tryaṅgulaṃ vā+antaraṃ kāryam| pāṭanasthānamāha-eṣitveti| eṣiṇyādivibhāgauktaḥ saṅgrahe (sū. a. 38)- " vivṛte pradeśe vāmapradeśinyaiṣitvā nātivivṛte gambhīre māṃsale caiṣiṇyā| viārīte karīrādinālena| atisaṃvṛte śūkaravālena|" deśaḥ-śarīrāvayavaḥ| āśayo-vraṇāṃsthānam| gatiḥ-nāḍīvraṇaḥ| utsaṅgaḥ-pūyaskhalanasthānam| vibhakto-māṃsādileśarahitaḥ| āśayaḥ-utsaṅgaḥ|

Sarvāṅgasundarā

vaidyasya śastrakarmaṇi śauryaṃ-pāṭanādau vīryaṃ, śasyate| tathā, āśukriyā-caturahastatā| tathā, tīkṣṇaśastratā| tathā, svedaśca vepathuśca, na vidyamānau tau yasya sa evam, svedābhāvaḥ kampābhāvaścetyarthaḥ| tathā, asammohaḥ-tatkālocitakāryakaraṇe samyakpravṛttiḥ| nanu, "śauryaṃ vaidyasya śasyate" ityuktyaiva svedakampābhāvaḥ pratyapādi| tathā ca svedavepathū bhīroreva sambhavataḥ, na śūrasya| ityanarthakaṃ "asvedavepathū" iti| atrācakṣmahe satyamevaitau bīruguṇau, kintūṣṇakālavaśāt prakṛtivaśādvā yasya svedavepathū bhavataḥ, tatparihārārthametaduktam| sasvedasya hi vaidyasya śastrakarmakartumudyatasya śastragrahaṇameva na tathā sampadyate, tadvatsakampasyāpi| tasmāttatparihāro yuktaḥ|

Aṣṭāṅgahṛdayasaṃhitā

śauryamāśukriyā tīkṣṇaṃ śastramasvedavepathū||21||

asammohaśca vaidyasya śastrakarmaṇi śasyate||22||

Āyurvedarasāyana

pāṭane vaidyagatasāmagrīmāha-śauryamiti|

Āyurvedarasāyana

lalāṭādau tiryakpāṭanamāha-tiryagiti|

Aṣṭāṅgahṛdayasaṃhitā

tiryakchindyāllalāṭābhrūdantaveṣṭakajatruṇi||22||

kukṣikakṣākṣikūṭauṣṭhakapolagalavaṅkṣaṇe||23||

Sarvāṅgasundarā

lalāṭādideśeṣu tiryak chhedaḥ kāryaḥ| dantaveṣṭako dantapiṇḍikā dantādhāra ucyate|

Aṣṭāṅgahṛdayasaṃhitā

anyatra chedanāttiryak sirāsnāyuvipāṭanam||23||

Sarvāṅgasundarā

anyatra pradeśe tiryak chhedanāt sirāṇāṃ snāyūnāṃ ca vyāpattiḥ syāt|

Āyurvedarasāyana

pradeśāntar tiryakpāṭanaṃ niṣedhati-anyatreti|

Aṣṭāṅgahṛdayasaṃhitā

śastre+avacārite vāgbhiḥ śītāmbhobhiśca rogiṇam||24||

āśvāsya parito+aṅgulyā paripīḍya vraṇaṃ tataḥ||24||

kṣālayitvā kaṣāyeṇa plotenāmbho+apanīya ca||25||

guggulvagurusiddhārthahiṅgusarjarasānvitaiḥ||25||

dhūpayetpaṭuṣaḍgranthānimbapatrairghṛtaplutaiḥ||26||

tilakalkājyamadhubhiryathāsvaṃ bheṣajena ca||26||

digdhāṃ vartiṃ tato dadyāttairevācchhādayecca tāṃ||27||

ghṛtāktaiḥ saktubhiścordhvaṃ ghanāṃ kavalikāṃ tataḥ||27||

nidhāya yuktyā badhnīyātpaṭṭena susamāhitam||28||

pārśve savye+apasavye vā nādhastānnaiva copari||28||

Sarvāṅgasundarā

śastre+avacārite-nyaste sati, vāgbhiḥ-tatkālocitārbhirmadhurābhiḥ 'svastho jāto+asi' ityevaṃprāyābhiḥ, tathā śītāmbhobhiḥ-pariṣekādibhiḥ, āturamāśvāsya, anantaraṃ vraṇaṃ paritaḥ-samantāt, aṅgulyā paripīḍya-pūyādidoṣaṃ nirhārya, anantaraṃ kaṣāyeṇa-madhuyaṣṭyādisādhitena, kṣālayitvā, tataḥ plotenakārpāsādijavastrakhaṇḍena, jalamapanīya-pānīyārdratāṃ nirhṛtya, anantaraṃ vraṇaṃ guggulvādibhirnimbapatrāntairdhūpayet| kimbhūtaiḥ ? ghṛtaplutaiḥ|- plutagrahaṇādbahughṛtairiti dyotayati| saṅgrahe coktam (sū. a. 38)- "guggulvādibhirevaṃ śayanāsanādi dvirahno dhūpayet|" iti| tataḥ-anantaraṃ, vartiṃ-kārpāsādimayīṃ, vraṇāntardadyāt-praveśayet, vaidyaḥ| kimbhūtām ? digdhām| kaiḥ ? tilakalkājyamadhubhiḥ,-vātavraṇe tilapiṣṭadigdhāṃ, pittavraṇe ghṛtadigdhāṃ, kaphavraṇe madhudigdhām| kecittu sarvaireva tairyugapaddigdhāmityāhuḥ| na ca kevalaṃ tilādibhiḥ, yāvat yathāsvaṃ-yat yasya doṣasya svaṃ bheṣajaṃ, tena ca digdhām| taireva-tilakalkādibhiḥ, vraṇāntaḥpraviṣṭāṃ tāṃ-vartiṃ, ācchhādayet-sthagayet| ūrdhvaṃ-tadupariṣṭāt, ghṛtayuktaiḥ saktubhirācchhādayet| saṅgrahe coktam (sū. a. 38)-"nātibhṛṣṭayavasaktubhirghṛtāktairbhājanānte+ambhasā dakṣiṇāṅgulībhiḥ sumṛditairavacchhādya" iti| tato- vraṇāntaḥpraviṣṭavarticchhādanādanantaraṃ, kavalikāṃ-bahuvastrakhaṇḍapuṭanirvartitāṃ, nidhāya-saṃsthāpya, paṭṭena-nibiḍavastrakhaṇḍena, prakṛtatvāt vraṇaṃ badhnīyāt| katham ? yuktyā-doṣakālānuguṇayā| ata eva saṅgrahe jagāda (sū.a.38)-"vātaśleṣmodbhavāṃstatra dvistrirvā veṣṭayedvraṇān| sakṛdeva parikṣapya pittaraktābhighātajān|| śastrakṣatarujāyāṃ tu pratatāyāṃ yaṣṭīmadhukasarpiṣoṣṇena vraṇaṃ siñcet| udakumbhāccāpo gṛhītvā prokṣayan parita upacaret|" iti| kathaṃ badhnīyāt ? susamāhitaṃ kṛtvā-nāvahelayā, vāmapārśve dakṣiṇapārśve vā| adhastāt na badhnīyāt, naiva copari-ūrdhvaṃ, badhnīyāt, naiva copari-ūrdhvaṃ, badhnīyāt|

Āyurvedarasāyana

pāṭanānantaraṃ kartavyamāha-śastra iti| sarjaraso-rālaḥ| ṣaṅgranthā-vacā| yathāsvaṃ [bheṣajena ]-yasmin vraṇe yadbheṣajamuktaṃ tena| cahabdaḥ samuccaye| digdhāṃlitpām| taiḥ-vartilepauṣadhaiḥ| taṃ-vraṇam| ūrdhvaṃ-pūrvalepasya, ghṛtāktasaktulepaḥ| saṅgrahe tu (sū. a. 28)- " nātibhṛṣṭayavasaktubhirghṛtāktairbhājanānte+ambhasā dakṣiṇāṅgulībhiḥ sumṛditaiḥ" iti| kavalikāṃ-vastrakhaṇḍamayīṃ pālīm| paṭṭena-ghanavasnakhaṇḍena| susamāhitaṃ-suṣṭu sanniviṣṭaṃ yathā bhavati tathā| pārśve bandhīyāt-granthiṃ dadyāt| saṅgahe tu (sū. a. 38)- "vātaśleṣmodbhavāṃstatra dvisnirvā veṣṭayehraṇān| sakṛdeva parikṣipya pittaraktābhighātajān|| sastrakṣatarujāyāṃ u pratatāyāṃ yaṣṭimadhukasarpiṣoṣṇena vraṇaṃ siñcet|" iti|

Aṣṭāṅgahṛdayasaṃhitā

śucisūkṣmadṛḍhāḥ paṭṭāḥ kavalyaḥ savikeśikāḥ||29||

dhūpitā mṛdavaḥ ślakṣṇā nirvalīkā vraṇe hitāḥ||29||

Sarvāṅgasundarā

tathā śucayaḥ sūkṣmasūtrā dṛḍhāśca paṭṭāḥ, tathā kavalikāḥ savikeśikāśca vraṇe hitāḥ| kimbhūtāḥ ? dhūpitāḥ, tathā mṛdavaḥ, tathā ślakṣṇāḥ, tathā valīrahitāḥ|

Āyurvedarasāyana

paṭṭakavalikāvikeśikānāṃ viśeṣamāha-śucisūkṣmaddaḍhā iti| vikeśikā-sūtravartiḥ|

Aṣṭāṅgahṛdayasaṃhitā

kurvītānantaraṃ tasya rakṣāṃ rakṣoniṣiddhaye||30||

baliṃ copaharettebhyaḥ---------------------------||30||

Sarvāṅgasundarā

anantaraṃ [ tasya-] rogiṇaḥ kṛtaśastrakarmaṇo, vraṇe rakṣāṃ kuryāt| kimartham ? rakṣoniṣiddhaye-piśitāśanarākṣasādiniṣedhāya| tebhyaśca-rakṣobhyo, balimupaharet-dadyāt|

Āyurvedarasāyana

rakṣāmāha-kurvīteti| saṅgrahe tu (sū. a. 38)- " udakumbhāccapo gṛhītvā prokṣayet| parito yāvakārthaparṇasaparyādibhirasya rakṣāṃ kuryāt|" iti| balimāha- baliṃ ceti|

Aṣṭāṅgahṛdayasaṃhitā

------------------------sadā mūrdhnā ca dhārayet||30||

lakṣmīṃ guhāmatiguhāṃ jaṭilāṃ brahmacāriṇīm||31||

vacāṃ śhatrāmaticśhatrāṃ dūrvāṃ siddhārthakānapi||31||

Āyurvedarasāyana

auṣadhīvidhāraṇamāha-sadeti| lakṣmīṃ-śamīm| guhātiguhe-śāliparṇīpṛśniparṇyau| jaṭilāṃ-māṃsīm| brahyacāriṇīṃ-brāhmīm| chatrāticchtre-śatapuṣpādvayam|

Sarvāṅgasundarā

sarvakālaṃ cauṣadhīrmūrdhnā dhārayet| tā evāha-lakṣmīmityādi| lakṣmīṃ-padmacāriṇīm| guhāṃ-pṛśniparṇīm| atiguhāṃ-śāliparṇām| jaṭilāṃ-māṃsīm| brahmacariṇīṃ-brahmayaṣṭikām| vacāṃ-ugragandhām| chhatrāṃ-śatapuṣpām| aticchatrāṃ-viṣāṇikām|

Āyurvedarasāyana

āhāravihāraniyamamāha-tata iti| snehadinehoktaṃ-snehavidhidinacaryoktam|

Aṣṭāṅgahṛdayasaṃhitā

tataḥ snehadinehoktaṃ tasyācāraṃ samādiśet||32||

Sarvāṅgasundarā

tataḥ-anantaraṃ, tasya vraṇinaḥ, ācāramādiśet| kathamam ? snehadinehoktam,-snehasya dinaṃ snehadinaṃ, snehapānopalakṣitamahaḥ, tatrehā-ceṣṭā, tasyāmuktaṃ-snehapānavidhyupadiṣṭaṃ "uṣṇodakopacārī syāt" ityādikam|

Aṣṭāṅgahṛdayasaṃhitā

divāsvapno vraṇe kaṇḍūrāgarukśophapūyakṛt||32||

Sarvāṅgasundarā

divāsvapno vraṇe kaṇḍvādikṛt| tasmāt vraṇinā+ahaḥ svapno na sevyaḥ|

Āyurvedarasāyana

divāsvapnaṃ viśeṣato niṣedhati-divāsvapna iti|

Aṣṭāṅgahṛdayasaṃhitā

strīṇāṃ tu smṛtisaṃsparśadarśanaiścalitasrute||33||

śukre vyavāyajān doṣānasaṃsarge+apyavāpnuyāt||33||

(vraṇe śvayathurāyāsāt sa ca rāgaśca jāgarāt||1||

tau ca ruk ca divāsvāpāttāśca mṛtyuśca maithunāt)||1||

Āyurvedarasāyana

strīsaṅgaṃ viśeṣato niṣedhati-strīṇāmiti|

Sarvāṅgasundarā

strīṇāṃ tu smṛtisaṃsparśadarśanaiḥ pūrvaṃ svasthānaccalitaṃ paścātsrutaṃ tasmiṃścalitasrute śukre satyasaṃsarge+api-tāsāmasambandhe+api maithunamantareṇāpi, vyavāyajān-maithunotthān, doṣānavāpnuyāt| tasmāt strīsmaraṇasaṃsparśadarśanāni varjyānītyarthaḥ|

Aṣṭāṅgahṛdayasaṃhitā

bhojanaṃ ca yathāsātmyaṃ yavagodhūmaṣaṣṭikāḥ||34||

masūramudgatuvarījīvantīsuniṣaṇṇakāḥ||34||

bālamūlakavārtākataṇḍulīyakavāstukam||35||

kāravellakakarkoṭapaṭolakaṭukāphalam||35||

saindhavaṃ dāḍimaṃ dhātrī ghṛtaṃ taptahimaṃ jalam||36||

jīrṇaśālyodanaṃ snigdhamalpamuṣṇodakottaram||36||

bhuñjāno jāṅgalairmāṃsaiḥ śīghraṃ vraṇamapohati||37||

Sarvāṅgasundarā

bhojanaṃ yathāsātmyaṃ-yadyasya sātmyaṃ yavādi, tathā jīvantyādiśākaṃ ca, tathā saindhavādikaṃ, purāṇaśālibhaktaṃ snigdhaṃ-snehaṃ, tathā+alpaṃ, jāṅgalairmāṃsaiḥ saha bhuñjāna uṣṇodakottaraṃ yathābhavati, evaṃ vraṇī śīghraṃ vraṇamapohati|

Āyurvedarasāyana

bhojanamāha-bhojanamiti| kaṭukāphalaṃ-kaṭurohiṇīphalam| bhojanaviśeṣamāha-jīrṇaśālyodanamiti|

Āyurvedarasāyana

viṣamāśanaṃ samaśanaṃ ca niṣedhati-aśitamiti| adhyaśanaṃ niṣedhati-ajīrṇa iti|

Aṣṭāṅgahṛdayasaṃhitā

aśitaṃ mātrayā kāle pathyaṃ yāti jarāṃ sukham||37||

ajīrṇāttvanilādīnāṃ vibhramo balavān bhavet||38||

tataḥ śopharujāpākadāhānāhānavāpnuyāt||38||

Sarvāṅgasundarā

mātrayā kāle bhuktaṃ pathyaṃ sukhena jarāṃ yāti| tasmāt pathyaṃ mātrayā kāle bhoktavyam| ajīrṇaṃ tu na kathañcit kāryam| yato+ajīrṇāt vātādīnāṃ balavān vibhramaḥ-kṣobhaḥ, syāt| (( tataḥ- )) tasmātkṣobhāt, śophādīn prāpnuyāt|

Āyurvedarasāyana

navadhanyādivargamāha-navaṃ dhānyamiti| saṅgrahe tu (sū. a. 38)- "navadhānyamāṣakalāyakulatthaniṣpāvaśimbīśītāmbumadyekṣukṣīrapiṣṭatilavikṛtiśuṣkaśākapiśitaharitakāmlalavaṇakaṭukakśārānūpāmiṣāṇi varjayet|" iti| navadhānyāderatyapathyatvamāha- varga iti|

Aṣṭāṅgahṛdayasaṃhitā

navaṃ dhānyaṃ tilān māṣān madyaṃ māṃsamajāṅgalam||39||

kṣīrekṣuvikṛtīramlaṃ lavaṇaṃ kaṭukaṃ tyajet||39||

yaccānyadapi viṣṭambhi vidāhi guru śītalam||40||

vargo+ayaṃ navadhānyādirvraṇinaḥ sarvadoṣakṛt||40||

Sarvāṅgasundarā

navadhānyādi tyajet| yato+ayaṃ navadhānyādivargo vraṇinaḥ sarvān doṣān karoti| saṅgrahe coktam (sū.a.38)-"navadhānyamāṣakalāyakulatthaniṣpāvaśimbīśītāmbumadyekṣukṣirapiṣṭatilavikṛtiśuṣkaśākapiśitaharita@mkāmlalavaṇakaṭukakṣārānpāmiṣāṇi varjayet|" iti| śītalaṃ-śītāmbvādi|

Aṣṭāṅgahṛdayasaṃhitā

madyaṃ tīkṣṇoṣṇarūkṣāmlamāśu vyāpādayedvraṇam||41||

Sarvāṅgasundarā

madyaṃ tīkṣṇoṣṇādiguṇaṃ drāk vraṇaṃ vyāpādayet| tasmāt madyamīdṛśaṃ varjyam, nāparam| tathā ca tantrāntare-"sasnehaṃ madhuraprāyaṃ nātitīkṣṇamakarkaśam| tanu yatsukhapeyaṃ ca mārdvīkeṣu taduttamam||" ityuktam| tasmāt mārdvīkādiprāyaṃ rodhrāsavādikaṃ vā yanmadyaṃ tassātmyatvātkiñcit peyameva|

Āyurvedarasāyana

madyasya tato+apathyatvamāha-madyamiti|

Aṣṭāṅgahṛdayasaṃhitā

vālośīraiśca vījyeta na cainaṃ parighaṭṭayet||41||

na tudenna ca kaṇḍūyecceṣṭamānaśca pālayet||42||

snigdhavṛddhadvijātīnāṃ kathāḥ śruṇvanmanaḥpriyāḥ||42||

āśāvān vyādhimokṣāyā kṣipraṃ vraṇamapohati||43||

Sarvāṅgasundarā

vālośīraiścainaṃ vraṇaṃ vījayet| na cainaṃ parighaṭṭayet| tathā na vyathayet| nāpi kaṇḍūyet| ((ceṣṭamānaḥ-kriyāsu)) vyāpāraṃ kurvan, vraṇaṃ pālayet-rakṣet| tathā snigdhādīnāṃ kathāścittapriyā ākarṇayan rogamuktaye vihitāśo+ahnāya vraṇamapohati|

Āyurvedarasāyana

vraṇaśuśrūṣaṇamāha-vālośīraiśceti| vālaiḥ-cāmaraiḥ| uśīraiḥ-vīraṇavyajanaiḥ|

Aṣṭāṅgahṛdayasaṃhitā

tṛtīye+ahni punaḥ kuryādvraṇakarma ca pūrvavat||43||

prakṣālanādi, divase dvitīye nācarettathā||44||

tīvravyatho vigrathitaścirātsaṃrohati vraṇaḥ||44||

Sarvāṅgasundarā

tṛtīye ca divase punarapi prakṣālanādi karma pūrvavatpūrveṇa vraṇakarmaṇā tulyaṃ, kuryāt| dvitīye tu divase prakṣālanādi nācaret| kimityāha-tathetyādi| tathā-tena prakāreṇa, vraṇastīvravyathaḥ sampadyate| tathā, vigrathitaḥ-sa pradeśo bahubhirgranthibhiryuktaḥ syāt| tathā, vraṇāścirāt-cireṇa kālena, saṃrohati-saṃrohaṃ yāti rūḍhaḥ sampadyate|

Āyurvedarasāyana

tṛtīye divase prakṣālanādikamāha-tṛtīye+ahnīti| dvitīye divase prakṣālanādikaṃ niṣedhati-divasa iti| niṣedhātikrame doṣamāha-tatheti| vigrathito-viṣamasaṃsthānaḥ|

Aṣṭāṅgahṛdayasaṃhitā

snigdhāṃ rūkṣāṃ ślathāṃ gāḍhāṃ durnyastāṃ ca vikeśikām||45||

vraṇe na dadyātkalkaṃ vā----------------------------------||45||

Sarvāṅgasundarā

vraṇe-vraṇākhye ādhāre, snigdhādiguṇayuktaṃ vikeśikāṃvraṇāntaḥpraveśayogyāṃ vartiṃ, na dadyāt| ślathāṃ-śithilām, gāḍhāṃ-nibiḍām, durnyastāṃ-viṣamanyastāṃ| atra cātiśabdo+arthavaśādgamyamāno bodhyaḥ| ata eva saṅgrahe spaṣṭaṃ kṛtvovāca (sū.a. 38)- (("atisnigdharūkṣamatiślathamatigāḍham| )) atisnehātkledaḥ|" iti| kalkaṃ vā-kalkamapyatisnigdhādiguṇayuktaṃ vraṇe na yojayet| piṣṭamauṣadhaṃ dravāplutaṃ kalka ityucyate (hṛ.ka.a.6|10)| kimiti snigdhādiguṇayuktāṃ viveśikāṃ kalkaṃ vā na dadyāt ? ityāha-

Āyurvedarasāyana

snigdhādivikeśikāṃ kalkaṃ ca niṣedhatisnigdhāmiti|

Aṣṭāṅgahṛdayasaṃhitā

------------------------snehātkledo vivarddhate||45||

māṃsacchhedo+atirugraukṣyādvaraṇaṃ śoṇitāgamaḥ||46||

ślathātigāḍhadurnyāsairvraṇavartmāvagharṣaṇam||46||

gh||47||

Sarvāṅgasundarā

yato+atisnehāt kledavṛddhiḥ| atarūkṣatvācca māṃsacchhedo+ativyathā ca, tathā vidāraṇaṃ raktasrāvaśca| ślathādiguṇayuktena ca vraṇamārgasyāvagharṣaṇaṃ syāt| vikeśikā vraṇe kasmāddhīyate ? ityāha-

Āyurvedarasāyana

niṣedhātikrame doṣamāha-snehāditi| raukṣyāccatvāro doṣāḥ|

Āyurvedarasāyana

vikeśikāyā guṇamāha-sapūtimāṃsamiti|

Aṣṭāṅgahṛdayasaṃhitā

sapūtimāṃsaṃ sotsaṅgaṃ sagatiṃ pūyagarbhiṇam||47||

vraṇaṃ viśodhayecchīghraṃ sthitā hyantarvikeśikā||47||

Sarvāṅgasundarā

vikeśikā vraṇāntare sthitā pūtyādiyuktaṃ vraṇaṃ viśodhayet| ato+asau yojyā| kīdṛgvraṇaṃ ? pūtiyuktamāṃsam, sotsaṅgaṃ-unnatam, pūyādibhakṣitamāṃsādipradeśaḥ śūnyo dehasya gatirucyate, ((sagatiṃ-)) gatiyuktam, pūyaścāsau garbhaśca, sa vidyate yasya sa pūyagarbhī taṃ ca|

Aṣṭāṅgahṛdayasaṃhitā

vyamlaṃ tu pāṭitaṃ śophaṃ pācanaiḥ samupācaret||48||

bhojanairupanāhaiśca nātivraṇavirodhibhiḥ||48||

Sarvāṅgasundarā

vyamlaṃ-vidagdhaṃ pakvāpakvaṃ vraṇaṃ, pakvamityajñānāt pāṭitam| tathāvidhiṃ śvayathuṃ pācanairannapānaistathāvidhaiścopanāhaiḥ-sātvaṇakiṇvādikalpitaiḥ, upācaret| na ca sarvairevāviśeṣeṇa pācanairupācaredityāha-nātītyādi| vraṇātivirodhīni yāni śvayathupācanāni-amlakaṭukatīkṣṇoṣṇalavaṇaprāyāṇi dravyāṇi tathaivaṃprāyāṇi bhojanāni, na tairupācaret| api tu kiñcideva vraṇavirodhīni yāni tairucitairupakramediti bodhyam, nātiśabdaprayogāt|

Āyurvedarasāyana

apakvapāṭane cikitsāmāha-vyamlaṃ tviti| vyamlaṃ-vidagdham, tatra hiraktaṃ vigatāmlarasaṃ bhavati| iti pāṭanavidhiḥ|

Aṣṭāṅgahṛdayasaṃhitā

sadyaḥ sadyovraṇān sīvyedvivṛtānabhighātajān||49||

medojāllikhitān granthīn hrasvāḥ pālīśca karṇayoḥ||49||

śirokṣikūṭanāsauṣṭhagaṇḍakarṇorubāhuṣu||50||

grīvālalāṭamuṣkasphiṅmeḍhrapāyūdarādiṣu||50||

gambhīreṣu pradeśeṣu māṃsaleṣvacaleṣu ca||51||

Sarvāṅgasundarā

sadyovraṇānabhighātajān vivṛtān-vistīrṇamukhān, sadyaḥ-tatkṣaṇādeva, sīvyet| saṅkucitavadanāstu te na sīvyāḥ| abhighātājjanma yeṣāṃ tānevam| sadyovraṇāniti sadyograhaṇamabhighātajeṣvapi cirakālasthiteṣu nāyaṃ vidhiriti dyotayati| medojān granthīn likhitān-śastralikhitān, sūcyā sīvyet| karṇayośca hrakhāḥ pālīrlikhitāḥ sīvyet| śirokṣiprabhṛtiṣu pradeśeṣu prabhūtamāṃseṣvacaleṣu ca sthitān vraṇān sīvyet|

Āyurvedarasāyana

atha sīvanavidhiḥ| tatra sīvanasya viṣayamāha-sadya iti| sadyaḥ-vraṇotpattidine| sadyovraṇān-śofapākādipūrvarūparahitān| teṣāmabhidhātajatvāt vyabhicāre+api tadupādānaṃ doṣasaṃsargavyudāsārtham| likhitānlikhanoddhṛtamedasaḥ| karṇapālīśca likhitāḥ-likhanoddhṛtahasvatvahetuduṣṭāvayavāḥ| śiraḥprabhṛtau ye gambhīrā māṃsalā acalāśca pradeśāsteṣu sthitān vraṇān|

Aṣṭāṅgahṛdayasaṃhitā

na tu vaṅkṣaṇakakṣādāvalpamāṃse cale vraṇān||51||

vāyunirvāhiṇāḥ śalyagarbhān kṣāraviṣāgnijān||52||

Sarvāṅgasundarā

vaṅkṣaṇādisthitānāṃ vraṇānāṃ gambhīrādipradeśatvātsīvanaṃ prāptaṃ tanniṣidhyate| māṃsaleṣu sthireṣu ca vraṇān sīvyedityuktyaivālpamāṃse cale sthāne vraṇānna sīvyedityarthe labdhe, alpamāṃsāṃścalāṃśca vraṇān na sīvyediti vacanamatiśayārtham| jātucidabhighātajān vivṛtānapyevaṃvidhān vraṇān na sīvyediti gamayati| tathā, vāyuṃ nirvahanti-niḥśvasanti, tān vāyunirvāhiṇo na sīvyet| tathā śalyaṃ garbhe yeṣāṃ tān śalyagarbhān, tathā kṣāraviṣāgnibhyo jātān vraṇān na sīvyet| sīvanātpūrvaṃ yatkriyate taddarśayati-

Āyurvedarasāyana

sīvanāviṣayamāha-na tviti| vāyunirvāhiṇaḥ=vāyunirgamadvārabhūtān|

Sarvāṅgasundarā

sīvanasya vidhimāha-sīvyediti| calaṃ yadasthi śuṣkaṃ ca yadasṛk tadapanīya, tṛṇāni romāṇi ca sandhigatamasthi ca svaniveśane niveśya| sthite-strāvānnivṛtte| valkale viśeṣa uktaḥ saṅgrahe (sū.a. 38)- "śaṇāśmantakamūrvātasīnāṃ vā valkalaiḥ|" iti| tathā (saṃ. sū. a. 38)- " sīvanavikalpāstu samāsena catvāraḥ| goṣphaṇikā tunnasevanī vellitakaṃ rājagranthibandhanamiti| teṣāṃ nāmabhirevākṛtivibhāgaḥ, prahāravaśāccopayogaḥ|" iti|

Aṣṭāṅgahṛdayasaṃhitā

sīvyeccalāsthiśuṣkāsratṛṇaromāpanīya tu||52||

pralambi māṃsaṃ vicchinnaṃ niveśya svaniveśane||53||

sandhyasthi ca sthite rakte snāyvā sūtreṇa valkalaiḥ||53||

sīvyenna dūre nāsanne gṛhṇannālpaṃ na vā bahu||54||

Sarvāṅgasundarā

sthānāccalitamasthyapanīya-nirasya, tathā śuṣkaraktaṃ tṛṇāni romāṇi cāpāsya, tathā śastrādinā prakarṣeṇa lambi vraṇe yadvidyate māṃsaṃ tat svaniveśane-ātmīye sthāne, niveśya-saṃsthāpya, tathā sandhyasthi sve sthāne saṃsthāpya, sthite rakte astravadrūpatvaṃ prāpte sati, vraṇaṃ sīvyet| kena ? snāyvādinā, tathā valkalaiḥ| valkalāni-śaṇāśmantakāditvagudbhavāni, taiḥ| kathaṃ sīvyet ? na dūre-na viprakṛṣṭe, na cāsanne-nātinikaṭe nālpaṃ vraṇāṃśaṃ na ca bahu gṛhṇan|

Āyurvedarasāyana

sīvanānantaraṃ kartavyamāha-sāntvayitveti| añjanaṃ-strotoñjanam| phalinī-priyaṅguḥ pūrvavat-pāṭanavat|

Aṣṭāṅgahṛdayasaṃhitā

sāntvayitvā tataścārtaṃ vraṇe madhughṛtadrutaiḥ||54||

añjanakṣau majamaṣīphalinīśallakīphalaiḥ||55||

sarodhramadhukairdigdhe yuñjyādbandhādi pūrvavat||55||

Sarvāṅgasundarā

tataḥ-tasmātsīvanādanantaraṃ, āturaṃ sāntvayitvā- samāśvāsya śītāmbusparśavyajanādibhiḥ, anantaramuktairlipte vraṇe sati| kaiḥ ? añjanādibhiḥ| kimbhūtaiḥ ? madhughṛtābhyāṃ drutaiḥ-āloḍitaiḥ| pūrvavadbandhādi yuñjyāt,- tṛtīyāntādvatiḥ, pūrvoddiṣṭena karmaṇā tulyaṃ kaṣāyakṣālanādi kavalikādikaṃ ca yojyamityarthaḥ|

Aṣṭāṅgahṛdayasaṃhitā

vraṇe niḥśoṇitauṣṭho yaḥ kiñcidevāvalikhya tam||56||

sañjātarudhiraṃ sīvyetsandhānaṃ hyasya śoṇitam||56||

Sarvāṅgasundarā

avidyamānaśoṇitau oṣṭau-pārśvau, yasya tamevaṃbhūtaṃ vraṇaṃ kiñcideva-īṣanmātrameva śastreṇāvalikhya, taṃ sañjātarudhiraṃ santaṃ sīvyet, na tvevameva| yasmādasya-vraṇasya, sandhānaṃ śoṇitameva|

Āyurvedarasāyana

śuṣkaṃ vraṇamārdraṃ kṛtvā sīvyedityāha-vraṇa iti| niḥśoṇita oṣṭho-vyadhaniyapradeśo, yasya sa tathā| iti sīvanavidhiḥ|

Aṣṭāṅgahṛdayasaṃhitā

bandhanāni tu deśādīn vīkṣya yuñjīta teṣu ca||57||

āvikājinakauśeyamuṣṇam, kṣau maṃ tu śītalam||57||

śītoṣṇam tūlasantānakārpāsasnāyuvalkajam||58||

tāmrāyastrapusīsāni vraṇe medaḥkaphādhike||58||

bhaṅge ca yuñjyātphalakaṃ carmavalkakuśādi ca||59||

Āyurvedarasāyana

atha bandhanavidhiḥ| tatra bandhanasya sādhanānyāha-bandhanānīti| santānaṃ-nantuḥ| phalakaṃ-kāṣṭhapaṭṭikā| kuśā-veṇudalam|

Sarvāṅgasundarā

badhyate vraṇa ebhiriti bandhanāni,- āvikājinādīni, teṣu-vraṇeṣu, deśakālasātmyādīn vīkṣya-nirūpya, yathāyogamāvikādyanyatamaṃ yuñjyāt| teṣāṃ ca bandhanānāṃ svarūpamāha-āviketyādi| avirevāvikaḥ, tasyedamāvikam| "aveḥ kaḥ" iti kaḥ, "tasyedam" ityaṇ| ajinaṃ-carma| kośātsambhūtaṃ-kauśeyam| "koṣāḍhḍhañ" iti ḍhañ| āvikādikaṃ bandhanatrayamuṣṇaṃ-uṣṇavīryam| kṣau maṃ tu bandhanaṃ śītalaṃ-śītavīryam| tūlasantānādijaṃ śītoṣṇaṃ-ubhayasvabhāvam| tūlaṃ śālmalyādijaṃ tasya santānaḥ-santatiḥ sūtrarūpatā, tena niṣpāditam| medaḥkaphādhike vraṇe tāmrādīni bandhanārthaṃ yuñjyāt| bhaṅge-asthibhaṅge| na kevalaṃ tāmrādīni medaḥkaphādhike vraṇe yuñjayāt, yāvaccaśabdāttāni bhaṅge+api yuñjyāt| na ca kevalaṃ bhaṅge tāmrādīni yuñjyāt, yāvatphalakādi ca yuñjyāt| kuśāśabdena vaṃśādikambikocyate| adhunā bandhaprakārānnirdiśati-

Aṣṭāṅgahṛdayasaṃhitā

svanāmānugatākārā bandhāstu daśa pañca ca||59||

kośasvastikamuttolīcīnadāmānuvellitam||60||

khaṭvāvibandhasthagikāvitānotsaṅgatoṣphaṇāḥ||60||

yamakaṃ maṇḍalākhyaṃ ca pañcāṅgī ceti yojayet||1||

(vidadhyātteṣu teṣveva kośamaṅguliparvasu||1||

svastikaṃ karṇakakṣādistaneṣūktaṃ ca sandhiṣu||1||

muttolīṃ meḍhragrīvādau yuñjyāccīnamapāṅgayoḥ||2||

sambādhe+aṅe tathā dāma, śākhāsvevānuvellitam||2||

khaṭṭāṃ gaṇḍe hanau śaṅkhe, vibandhaṃ pṛṣṭhakodare||3||

aṅguṣṭhāṅgulimeḍhrāgre sthagikāmantravṛddhiṣu||3||

vitānaṃ pṛthulāṅgādau tathā śirasi cerayet||4||

vilambini tathotsaṅgaṃ, nāsauṣṭhacibukādiṣu||4||

goṣphaṇaṃ sandhiṣu tathā, yamakaṃ yamike vraṇe||5||

vṛtte+aṅghe maṇḍalākhyaṃ, ca pañcāṅgī cordhvajatruṣu||5||

) yo yatra suniviṣṭaḥ syāttaṃ teṣāṃ tatre buddhimān||61||

Sarvāṅgasundarā

svaṃ ca tannāma ca svanāma, tenānugataḥ-anubaddhaḥ, ākāraḥ-saṃsthānaviśeṣo, yeṣāṃ te pañcadaśa bandhā vakṣyamāṇāḥ| tuśabdo+avadhāraṇārthaḥ| arthāt pañcadaśaiveti, na nyūnāḥ| kośādayaḥ pañcāṅgyantāḥ| teṣāṃ-bandhānāṃ madhye, yo-bandhaviśeṣo, yatra-yasmindehadeśe, suniviṣṭo bhavet, taṃ-bandhaṃ kośādikaṃ, tatra-tasmindeśe, yojayet| tatra kośo+aṅgulīparvasu carmādikṛtaḥ| svastikaṃ sandhikūrcabhrūstanāntarakṣākṣikapolakarṇeṣu| muttolī grīvāmeḍhrayoḥ| cīnamapāṅgayoḥ| dāma sambādhe+aṅge vaṅkṣaṇādau| anuvellitaṃ śākhāsu| khaṭvā hanusandhigaṇḍeṣu| vibandhamudarorupṛṣṭheṣu| sthagikā+aṅguṣṭhāṅgulīmaḍhrāntramūtravṛddhiṣu| vitānaṃ mūrddhādau pṛthule+aṅge| utsaṅgamaṅgaviśeṣe lambini bāhvādau| goṣphaṇaṃ nāsauṣṭhacibukasakthiṣu| yamakaṃ yamalavraṇayoḥ| maṇḍalaṃ vṛtte+aṅge| pañcāṅgī jatrūrdhvamiti yojanā kāryā| sampratyeṣāṃ bandhānāṃ gāḍhaśithilādibandhatvaṃ deśādyanurodhānnirūpayati-

Āyurvedarasāyana

bandhānāha-svanāmānugatākārā iti| saṅgrahe tu (sū. a. 38)- "tatra kośamaṅguliparvasu vidadhyāt| dāma sambādhe+aṅge| utsaṅgaṃ vilambini| svastikaṃ sandhikūrcabhrūstanāntarakakṣākṣikapolakarṇeṣu| anuvellitaṃ śāhāsu| muttolīṃ grīvāmeḍhrayoḥ| maṇḍalaṃ vṛtte+aṅge| sthagikāmaṅguṣṭhāṅgulimeḍhrāgramūtravṛddhiṣu| yamakaṃ yamalavraṇayoḥ| khaṭvāṃ hanuśaṅkhagaṇḍeṣu| cīnamapāṅgayoḥ| vibandhamudarorupṛṣṭheṣu| vitānaṃ murddhādau pṛthule+agge| goṣfaṇaṃ nāsauṣṭhacibukasakthaṣu| ~pañcāṅgīṃ atrūrdhvamiti| na tu vraṇasyopari kuryād granthiṃ na cābādhakaro yathā syāt| bandhstviṣṭo+anile duṣṭe daṣṭe bhagne vraṇeṣu ca| tatrāntyayordvidhā bandhaḥ savyadakṣiṇabhedataḥ|| trividhastveva sarvatra gāḍhaślathasamatvataḥ| kafavāte ghano gāḍhaḥ pittarakte tanuḥ ślathaḥ|| vātapitte samo bandhaḥ kaphapittavraṇeśu ca||" iti|

Aṣṭāṅgahṛdayasaṃhitā

badhnīyādgāḍhamūrusphikkakṣāvaṅkṣaṇamūrdhasu||62||

śākhāvadanakarṇāraḥpṛṣṭhapārśvagalodare||62||

samaṃ mehanamuṣke ca, netre sandhiṣu ca ślatham||63||

badhnīyācśhithilasthāne vātaśleṣmodbhave samam||63||

gāḍhameva samasthāne, bhṛśaṃ gāḍhaṃ tadāśaye||64||

śīte vasante+api ca tau mokṣaṇīyau tryahātryahāt||64||

pittaraktotthayorbandho gāḍhasthāne samo mataḥ||65||

samasthāne ślatho, naiva śithilasyāśaye tathā||65||

sāyaṃprātastayormokṣo grīṣme śaradi ceṣyate||66||

Āyurvedarasāyana

pradeśaviśeṣeṇa bandhaviśeṣamāha-bandhīyāditi| ūrvādiṣu gāḍham| śākhādiṣu samam| netrādau ślatham| tryahāntarmokṣaṇaṃ sāyaṃprātarmokṣaṇaṃ ca sarvartuṣu prātpasyaikāhāntaramokṣaṇasya kratuviśeṣe+apavādaḥ|

Sarvāṅgasundarā

ūrusphigādiṣu deśeṣu gāḍhaṃ bandhaṃ badhnīyāt, na tu ślatham| śākhāvadanādiṣu samaṃ bandhaṃ badhnīyāt| caśabdānmehane muṣkayośca samameva| netre-nayane, tathā+asthisandhiṣu śithilaṃ bandhaṃ badhnīyāt| śithilasthāne śithilo bandha upadiṣṭaḥ tatra sthāne yau vraṇau vātaśleṣmodbhavau tau samaṃ kṛtvā badhnīyāt, na gāḍhaṃ na śithilam| samasthāne samo bandha upadiṣṭaḥ, tatra sthāne vātaśleṣmodbhavau vraṇau gāḍhameva badhnīyāt| bhṛśamityādi| tadityanena gāḍhāśayaḥ parāmṛśyate| gāḍhabandhoddiṣṭe sthāne vātaśleṣmodbhavau vraṇau bhṛśaṃ-sutarāṃ, gāḍhaṃ badhnīyāt| tau-vātaśleṣmodbhavau vraṇau, śīte-hemantaśiśirākhye kāle, vasante ca tryahāttryahāt-tridinaṃ tridinamantarīkṛtya, mokṣaṇiyau-mokṣaṇārhau bhavataḥ| pittaraktotthayorvraṇayorgāḍhabandhasthāne samo bandho mataḥ, na śithilaḥ| samasthāne yatra samo bandhaḥ upadiṣṭaḥ śākhāvadanādau, tatrasthayoḥ pittaraktotthayorvraṇayoḥ śithilo bandhaḥ kāryaḥ| śithilasya bandhasyāśaye yatra śithilo bandhaḥ kārya ityuktaṃ, tatra naiva bandhaḥ kārya iti| evakāro+avadhāraṇārthaḥ kṛtaḥ| tayoḥ-pittaraktotthayoḥ, sāyaṃprātardvau kālau mokṣa iṣyate| grīṣme śaradi cānyadoṣotthavraṇasyāpi sāyaṃprātarmokṣa iṣyate| na tu bandhena vinā vraṇo dhārya ityāha-

Aṣṭāṅgahṛdayasaṃhitā

abaddho daṃśamaśakaśītavātādipīḍitaḥ||66||

duṣṭibhavecciraṃ cātra na tiṣṭhetsnehabheṣajam||67||

kṛcśhreṇa śuddhiṃ rūḍhiṃ vā yāti rūḍho vivarṇatām||67||

Sarvāṅgasundarā

abaddho vraṇo daṃśādibhiḥ pīḍito-vyathitaḥ, tathā+a+adiśabdāt rajodhūmādibhiśca vyathitaḥ, aduṣṭo+api duṣṭībhavati| atra ca-vraṇe, bandhamantareṇa vraṇaghnaḥ sneha upayojito bheṣajaṃ copayojitaṃ ciraṃ na tiṣṭhet| bandhaṃ ca vinā samyagupacaryamāṇo+api vraṇaḥ kaṣṭena śuddhiṃ yāti| rūḍhiṃ ca kṛcchhreṇa yāti| rūḍho+api san vivarṇatāṃ yāti, na śarīravarṇatām| ityabandhanāddoṣāḥ| idānīṃ bandhanādguṇānāha-

Āyurvedarasāyana

bandhākaraṇe doṣamāha-abaddha iti| snehaśca bheṣajaṃ ceti dvandvaḥ| saṅgrahe tu (sū. a. 38)- "snehaścātra na ciraṃ tiṣṭhati| bheṣajamacirācchuṣyati|" iti|

Sarvāṅgasundarā

bandhakaraṇe guṇamāha-baddhastvati| udvṛttaḥ-ūrdhvaṃ calitaḥ, oṣṭhaḥ-prānto, yasya| samutsanno-vivṛddhamāṃsaḥ| viṣamaḥ-kvaciduccaḥ kvavinnīcaḥ| satrividho+api samo bhavati| tattaddoṣatyāgāt kaṭhino mṛdurbhavati| atiruk rujāhīno bhavati| aśuddhaḥ śudhyati| arūḍho rohati|

Aṣṭāṅgahṛdayasaṃhitā

baddhastu cūrṇito bhagno viślaṣṭaḥ pāṭito+api vā||68||

chhinnasnāyusiro+apyāśu sukhaṃ saṃrohati vraṇaḥ||68||

utthānaśayanādyāsu sarvehāsu na pīḍyate||69||

udvṛttauṣṭhaḥ samutsanno viṣamaḥ kaṭhino+atiruk||69||

samo mṛduraruk śīghraṃ vraṇaḥ śudhyati rohati||70||

Sarvāṅgasundarā

turavadhāraṇe| baddha eva vraṇo bandhamāhātmyāt, cūrṇitaḥ-asthisamāśrito vraṇaḥ, tathā bhagnaḥ-asthisamāśrita eva vraṇaḥ, tathā viślaṣṭaḥ-sandhisthānādanyasthānagato vraṇo netrādisthaḥ, tathā pāṭitaḥ-sarvadeśasthito+api, tathā chhinnasnāyusiro+apyāśu vraṇaḥ sukhaṃ samyagrohati| tathotthānaśayanādyāsu sarvāsvīhāsu-ceṣṭāsu, na pīḍyate-na vyathate| ūrdhvaṃ vṛttau-vartulau, oṣṭhau yasya sa udvṛttauṣṭhaḥ, na samaḥ| tathā, samutsannaḥ-samāntāducchhūnarūpo yo vraṇo na samaḥ| tathā, viṣamaḥ udvṛttauṣṭhasamutsannābhyāṃ vyatirikto viṣamasaṃsthānaḥ| tathā, kaṭhino-yo vraṇo na mṛduḥ| tathā, atiruk ca yo vraṇaḥ| sa sarva udvṛttauṣṭhādiḥ pañcaprakāro+api bandhamāhātmyāt aśubharūpatāṃ hitvā vraṇaḥ (( samo mṛduraruk ca bhavati, tathā )) śīghraṃ śuddhiṃ yāti rohati| nanu, udvṛttauṣṭhasamutsannāvapi viṣamakaṭhinaśabdenaiva (bdābhyāmeva) grahīṣyete, kimetābhyāmupāttābhyāṃ ? astyevaitat| kintvanayoḥ pṛthaṅnirdeśenātiduścikitsyataratvaṃ gamayati|

Aṣṭāṅgahṛdayasaṃhitā

sthirāṇāmalpamāṃsānāṃ raukṣyādanuparohatām||70||

pracśhādyamauṣadhaṃ patrairyathādoṣaṃ yathartu ca||71||

ajīrṇataruṇācśhidraiḥ samantātsuniveśitaiḥ||71||

dhautairakarkaśaiḥ kṣīribhūrjārjunakadambajaiḥ||72||

Sarvāṅgasundarā

sthirāṇāṃ vraṇānāṃ dīrghakālānuṣaṅgiṇāṃ, tathā+alpamāṃsānāṃ-anupacitapalalānāṃ, ata eva hetoḥ, tathā raukṣyādanuparohatāṃ-rūḍhimagacchatāṃ, auṣadhaṃ-kalkasnehādikaṃ yadupayujyate, tat patraiḥ kṣīribhūrjārjunakadambajaiḥ pracchhadyaṃ-sthagitavyam| yathādoṣaṃ-doṣānatikrameṇa, yathartu-ṛtvanatikrameṇa ca, tadvaśādyathāyogam| yathā-vātavraṇe śītatā snigdhoṣṇaiḥ patraiḥ, pittavraṇe gharmakāle śītasvabhāvaiḥ, kaphavraṇe uṣṇakāle rūkṣoṣṇaprāyaiḥ evaṃ ca prāvṛṣi kāle miśradoṣe ca kalpanīyam| kimbhūtaiḥ patraiḥ ? ajīrṇāni-ajarjarāṇi, taruṇāni-pratyagrāṇi, acchhidrāṇi-chhidrarahitāni, tairajīrṇataruṇācchhidraiḥ| tathā, samantāt-sarvataḥ suṣṭhu niveśitaiḥ| tathā, dhautaiḥ-jalādinā nirmalīkṛtaiḥ| tathā, akarkaśaiḥ-akaṭhinaiḥ|

Āyurvedarasāyana

vraṇaviśeṣe lepasya patrācchādanamāha- sthirāṇāmiti| yahādoṣaṃ-śīte doṣe uṣṇaiḥ, uṣṇe śītaiḥ| evaṃ yathartu| ajīrṇataruṇaiḥ-vṛddhatvabālatvarahitaiḥ| kṣīriṇaḥ- aśvatthādayaḥ|

Aṣṭāṅgahṛdayasaṃhitā

kuṣṭhināmagnidagdhānāṃ piṭikāmadhumehinām||72||

karṇikāśconduruviṣe kṣāradagdhā viṣānvitāḥ||73||

bandhanīyā na māṃspāke gudapāke ca dāruṇe||73||

śīryamāṇāḥ sarugdāhāḥ śophāvasthāvisarpiṇaḥ||74||

Sarvāṅgasundarā

kuṣṭhyādīnāṃ ye vraṇāste na bandhanīyāḥ| tathā, unduruviṣe yāḥ karṇikāḥ koṭharūpāḥ, tāśca na bandhanīyāḥ| tathā, kṣāradagdhā ye vraṇāstathā viṣadagdhā ye vraṇāste ca na bandhanīyāḥ| tathā, māṃspāke vraṇāstathā dāruṇe ca gudapāke-na gudapākamātre, vraṇāste ca na bandhanīyāḥ| māṃspāka iti "māṃsasya paciyuḍghañoḥ" ityalopaḥ| tathā, śīryamāṇāḥ-śadanāvasthāṃ bhajamānāḥ, tathā sarugdāhāḥ tathā śophāvasthāḥ-anekāvasthā bhajanto+api ye śophāvasthāvasthitāḥ, tathā visarpiṇo-visarpāvasthāsthitāḥ te ca na bandhanīyāḥ| idānīṃ sakṛmīṇāṃ vraṇānāṃ cikitsāmāha-

Āyurvedarasāyana

vraṇaviśeṣe bandhanaṃ niṣedhati-kuṣṭhināmiti| te ca kuṣṭhādivraṇāstrayodaśa| tatra madhumehināṃ piṭikāḥ| unduruviṣe karṇikāḥ- mūṣakaviṣotthapadmakarṇikākāramāṃsavṛddhayaḥ visarpiṇaḥ-itastato vraṇāḥ|

Aṣṭāṅgahṛdayasaṃhitā

arakṣayā vraṇe yasmin makṣikā nikṣipetkṛmīn||74||

te bhakṣayantaḥ kurvanti rujāśophāsrasaṃsravān||75||

surasādiṃ prayuñjīta tatra dhāvanapūraṇe||75||

saptaparṇakarañjārkanimbarājādanatvacaḥ||76||

gomūtrakalkito lepaḥ sekaḥ kṣārāmbunā hitaḥ||76||

pracśhādya māṃsapeśyā vā vraṇaṃ tānāśu nirharet||77||

Sarvāṅgasundarā

arakṣayā-apālanena. yasmin vraṇe makṣikā kṛmīnnikṣipet| te-tatrasthāḥ kṛmayo, vraṇaṃ bhakṣayanto rujādīn kurvanti| tatra-sakṛmau vraṇe, surasādigaṇaṃ dhāvanapūraṇe-tannimittaṃ, prayuñjīta| dhāvanaṃ ca pūraṇaṃ ca tasmin| tathā tasminvraṇe saptaparṇādīnāṃ tvaco gomūtrakalkitāḥ-piṣṭāḥ, lepo hitaḥ| tathā, kṣārāmbunā seko hitaḥ| athavā māṃsapeśyā vraṇaṃ pracchhadya, tān-kṛmīn, āśu nirharet|

Āyurvedarasāyana

vraṇe kṛmipratīkāramāha-arakṣayeti| surasādigaṇasya vkāthena dhāvanaṃ, cūrṇena pūraṇam| rājādanaḥ-rājāhvaḥ| māṃsapeśyā-māṃsagarbhayā peśyā| tān-māṃsalobhāt peśīpraviṣṭān kṛmīn|

Sarvāṅgasundarā

aśuddhasya ropaṇaṃ niṣedhati-na cainamiti|

Aṣṭāṅgahṛdayasaṃhitā

na cainaṃ tvaramāṇo+antaḥ sadoṣamuparohayet||77||

so+alpenāpyapacāreṇa bhūyo vikurute yataḥ||78||

Sarvāṅgasundarā

na cainaṃ-vraṇamantaḥ sadoṣaṃ tvaramāṇo vaidya uparohayet| kasmāt ? ityāha-sa ityāti| yato-yasmāt, saḥ-antaḥ sthitadoṣo vraṇo, rūḍho+api bhūyaḥ-punaḥ, stokenāpyapacāreṇa vikṛtiṃ yāti|

Sarvāṅgasundarā

rūḍhe+api satyajīrṇādīn vivarjayet| (( sthairyaṃ yāvat harṣādīn varjayet| )) ayaṃ-ajīrṇavyāyāmavyavāyādiparivarjanalakṣaṇo, vidhiḥ ṣaṭ sapta vā māsān ādareṇa-yatnavatā, anuvartyaḥ-anuṣṭhātavyaḥ|

Aṣṭāṅgahṛdayasaṃhitā

rūḍhe+apyajīrṇavyāyāmavyavāyādīn vivarjayet||78||

harṣaṃ krodhaṃ bhayaṃ cāpi yāvadāsthairyasambhavāt||79||

ādareṇānuvartyo+ayaṃ māsān ṣaṭ sapta vā vidhiḥ||79||

Āyurvedarasāyana

rūḍhavraṇasya satpamāsāvādhiṃ niyamamāha-rūḍha iti| ādiśabdāt krodhaśikabhayādayaḥ|

Aṣṭāṅgahṛdayasaṃhitā

utpadyamānāsu ca tāsu tāsu vārtāsu doṣādibalānusārī||80||

taistairupāyaiḥ prayataścikitse dālocayan vistaramuttaroktam||80||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ sūtrasthāne śastrakarmavidhirnāmaikonatriṃśo+adhyāyaḥ||29||

Sarvāṅgasundarā

yathā,- makṣikābhiḥ kṛminikṣepāt kṛmiprābalye jāte cikitsā vihitā| tathā, anyāsvapi tāsu tāsu vārtāsu avasthāsvanirdiṣṭasvarūpābhidhānāsu, utpadyamānāsu, taistaiḥ- uktānuktaiḥ, upāyaiḥ- sādhanaiḥ, cikitsedvaidyaḥ| kimbhūto vaidyaḥ ? doṣādibalānusārī,-doṣādīnāṃ balaṃ doṣādibalam, ādiśabdāddeśakālādayo gṛhyante, tadanusaratyevaṃvido yo vaidyaḥ saḥ| tathā, prayati-yatnaparaḥ| tathā, uttare- uttaratantre vraṇabhaṅgavidhāne, uktaṃ-nirdiṣṭaṃ, vistaramālocayan-nirūpayan, na tu yadṛcchayeti bhāvaḥ| indravajrāvṛttam| iti śrīmṛkāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ sūtrasthāne śastrakarmavidhirnāmaikonatriṃśo+adhyāyaḥ samāptaḥ|| 29||

Āyurvedarasāyana

nuktaṃ svayamūhanīyamityāha-utpadyamānāsviti| vārtāsu-avasthāsu| uttaroktaṃ-uttarasthānoktam| iti hemādriṭīkāyāmāyurvedarasāyane| śastrakarmaprakaraṇaṃ sāmastyena nirūpitam||

kṣārāgnikarmavidhiradhyāyaḥ

30

Aṣṭāṅgahṛdayasaṃhitā

athātaḥ kṣārāgnikarmavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

kṣāraścāgniśca kṣārāgnī, tayoḥ karma kṣārāgnikarma, tasya vidhiḥ| śeṣaṃ pūrvavat| kṣārasya bāhyābhyantaropayogitvena pūrvamupanyāsaḥ|

Aṣṭāṅgahṛdayasaṃhitā

ā raṃ-kṣāragnikarmavidhimadhyāyaṃ vyākhyātuṃ pratijānīte-atheti|

Aṣṭāṅgahṛdayasaṃhitā

sarvaśastrānuśastrāṇāṃ kṣāraḥ śreṣṭho bahūni yat||1||

chhedyabhedyādikarmāṇi kurute viṣameṣvapi||1||

duḥkhāvacāryaśastreṣu tena siddhimayātsu ca||2||

atikṛcchhreṣu rogeṣu yacca pāne+api yujyate||2||

Sarvāṅgasundarā

sarvāṇi ca tāni śastrāṇyanuśastrāṇi ca tānyevam, teṣāṃ sarvaśastrānuśastrāṇāṃ madhye kṣāraḥ śreṣṭho jyāyān| kuto+asya śreṣṭhatā ? ityāha-yat-yasmāt, bahūni chhedyabhedyādīni karmāṇyasau karoti| ādiśabdena lekhanapāṭanādiparigrahaḥ| viṣameṣvapi-dehadeśeṣu| duḥkhāvacāryaśastreṣu-nāsārśorbudādiṣu, duḥkhenāvacārayituṃ śakyaṃ śastraṃ yeṣu teṣu| apiśabdāt sameṣvapi dehadeśeṣu yujyate| tena ca-śastreṇa ca, siddhimayātsu-asidhyatsu duṣṭavraṇeṣu bahuśaḥ prakopiṣu| kimbhūteṣu ? atikṛcchhreṣu-atiduḥkhasādhyeṣu duṣṭavraṇādiṣu| caśabdādanyeṣvapi rogoṣvasau kṣārau yujyate-yogyaḥ sampadyate, tato+api hetoḥ kṣāraḥ śreṣṭhaḥ| yacceti| yasmācca kṣāraḥ pānaviṣaye+api yujyate śarīrāntaḥsthitarogaśāntyai| apiśabdādbāhye+api bāhyasthitarogaśāntyai lepe sa yujyate|

Āyurvedarasāyana

tatrādī kṣārakarmavidhiḥ| tatra kṣārapraśaṃsāmāha-sarvaśastrānuśastrāṇāmiti| saṅgrahe tu (sū. a. 39)-"kṣāro hi nānauṣadhisamavāyanirvṛteḥ sarvarasādhiṣṭhānaṃ, kaṭukalavaṇarasabhūyiṣṭhastīkṣṇo dahanaḥ pācano+avadāraṇo vilayanaḥ śodhano ropaṇaḥ kṛmyāmamedoviṣāpahaḥ sarvaśastrānuśastrāṇāṃ ca variṣṭhaḥ, chedanabhedanapāṭanalekhanakaraṇāt| yataḥ sambādhāvakāśajeśu duḥkhāvacāraṇīyaśastreṣu nāsārśobudādiṣu śastreṇa cāsidhyatsu duṣṭavraṇeṣu bahuśaḥ prakopiṣu prayujyate| sa dvidhā bāhyāntaḥparimārjanabhedena|" iti|

Aṣṭāṅgahṛdayasaṃhitā

adhunā kṣārasya peyalepaviṣayavibhāgaṃ darśayati- sa peyo+arśognisādāśmagulmodaragarādiṣu||3||

Sarvāṅgasundarā

saḥ-kṣāraḥ, arśaḥsu viṣaye peyaḥ| tathā+agnisāde, tathāśmaryāṃ, gulmādiṣu ca| ādigrahaṇādānāhaśūlādiṣu ca|

Āyurvedarasāyana

antaḥparimārjanasya viṣayamāha-sa peya iti| saṅgrahe tu (sū.a.39)-"sa yathāsvamevopadekṣyate|" iti|

Aṣṭāṅgahṛdayasaṃhitā

yojyaḥ sākṣānmaṣaśvitrabāhyārśaḥkuṣṭhasuptiṣu||3||

bhagandarārbudagranthiduṣṭanāḍīvraṇādiṣu||4||

Sarvāṅgasundarā

sa kṣāro yojyaḥ sākṣāt-lepanena, maṣādiṣu| ādigrahaṇāt carmakīlavartmatilakādiparigrahaḥ|

Aṣṭāṅgahṛdayasaṃhitā

ā raṃ-bahiḥparimārjanasya viṣayamāha-yojya iti|

Aṣṭāṅgahṛdayasaṃhitā

ā raṃ-dvayorapi kṣārayorniṣedhamāha-na tviti| calaivāte| abale-durbale| proddṛttā-saṃsthānaviparyayaṃ prāptā, phalayoniḥ-garbhāśayo, yasyāḥ sā tathā| taruṇāsthi-nāsādyasthi|

Aṣṭāṅgahṛdayasaṃhitā

na tūbhayo+api yoktavyaḥ pitte rakte cale+abale||4||

jvare+atisāre hanmūrdharoge pāṇḍvāmaye+arucau||5||

timire kṛtasaṃśudddhau śvayathau sarvagātrage||5||

bhīrugarbhiṇyṛtumatīprodvṛttaphalayoniṣu||6||

ajīrṇe+anne śiśau vṛddhe dhamanīsandhimarmasu||6||

taruṇāsthisirāsnāyusevanīgalanābhiṣu||7||

deśe+alpamāṃse vṛṣaṇameḍhrasrotonakhāntare||7||

vartmarogādṛte+akṣṇośca śītavarṣoṣṇadurdine||8||

Sarvāṅgasundarā

pānalepanabhedena dvidho+api kṣāraḥ pittādau na yoktavyaḥ| cale-vāte| abale-prāṇāhīne| (( jvare, atisāre, hṛdroge, mūrdharoge, pāṇḍvāmaye-pāṇḍuroge, arucau-arocake, kṛtasaṃśuddhau-kṛtavamanavireke, śvayathau sarvagātrage-sarvāṅge śūne, tathā bhīrau, garbhiṇyām, ṛtumatyām, )) prodvṛttaphalayoniḥ-vakṣyamāṇā uttaratantre guhyarogavijñāne| prakarṣeṇodvṛttaṃ phalaṃ-rajorūpaṃ, yasyā yoneḥ sā prodvṛttaphalayoniḥ| raja eva phalaṃ garbhākhyaphalasādhanopāyatvāt| prodvṛttaphalayonerlakṣaṇamuktam, yathā (hṛ. u. a. 33|33)-"vegodāvartanādyoniṃ prapīḍayati mārutaḥ| sā phenilaṃ rajaḥ kṛcchhrādudāvṛttaṃ vimuñcati|| iyaṃ vyāpadudāvṛttā" ityādi| tathā śiśau-bāle, vṛddhe-gatavayasi| tathā dhamanyādiṣu śarīradeśeṣu, deśe+alpamāṃse-khalpapiśite| tathā, vṛṣaṇādiṣu śarīradeśeṣu| tathā, akṣṇoḥ-netrayoḥ vartmarogaṃ varjayitvā+anyatra kṣāro na prayojyaḥ| vartmaroge tu kṣāro yojya eva| śītavarṣoṣṇā iti hemantaśiśiraprāvṛḍgrīṣmāḥ, durdinaṃ-meghādyākuladivasam, eṣu kṣāro na yojyaḥ|

Aṣṭāṅgahṛdayasaṃhitā

kālamuṣkakaśamyākakadalīpāribhadrakān||8||

aśvakarṇamahāvṛkṣapalāśāsphotavṛkṣakān||9||

indravṛkṣārkapūtīkanaktamālāśvamārakān||9||

kākajaṅghāmapāmārgamagnimanthāgnitilvakān||10||

sārdrān samūlaśākhādīn khaṇḍaśaḥ patikalpitān||10||

kośātakīścatasraśca śūkaṃ nālaṃ yavasya ca||11||

nivāte nicayīkṛtya pṛthak tāni śilātale||11||

prakṣipya muṣkakacaye sudhāśmāni ca dīpayet||12||

tatastilānāṃ kutalairdagdhvā+agnau vigate pṛthak||12||

kṛtvā sudhāśmanāṃ bhasma droṇaṃ tvitarabhasmanaḥ||13||

muṣkakottaramādāya pratyekaṃ jalamūtrayoḥ||13||

gālayedardhabhāreṇa mahatā vāsasā ca tat||14||

yāvatpicchhilaraktācchhastīkṣṇo jātastadā ca tam||14||

gṛhītvā kṣāraniṣyandaṃ pacellauhyāṃ vighaṭṭayan||15||

pacyamāne tatastasmiṃstāḥ sudhābhasmaśarkarāḥ||15||

śuktīḥ kṣīrapakaṃ śaṅkhānābhīścāyasabhājane||16||

kṛtvā+agnivarṇānbahuśaḥ kṣārotthe kuḍavonmite||16||

nirvāpya piṣṭvā tenaiva pratīvāpaṃ vinikṣipet||17||

ślakṣṇaṃ śakṛddṛkṣaśikhigṛdhrakaṅkakapotajam||17||

catuṣpātpakṣipittālamanohvālavaṇāni ca||18||

paritaḥ sutarāṃ cāto darvyā tamavaghaṭṭayet||18||

sabāṣpaiśca yadottiṣṭhedbudbudairlehavaddhanaḥ||19||

avatārya tadā śīto yavarāśāvayomaye||19||

sthāpyo+ayaṃ madhyamaḥ kṣāro--------------------||20||

Sarvāṅgasundarā

kālamuṣkako-mokṣaḥ| aśvakarṇaḥ-kuśikaḥ| mahāvṛkṣaḥ-snuhī| āsphoto-girikarṇikā| vṛkṣako-nandīvṛkṣaḥ| indravṛkṣaḥ-kuṭajaḥ| pūtīkaḥ-pūtīkarañjaḥ| naktamālaḥ-karañjaḥ| aśvamāraḥ-karavīraḥ| kālamuṣkakādīn mūlādisahitān khaṇḍaṃ khaṇḍaṃ kalpitān-paraśvādinā chhinnān| tathā kośātakīścatasro, yavasya ca śūkaṃ nālaṃ-yavasya śūko nālo+avayavo bhavati, tāṃśca nivāte deśe śilātale-śilāpṛṣṭhe, pṛthak muṣkakādīnnicayīkṛtya, muṣkakacaye ca sudhāśmāni-sudhāśarkarāḥ, prakṣipya dīpayet-jvālayet| kaiḥ ? tilānāṃ kutalaiḥ-kāṇḍaiḥ| sudhāśmāni ceti napuṃsakatvaṃ cintyam| pṛthagdīpane caiṣāmacintyaprabhāvaḥ| evaṃ tāni dagdhvā+anantaramagnau vigate sudhāśmanāṃ bhasma droṇaṃ pṛthakkṛtvā-vyastaṃ saṃsthāpya, itarabhasmanaḥ-śamyākādidravyabhasmano, droṇamādāya-gṛhītvā| kimbhūtaṃ droṇam ? muṣkaka uttaraḥ-adhiko, yasya tamādāya, jalamūtrayoḥ pratyekamardhabhāreṇa tat-bhasma, gālayet| kathaṃ gālayet ? mahatā-vistīrṇena, vāsasā| kiyantaṃ kālam ? yāvat kṣāraniṣyandaḥ-kṣārasrāvaḥ, picchhilaraktācchhastathā tīkṣṇo jātaḥ-sampannaḥ, tadā-tasmimkāle, taṃ-kṣāraniṣyandaṃ, gṛhītvā lauhyāṃ snehapākavidhinā pacet| kiṃ kurvan ? darvyā-khajakasaṃjñayā, vighaṭṭayan-āloḍayan| tataḥ-anantaraṃ, tasmin-kṣāraniṣyande, pacyamāne tāḥ-prāk sthāpitāḥ sudhābhasmaśarkarāḥ, (( yā muṣkakamadhye prakṣipya dattāḥ,)) tathā śuktīḥ-prāṇiviśeṣāsthīni, tathā kṣīrapakaṃ-pralepakaṃ (?) khaṭikāsaṃjñam, tathā śaṅkhanābhīścāgnivarṇān kṛtvā, kṣārotthe-kṣāraniṣyande, kuḍavonmite-palāṣṭakaparimāṇe kvathitakṣārotthe, āyasabhājane- tīkṣṇalohapātragate, bahuśaḥ-bahūn vārān, nirvāpya-śītīkṛtya, tenaiva-kṣāraniṣyandena, dṛṣadi piṣṭvā tasminpacyamāne kṣāraniṣyande, pratīvāpaṃ vinikṣipet| dravadravye dravyāntaraṃ ślakṣṇapiṣṭaṃ dīyate sa pratīvāpa ucyate| na ca kevalameṣa eva pratīvāpatvena kṣeptavyo yāvat dakṣādīnāmapi śakṛt ślakṣṇaṃ kṛtvā vinikṣipet| dakṣaḥ-kukkuṭaḥ| (śikhī-mayūraḥ| gṛdhraḥ-śyenaḥ| kaṅkakapotakau-pakṣiṇau| )) tathā catuṣpadāṃ-gavādīnāṃ, tathā pakṣiṇāṃ pittaṃ, tathā haritālamanohvālavaṇāni ca (( alaṃ-haritālam| manohvā-manaḥśilā| lavaṇaṃ-saindhavādi| etāni )) ślakṣṇāni kṛtvā pratīvāpaṃ vinikṣipet| ataḥ-pratīvāpādanantaraṃ, paritaḥ-samantāt, darvyā tamavaghaṭṭayet| sabāṣpairityādi| yadā-yasmin kāle, sa kṣāraniṣyandaḥ sabāṣpaiḥ-soṣmabhiḥ, budbudairghano leha ivottiṣṭhet-udgacchhet, yadā ((sāndratayā pacyamānaḥ san lehatulyo )) darvīpralepī syādityarthaḥ| tadā-tasmin kāle ayomaye-lohabhāṇḍe, sthito yavarāśau sthāpyaḥ| kiṃ kṛtvā ? avatārya cullītaḥ, tathā śītaḥ san| ayaṃ madhyamaḥ kṣāraḥ|

Aṣṭāṅgahṛdayasaṃhitā

ā raṃ-bahiḥparimārjanasya dahanavidhimāha-kālamuṣkaketi| saṅgrahe tu (sū. a. 39)-"atha bahiḥparimārjanastrividho madhyo mṛdustīkṣṇaśca| tasya pākavidhiḥ| śaradi śucirupoṣitaḥ śuklavāsāḥ praśaste+ahani praśastapradeśajātaṃ madhyavayasamanupahataṃ mahāntaṃ kālamuṣkakaṃ surāpalalasumanokṣatādibhiścaturdiśaṃ baliṃ dattvā pradakṣiṇaṃ cāmyarcyainamadhivāsayet| daivatebhyo namastebhyo nivasantīha ye śritāḥ| gantumarhantyasaṃkruddhāstyaktvemaṃ vā samarpayan|| bheṣajārthe grahīṣyāmi sarvaprāṇabhṛtāmimama| vṛkṣaṃ na lobhānna krodhād brāhmaṇārthe viśeṣataḥ|| iti| athāparedyustatra yadyadbhutaṃ vaikṛtaṃ vā kiñcinna paśyet tato yugamātramāruḍhe savitari brāhmaṇān vācayitvā taṃ pādapaṃ pūrvāgramuttarāgraṃ vā pātayet| evaṃ ca pāribhadrakādiṣu|" iti| kālamuṣkakaḥ-kṛṣṇo mokṣakaḥ| mahāvṛkṣaḥ-snuhī| āsphotaḥ-kovidāraḥ| vṛkṣakaḥ-kuṭajaḥ| indravṛkṣaḥ-arjunaḥ| parikalpitān-chinnān| catasraḥ kośātakīḥ-kṣveḍo dhāmārgavaḥ paṭolī devadālī ca| nicayīkṛtya-puñjīkṛtya| pṛthak-pratyekam| teṣu puñjeṣu madhye yaḥ kālamuṣkakapuñjastatra sudhāśmāni prakṣipet| sudhā-prāsādādidhabalīkaraṇaṃ dravyam, tat yebhyo dagdhebhyo jāyate tāni sudhāśmāni| tataḥsarvān puñjān tilānāṃ kutalairdīpayet| samūlanālaḥ śuṣkatilaḥ-kutalam| dīpanaṃ-vahninā prajvālanam| gālanavidhimāha-dagdhveti| dagdhvā-bhasmīkṛtya| agnau vigate-śānte sati| sudhāśmanāṃ bhasma pṛthakkṛtvā, itaradravyabhasmāna uttaraṃ-sapādatāṃ nītam,- śamyākādīnāṃ samānāṃ catvāra āḍhakāḥ, muṣkakasyaika āḍhaka ityarthaḥ| jalasyārdhabhāro mutrasyārdhabhāra ityubhayorbhāreṇāloḍya mahatā vastreṇa gālayet| punaḥpunastenaiva parisrāveṇāloḍya yāvatpicchilo rako+acchastīkṣṇaśca parisrāvo bhavati| pākavidhimāha-tadā ceti| tadā taṃ kṣāraniṣyandaṃ gṛhītvā, kṣāraṃ paktvā(?) lauhyāṃ-lohapātre, pacet| tāḥ-yā muṣkakabhasmanaḥ pṛthak kṛtāḥ| kṣīrapakaṃ-khaṭikā| śaṅkhanābhiḥ-śaṅkhasyāvartaḥ| bahuśaḥ-bahūn vārān, trīṇi tāpanāni trīṇī nirvāpaṇānītyarthaḥ| peṣaṇasya kṣarodakasya mānoktyā peṣyamānamanuktamapi kalpyam| dakṣādīnāṃ pakṣiṇāṃ śakṛt-purīṣam| catuṣpadāṃ pakṣiṇāṃ ca pittam| alaṃ-haritālam| dakṣādiviṣṭhādikaṃ ślakṣṇaṃ cūrṇaṃ kṛtvā nikṣipet| ataḥ-āvāpānantaraṃ, sutarāṃ parito darvyā+avaghaṭṭayet| lehavaddhanaḥ-leha iva sāndraḥ| ayomaye-lohapātre, vinikṣipya yavarāśimadhye sthāpyaḥ| ayaṃ madhyamaḥ kṣāraḥ, mrudutīkṣṇayorvakṣyamāṇatvāt|

Aṣṭāṅgahṛdayasaṃhitā

-------------------na tu piṣṭvā kṣipenmṛdau||20||

nirvāpyāpanayettīkṣṇe pūrvavat prativāpanam||20||

tathā lāṅgalikādanticitrakātiviṣāvacāḥ||21||

svarjikākanakakṣīrihiṅgupūtīkapallavāḥ||21||

tālapatrī biḍaṃ ceti, saptarātrātparaṃ tu saḥ||22||

yojyaḥ-----------------------------------||22||

Sarvāṅgasundarā

mṛdau kṣāre sudhādīni nirvāpya-tasminniṣyande prakṣipyaiva, apanayet-visarjayet, na tu piṣṭvā vinikṣipet| tīkṣṇe kṣāre pūrvavat-madhyamakṣāratulyaṃ, prativāpanaṃ-nirvāpya piṣṭvā vinikṣipediti| na caitāvadevātra prativāpanamityāha-tathetyādi| lāṅgalikādīni biḍaparyantāni ca tatra prativāpaṃ vinikṣipet| saptarātrāt paraṃ-anantaraṃ, saḥ-kṣāro, yojyaḥ|

Āyurvedarasāyana

mṛdutīkṣṇakṣārayorviśeṣamāha-na tviti| mṛdau kṣāre madhyamavatsarvam| āvāpe tu viśeṣaḥ| nirvāpyāpanayet, na tu piṣṭvā kṣipet| nirvāpaṇadravameva kṣipedityarthaḥ| dakṣaviṣṭhādikaṃ ca kṣipet| tīkṣṇe+api sarvaṃ madhyamavat| lāṅgalikādyāvāpo+adhikaḥ| pūtīkapallavāḥ-karañjapatrāṇi| tālapatrī-muśalī| saḥ-trividho+api-kṣāraḥ, saptarātrātparaṃ yojyaḥ| saptarātraṃ yavarāśau sthapya ityarthaḥ|

Aṣṭāṅgahṛdayasaṃhitā

tīkṣṇo+anilaśleṣmamedojeṣvarbudādiṣu||22||

madhyeṣveṣveva madhyo+anyaḥ pittāsragudajanmasu||23||

balārthaṃ kṣīṇapānīye kṣārāmbu punarāvapet||23||

Aṣṭāṅgahṛdayasaṃhitā

ā ra 0 -kṣāratraye viṣayatrayamāha-tīkṣṇa iti| tatra kaphavātamedojeśu kṣārasādheyṣu tīkṣṇeṣu tīkṣṇl yojyaḥ| te(e)ṣveva madhyeṣu madhyamaḥ| pittāsrajanmasu kṣārasādhyeṣu anyo-mṛduḥ| tathā, gudajanmasu-arśaḥsu, kaphavātajeṣvapi| kṣīṇapānīye kṣāre+anyat kṣārāmbu nikṣipet|

Sarvāṅgasundarā

tīkṣṇaḥ kṣāro vātaśleṣmamedaḥsamuttheṣvarbudādiṣu yojyaḥ| mahatsveva yojyaḥ, madhyeṣu, kṣārāntaravidhānāt| ādigrahaṇādanyeṣvapi tatsādhyeṣu rogeṣvayaṃ kṣāro yojyaḥ| madhyeṣveṣveveti| eṣveva-anilakaphamedojeṣu vikāreṣvarbudādiṣu, madhyeṣu-notkṛṣṭeṣu nāpi hīneṣu, madhyaḥ kṣāro yojyaḥ| anya iti| anyo- mṛdaḥ kṣāraḥ, pittaraktasamuttheṣvarśaḥsu yojyo, na tīkṣṇamadhyau kṣārau| balārthamityādi| kṣīṇapānīye-ghanībhūte kṣāre, balārthaṃ-balādhānārthaṃ, punaḥ-bhūyaḥ, kṣārāmbu-kṣāravidhisrutaṃ jalam , āvapet-dadyāt|

Āyurvedarasāyana

kṣāraguṇānāha-nātitīkṣṇamṛduriti| śīghragaḥ-śīghravyāpī| sitaḥ-śvetaḥ| śikharaṃ-cirasaṃsthasya dravyasyoparipiṇḍikā, tadvān-śikharī| sukhena nirvāpyaḥ-śītatāṃ neyaḥ| na viṣyandī-kledaṃ notpādayati| yacchastreṇāgninā ca kāryaṃ tat kṣāraḥ karoti| ācūṣan-antargataṃ samākarṣan| āpīḍayan-saṅkocayan| saṃrambhāt-vegena| saṅgrahe tu (sū. a.39)-"daśa kṣāraguṇā daśaiva ca doṣāḥ| tadyathā,- atyuṣṇo+atiśīto+atīkṣṇo+atimṛduratitanuratighano+atipicchilo+ativisarpī hīnauṣadhau hīnapākaśceti|" iti|

Aṣṭāṅgahṛdayasaṃhitā

nātitīkṣṇamṛduḥ ślakṣṇaḥ picchhilaḥ śīghragaḥ sitaḥ||24||

śikharī sukhanirvāpyo na viṣyandī na cātiruk||24||

kṣāro daśaguṇaḥ śastratejasorapi karmakṛt||25||

ācūṣanniva saṃrambhādgātramāpīḍayanniva||25||

sarvato+anusaran doṣānunmūlayati mūlataḥ||26||

karma kṛtvā gatarujaḥ svayamevopaśāmyati||26||

Sarvāṅgasundarā

[ kṣāre nātitīkṣṇādayo daśa guṇā bhavanti|] śīghraṃ gacchati-āśu vyāpnotīti śīghragaḥ| śikharī-upariṣṭātpiṭikāvān| mukhena-kāñjikādinā, nirvāpyate-śītīkriyate, iti sukhanirvāpyaḥ| viṣyando+asyāstīti viṣyandī-srutimān, na viṣyandī-na srutimān| na cātiruk-na cārtimān| nātitīkṣṇādayo daśa guṇā yasya sa daśaguṇaḥ kṣāraḥ| saṅgrahe cāsya daśaiva doṣā gaditāḥ| tadyathā (sū. a. 39)- "atyuṣṇo+atiśīto+atitīkṣṇo+atimṛduratitanuratighano+atipicchhilo+ativasarpī hīnauṣadho hīnapākaśceti|" iti| śastrasya yatkarma-chhedanapāṭanalekhanādikaṃ, tathā tejaso-vahnerapi, yatkarma-vyādhyupaśamalakṣaṇaṃ, tatkaroti| adhunā tvantarānubhavadvāreṇa kṣārasya guṇānnirdiśati-ācūṣannivetyādi| saṃrambhāt-kṣobhāt, gātramācūṣanniva, tathā+a+apīḍayanniva, tathā sarvataḥ-sarvasmin, anusaran-gacchhan, doṣān-tatsādhyān, mūlata unmūlayati-uddharati| tathā, karma-svīyaṃ dāhādikaṃ, kṛtvā gatarujaḥ-puruṣasya, svayameva-yatnaṃ vinaiva, upaśāmyati|

Aṣṭāṅgahṛdayasaṃhitā

sa 0 -kṣarasādhye vyādhāvarśorbudādau chhedādau [ chhinne-dvidhākṛte, likhite-śastreṇa vighṛṣṭe, srāvite-pracchhādya nirhṛtaśoṇite, ] karmaṇi kṛte kṣāro yojyo, nākṛte chhedādau, iti kṣārasya viṣayo darśitaḥ| kṣāraṃ śalākayā dattvā mātrāśatamupekṣeta, na kāñjikādinā nirvāpaṇaṃ kāryamityarthaḥ| kimbhūtayā śalākayā ? plotena-cailakhaṇḍena, prāvṛtaḥ-sthagito, dehaḥ vigraho yasyāḥ|

Aṣṭāṅgahṛdayasaṃhitā

kṣārasādhye gade chhinne likhite srāvite+athavā||27||

kṣāraṃ śalākayā dattvā plotaprāvṛtadehayā||27||

mātrāśatamupekṣeta------------------------||28||

Aṣṭāṅgahṛdayasaṃhitā

ā ra 0 -atha kṣāraprayogavidhiḥ| tatra saṅgrahe (sū. a.39)-"tatra kṣārakarmaṇyupaharet picuvartiśalākādarvyañjalikaghṛtamadhuśuktatuṣodakamustukṣārodakaśītapradehaśayanāsanādīni| atha kṣārārhasyopaviṣṭasya saṃviṣṭasya vā paricārakopagṛhītasya" iti| kṣāraprayogamāha-kṣārasādhya iti|

Aṣṭāṅgahṛdayasaṃhitā

--------------------------tatrārśaḥsvāvṛtānanam||28||

hastena yantraṃ kurvīta--------------------------||28||

Sarvāṅgasundarā

tatra kṣārasādhyeṣvarśaḥsu kṣārapātanaṃ kṛtvā mātrāśataṃ yāvattāvaddhastena yantramāvṛtānanaṃ-chhāditamukhaṃ, kuryāt|

Āyurvedarasāyana

arśaḥsu viśeṣamāha-tatrārśaḥsviti| hastenāvṛtānanaṃ-pāṇinā mukhaṃ pihitam|

Aṣṭāṅgahṛdayasaṃhitā

--------------------------------vartmarogeṣu vartmanī||28||

nirbhujya picunā+a+acchhādya kṛṣṇabhāgaṃ vinikṣipet||29||

padmapatratanuḥ kṣāralepo, ghrāṇārbudeṣu ca||29||

Āyurvedarasāyana

vartmarogeṣu viśeṣamāha-vartmarogeṣviti| vartmanī nirbhujya-uddṛttatāṃ nītvā, picunā kṛṣṇabhāgamācchādya vartmarogeṣu kṣāraṃ vinikṣipet|

Sarvāṅgasundarā

kṣārasādhyeṣu vartmarogeṣu vartmanī nirbhujya-kuṭilīkṛtya, tataḥ kṣārasparśaparihārāya picunā-kārpāsādimayena, kṛṣṇabhāgaṃ-tārakapradeśaṃ, ācchhādya kṣāraṃ vinikṣipet| tatra ca padmapatratanuḥ kṣāralepo deyaḥ, na gudārśaḥsviva ghanaḥ| padmapatramiva tanuriti "upamānāni sāmānyavacanaiḥ" iti samāsaḥ| ghrāṇārbudeṣu ca padmapatratanuḥ kṣāralopo yojyaḥ| kathaṃ tatra lepo deyaḥ ? ityāha-

Aṣṭāṅgahṛdayasaṃhitā

pratyādityaṃ niṣaṇṇasya samunnamyāgranāsikām||30||

mātrā vidhāryaḥ pañcāśat----------------------||30||

Sarvāṅgasundarā

pratyādityaṃ-ravisammukhaṃ, niṣaṇṇasya-saṃsthitasya| tathā, agre nāsikā-agranāsikā, tāmunnamya-utkṣipya| kiyantaṃ kālaṃ lepo dhāryaḥ ? ityāha| mātrāḥ pañcāśadvidhāryaḥ| vartmasu cālpatarā mātrāḥ sthānasya sukumāratvāt|

Āyurvedarasāyana

ghrāṇārbudeṣu viśeṣamāha-ghrāṇārbudeṣviti| agranāsikāṃ-nāsāgram|

Aṣṭāṅgahṛdayasaṃhitā

-----------------------------tadvadarśasi karṇaje||30||

Sarvāṅgasundarā

karṇaje+arśasi tadvat-tena ghrāṇārbudena tulyam, sa eva padmapatratanuḥ kṣāralepastā eva pañcāśanmātrā dhāryaḥ|

Āyurvedarasāyana

karṇārśaḥsu viśeṣamāha-tadvadarśasīti| tadvat-nāsārbudavat|

Aṣṭāṅgahṛdayasaṃhitā

kṣāraṃ pramārjanenānu parimṛjyāvagamya ca||31||

sudagdhaṃ ghṛtamadhvaktaṃ tatpayomastukāñjikaiḥ||31||

nirvāpayettataḥ sājyaiḥ svāduśītaiḥ pradehayet||32||

abhiṣyandīni bhojyāni kledanāya ca||32||

Āyurvedarasāyana

kṣāraprayogānantaraṃ kṛtyamāha-kṣāramiti| sudagdhamavagamya-samyagdagdhaṃ jñātvā, payomastvādibhiḥ siñcet| payomastukāñjikānāṃ vikalpaḥ|

Sarvāṅgasundarā

anu-paścāt kṣāralepadānaniyamitātkālādanantaraṃ, kṣāraṃ pramārjanena-cailādinā, parimṛjya-śodhayitvā, sudagdhaṃ kṣārasthānamarśorbudādyadhiṣṭhānamavagamya-samyagdāhalakṣaṇena jñātvā, tat-kṣāradagdhaṃ sthānaṃ, ghṛtamadhulepitaṃ kṛtvā payaḥprabhṛtibhirnivāpayet-śītīkuryāt| tataḥ-anantaraṃ, svāduśītairdravyaiḥ-madhuyaṣṭikādibhiḥ, sājyaiḥ-saghṛtaiḥ, lepayet| abhiṣyandīni-srutirūpaśleṣmakārīṇi, bhojyāni-annapānāni māṣadadhyādīni, bhojyāni-bhakṣayitavyāni| kimartham ? kledanāya-kṣāradagdhasthānaviśaraṇāya| yataḥ kṣāradagdhaṃ klinnaṃ sacchhīryate|

Āyurvedarasāyana

udagdhe+apyaśīrṇe kṛtyamāha-yadi ceti| dhānyāmlabījaṃ-dhānyāmlatalasthaṃ dravyam| saṅgrahe tu (sū. a. 39)- "suvarṇakṣīriyuktairvā trivṛdviḍaṅgasāravadbhirvā tilairālepayet| mālatīvṛṣāṅkoṭanimbāsphotapaṭolīkaravīrapatrakvātho vā vraṇaprakṣalanam| eṣāmeva ca kalkakvāthe siddhaṃ sarpistailaṃ vā ropaṇam| nāgapuṣpamañjiṣṭhācandanatilaparṇikāsu vā yathāvyādhidoṣaṃ ca vraṇavadupakramet|" iti|

Aṣṭāṅgahṛdayasaṃhitā

yadi ca sthiramūlatvātkṣāradagdhaṃ na śīryate||33||

dhānyāmlabījayaṣṭyāhvatilairālepayettataḥ||33||

tilakalkaḥ samadhuko ghṛtākto vraṇaropaṇaḥ||34||

Sarvāṅgasundarā

yadi ca kṣāradagdhamibhiṣyandibhirapi bhojyairupayuktaiḥ sthiramūlatvāt-dṛḍhamūlatvāt, tadrogādhiṣṭhānaṃ na śīryate, tato dhānyāmlasya bījaṃ-avayavaviśeṣaḥ, tena tathā madhukatilābhyāṃ cālepayet| tilakalko madhuyaṣṭiyukto ghṛtānvito vraṇasya ropaṇaḥ|

Aṣṭāṅgahṛdayasaṃhitā

pakvajambvasitaṃ sannaṃ samyagdagdham----------||34||

Sarvāṅgasundarā

pakvajambūphalavadasitaṃ-kṛṣṇaṃ, tathā sannaṃ-nimraṃ, samyagdagdhaṃ sthānaṃ vidyāt|

Āyurvedarasāyana

sudagdhalakṣaṇamāha-pakvajambvasitamiti| pakvajambūphalavadasitaṃ-śyāmam| sannaṃ-nimnam|

Aṣṭāṅgahṛdayasaṃhitā

-------------------------------------viparyaye||34||

tāmratātodakaṇḍvādyairdurdagdham--------------||35||

Sarvāṅgasundarā

viparyaye-pakvajambvasitādilakṣaṇaviparyaye, tathā tāmratātodakaṇḍvādyaiḥ, ādigrahaṇāt śophavisphoṭādibhiḥ, durdagdhaṃ sthānaṃ vidyāt|

Āyurvedarasāyana

durdagdhalakṣaṇamāha-viparyaya iti| viparyaye-tāmrādivarṇatva utsannatve ca, tāmratādyaiśca|

Aṣṭāṅgahṛdayasaṃhitā

------------------------------------taṃ punardahet||35||

Sarvāṅgasundarā

taṃ-tathābhūtaṃ jñātvā, punardahet-bhūyastatra kṣāraṃ pātayet, dāhāya|

Āyurvedarasāyana

durdagdhe punardāhamāha-taṃ punariti|

Āyurvedarasāyana

atidagdhalakṣaṇamāha-atidagdha iti|

Aṣṭāṅgahṛdayasaṃhitā

atidagdhe sravedraktaṃ mūrcchhādāhajvarādayaḥ||35||

Sarvāṅgasundarā

atidagdhe sati raktaṃ sravet| tathā, mūrcchhādayo jāyante| ādigrahaṇādvisarpaśophauṣavisphoṭādayo+api|

Aṣṭāṅgahṛdayasaṃhitā

ā ra 0 -gudātidagdhalakṣaṇamāha-guda iti|

Aṣṭāṅgahṛdayasaṃhitā

gude viśeṣādviṇmūtrasaṃrodho+atipravartanam||36||

puṃstvopaghāto mṛtyurvā gudasya śātanāddhruvam||36||

Sarvāṅgasundarā

gude+atidagdhe viśeṣeṇa viṇmūtrayoḥ saṃrodhaḥ, tathā tayorevātipravartanaṃ kadācidbhavati| viśeṣagrahaṇāt pūrvoktā raktasrāvādayo+api| tathā, puṃstvopaghātaḥ-śukrakṣayātkāntāgamanāsāmarthyam| athavā, gudasya śātanāt-vidāraṇāt, niścayena mṛtyurbhavet

Aṣṭāṅgahṛdayasaṃhitā

nāsāyāṃ nāsikāvaṃśadaraṇākuñcanodbhāvaḥ||37||

bhavecca viṣayājñānam--------------------||37||

Sarvāṅgasundarā

nāsāyāṃ kṣārātidagdhāyāṃ nāsikāvaṃśasya daraṇākuñcane udbhavataḥ| tathā, viṣayājñānaṃ-gandhasyāvedanaṃ ca bhavet|

Āyurvedarasāyana

nāsātidagdhalakṣaṇamāha-nāsāyāmiti|

Aṣṭāṅgahṛdayasaṃhitā

--------------------tadvacchrotrādikeṣvapi||37||

Sarvāṅgasundarā

tadvat-tena kṣārātidagdhanāsikāviṣayājñānena tulyaṃ, kṣārātidagdheṣu śrotrādikeṣu-śrotracakṣūrasaneṣu sthāneṣu, viṣayājñānaṃ syāt|

Āyurvedarasāyana

śrotrādyatidagdhalakṣaṇamāha-tadvaditi| tadvat-nāsāvat| vaṃśasthāne tattadavayavo jñeyaḥ|

Aṣṭāṅgahṛdayasaṃhitā

viśeṣādatra seko+amlairlepo madhu ghṛtaṃ tilāḥ||38||

vātapittaharā ceṣṭā sarvaiva śiśirā kriyā||38||

amlo hi śītaḥ sparśena kṣārastenopasaṃhitaḥ||39||

yātyāśu svādutāṃ tasmādamlairnirvāpayettarām||39||

(viṣagniśastrāśanimṛtyutulyaḥ kṣāro bhavedalpamatiprayuktaḥ||1||

sa dhīmatā samyaganuprayukto rogānnihanyādicireṇa ghorān)||1||

Sarvāṅgasundarā

tasminnatikṣāradagdhe viśeṣeṇāmlaiḥ-kāñcikādibhiḥ, seko hitaḥ| madhughṛtatilāśca lepa iṣṭaḥ| tathā sarvaiva ca śiśirā kriyā vātapittaharā ceṣṭā| saṅgrahe coktam (sū. a.39)- "pāyayetātiyoge+atra taṃ śīghraṃ saghṛtaṃ dadhi| saguḍaṃ vā dadhisaraṃ tailaṃ vā sasitopalam||" iti| amla ityādi| tasmāddhetoḥ kṣāradagdhamamlaiḥ-kāñjikādibhiḥ, nirvāpayettarām| yasmādamlaḥ śītaḥ sparśena| tena ca-amlena, kṣāra upasaṃhito-yuktaḥ, āśveva kaṭukalavaṇabhūyiṣṭhatām tyaktvā svādutāṃ yāti| tarāṃgrahaṇamatiśayenāmlairnirvāpayet deśasātymānurodhāt kadācit kṣīrādibhirapīti gamayati| iti kṣāravidhiḥ| agnikarmavidhimāha-

Aṣṭāṅgahṛdayasaṃhitā

ā raṃ-atidagdhe pratīkāramāha-viśeṣāditi| viśeṣagrahaṇāt pūrvoktavannirvāpaṇam| uktaṃ ca saṅgrahe (sū.a. 39)-"tamatipravṛttamāśu pūrvoktaireva nirvāpaṇaiḥ punaḥpunarnirvāpayet| ataśca dāhyamatipramāṇaṃ na sakṛdeva dahediti|" iti| tathā (saṃ.sū.a. 39)-"jvarātisāratṛṇmohamūrcchāhṛdrodanārtibhiḥ| kakṣaṃ dahatyagniriva śarīraṃ kṣāravibhramaḥ|| pāyayetātiyoge+atra taṃ śīghraṃ saghṛtaṃ dadhi| saguḍaṃ vā dadhisaraṃ tailaṃ vā sāsitopalam|| dhātrīphalakapitthāmladāḍimasvarase ghṛtam| dviguṇe sādhitaṃ pānasekaiḥ kṣārātiruggharam|| dāḍimāmalakāmrātakapitthakaramardakāt| āmrācca mātuluṅgācca rasaṃ mṛdvagninā pacet|| tato+ativṛttakṣārāya dadyānmātrāṃ yathābalam| kṣāro nivartate tena prasādaṃ tvak ca gacchāti|| śoṇitātipravṛttau ca bāhyāntaḥśiśiro vidhiḥ|" iti| iti kṣāravidhiḥ|

Aṣṭāṅgahṛdayasaṃhitā

agniḥ kṣārādapi śreṣṭhastaddagdhānāmasambhavāt||40||

bheṣajakṣāraśastraiśca na siddhānāṃ prasādhanāt||40||

Sarvāṅgasundarā

kṣārādapyagneḥ praśasyataratvam| kutaḥ ? tena-agninā, dagdhānāṃ rogāṇāmarśaḥprabhṛtināmasambhavāt| bhūyo+agnidagdho rogaḥ prarohaṃ na yāti, mūlādunmūlanādityarthaḥ| bheṣajakṣāraśastraiśca ye rogā na śāntāsteṣāṃ vahninā sādhanāt jvalano jyāyān|

Āyurvedarasāyana

athāgnikarmavidhiḥ| tatrāgnipraśaṃsāmāha-agniriti|

Aṣṭāṅgahṛdayasaṃhitā

tvaci māṃse sirāsnāyusandhyasthiṣu sa yujyate||41||

Sarvāṅgasundarā

saḥ-agnidāhaḥ tvagādiṣu yujyate|

Āyurvedarasāyana

agnibhedyā(dāhyā)nyaṅgānyāha-tvacīti|

Āyurvedarasāyana

tvagdāhaviṣayamāha-maṣeti| saṅgrahe tu (sū.a. 40)-"sarukstabdhapramlāyadaṅgābhiṣyandādhimanthaśirobhrūśaṅkhalalāṭarujārditeṣu yathāsvamabhiṣyandādiṣu tu bhrūśaṅkhalalāṭadeśeṣu|" iti| tvagdāhasādhanānyāha-vartigodanteti| vartiḥ-guggulvādikṛtā| godanto-gavāṃ dantaḥ| sūryakāntaḥ-sphaṭikaḥ| ādiśabdāt pippalyajāśakṛcchalākādayaḥ|

Aṣṭāṅgahṛdayasaṃhitā

maṣāṅgaglānimūrdhārtimanthakīlatilādiṣu||41||

tvagdāho vartigodantasūryakāntaśarādibhiḥ||42||

Sarvāṅgasundarā

tatra maṣādiṣu rogeṣu tvagdāhaḥ kāryo vartyādibhiḥ| vartiḥ-picuvartiḥ| ādigrahaṇādanyeṣvapi kṣudrogādhyāyokteṣu tvagdāho yojyaḥ| śarādibhirityādigrahaṇādanyairapi deśāntaraprasiddhaistvagdāhaḥ kāryaḥ|

Aṣṭāṅgahṛdayasaṃhitā

arśobhagandaragranthināḍīduṣṭavraṇādiṣu||42||

māṃsadāho madhusnehajāmbavauṣṭhaguḍādibhiḥ||43||

Sarvāṅgasundarā

arśaḥprabhṛtiṣu rogeṣu madhusnehādibhirmāṃsadāhaḥ kāryaḥ| ādigrahaṇenārbudagaṇḍamālādayo gṛhyante| tatra kadācinmadhunā, kadācitpṛthaksnehaiḥ, kadācijjāmbavauṣṭhena, jāmbavauṣṭhaḥ-śalākāviśeṣo yantravidhāvuktaḥ (hṛ. sū. a. 25|26) yena kṣāro dīyate, kadācidguḍena, kadācidevaṃprāyeṇānyenāpi deśaviśeṣaprasiddhena|

Āyurvedarasāyana

māṃsadāhaviṣayamāha-arśa iti| ādiśabdādabudagaṇḍamālāślīpadāntravṛddhyavagāḍhapūyalasīkavraṇādayaḥ| māṃsadāhasādhanānyāha-madhusneheti| ādiśabdāt sūcīśalākāmadhūcchiṣṭatāmrāyorūpyakāṃsyādayaḥ|

Aṣṭāṅgahṛdayasaṃhitā

śliṣṭavartmanyasṛksrāvanīlyasamyagvyadhādiṣu||43||

sirādidāhastaireva------------------------------||44||

Sarvāṅgasundarā

śliṣṭavartmādiṣu sirādidāhaḥ kāryaḥ| taireva-madhusnehādibhiḥ|

Āyurvedarasāyana

śirādidāhaviṣayamāha-śliṣṭavartmanīti| ādiśabdācchirāsnāyusandhyasthicchedadantanāḍayupapakṣmakalagaṇādayaḥ|0

Aṣṭāṅgahṛdayasaṃhitā

--------------------------na dahetkṣāravāritān||44||

antaḥśalyāsṛjo bhinnakoṣṭhān bhūrivraṇāturān||44||

Sarvāṅgasundarā

kṣāravāritān na dahet| na kevalaṃ yeṣu kṣāro vāritastān na dahet, yāvadantaḥśalyaṃ tathā+antarlohitaṃ yeṣāṃ tān, tathā bhinnaḥ-śastrādinā, koṣṭhaḥ-śarīramadhyo, yeṣāṃ tān, tathā bhūribhirvraṇairārtān [ ca na dahet ]|0

Āyurvedarasāyana

agnidāhaṃ niṣedhati-na dahediti| antaḥśalyān antarasṛjaśca| saṅgrahe tu (sū.a. 40)-"uṣṇe ca kāle ātyayike tu vyādhau kṛtoṣṇapratīkārasya picchilamannamaśitavato+agnikarma kuryāt|" iti| tathā (saṃ. sū. a. 40)-"atha dāhārhamāturaṃ kṛtasvastyayanamupahṛtasarvopakaraṇaṃ prākśiraḥsaṃviṣṭamāptāvalambitaṃ kṛtvā vaidyo nirdhūmavṛhatsthiradīptakhādirabādarādyaṅgārairayoghaṭanaprakāreṇa bhastrānilādhmātairvyajanena cordhvānirgacchajjvālatayā+a+apāditāpādyamāna bhāsurāgnivraṇairjāmbavauṣṭhādibhirvyādhipradeśavaśāt valayārdhacandrasvastikāṣṭhāpadabindurekhāpratisāraṇavikalpairmuhurmuhurhitopahitābhirvāgbhiradbhiścāturamāśvāsayan dahedāsamyagdāhaliṅgopatteḥ| ucchūnasuṣipralūnadantanāḍīsajantuduṣṭavraṇeṣu tu snehamadhūcchiṣṭaguḍaiḥ pūrayitvā dahet|" iti|

Aṣṭāṅgahṛdayasaṃhitā

sudagdhaṃ ghṛtamadhvaktaṃ snigdhaśītaiḥ pradehayet||45||

Sarvāṅgasundarā

sudagdhaṃ-agninā rogādhiṣṭhānaṃ jñātvā, ghṛtamadhubhyāmabhyaktaṃ kṛtvā, snigdhaśītaiḥ- madhuyaṣṭiśālimūlādibhiḥ, pralepayet|

Āyurvedarasāyana

dāhānantaraṃ kṛtyamāha-sudagdhamiti|

Aṣṭāṅgahṛdayasaṃhitā

tasya liṅgaṃ sthite rakte śabdavallasikānvitam||45||

pakvatālakapotābhaṃ surohaṃ nātivedanam||46||

Sarvāṅgasundarā

tasyetyanena sudagdhaṃ sthānaṃ parāmṛśyate| tasya-sudagdhasya sthānasya, liṅgaṃ-lakṣaṇaṃ, sthite rakte-dahyamānāvasthāpravṛttāsṛji nivṛtte sati, śabdavat-budbudaśabdavat, tatsthānaṃ bhavet| tathā, lasikānvitam| lasikā-kuśaśastrādivikṣate prathamaṃ yā dṛśyate jalalavākṛtiḥ| tathā, pakvatālaphalasadṛśam, kadācitkapotasadṛśam| sukhena rohati-suroham| tathā, nātivedanaṃ-na tīvraruk|

Āyurvedarasāyana

sudagdhalakṣaṇamāha-tasyeti| tālaṃ-tālaphalakam| kapotaḥ-pakṣī| saṅgrahe tu (sū.a. 40)-"saśabdaṃ dahanaṃ durgandhitvaṃ tvakasaṅkocaśca tvagdagdhe| kapotavarṇatvamalpaśopharujatā śuṣkasaṅkucitavraṇatā ca māṃsadagdhe| kṛṣṇonnatavraṇatvaṃ sthite ca rakte lasīkāsrutiḥ śirādagdhe| kṛṣṇāruṇakarkaśasthiravraṇatā snādhvādidagdhe ca|" iti|

Aṣṭāṅgahṛdayasaṃhitā

pramādadagdhavatsarvaṃ durdagdhātyarthadagdhayoḥ||46||

Sarvāṅgasundarā

durdagdhātyarthadagdhayoḥ pramādadagdhena tulyaṃ sarvaṃ lakṣaṇaṃ bodhyam| na ca lakṣaṇamantareṇaitatsamyagjñāyata iti tallakṣaṇārthaṃ bhedāntaradarśanārthaṃ vā+a+aha-

Āyurvedarasāyana

durdagdhātidagdhayorlakṣaṇamāha-pramādadagdhavaditi|

Aṣṭāṅgahṛdayasaṃhitā

caturdhā tattu tucchhena saha-----------------||47||

Sarvāṅgasundarā

tat-pramādadagdhaṃ, catuṣprakāram| katham ? tucchhena-tucchhadagdhalakṣaṇena, saha| avimṛśyadagdhaṃ hi kadācit samyagdagdhalakṣaṇaṃ, kadāciddurdagdhalakṣaṇam, kadācidatidagdhalakṣaṇam, kadācicca tucchhadagdhalakṣaṇaṃ syāt|

Āyurvedarasāyana

pramādadagdhabhedānāha-caturdheti| tucchaṃ durdagdhamatidagdhaṃ sudagdhaṃ ceti caturdhā|

Aṣṭāṅgahṛdayasaṃhitā

--------------------------------tuchhasya lakṣaṇam||47||

tvagvivarṇāṣyate+atyarthaṃ na ca sphoṭasamudbhavaḥ||47||

Sarvāṅgasundarā

tucchhasya-tucchhadagdhasya lakṣaṇamiti kārye kāraṇopacārādevamuktam| tvagityādi| tvagvivarṇā| satyatyarthamuṣyate-rujyate, na ca sphoṭānāṃ samudbhūtiriti tucchhadagdhasthānasya lakṣaṇam| yatkiñcinmātramevāgninā spṛṣṭaṃ tattucchhadagdhamityucyate|

Āyurvedarasāyana

tucchalakṣaṇamāha-tucchasyeti|

Aṣṭāṅgahṛdayasaṃhitā

sasphoṭadāhatīvroṣaṃ durdagdham-----------------||48||

Sarvāṅgasundarā

yatra pradeśe sphoṭānāmudbhavo dāhayuktā tīvrā ūṣārujā, jāyate, taddurdagdhaṃ rogādhiṣṭhānaṃ vidyāt|

Āyurvedarasāyana

durdagdhalakṣaṇamāha-sasphoṭadāhatīvroṣamiti| ūṣā-sarṣapaliptasyeva vyathā|

Āyurvedarasāyana

atidagdhalakṣaṇamāha-atidāhata iti| dhūpanaṃ-dhūmāyanam| sudagdhasya lakṣaṇamuktaṃ prāk (ślo.45)| saṅgrahe tu (sū.a. 40)-"snehadāhastu kaṣṭataro bhavati| sahi snehasya sūkṣmamārgānusāritvāddūramanupraviśatīti|" iti|

Aṣṭāṅgahṛdayasaṃhitā

-------------------------------------atidāhataḥ||48||

māṃsalambanasaṅkocadāhadhūpanavedanāḥ||48||

sirādināśastṛṇmūrcchhāvraṇagāmbhīryamṛtyavaḥ||49||

Sarvāṅgasundarā

atidāhādrogādhiṣṭhānasya māṃsalambanādayaḥ syuḥ| [ saṅkocaḥ-sirādīnām| dhūpanaṃ-dhūmāyanam| vedanā-rujā| sirādīnāṃ nāśo-vyāpat| vraṇagāmbhīryaṃ-gambhīravraṇatā| mṛtyuḥ-maraṇaṃ ca| ]samyagdagdhaliṅgaṃ tūktameva "tasya liṅgaṃ sthite rakte" (ślo.45) ityādinā| tasmāttatpunarna nirdiṣṭam| adhunā caturvidhasyāsya cikitsitamāha-

Aṣṭāṅgahṛdayasaṃhitā

tucchhasyāgnipratapanaṃ kāryamuṣṇaṃ ca bheṣajam||49||

styāne+astre vedanā+atyarthaṃ vilīne mandatā rujaḥ||50||

Sarvāṅgasundarā

tucchhadagdhasyāgninā pratapanaṃ kāryam| tathā, uṣṇam bheṣajaṃ-auṣadham| raktasya vilayanārthametat| yatastucchhadagdhe+avaśyaṃ styānamasṛgbhavatīti yuktyā pratipādayannāha-styāne+astra ityādi| lohite styāne satyatiśayena rugbhavati| vilīne rakte pīḍāyā mandatā-mandatvaṃ bhavati| atastucchhadagdhe+agni pratapanaṃ yojyam|

Āyurvedarasāyana

tucchasyauṣadhamāha-tucchasyeti| saṅgrahe tu (sū.a. 40)-"styāne rakte himairnoṣmā niṣkrāmatiyato bahiḥ| vedanā varddhate tena rudhiraṃ ca vidahyate|| uṣṇaṃniṣkrāmayat kuryādūṣmāṇaṃ mandatāṃ rujaḥ|" iti|

Aṣṭāṅgahṛdayasaṃhitā

durdagdhe śītamuṣṇaṃ ca yuñjyādādau tato himam||50||

Sarvāṅgasundarā

durdagdhe śītamuṣṇaṃ ca paryāyeṇauṣadham| tatrādau-prathamaṃ, himaṃ bheṣajaṃ yuñjyāt|

Āyurvedarasāyana

durdagdhasyauṣadhamāha-durdagdha iti|

Aṣṭāṅgahṛdayasaṃhitā

samyagdagdhe tavakṣīriplakṣacandanagairikaiḥ||51||

limpetsājyāmṛtairūrdhvaṃ pittavidradhivatkriyā||51||

Sarvāṅgasundarā

samyagdagdhe tavakṣīryādibhilepayat| kimbhūtaiḥ ? sājyāmṛtaiḥ-ghṛtaguḍūcīyuktaiḥ| ādāvityatrāpi yojyam| ādau tairlepayet, ūrdhvaṃ-anantaraṃ, pittavidradhivat kriyā kāryeti śeṣaḥ|

Āyurvedarasāyana

samyagdagdhauṣadhamāha-samyagdagdha iti| ājyenāmṛtayā ca saha vartanta iti sājyāmṛtānyauṣadhāni|

Aṣṭāṅgahṛdayasaṃhitā

atidagdhe drutaṃ kuryātsarvaṃ pittavisarpavat||52||

Sarvāṅgasundarā

atidagdhe drutaṃ-śīghrameva, sarvaṃ-bahirantaśca bheṣajaṃ, pittavisarpa iva kuryāt|

Āyurvedarasāyana

atidagdhasyauṣadhamāha-atidagdha iti| drutaṃ-śīghram|

Aṣṭāṅgahṛdayasaṃhitā

snehadagdhe bhṛśataraṃ rūkṣaṃ tatra tu yojayet||52||

(śastrakṣārāgnayo yasmānmṛtyoḥ paramamāyudham||1||

apramatto bhiṣak tasmāttān samyagavacārayet)||1||

Sarvāṅgasundarā

snehadagdhe+atitarāṃ rūkṣaṃ yojayet| [bhṛśataraṃ rūkṣaṃ cātra bheṣajaṃ tatra tu yojayet| tuśabdānna kevalaṃ ] bhṛśataragrahaṇācca bāhulyena rūkṣaṃ [ pralepādi tatra yojayet kintu ] dehadeśādisātmyavaśātsnigdhamapi yathāvasthaṃ yathāyogaṃ yojayet|

Āyurvedarasāyana

snehadagdhasyauṣadhamāha-snehadagdha iti| bhṛśataraṃ-atyartham| tuśabdānna kevalaṃ bhṛśataraṃ rūkṣaṃ pralepādi, kintu pūrvoktamapi yathāvasthaṃ yojayet|

Aṣṭāṅgahṛdayasaṃhitā

samāpyate sthānamidaṃ hṛdayasya rahasyavat||53||

atrārthāḥ sūtritāḥ sūkṣmāḥ pratanyante hi sarvataḥ||53||

iti śrīvaidyapatisiṃhaguptasūnuśrīmadvāgbhaṭaviracitā- yāmaṣṭāṅgahṛdayasaṃhitāyāṃ sūtrasthāne kṣārāgnikarma- vidhirnāma triṃśattamo+adhyāyaḥ||30||

Sarvāṅgasundarā

vaktavyaṃ yadvastu tasya sarvasyaivoktatvādidaṃ sthānaṃ samāpyate-niṣpādyate| kimbhūtaṃ sthānam ? rahasyavat, rahasyaṃ-atyarthaṃ guhyarūpaṃ, tadyasyāsti tadrahasyavat| kasya sthānam ? hṛdayasya| hṛdayaśabdenāṣṭāṅgahṛdayamupalakṣyate, yathā-satyabhāmā bhāmeti| kuta etatsthānaṃ rahasyavat ? ityāha- saṃ-yasmādatra-sthāne, arthāḥ sūtritāḥ-sūcitāḥ| kimbhūtāḥ ? sūkṣmāḥ,-tīkṣṇataramatisamadhigamyāḥ| yataste evārthāḥ sarvasmiṃstantre pratanyante-vistāryante| tasmādidaṃ sthānaṃ tantrasambandhināmanyasthānānāṃ rahasyavadityuktamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭī- kāyāṃ sarvāṅgasundarākhyāyāṃ sūtrasthāne kṣārāgnikarmavidhi- rnāma triṃśattamo+adhyāyaḥ samāptaḥ|| 30||

Āyurvedarasāyana

sūtrasthānamupasaṃharati-samāpyata iti| [kasmādetadrahasyavadityata āha-atrārthā iti|] iti hemādriṭīkāyāmāyurvedarasāyane| kṣārāgnikarmajādhyāyaḥ sāmastyena nirūpitaḥ|| 30||

śārīrasthānam

2

garbhāvakrāntiradhyāyaḥ

1

Aṣṭāṅgahṛdayasaṃhitā

athāto garbhāvakrānti śārīraṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

śarīramadhikṛtya kṛto granthaḥ śārīraḥ| garbhasyāvakrāntiḥ-avakramaṇaṃ samprāptiḥ, yathā+agarbho garbhatāṃ sampadyata ityarthaḥ| garbhāvakrāntirvidyate yasminnadhyāya iti matvarthe kapratyayaḥ| tasya "adhyāyānuvākayorluk" iti luk| athādiśabdānāmarthā āyuṣkāmīyādhyāye (hṛ.sū. a.1) vyākhyātā eva|

Aṣṭāṅgahṛdayasaṃhitā

śuddhe śukrārtave satvaḥ svakarmakleśacoditaḥ||1||

garbhaḥ sampadyate yuktivaśādagnirivāraṇau||1||

Sarvāṅgasundarā

śukraṃ-antyo dhātuḥ| ṛtau bhavamārtavam, strīṇāṃ yadapatyamārgāt śuddhamīṣatkṛṣṇaṃ vigandhaṃ ca vāyupreritaṃ lohitaṃ pravartate tadārtavamucyate| śukraṃ cārtavaṃ ca śukrārtavam, piṇḍe pitroḥ sambandhi garbhabījam, tasmin śukrārtave, śuddhe-vātādibhiradūṣite+adhiṣṭhānabhūte, satvo-jīvaḥ, garbhaḥ sampadyate| kila nāsau garbhaḥ, atha ca garbhatāmāsādayati| kīdṛśaḥ satvaḥ ? svakarmetyādi| karmāṇi-pūrvajanmārjitāni śubhāśubhāni, svāni ca tāni karmāṇi ca svakarmāṇi| kleśayanti-lokān duḥkhayantīti, kleśāḥ| te ca-avidyāsmitārāgadveṣābhiniveśāḥ| atathāvastuni tatheti ("anityāśuciduḥkhānātmasu nityaśucisukhātma) khyātiḥ-avidyā| dṛgdarśanaśaktyorekātmatāasmitā| sukhānuśayī-rāgaḥ| duḥkhānuśayī-dveṣaḥ| svarasavāhī viduṣo+api tathā rūḍhaḥ-abhiniveśaḥ" (pāta.yo.sū 2/5-6-7-8-9)| svakarmāṇi ca kleśāśca, svakarmakleśāḥ, taiścoditaḥ-prerito garbhaḥ sampadyate, na tu karmakleśaviyuktaḥ| ata eva vītarāgāṇāṃ janmāsambhavaḥ, karmakleśarahitatvāt| tathā coktam-"cittameva hi saṃsāri rāgādikleśadūṣitam| tadeva tairvinirmuktaṃ muktamityabhidhīyate||" iti| atha kiṃ śuddhe śukrārtave eva svakarmakleśacodita eva garbhaḥ sampadyate+athavā+anyadapi kiñcidapekṣate ? ityāha-yuktivaśāditi| yojanaṃ yuktiḥ, upādeyasyārthasyetikartavyatāsādhanopāyārtham| yuktervaśaḥ-sāmarthyaṃ prabhāvo, yuktivaśaḥ| tataḥ śuddhe śukrārtave svakarmakleśacodita eva sa satvo garbhaḥ sampadyate, nānyathā| katham ? ityāha-yuktivaśādagnirivāraṇau| tathā hi,- mathyamanthanamathakādisāmagrīmantareṇāraṇāvagniryathā na jāyate, tathā garbho+api yathoktasāmagrīvaikalyāt na bhavati| sakalasāmagrīsadbhāvata eva bhavatīti bhāvaḥ|

Aṣṭāṅgahṛdayasaṃhitā

bījātmakairmahābhūtaiḥ sūkṣmaiḥ satvānugaiśca saḥ||2||

mātuścāhārarasajaiḥ kramātkukṣau vivarddhate||2||

Sarvāṅgasundarā

bījātmakaiḥ-garbhajarāyusvabhāvaiḥ śukrārtavarūpatāṃ pariṇataiḥ| kaiḥ ? mahābhūtaiḥ, -ākāśādibhiḥ satvarajastamomayaiḥ, "tatra satvabahulamākāśam, rajobahulo vāyuḥ, satvarajobahulo+agniḥ, satvatamobahulā āpaḥ, tamobahulā pṛthvī ceti|" (su.śā. a.1/20) ityevaṃrūpaiḥ| saḥ-garbhaḥ, kukṣau vivarddhate-viśeṣeṇa vṛddhiṃ yāti| kimbhūtaiḥ ? sūkṣmaiḥ,-atīndriyairyogidṛśyaiḥ| tathā, satvaṃ-ceto+anugacchantīti satvānugāni, taiḥ| yatra satvaṃ tiṣṭhati tatrāvaśyaṃ tānyapi tiṣṭhanti, sātvānuśāyitvātteṣām| tathā coktam (carake śā. a.2/37)-"atīndriyaistairatisūkṣmarūpairātmā kadācinna viyuktapūrvaḥ|" ityādi| caśabdo hetusamuccayārthaḥ| [ na kevalaṃ mahābhūtairhetubhūtairgarbho vivarddhate yāvanmātuścāhārarasajairityato vakṣyamāṇāddhetorapi varddhata ityarthaḥ| māturityādi| mātuḥ sambandhibhirāhārarasajaiśca kukṣau vivarddhate| caśabdo+atrānuktasamuccayārthaḥ| ] na kevalaṃ pūrvoktādyathānirdiṣṭhāddhetorgarbhaḥ kukṣau vivarddhate, yāvadanirdiṣṭhādapi mātuḥ saumanasyādeḥ kalalārbuda peśyādyavasthābhāvena viśeṣato vṛddhiṃ yātīti| kathaṃ vivarddhate ? ityāha-kramāt,-na jhaṭityeva| nanu, "mātuścāhārarasajaiḥ" iti kathamuktam ? yataḥ pañcabhūtātmaka evāhārarasaḥ| na ca yadātmako+asau sa tasyaiva janmakāraṇaṃ bhavitumarhati, avyatiriktatvāt| tasmādevamayaṃ vyākhyātavyaḥ,-āhārarase jātairāhārarasajaiḥ| saptamyantādupapadājjanerḍaḥ| māturāhārarasātmanā pariṇatairiti|

Aṣṭāṅgahṛdayasaṃhitā

tejo yathā+arkaraśmīnāṃ sphaṭikena tiraskṛtam||3||

nendhanaṃ dṛśyate gacchatsatvo garbhāśayaṃ tathā||3||

Sarvāṅgasundarā

na kevalaṃ dṛśyatvādṛśyatvābhyāṃ vastusadbhāvāsadbhāvau vyavasthā+apyete, yenādṛśyatvātsatvasya kukṣau praveśāsambhavaḥ| kintarhi ? tatkāryānyathānupapattyā+api vastusadbhāvo vyavasthāpyata eva| tathā ca,- yathā+arkaraśmīnāṃ sambandhi tejaḥ sphaṭikena-sūryakāntākhyena, tiraskṛtaṃ-vyavahitaṃ, sphaṭikasyādhastāt sthitamindhanaṃ gacchat-vrajat, na dṛśyate| atha ca tejaḥkāryamindhanaṃ gataṃ [dṛśyate nānyasambandhi kāryam| tadevaṃ tejaḥkāryānyathānupapattyā tejasa indhanagamanaṃ ], tathā tatra tasya sadbhāvo+apyadhigamyate| evaṃ satvo garbhāśayaṃ gacchan-vrajan, na dṛśyata eva| vastuprabhāvādgacchati ca| satvaśabda upalakṣaṇārthaḥ, mahābhūtānyapi tadantargatāni na dṛśyanta eva, atha ca kāryeṇopalabhyanta eva| tadevaṃ satvānuyāyibhirmahābhūtairgarbhaḥ kukṣau vivarddhate, na tu kevalaiḥ satvānadhiṣṭhitaiḥ| cetovakrāntyā hi kramātkalalādinā vastujātaṃ vivṛddhivimalatāmāpadyate, nānyathā mṛtaśarīravat|

Aṣṭāṅgahṛdayasaṃhitā

kāraṇānuvidhāyitvātkāryāṇāṃ tatsvabhāvatā||4||

nānāyonyākṛtīḥ satvo dhatte+ato drutalohavat||4||

Sarvāṅgasundarā

kāraṇaṃ-hetuṃ, avaśyamanuvidadhatīti kāraṇānuvidhāyīni| āvaśyake ṇiniḥ| kāraṇasvabhāvāni kāryāṇi bhavanti sarvāṇyeva, tasmāddhetoḥ kāryāṇāṃ tatsvabhāvatā| svabhāvaśabdaḥ sadṛśārthaḥ| tacchabdena kāraṇaṃ parāmṛśyate, tasya-kāraṇasya svabhāvatā, tatsādṛśyam| tasmātkāryakāraṇasādṛśyāddhetoḥ satvomahābhūtānuga ekarūpa eva, anekarūpā nānāyonyākṛtīḥ- jātibimbaviśeṣān, dhatte-dhārayati| kathamiva ? drutalohavat| yathā rūpyādivastujātamagninā drutarūpatāṃ gatamekarūpameva sikthādikalpitāyāṃ nānārūpāyāṃ manuṣyādyākṛtau tanniṣiktaṃ tāṃ tāmākṛtiṃ yathākalpitāṃ dhatte, evaṃ sa satvo nānāyonau gacchati, tāṃ tāṃ yathāsvamākṛtiṃ dhārayati|

Aṣṭāṅgahṛdayasaṃhitā

ata eva ca śukrasya bāhulyājjāyate pumān||5||

raktasya strī, tayoḥ sāmye klībaḥ- ----------||5||

Sarvāṅgasundarā

ata eva ca - pūrvoktātkāryakāraṇasādṛśyākhyāddhetoḥ, śukrasyapuṃretaso, bāhulyāt- bahutvāt, sāmarthyalabhyācca strīretorajolpatvāt pumān jāyate na strī, tathāvidhasya kāraṇasyābhāvāt| ["tathā, ata eva-pūrvoktātkāryakāraṇasādṛśyāt strīretaso" raktasya, bāhulyāt-bāhutvāt, sāmarthyalabhyācca puṃretolpatvāt strī jāyate na pumān, tathāvidhasya kāraṇasyābhāvāt| ] puṃreto hi balavat, alpaṃ strīrajo+abhibhūya puṃgarbhasya kāraṇatāṃ yāti| yadā tu strīrajaso balavatvamalpatvaṃ ca puṃretasaḥ, tadā+alpaṃ tu puṃreto+abhibhūya strīrajaḥ stryākhyasya garbhasya kāraṇatāmāpadyate| yadā tu śukrārtavayoḥ sāmyaṃ-tulyatvaṃ bhavati, tadā na strī na pumān jāyate, api tu liṅgadvayāliṅgitaḥ klībaḥ-ṣaṇḍho, jāyate| evaṃ pituḥ sambandhi śukraṃ strīraktamiśritaṃ garbhakāraṇam| na kevalaṃpitṛsambandhyeva māturvā| dāruvāhinā tūktam-"strīpuṃsayostu saṃyoge yadyādau visṛjetpumān| śukraṃ, tataḥ pumān vīro jāyate balavān dṛḍhaḥ|| atha cedvanitā pūrvaṃ visṛjedraktasaṃyutam| tato rūpānvitā kanyā jāyate dṛḍhasaṃhatā||" iti| ata eva ca puṃgarbhāḥ kecitkiñcinmātṛsadṛśā dṛśyante, strīgarbhāśca kecitkiñcitpitṛsadṛśā dṛśyante| nanu, "rasādraktaṃ tato māṃsaṃ māṃsānmedastato+asthi ca| asthno majjā tataḥ śukraṃ śukrādgarbhaḥ prajāyate||" (hṛ. śā. a. 3/62) ityaviśiṣya nirdiṣṭam, na tu puṃśukrādgarbhaḥ prajāyata ityevaṃ nirdiṣṭam| ubhayorapi ca strīpuṃsayoravaśyaṃ saptadhātukatvamabhyupagantavyam, na puṃsa eva| tadevaṃ taruṇīnāṃ kusumaśarākrāntamānasānāṃ tathāvidhena puruṣasaṃyogena vinā kevalāt smṛtisaṃsparśadarśanāccalitaprastruta (rakta)retasāṃ kimiti garbho na jāyate ? śukrārtavaṃ hi garbhakāraṇam| tacca sannihitameveti kecit| tān brūmahe| puṃśukrābhāvāt| puṃśukraṃ hi strīretoraktayuktaṃ garbhakāraṇam| na ca tadatrāsti| tadabhāvādgarbhasyānutpattiḥ| tathā saṅgrahe+apyadhyagīṣṭa (śā. a. 1)-"yoṣito+api stravantyeva śukraṃ puṃsaḥ samāgame| garbhasya tu na tatkiñcitkatotīti na cintyate||" iti|

Aṣṭāṅgahṛdayasaṃhitā

śukrārtave punaḥ||5||

vāyunā bahuśo bhinne yathāsvaṃ bahvapatyatā||6||

Sarvāṅgasundarā

vātena yathāsvaṃ śukrārtave bahuśo bhinne-bahudhā kṛte sati, bahvapatyatā bhavati| yathāsvamiti yadā śukramādhikyena vartamānaṃ vātena bahudhā bhidyate tadā puṃgarbhānekatvam, yadā tu strīraja ādhikyena vartamānaṃ vāyunā bahudhā bhidyate tadā strīgarbhānekatvam, iti bahvapatyatā bhavati| sūkarasārameyādijātiṣu tvanenaiva hetunā sadā+avekāpatyatā|

Aṣṭāṅgahṛdayasaṃhitā

viyonivikṛtākārā jāyante vikṛtairmalaiḥ||6||

Sarvāṅgasundarā

viyonayaśca vikṛtākārāśca viyonivikṛtākārāḥ, te tathāvidhā garbhā jāyante| katham ? ityāha-vikṛtairmalaiḥ| vātādibhirduṣṭairunmārgagāmibhiḥ|

Aṣṭāṅgahṛdayasaṃhitā

māsi māsi rajaḥ strīṇāṃ rasajaṃ stravati tryaham||7||

vatsarādvādaśādūrdhvaṃ yāti pañcāśataḥ kṣayam||7||

Sarvāṅgasundarā

strīṇāṃ māsi māsi-pratimāsaṃ, rajo-raktaṃ, tryahaṃ stravati-trīṇi dināni pravartate| nanu, "śuddhe śukrārtave" iti pūrvaṃ śukramevoddiṣṭam, tatastasyaiva nirdeśo nyāyya iti śukramānupūrvīprāptamullaṅghya kasmādraktaṃ nirdiṣṭam? ucyate| bahuvaktavyatvāt| rakte hi bahuvaktavyamasti, atastadeva prāgvaktuṃ yuktam| tryahamiti "kālādhvanoḥ" iti dvitīyā| kimbhūtaṃ rajaḥ ? rasājjātaṃrasajam| nanu, raktaṃ rasajameva| vakṣyati hi (hṛ. śā. a. 3/62)- "rasādraktaṃ tato māṃsaṃ" ityādi| tatkimarthaṃ rasajamityuktam ? brūmahe| rasāt-āhārarasāt pariṇamato jātaṃ rasajamityatra nirdiṣṭam, na tu rasadhātoḥ, ityacodyametat| kutaḥprabhṛti tadrajaḥ pravartate ? ityāha-vatsarādityādi| dvādaśādvarṣādūrdhvaṃ-anantaraṃ, stravati| pañcāśato varṣādūrdhvaṃ-pareṇa, kṣayaṃ yāti| dvādaśānāṃ pūraṇaṃ varṣamiti "tasya pūraṇo ḍaṭ" iti ḍaṭ| dvādaśāditi prāyikametat, ekādaśavārṣikāṇāmapi strīṇāṃ raktapravṛttidarśanāt| pañcāśataḥ kṣayamityatrāpyevameva cintyam|

Aṣṭāṅgahṛdayasaṃhitā

pūrṇaṣoḍaśavarṣā strī pūrṇaviṃśena saṅgatā||8||

śuddhe garbhāśaye mārge rakte śukre+anile hṛdi||8||

vīryavantaṃ sutaṃ sūte tato nyūnābdayoḥ punaḥ||9||

rogyalpāyuradhanyo vā garbho bhavati naiva vā||9||

Sarvāṅgasundarā

pūrṇāni ṣoḍaśavarṣāṇi yasyāḥ sā, evaṃvidhā strī pūrṇaviṃśena nareṇa saṅgatā-mithunatāṃ yātā satī, garbhāśayādiṣu śuddheṣu vīryavantaṃ-sāmarthyayuktaṃ, putraṃ sūte-janayati| prāyikaṃ caitat, arvāgapi sādhugarbhadarśanāt| ata evāyameva tantrakāro+anyathā saṅgrahe jagāda (śā. a. 1)- "ṣoḍaśavarṣāyāṃ pañcaviṃśativarṣaḥ putrārthaṃ prayateta|" iti| viṃśateḥ pūraṇa iti ḍaṭiti "viṃśateḥ" iti tilope viṃśaśabdaḥ| pūrṇo viṃśo yasyeti pūrṇaviṃśaḥ| garbhasyāśayo garbhāśayaḥ, tasmin| śuddhe-nirmale, vātādibhiraduṣṭe| tathā, mārge-prakṛtatvādapatyamārge, vātādibhiraduṣṭe| tathā, raktestrīrajasi, śuddhe| tathā, śukre-puṃbīje, śuddhe| tathā, anile śuddhepittādibhiranāvṛte| tathā, hṛdi-śuddhe-doṣānadhiṣṭhite+asantapte| tataḥ-pūrvoktādvayaḥparimāṇāt, nyūnābdayoḥ-hīnavarṣayoḥ strīpuruṣayoḥ pañcadaśāṣṭādaśavarṣayoḥ, rogī bhavati| rogītyatiśaya inirmatvarthīyaḥ| tathotpanno+alpāyuradhanyaśca-apraśasto, garbho bhavati| na bhavatyeva vā|

Aṣṭāṅgahṛdayasaṃhitā

vātādikuṇapagranthipūyakṣīṇamalāhvayam||10||

bījāsamarthaṃ retosram------------------||10||

Sarvāṅgasundarā

ādiśabdena pittaśleṣmaṇoḥ parigrahaḥ| vātādayaśca kuṇapaṃ ca granthiśca pūyaśca kṣīṇaṃ ca malaṃ ceti dvandvaḥ| eta āhvayaḥ- saṃjñāḥ, yasya retostrasya tadevam| āhvayaśabdaḥ pratyekaṃ vātādiṣu yojyaḥ| retaścāstraṃ ca retostraṃ vātādyāhvayam| vātasaṃjñaṃ śukraṃ vātaśukram| evaṃ pittaśukraṃ kaphaśukram| kuṇapagandhitvātkuṇapaṃ nāma śukraṃ kuṇapaśukram, tadraktena duṣṭena bhavati| evaṃ granthiśukraṃ pūyaśukraṃ kṣīṇaśukram| malāhvayaṃ tu dvidhā,-mūtrapurīṣabhedāt| mūtrasadṛśaṃ śukraṃ mūtraśukram| evaṃ purīṣaśukram| ārtavamapi śukravaddoṣadūṣitamabījameva| tasya liṅgaṃ nāma ca śukravadvedyam| yathā,-vātārtavaṃ pittārtavamityādi, yāvatpurīṣārtavamiti| sādhyāsādhyavibhāgaśca tadvadeva| śukrārtavadoṣeṣu ca cikitsāmapi tulyāṃ brūte| yatra tu viśeṣaṃ drakṣyati, tatra viśeṣamabhidhāsyati| yathā (ślo.15)-"pibedgranthyārtave pāṭhā" ityādi|

Aṣṭāṅgahṛdayasaṃhitā

----------------------svaliṅgairdoṣajaṃ vadet||10||

raktena kuṇapaṃ, śleṣmavātābhyāṃ granthisannibham||11||

pūyābhaṃ raktapittābhyāṃ, kṣīṇaṃ mārutapittataḥ||11||

kṛcchrāṇyetānyasādhyaṃ tu tridoṣaṃ mūtraviṭprabham||12||

Sarvāṅgasundarā

svāni ca tāni liṅgāni-lakṣaṇāni ca, svaliṅgāni,-yathāsvaṃ vātādīnāṃ rūpāṇi| yathā,-rūkṣaśyāvāruṇādīni vāyoḥ, vistragandhyauṣṇyādīni pittasya, snigdhapāṇḍupicchilādīni kaphasya taiḥ svaliṅgairvātādidoṣajaṃ vadet- jānīyāt,vaidyaḥ |iti śeṣaḥ| raktena duṣṭena kuṇapaṃ-kuṇapagandhitvātkuṇapasaṃjñaṃ, anvarthaṃ retostraṃ bhavati| evaṃ granthyādīnāmapyanvarthasaṃjñatā bodhyā| śleṣmavātābhyāṃ duṣṭābhyāṃ granthisannibhaṃ-granthyākāram| pūyābhaṃ-pūyasadṛśam, raktapittābhyāṃ retostraṃ pūyāhvayaṃ bhavati| kṣīṇaṃ nāma retostraṃ mārutapittato bhavati, mārutapittābhyāṃ duṣṭābhyāṃ duṣṭaṃ taddūṣāṇāt kṣīṇatāṃ nītamityarthaḥ| pūrvoktānīmāni vātādiśukrārtavāni kṣīṇaśukrārtavāntāni kṛcchrasādhyatvāt kṛcchrāṇi| asādhyaṃ tviti| mūtraṃ ca viṭ ca mūtraviśau, tayoriva prabhā yasya tadevam| retostramubhayamapi malasaṃjñam| tridoṣaṃ-tridoṣaduṣṭam| asādhyaṃ-sādhayitumaśakyam|

Aṣṭāṅgahṛdayasaṃhitā

kuryādvātādibhirduṣṭe svauṣadham---------------||12||

Sarvāṅgasundarā

svaṃ-ātmīyaṃ, ca tadauṣadhaṃ ca svauṣadham, vātādyauṣadhamityarthaḥ| tena vāyoḥ kupitasya yadauṣadhaṃ-praśamopāyaḥ snigdhoṣṇāmlalavaṇādi, pittasya madhuraśītakaṣāyādi, śleṣmaṇaḥ kaṭukarūkṣakaṣāyādi, tattasya bheṣajamityavatiṣṭhate| viśeṣatastu-"vātajeśukradoṣe vasukasaindhavaphalāmlasiddhaṃ yavakṣārapratīvāpaṃ sarpiṣpānam, bilvavidārīsiddhaṃ kṣīrayuktamāsthāpanam, madhubhadradārusiddhaṃ tailamanuvāsanam, kṣīrakulīrarasasiddhaṃ tailamanuvāsanamuttarabastiśca| paittike kāṇḍekṣuśvadaṃṣṭrāguḍūcīkvāthasiddhaṃ mūrvāmadhūkapratīvāpaṃ sarpiṣpānam, trivṛccūrṇaḥ saghṛto virekaḥ payasyāśrīparṇīsiddhaṃ kṣīrayuktamāsthāpanam, madhukamudgaparṇīsiddhaṃ tailamanuvāsanamuttaravastiśca| ślaiṣmike pāṣāṇabhedāśmantakāmalakakvāthasiddhaṃ pippalīmadhukacūrṇapratīvāpaṃ sarpiṣpānam, madanaphalakaṣāyo vamanam, dantīviḍaṅgacūrṇastailalīḍho virekaḥ, rājavṛkṣamadanaphalakaṣāyapragāḍhamāsthāpanam, madhukapiplīsiddhaṃ tailamanuvāsanamuttarabastiśca| vātaje puṣpadoṣe bhārgībhadradārusiddhaṃ sarpiṣpānam, kāśmaryakṣudrasahāsiddhaṃ vā kṣīram, madhukaśṛgālavinnākalkaṃ payaḥsarpiḥsahitaṃ priyaṅgutilakalkaṃ vā yonau dhārayet, saralamudgaparṇīkaṣāyaḥ prakṣalanam| pittaje kākolīdvayavidārīmūlakvāthamutpalapadmakakvāthaṃ madhukapuṣpakāśmaryaphalakvāthaṃ vā saśarkaraṃ pibet, śvetacandanakvāthaṃ vā sakṣaudram|" ityādikaṃ saṅgrahāt (śā. a. 1) bodhyam|

Aṣṭāṅgahṛdayasaṃhitā

----------------------------------kuṇape punaḥ||12||

dhātakīpuṣpakhadiradāḍimārjunasādhitam||13||

pāyayetsarpirathavā vipakvamasanādibhiḥ||13||

Sarvāṅgasundarā

kuṇapāhvaye tu retasi dhātakyādidravyasādhitaṃ ghṛtaṃ pāyayet, vaidya iti śeṣaḥ| athavā, asanādibhiḥ-asanādiguṇoddiṣṭairbheṣajaiḥ (hṛ.sū.a.15/19) vipakvaṃ ghṛtaṃ pāyayet| nanu, kuṇapa iti sāmānyoktāvapi kathaṃ retasīti viṣeṣo labhyate| brūmaḥ| retaḥprakaraṇāt| api ca kuṇapāstrasya purastādupakramaṃ vakṣyati (ślo.16)-"peyaṃ kuṇapapūyāsre" iti| tasmādretasa eveha grahaṇaṃ yuktam| punargrahaṇamatra vātādiduṣṭe retasyasroktāṃ kriyāṃ kuryāditi dyātayati|

Aṣṭāṅgahṛdayasaṃhitā

sāmprataṃ granthisaṃjñe retasyupakramaṃ brūte---- palāśabhasmāśmabhidā granthyābhe---------------------||14||

Sarvāṅgasundarā

palāśasya bhasma palāśabhasma| aśmabhit-pāṣāṇabhedaḥ| palāśabhasma cāśmabhicca, tena vipakvaṃ ghṛtaṃ granthyābhe-granthināmni retasi, pāyayet|

Aṣṭāṅgahṛdayasaṃhitā

----------------------------------------pūyaretasi||14||

paruṣakavaṭādibhyām--------------------------------||14||

Sarvāṅgasundarā

pūyākhye retasi parūṣakavaṭādibhyāṃ vipakvaṃ ghṛtaṃ pāyayet| paruṣakaśca vaṭaśca parūṣakavaṭau, tāvādī yayorgaṇayostau paruṣakavaṭādī, tābhyām| "paruṣakaṃ varā drākṣā" (hṛ.sū. a.15/13) iti paruṣakādiḥ| tathā, "nyagrodhapippala" (hṛ.sū. a. 15/41) iti vaṭādiḥ|

Aṣṭāṅgahṛdayasaṃhitā

------------------------kṣīṇe śukrakarī kriyā||14||

Sarvāṅgasundarā

kṣīṇe-kṣīṇatvāt kṣīṇāhvaye retasi, śukrakarī kriyā| kāryeti śeṣaḥ| śukralamatiśayena sevyamityarthaḥ|

Aṣṭāṅgahṛdayasaṃhitā

saṃśuddho viṭprabhe sarpirhiṅgusevyādi(gni)sādhitam||15||

pibet-----------------------------------------------||15||

Sarvāṅgasundarā

saṃśuddhaḥ-kṛtavamanavirecanaḥ, viṭprabhe-viṇmalasaddaśe retasi, āturo ghṛtaṃ pibet| kimbhūtam ? hiṅgusevyādisādhitam| atrādiśabdo vyavasthāvācī| tena saṅgrahoktasya (śā. a. 1)- "hiṅgūśīra[citrakairathavā] citraka[vitunnaka] priyaṅgu[hiṅgu]samaṅgāmṛṇālasiddhamelācocacūrṇapratīvāpam|" ityasya pāṭhasya sūcanā bhavati| hiṅgusevyāgnisādhitamityapare peṭhuḥ| nanu, "asādhyaṃ tu tridoṣaṃ mūtraviṭprabham|" (ślo.12) ityuvāca tantrakṛt| tatkimityasya cikitsopadiṣṭā ? brūmaḥ| kiñcitsādhyatā+apyasyāstīti pratipādayituṃ cikitsāmupadideśa śāstrakāraḥ| ata eva mūtraprabhasyāsādhyatvāccikitsāṃ nopādiśat| mūtraprabhārtavaviṭprabhārtavayorapyasādhyatvādevopakramaṃ nābhyadhāt|

Aṣṭāṅgahṛdayasaṃhitā

vātadyārtaveṣu "svauṣadhaṃ kuryāt" (ślo.12) ityuktam||15||

kuṇapagranthyadyārtaveṣu viśeṣeṇa cikitsāṃ vakṣyati ---- --------------------------------------------------||15||

---------granthyārtave pāṭhāvyoṣavṛkṣakajaṃ jalam||15||

Sarvāṅgasundarā

granthyārtave-granthināmryārtave strīrajasi, jalaṃ pibet| kimbhūtam ? pāṭhādijātam| pāṭhā-prācīnā| vyoṣaṃ-trikaṭukam| vṛkṣakaḥ-kuṭajaḥ|

Aṣṭāṅgahṛdayasaṃhitā

peyaṃ kuṇapapūyāstre candanaṃ vakṣyate tu yat||16||

guhyaroge ca tatsarvaṃ kāryaṃ sottarabastikam||16||

Sarvāṅgasundarā

kuṇapākhye rajasi pūyākhye cāpi candanaṃ peyam| atra 'dravānuktau jalaṃ deyam' (hṛ. ka. a. 6/23) iti paribhāṣayā jalena pātavyamiti bodhyam| kṣīṇārtava iha cikitsitaṃ noktam, tacca svadhiyohyam| yathā kṣīṇaretasi śukrakarī kriyā kāryetyuktam, tathā kṣīṇe rakte raktakarī kriyā kāryeti| na ca kevalametatpūrvoktameva cikitsitaṃ kāryam, yāvadguhyarogapratiṣedhe yadvakṣyate-bhaṇiṣyate, tadapi sarvaṃ sādhanaṃ yathāyogaṃ vamanādi yonau picukadhāraṇādikaṃ ca kāryam| kimbhūtam ? sottarabastikam| sahottarabastinā vartata iti sottaravastikam| uttarabastirapi tatra kārya ityarthaḥ| sottarabastikamiti "tena saheti tulyayoge" iti vahuvrīhiḥ, "śeṣādvibhāṣā" iti kap, 'vopasarjanasya" iti sabhāvaḥ| uttarabastirapi tatrauṣadhamityarthaḥ|

Aṣṭāṅgahṛdayasaṃhitā

śukraṃ śuklaṃ guru snigdhaṃ madhuraṃ bahalaṃ bahu||17||

ghṛtamākṣikatailābhaṃ sadgarbhāya ārtavaṃ punaḥ||17||

lākṣārasaśaśāstrābhaṃ dhautaṃ yacca virajyate||18||

Sarvāṅgasundarā

śuddhe śukrārtava iti pūrvaṃ śukrasyopadeśātprādhānyācca śukrasya pūrvamupanyāsaḥ| "tatrāhārarasasya samyakpariṇatasya kramānmajjānamanuprāptasya sāraḥ śukrasaṃjñāṃ labhate| tacca kṣīra iva sarpirikṣurasa iva guḍaḥ śarīre śukradhārāṃ kalāmāśritya sarvāṅgavyāpitayā sthitam| viśeṣataśca majjamuṣkastaneṣu| harṣodīritaṃ tu saṅghaṭṭanena hṛdayāveśāt piṇḍībhūtamaṅgādaṅgātpravartate (saṅgrahe śā. a.1)|" tacca śuklādiguṇayuktaṃ śukram| tathā, ghṛtābhaṃ mākṣikābhaṃ tailābhaṃ vā sadgarbhāya-śobhanagarbhārthaṃ, bhavati| tava ghṛtābhena gauravarṇatvaṃ garbhasya, mākṣikābhena śyāmavarṇatvaṃ, tailābhena kṛṣṇavarṇatvaṃ, bhavati| "raktameva strīṇāṃ māsi māsi garbhakoṣṭhamanuprāpya tryahaṃ pravartamānamārtavamācakṣate| atiprasaṅgenānṛtau vā pravartamānaṃ tadevāsṛgdarādisaṃjñāṃ labhate" (saṃ.śā.a.1)| yadārtavaṃ lākṣā rasābhaṃ-alaktakarasasadṛśam , tathā śaśarudhirasadṛśam, tathā yacca dhautaṃ sadvirajyate-vastrādilagnaṃ dhautaṃ sallauhityaṃ jahātītyarthaḥ| tadīdṛśamārtavaṃ tu sadgarbhāya sampadyate|

Aṣṭāṅgahṛdayasaṃhitā

śuddhaśukrārtavaṃ svasthaṃ saṃraktaṃ mithunaṃ mithaḥ||18||

snehaiḥ puṃsavanaiḥ snigdhaṃ śuddhaṃ śīlitabastikam||19||

Sarvāṅgasundarā

śukraṃ cārtavaṃ ca śukrārtave, śuddhe śukrārtave yasya mithunasya tacchuddhaśukrārtavam,-strīpuruṣayugalaṃ, samupācarediti sambandhaḥ| tathā, svasthaṃ-arogaṃ, rogaleśenāpyanākrāntam| tathā, mithaḥ parasparaṃ, saṃraktaṃ-anurāgayuktamanyonyadarśanena kusumacāpāviṣṭamevaṃvidham| snehaiḥ puṃsavanaiḥ-yathābhimatagarbhagrahaṇaprabhāvaiḥ phalasarpirmahākalyāṇakādibhiḥ, snigdham| tathā, śuddhaṃ-kṛtavamanavirecanam| tathā śīlitabastikam, śīlitāḥ-abhyāsenānuṣṭhitāḥ, bastayo yena-mithunena, taccīlitabastikam| na sakṛdevānuṣṭhitabastikamityarthaḥ|

Aṣṭāṅgahṛdayasaṃhitā

naraṃ viśeṣātkṣīrājyairmadhurauṣadhasaṃskṛtaiḥ||19||

Sarvāṅgasundarā

viśeṣāt-viśeṣeṇātiśayena, naraṃ kṣīrairghṛtaiśca samupācarediti sambandhaḥ| viśeṣādityanenaitat dyotayati| viśeṣeṇa naraṃ kṣīrājyaiḥ samupācaret, na punarnārīmapi tairna samupācarediti| kimbhūtaiḥ ? madhurauṣadhasaṃskṛtaiḥ madhurāṇi-madhuraprāyāṇi madhuraprabhāvāni ca tānyauṣadhāni-jīvaniyādīnī, [ca]tairmadhurauṣadhaiḥ, saṃskṛtaiḥ-siddhaiḥ|

Aṣṭāṅgahṛdayasaṃhitā

nārīṃ tailena māṣaiśca pittalaiḥ samupācaret||20||

Sarvāṅgasundarā

nārīṃ tailena māṣaiśca samupācaret| caśabdo+atra bhinnakramaḥ| pittalaiśca samupācaredityarthaḥ| pittalāni hi raktavṛddhihetavaḥ| uktaṃ hi (hṛ. sū. a. 11/26)-"āśrayāśrayiṇāṃ mithaḥ| yadekasya tadanyasya varddhanakṣapaṇauṣadham||" iti| evaṃ ca tailaṃ pittakṛttvādevopanyastam| viśeṣādityatrāpyanuvartate| kṣīrājyebhyo+api viśeṣeṇa nāriṃ tailadibhiḥ samupācaredityarthaḥ| puruṣasya tu rajaso+abhāvāttadvṛddhihetavastailādayo nopayujyanta eva|

Aṣṭāṅgahṛdayasaṃhitā

kṣāmaprasannavadanāṃ sphuracchroṇipayodharām||20||

svastākṣikukṣiṃ puṃskāmāṃ vidyādṛtumatīṃ striyam||21||

Sarvāṅgasundarā

kārśyahetuṃ vinā kṣāmaṃ, tathā prasannaṃ-nirmalaṃ, vadanaṃ-mukhaṃ, yasyāḥ saivaṃbhūtā, tām| śroṇiśca payodharau ca śroṇipayodharam, sphurat-kampamānaṃ, śroṇipayodharaṃ yasyāḥ sā, tām| śroṇiḥ-kaṭiḥ| straste-ca(ga)lite, ivākṣiṇī kukṣiśca yasyāḥ sā tām| tathā, puṃsi kāmaḥ-abhilāṣo, yasyāḥ sā, tām| evaṃvidhāṃ striyamṛtumatīṃ-ṛtuyuktāṃ, vidyāt| tasyāḥ sa garbhagrahaṇakāla ityarthaḥ| puṃskāmāmiti "saṃpuṃkānāṃ so vaktatryaḥ" iti makārasya sakāradeśādrutvābhāvaḥ|

Aṣṭāṅgahṛdayasaṃhitā

padmaṃ saṅkocamāyāti dine+atīte yathā, tathā||21||

ṛtāvatīte yoniḥ, sā śukraṃ nātaḥ pratīcchati||22||

Sarvāṅgasundarā

yathā divā praphullaṃ padmamanantaraṃ divasātikrāntau saṅkocamāyāti-mukulabhāvaṃ prāpnoti, tatsvabhāvatvāttasya| tathā-tenaiva prakāreṇa, ṛtāvatīte-atikrānte dvādaśarātrasvabhāve yoniḥ saṅkocamāyati| sā ca-yoniḥ, [ataḥ] saṅkucitatvāt śukraṃ na pratīcchatīti|

Aṣṭāṅgahṛdayasaṃhitā

vivṛtāvivṛtamukhatvaṃ hi yonergarbhagrahaṇāgrahaṇahetuḥ||22||

tacca vāyoḥ kriyāvataḥ kālasahāyasyāyattamityāha ---- -------------------------------------------------------||22||

māsenopacitaṃ raktaṃ dhamanībhyāmṛtau punaḥ||22||

īṣatkṛṣṇaṃ vigandhaṃ ca vāyuryonimukhānnudet||23||

Sarvāṅgasundarā

māsena yadupacitamāhārarasato vṛddhiṃ prāptaṃ raktaṃ tatpunarmāsenopacitaṃ raktamṛtau vāyuryonimukhānnudet-prerayet| vidhau liṅ| tadā yonimukhaṃ vivṛtaṃ sampadyate| kena nudet ? dhamanībhyāṃsrotoviśeṣābhyāṃ| kimbhūtaṃ raktam ? īṣātkṛṣṇaṃ, tathā vigandhaṃvisragandharahitam| prakṛtisthaprerakapavanasamparkādīṣatkṛṣṇatā, na tu kupitasamīraṇapreraṇasaṃśleṣavaśādivātyantaṃ kṛṣṇatā| nāpi pittena tathābhūtena yuktam, yena vistragandhi syāt| nāpi śleṣmaṇā tathābhūtena yuktam, yena tadvarṇayuktaṃ syāt| tasmācchuddhaṃ viśiṣṭe kāle yonimukhātpravartamānaṃ raktamārtavasaṃjñāṃ labhate| tadeva cānyadā yonimukhātpravartamānamasṛgdarasaṃjñāmāsādayati|

Aṣṭāṅgahṛdayasaṃhitā

śuddhaṃ ca raktaṃ puṣpasaṃjñam, garbhākhyasya phalasya bhaviṣyato+abhivyañjakatvāt||23||

ata evāha---- ----------------------------------------------------||23||

tataḥ puṣpekṣaṇādeva kalyāṇadhyāyinī tryaham||23||

mṛjālaṅkārarahitā darbhasaṃstaraśāyinī||24||

kṣaireyaṃ yāvakaṃ stokaṃ koṣṭhaśodhanakarṣaṇam||24||

parṇe śarāve haste vā bhuñjīta brahmacāriṇī||25||

caturthe+ahni tataḥ snātā śuklamālyāmbarā śuciḥ||25||

icchantī bhartṛsadṛśaṃ putraṃ paśyetpuraḥ patim||26||

Sarvāṅgasundarā

puṣpekṣaṇāt-puṣpasya darśanādevānantaraṃ, strī tryahaṃ-trīṇi dināni, kalyāṇaṃ-śubhaṃ, avaśyaṃ dhyāyati-cintayatīti kalyāṇadhyāyinī syāt| āvaśyake ṇiniḥ| tathā, mṛjā-snānakriyā, alaṅkāraḥ-kaṭakādiḥ puṣpādirvā, alaṅkriyate-bhūṣyate śarīramebhiriti kṛtvā, evaṃ gandhamālyasyāpyalaṅkāratvam| tathā ca vakṣyati (hṛ. ci. a. 5/82)- "gandhamālyādikāṃ bhūṣām" iti| mṛjālaṅkārābhyāṃ rahitā-varjitā| tathā darbhāṇāṃ saṃstaraḥ-śayyā, tatra śete sā darbhasaṃstaraśāyinī| "vrate" iti ṇiniḥ| tathā, kṣaireyaṃ-kṣīrasiddhaṃ, yāvakaṃ-yavānnaviśeṣaṃ, parṇe śarāve haste vā bhuñjīta-bhakṣayet| kiyanmātram ? stokaṃ-alpamātram| tatkṣaireyamupayuktaṃ kīdṛśaṃ syāt ? ityāha-koṣṭhaśodhanakarṣaṇamiti| śodhanaṃ ca karṣaṇaṃ ca śodhanakarṣaṇam| koṣṭhasya śodhanakarṣaṇamiti ṣaṣṭhīsamāsaḥ| śarīrasya mahāstroto madhyamo bhāga āmapakvasyāśayaḥ koṣṭhaśabdavācyaḥ| sa eva garbhādhiṣṭhānam, atastasyaiva śodhanam| tathā, tadaṅgānāṃ karṣaṇamiti vyākhyeyam| na punaḥ koṣṭhasya śodhanamanyeṣāṃ cāṅgānāṃ karṣaṇam| tathā hi-trivṛdādinā viricyate, naivamanena yāvakena| vastusvābhāvyāt koṣṭhaśodhanakarṣaṇamātrameva kriyate| kṣaireyamiti "kṣīrāḍḍhañ" iti ḍhañ| yāva eva yāvaka iti "yāvādibhyaḥ kan" iti kan| tathā, brahmacāriṇī-tyaktavyavāyā, syāt| tataḥ-tryahādūrdhvaṃ,caturthe vāsare snātā, tathā śuklāni mālyānyambarāṇi ca yasyāḥ saivam, tathā śuciḥ-antarbahiśca pavitrā satī, puraḥ-pūrvaṃ, patiṃ paśyet| saṅgrahe+apyuktam (śā. a. 1)- caturthe tvahanyudvartitā śītasalilasnātā+anuliptā+alaṅkṛtā śuklamālyāmbarā kṛtamaṅgalasvastyayanaivaṃvidhameva bhartāraṃ paśyedananyamanāḥ| tadā hi yādṛśaṃ paśyati cintayati vā tādṛśameva prasūta iti|" iti|

Aṣṭāṅgahṛdayasaṃhitā

tatkiṃ tryahameva ṛtuḥ, atraiva puṣpadarśanāt||26||

athottarakālamapi ? ityāśaṅkyāha---- -------------------------------------------------||26||

ṛtustu dvādaśa niśāḥ pūrvāstisro+atra ninditāḥ||26||

ekādaśī ca, yugmāsu syātputro+anyāsu kanyakā||27||

Sarvāṅgasundarā

puṣpadarśanātprabhṛti yāvadvādaśarātrayastāvadṛturyoṣitaḥ, na punaratryahameva, yatra puṣpaṃ pravartate, iti ṛtuśabdena darśayati| atra-asmin dvādaśaniśāvadhāvṛtukāle, yāḥ pūrvāstistro niśāḥ, yāsu prāyaḥ puṣpaṃ pravartate, tā nindyāḥ-garhyāḥ sadbhiḥ| na tatra sanmatiḥ striyaṃ saṅgacchet| ata evātra brahmacāritvopadeśaḥ| tathā, ekādaśī niśā nindyā-apraśastā| caśabdo+atrānuktāyāstrayodaśyāḥ samuccayārthaḥ| trayodaśyāṃ hi mithunībhāve napuṃsakasyotpattiriti kecidāhuḥ| yugmāsu-caturthaṣaṣṭhāṣṭamadaśamadvādaśalakṣaṇāsu niśāsu, saṅgame putraḥ syāt, acintyatvādṛtubhāvasya| tāsu hi rātriṣvārtavamalpībhavati| anyāsuayugmāsu niśāsu pañcamīsaptamīnavamīṣu, kanyā jāyate| tadā hi śukramalpībhavati, pūrvoktāddhetoḥ| yadi punarāhārādivaśāt śukrasyādhikatvamayugmāsu, yugmāsu cārtavapūrṇatā syāt, tadā pumān stryākṛtirdurbalo hīnāṅgo vā jāyate, strī ca puruṣākṛtirdurbalā hīnāṅgā vā| ekādaśītrayodaśyostu napuṃsakamiti| tadevaṃ dampatī puṃgarbhamicchantau yugmāsu niśāsu puṃsavanādikaṃ karmācaretām, strīgarbhamicchantau tvayugmāsu rātriṣu|

Aṣṭāṅgahṛdayasaṃhitā

upādhyāyo+atha putrīyaṃ kurvīta vidhivadvidhim||27||

namaskāraparāyāstu śūdrāyā mantravarjitam||28||

Sarvāṅgasundarā

athetyānantarye maṅgalasūcako nirdiṣṭaḥ| ata evāyamātrārthaḥ-ṛtukālādanantaraṃ maṅgalapūrvikāṃ sarvāmimāṃ vakṣyamāṇāmitikartavyatāṃ kuryāditi| upādhyāyaḥ-purohito+atharvavedavit, putrīyaṃ-putrāya hitaṃ, vidhimitthaṃ kurvīta| katham ? vidhivat na yathākathañcit| vidhivaditi praśaṃsāyāṃ matup| kriyāviśeṣaṇaṃ caitat, tena praśastaṃ vedoktamanyūnātiriktavidhānaṃ yathā bhavati tathāvidhaṃ kurvītetyavatiṣṭhate| brahmāṇadivarṇatrayasyemaṃvidhiṃ kurvīta| śūdrāyāḥ punarnamaskāraparāyāḥ-namaskārapradhānāyāḥ, yathoktaṃ sarvaṃ vidhiṃ mantravarjitaṃ kuryāt| putrīyamiti "putrāccha ca" iti cchaḥ|

Aṣṭāṅgahṛdayasaṃhitā

avandhya evaṃ saṃyogaḥ syādapatyaṃ ca kāmataḥ||28||

Sarvāṅgasundarā

evaṃ-yathoktavidhyanuṣṭhāne, dampatyoryaḥ saṃyogo-mithunībhāvaḥ, sa na vandhyaḥ syāt| api tu saphalo garbhasambhavaheturbhavedityarthaḥ| na kevalaṃ dampatyoḥsaṃyoga evaṃ niṣphalo na bhavet, apatyaṃ ca kāmataḥ-yathābhimataṃ puṃgarbharūpaṃ strīgarbharūpaṃ vā, syāt|

Aṣṭāṅgahṛdayasaṃhitā

santo hyāhurapatyārthaṃ dampatyoḥ saṅgatiṃ rahaḥ||29||

Sarvāṅgasundarā

rahaḥśabdena grāmyavacasā+atra grāmyadharmaṃ sūcayati| hiyasmāt, santaḥ-sādhavaḥ, apatyārthaṃ-apatyajananāya, dampatyoḥ strīpuruṣayoḥ, rahaḥ-ekānte, viśiṣṭakālocitaṃ viśiṣṭasaṃyogaṃ saṅgatimāhuḥ, na grāmyasukhalipsāyai|

Aṣṭāṅgahṛdayasaṃhitā

durapatyaṃ kulāṅgāro gotre jātaṃ mahatyapi||29||

Sarvāṅgasundarā

duṣṭāpatyaṃ strīgarbhaḥ puṃgarbho vā, mahatyapi gotre jātaṃ-utkṛṣṭe+api kula utpannaṃ, āṅgārakāryakaraṇasāmarthyātsamastatkulavināśahetutvātkulāṅgāra ityucyate|

Aṣṭāṅgahṛdayasaṃhitā

icśetāṃ yādṛśaṃ putraṃ tadrūpacaritāṃśca tau||30||

cintayetāṃ janapadāṃstadācāraparicśadau||30||

Sarvāṅgasundarā

tau-dampatī, yādṛśaṃ putramicchetāṃ-kāmayetāṃ, tadrūpacaritān rūpaṃ-varṇasaṃsthānapramāṇāśākṛtyādi| tathā caritaṃ-śraddhāśrutasatyārjavānṛśaṃsyadānadayādākṣiṇyasvabhāvādi| tasya-manīṣitasya, sadṛśe rūpacarite yeṣāṃ tān janapadān cintayetāṃ-dhyāyetāṃ| putraśabdo+apatyamātropalakṣaṇārtho+atra| tathā hi duhitaramapi kaścidicchatyeva| kimbhūtau tau pitarau ? tadācāraparicchadau| ācaraṇaṃ-ācāraḥ, kulānurūpasya deśānurūpasya cetikartavyatālakṣaṇasya karmaṇo+anuṣṭhānam| paricchado-manujagavāśvadhanadhānyavastrālaṅkāraratnarathāyudhagṛhodyānavīṇāpaṇavagāyanaśayyāstaraṇādiḥ| ācāraśca paricchadaścācāraparicchadau| tadityanenābhilaṣitāpatyaṃ parāmṛśyate| tasyaivācārapariccadau yayostau dampatī icchā sadṛśarūpacaritān janapadān dhyāyetām|

Aṣṭāṅgahṛdayasaṃhitā

karmānte ca pumān sarpiḥkṣīraśālyodanāśitaḥ||31||

prāgdakṣiṇena pādena śayayāṃ mauhūrtikājñayā||31||

ārohet strī tu vāmena tasya dakṣiṇapārśvataḥ||32||

tailamāṣottarāhārā tatra mantraṃ prayojayet||32||

Sarvāṅgasundarā

karmānte ca-putrīyavidhyanuṣṭhānāvasāne ca, pumān strītaḥ prāk-pūrvaṃ, śayyāmārohet-ākramet| kimbhūtaḥ ? sarpiḥkṣīraśālyodanāśitaḥ,-sarpirmiśrakṣīraśālyodanenāśito-bhojitaḥ| kathamārohet ? dakṣiṇena pādena, mauhūrtikājñayā-jyotiḥ śāstravidādiṣṭaḥ| strī tu vāmena pādena tasya dakṣiṇapārśvataḥ śayyāmārohet, mauhūrtikājñayeti yojyam| turavadhāraṇe, ubhayatrāpi| pumān dakṣiṇenaiva pādena prāgeva, strī paścādeva vāmenaiva pādena puṃso dakṣiṇapārśvata eva, śayyāmārohet, nānyathā kṛtveti|"pumān sarpiḥkṣīraśālyodanāśitaḥ" ityuktam| striyāstu tatkālocitamāhāraṃ nirūpayannāha-tailetyādi| tailaṃ ca māṣaśca, tābhyāmuttaraḥ-adhikaḥ, āhāro yasyāḥ saivam| uttaraśabdo+atra tailamāṣau pittalau raktavṛddhihetū tayā+atyantaṃ sevitavyau, na punastathā śukravṛddhikarāṇyanyānyapi kṣīrādīni dravyāṇiti pratipādayati| tatra ca mantraṃ vakṣyamāṇaṃ prayojayet-paṭhet|

Aṣṭāṅgahṛdayasaṃhitā

tadeva mantramaaha.... aum āhirasi āyurasi sarvataḥ pratiṣṭhāsi dhātā tvāṃ dadhātu vidhātā tvāṃ dadhātu brahmavarcasā bhaveti||33||

brahmā bṛhaspatirviṣṇuḥ somaḥ sūryastathā+aśvinau||33||

bhago+atha mitrāvaruṇau vīraṃ dadatu me sutam||33||

Sarvāṅgasundarā

āhirasītyādi [ vīraṃ dadatu me sutamityantaṃ mantraṃ paṭhet ]

Aṣṭāṅgahṛdayasaṃhitā

sāntvayitvā tato+anyonyaṃ saṃviśetāṃ mudānvitau||34||

uttānā tanmanā yoṣittiṣṭhedaṅgaiḥ susaṃsthitaiḥ||34||

Sarvāṅgasundarā

tato-mantrapāṭhādanantaraṃ, parasparaṃ sāntvayitvā-priyavacanādinā prītimutpādya, samvaśetāṃ-mithunībhāvaṃ gacchetām| kimbhūtau? mudā-harṣeṇa, anvitau-yutau| tatra ca saṃveśane yoṣiduttānā taccittā cāvayavaiḥ susaṃsthitaistiṣṭhet|

Aṣṭāṅgahṛdayasaṃhitā

tathā hi bījaṃ gṛhṇāti doṣaiḥ svasthānamāsthitaiḥ||35||

Sarvāṅgasundarā

hi-yasmāt, tathā-tena prakareṇa, sā bījaṃ gṛhṇāti, doṣaiḥ-vātādibhiḥ svasthānāvasthitaiḥ sadbhiḥ| saṅgrahe tūktam (śā. a. 1)- "na cāsāvadhastiṣṭhet| tathā hi strīceṣṭaḥ pumān jāyate puṃceṣṭā vā strī| na ca nyubjāṃ pārśvagatāṃ vā seveta| nyubjāyā vāto balavān sa yoniṃ pīḍayati| dakṣiṇapārśvagāyāḥ śleṣmā pīḍitaścyuto+apidadhāti garbhāśayam| vāmapārśvagāyāstadvatpittaṃ vidahati raktaśukre| tasmāduttānā bījaṃ gṛhṇīyāt|" iti|

Aṣṭāṅgahṛdayasaṃhitā

liṅgaṃ tu sadyogarbhāyā yonyā bījasya saṅgrahaḥ||35||

tṛptirgurutvaṃ sphuraṇaṃ śukrāsrānanubandhanam||36||

hṛdayaspandanaṃ tandrā tṛḍglānirlomaharṣaṇam||36||

Sarvāṅgasundarā

sadyaḥ-tatkṣaṇāt, garbho yasyāḥ saivam, tasyāḥ sadyogarbhāyā lakṣaṇaṃ bījasya-garbhākhyasya, yonyā-karaṇabhūtayā, saṅgrahaḥ samyaggrahaṇam| tathā, tṛptiriva tṛptiḥ gurutvaṃ sphuraṇaṃ ca kukṣerbhavati| tathā, śukraṃ cāsraṃ ca-śukrāsre, anubandhanaṃ-pravartanam, nānubandhanaṃ-ananubandhanam, śukrāsrayorapravartanaṃ-śukrāsrānanubandhanam,-śukrāsrayoryonimukhādavamanaṃ bahiraniḥsaraṇam, atra ca yonyā gṛhītabījatvaṃ hetuḥ| tathā, hṛdayaspandanādayaḥ pañca sadyogarbhāyā lakṣaṇāni bhavanti| lomaharṣaṇaṃ harṣavaśādbhavati| tathā ca saṅgrahe (śā. a. 2)- "praharṣo hṛllāsaḥ" ityādi|

Aṣṭāṅgahṛdayasaṃhitā

avyaktaḥ prathame māsi saptāhātkalalībhavet||37||

garbhaḥ puṃsavanānyatra pūrvaṃ vyakteḥ prayojayet||37||

Sarvāṅgasundarā

saptāhādarvāggarbhagolakaḥ śleṣmapiṇḍībhuto bhavet| saptāhādanantaraṃ yāvanmāsastāvadavyaktākṛtiḥ kalalībhavet| atra kalalībhūte yāvatstrīpuruṣādyutpattilakṣaṇā vyaktirna bhavati tāvadvyakteḥ prāk prathame māsi puṃsavanāni prayojayet|

Aṣṭāṅgahṛdayasaṃhitā

nanu, "śuddheśukrārtave satvaḥ svakarmakleśacoditaḥ||38||

garbhaḥ sampadyate"(ślo.1) ityuktam||38||

tatra yadi prākkṛtena karmaṇā strīgarbhaḥ kukṣimākṣiptastadā puruṣaprayatne satyapi puṃgarbhaḥ kartuṃ na śakyate||38||

balī puruṣakāro hi daivamapyativartate||38||

Sarvāṅgasundarā

hi-yasmāt, puruṣakāro balavān durbalaṃ daivamativartateatikramya vartate| apiśabdāt puruṣakāramapi durbalaṃ diṣṭaṃ balīyo+atikramya vartata iti pratipādayati| ata eva prākkṛtena karmāṇā balīyasā+a+akṣiptasya strīgarbhasya puṃsavanādidānena pauruṣeṇa karmaṇā śataśo+api prayojitena na kathañcitpuṃgarbhatā kartuṃ pāryata iti| uktaṃ ca (carake vi.a. 3/36)-"daivaṃ puruṣakāreṇa durbalaṃ hyupahanyate| daivena cetaratkarma prakṛṣṭanopahanyate||" iti| atra puṃsavanādi samyak prayojitaṃ sidhyasidhyanumīyamānaṃ prākkṛtasya karmaṇo hīnabalatvaprabalatvamavagamayati|

Aṣṭāṅgahṛdayasaṃhitā

puṣye puruṣakaṃ haimaṃ rājataṃ vā+athavā+a+ayasam||38||

kṛtvā+agnivarṇaṃ nirvāpya kṣīre tasyañjaliṃ pibet||39||

Sarvāṅgasundarā

puṣye-puṣyanakṣatrayukte kāle, puruṣakaṃ-puttalakaṃ, hemādikṛtamagnivarṇaṃ kṛtvā sudhmātatayā, tataḥ kṣīre nirvāpya-niveśya, tasya-kṣīrasya, añjaliṃ-palacatuṣṭayākhyaṃ, pibet| puruṣakamiti puruṣa ivetyasminnarthe "ive pratikṛtau" iti kan| haimamiti hemtovikārārthe+aṇ "nastaddhite" iti ṭilopaḥ| rājatamiti "prāṇirajatādibhyo+añ ityañ| āyasamiti "tasyedam" ityaṇ|

Aṣṭāṅgahṛdayasaṃhitā

gauradaṇḍamapāmārgaṃ jīvakarṣabhasairyakān||39||

pibetpuṣye jale piṣṭānekadvitrisamastaśaḥ||40||

Sarvāṅgasundarā

gauradaṇḍādīṃścaturo dravyaviśeṣān pibet| kimbhūtān ? jale piṣṭān-kalkīkṛtān| kathaṃ kṛtvā ? ekadvitrisamastaśaḥ ekādiṣu pratyekaṃ śaspratyayārthayogaḥ| tenaikamekaṃ kṛtvā, dvau dvau kṛtvā, trīṃstrīnkṛtvā, caturaścaturaḥ kṛtvā, etān pibedityartho+avatiṣṭhate| kadā prāśyam ? puṣye-puṣyayukte kāle|

Aṣṭāṅgahṛdayasaṃhitā

kṣīreṇa śvetabṛhatīmūlaṃ nāsāpuṭe svayam||40||

putrārthaṃ dakṣiṇe siñcedvāme duhitṛvāñśayā||41||

Sarvāṅgasundarā

śuklapuṣpakaṇṭakārikāyā mūlaṃ kṣīreṇa kalkīkṛtya svayaṃ-strī, dakṣiṇe nāsāpuṭe putrārthaṃ-putrasampattaye, siñcet| duhitṛvācchayā-sutākāmyayā, vāme nāsāpuṭe siñcet|

Aṣṭāṅgahṛdayasaṃhitā

payasā lakṣmaṇāmūlaṃ putrotpādasthitipradam||41||

nāsayā+a+asyena vā pītaṃ vaṭaśuṅgāṣṭakaṃ tathā||42||

oṣadhīrjīvanīyāśca bāhyāntarupayojayet||42||

Sarvāṅgasundarā

payasā-kṣīreṇa, lakṣmaṇāmūlaṃ kalkīkṛtya pītaṃ putrotpādapradaṃ putrasthitipradaṃ ca bhavati| kathaṃ pītam ? nāsayā+a+asyena vā, kadācinnāsikayā kadācidāsyena| yasyāḥ putro notpadyate tathotpanno vā sthitiṃ na labhate-ciraṃ na jīvati, tayaivaṃ pātavyamityarthaḥ| vaṭaśuṅgāṣṭakaṃ tathā-tenaiva prakāreṇa nāsayā āsyena vā pītaṃ putrotpādasthitipradaṃ bhavati| nyagrodhasya prathamodbhinnaḥ praroho-vaṭaśuṅgaḥ, tasyāṣṭakamiti| prabhāvasyācintyatvādetatsaṅkhyāvacchinnatvam| jīvanīyā yā oṣadhyo-jīvantīkākolyādyā daśa, yāḥ śodhanādigaṇasaṅgrahoktāḥ (hṛ.sū.a.15/8), tā bāhyāntarupayojayet| tatra snānodvartanādinā bāhya upayogaḥ, āhārapānādinā+antarupayogaḥ|

Aṣṭāṅgahṛdayasaṃhitā

upacāraḥ priyahitairbhartrā bhṛtyaiśca garbhadhṛk||43||

navanītaghṛtakṣīraiḥ sadā caināmupācaret||43||

Sarvāṅgasundarā

upacāraḥ-upacaraṇam| priyāḥ-iṣṭāḥ, hitāḥ-pathyāḥ, āhāravihārāḥ, taiḥ priyahitairya upacāro bhartrā-patyā kṛto, bhṛtyaiśca ya evaṃbhūtaḥ kṛtaḥ, sa garbhadhṛk-tadanuṣṭhānādgarbhaḥ sthitiṃ dadhātītyarthaḥ| enāṃ ca striyaṃ navanītādibhiryathāsātmyaṃ sadopācaret|

Aṣṭāṅgahṛdayasaṃhitā

ativyavāyamāyāsaṃ bhāraṃ prāvaraṇaṃ guru||44||

akālajāgarasvapnaṃ kaṭhinotkaṭakāsanam||44||

śokakrodhabhayodvegavegaśraddhāvidhāraṇam||45||

upavāsādhvatīkṣṇoṣṇaguruviṣṭambhibhojanam||45||

raktaṃ nivasanaṃ śvabhrakūpekṣāṃ madyamāmiṣam||46||

uttānaśayanaṃ yacca striyo necchanti tattyajet||46||

tathā raktastrutiṃ śuddhiṃ bastimāmāsato+aṣṭamāt||47||

ebhirgarbhaḥ stravedāmaḥ kukṣau śuṣyenmriyeta vā||47||

Sarvāṅgasundarā

garbhiṇī strī ativyavāyādīnuttānaśayanāntāṃstyajet| na kevalametān anyadyaccāhāravihārādivastujātaṃ striyo-bahuśaḥ prasūtāstatkālavyāpāranipuṇā vā yāḥ kāścana striyo, necchanti tadapi varjayet| tathā raktastrutiṃ, śuddhiṃ ca-vamanavirecanarūpāṃ, varjayet| bastiṃ-anuvāsanaṃ, aṣṭamaṃ māsaṃ maryādīkṛtya varjayet| aṣṭame tu māse bastiṃ prayojayedevetyarthaḥ| ebhiḥ-varjyairvastubhirāsevyamānaiḥ, garbha āmaḥ-asampūrṇaḥ, stravet-patet, kukṣau vā śuṣyet, mriyeta vā-mṛtyuṃ vā garbhaḥ prāpnuyāt|

Aṣṭāṅgahṛdayasaṃhitā

vātalaiśca bhavedgarbhaḥ kubjāndhajaḍavāmanaḥ||48||

pittalaiḥ khalatiḥ piṅgaḥ śvitrī pāṇḍuḥ kaphātmabhiḥ||48||

Sarvāṅgasundarā

vātalaiścāhārairmātrā sevitaiḥ kubjo+andho jaḍo vāmano vā garbho bhavati| pittalairāhārairmātrā sevitaiḥ khalatiḥ-khalvāṭaḥ, piṅgo vā syāt| kaphakṛdbhirāhārairmātrā sevitaiḥ śvitravān pāṇḍurvā syāt|

Aṣṭāṅgahṛdayasaṃhitā

vyādhīṃścāsyā mṛdusukhairatīkṣṇairauṣadhairjayet||49||

Sarvāṅgasundarā

asyāśca-garbhiṇyāḥ, ye vyādhayo jāyante, tān vyādhīn mṛdusukhairauṣadhaistathā+atīkṣṇairjayet| mṛdūni ca tāni sukhāni ca-mṛdusukhāni| mṛdūni-akarkaśāni vīryādibhirnotkṛṣṭasāmarthyāni sukumārocitāni| sukhāni-sukhopabhogyāni, priyāṇīti yāvat| nanu, mṛdūni parihṛtyātīkṣṇāni ceti nirdeṣṭavyam| kimubhayorupādānena ? yato mṛdūni-akarkaśāni, atīkṣṇānyapi-akarkaśāni, ityanarthāntaratvametayoḥ| atrocyate| mṛdūni-akarkaśāni śarkarādīni, utkṛṣṭaśaktīni maricādīni-atīkṣṇāni, tīkṣṇāni punastīkṣṇaguṇayuktāni rājikādīni doṣotkleśakarāṇi bheṣajāni bhavanti, iti dvayorupādānaṃ yuktam| tantrāntare (saṅgrahe) tvevamuktam (śā.a.2)-"ityanātyayike vyādhau vidhirātyayike punaḥ| tīkṣṇairapi kriyāyogaiḥ striyaṃ yatnena pālayet||" iti| yacca vyavāyādi garbhiṇyāḥ parihāryatvena nirdiṣṭam, tathā "vyādhīṃścāsyā mṛdusukhairatīkṣṇairauṣadhairjayet|" iti| tadasmin kāle viśeṣeṇeti draṣṭavyam, na tathā+anyadā| tathā cānyadā+ativyavāyādisevanānna tathā pratyavāyabhayam, tathā tīkṣṇauṣadhaprayogācca| ata eva "tathā raktastrutiṃ śuddhiṃ bastimāmāsato+aṣṭamāt|" ityetatpṛthaṅnirdiśatyativyavāyādiparihāryagaṇamadhye| prathame māsyavyaktaliṅgaḥ kalalāvastho garbho bhavet| dvitīye tu māsi garbhaḥ kīdṛśaḥ syāt ? ityāha-

Aṣṭāṅgahṛdayasaṃhitā

prathame māsyavyaktaliṅgaḥ kalalāvastho garbho bhavet||49||

dvitīye tu māsi garbhaḥ kīdṛśaḥ syāt ? ityāha---- -----------------------------------------------------||49||

dvitīye māsi kalalāddhanaḥ peśyathavā+arbudam||49||

puṃstrīklībāḥ kramāttebhyaḥ-------------------------||50||

Sarvāṅgasundarā

dvitīye māsi kalalāddhanaḥ peśyathavā+arbudaṃ garbhaḥ syāditi yojyam| tebhyo-ghanādirūpebhyaḥ, kramāt-paripāṭhyā, puṃstrīklībāḥ sampadyante| ghanāt pumān| peśyāḥ strī| arbudāt klībaḥ-ṣaṇḍho, na strī na pumāniti|

Aṣṭāṅgahṛdayasaṃhitā

------------------------tatra vyaktasya lakṣaṇam||50||

kṣāmatā garimā kukṣermūrcchā cchardirarocakaḥ||50||

jṛmbhā prasekaḥ sadanaṃ romarājyāḥ prakāśanam||51||

amleṣṭatā stanau pīnau sastanyau kṛṣṇacūcukau||51||

pādaśopho vidāho+anye śraddhāśca vividhātmikāḥ||52||

Sarvāṅgasundarā

tatra-vyaktāvyaktayormadhyāt, vyakto nirdhāryate| vyaktasya garbhasya vakṣyamāṇaṃ lakṣaṇaṃ kṣāmatetyādikam| garimeti gurorbhāva iti "pṛthvādibhya imanijvā" itīmanic, "priyasthira" ityādinā garādeśaḥ| vidāho+anya iti| anye ācāryā vidāho dehe bhavatītyāhuḥ| nānāprakārāśca śraddhāḥ-pathyāpathyaviṣayā abhilāṣāḥ, vyaktasya garbhasya lakṣaṇam| saṅgrahe tūktam (śā.a.2)-"tasyāśca rajovāhināṃ srotasāṃ vartmānyuparudhyante garbheṇa| tasmāttataḥ paramārtavaṃ na dṛśyate| tatastadadhaḥ pratihatamaparamaparaṃ copacīyamānamaparetyāhuḥ|" iti|

Aṣṭāṅgahṛdayasaṃhitā

mātṛjaṃ hyasya hṛdayaṃ mātuśca hṛdayena tat||52||

sambaddhaṃ tena garbhiṇyā neṣṭaṃ śraddhāvimānanam||53||

Sarvāṅgasundarā

hi-yasmāt, asya-garbhasya, yaddhṛdayaṃ-cetanādhiṣṭhānaṃ, tanmātṛjam| tathā coktam (hṛ. śā. a.3/4)-"mṛdvatra mātṛjaṃ rakta" ityādi| tacca-garbhahṛdayaṃ, mātṛhṛdayena sambaddhaṃ-saṃyuktaṃ, bhavati| tataśca garbhiṇīhṛdayena santaptena garbhahṛdayamapi santapyate| parasparaṃ hṛdayasya sambaddhatvāt| ata eva ca garbhiṇī dvihṛdayā daurhṛdinītyucyate| ata eva ca parāyattahṛdayatvāttatkālesvasvabhāvocitamabhilāṣaṃ vihāya nānābhilāṣo jāyate| yataścaivaṃ tena kāraṇena garbhiṇyāḥ śraddhāvimānanaṃ-ābhilāṣāpratipūraṇaṃ, neṣṭam|

Aṣṭāṅgahṛdayasaṃhitā

deyamapyahitaṃ tasyai hitopahitamalpakam||53||

Sarvāṅgasundarā

tasyai-garbhiṇyai, hitena-pathyena, yuktamahitaṃ-apathyamapi vidāhiviṣṭambhyādi pūrvaniṣiddhaṃ yattadapi, deyam| apiśabdenakimu tasyai prārthyamānāyai hitaṃ deyamiti gamayati| kiṃ mātrāmanapekṣyaivāhitaṃ deyam ? netyāha| alpakaṃ-atiśayenālpam|

Aṣṭāṅgahṛdayasaṃhitā

śraddhāvighātādgarbhasya vikṛtiścyutireva vā||54||

Sarvāṅgasundarā

yadi cirakāloṣitaḥ kukṣau garbhastadā tasya garbhasya vikṛtiḥvairūpyaṃ bhavet, śraddhāvimānanacintānidānakupitasamīratvāt| tathā+aciroṣito garbhastadā tasya garbhasya cyutiḥ-vināśo bhavet, ata eva śraddhāvimānanacintānidānakupitapavanatvāddhetoḥ| labdhadaurhṛdā tu vīryavantaṃ cirāyuṣaṃ ca sutaṃ sūte|

Aṣṭāṅgahṛdayasaṃhitā

vyaktībhavati māse+asya tṛtīye gātrapañcakam||54||

mūrddhā dve sakthinī bāhū sarvasūkṣmāṅgajanma ca||55||

samameva hi mūrddhādyairjñānaṃ ca sukhaduḥkhayoḥ||55||

Sarvāṅgasundarā

asya-garbhasya, tṛtīye māsi gātrapañcakaṃ vyaktībhavati,-avyaktarūpaṃ vyaktaṃ tadānīṃ sampadyata ityarthaḥ| tadeva pañcāṅgamāha mūrddhā dve sakthinī bāhū iti| sarveṣāṃ sūkṣmāṇāṃ cāṅgānāṃ cetanādhiṣṭhānānāṃ janma-utpatiḥ, anyatra janmottarakālajebhyo dantādibhyaḥ| tathā, samameva-tulyakālameva, mūrddhādyaiḥ sukhaduḥkhayorjñānaṃ bhavati,-tadānīṃ sukhasaṃvidduḥkhasaṃvicca garbhasya jāyata ityarthaḥ| caḥ samuccaye| hiryasmādarthe|

Aṣṭāṅgahṛdayasaṃhitā

garbhasya nābhau mātuśca hṛdi nāḍī nibadhyate||56||

yayā sa puṣṭimāpnoti kedāra iva kulyayā||56||

Sarvāṅgasundarā

ekaiva nāḍī garbhasya nābhau mātuśca hṛdaye nibadhyate-adṛṣṭavaśātsaṃśliṣyate| yayā-nāḍyā, saḥ-garbhaḥ puṣṭimāpnoti āvahati| ka iva ? kedāra iva kulyayā,-laghunadyā jalaṃ vahantyā kedārasthaḥ śālyādiryathā+amivarddhate, tathaiva mātṛhṛdayā śritayā nāḍyā mātrā+abhyavahṛtādāhārājjāṭharāgninā pacyamānāt prasādākhyena rasena| yasmāt "vyaktībhavadaṅgapratyaṅgasya [asya] nābhyāṃ pratibaddhā nāḍī, nāḍyāmaparā, tasyāṃ mātṛhṛdayam| tato mātṛhṛdayādāhārarasasāro dhamanībhiḥ syandamāno+aparāmupaiti| tataḥ kramānnābhiṃ ca| tataśca sa punargarbhasya pakkāśaye [sva] kāyāgninā pacyamānaḥ prasādabāhulyāddhātvādi puṣṭikaraḥ sampadyate| tathā romakūpairupasneha eva praviśati| (sneho rasa eva ca payobhūtaḥ| ajātasya) sākṣādannapānānanupraveśāt rasasya vā samalatvābhāvāt (amalatvācca rasasya) garbhasya sthūlamūtrapurīṣādyasambhavaḥ|" (saṃ.śā. a.2)|

Aṣṭāṅgahṛdayasaṃhitā

caturthe vyaktatā+aṅgānāṃ, cetanāyāśca pañcame||57||

Sarvāṅgasundarā

garbhasyetyanuvartate| caturthe māsi garbhasya sarveṣāmaṅgānāṃ sūkṣmatvādavyaktarūpāṇāṃ vyaktatā bhavati| cetanāyāḥ punarmanodvitīyanāmikāyā avyaktarūpāyāḥ pañcame māsi vyaktatā jāyate|

Aṣṭāṅgahṛdayasaṃhitā

ṣaṣṭhe snāyusirāromabalavarṇanakhatvacām||57||

Sarvāṅgasundarā

ṣaṣṭhe māsyavyaktarūpāṇāṃ snāyvādīnāṃ vyaktatā jāyate|

Aṣṭāṅgahṛdayasaṃhitā

sarvaiḥ sarvāṅgasampūrṇo bhāvaiḥ puṣyati saptame||58||

Sarvāṅgasundarā

saptame māsi sarvaiḥ-sakalaiḥ, bhāvaiḥ-vastubhiḥ, sarvāṅgasampūrṇo garbhaḥ puṣyati-poṣaṃ yāti| aṅgasampūrṇaḥ puṣyatītyetāvataiva prakṛtārthāvagateḥ sarvagrahaṇamadhikārthadyotanāya| tena sarveṇa janmajīvanalakṣaṇenārthenāṅgaiśca sampūrṇo bhavatītyavatiṣṭhate| akālaprasavatvāttu na tathā garbhasya janmajīvanalakṣaṇo yo+asāvarthaḥ so+apyasmin bhavatīti jñāpyate| tathā cāsmin māsi garbhO jāto jīvati, kintvakālaprasavatvānna tathā dīrghajīvitatvādikaṃ syāt| vakṣyati hi (ślo.66)-"kālaḥ sūterataḥ param" iti| amumeva ca nyāyaṃ cetasi vidhāyāṣṭame māsyojaḥsvarūpanigadanaprastāve "jāto na jīvati śiśuḥ" iti vakṣyati (ślo. 63)| anyathā+akālaprasavatvādevāsmin garbhasya jīvanaṃ na sambhāvyata eva| "jāto na jīvati" ityetadvākyamanarthakamiva syāt| tasmātsaptame māsi jāto jīvatīti supratipāditametat|

Aṣṭāṅgahṛdayasaṃhitā

garbheṇotpīḍitā doṣāstasmin hṛdayamāśritāḥ||58||

kaṇḍūṃ vidāhaṃ kurvanti garbhiṇyāḥ kikkisāni ca||58||

Sarvāṅgasundarā

garbheṇotpīḍitāḥ-ūrdhvaṃ pīḍitāḥ, doṣāḥ-vātādayaḥ, tasmin kāle hṛdayamāśritā garbhiṇyāḥ kaṇḍūṃ vidāhaṃ [ ca ] kurvanti| tathā, kikvisāni kurvanti| ūrustanodare valiviśeṣā rekhākārāstatkāle prāyo ye jāyante te-kikvisasaṃjñāḥ| kaiścit 'śūkairiva pūrṇatā-kikvisāni' iti vyākhyāyi| pāṇipādāṃ samūleṣu vividhaḥ santāpo-vidāha ucyate|

Aṣṭāṅgahṛdayasaṃhitā

navanītaṃ hitaṃ tatra kolāmbumadhurauṣadhaiḥ||59||

siddhamalpapaṭusnehaṃ laghu svādu ca bhojanam||59||

candanośīrakalkena limpedūrustanodaram||60||

śreṣṭhayā vaiṇahariṇaśaśaśoṇitayuktayā||60||

aśvaghnapatrasiddhena tailenābhyajya mardayet||61||

paṭolanimbamañjiṣṭhāsurasaiḥ secayetpunaḥ||61||

dārvīmadhukatoyena mṛjāṃ ca pariśīlayet||62||

Sarvāṅgasundarā

tatra-teṣu kaṇḍvādiṣu, upaśamārthaṃ navanītaṃ hitam, antarbahiścopayogitayā| kīdṛśam ? kolāmbunā madhurauṣadhaiḥ drākṣādibhiśca kalkīkṛtaiḥ, siddhaṃ-pakvam| tathā, tatra bhojanaṃ hitam| kimbhūtam ? alpaṃ paṭu-lavaṇaṃ, snehaśca yatra tadevam| tathā, laghu-mātrāsvabhāvābhyām| tathā, svādu-madhuram| tathā, candanośīrayoryaḥ kalkaḥ-piṣṭo jalenāloḍitaḥ, temorustanodaraṃ limpet| śreṣṭhayā vā-triphalayā vā, ūrustanodaraṃ limpet| kimbhūtayā ? eṇādirudhirapiṣṭayā| tathā, aśvaghnapatrasiddhena tailenābhyajya-abhyaktamaṅgaṃ kṛtvā, anantaraṃ paṭolanimbamañjiṣṭhāsurasairmardayet| aśvaghnaḥ-karavīraḥ| secayetpunaḥ-pariṣekaṃ ca kuryāt| dārvīmadhukatoyena-dāruharidrāmadhuyaṣṭikābhyāṃ kvathitena jalena, mṛjāṃ-śuddhiṃ snānādikāṃ, śīlayet| saṅgrahe tūktam (śā.a.3)-"pariṣekaḥ punarmālatīmadhukasiddhenāmbhasā| kaṇḍūyanaṃ varjayet tvagbhedavairūpyaparihārārtham| snānodvartanaṃ ca śīlayet| madhuraṃ cāhāramalpamalpasnehalavaṇamalpodakānupānaṃ bhuñjīta|" iti|

Aṣṭāṅgahṛdayasaṃhitā

ojo+aṣṭame sañcarati mātāputrau muhuḥ kramāt||62||

tena tau mlānamuditau tatra jāto na jīvati||63||

śiśurojonavasthānānnārī saṃśayitā bhavet||63||

Sarvāṅgasundarā

ojaḥ-sarvadhātūnāṃ tejaḥ kartṛ, mātāputrau karmabhūtau, sañcarati| mātā ca putraśceti dvandvaḥ| "ānaṅṛto dvandve" ityānaṅādeśaḥ| kathaṃ sañcarati ? muhurmuhuḥ| kramāt-krameṇa, kadācidgarbhiṇīmojaḥ sañcarati kadācitputramiti| evaṃ [ tena-] kadācitkenaujaḥsañcaraṇena, tau-mātāputrau, mlānamuditausyātām| tayā pūrvanirūpitayā garbhagarbhiṇyubhayasambaddhayā nāḍyobhayatra sañcarattadoja ubhayasambaddhaṃ yadā garbhaṃ sañcarati tadā garbho mudito-hṛṣito, bhavedojaḥsampattyā, garbhiṇī ca mlānā bhavet| yadā ca tadojo garbhiṇīṃ sañcarati tadā tayaivojaḥ sampattyā garbhiṇī muditā bhavet, śiśurmlāno bhavedojaḥ sampattyabhāvāt| [ tatra-] tasmin kāle, śiśuḥ-bālo, jātaḥ-utpanno, na jīvati| kutaḥ ? ojonavasthānāt| ojasastadānīṃ śiśāvanavasthitatvāt,-acirakālaprarūḍhatvādojasaḥ| garbhiṇyāṃ tu na sarvamacirakālamanavasthitamojaḥ, yathā garbhe| tasmānna tasyā nirojastvam| ata evāha-nārīsaṃśayitā bhavet,-kadācijjīvati kadācinna jīvatīti saṃśayitārthaḥ|

Aṣṭāṅgahṛdayasaṃhitā

kṣīrapeyā ca peyā+atra saghṛtā+anvāsanaṃ ghṛtam||64||

madhuraiḥ sādhitaṃ śuddhyai purāṇaśakṛtastathā||64||

śuṣkamūlakakolāmlakaṣāyeṇa praśasyate||65||

śatāhvākalkito bastiḥ satailaghṛtasaindhavaḥ||65||

Sarvāṅgasundarā

atra-aṣṭame māsi, kṣīrasaṃskṛtā peyā pātavyā| kimbhūtā? saghṛtā| tathā, anvāsanaṃ ghṛtaṃ śasyate| kīdṛk? madhuraiḥ-drākṣādibhiḥ, sādhitaṃ-pakvam| tathā-tenaiva prakāreṇa, purāṇaśakṛtaḥ śuddhyarthaṃ, bastiḥ-nirūhaḥ , praśasyate-yujyate| tatra ca bastau kaḥ kaṣāyaḥ ? kaḥ kalkaḥ? ityāha-śuṣkamūlaketi| śuṣkamūlakādīnāṃ kaṣāyeṇa, tathā śatāhvākalkitaḥ, tathā saha tailena ghṛtena saindhavena ca|

Aṣṭāṅgahṛdayasaṃhitā

tasmiṃstvekāhayāte+api kālaḥ sūterataḥ param||66||

Sarvāṅgasundarā

ekaṃ ca tadahaścaikāham| "rājāhaḥsakhibhyaṣṭac" iti ṭac| "ahnaṣṭakhoreva" iti ṭilopaḥ| ekāhena yāto+atikrānto+antarito+aṣṭamo māsaḥ-ekāhayātaḥ, [ tasmin| ] tasmin-aṣṭamemāsi, punarekadivasātikrānte+apyataḥ paraṃ sūteḥ-prasavasya, kālo yāvadvarṣam| apiśabdādyāte tvaṣṭame māsyataḥ paraṃ sūteḥ kāla iti gamyate| aṣṭamānmāsādanantaraṃ navamadaśamaikādaśadvādaśamāsān yāvat| eṣu māseṣu garbho jāto dīrghāyuṣṭvādiyukto jīvati|

Aṣṭāṅgahṛdayasaṃhitā

varṣādvikārakārī syātkukṣau vātena dhāritaḥ||66||

Sarvāṅgasundarā

varṣādityānantarye pañcamī| varṣāt-dvādaśamāsādanantaraṃ, garbhaḥ kukṣau vātena dhārito-ruddhaniṣkramaṇo, vikārakārī bhavet vikāramavaśyaṃ karoti| garbhasya sanniveśo+api saṅgrahe proktaḥ, yathā (śā. a. 2)-"garbhastu mātṛpṛṣṭhābhimukho lalāṭe kṛtāñjaliḥ saṅkucitāṅgo garbhakoṣṭhe dakṣiṇam pārśvamāśrityāvatiṣṭhate pumān, vāmaṃ strī, madhyaṃ napuṃsakam| tatra sthitaśca garbho mātari svapatyāṃ svapiti pratibuddhāyāṃ pratibudhyate|" iti|

Aṣṭāṅgahṛdayasaṃhitā

śastaśca navame māsi snigdho māṃsarasaudanaḥ||67||

bahusnehā yavāgūrvā pūrvoktaṃ cānuvāsanam||67||

Sarvāṅgasundarā

navame māsi snigdho māṃsarasayukta odanaḥ śasto-hitaḥ| athavā, peyā bahusnehā śasteti liṅgavipariṇāmena sambandhaḥ| pūrvoktamanuvāsanaṃ-"ghṛtaṃ madhuraiḥ sādhitaṃ" ityādi, tacca śastam|

Aṣṭāṅgahṛdayasaṃhitā

tata eva picuṃ cāsyā yonau nityaṃ nidhāpayet||68||

vātaghnapatrabhaṅgāmbhaḥ śītaṃ snāne+anvahaṃ hitam||68||

Sarvāṅgasundarā

tata eva-anvāsanaghṛtāt, picuṃ-naktakaṃ, asyāḥ-garbhiṇyāḥ, yonau nityaṃ-sadā, nidhāpayet-tatra sthāpayet, vātavijayārtham| pavanenānākrāntayonirhi sukhaṃ garbhaṃ sūte| tathā, vātaghnānāṃ dravyāṇāṃ patrāṇi, teṣāṃ bhaṅgaḥ-samūhaḥ, tena kvathitamambhaḥ śītaṃ kṛtvā snāne+anvahaṃ-aharahaḥ, garbhiṇyai hitam| anvahamityanaśceti ṭac|

Aṣṭāṅgahṛdayasaṃhitā

niḥsnehāṅgī na navamānmāsātprabhṛti vāsayet||69||

Sarvāṅgasundarā

niḥsnehagātrāṃ garbhiṇīṃ na vāsayet, api tu sasnehāṅgīṃ sthāpayet| niḥśeṣeṇa nirastaḥ sneho yasmādaṅgāttadevaṃ niḥsnehamaṅgaṃ yasyāḥ sā niḥsnehāṅgī, tām| aṅgagātrakaṇṭhebhyo vaktavyamitiṅīp| kutaḥ kālādārabhya ? navamānmāsātprabhṛti| yadyapi kālo+atra na nirdiṣṭaḥ, tathā+api navamānmāsādārabhya sāmarthyādyāvanmuktagarbhaśalyā syāt, tāvanniḥsnehāṅgīṃ garbhiṇīṃ na sthāpayediti labhyate| sasnehāṅgadhāraṇaṃ ca tasyāḥ kupitavāyornityaṃ sannihitatvāt|

Aṣṭāṅgahṛdayasaṃhitā

prāgdakṣiṇastanastanyā pūrvaṃ tatpārśvaceṣṭinī||69||

punnāmadaurhṛdapraśnaratā puṃsvapnadarśinī||70||

unnate dakṣiṇe kukṣau garbhe ca parimaṇḍale||70||

putraṃ sūte+anyathā kanyāṃ yā cecchati nṛsaṅgatim||71||

nṛtyavāditragāndharvagandhamālyapriyā ca yā||71||

Sarvāṅgasundarā

prāk-pūrvaṃ, dakṣiṇe stane stanyaṃ-kṣīraṃ, yasyāḥ prādurbhavati sā putraṃ sūta iti sambandhaḥ| tathā, pūrvaṃ tatpārśvaceṣṭinī| taccabdena dakṣiṇapārśvaṃ parāmṛśyate| tena-dakṣiṇena pārśvena, ceṣṭitaṃ-gamanasvapanādikaṃ, yasyāḥ sā-tatpārśvaceṣṭinī, putraṃ sūta iti sarvatra yojyam| tathā gacchantyāḥ pūrvaṃ dakṣiṇapādotkṣepaḥ, hastakaraṇīye ca pūrvaṃ dakṣiṇena pāṇinā ceṣṭate, iti tatpārśvaceṣṭā bodhyā`| punnāmetyādi| puṃliṅgopalakṣitaṃ nāma-punnāma, daurhṛdaṃ ca praśnaśca daurhṛdapraśnau| punnāmnordaurhṛdapraśnayo ratābhiyuktā, punnāmni daurhṛde ratā| daurhṛdakāle yo+abhilāṣaviśeṣo garbhiṇyāḥ sa daurhṛdaśabdavācyaḥ| tathā, punnāmni praśne+abhiratā-punaḥ punaḥ punnāmapraśnaṃ karoti| tathā, punnāmadheyān svapnān-puruṣagajavājivarāhādīn āmradāḍimāśokavṛkṣādīn vā, draṣṭuṃ śīlaṃ yasyāḥ saivam| tathā, unnate dakṣiṇe garbhakoṣṭhākhye kukṣau| tathā, garbhe-garbhasaṃsthāne, parimaṇḍale-vartule sati, putraṃ sūte| anyathā-putraprasavasūcakāddhetorvaiparītye ca, kānyāṃ sūte| yathā-prāgdakṣiṇastanastanyetyādi putraprasavasūcakaṃ lakṣaṇam, ato+anyathā prāgvāmastanastanyetyādi lakṣaṇaṃ garbhiṇyāḥ kanyāprasavasūcakam| na kevalaṃ putraprasavalakṣaṇādviparyayeṇa kanyāṃ sūte, yāvat yā cecchati nṛsaṅgatim| yā ca-garbhiṇī puruṣeṇa saha saṅgatimicchati-kāmayate, sā kanyāṃ sūte| tathā yā ca nṛtyādipriyā sā kanyāṃ sūte|

Aṣṭāṅgahṛdayasaṃhitā

klībaṃ tatsaṅkare, tatra madhyaṃ kukṣeḥ samunnatam||72||

Sarvāṅgasundarā

tadityanenātra putraprasūtilakṣaṇaṃ duhitṛprasūtilakṣaṇaṃ ca dvayamapi parāmṛśyate| dvayasyaitasya lakṣaṇasya saṅkare-saṅkīrṇalakṣaṇa tāyāṃ, klībaṃ-napuṃsakaṃ garbhaṃ, sūte| tatra-tasmin klībe garbhe kukṣisthite, kukṣermadhyaṃ samunnataṃ bhavati|

Aṣṭāṅgahṛdayasaṃhitā

yamau pārśvadvayonnāmātkukṣau droṇyāmiva sthite||72||

Sarvāṅgasundarā

yamau dvau garbhau, garbhiṇī sūte| kathamiti tallakṣaṇārthamāha pārśvadvayonnāmāt,- pārśvadvayotsedhāt| ata eva kukṣau-udare, droṇyāmiva sthite| droṇī-madhyanimnā, kukṣirapi pārśvadvayonnatyā madhyanimnā bhavati|

Aṣṭāṅgahṛdayasaṃhitā

prāk caiva navamānmāsāt sā sūtigṛhamāśrayet||73||

deśe praśaste sambhāraiḥ sampannaṃ sādhake+ahani||73||

Sarvāṅgasundarā

sā-garbhiṇī, sūtigṛhaṃ-sūtikāgāraṃ, navamānmāsātpūrvamevāśrayet| kutra deśe kṛtam ? ityāha-deśe praśaste,-prākpravaṇa udakpravaṇe vā, vāstuvidyāvidbhiḥ parīkṣya kalpitam| kīdṛśam ? sambhāraiḥ sampannaṃ,-sakalairupakaraṇairyuktam| tathā, sādhake+ahaniśubhapuṃnakṣatre divase sati|

Aṣṭāṅgahṛdayasaṃhitā

tatrodīkṣeta sā sūtiṃ sūtikāparivāritā||74||

Sarvāṅgasundarā

tatra-sūtikāgṛhe, sthitā sūtimudīkṣeta,-ahamatra prasaviṣya iti cetasi nidhāya sā-garbhiṇī, tatrāsītetyarthaḥ| kimbhūtā ? sūtikāparivāritā,-anekavāraprasavānubhūtatatkālocitavyavahārakuśalābhiḥ strībhiḥ parivāritā| saṅgrahe tūktam (śā. a. 3) "bahuśaḥ prasūtābhiranuraktābhiraviṣādinībhiravisaṃvādinībhiḥkleśasahābhiḥ parivṛtā svastyayanaparā+anulomanairāhāravihārairanulomitavātamūtrapurīṣā prasavakālamudīkṣeta| svalpe+api ca viṇmūtravibandhe phalavartīḥ prayojayet|" iti|

Aṣṭāṅgahṛdayasaṃhitā

adyaśvaḥprasave glāniḥ kukṣyakṣiślathatā klamaḥ||74||

adhogurutvamaruciḥ praseko bahumūtratā||75||

vedanorūdarakaṭīpṛṣṭhahṛdvastivaṅkṣaṇe||75||

yonibhedarujātodasphuraṇasravaṇāni ca||76||

āvīnāmanu janmātastato garbhodakastrutiḥ||76||

Sarvāṅgasundarā

adya vā śvo vā āsannaḥ prasavaḥ, tasmin āsanna (adyaśvaḥ)-prasave glānyādayo bhaveyuḥ, garbhiṇyā iti sambandhaḥ| glāniḥ-harṣakṣayaḥ| tathā, kukṣī cākṣiṇī ca kukṣyakṣi, tasya ślathatā śithilatvaṃ, svasthānāccalitatvamiva| tathā, klamaḥ-upatāpaḥ| tathā, adhogurutvādīni bhavanti| tathā,ūrvādiṣu vedanāpīḍā bhavati| tathā, yonibhedādayaḥ syuḥ| ataḥ-asmādyonibhedādeḥ, anu-paścāt, āvīnāṃ-garbhaniṣkramaṇakālaśūlaviśeṣāṇāṃ, janma-utpādaḥ| tataḥ-anantaraṃ, garbhodakastrutiḥ-tatkālaṃ yonito jalastrāvaḥ, strāvamātraḥ sa garbhodakasaṃjñaḥ|

Aṣṭāṅgahṛdayasaṃhitā

athopasthitagarbhāṃ tāṃ kṛtakautukamaṅgalām||77||

hastasthapunnāmaphalāṃ svabhyaktoṣṇāmbusecitām||77||

pāyayetsaghṛtāṃ peyāṃ-----------------------------||78||

Sarvāṅgasundarā

atha-garbhodakastruteranantaraṃ, tāṃ-garbhiṇīṃ, upasthitagarbhāṃabhimukhībhūtagarbhāmāvijanmodakasrāvādinā jñātvā, saghṛtāṃ peyāṃ pāyayet| kimbhūtām ? kṛtakautukamaṅgalām| viśiṣṭakāla eva yo rakṣābandho bāhvādau badhyate sa kautukavācyaḥ| kautukākhyaṃ maṅgalaṃ kautukamaṅgalam| kṛtaṃ kautukamaṅgalaṃ yasyāḥ, tām| tathā, hastasthaṃ punnāma-dāḍimādi, phalaṃ yasyāḥ, tām| tathā, suṣṭhu aktāṃ-abhyaktām| tathā, uṣṇāmbusecitām| ityasyānantaraṃ "pāyayetpeyāṃ" iti pāṭhenoṣṇāmbusecanādanantaraṃ peyāpānaṃ kāryamiti bodhayati

Aṣṭāṅgahṛdayasaṃhitā

-------------------------tanau bhūśayane sthitām||78||

ābhugnasakthimuttānāmabhyaktāṅgīṃ punaḥ punaḥ||78||

adho nābhervimṛdnīyātkārayejjṛmbhacaṅkramam||79||

Sarvāṅgasundarā

tanau-mṛduni, bhūśayane sthitāṃ mṛdnīyāt,-na khaṭvādiśayane sthitām| tathā coktaṃ saṅgrahe (śā. a. 3)- "suraktārṣabhacarmapracchade mṛduni bhūśayane śayānāṃ" ityādi| kuto+aṅgātprabhṛti viśeṣeṇa mṛdnīyāt ? nābheradhaḥ,-nordhvaṃ nābheḥ| kimbhūtāṃ tām ? ābhugnasakthim, āsamantādbhugne-kuṭile, sakthnī yasyāḥ sā+a+abhugnasakthaḥ, tāṃ tathāvidhāṃ mṛdnīyāt| tathā, punaḥpunarabhyaktāṅgīṃ vātakopabhayāt| tathā, jṛmbho caṅkramaṃ ca tāṃ kārayet| jṛmbho- jṛmbhaṇam| caṅkramaḥ-caṅkramaṇaṃ drutagamanam|

Aṣṭāṅgahṛdayasaṃhitā

garbhaḥ prayātyavāgevaṃ, talliṅgaṃ hṛdvimokṣataḥ||79||

āviśya jaṭharaṃ garbho basterupari tiṣṭhati||80||

Sarvāṅgasundarā

evaṃ-anayetikartavyatayā+anuṣṭhitayā, garbho+avāk prayātiūrdhvādadho gacchati, hṛtsthānaṃ parityajyādho+avasthitiṃ karotītyarthaḥ| saṅgrahe tūktam (śā. a. 3)- "dadyāt kuṣṭhalāṅgalikīvacācavyacitrakaciribilvacūrṇamupāghrātuṃ muhurmuhuḥ| tathā bhūrjapatraśiṃśipāsarjarasānāmanyatamadhūmamantarāntarā ca| pārśvapṛṣṭhakaṭīsakthideśān koṣṇena tailenābhyajyānusukhamasyā vimṛdgīyāt| evamavāk parivartate garbhaḥ|" iti| musalenolūkhalaṃ dhānyapūrṇamāhananīyaṃ garbhasyāvāksthitaya iti kecidāhuḥ| tadayuktam| yato garbhiṇyāstāvahyāyāmavarjanaṃ satatamupadiṣṭam| viśeṣataśca prasavakāle pracalitasarvadhātudoṣāyāḥ sukumārāyānāryāḥ, musalavyāyāmaprerito hi vāyuḥ prāṇān hiṃsyāditi| vimardanādikriyāṃ ca garbhiṇyāstāvatkārayet yāvadgarbhaniṣkramaṇaṃ na bhavati| atha mātṛhṛdayānmukto garbhaḥ kena lakṣaṇena jñāyate ? ityāha-talliṅgamityādi| tadityanena garbhaḥ parāmṛśyate| tasya garbhasya, liṅgaṃ-lakṣaṇaṃ, talliṅgam| garbhasyaitalliṅgaṃ yaddhṛdvimokṣato hṛdayamocanādanantaraṃ sa garbho jaṭharamāviśya basterupari tiṣṭhati|

Aṣṭāṅgahṛdayasaṃhitā

āvyo+abhitvarayantyenāṃ khaṭvāmāropayettataḥ||80||

Sarvāṅgasundarā

āvyaḥ-prasavakālaśūlaviśeṣāḥ, yasmādenāṃ-garbhiṇīṃ, abhitvarayanti, anavaratamutpadyamānatvāt| tataḥtasmāt, enāṃ garbhiṇīṃ, khaṭvāmāropayet-ārohayet|

Aṣṭāṅgahṛdayasaṃhitā

atha sampīḍite garbhe yonimasyāḥ prasārayet||81||

mṛdu pūrvaṃ pravāheta bāḍhamāprasavācca sā||81||

Sarvāṅgasundarā

atha-khaṭvārohaṇādanantaraṃ khaṭvāsthitāyā garbhe sampīḍite samantātpīḍite, vāyunā yonimukhākrāntatayā, asyā garbhiṇyā yoniṃ prasārayet-ābhyaṅgādidānena vikāsayet| tataḥ sā-garbhiṇī, garbhaṃ mṛdu kṛtvā pūrvaṃ pravāheta, yāvadyonimukhe nāgato garbhaḥ| garbhaṃ yonidvāramāgataṃ tu jñātvā bāḍhaṃbhṛśaṃ pravāheta, āprasavāt-prasavaṃ yāvat| tathā coktaṃ saṅgrahe (śā. a. 3)- "śanaiḥ śanaiśca pūrvaṃ pravāhiṣṭhāḥ, nirgame bāḍhaṃ garbhasya yonimukhapratipattau bāḍhataramāprasavāditi|" iti| āṅmaryādā vacana ityāḍaḥ karmapravacanīyatve pañcamyapāṅparibhiriti pañcamī|

Aṣṭāṅgahṛdayasaṃhitā

harṣayettāṃ muhuḥ putrajanmaśabdajalānilaiḥ||82||

Sarvāṅgasundarā

tāṃ-garbhiṇīṃ, anantaraṃ [muhuḥ] harṣayet-sumanasaṃ muhuḥ kārayet| kena? putrajanmaśabdena,-prasūtā prasūtā+asi subhage dhanyaṃ putramityevaṃrūpeṇāsakṛt strībhiruccāritena, tathā jalena śītalena, tathā+anilena| saṅgrahe+apyuktam (śā. a. 3)- "enāṃ brūyācca subhage śanaiḥ śanaiḥ pravāhayasva śobhanaste mukhavarṇaḥ putraṃ janayiṣyasīti| tathā+anyā tu vāmakarṇe+asyā mantramimaṃ japet| 'kṣitirjalaṃ viyattejo vāyurviṣṇuḥ prajāpatiḥ| sagarbhāṃ tvāṃ sadā pātu vaiśalyaṃ cādadhātviti|| prasūṣva tvamavikliṣṭamavikliṣṭā śubhānane| kārtikeyadyutiṃ putraṃ kārtikeyābhirakṣitam||' iti| tathā, 'ihāmṛtaṃ ca somaśca citrabhānuśca bhāmini| uccaiḥśravāśca turago mandire nivasantu te|| idamamṛtamapāṃ samuddhṛtaṃ vai tava laghu garbhamimaṃ pramuñcatu stri| tadanalapavanārkavāsavāste saha lavaṇāmbudharaurdiśantu śāntim||' iti| athāparā strī garbhiṇīmanuśiṣyāt| anāgatāyāṃ vedanāyāṃ mā pravāhiṣṭhāḥ| akālapravāhaṇaṃ hi viṇmūtrādivegānāmivodīraṇamanarthakaramahitaṃ ca| garbhasya śvāsakāsaśophakubjatādikaratvāt|' iti|

Aṣṭāṅgahṛdayasaṃhitā

pratyāyānti tathā prāṇāḥ sūtikleśāvasāditāḥ||82||

Sarvāṅgasundarā

tathā-tena prakāreṇa harṣādijananena, prāṇāḥ sūteḥ kleśāḥ-ādhayaḥ, tatkṛtāni duḥkhāni, tairavasāditāḥ-glāniṃ nītāḥ, garbhiṇyāḥ pratyāyānti-punarnavībhavanti|

Aṣṭāṅgahṛdayasaṃhitā

dhūpayedgarbhasaṅge tu yoniṃ kṛṣṇāhikañcukaiḥ||83||

hiraṇyapuṣpīmūlaṃ ca pāṇipādena dhārayet||83||

suvarcalāṃ viśalyāṃ vā jarāyvapatane+api ca||84||

kāryametattathotkṣipya bāhvorenāṃ vikampayet||84||

kaṭīmākoṭayetpārṣṇyā sphijau gāḍhaṃ nipīḍayet||85||

tālukaṇṭhaṃ spṛśedveṇyā mūrdhni dadyātsnuhīpayaḥ||85||

bhūrjalāṅgalikītumbīsarpatvakkuṣṭhasarṣapaiḥ||86||

pṛthagdvābhyāṃ samastairvā yonilepanadhūpanam||86||

kuṣṭhatālīsakalkaṃ vā surāmaṇḍena pāyayet||87||

yūṣeṇa vā kulatthānāṃ bālvajenāsavena vā||87||

Sarvāṅgasundarā

garbhasya saṅge-saktau, yoniṃ kṛṣṇasarpanirmokena dhūpayet-dhūpanaṃ yonau kuryāt| dhūpayediti "gupūdhūpa" ityādinā āyapratyayaḥ, tato vidhau liṅ| tathā, hiraṇyapuṣpīmūlaṃ pāṇinā pādena ca sā garbhiṇī dhārayet| athavā, suvarcalāṃ viśalyāṃ vā dhārayet| etat-garbhasaṅgoktaṃ, jarāyoḥ-aparākhyasya, apatane-aniṣkrāntau, kāryaṃ-vidhātavyam| na kevalaṃ garbhasaṅgoktaṃ kāryaṃ yāvadenāṃ-apatitajarāyuṃ, bāhvordvayorutkṣipya vikampayet-vidhunīta| saṅgrahe tūktam (śā. a. 3)- "na cedaparā patati tato dakṣiṇena pāṇinā nābherupariṣṭādbalavadutpīḍyānyena pṛṣṭhata upasaṅgṛhya vidhunuyāt|" iti| tathā, pārṣṇyā kaṭīmākoṭayediti punaḥ punaḥ kaṭyāṃ pārṣṇighātaṃ kuryādityarthaḥ| tathā, sphijau yutau suṣṭhu nipīḍayet| tathā, veṇyā-keśaracanāviśeṣākhyayā, tālukaṇṭhaṃ spṛśet| saṅgrahe+apyuktam (śā. a. 3)- "veṇyā+aṅgulyā vā keśaveṣṭitayā vā tālukaṇṭhaṃ parāmṛśet|" iti| tathā, mūrdhni-mastake, snuhīpayaḥ-sudhādugdhaṃ dadyāt| tathā bhūrjādibhirdravyaiḥ pṛthak-pratyekaṃ, athavā dvābhyāṃ kṛtvā, samastairvā, yonyā lepanaṃ dhūpanaṃ ca kāryamiti śeṣaḥ| kuṣṭhatālīsapatrayoḥ kalkaṃ vā surāmaṇḍena-surābhāgenoparisthitena, tāṃ pāyayet| athavā, kulatthānāṃ yūṣeṇa-kvāthena, pāyayet| bālvajenāsavena vā| balvajaṃ vāriṇā āsutya rātrau dhāritaṃ tacchītakaṣāyo bālvaja āsava ucyate| saṅgrahe+apyuktam (śā. a. 3)- "bhūrjapatrakācamaṇisarpanirmokaiśca yoniṃ dhūpayet| bhūrjaguggulubhyāṃ vā| śālimūlasiddhena vā sarpiṣā yonimabhyajya kaṭukālābujālinīnimbasarpanirmokairdhūpayet| anabhyaktāṃ vā kaṭutailamiśraiḥ kalkīkṛtairvā tailāktairālimpet| guḍanāgarakalkena vā| tadeva vā bhakṣayet| lāṅgalīmūlakalkena vā pāṇipādamudaraṃ ca limpet|" iti| tathoktam (saṃ. śā. a. 3)-"kuṣṭhailākalkaṃ vā surayā pāyayet| arkālarkakaṣāyaṃ vā suronmiśram| kuṣṭhalāṅgalikīmūlakalkaṃ vā madyamūtrānyatareṇa| [ vatsakādicūrṇaṃ vā madyena| ] śatapuṣpākuṣṭhamadanahiṅgusiddhasya ca tailasya picuṃ grāhayet|" iti|

Aṣṭāṅgahṛdayasaṃhitā

śatāhvāsarṣapājājīśigrutīkṣṇakacitrakaiḥ||88||

sahiṅgukuṣṭhamadanairmūtre kṣīre ca sārṣapam||88||

tailaṃ siddhaṃ hitaṃ pāyau yonyāṃ vā+apyanuvāsanam||89||

śatapuṣpāvacākuṣṭhakaṇāsarṣakalkitaḥ||89||

nirūhaḥ pātayatyāśu sasnehalavaṇo+aparām||90||

tatsaṅge hyanilo hetuḥ sā niryātyāśu tajjayāt||90||

Sarvāṅgasundarā

śatāhvādibhirdravyaiḥ sārṣapaṃ tailaṃ mūtre kṣīre cobhayasmin siddhaṃ pakvaṃ, anuvāsanaṃ hitam| kva? pāyau-gude| athavā yonyāṃ garbhaniṣkramaṇadvāre| tathā, śatāhvādibhirdravyaiḥ kalkito nirūhobastikalpoktau yaugikaḥ, saha snehena lavaṇena ca vartamānaḥ, āśu śīghrameva, aparāṃ-jarāyusaṃjñāṃ, pātayati| yasmāttatsaṅge+anilo hetuḥ-vāyuḥ, kāraṇam| tajjayāt-vātajayāt, sā-aparā, niryāti-kukṣito bahirniṣkrāmati| pavanavijaye ca bastiḥ pradhānam| tathā coktam (hṛ. sū. a. 19/1)-" vātolbaṇeṣu doṣeṣu vāte vā bastiriṣyate|" ityādi| saṅgrahe tu garbhiṇyā āsthāpane+anuvāsane ca sanniveśaviśeṣa uktaḥ| yathā (śā. a. 3)- "garbhiṇīṃ tu nyubjāmāsthāpayedanuvāsayecca| tathā+asyā vivṛtamārgatayā samyagauṣadhamanupraviśati|" iti|

Aṣṭāṅgahṛdayasaṃhitā

kuśalā pāṇinā+aktena haretklṛptanakhena vā||91||

Sarvāṅgasundarā

athavā kuśalā-tadvyāpāranipuṇā yoṣit, pāṇinā sarpiṣā+abhyaktena tāṃ haret| kimbhūtena pāṇinā ? klṛptanakhena, klṛptāḥ-kalpitāḥ śastreṇa, nakhā yasya tena, tathāvidhena pāṇinā nālānusārata ākarṣet| saṅgrahe+apyuktam (śā. a. 3)- "[ umā ] śālmalīpicchayā vā saghṛtayā yoniṃ pūrayitvā vidhunuyāt|" iti|

Aṣṭāṅgahṛdayasaṃhitā

muktagarbhāparāṃ yoniṃ tailenāṅgaṃ ca mardayet||91||

Sarvāṅgasundarā

garbhaścāpārā ca garbhāparam, muktaṃ garbhāparaṃ yayā yonyā, tāṃ yoniṃ tailena mardayet| aṅgaṃ-śarīraṃ ca, mardayet|

Aṣṭāṅgahṛdayasaṃhitā

makkallākhye śirobastikoṣṭhaśūle tu pāyayet||92||

sucūrṇitaṃ yavakṣāraṃ ghṛtenoṣṇajalena vā||92||

dhānyāmbu vā guḍavyoṣatrijātakarajonvitam||93||

Sarvāṅgasundarā

makkallākhye roga utpanne śirobastikoṣṭhaśūlalakṣaṇe sati yavakṣāraṃ sūkṣmacūrṇitaṃ ghṛtenāthavoṣṇajalena tāṃ sūtāṃ pāyayet| dhānyāmbu vā tāṃ pāyayet| kimbhūtam ? guḍavyoṣatrijātakarajonvitam| guḍa iti sāmānyoktāvapi purāṇo+atra guḍo grāhyaḥ, pathyatvāt| makkallākhyo-rogaḥ| śirobastikoṣṭhaśūla iti lāghavena tantrakṛtā+asya lakṣaṇamuktam|

Aṣṭāṅgahṛdayasaṃhitā

atha bālopacāreṇa bālaṃ yoṣidupācaret||93||

Sarvāṅgasundarā

atha bālaṃ-jātamātrameva, upācaret-upapādayet| kā ? yoṣit,-bahukṛtvaḥ prasūtā, na pumān| kena ? bālopacāreṇa, bālopacaraṇīyoktenāhāravihārādinā|

Aṣṭāṅgahṛdayasaṃhitā

sūtikā kṣudvatī tailāddhṛtādvā mahatīṃ pibet||94||

pañcakolakinīṃ mātrāmanu coṣṇaṃ guḍodakam||94||

vātaghnauṣadhatoyaṃ vā, tathā vāyurna kupyati||95||

viśudhyati ca duṣṭāsraṃ dvitrirātramayaṃ kramaḥ||95||

Sarvāṅgasundarā

sūtikā kṣudvatī-bubhukṣitā satī, tailādathavā ghṛtānmahatīṃ mātrāṃ pibet| kimbhūtām ? pañcakolakaṃ vidyate yasyā mātrāyāstāṃ pañcakolakinīm| sūkṣmacūrṇīkṛtapañcakolakayuktāṃ tāṃ mātrāṃ pibedityarthaḥ| aṣṭābhiryāmairyā jarāṃ gacchati sā sneha mātrā mahatī| anu coṣṇaṃ guḍodakaṃ pibediti yojyam| vātaharadravyakvāthaṃ vā paścātpibet| tathā-evaṃ kṛte sati, vāryuna kupyati-na kopaṃ yāti śūnyaṃ koṣṭhaṃ prāpya| duṣṭaṃ raktaṃ ca viśudhyati| ayaṃ-eṣaḥ, kramo dvirātraṃ trirātraṃ vā yathāyogaṃ kāryaḥ|

Aṣṭāṅgahṛdayasaṃhitā

snehāyogyā tu niḥsnehamamumeva vidhiṃ bhajet||96||

pītavatyāśca jaṭharaṃ yamakāktaṃ viveṣṭayet||96||

Sarvāṅgasundarā

snehapānāyogyā tu strī-yā snehaṃ nārhati sā, niḥsnehaṃ-snehaṃ vinā, amumeva-pūrvoktaṃ vidhiṃ, bhajet| pītavatyāśca tasyā jaṭharaṃ yamakāktaṃ-tailaghṛtābhyāmabhyaktaṃ, viveṣṭayedvāsaseti śeṣaḥ| pītavatyā ityaviśeṣanirdeśaḥ kadācit snehayogyā snehaṃ pītavatī, snehāyogyā tūṣṇaṃ guḍodakaṃ pītavatī, athavā vātaghnauṣadhatoyaṃ pītavatī, iti sāmānyena yo nirdeśastasyārthaḥ|

Aṣṭāṅgahṛdayasaṃhitā

jīrṇe snātā pibetpeyāṃ pūrvoktauṣadhasādhitām||97||

tryahādūrdhvaṃ vidāryādivargakvāthena sādhitā||97||

hitā yavāgūḥ snehāḍhyā sātmyataḥ payasā+athavā||98||

saptarātrātparaṃ cāsyai kramaśo bṛṃhaṇaṃ hitam||98||

dvādaśāhe+anatikrānte piśitaṃ nopayojayet||99||

Sarvāṅgasundarā

snehe jīrṇe kavoṣṇaguḍodake vātaghnauṣadhatoye vā, anantaraṃ snātā satī pūrvoktauṣasādhitāṃ-pañcakolakṛtāṃ, peyāṃ pibet| tryahādūrdhvaṃ-anantaraṃ, vidāryādivargoktauṣadhaiḥ siddhā yavāgūḥ- peyā,snehāḍhyā hitā| athavā sātmyataḥ-sātmyavaśāt, payasā-kṣīreṇa sādhitā, yavāgūrhitā| saptarātrātparaṃ-anantaraṃ, kramaśo-na sahasā, tasyai bṛṃhaṇaṃ hitam| bṛṃhaṇaṃ ca jīvanīyabṛṃhaṇīyamadhuravargasiddhairabhyaṅgodvartanapariṣekāvagāhanairhṛdyaiścānnapānairvidhātavyam| dvādaśāhe+anatikrānte-aparisamāpte, piśitaṃ-māsaṃ, nopayojayet-nābhyavahārayet, skandādidvādaśagrahābhiṣaṅgaparihārārtham| māṃsabhojanena hi kadācittairabhiṣaṅgo bhavet, teṣāṃ māṃsādatvāt|

Aṣṭāṅgahṛdayasaṃhitā

yatnenopacaretsūtāṃ duḥsādhyo hi tadāmayaḥ||99||

garbhavṛddhiprasavarukkledāsrasrutipīḍanaiḥ||100||

Sarvāṅgasundarā

sūtāṃ strīṃ yatnena-tātparyeṇa, upacaret-upakramet| kuto hetoḥ ? ityāha-hi-yasmāt, tasyā āmayo-rogo duḥsādhyaḥ-kṛcchreṇopakramyaḥ| kimiti kṛcchrasādhyaḥ ? ityāha-garbhetyādi| vṛddhiśca prasavaśca vṛddhiprasavau, garbhasya vṛddhiprasavau ca ruk ca kledāsrasrutiśca pīḍanaṃ ca garbhavṛddhiprasavarukkledāsrasrutipīḍanāni, tairhetubhūtaistadāmayo duḥsādhyaḥ| ruk-pravāhavedanā|

Aṣṭāṅgahṛdayasaṃhitā

evaṃ ca māsādadhyardhānmuktāhārādiyantraṇā||100||

gatasūtābhidhānā syātpunarārtavadarśanāt||1||

100 1/2||1||

iti śrīvaidyapatisiṃhaguptasūnuśrīmadvāgbhaṭaviracitā- yāmaṣṭāṅgahṛdayasaṃhitāyāṃ dvitīye śārīrasthāne garbhāvakrāntirnāma prathamo+adhyāyaḥ||1||

Sarvāṅgasundarā

evaṃ-anena prakāreṇa, sārdhaṃ māsamupaskṛtā krameṇa muktāhāravihārayantraṇā syāt| adhyardhamāsātpareṇa gatasūtābhidhānāvyapetaprasūtivyapadeśā, punarārtavadarśanādbhavet| saṅgrahe tūktam (śā. a. 2)- "jarāyuṇā mukhe channe kaṇṭhe ca kaphaveṣṭite| vāyormārganirodhācca na garbhasthaḥ praroditi||" iti|

itiśrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ dvitīye śārīrasthāne garbhā- vakrāntirnāma prathamo+adhyāyaḥ samāptaḥ|| 1||

garbhavyāpadvidhiradhyāyaḥ

2

Aṣṭāṅgahṛdayasaṃhitā

athāto garbhavyāpadaṃ śārīraṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

garbhasya vyāpat garbhavyāpat, sā vidyate yasminniti dhaḥ, tasya "adhyāyānuvākayorluk" iti luk| yadyapi cātra garbhavyāpadaścikitsā+apyuktā na kevalaṃ vyāpat, tathā+api bāhulyādidamuktamiti vedyam| athādīnāṃ pūrvavadvyākhyā|

Aṣṭāṅgahṛdayasaṃhitā

garbhiṇyāḥ parihāryāṇāṃ sevayā rogato+atha vā||1||

puṣpedṛṣṭe+athavā śūle bāhyāntaḥ snigdhaśītalam||1||

sevyāmbhojahimakṣīrivalkakalkājyalepitān||2||

dhārayedyonibastibhyāmārdrārdrān picunaktakān||2||

Sarvāṅgasundarā

garbhiṇyāḥ parihāryāṇāṃ-āhāravihārāṇāṃ pūrvoktānāmativyavāyādīnāṃ, sevanena puṣpe dṛṣṭe, athavā rogataḥ puṣpe dṛṣṭe, rogasya ca svabhāvāpathyasarṣapaśākamandakadadhyāderāhārānmātrādeśakālādivaśādvā sambhavaḥ, garbhākhyaphalahetutvādraktaṃ puṣpamucyate, tasmin dṛṣṭe-cakṣurgocaraṃ prāpte, athavā śūle-dṛṣṭe-praśnādinopalabdhe sati, dṛśiratropalābdhivacanaḥ, bāhyāntaḥ snigdhaśītalaṃ sādhanaṃ-annapānapradehapariṣekādi, kāryam| bahiḥ-snānāvagāhādau, antaścabhojanānupānādāvityartthaḥ| rogata iti tṛtīyārthe tasiḥ| tathā, strī yonibastibhyāṃ picunaktakān dhārayet| kimbhūtān ? sevyādibhirlepitān| sevyaṃ-uśīram| ambhojaṃ-padmam| himaṃ candanam| kṣīraṃ vidyate yeṣāṃ te kṣīriṇo vṛkṣāḥ-pippalādayaḥ, yeṣāṃ śastrādicchinnānāṃ kṣīraṃ dṛśyate| valkaṃ-valkalam| sevyaṃ cāmbhojaṃ ca himaṃ ca kṣīrivalkaṃ ca, teṣāṃ kalkaścājyaṃ ca , tairlepitān| tathā ca kimbhūtān ? ārdrārdrān-atiśayenārdrīkṛtān| picuśabdena vikeśikāsadṛśaḥ kārpāsamayaḥ| naktakaḥ-cailakhaṇḍaḥ|

Aṣṭāṅgahṛdayasaṃhitā

śatadhautaghṛtāktāṃ strīṃ tadambhasyavagāhayet||3||

sasitākṣaudrakumudakamalotpalakesaram||3||

lihyāt kṣīraghṛtaṃ khādecchṛṅgāṭakakaserukam||4||

pibetkāntābjaśālūkabālodumbaravatpayaḥ||4||

śṛtena śālikākolīdvibalāmadhukekṣubhiḥ||5||

payasā raktaśālyannamadyātsamadhuśarkaram||5||

rasairvā jāṅgalaiḥ-------------------------||6||

Sarvāṅgasundarā

śataśabdo bahuvāraparyāyaḥ, na saṅkhyāvācītyarthaḥ| tathā ca saṅgrahe+adhītam (śā. a. 4)- sahasradhautasarpiṣā+adhonābheḥ sarvataḥ pradihyāt|" iti| śatādhautena-bahudhā prakṣālitena ghṛtena, aktāṃ-abhyaktāṃ, strīṃ tadambhasyavagāhayet-tatra tāṃ nimajjanaṃ kārayet| tadityanena hi sevyādidravyaparāmarśaḥ| strīmiti vāmśasoritīyaṅvikalpātpūrvarūpam| tathā kṣīraṃ ghṛtaṃ ca lihyāt| kimbhūtam ? sasitetyādi| saha sitayā tathā kṣaudreṇa tathā kumudakamalotpalānāṃ kesareṇa-kiñjalkena sahitam| anye tu kṣīrāhṛtaṃ kṣīrodbhavaṃ ghṛtaṃ kṣīraghṛtamiti vyācakṣate| tathā, khādecchṛṅgāṭakaṃ kaserukaṃ ca| tathā, payaḥ-kṣīraṃ, pibet| kimbhūtam ? kāntetyādi| kāntā-gandhapriyaṅguḥ| apsu jātaṃ-abjam, kamalādi| śālūkaṃ-utpalamūlam| bālamudumbaraṃ-apakvamudumbaraphalam| kāntā cābjaṃ ca śālūkaṃ ca balodumbaraṃ ca tāni vidyante yasya payasastadevam, taiḥ śṛtaṃ kṣīraṃ pibedityarthaḥ| yairhi tatpayaḥ śṛtaṃ tāni tatrāvaśyaṃ vidyante| kṣīraśrapaṇavidhiścātīsāracikitsoktaḥ (hṛ. ci. a. 9/39)- "payasyutkvāthya mustānāṃ viṃśatiṃ" ityādyanusāreṇātra kalpyaḥ| tantrāntare tvevamuktam-"dravyādaṣṭaguṇaṃ kṣīraṃ kṣīrāttoyaṃ caturguṇam| kṣīrāvaśeṣaḥ kartavyaḥ kṣīrapāke tvayaṃ vidhiḥ||" iti| anye tu kāntādidravyāṇāṃ cūrṇena yuktaṃ kalkena vā yuktaṃ payaḥ pibedityāhuḥ| payasā raktaśālyannaṃ samadhuśarkaraṃ suśītaṃ bhuñjīta| kimbhūtena kṣīreṇa ? śālyādibhiḥ śṛtena-siddhena| deśasātmyādyanurodhājjāṅgalairvā rasaiḥ śālyannamadyāt|

Aṣṭāṅgahṛdayasaṃhitā

----------------śuddhivarjaṃ cāsroktamācaret||6||

Sarvāṅgasundarā

śuddhiṃ varjayitvā, asroktaṃ-raktapittābhihitaṃ, yatsādhanaṃ tadvāhyāntarācaret-seveta| asraśabdasyopalakṣaṇārthatvādraktapittaṃ gamyate|

Aṣṭāṅgahṛdayasaṃhitā

asampūrṇatrimāsāyāḥ pratyākhyāya prasādhayet||6||

āmānvaye ca----------------------------------||7||

Sarvāṅgasundarā

asampūrṇāstrayo māsā yasyāḥ garbhiṇyāḥ saivam| tasyāḥ puṣpadarśane sati garbhaḥ prāyo na tiṣṭhati, asañjātasāratvāt| tasmāt pratyākhyāya-pratyākhyānaṃ kṛtvā, prasādhayet-prakarṣeṇa yatnena sādhayet| āmānvaye ca| atrāpi pratyākhyāya prasādhayedityanuvartate| āmānugate raktadarśane sampūrṇatricaturādimāsāyā api sañjātasāre+api garbhe sati viruddhopakramatvāt pratyākhyāya sādhanaṃ kārayet| tathā hi,-rūkṣatīkṣṇoṣṇakaṭuprāyamāmaghnaṃ garbhiṇyā viruddham, śītasnigdhaprāyaṃ cāmasya|

Aṣṭāṅgahṛdayasaṃhitā

tatreṣṭaṃ śītaṃ rūkṣopasaṃhitam||7||

upavāso ghanośīraguḍūcyaraludhānyakāḥ||7||

durālabhāparpaṭakacandanātiviṣābalāḥ||8||

kvathitāḥ salile pānaṃ tṛṇadhānyāni bhojanam||8||

mudgādiyūṣairāme tu jite snigdhādi pūrvavat||9||

Sarvāṅgasundarā

tatra-āmānvaye sāmatāyāṃ satyāṃ, śītaṃ yadannapānādi, tatsarvaṃ bāhyato+antaśca hitam| śītaṃ raktasya pathyaṃ, āmasya viruddhatvādapathyaṃ, ityāśaṅkyāha-rūkṣopasaṃhitam,-rūkṣeṇa-tiktakaṣāyādinā, yuktam| tathā, deśasatvādyanurodhādupavāso hitaḥ, na kevalaṃ śītaṃ rūkṣopasaṃhitam| tathā ṅanādayo dravyaviśeṣāḥ salile kvathitāḥ pānaṃ hitam| ṅano-mustaḥ| araluḥ-syonākaḥ| tathā, tṛṇadhānyāni-nīvārakodravaśyāmākādīni, bhojanaṃ-āhāraḥ, tatra-āmānvaye, hitam| kaiḥ saha ? mudgādiyūṣaiḥ| ādigrahaṇena makuṣṭamasūrādayaḥ śimbīdhānyaviśeṣāḥ pittaśleṣmaharā gṛhyante| sāmatāyāmevotpannāyāmayamupakramaḥ| āme tu jite snigdhādi pūrvavat| pūrvasminniva pūrvavat| saptamyantādvatiḥ| yathā prathamaṃ raktadarśane snidhaśītalādi hitaṃ, tathā+atrāpi pūrvanirdiṣṭaṃ snigdhādi hitamityarthaḥ| snigdhaśītāni bāhyāntarupayojyāni|

Aṣṭāṅgahṛdayasaṃhitā

garbhe nipatite tīkṣṇaṃ madyaṃ sāmarthyataḥ pibet||9||

garbhakoṣṭhaviśuddyarthamartivismaraṇāya ca||10||

laṅunā pañcamūlena rūkṣāṃ peyāṃ tataḥ pibet||10||

peyāmamadyapā kalke sādhitāṃ pāñcakaulike||11||

bilvādipañcakakvāthe tiloddālakataṇḍulaiḥ||11||

māsatulyadinānyevaṃ peyādiḥ patite kramaḥ||12||

laṅurasnehalavaṇo dīpanīyayuto hitaḥ||12||

Sarvāṅgasundarā

garbhiṇyā evamāsevamānāyā apyadṛṣṭavaśādgarbhe nipatite-niḥśeṣeṇa patite sati, tikṣṇaṃ-karkaśaṃ, madyaṃ sāmarthyena pibet,-bahu pibedityarthaḥ| kimartham ? ityāha-garbhakoṣṭhetyādi| garbhakoṣṭhaviśuddhyarthamarteḥ-pīḍāyāḥ, vismṛtyarthaṃ ca| tato-madyapariṇāmādanantaraṃ, rūkṣāṃ peyāṃ pibet| kimbhūtām ? laghunā pañcamūlena-bṛhatyādinā (hṛ.sū.a.6/168), kṛtām| amadyapā tu yā strī sā garbhe nipatite peyāṃ pibet, na tu madyam| kva sādhitāṃ ? kalke| kiṃ sambandhini ? pāñcakaulike,-pañcakolasyāyaṃ pāñcakaulikaḥ, tasmin| pañcakolakaṃ kalkīkṛtya tatra peyāṃ sādhitāmityarthaḥ| tathā, bilvādipañcakakvāthe-mahatpañcamūlakaṣāye (hṛ. sū. a. 6/167) , sādhitāṃ peyāṃ pibediti yojyam| kaiḥ sādhitām ? tiloddālakataṇḍulaiḥ| uddālakovrīhiviśeṣaḥ| māsaistulyani dināni-māsasaṅkhyā vāsarāḥ| yāvanto māsā garbhasya tāvantyahāni garbhe nipatite sati, evaṃ-pūrvoktena prakāreṇa, peyādiḥ kramaḥ kāryaḥ| kimbhūtaḥ ? laghurasnehalavaṇaḥ| na vidyete snehalavaṇe yasya| tatha, dīpanīyaiḥ-agnikṛdbhirmaricacitrakādibhirdravyairyutaḥ| saḥ-tathāvidhaḥ, tatra kramo hitaḥ|

Aṣṭāṅgahṛdayasaṃhitā

doṣadhātuparikledaśoṣārthaṃ vidhirityayam||13||

Sarvāṅgasundarā

doṣau-pittakaphāvatra gṛhyete| vātasya kledāsambhavāt| doṣau ca dhātavaśca, teṣāṃ parikledaḥ, tasya śoṣārthaṃ-śoṣāṇāya, ayaṃ vidhiriti|

Aṣṭāṅgahṛdayasaṃhitā

snehānnabastayaścordhvaṃ balyadīpanajīvanāḥ||13||

Sarvāṅgasundarā

ūrdhvaṃ-ato doṣadhāduparikledaśoṣādanantaraṃ, snehānnabastayohitāḥ| snehaścaturvidhaḥ pānādau hitaḥ| tathā, annaṃ snigdhaṃ na rūkṣaṃ, hitam| bastayo+api snigdhā eva-na rūkṣā hitāḥ, vātakopabhayāt| kimbhūtāḥ snehānnabastayaḥ ? balyadīpanajīvanāḥ| balyāḥ-balāya hitāḥ| dīpanāḥ-vahneḥ sandhukṣaṇakṛtaḥ| tathā, jīvanāḥ-ojovṛddhikarāḥ|

Aṣṭāṅgahṛdayasaṃhitā

sañjātasāre mahati garbhe yoniparisravāt||14||

vṛddhimaprāprāpnuvan garbhaḥ koṣṭhe tiṣṭhati sasphuraḥ||14||

upaviṣṭakamāhustaṃ, varddhate tena nodaram||15||

Sarvāṅgasundarā

sañjātaḥ sāro-balaṃ, yasyāsau sañjātasāro-balavān garbhaḥ, tasmin| tathā, mahati-pravṛddhe sati| garbhiṇyāḥ parihāryāparihāradyo+asau yoneḥ parisravaḥ-parisravaṇaṃ, tasmāt| parisrava iti ca sāmānyena nirdeśāt kadācidraktarūpaḥ kadācidanyādṛśo+api garbhātsravati| parisravācca kāraṇāt vṛddhimaprāpnuvan-agacchan, koṣṭha eva-garbhādhāra eva, tiṣṭhati garbhaḥ| yato yoniparisravātkāraṇāt vāyuḥ kupitaḥ pittaśleṣmāṇau parigṛhya garbhasya rasavahāṃ nāḍīm pratipīḍyāvatiṣṭhate| tato nāḍyāṃ doṣaiḥ kulyāyāmiva tṛṇapatrādibhiḥ praticchannāyāṃ rasasyāsamyagvahanānnāḍīrodhāddṛddhyābhāvo garbhasya| kimbhūtaḥ koṣṭhe tiṣṭhati ? sasphuraḥ| sphuraṇaṃsphuraḥ| ajvidhau bhayādīnāmupasaṅkhyānamityac| gāṅkuṭādibhyo ñṇiṅiditi ṅittvādguṇābhāvaḥ| saha sphureṇa-calanena, vartata iti sasphuraḥ| etāvanmātraviśeṣāvasthaḥ koṣṭhe tiṣṭhati| taṃ-tathāvidhaṃ garbhaṃ, upaviṣṭakasaṃjñamāhuḥ| 'munayaḥ' iti śeṣaḥ| tena-tathābhūtena garbheṇa koṣṭhasthitena, tasyā udaraṃ na varddhate-na vṛddhiṃ yāti, garbhasyaivāvṛddheḥ| na hi yadyasya vṛddhau varddhate tadavṛddhau tasya vṛddhiḥ syāt| tathā hi,-candravṛddhāveva samudravelāyā vṛddhiḥ| upaviṣṭakāvasthaśca garbho na varddhate| atastatkāraṇābhavādudarasyāpyavṛddhiḥ|

Aṣṭāṅgahṛdayasaṃhitā

śokopavāsarūkṣādyairathavā yonyatisravāt||15||

vāte kruddhe kṛśaḥ śuṣyedgarbho nāgodaraṃ tu tam||16||

udaraṃ vṛddhamapyatra hīyate sphuraṇaṃ cirāt||16||

Sarvāṅgasundarā

śokopavāsarūkṣādyaiḥ-garbhagarbhiṇyapacayakāribhiḥ pavanaprakopakāribhirhetubhiḥ, vāte kruddhe-kupite, athavā garbhagarbhiṇyorupacayapradairāhāravihārairupacitayorgarbhagarbhiṇyorapi kadācidatyarthaṃ raktasrutikāraṇānyāseveta strī, tadānīṃ tasyā yonyatisravo jāyate| tasmādyonyatisravātkāraṇādapi pavane kupite, kṛśo garbhaḥ sampadyate| śuṣyedityatra caśabdo luptanirdiṣṭo draṣṭavyaḥ| na kevalaṃ kṛśo bhavati śuṣyeccetyarthaḥ| taṃ-tathābhūtaṃ garbhaṃ, nāgodarasaṃjñakaṃ keṣāṃcinmate copaśuṣkakasaṃjñakaṃ vidyāt| atra-nāgodarasaṃjñake garbhe+antaḥsthite, udaraṃ vṛddhamapi-mahadapi sat, hīyate-hāniṃ yāti| sphuraṇaṃ ca cirāt-cireṇa bhavati| upaviṣṭake tu kevalamavṛddhirna tu hāniḥ|

Aṣṭāṅgahṛdayasaṃhitā

tayorbṛṃhaṇavātaghnamadhuradravyasaṃskṛtaiḥ||17||

ṅṛtakṣīrarasaistṛptirāmagarbhāṃśca khādayet||17||

taireva ca subhikṣāyāḥ kṣobhaṇaṃ yānavāhanaiḥ||18||

Sarvāṅgasundarā

tayoḥ-upaviṣṭakanāgodarākhyayorgarbhayoḥ, ghṛtakṣīrarasaistṛptirgabhiṇyāḥ kāryeti śeṣaḥ| kimbhūtaistaiḥ ? bṛṃhaṇavātaghnamadhuradravya saṃskṛtaiḥ-siddhaiḥ| bṛṃhaṇāni ca tāni vātaghnāni ca madhurāṇi ca, evaṃbhūtāni yāni dravyāṇi drākṣāśarkarādīni, na tu vyastāni bṛṃhaṇāni vātaghnāni madhurāṇi ca| tatra kevalaṃ bṛṃhaṇāni-priyaṅguprabhṛtīni, na tu vātaghnāni| vātaghnāni ca bṛṃhaṇāni, na tu madhurarasāni, yathā-nāgarādīni| madhurāṇi na vātaghnāni nāpi bṛṃhaṇāni, yathā-taṇḍulīyamasūrādīni| tadetairvyastaguṇairdravyaiḥ saṃskṛtena ghṛtādinā tṛptirna kāryā, kiṃ tarhi ? samastabṛṃhaṇādiguṇayuktairdravyaiḥ saṃskṛtairiti bodhyam| tathā ca saṅgrahe+adhijage (śā.a.4)-'tayorjīvanīyabṛṃhaṇīyamadhurauṣadhasiddhānāṃ sarpiṣāmupayogaḥ|" ityādi| tathā, tadgarbhapuṣṭaye tāṃ garbhiṇīmāmagarbhāṃśca khādayet, vaidya iti śeṣaḥ| āamagarbhān svādantyāḥ kadācidgarbhiṇyā jugupsā syāt, ato garbhagarbhiṇyordvayorapi vyāpado bhaveyuriti ṇyanto+atra khādirnirdiṣṭaḥ| vaidyo hi tāṃ tathā yuktyā khādayet, yathā+asau na jugupseta| āmagarbhā aparipūrṇagarbhā ucyante| tathā, tairevabṛṃhaṇādidravyasaṃskṛtairghṛtakṣīrarasairāmagarbhaiśca, subhikṣāyāḥ-tṛptiṃ prāptāyāḥ, kṣobhaṇaṃ kāryam| kaiḥ ? yānaiḥ-rathādibhiḥ, vāhanaiḥ gajaturagādibhiḥ| tatrāropya tāṃ garbhiṇīṃ vegena nayedityarthaḥ|

Aṣṭāṅgahṛdayasaṃhitā

līnākhye nisphure śyenagomatsyotkrośabarhijāḥ||18||

rasā bahughṛtā deyā māṣamūlakajā api||19||

bālabilvaṃtilānmāṣānsaktūṃśca payasā pibet||19||

samedyamāṃsaṃ madhu vā kaṭyabhyaṅgaṃ ca śīlayet||20||

Sarvāṅgasundarā

asyopiviṣṭakanāgodarābhyāmeva hetulakṣaṇayoruktatvāt yadeva nisphuraṇatvādi viśeṣāntaraṃ tadeveha tantrakṛtoktam| saṅgrahe tu papāṭha (śā. a. 4)- "yasyāḥ punarvātopasṛṣṭhasrotaso līno garbhaḥ prasupto na spandate taṃ līnamityāhuḥ|" iti| tatra līnākhye garbhe sati garbhiṇyāḥ śyenādijā rasā bahughṛtā deyāḥ| ādiśabdena (upalakṣaṇatvena) [ saṅgrahoktānāṃ ] tittirikukkuṭādīnāṃ grahaṇam| tathā, māṣamūlakajā rasā bahughṛtā deyāḥ| tathā, sātmyādivaśāt bālavilbādīn samastānaikadhyaṃ kṛtvā kṣīreṇa pibet| tathā saha meduramāsena mārdvīkaṃ vā pibet| kaṭyāṃ cābhyaṅgaṃ śīlayet-abhyaset|

Aṣṭāṅgahṛdayasaṃhitā

harṣayetsatataṃ caināmevaṃ garbhaḥ pravarddhate||20||

Sarvāṅgasundarā

satataṃ-muhurmuhuśca, enāṃ-garbhiṇīmupaviṣṭakanāgodaralīnākhyagarbhodarasthāṃ, harṣayet-muditāṃ kuryāt| evaṃ-anayetikartavyatayā kṛtayā, garbhaḥ pravarddhate-vṛddhiṃ yāti|

Aṣṭāṅgahṛdayasaṃhitā

puṣṭo+anyathā varṣagaṇaiḥ kṛcśrājjāyeta, naiva vā||21||

Sarvāṅgasundarā

anyathā-anyena prakāreṇa pūrvoktaviparyayeṇa rūkṣātmanā sevitena māturāhārarasenālpena, puṣṭaḥ-cetanāmātrāvaśeṣa eva, vatsarasandohaiḥ kṛcchrājjāyeta-kaṣṭena yonito niṣkrāmet| naiva veti| athavā yāvajjīvaṃ garbhīṇyāḥ kukṣāvevāvasīdet na tato niṣkrāmet kukṣāvevāvatiṣṭheta|

Aṣṭāṅgahṛdayasaṃhitā

udāvartaṃ tu garbhīṇyāḥ snehairāśutarāṃ jayet||21||

yogyaiśca bastibhirhanyātsagarbhāṃ sa hi garbhīṇīm||22||

Sarvāṅgasundarā

garbhiṇyā yadyudāvartākhyo vyādhiḥ syāt, taṃ snehaiḥ-caturbhiryathāyogyauṣadhasādhitaiḥ pānādinā sevitaiḥ, āśutarāṃ-atitvaritaṃ, jayet| tathā, yogyaiḥ-tatkālocitaiḥ, bastibhiḥ-anuvāsanaiḥ, jayet| nanu, garbhiṇyā varjyeṣu "bastimāmāsato+aṣṭamāt" iti prāguktam (hṛ. śā. a. 1/47)| tatkathamiha sāmānyenānuvāsanaṃ tantrakṛdupādikṣat ? ityāha-hanyādityādi| sa yasmādudāvarto garbheṇa saha garbhiṇīṃ hanyāt, atastamāśutarāṃ jayet|

Aṣṭāṅgahṛdayasaṃhitā

garbhe+atidoṣopacayādapathyairdaivato+api vā||22||

mṛte+antarudaraṃ śītaṃ stabdhaṃ dhmātaṃ bhṛśavyatham||23||

garbhāspando bhramatṛṣṇā kṛcśrāducśvasanaṃ klamaḥ||23||

aratiḥ srastanetratvamāvīnāmasamudbhavaḥ||24||

Sarvāṅgasundarā

doṣāṇāṃ-vātādīnāṃ, upacayaḥ-pravṛddhatvam, atiśayena doṣopacayo+atidoṣopacayaḥ, tasmāddhetoḥ, antaḥ-udaramadhye, garbhe mṛte sati, apathyaiḥ-svabhāvamātrākālādiviruddhasvabhāvairvā, antarmṛte, athavā daivāt (daivataḥ)-anyajanmārjitaśubhāśubharmavaśāt, antarmṛte garbhe sati, garbhīṇyā udaraṃ śītaṃ-ūṣmarahitaṃ, bhavati| tathā, stabdhaṃ-niścalaṃ, bhavati| tathā, dhmātaṃdṛtivadvātapūritam| tathā, bhṛśavyathaṃ-ativedanaṃ, bhavati| tathā, garbhāspando-garbhasyāsphuraṇaṃ, bhramastṛṣṇā ca bhavati| tathā, kṛcchrāt-kṛcchreṇa, garbhīṇyā ucchvasanaṃ-ūrdhvaśvasanam| tathā klamo-glāniḥ| tathā, aratiḥ-sthānāsanaśayanādiṣvanavasthitatvaṃ cetasaḥ| tathā, sraste ca te netre ca, tayorbhāvaḥ srastanetratvam, sraste-sthānāccyute iva| tathā, āvīnāṃ-āsannaprasavakālajaśūlaviśeṣāṇāṃ, asamudbhavaḥ-anutpādaḥ|

Aṣṭāṅgahṛdayasaṃhitā

tasyāḥ koṣṇāmbusiktāyāḥ piṣṭvā yoniṃ pralepayet||25||

guḍaṃ kiṇvaṃ salavaṇaṃ tathāntaḥ pūrayenmuhuḥ||25||

ṅṛtena kalkīkṛtayā śālmalyatasipicśayā||25||

mantrairyogairjarāyūktairmūḍhagarbho na cetpatet||26||

athāpṛcśayeśvaraṃ vaidyo yatnenāśu tamāharet||26||

hastamabhyajya yoniṃ ca sājyaśālmalipicśayā||27||

hastena śakyaṃ tenaiva--------------------------||27||

Sarvāṅgasundarā

tasyāḥ-antarmṛtagarbhāyāḥ īṣaduṣṇajalasiktāyā yoniṃ pralepayet-pradehayet| guḍādikaṃ piṣṭvā sāmarthyādguḍādikenaiva lepayediti yojyam| tathā+antaḥ pūrayet, śālmalyatasipicchayeti sambandhanīyam| yoneḥ prakṛtatvāttasyā antaḥ-abhyantaraṃ, antarbahiśca| kīdṛśyā picchayā ? ghṛtena kalkīkṛtayā,-piṣṭayā| evaṃ yonermuhurmuhurabhyantaraṃ pūrayitvā+anantaraṃ mūḍhagarbhapātanārthaṃ mantrān siddhān prayojayet| tathā, jarāyūktāḥ-jarāyvapatane kathitāḥ tāṃśca yogān prayojayet| mantraiḥ-saṅgrahoktaiḥ (śā. a.3)-"kṣitirjalaṃ" ityādibhiḥ, atharvavodoktaiśca mantrairjarāyoḥ pātanārthamuktaiḥ| evamanuṣṭhīyamāne+api mūḍhagarbho yadi na patati, atha-anantaraṃ, īśvaraṃ-nṛpaṃ, āpṛcchaya-tadājñāṃ gṛhītvā, taṃ-mūḍhagarbhaṃ, āśu garbhiṇyā āharet-ākarṣet| katham ? hastamabhyajya-lepayitvā, tathā yonimabhyajya| kena ? sājyetyādi| śālmatyāḥ picchā śālmalipicchā-niryāsaḥ, sahājyena vartata iti sājyā, sājyā śāsau śālmalipicchā ca tayā, hastaṃyoniṃ cābhyajya yatnena garbhamāharet| hastena śakyamākraṣṭuṃ tenaiva-hastena sājyaśālmalipicchāktena, taṃ-garbhaṃ, samākarṣet|

Aṣṭāṅgahṛdayasaṃhitā

------------gātraṃ ca viṣamaṃ sthitam||27||

āñchanotpīḍasampīḍavikṣepotkṣepaṇādibhiḥ||28||

ānulomya samākarṣedyoniṃ pratyārjavāgatam||28||

Sarvāṅgasundarā

gātraṃ ca garbhasya viṣamaṃ kṛtvā sthitaṃ-ayathāmārgeṇa sthitaṃ, āñchanādibhirānulomya-spaṣṭatvaṃ prāpte gātre sati, yonyabhimukhamārjavena-ṛjumārgeṇāgataṃ santaṃ, āharet| āñchanena-āyāmena dīrghatayā sthāpanena, tathotpīḍanena-ūrdhvaṃ pīḍanena, tathāsamantātpīḍanena, tathā vikṣepeṇa-viśeṣapreraṇena, tathā utkarṣeṇa kṣepaṇaṃ-utkṣepaṇaṃ tena, ādigrahaṇādevaṃprāyairanyairapi svabuddhiparikalpitaiḥ, spaṣṭatvaṃ prāpte sati|

Aṣṭāṅgahṛdayasaṃhitā

hastapādaśirobhiryo yoniṃ bhugnaḥ prapadyate||29||

pādena yonimekena bhugno+anyena gudaṃ ca yaḥ||29||

viṣkambhau nāma tau mūḍhau śastradāraṇamarhataḥ||30||

Sarvāṅgasundarā

hastena pādena śirasā, atulyakālaṃ-kadāciddhastena kadācitpādena kadācicchirasā, yoniṃ prati bhugnaḥ-kuṭilaḥ, prapadyateāyāti, yaḥ sa eko viṣkambho nāma mūḍhagarbhaḥ| tathā, pādenaikena yoniṃ tathā dvitīyapādena gudaṃ-pāyuṃ, bhugnaḥ san yo mūḍhagarbhaḥ prapadyate, so+aparo viṣkambhaḥ| tau-etau dvau, viṣkambhau nāma mūḍhau-mūḍhagarbhau, śastradāraṇamarhataḥ| hastenākraṣṭumaśakyatvāttayoḥ śastradāraṇaṃ kāryamityarthaḥ|

Aṣṭāṅgahṛdayasaṃhitā

maṇḍalāṅguliśastrābhyāṃ tatra karma praśasyate||30||

Sarvāṅgasundarā

maṇḍalaṃ cāṅguliśca maṇḍalāṅgulī| maṇḍalaśabdena maṇḍalāgraṃ śastramupalakṣyate, aṅguliśabdena cāṅguliśastram| te nāmanī yayoḥ śastrayoste maṇḍalāṅguliśastre śastravidhyadhyāyokte (hṛ. sū. a. 26/5-13) , tābhyāṃ maṇḍalāṅguliśastrābhyāṃ [ tatra- ] tayorviṣkambhākhyayormūḍhagarbhayoḥ, karma praśasyate| tābhyāṃ śastrābhyāṃ dāraṇametayoḥ kāryamityarthaḥ|

Aṣṭāṅgahṛdayasaṃhitā

vṛddhipatraṃ hi tīkṣṇāgraṃ na yonāvavacārayet||31||

Sarvāṅgasundarā

vṛddhipatrasaṃjñaṃ śastraṃ yasmāttīkṣṇāgramatastadyonau nāvacārayet-tena tatra vidāraṇaṃ na vidheyam, pratyavāyabhayāt|

Aṣṭāṅgahṛdayasaṃhitā

pūrvaṃ śiraḥkapālāni dārayitvā viśodhayet||31||

kakṣorastālucibukapradeśe+anyatame tataḥ||32||

samālambya dṛḍhaṃ karṣetkuśalo garbhaśaṅkunā||32||

abhinnaśirasaṃ tvakṣikūṭayorgaṇḍayorapi||33||

pūrvaṃ śiraḥsambandhīni kapālāni viśodhayet| kiṃ kṛtvā ? śastreṇa dārayitvā,-chitvā| evaṃ śiraḥkapālāni śodhayitvāgarbhiṇīkoṣṭhabāhyāni kṛtvā, tataḥ-anantaraṃ, kakṣorastālucibukapradeśe+anyatame-tadviṣaye, samālambya-taṃ garbhaṃ gṛhītvā, dṛḍhaṃ kṛtvā ākarṣet| kena ? garbhaśaṅkunā| kaḥ ? kuśalaḥ,-abhyastakarmā vaidyaḥ| abhinnaśirasaṃ-avidāritottamāṅgaṃ punargarbhaṃ, akṣikūṭayostathā gaṇḍayostadviṣaye+anyatame pradeśe-kadācidakṣikūṭapradeśe kadācidgaṇḍapradeśe, samālambya taṃ garbhaṃ dṛḍhaṃ garbhaśaṅkunā gṛhītvā karṣet|

Aṣṭāṅgahṛdayasaṃhitā

bāhuṃ cchitvāṃ+asasaktasya vātādhmātodarasya tu||33||

vidārya koṣṭhamantrāṇi bahirvā sannirasya ca||34||

Sarvāṅgasundarā

aṃsābhyāṃ saktoṃ+asasaktaḥ, tasya bāhuṃ cchitvā+a+akarṣaṇaṃ kuryāt| vāmenāṃsena saktasya vāmaṃ bāhuṃ dakṣiṇenāṃsena saktasya dakṣiṇaṃ bāhuṃ cchitvetyarthaḥ| vātenādhmātaṃ-dṛtivatpūritaṃ, udaraṃ yasya mūḍhagarbhasyā+asau vātādhmātodaraḥ, tasya tu koṣṭhaṃ-āmapakvāśayāśrayaṃ, vidārya-pāṭayitvā, antrāṇī ca bahiḥ samyaṅkṣirasya-bāhyataḥ prakṣipya, ākarṣet|

Aṣṭāṅgahṛdayasaṃhitā

kaṭīsaktasya tadvacca tatkapālāni dārayet||34||

Sarvāṅgasundarā

kaṭīsaktasyeti tṛtiyā samāsaḥ| kaṭyā saktasya-kakudmatyā līnasya, tadvacceti tena-vātādhmātodareṇa, tulyaṃ karma dāraṇātmakaṃ kṛtvā, tatkapālāni tasyāḥ-kaṭyāḥ, kapālāni-khaṇḍani, vidārayet|

Aṣṭāṅgahṛdayasaṃhitā

yadyadvāyuvaśādaṅgaṃ sajjedgarbhasya khaṇḍaśaḥ||35||

tattacchittvā+a+aharetsamyagrakṣennārīṃ ca yatnataḥ||35||

Sarvāṅgasundarā

yadyadaṅgaṃ mūḍhagarbhasya vāyuvaśāt sajjet-saṃśliṣyet, tattadaṅgaṃ khaṇḍaśo-lavaśaḥ, cchitvā-dārayitvā, samyagāharet| kilaikavelayā sakalagarbhaśarīracchedanādantasthitamūḍhagarbhāyā nāryā api balavacchastranipātanādvighātaḥ sambhāvyata iti khaṇḍaśa ityuktam| ata evāha-rakṣedityādi| nārīṃ ca yatnena-tātparyaṃ kṛtvā, rakṣet| yathā nāryā aṅgaṃ kiñcidapi na cidyate tathā vidheyamityarthaḥ|

Aṣṭāṅgahṛdayasaṃhitā

garbhasya hi gatiṃ citrāṃ karoti viguṇo+anilaḥ||36||

tatrānalpamatistasmādavasthāpekṣamācaret||36||

Sarvāṅgasundarā

yasmādgarbhasya citrāṃ-nānārūpāṃ, gatiṃ-avasthitiṃ, viguṇaḥ prakupitaḥ, prabhañjanaḥ karoti, tasmādyo+analpamatiḥ-mahābuddhirvaidyaḥ, sa tatra-tasyāṃ gatau, avasthāpekṣamācaret,-mūḍhagarbhaṃ pratyanuktamapyavasthitaṃ karma kuryādityarthaḥ|

Aṣṭāṅgahṛdayasaṃhitā

chindyādgarbhaṃ na jīvantaṃ mātaraṃ sa hi mārayet||37||

sahātmanā, na copekṣyaḥ kṣaṇamapyastajīvitaḥ||37||

Sarvāṅgasundarā

jīvantaṃ garbhaṃ garbhiṇyantarmṛtagarbhalakṣaṇānabhijño vaidyābhimānī yaḥ sa taṃ garbhaṃ na dārayet| kuto hetoḥ ? ityāha-yasmātsamātaraṃ mārayet| katham ? sahātmanā,- mātaramātmānaṃ ca, sa chinno garbhO vyāpādayedityarthaḥ| na cāstajīvito-garbhiṇyā antarmṛto garbhaḥ, kṣaṇamapi-muhūrtamātramapi, upekṣyaḥ| api tu tasya drāgeva pratikriyāṃ kuryāt|

Aṣṭāṅgahṛdayasaṃhitā

yonisaṃvaraṇabhraṃśamakkallaśvāsapīḍitām||38||

pūtyudgārāṃ himāṅgī ca mūḍhagarbhāṃ parityajet||38||

Sarvāṅgasundarā

yoneḥ saṃvaraṇaṃ-saṃvṛtayonitvam, tathā tasyā eva yonerbhraśaḥ svasthānāccyavanam, tathā makkallaḥ-śirobastikoṣṭhaśūlalakṣaṇaḥ prāgukto vyādhiḥ, tairyonisaṃvaraṇādibhiḥ pīḍitām| tathā, pūtyudgārām| tathā, himāṅgīm| evaṃvidhāṃ mūḍhagarbhāṃ tyajet-nopakramet|

Aṣṭāṅgahṛdayasaṃhitā

athāpatantīmaparāṃ pātayetpūrvavadbhiṣak||39||

evaṃ nirhṛtaśalyāṃ tu siñceduṣṇena vāriṇā||39||

dadyādabhyaktadehāyai yonau snehapicuṃ tataḥ||40||

yonirmṛdurbhavettena śūlaṃ cāsyāḥ praśāmyati||40||

Sarvāṅgasundarā

atha-mūḍhagarbhāharaṇādanantaraṃ, aparāṃ-jarāyusaṃjñāṃ, apatantīmaniṣkrāmantīṃ, pūrvavatpātayet| pūrveṇa tulyaṃ-pūrvavat, pūrvoktenāparāpātanoktavidhinā "hiraṇyapuṣpīmūlaṃ ca" (hṛ.śā. a. 1/83) ityādinetyarthaḥ| evaṃ-anantaroktena vidhinā, nirhṛtaṃ śalyaṃ-garbhajarāyusaṃjñaṃ, yasyāstāṃ tu striyamuṣṇena jalena siñcet| tataḥ-snānādanantaraṃ, abhyaktaśarīrāyai striyai yonau snehapicuṃ dadyāt| tena-snehapicunā, asyāḥ-yoṣitaḥ, yonirmṛdurbhavet| śūlaṃ-rujā ca, praśamyati|

Aṣṭāṅgahṛdayasaṃhitā

dīpyakātiviṣārāsnāhiṅgvelāpañcakolakāt||41||

cūrṇaṃ snehena kalkaṃ vā kvāthaṃ vā(tāṃ)pāyayettataḥ||41||

kaṭukātiviṣāpāṭhāśākatvagghiṅgutejinīḥ||42||

tadvacca doṣasyandārthaṃ vedanopaśamāya ca||42||

trirātramevaṃ, saptāhaṃ snehameva tataḥ pibet||43||

sāyaṃ pibedariṣṭaṃ ca tathā sukṛtamāsavam||43||

śirīṣakakubhakvāthapicūn yonau vinikṣipet||44||

upadravāśca ye+anye syustān yathāsvamupācaret||44||

payo vātaharaiḥ siddhaṃ daśāhaṃ bhojane hitam||45||

raso daśāhaṃ ca paraṃ laghupathyālpabhojanā||45||

svedābhyaṅgaparā snehān balātailādikān bhajet||46||

ūrdhvaṃ caturbhyo māsebhyaḥ sā krameṇa sukhāni ca||46||

Sarvāṅgasundarā

tataḥ-snānābhyaṅgādanantaraṃ, dīpyakādeścūrṇa snehena-ghṛtādinā prakṛtyādivaśāt yathāyogyena,, tāṃ-striyaṃ, pāyayet| kalkaṃ vādīpyakāderjalena piṣṭvā, snehena tāṃ pāyayet| kvāthaṃ vā dīpyakādestāṃ pāyayet| tathā, kaṭukādīni tadvat tāṃ striyaṃ pāyayet| etāni dravyāṇi cūrṇīkṛtya snehena kalkīkṛtya kvāthīkṛtya vā pāyayet| śākaṃ-kharacchadam| tvak-tvacam| tejinī-tejovatī| kimarthaṃ pāyayet ? doṣasyandārtham| doṣasya-raktādeḥ, syandaḥ-sravaṇaṃ, tadarthaṃ pāyayet| tathā, vedanāyāḥ-pīḍāyāḥ, upaśāntyarthaṃ ca| trirātramevaṃ mūḍhagarbhākarṣaṇadinātprabhṛti kāryam| tataḥ-trirātrādanantaraṃ, sā mūḍhagarbhā, saptāhaṃ snehameva pibet, na tu rūkṣauṣadham, ityevakāro+avadhāraṇārtho dyotayati| sāyaṃ-dinānte, ariṣṭaṃ-pūrvoktalakṣaṇaṃ, pibet| tathā, śobhanaṃ kṛtvā kṛtaṃ-niṣpāditaṃ, āsavaṃ-madyaviśeṣaṃ, tathā śirīṣakakubhakvāthāktān picūn-vikeśikāprāyān kārpāsādimayān, yonau vinikṣipet| upadravā jvarādayaścānye ye bhaveyuḥ, tān-upadravān, yathāsvamupācaret,-yasya jvarāderya ātmīya upakramaḥ, tena tamupakramedityarthaḥ| etacca pūrvoktamāsevya, anantaraṃ yatkartavyaṃ mūḍhagarbhāyāḥ striyāstadāha- payaḥ-kṣīraṃ, anantaraṃ tasyai daśāhaṃ bhojane hitam| kimbhūtam ? vātaharaiḥ-rāsnādibhirdravyaiḥ, siddhaṃ-śṛtam| daśāhādanantaraṃ dvitīyaṃ ca daśāhaṃ raso bhojane hitaḥ| paraṃ-ato dinaviṃśateranantaraṃ, sā-strī, laghupathyālpabhojanā satī, tathā svedābhyaṅgaparātatpradhānā satī, snehān-balātailādikān, bhajet| ūrdhvaṃ-anantaraṃ caturbhyo māsebhyaḥ pañcamamāsātprabhṛti, sā-niṣkrāntamūḍhagarbhā strī, krameṇa-na tu sahasā, sukhāni-annapānāhāravihārarūpāṇi, bhajet|

Aṣṭāṅgahṛdayasaṃhitā

balāmūlakaṣāyasya bhāgāḥ ṣaṭ payasastathā||47||

yavakolakulatthānāṃ daśamūlasya caikataḥ||47||

niṣkvāthabhāgo bhāgaśca tailasya tu caturdaśaḥ||48||

dvimedādārumañjiṣṭhākākolīdvayacandanaiḥ||48||

sārivākuṣṭhatagarajīvakarṣabhasandhavaiḥ||49||

kālānusāryāśaileyavacāgurupunarnavaiḥ||49||

aśvagandhāvarīkṣīraśuklāyaṣṭīvarārasaiḥ||50||

śatāhvāśūrpaparṇyelātvakpatraiḥ ślakṣṇakalkitaiḥ||50||

pakvaṃ mṛdvagninā tailaṃ sarvavātavikārajit||51||

sūtikābālamarmāsthihatakṣīṇeṣu pūjitam||51||

jvaragulmagrahonmādamūtrāghātāntravṛddhijit||52||

dhanvantarerabhimataṃ yonirogakṣayāpaham||52||

Sarvāṅgasundarā

balāyā mūlāni, teṣāṃ kaṣāyaḥ-kvāthaḥ, tasya bhāgāḥ ṣaṭ| tailaikabhāgāpekṣayaitadbodhyam| payasastathā-kṣīrasya ṣaḍeva bhāgāḥ| yavakolakulatthānāṃ daśamūlasya caikataḥ-ekatra kvathitānāṃ niṣkvāthabhāgaḥ| yavādīnāṃ tailasamo niṣkvāthabhāga eka ityarthaḥ| evaṃ trayodaśa bhāgā bhavanti| tailasya tu caturdaśo bhāgaḥ| caturdaśānāṃ pūraṇaḥ "tasya pūraṇe ḍaṭ" iti ḍaṭ| etadeva spaṣṭīkriyate śiṣyahitārtham| tatra yadā ṣoḍaśapalāni tailasya śrapayitavyāni tadā balāmūlapalāni caturviśatirbhavanti, jalapalaśatāni trīṇi caturaśītyadhikāni, tataścaturthāśena ṣaṇṇavatiḥ kvāthapalāni| kṣīrapalāni ṣaṇṇavatiḥ| yavādīnāṃ palāni catvāri, pānīyapalāni catuḥṣaṣṭiḥ, ṣoḍaśapalāni kaṣāyasya| dvimedādīni dravyāṇipratyekamardhakarṣapramāṇāni raktikayā pañcamabhāgasahitayā sadhānakayā+adhikānīti| kālānusāryā-utpalasārivā| kṣīraśuklākṣīravidārī| varā-triphalā| raso-bolaḥ| yo+ayaṃ yavakolakulatthadaśamūlaireko bhāgaḥ parikalpitaḥ, tatra yavakolakulatthānāṃ trayoṃ+aśā daśamūlasya daśāṃśā iti vyākhyeyam| "kalpayetsadṛśānbhāgān pramāṇaṃ yatra noditam|" (hṛ. ka. a. 6/24) iti vacanāt| saṅgrahe+apyuktam (śā. a. 4)- "yavakolakulatthadaśamūlakaṣāyasya bhāgaḥ" iti| ye tu yavakolakulatthānāṃ trayoṃ+aśā daśamūlasya caturthoṃ+aśa iti bhāgo+ayaṃ kalpya ityāhuḥ, te tu paurvāparyaṃ na paryālocayantyeva| yataḥ "kalpayet" ityādikayā paribhāṣayā dravyāṇāmeṣāṃ samāṃśatvaṃ niyamitameva| pṛthak ṣaṣṭhyā+atra yo nirdeśaḥ sa candonurodhādeva bodhyaḥ| tathā cānenaiva tantrakṛtā saṅgrahe samastānyevaitāni dravyāṇi nirdiṣṭāni| api ca, daśamūlasyādhikyena vātarogahantṛtvaṃ yathā+asya tailasya, na tathā yavādibhiriti sarvathā pūrvaṃ vyākhyānaṃ śreyaḥ| mṛdvagnineti mṛduśabdo+agniviśeṣaṇāya prayuktaḥ| kila kharataradahanasamparkāt kṣīrabāhulyenāsya tailasya jhaṭiti pākātikrāntatā+api kiñcitsambhāvyate| etacca tailamaśeṣavātarogahantṛ| tathā, sūtikādiṣu praśastam| tathā, jvarādijit| tathā, bhagavato dhanvantarerabhimatam, atiśayaguṇavatvāt| tathā, yonirogaṃ kṣayaṃ cāpahanti|

Aṣṭāṅgahṛdayasaṃhitā

bastidvāre vipannāyāḥ kukṣiḥ praspandate yadi||53||

janmakāle tataḥ śīghraṃ pāṭayitvoddharecchiśum||53||

Sarvāṅgasundarā

vipannāyāḥ-mṛtāyā garbhiṇyāḥ, yadi kukṣiḥ praspandate-atyantaṃ calati| kva pradeśe ? bastidvāre,-tatsamīpe| kadā ? janmakāle,-garbhaprasavonmukhe kāle| tadā kuśalo vaidyaḥ śīghraṃ [ tataḥ-] kukṣipraspandanādanantaraṃ, pāṭayitvā śiśuṃ-bālaṃ, uddharet|

Aṣṭāṅgahṛdayasaṃhitā

madhukaṃ śākabījaṃ ca payasyā suradāru ca||54||

aśmantakaḥ kṛṣṇatilāstāmravallī śatāvarī||54||

vṛkṣādanī payasyā ca latā sotpalasārivā||55||

anantā sārivā rāsnā padmā ca madhuyaṣṭikā||55||

bṛhatīdvayakāśmaryakṣīriśuṅgatvacā ghṛtam||56||

pṛśniparṇī balā śigruḥ śvadaṃṣṭrā madhuparṇikā||56||

śṛṅgāṭakaṃ bisaṃ drākṣā kaseru madhukaṃ sitā||57||

saptaitān payasā yogānarddhaślokasamāpanān||57||

kramātsaptasu māseṣu garbhe sravati yojayet||58||

Sarvāṅgasundarā

madhukādidravyopalakṣitān sapta yogān kramāt-yathākramanirdiṣṭānatikrameṇa, saptasu māseṣu garbhe sravati tadrakṣārthaṃ tān yojayet| kīdṛśān yogān ? arddhaślokena samāpanaṃ-samāptiḥ, yeṣāṃ tānarddhaślokasamāpanān| aśmantako-yamalapatrakaḥ| tāmravallī-rāmataruṇī, mañjiṣṭhetyeke| latā-gandhapriyaṅguḥ, gaurasārivetyanye| utpalasārivā-kṛṣṇasārivā| kṣīriṇāṃ-nyagrodhādīnāṃ, śuṅgāḥ, tathā teṣāmeva tvak ceti dvandvaḥ| "dvandvāccudaṣahāntāt" iti ṭac|

Aṣṭāṅgahṛdayasaṃhitā

kapitthabilvabṛhatīpaṭolekṣunidigdhikāt||58||

mūlaiḥ śṛtaṃ prayuñjīta kṣīraṃ māse tathā+aṣṭame||59||

navame sārivānantāpayasyāmadhuyaṣṭibhiḥ||59||

yojayeddaśame māsi siddhaṃ kṣīraṃ payasyayā||60||

athavā yaṣṭimadhukanāgarāmaradārubhiḥ||60||

Sarvāṅgasundarā

kapitthādīnāṃ samāhāradvandvaḥ| kapitthāderdravyānmūlaiḥ śṛtaṃ kṣīramaṣṭame māsi prayuñjīta| navame māsi sārivādibhiḥ siddhaṃ kṣīraṃ prayuñjīta| daśame māsi kākolyādisiddhaṃ kṣīramathavā yaṣṭyādibhiḥ siddhaṃ yojayet|

Aṣṭāṅgahṛdayasaṃhitā

avasthitaṃ lohitamaṅganāyā vātena garbhaṃ bruvate+anabhijñāḥ||61||

garbhākṛtitvātkaṭukoṣṇatīkṣṇaiḥ srute punaḥ kevala eva rakte||61||

garbhaṃ jaḍā bhūtahṛtaṃ vadanti mūrtena dṛṣṭaṃ haraṇaṃ yatastaiḥ||62||

ojośanatvādathavā+avyavasthai- rbhūtairupekṣyeta na garbhamātā||62||

iti śrīvaidyapatisiṃhaguptasūnuśrīmadvāgbhaṭaviracitā- yāmaṣṭāṅgahṛdayasaṃhitāyāṃ dvitīye śārīrasthāne garbhavyāpannāma dvitīyo+adhyāyaḥ||2||

Sarvāṅgasundarā

lohitaṃ vātena hetunā+avasthitaṃ-kukṣau pavanena ruddhaṃ, garbhaṃ bruvate+anabhijñāḥ| nañatra paryudāse, abhijñasaddṛśā ityarthaḥ| kutasteṣāṃ bhrāntiḥ ? iti tadvījamāha-garbhākṛtitvāditi| garbhasyākṛtiḥ-saṃsthānamunnatyādikam, tathā "hṛllāsadaurhṛda" (hṛ. ni. a. 11/51) ityādi raktagulmanidānoktaṃ lakṣaṇaṃ, vātaruddhalohitāvasthitau garbhasthitau cobhayatra samānam| ato+alpabuddhitvādavasthitaṃ lohitaṃ garbhaṃ bruvate| kaṭukoṣṇādibhiḥ-avasthitalohitasrutihetubhiḥ, srute kevala eva rakte-garbharahite, jaḍāḥ nirbuddhayo, bhūtahṛtamiti garbhaṃ vadanti| punaḥśabdaḥ śirasaḥ kampaṃ kṛtvā teṣāmasambhāvyāṅgīkāreṇa sarvajanaprathitena jaḍatvaṃ sahetukaṃ pratipādayati| ata evāha-yato,-yasmāt, mūrteḥ-śarīrasya, haraṇaṃ taiḥ-bhūtaiḥ, na ddṛṣṭaṃ-na kvacidupalabdham, ataḥ-asambhāvyavastupratijñānāt, teṣāṃ jaḍatvamityarthaḥ| nanu, etadapi kathamucyate ? ityāha-ojośanatvāt| yasmātte bhūtā ojośanāḥ-ojobhakṣaṇamaryādāḥ| athavā kadācitte-bhūtā ullaṅghitamaryādāḥsyuḥ| taiḥ-tathābhūtaiḥ, avyavasthaiḥ-avyavasthāvasthitaiḥ, bhūtairgarbhasya mātā nopekṣyeta, api tu hriyetaiva| tathā hi-yathā garbhamātopacitaśarīrā na tathā garbha iti| upajātīndravajrākhye vṛtte|

iti śrīmṛgāṅkadattaputraśrīmadaruṇadattaviracitāyāmaṣṭaṅgahṛdaya- ṭīkāyāṃ sarvāṅgasundarākhyāyāṃ dvitīye śārīrasthāne garbha vyāpannāma dvitīyo+adhyāyaḥ samāptaḥ|| 2||

aṅgavibhāgaṣārīrodhyāyaḥ

3

Aṣṭāṅgahṛdayasaṃhitā

athāto+aṅgavibhāgaṃ śārīraṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

aṅgasya-śarīrasya, vibhāgo-vibhajanaṃ, aṅgapratyaṅgādinā pṛthakkaraṇaṃ-aṅgavibhāgaḥ| athetyādi pūrvavat|

Aṣṭāṅgahṛdayasaṃhitā

śiro+antarādhirdvau bāhū sakthinīti samāsataḥ||1||

ṣaḍaṅgamaṅgaṃ pratyaṅgaṃ tasyākṣihṛdayādikam||1||

Sarvāṅgasundarā

ṣaḍaṅgaṃ-ṣaḍavayavaṃ, aṅgaṃ-śarīram| tānyeva ṣaḍaṅgānyāhaśiraḥ, tathā+antarādhiḥ, tathā dvau bāhū-vāmadakṣiṇau, tathā sakthinī dve-vāmadakṣiṇe, iti-evaṃ, samāsataḥ-saṅkṣepeṇa, ṣaḍaṅgam| vistareṇa punaranekāvayavam| antarādhiśabdena śirobāhusakthivarjaḥ sarvo madhyabhāga ucyate| ādhīyante-nibadhyante yathāyathaṃ śarīrasyāntaḥ sthāpyante prākkṛtena karmaṇā śiraḥprabhṛtayaḥ pañcāvayavā yasmin so+antarādhiḥ| tasya-ṣaḍavayavasyāṅgasya, akṣihṛdayādikaṃ pratyaṅgam| ādiśabdena karṇanāsāpāṇipādādiparigrahaḥ| avayavamavayavaṃ prati yo+avayavaḥ, tatpratyaṅgamucyate| śarīraṃ vyomavāyvādipañcamahābhūtātmakaṃ cetanādīnāmadhiṣṭhānam|

Aṣṭāṅgahṛdayasaṃhitā

śabdaḥ sparśaśca rūpaṃ ca raso gandhaḥ kramādṅguṇāḥ||2||

khānilāgnyabbhuvām---------------------------------------||2||

Sarvāṅgasundarā

śabdādayaḥ pañca guṇāḥ kramāt-krameṇa, khādīnāṃ pañcānāṃ bhavanti| khaṃ cānilaścāgniścāpaśca bhūśca khānilagnyabbhuvaḥ, tāsām| tatra śabdaḥ khasya-ākāśasya guṇaḥ, suṣire+atirektasparśādiguṇacatuṣṭayāyogitvena śabdamātrasyaivopalambhāt| sparśo vāyoḥ| rūpamagneḥ| raso+apāṃ-pānīyasya| gandho bhūmeḥ| eteṣāṃ guṇānāṃ khādyāśritatvātteṣāṃ guṇā ityucyante|

Aṣṭāṅgahṛdayasaṃhitā

--------------------ekaguṇavṛdhdyanvayaḥ pare||2||

Sarvāṅgasundarā

ekena guṇena vṛddhiḥ, tayā+anvayaḥ-sambandhaḥ| pare-vāyvādau mahābhūte| athavā, ekasya guṇasya vṛddhiḥ, tayā+anvayaḥ-anugamastadbhāvitvaṃ para iti| caturṇāṃ mahābhūtānāṃ paratvoktibhāktvamākāśāpekṣayā| tena vāyvādau mahābhūte ekaguṇavṛdhdyanvayaḥ| ākāśastvekaguṇa eva| tasya paratvāsambhavānna tasyaikaguṇavṛdhdyanvayaḥ| ākāśātpare-anantare mahābhūte vāyvākhye, ekaguṇa vṛdhdyanvayena dviguṇatvāt śabdasparśaguṇatvam| tataḥ pare mahābhūte+agnyākhye, ekaguṇavṛddhyanvayena triguṇatvāt śabdasparśarūpaguṇatvam| tataḥ pare-jalākhye mahābhūte, ekaguṇavṛdhdyanvayena caturguṇatvāt śabdasparśarūparasaguṇatvam| tataḥ pare-pṛthivyākhye mahābhūte, ekaguṇavṛdhdyanvayena pañcaguṇatvāt śabdasparśarūparasagandhaguṇatvam| evaṃ pañcānāṃ khādīnāmekaguṇavṛdhdyaikadvitricatuḥ pañcaguṇatvaṃ bodhyam| idānīṃ yathākramanirdiṣṭebhyo bhūtebhyo ye bhāvā bhavanti, tān darśayati-

Aṣṭāṅgahṛdayasaṃhitā

tatra khāt khāni dehe+asmin śrotraṃ śabdo viviktatā||3||

vātātsparśatvagucchvāsā vahnerdṛgrūpapaktayaḥ||3||

āpyā jihvārasakledā ghrāṇagandhāsthi pārthivam||4||

Sarvāṅgasundarā

[tatra-] teṣu pañcasu mahābhūteṣu madhye, asmin dehe-manuṣyādau sthūlatayā pariṇate, nānyasminnatīndriye bhūtādau| khāt-ākāśāt satvabahulāt, khāni-chidrāṇi, 'bhavanti' iti śeṣaḥ| evaṃ śrotrendriyādhiṣṭhānaṃ-śrotram| tathā, śabdo-ghoṣaḥ| tathā, viviktatā-śūnyatā riktatā, khādeva cidraviśeṣaḥ| yadyapi chidrādiṣu sarvabhūtānāmeva vyāpāraḥ, tathā+apyākāśasyaivātra viśiṣṭaṃ kāraṇatvam| yathā-ghaṭādau mṛddaṇḍacakrasalilasūtrādikāraṇasamudāyaniṣpanne+api mṛda eva viśiṣṭakāraṇatvam| ata evāsau mṛnmaya evocyate| evaṃ sarveṣu vakṣyamāṇeṣu vātādijeṣu sparśādiṣu bodhyam| vātāt-anilādrajobahulāt, sparśādayo bhavanti| sparśaḥ-sparśanam| tvagiha sparśanendriyādhiṣṭhānam| tathā, ucchvāsaḥ-prāṇākhyaḥ| vahneḥ satvarajobahulāddṛgādayo bhavanti| ddṛk-ddṛṣṭiḥ, cakṣurindriyādhiṣṭhānam| tathā, rūpākhyo guṇaḥ| paktiḥ-pākaḥ| upalakṣaṇaṃ cedam| tejaḥpittoṣmamedhāvarṇaśauryādayo+api vahnereva vedyāḥ| abhdyaḥ satvatamobahulābhyo jātā āpyā jihvādayo bhavanti| jihvāśabdenātra jihvāyā viśiṣṭa ekadeśo rasanendriyādhiṣṭhānaṃ vivakṣitaḥ, na sarvaiva jihvā| tathā, rasākhyo guṇaḥ| tathā, kledākhyo bhāvaḥ| upalakṣaṇaṃ cedam| svedasnehamūtrādayo+apyāpyā eva| ghrāṇādi pārthivaṃ bhavati| ghrāṇaṃ-nāsāyā viśiṣṭa ekadeśo ghrāṇendriyādhiṣṭhānam| gandho guṇaḥ| tathā, asthi bhāvaḥ| etāni sarvāṇi pṛthivyākhyāttamobahulānmahābhūtājjātāni|

Aṣṭāṅgahṛdayasaṃhitā

mṛdvatra mātṛjaṃ raktamāṃsamajjagudādikam||4||

paitṛkaṃ tu sthiraṃ śukradhamanyasthikacādikam||5||

caitanaṃ cittamakṣāṇi nānāyoniṣu janma ca||5||

Sarvāṅgasundarā

atra-asmin dehe, anekasāmagrīke+api yanmṛdu vastu tanmātṛjam| māturādhikyena kāraṇabhāva ityarthaḥ| mātṛjamiti "pañcamyāmajātau" iti janerḍaḥ| kiṃ punastanmṛdu ? ityāha-raktetyādi| ādiśabdena nābhīhṛdayayakṛtplīhāmāśayādīnāṃ grahaṇam| nanu, gudasya māṃsaprāyatvānmāṃsagrahaṇenaiva siddhaṃ grahaṇam| tat kiṃ gudagrahaṇena ? brūmaḥ| māṃsatvasyāpyasyāniścayāt pṛthagupādānaṃ kṛtam| tathā ca vakṣyati (hṛ.śā.a.4/45)-"māṃsamarma gudo+anyeṣāṃ" iti| yadvastu sthiraṃ tat paitṛkaṃ-pitṛjam| kiṃ tat ? ityāha-śukrādikam| ādiśabdena śirāsnāyuromādīnāṃ grahaṇam| paitṛkamiti "pituryacca" iti ṭhak| "isusuktāntātkaḥ" iti kādeśaḥ| cetanā-ātmaiva, prākkṛtaśubhāśubhakarmabījakṣetramityarthaḥ| tato jātaṃ caitanam| kiṃ tat ? ityāhacittamityādi| cittaṃ-indriyasārathiḥ| tathā, akṣāṇi-śrotrādīni| nanu, caitanānyakṣāṇītyetatpūrvāparavyāhatamiva manyāmahe| yataḥ pūrvamuktam (ślo.3)-"khātkhāni dehe+asmin" iti| tatkathamiha caitanānyakṣāṇītyucyante ? brūmaḥ| nātra tatra vā+avadhāraṇaṃ kṛtam| yathā caitanānyevākṣāṇi khādeva khānīti| tasmādākāśaṃ cetanā ca dvayamapyakṣāṇāṃ kāraṇamityavehi| tathā, nānāyeniṣu-gajājavājibastaśaśaśambaraprabhṛtiṣu, yajjanma-sambhavaḥ, tadapi caitanam| upalakṣaṇaṃ cedam| kāmakrodhalobhabhayaharṣadharmādharmaśīlatāsmṛtibuddhīcchādveṣaprayatnāhaṅkārasukhaduḥkhāyuḥsvaraviśeśādayo+api hi caitanā eva|

Aṣṭāṅgahṛdayasaṃhitā

sātmyajaṃ tvāyurārogyamanālasyaṃ prabhā balam||6||

Sarvāṅgasundarā

sātmyaṃ trividham, vyādhisātmyaṃ deśasātmyaṃ dehasātmyaṃ ca| tatreha vyādhisātmyaṃ na gṛhyate| yato dehasya sambhavataḥ sambhūtamātrasya ceyaṃ vicāraṇā prastutā, kutaḥ kiṃ sambhavati? iti| ato vyādhicarcehāprastāvānnopayujyate| [tasmāddeśasātmyaṃ dehasātmyaṃ ca gṛhyate| dehasya hi sambhavataḥ sambhūtamātrasya ca mātrāhāravihārādi yadapathyamapyatiśayena śīlitaṃ tadapyasya dehasyocitatāṃ gacchatsukhanubandhatvena sātmyamucyate|] tasmāddeśasātmyaṃ dehasātmyam ca grahītuṃ yuktam| sātmyājjātaṃ-sātmyajam| kiṃ tat ? āyuḥ,-jīvitam| tathā, ārogyaṃ-dhātusāmyam| tathā, anālasyaṃ-sarvaceṣṭāsūdyogaḥ,-utsāhaḥ| tathā, prabhākāntiḥ| tathā, balaṃ-śaktiḥ| upalakṣaṇaṃ cedam| alolupatvendriyaprasādasvaravarṇavīryaujaḥsampatpraharṣādyapi hi sātmyajameva|

Aṣṭāṅgahṛdayasaṃhitā

rasajaṃ vapuṣo janma vṛttirvṛddhiralolatā||6||

Sarvāṅgasundarā

rasāt-āhārarasāt pariṇatājjātaṃ rasajam| kiṃ tat ? janma,-sambhavaḥ| kasya ? vapuṣaḥ,-sakalasya śarīrasya| tathā, vṛttiḥ-vartanaṃ, jīvitānubandhaḥ| rasaṃ hi vinā jīvitasyāpyabhāvaḥ| tathā, vṛddhiḥ-āyāmavistarābhyāṃ yathāsaṃsthānasya śarīrasyādhikyam| tathā, alolitā-alaulyam| alolatā rasajeti liṅgavipariṇāme sati sambandhaḥ| udāharaṇamātraṃ cedam| utsāhapuṣṭitṛptayo+api hi rasajā eva|

Aṣṭāṅgahṛdayasaṃhitā

sātivikaṃ śaucamāstikyaṃ śukladharmarucirmatiḥ||7||

rājasaṃ bahubhāṣitvaṃ mānakṛddambhamatsaram||7||

tāmasaṃ bhayamajñānaṃ nidrā+a+alasyaṃ viṣāditā||8||

Sarvāṅgasundarā

satvajaṃ śaucādikam| śaucaṃ-vākkāyamanasāṃ śuddhiḥ satyavākyādyabhidhāyitvaṃ-vākśuddhiḥ, mṛjjalādinā kṣālanādi śāstroditaṃ-kāyikaṃ śaucam| mānasaṃ tu śaucaṃ-jagadbandhutā karuṇāśuddhasantānatvamāstikyādi| śaucamiti "igāntācca laghupūrvāt" ityaṇ| āstikyamiti asti paraloka iti matirasyetyāstikaḥ| "asti nāsti" ityādinā ṭhak| āstikasya bhāva āstikyam| brāhmāṇāditvāt ṣyañ| tathā, śukle dharme nirvyāje, ruciḥ-bhaktiḥ| matiḥ-prajñā| upalakṣaṇaṃ cedam| kṛtajñatādākṣiṇyavyavasāyaśauryagāmbhīryasmṛtimedhādayo+api hi sāttvikā eva| rājasāni bahubhāṣitvādīni| upalakṣaṇaṃ cedam| śauryadurupacāratālolupatvaharṣakāmādayo+api rājasā eva| tāmasāni bhayādīni| upalakṣaṇaṃ cedam| pramādaśokādīnyapi tāmasānyeva| tatra satvaṃ-manaḥ, tasyopaplavo rajastamaśceti| suśrute (saṅgrahe) coktam (sū.a.20)-"vayvākāśadhātubhyāṃ vāyuḥ, āgneyaṃ pittam, ambhaḥpṛthivībhyāṃ śleṣmā|" iti| āyurvedāvatāre tūktam-"śītoṣṇaśamavṛddhyā+a+apyaṃ na pittaṃ drutatāmravat| karakāmbhaḥ kapho bhaumau nānilānalasaṃhataḥ||(?) iti|

Aṣṭāṅgahṛdayasaṃhitā

iti bhūtamayo dehaḥ----------------------------||8||

Sarvāṅgasundarā

sarvebhyo dehāśritabhāvebhyo mahābhūtānāmeva prādhānyam, tanmayatvāddehasya sarvabhāvādhārabhūtasya

Aṣṭāṅgahṛdayasaṃhitā

--------------------tatra sapta tvaco+asṛjaḥ||8||

pacyamānātprajāyante kṣīrātsantānikā iva||9||

Sarvāṅgasundarā

tatra-tasmin mahābhūtamaye dehe, asṛjo-raktāt saptatvagutpādanasamarthena dhātūṣmaṇā pacyamānāt, sapta tvacaḥ prakarṣeṇa jāyante| kutaḥ kā iva ? yathā kṣīrāt pacyamānācchītībhūtāttadupari ghanabhāgasvabhāvāḥ santānikāḥ-jālikāḥ, jāyante tadvadasṛjaḥ pacyamānātsapta tvaco bhavanti| tatra

"bhāsinī lohinī śvetā tāmrā tvagvedinī tathā| syādrohiṇī māṃsadharā saptamī parikīrtitā|| 1||

vrīheraṣṭādaśāṃśā+a+adyā dvitīyā ṣoḍaśāṃśikā| dvādaśāṃśā tṛtīyā tu caturthyaṣṭāṃśamātrikā|| 2||

pañcamī pañcamāṃśā tu ṣaṣṭhī vrīhipramāṇikā| vrīhidvayapramāṇā tu saptamī bhiṣajāṃ matā|| 3||

khādicchāyāpañcakasya bhāsinyādhāratāṃ gatā| manyante ṣaṭ tvacaḥ kecittāsāṃ bāhyodakāśrayā|| 4||

dvitīyā+asṛgdharā sidhmaśvitrādhārā tṛtīyakā| caturthī sarvakuṣṭhānāmadhiṣṭhānatvamāgatā|| 5||

vidradhyalajyadhiṣṭhānā pañcamī rogakāriṇī| ṣaṣṭhyatra yasyāṃ cchinnāyāṃ tāmyatyandhaṃ tamo viśet|| 6||

yāmadhiṣṭhāya jāyante sthūlamūlāni parvasu| arūṃṣi kṛṣṇaraktāni duścikitsyatamāni ca|| 7||

" iti|

Aṣṭāṅgahṛdayasaṃhitā

dhātvāśayāntarakledo vipakvaḥ svaṃsvamūṣmaṇā||9||

śleṣmasnāyvaparācchannaḥ kalākhyaḥ kāṣṭhasāravat||10||

tāḥ sapta--------------------------------------||10||

Sarvāṅgasundarā

dhātūnāṃ-rasādīnāṃ, āśayāḥ-ādhārāḥ, jalāśayavatteṣāmantarāṇyantarālāni, teṣu dhātvāśayāntareṣu kledo dhātvāśayāntarakledaḥ| sa vipakvaḥ kalākhya ucyate-kalāsaṃjñāṃ labhate| kena vipakvaḥ ? svaṃsvamūṣmaṇā,-ātmīyenātmīyena vahninā| yathā rasadhātvāśayāntarasthaḥ kledo rasadhātūṣmaṇā vipakvaḥ kalaikā bhavati| yāvacchukradhātvāśayāntarasthaḥ śukradhātūṣmaṇā vipakvaḥ saptamī kalā bhavati| kīdṛśo vipakvaḥ ? śleṣmaṇā snāyvā+aparayā ca-jarāyvākhyayā, channaḥ-chāditaḥ| "vā dāntaśānta" ityādau chaderṇyantāt channaśabdo nipātitaḥ| kiṃvat ? kāṣṭhasāravat| yathā kāṣṭhasya sāraḥ, tathā+ayaṃ dhātusāraśeṣo+alpatvātkalāsaṃjñaḥ| dhātvāśayāntaramaryādāḥ sapta kalāḥ| tatra-

"ādyā maṃsadharā yasyāṃ dhamanyaḥ snāyavaḥ sirāḥ| srotāṃsi ca prarohanti pratānairvyāpibhiḥ kalā|| 1||

dvitīyā+asṛgdharā+asyāṃ tu māṃsāntaḥ śoṇitaṃ sthitam| viśeṣataḥ sirāplīhayakṛtsu kṣatajaṃ kṣatāt|| 2||māṃsātpravartate kṣīraṃ kṣīrivṛkṣādiva kṣatāt| medodharā tṛtīyā+atra medā+asthnāmudare sthitam|| 3||

bhavatyaṇuṣu majjā+antaḥ sthūlāsthiṣvatha mūrddhani| mastuluṅgakapālāntaścaturthī tu kaphāśrayā|| 4||

tatsthaḥ kapho draḍhayati sandhīnasthnāṃ śarīrajān| pañcamyāsāṃ viḍādhārā sā+a+amapakvāśayāśrayā|| 5||

undukasthaṃ vibhajate malaṃ, pittadharā punaḥ| ṣaṣṭhī pakvāśayāntasthā vahnayadhiṣṭhānabhāvataḥ|| 6||

pakvāśayonmukhaṃ kṛtvā balātpittasya tejasā| śoṣayantī pacatyannaṃ tadeva ca vimucyati|| 7||

doṣaduṣṭā+atha daurbalyādāmameva nirasyati| labhate grahaṇīsaṃjñāmasyāścāgnibalaṃ balam|| 8||

śarīraṃ dhārayatyagnibalopaṣṭambhabṛṃhitā| antyā kalā śukradharā mūtramārgamupāśritā|| 9||

dvayaṅgule dakṣiṇe pārśve bastidvārasya cāpyadhaḥ| śarīraṃ vyāpya sakalaṃ sā śukraṃ vartayatyapi|| 10||" iti|

Aṣṭāṅgahṛdayasaṃhitā

sapta cādhārā raktasyādyaḥ kramāt pare||10||

kaphāmapittapakvānāṃ vāyormūtrasya ca smṛtāḥ||11||

garbhāśayo+aṣṭamaḥ strīṇāṃ pittapakvāśayāntare||11||

Sarvāṅgasundarā

na kevalaṃ kalāḥ sapta yāvadādhārā api sapta| raktādīnāmasmin dehe sambhavantīti vākyaśeṣaḥ| raktasyādyo-rasākhyodhātuḥ, pare-anye ye dhātavaḥ ṣaṭ, te kramāt-yathākramaṃ, kaphādīnāmādhārāḥ smṛtāḥ-uktāḥ| āmasyānnasya ya ādhāraḥ so+atrāmaśabdenoktaḥ| tathā pakvasyānnasya-purīṣatāṃ prāptasya, ya ādhāraḥ sa pakvaśabdenocyate| garbhāśayo-garbhādhāro, yaḥ so+aṣṭamaḥ strīṇāmeva dehe sambhavati na puṃsām| kva śarīradeśe strīṇāṃ sambhavati ? ityāha-pittapakvāśayāntara iti| pakvaśabdeneha pakvānnamucyate| pittaṃ ca pakvaṃ ca pittapakke, tayorāśayau ādhārau, pittapakvāśayayorantaraṃ-madhyaṃ, pittapakvāśayāntaram| tasmin garbhasyāśayaḥ|

Aṣṭāṅgahṛdayasaṃhitā

koṣṭhāṅgāni sthitānyeṣu hṛdayaṃ kloma phupphusam||12||

yakṛtplīhondukaṃ vṛkkau nābhiḍimbhāntrabastayaḥ||12||

Sarvāṅgasundarā

eṣu-raktādyādhāreṣu, koṣṭāṅgāni-udarāvayavā hṛdayādīni, sthitāni-āśritāni| tatra-

"kapharaktaprasādātsyāddhṛdayaṃ sthāna mojasaḥ| cetanānugabhāvānāṃ paramaṃ cintitasya ca|| 1||

māṃsapeśīcayo raktapadmākāramadhomukham| tasya dakṣiṇataḥ kloma yakṛtphupphusamāsthitam|| 2||

samānavāyupradhmātādraktāddehoṣmapācitāt| kiñciducchritarūpastu jāyate klomasaṃjñakaḥ|| 3||

tattulyahetuje plīhayakṛtī bhiṣajāṃ mate| raktakiṭṭādundukaṃ syātphupphuso raktaphenajaḥ|| 4||

medosṛjaḥ pacyamānāt syātāṃ vṛkkau prasādajau| nābhiḥ sarvaśirāṇāṃ syādādhāraḥ, śakṛtaḥ punaḥ|| 5||

ḍimbhaṃ syādraktamāṃsasya prasādādantrasambhavaḥ| sārdhatrivyāmamantrāṇi puruṣāṇāṃ tu tāni ca|| 6||

strīṇāṃ trivyāmamātrāṇi, bastirmūtrasya cāśayaḥ|"

iti| saṅgrahe coktam (śā.a.5)-"kapharaktavāhisrotasāṃ mahābhūtānāṃ ca prasādādindriyāṇi| teṣvapi netre śleṣmaṇaḥ prasādācchuklamaṇḍalam, tatpitṛjam| asṛjaḥ kṛṣṇamaṇḍalam, tanmātṛjam| madhye ddṛṣṭimaṇḍalam, tadubhayātmakam| pakṣmavartmaśuklakṛṣṇaddṛṣṭyākhyāni pañca maṇḍalāni| tatsandhayaścatvāro dvau cāpāṅgakanīnayoriti [ te ṣaṭ ] ṣaṭ [ ca ] paṭalāni| dve vartmanī| bāhyaṃ cāśritamagnyambhasī, dvitīyaṃ māṃsaṃ, tṛtiyaṃ medaḥ, caturthamasthi, teṣāṃ bahalatā ddṛṣṭeḥ pañcamāṃśena| bandhanaguṇāstu catvāraḥ sirākaṇḍarāmedaḥkaphātmakāḥ| śleṣmā tu paraṃ sarvasandhibandhanamityuktaṃ prāk| netrāśritaṃ tejo bāhyatejasā svayoninā yogācchastramivāśmanā karmaṇyaṃ bhavati| atiyogādupahanyate| tacca vaidyutavadvaḍavāmukhavaccāmbho madhyagamapi vīryokarṣāttejastvaṃ na jahāti|" iti| adhunā yāni viśeṣeṇa jīvitasya sthānāni-dehāvayavāḥ, tānyāha-

Aṣṭāṅgahṛdayasaṃhitā

daśa jīvitadhāmāni śirorasanabandhanam||13||

kaṇṭho+asraṃ hṛdayaṃ nābhirbastiḥ śukraujasī gudam||13||

Sarvāṅgasundarā

śiraśca rasanaṃ ca śirorasanam| rasanaṃ-jihvā| badhyate+aneneti bandhanam| śirorasanasya bandhanaṃ śirorasanabandhanam| śirorasanabandhanādīni daśa jīvitasya sthānāni| eteṣu sthāneṣu viśeṣeṇa jīvitaṃ-śarīrendriyasatvātmasaṃyogalakṣaṇaṃ, avatiṣṭhate|

Aṣṭāṅgahṛdayasaṃhitā

jālāni kaṇḍarāścāṅge pṛthak ṣoḍaśa nirdiśet||14||

ṣaṭ kūrcāḥ sapta sīvanyo meḍhrajihvāśirogatāḥ||14||

śastreṇa tāḥ parihareccatasro māṃsarajjavaḥ||15||

caturdaśāsthisaṅṅātāḥ, sīmantā dviguṇā nava||15||

asthnāṃ śatāni ṣaṣṭiśca trīṇi dantanakhaiḥ saha||16||

Sarvāṅgasundarā

jālānīva jālāni śarīre ṣoḍaśa ādiśet| kaṇḍarāśca pṛthageva ṣoḍaśa ādiśet-brūyāt| ācārya iti śeṣaḥ| tathā, ṣaṭ kūrcā aṅge syuḥ| tathā sīvanyaḥ saptasaṅkhyā meḍhrādisthitāḥ| tāḥ śastreṇa pariharet, pratyavāyabhayāt| na tāsu śastraṃ pātayedityarthaḥ| tatra-

"śirāsnāyvasthipiśitaiścatvāri māṇibandhane| ekatraikatra gulphe ca jālānyevaṃ tu ṣoḍaśa|| 1||

hastayordve pādayordve grīvābhāge+atha pṛṣṭhataḥ| pratyekaṃ tu catasraḥ syuḥ kaṇḍarā iti ṣoḍaśa|| 2||

karayordvau pādayordvau grīvāyāṃ mehane tathā| ekaikamiti ṣaṭ kūrcāḥ, sīvanyaḥ sapta kīrtitāḥ|| 3||

ekā meḍhre+atha jihvāyāṃ bhaveyuḥ paśca mūrddhani| pṛṣṭhavaṃśe hyubhayataścatasro māṃsarajjavaḥ|| 4||

bāhye dve antare dve ca, gulphe jānuni vaṅkṣaṇe| trike śirasi kakṣāyāṃ kūrpare maṇibandhane|| 5||

asthnāṃ bhaveyuḥ saṅṅātā amī atra caturdaśa| sīmantāḥ pañca mūrdhni syurgulphādiṣvasthisaṅṅavat|| 6||

asthnāṃ śatāni ṣaṣṭiśca trīṇi dantanakhaiḥ saha| pañca pādanakhāḥ sakthni pratyaṅgulya sthikatrayam|| 7||

evaṃ pañcadaśaitāni śalākāḥ pañca tu smṛtāḥ| ekastatpratibandhaśca jaṅṅāyāṃ kūrcagulphake|| 8||

dve dve iti ṣaḍeva syuḥ pārṣṇāvūrau ca jānuni| ekaikamitye kasakthni pañcatriṃśattathā+apare|| 9||

bhujayoḥ sakthitulyāni bhedā eṣāṃ tu nāmataḥ| pāṇiḥ syātpādavatatra hastamūlaṃ ca pārṣṇivat|| 10||

maṇibandho gulphatulyaḥ kūrcatulyo dvaye+api ca| prakoṣṭhau jaṅṅayā tulyau jānuvatkūrparo bhavet|| 11||

ūruvadvāhupṛṣṭhaṃ syāndantarādhau tu parśukāḥ| caturviṃśatireteṣu sthālakānyarbudāni ca|| 12||

tāvanti pṛṣṭhe triṃśatsyururasyaṣṭau trike bhage| ekaikaṃ syādakṣakayoraṃsayostatphalākhyayoḥ|| 13||

nitambe tu bhavetāṃ dve śatametatsaviṃśati| gaṇḍayoḥ karṇayordve dve śaṅkhayoścātha tāluni|| 14||

tathā jatruṇyekamekaṃ grīvāyāṃ tu trayodaśa| kaṇṭhanāḍyāṃ tu catvāri hanubandhe dvayaṃ bhavet|| 15||

dvātriṃśadeva dantāḥ syustatsaṅkhyolūkhalāni ca| trīṇi ṅrāṇe ṣaṭ śirasi śatamūrdhvamiti smṛtam|| 16||

śākhāntarādhyūrdhvabhedādevaṃ ṣaṣṭiśatatrayam| kapālaṃ rucakaṃ caiva taruṇaṃ valayaṃ tathā|| 17||

nalakaṃ pañcadheti syurnitambe gaṇḍajānuni| tālumadhye śirasyaṃse kapālākhyāni nirdiśet|| 18||

daśanā rucakākhyāḥ syurṅrāṇe karṇe+akṣikośake| taruṇāni pṛṣṭhapārrśve caraṇe valayāni tu|| 19||

śeṣāṇi nalakākhyāni nāmākhyātākṛtīni ca|" iti|

Aṣṭāṅgahṛdayasaṃhitā

dhanvantaristu trīṇyāha, sandhīnāṃ ca śatadvayam||16||

daśottaraṃ--------------------------------------||17||

Sarvāṅgasundarā

dhanvantarisaṃjñaḥ punastantrakṛdasthnāṃ śatāni trīṇyevāha, nādhikāni| tathā, asthisandhīnāṃ śatadvayaṃ daśottaraṃ dhanvantarirāheti yojyam|

"saṅkhyāyante sandhayo+atra catasro+aṅgulayaḥ pade| catasṛṣvaṅgulīṣu syuḥ pratyekaṃ traya eva tu|| 1||

dvāvaṅguṣṭhe vaṅkṣaṇe syādeko gulphe+atha jānuni| sakthyekasmin saptadaśa tāvanto+api dvitīyake|| 2||

bhujayoḥ sakthitulyāni antarādhau tvime matāḥ| trayaḥ kaṭīkapāleṣu viṃśatiścaturuttarā|| 3||

pṛṣṭhe tadvatpārśvayośca, urasyaṣṭau tathordhvataḥ| śirodharāyāmaṣṭa syuḥ kaṇṭhanāḍyāṃ trayaḥ smṛtāḥ|| 4||

hṛdayaklomayakṛtāṃ nāḍīṣvaṣṭādaśa smṛtāḥ| dvātriṃśaddantamūleṣu ekaike ghrāṇakākale|| 5||

mūrdhni ca, dvau karṇaśaṅkhe gaṇḍanetre ca vartmani| hanusandhau ca vijñeyau dvau bhruvoścopari smṛtau|| 6||

pañca mūrddhakapāleṣu ūrdhvamevaṃ tryaśītikāḥ| saṃjñayaite+aṣṭadhā jñeyā maṇibandhe+atha jānuni|| 7||gulphe+aṅgulau korasaṃjñā dvijamūleṣu vaṅkṣaṇe| kakṣāyāṃ colūkhalākhyā aṃsapīṭhe gude bhage|| 8||

nitambe caiva sāmudgā grīvāyāṃ pṛṣṭhavaṃśake| pratarāḥ, syurmūrddhakaṭīkapāle tunnasīvanāḥ|| 9||

hanūbhaye kākatuṇḍāḥ, kaṇṭhasya yakṛtastathā| hṛdayaklomanetrāṇāṃ nāḍyāṃ maṇḍalanāmakāḥ|| 10||

śrotraśṛṅgāṭakākhyeṣu śaṅkhāvartā iti smṛtāḥ|"

iti|

Aṣṭāṅgahṛdayasaṃhitā

sahasre dve nijagādātrinandanaḥ||17||

Sarvāṅgasundarā

atrinandano dve sahasre sandhīnāṃ nijagāda-provāca| sa hi snāyupeśīsirāśritaiḥ sandhibhiḥ saha gaṇayati| etacca bāhulyenoktam| tathā hi-navasu snāyuśateṣu navaśatāni sandhīnām, pañcasu peśīśateṣu pañcaśatāni,, saptasu sirāśateṣu saptaśatāni, ityekaviṃśatiśatāni prāyeṇa prāpnuvantīti manyāmahe|

Aṣṭāṅgahṛdayasaṃhitā

snāvnāṃ navaśatī-----------------------------||17||

Sarvāṅgasundarā

snāyūnāmasmin dehe navaśatī| navānāṃ śatānāṃ samāhāro navaśatī, "dvigoḥ" iti ṅīp, navaśatānityarthaḥ| tatra

"pade pañca syuraṅgulyaḥ pratyaṅguli tu tāni ṣaṭ| triṃśadevaṃ, daśa daśa kūrce pādatale tathā|| 1||

gulphe ceti, triṃśadeva jaṅghāyāṃ, daśa jānuni| catvāriṃśatsyurūrau ca, vaṅkṣaṇe daśa, sakthini|| 2||

sārdhaṃ śataṃ, dvitīye+api tadvadbāhvośca sakthivat| śākhāsvevaṃ ṣaṭśatāni, kaṭyāṃ dve viṃśatī smṛte|| 3||

viṃśatirmuṣkayormeḍhrabastyantreṣu ca kīrtitāḥ| aśītiḥ pṛṣṭhabhāge syuḥ, pārśvayoḥ ṣaṣṭirakṣayoḥ|| 4||

catvāryurasyaṣṭadaśa, aṣṭāvaṃsayuge smṛtāḥ| madhye śatadvayaṃ triṃśadve dve manyāvaṭau smṛte|| 5||

netrauṣṭhatāluni tathā, grīvāyāṃ triṃśadīritāḥ| jatruṇi trīṇi, catvāri hanvoḥ pañca tu kīrtitāḥ|| 6||

jihvāyāṃ, dantamāṃseṣu dvādaśaivātha mūrdhni ṣaṭ| evaṃ śatāni snāyūnāṃ navaiteṣu vinirdeśet|| 7||

āmapakvāśayāntreṣu bastau ca suṣirāṇi tu| pratānavanti śākhāsu mahāsnāvāni kaṇḍārāḥ|| 8||

vṛttāni, pārśva pṛṣṭhoraḥśirasi syuḥ pṛthūni ca| sirādibhyo+apyasthito+api rakṣetsnāvāni yatnataḥ|| 9||"

iti| tathā coktam (suśrute śā. a. 5/35)- "na hyasthīni tathā hiṃsyurna peśyo na ca sandhayaḥ| vyāpāditā api sirā yathā snāyūni dehinām|| snāyūni yo vetti samyagbāhyānyābhyantarāṇi ca| sa gūḍhaṃ śalyamāhartuṃ dehācchaknoti dehinaḥ||" iti|

Aṣṭāṅgahṛdayasaṃhitā

-------------------pañca puṃsāṃ peśīśatāni tu||17||

adhikā viṃśatiḥ strīṇāṃ yonistanasamāśritāḥ||18||

Sarvāṅgasundarā

peśyaḥ samprati bhaṇyante pañcāṅgulyo+atha tāsu tāḥ| pratyekaṃ tisra ityevaṃ tāḥ pañcadaśa kīrtitāḥ|| 1||

daśa pādatale gulphe tathā pādasya copari| kūrce tu (ca) viṃśatiḥ syāttu jaṅghāyāṃ, pañca jānuni|| 2||

ūrau viṃśatirityevaṃ śataṃ sakthyekato bhavet| śataṃ dvitīye+api tathā, sakthivadgujayormatāḥ|| 3||

catvāryevaṃ śatāni syuḥ śākhāsvekaiva mehane| sīvanyāṃ ca, vṛṣaṇayordve, sphijostu daśa smṛtāḥ|| 4||

tisro gude, bastimūrdhni dve, catasrastu koṣṭagāḥ| nābhyāmekā+atha, hṛdyekā, syādekā+a+amāśaye+api, ṣaṭ|| 5||

yakṛtplīhondukeṣu, syuścatasraḥ, pṛṣṭhato daśa| pārśvayorvakṣasi daśa, catasraścākṣakāṃsayoḥ|| 6||

ityantarādhau ṣaṣṭiḥ, syurgrīvāyāṃ daśa, gaṇḍayoḥ| aṣṭau, hanupradeśe+aṣṭāvekaikā kākale tathā|| 7||

jihvāyāṃ mūrdhni galake, dve lalāṭe+atha tāluni (dve dve tālulalāṭayoḥ)| dve oṣṭhayoḥ, karṇayordve, nāsāyāṃ dve ca kīrtite|| 8||

puruṣāṇāṃ bhavedetatpeśīnāṃ śatapañcakam| daśādhikāḥ syuḥ stanayordaśa yonau ca yoṣitām|| 9||

pratyekaṃ stanayoḥ pañca, tāsāṃ vṛddhistu yauvane| yonyantarāśrite dve tu dve ca vṛtte mukhāśrite|| 10||

garbhamārgāśrayāstisro yatra garbho+avatiṣṭhate| śaṅkhanābhyākṛtiryonistryāvartā jāyate striyāḥ|| 11||

tasyāstṛtīya āvarte rohitasyākṛtirbhavet| garbhaśayyā+atha tisraśca bhaveyuḥ sampraveśikāḥ|| 12||

śukrasya cārtavasyaivaṃ peśīstantravido viduḥ| iti| (saṅgrahe coktam śā.a.5)- "etābhirhi śarīre tanubahalasthūlāṇuvakravṛttahrasvadīrghasthiramṛduślakṣṇakarkaśābhiḥ sandhyasthisirāsnāvāni pracchāditāni| sirādhamanīnāṃ cāṇuśo vibhajyamānānāmekonatriṃśacchatasahasrāṇi nava ca śatāṇi ṣaṭpañcāśāni bhavanti| tābhiridaṃ śarīraṃ gavākṣitaṃ pinaddhamātataṃ ca| tāvanti ca keśaśmaśrulomāni| tāsāṃ hi mukhāni tatpratibaddhāni| atastāni tābhirāpyāyyante| taiśca tāḥ svedamabhivahanti| tathā+abhyaṅgālepādivīryaṃ tvacivipakvamantarnayanti| sparśa ca gṛhṇanti| srotāṃsi punarasaṅkhyeyānyeva|" iti| anye tvāhuḥ-"śarīre romṇāṃ dvāsaptatiḥ koṭhyo bhavanti|" iti|

Aṣṭāṅgahṛdayasaṃhitā

daśa mūlasirā hṛtsthāstāḥ sarvaṃ sarvato vapuḥ||18||

rasātmakaṃ vahantyojastannibaddhaṃ hi ceṣṭitam||19||

Sarvāṅgasundarā

hṛdi tiṣṭhantīti hṛtsthāḥ, daśa mūlasirāḥ| yato+anyāsāṃ sirāṇaṃ sarvāsāṃ mūlabhūtatvenaivaitāḥ sthitāḥ, tataḥ pradhānabhūtā ityarthaḥ| hṛtsthāḥ-hṛdayasambaddhāḥ| tāḥ sarvaṃ vapuḥ-sakalaṃ dehaṃ, ojo vahanti-prāpayanti| katham ? sarvataḥ,-sarvadikkam| vapurojo vahantīti vaherdvikarmakatvāt vapurojaśca karma| kimbhūtamojaḥ ? rasātmakaṃ,-rasasvabhāvam, āhārātsārakiṭṭatayā pariṇatāt sāram| tannivaddhaṃ hi ceṣṭitam| tāsu-daśasu sirāsu, nibaddhaṃ-niścayena sthitaṃ, ceṣṭitaṃ-vākkāyamanovyāpāraḥ| hiśabdo yasmādarthe| yasmāttannibaddhaṃ ceṣṭitamatastā mūlasirāḥ|

Aṣṭāṅgahṛdayasaṃhitā

sthūlamūlāḥ susūkṣmāgrāḥ patrarekhāpratānavat||19||

bhidyante tāstataḥ saptaśatanyāsāṃ bhavanti tu||20||

Sarvāṅgasundarā

sthūlaṃ mūlaṃ yāsāṃ tā evam| suṣṭu sūkṣmamagraṃ-prānto yāsāṃ tā evam| sthūlamūlatvena tāsāṃ vyānavāyuvikṣipto rasaḥ śīghrameva cāntaḥ praviśati| sūkṣmaprāntatvena romarājyāmapyantaḥ praviśya teṣāṃ romṇāṃ vṛddhihetuḥ sampadyate| tataścāsmin dehe sthūlamūlāḥ susūkṣmāgrāḥ patrarekāpratānavat bhidyante-anekadhā sampadyante| yathā, vṛkṣasya palāśarekānāṃ pratānāḥ-samūhāḥ, sthūlamūlāḥ susūkṣmāgrā anekadhā jāyante tathaivaitāḥ sirāḥ sthūlamūlāḥ sūkṣmāgrā anekadhā sampadyante nānārūpā yataḥ, tataḥ-tasmāddhetoḥ, palāśarekhāpratānavadanekadhā gamanādāsāṃ sirāṇāṃ saptaśatāni bhavanti| tuśabdo+avadhāraṇe bhinnakramaḥ, saptaiva śatāni|

Aṣṭāṅgahṛdayasaṃhitā

tatraikaikaṃ ca śākhāyāṃ śataṃ, tasminna vedhayet||20||

sirāṃ jālandharāṃ nāma tisraścābhyantarāśritāḥ||21||

Sarvāṅgasundarā

tāsāmekaikasmin sakthni śatam| tasmin-sirāśate, sirāṃ jālandharāṃ nāma-yā jālāni dhārayati tāṃ, na vidhyet| tisraśceti| yāścānyāstisraḥ sirā abhyantarāśritāḥ-antarmukhāḥ, tā api na vedhyā iti caśabdārthaḥ| evaṃ sakthnyāśrite sirāśate catasraḥ sirā na vedhyāḥ| dvitīye+api sakthni catasra eva| sakthivadbāhvorapi| evaṃ caturṣu sirāśateṣu śākhāsvāśriteṣu ṣoḍaśa sirā na vedhyāḥ|

Aṣṭāṅgahṛdayasaṃhitā

ṣoḍaśadviguṇāḥ śroṇyāṃ, tāsāṃdve dve tu vaṅkṣaṇe||21||

dve dve kaṭikataruṇe śastreṇāṣṭau spṛśenna tāḥ||22||

Sarvāṅgasundarā

ṣaṭtriṃśacchatamantarādhau| tatra ṣoḍaśadviguṇāḥ śroṇyāṃ-dvātriṃśaccroṇyavayavāśritā sirāḥ| tāsāṃ madhye dve dve tu vaṅkṣaṇedvayorvaṅkṣaṇayoḥ pratyekaṃ dve sire| dve dve kaṭīkataruṇe-dvayoḥ kaṭīkataruṇayoḥ pratyekaṃ dve sire| evaṃ śroṇyāśritā aṣṭau sirāḥ śastreṇa n spṛśet|

Aṣṭāṅgahṛdayasaṃhitā

pārśvayoḥ ṣoḍaśaikaikāmūrdhvagāṃ varjayettayoḥ||22||

Sarvāṅgasundarā

pārśvayoḥ ṣoḍaśa sirāḥ| tāsāmekaikāmūrdhvagāṃ pārśvasandhisaṃjñāṃ pratyekaṃ varjayet|

Aṣṭāṅgahṛdayasaṃhitā

dvādaśadviguṇāḥ pṛṣṭhe pṛṣṭhavaṃśasya pārśvayoḥ||23||

dve dve tatrordhvagāminyau na śastreṇa parāmṛśet||23||

Sarvāṅgasundarā

dvādaśadviguṇāḥ pṛṣṭhe-caturviṃśatiḥ sirāḥ pṛṣṭhamāśritāḥ| tāsāṃ pṛṣṭhavaṃśasya pārśvayoḥ-pṛṣṭhavaṃśamubhayataḥ, dve dve tatrordhvagāminyau| evaṃ catasraḥ śastreṇa na parāmṛśet|

Aṣṭāṅgahṛdayasaṃhitā

pṛṣṭhavajjaṭhare tāsāṃ mehanasyopari sthite||24||

romarājīmubhayato dve dve śastreṇa na spṛśet||24||

Sarvāṅgasundarā

pṛṣṭhavajjaṭhare-pṛṣṭhena tulyāḥ sirā udare, tatsaṅkhyā caturviṃśatirityarthaḥ| tāsāṃ-udarāśritānāṃ śirāṇāṃ madhyāt, mehanasya meḍhrasyopari sthite, romarājīmubhayataḥ-ubhayapārśvayoḥ, dve dve sire| evaṃ catasraḥ sirāḥ| tāḥ śastreṇa na parāmṛśet|

Aṣṭāṅgahṛdayasaṃhitā

catvāriṃśadurasyāsāṃ caturdaśa na vedhayet||25||

stanarohitatanmūlahṛdaye tu pṛthagdvayam||25||

apastambhākhyayorekāṃ tathā+apālāpayorapi||26||

Sarvāṅgasundarā

catvāriṃśadurasi sirāḥ| tāsāṃ madhyāt caturdaśa sirā na vedhayet| tā eva darśayati-stanarohitetyādi| tayoḥ-stanayormūle tanmūle| tatra stanarohitayoḥ, tathā stanamūlayoḥ tathā hṛdaye, pṛthak-pratyekaṃ, dvayaṃ-dve dve sire, na vidhyet| apastambhākhyayoḥ pratyekamekāṃ sirāṃ, tathā+apālāpayoḥ pratyekamekāṃ sirāṃ na vidhyet|

Aṣṭāṅgahṛdayasaṃhitā

grīvāyāṃ pṛṣṭhavattāsāṃ nīle manye kṛkāṭike||26||

vidhure mātṛkāścāṣṭau ṣoḍaśeti parityajet||27||

Sarvāṅgasundarā

grīvāyāṃ pṛṣṭhavat sirāṇāṃ saṅkhyā-caturviṃśatiḥ sirāḥ| tāsāṃ sirāṇāṃ madhyānnīle dve, manye dve, kṛkāṭike dve, vidhure dve, aṣṭau ca mātṛkāḥ-mātṛkākhyāni marmāṇi, iti-evaṃ, ṣoḍaśa parityajet-na śastraṃ tāsu pātayet|

Aṣṭāṅgahṛdayasaṃhitā

hanvoḥ ṣoḍaśa, tāsāṃ dve sandhibandhanakarmaṇī||27||

Sarvāṅgasundarā

hanvordvayoḥ ṣoḍaśa sirāḥ saṃśritāḥ| tāsāṃ sirāṇāṃ madhyādvesire parityajet| kiṃkarmaṇī te āha ? sandhibandhanakarmaṇī| badhyate+aneneti bandhanam| samdherbandhanaṃ sandhibandhanam| arthāddhanusambandhinaḥ sandherbandhanaṃ karma-kriyā, yayoḥ sirayoste sandhibandhanakarmaṇī sire|

Aṣṭāṅgahṛdayasaṃhitā

jihvāyāṃ hanuvattāsāmadho dve rasabodhane||28||

dve ca vācaḥpravartinyau--------------------||28||

Sarvāṅgasundarā

jihvāyāṃ hanuvat sirāsaṅkhyā-ṣoḍaśaiva sirāḥ| tāsāṃ madhyāt jihvāyā adho ye dve sthite rasabodhane-yābhyāṃ raso jñāyate madhurādirasabodhinyau, dve ca vācaḥpravartinyau ye sire, evaṃ catasro jihvāśritāḥ sirāḥ parityajet|

Aṣṭāṅgahṛdayasaṃhitā

-------------------------nāsāyāṃ caturuttarā||28||

viṃśatirgandhavedinyau tāsāmekāṃ ca tālugām||29||

Sarvāṅgasundarā

nāsāyāṃ caturuttarā viṃśatiḥ sirāṇām, evaṃ caturviṃśatiḥ sirā nāsāśritāḥ| tāsāṃ madhyādve gandhavedinyau-gandhaṃ vedituṃ śīlaṃ yayoste gandhavedinyau sire, tathaikāṃ tālugāṃ sirām, evaṃ nāsāśritāḥ sirāstisraḥ parityajet|

Aṣṭāṅgahṛdayasaṃhitā

ṣaṭpañcāśannayanayornimeṣonmeṣakarmaṇī||29||

dve dve, apāṅgayordve ca tāsāṃ ṣaḍiti varjayet||30||

Sarvāṅgasundarā

ṣaṭpañcāśannayanayoḥ sirāḥ| tāsāṃ madhyānnimeṣonmeṣakarmaṇī| nimeṣonmeṣau-nimilanonmīlane, karmaṇī yayoste nimeṣonmeṣakarmaṇī sire dve dve pratyekam, tathā+apāṅgayordve sire, evaṃ ṣaṭ sirā varjayet-tatra śstraṃ na pātayet|

Aṣṭāṅgahṛdayasaṃhitā

nāsānetrāśritāḥ ṣaṣṭirlalāṭe, sthapanīśritām||30||

tatraikāṃ, dve tathā+a+avartau, catastraśca kacāntagāḥ||31||

saptaivaṃ varjayettāsām-------------------------||31||

Sarvāṅgasundarā

nāsānetragatā yāḥ sirā uktāḥ| tāsāṃ madhyāllalāṭe ṣaṣṭiḥ sirā bhavanti| tatra-tāsāṃ madhyāt, sthapanīśritāṃ-sthapanīnāmamarmaviśeṣastatrasthāṃ, ekāṃ sirāṃ na vidhyet| dve tathā+a+avartaumarmaṇī, tayorāvartayoḥ sthite dve sire na vidhyet| catasraśca kacāntagāḥ-keśāntasthāḥ sirāḥ, na vidhyet| evaṃ sapta sirā lalāṭe varjayet|

Aṣṭāṅgahṛdayasaṃhitā

----------------------karṇayoḥ ṣoḍaśātra tu||31||

dve śabdabodhane śaṅkhau sirāstā eva cāśritāḥ||32||

dve śaṅkhasandhige tāsām------------------------||32||

Sarvāṅgasundarā

karṇayordvayoḥ ṣoḍaśa sirāḥ| atra tu-asmin ṣoḍaśasaṅkhye siroddeśe, karṇayorāsthite dve sire śabdabodhane-yābhyāṃ śabdo budhyate-jñāyate te, varjayet| śaṅkhau sirāstā eva karṇāśritāḥ| tāsāṃ madhyādve sire śaṅkhasandhige-śaṅkhasandhyāśrite, varjayet|

Aṣṭāṅgahṛdayasaṃhitā

-------------------mūrdhni dvādaśa tatra tu||32||

ekaikāṃ pṛthagutkṣepasīmantādhipatisthitām||33||

Sarvāṅgasundarā

mūrdhni viṣaye dvādaśa sirāḥ| tatra tu-tāsu dvādaśasu sirāsu madhye+aṣṭau sirāḥ śastreṇa varjayet| tā evāha-ekaikāmiti| evaṃ pratyekamutkṣepayordvayorekaikāṃ, sīmanteṣu pañcasvekaikāṃ, adhipatāvekāṃ, ityaṣṭau|

Aṣṭāṅgahṛdayasaṃhitā

ityavedhyavibhāgārthaṃ pratyaṅgaṃ varṇitāḥ sirāḥ||33||

Sarvāṅgasundarā

iti-samaptau prakāre vā| aveṣyasirāvibhāgavijñānārthaṃ tannimittaṃ, pratyaṅgaṃ-śirasyantarādhau bāhvādiṣu, yāḥ sirāstā varṇitāḥ-uktāḥ tā varṇayituṃ samāptā iti, athavā+anena prakāreṇa pūrvoktena varṇitāḥ|

Aṣṭāṅgahṛdayasaṃhitā

avedhyāstatra kārtsnena dehe+aṣṭānavatistathā||34||

saṅhkīrṇā grathitāḥ kṣudrā vakrāḥ sandhiṣu cāśritāḥ||34||

Sarvāṅgasundarā

tatra-tāsu sirāsu madhye, kārtsnena- sākalyena, aṣṭānavatiḥ sirā avodhyā varṇitāḥ| dehe-śarīre| na kevalameta evāvedhyāḥ, yāvatsaṅkīrṇādayaśceti tathāśabdasyārthaḥ| saṅkīrṇāḥ-parasparaṃ nibaddhāḥ| grathitā iva-grathitāḥ| kṣudrāḥ-alpāḥsūkṣmā na mahatyaḥ| vakrāḥ-kuṭilāḥ| tathā sandhiṣu-asthisandhiṣu, yā āśritāstā api na vedhyāḥ|

Aṣṭāṅgahṛdayasaṃhitā

tāsāṃ śatānāṃ saptānāṃ pādo+asraṃ vahate pṛthak||35||

vātapittakaphairjuṣṭaṃ śuddhaṃ caivaṃ sthitā malāḥ||35||

śarīramanugṛhṇanti pīḍayantyanyathā punaḥ||36||

Sarvāṅgasundarā

tāsāṃ sirāṇāṃ sambandhīni yāni saptaśatāni, teṣāṃ pādaḥ-pañcasaptatyadhikaṃ śataṃ, asraṃ vahate, asmin dehe| kimbhūtaṃ tadraktam ? vātapittakaphairjuṣṭaṃ-sevitaṃ, śuddhaṃ ca-rairanākrāntamajuṣṭaṃ kṛtvā| pṛthat-pratyekaṃ kṛtvā, pādo+asraṃ vahate| evaṃ vātajuṣṭaṃ raktaṃ sirāśataṃ pañcasaptatyadhikaṃ vahate| pittajuṣṭaṃ pañcasaptatyadhikaṃ śataṃ, tathā kaphajuṣṭaṃ pañcasaptyadhikaṃ śataṃ, tathā śuddhaṃ raktaṃ pañca saptyadhikaṃ śataṃ vahate| evaṃ-pūrvoktena prakāreṇa, malāḥsthitāḥ śarīramanugṛhṇanti-vartayanti| anyathā punaḥ-vyatyayena sthitāḥ, pīḍayanti-vikāreṇa yojayanti|

Aṣṭāṅgahṛdayasaṃhitā

tatra śyāvāruṇāḥ sūkṣmāḥ pūrṇariktāḥ kṣaṇātsirāḥ||36||

praspandinyaśca vātāsraṃ vahante--------------------||37||

Sarvāṅgasundarā

tatra-tāsu sirāsu madhye, śyāvāruṇā varṇena yāḥ sirāstā vātāsraṃ-vātaraktaṃ, vahante| tathā sūkṣmāḥ| tathā pūrṇariktāḥ vāyoścalatvāt kṣaṇātpūrṇāḥ kṣaṇādriktāḥ-śūnyā eva| tathā praspandinyaḥ| kila spandanaṃ sarvāsāṃ vidyate, prakarṣeṇa tu vātaraktavāhinīnāmiti praśabdena dyotyate|

Aṣṭāṅgahṛdayasaṃhitā

----------------------------------pittaśoṇitam||37||

sparśoṣṇāḥ śīghravāhinyo nīlapītāḥ-------------||37||

Sarvāṅgasundarā

sirāḥ pittaśoṇitaṃ vahante| kiṃvidhāḥ ? sparśoṣṇāḥsparśenoṣṇāḥ, na śītāḥ| tathā, śīghravāhinyaḥ| tathā, nīlapītā varṇena|

Aṣṭāṅgahṛdayasaṃhitā

---------------------------------kaphaṃ punaḥ||37||

gauryaḥ snigdhāḥ sthirāḥ śītāḥ-------------||38||

Sarvāṅgasundarā

kaphaṃ punargauryo vahante| tathā snigdhādiviśeṣaṇāḥ| kaphamiti kaphaśoṇitam, śoṇitaśabdalopāt| snigdhāḥ-snigdhacchāyāḥ| tathā, sthirāḥ-na tu capalāḥ| tathā, śītāḥ sparśena|

Aṣṭāṅgahṛdayasaṃhitā

-------------------saṃsṛṣṭaṃ liṅgasaṅkare||38||

Sarvāṅgasundarā

liṅgasaṅkare-yathā nirdiṣṭasya lakṣaṇasya saṅkīrṇatve, saṃsṛṣṭaṃ-kapāvātajuṣṭaṃ vātapittajuṣṭaṃ kaphapittajuṣṭaṃ tribhirapi dośairjuṣṭaṃ, raktaṃ sirā vahanti-sakalaṃ śarīraṃ prāpayanti|

Aṣṭāṅgahṛdayasaṃhitā

gūḍhāḥ samasthitāḥ snigdhā rohiṇyaḥ śuddhaśoṇitam||38||

Sarvāṅgasundarā

gūḍhāḥ-antargatāḥ, tathā samaṃ kṛtvā sthitāḥ-samasthitāḥ, tathā snigdhāḥ-snigdhacchāyāḥ, rohiṇyaḥ-sirāparasaṃjñā lohitābhāsā vā prasaraṇaśīlā vā, śuddhaśoṇitaṃ dehe+asmin vahanti|

Aṣṭāṅgahṛdayasaṃhitā

dhamanyo nābhisambaddhā viṃśatiścaturuttarā||39||

tābhiḥ parivṛtā nābhiścakranābhirivārakaiḥ||39||

tābhiścordhvamadhastiryagdeho+ayamanugṛhyate||40||

Sarvāṅgasundarā

dhamanyo nābhisambaddhā viṃśatiścaturuttarā-caturviṃśatirityarthaḥ| tābhiḥ-dhamanībhiḥ, nābhiḥ parivṛtā-pariveṣṭitā| katham ? cakranābhirivārakaiḥ,-yathā rathāṅgasya madhyamabhāgo nābhiśabdavācyo+arakaiḥ parivriyate tadvannābhiḥ-śarīramadhyabhāgo, dhamanībhiḥ| dhmānāddhamanyaḥ srotoviśeṣā ucyante| tābhiḥ dhamanībhiḥ, ayaṃ deha ūrdhvamadhastiryak cānugṛhyate-rasādiprāpaṇakarmaṇā tāḥ kāyasyānugrahaṃ kurvanti| tābhirayaṃ deha āyyāyate, ārāma iva jalahāriṇībhiḥ kedāra iva kulyābhiḥ| saṅgrahe coktam (śā. a.6)-"tāsāṃ khalu dhamanīnāṃ madhyāddaśa dhamanya ūrdhvaṃ prasṛtā daśādhaḥ prasṛtāstiryak catasraḥ| tābhiryathāsvamaṅgāvayavā ūrdhvādhastiryak samāśritā dhāryante āpyāyyante ca| tāsāmūrdhvagā hṛdayamabhiprapannāḥ pratyekaṃ tridhā jāyante| evaṃ tāstriṃśat| triṃśato madhyādve dve vātapittakapharaktarasān vahataḥ| evaṃ daśa| dve dve śabdarūparasagandhān gṛhṇītaḥ| evamaṣṭābhiḥ śabdarūparasagandhā gṛhyante| dvābhyāṃ dvābhyāṃ bhāṣate ghoṣaṃ karoti svapiti pratibudhyate ca| evamaṣṭau dve cāśru vahataḥ| tathaiva dve stanāśrite nāryāḥ stanyaṃ narasya śukram| adhogamāḥ pakvāśayasthā daśa tridhā jāyante| evaṃ tā api triṃśat| tatrādyāḥ pūrvavaddaśa dve dve vātapittakapharaktarasān vahataḥ| dve vahato+annamantrāśrayeṇa, dve toyaṃ dve mūtram| dve śukraṃ vahato dve ca muñcataḥ| ta eva nārīṇāmārtavaṃ vahataḥ| dve varconirasanyau sthūlāntrapratibaddhe| evaṃ dvādaśa| śeṣāstvaṣṭau dhamanyastiraścīnāḥ svedamabhivarddhayanti| tiryaggāminyastu catusro bhidyamānāḥ subahudhā bhavanti|" iti|

Aṣṭāṅgahṛdayasaṃhitā

srotāṃsi nāsike karṇau netre pāyvāsyamehanam||40||

stanau raktapathaśceti nārīṇāmadhikaṃtrayam||41||

Sarvāṅgasundarā

srotāṃsi puṃsāṃ nava,-dvau nāsāpuṭau, dvau karṇau, dve netre, pāyuḥ- gudam, āsyaṃ-mukham, mehanaṃ-mūtraniṣkramaṇadvāram| strīṇāmetāni tathā+anyāni trīṇi,-dbau stanau, tathaiko raktapatho-raktamārgaḥ, pratimāsaṃ yato yonau raktaṃ pravartate| tadevaṃ strīṇāṃ trīṇisrotāṃsi puṃbhyo+adhikāni| evaṃ srotāṃsi dṛśyānyabhidhāya śarīre yānyadṛśyāni srotāṃsi tānyāha-

Aṣṭāṅgahṛdayasaṃhitā

jīvitāyatanānyantaḥ srotāṃsyāhustrayodaśa||41||

prāṇadhātumalābbhonnavāhīni--------------------------||42||

Sarvāṅgasundarā

antaḥ-śarīrābhyantare, trayodaśa srotāṃsi vadanti| ' ācāryāḥ' iti śeṣaḥ| tāni ca srotāṃsi jīvitāyatanāni-viśeṣeṇa jīvitasyādhiṣṭhānāni| kimbhūtāni ? prāṇadhātumalambhonnavāhīni| prāṇākhyaṃ vātaṃ vahanti yāni tāni-prāṇavāhīni| dhātuvāhīni-rasādidhātun yani vahanti| malavāhīni-mūtraśakṛtsvedān yāni vahanti| tathā, ambhovāhīni-udakavāhīni| tathā, annavāhīni-annamabhyavahṛtaṃ yāni vahanti| evaṃ trayodaśa| saṅgrahe coktam (śā.a.6)-"tatra prāṇavāhināṃ hṛdayaṃ mūlaṃ mahāsrotaśca| tāni kṣayaraukṣyapipāsākṣudvyāyāmavegavidhāraṇādibhirduṣyanti| tato+atisṛṣṭaṃ pratibaddhaṃ kupitamalpālpamabhīkṣṇaṃ vā saśabdaśūlamucchvasanaṃ kurvanti| tatra śvāsavatsādhanam| udakavāhināṃ tālu mūlaṃ kloma ca| tānyāmabhayātipānoṣṇaśuṣkānnatṛḍvigrahādibhirduṣyanti| tato+atitṛṣṇā mukhaśoṣaḥ karṇakṣveḍanaṃ tamodarśanaṃ ca| tatra tṛṣṇoktamauṣadham| annavāhināmāmāśayo mūlaṃ vāmapārśvaṃ ca| teṣāṃ duṣṭau sarvaṃ mātrāśitīyoktamavagadhcchet| rasavāhināṃ hṛdayaṃ mūlaṃ daśa dhamanyaśca| raktavāhināṃ yakṛt plīhā ca| māṃsavāhināṃ snāvānitvak ca| medovāhināṃ vṛkkau māṃsaṃ ca| asthivāhināṃ jaghanaṃ medaśca| majjavāhināṃ parvāṇyasthīni ca| śukravāhināṃ stahau muṣkau majjā ca| mūtravāhināṃ bastirvaṅkṣaṇau ca| śakṛdvāhināṃ pakvāśayaḥ sthūlāntraṃ ca| svedavāhināṃ medo romakūpāśca| srotasāmeva viśeṣāḥ sirā dhamanyaḥ| apare tvanyatvamicchanti sirādhamanīsrotasām| saraṇāt sirāḥ| dhmānāddhamahyaḥ| sravaṇātsrotāṃsi| kevalaṃ parasparasannikarṣāt saddṛśakarmatvāt saukṣmyācca vibhaktakarmaṇāmapyavibhāga iva lakṣyate| anye punarevamācakṣate| srotāṃsi sirā dhamanyo rasāyanyo vāhinyo nāḍyaḥ panthāno+ayanāni mārgāḥ śarīracchidrāṇi saṃvṛtāni sthānānyāśayā kṣayā niketāśceti śarīre dhātvavakāśānāṃ lakṣyālakṣyāṇaṃ paryayeṇa nāmānīti|" iti|

Aṣṭāṅgahṛdayasaṃhitā

-----------------------------------ahitasevanāt||42||

tāni duṣṭāni rogāya, viśuddhāni sukhāya ca||42||

Sarvāṅgasundarā

ahitānāmāhāravihārādīnāṃ sevanāt-śīlanāt, tāni,-srotāṃsi, duṣṭāni rogāya sampadyante| teṣāṃ vijñānārthaṃ doṣādivijñānīyoktamavagacchet| viśuddhāni-aduṣṭāni srotāṃsi, sukhāya ārogyāya, sampadyante|

Aṣṭāṅgahṛdayasaṃhitā

svadhātusamavarṇāni vṛttasthūlānyaṇūni ca||43||

srotāṃsi dīrghāṇyākṛtyā pratānasaddṛśāni ca||43||

Sarvāṅgasundarā

svo dhātuḥ svadhātuḥ,-yo yo yasya yasya srotasa ādhārasyādheyatvena sthito dhātuḥ, tena tena svadhātunā samaḥ-samāno, varṇo yeṣāṃ srotasāṃ tāni svadhātusamavarṇāni| yathā,-rasadhātutulyavarṇāni rasavāhisrotāṃsi, yāvacchukradhātusaddṛśavarṇāni śukravāhisrotāṃsi| tathā, sarvasrotasāṃ madhye kāniciddṛttāni-vartulāni, kānicitsthūlāni, kānicidaṇūni-sukṣmāṇi srotāṃsi| tathā, ākṛtyā-saṃsthānena, dīrghāṇi sarvāṇyeva| tathā, pratāna sadṛśāni-patrarekhātulyāni| patrarekhātulyarupatvena śākhā praśākhatayā+anekadhā dūraṃ pravisṛtānīti gamayati|

Aṣṭāṅgahṛdayasaṃhitā

āhāraśca vihāraśca yaḥ syāddoṣaguṇaiḥ samaḥ||44||

dhātubhirviguṇo yaśca srotasāṃ sa pradūṣakaḥ||44||

Sarvāṅgasundarā

āhāraḥ-pānāśanādilakṣaṇaḥ, doṣaguṇaiḥ-vātapittaśleṣmaguṇairaukṣyādibhiḥ yaḥ samaḥ-tulyaḥ samānaguṇaḥ, sa srotasāṃ pradūṣakaḥ| vihāro+api-yo vāgdehamanaśceṣṭālakṣaṇaḥ, so+api doṣaguṇaiḥ samānaguṇo yathāyathaṃ srotasāṃ pradūṣakaḥ| yaścāhārastathāvihāro dhātubhiḥ-rasādibhiḥ, viguṇo-viruddhaguṇo rasasamānaguṇarviparītaguṇaḥ, sa yathāyathameva srotasāṃ pradūṣakaḥ|

Aṣṭāṅgahṛdayasaṃhitā

atipravṛttiḥ saṅgo vā sirāṇāṃ granthayo+api vā||45||

vimārgato vā gamanaṃ srotasāṃ duṣṭilakṣaṇam||45||

Sarvāṅgasundarā

atiśayena pravṛttiḥ, yathā-mūtravāhisrotasāṃ pramehavadbahumūtratā| saṅgaḥ-apravṛttiḥ, kiñcidvā pravṛttirmūtrakṛcchravat| śakṛdvāhināṃ srotasāmatīsāravatpurīṣātisaraṇaṃ-atipravṛttiḥ| saṅgaḥ stokaṃ stokaṃ kṛtvāpurīṣasya pravṛttiḥ, athavā sarvasarvikayodāvartavatpurīṣasyāpravṛttiḥ| evaṃ mūtravāhisrotasāṃ mūtrātipravṛttya pravṛttī tatsrotoduṣṭerlakṣaṇam| tathaiva purīṣavāhināṃ purīṣāti pravṛttyapravṛttī purīśavāhisroduṣṭerlakṣaṇam| evamanyeṣāmapi srotasāṃ yathāyathaṃ vastuvāhināṃ yathāsvaṃ vastvatipravṛttyapravṛttī teṣāṃ duṣṭerlakṣaṇam| athavā sirāṇāṃ-srotasāṃ, granthayaḥ-kuṭilabhāvatvaṃ, duṣṭerlakṣaṇam| vimārgato veti| athavā svaṃ mārgamujjhitvā mārgāntarāsādanaṃ srotasāṃ duṣṭerlakṣaṇam|

Aṣṭāṅgahṛdayasaṃhitā

bisānāmiva sūkṣmāṇi dūraṃ pravisṛtāni ca||46||

dvārāṇi srotasāṃ dehe raso yairupacīyate||46||

Sarvāṅgasundarā

bisānāṃ-mṛṇālānāṃ, yathā sūkṣmāṇi dvārāṇi-chidrāṇi, dūraṃ pravisṛtāni-sakalaṃ bisaṃ gatāni, tathaiva srotasāṃ dvārāṇi mukhāni, sūkṣmāṇi dehe dūraṃ pravisṛtāni-kṛtsnaṃ dehaṃ prakarṣeṇa gatāni| yaiḥ-dvāraicchidraiḥ, dehe-śarīre, abhyavahṛtasyāhārasya kāyāgninā pacyamānasya prasādabhāvo yaḥ samudbhavati sa rasaḥ prasādākhya upacīyate-vṛddhiṃ nīyate|

Aṣṭāṅgahṛdayasaṃhitā

vyadhe tu srotasāṃ mohakampādhmānavamijvarāḥ||47||

pralāpaśūlaviṇmūtrarodhā maraṇameva vā||47||

srotoviddhamato vaidyaḥ pratyākhyāya prasādhayet||48||

uddhṛtya śalyaṃ yatnena sadyaḥkṣatavidhānataḥ||48||

Sarvāṅgasundarā

srotasāṃ tu vyadhe-tāḍane sati, mohādayo bhavanti| mohādīnāmatiretaradvandvaḥ pralāpādīnāṃ ca| viṇmūtrayo rodhena sambandhaḥ| athavā maraṇameva bhavati| ataḥ-asmājjīvita saṃśayāddhetoḥ, vaidyaḥ pratyākhyāya-"akriyāyāṃ dhruvo mṛtyuḥ" (hṛ.ci. a.11/44) ityādyuktvā, śalyamuddhṛtya-bahirniṣkāsya, prasādhayet| katham ? yatnena-nāvahelayā| kena prasādhayet ? sadyaḥkṣatavidhānataḥ-sadyovraṇapratiṣedoktavidhinā|

Aṣṭāṅgahṛdayasaṃhitā

annasya paktā pittaṃ tu pācakākhyaṃ pureritam||49||

doṣadhātumalādīnāmūṣmetyātreyaśāsanam||49||

Sarvāṅgasundarā

turavadhāraṇe| anekavidhasyāhārasyābhyavahṛtasya pittameva paktā| kimbhūtaṃ pittam ? pācakākhyaṃ pureritaṃ,-pūrvaṃ doṣabhedīye+adhyāya uktam| yathā (hṛ.sū. a.12/10)-"pakvāmāśayamadhyagam" ityārabhya yāvat "pācakaṃ nāma tatsmṛtam|" iti| tadīddṛśa pittamāhāraṃ pācayatīti dhanvantarimatam| doṣadhātviti| otreyasya-atriputrasya, śāsanaṃ-ājñā, iti-evaṃ, doṣādīnāmūṣmā+agniriti| doṣāḥ-vātādayaḥ, dhātavo-rasādayaḥ, malāḥ-mūtrapurīṣasvedāḥ, ādiśabdena dūṣikādayaḥ| teṣāṃ doṣādīnāṃ sambandhī ūṣmā-agniḥ, yaḥ sa evānnasya paktā, na tu pittaṃ pācakākhyamiti|

Aṣṭāṅgahṛdayasaṃhitā

bhuktamāmāśaye rudhvā sā vipācya nayatyadhaḥ||52||

balavatyabalā tvannamāmameva vimuñcati||52||

Sarvāṅgasundarā

bhuktaṃ-abhyavahṛtamannaṃ, āmāśaye-āmānnasthāne yatrāmamannaṃ tatra, sā-grahaṇī, ruddhvā-avaṣṭabhya, adho nayati| kiṃ kṛtvā ? pipācya,-vividhaiḥ prakāraiḥ pācayitvā| balavatīti| balavatī bhuktaṃ vipācyādho nayati| abalā punaḥ satī sā āmameva-apakvameva vimuñcati| nanu, jāṭhārāgnirannaṃ grahaṇīsthaṃ pacati, na grahaṇī| tataśca kathamuktam ? "sā vipācya nayatyadhaḥ" iti| atrocyate| agnigrahaṇyorādhārādheyabhāvena sthitatvādyujyata evaitadvaktum| grahaṇī hyagnerādhāraḥ| tathā ca prāguktam (ślo.50)-"kalā pittadharāhvayā" iti| pittaṃ ca vahniḥ| tathā cādhunaiva vakṣyati (ślo.90)-"pittaṃ vahniḥ" ityādi| tadevaṃ vahnayādhārā yā kalā sā+annagrahaṇādgrahaṇītyucyate| tataścādhāratayā grahaṇīmāśrityāgniḥ pākakaraṇasamartho bhavati, nādhāramantareṇa kevala eva| tadevamagnyādhārasya grahaṇyākhyasya pākanirvartanaṃ prati kartṛtvaṃ yuktameveti| ataḥ "sā vipācya nayatyadhaḥ" ityetadupapannameva|

Aṣṭāṅgahṛdayasaṃhitā

grahaṇyā balamagnirhi sa cāpi grahaṇībalaḥ||53||

dūṣite+agnāvato duṣṭā grahaṇī rogakāriṇī||53||

Sarvāṅgasundarā

hi yasmādarthe| yasmādgrahaṇyā yadbalaṃ-sāmarthyaṃ, tasya heturagniḥ| agnito grahaṇyā balamutpadyate| sa cāpyagnirgrahaṇībalaḥ, grahaṇī balaṃ yasyāgneḥ sa evam| apiśabdānna kevalamagnirgrahaṇyā balam, grahaṇyapyargnerbalam| ato hetordūṣite+agnau duṣṭāgrahaṇī rogakāriṇī sampadyate| evaṃ cārthād grahaṇyāmapi duṣṭāyāmagnirduṣyati| duṣṭaśca so+api rogakārī sampadyate| evaṃ yā pittadharā kalā sā+aduṣṭā satyāyurādīnāṃ puṣṭaye bhavatītyuktam| annagrahaṇādbhahaṇyā evaṃrūpatā|

Aṣṭāṅgahṛdayasaṃhitā

yadannaṃ dehadhātvojobalavarṇādipoṣaṇam||54||

tatrāgnirheturāhārānna hyapakvādrasādayaḥ||54||

Sarvāṅgasundarā

yadannaṃ-āhāro, dehadhātvādipoṣaṇaṃ bhavati, tatrāgnirhetuḥ| kutaḥ ? ityāha-na hītyādi| hi-yasmāt, apakvādāhārādrasarudhirādayo na sambhavanti| ato dehadhātvādipoṣaṇe sarvatrāgniḥ kāraṇam, pākakriyānirvartanāt| tadevamanvayavyatirekābhyāmavagamyate, annaṃ dehadhātvādiheturagniprabhāvādeva, tasmādagniḥ pākakāraṇam, pakvamannaṃ dehādipoṣaṇam| iti parasparakāraṇtvamanayoḥ|

Aṣṭāṅgahṛdayasaṃhitā

annaṃ kāle+abhyavahṛtaṃ koṣṭhaṃ prāṇānilāhṛtam||55||

dravairvibhinnasaṅghātaṃ nītaṃ snehena mārdvam||55||

sandhukṣitaḥ samānena pacatyāmāśayasthitam||56||

audaryo+agniryathā bāhyaḥ sthālīsthaṃ toyataṇḍulam||56||

Sarvāṅgasundarā

kāle-"prasṛṣṭe viṇmūtre" (hṛ.sū. a.8/55) ityādinā granthena prāṅnirūpite| annamabhyavahṛtaṃ koṣṭhaṃ-hṛdayādyaṅganibandhanaṃ sthānaṃ, praṇākhyena vāyunā+a+ahṛtaṃ-ānītam| "ṣṭhīvanakṣavathūdgāra" (hṛ.sū.a.12/5) ityādinaiva prāṇānilāhṛtatve labdhe punaruktaṃ spaṣṭārtham| tacca dravaiḥ-dravaguṇopalakṣitaistoyavyañjanamadyakṣīrādibhiḥ, vibhinnasaṅghātaṃ-apanītapiṇḍitabhāvam| tathā, snehena-ghṛtādinā, mṛdutvaṃ prāpitam| tathā, āmāśayasthitamagniḥ pacati| "nābhistanāntaraṃ jantorāmāśaya iti smṛtaḥ|" iti vyākhyāta āmāśayastantrāntare (carake vi. a. 2/23)| kimbhūto+agniḥ ? audaryo-jaṭharabhavaḥ| tathā samānākhyena vāyunā sandhukṣitaḥ-uddīpataḥ| kālagrahaṇasyopalakṣaṇārthatvānmātrādisahāyena jāṭharāgninā samanoddīpitena pakvamannaṃ dehadhātvādipoṣaṇam| nanu, audaryo+agniradṛśyatvānna jñāyate kathaṃ pacati ? atastadarthaṃ bāhyaṃ dṛṣṭāntaṃ nirupayituṃ granthakṛdāha yathetyādi| yathā bāhyo+agniḥ sthālīsthaṃ toyataṇḍulaṃ pacati| toyaṃ ca taṇḍulāśca toyataṇḍulam, dvandvaikavadbhāvaḥ| tathaivāsāvaudaryo+agniḥ sandhukṣitaḥ samānenāmāśayasthitaṃ caturvidhamannaṃ-aśitapītalīḍhakhāditabhedabhinnaṃ, prāṇānilāhṛtaṃ pacati| nanu, doṣabhedīye+adhyāye pūrvamuktam (hṛ.sū.a. 12/4)-"prāṇo+atra mūrdhagaḥ| ityārabhya yāvat "niśvāsānnapraveśakṛt|" iti| annasya praveśaṃ-āharaṇaṃ, karotītyannapraveśakṛt| prāṇānilā hṛtamityanenāpyayamarthaḥ pratyapādi| tatkimetena ? atrocyate| annapraveśakṛdityanenānnapraveśakaraṇamātramuktam, na tu koṣṭhaprāpaṇamiti| prāṇasya hi vāryormūrdhāśritasyoro yāvatsaṃcāra uktaḥ, na tato+adhaḥ| evamannapraveśakaraṇaṃ tāvatprāptaṃ yāvaduraḥ, na koṣṭhamiti| koṣṭhaṃ prāṇānilāhṛtamityanena tu koṣṭhaprāpaṇākhyo+arthaviśeṣa uktaḥ| iti dvayamapyetadvaktuṃ yuktam| [ nanu, ] 'sandhukṣitaḥ samānena' iti ca na vācyam| yataḥ prāguktam (hṛ.sū.a.12/8)-"samāno+agnisamīpasthaḥ koṣṭhe carati sarvataḥ|" iti| evaṃ jāṭhareṇāgninā sahacaraḥ samano vāyuḥ sandhukṣayatītyartho+avatiṣṭhate| tasmāt "sandhukṣitaḥ samānena " ityanena nārthaḥ| ucyate| arthaviśeṣasampratyayārthametaduktam| tathā hi-"samāno+agnisamīpasthaḥ koṣṭhe carati sarvataḥ| annaṃ gṛhṇāti pacati " iti samānasayaiva pākakriyāṃ prati vahnisandhukṣaṇadvāreṇa kartṛtvamuktam, nāgneḥ| iha punaḥ sandhukṣitaḥ samānenāgniḥ pacati, na samāno vāyuḥ, ityapaunaruktyameva| yadyapi caikapratyayajanitaṃ na kiñcidasti, tathā+apyannapākakriyāṃ pratyagnereva kartṛtvam, na samānādeḥ| samānādayo hyupakārakā eva| ato yuktamidaṃ 'agniḥ pacati' iti|

Aṣṭāṅgahṛdayasaṃhitā

ādau ṣaḍrasamapyannaṃ madhurībhūtamīrayet||57||

phenībhūtaṃ kaphaṃ, yātaṃ vidāhādamlatāṃ tataḥ||57||

pittamāmāśayātkuryācyavamānaṃ, cyutaṃ punaḥ||58||

agninā śoṣitaṃ pakvaṃ piṇḍitaṃ kaṭu mārutam||58||

Sarvāṅgasundarā

ādau-prathamaṃ, ṣaḍrasamapi, apiśabdādvitrādirasamapi, annaṃ-abhyavahṛtamaśitapītādikaṃ, tatpacyamānaṃ madhurībhutaṃ-amadhuraṃ madhuraṃ sampannaṃ sat, kaphamīrayet| kimbhūtaṃ kapham ? phenībhūtam| pānīyāderapi pacyamānasya prathamaṃ phenotpattidarśanādevamuktam| vidāhāditi| tataḥ-prathamāvasthāto mādhuryaprāyāyā anantaraṃ, madhyamāvasthāṃ prāpya jāṭhareṇa vahninā pakvaṃ ṣaḍrasamapyannamabhyavahṛtamamlatāṃ yātaṃ-anamlamamlaṃ sampannaṃ, pittaṃ vidadhyāt| kasmātpunaramlatāṃ yāti ? ityāha-vidāhāt| viruddho viṣamo vā dāho-vidāhaḥ| tato vidāhāddhetoramlatāṃ yātam| kimbhūtamannam ? āmāśayāccyavamānaṃ,-nāmāśayasthitameva| cyutaṃpunaḥ-tata āmaśayātpakvāśayaṃ prāptaṃ, jāṭharāgninā pakvaṃ śoṣitamannaṃ, tathā piṇḍitaṃ-tadānīm piṇḍaṃ sañjātaṃ saṃhataṃ sampannaṃ, tathā kaṭukaṃ jātaṃ, anyāṃ(ntyāṃ) tṛtīyāmavasthāṃ prāpya mārutaṃ kuryāditi yojyam| etacca sarvaṃ svabhavasiddhaṃ svasaṃvedyaprāyaṃ kāryānumeyaṃ ca| ata eva rasaṣaṭke+api yaddravyāṇāṃ vipākatraividhyaṃ madhurāmlakaṭukalakṣaṇamuktaṃ, tadanayā rītyopapannataraṃ bhavati| tathā hi-ṣaḍrasasyāpyannasya jāṭharāgninā pacyamānasya rasatrayopalakṣitena madhurāmlakaṭukasvabhāvenāvasthātrayeṇa pariṇāmo bhavati| atha (nanu,) annamityatra kasmāt "ado jagdhirlyaptikiti" iti jagdhyādeśo na bhavati ?| brūmaḥ| anna iti nipātanāt "bahulaṃ chandasi" iti bahulavacanādvā jagdhyādeśābhāvaḥ| nanu, vidāhādamlatāṃ gatamiti sāmānyenoktama yuktamivābhāti| yato drākṣekṣuśarkarādīnāmavidāhitvaṃ śrūyate| api ca vidāhādīni ca varjayediti tantrakāraḥ (hṛ.sū.a. 8/32) paṭhati| anayā ca rītyā avadāhidravyābhāva eva syāt| tasmātsāmānyena vidāhitvamabhyupagamyamānamanyāyyamiva manyāmahe| ucyate| vidāhasya dvaividhyādadoṣaḥ| iha hi dvividho vidāhaḥ prathito doṣasthānakṛto dravyakṛtaśca| tatra hi doṣasthānakṛtasya grahaṇam| [nanu,] āmāśayācyutamagninā pakvamiti kathamuktam ? yataḥ pakvāśayasthasyāgninā pāko+anupapannaḥ| dūravyavadhāno hyagnirāmāśayasthaḥ| tasmātpakvāśayasthasyānnasya pakvatvamanupapannam| atrocyate| pakvāśaye+apyasti pākaḥ, tantrakāravacanāt| tathā hi prāgbastividhāvabhyadhāt (hṛ.sū.a.19/34)-"yathā vā snehapaktiḥ syādato+atyulbaṇamārutān| vyāyāmanityān dīptāgnīn" ityādi| tadevaṃ pakvāśayasthasyāpyanuvāsanasya snehapāko+abhihitaḥ| tathā pakvāśaye+apyagninā pakvasya punaḥ pāko yukta eva| tantrāntareṣu māṃsādīnāmapi vikledadarśanādanyatrāpi pāko+anujñāta eva|

Aṣṭāṅgahṛdayasaṃhitā

bhaumāpyāgneyavāyavyāḥ pañcoṣmāṇaḥ sanābhasāḥ||59||

pañcāhāraguṇānsvān svān pārthivādīn pacantyanu||59||

Sarvāṅgasundarā

bhūmerayaṃ bhaumaḥ| āpya iti cintyam| āgneya iti "agrerḍhak" iti ḍhak| vāyavya iti "sā+asya devatā" ityarthe "vāyvṛtupitruṣaso yat" iti yat| tadatraupamyartho bodhyaḥ, vāyavya iva vāyavya iti| ke punaste ? ityāha-pañcoṣmāṇa iti| kimbhūtāḥ ? sanabhasāḥ| saha nābhasenoṣmaṇā pañcoṣmāṇaḥpañcāgnayaḥ| bhauma ūṣmā yāvannābhasa ūṣmeti| tadete+agnayaḥ pañcāhāraguṇān anu-paścāt, pacanti| kuto+anu ? prakṛtatvā daudāryāgninirvartitādannapākāt| kimbhūtānāhāraguṇān ? svānkhān pārthivādīn| yo yasya māhābhutoṣmaṇaḥ pārthivāderātmīyo guṇaḥ, taṃ guṇaṃ sa eva pārthivādyūṣmā pacati|

Aṣṭāṅgahṛdayasaṃhitā

yathāsvaṃ te ca puṣṇanti pakvā bhūtaguṇān pṛthak||60||

pārthivāḥ pārthivāneva śeṣāḥ śeṣāṃśca dehagān||60||

Sarvāṅgasundarā

te ca-guṇāḥ, pañcamahābhūtāśritāḥ| yathāsvaṃ ye yeṣāṃ mahābhūtānāmātmīyā guṇāḥ, te yathāsvamātmīyena vahninā pakvā ātmīyāneva dehasthān mahābhūtaguṇān puṣṇanti| kathaṃ puṣṇanti ? ityāha-pṛthak,-pratyekaṃ kṛtvā, naikaṃ sarve, na sarvānekaḥ| tāmeva pratyekaṃ bhūtaguṇapuṣṭiṃ pañcoṣmapakvāhāraguṇakṛtāṃ spaṣṭī kurvannāha- pārthivā mahābhūtaguṇāḥ pārthivāneva mahābhūtaguṇān dehagān puṣṇanti-vṛddhiṃ nayanti| śeṣāḥ-pārthivaguṇebhyo ye+anye mahābhūtaguṇā āpyāstaijasā vāyavyā nābhasāśca, te śeṣān pārthivaguṇavyatiriktānāpyādimahābhūtaguṇān, puṣṇanti-āpyāyayanti| guṇānāṃ ca nirādhārāṇāmasambhavāt sahādhāreṇa pṛthivyādinā mahābhūtena saha pakvā ete mahābhūtaguṇāstathāvidhāneva mahābhūtaguṇān puṣṇantīti sāmarthyalabhyo+arthaḥ| atra codayanti| nanu, pṛthivyādimahābhūtacatuṣṭayavyatiriktasyoddeśamātratvādākāśasya sattaiva durghaṭā| kutaḥ punastasyoṣmaṇaḥ sambhavaḥ ? iti| atrocyate| ākāśasya sattā tāvat dravyanirṇayaprastāva prāk (hṛ.sū. a.9/1) pratipāditaiva| tathā nāsikāśrotrāsyādiṣu suṣireṣu sthāneṣu sthita ūṣmā dāhapākādīn kurvan nābhasa ūṣmetyupacaryate| ityaupacārika ūṣmā+apyasyopapanna eva| evaṃ pañca bhautikā agnaya ete, eka udarāgniḥ, sapta ca dhātvagnayo vakṣyamāṇāḥ, iti trayodaśāgnayaḥ| nanu, pārthivādyūṣmabhiḥ pakvasya punardhātūṣmabhiḥ pākakāle dhātūnāmapi pāñcabhautikatvāttatrāpi pārthivādyūṣmabhāvaḥ| taiśca pārthivādyūṣmabhiḥ punaḥ pākaḥ, ityevamaṣṭādaśa prāpnuvanti| satyamevatat| kintu ta eva pañcoṣmāṇaḥ pārthivādayaḥ sthānantaraprāptā dhātūṣmāṇa iti vyapadeśa māsādayanti| yathā-udakaṃ sthānāntaragataṃ lasīkādivyapadeśaṃ labhate| tathā coktam-"taccharīragataṃ lasīkādivyapadeśaṃ prāpnoti|" iti| anye tvevamāhuḥ-ete trayodaśāgnayaḥ, tathā saptasu sirāśateṣu saptāgniśatāni, pañcasu māṃsapeśī śataṣu ca pañcāgniśatāni "| iti| evaṃ pañcamahābhūtātmakādāhārādyathāsvamagninā pakvādrasa āhārasāraḥ| tatrasthairmahābhūtaguṇairdehagā mahābhūtaguṇā rasadhātvāśritā yathāsvamabhivarddhante|

Aṣṭāṅgahṛdayasaṃhitā

kiṭṭaṃ sāraśca tatpakvamannaṃ sambhavati dvidhā||61||

Sarvāṅgasundarā

tadannaṃ pakvaṃ dvidhā sambhavati-dviprakāraṃ jāyate, kiṭṭarūpaprasādarūpatayā|

Aṣṭāṅgahṛdayasaṃhitā

tatrācchaṃ kiṭṭamannasya mūtraṃ vidyāddhanaṃ śakṛt||61||

Sarvāṅgasundarā

tatra-tayoracchānacchabhedabhinnayoḥ kiṭṭayārmadhyāt, yadacchamannasya kiṭṭaṃ tanmūtraṃ vidyāt| yad ghanaṃ-saṃhataṃ, annasya kiṭṭaṃ tat śakṛt-purīṣaṃ, jānīyāt|

Aṣṭāṅgahṛdayasaṃhitā

sārastu saptabhirbhūyo yathāsvaṃ pacyate+agnibhiḥ||62||

Sarvāṅgasundarā

sāraḥ punaḥ-prasādākhyo bhāgo, bhūyaḥ saptabhiragnibhiḥ pacyate| udarāgninā pañcabhiśca bhūtāgnibhiḥ pūrvaṃ pakvaḥ san pāścātsārībhūto dhātūṣmabhiḥ pacyata iti pratipādanarthaṃ bhūyo grahaṇam| kathaṃ pacyate ? yathāsvaṃ,-yasya sārasya rasādisapta dhātusthasya yo+agniḥ sa ātmiyaḥ, tena tena sa sa sāraḥ pacyata ityarthaḥ| rasadhātusthaḥ sāro rasadhātvagninā pacyata iti bhāvaḥ| caturvidho+apyāhārā+abhyavahṛto jaṭharāgninā bhūtasahāyena pakvaḥ kiṭṭasāratāṃ yāti| tato yaḥ sāraḥ prasādākhyaḥ sa pūrvaṃ hṛdayaṃ yāti| tato hṛdayāntaḥsthena vyānena vikṣiptastatsthābhiḥ sirābhirdaśabhirmūlabhūtābhiḥ kṛtsnaṃ śarīramuhyamāno rasadhātunā sahaikatāṃ prāpto rasadhātvaśayasthena vahninā bhūtāgnisahāyena pacyamāno raktadhātusāratayā pariṇamiti| raktadhātusāratayā pariṇato māṃsadhātusāratayā pariṇamati| yāvatsa evāhārarasaḥ krameṇa garbhatayā pariṇamitīti|

Aṣṭāṅgahṛdayasaṃhitā

rasādraktaṃ tato māṃsaṃ māṃsānmedastato+asthi ca||62||

asthno majjā tataḥ śukraṃ śukrādgarbhaḥ prajāyate||63||

Sarvāṅgasundarā

rasāt-dhāturasādāhārarasena sahaikatāmāpannāt, raktaṃ prajāyate-sa dhāturasastathābhūto raktatayā sampadyate| tāvadyāvatsa eva garbhatveneti yojyam| atra codayanti| nanu, yadyāhāraraso vyānavikṣipto rasadhātunā sahaikatāṃ pariṇaman krameṇa raktādīn bhāvān garbhāvasānān pariṇamati| tarhi kathamuktaṃ "sārastu saptabhirbhūyo yathāsvaṃ pacyate+agnibhiḥ|" iti ? atrocyate| kārye kāraṇopacāradetaduktamityavehi| sārakāryeṣu rasaraktādiṣu saptabhirdhātvagnibhiḥ pacyamāneṣu "sārastu saptabhirbhūyo yathāsvaṃ pacyate+agnibhiḥ|" ityuktam| tasmādrasādidhātava eva sārākhyānmūlakāraṇādutthitāḥ paramārthena pacyanta iti bodhyam| nanu, yadi krameṇāhārarasādraso rasādraktaṃ raktānmāmsamityādikrama āśrīyate, tatkathamuktaṃ (ślo.68)-"vyānena rasadhāturhi vikṣepocita karmaṇā|" iti? atra hi yugapaditi ca nirdiśyate| yugapat-ekakālaṃ, vyānena raso dehe vikṣipyate| vikṣiptācca rasāt sarvadhātūtpattiriti pratyajñāyi| iha ca rasaraktamāṃsādikrameṇāhārarasāddhātuniṣpattirityucyate| tadetat parasparaṃ viruddhamiva lakṣyate| brūmaḥ| yugapacchabdo+atra śīghrakramārthaḥ| tathā covāca sāṅkhye (sāṃ.kā. 3)- "yugapaccatuṣṭayasya tu vṛttiḥ kramaśaśca tasya nirdiṣṭā|" iti| asyārthaḥ-manobuddhyahaṅkārāstrayaścakṣuḥśrotrādīnāṃ madhyādanyatama ityevaṃ catuṣṭayametat| asya ca vṛtteryugapannirdiṣṭā krameṇa ca| tatra yugapadvṛttirutpalapatraśatasūcībhedananyāyena| krameṇa ca vṛttiryathā,-cakṣurādi rūpādikaṃ paśyati, manastatra saṃśete, buddhirniścinoti, ahaṃ karomītyahaṅkāra udyamayati| tadvadatrāpi yugapatkrameṇa ca vikṣepo na viruddhaḥ| astvetat| rasadhāturityetatkathamuktam ? yato rasākhyo dhātustena na vikṣipyata, kintarhi ? āhārarasaḥ| ata eva dhātuśabdopādānamanarthakam| brūmaḥ| dhātuśabda ādhārābhidheyatvenehopātto rasasya dehadhāraṇatvaṃ darśayitum| sarveṣāṃ hi dhātūnāṃ yaddehadhāraṇasvabhāvatvaṃ tadāhārarasāpyāyitānāmeṣāṃ, na tvanāpyāyitānām| ataḥ sa āhāraraso dhātunāmādhāraḥ udbhavasthānam| yathā,-loke hemādīnā ya ādhāraḥ pratiniyatā viśiṣṭā mṛt sa dhātusaṃjñayā bhaṇyate| iyaṃ mṛddhemadhāturiyaṃ rajatadhāturiti| evamāhārarasā vyānena vikṣipyata, na rasākhyo dhātuḥ, iti sthitametat| kiñca, āhārarasādekakālaṃ saptasudhātusrotaḥsu praveśitādrasaraktādayo dhātava utpadyante, iti yadyeṣa ekakāladhātupoṣaṇapakṣa āśrīyate, tadānīmidaṃ virudhyate-"pūrvo dhātuḥ paraṃ kuryādvṛddhaḥ kṣīṇāśca tadvidham|" (hṛ.sū. a. 11/35) iti| yataḥ sarve dhātava āhārarasena yugapadvyānavikṣiptena sve sve srotasyavatiṣṭhamānāḥ svātantryeṇāhārarasāpyāyitāḥ puṣyanti, anāpyāyitāḥ kṣayaṃ yānti| tadevaṃ kathaṃ pūrvasya dhātorvṛddhau parasya vṛddhiḥ pūrvasya dhātoḥ kṣaye parasya kṣayaḥ syāt ? na hi kadāciddhaṭate maitre tṛpte caitraḥ suhitaḥ syāt, atṛpte vā+asuhitaḥ syāt| tathā sthūlasya meda evopacīyata iti dṛṣṭam| na ca samaṃ kṛtvā saptasu dhātusrotaḥsu vinikṣipte rase medaso+adhikā vṛddhiḥ kathañcidupapadyate| kramapariṇāmapakṣe tu sthūlasyāhāraraso rasadhātutayā pariṇamiti| rasadhātū raktatayā, raktadhāturmāṃsatayā, māṃsadhāturmedastayā pariṇamati| medasa āhārapūrṇasya sa āhāraraso medastvaṃ prāptaḥ punaḥ pratisrotonyāyena māṃsasya viśeṣavatīm vṛddhiṃ karoti, anantaraṃ raktasya, anantaraṃ rasasya| punaśca rasadhāturatipūrṇo raktasya vṛddhiṃ vidhatte, raktadhāturmāṃsasya, māṃsadhāturmedasaḥ, ityevamatisthūlasya medovadrasādayo māṃsāvasānā apyupacīyante| asthyādayaścāsthyādisrotasāṃ medasā+a+avṛtatvānna tathopacīyante| tasmādāhārarasena medobhāvena pariṇamatā udakaparipūrṇābhinavamṛtkumbhajalalavasyandananyāyenāsthyādayo dhātavaḥ kevalamāpyāyyante, na tu tathopacīyante| tathā ca muniḥ (ca. sū. a. 21/4)- "sthūlasya meda evopacīyate, na tathetare dhātavaḥ|" iti| asya hyayamarthaḥ,-medaso ye+anye+asthyādayaḥ śukrāvasānaste na tathopacīyante, na punaḥ pūrve rasādayo dhātavaḥ sthūlasya nopacīyanta iti| ata evāha muniḥ (ca. sū. a.21/9)- "medomāṃsātivṛddhatvāccalasphigudarastanaḥ| ayathopacayotsāho naro+atisthūla ucyate||" iti| api ca, yadi kramapariṇāmapakṣo norarīkriyeta tadānīṃ garbhasya śukradhātusārotpannasya rasādayo majjāvasānā dhātavo na syuḥ| kāraṇānuvidhāyīni hi kāryāṇi bhavantītyuktam| kramapariṇāmapakṣe punaḥ śukraprasādasya sarvadhātuprasādarūpatayā pariṇatatvāt sa śukraprasādo garbhatayā pariṇamaṃstathārupa eva pariṇamati| kāraṇānurūpatvātkāryāṇām| tathā ca bījakāraṇe vaṭadhavaprarohādau sakalānyavaśyaṃ tatpadārthajātāni tathārūpāṇyavyaktarūpatayā tānyavatiṣṭhante| yāni kāryarūpatayā pariṇamanti, sarvāṇyabhivyaktiṃ yānti kārye dṛśyante| nanu, kramapariṇāmapakṣe dhātordhātvantarotpattāvāśrīyamāṇāyāṃ yo yo dhāturdhātvantarabhāvena dehe pariṇamati| tasya tasya dhātordhātvantarabhāvena pariṇātatvādabhāvaḥ prāpnoti pūrvasya pūrvasya| tataśca śukraprasādasyaiva dehe sadbhāvaḥ syāt, na rasādīnāṃ dhātūnām| tathā caivamāhāravinivṛttāvapi strīgamanasāmarthyaṃ syāt, śukrasya vidyamānatvāt| atrocyate| anavacchinnapravāhasantānakrameṇāṃśāṃśikatayā dhātūnāṃ dhātvantarabhāvāpattiḥ, na tulya kālaṃ sarvairavayavairutpattiḥ| iti kṛtvā yo yo dhāturdhātvantarabhāvena dehe pariṇamati na tasya tasya dhātoḥ pūrvasyābhāvaḥ prāpnoti, sarvairavayavairapariṇatatvāt| tadevaṃ sarvathā kramapariṇāmapakṣa evāśrayituṃ nyāyyaḥ| tathā cāṣṭāṅgasaṅgrahe+apyadhītam (śā. a. 6)- "tatrāhāraraso vyānavikṣipto yathāsvaṃ saptasu dhātvagniṣu kramātpacyamānaḥ svātmabhāvapracyutisamanantarameva prāptaraktādisaṃjñaḥ kālavadaskhalitaprayāṇo dehamūrjayan" ityādi| tathā carakasaṃhitāyāṃ dṛḍhabalo+apyāha (ci. a. 15/14)- "rasādraktaṃ tato māsaṃ māṃsānmedastato+asthi ca| asthno majjā tataḥ śukraṃ śukrādgarbhaḥ prasādajaḥ|| ityuktavantamācāryaṃ śiṣyastivadamacodayat| rasādraktaṃ visadṛśātkathaṃ dehe+abhijāyate|| rasasya na ca rāgo+asti sa kathaṃ yāti raktatām| rasādraktāt sthiraṃ māṃsaṃ kathaṃ tajjāyate nṛṇām|| rasādraktāttathā māṃsānmedasaḥ śvetatā katham| ślakṣṇābhyāṃ māṃsamedobhyāṃ kharatvaṃ kathamasthiṣu|| khareṣvasthiṣu majjā ca kena snigdho mṛdustathā| majjñaśca pariṇāmena yadi śukraṃ prajāyate|| kathaṃ sarvagataṃ śukraṃ pravadanti manīṣiṇaḥ|| atha prasādānmajjñaśca śukraṃ bhavati dehinām|| chidraṃ na dṛśyate+asthnāṃ ca tanniḥsarati vā katham| evamuktastu śiṣyeṇa guruḥ prāhedamuttaram|| tejo rasānāṃ sarveṣāmambujānāṃ yaducyate| pittoṣmaṇaḥ sa rāgeṇa raso raktatvamṛcchati|| vāyvagnitejasāyuktaṃ raktaṃ māṃsatvamṛcch gati| śleṣmāṇaṃ ca samāśritya māṃsa snehābhisaṃyutam|| sthiratāṃ prāpya śauklyaṃ ca medo dehe+abhijāyate| pṛthivyagnyanilādīnāṃ saṅghātaḥ śleṣmaṇā vṛtaḥ|| kharatvaṃ prakarotyasya jāyate+asthi tato nṛṇām| karoti tatra sauṣiryamasthnāṃ madhye samīraṇaḥ|| medasā tāni pūryante sneho majjā tataḥ smṛtaḥ| tasmānmajjñaśca yaḥ snehaḥ śukraṃ sañjāyate tataḥ|| vāyvākāśādibhirbhāvaiḥ sauṣiryaṃ jāyate+asthiṣu| yena sravati tacchukraṃ navātkumbhādivodakam|| srotobhiḥ syandate dehātsamantāccukravāhibhiḥ| harṣeṇodīritaṃ rāgātsaṅkalpācca manobhavāt|| [vilīnaṃ ghṛtavaḍyāyāmoṣmaṇā sthānavicyutam|] bastau sambhṛtya niryāti sthalānnimnamivodakam|" iti| tathā carakamunirapi sākṣādadhijage (ci. a.8/37)-"srotasā ca yathāsvena dhātuḥ puṣyati dhātunā|" iti| tathā (ca.sū. a.28/3)-"dhātavo hi dhātvāhārāḥ prakṛtimanuvartante|" iti| nagnajidapyāha-"tatrāhārarasātpūrvaṃ rasadhāturvivaddhate| raktadhātū rasāccaiva raktākhyānmāṃsameva ca|| medodhātustato māṃsādasthyākhyo medasastathā| majjadhātustato+asthyākhyānmajjñaḥ śukrākhya eva ca|| śukrātparaṃ ca garbhasya sambhavaḥ parikīrtitaḥ|" iti| tasmātkramapariṇāmapakṣa eva yuktaḥ|

Aṣṭāṅgahṛdayasaṃhitā

kaphaḥ pittaṃ malāḥ kheṣu prasvedo nakharoma ca||63||

sneho+akṣitvagviśāmojo dhātūnāṃ kramaśo malāḥ||64||

Sarvāṅgasundarā

kaphādayo dhātūnāṃ krameṇa malāḥ| rasasya kapho malaḥ| raktasya pittaṃ malaḥ| kheṣu nāsikāvivarādiṣu yo malo+antaḥ sambhavati sa māṃsasya malaḥ| yaḥ śarīre prasvedo-romabhyaḥ salilasambhavaḥ, sa medaso malaḥ| nakhā romāṇi cāsthnāṃ malaḥ| majjñaḥ sneho malaḥ| snehaḥ keṣāṃ sambandhī ? netrayostvaco viśaḥ-purīṣasya, ca| yattadojaḥ-sarvadhātūnāṃ tejaḥ śarīrasambhavaṃ, sa śukrasya malaḥ|

Aṣṭāṅgahṛdayasaṃhitā

prasādakiṭṭau dhātūnāṃ pākādevaṃ dvidhacchataḥ||64||

Sarvāṅgasundarā

dhātūnāṃ-rasādīnāṃ, evaṃ-anena prakāreṇa yathādarśitena pākādagnyāhitāt, prasādakiṭṭau dvidhā ṛcchataḥ-dvaividhyaṃ vrajataḥ| kiṭṭaśabdasyātra puṃstvaṃ lokāśrayatvālliṅgasyeti bodhyam, ardharcādiṣu tvapāṭha evāsya|

Aṣṭāṅgahṛdayasaṃhitā

parasparopasaṃstambhāddhātusnehaparamparā||65||

Sarvāṅgasundarā

dhātūnāṃ snehaḥ-sāro dhātusnehaḥ| āhārarasasya dhātvātmanāpariṇamato yathāyathaṃ dhātvagnibhiḥ pacyamānasya kṣīrasyeva śṛtasya sāraḥ-tathāpākavaśāddhātūnāṃ yathottaraṃ yathārūpaḥ sneho jāyate, tasya dhātusnehasya paramparā-āhārarasāpyāyitā yā+avyucchinnaprabandhapravṛttatayā viśiṣṭaiva yathottaraṃ dhātusnehotkarṣakramapariṇatiḥ sā dhātusnehaparamparā, parasparamupasaṃstambhāt-upasaṃśleṣāt, jāyate| ata eva śoṇitaprabhṛtīnāṃ dhātūnāmuttarottaraṃ gauravaṃ yathottaraṃ snehotkarṣaḥ|

Aṣṭāṅgahṛdayasaṃhitā

kecidāhurahorātrātṣāḍahādapare, pare||65||

māsena yāti śukratvamannaṃ pākakramādibhiḥ||66||

Sarvāṅgasundarā

kecidācāryāḥ ahorātrāt-rātriṃdinena, annaṃ śukratvaṃ yātītyāhuḥ| kaiḥ ? pākakramādibhiḥ| pākasya jāṭharāgninā bhūtāgnibhirdhātvagnibhī rasaraktādiparipāṭyetyevaṃprakāraḥ kramaḥ, sa ādiryeṣāṃ-vīryaprabhāvādīnāṃ, taiḥ| apare-anye ācāryāḥ, ṣaḍahātṣaḍbhirdinaiḥ, anna pākakramādibhiḥ śukratvaṃ yātīti vadanti| pare anye, tvāhuḥ,-ahorātrātprabhṛti māsaḥ paraḥ pramāṇāvadhirannasya rasādipākakramādinā pariṇamataḥ śukratvagamane, na tata ūrdhvaṃ kadācidapi| tathā ca parāśaro+aṣṭarātreṇānnaṃ pariṇamacchukratvaṃ yātīti saṅgirate| tathā ca tadvanthaḥ-"āhāro+adyatano yaśca śco rasatvaṃ sa gacchati| śoṇitatvaṃ tṛtīye+ahni, caturthe māṃsatāmapi|| medastvaṃ pañcame, ṣaṣṭhe asthitvaṃ, saptame vrajet| majjatāṃ, śukratāmeti divase tvaṣṭame nṛṇām|| tasmaddhi pathyāpathyābhyāmāhārābhyāṃ nṛṇāṃ dhruvam| saptarātreṇa śudhyanti praduṣyanti ca dhātavaḥ||" iti

Aṣṭāṅgahṛdayasaṃhitā

athaitadannaṃ rasādibhāvena pariṇamacchukratvaṃ yāti||66||

kiñcicchinnaṃ kṛtvā+atha kālavadanavarataṃ kṛtvā pākakrameṇa ? ata āha ---- ---------------------------------------||66||

santtatā bhojyadhātūnāṃ parivṛttistu cakravat||66||

Sarvāṅgasundarā

bhojyāśca te dhātavaśca bhojyadhātavaḥ| bhojyaśabdeneha yasya dhātorya āhārastasya sarvasya grahaṇam| uktaṃ hi (ca.sū. a.28|13)-"dhātavo hi dhātvāhārāḥ|" iti| etaduktaṃ bhavati,-yasya dhātoryasmādutpattiḥ sa yasyāhāra iti| bhojyadhātūnāṃ parivṛttiḥ-parivartanaṃ bhramaṇaṃ gatiḥ, sa cakravatsantatā avyuccinnaprabandhasvarūpā, āhārarasenāpyāyitatvāt|

Aṣṭāṅgahṛdayasaṃhitā

vṛṣyādīni prabhāveṇa sadyaḥ śukrādi kurvate||67||

Sarvāṅgasundarā

vṛṣyāṇi kṣīrarasamadhukamāṣakūṣmāṇḍahaṃsādipakṣyaṇḍaprāyāṇi| tathā, ādigrahaṇādviṣagarapraśamanamūḍhagarbhajarāyuniṣkramaṇakriyāprāyāṇi| sadyaḥ-tatkṣaṇādeva, susūkṣmaṃ durlakṣyaṃ tathāvidhaṃ prabhāvamāsādya tāni pariṇamanti śukrabalādi kurvate nāpariṇamanti|

Aṣṭāṅgahṛdayasaṃhitā

prāyaḥ karotyahorātrātkarmānyadapi bheṣajam||67||

Sarvāṅgasundarā

vṛṣyādidravyavyatiriktamanyadapi bheṣajaṃ-cūrṇaguṭikādi dīpanādikriyaṃ, ahorātreṇa prāyaḥ svaṃ svaṃ karma karoti| prāyograhaṇaṃ kiñcidbheṣajamahorātrādapyūrdhvaṃ kiñcittato+apyavāk vīryādivaśāt karma karotīti dyotanārtham|

Aṣṭāṅgahṛdayasaṃhitā

vyānena rasadhāturhi vikṣepocitakarmaṇā||68||

yugatpasarvato+ajasraṃ dehe vikṣipyate sadā||68||

kṣipyamāṇaḥ khavaiguṇyādrrasaḥ sajjati yatra saḥ||69||

tasminvikāraṃ kurute khe varṣamiva toyadaḥ||69||

Sarvāṅgasundarā

āhāraraso jaṭharāgninā pakvaḥ prasādo dhātvākāratvāddhātuvācyo yasmādvyānena sadā sarvataḥ-sarvasmin dehe, vikṣipyate viśeṣeṇa preryate| sarvata ityādyāditvāttasiḥ| kimbhūtena ? vikṣepaḥ-preraṇameva, ucitaṃ-yogyaṃ, karma yasya, tena vikṣepocitakarmaṇā| kathaṃ vikṣipyate ? yugapat-ekakālam, tathā+ajasraṃ-anavaratam| saḥ-rasadhāturāhārarasaprasādākhyo, vyānena vikṣipyamāṇaḥ khavaiguṇyāt srotoduṣṭeḥ, yatra pradeśe svarupāpracyuto+api sajjati-saktaḥ sampadyate, tasmin pradeśe dehasya vikāraṃ kurute, na sarvatra| etadeva dṛṣṭāntadvāreṇa spaṣṭayati| khe varṣamityādi| yathā khe-viyati, toyado-megho, vātavaśāt kṣipyate varṣaṃ-vṛṣṭiṃ, kvacideva deśe kurute, na sarvatra| khasya vaiguṇyaṃ khavaiguṇyamiti ṣaṣṭhīsamāsaḥ| "pūraṇaguṇa" ityādinā cātra yathā samāsaniṣedho na bhavati, tathā "śirortīndriyadaurbalya" (hṛ.sū. a. 4/9) ityatra pratipāditameva| tasmin vikāraṃ kuruta ityatrātmanepadaṃ na prāpnoti, rasasya kartrabhiprāyābhāvāt| na hi tasya citramutpadyata iti karotīti prāpnoti| brūmaḥ| aupacāriko+atra kartrabhiprāyaḥ kalpyaḥ| anenaiva nyāyena 'vrīhīnātapaḥ śoṣayati' ityādyapyupapannam| vyāno rasadhātuṃ yatra nayati tatra vikāraḥ, iti tāvadrasasya vikṣepaḥ|

Aṣṭāṅgahṛdayasaṃhitā

doṣāṇāmapi caivaṃ syādekadeśaprakopaṇam||70||

annabhautikadhātvagnikarmeti paribhāṣitam||70||

Sarvāṅgasundarā

evamiti doṣaprakopatramātideśārtham| yathā rasaḥ kṣipyamāṇaḥ khavaiguṇyādyatra sajjati tasmin vikāraṃ kurute, evaṃ-anena nyāyena, doṣāṇāmapi-vātādīnāṃ vyānena vikṣipyamāṇānāṃ, ekadeśaprakopaṇaṃ-vikārakaraṇaṃ, syāt| ata eva sidhmadadruśvayathvādyekadeśe jāyate| evaṃ kṣepyāṇāṃ svabhāvasthānāmapyasvātantryādvikārakāritvaṃ bhavati| bhūtameva bhautikam| vinayādibhyaṣṭak| annaṃ ca bhautikaṃ ca dhātavaścānnabhautikadhātavaḥ, teṣāmagnirannabhautikadhātvagniḥ, tasya karma annabhātikadhātvagnikarma| iti prakāre| iti-pūrvoktena prakāreṇa, annabhautikadhātvagnikarma paribhāṣitaṃ-uktaṃ niścayīkṛtam| tatra "annaṃ kāle+abhyavahṛtaṃ" (ślo.55) ityādinā "kaṭu mārutam" ityantena granthena| tathā, annaṃ sārakiṭṭatayā yatpariṇamati tadetajjāṭhārāgneḥ karma| "bhaumāpyāgneya" (ślo.59) ityārabhya" śeṣāḥ śeṣāṃśca dehagān" ityevamantena granthena yannirdeṣṭaṃ tadbhūtāgneḥ karma| "sārastu saptabhirbhūyo" (ślo 62) ityārabhya "prasādakiṭṭau dhātūnā" ityevamantena yannirdiṣṭaṃ taddhātvagnikarmeti|

Aṣṭāṅgahṛdayasaṃhitā

annasya paktā sarveṣāṃ paktṛṇāmadhiko mataḥ||71||

tanmūlāste hi tadvṛddhikṣayavṛddhikṣayātmakāḥ||71||

tasmāttaṃ vidhivadyuktairannapānendhanairhitaiḥ||72||

pālayetprayatastasya sthitau hyāyurbalasthitiḥ||72||

Sarvāṅgasundarā

sarveṣāṃ paktṛṇāṃ madhye yo+annasya paktā-pācako jāṭharāgniḥ, so+adhiko mataḥ-balīyānabhipretaḥ| tantrakṛtāmiti śeṣaḥ| kutaḥ śreṣṭhaḥ ? ityāha-tanmūlā ityādi| saḥ jāṭharānalo, mūlaṃ pradhānaṃ, yeṣāṃ-bhūtāgnyādīnāṃ te yasmāttanmūlāḥ| mūlamiva mūlam| yathā, vṛkṣādīnāṃ pradhānamavayavo mūlaṃ, sarveṣāṃ hi tadavayavānāṃ janmādiṣu tatkāraṇam, tena vinā teṣāṃ janmādyasambhavāt| yasmāccaivaṃ mūlaṃ-sarvāvayavebhyaḥ pradhānamavayavaḥ| tasmātte-bhūtadhātvagnayaḥ, taddṛddhikṣyavṛddhikṣayātmakāḥ,-vṛddhiśca kṣayaśca vṛddhikṣayau, tasya-jāṭharāgneḥ, vṛddhikṣayau-cayāpacayau, tābhyāṃ vṛddhikṣayau tadvṛddhikṣayavṛddhikṣayau, tāvātmā-svabhāvo, yeṣāṃ te tadvṛddhikṣayavṛddhikṣayātmakāḥ| etaduktaṃ bhavati,-jāṭharānalavṛddhyā pareṣāmagnīnāṃ vṛddhiḥ tatkṣayeṇa teṣāṃ kṣayaḥ| tasmāttaṃ pācakamagniṃ, vidhivat-praśastena vidhānena, yuktaiḥ-yojitaiḥ, annapānendhanairhitaiḥ-pathyaiḥ, pālayet| annapānānyevendhanāni, taiḥ| kathaṃ pālayet ? prayataḥ-yatnavān nāvahelayā| hi-yasmāt, tasya-annasya paktuḥ, sthitau-sadbhāve, āyurbalasthitiḥ-tatsthitāvāyuravatiṣṭhate balaṃ ca| tathā coktam (saṅgrahe ci. a.12)- "agnimūlaṃ balaṃ puṃsāṃ balamūlaṃ hi jīvitam|" iti|

Aṣṭāṅgahṛdayasaṃhitā

samaḥ samāne sthānasthe viṣamo+agnirvimārgage||73||

pittābhimūrccite tīkṣṇo mando+asminkaphapīḍite||73||

Sarvāṅgasundarā

samāne vāyau sthānasthe-khāśayasthite sati, samo+agnirbhavati| vimārgage-mārgamujjhitvotpathapravṛte samāne sati, viṣamo+agnirbhavati| pittenābhimūrccite-ekalolībhūte samāne, tīkṣṇo+agnirbhavati| asmin-samāne, kaphapīḍite-śleṣmābhibhūte, mando+agnirbhavati|

Aṣṭāṅgahṛdayasaṃhitā

samo+agnirviṣamastīkṣṇo mandaścaivaṃ caturvidhaḥ||74||

yaḥ pacetsamyagevānnaṃ bhuktaṃ samyak samastvasau||74||

viṣamo+asamyagapyāśu samyagvā+api cirātpacet||75||

tīkṣṇo vahniḥ paceccīghramasamyagapi bhojanam||75||

mandastu samyagapyannamupayuktaṃ cirātpacet||76||

kṛtvā+a+asyaśoṣāṭopāntrakūjanādhmānagauravam||76||

Sarvāṅgasundarā

evaṃ-samādibhedena, caturvidho+agnirbhavati| idānīmasya caturvidhasyāgnerlakṣaṇaṃ vakti- vahniriti vakṣyamāṇena sambandhaḥ| yo vahniḥ samyak-yathāvidhi, bhuktamannaṃ samyageva pacet, sa sama eva bhavati, iti tuśabdo+avadhārayati| annamiti prakṛtam| yo+asamayagapideśakālamātrāvidhibhraṣṭamapi, annaṃ bhuktamāśu pacet, samyagvā+annaṃ bhuktaṃ cirātpacet, sa viṣamaḥ| yo+asamyagapyannaṃ bhuktaṃ drāk pacet, sa tīkṣṇaḥ| yastu samyagapyannamupayuktamāsyaśoṣādīn kṛtvā cirātpacet, sa mandaḥ| āṭopaḥ-kṣobhaḥ| mande+agnau ca sabhaktamevauṣadhaṃ prāyeṇopayoktuṃ yujyate| tathā ca saṅgrahe papāṭha (sū. a. 11)- "yāmaiścaturbhirdvābhyāṃ ca bhojyabheṣajyayoḥ same| pāko+agnau yuktayordrāk ca tīkṣṇe, mande punaścirāt|| sabhaktamauṣadhaṃ tasmānmandāgneravacārayet|" iti| evamagnimuktvā, agnyāyattatvādbalasya balatraividhyaṃ darśayati-

Aṣṭāṅgahṛdayasaṃhitā

sahajaṃ kālajaṃ yuktikṛtaṃ dehabalaṃ tridhā||77||

Sarvāṅgasundarā

saha jāyata iti sahajam, kālājjātaṃ kālajam, yuktibhirūpajātaṃ yuktijam, iti dehabalaṃ-śarīrabalaṃ, tridhā|

Aṣṭāṅgahṛdayasaṃhitā

tatra sattvaśarīrotthaṃ prākṛtaṃ sahajaṃ balam||77||

vayaskṛtamṛtūtthaṃ ca kālajaṃ, yuktijaṃ punaḥ||78||

vihārāhārajanitaṃ tathorjaskarayogajam||78||

Sarvāṅgasundarā

tatra-teṣu baleṣu madhye, sattvarajastamaḥsamutthaṃ śarīrodbhūtaṃ ca yadbalaṃ tatprākṛtaṃ-svabhāvikam| sattvaśabdena guṇatrayamupalakṣyate| śarīraṃ-tvagraktādisāramayaṃ yadvastujātaṃ tat| vayo-bālyayauvanādi, tena kṛtaṃ vayaskṛtam,-vayonusāreṇa niṣpāditam, ṛtubhyo-hemantādibhya udbhūtamṛtūttham, etadubhayamapi kālajaṃ balam| vayaskṛtamityatra "ataḥ kṛkami" ityanena saḥ| yuktijaṃ punarbalaṃ,-viharaṇaṃ-vihāro vāṅgmanaśceṣṭālakṣaṇo+anekaprakāraḥ, āhāraḥ-pūrvamuktaḥ, tābhyāṃ vihārāhārābhyāṃ janitaṃ vihārāhārajanitaṃ yadvalaṃ tadyuktijam| yuktiḥ-yoga itikartavyatā, tato jātaṃ yuktijam| tathā, ūrjaskarāstvime yogāḥ-"tadyathā,-balavatpuruṣe deśe janma [ tadvidhe ca kāle ] sukhaśca kālayogo bījakṣetraguṇaśarīrāhārasatvasampattayaśca" (saṃ. śā. a. 8)| tathā ye yogā rasāyanavājīkaraṇoktāḥ, tebhyo jātamūrjaskarayogajaṃ yadvalaṃ tadapi yuktijam| samprati deśatraividhyaṃ darśayati-

Aṣṭāṅgahṛdayasaṃhitā

deśo+alpavāridrunago jāṅgalaḥ svalparogadaḥ||79||

ānūpo viparīto+asmātsamaḥ sādhāraṇaḥ smṛtaḥ||79||

Sarvāṅgasundarā

stokajalavṛkṣaśailākrāntaḥ svalparogado jāṅgalo deśaḥ śuddhasrotastayā| tathā ca-marudeśodbhavā alparogāścirajīvinaśca dṛśyante| asmāt-jāṅgalāt, viparīto-bahūdakatarugirisamadhiṣṭhito bahurogadaśca, ānūpaḥ| samastu deśo yo nātyambuvṛkṣaparvato, na cātyalpavāritarugiriḥ, sa sādhāraṇo madhyastharogārogyaḥ|

Aṣṭāṅgahṛdayasaṃhitā

majjamedovasāmūtrapittaśleṣmaśakṛntyasṛk||80||

raso jalaṃ ca dehe+asminnekaikāñjalivarddhitam||80||

Sarvāṅgasundarā

majjādidravyaṃ jalāvasānaṃ, asmin-pauruṣe dehe, ekaikāñjalivarddhitam| tena majjña eko+añjaliḥ, dvau medasaḥ, yāvajjalasya dehāśritasya daśāñjalayaḥ|

Aṣṭāṅgahṛdayasaṃhitā

pṛthak svaprasṛtaṃ proktamojomastiṣkaretasām||81||

dvāvañjalī tu stanyasya catvāro rajasaḥ striyāḥ||81||

Sarvāṅgasundarā

ojomastiṣkaśukrāṇāṃ dehagānāṃ pṛthak-pretyekaṃ, svaprasṛtaṃ pramāṇam| striyāḥ stanyasya dvāvañjalī, rajaso-raktasyārtavasya catvāro+añjalayaḥ| svena mānenāñjaliprasṛtāviha hastasaṃsthānaviśeṣavācyau gṛhyete, na tu catuṣpaladvipalaparimāṇau mānavācyau, svaśabdaprayogāt| prasṛtaśabde tu mānavācini gṛhyamāṇe svaśabdo+anarthaka eveha syāt| nanu, yathā majjādīnāṃ samatvādhikyahānayo vidyante, tathā pavanasyāpi| tathā ca prāgabhyadhāyi (hṛ. sū. a. 11/1)- "utsāhocchvāsaniḥśvāsa" ityādi| tathā (hṛ. sū. a. 11/5)- "vṛddhastu kurute+anilaḥ| kārśya" ityādi| tathā (hṛ. sū. a. 11/15)- "liṅgaṃ kṣīṇe+anile+aṅgasya" ityādi| tasmādvāyorapi pramāṇaṃ vācyaṃ syāt| tatkathamiha noktam ? atrocyate| pavanasyāmūrttatvātpramāṇaṃ vaktumayuktam| tathā ca carakaḥ (?)-"na mānonmānatā vāyorarūpatvāttu yujyate|" iti| tasmālliṅgaireva samatvādhikyahānayo+anilasya vaktuṃ yuktāḥ|

Aṣṭāṅgahṛdayasaṃhitā

samadhātoridaṃ mānaṃ vidyādvṛddhikṣayāvataḥ||82||

Sarvāṅgasundarā

samadhātoḥ-samaprakṛteḥ, etanmānaṃ vidyāt, naikadoṣādhikaprakṛtīnāṃ dvidoṣādhikaprakṛtīnāṃ vā| teṣāṃ hyata eva yathoktādañjalipramāṇādikādyathāyathaṃ majjādīnāṃ vṛddhikṣayau vidyāt|

Aṣṭāṅgahṛdayasaṃhitā

śukrāsṛggarbhiṇībhojyaceṣṭāgarbhāśayartuṣu||83||

yaḥ syāddoṣo+adhikastena prakṛtiḥ saptadhoditā||83||

Sarvāṅgasundarā

śukraṃ cāsṛk cetyādidvandvaḥ| garbhiṇī-sampadyamānā garbhāmātā, tasyā bhojyaceṣṭe-āhāravihārau, eteṣu yo+adhiko dośo-vātādiḥ, tena prakṛtiḥ saptadhā-saptaprakārā, [ uditā- ] abhihitā, sūtrasthāne (a.1/10)| ya iti jātāveka vacanam| tena yo doṣo, yau doṣau, ye doṣāḥ, ityartho+avatiṣṭhate| ekadoṣadvidoṣatridoṣaprakṛtiṣu yathāsaṅkhyameko dośo dvau doṣo trayo doṣā adhikā ityarthaḥ| nanu, samadhātorvātādīnāṃ samatvāt kathamivādhikyaṃ syāt ? brūmaḥ| samadhātorapi samānāṃ trayāṇāmapi tasmin kāle svapramāṇato yathāsvaṃ tulye nādhikatvaṃ bhavatīti yuktaṃ tatrāpyādhikyam| yadi vā doṣo+adhika iti bāhulyenoktam| tena ṣaṭsveva prakṛtiṣu doṣādhikabhāvaḥ, na tu samadhātāviti vedyam| adhunā vātasya prādhānyaṃ ṣaḍbhiḥ kāraṇaiḥ pradarśya vātaprakṛti prāgabhidhatte-

Aṣṭāṅgahṛdayasaṃhitā

vibhutvādāśukāritvādvalitvādanyakopanāt||84||

svātantryādbahurogatvāddoṣāṇāṃ pravalo+anilaḥ||84||

Sarvāṅgasundarā

vibhutvāt-vyāpitvāt| tathā, āśukāritvāt| tathā, balitvāt, yathā hi vāyurvyāpyāśukārī balī ca, na tathā pittaśleṣmāṇau| tathā, anyakopanāt, svajātīyāpekṣayā+anyaupittaśleṣmāṇau, anena yathā kopyete, na tābhyāṃ tathā+ayam| tathā, svātantryāt-prerakatvāt, tathā hi nāsāvanyena preryate+ataḥ svatantro+asau| tathā, bahurogatvāt| tathā coktam-"aśītirvātajā rogāścatvāriśacca pittajāḥ| viṃśatiḥ śleṣmajāśca" iti| evaṃ trayāṇāṃ doṣāṇaṃ madhye+anilaḥ prabalaḥ-pradhānam|

Aṣṭāṅgahṛdayasaṃhitā

prāyo+ata eva pavanādhyuṣitā manuṣyā doṣātmakāḥ sphuṭitadhūsarakeśagātrāḥ||85||

śītadviṣaścaladhṛtismṛtibuddhiceṣṭā- sauhārdadṛṣṭigatayo+atibahupralāpāḥ||85||

alpavittabalajīvitanidrāḥ sannasaktacalajarjaravācaḥ||86||

nāstikā bahubhujaḥ savilāsā gītahāsamṛgayākalilolāḥ||86||

madhurāmlapaṭūṣṇasātmyakāṅkṣāḥ kṛśadīrghākṛtayaḥ saśabdayātāḥ||87||

na dṛḍhā na jitendriyā na cāryā na ca kāntādayitā bahuprajā vā||87||

netrāṇi caiṣāṃ kharadhūsarāṇi vṛttānyacārūṇi mṛtopamāni||88||

unmīlitānīva bhavanti supte śailadrumāṃste gaganaṃ ca yānti||88||

adhnyā matsarādhmātāḥ stenāḥ prodbaddhapiṇḍikāḥ||89||

śvaśṛgāloṣṭragṛdhrākhukākānūkāśca vātikāḥ||89||

Sarvāṅgasundarā

prāyograhaṇaṃ kvacidvyabhicārartham| ata eva-asmādeva kāraṇāt, pavanādhyuṣitāḥ-vāyunā+adhiṣṭhitāḥ, manuṣyāḥ prāya evaṃrūpā bhavanti| kāraṇānuvidhāyitvāt kāryāṇām| doṣātmakāḥ-na tu guṇasvabhāvāḥ, na śubhasvabhāvā bhavanti| śukrārtavarūpāvasthāmārabhyājīvitaṃ pavanādhyuṣitā mānavāḥ sphuṭitadhūsarakeśagātrāḥ| sphuṭitāni dhūsarāṇi ca keśagātrāṇi yeṣāṃ ta evam| tathā, śītaṃ dviṣantīti śītadviṣaḥ, uṣṇābhilāṣitvāt| tathā, calā dhṛtyādayo gatyantā yeṣāṃ te tathoktāḥ| tathā, atiśayena bahuḥ pralāpaḥ-sambhāṣaṇaṃ, yeṣāṃ ta evam| vasantatilakāvṛttam| alpāḥ vittādayo nidrāntā yeṣāṃ ta evam| tathā, sannā saktā calā jarjārā vāk yeṣāṃ ta evam| keṣāñcitsannā-avasādaṃ nītā, keṣāñcitsaktā-bhāṣaṇe vilambya vilambya pravṛttā, keṣāñciccalā, keṣāñcijjarjarā-bhinnakāṃsyasvanasadṛśī vāgiti| tathā nāsti paraloka ityevaṃ matiryeṣāṃ te nāstikāḥ| "asti nāsti diṣṭaṃ matiḥ" iti ṭhak| tathā, bahubhujaḥ-analpāśanāḥ| tathā, savilāsāḥ-salīlāḥ| tathā, gītahāsādilolāḥ tatpriyāḥ| svāgatāvṛttam| tathā, madhurāmlapaṭūṣṇasātmyā madhurādyabhilāṣiṇaśca| kṛśāśca te dīrghākṛtayaśca, te kṛśadīrghākārāḥ| tathā, saśabdaṃ yātaṃ-gamanaṃ, yeṣāṃ te saśabdayātāḥ| na dṛḍhāḥ-na dṛḍhaśarīrāḥ| na jitendriyāḥ| na cāryāḥ-asantaḥ| kāntānāṃ strīṇāṃ, na ca dayitāḥ-[na] abhimatāḥ| na ca bahuprajāḥ-api tu svalpasantatayaḥ| "yā(ryā)vantaḥ(ntaṃ)śeṣaṃ(ṣa)pūrvasāmyādaupacchandasikaṃ vadanti santaḥ|" eṣāṃ ca-vātaprakṛtīnāṃ, netrāṇī kharāṇi-paruṣāṇi, tathā dhūsarāṇi-pāṃsunevāvakīrṇāni, vṛttānivartulāni, acārūṇi, mṛtopamāni ca, tathā supte-svapne, unmīlitānīva-uddhāṭitānīva, bhavanti| te-vātaprākṛtayaḥ, svapne sati śailadrumān gaganaṃ ca gacchanti| indravajrāvṛttam| te ca, adhanyāḥ-abhavyāḥ, matsareṇādhmātāḥ-dveṣapūrṇāḥ| tathā, stenāḥ-caurāḥ| prodbaddhapiṇḍikāḥ-jaṅghāyāḥ paścimādbhāgāt prakarṣeṇonnatāḥ piṇḍikā yeṣāṃ ta evam| aṇukaṃ-svabhāvaḥ, svararūpaceṣṭānukaraṇam| śvādīnāmivānūkaṃ yeṣāṃ-vātikānāṃ, ta evam| vātikā iti bhūmni matvarthīyaṣṭhak, vātabhūyiṣṭhā ityarthaḥ|

Aṣṭāṅgahṛdayasaṃhitā

tpittodriktastīkṣṇatṛṣṇābubhukṣaḥ||90||

gauroṣṇāṅgastāmrahastāṅghrivakraḥ śūro mānī piṅgakeśo+alparomā||90||

dayitamālyavilepanamaṇḍanaḥ sucaritaḥ śucirāśritavatsalaḥ||91||

vibhavasāhasabuddhibalānvito bhavati bhīṣu gatirdviṣatāmapi||91||

medhāvī praśithilasandhibandhamāṃso nārīṇāmanabhimato+alpaśukrakāmaḥ||92||

āvāsaḥ palitataraṅganīlikānāṃ bhuṅkte+annaṃ madhurakaṣāyatiktaśītam||92||

gharmadveṣī svedanaḥ pūtigandhi rbhūryuccārakrodhapānāśanerṣyaḥ||93||

suptaḥ paśyetkarṇikāranpalāśān digdāholkāvidyudarkānalāṃśca||93||

tanūni piṅgāni calāni caiṣāṃ tanvalpapakṣmāṇi himapriyāṇi||94||

krodhena madyena raveśca bhāsā rāgaṃ vrajantyāśu vilocanāni||94||

madhyāyuṣo madhyabalāḥ paṇḍitāḥ kleśabhīravaḥ||95||

vyāghrarkṣakapimārjārayakṣānūkāśca paittikāḥ||95||

Sarvāṅgasundarā

dhanvantarimatena pittameva vahniḥ pākādikarmakaraṇāt| athavā vahnijaṃ-vahnerjātaṃ, agnyādhāratvāt| yadasmāt-yataścaivamato hetoḥ, pittādhikaḥ puruṣastīvratṛṣṇābubhukṣo bhavati| tathāvidhātkāraṇādutpannatvāt abdhāt rasadhātuśca tasya drāgeva śuṣyatītibhāvaḥ| tathā, gaura uṣṇāṅgaśca| tathā, tāmravarṇaṃ hastāṅrivakraṃ yasya sa evam| tathā,śūro mānī ca| tathā, kapilakeśo+alparomā ca| śālinīvṛttam| dayitāni mālyādīni yasya sa evam| tathā, sucaritaḥ-śobhanaceṣṭitaḥ| tathā, śuciḥ-kāyavāṅmanovyāpārairmalinairasaṃspṛṣṭaḥ| āśritānāṃ vatsalaḥ-priyakṛt, vibhavādiyuktaśca| tathā, bhīṣu-bhayeṣu, dviṣatāmapigatiḥ śaraṇyatvādbhavati| apiśabdātsuhṛdāṃ madhyasthānāṃ kimu sa gatirna bhavati ? iti dyotayati| drutavilambitaṃ vṛttam| medhāvīti praśaṃsārthe "asmāyāmedhāsrajo viniḥ" iti viniḥ| sandhibandhāśca māṃsāni ca, tāni praśithilāni yasya sa evam| tathā, strīṇāmanabhīṣṭaḥ| alpau śukrakāmau yasya sa evam| palitādīnāmāvāsaḥ-tānyasya bahūni santītyarthaḥ| sa ca madhurādyannaṃ bhuṅkte| praharṣiṇīvṛttam| gharmadveṣīti "bahulamābhīkṣṇye" ṇiniḥ| svidyatīti svedanaḥ| pūtirgandho yasya sa pūtigandhiḥ| "gandhasyedutpūti" ityādinā idādeśaḥ| bhurayaḥ-prabhūtāḥ, uccārādayo yasya sa evam| sa ca paittikaḥ suptaḥ san karṇikārādīn paśyet| śālinīvṛttam| eṣāṃ ca-paittikānāṃ vilocanāni tanutvādiguṇayuktāni bhavanti| tāni ca krodhādyairdrāgeva lauhityaṃ yānti| upajātivṛttam| te ca paittikā madhyāyuṣṭvādiyuktā bhavanti| vyāghrādīnāmivānūkaṃ yeṣāṃ ta evam| atha śleṣmaprakṛtilakṣaṇārthamāha-

Aṣṭāṅgahṛdayasaṃhitā

śleṣmā somaḥ śleṣmalastena saumyo gūḍhasnigdhaśliṣṭasandhyasthimāṃsaḥ||96||

kṣuttṛḍduḥkhakleśagharmairatapto buddhyā yuktaḥ sātvikaḥ satyasandhaḥ||96||

priyaṅgudūrvāśarakāṇḍaśastra- gorocanāpadmasuvarṇavarṇaḥ||97||

pralambabāhuḥ pṛthupīnavakṣā mahālalāṭo ghananīlakeśaḥ||97||

mṛdvaṅgaḥ samasuvibhaktacārudeho bahnojoratirasaśukraputrabhṛtyaḥ||98||

dharmātmā vadati na niṣṭhuraṃ ca jātu pracchannaṃ vahati dṛḍhaṃ ciraṃ ca vairam||98||

samadadviradendratulyayāto jaladāmbhodhimṛdaṅgasiṃhaghoṣaḥ||99||

smṛtimānabhiyogavān vinīto na ca bālye+apyatirodano na lolaḥ||99||

tiktaṃ kaṣāyaṃ kaṭukoṣṇarūkṣa- malpaṃ sa bhuṅkte balavāṃstathā+api||100||

raktāntasusnigdhaviśāladīrgha- suvyaktaśuklāsitapakṣmalākṣaḥ||100||

alpavyāhārakrodhapānāśanehaḥ prājyāyurvitto dīrghadarśī vadānyaḥ||101||

śrāddho gambhīraḥ sthūlalakṣaḥ kṣamāvā- nāryo nidrālurdīrghasūtraḥ kṛtajñaḥ||101||

ṛjurvipaścitsubhagaḥ sulajjo bhakto gurūṇāṃ sthirasauhṛdaśca||102||

svapne sapadmānsavihaṅgamālāṃ- stoyāśayān paśyati toyadāṃśca||102||

brahmarudrendravaruṇatārkṣyahaṃsagajādhipaiḥ||103||

śleṣmaprakṛtayastulyāstathā siṃhāśvagovṛṣaiḥ||103||

Sarvāṅgasundarā

yasmācchleṣmā somaḥ, tena hetunā śleṣmalo naraḥ saumyo bhavati| kāraṇānuvidhāyitvātkāryāṇām| soma iva saumyaḥ, śākhāditvādyañ| tathā, gūḍhasnigdhaśliṣṭāni sandhyasthimāṃsāni yasya sa evam| tathā, kṣudrādibhirataptaḥ-akṣobhito bhavati| tathā, budhdyā+anvitaḥ praśastasatvaśca| tathā, satyaṃ sandadhāti pratijānīte, iti satyasandhaḥ| "ātaścopasarge" ityaḍ| śālinīvṛttam| priyaṅgvāditulyena varṇena ekaikena yuktaḥ| kaścitpriyaṅgusamānavarṇaḥ kaściddūrvāsadṛśavarṇaḥ kaściccharastambasadṛśavarṇaḥ kaścihacchastratulyavarṇaḥ kaścidgorocanātulyavarṇaḥ kaścitpadmatulyavarṇaḥ, kaścitsuvarṇasadṛśavarṇaḥ| tathā, pralambabāhuḥ dīrghabhujaḥ| tathā, vistīrṇapīvaravakṣāḥ| tathā, mahallalāṭam alikaṃ, yasya sa tathā| tathā, ghananīlakeśaḥ| upajātivṛttam| mṛdvaṅgaḥ-komalāvayavaḥ| samaḥ suṣṭhu vibhakto-vibhaktāvayavaḥ, cārurdeho yasya sa evam| bahavastejoratirasādayo yasya sa evam| tathā, dharmasvabhāvaḥ| niṣṭhuraṃ na kadācidvadati| pracchannaṃ-gūḍhaṃ kṛtvā, vairaṃ dṛḍhaṃ ciraṃ vahati-na tu śithilayati| praharṣiṇīvṛttam| samadasya dviradendrasya tulyaṃ yātaṃ-gamanaṃ, yasya sa evam| tathā, jaladādisadṛśaśabdaḥ| tathā, praśastasmṛtiḥ śobhanābhiyogī vinayī ca bhavati| bālye+api-bālatve+api nātirodano na ca lolupaḥ| aupaccandasikaṃ vṛttam| sa cānnaṃ tiktādirasayuktaṃ balakṣepakaṃ bhuṅkte, tathā+alpamapi bhuṅkte, tathā+api svabhāvādbalī bhavati| raktāvantau yayoste raktānte, tathā susnigdhe viśāle dīrghe ca, tathā suvyaktau śuklāsitau yayoste suvyaktaśuklāsite, tathā pakṣmale, evaṃbhūte akṣiṇi yasya sa evam| indravajrāvṛtam| alpā vyāhārādayo yasya sa evam| [ *vyāhāro-bhāṣaṇam| pānaṃ-pānīyādi| aśanaṃ-bhojanam| īhā-kāyikā ceṣṭā| ] prājye-prabhūte, āyurvitte yasya sa evam| dīrghadarśī-bhāvi kāryaṃ paśyati, idaṃ kurvata idamavaśyaṃ sampadyata iti| vadānyo-valgubhāṣī dātā ca| śrāddho-dānādau śraddhāvān| gambhīro-mahācittaḥ| sthūlalakṣo-bhūridātā| kṣamāvān-kṣāntiyuktaḥ| āryaḥ-sajjanaḥ| nidrāluḥ-bahunidraḥ| dīrghasūtraḥ-cirakārī| kṛtaṃ jānātīti kṛtajñaḥ| vaiśvadevīvṛttam| ṛjuḥ-akuṭilacittaḥ| vipaścit-paṇḍitaḥ| subhago-janapriyaḥ| suṣṭhu lajjata iti sulajjaḥ| gurūṇāṃ-pitrādīnāṃ, bhaktaḥ-sevakaḥ| tathā, sthiraṃ-dṛḍhaṃ, sauhṛdaṃ-maitrī, yasya sa evam| svapne toyāśayān-taḍāgādīn, sajalajān pakṣipaṅktiyuktāṃśca paśyati, toyadāṃśca paśyati| upajātivṛttam| brahmādibhiḥ śleṣmaprakṛtayaḥ samānāḥ, siṃhādibhiśca| [*tārkṣyo-garuḍaḥ| gajādhipaḥ-erāvataḥ|] evaṃ pṛthagvātādiprakṛtīstisro+abhidhāya dvandvasarvadoṣaprakṛtilakṣaṇābhidhitsayedamāha-

Aṣṭāṅgahṛdayasaṃhitā

prakṛtīrdvayasarvātthā dvandvasarvaguṇodaye||104||

Sarvāṅgasundarā

dvayāt-saṃsargāt, udbhūtāstisraḥ prakṛtayaḥ, sarvotthā-sarvadoṣodbhūtā, ekā prakṛtiḥ, evaṃ prakṛtayo dvayasarvotthāścatasraḥ| guṇaśabdo+atra dharmavacano liṅgavacano vā| dvandvaśabdena doṣadvayaṃ sarvaśabdena ca doṣatrayaṃ lakṣyate| dvandvaṃ ca sarve ca dvandvasarve, teṣāṃ guṇāḥ-doṣadvayadoṣatrayāṇāṃ dharmā liṅgāni vā, teṣāmudayaḥ-prādurbhāvo, dvandvasarvaguṇodayaḥ, tasmin dvandvasarvagoṇodaye sati, dvayasarvotthāḥ prakṛtīrvadet-ādiśet| dvayaṃ ca sarve ca dvayasarve, tebhya utthaḥ-utthānaṃ, yāsāṃ tāḥ| evaṃ dvandvadoṣaguṇodaye dvandvotthāḥ prakṛtīrvadet, sarvadoṣaguṇodaye sarvotthāṃ prakṛtiṃ vadet| uttha ityutpūrvāttiṣṭhateḥ "supi sthaḥ" iti yogavibhāgātkaḥ| "udaḥ sthāstambhoḥ pūrvasya" iti pūrvasavarṇādeśaḥ| "atrādyāstrayo nityāturā doṣānuśayitaśarīratvāt| viśeṣataśca dvandvaprakṛtayaḥ| teṣu hi guṇamiśravikārakāriṣu kṣutpipāsādiṣvivārogyavyapadeśaḥ" (saṃ. śā. a. 8)| evaṃ vātādiprakṛtīrnirdiśya, sattvādiprakṛtīrnirdidikṣurāha-

Aṣṭāṅgahṛdayasaṃhitā

śaucāstikyādibhiścaivaṃ guṇairguṇamayīrvadet||104||

Sarvāṅgasundarā

caśabdo bhinnakrame, guṇamayīścetyatra draṣṭavyaḥ| evaṃ-vātādiprakṛtivat, pṛtagdvandvasarvotthāḥ śaucāstikyādibhiḥ sattvādiguṇaiḥ (ślo. 7) sapta sattvādiguṇamayīśca prakṛtīrvadet| ādigrahaṇāt śukladharmarucyādibhiḥ sattvādīnāṃ guṇairyathāyathaṃ sattvādiprakṛtīrvātādiprakṛtayaḥ parasparamanurudhyante, sattvādiprakṛtayaśca vātādiprakṛtīranurudhyante| evaṃ vātādiprakṛtayaḥ sapta, sattvādiprakṛtayo+api saptaiva| jātikuladeśakālavayobalapratyātmasaṃśrayāśca saptaiva| tathā hi-dṛśyante puruṣāṇāṃ jātyādiniyatāste te bhāvaviśeṣāḥ parasparavilakṣaṇāḥ sattvādyasaṅkhyeyabhedāveśācca rūpasvaracaritānukaraṇamapyanūkaśabdavācyamasaṅkhyabhedaṃ bhavati| sattvādyāveśastvanantarajanmābhyāsavāsanayā janyate| tasmāddevamānuṣatiryakpretanārakāṇāṃ tattadviśeṣāṇāṃ ca yathāyathamevānūkaṃ puruṣasyānvīkṣeta| yasmāccarīraṃ sattvādīnanurudhyate, sattvādayo+api śarīram| prakṛtivibhāgaścāyaṃ tadanurūpacikitsāpravṛttaye vaidyasyopayujyate| tatrādyāstrayo nityaturāḥ, doṣānuśayitaśarīratvāt| viśeṣataśca dvandvaprakṛtayaḥ| tasmādviparītaguṇena vidhinā doṣopakramaṇīyoktena tānupācaret| samadhātuprakṛtistu sarvarasena sātmyenopacaraṇīyaḥ| tathā ca muniḥ (ca.sū. a.7/41)- "samasarvarasaṃ sātmyaṃ samadhātoḥ praśasyate|" iti| evaṃ vātādiprakṛtīḥ sattvādiprakṛtīśca parasparānurodhinīrnirdiśya, vayojñānārthamāha-

Aṣṭāṅgahṛdayasaṃhitā

vayastvāṣoḍaśādvālaṃ tatra dhātvindriyaujasām||105||

vṛddhirāsaptatermadhyaṃ tatrāvṛddhiḥ paraṃ kṣayaḥ||105||

Sarvāṅgasundarā

kālakṛtā śarīrāvasthā-vayaḥ| tacca tridhā, bālamadhyavṛddhabhedena| vayaḥ punarāṣoḍaśādvarṣāt-ṣoḍaśaṃ varṣaṃ yāvat, bālam| tadapi trividham,-kṣīrakṣīrānnānnavṛttyā| tatra-bāle vayasi, dhātūnāṃ-rasādīnāṃ, indriyāṇāṃ cakṣurādīnāṃ tathā sarvadhātvāpyāyakasya-ojoso, vṛddhiḥ| śleṣmādhikyācca bālasya snehamārdavasaukumāryālpakrodhatvasaubhāgyāni bhavanti| āsaptatermadhyaṃ vayaḥ| āṅatra maryādāyām, nābhividhau| tataścaikonasaptatiṃ yāvanmadhyaṃ vayaḥ| tadapi trividham,-yauvanaṃ sampūrṇatvamaparihāniśca| tasmin pittodrekaḥ, tena dīptāgnitā prajñāparipāko vyavasāyaśceti bhavati| tatrātriṃśato yauvanam, ācatvāriṃśataḥ sarvadhātvindriyabalavīryapauruṣasmaraṇavacanavijñānapraśrayaguṇasampūrṇatvam, ataḥparamaparihāniḥ| tatretyādi| [ tatra- ] tasminmadhye vayasi, dhātvādīnāmavṛddhiḥ-avardhanaṃ, bhavati| paraṃ kṣayaḥ| paraṃ-ekonasaptaterājīvitaṃ yāvat, dhātvindriyaujasāṃ krameṇa kṣayaḥ, tathā balavīryapauruṣavacanasmaraṇavijñānapraśrayaguṇānāṃ ca| tathā, "valīpalitakāsaśvāsāgnisādādibhirabhibhūyamānaṃ jīrṇaṃ bhavanamivābhivṛṣṭaṃ sīdati| tasminmārutodrekaḥ, tena ślathāsāramāṃsasandhyasthitā tvakpāruṣyamavanāmaḥ kāyasya vepathuḥ śleṣmasiṅghāṇakodīraṇaṃ dhātukṣayaśca" (saṃ. śā. a. 8)| iti|

Aṣṭāṅgahṛdayasaṃhitā

svaṃ svaṃ hastatrayaṃ sārddhaṃ vapuḥ pātraṃ sukhāyuṣoḥ||106||

na ca yadyuktamudriktairaṣṭābhirninditairnijaiḥ||106||

aromaśāsitasthūladīrghatvaiḥ saviparyayaiḥ||107||

Sarvāṅgasundarā

svaṃsvaṃ-ātmīyamātmīyaṃ, hastatrayaṃ sārddhaṃ pramāṇato yadvapuḥ-śarīraṃ, tatsukhāyuṣoḥ pātraṃ-bhājanam| evaṃbhūtamapi yat-vapuḥ, udriktaiḥ-adhikairnimittaiḥ, ninditaiḥ-apraśastaiḥ, nijaiḥ-sahajaiḥ, aṣṭābhirna yuktam| kaiḥ ? aromaśādibhiḥ| tenāromaśaṃ yadvapustatsukhāyuṣorna pātram| tathā, yadatiromaśaṃ tacca sukhāyuṣorna pātram| asitādiṣvapyevaṃ yojyam| evamīṣadromādiyuktaṃ yatpunarhastatrayaṃ sārddhaṃ tatsukhāyuṣoḥ pātram|

Aṣṭāṅgahṛdayasaṃhitā

susnigdhā mṛdavaḥ sūkṣmā naikamūlāḥ sthirāḥ kacāḥ||107||

lalāṭamunnataṃ śliṣṭaśaṅkhamardhendusannibham||108||

karṇau nīconnatau paścānmahāntau śliṣṭamāṃsalau||108||

netre vyaktāsitasite subaddhaghanapakṣmaṇī||109||

unnatāgrā mahocchvāsā pīnarjurnāsikā samā||109||

oṣṭhau raktāvanuddṛttau, mahatyau nolbaṇe hanū||110||

mahadāsyaṃ, ghanā dantāḥ snigdhāḥ ślakṣṇāḥ sitāḥsamāḥ||110||

jihvā raktā+a+ayatā tanvī, māṃsalaṃ cibukaṃ mahat||111||

grīvā hrasvā ghanā vṛttā, skandhāvunnatapīvarau||111||

udaraṃ dakṣiṇāvartagūḍhanābhi samunnatam||112||

tanuraktonnatanakhaṃ snigdhamātāmramāṃsalam||112||

dīrghācchidrāṅguli mahatpāṇipādaṃ pratiṣṭhitam||113||

gūḍhavaṃśaṃ bṛhatpṛṣṭhaṃ, nigūḍhāḥ sandhayo dṛḍhāḥ||113||

dhīraḥ svaro+anunādī ca, varṇaḥ snigdhaḥ sthiraprabhaḥ||114||

Sarvāṅgasundarā

keśāḥ susnigdhādiguṇayuktāḥ 'śreṣṭhāḥ' ityanuktamapyarthādgamyate| tathā caivaṃguṇaviśiṣṭairetairyuktaṃ vapuḥ sukhāyuṣoḥ pātraṃ bhavati| evaṃ lalāṭādiṣvapi cintyam| lalāṭamunnataṃ-ūrdhvaṃ gatam| tathā, śliṣṭau-anulbaṇau, śaṅkhau yasmiṃstadevam| tathā, ardhendusannibhaṃ-ardhacandrākāram| karṇau nīconnatau,-adho nīcau-hrasvau, ūrdhvamunnatau| paścānmahāntau-vistīrṇau| tathā, śliṣṭau ca tau māṃsalau ca, śliṣṭauramyau, māṃsalau-upacitamāṃsau| netre-vyaktau sphuṭau, asitasitau varṇau yayosta evam| kṛṣṇo bhāgaḥ kṛṣṇa eva śuklaḥ śukla eva, na varṇāntaravyāmiśre| tathā, subaddhe-susandhinī, ghane-saṃhate, pakṣmaṇī yayosta evam| nāsikā-ghrāṇam| unnatamagraṃ yasyāḥ saivam| tathā, mahānucchvāso yasyāḥ saivam| tathā, pīnā-aśithilā| tathā, ṛjuḥ-avakrā| tathā, samā-animnonnatā| oṣṭau raktau| tathā, anudṛttau-bahiranirgatau| dve hanū mahatyau| nolbaṇe-nonnate| hanuśabdasya strītvamatra cintyam| āsyaṃ-mukham, mahat| dantāḥ-dvijāḥ| ghanāḥ-aviralāḥ| ślakṣṇāḥ-komalasparśāḥ| snigdhāḥ-snigdharucayaḥ| sitāḥ-śuklāḥ| samāḥ-samapaṅktayaḥ| jihvā-rasanā, raktā| tathā, āyatā-dīrghā| tathā, tanvī-na sthūlā| cibukaṃ māṃsalaṃ mahacca| grīvā-śirodharā, hrasvā-adīrghā, ghanā-nibiḍā, vṛttāvartulā ca| skandhau-aṃsau| unnatau ca tau pīvarau ca| dakṣiṇa āvarto yasyā nābheḥ sā dakṣiṇāvartā| dakṣiṇāvartā gūḍhā-nimnā [ ca ], nārbhiryasya taddakṣiṇāvartagūḍhanābhi jaṭharam| tathā, samunnataṃ-samyagunnataṃ śreṣṭhatvenonnatam| tanavo raktā unnatā nakhā yasya tadevaṃbhūtaṃ pāṇipādaṃ pratiṣṭhitaṃ-praśastaṃ, bhavati| tathā, snigdhaṃ-snigdhacchāyam| tathā, ātāmraṃ ca tanmāṃsalaṃ ca,-ātāmramāmsalam| samantāttāmraṃātāmram| māṃsalaṃ-upacitamāṃsam| tathā, dīrghāḥ-āyatāḥ, acchidrāḥ-parasparaṃ saṃśliṣṭāḥ, aṅgulayo yasya tadevam| tathā, mahat-vistīrṇam| tathā, gūḍhaḥ-adṛśyo, vaṃśo yasya tadevaṃvidhaṃ pṛṣṭhaṃ praśastam| tathā, bṛhat-vistīrṇam| sandhayo nigūḍhāḥ-antargatāḥ, dṛḍhāḥ-atruṭanaśīlāḥ| dhīraḥ-akṛpaṇaḥ| svaraḥ-śabdaḥ| anunādī-ghaṇṭādivadanuraṇananyāyena| varṇaḥ snigdhaḥ-arūkṣaḥ| sthirā prabhā-kāntiḥ, yasya sa evaṃ praśastaḥ|

Aṣṭāṅgahṛdayasaṃhitā

svabhājaṃ sthiraṃ sattvamavikāri vipatsvapi||114||

Sarvāṅgasundarā

sattvaṃ svabhāvājjātaṃ svabhavajam,-anāhāryaṃ prākṛtamabāhyahetujaṃ na madyādihetujam| sthiraṃ-ahāryam| ata eva vipatsvapyavikāri-akṣobhi| apiśabdāt kimuta sampatsu na syādevaṃvidhaṃ sattvaṃ svabhāvajamahāryaṃ ca ?|

Aṣṭāṅgahṛdayasaṃhitā

uttarottarasukṣetraṃ vapurgarbhādinīrujam||115||

āyāmajñānavijñānairvarddhamānaṃ śanaiḥ śubham||115||

Sarvāṅgasundarā

kṣetramiva kṣetram, śobhanaṃ kṣetraṃ sukṣetram| vapuḥ-śarīram| tasya yathāvatpraśastaṃ pramāṇalakṣaṇaṃ "svaṃ svaṃ hastatrayaṃ sārddhaṃ" ityādigranthoktam| tathā, tadavayavānāṃ lalāṭādīnāṃ yathāvatpraśastaṃ guṇalakṣaṇaṃ "lalāṭamunnataṃ" (ślo.108) ityādigranthoktam| tathā, praśastaṃ sattvalakṣaṇaṃ "svabhāvajaṃsthiraṃ" ityādigranthoktam| uttarottaraṃ sukṣetraṃ yasminvapuṣi tadurrarottarasukṣetraṃ praśastalakṣaṇabhūmikaṃ vapuḥ śubhamityatra yojyam| etaduktaṃ bhavati,-yothoktaṃ pramāṇaṃ sukṣetraṃ vapuḥ śubham, tato+api yathoktalakṣaṇalalātādyavayavaṃ sukṣetraṃ vapuḥ śubhataram, tato+api yathoktasattvalakṣaṇaguṇaṃ sukṣetraṃ vapuḥśubhatamam, ityuttarottarasukṣetraśabdasyārthaḥ| tathā, garbhādinīrujam| garbha ādiryeṣāṃ-bālalyauvanādīnāṃ vayovasthāviśeṣāṇāṃ, ta evam| garbhadayo nīrujā yasya-vapuṣaḥ, tadgarbhādinīrujaṃ vapuḥ śubham| āyāmetyādi| āyāmo-dairghyam, jñānaṃ-laukiko vyavahāraleśaḥ, vijñānaṃ-viśiṣṭaṃ jñānaṃ śāstrābhyāsādisamutthitaṃ paramārthāvabodhaparyantam, tairyadvapuḥ śanairvarddhamānaṃ-vṛddhimāpnuvanna sahasā, tacchubham|

Aṣṭāṅgahṛdayasaṃhitā

iti sarvaguṇopete śarīre śaradāṃ śatam||116||

āyuraiśvaryamiṣṭāśca sarve bhāvāḥ pratiṣṭhitāḥ||116||

Sarvāṅgasundarā

iti-evaṃ prakāreṇa yathoktena| sarvaguṇairupete-yukte, śarīre śaradāṃ-samānāṃ, śatamāyuḥ-jīvitam, tathaiśvaryaṃ, tatheṣṭāḥ-śubhā ye kecidbhāvāste, tatra tathābhūte dehe sarve pratiṣṭhitāḥvyavasthitā varṣaśatānubandhinaḥ|

Aṣṭāṅgahṛdayasaṃhitā

tvagraktādīni sattvāntānyagryāṇyaṣṭau yathottaram||117||

balapramāṇajñānārthaṃ sārāṇyuktāni dehinām||117||

sārairupetaḥ sarvaiḥ syātparaṃ gauravasaṃyutaḥ||118||

sarvārambheṣu cāśāvānsahiṣṇuḥ sanmatiḥ sthiraḥ||118||

Sarvāṅgasundarā

tvagraktādīni sattvāntāni dehināṃ sārāṇi yathottaramagryāṇiuttarottaraśreṣṭhāni, aṣṭāvuktāni| tena tvagraktamāṃsamedosthimajjaśukrasattvānīti bodhyam| "evaṃ varṣaśatamāyuḥpramāṇamasmin kāle| santi ca punaḥ karmaviśeṣādūnādhikavarṣaśatajīvino manuṣyāḥ| teṣāṃ yathoktaiḥ prakṛtiviśeṣairāyuḥpramāṇamupalabhya vayastridhā vibhajet|" (saṃ. śā. a. 8) iti| kimarthaṃ sārāṇyuktāni ? balapramāṇajñānārtham| tathā ca dehamātradarśanādevaṃ bhiṣaṅ [na] muhyet,-ayamupacayena mahāśarīratvādbalavān, ayaṃ kṛśatvādalpaśarīratvādalpabalaḥ, iti| taccobhayamapyanyathā dṛṣṭaṃ gajasiṃhe| sarvaiḥ-aṣṭabhiretaiḥ, sārairyuktaḥ paraṃ-atiśayena, gauraveṇa saṃyutaḥ syāt| sarvetyādi| sarvārammeṣu-aśeṣacikīrṣitakāryeṣu, āśāvān syāt| asmātkartavyāt kṛtādidamidaṃ sampadyata ityāśāśabdārthaḥ| tathā, sahiṣṇuḥ-sahanaśīlaḥ| ata eva śārīramānasairduḥkhairnāsāvabhibhūyata iti yāvat| tathā, sanmatiḥ-sudhīḥ| tathā, sthiraḥ-kartavyeṣu sthirabuddhiḥ| muninā ca lakṣaṇamuktam (ca. vi. a. 8/14-7-11)- tadyathā| tvagraktamāṃsamedo+asthimajjaśukrasattvāni| tatra snigdhaślakṣṇamṛduprasannasūkṣmālpagambhīrasukumāralomā saprameva ca tvak tvaksārāṇām| sā sāratā sukhasaubhāgyaiśvaryopabhogabuddhividyārogya praharṣānyayuṣyāni tvaramācaṣṭe|| karṇākṣimukhajihvānāsauṣṭhapāṇipādatalanakhalalāṭamehanaṃ snigdhaṃ raktaṃ śrīmadbhrājiṣṇu raktasārāṇām| sā sāratā sukhamudagratāṃ medhāṃ manasvitvaṃ saukumāryamanatibalamakleśasahiṣṇutāṃ cācaṣṭe|| śaṅkhalalāṭakṛkāṭikākṣigaṇḍahanugrīvāskandhodaravakṣaḥkakṣāpāṇipādasandhayaḥ sthiragurumāṃsopacitā māṃsasārāṇām| sā sāratā kṣamāṃ dhṛtimalaulyaṃ vittaṃ vidyāṃ sukhamārjavamārogyaṃ balamāyuśca dīrghamācaṣṭe|| varṇasvaranetrakeśalomanakhadantauṣṭamūtrapūriṣeṣu viśeṣeṇa sneho medaḥ sārāṇām| sā sāratā vittaiśvaryasukhopabhogapradānātyārjavaṃ sukumāropacāratāṃ cācaṣṭe|| pārṣṇigulphajānvaratnijatrucibukaśiraḥparvasthūlāḥ sthūlāsthinakhadantāścāsthisārāḥ| te mahotsāhāḥ kriyāvantaḥ kleśasahāḥ sārasthiraśarīrā bhavantyāyuṣmantaśca|| tanvaṅgā balavantaśca snigdhavarṇasvarāḥ sthūladīrghavṛttasandhayaśca majjasārāḥ| te dīrghāyuṣo balavantaḥ śrutavijñānavittāpatyasanmānabhājanāśca sadā bhavanti|| saumyāḥ saumyaprekṣiṇaḥ kṣīrapūrṇalocanā iva praharṣabahulāḥ snigdhavṛttasārasamasaṃhataśikharadaśanāḥ prasannasnigdhavarṇāsvarā bhrājiṣṇavo mahāsphijaśca śukrasārāḥ| te strīpriyopabhogā balavantaḥ sukhābhogyavittaiśvaryasamānāḥ phalabhājaśca bhavanti|| smṛtimanto bhaktimantaḥ kṛtajñāḥ prājñāḥ śucayo mahotsāhā dakṣā dhīrāḥ samaravikrāntayodhinastyaktaviṣādāḥ svavasthitagatigambhīrabuddhiceṣṭāḥ kalyāṇābhineveśinaśca satvasārāḥ| teṣāṃ svalakṣaṇaireva guṇā vyākhyātāḥ|| tatra sarvaiḥ sārairupetāḥ puruṣā bhavantyatibalāḥ paramagauravayuktāḥ kleśasahāḥ sarvārambheṣvātmani jātapratyayāḥ kalyāṇābhiniveśinaḥ sthirasamāhitaśarīrāḥ susamāhitagatayaḥ sānunādasnigdhagambhīramahāsvarāḥ sukhaiśvaryavittopabhogasanmānabhājo mandajaraso mandavikārāḥ prāyastulyaguṇavistīrṇāpatyāścirajīvinaśca bhavanti|| ato viparītāstvasārāḥ||" iti| saṅgrahe ca pramāṇamapyuktam| yathā (śā. a.8)-"svāṅgulaiḥ pādāṅguṣṭhapradeśinyaudvyaṅgulāyate| tisro+anyāḥ krameṇottarottaraṃ pañcamabhāgahīnāstannakhahīnā vā| caturaṅgulāyatāḥ pṛthakprapadapādatalapārṣṇayaḥ ṣaṭpañcacaturaṅulavistṛtāḥ| caturdaśaivāyāmena pādaścaturdaśaiva pariṇāhena| tathā gulphau jaṅghāmadhyaṃ ca| caturaṅgulotsedhaḥ pādaḥ| aṣṭādaśāyāmā jaṅghā ṣoḍaśa pariṇāhena| caturaṅgulaṃ jānu ṣoḍaśāṅgulapariṇāham| ūru triṃśatpariṇāhāvaṣṭādaśāyāmau| vṛṣaṇau ṣaḍāyāmau pariṇāhena cāṣṭāṅgulau| meḍhraḥ ṣaḍaṅgulāyāmo+arddhapañcapariṇāhaḥ| ṣoḍaśavistārā kaṭī pañcāśatpariṇāhā| daśāṅgulaṃ bastiśiraḥ| dvādaśāṅgulamudaram| daśavistāre dvādaśāyāme pārśve| dvādaśotsedhaṃ trikam| aṣṭādaśotsedhaṃ pṛṣṭham| dvādaśakaṃ stanāntaram| dvyaṅgulaḥ stanaparyantaḥ| caturviṃśatyaṅgulaviśālaṃ dvādaśotsedhamuraḥ| dvyaṅgulaṃ hṛdayam| aṣṭakau skandhau kakṣe ca| ṣaṭkāvaṃsau| ṣoḍaśākau prabāhū| pañcadaśakau prapāṇī| daśāṅgulau pāṇī| tatrāpi pañcāṅgulā madhyamāṅguliḥ| tato+ardhāṅgulahīne pradeśinyanāmike| sārdhavyaṅgulau kaniṣṭhikāṅguṣṭau| caturutsedhā dvāviṃśatipariṇāhā śirodharā| dvādaśotsedhaṃ caturviṃśatipariṇāhamānanam| pañcāṅgulamāsyam| caturaṅgulaṃ pṛthak cibukauṣṭhanāsādṛṣṭhyantarakarṇalalāṭam| śaṅkhagaṇḍāścaturaṅgulāḥ| tribhāgāṅgulavistārā nāsāpuṭamaryādā| dvayaṅgulāyatamaṅguṣṭhodaravistṛtaṃ netram| tatra śuklāttṛtīyāṃśaḥ kṛṣṇaḥ| kṛṣṇānnavamāṃśā masūradalamātrā dṛṣṭiḥ| ṣaḍaṅgulotsedhaṃ dvātriṃśatpariṇāhaṃ śira iti| sarvaṃ punaḥ śarīramaṅgulāni caturaśītiḥ| tadāyāmavistārasamaṃ samamucyate| tatra yathoktaparimāṇamiṣṭam| tathā snātānuliptamāpādānupūrvyā śuṣyadvaram| aniṣṭaṃ hīnamadhikaṃ vā yathoktapramāṇāditi|" iti| sattvādiprakṛtīnāṃ tisṛṇāṃ kathaṃ sukhaduḥkhānubhavaḥ syāt ? ityāha-

Aṣṭāṅgahṛdayasaṃhitā

anutsekamadainyaṃ ca sukhaṃ duḥkhaṃ ca sevate||119||

satvavāṃstapyamānastu rājaso naiva tāmasaḥ||119||

Sarvāṅgasundarā

anutsekaṃ kṛtvā-abhimānaṃ hitvā, sattvavān puruṣaḥ sukhaṃ sevate-anubhavati| tathā, adainyaṃ-kārpaṇyaṃ hitvā, duḥkhaṃ sevate-anubhavati| tapyamānastviti| turvyatireke bhinnakrame| rājasaḥ punaḥ puruṣaḥ tapyamāno+ahamevāmunā prakṛṣṭenānanyasādhāraṇena sukhena sukhityevaṃ sukhaṃ sevate| ahaṅkārākrāntamānaso+ahamevedaṃ duḥkhaṃ soḍhuṃ śakta ityevaṃ rājaso naro duḥkhamanubhavati| tāmasaḥ punaḥ puruṣo naiva sukhaṃ sevate, na duḥkham, atyantamūḍhatvāt| nāsau sukhena sukhī, na ca duḥkhena duḥkhī, prāptatṛtīyāvastho yathā puruṣaḥ| evaṃ dvandvaprakṛtirapi sukhaṃ na sevate nāpi duḥkham, atyantamūḍhatvāt| samasattvādiprakṛtistvanutsikto+adīnaḥ san sukhaduḥkhe sevate|

Aṣṭāṅgahṛdayasaṃhitā

dānaśīladayāsatyabrahmacaryakṛtajñatāḥ||120||

rasāyanāni maitrī ca puṇyāyurvṛddhikṛdgaṇaḥ||120||

iti śrīvaidyapatisiṃhaguptasūnuśrīmadvāgbhaṭaviracitā yāmaṣṭāṅgahṛdayasaṃhitāyāṃ dvitīye śārīrasthā- ne+aṅgavibhāgo nāma tṛtīyo+adhyāyaḥ||3||

Sarvāṅgasundarā

dānaṃ-dhanādityāgaḥ, tacchīlayati-abhyasyati dānaśīlaḥ| "śīlikāmi" ityādinā ṇaḥ| dayā-dīneṣvabhyupapattiḥ| maitrī-sarvasattvānāmātmabhāvanam| na kevalaṃ pūrvoktaṃ (ślo-106)- "svaṃ svaṃ hastatrayaṃ" ityādi "varddhamānaṃ śanaiḥ" ityetatparyantaṃ yallakṣaṇaṃ, taccharīrasyāyurvṛddhyādihetuḥ| yāvadayaṃ dānaśīlādigaṇo maitryavasānaḥ puṇyāyurvṛddhikṛt| dānādayaśca yathāsambhavaṃ kecitpuṇyakṛtaḥ, kecidāyurvṛddhikṛtaḥ, kecidubhayakṛtaśca| anyebhyaśca mahāpuruṣalakṣaṇebhyo+asyaiva gaṇasya jyāyastvaṃ pratipādayatā śāstrakṛtā+adhyāyāvasāne granthasyāsya nirdeśaḥ kṛta iti|

iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ dvitīye śārīrasthāne+aṅga vibhāgo nāma tṛtīyo+adhyāyaḥ samāptaḥ|| 3||

marmavibhāgaṣārīro+adhyāyaḥ

4

Aṣṭāṅgahṛdayasaṃhitā

athāto marmavibhāgaṃ śārīraṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

mriyate+asminnaṅga upahata iti marma| vibhajanaṃ-vibhāgaḥ, marmaṇāṃ vibhāgo marmavibhāgaḥ| so+asminnadhyāye+astīti marmavibhāgaḥ| arśāditvādac| śārīrasthāna pratibaddhatvācca śārīraḥ| śeṣaṃ pūrvavat|

Aṣṭāṅgahṛdayasaṃhitā

saptottaraṃ marmaśatam-----------------||1||

Sarvāṅgasundarā

saptottarāṇi-adhikāni, yasmin-śate, tadevam|

Aṣṭāṅgahṛdayasaṃhitā

-----------------------------teṣāmekādaśādiśet||1||

pṛthaksakthnostathā bāhvostrīṇi koṣṭhe navorasi||1||

pṛṣṭhe caturdaśordhvaṃ tu jatrostriṃśacca sapta ca||2||

Sarvāṅgasundarā

teṣāṃ-marmaṇāṃ madhye, pṛthak-pratyekaṃ kṛtvā, sakthnordvayorbāhṇośca dvayorekādaśādiśet, evaṃ catuścatvāriṃśanmarmāṇi śākāsu vidyāt| koṣṭhe-jaṭhare, trīṇi marmāṇi| urasi-vakṣasi, navasaṅkhyāni| pṛṣṭhe caturdaśa| jatrorūrdhvaṃ-jatruṇa upariṣṭāt, triṃśattathā sapta, evaṃ saptatriṃśadityarthaḥ| jatroriti puṃstvamatra cintyam| athavā 'anityamāgamaśāsanam' ityatra num na kṛtaḥ|

Aṣṭāṅgahṛdayasaṃhitā

madhye pādatalasyāhurabhito madhyamāṅgulim||2||

talahṛnnāma rujayā tatra viddhasya pañcatā||3||

Sarvāṅgasundarā

pādatalasya madhye-madhyapradeśe, madhyamāṅgulimabhito-madhyamāṅguleḥ pādasambandhinyā ābhimukhyena, yatpādatalaṃ-pādapṛṣṭhaṃ, tatra talahṛnnāma marmāhuḥ, pūrvācāryā iti śeṣaḥ| madhyamāṅgulimiti "ābitaḥ [ paritaḥ samayānikaṣāhāpratiyoge+api" iti ] śabdaprayoge dvitīyā| tatra-tasmin, viddhasya-āhatasya, pañcatā-maraṇaṃ, bhavati| kayā? rujayā,-vedanayā|

Aṣṭāṅgahṛdayasaṃhitā

aṅguṣṭhāṅgulimadhyasthaṃ kṣipramākṣepamāraṇam||3||

Sarvāṅgasundarā

aṅguṣṭhaścāṅguliśca, tayormadhyasthaṃ-aṅguṣṭhāṅgulimadhyasthitaṃ, kṣipraṃnāma marma| tadviddhamākṣepamāraṇaṃ-ākṣepakākhyena vātavyādhinā mārayati|

Aṣṭāṅgahṛdayasaṃhitā

tasyordhvaṃ dvyaṅgule kūrcaḥ pādabhramaṇakampakṛt||4||

Sarvāṅgasundarā

tasyordhvaṃ-tasya kṣiprākhyasya marmaṇa upariṣṭāt, dvyaṅgule-dvyaṅgulaṃ vimucya, kūrco nāma marma| tadviddhaṃ pādasya bhramaṇaṃ kampaṃ ca karoti|

Aṣṭāṅgahṛdayasaṃhitā

gulphasandheradhaḥ kūrcaśiraḥśopharujākaram||4||

Sarvāṅgasundarā

gulphasandheradhaḥ kūrcaśiro nāma marma| tadviddhaṃ śopharujākaram|

Aṣṭāṅgahṛdayasaṃhitā

jaṅghācaraṇayoḥ sandhau gulpho rukstambhamāndyakṛt||5||

Sarvāṅgasundarā

jaṅghācaraṇayoḥ sandhau-sandhipradeśe, gulpho nāma marma| tadviddhaṃ ruk ca stambhaśca māndyaṃ ca, tāni karoti| stambhaḥ stabdhatvamivāṅgasya|

Aṣṭāṅgahṛdayasaṃhitā

jaṅghāntare tvindrabastirmārayatyasṛjaḥ kṣayāt||5||

Sarvāṅgasundarā

jaṅghantare-jaṅghāmadhye pārṣṇiprabhṛtidvādaśabhiraṅgulaiḥ, indrabastirnāma marma| tadviddhaṃ raktakṣayānmārayati, nānyathā| tasmādraktastambhane yatitavyamiti pratipādanārthamasṛkkṣayāditi heturupanyastaḥ| eṣa eva nyāyo+anyatrāpyanusartavyaḥ| tena yatra yaddhetukaṃ māraṇādikaṃ karma vyadhe kathitaṃ, tatra taccikitsāyāṃ yatitavyamiti|

Aṣṭāṅgahṛdayasaṃhitā

jaṅhghorvoḥ saṅgame jānu khañjatā tatra jīvataḥ||6||

Sarvāṅgasundarā

jaṅghorvoḥ saṅgame-sandhau, jānunāma marma| tatra-jānuni viddhe, puruṣo mriyata eva| atha jīvati tato+asya jīvataḥ puṃsaḥ khañjatā syāditi| arthāt prāyeṇa maraṇaṃ puruṣasyeti bodhayati|

Aṣṭāṅgahṛdayasaṃhitā

jānunastryaṅgulādūrdhvamāṇyūstambhaśophakṛt||6||

Sarvāṅgasundarā

jānunaḥ-jānusandheḥ, tryaṅgulādūrdhvamāṇīnāma marma| tadviddhamūrustambhaśophakaram|

Aṣṭāṅgahṛdayasaṃhitā

urvyūrumadhye tadvedhātsakthiśoṣo+asrasaṅkṣayāt||7||

Sarvāṅgasundarā

urvī nāma marma ūrumadhye| tadvedhāt-tadabhighātāt, sakthiśoṣaḥ-ūrukārśyam| sakthiśoṣo+asrasaṅkṣayāt,syāt nānyathā vyadhe satyapi|

Aṣṭāṅgahṛdayasaṃhitā

ūrumūle lohitākṣaṃ hanti pakṣamasṛkkṣayāt||7||

Sarvāṅgasundarā

ūrumūle- urvyāstūrdhvaṃ vaṅkṣaṇasandheradhastāllohitākṣaṃ nāma marma| tadviddhaṃ pakṣaṃ hatyasṛkkṣayāt vyadhe satyapi|

Aṣṭāṅgahṛdayasaṃhitā

muṣkavaṅkṣaṇayormadhye viṭapaṃ ṣaṇḍhatākaram||8||

Sarvāṅgasundarā

muṣkavaṅkṣaṇayormadhye viṭapaṃ nāma marma| tadviddhaṃ puṃsaḥ ṣaṇḍhatākaraṃ-nirapatyatākaram|

Aṣṭāṅgahṛdayasaṃhitā

iti sakthnostathā bāhṇormaṇibandho+atra gulphavat||8||

kūrparaṃ jānuvatkauṇyaṃ tayorviṭapavatpunaḥ||9||

kakṣākṣamadhye kakṣādhṛk kuṇitvaṃ tatra jāyate||9||

Sarvāṅgasundarā

iti-evamanena prakāreṇa, sakthnordvayoḥ pratyekamekādaśa marmāṇi bhavanti| tathā bāhvoḥ-tenaiva prakāreṇa bāhvoḥ, talahṛdādīnyekādaśa marmāṇi bhavanti| atha kiñcinmātramatra viśeṣamāhamaṇītyādi| atra-bāhumarmasu, gulphena tulyo maṇibandhaḥ, saṃjñāmātrabhedaḥ, jānutulyaṃ kūrparam| tayoḥ-maṇibandhakūrparākhyayorbāhumarmaṇoḥ, viddhayoḥ kauṇyaṃ-pāṇipāṇyaṅgulīkubjatvam| viṭapetyādi| kakṣā cākṣaśca kakṣākṣau, tayormadhye viṭapena tulyaṃ kakṣādhṛksaṃjñaṃ marma| tatra viddhe sati kuṇitvaṃ-bāhupāṇyaṅgulikubjatā, jāyate|

Aṣṭāṅgahṛdayasaṃhitā

sthūlāntrabaddhaḥ sadyoghno viḍvātavamano gudaḥ||10||

Sarvāṅgasundarā

sthūlāntrasūkṣmāntrabhedāt dvidhā+antram| tatra sthūlāntrabaddho gudo nāma marmaviśeṣaḥ| sa ca viḍvātau-vātavarcasī, vamatiudgirati, iti viḍvātavamanaḥ| bāhulakātkartari lyuṭ| sa gudaḥ sadyaḥ-tatkṣaṇādeva, hanti| sadyoghna iti "amanuṣyakartṛke ca" iti ṭhak| gudaśabdasyātra puṃstvaṃ cintyam, na cārdharcādiṣvayamasti|

Aṣṭāṅgahṛdayasaṃhitā

mūtrāśayo dhanurvakro bastiralpāsramāṃsagaḥ||10||

ekādhovadano madhye kaṭyāḥ sadyo nihantyasūn||11||

ṛte+aśmarīvraṇādviddhastatrāpyubhayataśca saḥ||11||

mūtrasnāvyekato bhinne vraṇo rohecca yatnataḥ||12||

Sarvāṅgasundarā

mūtrasyāśaya ādhāro mūtrāśayo-yatra mūtraṃ tiṣṭhati, sa dhanurvakraḥ-cāpavat kuṭilaḥ| anenāsya saṃsthānamuktam| sa ca bastināma marmaviśeṣaḥ| asraṃ ca māṃsaṃ cāsramāṃse, alpe asramāṃse gacchati| "anyebhyo+api dṛśyate" iti ḍaḥ| tatrāstho na bahuraktamāṃsapradeśa ityarthaḥ| tathā, ekamadhovadanaṃ yasyāsāvekādhovadanaḥ| kaṭyā madhya iti sthānanirdeśaḥ| kaṭyā madhyapradeśe+asāvavatiṣṭhate| sa viddhaḥ sadyaḥ-tatkṣaṇādeva, asūn-prāṇān, nihanti| ṛte+aśmarīvraṇāt-aśmaryāharaṇārthaṃ yo vraṇaḥ kriyate taṃ vraṇaṃ varjayitvā| tatrāpi-aśmarīvraṇe, ubhayataḥ-ubhayapārśvataśca, sa viddhastadā+asau sadyo+asūnnihanti| tasmin bastāveka [taḥ-eka]pārśvato, bhinne-viddhe sati, mūtrasrāvī vraṇaḥ syāt| sa ca yatnataḥ-ādareṇopakrānto, rohati nānyathā|

Aṣṭāṅgahṛdayasaṃhitā

dehāmapakvasthānānāṃ madhye sarvasirāśrayaḥ||12||

nābhiḥ so+api hi sadyoghno--------------------------------||13||

Sarvāṅgasundarā

āmaṃ ca pakvaṃ cāmapakve, sthānaṃ ca sthānaṃ ca sthāne, āmapakvayoḥ sthāne āmapakvasthāne, dehaścāmapakvasthāne ca dehāmapakvasthānāni, teṣāṃ madhye| tatraikatvāddehasya dehamadhyapradeśe, tathobhayorāmapakvāśayayormadhye-antarāle, nābhirnāma marma| sa sarvāsāṃ sirāṇāṃ-sakalaśarīragānāṃ āśrayaḥ-ādhāraḥ| so+api hi sadyoghnaḥ| apiḥ samuccaye| hiryasmādarthe| na kevalaṃ gudabastī sadyoghnau yāvannābhirapi viddhaḥ sadyoghnaḥ| nābhiśabdasya puṃstavaṃ cintyam|

Aṣṭāṅgahṛdayasaṃhitā

------------------------------dvāramāmāśyasya ca||13||

satvādidhāma hṛdayam stanoraḥ koṣṭhamadhyagam||13||

Sarvāṅgasundarā

hṛdayaṃ nāma yanmarma tadapi sadyoghnam| taccāmāśayasya dvāraṃmukham| tena hi dvāreṇānnapānamāmāśaye praviśati| tacca satvādīnāṃ-satvarajastamasāṃ, tathā vijñānasya-indriyāṇāṃ cārthapañcakasya, tathā+a+atmanaḥ-cetasaḥ, dhāma-sthānam| tacca stanoraḥ koṣṭhamadhyagam| stanau coraśca koṣṭhaśca stanoraḥkoṣṭhaṃ, tasya madhyaṃ tatra gacchati-sthitiṃ badhnāti, koṣṭhavakṣasoḥ stanayośca madhye sthitamityarthaḥ|

Aṣṭāṅgahṛdayasaṃhitā

stanarohitamūlākhye dvyaṅgule stanayorvadet||14||

ūrdhvādho+asrakaphāpūrṇakoṣṭho naśyettayoḥkramāt||14||

Sarvāṅgasundarā

stanarohitaṃ ca mūlaṃ ca prakṛtatvātstanasyaiva, te| stanarohitastanamūle ākhye-saṃjñe, yayoste stanarohitamūlākhye dve marmaṇī vadet| kva pradeśe ? stanayoḥ| kramāditi vakṣyamāṇamihāpi sambadhyate| tena stanayorūrdhvaṃ dvyaṅgule stanarohite| stanayoradho dvyaṅgule stanamūle| tayoḥ-stanarohitastanamūlākhyayormarmaṇorviddhayoḥ, puruśo+asrakaphāpūrṇakoṣṭhaḥ kramāt-yathākramaṃ, naśyet| tena stanarohite viddhe satyasṛjā pūrṇakoṣṭhe naro naśyet, stanamūle viddhe kaphena pūrṇakoṣṭho naśyet|

Aṣṭāṅgahṛdayasaṃhitā

apastambhāvuraḥpārśve nāḍyāvanilavāhinī||15||

raktena pūrṇakoṣṭho+atra śvāsātkāsācca naśyati||15||

Sarvāṅgasundarā

urasaḥ pārśve dve nāḍyāvapastambhākhye marmaṇī| anilavāhinī-vātavahe| atra marmadvaye viddhe raktena pūrṇakoṣṭhaḥ śvāsakāsābhyāṃ vipadyate|

Aṣṭāṅgahṛdayasaṃhitā

pṛṣṭhavaṃśorasormadhye tayoreva ca pārśvayoḥ||16||

adhoṃ+asakūṭayorvidyādapālāpākhyamarmaṇī||16||

tayoḥ koṣṭhe+asṛjā pūrṇe naśyedyātena pūyatām||17||

Sarvāṅgasundarā

pṛṣṭhavaṃśasya tathorasaḥ, anayormadhye-antarāle, tayoreva capṛṣṭorasoḥ, ye pārśve, tayoruparibhāgayoraṃsakūṭayoradhaḥ, apālāpākhye dve marmaṇī vidyāt| tayorviddhayo raktena koṣṭhe pūrṇe, pūyatāṃ yātena-gatena, lohitena naśyet| yāvadraktaṃ pūyatāṃ na yātaṃ tāvajjīvati| na tu raktakoṣṭhapūraṇamātrādeva mriyata iti bhāvaḥ|

Aṣṭāṅgahṛdayasaṃhitā

pārśvayoḥ pṛṣṭhavaṃśasya śroṇīkarṇau prati sthite||17||

vaṃśāśrite sphijorūrdhvaṃ kaṭīkataruṇo smṛte||18||

tatra raktakṣayātpāṇḍurhīnarūpo vinaśyati||18||

Sarvāṅgasundarā

pṛṣṭhavaṃśasya pārśvayoḥ-ubhayataḥ, pratiśroṇīkarṇau sthite| vaṃśāśrite-vaṃśaprativaddhe, sphijorūrdhvaṃ-upariṣṭāt, dve+asthinī kaṭīkataruṇe-etatsaṃjñe dve marmaṇī, smṛte-ukte| tatra-tasminmarmadvaye viddhe, raktakṣyātpāṇḍurhīnarūpo-vigatakāntiḥ san, naro vinaśyati|

Aṣṭāṅgahṛdayasaṃhitā

pṛṣṭhavaṃśaṃ hyubhayato yau sandhī kaṭīpārśvayoḥ||19||

jaghanasya bahirbhāge marmaṇī tau kukundarau||19||

ceṣṭāhāniraghaḥkāye sparśājñānaṃ ca tadvyadhāt||20||

Sarvāṅgasundarā

pṛṣṭhavaṃśasyobhayoḥ kaṭipārśvayoryau sandhī jaghanasya bahirbhāgenāntaḥ, tau kukundarau nimrākārau sandhimamarṇī| tadvyadhāt-tayorvyadhāt, adhaḥśarīre ceṣṭāhāniḥ-gamanākuñcanaprasāraṇādāvadhaḥkāyo+aśaktaḥ sampadyata ityarthaḥ| tathā, sparśājñānaṃ-sparśāsaṃvittirbhavati| pṛṣṭhavaṃśamubhayata iti "ubhasarvatasoḥ" ityādinādvitīyā|

Aṣṭāṅgahṛdayasaṃhitā

pārśvāntaranibaddhau yāvupari śroṇikarṇayoḥ||20||

āśayaccādanau tau tu nitambau taruṇāsthigau||21||

adhaḥśarīre śopho+atra daurbalyaṃ maraṇaṃ tataḥ||21||

Sarvāṅgasundarā

pārśvāntare-pārśvamadhye, nibaddhau-prativaddhau lagnau, pārśvāntaranibaddhau yau, tathā śroṇikarṇayorupari-upariṣṭāt, mūtrādīnāṃ ya āśayāḥ-adhārā bastyādayaḥ, teṣāṃ chādanau, nitambau-nitambasaṃjñau marmaviśeṣau| tau ca taruṇāsthigau-taruṇasaṃjñe+asthni sthitāvityarthaḥ| atra-asminmarmadvaye viddhe sati, adhaḥkāye śopho bhavati| tathā, daurbalyaṃ prakṛtatvādadhaḥśarīra eva| daurbalyaṃ-alpabalatvaṃ svavyāpārākṣamatvam| tato-daurbalyādanantaraṃ, maraṇaṃ bhavati|

Aṣṭāṅgahṛdayasaṃhitā

pārśvāntaranibaddhau ca madhye jaghanapārśvayoḥ||22||

tiryagūrdhvaṃ ca nirdiṣṭau pārśvasandhī tayoryadhāt||22||

raktapūritakoṣṭhasya śarīrāntarasambhavaḥ||23||

Sarvāṅgasundarā

pārśvayorantaraṃ-madhyaṃ, tatra nibaddhau-saṃśliṣṭau, sandhī marmaviśeṣau pārśvasandhī iti nirdiṣṭau| tataścaikasmin pārśvāntara ekaḥ sandhirdvitīyasmin pārśvāntare dvitīyaḥ sandhiḥ| kva sthitau katham ? jaghanasya pārśve jaghanapārśve, tayormadhye tiryagūrdhvaṃ ca| evamekasmin jaghanapārśvamadhya ekaḥ sandhirdvitīyasmin dvitīyaḥ sthita iti| tayorvyadhāt puṃso raktapūritakoṣṭhasya śarīrāntarasambhavaḥ-aparaśarīrotpattiḥ, maraṇamityarthaḥ|

Aṣṭāṅgahṛdayasaṃhitā

stanamūlārjave bhāge pṛṣṭhavaṃśāśraye sire||23||

bṛhatyau, tatra viddhasya maraṇaṃ raktasaṅkṣayāt||24||

Sarvāṅgasundarā

stanayormūlaṃ-stanamūlaṃ tasyārjave bhāge-spaṣṭa uddeśe, pṛṣṭhavaṃśāśraye sire-pṛṣṭhavaṃśasyobhayapārśvapratibaddhe sire, bṛhatyau-etatsaṃjñe marmaṇī| tatra-marmadvaye, viddhasya maraṇaṃ bhavati raktasaṅkṣayāt, nānyathā|

Aṣṭāṅgahṛdayasaṃhitā

bāhumūlābhisambaddhe pṛṣṭhavaṃśasya pārśvayoḥ||24||

aṃsayoḥ phalake bāhusvāpaśauṣau tayorvyadhāt||25||

Sarvāṅgasundarā

bāhvormūle bāhumūle,-yatra bāhū pratiṣṭhitau| mūle hi pratiṣṭhā, vṛkṣamūlavat| pṛṣṭhavaṃśasya pārśvadvaye bāhumūlayorābhimukhyena sambaddhe-saṃśliṣṭe| ke te ? aṃsayoḥ phalake| asamāsanirdeśaścandonurodhāt| phalakasya ca napuṃsakatvaṃ lokāśrayatvālliṅgasyeti| aṃsaphalakākhye dve marmaṇī| tayorvyadhāt bāhusvāpaśoṣau bhavataḥ| svāpa iva svāpaḥ, yathā suptasya niścetanamaṅgaṃ bhavati tathā bāhū aṃsaphalake viddhe bhavataḥ|

Aṣṭāṅgahṛdayasaṃhitā

grīvāmubhayataḥ snāvnī grīvābāhuśirontare||25||

skandhāṃsapīṭhasambandhāvaṃsau bāhukriyāharau||26||

Sarvāṅgasundarā

grīvāyā ubhayoḥ pārśvayoḥ snāvnī dve aṃsāvucyete| kva sthitau ? grīvābāhuśirontare| grīvāyāstathā bāhnoḥ śirasaśca madhye teṣāmantarāle sthitau| kiṃ prayojanau? skandhetyādi| aṃsayoḥ pīṭha iva pīṭhe,-pratiṣṭhāne, yatrāṃsau tiṣṭhataḥ| skandhe cāṃsapīṭhe ca, teṣāṃ sambandhaḥ-prayojanaṃ, yayostāvevāṃsau viddhau bāhvoḥ kriyā-ākuccanaprasāraṇādikā, tāṃ harataḥ, tau bāhukriyāharau|

Aṣṭāṅgahṛdayasaṃhitā

kaṇṭhanāḍīmubhayataḥ sirā hanusamāśritāḥ||26||

catasrastāsu nīle dve manye dve marmaṇī smṛte||27||

svarapraṇāśavakṛtyaṃ rasājñānaṃ ca tadvyadhe||27||

Sarvāṅgasundarā

kaṇṭhanāḍyāḥ pārśvayordvayoḥ sirā yāścatasro hanvoḥ samāśritāḥ, tāsu madhye dve sire nīle nāma dve marmaṇī, manye nāma dve marmaṇi smṛte, tantrakṛdbhiriti śeṣaḥ| tāsāṃ vyadhastadvayadhaḥ, tasmin tadvyadhe svarapraṇāśādayo jāyante| svarasya praṇāśaḥ svaraprāṇāśaḥ,-svarahāniḥ| athavā vaikṛtyam, tacca prakṛttvātsvarasyaiva, svarabhāvānyathātvamityarthaḥ| rasājñānaṃ-rasānavabodhaḥ|

Aṣṭāṅgahṛdayasaṃhitā

kaṇṭhanāḍīmubhayato jihvānāsāgatāḥ sirāḥ||28||

pṛthak catasrastāḥ sadyo ghnantyasūnmātṛkāhvayāḥ||28||

Sarvāṅgasundarā

kaṇṭhanāḍyā ubhayapārśvayoḥ sirā jihvāgatāstathā nāsāgatāḥ pṛthak-pratyekaṃ, ekasmin pārśve catasraḥ dvitīye pārśve catasraḥ| tā mātṛkāhvayāḥ-mātṛkāsaṃjñāḥ, viddhāḥ sadyo+asūn ghnanti| etāni mātṛkākhyāni sirāmarmāṇi|

Aṣṭāṅgahṛdayasaṃhitā

kṛkāṭike śirogrīvāsandhau, tatra calaṃ śiraḥ||29||

Sarvāṅgasundarā

śiraśca grīvā ca, tayoḥ sandhāne yau sandhī pārśvadvaye kṛkāṭikākhye te dve marmaṇī| tatra-tasminmarmadvaye viddhe, calaṃ-sakampaṃ, śiro bhavati|

Aṣṭāṅgahṛdayasaṃhitā

adhastātkarṇayornimne vidhure śrutihāriṇī||29||

Sarvāṅgasundarā

adhastātkarṇayoḥ-karṇapṛṣṭhayoradho, nimne-nonnate, vidhurākhye dve marmaṇī| te ca viddhe satī śrutiṃ-śabdaśravaṇaṃ, harataḥ, śrutihāriṇī|

Aṣṭāṅgahṛdayasaṃhitā

phaṇāvubhayato ghrāṇamārgaṃ śrotrapathānugau||30||

antargalasthitau vedhādgandhavijñānahāriṇau||30||

Sarvāṅgasundarā

phaṇau nāma marmaviśeṣau ghrāṇamārgasyobhayoḥ pāṛśvayoḥ śrotrapathānugau-śrotramārgaprāptau| antargalasthitau-galābhyantare sthitau| phaṇāviva saṃsthānaṃ rūpamanayoḥ phaṇāviti nāma| tau vedhādgandha vijñānaṃ-gandhopalabdhiḥ, taddharatastau gandhavijñānahāriṇau|

Aṣṭāṅgahṛdayasaṃhitā

netrayorbāhyato+apāṅgau bhruvoḥ pucchāntayoradhaḥ||31||

tathopari bhruvornimnāvāvartāvāndhyameṣu tu||31||

Sarvāṅgasundarā

netreyordvayorbāhyataḥ-bahirbhāge, bhruvoḥ pucchāntayoḥ-avasānayoḥ, adhaḥ, apāṅgau nāma marmaviśeṣau prasiddhāveva| tathoparīti tenaivāpāṅgoddiṣṭena nyāyena bhruvoḥ pucchāntayorupari nimrāvāvartasaṃjñau| eṣu tu-apāṅgāvartākhyeṣu caturṣu, viddhasya narasyāndhyaṃ bhavati|

Aṣṭāṅgahṛdayasaṃhitā

anukarṇaṃ lalāṭānte śaṅkhau sadyovināśanau||32||

Sarvāṅgasundarā

atrāpi bhruvoḥ pucchāntayorupati lalāṭāvasāne+anukarṇaṃkarṇasamīpe, śaṅkhau marmaviśeṣau| tau viddhau puruṣasya sadyovināśanau bhavataḥ|

Aṣṭāṅgahṛdayasaṃhitā

keśānte śaṅkhayorūrdhvamutkṣepau, sthapanī punaḥ||32||

bhruvormadhye, traye+apyatra śalye jīvedanuddhṛte||33||

svayaṃ vā patite pākātsadyo naśyati tūddhṛte||33||

Sarvāṅgasundarā

keśāvasāne śaṅkhayorūrdhvaṃ-upari, utkṣepau marmaṇī| sthapanī punarmarma bhruvormadhye| traye+apyatra-asmin marmatraye dvāvutkṣepāvekā sthapanī evaṃbhūte, viddhe puruṣo+anuddhṛte śalye jīvet| kālāntareṇa pākāt-pākena hetunā, svayaṃ vā patite śalye sati,-na tūddharaṇahetunā, jīvet puruṣaḥ| sadya ityādi| uddhṛte tu śalye sadya eva naro naśyati, vāyukopāditi bhāvaḥ|

Aṣṭāṅgahṛdayasaṃhitā

jihvākṣināsikāśrotrakhacatuṣṭayasaṅgame||34||

tālunyāsyāni catvāri srotasāṃ, teṣu marmasu||34||

viddhaḥ śṛṅgāṭakākhyeṣu sadyastyajati jīvitam||35||

Sarvāṅgasundarā

jihvā cākṣiṇī ca nāsikā ca śrotre ca tadevam| tasya khāni, teṣāṃ catuṣṭayaṃ-catvāri srotāṃsi, teṣāṃ saṅgamaḥ-sannipātaḥ, tasmiṃstāluni-yatra jihvādīnāṃ tarpaṇāni srotāṃsi sannipatyāvatiṣṭhante, jihvādisrotasāṃ catvāryāsyāni śṛṅgāṭakākhyāni| teṣu marmasu viddhaḥ puruṣaḥ sadyastyajati jīvitaṃ-viddhamātra eva prāṇairviyujyate|

Aṣṭāṅgahṛdayasaṃhitā

kapāle sandhayaḥ pañca sīmantāstiryagūrdhvagāḥ||35||

bhramonmādamanonāśaisteṣu viddheṣu naśyati||36||

Sarvāṅgasundarā

śiraḥ sambandhinaḥ pañca sandhayaḥ| pañcānāṃ kapālakhaṇḍānāṃ saṃśleṣā ye śirasyavatiṣṭhante tiryagūrdhvagāḥ, ta eva sīmantākhyā marmaviśeṣāḥ| teṣu-sīmantākhyeṣu, viddheṣu bhrameṇa tathonmādena tathā manonāśena-cittavismṛtyā ca, naśyati|

Aṣṭāṅgahṛdayasaṃhitā

āntaro mastakasyordhvaṃ sirāsandhisamāgamaḥ||36||

romāvarto+adhipo nāma marma sadyo haratyasūn||37||

Sarvāṅgasundarā

mastakasyābhyantarato yaḥ sthitaḥ, tathordhvaṃ-prakṛtatvānmastakasyaivopari, sirāsandhisamāgamaḥ-sirāsandhīnāṃ sannipāto, romāvartalakṣaṇaḥ so+adhipo nāma marmaviśeṣaḥ| marmaṇāmadhipo yathārthanāmā, tadāyattāni hi sarvāṇi marmāṇītyarthaḥ| so+adhipo viddho narasya sadyo+asūn harati-puruṣaṃ mārayatītyarthaḥ|

Aṣṭāṅgahṛdayasaṃhitā

viṣamaṃ spandanaṃ yatra pīḍite ruk ca marma tat||37||

Sarvāṅgasundarā

yatra-yasmin dehadeśe, viṣamaṃ spandanaṃ-sphuraṇaṃ, tanmarma| yatra ca dehadeśe pīḍite sati ruk ca viṣamā bhavati, tacca marma| atrāpi viṣamamiti sambadhyate| viṣamaṃ ca viṣamā ca viṣamam, "napuṃsakamanapuṃsakenaikavacca" iti napuṃsakaśeṣaḥ| tadevaṃ marmalakṣaṇaṃ dvidhā mantavyam,-kasyacinmarmaṇaḥ sirādhamanyādikasya viṣamaṃ spandanaṃ prāyo lakṣaṇam, māṃsāsthijātīyasya marmaṇaḥ pīḍanāt prāyaḥ pīḍotpattirlakṣaṇamiti| saṅgrahe ca marmaviddhasya lakṣaṇamuktam| yathā (śā. a. 7)- "dehaprasuptirgurutā sammohaḥ śītakāmitā| svedo mūrcchā vamiḥ śvāso marmaviddhasya lakṣaṇam||" iti| maraṇakāritvānmarma, maraṇāsadṛśaduḥkhadāyitvādvā| idānīṃ marmaṇāṃ suprabhedaṃ lakṣaṇaṃ ṣaṭprakāramāha-

Aṣṭāṅgahṛdayasaṃhitā

māṃsāsthisnāyudhamanīsirāsandhisamāgamaḥ||38||

syānmarmeti ca tenātra sutarāṃ jīvitaṃ sthitam||38||

Sarvāṅgasundarā

māṃsādīnāṃ sandhyantānāṃ svajātyapekṣo yaḥ samāgamaḥ-sannipātaḥ, sa marmākhyaḥ, tanmarmeti tasyaiva nāma| tadevaṃ māṃsapeśīsamāgamo māṃsamarma, asthnāṃ samāgamo+asthimarma, snāyūnāṃ samāgamaḥ snāyumarma, dhamanīnāṃ samāgamo dhamanīmarma, sirāṇāṃ samāgamaḥ sirāmarma, sandhīnāṃ samāgamaḥ sandhimarmeti| yato māṃsādīnāṃ yaḥ samāgamaḥ sa eva marmetyucyate, tena hetunā, atra sutarāṃ jīvitaṃ sthitaṃ-prāṇā vyavasthitāḥ| nanu, yadi māṃsādīnāṃ samāgamo marmetyabhidhīyate, tadānīmanekasaṅkhyākāni marmāṇi śarīre sambhavyeran| māṃsapeśyādibhāvānāmanekasaṅkhyāśrayatvāt| tathā ca,-māṃsapeśīśatāni pañca puṃsāmuktāni strīṇāṃ tu viśatyadhikāni (hṛ. śā. a. 3/17)| evamasthyādīnyapyanekānyuktāni| tataśca marmaṇāmasaṅkhyeyatvaṃ prāpnoti| evaṃ ca "saptottaraṃ marmaśatam" (ślo 1) iti virudhyata ityāha-

Aṣṭāṅgahṛdayasaṃhitā

bāhulyena tu nirdeśaḥ ṣoḍhaivaṃ marmakalpanā||39||

prāṇāyatanasāmānyadaikyaṃ vā marmaṇāṃ matam||39||

Sarvāṅgasundarā

saptottarameva marmaṇāṃ śatamityeva na| kiṃ tarhi ? pūrvoktena nyāyena bahūni marmāṇi| "saptottaraṃ marmaśatam" ityayaṃ tu yo nirdeśaḥ sa bāhulyena-bhūyasā, yeṣāṃ marmaṇāṃ marmatvena prasiddhistadviṣaya eva| evaṃ-anena prakāreṇa māṃsāsthyādīnāṃ samāgamo marmeti, marmaṇāṃ-ṣoḍhā-ṣaḍvidhā, kalpanā bhavati| kalpanāśabdenaitatprati pādayati,-tadevaṃ manuṣyasya prasiddhito jīvitadhāmatvena marmaṇāṃ kalpanā-nirūpaṇā| prāṇetyādi| athavā na marmaṇāṃ ṣoḍhā kalpanā| kiṃ tarhi ? prāṇāyatanasāmānyāt-jīvitasyādhiṣṭhānamityevaṃlakṣaṇāt, aikyaṃ-ekatvaṃ, marmaṇāṃ mataṃ-na ṣaṭtvam| evamekaiva marmakalpanā| evaṃ saṅkṣepavistarakauśalaṃ marmasu darśitam| māṃsādīnāṃ sandhyantānāṃ yathāsvaṃ pratiniyatani marmāṇi saṅkhyayā+abhidhātumāha-

Aṣṭāṅgahṛdayasaṃhitā

māṃsajāni daśendrākhyatalahṛtstanarohitāḥ||40||

Sarvāṅgasundarā

jaṅghayorindrākhye dve marmaṇī, bāhvordve eva, talahṛdākhyāni catvāri-pādayordve hastayordve iti, stanarohite dve-pratyekaṃ stane ekaikam, evaṃ daśa maṃsajāni|

Aṣṭāṅgahṛdayasaṃhitā

śaṅkhau kaṭīkataruṇe nitambāvaṃsayoḥ phale||40||

asthnyaṣṭau-------------------------------------||41||

Sarvāṅgasundarā

asthnyaṣṭau marmāṇi| śaṅkhau dve marmaṇī, kaṭīkataruṇe dve, nitambau dve, aṃsayoḥ phalake dve, ityevamaṣṭau marmāṇi|

Aṣṭāṅgahṛdayasaṃhitā

------------------snāvamarmāṇi trayoviṃśatirāṇayaḥ||41||

kūrcakūrcaśiro+apāṅgakṣiprotkṣepāṃsabastayaḥ||41||

Sarvāṅgasundarā

snāvamarmāṇi trayoviṃśatiḥ| katham ? āṇayaścatvāri-pratyekamūrumadhye ekaikaṃ bāhvoḥ pratyekamekaikam, evaṃ catvāryāṇayaḥ kūrcākhyāni catvāri-hastaryodve pādayordve| kūrcaśiraḥsaṃjñāni catvāri-pādayordve hastayordve iti catvāri| apāṅgākhye dve-"netrayorbāhyataḥ (ślo.31) ityādinā nirdiṣṭe dve| kṣiprākhyāni catvāri-"aṅguṣṭhāṅgulimadhyasthaṃ kṣipraṃ" (ślo.3) iti, tacca pādadvaye dvividhaṃ hastadvaye ca| utkṣopaudvau-"keśānte śaṅkhayorūrdhvamutkṣepau" (ślo.32) iti| aṃsākhye dve-"skandhāṃsapīṭhasambandhāvaṃsau" (ślo 26) iti| bastireko-"mūtrāśayo" (ślo.10) ityādinoktaḥ| evaṃ snāvamarmāṇi trayoviṃśatiḥ|

Aṣṭāṅgahṛdayasaṃhitā

gudāpastambhavidhuraśṛṅgāṭāni navādiśet||42||

marmāṇi dhamanīsthāni----------------------||42||

Sarvāṅgasundarā

gudaḥ-sthūlāntrabaddha ekaḥ| apastambhākhye dve-"apastambhāvuraḥpārśve nāḍyāvanilavāhinī|" (ślo.15)iti, vidhurākhye dve-"adhastātkarṇayornimne vidhure" (ślo.29) iti| śṛṅgāṭakākhyāni catvāri-"jihvākṣināsikā" (ślo.34) ityādinoktāni| evaṃ dhamanīsthāni-dhamanyāśritāni, nava marmāṇi|

Aṣṭāṅgahṛdayasaṃhitā

-----------------------saptatriṃśatsirāśrayāḥ||42||

bṛhatyau mātṛkā nīle manye kakṣādharau phaṇau||43||

viṭape hṛdayaṃ nābhiḥ pārśvasandhī stanādhare||43||

apālāpau sthapanyurvyaścatasro lohitāni ca||44||

Sarvāṅgasundarā

sirāśrayā marmaviśeṣāḥ saptatriṃśat| katham ? ityāha-bṛhatyāvityādi| bṛhatyau dve-"stanamūlārjave bhāge" (ślo 23) ityādinokte| mātṛkākhyāni-"kaṇṭhanāḍīmubhayato jihvānāsāgatāḥ" (ślo.28) ityādinoktānyaṣṭau| nīlākhye dve sire manyākhye [ca] dve-"kaṇṭhanāḍīmubhayataḥ sirāhanusamāśritāḥ| catasraḥ (ślo.26) ityādinoktāni| kakṣādharau dvau-yathoktam (ślo.9) "kakṣākṣamadhye kakṣādhṛk" ityādi| phaṇau dvau-"phaṇāvubhayato" (ślo.30) ityādinā kṛtalakṣaṇau| viṭape dve-"muṣkavaṅkṣaṇayormadhye (ślo.8) pratyekaṃ sakthnyekam, dvitīye+apyevam| hṛdayamekameva, tasya lakṣaṇam (ślo.13)-"dvāramāmāśayasya ca" ityādi| nābhireka eva, tallakṣaṇam (ślo.12)- "dehāmapakvasthānānāṃ" ityādi| pārśvasandhī dbau-"pārśvāntaranibaddhau ca" (ślo.22) ityādinoktau| stanādhare-stanayoradho, dve| apālāpau dvāveva-"pṛṣṭhavaṃśorasoḥ (ślo.16) ityādinoktau| sthapanī ekaiva, tallakṣaṇam, (ślo.33)-"bhruvormadhye" iti| urvyaścatasraḥ-ūrvordvayordve bāhvośca, "urvyūrumadhye" (ślo.7) iti tasyā lakṣaṇam, iti sakthnostathā bāhvoḥ (ślo.8) iti cātideśaḥ| lohitānīti lohitākṣanāmāni catvāri, "ūrumūle lohitākṣaṃ" sakthivadbāhvoḥ" (ślo.7-8) iti tallakṣaṇam| samprati sandhimarmāṇyāha-

Aṣṭāṅgahṛdayasaṃhitā

sandhau viṃśatirāvartau maṇibandhau kukundarau||44||

sīmantāḥ kūrparau gulphau kṛkāṭyau jānunī patiḥ||45||

Sarvāṅgasundarā

sandhau viṃśatirmarmāṇi| āvartākhye dve, tayorlakṣaṇam (ślo. 31)-"tathopari bhruvornimnāvāvartau" iti| maṇibandhau dvau, tallakṣaṇam (ślo.8)-maṇibandho+atra gulphavat" iti| kukundarau dvau, tallakṣaṇam (ślo.19)-"jaghanasya bahirbhāge marmaṇī tau kukundarau|" iti| sīmantākhyāni pañca, tallakṣaṇam (ślo.35)-"kapālasandhayaḥ pañca sīmantāḥ" iti| kūrparau dvau, tallakṣaṇam (ślo.9)-"kūrparaṃ jānuvat" iti| kūrparaśabda ubhayaliṅgaḥ| gulphau dve marmaṇī, tayorlakṣaṇam (ślo.5)-"jaṅghācaraṇayoḥ sandhau gulphaḥ" iti| kṛkāṭyau dve, tallakṣaṇam (ślo.29)-"kṛkāṭike śirogrīvāsandhī" iti| jānunī dve, tayorlakṣaṇam (ślo.6)-"jaṅghorvoḥ saṅgame jānu" iti| patiḥ-adhipatirmarmaṇām, taccaikam, tallakṣaṇam (ślo.36)-"āntaro mastakasyordhvaṃ" ityādinoktam| evaṃ saptottaraṃ marmaśataṃ māṃsādiparikalpanayā kalpitam|

Aṣṭāṅgahṛdayasaṃhitā

māṃsamarma gudo+anyeṣāṃ,snāvni kakṣādharau tathā||45||

viṭapau vidhurākhye ca, śṛṅgāṭāni sirāsu tu||46||

apastambhāvapāṅgau ca, dhamanīsthaṃ na taiḥ smṛtam||46||

Sarvāṅgasundarā

anyeṣāmācāryāṇaṃ matena gudo māṃsamarma-na dhamanīmarma| snāvnītyādi| teṣāmeva matena kakṣādharau snāvāśritau na tu sirāśrayau| viṭapau vidhurākhye ca snāvāśritau| pūrvamatena tu viṭapau sirāśritau, vidhure ca dhamanyāśrite| śṛṅgāṭakāni catvāryapi sirāsveva, turavadhāraṇe, na tu dhamanīsthāni, apastambhau tathāpāṅgau ca| etaddhamanīsthamanyairācaryairna smṛtam, api tu snāvā[dyā]śritamabhihitam|

Aṣṭāṅgahṛdayasaṃhitā

viddhe+ajasramasṛksrāvo māṃsadhāvanavattanuḥ||47||

pāṇḍutvamindriyājñānaṃ maraṇaṃ cāśu māṃsaje||47||

Sarvāṅgasundarā

māṃsaje marmaṇi viddhe sati,[ajasraṃ] anavarataṃ, asṛksrāvo bhavati māṃsadhāvanavat-māṃsadhāvanodakena tulyaḥ| tathā, tanuḥ-accho bhavati, na bahalaḥ| pāṇḍutvaṃ-pītābhatvaṃ śarīrasya| indriyaiḥ-cakṣurādibhiḥ, svaviṣayājñānaṃ-anavabodhaḥ| maraṇaṃcāśu-śīghraṃ, bhavati| tadevamindrabastyādimāṃsajamarmavyadhe nirantarasrāvādisarvaliṅgadarśanānumānena maraṇamanumīyamānaṃ budhvā vaidyaḥ pratyākhyāya cikitsāṃ prayojayet| niyatāyuṣāṃ kvacinmaraṇasya vyabhicārāditi|

Aṣṭāṅgahṛdayasaṃhitā

majjānvito+accho vicchinnaḥ srāvo ruk cāsthimarmaṇī||48||

Sarvāṅgasundarā

asthimarmaṇi-śaṅkhādike, viddhe majjānvitaḥ srāvaḥ tathā+accho-na ghanaḥ, vicchnno-na māṃsamarmavyadha iva nirantaro, bhavati| rukcetyanenātyantaṃ pīḍā bhavatīti pratipādayati| ruṅmātrasya sarvamarmasvapi sadbhāvāt|

Aṣṭāṅgahṛdayasaṃhitā

āyāmākṣepakastambhāḥ snāvaje+abhyadhikaṃ rujā||48||

yānasthānāsanāśaktirvaikalyamathavā+antakaḥ||49||

Sarvāṅgasundarā

snāvaje-kūrcā(āṇyā)dike marmaṇi, viddhe āyāmādayo bhavanti| ākṣepakaḥ-ākṣepaḥ, stambho-yathāsvamaṅgānām, atirujā ca| tathā, yānasthānāsanāśaktiḥ-yātuṃ sthātumāsituṃ cāsāmarthyam| vaikalyaṃ cāṅgānām| athavā+antako-maraṇaṃ, bhavati|

Aṣṭāṅgahṛdayasaṃhitā

raktaṃ saśabdaphenoṣṇaṃ dhamanīsthe vicetasaḥ||49||

Sarvāṅgasundarā

dhamanīsthe-[gudā]pastambhādau marmaṇi, viddhe sati vicetaso-mūrcchitasya sato, raktaṃ sravet| kīdṛśam ? saśabdaphenoṣṇam| saśabdasyātra pratyekaṃ sambandhaḥ|

Aṣṭāṅgahṛdayasaṃhitā

sirāmarmavyadhe sāndramajasraṃ bahvasṛksravet||50||

tatkṣayāttṛḍbhramaśvāsamohahidhmābhirantakaḥ||50||

Sarvāṅgasundarā

sirāmarmaṇO-bṛhatyādervyadhe sati, asṛk sāndraṃ-ghanaṃ, ajasraṃ-nirantaraṃ, bahu-prabhūtaṃ, sravati| tatkṣyāt-tasyāsṛjaḥ kṣayāt, tṛḍbhramādibhirantako-jīvitanāśaḥ|

Aṣṭāṅgahṛdayasaṃhitā

vastu śūkairivākīrṇaṃ rūḍhe ca kuṇikhañjatā||51||

balaceṣṭākṣayaḥ śoṣaḥ parvaśophaśca sandhije||51||

Sarvāṅgasundarā

sandhijemarmaṇi-āvartādau, viddhe vastu śūkairivākīrṇaṃ bhavati| vastuśabdenādhiṣṭhānaṃ viddhadeśa ucyate| tacchūkaiḥ-śāliyavādisambandhibhiḥ kiṃśārubhiḥ, vyāptamiva bhavati| rūḍhe ca sati tasminmarmavyadhe kuṇitā khañjatā vā bhavati| tathā balaceṣṭayoḥ kṣayaḥ, tathā śoṣo+aṅgasya, parvasu śophaḥ-śvayathuśca, sandhije bhavati| idānīmeṣāmeva marmaṇāṃ vyadhe jīvitanāśe kālaṃ niyanayati-

Aṣṭāṅgahṛdayasaṃhitā

nābhiśaṅkhādhipāpānahṛcchṛṅgāṭakabastayaḥ||52||

āṣṭau ca mātṛkāḥ sadyo nighnatyekānnaviṃśatiḥ||52||

saptāhaḥ paramasteṣāṃ kālaḥ kālasya karṣaṇe||53||

Sarvāṅgasundarā

nābhiśaṅkhādīni marmāṇyekānnaviṃśatiḥ sadyo ghnanti| nābhirekaḥ, śaṅkhau dvau, adhipa ekaḥ, apāno+apyekaḥ, hṛdekam, śṛṅgāṭakāni catvāri, bastirekaḥ, āṣṭau mātṛkāḥ ekānnaviṃśatiretāni sadyaḥprāṇaharāṇi| teṣāṃ-marmaṇāṃ, kālasya-mṛtyoḥ karṣaṇe-ākarṣaṇe, saptāhaḥ paramaḥ kālaḥ-prakṛṣṭo+avadhiḥ| ekānnaviṃśatiriti na viṃśatiriti supsupeti samāsaḥ, tata ekena na viṃśatiriti tṛtīyeti yogavibhāgātsamāsaḥ, tataḥ "ekādiścaikasya" ityādinā nañaḥ prakṛtibhāva ekasyādugāgamaśca, ūnārthe+atra nañ, ekonaviṃśatirityarthaḥ|

Aṣṭāṅgahṛdayasaṃhitā

trayastriṃśadapastambhatalahṛtpārśvasandhayaḥ||53||

kaṭītaruṇasīmantastanamūlendrabastayaḥ||54||

kṣiprāpālāpabṛhatīnitambastanarohitāḥ||54||

kālāntaraprāṇaharā māsamāsārddhajīvitāḥ||55||

Sarvāṅgasundarā

trayastriṃśadapastambhādayaḥ kālāntaraprāṇaharāḥ| māsaṃ māsārddhaṃ vā jīvitaṃ yeṣu viddheṣviti māsamāsārddhajīvitāḥ, māsena prāṇān haranti māsārddhena vetyarthaḥ| saṅgrahe tūktam (śā. a. 7)-"saumyāgreyatvātteṣāṃ pakṣābhyantaraṃ kālaḥ|" iti| trayastriṃśaditi "trestrayaḥ" iti trayasādeśaḥ| tatra, apastambhau dau, talahṛnti catvāri, pārśvasandhī dbau, kaṭīkataruṇe dve, sīmāntāḥ pañca, stanamūle dve, indravastayaścatvāro-jaṅghāmadhyayordvebāhumadhyayordve, kṣiprāṇi catvāri-hastayordve pādayordve, apālāpabṛhatīnitambastanarohitāḥ pratyekaṃ dvau dvāviti|

Aṣṭāṅgahṛdayasaṃhitā

utkṣepau sthapanī trīṇi viśalyaghnāni, tatra hi||55||

vāyurmāṃsavasāmajjamastuluṅgāni śoṣayan||56||

śalyāpāye vinirgacchan śvāsātkāsācca hantyasūn||56||

Sarvāṅgasundarā

utkṣepau dvau sthapanyekā, ityetāni trīṇi viśalyaghnāni| ko+atra hetuḥ ? ityāha-tatra hītyādi| hi-yasmāt, tatra-vyadhe, śalyāpāye vāyurvinirgacchan-niryān, māṃsādīn śoṣayan śvāsa kāsābhyāṃ prāṇān hanti| tatra ca hetau śatṛpratyyaaḥ| nirgamena hi hetunā māṃsādīnāṃ śoṣaṇaṃ bhavati|

Aṣṭāṅgahṛdayasaṃhitā

phaṇāvapāṅgau vidhure nīle manye kṛkāṭike||57||

aṃsāṃsaphalakāvartaviṭaporvīkukundarāḥ||57||

sajānulohitākṣāṇikakṣādhṛkkūrcakūrparāḥ||58||

vaikalyamiti catvāri catvāriṃśacca kurvate||58||

haranti tānyapi prāṇān kadācidabhighātataḥ||59||

Sarvāṅgasundarā

phaṇādīni viṭapāntāni pratyekaṃ dvau dvau, urvyaścatasraḥ, kukundarau dvau, jānunī dve, lohitākṣāṇi catvāri, āṇayaścatvāraḥ, kakṣādharau dvau, kūrcāścatvāro-hastayordvau pādayordvau, kūrparau dvau, ityevaṃ catvāri catvāriṃśacceti catuśctvāriṃśanmarmāṇi vaikalyamaṅgasya kurvate| kadācittvabhighātāt tānyapicatuścatvāriṃśat, prāṇān haranti|

Aṣṭāṅgahṛdayasaṃhitā

aṣṭau kūrcaśirogulphamaṇibandhā rujākarāḥ||59||

Sarvāṅgasundarā

aṣṭau kūrcadayo marmaviśeṣā rujākarāḥ| "agnivāyusomaguṇabāhulyāt| agnivāyū hi viśeṣeṇa śūlakarau| somastu prāṇāvalambakaḥ (saṃ.śā. a.7)|" iti naitāni prāṇahantṛṇi| tatra kūrcaśirāṃsi hastapādeṣu catvāri, gulphau dvau, maṇibandhau dvau, ityaṣṭau| idānīm marmaṇāṃ yathāyathaṃ pramāṇamabhidhātumāha-

Aṣṭāṅgahṛdayasaṃhitā

teṣāṃ viṭapakakṣādhṛgurvyaḥ kūrcaśirāṃsi ca||60||

dvādaśāṅgulamānāni---------------------------||60||

Sarvāṅgasundarā

teṣāṃ-marmaṇāṃ madhye, viṭapādīni dvādaśa marmāṇyaṅgulamānāni-aṅgulapramāṇāni|

Aṣṭāṅgahṛdayasaṃhitā

------------------------------dvyaṅgule maṇibandhane||60||

gulphau ca stanamūle ca---------------------------------||61||

Sarvāṅgasundarā

maṇibandhane-maṇibandhau, dvyaṅgulapramāṇau| gulphau stanamūle ca dvyaṅgule pratyekam| ekaścaśabdaḥ samuccayārtho dvitīyaḥ pādapūraṇe|

Aṣṭāṅgahṛdayasaṃhitā

-------------------------tryaṅgulaṃ jānukūrparam||61||

Sarvāṅgasundarā

tryaṅgulapramāṇau jānū kūrparau ca|

Aṣṭāṅgahṛdayasaṃhitā

apānabastihṛnnābhinīlāḥ sīmantamātṛkāḥ||61||

kūrcaśṛṅgāṭamanyāśca triṃśadekena varjitāḥ||62||

ātmapāṇitalonmānāḥ-------------------------||62||

Sarvāṅgasundarā

apānabastyādayastriṃśadekena varjitāḥ ekonatriṃśat, ātmapāṇitalonmānāḥ-svahastatalaparimāṇāḥ|

Aṣṭāṅgahṛdayasaṃhitā

---------------śeṣāṇyarddhāṅgulaṃ vadet||62||

pañcāśatṣaṭ ca marmāṇi, tilavrīhisamānyapi||63||

iṣṭāni marmāṇyanyeṣām----------------------||63||

Sarvāṅgasundarā

śeṣāṇi ṣaṭpañcāśanmarmāṇī svenāṅgulaprimāṇonārddhaṅgulapramāṇānyādiśet| anyeṣāṃ tantrakṛtāṃ tilapramāṇāni vrīhipramāṇāni vā marmāṇīṣṭāni-ābhimatāni| "paramataṃmapratiṣiddhamanumatameva" ityasyāpi granthakṛta etadeva matamiti bodhyam|

Aṣṭāṅgahṛdayasaṃhitā

-----------------------------caturddhoktāḥ sirāstu yāḥ||63||

tarpayanti vapuḥ kṛtsnaṃ tā marmāṇyāśritāstataḥ||64||

tatkṣatātkṣatajātyarthapravṛtterdhātusaṅkṣaye||64||

vṛddhaścalo rujastīvrāḥ pratanoti samīrayan||65||

tejastaduddhṛtaṃ dhatte tṛṣṇāśoṣamadabhramān||65||

svinnasrastaślathatanuṃ haratyenaṃ tato+antakaḥ||66||

Sarvāṅgasundarā

yāḥ sirāścaturddhā uktāḥ-prāṅkṣirdiṣṭā vātapittakaphajuṣṭaśuddharaktavāhinyaḥ saptasaṅkhyāḥ, kṛtsnaṃ-aśeṣaṃ, śarīraṃ tarpayanti prīṇayanti, tā marmāṇyāśritāḥ-gatāḥ prāptāḥ| tatkṣatādityādi| yata evaṃ sarvāḥ sirā marmāṇi prāptāḥ, tataḥ kāraṇāt-marmāśrayalakṣaṇāt, tatkṣatāt-teṣāṃ marmaṇāṃ kṣataṃ tatkṣataṃ, tasmānmarmakṣatātkāraṇāt, kṣatajasya-raktasya, atipravṛttiḥ| tasmātkṣatajātyarthapravṛtteḥ kāraṇāt, yo dhātusaṅkṣayaḥ-paramparākramāyāto māṃsādidhātvapacayaḥ, tasmin dhātukṣaye sati yo vṛddhaścalo-vāyuḥ, sa tīvrāḥ-atyantaduḥkhadāyinīḥ, rujaḥ-śūlaviśeṣān, pratanoti-karoti| kiṃ kurvan ? tejaḥ-pittaṃ, samīrayan-udīrayan vṛddhiṃ nayan, tat-tejaḥ, uddhṛtaṃ- bṛhatsampannaṃ, tṛṣṇādīn dhattekaroti| tataḥ-anantaraṃ tṛṣṇādibhyaḥ, enaṃ-puruṣaṃ marmaviddhaṃ, antako harati| kimbhūtam ? svinnā srastā ślathā tanuryasya tam| tadayamarthaḥ,-marmābhighate raktavāhinīnāṃ sirāṇāṃ mukhavikāso jāyate| tadvikāsājjīvitādhiṣṭhānasyāsṛjo+atyarthaṃ yā niḥsṛtiryāvattasya kṣayaḥ, tatkṣayācca jīvitanāśaḥ, aśrayābhavāt|

Aṣṭāṅgahṛdayasaṃhitā

vardhayetsandhito gātraṃ marmaṇyabhihate drutam||66||

chedanātsandhideśasya saṅkucanti sirā hyataḥ||67||

jīvitaṃ prāṇināṃ tatra rakte tiṣṭhati tiṣṭhati||67||

Sarvāṅgasundarā

adhunā marmābhighāte cikitsāmāha- marmaṇyabhihate sati, gātraṃ-śarīraṃ, āśveva cedayet| kutaḥ ? sandhitaḥ,-sandhipradeśāt| hi-yasmāt, sandhideśasya cedanātsirāḥ saṅkucanti-saṃvṛtamukhā bhavanti| varddhayediti varddhachedanādāviti caurādikaḥ| ataḥ-sirāsaṅkocātkāraṇāt, raktaṃ na bahirnissarati| tatra rakte tiṣṭhati-bahiravahati sati, jīvitaṃ tiṣṭhati|

Aṣṭāṅgahṛdayasaṃhitā

suvikṣato+apyato jīvedamarmaṇi na marmaṇi||68||

prāṇaghātini jīvettu kaścidvaidyaguṇena cet||68||

asamagrābhighātācca so+api vaikalyamaśnute||69||

tasmatkṣāraviṣāgnyādīn yatnānmarmasu varjayet||69||

Sarvāṅgasundarā

yato marmābhighātakṣatāt prāṇī mriyate, nānyathā kṣatamātrāt| ataḥ-asmātkāraṇāt, suṣṭhu kṛtvā viśeṣeṇa kṣato+apiparaśatairviddho+api, amarmaṇi viddho jīvet, na tu marmaṇī viddho jīvet| kimbhūte ? prāṇaghātini| dvividhaṃ hi marma-prāṇaghātyekamaparaṃ vaikalyakaram| tatra prāṇaghātini marmaṇi kuśāgreṇāpi viddho na jīvati| atha puṇyavānniyatāyuśca prāṇaghātinyapi marmaṇi viddho vaidyaguṇenāsamagrasya-asakalasya, marmaṇo+abhighātāśca kaścidyadi viddho jīvet, so+api vaikalyamaśnute-vikalatāṃ prāpya jīvatītyarthaḥ| vaidyaśabdaḥ prādhānyādravyādipādatrayamupalakṣayati| vaidyaguṇena-pādatrayasampattyetyarthaḥ| yataścaivaṃ marmābhighātaḥ sāpāyaḥ prāṇoparodhakṛt, tasmātkāraṇāt marmasu kṣārādīn yatnāt-tātparyeṇa, varjayet-pariharet agnyādīnatrādiśabdena bhallātakarasakapikacchuśūkādīnāṃ grahaṇam|

Aṣṭāṅgahṛdayasaṃhitā

marmābhighātaḥ svalpo+api prāyaśo bādhatetarām||70||

rogā marmāśrayāstadvatprakrāntā yatnato+api ca||70||

iti śrīvaidyapatisiṃhaguptasūnuśrīmadvāgbhaṭaviracitā yāmaṣṭāṅgahṛdayasaṃhitāyāṃ dvitīye śārīrasthāne marmavibhāgo nāma caturtho+adhyāyaḥ||4||

Sarvāṅgasundarā

evaṃ marmābhighāto rakṣyaḥ| yasmānmarmābhighātaḥ suṣṭvatiśayenālpo+api prāyaśo-bāhulyena, bādhatetarāṃ-atiśayena pīḍayati| na kevalaṃ marmābhighāto bādhate yāvadrogā api marmāśrayāstadvadbādhante| yatnato+api-ādareṇāpi, prakrāntāḥ-upakrāntāḥ, iti|

iti śrīmṛgāṅkadattaputraśrīmadaruṇadattaviracitāyāmaṣṭaṅgahṛdaya- ṭīkāyāṃ sarvāṅgasundarākhyāyāṃ dvitīye śārīrasthāne marma- vibhāgo nāma caturtho+adhyāyaḥ samāptaḥ|| 4||

Unidentified passage. This is missing in the print edition.

athāto garbhavyāpadaṃ vyākhyāsyāmaḥ||1||

iti ha smāhurātreyādayo maharṣayaḥ||1||

atha prakaraṇāyātagarbhavyāpaccikitsitapradarśanārthamadhyāyārambhaḥ|| 1||

strī cedāpannagarbhā parihāryyāṇyāseveta||2||

tataśca yasyāḥ bastipārśvaśroṇiyonimukheṣu śūlaṃ puṣpadarśanaṃ ca syāt tāṃ mṛdusukhaśiśirāstaraṇaśayanasthāmīṣadavanataśirasaṃ śītapradehapariṣekādibhirupācaret||2||

āpannagarbhā samprāptagarbhā strī parihāryyāṇyāseveta cet tataśca yadyasyāḥ śūlaṃ puṣpadarśanaṃ ca syāt tatastāṃ mṛdutvādiguṇayuktaśayanasthāṃ śītaiḥ pradehābhirupācaret|| 2||

tadyathā-sahasradhautena sarpiṣā+adhonābheḥ sarvataḥ pradihyāt||3||

madhukasiddhasarpiṣā suśītena picumāplāvya yonisamīpe sthāpayet||3||

gavyena payasā madhukāmbunā nyagrodhādikaṣāyeṇa va pariṣecayet||3||

paripītatatsvarasāni ca tailāni yonau nidhāpayet||3||

tacśṛṅgasiddhasya vā kṣīrasarpiṣaḥ picum||3||

sahasradhautaṃ sarpiryadanekaśo+agnau vilāpya śītodake prakṣipya styānīkriyate| madhukena siddhaṃ sarpistathoktam| tacśṛṅgairnyagrodhādiśṛṅgaiḥ siddhasya kṣīrasarpiṣaḥ picuṃ yonau dadyāt| kṣīrameva pramathya sampāditaṃ sarpiḥ kṣīraṅṛtam|| 3||

atisravati tu rakte tata eva akṣamātraṃ prāśayet||4||

keva- lādeva vā kṣīrasarpiṣaḥ||4||

padmotpalakumudakiñjalkaṃ ca samadhuśarkaraṃ lehayet||4||

dhātakīgairikisarjarasāñjanacūrṇaṃ vā madhunā||4||

nyagrodhā- ditvakpravālakalkaṃ vā||4||

śaśaiṇahariṇarudhiraṃ vā sakṣaudraṃ pāyayet||4||

ṛddhividārījīvantīrvā payasā||4||

nīlotpala- sitāpakvaloṣṭhacandanādi vā||4||

taṇḍulāmbuvāsārasānya- tareṇa||4||

gandhapriyaṅgusitotpalaśālūkodumbaraśalāṭunya- grodhaśṛṅgāni vā+a+ajena payasā||4||

kaśerukamṛṇālakaśṛṅgāṭakakāśmaryaparuṣakadrākṣāsāri- vāprapauṇḍarīkānantotpalakadambabījakvāthena vā śarka- rāmadhumadhureṇa śālicūrṇam||4||

jīvanīyaśṛtaṃ vā kṣīram||4||

balātibalāśāliṣaṣṭikekṣumūlakākolīśṛtena payasā samadhuśarkareṇa raktaśālyodanaṃ suśītaṃ bhojayet||4||

śīta- vīryyajāṅgalarasena vā||4||

raktapittakriyāśca śodhanavarjyāḥ prayuñjīta||4||

saumyāśca mano+anukūlāḥ kathāḥ||4||

rakte tvatisravati tata eva nyagrodhādisiddhāt kṣīrasarpiṣo+akṣamātraṃ prāśayet| kevalādeva vā kṣīrasarpiṣo+akṣamātraṃ na tu nyagrodhādiśṛṅgasiddhāt kṣīrasarpiṣaḥ| padmādikiñjalkaṃ ca madhuśarkarābhyāṃ yuktaṃ lehayet| madhunā vā dhātakyādicūrṇam| madhunaiva nyagrodhāditvacāṃ śṛṅgāṇāṃ ca kalkam| sakṣaudraṃ va śaśādyanyatamarudhiram| ṛddhyādikaṃ ca payasa nīlotpalādīni taṇḍalāmbuvāsārasayoranyatareṇa| pakvo mṛlloṣṭhastathoktaḥ| ājena payasa gandhapriyaṅvādīni| kaśerukādīnāṃ kaṣāyeṇa mādhuryyasampādanamātrābhyāṃ śarkarāmadhubhyāṃ miśreṇa śālicūrṇaṃ pāyayet| jīvanīyauṣadhaṣṛtaṃ kṣīraṃ vā pāyayet| balātibalādiśṛtakṣīreṇa madhuśarkarāsaṃyuktena suśītaṃ raktaśālyodanaṃ bhojayet| śītavīryyāṇāṃ ca jāṅgalānāṃ rasena vā suśītaṃ raktaśālyodanaṃ bhojayet| śodhanavarjyāśca sarvā raktapittoktāḥ kriyāḥ yathāvasaraṃ kurvīta|| 4||

adṛṣṭaśoṇitāṃ tu madhukapayasyāsuradārubhiḥ siddhaṃ payaḥ pāyayet||5||

tāmravalyaśmantakaśatāvarīpayasyābhirvā||5||

vidāryyādigaṇena vā||5||

śvadaṃṣṭrāsvarasakṣīrasiddhaṃ vā sarpiḥ||5||

palāṇḍurasasiddhaṃ vā sakṣaudram||5||

yadā tu śoṇitadarśanaṃ vinaiva bastyādau śūlaṃ kevalaṃ bhavati| garbhiṇyāstathā tāṃ madhukādisiddhaṃ payaḥ pāyayet| tāmravalyādisiddhaṃ vā payaḥ| vidāryyādigaṇasiddhaṃ vā| śvadaṃṣṭrāsvarasakṣīrābhyāṃ vā siddhaṃ sarpiḥ pāyayet| palāṇḍurasasiddhaṃ vā kṣaudrayuktaṃ sarpiḥ|| 5||

asampūrṇatrimāsāyāstu puṣpadarśane garbhaḥ prāyo na tiṣṭha- tyasañjātasāratvāt||6||

prathamānmāsādārabhya māsatrayaṃ puṣpadarśane samyak cikitsito+api garbhaḥ koṣṭhe na tiṣṭhatyasañjātasāratvāt| sravatyevetyarthaḥ| tena prathamamāsatrayaṃ puṣpadarśane prāyo garbhaścikitsayāpi koṣṭhe na tiṣṭhati| māsatrayādūrdhvamapi caturthādiṣvapi māseṣvakāṭhinyāt|

āmānvaye cordhvamapi viruddhopakramatvāt||7||

tatra rūkṣaśī- tāni prayuñjīta||7||

āmānvaye puṣpadarśane viruddhopakramatvādgarbhaḥ koṣṭhe na tiṣṭhati| āme hyuṣṇatīkṣṇādikā kriyā| sā tu garbhe viparītā| ato viruddhopakramatvam| yatra caturthādiṣvapi māseṣvāmānvayo nāsti, tatra puṣpadarśane+api garbho vidhārayituṃ suśakyate| tatra tvāmānvaye rūkṣaśītānyauṣadhāni prayuñjīta|| 7||

tadyathā-prāgupavāsaṃ tato durālabhāmṛtośīraparpaṭaka- ṅanacandanātiviṣābalākaṭvaṅgadhānyākakvāthapānam||8||

tṛṇadhānyaśāliṣaṣṭikapeyāmaśanaṃ ca mudgādiyūṣaiḥ||8||

jite tvāme snigdhaśītāni pūrvavat||8||

tadyathetyādinā teṣāmevopayogaviśeṣaṃ darśayati| auṣadhāt pūrvamupavāsaḥ durālabhādikvāthasya pānam| tṛṇadhānyādipeyā mudgādiyūṣaiścāśanaṃ prayuñjīteti sambadhyate| evamāme jite prathamapuṣpadarśanavat snigdhādīnyupayuñjīta|| 8||

āmagarbhe tu patite madyānāmanyatamaṃ sāmarthyataḥ pāyayet||9||

garbhakoṣṭhaviśuddhyarthamartivismaraṇārthañca||9||

amadyapāṃ pāca- nīyadravyopahitābhiḥ snehalavaṇavarjyābhiḥ satilābhi- ruddālakādiyavāgūbhirupācared yāvanto māsāstāvantya- hānīti||9||

tataḥ prīṇanairbalānurakṣibhirasnehairāhārairādoṣadhātukleda- śuddheḥ||9||

āmagarbhaśeṣeṇa hi punaḥ punarakuśalamanuṣajyeta||9||

tasmāt tīkṣṇairanavaśeṣayannupācaret||9||

tataḥ paraṃ snehapānai- rbastibhirāhāraiśca dīpanīyapācanīyajīvanīyabṛṃhaṇīya- madhuravātaharairiti||9||

āmagarbhapāte madyānāmanyatamaṃ garbhiṇīṃ pāyayet| prayojananirdeśastadguṇamanyat pradarśayitum| amadyapā yā kenacit kāraṇena madyaṃ na pibati tāṃ pācanīyadravyasammiśrābhirasnehalavaṇābhiḥ satilābhiḥ tuṇadhānyayavāgūbhirupācaret| yāvat saṅkhye māsi garbha pātastāvat saṅkhyānyahāni ayaṃ kramaḥ| tato+anantaramevādoṣādiśuddheḥ prīṇanādiguṇairāhārairupācaret| kuta ityāha-āmagarbhaśeṣeṇetyādi| tadanu ca snehapānairbastibhistathā dīpanīyādiyuktairāhārairiti|| 9||

yasyāḥ punarmahati jātasāre garbhe varjyānāmavarjanāt puṣpa- darśanaṃ syādanyadvā yonisravaṇam||10||

tasyāstannimittaṃ vāyuḥ prakupitaḥ pittaśleṣmāṇau parigṛhya garbhasya rasavahāṃ nāḍīṃ pratipīḍyāvatiṣṭhate||10||

tato nāḍyāṃ doṣaiḥ kulyāyāmiva vahanādgarbho vṛddhimanāpnuvannupaviśatyupaśuṣyati vā||10||

mahati jātasāre varjyāvarjanādyonirārttavamanyadvā kiñcit sravati| tasyā yonisrutinimittaṃ vāyuḥ kupitaḥ san pittaśleṣmāṇau parigṛhya yā tu nāḍī māturāhārasāraṃ rasaṃ garbhasya vahati tāṃ nāḍīṃ pratipīḍya tiṣṭhati| tatastayā tadvṛddhayā nāḍyā kulyayeva tṛṇādicśannayā kedāro garbho vṛddhimaprāpnuvannupaviśatyupaśuṣyati vā|| 10||

tatra yasyāḥ kādācitkārttavaparisrāvāvalpau ca dṛśyete satataṃ ca garbhaḥ prāptāt parimāṇādaparihīyamāna eva sphurati||11||

na ca kukṣirvivardhate, tamupaviṣṭakamityā- cakṣate||11||

tatra dvau bhedau| eko vṛddhyaprāptiḥ dvitīya upaśoṣaḥ| prathame kādācitkena srāveṇa garbho na parihīyate| nāpi vardhate| sphurati ca tamupaviṣṭakamityācakṣata ācāṛyyāḥ|| 11||

yadā tu pratimāsamārttavaṃ pratyahaṃ vā parisravaṇaṃ nātyalpaṃ ca tathā parihīyamāṇo garbhaścirāt kiñcit spandate||12||

kukṣiśca vṛddho+api parihīyate||12||

tadupaśuṣkakaṃ nāgodaraṃ ca||12||

dvitīye tvatisrāvāddṛddho+api parihīyate| cirāt stokaṃ ca spandate| kukṣiśca vṛddho+api parihīyate| taṃ garbhamupaśuṣkakanāgodaraśabdābhyāmācakṣate|| 12|

tau tu māturāhāratejasā+alpenāpyāyyamānau yadā puṣṭau syātāṃ keśadaśanādiyuktau||13||

tadā varṣagaṇairapi pramadā prasūyeta eva||13||

tau copaviṣṭakopaśuṣkakau māturāhāratejasa svalpenāpyāyyamānau krameṇa yada puṣṭau syātāṃ tada keśadaśanādiyuktau bahubhirapi varṣaiḥ pramadā prasūyet|| 13||

tatra vātenopaviṣṭakopaśuṣkakayorvāyuḥ pratihanyate||14||

saśabdaṃ phenilaṃ vicśinnaṃ śakṛdupaveśyate||14||

mūtramuparudhyate||14||

kaṭīpṛṣṭhahṛdayeṣu vedanā||14||

jṛmbhā, nidrānāśo+abhīkṣṇaṃ pratiśyāyaḥ, śuṣkakāsaḥ, sādaḥ, kṣveḍete iva karṇau, tudyete iva śaṅkhau||14||

pipīlikābhiriva saṃsṛjyate śarīraṃ pariṛntanniva vāyurbhramati kukṣau tama iva praveśyate||14||

duḥkhenānnasya jaraṇam||14||

aharahaḥ parihāniḥ||14||

sphuṭitavivarṇaparuṣatvaktvaṃ ca bhavati||14||

tatretyādinā doṣaviśeṣeṇa tayorlakṣaṇamucyate| tatrāpathyaviśeṣasevayā yadopaviṣṭakopaśuṣkakayorvāyorādhikyaṃ bhavati tadā tatra vātahetukayorupaviṣṭakopaśuṣkakayoḥ koṣṭhacaro vāyustābhyāṃ pratihanyate| saśabdatādiyuktaṃ ca sakṛt garbhiṇyupaveśyate| subodhamanyat|| 14||

pittena tāmraharitamupaveśyate||15||

dhūmako+amlakaśśardimūrcśākṣihṛdayadāhaḥ||15||

pītaraktagomūtrābhanetramūtranakhatvaktvaṃ kālī durbalā nityaśūnā ca nārī bhavati||15||

pittenobhayorgarbhiṇyāstāmraharitaśakṛdupaveśanādi subodham| gomūtravat pītaraktanetrāditvam|| 15||

śleṣmaṇā madhurāsyatvamutkleṣaḥ śleṣmodvamanaṃ bhaktadveṣaḥ ṣvetahastapādanetratā kāsaḥ śvāsaśca||16||

śleṣmaṇā tayorgarbhiṇyā madhurāsyatvādikaṃ bhavatīti doṣaviśeṣalakṣaṇam|| 16||

tayorjīvanīyabṛṃhaṇīyamadhurauṣasiddhānāṃ sarpiṣāmupayogaḥ||17||

tathā payasāṃ rasānāmāmagarbhāṇāṃ ca garbhavṛddhikaraḥ||17||

tathā sambhojanametaireva ca ṅṛtādibhiḥ||17||

subhikṣāyā abhīkṣṇaṃ yānavāhanāpavarjjanabṛṃhaṇairupapādanam||17||

cikitsā tūbhayoḥ sāmānyena jīvanīyādiśṛtasarpirādikā| eṣāmupayogo garbhavṛddhikara ityarthaḥ| tathā etaireva sarpirādibhih sambhojanaṃ saha bhojanam| taireva ca subhikṣāyāstṛptāyā garbhiṇyā yānavāhanādibhirapavarjanam| upapādanamupaskāraḥ dānam| iti sāmānyenopaviṣṭakopaśuṣkakayorvivaddhanārthaṃ cikitsitam|| 17||

atha viśeṣeṇa vāte pūrvameva saindhavopahitaṃ kṣīrabastiṃ dattvā śītodakasnātāṃ mṛdu śālyodanaṃ bhojayet||18||

tato vidāryyādigaṇasādhitena sarpiṣā+anuvāsayet||18||

nivātaṃ ca seveta||18||

vātādidoṣe viśeṣeṇa athetyādinā kathayati-bastidānādanubhojanam| tato+anuvāsanam| subodham|| 18||

pitte madhukavidārīniryyūhasiddhaṃ payaḥ pibet||19||

tisraḥ sthūlakukkuṭīrnistuṣamāṣāḍhakaṃ ca kṣīrodakenolūkhale saṃkṣudya tadrasena sarpiṣā ca tittirikapiñjalānyatararasaṃ sādhayitvā pāyayedupaviṣṭakavivardhanārthamupaśuṣkakabṛṃhaṇārthaṃ ca||19||

ajāsarpiṣā kṣīreṇa jīvanīyaiśca saṃskṛtāṃ yavāgūṃ pibet||19||

payasyā kākolīdvayasuniṣaṇḍakakalkena payasā ca sarpirvipācayet||19||

tatkālyaṃ kṣīrānupānamupayuñjīta||19||

āma- garbharasena cāśnīyāt||19||

tāneva ca tatra bhṛṣṭān bhakṣayet||19||

jalacaramāṃsāni ca||19||

sthūlāśca tāḥ kukkuṭyastathoktāḥ tena māṣakukkuṭīrasena sarpiṣā miśritena saha tittireḥ kapiñjalasya vā rasaṃ sādhayitvā upaviṣṭakavivardhanārthamupaśuṣkakabṛṃhaṇārthañca pāyayediti sambandhaḥ | jīvanīyānāṃ yathāsaṃskāraṃ mātrā| payasyādīnāṃ caturṇāṃ kalkena taccaturguṇaṃ sarpiḥ payasā snehasamena vipacet| payasyā kṣīravidārī| kālyaṃ prātaḥ| tasmina kṣīrānupāne prayukte bhojanakāle āmagarbhāṇāṃ tvacirakālajātānāṃ prāṇināṃ rasenāvamaśnīyāt| tānevāmagarbhāṃstatraiva rase bhṛṣṭānnistālitān bhakṣayet tattajjalacāriṇāṃ haṃsādīnāṃ māṃsāni ca|

kaphe tvānūpaudakapiśitopadaṃśāmacśasurāṃ trirātraṃ pañcarātraṃ saptarātraṃ vā pibet||20||

tilamudgamāṣalavaṇabilvapātraiḥ||20||

pañcabhirṅṛtapātraṃ saṃyojya svanuguptaṃ nidhāpayet||20||

tataḥ prātaḥ piṇḍaṃ bilvamātraṃ śṛtaśītacśāgadugdhanupānaṃ vā+aśnīyāt||20||

atraiva vā badara- cūrṇapātramapi nidadhyāt||20||

piśitamupadaṃśaḥ pānopāyabhojanaṃ yasyāḥ surāyāstām| tilādīnāṃ pañcānāmekīkṛtya cūrṇasya pañcapātraṃ ṅṛtasya pātreṇa saṃyojya nidhāpayet| svanuguptaṃ kṛtvaiṣa tataḥ prayogaḥ| atraiva badaracūrṇapātraprakṣepo dvitīyaḥ| pātraṃ śuṣkadravyasya catuṣṣaṣṭipalāni| ṅṛtasyāṣṭāviṃṣatyadhikaṃ palaṣatam||20||

evamavṛddhau tīkṣṇairvirecayedaparāpātanīyaiśca pātayet||21||

evaṃ garbho na vardhate tadā garbhiṇīṃ tīkṣṇairdravyairvirecayet aparāpātanīyairvā prayogairgabhaṃ pātayet|| 21||

yasyāḥ punarvātopasṛṣṭasrotasi līno garbhaḥ prasupto na spandate taṃ līnamityāhuḥ||22||

līno nāma garbho yo garbhiṇyā vātopasṛṣṭasrotasi līno na spandate|| 22||

tatra śyenotkrośagomatsyagodhāśikhikukkuṭatittirīṇāmanyatamasya rasena bhūrisarpiṣkeṇa māṣayūṣeṇa vā ṅṛtāḍhyena raktaśālyodanaṃ bhojayet||23||

saktūn vā tilamāṣabilvaśalāṭuyuktān payasa pāyayet medyamāṃsopadaṃśaṃ vā mārdvīkam||23||

tailena cābhīkṣṇamudaravaṅkṣaṇorukaṭīpārśvapṛṣṭhānyabhyajyāt||23||

muhurmuhuścaināṃ harṣayet||23||

pūrvoktaṃ cekṣeta||23||

tatra līne garbhe śyenādīnāmanyatamasya rasena bahusarpiṣkeṇāthavā māṣayūṣeṇa ṅṛtāḍyena mūlakayūṣeṇa vā ṅṛtāḍhyena raktaśālyodanaṃ bhojayet| saktūn vā tilādisaṃyuktān kṣīreṇa pāyayet| bilvaśalāṭu bālabilvam| medyaṃ meduram| subodham| pūrvoktaṃ garbhavṛddhikaroktam|| 23||

yasyāḥ punarudāvartavibandhaḥ syāttāṃ vātaharasnigdhānnapānairupācaret||24||

aṣṭame tu māse madhukasiddhena tailenānuvāsayet||24||

tadasiddhau vīraṇaśālikuśakāśekṣubālikāvetasaparivyādhamūlānāṃ bhūtīkānantākāśmaryaparūṣakamadhūkamadhukamṛdvīkānāṃ ca payasā+ardhodakenodgṛhya rasaṃ tena priyālabibhītakamajjatilakalkayukteneṣallavaṇoṣṇena nirūhayet||24||

vigatavibandhāṃ ca snātāśitāṃ sāyaṃ tenaiva tailenānuvāsayet||24||

yasyā ityādi subodham| aṣṭame māse tvanuvāsanaṃ tenānuvāsanenāsiddhau vīraṇādīnāṃ saptānāṃ mūlānāṃ bhūtīkādīnāṃ yathāsambhavaṃ mūlānāṃ phalānāṃ ca kṣīrodakābhyāṃ anukvāthanena cūrṇamelanena rasamudgṛhya tena rasena priyālādikalkamiśreṇa īṣallavaṇeneṣaduṣṇena ca nirūhayet| vīraṇaṃ tṛṇaviśeṣaḥ| ikṣubālikā karaṅkaśālirikṣuḥ parivyādho jalavetasaḥ| vigatodāvartavibandhāṃ cānuvāsayet| tenaiva madhukasiddhena tailena|| 24||

udāvarto hi samupekṣitaḥ sahasā sagarbhāṃ garbhiṇīmatipātayet||25||

avaśyaṃ codāvartte cikitsāṃ kuryāt| yat udāvarta upekṣitaḥ sahasa śīṅrameva sagarbhāṃ garbhiṇīṃ hanyāt|| 25||

yasyāḥ punaratimātradoṣopacayādyathoktairvā vyavāyādibhiranyairvā vyādhibhiḥ pūrvopacitena vā jananyapatyayoḥ karmaṇā bandhanānmucyate garbhaḥ phalamiva vṛntātsamuktabandhano garbhaśayyāmatikramya kṛtaplīhāntravivarairavasraṃsamānaḥ koṣṭhasaṃkṣobhamāpādayati||26||

tataḥ koṣṭhasaṃkṣobhādvāyurapāno mūḍhaḥ kukṣibastipārśvodarayoniśūlānāhaviṇmūtrasaṅgānāpādya garbhaṃ cyāvayati taruṇaṃ śoṇitabhāvena||26||

so+abhihitaḥ prāk||26||

yasyā ityādi subodham| garbhasya bandhanaṃ yatra tatra māturanubandho bhavati paripoṣārtham| vṛntādyena śākhāyāṃ nibadhyate phalam| sa vyāpanno garbha āmaḥ san śoṇitabhāvenāpi prasūyate| tatra ca vidheyamuktam|| 26||

vivṛddhe tu garbhe stabdhaṃ stimitaṃ śītamaśmagarbhamivodaramābhāti||27||

śūlamadhikamupajāyate||27||

na ca spandate garbho nā+a+avyaḥ prādurbhavanti||27||

na sravati yonirakṣiṇī cāsyāḥ sraṃsyete||27||

tathā bhṛśamaratiparītā vyathate+anyathā ceṣṭate tāmyati bhrāmyati rodityaharniśam||27||

na svapiti||27||

pūtyucśvāsā kṛcśrācśvasityatikaṣṭaṃ prāṇiti||27||

jakṣitītyevaṃvidhāṃ striyaṃ mṛtagarbhāṃ vidyāt||27||

yadā tu vṛddho vyāpadyate tadā garbhiṇyāḥ stabdhodaratvādikaṃ karoti| āvyo garbhaprasavavedanāḥ| akṣṇoḥ sraṃso bandhaḥ bhraṃśaḥ| pūtirucśvāso yasyāḥ sā tathoktā| atikaṣṭaṃ prāṇiti| kathamapi ceṣṭāsu prabhavati| jīvati vā kaṣṭaṃ ca jakṣitibhakṣayati| svapiti vā ityevaṃvidhalakṣaṇayuktāṃ striyaṃ mṛtagarbhāṃ vidyāt|

taṃ tu garbhaṃ kadācidasamyagapatyapathamanekadhā pratipannaṃ viguṇeneva vāyunā pīḍitaṃ mohitaṃ ca mūḍhagarbhamityāhuḥ||28||

viguṇānilapratipīḍanavaicitryādasaṅkhyagatiṃ ca||28||

taṃ garbhaṃ kadācidvātavaśādasamyaganārjavenāpatyapathaṃ yonimārgaṃ pravṛttaṃ vāyunā pīḍitaṃ mohitamaspandaṃ mūḍhagarbhamityāhurācāryyāḥ| vāyupīḍanavaicitryācca tasya garbhasyāsaṅkhyagatitvam|| 28||

samāsatastu trividhā gatirurdhvā, tiryyaṅ, nyubjā ca||29||

saṃsthānāni punaraṣṭau||29||

tānyatraivottaratra vakṣyante||29||

saṃkṣepeṇa trividhā gatirūrdhvādibhedena| ūrdhvā yasyāmutthito garbha āyāti| tiraścīnā garbhiṇīpārśvayoḥ kṛtapādaśirasaḥ| nyubjā adhaśśirasa ūrdhvapādasya| tasya ca garbhasyāṣṭau saṃsthānāni| tāni ca vakṣyante- 1. sakthibhyāmāgamanamekam| 2. ekena sakthnā dvitīyam| 3. sphiṅmūlena tṛtīyam| 4. tiryyak caturtham| 5. pārśvavṛttaśirasaḥ pañcamam| 6. bāhudvayena ṣaṣṭham| 7. vakreṇa pṛṣṭhena pāṇipādaśirasā yonimukhāgamanaṃ saptamam| 8. ekena pādena yoniṃ dvitīyena gudamityaṣṭamam|| 29||

teṣu sarveṣvapi viparītendriyārthāmākṣepayonibhraṃśasaṃvaraṇamakkalaśvāsabhramābhipannāṃ śītagātrāṃ pūtyudgārāṃ ca varjayet||30||

teṣu sarveṣvapi mūḍhagarbheṣu viparītendriyārthatvādiyuktāṃ garbhiṇīṃ varjayet| na cikitsedityarthaḥ|| 30||

na tu kṣaṇamapyupekṣeta garbhaśalyam||31||

tadvinirucśavāsīkṛtyā+a+aśu jananīṃ hanyāt||31||

śalyabhūtaṃ garbhaṃ mṛtaṃ santaṃ kṣaṇamapi bhiṣaṅnopekṣeta| taddhi garbhaśalyaṃ jananyā ucśvāsarodhaṃ kṛtva tāṃ hanyāt|| 31||

sacetanaśca garbhaḥ śastreṇa vidāryyamāṇo viṣayamaṅgāni vikṣipet||32||

tasmāt tatsaṅge sūtyaḥ prayateran purvoktāni ca mantrauṣadhāni prayuñjīta||32||

avijñānācca sacetano+api garbhaḥ śastreṇa vidāryyamāṇo viṣamaṃ kṛtvāṅgāni vikṣipan nirucśvāsīkṛtya jananīṃ hanyāditi sambandhaḥ| tasmāttasya jivato garbhasya saṅge aprasave sūtyo yā anubhūtānekaprasavāstāḥ| prasavāya nānāvidhairupāyaiḥ prayateran|| 32||

trividhastu saṅgo bhavati||33||

śirasyaṃse jaṅane vā||33||

tasya hi saṅgastrividho bhavati||33||

mūḍhagarbhanirharaṇantatra matāntarāṇi mūḍhagarbhasya tu jarāyupātanasāmānyaṃ karmetyeke||33||

mantrādika- rmātharvavedavihitamityeke||33||

dṛṣṭakarmaṇā śalyahartrā śalyā- haraṇamityeke||33||

yaḥ punarmūḍhagarbhastasyaike ācāryyāḥ acetanasāmānyājjarāyupātanasadṛśaṃ karmeti kathayanti| anye mantrādikaṃ daivehetoḥ| kecidā+a+aharaṇamāśukāritvātpratyakṣopāyatvācca|

na tvataḥ kaṣṭatamamasti śastrakarma||34||

yato yoniyakṛtplīhāntragarbhāśayādīnāṃ madhye tānanupahiṃsatā+asparśavatā śastramavacāryyamutkarṣaṇavyāvartanotkartanacśedanabhedanapīḍanarjūkaraṇāni caikena pāṇinā kāryyāṇi||34||

ato garbhaśastrakarmaṇo+anyacśastrakarma kaṣṭatamaṃ nāsti| yato yonyādīni rakṣyāṇi sparśanenaiva śastramavacāryyamadṛṣṭigocaratvāt| ekenaiva pāṇinotkarṣaṇādīni kāryyāṇītyatikaṣṭam|| 34||

tasmādīśvaramāpṛcśya paraṃ ca yatnamāsthāya tadvidyasahitastamupakramet||35||

akriyāyāṃ dhruvaṃ maraṇam||35||

upakrame saṃśayaḥ||35||

tathodarā+aśmarīprabhṛtīnapi||35||

tasmādbhiṣagīśvaramāpṛcśya yathā mṛtāyāmayaśasā yogo na bhavatīti| paraṃ ca yatnamāsthāya kṛtābhyāsaiśca bhiṣagbhiḥ śastreṇopakrameta| yasmādanāharaṇe garbhasya garbhiṇyāśca dhruvamavaśyaṃ mṛtyurbhavati| upakrame tu saṃśayaḥ| prasaṅgādudarādīnāmapyevaṃ vijñeyam|

athottānāyā vyābhugnasakthyā vastracumbalānnamitakaṭipradeśāyāśca dhanvanāgavṛntikāśālmalīpicśāṅṛtairabhyajya hastaṃ yoniṃ ca garbhamāharet||36||

vyābhugne saṅkucite sakthinī| vastracumbalaṃ paṭṭamayaḥ komalapiṇḍaḥ| nāgavṛntikā sallakī svanāmikā| vā nāgamṛttiketi pāṭhaḥ| hastaṃ bhiṣajaḥ| ityuttānāyā garbhamāharet|| 36||

tatra sakthibhyāmāgatasyānulomamāñśanameva||37||

ekasakthiprapannasyetaraṃ sakthiṃ prasāryya||37||

sphigdeśāgatasya sphigdeśaṃ pratiṣidhyordhvamutkṣipya sakthinī prasāryya||37||

tiryyagāgatasya pariṅasyevāparārdhamutkṣipya pūrvārdhamapatyapathaṃ pratyārjavamānīya||37||

pārśvāpavṛttaśirasoṃ+asaṃ pratipīḍyordhvamutkṣipya śiro+apatyapathamānīya||37||

bāhudvayaprapannasyordhvamutpīḍyā+asau śiromūlamānīya nirharet||37||

tatretyādi ācśānamātmadikkarṣaṇam| sakthinī prasāryya tannirharediti sambandhaḥ| sphigdeśaṃ yonimukhādantairnītvā pādau yonimukhamānīya| sakthinī prasārya garbhasya| pariṅo daṇḍākāra āyudho yonimadhye hi tatparivartane śinattīti| pūrvārdhaṃ śirobhāgaḥ| pārśve vakraṃ śiro yasya| tasyāṃ sampratipīḍya śira apatyapathamānīya nirharet|| 37||

yastvābhugnamadhyaḥ pāṇipādaśirobhiryoniṃ pratipadyate||38||

yaścābhugna ekena pādena yoniṃ dvitīyena pāyum||38||

tau mūḍhau hastenāhartumaśakyāviti śastramavacārayet||38||

yau vā tābhyāṃ saṃsthānābhyāṃ mūḍhagarbhau tau dvāveva hastenāharttumaśakyatvāt śastradāraṇamarhataḥ|| 38||

atha striyamāśvāsya maṇḍalāgreṇāṅguliśastreṇa vā (śiro) vidāryya śirāḥ kapālānyāhṛtya garbhaśaṅkunā gṛhītvā cibuke tālunyurasi kakṣyāyāṃ vā+apaharet||39||

abhinnaṣirasaṃ cākṣikūṭe gaṇḍe vā||39||

tathāsaṃsaktasyāṃsadeśe bāhuṃ śitvā||39||

dṛterivādhmātasya vātapūrṇamudaramavadāryya nirasyāntrāṇi śithilībhūtamāharet||39||

jaṅanasaktasya jaṅanakapālāni dārayitveti||39||

athetyādi subodham| garbhaśaṅkuḥ pūrvoktaṃ vakravaktraṃ yantram| garbhasya hi kakṣyādyāsajjane baḍiśavat| yasya tu yuktivaśāt kapālānyavidāritāni tasyākṣikūṭe gaṇḍe vā śaṅkvā baḍiśavat sakthiḥ|| 39||

yadyadvāyuvaśādaṅgaṃ sajjedgarbhasya khaṇḍaśaḥ||40||

tattacśitvā haretsamyagrakṣetrārīṃ ca yatnataḥ||40||

api ceti samuccaye| yadityādi subodham|| 40||

athāpatantīmaparāṃ pātayetpūrvavadbhiṣak||41||

evaṃ nirhṛtaśalyāntu siñceduṣṇena vāriṇā||41||

dadyādabhyaktadehāyai yonau snehapicuṃ tataḥ||41||

yonirmṛdurbhavattena śūlaṃ cāsyāḥ praśāmyati||41||

dīpyakātiviṣārāsnāhiṃgvelāpañcakolakāt||41||

cūrṇaṃ snehena kalkaṃ vā kvāthaṃ vā pāyayettaḥ||41||

kaṭukātiviṣāpāṭhāśākatvaghiṅgutaijanīḥ||41||

tadvacca doṣasyandārthaṃ vedanopaśamāya ca||41||

trirātramevaṃ saptāhaṃ snehameva tataḥ pibet||41||

sāyaṃ pibedariṣṭaṃ ca tathā sukṛtamāsavam||41||

śirīṣakakubhakvāthapicūnyonau ca nikṣipet||41||

upadravāśca ye+anye syustānyathāsvamupācaret||41||

payo vātaharaiḥ siddhaṃ daśāhaṃ bhojane hitam||41||

raso daśāhaṃ ca paraṃ laṅupathyālpabhojanā||41||

snehābhyaṅgaparā snehān balātailādikān bhajet||41||

ūrdhvañcaturbhyo māsebhyaḥ sa krameṇa sukhāni ca||41||

mṛtagarbha āhate yā+avaśiṣṭa+aparā sa pūrvoktā| dīpyakādīnāṃ samānāṃ cūrṇaṃ snehena ṅṛtādyanyatamena yathāyogyaṃ pāyayet| teṣāmeva kalkaṃ va| kalko jalapiṣṭadravyam| dīpyakādivat kaṭukādīni| evamevauṣadhena trirātramāsīta doṣasrāvāya vedanopaśamāya ca| doṣo na vātādiḥ| apitu raktapicśādiḥ| tryahādūrdhvaṃ snehameva saptarātraṃ pibet| auṣadhapratiṣedhārthamevakāraḥ| evaṃ sāyamariṣṭaṃ prātaḥ snehe pīte| upadravā jvarādayo vyādhayaḥ| evaṃ tryahamauṣadham| snehaḥ saptarātram| daśāhaṃ payaḥ| daśāhaṃ māṃsarasa iti kramaḥ| tato+anantaraṃ snehābhyaṅgaparā satī vātavyādhinirdiṣṭān balātailādikān bhajet| ādiśabdena tatsvarūpāṇāmanyeṣāṃ grahaṇam| tataścaturthamāsāntaṃ yāvallaṅubhojanatvādiyuktā, pañcamānmāsādārabhya krameṇa na sahasa yatheṣṭāni sukhāni bhajet|| 41||

atha balātailamupadekṣyāmaḥ||42||

balāmūlākaṣāyasya bhāgāḥ ṣaṭ||42||

tāvanta eva payaso yavakolakulatthadaśamūlaka- ṣāyasya bhāgo bhāgaścaturdaśastailasya||42||

tatsarvamaikadhyaṃ kṛtva ślakṣṇapiṣṭāni cāvāpya kākolīkṣīrakākolī- jīvakarṣabhakamudgaparṇīmāṣaparṇīmedākṣīraśuklāmadhu- kadevadārumañjiṣṭhācandanaśārivātagarakuṣṭhaśatāvaryyaśva- gandhāpunarnavāśatapuṣpāvarāpatrarasasaralaśaileyailāvacā- +agarukālānusārisaindhavāni śanairmṛdvagninā sādhayitvā subhājane+anuguptaṃ nidadhyāt||42||

eṣa bhagavato dhanvantare- rabhimatastailarājo rājñāṃ rājamātrāṇāṃ sūtikānāṃ kṛśānāṃ śiśūnāmatītavayasāṃ sukumārāṇāṃ śūlināṃ mahāgraha- gṛhītānāṃ dīrṅarogakṣapitavapuṣāṃ marmaviddhapatitābhihata- bhagnaviśliṣṭadehānāṃ daivopaṅātātabhiśaptamanojvaraparī- tānāṃ pānanāvanābhyaṅgabastiṣu prayojyaḥ||42||

tena bala- pauruṣasmṛtimatimedhāgnivīryyaujāṃsi vivardhante||42||

pakṣā- ṅātākṣepakārdditādivividhavātavikāragulmahikkāśvāsa- kāsā nivartante||42||

aharahaścopayujyamāne ṣaṇmāsādantra- vṛddhiḥ praśāmyati ca||42||

vandhyā ca putraṃ guṇavantamicśayā labhata iti||42||

snehān bhajedityuktiprasaṅgena balātailamekamucyate| dvitīyaṃ tu balāśataṃ śinnaruhāpādamityādiśabdayuktaṃ vakṣyate| atheti maṅgalārthaḥ| balāmūlakvāthasya ṣaḍ bhāgāḥ| kṣīrasya ṣaḍevaṃ dvādaśa| yavādīnāṃ trayāṇāṃ caturthasya daśamūlasya caikīkṛtya kvāthasyaiko bhāgaḥ| evaṃ trayodaśa bhāgāḥ kvāthasya| caturdaśo bhāgastailasya| tailāccaturthabhāgenāvāpanam| kvāthyadravyāṇāṃ jalāt ṣoḍaśāṃśaṃ mānam| kvāthadravyāccaturguṇaḥ kvāthaśeṣaḥ| daśamūlasamudāyasya yavādyanyatamasamatvam| kākolyādīnāṃ parasparasamatvam| kṣīraśuklā kṣīrakākolī| patraṃ gandhapatram| raso bolaḥ| kālānusāryyamuśīram| evaṃ dvātriṃśadāvāpanadravyāṇi|| subodham|| 42||

bhavanti cātra- bastidvāre vipannāyāḥ kukṣiḥ praspandate yadi||43||

janmakāle tataḥ śīṅraṃ pāṭayitvoddharecśiśum||43||

bhavanti cātreti tantrarītiḥ| garbhasya janmakāle jīvato yadi mātā vipannā syāttataḥ kukṣipraspandanena jīvantaṃ garbhaṃ viditvā tato bastidvāre vipāṭya tamuddharet|| 43||

madhukaṃ śākabījaṃ ca payasyā suradāru ca||44||

aśmantakaḥ kṛṣṇatilāstāmravallī śatāvarī||44||

vṛkṣādanī payasyā ca latā cotpalaśārivā||44||

anantā śārivā rāsnā padmā ca madhuyaṣṭikā||44||

bṛhatīdvayakāśmaryyakṣīriśṛṅgatvaco ṅṛtam||44||

pṛśniparṇībalāśigruḥ śvadaṃṣṭrāmadhuparṇikā||44||

śṛṅgāṭakaṃ bisaṃ drākṣā kaśerumadhukaṃ balā||44||

saptaitān payasa yogānardhaślokasamāpanān||44||

kramāt saptasu māseṣu garbhe sravati yojayet||44||

madhukādīni catvāri prathame māse garbhaṃ sravati yojayedyathāyogyakalpanayā aśmantakādīni dvitīye| aśmantako bhālukaparṇaḥ| tāmravallī rāmataruṇī mañjiṣṭhā vā| vṛkṣādanyādīni pañca tṛtīye| vṛkṣādanī drumavyādhiḥ| saiva vandākaḥ| latā priyaṅguḥ| anantādīni pañca caturthe māsi yojayet| anantā dūrvā| padmā padmacāriṇī| ṅṛtaṃ yathopayogam| kṣīrivṛkṣāṇāṃ śṛṅgatvaco yathālābhaṃ pañcame| śṛṅgamaṅkuram| pṛśniparṇyādīni ṣaḍ ṣaṣṭhe| śvadaṃṣṭrā gokṣurakaḥ| madhuparṇikā jīvantī| śṛṅgāṭakādīni saptame|| 44||

kapitthabilvabṛhatīpaṭolekṣunidigdhakāt||45||

mūlaiḥ śṛtaṃ prayuñjīta kṣīraṃ māse tathā+aṣṭame||45||

navame sārivānantāpayasyāmadhuyaṣṭibhiḥ||45||

yojayeddaśame māsi siddhaṃ kṣīraṃ payasyayā||45||

athavā yaṣṭimadhukanāgarāmaradārubhiḥ||45||

iti vaidyapatisiṃhaguptasya sūnorvāgbhaṭasya kṛtau aṣṭāṅgasaṃgrahasaṃhitāyāṃ śārīrasthāne garbha- vyāpannāma caturtho+adhyāyaḥ kapitthādīnāṃ ṣaṇṇāṃ mūlaiḥ śṛtaṃ kṣīramaṣṭame| śārivādicatuṣṭayena navame| payasyayā daśame| athavā yaṣṭimadhukāditrayeṇa daśame| sarvaṃ bṛṃhaṇamāmānvayaṃ vinā jñeyam|| 45||

iti śrīmanmahāmahopādhyāyenduviracitāyā- maṣṭāṅgasaṃgrahavyākhyāyāṃ śaśilekhāyāṃ śarīrasthāne caturtho+adhyāyaḥ

vikṛtivijñānīyo+adhyāyaḥ

5

Aṣṭāṅgahṛdayasaṃhitā

athāto vikṛtivijñānīyaṃ śārīraṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

prakṛtiḥ-svabhāvaḥ, prakṛteḥ-svabhāvāt, pracyutiḥ-vikṛtiḥ, tasyā vijñānaṃ-avabodhaḥ, sa vidyate yasminniti "matou chaḥ sūktasāmnoḥ" iti chaḥ, "adhyāyānuvākayorluk" iti tasya pākṣikatvānna luk, vikṛtivijñānīyaḥ, taṃ śārīraṃ vyākhyāsyāmaḥ| śeṣaṃ pūrvavat| vikṛtiḥ punaratra riṣṭameva vijñeyam|

Aṣṭāṅgahṛdayasaṃhitā

puṣpaṃ phalasya dhūmo+agnervarṣasya jaladodayaḥ||1||

yathā bhaviṣyato liṅgaṃ riṣṭaṃ mṛtyostathā dhruvam||1||

(āyuṣmati kriyāḥ sarvāḥ saphalāḥ samprayojitāḥ||1||

bhavanti bhiṣajāṃ bhūtyai kṛtajña iva bhūbhuji||1||

kṣīṇāyuṣi kṛtaṃ karma vyarthaṃ kṛtamivādhame||2||

ayaśo dehasandehaṃ svārthahāniṃ ca yacchati||2||

tarhīdānīṃ gatāsūnāṃ lakṣaṇaṃ sampracakṣate||3||

vikṛtiḥ prakṛteḥ prājñaiḥ pradiṣṭā riṣṭasaṃjñayā)||3||

Sarvāṅgasundarā

yathā phalasya bhāvino-bhaviṣyataḥ puṣpam, agnerbhāvino dhūmaḥ, varṣasya bhāvino jaladodayaḥ, tathā-tenaiva dṛṣṭāntena, mṛtyorbhaviṣyato riṣṭaṃ liṅgaṃ-gamakaṃ, dhruvaṃ-niścitam| druvaśabdanirdeśādidaṃ dyotayati,-riṣṭacchāyānukāri tadābhāsarūpaṃ mṛtyorna liṅgamiti|

Aṣṭāṅgahṛdayasaṃhitā

ariṣṭaṃ nāsti maraṇaṃ dṛṣṭariṣṭaṃ ca jīvitam||2||

Sarvāṅgasundarā

na vidyate pūrvaṃ riṣṭaṃ yasya maraṇasya tadariṣṭaṃ tathāvidhaṃ maraṇaṃ nāsti| tathā, dṛṣṭaṃ riṣṭaṃ yasya jīvitasya tadevaṃbhūtaṃ jīvitamapi nāsti| yattu puṣpādarśane+api vaṭavṛkṣādau phalasadbhāvo dṛśyate, tattu kvachideva na sarvatra, iti nāyaṃ doṣo+atra cintyaḥ|

nanu, "dṛṣṭariṣṭaṃ jīvitaṃ nāsti" ityayuktametat, vyabhicārāt||2|| tathā ca vakṣyati (ślo. 128)-

"yaṃ naraṃ sahasā rogo durbalaṃ parimuñcati||2||

saṃśayaprāptamātreyo jīvitaṃ tasya manyate||2||

" ityāha---- ------------------------------------------------------||2||

ariṣṭe riṣṭavijñānaṃ na ca riṣṭe+apyanaipuṇāt||2||

Sarvāṅgasundarā

paramārthena yadriṣṭatvena na ca niścayīkṛtaṃ, tasminnariṣṭe riṣṭavijñānaṃ-riṣṭatvāvagamaḥ| na ca riṣṭe+api riṣṭavijñānaṃ keṣāñcidbhavati| kuto hetoḥ ? ityāha-anaipuṇāt| nipuṇasya bhāvo naipuṇam| "hāyanāntayuvādibhyo+aṇ" ityaṇ| na naipuṇamanaipuṇaṃ tasmāt-mithyājñānādityarthaḥ| tadevaṃ yadabhrāntariṣṭaṃ tadavyabhicāritvānmaraṇaṃ niścitaṃ sūcayati| yadanyadriṣṭacchāyānukāri "yaṃ naraṃ sahasā rogo" ityādilakṣaṇaṃ tadbhrāntameva| yathā-adhūme bāṣpādau dhūma iti jñānam| na ca tasmānmithyājñānādagnyupalabdhirniścitā bhavati| tasmādyuktamuktaṃ "ariṣṭaṃ nāsti maraṇaṃ" ityādi| munirapyāha (?) (saṅgrahe+apyuktam, śā. a.10) \_"ariṣṭaṃ nāsti maraṇaṃ dṛṣṭariṣṭaṃ ca jīvitam| ariṣṭeriṣṭavijñānaṃ na ca riṣṭe+apyanaipuṇāt|| iti| suśrutastu paṭhati (sū. a. 28/5)-"dhruvaṃ hi riṣṭe maraṇaṃ brāhmaṇaistatkilāmalaiḥ| rasāyanatapodānatatparairvā nivāryate|| iti|

Aṣṭāṅgahṛdayasaṃhitā

kecittu taddvidhetyāhuḥ sthāyyasthāyivibhedataḥ||3||

Sarvāṅgasundarā

kecidācāryāstat-riṣṭaṃ, dvidhā vadanti| katham ? ityāha-sthāyītyādi| tṛtīyārthe tasiḥ| sthāyyasthāyibhedena dviprakāram|

Aṣṭāṅgahṛdayasaṃhitā

doṣāṇāmapi bāhulyādgiṣṭābhāsaḥ samudbhavet||3||

sa doṣāṇāṃ śame śāmyetsthāyyavaśyaṃ tu mṛtyave||4||

Sarvāṅgasundarā

apiśabdaḥ samuccaye bhinnakramaḥ| riṣṭābhāsaśca doṣāṇāṃ bāhulyātsamudbhavet| doṣāṇāṃ śame-doṣāṇāṃ śāntau satyāṃ, saḥ-riṣṭābhāsaḥ, śāmyet-na tu maraṇāya sampadyate| sthāyi tu riṣṭamavaśyaṃ mṛtyave-maraṇāya, jāyate| nanu, "ariṣṭaṃ nāsti maraṇaṃ' ityayuktamivābhāti| riṣṭamantareṇāpyakālamṛtyo rājacaurāgnyudakādibhirdarśanāt| atra sañcakṣmahe| kālamṛtyoreva riṣṭapūrvakatvāt| tathā cha vakṣyati (ślo.14)-sarve te kālachoditāḥ|" tathā ca (ślo.61)-vaśagāḥ samavartinaḥ|" iti| samavartī hi kālamṛtyureva|

Aṣṭāṅgahṛdayasaṃhitā

rūpendriyasvaracchāyāpraticchāyākriyādiṣu||4||

anyeṣvapi ca bhāveṣu prākṛteṣvanimittataḥ||5||

vikṛtiryā samāsena riṣṭaṃ taditi lakṣayet||5||

Sarvāṅgasundarā

rūpaṃ-gaurādivarṇaviśeṣaḥ, gauraḥ śyāmaḥ kṛṣṇo gauraśyāmaḥ kṛṣṇaśyāma iti dehaprakṛtivarṇāḥ| tadbhedāstu padmagaurādayaḥ| "nīlaśyāmatāmrahāridraśuklādayastu vikṛtayaḥ" (saṃ.śā. a.9)- tathā, cakṣuṣā yadgrāhyaṃ vastujātaṃ saṃsthānādi tadapi rūpam| indriyāṇi-cakṣurādīni| svaraḥ-śabdaḥ, pratipuruṣaṃ viśiṣṭo ravaḥ| chāyā-varṇaprabhāśrayā vakṣyamāṇalakṣaṇā| praticchāyā pratibimbam| kriyā-dehavāṅmānovyāpāraḥ| tatra dhāvanaplavanādyanekarūpo vyāyāmo nṛtyasthānakādiḥ-kāyiko vyāpāraḥ| gītādhyayanādiḥ-vāciko vyāpāraḥ| rāgadveṣabhayerṣyādiḥ-mānasaḥ| ādiśabdo+anyeṣāmapi śarīragatānāṃ bhāvānāṃ grahaṇārtham| rūpaṃ cendriyāṇi ca svaraśca cchāyā ca praticchāyā ca kriyādayaśca, teṣu rupādiṣu bhāveṣu, tathā+anyeṣvapi prākṛteṣu bhāveṣu, animittataḥ-akasmānnimittamantareṇaiva, yā vikṛtiḥ sā (tat) samāsena riṣṭamiti lakṣyet-jānīyāt| prakṛtau bhavāḥ \_-prākṛtāḥ| yathā vātaprakṛtau caladhṛtismṛtyādayaḥ| tadevaṃ rūpādiṣu bhāveṣu kriyādiparyanteṣvanyeṣu ca prākṛteṣu bhāveṣu yā vikṛtiḥ-svabhāvapracyutiḥ, sā (tat) saṅkṣepeṇa riṣṭam| vistaratastvanekadhā vakṣyamāṇam|

Aṣṭāṅgahṛdayasaṃhitā

keśaroma nirabhyaṅgaṃ yasyābhyaktamivekṣyate||6||

Sarvāṅgasundarā

keśāśca romāṇi ca tat keśaroma, yasya nirabhyaṅgaṃ-abhyaṅgarahitaṃ, abhyaktamivekṣyate-dṛśyate, sa kālacodita iti vachanavipariṇāmena sambandhaḥ| evamuttaratrāpi| etadrūpavikṛterudāharaṇam|

Aṣṭāṅgahṛdayasaṃhitā

yasyātyarthaṃ cale netre stabdhāntargatanirgate||6||

jihme vistṛtasaṅkṣipte saṅkṣiptavinatabhruṇī||7||

udbhrāntadarśane hīnadarśane nakulopame||7||

kapotābhe alātābhe srute lulitapakṣmaṇī||8||

Sarvāṅgasundarā

netraśabdena netrādhiṣṭhānamiṣṭam, nendriyam| yasya cale locane+atyarthaṃ-atiśayenetaścetaśca paribhramataḥ| tathā, yasya netre stabdhe-niścle| tathā, yasyāntargate-antaḥpraviṣṭe| tathā, yasya nirgate-bahiryāte| tathā, yasya jihme-kuṭile| tathā, yasya vistṛte-vistāraṃ gate| tathā, yasya netre saṅkṣipte-saṅkucite| tathā, saṅkṣipte viśeṣeṇa nate bhruvau yayoste saṅkṣiptavinatabhruṇī| tathā, udbhrāntadarśane-vibhrāntadṛṣṭinī| tathā, hīnadarśane-alpadarśane naṣṭadṛṣṭinī vā| tathā, nakulopame-nakulalocanābhe| samudāyeṣu hi pravṛttāḥ śabdā avayaveṣvapi vartanta iti nakulaśabdo+atra nakulalocanaviṣayo vedyaḥ| yathā ca nāgānandanāṭake (aṃ.1/17)-"cakṣustāmarasānukāri hariṇā vakṣaḥsthalaṃ spardhate" iti| atra hi harivakṣasā vakṣaḥ spardhate ityayamartho vedyaḥ| athavā nakulalocane upamā yayoste nakulopame, ityatra uttarapadalopī samāsaḥ| evaṃ kapotābhe| tathā, alātābhe-ulmukasadṛśe| tathā,srute-nirnimittamaśru parisravataḥ| tathā, lulite-vātoddhata iva pakṣmaṇī yayoste lulitapakṣmaṇī|

Aṣṭāṅgahṛdayasaṃhitā

nāsikā+atyarthavivṛtā saṃvṛtā piṭikācitā||8||

ucchūnā sphuṭitā mlānā---------------------------------||9||

Sarvāṅgasundarā

tathā, yasya nāsikā nirnimittamatyarthaṃ-atiśayena, vivṛtā| athavā, saṃvṛtā-saṅkucitā| tathā, piṭikācitā-piṭikābhirvyāptā| tathā, ucchūnā-ūrdhvaṃ śvayathunā+a+akrāntā| tathā, sphuṭitā mlānā ca|

Aṣṭāṅgahṛdayasaṃhitā

--------------------yasyauṣṭho yātyadho+adharaḥ||9||

ūrdhvaṃ dvitīyaḥ syātāṃ vā pakvajambūnibhāvubhau||9||

Sarvāṅgasundarā

yasyauṣṭho-dantacchadaḥ, adharaḥ-anuttaraḥ, adho yāti| dvitīyaḥ-upariṣṭādbhavo yo dantacchadaḥ, sa ūrdhvaṃ yāti| tathā, yasya ca pakvajambūphalanīlau dvāvoṣṭhau bhavataḥ|

Aṣṭāṅgahṛdayasaṃhitā

dantāḥ saśarkarāḥ śyāvāstāmrāḥ puṣpitapaṅkitāḥ||10||

sahasaiva pateyurvā--------------------------------||10||

Sarvāṅgasundarā

tathā, yasya dantāḥ saśarkarāḥ-śarkarābhirācitāḥ, tathā śyāvāstathā tāmrāśca varṇataḥ, tathā puṣpitāḥ-sañjātapuṣpāḥ, tathā paṅkitāḥ-sañjātapaṅkāḥ kardamopaliptā iva, tathā sahasaivajhagityeva, yasya vā dvijāḥ pateyuḥ-bhraṃśeyuḥ|

Aṣṭāṅgahṛdayasaṃhitā

----------------------------------jihvā jihyā visarpiṇī||10||

śūnā śuṣkā guruḥ śyāvā liptā suptā sakaṇṭakā||11||

Sarvāṅgasundarā

tathā, yasya jihvā-jihvendriyādhiṣṭhānaṃ, jihmā-kuṭilā, tathā visarpiṇī-kāraṇaṃ vinā viśeṣeṇa sarpati tacchilā, tathā śūnā-nimittaṃ vinā+api [śvayathuyuktā], tathā śuṣkā guruśca, tathā śyāvā, tathāliptā, tathā suptā-suptavatsuptā rasājñānādvicetanetyarthaḥ, tathā sakaṇṭakā-kaṇṭakāciteva|

Aṣṭāṅgahṛdayasaṃhitā

śiraḥ śirodharā voḍhuṃ pṛṣṭhaṃ vā bhāramātmanaḥ||11||

hanū vā piṇḍāmāsyasthaṃ śaknuvanti na yasya ca||12||

Sarvāṅgasundarā

yasya puṃsaḥ śirodharā-grīvā, śiro voḍhuṃ na śaknoti| tathā, yasya pṛṣṭhaṃ vā ātmano bhāraṃ-pṛṣṭhasya voḍhṛtvenoparyārūḍhaṃ grīvādikaṃ dhārayituṃ, na śaknoti| yasya vā puṃso hanū bhaktapiṇḍaṃ-kavalaṃ, āsyasthaṃ voḍhuṃ na śaknutaḥ| evaṃ śirodharādīni trīṇyaṅgāni svamātmīyaṃ kāyaṃ yasya voḍuṃ na śaknuvanti, sa kālacodita iti yojyam|

Aṣṭāṅgahṛdayasaṃhitā

yasyānimittamaṅgāni gurūṇyati laghūni vā||12||

Sarvāṅgasundarā

yasyānimittaṃ-kāraṇaṃ vinā, aṅgānyatigurūṇi kadācidatilaghūni vā bhavanti|

Aṣṭāṅgahṛdayasaṃhitā

viṣadoṣādvinā yasya khebhyo raktaṃ pravartate||13||

Sarvāṅgasundarā

tathā, yasya viṣadoṣamantareṇa khebhyaḥ-chidrebhyo, raktaṃ pravartate-āyāti|

Aṣṭāṅgahṛdayasaṃhitā

utsiktaṃ mehanaṃ yasya vṛṣaṇāvatiniḥsṛtau||13||

ato+anyathā vā yasya syāt sarve te kālacoditāḥ||14||

Sarvāṅgasundarā

yasya mehanaṃ-liṅgaṃ, utsiktaṃ-ūrdhvaṃ gatam| tathā, vṛṣaṇāvatiniḥsṛtau-pralambau| ato+anyathā vā-uktaprakārādviparītaḥ prakāro yaḥ so+anyathā, yathā-vṛṣaṇāvutsiktāvatiniḥsṛtaṃ mehanamiti| "keśaroma nirabhyaṅgaṃ" (ślo.6) ityārabhya yāvat "ato+anyathā vā" ityetatparyantagranthoktaṃ lakṣaṇaṃ yeṣāṃ jātaṃ te puruṣāḥ sarve kālena-mṛtyunā, coditāḥ-antakenātmasākṛtā ityarthaḥ| nanu, atra kālaniyamo na kṛtaḥ kiyatā kālena mṛtyurbhavati māsenārdhamāsena vā ? iti sandehānna yuktametat| atra brūmaḥ| anirdiṣṭakālānāṃ saṃvatsaro+avadhiriti vyavasthā vedyā| tathā cāha (ślo.24)-"varṣāntaṃ tasya jīvitam" tathā (ślo.25)-"so+api varṣaṃ na jīvati" ityādivacanānnāsti varṣādūrdhvaṃ jātariṣṭasya jīvitamiti niścayaḥ|

Aṣṭāṅgahṛdayasaṃhitā

yasyāpūrvāḥ sirālekhā bālendvākṛtayo+api vā||14||

lalāṭe bastiśīrṣe vā ṣaṇmāsānna sa jīvati||15||

Sarvāṅgasundarā

yasya-puṃsaḥ svasthasya nirnimittameva, lalāṭe bastervā śirasi, apūrvāḥ-abhinavā na tu prāgavasthitāḥ, sirālekhāḥ-sirārājayo, dṛśyante| athavā bālendvākṛtayo-vakrāḥ, sa pumān ṣaṇmāsānna jīvati|

Aṣṭāṅgahṛdayasaṃhitā

padminīpatravattoyaṃ śarīre yasya dehinaḥ||15||

plavate plavamānasya ṣaṇmāsāstasya jīvitam||16||

Sarvāṅgasundarā

tathā, yasya puṃsaḥ plavamānasya-jale snānaṃ kurvataḥ, śarīre padminīpatravat-padminīpatrasthitatoyavat, toyaṃ plavate-anavasthitasthiti bhavati, tasyāpi ṣaṇmāsā na jīvitam| padminīpatravaditi saptamyarthe vatirna ṣaṣṭhyarthe, śarīra iti saptamyā nirdiṣṭatvāt| tathā coktaṃ bhāṣyakṛtā-"upamāne yaḥ saṃśayaḥ sa upameyādvyāvartate|" iti|

Aṣṭāṅgahṛdayasaṃhitā

haritābhāḥ sirā yasya romakūpāśca saṃvṛtāḥ||16||

so+amlābhilāṣī puruṣaḥ pittānmaraṇamaśnute||17||

Sarvāṅgasundarā

yasya sirā haritābhā romakūpāśca saṃvṛtāḥ syuḥ, sa naro+amlābhilāṣī san pittena mṛtyuṃ prāpnoti|

Aṣṭāṅgahṛdayasaṃhitā

yasya gomayacūrṇābhaṃ cūrṇaṃ mūrdhni mukhe+api vā||17||

sasnehaṃ, mūrdhni dhūmo vā, māsāntaṃ tasya jīvitam||18||

Sarvāṅgasundarā

yasya puruṣasya gomayacūrṇasadṛśaṃ cūrṇaṃ sasnehaṃ mūrdhni mukhe vā bhavet, tathā mūrdhni dhūmo yasya vā bhavati, tasya māsāntaṃ jīvitaṃ syāt|

Aṣṭāṅgahṛdayasaṃhitā

mūrdhni bhruvorvā kurvanti sīmantāvartakā navāḥ||18||

mṛtyuṃ svasthasya ṣaḍrātrāttrirātrādāturasya tu||19||

Sarvāṅgasundarā

sīmantānāmāvartakāḥ-maṇḍalāni,-sīmantāvartakāḥ, śirasi bhruvorvā navāḥ-apūrvāḥ, svasthasya ṣaḍrātrānmṛtyuṃ kurvanti| āturasya punastrirātrāt kurvanti| anekārthatvāddhātūnāṃ sūcayantītyarthaḥ, na tu viṣavanmāraṇe teṣāṃ kartṛtvam| tarhi sūcayantītyetadeva kasmānna kṛtam ? brūmaḥ| yadotpadyante sīmantāvartakāstadā niścitaṃ sthāyi riṣṭaṃ samutpannamityavagantavyamiti pratipādanārthaṃ kurvantītyuktam|

Aṣṭāṅgahṛdayasaṃhitā

jihvā śyāvā mukhaṃ pūti savyamakṣi nimajjati||19||

khagā vā mūrdhni līyante yasya taṃ parivarjayet||20||

Sarvāṅgasundarā

tathā, yasya jihvā śyāvā bhavati, tathā mukhaṃ pūti-durgandhi, tathā savyaṃ-vāmamakṣi, nimajjati-antaḥpraviśati, tathā yasya khagāḥ-pakṣiṇaśca, mūrdhni līyante-śliṣyanti, taṃ parivarjayet| vaidya iti śeṣaḥ|

Aṣṭāṅgahṛdayasaṃhitā

yasya snātānuliptasya pūrvaṃ śuṣyatyuro bhṛśam||20||

ārdreṣu sarvagātreṣu so+ardhamāsaṃ na jīvati||21||

Sarvāṅgasundarā

yasya snātānuliptasya-pūrvaṃ snātaḥ paścādanuliptastasya, ārdreṣu sarvagātreṣu pūrvaṃ-ādau, bhṛśamuraḥ śuṣyati-atiśayena vakṣaḥśoṣamāyāti, so+ardhamāsaṃ-pakṣaṃ, na jīvati| nanu,, "ārdreṣu sarvagātreṣu" iti na vaktavyam, punaruktatvāt| tathā hi-"pūrvaṃśuṣyatyuro bhṛśam" ityukte "ārdreṣu sarvagātreṣu" ityarthādgamyata eva| anyathā pūrvagrahaṇamanarthakaṃ syāt| maivam| atra hi bhṛśagrahaṇāt pūrvamuro bhṛśaṃ śuṣyati, na punaranyānyapi gātrāṇi na śuṣyantītyāyāti| na caitadiṣṭaṃ śāstrakṛtaḥ| ata eva "ārdreṣu" ityāha| tadayamartho+atrābhipretaḥ-yathaivoraso bhṛśaṃśoṣaḥ, tathaiva śeṣāṇāmaṅgānāṃ bhṛśārdratā syāditi, etacca pratipādayituṃ "ārdreṣu" ityuktam| sarvagātreṣvādreṣu satsu pūrvamuro bhṛśaṃ śuṣyatītyaitadāścaryam| āścaryatvādriṣṭam|

Aṣṭāṅgahṛdayasaṃhitā

akasmādyugapadgātre varṇau prākṛtavaikṛtau||21||

tathaivopacayaglāniraukṣyasnehādi mṛtyave||22||

Sarvāṅgasundarā

tatra prākṛto varṇo-gaurādiḥ, prāguktaḥ, vaikutastu varṇo-nīlādiḥ, tau prākṛtavaikṛtau varṇau yasya nimittamantareṇāpi tulyakālaṃ dehe bhavataḥ, tau mṛtyave| tathaivopacayaglānyādayaḥ parasparaṃ pratipakṣabhūtā yugapadyasyotpadyante tasya mṛtyave| ādiśabdena śaityauṣṇyādīni gṛhyante|

Aṣṭāṅgahṛdayasaṃhitā

yasya sphuṭeyuraṅgulyo nākṛṣṭā na sa jīvati||22||

kṣavakāsādiṣu tathā yasyāpūrvo dhvanirbhavet||23||

hrasvo dīrgho+ati vocchvāsaḥ pūtiḥ surabhireva vā||23||

Sarvāṅgasundarā

yasya ākṛṣṭā aṅgulyo na sphuṭeyuḥ-na truṭeyuḥ, sa na jīvati| yasya kṣavādiṣvapūrvo dhvaniḥ-alaukikaḥ śabdaḥ, syāt sa na jīvati| yasyocchvāso+atihrasvo+atidīrgho vā bhavet, athavocchvāsaḥ pūtigandhiḥ surabhirvā yasya, sa na jīvati|

Aṣṭāṅgahṛdayasaṃhitā

āplutānāplute kāye yasya gandho+atimānuṣaḥ||24||

malavastravraṇādau vā varṣāntaṃ tasya jīvitam||24||

Sarvāṅgasundarā

tathā, āplutānāplate-snātāsnāte, kāye yasya mānuṣamatikrāntaḥ-atimānuṣaḥ, gandhaḥ-surabhirasurabhirvā, bhavati| yasya malavastravraṇādau vā+atimānuṣo gandhaḥ syāt, varṣāntaṃ tasya jīvitaṃ-tatkṣaṇādārabhya tāvadasāvavasthitajīvito yāvadvarṣam| tadante-vatsarānte, mṛtyubhāk jāyata ityarthaḥ|

Aṣṭāṅgahṛdayasaṃhitā

bhajante+ayaṅgasaurasyādyaṃ yūkāmakṣikādayaḥ||25||

tyajanti vā+ativairasyātso+api varṣaṃ na jīvati||25||

Sarvāṅgasundarā

śobhanasya rasasya bhāvaḥ saurasyam, aṅgasya saurasyamaṅgasaurasyam, atiśayenāṅgasaurasyāddhetoryūkāmakṣikādayo yaṃ bhajante, athavā yamatirairasyattyajanti, so+api varṣaṃ na jīvati|

Aṣṭāṅgahṛdayasaṃhitā

satatoṣmasu gātreṣu śaityaṃ yasyopalakṣyate||26||

śīteṣu bhṛśamauṣṇyaṃ vā svedaḥ stambho+apyahetukaḥ||26||

Sarvāṅgasundarā

tathā, yasya satatoṣmasu-sadoṣṇeṣu, gātreṣu-avayaveṣu, bhṛśaṃ śaityamupalakṣayate-upalabhyate, śīteṣu vā gātreṣu bhṛśamauṣṇyaṃ yasyopalabhyate, bhṛśaśabdasyātra hi viṣayadvaye+api sambandhaḥ| yasyāhetukaḥ-nirnimittaḥ, aṅgeṣvatisvedaḥ, tathā svedaviṣayo yaḥ stambhaḥ, so+api yasya syāt, so+api varṣaṃ na jīvatīti yojyam|

Aṣṭāṅgahṛdayasaṃhitā

yo jātaśītapiṭikaḥ śītāṅgo vā vidahyate||27||

uṣṇadveṣī ca śītārtaḥ sa pretādhipagocaraḥ||27||

Sarvāṅgasundarā

jātāḥ śītāḥ piṭikā yasya sa jātaśītapiṭikaḥ,-kaphodbhūtapiṭikākrāntadeho, yo vidahyate-vidāhamanubhavati, śītāṅgaḥ san yo vā vidahyate, tathoṣṇaṃ dveṣṭi yaḥ puruṣaḥ śītārtaḥ san, sa pretādhipagocaraḥ-sa mṛtyunā+a+atmasātkriyata ityarthaḥ|

Aṣṭāṅgahṛdayasaṃhitā

urasyūṣmā bhavedyasya jaṭhare cātiśītatā||28||

bhinnaṃ purīṣaṃ tṛṣṇā ca yathā pretastathaiva saḥ||28||

Sarvāṅgasundarā

urasi-yasyoṣmā-auṣṇyaṃ, bhavet, jaṭhare--udare cātiśaityam, purīṣaṃ bhinnaṃ tṛṣṇā ca bhavati, sa pretatulyaḥ, prāptamaraṇatvāditi bhāvaḥ|

Aṣṭāṅgahṛdayasaṃhitā

mūtraṃ purīṣaṃ niṣṭhyūtaṃ śukraṃ vā+apsu nimajjati||29||

niṣṭhyūtaṃ bahuvarṇaṃ vā yasya māsātsa naśyati||29||

Sarvāṅgasundarā

yasya mūtraṃ purīṣaṃ niṣṭhyūtaṃ śukraṃ vā apsu nimajjati-bruḍati, yasya vā niṣṭhyūtaṃ-niṣṭhīvanaṃ, anekavarṇaṃ bhavati, asau māsena naśyati|

Aṣṭāṅgahṛdayasaṃhitā

ṅanībhūtamivākāśamākāśamiva yo ṅanam||30||

amūrtamiva mūrtaṃ ca mūrtaṃ cāmūrtavatsthitam||30||

tejasvyatejastadvacca śuklaṃ kṛṣṇamasacca sat||31||

anetrarogaścandraṃ ca bahurūpamalāñśanam||31||

jāgradrakṣāṃsi gandharvān pretananyāṃśca tadvidhān||32||

rūpaṃ vyākṛti tattacca yaḥ paśyati sa naśyati||32||

saptarṣīṇāṃ samīpasthāṃ yo na paśyatyarūndhatīm||33||

dhruvamākāśagaṅgāṃ vā sa na paśyati tāṃ samām||33||

Sarvāṅgasundarā

maraṇābhimukhaḥ puruṣo viparyāsakāribhirdoṣairaghanādi ghanādirūpaṃ manyate, ghanādi vā+aghanādi manyate, tadviparyayeṇa| ata evopamārthamivaśabdaṃ prāyuṅkta| aghano ghanaḥ sampanno ghanībhūtaḥ| cvipratyayāntasyāsya "cvau" itītvam| ghanībhūtamivāntarikṣamantarikṣamiva ghanaṃ medinīdharmamantarikṣamūrdhvasthaṃ yattadadhaḥsthaṃ pātālasthamiva paśyati, sa naśyatīti vakṣyamāṇena sambandhaḥ| caśabdo bhinnakrama ivaśabdaśca| amūrtaṃ ca vātādikaṃ mūrtamiva-rūpavantamiva, paśyati| mūrtaṃ ca vahnyādikamamūrtamiva sthitaṃ yaḥ paśyati sa naśyati| bheḍo+apyadhīte (iṃ.a.7)- "yasya darśanamāyāti vāyurambaragocaraḥ| vahnirnāyāti dīpto+api tasyā yuḥkṣayamādiśet||" iti| tathā, tejasvi-yadvastvagnyādikaṃ bhāsvaraṃ, tadatejo-nistejo, yaḥ paśyati| tejasvīti "asmāyāmedhā" ityādināviniḥ| tadvacceti tejasvyatejodarśanena tulyaṃ-tadvat, śuklaṃ kṛṣṇaṃ yaḥ paśyati, asacca yadvastu tatsat yaḥ paśyati sa naśyati| netreṣu rogo netrarogaḥ sa vidyate yasya naiva so+anetrarogī, timirādikamantareṇa bahurūpaṃ candraṃ paśyati-bahūn śaśāṅkānā- lokayata ityarthaḥ| yo vā alāñchanaṃ-akalaṅkaṃ, candraṃ paśyati sa naśyati| eṣu ca ghanībhūtamityādiṣu viśiṣṭeṣu vastuviparyāsadarśanamātralakṣaṇasyaikasminnevodāharaṇatvena riṣṭe darśayituṃ yukte yadanekariṣṭapradarśanaṃ tatprapañcārthaṃ vedyam| āsannamaraṇo naro jāgradeva yathāsvarūpāṇi rakṣaḥpiśācādīni yaḥ paśyati, na viparyayavasturūpāṇi| yatastadānīṃ taireva sa upāsyate| tathā ca vakṣyati (ślo.130)-"yamadūtapiśācādyairyatparāsurupāsyate|" iti| rakṣāṃsīti bahuvacananirdeśo bahurākṣasadarśane sutarāmasya riṣṭasya paripūrṇatvamiti dyotayitum| ekasminnapi hi rākṣase dṛṣṭe riṣṭaṃ bhavatyeva| jātau vā bahuvacanam| anyāṃśca tadvidhān-rākṣasādiprakārān, yaḥ paśyati| tathā, vikṛtā-draṣṭuṃ duḥśakyā, ākṛtiryasya-rūpasya, tadrūpaṃ vyākṛti, rakṣaḥpiśācādivyatiriktaṃ tattat-anekaṃ, yaḥ paśyati sa naśyati| yo naro+arundhatīṃ saptarṣīṇāṃ samīpasthāṃ na paśyati, sa tāṃ samāṃ na paśyati-sa tasya saṃvatsarasyāntare mriyata ityarthaḥ| saptarṣīṇāṃ samīpasthāmityarundhatyā viśeṣaṇaṃ saptarṣisamīpe+arundhatyāḥ sthitirbhavatīti vedayati| tathā cānyaiḥ sāmānyenaivoktam| yathā "arundhatīṃ dhruvaṃ caiva somacchāyāṃ mahāpatham| yo na paśyenna paśyetsa naraḥ saṃvatsarātparam||" iti| tathā, yo dhruvaṃ na paśyati, tathā ākāśagaṅgāṃ yo na paśyati, sa tāṃ samāṃ na paśyati|

Aṣṭāṅgahṛdayasaṃhitā

meghatoyaughanirghoṣavīṇāpaṇavaveṇujān||34||

śṛṇotyanyāṃśca yaḥ śabdānasato na sato+api vā||34||

niṣpīḍya karṇau śṛṇuyānna yo dhukadhukāsvanam||35||

tadvadgandharasasparśān manyate yo viparyayāt||35||

sarvaśo vā na yo, yaśca dīpagandhaṃ na jighrati||36||

vidhinā yasya doṣāya svāsthyāyāvidhinā rasāḥ||36||

yaḥ pāṃsuneva kīrṇāṅgo yo+aṅge ghātaṃ na vetti vā||37||

antareṇa tapastīvraṃ yogaṃ vā vidhipūrvakam||37||

jānātyatīndriyaṃ yaśca teṣāṃ maraṇamādiśet||38||

Sarvāṅgasundarā

meghādijān veṇuparyantān śabdāṃstathā+anyāṃśca śabdāṃstathā rūpānmahato yaḥ puruṣo+asataḥ-parairanupalabhyamānān, śṛṇoti, tathā meghādijāṃstathā+anyāṃśca yaḥ śabdān sato-vidyamānān, na śṛṇoti, teṣāṃ maraṇamādiśediti vakṣyamāṇasya vacanavipariṇāmenātra sambandhaḥ kāryaḥ| yo dhukadhukāśabdaṃ karṇāvaṅgulībhirniṣpīḍya na śṛṇuyāt| tairmeghādijaiḥ śabdaistulyaṃ-tadvat| yathā-meghādijān śabdānyo+asataḥ śṛṇoti sataśca na śṛṇoti, tadvadyo gandharasasparśān viparyayāt-vaiparītyena manyate, na yathāvastu- bali| tatra gandhaviparyayo yathā-sugandhi durgandhaṃ manyate| rasaviparyayo yathā-madhuramamlamamlaṃ madhuramityādi| sparśaviparyayo yathā mṛdusparśaṃ kharasparśaṃ manyate| sarvasarvikayā gandhādīn vā yo+api na manyate, so+api naśyati| tatkālanirvāṇasya dīpasya yo gandhaṃ na jighrati-ghrāṇendriyeṇa nānubhavati| vidhinā-śāstraprayuktena, prayuktā rasā yasya doṣāya-rogāya, avidhinā-śāstraviśivyatikrameṇa, prayuktāḥ svāsthyāya syuḥ| tathā, yaḥ pāṃsunā-rajaseva, kīrṇāṅgo-dhūlidhūsaritaśarīraḥ| yaścāṅge ghātaṃ-hatiṃ, na vetti| tapastīvramantareṇa-ugraṃ tapo vinā, yaḥ puruṣo+atīndriyaṃ-indriyebhyo+atikrāntaṃ vetti, indriyāṇāmagocaraṃ svargādi vetti, tathā yogaṃ vā vidhipūrvakamantareṇa yo+atīndriyaṃ jānāti| teṣāṃ-pūrvoktānāṃ sarveṣāṃ, maraṇamādiśet| yogaḥ-cittavṛttinirodhaḥ, vidhipūrvako yathāśāstraṃ samyagupadeśaḥ| tathā, anyo+api yogo-rasāyanādiḥ| yujyata iti yogo-vidhiviśeṣaḥ| śāstroddiṣṭarasāyanāñjanādinā+api hyatīndriyaṃ dṛṣyate dūravyavahitādi|

Aṣṭāṅgahṛdayasaṃhitā

hīno dīnaḥ svaro+avyakto yasya syādgadgado+api vā||38||

sahasā yo vimuhyodvā vivakṣurna sa jīvati||39||

Sarvāṅgasundarā

yasya puruṣasya svaraḥ-śabdo, nimittamantareṇa hino+athavā dīno-dainyayukto, bhavati| avyaktaḥ-asphuṭo, yasya syāt| gadgado-ghargharo, vā yasya bhavati| yo vā vivakṣuḥ-vaktumicchan, kāraṇamantareṇa vimuhyet-vaktuṃ na śaknoti, sa na jīvati|

Aṣṭāṅgahṛdayasaṃhitā

svarasya durbalībhāvaṃ hāniṃ ca balavarṇayoḥ||39||

rogavṛddhimayuktyā ca dṛṣṭvā maraṇamādiśet||40||

Sarvāṅgasundarā

svarasya-śabdasya, daurbalyaṃ dṛṣṭvā balavarṇayośca hānimayuktyā dṛṣṭvā maraṇamādiśet| caśabdaḥ samuccaye| rogavṛddhimayuktyā ca dṛṣṭvā narasya maraṇamādiśet| ayuktyā-nirnimittamevetyarthaḥ|

Aṣṭāṅgahṛdayasaṃhitā

apasvaraṃ bhāṣamāṇaṃ prāptaṃ maraṇamātmanaḥ||40||

śrotāraṃ cāsya śabdasya dūrataḥ parivarjayet||41||

Sarvāṅgasundarā

svabhāvasvarādapagataṃ bhraṣṭaṃ-apasvaraṃ,-hīnasvaraṃ kṛtvā, yo naro+ahaṃ mariṣyāmi mariṣyāmītyevamātmano maraṇaṃ bhāṣate parasya, taṃ tathābhūtaṃ dūrādeva varjayet-vaidyo na cikitset| tathā, asya śabdasya-ahaṃ mariṣyāmītyevaṃbhūtasya yonaraḥ śrotā, tamapi vaidyo dūrato varjayet|

Aṣṭāṅgahṛdayasaṃhitā

saṃsthānena pramāṇena varṇena prabhayā+api vā||41||

chāyā vivartate yasya svapne+api preta eva saḥ||42||

Sarvāṅgasundarā

saṃsthānaṃ-pratipuruṣaṃ vilakṣaṇaṃ samaviṣamaṃ rūpam, ākṛtirityarthaḥ| tatra yadi śarīrasya samaṃ saṃsthānaṃ bhavati, chāyā tvasya viṣamā dṛśyate, tadā riṣṭam| tathā, yadi śarīrasya viṣamaṃ saṃsthānaṃ chāyā tu samā bhavati, tadā riṣṭam| tathā, yadi dīrghapramāṇasya sato hrasvā chāyā bhavati hrasvapramāṇasya vā dīrghā bhavati, tadapi riṣṭam| evaṃ saṃsthānena pramāṇena ca chāyāvivṛttirvedyā| tathā, yasya nābhasī chāyā āgneyyā chāyā yā varṇato dṛśyate sā varṇavivṛttiḥ| evaṃ pṛthivyādimayīṣu chāyāsu varṇavivṛttiryojyā| tathā, yasya yathābhūtā prabhā sā+anyathābhūtā bhavati sā prabhāvivṛttiḥ| evaṃ saṃsthānādyanyatamena yasya chāyā vivartate-anyathābhūtā+anyathā| sampadyate, svapne+api sa pumān preta eva, kiṃ punarjāgradavasthāyāṃ na pretaḥ ? iti evakāreṇa riṣṭasyāsyāvyabhicāritvaṃ sūcayati| utpannaścennarasya chāyāyā anyathābhāvaḥ, tadānīṃ puruṣo yamasātsampanno mantavya ityarthaḥ|

Aṣṭāṅgahṛdayasaṃhitā

ātapādarśatoyādau yā saṃsthānapramāṇataḥ||42||

chāyā+aṅgātsambhavatyuktā praticchāyeti sā punaḥ||43||

varṇaprabhāśrayā yā tu sā chāyaiva śarīragā||43||

Sarvāṅgasundarā

yā śarīrādātapādarśatoyaghṛtādau śarīrasaṃsthānapramāṇānurūpā sambhavati pratibimbakarūpā, sā praticchāyetyucyate| tasyā hi na varṇaprabhe āśrayaḥ| yasyāḥ punarvarṇaprabhE āśrayaścchāyāyāḥ, sā śarīragaiva-śarīrasthaiva, chāyā| na praticchāyāvaccharīrādanyatrātapādarśatoyādau kutracidapayāti pratibimbakarūpatayā|

Aṣṭāṅgahṛdayasaṃhitā

bhavedyasya praticchāyā chinnā bhinnā+adhikā+a+akulā||44||

viśirā dviśirā jihmā vikṛtā yadi vā+anyathā||44||

taṃ samāptāyuṣaṃ vidyānna cellakṣyanimittajā||45||

praticchāyāmayī yasya na cākṣṇīkṣyeta kanyakā||45||

Sarvāṅgasundarā

yasya puṃsaḥ praticchāyā chinnā-dvidhā, dṛśyate| athavā bhinnākiñcitsaccidreva yasya dṛśyate| tathā, yasyādhikā dṛśyate-na yathā pramāṇā| yasya vā ākulā-calasvarūpā aniścitapratibimbā, bhavati| tathā, yasya viśirā-śirorahitā| tathā, yasya dviśirā| tathā, yasya jihmā-kuṭilā| vikṛteti uktaprakārādanyathā anyena prakāreṇa, yasya vikṛtā dṛśyate ātāpādarśatoyādau, taṃ pūrvoktaṃ ca sarvameva, samāptāyuṣaṃ-kṣīṇajīvitaṃ, vidyāt| na cedityādi| lakṣayituṃ pratyakṣādibhiḥ pramāṇaiḥ śakyaṃ-lakṣyam| śakyārthe kṛtyaḥ| lakṣyaṃ ca tannimittaṃ ca, tasmāttathāvidhānnimittādvikṛtājjātā [prati] cchāyā yadi na bhavati tadā riṣṭam, nānyathā| praticchāyāmayī kanyakā-pratibimbakumāriketi yā loke prasiddhā, sā+akṣṇi-netre, yasya nekṣyeta-nopalabhyeta, taṃ samāptāyuṣaṃ vidyāt|

Aṣṭāṅgahṛdayasaṃhitā

khādīnāṃ pañca pañcānāṃ chāyā vividhalakṣaṇāḥ||46||

nābhasī nirmalā+a+anīlā sasnehā saprabheva ca||46||

vātādrajo+aruṇā śyāvā bhasmarūkṣā hataprabhā||47||

viśuddharaktā tvāgneyī dīptābhā darśanapriyā||47||

śuddhavaidūryavimalā susnigdhā toyajā sukhā||48||

sthirāsnigdhā ghanā śuddhā śyāmā śvetā ca pārthivī||48||

Sarvāṅgasundarā

khādīnāṃ mahābhūtānāṃ pañcānāṃ pañca chāyā bhavanti| nanu, khādīnāṃ pañcatvācchāyānāṃ pañcatvamarthāllabdhameva| tatkiṃ pañcagrahaṇena ? astvevaitat| kintu yathā khādibhyaḥ pañcabhyo dravyamekaṃ bhūtotkarṣāpakarṣabhedāccāsaṅkhyeyaṃ dravyam, tathā chāyānāmapyekatvaṃ bhūtotkarṣāpakarṣabhedāccāsaṅkhyeyatvamāśaṅkyeta, tadāśaṅkānivṛttyarthaṃ pañcagrahaṇam| pañcaiva chāyā bhavanti, nonādhikā iti| kimbhūtāścchāyāḥ ? vividhalakṣaṇāḥ,-vividhaṃ lakṣaṇaṃ vakṣyamāṇaṃ yāsāṃ tā evam| ākāśajā chāyā nirmalā-śuddhā| tathā, ānīlā-īṣannīlā, ityākārapraśleṣo+atra vedyaḥ| "śuddhavaidūryavimalā" hi "toyajā" (ślo.48) iti vakṣyati| tathā, kiñcitsnigdhā| saprabhetyanena śobhanatvamuktam| etadeva sphuṭayitumivaśabdaṃ tantrakṛtprāyuṅkta| anyathā chāyāprabhayorbhinnaviṣayatvādanupapannametadvākyaṃ syāt| bhedaścānayoradhunaiva vakṣyati (ślo.51)|vātādrajoruṇādiyuktā chāyā bhavati| āgneyī viśuddharaktavarṇā, dīptābhā, tathā darśanaṃ priyaṃ yasyāḥ saivaṃvidhā, bhavati| toyajā chāyā nirmalavaidūryavimalā, suṣṭhu snigdhā, sukhā-sukhāvahā| pārthivī chāyā sthirādiguṇayuktā| nanu, ca, agnijalabhuvāṃ svayaṃ varṇādiyogādāgneyyādikānāṃ tadvarṇakatvamupapannam| nabhomārutayostu svayaṃ varṇādyayogātkathaṃ tacchāyānāṃ varṇādiyogo yujyeta ? iti kecit| tān brūmahe| acintyatvāddhetuphalasyādoṣaḥ| tathā hi,-madhurādayo rasāḥ kālādamūrtādbhavanto dṛśyante yathā, tathā tacchāye apyete bhaviṣyataḥ| tatra yasya narasya karmādisahāyaṃ nabhaścchāyāmutpādayati tasya nābhasīti yujyata eva| evaṃ vāyavyāmapi vācyam|

Aṣṭāṅgahṛdayasaṃhitā

vāyavī rogamaraṇakleśāyānyāḥ sukhodayāḥ||49||

Sarvāṅgasundarā

vāyavī chāyā rogādyarthaṃ jāyate| anyāḥ-śeṣāścatasraḥ, chāyāḥ sukhodayāḥ-sukhāvahāḥ|

Aṣṭāṅgahṛdayasaṃhitā

prabhoktā taijasī sarvā, sā tu saptavidhā smṛtā||49||

raktā pītā sitā śyāvā haritā pāṇḍurā+asitā||50||

Sarvāṅgasundarā

prabhā sarvā-saptaprakārā+api, taijasī-āgneyī, uktā-tantrakṛdbhiḥ smṛtā| tadeva saptavidhatvamāha-raktetyādi|

Aṣṭāṅgahṛdayasaṃhitā

tāsāṃ yāḥ syurvikāsinyaḥ snigdhāśca vimalāśca yāḥ||50||

tāḥ śubhā, malinā rūkṣāḥ saṅkṣiptāścāśubhodayāḥ||51||

Sarvāṅgasundarā

tāsāṃ-pūrvoktānāṃ prabhāṇāṃ madhyāt, yāḥ prabhā vikāsinyaḥ-prasṛtā iva, tathā snigdhā vimalāśca syuḥ, tāḥ śubhāḥ-kalyāṇakāriṇyaḥ| yāśca malinādiguṇayuktāstā aśubhodayāḥ-amāṅgalyakāriṇyaḥ|

Aṣṭāṅgahṛdayasaṃhitā

varṇamākrāmati chāyā prabhā varṇaprakāśinī||51||

Sarvāṅgasundarā

chāyā raktādivarṇamākrāmati-paribhūyāvatiṣṭhate| prabhā tu varṇaprakāśinī-varṇaṃ prakāśayituṃ śīlamasyāḥ sā varṇaprakāśinī|

Aṣṭāṅgahṛdayasaṃhitā

āsanne lakṣyate chāyā vikṛṣṭe bhā prakāśate||52||

nācchāyo nāprabhaḥ kaścidviśeṣāścihnayanti tu||52||

nṛṇāṃ śubhāśubhotpattiṃ kāle chāyāsamāśrayāḥ||53||

Sarvāṅgasundarā

nikaṭe chāyā lakṣyate| prabhā punarvikṛṣṭe-dūrapradeśe, prakāśate-dūrādavabhāsata ityarthaḥ| yathā-pāṣāṇādiparipūrṇānāmapi parvatādipradeśānāṃ dūrādvilakṣaṇaiva kāntiḥ prakāśate| evaṃ chāyāprabhayoranyatvaṃ pradarśya tayoreva vyāpti pradarśayati- kaścidapi puruṣaścchāyārahitaḥ prabhāhīnaśca nāsti| viśeṣāstu nṛṇāṃ śubhāśubhotpattiṃ kāle viśiṣṭe cihnayanti-vyañjayantītyarthaḥ| kimbhūtā viśeṣāḥ ? chāyāsamāśrayāḥ-chāyāśritāḥ|

Aṣṭāṅgahṛdayasaṃhitā

nikaṣanniva yaḥ pādau cyutāṃsaḥ parisarpati||53||

hīyate balataḥ śaśvadyo+annamaśnan hitaṃ bahu||54||

yo+alpāśī bahuviṇmūtro bahvāśī cālpamūtraviṭ||54||

yo vā+alpāśī kaphenārto dīrṅaṃ śvasiti ceṣṭate||55||

dīrṅamucśvasya yo hrasvaṃ niḥśvasya paritāmyati||55||

hrasvaṃ ca yaḥ praśvasiti vyāviddhaṃ spandate bhṛśam||56||

śiro vikṣipate kṛcśrādyo+añcayitvā prapāṇikau||56||

yo lalāṭātsrutasvedaḥ ślathasandhānabandhanaḥ||57||

utthāpyamānaḥ sammuhyedyo balī durbalo+api vā||57||

uttāna eva svapiti yaḥ pādau vikaroti ca||58||

śayanāsanakuḍyāderyo+asadeva jiṅṛkṣati||58||

āhāsyahāsī sammuhyan yo leḍhi daśanacśadau||59||

uttarauṣṭhaṃ parilihan phūtkārāṃśca karoti yaḥ||59||

yamabhidravati cśāyā kṛṣṇā pītā+aruṇā+api vā||60||

bhiṣagbheṣajapānānnagurumitradviṣaśca ye||60||

vaśagāḥ sarva evaite vijñeyāḥ samavartinaḥ||61||

Sarvāṅgasundarā

nikaṣan-ṅarṣayanniva, yaḥ pādau cyutāṃsaḥ-srastāṃsaḥ san, bhūmau parisarpati| tathā, ye vakṣyamāṇāśca te sarve samavartino vaśagā iti yojyam; antadīpakālaṅkāratvādasya| tathā, yo+annamaśnan-bhaktaṃ bhakṣayan, balānnityaṃ hīyate| kimbhūtamannam ? hitaṃ-pathyam| bahu-bhūri| yo+alpāśī bahuviṇmūtro yaśca bahvāśī-bahvaśnāti, nityamalpaviṇmūtraśca| yaścā(yo vā+a)lpāśī kaphenārtaḥ-pīḍito, dīrṅaṃ śvasiti-bahuśvāsaṃ muñcati| tathā, ceṣṭate-pariluṭhati| tathā, yo dīrṅamucśvasya-bahūrdhvaṃ śvāsaṃ muktvā, anantaraṃ hrasvaṃ niḥśvasya-alpaṃ śvāsaṃ pratyāvṛtyāntaḥkṛtvā, paritāmyati-duḥkhāyate| yaśca hrasvaṃ praśvasiti| vyāviddhaṃ-viṣamaṃ kṛtvā, nāḍībhiḥ spandate bhṛśaṃ-atiśayena sphurati| yaḥ prapāṇikau-pāṇyoḥ paścādbhāgasthitāvava yavaviśeṣau, añcayitvā-saṅkocya, kṛcśreṇa śiro-mūrdhānaṃ vikṣipate| yo lalāṭāt-alikāt, srutasvedaḥ san śithilasandhibandho bhavati| ya utthāpyamāno balī durbalo vā sammuhyet-mohamupaiti| ya uttāna eva-jātucitpārśve na, svapiti| yaśca pādau vikaroti-vikṛti nayati| yaḥ śayanāderasat-avidyamānameva vastu, grahītumicśati| yaḥ ahāsye-hāsyaviṣayābhāve+api, abhīkṣṇaṃ hasan sammuhyan daśanacśadau leḍhijihvayā parimṛśati| yaścottarauṣṭhaṃ parilihan phūtkārān-nānāvidhān śabdān, karoti| yaṃ-naraṃ, śāyā+abhidravati-abhibhavati| kīdṛśī ? kṛṣṇā pītā+aruṇā+api vā| ye ca bhiṣagādidviṣaḥ| ete sarve samavartino vaśagā vijñeyāḥ| samaṃvartate rāgadveṣau hitvā samavartī,-yamaḥ| sarva evetyetat "nikaṣanniva yaḥ pādau" ityata ārabhya yāvat "bhiṣagbheṣajapānānnagurumitradviṣaśca ye|" ityetatparyantasya granthasya sambandhārtham|

Aṣṭāṅgahṛdayasaṃhitā

(grīvālalāṭahṛdayaṃ yasya svidyati śītalam||61||

uṣṇo+aparaḥ pradeśaśca śaraṇaṃ tasya devatāḥ||1||

) [pūrvarūpāṇi sarvāṇi jvarādiṣvatimātrayā||1||

yaṃ viśaṃti viśatyenaṃ mṛtyurjvarapuraḥsaraḥ]||1||

Sarvāṅgasundarā

(yasya grīvādikaṃ śītalaṃ sat svidyati-svedayuktaṃ bhavati, aparaḥ pradeśaścoṣṇaḥ, tasya śaraṇaṃ-rakṣaṇaṃ, devatā nānyat|)

Aṣṭāṅgahṛdayasaṃhitā

yo+aṇujyotiranekāgro duḥcchāyo durmanāḥsadā||62||

bali balibhṛto yasya praṇītaṃ nopabhuñjate||63||

nirnimittaṃ ca yo medhāṃ śobhāmupacayaṃ śriyam||63||

prāpnotyato vā vibhraṃśaṃ sa prāpnoti yamakṣayam||64||

Sarvāṅgasundarā

yaḥ pumānaṇujyotiḥ-stokadṛk, kecittvalpatejā ityāhuḥ| tathā, anekāgro-vyākulacetāḥ| duḥcchāyo-vivarṇacchāyo ninditakāntirvā| durmanāḥ sadā-satatameva śokākrāntamānasaḥ| tathā, yasya puṃso baliṃ praṇītaṃ-tannāmoddiśya pradattaṃ, balibhṛto-balibhujo vāyasādayo, nopabhuñjate-na khādanti, sa yamakṣayaṃ prāpnotīti sambandhaḥ| balibhṛta ityatiśayārtham| kilakākā api nādanti kiṃ punaranye ? ityarthaḥ| tathā, yo naro nirnimittaṃ medhādijananarasāyanādikāraṇamantareṇa medhādīn prāpnoti| ato vā-medhādibhyo, bhraśaṃ prāpnoti| so+antakagṛhaṃ prāpnoti| śrīratra ghanaṃ rājyaṃ vā| upacayaḥ-śarīrapuṣṭiḥ|

Aṣṭāṅgahṛdayasaṃhitā

guṇadoṣamayī yasya svasthasya vyādhitasya vā||64||

yātyanyathātvaṃ prakṛtiḥ paṇmāsānna sa jīvati||65||

Sarvāṅgasundarā

yasya narasya guṇamayī-satvādimayī, prakṛtirdoṣamayī-vātādimayī, svasthasyāturasya vā+anyathātvaṃ yāti-svabhāvaṃ hitvā, saṣaṇmāsānna jīvati|

Aṣṭāṅgahṛdayasaṃhitā

bhaktiḥ śīlaṃ smṛtistyāgo buddhirbalamahetukam||65||

ṣaḍetāni nivartante ṣaḍbhirmāsairmariṣyataḥ||66||

Sarvāṅgasundarā

ṣaḍbhirmāsairmariṣyato narasya bhaktyādīni ṣaṭ ahetukaṃ-kāraṇamantareṇa, nirvartante| ahetukamiti nivartanakriyāviśeṣaṇam| ṣaḍiti niyamārtham| yadā ṣaḍapi nivartante naikaikaṃ, tadā riṣṭamityarthaḥ|

Aṣṭāṅgahṛdayasaṃhitā

mattavadgativākkampamohā māsānmariṣyataḥ||66||

Sarvāṅgasundarā

māsena mariṣyato mattavat-mattasyeva, gativākkampamohā bhavanti|

Aṣṭāṅgahṛdayasaṃhitā

naśyatyajānan ṣaḍahātkeśaluñcanavedanām||67||

na yāti yasya cāhāraḥ kaṇṭhaṃ kaṇṭhāmayādṛte||67||

Sarvāṅgasundarā

kacotpāṭanapīḍāmavindan ṣaḍahānnaśyati| yasyāhāraḥ kaṇṭhāmayaṃ vinā kaṇṭhaṃ na yāti, sa ca ṣaḍahāntare mriyate|

Aṣṭāṅgahṛdayasaṃhitā

preṣyāḥ pratīpatāṃ yānti pretākṛtirudīryate||68||

yasya nidrā bhavennityā naiva vā na sa jīvati||68||

Sarvāṅgasundarā

preṣyāḥ-bhṛtyāḥ, yasya pratīpatāṃ-vaiparītyaṃ, yānti, sa naśyati| yaśca pretākāra upalakṣyate so+api na jīvati| yasya narasya nityaṃ-satataṃ, nidrā bhavati, yasya naiva vā-na kadācinnidrā bhavati, so+api na jīvati|

Aṣṭāṅgahṛdayasaṃhitā

vaktramāpūryate+aśrūṇāṃ svidyataśvaraṇau bhṛśam||69||

cakṣuścākulatāṃ yāti yamarājyaṃ gamiṣyataḥ||69||

Sarvāṅgasundarā

yasya narasyāśrūṇāṃ-aśrusrotasāṃ, mukhaṃ (vakraṃ)- dvāraṃ, āpūryate sa na jīvati| yasya caraṇau-bhṛśaṃ-atyarthaṃ, nirnnimittaṃ svidyataḥ sa na jīvati| cakṣurityādi| yamarājyaṃ yāsyato nayanamākulatvaṃ yāti|

Aṣṭāṅgahṛdayasaṃhitā

yaiḥ purā ramate bhāvairaratistairna jīvati||70||

Sarvāṅgasundarā

yairbhāvaiḥ-padārthaiḥ, purā-pūrvaṃ, ramate-sukhāyate, taiḥ padārthairna ratirbhavati yasya, sa na jīvati|

Aṣṭāṅgahṛdayasaṃhitā

sahasā jāyati yasya vikāraḥ sarvalakṣaṇaḥ||70||

nivartate vā sahasā, sahasā sa vinaśyati||71||

Sarvāṅgasundarā

yasya puṃso vikāro-jvarādiḥ, sahasā-kāraṇaṃ vinā, sarvalakṣaṇaḥ-sakalaliṅgopeto, jāyate| athavā tādṛśo vikāraḥ sahasā-śīghrameva, nivartate-naśyati| saḥ-puruṣaḥ, sahasā acirādeva, vinaśyati|

Aṣṭāṅgahṛdayasaṃhitā

jvaro nihanti balavān gambhīro dairgharātrikaḥ||71||

sapralāpabhramaśvāsaḥ kṣīṇaṃ śūnaṃ hatānalam||72||

akṣāmaṃ saktavacanaṃ raktākṣaṃ hṛdi śūlinam||72||

saśuṣkakāsaḥ pūrvāhṇe yo+aparāhṇe+api vā bhavet||73||

balamāṃsavihīnasya śleṣmakāsasamanvitaḥ||73||

Sarvāṅgasundarā

jvaro balavānityādilakṣaṇaḥ kṣīṇādilakṣaṇaṃ puruṣaṃ hanti| balavān-hetvādibhirbalavadbhiryutaḥ| gambhīraḥ-aśeṣadhātvantargataḥ| dairgharātriko-dīrghakālānubandhī, anye tu rātrijāgarakārītyāhuḥ| dīrghā hi jāgrato rātriḥ| tathā coktam-"dīrghaśrāntasya yojanam|" iti| tathā, pralāpādiyuktaḥ| kīdṛśamāturam ? kṣīṇaṃ-dhātukṣayayuktam| tathā, akṣāmaṃ-sabalam, glāno na bhavatyatha ca saktavacanaḥ, tamakṣāmaṃ saktavacanam| tathā, raktanetraṃ hṛdayaśūlānvitam hantīti yojyam| yaśca jvaraḥ saśūṣkakāsaḥ pūrvāhṇe+athavā+aparāhṇe bhavetsa dvividho+api hanti| tathā yaḥ śleṣmakāsasamanvito jvaro balamāṃsavihīnasya puṃsaḥ syāt, sa taṃ nihanti| iti riṣṭatrayametat| nanu ca, "hetubhirbalibhiryukto bahubhirbahulakṣaṇaḥ| jvaraḥ prāṇāntakṛdyaśca śīghramindriyanāśanaḥ||" (ca. ci. a. 3/49) ityeṣa jvarasya riṣṭaprakāraḥ kasmānnoktaḥ ? ucyate| uktaprāya evāyaṃ balavāniti vacanāt|

Aṣṭāṅgahṛdayasaṃhitā

raktapittaṃ bhṛśaṃ raktaṃ kṛṣṇamindradhanuṣprabham||74||

tāmrahāridraharitaṃ rūpaṃ raktaṃ pradarśayet||74||

romakūpapravisṛtaṃ kaṇṭhāsyahṛdaye sajat||75||

vāsaso+arañjanaṃ pūti vegavaccāti bhūri ca||75||

vṛddhaṃ pāṇḍujvaraccardikāsaśophātisāriṇam||76||

Sarvāṅgasundarā

raktapittamīdṛgrūpaṃ kartṛbhūtaṃ naraṃ hanti| kīdṛk ? bhṛśaṃ-atyarthaṃ, raktaṃ-lohitam| tathā, atikṛṣṇam| bhṛśaśabdo hi dvayorapi yujyate| tathā, indradhanuṣaprabhaṃ-nānāvarṇamityarthaḥ| kiledṛśe raktapitte rasamedomajjādimiśrasya raktasya sravaṇānnānāvarṇatvaṃ sampadyate| yacca raktapittaṃ kartṛbhūtaṃ tāmrahāridraharitaṃ raktaṃ ca rūpaṃ dṛśyamākāśaṃ vā pradarśayet, tannihanti| yacca raktapittaṃ vinā+api varṇai romakūpebhyaḥ samastebhyaḥ prakarṣeṇa visṛtaṃ-yātaṃ pravṛttam, tacca nihanti| tathā, kaṇṭhe mukhe hṛdaye ca tulyakālaṃ sajat-saṃśliṣyat sānuṣaṅgam, tacca hanti| vāsaso+arañjanamiti vāsasaḥ arañjanamityakārapraśleṣo+atra bodhyaḥ| vastrasya hi jīvaśoṇitaṃ śuddhaśoṇitarūpatvānna rañjakam| atastena raktaṃ vastraṃ samanantaraṃ prakṣālitaṃ śuddhaṃ sampadyate, na rāgayuktam| tathā hyasmin vyādhau raktapitābhyāṃ parasparamavibhāgāpannatvādvastrasya rañjanaṃ prāptam| raktena hi pittasahitena vastraṃ rajyate, na ca taddhautaṃ śuddhaṃ sampadyate| tathā coktam (hṛ. ka. a. 3/34)- "śuklaṃvā bhāvitaṃ vastramāvānaṃ koṣṇavāriṇā| prakṣālitaṃ vivarṇa syātpitte, śuddhaṃ tu śoṇite||" iti| tathā, pūti-durgandhi, taddhi dhātūnupakledayati, upaklinnānāṃ dhātūnāmatyarthaṃ duṣṭatā, iti nihantyeva| tathā, [ati] vegavat-vegena nirgatya ruddhaṃ punarvegena pravartata iti| tathā, bhūri-prabhūtam| evaṃvidhaṃ ca raktapittaṃ nihanti| vṛddhaṃ-udriktaṃ raktapittaṃ sat, pāṇḍvādiyutaṃ naraṃ hanti|

Aṣṭāṅgahṛdayasaṃhitā

kāsaśvāsau jvaraccharditṛṣṇātīsāraśophinam||76||

Sarvāṅgasundarā

kāsaśvāsau jvarādipañcavidhopadravopetaṃ nihata iti vacanavipariṇāmena sambandhaḥ|

Aṣṭāṅgahṛdayasaṃhitā

yakṣmā pārśvarujānāharaktacchardyaṃsatāpinam||77||

Sarvāṅgasundarā

yakṣmā-rājayakṣmā, pārśvarujādiyutaṃ naraṃ hanti|

Aṣṭāṅgahṛdayasaṃhitā

chardirvegavatī mūtraśakṛdgandhiḥ sacandrikā||77||

sāsraviṭpūyarukkāsaśvāsavatyanuṣaṅgiṇī||78||

Sarvāṅgasundarā

chardirhanti,| kīdṛk ? vegavatī,-mahatā vegena pravartamānā| tathā, mūtraśakṛtoriva gandho yasyāḥ sā, "upamānācca" iti gandhasyedādeśaḥ| tathā, sacandrikā-jalatailabindusaṃsthānā candrikocyate| tathā, sahāsreṇa vartate viṭ sāsraviṭ| sāsraviṭ ca pūyaśca ruk ca kāsaśca śvāsaśca, te vidyante yasyāṃ saivam| tathā, ānuṣaṅgiṇī-dīrghakālānuvartinī|

Aṣṭāṅgahṛdayasaṃhitā

tṛṣṇā+anyārogakṣapitaṃ bahirjihvaṃ vicetanam||78||

Sarvāṅgasundarā

tṛṣṇedṛśaṃ naraṃ hanti| kīdṛśam ? apararogeṇa kṣapitaṃ-karṣitam| bahirjihvaṃ-bāhyato jihvāṃ niḥsārayantam| tathā, vicetanam| etatsamuditaṃ riṣṭalakṣaṇam|

Aṣṭāṅgahṛdayasaṃhitā

madātyayo+atiśītārtaṃ kṣīṇaṃ tailaprabhānanam||79||

Sarvāṅgasundarā

madātyayo+atiśayena śītapīḍitaṃ kṣīṇaṃ tailaprabhamukhaṃ ca naraṃ hanti|

Aṣṭāṅgahṛdayasaṃhitā

arśāṃsi pāṇipannābhigudamuṣkāsyaśophinam||79||

hṛtpārśvāṅgarujāchardipāyupākajvarāturam||80||

Sarvāṅgasundarā

arśāṃsi pāṇyādiśophayutaṃ hṛdrujādyāturaṃ naraṃ ghnanti, iti vacanavipiriṇāmeva sambandhaḥ| hṛdādīnāṃ rujā sambandhaḥ| hṛtpārśvāṅgarujā ca chardiśca pāyupākaśca jvaraśca tairāturaṃ-pīḍitam|

Aṣṭāṅgahṛdayasaṃhitā

atīsāro yakṛtpiṇḍamāṃsadhāvanamecakaiḥ||80||

tulyastailaghṛtakṣīradadhimajjavasāsavaiḥ||81||

mastuluṅgamaṣīpūyavesavārāmbumākṣikaiḥ||81||

atiraktāsitasnigdhapūtyacchaghanavedanaḥ||82||

karburaḥ prasravan dhātūn niṣpurīṣo+athavā+ativiṭ||82||

tantumān makṣikākrānto rājīmāṃścandrakairyutaḥ||83||

śīrṇapāyuvaliṃ muktanālaṃ parvāsthiśūlinam||83||

srastapāyuṃ balakṣīṇamannamevopaveśayan||84||

satṛṭśvāsajvaraccardidāhānāhapravāhikaḥ||84||

Sarvāṅgasundarā

atīsāro yakṛtpiṇḍādibhirmākṣikāntaistulyo hanti| mecako-nīlavarṇaḥ| atiraktāsitasnigdhapūtyacchaścāsau ghanavedanaśca, iti karmadhārayaḥ| karburo-nānāvarṇaḥ| kasmātpunaranekavarṇaḥ ? yasmāddhātūn-raktamāṃsādīn sravati, ata evāha-dhātun prasravan| lakṣaṇe+atra śatṛpratyayaḥ, dhātuprasravaṇena hi hetunā nānāvarṇatvaṃ lakṣyate| tathā, niṣpurīṣaḥ-purīṣarahitaḥ| athavā, ativiṭ-bahupurīṣaḥ| tathā, tantumān makṣikākrānto rājīmāṃścandrakairyutaśca| īdṛśo+atīsāro vakṣyamāṇaṃ naraṃ hanti| śīrṇā gudavalayo yasya tam| [tathā,] mukto nālo-nālaka iva, yasya taṃ muktanālaṃ,-muktabandhanamityarthaḥ| tathā, parvāsthiśūlo vidyate yasya tam| tathā, srastapāyuṃ-sthānāccyutagudam| tathā, balena kṣīṇam| punaḥ prakṛtatvādatīsāro viśiṣyate| annamevāpakvamupaveśyan saha tṛḍādibhiḥ saptabhirupadravairyuktaḥ pūrvoktaviśeṣaṇamāturaṃ hanti|

Aṣṭāṅgahṛdayasaṃhitā

aśmarī śūnavṛṣaṇaṃ baddhamūtraṃ rūjārditam||85||

Sarvāṅgasundarā

aśmarī śūnavṛṣaṇādiyuktaṃ naraṃ hanti|

Aṣṭāṅgahṛdayasaṃhitā

mehastṛḍdāhapiṭikāmāṃsakothātisāriṇam||85||

Sarvāṅgasundarā

mehaḥ-pramehaḥ, tṛḍādyupadravayuktaṃ naraṃ hanti|

Aṣṭāṅgahṛdayasaṃhitā

piṭikā marmahṛtpṛṣṭhastanāṃsagudamūrddhagāḥ||86||

parvapādakarasthā vā mandotsāhaṃ pramehiṇam||86||

sarvaṃ ca māṃsasaṅkothadāhatṛṣṇāmadajvaraiḥ||87||

visarpamarmasaṃrodhahidhmāśvāsabhramaklamaiḥ||87||

Sarvāṅgasundarā

piṭikā marmādigā athavā parvādisthā mandotsāhaṃ pramehāturaṃ ghnanti| sarvaṃ ca naraṃ māṃsasaṅkothādibhiḥ klamāntairyuktaṃ piṭikā ghnanti|

Aṣṭāṅgahṛdayasaṃhitā

gulmaḥ pṛthuparīṇāho ghanaḥ kūrma ivonnataḥ||88||

sirānaddho jvaracchardihidhmādhmānarujānvitaḥ||88||

kāsapīnasahṛllāsaśvāsātīsāraśophavān||89||

Sarvāṅgasundarā

gulmaḥ pṛthuparīṇāho yāvacchophavān hanti naram|

Aṣṭāṅgahṛdayasaṃhitā

viṇmūtrasaṅgrahaśvāsaśophahidhmājvarabhramaiḥ||89||

mūrccāccardyatisāraiśca jaṭharaṃ hanti durbalam||90||

śūnākṣaṃ kuṭilopasthamupaklinnatanutvacam||90||

virecanahṛtānāhamānahyantaṃ punaḥ punaḥ||91||

Sarvāṅgasundarā

viṇmūtrādibhiratīsārāntairupadravairhetubhūtairjaṭharaṃ ca kartṛbhūtamāturaṃ hanti| kīdṛśam ? durbalaṃ-hīnabalam| tathā, śūne akṣiṇī yasya tam| "bahuvrīhau sakthyakṣṇoḥ" iti ṣac| [ tathā ] kuṭila upastho-bastimeḍhravṛṣaṇādirūpo, yasya tam| tathā, upaklinne dehatvacau yasya tam| [ tathā, ] virecanena hṛta ānāho yasya tamapi muhurmuhurānahyantam|

Aṣṭāṅgahṛdayasaṃhitā

pāṇḍurogaḥ śvayathumān pītākṣinakhadarśanam||91||

Sarvāṅgasundarā

pāṇḍurogaḥ śvayathuyutaḥ pītākṣinakhadarśanamāturaṃ hanti|

Aṣṭāṅgahṛdayasaṃhitā

tandrādāhārucicchardimūrcchādhmānāti sāravān||92||

anekopadravayutaḥ pādābhyāṃ prasṛto naram||92||

nārīṃ śopho mukhāddhanti kukṣiguhyādubhāvapi||93||

rājīcitaḥ sravaṃśchardi jvaraśvāsāti sāriṇam||93||

Sarvāṅgasundarā

tandrādiyuktaḥ śopho+anekairupadravaiḥ- jvaraśvāsādibhiḥ yutaḥ pādataḥ prasṛto naraṃ hanti| mukhātpasṛtaḥ śophaḥ pūrvoktaviśeṣaṇayukto nārīṃ hanti| kukṣiguhyātprasṛta ubhavapi strīpuṃsau, hanti| tathā rājīcito-yathāsvaṃ doṣavarṇābhī rekhābhirvyāptaḥ, tathā sravan- yathādoṣaṃ srutiṃ kurvan , chardyādiyutaṃ puruṣaṃ hanti|

Aṣṭāṅgahṛdayasaṃhitā

jvarātisārau ṣophānte ṣvayathurvā tayoḥ kṣaye||94||

durbalasya viṣeṣeṇa jāyante+antāya dehinaḥ||94||

ṣvayathuryasya pādasthaḥ parisraste ca piṇḍike||95||

sīdataḥ sakthinī caiva taṃ bhiṣak parivarjayet||95||

ānanaṃ hastapādaṃ ca viṣeṣādyasya ṣuṣyataḥ||96||

ṣūyete vā vinā dehātsa māsādyāti pañcatām||96||

Sarvāṅgasundarā

jvarātisārau svatantrasya ṣophasyānte- avasāne, jāyete| athavā ṣvayathustayoḥ- jvarātisārayoḥ , kṣaye jāyate| evaṃ jvarātisāraṣophā yasya ṣarīriṇo jāyante tasya te+antāya- mṛtyave, jāyante| durbalasya viṣeṣeṇantāya, ṣīṅrakāritvāt| ṣvayathuḥ pādastho yasya piṇḍike ca parisraste- sthānāccyute ,sakthinī ca sīdataḥ- sādaṃ gacśataḥ , taṃ- tādṛṣaṃ naraṃ , vaidyo varjayet| mukhaṃ hastacaraṇaṃ ca yasyaite viṣeṣeṇa ṣuṣyataḥ , dehaṃ vinā vā yasya ṣūyete, sa āturo māsena pañcatāṃ- pañcamahābhūtasamatvaṃ , yāti|

Aṣṭāṅgahṛdayasaṃhitā

visarpaḥ kāsavaivarṇyajvaramūrśāṅgabhaṅgavān||97||

bhramāsyaṣophahṛllāsadehasādātisāravān||97||

Sarvāṅgasundarā

visarpaḥ kāsādimān hanti|

Aṣṭāṅgahṛdayasaṃhitā

kuṣṭaṃ viśīryamāṇāṅgaṃ raktanetraṃ hatasvaram||98||

mandāgniṃ jantubhirjuṣṭaṃ hanti tṛṣṇātisāriṇam||98||

Sarvāṅgasundarā

kuṣṭaṃ ca kartṛ viśīryamāṇāṅgādiyuktaṃ naraṃ hanti| viśīryamāṇāṅgaṃ- kothavaccharīram|

Aṣṭāṅgahṛdayasaṃhitā

vāyuḥ suptatvacaṃ bhugnaṃ kampaṣopharujāturam||99||

Sarvāṅgasundarā

vāyuḥ suptatvagādiyuktaṃ naraṃ hanti|

Aṣṭāṅgahṛdayasaṃhitā

vātāsraṃ mohamūrcchāyamadāsvapnajvarānvitam||99||

śirograhāruciśvāsasaṅkocasphoṭakothavat||100||

Sarvāṅgasundarā

vātāsraṃ- vātaraktaṃ mohādiyutaṃ hanti|

Aṣṭāṅgahṛdayasaṃhitā

śirorogāruciśvāsamohaviḍbhedatṛḍbhramaiḥ||100||

ghnanti sarvāmayāḥ kṣīṇasvaradhātubalānalam||101||

Sarvāṅgasundarā

śirorogeti| sarve ca te āmayāśca te (śīrorogadibhiḥ) kṣīṇasvarādikaṃ naraṃ ghnanti|

Aṣṭāṅgahṛdayasaṃhitā

vātavyādhirapasmārī kuṣṭhī raktyudarī kṣayī||101||

gulmī mehī ca tān kṣīṇān vikāre+alpe+api varjayet||102||

Sarvāṅgasundarā

vātākhyo vyādiryasya sa naraḥ tathā+apasmāravān kuṣṭhavān raktapittī jaṭharī kṣayavān gulmavān pramehī ca, tān- etān puruṣān , kṣīṇān sato+alpe+api vikāre sati varjayet||

Aṣṭāṅgahṛdayasaṃhitā

balamāṃsakṣayastīvro rogavṛddhirarocakaḥ||102||

yasyaturasya lakṣyante trīn pakṣanna sa jīvati||103||

Sarvāṅgasundarā

balamāṃsayoratyantaṃ kṣayaḥ rogasya vṛddhiḥ tathā+arocakaḥ ete yasyāturasya lakṣyante- upalabhyante, sa trīn pakṣān- sārdhaṃ māsaṃ , na jīvati|

Aṣṭāṅgahṛdayasaṃhitā

vātāṣṭhīlā+atisaṃvṛddhā tiṣṭantī dāruṇā hṛdi||103||

tṛṣṇayā nu parītasya sadyo muṣṇāti jīvitam||104||

Sarvāṅgasundarā

vātāṣṭhīlā+atyantaṃ pravṛddhā hṛdi tiṣṭhantī dāruṇā- atirukvarī , tṛṣāyuktasya puṃsaḥ śīghrameva jīvitahāriṇī bhavati|

Aṣṭāṅgahṛdayasaṃhitā

śaithilyaṃ piṇḍike vāyurnītvā nāsāṃ ca jihmatām||104||

kṣīṇātyāyamya manye vā sadyo muṣṇāti jīvitam||105||

nābhīgudāntaraṃ gatvā vaṅkṣṇau vā samāśrayan||105||

gṛhītvā pāyuhṛdaye kṣīṇadehasya vā balī||106||

malān bastiśiro nābhiṃ vibaddhya janayan rujam||106||

kurvan vaṅkṣṇayoḥ śūlaṃ tṛṇāṃ bhinnapurīṣatām||107||

śvāsaṃ vā janayan vāyurgṛhītvā gudavaṅkṣṇam||107||

vitatya parśukāgrāṇi gṛhītvoraśca mārutaḥ||108||

stimitasyātatākṣasya sadyo muṣṇāti jīvitam||108||

Sarvāṅgasundarā

vāyuh piṇḍike śaithilyaṃ nītvā tathā nāsāṃ jihmatāṃ- kuṭilatāṃ nītvā tathā kṣīṇasya narasya manye vā āyamya āyāmayitvā drāg jīvitaṃ muṣṇāti||vāyurnābhīgudayoranantaraṃ- madhyaṃ gatvā vaṅkṣṇau vā samāśrayan jīvitaṃ muṣṇāti| balī vā pavanaḥ pāyuṃ hṛdayaṃ ca gṛhītvā avaṣṭabhyaḥ , kṣīṇadehasya puṃsaḥ sadyo muṣṇāti jīvitam| vāyurmalān vibadhdya- sannirudhdya , bastiśironābhiṃ ca vibadhdya rujaṃ janayan sadyo muṣṇāti jīvitam| vāyurvaṅkṣaṇayoḥ śūlaṃ tathā tṛṣṇāṃ kurvan bhinnapuṛrīṣatāṃ ca vidadhathavā śvāsaṃ janayan gudaṃ vaṅkṣaṇau ca gṛhītvā sadyo muṣṇāti jīvitam| mārutaḥ parśukānāṃ- pārśvasthnāṃ , agrāṇi- prāntāni , vitatyaprastārya , tathoraḥ- vakṣo , gṛhītvā stimitasya- ārdratāṃ gatasya sakhedasya niścalasya vā , tathā ātatākṣasya- prasāritanetrasya , sadyo muṣṇāti jīvitam|

Aṣṭāṅgahṛdayasaṃhitā

sahasā jvarasantāpastṛṣṇā mūrcchā balakṣayaḥ||109||

viśleṣaṇaṃ casandhīnāṃ mumūrṣorupajāyate||109||

Sarvāṅgasundarā

sahasā- jhaṭityeva , jvarasantāpaḥ , tathā tṛṣṇā mūrcchā balakṣayaḥ sandhiviśleṣaśca , ityetanmumūrṣoḥ- sadyo mariṣyato jāyate|

Aṣṭāṅgahṛdayasaṃhitā

gosarge vadanādyasya svedaḥ pracyavate bhṛṣam||110||

lepajvaropataptasya durlabhaṃ tasya jīvitam||110||

Sarvāṅgasundarā

gosarge- gavāṃ mokṣakāle pratyūṣasi , lepajvareṇa- ṣleṣmajvareṇopataptasya yasyavadanāt svedaḥ pracyavate , tasya durlabhaṃ jīvitam| durlabhamiti '' īṣadduḥsuṣu" ityādinā khal| " na sundurbhyāṃ '' iti numniṣedhaḥ| nanu ,riṣṭānāṃ niṣcitānāmihābhidhānaprastāvāt kimidamaniṣcitamuktaṃ durlabhamiti? maivam| ekāntika evārtho+ayaṃ hi durlabhaṣabdaḥ| tathā ca vālmīkinā jagade- " putra vīkṣasva pitaraṃ suhṛṣṭaṃ ca kuru priyaṃ| dirlabhaṃ jīvitaṃ hyasya punaḥ putro bhaviṣyati||" iti| tasmāddurlabhaṣabdasya nāsti jīvitamityeṣa niṣcita evārthaḥ prasidhdaḥ|

Aṣṭāṅgahṛdayasaṃhitā

pravālagulikābhāsā yasya gātre masūrikāḥ||111||

utpadyāśu vinaśyanti na cirātsa vinaśyati||111||

Sarvāṅgasundarā

masūrikāḥ- masūrasaṃsthānāḥ piṭikāḥ pravālaguṭikāsadṛśā yasya śarīra utpadya śīghraṃ vinaśyanti , sa naro drāgeva vinaśyati|

Aṣṭāṅgahṛdayasaṃhitā

masūravidalaprakhyāstathā vidṛmasannibhāḥ||112||

antarvakrāḥ kiṇābhāśca visphoṭā dehanāśanāḥ||112||

Sarvāṅgasundarā

masūravidalākārāḥ , tathā pravālasadṛṛśāḥ , tathā+antaḥ- madhye , vakraṃ- mukhaṃ , yeṣāṃ te , tathā kiṇābhāḥ , ete catuṣprakārā api visphoṭā dehasya nāśanāḥ|

Aṣṭāṅgahṛdayasaṃhitā

kāmalā+akṣṇormukhaṃ pūrṇaṃ śaṅkhayormuktamāṃsatā||113||

santrāsaścoṣṇatā+aṅge ca yasya taṃ parivarjayet||113||

Sarvāṅgasundarā

yasyākṣṇoḥ kāmalā- pītābhāsatvaṃ bhavati , mukhaṃ pūrṇaṃ- svābhāvikam, śaṅkhayormuktamāṃsatvam , santrāsaḥ , uṣṇatā cāṅge bhavati , tamāturaṃ varjayet- ayaśaḥ parihṛtaye na cikitset|

Aṣṭāṅgahṛdayasaṃhitā

akasmādanudhāvacca vighṛṣṭaṃ tvaksamāśrayam||114||

Sarvāṅgasundarā

akasmāt- kāraṇaṃ vinā , tvaksamāśrayaṃ vighṛṣṭaṃ yasyānudhāvacca lakṣyaten tamapi vaidyo varjayet|

Aṣṭāṅgahṛdayasaṃhitā

(candanośīramadirākuṇapadhvāṅkṣagandhayaḥ||1||

śaivālakukkuṭaśikhākuṅkumālamaṣīprabhāḥ||1||

antardāhā nirūṣmāṇaḥ prāṇanāśakarā vraṇāḥ||115||

) yo vātajo na śūlāya marmajaśca ruje na yaḥ||115||

acūrṇaścūrṇakīrṇābho yatrākasmācca dṛśyate||115||

rūpaṃ śaktidhvajādīnāṃ sarvāṃstānvarjayedvraṇān||116||

Sarvāṅgasundarā

yo vraṇo vātajo liṅgānumitaḥ śūlāya na bhavati , pittajo na dāhāya , kaphajaśca na pūyāya , marmajaśca na pīḍāyai| tathā , yasmin vraṇe+acūrṇaścūrṇenākīrṇābhaḥ- cūrṇavyāpta iva dṛśyate| tathā yasmin vraṇe kāraṇaṃ vinā- akasmāt , rūpaṃ śaktidhvajādīnāṃ dṛśyate| ādiśabdena śalyatomarādiparigraḥ| tān sarvān vraṇān varjayet|

Aṣṭāṅgahṛdayasaṃhitā

viṇmūtramārutavahaṃ kṛmiṇaṃ ca bhagandaram||116||

Sarvāṅgasundarā

viṇmūtramārutā yena niḥsaranti kṛmijuṣṭaśca yaḥ taṃ ca bhagandaraṃ varjayet| kṛmiṇamiti "pamaditvāt"(`lomādipāmādipicchādibhyaḥ śanelacaḥ|') napratyayaḥ|

Aṣṭāṅgahṛdayasaṃhitā

ghaṭṭayan jānunā jānu pādāvudyamya pātayan||117||

yo+apāsyati muhurvakramāturo na sa jīvati||117||

Sarvāṅgasundarā

yaścāturo jānunā jānu ghaṭṭayan tathā pādāvudyamya-utkṣipya, pātayan- saṅkṣipan , muhurmuhurātmīyaṃ vakraṃ- mukhaṃ, apāsyati-kāraṇaṃ vinā+anyatra nayati, sa na jīvati|

Aṣṭāṅgahṛdayasaṃhitā

dantaiśchindannakhāgrāṇi taiśca keśāṃstṛṇāni ca||118||

bhūmiṃ kāṣṭhena vilikhan loṣṭaṃ loṣṭena tāḍayan||118||

hṛṣṭaromā sāndramūtraḥ śuṣkakāsī jvarī ca yaḥ||119||

muhurhasan muhuḥkṣveḍan śayyāṃ pādena hanti yaḥ||119||

muhuśchidrāṇi visṛśannāturo na sa jīvati||120||

Sarvāṅgasundarā

yaścāturo hṛṣṭaromā sāndramūtraḥ tathā śuṣkakāsī tathā jvarī , sa idamidaṃ kurvanna jīvati| kiṃ tat ? ityāha- dantaiśchindanakhāgrāṇi, tathā taireva- dantaiḥ , keśāṃśchindan, tathā- tṛṇāni chindan , tathā bhuvaṃ kāṣṭhena vilikhan , loṣṭamaparaloṣṭena taḍayan, muhuḥ punaḥpunarhasan ,tathā muhuḥ kṣveḍan- śabdaṃ kurvan , muhuḥ śayyāṃ pādena yo hanti , tathā chidrāṇi- aparādhān vimṛśan- ghoṣayan| kecidvyācakṣate,- chidrāṇi-nāsikādīni, vimṛśan- saṃspṛśan, iti|

Aṣṭāṅgahṛdayasaṃhitā

mṛtyave sahasā+a+artasya tilakavyaṅgaviplavaḥ||120||

mukhe, dantanakhe puṣpaṃ, jaṭhare vividhāḥ sirāḥ||121||

Sarvāṅgasundarā

artasya-āturasya, sahasā jāto mukhe-vadane, tilakavyaṅgaviplavo mṛtyave-maraṇāya| tathā, dantāśca nakhāśca dantanakhaṃ, tasmin dantanakhe, sahasā puṣpaṃ jātamāturasya mṛtyave| tathā, jaṭhare sahasā vividhāḥ-nānāvidhā varṇena saṃsthānena ca, sirā jātā ārtasya mṛtyave-maraṇaṃ sūcayantītyarthaḥ|

Aṣṭāṅgahṛdayasaṃhitā

ūrdhvaśvāsaṃ gatoṣmāṇaṃ śūlopahatavaṅkṣaṇam||121||

śarma cānadhigacchantaṃ buddhimān parivarjayet||122||

Sarvāṅgasundarā

ūrdhvaśvāsādimantamāturaṃ sumativarjayet-na cikitset|

Aṣṭāṅgahṛdayasaṃhitā

vikārā yasya vardhante prakṛtiḥ parihīyate||122||

sahasā sahasā tasya mṛtyurharati jīvitam||123||

Sarvāṅgasundarā

vikārāḥ-jvarādayaḥ, yasyāturasyākasmādvardhante| prakṛtiḥ-svabhāvaḥ, parihīyate| yathā, śūraḥ kātaraḥ syāt, dātā vā tṛṣṇāvān, ityādi| athavā, prakṛtiḥ-vātādiḥ, tena vātaprakṛtiḥ pittaprakṛtirbhavet, ityādi| tasya sahasā-śīghrameva, jīvitaṃ mṛtyurharati|

Aṣṭāṅgahṛdayasaṃhitā

yamuddiśyāturaṃ vaidyaḥ sampādayitumauṣadham||123||

yatamāno na śaknoti durlabhaṃ tasya jīvitam||124||

Sarvāṅgasundarā

yamāturamuddiśya bhiṣagyatamāna auṣadhaṃ sampādayituṃ na śaknoti, tasya durlabhaṃ jīvitam|

Aṣṭāṅgahṛdayasaṃhitā

vijñātaṃ bahuśaḥ siddhaṃ vidhivaccāvacāritam||124||

na sidhyatyauṣadhaṃ yasya nāsti tasya cikitsitam||125||

Sarvāṅgasundarā

yasyāturasyauṣadhaṃ vijñātaṃ bahuśaḥ siddhaṃ vidhānena copayuktaṃ na sidhyati, tasya cikitsitaṃ nāsti|

Aṣṭāṅgahṛdayasaṃhitā

bhavedyasyauṣadhe+anne vā kalpyamāne viparyayaḥ||125||

akasmādvarṇagandhādeḥ svastho+api na sa jīvati||126||

Sarvāṅgasundarā

yasyauṣadhe-kaṣāyaghṛtalehādau, tathā+anne-bhaktasūpādike, vā kalpyamāne viparyayaḥ-anyathāsampattirvarṇagandharūpādeḥ, akasmāt-nimittaṃ vinā+api bhavet, sa svastho+api na jīvati|

Aṣṭāṅgahṛdayasaṃhitā

nivāte sendhanaṃ yasya jyotiścāpyupaśāmyati||126||

āturasya gṛhe yasya bhidyante vā patanti vā||127||

atimātramamatrāṇi durlabhaṃ tasya jīvitam||127||

Sarvāṅgasundarā

yasya cāturasya gṛhe nivāta indhanasahitaṃ jyotiḥ-agnyādirūpaṃ śāmyati, tasya durlabhaṃ jīvitam| yasya cāturasya gṛhe+amatrāṇi-bhājanāni, atimātraṃ-atyantaṃ bhidyante, athavā patanti, tasya durlabhaṃ jīvitam|

Aṣṭāṅgahṛdayasaṃhitā

yaṃ naraṃ sahasā rogo durbalaṃ parimuñcati||128||

saṃśayaprāptamātreyo jīvitaṃ tasya manyate||128||

Sarvāṅgasundarā

yaṃ naraṃ durbalaṃ saṃśayaprāptaṃ santaṃ sahasā-jhaṭityeva, rogo muñcati tasya narasyātreyo jīvitaṃ saṃśayaprāptaṃ manyate-pratipadyate|

Aṣṭāṅgahṛdayasaṃhitā

kathayenna ca pṛṣṭo+api duḥśravaṃ maraṇaṃ bhiṣak||129||

gatāsorbandhumitrāṇāṃ na ceccettaṃ cikitsitum||129||

Sarvāṅgasundarā

gatāsorbandhumitrāṇi teṣām, prakṛtatvādgatāsusambandhi maraṇaṃ duḥśravaṃ pṛṣṭo+api vaidyo na kathayet, kimutāpṛṣṭaḥ ? tathā hi vaidyoktādduḥśravamaraṇaśabdaśravaṇāt santāpa utpadyate tatsuhṛdām| evaṃ ca bhiṣajaḥ paropatāpakaraṇāt pāpena yogaḥ syāt| na ca taṃ-gatāsuṃ, cikitsituṃ vaidya iccet| tathāvidhāturacikitsanāddhi vaidyasyāyaśaḥsaṃyogaḥ syāt| gatāsoriti bhāvinibhūtavadupacārādbhaviṣyati kto vaidyaḥ| yathā-"vṛṣṭo devaḥ sampannāḥ śālayaḥ" iti|

Aṣṭāṅgahṛdayasaṃhitā

yamadūtapiśācādyaiyatparāsurupāsyate||130||

ghnadbhirauṣadhavīryāṇi tasmāttaṃ parivarjayet||130||

Sarvāṅgasundarā

yamadūtapiśācarakṣaḥprabhṛtibhiḥ, yat-yasmāt, parāsuḥ gatāsuḥ, upāsyate-sevyate| kimbhūtaiḥ ? auṣadhānāṃ-rasāyanādīnāṃ, vīryāṇi-śaktiḥ, ghnadbhiḥ-yathāyathaṃ vyādhipraśamanasāmarthyamanyathā kurvadbhiḥ| tasmāttaṃ parivarjayet|

Aṣṭāṅgahṛdayasaṃhitā

āyurvedaphalaṃ kṛtsnaṃ yadāyurjñe pratiṣṭhitam||131||

riṣṭajñānādṛtastasmātsarvadaiva bhavedbhiṣak||131||

Sarvāṅgasundarā

yat-yasmāt, āyurjñe-āyurvedavidi vaidye, āyurvedaphalaṃ sakalaṃ pratiṣṭhitam| tasmādriṣṭājñānādṛto bhiṣagbhavet| āyurvedasya hyetatphalam,-yadāyuṣaḥ parijñānaṃ paripālanaṃ ca| taccobhayaṃ riṣṭajñānājjāyate, tasmādatrādaraḥ kāryaḥ|

Aṣṭāṅgahṛdayasaṃhitā

maraṇaṃ prāṇināṃ dṛṣṭamāyuḥpuṇyobhakṣayāt||132||

tayorapyakṣayāddṛṣṭaṃ viṣamāparihāriṇām||132||

iti śrī vaidyapatisiṃhaguptasūnuśrīmadbāgbhāṭaviracitā- yāmaṣṭāṅgahṛdayasaṃhitāyāṃ dvitīye śārīrasthāne vikṛtivijñānīyo nāma pañcamo+adhyāyaḥ||5||

Sarvāṅgasundarā

āyuśca puṇyaṃ cobhayaṃ ca, prakṛtatvādāyuḥpuṇyayorubhayosteṣāmāyuḥpuṇyobhayānāṃ kṣaya āyuḥpuṇyobhayakṣayaḥ, tasmādāyuḥpuṇyobhakṣayāt maraṇaṃ prāṇināṃ-śarīriṇāṃ, dṛṣṭaṃ-upalabdhaṃ, munīndraiḥ| tatra sarvopakaraṇasampannāmapi samyagvāhyamānarathavadupabhogavaśena yathocitapramāṇāyuḥkṣayādyanmaraṇaṃ jāyate, tadāyuḥkakṣayāditi bodhyam| jyotiḥśāstravidbhirjātakaparikalpitaniyatāyuṣāmanyeṣāṃ ca yadāhārādyabhāvena maraṇaṃ, tatpuṇyakṣayādbodhyam| yatrāyuḥkṣayo yathāvallakṣito dṛśyate, tathaiva ca puṇyakṣayaḥ, tadubhayakṣayānmaraṇaṃ bodhyam| na caitadeva hetutrayamāyuḥpuṇyobhayakṣayalakṣaṇaṃ śarīriṇāṃ maraṇe kāraṇam| kintarhi ? anyadapi vidyata ityāha-tayorityādi| nanu, āyuḥpuṇyobhayakṣayātmakaṃ lakṣaṇatritayaṃ prakṛtam| tataśca teṣāmiti nirdeśaḥ prāptaḥ| naitadevam| iha hyāyuḥpuṇyayoreva parāmarśaḥ sarvanāmnāyukto na tu tṛtīyasya hetoḥ, tadātmakatvādubhayasya| ataḥ 'tayorapyakṣayāt' iti yukto dvayornideśaḥ| tayoḥ-āyuḥpuṇyayoḥ, ahānito+api maraṇaṃ dṛṣṭam| yasmāddīrghāyuṣopetānāṃ tathā puṇyavattvalakṣaṇaṃ yatsarvopakaraṇatvaṃ tatsampannānāmasevyodbhūtam| viṣamaṃcaṇḍamātaṅguturaṅgagomahiṣadurgandhavegaśvabhraprapātakesarīsarīsṛpādisevanaṃ, na tatpariharantyevaṃ śīlaṃ yeṣāṃ te viṣamāparihāriṇaḥ, teṣāṃ yanmaraṇaṃ tadviṣamāpariharaṇādbhavati| yadyapyāyuḥkṣayādeva sarvaṃ maraṇam, tathā+api puṇyakṣayaviṣamāpariharaṇābhyāmāyuḥkṣayasyaiva kāraṇabhūtatvādevamuktam| tadevaṃ vidyamānāyuṣṭve tathā sarvopakaraṇasampannatve viṣamamapariharatāṃ yanmaraṇaṃ tadviṣamāparihāriṇāṃ bodhyam| bāhyavāhakadoṣādikāraṇarathavināśasadṛśamiti|

iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭī- kāyāṃ sarvāṅgasundarākhyāyāṃ dvitīye śārīrasthāne vikṛtivijñānīyo nāma pañcamo+adhyāyaḥ samāptaḥ|| 5||

Unidentified passage. This is missing in the print edition.

athāto+aṅgavibhāgaṃ śārīraṃ vyākhyāsyāmaḥ||1||

iti ha smāhurātreyādayo maharṣayaḥ||1||

samprasūte garbhe+aṅgāsthisirāmarmaparijñānārthamadhyāyārambhaḥ| tatrāśrayatvādaṅgavibhāgaḥ prathamamucyate kāraṇopacārādadhyāyasya nāma|| 1||

sakalamapi śarīramaṅgamityucyate||2||

tatra punaḥ ṣaḍaṅgam||2||

śire+antarādhirdvau bāhū sakthinī ca||2||

netranābhipāṇipādā- dīni tvasya pratyaṅgāni||2||

aṅgaṃ śarīram| tasya ṣaṭ śiraḥprabhṛtīnyaṅgānyavayavāḥ| antarādhiḥ ājatrorākaṭeḥ| pratyaṅgamavayavasyāpyavayavaḥ| netrakarṇādīni śirasaḥ| nābhihṛdayādīnyantarādheḥ| prāṇiskandhādīni bāhvoḥ| pādajaṅṅādīni sakthnoḥ|| 2||

mahāguṇamayebhyaśca khapavanatejojalabhūmyākhyebhyo mahābhūtebhyaścetanādhiṣṭhitebhyo+abhinirvṛttiraṅgasya||3||

tasya cāṅgasya khādibhyo mahābhūtebhyo+abhinirvṛttiḥ| kimbhūtebhyaścetanenātmanā+adhiṣṭhitebhyaḥ| tāni ca kimbhūtāni? mahāguṇamayāni| sattvādaya eva bhūtabhāvena pariṇatā ātmādhiṣṭhitāśca|| 3||

tasya cāṅgasya khādibhyo mahābhūtebhyo+abhinirvṛttiḥ| kimbhūtebhyaścetanenātmanā+adhiṣṭhitebhyaḥ| tāni ca kimbhūtāni? mahāguṇamayāni| sattvādaya eva bhūtabhāvena pariṇatā ātmādhiṣṭhitāśca|| 3||

bhūtānāmeva ca dṛṣṭādṛṣṭavividhakarmavaśādanekarūpāt sanniveśaṣadākṛtipramāṇasnehadīptisvarādīnāṃ sārupyamasārūpyaṃ vā sūkṣmasthūlatāratamyabhedabhinnamatibahuprakāraṃ niṣpadyate||4||

tatra śarīre tathā teṣāmeva mahābhūtānāṃ sanniveśaviśeṣāt prakṛtipramāṇādīnāṃ sādruṣyamasādṛśyaṃ ca bahuprakāraṃ niṣpadyate| kimbhūtāt sanniveśaviśeṣāt ? dṛṣṭādṛṣṭanānāvidhakarmavaśenānekarūpāt| dṛṣṭaṃ karma mātṛpitṛbhyāṃ snehakṛtamāhārādi| adṛṣṭamanyajanmakṛtam| śarīrāṇāṃ kimbhūtaṃ sārūpyamasārūpyañcāha-sūkṣmāditāratamyabhedabhinnamata eva ca bahuprakāram|| 4||

tatra sattbahulamākaśam||5||

tatretyādinā pratyekamapi mahābhūtasya triguṇatve viśeṣakathanam|

rajobahulo vāyuḥ||1||

agnilakṣaṇam

sattvatamobahulamambu||1||

pṛthivyā lakṣaṇam

teṣāmapratiṅātaścalatvamauṣṇyaṃ dravatā kāṭhinyamiti kramā- lliṅgāni||6||

teṣāṃ mahābhūtānāṃ pañcānāṃ sadbhāve apratiṅātādikrameṇa liṅgam|

viśeṣataśca śrotrādiṣvindriyeṣvavasthānam||7||

teṣāṃ ca mahābhūtānāṃ śabdādibhirguṇaiḥ krameṇaiva ekaikapravṛddhairanvayaḥ| tena śabdaguṇamākāśam| śabdasparśaguṇaḥ pavanaḥ| śabdasparśarupaguṇaṃ tejaḥ| śabdasparśarūparasaguṇaṃ jalam| śabdādipañcaguṇā pṛthivī|| 7||

śabdasparśarūparasagandhairekaikapravṛddhairanvayaḥ||8||

teṣāṃ ca mahābhūtānāṃ śabdādibhirguṇaiḥ krameṇaiva ekaikapravṛddhairanvayaḥ| tena śabdaguṇamākāśam| śabdasparśaguṇaḥ pavanaḥ| śabdasparśarūpaguṇaṃ tejaḥ| śabdasparśarūparasaguṇaṃ jalam| śabdādipañcaguṇā pṛthivī|| 8|

tatrā+a+akāśajāni śrotraṃ śabdaḥ sarvastrotāṃsi viviktatā||9||

tatra śarīra ākāśajāni śrotrādīni| śrotramindriyam| tathā śabdaḥ| ākāśabhāvācśabdabhāvaḥ| viviktatā śārīrāṇāṃ bhāvānāṃ vibhāgaḥ|| 9||

vāyavīyāni sparśanaṃ sparśaḥ praśvāsocśvāsādiparispandanāni lāṅavaṃ ca||10||

vāyavīyāni sparśanādīni| sparśanamindriyam| sparśo+anyasparśanaviṣayaḥ| evaṃ rūpādīnāmapi vācyam|| 10||

āgneyāni darśanaṃ rūpaṃ pittamūṣmā paktiḥ santāpo medhā varṇo bhāstejaḥ śauryyañca||11||

āgneyāni darśanādīni| darśanaṃ cakṣurindriyam| pittaṃ doṣaḥ| uṣmā agniḥ| paktistatkriyā| bhā kāntiḥ| tejaḥ prasiddham|

āmbhasāni rasanaṃ rasaḥ svedakledavasā+asṛkaśukramūtrādidravasamūhaḥ śaityaṃ snehaśca||12||

āmbhasāni dehe rasanādayaḥ| eko rasaśabdo rasaviṣayatvajñāpanārthaḥ| dvitīyo dhātuviśeṣagrahaṇārthaḥ|| 12||

pārthīvāni ṅrāṇaṃ gandhaḥ keśanakhāsthyādimūrtasamūho dhairyyasthairyyañca||13||

pārthivāni ṅrāṇādīni| iti dehe pañcamahābhūtakārye cetanaścāpyāyātyavahitamanasāpi parīkṣyamāṇo na kiñcillabhyate|| 13||

teśu mātṛjāni mṛdūni tvagraktamāṃsamedomajjanābhihṛdayāmāśayagarbhāśayayakṛtplīhāklomāntragudādīni||14||

mātṛjānīti teṣu ca mahābhūtakāryeṣu madhye kiñcidgarbhasya mātṛjam| kiñcit pitṛjam| kiñciccetanajam| cetana ātmā| tataḥ saṃkrāntamityarthaḥ| tvagādīnyanyāni mṛdūni garbhasya mātṛjāni vidyāt| garbhāśayaḥ strīgarbhasyaiva|| 14||

pitṛjāni sthirāṇi keśanakhāsthiśukrasirāsnāyvādīni||15||

keśādīnyanyāni ca sthirāṇi pitṛjāni|| 15||

ātmajāni nānāyoniṣūtpittirmanaścetanendriyāṇi prāṇāpānau dhāraṇamākṛtisvaravarṇaviśeṣāḥ kāmakrodhalobhabhayaharṣadharmaśīlatāsmṛtibuddhīcśādveṣaprayatnāhaṅkārasukhaduḥkhāyurātmajñānāni ca||16||

ātmajāni punarnānāvidhayonyutpatyādīni| ātmanā hyavadātānavadātakarmakāraṇabhūtena yoniṣu mṛgasarīsṛpādiṣūtpadyate; ataḥ saṃskāreṇa niḥśreyasāya| tathā manaḥ ātmajam| taddhi na kutaścidāgacśatyātmanā nityasambandhitvāt| indriyāṇi tvātmakṛtānyeva| cetanendriyāṇi pañca buddhīndriyāṇi śrotrādīni| prāṇāpānau cātmajau| tābhyāmeva hyātmakāraṇābhyāṃ jīvyate| sādhāraṇamavayavānāṃ dhāraṇamutsāhena dehāvaṣṭambhaḥ| ākṛtyādīnāṃ nānāvidhā viśeṣāḥ ākṛtiḥ saṃsthānam| tasyāṃ hi bhūtāni samavāyikāraṇam| ātmā tvasamavāyikāraṇam| kāmādayaḥ sarva eva vijñānadharmā ātmabhavāḥ| tathā sukhādayo+apyātmanaḥ karmaphalatvāt|| 16||

sātmyajānyāyurārogyamanālāsyalolupatvamindriyaprasādasvaravarṇaujaḥ sampatpraśastatā praharṣabhūyastvaṃ medhābalaṃ ca||17||

sātmyajāni yāni dehino garbhāt prabhṛti sātmyasevina eva bhavanti| svarādīnāṃ sampatparipūrṇatvam| praśastatā praśasyatvam|| 17||

rasajāni kṛtsnasya dehasya sambhavo vṛttirvṛddhistṛptiralaulyaṃ puṣṭirutsāhaśca||18||

rasajāni yāni rasebhyaḥ pariṇatebhyaḥ sampadyante| dehasya sambhavo mātṛjaṭhare| vṛttirvṛddhistatraiva| jātasya ca|| 18||

śuddhasattvajāni śaucamāstikatvaṃ, kṛtajñatā, dākṣiṇyaṃ, vyavasāyaḥ, śauryyaṃ, gāmbhiryaṃ buddhirmedhā, smṛtiḥ śuklavartmarucirbhaktirabhiṣaṅgābhāvastamoguṇo viparyayaśca||19||

śuddhasattvajāni yāni ca vastūni rajastamobhyāmanapahatena śuddhena sattvena bhavanti| asti paraloka iti vijñānaṃ yasyā+asāvāstikastasya bhāvaḥ āstikatvam| buddhirgrahaṇaśaktiḥ| medhā prajñā| bhaktirdevatādi viṣaye| abhiṣaṅgaḥ samparityāgāśaktatā tasyā+abhāvaḥ krodhādyanabhibhava iti yāvat| tamoguṇānāṃ vakṣyamāṇānāmajñānaviṣādādīnāṃ vaiparītyamiti sattvajāni|| 19||

rājasāni durupacāratā+anāryaṃ śauryyaṃ mātsaryamamita- bhāṣitvamahaṅkāro lolupatvaṃ dambho mānaḥ krodho harṣaḥ kāmaśca||20||

rājasāni tāmasāni ca rajastamobhyāmupahatena sattvenaiva bhavanti| durupacāraḥ yasya paricārakādibhirduḥkhena cittaṃ grahītuṃ pāryyate tasya bhāvaḥ| anāryaṃ śauryaṃ viṣayakālādinā anucitam| ucitaṃ śauryyaṃ sāttvikatvameva| lolupo viṣayakautukī tasya bhāvaḥ|

tāmasānyajñānaṃ viṣādaḥ pramādo nidrā+a+alasyaṃ kṣuttṛṣṇā śoko mātsaryaṃ vipratipattiḥ parātisandhānaṃ sattvaguṇa vaiparītyaṃ ca||21||

ajñānādīni tāmasāni| ajñānaṃ mithyājñānam| vipratipattirvirodho+anyena| parātisandhānaṃ parapakṣapratibandhaḥ| sattvajānāṃ śaucāstikatvādīnāṃ vaiparītyam|| 21||

tatra sattvaṃ manastasyopaplavo rajastamaśca ityevambhūtātmakaṃ dehamāhuḥ||22||

sattvaṃ kimucyata ityāha-tatretyādi| sattvaṃ manaḥ iti paryyāyau| tasya sattvasya rajastamaścopaplavau| ityanena prakāreṇa pṛthivyādivikārasamudāyātmakaṃ dehamāhurācāryyāḥ| tenaitat sthitamasmin darśane-ātmā nityaḥ avikāraḥ na jāyate na ca vinaśyati| sattvādisaṃyogāttu jātādivyapadeśaṃ labhate| saṃyogaśca tasyāvidyāsvabhāvakṛtaḥ| avidyākṣayādhyavalīne saṃyoge śuddhaḥ san mukta ityucyate| ekena hyanvayinā kartrā vinā bālatvādīnāṃ smṛtyādinā phalābhisandhānena kāryyā+apravṛtterdehādikāryyasya ca sambhavaḥ| sa ca svatantro+apyātmanaiva tatkarma karoti| yasya bandho vā mokṣo vā phalamaśnute, tasya ca svakarmaṇa eva karaṇāt kāraṇāt saṃyogastadvināśau bandhamokṣau| na hyātmanā kartrā vinā śarīrasya sambhavaḥ| tathā ca bhagavān carakaḥ- mṛddaṇḍacakraiśca kṛtaṃ kumbhakārādṛte ghaṭam| kṛtaṃ mṛttṛṇakāṣṭhaiśca gṛhakārādvinā gṛham| yo vadetsa vadeddehaṃ sambhūyakaraṇaiḥ kṛtam| iti| tasmādātmā cetanaḥ kāraṇaṃ nityaḥ| acetanāni tu mahābhūtāni anityāni pratikṣaṇapradhvaṃsīni| teṣāṃ hi nityatve bhāvānāṃ vṛddhyādyasambhavaḥ| na hi tadekaṃ vastu tathā cānyathā ca bhavitumarhati| dṛśyate ca| tasmādanityāni bhūtāni| tadadhiṣṭhitāni puruṣākhyāṃ labhante| evamātmano+anādiḥ saṃyogaḥ puruṣasaṃyogibhiranyonyasāpekṣairbhavati| tasmāt sthitamevambhūtātmakaṃ dehamāhuriti|

tasya punaḥ pravibhāgaḥ-tvacaḥ kalā doṣā dhātavo malā buddhīndriyāṇi tadadhiṣṭhitāni karmendriyāṇyatīndriyamāśayāḥ prāṇāyatanāni kaṇḍarājālāni kūrcārajjvassīvanyo+asthisaṅghātāḥ sīmantā asthīnyasthisandhayaḥ snāyūni peśyaḥ sirā dhamanyaḥ srotāṃsyūṣmāṇo marmaṇi keśaśmaśrulomāni prakṛtivikṛtibhedāśca||23||

sa ca dehastvagādibhirapoddhāreṇa pravibhajyate| subodham|| 23||

tatrā+asṛjaḥ pacyamānasya kṣīrasyeva santānikāḥ ṣaṭ tvaco bhavanti||24||

tatra dehe ṣaṭ tvaco raktāt svoṣmaṇā pacyamānātkṣīrajālikāvat bhavanti| tāstu kadalīdalavadantare krameṇa vartante| tāsāṃ tvacāṃ prasādādraktasya prasādaḥ| tvaco hi raktasya prasannatāṃ janayanti| ghanībhāvasyālpībhāvāpādanācca|| 24||

tvakprasādādraktasya prasādaḥ||25||

udakadharā tvak tāsāmudakadharā cādyā||25||

tāsāṃ prathamā deha udakaṃ vibharti yena bahirārdratvābhāvaḥ|| 25||

dvitīyā+asṛgdharā||26||

dvitīyayā ruddhantvasram| tena raktaṃ na bahiḥ syandate| sā+asṛgdharā nāma ityādi subodham|| 26||

tṛtīyā sidhmakilāsādhiṣṭhānā||27||

yadāśritya yasya bhāvastasya tadadhiṣṭhānam| sidhma kuṣṭhaviśeṣaḥ| kilāsaṃ śvitram|| 27||

pañcamī punaralajīvidradhyadhiṣṭhānā||28||

prāṇadharā tvak ṣaṣṭhī tu prāṇadhara||28||

yasyāṃ śinnāyāṃ tāmyatyandhamiva ca tamaḥ praviśati yāṃ cādhiṣṭhāyārūṃṣi jāyante||28||

parvasu kṛṣṇaraktāni sthūlamūlāni duścikitsyatamāni||28||

ṣaṣṭhī sarvasāmantarmāṃsalagnā| sā prāṇānantaravaruddhyā+avatatyāvatiṣṭhati| tadadhiṣṭhānāni hi viśeṣeṇa kṛṣṇaraktānyarūṃṣi|

anye sapta tvaco vadanti||29||

bhāsinī tvak tatra prathamā bhāsinī nāma yā varṇānāmavabhāsinī khādīnāṃ ca pañcānāṃ śāyānāṃ sā vrīheraṣṭādaśabhāgapramāṇā||29||

anye tvācāryyā bhāsinyādibhedena saptasaṃjñāstvaco vadanti| subodham| pañca śāyā vakṣyamāṇāḥ|| 29||

yastu dhātvāśayāntareṣu kledo+avatiṣṭhate sa yathā svamūṣmabhirvipakvaḥ snāyuśleṣmajarāyucśannaḥ kāṣṭha iva sāro dhātusāraśeṣo rasaśeṣolpatvāt kalāsaṃjñaḥ||30||

uktāstvacaḥ kalā ucyante-yastvityādi| dhātūnāṃ raktādīnāmāśayā yāni srotāṃsi teśāṃ dvayordhātvāśayayormadhye yaḥ kledaḥ sa svena-svena dhātūṣmaṇā pakvaḥ śleṣmādiśannaḥ san kalākhyā labhate| kāṣṭhasāravat yathā kāṣṭhe+antaḥsāro vibhajyate, tathā śarīre kalāḥ| tāśca svasthānamajahatyaḥ śarīraṃ vyāpnuvanti| sa tu kledo dhātusāraśeṣo na pūrvadhātutāṃ nāpyuttaradhātutāṃ prāpnotyataḥ svalpatvāt kalāsaṃjñaḥ, āsāṃ tu kramo dhātukramasambhavaviśeṣāt| viśiṣṭakāryatā tu svabhāvāt|| 30||

tāsāṃ prathamā māṃsadharā nāma||31||

yasyāṃ māṃse sirāsnāyudhamanīsrotasāṃ bhūmāviva paṅkodakena bisamṛṇālānāṃ pratānāni bhavanti||31||

tathāhi-prathamā rasaviśeṣajā+api māṃsadhara| yasyāṃ bhūmyāmivādhiṣṭhāya māṃse kardamasadṛśe sirādīnāṃ pratānāni mṛṇālaprakhyāni bhavanti|| 31||

dvitīyā raktadhara nāma māṃsasyābhyantaratastasyāṃ śoṇitaṃ viśeṣataśca sirāplīhayakṛtsu bhavati||32||

māṃsācca kṣatāt kṣatajaṃ vṛkṣādiva kṣīriṇaḥ kṣīraṃ pravarttate||32||

dvitīyāyāṃ śoṇitaṃ bhavati| viśeṣato yakṛdādiṣveva tasyāṃ kalāyāṃ śoṇitaṃ bhavati prabhāvācca māṃsāt kṣatāt bahiḥ śoṇitaṃ pravarttate| na hi tayā vinā māṃse raktaṃ bhavati| dṛṣṭāntaḥ sphuṭapratipattyarthaḥ|| 32||

tṛtīyā medodharā nāma||3||

medo hi tasyāmudare+aṇvasthiṣu ca saraktaṃ bhavati||3||

tadeva ca śirasi kapālapraticśannaṃ mastiṣkākhyaṃ mastuluṅgākhyaṃ ca sthūlāsthiṣu ca majjā||3||

tṛtīyāyāṃ medaḥkartṛ saraktaṃ bhavatyudare+aṇvasthiṣu| tāmevā +a+aśritya medo mastuluṅgatvaṃ yāti majjatvaṃ ca yāti|| 33||

caturthī śleṣmadharā nāma||34||

tatsthena hi śleṣmaṇā śleṣitāḥ sarvasandhayo dṛḍhā bhavanti sopāṅgā sābhyaṅgā||34||

subodham| akṣāścakranābhayaḥ| sopāṅgaḥ sābhyaṅgāḥ|| 34||

pañcamī purīṣadharā nāma||35||

sā hyantrāmapakvāśayāśritā koṣṭhāntaruṇḍukasthaṃ malaṃ vibhajati||35||

uṇḍukaṃ purīṣādhāraḥ|| 35||

ṣaṣṭhī pittadhara nāma pakvāmāśamadhyasthā||36||

sā hyantaragneradhiṣṭhānatayā+a+amāśayāt pakvāśayonmukhamannaṃ balena vidhārya pittatejasa śoṣayati pacati pakvañca vimuñcati||36||

doṣādhiṣṭhitā tu daurbalyādāmamevātato+asāvannasya grahaṇāt punargrahaṇīsaṃjñā||36||

balaṃ ca tasyāḥ pittamevāgnyabhidhānamataḥ sā+agnistabdhopabṛṃhitaikayogakṣemā śarīraṃ vartayati||36||

ṣaṣṭhī pakvāmāśayayormadhye sthitā āmāśayāt pakvāśayonmukhamannaṃ balena vidhāryya pacati| pittatejasā karaṇabhūtena| saiva vātādidoṣādhiṣṭhānena daurbalyādāmameva vimuñcati yadevāgnerdhāraṇaṃ tadeva tasyā upastambhanam| yadevāgnerupabṛṃhaṇaṃ tadevāsyā upabṛḥhaṇamityekayogakṣemā|| 36||

saptamī śukradharā nāma dvyaṅgule dakṣiṇe pārśve bastidvārasyādho mūtramārgamāśritā sakalaśarīravyāpinī śukraṃ pravartayati||37||

saptamī bastidvārasya dvyaṅgulamatikramya dakṣiṇe pārśve mūtramārgamāśritya varttate|| 37||

doṣā dhātavo malāśca prāguditāḥ||38||

doṣādayaḥ prāk sūtrasthāna uktāḥ|| 38||

teṣāṃ sabhāgatayā kramādviṣayaḥ śabdasparśarūparasagandhāḥ||1||

teṣāmindriyāṇāṃ sabhāgatayā indriyasya viśeṣeṇaikabhūtādhikyakāraṇatvena sādṛśyāt| yathā cakṣustaijasaṃ taijasameva rūpaṃ gṛhṇāti| śrotraṃ nābhasaṃ śabdo+api nābhasaḥ|| 40||

pañca buddhīndriyādhiṣṭhānāni-karṇau tvagakṣiṇī jihvā nāsike ca||41||

indriyādhiṣṭhānāni śarīrāvayavāḥ|| 41||

pañca karmendriyāṇi-vākpāyūpasthapāṇipādasaṃjñakāni||1||

karmendriyāṇi pañca-vāgekaṃ, dvitīyaṃ gudaṃ, tṛtīyaṃ meḍhram, caturthaṃ pāṇī, pañcamaṃ pādau|| 42||

tānyapi ca vacanotsargaharṣādānagamanārthāni||43||

vāgādīnāṃ krameṇa vacanādi karma| harṣagrahaṇamupalakṣaṇam| tathā copasthaṃ yathā harṣārthaṃ tathā mūtrotsargārthamapi| harṣaśabdena śukraṃ lakṣyate|| 43||

atīndriyantu manaḥ sarvārthairanvayāt tadyogena pañcendriyā- ṇāmarthapravṛtteḥ||44||

buddhikarmendriyobhayātmakatvācca||44||

atīndriyatvamatikrāntendriyasvarūpatvam| hetutrayeṇātīndriyatve upapattiḥ| sarvārthaiḥ sarvairviṣayairanugataṃ manaḥ na tathendriyam| indriyāṇi viśeṣagrahaṇārthamiti tadapekṣante, na tvindriyāntaram| tathā tadubhayātmakaṃ tacśaktyanvayāt| tathā ca yathā manaḥ paśyati tathā kriyāḥ pravarttante|| 44||

saptāśayāḥ kramādasṛkkaphāmapittapakvavāyumūtrādhārāḥ||45||

strīṇāṃ pittapakvāśayayormadhye garbhāśayo+aṣṭamaḥ||45||

asṛgādyāśayāḥ kaṇṭhādayaḥ krameṇa mahāsrotasi varttante sapta| aṣṭamaḥ strīṇāmeva| sa ca pittāśayapakvāśayayormadhye bhavati|| 45||

teṣu saptasu pratibaddhāni koṣṭhāṅgāni hṛdayakṛtplīhaphupphusoṇḍukavṛkkāntrādīni||46||

teṣu cāśayeṣu pratibaddhāni hṛdayādīni koṣṭhāṅgāni| ādigrahaṇādanyāni nābhyādīni sūkṣmāṇi gṛhyante| tāni mṛtaśarīre dṛṣṭvā kāryyakāraṇabhāvādvikalpanīyāni| subodhamanyat|| 46||

hṛdayaṃ punaḥ śleṣmaraktaprasādāt sambhavati padmakośasaṅkāśaṃ suṣiramadhomukham||47||

tadviśeṣeṇa cetanāyāḥ sthānaṃ sarvabhāvānāṃ ca cetanānugatānām||47||

tasya vāmapārśve plīhā phupphusaśc||47||

dakṣiṇato yakṛt kloma ca||47||

cetanānugatā bhāvāḥ smṛtyādayaḥ| yatra cetano+anvayī saktaḥ|

tathā kapharaktavāhināṃ srotasāṃ mahābhūtānāṃ ca prasādādindriyāṇi||48||

avayavaviśeṣa indriyam| kaphādivahāni yāni srotāṃsi teṣāṃ mahābhūtānāṃ cātmīyāgninā pākapariṇāmātprasādāccakṣurādīndriyāṇi bhavanti| indriyādhiṣṭhānānīndriyāṇītyucyante|| 48||

teṣvapi ca netre śleṣmaṇaḥ prasādācśuklamaṇḍalaṃ tat pitṛjam||49||

asṛjaḥ kṛṣṇamaṇḍalaṃ tanmātṛjam||49||

madhye dṛṣṭimaṇḍalaṃ tadubhayātmakam||49||

teṣvapīndriyeṣu madhye netre yacśuklamaṇḍalaṃ tacśleṣmaṇaḥ prasādādbhavati| tacca paitṛkaṃ bhavati| subodham|| 49||

pakṣmavartmaśuklakṛṣṇadṛṣṭyākhyāni pañca maṇḍalāni||50||

tatsandhayaścatvāraḥ||50||

dvau cāpāṅgakanīnayoḥ iti te ṣaṭ||50||

ṣaṭ ca paṭalāni||50||

dve vartmanī||50||

bāhyaṃ cāśritamagnyambhasī||50||

dvitīyaṃ māṃsaṃ tṛtīyaṃ medaścaturthamasthi||50||

teśāṃ bahalata dṛṣṭeḥ pañcamāṃśena||50||

pañca netre cakravadāntarataḥ maṇḍalāni| teṣāṃ sandhayaḥ ṣaṭ| ekaḥ pakṣmavartmanoḥ| dvitīyo vartmaśuklayoḥ| tṛtīyaḥ śuklakṛṣṇayoḥ| caturthaḥ kṛṣṇadṛṣṭyākhyayoḥ| pañcamo netrāpāṅgayoḥ| ṣaṣṭho netrakanīnikayoḥ| apāṅgaḥ karṇadiśi| kanīnikaṃ nāsādiśi| ṣaṭ ca netrapaṭalāni bhavanti| bāhyamityādinā paṭalānāṃ kramaḥ| tatra ca yadbāhyaṃ paṭalaṃ tadūrdhvādhobhedena dve vartmanī agnyambhasī cāśritam| tābhyāṃ tadāpyāyitam| evaṃ sarvatra vācyam| dṛṣṭimaṇḍalasya yāvatī vistīrṇatā tasyāḥ pañcamena bhāgena paṭalānāṃ ṅanatvam|

bandhanaguṇāstu catvāraḥ sirākaṇḍarāmedaḥkaphātmakāḥ||1||

sirādimayāścatvāro dehabandhanarajjavaḥ| yābhirmahāsandhayo badhyante| teṣāṃ sirādyananyatamatvānnādhikanirdeśaḥ subodham|| 51||

māṃsāsṛkkaphamedaḥprasādād vṛṣaṇāviti||52||

jihvāvṛṣaṇayorindriyādhāreṣvanupadeśaḥ|| 52||

daśa prāṇāyatanāni mūrdhā jihvābandhanaṃ kaṇṭho hṛdayaṃ nābhirbastirgudaḥ śukramojo raktañca||53||

teṣāmādyāni sapta punarmahāmarmasaṃjñāni||53||

prāṇānāmāyatanāni sthānāni mūrdhādīni ādyāni sapta gudāntāni mahāmarmākhyāni| kaṇṭho jihvābandhanasyādhaḥ| subodham|| 53||

ṣoḍaśa kaṇḍarāḥ||54||

tāsāṃ dve dve karacaraṇeṣucatasraḥ pṛthaggrīvāpṛṣṭhayoḥ||54||

ṣoḍaśetyādi dve-dve iti caturṣu karacaraṇeṣvaṣṭau| pṛthagiti grīvāyāṃ catasraḥ| pṛṣṭhavaṃśe catasra iti pūrvābhiḥ ṣoḍaśa kaṇḍara māṃsarajjuprāyāḥ|| 54||

ṣoḍaśa jālāni, teṣāṃ māṃsasirāsnāyvasthijāni catvāryyaikaikatra gulphe maṇibandhe ca parasparagavākṣitāni tāni sthitāni||55||

ekaikatreti pratyekaṃ caturṣu gulphamaṇibandhaneṣu catvāri māṃsādikāni jālakādīni ṣoḍaśa|| 55||

ṣaṭ kūrcāḥ hastapādagrīvāmeḍhreṣu||56||

catvāro hastapāde pratyekameko grīvāyāmeko meḍhre ceti ṣaṭ kūrcāḥ| kūrcākṛtayaḥ snāyvādiviśeṣāḥ|| 56||

catasro māṃsarajjavaḥ pṛṣṭhavaṃśamubhayataḥ peśīnibandhanārthaṃ tāsāṃ dve bāhye||57||

dve cābhyantarasthite||57||

pṛṣṭhavaṃśasyaikasmin pārśve tvagbhāga ekā, tadvad dvitīye pārśve, dve cābhyantara iti catasro māṃsarajjavaḥ|| 57||

sapta sīvanyaḥ||58||

tāḥ pañca śirasi jihvāmehanayorekaikā||58||

parihāryāśca śastreṇa||58||

śirasi dve śaṅkhāvaśritya pravṛtte dve kṛkāṭike ekā upariṛjvī iti pañca| dve jihvāmeḍhrayoriti sapta sīvanyaḥ śastreṇa parihāryāḥ|| 58||

caturdaśāsthisaṅṅātāḥ||59||

teṣāmekaiko gulphajānuvaṅkṣaṇamaṇibandhakarpūrakakṣyāsu trikaśirasośca||59||

gulphādimaṇibandhāditrayabhedena pratyekaṃ śākhāyāṃ traya iti dvādaśa| trike śirasi caikaika ityasthisaṅṅātāścaturdaśa|| 59||

tadvatsīmantāḥ, te tu pañca śirasītyaṣṭādaśa||60||

tadvadasthisaṅṅātavat gulphādiṣu trike caikaikaḥ| pañca śirasītyaṣṭādaśa sīmantāḥ| sīmantāḥ sīvanyaśca bahistvacaḥ śirasi na dṛśyante|| 60||

trīṇi ṣaṣṭya+adhikānyasthiśatāni||61||

teṣāṃ ca catvāriṃśacśataṃ śākhāsu||61||

saviṃśaṃ śatamantarādhau||61||

śatamurdhvamiti||61||

asthnāṃ śatani trīṇi ṣaṣṭyā+adhikāni|| 61||

tatraikaikasmin sakthni pañca pādanakhāḥ pratyekamaṅgulyāṃ trīṇyasthīni tāni pañcadaśa||5||

pañca pādaśalākāḥ||5||

tatpratibandhakamekam||5||

dve dve kūrcagulphajaṅṅāsvekaikaṃ pārṣṇajānruṣu||5||

sarvāṇi ca nakhāsthyādīni sakthivad bāhvośca||5||

teṣāṃ pratyekaṃ śākhānāṃ pañca nakhāḥ| pañcadaśāṅgulyasthīni| pañcāṅgulilagnaśalākāḥ| ekaṃ śalākāpratibandhanam| kūrce dve| gulphe dve| jaṅṅāyāṃ dve| ekaṃ pārṣṇau| ekaṃ jānuni| ekamūrāviti pañcatriṃśat| śākhānāṃ catuṣṭvāccaturguṇāni catvāriṃśacśatamasthnāṃ śākhāsu|| 62||

caturviṃśatiḥ paraśukāḥ||63||

tāvantyeva sthālakānyarbudāni ca||63||

triṃśat pṛṣṭhe||63||

aṣṭāvurasi ekaikaṃ bhāge trike||63||

nitambayośca dve||63||

tadvadakṣakāṃsāṃsaphalakeṣu||63||

pārśvakāsthālakārbudāni dvisaptatirasthīni| triṃśadaṣṭāvekamekaṃ nitambayordvitvād dve| akṣakādīnāmapi trayāṇāṃ dvitvād dve dve| ityantarādhau viṃśakaṃ śatamasthnām| pārśvakā dīrṅāvakrāntā yatra pṛṣṭhato badhyante| yāni sthālakāni tānyapi| eṣu yāni pṛṣṭhavaṃśārambha-kāsthiṣu sambadhyante tānyaburdāni|| 63||

tathā gaṇḍakarṇaśaṅkheṣu jatrutālunośca||64||

trayodaśa grīvāyām||64||

catvāri kaṇṭhanāḍyām||64||

dve hanubandhane||64||

dvātriṃśaddantāḥ||64||

tadvadulūkhalāni ca||64||

trīṇi nāsāyām||64||

ṣaṭ śirasi||64||

tathetyekaikam| tatra gaṇḍādīnāṃ trayāṇāṃ dvitvād dve dve dve| ekamekam| trayodaśa| catvāri| dve dvayoḥ| dvātriṃśat dvātriṃśat| trīṇi| ṣaḍiti śataṃ śirasi| nāsāgre pārśvayordvayormadhya ekam| śirasyagre kapālamekam| pṛṣṭhat ekam| pārśvayordvayordvāviti ṣaṭ kapālāni śirasi|| 64||

tāni jānunitambāṃsagaṇḍatāluśaṅkhavaṅkṣaṇamadhyaśirassu kapālasaṃjñāni||7||

daśanāstu rucakāḥ||7||

ṅrāṇakarṇagrīvākṣikośeṣu taruṇāni||7||

pāṇipādapārśvapṛṣṭheṣu balayāni||7||

śeṣāṇi nalakānīti||7||

nāmānugatākṛtīni pañcavidhānyasthīni||7||

teṣu hi sirābhiḥ snāyubhiśca nibaddhāni māṃsāni||7||

kapālādināmāni pañcānvarthākṛtīni| taruṇāni mṛdūni| teṣu pañcavidheṣvasthiṣu sirāsnāyvabhirmāṃsāni nibaddhāni māṃsāni|| 65||

daśottaraṃ śatadvayamasthisandhīnām||66||

teśāmaṣṭaṣaṣṭiḥ śākhāsu||66||

ekonaṣaṣṭirantarādhau||66||

tryaśītirurdhvam||66||

asthisandhīnyāha|| 66||

tatraikaikasmin sakthni pādāṅgulau pratyekaṃ trayaḥ||67||

dvāvaṅguṣṭhe||67||

te caturdaśa||67||

ekaiko gulphajānuvaṅkṣaṇeṣu||67||

teṣāṃ pratyekaṃ traya aṅgulīṣu| dvādaśa| triṣvasthiṣu aṅgulyāḥ dve| śalākāyāḥ tṛtīyaḥ| aṅguṣṭhamadhya ekaḥ| śalākāyāṃ dvitīya iti caturdaśa kare| gulphādiṣvekaikaḥ| evaṃ śākhāṣvaṣṭaṣaṣṭiḥ sandhayaḥ||67||

trayaḥ kaṭikapāleṣu||68||

caturviṃśatiḥ pṛṣṭhavaṃśe||68||

tadvat pārśvayoḥ||68||

aṣṭāvurasi||68||

trayaścaturviṃśatidvayaṃ aṣṭāvityekonaṣaṣṭirantarādhau| tadvaditi pṛṣṭhavaṃśavat| pārśva ekasmin dvādaśānyasmin dvādaśaparaśukāśrayatvāt sandhīnām|| 68||

aṣṭau grīvāyām||69||

trayaḥ kaṇṭhanāḍyām||69||

aṣṭādaśa kaṇṭhanāḍīnibaddhā hṛdayayakṛtklomanāḍīṣu||69||

dvātriṃśaddantamūleṣu||69||

ekaikaḥ kākalanāsāmūrddhasu||69||

dvau dvau gaṇḍakarṇaśaṅkhavartmanetrahanusandhiṣu||69||

dvāvupariṣṭāt bhruvoḥ||69||

pañca śiraḥkapāleṣu||69||

aṣṭau trayaḥ aṣṭādaśadvātriṃśadekaḥ ekaḥ ekaḥ gaṇḍādiṣu dvau dvau ṣaṭsvevaṃ dvādaśa dvau pañca iti tryaśītirurdhvam| tisṛṣu hṛdayādināḍīṣvaṣṭādaśasandhayaḥ| te ca kaṇṭhanāḍyāṃ nibaddhāḥ ataeva śirasi gaṇitāḥ| hanvoḥ sandhirhanusandhiḥ| dvau dvau gaṇḍādīnāmityekaikasmin gaṇḍādāvekaikaḥ sandhirjñeyaḥ| upariṣṭāddvāviti bhruvorurdhve| śirovartulatayā śiraḥkapāleṣu pañca| dvau lalāṭapārśvayoḥ| dvau kṛkāṭikāpārśvayoḥ| eka ṛjuḥ|| 69||

te+aṅguligulphalajānumaṇibandhakūrpareṣu korasaṃjñāḥ||70||

kakṣāvaṅkṣaṇadantamūleṣūlūkhasaṃjñāḥ||70||

aṃsapīṭhagudabhaganitambeṣu sāmudgāḥ||70||

gīvāpṛṣṭhavaṃśayoḥ pratarāḥ||70||

śiraḥkaṭīkapāleṣu tunnasevanīsaṃjñāḥ||70||

hanūbhayato vāyasatuṇḍāḥ||70||

kaṇṭhanetrahṛdayayakṛtplīhaklomanāḍīṣu maṇḍalasaṃjñāḥ||70||

śrotraśṛṅgāṭakeṣu śaṅkhāvartāḥ||70||

ityasthisandhayo+aṣṭavidhāḥ||70||

teṣāṃ sandhīnāṃ sthānaviśeṣeṇa saṃjñāṣṭakamanugatārtham| śrotraśṛṅgāṭakaṃ bhruva upari karṇanikaṭe| ityasthyāśritānāṃ sandhīnāṃ daśottaraṃ śatadvayamuktam|| 70||

snāyupeśīsirāśritaistu sahasradvayaṃ na punaḥ śastrapraṇidhāne teṣu vācyamastīti pṛthaṅnocyate||71||

snāyvādyaiḥ sandhibhiḥ sahasradvayaṃ bhavati tacśasrakarmānupayogānnoktam| sūkṣmāḥ sirāḥ snāyavaḥ| peśyaḥ punaḥ snāyvākṛtayo māṃsamayyaḥ|| 71||

nava snāyuśatāni||72||

teṣāṃ ṣaṭ śatāni śākhāsu||72||

triṃśacśatadvayamantarādhau||72||

ūrdhvaṃ saptatiḥ||72||

atha snāyvānāṃ vibhāga ucyate| pratyekaṃ śākhāyāṃ sārddhaśataṃ snāyvānāmevaṃ śākhāsu ṣaṭśatāni|| 72||

tatraikaikasmin sakthni pādāṅgulyāṃ pratyekaṃ ṣaṭṣaṭ||73||

tāni triṃśat||73||

daśa daśa pādatalakūrcagulpheṣu triṃśajjaṅṅāyām||73||

daśa jānuni||73||

catvāriṃdūrau||73||

daśa vaṅkṣaṇe||73||

tathā caikasmin sakthni pañca pādāṅgulīṣu pratyekaṃ ṣaṭ| evamaṅgulīṣu triṃśat| pādatalādiṣu triṣu daśa-daśa| evaṃ triṃśadekīkṛtya ṣaṣṭiḥ| triṃśaddaśa catvāriṃśaddaśa iti sārdhaśatam| bāhāvaṅgulīkaratalakūrcamaṇibandhanaprakoṣṭhakūrparaprakāṇḍakakṣyāsu krameṇoktāvayavādvijñeyam|| 73||

catvāriṃśat kaṭyām||74||

viṃśatirmuṣkameḍhrabastyantreṣu||74||

aśītiḥ pṛṣṭhe||74||

ṣaṣṭiḥ pārśvayoḥ||74||

aṣṭādaśorasi||74||

catvāryakṣakayoḥ||74||

aṣṭāvaṃsayoḥ||74||

antarādhau catvāriṃśadviṃśatiraśītiḥ ṣaṣṭyāṣṭādaśa catvāryyaṣṭāviti triṃśadadhikānyaṣṭau śatāni bhavanti| muṣkādiṣu caturṣu ca viṃśatiḥ sādhāraṇāni| akṣakayordve dve| asaṃyoścatvāricatvāri|| 74||

dve dve manyāvaṭunetrauṣṭhatāluṣu||75||

triṃśad grīvāyām||75||

trīṇi jatruṇi||75||

catvāri hanvoḥ||75||

pañca jihvāyām||75||

dvādaśottarādhareśu dantamāṃseṣu||75||

ṣaṇmūrdhani||75||

śirasyucyate-dve manyayoḥ| avaṭau dve| netrayordve| tāluni dve-iti daśa| triṃśattrīṇi catvāri pañca dvādaśa ṣaḍiti mūrdhani| akṣakasandhirjatruḥ hanvordve dve| uttarādhareṣu dantamāṃseṣu ṣaṭṣaḍiti snāyvānāṃ navaśatāni| avaṭuḥ kṛkāṭikā|| 75||

tatra śākhāsu sandhiṣu ca pratānavanti||76||

mahāsnāyvāni tu vṛttāni tāni kaṇḍarāsaṃjñāni||76||

bastyāmapakvāśayāntreṣu suṣirāṇi||76||

pārśvapṛṣṭhoraśiśarastu pṛthūni||76||

tatretyādinā teṣāṃ deśaviśeṣeṇākāraviśeṣā ucyante| pratānavantyanekaprakārāṇi| teṣāmeva snāyvānāṃ vṛttānāṃ mahatāṃ ca kaṇḍarāsaṃjñā| subodham|| 76||

snāyubandhanairhi sandhiṣu subaddhā tanurnauriva samyagīhate||77||

tasmādasthisirādibhyo+api tāni yatnato rakṣet||77||

etairhi snāyunibandhanaistanuḥ sandhipradeśeṣvavabaddhā satī samyagīhate sādhu kṛtvā ceṣṭate| yathā nauḥ sandhiṣu pratibaddhā satī samyagīhate| tato hetostāni snāyvāni yatnato rakṣedasthyādibhyo+api|| 77||

yaśca snāyvāni bāhyānyabhyantarāṇi ca samyag jānāti sa gūḍhamapi śalyamāhartuṃ samartho bhavati||78||

subodham| snāyvajñāne cātraivopayogo vakṣyate|| 78||

pañca peśīśatāni||79||

tāsāṃ catvāri śatāni śākhāsu ṣaṣṭirantarādhau||79||

catvāriṃśadūrdhvam||79||

atha peśyaḥ|| 79||

tatraikaikasmin sakthni pādāṅgulyāṃ pratyekaṃ tisraḥ||80||

tāḥ pañcadaśa||80||

daśa daśa prapade pādatale gulphe ca, tathā pādasyopari kūrce sanniviṣṭāḥ||80||

viṃśatirjaṅṅāyām||80||

pañca jānuni viṃśatirūrau||80||

aṅgulīṣu pañcadaśa| prapade pādatalasyāgrabhāge daśa| tathā pādatale daśa| gulphe daśa| pādasyopari daśa| tāśca kūrcanāmni marmaṇi sanniviṣṭāḥ| viṃśatirjaṅṅāyām| jānuni pañca| ūrau viṃśatiriti śataṃ sakthni| tadvattisṛṣu śeṣāsu śākhāsu|| 80||

ekaikā meḍhrasevanyoḥ||81||

dve vṛṣaṇayoḥ||81||

daśa sphijoḥ||81||

tisro gude, tāstu valīsaṃjñāḥ||81||

dve bastiśirasi||81||

catasra udare||81||

nābhyāmekā||81||

hṛdyāmāśaye ca||81||

ṣaṭ yakṛtplīhoṇḍukeṣu||81||

pṛṣṭhe pañcordhvasanniviṣṭāḥ||81||

daśa dīrṅāḥ pāṛśvayoḥ||81||

daśa vakṣasi||81||

tisroṃ+asākṣakoparitaḥ||81||

antarādhau tu ekā meḍhre| ekā sevanyām| dve| daśa| gude tisro valīsaṃjñāḥ| dve| catasraḥ| ekā| dve hṛdyāmāśaye ca sādhāraṇam| yakṛdādiṣu triṣu ṣaṭ| pṛṣṭhe pañca| tāstu ūrdhvaṃ śirasaḥ sanniviṣṭāḥ| daśa| daśa| aṃsākṣakoparitastisra ityantarādhau ṣaṣṭiḥ| pūrvaiḥ saha ṣaṣṭyadhikāni catvāri śatāni bhavanti|

daśa grīvāyām||82||

aṣṭau gaṇḍayoḥ||82||

aṣṭau hanvoḥ||82||

ekaikā galakākalajihvāmūrdhasu||82||

dve dve tālulalāṭayoḥ||82||

nāsauṣṭhakarṇeṣu ca||82||

ūrdhvāṅga ucyate-daśāṣṭavaṣṭāvekaikaikaikā dve-dve-dve-dve-dve iti catvāriṃśat| kākalaṃ kaṇṭhamadhyam| kākalasyādho nālam| mūrdhā śiraḥ| nāsāyāṃ dve| oṣṭhayoḥ karṇayośca pratyekamekā| iti puṃsāṃ pañcapeśīśatāni|| 82||

strīṇāṃ tu viṃśatiradhika||83||

tatra daśa stanayoḥ||83||

tāsāṃ yauvane parivṛddhirbhavati||83||

daśa yonau||83||

strīṇāṃ viṃśatiḥ peśyo+adhikāḥ| tāsāṃ madhyāddaśa stanayoḥ| tāsāṃ bālabhāve sadbhāvamātram| yauvane vṛddhiḥ| yonau daśa|| 83||

tāsāmabhyantarāśrite dve||84||

mukhāśrite vṛtte dve||84||

tisro garbhamārgāśrayāḥ||84||

yasyāṃ garbhastiṣṭhati||84||

yonistu śaṅkhanābhyākṛtistryāvartā||84||

tasyāstṛtīya āvarte pittapakvāśayāntare rohitamatsyamukhākārā garbhaśayyā||84||

tasyāṃ śukrārttavapradeśinyastisraḥ peśyaḥ||84||

tāsāṃ vibhāgaḥ| dve abhyantare mahāsrotasi pravṛtte| dve yonimukhāśraye vṛttākāre| tisro garbhamārgamāśritāḥ| tisraśca garbhāśayeśukrārttavapraveśinyo garbhaśayyāyāṃ pratibaddhāḥ| sā ca yonau śaṅkhanābhyākṛtyā tṛtīya āvarte nibaddhā| rohitamatsyamukhākārā garbhaśayyā|| 84||

tābhirhi śarīre tanubahalasthūlāṇupṛthuvṛttahrasvadīrṅasthiramṛduślakṣṇakarkaśābhiḥ sandhyasthisirāsnāyvani pracśaditāni||85||

ityanantaroktābhiḥ peśībhistanutvādiguṇayuktābhiḥ śarīre sandhyasthisirāsnāyvani pracśāditāni|| 85||

sirādhamanīmukhānāṃ tvaṇuśe vibhajyamānānāmekonatriṃśacśatasahasrāṇi nava ca śatāni ṣaṭpañcāśatāni bhavanti||86||

tābhiridaṃ śarīraṃ gavākṣitaṃ pinaddhamātatañca||86||

tāvanti ca keśaśmaśrulomāni||86||

sirāḥ nātisthūlā rajjvākāra antassuṣirā vātādivahāḥ| dhamanyastadviśeṣā eva vakṣyamāṇalakṣaṇāḥ| tābhiḥ śarīraṃ gavākṣitaṃ jālavat pinaddhaṃ baddhaṃ yantrarajjuvadātataṃ vistāritaṃ paṭatantuvat| keśādīni ca tāvantyeva|| 86||

tāsāṃ hi mukhāni tatpratibaddhānyatastāni tābhirāpyāyyante||87||

taiśca tāḥ svademabhivahanti||87||

tathā+abhyaṅgalepādivīryyaṃ tvaci vipakvamantarnayanti sparśañca gṛhṇanti||87||

aṇuśo vibhajyamānānāṃ sūkṣmairbhāgaiḥ krameṇa vibhāgaṃ gacśantīnāṃ tāsāṃ sirādhamanīnāṃ mukhāni sarvatra prasṛtāni tatpratibaddhāni keśādyanubaddhādi| ato hetostāni keśādīni tābhiḥ sirādhamanībhirāpyāyyante| taiśca keśādyanubaddhairmukhairetāḥ svedamabhivahantyabhyaṅgādi vīryaṃ tvaci vipakvaṃ sadantarnayanti| sparśaṃ gṛhṇanti||87||

srotāṃsi punarasaṅkhyeyānyeva||88||

tathāpi tu sirādīni yathāsthūlaṃ yathopayogaṃ cānyatropadekṣyante||88||

srotāṃsi mārgāḥ yairannasāro dhātutāṃ yāti| saukṣmyāt pratānavattvāccāparisaṅkhyeyāni sirādīni| sirādhamanīsrotāṃsyasaṅkhyānyapi yathāpradhānaṃ yathopayogaṃ ca yāni pradhānāni, yāni cikitsārthamupayujyante tānyanyatra sirāvibhāgādāvupadekṣyante|| 88||

ityevaṃ parisaṅkhyātāḥ śarīre mūrtimantaḥ sthirā bhāvāḥ||1||

iti śarīre mūrttāḥ kaṭhināḥ sparśanendriyādhigamyā bhāvāstvagādayaḥ parisaṅkhyātā yathoktena bhedena|| 89||

dravāstu yattadatiyogena cyavamānaṃ purīṣamanubadhnāti||90||

tathā mūtraṃ rudhiramanyāṃśca śarīre dhātūn||90||

yacca sarvaśarīragataṃ bāhyā tvagvibharti||90||

yacca tvagantare vraṇagataṃ lasīkāśabdavācyam||90||

yaccoṣmānubaddhaṃ romakūpebhyo+abhiniṣpatatsvedavācyam||90||

tadudakam||90||

dravāstu bhavantīti śeṣaḥ| te codakamūtrādayaḥ| tatrodakaṃ dehe yat karttṛkarmabhūtamatiyogena cyavamānaṃ purīṣamanubadhnāti| tatprasādāddhyatīsāre vegānāṃ gatasaṅkhyatvam| tathātiyogena cyavamānaṃ mūtrapramehe| raktapitte ca rudhiramiti| anyāṃśca śarīre dhātūn pittaśleṣmādīnatiyogena pravartamānānanubadhnāti| tadudakamiti sambandhaḥ| subodham|| 90||

tasyādyasya cāhārasārasya rasākhyasya raktasya śakṛtaḥ śleṣmaṇaḥ pittasya mūtrasya vasāyāḥ medaso majjñaśca svena svenāñjalipramāṇena yathāpūrvamekādisaṅkhyāpravṛddhiḥ||1||

tasyetyudakasya rasākhyasyādyāhārasārasya ca raktādīnāṃ ca majjāntānāmaṣṭānāṃ svenasvenāñjalipramāṇena yathāpūrvamekādisaṅkhyāpravṛddhirvijñeyā| svenasvenetyañjalipramāṇekāntyasyaināñjalitvam| tatpūrvāṇāṃ krameṇaikaikāñjalivṛddhiḥ| majjā eko+añjaliḥ dvyañjalirmedaḥ| vasā tryañjali| yāvadudakasya daśāñjalayo dehe|| 91||

tāvadeva mastiṣkamojaśca||92||

ojaśśukramastiṣkāṇi pratyekaṃ svenāñjalipramāṇenārdhāñjalāni| subodham|| 92||

strīṇāṃ rajaso+añjalayaścatvāraḥ||93||

stanyasya dvau||93||

ubhayamapi caitadrasaprasādātmakamiti||93||

samadhātoḥ parimāṇamidam||93||

ato vṛddhikṣayau yathāsvaṃ lakṣaṇairvibhāvayedaparāṃścāparisaṅkhyātānmūrtomūrtān bhāvān||93||

tadyathā-māṃsakarṇādimalān vāyubuddhismṛtyādīṃśca||93||

ubhayaṃ rajaḥ stanyalakṣaṇaṃ rasasya dhātoḥ prasādāt sambhavati| idaṃ yathoktaṃ parimāṇaṃ samadhātornīrujo vijñeyam| anyasya tveteṣāṃ vṛddhikṣayau doṣabhedīyapradarśitairyathāsvaṃ lakṣaṇairvibhāvayet| aparāṃśca mūrttān māṃsakarṇamalādīn amūrttāṃśca vāyubuddhismṛtyādīn bhāvānyathāsvaṃ lakṣaṇairvibhāvayediti sambandhaḥ|| 93||

dhānvantarīyāḥ punaḥ paṭhanti||94||

vilakṣaṇāni hi śarīrāṇi nityameva ca calā doṣadhātumalāḥ||94||

tasmādudakādīnāmapi samatvaṃ māṃsādivat parimāṇato nirdeṣṭumaśakyam||94||

kevalaṃ svāsthyamātreṇānumānato lakṣayet iti||94||

dhānvantarīyāḥ sauśrutāḥ| subodham| doṣādīnāmavyavasthitarūpatvād durjñānaṃ pramāṇam| kevalaṃ svāsthyamātreṇānumānāt lakṣayediti|| 94||

sarva eva tvavayavāḥ paramāṇubhedenātisaukṣmyādasaṅkhyeyatāṃ yānti||95||

idaṃ ca vijñeyam| sthūlayā dṛṣṭyā aṅgapratyaṅgānāṃ saṅkhyādikamuktam| sarva evāvayavāḥ paramāṇubhedena tvatisaukṣmyāddhetorasaṅkhyeyatāṃ yānti| te ca paramāṇavaḥ pratikṣaṇaṃ sajātīyavijātīyasaṃyogavibhāgābhyāṃ śarīrabhāvena varttate| anyathā yo va bāla āsīt sa eva yuktvaṃ pratipanna ityekasyāpi nānātvāyogāt|| 95||

teṣāṃ saṃyogavibhāge paramāṇūnāṃ karmaprerito vāyuḥ kāraṇam||96||

teṣāṃ paramāṇūnāṃ saṃyogavibhāge daivapauruṣakarmaprerito vāyuḥ tatkriyatvāt kāraṇam| granthavistarabhayādvātasyotpattirna darśyate| kevalametāvadvijñeyam| karmacoditavāyuvaśāt saṃyuktāḥ paramāṇavaḥ kāryyadravyamārabhante dvyaṇukādikrameṇa| vāyukāraṇādeva ca paramāṇūnāṃ vibhāgāt saṃyogavināśena kāryadravyaviśeṣaḥ|| 96||

tadetadaṅgamabhedena bhedataśca gṛhyamāṇaṃ bandhāya mokṣāya ca bhavatīti||97||

ata upasaṃharati-tadetadanukrāntarūpamaṅgaṃ śarīramabhedenaikatvena grāhyamāṇaṃ rāmaṇīyakādupādeyatvena bandhāya janmamaraṇapravṛttiparamparāpravṛttaye bhavati| tadevānantaroktena prakāreṇa bhedena grāhyāmāṇaṃ nissāraṃ jugupsitavāstusamārabdhatvena hetunā mokṣāya rāgādinimittakriyākalāpaparihārādbhavati|| 97||

bhavati cātra- iti sarvāvayaśo yo jānāti kalevaram||98||

ahiteṣu sa mohena na kadācit pravartate||98||

iti vaidyapatisiṃhaguptasya sūnorvāgbhaṭasya kṛtau aṣṭāṅgasaṃgrahasaṃhitāyāṃ śārīrasthāne+aṅga- vibhāgo nāma pañcamo+adhyāyaḥ bhavati cātreti ślokenopasaṃhāre tantrarītiḥ| ityanena prakāreṇa sarvāvayavaśaḥ sarvamavayavaṃ yaḥ puruṣaḥ kalevaraṃ śarīre jānāti so+ahiteṣu ubhayalokaviruddheṣu mohānna pravarttate| gṛhītavastutattvaḥ- sannihitāni parityajya hiteṣveva pravarttate ityarthaḥ|| 98||

iti śrīmanmahāmahopādhyāyenduviracitāyām aṣṭāṅgasaṃgrahavyākhyāyāṃ śaśilekhāyāṃ śārīrasthāne pañcamo+adhyāyaḥ

athātaḥ sirāvibhāgamadhyāyaṃ vyākhyāsyāmaḥ||1||

iti ha smāhurātreyādayo maharṣayaḥ||1||

pūrvādhyāye śarīrāvayavabhede svalpavyaktatvāt sirādirnirṇītaśeṣastatrāpi sirāṇāṃ prādhānyānnirṇayārthamadhyāyārambhaḥ|| 1||

daśamūlasirā hṛdayapratibaddhāḥ sarvāṅgapratyaṅgeṣvojo nayanti||2||

tatpratibaddhā hi śarīraceṣṭā||2||

daśamūlasirā ityādi| mūlasirāḥ pradhānasirāḥ| tato hi sarvāḥ sirāḥ bhavanti| tā aṅgeṣu pratyaṅgeṣu caujo nayanti|| 2||

tāstu dvyaṅgulamaṅgulamardhāṅgulaṃ yavaṃ yavārdhañca gatvā drumapatrasevanīpratāvanadbhidyamānāḥ saptaśatāni bhavanti||3||

tāḥ prabhidyamānāḥ drumapatrarekhāpratānavat saptaśatāni sirāṇāṃ bhavanti| tenaitaduktaṃ bhavati-tā hṛdayapratibaddhā daśa sirā hṛdayādvyaṅgulaṃ gatvā prathamaṃ pratānaṃ muñcanti| tata aṅgulaṃ gatvā dvitīyam| tata ardhamaṅgulaṃ gatvā tṛtīyam| tato yavaṃ gatvā caturtham| tato+api yavārdhaṃ gatvā pañcamamiti| tato na bhidyante| sarveṣu caivaṃ bhidyamānā iti yojyaṃ yāvadbhedo+asti| saptaśatāni pratānānāṃ dīrṅāṇāṃ bhavanti|| 3||

tāsāṃ catuḥśatī śākāsu||4||

tatra ṣoḍaśābyadhanīyāḥ||4||

tābhyaścatvāri śatāni catasṛṣu śākāsu| tatreti catuśśatyāṃ ṣoḍaśā vyadhanīyāḥ|| 4||

ṣaṭtriṃśaṃ śatamantarādhau||5||

tatra dvātriṃśat||5||

antarādhau tu ṣaṭtriṃśat śatam| tatra dvātriṃśadavyadhanīyā iti sambandhaḥ|| 5||

tāsāmekaikasmin sakthni śatam||6||

tatra na vidhyejjālandharām||6||

tisraścābhyantaragatāḥ||6||

tatra ṣoḍaśa śākhāsu catasṛṣvavadhanīyā uktāstatraikā pūrvoktajālandharā tisraścābhyantarasamāśrayā avedhyāḥ|| 6||

catvāriṃśadvakṣasi||7||

tāsāṃ dve hṛdaye||7||

dve ca stanamūlastanarohiteṣu||7||

ekaikāpastambhāpāleṣviti||7||

tāścaturdaśa||7||

āgrīvāmulādā+a+acorusandherantarādhiḥ| tatra ṣaṭtriṃśacśataṃ sirāṇām| tadyathā-dvātriṃśat śroṇyām| pārśvayordvayoḥ ṣoḍaśa| pṛṣṭhe caturviṃśatiḥ| urasi catvāriṃśat| iti ṣaṭtriṃśacśatamantarādhau sirāṇām| 'tatra dvātriṃśadavyadhanīyāḥ' iti yaduktaṃ tatpradarśyate-aṣṭau śroṇyām| vaṅkṣaṇa ubhayatra catasraḥ| kaṭīkataruṇākhyayormarmaṇoścatasra ityaṣṭau| pārśvayordvau| dvayoḥ pārśvayorekaikāmūrdhvagām| pṛṣṭhe catasraḥ| pṛṣṭhavaṃśasyaikasmin pārśve ūrdhvagāminyau dve| aparasmiṃśca dve iti| jaṭhare catasraḥ romarājyāḥ pārśvayordvayordve-dve iti| urasi caturdaśa| tatra dve hṛdaye| dve-dve dvayoḥ stanamūlayoḥ| iti catasraḥ| stanarohitayoścatasraḥ| apastambhayorekaikā| tathā+a+apālāpayorapi| evaṃ dvātriṃśadantarādhāvavyadhanīyāḥ|| 7||

dvādaśa mūrdhani||4||

tāsāmutkṣepayordve||4||

sīmanteṣvekaikāmekāmadhipatāvityaṣṭau śastreṇa pariharet||4||

tathākṣudrikāḥ kuṭilāḥ saṅkīrṇāḥ granthitāḥ sandhiṣu cāśastrakṛtyāḥ||4||

catuṣṣaṭyadhikaṃ śatamurdhvaṃ śirasi sirāṇāmiti yaduktaṃ tadvibhajate-grīvāyāṃ caturviṃśatiḥ hanvordvayoḥ ṣoḍaśa| ṣoḍaśa jihvāyām| nāsāyāṃ caturviṃśatiḥ netrayoḥ ṣaṭpañcāśat| lalāṭe ṣaṣṭirnāsānetrāśritāstābhyo+ananyā ato na gaṇyante| karṇayordvayoḥ ṣoḍaśa sirāstā eva śaṅkhāśritā atastatrasthā na gaṇyante| mūrdhni dvādaśeti catuṣṣaṣṭyadhikaṃ śatam| atra 'pañcāśadavyadhanīyāḥ' iti yaduktaṃ taducyate-grīvāyāṃ ṣoḍaśa| catasro marmasaṃjñāḥ| dve nīle dve manye iti catasraḥ| aṣṭau marmasaṃjñāḥ mātṛkā iti vakṣyamāṇāḥ| dve dvayoḥ kṛkāṭikayoḥ| dve ca vidhurayoriti ṣoḍaśa| hanvordvayoḥ| dve hanusandhibandhanakarmaṇī| jihvāyāṃ catasraḥ| dve rasabodhane jihvāyā adhastayā dve vākpravarttinyau iti catasraḥ nāsāyāṃ tisro yatra dve gandhavedinyāvekā ca tālunīti tisraḥ| netrayoḥ ṣaṭ| nimeṣe dve| unmeṣe dve| apāṅgayordve iti ṣaṭ| lalāṭe sapta| keśāntagāścatasraḥ| āvarttakākhyayormarmaṇordve| ekā ca bhrūmadhyabhave sthapanyākhyamarmaṇi iti sapta| karṇayoścatasraḥ| dve śabdavāhinyau| śaṅkhayostatsandhigate dve iti catasraḥ| keśānte+aṣṭau | dvayo rutkṣepayordve| sīmanteṣu pañca| adhipatau romāvarttamarmaṇyekā ityaṣṭau| evaṃ śirasi pañcāśadavedhyāḥ| kevalametā evāvedhyāḥ| yāvat kṣudrikāḥ atisūkṣmāḥ| kuṭilā anṛjugāminyaḥ| saṅkīrṇāḥ bahubhiranabhivyaktāḥ grathitāḥ saṅkocena granthirūpāḥ| tathā sandhiṣu kūrparādiṣvāśritāḥ|| 8||

tāsāṃ yathāsvaṃ turyāṃśavibhāgena pañcasaptatyadhikaṃ śatamanilaraktaṃ vahati||9||

eṣa vibhāgaḥ pittaśleṣmaśuddharakteṣvapi||9||

sthitā hyevaṃ dehamanugṛhṇanti doṣāḥ||9||

vyatyayena tu pīḍayanti||9||

tāsāṃ ca saptānāṃ śatānāṃ yathāsvaṃ śaṅkhādigatasirāṇāṃ caturthena vibhāgena pratyekaṃ pañcasaptatyadhikaṃ vātādimiśraṃ raktaṃ śuddhaṃ ca vahati| tena pañcasaptatyadhikaṃ śataṃ sirāṇāṃ vātaraktaṃ vahati| tadvat pittaraktam, śleṣmaraktam, śuddharaktañca| evamanena sirāvahananiyamena vyavasthitā doṣāḥ śarīramanugṛhṇanti| etadviparyyaye pīḍayanti|| 9||

samāgūḍhāḥ snigdhāḥ rohiṇyaḥ śuddharaktamiti||10||

nanu kathametad jñāyata imāḥ sirā idaṃ vahantītyāha-tatretyādi| subodham| kṣaṇena pūrṇāḥ ādhmātāḥ kṣaṇena ca riktāḥ kṣipraṃ śīṅrameva vahanti sravanti| saṃsarge kiṃ lakṣaṇamityāha-atra tu yadi doṣāntareṇa saṃsṛṣṭo bhavati tadā yathāsvaṃ lakṣaṇānāṃ saṅkaro vijñeyaḥ| rohiṇyo lohitāḥ| iti sirā uktāḥ|| 10||

dhamanyastu caturviṃśatiḥ||11||

kramaprāptā dhamanyaḥ ucyante-dhamanyo viśiṣṭāḥ sirā eva| tāśca saṅkhyayā caturviṃśatiḥ|

tābhiśca nābhiścakranābhirārakairivāvṛtā||12||

yathā ārāmo jalahāriṇībhiḥ kedāraḥ kulyābhirāpyāyyate tadvattābhirnābhipratibaddhābhiḥ kāya āpyāyyate| cakrasya nābhirakṣaḥ| ārāstannibaddhāni kāṣṭhāni subodham|| 12||

tasyāṃ nābhyāṃ viśeṣeṇa prāṇā vyavasthitāḥ||13||

yataśca sā+antaragnyadhiṣṭhānam||13||

yataśca sā nābhirantaragneradhiṣṭhānamato+api tasyā viśeṣeṇa prāṇā vyavasthitāḥ|| 13||

tasyāṃ nābhyāṃ viśeṣeṇa prāṇā vyavasthitāḥ||13||

yataśca sā+antaragnyadhiṣṭhānam||13||

yataśca sā nābhirantaragneradhiṣṭhānamato+api tasyā viśeṣeṇa prāṇā vyavasthitāḥ|| 13||

tāsāṃ khalu dhamanīnāṃ daśordhvaṃ prasṛtā daśādhaścatasrastiryyak||14||

tatastābhiryathāsvamaṅgāvayavā dhāryyante āpayāyyante ca||14||

tāsāṃ ca nābhipratibaddhānāṃ madhyāddaśa dhamanyaḥ ūrdhvamupari kāyaṃ gatāḥ| daśādhaḥ prasūtāḥ| tiryyak catasraḥ|

tāsāmūrdhvagā hṛdayamabhiprapannāḥ pratyekaṃ tridhā jāyante||15||

tatastriṃśato madhye dve dve vātapittakapharaktarasān vahataḥ||15||

aṣṭābhiḥ śabdarūparasagandhā gṛhyante||15||

dvābhyāṃ dvābhyāṃ bhāṣate ṅoṣaṃ karoti svapiti pratibudhyate ca||15||

dve cāśru vahataḥ||15||

dve ca stanāśrite||15||

nāryāḥ stanyaṃ narasya śukram||15||

tāśca daśa hṛdayaṃ prāpya pratyekaṃ tridhā bhinnāḥ triṃśat sampannāḥ| tasyāśca triṃśato dve-dve vātādīn pañca vahataḥ| evaṃ tā daśa| śabdādīṃścaturaḥ| aṣṭābhiḥ puruṣo gṛhṇīte| tābhirhi cittasthānaṃ śabdādīni yānti| bhāṣaṇādikriyācatuṣṭayaṃ dvābhyāṃ dvābhyāṃ karoti| evaṃ tā aṣṭau| ṅoṣaḥ śabdo vyaktaḥ| dve aśruvahataḥ| dve ca stanāśrite nāryyāḥ stanyaṃ vahataḥ| narasya tu ta eva śukram| evaṃ triṃśat|| 15||

adhogamāḥ pakvāśayasthā evaṃ tridhā jāyante||16||

tatra daśādyāḥ pūrvavat||16||

dve vahato+annaṃ mātrāśrayeṇa||16||

dve toyam||16||

dve mūtram||16||

dve śukram vahato dve ca muñcataḥ||16||

ta eva nārīṇāmārttavam||16||

dve varconirasinyau sthūlāntrapratibaddhe||16||

evaṃ dvādaśa||16||

śeṣā- stvaṣṭau dhamanyastiraścīnāḥ svedamabhitarpayanti||16||

yāstu nābheradhogamā daśa dhamanyastāḥ pakvāśaya evaṃ triṃśadbhavanti| tasyāśca triṃśato daśa purvavat| dve-dve pañca vātādīn vahata ityarthaḥ| dve mātrāśrayeṇānnaṃ vahataḥ| mātrāgrahaṇamādhikyapratiṣedhapradarśanārtham| dve toyaṃ dve mūtraṃ vahataḥ| dve puruṣasya śukraṃ dehe vahataḥ| dve ca śukraṃ bahirmuñcataḥ| ya eva puruṣasya śukraṃ ta eva striyā raktam| iti catasraḥ| dve ca sthūlāntrapratibaddhe varconirasanakarmaṇī| aṣṭau śeṣā yā adhogamā api manāk tiryyaggatāstāḥ svedamabhitarpayanti| evaṃ nābheradhastriṃśat|| 16||

tiryaggāminyaścatasro bhidyamānāḥ subahudhā bhavantītyuktaṃ prāk||17||

tiryyaggāminyaścatasro yā nābheḥ pārśvābhyāṃ dve-dve varttante| tā bhidyamānāḥ satyo bahudhā bhavanti| etaccoktaṃ prāgaṅgavibhāge| tābhiridaṃ prakaraṇam| iti dhamanya uktāḥ|| 17||

srotāṃsi puṃsāṃ nava karṇau netre nāsāpuṭau mukhaṃ pāyurmūtrapathaḥ||18||

kramaprāptāni srotāṃsyucyante| srotāṃsi śidrāṇi puṃsāṃ nava-dve dve dve, ekamekamekamiti ca| iti strī-puṃsayoḥ sādhāraṇāni|| 18||

anyāni ca trīṇi strīṇāṃ stanau raktapathaśca||19||

strīṇāṃ tu trīṇyadhikāni dve stanasrotasī ekaṃ ca rajaḥpatha iti bāhyāni srotāṃsi|| 19||

tathā+aparāṇyantassrotāṃsi jīvitāyatanāni trayodaśa prāṇodakānnadhātumalānāmayanāni||20||

āntarāṇi trayodaśa jīvigasyāyatanāni sthānāni| prāṇādīnāṃ pañcānāmāyatanāni mārgāḥ|| 20||

tatra prāṇavāhināṃ hṛdayaṃ mūlaṃ mahāsrotaśca||21||

tatreti nirdhāraṇe| prāṇavāhināṃ hṛdayaṃ mūlaṃ mahāsrotaśca|| 21||

tāni dhātukṣayaraukṣyapipāsākṣudvyāyāmavegadhāraṇādibhirduṣyanti||22||

tāni ca dhātukṣayādibhirduṣyanti|| 22||

tato+atisṛṣṭaṃ pratibaddhamalpālpamabhīkṣṇaṃ vā saśabdaśūlamucśvasanam||23||

tatra śvāsavatsādhanam||23||

tataḥ kāraṇādatisṛṣṭaṃ vāti baddhaṃ vocśvasanaṃ bhavati| śvāsasyaikatvādvisarge dīrṅaśca bhavati| alpālpaṃ stokamucśvasanam| abhīkṣṇaṃ vā+atyartham| tatra duṣṭeṣu prāṇavāhiṣu srotassu śvāsoktaṃ cikitsitam|| 23||

tatra tṛṣṇoktamauṣadham||24||

udakavāhināṃ srotasāṃ tāluklomanī mūlam| teṣāmāmena bhayādibhirdūṣaṇam| duṣsṭatvāccātitṛṣṇādi utpattiḥ| tatra tṛṣṇoktā cikitsā| atipānaṃ madyasya| uṣṇaśuṣkābhyāmannasya sambandhaḥ| tṛṇnigrahastṛṣṇāveganirodhaḥ| ādigrahaṇenaivaṃ prakāraṇāmanyeṣāmapyācārakopaśoṣakarāṇāmāhāravihārādīnāṃ grahaṇam| kṣvelanaṃ nādaḥ| tamasa iva darśanaṃ tamodarśanamapratipattiḥ|| 24||

teṣāṃ duṣṭau sarvaṃ mātrāśitīyoktamavagacśet||25||

annavāhināṃ srotasāṃ duṣṭatve hetuṃ kāryyaṃ pratīkāraṃ ca sarvaṃ jñātuṃ mātrāśitīyamadhyāyamavagacśet| tenaitaduktaṃ bhavati-annavāhināmatimātrasamaśanādīni dūṣaṇāni| duṣṭatve viṣūcikādyutpatti| vamanādikā cikitsā| śeṣaṃ subodham| mūlamāśrayaḥ| upakārāpakāradvāramityarthaḥ| evaṃ prāṇodakānnasaptadhātumūtraśakṛt svedabhedena trayodaśavidhāni srotāṃsi| tatra prāṇodakānnavāhināṃ duṣṭau hetulakṣaṇauṣadhānyuktāni|| 25||

teṣāṃ dūṣaṇaṃ vividhamahitāhāravihāramupadravān pṛthakpṛthak sādhanaṃ doṣādivijñānīyādyathāsvaṃ vṛddhikṣayalakṣaṇena lakṣayet||26||

teṣāṃ rasavāhyādīnāṃ srotasāṃ nānāprakāramahitāhāravihāraṃ dūṣaṇam| tacca tīkṣṇamatinā parikalpanīyam| duṣṭānāmupadravā vyādhayaḥ taccikitsā ca doṣādivijñānīyoktena 'raso+api śleṣmavat' ityādinā vṛddhikṣayalakṣaṇena lakṣayet| tenaitaduktaṃ bhavati-āhārādi viśeṣavaśādrasavāhiṣu duṣṭeṣu kadācidrasavṛddhijā rogāstatra yathāsvaṃ cikitseti| evaṃ sarvatrāpi vācyam|| 26||

vyadhe tu srotasāṃ bhramamohakampapralāpādhmānaśūlā+arucitṛṭśardijvarātirudhirasrutimūtrapurīṣarodhā maraṇañca||27||

anantaroktānāṃ ca srotasāṃ vyadhe śastrāditāḍane jantorbhramādyudbhavaḥ|| 27||

tasmātsrotoviddhaṃ pratyākhyāyopacaret||28||

tasmādvaidyaḥ srotoviddhaṃ cikitsāyāṃ pratyākhyānaṃ kṛtvā asādhyatāmuktvā daivātkiñcidbhavediti śāstrānugamanenopācaret|| 28||

uddhṛtaśalyaṃ ca sadyovraṇavidhānena||29||

antaḥśalyaṃ ca srotoviddhaṃ śalyamuddhṛtyopācarediti sambandhaḥ| kenetyāha-vakṣyamāṇena sadyovraṇavidhānena|| 29||

anye tvanyatvamicśanti sirādhamanīsrotasām||31||

kevalaṃ parasparasannikarṣāt sadṛśakarmatvāt saukṣmyācca vibhaktakarmaṇāmapyavibhāga iva lakṣyate||31||

anye tvācāryyāḥ sirādīnāṃ pṛthaktvamicśantyevaṃ ca bruvate yat sirādīnāṃ parasparavilakṣaṇānāmavibhāga iva lakṣyate| tat kevalaṃ parasparasannikarṣādinā hetutritayena| sadṛśaṃ karma vāhakatvaṃ yeṣāṃ te tathoktāḥ| saukṣmyaṃ sūkṣmatā|| 31||

tathā+annamapi pittenaiva pakvamamṛtatāṃ yātyapakvaṃ ca viṣatām||33||

srotoduṣṭyā dhātudūṣaṇaṃ dhātuduṣṭyā srotodūṣaṇaṃ cāha-ta ityādinā| prakupitā duṣṭāḥ sthānamāśayastatra tiṣṭhantīti sthānasthāḥ| srotāṃsi ca srotāṃsīti yāni srotāṃsi duṣṭāni bhavanti tānyanyānyapi dūṣayanti| evaṃ dhātūnāmapi vācyam| teṣāṃ sarveṣāṃ dhātūnāṃ dhātvāśayānāṃ ca duṣṭān vātādīnantareṇa nānyad duṣṭau kāraṇam | doṣāṇāṃ duṣṭirapi prāyo+agnidoṣāt| anyat subodham|| 33||

tatra pittaviśeṣaḥ pācakasaṃjño+agniriti prāgabhihitaḥ||1||

tatretyādinā pācakasaṃjñamagniṃ prastauti| prāgdoṣabhedīye pācakasaṃjñaḥ pittabhedo+annasya paktāgnirityuktavānasāvācāryyaḥ|| 34||

anye punarācakṣate-doṣadhātumalasannipātajanito+antaruṣmā yathānirdiṣṭādhiṣṭhānakarmāgniriti||35||

anye punarācāryyāḥ pittamagniriti necśanti| doṣādisaṃyogaviśeṣajanito+antaṣśarīra uṣmāgrahāṇyadhiṣṭhānaḥ pākarāgādikarmāgnirityāhuḥ| athānantaramasya granthasya tātparyyārtha ucyate- ihāyurvede ubhayeṣāmācāryyāṇāṃ bhinnadarśanam| ekeṣāmantarāgni pakvānnasārāt krameṇa dhātuparipoṣo+anyeṣāṃ yaugapadyeneti|| 35||

sa khalu vidhivadabhyavahṛtamannajātaṃ prāṇena vāyunā koṣṭhamākṛṣṭaṃ dravairvibhinnasaṅṅātaṃ snehena mṛdūkṛtamabhisandhukṣitaḥ samānenāmāśayasthaṃ sthālīsthamivāmbutaṇḍulamagnirantaragniḥ pacati||36||

atra kramavādinaḥ āhuḥ-puruṣeṇa bhujyamānamannaṃ kaṭhinataradaśanābhiṅātajarjaritaṃ prayatnenodīritena prāṇākhyenānilena kaṇṭhanāḍyā mahāsrotasi nikṣiptaṃ nābhideśacāriṇā samānena nābhipārśvagrahetyākhyapittadharākalāmaryyāde āmāśaye vidhṛtaṃ draveṇa jalādinā vibhinnasaṅṅātaṃ snehena ca mārdavamāpāditaṃ pācakeneva samānena sandhukṣitaḥ pradīpitaḥ sannantaragniḥ pacati| yathā+agniḥ bāhyastoyataṇḍulaṃ sthālīsthaṃ pacati|| 36||

tattu sarvarasamapi pacyamānamādau madhurībhūtaṃ kaphaṃ phenībhūtamudīrayati||37||

tato vidagdhamamlībhūtamāmāśayāt cyavamānamacśaṃ pittam||37||

prāpya ca pakvāśayaṃ kaṭukībhūtamanilam||37||

tatra cāmāśaye tadannaṃ sarvarasamapi pacyamānaṃ sat prathama vikledamātrāvasthāyāṃ mādhuryamiva prāptaṃ sat kaphamudīrayet| tacca phenabhūtaṃ yathā dadhyāditaḥ kṣubhitāt prathamaṃ phenasambhavaḥ| tataścāmāśayāt pākena cyavamānamamlībhūtaṃ satsvacśaṃ pittamudīrayet| tato+apyāmāśayāt cyutaṃ pakvāśaye+agninā śoṣitakaṭukībhūtaṃ sattadannaṃ mārutamudīrayet|| 37||

tataścaivaṃ viklinnaṃ āhāre pañca pañcātmakā mahābhūtāgnayo vāyunā vyastān yathāsvaṃ pañcaiva bhūtaguṇānāhārasthān pacanti||38||

te pakvāḥ punaryathāsvameva dehāśritāṃśca svavikārabhūtān bhūtaguṇānāpyāyayanti||38||

jaṭharāgninā kiñcitpakvaviklinnāhāre pañca mahābhūtāgnayaḥ pārthivādayaḥ pañcāhārasthān yathāsvaṃ mahābhūtaguṇān pārthivādīna āhārabhāgān pacanti| pārthivo+agnisādṛśyāt pārthivamevāhārabhāgaṃ pacati| āpya āpyameva| sarvatra guṇaśabdo+avayavavācī| te ca pārthivādayaḥ pañca guṇā pārthivādibhiḥ pañcabhiragnibhiḥ pakvāḥ pārthivādīnekadehasthān bhūtaguṇānāpyāyayanti| yathāsvamātmīyajātyanatikrameṇa svavikārabhūtānityannavikārā evadehe mahābhūtaguṇāḥ|| 38||

evañca pakvādāhārādvividhauṣadhagarbhādiva snehādacśaḥ sārabhūto rasākhyaḥ kiṭṭākhyaśca malo+abhinirvartate||39||

evamanantaroktena prakāreṇa pakvādannāt dvau rāśī bhavataḥ- kiṭṭaṃ sāraśca| yathā nānāprakārauṣadhagarbhād ṅṛtāt snehaḥ kalkaśca|

tābhyāñca sāramalābhyāṃ tadātmakānāmeva śarīraguṇānāṃ dhātvākhyānāṃ yathāsvaṃ srotāṃsi pāramparyyeṇāvicśinnasantānamāpūryyante||40||

tābhyāṃ sāramalābhyāṃ tadātmakānāṃ sāramalasvabhāvānāṃ dhātvākhyānāṃ śarīraguṇānāṃ raktādīnāṃ mūtradīnāṃ ca pāramparyyeṇa kramaprāptyāvicśinnapravāhaṃ kṛtvā srotāṃsyā+a+apūryyante|| 40||

srotobhyaśca yathāvibhāgaṃ yathāyathameva dhātavaḥ puṣyanti||1||

tebhyo yathāsvaṃ dhātavaḥ puṣyanti|| 41||

uttarottarānupraveśe+api ca purveṣāṃ srotasāṃ yathākālaṃ samyagāhāropayogena pariṇāmavatāpyāyyamānānāṃ nāpacayo bhavati||42||

tataśca dhātvākhyāḥ prasādamalāḥ svaṃ svameva mānamanuvartante yathāvayaḥśarīram||42||

pūrvasya raktāderdhātoruttarānupraveśe+api māṃsādibhāvagamane+api na pūrveṣāṃ raktādisrotasāmapacayo bhavati| kimbhūtānāṃ pūrvadhātusrotasām ? yathākālaṃ kālavicśedena samyagāhāropayogenāpyāyyamānānām| kimbhūtenāhāropayogenāha-pariṇāmavatā| tenaitaduktaṃ bhavati-sadaivāvicśedena srotāṃsi pariṇato+annasāro yāti| pūrvebhyaśca pūrvāṇyāpūryyante| atasteṣāmanapacayaḥ| tathā pariṇāmena ca dhātvākhyā dehadhāraṇāḥ prasādāśca malāśca vayaṣśarīrānatikrameṇa svaṃ-svaṃ pramāṇamañjalyādiviśeṣeṇoktaṃ nātivarttante| prasādāḥ sārā raktamāṃsakaṇḍarādīni| malāḥ kiṭṭaṃ kaphalasīkāpittādi| vayo+anatikrameṇeti bālasya pravṛddhasya coktāt parimāṇāddhīnatvaṃ neti jñāpanārtham| yathāśarīramiti mahāśarīreṣu prasādamalāḥ prabhūtā bhavanti| laṅudeheṣvalpatā iti jñāpayati||

tatrā+a+ahāraraso vyānavikṣipto yathāsvaṃ saptasu dhātvagniṣu kramāt pacyamānaḥ svātmabhāvapracyutisamanantarameva prāptaraktādidhātusaṃjñakaḥ kālavadaskhalitabalapramāṇo dehamūrjayitvā dhātūn dhātumalāṃśca puṣṇāti||43||

tatretyādinā+asmin kramadhātupākavāde kramaṃ darśayati| āhārasya pradhānāgninā pakvasya sataḥ yo raso bhavati sa vyānena hṛdayamūlabhavena vāyunā vikṣiptaḥ preritaḥ srotassu viniyuktāḥ san dhātvagniṣu pacyamānaḥ viśiṣṭatatkālavyapadeśayogyasvarūpapracyutyekakālaṃ prāptaraktādidhātusaṃjñaḥ kālavadavicśinnavāhī dhātūn raktādīn dhātumalāṃśca kaphādīn puṣṇāti| raktaṃ raktāgnereva pākena bhavati| māṃsaṃ māṃsāgnirevetyevamādi yathāsvaśabdarthaḥ dehamūrjayan śarīraṃ prāṇayan|| 43||

athānnakiṭṭamacśaṃ mūtraṃ ṅanaṃ śakṛt||44||

athetyādinā prasādamalayorvibhāgaṃ darśayati| yo yasya pākāt prasādaḥ sa tasya sāro, yo malaḥ sa kiṭṭaḥ| subodham|| 44||

majjñastu sāraḥ śukraṃ malo+akṣiviṭtvacāṃ snehaḥ||45||

annamalasya ṅanācśabhedena dvaividhyam| lasīkā jalasadṛśī| vasā svacśasnehaḥ| karṇādiṣaṭkasya malaśabdena sambandhaḥ| karṇādiṣu malo dṛśyata eva| prajananaṃ mehanam| sandhayo+asthibhāgāḥ pūrvamuktāḥ| akṣyādeḥ sneho malaḥ|| 45||

śukrasya sāramojaḥ||46||

atyantaśuddhatayā+asya malābhāvaḥ||46||

anye punarata eva tasya necśanti pākam||46||

apare punaḥ śukrasāraṃ garbhamevāmananti||46||

śukrasya tu krameṇa sārasāratvācśuddhatayā malābhāvaḥ| apare ācāryyāḥ| ataḥ sārādapi sārataratvāddhetoḥ śukrasya pākaṃ necśanti| anye tvācāryyāḥ śukrasya sāro garbha ityāmanantīti|

vāyuḥ punaragnerāhārasya ca bahvalpatayā tasmāttasmānmūrcśanāviśeṣādamūrttaḥ śabdavānīṣacśabdaḥ pracuro+alpo vā pañcātmā koṣṭhe prādurbhavati||47||

ādhyātmikānāṃ bhāvānāṃ sambhavoktiprasaṅge vāyordvitayena prakāreṇa sambhava ucyate| vāyuḥ koṣṭhe prāṇādibhedena pañcātmā prādurbhavati| kuto hetoḥ ? ābhyāṃ mūrcśanāviśeṣāt| kathamāha-agnerbahutayā kadācidagneḥ samatve+apyāhārasyālpatayā ca| vāyuḥ kutaścinmūrcśanāviśeṣādamūrtto+api sañśabdavān bhavati| kuto+apīṣacśabdaḥ kuto+api pracuraḥ| kuto+apyalpa iti| amūrtto+akaṭhinaḥ|| 47||

evaṃ ca kṛtvā+annamayā eva dehe sarve bhāvāḥ||48||

tenaiva cedamevaṃ cireṇa vyāptamantarbahiḥ śarīrayantramanavaratapravāheṇa svāsthyabalopacayayuktaṃ yāvat karmopādānaṃ yāpyate||48||

anyathā tvannarasokṣepaṇādvibaddhasrotasā vā yathāvadana- bhisandhīyamānadhātupravāhamantarā vyavacśidyate||48||

vyādhi bhājanaṃ vā bhavati||48||

tasmāt sarve śārīrā bhāvā annamayāḥ| tenaiva cānnenāvicśinnapravāheṇa idamanantaroktena krameṇa śarīraṃ vipariṇamati| adhyātmetyātmani bahirvahirbhāge| śarīrayantrakaṃ yāpyata iti sambandhaḥ| kimbhūtamityāha-svāsthyena balopacayena ca yuktam| etacca yāvatkarmopādānamāha| taddhetukakarmaparikṣayāt| anyathetyādi subodham| iti kramadhātuvādaḥ|| 48||

anye tu varṇayanti-abhyavahṛtamātrasyāhā+a+arasya kaṇṭhanāḍīpraluṭhitasya mahānimnamavatīrṇasya yo ya evāṃśaḥ kāyāgninā+avalīḍhaḥ pākamupanīyate tasya tasyaiva prasādākhyo rasaleśo+abhinirvṛttisamanantaraṃ samaṃ samastadhātuṣu saṃvṛtāsaṃvṛtaiḥ pravisṛto vivṛtamukheṣvāsanneṣu srotassu bhūyān prathamataraṃ cānveti||49||

paryyāyeṇetareṣvapi||49||

evamannarasa eva sākṣātsarvadhātūn kenacideva kālabhedena puṣṇāti na punardhātavo dhātvantaratāṃ svarūpopamardena pratipadyanta iti||49||

anye punarācāryyāḥ annarasādeva sakaladhātusambhavaṃ varṇayanti| na ca dhātordhātvantarādutpattimicśanti| kathamityāha-abhyavahṛtamātrasyetyādi| ya evāhārabhāgaḥ koṣṭhaprāptisamanantaramagninā sambadhyate tasyaiva tena pakvasyayo+annasāraḥ sa tadaiva sarvadhātusrotassvanugacśati| kevalaṃ tvayaṃ viśeṣaḥ| vivṛtamukheṣu asaṃvṛteṣu srotassu sārasambhavadeśāsanneṣu ca prathamamanveti bhūyāṃścānveti| itareṣu saṃvṛttamukheṣu dūreṣu ca viparyyayeṇa| svalpaścireṇa cetyarthaḥ| evamasmin pakṣe kevala- madhikṛtasyānnasārasya sakaladhātuparipākatvamuktam| yathottaraṃ tu dhātusrotasāṃ saṃvṛtamukhatvād dūradūrataratvācca kālabheda aṅgīkṛta eva| tena dvayorapi pakṣayoranyatayā na yugapaddhātusambhavaḥ| ekatra dhātordhātvantarotpādādanyatra saṃvṛtatvadūratvābhyāmiti| subodham|| 49||

bāhyenāpi ca jvālāṅgārātmakenāgninā naikākāraḥ sarvadā pāko bhavati||50||

kimutāntarāśrayeṇoṣṇātmanā samenāpi||50||

tasmāt taṃ prayatnato rakṣet||50||

agnistviti| balabhedeneti agnicātruvidhyakāraṇam| tatretyādinā+asyāgnicatuṣṭayasya lakṣaṇamucyate| samo nityadharmā iti ca sarvatrānnarakṣāmātrāśītyādyuktaprakāreṇa| udaragauravādīnyāmaliṅgānyādigrahaṇenānyāni ca| bāhyonāpītyādinā jāṭharasyāgneḥ prayatnaparirakṣaṇīyatvaṃ darśayati|| 50||

tatra pravareṇa sātmyena samaṃ yathāsvamapareṇetarān kramaśaḥ sātmyamāpādya pravareṇa paripālayeddoṣopakramaṇiyoktena ca vātādisādhanena grahaṇīrogavihitaiścauṣadhavyāyāmamayogairiti||51||

tatreti nirdhāraṇe| samamutkṛṣṭamagnimutkṛṣṭena sātmyena sarvarasākhyena rakṣeditarān viṣamādīnagnīnitareṇa pravareṇa sātmyenāsarvarasākhyena| yathādoṣaṃ sātmyamāpādya pravareṇaiva paripālayet| doṣopakramaṇīyoktayā vātacikitsayā viṣamam| pittacikitsayā tīkṣṇam| kaphacikitsayā ca mandaṃ cikitset| vātādigrahaṇīdoṣoktena vidhānena krameṇa viṣamādīnauṣadhayogairvyāyāmayogaiśca|| 51||

bhavati cātra- svadhātusamavarṇāni vṛttasthūlānyaṇūni ca||52||

srotāṃsi dīrṅāṇyākṛtyā pratānasadṛśāni ca||52||

srotodūṣakaḥ āhāraḥ vihāraśca āhāraśca vihāraśca yaḥ syāddoṣaguṇaiḥ samaḥ||52||

dhātubhirviguṇo yaśca srotasāṃ sa pradūṣakaḥ||52||

srotoduṣṭilakṣaṇam atipravṛttiḥ saṅgo vā sirāṇāṃ granthayo+api vā||52||

vimārgato vā gamanaṃ srotasāṃ duṣṭilakṣaṇam||52||

bhavati cātreti padyārambhe rītiḥ| srotāṃsi svasya dhātorvarṇena samāni| raktasrotāṃsi raktavarṇāni| māṃsasrotāṃsi māṃsavarṇānyevaṃ sarvatra vācyam| kānicit sthūlāni| kānicidaṇūni sūkṣmāṇi| pratānasadṛśāni vallīvadanekabhaṅgīpravāhayuktāni| teṣāñca srautasāmāhāro vihāraśca pradūṣakaḥ| kimbhūta āha-doṣasya vātādīnāmanyatamasya guṇaiḥ samaḥ tathāpi yo vātādīnāmanyatamasya samaguṇo+api dhāturbhirviguṇaḥ| yasya dhātorya evāhāro vihāraśca guṇairviparītaḥ sa eva tasya srotasāṃ dūṣakaḥ|| 52||

bisānāmiva sūkṣmāṇi dūraṃ viprasṛtāni ca||53||

dvārāṇi srotasāṃ dehe raso yairupacīyate||53||

subodham|| 53||

kecidāhurahorātrāt ṣaḍahādapare pare||54||

māsāt prayāti śukratvamannaṃ pākakramādibhiḥ||54||

vṛvyādīni prabhāveṇa sadyaḥ śukrādi kurvate||54||

prāyaḥ karotyahorātrāt karmānyadapi bheṣajam||54||

athānnasya sāraḥ kiyatā kālena saptadhātūn abhivyāpnotītyā+a+aha-kicidityādinā| matatrayametat| pākakramādibhirdhātupariṇateḥ| svalpairdinairasambhavaṃ pradarśayati| nanu caikasmannevāhni vṛṣyādīnāṃ śukrādikarttṛtvaṃ dṛṣṭaṃ tat kathamityāha-vṛṣyādīnītyādi| prabhāvaḥ sarvātiśāyinī śaktiḥ| ekenādiśabdena grahaṇam| ekāhaḥ ṣaḍrātramāsabhedena matatraye sthite prabhāvādeva vāgbhaṭaḥ sarvaśāstrasiddhāntaṃ darśayati-prāya ityādinā| na kevalaṃ vṛṣyādi, yāvadanyadapi bheṣajaṃ prāyaḥ ahorātrādeva karma karoti| ahorātramatikramya ṅṛtalehādīnāṃ yadyapi mātrābhyāsena rogopaśamākhyakāryyanirvṛttistathāpi teṣāṃ dinānudinaṃ kāryyakarttṛtvaṃ vidyata eveti pradarśanārthaṃ prāyograhaṇam|| 54||

kaphaḥ pittaṃ malaḥ kheṣu prasvedo nakharoma ca||55||

sneho+akṣitvagviśāmojo dhātūnāṃ kramaśo malāḥ||55||

purvoktameva saṃgrahaślokenāha-kapha ityādi| kaphādīni rasādīnāṃ krameṇa malāḥ| rasasya kaphoraktasya pittam| māṃsasya karṇanāsikādisrotomalāḥ| medasaḥ prasvedaḥ asthno nakharoma| majjo netrādisnehaḥ| pūrvasyaiva saṃgrahādapunaruktam|| 55||

śānte+agnau mriyate yukte ciraṃ jīvatyanāmayaḥ||57||

rogī syādvikṛte tasmāttaṃ prayatnena pālayet||57||

iti vaidyapatisiṃhaguptasya sūnorvāgbhaṭasya kṛtau aṣṭāṅgasaṃgraha- saṃhitāyāṃ śārīrasthāne sirāvibhāgonāma ṣaṣṭho+adhyāyaḥ subodhamanyat|| 57||

iti śrīmanmahāmahopādhyāyendurviracitāyām aṣṭāṅgasaṃgraha- vyākhyāyāṃ śaśilekhāyāṃ śārīrasthāne ṣaṣṭho+adhyāyaḥ

dūtādivijñānīyodhyāyaḥ

6

Aṣṭāṅgahṛdayasaṃhitā

athāto dūtādivijñānīyaṃ śārīraṃ vyākhyāsyāmaḥ||2|| iti ha smāhurātreyādayo maharṣayaḥ||2||

Sarvāṅgasundarā

dūtaḥ-strīpuruṣādirya ātureṇa preṣyate sa kathyate| dūta ādiryeṣāṃ te dūtādayaḥ| ādigrahaṇādvaidyasya gṛhānnirgaccataḥ pathi gaccato yāvadāturagṛhe praveśaḥ, praviṣṭasyāpi yāni śubhā śubhasūcakāni nimittāni dṛśyante śrūyante ca, teṣāṃ parigrahaḥ| dūtādīnāṃ vijñānaṃ dūtādivijñānam| yathaite dūtādayaḥ śubhā ete+aśubhā iti viśiṣṭaṃ-niścitaṃ, jñānaṃ-avabodhaḥ, paricceda ityarthaḥ| tasmai hito dūtādivijñānīyaḥ| śeṣaṃ pūrvavadvyākhyeyam|

Aṣṭāṅgahṛdayasaṃhitā

pākhaṇḍāśramavarṇānāṃ savarṇāḥ karmasiddhaye||1||

ta eva viparītāḥ syurdūtāḥ karmavipattaye||1||

Sarvāṅgasundarā

pākhaṇḍaḥ-ṣaṇṇavatibhedabhinno vrātyaviśeṣaḥ| āśramāḥ-brahmacārigṛhasthabhikṣuvaikhānasabhedena catvāraḥ| varṇāḥ-brāhmaṇakṣatriyaviṭśūdrāścatvāraḥ| te ca pratilomānulomato bahavaḥ| teṣāṃ pākhaṇḍādīnāṃ ye savarṇāḥ-samānavarṇāstulyajātayo, dūtāste ca karmasiddhaye-karmasidhdyarthaṃ bhavanti, karmasiddhiṃ sūcayantītyarthaḥ yathā-pākhaṇḍasya pākhāṇḍo dūtaḥ, brahmacāriṇo brahmacārī, gṛhasthasya gṛhastho, vānaprasthasya vānaprastho, bhikṣorbhikṣuḥ yāvaccūdrasya śūdraḥ śubha iti| ta eva-pākhaṇḍādayo, viparītāḥ-vijātīyāḥ savarṇā ye na bhavanti te, karmavipattaye-cikitsānaiṣphalyāyabhavanti, cikitsānaiṣphalyaṃ sūcayantītyarthaḥ|

Aṣṭāṅgahṛdayasaṃhitā

dīnaṃ bhītaṃ drutaṃ trastaṃ rūkṣāmaṅgalavādinam||2||

śastriṇaṃ daṇḍinaṃ ṣaṇḍhaṃ muṇḍaśmaśrujaṭādharam||2||

amaṅgalāhvayaṃ krūrakarmāṇaṃ malinaṃ striyam||3||

anekaṃ vyādhitaṃ vyaṅgaṃ raktamālyānulepanam||3||

tailapaṅkāṅkitaṃ jīrṇavivarṇārdraikavāsasam||4||

kharoṣṭramahiṣārūḍhaṃ kāṣṭhaloṣṭādimardinam||4||

nānugaccedbhiṣagdūtamāhvayantaṃ ca dūrataḥ||5||

Sarvāṅgasundarā

savarṇamapi dūtaṃ dīnabhītādiviśeṣaṇaviśiṣṭaṃ yāvatkāṣṭhaloṣṭādimardinaṃ bhiṣag dṛṣṭvā nānugacceccikitsānaiṣphalyāditi| rūkṣavādinaṃ-paruṣabhāṣiṇam| amaṅgalavādinaṃ-mariṣyatyasau patiṣyati na jīvatītyādyabhaṅgalavādī, tam| tathā, ṣaṇḍhaṃ-napuṃsakam| tathā, muṇḍaṃ-kṛtavapanaṃ, śmaśru-mukhavyañjanaṃ, yasya sa evam| muṇḍaśmaśruścāsau jaṭādharaśca tam| tathā, amaṅgalaḥ-akalyāṇaḥ, āhvayo-nāma, yasya tam| vyaṅgaṃ-hīnāṅgam| tailapaṅkābhyāmaṅkitaṃ-digdham| tathā, jīrṇādikaṃ vāso yasya tam| tathā, dūrādāhvayantaṃ-ākārayantaṃ, nānuyāyāt|

Aṣṭāṅgahṛdayasaṃhitā

aśastacintāvacane nagne cindati bhindati||5||

juhvāne pāvakaṃ piṇḍān pittṛbhyo nirvapatyapi||6||

supte muktakace+abhyakte rudatyaprayate tathā||6||

vaidye dūtā manuṣyāṇāmāgaccanti mumūrṣatām||7||

Sarvāṅgasundarā

cintā ca vacanaṃ ca cintāvacane, aśaste cintāvacane yasyeti matvarthe bahuvrīhiḥ| vaidye+aśastacintāṃ kurvati, aśasta vacanaṃ coccārayati| manuṣyāṇāṃ mumūrṣatāṃ-āsannamṛtyūnāṃ, sambandhino dūtā āyānti| mumūrṣatāmiti "āśaṅkāyāmupasaṅkhyānam (yāṃ san vaktavyaḥ) " iti san| "mriyaterluṅhliṅośca" iti niyamādātmanepadābhāvaḥ| tathā ca kimbhūte ? nagne-vivastre, cindati bhindati kiñcit| tathā, pāvakaṃ-agniṃ juhvāne, pitṛbhyaśca piṇḍān nirvapati-anuprayaccati, yāvadaprayateaśucau| manuṣyāṇāmityupalakṣaṇam, stryādayo+apīha gṛhyanta eva|

Aṣṭāṅgahṛdayasaṃhitā

vikārasāmānyaguṇe deśe kāle+athavā bhiṣak||7||

dūtamabhyāgataṃ dṛṣṭvā nāturaṃ tamupācaret||8||

Sarvāṅgasundarā

vikāreṇa-jvarādinā, sāmānyaḥ-tulyo, guṇo yasyāsau vikārasāmānyaguṇaḥ, tasmiṃstathāvidhe, deśe kāle vā dūtamabhyāgataṃ-sammukhamāgaccantaṃ, dṛṣṭvā bhiṣaktamāturaṃ-dūtasya preṣakaṃ, nopacaret| yathā,-kaphaje jvarādāvāmaye ghṛtodakādidravasamīpe deśe+anūpe vā kāle vā pratyuṣasyāgato dūto+aśubhaḥ| pittāmaye vahnyādinā santapte deśe kāle madhyāhne dūto+aśubhaḥ| vāraroge paruṣarūkṣasikatāpāṣāṇaśarkarādiviśiṣṭe deśe kāle sāyāhne dūto+aśubhaḥ| viparītastu śubhaḥ| cardimehātīsārādiṣu setubhaṅgo+aśubhaḥ| eṣveva setuvandhaḥ śubhaḥ|

Aṣṭāṅgahṛdayasaṃhitā

spṛśanto nābhināsāsyakeśaromanakhadvijān||8||

guhyapṛṣṭhastanagrīvājaṭharānāmikāṅgulīḥ||9||

kārpāsabusasīsāsthikapālamuśalopalam||9||

mārjanīśūrpacailāntabhasmāṅgāradaśātuṣān||10||

rajjūpānattulāpāśamanyadvā bhagnavicyutam||10||

tatpūrvadarśane dūtā vyāharanti mariṣyatām||11||

Sarvāṅgasundarā

tadityanena vaidyaḥ parāmṛśyate| tasya pūrvadarśanaṃ-prathamadarśanaṃ, tasmin sati tatkāla eva, mariṣyatāṃ-āsannamaraṇānāṃ, sambandhino dūtā nābhyāti spṛśanto vyāharanti| "lakṣaṇahetvoḥ kriyāyāḥ" iti hetāvatra śatṛpratyayaḥ| nābhyādisparśanaṃ hi mumūrṣudūtavyāharaṇasya hetuḥ| mumūrṣorvayaṃ dūtā iti pratipādayantītyarthaḥ| anāmikāṅguliḥ-kanīyasīnikaṭasthitā| daśā-vastravartiḥ| upānat-carmapādukā| tulā-mānaviśeṣaḥ| na kevalaṃ nābhyādi spṛśanto+aparamapi ca bhagnavicyutaṃ ca spṛśanta iti yojyam|

Aṣṭāṅgahṛdayasaṃhitā

tathā+ardharātre madhyāhne sandhyayoḥ parvavāsare||11||

ṣaṣṭhīcaturthīnavamīrāhuketūdayādiṣu||12||

bharaṇīkṛttikā+a+aśleṣāpūrvā+a+ardrāpaitryanaiṛte||12||

Sarvāṅgasundarā

nābhyādikamaspṛśanto+apyardharātrādiṣvāgaccanto mariṣyatāṃ dūtā vyāharanti| ardharātra iti "ahaḥsarvaikadeśa" ityatra cakārādac samāsāntaḥ| āgaccanta ityatrāpi yojyam| paitryanaiṛta iti maghāmūlākhye nakṣatre| ādiśabdenotpātadarśanakṛṣṇacaturdaśyādayo gṛhyante| saṅgrahe+apyuktam (śa. a.12)- "madhyāhnobhayasandhyārdharātracaturthīṣaṣṭhīnavamīparvadineṣu grahoparāgotpātadarśanabharaṇīkṛttikārdrā+a+aśleṣāmaghāmūlapūrvāsu cāśubhaḥ|" iti|

Aṣṭāṅgahṛdayasaṃhitā

yasmiṃśca dūte bruvati vākyamāturasaṃśrayam||13||

paśyennimittamaśubhaṃ taṃ ca nānuvrajedbhiṣak||13||

Sarvāṅgasundarā

yasmin dūte āturasaṃśrayaṃ-āturapratibaddhaṃ, vākyaṃ bruvati satyaśubhaṃ nimittaṃ bhiṣak paśyet| taṃ-dūtamāturacikitsārthamāgataṃ, nānuvrajet|

Aṣṭāṅgahṛdayasaṃhitā

tadyathā vikalaḥ pretaḥ pretālaṅkāra eva vā||14||

cinnaṃ dagdhaṃ vinaṣṭaṃ vā tadvādīni vacāṃsi vā||14||

raso vā kaṭukastīvro gandho vā kauṇapo mahān||15||

sparśo vā vipulaḥ krūro yadvā+anyadapi tādṛśam||15||

tatsarvamabhito vākyaṃ vākyakāle+athavā punaḥ||16||

dūtamabhyāgataṃ dṛṣṭvā nāturaṃ tamupācaret||16||

Sarvāṅgasundarā

tadyathāśabdo+aśubhanimittasaṃdarśanasambandhārthaḥ| vikalaḥ-aṅgahīnaḥ kāṇakuṇṭhādikaḥ| preto-mṛta eva| pretālaṅkāro yo mṛtasyānulepanavastrādinā+alaṅkāro vidhīyate| cinnaṃ-rajjvādikam| dagdhaṃ-vastrādikam| vinaṣṭaṃ vā-ghaṭabhājanādikam| tadvādīni-cinnadagdhavinaṣṭavācakāni, vacāṃsi-vacanāni, śrotreṇa śrūyante| raso vā kaṭukastīvra ityanena rasādhāraṃ dravyamanāhārapratibaddhamupalakṣayate| raso hi rasanendriyagrahya eva| tasmāt kaṭukarasādhiṣṭhitaṃ dravyaṃ maricādi kaṭukarasaśabdeneha gṛhyate| loke+api rasena dravyaṃ vyapadiśyata eva| yathā-idaṃ madhuraṃ dravyamidamamlamiti| tadevamutkaṭakaṭukarasādhiṣṭhitaṃ dravyaṃ yadā cakṣuṣā gṛhyate vaidyena, tadā na śubham| tīvragrahaṇādatīvrasya kuṭherakādernirāsaḥ| gandhaśca kauṇapo-mahān durgandho+atiśayena, tatkāla eva ghrāṇendriyeṇa gṛhyate, sparśo vā vistīrṇaḥ krūraḥ-atiduḥsahaḥ, tatkāla evāgnyādisambandhī sparśanendriyeṇa gṛhyate, so+aśubhaḥ| yadveti| athavā+aparamapi yattādṛśaṃvikalādyaśubhanimittasadṛśamanirdiṣṭamapi raktakaravīrakusumādikaṃ, tatsarvaṃ vākyamabhitaḥ-āturāśrayādvākyādagre, athavā vākyakāle-āturāśrayāvākyamadhye vikalādyaśubhanimittaṃ tadānīmapyaśubhasūcakatvāt tasmin kāle, dūtamabhyāgataṃ-ābhimukhyena tatkālamevāgataṃ, dṛṣṭvā yenāsau preṣito dūtastamāturaṃ nopācaret|

Aṣṭāṅgahṛdayasaṃhitā

hāhākranditamutkruṣṭamākruṣṭaṃ skhalanaṃ kṣutam||17||

vastrātapatrapādatravyasanaṃ vyasanīkṣaṇam||17||

caityadhvajānāṃ pātrāṇāṃ pūrṇānāṃ ca nimajjanam||18||

hatāniṣṭapravādāśca dūṣaṇaṃ bhasmapāṃsubhiḥ||18||

pathaḥccedo+ahimārjāragodhāsaraṭhavānaraiḥ||19||

dīptāṃ prati diśaṃ vācaḥ krūrāṇāṃ mṛgapakṣiṇām||19||

kṛṣṇadhānyaguḍodaśvillavaṇāsavacarmaṇām||20||

sarṣapāṇāṃ vasātailatṛṇapaṅkendhanasya ca||20||

klībakrūraśvapākānāṃ jālavāgurayorapi||21||

carditasya purīṣasya pūtidurdarśanasya ca||21||

niḥsārasya vyavāyasya kārpāsāderarerapi||22||

śayanāsanayānānāmuttānānāṃ tu darśanam||22||

nyubjānāmitareṣāṃ ca pātrādīnāmaśobhanam||23||

Sarvāṅgasundarā

hāhākranditamityādikamaśobhanamiti vakṣyamāṇena sambandhaḥ| hāheti kranditaṃ-ruditaṃ kvaṇanaṃ hāhākranditam| tathā, utkruṣṭaṃ uccaiḥ kṛtvā kruṣṭaṃ, ākruṣṭaṃ-ākrośaḥ| skhalanaṃ-patanaṃ, vaidyasyā+anyasya vā| kṣutaṃ-cikkā| vastrādīnāṃ-vaidyasya sambandhināṃ, vyasanaṃ-vināśaḥ| vyasanināṃ-āpadgatānāṃ, īkṣṇaṃ-ālokanaṃ, na śobhanamiti sarvatra yojyam| caityādīnāṃ nimajjanaṃ-patanaṃ bruḍanaṃ ca| tathā, hata ityevaṃrupāṇāmaniṣṭānāṃ-amaṅgalānāṃ, pravādāḥ-uccairuccaritāni vākyāni| dūṣaṇaṃ bhasmapāṃsubhiḥ-vaidyasyaiva pathi gaccato bhasmanā pāṃsunā va vikiraṇamaśobhanam, karmasiddhyabhāvādāturasyāpi maraṇasūcakatvāt| evamanyatrāpyubhayoraśobhanatvaṃ yojyam| pathaḥcceda iti mārgasya cedaḥ| kaiḥ ? sarpamārjārādibhiḥ| saraṭhaḥ-sarpasadṛśī raktavarṇādimukhī prāṇijātiścakralaṇḍa ityaparaparYāyaḥ| yasyāṃ diśi sūryaḥ sthitaḥ sā dīptā bhaṇyate| tathā coktam "aṅgāriṇyarkanirmuktā, dīptā tasyāṃ divākaraḥ| pradhūmitaiṣyarsūryā vai, śāntāḥ pañcetarā diśaḥ||" iti| dīptāṃ diśaṃ prati yā vāco-vāṇyaḥ, krūrāṇāṃ-kravyabhujāṃ, mṛgāṇāṃ-dvīpiśṛgālādīnāṃ, pakṣiṇāṃ-gṛdhraśyenādīnāṃ, tā aśobhanā iti liṅgavipariṇāmena sambandhaḥ| kṛṣṇadhānyādīnāṃ yaddarśanaṃ vaidyasya pathi gacchata āturagṛhe praviśato vā tadaśobhanam, aśubhasūcakatvāt| udaśvit-takram| sarṣapo-raktābhāsaḥ| krūro-niṣṭhruravādī| śvapākaḥ-cāṇdālaḥ| jālaṃ-ānāyaḥ| vāgurā-mṛgabandhanī| pūtiḥ-durgandhiḥ| durdarśanaḥ-karālākṛtiḥ| niḥsārasya-vyapetasārasya vastunaḥ| vyavāyasya-maithunasya| kārpāsāderityādiśabdena kārpāsabusasīsāderdūtacintānirdiṣṭasya (ślo. 9) grahaṇam| kārpāsādeḥ padārthasya darśanaṃ pathi gaccata āturagṛhaṃ praviśato vā+aśobhanam| arerdarśanamaśobhanam| prakṛtatvādvaisdyasyātmaśatrudarśanam| tathā, śayanādīnāmuttānānāṃ-ūrdhvamukhasthitapādānāṃ darśanam, tathetareṣāṃ-pātrādīnāṃ ghaṭaśarāvodañcanādīnāmadhomukhānāṃ, darśanamaśobhanam|

Aṣṭāṅgahṛdayasaṃhitā

puṃsaṃjñāḥ pakṣiṇo vāmāḥ strīsaṃjñā dakṣiṇāḥ śubhāḥ||23||

pradakṣiṇaṃ khagamṛgā yanto, naivaṃ śvajambukāḥ||24||

Sarvāṅgasundarā

puṃsaṃjñāḥ-puṃnāmānaḥ, pakṣiṇo-vartakādayo, vāmasthitāḥ praśastāḥ| strīnāmāno-balākāsārikādayo, dakṣiṇasthitāḥ śubhāḥ| pradakṣiṇamiti vāmāddakṣiṇaṃ gacchantaḥ khagamṛgāḥ śubhāḥ| khagāḥ-kākāpārāvatādayaḥ| mṛgāḥ-hariṇaiṇādayaḥ| yānto naivaṃ śvajambukāḥ,-kintarhi ? dakṣiṇādvāmaṃ gaccantaḥ śubhā ityarthaḥ|

Aṣṭāṅgahṛdayasaṃhitā

ayugmāśca mṛgāḥ śastāḥ śastā nityaṃ ca darśane||24||

cāṣabhāsabharadvājanakulaccāgabarhiṇaḥ||25||

Sarvāṅgasundarā

ayugmāḥ-pañcasaptā pi(dayo), mṛgāḥ śubhāḥ| cāṣādayo mayūrāntā nityaṃ darśane-vāmato dakṣiṇato vā, śastāḥ|

Aṣṭāṅgahṛdayasaṃhitā

aśubhaṃ sarvatholūkabiḍālasaraṭhekṣaṇam||25||

Sarvāṅgasundarā

sarvathā-sarveṇa prakāreṇa vāmato dakṣiṇato vā yugmānāma yugmānāṃ vā, ulūkādīnāṃ darśanamaśubham| kīrtane tu praśastā ityeke|

Aṣṭāṅgahṛdayasaṃhitā

dhanuraindraṃ ca lālāṭamaśubhaṃ, śubhamanyataḥ||27||

agnipūrṇāni pātrāṇi bhinnāni viśikhāni ca||27||

Sarvāṅgasundarā

endraṃ dhanurlālāṭaṃ-abhimukhaṃ, aśubham| anyataḥ-puraḥsthitaṃ sammukhaṃ varjayitvā tiryak pṛṣṭhato vā sthitaṃ, śubham| lālāṭamiti bhavārthe aṇ| lālāṭaśabdeneha lalāṭasamīpo deśo lakṣyate, sammukhamityarthaḥ| pātrāṇyagnipūrṇānyaśobhanāni| tathā binnāni-bhagnāni| tathā, viśikhāni-antaḥśūnyāni| na śubhānīti vacanavipariṇāmena sambandhaḥ|

Aṣṭāṅgahṛdayasaṃhitā

dadhyakṣatādi nirgacchadvakṣyamāṇaṃ ca maṅgalam||28||

vaidyo mariṣyatāṃ veśma praviśanneva paśyati||28||

Sarvāṅgasundarā

ādiśabdenekṣuniṣpāvādiparigrahaḥ| dadhyakṣatāvādī (tā ādayo) yasya maṅgalasya tadevam| vaidyaḥ praviśanneva-tatkāla eva, āturagṛhāddadhyakṣatādi-yadvakṣyamāṇaṃ, tannirgaccat-niḥsarat, mariṣyatāṃ-āsannamaraṇānāṃ, paśyati|

Aṣṭāṅgahṛdayasaṃhitā

dūtādyasādhu dṛṣṭvaivaṃ tyajedārtamato+anyathā||29||

karuṇāśuddhasantāno yatnatastamupācaret||29||

Sarvāṅgasundarā

evaṃ-pūrvoktena prakāreṇa, dūtādyasādhu-aśubhaṃ pūrvanirdiṣṭaṃ, dṛṣṭvā ārtaṃ-āturaṃ, tyajet-na cikitset| ādiśabdena śakunādergrahaṇam| ato+anyatheti dūtādi śubhaṃ dṛṣṭvā, taṃ āturaṃ, vaidyo yatnena samupācaret| kimbhūtaḥ ? karuṇāyā śuddhaṃ nirmalaṃ, santānaṃ-ceto, yasya sa evaṃbhūtaḥ san|

Aṣṭāṅgahṛdayasaṃhitā

dadhyakṣatekṣuniṣpāvapriyaṅgumadhusarpiṣām||30||

yāvakāñjanabhṛṅgāraghaṇṭādīpasaroruhām||30||

dūrvārdramatsyamāṃsānāṃ lājānāṃ phalabhakṣayoḥ||31||

ratnebhapūrṇakumbhānāṃ kanyāyāḥ syandanasya ca||31||

narasya vardhamānasya devatānāṃ nṛpasya ca||32||

śuklānāṃ sumanovālacāmarāmbaravājinām||32||

śaṅkhasādhudvijoṣṇīṣatoraṇasvastikasya ca||33||

bhūmeḥ samuddhatāyāśca vahneḥ prajvalitasya ca||33||

manojñasyānnapānasya pūrṇasya śakaṭasya ca||34||

nṛbhirdhenvāḥ savatsāyā vaḍāvāYāḥ striyā api||34||

jīvañjīvakasāraṅgasārasapriyavādinām||35||

haṃsānāṃ śatapatrāṇāṃ baddhasyaikapaśostathā||35||

rucakādarśasiddhārtharocanānāṃ ca darśanam||36||

gandhaḥ susurabhirvarṇaḥ suśuklo madhuro rasaḥ||36||

gopateranukūlasya svanastadvadgavāmapi||37||

mṛgapakṣinarāṇāṃ ca śobhināṃ śobhanā giraḥ||37||

chatradhvajapatākānāmutkṣepaṇamabhiṣṭutiḥ||38||

bherīmṛdaṅgaśaṅkhānāṃ śabdāḥ puṇYāhaniḥsvanāḥ||38||

vedādhyayanaśabdāśca sukho vāyuḥ pradakṣiṇaḥ||39||

pathi veśmapraveśe ca vidyādārogyalakṣaṇam||39||

Sarvāṅgasundarā

dadhyakṣatādīnāṃ darśanaṃ 'pathi veśmapraveśe ca vidyādārogyalakṣaṇam|' iti vakṣyamāṇena sambandhaḥ| akṣatāḥ-yavāḥ, akhaṇḍitāstaṇḍulā ityanye, dhānyamevākhaṇḍitamakṣataśabdavācyamityapare| yāvakaṃ-alaktakaḥ| bhṛṅgāraḥ-kanakālukā| ardramatsyāḥ, ārdramāṃsam| ārdragrahaṇamatra śuṣkaparihārārtham| bhakṣaṃmodakādi| padmarāgādikaṃ-ratnam| ibho-hastī| narasyeti śauryatyāgaprajñārājasatkārādibhirvadhamānaḥ-pratidinamupacayaṃ gataḥ, tathāvidhasya puruṣasya darśanaṃ śubham| śuklānāṃ sumanaḥprabhṛtīnāṃ darśanaṃ śubham| bālacāmaraṃ-keśaprakīrṇakam| vājī-turaṅgaḥ| uṣṇīṣaṃ-śiroveṣṭanam| manojñasya-hṛdayahāriṇo+annapānasya| śakaṭasya-rathasya, nṛbhiḥ-naraiḥ, pūrṇasya-sambhṛtasya| dhenvā ityādi| striyā apītyapiśabdaḥ samuccaye| yathā dhenvāḥ savatsāyā darśanamevaṃ vaḍavāyāḥ striyāśca savatsāyāḥ-sāpatyāyā iti| ruciko-valayaḥ, ābharaṇaviśeṣaḥ| siddhārtho-gaurasarṣapaḥ| gandhaḥ-suṣṭhu surabhiḥ| varṇaḥ suṣṭhu śuklaḥ-sitaḥ| raso madhuraḥ| gopateḥ-vṛṣabhasya, anukūlasya-akupitasya, svanaḥśabdaḥ| tadvat-gopatinā tulyo, gavāmapyanukūlānāṃ śabda ityarthaḥ| tathā, śobhināṃ-praśastānāṃ mṛgādīnāṃ, praśastā giraḥ| vidyādārogyalakṣaṇamiti yojyam| mṛgapakṣinarā hyaśobhino+api śṛgālolūkapulkasacāṇḍālādayaḥ santi, taḍyavaccedanārthaṃ śobhināmiti viśeṣaṇam| śobhināmapi mṛgādīnāṃ kṣāmarogārtāmihatānāmaśobhanā vācaḥ syuḥ tattyāgārthaṃ śobhanā iti viśeṣaṇam| catrādīnāmutkṣepaṇaṃ-utthāpanam| patākā-vaijayantī| abhiṣṭutiḥ-prayāṇakāle janena stutirjayajayetyādiśabdapūrvā+abhimukhamuccāritā| tathā, bheryādīnāṃ śabdāḥ, puṇyāhaniḥsvanāḥ-praśastaśabdā| arogyāya, na tvapraśastaniḥsvanāḥ pretapaṭahādijāḥ| vedādhyayanasya-vedapāṭhasya, ye śabdāste ca śubhāḥ| pradakṣiṇaḥ-anukūlo, vāyuḥ sukhaḥ-sukhāvahaḥ| pathi veśmapraveśe caitadārogyalakṣaṇaṃ vidyāt|

Aṣṭāṅgahṛdayasaṃhitā

ityuktaṃ dūtaśakunaṃ svapnānūrdhvaṃ pracakṣate||40||

Sarvāṅgasundarā

ityevamarthe parisamāptau vā| dūtaḥ-strīpuruṣādiḥ, ityādi prāguktam| tathā, cetanācetanarūpaḥ śubhāśubhasūcako dūtavarjito lokaprasiddhaḥ-śakuna uktaḥ| yathā (ślo. 17)-"hāhākranditaṃ" ityādi| iti-evaṃ, uktaṃ-abhihitam| ato dūtaśakunādūrdhvaṃ-anantaraṃ, svapnān pracakṣate-samyag bhaṇiṣyati, tantrakāra iti śeṣaḥ| svapnalakṣaṇamaṣṭaṅgasaṅgrahe kathitam| yathā (sū. a. 9)- "sarvendriyavyuparatau mano+anuparataṃ yadā| viṣayebhyastadā svapnaṃ nānārūpaṃ prapaśyati||" iti| tathā (saṃ. sū. a. 9)- "śleṣmāvṛteṣu srotaḥsu śramāduparateṣu ca| indriyeṣu svakarmabhyo nidrā+a+aviśati dehinam||" iti nidrālakṣaṇam|

Aṣṭāṅgahṛdayasaṃhitā

svapne madyaṃ saha pretairyaḥ vipan kṛṣyate śunā||40||

sa martyau mṛtyunā śīghraṃ jvararūpeṇa nīyate||41||

Sarvāṅgasundarā

yo martyaḥ-puruṣaḥ, svapne-svapnāvasthāyāṃ, pretaiḥ saha madyaṃ piban śunā kṛṣyate-ākramyate, sa mṛtyunā jvararūpeṇa śīghraṃ ahirāt katipayaireva divasaiḥ, nīyate, likāntaramiti śeṣaḥ|

Aṣṭāṅgahṛdayasaṃhitā

raktamālyavapurvastro yo hasan hriyate striyā||41||

so+asrapittena--------------------------------------||42||

Sarvāṅgasundarā

raktamālyo raktavapū raktavastraśca yo martyo hasan striyā svapne hriyate-ākṛṣyata ākramyate, so+asrapittena mṛtyunā śīghraṃ nīyate|

Aṣṭāṅgahṛdayasaṃhitā

-----------------------mahiṣaśvarāhoṣṭragardabhaiḥ||42||

yaḥ prayāti diśaṃ yāmyāṃ maraṇaṃ tasya yakṣmaṇā||42||

Sarvāṅgasundarā

yo mahiṣādibhiḥ karaṇabhūtairyāmyāṃ dakṣiṇāṃ diśaṃ, svapne prayāti, tasya yakṣmaṇā maraṇaṃ bhavati|

Aṣṭāṅgahṛdayasaṃhitā

latā kaṇṭakinī vaṃśastālo vā hṛdi jāyate||43||

yasya tasyāśu gulmena-----------------------||43||

Sarvāṅgasundarā

martya iti prathamānto+apīhārthavaśāt ṣaṣṭhyantaḥ sambadhyate| yasya martyasya svapne kaṇṭakayuktā latā hṛdaye jāyate, vaṃśo vā-athavā tālaḥ, tasya śīghraṃ gulmena maraṇaṃ bhavet| saṅgrahetvevamuktam (śā. a. 12)- "yasya kaṇṭakinī latā vaṃśa stālo vā hṛdi jāyate sa gulmena| yasya tu śirasi sa śirorogeṇa śastreṇa vā śiraḥccedanena|" iti|

Aṣṭāṅgahṛdayasaṃhitā

------------------------------------yasya vahnimanarciṣam||43||

juhnato ghṛtasiktasya nagnasyorasi jāyate||44||

padmaṃ sa naśyetkuṣṭhena-------------------------------||44||

Sarvāṅgasundarā

yasya martyasya nagnasyājyābhyaktasya vahnimanarciṣaṃ-jvālārahitaṃ, juhnata urasi padmaṃ svapne jāyate, sa naraḥ kuṣṭhena naśyet|

Aṣṭāṅgahṛdayasaṃhitā

---------------------------------caṇḍālaiḥ saha yaḥ pibet||44||

snehaṃ bahuvidhaṃ svapne sa prameheṇa naśyati||45||

Sarvāṅgasundarā

caṇḍālaiḥ saha bahuvidhaṃ-anekaprakāraṃ, snehaṃ-ghṛtatailādikaṃ, yo martyaḥ svapne pibet, sa prameheṇa naśyati| svapne prakṛte+api punaḥ svapnagrahaṇaṃ kṛtaṃ spaṣṭārtham|

Aṣṭāṅgahṛdayasaṃhitā

unmādena jale majjedyo nṛtyan rākṣasaiḥ saha||45||

Sarvāṅgasundarā

unmādena sa naśyati, yo rākṣasaiḥ saha nṛtyan jale majjet|

Aṣṭāṅgahṛdayasaṃhitā

apasmāreṇa yo martyo nṛtyan pretena nīyate||46||

Sarvāṅgasundarā

sa marthyo+apasmāreṇa naśyati, yo nṛtyan pretena svapne nīyate|

Aṣṭāṅgahṛdayasaṃhitā

yānaṃ kharoṣṭramārjārakapiśārdūlasūkaraiḥ||46||

yasya pretaiḥ śṛgālairvā sa mṛtyorvartate mukhe||47||

Sarvāṅgasundarā

yasya narasya svapne kharādibhiryānaṃ bhavati, sa mṛtyormukhābhyantare vartate, atyāsannavināśatvāt|

Aṣṭāṅgahṛdayasaṃhitā

apūpaśaṣkulīrjagdhvā vibuddhastadvidhaṃ vaman||47||

na jīvati---------------------------------------------||48||

Sarvāṅgasundarā

apūpān śaṣkulīrvā jagdhvā-bhakṣayitvaivaṃ svapne dṛṣṭvā, vibuddhaḥ san tadvidhaṃ-apūpaśaṣkuliprāyameva, vamet-udgiret, sa na jīvati|

Aṣṭāṅgahṛdayasaṃhitā

----------akṣirogāya sūryandugrahaṇekṣaṇam||48||

Sarvāṅgasundarā

sūryacandrayorgrahaṇadarśanamakṣirogāya|

Aṣṭāṅgahṛdayasaṃhitā

sūryācandramasoḥ pātadarśanaṃ dṛgvināśanam||48||

Sarvāṅgasundarā

svapne sūryācandramasoḥ patanadarśanaṃ martyasya dṛṣṭivināśanam| sūryācandramasoriti "devatādvandve ca" ityānaṅādeśaḥ|

Aṣṭāṅgahṛdayasaṃhitā

mūrdhni vaṃśalatādīnāṃ sambhavo vayasāṃ tathā||49||

nilayo muṇḍatā kākagṛdhrādyaiḥ parivāraṇam||49||

tathā pretapiśācastrīdraviḍāndhragavāśanaiḥ||50||

saṅgo vetralatāvaṃśatṛṇakaṇṭakasaṅkaṭe||50||

śvabhraśmaśānaśayanaṃ patanaṃ pāṃsubhasmanoḥ||51||

majjanaṃ jalapaṅkādau śīṅreṇa srotasā hṛtiḥ||51||

nṛtvavāditragītāni raktasragvastradhāraṇam||52||

vayoṅgavṛddhirabhyaṅgo vivāhaḥ śmaśrukarma ca||52||

pakvānnasnehamadyāśaḥ praccardanavirecane||53||

hiraṇyalohayorlābhaḥ kalirbandhaparājayau||53||

upānadyuganāśaśca prapātaḥ pādacarmaṇoḥ||54||

harṣo bhṛśaṃ prakupitaiḥ pitṛbhiścāvabhartsanam||54||

pradīpagrahanakṣatradantadaivatacakṣuṣām||55||

patanaṃ vā vināśo vā, bhedanaṃ parvatasya ca||55||

kānane raktakusume pāpakarmaniveśane||56||

citāndhakārasambādhe jananyāṃ ca praveśanam||56||

pātaḥ prāsādaśailādermatsyena grasanaṃ tathā||57||

kāṣāyiṇāmasomyānāṃ nagnānāṃ daṇḍadhāriṇāṃ||57||

raktākṣāṇāṃ ca kṛṣṇānāṃ darśanaṃ jātu neṣyate||58||

Sarvāṅgasundarā

jātu neṣyata iti vakṣyamāṇena sambandhaḥ| vaṃśalatādīnāṃ mūrdhni-śirasi, sambhavo-janma, jātu neṣyate| evamagre+api yojyam| tathā, vayasāṃ-pakṣiṇāṃ, mūrdhni nilayo-nilayanam| tathā, muṇḍatā-kṛtamuṇḍanatvam| kākādyaiḥ parivāraṇaṃ-parivṛtatvam| na kevalaṃ kākādyaiḥ, pretādyaiśceti tathāśabdasyārthaḥ| gavāśanāḥ gomāṃsabhakṣāḥ, taiḥ| vetrādisaṅkaṭe-saṃvṛte, saṅgaḥ-dvārālābhaḥ, tatraiva niḥsāramapaśyataḥ| śvabhre śmaśāne ca śayanaṃ-svapanam| pāṃsau bhasmani ca patanam| jalapaṅkādike majjanaṃ-bṛḍanam| ādiśabdena kūpakaluṣodakādi gṛhyate| srotasā śīṅreṇa hṛtiḥ-haraṇam| nṛtyaṃ ca vāditraṃ ca gītaṃ ca tāni| tathā, srak ca vastraṃ ca sragvastre, rakte ca te sragvastre ca, tayordhāraṇam| vayaścāṅgaṃ ca, tayorvṛddhiḥ| abhyaṅgaḥ-abhyañjanam| vivāhaḥ-pariṇayaḥ| śmaśrukarma-mukhavyañjanamuṇḍanam| pakvānnaṃ-maṇḍakādiḥ, snehaḥ-tailādiḥ, madyaṃ-sīdhvādi, teṣāmāśo-bhakṣaṇam| praccardanaṃ-vamiḥ| virecanaṃ-virekaḥ| hiraṇyasya-rukmādeḥ, lohasya ca lābhaḥ| saṅgrahe tūktam (śā. a. 12)- "labhate vā hiraṇyalohalavaṇa" iti| kaliḥ-anarthaḥ| bandho-bandhanam| parājayaḥ-paribhavaḥ| upānadyugasya nāśaḥ| pādasya carmaṇaśca prakarṣeṇa patanam| bhṛśaṃ-atiśayena, harṣaḥ| pitṛbhiḥ prakupitairavabhartsana-santarjanam| pradīpādīnāṃ patanamathavā vināśaḥ| parvatasya ca bhedanam| kānane-vane, raktapuṣpe praveśanamiti sambandhaḥ| pāpakarmāṇāṃ-pāpināṃ, niveśane-gṛhe, praveśanam| cintāyāmandhakārasambādhe-tamaḥsaṅkaṭe, jananyāṃmātari, ca praveśanam| prāsādāt parvatādvā pātaḥ-patanam, ādiśabdena vṛkṣagṛhādergrahaṇam| matsyena grasanaṃ-nigaraṇam| kaṣāyeṇa raktaṃ vastraṃ-kāṣāyam, tadvidyate yeṣāmitīniḥ| teṣāṃ kāṣāyiṇāṃ-kāśāyavastrāvṛtānāṃ, tathā asaumyānāṃ-durdarśānāṃ, tathā nagnānāṃ-vivastrāṇāṃ, tathā daṇḍadhāriṇāṃ-daṇḍināṃ, tathā raktayanānāṃ kṛṣṇavarṇānāṃ ca nṛṇāṃ jātu-kadācit, na darśanamiṣyate, svapne+aśubhahetutvāt|

Aṣṭāṅgahṛdayasaṃhitā

kṛṣṇā pāpānanācārā dīrghakeśanakhastanī||58||

virāgamālyavasanā svapne kālaniśā matā||59||

Sarvāṅgasundarā

evaṃvidhā strī svapne kālaniśā-tadvidhā, matā| kṛṣṇākṛṣṇavarṇā| tathā, pāpamānanamācāraśca yasyāḥ sā| tathā, dīrghāḥ keśā nakhāḥ stanau ca yasyāḥ saivam| "svāṅgāccopasarjanāt" iti ṅīp| mālyaṃ ca vasanaṃ ca mālyavasanam| vigato rāgo yasya mālyavasanasya tadevaṃbhūtaṃ mālyavasanaṃ yasyāḥ saivam|

Aṣṭāṅgahṛdayasaṃhitā

manovahānāṃ pūrṇatvātsrotasāṃ prabalairmalaiḥ||59||

dṛśyante dāruṇāḥ svapnā rogī yairyāti pañcatām||60||

arogaḥ saṃśayaṃ prāpya kaścideva vimucyate||60||

Sarvāṅgasundarā

manaḥ-ceto, vahanti yāni viśeṣeṇa hṛdāśritāni srotāṃsi tāni manovahāni, teṣāṃ manovahānāṃ prabalaiḥ-atibalavadbhiḥ, malaiḥ-malinīkaraṇasvabhavairvātapittaśleṣmabhiḥ, purṇatvāt dāruṇāḥ-ghorā apraśastāḥ, spapnā dṛśyante-anubhūyante| yaiḥsvapnairdṛṣṭaiḥ, rogī-āturaḥ, pañcatāṃ yāti-maraṇaṃ prāpnoti, tathā svabhāvatvādaiṣāṃ svapnānām| aroga ityādi| svastho naraḥ saṃśayaṃ-jīvitasaṃdehaṃ, prāpya kaścideva-bahūnāṃ madhyātpuṇyavānniyatāyureva, vimucyate, maraṇāditi, śeṣaḥ| svapnabhedānidānīmāha-

Aṣṭāṅgahṛdayasaṃhitā

dṛṣṭaḥ śruto+anubhūtaśca prārthitaḥ kalpitastathā||61||

bhāviko doṣajaśceti svapnaḥ saptavidho mataḥ||61||

Sarvāṅgasundarā

caḥ samuccaye| itiḥ prakāre| dṛṣṭādinā prakāreṇa svapnaḥ saptavidho mataḥ,-sapta svapnā ityarthaḥ| dṛṣṭaḥ sa ucyate,-yaścakṣuṣā jāgradavasthāyāṃ kiñcidvastujātaṃ dṛṣṭvā tadānīṃ suptāvasthāyāṃ tādṛśaṃ vastujātaṃ saṃvittirūpatayā+anubhuyate| 1| yaśca śabdamātreṇa bastujātaṃ śrotrendriyeṇa gṛhyate tadānīṃ suptāvasthāyaṃ tādruksaṃvittirūpatayā+anubhūyate, sa śruta ucyate| 2| yastu jāgradavasthāyāṃ yathāyathamindriyairanubhūyate suptāvasthāyāṃ tādṛgantaḥsaṃvittirūpatayā+anubhūyate, so+anubhūta ucyate| 3| yasmin dṛṣṭe śrute+anubhūte vā yatpūrvaṃ jāgradavasthāyāṃ vastujātaṃ manasā+abhyarthyate tathaiva ca suptāvasthāyāmantaḥsaṃvittirūpatayā+anubhūyate, sa prārthita ucyate| 4| yastu ṣaḍbhiḥ pratyakṣānumānādibhirna dṛṣṭo nāpi śruto nāpyanubhūto dṛṣṭaśrutānubhūtatvābhāvādata eva na prārthitaḥ, api tu kevalaṃ manasā yatheccamutprekṣya yatkiñcanarūpābhiḥ kalpanābhistābhistābhiḥ kalpito jāgradavasthāyāṃ vastujāto+antaḥsaṃvittāvupāruḍhaḥ, tadānīṃ suptāvasthāyāṃ tādṛganubhūyate, sa kalpita ucyate| 5| yaśca dṛṣṭaśrutādibhyaḥ svapnebhyo+anyo vilakṣaṇasvapno yathā dṛśyate suptāvasthāyāmuttarakālaṃ tathaiva tatsvapnadarśinā nareṇa tanmukhāvagatatadarthairanyairapi pratyakṣato dṛśyate, sa bhāvikaḥ| 6| doṣajaḥ sa svapnaḥ-yo vātajaḥ pittajaḥ kaphajo vā yathāyathaṃ doṣaguṇānurūpo+antaḥsaṃvittāvanubhūyata iti| 7|

Aṣṭāṅgahṛdayasaṃhitā

teṣvādyā niṣphalāḥ pañhca yathāsvaprakṛtirdivā||62||

vismṛto dīrghahrasvo+ati---------------------------||62||

Sarvāṅgasundarā

teṣu svapneṣumadhyādye pañcādyāḥ-ādau paṭhitā dṛṣṭādayaḥ te niṣphalāḥ-na te yathānurūpaṃ phalaṃ śubhamaśubhaṃ vā dadati| yathāsvaprakṛtiḥ-yathādoṣajo, yaḥ svapnaḥ so+api niṣphalaḥ-nāsau yathānurūpaṃ śubhāśubhalakṣaṇaṃ phalaṃ dadāti| vātaprakṛtervātaprakṛtyanurūpataḥ svapno yāvaddvandvaprakṛterdvendvaprakṛtyanarūpataḥ sannipātarūpato vā+aphalaḥ| tathā divā dṛṣṭo yaḥ svapnaḥ, tathā vismṛtaḥ, tathā+atidīrgho+atihrasvo vā yaḥ svapnaḥ, sa pañcavidhavyatirikto+apyaphalaḥ|

Aṣṭāṅgahṛdayasaṃhitā

-------------------------pūrvarātre cirātphalam||62||

dṛṣṭaḥ karoti tuccaṃ ca----------------------||63||

Sarvāṅgasundarā

pūrvarātre dṛṣṭaḥ svapnaścirāt-cireṇa kālena, phalaṃ tuccaṃ-alpaṃ, na yathāparibhāṣitaṃ, vidadhāti| kecittvāhuḥ,-ceti vikalpārthe, cireṇa kālena tuccaṃ vetyarthaḥ| pūrvarātra iti "ahaḥ sarvaikadeśa" iti samāsāntaḥ|

Aṣṭāṅgahṛdayasaṃhitā

-------------------------gosarge tadaharmahat||63||

nidrayā vā+anupahataḥ pratīpairvacanaistathā||63||

Sarvāṅgasundarā

gosarge-gavāṃ mokṣakāle, yo dṛṣṭaḥ svapnaḥ sa tadahaḥ-tasminnevāhani, phalaṃ mahatkarotīti yojyam| tadaharityahaḥśabdaḥ saptamyarthavṛttiravyayaḥ| śubhaḥ svapno dṛṣṭo rātriśeṣe nidrayā vā yadyanupahato-yasminsvapne dṛṣṭe+anantaraṃ na supyate, sa svapno mahat phalaṃ karoti| anyathā svalpam| pratīpaiḥ-ananukūlairvacanaiśca, anupahataḥ-anabhyāhataḥ, śubhaḥ svapno dṛṣṭo mahat phalaṃ karoti|

Aṣṭāṅgahṛdayasaṃhitā

yāti pāpo+alpaphalatāṃ dānahomajapādibhiḥ||64||

Sarvāṅgasundarā

pāpaḥ-aśubhaḥ svapnaḥ, alpaphalatāṃ yāti| kaiḥ ? dānādibhiḥ| ādigrahaṇāt dhyānaniyamādayo gṛhyante|

Aṣṭāṅgahṛdayasaṃhitā

akalyāṇamapi svapnaṃ dṛṣṭvā tatraiva yaḥ punaḥ||64||

paśyetsaumyaṃ śubhaṃ tasya śubhameva phalaṃ bhavet||65||

Sarvāṅgasundarā

akalyāṇamapi-aśubhasūcakatvādaśubhaṃ [api], svapnaṃ dṛṣṭvā tatraiva-tasminnevāvasare+aśubhasvapnadarśanasamanantare kāle, saumyakaraṃśubhasūcakatvāccubhaṃ svapnaṃ yaḥ paśyettasya jantostasya vā svapnasya śubhameva-kalyāṇarūpameva, phalaṃ bhavet, na pūrvadṛṣṭamaśubhamityevaśabdārthaḥ| apiśabdāt kalyāṇaṃ svapnaṃ dṛṣṭvā yastatraiva vā svapnamadhye supto+aśubhaṃ ca svapnaṃ paśyet, tasyāśubhameva phalaṃ bhavet, na pūrvadṛṣṭaṃ śubhamiti bodhyam| nanu, evaṃ sati svapnānāmaniścataphalatvaṃ prāpnoti| tataśca "svapne madyaṃ saha pretaiḥ" (ślo.40) ityādinā yaduktaṃ tadanyathā+api syāt| yato+aśubhalakṣaṇo+apyevaṃ dānādibhiścānyathā sampadyate| tataścāniścitaphalatvānmaraṇaṃ prati nāsau niścito hetuḥ| evamanye+api ye svapnāḥ pratiniyatā raktapittādīnāṃ vyādhīnāṃ hetavo nirdiṣṭāḥ, te+api tathaiva boddhavyāḥ| atrācakṣmahe| niścitāniścitaphalasvabhāvatvāt svapnānāmadoṣaḥ| tathā hi-kecitsvapnā niścitaphalasvabhāvā nirdiṣṭāḥ| yathā-"svapne madyaṃ saha pretaiḥ" ityādayaḥ| kecidaniścitaphalasvabhāvāḥ| yathā-"mūrdhni vaṃśalatādīnāṃ" (ślo-49) ityārabhya yāvat "raktākṣāṇāṃ ca kṛṣṇānāṃ darśanaṃ jātu neṣyate" ityevamantena granthena ye nirdiṣṭāḥ| tatra ye niścitaphalasvabhāvāsteṣāṃ na kathañcidapyanyathā kartuṃ pāryate| prāktanasya karmaṇastathārūpasya balabattvāt| ye tvaniścitaphalasvabhāvāḥ "mūrdhni vaṃśalatādīnāṃ" ityādayaḥ| teṣāṃ spapnāntaradarśanādibhiranyathā sadbhāvaḥ sambhāvyata iti| "paśyetsaumyaṃ" ityuktam| atstāneva saumyān svapnān darśayitumāha-

Aṣṭāṅgahṛdayasaṃhitā

devān dvijān govṛṣabhān jīvataḥ suhṛdo nṛpān||65||

sādhūn yaśasvino vahnimiddhaṃ svaccān jalāśayān||66||

kanyāḥ kumārakān gaurān śuklavastrānsutejasaḥ||66||

narāśanaṃ dīptatanuṃ samantādrudhirokṣitam||67||

yaḥ paśyellabhate yo vā catrādarśaviṣāmiṣam||67||

śuklāḥ sumanaso vastramamedhyālepanaṃ phalam||68||

śailaprāsādasaphalavṛkṣasiṃhanaradvipān||68||

ārohedgośvayānaṃ ca, tarennadahadodadhīn||69||

pūrvottareṇa gamanamagamyāgamanaṃ mṛtam||69||

sambādhānniḥsṛtirdevaiḥ pitṛbhiścābhinandanam||70||

rodanaṃ patitotthānaṃ dviṣatāṃ cāvamardanam||70||

yasya syādāyurārogyaṃ vittaṃ bahu ca so+aśnute||71||

Sarvāṅgasundarā

kumārakā-bālakāḥ| viṣaṃ-vatsanābhādi| āmiṣaṃ-māṃsam| sumanasaḥ-puṣpāṇi| śuklaśabdo vastramityatrāpi sambadhyate, arthavaśāccāsya napuṃsakatvamekatvaṃ ca bodhyam| devādīn yaḥ paśyet, yo vā catrādīn labhate, yaśca śailādīn samārohet, yaśca nadādīṃstaret, yasya vā pūrvottaragamanādikaṃ syāt, sa puruṣa āyurādīnaśnute-prāpnoti|

Aṣṭāṅgahṛdayasaṃhitā

"ārogyamaśnute" ityuktam||71||

atastadevārogyaṃ lakṣayitumāha---- --------------------------------------------||71||

maṅgalācārasampannaḥ parivārastathā+a+aturaḥ||71||

śraddhadhāno+anukūlaśca prabhūtadravyasaṅgrahaḥ||72||

sattvalakṣaṇasaṃyogo bhaktirvaidyadvijātiṣu||72||

cikitsāyāmanirvedastadārogyasya lakṣaṇam||73||

Sarvāṅgasundarā

praśastācaraṇaṃ nityamapraśastavisarjanam| etaddhi maṅgalaṃ proktamṛṣibhistattvadarśibhiḥ||. ācaraṇaṃ-ācāraḥ saddṛttānuṣṭhānam| maṅgalācārābhyāṃ sampanno-yuktaḥ| kaḥ ? parivāraḥ| tathā, āturaḥ| śraddhadhānaḥ-avaśyaṃ me vyādhirayamanena bheṣajena naśyatītyevaṃ manyamānaḥ| tathā ca, parivāro+anukūlaḥ-dakṣiṇaḥ| tathā, prabhūtasya dravyasya saṅgrahaḥ-saṅgrahaṇam| tathā, sattvalakṣaṇayoḥ saṃyogo, vaidyādiṣu bhaktiḥ, cikitsāyāṃ-upakrame, anirvedaḥ-sotsāhatā, tat-etat, ārogyalakṣaṇam|

Aṣṭāṅgahṛdayasaṃhitā

ityatra janmamaraṇaṃ yataḥ samyagudāhṛtam||73||

śarīrasya tataḥ sthānaṃ śārīramidamucyate||6||

73 1/2||6||

iti śrīvaidyapatisiṃhaguptasūnuśrīmadvāgbhaṭaviracitā- yāmaṣṭāṅgahṛdayasaṃhitāyāṃ dvitīye śārīrasthāne dūtādivijñānīyo nāma ṣaṣṭho+adhyāyaḥ||6||

Sarvāṅgasundarā

iti-parisamāptau| atra-asminsthāne, yato-yasmāt, śarīrasya janma samyak-aviparītaṃ garbhāvakrāntyādibhiścaturbhiradhyāyaiḥ prasaktānuprasaktikayā, udahṛtam| maraṇaṃ-vikṛtivijñānīyākhyena tathā dūtādivijñānīyākhyena ca| tataḥ-śarīrasya janmamaraṇodāharaṇāt kāraṇāt, idaṃ sthānaṃ śārīramucyate| yadyapi sarva āyurvedākhyo granthaḥ śarīramadhikṛtya pravṛttaḥ, tathā+apīdaṃ sthānaṃ sākṣājjanmamaraṇacintanāccarīrasya prādhānyena śārīraṃ sthānamucyata iti|

iti śrīmṛgāṅkadattaputraśrīmadaruṇadattaviracittāyāmaṣṭāṅgahṛdaya- ṭīkāyaṃ sarvāṅgasundarākhyāyāṃ dvitīye śārīrasthāne dūtā- divijñānīyo nāma ṣaṣṭho+adhyāyaḥ samāptaḥ|| 6||

nidānasthānam

3

sarvaroganidānādhyāyaḥ

1

Aṣṭāṅgahṛdayasaṃhitā

teṣāṃ ca prakopakāraṇamasminnirdiśyata ityāha - athātaḥ sarvaroganidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

athāta ityādi| sarve ca te rogāśca sarvarogāḥ, teṣāṃ nidānaṃ sarvaroganidānam| śeṣamāyuṣkāmīyādhyāyavadvyākhyeyam| itītyādiśabdānāmapi pūrvavadvyākhyā|

Sarvāṅgasundarā

śrīḥ| śubhamastu| oṃ namo gaṇeśāya| śrīvaidyanāthāya namaḥ|| atha hemādriṭīkāyāmāyurvedarasāyane| aṅgaṃ kāyaci[kitsā]khyaṃ sāmastyena nirūpyate|| 1|| tatrādau jvaraprakaraṇam| tatra jvarotpattiḥ| sā cetihāsarūpeṇa nirūpitā saṅgrahe (ni. a. 1) - "[purā] kṛtayuge vigatarāgadveṣādidvandvā jitalobhaśramaklamālasyabhayā niṣparigrahāḥ puruṣā babhūvuḥ| teṣāṃ puṇyabalena pṛthivyādīnāṃ sarvaguṇasamudāyādacintyarasavīryādisamuditāni sasyānyauṣadhayaścāsan| te tāni jitendriyatvāt kāle mātrayā copayuñjānā satyārjavānṛśaṃsyādiguṇayogācca surasadṛśatejorūpākṛtipramāṇaprasādopacayasaṃhananāḥ sattvasārasampannā dīrghāyuṣo nīrujaśca babhūvuḥ| bhraśyati tu kṛtayuge yugasvabhāvakrameṇa parihīyamānasarvaguṇeṣu pṛthivyādiṣu śarīreṣu ca dharmātikramāt puruṣeśvavaśyaṃbhāvino nirapekṣarūkṣābhirupekṣitā devatābhirjvarādayaḥ prādurabhūvannitisarvarogāṇāṃ sāmānyataḥ sambhavaḥ| nirapekṣāḥ-nirāśāḥ, rūkṣāḥ-niḥsnehāḥ| jvarastu sthāṇuśāpāt prācetasatāmupagatasya prajāpateḥ kratau bhāgamaparikalpayatastadvināśārthaṃ pūrvajanmāvamānitayā rudrāṇyā preritasya paśupaterdivyamabdasahasraṃ parirakṣitavataḥ kopamaticirakālasambhṛto vratānte roṣāgniḥ kiṅkararūpeṇa kila piṇḍitamurtirvīrabhadranāmā bhasmapraharaṇastriśirokṣibāhupādaḥ piṅgalalocano daṃṣṭrī śaṅkukarṇo kṛṣṇatanuruttamāṅganniścacāra| sa devīvinirmitayā saha bhadrakālyā pratiromakūpamabhiniḥsṛtairvividhavikṛtākṛtibhirantairbhayānakavākyakriyāvapurbhiranucaraiḥ parivṛtaścaturyugāntakarāmbhodasahasraninado+anunādayan rodasī jvālāgarbheṇa parivṛtaḥ kala kalāraveṇa mahābhūtasamplavakāriṇā vidhāya dānavavadhamaśvamedhādhvaravidhvaṃsaṃ ca prāñjalirvijñāpayāmāsa śivam| śivī bhūto+asi devadeva devaiḥ pitāmahaprabhṛtibhiḥ jagataḥ pitrā ca dhātrā+abhiṣṭūyamānaḥ sampratyahaṃ kiṃ karavāṇīti| taṃ śūlī sakrodhamādideśa| yasmāttridaśairapyajayya matkrodha vratavighnaṃ cikīrṣu daityasainyaṃ dakṣo dakṣahavyaṃ ca tvayā jīrṇamato jagato+asya sasthāvarasya jvarayitā jvaro bhavān bhavatu| tvaṃ hi sarvarogāṇāṃ prathamaḥ pravaro janmamaraṇEṣu tamomayatayā mahāmohaḥ prāgjanmamaraṇamato vismārayitā+apacārāntateṣu coṣmāyamāṇatvāt santāpātmā dvayeṣvapi dhruvo jvaro bhaveti| so+ayamevamumāpatinā+anugṛhīto nānānāmabhiḥ sarvato+anubhuvi vicarati| tadyathā,- pākalo gajeṣu, abhitāpo vājiṣu, alarkaḥ kukkureṣu, indramado jalajeṣu, jyotiroṣadhīṣu, cūrṇako dhānyeśu, apsu nīlikā, bhūmāvūṣaraḥ, mānuṣeṣu jvaraḥ iti| tatsahajāścārocakāṅgamardaśirovyathābhramaklamaglānitṛṣṇāsantāpādayaḥ| tatsantāpācca raktapittam| tatraiva ca yajñe krodhabhayābhibhūtānāṃ parito vidravatāṃ laṅghanaplavanādyairdehavikṣobhaṇairgulmavidradhivṛddhijaṭharādayo haviḥprāśānmehakuṣṭhārśaḥśophātisārādayo bhayatrāsaśokāśucisaṃsparśairunmādāpasmāragrahādayo rohiṇyatisaṅgāccheṣaduhitrasambhogakṛtācca prajāpatikrodhāt nakṣatrarājasya rājayakṣmā tatsahodbhavāśca kāsaśvāsādayaḥ| so+api hi na vinā jvareṇānubadhnātīti sakalo+api rogagrāmo jvarapūrvako jvaraśabdavācyaśca|" iti| rogalakṣaṇaṃ vyākhyātuṃ pratijānīte-athāta iti|

Aṣṭāṅgahṛdayasaṃhitā

rogaḥ pāpmā jvaro vyādhirvikāro duḥkhamāmayaḥ||1||

yakṣmātaṅkagadābādhāḥ śabdāḥ paryāyavācinaḥ||1||

Āyurvedarasāyana

paryāyakathanadvāreṇa rogalakṣaṇamāha-roga iti| rujatīti roga ityādivyutpattyā rogādiśabdairyo+artho+abhidhīyate sa rogaḥ|

Sarvāṅgasundarā

rogādayaḥ śabdāḥ paryāyavācinaḥ-ekārthā ityarthaḥ| nanu ca, eṣāṃ rogādiśabdānāṃ pravṛttinimittaṃ pratyarthabhedo+api dṛśyate| yathā,-rujatīti rogaḥ, duḥkhasya kartṛtvādduḥkhasyābhidhāyakaḥ| pāpmeti kila sarve rogāḥ pāpasya karmaṇaḥ phalamiti kṛtvā pāpmetyucyate| "jvaraḥ pradhāno rogāṇāmuktaḥ" (ca. ci. a. 3|4)| prādhānyaṃ cāsya durupakramatvādatiduḥsahatvācca| ata eva sarvakāyamanaḥsantāpakatvaṃ jvarasyāhuḥ| tathā, "jyāvayohānau" ityasya dhātorauṇādike varapratyaye sati jvaraśabdasyārthāntaratvamapyāpatati| vividhamādhiṃ-duḥkhaṃ, ādadhāti śarīre manasi ceti-vyādhiḥ| vikāro buddhīndriyamanaḥśarīrāṇāṃ vikṛtiṃ-anyathātvaṃ, janayatītyarthaḥ| duḥkhamityanenopatāpakatvamanubhavaṃ gamayati| āmaya ityasyārthaḥ-kilā+a+amasamutthāḥ sarve vyādhayaḥ| prāyeṇa hi loko+akhila eva laulyādadeśakālāpathyātimātrāśī bhavati| tasya cāvaśyamāmasambhavādbāhulyenāmasamutthā vyādhayaḥ| bāhulyaṃ cāṅgīkṛtya śabdapravṛttiḥ| yakṣmeva yakṣmā, yathā-"yakṣmā rogasamūhānām" (ca. sū. a. 25|39, saṃ. sū. a. 13) ityuktaḥ| evaṃ sarvo+api rogo rogasamūha ityanena dyotayati| tathā ca, sarvo vikāra utpadyamāno+anekairvyādhilakṣaṇabhūtaiśca yukta utpadyate| yathā,-jvarasyālasyārocakādayaḥ| ātaṅka iti "taki kṛcchrajīvane" ityasya dhātorāṅpūrvasya rūpam| rogopataptatvāddhi strīpānabhojanādibhyo nivṛttāḥ kṛcchreṇa jīvanti| gada iva gado+anekakāraṇajanyatvāt| yathā hi gado+anekakāraṇajastathā gado+apīti gadaśabdasyārthaḥ| ābādha iti āsamantāt kāyamanasorbādhanaṃ-pīḍetyarthaḥ| evaṃ pravṛttinimittaṃ pratyarthabhedadarśanāt kathamuktaṃ paryāyavācinaḥ iti| atrācakṣmahe| evamevaitat| kintu pīḍākāritvasāmānyaṃ pravṛttinimittamurarīkṛtya paryāyavācinaḥ ityuktam|

Aṣṭāṅgahṛdayasaṃhitā

nidānaṃ pūrvarūpāṇi rūpāṇyupaṣayastathā||2||

samprāptiṣceti vijñānaṃ rogāṇāṃ pañcadhā smṛtam||2||

Sarvāṅgasundarā

nidānādayaḥ samprāptyantā rogāṇāṃ vijñānaṃ pañcadhā smṛtam, munīndrairiti śeṣaḥ| nidānādivijñānena sarve rogā viśeṣeṇa budhyanta ityarthaḥ| upaśayastatheti yathā nidānādayo rogāṇāṃ vijñānaṃ tathopaśayo+apīti tattulyakakṣatāṃ dyotayituṃ tathāśabdaṃ tantrakṛt pratyuktavān| evaṃ samprāptiścetyatra cakāramapi| iti-parisamāptau, etāvadeva rogāṇāṃ vijñānam| nidānaṃ dvidhā,-rogāṇāmāsannaṃ viprakṛṣṭaṃ ca| tatrāsannaṃ yathā-vātādayaḥ prakupitāḥ| viprakṛṣṭaṃ kāraṇaṃ yathā-vātādicayaprakopakaramāhāravihārādi| tatra nidānaṃ-kaṭukāmladadhyādikaṃ jvarasya| pūrvarūpaṃ yathā-jvarasyaivālasyādayaḥ| rūpaṃ yathā-"āgamāpagamakṣobhamṛdutāvedanoṣmaṇām| vaiṣamyaṃ tatratatrāṅge tāstāḥ syurvedanāścalāḥ||" (hṛ. ni. a. 2|10) ityādi| upaśayo yathā jvaraṃ snehamardanādinopaśāmyantamupalabhya sa tasyopaśaya ityucyate| samprāptistu-"yathāduṣṭena" (ślo. 8) ityādilakṣaṇā| viniścitajñānakāraṇatvādvijñānam, kāraṇe kāryopacārāt| nidānādīnāmasamāsanirdeśa ekaikasyāpi prādhānyamiti dyotanāya| evamekaikasyopalabdhikāraṇatvaṃ bhavati| upacārādeva saṅkhyāyāṃ labdhāyāṃ pañcadhetyuktaṃ niyamārtham| pañcadhaivaitāni tattvato nānye rogāvabodhahetavaḥ santītyarthaḥ|

Āyurvedarasāyana

rogalakṣaṇasya bhedānāha-nidānamiti| vijñānaṃ-lakṣaṇam|

Āyurvedarasāyana

paryāyakathanadvāreṇa nidānalakṣaṇamāha-nimitteti| saṅgrahe tu (ni. a.1)-"tatra nidānaṃ vāyvādiprakopaḥ| tasya punarahitāhāravihārasevā||" iti|

Aṣṭāṅgahṛdayasaṃhitā

nimittahetvāyatanapratyayotthānakāraṇaiḥ||3||

nidānamāhuḥ paryāyaiḥ--------------||3||

Sarvāṅgasundarā

nimittādibhiḥ ṣaḍbhiḥ paryāyairnidānamāhuḥ-vadanti, munaya iti śeṣaḥ| tatra tatra śāstrapradeśe nidānametaiḥ paryāyairvedyamityarthaḥ|

Aṣṭāṅgahṛdayasaṃhitā

-----------------------prāgrūpaṃ yena lakṣyate||3||

utpitsurāmayo doṣaviṣeṣeṇānadhiṣṭhitaḥ||4||

Sarvāṅgasundarā

yena-ālasyārucyādinā, utpitsuḥ-udbubhūṣuḥ, āmayo-jvarādiḥ, lakṣyate-jñāyate, tatprāgrūpam| doṣaviśeṣeṇa-vātādinā, anadhiṣṭhitaḥ-anāsādito, 'vyaktarūpeṇa' ityatrānuktamapi gamyamānatvāduktaṃ bodhyam| tathā hi-vātādidoṣeṇānadhiṣṭhitatvādvyādherutpitsutaiva na ghaṭate, vyādhikāraṇābhāvāt| na hi vātādīn vimucya vyādheḥ prāyeṇānyataḥ sambhavaḥ sambhāvyate| vakṣyati hi (ślo. 12)- "sarveṣāmeva rogāṇāṃ nidānaṃ kupitā malāḥ|" iti| tasmāddoṣaviśeṣānadhiṣṭhitatvamutpitsorāmayasya yaducyate, tadvyaktarūpadoṣāpekṣamavagantavyam|

Āyurvedarasāyana

atha pūrva [rūpa]lakṣaṇamāha-prāgrūpamityādi| utpitsurāmayo yena lakṣyate tatprāgrūpam| utpitsuḥ-utpatitukāmaḥ| rogo hi rājeva bahuparivāraḥ| tasya kecidagre kecitsaha kecitpaścādvrajanti| te ca purvarūparūpopadravasaṃjñāḥ| tatra pūrvarūpeṇa jvarādyanyatama utpatsyata iti jñāyate, na tu vātajvarādyanyatama iti, ata āha-doṣaviśeṣeṇānadhiṣṭhita iti| yattūktaṃ rugviniścaye (jva. ni. ślo. 6)-"sāmānyato, viśeṣāttu jṛmbhā+atyaryaṃ samīraṇāt| pittānnayanayordāhaḥ, kaphānnānnābhinandanam||' iti| tatsambhāvanājñānaṃ na pramājñānamityupekṣitaṃ pūrvaiḥ|

Aṣṭāṅgahṛdayasaṃhitā

liṅgamavyaktamalpatvādvyādhīnāṃ tadyathāyatham||4||

Āyurvedarasāyana

prāgrūpasya sāmānyarūpatvamāha-liṅgamavyaktamiti| avyaktaṃ-viśeṣajñānahīnam| alpatvāt-viśeṣalakṣaṇasādhanāparipūrṇatvāt| kiṃ vyādhimātrasya ? na| yathāyathaṃ vyādhiviśeṣasya jvarādeḥ| yattu kvacitpūrvarūpamuktvā sāmānyarūpamucyate tadviśeṣarūpameva| prativiśeṣaṃ vaktavyam| ekatrocyate|

Sarvāṅgasundarā

tadityanena prāgrūpaṃ parāmṛśyate| tat-prāgrūpaṃ, utpitsūnāṃ jvarādīnāmalpatvāt-anāsāditabalatvāt, avyaktaṃ liṅgaṃ-aspaṣṭaṃ lakṣaṇam| yathāyathaṃ-yadyasya vyādherjvarādyanyatamasyātmīyamātmīyam| tacca prāgrūpaṃ tridhā dṛṣyate,- kiñcicchārīraṃ kiñcinmānasaṃ kiñcicchārīramānasaṃ ca| tatra śārīraṃ yathā-jvarasyālasyāsyavairasyagātragauravajṛmbhāsāsrākulākṣitetyevaṃprāyam| mānasaṃ ca-aratirhitopadeśeṣvakṣāntirityevaṃprāyam| kiñcicchārīramānasaṃ yathā-"prītiramlapaṭūṣaṇe| dveṣaḥ svāduṣu bhakṣyeṣu" (hṛ. ni. a. 2|8) ityevaṃprāyam, śārīramānasadoṣajanitatvāt|

Aṣṭāṅgahṛdayasaṃhitā

tadeva vyaktatāṃ yātaṃ rūpamityabhidhīyate||5||

saṃsthānaṃ vyañjanaṃ liṅgaṃ lakṣaṇaṃ cihnamākṛtiḥ||5||

Sarvāṅgasundarā

tadeva-prāgrūpaṃ, vyaktatāṃ yātaṃ-vyaktadoṣādhiṣṭhitaṃ sat, rūpamityabhidhīyate| tadevetyevaśabdenaitat dyotayati,-yadeva śārīraṃ prāgrūpaṃ pūrvopavarṇitaṃ tadeveha gṛhītavyam, sthāyitvāt| tadhdyāmayānubandhi| mānasaṃ śārīramānasaṃ cāsthāyitvānna gṛhītavyam| taddhi dvayamapyutpannavyādhisamanantaraṃ prāyeṇa naśyatīti tadvyaktatāṃ na yāti| ataḥ śārīramevotpitsuvyādhiprāgrūpamiha parāmraṣṭuṃ yuktam| saṃsthānādayaḥ ṣaṭ rūpasya paryāyā ityarthaḥ| ime ca paryāyāḥ prāgrūpasyāpi yojyāḥ| yathā-pūrvasaṃsthānaṃ pūrvavyañjanaṃ pūrvaliṅgamityādi|

Āyurvedarasāyana

rūpalakṣaṇamāha-tadeva vyaktatāmiti| tatra purvarūpavyaktatādoṣaviśeṣeṇa nirdhārakatvam| rūpādayaḥ sapta paryāyāḥ|

Aṣṭāṅgahṛdayasaṃhitā

hetuvyādhiviparyastaviparyastārthakāriṇām||6||

auṣadhānnavihārāṇāmupayogaṃ sukhāvaham||6||

vidyādupaṣayaṃ vyādheḥ sa hi sātmyamiti smṛtaḥ||7||

Sarvāṅgasundarā

upayujyata ityupayogaḥ-sevanam| sukhamāvahati-utpādayatīti sukhāvahaḥ,-dehasya sukhaṃ karotītyarthaḥ| ya upayogaḥ sukhāvahastamupaśayaṃ vidyāt-jānīyāt, munīndra iti śeṣaḥ| keṣāmupayogaḥ ? auṣadhānnavihārāṇām| auṣadhaṃ-harītakyādi| annaṃ-raktaśālyādi| vihāro-vāgdehamanonirvartitaśceṣṭāviśeṣo vyāyāmavyavāyajāgaraṇādhyayanagītabhāṣaṇadhyānadhāraṇādirūpaḥ| auṣadhaṃ cānnaṃ ca vihāraścauṣadhānnavihārāḥ, teṣāmauṣadhānnavihārāṇām| teṣāṃ kimbhūtānām ? hetuvyādhiviparyastaviparyastārthakāriṇām| hetuvyādhiviparyastānāṃ viparyastārthakāriṇāṃ ca| viparyastāḥ-viparītāḥ, hetuvyādhyorviparyastāḥ| hetuśca vyādhiśca hetuvyādhī, tayorviparyastā hetuvyādhiviparyastāḥ,-nidānarogayorviparītāḥ| tathā viparyastānāmartho viparyastārthaḥ, taṃ kurvantīti viparyastārthakāriṇaḥ| hetuvyādhiviparyastāśca viparyastārthakāriṇaśca hetuvyādhiviparyastaviparyastārthakāriṇaḥ, teṣām| keṣāṃ viparyastānāmarthaṃ kurvanti ? atra prakṛtatvāddhetuvyādhiviparyastānām| tadayamarthaḥ-hetuvyādhyOraviparītā api heturūpā iva bhāsamānā vyārdhirūpā iva bhāsamānā hetuvyādhiviparyastānāmarthaṃ vyādhyupaśamalakṣaṇaṃ kurvanti| yathā hetuviparītairvyādhiviparītaiścauṣadhānnavihārairvyādhyupaśamaḥ kriyate pratipakṣatvāt, tathā viparyastārthakāribhirapītyarthaḥ| saṅgrahe tu jagāda (sū. a. 12)- "ubhayārthakāri punardaivavyapāśrayam| tathā chardyāṃ chardanamityādi| evaṃvidhaṃ hyaviparītameva sat bheṣajaṃ viparītamarthaṃ karoti|" iti| tatra hetuviparītā auṣadhānnavihārā yathā-gurusnigdhaśītaje vyādhau laghurūkṣoṣṇamauṣadhamannaṃ vā| tathā, santarpaṇotthe+apatarpaṇam, apatarpaṇotthe santarpaṇam, jāgaraṇotthe vyādhau svāpaḥ, svāpotthe jāgaraṇam, vyāyāmotthe āsanā, ityādi| tathā, vyādhiviparyastā auṣadhānnavihārā yathā-vātaje jvare sarpiḥpānamauṣadham| tasminneva jvare+annaṃ peyā| vihāraśca tasminneva jvare dehamanovyāpāroparamaḥ| tathā, pācanasādhye jvare doṣānapekṣamauṣadhaṃ mustāparpaṭakam| annaṃ raktaśālyādi| pramehe rajanī yavānnaṃ ca| tathā ca vakṣyati (hṛ. ci. a. 1|72)- "raktādyāḥ śālayo jīrṇāḥ ṣaṣṭikāśca jvare hitāḥ|" ityādi| vihāraśca yathā (hṛ. ci. a. 1|171)- "jvarakālasmṛtiṃ cāsya hāribhirviṣayairharet|" iti| tathā munirapyavocat (ca. ci. a. 3|319)- "jvarakālaṃ ca vegaṃ ca cintayan jvaryate tu yaḥ| tasyeṣṭaiśca vicitraiśca viṣayairnāśayetsmṛtim||" iti| viparyastārthakāriṇaśca dvedhā bhavanti,-vyādhiviparyastārthakāriṇo hetuviparyastārthakāriṇaśca| tatra vyādhiviparyastārthakāruṇO yathā-chardivyādhau tadarthakāryauṣadhaṃ madanādi| annaṃ ca tadupasṛṣṭaṃ śālyādi| athavā yadahṛdyamasātmyamapariśuṣkaṃ guru ca| vihāro+aṅgulyutpalanālādinā tadudvamanam| yathā cātisāre virecanam| vamanena virecanena ca chardyatīsārayorvṛddhireva kartuṃ yuktā, taddhetukatvāttasya| iha ca śamanakaraṇādviparyastārthakāritvam| hetuviparyastārthakāriṇaśca yathā-madyotthe vyādhau madyamevoyuktaṃ vyādhiṃ śamayatyauṣadhatvena| evamannavihārāvapyūhyau| madyena madātyayasya vṛddhireva kartuṃ yuktā, taddhetukatvāttasya| iha tu śamanakaraṇādviparyastārthakāritvam| etadeva ca tadarthakārīti vadanti| tacca mātrāśitīye (hṛ. sū. a. 8|24) vyākhyātameva| hi-yasmāt, saḥ-upaśayo, vyādheḥ-āmayasya, sātmyamiti smṛtaḥ| munīndrairiti vākyaśeṣaḥ| evaṃ vyādhiguṇaviparīto ya āhāro vihāraśca prāyeṇa nidānaviparītaḥ sa vyādhisātmyam| munistvavocat (ca. sū. a. 6|50)- "deśānāmāmayānāṃ ca viparītaguṇaṃ guṇaiḥ| sātmyamicchanti sātmyajñāśceṣṭitaṃ cādyameva ca||" iti|

Āyurvedarasāyana

upaśayalakṣaṇamāha-hetuvyādhīti| hetuviparyastāḥ-śītādeje vyādhāvuṣṇādayaḥ| vyādhiviparyastāḥ-stambhādirūpe vyādhau svedādayaḥ| viparyastārthakāriṇaḥ-pitte+antarnigūḍhe vimārgage vā sveda ityādayaḥ| svedo hi pittasya na viparyastaḥ, arthaṃ tu viparyastasya karoti pittaśamanākhyam| evaṃ trividhasyauṣadhasya annasya vihārasya copayogo yaḥ sukhāvahaḥ, tamupaśayaṃ vidyāt| tasya paryāyo vyādhisātmyam|

Aṣṭāṅgahṛdayasaṃhitā

viparīto+anupaśayo vyādhyasātmyābhisaṃjñitaḥ||7||

Sarvāṅgasundarā

ato yathānirdiṣṭalakṣaṇādupaśayākhyāt yo viparītalakṣaṇa auṣadhānnavihārāṇāmupayogaḥ-sevanamasukhāvahaḥ, so+anupaśaya ucyate| sa eva vyādherasātmyamityabhisaṃjñitaḥ-ābhimukhyena saṅketitaḥ|

Sarvāṅgasundarā

anupaśayalakṣaṇamāha-viparīto+anupaśaya iti| upaśayalakṣaṇa[t]viparīto-duḥkhāvahaḥ| tasya paryāyo vyādhyasātmyam| anupaśayasya pṛthaguddeśo na kṛtaḥ, upaśayāntarbhāvāt| itthaṃ sukhamanyathā duḥkhamityanvayavyatirekābhyāṃ hyupaśaya eva nirghāryate| saṅgrahe tu deśakālopayogo hyu(+apyu) ktaḥ (ni.a.1)-"etena deśakālau vyākhyātau|" iti|

Aṣṭāṅgahṛdayasaṃhitā

yathāduṣṭena doṣeṇa yathā cānuvisarpatā||8||

nirvṛttirāmayasyāsau samprāptirjātirāgatiḥ||8||

Sarvāṅgasundarā

yena prakāreṇa duṣṭaḥ-kupito, vātādyanyatamo doṣo-yathāduṣṭaḥ, tena yathāduṣṭena doṣeṇa yathā cānuvisarpatā-dehamanudhāvatā sanniveśaviśeṣeṇa gacchatā, pratyāmayaṃ vā nirvṛttiḥ-niṣpattirudbhava iti yāvat, nirdiṣṭā sā samprāptiḥ| sā ca jātirāgatiśca kathyate| yathā jvarasya-"malāstatra (hṛ. ni. a. 2|3) ityādilakṣaṇalakṣitā| tatra malānāmāmāśayapraveśanena, tathā+a+amānugamanena, tathā srotorodhena, tathā paktisthānājjvalananirasanena, tathā tenaiva jāṭhareṇa vahninā teṣāmabhisarpaṇena, tathā sakaladehatāpena, gātraṃ cātyuṣṇaṃ kurvatā, evaṃvidhayā samprāptyā jvaro+ayamiti niścīyate| evaṃ raktapittādiṣvapi cintyā samprāptiḥ|

Āyurvedarasāyana

samprāptilakṣaṇamāha-yathā duṣṭeneti| yathāyena prakāreṇa nirvṛttiḥ, asau prakāraḥ samprāptiḥ| sa ca prakāro duṣṭatvena [saṃ]calitatvena ca| rūpahānirvā rūpavṛddhirvā rūpāntaraṃ vetyādi duṣṭatvaprakāraḥ| sañcalitatvena vā vegena vā mārgāntareṇa vā gatirityādi sañcalitatvaprakāraḥ| samprāpteḥ paryāyau jātirāgatiśca|

Aṣṭāṅgahṛdayasaṃhitā

saṅkhyāvikalpaprādhānyabalakālaviśeṣataḥ||9||

sā bhidyate, yathā+atraiva vakṣyante+aṣṭau jvarā iti||9||

dOṣāṇāṃ samavetānāṃ vikalpoṃ+aśāṃśakalpanā||10||

svātantryapāratantryābhyāṃ vyādheḥ prādhānyamādiśet||10||

hetvādikārtsnyāvayavairbalābalaviṣeṣaṇam||11||

naktaṃdinartubhuktāṃṣairvyādhikālo yathāmalam||11||

Āyurvedarasāyana

samprāptibhedānāha-saṅkhyāvikalpeti| aṣṭau jvarā ityukterjā(rjñā)yate jvarasyāyamasādhāraṇa utpattiprakāraḥ, yenāṣṭadhaivotpadyata iti| tasya prakārasya śabdāntarāpratipādyatvāt saṅkhyāśabdenoktiḥ| dvandvaje sannipātaje vā vyādhau vyādhitāratamyavikalpaḥ| yatraikaḥ prakāraḥ svatantraṃ vyādhimutpādayaṃstatparatantramapyutpādayati tatprādhānyam| atrotpattiprakāre hetvādisāmagnyanurūpaṃ vyādherduḥsahatvaṃ tadbalam| abalagrahaṇamanupaśayavat| yatrotpattiprakāre svadoṣakāle vyādhivṛddhiḥ sa kālaḥ|

Sarvāṅgasundarā

sā ca-samprāptiḥ, saṅkhyādiviśeṣeṇa bhidyate,- saṅkhyā ca vikalpaśca prādhānyaṃ ca balaṃ ca kālaśca ta evam, teṣāṃ viśeṣaḥ saṅkhyāvikalpaprādhānyabalakālaviśeṣaḥ, tasmātsā samprāptirbahudhā sampadyate| tatra saṅkhyāviśeṣo yathā-[atraiva-]ihaiva, vakṣyante+aṣṭau jvarāḥ, iti| evamanyatra pañca kāsāḥ, pañca śvāsāḥ, aṣṭau gulmāḥ, ityevamādayaḥ saṅkhyāviśeṣāḥ samprāptibhedāḥ| doṣāṇāṃ-vātādīnāṃ, samavetānāṃ-ekasmin vyādhau saṅghaṭṭitānāṃ, yā aṃśāṃśakalpanā-bhāgena bhāgena kāryānumeyena nirūpaṇā, sa vikalpaḥ| aṃśaścāṃśaścāṃśāṃśau, tābhyāṃ kalpanā-anekavidho viśeṣaḥ| yathā-asmin vyādhau vātaḥ kupitaḥ kadācidekena guṇenādhikena rūkṣeṇa kadācillaghunā kadācicchītena kadāciddvābhyāṃ tribhirvā+adhikairduṣyati| evaṃ pittaṃ kaṭvamlādinā kupitaṃ kadācidekena guṇena tīkṣṇena kadāciduṣṇena kadāciddvābhyāṃ bahubhirvā+adhikairduṣyati| evaṃ kaphe+api nirūpyam| tadevaṃrūpo yo niścayaḥ sa vikalpa iti| yataścaivaṃ tataḥ sarveṣu rogeṣu tulyāḥ kopanaprakārā na bhavanti| tathā hi-rūkṣādayo guṇā vātasya sadā kopakāḥ, kintu kadācit kasyacidguṇasya prakṛṣṭatvaṃ kopane kasyacinnyūnatvamiti| ata eva hetorgadānantyaṃ cikitsānantyaṃ ca| doṣāṇāmiti bahuvacanopādānādeva samavetānāmityarthe labdhe samavetagrahaṇaṃ pṛthagdvandvasamastānāmapi cāṃśāṃśakalpanā vikalpa ucyata iti pratipādanārtham| svātantryaṃ ca pāratantryaṃ ca, tābhyāṃ vyādheḥ prādhānyamādiśet-jānīyāt| tatra svatantrasya vyādheḥ prādhānyam, yathā svanirdiṣṭopakramasādhyatvāt| asvatantrasya vyādheraprādhānyam, pradhānavyādhyupakrameṇa prāyastasyāpyupakramyatvāt| yadyapi prādhānyaviśeṣādasau samprāptirbhidyata ityuktam, tathā+apyaprādhānyaviśeṣādapyasau samprāptirbhidyata ityarthāduktaṃ bhavatyeva| prādhānyāprādhānyayoḥ parasparaṃ sāpekṣatvāt| tathā hi-aprādhānyaṃ prādhānyamapekṣya vaktuṃ yujyate, apradhānyaṃ cāpekṣya prādhānyamiti| kṛtsnasya bhāvaḥ kārtsnyam| kārtsnya cāvayavāśca kārtsnyāvayavāḥ| hetvādinā kārtsnyāvayavāḥ| ādiśabdena prāgrūpādayo gṛhyante| balaṃ cābalaṃ ca balābale vyādheḥ sambandhinī, tayorviśeṣeṇaṃ-viśiṣṭatā, balābalaviśeṣaṇam| tadyathāsaṅkhyena hetvādikārtsnyāvayavairādiśet| tatra pratirogaṃ yannidānatvenopadiṣṭaṃ, tatkiṃ kārtsnyenāsya vyādherutpādakamutāvayavena ? evaṃ prāgrūpamapi| tathā lakṣaṇamapi kiṃ samastamasya vyādherlakṣyata utāvayavena ? upaśayo+apyasya vyādheḥ santarpaṇāpatarpaṇarūpaḥ, sa kiṃ kārtsnyena sukhānubandhaṃ karotyutāvayavena ? tatra kārtsnyena yathā-raktaśālyādimāṃsaghṛtakṣīradadhivasāmajjatailādinā| avayavena tu-raktaśālyādimāṃsādyanyatamena caikaikena| tathā+apatarpaṇarūpo+api yavaśyāmākagavedhukakoradūṣanīvāratakrāranālādiḥ, sa kiṃ kārtsnyena sukhānubandhaṃ karotyutāvayavena yavādinaikaikena ? evamanyadapi cintyam| yathā ca jvarasya-āmāśayaṃ praviśya kiṃ kārtsnyenāthāṃśena ? tathā+a+amamanugamya kiṃ kārtsnyenāthāṃśena ? ityādi| tadevaṃbhūtairmalairayaṃ jvaro nirvartita ityevaṃ balābalaviśeṣaṇamādiśediti| naktaṃ ca dinaṃ ca ṛtuśca bhuktaṃ ca, tāni naktaṃdinartubhuktāni| teṣāmaṃśāḥ-avayavāḥ, naktaṃdinartubhuktāṃśāḥ| vyādheḥ kālo vyādhikālaḥ| yathāmalaṃ-yathādoṣam| yo yasya doṣasyātmīyaḥ kālastaṃ naktaṃdinartubhuktāṃśairvyādhikālamādiśet| yathā-śleṣmajvarasya rātrimukhe pūrvāhṇe vā vasante ṛtāvāhāre ca bhuktamātre balalābho bhavati| evaṃ mārutapittayorapi balalābho nirūpyaḥ|

Aṣṭāṅgahṛdayasaṃhitā

iti prokto nidānārthaḥ------------------------||12||

Sarvāṅgasundarā

itiśabdaḥ prakāre, anena saṅkṣepākhyena prakāreṇa yathānirdiṣṭena, nidānārtho-nidānābhidheyaḥ, samāsataḥ [ proktaḥ- ] prakarṣeṇokto, na tu vyāsataḥ|

Āyurvedarasāyana

nidānārthamupasaṃharati-iti prokta iti|

Aṣṭāṅgahṛdayasaṃhitā

ata evāha - ------------------------------ taṃ vyāsenopadekṣyati||12||

Sarvāṅgasundarā

ya eva nidānārthaḥ samāsena proktaḥ, tameva vyāsenopadekṣyati-tantrakṛdabhidhāsyati|

Āyurvedarasāyana

niyamārthaṃ vistaraṃ vaktuṃ pratijānīte-sa vyāsenopadekṣyata iti| vyāsena-vistareṇa, upadekṣyate-vakṣyati(te), granthakāraḥ(reṇa)| pratirogamiti śeṣaḥ|

Aṣṭāṅgahṛdayasaṃhitā

sarveṣāmeva rogāṇāṃ nidānaṃ kupitā malāḥ||12||

tatprakopasya tu proktaṃ vividhāhitasevanam||13||

Sarvāṅgasundarā

sarveṣāmapi rogāṇāṃ kupitā malāḥ-kruddhā vātapittakaphāḥ, nidānaṃ-hetuḥ| tadityanena vātādayaḥ parāmṛśyante| tasya-vātādiprakopasya, nidānaṃ vividhaṃ-nānāprakāraṃ, ahitasevanaṃ-ahitānuṣṭhānaṃ, proktam|

Āyurvedarasāyana

kañcidaṃśamihaiva vakti-sarveṣāmeveti| malāḥ-doṣāḥ|

Āyurvedarasāyana

[trividhaḥ-]hīnamithyātimātrabhedena| trayāṇāṃ-kālārthakarmaṇām| prāk-doṣabhedīyādhyāye|

Aṣṭāṅgahṛdayasaṃhitā

kiṃ tat ? ityāha- -------------------------------------------||13||

ahitaṃ trividho yogastrayāṇāṃ prāgudāhṛtaḥ||13||

Sarvāṅgasundarā

trayāṇāṃ-kālārthakarmaṇāṃ, trividho-hīnamithyātimātralakṣaṇo, yogo+ahitamiti prāk-sūtrasthāne, udāhṛtaḥ-uktaḥ| yathā (hṛ.sū.a.12|35)- "arthairasātmyaiḥ saṃyogaḥ kālaḥ karma ca duṣkṛtam|" ityādi|

Aṣṭāṅgahṛdayasaṃhitā

tiktoṣaṇakaṣāyālparūkṣapramitabhojanaiḥ||14||

dhāraṇodīraṇaniṣājāgarātyuccabhāṣaṇaiḥ||14||

kriyātiyogabhīṣokacintāvyāyāmamaithunaiḥ||15||

grīṣmāhorātribhuktānte prakupyati samīraṇaḥ||15||

Sarvāṅgasundarā

tiktādibhiḥ samīraṇaḥ kupyati| nanu, alpapramitabhojanaśabdayoḥ paryāyaśabdatvāddvayorupādānamayuktam| naitadasti| bhinnārthatvādanayoḥ| tathā hi-alpabhojanaṃ hīnabhojanamucyate| pramitabhojanaṃ tu taducyate yadatikrāntavelaṃ bhuktam| tathā cāgamaḥ-"dhānyaṃ pulākaniṣpannaṃ jñeyaṃ tatpramitāśanam| atītakālaṃ yadbhuktaṃ" ityādi| dhāraṇodīraṇe-vātavegādīnām| kriyātiyoge-vamanavirecanāsthāpanādikriyāṇāmatisevanam| nanu, āsthāpanena ca vāyoḥ kopo+anupapannaḥ| tathā hi-"vāte bastiriṣyate " (hṛ. sū. a. 19|1) ityuktam| naivam| āsthāpanātiyogo hi pittaśleṣmādīnāṃ dhātūnāmapacayakṛt| tadapacayācca vāyoḥ kopaḥ| tathā coktam-"vāyordhātukṣayāt kopo mārgasyāvaraṇena ca|" iti| tasmādyukto vāyorāsthāpanātiyogena kopaḥ| tantrakṛtā+apyuktam (hṛ. sū. a. 19|65)- "snehabastiṃ nirūhaṃ vā naikamevātiśīlayet| utkleśāgnivadhau snehānnirūhānmaruto bhayam||" iti| grīṣmānta ityantaśabdaḥ samīpavacano vedyaḥ| tena grīṣmasamīpe varṣākhye kāle prakopa iti yujyate| anyathā "cayaprakopapraśamā vāyorgīṣmādiṣu triṣu|" (hṛ. sū. a. 12|24) ityetadvyāhanyeta|

Āyurvedarasāyana

tiktādibhiḥ samīraṇaḥ kupyati| pramitaṃ-cirakālanihitaṃ, ajīrṇamityarthaḥ| grīṣmādīnāmante-varṣāparāhṇāpararātraparakālavidāhasañcitam| saṅgrahe tu (ni.a.1)-"viṣṭambhivirūḍhakattṛṇadhānyakalāyacaṇakakarīratumbakāliṅga- cirbhiṭabisaśālūkajāmbavatindukaśuṣkatṛṣitāśanakṣudhitāmbupānāsṛkkṣaya- pravātabalavadyuddhanigrahātikharacāpakarṣaṇātyuccaviṣamalaṅghanadhāvana- saritprataraṇābhighātadamyagovājigajanigrahāśmaśilālohakāṣṭhotkṣepavikṣepa- bhramaṇacālanagāḍhocchādanaparāghātanādisāhasotkaṇṭhādibhiratisevitaiḥ|" ityadhikam|

Aṣṭāṅgahṛdayasaṃhitā

pittaṃ kaṭvamlatīkṣṇoṣṇapaṭukrodhavidāhibhiḥ||16||

ṣaranmadhyāhnarātryardhavidāhasamayeṣu ca||16||

Sarvāṅgasundarā

pittaṃ kaṭvādibhiḥ kupyati| ardharātre pittasya kālasvabhāvātkopaḥ|

Āyurvedarasāyana

kaṭvādibhiḥ pittaṃ prakupyati| vidāhasamayaḥ-āhārasya vidagdhāvasthā| saṅgrahe tu (ni.a.1)-"kṣāraśuktaśāṇḍākīmadyamūtramastudadhidhānyāmlatailakulatthamāṣa niṣpāvatilānnalaṭvākuṭherakādivargāmāmrātakāmlīkāpīlubhallātakāsthilāṅgalikā- maricātapāgnirajodhūmakrodherṣyājīrṇamaithunopagamādibhiḥ|" ityadhikam|

Aṣṭāṅgahṛdayasaṃhitā

svādvamlalavaṇasnigdhagurvabhiṣyandiṣītalaiḥ||17||

āsyāsvapnasukhājīrṇadivāsvapnātibṛṃhaṇaiḥ||17||

pracśardanādyayogena bhuktamātravasantayoḥ||18||

pūrvāhṇe pūrvarātre ca ṣleṣmā---------------||18||

Sarvāṅgasundarā

svādvādibhiḥ kaphaḥ kupyati|

Āyurvedarasāyana

svādvādibhiḥ śleṣmā prakupyati| āsyā-āsanā| svapnasukhaṃ-śayyāsukham| saṅgrahe tu (ni. a. 1) - "mocakharjūrabhavyanālikeraniśāmbupānātyambupānabhuktamātrakālātisvapna kāyavāṅmanovyāpārānārambhānupadhānaśayanāvaśyāyaharṣacchardivighātādibhiḥ|" ityadhikam|

Aṣṭāṅgahṛdayasaṃhitā

-------------------------------------dvandvaṃ tu saṅkarāt||18||

Sarvāṅgasundarā

dvandvaṃ-dvayaṃ, vātapitte vātakaphau pittakaphāviti| saṅkarāt-miśrībhāvāttiktādīnāṃ, kupyati| etaduktaṃ bhavati,-yena tiktādirvātahetuḥ sevitaḥ kaṭvamlādiśca pittahetuḥ, tasya vātapitte prakupyataḥ| evaṃ śeṣayoryojyam|

Āyurvedarasāyana

vātādikopanasaṅkarāt-dvayordvayoryogāt, dvandvaṃ prakupyati|

Aṣṭāṅgahṛdayasaṃhitā

miṣrībhāvātsamastānāṃ sannipātastathā punaḥ||19||

saṅkīrṇājīrṇaviṣamaviruddhādhyaṣanādibhiḥ||19||

vyāpannamadyapānīyaṣuṣkaṣākāmamūlakaiḥ||20||

piṇyākamṛdyavasurāpūtiṣuṣkakṛṣāmiṣaiḥ||20||

doṣatrayakaraistaistaistathā+annaparivartanāt||21||

ṛtorduṣṭātpurovātādgrahāveṣādviṣādgarāt||21||

duṣṭānnāt parvatāṣleṣādgrahairjanmarkṣapīḍanāt||22||

mithyāyogācca vividhātpāpānāṃ ca niṣevaṇāt||22||

strīṇāṃ prasavavaiṣamyāttathā mithyopacārataḥ||23||

Sarvāṅgasundarā

samastānāṃ-tiktādīnāṃ, miśrībhāvāt sannipātaḥ kupyati| tatheti samuccaye| saṅkīrṇāśanādibhiśca sannipātaḥ kupyati| ādiśabdena paryuṣitaklinnādibhojanādayo gṛhyante| saṅkīrṇāśanādīnāṃ lakṣaṇaṃ prāguktam| doṣatrayakaraistaistairiti pūrvoktairmandakadadhiphāṇitayavakapāṭalavrīhisarṣapaśākādibhiḥ| tatheti na kevalamaiteḥ, annaparivartanādibhiśceti tathāśabdasyārthaḥ|

Āyurvedarasāyana

sarveṣāṃ miśrībhāvāt saṅkīrṇāśanādibhiśca sannipātaḥ prakupyati| saṅkīrṇāśanaṃ-apāṅkteyaiḥ saha bhojanam, samaśanaṃ ca| ajīrṇabhojanaṃ-ajīrṇahetudviṣṭaviṣṭabhyādi bhojanam| annaparivartanāt-krītānnabhojanādasātmyabhojanāñca| duṣṭāmāt-doṣaduṣṭāpakvānnarasāt| parvatāśleṣāt-parvatāsannavananivāsāt| mithyopacārataḥ-prasūtānām| saṅgrahe tu (ni.a.1)-"mandakadadhiyāvakasarśapalakucāmaphalāsātmyauṣadhigandhāghrāṇānārtava- durdinarasāyanasnehasvedavirecanādimityāyogebhyaḥ pūrvakṛtānāṃ pāpānāṃ ca karmaṇāṃ pariṇāmāt|" ityadhikam|

Sarvāṅgasundarā

samprāptimāha-pratirogamiti| rogādhiṣṭhānagāminīḥ-rogotpattisthānāni gatāḥ| rasāyanīḥ-nāḍīḥ| saṅgrahe tu (ni. a.1) - "ādhānajanmanidhanapratyarākhyavipatkare| nakṣatre vyādhirutpannaḥ kleśāya maraṇāya vā|| janmanakṣatrādgaṇyamāneśu navakeṣu prathamatṛtīyapañcamasaptamāni-janmavipatkarapratyaranidhanasaṃjñāni| janmai(nmanai)va dvitīyatṛtīyamānavakasthaṃ-ādhānam| jvarastu jātaḥ ṣaḍrātrādiśvinīṣu nivartate| bharaṇīṣu tu pañcāhāt, saptāhāt kṛttikāsu ca|| trisaptarātrādathavā, rohiṇyāmaṣṭarātrataḥ| ekādaśādvā divasānmṛge ṣaṇṇavarātrayoḥ|| pañcāhānmṛtyurārdrāyāṃ tripakṣe saṃśayo+athavā| punarvasau pravṛttastu jvaro+apaiti trayodaśāt|| divasātsaptaviṃśadvā vdyahātsaptāhato+athavā| puṣye śleṣāsu maraṇaṃ cireṇāpi, maghāsu tu|| avaśyaṃ svāsthyamāpnoti dvādaśāhānmṛto na cet| phalgunyoḥ pūrvayormṛtyuranyayostu dine+aṣṭame|| navame+ahnyekaviṃśe vā jvaraḥ saumyatvamṛcchati| hastena, saptame śāntiścitrāyāmaṣṭame+athavā|| punaścitrāgame svātau daśāhādathavā tribhiḥ| pakṣairmṛtyuṃ viśākhāsu dvāviṃśe+ahani nirdiśet| navame+ahni ha cecchāntirmaitre mṛtyustataḥ param| jyeṣṭhāyāṃ pañcame mṛtyurūrdhvaṃ vā dvādaśāt sukham|| syāsthyaṃ daśāhānmūlena trisaptāhe+athavā gate| pūrvāṣāḍhāsu navame tato+anyāsu tu māsataḥ|| aṣṭābhirathavā māsairnavabhirvā bhavecchivam| [jvarasu śravaṇe yāti śāntimekādaśāhataḥ||] endre+aṣṭāhāddhaniṣṭhāsu daśāhādvāruṇeṣu tu| ṣaḍahe dvādaśāhe vā mṛtyurbhādrapdāsu tu|| uttarāsu dvisaptāhātpraśamo, revatīṣu tu| catūrātre+aṣṭarāṭre vā kṣemamityāha śaunakaḥ||" iti| iti hemādriṭīkāyāmāyurvedarasāyane| sarvaroganidānaṃ ca kathitaṃ ca samāsataḥ|| 1||

Aṣṭāṅgahṛdayasaṃhitā

pratirogamiti kruddhā rogādhiṣṭhānagāminīḥ||23||

rasāyanīḥ prapadyāṣu doṣā dehe vikurvate||1||

23 1/2||1||

iti ṣrīvaidyapatisiṃhaguptasūnuṣrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne sarvaroganidānaṃ nāma prathamo+adhyāyaḥ||1||

Sarvāṅgasundarā

pratyāmayamiti-anena prakāreṇa, kruddhāḥ-kupitāḥ, doṣā āśu-drāgeva, dehe vikurvate-śarīre vikāraṃ janayanti| kiṃ kṛtvā ? rasāyanīḥ-nāḍīḥ, prapadya-prāpya| kimbhūtāḥ ? rogasyādhiṣṭhānāni-sthānāni rasarudhirādīni, tāni gantuṃ śīlaṃ yāsāṃ tā rogādhiṣṭhānagāminyaḥ, tāstathāvidhā nāḍīḥ prāpya vikṛtibhājo doṣāḥ sampadyanta ityarthaḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne sarvaroganidānaṃ nāma prathamo+adhyāyaḥ samāptaḥ|| 1||

jvaranidanādhyāyaḥ

2

Aṣṭāṅgahṛdayasaṃhitā

athāto jvaranidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

athādiśabdānāṃ pūrvavadvyākhyā|

Āyurvedarasāyana

atha jvaranidānaṃ vyākhyātuṃ pratijānīte-atheti|

Aṣṭāṅgahṛdayasaṃhitā

jvaro rogapatiḥ pāpmā mṛtyurojoṣano+antakaḥ||1||

krodho dakṣādhvaradhvaṃsī rudrordhvanayanodbhavaḥ||1||

janmāntayormohamayaḥ santāpātmā+apacārajaḥ||2||

vividhairnāmabhiḥ krūro nānāyoniṣu vartate||2||

Sarvāṅgasundarā

rogāṇāṃ patī rogapatiḥ-sarvarogapradhānaḥ| pāpmā-pāpasvabhāvaḥ| tathā, mṛtyuḥ-sarvaprāṇināṃ hi maraṇenāsāveva yojayati yathā, na tathā+anye rogāḥ| sarvadhātvāpyāyakaṃ yadojastadaśanaṃ bhOjanaṃ yasyetyojośanaḥ| antakomāraṇahetusāmānyāt| krodho-bhagavato maheśvarasya dakṣāpamānitasya lokānnididhakṣorlalāṭānnirgataḥ| ata evāha-dakṣādhvaradhvaṃsī rudrordhvanayanodbhava iti| janmāntayormohamaya iti jvarasya santāpātmakatvaṃ liṅgam, janmāntayośca kvacitsantāpānupalabdhermohamaya ityuktam, mohasvabhāvādevānyajanmajaṃ karma prāṇī na smarati| yaścāpacārajaḥ-tathāvidhādāhāravihārādudbhūtaḥ, sa santāpasvabhāvaḥ, sa ca krūro-duścikitsyaḥ| nānāyoniṣu-hastyaśvagopakṣyādiṣu ca, vividhairnāmabhirvartate| [yathā-"-pākalastadyathebhānāmabhitāpo hayeṣu ca| gavāṃ gokarṇakaścaiva pakṣiṇāṃ makarastathā|| vāntādānāmalarkaḥ syādabjeṣvindramadaḥ smṛtaḥ| oṣadhīṣu tathā jyotiścūrṇako dhānyajātiṣu|| jaleṣu nīlikā bhūmā vūṣo nṛṇāṃ jvaro mataḥ| 'ṛte devamanuṣyebhyo nānyo viṣahate tu tam|| śeṣāḥ sarve vipadyante tiryagyonyo jvarārditāḥ| karmaṇā labhate janturdevatvaṃ mānuṣādapi|| punaścaiva cyutaḥ svargānmānuṣyamabhipadyate| tasmātsa devabhāvācca sahate mānavo jvaram' (su. u. a. 39|11)||" iti| ] yathā-dantiśarīre pākalo nāma jvaraḥ, aśvaśarīre+abhitāpakaḥ, gośarīre gokarṇakaḥ, pakṣiśarīre makaraḥ, śvaśarīre+alarkaḥ, [ matsyeṣvindramadaḥ, oṣadhīṣu jyotiḥ, dhānyeṣu cūrṇakaḥ, ] apsu nīlikā, [ bhūmāvūṣaḥ, ] mānuṣeṣu jvaraḥ, iti| nanu, yadi rodrordhvanayanodbhavaḥ, tarhyapacāraja iti kathamuktam ? brūmaḥ| pūrvaṃ kṛtayuge lalāṭajalocanādutpanno jvaraḥ| tretāyuge tu samprāpte parigrahadoṣāddharmasya pādo+antarhita ityapacāreṇāsau prathamaṃ prāṇiṣūdbhūto+apacāraja ityucyate| kaliyuge+apyannapānauṣadhādyapacāreṇa jāta ityapacāraja ucyate, iti na kiñcidatrāyuktam|

Āyurvedarasāyana

jvaraprabhāvamāha-jvaro rogapatirityādi| ojo+aśanaṃ-āhāro, yasya [iti] ojośanaḥ| duṣkṛtasyāntaṃ karoti bhogenetyantakaḥ| janmakāle antakāle[cā]+ayaṃ mohamayo-mūrcchātmakaḥ|

Aṣṭāṅgahṛdayasaṃhitā

sa jāyate+aṣṭadhā doṣaiḥ pṛthaṅmiṣraiḥ samāgataiḥ||3||

āgantuṣca--------------------------------------------||3||

Sarvāṅgasundarā

saḥ-santāpalakṣaṇo jvaraḥ, aṣṭadhā-aṣṭaprakāraḥ, sampadyate| katham ? pṛthagdoṣaiḥ-vātapittakaphaiḥ, tathā miśraiḥ-dvābhyāṃ dvābhyām, tathā samāgataiḥ-sannipatitaistribhiḥ, tathā+a+agantukāraṇajanito jvaraḥ, evaṃ pṛthagdoṣaistrayo miśraistrayaḥ sannipatitaireka āgantuścaika ityaṣṭau|

Āyurvedarasāyana

jvarabhedānāha-sa jāyata iti| pṛthagdoṣaistrayaḥ, dviśo miśraistrayaḥ, samāgatairekaḥ, āganturekaḥ, ityaṣṭadhā|

Aṣṭāṅgahṛdayasaṃhitā

----------------malāstatra svaiḥ svairduṣṭāḥ pradūṣaṇaiḥ||3||

āmāṣayaṃ praviṣyāmamanugamya pidhāya ca||4||

srotāṃsi paktisthānācca nirasya jvalanaṃ bahiḥ||4||

saha tenābhisarpantastapantaḥ sakalaṃ vapuḥ||5||

kurvanto gātramatyuṣṇaṃ jvaraṃ nirvartayanti te||5||

srotovibandhātprāyeṇa tataḥ svedo na jāyate||6||

Āyurvedarasāyana

jvarasamprātpimāha-malastatreti| āmamanugamya-āmena rasenaikībhūya, paktisthānāt-grahaṇyāḥ, saha tena jvalanena, tapantaḥ-santāpayantaḥ, te-malā eva, prārambhakāḥ| ā0 ra0- svedābhāve yuktimāha-strotovibandhātprāyeṇeti| prāyeṇeti pittajvarādau svedadarśanāt|

Sarvāṅgasundarā

tatreti nirdhāraṇe, teṣvaṣṭasu jvareṣu madhye nijānāṃ jvarāṇāmutpattirnirdhāryate| malāḥ-vātādayaḥ, svaiḥ svaiḥ pradūṣaṇaiḥ-kopanaiḥ, duṣṭāḥ-kupitāḥ, jvaraṃ nirvartayanti-utpādayanti| tatra yathā-vātastiktādibhiḥ, pittaṃ kaṭukādibhiḥ, kaphaḥ svādvādibhiḥ, evaṃ saṃsarge sannipāte ca cintyam| āgantunā ca kenacit prakupitā doṣā jvaraṃ nirvartayanti| yadyapi cāgantujvarastaddhetukaḥ, tathā+api tatrāpi vātādaya eva hetavaḥ| na hi vātādīn vimucya vyādheḥ samudbhavaḥ kathamapi sambhāvyate| etāvāṃstu viṣeṣaḥ,-doṣaje vyādhau pūrvaṃ vātādayaḥ kupyanti paṣcātkāyasya pīḍā bhavati| āgantuke tu vyādhau pūrvaṃ ṣarīrasya vyathā bhavati paṣcādvātādikopa iti| kayā+a+anupūrvyā jvaraṃ nirvartayanti ? ityāha-āmāṣayamityādi| āmāṣayaṃ praviṣya-nābhistanāntare sthitvā, tathā+a+amaṃ-pūrvoktalakṣaṇalakṣitaṃ, anugamya tena cāmenānugatāḥ srotāṃsi-rasādivāhīni, pidhāyaśādayitvā, tathā jvalanaṃ paktisthānādbahirnirasya-niṣkāsya| paktigrahaṇamatra jāṭharāgnerniḥsandehena grahaṇārtham, anyathā trayodaṣānāmagnīnāṃ madhyāt katamaṃ jvalanaṃ sthānādbahirnirasyeti sandihyeta| tena ca-nirastavahninā, saha-ekalolībhūtāḥ, sakalaṃ vapurabhisarpantastapanto gātramatyuṣṇaṃ kurvanto jvaraṃ nirvartayanti| atyuṣṇagrahaṇenaivaṃ pratipādayati,-atyuṣṇagātratvenaiva jvarasambhavaḥ, noṣṇagātramātreṇa| tathā ca nirāmayasyāpi hi prāṇino jīvato gātramuṣṇaṃ bhavatyeva| nanu, vāyukṛte jvare vāyoryogavāhitvāt pittakṛte+api jvare pittasya vahninā samānaguṇatvāt santāpopalabdhiryuktā| ṣleṣmajvare tu ṣleṣmaṇo vahnipratipakṣatvāt kathamiva santāpakatvaṃ yuktam ? iti kecit| atrocyate| svabhāvādupapannametat| jvarasya hyayamacintyaḥ svabhāvaḥ, yenāvaṣyaṃ santāpamutpādayati| evaṃ vātasyāmūrtittve+api gulmādiṣu ṣyāvāruṇatvopalabdhiḥ| tasmādvyādhīnāmevaṃ svabhāvaviṣeṣānnyāyyamevedam| sa0-yata eva srotaḥpidhānaṃ tata eva hetoḥ svedo na jāyate| prāyograhaṇāt kvacitpittajvarādau svedo jāyata evetyarthaḥ| tathā cānantarameva tantrakṛdadhīte (ṣlo. 20)- "svedo niḥṣvāsavaigandhyaṃ" ityādi|

Aṣṭāṅgahṛdayasaṃhitā

tasya prāgrūpamālasyamaratirgātragauravam||6||

āsyavairasyamarucijṛmbhā sāsrākulākṣitā||7||

aṅgamardo+avipāko+alpaprāṇatā bahunidratā||7||

romaharṣo vinamanaṃ piṇḍikodveṣṭanaṃ klamaḥ||8||

hitopadeṣeṣvakṣāntiḥ prītiramlapaṭūṣaṇe||8||

dveṣaḥ svāduṣu bhakṣyeṣu tathā bāleṣu tṛḍ bhṛṣam||9||

ṣabdāgniṣītavātāmbucśāyoṣṇeṣvanimittataḥ||9||

icśā dveṣaṣca----------------------------------||10||

Sarvāṅgasundarā

tasya-jvarasya, prāgrūpam| ālasyaṃ-vāṅmanaḥkāyakarmasvanudyamaḥ| suṣrute coktam| yathā (ṣā. a. 4|52)- "sukhasparṣaprasaṅgitvaṃ duḥkhadveṣaṇalolatā| ṣaktasya cāpyanutsāhaḥ karmaṇyālasyamucyate||" iti| aratiḥ-ekatrānavasthitiṣcetasaḥ| tathā, aṅgagurutvam| āsyavairasyaṃ-vaktravirasatā| aruciḥ-annābhilāṣābhāvaḥ| jṛmbhā-jṛmbhaṇam| sahāsreṇa varteta iti sāsre, ākule akṣiṇī yasya sa evam, tasya bhāvaḥ sāsrakulākṣitā| aṅgamardaḥ-aṅgabhaṅgaḥ| avipākaḥ-annasyāvipaktiḥ| alpaprāṇatā-stokabalatvam| tathā, bahunidratā| "tvatalorguṇavacanasya puṃvadbhāvo vaktavyaḥ" ityatra puṃvadbhāvaḥ| romaharṣo-romāñcaḥ| vinamanaṃ-aṅgānāṃ vināmaḥ| piṇḍikayorudveṣṭanaṃ-udveṣṭaḥ| klamo-glāniḥ| hitasya-gurupitrādeḥ, upadeṣāsteṣu, akṣāntiḥ-asahanatvam, tadupadiṣṭaṃ na kṣamate| prītirityādi| amlādiṣu dravyeṣu prītiḥ-bhaktiḥ| svāduṣu bhakṣyeṣu-madhureṣu dravyeṣu, dveṣo bhavati| tathā, bāleṣu-ṣiṣuṣu sakalalokavallabheṣvapi, jvarasvabhāvāddveṣo bhavati| tathā, tṛḍ bhruṣaṃ-tṛṣṇā+atyartham| ṣabdādiṣvanimittataḥ-kāraṇaṃ vinā, sajvarasya prītyaprītī jāyete| kadācidapriyamapi ṣabdaṃ na dveṣṭi, kadācit priyamapi veṇuvīṇādijanitaṃ dveṣṭi| evaṃ ṣītārto+api kadācidagniṃ dveṣṭi, kadācidaṣītārto+apyagnimabhilaṣati| evaṃ ṣītādiṣvapi yojyam| evaṃ prāgrūpaṃ-avyaktaliṅgam|

Āyurvedarasāyana

jvaraprāgrūpamāha-tasya prāgrūpamiti| ākulaṃsvavyāpāreṣvasthiram| avipākaḥ-āhārasya| prāṇo-balam| vinamanaṃ-gātraśaithilyam| śabdadiṣvākasmikāvicśādveṣau||

Aṣṭāṅgahṛdayasaṃhitā

--------------------tadanu jvarasya vyaktatā bhavet||10||

Sarvāṅgasundarā

etasya cānu (tadanu)- prāgrūpāṇāṃ paṣcāt jvarasya vyaktatā-sphuṭatā bhavet, spaṣṭaliṅgotpattiḥ| vātajvaro+ayaṃ pittajvaro+ayaṃ ṣleṣmajvaro+ayaṃ saṃsargajo+ayaṃ sannipātajo+ayamiti vyaktībhavati|

Āyurvedarasāyana

pūrvarūpānantaraṃ rūpotpattirityāha-tadanu jvarasyeti| purvarūpoktapratīkāre kṛte na bhavatītyevamarthaḥ|

Āyurvedarasāyana

vātajvaralakṣaṇamāha-āgamāpagameti| āgamaḥ-utpattiḥ, apagamo-vināśaḥ, kṣobhaḥ-ādhikyam, mṛdutā-nyanatvam, vedanā-buddhiḥ, ūṣmā-vahniḥ, eṣāṃ vaiṣamyam| tatrāgamādicatuṣṭayasya deśakālayoraniyamaḥ| buddherbhāntyā| ūṣmaṇo bubhukṣā (kṣayā)| vedanāḥ- vyathāḥ| calāḥ-bhūtvā bhūtvā vinasyanti| yatra yatra yāsāṃ yāsāṃ sambhāvanāḥ, tatra tatra tāstāḥ| tadeva prapañcayatyuttaragranthena| sutpatā-sparśājñānam| stambhaḥ-sarvāṅgeṣu| sādaḥ-svakāryākṣamatvam| kṣodo-viśīrṇāvayavatvam| grahaḥ-avarodhaḥ| todo-nikhananavyathā| prājanena-totreṇa| aṃsayoḥ-skandhabāhusandhyoḥ| arocako-jihvendriyāpravṛttiḥ| ṣraddhā-manaḥpravṛttiḥ| śuṣkau-śleṣmarahitau| viṣāditāglāniḥ| romaharṣaḥ-ūrdhvaromatā| aṅgaharṣaḥ- tvacaḥ kaṇṭakitatvam| dantaharṣo-dantarogeṣūktaḥ| bhramo-bhramaṇamivāṅgasya| ā0 ra0- pittajvaralakṣaṇamāha-yugapadvyāptiriti| nāsāpāko-nāsārogeṣu| āsyapāko-mukharogeṣu| mūrcśāmadaumadātyānidānoktau| raktakoṭho-raktavarṇāni maṇḍalāni|

Aṣṭāṅgahṛdayasaṃhitā

āgamāpagamakṣobhamṛdutāvedanoṣmaṇām||10||

vaiṣamyaṃ tatratatrāṅge tāstāḥ syurvedanāṣcalāḥ||11||

pādayoḥ suptatā stambhaḥ piṇḍikodveṣṭanaṃ ṣramaḥ||11||

viṣleṣa iva sandhīnāṃ sāda ūrvoḥ kaṭīgrahaḥ||12||

pṛṣṭhaṃ kṣodamivāpnoti niṣpīḍyata ivodaram||12||

śidyanta iva cāsthīni pārṣvagāni viṣeṣataḥ||13||

hṛdayasya grahastodaḥ prājaneneva vakṣasaḥ||13||

skandhayormathanaṃ bāhvorbhedaḥ pīḍanamaṃsayoḥ||14||

aṣaktirbhakṣaṇe hanvorjṛmbhaṇaṃ karṇayoḥ svanaḥ||14||

nistodaḥ ṣaṅkhayormūrdhni vedanā virasāsyatā||15||

kaṣāyāsyatvamathavā malānāmapravartanam||15||

rūkṣāruṇatvagāsyākṣinakhamūtrapurīṣatā||16||

prasekarocakāṣraddhāvipākāsvedajāgarāḥ||16||

yugapadvyāptiraṅgānāṃ pralāpaḥ kaṭuvaktratā||18||

nāsāsyapākaḥ ṣītecśā bhramo mūrcśā mado+aratiḥ||19||

viṭsraṃsaḥ pittavamanaṃ raktaṣṭhīvanamamlakaḥ||19||

raktakoṭhodgamaḥ pītaharitatvaṃ tvagādiṣu||20||

svedo niḥṣvāsavaigandhyamatitṛṣṇā ca pittaje||20||

Sarvāṅgasundarā

āgamādīnāṃ vaiṣamyamanilajvare liṅgamiti yojyam| jvarasyāgamaḥ-santāpārambhaḥ-tasya vaiṣamyaṃ ṣiraḥprabhṛtīnāmaṅgānāṃ na yugapatsantāpaḥ, api tu kadācidasya ṣirasi pūrvamāgacśati kadācidaṃsayoḥ pādayorveti| apagamo-jvarasya mokṣaḥ, tasya vaiṣamyaṃ-kadācidasya pūrvaṃ pādayoḥ santāpamokṣaḥ kadācittrike kadācicśirasi santāpasya muktiriti| tathā, kṣobhamṛdutayorvaiṣamyaṃ-kadācittīvraḥ santāpaḥ kadācinmṛduriti| vedanā jvarasya tāstāḥ, tāsāṃ vaiṣamyaṃ-na yugapatsarvāṅgīṇo vedanopalambhaḥ, api tu kvacit kadācit kasmiṃṣcidaṅga iti| tathā, jvarasya ya ūṣmā-santāpaḥ, tasyāpi vaiṣamyāt kadācicśirasyasya santāpa upalabhyate kadācit pādādyanyatame+aṅge| tatratatrāṅge-bāhuṣiraḥprabhṛtau, tāstā vedanāḥ-pādayoḥ suptatādyā vakṣyamāṇāḥ, calāḥ-anavasthitāḥ syuḥ, vāyoṣcalarūpatvāt| tā evāha-pādayorityādi| pādayoḥ suptiḥ-niṣcetanatvam, nakhakṣatādikamapi na cetayetāṃ tāvityarthaḥ| stambhaḥ-stabdhatā, tayoreva| piṇḍikayorudveṣṭanaṃ-udveṣṭaḥ| ṣramaḥ-khedaḥ| sandhīnāṃ vicśedanamiva| ūrvoḥ sādaḥ-svakriyāyāmasamarthatvam| kaṭyā grahaḥ-stambha iva| pṛṣṭhaṃ kṣodamiva-saṃkṣuṇṇatāmiva, āpnoti, saṃkṣuṇṇasasyādivat| niṣpīḍyata ivodaraṃ-piṇyākādivat| śidyanta ivāsthīni-karapatrādinā kāṣṭhādivat| atiṣayena pārṣvagānyasthīni śidyanta iva| tathā, hṛdayasya grahaṇam| vakṣasaḥ-urasaḥ, prājaneneva-pratodeneva, todo-vyathanam| skandhayormanthanaṃ-araṇeriva| bāhvorbhedo-vidāraṇamiva| aṃsayoḥ pīḍanaṃ-tailādipīḍanakāṣṭhairiva| hanvorbhakṣaṇe+asāmarthyam| tathā, jṛmbhaṇādīni syuḥ| virasāsyatā-avyaktarasatvaṃ, mukhasya bhavati, yena madhurādyanyatamaṃ rasaṃ na niṣcinoti| athavā kaṣāyarasatvaṃ vaktrasya| malānāṃ-mūtrapurīṣādīnāṃ, apravartanaṃ-avisargaḥ| rūkṣatvamaruṇatvaṃ ca tvagādīnāṃ bhavati, rogasvabhāvāt| tathā, prasekādayaḥ syuḥ| atha, arocakāśraddhayoḥ ko viṣeṣaḥ| brūmaḥ| arocakena vaktrasthamapi na bhuṅkte| aṣraddhayā tu kevalaṃ nābhilaṣati mukhasthaṃ tu bhakṣayatyeveti viṣeṣaḥ| viṣāditā-viṣaṇṇatvaṃ duḥkhitatvam| romādīnāṃ harṣo, vepathvādayaṣca vātajvare syuḥ| sa0-pittajvare yugapat-tulyakālaṃ, aṅgānāṃ vyāptiḥ-ṣiraḥ-prabhṛtīnyaṅgāni santāpenaikakālaṃ vyāpyante| na tu vātajvara ivāgamādīnāṃ vaiṣamyamiti vyāptigrahaṇena dyotayati| pralāpaḥ-asambaddhavacanasyoktiḥ| kaṭuvaktratā-kaṭukarasatvamāsye| tathā, nāsāyāmāsye ca pākaḥ| tathā, ṣītecśādayo+atra bhavanti| maṇḍalākārā nirmukhāḥ piṭikāḥ koṭhā ityucyante| nanu, doṣāstrayo+api jvaraṃ nivartayantītyuktam| pittajvare ca pittena yuktasya kāyāgnerbhūyo vṛddhyā bhāvyam, nāgnimāndyena, "vṛddhiḥ samānaiḥ sarveṣāṃ" (hṛ. sū. a. 1|14) iti vacanāt| evaṃ cāgnimāndyābhāvāt jvarasya sambhave+apyupapattirayuktā| naivam| svasthānāccālanenāgnermāndyāpatteḥ| sthānavaṣādvā+anyathātvasyāpi kriyāsāmarthyaṃ dṛṣṭam| tathā cāṣṭāṅgasaṅgrahe (?) (carake) ṣoṣanidāne vakṣyati (ca. ni. a. 6|5)- "yoṃ+aṣaḥ [ tasya ] ṣarīrasandhīnāviṣati tena [ asya ] jṛmbhā jvaraṣcopajāyate|" ityādi| tasmātsa evāgniḥ kvacideva deṣe puktaṃ ṣakto bhavati, na sarvatra| uṣṇaguṇena tu pittena yuktaḥ paktā bhavatyevoṣṇataraḥ| ata eva santāpādīnadhikatarān karotīti na kiñcidatrānupapannam|

Aṣṭāṅgahṛdayasaṃhitā

viṣeṣādarucirjāḍyaṃ srotorodho+alpavegatā||21||

praseko mukhamādhuryaṃ hṛllepaṣvāsapīnasāḥ||21||

hṛllāsaṣśardanaṃ kāsaḥ stambhaḥ ṣvaityaṃ tvagādiṣu||22||

aṅgeṣu ṣītapiṭikāstandrodardaḥ kaphodbhave||22||

Āyurvedarasāyana

kaphajvaralakṣaṇamāha-viśeṣādaruciriti| viśeṣādaruciḥ-atyaruciḥ| jāḍyaṃ-ālasyam| alpavegatāsaumyatvaṃ jvarasya| hṛllepaḥ-śleṣmalitpahṛdayatvam| hṛllāsohṛdayātsalavaṇaśleṣmanirgamaḥ| śītapiṭikāḥ-śītasahitāḥ piṭikāḥ| udardaḥ-urobhispandanam|

Sarvāṅgasundarā

sarvajvare+arucirbhavatyeva, atiṣayena tu kaphaje| tathā, jāḍyādayaḥ syuḥ| tvagādiṣvityādiṣabda āsyākṣinakhādīnāṃ grahaṇāya| [ tvagādiṣu ṣvaityaṃ-ṣvetatā| aṅgeṣu-ṣiraḥpāṇyādiṣu, ṣītapiṭikāḥ-ṣleṣmapiṭikāḥ| nidrārtasyeva viṣayāgrahaṇaṃ-tandrā| ] udardasya lakṣaṇaṃ tantrāntaraṃ uktam-"ṣītapānīyasaṃsparṣācśītakāle viṣeṣataḥ| ṣvayathuḥ ṣiṣirārtānāmudardaḥ kaphasambhavaḥ||" iti|

Aṣṭāṅgahṛdayasaṃhitā

kāle yathāsvaṃ sarveṣāṃ pravṛttirvṛddhireva vā||23||

Sarvāṅgasundarā

kālaḥ-pūrvāhṇādiko varṣādiko vā yo vātādeḥ, tasmin kāle, yathāsvaṃ-yathāyathaṃ vātādijvarāṇāmapravṛttānāṃ, pravṛttiḥ-utpattiḥ, utpannānāmādhikyaṃ vā syāt, tadā vātādijvaro+ayamityavabudhyeta|

Āyurvedarasāyana

uktānāṃ jvarāṇāṃ kālasamprātpimāha-kāle yathāsvamiti| pravṛtiḥ-utpattiḥ|

Aṣṭāṅgahṛdayasaṃhitā

nidānoktānupaṣayo viparītopaṣāyitā---------||23||

Āyurvedarasāyana

uktānāṃ jvarāṇāṃ upaśamamāha-nidānoktānupaśaya iti| nidānoktani-doṣakopanāni| viparītāni doṣaśamanāni| upaśāyitā-upaśayaḥ|

Sarvāṅgasundarā

nidānāni ca tānyuktāni ca,- tiktoṣaṇādīni vātādijvarakāraṇāni, tairanupaṣayo yasmin jvare sa evam| rogavṛddhyā hi rogiṇo duḥkhāvahatvam| nanu, nidānānupaṣaya ityetāvadastu| kimuktagrahaṇena ? ucyate| uktagrahaṇaṃ svanidānagrahaṇārtham| uktagrahaṇamantareṇa yānikānicinnidānāni raktapittaṣvāsādīnāṃ, teṣāmanupaṣaya ityevaṃ prāpnuyāt| uktaṣabdoccāraṇasāmarthyāttu yānyeva vātajvara uktāni tānyeva tatra jvare gṛhyante, netarāṇi| evaṃ pittakaphādijvarādiṣu| tasmāduktagrahaṇaṃ kartavyam| viparītopaṣāyiteti| upaṣete+avaṣyamityupaṣāyi, viparītairupaṣāyi-viparītopaṣāyi, tasya bhāvo viparītopaṣāyitā,-sukhānubandhi ārogyalakṣaṇā| kasmādviparītaiḥ ? prakṛtatvānnidānasyaiva| evaṃ jvaranidānapratipakṣabhūtaiḥ sarveṣāṃ jvarāṇāmupaṣayaḥ sukhānubandho viparītopaṣāyiteti bodhyam| nanu, "nidānoktānupaṣayaḥ" itīdamevāstu, kiṃ "viparītopaṣāyitā" ityanena ? yasya hi nidānoktānupaṣayaḥ, tasyāvaṣyaṃ viparītopaṣāyitayā bhāvyam| naivam| anaikāntikatvāt| tathā hi,- atīsārādiṣu nidānoktānupaṣaya upalabhyate| na ca sāmāvasthāyāṃ viparītaṃ saṅgrāhyupaṣete| api ca madyotthānāṃ vikārāṇāṃ madyameva prasādhakamityuktam| na caivaṃ "viparītopaṣāyitā" iti ṅaṭate| tasmānnyāyyamubhayorupādānam| evaṃ hi lakṣaṇaṃ samyaguktaṃ bhavati|

Sarvāṅgasundarā

yadyatsvaṃ yathāsvaṃ, yāni yasya jvarasya svāni liṅgāni vātajvarasya pittajvarasya ṣleṣmajvarasya vā, teṣāṃ saṃsargo liṅgasaṃsargaḥ,-saṃsṛṣṭaliṅgatvaṃ, tasminsati saṃsargajo jvaro vedyaḥ| atrāpi "kāle yathāsvaṃ" ityādi sarvaṃ lakṣaṇaṃ bodhyam|

Aṣṭāṅgahṛdayasaṃhitā

yathāsvaṃ liṅgasaṃsarge jvaraḥ saṃsargajaḥ-----------||23||

Āyurvedarasāyana

saṃsargajānāṃ jvarāṇāṃ lakṣaṇamāha-yathāsvamiti| api ceti vakṣyamāṇaviśeṣaṇenā (ṣaira) pi lakṣaṇaiḥ saṃsargajāḥ jñeyāḥ|

Āyurvedarasāyana

vātapittajvaralakṣaṇamāha-śirortīti| parvāṇi-sandhayaḥ| ativāktvaṃ-pralāpaḥ| yadyāpi mūrcśayā mohasya gatārthatvam, tathā+api kadācinmūrcśā kadācinmoha ityapaunarūktyam| moho hi vaicityamātram| vikṛtiviṣamasamavetavātapittajvarajñānārtham| talliṅgasaṃsargaviśeṣasyāpi śirortidharmasya pṛthaguktiḥ| prakṛtisamasamavetavātapittajvarajñāne talliṅgasaṃsargasyopayogaḥ| vakṣyamāṇeṣvapyevam|

Aṣṭāṅgahṛdayasaṃhitā

---------------------------------------api ca||23||

ṣirortimūrcśāvamidāhamohakaṇṭhāsyaṣoṣāratiparvabhedāḥ||24||

unnidratātṛḍbhramaromaharṣā jṛmbhātivāktvaṃ ca calātsapittāt||24||

Sarvāṅgasundarā

calātsapittāt-vātapittasaṃsargaje, ṣirortyādayaḥ syuḥ| kaṇṭhāsyayoḥ ṣoṣeṇa sambandhaḥ| vātajvare ṣirortyādīni prāyo dṛṣṭāni, kānicittu pittajvare dṛṣṭāni, tāni ca vātapittajvare dṛṣyante| tathā, anyānyapyadhikānyatra vātapittajvare dṛṣyante, yāni na kevale vātajvare nāpi pittajvare dṛṣṭāni| evamanyayoḥ saṃsargajvarayoryojyam| upajātivṛttam|

Aṣṭāṅgahṛdayasaṃhitā

tāpahānyaruciparvaṣiroruk pīnasaṣvasanakāsavibandhāḥ||25||

ṣītajāḍyatimirabhramatandrāḥ ṣleṣmavātajanitajvaraliṅgam||25||

Sarvāṅgasundarā

tāpahānyādi ṣleṣmavātakṛtasya jvarasya liṅgam| tāpahāniḥ-tāpabhāvaḥ| vibandho-mūtrapurīṣādīnāmapravṛttiḥ| svāgatāvṛttam|

Āyurvedarasāyana

vātaśleṣmajvaralakṣaṇamāha-tāpahānyarucīti| hāniḥ-alpatvaṃ jvarasya| vibandho-malarodhaḥ|

Aṣṭāṅgahṛdayasaṃhitā

ṣītastambhasvedadāhāvyavasthā tṛṣṇākāsaṣleṣmapittapravṛttiḥ||26||

mohastandrāliptatiktāsyatā ca jñeyaṃ rūpaṃ ṣleṣmapittajvarasya||26||

Sarvāṅgasundarā

ṣītādīnāmavyavasthā-aniyamaḥ| tathā, tṛṣṇāpravṛttyādikaṃ ca ṣleṣmapittajvarasya rūpaṃ jñeyaṃ-vedyam| ṣālinīvṛttam| atha, dvidoṣajānāṃ jvarāṇāṃ kimāgamāpagamavaiṣamyādīnāṃ krameṇotpattiḥ ? yugapatsarvaṣarīraprāptyā vā ? ityatra saṃṣayaḥ| tatra saṃsargajatvādekakālaṃ dvayorapi pakṣayoḥ sambhavo yuktaḥ| kintvetayoḥ pakṣayorvirodhādyugapadasambhava iti| atrocyate| yadi saṃsargaje jvare balavān vāyuḥ syāt tadā āgamāpagamavaiṣamyādinā krameṇa, atha pittasya balīyastvaṃ tadā yugapatsarvaṣarīravyāptikrameṇa jvaro bhavati| samau yadā dvāvapi bhavataḥ, tadā+api yasya deṣakālādinā balalābhastadā tasyaivotpattikrameṇa jvaro bhavati| sannipāte tu yugapadeva ṣarīravyāptiq 2ḥ|

Āyurvedarasāyana

pittaśleṣmajvaralakṣaṇamāha-śītastambheti| śītadāhayoḥ stambhasvedayoṣcāpyavyavasyā, śītena dāho+apanīyate dāhena śītamityādi|

Aṣṭāṅgahṛdayasaṃhitā

sarvajo lakṣaṇaiḥ sarvairdāho+atra ca muhurmuhuḥ||27||

tadvacśītaṃ mahānidrā divā jāgaraṇaṃ niṣi||27||

sadā vā naiva vā nidrā mahāsvedo+ati naiva vā||28||

gītanartanahāsyādivikṛtehāpravartanam||28||

sāṣruṇī kaluṣe rakte bhugne lulitapakṣmaṇī||29||

akṣiṇī piṇḍikāpārṣvamūrddhaparvāsthirugbhramaḥ||29||

sasvanau sarujau karṇau kaṇṭhaḥ ṣūkairivācitaḥ||30||

paridagdhā kharā jihvā guruḥ srastāṅgasandhitā||30||

raktapittakaphaṣṭhīvo lolanaṃ ṣiraso+atiruk||31||

koṭhānāṃ ṣyāvaraktānāṃ maṇḍalānāṃ ca darṣanam||31||

hṛdvyathā malasaṃsaṅgaḥ pravṛttirvā+alpaṣo+ati vā||32||

snigdhāsyatā balabhraṃṣaḥ svarasādaḥ pralāpitā||32||

doṣapākaṣcirāttandrā pratataṃ kaṇṭhakūjanam||33||

Sarvāṅgasundarā

sarvebhyo jāto vātapittakaphasamutthaḥ-sarvajaḥ, sarvairlakṣaṇairyuto bhavati| yathā,-atra ca-sannipātajvare, dāho muhurmuhuḥ, tadvat-dāhavat punaḥ punaḥ, ṣītaṃ bhavati| ahani mahatī nidrā| rātrau tu jāgaraṇam| sadā vā-divase niṣi ca, naiva veti dvayorapi naktaṃdivasayornidrā na bhavati| tathā, bahusvedo+atiṣayena naiva vā svedaḥ| tathā,gītādikāyā vikṛtāyā īhāyāḥ- ceṣṭāyāḥ, pravartanam| tathā, nayane sāsre bhavataḥ| tathā, kaluṣe rakte tathā kuṭile| tathā, lulite pakṣmaṇī yayosta evam| tathā, piṇḍikādiruk| bhramo-mohaḥ| karṇau saṣabdau sarujau-sapīḍau, ca| kaṇṭhaḥ ṣūkaiḥ-kiṃṣārubhiriva, vyāptaḥ| jihvā paridagdhā, tathā kharā-amṛduḥ, tathā guruḥ| tathā, srastāṅgasandhitvam| raktādiṣṭhīvanam| mūrdhno lolanaṃ-calanam| tathā, atiruk| koṭhānāṃ ṣyāvaraktānāṃ maṇḍalānāṃ ca darṣanam| naiva vetyatrāpi yojyam| tathā, hṛdi pīḍā| malānāṃ-mūtrapurīṣādīnāṃ, [ saṃsaṅgaḥ- ] apravṛttiḥ| alpaṣo vā pravṛttiratiṣayenāthavā| tathā, snigdhāsyatādi bhavati|

Āyurvedarasāyana

sannipātajvaralakṣaṇamāha-sarvajo lakṣaṇaiḥ sarvairiti| sarvaiḥ-vātapittakafajvaroktaiḥ| talliṅgasaṃsargaviśeṣaṇaṃ pṛtagāha-dāho+atra ceti| atimahān svedaḥ, naiva vā svedaḥ| bhugne-kuṭile| piṇḍikādipañcakeruk| sandhīnāmaṅgatve+api pṛthaggrahaṇamatiśayārtham| śiraso lolanaṃ-savyāpasavyagamanam| maṇḍalānāṃ-kaphakuṣṭhānāṃ darśanam| hṛdaye vyathā| malānāmalpapravṛttiḥ, atipravṛttirvā|

Aṣṭāṅgahṛdayasaṃhitā

sannipātamabhinyāsaṃ taṃ brūyācca hṛtaujasam||33||

Sarvāṅgasundarā

taṃ sannipātamabhinyāsaṃ hṛtaujasaṃ ca brūyāt| tatra "ojastu tejo dhātūnāṃ" (hṛ. sū. a. 11|37) ityādyojolakṣaṇam| hṛtamojo yena sa hṛtaujāḥ, taṃ hṛtaujasam|

Sarvāṅgasundarā

sannipātajvarasya nāmānyāha-sannipātambhinyāsamiti| tāni ca trīṇi| vātādhikaḥ sannipātaḥ, kaphādhiko+abhinyāsaḥ, pittādhiko hataujāḥ, iti kecit| tavdyudāsārthamidamuktam| vaṅgasene (jvarādhikāre ślo 484-504)- " nidropetamabhinyāsaṃ kṣipraṃ vidyāddhataujasam| ācitāmāśayakaphe sannipātajvare ddaḍhe|| śānte+apyavaśyaṃ tasyāśu tandrā samupajāyate| atidravarasakṣīradivāsvapnanpaniṣevaṇāt|| durbalasyālpavātasya jantoḥ śleṣmā prakupyati| vāyumārgaṃ samāvṛtya dhamanīranusṛtya saḥ|| tandrāṃ sughorāṃ janayettasyā vakṣyāmi lakṣaṇam| unmīlitavinirbhugne parivartitatārake|| bhavatastasya nayane lulite calapakṣmaṇī| vivṛttānanadantaauṣṭhaṃ muhuruttānaśāyinaḥ|| picśilocśinnatantuṣca kaṇṭhācśleṣmā+asya gacśati| kaṇṭhamārgoparodhaṣca vaikṛtaṃ copajāyate|| so+arvāk trirātrātsādhyaḥsyādasādhyastu tataḥ param| trayaḥ prakupitā doṣā uraḥstrotonugā bhṛśam|| āmā vibaddhā grathitā buddhīndriyamanogatāḥ| janayanti mahāghoramabhinyāsaṃ mahāddaḍham|| pradhvastagātraḥ śvasiti na ceṣṭāṃ kāñcidīhate| na ca ddaṣṭirbhavetasya samarthā rūpadarśane|| na ca gandharasasparśaśabdāṃṣcāpyavabudhyate| śiro lolayate+abhīkṣṇamāhāraṃ nābhinandati|| kūjate tudyate caiva pratipatiṣca hīyate| kalaṃ prabhāṣate+atrāpi kiñcitsandigdhavāk cirāt|| na vā prabhāṣate kiñcidabhinyāsaḥ sa ucyate| pratyākhyeyaḥ sa bhūyiṣṭhaṃ kaṣcidevātra sidhyati||" iti| prajñā-buddhiḥ|

Aṣṭāṅgahṛdayasaṃhitā

doṣe vibaddhe naṣṭe+agnau sarvasampūrṇalakṣaṇaḥ||34||

asādhyaḥ------------------------------------------||34||

Sarvāṅgasundarā

[ nanu, ] doṣe vibaddha ityekavacanamayuktam| doṣāṇāṃ hyatra ca bahutvādbahuvacanaṃ nyāyyaṃ syāt| atrocyate| jātyabhiprāyādadoṣaḥ| jātyākhyāyāmekasya bahutvasiddherdoṣa ityukte bahutvaṃ gamyate| yathā-niṣpanno yava iti| tasmāddoṣe vibaddha iti yuktam| naṣṭe+agnāvityasat| sarvajvareṣveva hyagnināṣasya prāgabhidhānāt| tasmādayuktametaducyate| na| viṣeṣābhiprāyāt| kāmaṃ sarvajvareṣvagnināṣa uktaḥ| asmiṃstu sānnipātike viṣeṣeṇāgnināṣa ityabhiprāyaḥ| doṣe-vātapittakaphamūtrapurīṣādike, vibaddhe-apravṛttiṣīle, agnau naṣṭe sati, sarvasampūrṇalakṣaṇaḥ sannipāto+asādhyaḥ-sādhayitumaṣakyaḥ|

Āyurvedarasāyana

asādhyasannipātajvaralakṣaṇamāha-doṣe vibaddhe iti| vibaddhe-pacyāmānādyavasthāmagacśati| naṣṭe-uṣṇodakamapyapacati|

Āyurvedarasāyana

kṛcchrasādhyasannipātajvaralakṣaṇamaha-anyathā kṛcchra iti| anyathā-sādhyalakṣaṇaviparyaye| vāśabdāt kaścidvaikalyamadatvā+api nivartate| ata eva yasya rogasya yāvanti lakṣaṇānyucyante tāvadbhiḥ samuditairniścīyata iti na jñātavyam| kintu yāvadbhirasādhāraṇyaṃ tāvadbhireveti| lakṣaṇāntaroktistu sukhāsādhyādibhedajñānārtham |

Aṣṭāṅgahṛdayasaṃhitā

-------------so+anyathā kṛcśro bhavedvaikalyado+api vā||34||

Sarvāṅgasundarā

anyathā-asampūrṇalakṣaṇatvena, saḥ-jvaraḥ, kṛcśro bhavet vaikalyado vā bhavet|

Aṣṭāṅgahṛdayasaṃhitā

anyacca sannipātottho yatra pittaṃ pṛthak sthitam||35||

tvaci koṣṭhe+athavā dāhaṃ vidadhāti puro+anu vā||35||

tadvadvātakaphau ṣītaṃ, dāhādirdustarastayoḥ||36||

Sarvāṅgasundarā

anyaṣabdārtho+anyadityayaṃ nipātaḥ| aparo+ayaṃ sannipātottho jvaraḥ| yatra sannipāte pittaṃ vātakaphābhyāṃ pṛthak-bhinnaṃ, sthitaṃ sat tvacyathavā kadācit koṣṭhe dāhaṃ karoti| katham ? puro+anu vā,-pūrvaṃ paṣcādvā| athaveti sthānaviṣeṣābhidhāyipadasamīpe ṣrūyamāṇaṃ sthānaviṣeṣe vikalpaṃ karoti| puro+anuvetyatra kālaviṣeṣābhidhāyipadasamīpe ṣrūyamāṇaṃ kālaṃ vikalpayati| tatra cāyaṃ viṣeṣaḥ-tvaci sthitaṃ bahiradhikaṃ dāhaṃ karoti, antaralpam| koṣṭhe tu sthitamantaradhikam, bahiḥ svalpamiti| tadityanena pittaṃ parāmṛṣyate| [tadvat- ] pittena tulyam| yathā,-pittaṃ pṛthak sthitaṃ tvaci koṣṭhe+athavā dāhaṃ karoti puro+anu vā, tathaiva vātakaphau tvaci koṣṭhe+athavā puro+anu vā ṣītaṃ vidadhataḥ, iti dvividho+ayaṃ sannipātaḥ| tayoḥ-ṣītādidāhādyoḥ sannipātayormadhye, yo dāhādiḥ sannipātaḥ sa dustaraḥ-kṛcśrasādhya ityarthaḥ| kecittu ṣītādiḥ ṣītārto dāhādirdāhārta iti dvidhā (caturdhā) sannipātaṃ samagiran|

Āyurvedarasāyana

amiṣrībhūtadoṣajasannipātajvaramāha-anyacceti| sa caturdhā,-tvaggatapittakoṣṭhagatavātakaphajaḥ, tvaggatavātakaphakoṣṭhagatapittajaṣceti dvau, pittakāryapūrvako vātakaphakāryapūrvakaṣceti| tau pṛthakdvidheti| tayormadhye dāhādiḥ pittākāryapūrvakodustaraḥ| tatrāpi koṣṭhagatapittakāryapūrvaka iti jñeyam|

Aṣṭāṅgahṛdayasaṃhitā

ṣītādau tatra pittena kaphe syanditaṣoṣite||36||

ṣīte ṣānte+amlako mūrcśā madastṛṣṇā ca jāyate||37||

Sarvāṅgasundarā

ṣītādau tatra-tasmin sannipāte, pittena kartrā kaphe syandite-srāvite, ṣoṣite ca grīṣma iva kharadinakarakaratāpena hima iva, tathā ṣīte ṣānte cārthāddāha upajāyate| amlakādayaṣca catvāraḥ syuḥ| pitteneti kartari tṛtīyā| ata eva ca balavattvena prādhānyāt kaphaṃ srāvayati ṣoṣayati ceti| amlodgiraṇaṃ-amlakaḥ|

Sarvāṅgasundarā

śītādisannipātajvaralakṣaṇamāha-śītādau tatre ti| syandito-ghanībhāvaṃ tyājitaḥ| paṣcācśoṣitaḥ|

Aṣṭāṅgahṛdayasaṃhitā

dāhādau punarante syustandrāṣṭhīvavamiklamāḥ||37||

Sarvāṅgasundarā

dāha ādiryasmin sa dāhādiḥ| ṣītāvasāna ityarthādgamyate| dāhādau ca sannipāte+asya dāhasyānte-avasāne, tandrādayo bhavanti| dāhakāripittasyanditenaiva kaphena ṣamite pitte kaphodrekādeva kaphajāstandrādayo bhavanti|

Āyurvedarasāyana

dāhādisannipātajvaralakṣaṇamāha-dāhādau punariti| atra kaphena pitte praśamite iti jñeyam|

Āyurvedarasāyana

āgantujvarabhedānāha-āganturiti| te ca catvāraḥ, abhighātādihetubhedāt|

Aṣṭāṅgahṛdayasaṃhitā

āganturabhighātābhiṣaṅgaśāpābhicārataḥ||38||

caturdhā-------------------------------||38||

Sarvāṅgasundarā

āgantujvaraścaturdhā bhavati, abhighātajo+abhiṣaṅgajo+abhiśāpajo+abhicārajaśca|

Āyurvedarasāyana

abhighātajāgantujvarabhedānā(vā)ha-atreti| tatra kṣatādijo+anantabhedatvādeko gaṇyate, śramajaścaika iti dvau|

Aṣṭāṅgahṛdayasaṃhitā

-----------atra kṣatacśedadāhādyairabhiṅātajaḥ||38||

ṣramācca---------------------------------------||39||

Sarvāṅgasundarā

atra-asminnāgantau jvare, abhighātajo yo jvaraḥ sa kṣatacchedādyaiḥ-śastraprahārādyaiḥ, jāyate| tathā, śramācca-adhvādikṛtādāyāsācca|

Aṣṭāṅgahṛdayasaṃhitā

----------tasminpavanaḥ prāyo raktaṃ pradūṣayan||39||

savyathāṣophavaivarṇyaṃ, sarujaṃ kurute jvaram||39||

Sarvāṅgasundarā

tasmin-abhighātaje jvare, prāyo-bāhulyena, pavano-vāyuḥ, jvaraṃ kurute| kiṃ kurvan ? raktaṃ pradūṣayan| kīdṛśaṃ jvaram ? savyathetyādi| vyathādiyuktaṃ tathā sarujam| prāyograhaṇaṃ kvacidabhighātaje+anyo+api doṣaḥ kupyati, bāhulyena tu vāyuriti dyotayati|

Āyurvedarasāyana

tasya dvividhasya lakṣaṇamāha-tasmin pavana iti| tatra savyathāśophavaivarṇyamiti kṣatādijasya lakṣaṇam| sarujamiti śramajasya| ekalakṣaṇatve vyathārujayoḥ paunaruktyāt|

Aṣṭāṅgahṛdayasaṃhitā

grahāveśauṣadhiviṣakrodhābhiśokakāmajaḥ||40||

abhiṣaṅgāt-----------------------------------||40||

Sarvāṅgasundarā

grahādijo jvaro+abhiṣaṅgādbhavati|

Āyurvedarasāyana

abhiṣaṅgajāgantujvarabhedānāha grahāveśeti| te ca sapta, grahāveśādihetutvāt| abhiṣaṅgo-manobhighātaḥ|

Aṣṭāṅgahṛdayasaṃhitā

--------------------graheṇāsminnakasmāddhāsarodane||40||

Sarvāṅgasundarā

graheṇa-devadānavādinā+aṣṭādaśabhedabhinnena, yo jvaro bhavati, asmin-jvare, akasmāt-nirnimittameva, hāsarodane bhavataḥ|

Āyurvedarasāyana

grahāveśajalakṣaṇamāha-graheṇeti| asmin-abhiṣaṅgajajvare|

Aṣṭāṅgahṛdayasaṃhitā

oṣadhīgandhaje mūrcśā ṣirorugvamathuḥ kṣavaḥ||41||

Sarvāṅgasundarā

viṣauṣadhīpuṣpagandhena vāyunopanītena yo jvarastasmin mūrcśādayo jāyante|

Āyurvedarasāyana

oṣadhi[ja] lakṣaṇamāha-oṣadhīgandhaja iti|

Aṣṭāṅgahṛdayasaṃhitā

viṣānmūrcśātisārāsyaṣyāvatādāhahṛdgadāḥ||41||

Sarvāṅgasundarā

viṣājjāte tasmin jvare mūrcchādayo jāyante| āsyaśyāvatā-kṛṣṇamukhatvam| hṛdgado-hṛdaye pīḍā|

Āyurvedarasāyana

viṣajalakṣaṇamāha-viṣāditi| āsyaṃ-mukham|

Āyurvedarasāyana

krodhajalakṣaṇamāha-krodhāditi|

Aṣṭāṅgahṛdayasaṃhitā

krodhātkampaḥ ṣiroruk ca-------------------------||42||

Sarvāṅgasundarā

krodhāt-kopāt, sañjāte jvare kampo-vepathurjāyate| tathā, ṣiroruk-ṣirortiṣca|

Aṣṭāṅgahṛdayasaṃhitā

----------------------------pralāpo bhayaśokaje||42||

Sarvāṅgasundarā

bhayaśokaje jvare pralāpaḥ|

Āyurvedarasāyana

bhayaśokajayorlakṣaṇamāha-pralāpa iti|

Aṣṭāṅgahṛdayasaṃhitā

kāmādbhramo+arucirdāho hrīnidrādhīdhṛtikṣayaḥ||42||

Sarvāṅgasundarā

kāmādudbhūte jvare bhramādayo bhavanti| hrīḥ-lajjā, nidrā-svapnaḥ, dhīḥ-buddhiḥ, dhṛtiḥ-dhairyam, teṣāṃ [ kṣayo ]-vighātaḥ|

Āyurvedarasāyana

kāmajalakṣaṇamāha-kāmāditi| bhīprabhṛtīnāṃ kṣayaḥ|

Aṣṭāṅgahṛdayasaṃhitā

grahādau sannipātasya bhayādau marutastraye||43||

kopaḥ kope+api pittasya-------------------------||43||

Sarvāṅgasundarā

grahādau traye-jvare grahāveśauṣadhiviṣaje, sannipātasya kopaḥ| bhayādau traye-bhīśokakāmaje jvare, mārutasya kopaḥ| kope pittasya [ kopaḥ ]| apiśabdādvātasyāpi kopa iti|

Āyurvedarasāyana

abhiṣaṅgajānāṃ doṣānubandhamāha-grahādāviti| tatra prathame traye trayāṇāṃ doṣāṇāṃ kopaḥ| carame traye marutaḥ| kopaḥ pittasyeti vacanātpittasya ca| kopaje tu pittasyaiva|

Āyurvedarasāyana

śāpajābhicārajayorāgantujvarayorlakṣaṇamāha - yau tviti|

Aṣṭāṅgahṛdayasaṃhitā

----------------------------yau tu śāpābhicārajau||43||

sannipātajvarau ghorau tāvasahyatamau matau||44||

Sarvāṅgasundarā

tamaśabdenaitaddarśayati,-anye+api ye sannipātajvarāste+apyasahyāḥ-soḍhumaśakyāḥ, etau punaḥ śāpābhicārajāvatiśayena soḍhumaśakyāviti|

Āyurvedarasāyana

abhicārajasya viśeṣamāha-tatrābhicārikairiti|

Aṣṭāṅgahṛdayasaṃhitā

tatrābhicārikairmantrairhūyamānasya tapyate||44||

pūrvaṃ cetastato dehastato visphoṭatṛḍbhramaiḥ||45||

sadāhamūrcchairgrastasya pratyahaṃ varddhate jvaraḥ||45||

Sarvāṅgasundarā

abhicārikairmantraiḥ-atharvavedādyupadiṣṭaiḥ, hūyamānasya puṃsaḥ, yannāmoddeśena haviḥprakṣepaḥ sa hūyamāna ucyate, abhicāramadhikṛtya praṇīta iti "prāgvahateṣṭhak" iti ṭhak| hūyamānasya puṃsaḥ prathamaṃ cetastapyate-saduḥkhaṃ jāyate| tataḥ-anantaraṃ, dehaḥ-śarīram, tapyate-sajvaraṃ sampadyate| tataḥ-anantaraṃ, visphoṭatṛḍbhramairdāhamūrcchāyutairgrastasya-ākrāntasya, pratyahaṃ jvaro varddhate-jvarasyādhikyaṃ bhavati| tanavaḥ sphoṭā eva visphoṭā bhaṇyante|

Aṣṭāṅgahṛdayasaṃhitā

iti jvaro+aṣṭadhā dṛṣṭaḥ------------------------------||46||

Sarvāṅgasundarā

iti-pūrvoktena prakāreṇa nijaḥ saptaprakāra āgantuśceti, aṣṭaprakāro jvaro dṛṣṭaḥ, munīndrairiti śeṣaḥ|

Āyurvedarasāyana

aṣṭavidhajvaralakṣaṇamupasaṃharati-iti jvara iti|

Aṣṭāṅgahṛdayasaṃhitā

---------------------------samāsāddvividhastu saḥ||46||

śārīro mānasaḥ saumyastīkṣṇo+antarbahirāśrayaḥ||46||

prākṛto vaikṛtaḥ sādhyo+asādhyaḥ sāmo nirāmakaḥ||47||

Sarvāṅgasundarā

turviśeṣe| samāsāt-saṅkṣepāt, tu-punaḥ, saḥ-jvaro, dvividhaḥ| tadeva dvaividhyamāha-śārīro mānasa ityekaṃ dvikam| saumyastīkṣṇa iti dvitīyam| antarāśrayo bahirāśraya iti tṛtīyam| prākṛto vaikṛta iti caturtham| sādhyo+asādhya iti pañcamam| sāmo nirāma iti ṣaṣṭham| iti dvaividhyameṣāṃ dvikānām|

Āyurvedarasāyana

aṣṭānāṃ jvarāṇāṃ pratyekaṃ dvaividhyaṣaṭkamāha-samāsāditi| samāsāt-saṅkṣepāt| vistarādanantabhedatvam|

Aṣṭāṅgahṛdayasaṃhitā

pūrvaṃ śarīre śārīre tāpo, manasi mānase||47||

Sarvāṅgasundarā

śārīre jvare prathamaṃ śarīre tāpo bhavati, paścānmanasīti pūrvaśabdasya sambandhiśabdatvādgamyate| evaṃ mānase jvare pūrvaṃ manasi tāpo-duḥkham, paścāddehe tāpaḥ-pīḍāviśeṣo jāyate|

Āyurvedarasāyana

śārīrasya lakṣaṇamāha-pūrvaṃ śarīre iti| pūrvagrahaṇāt paścānmanasi tāpaḥ| mānasalakṣaṇamāha-manasi mānasa iti| pūrvaṃ manasi paścāccharīre tāpaḥ|

Aṣṭāṅgahṛdayasaṃhitā

idānīṃ saumyatīkṣṇau vyācaṣṭe- pavane yogavāhitvācchītaṃ śleṣmayute bhavet||48||

Āyurvedarasāyana

saumyasya lakṣaṇamāha-pavane yogavāhitvāditi| yogavāhī-sambandhanirvāhakaḥ, yena yujyate tadguṇameva puṣṇāti|

Sarvāṅgasundarā

pavane śleṣmayute yogavāhitvāddhetoḥ śītaṃ bhavet| tasmādvāta śleṣmajvaraḥ saumya iti bodhyam| śleṣmā hi "somaḥ" iti prāguktam (hṛ. śā. a. 3|96)|

Aṣṭāṅgahṛdayasaṃhitā

dāhaḥ pittayute, miśraṃ miśre---------------------||48||

Sarvāṅgasundarā

dāhaḥ pittasambandhe pavane yogavāhitvādbhavet| ityevaṃ miśre-pittaśleṣmayute pavane, yogavāhitvācca pavanasya miśraṃ-dāhaśītaṃ bhavet, muhurdāho muhuḥ śītamiti| tadayaṃ saumyatīkṣṇavyāmiśrastṛtīyo jvara iti vedyam| saumyastīkṣṇa iti dvaividhyakathanaṃ tu samāsāditi mantavyam| yogaṃ vahati tacchīlo yogavāhi, yena yena yukto bhavati tasya tasya svabhāvaṃ bhajata ityarthaḥ| evaṃ ca sati svayaṃ noṣṇo na ca śīto vāyurityabhyupagatam| tadevamiha yogavāhitvāt kaphena yukte vāyau śītaṃ bhavedityuktam, asau vāyuḥ śītaṃ karotītyarthaḥ| pittayukte+asmin dāho bhavet, asau dāhaṃ karotīti| evaṃ svayaṃ noṣṇo na śīta ityavatiṣṭhate| "tatra rūkṣo laghuḥ śītaḥ " ityatra ca śīta ityucyate| tadime vacasī parasparaṃ vyājaghnāte| naivam| "tatra rūkṣo laghu śītaḥ kharaḥ sūkṣmaścalo+anilaḥ|" (hṛ. sū. a. 1|11) ityatraivāyamarthastathā vyākhyāto yathā na pūrvāparavyāhatatvaṃ bhavet| teneha punarna pratanyate|

Āyurvedarasāyana

tīkṣṇalakṣaṇamāha-dāhaḥ pittayuta iti| pavane yogavāhitvādityanuvartate| miśre-śleṣmayute pitayute ca| miśraṃ-śītaṃ dāhaśca| tīkṣṇasyaivāyaṃ bhedaḥ, pṛthaktve dvitvahāneḥ| dāhasya duḥsahatvāt na saumyabhedaḥ|

Āyurvedarasāyana

antarāśrayalakṣaṇamāha-antaḥsaṃśraya iti| vikārāḥ-yathāsvamuktāni lakṣaṇāni| kṣobhaḥ-tīvratvam|

Aṣṭāṅgahṛdayasaṃhitā

-------------------------------antaḥsaṃśraye punaḥ||48||

jvare+adhikaṃ vikārāḥ syurantaḥ kṣobho malagrahaḥ||49||

Sarvāṅgasundarā

antarāśraye tu jvare+adhikaṃ kṛtvā+antarvikārāḥ syuḥ, na bahireva| tathā, kṣobhaḥ-tīvradāhatvam| malānāṃ-mūtrapurīṣādīnāṃ, graho-vibandhaḥ|

Aṣṭāṅgahṛdayasaṃhitā

bahireva bahirvarge tāpo+api ca susādhyatā||49||

Sarvāṅgasundarā

bahirvarge tu bahireva tāpaḥ, na tvantare| apicetyantaḥ-kṣobhamalagrahāvapyatra na sta iti samuccinoti| tatra ca bahirvege+ata eva susādhyatā-sukhasādhyatvaṃ, bhavati| antarāśraye tu duḥsādhyatetyarthāduktaṃ bhavati|

Āyurvedarasāyana

bahirāśrayalakṣaṇamāha-bahireveti| bahireva tāpo-nāntaḥ| susādhyatā-sukhasādhyatvam|

Aṣṭāṅgahṛdayasaṃhitā

varṣāśaradvasanteṣu vātādyaiḥ prākṛtaḥ kramāt||50||

vaikṛto+anyaḥ sa duḥsādhyaḥ prāyaśca prākṛto+anilāt||50||

Sarvāṅgasundarā

varṣādiṣu triṣu ṛtuṣu yathākramaṃ vātādyaistribhirdoṣairyo jvaro jāyate sa prākṛtaḥ| varṣāsu vātajvaraḥ prākṛtaḥ, śaradi pittajvaro, vasante kaphajvaraḥ, iti paribhāṣyate| ata eva vātaprakṛtena yo jvaraḥ, pittaprakṛteḥ pittena, śleṣmaprakṛteḥ śleṣmaṇeti, sa prakṛtibhavatvena prākṛta ityucyate| vaikṛto+anya iti| yo jvaro varṣādibhya ṛtubhyo+anyatra kāle jāto varṣādiṣvapi vā na yathākramaṃ vātādyairjanitaḥ, sa yathoktaprākṛtalakṣaṇādanyaḥ, sa vaikṛta ucyate| sa ca duḥsādhyaḥ-kṛcchrasādhyaḥ| prākṛtastu susādhya ityarthādgamyate| prāya ityādi| prāyo-bāhulyena, prākṛto+api yo jvaro+anilājjāyate so+api duḥsādhyaḥ| prāyograhaṇenaitad dyotayati| kadāciddaivānukūlatvātsusādhya eva bhavati| nanu, varṣāsva(śaradya)pi prākṛto+api jvaro yathā vikṛtivijñānīye kathitastathā+asādhya eva| "jvaro nihanti balavān" (hṛ. śā. a. 5|71) ityādi| tadetatpūrvāparavyāhatamiva dṛśyate| naivam| anayorvacasoḥ sāmānyaviśeṣarūpatvāt| tathā ceha sāmānyenoktam, vikṛtivijñānīye tu viśeṣeṇeti| etadeva ca sphuṭīkartuṃ vakṣyati (ślo. 53)- "vikṛtijñāne prāgasādhya udāhṛtaḥ|" iti|

Āyurvedarasāyana

prākṛtalakṣaṇamāha-varṣāśaradvasanteṣviti| varṣāsu vātajaḥ, śaradi pittajaḥ, vasante kaphajaḥ, prākṛto jñeyaḥ| vaikṛtalakṣaṇamāha-vaikṛto+anya iti| atha kratunā doṣeṇa vā śaradi vātajaḥ, varṣāsu kaphajaḥ, ityādi vaikṛto duḥsādhyo jñeyaḥ| prākṛtaścānilājjātaḥ| prāyograhaṇāt kvacit susādhyo+api| " ekamārgakriyārambhavyativṛttermahātyayāt|" ityadhikaṃ saṅgrahe (ni. a. 2)| ekamārga ekakriyākārambhaśca rogaḥ sukhasādhyaḥ| vātaje tveṣāṃ vyativṛttiḥ-viparyayaḥ| bahirmārgo+ayaṃ laṅghanasādhyoyaṃ saumyo+ayamityupacaryamāṇo+api vātajo+antarmārgatvaṃ bṛṃhaṇasādhyatvaṃ tīkṣṇatvaṃ copaiti| vātasyānavasthitatvāt| mahāṃścātyayaḥ-atikramaḥ, yadauṣadhakālamapi na pratīkṣate| vātasyāśukāritvāt|

Aṣṭāṅgahṛdayasaṃhitā

varṣāsu māruto duṣṭaḥ pittaśleṣmānvito jvaram||51||

kuryāt pittaṃ ca śaradi tasya cānubalaṃ kaphaḥ||51||

tatprakṛtyā visargācca tatra nānaśanādbhayam||52||

kapho vasante tamapi vātapittaṃ bhavedanu||52||

Sarvāṅgasundarā

prāvṛṣi pavanaḥ [ duṣṭaḥ- ] kupitaḥ, pittaṣleṣmayuto jvaraṃ kuryāt| prāvṛṣi prākṛto jvaro vātapradhānaḥ pittaśleṣmāṇau tvanubalatvena vātasya sthitau, na tu sannipāta iva svayaṃ jvarakārakāvityarthaḥ| sāmprataṃ ṣaradi prākṛtasya jvarasya doṣabalābalaṃ lakṣayati-pittaṃ cetyādi| pittaṃ ṣaradi [ duṣṭaṃ ] prākṛtaṃ jvaraṃ kuryādityanuvartate| prāvṛṭsañcitasya pittasya tadā kopasadbhāvāt| tasya ca pittasyānubalaṃ-anubandhi balaṃ, kaphaḥ| anubalamivānubalam| yathā,-kasyacit svatantrasya rājño gajaturagarathapuruṣādibalavato vairibhiḥ saha yudhyamānasya paṣcādanyadbalaṃ tacśakteranubṛṃhaṇārthamāgacśati, evaṃ svatantrasya pittasya jvaraṃ kurvato balopabṛṃhaṇaṃ ṣaradi kaphaḥ karoti| tatprakṛtyeti tacśabdena varṣāṣaradudbhūtau mārutajvarapittajvarau parāmṛṣyete| tayoḥ prakṛtistatprakṛtiḥ, tayā tatprakṛtyā,- tatsvabhāvena, tatra-prākṛte jvare, anaṣanāt-laṅṅanāt, bhayaṃ na 'bhavati' iti ṣeṣaḥ| visargācca varṣāṣaradupalakṣito hi kālo visargaḥ saumyasvabhāvaḥ, asmācca kāraṇāttasminkāle jvara utpanne laṅṅanāt pratyavāyaṣaṅkā tathā na bhavati, yathā+anyasmin kāle jvara ādānakālasvabhāvādvātapittānubalatvāccānaṣanādbhayaṃ bhavatītyarthaḥ| vasantakāle kapho duṣṭo jvaraṃ kuryāditi vartate| taṃ ca kaphamanu vātapittaṃ bhavet, vātapitte tasyānubale bhavata ityarthaḥ| nanu, atra sākṣātkaphasya kartṛtvamucyate| kaphaṣca saumyasvabhāvaḥ| tasmādatra nānaṣanādbhayamiti| taccāyuktam| tathāhi-varṣāṣaradoḥ ṣleṣmānubalatvaṃ kālaṣca visargākhya iti kāraṇadvayasadbhāvāddhātvapacayo na sambhāvyata eva| vasante tu kālasyāgneyatvādvātapittānubalatvāccāvaṣyaṃbhāvī dhātvapacaya eva| tasmādvasante+anaṣanādbhayaṃ ṣaṅkyate| kecittu jvarasyāmāṣayasamutthatvāt kaphotthatvāccātrāpi kiñcinmātramanaṣanādbhayaṃ nāṣaṅkyata evetyāhuḥ|

Āyurvedarasāyana

viruddhāviruddhopakramajñānārthaṃ prākṛtānāṃ samprātpirucyate| tatra vātajasya-varṣāsu māruta iti| pittajasyapitaṃ ca śaradīti| kaphajasya-kapho vasanta iti| "tatprakṛtyāvisargācca tatra nānaśanādbhayam|" iti pittājasyāviruddhopakramatvamuktam| tayoḥ-pittakaphayoḥ, prakṛtiḥ-laṅghanasādhyatvam| visargaḥ-kālabalavardhanatvam| varṣāsu tvalpaṃ balaṃ doṣaṣca bṛṃhaṇasādhyaḥ| jvaraḥ pittaṣleṣmāṇau ca laṅghanasādhyāviti viruddhopakramatvam| vasante+anukṣīyamāṇe+api madhyamaṃ balaṃ, vātasya cāprādhānyaṃ, pradhānayoḥ kaphajvarayoḥ pittasya ca laṅghanasādhyatvamityaviruddhopkramatvameva|

Āyurvedarasāyana

sādhyalakṣaṇamāha-balavatsvalpadoṣeṣviti| doṣoduṣṭanāma (?)| upadravā rugviniścaye darśitāḥ (mā. ni. jva. ślo. 66, ṭī.) - "śvāso mūrcchā+aruciścchardistṛṣṇātīsāraviṅgrahāḥ| hikkā kāso+aṅgabhedaśca javarasyopadravā daśa||" iti|

Aṣṭāṅgahṛdayasaṃhitā

balavatsvalpadoṣeṣu jvaraḥ sādhyo+anupadravaḥ||53||

Sarvāṅgasundarā

balavastu nareṣu yauvanādisampattyā tathā+alpadoṣeṣu yo jvaro jāyate, upadraveṇa-kāsādinā rahitaḥ, sa sādhyaḥ-sādhayituṃ śakyaḥ|

Sarvāṅgasundarā

asādhyalakṣaṇamāha-sarvatheti| vikṛtijñāne+adhyāye| prāk-śārīre sthāne| sarvathetyasādhyaviśeṣaṇam, anupakrama ityarthaḥ| yāpyuduḥsādhyayostu lakṣaṇaṃ svayamapyūhyam| udāhṛto yathā (hṛ. śā. a. 5171) - " jvaro nihanti balavān gambhīro dairdharātrikaḥ|| sapralāpabhramaśvāsaḥ kṣīṇaṃ śūnaṃ hatānalam| akṣāmaṃ saktavacanaṃ raktākṣaṃ hṛdi śūlinam|| suśuṣkakāsaḥ pūrvahṇe yo+aparāhṇe+api vā bhavet| balamāṃsavihīnasya śleṣmakāsasamanvitaḥ||" iti| vṛnde tu (jvarādhikāre ślo. 187) - " svedo lalāṭe himavānnarasya śītārditasyaiti supicchilaśca| kaṇṭhasthito yasya na yāti vakṣo nūnaṃ yamasyaiti gṛhaṃ sa martyaḥ|| mṛtyuśca tasminbahupicchalatvācchītasya jantoḥ paritaḥ saratvāt|" iti|

Aṣṭāṅgahṛdayasaṃhitā

sarvathā vikṛtijñāne prāgasādhya udāhṛtaḥ||53||

Sarvāṅgasundarā

sarvatheti yādṛśasyāturasya yādṛśo jvaro+asādhyo bhavati tādṛśo, vikṛtivijñānīye śārīre (a. 5|71)- "jvaro nihanti balavān" ityādinā granthena prāk-pūrvamuktaḥ|

Aṣṭāṅgahṛdayasaṃhitā

jvaropadravatīkṣṇatvamaglānirbahumūtratā||54||

na pravṛttirna viḍjīrṇā na kṣutsāmajvarākṛtiḥ||54||

Āyurvedarasāyana

sāmajvaralakṣaṇamāha-jvaropadravatīkṣṇatvamiti| na pravṛttirviśaḥ| pravartamānā+api viṭ na jīrṇā-na pakvā|

Sarvāṅgasundarā

jvarasyopadravāḥ-pralāpabhramādayaḥ, teṣāṃ tīkṣṇatvaṃ-tīvratā| tathā, bahumūtratvam| tathā, na pravṛttiḥ-na purīṣasya pravartanam| viṭpravṛttāvapi hi pravṛttiśabdaḥ prasiddhaḥ| yathā+anantaramadhunaivādhītam (ślo. 32)- "pravṛttirvā+alpaśo+ati vā|" iti| atha cedviṭ pravartate sā na jīrṇā-pakvā na bhavati| tathā, na kṣut-na bubhukṣā| iyamaśeṣā liṅgasaṃhatiḥ sāmajvarākṛtiḥ-sāmajvarasya lakṣaṇam| sahāmena vartate yo jvaraḥ sa sāmajvaraḥ, tasyākṛtiḥ| "ūṣmaṇo+alpabalatvena" (hṛ. sū. a. 13|25) ityādyāmalakṣaṇam|

Aṣṭāṅgahṛdayasaṃhitā

jvaravego+adhikaṃ tṛṣṇā pralāpaḥ śvasanaṃ bhramaḥ||55||

malapravṛttirutkleśaḥ pacyamānasya lakṣaṇam||55||

Sarvāṅgasundarā

atiśayena jvaravegastṛṣṇādayaśceti pacyamānajvarasya lakṣaṇam| pacyamānajvarasya ca dvikeṣvanirdiṣṭasyāpīha kathanamatā(māmā)ntarīyakatvāt| tathā hi-yāvatpacyamānāvasthā na bhavati tāvatkathaṃ nirāmāvasthā syāt ? tasmādyuktaḥ pacyamānajvarasya nirdeśaḥ|

Āyurvedarasāyana

atha pacyamānajvaralakṣaṇamāha-jvaravego+adhika iti| pacyamānasya pakvāntarbhāvānna dvaividhyahāniḥ|

Aṣṭāṅgahṛdayasaṃhitā

jīrṇatā+a+amaviparyāsātsaptarātraṃ ca laṅghanāt||56||

Sarvāṅgasundarā

āmaśabdenātra sāmajvaralakṣaṇamupalakṣyate| tena sāmajvaroktalakṣaṇaviparyāsāt jvarasya jīrṇatā vedyeti bodhyam| yathā-jvaropadravamṛdutvaṃ glāniralpamūtratā pakvaviṭpravṛttiḥ kṣudupagamanamiti, evaṃrūpo viparyāsaḥ| tathā, "jvaravego+adhikaṃ" ityādipacyamānajvarākṛteśca viparyāsāt jīrṇatā-pakvatā, lakṣayitavyā| tathā hi-pacyamānatāyāmapi sāmatā sambhāvyata eva| tathā, saptarātraṃ ca laṅghanāt| saptarātramiti saptānāṃ rātrīṇāṃ samāhāra ityac samāsāntaḥ, atyantasaṃyoge dvitīyā| tenāyamarthaḥ,-saptarātrīrlaṅghayitvā-ativāhya, tato+anantaraṃ yaḥ kālo+aṣṭamadinādistadā jvarasya jīrṇatā-nirāmateti| tathā ca muniḥ (ca. ci. a. 3|272)- "saptāhena tu pacyante saptadhātugatā malāḥ| nirāmaścāpyataḥ prokto jvaraḥ prāyo+aṣṭame+ahani||" iti| nanu, evaṃsati saptarātrātipravṛttireva nirāmajvaraliṅgamastu, "jīrṇatā+a+amaviparyāsāt" ityanena nārthaḥ| astyevaitat| kintu sannipātajvare bahunā kālena malapāko bhavati| tasmāttallakṣaṇārthaṃ "jīrṇatā+a+amaviparyāsāt" ityapyuktam| yadyevaṃ "jīrṇatā+a+amaviparyāsāt" ityastu, kiṃ "saptarātraṃ ca laṅghanāt" ityanena ? api ca tridoṣaje jvare saptarātrātikramalakṣaṇaṃ liṅgaṃ nopayujyate| tatra hyevaṃ paṭhyate (ślo. 61)- "vātapittakaphaiḥ sapta daśa dvādaśa" ityārabhya yāvat "śudhdyaśudhdyau jvaraḥ kālaṃ dīrghamapyanuvartate||" iti| tasmāt "saptarātraṃ ca laṅghanāt" ityavācyam| atrocyate| alpadoṣo yo jvarastasyāmaviparyāsāt saptāhādarvāgapi jīrṇatocyate| yastu bahudoṣo jvarastasya tu kṛtasaptalaṅghanasya jīrṇatocyate| iti lakṣaṇadvayena pratyapādi| ata eva ca tatra pathyamanujajñe| vakṣyati hi (hṛ. ci. a. 1|38)- "ityayaṃ ṣaḍaho neyo balaṃ doṣaṃ ca rakṣatā| tataḥ pakveṣu doṣeṣu laṅghanādyaiḥ praśasyate|| kaṣāyo doṣaśeṣasya" ityādi| tasmādetayorlakṣaṇayordvayorapyupādānaṃ nyāyyamiti sthitam| kharanādenāpyevamavādi-"na ca niḥsaptataiveha nirāmajvarakāraṇam| cirādapi hi pacyante sannipātajvare malāḥ|| saptarātrātivṛttiśca kṣāmatādi ca lakṣaṇam| tasmāttadubhayaṃ dṛṣṭvā nirāmaṃ jvaramādiśet||" iti| jīrṇaḥ pakvaḥ purāṇa iti paryāyāḥ|

Āyurvedarasāyana

nirāmajvaralakṣaṇamāha-jīrṇateti| āmaviparyāsāt-jvaropadravamṛdutvādeḥ| saptarātraṃ laṅghanāditi madhyadośaviṣayam| bahudoṣālpadoṣayistataḥ paraṃ ca darśanāt|

Aṣṭāṅgahṛdayasaṃhitā

jvaraḥ pañcavidhaḥ prokto malakālabalābalāt||56||

prāyaśaḥ sannipātena bhūyasā tūpadiśyate||57||

santataḥ satato+anyedyustṛtīyakacaturthakau||57||

Sarvāṅgasundarā

pañcaprakāro jvaro vakṣyamāṇaḥ santatādibhirbhedaiḥ prokto, 'munīndraiḥ' iti śeṣaḥ| kutaḥ ? maletyādi| malo-vātādiḥ| kālaḥ-pūrvāhṇādiḥ| balaṃ ca balaṃ ca balamityekaśeṣaḥ, balaṃ cābalaṃ ca balābalam, kāle balābalaṃ kālabalābalam, saptamīti yogavibhāgāt samāsaḥ, malānāṃ kālabalābalaṃ malakālabalābalam, tasmāt| dvibalaśabdo+atra nirdiṣṭo dvividhasambandhārthaḥ| ko+asau dvividhaḥ sambandhaḥ ? iti cet brūmaḥ| jvaraḥ pañcavidhaḥ kathito malakālabalāt tathā malakālabalābalāt| tadayamatrārthaḥ,-santato jvaro malakālabalāduktaḥ| tathā cānantarameva santatalakṣaṇaṃ vakṣyati (ślo. 58-59)- "malābalino guravaḥ stabdhāḥ santataṃ niṣpratidvandvā jvaraṃ kuryuḥ|" iti| tasmādbalavanta eva doṣāḥ santataṃ jvaraṃ kurvanti| viṣamajvarāścatvāro malakālabalābalādbhavanti| tathā ca viṣamajvaralakṣaṇe+adhunaivādhyeṣyate (ślo. 64)- "alpo+api doṣo dūṣyāderlabdhvā+anyatamato balam| savipakṣo jvaraṃ kuryādviṣamaṃ kṣayavṛddhibhāk||" iti| tasmāccatuṣprakāro+api viṣamajvaro malakālabalābalādbhavati| kharanādenāpyuktam-"balibhiḥ sarvagaiḥ sāmai rasasrotovisāribhiḥ| niṣpratyanīkairdoṣairyaḥ santato jāyate jvaraḥ||" ityādi| tathā tatraiva viṣamajvare gaditam-"vyādhikliṣṭasya' ityārabhya yāvat "balābalaviśeṣastu doṣāṇāṃ sampravartate|" iti| tathā tatraiva coktam-"bhuvyutkramya yathākālaṃ bījaṃ kāle prasūyate| tathā kālakramāddoṣaḥ kāle jvarakāro bhavet||" iti| prāyaśa ityādi| bāhulyenāyaṃ santatādijvaraḥ sannipātādbhavati| [ nanu, ] atra sannipātenetyasādhu| na hyanyaḥ kaścitsantatādivyatirikto jvaro+asti yamekadoṣajaṃ dvidoṣajaṃ vā parikalpayediti, tasmādasadetat| ucyate| samaryādayā doṣagatyā ye santatādayo jvarā utpadyante, ta ekadoṣajādaya upapadyante| ye punarviṣamasamprāptisamutpannāḥ santatādayaste sannipātena| iti prāyaśaḥ sannipāteneti nyāyyametat| nanu, evaṃ sati vātiko+ayaṃ paittiko+ayaṃ ślaiṣmiko+ayamayaṃ dvāndvika iti kathaṃ vyapadeśaḥ ? ityāha-bhuyaseti| sannipātodbhave+apyasmin santatādau bhūyān-adhiko doṣaḥ, taddoṣopalakṣitāṃ saṃjñāmāsādayatītyarthaḥ, vātajvaro+ayaṃ pittajvaro+ayamityādi| turavadhāraṇe, bhūyasaiva doṣeṇa vyapadeśo nānyenāpi| tataścaivaṃ sannipātotthaḥ santatādijvara iti sthitam| ata eva tantrāntara evaṃ jagāda-"santato mārutātprāyaḥ pittāt prāyastṛtīyakaḥ| anyedyuśca kaphātprāyaḥ sannipātāccaturthakaḥ|| sannipātakṛtatvāttu duścikitsyaścaturthakaḥ|" iti| tathā ca-"pṛṣṭhe+anilakaphodbhūtaḥ śleṣmapittodbhavastrike| śirasyanilasambhūto gṛhṇātīha tṛtīyakaḥ|| caturthakastu śleṣmotthaḥ pratigṛhṇāti jaṅghayoḥ| vātikaḥ śiraso+abhyeti dvidhaivāyaṃ svabhāvataḥ|| praskandhatastu vijñeyo viparītaścaturthakaḥ|" iti| atha tadeva pañcavidhatvamāha-santataḥ satato+anyedyustṛtīyakacaturthakāviti| nanu, pañcavidho jvara ityanupapannam, ṣaṣṭhasya caturthakaviparyayasya ca vakṣyamāṇatvāt| atra brūmaḥ| caturthakāntargatatvādadoṣaḥ| plīhodare yakṛdudaravat| tathā hi-aṣṭāvudarāṇīti, plīhodare ca yathā yakṛdudarasyāntarbhāvādaṣṭadhātvam, evaṃ jvare caturthaka eva caturthakaviparyayasyāntarbhāvāt pañcadhātvameva jvarasya sādhu|

Āyurvedarasāyana

uktānāṃ jvarāṇāṃ pṛthak pañcavidhatvamāha-jvaraḥ pañcavidha iti| malakālabalāt santataḥ, satatādayastvabalāt| abalaṃ-hīnabalam| tatra yathottaraṃ jñeyam| prāyaśo grahaṇādaniyamo+api tena ca sannipātena| vātajvarādivyapadeśastu vātādibhūyastvāt|

Aṣṭāṅgahṛdayasaṃhitā

dhātumūtraśakṛdvāhisrotasāṃ vyāpino malāḥ||58||

tāpayantastanuṃ sarvāṃ tulyadūṣyādivarddhitāḥ||58||

balino guravaḥ stabdhā viśeṣeṇa rasāśritāḥ||59||

santataṃ niṣpratidvandvā jvaraṃ kuryuḥ suduḥsaham||59||

santatajvaralakṣaṇamāha-dhātumūtraśakṛdvāhistrotasāmiti| dūṣyādayo-dūṣyadeśakālaprakṛtyādayaḥ| " jvare tulyartudośatvaṃ pramehe tulyadūṣyatā| raktagulme purāṇatvaṃ sukhasādhyatvahetavaḥ||" (saṃ. sū. a.7) iti tat ṛtuviṣayam, na pūrvāhṇādiviṣayam| guravo-nibiḍāvayavāḥ| stabdhāḥ- sthirāḥ| rasāśritāḥ- rasastrotaso vyāpinaḥ| santataṃ nāma jvaram| santataṃ-avicchedena, kuryārityāvṛtyā vyākhyeyam| niṣpratidvandvāḥ-pratipakṣairdeśakālādibhiranabhibhūtāḥ|

Sarvāṅgasundarā

malā jvaraṃ kuryuḥ-utpādayeyuḥ| kīdṛśāḥ ? dhātvādisrotasāṃ vyāpinaḥ| dhātavaśca mūtraṃ ca śakṛcca tāni vahanti nityaṃ yāni srotāṃsi teṣāṃ| malā ityanenaitaddyotayati| yadaiva vātādayo malinīkaraṇasvabhāvāḥ syustadā santataṃ jvaraṃ kuryuḥ, na tu doṣarūpā dhāturūpā vā| tathā, sarvāṃ-aśeṣāṃ, tanuṃ tāpayantaḥ-santāpādinā pīḍayantaḥ, na punaḥ santāpamātramutpādayantaḥ| tathā, tulyaiḥ-samānaiḥ, dūṣyādibhirvarddhitāḥ-vṛddhiṃ nītāḥ| ādiśabdena deśartuprakṛtayo gṛhyante| dūṣyāḥ-rasādidhātavaḥ| te ca trayāṇāmapi doṣāṇāṃ yathāyathaṃ tulyatvādvarddhanahetavaḥ| deśartuprakṛtayastu tulyakālaṃ malaiḥ sarvairatulyā api bhavanti| prāyeṇaikaikasya malasya caikaiko deśo vā ṛturvā prakṛtirvā tulyā bhavati| ataḥ "tulyadūṣyādivarddhitāḥ" ityuktam| tathā ca, dhanvadeśo vātasyaiva vṛddhihetuḥ, tulyatvāt; kaphasya tvatulyatvātkṣapaṇahetuḥ| ānupastulyatvāt kaphasya vṛddhihetuḥ, vātasya tvasamānatvātkṣapaṇahetuḥ| ṛtāvapyevaṃ cintyam| prakṛtistrayāṇāṃ doṣāṇāṃ tulyakālaṃ vṛddhiheturna sambhavati, viṣamadoṣajanitatvāt| ye tvevamavocan,-samākhyā prakṛtistulyatvādeṣāṃ malānāmatra jvare varddhanaheturiti| te+api maivaṃ vocante(vacantvi)ti vacanīyāḥ| yato rogajananonmukhānāṃ doṣāṇāṃ nāsau vṛddhihetuḥ, ārogyalakṣaṇatvāt| kimbhūtā doṣāḥ ? balinaḥ, pratipakṣairakhaṇḍitaśaktitvāt| tathā guravaḥ, sāmatvāt| stabdhāḥ-niścalāḥ, ūrdhvamadhaścāniḥsaraṇāt| viśeṣeṇa rasāśritāḥ| viśeṣagrahaṇaṃ malānāṃ sarvadhātvāśritatvaṃ dyotayati| sakaladhātusamāśritā api bhavanti| atiśayena rasākhyaṃ dhātumāśrityaite santataṃ kuryuḥ| tathā, niṣpratidvandvāḥ-pratyanīkarahitāḥ| kīdṛśaṃ jvaram ? suṣṭhu duḥkhena-kṛcchreṇa, soḍhuṃ śakyata iti suduḥsaham|

Sarvāṅgasundarā

jvarasyoṣmā-analadharmaḥ sakalavastukṣapaṇasvabhāvaḥ, sa kadācittathābhūtādadṛṣṭavaśādasmin jvare dhātumalayorekalolībhūtayormalaṃ-vātaviḍādikaṃ, kṣapayet| tathābhūtādadṛṣṭasāmarthyāddhātūnvā-rasādīn, kṣapayet| śīghraṃ-āśveva, na tu cireṇa kālena atra ca malakṣapaṇodyato+ayaṃ jvaroṣmā na dhātukṣapaṇodyata iti nirāmalakṣaṇena vijñāyate| tatra caitannirāmalakṣaṇam-'asaṃrodhasnotastvaṃ saprāṇatvamaṅgalāghavaṃ vātānulomanatvaṃ vāgdehamanaśceṣṭāsvanālasyamagnidīptatvaṃ viśadāsyatvaṃ mūtrapurīṣādimalapravartanatvaṃ kṣudupagamo nirglānitā' ityevaṃ kiñcidutpadyamānamupalabhya niścīyate jvaroṣmaṇo malakṣapaṇodyatatvam| etallakṣaṇaviparyayeṇa doṣopakramaṇīyoktena (hṛ. sū. a. 13|23) - "srotorodha" ityādinā sāmalakṣaṇamavagamya niścīyate, yathā+ayaṃ jvaroṣmā dhātukṣapaṇodyata iti| sa ityanuvartate| tataḥ-tasmānmaladhātukṣapaṇāt kāraṇāt, rasādīnāṃ-dhātumūtraśakṛddoṣāṇāṃ dvādaśānāmpyekalolībhūtānāṃ, sarvākāraṃ-niḥśeṣaṃ kṛtvā, śuddhyā-jvaroṣmaṇā niṣpāditayā nirmalatayā, vātapittakaphairbhūyiṣṭhairekaikaśa utpannaḥ sa santato jvaraḥ prāyo mokṣāya-jvaramuktaye, maryādāṃ-avadhiṃ, sapta daśa dvādaśa vāsarānanuyāti-anuvartate| vāsarāniti "atyantasaṃyoge" dvitīyā| sarva ākāro yasmin śodhane tatsarvākāraṃ-niḥśeṣarūpam| "kriyāviśeṣaṇānāṃ napuṃsakatvaṃ dvitīyā ca" iti dvitīyā| kramāt-yathākramam, tena vātabhūyiṣṭhaḥ santato jvaraḥ sapta vāsarān, pittabhūyiṣṭho daśavāsarān , kaphabhūyiṣṭho dvādaśavāsarān, ityavatiṣṭhate| tathā, rasādīnāṃ-ekalolībhūtānāṃ kevalaṃ jvaroṣmakṣapaṇamātramanubhavatāṃ, aśudhdyā-samalatayā, eṣāmeṣa jvaroṣmā vātapittakaphairekaikaśa utpannaḥ prāyo vadhāya maryādāṃ sapta daśa dvādaśa vāsarānanuyāti| prāyo-bāhulyena, eṣā maryādā| kadācicca vātajvarādiruktebhyaḥ saptādi vāsarebhyo+adhikāni dinānyanuvṛttya mokṣāya vadhāya vā bhavati, kadācit nyūnānyapīti| tantrāntare coktam-"pittakaphānilavṛdhdyā daśadivasadvādaśāhasaptāhāt| hanti vimuñcati vā+a+aśu jvaroṣmaṇā dhātumalapākāt||" iti| ityagniveśasya mataṃ-jñānam| hārītasya punarevaṃ smṛtiḥ-smaraṇam, nityatvādāyurvedasya| dviguṇā saptamī-caturdaśadināni yāvadvātajvaraḥ santataḥ, pittajvaro dviguṇā navamī-aṣṭādaśadināni, kaphajvaro dviguṇaikādaśī-dvāviṃśatirdivasāḥ| "eṣā tridoṣamaryādā mokṣāya ca vadhāya ca|" iti "sarvākāraṃ rasādīnāṃ śuddhyā+aśuddhyā+api vā kramāt|" ityatrāpyanuvartanīyam| trayaśca te doṣāśca tridoṣāḥ, teṣāṃ maryādā-avadhiḥ, tridoṣamaryādā| dvayamapi caitat tantrakṛdvacaḥ pramāṇam, tathādṛṣṭatvāt| idānīṃ yathāparibhāṣitāt dvividhādapi maryādāprakārādadhikataraṃ kālaṃ yathā+asya jvarasyānuvṛttirbhavati tathā darśayitumāha-śudhdyaśuddhāviti| śuddhisahitā aśuddhiḥ śuddhyaśuddhiḥ| śākapārthivāditvātsamāsaḥ| tasyāṃ satyāṃ jvaraḥ santatākhyo dīrghamapi kālamanuvartate-anubadhnāti| kadācidrasākhyo dhāturmalarahito jvaroṣmaṇā kṣapitamalo bhavati, kadācidraktādyanyatamaḥ, kadācidraktādayaḥ sarve na rasaḥ, kadācidraktādayaḥ sarve kiñcinmalarahitā na rasastathābhūtaḥ, kadācitkiñcinmalarahito raktādyanyatamḥ, evaṃprakārā śuddhisahitā aśuddhirucyate| tasyāṃ satyāṃ santatākhyo jvaro dīrghakālamanuvartate|

Aṣṭāṅgahṛdayasaṃhitā

malaṃ jvaroṣmā dhātūnvā sa śīghraṃ kṣapayettataḥ||60||

sarvākāraṃ rasādīnāṃ śuddhyā+aśuddhyā+api vā kramāt||60||

vātapittakaphaiḥ sapta daśa dvādaśa vāsarān||61||

prāyo+anuyāti maryādāṃ mokṣāya ca vadhāya ca||61||

ityagniveśasya mataṃ, hārītasya punaḥ smṛtiḥ||62||

dviguṇā saptamī yāvannavamyekādaśī tathā||62||

eṣā tridoṣamaryādā mokṣāya ca vadhāya ca||63||

śuddhyaśuddhau jvaraḥ kālaṃ dīrghamapyanuvartate||63||

Āyurvedarasāyana

santatasyāvadhimāha-malaṃ jvaroṣmeti| sa ca dvividhaḥ,-mokṣāvadhirvadhāvadhiṣceti| tatra yadā jvaroṣmā rasādīnāṃ-dūṣyāṇāṃ, sarvākāraṃ-sarvathā, śudhyā-hetubhūtayā, malaṃ kṣapayet, tadā mokṣaḥ|yadā tu rasādīnāṃ sarvākāramaṣuddhyā dhātūn kṣapayet, tadā vadhaḥ| yadā tu na sarvākāraṃ śuddhiraśuddhirvā tadā śudhyaśudhyorjvaraḥ kālaṃ dīrghamapyanuvartata iti| tato-jvarotpatteranantaram| saptamyādidaiguṇyaṃ pūrvatithidvaiguṇyamākṣipati, caturdaśāṣṭādaśadvāviṃśativāsarānityarthaḥ| kṣapaṇīyālpatvabahutvakṛto+ayamavadhibhedaḥ rogasvabhāvakṛto vā, agniveśahārītayormatabhedasthityā kṛtaḥ|

Aṣṭāṅgahṛdayasaṃhitā

kṛśānāṃ vyādhimuktānāṃ mithyāhārādisevinām||64||

alpo+api doṣo dūṣyāderlabdhvā+anyatamato balam||64||

savipakṣo jvaraṃ kuryādviṣamaṃ kṣayavṛddhibhāk||65||

Sarvāṅgasundarā

īdṛśānāṃ puṃsāmalpo+api-hīnabalo+api, apiśabdānmahābalo+api, doṣo-vātādyanyatamo, jvaraṃ viṣamasaṃjñaṃ kuryāt| kiṃ kṛtvā ? dūṣyāderanyatamato balaṃ labdhā| ādiśabdo deśartvorgrahaṇāya| anyatamagrahaṇaṃ copalakṣaṇārtham| tena kadāciddūṣyāderekasmādrasādeḥ kadāciddvābhyāṃ rasaraktādyanyatamābhyāṃ kadāciddūṣyadeśābhyāṃ kadāciddūṣyadeśartubhyo balaṃ labdhveti yojyam| kimbhūto doṣaḥ ? savipakṣaḥ,-saha vipakṣeṇa-pratyanīkena dūṣyādyanyatamena, vartate savipakṣaḥ| tathā ca kimbhūtaḥ ? kṣayaśca vṛddhiśca, te bhajate-sevate, kṣayavṛddhibhāk| santato hi jvaro niṣpratyanīka iti santatādasya bhedaḥ| mithyāhārādisevināmityatrādiśabdena vihārauṣadhādiparigrahaḥ|

Āyurvedarasāyana

viṣamākhyasya santatādicatuṣṭayasya sāmānyalaksaṇamāha-kṛśānāmiti| kṛśatvāditrayasyāṣṭadhā+api hetutvam| anyatamataḥ-na tu santatavatsavaibhyo dūṣyādibhyaḥ| doṣa iti kṣayavṛddhibhāk|

Aṣṭāṅgahṛdayasaṃhitā

doṣaḥ pravartate teṣāṃ sve kāle jvarayan balī||65||

nivartate punaścaiṣa pratyanīkabalābalaḥ||66||

Sarvāṅgasundarā

teṣāṃ-kṛśādīnāṃ, doṣo-vātādyanyatamaḥ, sve kāle-yo yasyātmīyaḥ kālo vṛddhiheturvayohorātribhuktalakṣaṇastasmin sve kāle, doṣaḥ pravartate,- svīyaṃ karma darśayatītyarthaḥ| kiṃ kurvan ? jvarayan-santāpamutpādayan| kīdṛśo doṣaḥ ? balī-balavān san pravartate| punaścaiṣaḥ-viṣamajvarārambhī doṣaḥ satatakāderutpādako, nivartate-svavyāpārādviramati| kimbhūtaḥ ? pratyanīkasya balaṃ pratyanīkabalaṃ, tenābalaḥ| etaduktaṃ bhavati,-yadyasau doṣo dūṣyādīnāṃ sapakṣāṇāmanyatamasmādbalaṃ labhate tadā+asau svavyāpāre pravartate| yadā tu tasya vipakṣā bhavanti tadāteṣāṃ vipakṣāṇāmanyatamasya balenāsya doṣasya balaṃ hīyate| tadānīṃ ca pratyanīkabalābalatvādasau doṣo nivartate, vaṭādibījavat| yathā,-vaṭādibījaṃ jalādisāmagrīto balamāsādya viśiṣṭe kāle rohati-aṅkurādikamudbhāvayati tato jalādivirahādbhūmāvevāvatiṣṭhate, na tu svakāryamudbhāvayati, tathaivaiṣo+api viṣamajvarasya kartā doṣaḥ svapakṣato dūṣyāderbalaṃ labdhvā svavyāpāraṃ kurute| yadā tu vipakṣabalenāsau pratihataśaktistadā svavyāpāraṃ na kurute, deha eva nilīya tiṣṭhati|

Āyurvedarasāyana

yathoktamarthaṃ vivṛṇoti-doṣa iti| teṣāṃ-viṣamāṇāṃ, pratyanīkasya-pratipakṣasya, balena abalaḥ-apagatabalaḥ|

Aṣṭāṅgahṛdayasaṃhitā

kṣīṇe doṣe jvaraḥ sūkṣmo rasādiṣveva līyate||66||

līnatvātkārśyavaivarṇyajāḍyādīnādadhāti saḥ||67||

Sarvāṅgasundarā

doṣe-viṣamajvarakāriṇi, kṣīṇe sati, satatakādijvaraḥ sūkṣmo bhūtvā rasādiṣveva dhātuṣu līyate-layaṃ yāti| kathaṃ punaretadavagamyate ? yadasau līno na punarvinaṣṭa eva, ityatra hetumāha-līnatvādityādi| sa tu līno jvaro līnatvāt kārśyādīn karoti| ata evāsau na vinaṣṭa evetyucyate| yataḥ kārśyādyudgama upalabhyate| niranvayavinaṣṭāddhi taddhetukārśyādyanupalabdhireva| tasmāllīno doṣo viṣamajvareṣu bhavatīti sthitam|

Āyurvedarasāyana

viṣamajvarasya santatanivṛttirnāstītyāha-kṣīṇe doṣa iti| rasagrahaṇaṃ santatasyāpi madhyame līnatvamastīti jñāpanārtham| anenaivābhiprāyeṇa rugviniścaye (mā. ni. jva. ślo. 32) - " dhātumanyatamaṃ prāpya karoti viṣamajvaram|" ityupakramya "santataṃ rasaraktasthaḥ" ityuktam| ādadhāti-karoti| caturthakātparaṃ viṣamasambhave saṅgrahe yuktiruktā (ni. a. 2) - "atilīno+atimandatvādbhavatyahni na pañcame|" iti|

Sarvāṅgasundarā

āsannaṃ vivṛtaṃ cāsyaṃ-mukhaṃ, yeṣāṃ rasavāhināṃ srotasāṃ tānyevam| teṣāṃ bhāva āsannavivṛtāsyatvam| tasmāddhetostatra praviṣṭena doṣeṇa śīghraṃ sarvasya vapuṣaḥ-śarīrasya, vyāptirjāyate| tena-kāraṇena doṣeṇāśu sarvaśarīravyāptilakṣaṇena, santatākhyo jvaraḥ satato-nirantaro, bhavati| viparītaḥ prakṛtatvātsantatena viṣamo-viṣamasaṃjñaḥ, satatādijvaro viparīto bhavati-na nirantaraṃ jvarayati| kasmādviparītaḥ ? viparyayāt| etaduktaṃ bhavati,-sthūlānyāsannāni vivṛtāsyāni ca rasavāhīni srotāṃsi| dūratarāṇi saṃvṛtāsyāni sūkṣmatarāṇi ca raktavāhīni| tairdoṣaścireṇa tathā asākalyena kāyaṃ vyāpnuvan vicchinnakālaṃ jvaraṃ karoti| ata evāha (ślo. 70)- "ahorātrasya sa dviḥ syāt" ityādi| tato dūratarāṇi saṃvṛtatarāsyāni ca māṃsavāhīni srotāṃsi| tāni ciratareṇa prāpnoti doṣaḥ| na caitaiḥ srotobhiḥ sākalyena yugapaddehamanuvyāpnoti| ato+anena kāraṇenāsāvanyasmin dine jvaraṃ nirvartayatyanyedyuḥsaṃjñam| tenāsau satatādapi viprakṛṣṭo bhavati| tato+api sūkṣmatarāṇi saṃvṛtataramukhāni ca medovahāni| tāni ciratareṇa doṣaḥ prāpnoti| na ca tairaśeṣadehaṃ vyāpnoti| ato+asāvanena kāraṇena yathākramamanyadinamekaṃ hitvā tṛtīye+ahni tṛtīyako bhavati| tato+apyanenaiva viprakṛṣṭatamena krameṇa dinadvayaṃ hitvā caturthako bhavati| evaṃ caturthakaviparyayaśca| saṅgrahe+apyākhyat (ni. a. 2)- "sūkṣmasūkṣmatarāsyeṣu dūradūratareṣu ca| doṣo raktādimārgeṣu śanairalpaścireṇa yat|| yāti dehaṃ ca nāśeṣaṃ bhūyiṣṭhaṃ bheṣaje+api ca| kramo+ayaṃ tena vicchinnasantāpo lakṣyate jvaraḥ||" iti| adhunā viṣamajvarasya svarūpaṃ pratipādayannāha-viṣama iti| viṣamo-viṣamasaṃjño jvaro, viṣamārambhakriyākālo bhavati| ārambhaśca kriyā ca kālaśca ārambhakriyākālāḥ| viṣamā ārambhakriyākālā yasya sa evam| tatra viṣama ārambho yathā,-kaścitpūrvaṃ mūrdhānamārabhyāgacchati, kaścitpṛṣṭham, kaścijjaṅghābhyāmiti| viṣamakriyo yathā,-kaścicchītakṛt, kaściddāhakṛditi| viṣamakālaśca yathā,- kaścitpūrvāhṇe samāgacchati, kaścinmadhyāhne, kaścidaparāhṇe, kaścinniśīthe, iti| tathā, anuṣaṅgavān-dīrghakālānubandhī|

Aṣṭāṅgahṛdayasaṃhitā

āsannavivṛtāsyatvātsrotasāṃ rasavāhinām||67||

āśu sarvasya vapuṣo vyāptirdoṣeṇa jāyate||68||

santataḥ satatastena, viparīto viparyayāt||68||

viṣamo viṣamārambhakriyākālo+anuṣaṅgavān||69||

Āyurvedarasāyana

santatādīnāṃ santatatvādau yuktimāha-āsannavivṛtāsyatvāditi| āsannamāmāśayam| āmāśayastho hi doṣo jvaraṃ karoti| āsannatvādāśuprātpiḥ| vivṛtāsyatvādasaṃvalitapraveśaḥ| ā...............srotasyādāmāśayaṃ yātītyakhaṇḍitatvaṃ santatasya| satate tvāmāśayaraktasrotaso yātāyāte rasastrotasā khaṇḍitatvam| evamuttareṣūttarottaraṃ khaṇditatvam| viparītaḥ-khaṇḍitaḥ| viparyayāt-dūrasaṃvṛtāsyatvāt| viṣamārambhaḥ-kadācicchītapūrvaḥ kadāciddāhapūrvaḥ, kadācicchirasaḥ kadācitpādataḥ| viṣamakriyaḥ-kadācillaṅghanasādhyaḥ kadācidbṛṃhaṇasādhyaḥ| viṣamakālaḥ-kadācitpūrvāhṇe kadācidaparāhṇe| anuṣaṅgavān-upacaryamāṇo+api bahūni dinānyavatiṣṭhate| saṅgrahe tu vistareṇa yuktiruktā (ni. a. 2) - " sūkṣmasūkṣmatarāsyeṣu dūradūratareṣu ca| doṣo raktādimārgeṣu śanairalpaścireṇa yat|| yāti dehaṃ ca nāśeṣaṃ bhūyiṣṭhaṃ bheṣaje+api ca| kramo+ayaṃ tena vicchinnasantāpo lakṣyate jvaraḥ|| viṣamo viṣamārambhakriyākālo+anuṣaṅgavān| yathottaraṃ mandagatirmandaśaktiryathāyathā|| kālenāpnoti saddaśān sa rasārdīstathā tathā| doṣo jvarayati kuddhaścirācciratareṇa ca|| bhūmau sthitaṃ jalaiḥ siktaṃ kālameva pratīkṣate| aṅkurāy yathā bījadoṣabījaṃ ruje tathā|| vegaṃ kṛtvā viṣaṃ yadvadāśaye līyate+abalam| kupyatyātpabalaṃ bhūyaḥ kāle doṣaviṣaṃ tathā|| evaṃ jvarāḥ pravartante viṣamāḥ santatādayaḥ|" iti|

Sarvāṅgasundarā

prāyo-bāhulyena, raktāśrayo doṣaḥ satataṃ jvaraṃ vidadhāti| prāyograhaṇāt rasādyāśrayatvamasya sūcayati| tasmātsarvo jvaraḥ sarvadhātuvyāpī| bhūyāṃstu dhāturvyapadiśyate| ata eva santate papāṭha (ślo. 59) - "viśeṣeṇa rasāśritāḥ|" iti| tasmādviśeṣeṇa raktāśrayaḥ satata ityavehi| saḥ-satataḥ, ahorātrasya madhye dviḥ syāt-dvau kālāvanuvartate| aharyuktā rātrirahorātraḥ| "ahaḥsarvaikadeśa" ityādinā ac samāsāntaḥ| "rātrāhnāhāḥ puṃsi" iti puṃstvam| dvau vārau dviḥ| "dvitricaturbhyaḥ suc" iti suc| atra ca nāyaṃ niyamaḥ, yadahnyekavāraṃ rātrāvekavāramiti, kiṃ tarhi ? kadācidahnyeva vāradvayaṃ, kadācidrātrāveva vāradvayaṃ, kadāciddvayorapi vāradvayamiti pratīhi|

Aṣṭāṅgahṛdayasaṃhitā

doṣo raktāśrayaḥ prāyaḥ karoti satataṃ jvaram||69||

ahorātrasya sa dviḥ syāt---------------------------||70||

Āyurvedarasāyana

satatalakṣaṇamāha-doṣo raktāśraya iti|

Aṣṭāṅgahṛdayasaṃhitā

----------------------------sakṛdanyedyurāśritaḥ||70||

tasminmāṃsavahā nāḍīḥ------------------------------||70||

Sarvāṅgasundarā

sakṛdanyedyuḥ 'ahorātrasya ityanuvartate| ahorātrasya madhye+ayamanyedyurnāma viṣamajvaraḥ sakṛt-ekavāraṃ bhavet| kadācidahnyekavāramutpadyate, kadācidrātrāviti| tasmin-anyedyurjvare, sarvadhātvāśrayo+api doṣo viśeṣeṇa māṃsavahā nāḍīrāśritaḥ|

Āyurvedarasāyana

anyedyurlakṣaṇamāha-sakṛditi| sakṛt-ekavāram| āśrito doṣaḥ| asmin-anyedyau||

Aṣṭāṅgahṛdayasaṃhitā

-----------------------------medonāḍīstṛtīyake||70||

grāhī pittānilānmūrdhnastrikasya kaphapittataḥ||71||

sapṛṣṭhasyānilakaphātsa caikāhāntaraḥ smṛtaḥ||71||

Āyurvedarasāyana

tṛtīyakalakṣaṇamāha-medonāḍīriti| sa catrividhaḥ,-pittānilajo mūrnghaḥ pravartate, kaphapittajasnikāt, vātakaphajaḥ pṛṣṭhāt| trividho+apyekāhāntaraḥ |

Sarvāṅgasundarā

tṛtīyake medovahā nāḍīrviśeṣeṇa doṣa āśrita iti yojyam| medovahā nāḍīrāśritya doṣastṛtīyakaṃ kuruta ityarthaḥ| sa ca trividhaḥ,-pittavātādadhikāt kaphapittāt vātakaphācca| tatra grāhī mūrdhnaḥ-śirasaḥ, pittānilāttṛtīyako bhavati, mūrdhni vedanāstāstā janayatītyarthaḥ| yaśca kaphapittādutpadyate sa trikasya grāhī-trike pīḍāmutpādayati| yaścānilakaphājjāyate sa pṛṣṭhasahitasya trikasya grāhī-pṛṣṭhe trike ca pīḍāṃ janayati| evamayaṃ triprakārasvabhāvaḥ| sa ca tṛtīyaka ekāhāntara iti smṛto, 'munibhiḥ' iti śeṣaḥ| ekenāhnā+antaraṃ-vyavadhānaṃ, yasya sa evam| ekasminnahani tirobhūya punarudetītyarthaḥ|

Aṣṭāṅgahṛdayasaṃhitā

caturthako male medomajjāsthyanyatamasthite||72||

majjastha evetyapare prabhāvaṃ sa tu darśayet||72||

dvidhā kaphena jaṃghābhyāṃ sa pūrvaṃ śiraso+anilāt||73||

Āyurvedarasāyana

caturthakalakṣaṇamāha-caturthaka iti| sa ca dvividhaḥ,-kaphajo jaṅghābhyāṃ pūrvaṃ prabhāvaṃ darśayet, vātajaḥ śirasaḥ|

Sarvāṅgasundarā

medaśca majjā cāsthi ca medomajjāsthīni, teṣāmanyatamasmin sthite doṣe kadācinmedasi sthite doṣe kadācinmajjani kadācidasthani sthite doṣe caturthako jvaro jāyate| ekaṃ dinaṃ jvarayitvā hyahaṃ vimucya punarjvarayati sa caturthako vedyaḥ| majjastha evetyapare-anye punarācāryā evaṃ smaranti, caturthako jvaro majjastha eva doṣe jāyate| sa punaścaturthakaḥ prabhāvaṃ dvidhā-dviprakāraṃ, darśayet| kaphenādhikena yo jāyate sa pūrvaṃ-prathamaṃ, jaṅghābhyaṃ tato+anyebhyo+aṅgebhyaḥ| anilādyo bhavati sa pūrvaṃ śiraso jāyate+anantaramaṅgāntarebhyaḥ|

Aṣṭāṅgahṛdayasaṃhitā

asthimajjobhayagate caturthakaviparyayaḥ||73||

tridhā, hyahaṃ jvarayati dinamekaṃ tu muñcati||74||

Sarvāṅgasundarā

asthi ca majjā cāsthimajjānau, asthimajjorubhayaṃ-dvayaṃ, tatra gato yo malo vātādyanyatamastasmin, caturthakaviparyayaḥ-tadviparītalakṣaṇo viṣamajvaro, bhavati| sa ca tridhā-triprakāraḥ, sannipātodbhavatve+api kadācidvātenādhikenā+athavā pittena śleṣmaṇā vā| tameva ca lakṣayitumāha-hyahamiti| dvidhātusthitadoṣotpannatvāt dve dine jvarayitvā dinamekaṃ vimucya punarhyahaṃ jvarayati sa caturthakaviparyayaḥ| anenaiva lakṣaṇena caturthakasyāpi lakṣaṇamuktaṃ bhavati| sa ekamaho jvarayitvā hyahaṃ vimucya punarjvarayati| dve ahnī samāhṛte dvyahaḥ| "rājāhaḥsakhibhyaṣṭac" iti ṭac| "ahnaṣṭakhoreva" iti ṭilopaḥ|

Sarvāṅgasundarā

caturthakaviparyayalakṣaṇamāha-asthimajjobhayagate iti| ubhayagrahaṇamanyataravyāvṛtyārtham| viparyayalakṣaṇena caturthakalakṣaṇamapyuktam,-ekaṃ dinaṃ jvarayati vdyahaṃ muñcatīti| tryahāditi caturthakatvanirvāhārtham| caturthe+ahni bhavaścaturthakaḥ| ayaṃ ca tryaheṇa svarūpaṃ niṣpādya punarārabhate| evaṃ janmadināccaturthe+ahni punarjanma bhavati| asya caurthake+antarbhāvāt na pañcatvahāniḥ| viparyaye medaso+akathanāt caturthake kathanaṃ pūrvapakṣamātram| tṛtīyakena hi tadavaruddham| caturthakaśca tṛtīyakādgambhīradhātucārī| uktaṃ ca saṅgrahe (ni.a.2)- "gambhīradhātucāritvātsannipātena sambhāvāt| tulyocchrāyācca doṣāṇāṃduścikitsyaścaturthakaḥ||" iti| tulyocchrāyatve+api kaphānilābhyāṃ dvaividhyaṃ kāryakramābhiprayam| ata eva tatrapūrvamityuktam|

Aṣṭāṅgahṛdayasaṃhitā

balābalena doṣāṇāmannaceṣṭādijanmanā||74||

jvaraḥ syānmanasastadvatkarmaṇaśca tadā tadā||75||

doṣadūṣyartvahorātraprabhṛtīnāṃ balājjvaraḥ||75||

manaso viṣayāṇāṃ ca kālaṃ taṃ taṃ prapadyate||76||

Sarvāṅgasundarā

balaṃ cābalaṃ ca balābalaṃ,-sāmarthyāsāmarthyam, āsannavyādhikāraṇānāṃ doṣāṇāṃ-vātādīnāṃ, tadā tadā balābalena jvaraḥ syāt| kimbhūtena ? annaceṣṭādijanmanā| adyata ityannaṃ,-raktaśālyādi| annagrahaṇamupalakṣaṇārtham, māṃsarasādyapi hi pānaṃ gṛhyate| ceṣṭyata iti ceṣṭā,-kāyavāṅmanovyāpāro, vihāra ityarthaḥ| annaṃ ca ceṣṭā cānnaceṣṭe, te ādi yeṣāṃ kāladūṣyādīnāṃ ta evam, tebhyo janma yasya balābalasya, tenānnaceṣṭādyutpannena satatakādirjvaro bhavet| manasastadvat| tadvadityanena doṣāṇāṃ balābalamatidiśyate| yathā doṣāṇāṃ śārīrāṇāṃ balābalena satatakādijvaraḥ syāt, tathā manaso+api doṣāṇāṃ balābalena jvaraḥ syāt| caśabdāt karmaṇo+api pūrvoktasya balābalena satatakādijvaraḥ syāditi| kasya sambandhinaḥ karmaṇaḥ ? prakṛtatvānmanasa eva| tadevaṃ karmaṇo vyāpārasya cittasyārthasya balābalena tadvaśājjvaro+asau bhavet| anye tvācakṣate,-karmaṇaḥ-purākṛtasya balābalena, purākṛtakarmavaśāditi| yattadonityābhisambandhādyadatrānuktamapi labhyate| tenāyaṃ sambandhaḥ,-yadā yadā+annaceṣṭādijanma doṣāṇāṃ balābalaṃ syāt, tathā manaso doṣāṇāṃ balābalaṃ syāt, tathā karmaṇaḥ pūrvakṛtasya balābalaṃ syāt, tadā tadā satatakādirjvaraḥ syāditi| apica doṣāṇāṃ vātādīnāṃ balena, tathā dūṣyāṇāṃ rasādīnāṃ tathā ṛtūnāṃ śiśirādīnāṃ tathā+ahorātrasya tathā prakṛtīnāṃ balena, manaso balena, tathā viṣayāṇāṃ śabdasparśarūparasagandhānāṃ balena, jvarastaṃ taṃ-viśiṣṭaṃ, kālaṃ prapadyate| tena kadācit satatako+anyedyustṛtīyakaścaturthako vā bhavati| tathā kadācit caturthako bhūtvā tṛtīyako+anyedyuḥ satatako vā bhavet| saṅgrahe ca rasādidhātusthajvaralakṣaṇamuktam| yathā (ni. a. 2)- "

utkleśo gauravaṃ dainyaṃ bhaṅgo+aṅgānāṃ vijṛmbhaṇam| arocako vamiḥ sādaḥ sarvasmin rasage jvare|| 1||

raktaniṣṭhīvanaṃ tṛṣṇā raktoṣṇapiṭikodgamaḥ| dāharāgabhramamadapralāpā raktasaṃsthite|| 2||

tṛḍ glāniḥ sṛṣṭavarcastvamantardāho bhramastamaḥ| daurgandhyaṃ gātravikṣepo māṃsasthe, medasi sthite|| 3||

svedo+atitṛṣṇā vamanaṃ svagandhasyāsahiṣṇutā| pralāpo glānirarucirasthisthe tvasthibhedanam|| 4||

doṣapravṛttirūrdhvādhaḥ śvāsāṅgākṣepakūjanam| antardāho bahiḥ śaityaṃ śvāso hidhmā ca majjage|| 5||

tamaso darśanaṃ marmacchedanaṃ stabdhameḍhratā| śukrapravṛttirmṛtyuśca jāyate śukrasaṃśraye|| 6||

uttarottaraduḥsādhyāḥ pañcātrāntyau tu varjayet| pralimpanniva gātrāṇi śleṣmaṇā gauraveṇa ca|| 7||

mandajvarapralepastu saśītaḥ syātpralepakaḥ| nityaṃ mandajvaro rūkṣaḥ śūnaḥ kṛcchreṇa sidhyati|| 8||

stabdhāṅgaḥ śleṣmabhūyiṣṭho bhavedvātabalāsakaḥ| haridrābhekavarṇābhastadvarṇaṃ yaḥ pramehati|| 9||

sa vai hāridrako nāma jvarabhedo+antakaḥ smṛtaḥ| kaphavātau samau yasya hīnapittasya dehinaḥ|| 10||

tīkṣṇo vā yadi vā mando jāyate rātriko jvaraḥ| divākarāpītabale vyāyāmācca viśoṣite|| 11||

śarīre niyataṃ vātājjvaraḥ syātpūrvarātrikaḥ| āmāśaye yadā duṣṭe śleṣmapitte vyavasthite|| 12||

tadā+arddhaṃ śītalaṃ dehe tvarddhaṃ coṣṇaṃ prajāyate| kāye pittaṃ yadā duṣṭaṃ śleṣmā cānte vyavasthitaḥ|| 13||

uṣṇatvaṃ tena dehasya śītatvaṃ karapādayoḥ|" iti| khāraṇādinā tu śukrastha eva doṣe varjyatā pratyapādi| tathā ca tadgranthaḥ-"śukrasthe śukraviṇmokṣaḥ śvasan prāṇān vimokṣyati|" iti|

Āyurvedarasāyana

anuktajvarabhedasaṅgahamāha-balābaleneti| ādiśabdāddeśakālau| karmaṇaḥ-pāpasya| tadā tadā-tadvat| yadā yadā-yadvaddoṣavat, manaḥ karmaṇāṃ balamabalaṃ vā| kāraṇavyau (?) ca ānantyāt kāryavaicitryānantyamityarthaḥ| tacca darśitayā diśā buddhimadbhirgamyam| saṅgrhe tu (ni. a. 2) - "utkleśo gauravaṃ dainyaṃ bhaṅgo+aṅgānāṃ vijṛmbhaṇam| arocako vamiḥsādaḥ sarvasmin rasage jvare|| raktaniṣṭhīvanaṃ tṛṣṇā raktoṣṇapiṭikodgamaḥ| dāharāgabhramamadapralāpā raktasaṃśrite|| tṛṭ glāniḥ sṛṣṭavarcastvamantardāho bhramastamaḥ| daurgandhyaṃ gātravikṣepo māṃsasthe, medasi sthite|| svedo+atitṛṣṇā vamanaṃ svagandhasyāsahiṣṇutā| pralāpo glānirarucirasthisthe tvasthibhedanam|| doṣapravṛttirūrdhvādhaḥ śvāso vikṣepakūjanam| antardāho bahiḥ śaityaṃ śvāso hidhmā ca majjage|| tamaso darśanaṃ marmacchedanaṃ stabdhameḍhratā| śukrapravṛttirmṛtyuśca jāyate śukrasaṃśraye|| uttarottaraduḥsādhyāḥ pañcānyau tu vivarjayet||" iti| ete rasagādibhedāḥ sarveṣāṃ jvarāṇām, sarvasminniti vacanāt| santatādīnāṃ rasagādiniyamastvārambhābhiprāyaḥ| rugviniścaye tu (mā.ni.jva. ślo. 40)- " nityaṃ mandajvaro rūkṣaḥ śūnaḥkaṣṭena sidhyati| stabdhāṅgaḥ śleṣmabhūyiṣṭo bhavedvātabalāsakaḥ|| pralimpanniva gātrāṇi gharmeṇa gauraveṇa ca| mandajvaravilepī ca saśītaḥ syātpralepakaḥ|| vidagdhe+annarase dehe śleṣmapitte vyavasthite| tenārdhaṃ śītalaṃ dehamardhamuṣṇaṃ ca jāyate|| kāye duṣṭaṃ yadā pittaṃ śleṣmā cānte vyavasthitaḥ| tenoṣṇatvaṃ śarīrasya śītatvaṃ hastapādayoḥ|| kāye śleṣmā yadā duṣṭaḥ pittaṃ cānte vyavasthitam| śītatvaṃ tena gātrasya uṣṇatvaṃ hastapādayoḥ|| āmāśayasthaṃ pittaṃ ca madhyaṃ vā+atha pravartate| tvaksthau pittasamīrau dvau bāhyasaṃsthānamāśritau|| tenāntardāhasamprātpirbāhye bhavati śītatā| tvaksthau śleṣmānilau śītamādau janayato jvare|| tayoḥ prasantayoḥ pittamante dāhaṃ karoti ca| karotyādau tathā pittaṃ tvajsyaṃ dāhamatīva ca|| tasmin praśāntetvitarau kurutaḥ śītamantataḥ|" iti| (madhukoṣe jva. ślo. 47)- kaphavātau samau yasya hīnapittasya dehinaḥ| prāyo rātrau jvarastasya divā hīnakaphasya ca||" iti|

Sarvāṅgasundarā

jvaramokṣalakṣaṇamāha-dhātūniti| prakṣobhayancālayan| ceṣṭate-savyāpasavyena| uṣṇaiḥ śītaiśca-kāniciduṣṇāni kānicicchītāni| sadoṣaṃ saśabdaṃ ca| doṣaḥ-āmaḥ pittaṃ śleṣmā vā vegavat-vegairyuktaṃ, punarityarthaḥ|

Aṣṭāṅgahṛdayasaṃhitā

dhātūn prakṣobhayan doṣo mokṣakāle vilīyate||76||

tato naraḥ śvasan svidyan kūjan vamati ceṣṭate||77||

vepate pralapatyuṣṇaiḥ śītaiścāṅgairhataprabhaḥ||77||

visaṃjño jvaravegārtaḥ sakrodha iva vīkṣate||78||

sadoṣaśabdaṃ ca śakṛddravaṃ sṛjati vegavat||78||

Sarvāṅgasundarā

doṣo-vātādyanyatamo, dhātūn-rasādīn, prakṣobhayan-caṇḍapavanoddhūtamahājalāśayāniva kurvan, jvaramokṣakāle vilīyate| vilīyamānadoṣavaśāt naraḥ śvasan, tathā svidyan-romakūpebhyo jalaṃ sravan, tathā kūjan-avyaktaṃ śabdaṃ kurvan, vamati-chardayati, tathā ceṣṭate-bhūmiśayyādau pariluṇṭhati, vepate-kampate lateva calati, pralapati-asambaddhaṃ brūte, tathā hataprabho-naṣṭakāntiḥ, uṣṇaiḥ śītaiścāṅgaistulyakālamupalakṣito bhavati| caśabdo+atra tulyakālārthaḥ| tulyakālaṃ tasya kāniciduṣṇānyaṅgāni kānicicchītāni| vigatā saṃjñā yasyāsau visaṃjñaḥ, tathā jvaravegārtaḥ sakrodha iva vīkṣate-saroṣa ivālokanaṃ karoti, tathā śakṛt-purīṣaṃ, vimuñcati| kimbhūtaṃ śakṛt ? doṣaśca śabdaśca doṣaśabdau, saha tābhyāṃ vartate sadoṣaśabdam| doṣaśabdenehāmo vivakṣitaḥ, sāmaṃ sasvanaṃ cetyarthaḥ| tathā, dravaṃ-akaṭhinam| tathā vego+asyāstīti vegavat, iti savegaṃ kṛtvā śakṛtsṛjati|

Aṣṭāṅgahṛdayasaṃhitā

deho laghurvyapagataklamamohatāpaḥ pāko mukhe karaṇasauṣṭhavamavyathatvam||79||

svedaḥ kṣavaḥ prakṛtiyogi mano+annalipsā kaṇḍūśca mūrdhni vigatajvaralakṣaṇāni||79||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne jvaranidānaṃ nāma dvitīyo+adhyāyaḥ||2||

Āyurvedarasāyana

jvaramuktalakṣaṇamāha-deha iti| karaṇāni-indriyāṇi| manaḥ prakṛtiyogi-prakṛtistham| iti hemādriṭīkāyāmāyurvedarasāyane| jvaranidānaṃ dvitīyaṃ samāse(sāmastye) na nirūpitam||

Sarvāṅgasundarā

tasya vigatajvarasya narasyaitāni lakṣaṇāni| yathā-deho laghurbhavati-na tu gātre gauravam| tathā, vyapagatāḥ-naṣṭāḥ, klamamohatāpā yasyāsau vyapagataklamamohatāpastadā sa sampadyate| tathā, asya mukhe-vadane, pākaḥ| karaṇānāṃ-cakṣurādīnāṃ, sauṣṭhavaṃ-pāṭavaṃ, jāyate| tathā, avyathatvādayo+asya bhavanti| prakṛtyā yogaḥ prakṛtiyogaḥ,-svabhāvena sambandhaḥ| prakṛtiyogo yasyāsti manasastat prakṛtiyogi| yādṛgyasya cittaṃ pūrvaṃ rajobahulaṃ tamobahulaṃ vā āsīt tādṛk tasya sampadyata ityarthaḥ| tathā, annalipsā-annābhilāṣaḥ| saṅgrahe ca nakṣatrasamāśrayaṇena ca sādhyāsādhyajvaralakṣaṇamuktam| yathā (ni. a. 1)- "ādhānajanmanidhanapratyarākhyavipatkare| nakṣatre vyādhirutpannaḥ kleśāya maraṇāya vā|| jvarāstu jātaḥ ṣaḍrātrādaśvinīṣu nivartate| bharaṇīṣu tu pañcāhātsaptāhātkṛttikāsu ca|| trisaptarātrādathavā rohiṇyāmaṣṭarātrataḥ| ekādaśādvā divasānmṛge ṣaṇṇavarātrayaḥ|| pañcāhānmṛtyurārdrāyāṃ tripakṣe saṃśayo+athavā| punarvasau pravṛttastu jvaro+apaiti trayodaśāt|| divasātsaptaviṃśādvā hyahātsaptāhato+athavā|| puṣye śleṣāsu maraṇaṃ cireṇā+api maghāsu ca|| avaśyaṃ svāsthyamāpnoti dvādaśāhānmṛto na cet| phalgunyoḥ pūrvayormṛtyuranyayostu dine+aṣṭame|| navame+ahnyekaviṃśe vā jvaraḥ saumyatvamṛcchati| hastena saptame śāntiścitrāyāmaṣṭame+athavā|| punaścitrāgame svātau daśāhādathavā tribhiḥ| pakṣairmṛtyuṃ viśākhāsu dvāviṃśe+ahani nirdiśet|| navame+ahni na cecchāntirmaitre mṛtyustataḥ param| jyeṣṭhāyāṃ pañcame mṛtyurūrdhvaṃ vā dvādaśātsukham|| svāsthyaṃ daśāhānmūlena trisaptāhe+athavā gate| pūrvāṣāḍhāsu navame tato+anyāsu tu māsataḥ|| aṣṭābhirathavā māsairnavabhirvā bhavecchivam| [jvarastu śraveṇe yāti śāntimekādaśāhataḥ|| ] ājyeṣṭhāhāddhaniṣṭhāsu daśāhādvāruṇeṣu tu| ṣaḍahe dvādaśāhe vā mṛtyurbhādrapadāsu ca|| uttarāsu dvisaptāhāt praśamo, revatīṣu ca| catūrātre+aṣṭarātre vā kṣemamityāha hāritaḥ||" iti| jvara ityupalakṣaṇam| prāyaḥ sarvo vyādhiranayā diśā+anusṛto bodhyaḥ kṣipraciramokṣāya jīvitāntāya vā| ādhānaṃ-janmarkṣāddaśamaṃ nakṣatram| vipatkaraṃ-tṛtīyā tārā| pratyaraṃ-pañcamī| nidhānasaṃjñā-saptamī tārā smṛteti| atha, kiṃ nakṣatrasamāśrayeṇena jvarasya sādhyāsādhyavibhāgo+aṅgīkriyatāmuta yathānidānaṃ kupitadoṣalakṣaṇena ? brūmaḥ| ubhayathā+api| yato nakṣatraṃ trividhamapi prāktanasya karmaṇo daivākhyasya śubharūpasyāśubharūpasya śubhāśubharūpasya ca saumyakrūramadhyasvabhāvasūcakam| tatra saumyena nakṣatreṇa śubhaṃ, krūreṇāśubhaṃ, madhyasvabhāvena ca śubhāśubham| etaduktaṃ bhavati,-purātanakarmavaśānnakṣatreṇa jvara utpadyate, aihikakarmavaśānmithyāhārasevanākhyādyathānidānaṃ vātādikupitalakṣaṇena ca| tadanayorbalābalena jvarasya sādhyāsādhyavibhāgo vyavasthāpyaḥ| pratyapādi ca munibhiḥ| yathā (ca.vi.a.3)- "kadācitkarmaṇo balavattvaṃ kadācitpuruṣakārasya" ityubhayathā jvarasya sādhyāsādhyavibhāgo nyāyyaḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne jvaranidānaṃ nāma dvitīyo+adhyāyaḥ samāptaḥ|| 2||

raktapittakāsanidānādhyāyaḥ

3

Aṣṭāṅgahṛdayasaṃhitā

athāto raktapittakāsanidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

vyākhyā+asya pūrvavat|

Aṣṭāṅgahṛdayasaṃhitā

bhṛśoṣṇatīkṣṇakaṭvamlalavaṇādividāhibhiḥ||1||

kodravoddālakaiścānnaistadyuktairatisevitaiḥ||1||

kupitaṃ pittalaiḥ pittaṃ dravaṃ raktaṃ ca mūrcchite||2||

te mithastulyarūpatvamāgamya vyāpnutastanum||2||

Āyurvedarasāyana

atha raktapittaprakaraṇam| tatra nidānamāha-bhṛśoṣṇetyādi| bhṛśoṣṇāda(dya)nyavidāhitvaṃ ca militaṃ kāraṇam| kodravāḥ-koradūṣāḥ, uddālakāḥ-vanyāḥ, teṣāṃ tadyuktānāmvidāhiyuktānāṃ, kāraṇatvam| "kodravaṃ hantyasṛkpittaṃ karotyeva vidāhibhiḥ|" iti vacanāt| annairityadanena hetutvam, na bahirlepādinā| pūrvaṃ pittalaiḥ kupitaṃ paścādbhṛśoṣṇābhirveditam| dravagrahaṇaṃ pācakapittanivṛttyartham| samprāptimāha-te mitha iti| te-pittarakte| tulyarūpatvaṃ-raktavarṇatvaṃ tulyaguṇāt kadāciddharitādivarṇatvamapi|

Sarvāṅgasundarā

bhṛśaśabdasyoṣṇādibhirvidāhyantaiḥ sambandhaḥ| ādiśabdenātra kṣārādayo gṛhyante| bhṛśoṣṇādibhirannaiḥ pittalairatisevitairdravaṃ-dravasvabhāvaṃ, yat pittaṃ tat kupitaṃ-duṣṭaṃ, tathā raktaṃ kupitaṃ, tairevātisevitaiḥ| atisevanaṃ cobhayatā bhavati,-cirakālamabhyavahṛtaistathā+atimātrābhyavahṛtaiḥ| na kevalametairyāvat kodravoddālakaiścānnaiḥ| tadityanena bhṛśoṣṇādīni parāmṛśyante| tairyuktaiḥ-miśritaiḥ kodravoddālakaiścānnairatisevitaiḥ kupitaṃ pittaṃ tathā raktaṃ ca bhavati| te-dve api raktapitte, mūrcchite-miśratāṃ gate, mithaḥ-parasparaṃ, tulyarūpatvaṃ-samavarṇatvaṃ, āgamya-prāpya, sarvāṃ tanuṃ-dehaṃ, vyāpnuto-vyaśrnuvāte| nanu, bhṛśoṣṇādīnāṃ pittalatvāvyabhicārāt kimarthaṃ pittalairityuktam ? brūmaḥ| dāḍimāmalakasaindhaveṣvamlalavaṇādiṣu vyabhicārāt| tathāhi-dāḍimāmalakasaindhavānyamlalavaṇānyapi pittaṃ na kurute| api ca na kevalaṃ bhṛśoṣṇādiyuktaiḥ kupitaṃ pittaṃ raktaṃ ca| yāvadanyairapi pittalairabhṛśoṣṇādisvabhāvairvrīhiprabhṛtibhiratisevitaiḥ kupitaṃ pittaṃ ceti pratipādanārthaṃ pittalairityuktam| nanu, evaṃ sati pittalairityeva nirdeśaḥ kartuṃ yukta ubhayānugrahārthaḥ| tathā ca bhṛśoṣṇādīni tathā+anyānyapyabhṛśoṣṇādīni vrīhiprabhṛtīnyevaṃ gṛhītāni bhavanti| astyevaitat| kintu pittalatvasāmānyādgṛhītānāmapi bhṛśoṣṇādīnāmupādānaṃ kṛtamatiśayadyotanārtham| yathā bhṛśoṣṇādīnyatiśayena pittaṃ raktaṃ ca kopayanti, na tathā+anyāni vrīhiprabhṛtīni| ata eva kodravoddālakau śītavīryāvapi bhṛśoṣṇādidravyayutau pittasya kartārau bhavataḥ| bhṛśoṣṇādīnāmatipittalatvāt| nanu, pittasya dravamiti viśeṣaṇamayuktam, vyabhicārābhāvāt| tathā ca tantrakṛjjagau (hṛ. sū. a. 1|11)- "pittaṃ sasnehastīkṣṇoṣṇaṃ laghu visraṃ saraṃ dravam|" iti| atrocyate| pittamadravamapyasti| kathaṃ jñāyate ? granthakāravacanāt| tathā covāca tantrakṛt (hṛ. sū. a. 12|90)- "pittaṃ pañcātmakaṃ tatra pakvāmāśayamadhyagam| pañcabhūtātmakatve+api yattaijasaguṇodayāt|| tyaktadravatvaṃ" ityādi| tasmāt yaddravarūpaṃ pittaṃ tadbhṛśoṣṇādibhiḥ kupitaṃ raktapitte kāraṇam, na punaryat tyaktadravatvaṃ-kaṭhinatāṃ prāptaṃ, iti pratipādayituṃ dravagrahaṇam| nanu, yadi tulyarūpatvaṃ pittarakte prāpte, tatkathamīdṛśo nirdeśa upapadyate ? " adhogaṃ yāpayedraktaṃ" (hṛ. ci. a. 2|2) iti| evamādau hi raktasya pittasahitasyaiva nirdeśo yukto "raktapittamadhogaṃ yāpayet" iti|

Aṣṭāṅgahṛdayasaṃhitā

pittaṃ raktasya vikṛteḥ saṃsargāddūṣaṇādapi||3||

gandhavarṇānuvṛtteśca raktena vyapadiśyate||3||

Sarvāṅgasundarā

pittaṃ raktena vyapadiśyate| yasmāt pittaṃ raktasya vikṛtiḥ-vikāro, raktādutpannamityarthaḥ| tathā coktam (hṛ. śā. a. 3|63) - "kaphaḥ pittaṃ malāḥ sveṣu prasvedo nakharoma ca| sneho+akṣitvagviśāmojo dhātūnāṃ kramaśo malāḥ||" iti| tathā, saṃsargāt-anyonyamiśrībhāvāt| tathā, dūṣaṇādapi-yasmādraktaṃ pittenāśvecha dūṣyate, tathā raktadūṣaṇaiḥ pittamapi dūṣyate, tātsthyāt| tathā ca granthaḥ (hṛ. sū. a. 11|27) - "yadekasya tadanyasya varddhanakṣapaṇauṣadham|" iti| anye tu dhātavo na tathā dūṣyante yathā pittam| tathā coktam (hṛ. sū. a. 11|26)- "tatrāsthini sthito vāyuḥ pittaṃ tu svedaraktayoḥ|" iti| tathā, gandhavarṇānuvṛtteśca| gandhaśca varṇaśca gandhavarṇau, tayoranuvṛttiḥ-anukaraṇaṃ gandhavarṇānuvṛttiḥ| kasya gandhavarṇo ? prakṛtatvādraktasya yādṛśau gandhavarṇau tādṛśāvapi pittasya| evaṃ ca raktena tat vyapadiśyate| tasmāt " adhogaṃ yāpayedraktaṃ" ityādinirdeśo yukta eva| nanu, raktasya śarīre svābhāvikaṃ pramāṇamuktamaṣṭāvevāñjalayaḥ| prakopamāpannaṃ tvāḍhakādisaṅkhyātamapi dṛśyate|

Āyurvedarasāyana

raktapittasya raktatve vācye hetumāha-pittaṃ raktasyeti| raktasya kāryaṃ dūṣaṇaṃ ca raktena saṃspṛṣṭaṃ sadṛśaṃ ceti catuṣṭayaṃ hetuḥ| "kaphaḥ pittaṃ *malāḥ kheśu" (hṛ.śā.a. 3163) iti raktamalatvātkāryatvam| yogarūḍhiriyam| yogasya pitte+api tulyatvāt|

Aṣṭāṅgahṛdayasaṃhitā

prabhavatyasṛjaḥ sthānātplīhato yakṛtaśca tat||4||

Sarvāṅgasundarā

asṛjaḥ sthānāt tat-pittamūrcchitaṃ raktaṃ, prabhavati-prakarṣeṇa bhavati vardhate| tasmādbahutvamasya yuktameva| kiṃ tadasṛjaḥ sthānam ? yatastatprabhavatītyāha-plīhato yakṛtaśceti |

Āyurvedarasāyana

raktodgamasthānamāha-prabhavatīti| raktasthāne plīhayakṛtī|

Aṣṭāṅgahṛdayasaṃhitā

athāsya pūrvarūpāṇyāha - -------------------------------------------------------||4||

śirogurutvamaruciḥ śītecchā dhūmako+amlakaḥ||4||

chardiścharditabaibhatsyaṃ kāsaḥ śvāso bhramaḥ klamaḥ||5||

lohalohitamatsyāmagandhāsyatvaṃ svarakṣayaḥ||5||

raktahāridraharitavarṇatā nayanādiṣu||6||

nīlalohitapītānāṃ varṇānāmavivecanam||6||

svapne tadvarṇadarśitvaṃ bhavatyasmin bhaviṣyati||7||

Āyurvedarasāyana

prāgrūpamāha-śirogurutvamiti| charditabaibhārtsyaṃ-jugupsā| āsye lohādīnāṃ gandhaḥ| tadvarṇo-raktahāridrādiḥ|

Sarvāṅgasundarā

śirogurutvādikamasmin-raktapitte, bhaviṣyati sati bhavati| chardite-vamite, baibhatsyaṃ-jugupsā| svapne-svapnāvasthāyāṃ, tadvarṇadarśitvaṃ-raktavarṇākāraṃ paśyati| tacca raktapittaṃ trividhamūrdhvagamadhogamubhayamārgagaṃ ca|

Aṣṭāṅgahṛdayasaṃhitā

tatrordhvagamāha - -------------------------------------------------------||7||

ūrdhvaṃ nāsākṣikarṇāsyairmeḍhrayonigudairadhaḥ||7||

kupitaṃ romakūpaiśca samastaistatpravartate||8||

Sarvāṅgasundarā

ūrdhvagaṃ raktapittaṃ kupitaṃ nāsādibhiḥ saptabhirdvāraiḥ pravartate| adhogaṃ raktapittaṃ kupitaṃ meḍhrayonigudaistribhirdvāraiḥ pravartate| prāṇyaṅgānāṃ dvandva ekavadityasya prāyikatvādbahuvacanamatra na duṣṭam| tathā romakūpaiḥ samastaiḥ| caśabdānnāsākṣikarṇāsyameḍhrayonigudairubhayamārgamubhayamārgābhyāṃ tat-raktapittaṃ, pravartate|

Āyurvedarasāyana

rūpamāha-ūrdhvamiti| kasyacidūrdhvaṃ, kasyacidadhaḥ, kasyacidromakūpaiḥ, kasyacitsamastairmārgaiḥ, pravartate|

Aṣṭāṅgahṛdayasaṃhitā

ūrdhvaṃ sādhyaṃ kaphādyasmāttadvirecanasādhanam||8||

bahvauṣadhaṃ ca, pittasya vireko hi varauṣadham||9||

anubandhī kapho yaśca tatra tasyāpi śuddhikṛt||9||

kaṣāyāḥ svādavo+apyasya viśuddhaśleṣmaṇo hitāḥ||10||

kimu tiktāḥ kaṣāyā vā ye nisargātkaphāpahāḥ||10||

Āyurvedarasāyana

ūrdhvagasya sādhyatvamāha-urdhvaṃ sādhyamiti| kaphajatvaṃ virecyatvaṃ śamanabāhulyaṃ ca sādhyatve hetuḥ| virecyatvasya hetutve yuktimāha-pittasyeti| pittamutpādakaṃ, kaphonubandhī-nirvāhakaḥ| hahvauṣadhatvaṃ darśayati-kaṣāyā iti|

Sarvāṅgasundarā

ūrdhvaṃ-ūrdhvagaṃ raktapittaṃ, sādhyam| yasmātkāraṇāt kaphādadhikājjāyate| tacca virecanasādhanam| sādhyate+aneneti sādhanaṃ,-cikitsitam| tacca-ūrdhvagaṃ raktapittaṃ, bahvauṣadham| bahu auṣadhaṃ yasya tadbahvauṣadhaṃ,-anekasādhanam, madhurakaṣāyatiktadravyasādhyatvāt| apica, yasmādvirekaḥ pittasya varauṣadham| tathā coktam (ca. sū. a. 25|40) - "virecanaṃ pittaharāṇām|" iti| yaśca [ tatra- ] tasminnūrdhvage raktapittākhye vyādhau, kapho+anubandhī| tasya-anubandhinaḥ kaphasya, virecanaṃ śuddhikṛt-śodhanaṃ karoti| ato hetorūrdhvagaṃ raktapittaṃ sādhyam| kaṣāyāḥ-svarasakalkaśrṛtaśītaphāṇṭākhyāḥ, te svādavo+api hitāḥ, vyādhipratipakṣatvāt| na tu doṣapratipakṣatādvāreṇa, doṣasamānatvātteṣām| athavā kecana makuṣṭhataṇḍulīyādisambandhino vyādhipratipakṣāstathā rūkṣatvāddoṣapratipakṣā iti śleṣmaṇo+api hitāḥ| apiśabdāttiktādayo+api| viśuddho-vātādyadūṣitaḥ, śleṣmā yasya sa tasya| kimu-kiṃpunaḥ, tiktāḥ kaṣāyāśca ye svarasādayaste+apyasya-ūrdhvagasya raktapittākhyasya vyādherathavā tadvato narasya viśuddhaśleṣmaṇo, hitāḥ| vyādhipratipakṣatvāddoṣapratipakṣatvācca ye nisargāt-svabhāvāt, kaphaghnāḥ|

Aṣṭāṅgahṛdayasaṃhitā

adho yāpyaṃ calādyasmāttatpracchardanasādhanam||11||

alpauṣadhaṃ ca pittasya vamanaṃ na varauṣadham||11||

anubandhī calo yaśca śāntaye+api na tasya tat||12||

kaṣāyāśca hitāstasya madhurā eva kevalam||12||

Āyurvedarasāyana

adhogasya yāpyatvamāha-adho yāpyamiti|

Sarvāṅgasundarā

adho yāpyaṃ-adhogaṃ raktapittaṃ yāpyam| kasmāt ? yasmāccalāt-vātādadhikāt, 'utpadyate' ityadhyāhāryam| tacca-adhogaṃ raktapittaṃ, pracchardanasādhanam| pracchardanaṃ-vamanaṃ, sādhanaṃ-cikitsitaṃ, yasya tadevam| tathā, alpamauṣadhaṃ-cikitsitaṃ, yasya tadalpauṣadham, nordhvagaraktapittavadbahvauṣadham| katham ? ityāha-yasmādayaṃ rogaḥ pittapradhānaḥ| pitte ca vamanaṃ na varauṣadhaṃ-śreṣṭhamauṣadhaṃ na bhavati| kaphe hi vamanaṃ pradhānamuktam| alpauṣadhatve dvitīyaṃ hetumāha-kaṣāyāścetyādi| tasya-adhogasya raktapittasya, madhurā eva kevalaṃ kaṣāyā hitāḥ-pathyāḥ, na tiktāḥ kaṣāyāśca, teṣāṃ vātakopakāraṇatvāt| tathā, asya calo-vāyuḥ, yo+anubandhī-anubalatvena sthitaḥ, tasyāpi vāyorna tat-vamanaṃ, śāntaye-śāntyartham|

Āyurvedarasāyana

ūrdhvādhogasya asādhyatvamāha-kaphamārutasaṃsṛṣṭamiti|

Aṣṭāṅgahṛdayasaṃhitā

kaphamārutasaṃsṛṣṭamasādhyamubhayāyanam||13||

aśakyaprātilomyatvādabhāvādauṣadhasya ca||13||

na hi saṃśodhanaṃ kiñcidastyasya pratilomagam||14||

śodhanaṃ pratilomaṃ ca raktapitte bhiṣgjitam||14||

evamevopaśamanaṃ sarvaśo vidyate||15||

saṃsṛṣṭeṣu hi doṣeṣu sarvajicchamanaṃ hitam||15||

Sarvāṅgasundarā

ubhayāyanaṃ-mārgadvayaprapannaṃ, kaphamārutasaṃsṛṣṭamasādhyaṃ-sādhayitumaṣakyam| asādhyatve hetudvayamāha-aṣakyaprātilomyatvādityādi| anulomaviparītaḥ-pratilomaḥ, tasya bhāvaḥ prātilomyam| aṣakyaṃ-kartumaṣakyaṃ prātilomyaṃ yasya raktasya tadaṣakyaprātilomyam| tasya bhāvo+aṣakyaprātilomyatvam| tasmādubhayāyanaṃ raktapittamasādhyam| abhāvādauṣadhasya ca,-etadyogyauṣadhāsampatteṣcaitadasādhyam| nanu, kathamevamucyate ? ityāha-na hītyādi| hi-yasmāt, tadasya saṃṣodhanaṃ pratilomagaṃ na kiñcidasti| yacca pratilomagaṃ saṃṣodhanaṃ tadraktapitte bhiṣagjitaṃ-auṣadham| tacca tathābhūtamauśadhaṃ na sambhavati yattatra saṃṣamanārthaṃ dīyate| yadyadhomārgāpekṣayā dīyate tadānīmūrdhvabhāgapravṛttaṃ raktaṃ pravṛddhaṃ sampadyate| athordhvamārgāpekṣayā virecanamupayujyate tadā+adhogaṃ raktapittaṃ varddhate| evamasya pratilomagamauṣadhaṃ ṣodhanaṃ na sambhavati| tasmādauṣadhasyābhāvaḥ| bhiṣagjitamiti bhiṣak+a+aṣabdāt kaṇḍvādiyagantānniṣṭhā iṭca| svabhāvāccāyaṃ bheṣajavācī| nanu, ubhayāyanasya raktapittasya saṃṣodhanarūpamauṣadhaṃ mā bhavatu| ṣamanarūpaṃ tvauṣadhamasya ṣamāya bhaviṣyatīti "abhāvādauṣadhasya ca" ityayuktamuditam, ityāṣaṅkyāha-evamevetyādi| yathā ṣodhanamasya-ubhayāyanasya, ṣamanāya na sambhavati tathā ṣamanamapi yadauṣadhaṃ tadapyetasya ṣamanaṃ na sambhavati| kuto hetoḥ ? ityāha-saṃsṛṣṭeṣvityādi| hi-yasmāt, saṃsṛṣṭeṣu triṣu doṣeṣu yatsarvajicśamanaṃ taddhitam| tacca santarpaṇāpatarpaṇarūpatvāddvividham| tatra yadi santarpaṇaṃ bṛṃhaṇaṃ ṣamanamadhomārgapravṛttaraktapittadoṣāpekṣayā mārutaṣāntyarthamupayujyate tadā tacśāntiṃ kurvato raktapittavikārakaraṇasya ṣleṣmaṇo vṛddhaye sampadyate| athāpatarpaṇamūrdhvabhāgapravṛttadoṣāpekṣayā kaphaṣāntyarthamupayujyate tadānīṃ tasya ṣāntiṃ kurvato+adhogaraktapittasya kāraṇaṃ vāyuṃ prakopayet| na cobhayātmakamekaṃ nṛsiṃharūpavat ṣamanamasti yatprayojitamubhayāyanasya ṣamanāya syāt| tasmādubhayāyanamasādhyam|

Aṣṭāṅgahṛdayasaṃhitā

tatra doṣānugamanaṃ sirāsra iva lakṣayet||16||

Sarvāṅgasundarā

tatra-tasmin raktapitte, doṣānugamanaṃ-vātapittaśleṣmaṇāmanubandhaṃ, sirāsra iva-sirāvyadhavidhyuktam (hṛ. sū. a. 27|40) - "vātācchyāvāruṇaṃ rūkṣaṃ" ityādigranthanirdiṣṭena lakṣaṇena lakṣitaṃ, lakṣayet|

Āyurvedarasāyana

anubodhidoṣajñānopāyamāha-tatreti| sirāsra iva-sirāvyadhadarśitena lakṣaṇena|

Aṣṭāṅgahṛdayasaṃhitā

upadravāścaṃ vikṛtijñānatasteṣu cādhikam||16||

āśukārī yataḥ kāsastamevātaḥ pravakṣyati||17||

Sarvāṅgasundarā

upadravāṃśca vikṛtijñānato lakṣayediti yojyam| vikṛtijñānaśabdena vikṛtivijñānīyaḥ (hṛ. śā. a. 5) upalakṣyate| teṣu ca-upadraveṣu madhye, yaḥ kāsākhya upadravaḥ sa āśukārī-kṣipraṃ mārayati, yato+atastameva raktapittanidānānantaraṃ prakarṣeṇa nidānaprāgrūpādibhirvakṣyati-bhaṇiṣyati, tantrakṛt|

Āyurvedarasāyana

vikṛtivijñānīyoktamasādhyalakṣaṇaṃ smārayati-upadravāṃśceti| (hṛ. śā. a. 5174) -"raktapittaṃ bhṛśaṃ raktaṃ kṛṣṇamindradhanuṣprabham| tāmrahāridraharitaṃ rūpaṃ raktaṃ pradarśayet|| romakūpapravisṛtaṃ kaṇṭhāsyahṛdaye sajat| vāsaso+arañjanaṃ pūti vegavaccāti bhūri ca|| vṛddhaṃ pāṇḍujvaracachardikāsaśophātisāriṇam|" iti| rugviniścaye tu (mā. ni. rakta. ślo. 11) -"daurbalyaśvāsakāsajvaravamathumadāḥ pāṇḍutādāhamūrcchā bhukte ghoro vidāhastvadhṛtirapi sadā hṛdyatulyā ca pīḍā| tṛṣṇā kaṇṭhaprabhedaḥ śirasi ca tapanaṃ pūtiniṣṭhīvanatvaṃ bhaktadveṣāvipākau vikṛtirapi bhavedraktapittosargāt|| māṃsaprakṣālanābhaṃ kvathitamiva ca yat kardamāmbhonibhaṃ vā medaḥpūyāstrakalpaṃ yakṛdiva yadi vā pakvajambūphalābham| yatkṛṣṇaṃ yacca nīlaṃ bhṛśamatikuṇapaṃ yatra coktā vikārāstadvarjyaṃ raktapittaṃ surapatidhanuṣā yacca tulyaṃ vibhāti||' iti| kūṇapaṃ-śavagandhi yat| iti raktapittanidānam|

Aṣṭāṅgahṛdayasaṃhitā

pañca kāsāḥ smṛtā vātapittaṣleṣmakṣatakṣayaiḥ||17||

Sarvāṅgasundarā

pṛthagdoṣaistrayaḥ kṣayeṇaika iti kāsāḥ pañcaiva smṛtāḥ| nanu, yadi pañcaiva kāsāstatkathaṃ bhaṇiṣyati ? (hṛ. ci. a. 3|1) - "kevalānilajaṃ kāsaṃ snehairādāvupācaret|" iti| na hyanyadoṣayukto vātikaḥ kāso+abhihitaḥ| api tu tribhirapi doṣaiḥ pṛthagevoktāḥ kāsāḥ| tathā, (hṛ. ci. a. 3|25) - "pittakāse tu sakaphe vamanaṃ sarpiṣā hitam|" tathā, (hṛ. ci. a. 3|27) - "pittakāse tanukaphe trivṛtāṃ madhurairyutām| yuñjyādvirekāya yutāṃ ghanaśleṣmaṇi tiktakaiḥ||" ityādi| tathā, asminnevādhyāye+adhyeṣyate (ślo. 37) - "sādhyā doṣaiḥ pṛthak trayaḥ| miśrā yāpyā dvayāt" iti| tadetatpūrvāparavyāhatamiva| atrocyate| kāsāḥ pañcaiva vakṣyamāṇayā samprāptyā jāyante, vastusvābhāvyāt| anantaraṃ vātikakāse kadācidāhāravihāravaśāt pittenānubandhaḥ kadācit śleṣmaṇā jāyate| pittakāse tathaivāhāravihāravaśāt kadācidvātenānubandhaḥ kadācicchleṣmaṇeti| kaphakāse+api tadvadāhāravihāravaśāt vātenānubandhaḥ kadācitpittena| iti kiñcidatra pūrvāparavyāhatatvam|

Āyurvedarasāyana

atha kāsaprakaraṇam| tatra kāsabhedānāha-pañca kāsā iti|

Aṣṭāṅgahṛdayasaṃhitā

kṣayāyopekṣitāḥ sarve-----------------------||18||

Sarvāṅgasundarā

sarva eva kāsā upekṣitāḥ-cikitsāṃ vinā, kṣayāya sampadyante, uttarottarakriyāvasthākarṣaṇāt| kṣayajo+apyupekṣitaḥ kṣayāyaiveti bodhyam|

Āyurvedarasāyana

pañcānāṃ kṣayahetutvamāha-kṣayāyeti|

Aṣṭāṅgahṛdayasaṃhitā

---------------------------balinaścottarottaram||18||

Sarvāṅgasundarā

uttarottaraṃ caite kāsā balinaḥ|

Āyurvedarasāyana

pañcānāmuttarottaraṃ duḥsādhyatvamāha-balinaśceti|

Aṣṭāṅgahṛdayasaṃhitā

teṣāṃ bhaviṣyatāṃ rūpaṃ kaṇṭhe kaṇḍūrarocakaḥ||18||

śūkapūrṇābhakaṇṭhatvam--------------------------||19||

Sarvāṅgasundarā

teṣāṃ-kāsānāṃ, bhaviṣyatāṃ utpitsūnāṃ, gale kaṇḍūḥ-kharjūḥ, tathā+arocakaḥ, tathā śūkapūrṇasadṛśakaṇṭhatvaṃ ca bhavati|

Āyurvedarasāyana

pūrvarūpamāha-teṣāmiti| saṅgrahe tu (ni. a. 3) -"asvāsthyaṃ hṛdayasya ca|" ityadhikam|

Aṣṭāṅgahṛdayasaṃhitā

tatrādho vihato+anilaḥ||19||

ūrdhvaṃ pravṛttaḥ prāpyorastasmin kaṇṭhe ca saṃsajan||19||

śiraḥsrotāṃsi sampūrya tato+aṅgānyutkṣipanniva||20||

kṣipannivākṣiṇī pṛṣṭhamuraḥ pārśve ca pīḍayan||20||

pravartate sa vaktreṇa bhinnakāṃsyopamadhvaniḥ||21||

Sarvāṅgasundarā

tatra-teṣu kāseṣu, anilo+adhaḥ-adhastāt, vihato-viśeṣeṇātyarthaṃ hataḥ, ūrdhvaṃ pravṛtto+anantaraṃ krameṇoro-hṛdayaṃ, prāpya tasmin-urasi, saṃsajan-abhiṣvajamānaḥ, tathā kaṇṭhe+api saṃsajan, anantaraṃ śirasrotāṃsi sampūrya-mastakaśirā ādmāpya, tataḥ-anantaram, aṅgāni-sarvānavayavān, utkṣipanniva-ūrdhvaṃ prerayanniva, tathā+akṣiṇī kṣipanniva-bahiriva śarīrātprerayan, tathā pṛṣṭhamuraśca pārśve ca pīḍayan, saḥ-vāyuḥ, vakkreṇa pravartate| kimbhūtaḥ ? bhinnakāṃsyopamadhvaniḥ, bhinnaṃ-bhagnaṃ, yat kāsyaṃ tattulyaśabdaḥ|

Āyurvedarasāyana

samprāptimāha-tatrādha iti| saṅgrahe tu (ni. a. 3) - "kaṣāyavijjalāsātmyakaṭvamlamadhuroṣaṇaiḥ| rūkṣaśītagurusnigdhakledapiryuṣitāśanaiḥ|| dhāraṇodīraṇāyāsarātryahaḥsvapnajāgaraiḥ| anyaiśca tadvidhairdhātukṣayāvaraṇakāribhiḥ|| kruddhaḥ pratihato+apāne yadā+apānaḥ pravartate| ūrdhvaṃ rasasya sa sthāne tiṣṭhannurasi pīḍyate|| udānena sajaṃstatra kaṇṭhe cānuprapūrya ca| vāhinīrgalarmūrdhasthāstatoṅgānyutkṣipanniva|| kṣipannivākṣiṇī pṛṣṭamuraḥ pārśve ca pīḍayan| vivṛtatvānmukhenaiti bhinnakāṃsyopamadhvaniḥ|| yasmāttasmātsa varṇaujobalamāṃsakṣayāvahaḥ|' iti|

Aṣṭāṅgahṛdayasaṃhitā

hetubhedātpratīghātabhedo vāyoḥ saraṃhasaḥ||21||

yadrujāśabdavaiṣamyaṃ kāsānāṃ jāyate tataḥ||22||

Sarvāṅgasundarā

hetubhedāt-nidānaviśeṣāt, kāsasamprāptau vartamānasya vāyoḥ pratīghātabhedaḥ-pratyāhāraviśeṣaḥ| kimbhūtasya vāyoḥ ? saraṃhaso-vegavataḥ| yat-yasmāt, tataḥ-tasmāt, rujāśabdayoḥ-śūladhvanyoḥ, vaiṣamyaṃ-na samatā, kāsānāṃ jāyate| anyādṛśau ruk+a+aśabdau vātakāse, anyādṛśāvanyeṣu kāseṣu|

Āyurvedarasāyana

samprāptyaikye+api kāsabhede yuktimāha-hetubhedāditi| yadyapi pañcānāṃ kāsānāṃ vāyureva samavāyikāraṇam, tathā+api nimittakāraṇānāṃ pittādīnāṃ bhedādvāyoḥ pratīyate bhedaḥ| pittena kaphena uraḥkṣatena dhātujakṣayasaṅkucitaiḥ srotobhiryo+anyathā pratihanyate pratighātabhedāt| śūlabhedaḥ śabdabhedaśca kāsānāṃ bhedakaḥ| yat-yasmāt|

Aṣṭāṅgahṛdayasaṃhitā

kupito vātalairvātaḥ śuṣkoraḥkaṇṭhavakkratām||22||

hṛtpārśvoraḥśiraḥśūlaṃ mohakṣobhasvarakṣayān||23||

karoti śuṣkaṃ kāsaṃ ca mahāvegarujāsvanam||23||

so+aṅgaharṣī kaphaṃ śuṣkaṃ kṛcchrānmuktvā+alpatāṃ vrajet||24||

Sarvāṅgasundarā

vātalairvātaḥ kupitaḥ śuṣkoraḥkaṇṭhavakkratāṃ hṛtpārśvoraḥśiraḥśūlaṃ mohakṣobhasvarakṣayān karoti| tathā, ativegapīḍāśabdayutaṃ śuṣkaṃ ca kāsaṃ karoti| vātalairiti nirdeśe+atyarthavātalaiḥ kupito vāyuriti bodhyam| vātike kāse+anyeṣvapi hi kāseṣvīṣadvātalaiḥ kupitasya vātasyānujñā+astyeva| kupitaṃ vātamantareṇa hi kāsānāṃ janmāsambhavaḥ| kopastu kopakāraṇairvinā yathāyathaṃ doṣāṇāṃ na jāyate| tasmādatrātivātalaiḥ kupita iti bodhyam| tathā, saḥ-vāyuḥ, aṅgaṃ harṣayati| tathā, kaphaṃ śuṣkaṃ kṛcchrānmuktvā+alpatāṃ vrajet|

Āyurvedarasāyana

vātakāsalakṣaṇamāha-kupita iti| kaṣāyavijjalādiṣu yāni vātalāni, taiḥ kupitaiḥ| anayeva pittakāse pittalaiḥ, śleṣmakāse śleṣmalairiti jñeyam| kṣobhaḥ-śarīrasañcalanam| saḥ-śuṣkakāsaḥ| aṅgaharṣau-aṅgāni kaṇṭakitāni kurvan|

Aṣṭāṅgahṛdayasaṃhitā

pittātpītākṣikaphatā tiktāsyatvaṃ jvaro bhramaḥ||24||

pittāsṛgvamanaṃ tṛṣṇā vaisvaryaṃ dhūmako+amlakaḥ||25||

pratataṃ kāsavegena jyotiṣāmiva darśanam||25||

Sarvāṅgasundarā

pittāt-pittakāsāt, pītākṣikaphatādikaṃ jāyate| jyotīṃṣi-tārakāḥ, teṣāṃ darśanamiva|

Āyurvedarasāyana

pittakāsalakṣaṇamāha-pittāditi|

Āyurvedarasāyana

kaphakāsalakṣaṇamāha-kaphāditi|

Aṣṭāṅgahṛdayasaṃhitā

kaphāduro+alparuḍmūrddhahṛdayaṃ stimitaṃ guru||26||

kaṇṭhopalepaḥ sadanaṃ pīnasacchardyarocakāḥ||26||

romaharṣo ghanasnigdhaśvetaśleṣmapravartanam||27||

Sarvāṅgasundarā

kaphāt-kaphakāsāt, uro+alparugityādi jāyate| pittalaiḥ kupitāt pittāt, tathā śleṣmalaiḥ kupitāt kaphāt, ityanirdiṣṭamapi pittakaphakāsayornidiṣṭaṃ bodhyam|

Aṣṭāṅgahṛdayasaṃhitā

yuddhādyaiḥ sāhasaistaistaiḥ sevitairayathābalam||27||

urasyantaḥkṣate vāyuḥ pittenānugato balī||28||

kupitaḥ kurute kāsaṃ kaphaṃ tena saśoṇitam||28||

pītaṃ śyāvaṃ ca śuṣkaṃ ca grathitaṃ kuthitaṃ bahu||29||

ṣṭhīvetkaṇṭhena rujatā vibhinneneva corasā||29||

sūcībhiriva tīkṣṇābhistudyamānena śūlinā||30||

parvabhedajvaraśvāsatṛṣṇāvaisvaryakampavān||30||

pārāvata ivākūjan pārśvaśūlī tato+asya ca||31||

kramādvīryaṃ ruciḥ paktā balaṃ varṇaśca hīyate||31||

kṣīṇasya sāsṛṅmūtratvaṃ syācca pṛṣṭhakaṭīgrahaḥ||32||

Āyurvedarasāyana

kṣatakāsalakṣaṇamāha-yuddhādyairiti| tena-kāsena, hetau tṛtīyā, kaṇṭhenoraseti karaṇe| bhedatodaśūlānyurasaḥ| tataḥ-sopadravātkāsāt| kṣīṇasya-vīryādihīnasya|

Sarvāṅgasundarā

yuddhaṃ-bāhuyuddhaṃ, ādyaṃ yeṣāṃ-sāhasānāṃ kaṭhinadhanurākarṣaṇādīnāṃ, taiḥ sāhasairayathābalaṃ-ṣaktyatikrameṇa, sevitaiḥ-ācaritaiḥ, urasyantaḥ-madhye, kṣate sati vāyuḥ pittenānugataḥ kāsaṃ karoti| taistairiti sarvanāmnā duḥṣakaṃ hastyaṣvādisādhanaṃ tathoccabhāṣaṇaṃ gurubhārodyamanaṃ vegavannadīṣu pratisrotastaraṇādikamuraḥkṣatotpādanaṃ gṛhyate| pittānugatamātreṇa ca vāyoratikopaṃ pratipādayati| ata evāha-balīti| pittānugatatvenaiva sa raktadūṣaṇaṃ kāsaṃ kurvan vāyuḥ, tena-kāsena, kaphaṃ saṣoṇitaṃ-raktayutaṃ, tathā pītaṃ kuthitaṃ-pūtigandhiṃ, bahu ca ṣṭhīvet| tathā, kupitavāyuvaṣāt kaphaṃ bahu ṣyāvaṃ ṣuṣkaṃ grathitaṃ-piṇḍitaṃ, caṣṭhīvet| tathā, kaṇṭhena rujatā-ṣūlavatā, tathorasā vibhinneneva-dvidheva vidīrṇena, tathā sūcībhiriva tīkṣṇābhistudyamānena ṣūlinā-rujāyuktena, ca vakṣasopalakṣitaḥ parvabhedādimān puruṣaḥ, tathā pārāvata ivākūjan-avyaktaṃ ṣabdaṃ kurvan| tathā+asya-kāsinaḥ, krameṇa vīryādi hīyate| kṣīṇasya cāsya sāsṛṅmūtratā syāt pṛṣṭhakaṭīgrahaṣceti| idānīṃ kṣayakāsalakṣaṇaṃ nirūpayati-

Aṣṭāṅgahṛdayasaṃhitā

vāyupradhānāḥ kupitā dhātavo rājayakṣmiṇaḥ||32||

kurvantiḥ yakṣmāyatanaiḥ kāsaṃ ṣṭhīvetkaphaṃ tataḥ||33||

pūtipūyopamaṃ pītaṃ visraṃ haritalohitam||33||

lucyeta iva pārśve ca hṛdayaṃ patatīva ca||34||

akasmāduṣṇaśītecchā bahvāśitvaṃ balakṣayaḥ||34||

snigdhaprasannavakkratvaṃ śrīmaddaśananetratā||35||

tato+asya kṣayarūpāṇi sarvāṇyāvirbhavanti ca||35||

Sarvāṅgasundarā

rājāyakṣmiṇo-rājayakṣmavato narasya, vāyuḥ pradhāno-balī, yeṣāṃ te vāyupradhānāḥ| tathā, kupitāḥ-kruddhāḥ| ke te ? dhātavo-vātādayaḥ, kāsaṃ kurvanti| kaiḥ kupitāḥ ? yakṣmāyanaiḥ-yakṣmanidānoktaiḥ sāhasādibhiḥ| tataḥ-anantaraṃ, pūtipūyopamaṃ pītaṃ visraṃ tathā haritalohitaṃ ṣṭhīvet| tathā, pārṣvelucyete iva-sthānātpracyāvyete iva| hṛdayaṃ ca patatīva-bhraṣyatīva| tathā, asya-kṣayajakāsinaḥ, akasmāt-nimittamantareṇāpi, uṣṇaṣītecśā bhavati| kadācicśītārto+api noṣṇamabhilaṣati, kadācidatyuṣṇaklānto+api na ṣītamabhilaṣati| tathā, bahvāṣitvādayaḥ syuḥ| tataḥ-anantaraṃ, sarvāṇi kṣayarūpāṇi-pīnasaṣvāsādīni, asyāvirbhavanti|

Āyurvedarasāyana

kṣayakāsalakṣaṇamāha-vāyupradhānā iti| yakṣmāyatanaiḥ-rājayakṣmanidānaiḥ kupitāḥ| luñcyete-niṣpīḍyāpanīyete|

Aṣṭāṅgahṛdayasaṃhitā

ityeṣa kṣayajaḥ kāsaḥ kṣīṇānāṃ dehanāśanaḥ||36||

yāpyo vā balināṃ, tadvat kṣatajo+abhinavau tu tau||36||

sidhyetāmapi sānāthyāt---------------------------||37||

Sarvāṅgasundarā

ityeṣaḥ-evamādirūpaḥ, kṣayajaḥ kāsaḥ kṣīṇānāṃ dehanāśanaḥ| balināṃ-akṣīṇānāṃ, yāpyo vā dehanāśano veti vāśabdasyārthaḥ| tadvat-kṣayajakāsavat| kṣatajaḥ kāsaḥ kṣīṇānāṃ dehanāśano balavatāṃ yāpyo vā dehanāśano vā bhavati| abhinavau tu tau-navotthitau punaḥ kṣayakṣatajakāsau, balināṃ sidhyetāmapi; na kevalamasādhyayāpyāvityapiśabdena dyotyate| kutaḥ sidhyetām ? sānāthyāt-catuṣpātsampatterityarthaḥ| idānīṃ śeṣāṇāmapi kāsānāṃ sādhyayāpyavibhāgaṃ nirūpayati-

Āyurvedarasāyana

atha kāsānāṃ sādhyādibhedāḥ| tatra kṣayakāsasya-kṣīṇānāmiti| kṣīṇānāmasādhyaḥ| balināṃ yāpyo+asādhyo va| kṣayakṣatakāsayoḥ-abhinavāviti| sānāthyāt-bhiṣagādiguṇasampatteḥ| apiśabdāt kadācit na sidhyetām|

Aṣṭāṅgahṛdayasaṃhitā

sādhyā doṣaiḥ pṛthak trayaḥ||37||

miśrā yāpyā dvayātsarve jarasā sthavirasya ca||37||

Sarvāṅgasundarā

pṛthagdoṣaiḥ-vātapittaśleṣmabhiḥ, ye jātāstrayaḥ kāsāste sādhyāḥ| ye punaruttarakālamāhāravihārādinā miśrāḥ-miśralakṣaṇāḥ sampannāḥ, te yāpyāḥ| kiṃ sarva eva miśradoṣotpannā yāpyāḥ ? netyāha-dvayāt,- doṣadvayāt, ye miśrāḥ sampannāste yāpyāḥ| na punardoṣatrayādye miśralakṣaṇāste+api yāpyā iti dvayagrahaṇāt pratipādayati| sarve-kāsā ye sādhyā uktāḥ pṛthagdoṣajāste+api, jarasā-jarayā hetubhūtayā, sthavirasyotpannā yāpyāḥ| vṛddho hi niṣkāsa eva yāpyānām| tathā covāca saṅgrahe (sū. a. 13) - "vṛddho yāpyānām|" iti|

Āyurvedarasāyana

vātakāsāditrayasya sādhyatāmāha-sādhyā iti| dvidoṣāṇām-miśrā yāpyā dvayāditi| dvidoṣatvaṃ ca paścādanubandhinā doṣeṇa, dvidoṣajakāsānukteḥ| sarveṣāṃ kāsānām-sarve iti| yāpyatvaṃ sthavirasya puruṣasya, jarasā janitā ye kāsāste yāpyāḥ| āhāravihārajanitāstu sādhyāḥ| "kāsaśvāsau jvaraccharditṛṣṇātīsāraśophinam|" iti vikṛtau (hṛ. śā. a. 5/76)|

Aṣṭāṅgahṛdayasaṃhitā

kāsācchvāsakṣayacchardisvarasādādayo gadāḥ||38||

bhavantyupekṣayā yasmāttasmāttaṃ tvarayā jayet||38||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne raktapittakāsanidānaṃ nāma tṛtīyo+adhyāyaḥ||3||

Sarvāṅgasundarā

[ yasmāt- ] yataḥ kāraṇāt, kāsādupekṣayā sahakārikāraṇabhūtayā ṣvāsādayo rogā bhavanti, tasmāt taṃ-kāsaṃ, tvarayā-ṣīṅrameva, jayet| ādiṣabdenātra pīnasādayo yakṣmanidānoktā gṛhyanta iti| iti ṣrīmṛgāṅkadattaputraṣrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne raktapittakāsanidānaṃ nāma tṛtīyo+adhyāyaḥ samāptaḥ|| 3||

Sarvāṅgasundarā

kāsasyānupekṣaṇīyatvamāha-kāsāditi| iti kāsanidānam| [iti hemādriṭīkāyāmāyurvedarasāyane| nidānaṃ raktapittādi sāmastyena nirūpitam|| 3||]

ṣvāsahidhmānidānādhyāyaḥ

4

Aṣṭāṅgahṛdayasaṃhitā

athātaḥ śvāsahidhmānidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

pūrvavadetadvyākhyeyam|

Aṣṭāṅgahṛdayasaṃhitā

kāsavṛddhyā bhavecchvāsaḥ pūrvairvā doṣakopanaiḥ||1||

āmātisāravamathuviṣapāṇḍujvarairapi||1||

rajodhūmānilairmarmaghātādatihimāmbunā||2||

Sarvāṅgasundarā

kāsādhikyena ṣvāso jāyate, ityetadasya pradhānaṃ nidānam| tathā, pūrvairvā-sarvaroganidānoktaiḥ, vātādidoṣakopanaiḥ-tiktoṣaṇādibhiḥ| na kevalametairyāvadāmātisārādibhiḥ| āmātisāreṇa vamathunā viṣeṇa pāṇḍurogeṇa jvareṇa ca|

Āyurvedarasāyana

atha śvāsaprakaraṇam| tatra hetūnāha-kāsavṛddhyeti| pūrvaiḥ-sarvaroganidānoktaiḥ| rajo-dhūliḥ|

Aṣṭāṅgahṛdayasaṃhitā

kṣudrakastamakaśchinno mahānūrdhvaśca pañcamaḥ||2||

Sarvāṅgasundarā

śvāsaḥ kṣudrakāditvena pañcavidho bhavet|

Āyurvedarasāyana

śvāsabhedānāha-kṣudraka iti|

Aṣṭāṅgahṛdayasaṃhitā

kaphoparuddhagamanaḥ pavano viṣvagāsthitaḥ||3||

prāṇodakānnavāhīni duṣṭaḥ srotāṃsi dūṣayan||3||

uraḥsthaḥ kurute śvāsamāmāśayasamudbhavam||4||

Sarvāṅgasundarā

kaphenoparuddhaṃ-sthagitaṃ, gamanaṃ-mārgo, yasya sa evam| tathā, viṣvagāsthitaḥ-samantāddehaṃ vyāpya sthitaḥ, śvāsaṃ kurute| kiṃ kurvan ? prāṇāścodakaṃ cānnaṃ ca, tāni voḍhuṃ śīlaṃ yeṣāṃ tāni srotāṃsi dūṣayan-duṣṭāni vidadhat| yato duṣṭaḥ-kupitaḥ| tathā, urasi tiṣṭhatītyuraḥsthaḥ| kimbhūtaṃ śvāsam ? āmāśayasamudbhavam| āmāśayāt samudbhavo-janma, yasya tamāśayasamudbhavam| śāstrakāraścaivaṃvidhāṃ samprāptiṃ darśayan yadauṣadhaṃ vātajit pācanadīpanaṃ tadatra śastamiti dyotayati| evaṃ sarvarogāṇāmapi samprāptyanurūpamauṣadhaṃ rogopaśāntyai iti vedyam| pavano viṣvagāsthita ityanenaivoraḥsthatve labdhe uraḥsthagrahaṇaṃ prakarṣārtham; atiśayenoraḥsthitaḥ śvāsaṃ karotītyarthaḥ|

Āyurvedarasāyana

śvāsasamprāptimāha-kaphoparuddhagamana iti| viṣvak-sarvataḥ, svamārgaṃ hitvā+api|

Aṣṭāṅgahṛdayasaṃhitā

prāgrūpaṃ tasya hṛtpārśvaśūlaṃ prāṇavilomatā||4||

ānāhaḥ śaṅkhabhedaśca--------------------------||5||

Sarvāṅgasundarā

tasya pañcavidhasyāpi śvāsasya pūrvarūpaṃ hṛcchūlādikaṃ śaṅkhabhedāvasānam|

Āyurvedarasāyana

śvāsapūrvarūpamāha-prāgūpamiti| vilomatā-viparītatā|

Aṣṭāṅgahṛdayasaṃhitā

--------------------------------tatrāyāsātibhojanaiḥ||5||

preritaḥ prerayet kṣudraṃ svayaṃ saṃśamanaṃ marut||5||

Sarvāṅgasundarā

tatra-pañcasu śvāseṣu madhye, marut-pavanaḥ, āyāsātibhojanaiḥ kṣudrākhyaṃ śvāsaṃ karoti| āyāso-vyāyāmādirūpaḥ, tena tathā+atibhojanena preritaḥ-prakarṣeṇerita unmārgagāmīkṛtaḥ, kopita ityarthaḥ| kimbhūtaṃ śvāsam ? svayaṃ saṃśamanaṃ,-cikitsāṃ vinā kiñcitkālātivāhanena śāmyatītyarthaḥ, acirakālāvasthāyitvāt| svayaṃ saṃśamanādalpabalatvācca kṣudrasaṃjño+ayam|

Āyurvedarasāyana

kṣudrakalakṣaṇamāha-tatreti| kṣudraṃ-kṣudrakaśvāsam| svayaṃ-auṣadhaṃ vinaiva|

Āyurvedarasāyana

tamakalakṣaṇamāha-pratilomamiti| śirogrīvaṃ parigṛhya-stambhayitvā| prāṇāḥ-indriyāṇi śvāsasya| ucchritākṣaḥ-ūrdhvanetraḥ| lalāṭenārtimān, akṣṇā kāṇavattṛtīyā| meghādibhiścaturbhiḥ, śleṣmalatve+api pṛthak grahaṇamatiśayārtham| navatve balitve+api sādhyaḥ| vāśabdātso+api kadācidyāpyaḥ|

Aṣṭāṅgahṛdayasaṃhitā

pratilomaṃ sirā gacchannudīrya pavanaḥ kapham||6||

parigṛhya śirogrīvamuraḥ pārśve ca pīḍayan||6||

kāsaṃ ghurghurakaṃ mohamaruciṃ pīnasaṃ tṛṣam||7||

karoti tīvravegaṃ ca śvāsaṃ prāṇopatāpinam||7||

pratāmyettasya vegena niṣṭhyūtānte kṣaṇaṃ sukhī||8||

kṛcchrācchayānaḥ śvasiti niṣaṇṇaḥ svāsthyamṛcchati||8||

ucchritākṣo lalāṭena svidyatā bhṛśamartimān||9||

viśuṣkāsyo muhuḥśvāsī kāṅkṣatyuṣṇaṃ savepathuḥ||9||

meghāmbuśītaprāgvātaiḥ, śleṣmalaiśca vivarddhate||10||

sa yāpyastamakaḥ, sādhyo navo vā balino bhavet||10||

Sarvāṅgasundarā

pavanaḥ pratilomaṃ-viparyayaṃ kṛtvā, śirāḥ-srotāṃsi, gacchan śvāsaṃ karoti| tathā kaphamudīrya-ūrdhvaṃ prerya, tathā śiro grīvāṃ ca parigṛhya-samantādgṛhītvā, tathoraḥ pārśve ca pīḍayan-nirmanthayan, kāsādīn śvāsaṃ ca tīvravegaṃ tathā prāṇopatāpinaṃ karoti| prāṇākhyo vāyurupatapyate yena tacchīlatvādasau prāṇopatāpī śvāsaḥ| tasya-tamakasya, vegena-balena, puruṣaḥ pratāmyet-duḥkhī sampadyate, śleṣmaṇā ruddhamārgatvāt| ata evāha-niṣṭhyūtānte kṣaṇaṃ sukhīti| sa ca tamakaśvāsī śayānaḥ-śayyāmāsīnaḥ, kṛcchrāt-duḥkhena, śvāsiti-śvāsaṃ muñcati| niṣaṇṇaḥ-upaviṣṭaḥ san, svāsthyamṛcchati-nīruk+a+atvaṃ prāpnoti| ucchrite+akṣiṇī yasya sa ucchritākṣaḥ, "bahuvrīhau sakthyakṣaṇoḥ" iti ṣac| ucchritākṣaḥ-ūrdhvadṛk| lalāṭena svidyatā-svedayuktenopalakṣitaḥ bhṛśaṃ-atiśayena, artimān-pīḍāvān| tathā viśuṣkamāsyaṃ yasya sa evam| muhuḥ-punaḥpunaḥ, śvāso yasya sa muhuḥśvāsī| uṣṇaṃ kāṅkṣati-abhilaṣati| tathā, savepathuḥ-kampavān| sa ca tamako meghādibhiḥ pṛthak tathā śleṣmalaiḥ-guḍādibhiḥ, varddhate-vṛddhiṃ yāti| meghaśabdenātrobhayaṃ gṛhyate, meghonnamanaṃ varṣaṇaṃ ca| tena meghonnamanena varddhate tadupalakṣitena kālena varṣākhyena ca varddhate| evaṃ śītaśabdenāpi dvayaṃ gṛhyate,-śītalakṣaṇaḥ kālo hemantaśiśirākhyaḥ, śītaguṇayukta auṣadhāhāravihārādiḥ, tenobhayenāpi vivarddhate| sa tamakaḥ śvāso yāpyo-nāsau sukhasādhyaḥ, kṛcchrasādhyo vā durbalasya puṃsaḥ| sa evābhinavotpanno balavataḥ puṃsaḥ sādhyo vā bhavet| sambhāvanāyāṃ liṅ, sādhyatvena sambhāvyata ityarthaḥ|

Aṣṭāṅgahṛdayasaṃhitā

jvaramūrśāyutaḥ ṣītaiḥ ṣāmyetpratamakastu saḥ||11||

Sarvāṅgasundarā

sa eva-tamakākhyo jvaramūrcchāyuto yadā bhavati, śītaiścoṣadhāhāravihāraiḥ śāmyet-śamaṃ yāti na tamakavat varddhate, tadā sa ca pratamaka ucyate| ayaṃ ca tamakasyaiva bheda iti ṣaṭtvaṃ śvāsānāṃ nāśaṅkyam|

Aṣṭāṅgahṛdayasaṃhitā

ā0 ra0-tamakaviśeṣapratamakalakṣaṇamāha-jvaramūrcchayuta iti|

Aṣṭāṅgahṛdayasaṃhitā

chinnācchvasiti vicchinnaṃ marmacchedarujārditaḥ||11||

sasvedamūrcchaḥ sānāho bastidāhanirodhavān||12||

adhodṛgviplutākṣaśca muhyan raktaikalocanaḥ||12||

śuṣkāsyaḥ pralapan dīno naṣṭacchāyo vicetanaḥ||13||

Sarvāṅgasundarā

chinnākhyācchvāsāt vicchinnaṃ kṛtvā naraḥ śvasiti-na nirantaram| marmacchedatulyayā rujayā+arditaḥ| tathā, saha svedamūrcchābhyāṃ vartate sasvedamūrcchaḥ| tathā, ādhmānvān| dāhaśca nirodhaśca dāhanirodhau, bastau dāhaniradhau bastidāhanirodhau, tau vidyete yasya sa evam| adhaḥ-adhastāt, dṛk-dṛṣṭiḥ, yasya sa evam| tathā, viplute-ekatrānavasthite, akṣiṇī yasya sa evam| tathā, muhyan-mohaṃ gacchan| tathā, raktamekaṃ locanaṃ yasya sa evam| tathā, śuṣkāsyaḥ san dīnaṃ pralapan| tathā, naṣṭakāntirvicetāśca|

Āyurvedarasāyana

chinnaśvāsalakṣanamāha-chinācchvasitīti| marmacchedatulyā rujā| nirodho-mūtrāpravṛttiḥ| viplutākṣaḥ-sāśrunetraḥ|

Aṣṭāṅgahṛdayasaṃhitā

mahatā mahatā dīno nādena śvasiti krathan||13||

uddhūyamānaḥ saṃrabdho mattarṣabha ivāniśam||14||

praṇaṣṭajñānavijñāno vibhrāntanayanānanaḥ||14||

vakṣaḥ samākṣipan baddhamūtravarcā viśīrṇavāk||15||

śuṣkakaṇṭho muhurmuhyan karṇaśaṅkhaśirotiruk||15||

Sarvāṅgasundarā

mahatā śvāsenārtaḥ puruṣo mahatā nādena-śabdena, śvasiti yāvatkarṇaśaṅkhaśirotirugiti| krathan-kvaṇan| uddhūyamānaḥ-utkampyamānaḥ| saṃrabdhaḥ-saṅkṣubhitaḥ| jñānaṃ-tattvāvabodhaḥ| vijñānaṃ-karmasu kauśalam|

Āyurvedarasāyana

mahāśvāsalakṣaṇamāha-mahato mahateti| mahataḥ-śvāsāt| mahatā-nādena| krathan-kūjan| uddūyamānaḥ-āndolyamānaḥ| saṃrabdhaḥ-kṛtvai(kṣubdhvai)va| vibhrāntaṃ-asthiram| viśīrṇā-viśakalitā|

Aṣṭāṅgahṛdayasaṃhitā

dīrghamūrdhvaṃ śvasityūrdhvānna ca pratyāharatyadhaḥ||16||

śleṣmāvṛtamukhasrotāḥ kruddhagandhavahārditaḥ||16||

ūrdhvadṛgvīkṣate bhrāntamakṣiṇī paritaḥ kṣipan||17||

marmasu cchidyamāneṣu paridevī niruddhavāk||17||

Sarvāṅgasundarā

ūrdhvākhyācchvāsāt dīrghamūrdhvaṃ śvasiti| ūrdhvaṃ śvāsaṃ muktvā punaradho niśvāsavanna taṃ śvāsaṃ pratyāharati| yathā,-anyeṣu śvāseṣu nara ūrdhvaṃ dīrghaṃ śvāsaṃ muktvā punaradhaḥ pratyāharati-punarantaḥ praveśayituṃ śaknoti, naivamasminnūrdhvaśvāsa ityarthaḥ| kimbhūto naro+atra syāt ? ityāha-śleṣmetyādi| śleṣmaṇā+a+avṛtāni mukhāni yeṣāṃ tānyevam, śleṣmāvṛtamukhāni srotāṃsi yasya sa evam| tathā, kruddhagandhavahena-kupitamarutā, arditaḥ-pīḍitaḥ| tathā, ūrdhva dṛg-dṛṣṭiḥ, yasya sa ūrdhvadṛk| tathā, akṣiṇī paritaḥ-samantāt, kṣipan bhrāntaṃ kṛtvā vīkṣate| tathā, marmasu chidyamāneṣviva paridevī-duḥkhārtaḥ, sampadyate| tathā, niruddhavāk-antaḥpraviṣṭavāgityarthaḥ|

Āyurvedarasāyana

ūrdhvaśvāsalakṣaṇamāha-dīrghamūrdhvamiti| ūrdhvāt-ūrdhvaśvāsāt| gandhavaho-vāyuḥ| paridevī-rodanavān|

Aṣṭāṅgahṛdayasaṃhitā

ete siddhyeyuravyaktā vyaktāḥ prāṇaharā dhruvam||18||

iti śvāsanidānam||1||

Sarvāṅgasundarā

ete-tamakādayaḥ śvāsāḥ, avyaktāḥ-asphuṭarūpāḥ, sidhdyeyuścikitsyamānāḥ| vyaktāḥ-sphuṭalakṣaṇāḥ, punardhruvaṃ-niścitaṃ, prāṇaharāḥ syuḥ|

Āyurvedarasāyana

chinnādīnāṃ śvāsānāṃ sādhyatvamasādhyatvaṃ cāha-ete sidhdyeyuriti| avyaktāḥ-tamakādbhinnatvena anirdhāritāḥ| "kāsaśvāsau jvaraccharditṛṣṇātīsāraśophinam|" iti vikṛtau (hṛ. śā. a. 5/76)| iti śvāsanidānam|

Aṣṭāṅgahṛdayasaṃhitā

atha hidhmānidānam||18||

śvāsaikahetuprāgrūpasaṅkhyāprakṛtisaṃśrayāḥ||18||

hidhmāḥ--------------------------------------||19||

Sarvāṅgasundarā

ekaśabdastulyārthaḥ| śvāsānāṃ tulyā hetvādayo yāsāṃ-hidhmānāṃ, tāḥ śvāsaikahetuprāgrūpasaṅkhyāprakṛtisaṃśrayāḥ| śvāsānāṃ hetuḥ-"kāsavṛddhyā bhavecchvāsaḥ" (ślo. 1) ityādigranthena pratipāditaḥ, sa eva hidhmānāṃ hetuḥ| śvāsānāṃ prāgrūpaṃ-"hṛtpārśvaśūlaṃ" (ślo. 4) ityādi, tadeva hidhmānām| tathā, śvāsāḥ pañca, hidhmā api pañca| śvāsānāṃ prakṛtiḥ-āsannaṃ kāraṇam,-"kaphoparuddhagamanaḥ" (ślo. 3) ityādiviśeṣaṇaviśiṣṭaḥ pavanaḥ, tādṛśa eva vāto hidhmānāṃ prakṛtiḥ| śvāsānāṃ saṃśrayaḥ-āśrayaḥ, yamadhiṣṭhāya sambhavanti śvāsāḥ| yathā,-"āmāśayasamudbhavam" (ślo. 4) iti, sa eva hidhmānām| prāyikatvaṃ vā+asya bodhyam| jatrumūlādapyutpateḥ kṣudrāyāḥ| tadevaṃ śvāsānāṃ tulyā hetvādayo hidhmānām|

Āyurvedarasāyana

atha hidhmāprakaraṇam| tatra hidhmāyāḥ śvāsatulyatvamāha-śvāsaikahetviti| ekā-tulyā| prakṛtiḥ-samprāptiḥ| saṃśrayaḥ-sthānam|

Aṣṭāṅgahṛdayasaṃhitā

--------bhaktodbhavā kṣudrā yamalā mahatīti ca||19||

gambhīrā ca------------------------------------||19||

Sarvāṅgasundarā

bhaktodbhavādyāḥ pañca hidhmāḥ| itiśabdo vyavacchede, caḥ samuccaye| evaṃ gambhīrā cetyatrāpi|

Āyurvedarasāyana

pañcānāṃ hidhmānāṃ nāmānyāha-bhaktodbhaveti|

Aṣṭāṅgahṛdayasaṃhitā

----------------maruttatra tvarayā+ayuktisevitaiḥ||19||

rūkṣatīkṣṇakharāsātmyairannapānaiḥ prapīḍitaḥ||20||

karoti hidhmāmarujāṃ mandaśabdāṃ kṣavānugāṃ||20||

śamaṃ sātmyānnapānena yā prayāti ca sā+annajā||21||

Āyurvedarasāyana

bhaktodbhavālakṣaṇamāha-maruttatreti| tvarayā-vegena sevitaiḥ| [ayuktisevitaiḥ-] ayuktiryathā bhavatyevaṃ sevitaiḥ, anena sahedaṃ sevyamasmādanantaramidaṃ sevyamityādikā yuktiḥ| rūkṣādibhiśca sevitaiḥ-yuktyā+api tvarāṃ vinā+api| kṣavānugāṃ-kṣutayuktām |

Sarvāṅgasundarā

tatra-tāsu hidhmāsu madhye, annajāṃ hidhmāmevaṃprakārāṃ marut karoti| kimbhūto marut ? annapānaiḥ prapīḍito-bādhitaḥ| kimbhūtaiḥ ? rūkṣatīkṣṇakharāsātmyaiḥ, sāmarthyādabhyavahṛtaiḥ| tathā, tvarayā-kramamanapekṣya, ayuktyā-yathecchayā, vā sevitaiḥ| kimbhūtāṃ hidhmām ? arujāṃ-pīḍayā rahitāṃ| tathā, mandaśabdāṃ-mandavegāṃ| tathā, kṣavena-kṣutyā, anugatāṃ-anubaddhām| na kevalamevaṃlakṣaṇopetā yā sā+annajā, yā ca sātmyenānnapānena śamaṃ yāti sā+apyannajaiva| atra cānnapānairiti hetunirdeśaḥ| arujaṃ mandaśabdāṃ kṣavānugāmiti lakṣaṇanirdeśaḥ| śamaṃ sātmyānnapānenetyupaśayanirdeśaḥ|

Aṣṭāṅgahṛdayasaṃhitā

āyāsātpavanaḥ kṣudraḥ kṣudrāṃ hidhmāṃ pravartayet||21||

jatrumūlapravisṛtāmalpavegāṃ mṛduṃ ca sā||22||

vṛddhimāyāsyato yāti bhuktamātre ca mārdavam||22||

Sarvāṅgasundarā

āyāsāt-vyāyāmāt, pavanaḥ svalpāt prakopāt kṣudraḥ-alpaḥ, kṣudraṃ hidhmāṃ pravartayet-vidadhyāt| kimbhūtām ? jatrumūlāt prakarṣeṇa visṛtāṃ-jātām| ata eva kṣudratvādalpavegām, tathā mṛduṃ-nātirujākarīm| sā cāyāsyataḥ-āyāsaṃ kurvato, vṛddhiṃ yāti| bhuktamātre ca-sadyo bhukte, mārdavaṃ-mṛdutvaṃ, yāti|

Āyurvedarasāyana

kṣudrālakṣanamāha-āyāsāditi| jatrumūlaṃ-kaṇṭhorasoḥ sandhiḥ|

Aṣṭāṅgahṛdayasaṃhitā

cireṇa yamalairvegairāhāre yā pravartate||23||

pariṇāmonmukhe vṛddhiṃ pariṇāme ca gacchati||23||

kampayantī śirogrīvamādhmātasyātitṛṣyataḥ||24||

pralāpacchardyatīsāranetraviplutijṛmbhiṇaḥ||24||

yamalā veginī hidhmā pariṇāmavatī ca sā||25||

Āyurvedarasāyana

yamalālakṣaṇamāha-cireṇeti| yamalairvegaiḥ-dvau vegau nirantarau kṛtva punaścireṇa dvau punaścireṇa dvāviti, pravartate| pacyamāne āhāre varddhate| yamalādīni trīṇi nāmāni|

Sarvāṅgasundarā

cireṇa kālena, āhāre pariṇāmonmukhe-pratyāsannapariṇāme, tathā pariṇāme cāhārasya, yā vṛddhiṃ gacchati, yamalaiśca vegaiḥ-na kevalaiḥ, yā pravartate sā yamalavegapravartanāt-yamalākhyā hidhmā| kiṃ kurvatī sā pravartate ? śiraśca grīvāṃ ca kampayantī| kimbhūtasya narasya ? ādhmātasya tathā+atitṛṣyataḥ-tṛḍārtasya, tathā pralāpādimataḥ| saiva ca yamalā veginī, saiva pariṇāmavatī, ityevaṃ saṃjñātrayamasyā bodhyam|

Sarvāṅgasundarā

stabdhaṃ bhrūyugmaṃ śaṅkhayugmaṃ ca yasya tasya tathāvidhasya puruṣasya mahāhidhmā pravartate| tathā, sāsre viplute-cale, cakṣuṣī yasya tasya, tathedamidaṃ kurvāṇā pravartate| tanuṃ-dehaṃ, stambhayantī-niścalaṃ kurvatī, tathā vācaṃ stambhayantī-mūkatvaṃ ca kurvāṇā, smṛtiṃ saṃjñā ca muṣṇatī-smṛtisaṃjñayorapaharaṇaṃ vidadhatī, tathā+annasya-caturvidhasyāpi, mārgaṃ rundhatī, tathā marmaṇāṃ-hṛdayādīnāṃ, ghaṭṭanaṃ-cālanaṃ, kurvatī, tathā pṛṣṭhato namanaṃ tathā śoṣaṃ śarīrasya kurvatī, mahāhidhmā pravartata iti yojyam| tathā, mahat mūlaṃ-utpattau kāraṇaṃ, yasyāḥ sā mahāmūlā| tathā, mahāśabdā mahāvegā mahābalā ceyaṃ bhavati| etaiśca viśeṣaṇairasyāḥ śighraprāṇahāritvaṃ dyotyate|

Aṣṭāṅgahṛdayasaṃhitā

stabdhabhrūśaṅkhayugmasya sāsraviplutacakṣuṣaḥ||25||

stambhayantī tanuṃ vācaṃ smṛtiṃ saṃjñāṃ ca muṣṇatī||26||

rundhatī mārgamannasya kurvatī marmaghaṭṭanam||26||

pṛṣṭhato namanaṃ śoṣaṃ mahāhidhmā pravartate||27||

mahāmūlā mahāśabdā mahāvegā mahābalā||27||

Āyurvedarasāyana

mahatīlakṣaṇamāha-dhvastabhrūśaṅkhayugmasyeti|

Aṣṭāṅgahṛdayasaṃhitā

pakvāśayādvā nābhervā pūrvavadyā pravartate||28||

tadrūpā sā muhuḥ kuryājjṛmbhāmaṅgaprasāraṇam||28||

gambhīreṇānunādena gambhīrā-------------------||29||

Sarvāṅgasundarā

pakvāśayāt-nābheradhastāt, athavā nābheḥ-nābhideśāt, yā pravartate, sā pūrvavaditi mahāhidhmāvat| yathā,-mahāhidhmā "stabdhabhrūśaṅkhayugmasya" (ślo. 25) ityādiviśeṣaṇavisiṣṭā pravartate tathaiveyaṃ tathābhūtasya puruṣasyetyarthaḥ| tathā, tadrūpā-tasyā mahāhidhmāyāḥ sadṛśaṃ rūpaṃ-lakṣaṇaṃ, yasyāḥ sā tadrūpā| mahāhidhmāto+asyā idamadhikaṃ lakṣaṇam,-muhurmuhurjṛmbhāṃ tathā muhurmuhuraṅgaprasāraṇaṃ kuryāt| gambhīreṇānunādeneti| anunādaḥ-anuraṇanam, ghaṇṭādīnāmiva| gambhīreṇānunādena hetunā gambhīrākhyeyam|

Aṣṭāṅgahṛdayasaṃhitā

-------------------------------------tāsu sādhayet||29||

ādye dve, varjayedantye sarvaliṅgāṃ ca veginīm||29||

sarvāśca sañcitāmasya sthavirasya vyavāyinaḥ||30||

vyādhibhiḥ kṣīṇadehasya bhaktacchedakṣatasya vā||30||

iti hidhmānidānam||2||

Sarvāṅgasundarā

tāsu-pañcasu hidhmāsu madhye, ādye dve ye hidhme-bhaktodbhavākṣudrākhye, te sādhayet-cikitset, sādhyatvāt| antye ye dve-mahāhidhmāgambhīrākhye, te varjayet-nopakramet, asādhyatvāt| ādau bhave ādye, evamantye, "digāditvāt (dibhyo yat" iti) yat| tathā veginīṃ ca-yamalākhyāṃ, sarvaliṅgāṃ yathoktalakṣaṇāṃ varjayet| na kevalametā eva varjayet, yāvatsarvā api hidhmā evaṃbhūtasya puruṣasya jātā varjayet| kimbhūtasya ? [sañcitāmasya-] cirakālasambhṛtāmasya, tathā sthavirasya-vṛddhasya, tathā vyavāyinaḥ-strīgamanaśīlasya. [tathā vyādhibhiḥ kṣīṇadehasya,] tathā bhaktasya chedo bhaktacchedo,-bhojananivṛttiḥ, tena kṣataḥ-kṣīṇo durbalo, bhaktacchedakṣataḥ, tasya ca varjayet|

Aṣṭāṅgahṛdayasaṃhitā

sarve+api rogā nāśāya na tvevaṃ śīghrakāriṇaḥ||31||

hidhmāśvāsau yathā tau hi mṛtyukāle kṛtālayau||31||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne śvāsahidhmānidānaṃ nāma caturtho+adhyāyaḥ||4||

Āyurvedarasāyana

........ [iti hemādriṭīkāyāmāyurvedarasāyane| śvāsahidhmānidānaṃ ca sāmastyena nirūpitam|| 4||]

Sarvāṅgasundarā

sarve rogā nāśāya-abhāvāya, syuḥ| na kevalaṃ hidhmāśvāsāvityupadarśanārtho+apiśabdaḥ| na punarevaṃ śīghravināśakāriṇaḥ sarve, yathā hidhmāśvāsau śīghravināśakāriṇau| yasmāttau mṛtyukāle-maraṇāvasare, kṛtālayau-vihitavasatī, tasmin kāle tayoravaśyaṃbhāvitvāt| śīghramāraṇasvabhāvatvādanayostu cikitsāyāṃ satvaraṃ yatitavyamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne śvāsahidhmānidānaṃ nāma caturtho+adhyāyaḥ samāptaḥ|| 4||

rājayakṣmādinidānādhyāyaḥ

5

Aṣṭāṅgahṛdayasaṃhitā

athāto rājayakṣmādinidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

pūrvavadatra vyākhyā| ādiśabdena svarabhedādīnāṃ grahaṇam|

Aṣṭāṅgahṛdayasaṃhitā

atha rājayakṣmanidānam||1||

anekarogānugato bahurogapurogamaḥ||1||

rājayakṣmā kṣayaḥ śoṣo rogarāḍiti ca smṛtaḥ||1||

Sarvāṅgasundarā

anekaiḥjvarātīsārādibhiḥ, parivṛtaḥ| tathā, bahūnāṃ rogāṇāṃ-gulmātīsārādīnāṃ, purogamaḥ-pradhānaśca| yathā hi rājā prāk paścāt rathebhāśvajanairanugamyate, tathā+ayaṃ rogo rogaiḥ| rājayakṣmetyādayaścatasraḥ saṃjñāḥ|

Āyurvedarasāyana

atha rājayakṣmaprakaraṇam| tasya nāmacatuṣṭayamāha-anekarogānugata iti|

Āyurvedarasāyana

nāmanirvacanamāha-nakṣatrāṇāmiti| rājñaḥ-candrasya, yakṣmā-rogo, rājayakṣmā| athavā, rogāṇāṃ rājā yakṣmā ceti rājayakṣmā| dehamauṣadhaṃ ca kṣiṇotīti kṣayaḥ| athavā, śukrādikṣayāt sambhavatīti kṣayaḥ, kāryakāraṇayorabhedopacārāt| rasādayo dhātavaḥ śuṣyantyaneneti śoṣaḥ| [rāja]vadrogeṣu rājata iti rogarāṭ|

Aṣṭāṅgahṛdayasaṃhitā

nakṣatrāṇāṃ dvijānāṃ ca rājño+abhūdyadayaṃ purā||2||

yacca rājā ca yakṣmā ca rājayakṣmā tato mataḥ||2||

dehauṣadhakṣayakṛteḥ kṣayastatsambhavācca saḥ||3||

rasādiśoṣaṇācchoṣo rogarāṭ teṣu rājanāt||3||

Sarvāṅgasundarā

nakṣatrāṇāṃ-aścinyādīnāṃ, tathā dvijānāṃ-brāhmaṇānāṃ ca, yo rājā-candraḥ, tasya purā-pūrvaṃ, abhavat| pūrvakalpe hi rohiṇyāmatisaktasya candrasya śvaśuraṃ dakṣamanṛtavādena vañcayato+apamānitaduhitṛsnehavaśādudbhūtakrodhāt prajāpaterdakṣataḥ rājayakṣmā+abhavaditi śrūyate| tasmādrājño yakṣmā rājayakṣmetyucyate ṣaṣṭhīsamāsavyutpattyā| yacca-yasmācca, rājā ca yakṣmā ca-rājāca rogāṇāṃ madhye anekarogānīkaparivṛtatvena yakṣmā ca, tato rājā cāsau yakṣmā ca rājayakṣmā+abhimato munīnāmiti śeṣaḥ| tathā dehaścauṣadhaṃ ca, tayoḥ kṣayaḥ, tasya kṛtiḥ-kāraṇaṃ, tato dehauṣadhakṣayakṛteḥ kṣaya ityucyate| anena cāsya vyādherbahukālasthāyitvaṃ dyotayati| kilāyaṃ vyādhirbahutaraṃ kālamavatiṣṭhate na ca śāntiṃ gacchati| yāvaddehaḥ kṣīyate, auṣadhānyapi kṣīyante, na punarayaṃ vyādhiḥ, iti dehauṣadhakṣayakṛteḥ kṣaya ityucyate| tatsambhāvācca saḥ| tadityanena dehauṣadhakṣayaḥ pratyavamṛśyate| sa sambhavo-janma, yasyāsau tatsambhavaḥ, tasmādapi kṣaya ityucyate| evamanyo+api yo vyādhirdehauṣadhakṣayakārī, so+api kṣayākhyasya vyādheḥ sambhavaḥ-kāraṇam, tasmājjāyata ityarthaḥ| rasādīnāṃ śoṣaṇāt śoṣa iti bhaṇyate| rogetyādi| bahuṣu rogeṣu madhye rogatvenaiṣa eva bhrājate, tasmādrogarāḍityucyate|

Āyurvedarasāyana

hetucatuṣṭayamāha-sāhasamiti| ojaḥ-śukramalaḥ| sneho-majjamalaḥ|

Aṣṭāṅgahṛdayasaṃhitā

sāhasaṃ vegasaṃrodhaḥ śukraujaḥsnehasaṅkṣayaḥ||4||

annapānavidhityāgaścatvārastasya hetavaḥ||4||

Sarvāṅgasundarā

sāhasaṃ-kāyena vācā vā+ayathābalamārambhaḥ| vegasaṃrodho-vātaviṇmūtrādīnāmunmukhībhūtānāṃ dhāraṇam| śukraṃ ca ojaśca snehaśca teṣāṃ saṅkṣayo-vināśaḥ| atra snehaśabdena dehasneho grāhyaḥ, dehaśabdalopaṃ kṛtvā+ayaṃ nirdiṣṭaḥ| tathā ca muniḥ (ca. ci. a. 8|2)- "dehasnehaparikṣayāt" iti| tathā, annapānayoryathāśāstraṃ yo vidhistasya tyāgo-anyathāsevanamanyathā+abhyavahāraḥ| tasya-rājayakṣmaṇaḥ, catvāraḥ sāhasādayo hetavaḥ| pāṭhādeva catuḥsaṅkhyātve labdhe caturgrahaṇaṃ niyamārtham| yadyapi sāhasādaya ete pratyekamanekaprakāratayā bhinnāḥ, tathā+api sāhasādicatuṣṭayaṃ nātikrāmantītyarthaḥ| tathā+asmin rājayakṣmākhye sāhasaje vegasaṃrodhaje śukraujaḥsnehasaṅkṣayaje+annapānavidhityāgaje vā caturvidhe viśeṣeṇa pavano hetuḥ|

Aṣṭāṅgahṛdayasaṃhitā

tairudīrṇo+anilaḥ pittaṃ kaphaṃ codīrya sarvataḥ||5||

śarīrasandhīnāviśya tān sirāśca prapīḍayan||5||

mukhāni srotasāṃ ruddhvā tathaivātivivṛtya vā||6||

sarpannūrdhvamadhastiryagyathāsvaṃ janayedgadān||6||

Sarvāṅgasundarā

taiḥ-sāhasādibhiḥ, udīrṇo+anila idamidaṃ kurvan yathāsvaṃ gadān janayet| udīrṇaḥ-ulbaṇaḥ pittaśleṣmabhyāmadhikaḥ| ata eva pittamudīrya-svasthānāccyāvayitvā, tathā kaphaṃ sarvataḥ-sarvasmāt udīrya, tathā śarīrasandhīn-daśādhikaśatadvayasaṅkhyātān ātreyamatena tu dvisahasrasaṅkhyātān, āviśya-teṣāmantaḥ-praveśaṃ kṛtvā, tāścaṃ-sandhīn, prapīḍayan-prakarṣeṇa mardayanniva, tathā sirā api sakalaśarīragāḥ prapīḍayan, tathā+anyeṣāṃ srotasāṃ mukhāni-dvārāṇi ruddhvā, tathaiva tāni vā ativivṛtya-prasārya srotomukhāni| sarpannityādi| ūrdhvaṃ sarpan vāyuḥ pīnasādīn vyādhīn janayet, adhaḥ sarpan viḍbhraṃśaṃ viṭśoṣaṃ vā kuryāt, tiryak sarpan pārśvarujaṃ vā kuryāt, iti yathāsvaṃśabdasyārthaḥ|

Āyurvedarasāyana

samprāptimāha-tairiti| taiḥ-hetubhiḥ| sarvata āviśya-sūkṣmeṣvavayaveṣu praviśya| tān-sandhīn| prapīḍayan-saṅkocayan| srotasāṃ-prāṇādivāhināṃ trayodaśānāṃ, mukhāni-dvārāṇi, rudhvā+ativivṛtya vā| tathaiva-yenaiva prakāreṇātisaṃvṛtatvaṃ tenaivātivivṛtatvam| prakāraścha-kaphapittābhyāṃ saha sañcāraḥ| tou hi kadācidvātaṃ rundhāte, kadācittena niḥsāryete| yathāsvaṃ-ūrdhvaṃ sapta pīnasādīn, adho dvou viḍrodhātisārou, tiryak trīn chardipārśvaśūlajvarān| yadyapi chardiḥ koṣṭhage, sandhige jvaraḥ, tathā+api tiryaggativiśeṣatvādavirodhaḥ|

Aṣṭāṅgahṛdayasaṃhitā

rūpaṃ bhaviṣyatastasya pratiśyāyo bhṛśaṃ kṣavaḥ||7||

praseko mukhamādhuryaṃ sadanaṃ vahnidehayoḥ||7||

sthālyamatrānnapānādau śucāvapyaśucīkṣaṇam||8||

makṣikātṛṇakeśādipātaḥ prāyo+annapānayoḥ||8||

hṛllāsaśchardiraruciraśnato+api balakṣayaḥ||9||

pāṇyoravekṣā pādāsyaśopho+akṣṇoratiśuklatā||9||

bāhvoḥ pramāṇajijñāsā kāye baibhatsyadarśanam||10||

strīmadyamāṃsapriyatā ghṛṇitvaṃ mūrddhaguṇṭhanam||10||

nakhakeśātivṛddhiśca, svapne cābhibhavo bhavet||11||

pataṅgakṛkalāsāhikapiśvāpadapakṣibhiḥ||11||

keśasthituṣabhasmādirāśau samadhirohaṇam||12||

śūnyānāṃ grāmadeśānāṃ darśanaṃ śuṣyato+ambhasaḥ||12||

jyotirgirīṇāṃ patatāṃ jvalatāṃ ca mahīruhām||13||

Sarvāṅgasundarā

tasya-rājayakṣmaṇaḥ, bhaviṣyataḥ utpitsoḥ, rūpaṃ-agrarūpaṃ, pratiśyāyādi| vahneḥ sadanaṃ-pākāsāmarthyam| dehasya sādo-nirbalatā| sthālyamatrānnapānādīnāṃ śuddhānāmapyaśucidarśanamiti tadānīṃ puruṣasya mithyājñānaṃ jāyata ityarthaḥ| pāṇyoravekṣā-bhūyasā svapāṇī paśyati| bāhvoḥ pramāṇajijñāsā-kiyatpramāṇau me bāhū iti jñātumicchati| kāye-śarīre śobhane+api, baibhatsyadarśanamiti mithyājñānaṃ tadānīṃ rogasvabhāvādasyotpadyate| mūrdhraḥ-mastakasya, guṇṭhanaṃ-vastrādinā sañchādanam| svapne ca tasya yakṣmiṇaḥ pataṅgādibhirabhibhavo bhavet-pataṅgādyaiḥ parābhūyate| pataṅgaḥ-kīṭabhedaḥ| tathā, keśādirāśiṣvadhirohaṇaṃ tathā śūnyagrāmadeśādīnāṃ darśanaṃ svapne bhavet|

Sarvāṅgasundarā

pūrvarūpamāha-rūpaṃ bhaviṣyata iti| bhṛśaṃ kṣavaḥ-nāsārogeṣu| sadanaṃ-svakāryākṣamatvam| sthālī-yatrānnaṃ pacyate| amatraṃ-yatrānnaṃ bhujyate| pāṇyoravekṣā-kīdṛśou me pāṇī iti jijñāsā| baibhatsyadarśanaṃ-sundareṣvasundaratvabuddhiḥ| ghṛṇitvaṃ-sakṛpatvam| pataṅgābhibhavādayo jvaraddṛkṣadarśanāntāḥ [ svapne bhavanti ]|

Aṣṭāṅgahṛdayasaṃhitā

pīnasaśvāsakāsāṃ samūrddhasvararujo+aruciḥ||13||

ūrdhvaṃ, viḍbhraṃśasaṃśoṣāvadhaḥ, cchardiśca koṣṭhage||14||

tiryaksthe pārśvarudgoṣe, sandhige bhavati jvaraḥ||14||

rūpāṇyekādaśaitāni jāyante rājayakṣmiṇaḥ||15||

Sarvāṅgasundarā

aṃsau ca mūrddhā ca svaraśca teṣāṃ rujoṃ+asamūrddhasvararujaḥ| pīnasaśca śvāsaścāṃsamūrddhasvararujaśca tāḥ, tathā aruciḥ, ityūrdhvaṃ-ūrdhvasthite doṣe, bhavati| arucereṣaḥ pṛthagupanyāsaḥ prādhānyakhyāpanārthaḥ| yathā,-asmin vyādhāvatibhayāvaho+arucyākhya upadravo na tathā pīnasādaya iti| adhaḥsthite doṣe viśaḥ-purīṣasya, bhraṃśasaṃśoṣau viḍbhraṃśasaṃśoṣau bhavataḥ| "viḍbhraṃśo-bhinnavarcastvaṃ, viṭśoṣo-baddhaviṭkatā|" etayośca parasparaṃ viruddhatvānna tulyakālaṃ sambhavaḥ| tasmātkadācidviḍbhraṃśaḥ kadācidviṭśoṣo bhavati| chardistu koṣṭhasthite doṣe syāt| tiryaksthe doṣe pārśvaruk bhavati| sandhige jvaro bhavati| etāni pīnasādīnyekādaśa rūpāṇi śoṣiṇa utpadyante| munistvevamavocat (ca. ci. a. 8|23)- "pratiśyāyaṃ jvaraṃ kāsamaṅgamardaṃ śirorujam| śvāsaṃ viḍbhedamaruciṃ pārśvaśūlaṃ svarakṣayam|| kurute cāṃsasantāpamekādaśaṃ" ityādi|

Āyurvedarasāyana

rūpamāha-pīnaseti| skandharūk mūrddharuk svararuk ceti trīṇi| viḍbhraṃśasaṃśoṣayorvaikalpikatvādekādaśatvam| vaṅgasene tu (rājayakṣmādhikāre ślo.9) "bhaktadveṣo jvaraḥ śvāsaḥ kāsaḥ śoṇitadarśanam| svarabhedaścha jāyante ṣaḍrūpe rājayakṣmaṇi||' iti|

Aṣṭāṅgahṛdayasaṃhitā

teṣāmupadravān vidyātkaṇṭhoddhvaṃsamurorujam||15||

jṛmbhāṅgamardaniṣṭhīvavahnisādāsyapūtitāḥ||16||

Sarvāṅgasundarā

teṣāṃ-ekādaśasaṅkhyānāṃ pīnasādīnāṃ pūrvotpannānāṃ, kaṇṭhoddhvaṃsādīn paścādutthitān saptopadravān jānīyāt| "vyādherupari yo vyādhirbhavatyuttarakālajaḥ| upakramavighātī ca sa hyupadrava ucyate||" ityupadravalakṣaṇam|

Āyurvedarasāyana

upadravānāha-teṣāmiti| uddvaṃso-vaikalyam| teṣāmiti rūpaprādhānyārtham, na svatantre pīnasādāvamī upadravāḥ|

Aṣṭāṅgahṛdayasaṃhitā

tatra vātācchiraḥpārśvaśūlamaṃsāṅgamardanam||16||

kaṇṭhoddhvaṃsaḥ svarabhraṃśaḥ--------------------||17||

Sarvāṅgasundarā

tatra-tasmin rājayakṣmākhye vyādhau, vātādadhikāt śiraḥśūlādayaḥ syuḥ|

Aṣṭāṅgahṛdayasaṃhitā

ā raṃ-vātajasya rūpamāha-tatra vātāditi| aṃsasya pṛthagvacanamatiśayārtham|

Āyurvedarasāyana

pittajasya rūpamāha-pittāditi|

Aṣṭāṅgahṛdayasaṃhitā

----------------------------pittātpādāṃsapāṇiṣu||17||

dāho+atisārosṛk+a+achardirmukhagandho jvaro madaḥ||17||

Sarvāṅgasundarā

pittādadhikāt pādādiṣu dāhaḥ syāt| tathā, atīsārādayaśca syuḥ|

Aṣṭāṅgahṛdayasaṃhitā

kaphādarocakaśchardiḥ kāso mūrddhāṅgagauravam||18||

prasekaḥ pīnasaḥ śvāsaḥ svarasādo+alpavahnitā||18||

Sarvāṅgasundarā

kaphādadhikādarocakādayo daśa syuḥ|

Sarvāṅgasundarā

kaphajasya rūpamāha-kaphāditi|

Aṣṭāṅgahṛdayasaṃhitā

doṣairmandānalatvena sopalepaiḥ kapholbaṇaiḥ||19||

srotomukheṣu ruddhEṣu dhātūṣmasvalpakeṣu ca||19||

vidahyamānaḥ svasthāne rasastāṃstānupadravān||20||

kuryādagacchanmāṃsādīnasṛk cordhvaṃ pradhāvati||20||

pacyate koṣṭha evānnamannapaktraiva cāsya yat||21||

prāyo+asmānmalatāṃ yātaṃ naivālaṃ dhātupuṣṭaye||21||

raso+apyasya na raktāya māṃsāya kuta eva tu||22||

upastabdhaḥ sa śakṛtā kevalaṃ vartate kṣayī||22||

Āyurvedarasāyana

trayāṇāṃ sāmānyaṃ rūpamāha-doṣairiti| upalepo-malāvaguṇṭhanam| vidahyamānaḥ-pavanapakvaḥ, dhātūṣmaṇāmalpatvāt| svasthāna eva-na raktādisthāneṣu, srotomukharodhāt| tāṃstān-rasavṛddhyuktān sāmadoṣoktaṃścha| koṣṭha eva-nasrotontareṣu| annapaktraiva-na bhūtadhāttvagnibhiḥ|

Sarvāṅgasundarā

doṣaiḥ-vātapittakaphaiḥ, kapholbaṇatvāt srotodvāreṣu ruddheṣu-pihiteṣu satsu, rasaḥ svasthāna eva vidahyamāno-na samyagraktatāṃ prāpnuvan, tāṃstān-anekān kaṇṭhoddhvaṃsādīn, upadravān kuryāt| kimbhūtairdoṣaiḥ ? kapholbaṇaiḥ-śleṣmādhikaiḥ| ata eva kaphādhikatvāt sahopalepena śleṣmalepena saha vartante sopalepāḥ, taistathāvidhairdoṣaistadānīṃ mandānalatvaṃ kriyate| tenaiva ca mandānalatvena hetunā dhātūṣmasu-rasādyagniṣu, alpakeṣu-atiśayenālpeṣu| evamanekakāraṇasadbhāvādrasaḥ svasthāna eva vidahyamānaḥ-pittakāriṇīṃ madhyamāṃ pākāvasthāmanubhavan samyak pākamagacchan, yathocitān vikārāṃstāṃstān kurvan, māṃsādīn-māṃsaprabhṛtikān dhātūn, agacchan-aprāpnuvan, vidahyamānatayā raktatāmāpannaḥ, tadasṛk cordhvaṃ pradhāvati-ūrdhvaṃ prasarpati, kevalaṃ niṣṭhīvanasahitaṃ vā| tasmāt kṣayiṇo na tanmāṃsādidhātupuṣṭaye| kiñcāsmādapi hetoḥ sa raso na dhātupuṣṭaye| [yat-] yasmāt, [annaṃ] pacyate-annaṃ sārakiṭṭatvaṃ nīyate, annapaktraiva-jāṭharāgninā, koṣṭha eva-āmapakvāśayākhye| ubhayatrevakāro+avadhāraṇe| koṣṭha eva-na dhātuṣu, jāṭharāgninaiva-na dhātvagnibhiḥ, iti| yata evaṃ tato+asmāt-prāṅnirūpitāddhetukadambakāt, prāyo malatāṃ-ādhikyena mūtrapurīṣatāṃ, prāptamannaṃ naiva dhātupuṣṭaye+alaṃ-samartham| dhātupuṣṭigrahaṇenaitatsūcayati,-abhinavamṛtkumbhajalalavasyandananyāyena sūkṣmasrotonupraveśitayā so+annaraso dhātvāpyāyanamātraṃ karotyeva, anyathā varṣagaṇānubandhi jīvitaṃ kṣayiṇo na sambhāvyeta| tasmāddhātusthitimātraṃ bhavati na tu dhātupoṣaṇamiti sthitam| rasaḥ-ubhayarūpo+annaraso dhāturaso vā, asya-kṣayiṇaḥ, nikaṭasya raktadhātorna puṣṭaye, māṃsadhātorviprakṛṣṭasya tu kuta eva syāt ? evaṃ na sambhāvyata ityapiśabdārthaḥ| nanu, yadyevaṃ tatkathamanyebhyo dhātubhyo viśeṣeṇa dhāraṇasvabhāvebhyo vinā kṣayī jīvet? ityāśaṅkyāha-upastabdha iti| saḥ-kṣayī, śakṛtā-purīṣeṇa, kevalamupastabdhaḥ-kṛtāvaṣṭambho, vartate-prāṇiti, pūrvoktanyāyena kiñcidāhārarasāpyāyitairdhātubhirdhāraṇasvabhāvairdhṛtamātraḥ| nanu, "vidahyamānaḥ svasthāne rasastāṃstānupadravān| kuryādagacchanmāṃsādīnasṛk cordhvaṃ pradhāvati||" ityanena raktasya sattā pradipāditā| "raso+apyasya na raktāya" ityanena kṣayiṇo raktasYābhāvaḥ pratyapādi| tadime vākye parasparaṃ vyāghnāte| atrocyate| nānayorvākyayoḥ parasparaṃ virodhaḥ| yataḥ " asṛk cordhvaṃ pradhāvati" ityanena na taddhāturūpatāṃ prāptamuktam| kintarhi ? rasasya vidahyamānatayā svasthānasthitasya raktadhātvāśayamagacchato raktodbhūtiruktā| anenaivābhiprāyeṇottaratra vākye "raso+apyasya na raktāya" ityuvāca| anena hi raso dhāturūpāya raktāya śoṣiṇo na sampadyate iti pratyapādi|

Aṣṭāṅgahṛdayasaṃhitā

liṅgeṣvalpeṣvapi kṣīṇaṃ vyādhyauṣadhabalākṣamam||23||

varjayet---------------------------------------------||23||

Sarvāṅgasundarā

kṣayiṇaṃ balamāṃsābhyāṃ kṣīṇaṃ liṅgeṣu-pīnasādiṣu, alpeṣvapi satsu-na sarveṣūtpanneṣu, varjayet-nopakramet| ki tam ? vyādhyauṣadhabalākṣamam| vyādhyauṣadhayorbalaṃ vyādhyauṣadhabalam, tasyākṣamam| kṣayākhyasya vyādheryadbalaṃ tathā+asya śamanopāyasyauṣadhasya yadbalaṃ tatrākṣamaṃ-asahaṃ, yatastato varjayedityarthaḥ|

Āyurvedarasāyana

asādhyalakṣaṇamāha-liṅgeṣviti| kṣīṇaṃ-kṣayarogiṇam| vyādhibalaṃ-dāhādivegam| auṣadhabalaṃ-vamanādivegam| na kṣamate-na sahate| "yakṣmā pārśvarujānāharaktachardyaṃ satāpinam|" iti vikṛtau (hṛ. śā. a. 5/77)|

Āyurvedarasāyana

sādhyalakṣaṇamāha-sādhayedeveti| tato+anyathāvyādhyauṣadhabalaṃ kṣamate cet| iti rājayakṣmanidānam|

Aṣṭāṅgahṛdayasaṃhitā

---------sādhayedeva liṅgeṣu sarveṣvapi tato+anyathā||23||

iti rājayakṣmanidānam||1||

Sarvāṅgasundarā

a(ta)to+anyathā-viparītalakṣaṇaṃ rājayakṣmiṇaṃ balamāṃsābhyāmakṣīṇamata eva vyādhyauṣadhabalakṣamaṃ, sarveṣvapi-pīnasādiṣu liṅgeṣvapi satsu, sādhayedeva| kiṃpunardvitrādiṣveṣu sādhayedityapiśabdārthaḥ|

Aṣṭāṅgahṛdayasaṃhitā

atha svarabhedanidānam||24||

doṣairvyastaiḥ samastaiśca kṣayāt ṣaṣṭhaśca medasā||24||

svarabhedo bhavet-------------------------------------||24||

Sarvāṅgasundarā

doṣaiḥ-pṛthagvātapittakaphaiḥ, samastaiḥ-sannipatitaiḥ, tathā kṣayāt, tathā ṣaṣṭhaḥ svarabhedo medasā, syāt|

Aṣṭāṅgahṛdayasaṃhitā

---------------tatra kṣāmo rūkṣaścalaḥ svaraḥ||24||

śūkaparṇābhakaṇṭhatvaṃ snigdhoṣṇopaśayo+anilāt||25||

Sarvāṅgasundarā

tatra-teṣu ṣaṭsu svarabhedeṣu madhye, vātātsvarabhede sati kṣāmādimān svaraḥ syāt| tathā, śūkapūrṇasadṛśagalatvaṃ snigdhoṣṇopaśayaśca bhavati|

Aṣṭāṅgahṛdayasaṃhitā

pittāttālugale dāhaḥ śoṣa uktāvasūyanam||25||

Sarvāṅgasundarā

pittāt svarabhede sati tāluni gale ca dāhaḥ, tathā śoṣaḥ, prakṛtatvāttālugalayoreva| tathā, uktāvasūyanaṃ-vākyaviṣaye+asahanam, pittasvarabhedī vākyaṃ vaktumasamartha ityarthaḥ|

Aṣṭāṅgahṛdayasaṃhitā

limpanniva kaphātkaṇṭhaṃ mandaḥ khurakhurāyate||26||

svaro vibaddhaḥ------------------------------||26||

Sarvāṅgasundarā

kaphātsvarabhede kaṇṭhaṃ limpanniva-upalepamiva galasya kurvan, khurakhurāyate-prakṛtatvāt kaṇṭhasyaiva khurakhuramityavyaktaṃ śabdaṃ karoti| tathā, sarvebhyaḥ svarabhedebhyo+ayaṃ mandaḥ svaro-noccaiḥ śrūyate| tathā, vibaddho-vadato madhye skhalanarūpaḥ|

Aṣṭāṅgahṛdayasaṃhitā

----------sarvaistu sarvaliṅgaḥ-------------||26||

Sarvāṅgasundarā

sarvaiḥ-tribhirdoṣaiḥ samuditaiḥ, sarvaliṅgaḥ-tridoṣalakṣaṇaḥ, sarvabhedo bhavati|

Aṣṭāṅgahṛdayasaṃhitā

-----------------------------------kṣayātkaṣet||26||

dhūmāyatīva cātyartham------------------------||27||

Sarvāṅgasundarā

kṣayāt svarabhedaḥ kaṣet-hiṃsyāt, kaṇṭhamarmaghaṭanādityarthaḥ| anuktamapi prakṛtatvāt kaṇṭhamiti labhyate| tathā, kṣayasvarabhedī dhūmāyatīvātiśayena| atyarthaśabdena pittasvarabhede+api dhūmāyanaṃ bhavatīti gamayati| dhūmāyatīti dhūmaniḥsaraṇamiva nāsikādideśeṣvanubhavati|

Aṣṭāṅgahṛdayasaṃhitā

---------------------------medasā śleṣmalakṣaṇaḥ||27||

kṛcchralakṣyākṣaraśca---------------------------||27||

Sarvāṅgasundarā

medasā svarabhedaḥ śleṣmasvarabhedalakṣaṇaḥ| tathā, kṛcchreṇa-kathañcit, lakṣyāṇi-jñeyāni, akṣarāṇi yatra sa evam| etadeva kṛcchralakṣyākṣaratvaṃ kaphasvarabhedādadhikam|

Aṣṭāṅgahṛdayasaṃhitā

-----------------------atra sarvairantyaṃ ca varjayet||27||

iti svarabhedanidānam||2||

Sarvāṅgasundarā

sarvairdoṣairyaḥ svarabhedaḥ, tathā+ante paṭhitatvānmedaḥsvarabhedaḥ-antyaḥ, taṃ ca varjayet| caturastvanyān sādhayedityarthādavagamyate|

Aṣṭāṅgahṛdayasaṃhitā

athārocakanidānam||28||

arocako bhaveddoṣairjihvāhṛdayasaṃśrayaiḥ||28||

sannipātena manasaḥ santāpena ca pañcamaḥ||28||

Sarvāṅgasundarā

jihvā ca hṛdayaṃ ca jihvāhṛdayam, tatsaṃśrayaḥ-āśrayo, yeṣāṃ taistatrasthaiḥ pṛthagvātapittakaphairarocakaḥ syāt| tathā, sannipātenārthājjihvāhṛdayasaṃśritenārocakaḥ syāditi yojyam| tathā, manasaḥ santāpena-anekavidhena krodhaśokādinopataptena, pañcamo+arocaka āganturbhavet| atrāpi yathāsvaṃ doṣāṇāṃ jihvāhṛdayasaṃśritatvamavaśyamāśrayaṇīyam| upādānādeva pañcatve labdhe manaḥsantāpajaḥ pañcama eveti niyamārthaṃ pañcamagrahaṇam| manyuśokādyanekaprakāramanaḥsantāpatve+apyeka eva manaḥsantāpajo+arocaka ityarthaḥ|

Aṣṭāṅgahṛdayasaṃhitā

kaṣāyatiktamadhuraṃ vātādiṣu mukhaṃ kramāt||29||

sarvotthe virasaṃ śokakrodhādiṣu yathāmalam||29||

ityarocakanidānam||3||

Sarvāṅgasundarā

vātādyudbhaveṣvarocakeṣu mukhaṃ-āsyaṃ, krameṇa kaṣāyatiktamadhuraṃ bhavati| vyādhisvabhāvāt pittārocake+api tiktavaktratā bhavati, na kaṭukāsyatvam| sarvotthe-sannipātaje+arocake, virasamāsyaṃ bhavati-niścitarasājñānam| śokakrodhādisamuttheṣvarocakeṣu yathāmalaṃ-yathādoṣaṃ, mukhaṃ bhavet| tatra śokabhayakāmalobherṣyādisantaptamanaḥsamutthe vātaprakopāt kaṣāyam, krodhasantaptamanaḥsamutthe vātaprakopāt tiktam, grahopataptamanaḥsamutthe sannipātaprakopāt virasāsyatvam, iti yathāmalaśabdasyārthaḥ|

Āyurvedarasāyana

pañcānāmarocakānāṃ lakṣaṇānyāha-kaṣāyatiktamadhuramiti| "grahādā sannipātasya bhayādou marutastraye| kopaḥ kope+api pittasya" (hṛ. ni. a. 2|43) iti śokādau doṣaviśeṣo jñeyaḥ| ityarocakanidānam|

Aṣṭāṅgahṛdayasaṃhitā

atha chardinidānam||30||

chardirdoṣaiḥ pṛthaksarvairdviṣṭairarthaiśca pañcamī||30||

Sarvāṅgasundarā

pṛthak-pratyekaṃ, doṣaiḥ-vātapittakaphaiḥ, chardirbhavet| sannipatitaistribhirapi chardiḥ syāt| tathā, dviṣṭaiḥ-anabhipretaiḥ śabdādibhiśca, pañcamī chardirbhavet| pūrvavat pañcamītyetanniyamārtham| dviṣṭānāṃ hyarthānāṃ bahutvāt bahvyaśchardayo bhavantītyāśaṅkyate tathā śaṅkānivṛttaye dviṣṭārthayogajā ekaiva chardirityuktam|

Aṣṭāṅgahṛdayasaṃhitā

udāno vikṛto doṣān sarvāsvapyūrdhvamasyati||30||

Sarvāṅgasundarā

udānākhyo vāyurvikṛtaḥ sarvānapi doṣān-vātapittakaphān, ūrdhvamasyati-kṣipati| apiśabda evārthe, sarvāsveva chardiṣvityarthaḥ|

Aṣṭāṅgahṛdayasaṃhitā

tāsūtkleśāsyalāvaṇyaprasekārucayo+agragāḥ||31||

Sarvāṅgasundarā

tāsu-chardiṣu, utkleśādayo+agragāḥ-agre gacchanti prāgrūpatayodbhavanti| utkleśaḥ-svasthāna eva mūrtasya doṣasyodayo budbudavadutthānam|

Aṣṭāṅgahṛdayasaṃhitā

nābhipṛṣṭhaṃ rujan vāyuḥ pārśve cāhāramutkṣipet||31||

tato vicchinnamalpālpaṃ kaṣāyaṃ phenilaṃ vamet||32||

śabdodgārayutaṃ kṛṣṇamacchaṃ kṛcchreṇa vegavat||32||

kāsasyāśoṣahṛnmūrddhasvarapīḍāklamānvitaḥ||33||

Sarvāṅgasundarā

vāyuḥ kāsādimān idamidaṃ kurvan vamet-chardiṃ karoti| nābhiṃ pṛṣṭhaṃ ca rujan-pīḍayan, pārśve ca rujan, āhāramutkṣipet-ūrdhvaṃ prerayet| tataḥ-tasmādāhārasyordhvagamanādanantaraṃ, vicchinnaṃ kṛtvā-na nirantaraṃ, alpālpaṃ-alpaṃ kṛtvā, kaṣāyaṃ vamet-na madhurādyanyatamam| tathā, phenilaṃ-phenayuktam| phenilamiti "phenādilacca" itīlac| tathā, śabdayutamudgārayutam| tathā, kṛṣṇaṃ-kṛṣṇavarṇam| tathā, acchaṃ-tanu| tathā, kṛcchreṇa-kathaṃkathañcit na yathāsukham| tathā, vegavat-vegayutam|

Aṣṭāṅgahṛdayasaṃhitā

pittātkṣārodakanibhaṃ dhūmraṃ haritapītakam||33||

sāsṛgamlaṃ kaṭūṣṇaṃ ca tṛṇmūrcchātāpadāhavat||34||

Sarvāṅgasundarā

pittāt kṣārodakasadṛśādikaṃ vamet| tathā, tṛṇmūrchātāpadāhā vidyante yasmiṃstadevaṃ tṛṣṇādiyuktaṃ yathā bhavati tathā vamet|

Aṣṭāṅgahṛdayasaṃhitā

kaphāt snigdhaṃ ghanaṃ śītaṃ śleṣmatantugavākṣitam||34||

madhuraṃ lavaṇaṃ bhūri prasaktaṃ lomaharṣaṇam||35||

mukhaśvayathumādhuryatandrāhṛllāsakāsavān||35||

Sarvāṅgasundarā

kaphātsnigdhādikaṃ vamet| tathā, śleṣmaṇaḥ sambandhinā tantujālena gavākṣitam| tathā, mukhaśvayathvādimān| tathā, madhurādikaṃ vamet|

Aṣṭāṅgahṛdayasaṃhitā

sarvaliṅgā malaiḥ sarvai riṣṭoktā yā ca tāṃ tyajet||36||

Sarvāṅgasundarā

sarvaliṅgā chardiḥ sarvairmalaiḥ-vātapittakaphaiḥ sannipatitaiḥ, bhavet| na kevalaṃ tribhirdoṣaiḥ sarvaliṅgā, yā ca riṣṭoktā-vikṛtivijñānīyādhyāye (hṛ. śā. a. 5|77) - "chardirvegavatī" ityādinā granthenoktā, sā+api sarvaliṅgā-doṣatrayalakṣaṇopetā, tāṃ tyajet-na cikitset| na tu riṣṭoktā yā chardistāṃ tyajediti vyākhyeyam, tasyā riṣṭatvenaivāsādhyatvasya pratipāditatvāt|

Aṣṭāṅgahṛdayasaṃhitā

pūtyamedhyāśucidviṣṭadarśanaśravaṇādibhiḥ||36||

tapte citte hṛdi kliṣṭe chardirdviṣṭārthayogajā||37||

Sarvāṅgasundarā

pūtyādibhistapte citte-upatapte manasi, tathā taireva pūtyādibhiḥ kliṣṭe-pīḍite, hṛdi yā jāyate chardiḥ sā dviṣṭārthayogajā chardirucyate| ādiḥ-prakāre, yathā-ākṛtigaṇeṣu|

Aṣṭāṅgahṛdayasaṃhitā

vātādīneva vimṛśetkṛmitṛṣṇāmadauhṛde||37||

śūlavepathuhṛllāsairviśeṣāt kṛmijāṃ vadet||38||

kṛmihṛdrogaliṅgaiśca-----------------------||38||

iti chardinidānam||4||

Sarvāṅgasundarā

kāraṇe kāryopacārāt kṛmyādiśabdaireva chardaya ucyante| kṛmitṛṣṇāmagarbhiṇīdauhṛdaje chardiṣi vātādīneva yathā yathaṃ svalakṣaṇairvimṛśet-vicārayellakṣayet| na hi vātādīnantareṇaitāḥ chardayaḥ kathañcidapi sambhavanti| ata evaivakāro+avadhāraṇārtho+atra vyadhāyi| evaṃ kṛmijāṃ kadācidvāyucchardilakṣaṇopetāmathavā pittacchardilakṣaṇopetāṃ kaphacchardilakṣaṇopetāṃ vā yathāyathaṃ lakṣayet| evaṃ tṛṣṇāmadauhṛdacchardiṣi vātādīn vimṛśet| viśeṣeṇa śūlavepathuhṛllāsaiḥ kṛmijāṃ vadet| kṛmihṛdrogalakṣaṇaiśca-anantarameva vakṣyamāṇaiḥ, kṛmijāṃ vadet|

Aṣṭāṅgahṛdayasaṃhitā

atha hṛdroganidānam||38||

---------------------smṛtāḥ pañca tu hṛdgadāḥ||38||

teṣāṃ gulmanidānoktaiḥ samutthānaiśca sambhavaḥ||39||

Sarvāṅgasundarā

hṛdgadāḥ pañca smṛtāḥ, tantrakṛdbhiriti śeṣaḥ| [teṣāṃ-hṛdrogāṇāṃ, gulmanidānoktaiḥ-vakṣyamāṇaiḥ, samutthānaiḥ-kāraṇaiḥ, sambhavaḥ-utpattiḥ| ]

Āyurvedarasāyana

atha hṛdrogaprakaraṇam| tatra hṛdrogabhedānāha-smṛtā iti| vātapittakaphasannipātakrimibhiḥ| saṅgrahe tu (ni. a. 5) -"teṣāṃ gulmanidānoktaiḥ samutthānaiścha sambhavaḥ|" iti| samutthānaiḥ-hetubhiḥ|

Aṣṭāṅgahṛdayasaṃhitā

vātena śūlyate+atyarthaṃ yudyate sphuṭatīva ca||39||

bhidyate śuṣyati stabdhaṃ hṛdayaṃ śūnyatā dravaḥ||40||

akasmāddīnatā śoko bhayaṃ śabdāsahiṣṇutā||40||

vepathurveṣṭanaṃ mohaḥ śvāsarodho+alpanidratā||41||

Sarvāṅgasundarā

vātena hṛdroge+atyarthaṃ hṛdayaṃ śūlyate| atyarthaśabdenedaṃ gamayati,-anyeṣvapi hṛdrogeṣu hṛdayaṃ śūlyate+atiśayena tu vātaje hṛdroge iti| tathā, tudyate-prājaneneva| śūlaṃ-santatā pīḍā| todo-vicchinno+atiśayena rugudbhavaḥ| tathā, hṛdayaṃ sphuṭatītyādikriyādiyutaṃ bhavati| tathā, śūnyatā dravatvaṃ ca, prakṛtatvāddhṛdayasyaiva syāditi bodhyam|

Āyurvedarasāyana

vātajalakṣaṇamāha-vāteneti| śūlyate-pīḍaneneva| tudyate-nisvanenava| sphuṭati-viśīryateti| bhidyatevidāraṇeneva| śūnyatā dravaḥ, akasmāddīnatāśokādīni [ca] nava hṛdayasya|

Āyurvedarasāyana

pittajalakṣaṇamāha-pittāditi|

Aṣṭāṅgahṛdayasaṃhitā

pittā ttṛṣṇā bhramo mūrcchā dāhaḥ svedo+amlakaḥ klamaḥ||41||

chardanaṃ cāmlapittasya dhūmakaḥ pītatā jvaraḥ||42||

Sarvāṅgasundarā

pittāt-pittena, tṛṣṇādaya syuḥ|

Sarvāṅgasundarā

kaphajalakṣaṇamāha-śleṣmaṇeti|

Aṣṭāṅgahṛdayasaṃhitā

śleṣmaṇā hṛdayaṃ stabdhaṃ bhārikaṃ sāśmagarbhavat||42||

kāsāgnisādaniṣṭhīvanidrālasyārucijvarāḥ||43||

Sarvāṅgasundarā

śleṣmaṇā hṛdroge hṛdayaṃ stabdhaṃ, tathā bhārikaṃ-guru, bhavati| katham ? sāśmagarbhavat-vidyamānāśmagarbhasadṛśam| tathā, kāsādayaḥ syuḥ|

Aṣṭāṅgahṛdayasaṃhitā

sarvaliṅgastribhirdoṣaiḥ-----------------------||43||

Āyurvedarasāyana

tridoṣajalakṣaṇamāha-sarvaliṅgamiti|

Sarvāṅgasundarā

sarvaliṅgo hṛdrogastribhirdoṣaiḥ syāt|

Aṣṭāṅgahṛdayasaṃhitā

--------------------------kṛmibhiḥ śyāvanetratā||43||

tamaḥpraveśo hṛllāsaḥ śoṣaḥ kaṇḍūḥ kaphasrutiḥ||44||

hṛdayaṃ pratataṃ cātra krakaceneva dāryate||44||

cikitsedāmayaṃ ghoraṃ taṃ śīghraṃ śīghrakāriṇam||45||

iti hṛdroganidānam||5||

Sarvāṅgasundarā

kṛmibhiśca hṛdroge śyāvākṣitādyāḥ syuḥ| atra-kṛmihṛdroge, hṛdayaṃ krakaceneva-karapatreṇeva, [ pratataṃ- ] santataṃ, dāryate| taṃ-kṛmihṛdrogākhyamāmayaṃ, ghoraṃ-atiduḥsahaṃ, śīghrakāriṇaṃ-āśuvighātakāriṇaṃ, śīghraṃ-āśveva, cikitset| mahāmarmaṇo hṛdayasya kṛmibhirbhakṣaṇāt|

Āyurvedarasāyana

kṛmijalakṣaṇamāha-kṛmibhiriti| vaṅgasene (hṛdayarogādhikāre ślo. 1-4) -"atyuṣṇagurvamlakaṣāyatiktaśramābhighātādhyaśanaprasaṅgaiḥ| sañcintanairvegavidhāraṇaiścha hṛdāmayaḥ pañcavidhaḥ pradiṣṭaḥ|| dūṣiyitva rasaṃ doṣā viguṇā hṛdayaṃ gatāḥ| hṛdi bādhāṃ prakurvanti hṛdrogaṃ taṃ pracakṣate||' iti hṛdroganidānam|

Aṣṭāṅgahṛdayasaṃhitā

atha tṛṣṇānidānam||45||

tatprakopo hi saumyadhātupraśoṣaṇāt||46||

jihvāmūlagalaklomatālutoyavahāḥ sirāḥ||47||

saṃśoṣya tṛṣṇā jāyante-------------------||48||

Sarvāṅgasundarā

vātādibhiḥ pañca tṛṣṇāḥ syuḥ| ṣaṣṭhī syādupasargācca| upādānādeva ṣaṭsaṅkhyāyā labdhatvāt ṣaṣṭhītyetadvacanaṃ niyamārtham| āmodbhavādyā yā vakṣyamāṇāstṛṣṇāstāḥ sarvāstṛṣṇānāṃ ṣaṭtvaṃ nātikrāmanti, vātapittajatvāt| prāyeṇa tāsāmāsvevāntarbhāvaḥ| sa0-sarvāsu-pūrvoktāsu vakṣyamāṇāsu ca tṛṣṇāsu, vātapitte kāraṇam| sa0-hi-yasmāt, saumyasya śarīragatasya dhātoḥ-śleṣmaṇo rasāderdhātoḥ, āhāravihārādinā yatpraśoṣaṇaṃ tasmāt, tayoḥ-vātapittayoḥ, prakopo 'jāyate' ityadhyāhāryam| kimbhūtaḥ prakopaḥ ? sarvadehabhramotkampatāpatṛḍdāhamohakṛt| sa0-jihvādisirāḥ saṃśoṣya tṛṣṇāḥ samutpadyante|

Āyurvedarasāyana

atha tṛṣṇānidānam| tatra tṛṣṇābedānāhavātāditi| ā0 ra0-vātapittahetukatvamāha-vātapitte tviti| ā0 ra0-ukte yuktimāha-tatprakopo hīti| hi-yasmāt, tayoḥ-vātapittayoḥ prakopaḥ, sarvasmin dehe bhramādīn karoti| saumyān dhātūn praśoṣya tasmāt | tābhyāṃ vinā na tṛṣṇotpattiḥ| bhramādīnāṃ grahaṇaṃ tṛṣṇopadravatvajñāpanārtham| ā0 ra0-tṛṣṇāsamprāptimāha-jihvāmūlagaleti|

Aṣṭāṅgahṛdayasaṃhitā

-------------------------tāsāṃ sāmānyalakṣaṇam||48||

mukhaśoṣo jalātṛptirannadveṣaḥ svarakṣayaḥ||48||

kaṇṭhauṣṭhajihvākārkaśyaṃ jihvāniṣkramaṇaṃ klamaḥ||49||

pralāpaścittavibhraṃśastṛṅgrahoktāstathā+a+amayāḥ||49||

Sarvāṅgasundarā

mukhaśoṣādikaṃ tṛṅgrahoktāmayaparyantaṃ nirdiṣṭaṃ tāsāṃ-tṛṣṇānāṃ, sāmānyalakṣaṇam| tṛṅgrahoktāḥ-rogānutpādanīyoktāḥ (hṛ. sū. a. 4|10) śoṣāṅgasādabādhiryādayaḥ|

Āyurvedarasāyana

sāmānyarūpamāha-tāsāmiti| tṛṭgrahoktāḥ-"śoṣāṅgasādabādhiryasammohabhramahṛdgadāḥ| tṛṣṇāyā nigrahāt" (hṛ.sū.a. 4/10) ityuktāḥ|

Aṣṭāṅgahṛdayasaṃhitā

mārutāt kṣāmatā dainyaṃ ṣaṅkhatodaḥ ṣirobhramaḥ||50||

gandhājñānāsyavairasyaṣrutinidrābalakṣayāḥ||50||

ṣītāmbupānāddṛddhiṣca------------------------||51||

Sarvāṅgasundarā

vātāttṛṣṇāyāṃ kṣāmatādyāḥ syuḥ|

Aṣṭāṅgahṛdayasaṃhitā

ā raṃ-vātajālakṣaṇamāha-mārutāditi|

Āyurvedarasāyana

pittajālakṣaṇamāha-pittāditi| pratataṃ śoṣaḥ mukhe, pittaryaṃ(?)|

Aṣṭāṅgahṛdayasaṃhitā

-------------------------pittānmūrcchāsyatiktatā||51||

raktekṣaṇatvaṃ pratataṃ śoṣo dāho+atidhūmakaḥ||51||

Sarvāṅgasundarā

pittāttṛṣṇāyāṃ mūrcchādayo bhavanti|

Aṣṭāṅgahṛdayasaṃhitā

kapho ruṇaddhi kupitastoyavāhiṣu mārutam||52||

srotaḥsu sa kaphastena paṅkavacchoṣyate tataḥ||52||

śukairivācitaḥ kaṇṭho nidrā madhuravakkratā||53||

ādhmānaṃ śiraso jāḍyaṃ staimityacchardyarocakāḥ||53||

ālasyamavipākaśca-----------------------------||54||

Āyurvedarasāyana

kaphajālakṣaṇamāha-kapho ruṇaddhīti| kaphasya sākṣāddhetutvābhāvāt tadavarodhakaḥpitena vātena śuṣkatvamuktam| tataḥ-śuṣkakaphāt|

Sarvāṅgasundarā

kaphaḥ kupito jalavāhiṣu srotaḥsu yadā mārutaṃ ruṇaddhi tadā sa ca kaphastena-marutā, paṅka iva śoṣyate| tataḥ-tasminkaphe śuṣke sati, kaṇṭhaḥ śūkairivācito-vyāptaḥ, syāt| tathā, nidrādayaśca syuḥ|

Aṣṭāṅgahṛdayasaṃhitā

-------------------------sarvaiḥ syātsarvalakṣaṇā||54||

Sarvāṅgasundarā

sarvaiḥ-sannipatitaiḥ, sarvaliṅgā tṛṣṇā syāt|

Āyurvedarasāyana

sannipātajālakṣaṇamāha-sarvaiḥ syāditi|

Aṣṭāṅgahṛdayasaṃhitā

āmodbhavā ca, bhaktasya saṃrodhādvātapittajā||54||

uṣṇaklāntasya sahasā śītāmbho bhajatastṛṣam||55||

ūṣmā ruddho gataḥ koṣṭhaṃ yāṃ kuryātpittajaiva sā||55||

yā ca pānātipānotthā, tīkṣṇāgneḥ snehajā ca yā||56||

snigdhagurvamlalavaṇabhojanena kaphodbhavā||56||

Sarvāṅgasundarā

āmodbhavā ca tṛṣṇā bhaktasyāhārasya saṃrodhāt syāt| sā ca vātapittajā| uṣṇena mlānasya narasya sahasā-jhaṭityeva, śītaṃ jalaṃ sevamānasyoṣmā ruddhaḥ koṣṭhaṃ gato yāṃ tṛṣaṃ-tṛṣṇāṃ, kuryāt sā pittajaiva tṛṣṇā, na tvanyā bodhyā| yā ca tṛṭ pānasya-madyapānasya, atipānodbhavā sā+api pittajaiva| yā ca tīkṣṇāgneḥ puruṣasya snehajā tṛṭ sā+api pittajaiva| snigdhādiguṇayuktena bhojanena yā tṛṭ syāt sā kaphasambhavā vedyā|

Āyurvedarasāyana

tṛṣṇāntarāṇāmantarbhāvamāha-āmodbhavā ceti, āmajāyāḥ sannipātajāyāmantarbhāvaḥ| bhaktasya saṃrodhādvātapittajeti, upavāsajāyāḥ vātapittajāyām| uṣṇakṛlāntasyasahasā śītāmbho bhajatastṛṣam| ūṣmā ruddho gataḥ koṣṭhaṃ yāṃ kuryātpittajaiva seti, uṣṇapīḍitasya sahasā bahiḥ śītāmbusecanājjātāyāḥ pittajāyāḥ pittajāyām| yā ca pānātipānottheti, madyātipānajāyāścha| tīkṣṇā gnisnehajā ca yeti, tīkṣṇāgnipītasnehajāyāścha| snigdhagurvamlalavaṇabhojanena kaphodbhaveti, snigdhādibhojhanajāyāḥ kaphajāyām|

Sarvāṅgasundarā

rasakṣayajālakṣaṇamāha-tṛṣṇeti| rasakṣayoktena-"raseroukṣyaṃ śramaḥ śoṣo glāniḥ śabdāsahiṣṇutā (hṛ. sū.a. 11)|" "vepathurveṣṭanaṃ mohaḥ śvāsarodho+alpanidratā|" (?) ityuktena|

Aṣṭāṅgahṛdayasaṃhitā

tṛṣṇā rasakṣayoktena lakṣaṇena kṣayātmikā||57||

Sarvāṅgasundarā

rasakṣayoktena lakṣaṇena-"rase raukṣyaṃ śramaḥ" (hṛ. sū. a. 11|17) ityādigranthanirdiṣṭena lakṣaṇena, kṣayātmikā tṛṣṇā bodhyā|

Āyurvedarasāyana

upasargajālakṣaṇamāha-śoṣameheti| śoṣo-rājayakṣmā| mehaḥ-pramehaḥ| ādiśabdāt kāsaśvāsoraḥkṣatodarādayaḥ| anyaḥ-eṣāmanyatamo yo dīrgho rogaḥ, tenopasargaḥ-abhibhūtatvaṃ, tasmāt| asādhyalakṣaṇaṃ vikṛtivijñāne (hṛ. śā. a. 5178) -"tṛṣṇā+anyarogakṣapitaṃ bahirjihvaṃ vicetanam|" iti| vaṅgasene (tṛṣādhikāre ślo. 1) -"bhayaśramābhyāṃ balasaṅkṣayādvā ūrdhvaṃ citaṃ pittavivarddhanaiśca| pittaṃ savātaṃ kupitaṃ narāṇāṃ tāluprapannaṃ janayetpipāsām| bāṣpāvarodhātkaphasaṃvṛte+agnau tṛṣṇā balāsena bhavettathā tu| sarvāsvatiprasaktā rogakṛśānāṃ vamiprasaktānām| ghoropadravyuktā tṛṣṇāmaraṇāya vijñeyā||" iti| iti tṛṣṇānidānam| [iti hemādriṭīkāyāmāyurvedarasāyane| nidānaṃ rājayakṣmādi sāmastyena nirūpitam|| 5||]

Aṣṭāṅgahṛdayasaṃhitā

śoṣamehajvarādyanyadīrgharogopasargataḥ||57||

yā tṛṣṇā jāyate tīvrā sopasargātmikā smṛtā||5||

57 1/2||5||

iti tṛṣṇānidānam||5||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye śarīrasthāne rājayakṣmādinidānaṃ nāma pañcamo+adhyāyaḥ||5||

śoṣamehajvarādyanyatamadīrgharogopasargāt-dīrghakālānubandhāt, yā tṛṣṇā syāt sopasargātmikā smṛtā, munīndrairiti śeṣaḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne rājayakṣmādinidānaṃ nāma pañcamo+adhyāyaḥ samāptaḥ|| 5||

madātyayādinidanādhyāyaḥ

6

Aṣṭāṅgahṛdayasaṃhitā

athāto madātyayādinidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

pūrvavadvyākhyā|

Aṣṭāṅgahṛdayasaṃhitā

tīkṣṇoṣṇarūkṣasūkṣmāmlaṃ vyavāyyāśukaraṃ laghu||1||

vikāṣi viśadaṃ madyamojaso+asmādviparyayaḥ||1||

Sarvāṅgasundarā

tīkṣṇoṣṇādiguṇaṃ madyam| asmāt-madyāt, ojaso viparyayo-vaiparītyam, yathā-mandaśītasnigdhasāndramadhurasthiracirakṛdguruślakṣṇapicchilatvam|

Aṣṭāṅgahṛdayasaṃhitā

tīkṣṇādayo viṣe+apyuktāścittopaplāvino guṇāḥ||2||

jīvitāntāya jāyante viṣe tūtkarṣavṛttitaḥ||2||

Sarvāṅgasundarā

eta eva tīkṣṇādayo daśa guṇā viṣe+apyuktāḥ| cittamupaplāvituṃ śīlaṃ yeṣāṃ te cittopaplāvinaḥ,-cittavibhramakāriṇaḥ| na kevalaṃ madya ityapiśabdārthaḥ| nanu, yadi ta eva tīkṣṇādayo guṇā viṣe, ta eva madye, tatkathaṃ viṣasthā eva tīkṣṇādayo mārayanti na madyasthāḥ ? ityatra yuktimāha-jīvitāntāyetyādi| viṣasthāstīkṣṇādayo ye guṇāste māraṇāya sampadyate, utkarṣavṛttitaḥ-utkarṣavartanāt|

Aṣṭāṅgahṛdayasaṃhitā

tīkṣṇādibhirguṇairmadyaṃ mandādīnojaso guṇān||3||

daśabhirdaśa saṅkṣobhya ceto nayati vikriyām||3||

ādye made-----------------------------------||4||

Sarvāṅgasundarā

tīkṣṇādibhirdaśabhirguṇairmandādīnojasaḥ sambandhino guṇān saṅkṣobhya-samantādduṣṭatāmāpādya, ceto vikriyāṃ-vikāraṃ nayati, ādye made| nanu, tīkṣṇādibhirmandādīnityetāvadevāstu, kiṃ daśabhirdaśetyanena? pāṭhādeva hi daśasaṅkhyā+avagamiṣyate| astyetat| kintu sarvaireva tīkṣṇādibhiḥ sarvānapi mandādīn saṅkṣobhya ceto vikriyāṃ madyaṃ nayati, na tu kiyadbhirapi tīkṣṇādibhiḥ kiyata eva mandādīn, iti pratipādanāya saṅkhyāgrahaṇam| utkarṣatāratamyatastvastyeva viśeṣaḥ, tena sarvatra madenaiva tulyaḥ kṣobha iti vedyam| ādye ca made yathāsvaṃ prabodhajanake pumān sthito madyapānāttādātvikaṃ sukhaṃ samadhigacchatītyanuktamapi sambhāvyate| tathā ca muniḥ (ca. ci. a. 24|64)- "pañcasvartheṣu kānteṣu yā ratiḥ prathame made| yūnāṃ vā sthavirāṇāṃ vā tasyā nāstyupamā bhuvi||" iti|

Aṣṭāṅgahṛdayasaṃhitā

-------------dvitīye tu pramādāyatane sthitaḥ||4||

durvikalpahato mūḍhaḥ sukhamityadhimucyate||4||

Sarvāṅgasundarā

anantaraṃ dvitīye tu made sthitaḥ-prāptaḥ, svārthairduṣṭaistaistairvikalpairhataḥ-puruṣārthādvinaṣṭaḥ, ata eva mūḍhaḥ-kāryākāryānabhijñaḥ, sukhamityadhimucyate-sukhamiti jñānena prathamamadotpannena tadānīmadhimucyate-adhikaṃ kṛtvā tena sukhena parityajyate| tādātvikamādyaṃ sukhaṃ nānubhavati, ojaso vihatatvāt| anye tvāhuḥ,-avamucyate-niścinoti sukhametadityabhiniviśate| kimbhūte made sthitaḥ ? pramādāyatane, pramādānāṃ-sāhasānāmihāmutra cāśubhahetūnāṃ, [ āyatane- ] sthāne|

Sarvāṅgasundarā

madhyamottamayoḥ-dvitīyatṛtīyayoḥ, sandhiṃ prāpya-antaraṃ labdhvā, puruṣo rājasatāmaso na kiñcidaśubhaṃ nācaret-api tu sarvamaśubhamācaret| rājasasahitastāmaso rājasatāmasaḥ| śākapārthivāditvāt madhyama (uttara) padalopī samāsaḥ, rājaso vā tāmaso vetyarthaḥ| rājasatāmasagrahaṇāt sātvikaḥ puruṣo nedṛśīmavasthāṃ prāpnotīti gamayati| niraṅkuśa iva vyālaḥ| yathā,-vyālo-duṣṭahastī, jaḍo-badhiraḥ, tathā niraṅkuśo, na kiñcidaśubhaṃ nācaret, unmārgapravṛttatvāt| tantrāntare caivamuktam-"sātvike śaucadākṣiṇyaharṣamaṇḍanalālasaḥ| gītādhyayanasaubhāgyasuratotsāhakṛnmadaḥ|| rājase duḥkhaśīlatvamātmatyāgaṃ sasāhasam| kalahaṃ sānubandhaṃ ca karoti puruṣe madaḥ|| aśaucanidrāmātsaryāgamyāgamanalolatāḥ| asatyabhāṣaṇaṃ cāpi kuryādvai tāmase madaḥ||" iti| vyālagrahaṇādyaḥ śuddhasvabhāvo hastī sa sṛṇirahito+api kadāciddhastyārohaśabdaśravaṇāt kālocitaṃ saṅketamupalabhya yuktamācaratyeveti, ato vyālo niraṅkuśa iti dvitayamupanyastam| tejasaḥ kiñciccheṣatvāt nindyāmimāmavasthāṃ prāptaḥ|

Aṣṭāṅgahṛdayasaṃhitā

madhyamottamayoḥ sandhiṃ prāpya rājasatāmasaḥ||5||

niraṅkuśa iva vyālo na kiñcinnācarejjaḍaḥ||5||

Aṣṭāṅgahṛdayasaṃhitā

iyaṃ bhūmiravadyānāṃ dauḥśīlyasyedamāspadam||6||

eko+ayaṃ bahumārgāyā durgaterdeśikaḥ param||6||

niśceṣṭaḥ śavavacchete tṛtīye tu made sthitaḥ||7||

maraṇādapi pāpātmā gataḥ pāpatarāṃ daśām||7||

Sarvāṅgasundarā

avadyānāṃ-nindyānāṃ, iyaṃ-madāvasthā, bhūmiḥ-ākaraḥ| tathā, dauḥśīlyasya-asamāhitatvasya, idaṃ-madāvasthāntaraṃ, āspadaṃ-āvasathaḥ| eko+ayaṃ-madaviśeṣo, bahumārgāyāḥ-anekamukhāyā durgateḥ, paraṃ kṛtvā deśikaḥ-ācāryaḥ| sa0-tṛtīye-uttame made, sthito narastejaso vihatatvāt niśceṣṭaḥ-ceṣṭayā kāyavāṅmanolakṣaṇayā rahitaḥ, ata eva śavavacchete-mṛtānukalpaḥ svapiti| evaṃ ca satyasau pāpātmā maraṇādapi pāpatarāmavasthāṃ prāptaḥ| yato mṛto maraṇātsamanantarameva śarīrāntaraṃ prāpya sukhādīn vindate| tṛtīyāṃ madāvasthāṃ prāptastu puruṣo+aparaśarīrāprāpterna kathāñcit sukhādyanubhavatīti maraṇādapyasya nikṛṣṭatvam|

Aṣṭāṅgahṛdayasaṃhitā

dharmādharmaṃ sukhaṃ duḥkhamarthānarthaṃ hitāhitam||8||

yadāsakto na jānāti kathaṃ tacchīlayedbudhaḥ||8||

Sarvāṅgasundarā

yasminnāsakto-yadāsakto, dharmādīn na jānāti| tat-tathāvidhaṃ madyaṃ, budho-matimān, kathaṃ śīlayet-abhyaset| tatra dharmo-dānādhyayanadevagurupūjādikaḥ| adharmo-hiṃsādiḥ| sukhaṃ-āhlādako+anubhavaḥ| duḥkhaṃ-upatāpaḥ| arthaḥ-ubhayalokahitam| anarthaḥ-ahitam| śīlayedityanena tatrāsaktiṃ niṣedhati, na tu madyapānamapi|

Aṣṭāṅgahṛdayasaṃhitā

madye moho bhayaṃ śokaḥ krodho mṛtyuśca saṃśritāḥ||9||

sonmādamadamūrcchāyāḥ sāpasmārāpatānakāḥ||9||

yatraikaḥ smṛtivibhraṃśastatra sarvamasādhu yat||10||

Sarvāṅgasundarā

madye+atipīte mohādayaḥ saṃśritāḥ-āśritāḥ, madyātipānādanantaraṃ mohādīnāṃ sadbhāvāt| athavā kimatra bahunā+abhihitena| yatra-yasmin madye, smṛtervibhraṃśo-lopaḥ, tatra yatkiñcidvidyate tatsarvamasādhu-aśobhanam| yatraujasau na vihatirhṛtprabodhaśca sa prathamo madaḥ| yatrālpā vihatirojasaḥ sa madhyamaḥ| yatra sarvasyaujasau vihatiḥ sa uttamaḥ| tathā ca muniḥ (ca. ci. a. 24|35) - "ojasyavihate pūrvo hṛdi ca pratibodhite| madhyamo vihate+alpe tu vihate tūttamo madaḥ||" iti|

Aṣṭāṅgahṛdayasaṃhitā

ayuktiyuktamannaṃ hi vyādhaye maraṇāya vā||10||

madyaṃ trivargadhīdhairyalajjāderapi nāśanam||11||

Sarvāṅgasundarā

yasmādayuktyā yojitamannamapi-yatprāṇakaraṃ tadapi, karmavaśādvyādhaye maraṇāya vā sampadyate| madyaṃ tvayuktiyojitaṃ trivargāderapi nāśanam| yuktipītaṃ punastadeva trivargādīnāṃ sādhanamityapiśabdena dyotayati|

Aṣṭāṅgahṛdayasaṃhitā

nātimādyanti balinaḥ kṛtāhārā mahāśanāḥ||11||

snigdhāḥ sattvavayoyuktā madyanityāstadanvayāḥ||12||

medaḥkaphādhikā mandavātapittā dṛḍhāgnayaḥ||12||

Sarvāṅgasundarā

yata evaṃvidhā narā nātimādyanti, tato balavadbhiḥ puruṣaiḥ kṛtāhārairmahāśanaiḥ snigdhaiḥ satvayuktairvayoyuktarmadyocitaistadanvayaiḥ-madyapakulaprasūtaiḥ, medodhikaiḥ kaphādhikaiḥ svalpavātapittairdṛḍhāgnibhiḥ-apakārasahiṣṇvagnibhiḥ, madyaṃ peyam, nāto viparyastaiḥ, ityanyatantrakārakathitāyā yukteratraivāntarbhāvo+anena tantrakṛtā kṛtaḥ|

Aṣṭāṅgahṛdayasaṃhitā

viparyaye+atimādyanti viśrabdhāḥ kupitāśca ye||13||

madyena cāmlarūkṣeṇa sājīrṇe bahunā+ati ca||13||

vātātpittātkaphātsarvaiścatvāraḥ syurmadātyayāḥ||14||

sarve+api sarvairjāyante vyapadeśastu bhūyasā||14||

sāmānyaṃ lakṣaṇaṃ teṣāṃ pramoho hṛdayavyathā||15||

viḍbhedaḥ pratataṃ tṛṣṇā saumyāgneyo jvaro+aruciḥ||15||

śiraḥpārśvāsthirukkampo marmabhedastrikagrahaḥ||16||

urovibandhastimiraṃ kāsaḥ śvāsaḥ prajāgaraḥ||16||

svedo+atimātraṃ viṣṭambhaḥ śvayathuścittavibhramaḥ||17||

pralāpaścardirutkleśo bhramo duḥsvapnadarśanam||17||

Sarvāṅgasundarā

yathānirdiṣṭādvaiparityena, yathā-abalino yāvadadṛḍhāgnaya iti| tathā, viśrabdhāḥ-amṛtamivedaṃ spṛhaṇīyaṃ surebhyaḥ pepīyate+asmābhiriti tadgatamanaso viśvastāḥ, tathā kupitāḥ-kruddhāḥ, ye te+atimādyanti| madyenetyādi| amlarūkṣeṇa ca madyena pītena sarva evātimādyanti| atra cātyamleneti vedyam, madyasya sarvasyaivāmlaprāyatvāt| rūkṣeṇa-na tvīṣatsnigdhena| tathā, sājīrṇe-saśabda īṣadarthe īṣadajīrṇe, tasminneva madye pīte+atimādyanti| tathā, atibahunā pītena madyenātimādyanti| sa0-vātādibhiḥ pṛthak+a+asthitairdoṣaiḥ sannipātena ceti catvāro madātyayā vastusvabhāvājjāyante, nonādhikāḥ| sarve+api madātyayāḥ sarvairapi doṣairjāyante| bhūyasā-bāhulyena tu, vyapadeśaḥ-saṃjñā bhavati, ayaṃ vātamadātyayo yāvat sannipātamadātyayo+ayamiti| sa0-teṣāṃ-madātyayānāṃ, sāmānyaṃ lakṣaṇaṃ-avibhāgena [cihnam], pramohādiduḥsvapnadarśanaparyantam|

Aṣṭāṅgahṛdayasaṃhitā

viśeṣājjāgaraśvāsakampamūrdharujo+anilāt||18||

svapne bhramatyutpatati pretaiśca saha bhāṣate||18||

Sarvāṅgasundarā

vātena madātyaye jāgarādikaṃ pretaiḥ saha bhāṣata iti paryantaṃ syāt|

Aṣṭāṅgahṛdayasaṃhitā

pittāddāhajvarasvedamohātīsāratṛḍbhramāḥ||19||

deho haritahāridro raktanetrakapolatā||19||

Sarvāṅgasundarā

pittena madātyaye dāhādikaṃ raktanetrakapolatāparyantaṃ syāt|

Aṣṭāṅgahṛdayasaṃhitā

śleṣmaṇā chardihṛllāsanidrodardāṅgagauravam||20||

Sarvāṅgasundarā

śleṣmaṇā madātyaye chardyādikamaṅgagauravaparyantaṃ syāt|

Aṣṭāṅgahṛdayasaṃhitā

sarvaje sarvaliṅgatvam-----------------------------||1||

Sarvāṅgasundarā

sarvaje madātyaye sarvaliṅgatvaṃ bhavati|

Aṣṭāṅgahṛdayasaṃhitā

-------------------------muktvā madyaṃ pibettu yaḥ||20||

sahasā+anucitaṃ vā+anyattasya dhvaṃsakavikṣayau||21||

bhavetāṃ mārutātkaṣṭau durbalasya viśeṣataḥ||21||

Sarvāṅgasundarā

ucitaṃ madyaṃ muktvā-ciraṃ kālaṃ parityajya, yaḥ puruṣastadeva sahasā-atimātrayā pibet, athavā+anyadyanmadyaṃ yadanucitaṃ-asātmyaṃ madyaṃ, tatsahasā-atimātraṃ pibet, tasya-puruṣasya, dhvaṃsakavikṣayau vyādhī mārutādbhavetāṃ-jāyeyātām| kimbhūtau ? kaṣṭau,-kṛcchrasādhyau| durbalasya punaḥ puṃsastau viśeṣeṇa bhavetām|

Aṣṭāṅgahṛdayasaṃhitā

dhvaṃsake śleṣmaniṣṭhīvaḥ kaṇṭhaśoṣo+atinidratā||22||

śabdāsahatvaṃ tandrā ca---------------------------||22||

Sarvāṅgasundarā

dhvaṃsake śleṣmaniṣṭhīvādayaḥ syuḥ|

Aṣṭāṅgahṛdayasaṃhitā

----------------------------vikṣaye+aṅgaśirotiruk||22||

hṛtkaṇṭharogaḥ sammohaḥ kāsastṛṣṇā vamirjvaraḥ||23||

Sarvāṅgasundarā

vikṣaye aṅgaśirotirugādyāḥ syuḥ|

Aṣṭāṅgahṛdayasaṃhitā

nivṛtto yastu madyebhyo jitātmā buddhipūrvakṛt||23||

vikāraiḥ spṛśyate jātu na sa śārīramānasaiḥ||24||

iti madātyayanidānam||1||

Sarvāṅgasundarā

śārīramānasānāṃ rogāṇāṃ madyaṃ kāraṇamiti kṛtvā yaḥ pumān jitātmā madyebhyo nivṛtto buddhipūrvakṛt-vimṛśyakārī, sa kadācicchārīrairmānasairvā vikārairna spṛśyate-nākramyate| iti madātyayaḥ|

Aṣṭāṅgahṛdayasaṃhitā

rajomohāhitāhāraparasya syustrayo gadāḥ||24||

rasāsṛk+a+acetanāvāhisrotorodhasamudbhavāḥ||25||

madamūrcchāyasannyāsā yathottarabalottarāḥ||25||

Sarvāṅgasundarā

rajaḥpradhānasya mohapradhānasya tathā+apathyāhāraparasya trayo gadāḥ syuḥ-jāyeran| kimbhūtāḥ ? rasaścāsṛk ca cetanā ca, tā vahanti yāni srotāṃsi, teṣāṃ rodhaḥ samudbhavo-hetuḥ, yeṣāṃ te rasāsṛk+a+acetanāvāhisrotorodhasamudbhavāḥ| madamūrchāyasannyāsāḥ-etatsaṃjñāḥ| te ca yathottarabalottarāḥ| yo ya uttaro yathottaram, balasyottaraṃ-utkarṣaḥ, yathottaraṃ balottaraṃ yeṣāṃ ta evam| madānmūrchāyo balavān tasmādapi sannyāsa ityarthaḥ|

Āyurvedarasāyana

..... rajaḥparaḥ-durlabhaṃ lipsuḥ| mohaparodurbodhabubhutsu| rasaraktaprāṇavāhināṃ trayāṇāmantaḥstrotasāṃ rodhaḥ-asamyagvahanam| hetutraye+adhiṣṭhānatraye+api yathottarādhikyaṃ jñeyam, balādjikyānyathā+anupapatteḥ|

Aṣṭāṅgahṛdayasaṃhitā

atha madanidānam||26||

mado+atra doṣaiḥ sarvaiśca raktamadyaviṣairapi||26||

Sarvāṅgasundarā

atra-eṣu madādiṣu madhye, madaḥ saptadhā,-pṛthagdoṣaiḥ sannipātena raktena madyena viṣeṇa ca|

Āyurvedarasāyana

madasya bhedānāha-mado+atreti| doṣaistrayo bhedāḥ|

Aṣṭāṅgahṛdayasaṃhitā

saktānalpadrutābhāṣaścalaḥ skhalitaceṣṭitaḥ||26||

rūkṣaśyāvāruṇatanurmade vātodbhave bhavet||27||

Sarvāṅgasundarā

vātodbhave made sati pumān saktānalpadrutābhāṣaṇādilakṣaṇo bhavet|

Āyurvedarasāyana

vātajalakṣaṇamāha-saktānalpeti| calaṃ-sakampam|skhalitaṃ-sapratibandham|

Aṣṭāṅgahṛdayasaṃhitā

pittena krodhano raktapītābhaḥ kalahapriyaḥ||27||

Sarvāṅgasundarā

pittena krodhanādilakṣaṇaḥ|

Sarvāṅgasundarā

pittena krodhanādilakṣaṇaḥ|

Aṣṭāṅgahṛdayasaṃhitā

svalpasambaddhavākpāṇḍuḥ kaphāddhyānaparo+alasaḥ||29||

Sarvāṅgasundarā

kaphāt svalpasambaddhavāgādilakṣaṇaḥ|

Āyurvedarasāyana

kaphajalakṣaṇamāha-svalpasambaddhavāgiti|

Aṣṭāṅgahṛdayasaṃhitā

sarvātmā sannipātena----------------------------||28||

Sarvāṅgasundarā

sarvātmā-sarvadoṣalakṣaṇaḥ, sannipātena|

Āyurvedarasāyana

sarvajalakṣaṇamāha-sarvātmeti|

Āyurvedarasāyana

raktajalakṣaṇamāha-raktāditi|

Aṣṭāṅgahṛdayasaṃhitā

-----------------raktātstabdhāṅgadṛṣṭitā||28||

pittaliṅgaṃ ca----------------------------||29||

Sarvāṅgasundarā

raktāt-raktamadāt, stabdhadṛṣṭitā tathā pittamadaliṅgaṃ ca syāt|

Aṣṭāṅgahṛdayasaṃhitā

------------------madyena vikṛtehāsvarāṅgatā||29||

Sarvāṅgasundarā

madyena made vikṛtā ceṣṭā tathā svarasya vikṛtatvamaṅgasya ca|

Āyurvedarasāyana

madyajalakṣaṇamāha-madyeneti|

Aṣṭāṅgahṛdayasaṃhitā

viṣe kampo+atinidrā ca sarvebhyo+abhyadhikastu saḥ||29||

Sarvāṅgasundarā

viṣe-viṣotthe made, kampo+atinidrā ca syāt| sa ca-viṣamadaḥ, sarvebhyo+adhikaḥ|

Āyurvedarasāyana

viṣajalakṣaṇamāha-viṣe kampa iti|

Aṣṭāṅgahṛdayasaṃhitā

lakṣayellakṣaṇotkarṣādvātādīn śoṇitādiṣu||30||

iti madanidānam||2||

Sarvāṅgasundarā

śoṇitādyuttheṣu madeṣu vātādīn lakṣayet-jānīyāt| kutaḥ ? lakṣaṇotkarṣāt-svasvalakṣaṇotkarṣeṇa|

Āyurvedarasāyana

adośajeṣvapi doṣānubandhamāha-lakśayediti| nātra yathāsaṅkhyam| kintu yathāsambhavam|

Aṣṭāṅgahṛdayasaṃhitā

atha mūrcchāyanidānam||30||

aruṇaṃ kṛṣṇanīlaṃ vā khaṃ paśyanpraviśettamaḥ||30||

śīghraṃ ca pratibudhyeta hṛtpīḍā vepathurbhramaḥ||31||

kārśyaṃ śyāvāruṇā chāyā mūrchāye mārutātmake||31||

Sarvāṅgasundarā

mārutodbhave mūrchāye aruṇādyanyatamavarṇamākāśaṃ paśyan pumāṃstamaḥ praviśet-mūḍhāvasthāṃ prāpnoti| śīghraṃ ca pratibudhyeta-saṃjñāṃ labhet| hṛtpīḍāvepathubhramayutastathā kārśyādi ca syāt|

Āyurvedarasāyana

mūrcchāyasya tu doṣajā eva catvāro bhedāḥ tatra vātajalakṣaṇamāha-aruṇamiti| tamaḥ praviṣet-ajñānavyātpo bhavet| pratibudhyeta-tamaso nirgacchet|

Aṣṭāṅgahṛdayasaṃhitā

pittena raktaṃ pītaṃ vā nabhaḥ paśyan viśettamaḥ||32||

vibudhyeta ca sasvedo dāhatṛṭtāpapīḍitaḥ||32||

bhinnaviṇnīlapītābho raktapītākulekṣaṇaḥ||33||

Sarvāṅgasundarā

pittena mūrchāye raktaṃ pītaṃ vā nabhaḥ paśyaṃstamaḥ pumān viśet-mūḍhāvasthāṃ prāpnuyāt| saha svadena vibudhyeta-saṃjñāṃ labhate| tathā dāhādipīḍitastathā bhinnaviḍādikaḥ|

Āyurvedarasāyana

pittajalakṣaṇamāha-pitteneti| dāhaḥ-agnineva duḥkham| tāpaḥ-suryeṇeva|

Aṣṭāṅgahṛdayasaṃhitā

kaphena meṅasaṃkāṣaṃ paṣyannākāṣamāviṣet||33||

tamaṣcirācca budhyeta sahṛllāsaḥ prasekavān||34||

gurubhiḥ stimitairaṅgairārdracarmāvanaddhavat||34||

Sarvāṅgasundarā

kaphena mūrcchāye meghābhamākāśaṃ paśyaṃstama āviśet, cireṇa ca budhyeta-saṃjñā labhate| hṛllāsādimān, tathā+a+adreṇa carmaṇā+avanaddho-veṣṭita iva|

Āyurvedarasāyana

kaphajalakṣaṇamāha-kapheneti| stimitaiḥ-ārdraiḥ| ārdracarmāvanaddhavat-[a]yathābuddhiṃ janayadbhiḥ|

Aṣṭāṅgahṛdayasaṃhitā

sarvākṛtistribhirdoṣairapasmāra ivāparaḥ||35||

pātayatyāśu niśceṣṭaṃ vinā bībhatsaceṣṭitaiḥ||35||

iti mūrcchāyanidānam||36||

Sarvāṅgasundarā

tribhirdoṣairyo mūrcchāyaḥ sarvākāraḥ so+aparo+apasmāra ivāśu-śīghrameva, puruṣaṃ niśceṣṭaṃ pātayati| vinā bībhatsaceṣṭitaiḥ-apasmārotthāni nindyāni ceṣṭitāni varjayitvā, anyatsarvaṃ samānam|

Āyurvedarasāyana

sarvajalakṣaṇamāha-sarvākṛtiriti| rugviniścaye (mā. ni. mūrcchā. ślo. 1) - " kṣīṇasya bahudoṣasa viruddhāhārasevinaḥ| vegāghātādabhighātāddhīnasatvasya vā punaḥ|| karaṇāyataneṣūgrā bāhyeṣvābhyāntareṣu ca| niviṣante yadā doṣāstadā mūrcchāntu mānavāḥ|| dravasvabhāva ityeke ddaṣṭā yadābhimuhyati| guṇāstīvrataratvena sthitāstu viṣamadyayoḥ|| ta eva tasmāttābhyāṃ tu mohau syātāṃ yathoritou| stabdhāṅgaddaṣṭistvasṛjā gūḍhośvāsaśca mūrcchitaḥ|| madyena vilapaṃcchete naṣṭavibhrāntamānasaḥ| gātrāṇi vikṣipanbhūmau jarāṃ yāvanna tat|| vepathusvanpatṛṣṇāḥ syustamaśca viṣamūrcchite| veditavyaṃ tīvrataraṃ yathāsvaṃ viṣalakṣaṇaiḥ|| mūrcchā pittatamaḥprāyā rajaḥ pittānilādbhramaḥ| tamovātakaphātandrā nidrā śleṣmatamobhavā|| yo+anāyāsaḥ śramo dehe prabhūtaśvāsavarjitaḥ| klamaḥ sa iti vijñeya indriyārthaprabādhakaḥ|| hṛtpīḍā jṛmbhaṇaṃ glāniḥ saṃjñādourbalyameva ca| mūrcchānāṃ purvarūpāṇi yathāsvaṃ ca vibhāvayet|| pṛthivyāpastamorūpaṃ raktagandhastadanvayaḥ| tasmādraktasya gandhena mūrcchanti bhuvi mānavāḥ||" iti|

Aṣṭāṅgahṛdayasaṃhitā

atha sannyāsanidānam||36||

doṣeṣu madamūrcchāyāḥ kṛtavegeṣu dehinām||36||

svayamevopaśāmyanti, sannyāso nauṣadhairvinā||36||

Sarvāṅgasundarā

madāśca mūrcchāyāśca madamūrcchāyāḥ, kṛtavegeṣu doṣeṣu satsu svayameva-auṣadhaṃ vinā+api, śāmyanti| sannyāsaḥ punarauṣadhairvinā na śāntimeti|

Āyurvedarasāyana

madamūrcchayoraouṣadhābhedānmadabhedā api mūrcchābhedatvenoktāḥ| madādīnāmouṣadhaṃ vinā nivṛttimāha-doṣoṣviti| sannyāsasyauṣadhaikanivartyatvamāha-sanyāsa iti|

Aṣṭāṅgahṛdayasaṃhitā

vāgdehamanasāṃ ceṣṭāmākṣipyātibalā malāḥ||37||

sannyāsaṃ sannipatitāḥ prāṇāyatanasaṃśrayāḥ||37||

kurvanti, tena puruṣaḥ kāṣṭhībhūto mṛtopamaḥ||38||

mriyeta śīghraṃ śīghraṃ ceccikitsā na prayujyate||38||

Sarvāṅgasundarā

vāk ca dehaśca manaśca, teṣāṃ ceṣṭāṃ-yathāsvalakṣaṇāṃ, ākṣipya malāḥ-vātapittakaphāḥ, sannipatitāḥ santaḥ-traya ekakāryodyatāḥ, sannyāsaṃ kurvanti| kimbhūtāḥ ? atibalāstathā prāṇāyatanasaṃśrayāḥ,-viśeṣeṇa hṛdayāśrayāḥ| tena-sannyāsena, puruṣaḥ kāṣṭhībhūtaḥ-sthāṇukuḍyakalpaḥ, tathā mṛtopamaḥ-tatsadṛśo bhūtvā, anantaraṃ śīghraṃ mriyeta| yadi śīghraṃ cikitsā na prayujyate| mriyeta iti sambhāvanāyāṃ liṅ|

Āyurvedarasāyana

sannyāsasya samprātpimāha-vāgdehamanasāmiti| sannyāsalakṣaṇamāha-teneti|

Aṣṭāṅgahṛdayasaṃhitā

agādhe grāhabahule salilaugha ivātaṭe||39||

sannyāse vinimajjantaṃ naramāśu nivartayet||39||

iti sannyāsanidānam||3||

Sarvāṅgasundarā

agādhe-atalasparśe, salilaughe, tathā grāhabahule-makarādiprāṇaharaprāṇibhūyasi, tathā+ataṭe-arodhasi| tathā tasminnimajjantaṃ naramāśu-śīghraṃ, nivartayet-tasmāduddharet, evaṃ sannyāse+api nimajjantaṃ naramāśu nivartayet| anenodāharaṇena madā(hā)tyayatvamasya vyādheḥ pradarśayan svalpakālahāpanamapyatra vyādhau na kāryamiti dyotayati|

Āyurvedarasāyana

sannyāsastvarayā cikitsya ityāha-agādha iti| iti madādinidānam|

Aṣṭāṅgahṛdayasaṃhitā

madamānaroṣatoṣaprabhṛtibhiraribhirnijaiḥ pariṣvaṅgaḥ||40||

yuktāyuktaṃ ca samaṃ yuktiviyuktena madyena||40||

Sarvāṅgasundarā

yuktiviyuktena madyena madādibhirnijaiḥ-sahajātaiḥ, [aribhiḥ-] śatrubhirdṛṣṭādṛṣṭavināśakāribhiḥ, pariṣvaṅgaḥ-atisaṃśleṣo, bhavati| na kevalaṃ madyena madādyatisaṅgaḥ, yāvadyuktāyuktaṃ samaṃ-tulyaṃ, sampadyate| yuktamanuṣṭheyam, ayuktamananuṣṭheyam, tadubhayaṃ samaṃ jāyate, kāryākāryaṃ na jānātītyarthaḥ| yataścaivaṃ tato madyapāne yuktergarīyastvam| yuktiśca prāgeva darśitā| "āryādvitīyadalabhavalakṣma pratiniyatamavagamya| ubhayatrāpyupagītiṃ vadanti yatyaṃśakairgaditaiḥ||"

Aṣṭāṅgahṛdayasaṃhitā

balakāladeśasātmyaprakṛtisahāyāmayavayāṃsi||41||

pravibhajya tadanurūpaṃ yadi pibati tataḥ pibatyamṛtam||41||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne madātyayādinidānaṃ nāma ṣaṣṭho+adhyāyaḥ||6||

Sarvāṅgasundarā

balakālādīn pravibhajya-buddhyā vimṛśya, tadanurūpaṃ-tadyogyaṃ, yadi pibati tato+amṛtaṃ pibati| madyavyājenāmṛtamāsvādayatītyarthaḥ| āryā| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne madātyayādinidānaṃ nāma ṣaṣṭo+adhyāyaḥ samāptaḥ|| 6||

Āyurvedarasāyana

........ iti hemādriṭīkāyāmāyurvedarasāyane| madātyayanidānaṃ ca samastyena nirūpitam||

arṣonidanādhyāyaḥ

7

Aṣṭāṅgahṛdayasaṃhitā

athāto+arśasāṃ nidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

vyākhyā pūrvavat|

Aṣṭāṅgahṛdayasaṃhitā

arivatprāṇino māṃsakīlakā viśasanti yat||1||

arśāṃsi tasmāducyante gudamārganirodhataḥ||1||

doṣāstvaṅmāṃsamedāṃsi sandūṣya vividhākṛtīn||2||

māṃsāṅkurānapānādau kurvantyarśāṃsi tān jaguḥ||2||

Sarvāṅgasundarā

anena sarveṣāmapyarśasāṃ gudameḍhrādijānāṃ sāmānyena samprāptyākṛtī nirūpayati| doṣāḥ-vātādayaḥ, tvaṅmāṃsamedāṃsi dūṣayitvā+apānādau yanmāṃsāṅkurān kurvanti tānarśāṃsi jaguḥ, tantrakṛta iti śeṣaḥ| ādiśabdena karṇanāsādīnāṃ grahaṇam| kimbhūtān māṃsāṅkurān ? vividhākṛtīn-nānāsaṃsthānān|

Aṣṭāṅgahṛdayasaṃhitā

sahajanmottarotthānabhedāddvedhā samāsataḥ||3||

śuṣkasrāvivibhedācca----------------------||3||

Sarvāṅgasundarā

tāni ca samāsataḥ-saṅkṣepato, dvedhā-dviprakārāṇi| katham ? ityāha-sahetyādi| saha janmanā, sahajanma cottaraṃ ca sahajanmottare, tayorutthānaṃ sahajanmottarotthānaṃ, tena bhedo-viśeṣaḥ, tasmāt| kāniciccharīreṇa saha jātāni kānicijjanmottarabhāvīni| tathā, śuṣkasrāvivibhedācca dvedhā,-kānicicchuṣkāṇi kānicitsrāvīṇi|

Aṣṭāṅgahṛdayasaṃhitā

----------------------gudaḥ sthūlāntrasaṃśrayaḥ||3||

ardhapañcāṅgulastasmiṃstisro+adhyardhāṅgulāḥ sthitāḥ||4||

valyaḥ, pravāhiṇī tāsāmantarmadhye visarjanī||4||

bāhyā saṃvaraṇī tasyā gudauṣṭho bahiraṅgule||5||

yavādhyardhaḥ pramāṇena romāṇyatra tataḥ param||5||

Sarvāṅgasundarā

sthūlāntraṃ saṃśrayaḥ-āśrayo, yasya sa evaṃvidho gudaḥ| sthūlaṃ yadantraṃ tatra pratibaddha ityarthaḥ| kiṃpramāṇo+asau ? ardhapañcāṅgulaḥ| ardhenonāni pañca-ardhapañca| śākapārthivāditvātsamāsaḥ| ardhapañca aṅgulāni yasya so+ardhapañcāṅgulaḥ,-sārdhacaturaṅgulaparimāṇaḥ| tasmin-gude, tisro valyaḥ-trisaṅkhyāḥ sthitāḥ| kiṃparimāṇāḥ ? adhyardhāṅgulāḥ, adhikamardhamaṅgulaṃ pratyekaṃ parimāṇaṃ yāsāṃ tā evam| atha tāṃsāṃ-tisṛṇām, arthānugatāni nāmānyāha-tatra-malapravāhaṇādantaḥ-antare sthitā valī, pravāhiṇīti kathyate| madhye-madhyasthitā valī, malasya pravahato bahirvisarjanāt visarjanīti bhaṇyate| gudasya bāhye sthitā malasya saṃvaraṇāt saṃvaraṇītyucyate| tasyāḥ-saṃvaraṇīsaṃjñāyā valeḥ, aṅgule-tatparimāṇe, bahiḥ-bāhye, gudauṣṭhaḥ sthitaḥ| pramāṇena-parimāṇato, gudauṣṭhau yavādhyardhaḥ-sārdhayavapramāṇaḥ| tato-gudauṣṭhāt, paraṃ-parato bahiḥ, romāṇyatra gude, jāyante|

Aṣṭāṅgahṛdayasaṃhitā

tatra hetuḥ sahotthānāṃ valībījopataptatā||6||

arśasāṃ, bījataptistu mātāpitrapacārataḥ||6||

daivācca, tābhyāṃ kopo hi sannipātasya tānyataḥ||7||

asādhyānvevamākhyātāḥ sarve rogāḥ kulodbhavāḥ||7||

Sarvāṅgasundarā

tatreti nirdhāraṇe, sahajottarakālabhāviṣvarśaḥsu madhye, sahotthānāmarśasāṃ hetuḥ valībījopataptatā| valyāḥ-sambandhi bījaṃ-śukrārtavāṃśo, yasmātsā valī utpadyate| upataptasya bhāva upataptatā,-arśovikārakaraṇasamarthairvātapittakaphaiḥ pīḍanaṃ, balībījasyopataptatocyate| sā ca bījopataptiḥ-bījopatāpo, mātāpitrapacārataḥ| mātā ca pitā ca mātāpitarau, tayorapacāraḥ-aparādha āhāravihārādikṛtaḥ, tasmāt| tathā daivāt-tathāvidhāt prākkṛtādaśubhakarmaṇo, bījopataptiḥ| tābhyāṃ-mātāpitrapacāradaivābhyāṃ, yasmātsannipātasya kopaḥ, tasmāttāni-arśāṃsi, asādhyāni| evaṃ-anena prakāreṇa, prāṇināṃ sarve rogāḥ kulodbhavā ākhyātāḥ| bījopataptatvādasādhyā ityarthaḥ|

Aṣṭāṅgahṛdayasaṃhitā

sahajāni viśeṣeṇa rūkṣadurdarśanāni ca||8||

antarmukhāni pāṇḍūni dāruṇopadravāṇi ca||8||

Sarvāṅgasundarā

sahajānyarśāṃsi viśeṣeṇa rūkṣādiguṇayutāni bhavanti| viśeṣeṇetyanenaitad dyotayati,-uttarajātānyapyevaṃbhūtāni bhavantīti|

Aṣṭāṅgahṛdayasaṃhitā

ṣoḍhā+anyāni pṛthagdoṣasaṃsarganicayāsrataḥ||9||

Sarvāṅgasundarā

anyāni-uttarajātānyarśāṃsi, ṣaṭprakārāṇi| pṛthagdoṣairvātapittakaphaistrīṇi, tathā saṃsargeṇaikaṃ, tathā nicayena [ ekaṃ ] tathā raktena [ekaṃ], iti ṣaṭtvam| ṣoḍhāśabdaḥ pṛṣodarādiḥ|

Aṣṭāṅgahṛdayasaṃhitā

śuṣkāṇi vātaśleṣmabhyāmārdrāṇi tvasrapittataḥ||9||

Sarvāṅgasundarā

"śuṣkasrāvivibhedācca dvidhā" (ślo. 3) ityuktam| tatra śuṣkāṇi prāyeṇa vātakaphābhyāṃ vyastasamastābhyām| yāni tvārdrāṇi tānyasrapittataḥ, tathaiva vyastasamastābhyāṃ bhavanti|

Aṣṭāṅgahṛdayasaṃhitā

doṣaprakopahetustu prāguktastena sādite||10||

agnau, male+atinicite, punaścātivyavāyataḥ||10||

yānasaṅkṣobhaviṣamakaṭhinotkaṭakāsanāt||11||

bastinetrāśmaloṣṭhorvītalacailādighaṭṭanāt||11||

bhṛśaṃ śītāmbusaṃsparśātpratatātipravāhaṇāt||12||

vātamūtraśakṛdvegadhāraṇāttadudīraṇāt||12||

jvaragulmātisārāmagrahaṇīśophapāṇḍubhiḥ||13||

karśanādviṣamābhyaśca ceṣṭābhyo, yoṣitāṃ punaḥ||13||

āmagarbhaprapatanādgarbhavṛddhiprapīḍanāt||14||

īdṛśaiścāparairvāyurapānaḥ kupito malam||14||

pāyorvalīṣu taṃ dhatte tāsvabhiṣyaṇṇamūrtiṣu||15||

jāyante+arśāṃsi-------------------------------||15||

Sarvāṅgasundarā

prāk-pūrvaṃ sarvarogavidāne, doṣaprakopahetuḥ [ ukto-] darśitaḥ| tena-doṣaprakopakāraṇena, vahnau sādite-mandatvaṃ gamite| agnimāndyādāhāraḥ samyakpākamagacchan bhūyasā malatvenaiva sampadyate| tata idamāha-male+atinicite| male-purīṣākhye, atinicite-pravṛddhe māṃsāṅkurajananayogye, vāyurapānākhyaḥ pāyoḥ sambandhinīṣu valīṣu, taṃ malaṃ nicitaṃ dhatte| taddeśamalavyatisamparkāttā valayo+abhiṣyaṇṇamūrtayaḥ praklinnadehāḥ sampadyante| tāsu cābhiṣyaṇṇamūrtiśvarśāṃsi jāyante| ityuttarakālajānāmarśasāṃ samprāptiḥ| tathā ca kena vāyuḥ kupito malaṃ dhatte ? ityāha-punaścātivyavāyata ityādi| punariti nirdeśāt pūrvoktena hetunā vāyuḥ kupitaḥ, tathā+ativyavāyādibhiḥ kupita iti gamayati| bastyādīnāṃ ghaṭṭanena sambandhaḥ| pratatātipravāhaṇena doṣādivegānāṃ pravartanam| vātamūtraśakṛdvegānāṃ tūdīraṇamihoktamiti pravāhaṇodīraṇayordvayorupādānam| jvarādibhiḥ karṣaṇāditi yojyam| viṣamābhyaśca ceṣṭābhya iti sāhasādiviṣamācaraṇādikābhyaḥ| yoṣitāṃ punarīti punaḥśabdena pūrvoktebhyaḥ prakārebhyaḥ prakārāntaramāmagarbhaprapatanādikaṃ gṛhyate| īdṛśairaparairapyanirdiṣṭairiha tatprakopahetubhirvāyuḥ kupita iti yojyam|

Aṣṭāṅgahṛdayasaṃhitā

-----------------tatpūrvalakṣaṇaṃ mandavahnitā||15||

viṣṭambhaḥ sakthisadanaṃ piṇḍikodveṣṭanaṃ bhramaḥ||16||

sādo+aṅge netrayoḥ śophaḥ śakṛdbhedo+athavā grahaḥ||16||

mārutaḥ pracuro mūḍhaḥ prāyo nābheradhaścaran||17||

saruk saparikartaśca kṛcchrānnirgacchati svanan||17||

antrakūjanamāṭopaḥ kṣāmatodgārabhūritā||18||

prabhūtaṃ mūtramalpā viḍaśraddhā dhūmako+amlakaḥ||18||

śiraḥpṛṣṭhorasāṃ śūlamālasyaṃ bhinnavarṇatā||19||

tandrendriyāṇāṃ daurbalyaṃ krodho duḥkhopacāratā||19||

āśaṅkā grahaṇīdoṣapāṇḍugulmodareṣu ca||20||

Sarvāṅgasundarā

teṣāmarśasāṃ pūrvalakṣaṇaṃ tatpūrvalakṣaṇaṃ mandavahnitetyādikaṃ śakṛdgrahaparyantam| atra ca pūrvalakṣaṇamadhye "śakṛdbhedo+athavā grahaḥ" iti nirdiṣṭam, kasyacitpuruṣasyotpitsuṣvarśaḥsu bhinnavarcastvaṃ kasyacidbaddhavarcastvamityathavāśabdasyārthaḥ| māruta iti sāmarthyādapānākhyaḥ, prāyo-bhūyiṣṭhaṃ kṛtvā, nābheradhaścaran-gacchan, pracuro bhavati| tathā, mūḍho-mūḍha iva mūḍhaḥ| kriyāmātmīyāṃ hitveva vartamānaḥ| tathā, saruk-saśūlaḥ| tathā, saha pārikartena vartate saparikartaḥ| chindanniva kṛcchrānnirgacchati, svanan-śabdāyamānaḥ| tathā, antrakūjanādikaṃ bhavati| tathā ca grahaṇīdoṣādiṣvāśaṅkā bhavati|

Aṣṭāṅgahṛdayasaṃhitā

etānyeva vivarddhante jāteṣu hatanāmasu||20||

nivartamāno+apāno hi tairadhomārgarodhataḥ||21||

kṣobhayannanilānanyān sarvendriyaśarīragān||21||

tathā mūtraśakṛtpittakaphān dhātūṃśca sāśayān||22||

mṛdgātyagniṃ tataḥ sarvo bhavati prāyaśo+arśasaḥ||22||

kṛśo bhṛśaṃ hatotsāho dīnaḥ kṣāmo+atiniṣprabhaḥ||23||

asāro vigatacchāyo jantujuṣṭa iva drumaḥ||23||

kṛtsnairupadravairgasto yathoktairmarmapīḍanaiḥ||24||

tathā kāsapipāsāsyavairasyaśvāsapīnasaiḥ||24||

klamāṅgabhaṅgavamathukṣavathuśvayathujvaraiḥ||25||

klaibyabādhiryataimiryaśarkarāśmaripīḍitaḥ||25||

kṣāmabhinnasvaro dhyāyanmuhuḥ ṣṭhīvannarocakī||26||

sarvaparvāsthihṛnnābhipāyuvaṅkṣaṇaśūlavān||26||

gudena sravatā picchāṃ pulākodakasannibhām||27||

vibaddhamuktaṃ śuṣkārdraṃ pakkāmaṃ cāntarā+antarā||27||

pāṇḍu pītaṃ haridraktaṃ picchilaṃ copaveśyate||28||

Sarvāṅgasundarā

etānyeva-grahaṇīdoṣādīni, hatanāmasu-arśaḥsu, jāteṣu vivarddhante-vṛddhimāpnuvanti| sa0-taiḥ-arśobhiḥ, adhomārgarodhādapāno nivartamāna ūrdhvaṃ pravṛttaḥ sarvā(anyā)nanilān-samānodānavyānaprāṇān, sarvendriyaśarīragān pratyāharaṇarūpatayā kṣobhayan-saṃrambhān kurvan, tathā mūtrādīn, tathā dhātūn-rasādīṃśca, sāśayān-sahādhāreṇa vartamānān, kṣobhayannagniṃ mṛdgāti-mandīkaroti| tataḥ-agnimārdavādikāt kāraṇāt, prāyeṇārśaso-durnāmavān, kṛśādikaḥ syāt| arśasa ityatra "arśāditvāt" ac| vigatacchāyo drumo jantujuṣṭaḥ patraughavirahādyathā chāyārahitaḥ, tathaivārśasaḥ śobhārahita iti śleṣopamālaṅkāraḥ| tatheti na kevalaṃ pūrvoktairupadravairgrastaḥ, api tu kāsādibhirapītyarthaḥ| kleṣyetyādi| aśmaripīḍita ityatra "ṅyāpoḥ" ityādinā bahulavacanāddhrasvaḥ| athavā, 'aśmani pīḍitaḥ' iti pāṭhaḥ| kṣāmo bhinnaśca svaro yasya sa evam| tathā, dhyāyan-cintāvyāptaḥ| tathā, niṣṭhīvanādibhiryutaḥ| tathā, gudena picchāṃ pulākodakasannibhāṃ sravatā vibaddhādikamupaveśyate| aprāptapākaṃ dhānyaṃ pulākaśabdavācyam| āgamaḥ-"dhānyaṃ pulāko+aniṣpannam" iti| athavā, pulākaḥ-kutsitaṃ dhānyam, tasyodakena tulyām| anye tu yavagodhūmādisvedaḥ pulākodakamityāhuḥ, tena tulyām| vibaddhamuktamiti kadācidudāvṛttaṃ kadācidanudvṛttaṃ bhavati|

Aṣṭāṅgahṛdayasaṃhitā

gudāṅkurā bahvanilāḥ śuṣkāścimicimānvitāḥ||28||

mlānāḥ śyāvāruṇāḥ stabdhā viṣamāḥ paruṣāḥ kharāḥ||29||

mitho visadṛśā vakrāstīkṣṇā viśphuṭitānanāḥ||29||

bimbīkarkandhukharjūrakārpāsīphalasannibhāḥ||30||

kecitkadambapuṣpābhāḥ kecitsiddhārthakopamāḥ||30||

śiraḥpārśvāṃsakaṭyūruvaṅkṣaṇābhyadhikavyathāḥ||31||

kṣavathūdgāraviṣṭambhahṛdgrahārocakapradāḥ||31||

kāsaśvāsāgnivaiṣamyakarṇanādabhramāvahāḥ||32||

tairārto grathitaṃ stokaṃ saśabdaṃ sapravāhikam||32||

rukphenapicchānugataṃ vibaddhamupaveśyate||33||

kṛṣṇatvaṅnakhaviṇmūtranetravakkraśca jāyate||33||

gulmaplīhodarāṣṭhīlāsambhavastata eva ca||34||

Sarvāṅgasundarā

vātādhikā gudajāḥ ṣuṣkādiguṇayuktāḥ| viṣamāḥ-viṣamasaṃsthānā ūrdhvādhastiryagādiduḥsaṃsthitāḥ| paruṣāḥ-ṣākapatrāditulyasparṣāḥ| mitho visadṛṣāḥ-parasparamatulyasanniveṣāḥ| vakrāḥ-dhanuṣkoṭyādivat| tathā, tīkṣṇāḥ-darbhāṅkuravat| visphuṭitaṃ-kesarādivat, ānanaṃ yeṣāṃ ta evam| bimbyādyanekopamānopādānaṃ teṣāṃ vicitrarūpadarṣanārtham| ṣira ādiṣvadhikavyathāḥ| tathā, kṣavathvādipradāḥ| tathā, kāsādikṛtaḥ| tairārtaḥ-pīḍito, grathitādikamupaveṣyate| kṛṣṇatvagādiṣca syāt| tata eva ca gudāṅkurebhyo gulmādisambhavaḥ|

Aṣṭāṅgahṛdayasaṃhitā

pittottarā nīlamukhā raktaptāsitaprabhāḥ||34||

tanvasrasrāviṇo visrāstanavo mṛdavaḥ ślathāh||35||

śukajihvāyakṛt+a+akhaṇḍajalaukovakkrasannibhāḥ||35||

dāhapākajvarasvedatṛṇmūrcchārucitamohadāḥ||36||

soṣmāṇo dravanīloṣṇapītaraktāmavarcasaḥ||36||

yavamadhyā harītpītahāridratvaṅūnakhādayaḥ||37||

Sarvāṅgasundarā

pittārśasāṃ nīlamukhā ityādi lakṣaṇaṃ hāridratvaṅnakhādaya itiparyantam| tanu-acchaṃ, asraṃ-raktaṃ, nityaṃ sravanti, iti "ābhīkṣṇye" ṇiniḥ| tathā, tanavo-na ghanāḥ, śleṣma-gudāṅkuravat| mṛdavaḥ-śirīṣapuṣpādivat| ślathāḥ-svinnamāṃsādivat| śukajihvetyādi bahūpamātvaṃ pūrvavat saṃsthānavarṇavaicitryārtham| dravādīnāṃ varcasā sambandhaḥ| yavamadhyāḥ-yavamadhyasaṃsthānāḥ| harito-dūrvāvarṇāḥ, pītā hāridrāśca tvagādayo yeṣāṃ ta evam| ādiśabdena nayanaviṇmūtrādayo gṛhyante|

Aṣṭāṅgahṛdayasaṃhitā

śleṣmolbaṇā mahāmūlā ghanā mandarujaḥ sitāḥ||37||

ucchūnopacitāḥ snigdhāḥ stabdhavṛttagurusthirāḥ||38||

picchilāḥ stimitāḥ ślakṣṇāḥ kaṇḍvāḍhyāḥ sparśanapriyāḥ||38||

karīrapanasāsthyābhāstathā gostanasannibhāḥ||39||

vaṅkṣaṇānāhinaḥ pāyubastinābhivikartinaḥ||39||

sakāsaśvāsahṛllāsaprasekārucipīnasāḥ||40||

mehakṛcchraśirojāḍyaśiśirajvarakāriṇaḥ||40||

klaibyāgnimārdavacchardirāmaprāyavikāradāḥ||41||

vasābhasakaphaprājyapurīṣāḥ sapravāhikāḥ||41||

na sravanti na bhidyante pāṇḍusnigdhatvagādayaḥ||42||

Sarvāṅgasundarā

śleṣmārśasāṃ mahāmūlādikaṃ lakṣaṇaṃ pāṇḍusnigdhatvagādyantam| bahvanilā ityanena pitto[ttarā ityanena śleṣmo]lbaṇā ityanena ca nirdeśena sarveṣāmevārśasāṃ tridoṣajatvaṃ dyotayati| tena sarvāṇyarśāṃsi tridoṣajāni, bhūyasā tu vyapadeśa iti vedyam|

Aṣṭāṅgahṛdayasaṃhitā

saṃsṛṣṭaliṅgāḥ saṃsargāt---------------------||42||

Sarvāṅgasundarā

saṃsargādgudāṅkurāḥ saṃsṛṣṭaliṅgāḥ-saṃsṛṣṭarūpāḥ, syuḥ|

Aṣṭāṅgahṛdayasaṃhitā

--------------------------nicayātsarvalakṣaṇāḥ||42||

Sarvāṅgasundarā

nicayāt-sannipātāt, sarvalakṣaṇāḥ-doṣatrayalakṣaṇayutāḥ|

Aṣṭāṅgahṛdayasaṃhitā

raktolbaṇā gudekīlāḥ pittākṛtisamanvitāḥ||43||

vaṭaprarohasadṛśā guñjāvidrumasannibhāḥ||43||

te+atyarthaṃ duṣṭamuṣṇaṃ ca gāḍhaviṭpratipīḍitāḥ||44||

sravanti sahasā raktaṃ tasya cātipravṛttitaḥ||44||

bhekābhaḥ pīḍyate duḥkhaiḥ śoṇitakṣayasambhavaiḥ||45||

hīnavarṇabalotsāho hataujāḥ kaluṣendriyaḥ||45||

Sarvāṅgasundarā

raktolbaṇāḥ-raktādhikāḥ, gudekīlāḥ pittasyākṛtyā-lakṣaṇena, samanvitā ityādikaṃ kaluṣendriya iti yāvadeṣāṃ lakṣaṇaṃ bodhyam| gudāṅkurā iti prakṛte+api gudekilā ityuktaṃ vaicitryārtham| te ca gudekīlā atiduṣṭamuṣṇaṃ ca sahasā-acintitameva śūlādiliṅgaiḥ, raktaṃ sravanti, gāḍhaviṭpratipīḍitāḥ santaḥ| tasya-raktasya, atipravṛttito bhekābho bhavati| co+avadhāraṇe, tasyaiva raktasyātipravartanānmaṇḍūkābhaḥ syāt, na kāraṇāntareṇetyarthaḥ| śoṇitakṣayasambhavairduḥkhaiḥ-rogaiḥ, pīḍyate| "rakte+amlaśiśiraprītisirāśaithilyarūkṣatāḥ|" (hṛ. sū. a. 11|17) iti raktakṣayajāḥ uktāḥ| tathā, hīnavarṇabalotsāhādiḥ syāt|

Aṣṭāṅgahṛdayasaṃhitā

mudgakodravajūrṇāhvakarīracaṇakādibhiḥ||46||

rūkṣaiḥ saṅgrāhibhirvāyuḥ sve sthāne kupito balī||46||

adhovahāni srotāṃsi saṃrudhyādhaḥ praśoṣayan||47||

purīṣaṃ vātaviṇmūtrasaṅgaṃ kurvīta dāruṇam||47||

tena tīvrā rujā koṣṭhapṛṣṭhahṛtpārśvagā bhavet||48||

ādhmānamudarāveṣṭho hṛllāsaḥ parikartanam||48||

bastau ca sutarāṃ śūlaṃ gaṇḍaśvayathusambhavaḥ||49||

pavanasyordhvagāmitvaṃ tataścchardyarucijvarāḥ||49||

hṛdrogagrahaṇīdoṣamūtrasaṅgapravāhikāḥ||50||

bādhiryatimiraśvāsaśirorukkāsapīnasāḥ||50||

manovikārastṛṣṇāsrapittagulmodarādayaḥ||51||

te te ca vātajā rogā jāyante bhṛśadāruṇāḥ||51||

durnāmnāmityudāvartaḥ paramo+ayamupadravaḥ||52||

vātābhibhūtakoṣṭhānāṃ tairvinā+api sa jāyate||52||

Sarvāṅgasundarā

ādiśabdena masūrādīnāṃ grahaṇam| mudgādibhī rūkṣaiḥ saṅgrāhibhirvāyuḥ-apānākhyaḥ, sve sthāne-bastyādilakṣaṇe, kupito+ata eva balavān, svasthāne kupito balī syāt| balī pavano vātādisaṅgaṃ [dāruṇaṃ] kurvīta| kiṃ kṛtvā ? adhovahāni srotāṃsi saṃrudhya| kiṃ kurvan ? adhaḥ purīṣaṃ praśoṣayan| tena-vātaviṇmūtrasaṅgena hetunā, tena vā-tathāvidhena vāyukopena, tīvrā-dāruṇā, pīḍā koṣṭhādigā bhavet| tathā, ādhmānādayaḥ syuḥ parikartanaṃ ca| bastau ceti caśabdo bhinnakramaḥ, śūlaṃ cetyarthaḥ| gaṇḍayoḥ śvayathurgaṇḍaśvayathuḥ, tasya sambhavaḥ| pavanasya-prakṛtatvādapānākhyasya, ūrdhvagāmitvaṃ syāt| tataḥ-ūrdhvagamanāt, chardyādayaḥ syuḥ| te te ca vātajā rogāḥ-aneke nakhabhedādayo, bhṛśadāruṇāḥ-atiśayena duḥkhāvahāḥ, jāyante| durnāmnāmiti-evaṃ pūrvoktena prakāreṇa, ayaṃ udāvartaḥ paramo-mahān, upasravaḥ smṛto munīndrairiti śeṣaḥ| vātetyādi| vātenābhūbhito-vyāptaḥ, koṣṭho yeṣāṃ ta evaṃ teṣāṃ [taiḥ-] durnāmabhirvinā+api, saḥ-udāvarto jāyate, na kevalaṃ taiḥ, ityapiśabdārthaḥ|

Aṣṭāṅgahṛdayasaṃhitā

sahajāni tridoṣāṇi yāni cābhyantare valau||53||

sthitāni tānyasādhyāni, yāpyante+agnibalādibhiḥ||53||

Sarvāṅgasundarā

sahajānyarśāṃsi, tathā tridoṣajāni yathottarakālajānyapi, ābhyantare valau yāni sthitānyekadoṣajāni tānyapyasādhyāni| baliśabdaḥ puṃstrīliṅgaḥ| arśasāmasādhyānāṃ kiṃ kāryam ? ityāha-yāpyanta ityādi| agnibalamādi yeṣāṃ ta evam, tairyāpyante| agnibale+akṣīṇa āyuṣi ca pādasampadi cetyarthaḥ|

Aṣṭāṅgahṛdayasaṃhitā

dvandvajāni dvitīyāyāṃ valau yānyāśritāni ca||54||

kṛcchrasādhyāni tānyāhuḥ parisaṃvatsarāṇi ca||54||

Sarvāṅgasundarā

dvandvajāni-saṅkarotpannāni, yāni ca dvitīyāyāṃ valau saṃśritāni, tāni kṛcchrasādhyānyāhuḥ, munaya iti śeṣaḥ| tathā parisaṃvatsarāṇi ca kṛcchrasādhyāni| parigatāni saṃvatsaraṃ parisaṃvatsarāṇi, prādisamāsaḥ, varṣātikrāntānītyarthaḥ|

Aṣṭāṅgahṛdayasaṃhitā

bāhyāyāṃ tu valau jātānyekadoṣolbaṇāni ca||55||

arśāṃsi sukhasādhyāni na cirotpatitāni ca||55||

Sarvāṅgasundarā

bāhyāyāṃ valau jātāni yāni tathaikadoṣolbaṇāni ca tathā na cirotpatitāni-saṃvatsarādarvāgjātāni, tāni ca sukhasādhyāni|

Aṣṭāṅgahṛdayasaṃhitā

meḍhrādiṣvapi vakṣyante yathāsvam--------------||56||

Sarvāṅgasundarā

meḍhrabhayanāsākarṇādiṣu cārśāṃsi vakṣyante| yathāsvaṃ-svīye svīye+adhyāye guhyarogavijñāne nāsārogavijñāne karṇarogavijñānādau ceti|

Aṣṭāṅgahṛdayasaṃhitā

-------------------------------nābhijāni tu||56||

gaṇḍūpadāsyarūpāṇi picchilāni mṛdūni ca||56||

Sarvāṅgasundarā

nābhijāni tu-nābhau jātāni punargaṇḍūpadāsyarūpāṇi, gaṇḍūpadānāṃ-kiñculukānāmāsyaṃ tadiva rūpaṃ yeṣāṃ tānyevam| tathā picchilāni-picchāvanti, tathā mṛdūni ca bhavanti|

Aṣṭāṅgahṛdayasaṃhitā

vyāno gṛhītvā śleṣmāṇaṃ karotyarśastvaco bahiḥ||57||

kīlopamaṃ sthirakharaṃ carmakīlaṃ tu taṃ viduḥ||57||

Sarvāṅgasundarā

vyānākhyo vāyuḥ śleṣmāṇaṃ gṛhītvā+arśaḥ karoti| kka ? tvaco bahiḥ-bāhyapradeśe| kimbhūtam ? kīlopamaṃ tathā sthiraṃ kharaṃ ca| taṃ ca-gudāṅkuraṃ, carmakīlaṃ viduḥ, munaya iti śeṣaḥ|

Aṣṭāṅgahṛdayasaṃhitā

vātena todaḥ pāruṣyaṃ, pittādasitaraktatā||58||

śleṣmaṇā snigdhatā tasya grathitatvaṃ savarṇtā||58||

Sarvāṅgasundarā

tatra vātenādhikena todapāruṣye bhavataḥ| pittādasitaraktatā bhavati| śleṣmaṇā tasya-carmakīlasya, snigdhatādikaṃ syāt| grathitatvaṃ-granthisadṛśatvam| savarṇatā-prākṛtaśarīratulyavarṇatā|

Aṣṭāṅgahṛdayasaṃhitā

arśasāṃ praśame yatnamāśu kurvīta buddhimān||59||

tānyāśu hi gudaṃ baddhā kuryurbaddhagudodaram||59||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne+arśasāṃ nidānaṃ nāma saptamo+adhyāyaḥ||7||

Sarvāṅgasundarā

arśasāṃ praśame-śāntau, matimān śīghraṃ yatnaṃ kurvīta| kimiti cet ? tadāha-tānītyādi| yasmāttāni-arśāṃsi, gudaṃ baddhā-nirūddhya, baddhagudodaraṃ śīghraṃ kuryuriti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne+arśasāṃ nāma saptamo+adhyāyaḥ samāptaḥ|| 7||

atīsāragrahaṇiroganidānādhyāyaḥ

8

Aṣṭāṅgahṛdayasaṃhitā

athāto+atīsāragrahaṇīdoṣanidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

pūrvavadvyākhyā|

Aṣṭāṅgahṛdayasaṃhitā

doṣairvyastaiḥ samastaiśca bhayācchokācca ṣaḍvidhaḥ||1||

atīsāraḥ--------------------------------------------||1||

Sarvāṅgasundarā

doṣairvyastaiḥ-pṛthagvātapittakaphaiḥ, samastaiḥ-sannipātena, tathā bhayāt śokācceti ṣaḍvidho+atīsāraḥ|

Aṣṭāṅgahṛdayasaṃhitā

----------------sa sutarāṃ jāyate+atyambupānataḥ||1||

kṛśaśuṣkāmiṣāsātmyatilapiṣṭavirūḍhakaiḥ||2||

madyarūkṣātimātrānnairarśobhiḥ snehavibhramāt||2||

kṛmibhyo vegarodhācca tadvidhaiḥ kupito+anilaḥ||3||

visraṃsayatyadho+abdhātuṃ hatvā tenaiva cānalam||3||

vyāpadyānuśakṛtkoṣṭhaṃ purīṣaṃ dravatāṃ nayan||4||

prakalpate+atisārāya-----------------------------||4||

Sarvāṅgasundarā

sa ca sutarāmatyambupānāt jāyate| kṛśaśuṣkāmiṣādibhistathā tadvidhaiḥ-vātaprakopahetubhirihānuktairapi, anilaḥ kupito+abdhātuṃ śarīragatamadho visraṃsayati-adhastānnayati| snehavibhramaḥ-snehavyāpattiḥ| tenaiva-abdhātunā, analaṃ-jaṭharāgniṃ, hatvā-mandatvaṃ nītvā, tathā koṣṭhaṃ vyāpadya-śūnyatāṃ koṣṭhasya kārayitvā, anuśakṛt-śakṛtaḥ samīpe, na tu sarvaṃ koṣṭham| purīṣaṃ ca tenaiva dhātunā dravatāṃ nayan-prāpayan| atīsārāya kalpate-sampadyate| anila iti yojyam|

Aṣṭāṅgahṛdayasaṃhitā

-------------------------lakṣaṇaṃ tasya bhāvinaḥ||4||

todo hṛdgudakoṣṭheṣu gātrasādo malagrahaḥ||5||

ādhmānamavipākaśca------------------------------||5||

Sarvāṅgasundarā

tasya-atīsārasya, bhāvino-bhaviṣyato lakṣaṇaṃ, todo hṛdādiṣu gātrasādādi ca|

Aṣṭāṅgahṛdayasaṃhitā

--------------------------tatra vātena viḍjalam||5||

alpālpaṃ śabdaśūlāḍhyaṃ vibaddhamupaveśyate||6||

rūkṣaṃ saphenamacchaṃ ca grathitaṃ vā muhurmuhuḥ||6||

tathā dagdhaguḍābhāsaṃ sapicchāparikartikam||7||

śuṣkāsyo bhraṣṭapāyuśca hṛṣṭaromā viniṣṭanan||7||

Sarvāṅgasundarā

[tatra-] teṣu ṣaḍatīsāreṣu, vātenātīsāre viḍjalādikaṃ śuṣkamukhādiko nara upaveśyate| kiṃ kurvan ? viniṣṭanan| ko+arthaḥ ? niḥkuthan|

Aṣṭāṅgahṛdayasaṃhitā

pittena pītamasitaṃ hāridraṃ śādvalaprabham||8||

saraktamatidurgandhaṃ tṛṇmūrcchāsvedadāhavān||8||

saśūlaṃ pāyusantāpapākavān------------------||9||

Sarvāṅgasundarā

pittena tṛḍādimānnaraḥ pītādikamupaveśyate|

Aṣṭāṅgahṛdayasaṃhitā

---------------------------------śleṣmaṇā ghanam||9||

picchilaṃ tantumacchvetaṃ snigdhamāmaṃ kaphānvitam||9||

abhīkṣṇaṃ guru durgandhaṃ vibaddhamanubaddharuk||10||

nidrāluralaso+annadviḍalpālpaṃ sapravāhikam||10||

saromaharṣaḥ sotkleśo gurubastigudodaraḥ||11||

kṛte+apyakṛtasaṃjñaśca------------------||11||

Sarvāṅgasundarā

śleṣmaṇā ghanādiguṇaṃ nara upaveśyate| nidrālustathā+alaso+annadveṣī ca stokaṃ stokaṃ saha pravāhikayā vartate sapravāhikaṃ copaveśyate| tathā, saromaharṣādikaḥ syāt| kṛte+apyakṛtasaṃjñaśca-tathā kṛte+apyakṛtasaṃjñaśca purīṣotsarge+akṛtasaṃjñaḥ kṛtapurīṣotsarga iti saṃvedanā na bhavati|

Aṣṭāṅgahṛdayasaṃhitā

-------------------------sarvātmā sarvalakṣaṇaḥ||11||

Sarvāṅgasundarā

sarvātmā-sannipātena, sarvadoṣaliṅgaḥ|

Aṣṭāṅgahṛdayasaṃhitā

bhayena kṣobhite citte sapitto drāvayecchakṛt||12||

vāyustato+atisāryeta kṣipramuṣṇaṃ dravaṃ plavam||12||

vātapittasamaṃ liṅgairāhuḥ----------------------||13||

Sarvāṅgasundarā

bhayena citte kṣobhite sati pittasahito vāyuḥ śakṛddrāvayet| tato+anantaramatisāryeta, kṣiprādiguṇayuktaṃ liṅgairvātapittatulyam|

Aṣṭāṅgahṛdayasaṃhitā

------------------------------tadvacca śokataḥ||13||

Sarvāṅgasundarā

tadvacca-bhayena tulyaliṅgaṃ, śokādatisāryate|

Aṣṭāṅgahṛdayasaṃhitā

atīsāraḥ samāsena dvidhā sāmo nirāmakaḥ||13||

sāsṛṅnirasraḥ---------------------------||14||

Sarvāṅgasundarā

atīsāraḥ ṣoḍhā bhavan dviprakāraḥ saṅkṣepeṇa| ekaḥ sāmo dvitīyo nirāmakaḥ| tathā, ekaḥ sarakto dvitīyo nirasraḥ|

Aṣṭāṅgahṛdayasaṃhitā

-------------------tatrādye gauravādapsu majjati||14||

śakṛddurgandhamāṭopaviṣṭambhārtiprasekinaḥ||14||

Sarvāṅgasundarā

tatra-tasmin, ādye-sāme+atīsāre, gauravādapsu patitaṃ purīṣaṃ majjati-bruḍati, durgandhaṃ ca syāt| āṭopādiyutasya puṃsaḥ|

Aṣṭāṅgahṛdayasaṃhitā

viparīto nirāmastu kaphātpakvo+api majjati||15||

Sarvāṅgasundarā

nirāmastvatīsāro+ato viparītaḥ-apsu plavati, āṭopādirahitasya puṃsaḥ| sa0-kaphātpunaḥ svabhāvagurutvāt pakvo+api majjati|

Aṣṭāṅgahṛdayasaṃhitā

atīsāreṣu yo nātiyatnavān grahaṇīgadaḥ||15||

tasya syādagnividhvaṃsakarairanyasya sevitaiḥ||16||

Sarvāṅgasundarā

atīsāreṣu yo+atiyatnavānna bhavati tasya grahaṇīgado bhavediti grahaṇyā nidānam| anyasya-anatisāriṇaḥ, agnividhvaṃsakaraiḥ-vahnimāndyahetubhirannapānaiḥ, śīlitairgrahaṇīrogaḥ syāt|

Aṣṭāṅgahṛdayasaṃhitā

sāmaṃ śakṛnnirāmaṃ vā jīrṇe yenātisāryate||16||

so+atisāro+atisaraṇādāśukārī svabhāvataḥ||17||

Sarvāṅgasundarā

sāmaṃ purīṣamathavā nirāmaṃ jīrṇa āhāre sati yena-vyādhinā, atisāryate-atyarthaṃ bahirniḥsāryate, sa vyādhiratīsāraḥ| atisaraṇāddhetoḥ| atisaraṇaśabdanirdeśena cāsyānvarthatvaṃ dyotitam| tadevamatisaraṇādatīsāra ityucyate| nanu, evaṃ sati yadā grahaṇīdoṣe+apyatisaraṇaṃ kathañcitsyāttadā tasyāpyatīsāratvaṃ syādityāśaṅkyāha-āśukārītyādi| prabhāvapradhāno+ayaṃ nirdeśaḥ| hetau prathamā| svabhāvenāśukāritvādatīsāro grahaṇīdoṣādanya ityarthaḥ| grahaṇīdoṣo hi nāśukārī, kintarhi ? cirakṛt| tathā cāha (ślo. 18)- "cirakṛdgrahaṇīdoṣaḥ" iti|

Aṣṭāṅgahṛdayasaṃhitā

sāmaṃ sānnamajīrṇe+anne jīrṇe pakvaṃ tu naiva vā||17||

akasmādvā muhurbaddhamakasmācchithilaṃ muhuḥ||18||

cirakṛdgrahaṇīdoṣaḥ sañcayāccopaveśayet||18||

Sarvāṅgasundarā

grahaṇīdoṣo+ajīrṇe+anne sāmaṃ kadācitsānnaṃ, kadācijjīrṇe+anne pakvaṃ tathā naiva vā| akasmāt-kadācinnimittamantareṇāpi, muhurmuhuḥ-punaḥpunarbaddhaṃ, kadācinnimittaṃ vinā muhuḥ śithilaṃ, sañcayādupaveśayediti yojyam| ayaṃ tu grahaṇīdoṣaścirakṛt|

Aṣṭāṅgahṛdayasaṃhitā

sa caturdhā pṛthagdoṣaiḥ sannipātācca jāyate||19||

Sarvāṅgasundarā

saḥ-grahaṇīdoṣaḥ, pṛthagdoṣaiḥ-vātapittakaphaiḥ, sannipātena ceti catuṣprakāro jāyate|

Aṣṭāṅgahṛdayasaṃhitā

prāgrūpaṃ tasya sadanaṃ cirātpacanamamlakaḥ||19||

praseko vakkravairasyamarucistṛṭ klamo bhramaḥ||20||

ānaddhodaratā chardiḥ karṇakṣveḍo+antrakūjanam||20||

Sarvāṅgasundarā

tasya-grahaṇīdoṣasya, prāgrūpaṃ sadanaṃ cirātpacanādi ca|

Aṣṭāṅgahṛdayasaṃhitā

sāmānyaṃ lakṣaṇaṃ kārśyaṃ dhūmakastamako jvaraḥ||21||

mūrcchā śirorugviṣṭambhaḥ śvayathuḥ karapādayoḥ||21||

Sarvāṅgasundarā

caturvidhasyāsya grahaṇīgadasya sāmānyaṃ lakṣaṇaṃ kārśyādikam|

Aṣṭāṅgahṛdayasaṃhitā

tatrānilāttāluśoṣastimiraṃ karṇayoḥ svanaḥ||22||

pārśvoruvaṅkṣaṇagrīvārujā+abhīkṣṇaṃ viṣūcikā||22||

raseṣu gṛddhiḥ sarveṣu kṣuttṛṣṇā parikartikā||23||

jīrṇe jīryati cādhmānaṃ bhukte svāsthyaṃ samaśnute||23||

vātahṛdrogagulmārśaḥplīhapāṇḍutvaśaṅkitaḥ||24||

cirādduḥkhaṃ dravaṃ śuṣkaṃ tanvāmaṃ śabdaphenavat||24||

punaḥpunaḥ sṛjedvarcaḥ pāyurukśvāsakāsavān||25||

Sarvāṅgasundarā

tatra-teṣu caturṣu gadeṣu madhye, vātāttāluśoṣādi syāt|

Aṣṭāṅgahṛdayasaṃhitā

pittena nīlapītābhaṃ pītābhaḥ sṛjati dravam||25||

pūtyamlodgārahṛtkaṇṭhadāhārucitṛḍarditaḥ||26||

Sarvāṅgasundarā

pittena pītābhaḥ san tathā pūtyamlodgārādyardito nīlavarṇādikaṃ varcaḥ sṛjati|

Aṣṭāṅgahṛdayasaṃhitā

śleṣmaṇā pacyate duḥkhamannaṃ chardirarocakaḥ||26||

āsyopadeheniṣṭhīvakāsahṛllāsapīnasāḥ||27||

hṛdayaṃ manyate styānamudaraṃ stimitaṃ guru||27||

udgāro duṣṭamadhuraḥ sadanaṃ strīṣvaharṣaṇam||28||

bhinnāmaśleṣmasaṃsṛṣṭaguruvarcaḥpravartanam||28||

akṛśasyāpi daurbalyam------------------------||29||

Sarvāṅgasundarā

śleṣmaṇā duḥkhaṃ-kṛcchreṇa, annaṃ pacyate| chardyādi ca syāt| tathā, hṛdayaṃ styānaṃ-piṇḍitamiva, manyate| jaṭharaṃ niścalaṃ guru ca| udgāraśca duṣṭamadhuraḥ syāt| sadanaṃ śarīrasya| strīṣvaharṣaṇādi ca syāt|

Aṣṭāṅgahṛdayasaṃhitā

-----------------------sarvaje sarvasaṅkaraḥ||29||

Sarvāṅgasundarā

sarvaje-sannipātaje, sarveṣāṃ lakṣaṇānāṃ saṅkaro-miśratvaṃ, bhavati|

Aṣṭāṅgahṛdayasaṃhitā

vibhāge+aṅgasya ye coktā viṣamādyāstrayo+agnayaḥ||29||

te+api syurgrahaṇīdoṣāḥ------------------------||30||

Sarvāṅgasundarā

aṅgasya vibhāge ca ye viṣamādyāḥ-viṣamatīkṣṇamandāḥ, trayo+agnaya uktāste+api grahaṇīdoṣāḥ syuḥ| nanu, evaṃ sati sapta grahaṇīdoṣā iti prāpnoti| maivam| mukhyāḥ saprāptipūrvarūparūpanirdeśādiyuktāścatvāra eva grahaṇīgadāḥ| ye tu viṣamādyāstrayaste grahaṇīrogābhāsā iti bodhyam|

Aṣṭāṅgahṛdayasaṃhitā

--------------------samastu svāsthyakāraṇam||30||

Sarvāṅgasundarā

samaḥ punaragniḥ svāsthyasya-ārogyasya, kāraṇam|

Aṣṭāṅgahṛdayasaṃhitā

vātavyādhyaśmarīkuṣṭhamehodarabhagandarāḥ||30||

arśāṃsi grahaṇītyaṣṭau mahārogāḥ sudustarāḥ||30||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne+atīsāragrahaṇīdoṣanidānaṃ nāmāṣṭamo+adhyāyaḥ||8||

Sarvāṅgasundarā

vātavyādhyādayo+aṣṭau mahārogāḥ sudustarāḥ-viṣamāḥ| tasmātteṣu yatnaḥ kārya iti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne+atisāragrahaṇīdoṣanidānaṃ nāmāṣṭamo+adhyāyaḥ samāptaḥ|| 8||

mūtrāṅātanidānādhyāyaḥ

9

Aṣṭāṅgahṛdayasaṃhitā

athāto mūtrāghātanidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Aṣṭāṅgahṛdayasaṃhitā

bastibastiṣiromeḍhrakaṭīvṛṣaṇapāyavaḥ||1||

ekasambandhanāḥ proktā gudāsthivivarāṣrayāḥ||1||

Sarvāṅgasundarā

bastyādīnāṃ dvandvaḥ| bastyādaya ekasambandhanāḥ proktāḥ| ekaṃ sambandhanaṃ-granthanaṃ, yeṣāṃ ta evam| tadevaikasambandhanatvameṣāṃ prakaṭayati-gudetyādi| gudāsthivivaramāśrayo yeṣāṃ ta evam, tatrāśritā ityarthaḥ|

Aṣṭāṅgahṛdayasaṃhitā

adhomukho+api bastirhi mūtravāhisirāmukhaiḥ||2||

pārśvebhyaḥ pūryate sūkṣmaiḥ syandamānairanāratam||2||

yaistaireva praviśyainaṃ doṣāḥ kurvanti viṃśatim||3||

mūtrāghātān pramehāṃśca kṛcchrānmarmasamāśrayān||3||

Sarvāṅgasundarā

hiryasmādarthe| apiśca hetvabhyupagame| yadyapyadhomukho bastistathā+api jalamadhyasthitādhomukhanavamṛtkumbhavat| hi-yasmāt, pārśvebhyo mūtravāhisirāmukhaiḥ-srotodgāraiḥ, sūkṣmaiḥ prakṛtatvānmūtraṃ syandamānaiḥ-sravadbhiḥ, anārataṃ-anavarataṃ, yaireva mūtrasrotodvārairbastiḥ pūryate taireva mūtrasrotodvārairdoṣā enaṃ-bastiṃ, praviśya viṃśatiṃ mūtrāghātān kurvanti tāvataśca pramehān| kimbhūtān ? bastyākhyamarmasamāśrayān| hetau dvitīyā| marmasamāśritatvāt kṛcchrān-kṛcchrasādhyān|

Aṣṭāṅgahṛdayasaṃhitā

bastivaṅkṣaṇameḍrārtiyukto+alpālpaṃ muhurmuhuḥ||4||

mūtrayedvātaje kṛcchre-------------------------||4||

Sarvāṅgasundarā

atra catvāro mūtrāghātā vātapittakaphasannipātātmakāḥ| tatra vātaje kṛcchre-mūtrāghāte, bastyādyartiyuktaḥ pumānalpālpaṃ kṛtvā muhurmuhurmūtrayet|

Aṣṭāṅgahṛdayasaṃhitā

----------------------paitte pītaṃ sadāharuk||4||

raktaṃ vā------------------------------------||5||

Sarvāṅgasundarā

paitte kṛcchre pumān mūtraṃ pītaṃ sadāharuṅmūtrayet, athavā raktam|

Aṣṭāṅgahṛdayasaṃhitā

----------------kaphaje bastimeḍragauravaśophavān||5||

sapicchaṃ savibandhaṃ ca------------------------||5||

Sarvāṅgasundarā

kaphaje kṛcchre bastimeḍragauravaśophayuktaḥ san sapicchaṃ savibandhaḥ ca-ruddhvā ruddhvā, mūtraṃ mūtrayet|

Aṣṭāṅgahṛdayasaṃhitā

---------------------sarvaiḥ sarvātmakaṃ malaiḥ||5||

Sarvāṅgasundarā

sarvaiḥ-tribhirdoṣaiḥ sannipatitairjāte kṛcchre, sarvātmakaṃ-doṣatrayalakṣaṇaliṅgitaṃ, mūtraṃ mūtrayet|

Aṣṭāṅgahṛdayasaṃhitā

yadā vāyurmukhaṃ basterāvṛtya pariśoṣayet||6||

mūtraṃ sapittaṃ sakaphaṃ saśukraṃ vā tadā kramāt||6||

sañjāyate+aśmarī ghorā pittādgoriva rocanā||7||

śleṣmāśrayā ca sarvā syāt---------------------||7||

Sarvāṅgasundarā

yadā-yasmin kāle, vāyuḥ kupito bastermukhamāvṛtya-ruddhvā, pariśoṣayenmūtraṃ kevalaṃ kadācitsapittaṃ kadācitsakaphamathavā saśukraṃ mūtraṃ tadā sañjāyate+aśmarī| kramāt-yathottaram, ghorā mūtrāśmarī, ghoratarā pittāśmarī, ghoratamā śleṣmāśmarī, tato+api ghorā śukrāśmarī, iti kramaśabdasyārthaḥ| vāyunā pittaṃ saṃśoṣya goryathā rocanā sañjāyate tathā+aśmarīti| sarvā cāśmarī śleṣmāśrayā| śleṣmā āśrayaḥ-ādhāro, yasyāḥ saivam| kaphamāśritya sarvā+aśmarī syādityarthaḥ|

Aṣṭāṅgahṛdayasaṃhitā

-----------------------athāsyāḥ pūrvalakṣaṇam||7||

bastyādhmānaṃ tadāsannadeśeṣu parito+atiruk||8||

mūtre ca bastagandhatvaṃ mūtrakṛcchraṃ jvaro+aruciḥ||8||

Sarvāṅgasundarā

atha-anantaraṃ, asyāḥ pūrvalakṣaṇaṃ-prāgrūpaṃ, bastyādhmānādi|

Aṣṭāṅgahṛdayasaṃhitā

sāmānyaliṅgaṃ ruḍnābhisevanībastimūrdhasu||9||

viśīrṇadhāraṃ mūtraṃ syāttayā mārganirodhane||9||

tahyapāyātsukhaṃ mehedacchaṃ gomedakopamam||10||

tatsaṅkṣobhātkṣate sāsramāyāsāccātirugbhavet||10||

Sarvāṅgasundarā

sāmānyaṃ lakṣaṇaṃ nābhyādiṣu rugbhavati| tayā-aśmaryā, mārganirodhe sati mūtraṃ viśīrṇadhāraṃ-vicchinnadhāraṃ, bhavet| tahyapāyāt-aśmaryapagamāt, naraḥ sukhaṃ-akṛcchreṇa, mehet-mūtraṃ muñcet| kīdṛśam ? acchaṃ-akaluṣam, gomedakopamam, gomedako-ratnaviśeṣaḥ, upamā yasya tadevam| tasyāḥ saṅkṣobhastatsaṅkṣobhādyatkṣataṃ bhavati tasminkṣate sati sāsraṃ-salohitaṃ, mehet| āyāsāt-adhvādikṛtāt śramāt, atirugbhavet|

Aṣṭāṅgahṛdayasaṃhitā

tatra vātādbhṛśārtyārto dantān khādati vepate||11||

mṛdgāti mehanaṃ nābhiṃ pīḍayatyaniśaṃ kvaṇan||11||

sānilaṃ muñcati śakṛnmuhurmehati binduśaḥ||12||

śyāvā rūkṣā+aśmarī cāsya syāccitā kaṇṭakairiva||12||

Sarvāṅgasundarā

tatra-tāsvaśmarīṣu madhye, vātādyā+aśmarO tasyāmutpannāyāṃ satyāṃ pumān bhṛśārtyārtaḥ-atyantaṃ pīḍayā pīḍito, dantān khādati| tathā, vepate-kampate| mehanaṃ-meḍhraṃ, mṛdgāti-malayati| nābhiṃ ca hastābhyāṃ pīḍayati| kiṃ kurvan ? aniśaṃ-anavarataṃ, kvaṇan-nānāvidhaduḥkhodbhāvakaṃ śabdaṃ vidadhat| tathā, sahānilena-vātasahitaṃ, śakṛnmuñcati| tathā, muhurmehati-mūtraṃ punaḥpunaḥ sṛjati| binduśo-binduṃ binduṃ kṛtvā| asya ca-narasya, aśmarī śyāvā varṇataḥ, tathā rūkṣā kaṇṭakaiściteva-vyāptā, bhavet|

Aṣṭāṅgahṛdayasaṃhitā

pittena dahyate bastiḥ pacyamāna ivoṣmavān||13||

bhallātakāsthisaṃsthānā raktā pītā+asitā+aśmarī||13||

Sarvāṅgasundarā

pittena yā+aśmarī tayā bastirdahyate| pacyamāna iva ūṣmavān-santāpayukto bhavati| sā cāśmarī bhallātakāsthisaṃsthānā-tadākārā syāt| tathā, varṇato raktā pītā tathā+asitā-kṛṣṇacchāyā|

Aṣṭāṅgahṛdayasaṃhitā

bastirnistudyata iva śleṣmaṇā śītalo guruḥ||14||

aśmarī mahatī ślakṣṇā madhuvarṇā+athavā sitā||14||

Sarvāṅgasundarā

śleṣmaṇā jātāyāmaśmaryāṃ bastirnistudyata iva śītalo guruśca syāt| aśmarī ca mahatī-sthūlā vātapittotthābhyāṃ sakāśāt| tathā, ślakṣṇā-komalā| madhuvarṇā-mākṣikābhā| athavā, sitā-śuklā|

Aṣṭāṅgahṛdayasaṃhitā

etā bhavanti bālānāṃ teṣāmeva ca bhūyasā||15||

āśrayopacayālpatvādgrahaṇāharaṇe sukhāḥ||15||

Sarvāṅgasundarā

etāḥ-tisro+aśmaryo, bālānāmeva bhavanti| tathā ca tantrāntare (suśrute ni. a. 3|11)- "tisro+aśmaryo divāsvapnaśīlanādhyaśanaśītasnigdhamadhurāhārapriyatvādbālānāmeva bhavanti|" iti| teṣāṃ ca bālānāṃ jātāstā bhūyasā grahaṇāharaṇe sukhāḥ| grahaṇaṃ-baḍiśādinā, āharaṇaṃ-śastrādinā, tasmin sukhāḥ-sukhopāyāḥ| atraiva hetumāha-āśrayetyādi| āśrayaḥ-ādhāraḥ, upacayo-vṛddhiḥ, tayoralpatvaṃ, tasmāddhetorbalānāmaśmaryā āśrayo+alpo bhavati, yatrāsāvaśmarī jāyate| ata eva cāśrayānusāreṇopacayo+apyaśmaryā bālānāmalpo bhavati| atastā grahaṇāharaṇe sukhāḥ| mahatāṃ tu yathoktahetvabhāvādgrahaṇāharaṇe tā duḥkhāvahāḥ|

Sarvāṅgasundarā

turavadhāraṇe| mahatāmeva śukrāśmarī jāyate, na bālānām, tathāvidhasya teṣāṃ śukrasyābhāvāt| kuto jāyate ? śukradhāraṇāt-harṣādyudīraṇātsthānacyutasya śukrasya dhāraṇāt| ata evāha-sthānādityādi| yasmātsthānāccyutaṃ-paribhraṣṭaṃ, bahiramuktaṃ-atyaktaṃ, tadānīṃ vāyurmuṣkayoḥ-vṛṣaṇayoḥ, antare-madhye, śoṣayati| kiṃ kṛtvā ? upasaṅgṛhya,-śukraṃ sarvato gṛhītvā| tacca śuṣkaṃ sadaśmarīti bhaṇyate| sā ca bastirugādikāriṇī| tasyāmutpannamātrāyāṃ-na cirakālotpannāyāṃ, pīḍite-hastādinā+abhibhūte, asminnavakāśe-śukrāśmarīsthāne, śukrameti-āgacchati, tathā vilīyate ca, iti caśabdo luptanirdiṣṭo bodhyaḥ| viśeṣeṇa līyate-tatraiva suṣṭhu śliṣyate, kaṭhinatvāt|

Aṣṭāṅgahṛdayasaṃhitā

śukrāśmarī tu mahatāṃ jāyate śukradhāraṇāt||16||

sthānāccyutamamuktaṃ hi muṣkayorantare+anilaḥ||16||

śoṣayatyupasaṅgṛhya śukraṃ tacchuṣkamaśmarī||17||

bastirukkṛcchramūtratvamuṣkaśvayathukāriṇī||17||

tasyāmutpannamātrāyāṃ śukrameti vilīyate||18||

pīḍite tvavakāśe+asmin----------------------||18||

Aṣṭāṅgahṛdayasaṃhitā

--------------------------aśmaryeva ca śarkarā||18||

aṇuśo vāyunā bhinnā sā tvasminnanulomage||19||

nireti saha mūtreṇa pratilome vibadhyate||19||

Sarvāṅgasundarā

aśmaryeva ca pavanenāṇuśo bhinnā satī śarkarā syāt, na tu tasyā anyadupādānakāraṇamityarthaḥ| sā-śarkarā, asmin-pavane, anulomage-anulomaṃ kṛtvā sthite sati, mūtreṇa saha nireti-bahirniṣkrāmati| pratilome vāyau sā sarkarā vibadhyate- na tu bahirniṣkrāmati| aśmarī tvanulomage+api maruti na nireti-mūtreṇa saha na niṣkrāmati, ityanayorbhedaḥ| aśmarīṇāṃ bhallātakādisaṃsthānanirdeśastadanusāreṇāharaṇārthaṃ bastyavayavavipāṭanamupayujyate| śyāvādivarṇanirdeśaśca bahirniṣkrāntānāṃ śyāvādivarṇanidarśanena vātādīnanumāya tatkṛtānāṃ vraṇānāṃ cikitsārthamupayujyate| nanu ca, saṃsthānenaiva vātādyanumānamaśmarīvraṇasya bhaviṣyatīti varṇanirdeśo+anarthakaḥ| maivam| saṃsthānaṃ prāyikamiti kecinmanyante, tasmādvarṇanirdeśo+api vācyaḥ| prāyikatve ca taddvayorupādānaṃ liṅgam|

Aṣṭāṅgahṛdayasaṃhitā

mūtrasandhāriṇaḥ kuryādbuddhvā bastermukhaṃ marut||20||

mūtrasaṅgaṃ rujaṃ kaṇḍūṃ kadācicca svadhāmataḥ||20||

pracyāvya bastimudvṛttaṃ garbhābhaṃ sthūlaviplutam||21||

karoti tatra rugdāhaspandanodveṣṭanāni ca||21||

binduśaśca pravarteta mūtraṃ bastau tu pīḍate||22||

dhārayā dvividho+apyeṣa vātabastiriti smṛtaḥ||22||

dustaro dustarataro dvitīyaḥ prabalānilaḥ||23||

Sarvāṅgasundarā

mūtrasandhāriṇaḥ puruṣasya basteḥ-mūtradhārasya, mukhaṃ-dvāraṃ, ruddhvā māruto mūtrasaṅgaṃ kuryādrujaṃ kaṇḍūṃ ca| sa vātabastirmūtrāghātaviśeṣaḥ| kadācit-adṛṣṭavaśāt, vāyustaṃ bastiṃ svadhāmataḥ-svasthānāt, pracyāvya-cyāvayitvā, udvṛttaṃ-ūrdhvamukhaṃ, garbhābhaṃ-garbhasadṛśaṃ, sthūlaṃ-svapramāṇāt pravṛddhaṃ, tathā viplutaṃ-cañcalaṃ, karoti| caśabdānna kevalaṃ bastibhraṃśamevaṃvidhaṃ karoti, yāvattatra rugādīnapi| mūtraṃ ca binduśaḥ-bindubinduḥ pravartate| bastau ca pīḍite-hastādinā, mūtraṃ dhārayā-avicchinnaṃ, pravartate| eṣa dvividho vātabastiriti nāmnā smṛtaḥ| sa ca prathamo dustaro-duḥkhena kṛcchreṇa tarituṃ śakyate| dvitīyo vātabastirdustarataro yataḥ prabalānilaḥ| ata eva cātra prabalānilatvānmūtrasya binduśaḥ pravartanam|

Aṣṭāṅgahṛdayasaṃhitā

śakṛnmārgasya basteśca vāyurantaramāśritaḥ||23||

aṣṭhīlābhaṃ ghanaṃ granthiṃ karotyacalamunnatam||24||

vātāṣṭhīleti sā+a+adhmānaviṇmūtrānilasaṅgakṛt||24||

Sarvāṅgasundarā

śakṛnmārgasya-gudasya, basteścāntaraṃ-madhyaṃ, vāyurāśritaḥ san granthimaṣṭhīlābhaṃ ghanamacalamunnataṃ karoti| sā vātāṣṭhīletyucyate| sā cādhmānādikṛt|

Aṣṭāṅgahṛdayasaṃhitā

viguṇaḥ kaṇḍalībhūto bastau tīvravyatho+anilaḥ||25||

āvidhya mūtraṃ bhramati sastambhodveṣṭagauravaḥ||25||

mūtramalpālpamathavā vimuñcati śakṛtsṛjan||26||

vātakuṇḍaliketyeṣā--------------------------||26||

Sarvāṅgasundarā

viguṇaḥ-kupito na tvanulomagaḥ, tathā doṣadeśādisahakārikāraṇavaśāt kuṇḍalākāragatiḥ, tathā tīvravyathaḥ, kārye kāraṇopacārādevamuktaḥ, tathā saha stambhena-stabdhatayā, tathodveṣṭena gauraveṇa ca vartate| sa evaṃbhūto vāyurmūtramāvidhya-kṣobhayitvā bastau bhramati| athavā na mūtramāvidhya bhramati| kimbhūtastarhi ? śakṛt-purīṣaṃ, sṛjan-visargaṃ kurvan, mūtramalpālpaṃ-stokaṃ stokaṃ kṛtvā, vimuñcati| evaṃrūpā vātakuṇḍalikocyate|

Aṣṭāṅgahṛdayasaṃhitā

----------------------mūtraṃ tu vidhṛtaṃ ciram||26||

na nireti vibaddhaṃ vā mūtrātītaṃ tadalparuk||27||

Sarvāṅgasundarā

mūtraṃ tu ciraṃ vidhṛtaṃ na nireti-na pravartate| athavā pavanavaśādvibaddhaṃ nirgacchatyalparuk tanmūtrātītaṃ kathyate|

Aṣṭāṅgahṛdayasaṃhitā

vidhāraṇātpratihitaṃ vātodāvartitaṃ yadā||27||

nābheradhastādudaraṃ mūtramāpūrayettadā||28||

kuryāttīvrarugādhmānamapaktiṃ malasaṅgraham||28||

tanmūtrajaṭharam-----------------------------||29||

Sarvāṅgasundarā

vidhāraṇāt-mūtravegasya rodhāt, pratihitaṃ mūtraṃ kartṛbhūtaṃ vātenodāvartitaṃ yadā nābheradhastādudaraṃ karmabhūtamāpūrayet tadā tīvrarujādikaṃ kuryāt, tanmūtrajaṭharamityucyate|

Aṣṭāṅgahṛdayasaṃhitā

--------------------------chidravaiguṇyenānilena vā||29||

ākṣiptamalpaṃ mūtraṃ tadbastau nāle+athavā maṇau||29||

sthitvā sravecchanaiḥ paścātsarujaṃ vā+atha nīrujam||30||

mūtrotsaṅgaḥ sa vicchinnataccheṣaguruśephasaḥ||30||

Sarvāṅgasundarā

chidravaiguṇyena-mūtradvāradoṣeṇa, anilena vā tathābhūtena, yadākṣiptaṃ mūtramalpaṃ-kiñciccheṣaṃ mūtraṃ, tadbastau sthitamathavā nāle maṇikande vā sthitam| tatra sthitvā paścāt-anantaraṃ, śanaiḥ-mandaṃ mandaṃ kṛtvā, sarujamathavā nīrujaṃ sravet| puṃsaḥ kimbhūtasya ? vicchinnataccheṣaguruśephasaḥ| tadati prakṛtaṃ mūtraṃ parāmṛśyate, tasya-muktamūtrasya, śeṣastaccheṣaḥ, vicchinnaścāsau taccheṣaśca vicchinnataccheṣaḥ, tena guruśepho-guru meḍhraṃ, yasya sa vicchinnataccheṣaguruśephāḥ, tasya vicchinnataccheṣaguruśephasaḥ| sa evaṃvidhaḥ san mūtrotsaṅga ucyate|

Aṣṭāṅgahṛdayasaṃhitā

antarbastimukhe vṛttaḥ sthiro+alpaḥ sahasā bhavet||31||

aśmarītulyaruk granthirmūtragranthiḥ sa ucyate||31||

Sarvāṅgasundarā

bastermukhasya madhye granthirvṛtto-vartulaḥ, tathā sthiro+alpaśca sahasā-jhaṭityeva, bhavet| aśmarītulyarug granthiḥ sa mūtragranthirucyate|

Aṣṭāṅgahṛdayasaṃhitā

mūtritasya striyaṃ yāto vāyunā śukramuddhatam||32||

sthānāccyutaṃ mūtrayataḥ prāk paścādvā pravartate||32||

bhasmodakapratīkāśaṃ mūtraśukraṃ taducyate||33||

Sarvāṅgasundarā

sañjātamūtrasya puṃsaḥ striyaṃ gacchato mūtrayato-mūtraṃ kurvataḥ, sthānāccyutaṃ śukraṃ vāyunoddhataṃ-dhmātaṃ, bhasmodakena pratīkāśaṃ-tulyaṃ, prāk mūtritāt paścādvā yat pravartate śukraṃ tanmūtraśukramucyate|

Aṣṭāṅgahṛdayasaṃhitā

rūkṣadurbalayorvātādudāvartaṃ śakṛdyadā||33||

mūtrasroto+anuparyeti saṃsṛṣṭaṃ śakṛtā tadā||34||

mūtraṃ viṭtulyagandhaṃ syādviḍvighātaṃ tamādiśet||34||

Sarvāṅgasundarā

rūkṣadurbalayoḥ puṃsorvātādudāvartaṃ-pīḍitaṃ, śakṛdyadā mūtrasroto+anuparyeti-mūtrasroto+abhita āgacchati, tadā śakṛtā saṃsṛṣṭaṃ mūtraṃ purīṣasadṛśagandhaṃ syāt, taṃ viḍvighātamityādiśet|

Aṣṭāṅgahṛdayasaṃhitā

pittaṃ vyāyāmatīkṣṇoṣṇabhojanādhvātapādibhiḥ||35||

pravṛddhaṃ vāyunā kṣiptaṃ bastyupasthārtidāhavat||35||

mūtraṃ pravartayetpītaṃ saraktaṃ raktameva vā||36||

uṣṇaṃ punaḥpunaḥ kṛcchrāduṣṇavātaṃ vadanti tam||36||

Sarvāṅgasundarā

pittaṃ kartṛ vyāyāmādibhiḥ pravṛddhaṃ tathā vātena kṣiptaṃ bastyupasthārtidāhayuktaṃ mūtraṃ karmabhūtaṃ pravartayet| kimbhūtam ? pītaṃ tathā saha raktena saraktaṃ raktameva vā kevalaṃ tathoṣṇaṃ muhurmuhuḥ kṛcchreṇa mūtrayet, taṃ uṣṇavātaṃ vadanti|

Aṣṭāṅgahṛdayasaṃhitā

rūkṣasya klāntadehasya bastisthau pittamārutau||37||

mūtrakṣayaṃ sarugdāhaṃ janayetāṃ tadāhvayam||37||

Sarvāṅgasundarā

rūkṣasya puṃsastathā klāntadehasya-glānaśarīrasya, bastisthau pittamārutai sarugdāhaṃ mūtrasya kṣayaṃ janayetāṃ-utpādayetām| tadāhvayaṃ-mūtrakṣayasaṃjñam, mūtrakṣayamityarthaḥ|

Aṣṭāṅgahṛdayasaṃhitā

pittaṃ kapho dvāvapi vā saṃhanyete+anilena cet||38||

kṛcchrānmūtraṃ tadā pītaṃ raktaṃ śvetaṃ ghanaṃ sṛjet||38||

sadāhaṃ rocanāśaṅkhacūrṇavarṇaṃ bhavecca tat||39||

śuṣkaṃ samastavarṇaṃ vā mūtrasādaṃ vadanti tam||39||

Sarvāṅgasundarā

pittamathavā kapho vyasto+anilena saṃhanyate-samantātpīḍyata ākramyate| athavā dvāvapi-saṃsargarūpau, tena hanyete yadi, tadā kṛcchreṇa mūtraṃ pītādinaikaikena varṇena śvetāntena yuktaṃ ghanaṃ sadāhaṃ sṛjet-muñcet| tacca śuṣkaṃ kālāntareṇa rocanāśaṅkhacūrṇavarṇaṃ bhavet, kadācidrocanācūrṇavarṇaṃ kadācicchaṅkhacūrṇavarṇaṃ kadācitpītādisamastavarṇaṃ vā syāt, taṃ mūtrasādaṃ vadanti|

Aṣṭāṅgahṛdayasaṃhitā

iti vistarataḥ proktā rogā mūtrāpravṛttijāḥ||40||

nidānalakṣaṇairūrdhvaṃ vakṣyante+atipravṛttijāḥ||40||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne mūtrāghātanidānaṃ nāma navamo+adhyāyaḥ||9||

Sarvāṅgasundarā

iti-evaṃ, vistareṇa mūtrāpravṛttiḥ-apravartanaṃ, tato jātā rogāḥ, nidānāni ca lakṣaṇāni ca, taiḥ prakarṣeṇoktāḥ| ūrdhvamityato+adhyāyādanantaraṃ tulyasthānasaṅkhyāditvāt mūtrātipravṛttijāḥ-pramehākhyāḥ, rogā vakṣyante-vadiṣyante| anenāsya granthakṛtā yuktyā sambandho+abhihita iti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne mūtrāghātanidānaṃ nāma navamo+adhyāyaḥ samāptaḥ|| 9||

pramehanidānādhyāyaḥ

10

Aṣṭāṅgahṛdayasaṃhitā

athātaḥ pramehanidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

pramehā viṃśatistatra śleṣmato daśa, pittataḥ||1||

ṣaṭ, catvāro+anilāt-----------------------------||1||

Sarvāṅgasundarā

pramehā viṃśatirbhavanti| tatra-viṃśatiprameheṣu, daśa śleṣmataḥ pramehāḥ, ṣaṭ pittataḥ, catvāro vātāt|

Aṣṭāṅgahṛdayasaṃhitā

--------------------teṣāṃ medomūtrakaphāvaham||1||

annapānakriyājātaṃ yatprāyastatpravartakam||2||

svādvamlalavaṇasnigdhagurupicchilaśītalam||2||

navadhānyasurānūpamāṃsekṣuguḍagorasam||3||

ekasthānāsanaratiḥ śayanaṃ vidhivarjitam||3||

Sarvāṅgasundarā

teṣāṃ-pramehāṇāṃ, medomūtrakaphakaraṃ yadannapānakriyājātaṃ prāyo-bāhulyena, tatpravartakaṃ-utpādakam| jātaśabdaḥ prakāre| kriyā-ceṣṭā śayyāsananidrālasyādikā kaphakārī| tadevānnādi darśayitumāha-svādvamletyādi| ekasthānāsane ratiḥ-prītiḥ| śayanaṃ-svapno, vidhivarjitaṃ-ayathoktam (hṛ. sū. a. 7|54) - "akāle+atiprasaṅgāñca na ca nidrā niṣevitā| sukhāyuṣī parākuryātkālarātririvāparā||" ityādi|

Aṣṭāṅgahṛdayasaṃhitā

bastimāśritya kurute pramehān dūṣitaḥ kaphaḥ||4||

dūṣayitvā vapuḥkledasvedamedorasāmiṣam||4||

Sarvāṅgasundarā

kaphaḥ pramehakāraṇairdūṣito bastimāśritya pramehān kurute| kiṃ kṛtvā ? vapurādīn dūṣayitvā|kaphajapramehāṇāṃ samprāptimuktvā pittapramehasamprāptimāha|

Aṣṭāṅgahṛdayasaṃhitā

pittaṃ raktamapi kṣīṇe kaphādau mūtrasaṃśrayam||5||

Sarvāṅgasundarā

pittaṃ kartṛ raktaṃ mūtrasaṃśrayaṃ dūṣayitvā pramehān kurute| apiśabdādvapurādīṃśca| kadā ? kaphādau,-saumye dhātau, kṣīṇe sati|

Aṣṭāṅgahṛdayasaṃhitā

dhātūn bastimupānīya tatkṣaye+api ca mārutaḥ||5||

Sarvāṅgasundarā

mārutaśca dūṣito dhātūn-vātapramehasampādanayogyān, bastimupānīya-samantānmūtrādhārasamīpaṃ nītvā, tatkṣaye+api ca pramehān kurute| teṣāṃ-dhātūnāṃ, kṣayastasmiṃśca sati| na kevalaṃ dhātūn bastimupānīya yāvadadhaḥkṣaraṇatvādinā teṣāmapi svayaṃ kṛtvetyapi cetyasyārthaḥ|

Aṣṭāṅgahṛdayasaṃhitā

sādhyayāpyaparityājyā mehāstenaiva tadbhavāḥ||6||

samāsamakriyatayā mahātyayatayā+api ca||6||

Sarvāṅgasundarā

saḥ-śleṣmādiḥ, bhavo-janma, yeṣāṃ te tadbhavāḥ kaphādisamutthāḥ, tenaiva-viśiṣṭena samprāptiviśeṣeṇa, sādhyayāpyaparityājyāḥ syuḥ| tathā ca,-kaphapramehā vapurādidūṣaṇamātrotthitatvāt sādhyāḥ, pittapramehāṇāṃ saumyadhātukṣaye vapurāde raktasya ca dūṣaṇena samutthānādyāpyatvam, vātapramehāstu sarvadhātukṣayodbhūtatvādasādhyāḥ| anyadapi hetvantaraṃ sādhyayāpyāsādhyatve vakti-sametyādi| samaṃ cāsamaṃ ca samāsame,-samānāsamāne, samāsame kriye yayostāvevam, tayorbhāvaḥ samāsamakriyatā, tayā| tathā, mahātyayatayā| mahāṃścāsāvatyayo-vināśaḥ śarīravighaṭanarūpo mahātyayaḥ, tasya bhāvo mahātyayatā, tayā| tatra kaphasya tathā śarīrakledādeḥ pramehadūṣyasyāpyatarpaṇarūpayaikayaiva kriyayā sādhyatvāt kaphapramehāḥ sādhyāḥ| pittasya śītamadhurādirūpā kriyā pramehāṇāṃ rūkṣatīkṣṇādikā dūṣyapratipakṣatvādaupayikīti tasmātte pittapramehā yāpyāḥ| vātapramehāṇāṃ rūkṣatīkṣṇādi tu pathyam| vātasya snigdhamadhurādikaṃ santarpaṇarūpaṃ pathyam| tadevaṃ viruddhakriyatvādvātapramehā asādhyāḥ| apiceti samuñcaye|

Aṣṭāṅgahṛdayasaṃhitā

sāmānyaṃ lakṣaṇaṃ teṣāṃ prabhūtāvilamūtratā||7||

Sarvāṅgasundarā

teṣāṃ-pramehāṇāṃ, sāmānyalakṣaṇaṃ prabhūtamūtratā+a+avilamūtratā ca|

Aṣṭāṅgahṛdayasaṃhitā

nanu, doṣasya-kaphādeḥ, dūṣyasya ca-vapuḥkledādeḥ, tulyatvāt kathaṃ pratidoṣaṃ pramehānekatvaṃ syāt ? ityāha - - - - ----------------------------------------------||7||

doṣadūṣyāviśeṣe+api tatsaṃyogaviśeṣataḥ||7||

mūtravarṇādibhedena bhedo meheṣu kalpyate||8||

Sarvāṅgasundarā

doṣadūṣyāviśeṣe+api-samānatve+api sati, tatsaṃyogaviśeṣato meheṣu bhedaḥ-anekatvaṃ kalpyate| tayoḥ-doṣadūṣyayoḥ, saṃyogaḥ-saṃśleṣaḥ, tatsaṃyogaḥ, tasya viśeṣaḥ-prākkṛtakarmavaśādbhedo, doṣadūṣyayoḥ saṃyogānekatvamityarthaḥ| tasmānmūtrasya yo varṇādibhedo-varṇagandharasasparśādiviśeṣaḥ, tena bhedena bhedo meheṣu kalpyate-nirūpyate|

Aṣṭāṅgahṛdayasaṃhitā

acchaṃ bahu sitaṃ śītaṃ nirgandhamudakopamam||8||

mehatyudakamehena kiñciccāvilapicchilam||9||

Sarvāṅgasundarā

udakamehenācchādiguṇayuktaṃ mehati| kiñciccāvilapicchilamiti īṣatsvacchamūtrādāvilaṃ picchalaṃ ca bhavati|

Aṣṭāṅgahṛdayasaṃhitā

ikṣo rasamivātyarthaṃ madhuraṃ cekṣumehataḥ||9||

Sarvāṅgasundarā

ikṣormehādikṣurasasadṛśaṃ mehati| atyarthaṃ madhuraṃ cetīkṣurasādviśeṣamāha|

Aṣṭāṅgahṛdayasaṃhitā

sāndrībhavetparyuṣitaṃ sāndramehena mehati||10||

Sarvāṅgasundarā

sāndramehena yanmehati tatparyuṣitaṃ-rātristhitaṃ, ghanībhavet|

Aṣṭāṅgahṛdayasaṃhitā

surāmehī surātulyamuparyacchamadho ghanam||10||

Sarvāṅgasundarā

surāmehī surātulyaṃ mehati| tacca mūtraṃ paryuṣitamevoparibhāge+acchamadhaḥ-adhastāt, ghanaṃ bhavet|

Aṣṭāṅgahṛdayasaṃhitā

saṃhṛṣṭaromā piṣṭena piṣṭavadbahalaṃ sitam||11||

Sarvāṅgasundarā

piṣṭena-piṣṭamehena, saṃhṛṣṭaromā san piṣṭavat-piṣṭasadṛśaṃ, bahalaṃ śuklaṃ ca mehati|

Aṣṭāṅgahṛdayasaṃhitā

śukrābhaṃ śukramiśraṃ vā śukramehi pramehati||11||

Sarvāṅgasundarā

śukramehī śukrābhaṃ śukramiśraṃ vā pramehati|

Aṣṭāṅgahṛdayasaṃhitā

mūrtāṇūn sikatāmehī sikatārūpiṇo malān||12||

Sarvāṅgasundarā

sikatāmehi mūrtāṇūn-saṃhatān- sūkṣmāṃśca, malān sikatāsadṛśān mehati| malāniti bahuvacanaṃ jātau, kaphākhyo hyeka eva malo+atra gṛhyate|

Aṣṭāṅgahṛdayasaṃhitā

śītamehī subahuśo madhuraṃ bhṛśaśītalam||12||

Sarvāṅgasundarā

śītamehī suṣṭhu bahuśo madhuramatiśītalaṃ ca mehati|

Aṣṭāṅgahṛdayasaṃhitā

śanaiḥśanaiḥśanairmehī mandaṃmandaṃ pramehati||13||

Sarvāṅgasundarā

śanairmehī śanaiḥśanairmehatītyuddeśe mandaṃmandamiti nirdeśa ityapi paunaruktyam|

Aṣṭāṅgahṛdayasaṃhitā

lālātantuyutaṃ mūtraṃ lālāmehena picchilam||13||

Sarvāṅgasundarā

lālāmehena lālātantuyutaṃ vicchilaṃ ca mūtraṃ pramehati| iti kaphapramehā daśa|

Aṣṭāṅgahṛdayasaṃhitā

gandhavarṇarasasparśaiḥ kṣāreṇa kṣāratoyavat||14||

Sarvāṅgasundarā

kṣāratoyamiva gandhavarṇarasasparśaiḥ kṣāramehena mehati|

Aṣṭāṅgahṛdayasaṃhitā

nīlamehena nīlābhaṃ-------------------------||14||

Sarvāṅgasundarā

nīlamehena nīlābhaṃ gandhādibhirmehati|

Aṣṭāṅgahṛdayasaṃhitā

-----------------------------kālamehī maṣīnibham||14||

Sarvāṅgasundarā

kālamehī maṣīsadṛśaṃ mūtraṃ mehati|

Aṣṭāṅgahṛdayasaṃhitā

hāridramehī kaṭukaṃ haridrāsannibhaṃ dahat||15||

Sarvāṅgasundarā

hāridramehi haridrāsadṛśaṃ kaṭukaṃ dahat-dahadiva, mūtraṃ mehati|

Aṣṭāṅgahṛdayasaṃhitā

visraṃ māñjiṣṭhamehena mañjiṣṭhāsalilopamam||15||

Sarvāṅgasundarā

māñjiṣṭhamehī mañjiṣṭhājalasadṛśaṃ visraṃ ca mehati|

Aṣṭāṅgahṛdayasaṃhitā

visramuṣṇaṃ salavaṇaṃ raktābhaṃ raktamehataḥ||16||

Sarvāṅgasundarā

raktamehena visrādikaṃ mehati|

Aṣṭāṅgahṛdayasaṃhitā

vasāmehī vasāmiśraṃ vasāṃ vā mūtrayenmuhuḥ||16||

Sarvāṅgasundarā

vasāmehī vasāmiśraṃ vasāṃ vā punaḥpunarmūtrayet|

Aṣṭāṅgahṛdayasaṃhitā

majjānaṃ majjamiśraṃ vā majjamehī muhurmuhuḥ||17||

Sarvāṅgasundarā

majjamehī majjānaṃ majjamiśraṃ vā punaḥ punarmehati|

Aṣṭāṅgahṛdayasaṃhitā

hastī matta ivājasraṃ mūtraṃ vegavivarjitam||17||

salasīkaṃ vibaddhaṃ ca hastimehī pramehati||18||

Sarvāṅgasundarā

hastimehī mattagaja ivānavarataṃ vegarahitaṃ lasīkayā saha vibaddhaṃ ca mūtraṃ pramehati|

Aṣṭāṅgahṛdayasaṃhitā

madhumehī madhusamam-----------------------||18||

Sarvāṅgasundarā

madhumehī madhusamaṃ pramehati|

Aṣṭāṅgahṛdayasaṃhitā

---------------------------jāyate sa kila dvidhā||18||

kruddhe dhātukṣayādvāyau doṣāvṛtapathe+athavā||19||

Sarvāṅgasundarā

sa tu-madhumeho, vāyau dhātukṣayātkupite sati, athavā doṣāvṛtapathe maruti, kila dvidhā jāyate| atra ca kecidevācāryā dvidhā āhuḥ| bahavastvekameva dhātukṣayavātakopajamāhuḥ, na tu mārgāvṛtavātakopajamiti sūcanārthaḥ kilaśabdaḥ| vāyostu dvidhā kopaḥ| tathā coktam-"vāyordhātukṣayātkopo mārgasyāvaraṇena ca|" iti|

Aṣṭāṅgahṛdayasaṃhitā

āvṛto doṣaliṅgāni so+animittaṃ pradarśayet||19||

kṣīṇaḥ kṣaṇātkṣaṇāt pūrṇo bhajate kṛcchrasādhyatām||20||

Sarvāṅgasundarā

saḥ-vāyuḥ, āvṛtamārgo liṅgāni-vātāvarakadoṣalakṣaṇāni vātaśoṇitanidānoktāni, animittaṃ-akasmāt, pradarśayet calasvabhāvatvādvāyoḥ| ata eva ca kṣaṇātkṣīṇo-basterapūraṇādriktaḥ| kṣaṇācca pūrṇo-mūtrāśayapūraṇātpūrṇo, na tu riktaḥ| ata eva doṣāvṛtamārgavātakopajatvādasau kṛcchrasādhyatāṃ bhajate, na tu dhātukṣayavātakopajavadatyantāsādhyatām|

Aṣṭāṅgahṛdayasaṃhitā

kālenopekṣitāḥ sarve yadyānti madhumehatām||20||

madhuraṃ yacca sarveṣu prāyo madhviva mehati||21||

sarve+api madhumehākhyā mādhuryācca tanorataḥ||21||

Sarvāṅgasundarā

yat-yasmāt, sarve mehāḥ kālenopekṣitāḥ santo madhumehatāṃ yānti| yacca-yasmācca, sarveṣu meheṣu madhuraṃ madhviva-madhusadṛśaṃ, mehati| tanoḥ-śarīrasya, ca svabhāvādeva mādhuryam (ryāt)| ataḥ-asmātkāraṇasandohāt, sarve+api madhumehasaṃjñāḥ|

Aṣṭāṅgahṛdayasaṃhitā

avipāko+aruciśrchardirnidrā kāsaḥ sapīnasaḥ||22||

upadravāḥ prajāyante mehānāṃ kaphajanmanām||22||

Sarvāṅgasundarā

kaphajānāṃ mehānāmavipākādaya upadravāḥ prajāyante|

Aṣṭāṅgahṛdayasaṃhitā

bastimehanayostodo muṣkāvadaraṇaṃ jvaraḥ||23||

dāhastṛṣṇā+amlako mūrcchā viḍbhedaḥ pittajanmanām||23||

Sarvāṅgasundarā

pittajanmanāṃ bastyāditodādayo jāyante|

Aṣṭāṅgahṛdayasaṃhitā

vātikānāmudāvartakampahṛdgrahalolatāḥ||24||

śūlamunnidratā śoṣaḥ kāsaḥ śvāsaśca jāyate||24||

Sarvāṅgasundarā

vātikānāmudāvartādayaḥ syuḥ|

Aṣṭāṅgahṛdayasaṃhitā

śarāvikā kacchapikā jālinī vinatā+alajī||25||

masūrikā sarṣapikā putriṇī savidārikā||25||

vidradhiśceti piṭikāḥ pramehopekṣayā daśa||26||

sandhimarmasu jāyante māṃsaleṣu ca dhāmasu||26||

Sarvāṅgasundarā

śarāvikādayo daśa piṭikāḥ pramehāṇāmupekṣayā jāyante| sandhimarmasu māṃsaleṣu ca-bahumāṃseṣu sthāneṣu|

Aṣṭāṅgahṛdayasaṃhitā

antonnatā madhyanimnā śyāvā kledarujānvitā||27||

śarāvamānasaṃsthānā piṭikā syāccharāvikā||27||

Sarvāṅgasundarā

śarāvikāsaṃjñā piṭikā+antonnatatvādiguṇayuktā bhavati| tathā śarāvasyeva mānaṃ-pramāṇaṃ, saṃsthānaṃ-ākāraśca, yasyāḥ saivam|

Aṣṭāṅgahṛdayasaṃhitā

avagāḍhārtinistodā mahāvastuparigrahā||28||

ślakṣṇā kacchapapṛṣṭhābhā piṭikā kacchapī matā||28||

Sarvāṅgasundarā

artiḥ-pīḍā| nistedo-vicchinnaṃ vyathanam| avagāḍhāvartinistodau yasyāḥ saivam| tathā, mahān vastuparigrahaḥ-śarīrāvayavaviśeṣa āśrayo, yasyāḥ saivam| tathā, ślakṣṇā kacchapapṛṣṭhatulyā ca kacchapīsaṃjñā piṭikā matā| tantrakṛtāmiti śeṣaḥ|

Aṣṭāṅgahṛdayasaṃhitā

stabdhā sirājālavatī snigdhasrāvā mahāśayā||29||

rujānistodabahulā sūkṣmacchidrā ca jālinī||29||

Sarvāṅgasundarā

stabdhādiguṇayuktā jālinīsaṃjñā|

Aṣṭāṅgahṛdayasaṃhitā

avagāḍharujākledā pṛṣṭhe vā jaṭhare+api vā||30||

mahatī piṭikā nīlā vinatā vinatā smṛtā||30||

Sarvāṅgasundarā

avagāḍharujādiyuktā piṭikā mahati tathā nīlā-nīlavarṇā, vinatā ca| sā ca vinatāsaṃjñā pṛṣṭhe jaṭhare vā syāt|

Aṣṭāṅgahṛdayasaṃhitā

dahati tvacamutthāne bhṛśaṃ kaṣṭā visarpiṇī||31||

raktakṛṣṇā+atitṛṭsphoṭadāhamohajvarā+alajī||31||

Sarvāṅgasundarā

alajīsaṃjñā utthāne sati tvacaṃ dahati| atiduḥsahā visarpaṇaśīlā tathā raktakṛṣṇā+atitṛḍādiyuktā ca|

Aṣṭāṅgahṛdayasaṃhitā

mānasaṃsthānayostulyā masūreṇa masūrikā||32||

Sarvāṅgasundarā

masūrikāsaṃjñā masūreṇa pramāṇākṛtibhyāṃ tulyā|

Aṣṭāṅgahṛdayasaṃhitā

sarṣapāmānasaṃsthānā kṣiprapākā mahārujā||32||

sarṣapī sarṣapātulyapiṭikāparivāritā||33||

Sarvāṅgasundarā

sarṣapīsaṃjñā sarṣapatulyapramāṇākārā tathā śīghrapākā mahārujā ca| tathā sarṣapasadṛśībhiḥ piṭikābhiḥ parivāritā ca|

Aṣṭāṅgahṛdayasaṃhitā

putriṇī mahatī bhūrisusūkṣmapiṭikācitā||33||

Sarvāṅgasundarā

putriṇīsaṃjñā pramāṇenāparapiṭikāpekṣayā mahatī| tathā bhūribhiḥ susūkṣmābhiḥ piṭikābhirācitā ca|

Aṣṭāṅgahṛdayasaṃhitā

vidārīkandavadvṛttā kaṭhinā ca vidārikā||34||

Sarvāṅgasundarā

vidārikāsaṃjñā śrṛgālikākanda iva vartulā kaṭhinā ca syāt|

Aṣṭāṅgahṛdayasaṃhitā

vidradhirvakṣyate+anyatra------------------------||34||

Sarvāṅgasundarā

vidradhiranyatretyato+adhyāyādanyasminnanantarādhyāye vakṣyate-bhaṇiṣyate|

Aṣṭāṅgahṛdayasaṃhitā

---------------------------tatrādyaṃ piṭikātrayam||34||

putriṇī ca vidārī ca duḥsahā bahumedasaḥ||35||

sahyāḥ pittolbaṇāstvanyāḥ sambhavantyalpamedasaḥ||35||

Sarvāṅgasundarā

tatra-tāsu piṭikāsu madhye, ādyaṃ-śarāvikākacchapikājālinītyetata, piṭikātrayaṃ tathā putriṇī vidārikā ceti pañca duḥsahāḥ, kṛcchrasādhyatvāt| yato bahumedasa etāḥ sambhavanti|sa0-anyāḥ-etābhyo+aparāstu, pittolbaṇāścatasraḥ (śca tāḥ) sahyāḥ-soḍhuṃ śakyāḥ, sukhasādhyatvāt| tāścālpamedasaḥ sambhavanti|

Aṣṭāṅgahṛdayasaṃhitā

tāsu mehavaśācca syāddoṣodreko yathāyatham||36||

Sarvāṅgasundarā

tāsu-piṭikāsu, mehānurodhāddoṣodreko yathāyathaṃ-yathāsvaṃ syāt| vātamehajāsu vātādhikyaṃ pittamehajāsu pittādhikyaṃ kaphamehajāsu kaphādhikyam| udrekaśabdenaitad+a+adyotayati,-tridoṣajāḥ sarvā evaitā iti|

Aṣṭāṅgahṛdayasaṃhitā

prameheṇa vinā+apyetā jāyante duṣṭamedasaḥ||36||

tāvacca nopalakṣyante yāvadvastuparigrahaḥ||36||

Sarvāṅgasundarā

etāḥ-pūrvoktāḥ piṭikāḥ, prameheṇa vinā+api-apramehiṇo+api puṃso, duṣṭamedaso jāyante| jātā api tāstathāvidhasya narasya tāvanna lakṣyante-yathāyathaṃ lakṣaṇaṃ notpadyate, yāvat-yathāsvaṃ, pṛṣṭhodarādi vastvāsāmādhāratvena tantrakṛtā yatparibhāṣitaṃ tanna parigṛhītam| evaṃ cireṇa kālenotpannā api jñāyanta ityarthaḥ |

Aṣṭāṅgahṛdayasaṃhitā

hāridravarṇaṃ raktaṃ vā mehaprāgrūpavarjitam||37||

yo mūtrayenna taṃ mehaṃ raktapittaṃ tu tadviduḥ||37||

svedo+aṅgagandhaḥ śithilatvamaṅge śayyāsanasvapnasukhābhiṣaṅgaḥ||38||

hṛnnetrajihvāśravaṇopadeho ghanāṅgatā keśanakhātivṛddhiḥ||38||

śītapriyatvaṃ galatāluśoṣo mādhuryamāsye karapādadāhaḥ||39||

bhaviṣyato mehagaṇasya rūpaṃ mūtre+abhidhāvanti pipīlikāśca||39||

Sarvāṅgasundarā

mehasya yat prāgrūpaṃ tena varjitaṃ hāridravarṇaṃ raktaṃ vā yo mūtrayet taṃ mehaṃ na viduḥ, kintarhi ? tat raktapittamityāhuḥ| sa0-etadbhaviṣyato-bhāvino, mehagaṇasya-viṃśatisaṅkhyasya, sveda ityādi rūpam| na kevalametat prāgrūpaṃ yāvatpipīlikā mūtre+abhidhāvanti| madhurarasapriyatvātteṣāṃ| munistvatra nakhavṛddhiṃ na jagāda (?)|

Aṣṭāṅgahṛdayasaṃhitā

dṛṣṭvā pramehaṃ madhuraṃ sapicchaṃ madhūpamaṃ syāddvividho vicāraḥ||40||

sampūraṇādvā kaphasambhavaḥ syāt kṣīṇeṣu doṣeṣvanilātmako vā||40||

Sarvāṅgasundarā

madhūpamaṃ-mākṣikatulyaṃ, madhuraṃ tathā saha picchayā-śālmalīniryāsatulyayā, vartata iti sapiccham| evaṃvidhaṃ pramehaṃ dṛṣṭvā tadānīṃ dvividho vicāraḥ syāt| sampūraṇātkāraṇāt kimayaṃ kaphasambhavo meho+apatarpaṇasādhyaḥ ? uta kṣīṇeṣu doṣeṣu-kaphādidoṣakṣayāt, santarpaṇasādhyo+anilātmakaḥ syāt ? iti sandeho mandabuddheḥ| tīkṣṇamatistu kaphamehān vātamehāṃśca liṅgāntaraiḥ samyagvettyeva|

Aṣṭāṅgahṛdayasaṃhitā

sapūrvarūpāḥ kaphapittemehāḥ krameṇa ye vātakṛtāśca mehāḥ||41||

sādhyā na te, pittakṛtāstu yāpyāḥ sādhyāstu medo yadi nātiduṣṭam||41||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne pramehanidānaṃ nāma daśamo+adhyāyaḥ||10||

Sarvāṅgasundarā

saha pūrvarūpaiḥ-"svedo+aṅgagandhaḥ" (ślo. 38) ityādibhirvartante+anavarataṃ kṛtvā+anubadhyante ye te sapūrvarūpā asādhyāḥ| sarveṣāṃ pūrvarūpāvyabhicāre+api viśeṣaṇaṃ sākalyaprāpaṇārtham| sarvaiḥ pūrvarūpaiḥ saha ye vartante te kaphamehāḥ pittamehāścāsādhyāḥ, sādhayitumaśakyatvāt| upalakṣaṇaṃ cedam,-apare+api hi rogāḥ sapūrvarūpāḥ prāyeṇāsādhyā eva| tathā krameṇa kaphānupūrvyā ye vātakṛtā mehāste+asādhyāḥ| nanu, vātakṛtā mehā asādhyā iti prāguktameva, tatkimanena granthena ? iti| brūmaḥ| akrameṇa prathamameva ye vātotpannāste tyājyā iti pūrvamuktam| iha tu krameṇa prathamaṃ kaphapramehāstataḥ pittapramehāstataḥ kālena ta eva ye vātapramehāḥ sampannāste pūrvaṃ kaphapramehatvātsādhayitumapi śakyanta ityāśaṅkāyāṃ krameṇa ye vātakṛtāste+asādhyā ityuktam| pittakṛtāstvasapūrvarūpā api yāpyā asamakriyatvāditi prāṅnirdiṣṭam| teṣāṃ yadi medo nātiduṣṭaṃ bhavettadā te+api yāpyāḥ santaḥ sādhyā bhavanti| medo nātiduṣṭamityanenaitajjñāpayati,-sarvameheṣu medoduṣṭiravaśyaṃbhāvinīti| mehino rājayakṣmiṇaśca keśanakhātivṛddhiḥ kiṭṭabāhulyādbhavati, rogasvabhāvādityanye| vṛttānyupajātisaṃjñāni| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne pramehanidānaṃ nāma daśamo+adhyāyaḥ samāptaḥ|| 10||

vidradhivṛuddhigulmanidānādhyāyaḥ

11

Aṣṭāṅgahṛdayasaṃhitā

athāto vidradhivṛddhigulmanidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

bhuktaiḥ paryuṣitātyuṣṇarūkṣaśuṣkavidāhibhiḥ||1||

jihmaśayyāviceṣṭābhistaistaiścāsṛkpradūṣaṇaiḥ||1||

duṣṭatvaṅmāṃsamedosthisnāyvasṛkkaṇḍarāśrayaḥ||2||

yaḥ śopho bahirantarvā mahāmūlo mahārujaḥ||2||

vṛttaḥ syādāyato yo vā smṛtaḥ ṣoḍhā sa vidradhiḥ||3||

doṣaiḥ pṛthaksamuditaiḥ śoṇitena kṣatena ca||3||

Sarvāṅgasundarā

paryuṣitādibhirbhuktaiḥ, tathā jihmaśayyāviceṣṭābhiḥ, vividhāśceṣṭā viceṣṭāḥ, śayyā ca viceṣṭāśca śayyāviceṣṭāḥ, jihmāśca tāḥ śayyāviceṣṭāśca, tābhiḥ| jihmāḥ kuṭilā vakrā iti paryāyāḥ| tathā taistaiḥ-tatratatrāsṛkpradūṣaṇaiśca nirdiṣṭaiḥ, yaḥ śopho jāyate duṣṭatvagādyāśrayo bahiḥ-bahirbhāge, antaḥ-antarbhāge vā, sa śīghravidāhitvācchophaḥ ṣoḍhā-ṣaṭprakāro, vidradhiḥ smṛtaḥ-abhihitaḥ| śophaśabdaḥ pṛṣodarāditvātsādhuḥ| tvak ca māṃsaṃ ca medaśca asthi ca snāyuścāsṛk ca kaṇḍarā ca, tā evam| "sumahān snāyusaṅghātaḥ kaṇḍaretyabhidhīyate|" duṣṭāḥ-doṣairdūṣitāḥ, tvaṅmāṃsādaya ādhāro yasya sa duṣṭatvaṅmāṃsamedosthisnāyvasṛkkaṇḍarāśrayaḥ| tathā, mahamūlastathā mahārujaḥ, anenāsya durupakramatvamuktam| tathā, vṛttaḥ syāt, athavā āyato-na vartulaḥ, ityanenāsya saṃsthānamuktam| sa0-pṛthagdoṣaiḥ-vātapittakaphaistrayaḥ, samuditaiḥ-sannipātena caikaḥ, tathā śoṇitena-doṣādhiṣṭhitena, kṣatena-śastrādighātādinā, ceti|

Aṣṭāṅgahṛdayasaṃhitā

bāhyo+atra tatratatrāṅge dāruṇo grathitonnataḥ||4||

āntaro dāruṇataro gambhīro gulmavaddhanaḥ||4||

valmīkavatsamucchrāyī śīghraghātyagniśastravat||5||

atra-anayorbāhyābhyantarabhedabhinnayorvidradhyormadhyāt, bāhyo vidradhistatratatra-nābhyādāvaṅge, jāyate| tathā, dāruṇo grathitonnataḥ| grathita iva grathitaḥ| unnataḥ-uttuṇḍitaḥ| śophasya svabhāvonnatatvādunnatagrahaṇamatiśayārtham| āntaro dāruṇataraḥ tathā, gambhīraḥ-antarnigūḍhaḥ| tathā, gulmavaddhano-gulmena tulyaḥ| tathā, samucchrāyī-unnato valmīkaśikharavat| tathā, śīghraghātī-bāhyavidradhitaḥ śīghravyāpādakaḥ| agniśastravat-agniśastrābhyāṃ tulyaḥ|

Aṣṭāṅgahṛdayasaṃhitā

nābhibastiyakṛtplīhaklomahṛtkukṣivaṅkṣaṇe||5||

syādvṛkkayorapāne ca-------------------------||6||

Sarvāṅgasundarā

nābhyādyanyatame deśe cāyaṃ syāt|

Aṣṭāṅgahṛdayasaṃhitā

--------------------------vātāttatrātitīvraruk||6||

śyāvāruṇaścirotthānapāko viṣamasaṃsthitaḥ||6||

vyadhacchedabhramānāhaspandasarpaṇaśabdavān||7||

Sarvāṅgasundarā

tatra-teṣu vidradhiṣu madhye, vātāttīvrarugādiḥ śabdavānityetadantalakṣaṇaḥ syāt|

Aṣṭāṅgahṛdayasaṃhitā

raktatāmrāsitaḥ pittāttṛṇmohajvaradāhavān||7||

kṣiprotthānaprapākaśca--------------------||8||

Sarvāṅgasundarā

pittādraktatāmrāsitādikaḥ kṣiprotthānaprapākaścetyantalakṣaṇaḥ syāt|

Aṣṭāṅgahṛdayasaṃhitā

---------------------pāṇḍuḥ kaṇḍūyutaḥ kaphāt||8||

sotkleśaśītakastambhajṛmbhārocakagauravaḥ||8||

cirotthānavipākaśca-----------------------||9||

Sarvāṅgasundarā

kaphāt pāṇḍuḥ-varṇena| tathā, kaṇḍūyuta ityādicirotthānavipākaścetyantalakṣaṇaḥ syāt|

Aṣṭāṅgahṛdayasaṃhitā

-----------------------saṅkīrṇaḥ sannipātataḥ||9||

Sarvāṅgasundarā

sannipātajo vidradhiḥ saṅkīrṇo-vātādidoṣavyāmiśralakṣaṇaḥ|

Aṣṭāṅgahṛdayasaṃhitā

sāmarthyāccātra vibhajedbāhyābhyantaralakṣaṇam||9||

kṛṣṇasphoṭāvṛtaḥ śyāvastīvradāharujājvaraḥ||10||

pittaliṅgo+asṛjā bāhyaḥ strīṇāmeva tathā+a+antaraḥ||10||

Sarvāṅgasundarā

atra-vidradhau, pūrvoktāddāruṇāddā(ṇadā)ruṇataratvādilakṣaṇāt-sāmarthyāt, bāhyābhyantaralakṣaṇaṃ vibhajet-bāhyasya vidradhestathā+a+abhyantarasya ca lakṣaṇaṃ vadet| sa0-raktena vidradhiḥ kṛṣṇasphoṭairāvṛtaḥ-cito, yāvattīvradāharujājvaraḥ| tathā pittaliṅgo-"raktatāmrāsitaḥ" (ślo. 7) ityādilakṣaṇaḥ sa ca bāhyo-bāhya eva nāntaro narāṇām, vastusvābhāvyāt| āntaro yo vidradhirasṛjā jāyate, sa strīṇāmeva-na narāṇām, vastusvābhāvyāt|

Aṣṭāṅgahṛdayasaṃhitā

śastrādyairabhighātena kṣate vā+apathyakāriṇaḥ||11||

kṣatoṣmā vāyuvikṣiptaḥ saraktaṃ pittamīrayan||11||

pittāsṛglakṣaṇaṃ kuryādvidradhiṃ bhūryupadravam||12||

Sarvāṅgasundarā

śastraloṣṭādyairyo+abhighātastena hetunā yaḥ kṣatoṣmā, athavā+abhighātamantareṇāpi vraṇādyudbhavāt kṣate jāte satyapathyakāriṇaḥ puṃso yaḥ kṣatoṣmā-agniḥ, sa vāyunā vikṣiptaḥ pittamīrayan-kopayan| kimbhūtaṃ pittam ? saraktam| tathā, pittāsṛgbhyāmutpannayorvidradhyoryallakṣaṇaṃ tatsamānalakṣaṇaṃ vidradhiṃ kuryāt| tathā, bhūryupadravam| iyāneva cāsya viśeṣaḥ, pittāsṛgvidradhyoḥ sakāśāt|

Aṣṭāṅgahṛdayasaṃhitā

nābhyāṃ hidhmā, bhavedbastau mūtraṃ kṛcchreṇa pūti ca||13||

śvāso yakṛti, rodhastu plīhnyucchvāsasya, tṛṭ punaḥ||13||

galagrahaśca klomni, syātsarvāṅgapragraho hṛdi||14||

pramohastamakaḥ kāso hṛdaye ghaṭṭanaṃ vyathā||14||

kukṣipārśvāntarāṃsārtiḥ kukṣāvāṭopajanma ca||15||

sakthnorgraho vaṅkṣaṇayorvṛkkayoḥ kaṭipṛṣṭhayoḥ||15||

pārśvayośca vyathā pāyau pavanasya nirodhanam||16||

Sarvāṅgasundarā

teṣu-vidradhiṣu, upadravaviśeṣo+adhiṣṭhānaviśeṣādbhavati| sa0-nābhyāṃ jāte vidradhau hidhmā viśeṣeṇa bhavet| bastau jāte mūtraṃ pūti kṛcchreṇa ca bhavet| yakṛti jāte śvāsaḥ syāt| plīhni jāta ucchvāsasya rodhaḥ| klomni jāte galagraha iva galagraho vyādhiviśeṣaḥ syāttṛṣṇā ca| hṛdi jāte sarvasyāṅgasya prakarṣeṇa grahaḥ syāt| tathā, pramohādayaḥ syuḥ| tamakaḥ-śvāsaviśeṣaḥ| hṛdaye ghaṭṭanaṃ vyathā ca| kukṣau jāte sati kukṣipārśvayorantareṃ+asayośca pīḍā bhavati, tathā kukṣāvāṭopasambhavaḥ| vaṅkṣaṇayorjāte sakthnorgraho niścala iva sakthinī jāyete| vṛkkayorjāte kaṭyāḥ pṛṣṭhasya ca grahaḥ, pīḍā ca pārśvayoḥ syāt| pāyau-gude jāte, pavanasya-apānākhyasya vāyoḥ, nirodhaḥ syāt|

Aṣṭāṅgahṛdayasaṃhitā

āmapakvavidagdhatvaṃ teṣāṃ śophavadādiśet||16||

Sarvāṅgasundarā

teṣāṃ-vidradhīnāṃ, āmatvaṃ pakvatvaṃ vidagdhatvaṃ-pākātikrāntatvaṃ, śophavadādiśet| śophānāmiva śophavat, ṣaṣṭhyantādvatiḥ| tatra śophasya śastrakarmavidhau (hṛ. sū. a. 29|2) - "śopho+alpo+alpoṣmaruk" ityādinā granthenāmādilakṣaṇamuktam, tathaiva vidradhiṣu bodhyam|

Aṣṭāṅgahṛdayasaṃhitā

nābherūrdhvaṃ mukhātpakvāḥ prasravantyadhare gudāt||17||

gudāsyānnābhijo----------------------------------||17||

Sarvāṅgasundarā

nābherūrdhvaṃ-ūrdhvapradeśeṣūtpannāḥ, pakvāḥ santo mukhāt-āsyāt, srāvaṃ sravanti| nābheradhare-adhastāt, pakvāḥ santo gudāt srāvaṃ sravanti| nābhijaḥ punarvidradhirutpanno gudāsyāt-ubhayataḥ, srāvaṃ sravati| gudaṃ cāsyaṃ ca gudāsyam, tasmāt|

Aṣṭāṅgahṛdayasaṃhitā

------------------vidyāddoṣaṃ kledācca vidradhau||17||

yathāsvaṃ vraṇavat--------------------------------||18||

Sarvāṅgasundarā

vidradhau vraṇa iva yathāsvaṃ vātādidoṣaṃ kledādvidyāt| vraṇapratiṣedhoktayā rītyā (hṛ. u. a. 25|6) mastumāṃsapulākāmbutulyatanvalpasaṃsratyādikayā vātikaṃ vidradhiṃ vidyāt| mūtrakiṃśukabhasmāmbutailāmbhoṣṇabahusrutetyādikayā ca paittikaṃ vidradhiṃ vidyāt| bahuśvetaghanasrutyādikayā ca kaphajaṃ vidradhiṃ vidyāt| caśabdānna kevalaṃ pūrvoktāt "vātāttatrātitīvraruk" (ślo. 6) ityādervātādilakṣaṇādvātādidoṣavidradhiṃ jānīyat, kledāccetyarthaḥ| vraṇavaditi saptamyantādvatiḥ, vidradhāviti saptamyantanirdeśāt| tathā coktaṃ bhāṣye-"upamāne yaḥ saṃśayaḥ sa upameyādbyāvartate|" iti|

Aṣṭāṅgahṛdayasaṃhitā

tatra vivarjyaḥ sannipātajaḥ||18||

pakvo hṛnnābhibastistho bhinno+antarbahireva vā||18||

pakvaścāntaḥ sravan vakkrāt kṣīṇasyopadravānvitaḥ||19||

Sarvāṅgasundarā

sannipātajo yo vidradhiḥ sa vivarjyo+asādhyatvāt| tathā, pakvo+antarbahireva vā bhinno+antaḥ-antarbhinno, bāhyo-bahirbhinno, hṛnnābhibastistho varjya eva| pakvaścāntaro hṛdādibhyo+anyatrāpi jāto vaktreṇa sravan kṣīṇasyopadravaiḥ-hidhmādibhiḥ, yukto varjya eva|

Aṣṭāṅgahṛdayasaṃhitā

evameva stanasirā vivṛtāḥ prāpya yoṣitām||19||

sūtānāṃ garbhiṇīnāṃ vā sambhavecchvayathurghanaḥ||20||

stane sadugdhe+adugdhe vā bāhyavidradhilakṣaṇaḥ||20||

nāḍīnāṃ sūkṣmavaktratvātkanyānāṃ na sa jāyate||21||

iti vidradhinidānam||21||

Sarvāṅgasundarā

[ evameva- ] yathaiva vidradhyākhyaḥ śvayathuviśeṣo bhuktaiḥ paryuṣitādibhistaistaiścāsṛkpradūṣaṇairduṣṭatvaṅmāṃsamedosthisnāyvasṛkkaṇḍarāśrayaḥ, tathaiva sūtānāṃ garbhiṇīnāṃ vā strīṇāṃ stane sadugdhe+athavā+adugdhe stanasirā vivṛtāḥ prāpya-ākramya, bāhyavidradhilakṣaṇaḥ-"bāhyo+atra tatratatrāṅge" (ślo. 4) ityādilakṣaṇo ghano-nibiḍo, yaḥ śvayathuḥ sambhavet sa stanavidradhisaṃjñaḥ| nāḍīnāṃ-stanasirāṇāṃ, sūkṣmavaktratvāt sa kanyānāṃ na jāyate|

Aṣṭāṅgahṛdayasaṃhitā

atha vṛddhinidānam||21||

kṛddho ruddhagatirvāyuḥ śophaśūlakaraścaran||21||

muṣkau vaṅkṣaṇataḥ prāpya phalakośābhivāhinīḥ||22||

prapīḍya dhamanīrvṛddhiṃ karoti phalakośayoḥ||22||

Sarvāṅgasundarā

vāyuḥ prakupito vṛddhiṃ karoti| kiṃ dhātukṣayāt kupitaḥ ? netyāha-ruddhagatiḥ| ruddhā gatiryasyeti ruddhagatiḥ, āvṛtamārga ityarthaḥ| kimbhūtaḥ ? śophaśūlakaraḥ| tathā, caran-deśāddeśāntaraṃ gacchan| vaṅkṣaṇataḥ-tato deśāt, muṣkau-vṛṣaṇau, yathā prāpya tathā phalakośābhivāhinīḥ sirāḥ prakarṣeṇa pīḍayitvā| kasya vṛddhiṃ karoti ? ityāha-phalakośayoḥ,-vṛṣaṇayoḥ|

Aṣṭāṅgahṛdayasaṃhitā

doṣāsramedomūtrāntraiḥ sa vṛddhiḥ saptadhā gadaḥ||23||

mūtrāntrajāvapyanilāddhetubhedastu kevalam||23||

Sarvāṅgasundarā

pṛthagvātapittakaphairdoṣaistathā+asreṇa medasā mūtreṇa ca tathā+a+antreṇa ca, evaṃ doṣāsramedomūtrāntraiḥ sa vṛddhyākhyo gadaḥ saptadhā-saptaprakāro, mataḥ| na kevalaṃ [ vāta ] vṛddhākhyo yo gadaḥ sa evānilajo yāvanmūtrāntrajāvapi yau vṛddhyākhyau gadau tāvapyanilajau| nanu, evaṃ pṛthaṅnirdeśo mūtrāntrajayoḥ kartuṃ na yukto+anilajatvāt, ityāha-hetubhedastu kevalam| satyam| mūtrāntrajāvapyanilājjāyete| kintu kāraṇabhedānmūtrāntrajāviti nirdiṣṭau| yato mūtrāntre+adhiṣṭhāya vāyurmūtrāntrajau gadau vṛddhyākhyau karoti| evaṃ tau paramārthato vātajāvapi mūtrāntrajāvucyate, tathārūpāddhetubhūtādutpannatvāt| etaccopalakṣaṇamātram| medoraktajāvapi vṛddhigadau doṣajāveva, kaphapittābhyāṃ dūṣyasaṃjñake medorakte+adhiṣṭhāya kṛtatvāt| tasmānmedoraktahetuvaśānmedoraktajāviti saṃjñayā tāvuktau| evamanye+apyevaṃrūpā vyādhayo bodhyāḥ|

Aṣṭāṅgahṛdayasaṃhitā

vātapūrṇadṛtisparśo rūkṣo vātādaheturuk||24||

Sarvāṅgasundarā

tatra vātādvṛddhirvātena pūritā yā dṛtiḥ-bhasrā, tasyā iva sparśo yasya sa evaṃbhūto bhavati| tathā, rūkṣaḥ| tathā, ahetuḥ-nimittaṃ vinā, ruk-pīḍā, yasmin sa evam|

Aṣṭāṅgahṛdayasaṃhitā

pakvodumbarasaṅkāśaḥ pittāddāhoṣmapākavān||24||

Sarvāṅgasundarā

pittādvṛddhiḥ pakvodumbaraphalatulyo dāhādimāṃśca syāt|

Aṣṭāṅgahṛdayasaṃhitā

kaphācchito guruḥ snigdhaḥ kaṇḍūmān kaṭhino+alparuk||25||

Sarvāṅgasundarā

kaphādvṛddhiḥ śītādiyuktaḥ syāt|

Aṣṭāṅgahṛdayasaṃhitā

kṛṣṇasphoṭāvṛtaḥ pittavṛddhiliṅgaśca raktataḥ||25||

Sarvāṅgasundarā

raktādvṛddhiḥ kṛṣṇasphoṭaiścitaḥ pittavṛddhiliṅgaśca| pittavṛddhiliṅgānīva liṅgāni yasya sa evam| saptamyupamānapūrvasyetyādinottarapadalopī samāsaḥ|

Aṣṭāṅgahṛdayasaṃhitā

kaphavanmedasā vṛddhirmṛdustālaphalopamaḥ||26||

Sarvāṅgasundarā

medasā vṛddhiḥ kaphavaditi kārye kāraṇopacārātkaphakāryo rogaḥ kapha uktaḥ| viśeṣamatrāha-mṛdustālaphalopama iti|

Aṣṭāṅgahṛdayasaṃhitā

mūtradhāraṇaśīlasya mūtrajaḥ sa tu gacchataḥ||26||

ambhobhiḥ pūrṇadṛtivatkṣobhaṃ yāti saruṅmṛduḥ||27||

mūtrakṛcchramadhastācca valayaṃ phalakośayoḥ||27||

Sarvāṅgasundarā

mūtrajo vṛddhirmūtradhāraṇaśīlasya jalapūrṇabhastreva syāt| sa tu-mūtrajo vṛddhiḥ, gacchato-vrajataḥ, kṣobhaṃ yāti saruk mṛduśca syāt| tathā, mūtrakṛcchraṃ syāt| phalakośayoradhastācca valayaṃ-kaṭakaṃ, syāt|

Aṣṭāṅgahṛdayasaṃhitā

vātakopibhirāhāraiḥ śītatoyāvagāhanaiḥ||28||

dhāraṇeraṇabhārādhvaviṣamāṅgapravartanaiḥ||28||

mādhmānarukstambhavatīṃ sa vāyuḥ||30||

prapīḍito+antaḥ svanavān prayāti pradhmāpayanneti punaśca muktaḥ||30||

antravṛddhirasādhyo+ayaṃ vātavṛddhisamākṛtiḥ||31||

iti vṛddhinidānam||2||

Sarvāṅgasundarā

vātakopyāhārādibhiranyaiśca pūrvoktaiḥ kṣobhaṇaiḥ-kopanaiḥ, kṣubhitaḥ-kupito, yadā+alpasyāntrasyāvayavaḥ-ekadeśaḥ, taṃ svaniveśāt-svasthānāt, viguṇīkṛtyādho nayet tadā pavano vaṅkṣaṇasandhistho granthyābhaṃ śvayathuṃ kuryāt| upekṣyamāṇasyetyādi| upekṣyamāṇasya-acikitsyamānasya vṛddhyākhyagadasya, sa pūrvanirdiṣṭo vāyurmuṣkayorvṛddhiṃ-varddhanaṃ, kuryāt| kimbhūtām ? ādhmānaruk+a+astambhavatīm| tathā, prapīḍito bāhyādantaḥ svanavān-saśabdaḥ, prayāti| muktaḥ-aprapīḍitaḥ, pradhmāpayan punareti-āgacchati| upajātivṛttam| ayaṃ-evaṃlakṣaṇaḥ, antravṛddhirasādhyo na punaḥ sarva evetyayaṃśabdena dyotayati| kimasya lakṣaṇam ? ityāha-vātavṛddhisamākṛtiḥ,-"vātapūrṇadṛtisparśa" (ślo. 24) ityādilakṣaṇalakṣitaḥ|

Aṣṭāṅgahṛdayasaṃhitā

atha gulmanidānam||32||

rūkṣakṛṣṇāruṇasirātantujālagavākṣitaḥ||32||

gulmo+aṣṭadhā pṛthagdoṣaiḥ saṃsṛṣṭairnicayaṃ gataiḥ||32||

ārtavasya ca doṣeṇa nārīṇāṃ jāyate+aṣṭamaḥ||33||

Sarvāṅgasundarā

sarvagulmānāṃ sāmānyalakṣaṇaṃ rūkṣakṛṣṇetyādigranthanirdiṣṭam| gavākṣito-nirantaramākrāntaḥ| gulmo+aṣṭadheti saṅkhyārūpā samprāptiḥ| tadevāṣṭadhātvaṃ pratipādayitumāha-pṛthagdoṣaiḥ-vātapittakaphaiḥ, trayaḥ| tathā, saṃsṛṣṭaiḥ-saṃsargeṇa, trayaḥ| nicayaṃ gataiḥ-sannipātena, ekaḥ| tathā, aṣṭamo nārīṇāṃ cārtavasya doṣeṇa-duṣṭatayā, syāt|

Aṣṭāṅgahṛdayasaṃhitā

jvaracchardyatisārādyairvamanādyaiśca karmabhiḥ||33||

karśito vātalānyatti śītaṃ vā+ambu bubhukṣitaḥ||34||

yaḥ pibatyanu cānnāni laṅghanaplavanādikam||34||

sevate dehasaṅkṣobhi chardiṃ vā samudīrayet||35||

anudīrṇāmudīrṇānvā vātādīnna vimuñcati||35||

snehasvedāvanabhyasya śodhanaṃ vā niṣevate||36||

śuddho vā+a+aśuvidāhīni bhajate syandanāni vā||36||

vātolbaṇāstasya malāḥ pṛthak kruddhā dviśo+athavā||37||

sarve vā raktayuktā vā mahāsrotonuśāyinaḥ||37||

ūrdhvādhomārgamāvṛtya kurvate śūlapūrvakam||38||

sparśopalabhyaṃ gulmākhyamutplutaṃ granthirūpiṇam||38||

Sarvāṅgasundarā

"jvaracchardi" ityādi yāvat "bhajate syandanāni vā" iti nidānam| atisārādyairityādiśabdena grahaṇyādayo gṛhyante, vamanādyairityatra ca virecanāsthāpanādayaḥ| jvarādibhirvyādhibhirvamanādibhiśca karśito yo vātalānyannāni bhuṅkte| athavā, bubhukṣito-bhojanaṃ vinaiva, śītaṃ-apakvamambu, yaḥ pibati| tathā coktam (saṅgrahe sū. a. 6)- "anavasthitadoṣāgnervyādhikṣīṇabalasya ca| nālpamapyāmamudakaṃ hitaṃ, taddhi tridoṣakṛt||" iti| anu cānnāni-bhojanādanantaraṃ, laṅghanādikaṃ yatkarma dehasaṅkṣobhi-śarīrasaṃrambhotpādakaṃ, tatsevate| chardiṃ vā yo+anudīrṇāṃ-anutkliṣṭāṃ, samudīrayet-samantādūrdhvaṃ nayet| udīrṇān vātādīn-vātamūtrapurīṣādīnāgatān, na vimuñcati| tathā yaḥ kaścana snehasvedāvanabhyasya-punaḥpunarakṛtvā, śodhanaṃ-vamanavirecanādi, niṣevate| athavā, śuddhaḥ-kṛtavamanavirecanaḥ, āśu-samanantarameva, vidāhīnyannapānāni bhajate-santāpanānyannapānāni bhuṅkte| pacyamānānyannapānāni yāni vidāhāvasthāṃ prāptānyāmāśaya eva ciramavatiṣṭhante tāni vidāhīnyucyante| athavā, kṛtavamanavirecano+anantarameva syandanāni-srutirūpaśleṣmakārīṇyannapānāni, bhajate| tasya malāḥ-vātādayo, gulmasaṃjñaṃ vyādhiṃ kurvate| kīdṛśāḥ ? vātolbaṇāḥ-vātakāraṇāḥ| na hi pavanakāraṇamantareṇa śleṣmapittaraktānāṃ saṃghaṭṭanā ghaṭate| tasmāt pittādīnāmutpattikāraṇānāṃ vātasya ca pittādigulmeṣu gulmaniṣpādanaṃ prati tulyakakṣatāmanena viśeṣaṇena pratipādayatyācāryaḥ| yadi punarulbaṇaḥ-adhikaḥ, iti vyākhyāyate| tadānīṃ pittagulme+apyadhikatvaṃ vātasyeti vātagulmapittagulmādīnāṃ viṣayavibhāgo na syāt| tasmādvātakāraṇatvaṃ vātolbaṇā ityanena vivakṣitamiti vedyam| kimbhūtā doṣāḥ ? kruddhāḥ-kupitāḥ| katham ? pṛthak-pratyekaṃ kṛtvā| athavā, dviśo-dvau dvau kṛtvā, saṃsargasthā ityarthaḥ| sarve vā-samastā raktayuktā veti| vāśabdaḥ samuccaye, raktayuktāścetyarthaḥ| tathā ca kharanāde+abhihitam-"vāyuḥ, kruddhaḥ kaphaṃ raktaṃ pittaṃ cādāya piṇḍitam| gulmaṃ kuryāt" ityādi yāvat "raktapittakaphā vātapiṇḍitā gulma ucyate|" iti| tathā mahāsrotonuśāyinaḥ| mahāsrotaḥ-āmapakvāśayasthānaṃ, tadanuśerate ye te mahāsrotonuśāyinaḥ| kiṃ kṛtvā gulmaṃ niṣpādayanti ? ityāha-ūrdhvādha ityādi| ūrdhvādhomārgamāvṛtya-āpūrya, anenāsya samprāptiruktā| śūlaṃ pūrvaṃ yasmin sa evaṃ taṃ śūlapūrvakam,-pūrvaṃ śūlaṃ kṛtvā paścāddoṣā gulmaṃ kurvanti, anenāsya prāgrūpamuktam| tathā sparśopalabhyaṃ-aśmādisadṛśam, tathā utplutaṃ-ūrdhvaṃ gatam| tathā granthirūpiṇaṃ-granthyākāram, ityanenāsya saṃsthānamuktam|

Aṣṭāṅgahṛdayasaṃhitā

karśanātkaphaviṭpittairmārgasyāvaraṇena vā||39||

vāyuḥ kṛtāśrayaḥ koṣṭhe raukṣyātkāṭhinyamāgataḥ||39||

svatantraḥ svāśraye duṣṭaḥ paratantraḥ parāśraye||40||

piṇḍitatvādamūrto+api mūrtatvamiva saṃśritaḥ||40||

gulma ityucyate bastinābhihṛtpārśvasaṃśrayaḥ||41||

Sarvāṅgasundarā

karśanāt-dhātukṣayāt, vāyurduṣṭaḥ kadācit kaphaviṭpittaiḥ kṛtena mārgasyāvaraṇena-rodhena, koṣṭhe-āmapakvāśayākhye, kṛtāśrayo-gṛhītāspadaḥ, tathā raukṣyātkāraṇāt kāṭhinyamāgataḥ-piṇḍitatvaṃ prāptaḥ, svāśraye-pakvāśayasthāne, duṣṭaḥ svatantraḥ, parāśraye-āmāśayasthāne, duṣṭaḥ paratantraḥ pittakaphayorāyattaḥ, piṇḍitatvātkāraṇāt sparśopalabhyaḥ san, amūrto+api-akaṭhino+api, mūrtatvamiva-kāṭhinyamiva, saṃśritaḥ-sampanno, gulma ityabhidhīyate, tantrakṛdbhiriti śeṣaḥ| bastinābhihṛtpārśvasaṃśrayaḥ, bastyādiḥ saṃśrayaḥ-ādhāro, yasya sa evam|

Aṣṭāṅgahṛdayasaṃhitā

vātānmanyāśiraḥśūlaṃ jvaraplīhāntrakūjanam||41||

vyadhaḥ sūcyeva viṭsaṅgaḥ kṛcchrāducchvasanaṃ muhuḥ||42||

stambho gātre mukhe śoṣaḥ kārśyaṃ viṣamavahnitā||42||

rūkṣakṛṣṇatvagāditvaṃ calatvādanilasya ca||43||

anirūpitasaṃsthānasthānavṛddhikṣayavyathaḥ||43||

pipīlikāvyāpta iva gulmaḥ sphurati tudyate||44||

Sarvāṅgasundarā

vātādgulme sati manyāśūlādayo bhavanti| tathā, calatvācca vāyorgulmo+anirūpitasaṃsthānasthānavṛddhikṣayavyathaḥ syāt| anirūpitāḥ saṃsthānādayo yasya sa evam| saṃsthānaṃ-ākāraḥ| sthānaṃ-āśrayaḥ| tathā, pipīlikābhirvyāptaḥ-cita iva, gulmaḥ sphurati tudyate ca| tudyata iti karmakartari|

Aṣṭāṅgahṛdayasaṃhitā

pittāddāho+amlako mūrcchāviḍbhedasvedatṛḍūjvarāḥ||44||

hāridratvaṃ tvagādyeṣu gulmaśca sparśanāsahaḥ||45||

dūyate dīpyate soṣmā svasthānaṃ dahatīva ca||45||

Sarvāṅgasundarā

pittādgulme dāhādayaḥ syuḥ| tathā tvaṅnakhādiṣu hāridro varṇaḥ syāt| gulmaśca sparśanaṃ na sahate-sparśanāsahaḥ, syāt| tathā, dūyate-upatapyate, dīpyate-jvalatīva| soṣmā ca syāt| sa ca svasthānaṃ-gulmāśritamāspadaṃ, dahatīva-taptāyaḥpiṇḍa iva| dūyata iti "dūḍ paritāpe" divādiḥ|

Aṣṭāṅgahṛdayasaṃhitā

kaphātstaimityamaruciḥ sadanaṃ śiśirajvaraḥ||46||

pīnasālasyahṛllāsakāsaśuklatvagāditāḥ||46||

gulmo+avagāḍhaḥ kaṭhino guruḥ suptaḥ sthiro+alparuk||47||

Sarvāṅgasundarā

kaphādgulme sati staimityādayaḥ syuḥ| gulmo+avagāḍhādiyuktaḥ syāt|

Aṣṭāṅgahṛdayasaṃhitā

svadoṣasthānadhāmānaḥ sve sve kāle ca rukkarāḥ||47||

prāyaḥ-------------------------------------------||48||

Sarvāṅgasundarā

te ca gulmāḥ svadoṣasthānadhāmāno doṣasya-vātādeḥ, sthānaṃ-pakvāśayādi svamātmīyamātmīyaṃ, doṣasthānaṃ taddhāma-sthānaṃ, yeṣāṃ-vātapittakaphagulmānāṃ, te prāyo-bāhulyena, svadoṣasthānadhāmānaḥ| tathā sve sve kāle-ātmīye vayohorātribhuktānāmantamadhyādilakṣaṇe, yathāsaṅkhyaṃ vātapittakaphagulmākkarāḥ-śūlakarāḥ, bhavanti|

Aṣṭāṅgahṛdayasaṃhitā

-----------trayastu dvandvotthā gulmāḥ saṃsṛṣṭalakṣaṇāḥ||48||

sarvajastīvrarugdāhaḥ śīghrapākī ghanonnataḥ||48||

so+asādhyo------------------------------------------||49||

Sarvāṅgasundarā

dvandvotthāḥ-saṃsargajā gulmāstrayaḥ,saṃsṛṣṭalakṣaṇāḥ syuḥ| sa0-sarvajastridoṣajo gulmastīvrarugādiyuktaḥ| sa cāsādhyaḥ|

Aṣṭāṅgahṛdayasaṃhitā

ṛtau vā navasūtā vā yadi vā yonirogiṇī||49||

sevate vātalāni strī kruddhastasyāḥ samīraṇaḥ||50||

niruṇaddhyārtavaṃ yonyāṃ pratimāsamavasthitam||50||

kukṣiṃ karoti tadgarbhaliṅgamāviṣkaroti ca||51||

hṛllāsadauhṛdastanyadarśanakṣāmatādikam||51||

krameṇa vāyusaṃsargātpittayonitayā ca tat||52||

śoṇitaṃ kurute tasyā vātapittotthugulmajān||52||

rukstambhadāhātīsāratṛḍjvarādīnupadravān||53||

garbhāśaye ca sutarāṃ śūlaṃ duṣṭāsṛgāśraye||53||

yonyāśca srāvadaurgandhyatodaspandanavedanāḥ||54||

Sarvāṅgasundarā

raktagulmaḥ punaḥ striyā eva prajāyate| sa0-ṛtau-ārtavakāle, navaprasūtā vā yonirogiṇī vā strī vātalānyannapānāni yadi sevate tasyāḥ-striyāḥ samīraṇaḥ-pavanaḥ, kupito yonyāṃ pratimāsaṃ yadavasthitamārtavaṃ taduparuṇaddhi| tat-ārtavaṃ, kukṣiṃ karoti, garbhaliṅgaṃ cāviṣkaroti-prakaṭayati| garbhaliṅgamiva liṅgaṃ yasyeti "saptamyupamānapūrvasya" iti bahubrīhiruttarapadalopaśca| atha tadeva garbhaliṅgamāha-hṛllāsetyādi| munistu raktagulme (ca. ni. a. 3|14)- "pādayoḥ śvayathurbhavati|" ityūce| ādiśabdena mūrcchādīnāṃ grahaṇam| sa0-krameṇa-anantaraṃ, vāyusaṃsargāt-marutsaṃśleṣāt, tathā pittayonitayā ca-pittasya kāraṇatvena, tacchoṇitaṃ vātapittotthagulmajānupadravān kurute rukstambhadāhātīsāratṛḍjvarādīn| anayā ca bhaṅgyā vātapittagulmayorupadravā apyuktā bhavanti| garbhāśaya ityādi| gulmaśca garbhāśaye sutarāṃ śūlaṃ karoti| kimbhūte ? duṣṭasyāsṛja āśraye-ādhārabhūte| yonyāśca srāvādīn kurute|

Aṣṭāṅgahṛdayasaṃhitā

na cāṅgairgarbhavadgulmaḥ sphuratyapi tu śūlavān||54||

piṇḍībhūtaḥ sa evāsyāḥ kadācitspandate cirāt||55||

na cāsyā varddhate kukṣigulma eva tu varddhate||55||

Sarvāṅgasundarā

na ca garbha ivāṅgaiḥ-pāṇyādibhiravayavaiḥ, sphurati-niḥspandate gulmo+aṅgābhāvāt, api tu śūlavān| sa eva-gulmaḥ, piṇḍībhūtaḥ kadāciccireṇāsyāḥ spandate-na garbhavacchīghram| tathā, garbhe+antaḥsthite kukṣirasyā vardhate| gulme tvantaḥsthite sa eva vardhate gulmo, na kukṣiḥ| iti garbharaktagulmayorlakṣaṇabhedaḥ|

Aṣṭāṅgahṛdayasaṃhitā

svadoṣasaṃśrayo gulmaḥ sarvo bhavati tena saḥ||56||

pākaṃ cireṇa bhajate naiva vā, vidradhiḥ punaḥ||56||

pacyate śīghramatyarthaṃ duṣṭaraktāśrayatvataḥ||57||

ataḥ śīghravidāhitvādvidradhiḥ so+abhidhīyate||57||

Sarvāṅgasundarā

sarvo gulmaḥ svadoṣaḥ saṃśrayo yasya sa evam| yena yena doṣeṇa vātādyanyatamenāthavā dvandvasvarūpeṇa sannipātenānyena vā gulmo jāyate sa doṣastasya gulmasyāśrayaḥ| tadevaṃ vātagulmasya vāta evāśrayo, na tasya pittādayaḥ| pittādikṛtānāṃ ta evāśrayāḥ, na pavana āśrayaḥ| evaṃ svadoṣasaṃśrayo gulmaḥ sarvo bhavati| tena-svadoṣasaṃśrayākhyena kāraṇena, gulmaścireṇa kālena pākaṃ bhajate| etacca pittagulmaṃ prati prāyeṇa tathaikīyamatenoktam| ata evāha-naiva veti| athavā gulmaḥ pākaṃ na bhajata eva| vidradhistu śīghraṃ-acireṇaiva kālena, pākaṃ bhajate, atyarthaṃ duṣṭaraktāśrayatvāt| ataḥ śīghravidāhitvāt kāraṇādasau vidradhirabhidhīyate| tathā cāgamaḥ (suśrute ni. a. 9|32)- "māṃsaśoṇibhūyastvāt pākaṃ gacchati vidradhiḥ| māṃsaśoṇitahīnatvādgulmaḥ pākaṃ na gacchati||" iti| tathā prāyeṇa vātātmakaḥ sarvo gulmo jāyate| vāta evāmūrto+api mūrtatvamiva saṃśrito gulma ityucyate| ata eva vātasyaiva sarvagulmekāraṇaṃ prati prādhānyam| tasmādgulmasya pākānupapattiḥ|

Aṣṭāṅgahṛdayasaṃhitā

gulme+antarāśraye bastikukṣihṛtplīhavedanāḥ||58||

agnivarṇabalabhraṃśo vegānāṃ cāpravartanam||58||

ato viparyayo bāhye koṣṭhāṅgeṣu tu nātiruk||59||

vaivarṇyamavakāśasya bahirunnatatā+adhikam||59||

iti gulmanidānam||3||

Sarvāṅgasundarā

gulme+antarāśraye-ābhyantare, bastyādivedanādayaḥ syuḥ| tathā, agnyādibhraṃśo-vināśo, vegānāṃ ca pravartanaṃ na bhavati| ataḥ-asmādbāhye, viparyayo-vaiparītyam| yathā,-agnyādibhraṃśābhāvo vegānāṃ ca pravartanaṃ bhavati| tathā, bastihṛdayādiṣu koṣṭhāṅgeṣvatiruṅna bhavati| yathā+antare tathā+avakāśasya gulmapradeśasya vaivarṇyaṃ-śarīrādanyavarṇatvam| bahiḥ-bāhyabhāge, unnatatvamadhikaṃ bhavati|

Aṣṭāṅgahṛdayasaṃhitā

sāṭopamatyugrarujamādhmānamudare bhṛśam||60||

ūrdhvādhovātarodhena tamānāhaṃ pracakṣate||60||

Sarvāṅgasundarā

ūrdhvādhovātarodhena kāraṇabhūtenodare bhṛśamādhmānaṃ yat tamānāhaṃ pracakṣate, munayaḥ iti śeṣaḥ| kimbhūtam ? sāṭopaṃ-saśabdam, tathā+atyugrā ruk-pīḍā, yatra tadevam| suśrutena pratyādhmānasyāpi lakṣaṇamabhyadhāyi (ni. a. 1|89) - "vimuktapārśvahṛdayaṃ tadevāmāśayotthitam| pratyādhmānaṃ vijānīyāt kaphavyākulitānilam||" iti|

Aṣṭāṅgahṛdayasaṃhitā

ghano+aṣṭhīlopamo granthiraṣṭhīlordhvaṃ samunnataḥ||61||

ānāhaliṅgastiryaktu pratyaṣṭhīlā tadākṛtiḥ||61||

Sarvāṅgasundarā

[ ghano- ]nibiḍo, yo granthiraṣṭhīlayopamīyate tathordhvaṃ samunnataḥ-nādhastāt, sa granthirānāhaliṅgo+aṣṭhīlā bhaṇyate| tiryak ca (punaḥ) yo granthiḥ-nordhvaṃ samunnataḥ, tadākṛtiḥ-aṣṭhīlāsadṛśaḥ, sa granthiḥ pratyaṣṭhīlocyate|

Aṣṭāṅgahṛdayasaṃhitā

pakvāśayādgudopasthaṃ vāyustīvrarujaḥ prayān||62||

tūnī, pratūnī tu bhavetsa evāto viparyaye||62||

Sarvāṅgasundarā

gudaṃ copasthaṃ ca gudopastham| pakvāśayāt-tato deśāt, vāyustīvrarujaḥ san gudopasthaṃ prayān-gacchan, tūnītyucyate| sa eva-vāyuḥ, ato viparyaye-gudopasthātpakvāśayaṃ gacchan, tīvrarujaḥ san pratūnīti gadyate|

Aṣṭāṅgahṛdayasaṃhitā

māsannagulmasya vadanti cihnam||63||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne vidradhivṛddhigulmanidānaṃ nāmaikādaśo+adhyāyaḥ||11||

Sarvāṅgasundarā

udgārabāhulyādīnyāsannagulmasya cihnaṃ-prāgrūpaṃ, vadanti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne vidradhivṛddhigulmanidānaṃ nāmaikādaśo+adhyāyaḥ samāptaḥ|| 11||

udaranidānādhyāyaḥ

12

Aṣṭāṅgahṛdayasaṃhitā

athāta udaranidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

rogāḥ sarve+api mande+agnau sutarāmudarāṇi tu||1||

ajīrṇānmalinaiścānnairjāyante malasañcayāt||1||

Sarvāṅgasundarā

sarve+api-jvarātīsārādayo, rogā mande+agnau sati jāyante, atiśayena punarudarāṇi| anyebhyaścodarahetubhyo mandāgnitvaṃ pradhānamudarāṇāṃ kāraṇamiti mandegnāvityanena prāguddiṣṭena dyotayati| ajīrṇādityādi| caturvidhādajīrṇāt-āmaviṣṭabdhavidagdharasaśeṣākhyāt, tathā malinaiścānnaiḥ-pūtiparyuṣitasaṅkīrṇādilakṣaṇaiḥ, tathā malasañcayāt-cirakālasambhṛtāddoṣāṇāṃ pracayāt, udarāṇi jāyante|

Aṣṭāṅgahṛdayasaṃhitā

ūrdhvādho dhātavo ruddhvā vāhinīrambuvāhinīḥ||2||

prāṇāgnyapānān sandūṣya kuryastvaṅmāṃsasandhigāḥ||2||

ādhmāpya kukṣimudaram------------------------------||3||

Sarvāṅgasundarā

ambuvāhinīrvāhinīḥ-jalavāhinī srotāṃsi, ūrdhvādho ruddhvā dhātavo-vātādayaḥ, udaraṃ kuryuḥ| kīdṛśāḥ ? tvak ca māṃsaṃ ca tvaṅmāṃse, tayoḥ sandhiḥ-antaraṃ, tatra gacchantīti tvaṅmāṃsasandhigāḥ, tatrasthā ityarthaḥ| kiṃ kṛtvā ? kukṣimādhmāpya-ānahya| tathā, prāṇaścāgniścāpānaśca tān prāṇāgnyapānān sandūṣyadūṣayitvā| prakṛtyā mando+agniḥ punarvātādibhiḥ sandūṣito jaṭharaṃ karotītyarthaḥ|

Aṣṭāṅgahṛdayasaṃhitā

-----------------------------aṣṭadhā tacca bhidyate||3||

pṛthagdoṣaiḥ samastaiśca plīhabaddhakṣatodakaiḥ||3||

Sarvāṅgasundarā

tacca-udaraṃ, aṣṭadhā syāt| pṛthagdoṣaiḥ-vātapittakaphaistrayaḥ, samastaiḥ-sannipātena caikaḥ, plīhodaraṃ baddhodaraṃ kṣatodaraṃ jalodaramiti [ ca catvāraḥ, evamaṣṭau ]| vātādikṛtānyapi plīhādyudarāṇi plīhādinimittasaṃjñayoktāni| yathā, vṛddhyākhyo rogaḥ| saṃjñāviśeṣaśca cikitsāviśeṣapratipattyarthaḥ|

Aṣṭāṅgahṛdayasaṃhitā

tenārtāḥ śuṣkatālvoṣṭhāḥ śūnapādakarodarāḥ||4||

naṣṭaceṣṭābalāhārāḥ kṛśāḥ pradhmātakukṣayaḥ||4||

syuḥ pretarūpāḥ puruṣāḥ------------------------||5||

Sarvāṅgasundarā

tena-udareṇa, ārtāḥ-pīḍitāḥ puruṣāḥ, śuṣkatālvoṣṭhāḥ śūnapādādayo naṣṭaceṣṭādikāḥ kṛśādayaśca syuḥ|

Aṣṭāṅgahṛdayasaṃhitā

--------------------------bhāvinastasya lakṣaṇam||5||

kṣunnāśo+annaṃ cirātsarvaṃ savidāhaṃ ca pacyate||5||

jīrṇājīrṇaṃ na jānāti sauhityaṃ sahate na ca||6||

kṣīyate balataḥ śaśvacchvasityalpe+api ceṣṭite||6||

vṛddhirviśo+apravṛttiśca kiñcicchophaśca pādayoḥ||7||

rugbastisandhau tatatā laghvalpābhojanairapi||7||

rājījanma valīnāśo jaṭhare-----------------||8||

Sarvāṅgasundarā

tasya bhāvino-bhaviṣyato, lakṣaṇaṃ kṣunnāśādikaṃ syāt| tathā, bastisandhau ruk-śūlam| tathā, lagubhojanairalpabhojanairabhojanairapi ca bastisandhau tatatā-vistīrṇatā, ādhmātatetyarthaḥ| tathā, rājīnāṃ janma-sambhavo, valīnāṃ ca nāśo jaṭhare syāt|

Aṣṭāṅgahṛdayasaṃhitā

----------------------------------jaṭhareṣu tu||8||

sarveṣu tandrā sadanaṃ malasaṅgo+alpavahnitā||8||

dāhaḥ śvayathurādhmānamante salilasambhavaḥ||9||

Sarvāṅgasundarā

jaṭhareṣu-jaṭharākhyeṣu, sarveṣu tu rogeṣu tandrā-ālasyaṃ, tathā sadanaṃ dehasya bhavati| tathā, malasya saṅgaḥ-purīṣasyāpravṛttiḥ| tathā, alpāgnitvam| tathā, dāhaḥ śvayathurādhmānaṃ ca| ante-avasāne, salilasambhavaḥ|

Aṣṭāṅgahṛdayasaṃhitā

sarvaṃ tvatoyamaruṇamaśophaṃ nātibhārikam||9||

gavākṣitaṃ sirājālaiḥ sadā guḍaguḍāyate||10||

nābhimantraṃ ca viṣṭabhya vegaṃ kṛtvā praṇaśyati||10||

māruto hṛtkaṭīnābhipāyuvaṅkṣaṇavedanāḥ||11||

saśabdo niścaredvāyurviḍbaddhā mūtramalpakam||11||

nātimando+analo laulpaṃ na ca syādvirasaṃ mukham||12||

Sarvāṅgasundarā

sarvamudaramatoyaṃ-jalodaratāmaprāptaṃ, varṇato+aruṇaṃ, tathā+aśophaṃ-śophenānākrāntaṃ, tathā nātibhārikaṃ-nātiśayena guru, tathā sirājālaiḥ-sirāsamūhairjālākṛtibhiḥ, gavākṣitaṃ-nirantaramākrāntaṃ, sadā-sarvakālaṃ, guḍaguḍāyate-guḍaguḍa īdṛśamavyaktaṃ śabdamācarati| tathā, māruto nābhiṃ viṣṭabhya-stabdhatāṃ nītvā, tathā+antraṃ ca viṣṭabhya, vegaṃ kṛtvā-hṛtkaṭīnābhipāyuvaṅkṣaṇavedanā ityevaṃrūpamātmīyaṃ saṃrambhaṃ pradarśyānantaraṃ, praṇaśyati| tathā, saśabdo vāyurantarniścaret-niryāti| tathā viḍbaddhā, tathā mūtramatiśayenālpaṃ syāt| tathā kiñcinmando+agniḥ, tathā laulyaṃ-gṛddhiḥ, na ca virasaṃ mukhaṃ syāt| yatra tadatoyasambhavaṃ vedyam| asmācca viparītalakṣaṇaṃ sāmarthyāt satoyam|

Aṣṭāṅgahṛdayasaṃhitā

tatra vātodare śophaḥ pāṇipānmuṣkakukṣiṣu||12||

kukṣipārśvodarakaṭīpṛṣṭharuk parvabhedanam||13||

śuṣkakāso+aṅgamardo+adhogurutā malasaṅgrahaḥ||13||

śyāvāruṇatvagāditvamakasmādvṛddhihlāsavat||14||

satodabhedamudaraṃ tanukṛṣṇasirātatam||14||

ādhmātadṛtivacchabdamāhataṃ prakaroti ca||15||

vāyuścātra sarukśabdo vicaretsarvatogatiḥ||15||

Sarvāṅgasundarā

tatra-teṣūdareṣu madhye, vātodare śophaḥ pāṇyādiṣu, tathā kukṣyādiṣu ruk parvabhedanaṃ tathā śuṣkakāsādayaḥ syuḥ| akasmāt-nimittaṃ vinā, udaraṃ vṛddhihrāsayutaṃ syāt, tathā satodabhedaṃ, tathā tanukṛṣṇasirābhistataṃ-vyāptam, āhataṃ ca tadudaramādhmātabhastreva śabdaṃ karoti| atra ca-vātodare, vāyuḥ sarukśabdaḥ sarvatogatiśca san vicaret-bhramati|

Aṣṭāṅgahṛdayasaṃhitā

pittodare jvaro mūrcchā dāhastṛṭ kaṭukāsyatā||16||

bhramo+atisāraḥ pītatvaṃ tvagādāvudaraṃ harit||16||

pītatāmrasirānaddhaṃ sasvedaṃ sośma dahyate||17||

dhūmāyati mṛdusparśaṃ kṣiprapākaṃ pradūyate||17||

Sarvāṅgasundarā

pittodare jvarādayaḥ syuḥ| tathā, tvagādau pītatvaṃ bhavati| jaṭharaṃ haritavarṇaṃ tathā pītatāmrābhiḥ sirābhirnaddhaṃ-yuktaṃ, sasvedaṃ śoṣma ca syāt, dahyate-tapyate ca| tathā, dhūmāyati| tathā, mṛduḥ-akaṭhinaḥ, sparśo yasya tadevam| tathā, kṣiprapākaṃ syāt| pradūyate-upatapyate ca|

Aṣṭāṅgahṛdayasaṃhitā

śleṣmodare+aṅgasadanaṃ svāpaḥ śvayathugauravam||18||

nidrotkleśāruciśvāsakāsaśuklatvagāditā||18||

udaraṃ stimitaṃ ślakṣṇaṃ śuklarājītataṃ mahat||19||

cirābhivṛddhi kaṭhinaṃ śītasparśaṃ guru sthiram||19||

Sarvāṅgasundarā

śleṣmodare+aṅgasādādayaḥ syuḥ| tathodaraṃ stimitaṃ-niścalam, tathā ślakṣṇaṃ-komalasparśam, tathā śuklarājībhistataṃ-vyāptam, tathā bṛhat, tathā cirābhivṛddhi kaṭhinaṃ ca tathā śītasparśam, tathā guru, tathā sthiraṃ-na tu calam|

Aṣṭāṅgahṛdayasaṃhitā

tridoṣakopanaistaistaiḥ strīdattaiśca rajomalaiḥ||20||

garadūṣīviṣādyaiśca saraktāḥ sañcitā malāḥ||20||

koṣṭhaṃ prāpya vikurvāṇāḥ śoṣamūrcchābhramānvitam||21||

kuryustriliṅgamudaraṃ śīghrapākaṃ sudāruṇam||21||

bādhate tacca sutarāṃ śītavātābhradarśane||22||

Sarvāṅgasundarā

malāḥ-vātādayaḥ, saraktāḥ sañcitāstriliṅgaṃ-tridoṣalakṣaṇaṃ, tathā śoṣādiyutaṃ, tathā śīghrapākaṃ, tathā sudāruṇamudaraṃ kuryuḥ| kimbhūtaiḥ sañcitāḥ ? tridoṣakopanaiḥ-saṅkīrṇādibhojanaiḥ, taistaiḥ-sarvaroganidānoktaiḥ, tathā striyā dattai rajomalaiḥ-kārmaṇāparaparyāyairvaśīkaraṇaiḥ, tathā gareṇa dūṣīviṣādyaiśca| ādiśabdena viruddhābhyavahārādergrahaṇam| anenāsya hetuviśeṣakathanam| kīdṛśā doṣāḥ ? koṣṭhaṃ prāpya-āśritya, vikurvāṇāḥ-vikriyāṃ yātāḥ| tacca-jaṭharaṃ, sutarāṃ śītavātābhradarśane bādhate| ityanenāsya viśeṣalakṣaṇaṃ kathitam|

Aṣṭāṅgahṛdayasaṃhitā

atyāśitasya saṅkṣobhādyānayānādiceṣṭitaiḥ||22||

ativyavāyakarmādhvavamanavyādhikarśanaiḥ||23||

vāmapārśvāśritaḥ plīhācyutaḥ sthānādvivarddhate||23||

śoṇitaṃ vā rasādibhyo vivṛddhaṃ taṃ vivarddhayet||24||

so+aṣṭhīlevātikaṭhinaḥ prāk tataḥ kūrmapṛṣṭhavat||24||

krameṇa varddhamānaśca kukṣāvudaramāvahet||25||

śvāsakāsapipāsāsyavairasyādhmānarugjvaraiḥ||25||

pāṇḍutvamūrcchāchardībhirdāhamohaiśca saṃyutam||26||

aruṇābhaṃ vivarṇaṃ vā nīlahāridrarājimat||26||

Sarvāṅgasundarā

atitṛptasya narasya yānagamanādiceṣṭitairyaḥ saṅkṣobhastasmāt, tathā+ativyavāyādibhiḥ karśanaiḥ plīhā sthānāt-svāśayāt, cyuto vivardhate-viśeṣeṇa vṛddhiṃ gacchati| kimbhūtaḥ plīhā ? vāmapārśvāśritaḥ| athavā rasādibhyo dhātubhyaḥ śoṇitaṃ vivṛddhaṃ-vṛddhihetubhiradhikaṃ kṛtvā vṛddhiṃ prāptaṃ, anantaraṃ taṃ-plīhānaṃ svasthānāccyutamacyutaṃ vā, viśeṣeṇa vardhayet-svapramāṇādādhikyaṃ janayet| saḥ-plīhā, aṣṭhīlevātikaṭhinaḥ prāgbhūtvā, tataḥ-anantaraṃ, kacchapapṛṣṭhākṛtiḥ krameṇa-na sahasaiva, vardhamānaḥ-ādhikyaṃ gacchan, kukṣau-svīye sthāne, udaraṃ vidadhyāt| kīdṛśam ? śvāsādibhirdāhamohaparyantaiḥ saṃyutam| tathā, aruṇābhaṃ-aruṇavarṇam, athavā vivarṇaṃ-aniścitavarṇam, tathā nīlahāridrarājimat evaṃvidhā rājayo vidyante yasmiṃstadevam|

Aṣṭāṅgahṛdayasaṃhitā

udāvartarujānāhairmohatṛḍdahanajvaraiḥ||27||

gauravārucikāṭhinyairvidyāttatra malān kramāt||27||

Sarvāṅgasundarā

tatra-plīhodare, pṛthaglakṣaṇalakṣitānmalān-vātādīn, krameṇodāvartādinā vidyāt| tatrodāvartarujānāhairvātaṃ vidyāt| mohatṛḍdahanajvaraiḥ pittaṃ vidyāt| gauravārucikāṭhinyaiḥ kaphaṃ vidyāt|

Aṣṭāṅgahṛdayasaṃhitā

plīhavaddakṣiṇātpārśvāt kuryādyakṛdapi cyutam||28||

Sarvāṅgasundarā

yathā pūrvoktairhetubhiḥ plīhā vāmapārśvāccyuto vivardhate-vivṛddho bhūtvā+anantaramudaramāvahet, tadvadyakṛdapi dakṣiṇāt pārśvāccyutaṃ sadvardhate-vṛddhaṃ sadudaraṃ kurute| athavā śoṇitaṃ svahetuto vivṛddhaṃ yakṛdvivardhayet, tacca vivṛddhamudaramāvahet| iti plīhodarayakṛdudarayoḥ sādṛśyam|

Aṣṭāṅgahṛdayasaṃhitā

pakṣmavālaiḥ sahānnena bhuktairbaddhāyane gude||28||

durnāmabhirudāvatairanyairvā+antropalopibhiḥ||29||

varcaḥpittakaphān ruddhvā karoti kupito+anilaḥ||29||

apāno jaṭharaṃ tena syurdāhajvaratṛṭkṣavāḥ||30||

kāsaśvāsorusadanaṃ śirohṛnnābhipāyuruk||30||

malasaṅgo+aruciścchardirudaraṃ mūḍhamārutam||31||

sthiraṃ nīlāruṇasirārājinaddhamarāji vā||31||

nābherupari ca prāyo gopucchākṛti jāyate||32||

Sarvāṅgasundarā

pakṣmāṇi ca vālāśca pakṣmavālāḥ, tairannena saha bhuktairbaddhāyane gude satyapāno vāyurviguṇaḥ-kupito, jaṭharaṃ karoti| baddhamayanaṃ-dvāraṃ purīṣānilavāhi, yasya tadevaṃvidhe gude| tathā durnāmabhirgude baddhāyane, tathodāvartairbaddhāyane, tathā+anyairvā+antropalepibhiḥ-upadehibhirdadhyodanamāśomādibhiḥ, gude baddhāyane, apāno jaṭharaṃ karoti| kiṃ kṛtvā ? varcaḥpittakaphān ruddhvā-āvṛtya, tadbaddhodaramucyate| tena-baddhodareṇa, dāhajvaratṛṭkṣavāḥ syuḥ| tathā, kāsaśvāsāvūrusadanaṃ śirohunnābhipāyuruk syāt| tathā, malānāṃ-mūtrapurīṣādīnāṃ, saṅgaḥ-apravartanam| arucistathā chardiḥ syāt| tathodaraṃ mūḍhamārutaṃ bhavet| mūḍho-bahiraniḥsaraṇarūpo, māruto yasmiṃstadevam| mūḍhamārutatvasya sāmānyalakṣaṇenaiva gṛhītatvātpunargrahaṇamatiśayārtham| tathā, sthiraṃ-acalam| tathā, nīlāruṇasirārājibhirnaddhaṃ-vyāptam, athavā+arāji syāt| taccodaraṃ prāyo nābherupariṣṭādgopucchākṛti jāyate| yathāyathordhvaṃ tathātathā sūkṣmamityarthaḥ| anenāsya saṃsthānamuktam|

Aṣṭāṅgahṛdayasaṃhitā

asthyādiśalyaiḥ sānnaiścadbhuktairatyaśanena vā||32||

bhidyate pacyate vā+antraṃ tacchidraiśca sravanbahiḥ||33||

āma eva gudādeti tato+alpālpaṃ saviḍrasaḥ||33||

tulyaḥ kuṇapagandhena picchilaḥ pītalohitaḥ||34||

śeṣaścāpūrya jaṭharaṃ jaṭharaṃ ghoramāvahet||34||

varddhayettadadho nābherāśu caiti jalātmatām||35||

udriktadoṣarūpaṃ ca vyāptaṃ ca śvāsatṛḍbhramaiḥ||35||

chidrodaramidaṃ prāhuḥ parisrāvīti cāpare||36||

Sarvāṅgasundarā

asthitṛṇakaṇṭakapāṣāṇadhātuśṛṅgadārvādiśalyaiḥ sānnaiḥ-sahabhojanena bhuktaiḥ| athavā, atyaśanena-atimātrabhojanena, yadā+antraṃ bhidyate-sacchidraṃ sampadyate, athavā pacyate-pākaṃ yāti| tacchidraiśca-antracchidrairbhedotpannaiḥ, pākato vā, bahirāma eva-aparipakva eva, saviḍrasaḥ sravannalpālpameva gudādeti-āyāti| tulyaḥ-sadṛśaḥ, kuṇapagandhena-śavagandhena| tathā picchilaḥ, pītalohitaśca varṇena| śeṣaśca raso-yo gudānnāgacchati, sa jaṭharamāpūrya-pūrayitvā, ghoraṃ-kaṣṭataraṃ, jaṭharākhyaṃ vyādhiṃ kuryāt| tat-udaraṃ, adho nābhervardhayet-vṛddhiṃ gacchet| vardhiścurādiḥ| tathā, āśu-śīghrameva, jalātmatāṃ-jalodaratvameti, udriktadoṣarūpaṃ ca| udriktaṃ-adhikaṃ, doṣāṇāṃ-vātapittakaphānāṃ, rūpaṃ-ākṛtiḥ, yasya tadevam| tathā, śvāsatṛḍbhramairvyāptamidamudaraṃ chidrodaraṃ prāhurācāryāḥ| apare tvācāryāḥ parisrāvītyāhuḥ|

Aṣṭāṅgahṛdayasaṃhitā

pravṛttasnehapānādeḥ sahasā+a+amāmbupāyinaḥ||36||

atyambupānānmandāgneḥ kṣīṇasyātikṛśasya vā||37||

ruddhvā+ambumārgānanilaḥ kaphaśca jalamūrchitaḥ||37||

vardhayetāṃ tadevāmbu tatsthānādudarāśritau||38||

tataḥ syādudaraṃ tṛṣṇāgudasrutirujānvitam||38||

kāsaśvāsāruciyutaṃ nānāvarṇasirātatam||39||

toyapūrṇadṛtisparśaśabdaprakṣobhavepathu||39||

dakodaraṃ mahatsnigdhaṃ sthiramāvṛttanābhi tat||40||

Sarvāṅgasundarā

pravṛttaṃ-ārabdhaṃ, snehapānādi yena sa pravṛttasnehapānādiḥ| ādigrahaṇādvamanādikaṃ karma pañcavidhaṃ gṛhyate| tasya tathābhūtasya sahasā+a+amāmbupāyinaḥ-sahasaivāpakvapānīyapasya, tathā mandāgneḥ-naṣṭavahneḥ, tathā kṣīṇasya-viśiṣṭavyādhyākrāntatayā dhātvapacayavataḥ, tathā+atikṛśasya-anaśanādinā kṣīṇamedomāṃsasya, evaṃvidhasya puruṣasyātyambupānādambumārgān-toyavāhini srotāṃsi, ruddhvā+anilaḥ kaphaśca| kimbhūtaḥ ? jalamūrchitaḥ-toyamiśritaḥ| tāvubhau vātakaphau jalamūrchitāvudarāśritau tadevāmbu tatsthānāt-udakasthānāt klemato, varddhayetām| tataḥ-anantaraṃ, udaraṃ syāt| tṛṣṇādiyutaṃ, tathā kāsādiyutaṃ, tathā nānāvarṇābhiḥ-anekavarṇābhiḥ sirābhiḥ, tataṃ-vyāptam| toyetyādi| śabdasya prakṣobhaḥ-saṃrambhaḥ śabdaprakṣobhaḥ, vepathuḥ-kampaḥ, sparśaśca śabdaprakṣobhaśca vepathuśca ta evam, toyena pūrṇā toyapūrṇā, sā cāsau dṛtiśca toyapūrṇadṛtiḥ, toyapūrṇadṛtivat sparśaśabdaprakṣobhavepathavo yasminnudare tattoyapūrṇadṛtisparśaśabdaprakṣobhavepathu, dakodaraṃ-jalodaraṃ, syāt| tacca mahat-anyebhya udarebhyo vistīrṇam, tathā snigdhaṃ, tathā sthiraṃ-acalam, āvṛttanābhi tat, āsamantādvṛttā-vartulā, nābhiryasya tadevam|

Aṣṭāṅgahṛdayasaṃhitā

upekṣayā ca sarveṣu doṣāḥ svasthānataścyutāḥ||40||

pākāddravā dravīkuryuḥ sandhisrotomukhānyapi||41||

svadeśca bāhyasrotaḥsu vihatastiryagāsthitaḥ||41||

tadevodakamāpyāyya picchāṃ kuryāttadā bhavet||42||

gurūdaraṃ sthiraṃ vṛttamāhataṃ ca na śabdavat||42||

mṛdu vyapetarājīkaṃ nābhyāṃ spṛṣṭaṃ ca sarpati||43||

tadanūdakajanmāsminkukṣivṛddhistato+adhikam||43||

sirāntardhānamudakajaṭharoktaṃ ca lakṣaṇam||44||

Sarvāṅgasundarā

upekṣayā-acikitsanāt, sarveṣūdareṣu, doṣāḥ-vātapittakaphāḥ, svasthānataḥ-ātmīyāt sthānāt, cyutāḥ-sthānāntaraṃ gatāḥ, tathā pākāddhetoste doṣā dravā adhikaṃ dravīkuryuḥ sandhisrotomukhānyapi| andhayaśca srotomukhāni ca sandhisrotomukhāni-dvārāṇi| na kevalaṃ svayaṃ doṣā dravatvaṃ gatāḥ, yāvatsandhisrotomukhānyapi dravīkuryuḥ, ityapiśabdārthaḥ| svedaśca bāhyasrotaḥsu saṃvṛteṣu vihato-niruddhaḥ, tiryagāsthitaḥ-tiryak pravṛttaśca, tadevodakaṃ prāk kukṣau vṛddhiṃ gatamāpyāyya-vṛddhiṃ gamayitvā, picchāṃ kuryāt| tadā bhavedgurūdaraṃ sthiraṃ-acalaṃ, vṛttaṃ-vartulaṃ, ca| tathā+a+ahataṃ ca pāṇyādinā na śabdavat-naśabdayuktam, tathā mṛdu-akaṭhinam, tathā vyapetā rājyo yasmāt tadvyapetarājīkaṃ syāt| nābhyāṃ ca spṛṣṭaṃ sat sarpati-prasāri sampadyate| tadanu-tato+anantaram, asmin-udarākhye vyādhau, udakajanma-jalasambhavaḥ| tataḥ-anantaraṃ, adhikaṃ kṛtvā kukṣivṛddhirbhavet| tathā, sirāntardhānaṃ-sirāṇāmadarśanam| kimetadeva lakṣaṇam? netyāha-udakajaṭharoktaṃ ca lakṣaṇam| na kevalaṃ yadadhunaivoktaṃ lakṣaṇam, yāvajjalodaroktaṃ ceti caśabdasyārthaḥ|

Aṣṭāṅgahṛdayasaṃhitā

vātapittakaphaplīhasannipātodakodaram||44||

kṛcchraṃ yathottaram pakṣātparaṃ prāyo+apare hataḥ||45||

sarvaṃ ca jātasalilaṃ riṣṭoktopadravānvitam||45||

Sarvāṅgasundarā

vātādyudbhavamudaraṃ yathottaraṃ kṛcchram| tena vātodarāt pittodarāt pittodaraṃ yāvadudakodaramatyarthaṃ kṛcchram, kṛcchrasādhyatvāt| sa0-pāṭhāpekṣayā ye dve apare-baddhakṣatodare, te prāyaḥ pakṣātparaṃ-anantaraṃ, hato-mārayataḥ| prāyograhaṇāt-kadācinniyatāyuṣyutpanne naiva mārayataḥ| sa0-kilopekṣayā sarveṣūdareṣvante salilasambhava ityuktam| sarvaṃ ca jaṭharaṃ jātodakaṃ yadvātādisamutthaṃ kṛcchramuktaṃ tadapi hantyeva| atrāpi prāyograhaṇamanuvartanīyam| kadācijjātodakamapi na mārayati, api tu yāpayatyeva| tathā, riṣṭoktopadravānvitaṃ-riṣṭādhyāyoktairupadravairyuktaṃ "jaṭharaṃ hanti durbalam| śūnākṣaṃ kuṭilopasthaṃ" (hṛ. śā. a. 5|90) ityādibhiśca, tadapi hanti|

Aṣṭāṅgahṛdayasaṃhitā

janmanaivodaraṃ sarvaṃ prāyaḥ kṛcchratamaṃ matam||46||

balinastadajātāmbu yatnasādhyaṃ navotthitam||46||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne udaranidānaṃ nāma dvādaśo+adhyāyaḥ||12||

Sarvāṅgasundarā

janmanaiva-jātyaiva svabhāvenaiva, udaraṃ sarvaṃ prāyaḥ kṛcchratamaṃ matam, vyādhisvabhāvāt| prāyograhaṇātkiñcidudaraṃ kṛcchrameva bhavati, na kṛcchratamam| ata evāha-balina ityādi| balino-balavataḥ, tadudaramutthitaṃ navaṃ sat ajātodakaṃ sat, yatnasādhyamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne udaranidānaṃ nāma dvādaśo+adhyāyaḥ samāptaḥ|| 12||

pāṇḍurogaṣophavisarpanidānadhyāyaḥ

13

Aṣṭāṅgahṛdayasaṃhitā

athātaḥ pāṇḍurogaśophavisarpanidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

pittapradhānāḥ kupitā yathoktaiḥ kopanairmalāḥ||1||

tatrānilena balinā kṣiptaṃ pittaṃ hṛdi sthitam||1||

dhamanīrdaśa samprāpya vyāpnuvatsakalāṃ tanum||2||

śleṣmatvagraktamāṃsāni pradūṣyāntaramāśritam||2||

tvaṅmāṃsayostatkurute tvaci varṇān pṛthagvidhān||3||

pāṇḍuhāridraharitān pāṇḍutvaṃ teṣu cādhikam||3||

yato+ataḥ pāṇḍurityuktaḥ sa rogaḥ-------------||4||

Sarvāṅgasundarā

yatra malāḥ-vātādayaḥ, pittapradhānā yathoktaiḥ-sarvaroganidānādyuktaiḥ, kopanaiḥ kupitāḥ-kruddhāḥ, pāṇḍurogahetavaḥ| katham ? ityāha-tatretyādi| [ tatra- ] teṣu tathābhūteṣu satsu, vātena balinā-balavatā, kṣiptaṃ pittaṃ hṛdi sthitamanantaraṃ tatpittaṃ dhamanīrdaśa-hṛdi sthitāḥ, samprāpya-āśritya, sakalāṃ tanuṃ vyāpnuvat-aśnuvānam| sakalaśabdopādānaṃ mūtrapurīṣādīnāmapi grahaṇārtham| ata evākhyāsyati (ślo. 9) - "kṛṣṇarūkṣāruṇasirānakhaviṇmūtranetratā|" iti| tathā śleṣmatvagraktamāṃsāni pradūṣya| kimbhūtaṃ pittam ? tvaṅmāsayorantaraṃ-madhyamāśritam| tat-pittaṃ, tvaci varṇān pṛthagvidhān-nānāprakārān, pāṇḍuhāridraharitān kurute| teṣu-varṇeṣu madhye, yato-yasmāt, atiśayena pāṇḍutvamadhikamataḥ-asmāt, sa rogaḥ pāṇḍurityuktaḥ-saṃjñitaḥ| nanu, 'pittapradhānāḥ' iti kathamuktam ? yāvatā (yato) vāyorbalīyastvāt 'vātapradhānāḥ' iti vaktuṃ yuktaṃ syāt| balīyastvaṃ cānantarameva pratipāditaṃ 'tatrānilena balinā kṣiptaṃ' iti| asadetat| yato nātra balīyastvābalīyastvakṛte prādhānyāprādhānye vivakṣite| kintarhi ? pāṇḍurogakaraṇaṃ prati kartṛtvākartṛtve| pittasya ca pāṇḍurogakaraṇaṃ prati mukhyaṃ kartṛtvam, ataḥ 'pittapradhānāḥ' iti yuktamuktam| nanu, yadi trayo doṣāḥ pāṇḍurogahetavaḥ, kathaṃ tarhi vakṣyati ? (ślo. 7) - "sa pañcadhā pṛthagdoṣaiḥ samastairmṛttikādanāt|" iti| ucyate| sarvaḥ pāṇḍurogastridoṣaja eva| kintu hetuviśeṣairyo rūpabhedastena pañcātmakaḥ śophavat, iti na kiñcidatrāyuktam|

Sarvāṅgasundarā

tena-pāṇḍurogeṇa, dhātūnāṃ-rasarudhirādīnāṃ, gauravaṃ śaithilyaṃ ca syāt| tathā, ojaso guṇakṣayo-mādhurya(manda)śaityādīnāmojoguṇānāṃ (hṛ. ni. a. 6|1) vināśaḥ| tata eva-ojoguṇakṣayāt, pāṇḍvāmayī naro+alparaktamedaskaḥ| alpe raktamedasī yasya sa evam| tathā, niḥsāro-durbalaḥ syāt|tathā ślathendriyaḥ| [ ślathāni- ] śithilāni, indriyāṇi-vākpāṇipādapāyūpastharūpāṇi, yasya sa ślathendriyaḥ| tathā, indriyaśabdena buddhīndriyāṇāṃ cakṣurādīnāmadhiṣṭhānānyupalakṣyante| nanu, pittapradhānāḥ kupitā iti pittavṛddhiruktā| pittavṛddhyā ca raktavṛddhyā bhavitavyam| tatkathamuktamalparaktateti ? atrocyate| doṣāṇāmanyonyadūṣaṇāt dūṣasya ca doṣairdūṣitatvāt prasādaparamparayā+apuṣṭau satyāṃ kiṭṭabāhulyāt pitta[sya]adhikyam, na raktasya prasādātmakasya, iti pittādhikyamalparaktatā cetyupapannam| tathā, aṅgaiḥ-avayavaiḥ, mṛdyamānairivāsau nara upalakṣitaḥ, tathā hṛdayena dravatā ca| tathā, śūnāvakṣikūṭau yasya sa evam| tathā, sadanaḥ-aṅgasādavān| tathā, kopanādikaḥ syāt|

Aṣṭāṅgahṛdayasaṃhitā

----------------------------------tena gauravam||4||

dhātūnāṃ syācca śaithilyamojasaśca guṇakṣayaḥ||4||

tato+alparaktamedasko niḥsāraḥ syācchlathendriyaḥ||5||

mṛdyamānairivāṅgairnā dravatā hṛdayena ca||5||

śūnākṣikūṭaḥ sadanaḥ kopanaḥ ṣṭhīvano+alpavāk||6||

annadviṭ śiśiradveṣī śīrṇaromā hatānalaḥ||6||

sannasaktho jvarī śvāsī karṇakṣveḍī bhramī śramī||7||

Aṣṭāṅgahṛdayasaṃhitā

sa pañcadhā pṛthagdoṣaiḥ samastairmṛttikādanāt||7||

Sarvāṅgasundarā

saḥ-pāṇḍurogaḥ, pañcadhā syāt| katham ? ityāha-pṛthagdoṣaiḥ sannipātena mṛdbhakṣaṇācca| nanu, mṛttikādanāt pṛthagpāṇḍurogo na vācyaḥ, pṛthagvātādidoṣaje pāṇḍuroge+antarbhūtatvāt| mṛdā hi vātādiprakopo vidhīyate tiktoṣaṇādibhiriva| vātādiprakopaśca pāṇḍurogakṛt| tasmātpṛthaṅmṛdo na yukto nirdeśaḥ| atra brūmaḥ| mṛdo+anye ye vātādiprakopahetavaḥ pāṇḍurogasampādane sambhāvanāyogyāḥ, te pāṇḍurogaṃ sampādya hetusvarūpasattayā vinivartante| mṛttikā tu tīkṣṇaiḥ saṃśodhanairvinā pāṇḍurogaṃ yāvatkāye+avatiṣṭhate| ityayaṃ vātādikopahetubhyo+anyebhyo mṛdaḥ pāṇḍurogaṃ prati viśeṣaḥ| tasmānmṛdā pṛthak pāṇḍurogo vaktuṃ nyāyyaḥ|

Aṣṭāṅgahṛdayasaṃhitā

prāgrūpamasya hṛdayaspandanaṃ rūkṣatā tvaci||8||

aruciḥ pītamūtratvaṃ svedābhāvo+alpavahnitā||8||

sādaḥ śramo-------------------------------||9||

Sarvāṅgasundarā

asya pāṇḍurogasya hṛdayaspandanādi prāgrūpam|

Aṣṭāṅgahṛdayasaṃhitā

--------------anilāttatra gātraruktodakampanam||9||

kṛṣṇarūkṣāruṇasirānakhaviṇmūtranetratā||9||

śophānāhāsyavairasyaviṭśoṣāḥ pārśvamūrdharuk||10||

Sarvāṅgasundarā

tatra-teṣu pāṇḍurogeṣu madhye, vātātpāṇḍuroge gātrarugādayaḥ syuḥ|

Aṣṭāṅgahṛdayasaṃhitā

pittāddharitapītābhasirāditvaṃ jvarastamaḥ||10||

tṛṭsvedamūrcchāśītecchā daurgandhyaṃ kaṭuvakkratā||11||

varcobhedo+amlako dāhaḥ------------||11||

Sarvāṅgasundarā

pittāddharitapītābhasirāditvaṃ(tvādi) syāt|

Aṣṭāṅgahṛdayasaṃhitā

------------------------------kaphācchuklasirāditā||11||

tandrā lavaṇavaktratvaṃ romaharṣaḥ svarakṣayaḥ kāsaścachardiśca-----------------------------------||12||

Sarvāṅgasundarā

kaphācchuklasirāditā[di] syāt|

Sarvāṅgasundarā

nicayāt-sannipātāt, miśraliṅgaḥ pāṇḍurogaḥ so+atiduḥsaho-ghoratamaḥ|

Aṣṭāṅgahṛdayasaṃhitā

-------------------nicayānmiśraliṅgo+atiduḥsahaḥ||12||

Aṣṭāṅgahṛdayasaṃhitā

mṛtkaṣāyā+anilaṃ pittamūṣarā madhurā kapham||13||

dūṣayitvā rasādīṃśca raukṣyādbhuktaṃ virūkṣya ca||13||

srotāṃsyapakvaivāpūrya kuryādruddhvā ca pūrvavat||14||

pāṇḍurogaṃ tataḥ śūnanābhipādāsyamehanaḥ||14||

purīṣaṃ kṛmimanmuñcedbhinnaṃ sāsṛkkaphaṃ naraḥ||15||

Sarvāṅgasundarā

mṛdbhakṣitā kaṣāyarasā vātaṃ dūṣayitvā pāṇḍurogaṃ kuryāt| ūṣarā-sakṣāramṛttikā, pittaṃ dūṣayitvā pāṇḍurogaṃ kuryāt| madhurā mṛttikā kaphaṃ dūṣayitvā pāṇḍurogaṃ kuryāt| tathā, rasādīṃśca dhātūn dūṣayitvā raukṣyācca hetorbhuktaṃ virūkṣya ceti| yataḥ svabhāvata eva mṛttikā rūkṣā| tasmādbhuktaṃ virūkṣayati| srotāṃsi cāpūrya ruddhvā+apakvaiva satī pāṇḍurogaṃ pūrvavat pittapradhānāḥ kupitā ityādinā nyāyena kuryāt| mṛttikāyā gurutvāt pākābhāvaḥ| athavā aśabdo+atreṣadarthe| alomikā eḍaketi yathā| tena kiñcitpakveti gamyate| tataḥ-tena pāṇḍurogeṇa, śūnanābhyādikaḥ san kṛmyādiyutaṃ purīṣaṃ muñcet|

Aṣṭāṅgahṛdayasaṃhitā

yaḥ pāṇḍurogī seveta pittalaṃ tasya kāmalām||15||

koṣṭhaśākhāśrayāṃ pittaṃ dagdhvā+asṛṅmāṃsamāvahet||16||

hāridranetramūtratvaṅnakhavaktraśakṛttayā||16||

dāhāvipākatṛṣṇāvān bhekābho durbalendriyaḥ||17||

---------------------------------------------------------------------------------- kiṃ pāṇḍurogiṇa eva pittalānyāsevamānasya kāmalā bhavet, utāpāṇḍurogiṇo+api ? ityāha - - - - bhavetpittolbaṇasyāsau pāṇḍurogādṛte+api ca||17||

Sarvāṅgasundarā

yo naraḥ pāṇḍurogī san pittalaṃ-maricakāñcikādidravyamatyarthaṃ, seveta-upayuṅkte, tasya-pāṇḍurogiṇaḥ, pittaṃ kartṛ kāmalāmāvahet| kīdṛśīm| koṣṭhaśākhāśrayām| koṣṭho-mahāsrotaḥ, śākhā-raktādayastvak ca, iti tadubhayamāśrayo yasyāstām, kiṃ kṛtvā ? raktaṃ māṃsaṃ ca dagdhvā| katham ? hāridranetramūtratvaṅnakhavaktraśakṛttayā| tadā ca puruṣo dāhādimān maṇḍūkacchāyo durbalendriyaśca syāt| durbalāni-svaviṣaye+apyaśaktāni, indriyāṇi yasya sa evam| sa0-pāṇḍurogamantareṇāpi pittādhikasya narasya pittalānyāsevamānasyāsau koṣṭhaśākhāśrayā kāmalā syāt, na kevalaṃ pāṇḍurogiṇaḥ|

Aṣṭāṅgahṛdayasaṃhitā

upekṣayā ca śophāḍhyā sā kṛcchrā kumbhakāmalā||18||

Sarvāṅgasundarā

upekṣayā-cikitsāṃ vinā, saiva-kāmalā, yadā śophāḍhyā-śvayathubahulā, syāttadā kumbhakāmaletyucyate| kṛcchrā-kṛcchrasādhyā|

Aṣṭāṅgahṛdayasaṃhitā

haritaśyāvapītatvaṃ pāṇḍuroge yadā bhavet||18||

vātapittādbhramastṛṣṇā strīṣvaharṣo mṛdurjvaraḥ||19||

tandrābalānalabhraṃśo loḍharaṃ taṃ halīmakam||19||

alasaṃ ceti śaṃsanti----------------------||20||

Sarvāṅgasundarā

pāṇḍuroge sati yadā haritaśyāvapītatā bhramādayaśca vātapittātsyuḥ, ataśca taṃ halīmakaṃ śaṃsanti, munaya iti śeṣaḥ| taṃ ca halīmakaṃ, loḍharaṃ tathā+alasaṃ cācakṣate|

Aṣṭāṅgahṛdayasaṃhitā

----------------------teṣāṃ pūrvamupadravāḥ||20||

śophapradhānāḥ kathitāḥ sa evāto nigadyate||20||

------------------------------atha śophanidānam||21||

pittaraktakaphānvāyurduṣṭo duṣṭān bahiḥsirāḥ||21||

nītvā ruddhagatistairhi kuryāttvaṅmāṃsasaṃśrayam||21||

utsedhaṃ saṃhataṃ śophaṃ tamāhurnicayādataḥ||22||

sarvaṃ---------------------------------------||22||

iti pāṇḍuroganidānam||21||

Sarvāṅgasundarā

teṣāṃ-pāṇḍurogaprakārāṇāṃ, pūrvamupadravā yataḥ śophapradhānāḥ kathitāḥ| ataḥ-asmāddhetoḥ, pāṇḍuroganidānādanantaraṃ śopha eva bhaṇyate, na visarpaḥ| śophaḥ pradhānaḥ-prathamo, yeṣāṃ ta evaṃ kathitāḥ| kvaḥ ? ihaiva| yathoktam (ślo. 6)- "śūnākṣikūṭaḥ" ityādi| tathā (ślo. 14)- "śūnanābhipādāsyamehanaḥ" iti| sa0-bahirbhūtāḥ sirā bahiḥsirāḥ,-bāhyāḥ sirāḥ| vāyuḥ pittaraktakaphān karmabhūtān bahiḥ sirāḥ karmabhūtā nītvotsedhaṃ kuryāt| nayaterdvikarmakatvāt pittādayo bahiḥsirāśca karma| yathā,-ajāṃ nayati grāmamiti| tenāyamartho+avatiṣṭhate-bahiḥsirāsu pittādīnnītveti| kimbhūto vāyuḥ ? duṣṭaḥ san,-kopanaiḥ kupitaḥ| kimbhūtamutsedham ? tvak ca māṃsaṃ ca tvaṅmāṃse, te saṃśrayaḥ-āśrayo, yasya tam| tairhīti hiśabdo+avadhāraṇe| taireva-bahiḥsirāḥ prāptaiḥ pittaraktakaphaiḥ, ruddhagatiḥ| ata eva saṃhataṃ-samantāddhataṃ niścalamiva sampannaṃ, utsedham| yataścaivaṃ vātapittakaphaiḥ śophaḥ sañjāyate, tasmātsarvaṃ śophaṃ nicayāt-doṣatrayāt, āhuḥ|

Aṣṭāṅgahṛdayasaṃhitā

------------hetuviśeṣaistu rūpabhedānnavātmakam||22||

doṣaiḥ pṛthagdvayaiḥ sarvairabhighātādviṣādapi||23||

Sarvāṅgasundarā

tuśabdo viśeṣārthaḥ| yadyapi sarvastridoṣajaḥ śophastathā+api hetuviśeṣairyo rūpabhedastasmānnavātmakaṃ śophamāhuḥ| tathā hi-yo+ayaṃ sannipātaḥ śophahetureṣa kadācitsamaṃ kṛtvā kupyati kadācidviṣamaṃ kṛtvaikadoṣavṛddhisvarūpatayā| evaṃ ca hetuviśeṣairyo lakṣaṇabhedastasmānnavaprakāratvaṃ śophasya nyāyyameva| lakṣaṇabhedaścaiṣāṃ spaṣṭa eva| tathā cābhighātāddhetośca yathāvadanyallakṣaṇaṃ viṣāddhetoranyallakṣaṇaṃ tadvat pṛthagvātādeśca yathāvadanyat dvandvaje cānyat sannipātaje cānyaditi| evaṃ lakṣaṇaviśeṣānnavātmakamāhuḥ| upalakṣaṇaṃ cedam, cikitsāviśeṣādapi hi navātmaka eva śophaḥ|

Aṣṭāṅgahṛdayasaṃhitā

dvidhā vā nijamāgantuṃ sarvāṅgaikāṅgajaṃ ca tam||23||

pṛthūnnatagrathitatāviśeṣaiśca tridhā viduḥ||24||

Sarvāṅgasundarā

athavā nijāgantubhedena dvidhā śvayathumāhuḥ| tathā, taṃ-śophaṃ, sarvāṅgajaṃ-sarvaśarīrajaṃ, ekāṅgajaṃ-ekāvayavajaṃ ca, iti punardviprakāramāhuḥ| pṛthuśconnataśca grathitaśca teṣāṃ bhāvaḥ pṛthūnnatagrathitatā, tayā viśeṣāstaistridhā-triprakāraṃ, śophaṃ viduḥ| viduriti "vida jñāne" ityasmādusādeśaḥ| pṛthutvena-vistīrṇakṛtatvena viśeṣeṇa, tathonnatatvena viśeṣeṇa, tathā grathitasvarūpatvena viśeṣeṇeti yojyam|

Aṣṭāṅgahṛdayasaṃhitā

sāmānyahetuḥ śophānāṃ doṣajānāṃ viśeṣataḥ||24||

vyādhikarmopavāsādikṣīṇasya bhajato drutam||25||

atimātramathānyasya gurvamlasnigdhaśītalam||25||

lavaṇakṣāratīkṣṇoṣṇaśākāmbu svapnajāgaram||26||

mṛdgrāmyamāṃsavallūramajīrṇaśramamaithunam||26||

padātermārgagamanaṃ yānena kṣobhiṇā+api vā||27||

śvāsakāsātisārārśojaṭharapradarajvarāḥ||27||

viṣūcyalasakacchardigarbhavīsarpapāṇḍavaḥ||28||

anye ca mithyopakrāntāstairdoṣā vakṣasi sthitāḥ||28||

ūrdhvaṃ śophamadho bastau madhye kurvanti madhyagāḥ||29||

sarvāṅgagāḥ sarvagataṃ pratyaṅgeṣu tadāśrayāḥ||29||

Sarvāṅgasundarā

vakṣyamāṇo gurvamlasnigdhādiko vargaḥ [ śophānāṃ- ] śvayathūnāṃ nijānāmāgantūnāṃ ca, sāmānyahetuḥ-utpattau kāraṇam| doṣajānāṃ śvayathūnāṃ punaratiśayena hetuḥ, na tathā+a+agantūnāṃ, iti viśeṣaśabdena dyotayati| vyādhikarmopavāsādibhiḥ kṣīṇasya, vyādhinā-jvarādinā kṣīṇasya, tathā karmaṇā-pañcavidhena vamanavirecananirūhānuvāsananasyākhyena, tathopavāsena, ādigrahaṇādanyena ca mārgādinā kṣīṇasya, drutaṃ kṛtvā-sahasaiva, gurvādikaṃ bhajataḥ| atheti samuccaye| vyādhyādikṣīṇalakṣaṇebhyaḥ sakāśādanyasya svasthāderapyatimātraṃ-mātrāmatikramya, bhajato doṣā vakṣasi sthitā ūrdhvaṃ śophaṃ kurvanti, prakṛtatvādvakṣasa ūrdhvam| bastau sthitā adhaḥ śophaṃ kurvanti| madhye sthitā doṣā madhye śophaṃ kurvanti| grāmyāṇāṃ-caṭakakukkuṭādīnāṃ, māṃsaṃ grāmyamāṃsam| vallūraṃ-śuṣkamāṃsam| svapno+atrāhaḥsvapno jāgaraśca rātrijāgaro bodhyaḥ| yānena-turagādinā, kṣobhiṇā-śarīrasaṃrambhajanakena| tathā, śvāsādayaḥ pāṇḍuparyantā rogāḥ prādhānyena| tathā, anye+api-śvāsakāsādivyatiriktā rogāḥ, mithyopakrāntāḥ-mithyopacaritā ayathāśāstramupakrāntāḥ, śophahetavaḥ| tairapi doṣā vakṣasi sthitā ūrdhvaṃ śophaṃ kurvanti| bastau sthitā adho, madhyagā madhye, sarvāṅgagāḥ sarvagataṃ, pratyaṅgeṣu tadāśrayāḥ, doṣāḥ śophaṃ kurvanti|

Aṣṭāṅgahṛdayasaṃhitā

tatpūrvarūpaṃ davathuḥ sirāyāmo+aṅgagauravam||30||

Sarvāṅgasundarā

tasya-śvayathoḥ, pūrvarūpaṃ tatpūrvarūpam| davathuḥ-cakṣurādiṣu yastīvra ūṣmā sa bhaṇyate| yaduktam-"davathuścakṣurādibhyastīvramūṣmapravartanam|" iti| tathā, sirāyāmo-yatra pradeśe śvayathurudbubhūṣustatra sirāṇāṃ dairghyamiva| tathā, aṅgagauravaṃ syāt|

Aṣṭāṅgahṛdayasaṃhitā

vātācchophaścalo rūkṣaḥ khararomā+aruṇāsitaḥ||30||

saṅkocaspandaharṣārtitodabhedaprasuptimān||31||

kṣiprotthānaśamaḥ śīghramunnametpīḍitastanuḥ||31||

snigdhoṣṇamardanaiḥ śāmyedrātrāvalpo divā mahān||32||

tvak ca sarṣapalipteva tasmiṃścimicimāyate||32||

Sarvāṅgasundarā

vātācchophaścalādilakṣaṇaḥ|

Aṣṭāṅgahṛdayasaṃhitā

pītaraktāsitābhāsaḥ pittādātāmraromakṛt||33||

śīghrānusārapraśamo madhye prāgjāyate tanuḥ||33||

satṛḍdāhajvarasvedadavakledamadabhramaḥ||34||

śītābhilāṣī viḍbhedī gandhī sparśāsaho mṛduḥ||34||

Sarvāṅgasundarā

pittācchophaḥ pītaraktāsitābhāsādilakṣaṇaḥ| sa ca madhye-madhyapradeśe, prāk-pūrvaṃ, jāyate| prāggrahaṇaṃ paścātsakale+api dehadeśe syāditi dyotayati|

Aṣṭāṅgahṛdayasaṃhitā

kaṇḍūmān pāṇḍuromatvakkaṭhinaḥ śītalo guruḥ||35||

snigdhaḥ ślakṣṇaḥ sthiraḥ styāno nidrācchardyagnisādakṛt||35||

ākrānto nonnametkṛcchraśamajanmā niśābalaḥ||36||

sravennāsṛk cirātpicchāṃ kuśaśastrādivikṣataḥ||36||

sparśoṣṇakāṅkṣī ca kaphāt------------------------||37||

Sarvāṅgasundarā

kaphācchophaḥ kaṇḍūyutādilakṣaṇaḥ syāt| tathā, ākrāntaḥ-pīḍitaḥ san, vātika iva nonnamet| tathā, kṛcchre śamajanmanī yasya sa evam| tathā, niśābalo-rātrāvadhika ityarthaḥ| tathā, kuśaśastrādibhirvikṣataḥ sa śopho na raktaṃ sravet| kintarhi ? cireṇa picchāṃ-lasīkāparaparyāyāṃ, sravet| tathā, sparśābhilāṣī uṣṇābhilāṣī ca syāt|

Aṣṭāṅgahṛdayasaṃhitā

-----------------------yathāsvaṃ dvandvajāstrayaḥ||37||

saṅkarāddhetuliṅgānām---------------------------||37||

Sarvāṅgasundarā

hetavaśca liṅgāni ca, teṣāṃ saṅkarāt-saṅkīrṇatvena, yathāsvaṃ dvandvajāstrayaḥ śophāḥ, syuriti śeṣaḥ|

Aṣṭāṅgahṛdayasaṃhitā

----------------------------nicayānnicayātmakaḥ||37||

Sarvāṅgasundarā

nicayātmako-doṣatrayajaḥ śopho, nicayāt-hetuliṅganicayāt, syāt|

Aṣṭāṅgahṛdayasaṃhitā

abhighātena śastrādicchedabhedakṣatādibhiḥ||38||

himānilodadhyanilairbhallātakapikacchujaiḥ||38||

rasaiḥ śūkaiśca saṃsparśācchvayathuḥ syādvisarpavān||39||

bhṛśoṣmā lohitābhāsaḥ prāyaśaḥ pittalakṣaṇaḥ||39||

Sarvāṅgasundarā

tathā, śastrādicchedabhedakṣatādibhiryaḥ śophaḥ so+abhighātena, vedya iti śeṣaḥ| tathā, himenānilena tathodadhyanilena-sāgarajena vāyunā, tathā rasaiḥ śūkaiśca bhallātakapikacchujaiḥ saṃsparśācchvayathurvisarpavān bhavet| sa ca bhṛśoṣmā lohitābhāsaśca bāhulyena ca pittalakṣaṇaḥ syāt| pittaśophasya lakṣaṇaṃ pittaśophalakṣaṇam, pittaśophalakṣaṇamiva lakṣaṇaṃ yasya sa pittalakṣaṇaḥ| saptamyupamānapūrvasyeti bahuvrīhiruttarapadalopaśca|

Aṣṭāṅgahṛdayasaṃhitā

viṣajaḥ saviṣaprāṇiparisarpaṇamūtraṇāt||40||

daṃṣṭrādantanakhāpātādaviṣaprāṇināmapi||40||

viṇmūtraśukropahatamalavadvastrasaṅkarāt||41||

viṣavṛkṣānilasparśādgarayogāvacūrṇanāt||41||

mṛduścalo+avalambī ca śīghro dāharujākaraḥ||42||

Sarvāṅgasundarā

viṣajaḥ śophaḥ saviṣāṇāṃ prāṇināmaṅge parisarpaṇāt-gamanāt, tathā teṣāmeva mūtraṇāt| tathā, daṃṣṭrādantanakhānāmāpātāt aviṣaprāṇināmapi śophaḥ syāt| apiśabdānna kevalaṃ saviṣaprāṇinām| tathā, viṇmūtraśukrairupahataṃ-tatsparśāddūṣitamapraśastam| viṇmūtraśukropahataṃ ca tanmalavacca viṇmūtraśukropahatamalavat, tathāvidhaṃ ca tadvastraṃ ca, tasya saṅkaraḥ-saṃsparśaḥ, tasmādapi śophaḥ syāt| tathā viṣavṛkṣāṇāmanilastasya saṃsparśāt, garayogasyāvacūrṇanaṃ-avadhvaṃsanaṃ, tasmācca mṛdvādiguṇayuktaḥ śvayathuḥ syāt|

Aṣṭāṅgahṛdayasaṃhitā

navo+anupadravaḥ śophaḥ sādhyo+asādhyaḥ pureritaḥ||42||

iti śophanidānam||4||

Sarvāṅgasundarā

navaḥ-acirotpannaḥ, tathā+anupadravaḥ-upadravarahitaḥ, śophaḥ sādhyaḥ| asādhyaḥ purā-vikṛtivijñānīye, īritaḥ-abhihitaḥ| yathoktam (hṛ. śā. a. 5|92) - "anekopadravayutaḥ pādābhyāṃ prasṛto naram| nārīṃ śopho mukhāddhanti kukṣiguhyādubhāvapi||" iti|

Aṣṭāṅgahṛdayasaṃhitā

atha visarpanidānam||43||

syādvisarpo+abhighātāntairdoṣairdūṣyaiśca śophavat||43||

Sarvāṅgasundarā

visarpaḥ sarva eva śophavat| doṣaiḥ-pṛthagvātapittakaphairdvayaiḥ samastaistathā+abhighātāt, evamabhighātāntairdoṣaiḥ śophavadvisarpasambhavaḥ| dūṣyairapi śophavat| evaṃ "pittaraktakaphān vāyuḥ" (ślo. 21) ityādirapi grantho+atra yojyaḥ|

Aṣṭāṅgahṛdayasaṃhitā

tryadhiṣṭhānaṃ ca taṃ prāhurbāhyāntarubhayāśrayāt||43||

yathottaraṃ ca duḥsādhyāḥ--------------------------||44||

Sarvāṅgasundarā

taṃ ca-visarpaṃ, tryadhiṣṭhānaṃ prāhuḥ, ātreyādaya iti śeṣaḥ| [ kasmāt ? ] bāhyāntarubhayāśrayāt-pūrvārjitakarmavaśāt kadācidbāhyāśrayo visarpo jāyate, bāhya āśrayo yasya sa tathā, evaṃ kadācidantarāśrayaḥ, kadācidubhayāśrayaḥ, [ tasmāt ]| te ca bāhyāntarubhayāśrayā visarpā yathottaraṃ duḥsādhyāḥ| duḥkhena sādhyanta iti duḥsādhyāḥ|

Aṣṭāṅgahṛdayasaṃhitā

--------------------tatra doṣā yathāyatham||44||

prakopaṇaiḥ prakupitā viśeṣeṇa vidāhibhiḥ||44||

dehe śīghraṃ visarpanti te+antarantaḥsthitā bahiḥ||45||

bahiḥsthā dvitaye dvisthāḥ---------------------||45||

Sarvāṅgasundarā

tasmin visarpe yathāyathaṃ prakopaṇaiḥ-tiktoṣaṇādibhiḥ, prakupitā viśeṣeṇa punarvidāhibhiratyarthaṃ kṛtvā prakupitā dehe śīghraṃ-āśveva, visarpanti| te+antaḥsthitā antarvisarpanti| bahiḥsthā doṣā bahirvisarpanti| dvitaye+antarbahīrūpe, dvisthāḥ-ubhayasthāḥ santo, visarpanti|

Aṣṭāṅgahṛdayasaṃhitā

------------------------vidyāttatrāntarāśrayam||45||

marmopatāpātsammohādayanānāṃ vighaṭṭanāt||46||

tṛṣṇātiyogādvegānāṃ viṣamaṃ ca pravartanāt||46||

āśu cāgnibalabhraṃśādato bāhyaṃ viparyayāt||47||

Sarvāṅgasundarā

tatra-teṣu triṣu visarpeṣu madhye, antarāśrayaṃ visarpaṃ marmopatāpādibhirvidyāt| marmaṇāṃ-hṛdayādīnāṃ, upatāpo-duḥkhaṃ, tasmāt| tathā, sammohāt-mūrcchodbhavāt| ayanānāṃ-karṇanāsādīnāṃ, vighaṭṭanāt-viśeṣeṇa calanādatiśayena parisphuraṇādityarthaḥ| tathā, tṛṣṇāyā atiyogāt| tathā vegānāṃ-nānārūpāṇāṃ vedanānāṃ, viṣamaṃ kṛtvā-vicchidya vicchidya kṛtvā, pravartanāt| āśuca-śīghrameva, agnibalayorbhraṃśāt-vināśāt| ato [ viparyayāt-pūrvoktāntarvisarpa ] lakṣaṇaviparyayāt, bāhyaṃ-bāhyāśrayaṃ, visarpaṃ vidyāt|

Aṣṭāṅgahṛdayasaṃhitā

tatra vātātparīsarpo vātajvarasamavyathaḥ||47||

śophasphuraṇanistodabhedāyāmārtiharṣavān||48||

Sarvāṅgasundarā

[tatra-] teṣu visarpeṣu madhye, vātādyo visarpaḥ sa vātajvaratulyavyathaḥ syāt śophādiyutaśca|

Aṣṭāṅgahṛdayasaṃhitā

pittāddrutagatiḥ pittajvaraliṅgo+atilohitaḥ||48||

Sarvāṅgasundarā

pittādvisarpo drutagatiḥ-śīghravyāpī, tathā pittajvaraliṅgo+atilohitaśca syāt| pittajvaraliṅgānīva liṅgāni yasya, iti saptamyupamānapūrvasyetyādinā bahuvrīhiruttarapadalopaśca|

Aṣṭāṅgahṛdayasaṃhitā

kaphātkaṇḍūyutaḥ snigdhaḥ kaphajvarasamānaruk||49||

Sarvāṅgasundarā

kaphādvisarpaḥ kaṇḍūmān snigdhaḥ kaphajvaratulyaruk ca| vātādijvaralakṣaṇaṃ yathoktam (hṛ. ni. a. 2|11) - "vaiṣamyaṃ tatratatrāṅge tāstāḥ syurvedanāścalāḥ|" ityādi|

Aṣṭāṅgahṛdayasaṃhitā

svadoṣaliṅgaiścīyante sarve sphoṭairupekṣitāḥ||49||

te pakvabhinnāḥ svaṃ svaṃ ca bibhrati vraṇalakṣaṇam||50||

Sarvāṅgasundarā

sarve ca visarpā upekṣitāḥ-upakramarahitāḥ, sphoṭaiścīyante-vyāpyante| kimbhūtaiḥ ? svadoṣaliṅgaiḥ-yathāyathaṃ svadoṣalakṣaṇaiḥ| te ca pakvabhinnāḥ svaṃsvaṃ-ātmīyamātmīyaṃ doṣaṃ(ṣajaṃ), vraṇalakṣaṇaṃ bibhrati-dhārayanti| pūrvaṃ pakvāḥ paścādbhinnāḥ pakvabhinnāḥ, "pūrvakāla" ityādinā samāsaḥ| "tatra mārutāt| śyāvaḥ kṛṣṇo+aruṇaḥ" (hṛ. u. a. 25|5) ityādigranthanirdiṣṭaṃ vraṇalakṣaṇam| "pittena kṣiprajaḥ" ityādigranthanirdiṣṭam| evaṃ kaphādilakṣaṇamapi bodhyam|

Aṣṭāṅgahṛdayasaṃhitā

vātapittājjvaracchardimūrcchātīsāratṛḍbhramaiḥ||50||

asthibhedāgnisadanatamakārocakairyutaḥ||51||

karoti sarvamaṅgaṃ ca dīptāṅgārāvakīrṇavat||51||

yaṃ yaṃ deśaṃ visarpaśca visarpati bhavetsa saḥ||52||

śāntāṅgārāsito nīlo rakto vā+a+aśu ca cīyate||52||

agnidagdha iva sphoṭaiḥ śīghragatvād drutaṃ ca saḥ||53||

marmānusārī vīsarpaḥ syādvāto+atibalastataḥ||53||

vyathetāṅgaṃ haretsaṃjñāṃ nidrāṃ ca śvāsamīrayet||54||

hidhmāṃ ca sa gato+avasthāmīdṛśīṃ labhate na nā||54||

kvaciccharmāratigrasto bhūmiśayyāsanādiṣu||55||

ceṣṭamānastataḥ kliṣṭo manodehaśramodbhavām||55||

duṣprabodho+aśnute nidrāṃ so+agnivīsarpa ucyate||56||

Sarvāṅgasundarā

vātapittādvisarpo jvarādibhiryutaḥ sakalamaṅgaṃ ca dīptāṅgārāvakīrṇavat-jvalitāṅgāravyāptasadṛśaṃ karoti| yaṃ yaṃ ca śarīradeśaṃ visarpo visarpati-prasarati, sa sa pradeśaḥ śāntāgāravadasito nīlo rakto vā bhavet| tathā, saḥ-visarpo, drāgevāgnidagdha iva sphoṭaiścīyate-vyāpyate| sa ca visarpaḥ śīghragatvāt-tatsvabhāvavaśāt, marmānusārī drutaṃ-tvaritaṃ kṛtvā, syāt| tata eva ca vāto+atibalo-balīyān, aṅgaṃ-śarīraṃ, vyatheta-pīḍayet| saṃjñāṃ-saṃvidaṃ, haret-nāśayet, nidrāṃ ca haret| śvāsamīrayet-kuryāt, tathā hidhmāṃ ca| saḥ-visarpī, nā-puruṣaḥ, īdṛśīmavasthāṃ gataḥ-prāptaḥ, cetonavasthālakṣaṇayā-aratyā, grastaḥ-abhibhūto, na kvacidbhūmiśayyāsanādiṣu śarma-sukhaṃ, labhate| aratigrasta iti hetau prathamā, aratigrastatvādityarthaḥ| evaṃ kvacidapi sukhālābhādbhūmyādiṣu ceṣṭamānaḥ-pariluṭhan, tataḥ kliṣṭo-manasā kāyena ca, manodehaśramodbhavāṃ-tadutthāṃ, nidrāmaśnute| kimbhūtaḥ ? duṣprabodhaḥ,-duḥkhena prabodho-nidrāpagamo, yasya sa evam| eṣa cāgnyākhyo visarpa ucyate|

Aṣṭāṅgahṛdayasaṃhitā

kaphena ruddhaḥ pavano bhittvā taṃ bahudhā kapham||56||

raktaṃ vā vṛddharaktasya tvaksirāsnāvamāṃsagam||57||

dūṣayitvā ca dīrghāṇuvṛttasthūlakharātmanām||57||

granthīnāṃ kurute mālāṃ raktānāṃ tīvrarugjvarām||58||

śvāsakāsātisārāsyaśoṣahidhmāvamibhramaiḥ||58||

mohavaivarṇyamūrchāṅgabhaṅgāgnisadanairyutām||59||

ityayaṃ granthivīsarpaḥ kaphamārutakopajaḥ||59||

Sarvāṅgasundarā

kaphena pavano ruddhastameva-kaphaṃ, bahudhā bhitvā granthīnāṃ mālāṃ kurute| raktaṃ ca vṛddharaktasya narasya dūṣayitvā granthīnāṃ mālāṃ kurute| kimbhūtaṃ raktam ? tvaksirāsnāvamāṃsagam| kimbhūtānāṃ granthīnām ? dīrghāṇuvṛttasthūlakharasvabhāvānāṃ tathā raktavarṇānām| kimbhūtām, mālām ? tīvrarugjvarām| tīvrau rugjvarau yasyāstām tathā śvāsādibhiryutām| ityayaṃ-anantarokto, granthivīsarpa ucyate| kaphavātakopajaścāyaṃ vedyaḥ|

Aṣṭāṅgahṛdayasaṃhitā

kaphapittājjvaraḥ stambho nidrātandrāśirorujaḥ||60||

aṅgāvasādavikṣepapralāpārocakabhramāḥ||60||

mūrcchāgnihānirbhedo+asthnāṃ pipāsendriyagauravam||61||

āmopaveśanaṃ lepaḥ srotasāṃ sa ca sarpati||61||

prāyeṇāmāśaye gṛhṇannekadeśaṃ na cātiruk||62||

piṭakairavakīrṇo+atipītalohitapāṇḍuraiḥ||62||

mecakābho+asitaḥ snigdho malinaḥ śophavān guruḥ||63||

gambhīrapākaḥ prājyoṣmā spṛṣṭaḥ klinno+avadīryate||63||

paṅkavacchīrṇamāṃsaśca spaṣṭasnāyusirāgaṇaḥ||64||

śavagandhiśca vīsarpaṃ kardamākhyamuśanti tam||64||

Sarvāṅgasundarā

kaphapittāt kardamākhyo jāyate| tatra jvarādayaḥ syuḥ| sa ca-visarpaḥ, prāyeṇa-bāhulyena, āmāśaye-nābhistanāntaramadhye, ekadeśaṃ gṛhṇan-ākrāman, anantaraṃ dehaṃ sarpati-vyāpnoti| na cātiruk syāt| tathā, piṭakairavakīrṇo-vyāptaḥ, syāt| kimbhūtaiḥ ? atipītalohitapāṇḍuraiḥ| tathā, mecakābhādikaḥ syāt| mecako-mayūrakaṇṭhasadṛśo varṇaḥ| taṃ-tādṛśaṃ, visarpaṃ kardamākhyaṃ-kardamasaṃjñaṃ, uśanti, munaya iti śeṣaḥ|

Aṣṭāṅgahṛdayasaṃhitā

sarvajo lakṣaṇaiḥ sarvaiḥ sarvadhātvatisarpaṇaḥ||65||

Sarvāṅgasundarā

sarvaistribhirdoṣairjātaḥ sarvajaḥ-sannipātodbhavo, vīsarpaḥ sarvairlakṣaṇairupalakṣitaḥ| sa ca sarvān dhātūnatiśayena sarpati sarvadhātvatisarpaṇaḥ syāt|

Aṣṭāṅgahṛdayasaṃhitā

bāhyahetoḥ kṣatātkruddhaḥ saraktaṃ pittamīrayan||65||

visarpaṃ mārutaḥ kuryāt kulatthasadṛśaiścitam||66||

sphoṭaiḥ śophajvararujādāhāḍhyaṃ śyāvalohitam||66||

Sarvāṅgasundarā

māruto-vātaḥ, kṣatādbāhyakāraṇāt kruddhaḥ san visarpaṃ kuryāt| kiṃ kurvan ? pittaṃ saha raktena prerayan| tathā, sphoṭaiḥ-piṭakaiḥ, cittaṃ-vyāptam| kimbhūtaiḥ ? kulatthasadṛśaiḥ| tathā, śophādibhirāḍhyaṃ-atiśayena yutam| tathā, śyāvalohitaṃ-varṇena|

Aṣṭāṅgahṛdayasaṃhitā

pṛthagdoṣaistrayaḥ sādhyā dvandvajāścānupadravāḥ||67||

asādhyo kṣatasarvotthau sarve cākrāntamarmakāḥ||67||

śīrṇasnāyusirāmāṃsāḥ praklinnāḥ śavagandhayaḥ||13||

67 1/2||13||

iti visarpanidānam||13||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne pāṇḍurogaśophavisarpanidānaṃ nāma trayodaśo+adhyāyaḥ||13||

Sarvāṅgasundarā

pṛthagdoṣaiḥ-vātapittakaphaiḥ kevalaiḥ, trayo visarpāḥ sādhayituṃ śakyāḥ| dvandvajāścānupadravāḥ-kāsavaivarṇyajvarādibhirupadravaiḥ (hṛ. śā. a. 5|97) rahitāḥ, trayaḥ sādhyāḥ| kṣatasarvotthau dvau visarpāvasādhyau, tathāsvabhāvatvāt| sarve visarpāścākrāntamarmakāḥ-abhibhūtamarmakāśca, asādhyāḥ| tathā, śīrṇāni snāyusirāmāṃsāni yaiste+apyasādhyāḥ| tathā, prakarṣeṇa-atiśayena klinnāḥ, tathā śavagandhayaḥ-kuṇapagandhatulyāḥ, ye te+apyasādhyāḥ| śavasyeva gandho yeṣāmiti "upamānācca" iti gandhasyedādeśaḥ| ---------------------------------------------------------------------------------------------------------------------- iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne pāṇḍurogaśophavisarpanidānaṃ nāma trayodaśo+adhyāyaḥ samāptaḥ|| 13||

kuṣṭhaṣvitrakṛuminidānādhyāyaḥ

14

Aṣṭāṅgahṛdayasaṃhitā

athātaḥ kuṣṭhaśvitrakṛminidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

mithyāhāravihāreṇa viśeṣeṇa virodhinā||1||

sādhunindāvadhānyasvaharaṇādyaiśca sevitaiḥ||1||

pāpmabhiḥ karmabhiḥ sadyaḥ prāktanairvoritā malāḥ||2||

sirāḥ prapadya tiryaggāstvaglasīkāsṛgāmiṣam||2||

dūṣayanti ślathīkṛtya niścarantastato bahiḥ||3||

tvacaḥ kurvanti vaivarṇyaṃ duṣṭāḥ kuṣṭhamuśanti tat||3||

Sarvāṅgasundarā

mithyāhārādinā tathā sādhunindāvadhādibhiḥ pāpmabhiḥ karmabhiḥ sadyaḥ sevitaiḥ-anuṣṭhitaiḥ, prāktanairvā-anyajanmācaritaiḥ| sevitagrahaṇena sātatyānuṣṭhānaṃ dyotayati| tena kadācitkaraṇatvameṣāṃ na kuṣṭhaheturiti gamyate| taistathābhūtaiḥ karmabhirmithyāhārādinā ca īritāḥ-duṣṭāḥ, malāḥ-vātapittakaphāḥ, śirāstiryaggāminīḥ prapadya-āśritya, tvaglasīkāsṛgāmiṣaṃ dūṣayanti| tadeva ca tvagādikaṃ śithilīkṛtya tataḥ-anantaraṃ, bahirniścaranto-bāhyadeśe prasarantaḥ, tvaco [ yat ] vaivarṇyaṃ kurvanti tatkuṣṭhamuśanti, munaya iti śeṣaḥ|

Aṣṭāṅgahṛdayasaṃhitā

kālenopekṣitaṃ yasmātsarvaṃ kuṣṇāti tadvapuḥ||4||

prapadya dhātūnvyāpyāntaḥ sarvān saṃkledya cāvahet||4||

sasvedakledasaṅkothān kṛmīn sūkṣmān sudāruṇān||5||

lomatvaksnāyudhamanītaruṇāsthīni yaiḥ kramāt||5||

bhakṣayecchvitramasmācca kuṣṭhabāhyamudāhṛtam||6||

Sarvāṅgasundarā

yasmāddhetorupekṣitaṃ-anupakrāntaṃ sat, kālena sarvaṃ vapuḥ-śarīraṃ, kṛṣṇāti tasmāttat kuṣṭhamityucyate| tacca kuṣṭhaṃ dhātūn sarvān prapadya-prāpya, anantaramantarvyāpya-prakṛtatvātteṣāmevāntaraṃ vyāpya, tathā sarvaṃstāneva dhātūn saṃkledya-kledayitvā, kṛmīnāvahet-kuryāt| kimbhūtān ? svedādibhiryutān| tathā, sūkṣmān| tathā, sudāruṇān-duścikitsyān| yaiḥ-kṛmibhiḥ, tatkuṣṭhaṃ lomādīn bhakṣayet| śvitrasyedṛgrūpatā na vidyate yā kuṣṭhasyoktā| asmācca kāraṇācchvitraṃ kuṣṭhabāhyamudāhṛtam, kuṣṭhādbāhyaṃ tvaggatamātramevoktamityarthaḥ|

Aṣṭāṅgahṛdayasaṃhitā

kuṣṭhāni saptadhā doṣaiḥ pṛthaṅmiśraiḥ samāgataiḥ||6||

sarveṣvapi tridoṣeṣu vyapadeśo+adhikatvataḥ||7||

Sarvāṅgasundarā

kuṣṭhāni saptadhā-saptaprakārāṇi| katham ? ityāha-pṛthak-vātapittakaphaiḥ| taireva ca miśraiḥ-vātapittābhyāṃ vātakaphābhyāṃ pittakaphābhyām| taireva doṣaiḥ samāgataiḥ-sannipatitaiḥ| sa0- sarveṣvapi kuṣṭheṣu tridośeṣu - sannipātajeṣvapi, adhikatvena vyapadeśaḥ| sannipātasya samaviṣamātmakatvāt|

Aṣṭāṅgahṛdayasaṃhitā

vātena kuṣṭhaṃ kāpālaṃ, pittādaudumbaraṃ, kaphāt||7||

maṇḍalākhyaṃ vicarcī ca, ṛkṣākhyaṃ vātapittajam||8||

carmaikakuṣṭhakiṭibhasidhmālasavipādikāḥ||8||

vātaśleṣmodbhavāḥ, śleṣmapittāddadruśatāruṣī||9||

puṇḍarīkaṃ savisphoṭaṃ pāmā carmadalaṃ tathā||9||

sarvaiḥ syātkākaṇaṃ-------------------------||10||

Sarvāṅgasundarā

[vātena-] vātolbaṇena sannipātena, kāpālaṃ nāma kuṣṭhaṃ bhavati| pittāt-pittādhikātsannipātāt, audumbaraṃ nāma kuṣṭhaṃ jāyate| kaphāt-kaphādhikātsannipātāt, maṇḍalākhyaṃ kuṣṭhaṃ jāyate| tathā vicarcī ca, kaphādeveti cārthaḥ| ṛkṣākhyaṃ kuṣṭhaṃ vātapittajaṃ-vātapittolbaṇātsannipātājjātam| evamagre+api yojyam| carmaikakuṣṭhakiṭibhasidhmālasavipādikā vātaśleṣmodbhavāḥ| śleṣmapittāt dadruśatāruṣī dve kuṣṭhe| na kevalaṃ dadru śatāruśca śleṣmapittāt, yāvatpuṇḍarīkaṃ tathā visphoṭastathā pāmā tathā carmadalaṃ jāyate| sarvaiḥ-tribhireva samairdoṣaiḥ, kākaṇaṃ nāma kuṣṭhamutpadyate| evametānyaṣṭādaśa kuṣṭhāni bhavanti|

Aṣṭāṅgahṛdayasaṃhitā

-------------------pūrvaṃ trikaṃ dadru sakākaṇam||10||

puṇḍarīkarkṣajihve ca mahākuṣṭhāni sapta tu||10||

Sarvāṅgasundarā

pūrvaṃ trikaṃ-kāpālodumbaramaṇḍalākhyaṃ, tathā dadruḥ kākaṇaṃ puṇḍarīkamṛkṣajihvaṃ ceti mahākuṣṭhāni sapta syuḥ|

Aṣṭāṅgahṛdayasaṃhitā

atiślakṣṇakharasparśakhedāsvedavivarṇatāḥ||11||

dāhaḥ kaṇḍūstvaci svāpastodaḥ koṭhonnatiḥ śramaḥ||11||

vraṇānāmadhikaṃ śūlaṃ śīghrotpattiścirasthitiḥ||12||

rūḍhānāmapi rūkṣatvaṃ nimitte+alpe+api kopanam||12||

romaharṣo+asṛjaḥ kārṣṇyaṃ kuṣṭhalakṣaṇamagrajam||13||

Sarvāṅgasundarā

atiślakṣṇādikaṃ kuṣṭhalakṣaṇamagrajam-prāgrūpamityarthaḥ|

Aṣṭāṅgahṛdayasaṃhitā

kṛṣṇāruṇakapālābhaṃ rūkṣaṃ suptaṃ kharaṃ tanu||13||

vistṛtāsamaparyantaṃ hṛṣitairlomabhiścitam||14||

todaḍhyamalpakaṇḍūkaṃ kāpālaṃ śīghrasarpi ca||14||

Sarvāṅgasundarā

kṛṣṇāruṇakapālābhamityādikaṃ kāpālasya lakṣaṇam|

Aṣṭāṅgahṛdayasaṃhitā

pakvodumbaratāmratvagroma gaurasirācitam||15||

bahalaṃ bahalakledaraktaṃ dāharujādhikam||15||

āśūtthānāvadaraṇakṛmi vidyādudumbaram||16||

Sarvāṅgasundarā

pakvodumbaratāmretyādikamaudumbarasya lakṣaṇam|

Aṣṭāṅgahṛdayasaṃhitā

sthiraṃ styānaṃ guru snigdhaṃ śvetaraktamanāśugam||16||

anyonyasaktamutsannaṃ bahukaṇḍūsrutikrimi||17||

ślakṣṇapītābhaparyantaṃ maṇḍalaṃ parimaṇḍalam||17||

Sarvāṅgasundarā

sthiraṃ styānamityādikaṃ maṇḍalasya lakṣaṇam|

Aṣṭāṅgahṛdayasaṃhitā

sakaṇḍūpiṭikā śyāvā lasīkāḍhyā vicarcikā||18||

Sarvāṅgasundarā

sakaṇḍūpiṭiketyādikaṃ vicarcikāyā lakṣaṇam|

Aṣṭāṅgahṛdayasaṃhitā

paruṣaṃ tanu raktāntamantaḥśyāvaṃ samunnatam||18||

satodadāharukkledaṃ karkaśaiḥ piṭikaiścitam||19||

ṛkṣajihvākṛti proktamṛkṣajihvaṃ bahukrimi||19||

Sarvāṅgasundarā

paruṣamityādikaṃ ṛkṣajihvasya lakṣaṇam| ṛkṣajihveva prakāśakharā ākṛtiryasya ṛkṣajihvasya tathaivam|

Aṣṭāṅgahṛdayasaṃhitā

hasticarmakharasparśaṃ carma--------------------||20||

Sarvāṅgasundarā

hasticarmavat kharasparśaṃ carmākhyaṃ kuṣṭham|

Aṣṭāṅgahṛdayasaṃhitā

-------------------------------ekākhyaṃ mahāśrayam||20||

asvedaṃ matsyaśakalasannibham ----------------------||20||

Sarvāṅgasundarā

ekasaṃjñaṃ kuṣṭhaṃ mahāśrayaṃ-vistīrṇāśayam| tathā, asvedaṃ-svedarahitam| tathā, matsyaśakalasannibhaṃ-matsyatvaṅmaṇḍalasadṛśam| suśrute tvekakuṣṭhasyaivaṃ lakṣaṇamabhyadhāyi (ni. a. 5|9) - "kṛtsno deho yasya rakto+aruṇo vā tadekākhyaṃ kuṣṭhamāhuḥ sukaṣṭam|" iti| kharanāde+apyuktam-"mahadasvedanaṃ matsyaśakalākāramekajam|" iti|

Aṣṭāṅgahṛdayasaṃhitā

---------------------------------kiṭibhaṃ punaḥ||20||

rūkṣaṃ kiṇakharasparśaṃ kaṇḍūmatparuṣāsitam||21||

Sarvāṅgasundarā

kiṭibhaṃ tu rūkṣaṃ kiṇakharasparśaṃ kaṇḍūmatparuṣāsitam|

Aṣṭāṅgahṛdayasaṃhitā

sidhmaṃ rūkṣaṃ bahiḥ snigdhamantarghṛṣṭaṃ rajaḥ kiret||21||

ślakṣṇasparśaṃ tanu śvetatāmraṃ daugdhikapuṣpavat||23||

prāyeṇa cordhvakāye syāt-------------------||23||

Sarvāṅgasundarā

sidhmaṃ nāma kuṣṭhaṃ bahī rūkṣam, antaḥ snigdham, ghṛṣṭaṃ sadrajaḥ kiret-kṣipet| tathā ślakṣṇasparśam| tathā tanu| varṇena śvetatāmram, daugdhikapuṣpavat-alābukusumābham| tacca prāyeṇa-bāhulyena, ūrdhvakāye syāt| kharanāde+apyuktam-"alābupuṣpavatsidhmaṃ ghṛṣṭaṃ yaccodvamedrajaḥ|" iti|

Aṣṭāṅgahṛdayasaṃhitā

-------------------------gaṇḍaiḥ kaṇḍūyutaiścitam||22||

raktairalasakam-----------------------------------||23||

Sarvāṅgasundarā

alasakaṃ nāma kuṣṭhaṃ gaṇḍai raktavarṇaiḥ kaṇḍūyutaiśca vyāptaṃ bhavet|

Aṣṭāṅgahṛdayasaṃhitā

----------------------pāṇipādadāryo vipādikāḥ||23||

tīvrārtyo mandakaṇḍvaśca sarāgapiṭikācitāḥ||23||

Sarvāṅgasundarā

vipādikāḥ pāṇipādadāryaḥ syuḥ| tathā, tīvrārtyaḥ-atyantapīḍayā yutāḥ| tathā, mandakaṇḍvaḥ-alpakharjūkāḥ| tathā, sarāgapiṭikācitāśca| pāṇipādau dārayantīti karmaṇyaṇatānṅīp|

Aṣṭāṅgahṛdayasaṃhitā

dīrghapratānā dūrvāvadatasīkusumacchaviḥ||24||

utsannamaṇḍalā dadrūḥ kaṇḍūmatyanuṣaṅgiṇī||24||

Sarvāṅgasundarā

dūrvāvaddīrghapratānā dadrūḥ| tathā, atasīpuṣpābhā| tathā, utsannamaṇḍalā ca| tathā, kaṇḍūmatī| tathā, anuṣaṅgiṇī-prasaktānuprasaktyā saṃśleṣavatī śarīramanudhāvatī|

Aṣṭāṅgahṛdayasaṃhitā

sthūlamūlaṃ sadāhārti raktaśyāvaṃ bahuvraṇam||25||

śatāruḥ kledajantvāḍhyaṃ prāyaśaḥ parvajanma ca||25||

Sarvāṅgasundarā

śatārurnāma kuṣṭhaṃ sthūlamūlādilakṣaṇam, yāvat prāyaśaḥ parvajanma ceti|

Aṣṭāṅgahṛdayasaṃhitā

raktāntamantarā pāṇḍu kaṇḍūdāharujānvitam||26||

sotsedhamācitaṃ raktaiḥ padmapatramivāṃśubhiḥ||26||

ghanabhūrilasīkāsṛkprāyamāśu vibhedi ca||27||

puṇḍarīkam----------------------------------||27||

Sarvāṅgasundarā

puṇḍarīkaṃ nāma kuṣṭhaṃ raktaparyantam| tathā, antarā-madhye, pāṇḍu| tathā, kaṇḍūdāharujāyutam| tathā, unnatiyuktam| tathā, raktairaṃśubhiḥ-sūkṣmarekhābhiḥ, ācitaṃ-vyāptaṃ, padmapatramiva| tathā, ghanabhūrilasīkāsṛkprāyam| āśu ca vibhedi|

Aṣṭāṅgahṛdayasaṃhitā

--------------tanutvagbhiścitaṃ sphoṭaiḥ sitāruṇaiḥ||27||

visphoṭam------------------------------------------||28||

Sarvāṅgasundarā

visphoṭaṃ nāma kuṣṭhaṃ tanutvagbhiḥ sphoṭaiścitaṃ-vyāptam| kimbhūtaiḥ ? sitāruṇaiḥ-śvetalohitaiḥ|

Aṣṭāṅgahṛdayasaṃhitā

------------------piṭikāḥ pāmā kaṇḍūkledarujādhikāḥ||28||

sūkṣmāḥ śyāvāruṇā bahvyaḥ prāyaḥ sphikpaṇikūrpare||28||

Sarvāṅgasundarā

piṭikāḥ kaṇḍūkledarujādhikāḥ pāmetyucyate| kimbhūtāḥ ?sūkṣmāḥ śyāvāruṇāḥ bahvyaśca| prāyo-bāhulyena, sā ca pāmā sphijoḥ pāṇyoḥ kūrparayośca syāt|

Aṣṭāṅgahṛdayasaṃhitā

sasphoṭamasparśasahaṃ kaṇḍūṣātodadāhavat||29||

raktaṃ dalaccarmadalam-------------------||29||

Sarvāṅgasundarā

carmadalaṃ nāma kuṣṭhaṃ sphoṭavat tathā sparśākṣamam| tathā, kaṇḍvādiyutam| tathā, raktaṃ-varṇena| tathā dalat-sphuṭat, syāt|

Aṣṭāṅgahṛdayasaṃhitā

-----------------------------kākaṇaṃ tīvradāharuk||29||

pūrvaṃ raktaṃ ca kṛṣṇaṃ ca kākaṇantīphalopamam||30||

kuṣṭhaliṅgairyutaṃ sarvairnaikavarṇaṃ tato bhavet||30||

Sarvāṅgasundarā

kākaṇaṃ nāma kuṣṭhaṃ tīvradāharuk| tathā pūrvaṃ-prathamaṃ, raktaṃ tathā kṛṣṇaṃ kākaṇantīphalopamaṃ-guñjāphalasadṛśam| tataḥ-anantaraṃ, sarvaiḥ kuṣṭhaliṅgairyutam| naikavarṇaṃ-api tu śvetapītādivarṇamapi syādityarthaḥ| suśrute tu maṇḍalaśatārurvipādikālasakacarmadalaviśphoṭākhyāni noditāni| sthūlāruṣkamahākuṣṭhaparīsarvavisarparakasāruṇākhyāni tatroktāni| evaṃ ca tallakṣaṇam (ni. a. 5|8) - "yatra sthūlamūlānyarūṃṣi jāyante sandhiṣūgrāṇi tat sthūlāruṣkaṃ kuṣṭham| utpadyante sarvadehe mahākhyaṃ tvaksaṅkocasvāpatodāṅgasādāḥ| yasmin dīrghāḥ sphoṭikāḥ srāvavatyaḥ saṃsarpeyustaṃ parīsarpamāhuḥ|| tulyaḥ sarpedyo visarpeṇa śīghraṃ tvagraktādīnvyāpya sa syādvisarpaḥ| kṛtsne dehe sphoṭikāḥ srāvahīnāḥ kaṇḍūprāyā raktasāstāḥ pradiṣṭāḥ| aruṇāni tanūni visarpiṇi tāpayutānyaruṇāni|" iti| tadeteṣu kuṣṭhamedeṣu yathā nāmaviparyayastathā lakṣaṇaviparyayo+api| kintvete+api kuṣṭhabhedā dṛśyante eva, ityetadapi lakṣaṇamādaraṇīyameveti manyāmahe+adhikaṃ kuṣṭheṣu, ityādi|

Aṣṭāṅgahṛdayasaṃhitā

doṣabhedīyavihitairādiśelliṅgakarmabhiḥ||31||

kuṣṭheṣu doṣolbaṇatām----------------||31||

Sarvāṅgasundarā

kuṣṭheṣu doṣolbaṇatāṃ-doṣādhikyaṃ, doṣabhedīyavihitayathāyathaṃ liṅgakarmabhirādiśet| liṅgāni ca tāni karmāṇi ca liṅgakarmāṇi| yathā-vāyoḥ sraṃsādīni, pittasya dāhādīni, śleṣmaṇaḥ snehakāṭhinyādīni, yathāyathamātmīyaireva karmabhiryatasteṣāṃ liṅgaṃ lakṣyate tatasteṣāṃ doṣāṇāṃ karmāṇyeva liṅgānyucyante| ata eva ca sraṃsādīni karmāṇi doṣāṇāmuktvā+anantaramidamuvāca (hṛ. sū. a. 12|54) - "ityaśeṣāmayavyāpi yaduktaṃ doṣalakṣaṇam| darśanādyairavahitastatsamyagupalakṣayet||" iti|

Aṣṭāṅgahṛdayasaṃhitā

---------------------------sarvadoṣolbaṇaṃ tyajet||31||

riṣṭoktaṃ yacca yaccāsthimajjaśukrasamāśrayam||32||

Sarvāṅgasundarā

sarvadoṣolbaṇaṃ-sannipātajaṃ, kuṣṭhaṃ tyajet-na cikitset| riṣṭoktamiti yacca vikṛtivijñānīye kathitaṃ (hṛ. śā. a. 5|98) - "kuṣṭhaṃ viśīryamāṇāṅgaṃ" ityādi, tacca nopakramet| yacca kuṣṭhamasthimajjaśukrasamāśrayaṃ tacca tyajet|

Aṣṭāṅgahṛdayasaṃhitā

yāpyaṃ medogatam----------------------------------||32||

Sarvāṅgasundarā

medogataṃ kuṣṭhaṃ yāpyaṃ-pathyādibhiryāpayituṃ śakyam|

Aṣṭāṅgahṛdayasaṃhitā

-------------------kṛcchraṃ pittadvandvāsramāṃsagam||32||

Sarvāṅgasundarā

pittasya dvandvaṃ pittadvandvam| pittadvandvajaṃ tathā raktagaṃ māṃsagaṃ ca kuṣṭhaṃ kṛcchraṃ-kṛcchrasādhyam|

Aṣṭāṅgahṛdayasaṃhitā

akṛcchraṃ kaphavātāḍhyaṃ tvaksthamekamalaṃ ca yat||33||

Sarvāṅgasundarā

kaphavātāḍhyamakṛcchraṃ-sukhasādhyam| tathā tvaksthaṃ, tathā ekadoṣādhikaṃ ca yatkuṣṭhaṃ tacca sukhasādhyam|

Aṣṭāṅgahṛdayasaṃhitā

tatra tvaci sthite kuṣṭhe todavaivarṇyarūkṣatāḥ||33||

svedasvāpaṣvayathavaḥ ṣoṇite, piṣite punaḥ||34||

pāṇipādāṣritāḥ sphoṭāḥ kledaḥ sandhiṣu cādhikam||34||

kauṇyaṃ gatikṣayo+aṅgānāṃ dalanaṃ syācca medasi||35||

nāsābhaṅgo+asthimajjasthe netrarāgaḥ svarakṣayaḥ||35||

kṣate ca kṛmayaḥ, ṣukre svadārāpatyabādhanam||36||

Sarvāṅgasundarā

tatra-teṣu kuṣṭheṣu madhye, tvaci prāpte kuṣṭhe todādayaḥ syuḥ| raktasthe kuṣṭhe svedādyāḥ syuḥ| māṃsasthe kuṣṭhe pāṇipādāśritāḥ sphoṭāḥ syuḥ, sandhiṣu cātiśayena kledo bhavati| medasi sthite kuṣṭhe kauṇyaṃ-kuṇitā, tathā gatikṣayaḥ, tathā+aṅgānāṃ dalanaṃ-chedanamiva, syāt| asthimajjasthe kuṣṭhe nāsāyāḥ-ghrāṇasya bhaṅgaḥ, tathā netrayo rāgaḥ svarasya ca kṣayaḥ syāt, kṣate ca kṛmayaḥ syuḥ| śukrasthe kuṣṭhe dāraṇāmapatyānāṃ ca bādhanaṃ-upadravaiḥ svedādibhiḥ pīḍanaṃ syāt|

Aṣṭāṅgahṛdayasaṃhitā

yathāpūrvaṃ ca sarvāṇi syurliṅgānyasṛgādiṣu||36||

iti kuṣṭhanidānam||1||

Sarvāṅgasundarā

asṛgādiṣu dhātuṣu kuṣṭhākrāntadehānāṃ narāṇāṃ yāni liṅgānyuktāni tāni yathāpūrvaṃ syuḥ| yathā-svedādīni raktasthe kathitāni pāṇyādyāśritāḥ sphoṭādayaśca māṃsasthe syuḥ| evaṃ medaḥprabhṛtiṣu yojyam| evaṃ ca svedasvāpādīni sarvāṇyapi śukrasthe kuṣṭhe dārāṇāmapatyānāṃ ca syuriti yathāpūrvaṃśabdasyārthaḥ|

Aṣṭāṅgahṛdayasaṃhitā

atha śvitranidānam||37||

kuṣṭhaikasambhavaṃ śvitraṃ kilāsaṃ dāruṇaṃ ca tat||37||

nirdiṣṭamaparisrāvi tridhātūdbhavasaṃśrayam||37||

Sarvāṅgasundarā

kuṣṭhānāmekaḥ-samānaḥ, sambhavo yasya tacchvitraṃ kuṣṭhaikasambhavaṃ bhavati| kilāsaṃ dāruṇaṃ ca tannirdiṣṭam, na kevalaṃ śvitramiti| taccāparisrāvi-na kuṣṭhavat sravati| udbhavo-janma, saṃśrayaḥ-āśrayaḥ, udbhavaśca saṃśrayaścodbhavasaṃśrayau, dhātuśabdenobhayaṃ parigṛhyate, vātādayastrayo doṣāstathā raktādayastrayo dhātavaḥ, dhātavaśca dhātavaśca dhātavaḥ, trayo dhātavo yathākramamudbhavasaṃśrayau yasya tat tridhātūdbhavasaṃśrayam|

Aṣṭāṅgahṛdayasaṃhitā

vātādrūkṣāruṇaṃ, pittāttāmraṃ kamalapatravat||38||

sadāhaṃ romavidhvaṃsi, kaphācchvetaṃ ghanaṃ guru||38||

sakaṇḍu ca, kramādraktamāṃsamedaḥsu cādiśet||39||

Sarvāṅgasundarā

vātādrūkṣāruṇaṃ śvitraṃ syāt| pittāt kamalapatramiva tāmraṃ varṇena, tathā sadāham, tathā romavidhvaṃsi-romaśātanasvabhāvam| kaphācchvetam, tathā ghanam, tathā guru-aṅgenānubhūyate, tathā saha kaṇḍvā vartata iti sakaṇḍu| kramāt-yathākramaṃ, vātādyudbhavaṃ śvitraṃ raktamāṃsamedaḥsu cādiśet| tatra vātodbhavaṃ śvitraṃ raktāśrayam| pittodbhavaṃ māṃsāśrayam| kaphodbhavaṃ medodhātvāśrayamiti kramaśabdasyārthaḥ|

Aṣṭāṅgahṛdayasaṃhitā

varṇenaivedṛgubhayaṃ kṛcchraṃ taccottarottaram||39||

Sarvāṅgasundarā

eveti cārthe| ubhayaṃ-doṣodbhavaṃ raktādyāśrayaṃ śvitraṃ, varṇena cedṛk-aruṇaṃ tāmraṃ śvetaṃ yathākramam, na punarvātādyudbhavatvadanyavarṇaṃ raktādisaṃśrayatvādanyavarṇamityarthaḥ| tacca-śvitraṃ vātādyudbhavaṃ raktādisaṃśrayaṃ ca, uttarottaraṃ kṛcchrasādhyamādiśediti prakṛtam| raktāśrayādvātajātkṛcchrāt māṃsāśrayaṃ pittajaṃ kṛcchrataram| tato medaḥsaṃśritaṃ kaphajaṃ kṛcchratamamiti|

Aṣṭāṅgahṛdayasaṃhitā

aśuklaromābahalamasaṃsṛṣṭaṃ mitho navam||40||

anagnidagdhajaṃ sādhyaṃ śvitraṃ, varjyamato+anyathā||40||

guhyapāṇitalauṣṭheṣu jātamapyacirantanam||41||

sparśaikāhāraśayyādisevanāt prāyaśo gadāḥ||41||

sarve sañcāriṇo, netratvagvikārā viśeṣataḥ||42||

iti śvitranidānam||2||

Sarvāṅgasundarā

aśuklaroma yacchitraṃ, tathā abahalaṃ-aghanaṃ, tathā mithaḥ-parasparaṃ, asaṃsṛṣṭaṃ-amilitaṃ, tathā navaṃ-avarṣātikrāntaṃ, tathā+anagnidagdhajaṃ-agnidagdhajaṃ yanna bhavati, tacca sādhyam| varjyamato+anyathā-śuklaroma śvitraṃ, tathā bahalaṃ, tathā parasparasaṃsṛṣṭaṃ, tathā cirakālotpannamagnidagdhajaṃ ca, taccāsādhyam| guhyapāṇitalauṣṭheṣu jātamacirantanamapyacintyasvabhāvatvena varjyam| sa0-sarve rogāḥ prāyaśo-bāhulyena, sañcāriṇaḥ-sañcaraṇaśīlāḥ| kutaḥ ? eke ca ta āhāraśayyādayaścaikāhāraśayyādayaḥ, ādiśabdenāsanādīnāṃ grahaṇam, sparśaḥ-saṃśleṣaḥ, sparśaśca ekāhāraśayyādayaśca, teṣāṃ sevanaṃ-bhajanaṃ, tasmāt| netre ca tvak ca netratvak, tatra vikārāḥ-gadāḥ, te viśeṣeṇa sañcāriṇaḥ|

Aṣṭāṅgahṛdayasaṃhitā

atha kṛminidānam||42||

kṛmayastu dvidhā proktā bāhyābhyantarabhedataḥ||42||

Sarvāṅgasundarā

kṛmayo dvidhā proktāḥ, munibhiriti śeṣaḥ| turavadhāraṇe, dvidhaivetyarthaḥ| katham ? ityāha-bāhyābhyantaramedataḥ| eke bāhyā ye keśavastrādijā yūkālikṣādayaḥ| anye cāntarāḥ, yathā-antrādādayaḥ|

Aṣṭāṅgahṛdayasaṃhitā

janmabhedena catuṣprakārāḥ||43||

bahirmalakaphāsṛgviḍjanmabhedāccaturvidhāḥ||43||

Sarvāṅgasundarā

bahirmalajanmānaḥ keśavastramalebhyaḥ śarīrabāhyebhya utpannatvāt, tathā kaphajanmāno raktajanmāno viḍjanmānaśceti caturvidhāḥ| viṭ-purīṣam|

Aṣṭāṅgahṛdayasaṃhitā

nāmato viṃśatividhāḥ----------------------------------||43||

Sarvāṅgasundarā

nāmato-nāmabhedāt, kṛmayo viṃśatiprakārāḥ|

Aṣṭāṅgahṛdayasaṃhitā

------------------------bāhyāstatrāmṛjodbhavāḥ||43||

tilapramāṇasaṃsthānavarṇāḥ keśāmbarāśrayāḥ||44||

bahupādāśca sūkṣmāśca yūkā likṣāśca nāmataḥ||44||

dvidhā te koṭhapiṭikākaṇḍūgaṇḍān prakurvate||45||

Sarvāṅgasundarā

tatra-teṣu bāhyābhyantareṣu kṛmiṣu madhye, amṛjodbhavāḥ-bāhyamalarūpeṇotpannāḥ, bāhyāḥ| te ca tilānāmiva pramāṇasaṃsthānavarṇā yeṣāṃ ta evam| keśā [ ambaraṃ- ] vastraṃ cāśrayo yeṣāṃ ta evam| tathā bahupādāḥ sūkṣmāśca| nāmato-nāmnā, yūkā likṣāśceti dvidhā| te ca koṭhādīn vidadhati|

Aṣṭāṅgahṛdayasaṃhitā

kuṣṭhaikahetavo+antarjāḥ-------------------------||45||

Sarvāṅgasundarā

antarjāḥ-antarāḥ kṛmayaḥ, kuṣṭhaikahetavaḥ kuṣṭhena sahaikaḥ-tulyo, hetuḥ-nidānaṃ mithyāhārādikaṃ, yeṣāṃ ta evam|

Aṣṭāṅgahṛdayasaṃhitā

----------------------śleṣmajāsteṣu cādhikam||45||

madhurānnaguḍakṣīradadhisaktunavaudanaiḥ||46||

Sarvāṅgasundarā

teṣu-antarjeṣu kṛmiṣu madhye, śleṣmajā adhikaṃ-atiśayena, madhurānnādibhiḥ syuḥ|

Aṣṭāṅgahṛdayasaṃhitā

śakṛjjā bahuviḍdhānyaparṇaśākolakādibhiḥ||46||

Sarvāṅgasundarā

śakṛjjāḥ śakṛdudbhūtāḥ, te kuṣṭhaikahetusāmānye+apyadhikaṃ bahuviḍdhānyaiḥ-yavamāṣādibhiḥ, bahuviḍmireva parṇaśākaiḥ-pālaṅkyādibhiḥ, tatholakādibhiḥ| ulakaḥ-svedaparyāyaḥ| apare tu "ulukādibhiḥ" iti jaguḥ| ulukaṃ-haritāvasthaṃ śimbīdhānyamiti vyācakṣate ca|

Aṣṭāṅgahṛdayasaṃhitā

kaphādāmāśaye jātā vṛddhāḥ sarpanti sarvataḥ||47||

pṛthubradhnanibhāḥ kecit kecidgaṇḍūpadopamāḥ||47||

rūḍhadhānyāṅkurākārāstanudīrghāstathā+aṇavaḥ||48||

śvetāstāmrāvabhāsāśca nāmataḥ saptadhā tu te||48||

antrādā udarāveṣṭā hṛdayādā mahākuhāḥ||49||

kuravo darbhakusumāḥ sugandhāste ca kurvate||49||

hṛllāsamāsyasravaṇamavipākamarocakam||50||

mūrcchācchardijvarānāhakārśyakṣavathupīnasān||50||

Sarvāṅgasundarā

kaphādāmāśaye jātāḥ-na pakvāśaye| tatra hi pṛthagadhyeṣyate (ślo. 53) - "pakvāśaye purīṣotthāḥ" iti| te ca vṛddhāḥ santaḥ sarvataḥ-sarvasmin śarīre, sarpanti-prasaranti| sarvata iti "ādyāditvāt(dibhyaḥ)" tasiḥ| pṛthubradhnanibhā ityādinā saṃsthānakathanam| śvetā ityādinā varṇakathanam| nāmato-nāmnā ca, te saptadhā-saptaprakārāḥ| tuścārthe| tānyeva sapta nāmānyāha-antrādā ityādinā| antrāṇyadantītyantrādāḥ, ityādīnyarthānugatāni nāmāni| kānicit yādṛcchikāni kurava ityādīni| te ca-kaphajāḥ kṛmayo, hṛllāsādikaṃ kurvanti|

Aṣṭāṅgahṛdayasaṃhitā

raktavāhisirotthānā raktajā jantavo+aṇavaḥ||51||

apādā vṛttatāmrāśca saukṣmyātkecidadarśanāḥ||51||

keśādā lomavidhvaṃsā lomadvīpā udumbarāḥ||52||

ṣaṭ te kuṣṭhaikakarmāṇaḥ sahasaurasamātaraḥ||52||

Sarvāṅgasundarā

raktajāḥ kṛmayo raktavāhisirotthānāḥ syuḥ| tathā, apādā vṛttāstāmravarṇāśca| saukṣmyāt-sūkṣmatvātkāraṇāt, kecidadarśanāḥ-pratyakṣapramāṇāsamadhigamyāḥ kāryeṇaivānumīyante| teṣāṃ nāmānyāha-keśādā lomavidhvaṃsā lomavidhvaṃsā lomadvīpā udumbarā iti| tathā saha saurasamātṛbhyām vartanta iti sahasaurasamātaraḥ| saurasamātṛsaṃjñaṃ nāmadvayam| evaṃ ṣaḍete raktajāḥ kṛmayaḥ| anye tvevaṃ paṭhanti "sahajā rasamātaraḥ " iti| saha śarīreṇa jāyanta iti sahajāḥ, raso mātā-jananī, yeṣāṃ tatprabhavatvātte rasamātara iti| kuṣṭhena sahaikaṃ karma-romaharṣakaṇḍūtodādikaṃ keśalomadhvaṃsādikaṃ tvaksirāsnāyumāṃsataruṇāsthibhakṣaṇaṃ vā, yeṣāṃ ta evam|

Aṣṭāṅgahṛdayasaṃhitā

pakvāśaye purīṣotthā jāyante+adhovisarpiṇaḥ||53||

vṛddhāḥ santo bhaveyuśca te yadā+a+amāśayonmukhāḥ||53||

tadā+asyodgāraniḥśvāsā viḍgandhānuvidhāyinaḥ||54||

pṛthuvṛttatanusthūlāḥ śyāvapītasitāsitāḥ||54||

te pañca nāmnā kṛmayaḥ kakerukamakerukāḥ||55||

sausurādāḥ sulūnākhyā lelihā janayanti ca||55||

viḍbhedaśūlaviṣṭambhakārśyapāruṣyapāṇḍutāḥ||56||

romaharṣāgnisadanagudakaṇḍūrvinirgamāt||56||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne kuṣṭhaśvitrakṛminidānaṃ nāma caturdaśo+adhyāyaḥ||14||

Sarvāṅgasundarā

purīṣotthāḥ pakvāśaya eva jāyante| purīṣasya pakvāśayasthatvāt| te cādhovisarpiṇaḥ syuḥ-nordhvagāḥ| vṛddhāḥ santo-vṛddhiṃ gatāḥ, yadā+a+amāśayonmukhāste syustadā+asya-kṛmimato rogiṇaḥ, udgāraniḥśvāsā viḍgandhānuvidhāyinaḥ-purīṣagandhānukāriṇo, bhaveyuḥ| tathā te pṛthuvṛttatanusthūlāḥ saṃsthānena syuḥ, śyāvapītasitāsitā varṇena, tathā nāmrā pañca saṅkhyayā| tānyeva nāmānyāha-kakeruketyādinā| te ca vinirgamāddhetorviḍbhedādīn janayanti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne kuṣṭhaśvitrakṛminidānaṃ nāma caturdaśo+adhyāyaḥ samāptaḥ|| 14||

vātavyādhinidānadhyāyaḥ

15

Aṣṭāṅgahṛdayasaṃhitā

athāto vātavyādhinidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

sarvārthānarthakaraṇe viśvasyāsyaikakāraṇam||1||

aduṣṭaduṣṭaḥ pavanaḥ, śarīrasya viśeṣataḥ||1||

Sarvāṅgasundarā

arthāścānarthāścārthānarthāḥ-śubhāśubhāḥ| sarve ca te+arthānarthāśca sarvārthānarthāḥ, teṣāṃ karaṇaṃ-nivṛttiḥ, tasmin| asya viśvasya-jagataḥ, ekaṃ-pradhānaṃ, kāraṇaṃ vātaḥ| kimbhūtaḥ ? aduṣṭaduṣṭaḥ, yathākramam,-aduṣṭaḥ sarvārthakaraṇe-jagatsthitilakṣaṇe, vāyuḥ pradhānaṃ kāraṇam| sarvānarthakaraṇe-jagadvināśalakṣaṇe, duṣṭaḥ pavanaḥ pradhāno hetuḥ| śarīrasya punarviśeṣataḥ-atiśayena, arthānarthakaraṇe pradhānaṃ kāraṇamiti śeṣaḥ| pañcadhātvaṃ gatena prāṇāditayā śarīrajananāddhāraṇācca| atastadaduṣṭau yatitavyamiti sambandhaḥ|

Aṣṭāṅgahṛdayasaṃhitā

sa viśvakarmā viśvātmā viśvarūpaḥ prajāpatiḥ||2||

sraṣṭā dhātā vibhurviṣṇuḥ saṃhartā mṛtyurantakaḥ||2||

tadaduṣṭau prayatnena yatitavyamataḥ sadā||3||

Sarvāṅgasundarā

yato+asau vāyurviśvakarmā, viśvāni-śarīrajananavardhanadhāraṇabhañjanaśoṣaṇādīnyarthānarthakaraṇāni, karmāṇi yasya sa viśvakarmā| kasmādviśvakarmā ? ityāha-viśvātmā, viśveṣāṃ-śubhāśubhānāṃ, ātmā-hetuḥ| hetvartho+atrātmaśabdaḥ| nanu, viśvātmeti kathaṃ jñāyate ? ityāha-viśvarūpa iti| yato viśvarūpaṃ-bāhyādhyātmikākhyaṃ, yasya sa evam| tathā, prajāpatiḥ-prajānāṃ pālakaḥ| tathā, sraṣṭā-prakṛtatvādviśvasya| tathā, dhātā-viśvasya dhārakaḥ, tathā hi-bāhyo loko vāyumaṇḍalena dhāryate, satyaloko+api prāṇāpānādibhiḥ| kasmādviśvarūpaḥ ? yasmādvibhuḥ, atastadarthānarthakaraṇe prabhurivetyarthaḥ| kasmātprajāpatiḥ ? yasmādviṣṇuḥ,-vyāpī| "viṣlṛ-vyāptau" ityasyauṇādike nupratyaye viṣṇuśabdaḥ| saṃhartā-bāhyādhyātmikasargasaṃharaṇāt| mṛtyuḥ-yamarūpaḥ, tatkāryakaraṇāt| tathā, antako-yamabhaṭṭāraka eva sākṣāt| yataścaivamatastadaduṣṭau-tasyāprakope, sadā-sarvakālaṃ, yatitavyam|

Aṣṭāṅgahṛdayasaṃhitā

tasyoktaṃ doṣavijñāne karma prākṛtavaikṛtam||3||

samāsādvyāsato doṣabhedīye nāma dhāma ca||4||

pratyekaṃ pañcadhā cāro vyāpāraśca------------||4||

Sarvāṅgasundarā

tasya-pavanasya, karmoktam| kva? doṣavijñāne,-doṣavijñānīyādhyāye (hṛ. sū. a. 11)| kimbhūtaṃ karma ? prākṛtavaikṛtam| prākṛtau bhavaṃ prākṛtaṃ-svābhāvikamutsāhocchvāsādilakṣaṇam| vaikṛtaṃ tu-"vṛddhastu kurute+anilaḥ| kārśyakārṣyoṣṇa" ityādigranthanirdiṣṭam| etatsamāsāt-saṅkṣepato, vāyoḥ karma| vyāsato-vistarataḥ punaḥ, doṣabhedīye nāma dhāma coktamityanuvartanīyam| pratyekaṃ pañcadhā| ekamekaṃ prati pratyekaṃ nāma dhāma ca| prāṇādibhedena nāma pañcadhā| dhāma-sthānamapi, pañcadhā mūrdhādibhedena| prāṇasya murdhā sthānam, "prāṇo+atra mūrdhagaḥ" (hṛ. sū. a. 12|4) iti vacanāt| tathā, "uraḥ sthānamudānasya" iti| tathā, "vyāno hṛdi sthitaḥ" iti| tathā, "samāno+agnisamīpasthaḥ" iti| tathā, "apāno+apānagaḥ" iti| tathā, cāro+api pañcadhā| caraṇaṃ-cāro gatiḥ| tathā coktam (hṛ. sū. a. 12|4) -"prāṇa uraḥkaṇṭhacaraḥ" "udāno nāsānābhigalacaraḥ" "vyānaḥ kṛtsnadehacaraḥ" "samānaḥ koṣṭhacaraḥ" "apāno bastimeḍhrorugocaraḥ" iti| vyāpāro+api vāyoḥ prāṇādibhedena pañcadhā| tatra prāṇāsya vyāpāro "buddhihṛdayendriyacittadhṛk" ityādiḥ, udānasya vyāpāro "vākpravṛttiḥ" ityādiḥ, vyānasya vyāpāro "gatyapakṣepaṇotkṣepaṇādikaḥ", samānasya vyāpāro+annagrahaṇādikaḥ, apānasya vyāpāraḥ śukrārtavādīnāṃ niṣkramaṇarūpatvam, evaṃ vistareṇa doṣabhedīye vātaḥ prāṇādibhedena pañcadhā nāmādibhiruktaḥ|

Aṣṭāṅgahṛdayasaṃhitā

---------------------------------iha vaikṛtam||4||

tasyocyate vibhāgena sanidānaṃ salakṣaṇam||5||

[asaṅkhyamapi saṅkhyāya yadaśītyā pureritam]||1||

Sarvāṅgasundarā

iha-asminnadhyāye, tasya-vātasya, vaikṛtaṃ karma vibhāgena-pṛthagrūpatayā, ucyate| kimbhūtam ? sanidānaṃ salakṣaṇam| saha nidānena sanidānam| tathā, saha lakṣaṇena salakṣaṇam|

Aṣṭāṅgahṛdayasaṃhitā

vāyoścobhayathā+api kopaḥ sambhavati||5||

tamidānīṃ darśayannāha - - - - ----------------------------------------------||5||

dhātukṣayakarairvāyuḥ kupyatyatiniṣevitaiḥ||5||

caran srotaḥsu rikteṣu bhṛśaṃ tānyeva pūrayan||6||

tebhyo+anyadoṣapūrṇebhyaḥ prāpya vā+a+avaraṇaṃ balī||6||

dhātukṣayakarairāhāravihārādibhiratiniṣevitaiḥ-atimātrasevitaiścirakālasevitaiśca, pavanaḥ kupyati| kiṃ kurvan ? srotaḥsu rikteṣu caran,-dhātukṣayakarātisevanāt, yatastadānīṃ srotasāṃ śūnyatā bhavati| tathābhūteṣu srotaḥsu prabhañjanastadantaḥ praviśaṃstānyeva srotāṃsi riktāni bhṛśaṃ pūrayannevaṃ dhātukṣayāt kupyati marut| tathā tebhyaḥ srotobhyo+anyadoṣapūrṇebhya āvaraṇaṃ prāpya balī vāyurevaṃ vā kupyati|

Aṣṭāṅgahṛdayasaṃhitā

tatra pakvāśaye kruddhaḥ śūlānāhāntrakūjanam||7||

malarodhāśmavardhmārśastrikapṛṣṭhakaṭīgraham||7||

karotyadharakāye ca tāṃstān kṛcchrānupadravān||8||

Sarvāṅgasundarā

evamubhayathā vāyuḥ pakvāśaye kruddhaḥ śūlānāhāvantrakūjanādīṃśca karoti| tathā, adharakāye ca-śarīrasyādhastāt, tāṃstān-nānāvidhān, upadravān-vyādhīn, kṛcchrān-kṛcchrasādhyān, karoti| kāyasyādhara iti pūrvāparetyādinā samāsaḥ|

Aṣṭāṅgahṛdayasaṃhitā

āmāśaye tṛḍvamathuśvāsakāsavisūcikāḥ||8||

kaṇṭhoparodhamudgārān vyādhīnūrdhvaṃ ca nābhitaḥ||9||

Sarvāṅgasundarā

āmāśaye kruddhastṛḍādīṃstathā+anyānapyanuktān vyādhīnnābherūrdhvaṃ-ūrdhvakāye, karoti|

Aṣṭāṅgahṛdayasaṃhitā

śrotrādiṣvindriyavadhaṃ----------------------||9||

Sarvāṅgasundarā

śrotrādiṣu-indriyādhāreṣu, kruddhaḥ indriyāṇāṃ vadhaṃ-vināśaṃ, karoti|

Aṣṭāṅgahṛdayasaṃhitā

-------------------------tvaci sphuṭanarūkṣate||9||

Sarvāṅgasundarā

tvaci kruddhastasyāstvacaḥ sphuṭanaṃ rūkṣatāṃ ca karoti|

Aṣṭāṅgahṛdayasaṃhitā

rakte tīvrā rujaḥ svāpaṃ tāpaṃ rāgaṃ vivarṇatām||10||

arūṃṣyannasya viṣṭambharuciṃ kṛśatāṃ bhramam||10||

Sarvāṅgasundarā

rakte kruddhastīvra rujastathā svāpādīn karoti|

Aṣṭāṅgahṛdayasaṃhitā

māṃsamedogato granthīṃstodāḍhyān karkaśān śramam||11||

gurvaṅgaṃ cātirukstabdhaṃ muṣṭidaṇḍahatopamam||11||

Sarvāṅgasundarā

māṃsamedogatastatrasthaḥ kruddho granthīṃstodādiyutāṃstathā śramādīṃśca karoti| suśrute cātra viśeṣa uktaḥ| tathā ca tadgranthaḥ- (su. ni. a. 1|26) - karkaśāṃstodabahulān granthīn māṃsasamāśritaḥ| vāyurmedoyutaḥ kuryādgranthīn mandarujo+avraṇān||" iti|

Aṣṭāṅgahṛdayasaṃhitā

asthisthaḥ sakthisandhyāsthiśūlaṃ tīvraṃ balakṣayam||12||

Sarvāṅgasundarā

asthisthaḥ kruddhaḥ sakthisandhyasthiśūlaṃ tīvraṃ-dāruṇaṃ, balakṣayaṃ ca karoti|

Aṣṭāṅgahṛdayasaṃhitā

majjastho+asthiṣu sauṣiryamasvapnaṃ santatāṃ rujam||12||

Sarvāṅgasundarā

majjasthaḥ kruddho+asthisauṣiryādīn karoti|

Aṣṭāṅgahṛdayasaṃhitā

śukrasya śīghramutsargaṃ saṅgaṃ vikṛtimeva vā||13||

tadvadgarbhasya śukrasthaḥ----------------------||13||

Sarvāṅgasundarā

śukrasthaḥ kruddhaḥ śukrasya śīghramutsargaṃ saṅgādīnvā karoti| tadvat-tathaiva, garbhasyāpi tathābhūtabījotpannatvāt śīghrotsargādīn karoti|

Aṣṭāṅgahṛdayasaṃhitā

--------------------------------sirāsvādhmānariktate||13||

tatsthaḥ---------------------------------------||14||

Sarvāṅgasundarā

tatsthaḥ-sirāsthitaḥ, kruddhastāsveva sirāsvādhmānariktate karoti|

Aṣṭāṅgahṛdayasaṃhitā

--------snāvasthitaḥ kuryādgṛdhrasyāyāmakubjatāḥ||14||

Sarvāṅgasundarā

snāvasthitaḥ kruddho gṛdhrasyādīn karoti|

Aṣṭāṅgahṛdayasaṃhitā

vātapūrṇadṛtisparśaṃ śophaṃ sandhigato+anilaḥ||14||

prasāraṇākuñcanayoḥ pravṛttiṃ ca savedanām||15||

Sarvāṅgasundarā

sandhigato+anilaḥ kruddhaḥ śophaṃ kuryāt| kimbhūtam ? vātapūrṇadṛtisparśaṃ-tattulyam| tathā, prasāraṇa ākuñcane ca savedanāṃ pravṛttiṃ karoti|

Aṣṭāṅgahṛdayasaṃhitā

sarvāṅgasaṃśrayastodabhedasphuraṇabhañjanam||15||

stambhanākṣepaṇasvāpasandhyākuñcanakampanam||16||

Sarvāṅgasundarā

sarvāṅgasaṃśrayo+anilastatrasthaḥ kruddhastodādīn karoti|

Aṣṭāṅgahṛdayasaṃhitā

yadā tu dhamanīḥ sarvāḥ kruddho+abhyeti muhurmuhuḥ||16||

tadā+aṅgamākṣipatyeṣa vyādhirākṣepakaḥ smṛtaḥ||17||

Sarvāṅgasundarā

yadā tu sarvā dhamanīrvāyuḥ kruddho+abhyeti-ābhimukhyenāgacchati, punaḥpunastadā+aṅgaṃ-śarīraṃ, ākṣipati-ākramati, eṣa vātavyādhirākṣepakaḥ smṛtaḥ|

Aṣṭāṅgahṛdayasaṃhitā

adhaḥ pratihato vāyurvrajannūrdhvaṃ hṛdāśritāḥ||17||

nāḍīḥ praviśya hṛdayaṃ śiraḥ śaṅkhau ca pīḍayan||18||

ākṣipetparito gātraṃ dhanurvaccāsya nāmayet||18||

kṛcchrāducchvasiti stabdhasrastamīlitadṛktataḥ||19||

kapota iva kṛjecca niḥsaṃjñaḥ so+apatantrakaḥ||19||

sa eva cāpatānākhyo mukte tu marutā hṛdi||20||

aśrnuvīta muhuḥ svāsthyaṃ muhurasvāsthyamāvṛte||20||

Sarvāṅgasundarā

adhaḥ pratihata ūrdhvaṃ vrajan māruto hṛdāśritāḥ-hṛdayasthāḥ, nāḍīrantaḥ praviśya hṛdayaṃ tathā śiraśca śaṅkhau ca pīḍyan, ākṣipetparito gātraṃ-samantātkāyamākṣipet,-saṃharet| tathā, dhanurvaccāsya-apatantrakavataḥ, prakṛtatvādgātraṃ nāmayet| tathā sa pumān kṛcchrāducchvasiti-kathañcicchvasiti| dṛk-cakṣurindriyādhiṣṭhānaṃ dṛkśabdeneha gṛhyate| stabdhā srastā mīlitā ca dṛgyasyāsau stabdhasrastamīlitadṛk| tataḥ-anantaraṃ, kapota iva kūjet-avyaktaṃ śabdaṃ vidadhyāt| tathā, niḥsaṃjño-vicetanaḥ sampadyate| saḥ-evaṃrūpo vātavyādhiḥ, apatantrakākhyo bhaṇyate| sa eva cāpatānakasaṃjño nigadyate| mukte tvityādi| vāyunā+anākrānte hṛdaye kṣaṇaṃ svāsthyaṃ prāpnuyāt| muhurasvāsthyaṃ-tenāvṛte hṛdyasvāsthyamaśnuvīta|

Aṣṭāṅgahṛdayasaṃhitā

garbhapātasamutpannaḥ śoṇitātisravotthitaḥ||21||

abhighātasamutthaśca duścikitsyatamo hi saḥ||21||

Sarvāṅgasundarā

sa cākālagarbhapātātsamanantaraṃ yoṣitāṃ prāyo jāyate| kadācicchoṇitātisravāt strīṇāṃ puruṣāṇāṃ ca, abhighātācca syāt| saḥ-apatantrako, garbhapātasamutpanno duścikitsyaḥ syāt, śoṇitātisravotthito duścikitsyataraḥ, abhighātasamuttho duścikitsyatamaḥ|

Aṣṭāṅgahṛdayasaṃhitā

manye saṃstabhya vāto+antarāyacchan dhamanīryadā||22||

vyāpnoti sakalaṃ dehaṃ jatrurāyamyate tadā||22||

antardhanurivāṅgaṃ ca vegaiḥ stambhaṃ ca netrayoḥ||23||

karoti jṛmbhāṃ daśanaṃ daśanānāṃ kaphodvamam||23||

pārśvayorvedanāṃ vākyahanupṛṣṭhaśirograham||24||

antarāyāma ityeṣa--------------------------||24||

Sarvāṅgasundarā

manye dve-grīvāpārśvāśrite nāḍyau, vāyuḥ saṃstabhya, antarāyacchan dhamanīryadā gṛhṇan sakalaṃ dehaṃ vyāpnoti tadā jatrurāyamyate-vakrīkriyate| jatruśabdasya puṃstvaṃ lokāśrayatvālliṅgasyeti| antardhanurivāṅgaṃ ca,-tathā+antaḥ-mukhato bhāgāt, aṅgaṃ-śarīraṃ ca, dhanurivāyamyata iti cārthaḥ| vegaiḥ-vicchidya punarudbhavairbhajyata iva tudyata iva iti ca nānāvyathārūpaiḥ| tathā stambhaṃ ca netrayoḥ karoti| tathā jṛmbhām| tathā, daśanānāṃ-dantānāṃ, daśanaṃ-khādanam| daśanamityatra "dāmnīśasayuyuja" ityādau daṃśeranunāsikalopanirdeśo jñāpanārthaḥ, kṛto+anyasminnapi pratyaye lopo bhavatīti tena lyuṭyapi bhavati| daśanamiti vacanādatra nalopaḥ| prāyikaṃ caitajjñāpakamiti "hitaṃ kīṭaiśca daṃśanam" ityapi bhavati| tathā kaphasyodvamanam| tathā, pārśvayordvayorvedanāṃ-śūlam| tathā, vākyādīnāṃ grahaṃ-stambham| ityeṣaḥ-vātavyādhiḥ, antarāyāmasaṃjño+aṅgasyāntarāyamanāt-vakrīkaraṇāt, ucyata iti śeṣaḥ|

Aṣṭāṅgahṛdayasaṃhitā

---------------------bāhyāyāmaśca tadvidhaḥ||24||

dehasya bahirāyāmāt pṛṣṭhato nīyate śiraḥ||25||

uraścotkṣipyate tatra kandharā cāvamṛdyate||25||

danteṣvāsye ca vaivarṇyaṃ prasvedaḥ srastagātratā||26||

bāhyāyāmaṃ dhanuṣkambhaṃ bruvate veginaṃ ca tam||26||

Sarvāṅgasundarā

bāhyāyāmaśca tadvidhaḥ-tādṛśaḥ| dehasya bahirāyāmāt-aṅgasya dhanurvadbahirvakrīkaraṇāt, bahirāyāma ucyata iti śeṣaḥ| tameva pradarśayitumāha - pṛṣṭhata ityādi| śiraḥ (pṛṣṭhataḥ-) pṛṣṭhābhimukhaṃ nīyate| tathā, tatra-bāhyāyāme, uro-vakṣaḥ, utkṣipyate-unnatiṃ nīyate| tathā, kandharā-grīvā ca, avamṛdyate-kṣudyate| tathā, danteṣu vaktre ca vaivarṇyaṃ-prākṛtādvarṇādvarṇāntarāpattiḥ| tathā, prakarṣeṇa svedaḥ| tathā, srastagātratā-ślathāṅgatā| taṃ-tathābhūtaṃ vātavyādhiṃ, bāhyāyāmaṃ dhanuṣkambhaṃ ca bruvate| tameva kecidveginamityācakṣate|

Aṣṭāṅgahṛdayasaṃhitā

vraṇaṃ marmāśritaṃ prāpya samīraṇasamīraṇāt||27||

vyāyacchanti tanuṃ doṣāḥ sarvāmāpādamastakam||27||

tṛṣyataḥ pāṇḍugātrasya vraṇāyāmaḥ sa varjitaḥ||28||

Sarvāṅgasundarā

doṣā vraṇaṃ marmāśritaṃ prāpyānantaraṃ samīraṇasya samīraṇāt-preraṇāt, sarvāṃ tanuṃ-sakalaṃ dehamāpādamastakaṃ, vyāyacchanti-viśeṣeṇākrāmanti| [ saḥ- ] eṣa vraṇāyāmaḥ, tṛṣyatastathā pāṇḍugātrasya narasya varjitaḥ, asādhyatvāt|

Aṣṭāṅgahṛdayasaṃhitā

gate vege bhavetsvāsthyaṃ sarveṣvākṣepakeṣu ca||28||

Sarvāṅgasundarā

sarveṣu cākṣepakeṣu- "yadā tu dhamanīḥ sarvā" (ślo. 16) - ityādigranthanirdiṣṭeṣu vraṇāyāmaparyanteṣu, vege gate sati-vegānāṃ śāntau satyāṃ, svāsthyaṃ bhavet-nānyadā|

Aṣṭāṅgahṛdayasaṃhitā

jihvātilekhanācchuṣkabhakṣaṇādabhighātataḥ||29||

kupito hanumūlasthaḥ sraṃsayitvā+anilo hanū||29||

karoti vivṛtāsyatvamathavā saṃvṛtāsyatām||30||

hanusraṃsaḥ sa tena syātkṛcchrāccarvaṇabhāṣaṇām||30||

Sarvāṅgasundarā

jihvātilekhanādibhiḥ kupito hanvormūle sthito vāyurhanū sraṃsayitvā-sthānāccālayitvā, vivṛtāsyatvaṃ-prasāritamukhatvaṃ, athavā saṃvṛtāsyatvaṃ karoti| saḥ-evaṃbhūto, hanusraṃsa ucyate| tena ca-hanusraṃsena, kṛcchrāt-kathamapi, carvaṇaṃ bhāṣaṇaṃ ca syāt|

Aṣṭāṅgahṛdayasaṃhitā

vāgvāhinīsirāsaṃstho jihvāṃ stambhayate+anilaḥ||31||

jihvāstambhaḥ sa tenānnapānavākyeṣvanīśatā||31||

Sarvāṅgasundarā

vāgvāhinīsirāsaṃstho vāyurjihvāṃ stambhayate| saḥ-evaṃvidho, jihvāstambha ucyate| tena-jihvāstambhena, annapānavākyeṣu anīśatā-asamarthatā, bhavati|

Aṣṭāṅgahṛdayasaṃhitā

śirasā bhāraharaṇādatihāsyaprabhāṣaṇāt||32||

uttrāsavaktrakṣavathoḥ kharakārmukakarṣaṇāt||32||

viṣamādupadhānācca kaṭhinānāṃ ca carvaṇāt||33||

vāyurvivṛddhastaistaiśca vātalairūrdhvamāsthitaḥ||33||

vakrīkaroti vaktrārdhamuktaṃ hasitamīkṣitam||34||

tato+asya kampate mūrddhā vāksaṅgaḥ stabdhanetratā||34||

dantacālaḥ svarabhraṃśaḥ śrutihāniḥ kṣavagrahaḥ||35||

gandhājñānaṃ smṛtermohastrāsaḥ suptasya jāyate||35||

niṣṭhīvaḥ pārśvato yāyādekasyākṣṇo nimīlanam||36||

jatrorūrdhvaṃ rujā tīvrā śarīrārdhe+adhare+api vā||36||

tamāhurarditaṃ kecidekāyāmamathāpare||37||

Sarvāṅgasundarā

śirobhāraharaṇādibhirvāyurvivṛddho-viśeṣeṇa vṛddhiṃ gataḥ, tathā taistaiśca vātalaiḥ-sarvaroganidānādyuktaiḥ, ūrdhvamātsthitaḥ-śarīrasyoparibhāge āsamantātsthito , vaktrārdhaṃ vakrīkaroti| tathā, uktaṃhasitamīkṣitaṃ ca vakrīkaroti| tathā, uktaṃ hasitamīkṣitaṃ ca vakrīkaroti| tataḥ-anantaraṃ, asya-narasya,mūrdhā kampate| tathā, vāksaṅgo jāyate| tathā, stabdhanetratādayaśca| tathā, niṣṭhīvo-niṣṭhīvanaṃ, pārśvena gacchet| ekasya cākṣṇo nimīlanaṃ syāt| jatrorūrdhvaṃ tīvrā rujā-dāruṇā pīḍā, bhavati| śarīrārdhe+adhare+api vā-adhastādvā, taṃ-īdṛśaṃ vātavyādhiṃ, kecidarditamāhuḥ, apare tantrakṛta ekāyāmaṃ vadanti|

Aṣṭāṅgahṛdayasaṃhitā

raktamāśritya pavanaḥ kuryānmūrddhadharāḥ sirāḥ||37||

rūkṣāḥ savedanāḥ kṛṣṇāḥ so+asādhyaḥ syātsirāgrahaḥ||38||

Sarvāṅgasundarā

pavano raktamāśritya-śrayitvā, mūrddhāśritāḥ sirā rūkṣādiguṇayuktāḥ kuryāt| sa sirāgraha ucyate| sa cāsādhyaḥ|

Aṣṭāṅgahṛdayasaṃhitā

gṛhītvā+ardhaṃ tanorvāyuḥ sirāḥ snāyūrviśoṣya ca||38||

pakṣamanyataraṃ hanti sandhibandhān vimokṣayan||39||

kṛtsno+ardhakāyastasya syādakarmaṇyo vicetanaḥ||39||

ekāṅgarogaṃ taṃ kecidanye pakṣavadhaṃ viduḥ||40||

Sarvāṅgasundarā

vāyustanoḥ-śarīrasya, ardhaṃ gṛhītvā sirāḥ snāyūśca viśoṣya tato+anyataraṃ-vāmaṃ dakṣiṇaṃ vā, pakṣaṃ hanti| kiṃ kurvan ? sandhīnāṃ bandhān vimokṣayan-vighaṭṭayan| tasyaiva ca-vyādhimataḥ, kṛtsnaḥ-sarvo+ardhakāyaḥ, akarmaṇyaḥ-kriyāyāmaśakto, vicetanaśca syāt| taṃ-īdṛśaṃ vātavyādhiṃ, kecidekāṅgarogaṃ vadanti, anye pakṣavadhamityāhuḥ| ardhakāya iti "ardhaṃ napuṃsakam" iti samāsaḥ|

Aṣṭāṅgahṛdayasaṃhitā

sarvāṅgarogaṃ tadvacca sarvakāyāśrite+anile||40||

Sarvāṅgasundarā

sarvakāyāśrite vāyau tena-pūrvoktenaikāṅgarogoktena lakṣaṇena, tulyaṃ vartate tadvat, sarvāṅgarogamityāhuḥ|

Aṣṭāṅgahṛdayasaṃhitā

śuddhavātahataḥ pakṣaḥ kṛcchrasādhyatamo mataḥ||41||

kṛcchrastvanyena saṃsṛṣṭo vivarjyaḥ kṣayahetukaḥ||41||

Sarvāṅgasundarā

śuddhavātena hataḥ pakṣaḥ-ekāṅgarogaḥ kṛcchrasādhyatamo mataḥ-atiśayena kṛcchrasādhyaḥ| anyena saṃyukto vātaḥ kṛcchraḥ-kṛcchrasādhyaḥ| kṣayahetukaḥ pakṣo vivarjyo-nopakramyaḥ, asādhyatvāt|

Aṣṭāṅgahṛdayasaṃhitā

āmabaddhāyanaḥ kuryātsaṃstabhyāṅgaṃ kaphānvitaḥ||42||

asādhyaṃ hatasarvehaṃ daṇḍavaddaṇḍakaṃ marut||42||

Sarvāṅgasundarā

āmena baddhāni-sthagitāni, ayanāni-dvārāṇi prakṛtatvāt srotasāṃ, yena sa āmabaddhāyanaḥ, kaphānvito mārutoṅgaṃ saṃstabhya-stambhayitvā daṇḍavat daṇḍakākhyaṃ vātavyādhiviśeṣaṃ kuryāt| tamasādhyam| tathā hatāḥ sarvā īhāḥ-ceṣṭāḥ, yasmiṃstamevaṃbhūtam|

Aṣṭāṅgahṛdayasaṃhitā

aṃsamūlasthito vāyuḥ sirāḥ saṅkocya tatragāḥ||43||

bāhupraspanditaharaṃ janayatyavabāhukam||43||

Sarvāṅgasundarā

vāyuraṃsamūle sthitaḥ, tatragāḥ-aṃsamūlāśritāḥ, sirāḥ saṅkocyāvabāhukākhyaṃ vātavyādhiṃ janayati| kimbhūtam ? bāhupraspanditaṃ haratīti bāhupraspanditaharam, " harateranudyamane+ac" ityac|

Aṣṭāṅgahṛdayasaṃhitā

talaṃ pratyaṅgulīnāṃ yā kaṇḍarā bāhupṛṣṭhataḥ||44||

bāhuceṣṭāpaharaṇī viśvācī nāma sā smṛtā||44||

Sarvāṅgasundarā

talaṃ-hastatalaṃ, prati-lakṣaṇī (lakṣyī) kṛtya, yā kaṇḍarā-sumahān snāyusaṅghātaḥ, sā bāhupṛṣṭhato gatā, tathā mārutārditā-vātena pīḍītā satī, bāhuceṣṭāṃ-bhujavyāpāraṃ, apaharati [ iti ] bāhuceṣṭāpaharaṇī| bāhulakādatra kartarī lyuṭ strītvaṃ ca| evaṃbhūtā viśvācī saṃjñā smṛtā, munibhiriti śeṣaḥ|

Aṣṭāṅgahṛdayasaṃhitā

vāyuḥ kaṭyāṃ sthitaḥ sakthnaḥ kaṇḍarāmākṣipedyadā||45||

tadā khañjo bhavejjantuḥ paṅguḥ sakthnordvayorapi||45||

Sarvāṅgasundarā

kaṭyāṃ sthito māruto yadā sakthnaḥ-ūroḥ sambandhinīṃ, kaṇḍarāmākṣipet-ākarṣet, tadā prāṇī khañjo bhavet| dvayorapi sakthnoḥ sambandhinīṃ kaṇḍarāṃ yadā+a+akṣipettadā paṅguḥ syāt|

Aṣṭāṅgahṛdayasaṃhitā

kampate gamanārambhe khañjanniva ca yāti yaḥ||46||

kalāyakhañjaṃ taṃ vidyānmuktasandhiprabandhanam||46||

Sarvāṅgasundarā

tathā yo gamanārambhe kampate-vepate, khañjanniva ca yāti| taṃ-evaṃbhūtaṃ, kalāyakhañjākhyaṃ vyādhiṃ vidyāt| kimbhūtam ? muktaṃ sandhiprabandhanaṃ yatra, taṃ tathāvidham|

Aṣṭāṅgahṛdayasaṃhitā

śītoṣṇadravasaṃśuṣkagurusnigdhairniṣevitaiḥ||47||

jīrṇājīrṇe tathā+a+ayāsasaṅkṣobhasvapnajāgaraiḥ||47||

saśleṣmamedaḥpavanamāmamatyarthasañcitam||48||

abhibhūyetaraṃ doṣamūru cetpratipadyate||48||

sakthyasthīni prapūryāntaḥ śleṣmaṇā stimitena tat||49||

tadā skabhnāti tenorū stabdhau śītāvacetanau||49||

parakīyāviva gurū syātāmatibhṛśavyathau||50||

dhyānāṅgamardastaimityatandrācchardyarucijvaraiḥ||50||

saṃyutau pādasadanakṛcchroddharaṇasuptibhiḥ||51||

tamūrustambhamityāhurāḍhyavātamathāpare||51||

Sarvāṅgasundarā

jīrṇena sahitamajīrṇaṃ jīrṇājīrṇaṃ-pakvāpakvamāhārakadambakaṃ, kenacinnimittena jāṭharāgnisaṃyogādāhārarāśeḥ kaścidbhāgaḥ pakvaḥ kaścidapakva iti jīrṇājīrṇam, tasminsati| śītoṣṇādibhistathā+a+ayāsasaṅkṣobhādibhirniṣevitaiḥ-ciramabhyastaiḥ, āmamatyarthaṃ sañcitaṃ-bahu sambhṛtaṃ, ūru yadā pratipadyate-ubhāvāśrityāste, tadā-tasminkāye, tena-yathoktena hetunā, tāvūru skabhnāti-stambhayati| kimbhūtamāmam ? saśleṣmamedaḥpavanam| saha śleṣmaṇā medasā pavanena ca vartata iti saśleṣmamedaḥpavanam, na tu kevalameva| tathā, itaraṃ doṣaṃ-vātaśleṣmāpekṣayā pittākhyaṃ, abhibhūya-ākramya, na vātaṃ kaphaṃ vā| tena hi tayorabhibhavo na yuktaḥ, tatsahavartamānatvāt| tathā, tena sahavartamānenāpi śleṣmaṇā ca stimitena-styānena, sakthisambandhīnyasthīnyantaḥ prapūrya-tāni nirbharāṇi kṛtvā, tadā tat-āmaṃ, ūru skabhnātīti yojyam| tena hetunā tadā-tasminkāle, tāvūru stabdhau-niścalau, tathā sparśataḥ śītau, tathā+acetanau-sūcyādibhistudyamānāvapi pīḍāṃ na vedayetām, ata eva parakīyāviva guru syātām| tathā+atibhṛśavyathau-atyantaśūlānvitau| parakīyāviti "kugjanasya parasya ca" iti īyaḥ kugāgamaśca| tathā dhyānādibhiḥ saṃyutau| dhyānaṃ-cintā daurmanasyamityarthaḥ| tathā pādasadanādibhiḥ saṃyutau| evaṃlakṣaṇo yo vyādhiviśeṣastamūrustambhamāhuḥ, tantrakṛta iti śeṣaḥ| apare ācāryā āḍhyavātamiti tamāhuḥ| āmaśabdasya napuṃsakatvaṃ lokāśrayatvālliṅgasyeti bodhyam|

Aṣṭāṅgahṛdayasaṃhitā

vātaśoṇitajaḥ śopho jānumadhye mahārujaḥ||52||

jñeyaḥ kroṣṭukaśīrṣaśca sthūlaḥ kroṣṭukaśīrṣavat||52||

Sarvāṅgasundarā

jānumadhye mahārujaḥ śopho vātaśoṇitājjātaḥ kroṣṭukaśīrṣākhyo vātavyādhibhedaḥ| sa ca sthūlaḥ śṛgālaśiraḥsadṛśo bhavati|

Aṣṭāṅgahṛdayasaṃhitā

ruk pāde viṣamanyaste śramādvā jāyate yadā||53||

vātena gulphamāśritya tamāhurvātakaṇṭakam||53||

Sarvāṅgasundarā

pāde-caraṇe viṣamanyaste sati, athavā śrameṇa yadā gulphamāśritya vātena rugjāyate, taṃ vātakaṇṭakākhyaṃ vātavyādhimāhuḥ|

Aṣṭāṅgahṛdayasaṃhitā

pārṣṇiṃ pratyaṅgulīnāṃ yā kaṇḍarā mārutārditā||54||

sakthyutkṣepaṃ nigṛhṇāti gṛdhrasīṃ tāṃ pracakṣate||54||

Sarvāṅgasundarā

pārṣṇiṃ prati-pārṣṇyabhimukhaṃ, yā aṅgulīnāṃ kaṇḍarā sā mārutena-vāyunā, arditā-vyathitā, caraṇoddharaṇāvasare yaḥ sakthyutkṣepaḥ-ūrdhvaṃ preraṇaṃ, taṃ nigṛhṇāti-avamṛdgāti sakthnorniścalatvamivotpādayati| tāṃ-kaṇḍarāṃ, vyādhiviśeṣasaṃjñāṃ gṛdhrasīṃ pracakṣate, tantrakṛta iti śeṣaḥ|

Aṣṭāṅgahṛdayasaṃhitā

viśvācī gṛdhrasī coktā khallī tīvrarujānvite||55||

Sarvāṅgasundarā

viśvācī coktā "bāhuceṣṭāpaharaṇī" (ślo. 44) ityādinā granthena, gṛdhrasī cādhunaivoktā| te dve tīvrarujānvite satyau khallī bhaṇyate|

Aṣṭāṅgahṛdayasaṃhitā

hṛṣyete caraṇau yasya bhavetāṃ ca prasuptavat||55||

pādaharṣaḥ sa vijñeyaḥ kaphamārutakopajaḥ||56||

Sarvāṅgasundarā

yasya puṃsaścaraṇau hṛṣyete prasuptāviva ca syātām, saḥ-evaṃbhūto vātavyādhiḥ, pādaharṣākhyaḥ| sa ca vātaśleṣmakopajo vedyaḥ|

Aṣṭāṅgahṛdayasaṃhitā

pādayoḥ kurute dāhaṃ pittāsṛksahito+anilaḥ||56||

viśeṣataścaṅkramite pādadāhaṃ tamādiśet||15||

56 1/2||15||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne vātavyādhinidānaṃ nāma pañcadaśo+adhyāyaḥ||15||

Sarvāṅgasundarā

anilaḥ pittaraktasahitaḥ pādayordāhaṃ kurute, viśeṣeṇa tu caṅkramite sati| taṃ-evaṃbhūtaṃ, pādadāhamādiśet-brūyāt, bhiṣagiti śeṣaḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne vātavyādhinidānaṃ nāma pañcadaśo+adhyāyaḥ samāptaḥ|| 15||

vātaṣoṇitanidānādhyāyaḥ

16

Aṣṭāṅgahṛdayasaṃhitā

athāto vātaśoṇitanidānaṃ vyākhyāsyāmaḥ||2||

iti ha smāhurātreyādayo maharṣayaḥ||2||

vidāhyannaṃ viruddhaṃ ca tattaccāsṛkpradūṣaṇam||1||

bhajatāṃ vidhihīnaṃ ca svapnajāgaramaithunam||1||

prāyeṇa sukumārāṇāmacaṅkramaṇaśīlinām||2||

abhighātādaśuddheśca nṛṇāmasṛji dūṣite||2||

vātalaiḥ śītalairvāyurvṛddhaḥ kṛddho vimārgagaḥ||3||

tādṛśaivāsṛjā ruddhaḥ prāktadeva pradūṣayet||3||

āḍhyarogaṃ khuḍaṃ vātabalāsaṃ vātaśoṇitam||4||

tadāhurnāmabhiḥ---------------------------------||4||

madyāmlatakradadhiniṣpāvavrīhivāricaramāṃsakulatthakuṭherādikaṃ-vidāhyannaṃ, tathā viruddhamannaṃ-saṃyogamātrādivaśāt yathā "ānūpamāmiṣaṃ māṣakṣaudrakṣīra" (hṛ. sū. a. 7|29) ityādikaṃ prāguktam, tattaccāsṛkpradūṣaṇaṃ-anyadapyāhāravihārajātaṃ yattatratatroktam, tadbhajatāṃ-śīlayatāṃ, nṛṇāṃ-puruṣāṇāṃ, tathā vidhihīnaṃ-ayathāśāstraṃ, svapnajāgaramaithunaṃ bhajatāṃ prāyeṇa sukumārāṇām, prāyograhaṇama(ṇenā)nyeṣāmapi raktopacayahetvāhārasevinām, tathā acaṅkramaṇaśīlināṃ-atyantamāsyādisukhasevinām, abhighātāt-anekavidhātprahāraviśeṣāt, tathā aśuddheḥ-aśodhanānmalānirharaṇāt, teṣāmasṛji dūṣite-taddūṣaṇahetubhiryathoktairduṣṭe sampanne, tato vātalaiḥ-tiktoṣaṇādibhiḥ sarvaroganidānoktaiḥ, tathā+atiśayena śītalairvāyurvṛddhaḥ-atyantamupacayaṃ prāpya, paścātkuddhaḥ-kupitaḥ, ata eva ca vimārgago-viśeṣeṇonmārgagāmī, tādṛśaiva-tathābhūtenaiva, asṛjā duṣṭena kruddhena ruddho-vihatagatiḥ kṛtātyantasaṃśleṣaḥ, tadeva-śoṇitaṃ, prāk-pūrvaṃ, pradūṣayet| prāggrahaṇādanantaraṃ sarvān dhātūn māṃsādīn pradūṣayet| tacca tathāvidhaṃ raktamatyupacitaṃ praduṣṭamāḍhyarogaṃ khuḍaṃ vātabalāsaṃ vātaśoṇitamiti nāmabhirācāryā āhuḥ|

Aṣṭāṅgahṛdayasaṃhitā

--------------tacca pūrvaṃ pādau pradhāvati||4||

viśeṣādyānayānādyaiḥ pralambau-------------||5||

Sarvāṅgasundarā

tacca rogasvabhāvāt pūrvaṃ pādau pradhāvati-samutpadyate| tau ca pādau viśeṣāt-atiśayena, yānayānādyaiḥ pralambau-ucchūnau santau, pradhāvati| yānena-hastyaśvādinā, yānaṃ-gamanam| ādigrahaṇādanyairapi pādapralambanotpādakairgajaturagādisadṛśaiḥ|

Aṣṭāṅgahṛdayasaṃhitā

-----------------------------------tasya lakṣaṇam||5||

bhaviṣyataḥ kuṣṭhasamaṃ tathā sādaḥ ślathāṅgatā||5||

jānujaṅghorukaṭyaṃsahastapādāṅgasandhiṣu||6||

kaṇḍūsphuraṇanistodabhedagauravasuptatāḥ||6||

bhūtvā bhūtvā praṇaśyanti muhurāvirbhavanti ca||7||

---------------------------------------------------------------------------------- pādayormūlamāsthāya kadāciddhastayorapi||7||

ākhoriva viṣaṃ kruddhaṃ kṛtsnaṃ dehaṃ vidhāvati||8||

Sarvāṅgasundarā

tasya-vātaśoṇitasya, bhaviṣyato-bhāvino, lakṣaṇaṃ-prāgrūpaṃ, kuṣṭhasamaṃ-kuṣṭhena tulyam, kuṣṭhasya yat prāgrūpaṃ-"atiślakṣṇakharasparśa (hṛ, ni. a. 14|11) ityādi kuṣṭhanidānoktaṃ, tadasyāpi| na kevalametadeva yāvattathā sādaḥ ślathāṅgatetyādi ca, yāvanmuhurāvirbhavanti cetyetadapi bhaviṣyato lakṣaṇam| --------------------------------------------------------------------------------- sa0-tacca vātaśoṇitaṃ pādayormūlamāsthāya-tatra pūrvaṃ sthitiṃ kṛtvā, kadāciddhastayorapi pratiṣṭhāṃ kṛtvā, ākhoḥ-mūṣakasya sambandhi, yathā viṣaṃ kruddhaṃ dehaikadeśe pūrvaṃ sthitiṃ kṛtvā+anantaraṃ kṛtsnaṃ dehaṃ vidhāvati-viśeṣeṇa prasarati|

Aṣṭāṅgahṛdayasaṃhitā

tvaṅmāṃsāśrayamuttānaṃ tatpūrvaṃ jāyate tataḥ||8||

kālāntareṇa gambhīraṃ sarvān dhātūnabhidravat||9||

Sarvāṅgasundarā

tvak ca māṃsaṃ ca, te āśrayo yasya vātaraktasya tadevaṃbhūtaṃ tat-vātaśoṇitaṃ, uttānaṃ pūrvaṃ-prāk, jāyate| tataḥ-paścāt, kālāntareṇa punaḥ sarvān dhātūn-aparānapi medaḥprabhṛtīn, abhidravadgambhīraṃ jāyate|

Aṣṭāṅgahṛdayasaṃhitā

kaṇḍvādisaṃyutottāne tvaktāmrā śyāvalohitā||9||

sāyāmā bhṛśadāhoṣā------------------------||10||

Sarvāṅgasundarā

uttāne vātaśoṇite tvak kaṇḍvādisaṃyutā-kaṇḍūsphuraṇanistodādiyuktā (ślo. 6) , tathā tāmrā śyāvalohitā-vyāmiśravarṇā, bhavati| tathā sahāyāmena vartata iti sāyāmā, tathā bhṛśadāhoṣā-atyarthaṃ dāharugyuktā|

Aṣṭāṅgahṛdayasaṃhitā

----------------------------gambhīre+adhikapūrvaruk||10||

śvayathurgrathitaḥ pākī vāyuḥ sandhyasthimajjasu||10||

chindanniva caratyantarvakrīkurvaṃśca vegavān||11||

karoti khañjaṃ paṅguṃ vā śarīre sarvataścaran||11||

Sarvāṅgasundarā

gambhīre vātaśoṇite+adhikapūrvaruk śvayathuḥ syāt| adhikaṃ kṛtvā pūrvā ruk yasya śvayathorasāvadhikapūrvaruk śvayathuḥ| kuto+adhikapūrvaruk ? prakṛtatvāduttānavātaśoṇitāt| tathā śvayathurgrathitaḥ, tathā pākī-pākayuktaḥ, syāt| tathā+asmin gambhīre vāyurvegavān-balavān, śarīre sarvataścaran-gacchan, vakrīkurvaṃśca sāmarthyāttadeva śarīraṃ khañjaṃ paṅguṃ vā karoti| tathā asau sandhyasthimajjasu chindannivāntaścarati|

Aṣṭāṅgahṛdayasaṃhitā

vāte+adhike+adhikaṃ tatra śūlasphuraṇatodanam||12||

śophasya raukṣyakṛṣṇatvaśyāvatāvṛddhihānayaḥ||12||

dhamanyaṅgulisandhīnāṃ saṅkoco+aṅgagraho+atiruk||13||

śītadveṣānupaśayau stambhavepathusuptayaḥ||13||

Sarvāṅgasundarā

tatra-vātaśoṇite, vātādhike+adhikaṃ śūlasphuraṇatodanaṃ bhavati| śūlaṃ-santatā ruk| todanaṃ tu-vicchinnā ruk pratodeneva| tathā, śophasya raukṣyakṛṣṇatvaśyāvatāvṛddhihānayaḥ syuḥ, vātasya calasvabhāvatvāt| tathā, dhamanīnāṃ-sirāviśeṣāṇāṃ, aṅgulisandhīnāṃ ca saṅkocaḥ syāt| tathā, aṅgagrahaḥ-aṅgānyavabaddhānīva syuḥ| tathā, atiruk śītadveṣānupaśayau ca bhavataḥ| śītadveṣaḥ-śītāsahiṣṇutvam| tathā, anupaśayaḥ-asukhānubandhaḥ| kenānupaśayaḥ ? prakṛtatvācchītadveṣeṇoṣṇakāmitayoṣṇasevanena bhavati| tathā, stambhavepathusuptayaḥ syuḥ| stambha iva stambho-dehastabdhatā| vepathuḥ-kampanam| dehasya suptiḥ-aṅgānāmacaitanyam|

Aṣṭāṅgahṛdayasaṃhitā

rakte śopho+atirukatodastāmraścimicimāyate||14||

snigdharūkṣaiḥ śamaṃ naiti kaṇḍūkledasamanvitaḥ||14||

Sarvāṅgasundarā

adhika ityatrānuvartate| rakte+adhike śopho+atiruktoda iti| vāte+apyadhike śophaḥ sarugbhavati kintu rakte+adhike+atiruktodaḥ śophaḥ syāditi viśeṣaḥ| tathā, tāmro-varṇena, bhavati| cimicimāmivācarati-cimicimāyate| tathā, snigdharūkṣairasau śophaḥ śamaṃ naiti-na yāti, kaṇḍūkledayuktaḥ san|

Aṣṭāṅgahṛdayasaṃhitā

pitte vidāhaḥ sammohaḥ svedo mūrcchā madaḥ satṛṭ||15||

sparśākṣamatvaṃ rugrāgaḥ śophaḥ pāko bhṛśoṣmatā||15||

Sarvāṅgasundarā

pitte-pittānuviddhe vātaśoṇite, vidāhādayaḥ syuḥ|

Aṣṭāṅgahṛdayasaṃhitā

kaphe staimityugurutāsuptisnigdhatvaśītatāḥ||16||

kaṇḍūrmandā ca ruk-------------------------||16||

Sarvāṅgasundarā

kaphānuviddhe vātaśoṇite staimityādayaḥ syuḥ|

Sarvāṅgasundarā

dvandvaśabdena ca vātapittakapharaktānāṃ dvandvānīti prāyeṇeha gṛhyante, sarvaśabdena ca vātapittaraktakaphā gṛhyante| dvandvaṃ ca sarvaṃ ca dvandvasarve, tayorliṅgaṃ-lakṣaṇaṃ, dvandvasarvaliṅgam| saṅkare-vyāmiśratve sati, dvandvasarvaliṅgaṃ vātaśoṇitaṃ bhavati| kasya saṅkare ? prakṛtatvādvātapittaraktakaphānāṃ dvandvasaṅkare dvandvaliṅgaṃ vātaśoṇitaṃ bhavati| sarvasaṅkare-sarveṣāṃ vātādīnāṃ saṅkare, sarvaliṅgaṃ vātaśoṇitaṃ bhavati|

Aṣṭāṅgahṛdayasaṃhitā

-------------------dvandvasarvaliṅgaṃ ca saṅkare||16||

Aṣṭāṅgahṛdayasaṃhitā

ekadoṣānugaṃ sādhyaṃ navaṃ, yāpyaṃ dvidoṣajam||17||

tridoṣajaṃ tyajetsrāvi stabdhamarbudakāri ca||17||

Sarvāṅgasundarā

ekadoṣānugaṃ vātaśoṇitaṃ navaṃ sādhyaṃ-sādhayituṃ śakyam| dvidoṣodbhavaṃ yāpyaṃ-yāpanārham| tridoṣajaṃ vātaśoṇitaṃ tyajet-asādhyatvānnopakramet| tathā, srāvi yadvātaraktamarbudakāri ca, taccāsādhyam|

Aṣṭāṅgahṛdayasaṃhitā

raktamārgaṃ nihatyāśu śākhāsandhiṣu mārutaḥ||18||

niviśyānyonyamāvārya vedanābhirharatyasūn||18||

Sarvāṅgasundarā

śākhāsandhiṣu māruto niviśya-tatra sthitiṃ kṛtvā, tathā raktamārgamāśu-śīghraṃ nihatya, anantaramanyonyamāvārya-prakṛtatvādraktaṃ kartṛ vātamāvārya vāto+api raktam, tato vedanābhiḥ vātaraktocitābhiḥ pīḍābhiḥ, asūn-prāṇān, harati |

Aṣṭāṅgahṛdayasaṃhitā

vāyau pañcātmake prāṇo raukṣyavyāyāmalaṅghanaiḥ||19||

atyāhārābhighātādhvavegodīraṇadhāraṇaiḥ||19||

kupitaścakṣurādīnāmupaghātaṃ pravartayet||20||

pīnasārditatṛṭkāsaśvāsādīṃścāmayānbahūn||20||

Sarvāṅgasundarā

pañcātmake-prāṇādibhedāt pañcasvabhāve vāte sati, prāṇo nāma vāto raukṣyādibhiḥ kupitaścakṣurādīnāmupaghātaṃ pravartayet-vidadhāti| tathā, pīnasadīṃśca bahūn rogān kuryāt| ādiśabdena hidhmādayo gṛhyante|

Aṣṭāṅgahṛdayasaṃhitā

udānaḥ kṣavathūdgāracchardinidrāvidhāraṇaiḥ||21||

gurubhārātiruditahāsyādyairvikṛto gadān||21||

kaṇṭharodhamanobhraṃśacchardyarocakapīnasān||22||

kuryācca galagaṇḍādīṃstāṃstān jatrūrdhvasaṃśrayān||22||

Sarvāṅgasundarā

udānaḥ kṣavathuvidhāraṇādibhirvikṛtaḥ-kupitaḥ, kaṇṭharodhādīn gadān kuryāt| caśabdo+atra bhinnakramaḥ| galagaṇḍādīṃśca gadān, tāṃstān-anekavidhān, jatrūrdhvasaṃśrayān kuryāt|

Aṣṭāṅgahṛdayasaṃhitā

vyāno+atigamanadhyānakrīḍāviṣamaceṣṭitaiḥ||23||

virodhirūkṣabhīharṣaviṣādādyaiśca dūṣitaḥ||23||

puṃstvotsāhabalabhraṃśaśophacittoplavajvarān||24||

sarvāṅgaroganistodaromaharṣāṅgasuptatāḥ||24||

kuṣṭhaṃ visarpamanyāṃśca kuryātsarvāṅgagān gadān||25||

Sarvāṅgasundarā

vyāno+atigamanādibhirvirodhyādibhiśca dūṣito-duṣṭiṃ prāptaḥ, puṃstvotsāhādibhraṃśādīn aparānapi sarvāṅgagān gadān kuryāt|

Aṣṭāṅgahṛdayasaṃhitā

samāno viṣamājīrnaśītasaṅkīrṇabhojanaiḥ||25||

karotyakālaśayanajāgarādyaiśca dūṣitaḥ||26||

śūlagulmagrahaṇyādīn pakvāmāśayajān gadān||26||

Sarvāṅgasundarā

samāno viṣamādibhojanādibhirakālaśayanādibhiśca dūṣitaḥ śūlādīn pakvāmāśayajān gadān karoti|

Aṣṭāṅgahṛdayasaṃhitā

apāno rūkṣagurvannavegāghātātivāhanaiḥ||27||

yānayānāsanasthānacaṅkramaiścātisevitaiḥ||27||

kupitaḥ kurute rogān kṛcchrān pakvāśayāśrayān||28||

mūtraśukrapradoṣārśogudabhraṃśādikān bahūn||28||

Sarvāṅgasundarā

apāno rūkṣānnādibhiratisevitairvegāghātādibhiścātisevitaiḥ kupitaḥ kṛcchrān-dāruṇān, pakvāśayāśrayān mūtraśukrapradoṣādīn bahūn gadān kuryāt|

Aṣṭāṅgahṛdayasaṃhitā

sarvaṃ ca mārutaṃ sāmaṃ tandrāstaimityagauravaiḥ||29||

snigdhatvārocakālasyaśaityaśophāgnihānibhiḥ||29||

kaṭurūkṣābhilāṣeṇa tadvidhopaśayena ca||30||

yuktaṃ vidyānnirāmaṃ tu tandrādīnāṃ viparyayāt||30||

Sarvāṅgasundarā

sarvamapi mārutaṃ tandrādibhirlakṣaṇairyutaṃ sāmaṃ vidyāt| tandrādilakṣaṇaviparyayeṇa tu nirāmaṃ jānīyāt|

Aṣṭāṅgahṛdayasaṃhitā

vāyorāvaraṇaṃ cāto bahubhedaṃ pravakṣyate||31||

Sarvāṅgasundarā

ataḥ-sāmādilakṣaṇādanantaraṃ, vātasyāvaraṇaṃ bahubhedaṃ-anekaprakāraṃ, prakarṣeṇa vakṣyate| kila nāsyāma evāvaraṇam, api tvanyadapyastīti dyotayati|

Aṣṭāṅgahṛdayasaṃhitā

liṅgaṃ pittāvṛte dāhastṛṣṇā śūlaṃ bhramastamaḥ||31||

kaṭukoṣṇāmlalavaṇairvidāhaḥ śītakāmatā||32||

Sarvāṅgasundarā

pittenāvṛte maruti dāhādikaṃ liṅgam|

Aṣṭāṅgahṛdayasaṃhitā

śaityagauravaśūlāni kaṭvādyupaśayo+adhikam||32||

laṅghanāyāsarūkṣoṣṇakāmatā ca kaphāvṛte||33||

Sarvāṅgasundarā

kaphāvṛte vāyau śaityādikaṃ liṅgaṃ laṅghanādikāmatā ca|

Aṣṭāṅgahṛdayasaṃhitā

raktāvṛte sadāhā+artistvaṅmāṃsāntarajā bhṛśam||33||

bhavecca rāgī śvayathurjāyante maṇḍalāni ca||34||

Sarvāṅgasundarā

raktāvṛte pavane+artiḥ-pīḍā, bhṛśaṃ tvaṅmāṃsāntarajā dāhayuktā syāt| rāgavāśca śvayathuḥ syāt| tathā, maṇḍalāni ca jāyante|

Aṣṭāṅgahṛdayasaṃhitā

māṃsena kaṭhinaḥ śopho vivarṇaḥ piṭikāstathā||34||

harṣaḥ pipīlikānāṃ ca sañcāra iva jāyate||35||

Sarvāṅgasundarā

māṃsenāvṛte vāyau kaṭhino vivarṇaśca śophastathā piṭikāḥ syuḥ, harṣeśca| tathā, pipīlikānāṃ gātreṣu sañcāra iva jāyate|

Aṣṭāṅgahṛdayasaṃhitā

calaḥ snigdho mṛduḥ śītaḥ śopho gātreṣvarocakaḥ||35||

āḍhyavāta iti jñeyaḥ sa kṛcchro medasā+a+avṛte||36||

Sarvāṅgasundarā

medasā āvṛte vāyāvaṅgeṣu śophaścalastathā snigdhastathā śīto mṛduśca syāt tathā+arocakaḥ| saḥ-evaṃvidhaḥ, āḍhyavāta iti vedyaḥ| sa ca kṛcchraḥ-kṛcchrasādhyaḥ|

Aṣṭāṅgahṛdayasaṃhitā

sparśamasthyāvṛte+atyuṣṇaṃ pīḍanaṃ cābhinandati||36||

sūcyeva tudyate+atyarthamaṅgaṃ sīdati śūlyate||37||

Sarvāṅgasundarā

asthyāvṛte samīraṇe sparśamatyuṣṇaṃ pīḍanaṃ cābhinandati-abhilaṣati| tathā, aṅgamatiśayena sūcyeva tudyate| tathā, sīdati śūlyate ca|

Aṣṭāṅgahṛdayasaṃhitā

majjāvṛte vinamanaṃ jṛmbhaṇaṃ pariveṣṭanam||37||

śūlaṃ ca pīḍyamānena pāṇibhyāṃ labhate sukham||38||

Sarvāṅgasundarā

majjāvṛte samīre vinamanādikaṃ syāt| vinamanaṃ-aṅgānām| tathā, pāṇibhyāṃ pīḍyamānena ca-prakṛtatvādaṅgena, sukhaṃ labhate|

Aṣṭāṅgahṛdayasaṃhitā

śukrāvṛte+ativego vā na vā niṣphalatā+api vā||38||

Sarvāṅgasundarā

śukrāvṛte prabhañjane+ativego vā-prakṛtatvācchukrasya, na vā vego niṣphalatā vā syāt|

Aṣṭāṅgahṛdayasaṃhitā

bhukte kukṣau rujā jīrṇe śāmyatyannāvṛte+anile||39||

Aṣṭāṅgahṛdayasaṃhitā

annāvṛte vāte bhukte sati rujā kukṣau bhavati| jīrṇe+anne sati rujā śāmyati|

Aṣṭāṅgahṛdayasaṃhitā

mūtrāpravṛttirādhmānaṃ bastermūtrāvṛte bhavet||39||

Sarvāṅgasundarā

mūtrāvṛte vāyau mūtrasyāpravṛttirādhmānaṃ ca basteḥ syāt|

Aṣṭāṅgahṛdayasaṃhitā

viḍāvṛte vibandho+adhaḥ svasthāne parikṛntati||40||

vrajatyāśu jarāṃ sneho bhukte cānahyate naraḥ||40||

śakṛtpīḍitamannena duḥkhaṃ śuṣkaṃ cirātsṛjet||41||

Sarvāṅgasundarā

viḍāvṛte mātariśvani svasthāne-apānākhye, adhovibandho jātavibandhatvāt parikṛntati| snehaśrcāśu jarāṃ yāti| bhukte ca sati nara ānahyate-ādhmāpyate| śakṛdannena pīḍitaṃ cireṇa śuṣkaṃ duḥkhaṃ kṛcchreṇa sṛjet|

Aṣṭāṅgahṛdayasaṃhitā

sarvadhātvāvṛte vāyau śroṇivaṅkṣaṇapṛṣṭharuk||41||

vilomo māruto+asvasthaṃ hṛdayaṃ pīḍyate+ati ca||42||

Sarvāṅgasundarā

sarvadhātvāvṛte+anile śroṇyādiruk syāt| tathā, pavano viguṇo bhavati| hṛdayaṃ ca vyākulaṃ [ati] pīḍyate ca|

Aṣṭāṅgahṛdayasaṃhitā

bhramo mūrcchā rujā dāhaḥ pittena prāṇa āvṛte||42||

vidagdhe+anne ca vamanam------------------------||43||

Sarvāṅgasundarā

prāṇe pittenāvṛte bhramādyāḥ syuḥ| anne ca vidāhāvasthāṃ prāpte sati vamanaṃ syāt|

Aṣṭāṅgahṛdayasaṃhitā

------------------------udāne+api bhramādayaḥ||43||

dāho+antarūrjābhraṃśaśca----------------------||43||

Sarvāṅgasundarā

udāne ca pittenāvṛte sati bhramādyāḥ-pūrvoktāḥ, syuḥ| tathā, antardāha ūrjāyāḥ-balasya ca, vināśaḥ|

Aṣṭāṅgahṛdayasaṃhitā

----------------------------dāho vyāne ca sarvagaḥ||43||

klamo+aṅgaceṣṭāsaṅgaśca sasantāpaḥ savedanaḥ||44||

Sarvāṅgasundarā

vyāne ca pittenāvṛte sarvaśaḥ(gaḥ)-antarbahiśca dāhaḥ, klamādayaśca syuḥ|

Aṣṭāṅgahṛdayasaṃhitā

samāna ūṣmopahatiratisvedo+aratiḥ satṛṭ||44||

dāhaśca syāt------------------------------||45||

Sarvāṅgasundarā

samāne pittenāvṛte ūṣmaṇaḥ-agneḥ, upahatiḥ-upaghātaḥ, atisvedādayaśca syuḥ|

Aṣṭāṅgahṛdayasaṃhitā

----------------apāne tu male hāridravarnatā||45||

rajotivṛttistāpaśca yonimehanapāyuṣu||45||

Sarvāṅgasundarā

apāne punaḥ pittenāvṛte sati male-purīṣādau, hāridravarṇatā syāt| yonyādiṣu rujaḥ-pīḍayāḥ, ativṛttistāpaśca syāt|

Aṣṭāṅgahṛdayasaṃhitā

śleṣmaṇā tvāvṛte prāṇe sādastandrā+arucirvamiḥ||46||

ṣṭhīvanaṃ kṣavathūdgāraniḥśvāsocchvāsasaṅgrahaḥ||46||

Sarvāṅgasundarā

prāṇe ca śleṣmāvṛte sādādayaḥ syuḥ|

Aṣṭāṅgahṛdayasaṃhitā

udāne gurugātratvamarucirvāksvaragrahaḥ||47||

balavarṇapraṇāśaśca---------------------||47||

Sarvāṅgasundarā

udāne ca śleṣmāvṛte gurugātratvādayaḥ syuḥ|

Aṣṭāṅgahṛdayasaṃhitā

-------------------------vyāne parvāsthivāggrahaḥ||47||

gurutā+aṅgeṣu sarveṣu skhalitaṃ ca gatau bhṛśam||48||

Sarvāṅgasundarā

vyāne kaphāvṛte parvāsthivāggrahastathā+aṅgeṣu gauravaṃ gatau ca skhalanaṃ syāt|

Aṣṭāṅgahṛdayasaṃhitā

samāne+atihimāṅgatvamasvedo mandavahnitā||48||

Sarvāṅgasundarā

samāne kaphāvṛte+atiśītāṅgatvamasvedo mandāgnitvaṃ ca syāt|

Aṣṭāṅgahṛdayasaṃhitā

apāne sakaphaṃ mūtraśakṛtaḥ syātpravartanam||49||

Sarvāṅgasundarā

apāne kaphāvṛte mūtraśakṛtaḥ pravartanaṃ sakaphaṃ syāt|

Aṣṭāṅgahṛdayasaṃhitā

iti dvaviṃśatividhaṃ vāyorāvaraṇaṃ viduḥ||49||

Sarvāṅgasundarā

iti-anena prakāreṇa, vāyorāvaraṇaṃ dvāviṃśatiprakāraṃ [viduḥ-] jānanti, tantrakṛta iti śeṣaḥ|

Aṣṭāṅgahṛdayasaṃhitā

prāṇādayastathā+anyonyamāvṛṇvanti yathākramam||50||

sarve+api viṃśatividhaṃ vidyādāvaraṇaṃ ca tat||50||

Sarvāṅgasundarā

prāṇādayaḥ-pañca vāyavaḥ, anyonyaṃ-parasparaṃ, āvṛṇvanti yathākramaṃ-yathāsaṅkhyaṃ, tathā-tenoktena prakāreṇa, yathā pittakaphābhyaṃ prāṇādaya āvṛtāstathā prāṇādayo+anyonyamāvṛṇvantīti tathāśabdasyārthaḥ| tatra yathā,-prāṇenodānādayaścatvāra āvriyante, tathaivodānādibhirapi prāṇa āvriyate| evamudānena vyānādayastraya āvriyante, vyānādibhiśca tribhirudānaḥ| tathā vyānena samānāpānau, tathā samānāpānābhyāṃ vyānaḥ| samānenāpānaḥ, apānenā+api samāna āvriyate| ityekadvitrādikrameṇāpyevamāvaraṇaṃ nirūpyam| evaṃ ca sarve+api parasparamāvṛṇvanti| taccāvaraṇaṃ viṃśatibhedaṃ vidyāt|

Aṣṭāṅgahṛdayasaṃhitā

niḥśvāsocchvāsasaṃrodhaḥ pratiśyāyaḥ śirograhaḥ||51||

hṛdrogo mukhaśoṣaśca prāṇenodāna āvṛte||51||

udānenāvṛte prāṇe varṇaujobalasaṅkṣayaḥ||52||

Sarvāṅgasundarā

prāṇenodāna āvṛte niḥśvāsocchvāsasaṃrodhādayaḥ syuḥ| udānena prāṇa āvṛte varṇaujobalasaṅkṣayaḥ syāt| nanu ca, pittādibhiḥ prāṇādīnāmāvaraṇaṃ yuktam| parasparaṃ tu prāṇādīnāṃ yadāvaraṇaṃ tadamūrtatvādanupapannamiva manyāmahe| brūmaḥ| dvayorvātayoranyonyamupasarpatorbalavatā durbalasyābhighātena gatibhaṅgātsa tenāvṛtamārga ityucyate| tasmādvātānāmapi parasparamāvaraṇaṃ yuktameva|

Aṣṭāṅgahṛdayasaṃhitā

diśā+anayā ca vibhajetsarvamāvaraṇaṃ bhiṣak||52||

sthānānyavekṣya vātānāṃ vṛddhiṃ hāniṃ ca karmaṇāt||53||

Sarvāṅgasundarā

anayā diśā-diṅmātrapradarśanena, sarvamāvaraṇaṃ vibhajedbhiṣak| iyaṃ cātra dik,-udānenāvṛte+apāne chardiśvāsakāsādayaḥ syustathā+alpo+agniratisāraśca| udāne+apānenāvṛte bastyādhmānodāvartagulmālpāgniparikartikāḥ syuḥ| apāne vyānenāvṛte viṇmūtraretasāmatipravṛttiḥ| vyāne samānenāvṛte mūrcchātandrāpralāpāṅgasādavahnayojobalakṣayaḥ| vyāna udānenāvṛte ca śyāvāsyatā stabdhatā+alpāgnitā svedaśceṣṭāhānirnimīlanamiti| evamanyadapyāvaraṇaṃ bhiṣak svamanīṣayā yathāśāstrasaṃskāravatyā vibhajet| granthakṛtā tu granthagauravabhayānnoktam| kathaṃ vibhajet ? ityatra yuktiṃ darśayati-sthānānītyādi| sthānāni-pakvāśayādīni doṣabhedīyoktāni, vātānāṃ-prāṇādīnāṃ, avekṣya| tathā, vṛddhiṃ-āvarakavāyusambandhināṃ vaikṛtakarmaṇāṃ, avekṣya-jñātvā| tathā, āvāryamarutāṃ hānimavekṣya, sarvamāvaraṇaṃ-anuktamapi, vibhajet| yathā-utsāhocchvāsaceṣṭādīni karmāṇi prāṇādisambandhīni yadā hīnāni dṛśyante udānādīnāṃ karmāṇi vākpravṛttyādīni vṛddhāni tadaivaṃ jñātavyam, yathā-prāṇa udānādīnāmekena dvābhyāṃ tribhiścaturbhirvā āvṛta iti| evamudānādiṣvapi prāṇādibhirāvaraṇaṃ vibhāgīkāryam|

Aṣṭāṅgahṛdayasaṃhitā

prāṇādīnāṃ ca pañcānāṃ miśramāvaraṇaṃ mithaḥ||53||

pittādibhirdvādaśabhirmiśrāṇāṃ miśritaiśca taiḥ||54||

Sarvāṅgasundarā

prāṇādīnāṃ pañcānāṃ vāyūnāṃ parasparamāvāryāvarakatvena sthitānāṃ miśraṃ-dvayena trayeṇa catuṣṭayena ca, mithaḥ-parasparaṃ, āvaraṇamavekṣya yātyāvṛtirasaṅkhyatāmiti sambandhaḥ| tathā, pittādibhirdvādaśabhiḥ-dhātvavasānaiḥ, miśrāṇāṃ prāṇādīnāṃ miśraṃ mitha āvaraṇamavekṣya yātyāvṛtirasaṅkhyatāmiti yojyam| atra caiṣā udāharaṇadigdraṣṭavyā,-prāṇena dvādaśavidhena pittādibhirmiśritatvāt caturṇāmudānādīnāmāvaraṇaṃ vibhajet| tathā, caturbhirudānādibhiḥ pittsyāvaraṇaṃ pratyekaṃ dvādaśavidhairdvādaśavidhasyaikasya prāṇasyāvaraṇamiti| tairityanena prāṇādayaḥ parāmṛśyante| taiḥ-pittādyāvaraṇamiśritaiḥ prāṇādibhiḥ, parasparamāvāryāvarakatvena sthitairmiśramāvaraṇamavekṣya yātyāvṛtirasasaṅkhyatāmiti yo+ajyam| caḥ samuccaye|

Aṣṭāṅgahṛdayasaṃhitā

miśraiḥ pittādibhistadvanmiśraṇābhiranekadhā||54||

tāratamyavikalpācca yātyāvṛtirasaṅkhyatām||55||

tāṃ lakṣayedavahito yathāsvaṃ lakṣaṇodayāt||55||

śanaiḥśanaiścopaśayādgūḍhāmapi mahurmuhuḥ||56||

Sarvāṅgasundarā

taistulyaṃ tadvat| yathā prāṇādīnāṃ pittādibhirdvādaśabhirmiśrāṇāṃ miśramāvaraṇaṃ mithastathā miśraiśca taiḥ-prāṇādibhiḥ, yathā miśramāvaraṇaṃ mithastathaiva miśraiḥ-saṃyuktairetaiḥ pittādibhirna kevalaiḥ, prāṇādīnāṃ miśramāvaraṇaṃ mithastathā miśraiḥ pittādibhirye prāṇādayo miśritāstaistathābhūtaiḥ prāṇādīnāmāvaraṇam| evamanekadhā miśraṇābhiḥ-bahubhiḥ saṃyojanaiḥ, āvṛtirasaṅkhyatāṃ yāti| tathā tāratamyavikalpācca prāṇadīnāmāvṛtirasaṅkhyatāṃ yāti-saṅkhyāmatikramya gacchati| tāṃ-āvṛtiṃ, teṣāṃ prāṇādīnāṃ gūḍhāṃ-durlakṣyāmapi, avahitaḥ-tajjñānāya tatparaḥ san, lakṣayet-jānīyāt| katham ? yathāsvaṃ lakṣaṇodayāt| teṣāṃ prāṇādīnāṃ yathāyathaṃ lakṣaṇodayāt-ātmīyālliṅgodbhavāt, śanaiḥśanaiḥ-na jhaṭityeva, tathā muhurmuhuḥ-kṣaṇe kṣaṇe lakṣayet, na tu sakṛdeva, prāṇādīnāṃ yathāsvaṃ lakṣaṇodayājjānīyāditi| na kevalaṃ kevalā-dyathāsvaṃ lakṣaṇodayāt prāṇādīnāmāvṛtiṃ lakṣayet, yāvadupaśayādapyeṣāṃ gūḍhāmapyāvṛtimavagacchet| tatra prāṇādīnāmekaikenānyonyāvaraṇe viṃśatirbhedāḥ| evamekena dvayordvābhyāṃ caikasyāvaraṇe nirūpyamāṇe tvamī bhedāḥ-prāṇasyodānavyānābhyāmanyonyāvaraṇe dvau bhedau| evamudānasamānābhyāmudānāpānābhyāṃ [vyānasamānābhyāṃ vyānāpānābhyāṃ samānāpānābhyāṃ ] ca sahānyonyāvaraṇe parāṇi pañca dvikāni, iti prāṇasya dvādaśa bhedā bhavanti| udānasya ṣaṭ| vyānasya dvau| evaṃ vyānasyodānādibhistribhiranyonyāvaraṇe ṣaṭ| udānasya dvau| prāṇasyodānādibhiścaturbhidvau cānyonyāvaraṇādbhedau bhavataḥ| tathā, prāṇādīnāṃ pittādibhirdvādaśabhirāvṛtatvāt dvādaśaprakārāṇāmanyonyānāṃ miśraṇāt catvāriśatāni viṃśatyuttarāṇi bhavanti| evamanyadapyāvaraṇaṃ nirūpyam|

Aṣṭāṅgahṛdayasaṃhitā

viśeṣājjīvitaṃ prāṇa udāno balamucyate||56||

syāttayoḥ pīḍanāddhānirāyuṣaśca balasya ca||57||

Sarvāṅgasundarā

prāṇādayaḥ sarva eva vātā jīvitam, viśeṣeṇa tu prāṇākhyo vāyurjīvitamucyate| tathā, udānākhyo vāyurviśeṣeṇa balamucyate| yataścaivamatastayoḥ-prāṇodānayoḥ, pīḍanāt-kṣobhaṇāt, yathāsvamāyuṣo balasya ca hānirbhavet| tasmāddhetoḥ prāṇodānākhyau pavanāvāhārādinā yatnena bhiṣajā rakṣyau| tathā ca vakṣyati (hṛ. ci. a. 22|69) - "prāṇo rakṣyaścaturbhyo+api tatsthitau dehasaṃsthitaḥ|" iti|

Aṣṭāṅgahṛdayasaṃhitā

āvṛtā vāyavo+ajñātā jñātā vā vatsaraṃ sthitāḥ||57||

prayatnenāpi duḥsādhyā bhaveyurvā+anupakramāḥ||58||

Sarvāṅgasundarā

vātādīnāmanyamenāvṛtā ityevamajñātāḥ-samyaganiścitāḥ, varṣoṣitāḥ prayatnenāpi duḥsādhyāḥ-kṛcchrasādhyā bhaveyuḥ| jñātā vā-pittādinā āvṛtā yathāvatsamyaṅniścayaṃ gatāḥ, vatsaraṃ sthitāḥ| vāśabda evārthe, anupakramā eva bhaveyuḥ| tato vātā āvṛteḥ prayatnena rakṣaṇīyāḥ|

Sarvāṅgasundarā

teṣāṃ-vāyūnāṃ, āvṛtānāmupekṣaṇāt-acikitsanāt, vidradhyādaya upadravā jāyante| tasmāttadupakrame yatitavyamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne vātaśoṇitanidānaṃ nāma śoḍaśo+adhyāyaḥ samāptaḥ|| 16||

Aṣṭāṅgahṛdayasaṃhitā

vidradhiplīhahṛdrogagulmāgnisadanādayaḥ||58||

bhavantyupadravāsteṣāmāvṛtānāmupekṣaṇāt||16||

58 1/2||16||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ tṛtīye nidānasthāne vātaśoṇitanidānaṃ nāma ṣoḍaśo+adhyāyaḥ||16||

Sarvāṅgasundarā

teṣāṃ-vāyūnāṃ, āvṛtānāmupekṣaṇāt-acikitsanāt, vidradhyādaya upadravā jāyante| tasmāttadupakrame yatitavyamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ tṛtīye nidānasthāne vātaśoṇitanidānaṃ nāma śoḍaśo+adhyāyaḥ samāptaḥ|| 16||

cikitsāsthānam

4

jvaracikitsitādhyāyaḥ

1

Aṣṭāṅgahṛdayasaṃhitā

athāto jvaracikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

iti ha smāhurātreyādayo maharṣaya ityanenāgamaśaraṇatvamātmanaḥ pratipādayati|

Āyurvedarasāyana

atha cikitsāsthānamārabhyate, nidānasthānānantaratvāt| tatrādau jvaracikitsā[māha]-athāta iti| vyākhyā pūrvavat| cikitsitaṃ-vyādhipratīkāraḥ, taṃ vyākhyāsyāma iti|

Aṣṭāṅgahṛdayasaṃhitā

āmāśayastho hatvā+agniṃ sāmo mārgān pidhāya yat||1||

vidadhāti jvaraṃ doṣastasmātkurvīta laṅghanam||1||

prāgūpeṣu jvarādau vā, balaṃ yatnena pālayan||2||

balādhiṣṭhānamārogyamārogyārthaḥ kriyākramaḥ||2||

Sarvāṅgasundarā

āmāśayastho doṣo vahniṃ hatvā| sahāmena vartata iti sāmaḥ| tatha, mārgān pidhāya-strotāṃsi sthagayitvā, yatyasmāddhetoḥ, jvaraṃ vidadhāti, tasmātkāraṇāllaṅanaṃ kurvīta| laṅghanamatropavāsaḥ| tathā coktam| "laṅghanasyāviśeṣoktāvupavāsaṃ prakalpayet|" iti| ata evāyamapi vakṣyati (ślo. 10)- "tasmādādoṣapacanājjvaritānupavāsayet|" iti| kadā laṅghanaṃ kurvīta ? ityāha-prāgūpeṣu-pūrvalakṣaṇeṣūtpannamātreṣveva, jvarādau vā-utpannamātre jvare sati| kiṃ kurvan laṅghanaṃ kurvīta ? ityāha-balaṃ yatnena pālayan,- prāṇāṃstātparyeṇa rakṣan, tadavirodhenetyarthaḥ| nanu, kuta evaṃ vidhīyate ? ityāha-balādhiṣṭhānamityādi| yasmādārogyaṃ-svāsthyaṃ, balādhiṣṭhānam| balamadhiṣṭhānaṃ-āśrayo, yasya tadevam| tathā, kriyākrama ārogyārthaḥ-svāsthyaprayojanaḥ|gh

Āyurvedarasāyana

laṅghane vihite sati yatsyāt tadāha-laṅghanamāha-āmāśayastha iti| āmāśayasthatvādicatuṣṭayaṃ laṅghanasādhyatve hetuḥ| prāgūpajñānadine laṅghanaṃ kāryam| tadatikrame [jvarādau] rūpajñānadine|| laṅghanasyārogyārthatvāt, ārogyasya balādhīnatvāt, yāvanna balakṣayastāvat [laṅghanaṃ] kāryam| vaṅgasene tu (jvarādhikāre ślo.141)-"jvarasya pūrvarūpeṣu vartamāneṣu buddhimān| pāyayetsarpiracchaṃ tu tataḥ sa labhate sukham|| vidhirmārutajeṣveṣa paittikeṣu virecanam| mṛdu pracchardanaṃ tadvat kaphajeṣu vidhīyate|| sarvaṃ tridoṣajeṣūktaṃ yathādoṣaṃ vikalpayet|" iti| etacca prakṛtideśakālādibhirdoṣasya jñāne sati jñeyam, pūrvarūpeṇājñānāt| tatra ca laṅghanamevāniṣiddham|gh

Aṣṭāṅgahṛdayasaṃhitā

laṅghanaiḥ kṣapite doṣe dīpte+agnau lāghave sati||3||

svāsthyaṃ kṣuttṛḍ ruciḥ paktirbalamojaśca jāyate||3||

Āyurvedarasāyana

laṅghanaphalamāha-laṅghanairiti| laṅghanāni dvādaśa vamana virecanabastinasyaraktaxsrāvadīpanapācanānnavarjanodakavarjanavyāyāmātapamārutabhedādbhavanti|

Sarvāṅgasundarā

laṅghanaiḥ-upavāsaiḥ, doṣe-pūrvokte, kṣapite-kṣayaṃ nīte, tathā+agnau dīpte-samiddhe sati, tathā lāghave+aṅgānāṃ sati, svāsthyādi jāyate| svāsthyaṃ-yathāprakṛtitvam| ruciḥ-annābhilāṣaḥ| paktiḥ-pāka āmasya| balaṃ-utsāhaḥ| ojaḥ-paraṃ dhātutejaḥ| kṣapidhāturanukto+api dhātugaṇe śiṣṭaprayogatavaśādaṅgīkṛtaḥ| laṅghanairiti jātau bahuvacanam(?)| tena kadācidekenaiva laṅghanena kadācidanekairdoṣakṣayo jāyata iti jñeyam|

Aṣṭāṅgahṛdayasaṃhitā

tatrotkṛṣṭe samutkliṣṭe kaphaprāye cale male||4||

sahṛllāsaprasekānnadveṣakāsaviṣūcike||4||

sadyobhuktasya sañjāte jvare sāme viśeṣataḥ||5||

vamanaṃ vamanārhasya śastaṃ--------------||5||

Āyurvedarasāyana

jvaraviśeṣe vamanamāha-tatrotkṛṣṭa iti| utkṛṣṭadoṣādiṣvekādaśeṣu jvareṣu vamanaṃ śastam| tathā+api sāme viśeṣeṇa| utkṛṣṭaḥ-atiprabhūtaḥ| samutkliṣṭo-bahirnirjigamiṣuḥ| kaphaprāyaḥ-śleṣmabahulaḥ| calaḥ-cañcalaḥ|

Sarvāṅgasundarā

tatra-tasminmale, utkṛṣṭe-svajanmaguṇakarmalakṣaṇato+adhike| tathā, kaphaprāye-kaphabahule vātākhye pittākhye veti sāmarthyādgamyate| samutkliṣṭe-svasthānāccalite bahireniryāte| tathā, cale-śithile, utkliṣṭe+api hi kadācit sthānāvaṣṭambhādacalaḥ syāt| etadeva kaphotkliṣṭādikaṃ darśayati-sahṛllāsesyādi| hṛllāsādīnāṃ dvandvaḥ| saha tairvartate yastasmin| hṛllāsaḥ-udvamanamivānubhavaḥ| udvamanaṃ-hṛdayasya| prasekaḥ-pānīyasyeva niṣṭhīvanam| sadyobhuktasyetyādi| īdṛśo male sati sadyaḥ kṛtāhārasya jvare sañjāte viśeṣeṇa sāme jvare vamanārhasya vamanaṃ śastam| vamanārhāḥ-vamanavirecanavidhau proktāḥ|

Aṣṭāṅgahṛdayasaṃhitā

-----------------------kuryāttadanyathā||5||

śvāsātīsārasammohahṛdgogaviṣamajvarān||6||

Sarvāṅgasundarā

anyathā-uktavidhiviparyayeṇa, tat-vamanaṃ kṛtaṃ, śvāsādīn kuryāt| tathā,-anutkliṣṭaḥ kaphapradhānaḥ sthiro hṛllāsādirahito-viparītaḥ|

Āyurvedarasāyana

vamanadravyāṇyāha-anyathāvamane doṣamāha-kuryāttaditi|

Āyurvedarasāyana

vamanayogānāha-pippalībhiryutāniti| pippalīndrayavayaṣṭīmadhuyuktairmadanaphalaistrayaḥ| samadhūṣṇodakasalava ṇodakapaṭolādyudakamade(nthe)kṣurasamadyairāloḍanārthe pratyekam| kalpoditāni vā-yathālābhaṃ yathāsātmyaṃ yathādoṣaṃ ca prayogārthamanekadhopadeśāt| ata evoktaṃ balakālavibhāgavit| evaṃ sarvatra jñeyam|

Aṣṭāṅgahṛdayasaṃhitā

pipppalībhiryutān gālān kaliṅgairmadhukena vā||6||

uṣṇāmbhasā samadhunā pibetsalavaṇena vā||7||

paṭolanimbakarkoṭavetrapatrodakena vā||7||

tarpaṇena rasenekṣormadyaiḥ kalpoditāni va||8||

vamanāni prayuñjīta balakālavibhāgavit||8||

Sarvāṅgasundarā

gālo-madanaphalam, asya nirapāyatvācśreṣṭhatvāccapipppalyādidravyebhyo+anena sahopayogibhyo bahūpayogitayā pradhāvavibhaktyā prāgupanyāsaḥ| anyathā "kalpayetsadṛśān bhāgān pramāṇaṃ yatra noditam|" (hṛ. ka. a. 6/24) iti madanaphalena pippalyādīnāṃ ca tulyaṃ pramāṇaṃ prāpnuyāt| pippalībhiryutān gālānathavā śakrayavairyutānathavā madhuyaṣṭikayā vā yutānathavoṣṇāmbunā mākṣikayutena vā saha pibet| athavā paṭolādīnāṃ patrodakena vā saha pibet| athavā tarpaṇādibhiḥ pibet| athavā kalpoditāni-vamanakalpoktāni vamanāniyogyāni prayuñjīta| balakālavibhāgaviditi asyāṃ dehabalāvasthāyāṃ tathā vyādhibalāvasthāyāṃ cedaṃ vamanaṃ dātuṃ yogyamiti yo vibhāgaṃ vetti sa balakālavibhāgavit|

Aṣṭāṅgahṛdayasaṃhitā

kṛte+akṛte vā vamane jvarī kuryādviśoṣaṇam||9||

doṣāṇāṃ samudīrṇānāṃ pācanāya śamāya ca||9||

Sarvāṅgasundarā

vamane yogyo yo jvarī sa kṛte vamane, aparastu vamane+ayogyaḥ so+akṛte vamane, viśoṣaṇaṃ-upavāsalakṣaṇaṃ, kuryāt| evaṃ kṛtavamano+akṛtavamano vā jvarī sarvathā laṅṅanaṃ kuryāt| kimartham ? ityāha-doṣāṇāṃ-vātādīnāṃ, samudīrṇānāṃ-samantātsamutthānāṃ, pācanāya-paktyarthaṃ, śamāya-śāntyarthaṃ ca| niramāṇāṃ punaḥ samudīrṇānaṃ śāntyarthameva|

Āyurvedarasāyana

annavarjanamāha-kṛte+akṛte veti| kṛte vamane vamanayogyatvābhāvādakṛte vā| apakvānāṃ pācanāya, pakvānāṃ śamanāya|

Aṣṭāṅgahṛdayasaṃhitā

doṣeṇa bhasmanevāgnau śanne+annaṃ na vipacyate||10||

tasmādādoṣapacanājjvaritānupavāsayet||10||

Sarvāṅgasundarā

doṣeṇa-āmākhyena vātādinā vā sahaikalolībhūtena, agnau śanne-cśādite, annamāmāśayasthaṃ na vipacyate bhasmaneva| yathā bāhyo+agnau sthagite toyataṇḍulādikaṃ sthālīsthaṃ na vipacyate, tathaivāmāśayasthamannamāmena śanne+agau na vipacyate| yataścaivaṃ tasmāddhetorāmadoṣasya-pūrvoktasya, pacanaṃ-pākamavadhiṃ kṛtvā, jvaritānnarānupavāsayet|

Āyurvedarasāyana

viśeṣeṇa yuktimāha-āmena bhasmaneveti|

Aṣṭāṅgahṛdayasaṃhitā

tṛṣṇagalpālpamuṣṇambu pibedvātakaphajvare||11||

tatkaphaṃ vilayaṃ nītvā tṛṣṇāmāśu nivartayet||11||

udīrya cāgniṃ strotāṃsi mṛdūkṛtya viśodhayet||12||

līnapittānilasvedaśakṛnmūtrānulomanam||12||

nidrājāḍyāruciharaṃ prāṇānāmavalambanam||13||

viparītamataḥ śītaṃ doṣasaṅṅātavarddhanam||13||

Sarvāṅgasundarā

[ tṛṣṇak- ] tṛṣṇāvānnaraḥ, alpālpaṃ-stokaṃ stokaṃ, vātakaphajvare uṣṇāmbu pibet| tṛṣṇagiti " svapitṛṣornajiṅ" iti najiṅ| alpālpamiti "prakāre guṇavacanasya" iti dvitvam| tat-uṣṇāmbu pītaṃ, kaphaṃ-vātastyānaṃ, vilayaṃ nītvā-vilīnavigrahatāmāpādya, tṛṣṇāmāśu nivartayet, tarpaṇa svabhāvatvāt| tathā, agnimudīrya-samiddhaṃ kṛtvā, srotāṃsi viśodhayet| kiṃ kṛtvā ? mṛdūkṛtya,-teṣāṃ srotasāṃ mārdavamutpādya| tathā, līnāni-apravṛttasvarūpāṇi cha, tāni pittānilasvedaśakṛnmūtrāṇi ca, teṣāmanulomanaṃ-pravartanam| tathā, prāṇānāṃ-jīvitākhyānāṃ, avalambanam| taduṣṇaṃ jalamāśritya tathā prāṇāḥ pravartanta ityarthaḥ| anena coṣṇāmbukarmakathanavyājena vātakaphajvarasvarūpamapi kiñcit prakāśayati| yathā,-vātaśoṣitena kaphena styānībhūtenātra tṛṣṇā jāyate, tathā+adhikamagnimāndyam, srotasāmaśuddhatvam, tathā līnāni pittādīnyatra syuḥ, iti|

Āyurvedarasāyana

udakavarjanamāha-tṛṣṇagalpālpamiti| tacca na sarvathā, kiñcālpālpamuṣṇāmbu ṣaḍaṅgādiṣṛtaṃ vā| tatrādyaṃ vātakaphajvare, dvitīyaṃ pittajvarādau| tṛṣṇak-tṛṣāvān| uṣṇāmbuguṇānāha-tatkaphaṃ vilayaṃ nītveti| līnānāṃ pittādīnāmanulomanam| ṣītāmbudoṣānāha-viparītamataḥ ṣītamiti| doṣasaṅghātaḥ-āmapittaṣleṣmarasādisaṅghātaḥ|

Āyurvedarasāyana

uṣṇāmbu jvaraviśeṣe niṣedhati-uṣṇamevaṃguṇatve+apīti| ekāntapittale-pittajvare| udriktapitte-saṃsargaje sannipātaje vā| davathuḥ-indriyasannipādyaḥ (?)|

Aṣṭāṅgahṛdayasaṃhitā

uṣṇamevaṃguṇatve+api yuñjyānnaikāntapittale||14||

udriktapitte davathudāhamohātisāriṇi||14||

viṣamadyotthite grīṣme kṣatakṣīṇe+asrapittini||15||

Sarvāṅgasundarā

evaṃguṇamapyuṣṇāmbu ekāntapittale-kevalapittale jvariṇi, vā, na yuñjyāditi| tathā, udriktaṃ-adhikaṃ, pittaṃ yasmiṃstasmiṃśca na yuñjyāt| tatha, taduṣṇāmbu davathvādimati nare na yuñjyāt| cakṣurādibhyo yastīvra ūṣmā pravartate sa davathuḥ| sarvāṅgīṇastīvra ūṣmā-dāhaḥ| moho-bhramaḥ| tathā, viṣamadyābhyāmutthite-jāte jvare| tathā, grīṣmakāle| tathā, kṣataśca kṣīṇaśca kṣatakṣīṇaḥ, kṣataḥ-uraḥkṣataḥ, kṣīṇo-dhātvapacayavān, tasmiṃstathābhūte nare na yuñjyāt| tathā,asrapittani-raktapittavati [ nare, na yuñjayāt ]|

Āyurvedarasāyana

niṣeddho [ṣṇo] dakānāṃ śītodakamāha ghanacandanetyādi| [candanaśabdena raktacandanaṃ grāhyam, ] "candane raktacandanam" iti vacanāt|

Aṣṭāṅgahṛdayasaṃhitā

ghanacandanaśuṇṭhyambuparpaṭośīrasādhitam||15||

śītaṃ tebhyo hitaṃ toyaṃ pācanaṃ tṛḍjvarāpaham||16||

Sarvāṅgasundarā

tebhyaḥ-udriktapittādibhyaḥ pipāsitebhyo,ghanādisādhitaṃ śītaṃ toyaṃ hitam| pānīyasādhane ca tantrāntare vidhirukto yathā-"karṣaṃ gṛhītvā dravyasya toyasya prasthamāvapet| ardhāvaśeṣaṃ tadbhāhyaṃ toyapāne tvayaṃ vidhiḥ||" iti|

Aṣṭāṅgahṛdayasaṃhitā

ūṣmā pittādṛte nāsti jvaro nāstyūṣmaṇā vinā||16||

tasmātpittaviruddhāni tyajet pittādhike+adhikam||17||

Sarvāṅgasundarā

pittaṃ vinā ūṣmā na vidyate, jvaraścoṣmaṇā vinā nāsti, santāpalakṣaṇatvāt jvarasya| yataścaivaṃ tasmādyāni pittasya viruddhānyāhāravihārādīni tāni sarvasmin jvare tyajet| pittādhike punaradhikaṃ kṛtvā-atiśayena, tyajet| pittādhika ityatrādhikagrahaṇenedaṃ pratipādayati,-sarvo jvarastridoṣajo bhūyasā tu vyapadeśa iti|

Āyurvedarasāyana

..........ūṣmā-santāpaḥ| sarvasmin jvare niṣedhaḥ, pittādhike tvadhikam| rāgaprāptasyāyaṃ niṣedho na vidhiprāptasyokto(ṣṇo)dakādeḥ|

Aṣṭāṅgahṛdayasaṃhitā

snānābhyaṅgapradehāṃśca pariśeṣaṃ ca laṅghanam||17||

Sarvāṅgasundarā

na kevalaṃ jvare pittaviruddhāni tyajet| yāvat snānādīṃśca tyajet| snānādīnāṃ pittaharatvāśaṅkayā sevyatve prāpte+acintyaprabhāvatvāt jvare viruddhānīti tatsevanaṃ niṣedhati| pradehaḥ candanādyanulepaḥ| pariśeṣaṃ ca laṅghanaṃ tyajet, yallaṅghanamupayuktamupavāsalakṣaṇaṃ tato yadanyattat pariśeṣam,-śudhdyādyekādaśaprakāraṃ ca, tattyajet| upavāsalakṣaṇaṃ tu laṅghanaṃ navajvare kartavyameva|

Āyurvedarasāyana

snānādīni jvare niṣedhati-snānābhyaṅgapradehāṃ śceti| pradehaḥ-anulepanam| pariśeṣaṃ laṅghanaṃ-dīpanapācanādi|

Aṣṭāṅgahṛdayasaṃhitā

ajīrṇa iva śūlaghnaṃ sāme tīvraruji jvare||18||

na pibedauṣadhaṃ taddhi bhūya evāmamāvahet||18||

āmābhibhūtakoṣṭhasya kṣīraṃ viṣamaheriva||19||

Sarvāṅgasundarā

yathā+ajīrṇe sāme tīvrarujyapi śūlaghnamauṣadhaṃ na pibet, pratyavāyabhayāt| tathaiva sāme jvare dāruṇapīḍāvati tadānīmāmapaktyartha mustāparpaṭakādyauṣadhaṃ kvāthādikalpanākalpitaṃ na pibet| hi-yasmāt, tat-auṣadhaṃ pītaṃ, asyāmavasthāyāmāmābhibhūta koṣṭhasya prayuktaṃ bhūya evāmamāvahet| atra ca sāma ityukte bahvāma iti gamyate| alpe hyajīrṇe bheṣajamanujñātameva| tathā covāca tantrakāraḥ (hṛ.sū.a.8/19)-"jīrṇāśane tu bhaiṣajyaṃ yuñjyātstabdhagurudare| doṣaśeṣasya pākārthamagneḥ sandhukṣaṇāya ca||" iti| tasmātsāmo bahvāma iti bodhyam| athātra dṛṣṭāntamāhakṣīraṃ viṣamaheriva| yathā kṣīraṃ viṣaghnamapyabhihitamahīnāṃ tadeva viṣaṃ kuryāt|

Āyurvedarasāyana

niṣedhe yuktimāha-ajīrṇa iva śūlaghnamiti| yathā viṣaghnamapi kṣīraṃ viṣābhibhūtakoṣṭhe viṣavardhanam, eva māmaṅnamapyauṣadhaṃ āmābhibhūtakoṣṭhe āmavardhanam| vaṅgasene tu(?)-"vaiyātyādyadhiko+apyatra bhedaḥ kartumihecśati| kadā tenaiva kartavyo medo naivānyathā bhavet|| kaṣāyaṃ pippalīmūlatrivṛccūrṇāvacūrṇikam| sāmajvare kaphoraske etatsraṃsanamucyate|| yavakṣārānvito yadvā kvātho dhānyapaṭolayoḥ|" iti|

Aṣṭāṅgahṛdayasaṃhitā

sodardapīnasaśvāse jaṅghāparvāsthiśūlini||19||

vātaśleṣmātmake svedaḥ praśastaḥ, sa pravartayet||20||

svedamūtraśakṛdvātān kuryādagneśca pāṭavam||20||

Sarvāṅgasundarā

udardādayaḥ prāguktāḥ| udardaśca pīnasaśca śvāsaśca taiḥ saha vartate yo jvarastasmin| tathā, jaṅghe, ca parvāṇi cāsthīni cha, tatra śūlaṃ, tadvidyate yasya tasmiṃśca| tathā, vātaśleṣmātmake vātakaphodbhave svedaḥ praśasto-hitaḥ| sa ācaritaḥ svedādīn pravartayet| agneśca pāṭavaṃ-dīptataratvaṃ, vidadhyāt|

Āyurvedarasāyana

jvaraviśeṣe svedamāha-sodardapīnasaśvāsa iti| "udarda ukto vakṣobhiṣyando+anyaiḥ śītavepathuḥ| śītāmbusparśajaḥ śotho rāgakaṇḍūyuto+aparaiḥ||" ityāyurvedaprakāśoktastrividho+apyudardaḥ| svedaguṇānāha-sa pravartayet| svedamutreti| svedaḥ svedādīn pravartayet| siddhayoge tu (jvarādhikāre ślo. 131)-"kharparabhṛṣṭa [paṭasthitakāñjikasikto hi vālukāsvedaḥ| śamayati vātakaphāmayamastakaśūlāṅgabhaṅgādīn||"] iti|

Aṣṭāṅgahṛdayasaṃhitā

snehoktamācāravidhiṃ sarvaśaścānupalayet||21||

Sarvāṅgasundarā

tathā, snehoktaṃ-snehavidhyadhyāye kathitaṃ,cācāravidhiṃ ca sarvaśo+anupālayet, kuryādityarthaḥ|

Āyurvedarasāyana

snehavidhyuktaṃ niyamamatidiśati-snehoktamiti| snehoktamācāravidhimiti uṣṇodakopacārīti|

Āyurvedarasāyana

laṅhanādīnāṃ prayogakālamāha-laṅghanaṃ svedanamiti| laṅghanaṃ-vamanam, kṣuttṛṣo kālaśabdena grahaṇāt| yathāvasthamiti utkṛṣṭadoṣādyavasthāyāṃ vamanam, sodardatvādyavasthāyāṃ svednam, sāmatvamātrāvasthāyāṃ kālaḥ, kṣudbodhāvasthāyāṃ yavāgūḥ, mṛdujvaratvādyavasthāyāṃ tiktako rasaḥ| anutpannaitadavasthe tu jvare krameṇa laṅghanādīni kuryāt|jvare "laṅghanaṃ kurvīta" ityuktam|

Aṣṭāṅgahṛdayasaṃhitā

laṅghanaṃ svedanaṃ kālo yavāgvastiktako rasaḥ||21||

malānāṃ pācanāni syuryathāvasthaṃ krameṇa vā||22||

Aṣṭāṅgahṛdayasaṃhitā

sa-malānāṃ-sāmānāṃ vātādīnāṃ pṛthaksthitānāṃ saṃsargasthitānāṃ sannipātasthitānāṃ ca, samarthyāllaṅghanādayastiktarasāvasānāḥ pācanāni syuḥ| yathāvasthaṃ-avasthānatikrameṇa| kasyāñcijjvarāvasthāyāṃ laṅghanaṃ-upavāsalakṣaṇaṃ, malānāṃ pācanaṃ syāt| kasyāñcit svedanaṃ syāt| [kasyāñcit ] kālaḥ ṣaḍahākhyaḥ| kasyāñcidyavāgvaḥ-peyāḥ| kasyāñcittiktako rasaḥ-tiktarasāgjrātadravyopayogaḥ| evamavasthāvaśāt laṅghanādayastiktarasāntā malānāmekaikaśaḥ pācanāni syuḥ| athavā krameṇaiva pācanāni syuḥ, yathā-laṅghanaṃ svedanaṃ ca kṛtvā ṣaḍahādūrdhvaṃ yavāgvastiktako rasaḥ pācanānyavipakvānāṃ malānāṃ taruṇe jvare syuḥ| tatra "āmāśayasthaḥ" (ślo.1) ityādinā granthena nirdiṣṭā laṅghanayogyāvasthā, "sodardapīnasa" (ślo. 19) ityādinā ca svedanayogyāvasthā, "ityayaṃ ṣaḍaho neyaḥ" (ślo. 38) ityādinā ca nirdiṣṭā kālayogyāvasthā, "yuktaṃ laṅghitaliṅgaistutaṃ" (ślo. 24) ityādinā peyāyogyāvasthā, "udriktapitte" (ślo. 14) ityādinā ca tiktarasopayogayogyāvasthā, iti yathāvasthaṃ draṣṭavyam| kramastu yathā,-vātaśleṣmake sāme jvare prathamaṃ laṅghanaṃ kurvanneva svedanaṃ dvitrādidinalakṣaṇaṃ ca kālaṃ laṅghitalakṣaṇayuktasya yavāgvādipeyādyannabhuktasyānantaraṃ mustāparpaṭakāditiktarasopayogaḥ, iti kramārthaḥ| asyaviśiṣṭaviṣaye+apavādamāha-

Aṣṭāṅgahṛdayasaṃhitā

śuddhavātakṣayāgantujīrṇajvariṣu laṅṅanam||22||

neṣyate---------------------------------------------||23||

Sarvāṅgasundarā

śuddhena vātena-āmadoṣādyaduṣṭena, yo jvaraḥ sa śuddhavātajvaraḥ| kṣayeṇa-dhātvapacayādilakṣaṇena, yo jvaraḥ sa kṣayajvaraḥ| yaśca bhūtaviṣavāyvagnisamprahārādisamudbhavaḥ sa āgantujvaraḥ| tathā, ataruṇo jvaraḥ sa jīrṇajvaraḥ| te vidyante yeṣāṃ ta evaṃbhūtāḥ| teṣu laṅṅanaṃ neṣyate| teṣu tarhi kiṃ kāryam ? ityāha-

Āyurvedarasāyana

jvaraviśeṣe laṅṅanaṃ niṣedhati-śuddhavātakṣayeti| śuddhavātaḥ-nirāmavāyuḥ| kṣayo-rājayakṣmā| āgantuḥ-abhiṅātādijaḥ| jīrṇaḥ-cirakālajaḥ|

Aṣṭāṅgahṛdayasaṃhitā

--------------teṣu hi hitaṃ śamanaṃ yanna karśanam||23||

Āyurvedarasāyana

hi-yasmāt, teṣu śamanaṃ hitam| kiṃ laṅṅanabhedaḥ ? netyāha-yanna karśanam,- bṛṃhaṇabheda ityarthaḥ| "bṛṃhaṇaṃ śamanaṃ tveva vāyoḥ pittānilasya ca|" (hṛ.sū.a. 1417) iti vacanāt| vaitrāśamyamātra(?)nivārakabṛṃhaṇalābhārthaṃ śamanaśabdoktiḥ| vaṅgasene tu (jvarādhikāre ślo.166)-"kāryaṃ na bāle vṛddhe vā|" iti|

Sarvāṅgasundarā

hi-yasmāt, teṣu-śuddhavātādijvareṣu, śamanaṃ hitam| śamanasya santarpaṇāpatarpaṇarūpeṇa dvaividhyāt kiṃ tacśamanaṃ tebhyo hitam ? ityāha-yanna karśanam, bṛṃhaṇamityarthaḥ| yadyevaṃ tatspaṣṭameva bṛṃhaṇamityetadeva kasmānna kṛtam ? kiṃ śamanaṃ yanna karśanamiti padadvayopādānena ? brūmaḥ| arthāntaradyotanārthametaduktam| tathā cāyamartho viśiṣṭa ubhayayorupādānena prakāśyate| yathā-na sarvasarvikayā yadbṛṃhaṇaṃ śamanaṃ tattebhyo hitam| kintarhi ? kiñcidbṛhaṇaṃ śamanaṃ tattebhyo hitamiti|

Aṣṭāṅgahṛdayasaṃhitā

tatra sāmajvarākṛtyā jānīyādaviśoṣitam||23||

dvividhopakramajñānamavekṣeta ca laṅghane||24||

Āyurvedarasāyana

alaṅghitalakṣaṇamāha-tatra sāmajvarākṛtyeti| "jvaropadravatīkṣṇatvaṃ" ityādi sāmajvarākṛtyā alaṅghitalakṣaṇe siddhe+apyalaṅghitalakṣaṇaṃ lakṣaṇasaṅkare laṅghito+abhūdityevamarthaḥ| laṅghitalakṣaṇamāha dvividhopakrame-"vimalendriyatāsargaḥ" ityādi|

Sarvāṅgasundarā

[ tatra- ] teṣu jvareṣu, madhye, sāmajvarasyākṛtyā lakṣaṇena "jvaropadravatīkṣṇatvaṃ" (hṛ. ni. a. 2/54) ityādinā, aviśoṣitaṃ-alaṅghitaṃ, vidyāt| laṅghane-laṅghanalakṣaṇāpekṣayā, dvividhopakramajñānaṃ-dvividhopakramaṇīyādhyāyoktalakṣaṇaṃ, cavekṣeta| tallakṣaṇaṃ-ca-"vimalandriyatā sargo malānāṃ" (hṛ.sū.a.14/17) ityādi| "atikārśya" (hṛ,sū.a. 14/29) ityādibhirati laṅghitaṃ ca|

Āyurvedarasāyana

peyopacāramāha-yuktaṃ laṅghitaliṅgairityādi| yathāsvauṣadhasiddhābhiriti| ṣaḍahaṃ mṛdutvaṃ vā-yathā+asmin jvare yadauṣadhaṃ pācanaṃ śamanaṃ vā| maṇḍapūrvābhiḥ-prathamadine maṇḍaḥ prayujyate, dvitīyadinādau prayuktābhiḥ| āditaḥ-ādau, ante yūṣai rasaiścetyarthaḥ| etena prathamadine maṇḍaḥ, dvitīyatṛtīyacaturtheṣu peyāḥ-yavāgūvilepyaḥ, "yavāgvāṃ ca" (ślo.37) iti vakṣyamāṇatvāt, cakāreṇa vilepī, pañcame yūṣaudanaḥ, ṣaṣṭhe rasaudanaḥ, iti ṣaḍahamupācaret| yūṣaudanarasaudanau yuktyā hi, "ityayaṃ ṣaḍaho neyaḥ" (ślo.38) iti vakṣyati| jvaramṛdutvādyavekṣya yāvadhyantare (?) prakārāntaraṃ svayamūhyam| uktopacāraphalamāha-tasyāgniriti| tasya-laṅghitasya| tābhiḥ-maṇḍādirasayūṣarasapeyādibhiḥ|

Aṣṭāṅgahṛdayasaṃhitā

yuktaṃ laṅghitaliṅgaistu taṃ peyābhirupācaret||24||

yathāsvauṣadhasiddhābhirmaṇḍapūrvābhirāditaḥ||25||

ṣaḍahaṃ vā mṛdutvaṃ vā jvaro yāvadavāpnuyāt||25||

tasyāgnirdīpyate tābhiḥ samidbhiriva pāvakaḥ||26||

Sarvāṅgasundarā

laṅghitaliṅgaiḥ-viśoṣitalakṣaṇaiḥ, yuktaṃ jvaritaṃ naraṃ jñātvā taṃ peyābhirupācaret| kimbhūtābhiḥ ? yathāsvauṣadhasiddhābhiḥ| yadyatsvaṃ yathāsvamiti vīpsāyāmavyayībhāvaḥ| yathāsvaṃ ca tadauṣadhaṃ ca yathāsvauṣadham| vātādeḥ pṛthagrūpasya saṃsṛṣṭasya sannipatitasya yadyasya yogyamauṣadhaṃ tena siddhābhiḥ-vakṣyamāṇaiḥ peyādidravyairyathāyathaṃ yogyaiḥ kṛtābhirityarthaḥ| kimbhūtābhiḥ ? maṇḍaḥ pūrvaḥ-pradhānaḥ, acchatayā yābhyastābhiriti samāsaḥ| evaṃ maṇḍāt kiñciddhanāḥ peyāḥ kāryā ityartho+avatiṣṭhate| na tu maṇḍaḥ pūrvaḥ-prathamo+abhyavahāro, yāsāṃ tā maṇḍapūrvā iti vyākhyeyam| evaṃ hi vyākhyāyamāne sarvāsāṃ peyānāṃ maṇḍapūrvāṇāṃ jvare+abhyavahāraḥ prāpnoti| tataśca (ślo.27)-"sṛṣṭaviḍbahupitto vā saśuṇṭhīmākṣikāṃ himāṃ peyāṃ pibet|" tāmapi maṇḍapūrvā pibet, na kevalāmiti| etaśca kriyamāṇaṃ viruddhaṃ syāt| tathā kvathitāmalake+atyarthaṃ pittaśamane kva maṇḍaḥ ? tathā kva bahupitto jvarī vā maṇḍaḥ "śṛtaḥ pippalīśuṇṭhībhyāṃ yukto lājāmbudāḍimaiḥ|" (ca.sū.a. 27/256) ityevaṃsvarūpaḥ ? peyāyāśca jvaraghnatvamuktam| tathā kṣudhite samyaglaṅghitaṃ jñātvā maṇḍāt kiñciddhanābhiḥ peyābhirasāvupācaraṇīyaḥ| tasya-jvariṇaḥ, tābhiḥ-peyābhiḥ, agnirdīpyate-samidhyate, samidbhiḥ-"edhaiḥ, yathā bāhyaḥ pāvakaḥ| muninā coktam (ca.ci.a.3/149)-"tāśca bheṣajasaṃyogāllaghutvāccāgnidīpanāḥ| coktam (ca.ci.a.3/149)-"tāśca bheṣajasaṃyogāllaghutvāccāgnidīpanāḥ| vātamūtrapurīṣāṇāṃ doṣāṇāṃ cānulomanāḥ| svedanāya dravoṣṇatvāddravatvāttṛṭpraśāntaye| āhārabhāvāt prāṇāya saratvāllāghavāya ca|| jvaradhyo jvarasātmyatvāttasmātpeyābhirāditaḥ| jvarānupācareddhīmān" iti| kharanādenāpyuktam-"pibedccāṃ sasikthāṃ vā svāṃ svāṃ peyā navajvare|" iti| kiyantaṃ kālaṃ jvariṇaṃ peyābhiruparet ? ityāha-ṣaḍahamityādi| peyābhirjvariṇaṃ ṣaḍahaṃ yāvadupācaret| ṣaṇṇāmahnāṃ samāhāraḥ, "taddhitārthottarapada" ityādinā samāsaḥ, "rājāhaḥsakhibhyaṣṭac" iti ṭac, na saṅkhyādeḥ samāhāre" ityahnādeśo yadi śānto jvarastadā doṣadūṣyādyapekṣayā bhaktayūṣādibhirupācarediti vāśābdena gamayati| mṛdutvaṃ veti| athavā ṣaḍahe+atī te+api yāvajjvaro mārdavaṃ gacchati tāvatpeyābhirupācaret| nanu, tarhi kiṃ ṣaḍahaṃ vetyanena ? atra kecidevamāhuḥ| ṣaḍahādarvākprāyeṇa mṛdutāyāmapi jātāyāṃ ṣaḍahaṃ yāvat jvariṇaṃ peyābhirupācarediti dyotanārthaṃ ṣaḍahaṃ veti kṛtam| apare tu kāla eva bāhulyena jvaramārdavasyeti jñāpanārthamidaṃ kṛtamiti manyante| jvaramārdave tu jāte pācanādiyogaḥ kāryaḥ| tathā ca vakṣyati (ślo.39)- "tataḥ pakveṣu doṣeṣu laṅghanādyaiḥ praśasyate| kaṣāyaḥ" iti| atha tā eva peyā vaktumupakramate

Āyurvedarasāyana

peyāsu prathamaṃ lājapeyā yojetyāha-prāglājapeyāmiti| sujarāṃ-sukvathitām| kvathanaṃ ca śuṇṭhyādikvāthena| kvāthaśca ṣaḍaṅgavatsādhyaḥ| salavaṇatvaṃ tu paścāt, "kaṣāyayonayaḥ pañca rasā lavaṇavarjitāḥ|" (hṛ. ka. a. 6/8) iti vacanāt| "caturdaśaguṇe peyā" iti vacanāt lājāścaturdaśaguṇe kvāthe kvathanīyāḥ| asyā eva peyāyāḥ maṇḍaḥ prathamadine peyaḥ| uktaṃ hi siddhayoge (jvarādhikāre ślo. 159) "śastaṃ sulaṅghitasyādau vidhāya kavalagraham| lājasaktukapathyaṃ syātsaindhavenāvacūrṇitam|| raktapittahitatvena dāhajvarahṛtestathā| saktavaḥ śītavīryāḥ syurlājapūrvā hitā na te|| pācano dīpano lājamaṇḍastenoṣṇa iṣyate| ato+ayaṃ daśamūlādisādhito bhiṣajāṃ mataḥ|| taccejjīryatyavighnena jvarī jīvettadādhruvam|" iti| yat "vāte vātakaphe pitte sāmavātarujājvare| vāṭhyamaṇḍaṃ praśaṃsanti paṭolamagadhānvitam||" iti| tadbaddhamalaviṣayam| bhṛṣṭaḥ śakalīkṛto yavo-vāṭhyaḥ| amlārthinaḥ peyāmāha-tathā+amlārthīti| tāṃ-lājapeyām| tathā-tadvatsādhitām| sahadāḍimāṃ-śuṇṭhyādiṣu dāḍimaṃ pradeyam|

Aṣṭāṅgahṛdayasaṃhitā

prāglājapeyāṃ sujarāṃ saśuṇṭhīdhānyapippalīm||26||

sasaindhavāṃ, tathā+amlārthī tāṃ pibetsahadāḍimām||27||

Sarvāṅgasundarā

prāk-pūrvaṃ sarvābhyaḥ peyābhyo, lājapeyāṃ pibet, na tu yavādiprakṛtijāṃ peyām| kīdṛśīm ? sujarām, alpajatvādyācchīghraṃ jarāṃ yāti tām| tathā, saśuṇṭhīdhānyapippalīṃśuṇṭhyādibhiḥ śṛtāmiti bodhyam| ata eva sasaindhavāmiti pṛthag nirdiṣṭam| anyathā saśuṇṭhīdhānyapippalīsaindhavāmiti nirdeśaṃ kuryāt| munirapyāha (ca. ci. a. 3/177)- "lājapeyāṃ ca sujarāṃ pippalīnāgaraiḥ śṛtām" ityādi| sasaindhavāmityatra saśabdasyeṣatparyāyatvāt alpasaindhavāmitibodhyam| tathā, amlārthī-yo jvaryamla prārthayate saḥ, tāṃ-pūrvoktāṃ peyāṃ, sahadāḍimāṃ pibet| pūrvasyāḥ peyāyāḥ sadāḍimatvamevāsyā viśeṣaḥ| "vopasarjanasya" iti sahaśabdasya sabhāvaḥ|

Aṣṭāṅgahṛdayasaṃhitā

sṛṣṭaviḍ bahupitto vā saśuṇṭhīmākṣikāṃ himām||27||

Āyurvedarasāyana

śithilamalapittottarayoḥ peyāmāha-sṛṣṭaviḍiti| himāyāṃ mākṣikaprakṣepaḥ, kiñcinmādhuryaṃ yathā syāt|

Sarvāṅgasundarā

pibedityanuvartate| sṛṣṭaviṭ-bhinnavarcā jvarī, bahupitto vā saśuṇṭhīmākṣikāṃ himāṃ peyāṃ pibet, noṣṇāṃ nānyathā yo jvarī| dhānyapippalyāvatrāpāsye, śuṇṭhīgrahaṇāt| atra ca śuṇṭhyā dravyebhyo+asaṃyogānmadhurapākatvādagnimāndyotsāraṇopakṣīṇaśaktitvād yuktaḥ pitte prayogaḥ| evamanyatrāpi śuṇṭhyāḥ prayoge cintyam| saindhavaṃ tu tāvanmātraṃ sarvatrāviruddhameva|

Aṣṭāṅgahṛdayasaṃhitā

bastipārśvaśiraḥśūlī vyāghrīgokṣurasādhitām||28||

Sarvāṅgasundarā

bastyādiśūlī vyāghrīgokṣurasādhitāṃ peyāṃ pibet|

Sarvāṅgasundarā

bastyādiśūlinaḥ peyāmāha-bastipārśvaśiraḥ-śūlīti|

Aṣṭāṅgahṛdayasaṃhitā

pṛśniparṇībalābilvanāgarotpaladhānyakaiḥ||28||

siddhāṃ jvarātisāryamlāṃ peyāṃ dīpanapācanīm||29||

Āyurvedarasāyana

jvarātisāriṇaḥ peyāmāha-pṛśniparṇīti| amlāṃ-dāḍimopetām|

Sarvāṅgasundarā

pṛśniparṇyādisādhitāṃ peyāṃ dīpanapācanīṃ jvarāti sāravān amlāṃ pibet| dīpanī cāsau pācanī ceti puṃvatkarmadhārayeti puṃvadbhāvaḥ| atrāmlagrahaṇaṃ na kartavyam| yataḥ sarvatrapeyāprasaṅge+amlārthī yo jvarī sa sadāḍimāṃ peyāṃ pibedityuktam| tasmātkimanena ? brūmaḥ| amlābhilāṣī bhavatu vā mā bhavatu| tathā+apyamlāmeva jvarātisārī pibedityasyārthasya dyotanārthamamlāmityuktam|

Aṣṭāṅgahṛdayasaṃhitā

hrasvena pañcamūlena hikkārukśvāsakāsavān||29||

Sarvāṅgasundarā

pibetsiddhāmityatrānuvartate| hrasvena-bṛhatyādinā, pañcamūlena siddhāṃ peyāṃ hidhmādivān pibet|

Āyurvedarasāyana

hidhmādiyuktasya peyāmāha hṛsvena pañcamūleneti| hṛsvena-bṛhatyādinā| ruk-śūlam|

Aṣṭāṅgahṛdayasaṃhitā

pañcamūlena mahatā kaphārto yavasādhitam||30||

vibaddhavarchāḥ sayavāṃ pippalyāmalakaiḥ kṛtām||30||

yavāgūṃ sarpiṣā bhṛṣṭāṃ maladoṣānulomanīm||31||

Aṣṭāṅgahṛdayasaṃhitā

sa-kaphārto naro bilvādinā-mahatā, pañcamūlena saha yavasādhitāṃ pibet| taṇḍulā evātra prakṛtitvena yojyāḥ| yavāstukvātha eva| vibaddhaṃ-viṣṭabdhaṃ, varcaḥ-purīṣaṃ, yasya-narasya, sa naraḥ sayavāṃ-yavapradhānāṃ pibet| kimbhūtām ? pippalyāmalakaiḥ kṛtām| tathā, sarpiṣā bhṛṣṭāṃ-samyagājyena saṃskṛtām| tathā, malaḥ-purīṣādiḥ, doṣo-vātādiḥ, teṣāmanulomanīṃ-svamārgapravartinīm|

Āyurvedarasāyana

kaphārtasya peyāmāha-pañcamūlena mahateti| yavarūpeyaṃ sarpiṣā bhṛṣṭā yāvanniradha(nnirdhūma)tvaṃ tāvatsarpiḥ santāpya tanmadhye prakṣiptām|

Āyurvedarasāyana

vibāddhaśūlayuktasya peyāmāha-cavikāpippalīti|

Aṣṭāṅgahṛdayasaṃhitā

cavikāpippalīmūladrākṣāmalakanāgaraiḥ||31||

koṣṭhe vibaddhe saruji------------------------||32||

Sarvāṅgasundarā

koṣṭhe vibaddhe-vibaddhadoṣādhiṣṭhāne, tathā saruji cavikādibhiḥ sādhitāṃ peyāṃ pibet|

Aṣṭāṅgahṛdayasaṃhitā

-----------------------------pibettu parikartini||32||

kolavṛkṣāmlakalaśīdhāvanīśrīphalaiḥ kṛtām||32||

Āyurvedarasāyana

parikartinaḥ peyāmāha-pibettviti| kolaṃ badaram| kalaśī-pṛṣṇiparṇī| śrīḥ-bilvaḥ|

Sarvāṅgasundarā

tuḥ punararthe| parikartanaṃ-parikartikā śedanamivānubhavaḥ, sa yasyāsti sa parikartī koṣṭhaḥ, tasminparikartini tu koṣṭhe, kolādibhiḥ sādhitāṃ peyāṃ pibet| śrīphalaṃ-bilvaphalam|

Aṣṭāṅgahṛdayasaṃhitā

asvedanidrastṛṣṇārtaḥ sitāmalakanāgaraiḥ||33||

sitābadaramṛdvīkāsārivāmustacandanaiḥ||33||

tṛṣṇāchśardiparīdāhajvaraghnīṃ kṣaudrasaṃyutām||34||

Sarvāṅgasundarā

asvedanidro narastṛṣṇārtaśca sitādibhiḥ sādhitāṃ peyāṃ pibet|

Āyurvedarasāyana

asvedanidrātṛṣṇārtasya peyāmāha-asvedanidrātṛṣṇārta iti| sitā-śarkarā, sā ca madhuvadyojyā| saṅgrahe (ci.a. 1)-"sitādhātryājyanāgaraiḥ" iti pāṭhaḥ| tena sarpairbhṛṣṭāḥ kāryāḥ| parīvāraḥ-upadravaḥ|

Aṣṭāṅgahṛdayasaṃhitā

kuryātpeyauṣadhaireva rasayūṣādikānapi||34||

Sarvāṅgasundarā

peyoddiṣṭairevauṣadhairmāṃsarasādayo+api yathopayogaṃ kartavyāḥ| [ tathā ca saṅgrahe+adhyagīṣṭa-(ci. a. 1)-"kuryāt peyauṣadhareva rasayūṣādikānapi|" ] raso+atra māṃsarasaḥ| yūṣāḥ-mudgādisambandhinaḥ kvāthāḥ| ādigrahaṇāt pāniyamastutakravyañjanādayo gṛhyante| peyādiṣu ca dravyaparimāṇādikaṃ pūrvoktaṃ sūpaśāstrādibhyo vā+avagantavyam| tathā ca tantrāntare-"peyāyūṣarasādyeṣu rasālāpānakādiṣu| dravyamātrāṃ prayuñjīta lokasiddhāṃ yathārhataḥ||" iti|| yasya puṃso yatparimāṇairdravyairmātrā yogyā tasya tatparimāṇairdravyaireva peyādayaḥ kāryā ityarthaḥ| anye tvevaṃ manyante,-peyāyūṣarasādyeṣu dravyaparimāṇamalpameva kalpayitavyam| pānārthe ca yaddravyaiḥ sadhitaṃ toyamuktaṃ tadalpaparimāṇadravyaireva sadhanīyam| alpaparimāṇenaiva dravyeṇa tattoyaṃ samyak pācyate| tathā ca khāraṇādirapāṭhīt-"bahudravyo ghanaḥ kvāthaḥ svacchhamalpauṣadhaṃ jalam|" iti| śrapaṇakriyāsāmānye+apyasyobhayasya pṛthaksaṃjñāvinirdeśo dravyaparimāṇabhedādayaṃ kvātha idaṃ jalamiti| jvariṇāṃ ca prathamaṃ yathā+aca peyā deyāstathā yūṣarasā apyacchā eva deyāḥ, agnimāndyabhayāt| kvātho+apyata eva bahuparimāṇadravyasādhyatvāddhanatayā tiktarasadravyakṛto+api prathamaṃ jvare niṣiddhaḥ| kiṃ sarvatra jvare sarvāḥ sarvadā sarvasmindeśe peyā deyā na ? ityāśaṅkyāha-

Āyurvedarasāyana

peyauṣadhaireva rasayūṣādikānapi kuryāditvāha-kuryāditi|

Āyurvedarasāyana

jvaraviśeṣe peyāṃ niṣedhati-madyodbhava iti| madyanitye puruṣe| tayoḥ-pittakaphayoradhikayorvā|

Aṣṭāṅgahṛdayasaṃhitā

madyodbhave madyanitye pittasthānagate kaphe||35||

grīṣme tayorvā+adhikayostṛṭchardirdāhapīḍite||35||

ūrdhvaṃ pravṛtte rakte ca peyāṃ necchanti-----------||36||

Sarvāṅgasundarā

madyodbhava ityādiṣvartheṣu peyāṃ necchanti, munaya iti śeṣaḥ| madyenodbhavo yasya tasmin madyodbhave jvare, tathā madyanitye puruṣe, tathā kaphe pittasthānagate sati, tathā grīṣmakāle, tathā tayorvā+adhikayoḥ, tayoriti pittakaphau parāmṛśyete, pittakaphayoścādhikayoḥ, pittasthānagate kapha ityastayoreva prakṛtatvāt, tathā tṛṭchardirdāhaiḥ samuditaiḥ pīḍite puruṣe yo jvarastasmiṃśca, pratyekaṃ tu tṛḍārte+anujñātaiva, āsvedanidrastṛṣṇātrta ityukteḥ, dāhārte+api sṛṣṭaviḍbahupitto vetyāha, tathā yasyordhvaṃ pravṛtte rakte jvarastasmiṃśca peyāṃ necchhanti| teṣu tarhi kiṃ kāryam ? ityāha-

Āyurvedarasāyana

niṣiddhapeyasya tarpaṇamāha-teṣu tviti| lājatarpaṇaṃ-lājacūrṇakṛtamartham| saṅgrahe tu (ci.a. 1)-"drākṣādāḍimakāśmaryapathyāpīluparuṣakaiḥ| jvaraghnaistoyamṛditairadbhirvā lājatarpaṇān| pibetsusūkṣmarajasaḥ" iti| tatra tarpaṇaśabdena saktvaḥ| te ca lājānām|

Aṣṭāṅgahṛdayasaṃhitā

--------------------------------------teṣu tu||36||

jvarāpahaiḥ phalarasairadbhirvā lājatarpaṇān||36||

pibetsaśarkarākṣaudrān-----------------------||37||

Sarvāṅgasundarā

teṣu punarviṣayabhūteṣu lājatarpaṇān-lājasaktūn, pibet,-peyāvasare na tu yavasaktūn pibet| jvarāpahaiḥ phalarasaiḥdrākṣādīnāṃ jvaraghnānāṃ phalānāṃ rasaiḥ-svarasaiḥ, athavā tadrasaiḥkvāthaiḥ| athavā, adbhiḥ-jalaiḥ, kvathitaśītalairityarthādgamyate| kimbhūtān lājatarpaṇān ? saśarkarākṣaudrān|

Aṣṭāṅgahṛdayasaṃhitā

-----------------------------tato jīrṇe tu tarpaṇe||37||

yavāgvāṃ vaudanaṃ kṣudvānaśnīyādbhṛṣṭataṇḍulam||37||

dakalāvaṇikairyūṣai rasairvā mudgalāvajaiḥ||38||

Sarvāṅgasundarā

tataḥ-tarpaṇapānādanantaraṃ, jīrṇe tarpaṇe, yavāgvāṃ veti yavāgūpānārhe nare yavāgvāṃ jīrṇāyāṃ, kṣudvān puruṣo-jātabubhukṣaḥ san, dvitīye+annakāla odanamaśnīyāt-bhuñjīta| kimbhūtam ? bhṛṣṭāstaṇḍulā yasmin| kiṃ kevalamodanaṃ bhuñjīta ? netyāha-daketyādi| dakalāvaṇikaiḥ-kulatthādīnāṃ sambandhibhiryūṣaḥ-kvāthaiḥ, odanamadyāt| athavā, avasthāvaśāt mudgalāvajairodanamadyāt| mudgalāvajarasairiti vaktavye rasairiti pṛthaṅnirdeśo lāvajarasānāṃ prādhānyajñāpanārtham| tathā lāvajarasāḥ saṃskāryāḥ saṃskārakāśca mudgāḥ, ata eva bahumātrāṇāṃ lāvānāmalpānāṃ ca mudgānāmatropayogaḥ kārya ityavatiṣṭhate| "nātimāṃ sāstanurasā dakalāvaṇikāḥ smṛtāḥ|" iti kecidāhuḥ| anyetvācakṣate,-"alpamāṃsapaṭusnehā dakalāvaṇikāḥ smṛtāḥ|" iti|

Āyurvedarasāyana

yūṣodanarasaudanāvāha-tato jīrṇe tviti| yasya tarpaṇamuktaṃ tasya tarpaṇe jīrṇe, yasya yavāgūruktā tasya yavāgvāṃ jīrṇāyāṃ, odanamaśnīyāt| jīrṇatvamapi vikāraḥ pākaḥ| sa ca dinatrayeṇa jāyate| tridinaṃ tarpaṇaṃ yavāgūṃ vā bhuktvā tato yūṣaudanaṃ tato rasaudanaṃ bhuñjītetyarthaḥ| mudgajairyūṣai rasaiḥ| lāvajairdakalāvaṇikaiḥ| dakaṃ-udakam, tena lavaṇena ca saṃskṛtaiḥ, akṛtairityarthaḥ| vāśabdādamudgalāvajairapi yathā sātmyaṃ dhānyāntaramāṃsāntarajaiḥ| yūṣairvā rasairveti vyākhyāne mudgalāvajairiti viśeṣaṇaṃ na ghaṭate, kramābhāvāt|

Aṣṭāṅgahṛdayasaṃhitā

ityayaṃ ṣaḍaho neyo balaṃ doṣaṃ ca rakṣatā||38||

Sarvāṅgasundarā

iti-pūrvoktena prakāreṇa, prathamo jvarasya ṣaḍaho neyaḥ ativāhyaḥ, nānyo jvarasya sambandhī, ityayamiti nirdeśāllabhyate- kiṃ kurvatā bhiṣajā ṣaḍaho neyaḥ ? balaṃ rakṣatā, tathā doṣaṃ tatkāle sāmaṃ vātādyanyatamaṃ pṛthak saṃsṛṣṭaṃ sannipatitaṃ vā tajjvarakāraṇaṃ rakṣatā,-tatra tadrakṣāṃ kurvatā, yathā+asau doṣaḥ kṛcśrasādhyatāmasādhyatāṃ vā na yāti| atra ca yadi kila balarakṣārthaṃ santarpaṇaṃ kriyate tadā santarpaṇasyāmavṛddhihetutvāt sāmo doṣo vardheta, athāmadoṣakṣapaṇārthamapatarpaṇaṃ kurvīta tadā balahāniḥ syāt, tasmānmadhyamayā vṛttyā+avahitena vaidyenobhayaṃ rakṣatopakramaḥ kāryaḥ, nātrāvahelā kāryetyarthaḥ|

Āyurvedarasāyana

maṇḍādyupacāramupasaṃharati-ityayaṃ ṣaḍaho neya iti|

Aṣṭāṅgahṛdayasaṃhitā

tataḥ pakveṣu doṣeṣu laṅghanādyaiḥ praśasyate||39||

kaṣāyo doṣaśeṣasya pācanaḥ śamano+athavā||39||

Āyurvedarasāyana

auṣadhamāha-tataḥ pakveṣviti| tataḥ-ṣaḍahātparam| kaṣāyaḥ-svarasādiḥ apakvadoṣaśaṅkāyāṃ pācanaḥ, tadabhāve śamanaḥ| vṛddhijaśanam(?)| pakveṣu doṣeṣviti dinasaṅkhyānādarārtham| taduktistu kramakathanārtham|

laṅghanādyaiḥ-tiktasāvasānaistatkālocitairjvarakārisāmamalapaktṛhetubhiḥ, pakveṣu doṣeṣu tataḥ-ṣaḍahādūrdhvaṃ, kaṣāyaḥ praśasyate| mustāparpaṭakādiḥ pācanaḥ, prādhānyena pācanasaṃjñayā vihitatvāt| tathā vakṣyamāṇaḥ kaliṅgakādirarghaślokasamāpanaḥ (ślo. 48) pañcaprakāraḥ śamanaḥ praśasyate, prādhānyena śamanasaṃjñayā vihitatvāt| tathā chādhyeṣyate tantrakṛt (ślo. 51) "pañcaite santatādīnāṃ pañcānāṃ śamanā matāḥ|" iti| tadetadubhayaṃ-pācanaśabdaśrutyākṣipto mustāpaparṭakādiḥ śamanaśrutyākṣiptaḥ kaliṅgakādiḥ, kaṣāyaḥ-kvāthaḥ, praśasyate| kasya pācanaḥ ? ityāha-doṣaśeṣasya| ata eva pakveṣu doṣeṣu laṅghanādyairityalpapakveṣu pakvaprāyeṣvīṣadāmeṣu doṣeṣviti bodhyam| anyathā pakvasya pācanamayuktamiva syāt, piṣṭapeṣaṇanyāyenānarthakatvāt| tathā cāpakvaṃ yadvastujātaṃ tadagniḥ pachati, pahantamagniḥ pācanaḥ pācayāta| evaṃ ca pākyābhāvāt kimagniḥ pacatu ? kiṃ vā kaṣāyaḥ pācayatu ? ityanupapannamivaitatsyāt| yadā punarmustāparpaṭakādiḥ kaliṅgādiranyo vā kaścit kaṣāyastiktādyanyatamo vātādidoṣajvaraśāntyarthaṃ prayujyate tadā pācano bhavannapi śamanasaṃjñaḥ, na pācanasaṃjñaḥ| nanu, prathama eva dine tiktarasakaṣāyamanujajñe tantrakṛt| tathā covācha (ślo. 15)- "ghanacandanaśuṇṭhyambuparpaṭośīrasādhitam| śītaṃ tebhyo hitaṃ toyaṃ pācanaṃ tṛḍjvarāpaham||" iti| tatkathametat ? atrocyate| jvariṇaḥ prasaktatṛṣo+avaśyaṃ pānaṃ kiñcidvitaraṇīyam| na ca (pāne) madyekṣurasadadhimastvāranālakṣīrādīnāmatra yogyatve+api jvarasyaivaṃ vidhāni niṣaddhāni tantrakṛdbhiḥ, śiśirajalamapyāmadoṣasrotaḥsaṃrodhāgnisādādīnāvahet jvaraṃ gāḍhataraṃ kuryāt| tasmāt pānārthe tiktasādhitamuktamambvanumene| dravyāṇi cātra svalpamātrayaiva yojyā nītyanantarameva pratyapādi| kiñca jvaritastṛṣato jalaṃ bahauṣadhaṃ pātumapi na kṣameta| kiñca katipayānyeva ghanādīni jalasaṃskāreṇa pātumanumatāni, na sakalānyapi tiktānyanumatāni| kiṃtarhi ? viśiṣṭaprabhāvaṃ darśayanti ghanādīnyeva| viśiṣṭaprabhāvatvaṃ cānyatrāpi dravyāṇāṃ dṛṣṭam| yathā-śamīphalaṃ madhuramapi keśaghnam, tathā+amlamapyāmalakaṃ pittakaphaghnam, saindhavaṃ lavaṇamapi cakṣuṣyam, ityādyanyadapyūhyam| tasmāt ghanādīnāṃ pānīyasaṃskāropayogo navajvare+api hitaḥ|

Aṣṭāṅgahṛdayasaṃhitā

tiktaḥ pitte viśeṣeṇa prayojyaḥ, kaṭukaḥ kaphe||40||

Āyurvedarasāyana

yasmin doṣe yaḥ kaṣāyastamāha-tiktaḥ pitta iti| viśeṣeṇeti vacanāt kaphe+api, na tu vāte, viruddhatvāt|

Sarvāṅgasundarā

kaṣāya iti vartate| jvarasya prakṛtatvāt pitte-pittajvare, tiktakaṣāyakalpanāprakāraḥ prayojyaḥ| tiktaḥ pitte viśeṣeṇetyato viśeṣanirdeśādanyadoṣotthe+api jvare tiktarasādhiṣṭhito dravyakaṣāyo yathāvasthaṃ prayojyaḥ, na kevalaṃ pittajvarākhye, vyādhidoṣaghnatvāt| tathā tikto raso nisargata eva jvaraghnaḥ śāstre+asminpaṭhitaḥ| yathā (hṛ. sū. a. 10/14)- "tiktaḥ svayamarociṣṇuraruciṃ kṛmitṛḍviṣam| kūṣṭhamūrcchājvarotkledadāhapittakaphān jayet||" iti| munirapyavocat (cha. sū. a. 2643)- "tikto rasaḥ svayamarochiṣṇurarochakaghno viṣaghnaḥ krimighno mūrcchādāhapraśamanastṛṣṇāpraśamanastvaṅmāṃsayoḥ sthirīkaraṇo jvaraghnaḥ" ityādi| tasmādraseṣu yathā tiktarasasya jvaraghnatvaṃ tathā nānyeṣāṃ rasānāmityavehi| guḍūchyādeśca dravyasya tiktarasatvādeva jvaraghnatvasya pratipāditatvāt punaryajjvaraghnatvamuktaṃ tachchaktyutkarṣāyeti bodhyam| guḍūchyāśca muni(?)guṇānāha| yathā (saṅgrahe a. 12)- "tiktā+amṛtā tridoṣaghnī grāhiṇyuṣṇā rasāyanī| dīpanī jvara tṛḍdāhakāmalāvātaragktanut||" iti| evamanyeṣāmapi dravyāṇāmādheyasāmarthyādyutkarṣasiddhamapi yat punaruchyate, tatteṣāṃ tasya karmaṇaḥ śaktyutkarṣārthaṃ bodhyam| kaṭuka ityādi| kaṭukarasādhiṣṭhito jvaraghnadravyaviśeṣajaḥ kvāthaḥ kaphe-kaphajvare prayojyaḥ, na tu yaḥ kaśchitkaṭukadravyakaṣāyaḥ, sarvasya jvaraghnatvānupapatteḥ| yasmāddravyaprabhāvādviśiṣṭameva kaṭurasādhiṣṭhitaṃ kimapi yad dravyaṃ tajjavaraghnamiti mantavyam| etadeva tasmāchchāyaṃ granthakṛt "kaphe kaṭuko yojyaḥ" iti jagāda|

Aṣṭāṅgahṛdayasaṃhitā

pittaśleṣmaharatve+api kaṣāyaḥ sa na śasyate||40||

navajvare, malastambhātkaṣāyo viṣamajvaram||41||

kurute+arucihṛllāsahidhmādhmānādikānapi||41||

Āyurvedarasāyana

kaṣāyaṃ jvare niṣedhati-pittaśleṣmaharatve+apīti| kaṣāyaḥ-kaṣāyarasasya kaṣāyaḥ| niṣedhātikrame doṣamāha-malastambhāditi| saṅgrahe tu (ci.a. 1)-"na cyavante na pacyante kaṣāyastambhitā malāḥ| tiryaggatā vimārgā vā varddhayantyapi ca jvaram|| vahvāmakaphavātatvācśūlānāhādikānapi|" iti|

Sarvāṅgasundarā

kaṣāyaḥ-kaṣāyarasādhiṣṭhitadravyajaḥ kaṣāyaḥ, sa pittaśleṣmaharatve+api navajvare,-taruṇajvare, na śasyate| kutaḥ ? ityāha-maletyādi| kaṣāyo hyatra yojito malastambhātkāraṇāt viṣamajvaraṃ-satatādikaṃ, kurute| kaṣāyastambhitā hi malāḥ koṣṭhamapratipannatvāt samyakpākamayāntaḥ sandhistotolīnāḥ kaṣāyapānavihitavegā aśaktatvādviṣamameva jvaraṃ kurvanti| yadi hi teṣāṃ kaṣāyadānena śaktihānirna kṛtā syāt tadā santatameva jvaraṃ kuryuḥ| tasmāt svalpatvāt satatādikaṃ viṣamajvaraṃ kartumeṣāṃ yuktam| nanu, pittaśleṣmaharatvepītyanartham| yataḥ "kaṣāyaḥ pittakaphahā" (hṛ.sū.a.10120) iti pūrvamuktam| astyevaitat| arthaviśeṣajñāpanārthaṃ tu punaruktam| navajvare-ekadoṣaje sannipātaje vātakaphaje vātapittaje, kevalaṃ kaṣāyo na śasto+api tu pittaśleṣmajvare+api na śastaḥ, tasmāt pittakaphaje+api jvare nāyaṃ yojya ityarthaḥ| tathā, kaṣāyo+ayaṃ yojito na kevalaṃ viṣamajvaraṃ karoti, yāvadarucyādīśca karoti| atrāpi malastambhāditi sambadhyate| tena yadyapyādiśabdenāniyatarupāṇāmanekānāvyādhīnāṃ grahaṇaṃ prāptam, tathā+api malastambhādye vyādhaya utpadyante+arucyādirūpāsteṣāmeveha grahaṇārthamevaṃ sambandhaḥ kṛtaḥ| tathā, viṣamajvarārucihṛllāsahidhmādhmānādikānapītyekavibhaktyaiva nirdeśaḥ kartuṃ vyavacchadya pṛthaṅknirdeśo yaḥ kṛtastenedaṃ dyotyate,-kaṣāyaḥ prayojito+avaśyameva viṣamajvaraṃ kurute, arucyādīn punarnāvaśyaṃ kurute, iti| tadevaṃ kaṣāyo rasaviśeṣo malastambhādeva navajvare niṣidhyate, na tu kalpanāvaśāt| tathā ca muniḥ (ca. ci. a. 31160)- "yaḥ kaṣāyaḥ kaṣāyastu sa varjyastaruṇe jvare| na tu kalpanamuddiśya kaṣāyaḥ pratiṣidhyate||" iti|

Sarvāṅgasundarā

saptāhādanantaramaṣṭame+ahnayauṣadhaṃ-jvaraghnaṃ yathāyogyaṃ ṣṛtādikalpanayā kalpitaṃ, yojyamiti kicidevācāryā āhuḥ| anye tu daśāhādūrdhvamauṣadhaṃ-mustāparpaṭakādikaṃ, yojyamāhuḥ| kecidācāryā laghvannabhuktasya narasyauṣadhaṃ yojyamityāhuḥ| laghvannaśabdena peyādikaṃ bhaṇyate, odanatastasya laṅutvokteḥ| laghvannaṃ bhuktaṃ yenāsau laghvannabhuktaḥ| āhitāgnyāditvānniṣṭhāntasya paranipātaḥ| "paramatamapratiṣiddhamanumatameva" iti sarvametat pramāṇam, avasthāvaśena prayogārhatvāt| āmolbaṇe tu na-āmādhikajvariṇi puruṣe punarauṣadhaṃ jvaraghnaṃ mustāparpaṭakādikaṃ ṣaḍahādūrdhvaṃ saptāhāt daśāhādvā na yojyam| kimiti cet ? āha-

Aṣṭāṅgahṛdayasaṃhitā

saptāhādauṣadhaṃ kecidāhuranye daśāhataḥ||42||

kecillaghvannabhuktasya yojyamāmolbaṇe na tu||42||

Āyurvedarasāyana

uktamauṣadhakālaṃ matāntareṇa nirākurute-saptāhādauṣadhamiti| laghvanna-maṇḍādi, ṣaḍahādanantaraṃ avadhitrayamapyaprayojakam| yāvadāmolbaṇastāvadauṣadhaṃ na yojyam|

Aṣṭāṅgahṛdayasaṃhitā

tīvrajvaraparītasya doṣavegodaye yataḥ||43||

doṣe+athavā+atinicite tandrāstaimityakāriṇi||43||

apacyamānaṃ bhaiṣajyaṃ bhūyo jvalayati jvaram||44||

Āyurvedarasāyana

svasiddhānte yuktimāha-tīvrajvaraparītasyeti| dvividho hyāmolbaṇo jvaraḥ-apakvaḥ pacyamānaśca| tatra prathame+arthe pacyamānasyoktiḥ, apakvasya dvitīye| ubhayorapi prayuktamauṣadhamapacyamānaṃ punarjvaraṃ jvalayati|

Sarvāṅgasundarā

tīvrajvareṇa parītasya jvariṇaḥ puṃso doṣavegodaye doṣasya-āmādyākhyasyolbaṇasya, vego-mustāparpaṭakādinotkleśāt, doṣavegaḥ, tasyodayaḥ-prādurbhāvo, doṣavegodayaḥ| athavā, ulbaṇāmasya vātāderdoṣasya vegodayaḥ, tasmin doṣavegodaye sati| athavā tathaiva doṣe-āmākhye, atinicite-atiśayena sañcayaṃ prāpte, vātādau va doṣa ulbaṇe| ata eva tandrāstaimitye+avaśyaṃ karoti tasmin tandrāstaimityakāriṇi| yato-yasmāt, tadānīmāmacśannapāvakenāpachyamānaṃ bhaiṣajyaṃ-auṣadhaṃ mustāparpaṭakādiśṛtādikalpanākalpitaṃ, tadauṣadhaṃ prayuktaṃ bhūyaḥ-punarapi, jvaraṃ jvalayati-uttejayati na śamayati| tasmādāmolbaṇe jvare na ṣaḍahādūrdhvaṃ nāpi saptāhānna ca daśāhādūrdhvaṃ bhaiṣajyaṃ yojyam| kadā tarhi yojyam ? ityāha-

Aṣṭāṅgahṛdayasaṃhitā

mṛdurjvaro laghurdehaścalitāśca malā yadā||44||

acirajvaritasyāpi bheṣajaṃ yojayettadā||45||

Sarvāṅgasundarā

mṛdurjvaraḥ-upadravamṛdutayā| laghuḥ-paṭuḥ dehaḥ| calitā malāḥ-mūtrapurīṣādayaḥ| mṛdurjvara ityādilakṣaṇāvasthā yadā bhavati tadā+asyāmavasthāyāmacirajvaritasyāpi-anitikrāntaṣaḍahasyāpi, bhaiṣajyaṃ yojyam| apiśabdāt kiṃ punaḥ ṣaḍahe+apyatīte jvaritasyaivaṃlakṣaṇāyāmavasthāyamutpannāyāṃ tadauṣadhaṃ ca na yojyam ? ityevaṃ vyādhyavasthā kālato garīyasītyuktaṃ bhavati| atha tadauṣadhamāha-gh

Āyurvedarasāyana

auṣadhayogyāṃ jvarāvasthāmāha-mṛdujvara iti|

Aṣṭāṅgahṛdayasaṃhitā

mustayā parpaṭaṃ yuktaṃ śuṇṭhyā duḥsparśayā+api vā||45||

pākyaṃ śītakaṣāyaṃ vā pāṭhośīraṃ savālakam||46||

pibettadvcchabhūnimbaguḍūcīmustanāgaram||46||

Sarvāṅgasundarā

mustayā saha parpaṭaṃ yuktamathavā śuṇṭhyā dhanvayāsena yuktaṃ pākyaṃ-śṛtaṃ, śītakaṣāyaṃ-śītakalpanākalpitaṃ, vā kṛtvā pibediti vakṣyamāṇena sambandhaḥ| pāṭhā cośīraṃ ca pāṭhośīraṃ vālakena saha śṛtaṃ śītaṃ vā pibet| svarasakalkaphāṇṭākhyakalpanābhyaḥ śṛtaśītākhyakalpanādvayakalpitasyāsya tathā sāmarthyasya dṛṣṭatvādetatkalpanāyugalamupanyastavān| vā samucchaye bhinnakrame| tadvadityādi| na kevalaṃ mustāparpaṭakaṃ pibet, tathā pāṭhośīraṃ savālakaṃ pibet, yāvadbhūnimbaguḍūcīmustanāgaramapi pibediti|

Aṣṭāṅgahṛdayasaṃhitā

ā raṃ-auṣadhamāha-mustayā parpaṭaṃ yuktimiti| tacca pañcadhā,- mustāparpaṭam, śuṇṭhīparpaṭam, durālabhāparpaṭam, pāṭhāditrayam bhūnimbādicatuṣṭayaṃ ca| tacca pākyaṃ śītakaṣāyaṃ vā kṛtvā pibet| pākyaḥ-kvāthaḥ|

Āyurvedarasāyana

uktānāmauṣadhānāṃ viṣayaṃ vibhāgaṃ phalaṃ cāha-yathāyogamiti| yathāyogaṃ-yo yatra deśe kāle vā labhyaḥ, yatra jvare vā dravyaśaktiparyālocanayā yogyaḥ, sa tatra yojyaḥ, sa tatra yojyaḥ| siddhayoge tu (jvarādhikāre ślo. 82)- "nāgaraṃ devakāṣṭhaṃ ca dhānyakaṃ bṛahtīdvayam| dadyātpācanakaṃ pūrvaṃ jvaritāya jvarāpaham||" iti| saṅgrahe tu (ci.a. 1)-"pāṭhendrayavabhūnimbamustaparpaṭakāmṛtāḥ| jayantyāmamatīsāraṃ jvaraṃ ca samahauṣadhāḥ|| iti|

Aṣṭāṅgahṛdayasaṃhitā

yathāyogamime yojyāḥ kaṣāyā doṣapācanāḥ||47||

jvarārocakatṛṣṇāsyavairasyāpaktināśanāḥ||47||

Sarvāṅgasundarā

ime-pūrvoktā mustāparpaṭakādayaḥ kaṣāyāḥ, yathāyogaṃyogānatikrameṇa, yo yaḥ kaṣāyo yasmin jvare dātuṃ yuktaḥ sa tatra yojya iti yathāyogaṃ yojyāḥ| kiṃkriyā ete syuḥ ? ityāha-doṣapācanāḥ, doṣasya-āmākhyasya pakvaprāyasya, pācanāḥ| tantrāntare coktam-"prayuktaṃ pācayedāmaṃ yatatpācana mucyate| pittādijinnirāmasya yatsyāttacamanaṃ matam||" iti| atra mustāparpaṭasya pūrvamupanyāso jvaranāśanebhyo+anyebhyo+asya mustāparpaṭasya prādhānyapradarśanārthaḥ| tathā cācāryo+agnyāṇāṃ madhye "mustāparpaṭaka jvare" (hṛ. u. a. 40/48) iti nirdekṣyate| tasmānmustāparpaṭasyaiva jvaranāśane jyāyastvamityavehi, vyādhipratipakṣatvāt|

Aṣṭāṅgahṛdayasaṃhitā

kaliṅgakāḥ paṭolasya patraṃ kaṭukarohiṇī||48||

paṭolaṃ sārivā mustā pāṭhā kaṭukarohiṇī||49||

paṭolanimbatriphalāmṛdvīkāmustavatsakāḥ||49||

kirātatiktamamṛtā candanaṃ viśvabheṣajam||50||

dhātrīmustāmṛtākṣaudramardhaślokasamāpanāṇ||50||

pañcate santatādīnāṃ pañcānāṃ śamanā matāḥ||51||

Sarvāṅgasundarā

kaliṅgakādayo+ardhaśokaiḥ samāpanaṃ yeṣāṃ te+ardhaślokasamāpanāḥ pañcaite pañcānāṃ santatādīnāṃ yathāsaṅkhyaṃ śamanā matāḥ munīnāmiti śeṣaḥ|

Aṣṭāṅgahṛdayasaṃhitā

durālabhāmṛtāmustānāgaraṃ vātaje jvare||51||

athavā pippalīmūlaguḍūcīviśvabheṣajam||52||

kanīyaḥ pañcamūlaṃ ca-----------------||52||

Sarvāṅgasundarā

durālabhādi pācanaṃ vātaje jvare, athavā pippalyādikaṃ vātaje jvare, kanīyo-bṛhatyādikaṃ, pañcamūlaṃ ca vātaje jvare, iti yojyam|

Sarvāṅgasundarā

sāmānyapācanānyuktvā viśeṣapācanāni kathayati| tatra vātajvarasyāha-durālabhāmṛtāmustānāgaramiti| durālabhādicatuṣkaḥ pippalīmūlādyaṣṭako vā|

Aṣṭāṅgahṛdayasaṃhitā

-------------------pitte śakrayavāghanam||52||

kaṭukā ceti sakṣaudraṃ mustāparpaṭakaṃ tathā||53||

sadhanvayāsabhūnimbaṃ---------------------||53||

Sarvāṅgasundarā

pitte-pittajejvare, śakrayavādayaḥ samākṣikā matāḥ| pittaje+api mustāparpaṭakaṃ dhanvayāsakirātatiktābhyāṃ sahita hitam|

Āyurvedarasāyana

pittajvarasyāha-pitte śakrayavāghanamiti| indrayavāditriko mustādicatuṣko vā|

Aṣṭāṅgahṛdayasaṃhitā

------------------vatsakādyo gaṇaḥ kaphe||53||

athavā vṛṣagāṅgeyīśṛṅgaberadurālabhāḥ||54||

Sarvāṅgasundarā

"vatsakamūrvībhārṅgī" (hṛ. sū. a. 15/33) ityādiḥ kaphe mataḥ| athavā vṛṣādiḥ| gāṅgeyī-mustā|

Āyurvedarasāyana

kaphajvarasyāha-vatsakādyo gaṇa iti| "vatsakamūrvābhārṅgī" ityādigaṇaḥ, vṛṣādicatuṣko vā| gāṅgeyīmustā| śṛṅgaberaṃ-śuṇṭhī|

Aṣṭāṅgahṛdayasaṃhitā

rugvibandhānilaśleṣmayukte dīpanapācanam||54||

abhayāpippalīmūlaśamyākakaṭukāghanam||55||

Sarvāṅgasundarā

rugvibandhādiyukte jvare+abhayādighanāvasānaṃ dīpanapācanam|

Sarvāṅgasundarā

saśūlavibandhasya kaphavātajvarasyāha-rugvibandhānilaśleṣmayukta iti| siddhayoge tu (jvarādhikāre ślo. 88)- "bilvādipañcamūlāmbu pācanaṃ vātaje jvare|| kaliṅgaṃ kaṭphalaṃ mustaṃ pāṭhā tiktakarohiṇī| pakvaṃ saśarkaraṃ pītaṃ pācanaṃ paittike jvare|| mātuliṅgaśiphāviśvakāyasthāgranthikodbhavam| kaphajvareśu sakṣāraṃ pācanaṃ vā kaṇādikam|| samsṛṣṭadoṣeṣu hitaṃ saṃsṛṣṭamatha saṃsṛṣṭamatha pācanam|" iti| atha śamanāni| tatra saṅgrahe (ci.a. 1)-"saguḍāḥ sārivādrākṣāśatāhvākaṇareṇukāḥ| kāśmaryasārivādrākṣātrāyamāṇāmṛtāguḍāḥ|| śatapuṣpāvacākuṣṭhadevadāruhareṇukāḥ| śarkarāmadhusaṃyuktāḥ samāṃsīmustadhānyakāḥ|| kṛṣṇāpunarnavādrākṣāśatāhvāguḍasārivāḥ| śāliparṇībalādrākṣāsārivācchinnasambhavāḥ|| āragvadho balā rāsnā kāśmaryaṃ madhukaṃ guḍaḥ| śatāvarīchinnaruhāsvaraso vā guḍānvitaḥ|| sakṛṣṇajīrakasitānāgaraścāmṛtārasaḥ| vātajvaraṃ jayatyāśu kevalo vā+amṛtārasaḥ|| bhārgīsaralagāṅgeyīdārukuṣṭhailavālukam| koṣṇaṃ guḍaghṛtopetaṃ pibedvā vātajejvare||' iti| siddhayoge tu (jvarādhikāre ślo.89)- "kirātābdāmṛtodīcyabṛhatīdvayagokṣuraiḥ| sasthirākalaśīviśvaiḥ kvātho vātajvarāpahaḥ||" iti| vaṅgasene tu (jvarādhikāre ślo. 227)-"pañcamūlībalārāsnākulatthaiḥ saha pauṣkaraiḥ| parvabhedaṃ śiraḥkampaṃ nihanti pavanajvaram|| darbhaṃ balāṃ gokṣurakaṃ pācayetpādaśeṣitam| śarkarāghṛtasaṃyuktaṃ pibedvātajvarāpaham||" iti| iti vātajvaraḥ| atha pittajvaraḥ| tatra saṅgrahe (ci.a. 1)-"paṭolādiguḍūcyādī sūtroktau pittaje jvare| añjanādiḥ sakāśmaryaḥ sārivādiḥ saśakaraḥ|| sitāmadhukakāśmaryaśītośīraparūṣakam| guḍūcīsāritraḥrodhrakamalotpalaśakarāḥ| drākṣābhayātiktaghanaśamyākaphalapapaṭam| śyāmāparpaṭaduḥsparśātiktātikta bṛṣāsitāḥ|| śyāmā-priyaṅguḥ| śarkarātiktakaṭukātrāyamāṇābibhīrakam| guḍūcyāmalakairyuktaḥ kevalo vā+api parpaṭaḥ|| kaṣāyo vā himastiktadrākṣāmadhukanimbajaḥ| pittajvaraghnītiktā vā ślakṣṇapiṣṭā saśarkarā||" iti| vaṅgasene tu (jvarādhikāre ślo. 241)-"paṭolayavadhānyākamadhukaṃ madhusaṃyutam| hanti pittajvara dāhaṃ tṛṣṇāṃ cātipramāthinīm|| drākṣāragvadhayoścāpi kāśmaryasyāthavā jalam| paṭolābhayaniṣkvātho madhunā madhurīkṛtaḥ| tīvrapittajvarāmardī pānāttṛṭdāhanāśanaḥ|| ekaḥ parpaṭakaḥ śreṣṭhaḥ pittajvaradhināśanaḥ kiṃ punaryadi yujyeta candanodīcyanāgaraiḥ|| guḍūcīmustadhānyākamadhuka kaṭurohiṇī| tṛṣṇāśūlārucicchardipittajvaraharo gaṇaḥ| kirātāmṛtadhānyābdacandanośīraparpaṭaiḥ| sapadmakaiḥ kṛtaḥ kvātho hanti pittabhavaṃ jvaram| dāhahṛllāsamarucimutkleśavamathuklamān|| sasito niśi paryuṣitaḥ prātardhānyākataṇḍulakvāthaḥ| pītaḥ śamayatyacirādantardāhaṃ jvaraṃ ghoram|| candanaṃ madhukaṃ drākṣā kaṭukā sadurālabhā| candanādigaṇaḥ prokto hanyāddāhajvarārucīḥ|| mudgānāmañjalīcūrṇaṃ yaṣṭīmadhukamādhitam| pākyaṃ śītakaṣāyaṃ vā pibetpittajvarāpaham|| hnīberaṃ mustakaṃ dhānyaṃ candanaṃ yaṣṭikā+amṛtā| vṛṣośīrayutaḥ kvāthaḥ śarkarāmadhusaṃyutaḥ| raktapitta jayatyugraṃ tṛṣṇādāhajvarāpahaḥ|| bhūnimbātiviṣārodhraṃ mustakendrayavāmṛtam| vāsaka nāgaraṃ bilvaṃ kaṣāyo mākṣikānvitaḥ| saśvāsakāsaviḍbhedaraktapittajvarāpahaḥ|| pathyātailaghrutakṣaudraileho dāhajvarāpahaḥ| kāsāsṛkpittavīsarpaśvāsān hanti vamīrapi||" iti| iti pittajvaraḥ| atha kaphajvaraḥ| tatra saṅgrahe (ci. a. 1)-"kaphaje+ativiṣośīrapaṭolamaricakṣapāḥ| samūrvendrayavadvīpikuṣṭhanimbavacāguḍāḥ|| kṣapā-haridrā| saptacchadāmṛtānimbasphūrjātaṃ mākṣikānvitam| spūrjātaḥ-tindukaḥ| niśā trikaṭukaṃ tiktā nāgapuṣpaṃ kaliṅgakāḥ|| sārivātiviṣākuṣṭhaduḥsparśāmustaguggulu| parūṣa triphalā tiktā bījaṃ vṛkṣakajaṃ ghanaḥ|| nāgaratriphalāmustāmūrvāpāṭhāḥ samākṣikāḥ|" iti| vaṅgasene tu (jvarādhikāre ślo. 264)- "triphalātrivṛtāmustaṃ kaṭukaṃ sakaliṅgakam| paṭolāragvadha caiva rohiṇī citrakaṃ samam| kvāthaḥ kṣaudrayutaḥ śleṣmajvarakāsagalāmaye|| nimbaviśvāmṛtābhīruśaṭhībhūnimbapauṣkaram| pippalī bṛhatī ceti kvātho hanti kaphajvaram|| triphalāpaṭolavāsāchinnaruhātiktarohiṇīṣaḍgranthā| madhunā śleṣmasamutthe daśamūlīvāsakrasya vā kvāthaḥ|| āmalakyabhayā kṛṣṇā citrakaścetyayaṃ gaṇaḥ| sarvajvarakaphātaṅke bhedī dīpanapācanaḥ|| sindhuvāradalakvāthaṃ kaṇāḍhyaṃ kaphaje jvare| jaṅghayośca bale kṣīṇe karṇe ca pihite pibet|| kaṭphalaṃ puṣkaraṃ kṛṣṇā śṛṅgī ca madhunā saha| kāsaśvāsajvaraharaḥ śreṣṭho lehaḥ kaphāntakṛt|| kaphajvarārtastriphalāṃ pippalīṃ ca samākṣikām| kāse śvāse ca madhunā sarpiṣā ca sukhī bhavet|| kaṭphalaṃ puṣkaraṃ śṛṅgī mustakaṃ kaṭukaṃ śaṭhī| samastānyekaśo vā+api ślakṣṇacurṇāni kārayet|| sārdrakasvarasakṣādraṃ lihyātkaphavināśanam| śūlānilārucicchardikāsaśvāsakṣayāpaham|| kṣaudropakulyāsaṃyogaḥ kāsaśvāsajvarāpahaḥ| plīhānaṃ hanti hikkāṃ ca bālānāṃ ca praśasyate|" iti| iti kaphajvaraḥ| atha saṃsargajāḥ| tatra saṅgrahe (ci.a. 1)- saṃsargasannipāteṣu miśrānetānvikalpayet|" iti|

Āyurvedarasāyana

vātapittajvare śamanamāha-drākṣāmadhūketi| mṛṇālaṃ-bisam| cūrṇapalopetamuṣṇodakacatuṣpalaṃ śītaṃ vastrapūtaṃ-phāṇṭaḥ| himaḥ-śītakaṣāyaḥ| madhusitālājānāṃ mithaḥ samānāṃ peyatvānupaṅātena prakṣepaḥ|

Aṣṭāṅgahṛdayasaṃhitā

drākṣāmadhūkamadhukatodhrākāśmaryasārivāḥ||55||

mustāmalakahrīberapadmakesarapadmakam||56||

mṛṇālacandanośīranīlotpalaparūṣakam||56||

phāṇṭo himo vā drākṣādirjātīkusumavāsitaḥ||57||

yukto madhusitālājairjayatyanilapittajam||57||

jvaraṃ madātyayaṃ chardiṃ mūrcchāṃ dāhaṃ śramaṃ bhramam||58||

ūrdhvagaṃ raktapittaṃ ca pipāsāṃ kāmalāmapi||58||

Sarvāṅgasundarā

drākṣādirayaṃ gaṇaḥ phāṇṭaḥ-"sadyo+abhiṣutapūtaḥ" (hṛ. ka. a. 6/11) ityevaṃlakṣaṇaḥ, tathā himaḥ-śīto vā, "rātriṃdrave sthitaḥ" (hṛ. ka. a. 6/10) ityevaṃlakṣaṇaḥ| tathā jātīkusumaiḥ sugandhīkṛto madhusitālājairyukto vātapittajaṃ jvaraṃ jayati, madātyayādiṃśca|

Aṣṭāṅgahṛdayasaṃhitā

pācayetkaṭukāṃ piṣṭvā karpare+abhinave śucau||59||

niṣpīḍito ṅṛtayutastadgaso jvaradāhajit||59||

Sarvāṅgasundarā

kaṭukāṃ pānīyena piṣṭvā karpare-mṛdbhṛṣṭakhaṇḍe, abhinave tathā śucau pācayet| tasyā raso niṣpīḍitaḥ sarpiryukto jvaradāhau jayati|

Āyurvedarasāyana

śamanāntaramāha-pācayetkaṭukāmiti| pāko+atra puṭakāvidhinā| saṅgrahe tu (ci.a. 1)-"gokaṇṭakabalādarbhāḥ sasitā vātapittaje| drākṣāmalakabhūnimbāḥ saguḍūcīśaṭhīguḍāḥ|| trāyāntīsārivādrākṣākāśmaryacśinnajāguḍāḥ| drākṣāmasūratrāyantīguḍūcīsārivābalāḥ||" iti| siddhayoge tu (jvarādhikāre ślo.116)-"triphalāśālmalīrāsnārājavṛkṣāṭārūṣakaiḥ| śṛtamambu harettūrṇaṃ vātapittodbhavaṃ jvaram|| [viśvāmṛtābdabhūnimbaiḥ pañcamūlīsamanvitaiḥ| kṛtaḥ kaṣāyo hantyāśu vātapittodbhavaṃ jvaram||] pañcamūlīhṛsvā| nidigdhikāmṛtārāsnātrāyamāṇābalānvitaiḥ| masūravidalaiḥ kvātho vātapittajvaraṃ jayet|| vidalāḥ-yantradalanajā avayavāḥ| guḍūcī parpaṭaṃ mustaṃ kirātaṃ viśvabheṣajam| vātapittajvare deyaṃ pañcabhadramidaṃ śubham||" iti| vaṅgasene tu (jvarādhikāre ślo. 292)- "balābhārgyamṛtairaṇḍacandanośīraparpaṭaiḥ| upakulyābdahrīberaiḥ kaṣāyaṃ ca pibettataḥ| parvabhedaṃ śiraḥkampaṃ vātapittajvaraṃ jayet|| nīlotpalamuśīraṃ ca balā padmakameva ca| kāśmarī madhukaṃ drākṣā madhūkāni parūṣakam| peyaḥ śītakaṣāyo+ayaṃ vātapittajvarāpahaḥ|| āragvadhaphalaṃ mustaṃ yaṣṭīmadhukameva ca| uśīramabhayā caiva haridrādārusāhvayā|| paṭolaṃ picumandaśca tathā kaṭukarohiṇī|eṣa siddhaḥ kaṣāyaḥ syādvātapittabhave jvare iti| iti vātapittajvaraḥ |

Aṣṭāṅgahṛdayasaṃhitā

kaphavāte vacātiktāpāṭhāragvadhavatsakāḥ||60||

pippalīcūrṇayukto vā kvāthaścśinnodbhavodbhavaḥ||60||

Sarvāṅgasundarā

vātaśleṣmaṇi kaṣāyakalpanayā kalpitā vacādayo matāḥ| athavā, guḍūcīsambhavaḥ kvāthaḥ pippalīcūrṇayuto mataḥ|

Āyurvedarasāyana

atha vātakaphajvaraḥ| tatra śamanamāha-kaphavāta iti| śamanāntaramāha-pippalīcūrṇayukto veti|

Aṣṭāṅgahṛdayasaṃhitā

vyāghrīśuṇṭhyamṛtākvāthaḥ pippalīcūrṇasaṃyutaḥ||61||

vātaśleṣmajvaraśvāsakāsapīnasaśūlajit||61||

pathyākustumbarīmustāśuṇṭhīkaṭtṛṇaparpaṭam||62||

sakaṭphalavacābhārṅgīdevāhvaṃ madhuhiṅgumat||62||

kaphavātajvaraṣṭhīvakukṣihṛtpārśvavedanāḥ||63||

kaṇṭhāmayāsyaśvayathukāsaśvāsānniyacśati||63||

Sarvāṅgasundarā

vyāghryādikvāthaḥ kaṇācūrṇasaṃyukto vātaśleṣmajvarādijit| sa0-pathyādi pācanaṃ siddhacūrṇaṃ madhuhiṅgubhyāṃ saṃyutaṃ kaphavātajvarādīn parākaroti|

Āyurvedarasāyana

śamanāntaramāha-vyāghrīśuṇṭhyamṛtākvātha iti| ā0 ra0-śamanāntaramāha-pathyākustumbarīti| siddhayoge (jvarādhikāre ślo. 134)- "pippalīpippalīmūlacavyacitrakanāgaraiḥ| dīpanīyaḥ smṛto vargaḥ kaphānilagadāpahaḥ|| pippalībhiḥ śṛtaṃ toyamanabhiṣyandi dīpanam| vātaśleṣmavikāraghnaṃ plīhaghnaṃ jvaranāśanam|| mustaparpaṭaduḥsparśāguḍūcīviśvajaṃ jalam| kaphavātārucicśardidāhaśophajvarāpaham|| daśamūlīrasaḥ peyaḥ kaṇāyuktaḥ kaphānile| avipāke+atinidrāyāṃ pārśvarukśvāsakāsake||" iti| vaṅgasene tu (jvarādhikāre ślo. 335)-"sabhūnimbāmṛtādāru kaṭphalaṃ kaṭukā vacā| kaṣāyaṃ pāyayedāśu vātaśleṣmajvarāpaham| parvabhedaśira śūlakāsārocakapīḍitam|| tṛṣṇānvite vātakaphajvarārte saśvāsakāsāruciviḍvibandhe| hitaṃ jalaṃ pācanadīpanaṃ ca paṭolaśuṇṭhīyavapippalīnām||" iti| iti vātakāphajvaraḥ|

Aṣṭāṅgahṛdayasaṃhitā

āragvadhādiḥ sakṣaudgaḥ kaphapittajvaraṃ jayet||64||

tathā tiktāvṛṣośīratrāyantītriphalāmṛtāḥ||64||

paṭolātiviṣānimbamūrvādhanvayavāsakāḥ||65||

Sarvāṅgasundarā

"āragvadhendrayavādibhiḥ" (hṛ. sū. a. 15/17) mākṣikasahitaḥ kaphapittajvaraṃ jayati| tathā tiktādayaḥ kaphapittajvaraṃ ṅnanti|

Āyurvedarasāyana

atha pittakaphajvaraḥ| tatra śamanamāha-āragvadhādiriti| śamanāntaramāha-tatheti| saṅgrahe tu (ci.a. 1)- "vṛṣapuṣpacśadarasaḥ śarkarāmākṣikānvitaḥ| pittaśleṣmajvaraṃ hanti sāsṛk pittaṃ sakāmalam|| anantāviśvabhaiṣajyakaṭukātoyatoyadāḥ| jvaratṛṭbhramasammohadhūmakāmlakanāśanāḥ||" iti| anantā-durālabhā| siddhayoge tu (jvarādhikāre ślo. 122)-"kaṇṭakāryamṛtābhārgīnāgarendrayavāsakam| bhūnimbaṃ candanaṃ mustaṃ paṭolaṃ kaṭurohiṇī|| kaṣāyaṃ pāyayedenaṃ pittaśleṣmajvarāpaham| dāhatṛṣṇārucicśardikāsahṛtpārśvaśūlanut|| [guḍūcīnimbadhānyākaṃ padmakaṃ candanānvitam|] eṣa sarvajvarān hanti guḍūcyādistu dīpanaḥ| hṛllāsārocakacśardipipāsādāhanāśanaḥ|| saśarkarāmakṣamātrāṃ kaṭukāmuṣṇavāriṇā| pītvā jvaraṃ jayejjantuḥ kaphapittasamudbhavam|| paṭolaṃ picumandaṃ ca triphalā madhukaṃ valā| sādhito+ayaṃ kaṣāyaḥ syātpittaśleṣmabhave jvare|| dīpanaṃ kaphavicśedi pittavātānulomanam| jvaraghnaṃ pācanaṃ bhedi śṛtaṃ dhānyapaṭolayoḥ||" iti| iti pittakaphajvaraḥ|

Aṣṭāṅgahṛdayasaṃhitā

sannipātajvare vyāghrīdevadāruniśāṅanam||65||

paṭolapatranimbatvaktriphalākaṭukāyutam||66||

Sarvāṅgasundarā

sannipātajvare vyāghryādikaṭukāntaṃ pācanam|

Āyurvedarasāyana

atha sannipātajvaraḥ| tatra śamanamāha-sannipātajvara iti|

Sarvāṅgasundarā

śamanāntaramāha-nāgaramiti| saṅgrahe tu (ci.a.1)-"mustā parpaṭakaṃ pathyā mṛdvīkā kaṭurohiṇī| trāyantīkaṇatanmūladrākṣāpathyāmadhūlikāḥ|| madhūlikā-jalajayaṣṭīmadhuḥ| triphalośīraṣaḍgranthāyaṣṭīmadhuganābalāḥ||" iti| siddhayoge tu (jvarā. ślo. 166)-"pañcamūlī kirātādirgaṇo yojyastridoṣaje| pittotkaṭe ca madhunā kaṇayā vā kaphotkaṭe|| vātapittajvarokto+ayaṃ navāṅgaḥ| ubhayaṃ daśamūlaṃ tu sannipātajvarāpaham| kāse śvāse ca tandrāyāṃ pārśvaśūle ca śasyate| pippalīcūrṇasaṃyuktaṃ kaṇṭhahṛdgrahanāśanam|| ubhayaṃ-dvipañcamūlātmakam| cirajvare vātakapholbaṇe vā tridoṣaje vā daśamūlamiśraḥ| kirāratiktādigaṇaḥ prayojyaḥ śuddhārthine vā trivṛtāvimiśraḥ|| ādiśabdāt guḍūcīmustāśuṇṭhyaḥ| daśamūlamiśrasyaiva trivṛtāmiśravam| daśamūlī śaṭhī śṛṅgī pauṣkaraṃ sadurālabham| bhārgī kuṭajabījaṃ ca paṭolaṃ kaṭurohiṇī|| aṣṭādaśāṅga ityeṣa sannipātajvarāpahaḥ| kāsahṛdgrahapārśvārtiśvāsahikkāvamīharaḥ|| bhūnimbadārudaśamūlamahauṣadhābdatiktendrabījadhanikebhakaṇākaṣāyaḥ| tandrāpralāpakasanārucidāhamohaśvāsādiyuktamakhilaṃ jvaramāśu hanti|| muktāparpaṭakośīradevadārumahauṣadham| triphalā dhanvayāsaśca nīlī kampillakaṃ trivṛt|| kirātatiktakaṃ pāṭhā balā kaṭukarohiṇī| madhukaṃ pippalīmūlaṃ mustādyo gaṇa ucyate|| aṣṭādaśāṅgamuditametadvā sannipātanut| pittottare sannipāte hitaṃ coktaṃ manīṣibhiḥ| manyāstambha uroghāta uraḥpārśvaśirograhe|| bṛhattyau pauṣkaraṃ bhārgī śaṭhī śṛṅgī durālabhā| vatsakasya ca bījāni paṭolaṃ kaṭurohiṇī| bṛhatyādirgaṇaḥ proktaḥ sannipātajvarāpahaḥ| kāsādiṣu ca sarveṣu hitaḥ sopadraveṣu ca|| śaṭhī puṣkaramūlaṃ ca vyāghrī śṛṅgī durālabhā| guḍūcī nāgaraṃ pāṭhā kirātaṃ kaṭurohiṇī|| eṣa śaṭhyādiko vargaḥ sannipātajvarāpahaḥ| kāsahṛdgrahapārśvārtiśvāse tandryāṃ ca śasyate||" iti| vaṅgasene tu (jvarā. ślo. 443)- "daśamūlasya nikvāthaḥ kaṭphalādirajoyutaḥ| tulyārdrakarasaḥ pīto mṛtyukalpaṃ jvaraṃ jayet|| daśamūlīkaṣāyaṃ tu sapauṣkarakaṇānvitam| sannipātajvare deyaṃ śvāsakāsatṛṣānvite|| amṛtādaśamūlābhyāṃ sādhitaṃ vidhivajjalam| sannipātajvaraṃ hanyāntrayodaśavidhaṃ nṛṇām|| viśvaśaṭhīdaśamūlīchinnāpāṭhebhapippalīndrayavāḥ| sakirātatiktavāsāḥ śamayanti hṛtaujasaṃ sadyaḥ|| tryūṣaṇadaśamūlaśaṭhībhārgīchinnodbhavākvāthaḥ| pītaḥ śamayati sahasā jvaramugraṃ sannipātākhyam|| dvipañcamūlīṣaḍgranthāviśvagṛdhranakhīdvayāt| gṛdhranakhīdvayaṃ-kanthārikādvayam| kaphavātaharaḥ kvāthaḥ sannipātaharaḥ paraḥ|| siṃhāsyaparpaṭāriṣṭaṃ yaṣṭīdhānyākanāgaram| dārugragandhendrayavāḥ śvadaṃṣṭrā granthikaṃ tathā|| eṣāṃ kaṣāyamāhṛtya sannipātajvarī pibet| śvāsātisārakāsaghnaṃ śūlāruciharaṃ param|| kaṭphalaṃ triphalā dāru candanaṃ saparūṣakam| kaṭukāpadmakośīraṃ vipacetkārṣikaṃ jalam|| tatsannipātadāhaghnaṃ pītamātreyapūjitam| dīrghākālaprayuktānāṃ jvariṇāmamṛtopamam|| vyoṣābdatriphalāriṣṭapaṭolītiktavatsakaiḥ| sabhūnimbāmṛtāpāṭhaistridoṣajvarajijjalam|| tilvakaṃ trivṛtā dantī samulaṃ caturaṅgulam| pakvaṃ kaṣāyaṃ visrāvya nīlinīcūrṇamiśritam| sasarpiṣkaṃ pibettūrṇam sannipāte virecanam|| (ślo. 392)-vardhanairvā+api hīnasya hāpanairucchritasya vā| kaphasthānānupūrvyā sannipātajvare kriyā|| hīnasya vardhanāddhānirvṛddhayoriti niścayaḥ| hāpanādativruddhasya hīnayorvṛddhisambhavaḥ|| tataḥ samatvaṃ doṣāṇāmuraḥ sthānaṃ kaphasya tu| tatrasthānāṃ kriyā tadvaditi jvaravinirjayaḥ|| yathādoṣocchrayaṃ caiva jvarān śeṣānupakramet| nirharetpittamevādau jvareṣu samavāyiṣu| durnivārataraṃ taddhi jvarārteṣu viśeṣataḥ|| sannipāte kṣudhārtaṃ yo bhojayetpiśitaudanam| sa kathaṃ bhiṣagākhyātiṃ labhenmūḍho narādhamaḥ|| sannipāte tu dāhārtaṃ yaḥ siñcicchītavāriṇā| āturaḥ sa kathaṃ jīvedbhiṣagvā sa kathaṃ bhavet|| sannipāte ca kampantaṃ vilapantaṃ ca yo ghṛtam| pāyayedbhojayedvā+api tau ca syātāmu(tāṃ śu)bhau katham|| sannipātena tṛṣyantaṃ pārśvaruktāluśoṣiṇam| yaḥ pāyayejjalaṃ śītaṃ sa mṛtyurnaravigrahaḥ|| samudrataraṇaṃ hyetadvadanti bhiṣagīśvarāḥ| mṛtyunā saha yoddhavyaṃ sannipātaṃ cikitsitā|| sannipātārṇave magnaṃ yo+abhyuddharati mānavam|| kastena na kṛto dharmaḥ kāṃ ca pūjāṃ na so+arhati|| śleṣmanigrahamevādau kuryāvdyādhau tridoṣaje| niraste śleṣmaṇi hyasya srotaḥsūddhāṭiteṣu ca| lāghavaṃ jāyate sadyastṛṣṇā caivopaśāmyati|| laṅganaṃ vālukāsvedo nasyaṃ niṣṭhīvanaṃ tathā| avaleho+añjanaṃ caiva prāk prayojyaṃ tridoṣaje|| surasārjakaniryāsaḥ samadhuvyoṣasaindhavaḥ| mahāśleṣmānilodrekasaṃjñānāśavimokṣaṇaḥ||" [iti| siddhayoge tu (jva. ślo. 153) ]-"madhūkasārasindhūtthavacoṣaṇakaṇāḥ samāḥ| ślakṣṇaṃ piṣṭvā+ambhasā nasyaṃ kuryātsaṃjñāprabodhanam|| (ślo. 151)-mātuliṅgārdrakarasaṃ koṣṇaṃ trilvaṇānvitam| anyadvā siddhivihitaṃ nasyaṃ tīkṣṇaṃ prayojayet|| tena prabhidyate śleṣmā prabhinnaśca prasicyate| śirohṛdayakaṇṭhāsyapārśvaruk copaśāmyati|| (ślo. 147)-ārdrakasvarasopetaṃ saindhavaṃ kaṭukatrayam| ākaṇṭhaṃ dhārayedāsye niṣṭhīvecca punaḥpunaḥ|| tenāsya hṛdaye śleṣmā manyāpārśvaśirogalāt| līno+apyākṛṣyate śuṣko lāghavaṃ cāsya jāyate|| parvabhedo jvaro mūrcchā nidrākāsagalāmayāḥ| mūkhākṣigauravaṃ jāḍyamutkleśaścopaśāmyati|| sakṛddvitricatuḥ kuryāddṛṣṭvā doṣabalābalam| etaddhi paramaṃ prāhurbheṣajaṃ sannipātinām|| svinnamāmalakaṃ piṣṭvā drākṣābhiḥ saha saṃsṛjet| viśvabheṣajasaṃyuktaṃ madhunā saha lehayet|| tenāsya śāmyate mūrcchā kāsaḥ śvāsastathaiva ca|| kaṭphalaṃ pauṣkaraṃ śṛṅgī vyoṣaṃ yāsaśca kāravī| ślakṣṇacūrṇīkṛtaṃ caitanmadhunā saha lehayet|| eṣā+avalehikā hanti sannipātaṃ sudāruṇam| hikkāṃ śvāsaṃ ca kāsaṃ ca kaṇṭharodhaṃ niyacchati| etadyojyaṃ kaphodreke cūrṇamārdrakajai rasaiḥ|| sarveṣu sannipāteṣu na kṣaudramavacārayet| śītopacāri kṣaudraṃ syārcchitaṃ cātra virudhyate|| kriyābhistulyarūpābhiḥ kriyāsaṅkaryamiṣyate| bhinnarūpatayā tāstu na tu kurvanti dūṣaṇam|| (ślo. 154)-śirīṣabījagomūtrakṛṣṇāmaricasaindhavaiḥ| añjanaṃ syātprabodhāya sarasonaśilāvacaiḥ|| yadā tulyānilakaphau tāluklomagalāśritau| kuryāttāvadhikaṃ śoṣaṃ jihvāyāḥ kharatāṃ tathā|| tathā tāṃ sphuṭitāṃ jihvāṃ saṃśuṣkāṃ madhupiṣṭayā| drākṣayā saghṛtaṃ cāsya lepayetsannipātinaḥ|| svedodgame bhṛṣṭakulittha cūrṇanipātanaṃ śastamiti bruvanti|" iti| vaṅgasene tu (jva.ślo. 503)-"durge+ambhasi yathā majjadbhājanaṃ tvarayā budhaḥ| gṛhṇīyāttalamaprāptaṃ tathā+abhinyāsapīḍitam|| kāravīpuṣkarairaṇḍatrāyantīnāgarāmṛtāḥ| daśamūlīśaṭhīśṛṅgīvāsābhārgīpunarnavāḥ|| tulyā mūtreṇa niṣkvāthya pītāḥ srotoviśodhanāḥ| abhinyāsajvarāyāsamāśu ghnanti samuddhatam|| mātuluṅgāśmabhidbilvavyāghrīpāṭhorubūkajaḥ| kvātho lavaṇamūtrādyo+abhinyāsānāhaśūlanut|| vyāghrīdurālabhābhārgīśaṭhīśṛṅgi sapauṣkaram| pakvāmbu śleṣmahṛtpeyamabhinyāsapraśāntaye|| bhārgī puṣkaramūlaṃ ca rāsnā bilvaṃ samustakam| nāgaraṃ daśamūlaṃ ca pippalyāsu ca sādhitam| hiṅgvārdrakarasopetaṃ pippalīcūrṇasaṃyutam|| sannipātajvaraṃ ghoramabhinyāsaṃ ca dāruṇam| hṛtpārśvaśūlamānāhaṃ sadyaḥpītaṃ niyacchati|| bījapūrakabilbāśmabhedakaṃ bṛhatīdvayam| sakeśīkaṃ

Aṣṭāṅgahṛdayasaṃhitā

tathairaṇḍaṃ jale cāṣṭaguṇe śṛtam|| pakvagomūtrasaṃyuktaṃ biḍasauvarcalānvitam| hṛdbastiśūle sānāhe+apyabhinyāsajvare hitam|| dantīṃ dravantīṃ bṛhatīṃ sairaṇḍaṃ [ bījapūrakam| śyāmāṃ vyāghrīṃ ca niṣkvāthyābhinyāse bahuvarcasi|| siṃhī vyāghryamṛtā drākṣā ajājī sakaṭutrikam| śṛṅgīviḍaṅga ca samaṃ paktvā visrāvya sādhayet|| ghṛtāktaistaṇḍulairbhṛṣṭaiḥ peyāmuṣṇāṃ jvarī pibet| hikkī śvāsī ca kāsī ca tathā+abhinyāsapīḍitaḥ| vibaddhavātaviṇmūtre pānamasya prayojayet|| bṛhatī pauṣkaraṃ bhārgī śaṭhī śṛṅgī durālabhā| paktvā pānaṃ praśaṃsanti śleṣmā tenāsya śāmyati|| trivṛddhiśālātriphalākaṭukāragvadhaiḥ kṛtaḥ| sakṣāro bhedanaḥ kvāthaḥ peyaḥ sarvajvarāpahaḥ|| tiktā+abhayā trivṛttīrṇā trāyantī rājavṛkṣakaḥ| kṣārāḍhyaḥ saindhavopetaḥ kvātho bhedī jvarāpahaḥ|| śirīṣabījaṃ maricaṃ bastamūtreṇa tatsamam| añjanaṃ tadabhinyāse saṃjñābodhanamiṣyate|| mātuluṅgarasaṃ tasya hiṅguśuṇṭhīyutaṃ mukhe| dadyātprabodhanaṃ tīkṣṇaṃ kaṭutiktopasaṃhitam|| tvagelāpatrasuṣavībṛhatīkaṇṭakārikāḥ| marīcaṃ pippalī bilvaṃ ciribilvaṃ sacitrakam|| karañjabījaṃ mañjiṣṭhā trāyantī viśvabheṣajam| galaprabodhanaṃ śreṣṭhamabhinyāsajvarāpaham|| karañjavahnimañjiṣṭhātrāyantīviśvakūlakam| kūlakaṃ-paṭolam| bṛhatyau suṣavī vyoṣaṃ kvāthaḥ syādgalaśodhanaḥ|| ityabhinyasa uddiṣṭaḥ sarūpaḥ sacikitsitaḥ| cikitsite kṛte+apyevaṃ [yasya saṃjñā na jāyate| lalāṭe pādayorvā+api ] tasya dāhaḥ praśasyate|| (ślo. 490)-jyotiṣmatyāstathā tailaṃ mūlaṃ piṇḍālukasya ca| tandrīvināśanaṃ śreṣṭhaṃ nasya karmaṇi yojitam|| saindhavaṃ śvetamaricaṃ sarṣapaṃ kuṣṭhameva ca| bastamūtreṇa piṣṭāni nasyaṃ tandrīnivāraṇam|| asurāhnapataṅgasya viṭ cūrṇaṃ madhusaṃyutam| añjanādbodhayenmugdhaṃ tandritaṃ sannipātinam|| jātīpuṣpaṃ pravālaṃ ca rohiṇī maricaṃ vacā| saindhavaṃ bastamūtreṇa tandrīnāśanamuttamam|| ayorajaḥ śvetarodhramañjanaṃ maricaṃ tathā| gopittena samāyuktaṃ tandrīnāśanamuttamam||" iti| iti sannipātajvaraḥ|

Aṣṭāṅgahṛdayasaṃhitā

nāgaraṃ pauṣkaraṃ mūlaṃ guḍūcī kaṇṭakārikā||66||

sakāsaśvāsapārśvārtau vātaśleṣmottare jvare||67||

Sarvāṅgasundarā

nāgarādipācanaṃ vātaśleṣmādhike jvare kāsādīnnihanti|

Sarvāṅgasundarā

madhūkapuṣpādikaṃ kāle-śāstrokte, śītakaṣāyaṃ piban jvarān sarvān-ekadoṣadvidoṣajān, apohati| "upasargādasyatyūhyorveti vācyam" iti parasmaipadam| jātipallavā āmalakāni mustaṃ dhanvayāsakaṃ tadvat-pūrvavacśitakaṣāyaṃ kalpayitvā piban sarvān jvarān hanti| dhanvayavāsakaṃ ceti caśabdo+atra lupto draṣṭavyaḥ| tadetaiścaturbhirdravyairetat pācanam| kecittu dhanvayavāsakaṃ pṛthagevecśanti| tasmādetatkṛto+api kaṣāyaḥ pūrvavadvodhyaḥ|

Aṣṭāṅgahṛdayasaṃhitā

madhūkapuṣpamṛdvīkātrāyamāṇāparūṣakam||67||

sośīratiktātriphalākāśmaryaṃ kalpayeddhimam||68||

kaṣāyaṃ taṃ piban kāle jvarān sarvānapohati||68||

jātyāmalakamustāni tadvaddhanvayavāsakam||69||

Āyurvedarasāyana

atha jvarasāmānyam| tatra śamanamāha-madhūkapuṣpeti| tacca tridhā-madhukapuṣpādidaśakaṃ jātyāditrikaṃ dhanvayāsakaṃ ceti| trayo+api śītakaṣāyāḥ |

Aṣṭāṅgahṛdayasaṃhitā

baddhaviṭ kaṭukādrākṣātrāyantītriphalāguḍam||69||

Sarvāṅgasundarā

tathā ca baddhaviṭ puruṣaḥ kaṭukādikaṃ kaṣāyaṃ pibediti vartate, na tu himamiti| śītasya malastambhahetutvādasya cauṣadhasya śodhanarūpatvāt| guḍā-sudhā, guḍa ityanye|

Āyurvedarasāyana

baddhaviṭkasya śodhanamāha-baddhaviḍiti| śītakaṣāye guḍaprakṣepaḥ| iti jvarauṣadhāni|

Aṣṭāṅgahṛdayasaṃhitā

jīrṇauṣadho+annaṃ peyādyamācaret-----------||70||

Sarvāṅgasundarā

jīrṇaṃ-pariṇataṃ, auṣadhaṃ yasya sa jīrṇauṣadhaḥ san, peyādyameva pūrvoktamannaṃ bhuñjīta| adyata ityannam, iti kṛtvā peyāderapyannatvam| ādiśabdena yūṣādiparigrahaḥ|

Āyurvedarasāyana

atha jvarauṣadhānantaraṃ pathyāni| tatra peyādyaṃ pathyamāha-jīrṇauṣadho+annamiti| tacca laṅghanānantarauṣadhadānaviṣayam| peyādyanantarauṣadhadāne rasaudanaparyantapathyasevāniṣpatteḥ punaḥ peyādikramasyānucitatvāt| ādyaśabdādyūṣaudanādayaḥ| siddhayoge tu (jva.ślo. 84)-"anulomo+anilaḥ svāsthyaṃ kṣuttṛṣṇā sumanaskatā| laghutvamindriyodgāraśuddhirjīrṇauṣadhākṛtiḥ| klamo dāho+aṅgasadanaṃ bhramo mūrcchā śirorujā| aratirbalahāniśca sāvaśeṣauṣadhākṛtiḥ|| auṣadhaśeṣe bhuktaṃ pītaṃ ca tathauṣadhaṃ ca śeṣe+anne| na karoti gadopaśamaṃ prakopayatyanyarogāṃśca||" iti|na ca sarvaḥ kaścitpeyādikramācaredityāha|

Aṣṭāṅgahṛdayasaṃhitā

---------------------------------śleṣmavānna tu||70||

peyā kaphaṃ vardhayati paṅkaṃ pāṃsuṣu vṛṣṭivat||70||

Sarvāṅgasundarā

śleṣmavānna tu-jīrṇauṣadho+api śleṣmavānnaraḥ peyādikaṃ nā śnīyāt| kim ? ityāha-peyetyādi| yataḥ peyā kaphaṃ vardhayati--vilīnarupasya kaphasya styānabhāvatāmutpādayantī saṃsthānaviśeṣamuparyuparibhāvatayopacayamutpādayati, na tu sā kaphaṃ sākṣādvardhayati, iti vardhayaterarthaḥ, anekārthatvāddhātūnāmiti, eṣacārtho+anurūpatantrakāradṛṣṭāntadarśanādavagamyate| tathā cāhapaṅkaṃ pāṃsuṣu vṛṣṭivaditi| yathā,-pāṃsuṣu vṛṣṭiḥ patitā na tu paṅkaṃ vardhayati-śithilarūpatāṃ pāṃsūnāmapāsya nibiḍarūpatāmiva teṣāmutpādayati| na pāṃsūn vṛṣṭirvardhayati-ādhikyaṃ nayati, na vardhayate+atrā(tyetya)rthaḥ| tantrakārasyārtha evaṃ vivakṣito bhaviṣyat tadānīmatraivaṃ spaṣṭameva dṛṣṭantamadarśayiṣyat| yathā-"peyā kaphaṃ vardhayati yathā vṛṣṭirnadījalam|" iti| tacca tantrakāro+amunaivānusāreṇāha-

Āyurvedarasāyana

śleṣmajvare peyāṃ niṣedhayati-śleṣmavānna tviti| peyāniṣedhe yuktimāha-peyā kaphaṃ vardhayati paṅkaṃ pāṃsuṣu vṛṣṭivat| śleṣmābhiṣavadehānāmiti| yathā pāṃsuṣu patitā vṛṣṭiḥ paṅkaṃ varddhāyati tathā śleṣmābhiṣave-kaphaklinne dehe, patitā peyā kaphaṃ varddhayati|

Aṣṭāṅgahṛdayasaṃhitā

śleṣmābhiṣyaṇṇadehānāmataḥ prāgapi yojayet||71||

yūṣān kulatthacaṇakakalāyādikṛtān laghūn||71||

rūkṣāṃstiktarasopetān hṛdyān rucikarān paṭūn||72||

Sarvāṅgasundarā

ābhiṣyaṇṇa iti, abhipūrvātsyandeḥ sravaṇārtho vyutpāditaḥ| śleṣmaṇā-srutirūpeṇaiva, abhiṣyaṇṇaḥ-klinna iva, deho yeṣāṃ te śleṣmābhiṣyaṇṇadehāḥ, teṣām, ato jvariṇāṃ prāgapi prathamapathyāvasare+api, yūṣān yojayet| kimuta śleṣmavataḥ puṃso jīrṇauṣadhasya yūṣānna yojayet ? ityapiśabdasyarthaḥ| kimbhūtān ? kulatthādikṛtān| tathā, laghūn| nanu, kulatthādīnāṃ laghutvāttatkṛtā yūṣā laghava eva bhaviṣyanti| tatkiṃ laghūnityanena ? atrocyate| śambīdhānyānāṃ madhye guravo+api rājamāṣamāṣādayaḥ santi, tannivṛttyarthametat| api ca, laghūnityanena yūṣaprakṛtidravyairalpaparimāṇaiḥ kṛtāniti dyotayati| yato+alpaparimāṇaiḥ kulatthādibhiḥ kṛtā laghutarāḥ syuḥ, tasmāllaghūniti yuktam| tathā, rūkṣān-ghṛtabharjanakādirahitān| tathā, tiktarasayuktān| tathā, hṛdyān-iṣṭarasagandhavarṇasparśayuktatvāccetasa āhlādakarān| tathā, rucikarān-jvariṇo+anyasya vā rociṣṇūn| tathā, paṭūn-salavaṇān|

Āyurvedarasāyana

peyāsthāne yūṣamāha-ataḥ prāgapīti| prāgapi-"yuktaṃ laṅghitaliṅgaistu taṃ peyābhirupācaret|" (ślo. 24) ityatrāpi| laghūn-samyakpākena| rūkṣān-akṛtatvena dhānyasyānavatvena [ ca ]| paṭūn-saindhavayogena|

Aṣṭāṅgahṛdayasaṃhitā

raktādyāḥ śālayo jīrṇāḥ ṣaṣṭikāśca jvare hitāḥ||72||

śleṣmottare vītatuṣāstathā vāṭīkṛtā yavāḥ||73||

Sarvāṅgasundarā

raktādyāḥ-"rakto mahān sakalamaḥ" (hṛ.sū.a.6/9) ityādayaḥ| tathā, ṣaṣṭikā vrīhyādayo+api, jīrṇāḥ-purāṇāḥ, hitāḥ-pathyāḥ| śleṣmottare-prabhūtaśleṣamaṇi jvare, vītatuṣāḥ-apanītatvaco, yavāśca pathyāḥ| kīdṛśāḥ ? vāṭīkṛtāḥ-bhṛṣṭavidalīkṛtā ityarthaḥ|

Āyurvedarasāyana

pathyayogyaṃ dhānyamāha-raktādyā iti| vāṭīkṛtāḥ-bādhatvaṃ nītāḥ| bādhatvaṃ-bhṛṣṭasya śakalīkaraṇam|

Āyurvedarasāyana

odanavidhimāha-odanastairiti| taiḥ-raktaśālyādibhiḥ, dvistrirvā sruto-yūḷitaḥ(?), udakāntaraprakṣepeṇa|

Aṣṭāṅgahṛdayasaṃhitā

odanastaiḥ sruto dvistriḥ prayoktavyo yathāyatham||73||

doṣadūṣyādibalato jvaraghnakvāthasādhitaḥ||74||

Sarvāṅgasundarā

odanastaiḥ-raktāśālyādibhiḥ pūrvoktaiśca, kṛto jvariṇo yathāyathaṃ yo yasya dāne yogyaḥ sa tasya prayoktavyaḥ| kimbhūtaḥ ? dvistriḥ sruto-dvau vārau trīn vārān vā jalaṃ dattvā dhātaḥ| kathaṃ prayojyaḥ ? doṣadūṣyādibalena| jvaraghnaiḥ-jvarāpahairdravyaiḥ, kvāthaṃ kṛtvā, tena kvāthena sādhitaḥ| doṣasya-vātāderbalaṃ tathā dūṣyasya rasāderbalamapekṣya, ādigrahaṇāddeśakālavayaḥ sattvasātmyaśarīrāhārabalaṃ gṛhyate| ekāhādikānāṃ jvariṇāmakṛtapeyānāmeva kulatthamudgacaṇakādiyūṣā uktāḥ| samprati sāmānyena jvariṇāṃ kṛtapeyānāṃ yūṣādīnāha-

Aṣṭāṅgahṛdayasaṃhitā

mudgādyairlaghubhiryūṣāḥ kulatthaiśca jvarāpahāḥ||74||

Sarvāṅgasundarā

mudgādyaiḥ-śimbīdhānyaiḥ, laghubhiḥ kṛtā yūṣāstathā kulatthaiḥ kṛtā yūṣā jvaraghnāḥ| mudgādyairityādiḥ prakāre| tena sujarā mudgacaṇakakulatthamakuṣṭamasūrādayo gṛhyante| mudgaśabdasyādau nirdeśa idaṃ bodhayati,-yūṣasādhye vyādhau bāhulyena mudgayūṣaḥ kāryaḥ, mudgānāṃ pathyatamatvāt| tathā covāca muniḥ (cha.sū.a.25/38)- "mudgaḥ śimbīdhānyānāṃ pathyatve śreṣṭhatamaḥ|" iti| nanu, mudgādyairityādiśabdenaiva kulatthā gṛhitā eva, kiṃ pṛthaṅnirdeśena ? brūmahe| kulatthayūṣasya jvaraviṣaye viralaḥ prayogaḥ kārya iti sūchayituṃ pṛthakkṛto nirdeśa iti| tathā cha kulatthā evaṃguṇāḥ (hṛ.sū.a.6/19)- "uṣṇāḥ kulatthāḥ pāke+amlāḥ śukrāśmaśvāsapīnasān| kāsārśaḥ kaphavātāṃśca ghnānti pittāsradāḥ param|| iti| evamuṣṇatvādamlavipākitvādatipittāsrakāritvāt kulatthānāṃ yūṣo bahudravyaparimāṇo bahumātropayukto jvarasya na śāntaye sampadyate, pratyuta vṛddhaye syāditi sambhāvyate, pittaviruddhatvāt| tasmādalpaparimāṇadravyasādhito+alpamātrayā kulatthayūṣaḥ śleṣmādyupaśamakṛdyāvanmātraḥ syāttāvāneva prayojyata iti sthitam|

Āyurvedarasāyana

yūṣadravyāṇyāha-mudgādyairiti|

Aṣṭāṅgahṛdayasaṃhitā

kāravellakakarkoṭabālamūlakaparpaṭaiḥ||75||

vārtākanimbakusumapaṭolaphalapallavaiḥ||75||

atyantalaṅubhirmāṃsairjāṅgalaiśca hitā rasāḥ||76||

vyāghrīparūṣatarkārīdgākṣāmalakadāḍimaiḥ||76||

saṃskṛtāḥ pippalīśuṇṭhīdhānyajīrakasaindhavaiḥ||77||

sitāmadhubhyāṃ prāyeṇa saṃyutā vā kṛtākṛtāḥ||77||

Sarvāṅgasundarā

kāravellakādibhī rasā jvare hitāḥ| munistu kāravellakādīnāṃ śākatvamevecśati (ca.ci.a.31187)| kharaṇāde+apyuktam-"paṭolaṃ saphalaṃ nimbaṃ karkoṭakakaṭhillakam| śākaṃ parpaṭakaṃ ca syāt" iti| tathā jāṅgalaiḥ-jāṅgaladeśaprāṇijaistadabhāvāttattulyairanyadeśaprāṇijairapi, maṃsairhitā rasā vyāghryādibhiḥ saṃskṛtāstathā pippalyādibhiḥ saṃyutā iti vakṣyamāṇena sambandhaḥ| saṃskāramātrayogabhājaḥ pippalyādayo+atra yojya ityarthaḥ| prāyeṇa kecideva sitāmadhubhyāṃ yuktā avasthāvaśāt, na tu sarva eva| kimbhūtā rasā yūṣāścaivaṃvidhāḥ kāryāḥ ? kṛtākṛtāḥ| pānakadāḍimājājīśuṇṭhyādyairapi saṃskṛtā yūṣā rasāśca-kṛtāḥ| viparītāstvataḥ-akṛtāḥ|

Āyurvedarasāyana

khaladravyāṇyāha-kāravellaketi| nimbasya kusumam| paṭolasya phalaṃ pallavaśca| rasā iti vakṣyamāṇamatrayojyam| khalatvaṃ tu dhānyamāṃsetarakṛtatvāt|| rasadravyāṇyāha-atyantalaṅubhiriti| yūṣādīnāmupakaraṇadravyāṇyāha-vyāghrīparūṣeti| tāni ca vyāghryādīni trayodaśa| prayeṇaitānyanyānyapyavasthāvaśāt prayojyāni| te tu yūṣādayaḥ saṃskṛtāḥ saṃyutā vā kāryāḥ| prakṣepyāpanayanena saṃskṛtatvam, anapanayanena saṃyutatvam| prakṣepaśca yathāyogaṃ kvathanakāle kvathanānantaraṃ vā| snehena viśiṣṭāḥ-kṛtāḥ, aviśiṣṭāḥ-akṛtāḥ, kaṭupaṭvamlānāmuktatvāt|

Aṣṭāṅgahṛdayasaṃhitā

anamlatakrasiddhāni rucyāni vyañjanāni ca||78||

acśānyanalasampannāni-----------------------||78||

Sarvāṅgasundarā

anamlena takreṇa siddhāni| tathā, rucyāni-abhyavahartumabhilaṣitāni| tathā, acchāni-tanūni na ghanāni| tathā, analasampannāni-vahnipakvāni| keciddhi takramapakvamevācchīkṛtya saṃskṛtya ca śuṇṭhījīrakādinā+abhyavaharanti tanniṣedhāyaitaduktam| evaṃvidhāni vyañjanāni-temanāni rasakaṣāyāṇī, odanena sahābhyavahartavyāni|

Āyurvedarasāyana

vyañjanavidhimāha-anamlatakrasiddhānīti| vyañjanāni-śākāni| acchāni-ghanāni| analasampannāni-supakvāni|

Āyurvedarasāyana

anupānānyāha-anupāne+apīti| tāni-vyañjanāni pānayogyāni kṛtāni|

Aṣṭāṅgahṛdayasaṃhitā

---------------------anupāne+api yojayet||78||

tāni kvathitaśītaṃ ca vāti madyaṃ ca sātmyataḥ||79||

Sarvāṅgasundarā

anupāne+api-āturasya paścātpāne+api, tāni yojayet| tathā kvathitaśītaṃ ca vāri madyaṃ ca, sātmyataḥ-sātmyavaśāt, anupāne+api yojayet|

Sarvāṅgasundarā

sajvaraṃ naraṃ dinānte bhojayet,-athavā jvaramuktaṃ-acirakālajvaratyaktam| kimbhutaṃ bhojanaṃ bhojayet ? laghu,-mātrayā svabhāvāt (ca) ubhayathā yallaghu| kimityetasmin kāle laghu bhojayet ? ityāha-śleṣmetyādi| tadā-tasmindināntākhye kāle, śleṣmakṣayo yastena vivṛddha ūṣmā-svasvabhavo, yasyānalasya jāṭharāgrerasau śleṣmakṣayavivṛddhoṣmā+analaḥ| ata eva balavān tadā paktuṃ śaktaḥ|

Aṣṭāṅgahṛdayasaṃhitā

sajvaraṃ jvaramuktaṃ vā dinānte bhojayellaghu||79||

śleṣmakṣayavivṛddhoṣmā balavānanalastadā||80||

Āyurvedarasāyana

pathyagrahaṇakālamāha-sajvaraṃ jvaramuktaṃ veti| jvaramuktaṃ tu-ābalalābhāt| dinānte-pañcadaśe muhūrte| laghu-alpamātram| tadā-dinānte|

Aṣṭāṅgahṛdayasaṃhitā

yathocite+athavā kāle deśasātmyānurodhataḥ||80||

Sarvāṅgasundarā

athavā yathocite kāle sajvaraṃ jvaramuktaṃ vā+a+aturaṃ bhojayet| yasya yasya ya ucitaḥ-sātmyaḥ, āhārakālastasmin bhojayet| yathocite hi kāle prāyaḥ kṣudupagamo jāyate| kathaṃ bhojayet ? ityāha-deśetyādi| deśasātmyavaśāt taṃ bhojayet, naivameva| nanu, evaṃ yasya pūrvāhṇe kāle bhojanamucitaṃ tadā tasya bhojane dīyamāne ko guṇaḥ syāt ? ityāha-

Āyurvedarasāyana

dināntasyāpavādamāha-yathocite+athaveti| deśo-bhūmirdehaśca|

Aṣṭāṅgahṛdayasaṃhitā

prāgalpavahnirbhuñjāno na hyajīrṇena pīḍyate||81||

Sarvāṅgasundarā

yasmādalpavahniḥ-mandāgniḥ, pūrvāhṇe bhuñjāno+ajīrṇena na piḍyate-na bādhyate| adhunā sarpiḥpānakālaṃ nirūpayati-

Āyurvedarasāyana

apavādāpavādamāha-prāgalpavahniriti| yo+alpavahniḥ prāk-dinānte, bhuñjāno hi-sphuṭaṃ, ajīrṇena na bādhyate, anyathā bādhyate, tasmāddinānta eva bhuñjīta| amandavahniṃ prati pūrvo+apavādaḥ|

Aṣṭāṅgahṛdayasaṃhitā

kaṣāyapānapathyānnairdaśāha iti laṅghite||81||

sarpirdadyātkaphe mande vātapittottare jvare||82||

pakveṣu doṣeṣvamṛtaṃ tadviṣopamamanyathā||82||

daśāhe syādatīte+api jvaropadravavṛddhikṛt||83||

laṅghanādikramaṃ tatra kuryādākaphasaṅkṣyāt||83||

Sarvāṅgasundarā

kaṣāyasya-mustāparpaṭakādeḥ, pānaṃ kaṣāyapānam, tena| tathā, pathyānnaiḥ-peyāyūṣādibhiḥ, daśāha iti-anena prakāreṇa, laṅghite-atikrānte| tatheti prāyeṇa kṣīṇaḥ kaphaḥ sambhāvyate+ato daśāhe laṅghita ityuktam| āmajvarasaṃjñānivṛttistu ṣaḍahādūrdhvaṃ saptame+ahnyaṣṭame vā+ahani jvarasya jāyate| tathā ca muniḥ (ca. ci. a. 3/272)- "saptāhena hi pach \yante saptadhātugatā malāḥ| nirāmaścāpyataḥ prokto jvaraḥ prāyo+aṣṭame+ahani||" iti| tasmāt kaṣāyapānapathyānnairityādito daśāhe laṅghite kaphe mande-kṣīṇaprāye, sarpidadyāt| kimbhūte jvare ? vātapittottare,- vātapittādhike| asyāmavasthāyāṃ pakveṣu-nirāmeṣu vātādidoṣeṣu, sarpirdadyāt| pakveṣu sarpirdattamamṛtaṃ-mahāguṇamityarthaḥ| anyathā punaḥ apakveṣu doṣeṣu kaphottare, tatsarpirdattaṃ viṣopamaṃ-viṣatulyaṃ, daśāhe+atikrānte+api syāt| ato+asyāmavasthāyāṃ sarpirdattaṃ jvarasya tadupadravāṇāṃ ca vṛddhiṃ karoti, tasmādasyāmavasthāyāṃ sarpiḥpānamayuktam| tatra-kaphottare jvare sati, laṅghanādikramaṃ kuryāt| kiyantaṃ kālam ? ākaphasaṅkṣyāt,- yāvatkaphasya-jvarakāriṇo+adhikasya, saṅkṣyaḥ-samyak kṣayaḥ, na dhātukṣayo+api yāvat| yataḥ kaphajvare+api viḍaṅgādisarpirvakṣyati (ślo. 93)| atha jīrṇajvaracikitsāmāha-

Āyurvedarasāyana

asarpiṣkasya bhojanasyāvadhimāha-kaṣāyapānapathyānnairiti| pakveṣu doṣeṣu daśāhe+anatīte+apyamṛtopamaṃ sarpiḥ| apakveṣvatīte+api viṣopamam, jvaropadravavardhanāt| tatra-tathāvidhe cirapākajvare, laṅghanādikramameva kuryāt, na sasarpiṣkabhojanādiṣṭaṃ [bṛṃ]haṇakramam| siddhayoge tu pathye viśeṣa uktaḥ (jvarādhikāre ślo. 42)- "śramopavāsānilaje hito nityaṃ rasaudanaḥ|| mudgayūṣaudanaścāpi deyaḥ kaphasamutthite| sa eva sitayā yuktaḥ śītaḥ pittajvare hitaḥ|| mudgāmalakayūṣastu vātapittātmake hitaḥ| mudgāmalakayūṣastu gāḍhaviṭke vidhīyate|| śuṣkamūlakayūṣastu kaphavātātmake hitaḥ| nimbakūlakayūṣastu hitaḥ pittakaphātmake|| kūlakaḥ-paṭolam| laghunā pañcamūlena pippalyā saha dhānyayā| mahatyā pañcamūlyā tu vyāghrīduḥsparśagokṣuraiḥ|| siddhāni bhiṣagannāni prayuñjīta yathākramam| vātapitte śleṣmapitte kaphavāte tridoṣaje|| (ślo. 164)-yavakolakulatthānāṃ mudgamūlakaśuṇṭhayoḥ| ekaikaṃ muṣṭimāhṛtya pacedaṣṭaguṇe jale|| pañcamuṣṭika ityeṣa vātapittakaphāpahaḥ| śasyate gulmaśūle ca śvāse kāse kṣaye jvare|| mūlakaśuṇṭhaḥ-śuṣkamūlakam| pañcamuṣṭikayūṣeṇa trikaṇṭakakṛtena vā| ādoṣaśamanātpathyaṃ trikaṇṭenaiva sādhayet|| mahādāho vidhātavyo yūṣaścaṇakasambhavaḥ| mustāparpaṭakairāto niryūhena prasādhitaḥ|| kaphapittajvaraharo yūṣo dhānyapaṭolayoḥ| (vaṅgasene jvarā. ślo. 416)-yavakoḷakulatthaistu mudgamūlakaśuṇṭhakaiḥ|| dhānyākaviśvaiḥ saṃyuktairyūṣo vātakaphāpahaḥ| saptamuṣṭika ityeṣa sannipātajvarāpahaḥ|| kaphavātāmadoṣaghnaḥ kaṇṭhahṛdvaktrośodhanaḥ||" iti| iti navajvaraḥ|

Aṣṭāṅgahṛdayasaṃhitā

dehadhātvabalatvācca jvaro jīrṇo+anuvartate||84||

Sarvāṅgasundarā

jīrṇaḥ-purāṇo jvaraḥ, anuvartate-anubadhnāti| kutaḥ ? dehadhātvabalatvāt| dehadhātavaḥ-tadārambhakā rasarudhirādayaḥ, dehagrahaṇādvātapittaśleṣmāṇo+api dhāraṇāddhātava ucyante| dehadhātūnāmabalatvaṃ-svalpatvam| tasmācca jīrṇo jvaro+anubadhnāti, na svabhāvamātrādeva, iti caśabdasyārthaḥ| jīrṇajvarasya śāntyarthaṃ dehabalādhānārthaṃ ca sarpiḥpānaṃ hitamiti pratipādayannāha-

Āyurvedarasāyana

atha jīrnajvaraḥ| tatra jīrṇajvarānuvṛttau hetumāha-dehadhātvabalatvācceti| dehasyābalavattvaṃ-srotasāmadṛḍhatvam| dhātūnāmabalatvaṃ-svasrotobhisañcaraṇāśaktiḥ|

Aṣṭāṅgahṛdayasaṃhitā

rūkṣaṃ hi tejo jvarakṛttejasā rūkṣitasya ca||84||

vamanasvedakālāmbukaṣāyalaṅubhojanaiḥ||85||

yaḥ syādatibalo dhātuḥ sahacārī sadāgatiḥ||85||

tasya saṃśamanaṃ sarpirdīptasyevāmbu veśmanaḥ||86||

Sarvāṅgasundarā

rūkṣaṃ yattejastajjvarakṛt| rūkṣamiti vacanāddehoṣmā jāṭharo+analo gṛhyate, tasyaiva jvarakṛttvāt| tathoktam (hṛ.ni.a.2/3)- "malāstatra svaiḥsvairduṣṭāḥ" ityādi yāvat| "jvaraṃ nirvartayanti te|" ityādi jāṭharānalasyaiva jvarakṛtatvam| tena jvarakṛtā rūkṣeṇa tejasā rūkṣitasya ca puṃsaḥ sarpiḥ saṃśamanam| caśabdāccānyasyāpi| ata evāha-vamanetyādi| vamanādibhī raukṣyakṛdbhiḥ kṛtaistadānīṃ yaḥ syāt-bhavet, atibalaḥ-pravṛddhatvādatisamartho dhātuḥ| ko dhātuḥ ? sahacārī,-yaḥ saha carati tacśīlo vātākhyo dhāturagninā saha carati| nanu, evaṃ parasparasahacarabhāvatve+agnirapi vāyunā saha carati, tato+agnisvabhāvatvāt pittākhyo+api dhāturiha sahacārī prāptaḥ, tannivṛttyarthaṃ sadāgatirityāha| sadāgatitvaṃ vāyorevānvarthatvenopapadyata iti pittasyāgrahaṇam| kiṃ kasya yathā saṃśamanam ? ambu veśmano-gṛhasya, dīptasya-jvalitasya, jalaṃ yathā|

Āyurvedarasāyana

sarpiḥprayoge yuktimāha-rūkṣamityādi| hi-yasmāt, jīrṇāvasthāyāṃ nirāmaṃ tejo jvaraṃ karoti| tena ca tejasā rūkṣitasya jvariṇaḥ, tathā vamanādibhirnavajvaropakramai rūkṣitasya, sahacārī-sakhā, punastadeva vardhayati| tato dhātūn nayati| tasya-tathānuvṛttasya jīrṇajvarasyānuvṛttau pradhānabhūtasya vāyoḥ, sarpiḥ saṃśamanam|

Āyurvedarasāyana

sarpirdānaṃ vidhatte-vātapittajitāmagnyamiti| yata evaṃ atastatsarpirdadyāt| sarpirpo+api tailaṃ vātaharamiti cettatrāha-vātapittajitāmagnyaṃ pittasaṃsṛṣṭaśśa(vā)tāyu(?)| jīrṇajvare tailamapyauṣadhasādhitaṃ tatheti cettatrāha-saṃskāraṃ cānurudhyate sutarām| ata eva yathāsvauṣadhasādhitamityuktam|

Aṣṭāṅgahṛdayasaṃhitā

vātapittajitāṃgryaṃ saṃskāraṃ cānurudhyate||86||

sutarāṃ taddhyato dadyādyathāsvauṣadhasādhitam||87||

Sarvāṅgasundarā

yasmāddhṛtaṃ sarveṣāṃ vātapittajitāmagryaṃ yathā na tathā+anyānyauṣadhāni vātapittajintīti| ata eva prāgabhyadhāt (ślo. 82)- "sarpirdadyātkaphe mande vātapittottare jvare|" ityādi| yasmāccha ghṛtaṃ saṃskāramanurudhyate-anuvartate| guṇāntarādhānaṃ-saṃskāraḥ| taṃ ca yasmāddhṛtaṃ suṣṭvatiśayavailakṣaṇyādanurudhyate-ātmasātkaroti| tailādirapi snehaḥ saṃskāramanuvartate| na tu yathā ghṛtaṃ svaśaityamajahadeva saṃskāramanuvartata iti| etaccha snehavidhau pratipāditameva| amumeva cha nyāyamaṅgīkṛtya munirapyavocat (ca.ni.a.1/40)-"nānyaḥ snehastathā kaścit saṃskāramanuvartate| yathā sarpirataḥ sarpiḥ sarvasnehottamaṃ matam||" iti| hi-yasmāt, sutarāṃ saṃskāramanurudhyate ghṛtam, tasmāddhṛtaṃ jīrṇe vātapittottare nirvikalpaṃ dadyāt| kīdṛśam ? yathāsvauṣadhasādhitam,-yathāyathaṃ vyādhipratipakṣairauṣadhaiḥ pakvam|

Aṣṭāṅgahṛdayasaṃhitā

viparītaṃ jvaroṣmāṇaṃ jayetpittaṃ ca śaityataḥ||87||

snehādvātaṃ ghṛtaṃ tulyaṃ yogasaṃskārataḥ kapham||88||

Sarvāṅgasundarā

ghṛtaṃ viparītaṃ jvaroṣmāṇaṃ jayet| jvaranirvartaka ūṣmājāṭharo+analo, rūkṣatīkṣṇādiguṇaḥ sa paktisthānānnirasto jvaranirvartako ghṛtasya snigdhaśītatvādiguṇayogādviparītaḥ, evaṃ viparītaṃ jvaroṣmāṇaṃ ghṛtaṃ jayet| pittaṃ ca śaityataḥ-śaityāddhṛtaṃ jayet, na snehāt, "pittaṃ sasneha" (hṛ.sū.a.1/11) iti vacanāt| snehāt-snigdhatvāt, ṛtaṃ vātaṃ jayet na tu śaityāt, "śīto+anilaḥ" (hṛ.sū.a.1/11) iti vachanāt| kaphaṃ snigdhaśītatvādinā tulyaṃ yogasaṃskārābhyāṃ jayet| yogo-yuktiḥ kaphajvaraharairdravyaiḥ saha yojanā, saṃskāro-guṇādhānam, yogaśca saṃskāraścha yogasaṃskārau, tābhyāṃ ghṛtaṃ kaphaṃ jayet| nanu, viparītaṃ jvaroṣmāṇaṃ ghṛtaṃ jayediti na ghaṭate, ghṛtasyāgnivṛddhihetutvāt| tathā ca vakṣyati (hṛ.chi.a.10/68)-"snehameva paraṃ vidyāddurbalānaladīpanam| nālaṃ snehasamiddhisya śamāyānnaṃ sugurvapi||" iti| atrācakṣmahe| ghṛtaṃ snehanatvadīpanatvābhyāṃ vātaśamanaṃ kurvañjvaroṣmākṣepatvaṃ vātasya vinirvāya jvaroṣmaṇo+api raukṣyataikṣṇyādiyutasya ghṛtaṃ viparītaguṇatvācchamaṃ karoti, na vṛddhim| nanu, yathā snehādvātaṃ śamayati tathā tata eva snehātkimiti ghṛtaṃ samānaguṇatvāt pittaṃ śamayati ? bṛmaḥ| jīrṇajvare laṅghanādibhiratirūkṣeṇa jvaroṣmaṇā pittaṃ rūkṣmeva sampannaṃ snehabhāgaparikṣayānna sasneham, ataḥ kathaṃ kṛtvā jvarayatu ?| tacca ghṛtaṃ pittameva śamayati, na vātaṃ kopayati, dravyaprabhāvatvātsasnehanatvācca|

Āyurvedarasāyana

sarpiṣo vyādhiviparītatvaṃ hetuviparītatvaṃ cāha-viparītaṃ jvaroṣmāṇamiti| viparītaṃ-uṣṇam| jvaraṃ vātamapi viparītam| kaphastu śītatvāt snigdhatvācca tulyaḥ, tamapyuṣṇarūkṣayogasaṃskārājjayet|

Aṣṭāṅgahṛdayasaṃhitā

pūrve kaṣāyāḥ saghṛtāḥ sarve yojyā yathāmalam||88||

Sarvāṅgasundarā

pūrve kaṣāyāḥ-prāguktāni pācanāni, saha ghṛtena prayuñjyāt| katham ? yathāmalaṃ-doṣānatikrameṇa|

Āyurvedarasāyana

uktaiḥ kvāthaiḥ sarpiḥpānamāha-pūrve kaṣāyā iti| yathāmalaṃ-yathādoṣam, vātajvare vātajvaraghnā ityādi| ye tu prāgeva sasarpiṣkā uktāḥ, te na jvare dānārtham, tatra ca na sarpiḥ pradhānaṃ cūrṇādyā vā, etatprayogāt| iha tu pradhānam, ata eva samena kvāthena peyam, bhāgānuktau samatvāt|

Aṣṭāṅgahṛdayasaṃhitā

triphalāpicumandatvaṅmādhukaṃ bṛhatīdvayam||89||

samasūradalaṃ kvāthaḥ saghṛto jvarakāsahā||89||

Sarvāṅgasundarā

tripalādīni masūradalāni caiṣa kvātho ghṛtena sahopayojito jvarakāsahā syāt|

Āyurvedarasāyana

kāsopadravake jvare sarpiḥprayogamāha-triphaleti| masūradalāntāni kvāthyāni|

Āyurvedarasāyana

pippalyādisiddhaṃghṛtamāha-pippalīti| dhāvanī-kaṇṭakārī| tāmalakī-bhūmyāmalakī| himaṃ-candanam| pālanī-trāyamāṇā| sevyaṃ-uśīraṃ| atra ghṛte dravamudakam, pippalyādīnāṃ kalkaḥ|

Aṣṭāṅgahṛdayasaṃhitā

rdrākṣayā+ativiṣayā sthirayā ca||90||

ghṛtamāśu nihanti sādhitaṃ jvaramagniṃ viṣamaṃ halīmakam||91||

rvamathuṃ pārśvaśirorujaṃ kṣayam||91||

Sarvāṅgasundarā

pippalītyādibhirdravyaiḥ kalkīkṛtairghṛtacaturthāṃśaistoyena caturguṇena ghṛtāpekṣayā sādhitaṃ ghṛtamāśu jvaraṃ hanti, viṣamā gnyādīṃśca|

Āyurvedarasāyana

tailavakādighṛtānyatidiśati-tailvakamiti| tailvakaṃ-vātavyādhicikitsitoktaṃ "palāṣṭakaṃ tilvakato varāyāḥ" (a. 21/32) ityādi| tatra ca trivṛduktā, sā pratyākhyātā| tiktakādīni trīṇi pittajvare| tacca tiktakaṃ-kuṣṭhacikitsitoktaṃ "paṭolanimbakaṭukā" (a. 19/2) ityādi| vṛṣaghṛtaṃ-raktapittacikitsitoktaṃ "samūlamustakaṃ kṣuṇṇaṃ" (a. 2/40) ityādi| pālanikāghṛtaṃ-vidradhicikitsitoktaṃ "kuḍavaṃ trāyamāṇāyāḥ" (a. 13/13) ityādi|

Aṣṭāṅgahṛdayasaṃhitā

tailvakaṃ pavanajanmani jvare yojayetrivṛtayā viyojitam||92||

tiktakaṃ vṛṣaghṛtaṃ ca paittike yacca pālanikayā śṛtaṃ haviḥ||92||

Sarvāṅgasundarā

tailvakaṃ ghṛtaṃ-vātavyādhicikitsitoktaṃ (a.21/32), trivṛtayā rahita [ vātike jvare ] pibet| paittike jvare tiktakaṃ kuṣṭhacikitsitoktaṃ (a.19/2), tathā vṛṣaghṛtaṃ-raktapittacikitsitoktaṃ (a.2/40), atraiva vā vakṣyamāṇaṃ (ślo.94), yojayet| pālanikayā-trāyantyā, yaddhṛtaṃ pakvaṃ tacca pittajvare yojayet|

Aṣṭāṅgahṛdayasaṃhitā

vyoṣāgnisindhūdbhavayāvaśūkaiḥ||93||

palāṃśakaiḥ kṣīrasamaṃ ghṛtasya prasthaṃ pacejjīrṇakaphajvaraghnam||93||

Sarvāṅgasundarā

viḍaṅgādibhiḥ palapramāṇaurghṛtaprasthaṃ kṣīratulyaṃ caturguṇajalaṃ pacet| taccopayuktaṃ jīrṇo yaḥ kaphajvarastaṃ hanti|

Āyurvedarasāyana

kaphajvaraghnaṃ ghṛtamāha-viḍaṅgasauvarcaleti| viḍaṅgādīnāṃ daśānāṃ kalkīkṛtānāṃ pratyekaṃ palam| ghṛtasya prasthaṃ-dvātriṃśatpalāni|

Aṣṭāṅgahṛdayasaṃhitā

guḍūcyā rasakalkābhyāṃ triphalāyā vṛṣasya ca||94||

mṛdvīkāyā balāyāśca snehāḥ siddhā jvaracśidaḥ||94||

Sarvāṅgasundarā

guḍūcyādīnāṃ pañcānāṃ pṛthkpṛthagrasakalkābhyāṃ siddhāḥ pañca snehāḥ jvaracśido-jīrṇajvaraghnāḥ syurityarthaḥ|

Sarvāṅgasundarā

guḍūcīghṛtādipañcakamāha-guḍūcyā rasakalkābhyāmiti| saṅgrahe tu (ci.a. 2)-"vāsāguḍūcītriphalātrāyamāṇāyavāsakāt| kvāthe kṣīre ca vipacejjvaraghnaṃ kalkitairghṛtam|| pippalīmustamṛdvīkācandanotpalanāgaraiḥ| balādurālabhāmustātrāyantīnimbaparpaṭam|| pañcamūlaṃ kanīyaśca kvāthayitvā ghrutaṃ pacet| sakṣīraṃ kalkitairdrākṣāmedāmalakaṣauṣkaraiḥ|| śaṭhītāmalakīyuktaistacca jvaraharaṃ param| kṣayakāsaśiraḥpārśvahṛcchūlāṃsābhitāpanut|| kulatthakolatriphalādaśamūlayavān pacet| dvipalān saliladroṇe pūte piṣṭvā+akṣikān kṣipet|| pañcakolakasaptāhvavayasthānimbatumbarūn| śaṭhīpuṣkaramūlārkamūlaprativiṣāvacāḥ|| kirātatiktakaṃ mustaṃ karkaṭākhyāṃ durālabhām| naktamālamubhe pāṭhe kaṭukāśigrutejinīḥ|| somavalkadvirajanīkaṇṭakīkaṇṭakārikāḥ| paṭolīhiṅgugojihvākembukaṃ madanājjaṭām|| lavaṇāni palāṃśāni kṣārānarddhapalonmitān| prasthaṃ cājyasya tatsiddhaṃ dīpanaṃ kaphavātajit|| hṛtplīhagrahaṇīgulmaśvāsakāsārśasaṃ hitam| dīrghajvarābhibhūtānāṃ jvariṇāmamṛtopamam|| vayasthā-guḍūcī| tejinī-mūrvā| somavalkaḥ-kaṭphalaḥ| kaṇṭakīvikaṅkataḥ| madano-rāṭhaḥ| kṣārān-yavakṣārasvarjikākṣāraṭaṅkaṇakṣārān| mañjiṣṭhātiviṣāpathyāvacānāgararohiṇīḥ| devadāru haridrāṃ ca droṇe+apāṃ pālikān pacet|| kvāthe+asmin sādhayetpiṣṭairghṛtaprasthaṃ picūnmitaiḥ| śṛṅgaverakaṇāhiṅgudvikṣārapaṭupañcakaiḥ|| tatkaphāvṛtasarvotthajvariṇāmamṛtopamam| vardhmahidhmāruciśvāsakāsapāṇḍuvikāriṇām|| galagrahapramehārśaḥplīhāpasmāraśoṣiṇām| udāvartaparītānāṃ mandāgnikrimikoṣṭhinām||" iti| siddhayoge tu (jvarādhikāre ślo. 253)- "daśamūlīrase sarpiḥ sakṣīre pañcakolakaiḥ| sakṣārairhanti tatsiddhaṃ jvarakāsāgnimandatām| vātapittakaphavyādhīn plīhānaṃ capi pāṇḍutām|| asya ṣaṭpalena datvā(?)sarpiḥ prastham, ṣaṭpalaḥ kalkaḥ, kṣīraṃ samam, arthāddaśamūlīrasastriguṇaḥ| pañcakolaiḥ sasindhūtthaiḥ pālikaiḥ payasā samam| sarpiḥprasthaṃ śṛtaṃ plīhaviṣamajvaragulmanut||" iti| vaṅgasene tu (jvarādhikāre ślo.731)- "kalyāṇakaṃ ṣaṭpalaṃ vā ghṛtaṃ jīrṇajvare pibet|| kukkuṭaṃ taruṇaṃ sadyaḥ śakṛtpādāsyavarjitam| tasya māṃsasya kurvīta śṛtaṃ palaśataṃ bhiṣak|| bṛhatī kaṇṭakārī ca śṛṅgī karkaṭakasya ca| badarāṇi kulitthāśca bhārgī hyāmalakaṃ tathā|| śakaṭī puṣkaraṃ mūlaṃ pañcamūlaṃ mahattathā| etattulāṃ ca saṅgṛhya taddvidroṇe+ambhasaḥ pacet|| pādaśeṣaṃ parisrāvya kaṣāyaṃ grāhayedbhiṣak| ṣaḍguṇaṃ kṣīramāhṛtya vipacettu ghṛtāḍhakam|| tatra kalkīkṛtaṃ dadyādāśvatthaṃ pañcamūlakam| tatsādhusiddhaṃ vijñāya śubhe bhāṇḍe nidhāpayet|| tasya kāle pibenmātrāṃ balaṃ doṣamavekṣya ca| jīrṇe tasmiṃstu bhuñjīta raktaśālyodanaṃ mṛdu|| jīrṇajvaropasṛṣṭānāṃ śuṣyatāṃ śvāsakāsinām| prayojyaṃ kaukkuṭaṃ sarpairyakṣmiṇāṃ viṣamajvare| lekhanaṃ bṛṃhaṇīyaṃ ca balavarṇāgnivardhanam|| pañcamūlakaṃ-pañcāṅgam| vāsāriṣṭāmṛtābhārgīpañcamūlaphalatrikaiḥ| sayāsamadhukadrākṣākāśmaryairakṣasammitaiḥ|| ghṛtaprasthaṃ vipaktavyamebhirmātrāmataḥ pibet| vṛddhavāsāghṛtaṃ proktametatsarvajvarāpaham|| māgadhīcūrṇakuḍavaṃ tasmādaṣṭaguṇaṃ haviḥ| jale caturguṇe siddhaṃ jvaraghnaṃ plīhanāśanam||" iti|

Aṣṭāṅgahṛdayasaṃhitā

jīrṇe ghṛte ca bhuñjīta mṛdumāṃsarasaudanam||95||

balaṃ hyalaṃ doṣaharaṃ paraṃ tacca balapradam||95||

Sarvāṅgasundarā

ghṛte ca pariṇate sati mṛdu-atīkṣṇaṃ māṃsarasāśanaṃ bhuñjīta| hi-yasmāt, alaṃ balaṃ jātaṃ doṣaharaṃ bhavati| taccarasāśanaṃ atiśayena balakaraṃ syāt|

Āyurvedarasāyana

ghṛtānantaraṃ pathyamāha-jīrṇe ghṛte ceti| hiyasmāt, balamatyarthaṃ doṣaharam| tacca-māṃsaṃ, atyarthaṃ balapradam|

Aṣṭāṅgahṛdayasaṃhitā

kaphapittaharā mudgakāravellādijā rasāḥ||96||

prāyeṇa tasmānna hitā jīrṇe vātottare jvare||96||

śūlodāvartaviṣṭambhajananā jvaravardhanāḥ||97||

Sarvāṅgasundarā

ata eva tasmātkāraṇāt mudgakāravellādijā rasāḥ kaphapittaharā jīrṇajvare vātottare prāyeṇa na hitāḥ| te hyupayuktāḥ śūlādikṛto jvaravardhanāśca syuḥ|

Āyurvedarasāyana

yūṣakhalayorniṣedhamāha-kaphapittaharā iti| mudgādirasāḥ-yūṣaḥ| kāravellādirasāśca-khalaḥ| iti jīrṇajvaraṅṛtāni|

Aṣṭāṅgahṛdayasaṃhitā

na śāmyatyevamapi cejjvaraḥ kurvīta śodhanam||97||

śodhanārhasya, vamanaṃ prāguktaṃ tasya yojayet||98||

āmāśayagate doṣe balinaḥ pālayanbalam||98||

Sarvāṅgasundarā

evamapi kṛte sati yadi jvaro na śāmyati tadā śodhanārhasya narasya prāguktaṃ-"pippalībhiryutān gālān" (ślo.6) ityādikaṃ, vamanaṃ yojayet| kadā ? doṣe āmāśayagate sati, balavataḥ puṃso vamanaṃ yojayet, balaṃ pālayan-rakṣayan|

Āyurvedarasāyana

atha jīrṇajvaraśodhanāni| tatra śodhanakālamāha-na śāmyatīti| vamanamāha-vamanaṃ prāguktamiti| prāguktaṃ-"pippalībhiryutān gālān" ityādi| saṅgrahe tu (ci.a. 2) "santarpaṇotthe vamanaṃ pippalīlavaṇāmbunā| śarkarāmākṣikāmbhobhirdāhatṛṣṇolbaṇe jvare||" iti|

Āyurvedarasāyana

\_virecanamāha-pakve tviti| śyāmā-śyāmamūlā trivṛt| trivṛt-aruṇamūlā| kesaraṃ-nāgakesaram| sitayā modakaṃ kṛtvā madhunā lihyāt| vyoṣādyaṃ virecanamatidiśati-vyoṣādyaṃ veti| tacca virecanakalpoktaṃ "vyoṣatrijātakāmbhoda" ityādi| virecanaṣaṭkamāha-drākṣādhātrīrasaṃ tadvaciti| tatra trīṇi dhātrīharītakyāragvadhairdrākṣāyuktaiḥ| trīṇyāragvadhatriphalātrāyamāṇābhiḥ payoyuktābhiḥ| saṅgrahe tu (ci.a. 2)-"rasamāmalakānāṃ vā ghṛtabhṛṣṭaṃ jvarāpaham| lihyādvā trivṛtaścūrṇaṃ kṛṣṇātriphalayostathā|| sarpirmadhubhyāṃ triphalāṃ pibeddrākṣārasena vā| saghṛtaṃ triphalākvāthaṃ sarpiṣā vā vinā ghṛtam|| payonupānamuṣṇaṃ vā mṛdvīkāsvarasaṃ pibet|" iti| vaṅgasene tu (jvarādhikāre ślo. 727)- "madhukāragvadhadrākṣātiktāyāsaphalatrikaiḥ| sapaṭolairjalaṃ bhedi jvaraṃ hanti tridoṣajam|| arocake gātrasāde vaivarṇye+aṅgamalādiṣu| śāntajvaro+api śodhyaḥ syādanubandhabhayānnaraḥ||" iti|

Aṣṭāṅgahṛdayasaṃhitā

pakve tu śithile doṣe jvare vā viṣamadyaje||99||

modakaṃ triphalāśyāmātrivṛtpippalikesaraiḥ||99||

sasitāmadhubhirdadyāhyoṣādyaṃ vā virecanam||100||

(lihyādvā traivṛtaṃ saṃyuktaṃ madhusarpiṣā||100||

) drākṣādhātrīrasaṃ tadvatsadrākṣāṃ vā harītakīm||100||

āragvadhaṃ vā payasā mṛdvīkānāṃ rasena vā||101||

triphalāṃ trāyamāṇāṃ vā payasā jvaritaḥpibet||101||

Sarvāṅgasundarā

pakve punardoṣe tathā śithile-aviṣṭabdhe, athavā viṣajemadyotthe vā jvare, modakaṃ triphalādibhirvirecanaṃ dadyāt| vyoṣādyaṃ vā-"vyoṣatrijātakāmbhodakṛmighnāmalakaistrivṛt| sarvaiḥ samā samasitā kṣaudreṇa guṭikāḥ kṛtāḥ||" (hṛ.ka.a. 2/21) iti vā, dadyāt| athavā payasā-kṣīreṇa, mṛdvīkānāṃ rasena vā, āragvadhaṃ virecanaṃ dadyāt| triphalāṃ trāyantī vā payasā jvarī pibet|

Aṣṭāṅgahṛdayasaṃhitā

viriktānāṃ ca saṃsargī maṇḍapūrvā yathākramam||102||

Sarvāṅgasundarā

viriktānāṃ jvariṇāṃ caśabdādvamitānāṃ ca yathākramaṃkramānatikrameṇa, saṃsargī kartavyetyadhyāhāryam| maṇḍaḥ pūrvaḥ-prathamo, yasyāṃ saivam| maṇḍaṃ prathamaṃ dattvā+anantaraṃ peyāvilepyādayo yathākramaṃ deyāḥ| kṛtavamanavirecanānantaraṃ yaḥ peyādyavacāraṇākramaḥ sa saṃsargītyucyate|

Āyurvedarasāyana

virecanānantaraṃ pathyamāha-viriktānāṃ ceti| saṃsargī-peyādikramaḥ, "peyāṃ vilepīṃ (hṛ.sū.a. 18/29) ityādikaḥ|

Aṣṭāṅgahṛdayasaṃhitā

cyavamānaṃ jvarotkliṣṭamupekṣeta malaṃ sadā||102||

pakvo+api hi vikurvīta doṣaḥ koṣṭhe kṛtāspadaḥ||103||

Āyurvedarasāyana

svayaṃpravṛtteḥ stambhanaṃ niṣedhayati-cyavamānamiti|

Sarvāṅgasundarā

jvareṇotkliṣṭaṃ-utkleśitaṃ jvarotkliṣṭaṃ, malaṃ-purīṣākhyaṃ, cyavamānaṃ-patantaṃ, sadā upekṣeta-na tadvidhāraṇe prayatnaṃ kuryāt| nanu, auṣadhāni (dhena) kimityasau na vidhnīyate ? ityāha-pakvo+apītyādi| doṣaḥ-purīṣākhyo, yataḥ pakvaḥ| apiśabdātkimutāpakvaḥ ? koṣṭhe-āmapakvāśayāśrayākhye, kṛtaṃ-gṛhītaṃ, āspadaṃ-avasthitiḥ, yena sa evaṃbhūto vikurvīta-vikāraṃ kuryāt|

Aṣṭāṅgahṛdayasaṃhitā

atipravartamānaṃ vā pācayan saṅgrahaṃ nayet||103||

āmasaṅgrahaṇe doṣā doṣopakrama īritāḥ||104||

Āyurvedarasāyana

[ ati ] pravṛttau pācanapūrvakaṃ stambhanaṃ kāryamityāha-atipravartamānaṃ veti|

Sarvāṅgasundarā

atipravartamānaṃ vā taṃ malaṃ apakvaṃ pācayan saṅgrahaṃ nayet- na tvāma eva saṅgṛhītavya ityāha-āmasaṅgrahaṇa ityādi| āmaśabdaḥ purīṣākhyasya doṣasya pacyamānāvasthopalakṣaṇārthaḥ| āmasya-apakvasya doṣasya, saṅgrahaṇamāmasaṅgrahaṇaṃ tasminnāma saṅgrahaṇe ye doṣā bhavanti te doṣokrame-doṣopakramaṇīye+adhyāye, īritāḥ-uktāḥ| tathā ca tatroktam (hṛ.sū.a.13/31)- "utkliṣṭanadha ūrdhvaṃ vā na cāmān vahataḥ svayam| dhārayedauṣadhairdoṣān vidhṛtāste hi rogadāḥ||" iti| tasmādāmasaṅgrahaṇārthamauṣadhaṃ na deyam| tathā, āmajvare+apyāmanirharaṇārthamauṣadhaṃ na deyam, itipratipādayannāha-

Sarvāṅgasundarā

turvyatireke bhinnakramaḥ| yastu mohāt-ajñānāt, bhiṣakpāpo doṣaharaṇamāmajvare pāyayet sa svayamanarthakārī suptaṃ kṛṣṇasarpaṃ karasyāgreṇa parāmṛśet-spṛśet| atipratyavāyaṃ paśyataivamuktaṃ tantrekṛtā| tatra ca vākye rūpakākhyo+alaṅkāraḥ| tasya hyetallakṣaṇam-"tadaparamaupamye sati yasmin syādvākyayoryogaḥ|" asyodāharaṇam-"yaḥ sevate kunṛpatiṃ kurute badhirasya karṇajāpaṃ saḥ iti|

Aṣṭāṅgahṛdayasaṃhitā

pāyayeddoṣaharaṇaṃ mohādāmajvare tu yaḥ||104||

prasuptaṃ kṛṣṇasarpaṃ sa karāgreṇa parāmṛśet||105||

Āyurvedarasāyana

āmajvare śodhanaṃ niṣedhayati-pāyayeddoṣaharaṇamiti|

Sarvāṅgasundarā

jvareṇa kṣīṇasya puṃso na vamanaṃ hitaṃ na ca virecanaṃ hitam| tarhi kathaṃ doṣanirharaṇaṃ tasya ? ityāha-

Aṣṭāṅgahṛdayasaṃhitā

jvarakṣīṇasya na hitaṃ vamanaṃ na virecanam||105||

Āyurvedarasāyana

jvarakṣīṇasya śodhanaṃ niṣedhayati-jvarakṣīṇasyeti|

Aṣṭāṅgahṛdayasaṃhitā

kāmaṃ tu payasā tasya niruhairvā harenmalān||2||

Sarvāṅgasundarā

tasya kāmaṃ-yatheṣṭaṃ kṛtvā, payasā nirūhairvā malān haret|

Āyurvedarasāyana

jvarakṣīṇasya payaḥpānaṃ bastikarma ca śodhanārthaṃ vidhatte-kāmaṃ tviti|

Aṣṭāṅgahṛdayasaṃhitā

kṣīrocitasya prakṣīṇaśleṣmaṇo dāhatṛṅvataḥ||106||

kṣīraṃ pittānilārtasya pathyamapyatisāriṇaḥ||107||

Āyurvedarasāyana

payaḥpāne+adhikāriṇamāha-kṣīrocitasyeti| atisāriṇo+api-kiṃ punaḥ śodhyasya|

Sarvāṅgasundarā

kṣīramucitaṃ-sātmyaṃ, yasya tasya kṣīrocitasya, tathā prakarṣeṇa kṣīṇaḥ śleṣmā yasya tasya prakṣīṇaśleṣmaṇaḥ, tathā dāhaśca tṛṭ ca te vidyete yasya tasya dāhatṛḍvataḥ, ata eva pittānilābhyāmārtasya-pīḍitasya, kṣīraṃ pathyam| atisāriṇo+apipathyam, kiṃ punaḥ prakṣīṇaḥ śleṣmā yasya tasya kṣīrocitasya pūrvoktaviśeṣaṇaviśiṣṭasya kṣīraṃ na pathyam ? ityapi śabdārthaḥ|

Aṣṭāṅgahṛdayasaṃhitā

tadvapurlaṅghanottaptaṃ pluṣṭaṃ vanamivāgninā||107||

divyāmbu jīvayettasya jvaraṃ cāśu niyacchati||108||

Āyurvedarasāyana

kṣīraguṇānāha-tadvapuriti| divyāmbu-vṛṣṭyambu, yathā dagdhaṃ vanaṃ jīvayet tathā kṣīraṃ vapurjīvayet|

Sarvāṅgasundarā

tacca-kṣīraṃ, laṅghanottaptaṃ vapurjīvayet-kāyasya saprāṇatāmutpādayet| kiṃ kimiva ? agninā-dāvena, pluṣṭaṃ vanaṃ yathā divyāmbu jīvayet-pratohayet, tathā vapuḥ kṣīramiti| laṅghanaśabdenātra sāmānyaṃ laṅghanavācyaṃ vastu bhaṇyate| "śarīralāghavakaraṃ yaddravyaṃ karma vā punaḥ| tallaṅghanamiti jñeyam" ityevaṃlakṣaṇam, na tu viśiṣṭamupavāsalakṣaṇam, yogyatāvaśāt| tasyajvariṇaḥ puṃsaḥ, tat-kṣīraṃ, āśu jvaraṃ ca niyacchati| na kevalaṃ vapurjīvayediti cārthaḥ|

Aṣṭāṅgahṛdayasaṃhitā

saṃskṛtaṃ śītamuṣṇaṃ vā tasmāddhāroṣṇameva vā||108||

vibhajya kāle yuñjīta jvariṇaṃ hantyato+anyathā||109||

Sarvāṅgasundarā

yata evaṃ mahāguṇaṃ kṣīraṃ tasmāddhetoḥ saṃskṛtaṃ-dravyāntareṇa, tathā śītamuṣṇaṃ veti kṛtvā, athavā dhāroṣṇameva kāle vibhajya, yuñjīta-yathāviṣayaṃ kāle prayojayet| ataḥ-yathānirūpitāt kṣīropayogaviṣayāt, anyathā-anyena prakāreṇa, prayuktaṃ kṣīraṃ jvariṇaṃ hanti|

Āyurvedarasāyana

kṣīraviśeṣe niyamamāha-saṃskṛtamiti| saṃskṛtaṃ-auṣadhasiddham| tacca śītamuṣṇaṃ vā doṣavaśāt| dhāroṣṇaṃ tūṣṇameva| tadvat-saṃskṛtasamaphalam|

Aṣṭāṅgahṛdayasaṃhitā

payaḥ saśuṇṭhīkharjūramṛdvīkāśarkarāghṛtam||109||

śṛtaśītaṃ madhuyutaṃ tuḍdāhajvaranāśanam||110||

Sarvāṅgasundarā

kṣīraṃ śuṇṭhyādiyutaṃ śṛtamanantaraṃ śītaṃ madhuyutaṃ tṛḍdāhajidityarthaḥ|

Āyurvedarasāyana

saṃskṛtaṃ kṣīramāha-paya iti| tasya śuṇṭhyādibhistribhiḥ pākaḥ, śarkarāghṛtayoḥ pakvoṣṇe prakṣepaḥ, madhunaḥ pakvaśīte|

Āyurvedarasāyana

kṣīrāntaramāha-tadvaditi| tadvat-śarkarādiyutam| kṣīradvayamāha-caturguṇenāmbhaseti|

Aṣṭāṅgahṛdayasaṃhitā

tadvad drākṣābalāyaṣṭīsārivākaṇacandanaiḥ||110||

caturguṇenāmbhasā vā pippalyā vā śṛtaṃ pibet||111||

Sarvāṅgasundarā

tenaiva pūrvoktena payasā tulyaṃ-tadvat| yathā pūrvoktaṃ śṛtaśītaṃ tṛḍdāhajvarahṛt tathā drākṣādibhiḥ śṛtamanantaraṃ śītaṃ madhuyutaṃ tṛḍādijidityarthaḥ| athavā kṣīraṃ caturguṇena jalena śṛtaṃ pibet| athavā pippalyā śṛtaṃ pibet|

Aṣṭāṅgahṛdayasaṃhitā

kāsācśvāsācśiraḥśūlātpārśvaśūlāccirajvarāt||111||

mucyate jvaritaḥ pītvā||111||

pañcamūlīśṛtaṃ payaḥ||112||

Sarvāṅgasundarā

pañcamūlena śṛtaṃ kṣīraṃ pītvā kāsādibhyo mucyate| mucyata iti karmakartari taṅ| cirajvaro-dīrṅakālānubandhī jvaraḥ|

Āyurvedarasāyana

kṣīrāntaramāha-kāsācśvāsāditi|

Aṣṭāṅgahṛdayasaṃhitā

śṛtameraṇḍamūlena bālabilvena vā jvarāt||112||

dhāroṣṇaṃ vā payaḥ pītvā vibaddhānilavarcasaḥ||113||

saraktapicśātisṛteḥ satṛṭśūlapravāhikāt||113||

Āyurvedarasāyana

kṣīratrayamāha-śṛtameraṇḍamūleneti| atisṛtiḥ-atisāraḥ, saraktapicśayoḥ picśā atastūdakavat(?)|

Sarvāṅgasundarā

eraṇḍamūlenāthavā bālabilvena śṛtamathavā dhāroṣṇaṃ kṣīraṃ pītvā puruṣo jvarādvimucyate| kimbhūtājjvarāt ? vibaddhā nilavarcasaḥ| vibaddhe-viśeṣeṇa baddhe, asamyakpravartanādanilavarcasī yasmin jvare sa vibaddhānilavarcāḥ, tasmājjvarādvimucyate| tathā, raktaṃ ca picśā ca raktapicśe, tābhyāmupalakṣitā ati sṛtiḥ-atīsāraḥ, saha tayā vartate yo jvaraḥ, tasmāttathāvidhājjvarāt tathā saha tṛṣā saha śūlena tathā pravāhikayā-nischārikāparasaṃjñayā, vartate yastamāt tathāvidhājjavarāt pramucyate|

Aṣṭāṅgahṛdayasaṃhitā

siddhaṃ śuṇṭhībalāvyāghrīgokaṇṭakaguḍaiḥ payaḥ||114||

śophamūtraśakṛdvātavibandhajvarakāsajit||114||

Sarvāṅgasundarā

śuṇṭhyādibhiḥ sādhitaṃ payaḥ śophādijit|

Āyurvedarasāyana

kṣīrāntaramāha-siddhamiti| guḍena pakvoṣṇaprakṣiptena siddhatvam

Aṣṭāṅgahṛdayasaṃhitā

vṛścīvabilvavarṣābhūsādhitaṃ jvaraśophanut||115||

Sarvāṅgasundarā

vṛścīvādibhiḥ sādhitaṃ payo jvaraśophanuditi| vṛścīvaḥ-sūkṣmapunarnarvaḥ| sthūlapunarnavastu-varṣābhūḥ| punarnavadvayaṃ bilvaṃ cātra yojyam|

Āyurvedarasāyana

kṣīrāntaramāha-vṛścīveti| vṛścīvavarṣābhvaupunarnave|

Aṣṭāṅgahṛdayasaṃhitā

śiṃśipāsārasiddhaṃ ca kṣīramāśu jvarāpaham||115||

Āyurvedarasāyana

kṣīrāntaramāha-śiṃśapāsārasiddhaṃ ceti|

Sarvāṅgasundarā

śiṃśipāsāreṇa siddhaṃ-śṛtaṃ kṣīramupayuktaṃ, āśu-na tu ca, jvarahṛt| kṣīrasya śravaṇe vidhiratīsāracikitsitoktaḥ (hṛ. chi. a. 9/39)-"payasyutkvāthya mustānāṃ viṃśati" ityanusāreṇānukalpyaḥ| tantrāntare tvevamuktam-"dravyādaṣṭaguṇaṃ kṣīraṃ kṣīrāttoyaṃ caturguṇam| kṣīrāvaśeṣaḥ kartavyaḥ kṣīrakvāthe tvayaṃ vidhiḥ||" iti| nanu, kiṃ vātapittottare jvare jvare ṅṛtaṃ pradhānamā śrīyatāṃ pūrvavacanaprāmāṇyāt ? athavā kṣīraṃ pradhānametadvacanaprāmāṇyāt ? ityatra saṃśayaḥ| atrocyate| ubhayamapīdaṃ ṅṛtaṃ kṣrīraṃ cha vātapittottare jvare pradhānam, avasthāvaśāt sātmyavaśāchcha kvacitkiñcidupayujyate|

Aṣṭāṅgahṛdayasaṃhitā

niruhastu balaṃ vahniṃ vijvaratvaṃ mudaṃ rucim||116||

doṣe yuktaḥ karotyāśu pakve pakvāśāyaṃ gate||116||

pittaṃ vā kaphapittaṃ vā pakvāśayagataṃ haret||117||

sraṃsanaṃ trīnapi malān bastiḥ pakvāśayāśrayān||117||

Sarvāṅgasundarā

nirūho yukto doṣe pakve tathā pakvāśayaṃ gate sati balādīn drāgeva karoti| pittaṃ kevalaṃ kaphapittaṃ vā pakvāśayāśritaṃ sraṃsanaṃ-virecanaṃ, haret| bastiḥ prayojitastrīnapi malānvātādyān haret| kīdṛśān ? pakvāśayamāśritān|

Āyurvedarasāyana

nirūhaguṇānāha-nirūhastviti| pakvāśayāśrayān-pakvāśayamāśritya, malāṃstu-sarvagatān, haret| ayaṃ tu pakvāśayagatānityapakarṣa eva, pakvāśayādūrdhvaṃ hi pittāśayaḥ|

Aṣṭāṅgahṛdayasaṃhitā

prakṣīṇakaphapittasya trikapṛṣṭhakaṭigrahe||118||

dīptāgnerbaddhaśakṛtaḥ prayuñjītānuvāsanam||118||

Sarvāṅgasundarā

prakṣīṇe kaphapitte yasya puṃsastathā dīptāgnerbaddhavarcasstrikpṛṣṭhakaṭigrahe satyanuvāsanaṃ prayuñjīta|

Aṣṭāṅgahṛdayasaṃhitā

ā0 ra0-nirūhāṅge+anuvāsane+adhikāriṇamāha-prakṣīṇakaphapittasyeti|

Aṣṭāṅgahṛdayasaṃhitā

paṭolanimbacchadanakaṭukācaturaṅgulaiḥ||119||

sthirābalāgokṣurakamadanośīravālakaiḥ||119||

payasyardhodake kvāthaṃ kṣīraśeṣaṃ vimiśritam||120||

kalkitairmustamadanakṛṣṇāmadhukavatsakaiḥ||120||

basti madhughṛtābhyāṃ ca pīḍyejjvaranāśanam||121||

Sarvāṅgasundarā

paṭolādibhiḥ kvāthaṃ kṣīre+ardhodake kṣīraśeṣaṃ tathāmiśritaṃ kalkīkṛtairdravyairmustādibhirmadhughṛtābhyāṃ ca yojitaṃ bastiṃ jvaranāśanaṃ dadyāt|

Āyurvedarasāyana

nirūhamāha-paṭolanimbeti| paṭolanimbayoścśadanaṃ-patram| payaso dvau bhāgau paṭolādikvathitasyodakasyaiko bhāga ityardhodakatvam| na syāpyu(du)ktarasāmityādivacanāt(?)samatve prāpte+ardhatvavidhiḥ|

Aṣṭāṅgahṛdayasaṃhitā

catasraḥ parṇinīryaṣṭīphalośīranṛpadrumān||121||

kvāthayetkalkayedyaśṭīṣatāhvāphalinīphalam||122||

mustaṃ ca bastiḥ saguḍakṣaudrasarpirjvarāpahaḥ||122||

Sarvāṅgasundarā

mudgaparṇī māṣaparṇī śāliparṇī pṛśrniparṇītyādi(ceti)-casraḥ parṇīnīḥ yaṣṭīphalādīṃśca kvāthayet| phalaṃ-madanaphalam| tathā, yaṣṭyādīn kalkayet, ityeṣa saguḍādirbastirjvarahṛt|

Āyurvedarasāyana

nirūhāntaramāha-catasraḥ parṇinīriti| catasraḥ parṇīnīḥ-mudgamāṣaśālapṛśnipūrvāḥ| phalaṃ-madanaphalam| nṛpadrumaḥ-āragvadhaḥ| phalinī-priyaṅguḥ| phalaṃ-madanaphalam| saṅgrahe tu (ci.a. 2)-"trāyamāṇāmṛtāyaṣṭīmadanāṃśumatīdvayaiḥ| sabalācandanavṛṣairjāṅgalaiśca mṛgadvijaiḥ|| kvāthe kṛte kṣipetpiṣṭvā phalayaṣṭikaṇāṅanam| sa sadyojvarahā bastiḥ sājyakṣaudro+alpasaindhavaḥ|| āmrādīnāṃ tvacaṃ śaṅkhaṃ candanaṃ madhukitpalam| svarṇagairikamañjiṣṭhāmṛṇālāñjanapadmakam|| kṣīreṇa kalkitaṃ bastiṃ śītaṃ samadhuśarkaram| dāhajvaraharaṃ dadyāt siddhaṃ taiścānuvāsanam||" iti|

Āyurvedarasāyana

anuvāsanamāha-jīvantīmiti| kṣīrasya catvāro bhāgāḥjalasya catvāraḥ, sarpiṣa ekaḥ, tailasyaikaḥ, kalkasya sārdhaḥ, ityekatra-militaṃ, sādhayet| snehaḥ-śarīrasnigdhatvam, tadanusāreṇa malānusāreṇa ca kalpanā| saṅgrahe tu (ci.a. 2)-"candanāgarukāśmaryapaṭolamadanotpalaiḥ| paṭolāriṣṭamadanaguḍūcīmadhukairapi||" iti|

Aṣṭāṅgahṛdayasaṃhitā

jīvantīṃ madanaṃ medāṃ pippplīṃ madhukaṃ vacām||123||

ṛddhiṃ rāsrāṃ balāṃ bilvaṃ śatapuṣpāṃ śatāvarīm||123||

piṣṭvā kṣīraṃ jalaṃ sarpistailaṃ caikatra sādhitam||124||

jvare+anuvāsanaṃ dadyādyathāsnehaṃ yathāmalam||124||

Sarvāṅgasundarā

jīvantyādīni dravyāṇi snehasya caturbhāgamātrāṇi jalena piṣṭvā kṣīraṃ snehasamaṃ tailātsarpiṣaśca caturguṇaṃ jalaṃ ca tailasarpirdravyāccaturguṇamityekatra sādhitaṃ pakvametat jvare+anuvāsanaṃ dadyāt| yathāsnehaṃ yathāmalaṃ-yo yasmin jvare doṣe-vātādau, yaḥ sneho yogyastatra taṃ, dadyāt|

Aṣṭāṅgahṛdayasaṃhitā

ye ca siddhiṣu vakṣyante bastayo jvaranāśanāḥ||125||

Sarvāṅgasundarā

ye ca bastayaḥ siddhiṣu-bastikalpādhyāye, vakṣyante jvaranāśanāste ca, 'deyāḥ' iti śeṣaḥ|

Āyurvedarasāyana

bastyantaramatidiśati-ye ca siddhiṣviti| siddhiṣu-kalpasthāne| te ca yojyā iti śeṣaḥ| iti jīrṇajvaraḥ|

Aṣṭāṅgahṛdayasaṃhitā

śiroruggauravaśleṣmaharamindriyabodhanam||125||

jīrṇajvare rucikaraṃ dadyānnasyaṃ virecanam||126||

snaihikaṃ śūnyaśiraso dāhārte pittanāśanam||126||

Sarvāṅgasundarā

jīrṇajvare virecanākhyaṃ nasyaṃ dadyāt| kīdṛśaṃ tannasyaṃ syāt ? śiraso rujaṃ gauravaṃ ca śleṣmāṇaṃ ca harati tacśīlaṃ tat| tathā, indriyāṇāṃ-vakṣurādīnāṃ, ca bodhanam| tathā, rucikṛt| śūnyaśirasaḥ puṃsaḥ snehikaṃ-snehena miśraṃ snigdhaṃ, nasyaṃ dadyāt| dāhārte śirasi pittaharaṃ nasyaṃ dadyāt|

Āyurvedarasāyana

atha jvaropadrvāḥ| tatra śiraḥśūlādiṣu nasyamāha-śiroruggauravaśleṣmaharamiti| virecanaṃ-śodhanam| snaihikaṃ-bṛṃhaṇam| pittanāśanaṃ-śamanam|

Aṣṭāṅgahṛdayasaṃhitā

dhūmagaṇḍūṣakavalān yathādoṣaṃ ca kalpayet||127||

pratiśyāyāsyavairasyaśiraḥ kaṇṭhāmayāpahān||127||

Sarvāṅgasundarā

dhūmādīṃśca yathādoṣaṃ kalpayet| kimbhūtān ? pratiśyāyādiṅnān|

Āyurvedarasāyana

pratiśyāyādau dhūmādīnāha-dhūmagaṇḍūṣakavalāniti|

Aṣṭāṅgahṛdayasaṃhitā

arucau mātuluṅgasya kesaraṃ sājyasaindhavam||128||

dhātrīdrākṣāsitānāṃ vā kalkamāsyena dhārayet||128||

Sarvāṅgasundarā

arucau satyāṃ bījapūrakasya kesaraṃ saṅṛtasaindhavamāsyena dhārayediti sambandhaḥ| athavā dhātryādīnāṃ kalkaṃ dhārayet|

Sarvāṅgasundarā

arucau kavala(kalka)dvayamāha-arucāviti| vaṅgasene tu (jvarādhikāre ślo. 231)-"śarkarādāḍimābhyāṃ ca drākṣādāḍimayostathā| vairasye dhārayetkalkaṃ gaṇḍūṣaṃ ca tathā ghṛtam|| (ślo. 259)-harītakī priyaṅguśca pippalī lodhrameva ca| dārvī haridrā tejohvā sakṣaudraṃ mukhadhāvanam|| etena kaṭubhāvaśca mukharogaśca śāmyati| vaktraṃ viśadatāmeti bhaktacśandaśca jāyate|| (ślo. 280)-ajājīśarkarāyuktodāḍimasvarasena tu| ruciṣyo madhunā yuktaḥ kartavyaḥ kavalagrahaḥ||" iti|

Aṣṭāṅgahṛdayasaṃhitā

yathopaśayasaṃsparśān śītoṣṇadravyakalpitān||129||

abhyaṅgālepasekādīn jvare jīrṇe tvagāśrite||129||

kuryādañjanadhūmāṃśca tathaivāgantuje+api tān||130||

Sarvāṅgasundarā

tvagāśrite jīrṇajvare+abhyaṅgādīn kuryāt| yathopaśayaṃ-yathāsukhāvahaṃ, saṃsparśo yeṣāṃ, tān, tathā śītavīryairuṣṇa vīryaiśca dravyaiḥ kalpitān-yojitān| tathā, añjanaṃdhūmāṃśca kuryāt| añjanadhūmānāgantuje+api jvare tathaiva kuryāt| sadyogatvādāgantuje+apyete+aniṣiddhā eva| tāniti punaḥ kṛtamatiśayārtham| viśeṣeṇāgantuje+api jvare-bhūtaviṣādyudbhave, tān kuryādityarthaḥ|

Āyurvedarasāyana

tvaggate jvare+abhyaṅgādīnāha-yathopaśayasaṃsparśāniti| te ca śītābhilāṣiṇaḥ śītairdravyaiḥ śītasparśāḥ kalpyāḥ, uṣṇābhilāṣiṇa uṣṇairuṣṇasparśāḥ| ādiśabdādavagāhādayaḥ| añjanadhūpāṃśca tvaggate kuryāt| prasaṅgādāgantuje nasyādīnāha-tathaivāgantuje+apīti| vaṅgasene tvabhyaṅgatailānyuktāni (jvarādhikāre ślo. 777)-"lājāmadhukamañjiṣṭhāmūrvācandanasārivāḥ| tailaṃ ṣaṭcaraṇaṃ nāma hyabhyaṅgājjvaranāśanam|| lākṣā niśā kuṣṭhaśuṇṭhī mañjiṣṭhā ca suvarcikā| mūrvā ca candanaṃ siddhaṃ tailaṃ takre+atha ṣaḍguṇe|| abhyaṅgena praśamayeddāhaṃ śītajvaraṃ nṛṇām| (ślo. 628)-dadhnaḥ sasārakasyātra takraṃ kaṭṭaramiṣyate|| (ślo. 719)- svarjikākuṣṭhamañjiṣṭhā [lākṣāmūrvāmahauṣadhaiḥ| sakṣīraiḥ sādhitaṃ tailamabhyaṅgāddāhaśītanut|| balāmadhukamañjiṣṭhā ] padmāpadmakacandanaiḥ| samudraphenahnīberarajanīsārivotpalaiḥ|| piṣṭaistailaṃ pacedetairajākṣīraṃ caturguṇam| vātapittajvarājjīrṇāttenābhyakto vimucyate||" iti|

Aṣṭāṅgahṛdayasaṃhitā

dāhe sahasradhautena sarpiṣā+abhyaṅgamācaret||130||

Sarvāṅgasundarā

dāhe sati sarpiṣā sahasradhautenābhyaṅgamācaret|

Aṣṭāṅgahṛdayasaṃhitā

ā raṃ-dāhasyauṣadhānyāha-dāhe sahasradhauteneti| sahasradhautena-sahasrakṛtvo dhautena| yāvati majjati tāvacśītodake ṅṛtaṃ prakṣipya hastena mardayet, tadudakaṃ srāvayet, ityeko vāraḥ, evaṃ sahasram|

Aṣṭāṅgahṛdayasaṃhitā

sūtroktaiśca gaṇaistaistairmadhurāmlakaṣāyakaiḥ||131||

dūrvādibhirvā pittaghnaiḥ śodhanādigaṇoditaiḥ||131||

śītavīryairhimasparśaiḥ kvāthakalkīkṛtaiḥ pacet||132||

tailaṃ sakṣīramabhyaṅgātsadyo dāhajvarāpaham||132||

śiro gātraṃ ca taireva nātipiṣṭaiḥ pralepayet||133||

tatkvāthena parīṣekamavagāhaṃ ca yojayet||133||

tathā+a+aranālasalilakṣīraśuktaghṛtādibhiḥ||133||

Āyurvedarasāyana

abhyaṅgārthaṃ tailamāha-sūtroktaiśceti| taistairityagaṇapaṭhitairapi| taireva-tailadravyaiḥ, tatkvāthenāranālādibhirvā pṛthak pariṣeko+avagāhaśca|

Sarvāṅgasundarā

sūtroktaiḥ-sūtrasthānoditaiḥ, madhurāmlakaṣāyakairgaṇaiḥ| tatra madhuro gaṇo-"ghṛtahema" (hṛ.sū.a. 10/22) ityādiḥ, amlo gaṇo-"dhātrīphalāmlīkā" (hṛ. sū. a. 10/25) ityādiḥ, kaṣāyo gaṇaḥ-"pathyā+akṣaṃ" (hṛ. sū. a. 10/31) ityādiḥ, tatra caitairmadhurāmlakaṣāyairvargaiḥ| tatra dūrvādidibhirgaṇaiḥ- "dūrvā+anantā" (hṛ.sū.a. 15/6) iti nirdiṣṭa ekaḥ, "nyagrodhādiḥ" (hṛ. sū. a. 15/42) dvitīyaḥ, tṛtīyastu "padmakapuṇḍrau" (hṛ. sū. a. 15/12) ityādiḥ, caturthaḥ "sārivośīra" (hṛ. sū. a. 15/11) ityādiḥ, etai pūrvoktairgaṇaiḥ pittaghnaiḥ śodhanādigaṇasaṅgrahoktaiḥ śītavīryairhimasparśairbheṣajaistathā sparśato vīryataśca śītaguṇaiḥ, akvāthāḥ kvāthāḥ kṛtāḥ, akalkāḥ kalkāḥ kṛtāḥ, taiḥ kvāthakalkīkṛtairetairgaṇaistailaṃ kṣīreṇa saha pacet| tacca pakvamabhyaṅgāt-mrakṣaṇāt, sadyo-na cireṇa kālena, dāhajvaraṃ jayet| na kevalametairgaṇaistailaṃ paceddāhajvaraśāntyai, yāvattaireva śiro-mūrdhānaṃ, gātraṃ ca nātipiṣṭaiḥ-kiñcitpiṣṭaiḥ, pralepayet| supiṣṭairhyaitaiḥ pratyuta dāha utpadyate| tathā coktam (saṅgrahe sū. a. 7)- "ślakṣṇaśuṣkaghano lepaścandanasyāpi dāhakṛt| tvaggatasyoṣmaṇo rodhācchīkṛttvanyathā+aguroḥ|| iti| anenaivābhiprāyeṇa śītajvare vakṣyati (ślo. 141)- "taiḥ supiṣṭaiśca lepayet|" iti| gātragrahaṇenaiva śirograhaṇe labdhe punaḥ śirograhaṇaṃ viśeṣārtham| viśeṣeṇa śiro lepayet, tasya viśeṣeṇa jvarāśrayatvāt| tathā coktam-"vimuktasyāpi hi śiro jvaro yasya na muñcati| avimuktaḥ sa vijñeyā jvaraḥ punarupaiti tam||" iti| tasmācchiraso viśeṣeṇa lepanārthaṃ pṛthagupādānam| teṣāṃ gaṇānāṃ kvāthastatkvāthaḥ, tena pariṣekamavagāhaṃ ca kvāthapūrṇāyāṃ droṇyāṃ yojayet| tathā, āranālādibhiḥ pariṣekādi yojayet|

Aṣṭāṅgahṛdayasaṃhitā

kapitthamātuluṅgāmlavidārīrodhradāḍimaiḥ||134||

badarīpallavotthena phenenāriṣṭakasya vā||135||

lipte+aṅge dāharuṅmohāśracśardistṛṣṇā ca śāmyati||135||

Sarvāṅgasundarā

kapitthādibhirbadarīpallavodbhavena vā phenena lipte+aṅge sati dāhādayaḥ śāmyanti|

Āyurvedarasāyana

dāhaghnaṃ lepatrayamāha-kapittheti| mātuluṅgasyāmlaṃ kesaram| ariṣṭako-rakṣāphalaḥ| vaṅgasene tu (jvarā. ślo. 258)-"jihvātālugalaklomaśoṣe mūrdhni tu dāpayet| kesaraṃ mātuluṅgasya madhusaindhavasaṃyutam||' iti|

Aṣṭāṅgahṛdayasaṃhitā

yo varṇitaḥ pittaharo doṣopakramaṇe kramaḥ||136||

taṃ ca śīlayataḥ śīghraṃ sadāho naśyati jvaraḥ||136||

Sarvāṅgasundarā

yaśca doṣopakramaṇīyādhyāye pittaharaḥ kramo varṇitaḥ-uktaḥ, taṃ ca-kramaṃ, śīlayataḥ-abhyasataḥ, jvaro dāhena saha naśyati|

Āyurvedarasāyana

sūtroktaṃ pittakramamatidiśati-yo varṇita iti|

Aṣṭāṅgahṛdayasaṃhitā

vīryoṣṇairuṣṇasaṃsparśaistagarāgurukuṅkumaiḥ||137||

kuṣṭhasthauṇeyaśaileyasaralāmaradārubhiḥ||137||

nakharāsnāpuravacācaṇḍailādvayacorakaiḥ||138||

pṛthvīkāśigrusurasāhiṃsrādhyāmakasarṣapaiḥ||138||

daśamūlāmṛtairaṇḍadvayapattūrarohiṣaiḥ||139||

tamālapatrabhūtīkaśallakīdhānyadīpyakaiḥ||139||

miśimāṣakulatthāgniprakīryānākulīdvayaiḥ||140||

anyaiśca tadvidhairdravyaiḥ śīte tailaṃ jvare pacet||140||

kvathitaiḥ kalkitairyuktaiḥ surāsauvīrakādibhiḥ||141||

tenābhyañjayātsukhoṣṇena, taiḥ supiṣṭaiśca lepayet||141||

kavoṣṇaistaiḥ parīṣekamavagāhaṃ ca kalpayet||142||

kevalairapi tadvacca suktagomūtramastubhiḥ||142||

āragvadhādivargaṃ ca pānābhyañjanalepane||143||

dhūpānagarujān yāṃśca vakṣyante viṣamajvare||143||

agnyanagnikṛtān svedān svedi bheṣajabhojanam||144||

garbhabhūveśmaśayanaṃ kuthakambalarallakān||144||

nirdhūmadīptairaṅgārairhasantīśca hasantikāḥ||145||

madyaṃ satryūṣaṇaṃ takraṃ kulatthavrīhikodgavān||145||

saṃśīlayedvepathumān yaccānyadapi pittalam||146||

dayitāḥ stanaśālinyaḥ pīnā vibhramabhūṣaṇāḥ||146||

yauvanāsavamattāśca tamāliṅgeyuraṅganāḥ||147||

vītaśītaṃ ca vijñāya tāstato+apanayetpunaḥ||147||

Sarvāṅgasundarā

vīryoṣṇairuṣṇasaṃsparśaiḥ-ubhayathā vīryataḥ sparśataścoṣṇaistagarādibhirdravyaiḥ, [ anyaiśca- ] aparairapi, tadvidhaiḥ-uṣṇavīryaiḥ uṣṇasaṃsparśaiśca, kvāthīkṛtaiḥ kalkīkṛtaiśca surādibhiḥ-amlapākarasaiḥ, [śīte-] śītajvaraetadviṣaye, tailaṃ pacet| tena-tailena, sukhoṣṇenābhyañjayāt-mrakṣayet| taiśca-pūrvoktairdravyaiḥ, supiṣṭaiḥ-atiślakṣṇaiḥ, lepayet| taiśca kiñciduṣṇaiḥ pariṣekamavagāhaṃ ca kalpayet-yojayet| tadvacca-tathaiva, suktādibhiḥ kevalaiśca pariṣekādikaṃ kalpayet| "āragvadhendgava" (hṛ. sū. a. 15/17) ityādi ca pānābhyañjanalepane kalpayet| agarujām dhūpān kalpayet| yāṃśca dhūpān viṣamajvare vakṣyante tāṃśca kalpayet| tathā svedān śīlayet| kimbhūtān ? agnikṛtānanagnikṛtāṃścasvedaviddhyuktān | tathā-svedayati sādhu svedi yadbheṣajaṃ bhojanaṃ ca tacca saṃśīlayet| tathā garbhe-garbhagṛhābhyantare, yadbhūveśma-bhūmigṛhaṃ, tatra śayanaṃ-śayyām, tathā kuthādīnāvaraṇaviśeṣān, tathā hasantikāḥ-vahniśakaṭikāḥ, śīlayet| kimbhūtāḥ ? nirdhūmadīptairaṅgārairhasantīriva| tathā, madyādīṃśca śīlayet| vepathumantamaṅganā āliṅgayeyurdayitādiguṇayuktaḥ| gataśītaṃ ca viditvā tatastāḥ-yoṣāḥ, punarapanayet| etacca bruvaṃstābhiḥ sambhogābhilāṣaṃ nivārayati| adhunā sannipātacikitsitaṃ brūte-

Āyurvedarasāyana

śītasyauṣadhānyāha-vīryoṣanairiti| puro-gugguluḥ| pṛthvīkā-bāhlikā| dhyāmakaṃ-kattṛṇam| tamālapatraṃ-patrakam| [ bhūtīkaṃ-] bhūstṛṇam| prakīryā-karañjaḥ| kvathitaiḥ kalkitaiśca tagarādibhiḥ surāsauvīrakādyamladravayuktaiḥ| tena-tailena| taiḥ-tailadravyaiḥ| kevalaiḥ-jalapiṣṭaiḥ| apiśabdāt surādipiṣṭaiḥ śuktādibhiḥ, tadvat-tagarādiyuktaiḥ kevalairapi| saṅgrahe tu (ci.a. 2)-"kuṅkumāgarukastūrīnakhailāsuradārubhiḥ| śaileyacaṇḍātvagvakrarāsnākapipurāmayaiḥ|| pṛthakpradehāḥ sarvairvā śītaṅnā dṛḍhakalkitāḥ| vakraṃ-tagaram| kapiḥ-sihlakaḥ| āmayaṃ-kuṣṭham| yavacūrṇaṃ ṅṛtābhyaktaṃ pacet kṣīre caturguṇe| darvīpralepinaṃ lepaṃ taṃ jvarārtasya yojayet||" iti| vakṣyate ācāryaḥ| hasantī-hāsyamiva kurvantī| hasantikāśakaṭikā| satryūṣaṇaṃ madyādipañcakam| saṅgrahe tu (ci. a. 2)-"ajājyāḥ saguḍaṃ kalkaṃ saguḍaṃ vā+amṛtārasam| rasaṃ vārtākaphalajaṃ pibedvā madhusaṃyutam|| madhukāgurukauntīnāṃ kalko vyāghranakhasya ca| madyena pītaḥ sakṣaudrastīvraśītajvarāpahaḥ|| ānāhe kālavitkuryātkriyāmalasakoditām| pippalīpippalīmūlayavānīcavyasādhitām|| yavāgūṃ pāyayeccainamanilasyānulomanīm| sopadravo+api cedevaṃ jvaraḥ śīto na śāmyati|| atyudīrṇe+anilakaphe sve sthāne pittadhāmni vā| takrānupānaṃ trapusaṃ bhakṣayitvā+analaṃ bhajet|| āsvedasambhavastiṣṭhetprāvṛtastadvadātape| tato vimṛditaḥ snāto yuktāśī syādgate jvare|| śamaṃ tau pittavṛdhdyaiva prapadyete svadhāma ca| nivartate tataḥ śīghraṃ vātaśleṣmodbhavo jvaraḥ||" iti|

Sarvāṅgasundarā

dāhaśītayorekajvaropadravayorauṣadhamāha-vardhaneneti| yadā dāho+alpaḥ śītamadhikaṃ tadā dāhahetorvardhanena śītahetoḥ kṣapaṇena vā śītajayaḥ, paścāddāhajayaḥ| yadā śītamalpaṃ dāho+adhikaḥ tadā śītahetorvardhanena dāhahetoḥ kṣapaṇena vā dāhajayaḥ, paścācśītajayaḥ| yadā dāhaśīte tulye tadā tulyakakṣān malān kaphānupūrvyā vā sthānānupūrvyā jayet| kaphapittavātānāṃ kramājjayaḥ-kaphānupūrvī| uraḥkoṣṭhabastīnāṃ kramājjayaḥ-sthānānupūrvī| uktaṃ ca saṅgrahe (ci.a. 2)- "vamanaiśca virekaiśca bastibhiśca yathākramam| jvarānupacareddhīmān kaphapittānilodbhavān|| saṃsṛṣṭaiḥ sannipatitairekanaikolbaṇaiḥ samaiḥ| jvarān doṣaiḥ kramāpekṣī yathoktairauṣadhairjayet|| vardhanenaikadoṣasya kṣapṇenocśritasya vā| kaphasthānānupūrvyā vā sannipātajvaraṃ jayet||" iti| tathā (saṃ.ci.a. 2)-"nidrānivāraṇopāyaḥ sannyāse+abhihito hitaḥ| sannipāte viśeṣeṇa dāruṇo+ayamupadravaḥ|| kampaḥ pralapanaṃ yasya saṃjñānāśaśca dāruṇaḥ| rasaistu lāvavartīrakulīraśaśataittiraiḥ|| tarpayetprāk purāṇena sarpiṣā+ayaṃ jayedapi| balārāsnāguḍūcyādyaistailaiśca pariṣecayet||" iti|

Aṣṭāṅgahṛdayasaṃhitā

vardhanenaikadoṣasya kṣapaṇenocśritasya vā||148||

kaphasthānānupūrvyā vā tulyakakṣāñjayenmalān||148||

Sarvāṅgasundarā

hīnādhikabhāvatvena viṣamadoṣaje sannipāte vardhanenaikadoṣasyārthāt kṣīṇasya kṣīṇayorvā, ucśritasyocśritayorvā kṣapaṇena, deśakālabalānmalān jayet| kathaṃ viṣamadoṣaje sannipāte vardhanenaikadoṣasya sannipātajvarasyopaśānti ? tasmādvardhanamayuktam| atrācakṣmahe| sannipātasthena kṣīṇena doṣeṇa satā+akṣīṇau doṣau jvarakāriṇau| na tau sukhena jetuṃ śakyete, viṣamāśrayatvāt| kṣīṇasya tu doṣasya vardhanena doṣasāmyamutpādyaikarūpayā kriyayā sannipātaḥ sukhena jetuṃ śakyate| tasmādvardhanenaikadoṣasyeti vaktuṃ yuktam| tathā ca,-vātākhye yato doṣe śītalaṅurūkṣādirupairdravyairvṛddhirbhavati| vardhamānena ca tatrasthau pittakaphāvapyevaṃ prāyeṇa kiñcit kṣayaṃ yātaḥ, tatkṣyāccāsau jvaro+apya mṛdutāṃ gataḥ sukhena ṣakyate jetuṃ iti| evaṃ doṣatrayasyāpi jvarakāraṇe tathā yuktyā pratīkāraḥ kṛto bhavati| evamucśritasyāpi kṣapaṇaire(ṇenai)karūpayā kriyayā sukhena sannipāto jīyate| tadevaṃ vdyulbaṇaikolbaṇairdoṣairjanite sannipāte cikitsākrama uktaḥ| samprati samadoṣaje sannipāte cikitsākramaṃ darśayitumāha-kaphetyādi| sthitiḥ-sthānam, kaphaśca sthānaṃ ca kaphasthāne, tayorānupūrvī-kramaḥ, tayā ca tulyakakṣān-samān sannipātān, jvare malān jayet| tatra kaphaḥ prāgjetavyastataḥ pittaṃ tato vāyuriti kaphānupūrvītyucyate| uktaṃ ca (saṅgrahe sū.a.21)-"sthānataḥ kecidicśanti prāk tāvacśleṣmaṇo vadham| śirasyurasi kaṇṭhe ca pralipte+annaruciḥ kutaḥ|| tadabhāve kathaṃ bhojyapānadravyāvacāraṇam| asatyabhyavahāre ca kuto doṣasya nigrahaḥ|| tasmādādau kapho dhātyaḥ kāyadvārārgalo hi saḥ| madhyasthāyi yataḥ pittamāśukāri ca cintyate|| ato vātasasvasyāsya kuryāttadanu nigraham| adhaḥsthāyī ca tadanu nigrāhyaḥ syātsamīraṇaḥ||" iti| suśrutastvāha(?) (saṅgrahe sū.a. 21)-"[suśrutaśca na sarvatra matametadbravīti tu|] jayejvare+atisāre ca kramātpittakaphānilān|| prāyeṇa tāpātmatayā jvare tejo viśiṣyate| viśaśca saratā pittāttathā ca mṛdukoṣṭhatā|| tasya cānubalaḥ śleṣmā gauravāpaktijāḍyakṛt| vāyuśca vardhate+avaśyaṃ yastvahaḥsu tayoḥ kṣaye|| jvarātisārayostasmādeṣa doṣajaye kramaḥ| kaphapittānilānanye kramādāhustayorapi|| yasmādāmāśayotkleśādbhūyiṣṭhaṃ tatsamudbhavaḥ| krameṇādyena tatrāpi pravṛddhān svāśaye sthitān| svāśayeṣu praduṣṭānāṃsthitaiva hyāśukāritā| vijñāya karmabhiḥ svaiḥ sverdoṣodrekaṃ yathāmalam| bheṣajaṃ yojayettattu svīkuryānna kramaṃ bhiṣak|" iti| anye tvāhuḥ (saṃ.sū.a. 21)-"kramānmarutpittakaphāḥ sarvatra sadṛśe bale| vātādīnāṃ yathāpūrvaṃ yataḥ svābhāvikaṃ balam|| ūce parāśaro+apyarthamamumeva pramāṇayan| yathopanyāsataḥ prāptamādau doṣabhiṣagjitam| netṛabhaṅgena dṛṣṭau hi samaṃ sainyaparājayaḥ||" iti| sthānānupūrvyā vā doṣāṃstulyakakṣān jayet| sthānaṃ ca yadyapyaviśeṣeṇaiva sambhavati tathā+apīha jvarakāridoṣaprastāvādāmāśayo gṛhyate| tenāmāśayastho doṣaḥ prāgjetavyastataḥ pakvāśayasthaḥ, iti sthānānupūrvī-sthānamāhātmyasya cikitsākramaḥ, kāryaḥ| tathā ca prāgadhyagīṣṭa (hṛ. sū. a. 17/13)-"āmāśayagatevāyau kaphe pakvāśayāśrite| rūkṣapūrvaṃ tathā snehapūrvaṃ sthānānurodhataḥ||" iti| tadevaṃ kaphasthānānupūrvyā vā tulyakakṣān malān jayet| anye tvevaṃ vyākhyānayanti,- kaphasya sthānaṃkaphasthānam, kaphasthānalakṣaṇā cāsāvānupūrvī ca, tayā kapha sthānānupūrvyā vā tulyakakṣān malān jayet| yadyapi kaphasthānāni kaṇṭhādīnyapi tathā+apīha jvarakāridoṣaprastāvādāmāśayogṛhyate| tathā coktam (ślo.1)-"āmaśayastho hatvā+agniṃ somo mārgān pidhāya yat| vidadhāti jvaraṃ doṣastasmātkurvīta laṅṅanam||" iti| tadevaṃ rūkṣoṣṇapācanādiḥ kramo+atra kārya ityavatiṣṭhate| nanu, kaphasthānānupūrvyā vetyetanna vācyam, yatastulyakālaṃ tridoṣaharairdravyaiḥ sannipātasya kriyā kāryā| dravyāṇi doṣaghnāni| atrocyate| jvaranāśanāni dravyāṇi tridoṣaghnāni viralāni| ekadoṣaghnāni punarjvarahantṛṇi tridoṣaghnebhyaḥ samartharāṇi bahutarāṇīti kaphasthānānupūrvyā vetyuktam| api ca doṣakālādivaśāccikitsāprakārāntaro+ayamupayujyata iti| sannipātacikitsāprakramādidamapyāha-

Aṣṭāṅgahṛdayasaṃhitā

sannipātajvarasyānte karṇamūle sudāruṇaḥ||149||

śophaḥ sañjāyate yena kaścideva vimucyate||149||

Sarvāṅgasundarā

sannipātajvarasyāvasāne karṇamūlapradeśe suṣṭha dāruṇaḥ śophaḥ sañjāyate| yena-śophenotpannena, kaścideva vimucyate| kaścidevetyamenāsya rogasya nāvaśyamasādhyateti brūte| ata eva cikitsāmatrāha-

Aṣṭāṅgahṛdayasaṃhitā

ā raṃ-karṇamūlopadravamāha-sannipātajvarasyānta iti|

Aṣṭāṅgahṛdayasaṃhitā

raktāvasecanaiḥ śīghraṃ sarpiḥpānaiśca taṃ jayet||150||

pradehaiḥ kaphapittaghnairnāvanaiḥ kavalagrahaiḥ||150||

Sarvāṅgasundarā

raktāvasecanādibhiḥ kavalagrahāntairāśu taṃ jayet| pradehaḥ-pralepaḥ|

Āyurvedarasāyana

karṇamūlauṣadhamāha-raktāvasecanairiti| vaṅgasene tu (jva. ślo. 532)-"gairikaṃ pāṃsujaṃ śuṇṭhī vacākaṭphalakāñjikam| karṇaśothaharo lepaḥ sannipātajvare bhṛśam||" iti|

Aṣṭāṅgahṛdayasaṃhitā

śītoṣṇasnigdharūkṣādyairjvaro yasya na śāmyati||151||

śākhānusārī tasyāśu muñcedvāhvoḥ kramācśirām||151||

Sarvāṅgasundarā

ādiśabdena stambhasvedanādayo gṛhyante| śītoṣṇādibhirupakramairyathāyathaṃ pṛthagvātapittaśleṣmasaṃsargasannipātajvarapraśamanaiḥ samyak prayojitairjvaro yasya narasya śamaṃ na gacśati, tasya śākhānusāritvāddhetorbāhvoḥ kramāt-ekaikasmin na yugapad dvayorbhujayoḥ, śirāṃ muñcet| śākhāśabdenātra kevalaṃ raktaṃ vivakṣitam, na māṃsādayaḥ| ata eva raktasyaiva cikitsānuvāca muñcecśirāmiti| māṃsajānāṃ hi śastrakṣārāgnikarmādicikitsā| tasmācśākhāśabdena raktasyaiva grahaṇaṃ yuktam|

Āyurvedarasāyana

raktasrāvasādhyaṃ jvaramāha-śītoṣṇasnigdharūkṣādyairiti| "śākhā-raktādayastvakca bāhyarogāyanaṃ hi sā (hṛ. sū. a. 12/44)|" tadanusārī-tavdyāpī| atha viṣamajvaraḥ| tatra śamanānyāha-kaliṅgakā iti| saṅgrahe tu (ca.ci.a 1)-"paṭolendrayavāriṣṭabhadramustāmṛtādvayam| sārivādvitayaṃ pāṭhā trāyantī kaṭurohiṇī|| paṭolāriṣṭamṛdvīkāśamyākatriphalāvṛṣāḥ| candanośīradhānyābdaguḍūcīviśvabheṣajam|| devadāru sthirā śuṇṭhī vāsā dhātrī harītakī| pañca pañca jvarān ghnanti yogā madhusitotkaṭāḥ||" iti| ariṣṭo-nimbaḥ| amṛtādvayaṃ-guḍūcīharītakyau|

Aṣṭāṅgahṛdayasaṃhitā

ayameva vidhiḥ kāryo viṣame+api yathāyatham||152||

jvare vibhajya vātādīn yaścānantaramucyate||152||

Sarvāṅgasundarā

ayameva-pūrvokto, vidhirviṣame+api-viṣamajvare satatakādau, yathāsvaṃ vātādīn vibhajya kāryaḥ| anantaramadhunaiva ca yo vidhirucyate paṭolakaṭukādibhiḥ, so+api viṣamajvare kāryaḥ|

Āyurvedarasāyana

atideśamāha-ayameveti| ayaṃ-santatajvaroktaḥ|

Aṣṭāṅgahṛdayasaṃhitā

paṭolakaṭukāmustāprāṇadāmadhukaiḥ kṛtāḥ||153||

tricatuḥpañcaśaḥ kvāthā viṣamajvaranāśanāḥ||153||

Sarvāṅgasundarā

paṭolādibhistribhiścaturbhiḥ pañcabhirvā kṛtāḥ kvāthā viṣamajvaraghnāḥ|

Āyurvedarasāyana

kvāthanāha-paṭoleti|

Aṣṭāṅgahṛdayasaṃhitā

yojayetriphalāṃ pathyāṃ guḍūcīṃ pippalīṃ pṛthak||154||

taistairvidhānaiḥ saguḍaṃ bhallātakamathāpi vā||154||

Sarvāṅgasundarā

triphalāṃ vā pathyāṃ vā guḍūcīṃ pippalīṃ vā pṛthak pṛthak yojayet satatakādike viṣamajvare| athavā taistaiḥ-rasāyanādyuktairvidhibhiḥ, guḍasahitaṃ bhallātakaṃ vā yojayet|

Aṣṭāṅgahṛdayasaṃhitā

ā raṃ-triphalādirasāyanānyāha-yojayentriphalāmiti| taistaiḥ-rasāyanavidhyuktaiḥ| bhallātakarasāyanaṃ tu saguḍameva|

Aṣṭāṅgahṛdayasaṃhitā

laṅghanaṃ bṛṃhaṇaṃ vā+a+adau jvarāgamanavāsare||155||

Sarvāṅgasundarā

yadi vā jvarāgamanadivase ādau-prathamaṃ, laṅghanaṃ bṛṃhaṇaṃ vā yojayet|

Sarvāṅgasundarā

jvarotpattidene abhojanaṃ gurusnigdhamadhurabhojanaṃ vā kāryamityāha-laṅghanaṃ bṛṃhaṇaṃ veti|

Aṣṭāṅgahṛdayasaṃhitā

prātaḥ satailaṃ laśunaṃ prāgbhakraṃ vā tathā ṅṛtam||155||

jīrṇaṃ tadvaddadhi payastakraṃ sarpiśca ṣaṭpalam||156||

kalyāṇakaṃ pañcagavyaṃ tiktākhyaṃ vṛṣasādhitam||156||

Sarvāṅgasundarā

viṣamajvare prage sahatailena laśunaṃ yojayet| prāgbhaktamityādi| bhaktātprathamaṃ prātarvāghṛtaṃ ca jīrṇaṃ-purāṇaṃ, yojayet| tathaiva dadhi, tathā payaḥ, tathā takraṃ, ṣaṭpalaṃ ca sarpiḥkṣayacikitsitoktaṃ (hṛ. ci. a. 5/28) , prātaḥ prāgbhaktaṃ vā yojayedityarthaḥ| kalyāṇakaṃ-unmādapratiṣedhoktaṃ (hṛ. u. a. 6/26) , pañcagavyaṃ-apasmārapratiṣedhoktaṃ (hṛ. u. a. 7/19), tiktākhyaṃ-kuṣṭacikitsitoktaṃ (hṛ. ci. a. 19/2), tathā vṛṣasādhitaṃ-raktapittacikitsitoktaṃ (hṛ. ci. a. 2/40), prātaḥ prāgbhaktaṃ vā yojayet| ṣaṭpalādīnyatidiśati-sarpiśceti|

Āyurvedarasāyana

laśunapurāṇaghṛtadadhikṣīratakrāṇi pṛthak satailāni prātaḥkāle bhojanādau vā prayojyānītyāha-prātaḥ satailamiti| ṣaṭphalādīnyatidiśati-sarpiśceti|

Aṣṭāṅgahṛdayasaṃhitā

triphalākolatarkārīkvāthe dadhnā śṛtaṃ ghṛtam||157||

tilvakatvakkṛtāvāpa viṣamajvarajitparam||157||

Sarvāṅgasundarā

triphalādikvāthe caturguṇe sarpirdadhisamaṃ śāvararoghnatvakkṛtāvāpamatiśayena viṣamajvarajit|

Āyurvedarasāyana

ghṛtāntaramāha-triphalākolatarkārīkvātha iti|0

Aṣṭāṅgahṛdayasaṃhitā

surāṃ tīkṣṇaṃ ca yanmadyaṃ śikhitittiridakṣajam||158||

māṃsaṃ medyoṣṇavīryaṃ ca sahānnena prakāmataḥ||158||

sevitvā tadahaḥ svapyādathavā punarullikhet||159||

Sarvāṅgasundarā

surāṃ ca tīkṣṇaṃ ca yanmadyaṃ śikhitiridakṣajaṃ ca māṃsaṃ medhyo(dyo)ṣṇavīryamannena saha bahu sevitvā tadahaḥ svapyāt| yasmin dine tadbhuktaṃ taṃ divasaṃ śayīta| tadahaḥ svapyāditi "kālādhvanoratyantasaṃyoge" iti dvitīyā| athavā pūrvoktapītabhuktabhakto naraḥ punarullikhet-udvamet|

Aṣṭāṅgahṛdayasaṃhitā

ā raṃ-prayogāntaramāha-surāmiti| surāmanyadvā tīkṣṇaṃ madyaṃ, śi(khītitirikukkuṭānmāṃsaṃ,]... anyadvā medhyo9dyo) [ṣṇavīryaṃ-a](ṅī)yoṣṇamāṃsaṃ, annena saha jvarotpattidine sevitvā svapyāt| na jīryati cedullikhet-vamet|

Aṣṭāṅgahṛdayasaṃhitā

ā raṃ-sarpirvamanamāha-sarpiṣa iti|

Aṣṭāṅgahṛdayasaṃhitā

sarpiṣo mahatīm mātrāṃ pītvā vā śhardayetpunaḥ||159||

Sarvāṅgasundarā

sarpiṣo vā mahatīm-uttamāṃ, mātrāṃ pītvā punaśśhardayet udvamet|

Aṣṭāṅgahṛdayasaṃhitā

nīlinībhajagandhāṃ ca trivṛtāṃ kaṭurohiṇīm||160||

pibejjvarasyāgamane snehasvedopapāditaḥ||160||

Sarvāṅgasundarā

nīlinyādīn pṛthagjvarāgamanavāsare kṛtasnehasvedaḥ pibet|

Aṣṭāṅgahṛdayasaṃhitā

ā raṃ-virecanamāha-nīlinīmiti| sadyaḥsnehanaṃ svedaṃ ca kṛtvā nīlinyādicatuṣṭayaṃ jvarotpattidine pibet|

Aṣṭāṅgahṛdayasaṃhitā

manohvā saindhavaṃ kṛṣṇā tailena nayanāñjanam||162||

yojyaṃ-------------------------------------------------||162||

Sarvāṅgasundarā

manohvādikaṃ tailena nayanāñjanaṃ yojyam| añjanaśabdo mrakṣaṇe+api dṛśyata itinayanaśabde+atra prayuktaḥ|

Aṣṭāṅgahṛdayasaṃhitā

ā raṃ-añjanamāha-manohveti|

Aṣṭāṅgahṛdayasaṃhitā

--------------hiṅgusamā vyāghrīvasā nasyaṃ sasaindhavam||161||

purāṇasarpiḥ siṃhasya vasā tadvatsasaindhavā||162||

Sarvāṅgasundarā

hiṅgutulyā vyāghrīvasā nasyaṃ sasaindhavaṃ yojyam| vyāghrīti strīliṅganirdeśaḥ striyā grahaṇārtho+acintyatvātprabhāvasya, anyathā puṃliṅgenaiva nirdeśaṃ kuryāt| yathā vakti-"purāṇasarpiḥ siṃhasya vasā tadvatsasaindhavā|" iti|

Āyurvedarasāyana

nasyamāha-hiṅgusamā vyāghrīvasā nasyamiti| vyāghrī-vyāghrajātistrī, tasyāḥ vasā| nasyāntaramāha-sasaindhavam| purāṇasarpiriti| nasyāntaramāha-siṃhasya vasā tadvat sasaindhaveti|

Aṣṭāṅgahṛdayasaṃhitā

palaṅkaṣā nimbapatraṃ vacā kuṣṭhaṃ harītakī||162||

sarṣapāḥ sayavāḥ sarpirdhūpo viḍvā biḍālajā||163||

Sarvāṅgasundarā

palaṅkaṣādidhūmaḥ sarveṣu jvareṣu kāryaḥ| athavā biḍālājjātā viḍālajā viṭ|

Aṣṭāṅgahṛdayasaṃhitā

ā raṃ-dhūpamāha-palaṅkaṣeti| palaṅkaṣā-gugguluḥ| dhūpāntaramāha-viḍvā biḍālajeti| viḍālajā viṭmārjāraviṣṭhā|

Aṣṭāṅgahṛdayasaṃhitā

puradhyāmavacāsarjanimbārkāgarudārubhiḥ||163||

dhūpo jvareṣu sarveṣu kāryo+ayamaparājitaḥ||164||

Sarvāṅgasundarā

purādibhiḥ sahāparājitākhyo+ayaṃ dhūpo jvareṣu kāryaḥ|

Aṣṭāṅgahṛdayasaṃhitā

ā raṃ-aparājitaṃ dhūpamāha-purādhyāmeti| purogugguluḥ| dhyāmakaṃ-tṛṇam| sarjo-rālā|

Aṣṭāṅgahṛdayasaṃhitā

dhūpanasyāñjanostrāsā ye coktāścittavaikṛte||164||

Sarvāṅgasundarā

ye ca cittavaikṛte-unmādāpasmāre, dhūmādaya uktāste ca viṣamajvare yojyāḥ| vikṛtameva vaikṛtam| prajñāditvātsvārthe+aṇ|

Aṣṭāṅgahṛdayasaṃhitā

ā raṃ-unmādādiṣūktān dhūpādīnatidiśati-dhūpanasyāñjanontrāsā iti| untrāsaḥ-akasmādbhayotpādanam| cittavaikṛtaṃ-unmādo+apasmāraśca, tatra ye uktāste kāryāḥ|

Aṣṭāṅgahṛdayasaṃhitā

daivāśrayaṃ ca bhaiṣajyaṃ jvarān sarvān vyapohati||165||

viṣeṣādviṣamān prāyaste hyāgantvanubandhajāḥ||165||

Aṣṭāṅgahṛdayasaṃhitā

saṃ-na kevalaṃ dhūpādayo jvaraṃ nāśyanti| daivāśrayaṃ cauṣadhaṃ maṇimaṅgalabalyupahāraprāyaścittajapadānasvastyayanahomādikaṃ sarvān jvarān-āgantūnnijāṃśca, vyapohati| "upasargādasyatyūhyorvā vacanam (rveti vācyam)" iti taṅabhāvaḥ| viśeṣeṇa viṣamān vyapohati| yasmātte-viṣamajvarāḥ, āgantunāṃ-bhūtādīnāṃ, anubandhajjātāḥ|

Aṣṭāṅgahṛdayasaṃhitā

ā raṃ-daivavyapāśrayamauṣadhamāha-daivāśrayaṃ ceti| daiṅāśrayaṃ-japahomādi| hi-yasmāt, prāyo-bāhulyena, te viṣamāḥ, āgantvanubandhajāḥ-grahāveśādisambhavāḥ|

Aṣṭāṅgahṛdayasaṃhitā

yathāsvaṃ ca sirāṃ vidhyedaśāntau viṣamajvare||166||

Sarvāṅgasundarā

viṣamajvarāśāntau satyāṃ yathāsvaṃ-doṣādyapekṣayā, sirāṃ vidhyet| saṅgrahe ca rasādidhātusthe jvare cikitsoktā| yathā (ci.a.2)-"rasasaṃsthe tu sarvasmin kuryādvamanalaṅghane| sekasaṃśamanāleparaktamokṣamasṛkūsthite|| tīkṣṇaṃ virekaṃ māṃsāsthe, medoghnaṃ medasi sthite| asthisthe vātaśamanamabhyaṅgasvedamardanam|| jvare vātārtiśamanaṃ viśeṣādbūstikarma ca|" iti| majjasthaśukrasthayorjvarayorasādhyatvāttatra cikitsā noktā|

Āyurvedarasāyana

śirāvyadhamāha-yathāsvaṃ ceti| "tṛtīyarke+asayormadhye skandhasyādhaścaturthake|" (hṛ. sū. a. 27/13) ityādi-yathāsvam| saṅgrahe tu (ci.a. 2)-"pañcagavyasya mahato vidhinā pañcamāhiṣam| pañcājaṃ caturaiṣṭraṃ vā siddhaṃ siddhaṃ ghṛtaṃ tathā|| caturauṣṭraṃ-payodadhimūtraghṛtaiḥ| kaṭurohiṇimañjiṣṭhāvṛṣagranthikacitrakaiḥ| pāṭhāsvaguptādviniśaiḥ pañcagavyasya pañcasu|| prastheṣu saṃyutaiḥ sevyaṃ viṣamajvarajitparam| vāksvarasmṛtimedhāgnibalārogyavṛṣatvakṛt|| śṛtakṣīraghṛtakṣaudrasitākṛṣṇāḥ khajāhatāḥ| viṣamajvarahṛdrogakṣatakāsakṣayāpahāḥ|| āsthāpanaṃ vā tadahardadyātsvinnasya yāpanam| payasā vṛṣadaṃśasya śakṛtdvā tadahaḥ pibet|| mastunā vā vṛṣaśakṛt surayā vā sasaindhavam|| sahadevāvacābhadrānākulībhiḥ prayojayet| dhūpanodvartanālepān sarvajvaranibarhaṇān||" iti| siddhayoge tu (jva. ślo. 230)- "mustāmalakaguḍūcīviśvauṣadhakaṇṭakārikākvāthaḥ| pītaḥ sakaṇācūrṇaḥ samadhurviṣamajvaraṃ hanti|| apāmārgajaṭā kaṭyāṃ lohitaiḥ saptatantubhiḥ| baddhā vāre ravestūrṇaṃ jvaraṃ hanti tṛtīyakam|| gaṅgāyā uttare kūle aputrastāpaso mṛtaḥ| tasmai tilodakaṃ dadyānmuñcatvekāhiko jvaraḥ|| agastyanpatrasvarasena nasyaṃ nihanti cāturthakamugravīryam|| somaṃ sanucaraṃ devaṃ samātṛgaṇamīśvaram| pūjayan prayataḥ śīghraṃ mucyate viṣamajvarāt|| viṣṇuṃ sahasramūrdhānaṃ carācarapatiṃ vibhūm| stuvannāmasahasreṇa jvarānsarvān vyapohati|| mūlaṃ bhūmijayantyāśca sahadevodbhāvaṃ tathā| taṇḍulīyakamūlaṃ vā baddhaṃ murdhni jvarāpaham|| śāntiṃ nayentrivṛdvā+api sakṣaudrā viṣamajvaram| madhunā cābhayā līḍhā hantyāśu viṣamajvaram|| (ślo. 228) ajājī guḍasaṃyuktā viṣamajvara nāśinī| guḍapragāḍhāṃ triphalāṃ lihyādvā viṣamajvarī||" [iti| vaṅgasene tu (jva. ślo. 573)-] "śailūṣamaṇḍanarajaḥ puruṣānurūpaṃ śubhrāṅgavatsasurabhīpayasā nipītam| ādityavārabhavapālidine nareṇa cāturthakaṃ sucirajaṃ jayati kṣaṇena|| śailūṣamaṇḍanaṃ-harītālam| puruṣānurūpaṃ-puruṣākṛti| kalkaḥ śirīṣapuṣpasya rajanīdvayasaṃyutaḥ| nasyaṃ sarpiḥ samāyogājjvaraṃ cāturthakaṃ jayet|| sitavarṣābhūmūlaṃ payasa pītaṃ ca paittikaṃ jayati| cāturthakaṃ sucirajaṃ tāmbūlenaiva bhakṣaṇādathavā|| kṛṣṇāmalakīrāmaṭhadārvivacārājasarṣaparasonaiḥ| chāgalamūtranipiṣṭairnasyaṃ tvekāhikādiharam|| kṣīrāvikārajanimardakasatrapāṇāṃmūlaṃ jvarāpahamavaśyamidaṃ śikhāyām| baddhaṃ divākaradine yadi vā+aṣṭamīṣu rātrijvaraṃ harati rañjitasūtrabaddham||" iti| iti viṣamajvaraḥ|

Aṣṭāṅgahṛdayasaṃhitā

kevalānilavīsarpavisphoṭābhihatajvare||166||

sarpiḥpānahimālepasekamāṃsarasāśanam||167||

kuryādyathāsvamuktaṃ ca raktamokṣādi sādhanam||167||

Sarvāṅgasundarā

kevalānilādibhirjvare sarpiḥpānādikaṃ kuryāt| yacca raktamokṣādi sādhanaṃ yathāsvamuktaṃ tacca kuryāt|

Aṣṭāṅgahṛdayasaṃhitā

ā raṃ-athāgantujvaraḥ| tatrābhiṅātajanmauṣadhamāha-kevalānileti| kevalanilajo visarpajo visphoṭajaśca jvarastulyauṣadhatvāduktaḥ| kintvasāvāgantuḥ| kintu nijabhedaḥ kevalaḥ-pittakaphāmairasaṃspṛ(sṛ)ṣṭaḥ|

Aṣṭāṅgahṛdayasaṃhitā

grahotthebhūtavidyoktaṃ balimantrādi sādhanam||168||

Sarvāṅgasundarā

grahotthe jvare bhūtavidyoktaṃ balimantrādi sādhanaṃ cikitsitam|

Aṣṭāṅgahṛdayasaṃhitā

ā raṃ-grahāveśajasyauṣadhamāha-grahottha iti| bhūtavidyā-uttarasthānoktaṃ grahaprakaraṇam|

Aṣṭāṅgahṛdayasaṃhitā

ā raṃ-auṣadhīgandhajasyauṣadhamāha-auṣadhīgandhaja iti|

Aṣṭāṅgahṛdayasaṃhitā

Oṣadhīgandhaje pittaśamanaṃ------------------||168||

Sarvāṅgasundarā

oṣadhīgandhaje pittaśamanaṃ cikitsitam|

Aṣṭāṅgahṛdayasaṃhitā

---------------------------viṣajidviṣe||168||

Sarvāṅgasundarā

viṣe-viṣaje jvare, viṣajiccikitsitam|

Aṣṭāṅgahṛdayasaṃhitā

ā raṃ-viṣajasyauṣadhamāha-viṣajadviṣa iti|

Aṣṭāṅgahṛdayasaṃhitā

iṣṭairarthairmanojñaiśca yathādoṣaśamena ca||169||

hitāhitavivekaiśca jvaraṃ krodhādijaṃ jayet||169||

krodhajo yāti kāmena śāntiṃ krodhena kāmajaḥ||170||

bhayośokodbhavau tābhyāṃ bhīśokābhyaṃ tathetarau||170||

Sarvāṅgasundarā

krodhādijaṃ jvaramiṣṭaiḥ-abhimataiḥ, arthaiḥ-viṣayaiḥ, tathā manojñaiḥ-ramyaiḥ, tathā yathādoṣaṃ yaḥ śamaḥ-śamanaṃ tena, tathā hitāhitavivekaiśca jayet| ādiśabdo+atra bhīśokādi parigrahārthaḥ|

Aṣṭāṅgahṛdayasaṃhitā

ā raṃ-krodhādijasyauṣadhamāha-iṣṭairthairiti| iṣṭaiḥ-bhoktuguṇena manojñaiḥ svaguṇena vā|

Aṣṭāṅgahṛdayasaṃhitā

śāpātharvaṇamantrotthe vidhirdaivavyapāśrayaḥ||171||

te jvarāḥ kevalāḥ pūrvaṃ vyāpyante+anantaraṃ malaiḥ||171||

tasmāddoṣānusāreṇa teṣvāhārādi kalpayet||172||

na hi jvaro+anubadhnāti mārutādyairvinā kṛtaḥ||172||

Sarvāṅgasundarā

śāpādyutthe jvare daivavyapāśrayo vidhiḥ kāryaḥ| śāpomunipitrādibhiḥ sakrordhairdattaḥ| [te-] oṣadhyādyutthā jvarāḥ pūrvaṃ kevalā bhavanti| anantaraṃ malaiḥ-vātādibhiḥ, vyāpyante| tasmāddhetosteṣu-jvareṣu, doṣānusāreṇāhārādi kalpayet| nanu, śāpādyuttheṣu vātādikopo nāśaṅkyata eva| tatkimiti teṣvāhārādikaṃ doṣānusāreṇa kalpyate ? ityāha-na hītyādi| yasmādvātādīnantareṇa vinā kṛto jvaro nānubadhnāti, tasmādavaśyaṃ teṣvapi vātādikopaḥ sambhāvyate| ata eva ca tadanusāreṇāhāradikalpanam|

Aṣṭāṅgahṛdayasaṃhitā

ā0 ra0-śāpajābhicārajayorauṣadhamāha-śāpāthavarṇamantrottha iti| ............vaṅgasene tu (jvara. ślo. 541)-"auṣadhīgandha[viṣajau viṣapittaprabādhanaiḥ| jayetkaṣāyairmatimān sarvagandhakṛtairbhiṣak|| ]" iti| ityāgantujvaraḥ| atha dhātujvaraḥ| [ saṅgrahe tu (ci. a. 2)-] "rasasaṃsthe tu sarvasmin kuryādvamanalaṅṅane| sekasaṃśamanāleparaktamokṣānasṛksthite|| tīkṣṇān virekān māṃsasthe medoghnaṃ medasi sthite| asthisthe vātaśamanamabhyaṅgasvedamardanam|| jvare vātārtiśamana viśeṣādbastikarma ca|" iti|

Aṣṭāṅgahṛdayasaṃhitā

jvarakālasmṛtiṃ cāsya hāribhirviṣayairharet||173||

Sarvāṅgasundarā

jvarakālaṃ ca vegaṃ ca yaścintayan jvaryate, asya cajvariṇo, jvarakālasmaraṇaṃ hāribhiḥ-manoharaiḥ, viṣayaiḥ-śabdādibhiḥ, haret-vismārayet|

Aṣṭāṅgahṛdayasaṃhitā

ā raṃ-atha sarvajvarasādhāraṇāni| tatra manoharasevāmāha-jvarakālasmṛtimiti| jvarakālo-jvaravegakālaḥ, tasya smṛtiḥ-asminkāla ādhattā iti smaraṇam|

Aṣṭāṅgahṛdayasaṃhitā

karuṇārdraṃ manaḥ śuddhaṃ sarvajvaravināśanam||173||

Sarvāṅgasundarā

śuddhaṃ-rāgadveṣādyanupahataṃ, tathā karuṇayā+a+adraṃ-kṛpāparaṃ, cetaḥ sarvajvaravināśanaṃ syāt|

Aṣṭāṅgahṛdayasaṃhitā

ā raṃ-manasaḥ śuddhatvaṃ karuṇārdratvaṃ cāha-karuṇārdramiti|

Aṣṭāṅgahṛdayasaṃhitā

ā raṃ-vyāyāmādivarjanamāha-tyajediti|

Aṣṭāṅgahṛdayasaṃhitā

tyajedābalalābhācca vyāyāmasnānamaithunam||174||

gurvasātmyavidāhyannaṃ yaccānyajjavarakāraṇam||174||

Sarvāṅgasundarā

balalābhādā-balalābhamavadhīkṛtya, vyāyāmādi tyajet-nācaret| snānaṃ ca yadyapi dīpanādiguṇayuktaṃ prāgadhītaṃ, tathā+api prabhāvajjavaraṃ karotīti tadvarjanam| evaṃ vyāyāmādiṣvapicintyam| [anyat]-aparamanuktamapīha yajjvarakāraṇaṃ, tadapi tyajet| khāraṇāde+apyktam-"piṣṭānnaṃ haritaṃ śākaṃ māṃsaṃ śuṣkaṃ tilān dadhi| grāmyānūpaudakājāvigavyasūkarabhāhiṣam|| māṃsaṃ śuṣkāṇi śākāni sarvameva tyajejjavarī|" tathoktam-"jvaritai sthittirikrauñcaśikhivartakakukkuṭāḥ| guruṣṇatvādvivarjyāḥ syuratra sopadrave jvare||" iti|

Aṣṭāṅgahṛdayasaṃhitā

ā raṃ-sahasā+a+ahāravṛddiṃ niṣedhati-na vijvaro+apīti| sarvānnamatīti sarvānnīnaḥ| niṣedhātikrame doṣamāha-nivṛtto+apīti|

Aṣṭāṅgahṛdayasaṃhitā

na vijvaro+api sahasā sarvānnīno bhavettathā||175||

nivṛtto+api jvaraḥ śīṅraṃ vyāpādayati durbalam||175||

Sarvāṅgasundarā

tathā vijjvaro+api-pūrvānubhūtajvaraḥ, sahasā-akrameṇaiva, sarvānnabhakṣo na syāt| sarvānnīna ityupapadasarvānnetyādinā khaḥ| yato nivṛtto+api-apagato+api, jvaraḥ śīghrameva durbalaṃ vyāpādayati|

Aṣṭāṅgahṛdayasaṃhitā

sadyaḥ prāṇaharo yasmāttasmāttasya viśeṣataḥ||176||

tasyāṃ tasyāmavasthāyāṃ tattatkuryādbhīṣagjitam||176||

Sarvāṅgasundarā

yasmācca jvaraḥ sadya eva prāṇahṛdbhavati, tasmātkāraṇāttasya-jvariṇo, viśeṣeṇānyarogebhyaḥ sakāśāttasyāṃ tasyāṃsāmapacyamānapakvājīrṇaviṣamaciranivṛttajvarādyavasthāyāṃ ca, tattat-laṅghanasvedanayavāgūpācanakṣīrasarpiḥpānādikaṃ, bhiṣagjitaṃ-auṣadhaṃ, kuryāt|

Aṣṭāṅgahṛdayasaṃhitā

ā raṃ-jvaracikitsāyāmādaraṃ vidhatte-sadyaḥ prāṇahara iti|

Aṣṭāṅgahṛdayasaṃhitā

auṣadhayo maṇayaśca sumantrāḥ sādhugurudvijadaivatapūjāḥ||177||

prītikarā manaso viṣayāśca ghnantyapi viṣṇukṛtaṃ jvaramugram||177||

iti śrīvaidyapatisiṃhaguptasūnuśrīmadvāgbhaṭaviracitā yāmaṣṭāṅgahṛdayasaṃhitāyāṃ caturthe cititsitasthāne jvaracikitsitaṃ nāma prathamo+adhyāyaḥ||1||

Sarvāṅgasundarā

oṣadhyādayo viṣṇukṛtamapyugraṃ jvaraṃ ghnānti| kiṃ punarapacārādikṛtaṃ jvaraṃ na ghnānti ? ityapiśabdārthaḥ| bhau tu bhāgāviti dodhakametat| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭī- kāyāṃ sarvāṅgasundarākhyāyāṃ caturthe cikitsitasthāne jvaracikitsitaṃ nāma prathamo+adhyāyaḥ samāptaḥ|| 1||

Aṣṭāṅgahṛdayasaṃhitā

ā raṃ-siddauṣadhādidhāraṇamāha-auṣadhaya iti| saṅgrahe tu (ci.a. 2)-"kṛtyā trivargasaṃyuktā ruḍnidrādivinodinī| śāstraṃ vicitraṃ śṛṇuyānna pretavyādhitāśrayam|| manobhirāmaviṣayaṃ vacanaṃ hlādi dakṣiṇam| mātaraṃ pitaraṃ devān vaidyān viprān haraṃ harim|| pūjayecśīlayeddānadamasatyadayārjavān| dhārayecca śucirmūrdhnā maṇiratnamahauṣadhīḥ|| āryāvalokitaṃ parṇaśabarīmaparājitām| praṇamedāryatārāṃ ca sarvajvaranivṛttaye| japaṃstathā gatoṣṇīṣaṃ sarvavyādhicikitsitam| āgantudoṣasahajaiḥ sarvarogairvimucyate||" iti|| iti hemādriṭīkāyāmāyurvedarasāyane| jvaraprakaraṇaṃ nāma samastyena nirūpitam|| 1||

raktapittacikitsitādhyāyaḥ

2

Aṣṭāṅgahṛdayasaṃhitā

athāto raktapaittacikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) ūrdhvagaṃ balino+avegamekadoṣānugaṃ navam||1||

raktapittaṃ sukhe kāle sādhayennirupadravam||1||

Sarvāṅgasundarā

balino-balavataḥ puṃso na striyāḥ, yadutpannamūrdhvagaṃ raktapittaṃ tatsādhayet-upakramet| tathā yadevordhvagamavegaṃ-avegavat, tathaiko doṣaḥ-kaphākhyaḥ, anugaḥ-anubalo, yasya tadekadoṣānugam| nidāne+apyuktam (hṛ.ni.a.3/8)-"ūrdhvaṃ sādhyaṃ kapādyasmāt" iti| tathā navaṃ-acirotpannaṃ, tathā yatsukhe kāle- tadvyādhipratipakṣabhūte hemante śiśire vā jātaṃ, tathā yannirupadravaṃ-vikṛtavijñānīyādhyādhyāyoktaiḥ (hṛ.śā.a.5/74)" raktapittaṃbhṛśaṃ raktaṃ" ityādigranthanirdiṣṭairupadravai rahitam| ato lakṣaṇādyadviparyayalakṣaṇamūrdhvagamapi raktapittaṃ tadarthādasādhyaṃ yāpyaṃ vā syāditi gamyate|

Āyurvedarasāyana

atha raktapittacikitsitam| tatra sādhyamāhaūrdhvagamiti| avogaṃ-vegabāhulyarahitam| sukhe-hemantādau|

Āyurvedarasāyana

yāpyamāha-adhogamiti, śāntaṃ śāntamiti ca| yat-gacśt, iṇ gatau|

Aṣṭāṅgahṛdayasaṃhitā

adhogaṃ yāpyayedraktam yaccadoṣadvayānugam||2||

śāntaṃ śāntaṃ punaḥ kupyanmārgānmārgāntaraṃ ca yat||2||

Sarvāṅgasundarā

adhogaṃ raktapittamūrdhvagaraktapittoktaikadoṣānugādiviśeṣaṇaviṣiṣṭamapi yāpayet| yacca doṣadvayānugaṃ-vātakaphābhyāṃ hīnabalābhyāmanugatamūrdhvagamapi, tacca yāpayet|

Aṣṭāṅgahṛdayasaṃhitā

atipravṛttaṃ mandāgnestridoṣaṃ dvipathaṃ tyajet||3||

Sarvāṅgasundarā

śāntaṃ śāntaṃ-atiśayena śāntaṃ, punaḥ kupyat-kopaṃ gacśat, ūrdhvagamekadoṣānugamadhogaṃ vā tyajet| atha mārgāt-ūrdhvāt nāsākṣikarṇāsyalakṣaṇāt, mārgāntaraṃ-gudameḍhralakṣaṇaṃ, yat-gacśhat, evaṃ yatpravṛttaṃ tacca tyajet| yaditi iṇaḥ śatari iṇo yaṇiti yādeśe yaditi rūpam| tathā atipravṛttamūrdhvamārgādhomārgādvā yadraktapittaṃ tattyajet, raktasya prāṇāyatanatvāt| uktaṃ ca-"jīvitaṃ prāṇināṃ tatra rakte tiṣṭhati tiṣṭhati|" iti| tathā, mandāgneryatpravṛttamadhogamūrdhvagaṃ va tadapi viruddhopakramatvāttyajet| tathā hi,-mandāgneḥ kaṭukāmloṣṇarūkṣatīkṣṇādyauṣadhamagnisandhukṣaṇaṃ yattaddhitam, raktapitte cāto viparītaprāyaṃ yattatpathyam| tathā, tridoṣamūrdhvagamadhogaṃ vā tadapi tyajet, viṣamatvāt| yato na tadvamanaviṣayaṃ bhavatumarhati nāpi virecanaviṣayam|

Āyurvedarasāyana

asādhyamāha-atipravṛttamiti| yatrānubandhyapi pittaṃ taddhi (ntri) doṣajam| yatra tu janakameva taddvidoṣa [ ja ] mekadoṣaṃ (ṣa)[jaṃ] vā| nidānoktānāmapi sādhyādīnāṃ punaruktiraparipūrṇapūraṇāya| tatra sādhyatve yuktiruktā, iha tu lakṣaṇamiti vā, pūrvācāryātiviprakīrṇoktipradarśanaṃ vā|

Aṣṭāṅgahṛdayasaṃhitā

jñātvā nidānamayanaṃ malāvanubalau balam||3||

deśakālādyavasthāṃ ca raktapitte prayojayet||4||

laṅghanaṃ bṛṃhaṇaṃ vā+a+adau śodhanaṃ śamanaṃ tathā||4||

Sarvāṅgasundarā

nidānādi jñātvā+anantaraṃ raktapitte-ūrdhvage+adhoge vā, ādau-prathamata eva, laṅghanaṃ prayojayet, athavā bṛṃhaṇaṃ, athavā śodhanaṃ śamanaṃ vā| tatra nidānaṃ-tīkṣṇoṣṇakaṭvamlādisevanam, etajjñānaṃ hi tannidānavarjana upayujyate| tathā ca vakṣyati (ślo.24)-"yatkiñcidraktapittasya nidānaṃ tacca varjayet|" iti| ayanaṃ-ūrdhvāgholakṣaṇaṃ jñātvā| tathā ca vakṣyati (ślo.8)- "rakte sapicche sakaphe grathite kaṇṭhamārgage| lihyānmākṣikasarpirbhyāṃ kṣāramutpalanālajam||" iti| tathā (ślo.47)- "gudāgame viśeṣeṇa śoṇite vastiriṣyate|" ityādi| tathā, pittākhyasya malasyātra mūlabhūtatvātsāmarthyāt malau-vātakaphākhyau, anubalau jñātvā cikitsāviśeṣaṃ prayojayet| tathā ca vakṣyati (ślo.36)-"raktapittaṃ na cecchāmyettatra vātolbaṇe payaḥ| yuñjayācchāgaṃ" ityādi| tathā, balaṃ jñātvā| yato vakṣyati (ślo. 13)- "yathāsvaṃ manthapeyādiḥ prayojyo rakṣatā balam|" iti| deśo-dvividhaḥ śārīro bhūmideśaśca| tatra śārīro-mukhanāsādyavayavarūpaḥ| ūrdhvage hi raktapitte satyapi nāsāpravṛtte viśeṣeṇānyadauṣadhamanyapravṛtte+anyat| tathā, adhoge raktapitte satyapi gudapravṛtte+anyadauṣadhaṃ meḍhrapravṛtte cānyat| bhūmideśaśca-trividhovyākhyāto jāṅgalānūpasādhāraṇabhedena| tatra jāṅgale+anyadhauṣadhamanūpe+anyat sādhāraṇe cānyat| kālo-muhūrtādiḥ śītoṣṇavarṣalakṣaṇa āvasthikaśca| tathā ca śīte kāle+anyādṛsamauṣadhamanyasmin kāle+anyādṛṣamauṣadhaṃ raktapitte| ādigrahaṇenānalāhā rasattvasātmyavayaḥprakṛtiprabhṛtayo gṛhyante| avasthāṃ ca jñātvā avasthāvaśāt, raktapittasya hyavasthāviśeṣeṇānyadauṣadhaṃ syāt|

Sarvāṅgasundarā

laṅghanīyabṛṃhaṇīyaśodhanīyaśamanīya vibhāgamāha-jñātveti| tatra nidānajñānāt bṛṃhaṇotthe laṅghanaṃ laṅghanotthe bṛṃhaṇam| ayanajñānāt ūrdhvage laṅghanamadhoge bṛṃhaṇam| anubalamalajñānāt kafe laṅṅanaṃ vāte bṛṃhaṇam| balajñānāt sampūrṇe bale laṅghanamalpe bṛṃhaṇam| deśajñānāt anūpe laṅghanaṃ jāṅgale bṛṃhaṇam| kālajñānāt visarge laṅghanamādāne bṛṃhaṇam| ādiśabdāt yauvane laṅghanaṃ vārdhake bṛṃhaṇamityādi| avasthājñānāt apakve laṅghanaṃ pakve bṛṃhaṇam| pūrvaṃ śamanaśodhanavibhāgo jñeyaḥ| ādaugrahaṇāt laṅghanānantaraṃ bṛṃhaṇaṃ bṛṃhaṇānantaraṃ laṅghanaṃ ca kāryam|

Aṣṭāṅgahṛdayasaṃhitā

santarpaṇotthaṃ balino bahūdoṣasya sādhayet||5||

ūrdhvabhāgaṃ virekeṇa vamanena tvadhogatam||5||

śamanairbṛṃhaṇaiścānyallaṅghya bṛṃhyānavekṣya ca||6||

Sarvāṅgasundarā

santarpaṇotthaṃ balino bahudoṣasya narasya raktapittamūrdhvagaṃ virekeṇa sādhayet, adhogataṃ tu vamanena sādhayet| anyatapatarpaṇotthaṃ raktapittaṃ durbalasyālpadoṣasyordhvagaṃ śamanairadhogaṃ bṛṃhaṇairupācaret| bṛṃhaṇairvā śamanaiḥ| na cedaṃ cikitsitaṃ nirapekṣaṃ yuñītetyāha-laṅghyabṛṃhyānavekṣya ceti| laṅghanādutpannamadhogamapi śamanairupācaret| bṛṃhaṇādutpannamūrdhvagamapi laṅhghanairupācaredityarthaḥ|

Āyurvedarasāyana

ṣodhyatve+api vamyavirecyavibhāgamāha-santarpaṇotthamiti| adhoge vamanam| ūrdhvage virecanam| santarpaṇotthaṃ ityatra ubhayatra tulyam| ṣāmyatve+api laṅghanaṣāmyabṛṃhaṇaṣāmyavibhāgamāha- ṣamanairbṛṃhaṇaiṣceti| anyat- apatarpaṇotthamalpabalasya cālpadoṣasyaca| ūrdhvagaṃ laṅghanaṣamanaistathā laṅghye puruṣe santarpaṇotthatvāditraye satyapi bṛṃhaṇam| bṛṃhye puruṣe atarpaṇotthatvāditraye satyapi laṅghanam|

Aṣṭāṅgahṛdayasaṃhitā

ūrdhvaṃ pravṛtte śamanau rasau tiktakaṣāyakau||6||

upavāsaśca niḥśuṇṭhīṣaḍaṅgodakapāyinaḥ||7||

Sarvāṅgasundarā

ūrdhvaṃ pravṛtte raktapitte śuṇṭhīrahitaṃ ṣaḍaṅgodakaṃ pibataḥ puṃsastiktakaṣāyau rasau śamanam| tathā, upavāsaḥ|

Āyurvedarasāyana

śamanamāha-ūrdhvaṃ pravṛtta iti| ṣaḍaṅgodakaṃ-"ghanacandanaśuṇṭhyambuparpaṭośīrasādhitam|" (hṛ. ci. a. 1/15) iti jvaroktam, taccātra śuṇṭhīṃ vinā kāryam|

Aṣṭāṅgahṛdayasaṃhitā

adhoge raktapitte tu bṛṃhaṇau madhuro rasaḥ||7||

Sarvāṅgasundarā

adhoge tu raktapitte bṛṃhaṇo madhuro raso hitaḥ|

Āyurvedarasāyana

bṛṃhaṇamāha-adhoge raktapitta iti|

Aṣṭāṅgahṛdayasaṃhitā

ūrdhvage tarpaṇaṃ yojyaṃ prāk ca peyā tvadhogate||8||

Sarvāṅgasundarā

ūrdhvage raktapitte prāk-pūrvaṃ, tarpaṇaṃ yojyam, tathāsātmyatvāt| evamadhoge raktapitte prāk peyā yojyā|

Āyurvedarasāyana

ūrdhvagādhogayoḥ pathyavibhāgamāhna-ūrdhvage tarpaṇamiti| ūrdhvage prāk tarpaṇaṃ pathyam, adhoge tu peyā śeṣaṃ jvaravat|

Aṣṭāṅgahṛdayasaṃhitā

āśnato balino+aśuddhaṃ na dhāryaṃ taddhi rogakṛt||8||

dhārayedanyathā śīghramagnivacśīghrakāri tat||9||

Sarvāṅgasundarā

balino narasyāśnato raktamaśuddhaṃ-duṣṭaṃ, na dhāryaṃ-na stambhanīyam| taddhi ṅṛtaṃ sirāvyadhavidhyuktān visarpavidradhiplīhādīn rogān karoti| anyathā-vidhiviparyaye sati durbalasyābhojanasya ca, śīghraṃ dhārayet| yasmādagnivacśīghraṃ maraṇakāri tat-raktamastambhitaṃ, syāt|

Āyurvedarasāyana

aśuddhasya raktasya stambhanaṃ niṣedhati-aśnata iti| śuddhasya stambhanaṃ vidhatte-dhārayediti| anyathā-śuddhatve, balāśanayoralpayoraśuddhatve+api| tat-astambhitaṃ raktam|

Aṣṭāṅgahṛdayasaṃhitā

trivṛcśyāmākaṣāyeṇa kalkena ca saśarkaram||9||

sādhayedvidhivallehaṃ lihyātpāṇitalaṃ tataḥ||10||

Sarvāṅgasundarā

trivṛtā-śuklagopītyucyate| śmāmā-mālavikā trivṛducyate| tayoḥ kaṣāyeṇa tathā tayoreva [kalkena] mātrāmāśrityaitaduktam| atra ca kaṇṭakārikālehavat (hṛ.ci.a.3/62) kvāthakalkaśarkarāṇāṃ parimāṇaṃ vedyamiti vṛddhavaidyavyavahāraḥ|

Āyurvedarasāyana

virecanamāha-trivṛcśāmākaṣāyeṇeti| kalkenatrivṛddvayasyaiva| pāṇitalaṃ karṣam|

Aṣṭāṅgahṛdayasaṃhitā

trivṛtā triphalā śyāmā pippalī śarkarā madhu||10||

modakaḥ sannipātordhvaraktaśophajvarāpahaḥ||11||

trivṛtsamasitā tadvat pippalīpādasaṃyutā||11||

Āyurvedarasāyana

virecanāntaramāha-trivṛteti| sannipātastribhiḥ sambadhyate| virecanāntaramāha-trivṛtsamasiteti| saṅgrahe (ci. a. 3)- " trifalātrivṛtādhātrītrāyantyāragvadhābhayāḥ| gavākṣīkṣurasakṣīradrākṣāḥ kṣaudrasitotkaṭāḥ|| yathāsvaṃ kalpabihitā virekārthaṃ prayojayet|" iti| trifalādīni daśa virecanāni| pratyekaṃ madhusitotkaṭāni| gavākṣī-indravāruṇī|

Sarvāṅgasundarā

tathā trivṛtādibhirmodako-vaṭakaḥ| śarkarāparimāṇaṃ ca padmakādyacūrṇavadavabodhyam| sa ca modakaḥ sannipātordhvaraktaśophajvarahṛdbhavati| pūrvoktasya lehasya viṣayanirdeśādeva viṣayo vedyaḥ| trivṛtsamasitā pippalīpādasaṃyutā tadvat-sannipātādi hṛdityarthaḥ|

Aṣṭāṅgahṛdayasaṃhitā

vamanaṃ phalasaṃyuktaṃ tarpaṇaṃ sasitāmadhu||12||

sasitaṃ vā jalaṃ kṣaudrayuktaṃ vā madhukodakam||12||

kṣīraṃ vā rasamikṣorvā-----------------------------||13||

Āyurvedarasāyana

vamanapañcakamāha-vamanaṃ falasaṃyuktamiti| pañcasvapi madanafalasaṃyogaḥ| saṅgrahe tu (ci. a. 3)- "phalendrayavagāṅgeyīmadhukaṃ vā samākṣikam|" iti|

Sarvāṅgasundarā

madanaphalena saṃyuktaṃ tarpaṇaṃ sitāmadhubhyāṃ saha vamane deyam, vātakopabhayādityabhiprāyaḥ| athavā saśarkaraṃ phala saṃyuktaṃ, [athavā] madhukodakamathavā kṣaudrasaṃyuktaṃ, athavā kṣīraṃ, athavekṣurasam| sarvametat madanaphalasaṃyuktaṃ pṛthak pratyekaṃ deyam|

Āyurvedarasāyana

śuddhasya pathyamāha-śuddhasyeti| anantaraḥ "ūrdhvage tarpaṇaṃ yojyam" (ślo. 8) ityādi| balaṃ agnibalaṃ dehabalaṃ ca|

Aṣṭāṅgahṛdayasaṃhitā

------------------------śuddhasyānantaro vidhiḥ||13||

yathāsvaṃ manthapeyādiḥ prayojyo rakṣatā balam||13||

Sarvāṅgasundarā

ūrdhva[ga]raktapittino+adhogaraktapittino vā yathākramaṃ virekavamanābhyāṃ śuddhasyānantaraṃ [yathāsvaṃ-] yathāyogaṃ yathāvidhi, manthapeyādiḥ prayoktavyaḥ,-ūrdhvage manthādiradhoge peyādiriti yathārthaḥ|

Aṣṭāṅgahṛdayasaṃhitā

mantho jvarokto drākṣādiḥ, pittaghnairvā phalaiḥ kṛtaḥ||14||

Sarvāṅgasundarā

mantho jvarokto drākṣādiḥ-"drākṣāmadhūkamadhuka" (hṛ. ci. a. 1/55) ityādiḥ| pittaṅnairvā-drākṣāmalakakrāśmaryamadhukādibhiḥ, phalaiḥ kṛtaḥ prayoktavyaḥ|

Āyurvedarasāyana

manthamāha-mantho jvarokta iti| drākṣādiḥ-"drākṣāmadhūkamadhuka" ityādiḥ| manthāntaramāha-pittaghnairveti|

Aṣṭāṅgahṛdayasaṃhitā

madhukharjūramṛdvīkāparūṣakasitāmbhasā||14||

mantho vā pañcasāreṇa saṅṛtairlājasaktubhiḥ||15||

dāḍimāmalakāmlo va mandāgnyamlābhilāṣiṇām||15||

Sarvāṅgasundarā

athavā madhvādinā dravyapañcakena kṛtena pañcasārākhyena lājasaktubhiḥ sasarpiṣkairmantho hitaḥ| mandāgnīnāmamlābhilāṣiṇāṃ ca dāḍimāmalakābhyāmamlaśca manthaḥ prayoktavyaḥ| 'adhoge prākpeyā prayojyā' ityuktam| atastā eva peyā brūte-

Āyurvedarasāyana

manthāntaramāha-madhukharjūreti| pañca madhvādīni sārāṇyatreti pañcasāram, saṃjñā ceyam| manthāntaramāha-dāḍīmāmalakāmlo veti| dāḍimāmalakarasayogādamlaḥ|

Aṣṭāṅgahṛdayasaṃhitā

kamalotpalakiñjalkapṛśniparṇīpriyaṅgukāḥ||16||

uśīraṃ śābaraṃ rodhraṃ śṛṅgaberaṃ kucandanam||16||

hīveraṃ dhātakīpuṣpaṃ bilvamadhyaṃ durālabhā||17||

ardhārdhairvihitāḥ peyā vakṣyante pādayaugikāḥ||17||

bhūnimbasevyajaladā masūrāḥ pṛśniparṇyapi||18||

vidārigandhā mudgāśca balā sarpirhareṇukāḥ||18||

Sarvāṅgasundarā

kamalotpaletyādibhirvargairardhaślokaiḥ peyā vihitāḥ| pādayaugikā vakṣyante| bhūnimbasevyetyādayaḥ|

Āyurvedarasāyana

tribhirardharcaististraḥ peyā āha-kamalotpaleti| caturbhiḥ pādaiṣcatasnaḥ peyā āha-bhūnimbasevyajaladā iti| vidārigandhā-śāliparṇī| hareṇukāḥ-satīnāḥ| saṅgrhe tvadhikāḥ peyāḥ (ci. a. 3)- "candanāmbupriyaṅgavaḥ| tuvaryo vā+atibalayā balayā vā hareṇavaḥ||" iti|

Aṣṭāṅgahṛdayasaṃhitā

jāṅgalāni ca māṃsāni śītavīryāṇi sādhayet||19||

pṛthakapṛthagjale teṣāṃ yavāgūḥ kalpayedrase||19||

śītāḥ saśarkarākṣaudrāstadvanmāṃsarasānapi||20||

īṣadamlānanamlān vā ghṛtabhṛṣṭān saśarkarān||20||

Sarvāṅgasundarā

māṃsāni jāṅgalāni śītavīryāṇī-śaśādisabandhīni, pūrvoktapeyauṣadhānāṃ pṛthakpṛthagjale sādhayet| anantaraṃ tasmin rase yavāgūḥ kalpayet| kīdṛśīḥ ? śītāstathā saśarkarākṣaudrāḥ| tadvadityanena śītatvaṃ māṃsarasānāmatidiśati, na tu saśarkarākṣaudratvamapi, ayogārhatvāt| ata evāha-tān māṃsarasān īṣadamlānamlābhilāṣiṇaḥ, anamlābhilāṣiṇO+anamlāneva| tathā, ghṛtabhṛṣṭān saśarkarān-śarkarāyuktān|

Āyurvedarasāyana

uktānāṃ peyānāṃ prakārāntaramāha-jāṅgalāni ceti| teṣāṃ-peyauṣadhānāṃ, jale-kāthe| rase-kvāthasiddhamāṃsarase| māṃsarasānāha-tadvaditi| tadvat-peyāvat, taṇḍulaprakṣepaṃvinā| saṅgrahe tu (ci. a. 3)- "tatkaṣāye hitāḥ peyāmāṃsapeyāstathā rasāḥ| anamlāḥ kiñcidamlā vā saghṛtakṣau draśarkarāḥ||" iti|

Aṣṭāṅgahṛdayasaṃhitā

śūkaśimbībhavaṃ dhānyaṃ rakte śākaṃ ca śasyate||21||

annasvarūpavijñāne yaduktaṃ laghu śītalam||21||

Sarvāṅgasundarā

tathā, śūkaśimbījaṃ, dhānyaṃ śākaṃ ca raktapitte śasyate| annasvarūpavijñānīye+adhyāye (sū.a. 6) yaduktaṃ laghu ca śītalaṃ ca|

Āyurvedarasāyana

dhānyāni śākāni cāha-śūkaśimbībhavaṃ dhānvamiti rakte-raktapitte|

Aṣṭāṅgahṛdayasaṃhitā

pūrvoktamambu pānīyaṃ pañcamūlena vā śṛtam||22||

laghunā śṛtaśītaṃ vā madhvambho vā phalāmbu vā||22||

Sarvāṅgasundarā

pūrvoktamambu-ṣaḍaṅgaṃ śuṇṭhīrahitaṃ, pānīyaṃ-pātavyam| athavā laghunā pañcamūlena śṛtam| pānīyasya śrapaṇe tantrakārairvidhiruktaḥ| yathā-"karṣaṃ gṛhītvā dravyasya kvāthayetprāsthike+ambhasi| ardhaśṛtaṃ prayoktavyaṃ jalapāke tvayaṃ vidhiḥ||" iti| kevalaṃ vā jalaṃ śṛtaśītaṃ hitam| madhvambho-mākṣikayuktaṃ pānīyam| phalāmbu vā-drākṣābhirvā pittaghnaiḥ phalaiḥ kṛtam|

Āyurvedarasāyana

tṛṣitasya pānārthamudakamāha-pūrvoktamambviti| pūrvoktaṃ-niḥśuṇṭhīṣaḍaṅgodakam| laghupañcamīlasiddhaṃ vā| śṛtaśītaṃ vā kevalam| madhūdakaṃ vā| falodakaṃ vā falāni-dāḍimādīnilau śītalāni|saṅgrahe tu (ci. a. 3)padmakādyañjanādi ca sārivādiṃ ca kalpayet| annapāne gaṇaṃ tadvaddaśakaṃ dāhanāśanam|| kaphānuge yūṣaśākaṃ mārutānugate rasam| abhīroraṅkurairlāvāḥ saha mudgāḥ paṭolajaiḥ| makuṣṭhā dhanvayāsotthai raktapitte paraṃ matāḥ|" iti|

Aṣṭāṅgahṛdayasaṃhitā

śaśaḥ savāstukaḥ śasto vibandhe-----------||23||

Sarvāṅgasundarā

śaśaḥ-śaśasya māṃsaṃ, sahavāstukena viḍvibandhe sati raktapittinaḥ śastaḥ|

Sarvāṅgasundarā

vibandhe rasamāha-śaśaḥ savāstuka iti|

Aṣṭāṅgahṛdayasaṃhitā

----------------------------------tittiriḥ punaḥ||23||

udumbarasya niryūhe sādhito mārute+adhike||23||

plakṣasya barhiṇastadvannyagrodhasya ca kukkuṭaḥ||24||

Sarvāṅgasundarā

tittiristu mārute+adhika udumbarasya kvāthe sādhitaḥ śastaḥ| plakṣasya kvāthe sādhito barhiṇo-mayūraḥ, tadvat-mārute+adhike śastaḥ| barhiṇa iti "phalabarhābhyāminac|" tathaivanyagrodhasya niryūhe kukkuṭaḥ śastaḥ| udumbarādikvāthasādhanaṃ titthiryādīnāmauṣṇyaṃ pratihantum|

Āyurvedarasāyana

mārutādhike rasamāha-tittiriḥ punariti| mārutā[dhike rasā] ntaramāha-plakṣasya barhiṇastadvaditi| barhiṇo-mayūraḥ| rasāntaramāha-nyagrodhasya ca kukkuṭa iti| saṅgrahe tu (ci. a. 3)- "bisotpalamṛṇālānāṃ vartakakrakarau hitau| vartīro+ambhojanālānāmaśvatthasya kapiñcalaḥ||" iti|

Aṣṭāṅgahṛdayasaṃhitā

yatkiñcidraktapittasya nidānaṃ tacca varjayet||24||

Sarvāṅgasundarā

yatkiñcidraktapittasya kāraṇaṃ-yena sevitena tajjātaṃ, tacca varjayet-pariharet|

Āyurvedarasāyana

varjaniyamāha-yatkiñciditi|

Aṣṭāṅgahṛdayasaṃhitā

vāsārasena phalinīmṛdgodhrāñjanamākṣīkam||25||

pittāsṛk śamayetpītaṃ, niryāso vā+aṭarūṣakāt||25||

śarkarāmadhusaṃyuktaḥ kevalo vā, śṛto+api vā||26||

vṛṣaḥ sadyo jayatyasraṃ, sa hyasya paramauṣadham||26||

Sarvāṅgasundarā

vāsakasya rasena phalinyādikaṃ pītaṃ raktapittaṃ śamayati| athavā, aṭarūṣakasya rasaḥ śarkarāmadhuyuktaḥ pīto raktapittaṃ jayet| athavā kevalo vāsārasaḥ| athavā kvathito vṛṣaḥ śīghraṃ raktaṃ jayet| sa vṛṣo yasmādasya-raktasya, paramauṣadham|

Āyurvedarasāyana

śamanamāha-vāsāraseneti| falinī-priyaṅguḥ| mṛt-saurāṣṭrī| añjanaṃ-rasāñjanam| mākṣikaṃ-madhu| [ śamanāntaramāha-niryāsa iti| niryāsaḥ-svarasaḥ| sa śarkarāmadhusaṃyuktaḥ kevalo veti dvividhaḥ| ] śamanāntaramāha-śṛto+api vā vṛṣa iti| śruto+api śarkarāmadhusaṃyuktaḥ kevalo veti svarasavaddvividhaḥ|

Āyurvedarasāyana

tribhirardharcaiḥ vkāthatrayamāha-paṭolamālatīti| candanadvayaṃ-śvetaṃ raktaṃ ca| kṛṣṇā mṛt-kṛṣṇamṛttikā| madayantikā-yūthikā|

Aṣṭāṅgahṛdayasaṃhitā

paṭolamālatīnimbacandanadvayapadmakam||27||

rodhro vṛṣastandulīyaḥ kṛṣṇā mṛnmadayantikā||27||

śatāvarī gopakanyā kākolyau madhuyaṣṭikā||28||

raktapittaharāḥ kvāthāstrayaḥ samadhuśarkarāḥ||28||

Sarvāṅgasundarā

paṭolādayo+ardhaślokāstrayaḥ kvāthā madhuśarkarāyutā raktapittaṃ jayantīti yojyam| atra ca vāsaka ārdro+api dviguṇo na yojyaḥ| evaṃ hyuktaṃ tantrāntare-"vāsākuṭajakūṣmāṇḍaśatapuṣpāsahācarāḥ| nityamārdrāḥ prayoktavyāstathā+api dviguṇā na te||" iti|

Aṣṭāṅgahṛdayasaṃhitā

palāśavalkakvātho vā suśītaḥ śarkarānvitaḥ||29||

lihyādvā madhusarpibhyāṃ gavāśvaśakṛto rasam||29||

Sarvāṅgasundarā

athavā palāśatvakkvāthaḥ śītaḥ śarkarāyutaḥ pūrvoktaguṇaḥ| athavā madhusarpibhyāṃ gavāśvaśakṛto rasaṃ pibet| gavāśceti "avaḍ sphoṭāyanasya" ityavaṅādeśaḥ|

Āyurvedarasāyana

kvāthāntaramāha-palāśavalkavkātho veti| valkalaṃ-tvak| lehamāha-lehyādvā madhusarpirbhyāmiti| śakṛdrasasya pākādṅanībhāvena lehatvam|

Aṣṭāṅgahṛdayasaṃhitā

sakṣaudgaṃ grathite rakte lihyātpārāvatācśakṛt||30||

Sarvāṅgasundarā

grathite-granthimati, raktapitte pārāvatasya śakṛt kṣaudgeṇa saha lihyāt|

Āyurvedarasāyana

grathite rakte lehamāha-sakṣaudramiti| grathitaṃ tantulam|

Aṣṭāṅgahṛdayasaṃhitā

atiniḥ srutaraktaśca kṣaudgeṇa rudhiraṃ pibet||30||

jāṅgalaṃ, bhakṣayedvā+a+ajamāmaṃ pittayutaṃ yakṛt||31||

Sarvāṅgasundarā

atiniḥsrutaraktaśca jāṅgalaṃ raktaṃ kṣaudgeṇa saha pibet| ājaṃ yakṛdapakvaṃ pittayutaṃ bhakṣayet|

Āyurvedarasāyana

atiyoge rudhiramāha-atiniḥsṛtarakto veti| jāṅgalaṃ-jāṅgalavargīyahariṇādiśarīrajam| atiyoge yakṛdbhakṣaṇamāha-bhakṣayedveti| ajasya-śāgasyedamājam| āmaṃ-apakvam| ājenaiva pittena yuktam|

Aṣṭāṅgahṛdayasaṃhitā

candanośīrajaladalājamudgakaṇāyavaiḥ||31||

balājale paryuṣitaiḥ kaṣāyo raktapittahā||32||

Sarvāṅgasundarā

candānādibhirbalājale paryuṣitaiḥ kaṣāyo raktapittajit|

Āyurvedarasāyana

atiyoge śītakaṣāyamāha-candanośīreti| balājale-balākvāthe|

Aṣṭāṅgahṛdayasaṃhitā

prasādaścandanāmbhojasevyamṛdbhṛṣṭaloṣṭajaḥ||32||

suśītaḥ sasitākṣaudraḥ śoṇitātipravṛttijit||33||

āpothya vā nave kumbhe plāvayedikṣugaṇḍikāḥ||33||

sthitaṃ tadguptamākāśe rātriṃ prātaḥ srutaṃ jalam||34||

madhumadvikacāmbhojakṛtottaṃsaṃ ca tadguṇam||34||

Sarvāṅgasundarā

candanādijaḥ prasāda suśītaḥ śarkarāmākṣikābhyāṃ saha raktasyātipravṛttiṃ jayet|saṃ-ikṣugaṇḍikā āpothya bhṛśamādau saṅkuṭya jale plāvayet| nave kumbhe rātrimākāśe guptaṃ-kīṭādyupahataṃ yathā na syāttathā. sthitaṃ tat-ikṣugaṇḍikājalaṃ, prātaḥ srutaṃ samākṣikaṃ vikasitapadmena kṛtaśekharaṃ tadguṇaṃ-pūrvavadguṇamityarthaḥ|

Āyurvedarasāyana

atiyoge śītakaṣāyāntaramāha-prasādaiti| mṛdbhṛṣṭaloṣṭaṃ-pākādagnivarṇatāṃ nītaṃ mṛlloṣṭam|ā0 ra0- atiyoge śītakaṣāyāntaramāha-āpothya veti| āpothya-jarjarīkṛtya| plavayet-navakumbhasthe jale kṣipet| alpatvārthaṃ ikṣugaṇḍikāḥ-ikṣukhaṇḍāni| rātrimākāśe sthitaṃśikyālambanāt| gutpaṃ-prakṛtikīṭādibhyaḥ| madhumat-kṣodrayuktam| vikkacāmbhojakṛtottaṃsaṃ-kumbhakaṇṭhabaddhairantaḥpraviśadbhiriva vikasitakamalaiḥ surabhīkṛtam| tadguṇaṃ-pūrvauṣadhasamānam|

Aṣṭāṅgahṛdayasaṃhitā

ye ca pittajvare coktāḥ kaṣāyāstāṃśca yojayet||35||

Sarvāṅgasundarā

pittajvare ca ye kaṣāyā uktāḥ-"śakrayavāṅanam| kaṭukā ceti sakṣaudgā" (hṛ. ci. a. 1/52) ityādayaḥ, tāṃśca-kaṣāyān, atra yojayet|

Sarvāṅgasundarā

pittajvarakaṣāyānatidiśati-ye ceti| saṅgrahe tu (ci. a. 3)- "vāsārasena bhūnimbakaṭukāśarkarāḥ pibet| tenaiva vā kṣaudrayuktaṃ padmakesarapadmakam|| sarodhranāgakusumaśāḍvalotpalavāstukam| śāḍvalaṃ-dūrvā| pathyārajanyahiṃstrā vā palāṇḍuṃ tadvadeva vā|| ahiṃstrā-kanthāribhedaḥ| tadvat-madhusarpirbhyā lihyāt| falinīlodhrakhadiraśālmalīkovidārajam| śirīṣaṣelukakubhasinduvārātimuktajam|| palāśayūthikāśigrumadhūkāsanajanma ca| madhunācūrṇitaṃ puṣpamekatra pṛthageva vā|| puṣpairebhirvipavkaṃ ca sakṣaudraṃ māhiṣaṃ ghṛtam| lihyāt kṣaudreṇa pathyāṃ vā kiñjalkaṃ kamalasya vā|| lājān śṛṅgāṭakaṃ mustaṃ kharjūraṃ kṛṣṇamṛttikām| kṣīrivṛkṣāṅkurān drākṣāṃ tavakṣīriṃ sitopalām|| gairikaṃ madhukaṃ rodhraṃ śaṅkhaṃ śambūkamañjanam| taṇḍulīyakamūlaṃ vā bījaṃ vā vāstukodbhavam|| rodhrakālīyakośīrafalinīśaṅkhagairikam| paṭolapatraṃ dūḥsparśā samaṅga sārivā latā|| tvagjambūvetasāśvatthahayāhvodumbarārjunāt| kirātatiktakramukamustakaṭfalapadmakam|| prapauṇḍarīkahīberakamalotpalaparpaṭam| candanena pṛthagyuktaṃ samastaṃ vā saśarkaram|| phāṇṭīkṛtaṃ śṛtaṃ śītaṃ cūrṇaṃ vā taṇḍulāmbhasā| pītamāśujayatyastraṃ tṛḍdāhatamakānapi|| tadvadacśaḥ sitārodhramadhūkośīracandanāt| mṛcśyāmāsārivāmustudhātakīyaṣṭikānvitāt|| acśaḥ-prasādaḥ| tadvat-candanādivat| vaiḍūryamuktāmṛcśaṅkhagairikāmalakodadakam| madhūdakaṃ rasaṃ vekṣoḥ pibañjayati ṣoṇitam|| trapusīmūlakalkaṃ vā sakṣaudraṃ taṇḍulāmbunā| pibetkarañjabījaṃ vā tena kṣaudrasitāyutam|| rodhracandanayaṣṭayāhvaṃ tena yaṣṭayāhvameva vā| nīlotpalaṃ sitā yaṣṭī madhūkaṃ padmakesaram|| śinnodbhavā ca śīto+ayaṃ kaṣāyo raktajitparam|" iti| vaṅgasene tu (raktapittādhikāre ślo 48)- "tālīsacūrṇayaktaḥ peyaḥ kṣaudreṇavāsakasvarasaḥ| kafapittaśvāsavamītamakasvarabhedaraktapittaharaḥ|| āṭarūṣakamṛdīkāpathyāvkāthaḥ saśarkaraḥ| kṣaudrāḍhyaḥ kasanaśvāsaraktapittanibarhaṇaḥ|| śatāvarī balā rāsnā kāśmaryaṃ saparūṣakam| pāyayedraktapittaghnaṃ sadyaḥ śūlaharaṃ param|| candanendrayavāḥ pāṭhākaṭukā sadurālabhā| guḍūcī vāsakaṃ rodhraṃ pippalīkṣaudrasaṃyutam| [ kafānvitaṃ jayedraktaṃ tṛṣṇākāsajvararāpaham|| ] pibecśītakaṣāyaṃ vā jambvāmrārjunasambhavam| udumbarafalānāṃ vā rasaṃ samadhu pāyayet|| atasīkusumasamaṅgā vaṭaprarohatvagambhasā pītā| praśamayati raktapittaṃ yadi bhuṅkte mudgayūṣeṇa|| lohagandhini niḥśvāse udgāre dhūmagandhini| pṛthvīkāṃ śaṇamātrāṃ tu khādeddviguṇaśarkarām|| (ślo. 46)- " vāsākaṣāyotpalamṛtpriyaṅgurodhrāñjanāmbhoruhakesarāṇi| pitvāsitākṣaudrayutāni hanyātpittāsṛjo vegamudīrṇamāśu|| vāsāyāṃ vidyamānāyāmāśāyāṃ jīvitasya ca| raktapittī kṣayī kāsī kimarthamavasīdati|| samākṣikaḥ padmapa(da)lodbhavo vā pīto rasaḥ śoṇitamāśu hanti|| (ślo. 69)- " pavkodumbarakāśmaryapathyākharjūragostanāḥ| madhunā ghnanti saṃlīḍha raktapittaṃ pṛthak pṛthak|| vāsakasvarase pathyā saptadhā paribhāvitā| kṛṣṇā vā madhunā līḍhā raktapittaṃ drutaṃ jayet|| (ślo. 93)- candanaṃ naladaṃ lodhramuśīraṃ padmakesaram| nāgapuṣpaṃ ca bilvaṃ ca bhadramustaṃ saśarkaram|| hīberaṃ caiva pāṭhā ca kuṭajasya falaṃ tvacam|śṛṅgaberaṃ sātiviṣaṃ dhātakī ca rasāñjanam|| āmrāsthi jambusārāsthi tathā mocaraso+api ca| nīlotpalaṃ samaṅgā ca sūkṣmailā dāḍimatvacam|| caturviśatiretāni samabhāgāni kārayet| taṇḍulodakasaṃyuktaṃ kṣaudreṇa saha yojayet| hitaṃ lohitapittānāmarśaḥ sujvariteṣu ca| mūrcśatamopasṛṣṭānāṃ tṛṣārtānāṃ ca dāpayet|| [atīsāraṃ tathā śardiḥ strīṇāṃ ca rajaso graham|] calitānāṃ ca garbhāṇāṃ stambhanaṃ paramucyate| aśvibhyāṃ vihito yogoraktapittavināśanaḥ||" iti| jambūsārā-rājajambūḥ| iti navaraktapittam|

Aṣṭāṅgahṛdayasaṃhitā

kaṣāyairvividhairebhirdīpte+agnau vijite kaphe||35||

raktapittaṃ na cecchāmyettatra vātolbaṇe payaḥ||36||

yuñjayācchāgaṃ śṛtaṃ, tadvadgavyaṃ pañcaguṇe+ambhasi||36||

pañcamūlena laghunā śṛtaṃ vā sasitāmadhu||37||

jīvakarṣabhakadrākṣābalāgokṣuranāgaraiḥ||37||

pṛthakpṛthakśṛtaṃ kṣīraṃ saghṛtaṃ sitayā+athavā||38||

Sarvāṅgasundarā

ebhirvividhaiḥ-nānāprakāraiḥ kaṣāyaiḥ, agnau dīpte kaphe ca vijite sati yadi raktapittaṃ na śāmyati, tadā tatra vātolbaṇe raktapitte sati pañcaguṇe+ambhasi śṛtaṃ chāgaṃ payo yuñjayāt| pañcaguṇe+ambhasi gavyaṃ kṣīraṃ kvathitaṃ tadvat-tena chāgena samānaguṇaṃ, tacca yuñjayāt| athavā laghunā pañcamūlena śṛtaṃ gavyaṃ saśarkarāmadhu tadguṇam| tathā, jīvakarṣabhakādibhiḥ pṛthak pṛthak śṛtaṃ saha ghṛtenāthavā śarkarayā saha tadguṇam|

Āyurvedarasāyana

atha jīrṇaraktapittam| tatra śāgakṣīraprayogamāha-kaṣāyairvividhairiti| gavyakṣīramāha-tadvadgavyamiti| tadvat-"alpāmbupānavyāyāmakaṭutiktāśanaiḥ " (hṛ. sū. a. 5/24) ityuktahetumat| pañcaguṇe+ambhasi śṛtam| kṣīrāntaramāha-pañcamūleneti kṣīrāntaramāha-jīvakarṣabhaketi|

Aṣṭāṅgahṛdayasaṃhitā

gokaṇṭakābhīruśṛtaṃ parṇinībhistathā payaḥ||38||

hantyāśu raktaṃ sarujaṃ viśeṣānmūtramārgagam||39||

Sarvāṅgasundarā

gokaṇṭakādibhistathā [ parṇinībhiḥ-] śāliparṇīpṛśniparṇīmudgaparṇīmāṣaparṇībhiḥ, śṛtaṃ śīghrameva raktaṃ savedanaṃ hanti| viṣeṣeṇa mūtramārgagatam| viṣeṣagrahaṇādanyamārgagamapi raktaṃ hantīti dyotayati|

Āyurvedarasāyana

mūtramārgage kṣīramāha-gokaṇṭakābhīruśṛtamiti|

Aṣṭāṅgahṛdayasaṃhitā

viṇmārgage viśeṣeṇa hitaṃ mocarasena tu||39||

vaṭaprarohaiḥ śuṅgairvā śuṇṭhyudīcyotpalairapi||40||

Sarvāṅgasundarā

viṇmārgage-gudagate, raktapitte tu viśeṣeṇa mocarasena śṛtaṃ kṣīraṃ hitam| vaṭaprarohairvā śṛtaṃ kṣīraṃ, athavā vaṭaśuṅgaiḥ-prathamodbhūtamukulitaiḥ pallavaprāyaiḥ, śuṇṭhyudīcyotpalairvā śṛtaṃ payo hitam|

Āyurvedarasāyana

gudapravṛtte kṣīracatuṣṭayamāha-viṇmārgage viśeṣeṇeti| mocarasaḥ-śālmalīniryāsaḥ| śṛ(śu)ṅgaiḥ-vaṭaśṛ(śu)ṅgaiḥ| mukulāvasyaṃ patraṃ-śṛ(śu)ṅgaḥ|

Aṣṭāṅgahṛdayasaṃhitā

raktātisāradurnāmacikitsāṃ cātra kalpayet||40||

Sarvāṅgasundarā

raktaśabdasyātisāradurnāmroḥ sambandhaḥ| raktātisārasya raktārśasaśca, yā cikitsā tāmatra-rakte, yojayet|

Āyurvedarasāyana

raktātisāraraktārśaṣcikitsāmatidiśati-raktātisāreti|

pūrvoktakaṣāyān sapayaskānāha-pītvā kaṣāyāniti| ā0 ra0- pūrvoktakaṣāyasiddhāni ghṛtānyāha-kaṣāyayogairiti|

Aṣṭāṅgahṛdayasaṃhitā

pītvā kaṣāyān payasā bhuñjīta payasaiva ca||41||

kaṣāyayogairebhirvā vipakvaṃ pāyayeddhṛtam||41||

Sarvāṅgasundarā

kaṣāyān-pūrvoktān, payasā pītvā payasaivāśniyāt| sa0-etairvā kaṣāyākhyairyogairvipakvaṃ ghṛtaṃ raktapittinaṃ pāyayet|

Aṣṭāṅgahṛdayasaṃhitā

samūlamastakaṃ kṣuṇṇaṃ vṛṣamaṣṭaguṇe+ambhasi||42||

paktvā+aṣṭāṃśāvaśeṣeṇa ghṛtaṃ tena vipācayet||42||

tatpuṣpagarbhaṃ tacchītaṃ sakṣaudgaṃ pittaśoṇitam||43||

pittagulmajvaraśvāsakāsahṛdrogakāmalāḥ||43||

timirabhramavīsarpasvarasādāṃśca nāśayet||44||

Sarvāṅgasundarā

mūlapallavādiyuktaṃ kṣuṇṇaṃ-cūrṇitaṃ, vṛṣamaṣṭaguṇe jale paktvā tena-āṣṭāśāvaśeṣeṇa kvāthena, ghṛtaṃ vipācayet| kimbhūtam ? tatpuṣpagarbham| tasya-vṛṣasya, puṣpāṇī garbhaḥ-kalko, yasya tadevam| tacca śītibhūtaṃ kṣaudgeṇa saha pittaśoṇitādīnnāśayet|

Sarvāṅgasundarā

vāsāghṛtamāha-samūlamastakamiti| [siddhasāre raktapittādhikāre ślo. 48 ]-"śatavaryādike cājye śarkarāmadhu pādikam| madhveva pādikaṃ ṣreyo vāsāsarpiṣi sammatam||" iti| vaṅgasene tu (raktapittādhikāre)- "vṛṣasya patrāṅkurapuṣpaśākhākaṣāyakalkena ghṛtaṃ vipakvam| samākṣikaṃ kṣoṇakafe prayuktaṃ tadraktapittaṃ śamayatyudīrṇam|| (ślo. 126)- vāsakasvarase sarpiḥ payasā saha pācayet| kalkairbhūnimbakuṭajamustayaṣṭyāhvacandanaiḥ|| uśīramadhukānantāsārivodīcyapadmakaiḥ| trāyantyutpalamūrvābhirmadayantyāṣcapallavaiḥ| sitākṣaudrayutaṃ hanyādraktapittaṃ sudāruṇam| paittaṃkāsaṃ ca gulmaṃ ca svarabhedaṃ halīmakam|| ye cānye kīrtitārogā raktapittakafāṣrayāḥ| tān sarvān śamayedetat pīyamānaṃ hitāśinā|| aśvagandhāpalaśataṃ tadardhaṃ gokṣurasya ca| śatāvarī vidārī ca śāliparṇī balā+amṛtā|| aśvatthasya ca śuṅgāni padmabījaṃ punarnavā| kāśmaryasya falaṃ ceva māṣabījaṃ tathaiva ca|| pṛthagdaśa palānetāṣcaturdroṇe+ambhasaḥ pacet| droṇaśeṣe rase tasmin pute śīte pradāpayet|| mṛdvīkā padmakaṃ kuṣṭaṃ pippalī raktacandanam| patrakaṃ nāgapuṣpaṃ ca ātma gutpāfalaṃ tathā|| nīlotpalaṃ sārive dve jīvanīyānyaśeṣataḥ| pṛthakkarṣāsamā bhāgāḥ śarkarāyāḥ paladvayam|| rasaḥ syātpauṇḍrakekṣūṇāmāḍhakākamāharet| [ caurguṇena payasā ghṛtaprasthaṃ vipācayet|| ] raktapittaṃ kṣatakṣīṇaṃ kāmalāṃ vātaśoṇitam| halīmakaṃ pāṇḍurogaṃ varṇabhedaṃ svarakṣayam|| mūtrakṛcśramurodāhaṃ pārśvaśūlaṃ ca nāśayet| etadrājñāṃ pradātavyaṃ bahvantaḥpuracāriṇām|| strīṇāṃ caivāprajātānāṃ durbalānāṃ ca dehinām| ṣreṣṭhaṃ balakaraṃ dhanyaṃ hṛdyaṃ vṛṣyaṃ rasāyanam|| ojastejaskaraṃ svaryamāyuṣyaṃ prāṇavardhanam| saṃvardhayati śuṣkaṃ ca puruṣaṃ durbalendriyam|| sarvarogavinirmuktastoyasokto yathā dgumaḥ| kāmadevamiti khyātaṃ sarpiruktaṃ mahāguṇam|| (ślo. 99)- dūrvāsotpalakiñjalkā mañjiṣṭhā sailavālukā| sitāsitamuśīraṃ ca mustacandanapadmakam|| vipacetkārṣikairetaiḥ sarpirājaṃ sukhāgninā| taṇḍulāmbutvajākṣīraṃ datvā caiva caturguṇam|| [drākṣāyaṣṭyāhvadhukakāśmarīcandanaṃ sitam| piṣṭvā tatkārṣikairdravyairghṛtaprasthaṃ vipācayet||] tatpānaṃ vamato raktaṃ nāvanaṃ nāsikāgate| karṇabhyāṃ yasya gacśecca tasya karṇau prapūrayet|| cakṣuḥsnāviṇi rakte ca pūrattena cakṣuṣī| meḍhrapāyupravṛtte ca bastikarmaṇi taddhitam|| romakūpapravṛtte ca tadabhyaṅge prayojayet| pittajeṣu vikāreṣu visfoṭādiṣu buddhimān|| viṣeṣu kīṭadoṣeṣu visarpeṣu prayojayet| [raktastrāvīṇi cārśāsi lepayettena sarpiṣā|| ] dūrvā sendīvarī padmaṃ mañjiṣṭhāsailavālikā| rālā mustā tathośīraṃ candanaṃ madhukāhvayam|| padmakaṃ rodhrakuṣṭhaṃ ca candanaṃ rajanīdvayam| kākolyau sārivā ceti kalkairetaiṣca kārṣikaiḥ|| ghṛtaprasthamajākṣīraṃ taṇḍulodakasaṃyutam| dūrvāyāḥ svarasenaiva sādhitaṃ purvavadguṇam|| nyagrodhodumbarāśvatthaśuṅgānyāpothya vāsayet| ahorātraṃ jale tatpe ghṛtaṃ tenāmbhasā pacet|| tadardhaśarkarāyuktaṃ lehayetkṣaudrapādikam| adho vā yadi vā+apyūrdhvaṃ raktaṃ yasya pravartate| sukhaṃ bhavati tasyāśu agniveśavaco yathā|| śatāvarīdāḍīmatittiḍīkaṃ kākoli mede madhukaṃ vidārīm| piṣṭvā ca mūlaṃ falapurakasya ghṛtaṃ pacet kṣīracaturguṇaṃ ca| kāsajvarānāhavibandhaśūlaṃ tadraktapittaṃ ca ghṛtaṃ nihanti|| śatāvaryāstu mūlānāṃ rasaprasthadvayaṃ matam| tatsamaṃ ca bhavetkṣīraṃ ghṛtaprasthaṃ vipācayet|| jīvakarṣabhakau medā mahāmedā tathaiva ca| kākolī kṣīrakākolī mṛdvīkā madhukaṃ tathā|| mudgaparṇī māṣaparṇī vidārī raktacandanam| śarkarāmadhusaṃyuktaṃ siddhaṃ vistrāvayet ghṛtam|| raktapittavikāreṣu vātaraktagadeṣu ca| kṣīṇaśukreṣu dātavyaṃ vājīkaraṇamuttamam|| aṅgadāhaṃ śirodāhaṃ jvarapittasamudbhavam| yoniśūlaṃ ca dāhaṃ ca mūtrakṛcśraṃ ca paittikam|| etān rogānnihantāśu śinnābhramiva mārutaḥ| śatāvarīsarpiridaṃ balavarṇāgnivardhanam||[śatāvaryādike cājye śarkarāmadhu pādikam||] (ślo. 141)- anantā sārivā padmaṃ salodhraṃ nīlamutpalam| kalkairebhiḥ pacetsārpiḥ sakṣīraṃ nāvanaṃ param|| raktapittaṃ praśamayennārīṇāṃ pradaraṃ tathā| hastāpādāṅgadāheṣu jvare rakte tatthordhvage| vāsāghṛtaṃ śatāvaryā sitayā paramaṃ hitam|| dūrvāmadhukamañjiṣṭhādrākṣekṣurasacandanaiḥ| sārivādvayanaktāhvaistailaprasthaṃ vipācayet|| kṣīraṃ caturguṇaṃ datvā siddhamabhyañjanaṃ bhavet| raktapittaharaṃ hyetadvalyaṃ vātandhamuttamam| dūrvātailamiti khyātaṃ savarṇakaraṇaṃ mahat|| (ślo. 167)- tulāmādaya vāsāyāḥ pacedaṣṭaguṇe jale| tena pādāvaśeṣeṇa pācayedāḍhakaṃ bhiṣak|| cūrṇānāmabhayānāṃ tu khaṇḍācśuddhācśataṃ tathā| dvipalaṃ pippalīcūrṇātsiddhaśīte ca mākṣikāt|| kuḍavaṃ palamānaṃ ca cāturjātaṃ sucūrṇitam| kṣiptvā viloḍitaṃ khādedraktapittī yathābalam| kāsaśvāsagṛhītaṣca yakṣmaṇā ca prapīḍitaḥ|| lohāccaturguṇaṃ kṣīramājyaṃ dviguṇamuttamam| curṇapādaṃ ca vaiḍaṅgaṃ dadyānmadhusite same|| sarvamekatra prakṣipya pātre tāmramaye ddaḍhe| pākamānīya tatvena sthāpayet ghṛtabhājane|| māṣakādikraṇādau bakṣayedvidhipūrvakam| anupānaṃ prayuñjīta nālikerajalādikam|| raktapittaṃ jayettīvramamlapittaṃ kṣataṃ kṣayam| puṣṭidaṃ kāntijananamāyuṣyaṃ vṛṣyamuttamam|| (ślo. 193) śatāvarī śinnaruhā vṛṣamuṇḍitikā balā| tālamūlī ca gāyatrī trifalāyāstvacastathā|| bhārgī puṣkaramūlaṃ ca pṛthak pañca palāni ca| jaladroṇe vipaktavyamaṣṭabhāgāvaśeṣitam|| divyauṣadhihatasyāpi mākṣikeṇa hatasya vā| paladvādaśakaṃ deyaṃ rukmalohasya cūrṇitam|| khaṇḍatulyaṃ ghṛtaṃ deyaṃ palaṣoḍakaṃ buddhaiḥ| pacettābhramaye pātre guḍapāko mato yathā|| prasthārdhaṃ madhuno deyaṃ śubhāśmajatukaṃ tvacam| śṛbhāśmajatukaṃ tvacam| śṛṅgī viḍaṅgaṃ kṛṣṇā ca śuṇṭhyājājī palaṃ palam|| trifalā dhānyakaṃ patraṃ vdyakṣaṃ maricakesaram| cūrṇaṃ datvā sumathitaṃ snigdhebhāṇḍe nidhāpayet|| yathākālaṃ prayuñjīta biḍalapadakaṃ tataḥ gavyakṣīrānupanaṃ ca sevyaṃ māṃsarasaṃ payaḥ||guruvṛṣyānnapānāni snigdhamatsyādi bṛṃhaṇam| raktapittaṃ praduṣṭaṃ ca kṣatakāsaṃ viśeṣataḥ|| vātaraktaṃ pramehaṃ ca śītapittaṃ vamiṃ klamam| śvayathuṃ pāṇḍurogaṃ ca kuṣṭhaṃ plīhodaraṃ tathā|| ānāhaṃ raktastrāvaṃ ca amlapittaṃ nihanti ca| cakṣuṣyaṃ bṛṃhaṇaṃ vṛṣyaṃ māṅgalyaṃ prītivardhanam|| ārogyaṃ putradaṃ ṣreṣṭhaṃ kāyāgnibalardhanam| ṣrīkaraṃ lāghavakaraṃ khaṇḍakhādyaṃ prakīrtitam|| śāgaṃ pārāvataṃ māṃsaṃ tittirikrakarāḥ śaśāḥ| kuliṅgāḥ kṛṣṇasārā ye teṣāṃ māṃsāni yojayet|| nārikelapayaḥ pānaṃ suniṣaṇṇkavāstukam| śuṣkamūlakajīvākhyaṃ paṭolaṃ bṛhatīfalam|| falaṃ vārtākapavkāmraṃ kharjūraṃ svādudāḍimam| kakārapūrvakaṃ yacca māsaṃ cānūpasambhavam|| varjanīyaṃ viśeṣeṇa khaṇḍakhādyaṃ prakurvatā| lohāntaravadatrāpi puṭanādikriyeṣyate| (ślo. 161)- pañjcāśatpalikaṃ svinnaṃ kūṣnāṇḍaṃ prasthāmājyataḥ| pakvaṃ palaśataṃ khaṇḍādvāsāvkāthāḍhake pacet|| śubhādhātrīghanairbhārgītrisugandhaiṣca karṣikaiḥ| aileyaviśvadhānyākamaricaiṣca palāṃśakaiḥ|| pippalīkuḍavaṃ caiva madhumānīṃ pradāpayet| kāsaṃ śvā [saṃ kṣayaṃ hikkāṃ raktapittaṃ halīmakam|| hṛdrogamamlapittaṃ ca pīnasaṃ ca vyapohati| yuktasarpiṣi kūṣmāṇḍe pāko bandhena mudgayā||" iti|

Aṣṭāṅgahṛdayasaṃhitā

palāśavṛntasvarase tadgarbhaṃ ca ṅṛtaṃ pacet||44||

sakṣaudraṃ tacca raktaghnaṃ, tathaiva trāyamāṇayā||45||

Sarvāṅgasundarā

palāśavṛntānāṃ svarase tadgarbhaṃ-palāśavṛntakalkaṃ, ṅṛtaṃ pacet| tacca kṣaudreṇa saha raktaghnaṃ bhavati| tadvadeva trāyamāṇayā śṛtaṃ raktapittaghnam|

Āyurvedarasāyana

palāśaghṛtamāha-palāśavṛntasvarasa iti| vṛntaṃ puṣpanālam| tadgarbhaṃ-vṛntakalkagarbham| trāyamāṇāghṛtamāha-tathaiveti| tathaiva-kvāthakalkīkṛtayā| saṅgrahe tu (ci. a. 3)- "kṣīreṇa vapanīpuṣpaṃ madhukaṃ madhuśarkarā| vapanī-kārpāsī| rodhrotpalasamaṅgābhistadvadvatsakasādhitam|| rodhrāditrayeṇa, vatsakenaikena| tadvat-kvāthakalkābhyāṃ ghṛtam| lājagodhūmamadhukasitācurṇaṃ payodrutam| ghṛtenotkārikāṃ kṛtvākhādetpittāstravāriṇīm||" iti| vaṅgasene tu (rakta. ślo.68)-" drākṣayā falinībhirvā balayā madhukena vā| śvadaṃṣṭrayā śatāvaryā raktajitsādhitaṃ payaḥ|| (ślo. 66)-saśarkaraṃ mākṣikasaṃprayuktaṃ vidārigandhādigaṇe śṛtaṃ vā|| (ślo.74)- kṣīreṇa lākṣāṃ madhumiṣritena prapīya jīrṇe payasā+annamadyāt| sadyonihanyādrudhiraṃ kṣatotthaṃ kāntārjunānāmathavā+api kalkam|| kalkaṃ madhūkatrifalārjunānāṃ niśi sthitaṃ lohamaye supātre| sājyaṃ vilihyānupibetsuśītaṃ saśarkaraṃ śāgapayaḥ kṣudhārtaḥ|| pārāvatasya māṃsaṃ vā ghṛtasiddhaṃ saśarkaram| bhakṣayenmadhunāśītaṃ raktapittanivāraṇam|| prāyeṇopahatāgnitvātsapicśamatisāryate| prāpnoti vā+a+asyavaitasyaṃ na cānnamabhinandati|| nāgarendrayavau tatra pātavyau taṇḍulāmbunā| siddhāṃ yavāgūṃ jīrṇe ca cāṅgerīta(pa)tradāḍimaiḥ||" iti|

Aṣṭāṅgahṛdayasaṃhitā

rakte sapicśe sakaphe grathite kaṇṭhamārgage||45||

lihyānmākṣikasarpirbhyāṃ kṣāramutpalanālajam||46||

pṛthakpṛthak tathā+ambhojareṇuśyāmāmadhūkajam||46||

Sarvāṅgasundarā

rakte picchāvati, picchā-śālmalyā rasasadṛśī, tathā sakaphe, tathā grathite-granthisadṛśe, tathā kaṇṭhamārgage sati, kṣāramutpalanālajaṃ mākṣikasarpirbhyāṃ lihyāt| nanu, kṣārasya taikṣṇyādiguṇayogādraktapitte na yukta upayogaḥ| tatkathamiha tamanumene tantrakṛt ? brūmaḥ| utpalādīni śītasvabhāvāni| tatsamutthaśca kṣāraḥ sayonimanukaroti| tathā coktam (hṛ.śā.a. 1/4)- "kāraṇānuvidhāyitvākāryāṇāṃ tatsvabhāvatā|" iti| kṣārasvarūpaṃ ca viṣyandanātmakaṃ dhatte| tadevaṃ kaṇṭhamārgagasya kaphānubandhasya grathitasya raktasya kṣāro ghṛtamākṣikābhyāṃ saṃyukto viṣyandanapūrvaṃ śodhayatyeva, na tu tasya kopāya syāditi yukto+atra kṣāropayogaḥ| ambhojareṇvādijaṃ ca pṛthak pṛthak tathā mākṣikaghṛtābhyāṃ lihyāt|

Āyurvedarasāyana

raktapittaviśeṣe kṣāracatuṣṭayamāha-rakte sapicśa iti| ambhojareṇuḥ-padmakesaram| ṣyāmā-priyaṅguḥ| saṅgrahe tu (ci. a. 3)- " mṛṇālāmbhojakiñjalkaśyāmāsanamadhūkajam| tadvatpṛthakpṛthak kṣāraṃ, ghṛtaṃ kṣīreṇa sādhayet|| piṣṭairabhīrukākolīmedāvṛkṣāmladāḍimaiḥ| falapūrakamūlena vidāryā madhukena ca|| tadvibandhajvarānāhaśūlakāsāstrapittajit| pañcabhiḥ pañcamūlairvā siddhamādyaistadarthakṛt||" iti|

Aṣṭāṅgahṛdayasaṃhitā

gudāgame viśeṣeṇa śoṇite bastiriṣyate||47||

Sarvāṅgasundarā

gudāgame rakte viśeṣeṇa bastiriṣyate|

Āyurvedarasāyana

gudapravṛtte bastimāha-gudagama iti| saṅgrahe tu (ci. a. 3)- " madhūkāñjanamañjiṣṭhāmṛṇālotpalagairikaiḥ| suvarṇarodhrakālīyasamaṅgamrāmbucandanaiḥ|| saugandhikasitāśaṅkhaiḥ piṣṭairmadhughṛtānvitaiḥ| kṣīreṇāsthāpayedevaṃ snānaṃ ca śiśirāmbhasā|| kṣīreṇaivāśayecśālīṃstato madhukasarpiṣā| kāle+anuvāsayedevamatīsāre+api dustare|| jīrṇe+asṛkprabale kuryādvirekecātiyogini| vidāryādigaṇeneṣṭaṃ śṛtaṃ vā+a+asthāpane payaḥ|| sakṣaudraśarkarāsarpiḥ sarpiṣcaivānuvāsane| mūtrāśayasthaṃ śamayedraktamuttarabastibhiḥ|| īddaśairaeva tadvacca pradare+api vidhiḥ smṛtaḥ| śedabhedādibhiṣcātipravṛtte śuddhaśoṇite|| viśeṣātpradarasyoktaṃ yonirogeṣu cauṣadham|" iti|

Aṣṭāṅgahṛdayasaṃhitā

ghrāṇage rudhire śuddhe nāvanaṃ cānuṣecayet||47||

kaṣāyayogān pūrvoktān kṣīrekṣvādirasāplutān||48||

kṣīrādīnsasitāṃstoyaṃ kevalaṃ vā jalaṃ hitam||48||

raso dāḍimapuṣpāṇāmāmrāsthnaḥ śāḍvalasya vā||49||

Āyurvedarasāyana

ghrāṇapravṛtte nasyamāha-ghrāṇage rudhira iti| kṣīrādīn sasitānityanyaḥ prayogaḥ| toyaṃ sasitamityanyaḥ| kevalaṃ vā jalamityanyaḥ| raso dāḍimapuṣpāṇāmityanyaḥ| āmrāsthno rasa ityanyaḥ| śādvalasya rasa ityanyaḥ|

Sarvāṅgasundarā

ghrāṇage rudhire śuddhe sati nāvanamanuṣecayet-nasyaṃ dadyāt| kaṣāyayogān pūrvoktān-vāsakādīn, ghrāṇage+anuṣecayet| kimbhūtān? kṣīrekṣvādirasenāplutān-sadravān| ādiśabdena māṃsarasaghṛtādi gṛhyate| kṣīrādīn vā saśarkarān dadyāt| tathā toyamarthātsasitaṃ, vā kevalaṃ jalaṃ hitamiti| tathā dāḍimapuṣpāṇāṃ rasaḥ, tathā cūtaphalāsthnaḥ, tathā dūrvāyā raso, nasyaṃ pṛthakpṛthak hitam|

Aṣṭāṅgahṛdayasaṃhitā

kalpayecśītavargaṃ ca pradehābhyañjanādiṣu||49||

Sarvāṅgasundarā

śītavīryavargaṃ ca pralepābhyañjanādiṣu kalpayet|

Āyurvedarasāyana

pradehādīnāha-kalpayediti|

Aṣṭāṅgahṛdayasaṃhitā

yacca pittajvare proktaṃ bahirantaśca bheṣajam||50||

raktapitte hitaṃ tacca kṣatakṣīṇe hitaṃ ca yat||50||

yāmaṣṭāṅgahṛdayasaṃhitāyāṃ caturthe cikitsita sthāne raktapittacikitsitaṃ nāma dvitīyo+adhyāyaḥ||2||

Sarvāṅgasundarā

yacca pittajvare+abhihitamauṣadhaṃ bahirantare, tacca raktapitte hitam| tathā, yacca kṣate kṣīṇe ca hitaṃ tadapi raktapitte hitamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭī- kāyāṃ sarvāṅgasundarākhyāyāṃ caturthe cikitsitasthāne raktapittacikitsitaṃ nāma dvitīyā- dhyāyaḥ samāptaḥ|| 2||

Āyurvedarasāyana

pittajvarauṣadhaṃ kṣatakṣīṇoṣadha ca raktāpitta+atidiśati-yacceti| vaṅgasene tu (rakta. ślo.81)- "nāsāpravṛttarudiraṃ ghṛtabhṛṣṭṃ ślakṣṇapiṣṭamāmalakam| seturiva toyavegaṃ ruṇaddhi mūrndhni pralepena|| raso dāḍīmapuṣpasya dūrvārasasamanvitaḥ| alaktakarasopesrayaṃ nāsāpuṭe bhiṣak|| yojayennāśayet kṣipraṃ tridoṣamapi dāruṇam| nāsāraktaṃ pravṛttaṃ tu hanyāditi kimadbhutam|| dūrvābhayādāḍimapuṣpakāṇāṃ lākṣāmalakyoḥ svarasena nasyam| [ dinatrayaṃ yaḥ kurute prabhāte nāsāsṛjaṃ nāma rujaṃ nihanti|| śyāmāśvamoraṭānantāśakarābhiḥ śṛtaṃ ghṛtam| sarvadoṣaharaṃ hṛdyaṃ nasyaṃ ] nāsāgate+asṛji|| aśvaḥ-aśvakandaḥ| dūrvā bhavyafalaṃ māṣaḥ kulatthā vaṃśapatrikāḥ| jalasthalodbhavau karṇamoṭakau kharamañjarī|| daṇḍotpalasya mūlaṃ ca niṣvkāthyāṣṭaguṇe+ambhasi| tatpādaśeṣitaṃ tailaṃ tulyaṃ kṛtvā vipācayet| tattailaṃ pratimarśena ānāhākhyaṃ gadaṃjayet||" iti| iti nāsārudhiram| iti hemādriṭīkāyāmāyurvedarasāyane| raktapitttaprakāraṇaṃ sāmastyena nirūpitam||

kāsacikitsitādhyāyaḥ

3

Aṣṭāṅgahṛdayasaṃhitā

athātaḥ kāsacikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) kevalānilajaṃ kāsaṃ snehairādāvupācaret||1||

vātaghnasiddhaiḥ snigdhaiśca peyāyūṣarasādibhiḥ||1||

lehairdhūmaistathā+abhyaṅgasvedasekāvagāhanaiḥ||2||

bastibhirvaddhaviḍvātaṃ, sapittaṃ tūrdhvabhaktikaiḥ||2||

ṅṛtaiḥ kṣīraiśca, sakaphaṃ jayetsnehavirecanaiḥ||3||

Sarvāṅgasundarā

kevalānilajaṃ kāsaṃ-doṣāntarāsaṃsṛṣṭaṃ, snehaiḥ-vātaghnasiddhaiḥ, ādāvupācaret| nanu,śuddhasya vātasya snehaireva pradhānopakrama ādimadhyāvasāneṣu, na punaranya upakramaḥ, tasmādādāviryanena nārthaḥ| atrocyate| vātaḥ kevalo doṣāntarāvṛtamārgaḥ kāsasya kāraṇam, na tvanāvṛtamārgaḥ| tathā ca kāsasamprāptāvuktam (hṛ. ni. a. 3119)-tatrādho vihato+anilaḥ| ūrdhvaṃpravṛttaḥ" ityādi| evaṃ vātasya vihatau yo doṣaḥ kāraṇaṃ kaphādiḥ, tasya rūkṣādyupakrameṇaiva śamaṃ kṛtvā+anantaraṃ kāsena sahopakramamasya bhiṣajaḥ kuryuriti teṣāṃ bhrāntinirasāṛthamādāvityuktam| tathā, peyādibhirupācaret| tathā, baddhau viḍvātau yasminkāse taṃ bastibhirupācaret| sapittaṃ ca vātakāsamūrdhvabhaktikaiḥ-bhaktasamanantaraṃ pīyamānairṅṛtairbhojayet kṣīraiśca| ūrdhvabhaktikairiti ūrdhvabhaktādibhiḥ| mayuravyaṃsakāditvāt samāsaḥ, adhyātmādigvāṭhṭhañ| tathā, vātaghnasiddhairityeṣvapi yojyam| tathā, sakaphaṃ vātakāsaṃ snehavirecanairupācaret| atha snehānāha

Āyurvedarasāyana

atha kāsacikitsitam| tatra śuddhavātacikitsāmāha-kevalānilajaṃ kāsamiti| ādaugrahaṇaṃ jite+api vāte kāsānuvṛttau rūkṣopacārārtham| snigdhairiti peyādibastyantānāṃ viśeṣaṇam| ādiśabdāt balakānti....... deyata (?) bastibhirbaddhaviḍātamiti vacanāt pūrvairbaddhaviḍvātema..... dvātaṃ ca (?)| pittānubaddhavātakāsacikitsāmāha-sapittaṃ tviti| ūrdhvabhaktikaiḥ-ūrdhvaṃ bhojanāt prayuktaiḥ| kaphānubaddhavātakāsacikitsāmāha-sakaphamiti| snehāḥ-eraṇḍatailādayaḥ|

Aṣṭāṅgahṛdayasaṃhitā

guḍūcīkaṇṭakārībhyāṃ pṛthaktriṃśatpalādrase||3||

prasthaḥ siddho ghṛtādvātakāsanudvahnidīpanaḥ||4||

Sarvāṅgasundarā

guḍūcyāḥ kaṇṭakāryāśca pṛthak-pratyekaṃ, triṃtśalpalaṃ tasmādyo rasastasmin ghṛtāt prasthaḥ siddho vātakāsādijit| tisro+api pañcamya etā apekṣitakriye+apādāne bodhyāḥ|

Āyurvedarasāyana

snehairityuktam| tāneva snehānāha| tatra ghṛtamāha-guḍūcīkaṇṭakārībhyāmiti|

Aṣṭāṅgahṛdayasaṃhitā

kṣārarāsnāvacāhiṅgupāṭhāyaṣṭyāhvadhānyakaiḥ||4||

dviśāṇaiḥ sarpiṣaḥ prasthaṃ pañcakolayutaiḥ pacet||5||

daśamūlasya niryūhe pīto maṇḍānupāyinā||5||

sa kāsaśvāsahratpārśvagrahaṇīrogagulmanut||6||

Sarvāṅgasundarā

kṣārādibhiḥ pañcakolayutairdviśāṇamātraiḥ kalkairdaśamūlakvāthe sarpiṣaḥ prasthaṃ pacet| sa ca-sarpiḥprastho, maṇḍānupāyinā pītaḥ kāsādijit|

Āyurvedarasāyana

ghṛtāntaramāha-kṣārarāsneti|

Aṣṭāṅgahṛdayasaṃhitā

droṇe+apāṃ sādhayedrāsnādaśamūlaśatāvarīḥ||6||

palonmitā dvikuḍavaṃ kulatthaṃ badaraṃ yavam||7||

tulārghaṃ cājamāṃsasya tena sādhyaṃ ghṛtāḍhakam||7||

samakṣīraṃ palāṃśaiśca jīvanīyaiḥ samīkṣya tat||8||

prayuktaṃ vātarogeṣu pānanāvanabastibhiḥ||8||

pañcakāsān śiraḥkampaṃ yonivaṅkṣaṇavedanām||9||

sarvāṅgaikāṅgarogāṃśca saplīhordhvānilān jayet||9||

Sarvāṅgasundarā

rāsnādīni palonmitāni kulatthabadarayavān dvikuḍavonmitān ājamāṃsasya ca pañcāśatpalāni jaladroṇe pācayet| tena kvāthena ghṛtāḍhakaṃ sādhyaṃ tulyakṣīraṃ pālikairjīvanīyaiḥ-jīvantīkākolyādibhiḥ (hṛ. sū. a. 15/8), taddhṛtaṃ samīkṣya deśakālādīnālocya, pānādibhiḥ prayuktaṃ pañcakāsādīn jayati|

Aṣṭāṅgahṛdayasaṃhitā

ā0 raṃ0 ghṛtāntaramāha-droṇe+apāmiti|

Āyurvedarasāyana

ghṛtāntaramāha-vidāryādigaṇeti| saṅgrahe tu (ci. a. 4)---- "kāśmarthatriphalāvyoṣaśaṭhīdrākṣāparūṣakam| dve pāṭhe devadārvarddhisvagutpāgnikagokṣurāḥ|| vyāghrī tāmalakī medā kākanāsā śatavarī| vidārī ca ghṛtaprasthaḥ karṣāṃśaistairvipacitaḥ| kṣīreṇa ca jayatyāśu jvarakāsahalī makān| gulmāruciyakṛtaplīhaśirohṛtpārśvavedanāḥ|| kāmalārśonilāṣṭhīlākṣataśoṣakṣayāṃśca saḥ||" iti| agni[ka]ḥ- citrakaḥ| vaṅgasene tu (kāsādhikāre ślo.16)- " daśamūlikaṣāyeṇa bhārgīkalkaṃ ghṛtaṃ pacet| dakṣatittiriniryūhe tatparaṃ vātakāsanut|| bhārṅgīkalkaṃ ghṛtaṃ cātha paceddandhi catu rguṇe| bhārgīrasaṃ dviguṇitaṃ vātakāsaharaṃ param|| ghṛtaṃ vyādrīkaṣāyeṇa vyāghrīkalkaṃ vipācayet|| caturguṇena dadhnā ca tatparaṃvātakāsajit||" iti| iti snehāḥ|-

Aṣṭāṅgahṛdayasaṃhitā

vidāryādigaṇakvāthakalkasiddhaṃ ca kāsajit||10||

Sarvāṅgasundarā

vidāryādigaṇasya kvāthakalkābhyāṃ ca siddhaṃ sarpiḥ kāsajit|

Aṣṭāṅgahṛdayasaṃhitā

aśokabījakṣavakajantughnāñjanapadmakaiḥ||10||

sabiḍaiśca ghṛtaṃ siddhaṃ taccūrṇaṃ vā ghṛtaplutam||11||

lihyātpayaścānu pibedājaṃ kāsātipīḍitaḥ||11||

Sarvāṅgasundarā

aśokabījādibhirviḍasahitairghṛtaṃ siddhaṃ kāsajit| teṣāṃ vā-aśokabījādīnāṃ, cūrṇaṃ ghṛtaplutaṃ lihyāt| anu paścācca, chāgaṃ kṣīraṃ kāsenātipīḍitaḥ pibet|

Āyurvedarasāyana

lehairityuktam| tāneva lehānāha| tatrāśokabījādilehamāha-aśokabījeti| cūrṇasiddhaṃ ghṛtaṃ styānībhūtaṃ lihyāt| cūrṇaṃ vā ghṛtānvitaṃ lihyāt| ubhayatrājāpayo+anupānam|

Aṣṭāṅgahṛdayasaṃhitā

viḍaṅgaṃ nāgaraṃ rāsnā pippalī hiṅgu saindhavam||12||

bhārṅgī kṣāraśca taccūrṇaṃ pibedvā ghṛtamātrayā||12||

sakaphe+anilaje kāse śvāsahidhmāhatāgniṣu||13||

Sarvāṅgasundarā

athavā viḍaṅgādicūrṇaṃ ghṛtasya mātrayā-yathāyogaṃ hrsvamadhyottamayā, pibet vātaje sakaphe kāse śvāsādiṣu ca|

Āyurvedarasāyana

viḍaṅgādilehamāha-viḍaṅgamiti| pibedvetilehāyogyasya pānavidhiḥ| "ghṛtaṃ tu pitte+avyadhike lihyādvāte+adhike pibet| līḍhaṃ nirvāpayetpittamalpatvāddhanti nānalam|| ākramatyanilaṃ pītamūṣmāṇaṃ niruṇaddhi ca|" (ślo.110) iti lehapānayogyatāvivekaḥ|

Aṣṭāṅgahṛdayasaṃhitā

durālabhāṃ śṛṅgaberaṃ śaṭhīṃ drākṣāṃ sitopalām||13||

lihyātkarkaṭaśṛṅgī ca kāse tailena vātaje||14||

Sarvāṅgasundarā

durālabhādīn karkaṭāśṛṅgī ca vātaje kāse tailena lihyāt|

Āyurvedarasāyana

durālabhādilehamāha-durālabhāmiti|

Āyurvedarasāyana

duḥsparśādilehamāha-duḥsparśāmiti| lehadvayamāha-tadvatsakṛṣṇāmiti| tadvat-purāṇaguḍatailābhyām|

Aṣṭāṅgahṛdayasaṃhitā

dusparśāṃ pippalīṃ mustāṃ bhārṅgī karkaṭakīṃ śaṭhīm||14||

purāṇaguḍatailābhyāṃ cūrṇitānyavalehayet||15||

tadvatsakṛṣṇāṃ śuṇṭhīṃ ca sabhārṅgī tadvadeva ca||15||

Sarvāṅgasundarā

duḥsparśādīni cūrṇitāni vātaje kāse purāṇaguḍatailābhyāmavelahayet| tathaiva pippalīsahitāṃ śuṇṭhīṃ purāṇaguḍatailābhyāṃ lihyāt| tadvacca purāṇatailābhyāṃ bhārṅgīṃsahitāṃ śuṇṭhīṃ lehayet|

Āyurvedarasāyana

uktalehatulyaguṇaṃ pānapañcakāha| pibetkṛṣṇāṃceti| kaṇā ca reṇukā ca kaṇareṇukam| majjñaḥ-asthyantargatabījāni| pippalīkalke jalameva dravam, "peṣaṇāloḍane vāri" (hṛ. ka. a. 6/23) iti paribhāṣabalāt| hārītāt-"durālabhā śaṭhī kṛṣṇā madhūkaṃ sitāśarkarā| līḍhaṃ nihanti vatotthaṃ kāsaṃ kṣaudreṇa yojitam|| ubhe medetugākṣīrī pippalī sitaśarkarā| lihyāttailaṃ ghṛtakṣaudrairvātakāsanivāraṇam|| padmakaṃ triphalā vyoṣaṃ viḍaṅgaṃ suradāru ca| balā rāsnā ca tulyāni sūkṣmacūrṇāni kārayet|| samaṃ cūrṇaistvimaiḥ sarvaiḥ pṛthak kṣaudraṃ ghṛtaṃ sitām| lihyāllehaṃ vimathyaitatsarvakāsaharaṃ śivam||" iti|

Aṣṭāṅgahṛdayasaṃhitā

pibecca kṛṣṇaṃ koṣṇena salilena sasaindhavām||16||

mastunā sasitāṃ śuṇṭhīṃ dadhnā vā kaṇareṇukām||16||

pibedvadaramajjño vā madirādadhimastubhiḥ||17||

athavā pippalīkalkaṃ ghṛtabhṛṣṭaṃ sasaindhavam||17||

Sarvāṅgasundarā

pippalīṃ kaduṣṇena jalena saindhavasahitāṃ pibet| mastunā saśarkarāṃ śuṇṭhīṃ vā pibet| athavā dadhnā yuktāṃ pippalīreṇukāṃ pibet| athavā badaramajjño madirādibhiḥ pibet| bahuvacanopādānācca madirayā athavā dadhnā mastunā vetyevaṃ draṣṭavyam, na tu dadhno mastivati| piplīkalkaṃ vā ghṛtabhṛṣṭaṃ saindhavayuktaṃ madirādibhiḥ pibet|

Aṣṭāṅgahṛdayasaṃhitā

kāsī sapīnaso dhūmaṃ snaihikaṃ vidhinā pibet||18||

hidhmāśvāsoktadhūmāṃśca kṣīramāṃsarasāśanaḥ||18||

Sarvāṅgasundarā

kāsī pīnasī ca snaihikaṃ dhūmaṃ vidhinā pibet| kṣīramāṃsarasāśano hidhmoktān śvāsoktāṃśca dhūmān pibet|

Āyurvedarasāyana

dhūmairītyuktam| tāneva dhūmānāha| tatra sapīnase kāse dhūmamāha-kāsī sapīnasa iti| vidhinā-dhūmapānoktena "śarāvasampuṭacśidre nāḍīṃ nyasya daśāṅgulām| aṣṭāṅgulāṃ vā vakreṇa kāsavān dhūmamāpibet||" (hṛ. sū.a. 21/21) iti| kṣīreṇa māṃsarasena vā dhūme pīyamāne bhojanam|

Aṣṭāṅgahṛdayasaṃhitā

grāmyānūpaudakaiḥ śāliyavagodhūmaṣaṣṭikān||19||

rasairmāṣātmaguptānāṃ yūṣairvā bhojayeddhitān||19||

Sarvāṅgasundarā

grāmyādijairmāsarasairathavā māṣātmaguptānāṃ yūṣaiḥ śālyādīn hitānāśayet| hitāniti deśakālādisātmyavaśāt yavā (śālyā) dyanyatamaṃ yat pathyaṃ tadbhuñjīteti pratipādayati|

Āyurvedarasāyana

peyāyūṣarasādibhirityuktam| tānāha| tatra rasayūṣānāha-grāmyānūpaudakairiti| grāmyāḥ-suśrutoktāḥ---- "aśvāśvataragokharoṣṭrabastorabhramedaḥpucchakaprabhṛtayo grāmyāḥ| " (sū. a. 46/85) iti| ānūpāḥ-mahāmṛgāḥ| audakāḥ jalacarāḥ pakṣiṇo matsyāśca| teṣāmānūpatve+api pṛthaggrahaṇamatiśayārtham| grāmyādīnāṃ māṃsarasaiḥ śālyādīn bhojayet, māṣayūṣairātmaguptāyūṣairvā| hitāniti vacanādyena rasena yūṣeṇavā yaddhānyaṃ prakṛtyādivaśādyasya hitaṃ tattasya deyam|

Aṣṭāṅgahṛdayasaṃhitā

yavānīpippalībilvamadhyanāgaracitrakaiḥ||20||

rāsnājājīpṛthakparṇīpalāśaśaṭhipauṣkaraiḥ||20||

siddhāṃ snigdhāmlalavaṇāṃ peyāmanilaje pibet||21||

kaṭihṛtpārśvakoṣṭhārtiśvāsahidhmāpraṇāśanīm||21||

Sarvāṅgasundarā

yavānyādibhiḥ siddhāṃ snigdhāmamlalavaṇāṃ peyāṃ vātajekāse pibet| kimbhūtām ? kaṭyādyārtiśvāsahidhmāpraṇāśanīm|

Āyurvedarasāyana

tyavānyādipeyāmāha-yavānīpippalīti| bilvaphalasya madhyaṃ-antargato bhāgaḥ| yavānyādīnāṃ kvāthena peyāḥ|

Aṣṭāṅgahṛdayasaṃhitā

daśamūlarase tadvat pañcakolaguḍānvitām||22||

pibetpeyāṃ---------------------------------||22||

Sarvāṅgasundarā

tadvat-pūrvoktaguṇām, daśamūlakvāthe siddhāṃ pañcakolaguḍayutāṃ peyāṃ pibet|

Āyurvedarasāyana

peyāntaramāha=daśamūlarasa iti| rasaḥ-kvāthaḥ| pañcakolacūrṇena guḍena ca pānakāle yogaḥ| tadvat-snigdhāmlalavaṇāṃ tadguṇāṃ ca|

Aṣṭāṅgahṛdayasaṃhitā

----------samatilāṃ kṣaireyīṃ vā sasaindhavām||22||

Sarvāṅgasundarā

kṣaireyīṃ-kṣīrasaṃskṛtāṃ vā peyāṃ, vātaje kāse pibet| kimbhūtām ? samatilāṃ,-tilasahitāṃ| tathā, sasaindhavām|

Āyurvedarasāyana

peyāntaramāha-samatilāmiti| taṇḍulasamāstilāḥ| kṣīreṇa siddhā-kṣaireyī|

Āyurvedarasāyana

peyāntaramāha---- mātsyakaukkuṭavārāhairiti| māṃsaiḥ-māṃsarasaiḥ, māṃsagrahaṇaṃ prācuryārtham, alpenodakena rasogrāhya ityarthaḥ| hārīte tu-"rasaṃ karkaṭakānāṃ vā ghṛtabhṛṣṭaṃ sanāgaram| śvāsakāsapraśamanaṃ śṛṅgīmatsyasya vā punaḥ||" iti|karkaṭakaḥ-kulīraḥ| śṛṅgīmatsyaḥ-śṛṅgavān matsyaḥ| rasa evāyaṃ sanāgaraḥ peyaḥ|

Aṣṭāṅgahṛdayasaṃhitā

mātsyakaukkuṭavārāhairmāṃsairvā sājyasaindhavām||23||

Sarvāṅgasundarā

athavā mātsyādyairmāṃsaiḥ sādhitāṃ saghṛtasaindhavāṃ peyāṃ pibet|

Aṣṭāṅgahṛdayasaṃhitā

vāstuko vāyasīśākaṃ kāsaghnaḥ suniṣaṇṇakaḥ||23||

kaṇṭakāryāḥ phalaṃ patraṃ bālaṃ śuṣkaṃ ca mūlakam||24||

Sarvāṅgasundarā

vāstukādayaḥ śākaviśeṣāḥ|

Āyurvedarasāyana

śākānyāha-vāstuka iti| vāyasī-kākamācī| kāsaghnaḥ-kāsamardaḥ|

Aṣṭāṅgahṛdayasaṃhitā

snehāstailādayobhakṣyāḥ kṣīrekṣurasagauḍikāḥ||24||

Sarvāṅgasundarā

tailādayaḥ snehāḥ| saṃ-bhakṣyāḥ kṣīrādisambandhino hitāḥ| kṣīraṃ cekṣurasaśca guḍaśca, teṣāmime kṣīrekṣurasagauḍikāḥ| "dvandvānte padaṃ yacśrūyate tatsarvaiḥ sambadhyate " iti bhāṣyakāravacanāt sarvairapyatra sambandhaḥ| tena kṣīrasambandhina ikṣurasasambandhino guḍasambandhinaśca bhakṣyā hitā ityavatiṣṭhate|

Āyurvedarasāyana

snehānāha-snehastailādaya iti|bhakṣyānāha-bhakṣyāḥ kṣīrekṣurasagauḍikā iti| kṣīrena ikṣurasena guḍena vā kṛtāḥ|

Aṣṭāṅgahṛdayasaṃhitā

dadhimastvāranālāmlaphalāmbumadirāḥ pibet||25||

Sarvāṅgasundarā

tathā, dadhimastvādīni pibet| iti vātaje kāse prāyeṇopayogyannapānamuddiṣṭam|

Āyurvedarasāyana

pānānyāha-dadhimastviti| amlānāṃ phalānāmambu| iti vātakāsacikitsā|

Āyurvedarasāyana

atha pittakāsacikitsā| tatra sakaphe pittakāse vamanamāha-pittakāse tviti| madanādikvāthena sasarpiṣkeṇa vamanam| phalayaṣṭyāhvacūrṇena vā vidārīkṣurasakalkitena vamanāntaram|

Aṣṭāṅgahṛdayasaṃhitā

pittakāse tu sakaphe vamanaṃ sarpiṣā hitam||25||

tathā madanakāśmaryamadhukakvathitairjalaiḥ||26||

phalayaṣṭyāhvakalkairvā vidārīkṣurasāplutaiḥ||26||

Sarvāṅgasundarā

pittaje kāse, kimbhūte ? sakaphe-kaphayukte, tu sarpiṣā vamanaṃ hitam| ata eva vakṣyati (ślo.27)-"pittakāse tanukaphe trivṛtāṃ" iti| tasmādatrārthāt bahukaphatvaṃ bodhyam| na kevalaṃ sarpiṣā vamanaṃ hitam| yāvanmadanādibhiḥ kvathitairjalairvamanamavasthāvaśāddhitam, athavā madanaphalamadhukakalkairvidāryādirasāplutairvamanaṃ hitam|

Āyurvedarasāyana

virecanamāha-pittakāse tanukapha iti| tacca tanau kaphe madhurairyuktyā trivṛtyā, ghane tiktaiḥ|

Aṣṭāṅgahṛdayasaṃhitā

pittakāse tanukaphe trivṛtāṃ madhurairyutām||27||

yuñjyādvirekāya yutāṃ ghanaśleṣmaṇi tiktakaiḥ||27||

Sarvāṅgasundarā

pittaje kāse tanukaphe-ghanaśleṣmaṇi, trivṛtāṃ madhurairyutāṃ virekāya yuñjyāt| ghane tu kaphe tiktakaiḥ saha trivṛtāṃ yuñjyāt|

Aṣṭāṅgahṛdayasaṃhitā

hṛtadoṣo himaṃ svādu snigdhaṃ saṃsarjanaṃ bhajet||28||

ghane kaphe tu śiśiraṃ rūkṣaṃ tiktopasaṃhitam||28||

Sarvāṅgasundarā

hṛtadoṣo naro himaṃ madhuraṃ snigdhaṃ saṃsarjanaṃ-virekādanantaraṃ peyādikramaṃ, bhajet| ghane tu kaphe śītaṃ tathā rūkṣaṃ tiktayutaṃ saṃsarjanaṃ bhajet|

Āyurvedarasāyana

saṃsarjanamāha-hṛtadoṣa iti| tacca tanau kaphe śītasvādusnigdham, ghane śītatiktarūkṣam| śuddhasya śuddhayogyasya vā|

Aṣṭāṅgahṛdayasaṃhitā

lehaḥ paitte sitādhātrīkṣaudradrākṣāhimotpalaiḥ||29||

sakaphe sābdamaricaḥ saghṛtaḥ sānile hitaḥ||29||

Sarvāṅgasundarā

pittakāse sitādibhirleho hitaḥ| sakaphe pitte sābda marico leho hitaḥ| sānile pitte saghṛto leho hitaḥ|

Sarvāṅgasundarā

lehamāha-lehaḥ pitta iti| sa ca kevale pitte sitādibhiḥ, sakaphe samustamaricaiḥ, savāte saghṛtaiḥ| saṅgrahe tu (ci. a. 4)- "pippalīmustayaṣṭyāhvadrākṣāmūrvāmahauṣadham| lājāmṛtphalādrākṣātvakkṣīrīpippalīsitāḥ|| amṛtaphalādhātrī| duḥsparśā karkaṭī śuṇṭhī śaṭhī drākṣā balā sitā| nidigdhikāmūlaphalaṃ vaṭabījaṃ rasāñjanam|| kharjūraṃ pippalī vāṃśī śvadaṃṣṭrā ceti pañca te| ghṛtakṣaudrayutā lehāḥ ślokārdhaiḥ pittakāsinām|| payonupānāṃ śṛṅgī vā lihyāt sājyasitāmadhum|" iti|

Aṣṭāṅgahṛdayasaṃhitā

mṛdvīkārdhaśataṃ triṃśatpippalīḥ śarkarāpalam||30||

lehayenmadhunā---------------------------------||30||

Sarvāṅgasundarā

tathā, mṛdvīkāgulikāḥ pañcāśat triṃśatpippalīḥ śarkarāpalaṃ ca madhunā lehayet|

Āyurvedarasāyana

lehāntaramāha-mṛdvīkārdhaśatamiti|

Aṣṭāṅgahṛdayasaṃhitā

-------------gorvā kṣīrapasya śakṛdrasam||30||

Sarvāṅgasundarā

gorvā vatsasya kṣīrapasya-kṣīravṛtteḥ, śakṛdrasaṃ madhunā lehayet|

Āyurvedarasāyana

lehāntaramāha-gorveti| kṣīrapasya goḥ-kṣīramātrāhārasya vatsasya, śakṛdrasaṃ madhunā saha marditaṃ lehayet|

Aṣṭāṅgahṛdayasaṃhitā

tvagelāvyoṣamṛdvīkāpippalīmūlapauṣkaraiḥ||31||

lājamustāśaṭhīrāsnādhātrīphalabibhītakaiḥ||31||

śarkarākṣaudrasarpirbhirleho hṛdrogakāsahā||32||

Sarvāṅgasundarā

tvagelādibhirleho hṛdrogakāsahā bhavati|

Āyurvedarasāyana

"pippalyāmalakadrākṣālājālākṣāsitopalāḥ| sañcūrṇya pakvāḥ payasā lihyāt kṣaudrāṣṭabhāgikāḥ|| vidarīkṣumṛṇālānāṃrasān kṣīraṃ sitopalām| pibet kṣaudreṇa saṃyojya pittakāsamapohati|" iti| yogaratne tu-"vyāghrībalābhyāṃ ca jalaṃ sādhitaṃ pittakāsanut| taireva sādhitaṃ kṣīramanupānaṃ praśasyate|| pippalyāmalakadrākṣā vyāghrī yaṣṭī śatāvarī| pippalī ceti tulyāni śarkarā ca caturguṇā|| tvakkṣīrīṃ dviguṇāṃ datvā lehayenmadhusarpiṣā| kṣatakāsaṃ jayatyeṣa lehaḥ pittolbaṇaṃ tathā|| cūrṇaṃ tu padmabījānāṃ madhunā samprayojayet|| pittakāsārdito lihyāt svasthatāṃ labhate kṣaṇāt|| vāsākaṣāyakalkābhyāṃ ghṛtaṃ samadhuśarkaram| siddhaṃ tatpittakāsaghnaṃ sarvapittavikāranut||" iti| vaṅgasene tu (kāsādhikāre ślo. 30)- "balādvibṛhatīdrākṣāvāsābhiḥ kvathitaṃ jalam| pittakāsāpahaṃ peyaṃ śarkarāmadhuyojitam||" iti|

Āyurvedarasāyana

annapānamāha-madhurairiti| tacca ghane śleṣmaṇi yavādinā śālyādi| lehāḥ-lehyakhalāḥ| te ca tiktadravyakṛtā madhumadhurāṣca|

Aṣṭāṅgahṛdayasaṃhitā

madhurairjāṅgalarasairyavaśyāmākakodravāḥ||32||

mudgādiyūṣaiḥ śākaiśca tiktakairmātrayā hitāḥ||33||

ghanaśleṣmaṇi lehāśca tiktakā madhusaṃyutāḥ||33||

śālayaḥ syustanukaphe ṣaṣṭikāśca rasādibhiḥ||34||

Sarvāṅgasundarā

ghanaśleṣmaṇi pittakāse jāṅgalai rasairmadhuraistathā mudgakulatthādiyūṣaistathā tiktaiḥ śākaiśca saha yavādayo mātrayā-parimitāḥ, hitāḥ| ghanaśleṣmaṇi lehāśca tiktadravyayuktāḥ| tanukaphe pitte śālayaḥ ṣaṣṭikāśca rasādibhirhitāḥ syuḥ-bhaveyuḥ|

Aṣṭāṅgahṛdayasaṃhitā

śarkarāmbho+anupānārthaṃ drākṣekṣusvarasāḥ payaḥ||34||

Sarvāṅgasundarā

anupānārthaṃ śarkarāmbho hitam, drākṣekṣusvarasāḥ payaśca|

Sarvāṅgasundarā

anupānānyāha-śarkarāmbha iti|

Aṣṭāṅgahṛdayasaṃhitā

kākolībṛhatīmedādvayaiḥ savṛṣanāgaraiḥ||35||

pittakāse rasakṣīrapeyāyūṣān prakalpayet||35||

Sarvāṅgasundarā

kākolyādibhirmāṃsarasādīn pittakāse prakalpayet|

Āyurvedarasāyana

uktarasādisādhanadravyāṇyāha-kākolīti| dvayaśabdastribhiryojyaḥ|

Aṣṭāṅgahṛdayasaṃhitā

drākṣāṃ kaṇāṃ pañcamūlaṃ tṛṇākhyaṃ ca pacejjale||36||

tena kṣīraṃ śṛtaṃ śītaṃ pibetsamadhuśarkaram||36||

sādhitāṃ tena peyāṃ vā suśītāṃ madhunā+anvitām||37||

Sarvāṅgasundarā

pittakāse tathā drākṣādīn caturguṇe jale pacet| tena pādāvaśiṣṭena drākṣādīnāṃ kvāthena, samaṃ kṣīraṃ kvathitaṃ [ śītaṃ ] madhuśarkarāyutaṃ pibet| tena vā-jalena, sādhitāṃ peyāṃ suśītāṃ mākṣikayutāṃ pibet|

Āyurvedarasāyana

kṣīrāntaramāha-drākṣāṃ kaṇāmiti| peyāntaramāha-sādhitāmiti| tena-drākṣādikvāthena|

Āyurvedarasāyana

pānakamāha-śaṭhīti| piṣṭvā-jaloṣṇena caturguṇena, phāṇṭatvāt| mūrcśitaṃ-bhṛṣṭam|

Aṣṭāṅgahṛdayasaṃhitā

śaṭhīhnīberabṛhatīśarkarāviśvabheṣajam||37||

piṣṭvā rasaṃ pibetpūtaṃ vastreṇa ghṛtamūrcchitam||38||

Sarvāṅgasundarā

śaṭhyādīn jale piṣṭvā vastreṇa pūtaṃ rasaṃ ghṛtamiśritaṃ pibet|

Āyurvedarasāyana

ghṛtacūrṇakvāthānāha---- medāṃ vidārīmiti| lihyānmadhunā| saṅgrahe tu (ci. a. 4)- " mahiṣyajāvīgokṣīradhātrī phalarasaiḥ samaiḥ| sarpiḥ siddhaṃ pibettadvanmadhureṇa gaṇena vā| kvāthīkṛtenekṣurase kṣīrayuktena sādhitam| saśarkaraṃ pibertprātarlihyādvā mākṣikānvitam| madhureṇa-jīvanīyena| kṣīrivṛkṣāṅkurakvāthe pakvaṃ kṣīrasamaṃ ghṛtam| pāyayetpittakāsārtaṃ madhunā vā+avalehayet||" iti| iti pittakāsacikitsā|

Aṣṭāṅgahṛdayasaṃhitā

medāṃ vidārīṃ kākolīṃ svayaṃguptāphalaṃ balām||38||

śarkarāṃ jīvakaṃ mudgamāṣaparṇyau durālabhām||39||

kalkīkṛtyapacetsarpiḥ kṣīreṇāṣṭaguṇena tat||39||

pānabhojanaleheṣu prayuktaṃ pittakāsajit||40||

lihyādvā cūrṇameteṣāṃ kaṣāyamathavā pibet||40||

Sarvāṅgasundarā

śarkarādīn kalkīkṛtyāṣṭaguṇena kṣīreṇa sarpiḥ pacet| tacca sarpiḥ pānādiṣu yuktaṃ pittakāsajit| eteṣāṃ vā-śarkarādīnāṃ, cūrṇaṃ lihyāt| athavaiṣāmeva kaṣāyaṃ pibet|

Aṣṭāṅgahṛdayasaṃhitā

kaphakāsī pibedādau surakāṣṭhāt pradīpitāt||41||

snehaṃ parisrutaṃ vyoṣayavakṣārāvacūrṇitam||41||

Sarvāṅgasundarā

kaphakāsī pūrvaṃ surakāṣṭhāt pradīpitāt yaḥ srutaḥ snehastaṃ vyoṣayavakṣārāvacūrṇitaṃ pibet|

Āyurvedarasāyana

kaphakāsacikitsā| tatra snehanamāhakaphakāsīti| paristrutaṃ-pātālayantreṇa|

Aṣṭāṅgahṛdayasaṃhitā

snigdhaṃ virecayedūrdhvamadho mūrdhni ca yuktitaḥ||42||

tīkṣṇairvirekairbalinaṃ---------------------------||42||

Sarvāṅgasundarā

snigdhaṃ ca santamanantaraṃ virecayet ūrdhvamadho mūrdhni ca| yuktito-yathābalahānirna syāditi bhāvaḥ| kairvirecayet ? tīkṣṇairvirekaiḥ| kimbhūtamāturam ? balavantam|

Āyurvedarasāyana

vamanavirekanasyānyāha-snigdhamiti| virekaiḥ-vamanavirecanānāmauṣadhaiḥ|

Aṣṭāṅgahṛdayasaṃhitā

----------------------saṃsargī cāsya yojayet||42||

yavamudgakulatthānnairuṣṇarūkṣaiḥ kaṭūtkaṭaiḥ||43||

kāsamardakavārtākavyāghrīkṣārakaṇānvitaiḥ||43||

dhānvabailarasaiḥ snehaistilasarṣapanimbajaiḥ||44||

Sarvāṅgasundarā

saṃsargī ca-peyādiparipāṭīṃ ca, asya yojayet| yavādibhiryathāyogamuṣṇarūkṣaistathā kaṭūtkaṭaiḥ-prabhūtakaṭukaiḥ, kāsamardakādiyuktaiḥ| dhanvani bhavā dhānvāḥ-jāṅgalāḥ, bileṣu bhavā bailāḥ-bileśayāḥ, teṣāṃ rasāstairmāsarasaiḥ sahetyarthaḥ| tathā, snehaistiladijaiḥ saha|

Āyurvedarasāyana

śuddhyanantaraṃ saṃsarjanamāha-saṃsargī ceti| yavānāṃ peyā vilepī ca| mudgānāṃ kulitthānāṃ vā yūṣaḥ| jāṅgalānāṃ bileśayānāṃ vā rasaḥ| sa ca kāsamardādyanvitaḥ| kṣāro-yavakṣāraḥ| tilādijaiḥ snehairyūṣarasayoḥ kṛtakatvam| vaṅgasene tu (kāsā. ślo. 40)- "mudgāmalābhyāṃ yavadāḍīmābhyāṃ karkandhunā mūlakaśuṇṭhakena| śuṇṭhīkaṇābhyāṃ sakulatthakena yūṣo navāṅgaḥ kapharogahantā||" iti|

Aṣṭāṅgahṛdayasaṃhitā

daśamūlāmbu gharmāmbu madyaṃ madhvambu vā pibet||44||

mūlaiḥ pauṣkaraśamyākapaṭolaiḥ saṃsthitaṃ niśām||45||

pibedvāri sahakṣaudraṃ kāleṣvannasya vā triṣu||45||

Sarvāṅgasundarā

daśamūlāmbvādīn(ni) pibet| athavā, mūlaiḥ pauṣkarādibhirniśāṃ saṃsthitaṃ-rātristhitaṃ, vāri kṣaudreṇa saha prātaḥ pibet| athavā, annasya triṣu kāleṣu-ādimadhyāvasānalakṣaṇeṣu, pibet|

Āyurvedarasāyana

tṛṣitasya pānānyāha-daśamūlāmbviti| gharmāmbu-uṣṇodakam| pānānantaramuṣṇo (ṣito) dakamāha-mūlairiti| puṣkarādīnāṃ mūlaiḥ, niśāmanvitaṃ-śītakaṣāyīkṛtam| triṣu kāleṣu-annādau annamadhye annānte vā|

Aṣṭāṅgahṛdayasaṃhitā

pippalī pippalīmūlaṃ śṛṅgaberaṃ bibhītakam||46||

śikhikukkuṭapicśānāṃ maṣī kṣāro yavodbhavaḥ||46||

viśālā pippalīmūlaṃ trivṛtā ca madhudravāḥ||47||

kaphakāsaharā lehāstrayaḥ ślokārdhayojitāḥ||47||

Sarvāṅgasundarā

pippalyādayastrayo lehāḥ ślokārdhairyojitā madhunā saha kaphakāsaharā bhavanti|

Āyurvedarasāyana

lehatrayamāha-pippalīti| saṅgrahe tu sapta (ci. a. 4)-"devadārvabhayā mustaṃ pippalī viśvameṣajam| guḍūcī pippalī bhārṅgī śṛṅgī karkaṭakasya ca|| vyoṣadāhaviḍaṅgāni triphalāśarkarābalāḥ| nidigdhikāyā mūlatvak marīcaiḥ saha yojitā||" iti| [ebhiḥ] caturbhiḥ saha|

Āyurvedarasāyana

tlehāṣṭakamāha-madhunā maricamiti| joṅgakaṃ agaruḥ| vyāghryādīnāṃ ṣaṇṇāṃ rasāḥ| kāsaghnaḥ-kāsamardaḥ| asitaḥ surasaḥ-kṛṣṇatulasī|

Aṣṭāṅgahṛdayasaṃhitā

madhunā maricaṃ lihyānmadhunaiva ca joṅgakam||48||

pṛthagrasāṃśca madhunā vyāghrīvārtākabhṛṅgajān||48||

kāsaghnasyāśvaśakṛtaḥ surasasyāsitasya ca||49||

Sarvāṅgasundarā

tathā kaphakāse madhunā maricaṃ lihyāt| mākṣīkeṇaivā guruṃ lihyāt| vyāghryādīnām rasān pṛthakpṛthak madhunā lihyāt|

Aṣṭāṅgahṛdayasaṃhitā

devadāruśaṭhīrāsnākarkaṭākhyādurālabhāḥ||49||

pippalī nāgaraṃ mustaṃ pathyā dhātrī sitopalā||50||

lājāḥ sitopalā sarpiḥ śṛṅgī dhātrīphalodbhavā||50||

madhutailayutā lehāstrayo vātānuge kaphe||51||

Sarvāṅgasundarā

devadārvādayo madhutailayutā lehāstrayaḥ-ślokārdhagaditāḥ, vātānuge kaphe syuḥ| atra śṛṅgīdhātrīphalodbhaveti kecidviśiṣṭamāmalakamāhuḥ| anye tu śṛṅgī karkaṭaśṛṅgīti vyācakṣate|

Āyurvedarasāyana

vātānuge kaphe lehatrayamāha-devadāruśaṭhīti| dhātrīphalodbhavā śṛṅgī-śṛṅgākārā śuṣkāmalakatvak|

Aṣṭāṅgahṛdayasaṃhitā

dve pale dāḍimādaṣṭau guḍādvyoṣātpalatrayam||51||

rocanaṃ dīpanaṃ svaryaṃ pīnasaśvāsakāsajit||52||

guḍakṣāroṣaṇakaṇādāḍimaṃ śvāsakāsajit||52||

kramātpaladvayārdhākṣakarṣārdhākṣapalonmitam||53||

Sarvāṅgasundarā

dāḍimasya pale dve tu guḍādaṣṭau trikaṭukāt palatrayamityetaddāḍimādyaṃ cūrṇaṃ rocanādiguṇaṃ pīnasādijit| saṃ-guḍādikaṃ krameṇa paladvayamardhakarṣaṃ karṣaṃ ardhakarṣaṃ palapramāṇaṃ pūrvoktaguṇam|

Āyurvedarasāyana

guṭikāmāha-dve pale iti| ā0 ra0- guṭikāntaramāha-guḍakṣāroṣaṇakaṇādāḍimāditi| paladvayaṃ guḍasya| ardhākṣaḥ kṣārasya| karṣo marīcasya| ardhākṣaḥ kaṇāyāḥ| palaṃ dāḍimasya| saṅgrahe tu (ci. a. 4)- " viḍaṅgaṃ saindhavaṃ kuṣṭhaṃ vyoṣaṃ hiṅgu manaḥ śilām| kāse śvāse ca hidhmāyāṃ lihyāt kṣaudraghṛtāplutam|| pāṭhāśuṇṭhīśaṭhīmūrvāgavākṣipippalīghanam| piṣṭvā gharmāmbunā hiṅgusaindhavābhyāṃ yutaṃ pibet|| tadvanmustāśaṭhīśṛṅgīnāgarātiviṣābhayāḥ|" iti|

Aṣṭāṅgahṛdayasaṃhitā

pibejjavaroktaṃ pathyādi saśṛṅgīkaṃ ca pācanam||53||

Sarvāṅgasundarā

tathā jvaracikitsitoktaṃ (ślo. 62)- "pathyākustumbarī" ityādikaṃ pācanaṃ karkaṭaśṛṅgīsahitaṃ pibet pūrvaguṇam|

Āyurvedarasāyana

pācanamāha-pibejjvaroktamiti| pathyādi-pathyākustumbarīmustetyādi|

Āyurvedarasāyana

pācanāntaramāha-athaveti| taccamūtre jale[vā]kvathitam|

Aṣṭāṅgahṛdayasaṃhitā

athavā dīpyakatrivṛdviśālāghanapauṣkaram||54||

sakaṇaṃ kvathitaṃ mūtre kaphakāsī jale+api vā||54||

Sarvāṅgasundarā

dīpyakādikaṃ gomūtre kvathitaṃ jale+athavā kvathitaṃ pippalīsahitaṃ kaphakāsī pibet|

Āyurvedarasāyana

śamanamāha-tailabhṛṣṭaṃ ceti| vaidehī-pippalīkalko-dgavapiṣṭapiṇḍam| akṣaṃ-karṣam| saṅgrahe tu (ci. a. 4)- "sauvarcalābhayādhātrīpippalīkṣāranāgaram| cūrṇitaṃ sarpiṣā vātakaphakāsaharaṃ pibet||" iti|

Aṣṭāṅgahṛdayasaṃhitā

tailabhṛṣṭaṃ ca vaidehīkalkākṣaṃ sasitopalam||55||

pāyayetkaphakāsaghnaṃ kulatthasalilāplutam||55||

Sarvāṅgasundarā

pippalīkalkakarṣaṃ saśarkaraṃ tailena pakvaṃ kulatthasalilāplutaṃ kaphakāsaghnaṃ pāyayet|

Aṣṭāṅgahṛdayasaṃhitā

daśamūlāḍhake prasthaṃ ghṛtasyākṣasamaiḥ pacet||56||

puṣkarāhvaśaṭhībilvasurasāvyoṣahiṅgubhiḥ||56||

peyānupānaṃ tatsarvavātaśleṣmāmayāpaham||57||

Sarvāṅgasundarā

daśamūlakvāthāḍhake ghṛtasya prasthaṃ puṣkaramūlādibhiḥ pratyekaṃ karṣapramāṇaiḥ kalkīkṛtaiḥ pacet| tat peyānupānaṃ sarvavātakaphāmayaghnam|

Sarvāṅgasundarā

ghṛtamāha----- daśamūlāḍhake iti| āḍhake kvāthasya|

Aṣṭāṅgahṛdayasaṃhitā

nirguṇḍīpatraniryāsasādhitaṃ kāsajiddhṛtam||57||

Sarvāṅgasundarā

nirguṇḍīpatrasvarasasādhitaṃ ghṛtaṃ kāsajitsyāt|

Āyurvedarasāyana

ghṛtāntaramāha-nirguṇḍīti|

Aṣṭāṅgahṛdayasaṃhitā

ghṛtaṃ rase viḍaṅgānāṃ vyoṣagarbhaṃ ca sādhitam||58||

57 1/2||58||

Sarvāṅgasundarā

viḍaṅgānāṃ rase vyoṣagarbhaṃ ca sādhitaṃ ghṛtaṃ pūrvoktaguṇam|

Āyurvedarasāyana

[ghṛtāntaramāha-ghṛtamiti|]

Āyurvedarasāyana

ghṛtāntarāmāha-punarnaveti| śivāṭikā-dvitīyaḥ punarnavā| trikaṭunā kalkena|

Aṣṭāṅgahṛdayasaṃhitā

paṭolabṛhatīphaṇijjakarasaiḥ payaḥsaṃyutaiḥ||58||

ghṛtaṃ trikaṭunā ca siddhamupayujya sañjāyate na kāsaviṣamajvarakṣayagudāṅkurebhyo bhayam||58||

Sarvāṅgasundarā

punarnavādirasaiḥ payasā yutaistrikaṭunā kalkena ca siddhaṃ ghṛtamupayujya-pītvā, kāsādibhyo bhayaṃ na jāyate| "vasugrahayutā jasau jasayalāśca pṛthvī guruḥ|" atra punarnavādiraso ghṛtāccaturguṇaḥ kṣīraṃ ghṛtasamaṃ ghṛtaṃ vyoṣāccaturguṇamiti pākakramaḥ|

Aṣṭāṅgahṛdayasaṃhitā

samūlaphalapatrāyāḥ kaṇṭakāryā rasāḍhake||59||

ghṛtaprasthaṃ balāvyoṣaviḍaṅgaśaṭhidāḍimaiḥ||60||

sauvarcalayavakṣāramūlāmalakapauṣkaraiḥ||60||

vṛścīvabṛhatīpathyāyavānīcitrakardhibhiḥ||61||

mṛdvīkācavyavarṣābhūdurālambhāmlavetasaiḥ||61||

śṛṅgītāmalakībhārṅgīrāsnāgokṣurakaiḥ pacet||62||

kalkaistatsarvakāseṣu śvāsahidhmāsu ceṣyate||62||

kaṇṭakārīghṛtaṃ caitatkaphavyādhivināśanam||63||

Sarvāṅgasundarā

kaṇṭakāryāḥ samūlaphalapatrāyā rasāḍhake balādibhiḥ kalkaighṛtāccaturthāṃśapramāṇairghṛtaprasthaṃ pacet| tacca sarpiḥ sarvakāsādhiṣviṣyate-abhihitam| idaṃ ca kaṇṭākārīghṛtaṃ kaphavyādhivināśanam|

Āyurvedarasāyana

ghṛtāntaramāha-samūlaphalaśākhāyā iti| mūlaṃpippalīmūlam| saṅgrahe tu (ci. a. 4)- "kaṇṭakāryāstulāṃ kṣuṇṇāṃ paktvā droṇe+ambhasaḥ pacet| tenāḍhakena kvāthasya ghṛtaprasthaṃ picūnmitaiḥ|| rāsnāduḥ sparśaṣaṅgranthāpippalīdvayacitrakaiḥ| sauvarcalayavakṣārakṛṣṇāmūlaiṣca tajjayet|| kāsaśvāsakaphaṣṭhīvahidhmārocakapīnasān|" iti|

Aṣṭāṅgahṛdayasaṃhitā

pacevyāghrītulāṃ kṣuṇṇāṃ vahe+apāmāḍhakasthite||63||

kṣipet pūte tu sañcūrṇya vyoṣarāsnāmṛtāgnikān||64||

śṛṅgībhārṅgīghanagranthidhanvayāsān palārdhakān||64||

sarpiṣaḥ ṣoḍaśapalaṃ catvāriṃśatpalāni ca||65||

matsyaṇḍikāyāḥ śuddhāyāḥ punaśca tadadhiśrayet||65||

darvīlepini śīte ca pṛthak dvikuḍavaṃ kṣipet||66||

pippalīnāṃ tavakṣīryā mākṣikasyānavasya ca||66||

leho+ayaṃ gulmahṛdrogadurnāmaśvāsakāsajit||67||

Sarvāṅgasundarā

vyāghryāstulāṃ kṣuṇṇāṃ-marditāṃ, jalasya vahe-caturdroṇe, pacet| āḍhakasthite jale sañcūrṇya vyoṣādīni ardhapalapramāṇāni pratyekaṃ kṣipet| agnirevāgnikaḥ-citrakaḥ| ghṛtasya ca ṣoḍaśa palāni, matsyaṇḍikāyāḥ,-vimalāyāḥ, catvāriṃśatpalāni, bhūyaśca tatsarvaṃ pacet| darvī limpatīti darvīlepī tasmin darvīlepini, avalehe śīte sati pratyekaṃ dvikuḍavapramāṇaṃ pippalyādi kṣipet| ayaṃ leho gulmādijit|

Sarvāṅgasundarā

vyāghrīlehamāha-pacedvyāghrītulāmiti| vahedroṇacatuṣke| granthi-pippalīmūlam| matsyaṇḍikāyāḥ-śarkarāyāḥ| anavasya-jīrṇasya| saṅgrahe tu (ci.a. 4)- "triphalā pippalī pāṭhā sārivā bṛhatīdvayam| marīcaṃ padmakaṃ mustamuṣīraṃ cākṣasammitam|| paktvā jalāḍhake pādaśeṣekṣārapalāṣṭakam| datvā guḍasya ca palaṃ pacedādarvilepanāt|| lehaḥ kapholbaṇaṃ kāsaṃ sarvameṣa niyacśati| sādhitaṃ kṣīramebhirvā tailakṣodrayutaṃ pibet||" iti| vaṅgasene tu (kāsādhikāre)- "kuṣṭhaṃ tāmalakī bhārṅgī śaṭhīkṣāro harītakī| kolaṃ coṣṇāmbhasā cīrṇaṃ leho vā madhusaṃyutaḥ|| kolaṃ-maricam| (ślo. 47) vyoṣapuṣkaramṛdvīkātriphalāśaṭhicitrakaiḥ| madhutailayuto lehaḥ śleṣmakāsanibarhaṇaḥ|| vyoṣājamodacitrakaṣaṅgranthācavyakalkitaṃ sarpiḥ| kaphakāsaśvāsaharaṃ vāsakarasasādhitaṃ samadhu||" iti| yogaratne tu-"viḍaṅgaṃ saindhavaṃ rāsnā śaṭhī kṣāro mahauṣadham| śleṣmakāse hitaṃ cūrṇaṃ leho vā madhusaṃyutaḥ|| bibhītakaṃ ghṛtābhyaktaṃ gośakṛtpariveṣṭitam| svinnamagnau haretkāsaṃ dhruvamāsye vidhāritam||" iti|

Aṣṭāṅgahṛdayasaṃhitā

śamanaṃ ca pibeddhūmaṃ śodhanaṃ bahale kaphe||67||

Sarvāṅgasundarā

tathā kaphakāse śamanaṃ dhūmaṃ pibet| ghanaśleṣmaṇi śodhanaṃ dhūmaṃ pibet| ghanaśleṣmaṇi śodhanaṃ dhūmaṃ pibet| atha tameva dhūmamāha-

Āyurvedarasāyana

dhūmamāha-śamanaṃ ceti| śamanaṃ dhūmaṃ pibet| yasya tu bahalaḥ kaphaḥ [sa] śodhanaṃ dhūmaṃ pibet|

Aṣṭāṅgahṛdayasaṃhitā

manaḥśilālamadhukamāṃsīmusteṅgudītvacaḥ||68||

dhūmaṃ kāsaghnavidhinā pītvā kṣīraṃ pibedanu||68||

niṣṭhyūtānte guḍayutaṃ koṣṇaṃ dhūmo nihanti saḥ||69||

vātaśleṣmottarān kāsānacireṇa cirantanān||69||

Sarvāṅgasundarā

eteṣāṃ sambandhinaṃ dhūmaṃ kāsaghnavidhinā-sūtroditena, pītvā+anu-paścāt, niṣṭhyūtānte koṣṇaṃ kṣīraṃ guḍānvitaṃ pibet| sa dhūmaḥ pīto vātaśleṣmottarān kāsāṃścirantanān āśveva hanti| cirantanāniti "sāyaṃ ciraṃ" ityādinā ṭhyuḥ|

Āyurvedarasāyana

dhūmāntaramāha----- manaḥśileti| alaṃ-haritālam| iṅgudī-tāpasadrumaḥ| tvaktāji (?) cūrṇīkṛtvā teṣāṃ dhūmaṃ pibedityarthaḥ| kāsaghnavidhinā-dhūmapānoktena| dhūmotkliṣṭakaphaniṣṭhānāmakṣīraṃ pibet| saṅgrahe tu (ci. a. 4)- " prapauṇḍarīkaṃ madhukaṃ śārṅeṣṭā+alaṃ manaḥ śilām| marīcaṃ pippalīṃ drākṣāmelāṃ surasamañjarīm|| kṛtvā vārtai pibeddhūmaṃ kṣaumacailānuvārtinīm| ghṛtāktāmanu ca kṣīraṃ pibettadvadguḍāmbu vā|| śārṅgeṣṭā-uttuṇḍukī| surasaḥ-tulasī| tadvat-niṣṭhyātānte| nepālitālamaricalākṣānatakuṭannaṭaiḥ| uśīrarohiṣaphaladraviḍīvaṃśalekhanaiḥ|| pūrvakalpena dhūmo+ayaṃ sānupāno vidhīyate| nepālī-manaḥśilā tālaṃ-haritālam| draviḍī-elā| vaṃśalekhanaṃ-vaṃśatvak| kārpāsāsthyaśvagandhā ca dhūmaḥ kāsavināśanaḥ| kośātakīphalānmadhyaiḥ pibedvā samanaḥśilaiḥ||" iti| yogaratne tu-"tāpyamānasakāsena nāsābhaṅge svarejaḍe| kṣavathau ghrāṇanāse ca dhūmanāḍīṃ prayojayet|| kṣaumagarbhāṃ pibedvarti haritālaṃ manaḥ śilām| tālīsapatraṃ kaiḍaryaṃ guḍānnaṃ caiva bhojayet|| kaiḍaryaṃ-kaṭphalam| dhūmavartirbalāvyoṣaṃ haritālaṃ manaḥ śilā| anupānaṃ śṛtaṃ vā+api praśastaṃ kāñjikaudanam|| madhukaṃ cājamodaśca jīvantyagurusarjajau| svairaṇḍamūlā kāsaghnī dhūmavartiriyaṃ śubhā|| sarjajo-rālā| kṣaumaṃ hiṅguvacābhūrjagranthiścaiṣa ghṛtānvitaḥ| dhūmakāsaharaḥ pītaḥ sarvagandhamayo+api vā|| manaḥ śilā samāli.......daraiḥ pariśodhitaiḥ| tryahaṃ patraiḥ kṛtaṃ dhūmaṃ pibetkāsanivāraṇam|| jāteruttaraśiphādhūmaṃ śilāguggulamiśritam| gātrasya badarāṅgāraiḥ kārayetkāsaśāntaye|| jāteruttaradiṅmūlaṃ śilailāgugguluṃ samam| ajāmūtrena piṣṭo+ayaṃ dhūpaḥ kāsaharaḥ paraḥ| mūlena śarapuṅkhāyā dhūpaḥ kāsaharaḥ paraḥ|" iti|

Aṣṭāṅgahṛdayasaṃhitā

tamakaḥ kaphakāse tu syāccetpittānubandhajaḥ||70||

pittakāsakriyāṃ tatra yathāvasthaṃ prayojayet||70||

Sarvāṅgasundarā

kaphakāse yadi tamakaḥ pittānubandhajaḥ syāt| tatratamake, pittakāsakriyāmavasthāvaśāt prayojayet|

Āyurvedarasāyana

tamakopadrave pratīkāramāha-tamaka iti| tamakaḥ-pratamakaḥ, "jvaramūrcśāyutaḥ śītaiḥ śāmyet pratamakastu saḥ|" (hṛ. ni. a. 4/11) iti vacanātpittajatvācca|

Aṣṭāṅgahṛdayasaṃhitā

kaphānubandhe pavane kuryātkaphaharāṃ kriyām||71||

pittānubandhayorvātakaphayoḥ pittanāśinīm||71||

vātaśleṣmātmake śuṣke snigdhamārdre virukṣaṇam||72||

kāse karma sapitte tu kaphaje tiktasaṃyutam||72||

Sarvāṅgasundarā

pavane kaphānubandhe sati kaphakāsaharāṃ kriyāṃ kuryāt| pittānubandhayorvātakaphayoḥ pittakāsanāśinīṃ kriyāṃ vidadhyāt| vātaśleṣmātmake śuṣke kāse snigdhaṃ karma| ārdre tu kāse virūkṣaṇaṃ karma| kaphaje tu kāse sapitte tiktasaṃyutaṃ virūkṣaṇaṃ karma|

Āyurvedarasāyana

anubandhabhedāccikitsāmāha-kaphanubandha iti| śuṣke-śleṣmaniṣṭhīvanahīne,ārdre-yukte| sapitte kaphaje tu śuṣke tiktayutaṃ snigdham, ārdre rūkṣam| iti kaphakāsacikitsā

Aṣṭāṅgahṛdayasaṃhitā

urasyantaḥkṣate sadyo lākṣāṃ kṣaudrayutāṃ pibet||73||

kṣīreṇa--------------------------------------||73||

Sarvāṅgasundarā

antaḥkṣata urasi sati sadyaḥ-śīghrameva, lākṣāṃ mākṣikayuktāṃ kṣīreṇa pibet| uraḥsandhānajanena lākṣāyāḥ prādhānyāt| tathā cāgryaṃ saṅgrahe (sū.a.13)-"lākṣā sadyaḥkṣataghnānām|" iti|

Āyurvedarasāyana

atha kṣatakāsacikitsā| tatra kṣatasyauṣadhamāha-urasyantaḥkṣata iti| sadyaḥ-utpannamātre|

Aṣṭāṅgahṛdayasaṃhitā

----------śālīn jīrṇe+adyātkṣīreṇaiva saśarkarān||73||

Sarvāṅgasundarā

jīrṇe-pariṇate tasminnauṣadhe, kṣīreṇaiva saha śālima(līna) dyāt saśarkaram(rān)|

Āyurvedarasāyana

atrauṣadhabhojanamāha-ṣālīniti| jīrṇe-auṣadhe|

Aṣṭāṅgahṛdayasaṃhitā

pārśvabastisarukcālpapittāgnistāṃ surāyutām||74||

Sarvāṅgasundarā

pārśvabastyādirugalpāgniśca tāṃ-lākṣāṃ, surāyutāṃ pibet|

Āyurvedarasāyana

auṣadhāntaramāha-pārśvabastisarugiti pārśvayorbastau ca saruk-saśūlaḥ| tāṃ-lākṣām|

Aṣṭāṅgahṛdayasaṃhitā

bhinnaviṭkaḥ samustātiviṣāpāṭhāṃ savatsakām||74||

Sarvāṅgasundarā

bhinnapurīṣo naro mustātiviṣāpāṭhāvatsakānvitāṃ lākṣāṃ pibet|

Āyurvedarasāyana

auṣadhāntaramāha-bhinnaviṭka iti| mustādibhiṣcaturbhiryutāṃ lākṣāṃ śītodakena pibet|

Āyurvedarasāyana

auṣadhāntaramāhā-lākṣāṃ sarpiriti| samit-godhamacūrṇam|

Aṣṭāṅgahṛdayasaṃhitā

lākṣāṃ sarpirmadhūcśiṣṭaṃ jīvanīyaṃ gaṇaṃ sitām||75||

tvakkṣīrī samitaṃ kṣīre paktvā dīptānalaḥ pibet||75||

Sarvāṅgasundarā

lākṣādīni hi kṣīre paktvā tat kṣīraṃ dīptāgniḥ pibet|

Aṣṭāṅgahṛdayasaṃhitā

ikṣvārikābisagranthipadmakesaracandanaiḥ||76||

śṛtaṃ payo madhuyutaṃ sandhānārthaṃ pibetkṣatī||76||

Sarvāṅgasundarā

ikṣvārikādibhiḥ śṛtaṃ kṣīraṃ madhuyutaṃ sandhānārthamurasi kṣataḥ pumān pibet|

Āyurvedarasāyana

auṣadhāntaramāha-ikṣvāriketi|

Aṣṭāṅgahṛdayasaṃhitā

yavānāṃ cūrṇamāmānāṃ kṣīre siddhaṃ ghṛtānvitam||77||

jvaradāhe sitākṣaudrasaktūnvā payasā pibet||77||

Sarvāṅgasundarā

yavānāmāmānāṃ cūrṇaṃ kṣīre siddhaṃ ghṛtayutaṃ jvaradāhe pibet| athavā, śarkarāmākṣikayutān saktūn payasā pibet|

Āyurvedarasāyana

auṣadhāntaramāha-yavānāṃ cūrṇamiti| āmānāṃ-ulambikāyogyānām| auṣadhāntaramāha-sitākṣaudrasaktūnveti|

Aṣṭāṅgahṛdayasaṃhitā

kāsavāṃstu pibetsarpirmadhurauṣadhasādhitam||78||

guḍodakaṃ vā kvathitaṃ sakṣaudramaricaṃ hitam||78||

cūrṇamāmalakānāṃ vā kṣīre pakvaṃ ghṛtānvitam||79||

rasāyanavidhānena pippalīrvā prayojayet||79||

Sarvāṅgasundarā

kāsavāṃśca madhurauṣadhaiḥ sādhitaṃ sarpiḥ pibet| athavā, guḍodakaṃ kvathitaṃ sakṣaudramaricaṃ śītaṃ pibet| āmalakānāṃ vā cūrṇaṃ kṣīre siddhaṃ sarpiryuktaṃ pibet| rasāyanoktavidhinā vā pippalīḥ prayojayet|

Āyurvedarasāyana

auṣadhāntaramāha-kāsavāṃstviti| madhurāṇijīvantyādīni| auṣadhāntaramāha-guḍodakaṃ veti| kvathitaṃ-kvāthavidhinā| auṣadhāntaramāha-cūrṇamāmalakānāṃ veti| auṣadhāntaramāha-rasāyanavidhāneneti|

Aṣṭāṅgahṛdayasaṃhitā

kāsī parvāsthiśūlī ca lihyātsaghṛtamākṣikāḥ||80||

madhūkamadhukadrākṣātvakkṣīripippalībalāḥ||80||

Sarvāṅgasundarā

kāsī parvāsthiśūlavāṃśca saghṛtamākṣikā madhūkādīrlihyāt|

Āyurvedarasāyana

auṣadhāntaramāha-kāsī parvāsthiśūlīti| vaṅgasene tu (kāsādhikāre ślo. 93)- "cūrṇaṃ kakubhasamutthaṃ vāsakarasabhāvitaṃ bahūn vārān| madhughṛtasitopalābhirlehyaṃ kṣatakāsaraktapittaharam||" iti|

Aṣṭāṅgahṛdayasaṃhitā

trijātamardhakarṣāṃśaṃ pippalyardhapalaṃ sitā||81||

drākṣā madhūkaṃ kharjūraṃ palāṃśaṃ ślakṣṇacūrṇitam||81||

madhunā guṭikā ghnanti tā vṛṣyāḥ pittaśoṇitam||82||

kāsaśvāsārucicchardimūrcchāhidhmāmadabhramān||82||

kṣatakṣayasvarabhraṃśaplīhaśoṣāḍhyamārutān||83||

raktaniṣṭhīvahṛtpārśvarukpipāsājvarānapi||83||

Sarvāṅgasundarā

trijātakamardhakarṣapramāṇaṃ kaṇā karṣadvayamātrā sitādikaṃ pratyekaṃ palāṃśaṃ ślakṣṇacūrṇitaṃ madhunā kṛtā guṭikā vṛṣyāḥ pitta śoṇitādīn ghnanti|

Āyurvedarasāyana

elādiguṭikāmāha-trijātamardhakarṣāṃśamiti|

Aṣṭāṅgahṛdayasaṃhitā

varṣābhūśarkarāraktaśālitaṇḍulajaṃ rajaḥ||84||

raktaṣṭhīvī pibetsiddhaṃ drākṣārasapayoṅṛtaiḥ||84||

madhūkamadhukakṣīrasiddhaṃ vā taṇḍulīyakam||85||

Sarvāṅgasundarā

punarnavādicūrṇaṃ drākṣārasapayoṅṛtaiḥ siddhaṃ raktaṣṭhīvī pibet| athavā, madhūkādibhiḥ siddhaṃ taṇḍulīyakaṃ pibet|

Āyurvedarasāyana

auṣadhāntaramāha-varṣābhūśarkareti| auṣadhāntaramāha-madhūkamadhukakṣīrasiddhamiti| madhūkamadhukābhyāṃ siddhena kṣīreṇa siddham|

Aṣṭāṅgahṛdayasaṃhitā

yathāsvaṃ mārgavisṛte rakte kuryācca bheṣajam||85||

Sarvāṅgasundarā

mārgeṇa-mukhādinā, visṛte rakte yathāyathaṃ raktapitta cikitsitoktamauṣadhaṃ kuryāt|

Āyurvedarasāyana

raktapittauṣadhamatidiśati-yathāsvamiti| yogaratne tu-""gaṅgagodāvarīkṣiprākālindīnarmadodbhavām| āhṛtyasikatāṃ śvetāṃ susūkṣmāṃ prasṛtonmitām|| tulyāṃ tailaghṛtakṣaudraiḥ savasāmañjibhistathā| sāgāradhūmaistriphalārasena ca vimiṣritām|| saptabhiḥ prasṛtaiḥ sārdhaṃ khajena mathitāṃ pibet|raktaṣṭhīvī kṣatoraskaḥ siddhayogaṃ samācaret| rakte pravṛtte dakṣāṇḍaṃ yūṣaistoyena vā pibet|| caṭakāṇḍarasaṃ vā+api raktaṃ vā śāgajāṅgalam||" iti| saṅgrahe tu (ci. a. 5)- "rakte+ativṛtte śāgaṃ vā jāṅgalaṃ vā pibedasṛk|" tathā-"pippalīmadhukaṃ piṣṭaṃ kārṣikaṃ sasitopalam| prāsthikaṃ gavyamājaṃ ca kṣīramikṣurasastathā|| yavagodhūmamṛdvīkācūrṇamāmalakādrasaḥ| tailaṃ ca prasṛtāṃśāni tatsarvaṃ mrudunā+agninā|| pacellehaṃ ghṛtaṃkṣaudrayutaḥ sa kṣatakāsanut| kāsahṛdrogakārśyaghno hito vṛddhālparetasām||" iti| yavacūrṇādīni prasṛtāṃśāni|

Aṣṭāṅgahṛdayasaṃhitā

mūḍhavātastvajāmedaḥ surābhṛṣṭaṃ sasaindhavam||86||

Sarvāṅgasundarā

mūḍhavātastu puruṣo+ajāyā medaḥ surayā bhṛṣṭamīṣatsaindhavasahitamadyāt|

Āyurvedarasāyana

............

Aṣṭāṅgahṛdayasaṃhitā

kṣāmaḥ kṣīṇaḥ kṣatorasko mandanidro+agnidīptimān||86||

śṛtakṣīrasareṇādyātsaghṛtakṣaudraśarkaram||87||

Sarvāṅgasundarā

kṣāmaḥ kṣīṇaḥ kṣatorasko mandanidro dīptāgniḥ śṛtakṣīrasya sambandhinā sareṇa saghṛtakṣaudraśarkaramajāmedo+adyāt|

Āyurvedarasāyana

auṣadhāntaramāha-kṣāmaḥ kṣīṇa iti| ajāmeda ityunaṣaṅgaḥ|

Aṣṭāṅgahṛdayasaṃhitā

śarkarāyavagodhūmaṃ jīvakarṣabhakau madhu||87||

śṛtakṣīrānupānaṃ vā lihyātkṣīṇaḥ kṣataḥ kṛśaḥ||88||

Sarvāṅgasundarā

athavā kṣīṇaḥ kṣataḥ kṛśo vā śarkarādikaṃ lihyāt| katham ? śṛtakṣīrānupānam|

Āyurvedarasāyana

........

Āyurvedarasāyana

auṣadhāntaramāha-kravyātpiśitaniryūhamiti| saḥ-kṣīṇaḥ kṣatakāsī|

Aṣṭāṅgahṛdayasaṃhitā

kravyātpiśitaniryūhaṃ ghṛtabhṛṣṭaṃ pibecca saḥ||88||

pipppalīkṣaudrasaṃyuktaṃ māṃsaśoṇitavardhanam||89||

Sarvāṅgasundarā

sa ca-kṣīṇādiḥ, kravyātpiśitasya niryūhaṃ ghṛtena bhṛṣṭaṃ pibet| kimbhūtam ? pippalīkṣaudrānvitam| tacca māṃsaśoṇitavardhanaṃ syāt|

Aṣṭāṅgahṛdayasaṃhitā

nyagrodhodumbarāśvatthaplakṣaśālapriyaṅgubhiḥ||89||

tālamastakajambūtvakpriyālaiśca sapadmakaiḥ||90||

sāśvakarṇaiḥ śṛtātkṣīrādadyājjātena sarpiṣā||90||

śālyodanaṃ kṣatoraskaḥ kṣīṇaśukrabalendriyaḥ||91||

Sarvāṅgasundarā

nyagrodhādibhiḥ śṛtātkṣīrāt samudbhūtena sarpiṣā śālyodanaṃ kṣatoraskaḥ kṣīṇaśukrādiśca naro+adyāt|

Āyurvedarasāyana

auṣadhāntaramāha-nyagrodhodumbareti| tālamastako-agra. . majjā| nyagrodhādibhiḥ śṛtaṃ yat kṣīraṃ, tato jātaṃ yatsarpiḥ, tena śālyodanamadyāt|

Aṣṭāṅgahṛdayasaṃhitā

vātapittārdite+abhyaṅgo gātrabhede ghṛtairmataḥ||91||

tailaiścānilarogaghnaiḥ pīḍite mātariśvanā||92||

Sarvāṅgasundarā

vātapittapīḍite gātramede vā+abhyaṅgoghṛtairmataḥ| mātariśvanā-vātena, pīḍite sati tailairvātarogaghnairabhyaṅgo mataḥ| caśabdāddhṛtairapīti dyotayati|

Āyurvedarasāyana

ghṛtābhyaṅgamāha---- vātapitārdit iti| tailābhyaṅgamāha-tailaiśceti|

Aṣṭāṅgahṛdayasaṃhitā

hṛtpārśvārtiṣu pānaṃ syājjīvanīyasya sarpiṣaḥ||92||

Sarvāṅgasundarā

hṛtpārśvapīḍāsu jīvanīyasya sarpiṣaḥ pānaṃ syāt| iti sambhāvanāyāṃ liṅ|

Āyurvedarasāyana

auṣadhāntaramāh---- hṛtpārśvārtau tviti|

Aṣṭāṅgahṛdayasaṃhitā

hṛtpārśvārtiṣu pānaṃ syājjīvanīyasya sarpiṣaḥ||92||

Sarvāṅgasundarā

hṛtpārśvapīḍāsu jīvanīyasya sarpiṣaḥ pānaṃ syāt| iti sambhāvanāyāṃ liṅ|

Āyurvedarasāyana

vātavyādhyuktamatidiṣati----- kuryādveti|

Aṣṭāṅgahṛdayasaṃhitā

yaṣṭyāhnanāgabalayoḥ kvāthe kṣīrasame ghṛtam||93||

payasyāpippalīvāṃśīkalkaiḥ siddhaṃ kṣate hitam||94||

Sarvāṅgasundarā

yaṣṭyāhvayasya nāgabalāyāśca kvāthe kṣīratulye payasyādikalkaiḥ siddhaṃ ghṛtaṃ kṣatakāsehitam|

Sarvāṅgasundarā

auṣadhāntaramāha----yaṣṭyāhvanāgabalayoriti| saṅgrahe tu (ci. a. 5)- "śṛtaṃ vā+aṣṭaguṇe kṣīre kolalā kṣārasānvitam| kalkaiḥ kaṭvaṅgadārvītvamratsakatvagvatsakatvakphalairghṛtam ||" iti| kaṭvaṅgaḥ-ṭuṇṭukaḥ| phalaṃ-vatsakasyaiva|

Aṣṭāṅgahṛdayasaṃhitā

jīvanīyo gaṇaḥ śuṇṭhī varī vīrā punarnavā||94||

balābhārṅgīsvaguptarddhiśaṭhītāmalakīkaṇāḥ||95||

śṛṅgāṭakaṃ payasyā ca pañcamūlaṃ ca yallaghu||95||

drākṣākṣoḍādi ca phalaṃ madhurasnigdhabṛṃhaṇam||96||

taiḥ pacetsarpiṣaḥ prasthaṃ karṣāṃśaiḥ ślakṣṇakalkitaiḥ||96||

kṣīradhātrīvidārīkṣucchāgamāṃsarasānvitam||97||

prasthārdhaṃ madhunaḥ śīte śarkarārdhatulārajaḥ||97||

palārdhakaṃ ca maricatvagelāpatrakesaram||98||

vinīya cūrṇitaṃ tasmāllihyānmātrāṃ yathābalam||98||

amṛtaprāśamityetannarāṇāmamṛtaṃ ghṛtam||99||

sudhāmṛtarasaṃ prāśyaṃ kṣīramāṃsarasāśinā||99||

naṣṭaśukrakṣatakṣīṇadurbalavyādhikarśitān||100||

strīprasaktān kṛśān varṇasvarahīnāṃśca bṛṃhayet||100||

kāsahidhmājvaraśvāsadāhatṛṣṇāsripittanut||101||

putradaṃ chardimūrcchāhṛdyonimūtrāmayāpaham||101||

Sarvāṅgasundarā

jīvanīyo gaṇastathā śuṇṭhyādayastairjīvanīyādigaṇādibhiḥ karṣāṃśaiḥ sūkṣmacūrṇitaiḥ kṣīradhātryādirasayuktaṃ ghṛtasya prasthaṃdvātriśatpalāni pacet| drākṣākṣoḍādīnya(tya)trādiśabdena nārikelanikocādiparigrahaḥ| śīte ghṛte mākṣikasya ṣoḍaśapalāni, śarkarācūrṇapalāni pañcāśat, maricādīni dvikārṣikāṇi cūrṇitāni prakṣipya tasmānmātrāṃ yathābalaṃ lihyāt| amṛtaprāśametatsaṃjñaṃ ghṛtaṃ narāṇāmamṛtatulyam, mahāguṇatvāt| yathā nāgānāṃ sudhā devānāmamṛtam| ata evaitat sudhāmṛtarasam| prāśyaṃ-bhojyaṃ, kṣīramāṃsarasāśinā| etacca ghṛtaṃ naṣṭaśukrādīn bṛṃhayet| kāsādinut| putradam| chardyādighnam| atra ca madhurasnigdhabṛṃhaṇānāṃ drākṣādīnāmapi yathālābhaṃ karṣapramāṇamadhikaṃ vā yojyam| yathā sāmānyaparibhāṣoktā karṣamātrā paripūrṇā syāditi|

Āyurvedarasāyana

amṛtaprāśamāha---- jīvanīyo gaṇa iti| vīrāvidārī| payasyā-dugdhikā| madhurādiguṇaṃ phalaṃ-tacca drākṣākṣoḍādi prasiddhaṃ grāhyamityarthaḥ| vinīya-nikṣipya| sudhāpātāle, amṛtaṃ-svarge, tābhyāṃ tulyarasamidaṃ ghṛtaṃ narāṇāmamṛtam| ata evāmṛtaprāśākhyam| " rasāyanamivarṣīṇāmamarāṇāmivāmṛtam| sudhevottamanāgānāṃ bhaiṣajyamidamastu te||" (hṛ. sū. a. 18/17) iti mantraliṅgāt|

Aṣṭāṅgahṛdayasaṃhitā

śrvadaṃṣṭrośīramañjiṣṭhābalākāśmaryakattṛṇam||102||

darbhamūlaṃ pṛthakparṇī palāśarṣabhakau sthirām||102||

pālikāni pacetteṣāṃ rase kṣīracaturguṇe||103||

kalkaiḥ svaguptājīvantīmedarṣabhakajīvakaiḥ||103||

śatāvaryarddhimṛdvīkāśarkarāśrāvaṇībisaiḥ||104||

prasthaḥ siddho ghṛtādvātapittahṛdrogaśūlanut||104||

mūtrakṛcchrapramehārśaḥkāsaśoṣakṣayāpahaḥ||105||

dhanuḥstrīmadyabhārādhvakhinnānāṃ balamāṃsadaḥ||105||

Sarvāṅgasundarā

śvadaṃṣṭrādīni pālikāni, teṣāṃ rase kṣīracaturguṇe svaguptādibhiḥ kalkairghṛtāt prasthaḥ siddho vātapittahṛdrogaśūlanut| mūtrakṛcchrādighniḥ| tathā, dhanurādikhinnānāṃ balamāṃsadaḥ|

Āyurvedarasāyana

ghṛtāntaramāha---- śvadaṃṣṭrośīreti| śvadaṃṣṭrayā ṣoḍaśaguṇe jale caturthāṃśāvaśiṣṭaṃ pākānantaraṃ yorasaḥ| yasmāccaturguṇaṃ kṣīraṃ| a......karuṇā eva hṛtahṛdayatā|

Aṣṭāṅgahṛdayasaṃhitā

madhukāṣṭapaladrākṣāprasthakvāthe paceddhṛtam||106||

pippalyaṣṭapale kalke prasthaṃ siddhe ca śītale||106||

pṛthagaṣṭapalaṃ kṣaudraśarkarābhyāṃ vimiśrayet||107||

samasaktu kṣatakṣīṇaraktagulmeṣu taddhitam||107||

Sarvāṅgasundarā

madhuyaṣṭyā aṣṭau palāni, drākṣāyāḥ ṣoḍaśa, etatkvāthe pippalyaṣṭapaleghṛtaprasthaṃ pacet| ghṛte ca siddhe suśīte sati kṣaudraśarkarayoḥ pṛthagaṣṭapalaṃ vimiśrayet| etacca ghṛtaṃ samasaktu kṣata kṣīṇe raktagulme ca hitam|

Āyurvedarasāyana

ghṛtāntaramāha---- madhukāṣṭapaleti| tantripaṭāṃ samasaktu|

Aṣṭāṅgahṛdayasaṃhitā

dhātrīphalavidārīkṣujīvanīyarasāddhṛtāt||108||

gavyājayośca payasoḥ prasthaṃ prasthaṃ vipācayet||108||

siddhaśīte sitākṣaudraṃ dviprasthaṃ vinayettataḥ||109||

yakṣmāpasmārapittāsṛkkāsamehakṣayāpaham||109||

vayaḥsthāpanamāyuṣyaṃ māṃsaśukrabalapradam||110||

Sarvāṅgasundarā

dhātryādirasasya pṛthak prasthaṃ gavyājayoḥ kṣīrayoḥ prasthau ṅṛtasya prasthaṃ ca vipācayet| siddhapūte ca tatastasmin ṅṛte śarkarākṣaudrayoḥ prasthau dvau vinayet-kṣipet| tata iti "avyayāditvāt" tasiḥ| etacca ghṛtaṃ yakṣmādiharaṃ tathā vayaḥsthāpanādiguṇam|

Āyurvedarasāyana

ghṛtāntaramāha---- dhātrīphaleti| dhātrīphalarasādīnāṃ navānāṃ navaprasthaḥ|

Aṣṭāṅgahṛdayasaṃhitā

ghṛtaṃ tu pitte+abhyadhike lihyādvāte+adhike pibet||110||

līḍhaṃ nirvāpayetpittamalpatvāddhanti nānalam||111||

ākrāmatyanilaṃ pītamūṣmāṇaṃ niruṇaddhi ca||111||

Āyurvedarasāyana

ghṛtalehapānayorviṣayabhedamāha----ghṛtaṃ tviti| nirvāpayet-śamayet, śītatvāt| lehyaṃ śītasparśaṃ bhavati| alpatvāt-vahneranāvarakatvāt, asṛtāvayavatvāt| alpadeśe vyāpitvaṃ hyalpatvam| ūṣmāṇaṃ-agnim|

Sarvāṅgasundarā

pitte+abhyadhike ghṛtaṃ lihyāt| vāte+adhike ghṛtaṃ pibet| līḍhaṃ tu ghṛtaṃ nirvāpayet-saṃśamayet| analaṃ ca na hanti līḍhaṃ ghṛtam| kutaḥ ? alpatvāt| atrāyaṃ sadbhāvārthaḥ,-kila pītenādhikena dravatayā vahnermāndyenāvaśyaṃ bhavitavyam| tathā ca vakṣyati (hṛ.ci.a.10/32)-"agnernirvāpakaṃ pittaṃ rekeṇa vamanena vā|" iti| taccābhyadhikaṃ pittaṃ līḍhaṃ ghṛtaṃ saṃśamayati| alpatvācca hetoragniṃ na hanti-mandasyāgneradhikaṃ māndyaṃ na janayati| pītaṃ saddhṛtamanilamākrāmati-prasahya jayati| ūṣmāṇaṃ-jāṭharaṃ vahniṃ jājvalyamānaṃ, ruṇaddhi-āśveva sthagayati, śamaṃ kiñcinnayati|

Āyurvedarasāyana

sarpirguḍānāha----kṣāmakṣīṇakṛśāṅgānāmiti| kṣāmaḥ-śukreṇa hīnaḥ| kṣīṇe-balavīryābhyām| kṛśo-māsāṃdibhiḥ| styānāni ghṛtāni cūrṇairyojayet| taiḥ-madhucaturthāṃśayuktaiḥ| sarpirguḍān-ghṛtamodakān kṛtvā, rogiṇe dadyāt| tadanu dugdhaṃ dadyāt| saṅgrahe tu (ci.a. 5)- "balā vidārī hasvaṃ ca pañcamūlaṃ punarnavā| pañcānāṃ kṣīrivṛkṣāṇāṃ śuṅgā muṣṭyaṃśikāstathā|| eṣāṃ kaṣāye dvikṣīre vidāryājarasāṃśike| jīvanīyaiḥ pacetpiṣṭairakṣamātrairghṛtāḍhakam|| sitāpalāni pūte ca iti dvātriṃśadāvapet| godhūmapippalīvāṃśīcūrṇaṃ śṛṅgāṭakasya ca|| samākṣikaṃ kauḍavikaṃ tatsarvaṃ khajamūrcchitam| styānaṃ sarpirguḍānkṛtvā bhūrjapatreṇa veṣṭayet|| tān jagdhvā pālikān kṣīraṃ madyaṃ tvanu pibetkaphe| śoṣe kāse kṣate kṣīṇe śramastrībhārakarṣite|| raktaniṣṭhīvane tāpe pīnase corasi sthite| śastā pārśvaśiraḥ śūle bhede ca svaravarṇayoḥ|| śṛ(śu)ṅgāḥ-pallavāṅkurāḥ| muṣṭiḥ-palam| dvikṣīre-dviguṇakṣīre| [vidāryāja] rasaḥ, aṃśikaḥ-samabhāgo, yasya tasmin| godhūmacūrṇādipañcakaṃ pratyekaṃ kuḍavāṃśam| bhūrjapatraveṣṭanaṃ sthāpanāsaukaryārtham| 'madyaṃ tu kaphe' iti vacanāt vāte pitte ca kṣīram| śarkarayā śṛte kṣīra ghṛtatailāḍhakatraye| cūrṇīkṛtāḥ kṣipetpakvasāndre daśāpalāḥ pṛthak|| drākṣātmaguptāvarṣābhūsamaṅgābhīrupippalīḥ| tadvadvidāryāmalake prasthārdhaṃ viśvabheṣajam|| yaṣṭyāhvasauvarcalayordvipalaṃ maricasya ca| kṣāmaḥ kṣīṇaḥ kṛśaḥ śuṣyaṃstān khādetpālikairguḍaiḥ|| tathā sadyo rasādīnām vṛddhyāpuṣṭiṃ samaśnute|| tadvat-pṛthak daśapale| pālikairguḍaiḥ-pālikān guḍan kṛtvā| gokṣārādāḍhakaṃ sarpiḥprasthamikṣurasāḍhakam| rasādvidāryāḥ kuḍavaṃ rasātprasthaṃ ca taittirāt|| dadyāt sidhyati tasmiṃstu piṣṭānikṣurasairimān| madhūkapuṣpakuḍavaṃ kuḍavaṃ ca priyālataḥ|| paladvayaṃ tavakṣīryāḥ kharjūrāṇi ca viṃśatim| pṛthagbibhītakānmajjñaḥ pippalyāśca caturthikām|| triṃśatpalāni khaṇḍacca madhūkātpāṇimānikām| tathā+ardhapalikānyatra jīvanīyāni dāpayet|| siddhe dvikuḍavaṃ kṣaudrācchīte datvā ca modakān| kārayenmaricājājīpalacūrṇāvacūrṇitān|| vātāsṛkpittarogeṣu kṣatakāsakṣayeṣu ca| kṣīṇaujaḥsvaraśukreṣu yonidoṣeṣu saṃstrave|| mṛtaprajāsu vandhyāsu hitā garbhasya strutau|" iti| caturthikāṃ0palam| pāṇimānikāṃ-karṣam| maricājājyoḥ pṛthakpalam|

Aṣṭāṅgahṛdayasaṃhitā

kṣāmakṣīṇakṛśāṅgānāmetānyeva ghṛtāni tu||112||

tvakkṣīrīśarkarālājacūrṇaiḥ styānāni yojayet||112||

sarpirguḍān samadhvaṃśān kṛtvā dadyātpayo+anu ca||113||

reto vīryaṃ balaṃ puṣṭiṃ tairāśutaramāpnuyāt||113||

Sarvāṅgasundarā

kṣāmāṇāṃ kṣīṇānāṃ kṛśāṅgānāṃ ca nṛṇāmetānyeva pūrvoktāni ghṛtāni styānāni tvakakṣīrīśarkarālājacūrṇaiḥ saha yojayet| sarpirmiśrān guḍān samadhvaṃśān kṛtvā ca dadyāt| śarkarāyāḥ palāni pañcāśat madhunaḥ palāni ṣoḍaśātra deyāni| muninā hyevamuktam (ca.ci.a.11/60)-dhātrīvidārīkṣurasaprasthaiḥ prasthaṃ ghṛtātpacet| śarkarārdhatulāṃ śīte kṣaudrārdhaprasthameva ca|| kṣiptvā sarpirguḍān kuryāddhikkāśvāsajvarāpahān|" iti| paya ityādi| anantaraṃ payaḥ pibet| taiḥ \_sarpirguḍaiḥ, retovīryādīn śīghrataraṃ prāpnoti|

Aṣṭāṅgahṛdayasaṃhitā

vītatvagasthikūṣmāṇḍatulāṃ svinnāṃ punaḥ pacet||114||

ghaṭṭayan sarpiṣaḥ prasthe kṣaudravarṇe+atra ca kṣipet||114||

khaṇḍācchataṃ kaṇāśuṇṭhyordvipalaṃ jīrakādapi||115||

trijātadhānyamaricaṃ pṛthagardhapalāṃśakam||115||

avatāritaśīte ca datvā kṣaudraṃ ghṛtārdhakam||116||

khajenāmathya ca sthāpyaṃ tannihantyupayojitam||116||

kāsahidhmājvaraśvāsaraktapittakṣatakṣayān||117||

uraḥsandhānajananaṃ medhāsmṛtibalapradam||117||

aśvibhyāṃ vihitaṃ hṛdyaṃ kūṣmāṇḍakarasāyanam||118||

Sarvāṅgasundarā

vītāni-apāsitāni, tvagasthīni yasmātkūṣmāṇḍāt tasya tulāṃ sninnāṃ satīṃ punaḥ sarpiṣaḥ prasthe ghaṭṭayan pacet| atra ca kūṣmāṇḍe mākṣikavarṇe jāte sati khaṇḍācchataṃ, phaṇāśuṇṭhyordvipalaṃ, jīrakācca paladvayaṃ, trijātakādi pratyekamardhapalāṃśakaṃ, kṣipet| avatārite śīte cāsmin kṣaudrasya ṣoḍaśa palāni datvā, khajena-darvyā, āmathya-viloḍya, paścādbhāṇḍe sthāpyam| evaṃ hyasya samyag ghṛtādisamayogaḥ syāt| upayojitaṃ ca tat kāsādīn hanti| uraḥsandhānaṃ karoti| medhādipradam| aśvibhyāṃ-dasrābhyāṃ, nirdiṣṭaṃ kūṣmāṇḍakākhyaṃ rasāyanam|

Āyurvedarasāyana

kūṣmāṇḍakarasāyanāmāha-vītatvagasthikūṣmāṇḍatulāmiti| svinnāṃ tyaktadravāṃ śītīkṛtāṃ punaḥ pacet| kṣaudravarṇe kūṣmāṇḍe| śataṃ-palaśatam| khaṇḍaprakṣepasamaye svedanānnirgataḥ kūṣmāṇḍarasaḥ prakṣepya iti vṛddhavaidyāḥ|

Aṣṭāṅgahṛdayasaṃhitā

pibennāgabalāmūlasyārdhakarṣābhivardhitam||118||

palaṃ kṣīrayutaṃ māsaṃ kṣīravṛttiranannabhuk||119||

eṣa prayogaḥ puṣṭyāyurbalavarṇakaraḥ param||119||

maṇḍūkaparṇyāḥ kalpo+ayaṃ yaṣṭyā viśvauṣadhasya ca||120||

Sarvāṅgasundarā

nāgabalāmūlasya palaṃ kṣīrayutaṃ pibet| kimbhūtam ? ardhakarṣādivardhitaṃ māsaṃ yāvat| kimbhūto naraḥ ? kṣīravartano+anannādaḥ san| ayaṃ prayogaḥ suṣṭhu puṣṭyādikaraḥ| evameva kalpo maṇḍūkaparṇyāḥ yaṣṭyāḥ śuṇṭhyāśca kāryaḥ|

Āyurvedarasāyana

nāgabalārasāyanamāha---- pibediti| vardhitaṃ ardhakarṣeṇaiva, aṣṭabhirdinaiḥ palaṃ bhavati| ataḥ palameva, yāvan māsaḥ pūryate| anyadrasāyanamāha-maṇḍūkaparṇyā iti| ayaṃ-nāgabaloktaḥ| saṅgrahe tu (ci. a. 5)- "pādaśeṣaṃ jaladroṇe pacennāgabalā tulām| tena kvāthena tulyāṃśaṃ ghṛtaṃ kṣīraṃ ca sādhayet|| palārddhikaiścātibalāyaṣṭīpunarnavaiḥ| prapauṇḍarīkakāśmaryapriyālakapikacchubhiḥ|| aśvāgandhāsitābhīrumedāyugmatrikaṇṭakaiḥ| kākolīkṣīrakākolīkṣīraśuklardhijīvakaiḥ|| mṛṇālabisakharjūraśṛṅgāṭakakaserukaiḥ| etannāgabalāsarpiḥ pittaṃ raktaṃ kṣataṃ kṣayam|| jayettṛḍbhramadāhāṃśca balapuṣṭikaraṃ param| varṇyamāyuṣyamojasyaṃ valīpalitanāśanam|| upayujya ca ṣaṇmāsaṃ vṛddho+api taruṇāyate| kṣīraśuklā-kṣīravidārī| mṛṇālabise-sūkṣmasthūlapadmamūle| śarkarāpippalīcūrṇaiḥ sarpiṣā mākṣikeṇa ca|| saṃyuktaṃ vā śṛtaṃ kṣīraṃ pibetkāsajvarāpaham| phalāmlaṃ sarpiṣā bhṛṣṭaṃ vidārīkṣurase kṛtam|| strīṣu kṣīṇaḥ pibedyūṣaṃ jīvanaṃ bṛṃhaṇaṃ param| saktūnāṃ vastrapūtānāṃ manthaṃ kṣaudraghṛtānvitam| yavānnasātmyo dīptāgniḥ kṣatakṣīṇaḥ| jīvanīyopasiddhaṃ vā jāṅgalaṃ ghṛtabharjitam|| rasaṃ prayojet kṣīṇo vyañjanārthaṃ saśarkaram|| vyañjanārthaṃ-śākārtham| gomahiṣyaśvanāgājaiḥ kṣīrairmāṃsarasaistathā| yavānnaṃ bhojayedyūṣaiḥ phalāmlairvā ghṛtāplutaiḥ||" iti|-

Aṣṭāṅgahṛdayasaṃhitā

pādaśeṣaṃ jaladroṇe pacennāgabalātulām||120||

tena kvāthena tulyāṃśaṃ ghṛtaṃ kṣīraṃ ca sādhayet||121||

palārdhikaiścātibalābalāyaṣṭīpunarnavaiḥ||121||

prapauṇḍarīkakāśmaryapriyālakapikacchubhiḥ||122||

aśvagandhāsitābhīrumedāyugmatrikaṇṭakaiḥ||122||

kākolīkṣīrakākolīkṣīraśuklādvijīrakaiḥ||123||

mṛṇālabisakharjūraśṛṅgāṭakakaserukaiḥ||123||

etannāgabalāsarpiḥ pittaraktakṣatakṣayān||124||

jayettṛḍbhramadāhāṃśca balapuṣṭikaraṃ param||124||

varṇyamāyuṣyamojasyaṃ valīpalitanāśanam||125||

upayujya ca ṣaṇmāsān vṛddho+api taruṇāyate||125||

Sarvāṅgasundarā

nāgabalāyāstulāṃ vāridroṇe pādaśeṣaṃ yathā bhavati tathā pacet| tena-nāgabalākvāthena, tulyāśaṃ ṛtaṃ tathā kṣīraṃ tathā palārdhapramāṇairatibalādibhiḥ kalkaiśca sādhayet| etannāgabalāsarpiḥ pittaraktādīn jayet| tathā, suṣṭhu balādikaram| tathā, varṇāya hitamāyuṣyamojasyaṃ valīpalitaghnaṃ ca| tathā, ṣaṇmāsā nupayujyedaṃ ghṛtaṃ vṛddho+api taruṇa ivācarati|

Aṣṭāṅgahṛdayasaṃhitā

dīpte+agnau vidhireṣa syāt-----------------||126||

Sarvāṅgasundarā

dīpte-samiddhe, agnau satyeṣa vidhiḥ syāt|

Āyurvedarasāyana

uktasya kṣatakāsopacārasya viṣamāha-dīpte+agnāviti|

Aṣṭāṅgahṛdayasaṃhitā

----------------------------mande dīpanapācanaḥ||126||

yakṣmoktaḥ kṣatināṃ śasto, grāhī śakṛti tu drave||126||

Sarvāṅgasundarā

mande+agnau dīpanapācanaḥ| yakṣmokto-rājayakṣmaṇyuktaḥ, kṣatināṃ śasta upakramaḥ| drave tu śakṛti grāhī upakramaḥ|

Sarvāṅgasundarā

mande+agnāvupacārāntaramāha-manda iti| yakṣmoktaḥ-rājayakṣmacikitsitoktaḥ| dravamalasyopacārāntaramāha-grāhīti| grāhī-yakṣmokta eva|

Āyurvedarasāyana

agastyaharītakīmāha-daśamūlamiti| yavasvede sati-yadā yavāḥ svinnāstadā kaṣāyaḥ siddho bhavatītyarthaḥ lehaṃ paladvayamitam|

Aṣṭāṅgahṛdayasaṃhitā

daśamūlaṃ svayaṃguptāṃ śaṅkhapuṣpīṃ śaṭhīṃ balām||127||

hastipippalyapāmārgapippalīmūlacitrakān||127||

bhārṅgī puṣkaramūlaṃ ca dvipalāṃśaṃ yavāḍhakam||128||

harītakīśataṃ caikaṃ jalapañcāḍhake pacet||128||

yavasvede kaṣāyaṃ taṃ pūtaṃ taccābhayāśatam||129||

pacedguḍatulāṃ dattvā kuḍavaṃ ca pṛthagghṛtāt||129||

tailātsapippalīcūrṇātsiddhaśīte ca mākṣikāt||130||

lehaṃ dve cābhaye nityamataḥ khādedrasāyanāt||130||

tadvalīpalitaṃ hanyādvarṇāyurbalavardhanam||131||

pañcakāsān kṣayaṃ śvāsaṃ sahidhmaṃ viṣamajvaram||131||

mehagulmagrahaṇyarśohṛdrogārucipīnasān||132||

agastyavihitaṃ dhanyamidaṃ śreṣṭhaṃ rasāyanam||132||

Sarvāṅgasundarā

daśamūlādipuṣkarāntaṃ pṛthak dvipalapramāṇam| yavānāmāḍhakaṃ-catuḥṣaṣṭipalāni| harītakīphalānāmekaṃ śatam| etatsarvaṃ jalasya pañcāḍhake pacet| yavasvede ca sati taṃ kaṣāyaṃ pūtaṃgālitaṃ, tacca svinnamabhayāśataṃ guḍatulāṃ dattvā tathā ghṛtatailapippalīcūrṇānāṃ pratyekaṃ kuḍavaṃ dattvā pacet| siddhe śīte ca lehe mākṣikakuḍavaṃ dattvā, ato-lehākhyādrasāyanāt, satribhāgapalamātraṃ dve ca harītakyau nityaṃ khādet| tacca bhuktaṃ valīpalitaṃ hanyāt| varṇādivardhanaṃ tathā pañcakāsādīn hanti| agastyena maharṣiṇā nirmitametadrasāyanaṃ dhanyaṃ-śreṣṭhametat| atra ca taila ghṛtamadhūnāṃ samāṃśānāmapyavirodhaḥ, pākācchaktayantarotpatteḥ|

Āyurvedarasāyana

vasiṣṭhaharītakīmāha-daśamūlaṃ balāmiti| boṭasthaviro-muṇḍī| candralekhā-bākucī| sahācaraṃ-kuraṇṭakaḥ| ikṣuraḥ-kokilākṣaḥ| etatsarvaṃ palāṃśakaṃ-pratyekaṃ palamātram| sapathye-harītakyekādaśaśatīyukte| pūrvavatlehaṃ dve cāpathye|

Aṣṭāṅgahṛdayasaṃhitā

daśamūlaṃ balāṃ mūrvāṃ haridre pippalīdvayam||133||

pāṭhāśvagandhāpāmārgasvaguptātiviṣāmṛtāḥ||133||

bālabilvaṃ trivṛddantīmūlaṃ patraṃ ca citrakāt||134||

payasyāṃ kuṭajaṃ hiṃstrāṃ puṣpaṃ sāraṃ ca bījakāt||134||

boṭasthavirabhallātavikaṅkataśatāvarīḥ||135||

pūtīkarañjaśamyākacandralekhāsahācaram||135||

saubhāñjanakanimbatvagikṣuraṃ ca palāṃśakam||136||

pathyāsahasraṃ saśataṃ yavānāṃ cāḍhakadvayam||136||

pacedaṣṭaguṇe toye yavasvede+avatārayet||137||

pūte kṣipetsapathye ca tatra jīrṇaguḍāttulām||137||

tailājyadhātrīrasataḥ prasthaṃ prasthaṃ tataḥ punaḥ||138||

adhiśrayenmṛdāvagnau darvīlepe+avatārya ca||138||

śīte prasthadvayaṃ kṣaudrātpippalīkuḍavaṃ kṣipet||139||

cūrṇīkṛtaṃ trijātācca tripalaṃ nikhanettataḥ||139||

dhānye purāṇakumbhasthaṃ māsaṃ khādecca pūrvavat||140||

rasāyanaṃ vasiṣṭhoktametatpūrvaguṇādhikam||140||

svasthānāṃ niṣparīhāraṃ sarvartuṣu ca śasyate||141||

Sarvāṅgasundarā

daśamūlādi ikṣurakāntaṃ palapramāṇam| boṭaḥ-alambusā| sthaviraṃ-śaileyam| candralekhā-bākucī| harītakīnāmekādaśaśatāni yavānāmāḍhakau dvau aṣṭaguṇe jale paet| yavasvede sati cāvatārayet| tasmin kvāthe pūte pathyāsahitāṃ purāṇaguḍāttulāṃ tailādīnāṃ pṛthakpṛthak prasthaṃ kṣipet| tataḥ-anantaraṃ, punaḥ pacet| mṛdau vahnau darvīlepe satyavatārya śīte sati prasthadvayaṃ kṣaudrāt pippalīnāṃ catuṣpalaṃ cūrṇitaṃ trijātācca tripalaṃ kṣipet| tataḥ-anantaraṃ, purāṇakumbhasthaṃ-ghṛtarūḍhabhāṇḍasthaṃ, dhānyamadhye māsaṃ nikhanet| māsādūrdhvaṃ pūrvavat khādet| etadrasāyanaṃ vasiṣṭhena kathitam| agastyalehādguṇairadhikaṃ svasthānāṃ niṣparīhāraṃ sarvartuṣviṣyate, tantrakṛdbhiriti śeṣaḥ|

Aṣṭāṅgahṛdayasaṃhitā

pālikaṃ saindhavaṃ śuṇṭhī dve ca sauvarcalātpale||141||

kuḍavāṃśāni vṛkṣāmlaṃ dāḍimaṃ patramārjakāt||142||

ekaikāṃ maricājātyordhānyakād dve caturthike||142||

śarkarāyāḥ palānyatra daśa dve ca pradāyayet||143||

kṛtvā cūrṇamato mātrāmannapāneṣu dāpayet||143||

rucyaṃ taddīpanaṃ balyaṃ pārśvārtīśvāsakāsajit||144||

Sarvāṅgasundarā

saindhavaṃ-lavaṇaṃ, palapramāṇam| śuṇṭhī palapramāṇā| pālikamiti palaṃ parimāṇamasyeti ṭhak| pālikaṃ pālikī ceti "napuṃsakamanapuṃsakena" ityekaśeṣaḥ| sauvarcalalavaṇācca dve pale| kuḍavapramāṇāni vṛkṣāmlādīni| ārjakaṃ-kuṭherakam, tasmātpatram| ekāmekāṃ maricājājyoścaturthikāṃ-palasaṃjñām, dhānyakāt dve caturthike, śarkarāpalāni ca dvādaśātra deyāni| tathā ca muniḥ (ca. ci. a. 11/82)- "pālikaṃ saindhavaṃ śuṇṭhī" ityārabhya yāvat "śarkarāyāḥ palānyatra daśa dve ca pradāpayet| kṛtvā cūrṇamato mātrā" ityādi| tasmādatrāpyayaṃ grantho nirdiṣṭo bodhyaḥ| pramādācca kecinna paṭhanti| ayaṃ cātraivaṃ vakti-"rucyaṃ taddīpanaṃ" ityādi| śarkarāmantareṇa tu rucyatvamasya kathamivopapadyate ? tasmādyukto+atra śarkarāprayoga iti| etaccūrṇa kṛtvā, ataḥ- asmāccūrṇāt, mātrāṃ yathocitāmannapāneṣu dāpayet, vaidya iti śeṣaḥ| etaccūrṇaṃ rucyaṃ dīpanaṃ balyaṃ pārśvādyārtijit|

Sarvāṅgasundarā

ṣāḍavaṃ cūrṇamāha-pālikamiti| śuṇṭhyapi pālikī| ārjakāt-parṇāśāt, patram| atra-palaviṃśatau|

Aṣṭāṅgahṛdayasaṃhitā

ekāṃ ṣoḍaśikāṃ dhānyād dve dve cājājidīpyakāt||144||

tābhyāṃ dāḍimavṛkṣāmle dvirdviḥ saurvacalātpalam||145||

śuṇṭhyāḥ karṣaṃ dadhitthasya madhyātpañca palāni ca||145||

taccūrṇaṃ ṣoḍaśapalaiḥ śarkarāyā vimiśrayet||146||

ṣāḍavo+ayaṃ pradeyaḥ syādannapāneṣu pūrvavat||146||

Sarvāṅgasundarā

dhānyakādekāṃ ṣoḍaśikāṃ-karṣasaṃjñām| ajājīdīpyakāṭ dve dve ṣoḍaśike| tābhyāṃ-ajājīdīpyakābhyāṃ miśritābhyāṃ sakāśāt, dāḍīmavṛkṣāmle dvirdviḥ-pratyekaṃ catasraḥ ṣoḍaśikā ityarthaḥ| evamaṣṭau karṣā dāḍimasya, aṣṭau vṛkṣāmlasya| tathā sauvarcalāt palaṃ, śuṇṭhyāḥ karṣaṃ, kapitthasya majjataḥ pañca palāni| tat-etat, cūrṇaṃ śarkarāyāḥ ṣoḍaśapalaiḥ sammelayet| ayaṃ ṣoḍavo+annapāneṣu pūrvavat pradeyaḥ syāt| arhārthe kṛtyaḥ| kecit ṣoḍaśikāṃ palamityāhuḥ|

Āyurvedarasāyana

ṣāḍavāntaramāha-ekāṃ ṣoḍaśikāmiti| ṣoḍaśikāṃ-karṣam| tābhyāṃ-militābhyāṃ palamitābhyām| dvirdvidvirbhūtvā dviḥ, pratyekaṃ catuḥ palamite dāḍimavṛkṣāmle| ṣāḍavaḥ-ṣaḍaṅgasaṃyogāt|

Aṣṭāṅgahṛdayasaṃhitā

vidhiśca yakṣmavihito yathāvasthaṃ kṣate hitaḥ||147||

Sarvāṅgasundarā

kṣate cāvasthāvaśādyakṣmaṇi yo vihito vidhiḥ sa hitaḥ|

Āyurvedarasāyana

yakṣmacikitsitamatidiśati-vidhiṣceti|

Āyurvedarasāyana

dhūmapānamāha-nivṛtta iti| dālyate-bhidyate bhidyamānamiva vyathate| nā-puruṣaḥ| imān-vakṣyamāṇān|

Aṣṭāṅgahṛdayasaṃhitā

nivṛtte kṣatadoṣe tu kaphe vṛddhe uraḥ śiraḥ||147||

dālyate kāsino yasya sa nā dhūmān pibedimān||148||

Sarvāṅgasundarā

kṣatadoṣe ca nivṛtte-śānte sati, kaphe vṛddhe yasya kāsavataḥ puṃsa uraḥ śiraśca dālyate-pāṭyata iva, saḥ-kāsī, dhūmānimān-dvimedādīnāṃ, pibet|

Aṣṭāṅgahṛdayasaṃhitā

dvimedādvibalāyaṣṭikalkaiḥ kṣaume subhāvite||148||

varti kṛtvā pibeddhūmaṃ jīvanīyaghṛtānupaḥ||149||

Sarvāṅgasundarā

dvibhedādibhiḥ kalkaiḥ kṣaume-subhāvite varti kṛtvā dhūmaṃ pibet| jīvanīyākhyaṃ ghṛtamanu-paścāt, pibet|

Āyurvedarasāyana

dhūmamāha-dvimedādvivacāyaṣṭīkalkairiti| subhāvite-punaḥpunarlipte|

Aṣṭāṅgahṛdayasaṃhitā

manaḥśilāpalāśājagandhātvakkṣīrināgaraiḥ||149||

tadvadevānupānaṃ tu śarkarekṣuguḍodakam||150||

piṣṭvā manaḥśilāṃ tulyāmārdrayā vaṭaśuṅgayā||150||

sasarpiṣkaṃ pibeddhūmaṃ tittiripratibhojanam||151||

Sarvāṅgasundarā

manaḥśilādibhistadvadeva-dvimedādibhiryathā dhūmaṃ pibet| anu śarkarodakamikṣurasaṃ guḍodakaṃ vā pibet| udakasādṛśyādikṣuraso+apīkṣūdakaśabdena gṛhītaḥ| sa0-manaḥ śilāmārdrayā vaṭaśuṅgayā tulyāṃ piṣṭvā saha sarpiṣā dhūmaṃ satittiripratibhojanaṃ pibet|

Sarvāṅgasundarā

dhūmāntaramāha---- manaḥśileti| tadvadeva-kalkaiḥ kṣaume subhāvite varti kṛtveti| śarkarodakādyanyatamamanupānam| ā0 ra0- dhūmāntaramāha---- piṣṭveti| tittirimāṃsarasapradhānaṃ bhojanaṃ yatra dhūme tam| iti kṣatajāsacikitsā|

Aṣṭāṅgahṛdayasaṃhitā

kṣayaje bṛṃhaṇaṃ pūrvaṃ kuryādagneśca vardhanam||151||

Sarvāṅgasundarā

kṣayaje kāse pūrvoktaṃ bṛṃhaṇaṃ kuryādagnisandīpanaṃ ca|

Āyurvedarasāyana

tathakṣayakāsacikitsā| tatra prathamopacāramāha-kṣayaje bṛṃhaṇamiti|

Aṣṭāṅgahṛdayasaṃhitā

bahudoṣāya sasnehaṃ mṛdu dadyādvirecanam||1||

Sarvāṅgasundarā

bahudoṣāya-prabhūtādoṣāya kṣayakāsine, saha snehena mṛdu virecanaṃ dadyāt| tadevāha-

Āyurvedarasāyana

virecanamāha---- bahudoṣāyeti|

Aṣṭāṅgahṛdayasaṃhitā

śamyākena trivṛtayā mṛdvīkārasayuktayā||152||

tilvakasya kaṣāyeṇa vidārīsvarasena ca||153||

sarpiḥ siddhaṃ pibedyuktyā kṣīṇadeho viśodhanam||153||

Sarvāṅgasundarā

śamyāken-karṇikāreṇa, athavā trivṛtayā drākṣārasayuktayā tilvakasya kaṣāyeṇa vidārīsvarasena ca sarpiḥ siddhaṃ yuktyādeśakālādivalena, kṣīṇadeho viśodhanaṃ pibet|

Āyurvedarasāyana

tadeva virecanatrayamāha---- śamyākeneti| śamyākakalkena siddhaṃ sarpirekam| trivṛtkalkadrākṣārasārasābhyāṃ dvitīyam| rodhrakvāthavidārīrasābhyāṃ tṛtīyam|

Aṣṭāṅgahṛdayasaṃhitā

pitte kaphe dhātuṣu ca kṣīṇeṣu kṣayakāsavān||154||

ghṛtaṃ karkaṭakīkṣīradvibalāsādhitaṃ pibet||154||

Sarvāṅgasundarā

pitte kṣīṇe kaphādiṣu ca kṣīṇeṣu kṣayakāsī karkaṭakyādipakvaṃ ghṛtaṃ pibet|

Āyurvedarasāyana

śamanaṃ ghṛtamāha| pitte kapha iti| karkaṭaśṛṅgībalātibalākalkena kṣīreṇa ca sādhitam|

Aṣṭāṅgahṛdayasaṃhitā

vidārībhiḥ kadambairvā tālasasyaiśca sādhitam||155||

ghṛtaṃ payaśca-----------------------------||155||

Sarvāṅgasundarā

vidārībhiriti bahuvacanaṃ kṣīravidāryādivyaktiviśeṣāṇāṃ grahaṇārtham| evaṃ kadambairityatrāpi dhārākadambādigrahaṇārtham| jātau bahuvacanamityanye| tālasasyaiḥ-tālaphalairvā, sādhitaṃ ghṛtaṃ payo vā pibet|

Āyurvedarasāyana

ghṛtāntaramāha---- vidārībhiriti| vāśabdaḥ pūrvaghṛtāpekṣayā, caśabdasya samuccayārthatvāt|

Aṣṭāṅgahṛdayasaṃhitā

-------------------mūtrasyavaivarṇye kṛchranirgame||155||

śūne savedane meḍhre pāyau saśroṇivaṅkṣaṇe||156||

ghṛtamaṇḍena laghunā+anuvāsyo miśrikeṇa vā||156||

Sarvāṅgasundarā

mūtrasya vaivarṇye kṛchranirgame sati tathā meḍhre śūne savedane pāyau śroṇyāṃ vaṅkṣaṇe caivaṃvidhe sati naro laghunā ghṛtamaṇḍenānuvāsyaḥ| miśrikeṇa vā-ghṛtatailena, anuvāsyaḥ|

Āyurvedarasāyana

[anuvāsanamāha-mūtrasyeti|] laghunā-laghupañcamūlasiddhena| [ghṛtamaṇḍena-]cirasthitasya ghṛtasyācśabhāgena| miṣrakeṇa-vṛddhicikitsiktena sukumārakākhyena "pacetpunarnavatulāṃ" (hṛ. ci. a. 13/41) ityādinā|

Aṣṭāṅgahṛdayasaṃhitā

jāṅgalaiḥ pratibhuktasya vartakādyā bileśayāḥ||157||

kramaśaḥ prasahāstadvatprayojyāḥ piśitāśinaḥ||157||

auṣṇyātpramāthibhāvācca srotobhyaścyāvayanti te||158||

kaphaṃ śuddhaiśca taiḥ puṣṭiṃ kuryātsamyag vahan rasaḥ||158||

Sarvāṅgasundarā

anuvāsānāntaraṃ jāṅgalairmāsaiḥ-hariṇaiṇājādibhiḥ, tadabhāvāttatsadṛśairapi| pratibhuktasyānantaraṃ tathaiva piśitāśinaḥ prasahāḥ-dvīpivyāghrādayaḥ, prayojyāḥ| nānuvāsitamātrasya jāṅgalamāṃsapratibhuktasyaiva prasahāḥ piśitāśinaśca yojyāḥ, agnimāndyabhayāt| te prasahāḥ pramāthibhāvāt tathauṣṇyāt kaphopaliptebhyaḥ srotobhyaḥ kaphaṃ cyāvayanti| pramāthidravyalakṣaṇaṃ ca khāraṇadādaugaditam| yathā-"srotāṃsi doṣaliptāni pramathya yat| praviśya saukṣmyāttaikṣṇyācca tatpramāthīti saṃjñitam||" iti| taiśca-srotobhiḥ,śuddhaiḥ samyagvahan rasaḥ puṣṭiṃ kuryāt|

Āyurvedarasāyana

anuvāsanaśuddhasya māṃsopacāramāha----jāṅgalairiti| jāṅgalaiḥ-mṛgādimāṃsarasaiḥ| pratibhuktasya-śudhdyakteṣṭadoṣaśāntiryathā bhavatyevaṃ bhuktasya| vartakādyāḥ-viṣkirāḥ| piśitāśina iti sarveṣāṃ viśeṣaṇam| pratham viṣkirāstato bileśayāstataḥ prasahā iti kramaḥ| tadvat-pratibhojanavat, agnibalāpekṣayā mātrāvṛddhirityarthaḥ| pramāthibhāvāt-līnamalollekhanasāmarthyāt| taiḥ-srotobhiḥ| raso-rasadhātuḥ|

Aṣṭāṅgahṛdayasaṃhitā

cavikātriphalābhārgīdaśamūlaiḥ sacitrakaiḥ||159||

kulatthapippalīmūlapāṭhākolayavairjale||159||

śṛtairnāgaraduḥsparśāpippalīśaṭhipauṣkaraiḥ||160||

piṣṭaiḥ karkaṭaṣṛṅgyā ca samaiḥ sarpirvipācayet||160||

siddhe+asmiṃścūrṇitau kṣārau dvau pañca lavaṇāni ca||161||

dattvā yuktyā pibenmātrāṃ kṣayakāsanipīḍitaḥ||161||

Sarvāṅgasundarā

cavikādibhirjale śṛtairnāgarādibhiḥ piṣṭaiḥ samaiḥ sarpirvipācayet| siddhe+asmin ghṛte kṣārau dvau, pañca-saidhavādīni lavaṇāni ca, dattvā mātrāṃ prakṛtatvāt ghṛtasya pibet, kaphakāsārtaḥ puruṣaḥ|

Āyurvedarasāyana

māṃsayogyasya ghṛtamāha----cavikātriphalenti| samaiḥ-nāgarādibhiḥ pañcabhirekayā karkaṭaśṛṅgayā, anyathā samairiti vyarthaṃ, pratyekaṃ samasya paribhāṣāprātvāt|

Sarvāṅgasundarā

kāsamardādibhirakṣapramāṇaiḥ kṣīradrākṣārasayormiśritayorāḍhake ghṛtaprasthaṃ pacet| śoṣādiharaṃ śivaṃ ca-ārogyakaram|

Aṣṭāṅgahṛdayasaṃhitā

kāsamardābhayāmustāpāṭhākaṭphalanāgaraiḥ||162||

pippalyā kaṭurohiṇyā kāśmaryā surasena ca||162||

akṣamātrairghṛtaprasthaṃ kṣīradrākṣārasāḍhake||163||

pacecchhośajvaraplīhasarvakāsaharaṃ śivam||163||

Āyurvedarasāyana

ghṛtāntaramāha---- kāsamardābhayeti|

Aṣṭāṅgahṛdayasaṃhitā

vṛṣavyāghrīguḍūcīnāṃ patramūlaphalāṅkurāt||164||

rasakalkairghṛta pakvaṃ hanti kāsajvarārucīḥ||164||

Sarvāṅgasundarā

vṛṣādīnāṃ pratyekaṃ patramūlaphalāṅkurāt rasakalkaiḥ pakvaṃ ghṛtaṃ kāsādīn hanti|

Āyurvedarasāyana

ghṛtāntaramāha----vṛṣavyāghrīguḍūcīnāmiti| patrādīnāṃ caturṇāṃ rasaisteṣāmeva kalkaiḥ| te ca vṛṣādīnāṃ pratyekaṃ grāhyāḥ|

Aṣṭāṅgahṛdayasaṃhitā

dviguṇe dāḍimarase siddhaṃ vā vyoṣasaṃyutam||165||

pibedupari bhuktasya yavakṣārrayutaṃ naraḥ||165||

pippalīguḍasiddhaṃ vā chāgakṣīrayutaṃ ghṛtam||166||

Sarvāṅgasundarā

athavā dāḍimasvarase dviguṇe vyoṣakalkasaṃyutaṃ siddhaṃ ghṛtaṃ bhuktasyāhārasyopari yavakṣārayutaṃ pibet| pippalīguḍābhyāṃ vā caturguṇe ghṛte ghṛtāccaturguṇe jale ghṛtasame chāgakṣīra iti pakvaṃ pibet|

Āyurvedarasāyana

ghṛtāntaramāha---- dviguṇa iti| vyoṣayutaṃ sādhanakāle| yavakṣārayutaṃ pānakāle| ghṛtāntaramāha-pippalīguḍasiddhaṃ veti| pippalīguḍayoḥ kalkena chāgakṣīreṇa ca siddham|

Aṣṭāṅgahṛdayasaṃhitā

etānyagnivivṛddhyarthaṃ sarpiṣi kṣayakāsinām||166||

syurdoṣabaddhakaṇṭhoraḥsrotasāṃ ca viśuddhaye||167||

Sarvāṅgasundarā

etāni pūrvoktāni cavyādibhirvipakvāni ghṛtānyagnivardhanāni kṣayakāsināṃ syuḥ| doṣopaliptakaṇṭhoraḥsrotasāṃ ca viśuddhaye syuḥ|

Āyurvedarasāyana

uktānāṃ ghṛtānāṃ dīpanatvaṃ srotaḥ śodhanatvaṃ cāha---- etanīti| vaṅgasene tu (kāsa. ślo. 99)- "śubhadeśasamudbhūtaṃ samudbhṛtaṃ mūla [maśva]gandhāyāḥ| puṇye+ahani saṅkṣuṇṇaṃ vipaceddroṇe+ambhasastulāmasmāt|| jñātvā+aṣṭabhāgaśeṣaṃ gṛṇhīyātadrasaṃ suparitūtam| dve caivātra palaśate dadyācchāgasya śuddhamāṃsasya|| sarpiḥprasthamathaikaṃ gavyaṃ ca payaścaturguṇe dadyāt| kalkānakṣasamāṃśānūrdhvamataḥ sampravakṣyāmi|| kākoloyugamṛddhī dve mede jīvakaṃ svayaṃguptām| ṛṣabhakamelāṃ madhukaṃ mṛdvīkāhastipippalyau|| jīvantīmupakulyāṃ balāṃ vidārīṃ śatāvarī cātra| datvā samyagvipacetsarpirathoddhṛtya pūtvā ca|| madhuśarkarayoḥ kuḍavaṃ datvā bhāṇḍe śubhe sthitaṃ mṛditam| līḍhvā tatpāṇitalaṃ yatheṣṭamāhāramaśnīyāt|| kṣīṇakṣataśiśuvṛddhāḥ kṣīṇendriyavarṇahīnamāṃsāśca| prāśya prāpuḥ sadyaḥ puṣṭibalārogyatejāṃsi|| upayujya sarpiretatsatpativarṣo yuveva bhūtvā+a+aśu| bahuśaḥ sniyo+adhigacchati na cātra śukrakṣayaṃ labhate|| putrarthinī ca nārī labhate putrān vayasyatīte+api vandhyā labhate putraṃ sarpiḥ prāśyaitadaśvagandhādyam|| upayukte yaḥ puruṣasnīn māsān sārdhamāsaṃ vā| nārīśataṃ sa gacchanaiva bhavedyoṣitāṃ tṛtpiḥ|| khālityavalīpatairna cāsyadeho+abhibhūte kṣipram| vātavyādhibhirārtāstathaiva hṛdva stirogārtāḥ|| bhuñjānā bhājamānāḥ sarpirarogā bhavantīha| evaṃ jagaddhitārthaṃ sarpiridaṃ vājigandhāyāḥ|| śreṣṭhaṃ vājīkaraṇaṃ nirdiṣṭaṃ pūrvamaśvibhyām|| (śo. 95)- kilīraśuktiṃśca takeṇa lāvānniḥkvāthavargairmadhuraisyathā+anyaiḥ| pacedghṛtṃ tattu niṣevyamāṇaṃ hanyātkṣātotthaṃ kṣatajaṃ ca kāsam||" iti| yogaratne tu-" ṣoḍaśabhirjapātraiḥ mṛdvīkāyāḥ palāni daśa ṣaṭ ca| aṣṭau madhuyuktapacani (?)cchāgaṃ ulārdhaṃ syāt|| avaśiṣṭapādatoyaṃ pūtaṃ śītaṃ kaṣāyamavatārya| datvā kaṣāyatulyaṃ payo ghanasarpiṣaḥ prastham|| ṛṣabhakajīvakamedāvidārivīrātmagutpānām| bhavyākroḍanikocakaśṛṅgāṭakapadmabījānām|| bhāgānakṣasamāṃśānāvapya ca sādhayettu mṛdvagnau| samyaksiddhe tasmin dadyātsitaśarkarāpalānyaṣṭau|| madhunaśca palānyaṣṭau catvāri palāni pippalīcūrṇāt| samasaktukaghṛtametajjanakeśvarapūjitaṃ samuddiṣṭam| kṣīṇe kṣate+alpaśukre tadgudhire paittikeṣurogeṣu| strīkāmeṣu ca deyaṃ balyaṃ vṛṣyaṃ ca ghṛtametat||" iti|

Aṣṭāṅgahṛdayasaṃhitā

prasthonmite yavakvāthe viṃśati vijayāḥ pacet||167||

svinnā mṛditvā tāstasminpurāṇātṣaṭpalaṃ guḍāt||138||

pippalyā dvipalaṃ karṣaṃ manohvāyā rasāñjanāt||138||

dattvā+ardhākṣaṃ pacedbhūyaḥ sa lehaḥ śvāsakāsajit||139||

Sarvāṅgasundarā

yavakvāthe prasthapramāṇe harītakīviśatiṃ pacet| svinnāstāḥ-harītakīḥ, tasmin-yavakvāthe, mṛdutvā purāṇād guḍāt ṣaṭpalaṃ, pippalyā dvipalaṃ, karṣaṃ manaḥśilāyāḥ, rasāñjanādardhakarṣaṃ dattvā+asminkvāthe punaḥ pacet| sa lehaḥ śvāsakāsajit|

Āyurvedarasāyana

harītakīlehamāha---- prasthonmita iti| tāḥ-harītakīḥ| tasmin-yavavkāthe| mṛditvā-nirasthīkrtya,mardanena ślakṣṇīkuryādityarthaḥ| yogaratne tu (vaṅgasene kāsā ślo.170)-" samūlapuṣpacchadakaṇṭakāryāstulāṃ jaladroṇapariplutāṃ ca| harītakīnāṃ ca śataṃ nidadhyāttathā+atra paktva caraṇāvaśeṣam|| guḍasya datvā śatametadagnau vopakvamuttārtha tataḥ suśīte| kaṭutrikaṃ ca tripalapramāṇaṃ palāni ṣaṭ puṣparasasya tatra||kṣipeccaturjātapalaṃ yathāgni prayujyamāno vidhinā+avalehaḥ| vātātmakaṃ pittakaphodbhavaṃ ca dvidoṣajaṃ kāsamapi tridoṣam|| kṣatodbhavaṃ ca hanyātsapīnasaṃ śvāsamuraḥ kṣataṃ ca| yakṣmāṇamekādaśarūpamugraṃ bhṛgūpadiṣṭaṃ hi rasāyanaṃ syāt||" puṣparasasya-madhunaḥ| 'tulāmādāya vāsāyāḥ pacedaṣṭaguṇe jale|.............napādāvaśeṣeṇa pācayedabhayāḍhakam|| ślakṣṇacūrṇīkṛtaṃ vidhātkhaṇḍācchuddhāttathā śatam| śītībhūte nidadhyācca kṣaudrasyāṣṭau palāni tu|| vaṃśodbhavāyāścatvāri pippalyardhapalaṃ tathā| caturjātapalaṃ caiva cūrṇitaṃ tatra dāpayet|| raktapittaṃ nihantyeṣā kāsaṃ śvāsaṃ tathā kṣayam| vidradhiṃ jaṭharaṃ gulmaṃ tṛṣṇāhṛdrogapīnasān|| palārdhaṃ bhakṣayedasyā yatheṣṭaṃ cātra bhojanam|' iti|

Aṣṭāṅgahṛdayasaṃhitā

śvāvidhāṃ sūcayo dagdhāḥ saghṛtakṣaudraśarkarāḥ||169||

śvāsakāsaharā, barhipādau vā madhusarpiṣā||170||

eraṇḍapatrakṣāraṃ vā vyoṣatailaguḍanvitam||170||

lehayet, kṣāramevaṃ vā surasairaṇḍapatrajam||171||

lihyāt tryūṣaṇacūrṇaṃ vā purāṇaguḍasarpiṣā||171||

Sarvāṅgasundarā

śvāvidhāṃ sambandhibhyaḥ sucayo dagdhā ghṛtakṣaudraśarkarānvitāḥ śvāsakāsaharāḥ barhiṇo-mayūrasya, vā pādau dagdhau madhusarpiṣā saha śvāsakāsaharau| athavā, eraṇḍapatrasya kṣāraṃvyoṣataillaguḍayuraṃ lehayet| evaṃ-pūrvoktena prakāreṇa, surasairaṇḍapatrajaṃ kṣāraṃ vyoṣatailaguḍānvitaṃ lehayet| athavā tryūṣaṇacūrṇaṃ purāṇauḍasarpiṣā lihyāt|

Āyurvedarasāyana

kṣāralehamāha---- śvāvidhāmiti| sūcayaḥ-śalākāḥ,yābhiste pakṣiṇaḥ śvānaṃ vidhyanti| kṣāralehāntaramāha-barhipādau veti| barhipādau-mayūracaraṇau, madhusarpirbhyāṃ līḍhe tadvat| kṣāralehāntaramāha-eraṇḍapatrakṣāraṃ veti| kṣāralehāntaramāha-kṣāramevaṃ veti| evaṃ-vyoṣādyanvitam| surasaḥ-tulasī| lehāntaramāha-lihyāditi| saṅgrahe tu (ci. a. 5)- "citrakatriphalājājīkarkaṭājyākaṭutrikam| drakṣāṃ ca kṣaudra sarpirbhyāṃ lihyādadyāṅguḍena vā|| pāṭhāmadhukajīvantītvakkṣīrītriphalāghanam| śaṭhīdvibṛhatīdrākṣāpippalyelāvitunnakam|| sārivāpuṣkarajaṭākarkakhyā rasāñjanam| punarnavā loharajastrāyamāṇa yavānikā|| vṛddhistāmalakī bhārṅgī viḍaṅgaṃ dhanvayāsakam| kṣāracitrakacavyāmlavetasavyoṣadāru ca|| sarvakāsāñjayellīḍhaṃ taccūrṇaṃ madhusapiṃṣā|" iti| pippalī-gajapippalī, itarasyā vyoṣeṇoktatvāt| vitunnakaṃ-kṣudramustam|

Aṣṭāṅgahṛdayasaṃhitā

padmakaṃ tripalā vyoṣaṃ viḍaṅgaṃ devadāru ca||172||

balā rāsnā ca taccūrṇaṃ samastaṃ samaśarkaram||172||

khādenmadhughṛtābhyāṃ vā lihyātkāsaharaṃ param||173||

tadvanmaricacūrṇaṃ vā saghṛtakṣaudraśarkaram||173||

Sarvāṅgasundarā

padmakādīnāṃ samastaṃ cūrṇaṃ samaśarkaram| padmakādīnāṃ cūrṇamekataḥ, ekataḥ śarkarācūrṇam, tadubhayaṃ saṃyojya khādetbhakṣayet| athavā, samaśarkarameva madhughṛtābhyāṃ miśrayitvā lihyāt| tathaiva maricacūrṇaṃ ghṛtakṣaudraśarkarāyutaṃ lihyāt|

Āyurvedarasāyana

samaśarkaraṃ cūrṇamāha---- padmakamiti| ekena kenacit samaśarkarā mā bhuditi samastagrahaṇam| khādenmadhughṛtābhyāṃ vinaiva| maricacūrṇamāha-tadvaditi| lihyātkāsaharaṃ paramiti tadvacchabdārthaḥ|

Aṣṭāṅgahṛdayasaṃhitā

pathyāśuṇṭhīghanaguḍairguṭikāṃ dhārayenmukhe||174||

sarveṣu śvāsakāseṣu, kevalaṃ vā bibhītakam||174||

Sarvāṅgasundarā

pathyāśuṇṭhīghanaguḍairguṭikāṃ mukhe dhārayet sarveṣveva śvāsakāseṣu| kevalaṃ vā bibhītakaṃ mukhe dhārayediti yojyam|

Āyurvedarasāyana

guṭikāmāha---- pathyāśuṇṭhīghanaguḍairiti| bibhītakadhāraṇamāha-kevalaṃ veti|

Aṣṭāṅgahṛdayasaṃhitā

patrakalkaṃ ghṛtabhṛṣṭaṃ tilvakasya saśarkaram||175||

peyā votkārikā charditṛṭkāsāmātisārajit||175||

Sarvāṅgasundarā

patrakalkaṃ tilvakasya ghṛte bhṛṣṭaṃ saśarkaraṃ chardiṭṛḍādijit| peyā vā patrasya kalke siddhā tadvat| athavā, utkārikā patrakalkakṛtā chardyādijit|

Āyurvedarasāyana

peyāmutkārikāṃ cāha---- patrakalkamiti| tilvakapatrāṇyārdrāṇi piṣṭvā kalkaṃ kuryāt| taṃ ghṛtena bharjayet| tatsamena taṇḍulapiṣṭena yojayet, peyārthamutkārikārdhena (rthaṃ ca)| utkārikā-pūpalikā| saṅgrahe tu (ci. a. 5)- "gaurasarṣapagaṇḍīraviḍaṅgavyoṣacitrakān| sābhayān sādhayettoye yavāgūstena cāmbhasā|| sasarpirlavaṇā kṣase hidhmāśvāse sapīnase| pāṇḍvāmaye kśaye śoṣe karṇaśūle ca śasyate||" iti| gaṇḍīraṃ-snuhīkāṇḍam|

Aṣṭāṅgahṛdayasaṃhitā

kaṇṭakārīrase siddho mudgayūṣaḥ susaṃskṛtaḥ||176||

sagaurāmalakaḥ sāmlaḥ sarvakāsabhiṣagjitam||176||

Sarvāṅgasundarā

kaṇṭakāryāḥ kvāthe mudgayūṣaḥ susaṃskṛto-hiṅgusaindhavādinā, sagaurāmalakāmlaḥ sarvakāseṣu bhiṣagjitaṃ-auṣadham|

Āyurvedarasāyana

yūṣamāha-kaṇṭakārī iti| susaṃskṛtaḥ-snehalavaṇādibhiḥ| gaurāmalakaṃ-pītavarṇamāmalakam|

Aṣṭāṅgahṛdayasaṃhitā

vātaghnauṣadhaniḥkvāthe kṣīraṃ yūṣān rasānapi||177||

vaiṣkirān prātudān bailān dāpayetkṣayakāsine||177||

Sarvāṅgasundarā

vātaghnauṣadhānāṃ niḥkvāthe siddhaṃ kṣīramathavā yūṣān rasāṃśca viṣkiramāṃsajān pratudajān vā| tathā, bileṣu bhavā bailāḥ prāṇinasteṣāṃ rasān kṣayakāsine vaidyo dāpayet|

Āyurvedarasāyana

kṣīrayūṣarasanāha----vātadhauṣadhaniḥkvātha iti| bailān-bileśayakṛtān|

Āyurvedarasāyana

kṣatakāsadhūmānatidiśati---- kṣatakāse ceti| yakṣmoktamatidiśati-vakṣyate yacceti| vyatyāsāt-parivartāt| bṛṃhaṇaṃ tyaktvā dīpanamiktvā (?) punarbṛṃhaṇamityādi parivartaḥ|

Aṣṭāṅgahṛdayasaṃhitā

kṣatakāse ca ye dhūmāḥ sānupānā nidarśitāḥ||178||

kṣayakāse+api te yojyā vakṣyate yacca yakṣmaṇi||178||

bṛṃhaṇaṃ dīpanaṃ cāgneḥ srotasāṃ ca viśodhanam||179||

vyatyāsātkṣayakāsibhyo balyaṃ sarvaṃ praśasyate||179||

Sarvāṅgasundarā

kṣatakāse ca ye dhūmāḥ-dvimedetyādayaḥ, sānupānā uktāḥ, te ca kṣayakāse+api yojyāḥ| tacca yakṣmaṇi vakṣyate bṛṃhaṇamagnidīpanaṃ srotoviśodhanaṃ, tacca kṣayakāsine yojyam| tathā, kṣayakāsibhyo vyatyāsena sarvaṃ cikitsitaṃ balyaṃ praśasyate|

Aṣṭāṅgahṛdayasaṃhitā

sannipātodbhavo ghoraḥ kṣayakāso yatastataḥ||180||

yathādoṣabalaṃ tasya sannipātahitaṃ hitam||180||

sthāne kāsacikitsitaṃ nāma tṛtīyo+adhyāyaḥ||3||

Sarvāṅgasundarā

sannipātodbhavaḥ kṣayakāso ghoro-dāruṇo, yato bhavati, tasmād yathādoṣabalaṃ tasya yatsannipāte hitaṃ tadatra hitamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭī- kāyāṃ sarvāṅgasundarākhyāyāṃ caturthe cikitsitasthāne kāsacikitsitaṃ nāma tṛtīyo+a- dhyāyaḥ samāptaḥ|| 3||

Āyurvedarasāyana

kṣayakāse sarvadoṣāvirodhi kartavyamityāha---- saniipātodbhava iti| iti hemādriṭīkāyāyurvedarasāyane| kāsaprakaraṇaṃ nāma sāmastyena nirūpitam||

ṣvāsahidhmācikitsitādhyāyaḥ

4

Aṣṭāṅgahṛdayasaṃhitā

athātaḥ śvāsahidhmācikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

śvāsahidhmā yatastulyahetvādyāḥ, sādhanaṃ tataḥ||1||

tulyameva----------------------------------||1||

Sarvāṅgasundarā

yasmāt śvāsahidhmāstulyahetvādyāḥ| ādigrahaṇāt prāgrūpādayo gṛhyante| nidāne hyuktam (hṛ.ni.a.4/18)-"śvāsaikahetuprāgrūpasaṅkhyāprakṛtisaṃśrayāḥ|" iti| tataḥ-tasmāddhetoḥ, sādhanaṃ- cikitsitaṃ, śvāsahidhmayostulyameva vihitam|

Āyurvedarasāyana

atha śvāsacikitsitam| śvāsacikitsitaṃ hidhmāsvapi kartavyamityāha-śvāsahidhmā iti| ādyaśabdāt doṣadūṣyasthānāni|

Aṣṭāṅgahṛdayasaṃhitā

---------tadārthaṃ ca pūrvaṃ svedairupācaret||1||

snigdhairlavaṇatailāktaṃ-----------------||2||

Sarvāṅgasundarā

tadārtaṃ-śvāsahidhmāturaṃ, pūrvaṃ-upakramebhyaḥ sarvebhyo+api prāk, svedairupācaret| kimbhūtaiḥ ? snigdhaiḥ-na rūkṣaiḥ, vātakopabhayāt| kimbhūtam ? lavaṇānvitena tailenābhyaktam|

Āyurvedarasāyana

tatra prathamaṃ svedamāha---- tadārtaṃ ceti| tadārtaṃ śvāsahidhmārtam|

Aṣṭāṅgahṛdayasaṃhitā

taiḥ kheṣu grathitaḥ kaphaḥ||2||

sulīno+api vilīno+asya koṣṭhaṃ prāptaḥ sunirharaḥ||2||

srotasāṃ syānmṛdutvaṃ ca marutaścānulomatā||3||

Aṣṭāṅgahṛdayasaṃhitā

saṃ-taiḥ-svedaiḥ, kheṣu-srotaḥsu, yo+asya-śvāsahidhmāvato, grathitaḥ-piṇḍitaḥ, kaphaḥ sulīno+api-atiśayena śliṣṭo+anta rbhūtaḥ, anayetikartavyatayā vilīno+asya koṣṭhaṃ prāptaḥ sunirharaḥ syāt-sukhena nirhartuṃ śakyate| tathā, srotasāṃ-vāyustabdhānāṃ, mṛdutvaṃ ca syāt| marutaścānulomatā-svamārgagāmitvaṃ syāt|

Āyurvedarasāyana

svedaphalamāha---- taiḥ kheṣviti| kheṣu-srotaḥsu| grathito-ghanībhūtaḥ| sulīnaḥ-srotobhirekatāṃ gataḥ| evaṃvidho+api kaphaḥ svaidairvilīnatāṃ-dravatāṃ nītaḥ, koṣṭhaṃ prāptaḥ sukhaṃ śodhyo bhavati|

Aṣṭāṅgahṛdayasaṃhitā

svinnaṃ ca bhojayedannaṃ snigdhamānūpajai rasaiḥ||3||

dadhyuttareṇa vā, dadyāttato+asmai vamanaṃ mṛdu||4||

viśeṣātkāsavamathuhṛdgrahasvarasādine||4||

pippalīsaindhavakṣaudrayuktaṃ vātāvirodhi yat||5||

Sarvāṅgasundarā

sninnaṃ ca santamāturaṃ snigdhaṃ-śālyādikaṃ na rūkṣaṃ yavādikam, ānūpajaiḥ-sūkarādimāṃsajai rasaiḥ saha, bhojayet| athavā svedādanantaramasmai-śvāsahidhmāvate, dadhyuttareṇa-dadhisareṇa, vamanaṃ mṛdu dadyāt| viśeṣeṇa kāsādimate vamanaṃ dadyāt| tacca vamanaṃ pippalīsaindhavakṣaudrayuktaṃ vātāvirodhi-vātaṃ na karoti, yattaddadyāt|

Āyurvedarasāyana

svinnabhojanamāha---- svinnaṃ ceti| snigdhaṃ-snigdhaiḥ śālyadibhiḥ kṛtam| dadhyuttareṇa-dadhisareṇa| vamanamāha-dadyāditi| asmai-śvāsine| kāsādyupadravayuktāya tu viśeṣāt-atiśayena,vamanaṃ dadyāt| pippalyādibhistribhiryukta madanaphalādivacca| vātāvirodhi-vamanakalpoktam|-

Aṣṭāṅgahṛdayasaṃhitā

nirhṛte sukhamāpnpoti sa kaphe duṣṭavigrahe||5||

srotaḥsu ca viśuddheṣu caratyavihato+anilaḥ||6||

Sarvāṅgasundarā

nirhṛte kaphe+asau (saḥ)-śvāsahidhmāvān, sukhamaśrute, ruṅkṣivṛtteḥ| kimbhūte kaphe ? duṣṭo vigrahaḥ-śarīraṃ, yena tasmin| tathā, srotaḥsu viśuddheṣu-upalepādirahiteṣu, vāyuravihato-na kenacidruddhagatiḥ, srotaḥsu carati|

Aṣṭāṅgahṛdayasaṃhitā

ā0 ra-vamanaphalamāha---- nirhṛta iti| duṣṭo vigrahaḥ-śarīraṃ, yena|

Aṣṭāṅgahṛdayasaṃhitā

dhmānodāvartatamake mātuluṅgāmlavetasaiḥ||6||

hiṅgupīlubiḍairyuktamannaṃ syādanulomanam||7||

sasaindhavaṃ phālāmlaṃ vā koṣṇaṃ dadyādvirecanam||7||

Sarvāṅgasundarā

dhmānaṃ-ānāhaḥ| udāvartaḥ-śakṛdādīnāmapravṛttiḥ| tamakaḥ-śvāsaviśeṣaḥ| dhmānaṃ codāvartaśca tamakaśca dhmānodāvartatamakam, tasmin-prakṛtatvāt tathāvidhe hidhmāśvāsavati| mātuluṅgādyaistathā hiṅgupīlubiḍairyuktamannamanulomakāri syāt| athavā, asyāmavasthāyāṃ saindhavena saha phalāmlaṃ phalena-vātānulomanena bījapūrādinā, amlaṃ-amlīkṛtaṃ, tathā koṣṇaṃ-īṣaduṣṇaṃ, virecanaṃ dadyāt|

Āyurvedarasāyana

virecanamāha---- dhmānodāvartatamaka iti| dhmānaṃ-ādhmānam| tamakaḥ-tamaḥpraveśanam| dhmānādiyukte śvāse virecanam| tacca mātuluṅgādyuktamannāntena| yo na viricyate tasmai virecanaṃ-trivṛnmūlādi| phalaiḥ-mātuluṅgādibhiramlaṃ, sasaindhavaṃ ca| yogaratne-"hiṃgvamlavetasavyoṣasauvarcalaphalatrikam| tulyaṃ trivṛddviguṇitaṃ taiḥ sarvaiḥ śarkarā samā|| sraṃsanaṃ śvāsahikkāghnaṃ pibettadbhakṣayedatha|" iti|

Aṣṭāṅgahṛdayasaṃhitā

ete hi kaphasaṃruddhagatiprāṇaprakopajāḥ||8||

tasmāttanmārgaśuddhyarthamūrdhvādhaḥ śodhanaṃ hitam||8||

udīryate bhṛśataraṃ mārgarodhādvahajjalam||9||

yathā tathā+anilastasya mārgamasmādviśodhayet||9||

Sarvāṅgasundarā

yasmādete-hidhmāśvāsāḥ| kaphena saṃruddhā gatiryasya sa evam, kaphasaṃruddhagatiśvāsau prāṇāśca, tasya prakopaḥ, tato jātāḥ| yata evaṃ tasmāddhetostanmārgaśuddhyarthaṃ-tasya prāṇasya vāyormārgaviśuddhinimittaṃ, ūrdhvamadhaśca śodhanaṃ hitam| etacca dṛṣṭāntadvāreṇa spaṣṭayati-udīryata ityādi| yathā mārgasya rodhājjalaṃ vahat bhṛśataraṃ-sutarāṃ, udīryate-vṛddhiṃ yāti| tathā+anilaḥ svabhāvato vahan mārgarodhāt-mārgasyāvaraṇāt, bhṛśataramudīryate| tasya-vāyoḥ, mārgamasmāt-yathoktātkāraṇāt, viśodhayet|

Āyurvedarasāyana

śodhane yuktimāha---- ete hīti| ete-śvāsāḥ| udīryate-unmārgatāṃ yāti| vaṅgasene tu (śvāsādhikāre ślo. 30)-"snehabastiṃ vinā kecidūrdhvaṃ cādhaśca śodhanam| mṛdu prāṇavatāṃ śreṣṭhaṃ śvāsināmādiśanti hi||" iti| prāṇo-balam|

Aṣṭāṅgahṛdayasaṃhitā

aśāntau kṛtasaṃśuddherdhūmairlīnaṃ malaṃ haret||10||

Sarvāṅgasundarā

pūrvasyāṃ kriyāyāṃ kṛtāyāmapyaśame sati, kṛtasaṃśuddheḥ-śvāsahidhmārtasya, līnaṃ-sūkṣmasrotaḥśliṣṭaṃ, malaṃ-kaphākhyaṃ, dhūmaiḥ-vakṣyamāṇaiḥ, haret|

Āyurvedarasāyana

śodhanenāśāntau dhūmaḥ kartavya ityāha----aśāntāviti|

Aṣṭāṅgahṛdayasaṃhitā

haridrāpatrameraṇḍamūlaṃ lākṣāṃ manaḥśilām||10||

sadevadārvalaṃ māṃsīṃ piṣṭvā vartiṃ prakalpayet||11||

tāṃ ghṛtāktāṃ pibeddhūmaṃ yavān vā ghṛtasaṃyutān||11||

madhūcchiṣṭaṃ sarjarasaṃ ghṛtaṃ vā guru vā+aguru||12||

candanaṃ vā tathā śṛṅgaṃ vālānvā snāva vā gavām||12||

ṛkṣagodhakuraṅgaiṇacarmaśṛṅgakhurāṇi vā||13||

gugguluṃ vā manohvāṃ vā śāliniryāsameva vā||13||

śallakīṃ gugguluṃ lohaṃ padmakaṃ vā ghṛtāplutam||14||

Āyurvedarasāyana

dhūmānāha---- haridrāpatramiti| [ atra ]...daśa dhūmāḥ| tatrādyaḥ saptabhiḥ, tṛtīyapañcamau dvābhyām, navamastribhiḥ, śeṣā ekena (?), sarve saghṛtāḥ|

Sarvāṅgasundarā

haridrādīni piṣṭvā jalena vartiṃ prakalpayet| tāṃ-varti, ghṛtāktāṃ kṛtvā dhūmaṃ pibet, sāmarthyādagnipluṣṭām| athavā yavān ghṛtāktān dhūmaṃ pibet| madhūcchiṣṭaṃ-sikthakaṃ, sarjarasaṃ ghṛtaṃ vā ekīkṛtya dhūmaṃ pibet| athavā, guru-śreṣṭhaṃ, aguru kṛṣṇāgaru, dhūmaṃ pibet| athavā, candanam [ dhūmaṃ pibet ]| athavā, gavāṃ śṛṅgaṃ dhūmaṃ pibet| athavā, gavāṃ vālān-galakambalajāni romaṇi, dhūmaṃ pibet| snāva vā-snāyu vā gavāmeva, dhūmaṃ pibet| rūkṣādīnāṃ carmādīni vā dhūmaṃ pibet| khuraśabdasyārdharcāditvānnapuṃsakatvam| gugguluṃ vā, athavā manaḥ śilāṃ śālaniryāsaṃ vā dhūmaṃ pibet| śallakyādi ghṛtāplutaṃ vā|

Āyurvedarasāyana

[svedamāha----]- avaśyamiti| svedyānāṃ śvāsināmuraḥ kaṇṭhaṃ cāvaśyaṃ-nirbhayaṃ, svedayet| asvedyānāṃ ca sabhayam, yadyapi na sahate tathā+api kṣaṇamekaṃ svedayet| snehaṃ sasitākṣīrasukhoṣṇaiḥ kuryāt| tena siñcet|-

Aṣṭāṅgahṛdayasaṃhitā

avaśyaṃ svedanīyānāmasvedyānāmapi kṣaṇam||14||

svedayetsasitākṣīrasukhoṣṇasnehasecanaiḥ||15||

utkārikopanāhaiśca svedādhyāyoktabheṣajaiḥ||15||

uraḥ kaṇṭhaṃ ca mṛdubhiḥ----------------------||16||

Sarvāṅgasundarā

avaśyaṃ svedanīyānāṃ tathā+asvedārhāṇāmapi kṣaṇamuraḥ kaṇṭhaṃ ca mṛdubhiḥ svedaiḥ svedayet| kaiḥ ? saśarkarākṣīraiḥ sukhoṣṇaiḥ snehasecanaiḥ| tathā, svedādhyāye yānyuktāni dravyāṇi tatkṛtairutkārikopanāhaiśca svedayet|

Aṣṭāṅgahṛdayasaṃhitā

-------------------------sāme tvāmavidhiṃ caret||16||

Sarvāṅgasundarā

sāme ca śvāsahidhmāvatyāmavidhiṃ-laṅghanapācanādikaṃ, caret nirāmīkaraṇāya|

Āyurvedarasāyana

...sāme tvāmavidhiṃ carediti| āmavidhiṃ-laṅghanapācanādikam|

Aṣṭāṅgahṛdayasaṃhitā

atiyogoddhataṃ vātaṃ dṛṣṭvā pavananāśanaiḥ||16||

snigdhai rasādyairnātyuṣṇairabhyaṅgaiśca śamaṃ nayet||17||

Sarvāṅgasundarā

atiyogādvamanavirecanayornarāṇāmuddhataṃ vātaṃ dṛṣṭvā pavananāśanaiḥ snigdhai rasādyaiḥ-māṃsarasaghṛtakṣīrādibhirāhāraiḥ, tathā kiñciduṣṇairabhyaṅgaiśca śamaṃ nayet|

Āyurvedarasāyana

śleṣmauṣadhātiyogoddhatavātasyauṣadhamāha----ahiyogoddhatamiti| rasādyaiḥ.....kāñcalikaiḥ|

Aṣṭāṅgahṛdayasaṃhitā

anutkliṣṭakaphāsvinnadurbalānāṃ hi śodhanāt||17||

vāyurlabdhāspado marma saṃśoṣyāśu haredasūn||18||

kaṣāyalehasnehādyaisteṣāṃ saṃśamayedataḥ||18||

Sarvāṅgasundarā

anutkliṣṭakaphānāmasvinnānāṃ durbalānāṃ ca śodhanāddhetoḥ pavano labdhāspadaḥ san anyasthānāśrayavaśādāsādita sāmarthyo+ata evāmandaḥ śoṣaṇasvabhāvatvād marma-hṛdayākhyaṃ, saṃśoṣya śīghramasūn haret| tasmādevaṃvidhān hidhmāśvāsavato na śodhayet| ato+anyathābhūtāṃśca śodhayedityarthāduktaṃ bhavati| tathā ca teṣāṃ saṃśodhanādārogyaṃ sampadyate| anutkliṣṭakaphādīnāṃ śodhanāyogyānāṃ tarhi kiṃ kāryam ? ityāha-kaṣāyetyādi| yato yasmātte saṃśodhanāyogyāstasmātteṣāṃ kaṣāyādibhiḥ saṃśamayet, śvāsahidhmā iti śeṣaḥ|

Aṣṭāṅgahṛdayasaṃhitā

ā0 ra0-śodhanamahānarhāṇāṃ(?)śamanamāha----anutkliṣṭeti| ..........tvāt| āspadaṃ-kāraṇam| marma-hṛdayam| teṣāṃ-aśodhyānāṃ, śvāsam|

Aṣṭāṅgahṛdayasaṃhitā

kṣīṇakṣatātisārāsṛkpittadāhānubandhajān||19||

madhurasnigdhaśītādyairhidhmāśvāsānupācaret||19||

Sarvāṅgasundarā

kṣīṇakṣatātisārāsṛkpittadāhānubandhajān hidhmāśvāsān madhurādibhirupakramet|

Āyurvedarasāyana

kṣayādyutpannasya śvāsasyauṣadhamāha-kṣīṇakṣateti| kṣīṇādīnāmanubandho-dīrghakālatvam, tasmājjātān|

Aṣṭāṅgahṛdayasaṃhitā

kulatthadaśamūlānāṃ kvāthe syurjāṅagalā rasāḥ||20||

yūṣāśca----------------------------------------||20||

Sarvāṅgasundarā

kulatthadaśamūlānāṃ kvāthe jāṅgalarasā yūṣāśca syuḥ|

Āyurvedarasāyana

athānnapānāni| tatra rasānāha----kulatthadaśamūlānāmiti|

Aṣṭāṅgahṛdayasaṃhitā

--------śigruvārtākakāsaghnavṛṣamūlakaiḥ||20||

pallavairnimbakulakabṛhatīmātuluṅgajaiḥ||21||

vyāghrīdurālabhāśṛṅgībilvamadhyatrikaṇṭakaiḥ||21||

sāmṛtāgnikulatthaiśca yūṣaḥ syātkvathitairjale||22||

tadvadrāsnābṛhatyādibalāmudgaiḥ sacitrakaiḥ||22||

Sarvāṅgasundarā

śigrvādibhiśca jale kvathitairyūṣaḥ syāt| tathaiva rāsnādibhiryūṣaḥ syāt|

Āyurvedarasāyana

yūṣānāha---- yūṣāśceti| cakārātpūrvasmin kvāthe siddhāḥ| śigvrādīnāṃ mudgādibhiḥ saha prakṣepaḥ| tatra nimbādīnāṃ pallavāḥ, itareṣāṃ yathāsvaṃ prasiddo+avayavaḥ| yūṣāntaramāha-vyāghrīdurālabheti| vyāghryādikvathitairjalairmudgādīnāṃ yūṣaḥ| yūṣāntaramāha-[ tadvaditi| saṅgrahe tu (ci. a. 6)- "śirīṣakundakadalīkusumaṃ pippalīyutam| taṇḍulāmbuplutaṃ hidhmāśvāsakāsaharaṃ param|| āranālena piṣṭvā vā mātuluṅgarasānvitān| hiṅgusauvarcalakaṇākolamudgān jalena vā|| kṣāraṃ vā triphalāpāṭhābṛhatīphalamūlajam| muktāpravālavaidūryaśaṅkhasaugandhikāñjanam|| masāragallasphaṭikakācailālavaṇadvayam| apāmārgaphalaṃ tāmramayo rūpyaṃ śaṇāt phalam|| jyotīrasena tallihyādayo vaikaṃ madhudravam| lihyādvā pippalīdrākṣā pathyāśṛṅgīdurālabhāḥ|| ghṛtamākṣikatailairvā tryūṣaṇaṃ kṣārasaṃyutam| pippalīkṣaudrayuktau vā rasau dhātrīkapitthayoḥ|| sitopalā tvāmalakī drākṣā gośvaśakṛdrasaḥ| jīvantī corakaḥ śṛṅgī pauṣkaraṃ surasaḥ śaṭhī|| pippalītvagbiḍakṣāraśuṇṭhīhiṅgvamlavetasam| elātāmalakībhārṅgīvṛkṣāmlaṃ ceti curṇitam|| rasena mātuluṅgasya madyena haviṣā+athavā| līḍhaṃ prayuktamanne vā kevalaṃ copayojitam||] hidhmāśvāsavibandhārśaḥkāsahṛtpārśvaśūlajit|" iti| vaṅgasene (śvāsā. ślo. 75)- "śataṃ saṅgṛhya bhārgyāstu daśamūlyāstathā param| śataṃ harītakīnāṃ ca pacettoye caturguṇe|| pādāvaśeṣe tasmiṃstu rase vastraparisrute| āloḍya tatra ca tulāṃ guḍasya tvabhayāśca tāḥ|| punaḥ pacettu mṛdvagau yāvallehatvamāgataḥ| śīte ca madhunaścātra ṣaṭpalāni pradāpayet| trikaṭu trisugandhaṃ ca palikāni pṛthak pṛthak| karṣadvayaṃ yavakṣaraṃ sañcūrṇya prakṣipettataḥ|| bhakṣayedabhayāmekāṃ lehasyārdhapalaṃ lihet| śvāsaṃ sudāruṇaṃ hanti kāsaṃ pañcavidhaṃ tathā|| svaravarṇaprado hyeṣa jaṭharāgneśca dīpanaḥ|| kulatthaṃ daśamūlaṃ ca tathaiva dvijayaṣsṭikam| śataṃ śataṃ ca saṅgṛhya jaladroṇe vipācayet|| pādāvaśeṣe tasmiṃstu guḍasyārdhatulāṃ kṣipet| śītībhūte ca pakve ca madhuno+aṣṭau palāni tu|| ṣaṭpalāni tugākṣīryāḥ pippalyāśca paladvayam| trisugandhi sugandhī ca khādedagnibalaṃ prati|| śvāsaṃ kāsaṃ jvaraṃ hikkāṃ nāśayettamakaṃ tathā||" iti| jaladroṇe+atra pratiśataṃ, tena droṇadvaye kvāthaḥ|

Aṣṭāṅgahṛdayasaṃhitā

peyā ca citrakājājīśṛṅgīsauvarcalaiḥ kṛtā||23||

daśamūlena vā kāsaśvāsahidhmārujāpahā||23||

Sarvāṅgasundarā

peyā ca citrakādibhiḥ kṛtā+athavā daśamūlena kṛtā, sā ca kāsadiharā|

Aṣṭāṅgahṛdayasaṃhitā

daśamūlaśaṭhīrāsnābhārgībilvarddhipauṣkaraiḥ||24||

kulīraśṛṅgīcapalātāmalakyamṛtauṣadhaiḥ||24||

pibetkaṣāyaṃ jīrṇe+asmin peyāṃ taireva sādhitām||25||

Sarvāṅgasundarā

daśamūlādibhiḥ kaṣāyaṃ pibet| asminkaṣāye pariṇate taireva-daśamūlādibhiḥ, sādhitāṃ peyāṃ hidhmāśvāsī pibet|

Aṣṭāṅgahṛdayasaṃhitā

śāliṣaṣṭikagodhūmayavamudgakulatthabhuk||25||

kāsahṛdgrahapārśvārtihidhmāśvāsapraśāntaye||26||

Sarvāṅgasundarā

tathā śālyādibhuk syāt, kāsādiśāntyartham|

Aṣṭāṅgahṛdayasaṃhitā

saktūn vā+arkāṅkurakṣīrabhāvitānāṃ samākṣikān||26||

yavānāṃ daśamūlādiniṣkvāthalulitān pibet||27||

Sarvāṅgasundarā

athavā+arkāṅkurakṣīrabhavitānāṃ yavānāṃ sambandhinaḥ saktūn samākṣikān daśamūlaśaṭhītyādiniryūhānvitān pibet|

Aṣṭāṅgahṛdayasaṃhitā

anne ca yojayet kṣārahiṅgvājyabiḍadāḍimān||27||

sapauṣkaraśaṭhīvyoṣamātuluṅgāmlavetasān||28||

Sarvāṅgasundarā

anne-āhāre ca, kṣārādīn yojayet|

Aṣṭāṅgahṛdayasaṃhitā

daśamūlasya vā kvāthamathavā devadāruṇaḥ||28||

pibedvā vāruṇīmaṇḍaṃ hidhmāśvāsī pipāsitaḥ||29||

Sarvāṅgasundarā

hidhmāśvāsavān pipāsito daśamūlasya kvāthaṃ devadāruṇo vā, athavā vāruṇīmaṇḍaṃ pibet|

Aṣṭāṅgahṛdayasaṃhitā

pippalīpippalīmūlapathyājantughnacitrakaiḥ||29||

kalkitairlepite rūḍhe niḥkṣipeddhṛtabhājane||30||

takraṃ māsasthitaṃ taddhi dīpanaṃ śvāsakāsajit||30||

Sarvāṅgasundarā

pippalyādibhiḥ kalkitairlepite ghṛtabhājane rūḍhe-śuṣke, takraṃ niḥkṣipet| tacca takraṃ māsasthitaṃ dīpanaṃ śvāsakāsajit|

Aṣṭāṅgahṛdayasaṃhitā

pāṭhāṃ madhurasāṃ dāru saralaṃ ca niśi sthitam||31||

surāmaṇḍe+alpalavaṇaṃ pibetprasṛtasammitam||31||

bhārgīśuṇṭhyo sukhāmbhobhiḥ kṣāraṃ vā maricānvitam svakvāthapiṣṭāṃ lulitāṃ bāṣpikāṃ pāyayeta vā||32||

Sarvāṅgasundarā

pāṭhādikaṃ surāmaṇḍe niśi sthitaṃ kiñcillavaṇaṃ prasṛtasammitaṃ-paladvayamātraṃ, pibet| athavā, bhārgīśuṇṭhyāvuṣṇāmbunā pibet| yavakṣāraṃ maricayuktaṃ vā| bāṣpikāṃ-hiṅgupatrikāṃ, hiṅgu patrikvāthena piṣṭāṃ tenaivāloḍitāṃ vā pāyayet|

Aṣṭāṅgahṛdayasaṃhitā

svarasaḥ saptaparṇasya puṣpāṇāṃ vā śiśīṣataḥ||33||

hidhmāśvāse madhukaṇāyuktaḥ pittakaphānuge||33||

utkārikā tugākṛṣṇāmadhūlīghṛtanāgaraiḥ||34||

pittānubandhe yoktavyā, pavane tvanubandhini||34||

śvāvicchaśāmiṣakaṇāghṛtaśalyakaśoṇītaiḥ||35||

suvarcalārasavyoṣasarpirbhiḥ sahitaṃ payaḥ||35||

anu śālyodanaṃ peyaṃ vātapittānubandhini||36||

caturguṇāmbusiddhaṃ vā chāgaṃ saguḍanāgaram||36||

Sarvāṅgasundarā

saptaparṇasya-ayugmacśadasya svarasaḥ, śirīṣāt puṣpāṇāṃ vā svarasaḥ, etau madhukaṇāyutau pittakaphānuge hidhmāśvāse sati pāyayet| pittānubandhini hidhmāśvāse tugādibhirutkārikā yojyā| madhūlī-jalajā madhuyaṣṭī, godhūmaviśeṣo vā| pavane punaranubandhini śvāvidādibhirutkārikā niṣpāditā yojyā| hidhmāśvāse vātapittānubandhini sati suvarcalārasādibhiḥ siddhaṃ payo+anu śālyodanaṃ bhuktvā paścāt kṣīraṃ peyam, gavyaṃ śāgaṃ vā deśasātmyādivaśāt| athavā caturguṇāmbusiddhaṃ vā payaṣśāgaṃ saguḍanāgaraṃ pibet|

Aṣṭāṅgahṛdayasaṃhitā

pippalīmūlamadhukaguḍagośvaśakṛdrasān||37||

hidhmābhiṣyandakāsaghnān lihyānmadhughṛtānvitān||37||

Sarvāṅgasundarā

pippalīmūlādīn madhughṛtānvitān sammiśrya hidhmābhiṣyandakāsaghnān lihyāt|

Aṣṭāṅgahṛdayasaṃhitā

gogajāśvavarāhoṣṭrakharameṣājaviḍrasam||38||

samadhvekaikaśo lihyādbahuśleṣmā+athavā pibet||38||

catuṣpāccarmaromāsthikhuraśṛṅgodbhavāṃ maṣīm||39||

tathaiva vājigandhāyā lihyācchvāsī kapholbaṇaḥ||39||

śaṭhīpauṣkaradhātrīrvā pauṣkaraṃ vā kaṇānvitam||40||

gairikāñjanakṛṣṇā vā svarasaṃ vā kapitthajam||40||

rasena vā kapitthasya dhātrīsaindhavapippalīḥ||41||

ghṛtakṣaudreṇa vā pathyāviḍaṅgoṣaṇapippalīḥ||41||

kolalājāmaladrākṣāpippalīnāgarāṇi vā||42||

guḍatailaniśādrākṣākaṇārāsnoṣaṇāni vā||42||

pibedrasāmbumadyāmlairlehauṣadharajāṃsi vā||43||

Sarvāṅgasundarā

gogajādīnāṃ śakṛdrasaṃ bahukaphaḥ samākṣikamekaikaśo lihyāt, athavā pibet| athavā, catuṣpadāṃ carmādijāṃ maṣīṃ pibet| śvāsī kaphādhiko+aśvagandhāyāśca maṣīṃ tadvat-madhunā, lihyāt| śaṭhīpauṣkarādiṇ vā madhunā lihyāt| pauṣkaraṃ sakaṇaṃ vā lihyāt| gairikādīn vā lihyāt, kapitthajaṃ svarasaṃ vā| kapitthasvarasena dhātryādīn lihyāt| pathyāviḍaṅgādīn ghṛtakṣaudreṇa vā lihyāt| kolādīn vā pūrvavallihyāt, guḍādīn vā| athavā, lehasya-agastyādeḥ, auṣadhānāṃ cūrṇāni māṃsarasādibhiḥ pibet|

Aṣṭāṅgahṛdayasaṃhitā

jīvantīmustasurasatvagelādvayapauṣkaram||43||

caṇḍātāmalakīlohabhārgīnāgaravālakam||44||

karkaṭākhyāśaṭhīkṛṣṇānāgakesaracorakam||44||

upayuktaṃ yathākāmaṃ cūrṇaṃ dviguṇaśarkaram||45||

pārśvarugjvarakāsaghnaṃ hidhmāśvāsaharaṃ param||45||

Sarvāṅgasundarā

jīvantyādikaṃ cūrṇaṃ bhuktaṃ pārśvarugādighnaṃ suṣṭhu hidhmādiharam| lohaṃ-aguru|

Aṣṭāṅgahṛdayasaṃhitā

śaṭhītāmalakībhārṅgīcaṇḍāvālakapauṣkaram||46||

śarkarāṣṭaguṇaṃ cūrṇaṃ hidhmāśvāsaharaṃ param||46||

Sarvāṅgasundarā

śaṭhyādikaṃ cūrṇaṃ pūrvaguṇam|

Aṣṭāṅgahṛdayasaṃhitā

tulyaṃ guḍaṃ nāgaraṃ ca bhakṣyennāvayeta vā||47||

Sarvāṅgasundarā

tulyāṃ saguḍaśuṇṭhīṃ ca bhakṣayet nasyaṃ vā dadyāt|

Āyurvedarasāyana

atha nasyāni| tatra guḍanāgaranasyamāha-tulyaṃ guḍamiti| nāvayet-nāsāyāṃ niṣecayet| bhakṣaṇamapi śvāsaghnam|

Aṣṭāṅgahṛdayasaṃhitā

laśunasya palāṇḍorvā mūlaṃ gṛñjanakasya vā||47||

candanādvā rasaṃ dadyānnārīkṣīreṇa nāvanam||48||

stanyena makṣikāviṣṭhāmalaktakarasena vā||48||

sasaindhavaṃ ghṛtācchaṃ vā, siddhaṃ stanyena vā ghṛtam||49||

kalkitairmadhuradravyaistatpibennāvayeta vā||49||

sakṛduṣṇaṃ sakṛcchītaṃ vyatyāsāt sasitāmadhu||50||

tadvatpayastathā siddhamadhobhāgauṣadhairghṛtam||50||

Sarvāṅgasundarā

laśunādīnāṃ mūlaṃ piṣṭvā nārīkṣīreṇa pṛthak pṛthak nāvanaṃ ca syāt hidhmāśvāsārtāya| candanādvā rasaṃ nārīkṣīreṇa saha nasyaṃ dadyāt| makṣikāviṣṭhāṃ stanyena saha nasyaṃ dadyāt, alaktakarasena vā|

Āyurvedarasāyana

nasyacatuṣkamāha---- laśunasyeti| nārīkṣīraṃ caturṣvapi| nasyatrayamāha-stanyeneti| mākṣikāviṣṭhāṃ-madhu| ghṛtācchaṃ-ghṛtamaṇḍam| nasyāntaramāha-siddhaṃ stanyeneti| madhuraiḥ-jīvantyādibhiḥ| taddhṛtaṃ pāne nasye ca yojyam| tacca vyatyāsāt-prathamamuṣṇaṃ tataḥ śītaṃ tataḥ punaruṣṇaṃ tataḥ punaḥ śītamityādi| yadoṣṇaṃ tadā sasitam| yadā śītaṃ samadhu| kṣīramāha-tadvatpaya iti| tadvat-kalkitairmadhuraiḥ siddhaṃ vyatyāsātprayojyam| ghṛtamāha-tathā siddhamiti| adhobhāgauṣadhāni-śyāmādiverecanāni| tathā-pūrvavatprayojyam|-

Aṣṭāṅgahṛdayasaṃhitā

kaṇāsauvarcalakṣāravayasthāhiṅgucorakaiḥ||51||

sakāyasthairghṛtaṃ mastudaśamūlarase pacet||51||

tatpibejjīvanīyairvā lihyātsamadhu sādhitam||52||

Sarvāṅgasundarā

kaṇādibhiḥ kalkairmastudaśamūlarase snehapānavidhyuktaparibhāṣāmāśritya ghṛtaṃ paktvā hidhmāśvāsārtaḥ pibet| jīvanīyairvā dravyaiḥ kalkairghṛtaṃ paktvā samākṣikaṃ lihyāt-na pibet| viṣayabhedādevaṃ kāryam| athavā, vastusvabhāvādekasminnapi viṣaye kaṇādibhiḥ pakvaṃ ghṛtaṃ pītaṃ hidhmāśvāsārtānāmārogyāya, jīvanīyaiḥ punaḥ kalkaiḥ pakvaṃ ghṛtaṃ līḍhaṃ teṣāmārogyāyeti|

Āyurvedarasāyana

ghṛtāntaramāha----- kaṇāsaurvarcaleti| vayasthā-āmalakī| kāyasthā-harītakī| ghṛtāntaramāha| jīvanīyairveti| jīvanīyaiḥ sādhitaṃ ghṛtaṃ madhunā saha lihyāt|

Aṣṭāṅgahṛdayasaṃhitā

tejovatyabhayā kuṣṭhaṃ pippalī kaṭurohiṇī||52||

bhūtīkaṃ pauṣkaraṃ mūlaṃ palāśaścitrakaḥ śaṭhī||53||

paṭudvayaṃ tāmalakī jīvantī bilvapeśikā||53||

vacā patraṃ ca tālīsaṃ karṣāṃśaistairvipācayet||54||

hiṅgupādairghṛtaprasthaṃ pītamāśu nihanti tat||54||

śākhānilārśograhaṇīhidhmāhṛtpārśvavedanāḥ||55||

Sarvāṅgasundarā

tejovatyādibhiḥ kalkaiḥ karṣāṃśairhiṅgupādairhiṅgunaḥ pādaḥ-caturthāṃśo, yeṣāṃ tairevaṃvidhairghṛtaṃ pacet| tatpītaṃ duṣṭakaphāvṛtasrotasāṃ pramāthitayā teṣāṃ vivṛtatvamutpādayan śākhānilādīn hanti|

Āyurvedarasāyana

ghṛtāntaramāha---- tejovatyabhayeti| bhūtīkaṃ-kattṛṇam| pādaḥ-karṣacaturthāṃśaḥ| saṅgrahe tu (ci.a. 6)- "siddhaṃ vā puramañjiṣṭhālākṣāsarjarasaiḥ pibet| sapadmakamanohvālairghṛtaprasthaṃ picūnmitaiḥ|| vatsakādipratīvāpaṃ siddhaṃ vā prathame gaṇe| sapañcalavaṇaṃ sarpiḥ śvāsakāsāvapohati|| prathame-vidāryādau| hiṃsrāviḍaṅgapūtīkatrikaṭutriphalāgnikaiḥ| kolamātrairghṛtaprasthaṃ pācayetsalilāḍhake|| kṣīraprasthadvayopetaṃ tatkāsaśvāsapīnasān| arśāṃsyarocakaṃ gulmaṃ kṣayaṃ hidhmāṃ ca nāśayet||" iti| kolaṃ-karṣaḥ|

Aṣṭāṅgahṛdayasaṃhitā

ardhāṃśena pibetsarpiḥ kṣāreṇa paṭunā+athavā||55||

dhānvantaraṃ vṛṣaghṛtaṃ dādhikaṃ hapuṣādi vā||56||

Sarvāṅgasundarā

dhānvantarādighṛtasyārdhāṃśena kṣāreṇa, athavā paṭunā-lavaṇena cārdhāṃśena, sarpiḥ pibet| dhānvantaraṃ-pramehoktam (hṛ. ci. a. 12/19)| vṛṣaghṛtaṃ-raktapittoktam (hṛ. ci. a. 2/40)| dādhikaṃ-gulmoktam (hṛ. ci. a. 14/13)| hapuṣādikaṃ-udaroktam (hṛ. ci. a. 15/22)|

Āyurvedarasāyana

ghṛtantaramāha---- ardhāṃśeneti| sarpiḥ-purāṇam, uktaṃ hi saṅgrahe (ci. a. 6)-"saindhavārdhāṃśasaṃyuktaṃ purāṇaṃ prāyayeddhṛtam||" iti| ghṛtacatuṣkamatidiśati-dhānvantaramiti| [ dhānvantarādīni-] prameharaktapittagulamjaṭharoktāni| vaṅgasene (śvāsāślo. 59)- "sauvarcalayavakṣārakaṭukāvyoṣacitrakaiḥ| ghṛtaṃ vacāviḍaṅgaiśca sādhitaṃ śvāsaśāntaye|| kulattharasasaṃyuktaṃ pañcakolaśṛtaṃ ghṛtam| dīpanaṃ śvāsakāsaghnaṃ kaphavyādhiharaṃ param|| tiktāsauvarcalakṣārapathyātrikaṭuhiṅgubhiḥ| samālūrairghṛtaṃ siddhaṃ sakṣīraṃ śvāsakāsanut| gulmānāhaṃ(hau) ca śamayetpravṛddhān gudajānapi|| suvahākālikā bhārgī śugākhyā niculaṃ phalam| kākādanī śṛṅgaberaṃ varṣābhūrbṛhatīdvayam|| kolamātrairghṛtaprasthaṃ pacedetairjalāḍhake| kaduṣṇaṃ pītametadviśvāsāmayavināśanam|| tailaṃ daśaguṇe siddhaṃ bhṛṅgarājarase śubhe| pīyamānaṃ yathānyāyaṃ kāsaśvāsau vyapohati||" iti|

Aṣṭāṅgahṛdayasaṃhitā

śītāmbusekaḥ sahasā trāsavikṣepabhīśucaḥ||56||

harṣerṣyocśvāsarodhāśca hitaṃ kīṭaiśca daṃśanam||57||

Sarvāṅgasundarā

sahasā-jhaṭityevājñātasaṅketasyaiva, hidhmāśvāsārtasya śītāmbunā seko hitaḥ| trāsaḥ-cittasyodvegakṛtkarma, vikṣepaḥ-avadhūnanam, bhīḥ-bhayam, śuk-śokaścetasaḥ santāpaḥ, trāsādayaścatasrastāmasaguṇodbhavāḥ, īrṣyā-asūyā paraguṇāsahiṣṇutā, iyaṃ rajoguṇodayā, tathā ucchvāsasya rodhaḥ, ete ca sarve hidhmāśvāsārtāya hitāḥ| tathā, kīṭaiḥ-pipīlikādibhiḥ, tasmin daṃśanaṃ hitam, vātavegavighātāya|

Āyurvedarasāyana

cittakṣobhaṇamauṣadhamāha----śītāmbuseka iti| vikṣepeṇa vaiyagryam|-

Aṣṭāṅgahṛdayasaṃhitā

yatkiñcitkaphavātaghnamuṣṇaṃ vātānulomanam||57||

tatsevyaṃ prāyaśo yacca sutarāṃ mārutāpaham||59||

Sarvāṅgasundarā

yatkiñcit-āhāravihārauṣadhādikaṃ, kaphavātau-pṛthak sahitau vā, nihanti tatkaphavātaghnam| tathā, uṣṇaṃ-na-śītam| kaphavātaghnaṃ hi prāyeṇoṣṇameva bhavati| uṣṇamiti yadiha kṛtaṃ tadatiśayenoṣṇaṃ na tvīṣaduṣṇamiti pratipādanārtham| tathā, vātānulomanaṃ kaphavātaghnatvenaiva vātānulomanakāritve labdhe prādhānyena vātapratipakṣeṇa snigdhena yadyuktaṃ taddhidhmāśvāsārtaiḥ kaphavātaghnamadhikoṣṇaṃ sevyamiti pratipādanāyeti| ata evāha-prāyaśa ityādi| prāyaśo-bāhulyena, yat sutarāṃ mārutaśamanaṃ tat hidhmāśvāsārtaiḥ sevyam|

Āyurvedarasāyana

anuktasaṅgrahārthamāha---- yatkiñciditi| yanmārutāpahaṃ tatsutarāṃ sevyam, kaphakṛnna ceti| uktaṃ hi saṅgrahe (ci. a. 6)-"vātakṛdvā kaphaharaṃ kaphakṛdvā+anilāpaham| kāryaṃ naikāntikaṃ tābhyāṃ prāyaḥ śreyo+anilāpaham||" iti|

Aṣṭāṅgahṛdayasaṃhitā

sarveṣāṃ bṛṃhaṇe hyalpaḥ śakyaśca prāyaśo bhavet||58||

nātyarthaṃ śamane+apāyo bhṛśo+aśakyaśca karṣaṇe||59||

śamanairbṛṃhaṇaiścāto bhūyiṣṭhaṃ tānupācaret||59||

Sarvāṅgasundarā

sarveṣāṃ-hidhmāśvāsārtānāṃ, hi-yasmāt, bṛṃhaṇe vidhīyamāne kadāciddaivavaśāt yo+apāyo-rogādhikyamanyarogaprādurbhāvo vā, bhavet sa prāyaśo+alpastathā śakyaḥ-sādhayituṃ sukhasādhyaḥ| tathā, teṣāṃ, śamane bheṣajādau kriyamāṇe+apāyo yadi daivātsyāt sa nātyarthaṃ-nātiśayena| kiṃ tarhi ? madhyamayā vṛttyā| hidhmāśvāsaśāntyarthaṃ karṣaṇe bheṣajādau kriyamāṇe yo+apāyo jāyate sa bhṛśo-duḥsahaḥ, ata evāśakyaḥ-sādhayituṃ na śakyate| yata evaṃ karṣaṇe bhṛśo+aśakyaścāpayo bhavati| ataḥ-asmātkāraṇāt, tān-hidhmāśvāsān, bhūyiṣṭhaṃ-bāhulyena, śamanairbheṣajaistathā bṛṃhaṇairupācaret|

Āyurvedarasāyana

śamanabṛṃhaṇakarśanānāṃ kramaddhīnatvamāha---- sarveṣāmiti| yanna bṛṃhaṇaṃ na ca karśanaṃ tacchamanam| tatra nātyarthamapāyaḥ-apāyasyātyantābhāvaḥ| apāyo bṛṃhaṇe tu kadācidbhavet, sa cālpaḥ, sa ca śakyaḥ| karśane tu sadā, sa cānalpaḥ sa cāśakyaḥ| ataḥ karśanaṃ na kāryamityāha-śamanairbṛṃhaṇairiti| prathamaṃ śamanaistairanupaśame bṛṃhaṇaiḥ| bhūyiṣṭhagrahaṇātkasyāñcidavasthāyāṃ karśanairapi|

Āyurvedarasāyana

kāsādibheṣajamanyonyamatidiśati----kāsaśvāseti| upācaredityanuvartyam| [ vaṅgasene tu- (hikkādhikāre ślo. 18)-"prāṇāvarodhatarjanavismāpanabhayabhāṣakaiścaghoraiḥ| kathāprayogaiḥ śamayeddhikkāṃ ghorāṃ manoghātaiḥ|| hikkārtasya payaścchāgaṃ hitaṃ nāgarasādhitam| rasaṃ pibetphalinyā ]śca lājasaktūn sasaindhavān|| pravālaśaṅkhatriphalācūrṇaṃ madhughṛtāplutam| pippalī gairikaṃ ceti leho hikkānivāraṇaḥ|| kolamajjā+añjanaṃ lājā tiktā kāñcanagairikam| kṛṣṇā dhātrī sitā śuṇṭhī kāsīsaṃ dadhināma ca|| pāṭalyāḥ saphalaṃ puṣpaṃ kṛṣṇā kharjūramustakam| ṣaḍete pādikā lehā hikkāghnā madhusaṃyutāḥ|| nirdhūmāṅgāranikṣiptaślakṣṇamāṣarajobhavaḥ| hikkāḥ pañca nihantyāśu dhūmaḥ pīto na saṃśayaḥ||" iti| iti hemādriṭīkāyāmāyurvedarasāyane| śvāsahikkāprakaraṇaṃ sāmastyena nirūpitam|| 4||

Aṣṭāṅgahṛdayasaṃhitā

kāsaśvāsakṣayacśardihidhmāścānyonyabheṣajaiḥ||4||

59 1/2||4||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne śvāsahidhmācikitsitaṃ nāma caturtho+adhyāyaḥ||4||

Sarvāṅgasundarā

kāsoktairbheṣajaiḥ śvāsādīnupācaret| śvāsādyuktaiḥ kāsānupācaret| evaṃ parasparaṃ sarvairyathoktairbheṣajaiḥ sarvānetānupācarediti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ caturthe cikitsitasthāne śvāsahidhmācikitsitaṃ nāma caturtho+adhyāyaḥ samāptaḥ||4||

rājayakṣmādicikitsitādhyāyaḥ

5

Aṣṭāṅgahṛdayasaṃhitā

athāto rājayakṣmādicikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) balino bahudoṣasya snigdhasvinnasya śodhanam||1||

ūrdhvādho yakṣmiṇaḥ kuryātsasnehaṃ yanna karśanam||1||

Sarvāṅgasundarā

evaṃbhūtasya rājayakṣmiṇa ūrdhvādhaḥ śodhanaṃ-vamanaṃ virecanaṃ ca kuryāt, asnigdhasvinnasya śodhanānarhatvāt| snigdhasvinnagrahaṇaṃ tvatiśayārtham| kimbhūtaṃ śodhanam ? sasnehaṃ,-īṣatsnigdham, tathā yanna karśanaṃ-dehasya na kṣapaṇam| yakṣmaṇa iti "dvandvopatāpa" ityādinā inirmitvarthāṃyaḥ|

Sarvāṅgasundarā

atha rājayakṣmacikitsitam| tatra śodhanamāha-balino bahudoṣasyeti|

Aṣṭāṅgahṛdayasaṃhitā

payasā phalayuktena madhureṇa rasena vā||2||

sarpiṣmatyā yavāgvā vā vamanadravyasiddhayā||2||

vamet-----------------------------------------||3||

Āyurvedarasāyana

vamanamāha---- payaseti| rasena-māṃsarasena|

Sarvāṅgasundarā

payasā-kṣīreṇa madanaphalānvitena, rājayakṣmī vamet| evaṃ tena vamanaṃ kāryam| madhureṇa vā māṃsarasena madanaphalayuktena vamet| athavā, yavāgvā ṅṛtavatyā tathā vamanadravyeṇa-madanaphalādinā, siddhayā vamet|

Aṣṭāṅgahṛdayasaṃhitā

----------virecanaṃ dadyātrivṛcśyāmānṛpadrumān||3||

śarkarāmadhusarpirbhiḥ payasā tarpaṇena vā||3||

drākṣāvidārīkāśmaryamāṃsānāṃ vā rasairyutān||4||

Sarvāṅgasundarā

trivṛdādīnekaikaśaḥ śarkarāmadhusarpiryutān virecanaṃ dadyāt| athavā payasā trivṛdādīn dadyāt| tarpaṇena vā saha trivṛdādīn virecanaṃ dadyāt| rasairiti bahuvacananirdeśād drākṣādīnāṃ pṛthagrasairiti bodhyam|

Āyurvedarasāyana

virecanamāha---- virecanamiti| śarkarāditribhiryuktaiḥ| drākṣādicaturbhiḥ pṛthak| vaṅgasene (rājayakṣmādhikāre ślo. 30)-"balino bahudoṣasya pañcakarmāṇi kārayet| yakṣmiṇaḥ kṣīṇaśukrasya tatkṛtaṃ syādviṣopamam|| śukrāyattaṃ balaṃ puṃsāṃ malāyattaṃ ca jīvitam| ato viśeṣātsaṃrakṣedyakṣmiṇo malaretasī"|| iti|-

Aṣṭāṅgahṛdayasaṃhitā

śuddhakoṣṭhasya yuñjīta vidhiṃ bṛṃhaṇadīpanam||4||

hṛdyāni cānnapānāni vātaghnāni laghūni ca||5||

Sarvāṅgasundarā

śuddhakoṣṭhasya sato yakṣmaṇo bṛṃhaṇaṃ dīpanaṃ ca vidhiṃ prayuñjīta| tathā+annapānāni hṛdyāni-hṛdayapriyāṇi tathā vātaghnāni laghūni ca yuñjīta| bāhulyenaitaduktam|

Āyurvedarasāyana

śuddhasya kṛtyamāha----śuddhakoṣṭhasyeti|

Aṣṭāṅgahṛdayasaṃhitā

śāliṣaṣṭikagodhūmayavamudgaṃ samoṣitam||5||

[laghuma(cā)cyutavīryaṃ ca sujaraṃ balakṛcca yat||6||

] ājaṃ kṣīraṃ ghṛtaṃ māṃsaṃ kravyānmāṃsaṃ ca śoṣajit||6||

Āyurvedarasāyana

yakṣmaghnānnapānamāha----śāliṣaṣṭiketi| samā-saṃvatsaraḥ| kravyānmāṃsāśināṃ māṃsam|

Sarvāṅgasundarā

tathā śālyādikaṃ varṣoṣitaṃ yuñjīta| ājaṃ kṣīraṃ ghṛtaṃ māṃsaṃ tathā kravyānmāṃsaṃ ca kṣayajit|

Aṣṭāṅgahṛdayasaṃhitā

kākolūkavṛkadvīpigavāśvanakuloragam||6||

gṛdhrābhāsakharoṣṭraṃ ca hitaṃ śadmopasaṃhitam||7||

jñātaṃ jugupsitaṃ taddhi śardiṣe na balaujase||7||

Sarvāṅgasundarā

kākolūkādikametanmāṃsaṃ hitam| kimbhūtam ? śadmanopasaṃhitam-kākādayastittiryādiśabdena deyā ityarthaḥ| kimityevaṃ kriyate ? ityāha-yasmāttat jugupsitaṃ jñātaṃ sat śardiṣe sampadyate, na balāya na vaujase|

Āyurvedarasāyana

kākādimāṃsabhakṣaṇopāyamāha----kākolūketi|

Aṣṭāṅgahṛdayasaṃhitā

mṛgādyāḥ pittakaphayoḥ pavane prasahādayaḥ||8||

vesavārīkṛtāḥ pathyā rasādiṣu ca kalpitāḥ||8||

bhṛṣṭāḥ sarpaṣatailena sarpiṣā vā yathāyatham||9||

rasikā mṛdavaḥ snigdhāḥ paṭudravyābhisaṃskṛtāḥ||9||

hitā maulakakaulatthāstadvadyūṣāśca sādhitāḥ||10||

Āyurvedarasāyana

māṃsapākaprakāramāha---- mṛgādyā iti| mṛgādyāścatvāro vargāḥ| prasahādyāścatvāraḥ| yathāyathaṃ-pitte sarpiṣā, kaphavātayoḥ sarṣapatailena| rasikāḥ-surasāḥ| paṭu-dravyalakṣaṇam| yūṣānāha-hitā iti| tadvat-māṃsarasavat|-

Sarvāṅgasundarā

mṛgādyāḥ-mṛgaviṣkirapratudā[daya]ḥ, pittakaphayorhitāḥ| vāte [prasahādayaḥ-] prasahamahāmṛgāpūcarādayo, hitāḥ| kimbhūtāḥ ? vesavārīkṛtāḥ-piṣṭāḥ, pathyāḥ| tathā, rasādayo-māṃsarasādayaḥ kalpitāḥ| tathā, sarṣapatailena bhṛṣṭāḥ, sarpiṣā vā deśakālādyapekṣayā yathāyathaṃ bhṛṣṭāḥ| tathā, rasikāḥ-praśastarasavantaḥ, praśaṃsāyāṃ hyeṣa matvarthīyaḥ| mṛdavo-na tīkṣṇāḥ| tathā snigdhāḥ saindhavādibhiḥ kṛtasaṃskārā hitāḥ| tadvat-tathaiva, mūlakādikṛtā yūṣāḥ|

Aṣṭāṅgahṛdayasaṃhitā

sapippalīkaṃ sayavaṃ sakulatthaṃ sanāgaram||10||

sadāḍimaṃ sāmalakaṃ snigdhamājaṃ rasaṃ pibet||11||

tena ṣaḍvinivartante vikārāḥ pīnasādayaḥ||11||

Sarvāṅgasundarā

pippalyādibhiḥ saṃskṛtamājaṃ māṃsarasaṃ ghṛtādisnehena snigdhaṃ pibet, ityatra māṃsānāmavaśyaṃ snigdhatve+api snigdhagrahaṇameṣāṃ ghṛtādisnehena snigdhatvaṃ kāryamiti pratipādayati| tena rasena pītena, ṣaṭ vikārāḥ pīnasādayaḥ-"pīnasaśvāsakāsāṃ samūrdhasvararujaḥ" (hṛ.ni.a.5/13), śāmyanti|

Āyurvedarasāyana

ājamāṃsarasamāha---- sapippalīkamiti| pīnasādayaḥ-ekādaśasvādyāḥ ṣaṭ| asya pākavidhiḥ [ siddhayoge rājayakṣmādhikāre ślo.3]-"dravyato dviguṇaṃ māṃsaṃ sarvato+aṣṭaguṇaṃ jalam| pādasthaṃ saṃskṛtaṃ cājye ṣaḍaṅgo yūṣa ucyate||" iti| saṅgrahe tu (ci.a. 7)-"koladāḍimaniryāsapiṣṭayā+asthivihīnayā| drākṣayā svacchadhānyāmlaplutāloḍitakalkayā|| kāryaḥ sauvarcalavyoṣapatrailādīpyakānvitaḥ| samākṣikaḥ sakarpūraḥ salavaṅgaḥ sakesaraḥ| candrakānto yathārthākhyaḥ śoṣahā+agnirucipradaḥ| śuktāmradhātrīsvarasairdrākṣāyāḥ kalkitaṃ palam|| guḍaṣaṭpalasaṃyuktaṃ yuktaṃ ślakṣṇaiśca kārṣikaiḥ| vṛkṣāmladhānyadraviḍīrājikādāḍimoṣaṇaiḥ| palena nāgapuṣpasya kiñcitsauvarcalena ca| sasevyapatratvaktoyaḥ surasārasamūrcchitaḥ|| bhūribhūstṛṇako rāgaḥ kalpyo rucyaḥ samākṣikaḥ||" iti| draviḍī-elā| toyaṃ-vālakam| surasārasaḥ-tulasīrasaḥ, tena mūrcchitaḥ-ekalolībhāva nītaḥ| bhūri-udbhūtarasagandhi, bhūstṛṇaṃ yatra sa tathā| rāgaḥ-pānakabhedaḥ|

Aṣṭāṅgahṛdayasaṃhitā

pibecca sutarāṃ madyaṃ jīrṇaṃ srotoviśodhanam||12||

pittādiṣu viśeṣeṇa madhvariṣṭācśavāruṇīḥ||12||

siddhaṃ vā pañcamūlena tāmalakyā+athavā jalam||13||

parṇinībhiścatasṛbhirdhānyanāgarakeṇa vā||13||

kalpayeccānukūlo+asya tenānnaṃ śuci yatnavān||14||

Sarvāṅgasundarā

atitarāṃ jīrṇaṃ purāṇaṃ, ca madyaṃ srotoviśuddhikaraṃ pibet| pittādiṣu pittakaphavāteṣu, yathāyuktyā madhvādīn viśeṣeṇa pibet| athavā, pañcamūlena-hrasvena, siddhaṃ jalaṃ pibet| tāmalakyā vā jalaṃ parṇinībhiścatasṛbhirvā jalaṃ pakvaṃ pibet| dhānyanāgarakābhyāṃ vā śṛtaṃ pibet| asya ca-yakṣmiṇaḥ, anukūlo yatnavān paricārako+annaṃ śuci tena-pañcamūlādijalena, kalpayet| anukūlādigrahaṇamatrātiśayārtham|

Āyurvedarasāyana

madyamāha---- pibecceti| sutarāṃ-anyebhyo dravyebhyaḥ| madhu-mārdvīkaṃ,tatpitte| ariṣṭaṃ kaphe| acchavāruṇī vāte| pānīyamāha-siddhaṃ veti| etāni catvāri jalānyannapāke+api yojyānītyāha-kalpayecceti| tena-pañcamūlādijalānyatamena| anukūlo yatnavāniti pācakaviśeṣaṇam| śucīti pākyaviśeṣaṇam| yakṣmiṇo+anne tātparyārtham|

Aṣṭāṅgahṛdayasaṃhitā

daśamūlena payasā siddhaṃ māṃsarasena vā||14||

balāgarbhaṃ ghṛtaṃ yojyaṃ kravyānmāṃsarasena vā||15||

sakṣaudraṃ payasā siddhaṃ sarpirdaśaguṇena vā||15||

Sarvāṅgasundarā

daśamūlakvāthena tathā payasā+athavā māṃsarasena balākalkena sādhitaṃ ghṛtaṃ yojyam| kravyānmāṃsarasena vā balāgarbhaṃ pakvaṃ ghṛtaṃ yojyam| kṣīreṇa vā daśaguṇena balāgarbhaṃ siddhaṃ ghṛtaṃ sakṣaudraṃ yojyam|

Āyurvedarasāyana

atha ghṛtāni|---- tatra ghṛtasapta[ka]māha-daśamūleneti| daśamūlagarbhe dve| balāgarbhamekam| daśamūlasya kvāthaścecatvāri| balāgarbhāgarbhahīnamekamiti sapta(?)| sakṣaudrāṇi peyāni|

Āyurvedarasāyana

ghṛtāntaramāha---- jīvantīmiti|

Aṣṭāṅgahṛdayasaṃhitā

jīvantīṃ madhukaṃ drākṣāṃ phalāni kuṭajasya ca||16||

puṣkarāhvaṃ śaṭhīṃ kṛṣṇāṃ vyāghrīṃ gokṣurakaṃ balām||16||

nīlotpalaṃ tāmalakīṃ trāyamāṇāṃ durālabhām||17||

kalkīkṛtya ghṛtaṃ pakvaṃ rogarājaharaṃ param||17||

Sarvāṅgasundarā

jīvantyādīn kalkīkṛtya ghṛtaṃ caturguṇe jale pakvaṃ rogarājaharaṃ param|

Aṣṭāṅgahṛdayasaṃhitā

ghṛtaṃ kharjūramṛdvīkāmadhukaiḥ saparūṣakaiḥ||18||

sapippalīkaṃ vaisvaryakāsaśvāsajvarāpaham||18||

Sarvāṅgasundarā

kalkīkṛtya pakvamityanuvartate| kharjūrādibhiḥ kalkīkṛtya ghṛtaṃ pakvaṃ pippalīcūrṇena yuktaṃ vaisvaryādiharam|

Āyurvedarasāyana

anyadāha---- ghṛtamiti| kharjūrādikvāthena pippalīkalkena|

Aṣṭāṅgahṛdayasaṃhitā

daśamūlaśṛtātkṣīrātsarpiryadudiyānnavam||19||

sapippalīkaṃ sakṣaudraṃ tatparaṃ svarabodhanam||19||

śiraḥpārśvāṃsaśūlaghnaṃ kāsaśvāsajvarāpaham||20||

pañcabhiḥ pañcamūlairvā śṛtādyadudiyāddhṛtam||20||

Sarvāṅgasundarā

daśamūlakvathitāt kṣīrādyatsarpirudiyāt-udgacśet, tat-pratyagraṃ, pippalīkṣaudrānvitamatiśayena svarabodhanaṃ śiraḥpārśvāṃsaśūlaghnaṃ kāsādiharam| athavā, pañcabhiḥ pañcamūlaiḥ śṛtātkṣīrāt yadudbhaveddhṛtaṃ tatpūrvaguṇam|

Āyurvedarasāyana

anyadāha---- daśamūlaśṛtāditi| navaṃ-pratyahaṃ kṛtam|

Aṣṭāṅgahṛdayasaṃhitā

pañcānāṃ pañcamūlānāṃ rase kṣīracaturguṇe||21||

siddhaṃ sarpirjayatyetadyakṣmaṇaḥ saptakaṃ balam||21||

Sarvāṅgasundarā

pañcānāṃ pañcamūlānāṃ rase kṣīracaturgaṇe pakvametadyakṣmaṇaḥ saptakaṃ balaṃ-pīnasādikaṃ, etaddhṛtaṃ jayet|

Āyurvedarasāyana

anyadāha---- pañcābhiḥ pañcamūlairveti| rasakṣīrayoścaturguṇatvaṃ militayoḥ, paribhāṣayā prāptatvāt|-

Aṣṭāṅgahṛdayasaṃhitā

pañcakolayavakṣāraṣaṭpalena paceddhṛtam||22||

prasthonmitaṃ tulyapayaḥ srotasāṃ tadviśodhanam||22||

gulmajvarodaraplīhagrahaṇīpāṇḍupīnasān||23||

śvāsakāsāgnisadanaśvayathūrdhvānilañjayet||23||

Sarvāṅgasundarā

pañcakolādinā ṣaṭpalena kalkena ghṛtaprasthaṃ tulyakṣīraṃ pacet| tatsrotasāṃ viśodhanaṃ syāt| atra cānuktamapi jalaṃ snehāccaturguṇaṃ triguṇaṃ vā deyaṃ pūrvoktanyāyāt| tathā gulmādīn jayet|

Āyurvedarasāyana

ṣaṭphalaṃ ghṛtamāha---- pañcakoleti| ṣaṇṇāṃ palāni kalkīkṛtānām, paścātkalkīkaraṇe kalkādhikyat| dravacāturguṇyaṃ jalena puraṇīyam, jalaṃ vinā muktarasatvābhāvāt|

Aṣṭāṅgahṛdayasaṃhitā

rāsnābalāgokṣurakasthirāvarṣābhuvāriṇi||24||

jīvantīpippalīgarbhaṃ sakṣīraṃ śoṣajiddhṛtam||24||

Sarvāṅgasundarā

rāsnādikvāthe jīvantīpippalīkalkaṃ kṣīrasahitaṃ pakvaṃ ghṛtaṃ śoṣajit|

Āyurvedarasāyana

anyadāha---- rāsnābaleti|

Aṣṭāṅgahṛdayasaṃhitā

aśvagandhāśṛtātkṣīrāddhṛtaṃ ca sasitāpayaḥ||25||

Sarvāṅgasundarā

aśvagandhayā śṛtāt kṣīrādudbhūtaṃ ghṛtaṃ śarkarākṣīrayutaṃ pūrvoktaguṇam|

Āyurvedarasāyana

anyadāha---- aśvagandhāśṛtāditi| sitayā kalkena payasā vaidreṇa (draveṇa) siddham|

Aṣṭāṅgahṛdayasaṃhitā

sādhāraṇāmiṣatulāṃ toyadroṇadvaye pacet||25||

tenāṣṭabhāgaśeṣeṇa jīvanīyaiḥ palonmitaiḥ||26||

sādhayetsarpiṣaḥ prasthaṃ vātapittāmayāpaham||26||

māṃsasarpiridaṃ pītaṃ yuktaṃ māṃsarasena vā||27||

kāsaśvāsasvarabhraṃśaśoṣahṛtpārśvaśūlajit||27||

Sarvāṅgasundarā

sādhāraṇasya-bileśayaprasahānāṃ māṃsasya, tulāṃ-palaśataṃ jaladroṇadvaye pacet| tenāṣṭabhāgaśeṣeṇa kvāthena jīvanīyaiḥ pālikaiḥ sarpiṣaḥ prasthaṃ pacet| māṃsasarpiḥsaṃjñametat kevalaṃ pītaṃ māṃsarasena vā yuktaṃ pītaṃ vātapittaghnaṃ kāsādijit|

Āyurvedarasāyana

māṃsaghṛtamāha----sādhāraṇāmiṣatulāmiti| sādhāraṇaṃ-prasahabileśayānām| pītaṃ prātaḥ, rase[na]yuktaṃ bhojanam| saṅgrahe (ci.a. 7)-"durālabhāṃ gokṣurakaṃ catasraḥ parṇinīrbalām| bhāgān palonmitān kṛtvā palaṃ parpaṭakasya ca|| paceddaśaguṇe toye daśabhāgāvaśeṣite| pūte tasmin ghṛtaprasthaṃ kṣīraṃ ca dviguṇaṃ pacet|| garbhaṃ datvā śaṭhīkṛṣṇā bhūnimbotpalasārivāḥ| trāyantīṃ pauṣkaraṃ mūlaṃ sahapatraphalāṃ phalam|| kuṭajasya jatettaddhi śiraḥpārśvāṃsavedanām| tṛṣṇāṃ chardimatīsārakāsadāhabhramajvarān|| utpalasārivā-kṛṣṇasārivā| yaṣṭībalāguḍūcyalpapañcamūlatulāṃ pacet| śūrpe+apāmaṣṭabhāgasthe tatra pātraṃ pacedghṛtāt|| dhātrīvidārīkṣurasatripātre payaso+armaṇe| sampiṣṭairjīvanīyaiśca pārāśaramidaṃ ghṛtam|| sasainyaṃ rājayakṣmāṇamunmūlayati śīlitam| murvāharidrākhadirakvāthaṃ sarpiḥ śakṛdrasam|| gogajājāvihayajaṃ payastulyān daśa dravān| svāduskandhaṃ trikaṭukaṃ kalkitaṃ devadāru ca|| pacettacchvāsaśoṣaghnaṃ tadvadvāsāvarīghṛtam| sapañcapaṭu pañcājaṃ kṣayī kṣīrānupaḥ pibet|| dvipañcamūlavaraṇayavabilvapunarnavāḥ| karañjaboṭasthavirakulatthabadarāgnikāḥ|| bhallātakaṃ ca tatkvāthe ṣaḍguṇe sādhayeddhṛtam| garbhaṃ datvā snuhīkṣīraṃ śukākhyācavyasaindhavam|| harītakīṃ ca tacchoṣaśophamedodarāpaham||" iti| tathā (saṅgrahe ci. a. 7)-"yavāgvā vā pibenmātrāṃ lihyādvā madhunā+anvitām| siddhānāṃ sarpiṣāmeṣāmadyādannena vā saha||" iti| sarveṣāṃ sarpiṣāṃ prayogāntarametat| vaṅgasene tu (rāja.ślo. 95)-"guḍūcīsārivāhvasvāpañcamūlībalāvṛṣam| samūlapatraśākhaṃ tu pṛthagdaśapalāṃśikam|| jaladroṇe vipaktavyaṃ yāvatpādāvaśeṣitam| pippalī candanaṃ rodhraṃ hīberośīraparpaṭam|| pāṭhābhūnimbayaṣṭyāhvatrāyantīnīlamutpalam| mustakendrayavāḥ śuṇṭhī kaṭukaṃ sadurālabham|| tvakpatraṃ vṛṣamūlaṃ ca kalkairardhapalairbhiṣak| ajākṣīreṇa tattulyaṃ ghṛtaprasthaṃ vipācayet|| hanti yakṣmāṇamatyugraṃ raktapittaṃ tridoṣajam| śvāsakāsakṣatakṣīṇadāhaśoṣarujāpaham|| vāsāmṛtāriṣṭanidigdhikānāṃ rase+aśvagandhebhabalārjunānām| siddhaṃ sapañcoṣaṇapuṣkarāṇāṃ kalkairghṛtaṃ chāgapayaśca śoṣe||" iti| yogaratne-"madhukasya śataṃ dadyāt kāśmaryāṇāṃ tathā+a+aḍhakam| parūṣakāṇāṃ drākṣāyāḥ kharjūraudanapākyayoḥ|| madhūkapuṣpasya tathā mujātakāḍhakam(?)| dvidroṇe+apāṃ vipaktavyaṃ caturbhāgāvaśeṣitam|| tasminkaṣāye pūte ca punaragnāvadhiśrayet| ārdrāmalakakāśmaryavidārīkṣurasāḍhakam|| tailāḍhakaṃ tu saṃyojya pacetkṣīre caturguṇe| tasmiṃstathā pacyamāne kalkāṃścemān samāvapet|| pippalīṃ śṛṅgaberaṃ ca kadalīṃ [ ca sa ] śarkarām| balāvālakadambaṃ ca sūkṣmailāṃ padmabījakam|| śṛṅgāṭakaṃ kaseruṃ ca jīvanīyāni yāni ca| dvipalīnaṃ pṛthagdatvā vipacenmṛdunā+agninā|| tatsiddhaṃ srāvayitvā tu śītaṃ kṣaudreṇa saṃsṛjet| nasyamabhyañjanaṃ pānaṃ praśastaṃ bastikarmaṇi| vātavyādhiṣu sarveṣu kṣatakṣīṇe śirograhe| vātaścale(?)pramehe ca gulme cārśe bhagandare|| vātabhagnāṅgahīnānāṃ kāse śvāse ca hṛdgrahe| jvarātisāreṣvarucau karṇanāde svarakṣaye|| sukumāramidaṃ tailaṃ bālavṛddhasukhāvaham| etaddhi vṛṣyaṃ balyaṃ [ ca ] raktamāṃsavivardhanam|| svarvarṇakaraṃ caiva śoṣiṇāmamṛtopamam| niḥpākasvasya śailasya(?)samyaksiddhasya yojayet|| udasvidiva dadhyarthaṃ so+api kṛtyakaro bhavet| ekādaśa ca ṣaṭ caiva śoṣiṇāṃ ya upadravāḥ|| sukumāraṃ praśamayenmedhyo(gho)+agniri(mi)va vṛṣṭimān||" iti| odanapākyā-balā|

Aṣṭāṅgahṛdayasaṃhitā

elājamodātriphalāsaurāṣṭrīvyoṣacitrakān||28||

sārānariṣṭagāyatrīśālabījakasambhavān||28||

bhallātakaṃ viḍaṅgaṃ ca pṛthagaṣṭapalonmitam||29||

salile ṣoḍaśaguṇe ṣoḍaśāṃśasthitaṃ pacet||29||

punastena ghṛtaprasthaṃ siddhe cāsminpalāni ṣaṭ||30||

tavakṣīryāḥ kṣipotrniṃśatsitāyā dviguṇaṃ madhu||30||

ghṛtātrnijātātrnipalaṃ tato līḍhaṃ khajāhatam||31||

payonupānaṃ tatprāhṇe rasāyanamayantraṇam||31||

medhyaṃ cakṣuṣyamāyuṣyaṃ dīpanaṃ hanti cācirāt||32||

mehagulmakṣayavyādhipāṇḍurogabhagandarān||32||

Sarvāṅgasundarā

elādi pratyekamaṣṭapalapramāṇaṃ ṣoḍaśaguṇe jale ṣoḍaśāṃ śasthitaṃ-ṣoḍaśāṃśāvaśeṣitaṃ yathāsyāttathā, pacet| tena-kvāthena, punarghrutaprasthaṃ pacet| siddhe cāsmin ghṛte tugākṣīryāḥ palāni ṣaṭ, sitāyāstriṃśatpalāni, mākṣikaṃ ghṛtāddviguṇaṃ-prasthau dvāvityarthaḥ, trijātakāt palatrayaṃ tadetasmin kṣipet| khajāhataṃ samīkaraṇāya darvyā+a+aloḍitaṃ, pūrvāhṇe līḍhaṃ payonupānaṃ rasāyanamayantraṇaṃ medhyādiguṇaṃ ca syāt| āśveva gulmādīn hanti|

Āyurvedarasāyana

atha sarpirguḍāḥ| tatrailādisarpirguḍamāha-elājamodeti|

Aṣṭāṅgahṛdayasaṃhitā

ye ca sarpirguḍāḥ proktāḥ kṣate yojyāḥ kṣaye+api te||33||

Sarvāṅgasundarā

ye ca kṣate sarpirguḍā gaditāste ca kṣaye+api yojyāḥ|

Āyurvedarasāyana

kṣatakāsoktān sarpirguḍānatidiśati---- ye ceti| vaṅgasene (rāja. ślo. 121)-"chāgamāṃsatulāṃ gṛhya sādhayennalvaṇe+ambhasi| pādaśeṣeṇa tenaiva sarpiḥprasthaṃ vipācayet|| ṛddhirvṛddhiśca mede dve tathāṛṣabhajīvite(vake)| kākolīkṣīrakākolī kalkaiḥ pṛthakpalonmitaiḥ|| samyaksiddhe cāvatārya śīte tasmin pradāpayet| śarkarāyāḥ palānyaṣṭau madhunaḥ kuḍavaṃ kṣipet|| palaṃ palaṃ lihetprātaryakṣmāṇaṃ hanti dustaram| kṣatakṣayaṃ ca kāsaṃ ca pārśvaśūlamarocakam|| svarakṣayamurorogaṃ śvāsaṃ hanyātsudustaram| balamāṃsakaraṃ vṛṣyamagnisandīpanaṃ param|| (ślo. 135)-vāsakasya rasaprasthaṃ mānikā sitaśarkarā| pippalī dvipalaṃ tadvadājyaṃ mṛdvagninā pacet|| lehībhūte tataḥ paścācchīte kṣaudrapalāṣṭakam| datvā+avacārayedvaidyo mātrayā lehamuttamam|| nihanti rājayakṣmāṇaṃ kāsaṃ śvāsaṃ ca dāruṇam| pārśvaśūlaṃ ca hṛcchūlaṃ raktapittaṃ jvaraṃ tathā|| tvakkṣīrīsrāviṇīdrākṣāmūrvarṣabhakajīvakaiḥ| vīradvikṣīrakākolībṛhatīkapikacchubhiḥ|| kharjūravṛṣamedābhiḥ kṣīrapiṣṭaiḥ palonmitaiḥ| dhātrīvidārīkṣurasaprasthaiḥ prasthaṃ ghṛtātpacet| śarkarārdhatulāṃ śīte kṣaudrārdhaprasthameva ca|| datvā sarpirguḍān kuryāt kāsahikkājvarāpahān| yakṣmāṇaṃ tamakaṃ śvāsaṃ raktapittaṃ halīmakam|| śukranidrākṣayaṃ tṛṣṇāṃ hanyuḥ kārśyaṃ sakāmalam| tathaiva cyavanaprāśaḥ pittodreke praśasyate||" iti|

Aṣṭāṅgahṛdayasaṃhitā

tvagelāpippalīkṣīrīśarkarā dviguṇāḥ kramāt||33||

cūrṇitā bhakṣitāḥ kṣaudrasarpiṣā vā+avalehitāḥ||34||

svaryāḥ kāsakṣayaśvāsapārśvarukkaphanāśanāḥ||34||

Sarvāṅgasundarā

tvagelādayaḥ krameṇa dviguṇāścūrṇitā bhuktā mākṣikasarpirbhyāṃ vā+avalehitāḥ svaryāḥ-svarāya hitāḥ syuḥ, kāsādighnāśca|

Sarvāṅgasundarā

atha cūrṇādīni| tacca(tra) tvagādicūrṇamāha tvageleti| kṣīrī-tugākṣīrī| saṅgrahe (ci.a. 7)- "kharjūrapippalīdrākṣāpathyāśṛṅgīdurālabhāḥ| triphalāpippalīmustaśṛṅgāṭīguḍaśarkarāḥ|| vīrā śaṭhī puṣkarākhyā surasā śarkarā guḍaḥ| nāgaraṃ citrako lājāḥ pippalyāmalakaṃ guḍaḥ|| viḍaṅgasāraścavikā tryūṣaṇaṃ ca vicūrṇitam| ardhaślokaiḥ smṛtā lehāḥ pañcaite kṣaudrasarpiṣā|| svaryāḥ kāsakṣayaśvāsapārśvarukkaphanāśanāḥ|| tilamāṣāśvagandhā vā mākṣikājaṛtadrutāḥ| pūrvokteṣveva [rogeṣu vātaprāyeṣu ] pūjitāḥ||" iti| vaṅgasene (rāja. ślo. 36)- "dhānyākapippalīviśvadaśamūlījalaṃ pibet| pārśvaśūlajvaraśvāsapīnasādinivṛttaye|| aśvagandhāmṛtābhīrudaśamūlībalāvṛṣāḥ| puṣkarātiviṣe ghnanti kṣayaṃ kṣīrarasāśinaḥ|| kapimāṃsaṃ samādāya ślakṣṇacūrṇaṃ tu kārayet| tatpibet kṣīrasaṃyuktaṃ kṣayarogaharaṃ param|| hariṇaḥ chāgamāṃsaṃ tu [ ślakṣṇacūrṇīkṛtaṃ śubham| ajākṣīreṇa pātavyaṃ kṣayavyādhivināśanam|| daśamūlavacārāsnā ]puṣkarasuradārunāgaraiḥ kvathitam|| peyaṃ pārśvaśirorukkāsaśvāsādiśāntaye salilam| kakubhatvaṅnāgabalāvānaribījāni cūrṇitaṃ payasi| pakvaṃ madhughṛtayuktaṃ sasitaṃ yakṣmādikāsaharam|| dvipañcamūlamagadhādhānyanāgarajaṃ jalam| cāturjātakasaṃyuktaṃ pibennityaṃ kṣayāturaḥ| kāsajvarādiśamanaṃ balapuṣṭivivardhanam|| samūlapuṣpatvakpallavāyā rasaḥ prayojyo madayantikāyāḥ| māsopayogena samastaliṅgaṃ yakṣmāṇamugraṃ jayati prasahya|| chāgaṃ māṃsaṃ payaśchāgaṃ chāgaṃ sarpiḥ sanāgaram| chāgopasevā śayanaṃ chāgamadhye tu yakṣmanut|| kūṣmāṇḍakaphalotthena rasena paripeṣitam| lākṣākarṣadvayaṃ pītvā jayedugraṃ kṣayaṃ naraḥ|| vyoṣaṃ śatāvarī trīṇi phalāni dve bale tathā| sarvāmayaharo yogaḥ so+ayaṃ loharajonvitaḥ|| etadvakṣaḥkṣataṃ hanti kaṇṭhajāṃ vividhāṃ rujam| rājayakṣmāṇamatyugraṃ sorustambhamathārditam|| (ślo. 85)-śṛṅgyarjunāśvagandhānāgabalāpuṣkarābhayācchinnaruhāḥ| tālīsādisametā lehyā madhusarpiṣā ca yakṣmaharāḥ||" iti| yogaratne-"kṛṣṇādrākṣāsitālehaḥ kṣayahā kṣaudratailavān| madhusarpiryuto vā+aśvagandhākṛṣṇāsitodbhavaḥ|| śatāvarī vidāryaśvagandhā pathyā punarnavā| balātrayaṃ [śva]daṃṣṭrā+a+ajyamadhulehaḥ kṣayāpahaḥ|| śilājitumadhuvyoṣatāpyaloharajāṃsi yaḥ| kṣīrabhuk leḍhitasyāśu kṣayaḥ kṣayamavāpnuyāt|| madhutāpyaviḍaṅgāśmajatulohaghṛtābhayāḥ| ghnanti yakṣmāṇamatyugraṃ sevyamānā hitāśinā|| śarkarāmadhusaṃyuktaṃ navanītaṃ lihan kṣayī| kṣīrāśī labhate puṣṭimatulye vā+a+ajyamākṣike|| bāhyālakaraso(sāt) siddhaṃ sarpiḥ pītaṃ kṣayaṃ haret| ghṛtamākṣikasammiśro bāhyālakaraso yathā|| jātasāraṃ tu gaṇḍīraṃ sapuṣpaṃ pariśoṣayet| ṣaḍaṃśaścheditaṃ kṛtvā tasya pañcāḍhakaṃ pacet|| trīṃścaiva triphalāprasthān daśamūlītulāṃ tathā| dadyātkuṭajavalkasya palānāṃ pañcaviṃśatim|| bhallātakānīḍa(ndra)yavā viḍaṅgaṃ ghanameva ca| ardhaprastha samān bhāgānekaikasya samāpayet|| pāṭhā madhurasā.....ṣaḍgranthā citrakastathā| eṣāṃ daśapalān bhāgān mṛdvīkāyāstathā+a+aḍhakam|| toyadroṇeṣu daśasu paceddvidroṇaśeṣitam| tasminkaṣāye pūte tu dve guḍasya tule pacet|| yogena sādhitaṃ caiva śubhe bhāṇḍe nidhāpayet| dvau prasthau pippalīnāṃ tu dvau cāyorajasastathā|| ardhaprastho viḍaṅgānāṃ kuḍavo maricasya ca| etāni sūkṣmacūrṇāni pratīvāpārthamāharet|| cūrṇamindrayavānāṃ ca madhunā saha yojayet| bhāṇḍapralepaḥ kartavyaḥ samāsicya nidhāpayet|| eṣa māsasthito lehyo yathāvyādhibalābalam| gaṇḍīrāriṣṭa ityeṣa vyāsataḥ parikīrtitaḥ|| eṣa śoṣān pramehāṃśca gulmāṃśca jaṭharāṇi ca| krimikoṣṭhāni vardhmāni plīhārśāṃsi bhagandaram|| śvayathuṃ pāṇḍurogāṃśca grahaṇīdoṣameva ca| granthīn sagalagaṇḍāṃśca gaṇḍamālāṃ tathaiva ca|| viṣamajvarakāsāṃśca vidradhiṃ vātaśoṇitam| ariṣṭaḥ śamayatyeṣa yudhi śakra ivāsuram|| samūlāṃ pippalīṃ śṛṅgīṃ bṛhatīmaśmabhedakam| paṭolaṃ devakāṣṭhaṃ ca śvadaṃṣṭrāmabhayāśatam|| ekaikaṃ ṣoḍaśapalaṃ kolānāmāḍhakaṃ mitam| dantīcitrakamūlānāṃ pañcaviṃśatpalaṃ pṛthak|| caturguṇe jaladroṇe pacedardhāvaśeṣitam| śītaṃ samāvapedbhāṇḍe pralipte madhusarpiṣā|| khaṇḍasya dve śate śuddhe tadvallehasya cāvapet| patraṃ kṛtvā tilotsedhaṃ sūkṣmacūrṇīkṛtāni ca|| priyaṅguṃ pippalīṃ rodhraṃ mṛdvīkāmelavālukam| kramukaṃ śatapuṣpaṃ ca nimbaṃ tejovatīmapi|| pālikaṃ devadāruṃ ca khadirācca catuṣpalam| kṣaudraprasthadvayaṃ cāpi samāsicya ghaṭe śubhe|| saumye puṣye tathā haste rohiṇyāmuttarāsu ca| daśarātrasthito pe(de)yo+ariṣṭa ātreyapūjitaḥ|| aśvibhyāṃ kathitaṃ pūrvaṃ rasāyanamidaṃ śubham| yathāgnibalamātrāṃ tu pibedasya hitāśinaḥ|| dhanyaṃ puṣṭikaraṃ medhyaṃ valīpalitanāśanam| kṣayakāsajvaraplīhakuṣṭhagulmāgnimārdave|| śvitre+aśmaryākva(ma)thodarde vidradhyāmatha(nna)vidviṣu| gaṇḍarogodaratathā(?)retodoṣe ca śasyate|| nāḍīpīḍakayordoṣe bhūtāpasmārasaṅkare| rahasyametadvaidyānāmupadiṣṭaṃ cikitsitam|| madyaṃ kravyādamāṃsaṃ ca śoṣiṇāmamṛtopamam|| phalatrikakvāthaviśuddhamādau śuddhaṃ guḍūcyā daśamūlaśuddham| sthirādikākoliyugādisiddhaṃ śilājatu syātkṣayiṣu praśastam|| sthirādiḥ-vidāryādiḥ| kākolī yugādiḥ-padmakādiḥ| rasonayogaṃ vidhivatkṣayārtaḥ kṣīreṇa vā nāgabalāprayogam| bhaveta vā māgadhikāvidhānaṃ tathaiva yogaṃ jatuno+aśmajasya||" iti|

Aṣṭāṅgahṛdayasaṃhitā

atha svarasādacikitsitam||35||

viśeṣātsvarasāde+asya nasyadhūmādi yojayet||35||

Sarvāṅgasundarā

asya-kṣayiṇaḥ, svarasāde viśeṣeṇa nasyadhūmādi yojyam|

Aṣṭāṅgahṛdayasaṃhitā

tatrāpi vātaje koṣṇaṃ pibedauttarabhaktikam||35||

kāsamardakavārtākīmārkavasvarasairghrutam||36||

sādhitaṃ kāsajitsvaryaṃ siddhamārtagalena vā||36||

Sarvāṅgasundarā

[tatra]-teṣu ca svarasādeṣu madhye, vātaje svarasāde kāsamardādisvarasaiḥ sādhitamauttarabhaktikaṃ-bhaktādūrdhvaṃ, ghṛtaṃ pibet| mārkavo-bhṛṅgarājaḥ| tacca sarpiḥ kāsajit svaryaṃ ca syāt| uttarabhaktāditi "mayūravyaṃsakāditvāt" samāsaḥ, tataśca "adhyātmāditvāt" ṭhañ| athavā, ārtagalena-nīlapuṣpasahacareṇa, siddhaṃ ghṛtamevaṃ pibet|

Aṣṭāṅgahṛdayasaṃhitā

badarīpatrakalkaṃ vā ghṛtabhṛṣṭaṃ sasaindhavam||37||

Sarvāṅgasundarā

athavā badaryāḥ patrakalkaṃ ghṛtabhṛṣṭaṃ sasaindhavaṃ yojayet|

Aṣṭāṅgahṛdayasaṃhitā

madhukadrākṣāpippalīkṛminutphalaiḥ||37||

haṃsapādyāśca mūlena pakvaṃ nasto niṣecayet||38||

Sarvāṅgasundarā

athavā tailaṃ madhukādibhiḥ pakvaṃ nasto+avasecayet| kṛmighnaṃ(nut)-viḍaṅgam| phalaṃ-madanaphalam| haṃsapādī-kīṭamārikā| nasta iti "nasnāsikāyā yattaskṣudreṣu" ityanena tasi nasādeśaḥ|

Aṣṭāṅgahṛdayasaṃhitā

sukhodakānupānaṃ ca sasarpiṣkaṃ guḍaudanam||38||

aśrnīyātpāyasaṃ caivaṃ snigdhaṃ svedaṃ niyojayet||39||

Sarvāṅgasundarā

tathā guḍaudanaṃ sarpiṣā saha sukhodakānupānamaśnīyāt| pāyasaṃ caivaṃ sasarpiṣkaṃ sukhodakānupānamadyāt| svedaṃ ca snigdhaṃ yojayet|

Aṣṭāṅgahṛdayasaṃhitā

pittodbhave pibetsarpiḥ śṛtaśītapayonupaḥ||39||

kṣīrivṛkṣāṅkurakvāthakalkasiddhaṃ samākṣikam||40||

aśnīyācca sasarpiṣkaṃ yaṣṭīmadhukapāyasam||40||

Sarvāṅgasundarā

pittodbhave sarpiḥ samākṣikaṃ kṣīrivṛkṣāṅkurādikvāthakalkasiddhaṃ śṛtaśītakṣīrānupaḥ pibet| madhuyaṣṭikānvitaṃ pāyasaṃ sasarpiṣkaṃ bhuñjīta|

Aṣṭāṅgahṛdayasaṃhitā

balāvidārigandhābhyāṃ vidāryā madhukena ca||41||

siddhaṃ salavaṇaṃ sarpirnasyaṃ svaryamanuttamam||41||

Sarvāṅgasundarā

balādibhiḥ siddhaṃ sarpiḥ sasaindhavaṃ paraṃ svaryaṃ syānnasyam| vidārigandhā-śāliparṇī|

Aṣṭāṅgahṛdayasaṃhitā

prapauṇḍarīkaṃ madhukaṃ pippalī bṛhatī balā||42||

sādhitaṃ kṣīrasarpiśca tatsvaryaṃ nāvanaṃ param||42||

Sarvāṅgasundarā

pittaje svarasāde prapauṇḍarīkādisādhitaṃ kṣīrodbhavaṃ sarpiḥ śreṣṭhaṃ nasyam|

Aṣṭāṅgahṛdayasaṃhitā

lihyānmadhurakāṇāṃ ca cūrṇaṃ madhughṛtāplutam||43||

Sarvāṅgasundarā

madhurakāṇāṃ ca-madhurarasadravyāṇāṃ, cūrṇaṃ madhughṛtānvitaṃ lihyāt|

Aṣṭāṅgahṛdayasaṃhitā

pibetkaṭūni mūtreṇa kaphaje rūkṣabhojanaḥ||43||

kaṭūphalāmalakavyoṣaṃ lihyāttailamadhuplutam||44||

vyoṣakṣārāgnicavikābhārgīpathyāmadhūni vā||44||

Sarvāṅgasundarā

kaphodbhave kaṭūni-kaṭukarasāni dravyāṇi, mūtreṇa pibet| rūkṣabhojanaśca syāt| tathā, kaṭūphalādikaṃ tailamadhuplutaṃ lihyāt| vyoṣādīni vā evaṃ lihyāt|

Aṣṭāṅgahṛdayasaṃhitā

yavairyavāgūṃ yamake kaṇādhātrīkṛtāṃ pibet||2||

bhuktvā+adyātpippalīṃ śuṇṭhīṃ tīkṣṇaṃ vā vamanaṃ bhajet||2||

Sarvāṅgasundarā

yavairupādānairyamake-snehadvaye, kaṇādhātrīkṛtāṃ-etatkvāthe siddhāṃ, yavāgūṃ pibet| tathā, bhuktvā pippalīṃ śuṇṭhīṃ vā+adyāt| athavā, tīkṣṇaṃ vamanaṃ bhajet|

Aṣṭāṅgahṛdayasaṃhitā

śarkarākṣaudramiśrāṇi śṛtāni madhuraiḥ saha||46||

pibetpayāṃsi yasyoccairvadato+abhihataḥ svaraḥ||46||

iti svarasādacikitsitam||47||

Sarvāṅgasundarā

yasyoccairbhāṣamāṇasya svaro+abhihataḥ sa madhuraiḥ-jīvanīyaiḥ saha, śṛtāni śarkarāmākṣikamiśrāṇi payāṃsi pibet|

Aṣṭāṅgahṛdayasaṃhitā

athārocakacikitsitam||47||

vicitramannamarucau hitairupahitaṃ hitam||47||

bahirantarmṛjā cittanirvāṇaṃ hṛdyamauṣadham||47||

dvau kālau dantapavanaṃ bhakṣayenmukhadhāvanaiḥ||48||

kaṣāyaiḥ kṣālayedāsyaṃ dhūmaṃ prāyogikaṃ pibet||48||

tālīsacūrṇavaṭakāḥ sakarpūrasitopalāḥ||49||

śaśāṅkakiraṇākhyāśca bhakṣyā rucikarāḥ param||49||

Āyurvedarasāyana

athārocakacikitsitam| tatra sāmānyamāha-vicitramannamiti| antarmṛjā-vamanādi| nirvāṇaṃ-nivṛttiḥ| dvau kālau-prātarbhuktvā sāyaṃ ca| mukhadhāvanaiḥ-tiktakaṭvamlakṛtaiḥ| prāyogikaṃ-śamanam| tālīsacūrṇaṃ-tālīsapatracūrṇaḥ, tasya vaṭakāḥ sitopalayā kāryāḥ| te ca karpūreṇa surabhīkṛtāḥ| śaśāṅkakiraṇāḥ-karpūranālikāḥ|

Sarvāṅgasundarā

arocake vicitraṃ-nānāvidhamannaṃ, hitaṃ-pathyam| kimbhūtam ? hitaiḥ-pathyaiḥ, upahitaṃ-miśritam| evamarucyākhyo vyādhiviśeṣaḥ sarvavyādhibhyo garīyān| yenāpathyamapi yadannaṃ tasmai tadapi deyaṃ prāṇasandhāraṇārtham, "annameva prāṇināṃ prāṇāḥ" ityāhuḥ| evaṃ ca sarvavyādhiṣvarucireva pūrvaṃ jetavyā, tato jvarādaya ityarthāduktaṃ bhavati| bahirmṛjā-bahiḥśuddhiḥ snānādinā bahiḥ parimārjanam| antarmṛjā-antaḥśuddhiḥ| tathā, cittanirvāṇamarucau hitaṃ hrudyamauṣadhaṃ ca| tathā, dbau kālau-sāyaṃprātarākhyau, dantadhāvanaṃ bhakṣayet| tathā, mukhadhāvanaiḥ kaṣāyairāsyaṃ kṣālayet| prāyogikaṃ-snaihikaṃ, dhūmaṃ pibet| tathā, tālīsacūrṇavaṭakāśca| tathā, sakarpūraśarkarāḥ śaśāṅkakiraṇākhyā bhakṣyāḥ paraṃ-atiśayena, rucikarāḥ|

Aṣṭāṅgahṛdayasaṃhitā

vātādarocake tatra pibeccūrṇaṃ prasannayā||50||

hareṇukṛṣṇākṛmijiddrākṣāsaindhavanāgarāt||50||

elābhārgīyavakṣārahiṅguyuktāddhṛtena vā||51||

śardayedvā vacāmbhobhiḥ------------------------||51||

Sarvāṅgasundarā

vātenārucau satyāṃ hareṇvādibhyaścūrṇaṃ prasannayā pibet| elābhārgyādiyuktaghṛtena vā peyam| vacājalairvā vamet|

Āyurvedarasāyana

vātasyauṣadhamāha---- vātāditi| vamanamāha-chardayedveti| vacāmbhobhiḥ-vacākalkitairuṣṇāmbubhiḥ|--

Aṣṭāṅgahṛdayasaṃhitā

----------------pittācca guḍavāribhiḥ||51||

lihyādvā śarkarāsarpirlavaṇottamamākṣikam||52||

Sarvāṅgasundarā

pittādarucau guḍavāriṇā vamet| śarkarādikaṃ [vā] lihyāt|

Āyurvedarasāyana

pittajasyauṣadhamāha---- pittācceti| guḍavāribhiriti madanaphalayuktaiścchardayet| lehamāha-lihyādveti| lavaṇottamaṃ-saindhavam|

Aṣṭāṅgahṛdayasaṃhitā

kaphādvamennimbajalairdīpyakāragvadhodakam||52||

pānaṃ samadhvariṣṭāśca tīkṣṇāḥ samadhumādhavāḥ||53||

pibeccūrṇaṃ ca pūrvoktaṃ hareṇvādyuṣṇavāriṇā||53||

Sarvāṅgasundarā

kaphādarocake nimbajalairvamet| dīpyakakarṇikārayorudakaṃ pānaṃ samākṣikam| ariṣṭāśca tīkṣṇāḥ samārdvīkamādhavāḥ pānam| hareṇvādicūrṇaṃ ca pūrvoktaṃ (ślo.50)uṣṇāmbunā pibet|

Sarvāṅgasundarā

kaphajasyauṣadhamāha---- kaphādvamediti| nimbajalairiti madanaphalayuktaiḥ| pānamāha-dīpyakāragvadhodakamiti| madhu-mādhvīkam| mādhavo-madhukṛtaṃ madyam| || cūrṇamāha-pibeccūrṇamiti| saṅgrahe (ci.a. 7)-"trikaṭutriphalārātriyavakṣāraṃ madhuplutam| prātarāhārakāle ca yuñjīta mukhadhāvanam|| rātriḥ-haridrā| biḍaṃ sauvarcalaṃ kuṣṭhamajājīmarīcaṃ sitā| dhātryelāpadmakośīrapippalīcandanotpalam|| rodhraṃ tejovatī pathyā yavakṣāraṃ kaṭutrayam| ārdrādāḍimaniryāsaḥ sājājīsitaśarkaraḥ|| satailamākṣikayutāścatvāraḥ kavalagrahāḥ| caturo+arocakān hanyurekadoṣasamastajān|| kāravyajājīmaricadrākṣāvṛkṣāmladāḍimam| sauvarcalaguḍakṣaudraṃ sarvārocakanāśanam||" iti| vaṅgasene(?)-"jambvāmrapallavaṃ rodhraṃ triphalā cayacitrakau| paṭolaṃ naktamālaśca śirīṣaṃ khadirāsanau|| dārvī haridrā mustaṃ ca tejohvā madhukaṃ balā| etāni samabhāgāni kaṣāyamupasādhayet|| kvalagraha ityeṣa kartavyo madhunā yutaḥ| sarveṣāṃ mukharogāṇāmarucīnāṃ ca nāśanaḥ|| ṣāḍavaśca kapitthānāṃ savyoṣamadhuśarkaraḥ| arocakeṣu sarveṣu praśasto dhārito mukhe|| āranālaṃ ca śuktaṃ ca mārdvīkamadirāsavāḥ| dantayorantare dhāryāstathaiva kavalagrahāḥ|| tvaṅmustavelādhānyāni, mustamāmalakaṃ tvacā| tvacodāryāyavānyaśca, pippalī tejavatyapi|| yavānī tittiḍīkaṃ ca, pañcaite mukhadhāvanāḥ| ślokapādeṣu vihitā rocanā mukhaśodhanāḥ|| kārañjaṃ dantakāṣṭhaṃ ca vidheyamarucau sadā| (vaṅgasene arocakādhikāre ślo. 11)-"maricaṃ madhunā lehyaṃ kaphaje+arocake bhṛśam|| amlīkāguḍatoyaṃ ca tvagelāmaricānvitam| abhaktacchandarogeṣu śastaṃ kavaladhāraṇam|| śṛṅgaverarasaṃ caiva madhunā saha yojayet| aruciśvāsakāsaghnaṃ pratiśyākaphavātanut|| bhojanāgre sadā pathyaṃ jihvākaṇṭhaviśodhanam| agnisandīpanaṃ hṛdyaṃ lavaṇārdrakabhakṣaṇam|| kāravyajājīpatrailāvyoṣavṛkṣāmladāḍimam| sakṣaudraśarkaraṃ hṛdyaṃ rucikṛdvahnidīpanam|| biḍacūrṇamadhūpeto raso dāḍimasambhavaḥ| asādhyāmapi saṃhanyādaruciṃ vaktradhāritaḥ|| śigrūphalānyaṣṭādaśa daśa maricaṃ viṃ[śatiśca pippalyaḥ| ārdrakapalaṃ guḍapalaṃ prasthatrayamāranālasya|| biḍalavaṇasahitametat khajāhataṃ surabhigandhāḍhyam| vyañjanasahasraghāti jñeyaṃ kalahaṃsakaṃ nāmnā||" iti|]

Aṣṭāṅgahṛdayasaṃhitā

elātvaṅnāgakusumatīkṣṇakṛṣṇāmahauṣadham||54||

bhāgavṛddhaṃ kramāccūrṇaṃ nihanti samaśarkaram||54||

prasekārucihṛtpārśvakāsaśvāsagalāmayān||55||

Sarvāṅgasundarā

elādikaṃ cūrṇaṃ krameṇa bhāgavṛddhaṃ samaśarkaraṃ prasekādīn hanti|

Āyurvedarasāyana

[ samaśarkaracūrṇamāha-] elātvagiti| kecittvaṅnāgapuṣpayormadhye patrakamadhikaṃ paṭhanti, kecinnāgapuṣpamarīcayormadhye| pāṭhatrayamapi pramāṇam|

Aṣṭāṅgahṛdayasaṃhitā

yavānītittiḍīkāmlavetasauṣadhadāḍimam||55||

kṛtvā kolaṃ ca karṣāśaṃ sitāyāśca catuṣpalam||56||

dhānyasauvarcalājājīvarāṅgaṃ cārdhakārṣikam||56||

pippalīnāṃ śataṃ caikaṃ dve śate maricasya ca||57||

cūrṇametatparaṃ rucyaṃ hṛdyaṃ grāhi, hinasti ca||57||

vibandhakāsahṛtpārśvaplīhārśograhaṇīgadān||58||

Sarvāṅgasundarā

yavānītyādi kolāntāni pratyekaṃ kārṣikāṇi, śarkarāyāḥ palāni catvāri, dhānyakādikamardhakārṣikaṃ, śatamekaṃ pippalīnāṃ, dve śate maricasya ca, cūrṇamidaṃ paraṃ rucyaṃ tathā hṛdayāya hitaṃ grāhi, vibandhādīn hanti|

Āyurvedarasāyana

ṣāḍavamāha---- yavānīti| auṣadhaṃ-śuṇṭhī| kolaṃ-badaram| varāṅgaṃ-tvak| śataṃ-meyasya, na mānasya karṣādeḥ| "saṅkhyā phalānāṃ śataśo+apalā syāt|" iti vacanāt|

Āyurvedarasāyana

tālīsādimāha---- tālīsapatramiti| śubhā-vaṃśarocanā| ardhabhāgike-milite tālīsasame| yogaratne-"tālīsoṣaṇanāgacavyalavaṇaistulyāṃśakairdvistataḥ kṛṣṇā granthikatittiḍīkahutabhuktvagjīrakākhyairyutaiḥ| viśvailābadarāmlavetasaghanairdhānyājamodāyutaisryaṃśairdāḍimapāda eṣa vihitaḥ śreṣṭhaḥ sitārdhāyutaḥ|| kaṇṭhāsyodarahṛdvikāraśamanaḥ kāyāgnisandīpano gulmādhmānaviṣūcikāgudarujāśvāsakrimicchardihā| kāsārucyatisāramūḍhamarutāṃ hṛdrogiṇāṃ kīrtitaścūrṇo+ayaṃ bhiṣajāmatīva dayitaḥ khyāto mahākhāṇḍavaḥ|| lavaṅgakaṅkolamuśīracandanaṃ nataṃ sanīlotpalakṛṣṇajīrakam| elā sakṛṣṇā+agurubhṛṅgakesaraṃ kaṇā saviśvā naladaṃ sahāmbunā|| karpūrajātīphalavaṃśalocanaṃ sitāṣṭabhāgaṃ samasūkṣmacūrṇitam| surocanaṃ tarpaṇamagnidīpanaṃ balapradaṃ vṛṣyatamaṃ tridoṣanut|| urovibandhaṃ tamakaṃ galagrahaṃ sakāsahidhmāruciyakṣmapīnasam| grahaṇyatīsāramathāsṛjaḥ kṣayaṃ pramehagulmāṃśca nihanti satvaram|| karpūracocakaṅkolajātīphaladalāḥ samāḥ| lavaṅganāgamaricakṛṣṇāśuṇṭhyo vivardhitāḥ| cūrṇaṃ sitāsamaṃ hṛdyaṃ rocanaṃ kṣayakāsajit| vaisvaryaśvāsagulmārśaśrcchārdikaṇṭhāmayāpaham|| prayuktaṃ cānnapāne vā bheṣajadveṣiṇāṃ hitam|" iti| vivardhitāḥ-krameṇa bhāgottarāḥ|

Aṣṭāṅgahṛdayasaṃhitā

tālīsapatraṃ maricaṃ nāgaraṃ pippalī śubhā||58||

yathottaraṃ bhāgavṛddhyā tvagele cārdhabhāgike||59||

tadrucyaṃ dīpanaṃ cūrṇaṃ kaṇāṣṭaguṇaśarkaram||59||

kāsaśvāsārucicśardiplīhahṛtpārśvaśūlanut||60||

pāṇḍujvarātisāraghnaṃ mūḍhavātānulomanam||60||

ityarocakacikitsitam||61||

Sarvāṅgasundarā

tālīsapatrādayo yathottaraṃ-uttarottaraṃ, bhāgavṛddhāḥ kāryāḥ| tvak ca elā ca ete+ardhabhāgapramāṇe| etaccūrṇaṃ pippalyaṣṭaguṇaśarkaraṃ dīpanaṃ kāsādijicca, pāṇḍvādighnaṃ mūḍhavātānulomanaṃ ca|

Aṣṭāṅgahṛdayasaṃhitā

arkāmṛtākṣārajale śarvarīmuṣitairyavaiḥ||61||

praseke kalpitānsaktūn bhakṣyāṃścādyādvalī vamet||61||

kaṭutiktaistathā śūlyaṃ bhakṣyejjāṅgalaṃ palam||62||

śuṣkāṃśca bhakṣyān sulaghūṃścaṇakādirasānupaḥ||62||

Sarvāṅgasundarā

arkādijale rātristhitairyavaiḥ saktūn kalpitān bhakṣyāṃśca praseke bhakṣayet| balavān kaṭutiktakairvamet| tathā, śūlyaṃ jāṅgalaṃ māṃsaṃ bhakṣayet| śuṣkāṃśca bhakṣyān bhojayet| bhojyaviśeṣān laghutarān bhakṣayet| caṇakādirasamanu-paścāt, pibet|

Āyurvedarasāyana

athopadravacikitsā| tatra prasekacikitsāmāha-arkāmṛtākṣārajala iti| arkaguḍūcyoḥ kṣārasya kṣāravidhinā gṛhīte jale rātrimuṣitairyavaiḥ saktavo bhakṣyāśca kalpyāḥ| yastu prasekī balavān sa kaṭutiktairvamet| caṇakādīnāṃ rūkṣāṇāṃ raso-yūṣaḥ, anupāne|

Aṣṭāṅgahṛdayasaṃhitā

śleṣmaṇo+atiprasekena vāyuḥ śleṣmāṇamasyati||63||

kaphaprasekaṃ taṃ vidvānsnigdhoṣṇaireva nirjayet||63||

Sarvāṅgasundarā

vāyuḥ śleṣmāṇaṃ kṣipati śleṣmaṇo+atiprasekena hetubhūtena taṃ kaphaprasekaṃ vidvān snigdhoṣṇaireva nirjayet|

Āyurvedarasāyana

cikitsāntaramāha-śleṣmaṇa iti| yasmin kaphasyātiprasekena kṣīṇatve sati kupito vāyuḥ kṣīṇamapi kaphaṃ balādasyati-prerayati, taṃ snigdhoṣṇena cauṣadhena nirjayet-na rūkṣaśītena| vidvān-avasthopacārajño vaidyaḥ|

Aṣṭāṅgahṛdayasaṃhitā

pīnase+api kramamimaṃ vamathau ca prayojayet||64||

Sarvāṅgasundarā

imaṃ-kaphaprasekoktaṃ, kriyākramaṃ pīnase vamathau-śardiṣi ca, prayojayet|

Āyurvedarasāyana

śardipīnasayoḥ prasekacikitsāmāha-pīnase+apīti|

Āyurvedarasāyana

pīnase viśeṣamāha-viśeṣāditi| snigdhān snigdhadravyakṛtān| utkārikāśca piṇḍāśceti dvandvaḥ| piṇḍāḥ-piṇḍākārā bhakṣyāḥ|

Aṣṭāṅgahṛdayasaṃhitā

viśeṣātpīnase+abhyaṅgān snehān svedāṃśca śīlayet||64||

snigdhānutkārikāpiṇḍaiḥ śiraḥpārśvagalādiṣu||65||

lavaṇāmlakaṭūṣṇāṃśca rasān snehopasaṃhitān||65||

Sarvāṅgasundarā

viśeṣeṇa pīnase+abhyaṅgān snehān svedāṃśca snigdhān śīlayet| kaiḥ ? utkārikāpiṇḍaiḥ| keṣu ? śiraḥpārśvagalādiṣu| lavaṇādīṃśca rasān snehopasaṃhitān śīlayet|

Aṣṭāṅgahṛdayasaṃhitā

ā0 ra0-śiraḥśūlādicikitsāmāha----śiroṃsapārśvaśūleṣviti| vātajeṣu viśeṣamāha-audakānūpapiśitairiti| susaṃskṛtāḥ-kaṭupaṭvamlaiḥ|

Aṣṭāṅgahṛdayasaṃhitā

śiroṃsapārśvaśūleṣu yathādoṣavidhiṃ caret||66||

audakānūpapiśitairupanāhāḥ susaṃskṛtāḥ||66||

tatreṣṭāḥ sacatuḥsnehāḥ----------------------||67||

Sarvāṅgasundarā

śiroṃsapārśvaśūleṣu doṣānusāreṇopakramaḥ kāryaḥ| teṣvaudakānūpamāṃsaiśctuḥsnehayutāḥ susaṃskṛtā upanāhā iṣṭāḥ|

Aṣṭāṅgahṛdayasaṃhitā

----------------------------doṣasaṃsarga iṣyate||67||

pralepo natayaṣṭyāhvaśatāhvākuṣṭhacandanaiḥ||67||

balārāsnātilaistadvatsasarpirmadhukotpalaiḥ||68||

punarnavākṛṣṇagandhābalāvīrāvidāribhiḥ||68||

Sarvāṅgasundarā

doṣasaṃsarge ca-dvandve, tagarādibhiḥ pralepa iṣyate| tathaiva balādibhiḥ ghṛtamadhukotpalayutaiḥ, [tathā] punarnavādibhiḥ|

Āyurvedarasāyana

saṃsargajeṣu viśeṣamāha---- doṣasaṃsarga iti| tribhirardhaistrayo lepāḥ| saṅgrahe tu dvāvadhikau (ci. a. 7)-"palaṅkaṣā devadāru candanaṃ madhukaṃ ghṛtam| abhīruyaṣṭīmadhukaṃ payasyā kaṭtṛṇaṃ ghṛtam||" iti|

Aṣṭāṅgahṛdayasaṃhitā

nāvanaṃ dhūmapānāni snehāścauttarabhaktikāḥ||69||

tailānyabhyaṅgayogīni bastikarma tathā param||69||

Sarvāṅgasundarā

nasyaṃ tathā dhūmapānānīṣyante| tathā, auttarabhaktikāśca snehāḥ| tailānyabhyaṅgayogīni-abhyaṅgayogapraśastāni| tathā bastikarma-"prāksnehaḥ" (hṛ.sū.a.19/63) ityādikam, paraṃ-ceṣṭam|

Āyurvedarasāyana

nasyādīnyāha---- nāvanamiti| uttarabhaktikāḥ-bhojanottaraṃ prayuktāḥ| paraṃ-śreṣṭham|

Aṣṭāṅgahṛdayasaṃhitā

śṛṅgādyairvā yathādoṣaṃ duṣṭameṣāṃ haredasṛk||70||

pradehaḥ saghṛtaiḥ śreṣṭhaḥ padmakośīracandanaiḥ||70||

dūrvāmadhukamañjiṣṭhākesarairvā ghṛtāplutaiḥ||71||

vaṭādisiddhatailena śatadhautena sarpiṣā||71||

abhyaṅgaḥ payasā sekaḥ śastaśca madhukāmbunā||72||

Sarvāṅgasundarā

śṛṅgādyaiḥ-śṛṅgajalaukolābubhiḥ, yathādoṣaṃ-vātapittakaphaduṣṭaṃ, raktameṣāṃ-yakṣmiṇāṃ, haret| pralepaḥ padmakādibhiḥ saghrutaiḥ śreṣṭhaḥ, dūrvādibhirvā ghṛtāplutaiḥ| vaṭādinā-nyagrodhādinā, siddhena tailenābhyaṅgaḥ śastaḥ| śatadhautena vā ghṛtena tathā kṣīreṇa sekaḥ śastaḥ| madhuyaṣṭikājalena vā|

Āyurvedarasāyana

raktaduṣṭau viśeṣamāha----śṛṅgādyairveti| "vātādidhāma vā śṛṅgajalaukolābubhiḥ kramāt|" (hṛ. sū. a. 26|55)ityuktatvāt| eṣāṃ-śiroṃsapārśvaśūlinām| kesaraṃ-padmasya vaṭādiḥ-nyagrodhādigaṇaḥ|-

Aṣṭāṅgahṛdayasaṃhitā

prāyeṇopahatāgnitvātsapicśamatisāryate||72||

tasyātisāragrahaṇīvihitaṃ hitamauṣadham||73||

Āyurvedarasāyana

atisāracikitsāmāha---- prāyeṇeti| saṅgrahe tu (ci. a. 7)-"sanāgarānindrayavān pāyayettaṇḍulāmbunā| jīrṇeṣu teṣu peyāṃ ca cāṅgerītakradāḍimaiḥ|| pāṭhā bilvayavānīnāṃ cūrṇaṃ takreṇa vā pibet| surayā vā plutāṃ pāthāṃ sanāgaradurālabhām|| jambvāmrabilvamadhyaṃ vā sakapitthaṃ sanāgaram| peyāmaṇḍena yogaiśca pāṭhādyaiḥ kārayettribhiḥ|| sasūpyadhānyān sasnehān sāmlān salavaṇān khalān| vetasārjunajambūnāṃ mṛṇālīkṛṣṇagandhayoḥ|| śrīparṇyā mātuluṅgasya dhātakyā dāḍimasya ca| cāṅgeryā madayantyāśca yūthi kāyāśca pallavaiḥ|| kālaviddugdhikāyāśca cukrikāyāśca yojayet| khalān dadhisaropetān sasarpiṣkān sadāḍimān|| rocanān dīpanān hṛdyānatīsāraharān parān|" iti| peyāyā maṇḍena bhaktasya[|n]te jambvādicūrṇaṃ pibet| mṛṇālī-padminī| kṛṣṇagandhā-śigruḥ| madayantyāḥ-mallikāyāḥ| cukrikā-vi.... dā| tathā (saṅgrahe ci. a. 7)-"jvarādiṣvapi kurvīta vikāreṣu yathāmayam| bahvāmayasamūho hi yakṣmā+ataḥ so+atiduḥsahaḥ||" iti|

Sarvāṅgasundarā

bāhulyenopahatāgnitvātkāraṇāt picśayā sahātisāryate yakṣmī| tasyātisāre grahaṇyāṃ ca yaduktamauṣadhaṃ taddhitam|

Aṣṭāṅgahṛdayasaṃhitā

purīṣaṃ yatnato rakṣecśuṣyato rājayakṣmiṇaḥ||73||

sarvadhātukṣayārtasya balaṃ tasya hi viḍbalam||74||

Sarvāṅgasundarā

tathā, rājayakṣmiṇaḥ śuṣyataḥ sataḥ purīṣaṃ yatnena rakṣet| kimityāha-yasmāttasya-śoṣiṇaḥ, sarvadhātukṣayārtasya sato viḍbalameva balaṃ-na dhātvādijaṃ balam|

Aṣṭāṅgahṛdayasaṃhitā

māṃsamevāśnato yuktyā mārdvīkaṃ pibato+anu ca||74||

avidhāritavegasya yakṣmā na labhate+antaram||75||

surāṃ samaṇḍāṃ mārdvīkamariṣṭānsīdhumādhavān||75||

yathārhamanupānārthaṃ pibenmāṃsāni bhakṣayan||76||

srotovibandhamokṣārtha balaujaḥpuṣṭaye ca tat||76||

Sarvāṅgasundarā

māṃsameva yuktyā-deśakālasātmyādilakṣaṇayā, bhakṣayato mārdvīkaṃ ca paścāt pibato vegamadhārayato yakṣmā antaraṃ-avakāśaṃ, na labhate| tathā, surādīnanupānārthaṃ pibet| māṃsāni bhakṣayet| tat-surādyanupānaṃ māṃsabhakṣaṇaṃ ca, srotovibandhabhokṣārthaṃ balāyaujasaśca puṣṭaye|

Āyurvedarasāyana

māṃsamadyaprayogamāha---- māṃsameveti|

Aṣṭāṅgahṛdayasaṃhitā

snehakṣīrāmbukoṣṭheṣu svabhyaktamavagāhayet||77||

uttīrṇaṃ miśrakaiḥ snehairbhūyo+abhyaktaṃ sukhaiḥ karaiḥ||77||

mṛdgīyātsukhamāsīnaṃ sukhaṃ codvartayetparam||78||

Sarvāṅgasundarā

snehādikoṣṭheṣu svabhyaktaṃ santamavagāhayet-nimagnaṃ sthāpayet| tataḥ koṣṭhāduttīrṇaṃ bhūyaḥ punarmiśrakaiḥ snehaiḥ-gulmoktaiḥ (hṛ.ci.a.14/89), abhyaktaṃ sukhaiḥ-sukhāvahairna duṣkaraiḥ, karaiḥ sukhena tiṣṭhantaṃ mṛdgīyāt| paraṃ-atiśayena, sukhaṃ yathā bhavati tathodvartayet|

Āyurvedarasāyana

avagāhādīnyāha----snehakṣīrāmbukoṣṭheṣviti| avagāhābhyaṅgamardanodvartatāni krameṇa kuryāt| miśrako-yamakādiḥ|-

Aṣṭāṅgahṛdayasaṃhitā

jīvantīṃ śatavīryāṃ ca vikasāṃ sapunarnavām||78||

aśvagandhāmapāmārgaṃ tarkārīṃ madhukaṃ balām||79||

vidārīṃ sarṣapān kuṣṭhaṃ taṇḍulānatasīphalam||79||

māṣāṃstilāṃśca kiṇvaṃ ca sarvamekatra cūrṇayet||80||

yavacūrṇaṃ triguṇitaṃ dadhnā yuktaṃ samākṣikam||80||

etadudvartanaṃ kāryaṃ puṣṭivarṇabalapradam||81||

Sarvāṅgasundarā

jīvantyādikaṃ kiṇvaparyantaṃ sarvamekatra cūrṇayet| vikasā-mañjiṣṭhā| yavacūrṇaṃ sarvebhyastriguṇaṃ dadhnā yuktaṃ samākṣikametadudvartanaṃ kāryaṃ puṣṭyādipradam|

Āyurvedarasāyana

udvartanayogamāha---- jīvantīmiti| śatavīryāṃ-śatāvarīm| vikasāṃ-mañjiṣṭhām| taṇḍulān-śālīnām| utsādanaṃ-udvartanam|

Aṣṭāṅgahṛdayasaṃhitā

gaurasarṣapakalkena snānīyauṣadhibhiśca saḥ||81||

snāyādṛtusukhaistoyairjīvanīyopasādhitaiḥ||82||

Sarvāṅgasundarā

gaurasarṣapāṇaṃ kalkena snānīyaiḥ-snānārhairgandhadravyaviśeṣaiḥ, auṣadhibhiśca-sahadevyādibhiḥ, ṛtau-hemantādike, sukhāvahaiḥ-uṣṇādibhiḥ, toyairjīvanīyadravyaśṛtaiḥ snāyāt|

Āyurvedarasāyana

snānamāha---- gaurasarṣapakalkeneti| snānaiḥ-grahasnānoktaiḥ dravyairmantraiścāṣaudhibhiḥ saṃjñābhiḥ|

Aṣṭāṅgahṛdayasaṃhitā

gandhamālyādikāṃ bhūṣāmalakṣmīnāśanīṃ bhajet||82||

Sarvāṅgasundarā

tathā, gandhaiḥ-candanakuṅkumādibhiḥ, mālyaiḥ-kusumaiḥ, ādiśabdenālaṅkārādigrahaṇaṃ, tairbhūṣāmalakṣmīghnīṃ seveta|

Āyurvedarasāyana

anulepanādīnyāha---- gandhamālyādikāmiti|

Aṣṭāṅgahṛdayasaṃhitā

suhṛdāṃ darśanaṃ gītavāditrotsavasaṃśrutiḥ||83||

bastayaḥ kṣīrasarpīṣi madyamāṃsasuśīlatā||83||

daivavyapāśrayaṃ tattadatharvoktaṃ ca pūjitam||5||

83 1/2||5||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne rājayakṣmādicikitsitaṃ nāma pañcamo+adhyāyaḥ||5||

Sarvāṅgasundarā

tathā, suhṛdāṃ-bandhūnāṃ, darśanam| gītasya vāditrāṇāṃ tathotsavasya-putrajanmavivāhādeḥ, saṃśravaṇam| tathā, bastayaḥ kṣīrasarpīṣi-kṣīrāṇāṃ ghṛtāni, madyamāṃsānāṃ suśīlatā| tathā, daivavyapāśrayaṃ-balimaṅgalahomaprāyaścittādikam| tathā, athavoktaṃ-atharvavedavihitaṃ yāgādikaṃ ca, pūjitaṃ-praśastametadatretyarthaḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne rājayakṣmādicikitsitaṃ nāma pañcamo+adhyāyaḥ samāptaḥ|| 5||

Āyurvedarasāyana

suhṛddarśanādīnyāha---- suhṛdāṃ darśanamiti| saṅgrahe (ci.a. 7) "iṣṭyā yayā ca candrasya rājayakṣmā purā jitaḥ| purohitaḥ prayuñjīta vedoktāṃ tāṃ jitātmanaḥ|| ajā vā paryupāsīta ṣaṇmāsānuṭaje vasan| tatpayomūtraviḍvṛttipariṣekapragharṣaṇaḥ|| tābhiḥ parivṛtaḥ svapyāttacchākṛdreṇusaṃstare| etadrasāyanaṃ śreṣṭhaṃ rogarājasya nāśanam||" iti| iti hemādriṭīkāyāmāyurvedarasāyane| rājayakṣmaprakaraṇaṃ sāmastyena nirūpitam|| 5||

cardihṛudrogatṛuṣṇācikitsitādhyāyaḥ

6

Aṣṭāṅgahṛdayasaṃhitā

athāta-chardihṛdrogatṛṣṇācikitsitaṃ vyākhyāsyāmaḥ iti ha smāhuratreyādayo maharṣayaḥ||2||

) āmāśayotkleśabhavāḥ prāyaścchardyo hitaṃ tataḥ||1||

laṅghanaṃ prāgṛte vāyorvamanaṃ tatra yojayet||1||

balino bahudoṣasya vamataḥ pratataṃ bahu||2||

Sarvāṅgasundarā

utkleśanaṃ-utkleśo,-doṣāṇāmucchūnāvasthaiva| āmāśayotkleśāt sambhavo-janma, yāsāṃ tā āmāśayotkleśabhavāḥ prāyaścchardyo yatastasmāt prāk-prathamaṃ, laṅghanaṃ hitam| prāyograhaṇaṃ vātajāyāṃ chardyāmāmāśayotkleśāsambhavārthaṃ vāyorṛte tadyojayet| kārye kāraṇopacārādevaṃ nirdiṣṭam| vātajāṃ hi chardi muktvā+anyāsu chardiṣu laṅghanaṃ kāryam| laṅghane kṛte+apyanu paśāntavegāsu tatra-tāsu chardiṣu, vamanaṃ kāryam| balinaḥ puṃso-na durbalasya, athavā bahudoṣasya, tathā pratataṃ-anārataṃ, bahu vamato vamanaṃ yojayet|

Aṣṭāṅgahṛdayasaṃhitā

tato virekaṃ kramaśo hṛdyaṃ madyaiḥ phalāmbubhiḥ||2||

kṣīrairvā saha sa hyūrdhvaṃ gataṃ doṣaṃ nayatyadhaḥ||3||

śamanaṃ cauṣadhaṃ rūkṣadurbalasya tadeva tu||3||

Sarvāṅgasundarā

tato-vamanādanantaraṃ virekauṣadhaṃ kramaśo-na sahasā, yojayet| kimbhūtaṃ virekadravyam ? hṛdyaṃ-hṛdayāya hitam| kaiḥ saha ? madyaiḥ-mārdvīkādibhiḥ| tathā, phalāmbubhiḥ-śobhanadrā kṣādiphalaniṣpāditavāribhiḥ| athavā, kṣīraiḥ-gokṣīrādibhiḥ saha| kimevaṃ syāt ? ityāha-sa hyūrdhvamityādi| yasmātsaḥ-virekaḥ, ūrdhvaṃ gataṃ doṣaṃ śardyanugamadho nayati| na kevalaṃ śodhanaṃ-vamanaṃ virecanaṃ vā, tatra yojayet| yāvacśamanamapi yadauṣadhaṃ tadapi tatra yojayet| rūkṣadurbalasya punaḥ puṃsastadeva-śamanameva, yojayet, śodhanāsahatvāt|

Aṣṭāṅgahṛdayasaṃhitā

pariśuṣkaṃ priyaṃ sātmyamannaṃ laghu ca śasyate||4||

upavāsastathā yūṣā rasāḥ kāmbalikāḥ khalāḥ||4||

śākāni lehā bhojyāni rāgaṣāḍavapānakāḥ||5||

bhakṣyāḥ śuṣkā vicitrāśca phalāni snānagharṣaṇam||5||

gandhāḥ \_ sugandhayo gandhaphalapuṣpānnapānajāḥ||6||

bhuktamātrasya sahasā mukhe śītāmbusecanam||6||

Sarvāṅgasundarā

tatra sarvāsvapi chardiṣu pariśuṣkādiguṇayuktamannaṃ śasyate| kāmbalikādilakṣaṇaṃ kṛtānnavarge kathitam| tathā phalāni, snānamudvartanādirūpeṇa gharṣaṇaṃ sugandhayaḥ-śobhanagandhāḥ, gandhadravyapuṣpaphalānnapānajāḥ śasyante| tatra gandhaśabdena gandhadravyāṇi| bhuktamātrasya sahasā-jhaṭityevājñātasaṅketasya, mukhe śītāmbusecanam| iti sāmānyena chardīnāmupakramāḥ|

Aṣṭāṅgahṛdayasaṃhitā

hanti mārutajāṃ śardiṃ sarpiḥ pītaṃ sasaindhavam||7||

kiñciduṣṇaṃ viśeṣeṇa sakāsahṛdayadravām||7||

vyoṣatrilavaṇāḍhyaṃ vā siddhaṃ vā dāḍimāmbunā||8||

saśuṇṭhīdadhidhānyena śṛtaṃ tulyāmbu vā payaḥ||8||

vyaktasaindhavasarpirvā phalāmlo vaiṣkiro rasaḥ||9||

snigdhaṃ ca bhojanaṃ śuṇṭhīdadhidāḍimasādhitam||9||

koṣṇaṃ salavaṇaṃ cātra hitaṃ snehavirecanam||10||

Sarvāṅgasundarā

vātajāṃ chardiṣaṃ sarpiḥ pītaṃ saindhavānvitaṃ kiñciduṣṇaṃ viśeṣeṇa hanti| pītaṃ-na tu līḍham, aśaktatvāt| tathā coktam (hṛ.ci.a.3/111)-"ākrāmatyanilaṃ pītaṃ" iti| tasmāt pītaṃ ghṛtaṃ chardiṃ hantīti yuktam| athavā trikaṭutrilavaṇotkaṭaṃ sarpiḥ pītaṃ pūrvoktaguṇam| dāḍimāmbuna vā śuṇṭhī dadhidhānyena saha sāmānyakalpanayā siddhaṃ ghṛtaṃ pītaṃ pūrvoktaguṇam| jalatulyaṃ vā payaḥ śṛtaṃ pūrvavat| athavā, vaiṣkiraḥ-kukkuṭādijo, raso bahusarpiḥsaindhavo mārutajāṃ chardiṃ hanti| kimbhūtaḥ ? phalena-dāḍimamātuluṅgādinā, amlaḥ-amlatāṃ prāpitaḥ| snigdhaṃ ca bhojanaṃ-aśanaṃ, [śuṇṭhī]dadhidāḍimena saṃskṛtaṃ tu hitaṃ-chardiṃ hanti| atra ca-mārutacchardiṣi, snehena-eraṇḍatailādinā, virecanaṃ snehavirecanaṃ koṣṇaṃ salavaṇaṃ ca hitam|

Aṣṭāṅgahṛdayasaṃhitā

pittajāyāṃ virekārthaṃ drākṣekṣusvarasaistrivṛt||10||

sarpirvā tailvakaṃ yojyaṃ vṛddhaṃ ca śleṣmadhāmagam||11||

ūrdhvameva haret pittaṃ svādutiktairviśuddhimān||11||

pibenmanthaṃ yavāgūṃ vā lājaiḥ samadhuśarkarām||12||

mudgajāṅgalajairadyādvyañjanaiḥ śāliṣaṣṭikam||12||

mṛdbhṛṣṭaloṣṭaprabhavaṃ suśītaṃ salilaṃ pibet||13||

mudgośīrakaṇādhānyaiḥ saha vā saṃsthitaṃ niśām||13||

drākṣārasaṃ rasaṃ vekṣorguḍūcyambu payo+api vā||14||

jambvāmrapallavośīravaṭaśuṅgāvarohajaḥ||14||

kvāthaḥ kṣaudrayutaḥ pītaḥ śīto vā viniyacśati||15||

śardiṃ jvaramatīsāraṃ mūrcśāṃ tṛṣṇāṃ ca durjayām||15||

dhātrīrasena vā śītaṃ pibenmudgadalāmbu vā||16||

kolamajjasitālājāmakṣikāviṭkaṇāñjanam||16||

lihyātkṣaudreṇa pathyāṃ vā drākṣāṃ vā badarāṇi vā||17||

Sarvāṅgasundarā

pittajāyāṃ śardyāṃ virekārthaṃ-virekaprayojanāya, drākṣekṣusvarasaistrivṛddeyā| tailvakaṃ vā sarpiryojyam| pittaje śardiṣi vṛddhaṃ śleṣmadhāmagaṃ pittamūrdhvameva haret-vamanaṃ tatra deyamityarthaḥ| kairdravyaiḥ ? svādutiktaiḥ| āturo viśuddhimān-kṛtavamanavireko lājairmanthaṃ pibet| kimbhūtam ? samadhuśarkaram, athavā yavāgūṃ lājaiḥ samadhuśarkarāṃ pibet| samadhuśarkaraśca samadhuśarkarā ceti "pumān striyā" ityekaśeṣaḥ| tathā, mudgajairvyañjanairjāṅgalamāṃsai (māṃsajai)śca vyañjanaiḥ śāliṣaṣṭikamadyāt| mṛdbhṛṣṭaloṣṭajaṃ suśītalaṃ jalaṃ pibet| mudgādibhirvā saha niśāṃ sthitaṃ jalaṃ pibet| drākṣārasādiṃ vā yathāyogaṃ pibet| jambvāmrādijaḥ kvāthaḥ kṣaudrānvitaḥ śīto vā-śītakaṣāyaḥ, pītaḥ kṣaudrayutaśśardyādīn hanti| mudgadalaiḥ śṛtamambu mudgadalāmbu, taddhātrīrasena saha pibet| athavā mudgadalānāmambu mudgadalāmbu, śītaṃ-śītakaṣāyaṃ, pibet| kolādikaṃ kṣaudreṇa lihyāt| pathyāṃ vā kṣaudreṇa lihyāt| drākṣāṃ vā badarāṇi vā lihyāt|

Āyurvedarasāyana

[ pittacśardyauṣadhamāha-pittajāyāmiti|] samadhuśarkaraṃ lājamanthaṃ lājayavāgūṃ vā samadhuśarkarām| vyañjanaiḥ-yūṣarasādyaiḥ| śamanamāha-mṛdbhṛṣṭaloṣṭaprabhavamiti| anyadāha-mudgośīrakaṇādhānyairiti| śamanacatuṣṭayamāha-drākṣārasamiti| anyadāha-jambavāmreti| śīto vā-śītakaṣāyo vā| anyadāha-dhātrīraseneti| śītaṃ-candanam| anyadāha-mudgadalāmbu veti| mudgadalāmbu-mudgaśakalavkātham| anyadāha-kolamajjeti| lehatrayamāha-kṣaudreṇeti| saṅgrahe (ci. a. 8)- "kolāsthimajjāstrotojalājotpalarajāṃsi vā| pibecśītāmbunāśālisvarṇagairikajaṃ rajaḥ|| piṣṭaṃ vā candanadrākṣāmāṃsīsevyāmbugairikam| śālitaḍulatoyena pibedvā sasitāmadhu|| madhūkamadhukadrākṣākamalāmalakāmbudam| sasārivāparūṣākhyaṃ mūrvāṃ vā mākṣikānvitām|| madhukaṃ sātmagutpaṃ vā śītaṃ dhātrīrasena vā|" iti|

Aṣṭāṅgahṛdayasaṃhitā

kaphajāyāṃ vamennimbakṛṣṇāpiṇḍītasarṣapaiḥ||17||

yuktena koṣṇatoyena, durbalaṃ copavāsayet||18||

āragvadhādiniryūhaṃ śītaṃ kṣaudrayutaṃ pibet||18||

manthān yavairvā bahuśaścśardighnauṣadhabhāvitaiḥ||19||

kaphaghnamannaṃ hṛdyaṃ ca rāgāḥ sārjakabhūstṛṇāḥ||19||

līḍhaṃ manaḥśilākṛṣṇāmaricaṃ bījapūrakāt||20||

svarasena kapitthasya sakṣaudreṇa vamiṃ jayet||20||

khādetkapitthaṃ savyoṣaṃ, madhunā vā durālabhām||21||

lihyānmaricacocailāgośakṛdrasamākṣikam||21||

Sarvāṅgasundarā

kaphajāyāṃ śardyāṃ nimbādibhiryuktena koṣṇajalena vamet| durbalaṃ ca naramupavāsayet| āragvadhādiniryūhaṃ śītaṃ kṣaudrānvitaṃ pibet| bahūn vārān śardighnauṣadhabhāvitairyavairmanthān pibet| kaphaghnamannaṃ hṛdyaṃ ca bhuktaṃ sadvamiṃ jayet| rāgāḥ sakuṭherakabhūstṛṇā vamiṃ jayanti pītāḥ| manaḥśilādikaṃ bījapūrakarasena sakṣaudreṇa vamiṃ jayet| kapitthasya vā rasena mākṣikānvitena manaḥśilādikaṃ līḍhaṃ vamiṃ jayet| kapitthaṃ vā satrikaṭukaṃ madhunā khādet| dhanvayavāsaṃ vā madhunā lihyāt|

Sarvāṅgasundarā

kaphacśardyauṣadhamāha-kaphajāyāmiti| piṇḍīto-madanaḥ| upavāsamāha-durbalaṃ copavāsayediti| durbalaṃ-vamanāsamartham| śamanamāha-āraragvadhādiniryūhamiti| saṅgrahe (ci. a. 8)- " triphalākaṇacavyādvā peyāṃ patraiḥ karañjajaiḥ|" iti| triphalādibhyaḥ vkāthaṃ sakṣaudram, karañjapatrapeyāṃ vā sakṣaudrām| anyadāha-manthān yavairveti| bhojanamāha-kaphaghnamannamiti| śamanamāha-līḍhamiti| anyadāha-khādediti| anyadāha-madhunā veti| anyadāha-lihyāditi| cocaṃ-lavaṅgatvak| saṅgrahe (ci. a. 8)- " samustāṃ madhunā śṛṅgīṃ kolāmlaṃ vā sajāmbavam| tadvadviḍaṅgatriphalaṃ viḍaṅgaparipelavam||" iti| yogaratne-"piṣṭvā dhātrīphalaṃ lākṣāṃ śarkarāṃ ca palonmitām| datvā madhu palaṃ cātra kuḍavaṃ salilasya ca|| vāsasā gālitaṃ pītaṃ hanti śardiṃ tridoṣajām|| sārivośīramadhukakustumbaruphalāni ca| yuktyā ṣrāvyajalaṃ deyaṃ madhunā śardināśanam|| kṛtaṃ guḍūcyā vidhivatkaṣāyaṃ himasaṃjñitam| tisṛṣvapi bhavetpathyaṃ mākṣikeṇa samanvitam|| kapittharasasaṃyuktāṃ pippalīṃ mākṣikānvitām| muhurmuhurnaro līḍhvā śardibhyaḥ pratimucyate|| dhātrīmustakacūrṇaṃ tu madhunā parimiṣritam| pralihan prātarutthāya śardyate sukhamāpnuyāt|| priyaṅgucandanośīraśatapuṣpāyavaiḥ samaiḥ| kalkaṃ samustakaṃ lihyācśardighnaṃ madhusaṃyutam|| kuṣṭhaṃ nāgarasammiṣraṃ lihyāccūrṇaṃ samaṃ tataḥ| prātarutthāya toyena śardyāmayaharaṃ param|| yaṣṭyāhvaṃ candanopetaṃ samyakkṣīraprapeṣitam| tenaivāloḍya pātavyaṃ rudhiracśardināśanam|| mātuluṅgaraso lājāśarkarāmadhusaṃyutaḥ| pippalīcūrṇasaṃyuktaḥ ṣreṣṭhaṣcśardinivāraṇaḥ|| jātyā rasaḥ kapitthasya pippalīmaricānvitaḥ| kṣaudreṇa yuktaḥ śamayelleho+ayaṃ śadrimulbaṇām|| sauvarcalamajājyaṣca śarkarā maricāni ca| kṣaudreṇa saṃyutaṃ curṇaṃ ṣreṣṭhaṃ śardinivāraṇam|| vidalāni ca mudgānāṃ pippalyaṣcaiva kuṭṭitāḥ| prastrutaṃ salilaṃ peyaṃ śardyāṃ madhusamanvitam| jabvāmrasāro mustaṃ ca mācīdrākṣā (?) ca sādhayet| kaṣāyo madhusaṃyuktaḥ peyaṣcśarditṛṣāpahaḥ|| phalgupravālaṃ maricaṃ madhukaṃ nīlamutpalam| kṣuṇṇaṃ śītakaṣāyo+ayaṃ tṛṣṇācśardinivāraṇaḥ|| etairevauṣadhaiḥ siddhāṃ lājapeyāṃ pibennaraḥ| saśarkarāṃ madhuyutām tṛṣṇācśardinivāriṇīm|| ardhodakaṃ niṣeveta mākṣikeṇāthavā payaḥ| tuṣṇāśardipraśamanaṃ jāṅgalaṃ rasameva vā|| kṣīriṇāṃ caiva vṛkṣāṇāṃ śuṅgān lihyātsukuṭṭitān| pippalīmadhusaṃyuktān tṛṣṇāśardinivāraṇān||" iti| [siddhasāre (śardyadhikāre ślo. 22)]-" lājākapitthamadhumāgadhikoṣaṇānāṃ kṣaudrābhayātrikaṭudhānyakajīrakāṇām| pathyāmṛtāmaricamākṣikapippalīnāṃ lehāstrayaḥ sakalavamyarucipraśāntyai|| elālavaṅgagajakesarakolamajjālājāpriyaṅgughanacandanapippalīnām| cūrṇāni mākṣikasitāsahitāni līḍhvāśardiṃ nihanti kaphamārutapittajātām|" "lājasaindhavasaṃyuktamāmrabījaṃ samālihet| madhunā śardināśāya kṣipraṃ sukhamavānpuyāt||" (vaṅga. śardya. ślo. 49)- "aśvatthavalkalaṃ śuṣkaṃ dgdhvā nirvāpitaṃ jale| tajjalaṃ pānamātreṇa śardiṃ jayati dustarām||" "vijayātiviṣāvkāthaṣśardihṛcśūlanāśanaḥ||" (vaṅga. śardya. ślo. 57)- " āmrāsthibilvaniryūhaḥ pītaḥ samadhuśarkaraḥ| nihanyācśardyatīsāraṃ vaiśvānara ivāhutim||" iti|

Aṣṭāṅgahṛdayasaṃhitā

ā0 ra0-dviṣṭārthachardyauṣadhamāha----anukūlopacāreṇeti|-

Aṣṭāṅgahṛdayasaṃhitā

anūkūlopacāreṇa yāti dviṣṭārthajā śamam||22||

Sarvāṅgasundarā

dviṣārthajā śardirmanaso+anukūlopacāreṇa śāmyati|

Aṣṭāṅgahṛdayasaṃhitā

kṛmijā kṛmihṛdrogagaditaiśca bhiṣagjitaiḥ||22||

yathāsvaṃ pariśeṣāśca, tatkṛtāśca tathā+a+amayāḥ||23||

Sarvāṅgasundarā

kṛmibhyo jātā śardiḥ kṛmihṛdrogagaditairauṣadhaiḥ śamaṃ yāti| na kevalaṃ kṛmijā śardireva śamaṃ yāti| yathāsvaṃ pariśeṣā apyāmayāḥ-kṛmihṛdrogakṛtāḥ, te+api kṛmihṛdrogagaditairbheṣajaiḥ śamaṃ yānti|

Āyurvedarasāyana

kṛmircchardyauṣadhamāha-krimijā iti| tṛṣṇā (śeṣa) cchardyāmayādīnāmauṣadhamāha-yathāsvaṃ pariśeṣāśceti| yathāsvaṃ-kāraṇabhūtarogānusāreṇa anubandhidoṣānusāreṇa vā| pariśeṣāḥ-uktebhyonyāḥ| chardyupadravāṇāmauṣadhamāha-tatkṛtāśceti| tatkṛtāḥ-chardikṛtāḥ| tathā-yathāsvam|

Aṣṭāṅgahṛdayasaṃhitā

proktaṃ vidhiṃ stambhanabṛṃhaṇīyam||23||

sarpirguḍā māṃsarasā ghṛtāni kalyāṇakatryūṣaṇajīvanāni||24||

payāṃsi pathyopahitāni lehāśchardiṃ prasaktāṃ praśamaṃ nayanti||24||

iti chardicikitsitam||25||

Sarvāṅgasundarā

hi-yasmāt, śardiprasaṅgena-anubandhena, yo dhātukṣayaḥ tasmāddhetormātariśvā avaśyaṃ kopamāyāti| ato hetorvamanātiyogaproktaṃ vidhiṃ stambhanaṃ bṛṃhaṇaṃ ca kuryāt, na punastaduktamanyaṃ vidhim| indravajrāvṛttam| tathā, sarpirguḍādayo doṣadūṣyānurodhato yathākālamupayuktāśśardiṃ prasaktāṃ śamayanti| upajātivṛttam| tantrāntare(?)coktam (hṛ.ka.a.3/25)-"añjanaṃ candanośīramajāsṛkśarkarodakam| lājacūrṇaiḥ pibenmanthamatiyogaharaṃ param||" iti|

Sarvāṅgasundarā

prasaktacśardyauṣadhamāha-śardiprasaṅgeneti| saṅgrahe (ci. a. 7)- "tvaramāṇo jayecśardiṃ prasaktāmanubandhanīm| koṣṭhāṣrayā mahāmarmapīḍākaratarā hi sā|| na cānnena vinā kāyastanmayo vartate+api ca| dhātukṣayo+ativamathau samīraṇasamīraṇāt|| niyataṃ jāyate tasmāddrutamatra prayojayet dhānvantaraṃ tryūṣaṇaṃ vā doṣadehānurodhataḥ||" iti| iti hemādriṭīkāyāmāyurvedasāyane| śardiprakaraṇaṃ nāma sāmastyena nirūpitam||

Aṣṭāṅgahṛdayasaṃhitā

śardicikitsitādanantaraṃ hṛdrogasādhanamucyate, hṛdrogaśabdaṣravaṇasambandhāt||25||

atha hṛdrogacikitsitam||25||

hṛdroge vātaje tailaṃ mastusauvīratakravat||25||

pibetsukhoṣṇaṃ sabiḍaṃ gulmānāhārtijicca tat||26||

Sarvāṅgasundarā

vātaje hṛdroge tailaṃ sukhoṣṇaṃ-kiñciduṣṇaṃ, pibet| kimbhūtam ? mastusauvīratakrāṇi vidyante yasmiṃstadevam| tathā saha biḍalavaṇena sabiḍaṃ, gulmādijit|

Āyurvedarasāyana

athahṛdrogacikitsitam| tatra vātajauṣadhamāha-hṛdroga iti| sauvīraṃ-kāñjikam| mastvāditrayaṃ dravyam| biḍaṃ kalkaḥ|

Aṣṭāṅgahṛdayasaṃhitā

tailaṃ ca lavaṇaiḥ siddhaṃ samūtrāmlaṃ tathāguṇam||26||

Sarvāṅgasundarā

lavaṇaiḥ-pañcabhiḥ saindhavādibhiḥ, gomūtreṇa kāñjikena ca tailaṃ sāmānyaparibhāṣayā pakvaṃ tathāguṇaṃ-gulmādijit|

Āyurvedarasāyana

anyadāha-tailamiti| amlaṃ-kāñjikam|

Aṣṭāṅgahṛdayasaṃhitā

bilvaṃ rāsnāṃ yavān kolaṃ devadāruṃ punarnavām||27||

kulatthān pañcamūlaṃ ca paktvā tasminpacejjale||27||

tailaṃ tannāvane pāne bastau ca viniyojayet||28||

Sarvāṅgasundarā

bilvādīni jale paktvā tasmin jale kvāthībhūte tailaṃ pacet| tattailaṃ nasye pāne+anuvāsane ca viniyojayet| tacca pūrvasamam|

Āyurvedarasāyana

anyadāha-bilvamiti|

Aṣṭāṅgahṛdayasaṃhitā

śuṇṭhīvayasthālavaṇakāyasthāhiṅgupauṣkaraiḥ||28||

pathyayā ca śṛtaṃ pārśvahṛdrujāgulmajidghṛtam||29||

Sarvāṅgasundarā

śuṇṭhyādibhiḥ pakvaṃ ca ghṛtaṃ pārśvahṛdrujādijit| vayasthā-āmalakī| kāyasthā-kākolī|

ghṛtamāha----śuṇṭhīkayasthālavaṇavavayasthāhiṅgupauṣkarairiti| kayasthā-tulasī| vayasthā-guḍūcī|

Aṣṭāṅgahṛdayasaṃhitā

sauvarcalasya dvipale pathyāpañcāśadanvite||29||

ghṛtasya sādhitaḥ prastho hṛdrogaśvāsagulmajit||30||

Sarvāṅgasundarā

sauvarcalasya paladvaye pathyāpañcāśadyukte sādhito ghṛtaprastho hṛdrogādijit|

Āyurvedarasāyana

anyadāha-sauvarcalasyeti|

Aṣṭāṅgahṛdayasaṃhitā

dāḍimaṃ kṛṣṇalavaṇaṃ śuṇṭhī hiṅgvamlavetasam||30||

apatantrakahṛdrogaśvāsaghnaṃ cūrṇamuttamam||31||

Āyurvedarasāyana

cūrṇamāha-dāḍīmamiti| apatantrako-vātavyādhinidānoktaḥ|

Aṣṭāṅgahṛdayasaṃhitā

puṣkarāhvaśaṭhīśuṇṭhībījapūrajaṭābhayāḥ||31||

pītāḥ kalkīkṛtāḥ kṣāraghṛtāmlalavaṇairyutāḥ||32||

vikartikāśūlaharāḥ---------------------------------||32||

Sarvāṅgasundarā

puṣkarāhvādayaḥ kalkīkṛtāḥ-piṣṭāḥ, tathā ghṛtādiyuktāḥ pītā vikartikāśūlaharāḥ| vikartikā-hṛdayasyāvartacchedanikā iva rugviśeṣaḥ| hṛdrogaprasaṅgādetacikitsā+apyuktā|

Āyurvedarasāyana

anyadāha---- puṣarāhveti| vikartikāśūlaṃ-hṛdayacchedanamiva|

Aṣṭāṅgahṛdayasaṃhitā

-----------------kvāthaḥ koṣṇaśca tadguṇaḥ||32||

yavānīlavaṇakṣāravacājājyauṣadhaiḥ kṛtaḥ||33||

sapūtidārubījāhvapalāśaśaṭhipauṣkaraiḥ||33||

(yavakṣāro yavānī ca pibeduṣṇena vāriṇā||1||

etena vātajaṃ śūlaṃ gulmaṃ caiva cirotthitam||1||

bhidyate saptarātreṇa pavanena yathā ghanaḥ||1.5||

)||1.5||

Sarvāṅgasundarā

kvāthaśca koṣṇo yavānyādibhirdevadārusahitaistadguṇo vikartikāśūlaharaḥ| auṣadhaṃ-śuṇṭhī| bījahvaḥ-bījasāram, bījapūrakamityanye|

Āyurvedarasāyana

kvāthamāha-kvātha iti| auṣadhaṃ-śuṇṭhī| pūtīkarañjaḥ| bījāhvo-bījapūraḥ| yavānyādibhiḥ saha peyaḥ| saḥ-kvāthaḥ, pūtyādibhiḥ kṛtaḥ| vaṅgasene (hṛdayarogādhikāre ślo. 10)- "kvāthaḥ kṛtaḥ pauṣkaramātuluṅgapalāśapūtīkaśaṭhīsurāhvaiḥ| sa nāgarājājivacāyavābhiḥ sakṣāra uṣṇo lavaṇaṣca peyaḥ||" iti vacanamūleyaṃ vyākhyā|

Aṣṭāṅgahṛdayasaṃhitā

pañcakolaśaṭhīpathyāguḍabījāhvapauṣkaram||34||

vāruṇīkalkitaṃ bhṛṣṭaṃ yamake lavaṇānvitam||34||

hṛtpārśvayoniśūleṣu khādedgulmodareṣu ca||35||

Sarvāṅgasundarā

pañcakolādikaṃ vāruṇyā-prasannayā surayā, kalkitaṃpiṣṭaṃ, yamake bhṛṣṭaṃ saindhavayutaṃ hṛdādiśūleṣu gulmādiṣu ca khādet|

Āyurvedarasāyana

cūrṇamāha-pañcakoleti|

Aṣṭāṅgahṛdayasaṃhitā

snigdhāśceha hitāḥ svedāḥ saṃskṛtāni ghṛtāni ca||35||

Āyurvedarasāyana

snehasvedāvāha-snigdhāṣceti| ghṛtāni snehanārtham|

Sarvāṅgasundarā

iha-vātaje hṛdroge, svedāśca snigdhā hitāḥ| ghṛtāni pakvāni vā (ca)|

Āyurvedarasāyana

pānapañcakamāha-laghuneti|

Aṣṭāṅgahṛdayasaṃhitā

laghunā pañcamūlena śuṇṭhyā vā sādhitaṃ jalam||36||

vāruṇīdadhimaṇḍaṃ vā dhānyāmlaṃ vā pibettṛṣi||36||

Sarvāṅgasundarā

tṛṣi satyāṃ hrasvena pañcamūlena śuṇṭhyā vā sādhitaṃ jalaṃ pibet| vāruṇīmaṇḍaṃ vā dadhimaṇḍaṃ vā pibet|

Aṣṭāṅgahṛdayasaṃhitā

sāyāmastambhaśūlāme hṛdi mārutadūṣite||37||

kriyaiṣā----------------------------------||37||

Sarvāṅgasundarā

āyāmaḥ-ākṣepaḥ, saha āyāmādibhirvartate yad hṛdayaṃ tasmiṃstathāvidhe hṛdi tathā mārutadūṣite sati kriyaiṣācikitseyaṃ pūrvoktā|

Āyurvedarasāyana

uktānāmauṣadhānāṃ viṣayamāha-sāyāmastambhaśūlāma iti| āyāmaḥ-ākarṣaṇamiva|

Aṣṭāṅgahṛdayasaṃhitā

------------sadravāyāmapramohe tu hitā rasāḥ||37||

snehāḍhyāstittirikrauñcaśikhivartakadakṣajāḥ||38||

Sarvāṅgasundarā

sadravāyāmapramohe punaḥ hṛdi mārutadūṣite rasāstittiryādijāḥ| snehādyāḥ-bahusnehāḥ, hitāḥ|

Āyurvedarasāyana

viṣayāntarabheṣajamāha-sadravāyāmapramohe tviti|

Aṣṭāṅgahṛdayasaṃhitā

balātailaṃ sahṛdrogaḥ pibedvā sukumārakam||38||

yaṣṭyāhvaśatapākaṃ vā mahāsnehaṃ tathottamam||39||

Sarvāṅgasundarā

sahṛdrogo naro balātailaṃ pibet| sukumārakaṃ vā-pramehoktaṃ ghṛtaṃ, yaṣṭyāhvaṃ ca tacchatapākaṃ ca yaṣṭyāhvaśatapākaṃ-śatakṛtvaḥ pakvaṃ tattailaṃ vātaśoṇitoktaṃ (hṛ.ci.a.22/41) pibet| mahāsenhaṃ tathottamaṃ pibet|

Āyurvedarasāyana

snehacatuṣkamāha-balātailamiti| balātailaṃśārīrake garbhavyāpadyuktam (hṛ. śā.a. 2/47) , vātaraktoktaṃ vā balākaṣāyakalkābhyāṃ śataṃ sahasraṃ vā vārābhyaktam (hṛ. ci. a. 22/45)| sukumārakaṃ-vṛddhyuktaṃ ghṛtairaṇḍatailayamakam (hṛ. ci. a. 13/41) , tailameva vā tantrāntaroktarājayakṣmaṇi saṅgṛhītam| yaṣṭyāhvaśatapākaṃ-yaṣṭīmadhukalkakaṣāyābhyāṃ śataṃ vārān pakvam| uttamaṃ mahāsnehaṃ-vātavyādhyuktamapantrake (hṛ. ci. a. 21/28)|

Āyurvedarasāyana

mahāsnehāntaramāha-rāsnājīvaketi| dadhipādaṃ-pādāṃśena dadhnā yuktam|

Aṣṭāṅgahṛdayasaṃhitā

rāsnājīvakajīvantībalāvyāghrīpunarnavaiḥ||39||

bhārṅgīsthirāvacāvyoṣairmahāsnehaṃ vipācayet||40||

dadhipādaṃ tathāmlaiśca lābhataḥ sa niṣevitaḥ||40||

tarpaṇo bṛṃhaṇo balyo vātahṛdroganāśanaḥ||41||

Sarvāṅgasundarā

rāsnādibhiḥ kalkīkṛtairmahāsnehaṃ dadhipādaṃ vipācayet| dadhipādaṃ ca daghnaḥ pādaḥ-caturthabhāgapramāṇo, yasmiṃstathābhūtam| tathā, amlaiḥ-kāñjikādibhiḥ, lābhato-yathālābham| anayaiva kalpanayā saḥ-mahāsneho, niṣevitastarpaṇo bṛṃhaṇo balyo vātahṛdrogaghnaśca syāt|

Āyurvedarasāyana

viṣayāntarabheṣajamāha-dīpte+agnāviti|

Aṣṭāṅgahṛdayasaṃhitā

dīpte+agnau sadravāyāme hṛdroge vātike hitam||41||

kṣīraṃ dadhiguḍaḥ sarpiraudakānūpamāmiṣam||42||

Sarvāṅgasundarā

dīpte+agnau sati vātahṛdroge sadravāyāme saha draveṇa-kampanena, āyāmena ca vartate yastasmiṃstathābhūte kṣīrādi hitam| audakāmiṣaṃ-matsyādimāṃsam, ānūpāmiṣaṃ-grāmyavarāhādijaṃ māṃsam|

Aṣṭāṅgahṛdayasaṃhitā

etānyeva ca varjyāni hṛdrogeṣu caturṣvapi||42||

śeṣeṣu, stambhajāḍyāmasaṃyukte+api ca vātike||43||

Sarvāṅgasundarā

vātahṛdrogaṃ muktvā+anyeṣu-śeṣeṣu, caturṣu hṛdrogeṣvetāni-kṣīrādīni, varjyāni-na prayojyāni| na kevalameṣvetāni varjyāni, yāvatstambhajāḍyāmasaṃyukte vātike+api hṛdroga etāni varjyāni|

Āyurvedarasāyana

hṛdgogāntare kṣīrādīni niṣedhati-etānyeveti|

Aṣṭāṅgahṛdayasaṃhitā

kaphānubandhe tasmiṃstu rūkṣoṣṇāmācaretkriyām||43||

Āyurvedarasāyana

sakaphe vātahṛdroge bheṣajamāha-kaphānubandha iti| yogaratne-" nāgaraṃ vā pibeduṣṇaṃ kaṣāyaṃ vahnivardhanam| kāsaśvāsānilaharaṃ śūlahṛdroganāśanam|| pāṭhāṃ vacāṃ yavakṣāramabhayāmamlavetasam| durālabhāṃ citrakaṃ ca tryūṣaṇaṃ lavaṇatrayam|| śaṭhī puṣkaramūlaṃ ca tittiḍīkaṃ sadāḍimam| mātuluṅgyāṣca mūlāni sūkṣmacūrṇāni kārayet|| sukhodakena madyairvā cūrṇānyetāni pācayet| arśaḥ śūlaṃ sahṛdrogaṃ gulmaṃ cāpi vyapihati||" iti| saṅgrahe (ci. a. 8.)- "tryūṣaṇaṃ triphalā pāṭhā madhūkaṃ madhukaṃ truṭī| pañcamūlaṃ laghu bale mede vṛddhiḥ śatāvarī|| kaṇḍūkarī tāmalakī jīvakaṣcākṣasammitaiḥ| taiḥ pacetsarpiṣaḥ prasthaṃ dadhnaḥ prasthena māhiṣāt|| yuktaṃ siddhaṃ ca madhunā tannihanti niṣevitam| hṛtpāṇḍugrahaṇīpārśvaśvāsakāsahalīmakān||" iti|

Sarvāṅgasundarā

tasmin-vātike hṛdroge, kaphānubandhe tu sati rūkṣoṣṇāṃ kriyāṃ seveta|

Aṣṭāṅgahṛdayasaṃhitā

paitte drākṣekṣuniryāsasitākṣaudraparūṣakaiḥ||44||

yukto vireko hṛdyaḥ syātkramaḥ śuddhe ca pittahā||44||

kṣatapittajvaroktaṃ ca bāhyāntaḥ parimārjanam||45||

kaṭvīmadhukakalkaṃ ca pibetsasitamambhasā||45||

Sarvāṅgasundarā

paitte hṛdroge drākṣekṣuniryāsādiyukto vireko hṛdyaḥ syāt| śuddhe satyanantaraṃ kramaḥ pittahā syāt, sa tu peyādikaḥ kāryaḥ| kṣate pittajvare ca yā bahirantaśca śuddhiruktā sā cātra kāryā| kaṭukīmadhukakalkaṃ śarkarānvitamambhasā pibet|

Āyurvedarasāyana

pittahṛdrogasyauṣadhamāha-paitte iti| virecaḥtrivṛccūrṇaḥ| virecakānantaraṃ peyādikramamāha-kramaḥ śuddhe ca pittaheti| pittahā-pittaghnaiḥ kṛtaḥ| atideśamāha-kṣatapittajvaroktaṃ ceti| parimārjanaṃ-śodhanam, bāhyaṃ pariṣekeṇa, antarvirekeṇa| auṣadhāntaramāha-kaṭvīmadhukakalkamiti|

Āyurvedarasāyana

ghṛtamāha-ṣreyasīti| ṣreyasī-gajapippalī|

Aṣṭāṅgahṛdayasaṃhitā

śreyasīśarkarādrākṣājīvakarṣabhakotpalaiḥ||46||

balākharjūrakākolīmedāyugmaiśca sādhitam||46||

sakṣīraṃ māhiṣaṃ sarpiḥ pittahṛdroganāśanam||47||

Sarvāṅgasundarā

śreyasyādibhiḥ sādhitaṃ kṣīrānvitaṃ māhiṣaṃ sarpiḥ pittahṛdrogaghnam| śreyasī-hastipippalī| māhiṣaghṛtasyātra nirdeśaḥ śītatamatvāt|

Aṣṭāṅgahṛdayasaṃhitā

prapauṇḍarīkamadhukabisagranthikaserukāḥ||47||

saśuṇṭhīśaivalāstābhiḥ sakṣīraṃ vipacedghṛtam||48||

śītaṃ samadhu tacceṣṭaṃ svāduvargakṛtaṃ ca yat||48||

bastiṃ ca dadyātsakṣaudraṃ tailaṃ madhukasādhitam||49||

Sarvāṅgasundarā

prapauṇḍarīkādibhiḥ kṣīrayutaṃ pakvaṃ ghṛtaṃ śītībhutaṃ sanmākṣikopetaṃ tacceṣṭamatra roge| svāduvargeṇa-drākṣādinā, yacca kṛtaṃ tacca hitam| tathā, bastiṃ madhukasādhitaṃ-madhukena pakvaṃ, mākṣikānvitaṃ dadyāt|

Āyurvedarasāyana

ghṛtāntaramāha-prapauṇḍarīketi| śaivalaḥ-śaivālaḥ| ghṛtāntaramāha-svāduvargakṛtaṃ ca yaditi| svāduvargorasaskandheṣūktaḥ (hṛ. sū. a. 10/22)| bastimāha-bastiṃ ceti-anuvāsanam| vaṅgasene(hṛdayarogā. ślo. 18)- " arjunasya tvacā siddhaṃ kṣīraṃ yojyaṃ hṛdāmaye| sitayā pañcamūlyā vā balayā madhukena vā|| sthirādikalkavatsarpiḥ kṣīreṇekṣurasena vā| drākṣārasena vā pakvaṃ pittahṛdroganāśanam||" iti|

Aṣṭāṅgahṛdayasaṃhitā

kaphodbhave vametsvinnaḥ picumandavacāmbhasā||49||

kulatthadhanvottharasatīkṣṇamadyayavāśanaḥ||50||

Sarvāṅgasundarā

kaphodbhave hṛdroge svinno nimbavacābhyāṃ kvathitena jalena vamet kulatthajāṅgalādirasa(larasādi)bhuk|

Āyurvedarasāyana

kaphahṛdrogauṣadhamāha-kaphodbhava iti|

Aṣṭāṅgahṛdayasaṃhitā

pibeccūrṇaṃ vacāhiṅgulavaṇadvayanāgarāt||50||

sailāyavānakakaṇāyavakṣārātsukhāmbunā||51||

phaladhānyāmlakaulatthayūṣamūtrāsavaistathā||51||

puṣkarāhvābhayāśuṇṭhīśaṭhīrāsnāvacākaṇāt||52||

kvāthaṃ tathā+abhayāśuṇṭhīmādrīpītadrukaṭphalāt||52||

Sarvāṅgasundarā

cūrṇaṃ vacādibhya uṣṇodakena pibet| yavānako-yavānībhedaḥ| tathā, phaladhānyāmladibhirvaikatareṇa(mena)pibet| tathā, puṣkarādeścūrṇaṃ pūrvoktairuṣṇā(mbvā)dibhiḥ pibet| tathā, harītakyādeḥ kvāthaṃ pibet|

Āyurvedarasāyana

cūrṇamāha-pibeccūrṇamiti| saśabdaḥ sahārthe| yavānakaḥ-ajamodā| phalāmlaṃ dhānyāmlaṃ ca| ṣaṇṇāṃ dravāṇāṃ prakṛtyādivaśādviṣaya[vi]bhāgaḥ| kvāthamāha-puṣkarāhveti| kvāthāntaramāha-tatheti| mādrī-ativiṣā| pīradruḥ-dārvī|

Aṣṭāṅgahṛdayasaṃhitā

kvāthe rohitakāśvatthakhadirodumbarārjune||53||

sapalāśavaṭe vyoṣatrivṛccūrṇānvite kṛtaḥ||53||

sukhodakānupānaśca lehaḥ kaphavikārahā||54||

Sarvāṅgasundarā

rohitakādīnāṃ kvāthe trikaṭutrivṛccūrṇayute kṛto leha uṣṇodakānupānaḥ kaphavikārahā| arśaścikitsitoktaṃ (hṛ.ci.a.8/104)-"tulāṃ divyāmbhasi pacet" iti pramāṇānusāreṇa parimāṇamatra nirūpitam|

Āyurvedarasāyana

lehamāha-kvātha iti| rohitakādīnāṃ saptānāṃ kvāthaḥ| tasya punaḥ pākādghanībhāvasamaye cūrṇaprakṣepaḥ|

Aṣṭāṅgahṛdayasaṃhitā

śleṣmagulmoditājyāni kṣārāṃśca vividhān pibet||54||

prayojayecśilāhvaṃ vā brāhmaṃ vā+atra rasāyanam||55||

tathā+a+amalakalehaṃ vā prāśaṃ vā+agastyanirmitam||55||

Sarvāṅgasundarā

kaphahṛdroge, śleṣmagulme yāni gaditānyājyāni-sarpīṣi, tatraivoktān kṣārāṃśca nānāvidhāṃstān pibet| śilājatu prayojayet| vā brāhmaṃ rasāyanaṃ-rasāyanādhyāyoktam (hṛ.u.a.39/15)| tathā, āmalakalehaṃ vā-rasāyanoktameva cyavanaprāśākhyam (hṛ.u.a.39/33)| athavā, prāśaṃ-lehaṃ, agastyanirmitaṃ kāsacikitsitoktaṃ (hṛ.ci.a.3/127), prayojayet|

Āyurvedarasāyana

atidiśati-śleṣmagulmoditājyānīti| śilāhvaṃ-śilājaturasāyanam (hṛ. u. a. 39/137) , brāhyaṃekāśanam (hṛ. u. a. 39|15) , āmalakalehaṃ-cyavanaprāśam (hṛ. u. a. 39/33) , etāni rasāyanoktāni| agastyanirmitaṃ-kāsoktam (hṛ. ci. a. 3|127)| vaṅgasene (hrudayarogā. ślo. 28)- " sūkṣmailā māgadhīmūlaṃ pralīḍhaṃ haviṣā saha| nāśayatyāśu hṛdrogaṃ gulmānapi viśeṣataḥ|| phalatailaṃ vidadhyācca bastau bastiviśāradaḥ| 'phalairaṣṭaguṇe+athāmle siddhamanyāsanaṃ kaphe (?)|' ityuktaṃ phalatailam| 'hiṅgūgragandhābiḍaviśvakṛṣṇākuṣṭhābhayācitrakayāvaśūkam| pibetsasauvarcalapuṣkarāhvaṃ yavāmbhasā śūlahṛdāmayaghnam|| daśamūlakaṣāyaṃ tu lavaṇakṣārayojitam| kāsaṃ śvāsaṃ sahṛdrogaṃ gulmaśūlaṃ ca nāśayet|| ghṛtena dugdhena guḍāmbhasā vā pibanti cūrṇaṃ kakubhatvaco ye| hṛdrogajīrṇajvararaktapittaṃ hatvā bhaveyuścijīvinaste|| puṭadagdhahariṇaśṛṅgaṃ piṣṭaṃ gavyena sarpiṣāpibataḥ| hṛtpṛṣṭhaśūlamacirādupaiti śāntiṃ sukaṣṭamapi|| tailājyaguḍavipakvaṃ cūrṇaṃ [ godhūmapārthajaṃ vā+api| pibati payasā sa bhavejjitasakalahṛdāmayaḥ puruṣaḥ|| godhūmakakubhacūrṇaṃ ] chāgapayogavyasarpiṣā yuktam| madhuśarkarāsametaṃ śamayati hṛdrogamuddhataṃ puṃsām|| mūlaṃ nāgabalāyāstu cūrṇaṃ dugdhena pāyayet| hṛdrogaśāsakāsaghnaṃ kakubhasya ca valkalam| rasāyanaṃ paraṃ balyaṃ vātajinmāsayojitam| saṃvatsaraprayogeṇajīvedvarṣaśatatatrayam|| pārthasya kalkasvarasena siddhaṃ śastaṃ ghṛtaṃ sarvahṛdāmayeṣu| ghṛtaṃ balānāgabalārjunāmbusiddhaṃ sayaṣṭīmadhukalkapādam| hṛdrogaśūlakṣataraktapittakāsānilāsṛśamayatyudīrṇam||" iti|

Aṣṭāṅgahṛdayasaṃhitā

syācśūlaṃ yasya bhukte+ati, jīryatyalpaṃ, jarāṃ gate||56||

śāmyetsa kuṣṭhakṛmijillavaṇadvayatilvakaiḥ||56||

sadevadārvativiṣaiścūrṇamuṣṇāmbunā pibet||57||

Sarvāṅgasundarā

yasya-puṃso, bhukte-tatkāla eva, ati śūlaṃ syāt| jīryatyanne-madhyamāyāṃ pākāvasthāyāṃ, alpaṃ śūlaṃ syāt| jarāṃ gate-kiṭṭasāratayā pariṇate+anne, tu śāmyet| saḥ-naraḥ, kuṣṭhādibhiścūrṇamuṣṇāmbunā pibet|

Āyurvedarasāyana

atha prasaṅgācśūlaprakaraṇam| śūlaṃ caturdhā,-ajīrṇe+anne jīryati jīrṇe sarvadā ceti| tatrājīrṇaśūlasyauṣadhamāha-syācśūlamiti| ]

Aṣṭāṅgahṛdayasaṃhitā

yasya jīrṇe+adhikaṃ snehaiḥ sa virecyaḥ, phalaiḥpunaḥ||57||

jīryatyanne, tathā mūlaistīkṣṇaiḥ śūle sadā+adhike||58||

Sarvāṅgasundarā

yasya-puṃso, jīrṇe satyadhikaṃ śūlaṃ bhavet, sa snehaiḥ-virecanadravyasiddhaiḥ, virecanīyaḥ| jīryatyanne-pacyamānāvasthāyāṃ, adhikaṃ śūle sati phalairvirecyaḥ| tathā ca muniḥ(?)-"mṛdvīkā+atha viḍaṅgāni kharjūrāṇi parūṣakam| āragvadho+athāmalakaṃ harītakyo bibhītakam|| kampillakopacitre ca trapusaṃ ca mukūlakam| nīlikā kuvalaṃ pīlu bhavetphalavirecanam||" iti| yasya punaḥ sadā+adhikameva śūlaṃ-kevalaṃ na bhuktamātre jīrṇe jīryati vā, saḥ-puruṣo, mūlaistīkṣṇaiḥ-mūlavirecanairdantītrivṛcśyāmāsaptalādidravyaiḥ samanvitaiḥ, virecyaḥ| tathā coktam-"saptalāśaṅkhinīdantīdravantīgirikarṇikāḥ| trivṛcśyāmodakīryā ca prakīryā kṣīriṇī tathā|| śagalāṇḍī gavākṣī ca kucākṣī girikarṇikā| masūravidalā caiva bhavenmūlavirecanam||" iti|

Sarvāṅgasundarā

jīrṇaśūlasyauṣadhamāha-yasyeti| snehaiḥ-eraṇḍatailādibhiḥ| jīryacśūlasyauṣadhamāha-phalaiḥ punarjīryatyanna iti| phalaiḥ-āragvadhādibhiḥ| sarvadā śūlasyauṣadhamāha-tatheti| mūlaiḥ-śyāmādibhiḥ| tantrāntare śūlaprakaraṇaṃ ca smṛtam| tatra vaṅgasene (śūlarogādhikāre ślo. 1)- "doṣaiḥ pṛthaksamastāmadvandvaiḥ śūlo+aṣṭadhā bhavet| sarveṣveteṣu śūleṣu prāyeṇa pavanaḥ prabhuḥ|| vyāyāmayānādatimaithunācca prajāgarācśītajalātipānāt| kalāyamudgāḍhakikoradūṣādatyartharūkṣādhyaśanābhighātāt|| kaṣāyatiktātivirūḍhajānnaviruddhavallūrakaśuṣkaśākāt| viṭśukramūtrānilavegarodhacśokopavāsādatibhāṣyahāsyāt|| vāyuḥ pravṛddho janayeddhi śūlaṃ hṛtpārśvapṛṣṭhatrikabastideśe| jīrṇe pradoṣe ca ghanāgame ca śīte ca kopaṃ samupaiti gāḍham|| muhurmuhuṣcopaśamaprakopau viḍvātasaṃstambhanatodabhedaiḥ| saṃsvedanābhyañjanamardanādyaiḥ snigdhoṣṇabhojyaiṣca śamaṃ prayāti|| kṣārātitīkṣṇoṣṇavidāhitailaniṣpāvapiṇyākakultthayūṣaiḥ| kaṭvamlasauvīrasurāvikāraiḥ krodhānalāyāsaravipratāpaiḥ|| grāmyātiyogādaśanairvidagdhaiḥ pittaṃ prakupyāśu karoti śūlam| tṛṇmohadāhārtikaraṃ hi nābhyāṃ saṃsvedamūrcśābhramadoṣayuktam|| madhyaṃdine kupyati cārdharātre vidāhakāle jaladātyaye ca| śīte ca śītaiḥ samupaiti śāntiṃ susvāduśītairapi bhojanaiṣca|| ānūpavārijakilāṭapayovikārairmāṃsekṣupiṣṭakṛṣarātilaṣaṣkulībhiḥ| anyairbalāsajanakairapi hetubhiṣca śleṣmā prakopamupagamya karoti śūlam|| hṛllāsakāsasadanārucisamprasekairāmāśaye stimitakoṣṭhaśirogurutvaiḥ| bhukte sadaiva rujaṃ kurute+atimātraṃ sūryodaye ca śiśire kusumāgame ca|| [dvidoṣalakṣaṇairetairvidyācśūlaṃ dvidoṣajam|] sarveṣu doṣeṣu ca sarvaliṅgaṃ vidyādbhiṣaksarvabhavaṃ hi śūlam| sukaṣṭamenaṃ viṣavajrakalpaṃ vivarjanīyaṃ pravadanti tajjñāḥ|| āṭopahrullāsavamīgurutvastaimityakānāhakaphaprasekaiḥ| kaphasya liṅgena samānaliṅgamāmodbhavaṃ śūlamudāharanti|| bastau hṛtkaṇṭhapārśveṣu sa śūlaḥ kaphavātikaḥ| kukṣau hṛnnābhimadhyeṣu sa śūlaḥ kaphapaittikaḥ| dāhajvarakaro ghoro vijñeyo vātapaittikaḥ|| ekadoṣotthitaḥ sādhyaḥ kṛcśrasādhyodvidoṣajaḥ| sarvadoṣotthito ghorastvasādhyo bhūryupadravaḥ|| nigṛhya mārutaṃ śleṣmā kukṣipārśve vyavasthitaḥ| sādhmāṭopāmasaṃruddhaḥ sūcībhiriva nistudan|| ucśvasityatha vaktreṇa na cānnamabhinandati| na ca nidrāmupaityeṣa pārśvaśūlaḥ prakīrtitaḥ|| prakupyati yadā kukṣau vahnimākramya mārutaḥ| tadā+asya bhojanaṃ bhuktaṃ sopastambhaṃ na pacyati|| ucśvāsyānītaśakṛtā śūlenāhanyate mṛduḥ|| naivāsane na śayane tiṣṭhan vā labhate sukham|| kukṣiśūla iti khyāto vātādāmasamudbhavāt|| kaphapittāvaruddhastu māruto rasamūrcśitaḥ| hṛdisthaḥ kurute śūlamucśvāsārodhanaṃ param| hṛcśūla iti sa khyāto rasamārutasambhavaḥ|| saṃrodhātkupito vāyurbastiṃ saṃṣritya tiṣṭhati| bastivaṅkṣaṇanāḍīṣu tataḥ śūlo+asya jāyate| viṇmūtravātasaṃrodhī bastiśūlaḥ sa saṃjñitaḥ|| nābhyāṃ vaṅkṣaṇayoṣcaiva kukṣau meḍhre+anuvartakaḥ| mūtramāvṛtya gṛhṇāti mūtraśūlaḥ sa mārutāt|| vāyuḥ prakupitoyasya rūkṣāhārasya dehinaḥ| vātaṃ ruṇaddhi koṣṭhasthaṃ mandīkṛtya tu pāvakam|| śūlaṃ sañjanayecśīghraṃ strota āvṛtya mārutaḥ| dakṣiṇaṃ yadi vā vāmaṃ kukṣimādāya jāyate|| sarvatra vardhate kṣipraṃ [bhramaniḥśvāsaghoṣavat| pipāsā vardhate+atīva bhramo mūrcśā ca jāyate|| uccārito mūtritaṣca na śāntimadhigacśati| viṭśūlametaṃ jānīyādbhiṣak paramadāruṇam|| vedanā ca tṛṣā mūrcśā ānāho gauravārucī| kāsaśvāsau ca hikkā ca śūlasyopadravāḥ smṛtāḥ|| svairnidānaiḥ prakupito vāyuḥ sannihitastadā| kaphapitte samāvṛtya śūlakārī bhavedbalī|| bhukte jīryati yacśūlaṃ tadeva pariṇāmajam| tasya lakṣaṇamapyetat samāsena vidhīyate|| ādhmānāṭopaviṇmūtravibandhārativepanaiḥ| sigdhoṣṇaiḥ praśamaṃ yāti vātikaṃ tadvadedbhiṣak|| tṛṣṇādāhāratisvedaṃ kaṭvamlalavaṇottaram| śūlaṃ śītaśamaprāyaṃ paittikaṃ tadvadedbhiṣak|| śardihṛllāsasammohasvalparugdīrghasantati| kaṭutiktopaśāntau ca tadvijñeyaṃ kaphātmakam|| saṃsṛṣṭalakṣaṇaṃ buddhvā parikalpayet| tridoṣajamasādhyaṃ syāt kṣīṇamāṃsabalānalam|| jīrṇe jīryatyajirṇe vā yacśūlamupajāyate| pathyāpathyaprayogeṇa bhojanābhojanena vā| na śamaṃ yāti niyamātso+annadrava udāhṛtaḥ||"] ............... (?)-" śṛṅgī dvījīrakaṃ dhānyaṃ vṛddhadārukapatrakaiḥ| tumburūṇi bhadradāru kṣārāṣca lavaṇāni ca|| ajamodā tālamulī viśālā bhūtikaṃ vacā koṣātakī paṭolaṃ ca bṛhatpatrakagandhakaiḥ|| yāvantyetāni cūrṇāni maṇḍūraṃ dviguṇaṃ tataḥ| gomūtratriphalākvāthe niṣiktaṃ lohacūrṇitam|| kandātkaṭāśṛṅgaberaṣrāvaṇīkeśarāṅgajaiḥ| rasaiḥ savajravallījaistasya tālasamasya ca|| bhāvayitvaikataṣcūrṇaṃ gomūtre+aṣṭaguṇe pacet| caturguṇe triphalaje kvāthe vā darvilepanāt|| upayuñjīta matimān yathādoṣaṃ yathābalam| ye ca kukṣigatā rogā grahaṇīmārdavādayaḥ|| arśāṃsi ca pravṛddhāni śūlāni jaṭharāṇi ca| madodoṣāmavātāṣca kaphānilabhavāṣca ye|| vyādhayastānnihantyetadbhāskarastimiraṃ yathā| vidyāvidyā.....gataṃ maṇḍūraṃ sarvaroganuta|| yadi sakalarujo yannaiva yogo nihanyāt kathamiti niyatervā yādadoṣaṃ vinā vā| tadakhilamunivākyaprātpatatvārtharatno niyatamamṛtavākyo vallabhaḥ syādgurūṇām|| āśubhukto yavaiḥ piṣṭamabhrakaṃ tatra saṃsthitam| kandamāṇāsthisaṃhārakhaṇḍakarṇarasairadhaḥ| taṇḍulīyaka.....śoṇomātrikameva ca|| vṛṣcīvaṃ bṛhatībhaṅgaṃ tatkṣaṇātkesarāñjanaiḥ| peṣaṇaṃ bhāvanaṃ kuryāt puṭaṃ vā+anekaśo bhiṣak|| yāva....drakaṃ tatsyācśuddhirevaṃ vihāyasam| svarṇamākṣikaśāṇaṃ ca dhmātanirvāpitaṃ jale|| traiphaleṣvavacūrṇyaṃ vā lohaṃ pittādikaṃ punaḥ| bṛhatpatraka[|]rikarṇatriphalāvṛddhadārakaiḥ|| māṇakandāsthisaṃhāraśṛṅgaberabhavai rasaiḥ| daśamūlīmuṇḍitikātālamūlīsamudbhavaiḥ| puṭitaṃ sādhu yatnena śuddhimevamayojayet| vasiraṃ.....ghālamadhuparṇīmayūrakam|| taṇḍulīyaṃ ca varṣābhūdattādhaṣcordhvameva ca| pākyaṃ tu jīrṇamaṇḍūraṃ gomūtreṇa dinatrayam|| antarbāṣpamadaghnaṃ ca tathā sthāpyaṃ dinatrayam| vicūrṇitaṃ śuddhiriyaṃ lohākarasya darśitā|| jayantyā vardhamānasya ārdrakasya rasena vā| payasyāṣcānupūrvyeṇa mardanaṃ rasaśodhanam|| gandhākaṃ navanītākhyaṃ kuṭitaṃ lohabhājane| tridhā caṇḍātape yuktaṃ bhṛṅgarājarasāplutam|| tato vahnidravībhūtaṃ tvaritaṃ vastragālitam| yatnādbhṛṅgarase kṣitpaṃ punaḥ śuṣkaṃ viśudhyati|| gaganādvipalaṃ cūrṇaṃlohasya palamātrakam| lohakiṭṭaṃ palārdhaṃ ca sarvamekatra saṃsthitam|| maṇḍūkaparṇīvasinatālamūlarasaiḥ śubhaiḥ| varībhṛṅgakesarājamāṇamarṇarasaistathā|| triphalābhadramustābhiḥ sthālīpākaṃ vicūrṇitam| rasagandhakayoḥ karṣaṃ pratyekaṃ grāhyamekataḥ|| tanmanāṣca śilākhalve yatnataḥ kajjalīkṛtam| vacā cavyaṃ yavānī ca jīrake śataparṇikā|| vyoṣaṃ mustaṃ viḍaṅgaṃ ca grathitaṃ kharamañjarī| trivṛtā citrako dantī sūryāvartaḥ sitastathā|| bhṛṅgamāṇavakandāṣca khaṇḍakarṇaka eva ca| daṇḍotpalaṃ kesarā jakālīyakaṭako+api vā|| eṣāmardhapalaṃ grāhyaṃ paṭaghṛṣṭaṃ sucūrṇitam| pratyekaṃ triphalāyāṣca palārdhaṃ palameva ca|| etatsarvaṃ samāloḍya lohapātreṣu bhāvayet| ātape caṇḍasaṃghṛṣṭamārdrakasya rasaistridhā|| tadrasena śilāpiṣṭaṃ guṭikāṃ kārayedbhiṣak| badarāsthimitāḥ śuṣka....bhāvayet|| tatprātarbhojanādau tu sevitaṃ guṭikātrayam| annodakānupānaṃ ca hitaṃ madhurasaṃṣritam|| dugdhaṃ ca nālikeraṃ ca varjanīyaṃ viśeṣataḥ| bhojyaṃ yatheṣṭamiṣṭaṃ ca vāri bhaktāmlakāñjikam|| hantyamlapittaṃ

Aṣṭāṅgahṛdayasaṃhitā

plīhānaṃ śūlaṃ ca pariṇāmajam| pī...............śothodaragulmādāmayān|| yakṣmā.........mandāgnitvamarocakam| plīhānaṃ śvāsamānāhamāmavātaṃ svarāmayam| gu................yakhyātavo ....nīkesā viśvayuto yūṣo dhātrīmudgādibhiḥ kṛtaḥ| rirya.......sargaṣca saṃsevya kulitthān sa vivarjayet||" iti hemādriṭīkāyāmāyurvedasāyane| amlāpittaprakaraṇaṃ sāmastyena nirūpitam|

Aṣṭāṅgahṛdayasaṃhitā

prāyo+anilo ruddhagatiḥ kupyatyāmāśaye gataḥ||58||

tasyānulomanaṃ kāryaṃ śuddhilaṅghanapācanaiḥ||59||

Sarvāṅgasundarā

bāhulyena māruto ruddhamārga āmāśayaṃ(ye) gataḥ kupyati| tasya-marutaḥ, śuddhyādibhiḥ-avasthāvaśādvayastaiḥ samastairvā, anulomanaṃ kāryam|

Aṣṭāṅgahṛdayasaṃhitā

kṛmighnamauṣadhaṃ sarvaṃ kṛmije hṛdayāmaye||59||

iti hṛdrogacikitsitam||60||

Sarvāṅgasundarā

kṛmije hṛdroge sarvameva ca kṛmighnamauṣadham|

Āyurvedarasāyana

krimihṛdrogauṣadhamāha-krimindhamauṣadhamiti| vaṅgasene (hṛdayaro. ślo. 39)- " krimihṛdrogiṇaṃ snigdhaṃ bhojayetpiśitaudanam| dadhnā ca palalopetaṃ tryahaṃ, paṣcādvirecayet|| sugandhibhiḥ salavaṇairyogaiḥ sājājiśarkaraiḥ| viḍaṅgagāḍhairdhānyāmlaṃ pāyayeddhitamuttamam|| hṛdi sthitāḥ patantyevamadhastātkrimayo nṛṇām| yavānnaṃ vitareccāsmai saviḍaṅgamataḥ param|| krimije pibenmūtraṃ viḍaṅgāmayasaṃyutam|" iti| iti hemādriṭīkāyāmāyurvedarasāyane| hṛdrogasya prakaraṇaṃ sāmstyena nirūpitam||

Aṣṭāṅgahṛdayasaṃhitā

atha tṛṣṇācikitsitam||60||

tṛṣṇāsu vātapittaghno vidhiḥ prāyeṇa śasyate||60||

sarvāsu śīto bāhyāntastathā śamanaśodhanaḥ||60||

divyāmbu śītaṃ sakṣaudraṃ tadvadbhomaṃ ca tadguṇam||61||

nirvāpitaṃ taptaloṣṭakapālasikatādibhiḥ||61||

saśarkaraṃ vā kvathitaṃ pañcamūlena vā jalam||62||

darbhaphūrveṇa manthaśca praśasto lājasaktubhiḥ||62||

vāṭyaścāmayavaiḥ śītaḥ śarkarāmākṣikānvitaḥ||63||

yavāgūḥ śālibhistadvatkodravaiśca cirantanaiḥ||63||

śītena śītavīryaiśca dravyaiḥ siddhena bhojanam||64||

himāmbupariṣiktasya payasā sasitāmadhu||64||

rasaiścānamlalavaṇairjāṅgalairghṛtabharjitaiḥ||65||

mudgādīnāṃ tathā yūṣairjīvanīyarasānvitaiḥ||65||

nasyaṃ kṣīraghṛtaṃ siddhaṃ śītairikṣostathā rasaḥ||66||

nirvāpaṇāśca gaṇḍūṣāḥ sūtrasthānoditā hitāḥ||66||

dāhajvaroktā lepādyā nirīhatvaṃ manoratiḥ||67||

mahāsariddhradādīnāṃ darśanarumaraṇāni ca||67||

Sarvāṅgasundarā

tṛṣṇāsu sarvāsu vātapittaharaḥ sarvo+api vidhiriṣyate| tathā, bāhyato+abhyantare ca śīto vidhiḥ| tathā, śamanaṃ śodhanaṃ ca śasyate| divyāmbu-āntarikṣaṃ jalaṃ, śītaṃ mākṣikeṇa saha śasyate| bhaumaṃ ca jalaṃ tadguṇaṃ-divyāmbusamānaguṇaṃ "śucipṛthvasitaścete deśe" (hṛ.sū.a.5|5) ityādilakṣaṇalakṣitam, tacca śasyate| tasya-divyajalasyeva guṇā yasya tattadguṇam| taptaloṣṭakakapālasikatādibhistaptaṃ tannirvāpitaṃ-śītīkṛtaṃ śasyate| athavā, tadeva samaśarkaraṃ śasyate| athavā, darbhapūrveṇa-tṛṇākhyena, pañcamūlena kvathitaṃ nirvāpitaṃ śasyate| tathā, lājasaktubhiḥ kṛto manthaḥ praśastaḥ| tathā, āmaiḥ-abhṛṣṭaiḥ, yavairvāṭyaḥ praśastaḥ śītībhūtaḥ śarkarāmākṣikayuktaḥ| yavāgūḥ śālibhistathaiva śarkarāmākṣikānvitā śastā| tathā, cirantanaiḥ kodravaiḥ śarkarāmadhuyuktā yavāgūḥ śastā| tathā, śītena-śītīkṛtena dravyeṇa, śītavīryaiśca dravyaiḥ siddhena bhojanaṃ hitam| athavā, śītajalaiḥ pariṣiktasya puṃsaḥ payasā saśarkarāmārdvīkaṃ bhojanaṃ hitam| athavā na kevalaṃ payasā sātmyādivaśānmāṃsarasairjāṅlaiḥ kiñcidamlalavaṇairṛtabharjitairbhojanaṃ hitam| tathā, mudgamasūrādikānāṃ yūṣairjīvanīyarasayuktairbhojanaṃ hitam| tathā, śītaiḥ-śītavīryaiścandanādibhiḥ, tathekṣurase siddhaṃ kṣīraghṛtaṃ nasyaṃ hitam| kṣīrodbhavaṃ ghṛtaṃ kṣīraghṛtam| tathā, sūtrasthānoditāḥ (a.22) nirvāpaṇāḥ-ropaṇāḥ, gaṇḍūṣā hitāḥ| tathā, dāhajvare ya uktā lepādyāḥ-"dūrvādibhirvā pittaghnaiḥ" (hṛ.ci.a.1/131) ityādigranthanirdiṣṭāḥ, te ca hitāḥ| tathā, nirīhatvaṃ-nirvyāpāratvaṃ hitam| tathā, manasoratiḥ-nirvṛtatvam| tathā, mahāsaritāṃ mahāhradānāṃ-mahātaḍāgānāṃ, ca darśanasmaraṇāni hitāni|

Sarvāṅgasundarā

atha tṛṣṇācikitsitam|[tatra sāmānyatṛṣṇauṣadhamāha]-tṛṣṇāsviti| tadguṇaṃ-divyaguṇam| darbhapūrveṇa-pañcasūktena tṛṇākhyena| āmayavaiḥ-komalayavaiḥ, kṛto vāṭhyaḥ| śītadravyasiddhena śītena payasā bhojanam, payorasayūṣāṇāṃ sātmyādivaśādvyavasthā| kṣīraghṛtaṃ-kṣīramanthanotthaṃ ghṛtam| ikṣuraso nasyam| nirvāpaṇāḥ-madhugaṇḍūṣādayaḥ| nirīhatvaṃnirvyāpāratvam| manoratiḥ-manaḥ sukham| saṅgrahe tu (ci. a. 8) nātya[va]pīḍanaṃ(?)-"nārīkṣīreṇa vā ghṛṣṭamuṣṭrāsthi sasitaṃ hitam|" iti| vaṅgasene (tṛṣādhikāre ślo. 24)- "lājodakaṃ madhuyutaṃ śītaṃ guḍavimarditam| kāśmarīṣarkarāyuktaṃ pibettṛṣṇārdito naraḥ|| bhu(ca)vikāpippalīmūlayavānīdhānyanāgaraiḥ| śṛtaṃ śītaṃ hitaṃ toyaṃ [murcśātṛṭśardi] doṣajit|| śarkarākesarakṣaudrakṛṣṇājīrakadāḍimaiḥ| leho vā tṛḍjayī kṛṣṇādhukṣīridrumāṅkuraiḥ|| amlaṃ dāḍimabījaṃ pītaṃ dhātrīphalaṃ ca dhānyāmlaiḥ| ārdrapaṭāstaraṇakṛtaprāvṛ gātrastṛṣaṃ hanti|| gostanīkṣurasakṣīrayaṣṭīmadhūtpalaiḥ| niyataṃ nasyataḥ pītaistṛṣṇā śāmyati dāruṇā|| karṇaśiromukhalepācśuktikayā vā+amladāḍimarasena| tarpayati śīghrametajjalaughavatsaikata rāśim|| koladāḍīmavṛkṣāmlacukrīkācukrikārasaḥ| pañcāmlako mukhālepaḥ sadyastṛṣṇāṃ niyacśati|| kṣīrekṣurasa mārdvīkakṣaudrasīdhuguḍodakaiḥ| vṛkṣāmlāmlaiṣca gaṇḍūṣā mukhaśoṣapraṇāśanāḥ|| dāḍimaṃ badaraṃ rodhraṃ kapitthaṃ bījapurakam| piṣṭvā mūrdhni pralepastu pipāsādāhanāśanaḥ|| vāri śītaṃ madhuyutamākaṇṭhādvā pipāsitam| pāyadvāmayeccāpi tena tṛṣṇā praśāmyati|| vaṭaprarohaṃ madhukuṣṭhamutpalaṃ salājacurṇaṃ guṭikāṃ prakalpayet| susaṃhitā sā vadane vidhāritā tṛṣṇāṃ pravṛddhāmapi hanti satvaram||" iti| yogaratne-"madhuraiḥ sajīvanīyaiḥ śītaiṣca satiśūkaiḥ ṣritaṃ kṣīraṃ pānābhyañjanasekeṣviṣṭaṃ madhuśarkarāyuktam| lohitakaśālitaṇḍulakharjūraparūṣakotpaladrākṣāḥ madhupakve loṣṭhameva ca jale sthitaṃ śītalaṃ peyam|| jambāmrātakabadarīdalavetasapañcavalkapañcāmlaiḥ| hṛnmukhaśiraḥpradehāḥ saghṛtā mūrcśābhramātitṛṣṇādhnāḥ|| drākṣekṣūtpalayaṣṭyādyaiḥ śarkarāmadhuyojitaiḥ| kaṣāyaṃ saṃpibecśītaṃ tṛṣṇānāśakaraṃ param|| loṣṭapratatpatoyaṃ tu śarkarāmadhuyojitam| lākṣācūrṇasamāyuktaṃ pītaṃ tṛḍdāhanāśanam|| jambvāmrapallavośīraiḥ sitāvaruṇakājitaiḥ| sapayaskaḥ kṛtaḥ kvāthaḥ sampītastṛḍvināśanaḥ|| ....rakavṛkṣāmladāḍimāmloṣṇavetasaiḥ| saśarkarairnihantyāśu lehastṛṣṇāṃ sudurjayām|| sārivā....lājapippalīmadhunāgaraiḥ| payastṛṣādhno gaṇḍūṣaḥ kāñjikairmukha....|| ....madanamadhukaṃ śītamambu vivardhitam|....ardhaśarkarāyuktaṃ pibettṛṣṇārditai....|| iti|

Aṣṭāṅgahṛdayasaṃhitā

tṛṣṇāyāṃ pavanotthāyāṃ saguḍaṃ dadhi śasyate||68||

rasāśca bṛṃhaṇāḥ śītā vidāryādigaṇāmbu ca||68||

Sarvāṅgasundarā

pavanotthāyāṃ tṛṣṇāyāṃ dadhi guḍena saha śasyate| māṃsarasāśca bṛṃhaṇāḥ śastāḥ| tathā vidāryādigaṇāmbu "vidāripañcāṅgula" (hṛ.sū.a.15/9)ityādibhiḥ śṛtaṃ toyaṃ-pānīyaṃ, śastam|

Āyurvedarasāyana

vātatṛṣṇauṣadhamāha-tṛṣṇāyāmiti| yogaratne-"pañcāṅgikāḥ pañca gaṇā ya uktāsteṣvambu[siddhaṃ prathame ga] ṇe vā| pibetsukhoṣṇaṃ manujo+acireṇa tṛṣo vimucyeta hi vātajāyāḥ|| [tṛṣṇātivṛddhau] udare ca pūrṇe saṃcśardayenmāgadhikodakena| vilekhanaṃ cātra hitaṃ vidheyaṃ syāddā[ḍimāmrā] takabījapūraiḥ||" [iti|] vaṅgasene (tṛṣā. ślo. 22)-" vātaghnamannapānaṃ mṛdu laghu śītaṃ raso guḍūcyāṣca|" [iti|]

Aṣṭāṅgahṛdayasaṃhitā

pittājāyāṃ sitāyuktaḥ pakvodumbarajo rasaḥ||69||

tatkvātho vā himastadvatsārivādigaṇāmbu vā||69||

tadvidhaiśca gaṇaiḥ śītakaṣāyān sasitāmadhūn||70||

madhurairauṣadhaistadvat kṣīrivṛkṣaiśca kalpitān||70||

bījapūrakamṛdvīkāvaṭavetasapallavān||71||

mūlāni kuśakāśānāṃ yaṣṭyāhvaṃ ca jale śṛtam||71||

jvaroditaṃ vā drākṣādi pañcasārāmbu vā pibet||72||

Sarvāṅgasundarā

pittotthāyāṃ śarkarānvitaḥ pakvodumbaraphalajo rasaḥ, teṣāṃ-udumbarāṇāṃ vā kvātho himaḥ, tadvat-sitāyuktaḥ, śasyate| tathaiva sārivādigaṇāmbu-"sārivośīra" (hṛ.sū.a.15|11) ityādi praśasyate| tadvidhaiḥ-śītavīryaiśca, gaṇaiḥ kṛtān śītakaṣāyān sasitāmākṣikān pibet| tathaiva madhuraiḥ-drākṣādibhirdravyaiḥ, kalpitān| kṣīrivṛkṣaiśca-aśvatthanyagrodhādibhiḥ, kalpitān śītakaṣāyān saśarkarāmadhūn pibet| bījapūrakādipallavān kuśakāśānāṃ mūlāni madhukaṃ caitajjale śṛtaṃ pibet| śītamiti prakṛtatvādyogyatvāccātra yojyam| athavā, jvaracikitsitoktaṃ [drākṣādi-] "drākṣāmadhūka" (hṛ.ci.a.1|55) ityādikaṃ phāṇṭaṃ śītakaṣāyaṃ [vā] pibet| pañcasārāmbu vā-"madhukharjūramṛdvīkā" (hṛ.ci.a.2/14) ityādi raktapittacikitsite paṭhitaṃ, pibet|

Āyurvedarasāyana

pittatṛṣṇauṣadhamāha-pittajāyāmiti| tadvidhaiḥ-pittaghnaiḥ| tadvat-sasitāmadhūn| kṣīrivṛkṣaiṣca tadvat| bījapūrapallavādisaptakaṃ jale śṛtam| vaṅgasene (tṛṣā. ślo. 18)- "kāśmaryaṃ śarkarāyuktaṃ candanośīradhānyakam| drākṣāmadhūkasaṃyuktaṃ pittatarṣe jalaṃ pibet|| syājjīvanīyasiddhakṣīraghṛtaṃ vātapittaje tarṣe| tadvaddrākṣācandanakharjūrośīramadhuyutaṃ toyam|| jīrṇabhuktaḥ pibedvā+api madhunā taṇḍulodakam|" [iti|]

Sarvāṅgasundarā

śleṣmajāyāṃ tṛṣṇāyāṃ nimbapatrapānīyena vamanaṃ śastam| bilvādibhirjalaṃ sādhitaṃ kaphatṛṣṇāyāṃ pibet| rajanyā-haridrayā, jalaṃ siddhaṃ pibet| sakṣaudraśarkaraṃ kaphatṛṣṇāyāṃ mudgayūṣaṃ ca trikaṭupaṭolanimbapallavānvitaṃ pibet| yavānnaṃ tīkṣṇakavalaṃ tīkṣṇanasyaṃ tīkṣṇalehaṃ ca śīlayet| śimbīdhānyam| kacchakaḥ-tumu(tūṇī)kaḥ| vaṅgasene (tṛṣā-ślo.22)-"bilvāḍhakīdhātakīpañcakoladarbheṣu siddhaṃ kaphajāṃ nihanti| "iti| yogaratne-"bilvāḍhakī[kanyaka] pañcamūladarbheṣu siddhaṃ kaphajāṃ nihanti|" iti| kacchaka(dhātaki)-pañcakolayoḥ sthāne laghu [pañcamūlam]| vaṅgasene(tṛṣā. ślo.23)-"sajīrakāṇyārdrakaśṛṅgaberasauvarcalānyardhajalaplutāni| madyāni hṛdyāni ca gandhavanti pītāni sadyaḥ śamayanti tṛṣṇām||" iti|

Aṣṭāṅgahṛdayasaṃhitā

kaphodbhavāyāṃ vamanaṃ nimbaprasavavāriṇā||72||

bilvāḍhakīpañcakoladarbhapañcakasādhitam||73||

jalaṃ pibedrajanyā vā siddhaṃ sakṣaudraśarkaram||73||

mudgayūṣaṃ ca savyoṣapaṭolīnimbapallavam||74||

yavānnaṃ tīkṣṇakavalanasyalehāṃśca śīlayet||74||

Āyurvedarasāyana

kaphatṛṣṇauṣadhamāha-kaphodbhavāyāmiti| āḍhakī|

Aṣṭāṅgahṛdayasaṃhitā

sarvairāmācca taddhantrī kriyeṣṭā vamanaṃ tathā||75||

tryūṣaṇāruṣkaravacāphalāmloṣṇāmbumastubhiḥ||75||

Sarvāṅgasundarā

sarvairāmācca tṛṣṇāyāṃ satyāṃ taddhantrī sannipātaghnyāmaghnī ca kriyeṣṭā| tathā ca vamanamiṣṭam| tryūṣaṇāruṣkaravacādiyuktena phalāmlenoṣṇajalena vā mastunā vā iṣṭam|

Āyurvedarasāyana

sannipātajauṣadhamāha-sarvairiti| taddhantrī-sarvadoṣahantrī āmahantrī ca| tryūṣaṇādibhirvamanam| phalāmlaṃmātuluṅgādyamlam| madanaphalaṃ vamanatvālubjam (?)|

Aṣṭāṅgahṛdayasaṃhitā

annātyayānmaṇḍamuṣṇaṃ himaṃ manthaṃ ca kālavit||76||

Sarvāṅgasundarā

annātyayāt-annavirahāt, tṛṣṇāyāṃ satyāṃ maṇḍamuṣṇaṃ śītaṃ manthaṃ ca kālaprakṛtisātmyādivit pibet| vātakaphaprakṛtinā uṣṇo maṇḍaḥ peyaḥ| pittaśleṣmaprakṛtinā vātapittaprakṛtinā ca himo manthaḥ peyaḥ| evaṃ kālasātmyādiṣu nirupyam| "saktavaḥ sarpiṣā+abhyaktāḥ śītodakapariplutāḥ| nātidravā nāti sāndrā mantha ityabhidhīyate||" iti|

Āyurvedarasāyana

upavāsajauṣadhamāha-annātyayāditi| uṣṇaṃ maṇḍaṃ śītakāle| śītaṃ manthamuṣṇakāle| ata eva kālavidityuktam|

Aṣṭāṅgahṛdayasaṃhitā

tṛṣi śramānmāṃsarasaṃ manthaṃ vā sasitaṃ pibet||76||

Sarvāṅgasundarā

śramāttṛṣi jātāyāṃ māṃsarasaṃ madyaṃ vā saśarkaraṃ pibet|

Āyurvedarasāyana

ṣramajauṣadhamāha-tṛṣi ṣramāditi|

Sarvāṅgasundarā

ātapāttṛṣi yavakolodbhavaiḥ saktubhiḥ saśarkaraṃ manthaṃ pibet| sarvāṇi cāṅgāni tilapiṇyākakāñjikairlimpet|

Aṣṭāṅgahṛdayasaṃhitā

ātapātsasitaṃ manthaṃ yavakolajasaktubhiḥ||77||

sarvāṇyaṅgāni limpecca tilapiṇyākakāñjikaiḥ||77||

Āyurvedarasāyana

ātapajauṣadhamāha=ātapāditi| kolajāḥ-śuṣkabadaratvagudbhavāḥ| tilagrahaṇaṃ piṇyākena vikalpārtham|

Āyurvedarasāyana

uṣṇāklāntasye (ni. a. 5/55)tyuktatṛṣṇauṣadhamāha-śītasnānāttviti|

Aṣṭāṅgahṛdayasaṃhitā

śītasnānācca madyāmbu pibettṛṇmān guḍāmbu vā||78||

Sarvāṅgasundarā

śītasnānācca tṛṇmān madyāmbu pibet| tṛṇmāniti matupi maya iti ṇatve rūpam| guḍajalaṃ vā pibet|

Aṣṭāṅgahṛdayasaṃhitā

madyādardhajalaṃ madyaṃ snāto+amlalavaṇairyutam||78||

Sarvāṅgasundarā

madyāttṛṇmānardhajalaṃ madyaṃ snātaścāmlalavaṇābhyāṃ yutaṃ pibet|

Āyurvedarasāyana

madyajauṣadhamāha-madyāditi| āyutaṃ-yuktam|

Aṣṭāṅgahṛdayasaṃhitā

snehatīkṣṇatarāgnistu svabhāvaśiśiraṃ jalam||79||

Sarvāṅgasundarā

snehena tīkṣṇataro+agniryasya sa narastṛṇmānnisargaśītalaṃ jalaṃ pibet|

Āyurvedarasāyana

tīkṣṇāgneḥ snehaje (ni. a. 5/56) tyuktatṛṣṇauṣadhamāha-snehatīkṣṇatarāgnistviti|

Aṣṭāṅgahṛdayasaṃhitā

snehāduṣṇāmbvajīrṇāttu jīrṇānmaṇḍaṃ pipāsitaḥ||79||

Sarvāṅgasundarā

snehāt punarajīrṇāt pipāsita uṣṇāmbu vā pibet| jīrṇāttu snehattṛṣi maṇḍaṃ pibet|

Āyurvedarasāyana

ajīrṇasnehajauṣadhamāha-snehāditi| jīrṇasnehajauṣadhamāha-jīrṇāditi| atīkṣṇagniviṣayamidaṃ bhedadvayam|

Aṣṭāṅgahṛdayasaṃhitā

pibetsnigdhānnatṛṣito himaspardhi guḍodakam||80||

Sarvāṅgasundarā

snigdhānnena bhuktena tṛṣito himaspardhi-tuhinaśītalaṃ, guḍodakaṃ pibet|

Āyurvedarasāyana

snigdhānnajauṣadhamāha-pibediti| himaspardhi- \_....|

Aṣṭāṅgahṛdayasaṃhitā

gurvādyannena tṛṣitaḥ pītvoṣṇāmbu tadullikhet||80||

Sarvāṅgasundarā

gurvādyannena bhuktena tṛṣitaḥ pītvoṣṇāmbu tat-gurvādyannaṃ, udvamet|

Āyurvedarasāyana

gurvādibhojanajauṣadhamāha-gurvādyanneneti|

Āyurvedarasāyana

rasakṣayajauṣadhamāha-kṣayajāyāmiti| kṣayahitaṃ-rājayakṣmahitam|

Aṣṭāṅgahṛdayasaṃhitā

kṣayajāyāṃ kṣayahitaṃ sarvaṃ bṛṃhaṇamauṣadham||81||

Sarvāṅgasundarā

kṣayajāyāṃ tṛṣi kṣaye hitaṃ yad bṛṃhaṇamauṣadhaṃ tatsarvaṃ hitaṃ-śastam|

Aṣṭāṅgahṛdayasaṃhitā

kṛṣadurbalarūkṣāṇāṃ kṣīraṃ śāgo raso+athavā||81||

Sarvāṅgasundarā

kṛśādīnāṃ tṛṣi jātāyaṃ kṣīraṃ hitam| athavā śāgo raso hitaḥ|

Āyurvedarasāyana

kṛśādīnāṃ viśeṣamāha-kṛśadurbalarūkṣāṇāmiti|

Aṣṭāṅgahṛdayasaṃhitā

kṣīraṃ ca sordhvavātāyāṃ kṣayakāsaharaiḥ śṛtam||82||

Sarvāṅgasundarā

sordhvavātāyāṃ tṛṣi kṣayakāsaharaiḥ śṛtaṃ kṣīraṃ hitam| caśabdānmāṃsarasaśca|

Āyurvedarasāyana

sordhvavātāyāṃ viśeṣamāha-kṣīraṃ ceti|

Aṣṭāṅgahṛdayasaṃhitā

rogopasargājjātāyāṃ dhānyāmbu sasitāmadhu||82||

pāne praśastaṃ sarvā ca kriyā rogādyapekṣayā||83||

Sarvāṅgasundarā

rogopasargājjātāyāṃ tṛṣi dhānyāmbu sasitāmākṣikaṃ pāne praśastam| sarvā ca kriyā rogādyapekṣayā śastā|

Āyurvedarasāyana

rogāpasargajauṣadhamāha-rogopasargajātāyāmiti| dhānyaṃ-kustumbarī| vaṅgasene (tṛṣā. ślo. 37)- " kṣatodbhavāṃ rūgvinivāraṇena jayedrasānāmasṛjaṣca pānaiḥ| kṣayotthitāṃ kṣīrajalaṃ nihanyānmāṃsodakaṃ vā madhukodakaṃ vā||" iti|

Āyurvedarasāyana

rogādyāpekṣayetyasyāmāha-tṛṣyanniti| rogavirodhe+api jalaṃ deyamityarthaḥ| upadravarūpāyā apyupasargajāyāḥ (?) prādhānyamāhatvaritamiti| sātmyagrahaṇaṃ yadyupaśete tattadyuktinirapekṣamapi deyamityevamarthaḥ| vaṅgasene (tṛṣā. ślo. 41)- "mūrcśācśarditṛṣādāhastrīmadyabhṛśakarśitāḥ| pibeyuḥ śītalaṃ toyaṃ raktapitte madātyaye|| tṛṣito mohamāyāti mohātprāṇān vimuñjati| tasmātsarvāsvavasthāsu na kvacidvāri vāryate|| annenāpi vinā jantuḥ prāṇān dhārayate ciram| toyābhāvātpipāsārtaḥ kṣaṇātprāṇairvimucyate||" iti| iti hemādriṭīkāyāmāyurvedarasāyane| tṛṣṇārogapraśamanaṃ sāmastyena nirūpitam||

Aṣṭāṅgahṛdayasaṃhitā

tṛṣyan pūrvāmayakṣīṇo na labheta jalaṃ yadi||83||

maraṇaṃ dīrgharogaṃ vā prāpnuyāttvaritaṃ tataḥ||84||

sātmyānnapānabhaiṣajyaistṛṣṇāṃ tasya jayetpurā||84||

tasyāṃ jitāyāmanyo+api vyādhiḥ śakyaścikitsitum||6||

84 1/2||6||

iti tṛṣṇārogacikitsitam||6||

iti śrivaidyapatisiṃhaguptasūnuśrīmadvāgbhaṭaviracitāyāmaṣṭaṅgahṛdayasaṃhitāyāṃ caturthe cikitsitasthāne chardihṛdrogatṛṣṇācikitsitaṃ nāma ṣaṣṭho+adhyāyaḥ||6||

Sarvāṅgasundarā

pūrvāmayena kṣīṇaḥ san tṛṣṇak-pipāsito, yadi jalaṃ na labheta tadā maraṇaṃ dīrgharogaṃ vā prāpnuyāt| tataśca hetostvaritaṃ-śīghrataraṃ, tasya-narasya, pūrvamanyebhyo rogebhyaḥ sātmyānna pānabheṣajaistṛṣaṃ jayet, tato+aparaṃ rogam| kimevaṃ kriyate ? ityāha-tasyāṃ tṛṣi jitāyāṃ satyāmanyo+api roga upakramituṃ śakyaḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne chardihṛdrogatṛṣṇācikitsitaṃ nāma ṣaṣṭho+adhyāyaḥ samāptaḥ|| 6||

madātyayādicikitsitādhyāyaḥ

7

Aṣṭāṅgahṛdayasaṃhitā

āthāto madātyayādicikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) yaṃ doṣamadhikaṃ paśyettasyādau pratikārayet||1||

kaphasthānānupūrvyā ca tulyadoṣe madātyaye||1||

Aṣṭāṅgahṛdayasaṃhitā

saṃ-yaṃ doṣaṃ-tatra madātyaye vātādikaṃ, ulbaṇaṃ paśyet-lakṣayejjānīyāt| tasya-doṣasya, ādau-prathamata eva, pratikārayet-pratikāraṃ kuryāt| evaṃ viṣamadoṣo madātyayaścikitsyaḥ| tulyadoṣe punarmadātyaye kaphasthānānupūrvyā doṣān pratikārayet| kimetyevaṃ kriyate ? ityāha-

Aṣṭāṅgahṛdayasaṃhitā

pittamārutaparyantaḥ prāyeṇa hi madātyayaḥ||2||

Sarvāṅgasundarā

hi-yasmāt, kālakrameṇa pittamārutāvasāno bāhulyena madātyayaḥ syāt| prathamaṃ kaphasyādhikyam| tataḥ pittamārutā vadhikau bhavataḥ| kaphasthānānupūrvīvyākhyānaṃ jvaracikitsite (ślo.148) vyākhyātam|

Aṣṭāṅgahṛdayasaṃhitā

hīnamithyātipītena yo vyādhirupajāyate||2||

samapītena tenaiva sa madyenopaśāmyati||3||

Sarvāṅgasundarā

hīnamithyātipītena madyena yo vyādhirutpadyate, saḥ-vyādhiḥ, tenaiva madyena samapītena-samyaṅmātrayā pītena, śāmyati| "yāvad dṛṣṭerna sambhrāntiryāvanna kṣobhate manaḥ| tāvadeva virantavyaṃ madyādātmavatā sadā||" (ślo.14) ityevaṃ lakṣaṇaṃ pānaṃ samameva pītam| yenaiva mārdvīkenāthavā mādhavena gāḍādinā vā yo jāto vyādhiḥ sa tenaiva mārdvīkādinā śāmyati| kuta evaṃ syāt ? ityāha-

Aṣṭāṅgahṛdayasaṃhitā

madyasya viṣasādṛśyāt------------------------||3||

Sarvāṅgasundarā

yathā tīkṣṇādibhirdaśabhirguṇairviṣaṃ yuktaṃ tathaiva tatsaṅkhyā taireva guṇairmadyamapi yuktam| tataśca madyenaiva śāntiryuktā| nanu, yadi viṣasādṛśyaṃ madyasya, tato yathā viṣasya viṣāntareṇa śāntistathā madyasyāpi madyāntareṇa śāntiḥ prāptetyāśaṅkhyāha-

Aṣṭāṅgahṛdayasaṃhitā

--------------viṣaṃ tūtkarṣavṛttibhiḥ||3||

tīkṣṇādibhirguṇairyogādviṣāntaramapekṣate||4||

Sarvāṅgasundarā

satyametat| evaṃ prāptam| kintu guṇairdaśabhirutkarṣavṛttibhiḥ-adhikaśaktisvarūpaiḥ, tīkṣṇādibhiryogāt-sambandhāt, viṣaṃ viṣāntaramapekṣate| na tu taddhīnāttadeva svotthe roge praśamāyālam| madyaṃ tu hīnavṛttibhirdaśabhirguṇairyogānna madyāntaramapekṣate| evaṃ tīkṣṇādīnāṃ guṇānāṃ hīnotkarṣabhedādviṣānmadyasya vailakṣaṇyam|

Aṣṭāṅgahṛdayasaṃhitā

tīkṣṇoṣṇenātimātreṇa pītenāmlavidāhinā||4||

madyenānnarasakledo vidagdhaḥ kṣāratāṃ gataḥ||5||

yān kuryānmadatṛṇmohajvarāntardāhavibhramān||5||

madyotkliṣṭena doṣeṇa ruddhaḥ srotaḥsu mārutaḥ||6||

sutīvrā vedanā yāśca śirasyasthiṣu sandhiṣu||6||

jīrṇāmamadyadoṣasya prakāṅkṣālāghave sati||7||

yaugikaṃ vidhivadyuktaṃ madyameva nihanti tān||7||

Sarvāṅgasundarā

svabhāvata eva tīkṣṇoṣṇena tathā+atimātreṇa tathā+amlavidāhinā madyena pītenānnarasakledo vidagdhaḥ kṣāratāṃ ca gato yan madādīn kuryāt| tathā māruto madyotkliṣṭena doṣeṇa srotaḥsuruddho yā dāruṇā mūrdhādiṣu vedanāḥ kuryāt tān-madādīn, tāśca vedanāḥ madyameva yaugikaṃ vidhinā yuktaṃ nihanti| kimbhūtasya puruṣasya ? jīrṇāmamadyadoṣasya, tathā prakāṅkṣāyāṃ lāghavesati, te ca tāśca tān, "pumān striyā" ityekaśeṣaḥ| nanu, yadi madyameva tānnihanti tataścikitsāntarārambho na yuktaḥ| maivam| bahvayo hi cikitsāḥ pratirogaṃ proktāḥ| tasmāccikitsāntaropanyāso yukta eva| nanu, kathaṃ tān madyameva nihanti ? ityāha-

Aṣṭāṅgahṛdayasaṃhitā

kṣāro hi yāti mādhuryaṃ śīghramamlopasaṃhitaḥ||8||

madyamamleṣu ca śreṣṭhaṃ doṣaviṣyandanādalam||8||

Sarvāṅgasundarā

yasmāt kṣāro+amlopasaṃhito drāgeva mādhuryaṃ yāti| amleṣu madhye madyaṃ doṣaviṣyandanāt [alaṃ-] paryāptam|

Aṣṭāṅgahṛdayasaṃhitā

tīkṣṇoṣṇādyaiḥ purā proktairdīpanādyaistathā guṇaiḥ||9||

sātmyatvācca tadevāsya dhātusāmyakaraṃ param||9||

Sarvāṅgasundarā

purā-madātyayanidānoktaistīkṣṇoṣṇādyairguṇaiḥ (ni. a. 6/1) tathā madyavargoktairdīpanādyairguṇaiḥ (sū. a. 5/62) karaṇabhūtaiḥ, tadeva-madyaṃ, suṣṭhu dhātusāmyakaram| dhātusāmyakaramiti hetau ṭaḥ|

Aṣṭāṅgahṛdayasaṃhitā

saptāhamaṣṭarātraṃ vā kuryātpānātyayauṣadham||10||

jīryatyetāvatā pānaṃ kālena vipathāśritam||10||

Sarvāṅgasundarā

saptāhamathavā+aṣṭarātraṃ pānātyayauṣadhaṃ kuryāt-nādhikaṃ kālam| yata etāvatā kālena vimargasthaṃ tat pānaṃ-madyapānaṃ, pariṇamati|

Aṣṭāṅgahṛdayasaṃhitā

paraṃ tato+anubadhnāti yo rogastasya bheṣajam||11||

yathāyathaṃ prayuñjīta kṛtapānātyayauṣadhaḥ||11||

Sarvāṅgasundarā

tataḥ-tasmātkālāt, paraṃ-ūrdhvaṃ, yo rogo+anubadhnāti, tasya-rogasya, kṛtapānātyayauṣadhaśca yathāsvaṃ bheṣajaṃ prayuñjīta| iti sāmānyena cikitsitamuktvā viśeṣeṇāha-

Aṣṭāṅgahṛdayasaṃhitā

tatra vātolbaṇe madyaṃ dadhātipiṣṭakṛtaṃ yutam||12||

bījapūrakavrukṣāmlakoladāḍimadīpyakaiḥ||12||

yavānīhapuṣājājīvyoṣatrilavaṇārdrakaiḥ||13||

śulyirmāṃsairharitakaiḥ snehavadbhiśca sakubhiḥ||13||

uṣṇasnigdhāmlalavaṇā medyamāṃsarasā hitāḥ||14||

āmrāmrātakapeśībhiḥ saṃskṛtā rāgaṣāḍavāḥ||14||

godhūmamāṣavikṛtirmṛduścitrā mukhapriyā||15||

ārdrikārdrakakulmāṣasuktamāṃsādigarbhiṇī||15||

surabhirlavaṇā śītā nirgadā vā+acchhavāruṇī||16||

saraso dāḍimāt kvāthaḥ pañcamūlātkanīyasaḥ||16||

śuṇṭhīdhānyāttathā mustusuktāmbhocchhāmlakāñjikam abhyaṅgodvartanasnānamuṣṇaṃ prāvaraṇaṃ ghanam||17||

ghanaścāgurujo dhūpaḥ paṅkaścāgurukuṅkumaḥ||18||

kucoruśroṇiśālinyo yauvanoṣṇāṅgayaṣṭayaḥ||18||

harṣeṇāliṅgane yuktāḥ priyāḥ saṃvāhaneṣu ca||19||

Sarvāṅgasundarā

[tatra-] teṣu madātyayeṣu madhye, vātādhike madātyaye piṣṭakṛtaṃ madyaṃ dadyāt| bījapūrakādibhirdeśasātmyādivaśādyastaiḥ samastairyathāyogayuktam| tathā, medyasya-medurasya, māṃsasyarasā hitāḥ| kimbhūtāḥ ? uṣṇāḥ snigdhāmalalavaṇāśca| tathā, rāgāḥ ṣāḍavāścāmrāmrātakapeśībhiḥ saṃskṛtā hitāḥ| lakṣaṇameṣāmṛtucaryāmuktam (hṛ.sū.a.3/30)| tathā, godhūmamāṣayorvikṛtirhitā| kimbhūtā ? mṛduḥ-atīkṣṇā, citrā-nānāprakārā, mukhapriyā-vadanarucikṛt| tathā, ārdrikādigarbhiṇī| [tathā,] acchavāruṇī ca hitā| kimbhūtā ? surabhirlavaṇā śītā ca| tathā nirgadā-purāṇā| tathā, dāḍimātsvaraso hitaḥ| pañcamūlāt kanīyaso-hṛsvāt, kvāthaḥ| śuṇṭhīdhānyācca kvātho hitaḥ| tathā, mastvādi hitam| tathā, abhyañjanādi uṣṇaṃ hitam| prāvaraṇaṃ-ācchhadanaṃ, ghanaṃ hitam, agarujaśca dhūpo ghano-bahulo, hitaḥ| agarukuṅkumapaṅkānulepanaṃ hitam| tathā, priyā harṣeṇa-prītyā, āliṅganaṃ-pariṣvaṅgaḥ, tatra yuktāḥ, saṃvāhaneṣu-śarīramardaneṣu ca, yuktā hitāḥ| kucāścoravaśca śroṇayaśca tena śālante yāstā evam| tathā, yauvane noṣṇā+aṅgayaṣṭiḥ-śarīralatā, yāsāṃ tā evam|

Aṣṭāṅgahṛdayasaṃhitā

pittolbaṇe bahujalaṃ śārkaraṃ madhu vā yutam||19||

rasairdāḍimakharjūrabhavyadrākṣāparūṣajaiḥ||20||

suśītaṃ sasitāsaktu yojyaṃ tādṛk ca pānakam||20||

svāduvargakaṣāyairvā yuktaṃ madyaṃ samākṣikam||21||

Sarvāṅgasundarā

pittādhike madātyaye bahujalaṃ śārkaraṃ-madyaviśeṣaṃ yojyam| madhu-makṣikaṃ vā, rasairdāḍimādijairyuktam| tacca suṣṭhu śītaṃ kṛtvā yojyam| paruṣakāṇyatra madhurāṇi yojyāni nāmlāni, teṣāṃ kaphapittakaratvāt| tathā ca muniḥ (ca. sū. a. 27/132) "amlaṃ paruṣakaṃ drākṣā badarāṇyārukāṇi ca| pittaśleṣmaprakopīṇi" iti| tādṛk ca-suśītaṃ, panakaṃ yojyam| kimbhūtam ? saha sitāsaktubhirvatate yattadevam| saktavaśca lājānāṃ yojyāḥ, yogyataratvāt, na tu yavānām| tathā, svāduvargasya kvāthena saṃyuktaṃ madyaṃ samākṣikaṃ yojyam|

Aṣṭāṅgahṛdayasaṃhitā

śāliṣaṣṭikamaśnīyācśaśājaiṇakapiñjalaiḥ||21||

satīnamudgāmalakapaṭolīdāḍimai rasaiḥ||22||

Sarvāṅgasundarā

śāliṣaṣṭika bhuñjīta| kaiḥ saha ? śaśādijai rasairde śādisātmyavaśāt satīnādijaiśca rasaiḥ|

Aṣṭāṅgahṛdayasaṃhitā

kaphapittaṃ samuktliṣṭamullikhettṛḍvidāhavān||22||

pītvā+ambu śītaṃ madyaṃ vā bhūrīkṣurasasaṃyutam||23||

drākṣārasaṃ vā saṃsargī tarpaṇādiḥ paraṃ hitaḥ||23||

tathā+agnirdīpyate tasya doṣaśeṣānnapācanaḥ||24||

Sarvāṅgasundarā

tṛḍvidāhavān madātyayī kaphapittaṃ samutkliṣṭaṃ-samutthitaṃ svasthānāccyutābhāsaṃ, samyagvamet| kiṃ kṛtvā ? ambu śītaṃ pītvā, madyaṃ vā bhūriṇekṣurasena saṃyutaṃ pītvā, athavā drākṣārasaṃ pītvā| paraṃ-anantaraṃ, saṃsargī tarpaṇādiḥ suṣṭhu hitaḥ| kṛtavamanādikasyānantaraṃ peyādikramaḥ saṃsargītyucyate| evaṃ kṛte sati tasya-madātyayinaḥ, agnirdīpyate| kimbhūtaḥ ? doṣaśeṣasyānnasya-āhārasya ca, pācanaḥ|

Aṣṭāṅgahṛdayasaṃhitā

kāse saraktaniṣṭhīve pārśvastanarujāsu ca||24||

tṛṣṇāyāṃ savidāhāyāṃ sotkleśe hṛdayorasi||25||

guḍūcībhadramustānāṃ paṭolasyāthava rasam||25||

saśṛṅgaberaṃ yuñjīta tittiripratibhojanam||26||

Sarvāṅgasundarā

pittamadātyaye kāse raktaniṣṭhīvasahite pārśvādirujāsu ca tṛṣṇāyāṃ vidāhasitāyāṃ hṛdaya urasi ca sotkleśe sati guḍūcyādīnāṃ rasamathavā paṭolasya rasaṃ sanāgaraṃ yuñjīta| alpastittiristittiriprati| "suppratinā mātrārthe" ityavyayībhāvaḥ|

Aṣṭāṅgahṛdayasaṃhitā

tṛṣyate cāti balavadvātapitte samuddhate||26||

dadyād drākṣārasaṃ pānaṃ śītaṃ doṣānulomanam||27||

jīrṇe+adyānmadhurāmlena chāgamāṃsarasena ca||27||

Sarvāṅgasundarā

atitṛṣyate ca puruṣāya vātapitte+adhike sati drākṣārasapānaṃ dadyāt| kimbhūtam ? śītalaṃ tathā doṣānulomanam| jīrṇe ca tasmin chāgamāṃsarasena madhurāmlenāśnīyāt|

Aṣṭāṅgahṛdayasaṃhitā

tṛṣyalpaśaḥ pibenmadyaṃ madaṃ rakṣan bahūdakam||28||

mustadāḍimalājāmbu jalaṃ vā parṇinīśṛtam||28||

pāṭalyutpalakandairvā svabhāvādeva vā himam||29||

Sarvāṅgasundarā

tṛṣi satyāmalpaṃ-mandaṃ, madaṃ rakṣan bahūdakaṃ madyaṃ pibet| mustādijalaṃ vā pibet| parṇinībhiḥ kvathitaṃ vā paṭo (pāṭa)lyādiśṛtāṃ vā sarvametacchītaṃ pātvyam| yattoyaṃ svabhāvādeva vā himamiti|

Aṣṭāṅgahṛdayasaṃhitā

madyātipānādabdhātau kṣīṇe tejasi coddhate||29||

yaḥ śuṣkagalatālovṣṭho jihvāṃ niṣkṛṣya ceṣṭate||30||

pāyayetkāmato+ambhastaṃ niśīthapavanāhatam||30||

Sarvāṅgasundarā

madyātipānāddhetorabdhātau kṣīṇe-alpībhūte, tejasi coddhate-kṣobhite sati, yaḥ puruṣaḥ śuṣkagalatālvoṣṭhaḥ san jihvāṃ niṣkṛṣya-niḥsārya, ceṣṭate-itaścetaśca luṭhti, taṃ-naraṃ, kāmataḥ-icchayā, ambho niśīthe yaḥ pavanastenāhataṃ pāyayet|

Aṣṭāṅgahṛdayasaṃhitā

koladāḍimavṛkṣāmlacukrīkācukrikārasaḥ||31||

pañcāmlako mukhālepaḥ sadyastṛṣṇaṃ niyacśati||31||

Sarvāṅgasundarā

kolādibhiḥ pañcāmlako mukhālepo drāk tṛṣṇāṃ śamayati|

Aṣṭāṅgahṛdayasaṃhitā

tvacaṃ prāptaśca pānoṣmā pittaraktābhimūrcchitaḥ||32||

dāhaṃ prakurute ghoraṃ tatrātiśiśiro vidhiḥ||32||

aśāmyati rasaistṛpte rohiṇīṃ vyadhayecchirām||33||

Sarvāṅgasundarā

pānasya madyasyoṣmā tvacaṃ prāptaḥ pittaraktābhyāmabhimūrcchito-miśrito, dāhaṃ dāruṇaṃ prakarṣeṇa kurute| tatra-dāhe, [ati] śīto vidhiḥ kāryaḥ| śītopacāreṇāpyaśāmyati sati dāhe māṃsarasaistṛpte nare rohiṇīsaṃjñāṃ śirāṃ vyadhayet, vaidya iti śeṣaḥ| vyadhayediti 'ghaṭāditvānmatve' hṛasvaḥ|

Āyurvedarasāyana

............................atha dāhaprakaraṇam| dahaḥ saptadhā,-madyajaḥpittajastṛḍrodhajaḥ kṣayajoraktapūrṇajo marmābhighātajaśceti| ...........................māha-tvacaṃ prāptastviti| saṅgrahe.................................|

Aṣṭāṅgahṛdayasaṃhitā

ullekhanopavāsābhyāṃ jayecśleṣmolbaṇaṃ pibet||33||

śītaṃ śuṇṭhīsthirodīcyaduḥsparśānyatamodakam||34||

Sarvāṅgasundarā

śleṣmādhikaṃ madātyayaṃ vamanopavāsābhyāṃ jayet| śuṇṭhyādyanyatamodakaṃ śītakaṣāyaṃ pibet|

Aṣṭāṅgahṛdayasaṃhitā

nirāmaṃ kṣudhitaṃ kāle pāyayedvahumākṣikam||34||

śārkaraṃ madhu vā jīrṇamariṣṭaṃ sīdhumeva vā||35||

rūkṣatarpaṇasaṃyuktaṃ yavānīnāgarānvitam||35||

Sarvāṅgasundarā

tato nirāmaṃ jātakṣudhaṃ santaṃ, kāle-yatocite, śārkaraṃ bahumākṣikaṃ-bahukṣaudraṃ, pāyayet| madhu-mārdvīkaṃ, vā bahukṣaudram| dvayamapyetat purāṇam| tathā, ariṣṭaṃ-abhayādikṛtaṃ, pāyayet| sīdhuṃ vā pāyayet| kimbhūtam ? rūkṣāye tarpaṇāstaiḥ saṃyuktaṃ [tathā] yavānīśuṇṭhībhyāṃ saṃyuktam|

Aṣṭāṅgahṛdayasaṃhitā

yūṣeṇa yavagodhūmaṃ tanunā+alpena bhojayet||36||

uṣṇāmlakaṭutiktena kaulatthenālpasarpiṣā||36||

śuṣkamūlakajaiścśāgai rasairvā dhanvacāriṇām||37||

sāmlavetasavṛkṣāmlapaṭolīvyoṣadāḍimaiḥ||37||

Sarvāṅgasundarā

tathā kaulatthena yūṣeṇa yavagodhūmaṃ bhojayet| kimbhūtena ? tanunā-svacchena| tathā, alpenoṣṇāmlakaṭutiktenālpaghṛtena| athavā, śuṣkamūlakajai rasaiśchāraivā rasairdhanvacāriṇāṃ vā rasairbhojayet| kimbhūtaiḥ ? sahāmlavetasatittiḍīkapaṭolapatratrikaṭukadāḍimaiḥ|

Aṣṭāṅgahṛdayasaṃhitā

prabhūtaśuṇṭhīmaricaharitārdrakapeśikam||38||

bījapūrarasādyamlabhṛṣṭanīrasarvatitam||38||

karīrakaramardādi rociṣṇu bahuśālanam||39||

pravyaktāṣṭāṅgalavaṇaṃ vikalpitanimardakam||39||

yathāgni bhakṣayan māṃsaṃ mādhavaṃ nigadaṃ pibet||40||

Sarvāṅgasundarā

māṃsaṃ yathāgni-agnyanatikrameṇa, bhakṣyan mādhavaṃ nigadaṃpurāṇaṃ, pibet| kimbhūtaṃ māṃsam ? vividhaiḥ prakāraiḥ kalpitoniṣpādito, nimardako yena māṃsena tadvikalpitanimardakam| tadeva vividhaprakāratvaṃ nimardakasyāha-prabhūtāḥ-utkaṭāḥ, śuṇṭhī marīcaharitārdrakapeśayo yasmiṃstadevam| haritārdrakasya śastrakṛtā dīrghākārā avayavāḥ peśaya ucyante| bījapūrarasādibhiramlastathā bhṛṣṭo-yathāyathaṃ snehādinā, nīrasaḥ-śuṣkaprāyo, vartitovyañjanaprakāro, yatra tadevam| karīrādi rociṣṇu-rocanaśīlaṃ, bahu-prabhūtaṃ, śālanaṃ-haritakaṃ, yasmin| tathā, prakarṣeṇa vyaktaṃ spaṣṭaṃ, vakṣyamāṇamaṣṭāṅgalavaṇaṃ yatra| tadevaṃ vividhaṃ kalpanaṃ kṛtam| kriyāviśeṣaṇānyetāni|

Aṣṭāṅgahṛdayasaṃhitā

sitāsauvarcalājājītittiḍīkāmlavetasam||40||

tvagelāmaricārdhāṃśamaṣṭāṅgalavaṇaṃ hitam||41||

srotoviśuddhyagnikaraṃ kaphaprāye madātyaye||41||

Sarvāṅgasundarā

sitādyairaṣṭāṅgalavaṇamanvarthasaṃjñaṃ madātyaye hitam| srotaḥśuddhikṛdagnidīpanaṃ ca|

Aṣṭāṅgahṛdayasaṃhitā

rūkṣoṣṇodvartanoddharṣasnānabhojanalaṅghanaiḥ||42||

sakāmābhiḥ saha strībhiryuktyā jāgaraṇena ca||42||

madātyayaḥ kaphaprāyaḥ śīghraṃ samupaśāmyati||43||

Sarvāṅgasundarā

rūkṣoṣṇairudvartanādibhirlaṅghanena tathā yuktyā-deśakālādyapekṣiṇyā, sakāmābhirdayitābhiḥ saha yajjāgaraṇaṃ tena ca kaphādhiko madātyayo drāgeva śamaṃ yāti|

Aṣṭāṅgahṛdayasaṃhitā

yadidaṃ karma nirdiṣṭaṃ pṛthagdoṣabalaṃ prati||43||

sannipāte daśavidhe tacśheṣe+api vikalpayet||44||

Sarvāṅgasundarā

"tatra vātolbaṇe madyaṃ" (ślo. 12) ityādi| "pittolabaṇe bahujalaṃ" (ślo 19) ityādi, tathā "ullekhanopavāsābhyāṃ jayecchleṣmolbaṇaṃ" (ślo 33) ityādi ca trividhaṃ sannipātaṃ pṛthagdoṣabalaṃ prati lakṣīkṛtya karma nirdiṣṭaṃ karmadamuktam| na kevalamatra trividhe sannipāte, śeṣe+api daśavidhe sannipāte vikalpayet-vividhaṃ kṛtvā kalpayet,- kuryāṭ, vaidya iti śeṣaḥ| etaduktaṃ bhavati,-vātolbaṇe madātyayaje sannipāte yatkarma nirdiṣṭaṃ tathā pittolbaṇe madātyayaje sannipāte yatkarma nirdiṣṭaṃ tadeva vātapittolbaṇe kuryāt| evaṃ doṣabalamapekṣya sarvasmin madātyaye cikitsitaṃ kuryāṭ| sa daśavidhaḥ sannipātaḥ śiṣyahitāya padyena pradarśyate,-"utkarṣeṇa tveko madyena dvau tadā+a+adimaḥ| utkarṣeṇa yadā dvau tu madhyenaiko dvitīyakaḥ|| eko madhyena doṣaḥ syād dvāvalpena tṛtīyakaḥ| utkarṣeṇaika eva syādalpena dvau caturthakaḥ|| utkarṣeṇa yadā dvau tu alpenaikaśca pañcamaḥ| eko+alpena tu madhyena dvau doṣāviti ṣaṣṭhakaḥ|| utkarṣeṇa samastāḥ syurevaṃ bhavati saptamaḥ| madhyena sarve+api yadā tadā bhavati cāṣṭamaḥ|| alpena sarve+api yadā tadā tu navamaḥ smṛtaḥ| alpeneko madhyenaikastadā tvantya iti sphuṭāḥ|| sannipātasya muninā daśa bhedāḥ prakīrtatāḥ|" iti|

Aṣṭāṅgahṛdayasaṃhitā

tvaṅnāgapuṣpamagadhāmaricājājidhānyakaiḥ||44||

paruṣakamadhūkailāsurāhvaiśca sitānvitaiḥ||45||

sakapittharasaṃ hṛdyaṃ pānakaṃ śaśibovitam||45||

madātyayeṣu sarveṣu peyaṃ rucyagnidīpanam||46||

Sarvāṅgasundarā

tvagādibhiḥ śarkarānvitaiḥ kapittharasayuktaṃ karpūrakṛtādhivāsaṃ pānakaṃ sarveṣu madātyayeṣu pātavyaṃ rucyagnivṛddhikaram|

Aṣṭāṅgahṛdayasaṃhitā

nāvikṣobhya mano madyaṃ śarīramavihanya vā||46||

kuryānmadātyayaṃ tasmādiṣyata harṣaṇī kriyā||47||

Sarvāṅgasundarā

madyaṃ yasmānmānasaṃ nāvikṣobhya-api tu manasaḥ prakṣobhaṇaṃ kṛtvā, na ca śarīrasya vihananamakṛtvā, evameva yathā kathañcinmadātyayaṃ kuryāt| yataścaivaṃ tasmāddhetorharṣotpādikā kriyā eṣṭavyā| nākṣobhyetyayaṃ pāṭho na śreyān, lyabādeśasyātra durlabhatvāt|

Aṣṭāṅgahṛdayasaṃhitā

saṃśuddhiśamanādyeṣu madadoṣaḥ kṛteṣvapi||47||

na cecchāmyetkaphe kṣīṇe jāte daurvalyalāghave||48||

tasya madyavidagdhasya vātapittādhikasya ca||48||

grīṣmopataptasya taroryathā varṣaṃ tathā payaḥ||49||

Sarvāṅgasundarā

saṃśuddhiśamanādyeṣūpakrameṣu kṛteṣvapi yadi madadoṣomadyottho vyādhiḥ, na śāmyet, tasya madyena vidagdhasyāta eva ca kaphe sau-yadhātau kṣīṇe+ata eva jāte daurbalyalāghave-alpapramāṇatve kārśye ca sati, tadānīṃ sāmarthyādvātapittayoratiriktatā, vātapittadhikasya ca kṣīṇaujastvāttathā payaḥ pathyam| yathā grīṣmopataptasya tarorvarṣam| varṣamiti kṛdvidhau "bhayādīnāmupasaṅkhyānam" ityac|

Aṣṭāṅgahṛdayasaṃhitā

madyakṣīṇasya hi kṣīṇaṃ kṣīramāśveva puṣyati||49||

ojastulyaṃ guṇaiḥ sarvairviparītaṃ ca madyataḥ||50||

Sarvāṅgasundarā

hi-yasmāt, tasya-tulyaṃ guṇaiḥ sarvaiḥ-gurvādibhirojasaḥ kṣīraṃ, madyācca viparītaṃ guṇaiḥ| tathā ca muniḥ (ca. sū. a. 27/217)-"svādu śītaṃ mṛdu snigdhaṃ bahalaṃ ślakṣṇapicchilam| guru mandaṃ prasannaṃ ca gavyaṃ daśaguṇaṃ payaḥ|| tadevaṃguṇamevaujaḥ sāmānyādabhivardhayet|" iti| yataścaivaṃ tasmānmadyakṣīṇasva kṣīṇamojaḥ kṣīramāśceva puṣyati-vṛddhi prāpayati, na tvaparaṃ, dravyaṃ, yathoktahetvabhāvāt|

Aṣṭāṅgahṛdayasaṃhitā

payasā vihate roge bale jāte nivartayet||50||

kṣīraprayogaṃ, madyaṃ ca krameṇālpālpamācaret||51||

na vikṣayadhvaṃsakotthaiḥ spṛśetopadravairyathā||51||

Sarvāṅgasundarā

payasā roge-madātyayākhye, nivartite bale jāte sati madyocitaḥ pumān kṣīraprayogaṃ nivartayet| madyaṃ cālpālpaṃ krameṇopayuñjīta| yathā vikṣayadhvaṃsakodbhavairupadravairasau na spṛśeta| vikṣayodbhavā vikārāḥ-kāyaśirorogādyāḥ (hṛ.ni.a.6/22), dhvaṃsakopadravāḥ-śleṣmaniṣṭhīvādayaḥ (hṛ.ni.a.6/22)|

Aṣṭāṅgahṛdayasaṃhitā

tayostu syāddhṛ kṣīraṃ bastayo bṛṃhaṇāḥ śivāḥ||52||

abhyaṅgodvartanasnānānyannapānaṃ ca vātajit||52||

yuktamadyasya madyottho na vyādhirupājāyate||53||

ato+asya vakṣyate yogo yaḥ sukhāyaiva kevalam||53||

Sarvāṅgasundarā

tayorvikṣayadhvaṃsakayorghṛtaṃ kṣīraṃ ca cikitsitaṃ syāt| tathā bastayo bṛṃhaṇāḥ śivāḥ-nirapāyāḥ| tathā, ābyāṅgādīni yacca vātajidannapānaṃ tacca syāt| sa0-yuktamadyasya puṃso madyottho vyādhirnopajāyate, yuktamadyatvāt| ataḥ-asmāddhetoḥ, asya-madyasya, saṃyogo vakṣyate| yaḥ kevalaṃ sukhāyaiva syāt| adhunā surāṃ sampannāmāha-

Aṣṭāṅgahṛdayasaṃhitā

āśvinaṃ yā mahattejo balaṃ sārasvataṃ ca yā||54||

dadhātyaindraṃ ca yā vīryaṃ prabhāvaṃ vaiṣṇavaṃ ca yā||54||

astraṃ makaraketoryā puruṣārtho balasya yā||55||

sautrāmaṇyāṃ dvijamukhe yā hutāśe ca hūyate||55||

yā sarvauṣadhisampūrṇānmathyamānātsurāsuraiḥ||56||

mahodadheḥ samudbhūtā śrīśaśāṅkāmṛtaiḥ saha||56||

madhumādhavamaireyasīdhugauḍāsavādibhiḥ||57||

madaśaktimanujñantī yā rūpairbahubhiḥ sthitā||57||

yāmāsvādya vilāsinyo yathārthaṃ nāma bibhrati||58||

kulāṅganā+api yāṃ pītvā nayatyuddhatamānasā||58||

anaṅgāliṅgitairaṅgaiḥ kvāpi ceto munerapi||59||

taraṅgabhaṅgabhrukuṭītarjanairmāninīmanaḥ||59||

ekaṃ prasādya kurute yā dvayorapi nirvṛtim||60||

yathākāmaṃ bhaṭāvāptiparihṛṣṭāpsarogaṇe||60||

tṛṇavatpuruṣā yuddhe yāmāsvādya tyajantyasūn||61||

yāṃ śīlayitvā+api ciraṃ bahudhā bahuvigrahām||61||

nityaṃ harṣātivegena tatpūrvamiva sevate||62||

śokodvegāratibhayairyāṃ dṛṣṭvā nābhibhūyate||62||

goṣṭhīmahotsavodyānaṃ na yasyāḥ śobhate vinā||63||

smṛtvā smṛtvā ca bahuśo viyuktaḥ śocate yayā||63||

aprasannā+api yā prītyai prasannā svarga eva yā||64||

apīndraṃ manyate duḥsthaṃ hṛdayasthitayā yayā||64||

anirdeśyasukhāsvādā svayaṃvedyaiva yā param||65||

iti citrāsvavasthāsu priyāmanukaroti yā||65||

priyā+atipriyatāṃ yāti yatpriyasya viśeṣataḥ||66||

yā prītiryā ratirvā vāgyā puṣṭiriti ca stutā||66||

devadānavagandharvayakṣarākṣasamānuṣaiḥ||67||

pānapravṛttau satyāṃ tu tāṃ surāṃ vidhinā pibet||67||

Sarvāṅgasundarā

yā-surā, aśvinaṃ mahattejo-dīptaṃ, dadhāti| āśvinamityaśvinoridamityaṇ, "nastaddhite" iti ṭilope prāpte "inaṇyanapatye" iti prakṛtibhāvaḥ| yā ca surā sārasvataṃ balaṃ utsāhaṃ, endraṃ ca vīryaṃ-śakti, vaiṣṇavaṃ ca prabhāvaṃ-māhātmyaṃ, dadhāti| yā ca madanasyāstraṃ-praharaṇaṃ, balabhadrasya yā puruṣāṛthaḥ-paraṃ prayojanam| yā ca sautrāmāṇyāṃ yajñe dvijāsye hutāśe ca hūyate| yā ca mahodadheḥ sarvauṣadhisampūrṇāddevadānavairviloḍyamānāt lakṣmyādibhiḥ sahotpannā| yā ca surā madaśaktimatyajantī bahubhirmadhvādibhirākāraiḥ sthitā| yāṃ surāṃ pītvā vilāsinyo mṛgalocanāḥ, yathārthaṃ-anvarthaṃ, nāma bibhrati vilāso vidyate yāsāmiti| yā pītvā kulavāmalocanā+apyuddhatamānasā satyanaṅgāliṅgitairaṅgairmunerapi cetaḥ kvāpi nayati| taraṅgabhaṅgā-kuṭilā, bhrukuṭistayā tarjanāni-praṇayakalahaviśeṣāḥ, tairmānityā mānasamekaṃ prasādya dvayorapi-strīpuṃsayoḥ, nirvṛtiṃ-saukhyaṃ, yā surā karoti| yāṃ surāmāsvādya narāḥ samare tṛṇamiva prāṇāṃstyajanti| kīdṛṣi yuddhe ? yathecchaṃ bhaṭasya-śūrapuruṣasya, yā+avāptistayā parihṛṣṭo-muditaḥ, apsaraḥsaṅgho yasminnāhave tasmin| yāṃsurāṃ, bahubhiḥ prakāraiḥ-āhārādimadhyāvasānalakṣaṇaiḥ, tathā yāṃ bahuvigrahāṃ-madhumādhavādibhiranekaśarīrāṃ, śīlayitvā+api nityaṃ harṣasyātivegena tatpūrvamiva-tatprathamamiva, sevate| yāṃ dṛṣṭvā upalabhyāsvādādinā, śokādibhirnābhibhūyate| yasyāḥ surāyā ṛte goṣṭhyādirna śobhate| yayā ca viyuktaḥ śocate| śocata iti naṅibhyastaṅ| yā cāprasannā-kaluṣā+api prītyai, prasannāsvacchā satī, svarga eva syāt| yayā cāntaḥsthitayendramapi duḥsthitaṃ manyate| anirdeśyaṃ-abhaṇanīyaṃ sukhaṃ yasminnāsvāde sa tathāvidha āsvādo yasyāḥ saivam| yā kevalamātmanaiva vedyā| iti-pūrvoktena prakāreṇa, citrāsu-nānāvidhāsvavasthāsu, priyāṃvallabhāṃ, anukaroti-anuharati| priyāpakṣe narmāthaḥ-praṇayakalahārthaḥ| aprasannā-kupitā| prasannā-tyaktakopā| anirdeśyaḥ sukhāsvādaḥ-sukhopalambho, yasyā iti yojyam| evaṃ "yāṃ śīlayitvā" ityādiḥ sarvo+api granthaḥ priyāyāmapi yojyaḥ| tathā, yat-yasmāt, surā priyā-iṣṭā, atipriyatāṃ-suṣṭhu vallabhatvaṃ, yāti| yatpriyasya-prakṛtatvātsurāpriyasya, viśeṣeṇa priyatāṃ yāti| yā surā prītiriti yā vāgiti yā puṣṭiriti yā ca devādibhiḥ stutā| pānapravṛttau satyāṃ yeṣāṃ pānādhikāro+asti dharmaśāstreṣvaniṣiddhatvāt tāṃ pūrvoktaguṇāṃ surāṃ vidhinā-vakṣyamāṇena (ślo. 75) , pibet|

Aṣṭāṅgahṛdayasaṃhitā

sambhavanti na te rogā medonilakaphodbhavāḥ||68||

vidhiyuktādṛte madyādye na sidhyanti dāruṇāḥ||68||

Sarvāṅgasundarā

te medonilakaphodbhavā rogā na sambhavanti| dāruṇāḥ duḥsahāḥ| ye vidhiyuktānmadyādṛte na sidhyanti| vidhiyuktena madyena sarve medonilakaphajā rogāḥ sidhyantīti bhāvaḥ|

Aṣṭāṅgahṛdayasaṃhitā

asti dehasya sā+avasthā yasyāṃ pānaṃ nirvāyate||69||

anyatra madyānnigadādvividhauṣadhasaṃskṛtāt||69||

Sarvāṅgasundarā

dehasya sā+avasthā-praklinnadehamehādikā (hṛ.sū.a.8/54) asti, yasyāṃ pānaṃ nivāryate, madyādanyatra| kimbhūtāt ? nigadāt, tathā vividhauṣadhasaṃskṛtāt| madyamevaṃvidhaṃ varjayitvā pānaṃ niṣidhyata ityarthaḥ|

Aṣṭāṅgahṛdayasaṃhitā

ānūpaṃ jāṅgalaṃ māṃsaṃ vidhinā+apyupakalpitam||70||

madyaṃ sahāyamaprāpya samyak pariṇametkatham||70||

Sarvāṅgasundarā

ānūpaṃ jāṅgalaṃ māṃsaṃ vidhānenāpyupakalpitaṃ madyaṃ vino payuktaṃ kathaṃ samyak pariṇamati ?

Aṣṭāṅgahṛdayasaṃhitā

sutīvramārutavyādhighātino laśunasya ca||71||

madyamāṃsaviyuktasya prayoge syātkiyān guṇaḥ||71||

Aṣṭāṅgahṛdayasaṃhitā

punarapi madyameva ślāghayannāha- sa0-laśunasya ca dāruṇataravātavyādhivināśinaḥ madyamāṃsarahitasya prayoge kiyān guṇaḥ syāt ? alpa evetyarthaḥ|

Aṣṭāṅgahṛdayasaṃhitā

nigūḍhaśalyāharaṇe śastrakṣārāgnikarmaṇi||72||

pītamadyo viṣahate sukhaṃ vaidyavikatthanām||72||

Sarvāṅgasundarā

tathā nigūḍhasya-atyarthaṃ praṇaṣṭasya, śalyasyāharaṇe ākarṣaṇe, tathā śastrādikarmaṇi pītamadyo naraḥ sukhaṃ-akleśena, vaidyavikatthanāṃ-kadarthanāṃ, sahate|

Aṣṭāṅgahṛdayasaṃhitā

analottejanaṃ rucyaṃ śokaśramavinodakam||73||

na cātaḥ paramastyanyadārogyabalapuṣṭikṛt||73||

Sarvāṅgasundarā

tathā, analasya-agneḥ uttejanaṃ śokādighnam| na ca kadācit ta(a)smānmadyāt paraṃ-anyat, śreṣṭhamastyārogyādikṛt|

Aṣṭāṅgahṛdayasaṃhitā

rakṣatā jīvitaṃ tasmātpeyamātmabatā sadā||74||

āśritopāśritahitaṃ paramaṃ dharmasādhanam||74||

Sarvāṅgasundarā

yata evaṃ mahāguṇaṃ madyam, tasmājjivitaṃ rakṣatā nareṇa tathā+a+atmavatā-sudhīmatā, sadā peyam| āśritānāmupāśritānāṃ ca hitam| paramaṃ dharmasādhanaṃ-dharmopāyaḥ| athāsya pāne vidhināha-

Aṣṭāṅgahṛdayasaṃhitā

dalasamākulamīśvarasambhramāt||79||

iti gataṃ dadhatībhirasaṃsthitaṃ taruṇacittavilobhanakārmaṇam||79||

yauvanāsavamattābhirvilāsādhiṣṭhitātmabhiḥ||80||

sañcāryamāṇaṃ yugapattanvaṅgībhiritastataḥ||80||

tālavṛntanalinīdalānilaiḥ śītalīkṛtamatība śītalaiḥ||81||

darśane+api vidadhadvaśānugaṃ svāditaṃ kimuta cittajanmanaḥ||81||

cūtarasendumṛgaiḥ kṛtavāsaṃ mallikayojjvalayā ca sanātham||82||

sphāṭikaśuktigataṃ sataraṅgaṃ kāntamanaṅgamivodvahadaṅgam||82||

tālīsādyaṃ cūrṇamelādikaṃ vā hṛdyaṃ prāśya prāgvayaḥsthāpanaṃ vā||83||

tatprārthibhyo bhūmibhāge sumṛṣṭe toyonmiśraṃ dāpayitvā tataśca||83||

ghṛtimān smṛtimānnityamanūnādhikamācaran||84||

ucitenopacāreṇa sarvamevopapādayan||84||

jitavikasitāsitasaro janayanasaṅkrāntivardhitaśrīkam||85||

hṛtamadhupagaṇaṃ pibenmadyam||85||

Sarvāṅgasundarā

srāto naraḥ surādīn praṇamya yathāsvaṃ-yathāyogyaṃ, samastasya parikarasya vṛttiṃ kṛtvā, atha pānabhūmiṃ gandhajalena-karpūrośīrādinā vā sirenāmbunā, ābhiṣiktāmāśrayet| kīdṛśīm ? āhāramaṇḍapasya nikaṭasthitām| pītamadyasya dūraṃ vrajata āyāsādi syāt| vasantatilakaṃ vṛttam| atha-bhūmiśrayaṇādanantaraṃ, śayanīye sthito madyaṃ pibediti vakṣyamāṇena sambandhaḥ| kimbhūte ? suṣṭhu āstṛte-pradattapracchadapaṭe| tathā, kamanīye-ramye| mitrādisahitaḥ| svaṃ yaśa ityādi| kiṃ kurvan ? svaṃ-ātmīyaṃ, yaśaḥ kathakādisaṅgairniśamayan-śrāvayan| kīdṛśam ? uddhataṃ tathā+atilokaṃ-adbhutarupam| svāgatāvṛttam| tathā vilāsinīnāṃ sambandhi gītaṃ niśamayan| kimbhūtam ? saha nṛtyena sanṛtyam| dvayamapi bilasaśobhi| vilāsalakṣaṇaṃ coktam-"sthānāsanayamanānāṃ harṣabhrūnetrakarmaṇāṃ caiva| utpadyate viśeṣo yaḥ śliṣṭaḥ sa tu vilāsaḥ syāt||" iti| tathā tadgītaṃ madhuratūryaśabdaistathā kañcīkalāpaiḥ sphuṭāstathā sphurantyaḥ kiṅkiṇyaḥ-sūkṣmaghaṇṭikāḥ, yeṣāṃ taistathāvidhaistathā krīḍāvihaṅgaiḥ-sārasādibhiśca, kṛtānunādam| upajātivṛttam| āvaneyaiḥ-ḍoluṅgakaiḥ, tanvaṅgībhiryugapaditastataḥ sañcāryamāṇam| evaṃ hyunubhūyamānaṃ rāmaṇīyakaṃ dhatte| kimbhūtairāvaneyaiḥ ? maṇikanakasamutthaiḥ, tathā vicitraiḥ-nānāvidhaiḥ, tathā sajalaṃ nānāprakāralekhaṃ yat kṣau-vastraṃ tenāvṛttamaṅgaṃ yeṣāṃ taiḥ| kimbhūtābhistanvaṅgībhiḥ ? munijanacittakṣobhasampādinībhiḥ| tathā, cakitaḥ-trasto, yo hariṇastadvannetreḥ sādhu prekṣante yāstābhiḥ| bāhulakāt kartari lyuṭ| tathā, ballabhābhiḥ| mālinīvṛttam| tathā, gatamiti| asaṃsthitaṃ-anavasthitasvarūpaṃ, dadhatībhiḥ| yataḥ stanābhyāṃ nitambena ca kṛtādadhikaṃ gauravādalasam| tathā, īśvarasya-prabhoḥ, yaḥ sambhramo-bhayaṃ, tasmādākulaṃ [gataṃ-]| ata eva ca taruṇacittānāṃ vilobhane kārmaṇaṃvaśīkaraṇam|" drutavilambitamāha nabhau bharau|" tathā, tanvaṅgībhiritastato yugapatsañcāryamāṇam| kimbhūtābhiḥ ? yauvanāsavābhyāṃ mattābhiḥ| tathā vilāsenādhiṣṭhita ātmā-cittaṃ, yāsāṃ tābhiḥ| tathā ca kīdṛśaṃ madyam ? tālavṛntādibhiratiśītaiḥ śītalīkṛtam| darśane+apyevaṃrūpaṃ madyaṃ kāmasya vaśānugaṃ janaṃ vidadhat kandarpoddīpanatvāt| kimuta-kiṃpunaḥ, pītaṃ satkāmavaśaṃ janaṃ kuryāt| "rānnarau lagayutā rathoddhatā|". tathā, cūtarasādibhiḥ kṛtādhivāsaṃ-sugandhīkṛtam| tathā, mallikayā-puṣpaviśeṣeṇa, ujjavalayā-vikasitayā, sanāthaṃyuktam| tathā, sphaṭikasya vikārā sphāṭikī, sphāṭikī cāsau śuktiśca, tasyāṃ gataṃ-sthitam| sphaṭikasyeyaṃ sphāṭikīti vyutpattau puṃvadbhāvo durnivāraḥ syāt| tathā, sataraṅgam| evaṃ ca kāntaṃ-ramyaṃ, aṅgamudvahan| utprekṣate| anaṅgaṃ [iva]-pañcaśaramiva, cārutaratvena kāmotpādakatvāt| dodhakavṛttam| prāk-pūrvaṃ, tālīsādyaṃ cūrṇamelādikaṃ vā hṛdyamathava vayaḥ-sthāpanaṃ-rasāyanoktaṃ, prāśya-bhakṣayitvā| tathā, sumṛṣṭe-upalipte tatprārthibhyo-madyapānādhikṛtebhyo devadānavakūṣamāṇḍādibhyaḥ, toyonmiśraṃ madyaṃ dāpayitvā paścājjalaṃ dāpayitvyamityarthaḥ| tataśca-anantaraṃ, pibet| śālinīvṛttam| kiṃ kurvan ? anūnādhikaṃ-pūrvoktaṃ, nityamācaran| dhṛtimān smṛtimāṃśca san ucitena-yogyena, upacāreṇa sarvamevopapādayet(yan)| kimbhūtaṃ madyam ? vikasitaṃ ca tat asitaṃ sarojaṃ ca vikasitāsitasarojam| jitaṃ-nyakkṛtaṃ, vikasitāsitasarojaṃ yābhyāṃ nayanābhyāṃ te tathāvidhe, tayoḥ saṅkrāntiḥ-pratibimbatvaṃ, tayā saṃvardhitā śrīryasya sarakasya tadevam| tathā, saurabheṇa hṛto ramyagatitvād bhramarasārtho yena tadevam| suramerbhāvaḥ saurabham, "igantācca laghupūrvāt" ityaṇ| tacca kāntāmukhamiva| yato jitavikasitāsitasarojanayanayoryā saṅkrāntiḥ-sañcāraḥ sakaṭākṣekṣitādinā. tayā saṃvardhitā śrīḥ-śobhā, yasya tadevam| sakaṭākṣekṣitaṃ hi mukhaṃ nitarāṃ rājate| tathā, uttamastrīṇāṃ mukhaṃ sugandhi bhavatīti saurabhahṛtamadhupagaṇam| "vipulā tu yā+anyathā pādabhāk|"

Aṣṭāṅgahṛdayasaṃhitā

pītvaivaṃ caṣakadvayaṃ parijanaṃ sanmānya sarvaṃ tato gatvā+a+ahārabhuvaṃ puraḥ subhiṣajo bhuñjīta bhūyo+atra ca||86||

rdvistrirvā niśi cālpameva vanitāsaṃvalganārthaṃ pibet||86||

Sarvāṅgasundarā

evaṃ-anena prakāreṇa, caṣakadvayaṃ pītvā tata-anantaraṃ, parijanaṃ sarvaṃ-veśyādikamapi, sanmānya tathā+a+ahārabhuvaṃ gatvā subhiṣajaḥ-śobhanavaidyasya, puraḥ-agre, bhuñjīta| atre ca-āhārabhuvi, māṃsāpūpādibhiryuktaṃ dvistrirvā sarakaṃ pibet| māṃsāpūreti kecit peṭhuḥ| niśi tu kāntāyāḥ saṃvalganārthaṃ-rañjanārthaṃ, alpameva pibet-na tu bahu| śārdulavikrīḍitam| kāntārañjanapānaṃ ślāghayannāha-

Aṣṭāṅgahṛdayasaṃhitā

tpulakitatanuṃ jātasvedāṃ sakampapayodharām||87||

yadi sarabhasaṃ śīdhorvāraṃ na pāyayate kṛtī kimanubhavati kleśapṛyaṃ tato gṛhatantratām||87||

varatanuvakrasaṅgatisugandhitaraṃ sarakaṃ drutamiva padmarāgamaṇimāsavarūpadharam||88||

bhavati ratiśrameṇa ca madaḥ pibato+alpamapi kṣayamata ojasaḥ pariharan sa śayīta param||88||

Sarvāṅgasundarā

kṛtī-pravīṇo, yadi priyāṃ madhoḥ sarakaṃ na pāyayate, tataḥ kiṃ-kasmāt, gṛhatantratāṃ-gṛhopakaraṇasampādanakleśaṃ, anubhavati ? kiṃ kṛtvā ? rahasyaṅke-utsaṅge, dayitāṃ kṛtvā| kibhūtām ? bhujāntarapīḍanāt pulakitaśarīrām, tathā jātasvedām, tathā savepathukucām| romāñcasvedakampāḥ sātvikā bhāvāḥ śṛṅgārasyāvirbhāvikāḥ| dayitāmiti "gatibuddhi" ityādinā karmatvam| pāyayate iti "nigaraṇacalanārthebhyaśca" iti parasmaipade prāpte "na pādamya" ityādinā niṣiddhe ca svetyādyātmanepadam| "bhavati hariṇī vsau mrau slau gorasodadhisaptibhiḥ|" saṃ-kimbhūtaṃ madyam ? varatanuvadanasaṅatyā surabhitaram| tathā padmarāgamaṇiṃ-dravatvamiva, prāptamāsavarūpadharam| yataśca ratiśrameṇālpamapi madyaṃ pibato mado bhavati, tato madyamojasaśca kṣayahetuḥ| āta ojaḥkṣayaṃ pariharan saḥ-madyapāyī, pānānantaraṃ śayīta-svapyāt| "najabhajajā lagau ca yadi narkuṭakaṃ tu tadā|"

Aṣṭāṅgahṛdayasaṃhitā

itthaṃ yuktyā pibanmadyaṃ na trivargādvihīyate||89||

asārasaṃsārasukhaṃ paramaṃ cādhigacśati||89||

eśvaryasyopabhogo+ayaṃ spṛhaṇīyaḥ surairapi||90||

Sarvāṅgasundarā

itthaṃ-evaṃprakārayā, yuktyā madyaṃ piban puruṣastrivargāt-dharmārthakāmalakṣaṇāt, yasmānna hīyate| hīyata iti karmakartari taṅ| asārasaṃsārasya paramaṃ sukhaṃ cādhigacchatiprāpnoti| ayaṃ-madyapānalakṣaṇaḥ, eśvryasyopabhogaḥ surairapi spṛhaṇīyaḥ|

Aṣṭāṅgahṛdayasaṃhitā

anyathā hi vipatsu syātpaścāttāpendhanaṃ dhanam||90||

upabhogena rahito bhogāvāniti nindyate||91||

nirmito+atikadaryo+ayaṃ vidhinā nidhipālakaḥ||91||

tasmāhyavasthayā pānaṃ pānasya satataṃ hitam||92||

jitvā viṣayalubdhānāmindriyāṇāṃ svatantratām||92||

Sarvāṅgasundarā

anyathā-evamapi bhogamakurvato, hi vipatsu satīṣu dhanaṃ-dravyaṃ, paścāttāpendhanaṃ syāt| sa hyevaṃ vipadi cintayati,-kiṃ mayā dhanaṃ prāpyopabhogo+asmin kṛtaḥ ? upabhogaṃ vinābhogavāniti solluṇṭhamucyamāno garhyate| ninditatvamevāsya prakaṭayati-nirmita ityādi| ayamatikadaryaḥ-kusvāmī, vidhinā nidhipālako nirmitaḥ-kṛtaḥ| yata evaṃ tasmāt pānasya-madyasya, vyavasthayā niyamena pānaṃ hitam| nanu, kathaṃ nisargato viṣayalubdheṣvindriyeṣu vyavasthā pālayituṃ śakyate ? ityāha-jitvetyādi| viṣayābhilāṣiṇāmindriyāṇāṃ svātantrayaṃ jitvā niyamena vyavasthayā pānaṃ kartuṃ śakyata ityarthaḥ|

Aṣṭāṅgahṛdayasaṃhitā

vidhirvasumatāmeṣa bhaviṣyadvasavastu ye||93||

yathopapatti tairmadyaṃ pātavyaṃ mātrayā hitam||93||

Sarvāṅgasundarā

vasumatāṃ-dhanināṃ, eṣa vidhiḥ| ye tu bhaviṣyadvasavasteṣāṃ ca tairyathopapatti-yathāyukti, hitaṃ madyaṃ mātrayā pātavyam|

Aṣṭāṅgahṛdayasaṃhitā

yāvad dṛṣṭerna sambhrāntiryāvanna kṣobhate manaḥ||14||

tāvadeva virantavyaṃ madyādātmavatā sadā||14||

Sarvāṅgasundarā

yāvadeva dṛṣṭerna sambhrāntiryāvadeva mano na kṣobhaṃ yāti, tāvadeva madyāt dhīmatā sarvadā virantavyaṃ-nivṛttiḥ kāryā| eṣa eva samayogaḥ| etadatikramo+atiyogaḥ| yathoktātsamayogāddhīnasvalakṣaṇo hīnayogaḥ| doṣadeśaprakṛtyādīnaparīkṣaya mithyāyogaḥ|

Aṣṭāṅgahṛdayasaṃhitā

abhyaṅgodvartanasnānavāsadhūpānulepanaiḥ||15||

snigdhoṣṇairbhāvitaścānnaiḥ pānaṃ vātottaraḥ pibet||15||

Sarvāṅgasundarā

vātādhiko naro+abhyaṅgodvartanādibhiḥ snigdhoṣṇairbhāvito+annaiśca madyaṃ pibet|

Aṣṭāṅgahṛdayasaṃhitā

śītopacārairvividhairmadhurasnigdhaśītalaiḥ||16||

paittiko bhavitaścānnaiḥ pibanmadyaṃ na sīdati||16||

Sarvāṅgasundarā

paittiko vividhaiḥ śītopacāraiḥ-candanānulepanādibhiḥ, madhurasnigdhaśītalaiścānnaiḥ saha madyaṃ piban na sīdati|

Aṣṭāṅgahṛdayasaṃhitā

upacārairaśiśirairyavagodhūmabhuk pibet||17||

ṣlaiṣmiko dhanvajairmāṃsairmadyaṃ māricikaiḥ saha||17||

Sarvāṅgasundarā

ślaiṣmiko yavagodhūmabhuk san madyamaśiśirairupacāraistathā māṃsairdhanvodbhavairmaricasaṃskṛtaiḥ saha pibet|

Aṣṭāṅgahṛdayasaṃhitā

tatra vāte hitaṃ madyaṃ prāyaḥ paiṣṭikagauḍikam||98||

pitte sāmbhomadhu, kāphe mārdvīkāriṣṭamadhavam||98||

Sarvāṅgasundarā

tatra-teṣu madyeṣu madhye, vātādhike nare prāyo-bāhulyena, madyaṃ paiṣṭikaṃ gauḍikaṃ ca hitam| pitte sajalaṃ samākṣikaṃ ca madyaṃ hitam| kaphe mārdvīkāriṣṭamādhavaṃ hitam|

Aṣṭāṅgahṛdayasaṃhitā

prāk pibecślaiṣmiko madyaṃ, bhuktasyopari paittikaḥ||19||

vātikastu pibenmadhye, samadoṣo yathecśayā||19||

iti madātyayacikitsitam||2||

Sarvāṅgasundarā

ślaiṣmikaḥ prāgbhaktaṃ madyaṃ pibet| pibet bhaktaṃ bhuktvā pibet| vātottaraḥ punarmadhye bhaktasya pibet| samadoṣo yathecchayā-bhaktasya pūrvaṃ madhye+ante vā, pibet|

Aṣṭāṅgahṛdayasaṃhitā

atha madamūrcchāyacikitsitam||100||

madeṣu vātapittaghnaṃ prāyo mūrcchāsu ceṣyate||100||

sarvatrāpi viśeṣeṇa pittamevopalakṣayet||100||

Sarvāṅgasundarā

madeṣu prāyeṇa vātapittaghnaṃ cikitsitam, mūrcchāsu-mūrcchāyeṣu ceṣyate| sarvatraiva-made mūrcchāye ca, pittamevādhikaṃ jānīyāt| ata eva teṣāmupakramaḥ-

Āyurvedarasāyana

atha madādicikitsitam| tatra madamūrcchayorāha-madeṣviti| sarvatrāpi-kaphajādiṣvapi| vātapittaghne+api pittaghnaṃ viśeṣataḥ|

Āyurvedarasāyana

tadeva prapañcayati-pradehā iti| jīvanādīni catvāi sarpiṣi| agnikādīni catvāri rasāyanāni| agnikaḥ-citrakaḥ| tatra trīṇi payasā| triphalā ghṛtādibhiḥ|

Aṣṭāṅgahṛdayasaṃhitā

śītāḥ pradehā maṇayaḥ sekā vyajanamārutāḥ||101||

sitā drākṣekṣukharjūrakāśmaryasvarasāḥ payaḥ||101||

siddhaṃ madhuravargeṇa rasā yūṣāḥ sadāḍimāḥ||102||

ṣaṣṭikāḥ śālayo raktā yavāḥ sarpiśca jīvanam||102||

kalyāṇakaṃ mahātiktaṃ ṣaṭpalaṃ payasā+agnikaḥ||103||

pippalyo vā śilāhvaṃ vā rasāyanavidhānataḥ||103||

triphalā vā prayoktavyā saṛtakṣaudraśarkarā||104||

Sarvāṅgasundarā

śītāḥ pradehāḥ| payo madhuravargeṇa-drākṣādinā, siddham| tathā,rasāḥ-māṃsarasādayaḥ| yūṣāśca dāḍimānvitāḥ| tathā, śālayo-raktaśālaya ityarthaḥ| ṣaṣṭikādayaśca| tathā, ghṛtaṃ kalyāṇakādikam| [kalyāṇakaṃ-] unmādapratiṣedhoktam (hṛ.u.a.)| mahātiktaṃ-kuṣṭacikitsitoktam (hṛ.u.a.6/26)| mahātiktaṃ-kuṣṭhacikitsitoktam (hṛ.ci.a.19/8)| ṣaṭpalaṃ-rājayakṣmacikitsitoktam (hṛ.ci.a.5/22)| tathā, kṣīreṇa citrakam| tathā, pippalyo rasāyanavidhānena| athavā, śilājatu rasāyanavidhānena| athavā, triphalā saghrutakṣaudraśarkarā prayoktavyā|

Aṣṭāṅgahṛdayasaṃhitā

prasaktavegeṣu hitaṃ mukhanāsāvarodhanam||104||

pibedvā mānuṣīkṣīraṃ tena dadyācca nāvanam||105||

mṛṇālabisakṛṣṇā vā lihyātkhaudreṇa sābhayāḥ||105||

durālabhāṃ vā mustaṃ vā śītena salilena vā||106||

pibenmaricakolāsthimajjośīrāhikesaram||106||

dhātrīphalarase siddhaṃ pathyākvāthena vā ghṛtam||107||

Sarvāṅgasundarā

prasaktavegeṣu madādiṣu mukhasya nāsāyāśca pāṇyādinā+avarodhanaṃ hitam| mānuṣyā vā kṣīraṃ pibet| tena ca mānuṣīkṣīreṇa, nasyaṃ dadyāt| mṛṇālādīn saharītakīn mākṣikeṇa vā lihyāt| atavā dhanvayavāsaṃ mustaṃ vā madhunā lihyāt| athavā śītena jalena maricādīn pibet| ahikesaraṃ-nāgakesaram| athavā, āmalakarase siddhaṃ ghṛtaṃ harīta kīkkāthena vā siddhaṃ pibet|

Āyurvedarasāyana

prasaktavegeṣu viśeṣamāha-prasaktavegeṣviti| maricādicatuṣkaṃ śītodakena pibet| vaṅgasene (mūrcchādhikāre ślo. 32)-"mahauṣadhāmṛtākṣudrāpauṣkaragranthikodbhavam| pibetkaṇāyutaṃ kvāthaṃ mūrcchāsu sa madeṣu ca|| svinnamāmalakaṃ piṣṭvā drākṣayā saha saṃsṛjan| viśvabheṣajasaṃyuktaṃ madhunā saha lehayet| tenāsya śāmyate mūrcchā kāsaḥ śvāsastathaiva ca|| pañcamūlīkaṣāyaṃ ca madhunā sitayā+api vā| yathāsvaṃ ca jvaraghnāni kaśāyāṇi prayojayet|| raktajāyāṃ tu mūrcchāyāṃ hitaḥ śītakriyāvidhiḥ| madyajāyāṃ pibenmadyaṃ nidrāṃ seveta vā sukham|| triphalāyāḥ prayogo vā prayogaḥ payaso+api vā| rasāyanānāṃ kaumbhasya sarpiṣo vā praśasyate|| añjanānyavapīḍāśca dhūmāḥ pradhamanāni ca| pibeddurālabhākvāthaṃ saghṛtaṃ bhramaśāntaye|| kṛṣṇāśatāhvāśuṇṭhīnāṃ pratyekaṃ tu palaṃ palam| guḍātpalāni catvāri guṭikāṃ bhramanāśinīm|| kṛṣṇāśatāhvāśuṇṭhīnāmabhayānāṃ palaṃ palam| guḍasya ṣaṭpalānyeṣā guṭikā bhramanāśinī||' iti| yogaratne-"madhunā hantyupayuktā triphalā rātrau guḍārdrakaṃ prātaḥ| saptāhātpathyabhujo madamūrcchā[kāsa]kāmalonmādān|| śītena toyena pibenmṛṇālaṃ kṣaudreṇa kṛṣṇāṃ sitayā ca pathyām|" iti|

Aṣṭāṅgahṛdayasaṃhitā

kuryātkriyāṃ yathoktāṃ ca yathādoṣabalodayam||107||

Sarvāṅgasundarā

yathoktāṃ ca kriyāṃ doṣabalodayānusāreṇa kuryāt|

Āyurvedarasāyana

viśeṣacikitsāmāha-kuryātkriyāmiti| sāmānyaśaktiṃ vicārya viśeṣaṃ prayuñjīta|

Aṣṭāṅgahṛdayasaṃhitā

pañcakarmāṇi ceṣṭāni secanaṃ śoṇitasya ca||108||

Sarvāṅgasundarā

pañcakarmāṇī-vamanavirekāsthāpanāvvāsananasyākhyāni, ceṣṭāni raktamokṣaśca|

Āyurvedarasāyana

śodhanamāha-pañcakarmāṇi ceti|

Āyurvedarasāyana

sattvāvajayamāha-sattvasyālambanamiti|

Aṣṭāṅgahṛdayasaṃhitā

sattvasyālambanaṃ jñānamagṛddhirviṣayeṣu ca||108||

Sarvāṅgasundarā

sattvasyālambanaṃ-āśrayaṇam| tathā, jñānaṃ-mahābhūtendriyatanmātramanobudhdyahaṅkārapuruṣādīnām| viṣayeṣvagṛddhiḥ anabhilāṣaḥ|

Aṣṭāṅgahṛdayasaṃhitā

ā0 ra0-atipravṛddhānāmauṣadhamāha-madeṣvatipravṛddheṣviti|

Aṣṭāṅgahṛdayasaṃhitā

madeṣvatipravṛddheṣu mūrcśāyeṣu ca yojayet||109||

tīkṣṇaṃ sannyāsavihitaṃ-------------------------||109||

Sarvāṅgasundarā

madeṣu mūrcchāyeṣu atipravṛddheṣu tīkṣṇaṃ nasyādi sannyā soktaṃ yojayet|

Aṣṭāṅgahṛdayasaṃhitā

----------------viṣaghnaṃ viṣajeṣu ca||109||

iti madamūrcchāyacikitsitam||3||

Sarvāṅgasundarā

tathā viṣajeṣu madeṣu viṣaghnaṃ cikitsitaṃ yojayet|

Āyurvedarasāyana

viṣajānāmauṣadhamāha-viṣaghnaṃ viṣajeṣu ceti|

Aṣṭāṅgahṛdayasaṃhitā

atha sannyāsacikitsitam||110||

āśu prayojyaṃ sannyāse sutīkṣṇaṃ nasyamañjanam||110||

dhūmaḥ pradhamanaṃ todaḥ sūcībhiśca nakhāntare||110||

keśānāṃ luñcanaṃ dāho daṃśo daśanavṛścikaiḥ||111||

kaṭvamlagālanaṃ vakre kapikacchvavagharṣaṇam||111||

utthito labdhasaṃjñaśca laśunasvarasaṃ pibet||112||

khādetsavyoṣalavaṇaṃ bījapūrakakesaram||112||

laghvannaprati tīkṣṇoṣṇamadyātsrotoviśuddhaye||113||

Sarvāṅgasundarā

sannyāse śīghraṃ suṣṭhu nasyamañjanaṃ dhūmaḥ pradhamanaṃ ca prayojyam| sūcītodādikaṃ ca nakhamadhye| tathā, vakre kaṭūnāṃ marīcādīnāṃ, amlānāṃ-mātuluṅgādīnāṃ, ca gālanaṃ prayojyam| tathā| kapikacchvavagharṣaṇam| evamupakrāntaḥ samutthito labdhacetanaśca san laśunasvarasaṃ pibet| tathā, bījapūrakakesaraṃ savyoṣalavaṇaṃ bhakṣayet| srotoviśodhanārthaṃ laghvannaprati bhuñjīta| kīdṛśam ? tīkṣṇoṣṇam| laghvannapratīti alpalaghvannam| "suppratinā mātrārthe" iti samāsaḥ|

Āyurvedarasāyana

sannayāsasyauṣadhamāha-āśu prayojyamiti|

Aṣṭāṅgahṛdayasaṃhitā

vismāpanaiḥ saṃsmaraṇaiḥ priyaśravaṇadarśanaiḥ||113||

paṭubhirgītavāditraśabdairvyāyāmaśīlanaiḥ||114||

sraṃsanollekhanairdhūmaiḥ śoṇitasyāvasecanaiḥ||114||

upācarettaṃ pratatamanubandhabhayātpunaḥ||115||

tasya saṃrakṣitavyaṃ ca manaḥ pralayahetutaḥ||115||

sthāne madātyayādicikitsitaṃ nāma saptamo+adhyāyaḥ||7||

Sarvāṅgasundarā

taṃ-madādimantaṃ, upācaret| kaiḥ ? saṃsmaraṇaiḥ| vismāpanaiḥ-vismayakāribhiḥ| vipūrvāt smiṅo ṇici "nityaṃ smayateḥ" ityātve puki lyuṭi ca vismāpanairiti rūpam| tathā, priyasya śravaṇena darśanena ca gītavāditraśabdaiḥ paṭubhiḥ-manoharaiḥ| tathā, vyāyāmaśīlanaiḥ| tathā vamanavirecanābhyāṃ dhūmena śoṇitasrāveṇa cānubandhabhayācca kāraṇāt tasya-āturasya, praleyahetuto manaḥ samyagrakṣitavyaṃ-tata idaṃ kāryamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭī- kāyāṃ sarvāṅgasundarākhyāyāṃ caturthe cikitsitasthāne madā- tyayādicikitsitaṃ nāma saptamo+adhyāyaḥ samāptaḥ|| 7||

Āyurvedarasāyana

............... iti hemādriṭīkāyāmāyurvedarasāyane| madamūrcchāyasatryāsāḥ sāmastyena nirūpitāḥ|| 7||

arṣaṣcikitsitādhyayaḥ

8

Aṣṭāṅgahṛdayasaṃhitā

athato+arśasāṃ cikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) kāle sādhāraṇe vyābhre nātidurbalamarśasam||1||

viśuddhakoṣṭhaṃ laghvalpamanulomanamāśitam||1||

śuci kṛtasvastyayanaṃ muktaviṇmūtramavyatham||2||

śayane phalake vā+anyanarotsaṅge vyapāśritam||2||

pūrveṇa kāyenottānaṃ pratyādityagudaṃ samam||3||

samunnatakaṭīdeśamatha yantraṇavāsasā||3||

sakthnoḥ śirodharāyāṃ ca parikṣiptamṛju sthitam||4||

ālambitaṃ paricaraiḥ sarpiṣā+abhyaktapāyave||4||

tato+asmai sarpiṣā+ayaktaṃ nidaghyādṛju yantrakam||5||

śanairanusukhaṃ pāyau, tato dṛṣṭvā pravāhaṇāt||5||

yantre praviṣṭaṃ durnāma plotaguṇṭhitayā+anu ca||6||

śalākayotpīḍya bhiṣak yathoktavidhinā dahet||6||

kṣāreṇaivārdramitaratkṣāreṇa jvalanena vā||7||

mahadvā valinaśchattvā vītayantramathāturam||7||

svabhyaktapāyujaghanamavagāhe nidhāpayet||8||

nirvātamandirasthasya tato+asyācāramadiśet||8||

ekaikamiti saptāhātsaptāhātsamupācaret||9||

Sarvāṅgasundarā

sādhāraṇe-śaradvasantādike kāle, tathā vyabhre-vigatābde| tathā nātidurbalamarśasaṃ-api tu kiñcitsaprāṇam| atra yogyaparatvāt kṛtvetyadhyāhṛtya sambandhaḥ kāryaḥ| tathā viśuddhakoṣṭhādikaṃ kṛtvā tato+asmai-arśasāya, yantraṃ nidadhyāditi| saṅgrahe coktam (ci.a.10)-"atha khalu balavantamarśobhirupadrutaṃ yathārhasnehopasnigdhasvinnamanilavedanāvṛddhiśamanārthaṃ snigdhamuṣṇamalpamannaṃ dravaprāyaṃ bhuktavantaṃ śuci kṛtasvastyayanaṃ muktaviṇmūtramavyathaṃ same śucau vivikte deśe sādhāraṇevyabhre kāle same phalake śayyāyāṃ vā pratyādityagudamanyasyotsaṅgeniṣaṇṇapūrvakāyamuttānamunnatakaṭīkaṃ yantraṇaśāṭakena parikṣeptagrīvāsakthisandhideśamalajjārhairāptaparicārakaiḥ suparigṛhītaṃ kṛtvā tato+asmai ghṛtābhyaktaṃ yantrakaṃ niddhyāt|" iti| arśasamiti arśāsi vidyante yasyetyarthaḥ, arśaāditvādac| kimbhūtam ? viśuddho-vamanavirecanādinā, koṣṭho yasya tam| tathā, annamāśitaṃ kṛtvā| kimbhūtam ? laghu-svabhāvāt, alpaṃ camātrayā| tathā, anulomanaṃ-vātavarcasāṃ prāyeṇa pravartakam| tathā, śuciṃ-mṛjjalābhyāṃ kṛtvā| tathā, kṛtaṃ svastyayanaṃ yasya tam| tathā, mukte-visṛṣṭe, viṇmūtre yena tam| tathā, atryathaṃvyathārahitamanyena vyādhinā+apīḍitam| tathā, śayane vyapāśritaṃ-śayyāmāśritya sthitam| athavā, phalake-āsanaviśeṣe, vyapāśritam| athavā, anyanarotsaṅge vyapāśritam| utsaṅgaviśeṣātsthānakaviśeṣaḥ| narotsaṅge vyapāśritamityevaṃ siddhe+anyagrahaṇaṃ vaidyasya nirāsārtham| anyotsaṅge vyapāśritamiti kathaṃ kṛtvā ? pūrveṇa kāyenottānaṃ kṛtvā-nādhareṇa| tathā, pratyādityagudam| prati-ābhimukhyena, ādityaṃ pratyādityaṃ gudaṃ yasya tam| yasyāṃ diśyādityo gataḥ tasyāṃ diśyarśasena sammukhaṃ gudaṃ kṛtvā sthātavyamityarthaḥ, samaṃ ca| tathā, samyagunnataḥ kaṭideśoyasya tam| atha-samunnatakaṭideśakaraṇādanantaraṃ, arśasaṃ sakthnostathā śirodharāyāṃ parikṣiptaṃ-samantātkṣiptamākrāntaṃ kṛtvā| kena ? yantraṇavāsasā| yantraṇārthaṃ vāsaḥ-kārpāsādimayaṃ, yantraṇavāsastena| ṛju-spaṣṭaṃ kṛtvā, sthitam| tathā, tamāturaṃ paricārakairalambitaṃ-niścalaṃ kṛtbā+avaṣṭabhya samyak sthāpitam| tataḥ-anantaraṃ, asmai-durnāmavate, sarpiṣā+abhyaktapāyave ghṛtābhyāktaṃ yantrakamṛju-anusukhaṃ kṛtvā, śanairnidadhyāt-praṇayet| tataḥ-anantaraṃ gudapraṇihitayantrānte, pravāhaṇāt-pravāhaṇenahetunā, yantre praviṣṭaṃ durnāma dṛṣṭvā| atha(nu) [ca]-paścācca, śalākayā cailakhaṇḍaprāvṛtadehayotpīḍya-prakṛtatvāddurnāma ūrdhvaṃ pīḍayitvā| vaidyo yathoktavidhinā-sūtrasthānoditena, kṣāreṇārdramarśo dahet| evetyavadhāraṇe| kṣāreṇaiva nāgninā| itaratśuṣkaṃ durnāma, kṣāreṇa jvalanena vā dahet| yathoktavidhinetyatrāpi yojyam| mahadveti| bahuddurnāma tu balavataḥ puṃsaḥ chittvā vā śastreṇa kṣārāgnibhyāṃ yathāyogaṃ dahet| atha-anantaraṃ, āturaṃ vītayantraṃ vidhāya svabhyaktapāyujaghanamavagāhe nidhāpayet-tatra nihitaṃ vidadhyādityarthaḥ| tataḥ-anantaraṃ, asyācāraṃ-"uṣṇodakopacārī syāt" (hṛ.sū.a. 16/26) ityādikaṃ, ādiśet| ekaikaṃ durnāma iti-anena pūrvoktena prakāreṇa, saptāhātsamupācaret-na tulyakālaṃ sarvāṇi|

Aṣṭāṅgahṛdayasaṃhitā

prāgdakṣiṇaṃ tato vāmamarśaḥ pṛṣṭāgrajaṃ tataḥ||9||

bahvarśasaḥ---------------------------------||10||

Aṣṭāṅgahṛdayasaṃhitā

athaiṣāṃ karmādikramaṃ darśayitumāha---- sa0-bahvarśasaḥ prāk-pūrvaṃ, dakṣiṇadeśasthamarśa upācaret| anantaraṃ vāmaṃ, tataḥ pṛṣṭāgre jātamupācaret|

Aṣṭāṅgahṛdayasaṃhitā

-----------------sudagdhasya syādvāyoranulomatā||10||

ruciranne+agnipaṭutā svāsthyaṃ varṇabalodayaḥ||10||

Sarvāṅgasundarā

sudagdhasyārśaso vātasyānulomanaṃ syāt| tathā, anne+abhilāṣaḥ, agneḥ pāṭavaṃ tathā svāsthyaṃ balavarṇayorudbhūtiśca|

Aṣṭāṅgahṛdayasaṃhitā

bastiśūle tvadho nābherlepayeślakṣṇakalkitaiḥ||11||

varṣābhūkuṣṭhasurabhimiśilohāmarāhvayaiḥ||11||

Sarvāṅgasundarā

basti śūle sati punarnāmeradhaḥ varṣābhvādibhiḥ supiṣṭairlepayet|

Aṣṭāṅgahṛdayasaṃhitā

śakṛnmūtrapratīghāte pariṣekāvagāhayoḥ||12||

varaṇālambuṣairaṇḍagokaṇṭakapunarnavaiḥ||12||

suṣavīsurabhībhyāṃ ca kvāthamuṣṇaṃ prayojayet||13||

sasnehamathavā kṣīraṃ tailaṃ vā vātanāśanam||13||

yuñjītānnaṃ śakṛdbhedi snehān vātaghnadīpanān||14||

Sarvāṅgasundarā

śakṛto mūtrasya ca pratīghāte-vibandhe sati, varaṇādibhiḥ kvāthaṃ pariṣekāvagāhayoruṣṇaṃ sasnehaṃ prayojayet| athavā, kṣīraṃ vātanāśanam| balātailadikaṃ tailaṃ vā pariṣekāvagāhayoḥ prayojayet| annaṃ ca yavādikaṃ śakṛdvibandhaghnaṃ tathā snehān vātaghnān dīpanāṃśca prayojayet|

Aṣṭāṅgahṛdayasaṃhitā

athāprayojyadāhasya nirgatān kaphavātajān||14||

sastambhakaṇḍūrukśophānabhyajya gudakīlakān||15||

bilvamūlāgnikakṣārakuṣṭhaiḥ siddhena secayet||15||

tailenāhibiḍāloṣtravarāhavasayā+athavā||1||

[kāsīsaṃ saindhavaṃ rāsnā śuṇṭhī kuṣṭhaṃ ca lāṅgalī||1||

śilābhrakāśvamāraṃ ca jantuhṛddanticitrakau||1||

haritālaṃ tathā svarṇakṣīrī taiśca pacetsamaiḥ||2||

tailaṃ sudhārkapayasī gavāṃ mūtre caturguṇe||2||

etadabhyaṅgato+arśāṃsi kṣāravatpātayeddrutam||3||

kṣārakarmakaraṃ hyetanna ca dūṣayate valim||3||

] svedayedanu piṇḍena dravasvedena vā punaḥ||16||

saktūnāṃ piṇḍikābhirvā snigdhānāṃ tailasarpiṣā||17||

rāsnāyā hapuṣāyā vā piṇḍairvā kārṣṇyagandhikaiḥ||17||

Sarvāṅgasundarā

na prayojyo-niṣiddho, dāho yasyāsāvaprayojyadāho,-dāhānarhaḥ, tasya, nirgatān-bahirbhūtān, tathā kaphavātajān gudakīlakān-arśāṃsi, abhyajya bilvādisiddhena tailena secayet| kimbhūtān ? sastambhakaṇḍūrukśophān, evaṃbhūtān-nānyalakṣaṇān| athavā, bujhaṅgādivasayā secayet| anusekābhyaṅgābhyāṃ paścāt, piṇḍena-piṇḍasvedena, svedayet| piṇḍasvedo muninoktaḥ| yathā (ca. sū. a. 14/25)- "tilamāṣakulatthānnaghṛtatailāmiṣaudanaiḥ| pāyasaiḥ kṛśarairmāṃsaiḥ piṇḍasvedān prayojayet||" iti yojyam| athavā, dravasvedena-svedavidhyuktena, svedayet| punaḥ śabdo+atra laukikyā uktyā prayuktaḥ| yathā-"idaṃ sāramidaṃ punarasāram" iti| piṇḍasvedenāthavā saktūnāṃ tailasarpiṣā snigdhānāṃ piṇḍikābhiḥ svedayet| athavā, rāsnāyā hapuṣāyā vā piṇḍaiḥ kārśṇyagandhikarvā svedayet| tailasarpiṣā snigdhairityatrānuvartanīyam| kṛṣṇagandhāyā ime kārṣṇyagandhikāstaiḥ| adhyātmāditvāṭhṭhañ|

Aṣṭāṅgahṛdayasaṃhitā

arkamūlaṃ śamīpatraṃ nṛkeśāḥ sarpakañcukam||18||

mārjāracarma sarpiśca dhūpanaṃ hitamarśasām||18||

tathā+aśvagandhā surasā bṛhatī pippalī ghṛtam||19||

Sarvāṅgasundarā

arkamūladi carmasarpirantaṃ dhūpanaṃ hitam| tathā, aśvagandhādikaṃ pṛthageva dhūpanaṃ hitam|

Aṣṭāṅgahṛdayasaṃhitā

dhānyāmlapiṣṭairjīmūtabījaistajjālakaṃ mṛdu||19||

lepitaṃ śāyayā śuṣkaṃ vartirgudajaśātanī||20||

Sarvāṅgasundarā

kāñjikena piṣṭairjīmūtasya-ikṣvākoḥ, bījaistathā tasya jīmūtaphalasya, jālakaṃ tajjālakaṃ-jālakākaraṃ(raḥ)phalavahirbhāgo, mṛdu-akarkaśaṃ, lepitaṃ chāyāśuṣkamityeṣā vartirgudajaśātanī|

Aṣṭāṅgahṛdayasaṃhitā

sajālamūlajīmūtalehe vā kṣārasaṃyute||20||

guñjāsūraṇakūṣmāṇḍabījairvartistathāguṇā||21||

Sarvāṅgasundarā

sajālamūlajīmūtena kṛto yo lehastasmillehe kṣārasaṃyute kṛte sati guñjādibījaiḥ kṛta vartistathāguṇā-gudajaśātanī|

Aṣṭāṅgahṛdayasaṃhitā

snukkṣīrārdraniśālepastathā, gomūtrakalkitaiḥ||21||

kṛkavākuśakṛtkṛṣṇāniśāguñjāphalaistathā||22||

snukkṣīrapiṣṭaiḥ ṣaḍgranthāhalinīvāraṇāsthibhiḥ||22||

kulīraśṛṅgivijayākuṣṭhāruṣkaratutthakaiḥ||23||

śigrumūlakajairbījaiḥ patrairaśvaghnanimbajaiḥ||23||

pīlumūlena bilvena hiṅgunā ca samanvitaiḥ||24||

kuṣṭhaṃ śirīṣabījāni pippalyaḥ saindhavaṃ guḍaḥ||24||

arkakṣīraṃ sudhākṣīraṃ triphalā ca pralepanam||25||

ārkaṃ payaḥ sudhākāṇḍam kaṭukālābupallavāḥ||25||

karañjo bastamūtraṃ ca lepanaṃ śreṣṭhamarśasām||26||

ānuvāsanikairlepaḥ pippalyādyaiśca pūjitaḥ||26||

Sarvāṅgasundarā

snukṣīreṇārdrā-ārdrīkṛtā, niśā-haridrā, tayā lepaḥ snukkṣīrārdraniśālepaḥ| tathā-pūrvaguṇaḥ| gomūtreṇa kalkitaiḥ-piṣṭaiḥ, kukkuṭaśakṛdādibhirlepaḥ pūrvaguṇaḥ| sa0-sudhākṣīrapiṣṭaiḥ ṣaḍgranthādibhirlepo hitaḥ| pīlamlena bilvena hiṅgunā ca yuktairlepo hitaḥ| sa0-kuṣṭaditriphalāntaṃ pralepanaṃ pūrvaguṇam| sa0-arkakṣīrādibastamūtrāntaṃ pralepanamarśasāṃ ṣreṣṭhaṃ syāt| sa0-ānuvāsanikairiti anuvāsane bhavānyanuvāsanikāni, adhyātmāditvāt ṭhañ| tairdravyaiḥ "pippalīṃ madanaṃ" (ślo 89) ityādibhirvakṣyamāṇairlepo+arśaḥsu pūjitaḥ|

Aṣṭāṅgahṛdayasaṃhitā

ebhirevauṣadhaiḥ kuryāttailānyabhyañjanāya ca||27||

Sarvāṅgasundarā

ebhireva pūrvoktairlepanadravyairabhyañjanāni tailāni ca kuryāt|

Aṣṭāṅgahṛdayasaṃhitā

dhūpanālepanābhyaṅgaiḥ prasravanti gudāṅkarāḥ||27||

sañcitaṃ duṣṭarudhiraṃ, tataḥ sampadyate sukhī||28||

Sarvāṅgasundarā

dhūpanādibhirgudāṅkurāḥ sañcitaṃ duṣṭaṃ rudhiraṃ prasravanti| tataḥ-tena srutena, sukhī rujāvirahāt sampadyate|

Aṣṭāṅgahṛdayasaṃhitā

avartamānamucśūnakaṭhinebhyo haredasṛk||28||

arśobhyo jalajāśastrasūcīkūrcaiḥ punaḥ punaḥ||29||

Sarvāṅgasundarā

arśobhya ucchūnakaṭhinebhyo rudhiramavartamānaṃ jalaukaśastrādibhirasakṛddharet| śītoṣṇādirupakramaḥ kasmādatra na kriyate ? ityāha-

Aṣṭāṅgahṛdayasaṃhitā

śīṣṇasnigdharūkṣairhi na vyādhirupaśāmyati||29||

rakte duṣṭe bhiṣak tasmādraktamevāvasecayet||30||

Sarvāṅgasundarā

yasmāt śītādibhirupakramairupakrānto+arśovyādhirna śāmyati rakte duṣṭe sati, tasmāddheto raktamevāvasecayet-na tu śītādiryojyaḥ|

Aṣṭāṅgahṛdayasaṃhitā

yo jāto gorasaḥ kṣīrādvahnicūrṇāvacūrṇitāt||30||

pibaṃstameva tenaiva bhuñjāno gudajān jayet||31||

Sarvāṅgasundarā

yo gorasaḥ kṣīrājjātaḥ-utpannaḥ| kimbhutāt ? vahnicūrṇāvacūrṇitāt-citrakacūrṇāvakīrṇāt| tameva-gorasaṃ, pibannarastenaiva ca-gorasena, bhuñjāno gudajān jayet| 'bahumūlāvacūrṇitāt' iti kva(ke)cit paṭhanti| bahumūlā-śatāvarī|

Aṣṭāṅgahṛdayasaṃhitā

kovidārasya mūlānāṃ mathitena rajaḥ piban||31||

aśvan jīrṇe ca pathyāni mucyate hatanāmabhiḥ||32||

Sarvāṅgasundarā

kovidāramūlacūrṇaṃ mathitena piban jīrṇe ca tasmin pathyānyaśrnan durnāmabhirmucyate-naśyanti tānyasyetyarthaḥ|

Aṣṭāṅgahṛdayasaṃhitā

gudaśvayathuśūlārtho mandāgnirgaulmikān pibet||32||

hiṅgvādīnanutakraṃ vā khādeṅguḍaharītakīm||33||

takreṇa vā pibetpathyāvellāgnikuṭajatvacaḥ||33||

kaliṅgamagadhājyotiḥsūraṇān vāṃ+aśavardhitān||34||

koṣṇāmbunā vā tripaṭuvyoṣahiṅgvamlavetasam||34||

Sarvāṅgasundarā

gude śvayathuśūlārtho mandāgnirnaro gaulmikān-gulmacikitsābhavān, hiṅgvādīn cūrṇān (hṛ. ci. a. 14139) pibet| iha dravānirdeśādanantaraṃ ca mathitaśabdaśravaṇāt arśovikāre ca hiṅgvādīn cūrṇān takreṇa vā pibediti yojyam| anutakraṃ vā-takṛanupānāt, guḍaharītakīṃ bhakṣayet| athavā, pathyādīṃstakreṇa pibet| athavā, kaliṅgādīn aṃśavardhitān mūladravyāpekṣayā bhāgena yathottaraṃ vardhitān, takreṇa pibet| jyotiḥ-citrakaḥ| athavā, uṣṇajalena tripaṭvādi pibet|

Aṣṭāṅgahṛdayasaṃhitā

yuktaṃ bilvakapitthābhyāṃ mahauṣadhabiḍena vā||35||

aruṣkarairyavānyā vā pradadyāttakratarpaṇam||35||

dadyādvā hapuṣāhiṅgucitrakaṃ takrasaṃyutam||36||

māsaṃ takrānupānāni khādetpīluphalāni vā||36||

pibedaharahastakraṃ niranno vā prakāmataḥ||37||

Sarvāṅgasundarā

takreṇa tarpaṇaṃ-yavasaktūn, dadyāt| kimbhūtam ? bilvakapitthābhyāṃ yuktamathavā mahauṣadhabiḍena yuktaṃ bhallātakairvā yuktamathavā yavānyā vā yuktaṃ pradadyāt| takratarpaṇameva bilvādibhiryathoktaiḥ saha bhuñjīta| nānyatkiñciditi sūcayituṃ praśabdo+atra nyastaḥ| athavā, hapuṣādikaṃ takrānvitaṃ dadyāt| māsaṃ pīluphalāni takrānupānāni vā khādet| athavā, icchayā+aharaharanannāśī takraṃ pibet|

Aṣṭāṅgahṛdayasaṃhitā

atyarthaṃ mandakāyāgnestakramevāvacārayet||37||

Sarvāṅgasundarā

atyarthaṃ mandakāyāgnernarasya sāyaṃ prātarvā takramevāvacārayedvaidyo-natvannam, ata evaivakāro+atra nirdiṣṭaḥ|

Aṣṭāṅgahṛdayasaṃhitā

saptāhaṃ vā daśāhaṃ vā māsārdhaṃ māsameva vā||38||

balakālavikārajño bhiṣak takraṃ prayojayet||38||

sāyaṃ vā lājasaktūnāṃ dadyāttakrāvalehikām||39||

jīrṇe takre pradadyādvā takrapeyāṃ sasaindhavam||39||

takrānupānaṃ sasnehaṃ takraudanamataḥ param||40||

yūśai rasairvā takrāḍyaiḥ śālīn bhuñjīta mātrayā||40||

Sarvāṅgasundarā

saptāhaṃ daśāhaṃ māsārdhaṃ māsaṃ vā yāvat balādividvaidyo mathitaṃ yojayet| athavā, kevalena takreṇāśitumaśaktastadā sāyaṃ-dinānte, lājasaktūnāṃ sambandhinīṃ takrāvalehikāṃ dadyāt| athavā, takre jīrṇe takrasiddhāṃ peyāṃ saindhavānvitāṃ dadyāt| saindhavaśabdasyānte śrutatvādubhayorapyavalehikāpeyayoḥ saindhavenayogo vedyaḥ| ataḥ paraṃ-avalehikāpeyāto+anantaraṃ, takreṇa sahaudanamīṣatsnehaṃ takrānupanaṃ dadyāt| athavā, yūṣai rasairvā takrabhūyiṣṭhaiḥ śālīn mātrayā bhuñjīta| kārye bhaktādau kāraṇatvenopacārāt śālīn-bhaktatvena pariṇatān, dadyāditi vedyam| sarvathā+atra takraprayogaḥ prāyeṇa pūjita ityata evāha-

Aṣṭāṅgahṛdayasaṃhitā

rūkṣamardhoddhṛtasnehaṃ yataścānuddhṛtaṃ ghṛtam||41||

takraṃ doṣāgnibalavitrivistrividhaṃ tatprayojayet||41||

Sarvāṅgasundarā

yathāyogaṃ kadācidrūkṣaṃ-niḥśeṣamuddhṛtasnehaṃ, athavā+ardhoddhṛtasnehaṃ, kadācidanuddhṛtaṃ yasmāddhṛtam, kāraṇe navanīte kāryopacārādevamuktam, tat-etatrividhiṃ, takraṃ doṣādivit prayojayet| takraprayoge kṛte ko guṇaḥ ? ityāha-

Aṣṭāṅgahṛdayasaṃhitā

na virohanti gudajāḥ punastakrasamāhatāḥ||42||

niṣiktaṃ taddhi dahati bhūmāvapi tṛṇolupam||42||

Sarvāṅgasundarā

takreṇa samāhatāḥ-unmūlitāḥ, gudajāḥ punarna prarohanti, samūlā naśyantītyarthaḥ| kathametadavagamyate ? ityāśaṅkyāha-hi-yasmāt, tat-takraṃ, bhūmāvapi niṣiktaṃ tṛṇolupaṃ viśeṣeṇa dahatyapunarutpādanāt| bhūmāvapītyapiśabdo na kevalaṃ śarīre, bāhyāyāmapi bhuvīti sandarśanārthaḥ| sṛṇolupaṃ kaṭhinaṃ yaddahati tadavaśyamarśāsi mṛdūni māṃsaprāyāṇi dahatyeva|

Aṣṭāṅgahṛdayasaṃhitā

srotaḥsu takraśuddheṣu raso dhātūnupaiti yaḥ||43||

tena puṣṭirbalaṃ varṇaḥ paraṃ tuṣṭiśca jāyate||43||

vātaśleṣmavikārāṇāṃ śataṃ ca vinivartate||45||

Sarvāṅgasundarā

vātaśleṣmāvṛteṣu srotaḥsu takreṇa śuddheṣu satsu yo rasaḥ-āhāraraso, dhātūn upaiti-samprāpnoti, tena-rasena prāptena, puṣṭyādayo jāyante| tathā, vātaśleṣmavikārāṇāṃ śataṃ vinivartate-śāmyati|

Aṣṭāṅgahṛdayasaṃhitā

mathitaṃ bhājane kṣudrabṛhatīphalalepite||44||

niśāṃ paryuṣitaṃ peyamicśadbhirgudajakṣayam||45||

Sarvāṅgasundarā

kaṇṭakārikāphalalepite bhājane mathitaṃ niśāṃ sthita gudajakṣayamicchubhiḥ peyam|

Aṣṭāṅgahṛdayasaṃhitā

dhānyopakuñcikājājīhapuṣāpippalīdvayaiḥ||45||

kāravīgranthikaśaṭhīyavānyagniyavānakaiḥ||46||

cūrṇitairghṛtapātrasthaṃ nātyamlaṃ takramāsutam||46||

takrāriṣṭaṃ pibejjātaṃ vyaktāmlakaṭu kāmitaḥ||47||

dīpanaṃ rocanaṃ varṇyaṃkaphavātānulomanam||47||

gudaśvayathukaṇḍvartināśanaṃ balavardhanam||48||

Sarvāṅgasundarā

dhānyopakuñcikādibhiścūrṇitairghṛtapātrasthaṃ nātyamlaṃ takramāsutaṃ kṛtvā+anantaraṃ vyaktāvamlakaṭū yasya tad vyaktāmlakaṭu, jātaṃ sattakrāriṣṭaṃ kāmataḥ pibet| tacca pītaṃ dīpanādiguṇaṃ syāt| atra ca takre palaśatamātre dhānyakādīni pālikāni deyānīti vṛddhavaidyavyavahāraḥ|

Aṣṭāṅgahṛdayasaṃhitā

tvacaṃ citrakamūlasya piṣṭvā kumbhaṃ pralepayet||48||

takraṃ vā dadhi vā tatra jātamarśoharaṃ pibet||49||

Sarvāṅgasundarā

citrakamūlasya tvacaṃ jalena piṣṭvā kumbhaṃ pralepayet| takraṃ tatra jātamathavā dadhi jātamarśoharaṃ pibet|

Aṣṭāṅgahṛdayasaṃhitā

bhārṅgyāsphotāmṛtāpañcakoleṣvapyeṣa saṃvidhiḥ||49||

Sarvāṅgasundarā

bhārṅgyādiṣvapyeṣa saṃvidhiḥ-etattvagādibhājanalepanādikaṃ kāryamityarthaḥ

Aṣṭāṅgahṛdayasaṃhitā

piṣṭairgajakaṇāpāṭhākāravīpañcakolakaiḥ||50||

tumbarvajājīdhanikābilvamadhyaiśca kalpayet||50||

phalāmlān yamakasnehān peyāyūṣarasādikān||51||

ebhirevauṣadhaiḥ sādhyaṃ vāri sarpiśca dīpanam||51||

Sarvāṅgasundarā

hastipippalyādibhiḥ piṣṭaiḥ-kalkitaiḥ, tathā phalaḥ-bījapūrādibhiḥ, amlān yamakasnehāṃstathā peyādikān kuryāt| ebhireva-hastipippalyādibhiḥ, vāri sādhyaṃ-śrapaṇīyam, sarpiśca sādhyam, tacca dvayaṃ vahnerdīpanaṃ syāt|

Aṣṭāṅgahṛdayasaṃhitā

kramo+ayaṃ bhinnaśakṛtāṃ--------------------||52||

Sarvāṅgasundarā

ayaṃ-pūrvoktaḥ, kramo bhinnaśakṛtām|

Aṣṭāṅgahṛdayasaṃhitā

----------------------vakṣyate gāḍhavarcasām||52||

Sarvāṅgasundarā

kaṭhinapurīṣāṇāṃ tu vakṣyate-bhaṇiṣyate| tamevāha-

Aṣṭāṅgahṛdayasaṃhitā

snehāḍyaiḥ saktubhiryuktāṃ lavaṇāṃ vāruṇīṃ pibet||52||

lavaṇā eva vā takrasīdhudhānyāmlavāruṇīḥ||53||

Sarvāṅgasundarā

snehāḍyaiḥ-bahusnehasampṛktaiḥ, saktubhiryuktāṃ lavaṇāṃ vāruṇīṃ pibet| takrādīn vā lavaṇān pṛthak pṛthak yathāyogaṃ pibet| evaśabdo+atra kevalānevaitān sakturahitān pibediti dyotayati|

Aṣṭāṅgahṛdayasaṃhitā

prāgbhaktān yamake bhṛṣṭān saktubhiścāvacūrṇitān||53||

karañjapallavān khādedvātavarconulomanān||54||

Sarvāṅgasundarā

tathā, karañjapallavān bhakṣayet| kimbhūtān ? prāgbhaktān,- bhaktāt prāk, mayūravyaṃsakāditvātsamāsaḥ, karañjapallavān bhuktvyamityarthaḥ| kimbhūtān? yamakesnehadvaye, bhṛṣṭān-pakvān, tathā saktubhiḥ suṣṭu cūrṇitān tāṃśca bhuktvā vātavarconulomanān|

Aṣṭāṅgahṛdayasaṃhitā

saguḍaṃ nāgaraṃ pāṭhāṃ guḍakṣāraghṛtāni vā||54||

gomūtrādhyuṣitāmadyātsaguḍāṃ vā harītakīm||55||

Sarvāṅgasundarā

tathā, guḍena saha śuṇṭhīṃ pāṭhāṃ vā+aśnīyāt| athavā, guḍayavakṣārasarpīṣyadyāt| guḍena vā saha harītakīmadyāt| kimbhūtām ? gomūtre+adhyuṣitām|

Aṣṭāṅgahṛdayasaṃhitā

pathyāśatadvayānmūtradroṇenāmūtrasaṅkṣyāt||55||

pakvāt khādetsamadhunī dve dve hanti kaphodbhavān||56||

durnāmakuṣṭhaśvayathugulmamehodarakṛmīn||56||

granthyarbudāpacīsthaulyapāṇḍurogāḍyamārutān||57||

Sarvāṅgasundarā

pathyānāṃ śatadvayaṃ pathyāśatadvayam, tasmādgomūtradroṇena mūtrasaṅkṣyaṃ yāvat-mūtrakṣayāvadhi, pakvāt dve dve-pathyākhye phale, khādet| kimbhūte ? samadhunī-mākṣikayukte| pathyāśatadvayaṃ copayuktaṃ kaphodVavānāmayān durnāmādīn hanti|

Aṣṭāṅgahṛdayasaṃhitā

ajaśṛṅgījaṭākalkamajāmūtreṇa yaḥ pibet||57||

guḍavārtākabhuk tasya naśyantyāśu gudāṅkurāḥ||58||

Sarvāṅgasundarā

ajaśṛṅgīmūlakalkaṃ yaḥ puruṣo+ajamūtreṇa pibet| kimbhūtaḥ ? guḍavārtākabhuk-etadāhāraḥ, tasya-puruṣasya, drāk durnāmāni naśyanti|

Aṣṭāṅgahṛdayasaṃhitā

śreṣṭhārasena trivṛtāṃ pathyāṃ takreṇa vā saha||58||

pathyāṃ vā pippalīyuktāṃ ghṛtabhṛṣṭāṃ guḍānvitām||59||

athavā satrivṛddantīṃ bhakṣayedanulomanīm||59||

hate gudāśraye doṣe gudajā yānti saṅkṣyam||60||

Sarvāṅgasundarā

śreṣṭhārasena-triphalākvāthena, trivṛtāmadyāt| abhayāṃ vā takreṇa sahādyāt| pathyāṃ vā pippalīyuktāṃ ghṛtabhṛṣṭāṃ guḍayuktāṃ bhuñjīta| athavā pathyāṃ trivṛddantībhyāṃ sahānulomakṛtāṃ bhakṣayet| gudāśraye doṣe hate sati gudajāḥ saṅkṣayaṃ Yānti, āśrayābhāva āśritānupapatteḥ| tasmadanulomanamarśaḥsu hitamityarthaḥ|

Aṣṭāṅgahṛdayasaṃhitā

dāḍimasvarasājājīyavānīguḍanāgaraiḥ||60||

pāṭhayā vā yutaṃ takraṃ vātavarconulomanam||61||

sidhuṃ vā gauḍamathavā sacitrakamahauṣadham||61||

pibetsurāṃ vā hapuṣāpāṭhāsauvarcalānvitām||62||

Sarvāṅgasundarā

dāḍimādibhiryuktaṃ takraṃ pāṭhayā vātavarconulomanaṃ syāṭ| athavā, sīdhuṃ citrakaśuṇṭhīyutaṃ pibet| gauḍaṃ vā citrakaśuṇṭhīyutaṃ pibet| athavā, surāṃ hapuṣādiyuktāṃ pibet|

Aṣṭāṅgahṛdayasaṃhitā

daśādidaśakairvṛddhāḥ pippalīrdvipicuṃ tilān||62||

pītvā kṣīreṇa labhate balaṃ dehahutāśayoḥ||63||

Sarvāṅgasundarā

daśādidaśakairvṛddhāḥ pippalīstathā tilān dvipicuṃ pītvā dehasya vahneśca balaṃ prāpnoti| daśapippalya ādi-prathamaṃ dinaṃ, yeṣāṃ daśakānāṃ ta evam| daśadayaśca te daśakāśca daśādidaśakāḥ, tairvṛddhāḥ| prathame dine daśapippalīstilakarṣadvayaṃ ca kṣīreṇa peyāḥ, anantaraṃ pratidinaṃ daśadaśa pippalīḥ pippalīvardhamānyāyena vṛddhati(ddhāsti)lakarṣadvayena saha kṣīreṇa pītvā dehasyāgneśca balaṃ labhate| atra kālasyānirdiṣṭatvāddehāgnayorbalamicchatā yatheṣṭakālaḥ prayogaḥ kāryaḥ| kṣīrasya cātra pramāṇānukteḥ sāmānyaparibhāṣayā "peṣyasya karṣamāloḍyaṃ taddravasya palatraye|" (hṛ.ka.a.6/13) iti parimāṇaṃ kalpyam|

Aṣṭāṅgahṛdayasaṃhitā

duḥsparśakena bilvena yavānyā nāgareṇa vā||63||

ekaikenāpi saṃyuktā pāṭhā hantyarśasāṃ rujam||64||

Sarvāṅgasundarā

dhanvayavāsakena bilvena yavānyā śuṇṭhyā vaikaikenāpyevaṃ pāṭhā yuktā durnāmrāṃ rujaṃ hanti| ekaikenāpītyapiśabdāt dvābhyāṃ tribhiścaturbhiśca| ekaikenetyekaśabdasya "ekaṃ bahuvrīhivat" iti dvitvabahuvrīhivadbhāvātsupo luk|

Aṣṭāṅgahṛdayasaṃhitā

salilasya vahe paktvā prasthārdhamabhayātvacām||64||

prasthaṃ dhātryā daśapalaṃ kapitthānāṃ tato+ardhataḥ||65||

viśālāṃ rodhramaricakṛṣṇāvellailavālukam||65||

dvipalāṃśaṃ pṛthkapādaśeṣe pūte guḍāttule||66||

dattvā prasthaṃ ca dhātakyāḥ sthāpayeddhṛtabhājane||66||

pakṣātsa śīlito+ariṣṭaḥ karotyagniṃ, nihanti ca||67||

gudajagrahaṇīpāṇḍukuṣṭhodaragarajvarān||67||

śvayathuplīhahṛdrogagulmayakṣmavamikṛmīn||68||

Sarvāṅgasundarā

salilasya vahe-droṇacatuṣṭaye, paktvā harītakītvacāṃ prasthārdhaṃ-aṣṭapalāni, āmalakadalānāṃ prasthaṃ, kapitthasya palānidaśa, tataḥ-kapitthāt, ardhena viśālaṃ pañcapalāṃ, rodhrādhikaṃ dvipalāṃśaṃ pṛthakpṛthagetatsarvaṃ paktvā tasmin pādaśeṣe-droṇaśeṣe, pūte gālite cāsmin guḍāttule dve dattvā dhātakyāḥ prasthaṃ ca tato ghṛtarūḍhe bhājane sthāpayet| pakṣādūrdhvaṃ śīlitaḥ saḥ-abhayāriṣṭasaṃjñaḥ, agniṃ karoti-dīpayati, gudajādīṃśca hanti|

Aṣṭāṅgahṛdayasaṃhitā

jaladroṇe paceddantīdaśamūlavarāgnikān||68||

pālikān pādaśeṣe tu kṣipeṅguḍatulāṃ param||69||

pūrvavatsarvamasya syādanulomitarastvayam||69||

Sarvāṅgasundarā

jalasya droṇe dantyādīn pratyekaṃ pālikān pacet| pādaśeṣe cāsmin guḍāttulāṃ kṣipet| paraṃ-anyat, sarvamasya-dantyariṣṭasya, pūrvavat-abhayāriṣṭatulyaṃ dhātakīparimāṇaghṛtabhājanasthāpanapakṣottarakālapānādi, syāt| ānulomītyādi| ānulomīvātavibandhanut abhayāriṣṭaḥ| āyaṃ punastato+apyānulomitaraḥ|

Aṣṭāṅgahṛdayasaṃhitā

pacehurālabhāprasthaṃ droṇe+apāṃ prāsṛtaiḥ saha||70||

dantīpāṭhāgnivijayāvāsāmalakanāgaraiḥ||70||

tasmin sitāśataṃ dadyātpādasthe+anyacca pūrvavat||71||

limpetkumbhaṃ tu phalinīkṛṣṇācavyājyamākṣikaiḥ||71||

Sarvāṅgasundarā

apāṃ droṇe dhanvayāsaprasthaṃ dantyādibhiḥ dvipalikaiḥ saha pacet| tasmin-pādasthe kvāthe, sitāyāḥ śataṃ kṣipet| anyat-dhātakīparimāṇādikaṃ, pūrvavat-abhayāriṣṭavat, kāryam| limpedityādi| turviśeṣe| viśeṣastu phalinyādibhiḥ kumbhaṃ limpet, yatrāyaṃ nikṣipyate durālabhāriṣṭa iti|

Aṣṭāṅgahṛdayasaṃhitā

prāgbhaktamānulomyāya phalāmlaṃ vā pibeddhṛtam||72||

cavyacitrakasiddhaṃ vā yavakṣāraguḍānvitam||72||

pippalīmūlasiddhaṃ vā saguḍakṣāranāgaram||73||

Sarvāṅgasundarā

prāgbhaktaṃ-bhaktāt pūrvaṃ, ghṛtaṃ phalaiḥ-mātuluṅgādibhiranulomanaprāyaiḥ, amlaṃ taiḥ pakvaṃ pibet| cavyacitrakābhyāṃ siddhaṃ pakvaṃ yavakṣāraguḍābhyāṃ yuktaṃ ghṛtaṃ pibet| athavā, pippalīmūlasiddhaṃ guḍayavakṣāranāgarasahitaṃ pibet|

Aṣṭāṅgahṛdayasaṃhitā

pippalīpippalīmūladhānakādāḍimairghṛtam||73||

daghnā ca sādhitaṃ vātaśakṛnmūtravibandhanut||74||

Sarvāṅgasundarā

pippalyādibhirdadhisahitaiḥ sādhitaṃ ghṛtaṃ vātaśakṛnmūtravibandhajit|

Aṣṭāṅgahṛdayasaṃhitā

palāśakṣāratoyena triguṇena paceddhṛtam||74||

vatsakādipratīvāpamarśoghnaṃ dīpanaṃ param||75||

Sarvāṅgasundarā

palāśakṣārasya jalena triguṇena vatsakādipratīvāpaṃ ghṛtaṃ pacet| taccārśoghnaṃ paraṃ dīpanaṃ ca|

Aṣṭāṅgahṛdayasaṃhitā

pañcakolābhayākṣārayavānībiḍasaindhavaiḥ||75||

sapāṭhādhānyamaricaiḥ savilvairdadhimaddhṛtam||76||

sādhayet tajjayatyāśu gudavaṅkṣṇavedanām||76||

pravāhikāṃ gudabhraṃśaṃ mūtrakṛcśraṃ parisravam||77||

Sarvāṅgasundarā

pañcakolādibhirdadhisahitaṃ ghṛtaṃ pacet| tacca gudādi vedanādīn jayati|

Aṣṭāṅgahṛdayasaṃhitā

pāṭhājamodadhanikāśvadaṃṣtrāpañcakolakaiḥ||77||

savilvairdani cāṅgerīsvarase ca caturguṇe||78||

hantyājyaṃ siddhamānāhaṃ mūtrakṛcchraṃ pravāhikām||78||

gudabhraṃśārtigudajagrahaṇīgadamārutān||79||

Sarvāṅgasundarā

pāṭhādibhiścāṅgerīsvarase daghni ca caturguṇe ghṛtaṃ pakvaṃ cāṅgerīghṛtam| etadānāhādīn hanti|

Aṣṭāṅgahṛdayasaṃhitā

śikhitittirilāvānāṃ rasānamlān susaṃskṛtān||79||

dakṣāṇāṃ vartakānāṃ vā dadyādviṅvātasaṅgrahe||80||

Sarvāṅgasundarā

maYuratittiryādīnāṃ susamskṛtānamlān māṃsarasān viḍvātasaṅgrahanivṛttyarthaṃ dadyāt|

Aṣṭāṅgahṛdayasaṃhitā

vastukāgnitrivṛddantīpāṭhāmlīkādipallavān||80||

anyacca kaphavātaghnaṃ śākaṃ ca laghumedi ca||81||

sahiṅgaṃ yamake bhṛṣṭaṃ siddhaṃ dadhisaraiḥ saha||81||

dahnikāpañcakolābhyāṃ piṣṭābhyāṃ dāḍimāmbunā||82||

āṛdrikāyāḥ kisalayaiḥ śakalairādrakasya ca||82||

yuktamaṅgāradhūpena hṛdyena surabhīkṛtam||83||

sajīrakaṃ samaricaṃ biḍasauvarcalotkaṭam||83||

vātottarasya rūkṣasya mandāgnervaddhavarcasaḥ||84||

kalpayedraktaśālyannavyañjanaṃ śākavadrasān||84||

gogodhāchagaroṣṭrāṇāṃ viśeṣātkravyabhojinām||85||

Sarvāṅgasundarā

vāstukādīnāṃśākaṃ tathā+aparamapi śākaṃ yatkaphavātaghnaṃ kośātakādikaṃ, laghu medi ca| tacca sahiṅgu ca tathā yamake bhṛṣṭaṃ-santalitam| tathā, dadhisareṇa ḍhanikāpañcakolābhyāṃ piṣṭābhyāṃ dāḍimāmbunā ca siddham| tathā, ārdrikāyāḥ-dhanikāyāḥ, kisalayaiḥ-pallavaiḥ, yuktam| tathā, ārdrakasya śakalairyuktam| tathā, hṛdyena-manaḥpriyeṇa, aṅgāradhūpena-aṅgārairyo dhūpo hiṅgvādinā prasiddhastena, surabhīkṛtam| tathā, sajīrakaṃ samaricaṃ biḍasauvarcalalavaṇābhyāmutkaṭaṃ-adhikaṃ, vātottarasya pavanfādhikasya puruṣasya, tathā rūkṣasya tathā mandāgrestathā vaddhavarcasaḥ kalpayet| raktaśālibhaktasya vyañjanaṃ-temanākhyaṃ, śākavatkalpayet-śākasaṃskāreṇa kuryādityarthaḥ| vyañjanāniti pāṭhe puṃstvaṃ cintyam| tathā, rasān| keṣāṃ rasān ? gogodhādīnām, viśeṣeṇa kravyabhojināṃ-māṃsabhakṣiṇām| tadevamāhāraṃ nirupya pānaṃ nirupayannāha-

Aṣṭāṅgahṛdayasaṃhitā

madirāṃ śāṛkaraṃ gauḍaṃ sīdhuṃ takraṃ tuṣodakam||85||

ariṣṭaṃ mastu pānīyaṃ, pānīyaṃ vā+alpakaṃ śṛtam||86||

dhānyena dhānyaśuṇṭhībhyāṃ kaṇṭakārikayā+athavā||86||

ante bhaktasya madhye vā vātavarconulomanam||87||

Sarvāṅgasundarā

madirādi pānīyaṃ-pātavyam| athavā, pānīyaṃ-jalaṃ, atiśayenālpaṃ-alpakaṃ, śṛtaṃ yathāyogaṃ kadāciddhānyena kadāciddhānyaśuṇṭhībhyāṃ kadācitkaṇṭakārikayā śṛtaṃ kadacitbhaktamyānte kadācinmadhye, yogyatāvaśādyeṣāṃ mārutāviṣṭadirupatvaṃ teṣāṃ bhaktasya madhye anyeśānmante, madirādipānaṃ vātavarconulomanam,-tayorapravartanopāruḍhayāryathāmāṛgapravartanamityarthaḥ| vātasyānulomanaṃ ca yattatkaphapittayorapyanulomanam| pavano hi kriyāvānakriyāvatāṃ dehagatānāṃ bhāvānāmanulomanaḥ sambhāvyate| tathā ca prāgabhyadhāyi (hṛ.sū.a. 19/86)-"viṭśleṣmapittādimaloccyānāṃ vikṣepasaṃhārakaraḥ sa yasmāt|" ityādi| arśaḥsu cānulomanaṃ kāryamiti daśaṃyitumāha-

Aṣṭāṅgahṛdayasaṃhitā

viḍvātakaphapittānāmānulomye hi nirmale||87||

gude śāmyanti gudajāḥ pāvakaścābhivardhate||88||

Sarvāṅgasundarā

yasmādviḍvātādīnāmānulomye sati gudaṃ nirmalaṃ bhavati| gude ca nirmale gudajāḥ śāmyanti| pāvakaḥ-kāyāgniśca, abhivardhate yatastasmādarśasāṃ viḍvātakaphapittānulomanaṃ bheṣājānnapānādi yattaddeyamiti bhāvaḥ|

Aṣṭāṅgahṛdayasaṃhitā

udābartaparītā ye ye cātyarthaṃ virūkṣitāḥ||88||

vilomavātāḥ śūlārtāsteṣviṣṭamanuvāsanam||89||

Sarvāṅgasundarā

ye puruṣā udāvartayuktā ye cātiśayena virukṣitāstathā viguṇapavanāḥ śūlapīḍitāśca teṣvanuvāsanamiṣṭam, tantrakṛtāmiti śeṣaḥ| tadevānuvāsanamāha-

Aṣṭāṅgahṛdayasaṃhitā

pippalīṃ madanaṃ bilvaṃ śatāhvāṃ madhukaṃ vacām||89||

kuṣṭhaṃ śaṭhīṃ puṣkarākhyaṃ citrakaṃ devadāru ca||90||

piṣṭvātailaṃ vipaktavyaṃ dviguṇakṣīrasaṃyutam||90||

arśasāṃ mūḍhavātānāṃ tacchreṣṭhamanuvāsanam||91||

gudaniḥsaraṇaṃ śūlaṃ mūtrakṛcchraṃ pravāhikām||91||

kaṭyūrupṛṣṭhadaurvalyamānāhaṃ vaṅkṣaṇāśrayam||92||

picchāsrāvaṃ gude śophaṃ vātavarcovinigraham||92||

utthānaṃ bahuśo yacca jayettaccānuvāsanāt||93||

Sarvāṅgasundarā

pippalyādīni piṣṭvā jalena tailaṃ dviguṇakṣīreṇa saṃyuktaṃ paktavyam| jalasyātrānuktasyāpi caturguṇo+aśaḥ prakalpyaḥ| evaṃ hi dravyāṇi samyak muktarasāni syuḥ| tantrāntare coktam "snehe sakṣīramāṃsādyaiḥ pāko yatretiraḥ kacit| jalaṃ caturguṇaṃ tatra bījādānārthamāvapet|| na muñcati rasaṃ dravyaṃ kṣīrādibhirupaskṛtam| samyakpākop na jāyeta tasmāttoya vinikṣipet||" iti| tacca-tailaṃ, viguṇapavanānāmarśasāṃ śreṣṭhaṃ-hitam| anuvā sanācca tat-tailaṃ, gudaniḥsāraṇādīn jayet|

Aṣṭāṅgahṛdayasaṃhitā

niruhaṃ vā prayuñjīta sakṣīraṃ pāñcamūlikam||93||

samūtrasnehalavaṇaṃ kalkairyukraṃ phalādibhiḥ||94||

Sarvāṅgasundarā

athavā niruhaṃ pāñcamūlikaṃ samānakṣīraṃ mūtrasnehalavaṇānvitaṃ phalādibhiḥ-pūrvoktaiḥ, kalkairyuktaṃ prayuñjīta| sa ca pūrvoktaguṇaḥ| samānaṃ kṣīraṃ yasmin tatsakṣīram| "samānasya chandasi" iti yogavibhāgāt sabhāvaḥ| saha mūtrasnehalavaṇairvartate samūtrasnehalavaṇastam| "vopasarjanasya" iti sabhāvaḥ| sahaśabdaśceṣacchabdārthaḥ| arśasāṃ śuṣkārdratvena dvaividhyam| tatra śuṣkārśasāṃ cikitsitamuktvā, adhunā ārdrāṇāṃ raktārśasāmāha-

Aṣṭāṅgahṛdayasaṃhitā

atha raktārśasāṃ vīkṣya mārutasya kaphasya vā||94||

anubandhaṃ tataḥ snigdhaṃ rūkṣaṃ vā yojayeddhimam||95||

Sarvāṅgasundarā

raktārśasāmadhikāre pittasya sarvadā+avyabhicāritvāṭ kadācinmārutānubandhaṃ kadācitkaphānubandhaṃ svaliṅgato vīkṣya upalabhya, snigdhaṃ rūkṣaṃ vā pānānnauṣadhaṃ yojayet| etaccobhayamapi śītaṃ-na tūṣṇam, pittasyātra nityaṃ sannihitatvāt| vātānubandhaṃ vīkṣya snigdhaṃ, kaphānubandhaṃ vīkṣya rūkṣaṃ, cikitsitaṃ yojyam| vātānubandhakaphānubandhayorlakṣaṇamāha-

Aṣṭāṅgahṛdayasaṃhitā

śakṛcśayāvaṃ kharaṃ rūkṣamadho niryāti nānilaḥ||95||

kaṭyūrugudaśūlaṃ ca heturyadi ca rūkṣaṇam||96||

tatrānubandho vātasya śleṣmaṇo yadi viṭ ślathā||96||

śvetā pītā guruḥsnigdhā, sapicśaḥ stimito gudaḥ||97||

hetuḥ snigdhagururvidyādyathāsvaṃ cāsralakṣaṇāt||97||

Sarvāṅgasundarā

śakṛcchyāvādiśūlaparyantaṃ lakṣaṇaṃ yadā syāt tatrānubandho vātasyetyavabodhyam| heturyadi rūkṣaṇaṃ-rūkṣaṇaṃ ceddheturāsevitaḥ śakṛcchyāvādilakṣaṇaṃ cotpannaṃ tadā vātānubandhatvaṃ jñeyam| tathaiva viṭślathādilakṣaṇaṃ snigdhaguruṇā ca sevitena hetunā sahitaṃ śleṣmaṇo+anubandhasyānumāpakam| asrasya lakṣaṇācca-sirāvyadhavidhyuktāt "vātāchchyāvāruṇaṃ" (hṛ.sū.a.37/40) ityādikācca lakṣaṇāt, vātasyānubandhaṃ vidyāt| "kaphāt snigdhaṃ" (hṛ.sū.a. 37/41) ityādikāllakṣaṇāt kaphasyānubandhaṃ vidyāt|

Aṣṭāṅgahṛdayasaṃhitā

duṣṭe+asre śodhanaṃ kāryaṃ laṅghanaṃ ca yathābalam||98||

Sarvāṅgasundarā

duṣṭe-vātādidūṣite, asre yathābalaṃ-balānatikrameṇa, kadācillaṅghanaṃ śodhanaṃ ca kāryam| bahudoṣasya śodhanaṃ, itarasya laṅghanaṃ-upavāsalakṣaṇaṃ, kāryam|

Aṣṭāṅgahṛdayasaṃhitā

yāvacca doṣaiḥ kālupyaṃ srutestāvadupekṣaṇam||98||

Sarvāṅgasundarā

yāvacca doṣeṇāsrasya kāluṣyaṃ-anairmalyaṃ sāmadoṣaduṣṭatvāt, tāvatsruteḥ prakṛtatvādasrasyopekṣaṇaṃ kāryam,-tathābhūtāyā raktasruteḥ saṅghrahaṇāya yatno na kārya ityarthaḥ|

Aṣṭāṅgahṛdayasaṃhitā

doṣāṇāṃ pācanarthaṃ ca vahnisandhukṣaṇāya ca||99||

saṅgrahāya ca raktasya paraṃ tiktairupācaret||99||

Sarvāṅgasundarā

kāluṣyarahitāyā raktasruteḥ paraṃ-anantaraṃ, doṣāṇāṃ sāmānāṃ paktyartha tathā vahneḥ sandhukṣaṇāya tathā raktasya saṅghrahaṇārthaṃ tiktaiḥ-tiktarasāghrātaidravyaiḥ, tamarśasamupācaret, iti sāmānyopakramo raktārśovikāraśāntyarthamupadiṣṭaḥ|

Aṣṭāṅgahṛdayasaṃhitā

yattu prakṣīṇadoṣasya raktaṃ vātolbaṇasya vā||100||

snehaistatsādhayedyuktaiḥ pānābhyañjanabastiṣu||100||

Sarvāṅgasundarā

yatpunaḥ prakṣīṇadoṣasya nirāmayasya raktaṃ sravet, vātādhikasya vā puruṣasya yadraktaṃ sravet, tatsnehaiḥ pānādiyuktaiḥ-dattaiḥ, cikitset|

Aṣṭāṅgahṛdayasaṃhitā

yattu pittolbaṇaṃ raktaṃ gharmakāle pravartate||101||

stambhanīyaṃ tadekāntānna cedvātakaphānugam||101||

Sarvāṅgasundarā

yatpunaḥ pittolbaṇaṃ raktaṃ grīṣmatau pravartate tadekāntena-avaśyaṃ, stambhanīyaṃ-nopekṣaṇīyam, śīghrakāritvāt| kiṃ sarvameva gharmatau raktaṃ stambhanīyam ? netyāha-na cedvātakaphānugam,-vātakaphānubaddhaṃ tu laṅghanādibhireva cikitseta|

Aṣṭāṅgahṛdayasaṃhitā

sakaphe+asre pibetpākyaṃ śuṇṭhīkuṭajavalkam||102||

kirātatiktakaṃ śuṇṭhīṃ dhanvayāsaṃ kucandanam||102||

dārvītvaṅkṣimbasevyāni tvacaṃ vā dāḍimodbhavām||103||

Sarvāṅgasundarā

kaphānugate rakte śuṇṭhīkuṭajabalkalaṃ kvathitaṃ pibet| kirātatiktakādinā(kaṃ) vā kvathitaṃ pibet| athavā, dāḍimajāṃ tvacaṃ pibet|

Aṣṭāṅgahṛdayasaṃhitā

kuṭajatvakphalaṃ tārkṣyaṃ mākṣikaṃ ghuṇavallabhām||103||

pibettaṇḍulatoyena kalkitaṃ vā mayūrakam||104||

Sarvāṅgasundarā

kuṭajatvacamindrayavān rasāñjanādīṃśca taṇḍulajalena pibet| ghuṇapiryāṃ(vallabhāṃ)-ativiṣām| athavā, tenaiva taṇḍulajalena piṣṭamapāmārgaṃ pibet|

Aṣṭāṅgahṛdayasaṃhitā

tulāṃ divyāmbhasi pacedārdrāyāḥ kuṭajatvacaḥ||104||

nīrasāyāṃ tvaci kvāthe dadyātsūkṣmarajīkṛtān||105||

samaṅgāphalinīmocarasān muṣṭyaṃśakānsamān||105||

taiśca śakrayavān pūte tato darvīpralepanam||106||

paktvā+avalehaṃ līḍhvā ca taṃ yathāgnivalaṃ pibet||106||

peyāṃ maṇḍaṃ payasśāgaṃ gabyaṃ vā śāgadugdhabhuk||107||

leho+ayaṃ śamayatyāśu raktātīsārapāyujān||107||

balavadraktapittaṃ ca sravadūrdhvamadho+api vā||108||

Sarvāṅgasundarā

kuṭajatvaca ārdrāyāstulāṃ divye-āntarikṣe jale, pacet| divi bhavaṃ divyam, digāditvādyat| etacca dravyaṃ sāmānyaparibhāṣāparimāṇakalpanayaiva kvāthasāmānyaparimāṇena ca kvathitamekatvaṃ prāptamiti tadapavādārthamāha-nīrasāyāmityādi| tāvatpacedyāvadeṣā kuṭajasya tvak nīrasā syāt| nīrasatvaṃ ca prāyeṇāṣṭāṃśaśeṣe kvāthe bhavati| tasyāṃ ca nīrasāyāṃ satyāṃ yatparimāṇaḥ kvātho+avaśiṣyate tasmin kvāthe ślakṣṇacūrṇīkṛtān samaṅghādīn suṣṭhyaṃśakān-palaparimāṇān, dadyāt| taiśca samaṅgādibhiḥ sarvaiḥ samānindrayavān dadyāt| tataḥ-anantaraṃ, pūtaṃ,darvīpralepanaṃ paktvā līḍhvā ca taṃ-avalehaṃ, anantaraṃ yathāgnibalaṃbalānusāreṇa, peyādikaṃ pibet| kimbhūtaḥ san ? chāgadugdhabhojanaḥ| ayaṃ leho raktātīsāraṃ rakārśāsi ca śamayati| raktapittaṃ ca pravṛddhamūrdhvamadho vā sravat jayet|

Aṣṭāṅgahṛdayasaṃhitā

kuṭajatvak tulāṃ droṇe pacedaṣṭāṃśaśoṣitam||108||

kalkīkṛtya kṣipettatra tāṛkṣyaśailaṃ kaṭutrayam||109||

rodhradvayaṃ mocarasaṃ balāṃ dāḍimajāṃ tvacam||109||

bilvakarkaṭikāṃ mustaṃ samaṅgāṃ dhātakīphalam||110||

palonmitaṃ daśapalaṃ kuṭajasyaiva ca tvacaḥ||110||

triṃśatpalāni guḍato ghṛtātpūte ca viṃśatiḥ||111||

tatpakvaṃ lehatāṃ yātaṃ dhānye pakṣasthitaṃ lihan||111||

sarvārśograhaṇīdoṣaśvāsakāsānniyacchati||113||

Sarvāṅgasundarā

vatsakatvak tulāṃ jaladroṇe pacedaṣṭāṃśaśeṣitaṃ yāvacca| tatra-āṣṭāṃśaśeṣite kvāthe pūte sati, kalkayitvā tāṛkṣyaśailādīn palapramāṇān kṣipet| evaṃ trikaṭūni| bilvakarkaṭikā laghūni bilvaphālānī| kuṭajatvacaśca daśapalāni| guḍapalāni trīmśat| ghṛtasya palāni viṃśatiḥ| etatsarvaṃ lehatāṃ yātaṃ pakvaṃ sat dhānyarāśimadhye māsārdhaṃ sthitaṃ taṃ lihan sarvānarśaḥpramṛtīn jayet|

Aṣṭāṅgahṛdayasaṃhitā

rodhraṃ tilānmocarasaṃ samaṅgāṃ candanotpalam||112||

pāyayitvā+a+ajadugdhena śālīṃstenaiva bhojayet||113||

Sarvāṅgasundarā

rodhrādinajādugdhena pāyayitvā+a+aturaṃ śālīstenājakṣīreṇa bhojayet| etaccopayuktaṃ pūrvaguṇam|

Aṣṭāṅgahṛdayasaṃhitā

yaṣṭyāhvapadmakānantāpayasyākṣīramoraṭam||113||

sasitāmadhu pātavyaṃ śītatoyena tena vā||115||

Sarvāṅgasundarā

yaṣṭyāhnādi saśarkarāmākṣikaṃ śītajalena tenājapayasā vā pātavyam| kṣīramoraṭā-madhurasravā|

Aṣṭāṅgahṛdayasaṃhitā

rodhrakaṭvaṅgakuṭajasamaṅgāśālmalītvacam||114||

himakesarayaṣṭyāhvasevyaṃ vā taṇḍulāmbunā||115||

Sarvāṅgasundarā

lodhrādikaṃ taṇḍulāmbunā raktārśaḥsu pātavyam| athavā, candananāgakesaramadhukośīraṃ taṇḍulāmbasā pātvayaṃ pūrvoktanuguṇam|

Aṣṭāṅgahṛdayasaṃhitā

yavānīndrayavāḥ pāṭhā bilvaṃ śuṇṭhī rasāñjanam||115||

cūrṇaścale hitaḥ śūle pravṛtte cāti śoṇite||116||

dugdhikākaṇṭakārībhyāṃ siddhaṃ sarpiḥ praśasyate||116||

athavā dhātakīrodhrakuṭajatvakphalotpalaiḥ||117||

sakesarairyavakṣāradāḍimasvarasena vā||117||

Sarvāṅgasundarā

yavānyādīnāṃ cūrṇo jalena pīto vāte śūle pravṛtte cātiśayena rakte hitaḥ| dugdhikākaṇṭakārībhyāṃ pakvaṃ sarpirasminviṣaye praśasyate| athavā, dhātakyādibhiḥ siddhaṃ ghṛtaṃ hitam| yavakṣāradāḍimasvarasena vā siddhaṃ ghṛtaṃ hitam|

Aṣṭāṅgahṛdayasaṃhitā

śarkarāmbhojakiñjilkasahitaṃ saha vā tilaiḥ||118||

abhyastaṃ raktagudajān navanītaṃ niyaśśati||118||

Sarvāṅgasundarā

śarkarāpadmakesarasahitamabhyastaṃ-bahūnyahāni bhuktaṃ, navanītaṃ raktārśāsi śamayati| tilairvā sahābhvastaṃ navanītaṃ raktārśāsi śamayati|

Aṣṭāṅgahṛdayasaṃhitā

śāgāni navanītājyakṣīramāṃsāni, jāṅgalaḥ||119||

anamlo vā kadamlo vā savāstukaraso rasaḥ||119||

raktaśāliḥ saro daṅnaḥ ṣaṣṭikastaruṇī surā||120||

taruṇaśca surāmaṇḍaḥ śoṇitasyauṣadhaṃ param||120||

Sarvāṅgasundarā

chāgasambandhīni navanītādīna tathā jāṅgalarasādīni raktasya paramauṣadham| jāṅalo vā rasaḥ sa-vāstukarasena vartata iti savāstukarasaḥ, anamlaḥ-amlarahitaḥ, kadamlaḥ-īṣadamlo vā, āmyasto raktagudajānniyachchati| raktaśāliḥ-tajjo bhakta ityarthaḥ| daghnaḥ saro-dapyuttaraḥ| ṣaṣṭiko vrīhiḥ| taruṇī sañjātamadhuraprāyā surā, [taruṇo surā]maṇḍaśca| etadraktajñālyādi śoṇitasya paramauṣadham|

Aṣṭāṅgahṛdayasaṃhitā

peyāyūṣarasādyeṣu palāṇḍuḥ kevalo+api vā||121||

sa jayatyulbaṇaṃ raktaṃ mārutaṃ ca prayojitaḥ||121||

Sarvāṅgasundarā

peyādiṣu prayojitaḥ palāṇḍuḥ, kevalo vā raktamatyulbaṇaṃ vātaṃ ca jayati|

Aṣṭāṅgahṛdayasaṃhitā

vātolbaṇāni prāyeṇa bhavantyasne+atiniḥsṛte||122||

arśāsi tasmādadhikaṃ tajjaye yatnamācaret||122||

Sarvāṅgasundarā

prāyeṇarakte+atisrute vātādhikāni durnāmāni mato bhavanti, tasmāddhetostajjaye-pavanaye, yatnaṃ kuryāt|

Aṣṭāṅgahṛdayasaṃhitā

dṛṣṭvā+asrapittaṃ prabalamabalau ca kaphānilau||123||

śītopacāraḥ kartavyaḥ sarvathā tatpraśāntaye||123||

Sarvāṅgasundarā

raktapittaṃ pravṛddhaṃ dṛṣṭvā kaphanilau cābalāvupalabhya tatpraśāntayarthaṃ śītopacāraḥ kartavyaḥ|

Aṣṭāṅgahṛdayasaṃhitā

na cedevaṃ śamastasya snigdhoṣṇaistarpayettataḥ||124||

rasaiḥ, koṣṇaiśca sarpirbhiravāpīḍakayojitaiḥ||124||

secayettaṃ kavoṣṇaiśca kāmaṃ tailapayoghṛtaiḥ||125||

Sarvāṅgasundarā

yadyevaṃ śamo na syāttadā rasaistarpayet| "rasa ityaviśeṣoktau yojyo māṃsabhavo rasaḥ|" kimbhūtaiḥ ? snigdhoṣṇaiḥ| tathā, koṣṇairghṛtaiśca punastarpayet| kimbhūtaiḥ ? avapīḍakenarogānutpādanīyoktena (hṛ. sū. a. 4/6), prayojitaiḥ| taṃ ca kavoṣṇairyathāyogaṃ tailapayoghṛtaiḥ secayet|

Aṣṭāṅgahṛdayasaṃhitā

yavāsakuśakāśānāṃ mūlaṃ puṣpaṃ ca śālmaleḥ||125||

nyagrodhodumbarāśvatthaśuṅgāśca dvipalonmitāḥ||126||

triprasthe salilasyaitatkṣīraprasthe ca sādhayet||126||

kṣīraśeṣe kaṣāye ca tasmin pūte vimiśrayet||127||

kalkīkṛtaṃ mocarasaṃ samaṅgā candanotpalam||127||

priyaṅguṃ kauṭajaṃ bījaṃ kamalasya ca kesaram||128||

picchābastirayaṃ siddhaḥ saghṛtakṣaudraśarkaraḥ||128||

pravāhikāgudabhraṃ śaraktasrāvajvarāpahaḥ||129||

Sarvāṅgasundarā

yavāsādīnāṃ mūlaṃ śālmaleḥ puṣpaṃ tathā nyagrodhādīnāṃ ca śuṅgā etad dravyakadambakaṃ pratyekaṃ dvipalapramāṇaṃ jalaprasthatraye kṣīraprasthe ca pācayet| kṣīraśeṣe ca kaṣāye tasmin pūte sati kalkīkṛtaṃ mocarasādi miśrayet| mocarasādayo+atra satribhāgamātraśāṇakarṣamātrā grāhyā. (?), bastikalpe kośātakādau niruhe (hṛ. ka. a. 4/17) viṃśatipalapramāṇe kārṣikāṇāmeva dravyāṇāmabhyanujñānāt| ayaṃ picchābastiḥ siddho ghṛtamākṣikaśarkarānvitaḥ pravāhikādiharaḥ| alpayā mātrayā niruho bastireva picchābastirucyate|

Aṣṭāṅgahṛdayasaṃhitā

yaṣṭyāhvapuṇḍarīkeṇa tathā mocarasādibhiḥ||129||

kṣīradviguṇitaḥ pakvo deyaḥ sneho+anuvāsanam||130||

Sarvāṅgasundarā

madhuyaṣṭikayā prapauṇḍarīkeṇa tathā mocarasādibhiḥ-pūrvoktaiḥ (ślo.127) kalkīkṛtaiḥ, kṣīradviguṇitaḥ pakvaḥ san sneho+anuvāsanaṃ deyaḥ|

Aṣṭāṅgahṛdayasaṃhitā

madhukotpalarodhnāmbu samaṅgā bilvacandanam||130||

cavikā+ativiṣā mustaṃ pāṭhā kṣāro yavāgrajaḥ||131||

dārvītvaṅkṣāgaraṃ māṃsī citrako devadāru ca||131||

cāṅgerīsvarase sarpiḥ sādhitaṃ taistridoṣajit||132||

arśotisāragrahaṇīpāṇḍurogajvarārucau||132||

mūtrakṛcśre gudabhraṃśe bastyānāhe pravāhaṇe||133||

picśāsrāve+arśasāṃ śūle deyaṃ tatparamauṣadham||133||

Sarvāṅgasundarā

madhukādidravyaiḥ snehacaturthabhāgapramāṇaiścāṅgerīsvarase ghṛtāccaturguṇe ghṛtaṃ sādhitaṃ tridoṣajit| arśaḥprabhṛtiṣvetad ghṛtaṃ deyam| yataḥ paramauṣadham|

Aṣṭāṅgahṛdayasaṃhitā

vyātyāsānmadhurāmlāni śītoṣṇāni ca yojayet||134||

nityamagnibalāpekṣī jayatyarśaḥkṛtān gadān||134||

Sarvāṅgasundarā

vyatyāsena-viparyayeṇa, madhurāṇyamlāni ca śītānyuṣṇāni ca nityamagnibalāpekṣī yojayet| evaṃ cārśaḥkṛtāmatiśayinīṃ rujaṃ jayati|

Aṣṭāṅgahṛdayasaṃhitā

udāvartārtamabhyajya tailaiḥ śītajvarāpahaiḥ||135||

susnigdhaiḥ svedayetpiṇḍairvartimasmai gude tataḥ||135||

abhyaktāṃ tatkarāṅguṣṭhasannibhāmanulomanīm||136||

dadyācśyāmātrivṛddantīpippalīnīphalaiḥ||136||

vicūrṇitairdvilavaṇairguḍagomūtrasaṃyutaiḥ||137||

tadvanmāgadhikārāṭhagṛhadhūmaiḥ sasarṣapaiḥ||137||

Sarvāṅgasundarā

udāvartenārtaṃ naraṃ tailaiḥ śītajvarāpahaiḥ-tagarāgurukuṅkumādidravyasādhitaiḥ, abhyajya susnigdhaiḥ piṇḍaiḥ svedayet| tataḥ-svedādanantaram, asmai-udāvartavate, gude+abhyakte+abhyaktāṃ varti dadyāt| tatkarāṅguṣṭhasannibhāṃ-āturahastāṅguṣṭhasadṛśīm| tathā, anulimakarīṃ dadyāt-kṣipet| kaiḥ kṛtāṃ vartim ? ityāha śyāmetyādi| śyāmādibhiḥ saindhavākṣalavaṇayuktaiḥ sūkṣmarajīkṛtairguḍagomūtrasaṃyuktaiḥ kṛtāṃ varti kṣipet| tathaiva māgadhikāmadanaphalagṛhadhūmasarṣapairguḍagomūtrānbitairvarti kṣipet|

Aṣṭāṅgahṛdayasaṃhitā

eteṣāmeva vā cūrṇaṃ gude nāḍyā vinirdhamet||138||

Sarvāṅgasundarā

athavā, eteṣāmeva-pūrvoktānāṃ, cūrṇaṃ nādyā gude vinirdhamet|

Aṣṭāṅgahṛdayasaṃhitā

tadvighāte sutīkṣṇaṃ tu bastiṃ snigdhaṃ prapīḍayet||138||

ṛjū kuryā-daśirāviṇmūtramaruto+asya saḥ||139||

bhūyā+anubandhe vātaghnervirecyaḥ sneharecanaiḥ||139||

anuvāsyaśca raukṣyāddhi saṅgo mārutavarcasoḥ||140||

Sarvāṅgasundarā

tadvivāte-kāryaṃ kartumaśakte tasmiṃśrūrṇe, basti snigdhaṃ snehabastiṃ, sutīkṣṇaṃ dadyāt| saḥ-bastiḥ, asya-āturasya, gudaśirāviṇmūtravātānanulomayet| punaranubandhe sati sneharecanairvirecanīyaścānuvāsanīyaśca| hi-yasmāt, raukṣyāddhetormarutasya purīṣasya ca saṅgo bhavati|

Aṣṭāṅgahṛdayasaṃhitā

tripaṭucikaṭuśreṣṭhādantyaruṣkaracitrakam||140||

jarjaraṃ snehamūtrāktamantardhūmaṃ vipācayet||141||

śarāvasandhau mṛllipte kṣāraḥ kalyāṇakāhvayaḥ||141||

sa pītaḥ sarpiṣā yukto bhakte vā snigdhabhojinā||142||

udāvartavibandhārśogulmapāṇḍūdarakṛmīn||142||

mūtrasaṅgāśmarīśophahṛdrogagrahaṇīgadān||143||

mehaplīharujānāhaśvāsakāsāṃśca nāśayet||143||

Sarvāṅgasundarā

tripaṭvādi jarjarīkṛtaṃ-sūkṣmīkṛtaṃ, snehamūtrābhyāmakta mantardhūmaṃ kṛtvā vipācayeccharāvasampuṭe| ata evāha-śarāvasandhau mṛllipta iti| ayaṃ ca kalyāṇako nāma kṣāraḥ sarpiṣā pītaḥ snehabhojinā vā bhakte yuktaḥ sannudāvartādīn nāśayet|

Aṣṭāṅgahṛdayasaṃhitā

sarvaṃ ca kuryādyatproktamarśasāṃ gāḍhavarcasām||144||

Sarvāṅgasundarā

yacca gāḍhavarcasāmarśasāṃ proktaṃ tacca sarvaṃ kuryāt|

Aṣṭāṅgahṛdayasaṃhitā

tpādaśeṣe ca tasmin deyā+aśītiruguḍasya pratanukarajaso vyoṣato+aṣṭau palāni||144||

plīhagulmodarāṇi||144||

Sarvāṅgasundarā

dvayostulayoḥ samāharo dvitulam| pūtikarañjasya tvacastulādvayaṃ-palaśatadvayaṃ, jaladroṇe pacet| tasmiṃśca pādaśeṣe sati guḍasyāśītiḥ palāni kṣeptavyāni| trikaṭukasya sūkṣmacūrṇasyāṣṭau palāni deyāni| etatsarvaṃ māsena śuktaṃ jātaṃ prabalamagni kurute| ānulomyaṃ kṛtvā gudajādiṇ jayati| sragdharāvṛttam|

Aṣṭāṅgahṛdayasaṃhitā

pacettulāṃ pūtikarañjavalkād dve mūlataścitrakakaṇṭakāryoḥ||145||

mārdradrākṣābījapūrādrakaiśca||147||

yuktaṃ kāmaṃ gaṇḍikābhistathekṣoḥ sarpiḥpātre māsamātreṇa jātam||147||

cukraṃ krakacamivedaṃ durdāmnāṃ vahnidīpanaṃ paramam||148||

pāṇḍugarodaragulmaplīhānāhāśmakṛcchraghnam||148||

Sarvāṅgasundarā

pūtikarañjatvacastulāmekāṃ dve ca tule citrakakaṇṭakārīmūlayorjaladroṇatraye pacet| pādaśeṣe ca tasmin pūte guḍasya palaśataṃ dadyāt| upajātivṛttam| trijātakādi sūkṣmarajīkṛtaṃ pratyekaṃ palapramāṇaṃ niḥkṣipet| etatsarvaṃ cūrṇitaṃ ślakṣṇapiṣṭaṃ dadyāt| aupacchandasikaṃ vṛttam| etacca śītībhutaṃ sat kṣaudraviṃśatyopetamārdradrākṣādibhiścopetamikṣugaṇḍikābhiśśca yathecchaṃ yuktaṃ sarpiḥpātre māsamātreṇa jātaṃ cukramiti vakṣyamāṇena sambandhaḥ| śuktamidamarśasāṃ krakacamiva-karapatratulyaṃ, kartanaśaktisāmārthyāt| tathā paraṃ vahnidīpanaṃ pāṇḍhvādighnaṃ ca| śālinīvṛttam, āryā ca|

Aṣṭāṅgahṛdayasaṃhitā

droṇaṃ pīlurasasya vastragalitaṃ nyastaṃ havirbhājane yuñjīta dvipalairmadāmadhuphalākharjūradhātrīphalaiḥ||150||

pāṭhāmādridurālabhāmlavidulavyoṣatvagelollakaiḥ spṛkkākolalavaṅgavellacapalāmūlāgnikaiḥ pālikaiḥ||150||

guḍapalaśatarojitaṃ nivāte nihitamidaṃ prapibaṃśca pakṣamātrāt||150||

nanalabalaṃ prabalaṃ karoti cāśu||150||

Sarvāṅgasundarā

pīluphalānāṃ rasasya droṇaṃ vastrapūtaṃ sarpirbhāṇḍe nyastaṃ madādibhirdvipalapramāṇaiḥ pāṭhādibhiśca pālikairyuñjīta| madādhātakī| madhuphalā-drākṣā| mādrī-reṇukā| vidulo-vetasaḥ| śārdūlavikrīḍitam| tathā guḍapalaśatena yojitaṃ nivāte dhṛtaṃ pakṣamātrādanantaraṃ prapibannara idamarśāsi gulmaṃ ca śamayati| drāgagnibalaṃ ca prakṛṣṭaṃ vidhatte| puṣpitāgrā|

Aṣṭāṅgahṛdayasaṃhitā

kaikaśo daśapale daśamūlakumbha pāṭhādvayārkauṇavallabhakaṭphalaghnām||151||

dagdhe srute+anu kalaśena jalena pakve pādāsthate guḍatulāṃ, palapañcakaṃ ca||151||

vahnarmuṣṭī dve yavakṣārataśca||152||

darvīmālimpan hanti līḍho guḍo+ayaṃ gulmaplīhārśaḥkuṣṭhamehāgnisādān||152||

Sarvāṅgasundarā

daśamūlādīnāṃ pratyekaṃ daśapale dagdhe jaladroṇena srute jale pakve pādaśeṣe cāsmin guḍatulāṃ vyoṣādīnāṃ ca pratyekaṃ palapañcakaṃ dadyāt| citrakasya paladvayaṃ yavakṣārasya ca paladvayaṃ dadyāt| darvīmālimpan darvīlepī sannayaṃ guḍo līḍho-bhakṣito, gulmādīn parākaroti| vasantatilakaṃ vaiśvadevīyaṃ vṛttaṃ ca|

Aṣṭāṅgahṛdayasaṃhitā

toyadroṇe citrakamūlatulārdhaṃ sādhyaṃ yāvatpādadalasthamathedam||153||

aṣṭau datvā jīrṇaguḍasya palāni kvāthyaṃ bhuyaḥ sāndratayā samametat||153||

trikaṭukamisipathyākuṣṭamustāvarāṅga kṛmiripudahanailācūrṇakīrṇo+avalehaḥ||154||

jayati gudajakuṣṭhaplīhagulmodarāṇi prabalayati hutāśaṃ śaśvadabhyasyamānaḥ||154||

Sarvāṅgasundarā

toyasya droṇe citrakamūlasya tulārdhaṃ sādhyaṃ yāvadaṣṭāṃśaśeṣamidaṃ syāt| tataḥ purāṇagudapalānyaṣtau dattvā punarapi kvāthyaṃ yāvatsāndratvaṃ gatam| "mtau jyo bhadrā vedavasū ca virāmaḥ|" trikaṭukādicūrṇayukto+ayaṃ leho nityamabhyasyamāno dāruṇa(durnāma) kuṣṭhādīni jayati| agniṃ ca prakṛṣṭaṃ kurute| mālinīvṛttam|

Aṣṭāṅgahṛdayasaṃhitā

guḍavyoṣavarāvellatilāruṣkaracitrakaiḥ||155||

arśāṃsi hanti gulikā tvagvikāraṃ ca śīlitā||155||

Sarvāṅgasundarā

guḍādibhirgulikā kṛtā+abhyastā durnāmāni hanti tvagvikāraṃ ca|

Aṣṭāṅgahṛdayasaṃhitā

mṛlliptaṃ sauraṇaṃ kandaṃ paktvā+agnau puṭapākavat||156||

adyāṭsatailalavaṇaṃ drunāmavinivṛttaye||156||

Sarvāṅgasundarā

sauraṇaṃ kandaṃ mṛdā liptamagnau puṭapākavat pakvaṃ tailalavaṇānvitamaśnīyād durnāmopaśamāya|

Aṣṭāṅgahṛdayasaṃhitā

maricapippalināgaracitrakān kramavivardhitabhāgasamāhṛtān||157||

śikhicaturguṇasūtaṇayojitān kuru guḍena guḍān gudajacśidaḥ||157||

cūrṇikṛtāḥ ṣoḍaśa sūraṇasya bhāgāstato+ardhena ca citrakasya||158||

mahauṣadhāddvau maricasya caiko guḍena durnāmajayāya piṇḍī||158||

Sarvāṅgasundarā

maricādīn kramavardhitabhāgān citrakacaturguṇasūraṇayojitān guḍān guḍena kuru gudāṅkuracchidaḥ| drutavilambitam| sa0-sūkṣmarajīkṛtāḥ sūraṇabhāgāḥ ṣoḍaśa, citrakabhāgā aṣṭau, nāgarasya dvau, maricasya caiko, guḍenaiṣāṃ piṇḍī *kṛtā durnāmajayāya syāt| upajātivṛttam|

Aṣṭāṅgahṛdayasaṃhitā

pathyānāgarakṛṣṇākarañjavellāgnibhiḥ sitātulyaiḥ||159||

vaḍavāmukha iva jarayati bahugurvapi bhojanaṃ cūrṇaḥ||159||

Sarvāṅgasundarā

pathyādibhiḥ sitātulyaiścūrṇau bahu guru ca bhojanaṃ vaḍavāmukha iva jarayati| "āryāyāḥ pūrvārdhe yathoktamātrādatomayā lakṣma| gītiṃ [ tatra ] vidhivido vadanti saṃvīkṣya taditaratrāpi||"

Aṣṭāṅgahṛdayasaṃhitā

kaliṅgalāṅgalīkṛṣṇāvahnyapāmārgataṇḍulaiḥ||160||

bhūnimbasaindhavaguḍairguḍā gudajanāśanāḥ||160||

Sarvāṅgasundarā

kaliṅgakādibhirguḍāḥ-vaṭikāḥ, arśoghnāḥ|

Aṣṭāṅgahṛdayasaṃhitā

ściribilvamahāpicumandayutān||161||

pibi saptadinaṃ mathitāluḍitān yadi marditumicśāsa pāyuruhām||161||

Sarvāṅgasundarā

saindhavādīni takrāloḍitāni piba yadyarśāsi jighāṃsasi| "atha toṭakamabdhisakāracitam|"

Aṣṭāṅgahṛdayasaṃhitā

śuṣkeṣu bhallātakamagnyamuktaṃ bhaiṣajyamārdreṣu tu vatsakatvak||162||

marśaḥsu balyaṃ ca malāpahaṃ ca||162||

Sarvāṅgasundarā

śuṣkeṣvarśaḥsu bhallātakaṃ bhaiṣajyaṃ agnyaṃ-pradhānamuditam| āṛdreṣu punararśaḥsu kuṭajatvagbhaiṣajyamagnyaṃ kathitam| sarveṣvarśaḥsu-śuṣkaṣvārdreṣu ca, sarvartuṣu-sarvakālaṃ, kālaśeyaṃ-mathaitaṃ, agnyaṃ balyaṃ-balāvahaṃ, malāpahaṃ-doṣāpahaṃ ca| indravajrāvṛttam|

Aṣṭāṅgahṛdayasaṃhitā

bhittvā vibandhānanulomanāya yanmārutasyāgnibalāya yacca||163||

tadannapānauśadhamarśasena sevyaṃ, vivarjyaṃ viparītamasmāt||163||

Sarvāṅgasundarā

vibandhān-styānakaphadirupān, bhittvā yat-annapānauṣadhamāsevitaṃ, mārutasyānulomanāya-svavartmapravartanāya, tathā yaccāgnibalāya-agnivardhanāya sampadyate, tadevānnapānauṣadhaṃ durnāmavatā sevyam| asmāt-yathoktāt, viparītaṃ-yadannapānauṣadhaṃ mārutasya vibandhakaramagnisādanaṃ ca tat, tena vivarjya-na se-vyam| upajātivṛttam|

Aṣṭāṅgahṛdayasaṃhitā

arśotisāragrahaṇīvikārāḥ prāyeṇa cānyonyanidānabhūtāḥ||164||

sanne+anale santi, na santi dīpte, rakṣedatasteṣu viśeṣato+agnim||164||

sthāne+arśaścikitsitaṃ nāmā ṣṭamo+adhyāyaḥ||8||

Sarvāṅgasundarā

arśotisāragrahaṇyonyanidānabhūtāḥ-parasparaṃ hetubhūtāḥ, prāyeṇa-bāhulyena, anale ca sanna ete rogā bhavanti| dīpte tvagnau na santi, yatastataḥ-asmātkāraṇāt, teṣu viśeṣeṣāgni rakṣediti| indravajrāvṛttam| iti śrīmṛgāṅkadattaputra śrīmadaruṇadattaviracitāyāmaṣṭāṅgahṛdayaṭī- kāyāṃ sarvāṅgasundarākhyāyāṃ caturthe cikitsitasthāne+arśa- ścikitsitaṃ nāmāṣṭamo+adhyāyaḥ samāptaḥ|| 8||

atīsāracikitsitādhyāyaḥ

9

Aṣṭāṅgahṛdayasaṃhitā

athāto+atīsāracikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) atīsāro hi bhūyiṣṭhaṃ bhavatyāmāśayānvayaḥ||1||

hatvā+agniṃ vātaje+apyasmātprāk tasmiṃllaṅghanaṃ hitam||1||

Sarvāṅgasundarā

hi-yasmāt, bāhulyenāgniṃ hatvā-mandīkṛtya, āmāśayānvayo bhavatyatīsāraḥ| asmātkāraṇādasmin-atīsārākhyevyādhau, vātaje+api pūrvaṃ laṅghanaṃ hitam| āmāśayo+anvayojanmabhūrutpattiḥ yasya sa āmāśayānvayaḥ| apiśabdātkvacitkaphādije sutarāṃ laṅghanaṃ hitamiti dyotayati| laṅghanaśabdena copavāsa eveha gṛhyate, śodhanādīnāṃ laṅghanānāmavasthāvaśāducyamānatvāt| bhūyiṣṭagrahaṇena kvacidbhayajādāvatīsāre vyabhicāraḥ, nāsāvāmāśayānvayaḥ| prāggrahaṇena nottarakāle laṅhghanaṃ hitam| tadā hi rogasvabhāvāddhātvapacayo+avaśyaṃbhāvī| laṅghanamapi dhātvapacayahetuḥ, atastatrāyuktam|

Aṣṭāṅgahṛdayasaṃhitā

śūlānāhaprasekārtaṃ vāmayedatisāriṇam||2||

Sarvāṅgasundarā

śūlādibhirārtamatīsāriṇaṃ vāmayet, na tatra prāg laṅghanaṃ hitam| vamanaṃ caitatsāmānyaṃ pittajādiṣvapyevaṃrūpeṣu cikitsitaṃ bodhyam, na kevalaṃ vātaje|

Aṣṭāṅgahṛdayasaṃhitā

doṣāḥ sannicitā ye ca vidagdhāhāramurcśitāḥ||2||

atīsārāya kalpante teṣūpekṣaiva bheṣajam||3||

bhṛṣotkleśapravṛtteṣu svayameva calātmasu||3||

Sarvāṅgasundarā

ye ca doṣāḥ sannicitāḥ-atiśayena vṛddhiṃ gatāḥ, tathā vidagdhenapakvāpakvarūpeṇa, āhāreṇa mūrcśitāḥ-ekatāṃ prāptāḥ, atīsārāya kalpantesampadyante| teṣu tathotkleśanaṃ-utkleśākhyavikārakaraṇaṃ pratyunmukhatābījasyāṅkurotpattāvucśūnāvastheva, atiśayenoskleśo bhṛśotkleśastena pravṛttāḥ-atīsārakaraṇaṃ prati samudyatāsteṣu, tathā svayameva-yatnaṃ vinā, calātmasu-calasvabhāveṣu, teṣu-tathābhūteṣu, upekṣāpathyāśitvena samyak pravartanameva bheṣajam, na tu pācanādikamityarthaḥ| saṅgrahaṇauṣadhaṃ kuṭajatvagādikaṃ vyādhipratipakṣabhūtaṃ kasmādatra na prayujyate ? api cāgnyasaṅgrahe paṭhiṣyati (hṛ. u. a. 40/49)- "kuṭajo+atīsāre" iti| tasmādatra saṅgrāhauṣadhaṃ dātumucitamiti yo manyate taṃ pratyāha-

Aṣṭāṅgahṛdayasaṃhitā

na tu saṅgrahaṇaṃ yojyaṃ pūrvamāmātisāriṇi||4||

Sarvāṅgasundarā

saṅgrahaṇaṃ bheṣajaṃ pūrvamāmātisāriṇi puruṣe na yojyam| tuśabdo+avadhāraṇārthaḥ| atra pūrvagrahaṇaṃ paścādīṣadāmātisāriṇidīyamānaṃ yujyata eveti dyotayati| sāme doṣe+atīsārakāriṇi prathamamapi bhedanamauṣadhaṃ dātuṃ(dattaṃ) viśiṣṭāyāmavasthāyāṃ samānakāryamapi kadācidatīsāriṇo guṇāya sampadyate nātīsārapratipakṣabhūtamapi ca saṅgrahaṇamauṣadhamiti kṛtvā|

Aṣṭāṅgahṛdayasaṃhitā

api cādhmānagurutāśūlastaimityakāriṇi||4||

prāṇadā prāṇadā doṣe vibaddhe sampravartinī||5||

Sarvāṅgasundarā

vibaddhe-alpālpaṃ kṛtvā pravartamāne, doṣe+ata eva vibandhatvādādhmānādikāriṇi tathābhūte+asmindoṣe+asaṅgrahaṇamapathyamapi prāṇadā-harītakī, prāṇān dadātīti-prāṇadā, bhavatīti| evaṃ bahudoṣāṇāmatīsāriṇāṃ prāyeṇaiṣa upakramo bodhyaḥ|

Aṣṭāṅgahṛdayasaṃhitā

pibetprakvathitāstoye madhyadoṣo viśoṣayan||5||

bhūtīkapippalīśuṇṭhīvacādhānyaharītakīḥ||6||

athavā bilvaghanakāmustanāgaravālakam||6||

biḍapāṭhāvacāpathyākṛmijinnāgarāṇi vā||7||

śuṇṭhīṅanavacāmādrībilvavatsakahiṅgu vā||7||

Sarvāṅgasundarā

madhyadoṣo+atīsārī bhūtīkādīḥ pibet| kimbhūtāstāḥ ? toye prakvathitāḥ| nanu, kvathitā ityetāvadevāstu, kiṃ praśabdena ? brūmaḥ| prakarṣeṇa kvathitāḥ pramathyārūpeṇa śṛtāḥ prakvathitā ityasyārthasya pratipādanārthaṃ praśabdokāri| pramathyāyāśca tantrāntare lakṣaṇamuktam| tathā- "śṛtaḥ kaṣāyo niryūhaḥ kvātho yūṣo+akṛtaśca saḥ| kṛtayūṣaḥ pramathyā ca dravyātkalkīkṛtācchṛtaḥ||" iti| tadevaṃ dravyaṃ kalkīkṛtya piṣṭvā yatkriyate sa kṛtayūṣo bhaṇyate| sa eva ca pramathyāśabdavācyaḥ| tasmānmadhyadoṣo+atīsārī bhūtīkādīni piṣṭvā prakarṣeṇa kvāthayitvā pramathyārūpeṇa pibedityavatiṣṭhate| muninā+apyuktam (ca. ci. a. 19/22)- "pramathyāṃ madhyadoṣebhyo dadyāddīpanapācanīm|" iti| kiṃ kurvan pibet ? viśoṣayan,- laṅghayan, prakṛtatvādātmānameva| athavā, bilvadhanikādīni pibet| athavā, biḍādīni śuṇṭhyādīni vā pibet|

Aṣṭāṅgahṛdayasaṃhitā

śasyate tvalapadoṣāṇāmupavāso+atisāriṇām||8||

Sarvāṅgasundarā

alpadoṣāṇāmatisāriṇāmupavāsaḥ śasyate| tuśabdo+avadhāraṇārthaḥ| atropavāsa evālpadoṣāṇāṃ śasyate na bahudoṣamadhyadoṣokto+apara upakramaḥ, sa na tathā teṣāṃ śasyata iti| sarvamatīsāriṇaṃ doṣadeśādyanurodhena kadācilaṅṅayet|

Aṣṭāṅgahṛdayasaṃhitā

vacāprativiṣābhyāṃ vā mustāpaparṭakena vā||8||

hnīberanāgarābhyāṃ vā vipakvaṃ pāyayejjalam||9||

Sarvāṅgasundarā

tṛṣi sañjātāyāṃ doṣadeśādyanurodhena kadācidvacāprativiṣābhyāṃ vipakvaṃ jalaṃ pāyayet kadācinmustāparpaṭakena kadācidvālakanāgarābhyām| pāyayedityatra kartrabhiprāye kriyāphale parasmaipadam, anyathā "na pādamya" ityādinā parasmaipadaniṣedhaḥ syāt|

Aṣṭāṅgahṛdayasaṃhitā

yukte+annakāle kṣutkṣāmaṃ laghvannaprati bhojayet||9||

tathā sa śīghraṃ prāpnoti rucimagnibalaṃ balam||10||

Sarvāṅgasundarā

yukte-yogye, annakāle kṣutkṣāmamatisāriṇaṃ laghvannapratibhojayet, nāparavyādhyārtamiva laṅṅanocitaṃ samyaglaṅṅanādanantarameva bhojayet| api tu samyaglaṅṅitalakṣaṇotpannamapyatīsāriṇaṃ kiñcitkālapratīkṣaṇaṃ kṛtvā bhojayediti kṣāmaśabdena dyotayati| alpaṃ laghvannaṃ laghvannaprati, "suppratinā mātrārthe" iti samāso+avyayībhāvaḥ| evaṃ kriyamāṇe saḥ-atisārī, drāgeva ruciṃ prāpnoti, tathā vahnibalaṃ dehabalam [ca]|

Aṣṭāṅgahṛdayasaṃhitā

takreṇāvantisomena yavāgvā tarpaṇena vā||10||

surayā madhunā vā+atha yathāsātmyamupācaret||11||

Sarvāṅgasundarā

kadācittakreṇa kadācitkāñjikena kadācitpeyayā kadācittarpaṇena kadācitsurayā| kadācinmārdvīkeṇeti yathāsātmyamupācaret|

Aṣṭāṅgahṛdayasaṃhitā

bhojyāni kalpayedūrdhvaṃ grāhidīpanapācanaiḥ||11||

bālabilvaśaṭhīdhānyahiṅguvṛkṣāmladāḍimaiḥ||12||

palāśahapuṣājājīyavānībiḍasaindhavaiḥ||12||

laghunā pañcamūlena pañcakolena pāṭhayā||13||

Sarvāṅgasundarā

asmātkramādūrdhvaṃ-anantaraṃ, bhojyāni-bhoktavyāni,kalpayedatīsāriṇe| grāhidīpanapācanaireva saṅgrahaṇāni dīpanāni pācanāni ca yāni dravyāṇi tāni sarvāṇyatīsāriṇe pathyānīti| evaṃ saṅkṣepeṇa sāmānyena cikitsitamuktam| tadeva diṅmātraṃ darśayati-bāletyādi| balabilvādibhirbhojyāni kalpayet|

Aṣṭāṅgahṛdayasaṃhitā

śāliparṇībalābilvaiḥ pṛśniparṇyā ca sādhitā||13||

dāḍimāmlā hitā peyā kaphapitte samulbaṇe||14||

Sarvāṅgasundarā

śāliparṇyādibhiḥ sādhitā dāḍimāmlā peyā kaphapittādhike hitā|

Aṣṭāṅgahṛdayasaṃhitā

abhayāpippalīmūlabilvairvātānulomanī||14||

Sarvāṅgasundarā

abhayādibhiḥ peyā vātānulomanī|

Aṣṭāṅgahṛdayasaṃhitā

vibaddhaṃ doṣabahulo dīptāgniryo+atisāryate||15||

kṛṣṇāviḍaṅgatriphalākaṣāyaistaṃ virecayet||15||

peyāṃ yuñjayādviriktasya vātaghnairdīpanaiḥ kṛtām||16||

Sarvāṅgasundarā

yo bahudoṣo vibaddhaṃ-alpālpaṃ kṛtvā, atisāryate sa kṛṣṇādikaṣāyairvirecayet| viriktasya ca tasya sataḥ peyāṃ vātaghnairdīpanaiśca dravyaiḥ kṛtāṃ yuñjyāt|

Aṣṭāṅgahṛdayasaṃhitā

āme pariṇate yastu dīpte+agnāvupaveśyate||16||

saphenapicchaṃ sarujaṃ savibandhaṃ punaḥ punaḥ||17||

alpālpamalpaśamalaṃ nirviḍvā sapravāhikam||17||

dadhitailaghṛtakṣīraiḥ sa śuṇṭhīṃ saguḍāṃ pibet||18||

svinnāni guḍatailena bhakṣayedbadarāṇi vā||18||

gāḍhaviḍvihitaiḥ śākairbahusnehaistathā rasaiḥ||19||

kṣudhitaṃ bhojayedenaṃ dadhidāḍimasādhitaiḥ||19||

śālyodanaṃ tilairmāṣairmudgairvā sādhu sādhitam||20||

śaṭhyā mūlakapotāyāḥ pāṭhāyāḥ svastikasya vā||20||

sūṣāyavānīkarkārukṣīriṇīcirbhaṭasya vā||21||

upodakāyā jīvantyā bākucyā vāstukasya vā||21||

suvarcalāyāścuñcorvā loṇīkāyā rasairapi||22||

kūrmavartakalopākaśikhitittirikaukkuṭaiḥ||22||

Sarvāṅgasundarā

yaḥ-atīsārī, āme pariṇate dīpte+agnau satyupaveśyate saphenapicchaṃ tathā sarujaṃ tathā savibandhaṃ punaḥ punastathā+alpamalpaṃ tathā+alpapurīṣaṃ nirviḍvā-purīṣarahitam, tathā sapravāhikaṃmistānikāsahitam| "srute rakte purīṣe ca vāyunā viḍvivarjitam| pravāhiteti vikhyātaṃ yat phenābhaṃ pravartate||" iti pravāhikālakṣaṇam| ya evaṃvidho+atīsārī sa dadhitailaghṛtakṣīraiḥ samuditaiḥ śuṇṭhīṃ saguḍāṃ pibet| athavā, svinnāni badarāṇi guḍatailenāśnīyāt| evaṃ doṣādivaśācchuṇṭhīṃ pāyayitvā kadācit pūrvoktāni badarāṇi bhakṣayitvā+anantaraṃ kṣudhitaṃ-atisañjātabubhukṣaṃ, enaṃ-atīsāriṇaṃ, gāḍhaviḍvihitaiḥ-vāstukādibhiḥ, śākaistathā māṃsarasairbahusnehairdadhidāḍimasaṃskṛtaiḥ śālyodanaṃ bhojayet| athavā tilairmāṣairmudgairvā sādhu-śobhanaṃ kṛtvā, sādhitaṃ śālyodanaṃ bhojayet| mūlakapotā-laumūlakaṃ potikāsaṃjñaṃ deśāntare prasiddhaṃ kurukṣetrādau deśe| atra bhāṣyaṃ kiyat tyaktam|

Aṣṭāṅgahṛdayasaṃhitā

bilvamustākṣibhaiṣajyadhākīpuṣpanāgaraiḥ||23||

pakvātīsārajittakre yavāgūrdādhikī tathā||23||

kapitthakacśurāphañjīyūthikāvaṭaśolujaiḥ||24||

dāḍimīśaṇakārpāsīśālmalīnāṃ ca pallavaiḥ||24||

Sarvāṅgasundarā

bilvādibhistakre siddhā yavāgūḥ pakvātīsārajit| dādhikīti| kapitthādijaiḥ pallavairdāḍimādīnāṃ ca pallavairdadhni siddhā dādhikī yavāgūḥ| tathā-pakvātīsārajit|

Aṣṭāṅgahṛdayasaṃhitā

kalko bilvaśalāṭūnāṃ tilakalkaśca tatsamaḥ||25||

dadhnaḥ saro+amlaḥ sasnehaḥ khalo hanti pravāhikām||25||

Sarvāṅgasundarā

tathā bilvaśalāṭūnāṃ-stokakālajātānāṃ laghūnāṃ bilvānāṃ, kalkaḥ| tathā tilakalkastatsamo-bilvaśalāṭusamaḥ| tathā dadhnaḥ saro+amlo-na madhuraḥ, sasneho-deśādyanurodhāddhṛtādinā snehena yathāyathaṃ yuktaḥ| ayaṃ khalaḥ siddhaḥ pravāhikāṃ hanti|

Aṣṭāṅgahṛdayasaṃhitā

maricaṃ dhanikā+ajājī tittiḍīkaṃ śaṭhī biḍam||26||

dāḍimaṃ dhātakī pāṭhā triphalā pañcakolakam||26||

yāvaśūkaṃ kapitthāmrajambūmadhyaṃ sadīpyakam||27||

piṣṭaiḥ ṣaṅguṇabilvaistairdadhni mudgarase guḍe||27||

snehe ca yamake siddhaḥ khalo+ayamaparājitaḥ||28||

dīpanaḥ pācano grāhī rucyo bimbiśināśanaḥ||28||

Sarvāṅgasundarā

maricādibhiḥ piṣṭaiḥ ṣaḍguṇaṃ bilvaṃ-bilvamajjā, yeṣāṃ maricādīnāṃ taiḥ siddhaḥ| tathā paripakvaśca dadhni tathā mudgarase guḍe tathā yamake ca snehe| khalo+ayamaparājito nāma dīpanādiguṇaḥ| bimbiśināśanaḥ-pravāhikāghnaḥ|

Aṣṭāṅgahṛdayasaṃhitā

kolānāṃ bālabilvānāṃ kalkaiḥ śāliyavasya ca||29||

mudgamāṣatilānāṃ ca dhānyayūṣaṃ prakalpayet||29||

ekadhyaṃ yamake bhṛṣṭaṃ dadhidāḍimasārikam||30||

varcaḥkṣaye śuṣkamukhaṃ śālyannaṃ tena bhojayet||30||

dadhnaḥ saraṃ vā yamake bhṛṣṭaṃ saguḍanāgaram||31||

surāṃ vā yamake bhṛṣṭāṃ vyañjanārthaṃ prayojayet||31||

phalāmlaṃ yamake bhṛṣṭaṃ yūṣaṃ gṛñjanakasya vā||32||

bhṛṣṭānvā yamake saktun svādehyoṣāvacūrṇitān||32||

māṣān susiddhāṃstadvadvā ṛtamaṇḍopasevanān||33||

rasaṃ susiddhapūtaṃ vā chāgameṣāntarādhijam||33||

paceddāḍimasārāmlaṃ sadhānyasnehanāgaram||34||

raktaśālyodanaṃ tena bhuñjānaḥ prapibaṃśca tam||34||

varcaḥkṣayakṛtairāśu vikāraiḥ parimucyate||35||

Sarvāṅgasundarā

kolādīnāṃ kalkaiḥ śāleryavasya ca kalkairmudgādīnāṃ cakalkairekadhyaṃ-vyatimiśraṃ, dhānyayūṣaṃ prakalpayet| kimbhūtam ? yamake bhṛṣṭaṃ tathā dadhidāḍimasārikam| varcaḥkṣaye-purīṣakṣaye sati, śuṣkamukhaṃ-mukhaśoṣopadravānvitamatīsāriṇaṃ, tena-yūṣeṇa, śālyannaṃ bhojayet| śāligrahaṇena raktaśālyādināṃ grahaṇam| athavā, dadhnaḥ saraṃ yamake pakvaṃ guḍanāgarasahitaṃ vyañjanārthaṃ prakalpayet| athavā, yamake bhṛṣṭāṃ surāṃ vyañjanārthaṃ prakalpayet| athavā gṛñjanakasya-haritakaviśeṣasya, yūṣaṃ phalaiḥ-dāḍimādibhiramlaiḥ, amlaṃ-amlīkṛtaṃ, vyañjanārthaṃ prakalpayet| yamake snehadvaye, vā saktūn bhṛṣṭan vyoṣāvacūrṇitān bhakṣayet| tathaiva māṣān susvinnān ghṛtamaṇḍopasevanān khādet| athavā, chāgameṣayorantarādhijaṃ rasaṃ susiddhapūtaṃ śobhanaṃ kṛtvā pūrvaṃ siddhaṃ paścātpūtaṃ-nirmalīkṛtaṃ, tathā dāḍimasāreṇāmlaṃ dhānyakasnehaśuṇṭhīyutaṃ vyañjanārthaṃ pacet| tena rasena raktaśālyannaṃ bhuñjānastamevamāṃsarasaṃ prapiban varcaḥkṣayakṛtairvikāraiḥ-"purīṣe vāyurantrāṇi" (hṛ. sū. a. 11/21) ityādibhiḥ sutrasthānoditaiḥ, mucyate| pravāhikā varcaḥkṣaye sati syāt| tasmāttayā+api mucyate|

Aṣṭāṅgahṛdayasaṃhitā

bālabilvaṃ guḍaṃ tailaṃ pippalīṃ viśvabheṣajam||35||

lihyādvāte pratihate saśūlaḥ sapravāhikaḥ||36||

Sarvāṅgasundarā

vāte pratihate pravāhikāśūlavān bālabilvādikaṃ lihyāt|

Aṣṭāṅgahṛdayasaṃhitā

valkalaṃ śābaraṃ puṣpaṃ dhātakyābadarīdalam||36||

pibeddadhisarakṣaudrakapitthasvarasāplutam||37||

Sarvāṅgasundarā

rodhratvak dhātakīpuṣpaṃ badarīpatrametat dadhisarādibhirāplutaṃ-āloḍitaṃ, pibet|

Aṣṭāṅgahṛdayasaṃhitā

vibaddhavātavarcāstu bahuśūlapravāhikaḥ||37||

saraktapicśastṛṣṇārtaḥ kṣīrasauhityamarhati||38||

yamakasyopari kṣīraṃ dhāroṣṇaṃ vā prayojayet||38||

śṛtameraṇḍamūlena bālabilvena vā punaḥ||39||

Sarvāṅgasundarā

vibaddhe vātavarcasī yasya, tathā prabhute śūlapravāhike yasya, tathā saharaktena picśayā ca yo vartate, tathā tṛṣṇayā+a+artaḥ, evaṃvidho naraḥ kṣīrasauhityaṃ-dugdhatṛptiṃ, arhati| athavā, yamakaṃ pītvā+anu dhāroṣṇaṃ kṣīraṃ prayojayet| eraṇḍamūlena vā śṛtaṃ bālabilvena vā śṛtaṃ kṣīraṃ prayojayet|

Aṣṭāṅgahṛdayasaṃhitā

payasyutkvāthya mustānāṃ viṃśatiṃ triguṇe+ambhasi||39||

kṣīrāvaśiṣṭaṃ tatpītaṃ hanyādāmaṃ savedanam||40||

Sarvāṅgasundarā

kṣīre triguṇe+ambhasi mustāviṃśatiṃ prakvāthya kṣīrāvaśiṣṭaṃ pītamāmaṃ sarujaṃ hanyāt| atra ca viṃśatibhirmustaiḥ prāyeṇa palaṃ bhavati| sāmānyakalpanayā ca mustāpalaṃ ṣoḍaśabhirdravapalairutkvāthya catvāri palāni caturbhāgāvaśeṣatayā kāryāṇi| tadevaṃ kṣīrapalāni catvāri pānīyapalāni dvādaśa mustāviṃśatiṃ datvā kṣīrāvaśiṣṭaṃ peyamityayamatra kvāthakramo vedyaḥ|

Aṣṭāṅgahṛdayasaṃhitā

pippalyāḥ pibataḥ sūkṣmaṃ rajo maricajanma vā||40||

cirakālānuṣaktā+api naśyatyāśu pravāhikā||41||

Sarvāṅgasundarā

pippalyāḥ sūkṣmaṃ cūrṇaṃ jalena pibato maricasya vā sūkṣmaṃ cūrṇaṃ jalena pibato bahukālānuṣaktā+api pravāhikā naśyati|

Aṣṭāṅgahṛdayasaṃhitā

nirāmarūpaṃ śūlārtaṃ laṅghanādyaiśca karṣitam||41||

rūkṣakoṣṭhamapekṣyāgniṃ sakṣāraṃ pāyayed ghṛtam||42||

Sarvāṅgasundarā

nirāmarūpaṃ tathā śūlena pīḍitaṃ laṅghanādyaiḥ karṣitaṃ tathā rūkṣakoṣṭhaṃ vahnimapekṣya kṣārasahitaṃ ghṛtaṃ pāyayet|

Aṣṭāṅgahṛdayasaṃhitā

siddhaṃ dadhisurāmaṇḍe daśamūlasya cāmbhasi||42||

sindhūtthapañcakolābhyāṃ tailaṃ sadyortināśanam||43||

Sarvāṅgasundarā

dadhisurāmaṇḍe daśamūlakvāthe ca saindhavapañcakolakalkena tailaṃ siddhaṃ sadyo rujāpaham|

Aṣṭāṅgahṛdayasaṃhitā

ṣaḍbhiḥ śuṇṭhyāḥ palairdvābhyāṃ dvābhyāṃ granthyagnisaindhavāt||43||

tailaprasthaṃ paceddadhnā niḥsārakarujāpaham||44||

Sarvāṅgasundarā

śuṇṭhīpalaiḥ ṣaḍbhiḥ pippalīmūlapaladvayena citrakapaladvayena saindhavapaladvayena ca tailaprasthaṃ dadhnā pacet| tanniḥsārakarujāpaham|

Aṣṭāṅgahṛdayasaṃhitā

ekato māṃsadugdhājyaṃ purīṣagrahaśūlajit||44||

pānānuvāsanābhyaṅgaprayuktaṃ tailamekataḥ||45||

taddhi vātajitāmagryaṃ śūlaṃ ca viguṇo+anilaḥ||45||

Sarvāṅgasundarā

ekataḥ-ekasmin purīṣagrahaśūlajittvapakṣe, māṃsadugdhājyaṃ trayametat prayuktaṃ purīṣagrahaśūlajit| ekataḥ-ekasmin śūlajittvapakṣe, pānānuvāsanābhyaṅgaiḥ prayuktaṃ tailaṃ purīṣagrahaśūlajit 'sampadyate' iti vākyaśeṣaḥ| kathamevam ? ityāha-taddhītyādi| tat-tailaṃ, yasmātsarveṣāṃ vātajitāmagnyaṃ-pradhānam| śūlaṃ ca viguṇo+anilaḥ-prakupitaḥ pavano, nāparaḥ kaścit| śūlānilayoḥ kāryakāraṇabhāvāhyatireke satyapi śūlasya vātakāryasya vātaprakope satyavinābhāvitvaṃ sūcayituṃ śūlaṃ ca viguṇo+anila ityevamuktam| kupitaścedvāyurutpannameva śūlamityarthaḥ|

Aṣṭāṅgahṛdayasaṃhitā

dhātvantaropamardeddhaścalo vyāpī svadhāmagaḥ||46||

tailaṃ mandānalasyāpi yuktyā śarmakaraṃ param||46||

vāyvāśaye sataile hi bimbisī nāvatiṣṭhate||47||

Sarvāṅgasundarā

vāyumapekṣyānye pittaśleṣmādayo-dhātvantarāḥ, teṣāmupamardaḥ-anyathābhāvaḥ, tena iddhaḥ-uddhataḥ, calo-vāyvākhyaḥ, sa vyāpī-sakalaśarīravyāpanaśīlo+api, svadhāmagaḥ-pakvāśayasthaḥ, tatrādhikyena tasya vṛtteḥ, asyāmavasthāyāmasyātīsāriṇastailaṃ mandānalasyāpi yuktyā-yogaviśeṣeṇa, paraṃ-atiśayena, śarmakaram, rogasya duḥkhahetoḥ śamanāt| apiśabdātkimudīptāgneratīsāriṇo na sukhakaraṃ bhavati ? atraiva hetumāha-vāyvāśaye-pakvāśayākhye, sataile bimbisī-pravāhikā, nāvatiṣṭhatesthitiṃ na prāpnoti|

Aṣṭāṅgahṛdayasaṃhitā

kṣīṇe male svāyatanacyuteṣu doṣāntareṣvīraṇa ekavīre||47||

ko niṣṭananprāṇiti koṣṭhaśūlī nāntarbahistailaparo yadi syāt||47||

Sarvāṅgasundarā

male-purīṣākhye, kṣīṇe tathā doṣāntareṣu-vātavivarjiteṣu pittakaphādiṣu, āyatanacyuteṣu-svādhārabhraṣṭeṣu, vyaktyapekṣayā bahuvacanam, īraṇe-vāyau, ekavīre-ekanāyake, śeṣadoṣāṇāṃ svasthānabhraṣṭatvātko+atīsārī niṣṭanan-pravāhikāṃ kurvan, prāṇiti ?-na kaścijjīvati| yadi nāntarbahiḥ-ubhayatra, pānānuvāsanābhyaṅgaiḥ, tailaparaḥ-atiśayena tailasaivī, na syāt| ākrandanapūrvaṃ saśūlamupaveśanaṃ-niṣṭhanannucyate| indravajrāvṛttam|

Aṣṭāṅgahṛdayasaṃhitā

gudarugbhraṃśayoryuñjyātsakṣīraṃ sādhitaṃ haviḥ||48||

rase kolāmlacāṅgeryordadhni piṣṭe ca nāgare||49||

Sarvāṅgasundarā

gudaruji gudabhraṃśe ca ghṛtaṃ sakṣīraṃ kolādirase dadhni nāgare ca kalkite pakvaṃ yuñjyāt| atra ca kṣīraṃ sarpiḥpramāṇaṃ ghṛtātkolādirasādikaṃ caturguṇaṃ śuṇṭhītaścaturguṇaṃ ghṛtamiti pākakramaḥ|

Aṣṭāṅgahṛdayasaṃhitā

taireva cāmlaiḥ saṃyojya siddhaṃ suṣlakṣṇakalkitaiḥ||49||

dhānyoṣaṇabiḍājājīpañcakolakadāḍimaiḥ||50||

Sarvāṅgasundarā

taireva- pūrvoktaiḥ kolādibhiramlaiḥ, saṃyojya sūkṣmarajīkṛtaiṣca dhānyakādibhiḥ siddhaṃ ghṛtaṃ pūrvaguṇam|

Aṣṭāṅgahṛdayasaṃhitā

yojayetsnehabastiṃ vā daśamūlena sādhitam||50||

śaṭhīśatāhvākuṣṭhairvā vacayā citrakeṇa vā||51||

Sarvāṅgasundarā

gudaśūlī ca daśamūlena sādhitaṃ haviḥ-ghṛtaṃ, snehabastiṃ vā yojayet| śaṭhyādibhirvā sādhitaṃ vacayā vā sādhitaṃ citrakeṇa vā sādhitaṃ yojayet| tacca pūrvaguṇam|

Aṣṭāṅgahṛdayasaṃhitā

pravāhaṇe gudabhraṃśe mūtrāghāte kaṭigrahe||51||

madhurāmlaiḥ śṛtaṃ tailaṃ ghṛtaṃ vā+apyanuvāsanam||52||

Sarvāṅgasundarā

pravāhaṇādiṣu madhurāmlaiḥ śṛtaṃ tailaṃ ghṛtaṃ vā+anuvāsanaṃ yojayet|

Aṣṭāṅgahṛdayasaṃhitā

praveśayehgudaṃ dhvastamabhyaktaṃ sveditaṃ mṛdu||52||

kuryācca goḥphaṇābandhaṃ madhyacśidreṇa carmaṇā||53||

Sarvāṅgasundarā

gudaṃ dhvastaṃ sadhabhyaktaṃ sveditaṃ ca mṛdu kṛtvā+antaḥ praveśayet| goḥphaṇābandhaṃ carmaṇā madhyacśidravatā kuryāt|

Aṣṭāṅgahṛdayasaṃhitā

pañcamūlasya mahataḥ kvāthaṃ kṣīre vipācayet||53||

unduraṃ cāntrarahitaṃ tena vātaghnakalkavat||54||

tailaṃ pacedgudabhraṃśaṃ pānābhyaṅgena tajjayet||54||

Sarvāṅgasundarā

mahataḥ pañcamūlasya-bilvādeḥ kvāthaṃ tailasamaṃ kṛtvā kṣīre vipācayet| unduruṃ cāntrarahitaṃ tasminneva kṣīre vipācayet| tenaiva kṣīreṇ taireṇa tailaṃ pacet| kimbhūtam? vātaghnakalkavat| vātaghnānāṃ-rāsnairaṇḍādīnāṃ kalkaḥ, sa yasyāsti vātaghnakalkavat| unduroratra rāsnādyaghrutānusāreṇa pramāṇaṃ nirupya kāryam| tatraivaṃ paṭhyate (carake ci.a.18/42)-"tulārdhaṃ cājamāṃsasya" iti| evaṃ māyurādiṣvapi ghṛteṣu (hṛ.u.a.24/47) mayūrādīnāṃ pramāṇaṃ cintyam| tena tailaṃ pacediti vacanācca kṣīraṃ tailāccaturguṇaṃ kāryam| atra dravasyāparasyābhāvāttailācca dravaṃ caturguṇaṃ kāryamiti pākakramaḥ| tasmānnānyasnehavadatra kṣīraṃ grāhyam| anyatra hyevamadhītam-"dravyāccaturguṇaḥ snehaḥ snehātkvāthaścaturguṇaḥ| kṣīraṃ snehasamaṃ" iti| bahukṣīratvena vātakāryasya gudabhraṃśākhyasya śīghraṃ śamaṃ karoti, iti caturguṇamevātra kṣīraṃ nyāyyam|

Aṣṭāṅgahṛdayasaṃhitā

paitte tu sāme tīkṣṇoṣṇavarjyaṃ prāgiva laṅghanam||55||

Sarvāṅgasundarā

paitte tvatīsāre sāme prāgiva-yathā vātātīsāre pūrvaṃ laṅghanaṃ śarīralāghavaṃ kartuṃ yatkarma dravyaṃ vā nirdiṣṭaṃ tatsarvaṃ, tīkṣṇoṣṇavarjyaṃ 'asmin kāryam' iti śeṣaḥ|

Aṣṭāṅgahṛdayasaṃhitā

tṛḍvān pibet ṣaḍaṅgāmbu sabhūnimbaṃ sasārivam||55||

peyādi kṣudhitasyānnamagnisandhukṣaṇaṃ hitam||56||

bṛhatyādigaṇābhīrudvibalāśūrpaparṇibhiḥ||56||

Sarvāṅgasundarā

sa pittātīsārī tṛḍvān ṣaḍaṅgāmbu-jvaracikitsitoktaṃ (hṛ. ci. a. 1/15), bhūnimbasārivābhyāṃ sahitaṃ pibet, ardhamaṣṭāṅgajalaṃ tena peyamityavatiṣṭhate| kṣudhitasya-atiśayena bubhukṣitasya, peyādyannamagnisandhukṣaṇaṃ hitam| [ kimbhūtam? ] bṛhatyādinā gaṇenābhīruṇā tathā balādvayena śūrpaparṇīdvayena ca sādhitam|

Aṣṭāṅgahṛdayasaṃhitā

pāyayedanubandhe tu sakṣaudraṃ taṇḍulāmbhasā||57||

kaṭujasya phalaṃ piṣṭaṃ savalkaṃ saghuṇapriyam||57||

pāṭhāvatsakabījatvagdārvīgranthikaśuṇṭhi vā||58||

kvāthaṃ vā+ativiṣābilvavatsakodīcyamustajam||58||

athavā+ativiṣāmūrvāniśendrayavatārkṣyajam||59||

samadhvativiṣāśuṇṭhīmustendrayavakaṭphalam||59||

Sarvāṅgasundarā

evaṃ laṅghanapeyādike kṛte+apyanubandhe+atīsārasya sati, tamatīsāriṇaṃ kuṭajasya phalaṃ-śakrayavākhyaṃ, piṣṭaṃ savalkaṃ-prakṛttvāttasyaiva kuṭajasya tvacā yuktaṃ, tathā saghuṇapriyaṃ tathā sakṣaudraṃ taṇḍulāmbhasā pāyayet| athavā, pāṭhādipiṣṭaṃ taṇḍulāmbhasā sakṣaudraṃ tamatīsāriṇaṃ pāyayet| athavā, kvāthamativiṣādijaṃ taṃ pāyayet| athavā, ativiṣāmūrvādijaṃ pāyayet| tārkṣyaṃ-rasāñjanam| samadhvityādi| samākṣikamativiṣādikaṃ kvāthīkṛtaṃ vā pāyayet|

Aṣṭāṅgahṛdayasaṃhitā

palaṃ vatsakabījasya śrapayitvā rasaṃ pibet||60||

yo rasāśī jayecśīghraṃ sa paittaṃ jaṭharāmayam||60||

mustākaṣāyamevaṃ vā pibenmadhusamāyutam||61||

sakṣaudraṃ śālmalīvṛntakaṣāyaṃ vā himāhvayam||61||

Sarvāṅgasundarā

vatsakabījasya vā palaṃ jalena kvāthayitvā tadrasaṃ yo māṃsarasāśī san pibet sa pittajamatīsāraṃ jayet| evaṃ prāgvat, mustākaṣāyaṃ-mustānāṃ palaṃ śrapayitvā, madhusamāyutaṃ rasāśī san kvāthaṃ pibet sa paittaṃ jaṭharāmayaṃ jayet| śālmalīvṛntakaṣāyaṃ vā himāhvayaṃ-śītakaṣāyaṃ, sakṣaudraṃ vā pibet|

Aṣṭāṅgahṛdayasaṃhitā

kirātatiktakaṃ mustaṃ vatsakaṃ sarasāñjanam||62||

kaṭaṅkaṭerī hrīberaṃ bilvamadhyaṃ durālabhā||62||

tilā mocarasaṃ rodhnaṃ samaṅgā kamalotpalam||63||

nāgaraṃ dhātakīpuṣpaṃ dāḍimasya tvagutpalam||63||

ardhaślokaiḥ smṛtā yogāḥ sakṣaudrāstaṇḍulāmbunā||64||

Sarvāṅgasundarā

kirātatiktādayaścatvāro yogā ardhaślokaiḥ smṛtāḥ samākṣikāstaṇḍulajalena yojyāḥ|

Aṣṭāṅgahṛdayasaṃhitā

niśendrayavarodhnailākvāthaḥ pakvātisārajit||64||

Sarvāṅgasundarā

niśādikvāthaḥ pakvātīsārajit|

Aṣṭāṅgahṛdayasaṃhitā

rodhrāmbaṣṭhāpriyaṅgvādigaṇāṃstadvat pṛthak pibet||65||

Sarvāṅgasundarā

rodhrādīn gaṇān pṛthak [tadvat-] samākṣikāṃstathaiva taṇḍulāmbhasā, pibet|

Aṣṭāṅgahṛdayasaṃhitā

kaṭvaṅgavalkayaṣṭyāhvaphalinīdāḍimaṅkuraiḥ||65||

peyāvilepīkhalakān kuryātsadadhidāḍimān||66||

tadvaddadhitthabilvāmrajambumadhyaiḥ prakalpayet||66||

Sarvāṅgasundarā

kaṭvaṅgatvagādibhiḥ peyādīn sadadhidāḍimān kuryāt| tathaiva dadhitthādibhiḥ peyādīn sadadhidāḍimān kalpayet| dadhitthaḥ-kapitthaḥ|

Aṣṭāṅgahṛdayasaṃhitā

ajāpayaḥ prayoktavyaṃ nirāme, tena cecśamaḥ||67||

doṣādhikyānna jāyeta balinaṃ taṃ virecayet||67||

Sarvāṅgasundarā

ajāpayaḥ pathyaṃ nirāme smṛtam| tena-ajākṣīreṇa, yadi doṣādhikyāddhetoḥ śamo na bhavet tadā taṃ balavantaṃ virecayet-na durbalam|

Aṣṭāṅgahṛdayasaṃhitā

vyatyāsena śakṛdraktamupaveśyeta yo+api vā||68||

palāśaphalaniryūhaṃ yuktaṃ vā payasā pibet||68||

tato+anu koṣṇaṃ pātavyaṃ kṣīrameva yathābalam||69||

pravāhite tena male praśāmyatyudaramayaḥ||69||

Sarvāṅgasundarā

vyatyāsaḥ-parasparakṣepaṇam, śakṛdraktaṃ kṣipati raktaṃ śakṛtkṣipatyevaṃ vyatyāsaḥ, tena ya upaveśyeta sa palāśaphalakvāthaṃ kevalaṃ pibedathavā payasā yuktam| tataḥ-tatkaṣāyaṃ pītvā+anantaraṃ, koṣṇaṃ kṣīrameva yathā-balaṃ-balānatikrameṇa, peyam| tenakṣīreṇa, male pravāhite-niḥsārite sati, atīsāraḥ śāmyati|

Aṣṭāṅgahṛdayasaṃhitā

palāśavatprayojyā vā trāyamāṇā viśodhanī||70||

Sarvāṅgasundarā

palāśaṃ yathā tathā trāyamāṇā viśodhanāya prayojyā|

Aṣṭāṅgahṛdayasaṃhitā

saṃsargyāṃ kriyamāṇāyāṃ śūlaṃ yadyanuvartate||70||

srutadoṣasya taṃ śīghraṃ yathāvahnyanuvāsayet||71||

Sarvāṅgasundarā

srutadoṣasya-apacitamalasyātīsāriṇaḥ, saṃsargyāṃ kriyamāṇāyāṃ-peyādike krame vidhīyamāne, yadi śūlamanuvartatenirvṛttiṃ na yāti, taṃ-āturaṃ, āśu yathāvahni-agnyanatikrameṇa, anuvāsayet|

Aṣṭāṅgahṛdayasaṃhitā

śatapuṣpāvarībhyāṃ ca bilvena madhukena ca||71||

tailapādaṃ payoyuktaṃ pakvamanvāsanaṃ ghṛtam||72||

Sarvāṅgasundarā

śatapuṣpādibhistailapādaṃ kṣīrayutaṃ ghṛtaṃ pakvamanuvāsanaṃ syāt|

Aṣṭāṅgahṛdayasaṃhitā

aśāntāvityatīsāre picśābastiḥ paraṃ hitaḥ||72||

Sarvāṅgasundarā

iti-anena prakāreṇa kṛtena, atīsārasyāśāntau satyāṃ paraṃ-anantaraṃ, picśābastiḥ-vakṣyamāṇo, hitaḥ| alpayā mātrayā niruhākhyo bastiḥ-picśābastiḥ|

Aṣṭāṅgahṛdayasaṃhitā

pariveṣṭya kuśairādrairārdravṛntāni śālmaleḥ||73||

kṛṣṇamṛttikayā+a+alipya svedayedgomayāgninā||73||

mṛcśoṣe tāni saṅkṣudya tatpiṇḍaṃ muṣṭisammitam||74||

mardayetpayasaḥ prasthe pūtenāsthāpayettataḥ||74||

natayaṣṭyāhvakalkājyakṣaudratailavatā+anu ca||75||

snāto bhuñjīta payasā jāṅgalena rasena vā||75||

pittātisārajvaraśophagulma samīraṇāsragrahaṇīvikārān||76||

jayatyayaṃ śīghramatipravṛttiṃ virecanāsthāpanayośca bastiḥ||76||

Sarvāṅgasundarā

ārdraiḥ-aśuṣkairdarbhaiḥ, śālmalerārdravṛntāni-kusumabandhanāni, pariveṣṭya tataḥ kṛṣṇamṛttikayā+a+alipya gomayāgninā svedayet| mṛcśoṣe sati tāni saṅkṣudya-sañcūrṇya, taṃ piṇḍaṃ muṣṭisammitaṃ-palapramāṇaṃ, payasaḥ prasthe mardayet| tena ca pūtenānantaraṃ natādimatā+a+asthāpayet| nataṃ-tagaram| puṭapākānāṃ ca sarveṣāmayameva vidhiḥ| āsthāpitaśca paścāt| snātaḥ payasā bhuñjīta, sātmyādivaśājjāṅgalarasena vā| ayaṃ-bastiḥ prayuktaṃ, pittātīsārādīn virecanāsthāpanayoścātipravṛttiṃ-doṣāṇāmatiyogaṃ, jayati| etaduktaṃ bhavati,-bahudoṣasya yā pravṛttirvirecanaviṣaye āsthāpanaviṣaye vā tāṃ ca prayuktā+ayaṃ jayati| upajātiḥ|

Aṣṭāṅgahṛdayasaṃhitā

phāṇitaṃ kuṭajotthaṃ ca sarvātīsāranāśanam||77||

vatsakādisamāyuktaṃ sāmbaṣṭhādi samākṣikam||77||

Sarvāṅgasundarā

kuṭajotthaṃ ca phāṇitaṃ vatsakādiyuktamambaṣṭhādisahitaṃ mākṣīkayuktaṃ sarvātīsāraḥ-āmātīsāraḥ pakvātīsāraśca, tasya nāśanaṃ syāt|

Aṣṭāṅgahṛdayasaṃhitā

nīruṅnirāmaṃ dīptāgnerapi sāsraṃ cirotthitam||78||

nānāvarṇamatīsāraṃ puṭapākairupācaret||78||

Sarvāṅgasundarā

nīruk cāsau nirāmaśca nīruṅnirāmastamatīsāraṃ, api sāsraṃ-apiśabdātkimuta nirasram?, taṃ tathābhūtaṃ corotthitaṃ, tathā nānāvarṇaṃ-anekavarṇaṃ, dīptāgneḥ puṭapākairupācaret|

Aṣṭāṅgahṛdayasaṃhitā

tvakpiṇḍāddīrghavṛntasya śrīparṇīpatrasaṃvṛtāt||79||

mṛlliptādagninā svinnādrasaṃ niṣpīḍitaṃ himam||79||

atīsārī pibedyuktaṃ madhunā sitayā+athavā||80||

Sarvāṅgasundarā

tvacaḥ piṇḍastvakpiṇḍaḥ, dīrghavṛntasya tvakpiṇḍaḥ, tasmāt, kāśmaryapatrasañśāditāt mṛlliptāt sāmānyoktāvapi kṛṣṇamṛttikayā liptāditi vedyam| prāguktaṃ hi (ślo.73)-"kṛṣṇamṛttikayā+a+alipya" iti| anantaramagninā svinnādrasaṃ niṣpīḍitaṃ śītaṃ kṛtvā+atīsārī madhunā yuktamathavā sitayā yuktaṃ pibet| dīrghavṛntaḥ-śyonākaḥ|

Aṣṭāṅgahṛdayasaṃhitā

evaṃ kṣīridrumatvagbhistatprarohaiśca kalpayet||80||

kaṭvaṅgatvagghṛtayutā sveditā saliloṣmaṇā||81||

sakṣaudrā hantyatīsāraṃ balavantamapi drutam||81||

Sarvāṅgasundarā

evaṃ-anena prakāreṇa, kṣīridrumāṇāṃ tvagbhistatprarohaiḥ-komalairvigatamūlaiśca, kalpayet| prarohāḥ-aṅkurā ityanye| śyonākatvak ghrutayutā tathoṣṇasaliloṣmaṇā sveditā mākṣikayuktā+atīsāraṃ balavantamapi śīghraṃ hanti|

Aṣṭāṅgahṛdayasaṃhitā

pittātisārī seveta pittalānyeva yaḥ punaḥ||82||

raktātisāraṃ kurute tasya pittaṃ satṛḍjvaram||82||

dāruṇaṃ gudapākaṃ ca tatra śāgaṃ payo hitam||83||

padmotpalasamaṅgābhiḥ śṛtaṃ mocarasena ca||83||

sārivāyaṣṭirodhrairvā prasavairvā vaṭādijaiḥ||84||

sakṣaudraśarkaraṃ pāne bhojane gudasecane||84||

Sarvāṅgasundarā

pittātīsārī pittalānyevānnapānāni yaḥ sevate, tasya pittaṃ kartṛ raktātīsāraṃ kurute| kimbhūtam? tṛṣṇājvarayutam| tathā dāruṇaṃ gudapākaṃ karoti| tatra-evaṃvidhe+atīsāre, śāgaṃ kṣīraṃ padmādibhirmocarasena ca śṛtaṃ hitam| athavā, sārivādibhiḥ śṛtaṃ śāgaṃ kṣīraṃ hitam athavā, vaṭādijaiḥ pallavaiḥ śṛtaṃ kṣaudraśarkarānvitaṃ pāne bhojane gudaseke ca śāgaṃ payo hitam|

Aṣṭāṅgahṛdayasaṃhitā

tadvadrasādayo+anamlāḥ sājyāḥ pānānnayorhitāḥ||85||

kāśmaryaphalayūṣaśca kiñcidamlaḥ saśarkaraḥ||85||

Sarvāṅgasundarā

tathaiva rasayūṣādayo+anamlāḥ saghṛtāḥ pānānnayorhitāḥ| kāśmaryaphalayūṣaśca kiñcidamlaḥ saśarkaro hitaḥ|

Aṣṭāṅgahṛdayasaṃhitā

payasyardhodake śāge hrīberotpalanāgaraiḥ||86||

peyā raktātisāraghnī pṛśniparṇīrasānvitā||86||

prāgbhaktaṃ navanītaṃ vā lihyānmadhusitāyutam||87||

Sarvāṅgasundarā

śāge payasyardhodake vālakotpalanāgaraiḥ pṛśniparṇīkvāthena ca yuktā peyā raktātīsāraṃ hanti| athavā navanītaṃ prāgbhaktaṃ madhuśarkarānvitaṃ lihyāt|

Aṣṭāṅgahṛdayasaṃhitā

balinyasre+asramevājaṃ mārgaṃ vā ghṛtabharjitam||87||

kṣīrānupānaṃ kṣīrāśī tryahaṃ kṣīrodbhavaṃ ghṛtam||88||

kapiñjalarasāśī vā lihannārogyamaśrute||88||

Sarvāṅgasundarā

pravṛddhe rakte śāgaṃ raktamathavā mārgaṃ-mṛgasambandhi raktaṃ, ghṛtabharjitaṃ bhuñjīta, evakārānna tvaparaṃ kiñcidajasya mṛgasya ceti gamyate| ubhayamapi kṣīrānupānaṃ kṣīrāśī ca san bhuñjīta| athavā, kṣīrodbhavaṃ ghṛtaṃ tryahaṃ lihan kapiñjalarasāśano nara ārogyaṃ prāpnoti|

Aṣṭāṅgahṛdayasaṃhitā

pītvā śatāvarīkalkaṃ kṣīreṇa kṣīrabhojanaḥ||89||

raktātisāraṃ hantyāśu tayā vā sādhitaṃ ghṛtam||89||

Sarvāṅgasundarā

śatāvarīkalkaṃ kṣīreṇa pītvā kṣīrāśī san raktātīsāraṃ drāgeva parākaroti| athavā, tayā-śatāvaryā, pakvaṃ ghṛtaṃ raktātīsāraṃ hanti|

Aṣṭāṅgahṛdayasaṃhitā

lākṣānāgaravaidehīkaṭukādārvivalkalaiḥ||90||

sarpiḥ sendrayavaiḥ siddhaṃ peyāmaṇḍāvacāritam||90||

atīsāraṃ jayecśīghraṃ tridoṣamapi dāruṇam||91||

Sarvāṅgasundarā

lākṣādibhiḥ siddhaṃ ghrutaṃ peyāmaṇḍenāvacāritaṃ śīghraṃ tridoṣamapyatīsāraṃ ghoraṃ jayati| apiśabdādraktātīsāramapi|

Aṣṭāṅgahṛdayasaṃhitā

kṛṣṇamṛcśaṅkhayaṣṭyāhvakṣaudrāsṛktaṇḍulodakam||91||

jayatyasraṃ priyaṅguśca taṇḍulāmbumadhuplutā||92||

Sarvāṅgasundarā

kṛṣṇamṛdādikaṃ taṇḍulajalāloḍitaṃ raktaṃ jayati| tathā, taṇḍulāmbumadhuyuktā priyaṅgū raktaṃ jayati|

Aṣṭāṅgahṛdayasaṃhitā

kalkastilānāṃ kṛṣṇānāṃ śarkarāpāñcabhāgikaḥ||92||

ojena payasā pītaḥ sadyo raktaṃ niyacśati||93||

Sarvāṅgasundarā

pañcamo bhāgaḥ pañcabhāgaḥ, sa yasyāsti sa pāñcabhāgikaḥ| ko+asau? kṛṣṇātilānāṃ kalkaḥ, śarkarāyāḥ pāñcabhāgikaḥ kṛṣṇatilānāṃ kalkaḥ śagalīkṣīreṇa pītaḥ san sadyo raktaṃ niyacśati|

Aṣṭāṅgahṛdayasaṃhitā

pītvā saśarkarākṣaudraṃ candanaṃ taṇḍulāmbunā||93||

dāhatṛṣṇāpramohebhyo raktasrāvācca mucyate||94||

Sarvāṅgasundarā

taṇḍulajalena candanaṃ śarkarāmākṣikānvitaṃ pītvā dāhādibhyo mucyate| mucyata iti karmakartari taṅ|

Aṣṭāṅgahṛdayasaṃhitā

gudasya dāhe pāke vā sekalepā hitā himāḥ||94||

Sarvāṅgasundarā

gudasya dāhe pāke ca sati sekalepā himā hitāḥ|

Aṣṭāṅgahṛdayasaṃhitā

alpālpaṃ bahuśo raktaṃ saśūlamupaveśyate||95||

yadā vibaddho vāyuśca kṛcśrāccarati vā na vā||95||

picśābastiṃ tadā tasya pūrvoktamupakalpayet||96||

Sarvāṅgasundarā

alpamalpaṃ punaḥ punaḥ śūlena saha yaśca bahuśo raktamupaveśyate| vāyuśca yada vibaddho-nānulomagaḥ, ata eva kṛcśreṇa carati na vā carati tadā tasya-puruṣasya, pūrvoktaṃ-"tvakpiṇḍāt" (ślo.79) ityādikaṃ picśābastimupakalpayet|

Aṣṭāṅgahṛdayasaṃhitā

pallavān jarjarīkṛtya śiṃśipākovidārayoḥ||96||

pacedyavāṃśca sa kvātho ghṛtakṣīrasamanvitaḥ||97||

picśāsrutau gudabhraṃśe pravāhaṇarujāsu ca||97||

picśābastiḥ prayoktavyaḥ kṣatakṣīṇabalāvahaḥ||98||

Sarvāṅgasundarā

śiṃśipākovidārayoḥ pallavān jarjarīkṛtya yavāṃśca pacet| sa kvātho ghṛtakṣīrasaṃyuktaḥ picśāsrutyādiṣu picśābastiḥ prayoktavyaḥ| sa ca kṣatakṣīṇānāṃ balapradaḥ|

Aṣṭāṅgahṛdayasaṃhitā

prapauṇḍarīkasiddhena sarpiṣā cānuvāsanam||98||

Sarvāṅgasundarā

prapauṇḍarīkapakvena ghṛtenānuvāsanaṃ ca prayoktavyam|

Aṣṭāṅgahṛdayasaṃhitā

raktaṃ viṭsahitaṃ pūrvaṃ paścādvā yo+atisāryate||99||

śatāvarīghṛtaṃ tasya lehārthamupakalpayet||99||

Sarvāṅgasundarā

raktaṃ viśā sahitamathavā pūrvaṃ paścādvā yo+atisāryate tasya lehārthaṃ śatāvarīghṛtakalpayet|

Aṣṭāṅgahṛdayasaṃhitā

śarkarārdhāṃśakaṃ līḍhaṃ navanītaṃ navoddhṛtam||100||

kṣaudrapādaṃ jayecśīghraṃ taṃ vikāraṃ hitāśinaḥ||100||

Sarvāṅgasundarā

navanītaṃ navaṃ śarkarāyā ārdhabhāgena yuktaṃ mākṣikacaturthapramāṇaṃ mākṣikasya caturthabhagenānvitaṃ līḍhaṃ taṃ-pūrvoktaṃ, vikāraṃ hitāhārasya jayet|

Aṣṭāṅgahṛdayasaṃhitā

nyagrodhodumbarāśvatthaśuṅgānāpothya vāsayet||101||

ahorātraṃ jale tapte ghṛtaṃ tenāmbhasā pacet||101||

tadardhaśarkarāyuktaṃ lehayetkṣaudrapādikam||102||

adho vā yadi vā+ayūrdhvaṃ yasya raktaṃ pravartate||102||

Sarvāṅgasundarā

adho vā ūrdhvaṃ vā yasya raktaṃ pravartate, sa nyagrodhādīnāṃ śuṅgān āpothya-jarjarīkṛtya, tapte jale+ahorātraṃ vāsayet| tenāmbunā ghṛtaṃ pacet| tacca-ghṛtaṃ, śarkarāyā ardhabhāgena yuktaṃ mākṣikacaturthāśakaṃ lehayet| pūrvaguṇam|

Aṣṭāṅgahṛdayasaṃhitā

śleṣmātisāre vātoktaṃ viśeṣādāmapācanam||103||

kartavyamanubandhe+asya pibetpaktvā+agnidīpanam||103||

bilvakarkaṭikāmustaprāṇadāviśvabheṣajam||104||

vacāviḍaṅgabhūtīkadhānakāmaradāru vā||104||

athavā pippalīmūlapippalīdvayacitrakam||105||

Sarvāṅgasundarā

śleṣmatīsāre vātātīsāroktaṃ yadāmapācanaṃ tadviśeṣāttatra kartavyam, na tathā vātātīsārokto+anya upakramaḥ kārya iti viśeṣaśabdasyārthaḥ| asya-atīsārasya, anubandhe-cikitsāyāṃ samyak kṛtāyāmapyaśame sati, bilvakarkaṭikādikaṃ pakatvā pānamagnidīpanaṃ pibet| athavā, vacādīni pibet| athavā, pippalīmūlādikaṃ paktvā+agnidīpanaṃ pibet|

Aṣṭāṅgahṛdayasaṃhitā

pāṭhāgnivatsakagranthitiktāśuṇṭhīvacābhayāḥ||105||

kvathitā yadi vā piṣṭāḥ śleṣmātīsārabheṣajam||106||

Sarvāṅgasundarā

ete pāṭhādayaḥ kvathitāḥ pācananyāyena, cūrṇitā vā śleṣmātīsārabheṣajamiti| atrāpi vakṣyamāṇaṃ siṃhāvalokananyāyena' koṣṇavāriṇā ityetatsambadhyate|

Aṣṭāṅgahṛdayasaṃhitā

sauvarcalavacāvyoṣahiṅguprativiṣābhayāḥ||106||

pibecśleṣmātisārārtaścūrṇitāḥ koṣṇavāriṇā||107||

Sarvāṅgasundarā

sauvarcalādīṃścūrṇitān koṣṇajalena śleṣmatīsārārtaḥ pibet|

Aṣṭāṅgahṛdayasaṃhitā

madhyaṃ līḍhvā kapitthasya savyoṣakṣaudraśarkaram||107||

kaṭphalaṃ madhuyuktaṃ vā mucyate jaṭharāmayāt||108||

Sarvāṅgasundarā

kapitthasya madhyaṃ savyoṣamākṣikaśarkaraṃ līḍhvā, athavā kaṭphalaṃ mākṣikānvitaṃ līḍhvā, jaṭhararogānmucyate|

Aṣṭāṅgahṛdayasaṃhitā

kaṇāṃ madhuyutāṃ līḍhvā takraṃ pītvā sacitrakam||108||

bhuktvā vā bālabilvāni vyapohatyudarāmayam||109||

Sarvāṅgasundarā

kaṇāṃ mākṣikānvitāṃ līḍhvā takraṃ ca sacitrikaṃ pītvā bālabilvāni vā bhuktvā jaṭhararogaṃ vyapohati| "upasargādasyatyūhyorvā vacanam (rveti vācyam)" iti vā+ataṅ|

Aṣṭāṅgahṛdayasaṃhitā

pāṭhāmocarasāmbhodadhātakībilvanāgaram||109||

sukṛcśramapyatīsāraṃ guḍatakreṇa nāśayet||110||

Sarvāṅgasundarā

pāṭhādi guḍatakreṇa pītvā+atīsāraṃ sukṛcchramapi nāśayet| śleṣmātīsāre prakṛte+atīsāragrahaṇamanyasyāpi nirāmasya tannāśanamiti dyotanārtham|

Aṣṭāṅgahṛdayasaṃhitā

yavānīpippalīmūlacāturjātakanāgaraiḥ||110||

marīcāgnijalājājīdhānyasauvarcalaiḥ *samaiḥ||111||

*vṛṣāmladhātakīkṛṣṇābilvadāḍimadīpyakaiḥ||111||

triguṇaiḥ ṣaḍguṇasitaiḥ *kapitthāṣṭaguṇaiḥ kṛtaḥ||112||

cūrṇo+atīsāragrahaṇīkṣayagulmagalāmayān||112||

kāsaśvāsāgnisādārśaḥpīnasārocakān jayet||113||

Sarvāṅgasundarā

yavānyādibhirdravyaiḥ samairvṛkṣāmlādibhistriguṇairmūladravyāpekṣayā| kimbhūtairetaiḥ ? ṣaḍguṇā sitā yeṣāṃ vṛkṣāmlādīnāṃ ta evaṃ taiḥ| ṣaḍguṇasitaiścūrṇaḥ kṛta iti yojyam| evaṃ śarkarābhāgānāṃ śatamaṣṭādhikaṃ bhavati| kva(kaiḥ) kṛtaścūrṇaḥ ? mūladravyāpekṣayā+aṣṭāguṇaiḥ kapitthaiḥ kapitthaiḥ| kecittvevaṃ paṭhanti-'ṣaḍguṇasite kapitthe+aṣṭaguṇe' iti| tatra cedaṃ vyākhyānam-mūladravyāpekṣayā kapitthe+aṣṭaguṇe| tathā ca kimbhute ? ṣaḍguṇasitā yasmāttathā tasmin, evaṃ śarkarābhāgā aṣṭacatvāriṃśatsyuriti| ayaṃ cūrṇo+atīsārādin jayet|

Aṣṭāṅgahṛdayasaṃhitā

karṣonmitā tavakṣīrī cāturjātaṃ dvikārṣikam||113||

yavānīdhānyakājājīgranthivyoṣaṃ palāṃśakam||114||

palāni dāḍimādaṣṭau sitāyāścaikataḥ kṛtaḥ||114||

guṇaiḥ kapitthāṣṭakavaccūrṇo+ayaṃ dāḍimāṣṭakaḥ||115||

bhojyo vātātisāroktairyathāvasthaṃ khalādibhiḥ||115||

Sarvāṅgasundarā

tugākṣīrī caturjātaṃ ca karṣonmitaṃ-karṣapramāṇam| yavānī ca dhānyakaṃ cājājī ca yavānīcānyakājāji dvikārṣikam| granthiśca vyoṣaṃ ca tatpalāṃśakaṃ-palabhāgikam| palāni dāḍimādaṣṭau, caśabdātsitāyā apyaṣṭau palāni| evamayamekataḥ-ekasmin, kṛtaścūrṇo dāḍimāṣṭakaḥ-etatsaṃjñaḥ| tena caturjātakamekamevāsya samudāyādyathokta eka eva bhāgaḥ| vyoṣamapyekamevāsyāpi samudāyādyathokta eka eva bhāgaḥ| evaṃ dravya samudāyasyaikatve kalpanā+apyatrāpyācāryasyābhimataiva| yathā (hṛ. ci. a. 19/43)-"trikaṭūttamātilaruṣkarājyamākṣikasitopalāvihitā| gulikā rasāyanaṃ kuṣṭhajicca vṛṣyā ca saptasamā||" iti| saptaceti tugākṣīryekā, caturjātaṃ dvitīyam, yavānī tṛtīyā, dhānyakaṃ caturtham, ajājī pañcamī, pippalī-mūlaṃ ṣaṣtham, vyoṣaṃ saptamam, dāḍimamaṣṭamamiti| anye tvevaṃ vyācakṣate,-palamiti prakṛtam| dāḍimamaṣṭakaṃ-aṣṭapalapramāṇaṃ, yasmin cūrṇe sa dāḍimāṣṭaka iti| yathā cākṣiroge (hṛ.u.a. 16/5)-"sitamaricabhāgamekaṃ caturmanohvaṃ" ityatra| taccarṇaṃ vātātīsāroktairavasthāvaśāt khalapeyādibhiḥ saha bhojanīyam|

Aṣṭāṅgahṛdayasaṃhitā

saviḍaṅgaḥ samaricaḥ sakapitthaḥ sanāgaraḥ||116||

cāṅgerītakrakolāmlaḥ khalaḥ śleṣmātisārajit||116||

Sarvāṅgasundarā

khalaḥ śleṣmātīsārajit| kimbhūtaḥ ? viḍaṅgādiyutaḥ cāṅgerītakrakolairamlaḥ|

Aṣṭāṅgahṛdayasaṃhitā

kṣīṇe śleṣmaṇi pūrvoktamamlaṃ lākṣādi ṣaṭpalam||117||

purāṇaṃ vā ghṛtaṃ dadyādyavāgūmaṇḍamiśritam||117||

Sarvāṅgasundarā

kṣīṇe śleṣmaṇi pūrvoktamamlaṃ ghṛtaṃ-"gudarugbhraṃśayoryuñjayāt sakṣīraṃ sādhitaṃ haviḥ|" (ślo.48) ityādi, tathā lākṣādi-"lākṣānāgaravaidehī" (ślo. 90) ityādi, ṣaṭpalaṃ-yakṣmoktam (hṛ. ci. a. 5/22), purāṇaṃ vā ghṛtaṃ yavāgūmaṇḍamiśritaṃ, dadyāt|

Aṣṭāṅgahṛdayasaṃhitā

vātaśleṣmavibandhe vā sravatyati kaphe+api vā||118||

śūle pravāhikāyāṃ vā picśābastiḥ praśasyate||118||

vacābilvakaṇākuṣṭhaśatāhvalavaṇānvitaḥ||119||

Sarvāṅgasundarā

vātakaphavibandhe, vā+atiśayena kaphe sravati, tathā śūle sati, pravāhikāyāṃ vā satyāṃ, picśābastiḥ-pūrvokta eva "pallavān jarjarīkṛtya" (ślo. 96) ityādiko, vacādibhiryuktaḥ praśasyate|

Aṣṭāṅgahṛdayasaṃhitā

bilvatailena tailena vacādyaiḥ sādhitena vā||119||

bahuśaḥ kaphavātārte koṣṇenānvāsanaṃ hitam||120||

Sarvāṅgasundarā

bilvamajjabhya utpannaṃ tailaṃ bilvatailam| tena vacādyaiḥ pakvena, athavā tailena-tilatailena vacādyaiḥ sādhitena, ubhayenāpyuṣṇena bahuśo+anuvāsanaṃ kaphavātārte hitam|

Aṣṭāṅgahṛdayasaṃhitā

kṣīṇe kaphe gude dīrghakālātīsāradurbale||120||

anilaḥ prabalo+avaśyaṃ svasthānasthaḥ prajāyate||121||

sa balī sahasā hanyāttasmāttaṃ tvarayā jayet||121||

vāyoranantaraṃ pittaṃ pittasyānantaraṃ kapham||122||

jayetpūrvaṃ trayāṇāṃ vā bhavedyo balavattamaḥ||122||

Sarvāṅgasundarā

kaphe kṣīṇe gude ca dīrghakālo yo+atīsārastena durbale-balahīne sati, anilaḥ svasthānasthitaḥ-pāyusthitaḥ, avaśyaṃ prabalo jāyate| saḥ-vāyuḥ, balavān sahasā-ñaṭityeva, vyāpādayet| tasmāttaṃ-vāyuṃ, śīghraṃ jayet| taṃ vāyuṃ jitvā+anantaraṃ pittaṃ jayet| pittasyānantaraṃ kaphaṃ jayet| athavā, trayāṇāṃ madhye yo balavattamo doṣastameva pūrvaṃ jayet|

Aṣṭāṅgahṛdayasaṃhitā

bhīśokābhyāmapi calaḥ śīghṛaṃ kupyatyatastayoḥ||123||

kāryā kriyā vātaharā harṣaṇāśvāsanāni ca||123||

Sarvāṅgasundarā

bhayaśokābhyāmapyanilo yasmāt kupyati, atastayoḥ-bhayaśokātīsārayoḥ, vātahara kriyā kāryā| na kevalaṃ vātaharā, harṣaṇāśvāsanāni ca kāryāṇi, bhayaśokanivṛttaye|

Aṣṭāṅgahṛdayasaṃhitā

yasyoccārādvinā mūtraṃ pavano vā pravartate||124||

dīptāgnerlaghukoṣṭhasya śāntastasyodarāmayaḥ||124||

sthāne+atīsāracikitsitaṃ nām navamo+adhyāyaḥ||9||

Sarvāṅgasundarā

yasya-atīsāriṇaḥ puruṣasya, uccārāt-malapravṛtteḥ, vinā mūtramathavā vātaḥ pravartate dīptāgnerlaukoṣṭhasya sataḥ, tasya jaṭhararogaḥ śānta iti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ caturthe cikitsita sthāne+atīsāracikitsitaṃ nāma navamo +adhyāyaḥ samāptaḥ|| 9||

grahaṇīdoṣacikitsitādhyāyaḥ

10

Aṣṭāṅgahṛdayasaṃhitā

athāto grahaṇīdoṣacikitsitaṃ vyākhyāsyamaḥ||2||

iti ha smāhurātreyādayo maharṣayaḥ||2||

Sarvāṅgasundarā

grahaṇyāmāśrito doṣo grahaṇīdoṣaḥ,-tadāśritasthānoditakārī vātādyanyatamaḥ, tasya cikitsitaṃ grahaṇīdoṣacikitsitam| śeṣaṃ pūrvavat|

Aṣṭāṅgahṛdayasaṃhitā

grahaṇīmāśritaṃ doṣamajīrṇavadupācaret||1||

atīsāroktavidhinā tasyāmaṃ ca vipācayet||1||

Sarvāṅgasundarā

grahaṇimāśritaṃ doṣamajīrṇavadupācaret-tattulyasādhanena laṅghano(nādyu)ktopacārādinopakramet| atīsāroktavidhinā tasya-grahaṇidoṣavataḥ puṃso, yathādoṣamāṃ vipācayet|

Aṣṭāṅgahṛdayasaṃhitā

annakāle yavāgvādi pañcakolādibhiryutam||2||

vitaretpaṭulaghvannaṃ punaryogāṃśca dīpanān||2||

Sarvāṅgasundarā

annakāle-samyag jātāyaṃ kṣudhi, yavāgvādyannaṃ-peyāvilepyodanalakṣaṇaṃ, vitaret-dadyāt| kimbhūtam ? pañcakolādibhiryutam| ādiśabdenānyairapyevaṃprakārairdravyairdīpanādiguṇayuktairyuktam| tathā, paṭu-lavaṇam, laghu-ubhayathā mātrayā prakṛtyā ca| punaḥ-bhūyo, dīpanān ṣāḍavādīn yogān vitaret|

Aṣṭāṅgahṛdayasaṃhitā

dadyātsātiviṣāṃ peyāmāme sāmlāṃ sanāgarām||3||

pāne+atīsāravihitaṃ vāri takraṃ surādi ca||3||

Sarvāṅgasundarā

tathā, āme sati peyāṃ dadyāt| kimbhūtām ? nāgarātiviṣāyutām| tathā, sāmlāṃ-īṣadamlām| pāne+atīsāravihitaṃ vāri takraṃ surādi ca sātmyādivaśād yathāyogyaṃ tasmai dadyāt|

Aṣṭāṅgahṛdayasaṃhitā

grahaṇīdoṣiṇāṃ takraṃ dīpanagrāhilāghavāt||4||

pathyaṃ, madhurapākitvānna ca pittapradūṣaṇam||4||

kaṣāyoṣṇavikāśitvādrūkṣatvācca kaphe hitam||5||

vāte svādvamlasāndratvātsadyaskamavidāhi tat||5||

Sarvāṅgasundarā

grahaṇidoṣiṇāṃ takraṃ pathyam| kasmāt ? dīpanagrāhilāghavāt| dīpanagrāhiśabdayoratra bhāvapradhānayornirdeśaḥ, yathā "hyekayordvivacanaikavacane" ityatra| ata evaitau bhāvapratyāntena lāghavaśabdena saha nirdiṣṭau| bhāṣyakārastvāha-"dvandvātparo yaḥ śrūyate sa sarvaiḥ sambadhyate|" iti| tena dīpanagrāhiśabdayorapi bhavapratyayārthasambandho bhavatīti| madhurapākitvāt pittapradūṣaṇaṃ ca na bhavati| nacapadena prakarṣadūṣaṇaṃ pittasya takraṃ niṣidhyate| tenārthāt kiñcit pittakaramityuktaṃ bhavati| kaṣāyoṣṇavikāśitvādrūkṣatvācca kaphe hitam| takraṃ rūkṣatvācceti pṛthaṅkṣirdeśādrūkṣatvasya takragatasya yathā kaphe hitatvaṃ dravyasvabhāvānna tathā kaṣāyādīnāmetad dyotayati| vāte svādvamlasāndratvāttakraṃ pathyam| kimbhūtam ? sadyaskaṃ-sadyoviloḍitam, ata eva na vidāhi| nanu, grahaṇīdoṣiṇāṃ takraṃ pathyamityetāvadastu| kiṃ hetunirdeśena ? atrocyate| laghvādiguṇebhyaḥ prāṅkṣirūpittebhyo+adhikān vikāśitvamadhurapākādīnabhidhātuṃ dīpanādayo+api tatprasaṅgānnirdiṣṭāḥ| api ca, grahaṇīdoṣiṇāṃ takraṃ pathyam yathā dīpanādiguṇayogāttathānyadapi yaddravyamevaṃguṇaṃ grahaṇīdoṣacikitsite noktaṃ tadapi grahaṇīdoṣiṇāṃ pathyamiti hetunirdeśena dyotyate| dravyasvabhāvāttu viśeṣeṇa grahaṇīdoṣiṇāṃ takraṃ pathyamiti| eṣa ca nyāyo+anatrāpi sahetukadravyakathane yojyaḥ| kiñca yattadornityābhisambandhādevaṃnirdeśāccāyamartho+avatiṣṭhate,- yadevaṃvidhaṃ takraṃ tad grahaṇīdoṣiṇāṃ pathyam, nānyādruśaṃ yadanuddhṛtasnehamathavā+ardhoddhṛtasnehaṃ tathā+atijātatvādamlaṃ tathā+asadyaskaṃ vidāhi ca, tatsarvaṃ grahaṇīdoṣiṇāmapathyameva| takre ca rūkṣasvādvamlādayo guṇāḥ parasparaviruddhā āpi dravyaprabhāvāt kaphavijayitvaṃ vātavijayitvaṃ ca yathāyogaṃ kurvantyeva svaṃ svaṃ karma, yathā satvarajastamaḥsaṃjñā guṇāḥ|

Aṣṭāṅgahṛdayasaṃhitā

caturṇāṃ prasthamamlānāṃ tryūṣaṇācca palatrayam||6||

lavaṇānāṃ ca catvāri śarkarāyāḥ palāṣṭakam||6||

taccūrṇaṃ śākasūpānnarāgādiṣvavacārayet||7||

kāsājīrṇāruciśvāsahṛtpāṇḍuplīhagulmanut||7||

Sarvāṅgasundarā

amlānāṃ caturṇāṃ-koladāḍimavṛkṣāmlacukrikāṇāṃ, prastham| kecittu vṛkṣāmlāmlavetasadāḍimabadarāṇāmityāhuḥ| trikaṭukāt palatrayam| lavaṇānāṃ ca catvāri palāni| śarakarāyāḥ palānyaṣṭau| tadetaccūrṇaṃ śākādiṣvavacārayet-miśrayet| tacca kāsādijit|

Aṣṭāṅgahṛdayasaṃhitā

nāgarātiviṣāmustaṃ pākyamāmaharaṃ pibet||8||

uṣṇāmbunā vā tatkalkaṃ nāgaraṃ vā+athavā+abhayām||8||

sasaindhavam vacādiṃ vā tadvanmadirayā+athavā||9||

Sarvāṅgasundarā

nāgarādi pākyaṃ kvāthayitvā+a+amaghnaṃ pibet| athavā, teṣāṃ-nāgarādīnāṃ, kalkamuṣṇāmbunā pibet| athavā, śuṇṭhīmuṣṇāmbunā pibet harītakīṃ va| vacādigaṇaṃ vā saindhavānvitaṃ tadvat-uṣṇāmbunā, pibet| vacādimeva madirayā vā pibet|

Aṣṭāṅgahṛdayasaṃhitā

varcasyāme sapravāhe pibedvā dāḍimāmbunā||9||

biḍena lavaṇaṃ piṣṭaṃ bilvacitrakanāgaram||10||

sāme kaphānile koṣṭharukkare koṣṇavāriṇā||10||

Sarvāṅgasundarā

purīṣa āme tathā sapravāhe biḍenopalakṣitaṃ lavaṇaṃ biḍalavaṇaṃ piṣṭaṃ dāḍimāmbunā vā pibet| sāme vātakaphe koṣṭharujākare bilvādīni koṣṇavāriṇā pibet|

Aṣṭāṅgahṛdayasaṃhitā

kaliṅgahiṅgvativiṣāvacāsauvarcalābhayam||11||

śardihṛdrogaśūleṣu peyamuṣṇena vāriṇā||11||

pathyāsauvarcalājājīcūrṇaṃ maricasaṃyutam||12||

Sarvāṅgasundarā

śardyādiṣu kaliṅgādikaṃ koṣṇena vāriṇā peyam| pathyādikaṃ cūrṇaṃ samaricamuṣṇajalena pibet| pūrvaguṇam|

Aṣṭāṅgahṛdayasaṃhitā

pippalīṃ nāgaraṃ pāṭhāṃ sārivāṃ bṛhatīdvayam||12||

citrakaṃ kauṭajaṃ kṣāraṃ tathā lavaṇapañcakam||13||

cūrṇīkṛtaṃ dadhisurātanmaṇḍoṣṇāmbukāñjikaiḥ||13||

pibedagnivivṛddhyarthaṃ koṣṭhavātaharaṃ param||14||

Sarvāṅgasundarā

pippalyādikaṃ sūkṣmarajīkṛtaṃ dadhyādibhiragnidīptyarthaṃ pibet| tasyāḥ surāyā maṇḍastanmaṇḍaḥ| koṣṭhavātaharaṃ caitaccūrṇaṃ syāt|

Aṣṭāṅgahṛdayasaṃhitā

paṭuni pañca dvau kṣārau maricaṃ pañcakolakam||14||

dīpyakaṃ hiṅgugulikā bījapūrarase kṛtā||15||

koladāḍimatoye vā paraṃ pācanadīpanī||15||

Sarvāṅgasundarā

lavaṇapañcakādibhirguṭikā bījapūrarase kṛtā koladāḍimajale vā kṛtā+atiśayena pācanī dīpanī ca syāt|

Aṣṭāṅgahṛdayasaṃhitā

tālīsapatracavikāmaricānāṃ palaṃ palam||16||

kṛṣṇātanmūlayordve dve pale śuṇṭhī palatrayam||16||

caturjātamuśīraṃ ca karṣāṃśaṃ ślakṣṇacūrṇitam||17||

guḍena vaṭakān kṛtvā triguṇena sadā bhajet||17||

madyayūṣarasāriṣṭamastupeyāpayonupaḥ||18||

vātaśleṣmātmanāṃ chardigrahaṇīpārśvahṛdrujām||18||

jvaraśvayathupāṇḍutvagulmapānātyayārśasām||19||

prasekapīnasaśvāsakāsānāṃ ca nivṛttaye||19||

abhayāṃ nāgarasthāne dadyāttatraiva viḍgrahe||20||

chardyādiṣu ca paitteṣu caturguṇasitānvitāḥ||20||

pakvena vaṭakāḥ kāryā guḍena sitayā+api vā||21||

paraṃ hi vahnisamparkāllaghimānaṃ bhajanti te||21||

Sarvāṅgasundarā

tālīsapatrādīnāṃ pratyekaṃ palam| pippalī pale dve| pippalīmūlasya dve| śuṇṭhī palatrayam| caturjātamuśīraṃ ca pṛthak karṣabhāgam| guḍena triguṇena vaṭakān kṛtvā madyādīn piban sadā bhajet| kimarthamityāha-vātakaphātmakacchardyādīnāṃ śāntyartham| tatra ca (traiva)-eteṣveva ca vaṭakeṣu, viḍgrahe-viḍvibandhe sati, abhayāṃ nāgarasthāne dadyāt| chardyādiṣu pūrvokteṣu pittodbhaveṣu satsu guḍavarjaṃ caturguṇasitayā yuktā vaṭakāḥ kāryāḥ| vaṭakānāṃ vidhānamāha-pakvena guḍena vaṭakāḥ kāryāḥ, sitayā vā pakvayā kāryāḥ| kimiti pakvena kriyante ? ityāha-yasmātkāraṇādagnisamparkāt te-vaṭakāḥ, paraṃ laghutvaṃ bhajanti| laghorbhāvo laghimā, "pṛthvādibhya imanic|" "ṭeḥ" iti ṭilopaḥ|

Aṣṭāṅgahṛdayasaṃhitā

athainaṃ parikvāmaṃ mārutagrahaṇīgadam||22||

dīpanīyayutaṃ sarpiḥ pāyayedalpaśo bhiṣak||22||

kiñcitsandhukṣite tvagnau saktaviṇmūtramārutam||23||

dvyahaṃ tryahaṃ vā saṃsnehya svinnābhyaktaṃ nurūhayet||23||

tata eraṇḍatailena sarpiṣā tailvakena vā||24||

sakṣāreṇānile śānte srastadoṣaṃ virecayet||24||

Sarvāṅgasundarā

mārutagrahaṇīgadā vidyante yasyeti "arśaāditvāt(bhyo+a)ac"| enaṃ-mārutagrahaṇīgadavantaṃ, dīpanīyauṣadhayutaṃ-pañcakolaprāyadravyānvitaṃ, vahnisandhukṣaṇārthamalpamātrayā ghṛtaṃ pāyayet| kiñcitsandhukṣite-manāk sandīpite, tvagnau sati saktaviṇmūtrapavanaṃ naraṃ dve dine trīṇi vā sasnehya-snehayitvā, anantaraṃ svinnābhyaktaṃ kṛtvā niruhayet| tato-niruhādanantaraṃ, mārute śānte satyeraṇḍatailenāthavā tailvakena (hṛ.ci.a.29132) ghṛtena sakṣāreṇa srastadoṣaṃ-pracyutadoṣaṃ, virecayet|

Aṣṭāṅgahṛdayasaṃhitā

śuddharūkṣāśayaṃ baddhavarcaskaṃ cānuvāsayet||25||

dīpanīyāmlavātaghnasiddhatailena taṃ tataḥ||25||

nirūḍhaṃ ca viriktaṃ ca samyakcāpyanuvāsitam||26||

laghvannapratisaṃyuktaṃ sarpirabhyāsayetpunaḥ||26||

Sarvāṅgasundarā

śuddho rūkṣa āśayo yasya sa evam, tathā baddhaṃ varcaḥ-purīṣaṃ yasya tam, śuddharūkṣāśayamitihetau prathamā, śuddharūkṣāśayatvena vaddhavarcaskamityarthaḥ| tathāvidhaṃ naramanuvāsayet| kena ? dīpanīyāni-nāgarādīni, amlani-vṛkṣāmlamātuluṅgadāḍimādīni, vātaghnāni-kuṣṭharāsrairaṇḍādīni, tairdīpanīyāmlavātaghnaiḥ siddhatailena| nirūḍhaṃ viriktaṃ ca vidhinā cānuvāsitaṃ mātrayetyarthaḥ, samyak cāpyanuvāsitaṃ laghvannapratisaṃyuktaṃ punaḥ sarpiḥ śīlayet|

Aṣṭāṅgahṛdayasaṃhitā

pañcamūlābhayāvyoṣapippalīmūlasaindhavaiḥ||27||

rāsnākṣāradvayājājīviḍāṅgaśaṭhibhirghṛtam||27||

śuktena mātuluṅgasya svarasenārdrakasya ca||28||

śuṣkamūlakakolāmlacukrikādāḍimasya ca||28||

takramastusurāmaṇḍasauvīrakatuṣodakaiḥ||29||

kāñjikena ca tatpakvamagnidīptikaraṃ param||29||

śūlagulmodaraśvāsakāsānilakaphāpaham||30||

Sarvāṅgasundarā

pañcamūlādibhiḥ kalkairdravyaiḥ śuktādibhirdravadravyaiḥ sāmānyaparibhāṣayā ghṛtaṃ pacet| pañcamūlamiha mahadgrāhyam, sutarāṃ vātaghnatvāt| etacca ghṛtaṃ paramagnidīptikaraṃ śūlādighnam|

Aṣṭāṅgahṛdayasaṃhitā

sabījapūrakarasaṃ siddhaṃ vā pāyayeddhṛtam||30||

Sarvāṅgasundarā

bījapūrakarasena saha siddhaṃ vā ghṛtaṃ pāyayet|

Aṣṭāṅgahṛdayasaṃhitā

tailamabhyañjanārthaṃ ca siddhamebhiścalāpaham||31||

Sarvāṅgasundarā

ebhiḥ pañcamūlādibhirghṛtauṣadhaiḥ siddhaṃ tailaṃ vā+abhyañjanārthaṃ hitam|

Aṣṭāṅgahṛdayasaṃhitā

eteṣāmauṣadhānāṃ vā pibeccūrṇaṃ sukhāmbunā||31||

vāte śleṣmāvṛte sāme kaphe vā vāyunoddhate||32||

Sarvāṅgasundarā

eteṣāmauṣadhānāṃ pañcamūlādīnāṃ cūrṇamuṣṇāmbunā vā pibet| kasyāmavasthāyāmityāha-vāte| kimbhūte? śleṣmāvṛte, tathā sāme kaphe vā, vātenoddhate sāme vā|

Aṣṭāṅgahṛdayasaṃhitā

agnernirvāpakaṃ pittaṃ rekeṇa vamanena vā||32||

hatvā tiktalaghugrāhidīpanairavidāhibhiḥ||33||

annaiḥ sandhukṣayedagniṃ cūrṇaiḥ snehaiśca tiktakaiḥ||33||

Sarvāṅgasundarā

agnipittayorgrahaṇyāśrayatvād dravatvācca yadagneḥ plāvakaṃ pittamūrdhvādhaḥ prapannaṃ tadyathāsannadeśaṃ vamanena virekeṇa vā hatvā, ānantaraṃ tamagnimannaistiktalaghugrāhidīpanaiḥ sandhukṣayet| kimbhūtaiḥ ? avidāhibhiḥ,-na tu sāmānyena dīpanaiḥ| na kevalamevaṃvidhairannairagniṃ sandhukṣayet, tathā ca cūrṇaiḥ snehaiśca taṃ sandhukṣayet| kimbhūtaiḥ ? tiktakaiḥ-tiktadravyabhūyiṣṭhaiścūrṇaistiktadravyasādhitaiḥ snehaiśca|

Aṣṭāṅgahṛdayasaṃhitā

paṭolanimbatrāyantītiktātiktakaparpaṭam||34||

kuṭajatvakphalaṃ mūrvā madhuśigruphalaṃ vacā||34||

dārvītvakpadmakośīrayavānīmustacandanam||35||

saurāṣṭryativiṣāvyoṣatvagelāpatradāru ca||35||

cūrṇitaṃ madhunā lehyaṃ peyaṃ madyairjalena vā||36||

hṛtpāṇḍugrahaṇīrogagulmaśūlārucijvarān||36||

kāmalāṃ sannipātaṃ ca mukharogāṃśca nāśayet||37||

Sarvāṅgasundarā

madhuśigruḥ-sobhāñjanakaviśeṣaḥ, tasya phalaṃ śvetamaricākhyam| etatpaṭolādikaṃ cūrṇitaṃ madhunā lehyamathavā jalena peyaṃ madyairvā| tacca hṛdrogādīn nāśayet|

Aṣṭāṅgahṛdayasaṃhitā

bhūnimbakaṭukāmustātryūṣaṇendrayavān samān||37||

dvau citrakādvatsakatvagbhāgān ṣoḍaśa cūrṇayet||38||

guḍaśītāmbunā pītaṃ grahaṇīdoṣagulmanut||38||

kāmalājvarapāṇḍutvamehārucyatisārajit||39||

Sarvāṅgasundarā

bhūnimbādyān samabhāgān citrakāt dvau kuṭajatvacāṃ ṣoḍaśa bhāgāṃścūrṇayet| tadetaccūrṇaṃ guḍayutena śītāmbunā pītaṃ grahaṇīrogādiharam|

Aṣṭāṅgahṛdayasaṃhitā

nāgarātiviṣāmustāpāṭhābilvaṃ rasāñjanam||39||

kuṭajatvakphalaṃ tiktā dhātakī ca kṛtaṃ rajaḥ||40||

kṣaudrataṇḍulavāribhyāṃ paittike grahaṇīgade||40||

pravāhikārśogudarugraktotthāneṣu ceṣyate||41||

Sarvāṅgasundarā

nāgarādidravyaṃ cūrṇitaṃ kṣaudrataṇḍulajalābhyāṃ saha paittikagrahaṇīroga iṣyate, pravāhikādiṣu ca|

Aṣṭāṅgahṛdayasaṃhitā

candanaṃ padmakośīraṃ pāṭhāṃ mūrvāṃ kuṭannaṭam||41||

ṣaḍgranthāsārivāsphotāsaptaparṇāṭārūṣakān||42||

paṭolodumbarāśvatthavaṭaplakṣakapītanān||42||

kaṭukāṃ rohiṇīṃ mustāṃ nimbaṃ ca dvipalāṃśakān||43||

droṇe+apāṃ sādhayettena pacetsarpiḥ picūnmitaiḥ||43||

kirātatiktendrayavavīrāmāgadhikotpalaiḥ||44||

pittagrahaṇyāṃ tatpeyaṃ kuṣṭhoktaṃ tiktakaṃ ca yat||44||

Sarvāṅgasundarā

candanādidravyaṃ pratyekaṃ dvipalāṃśakamapāṃ droṇe pacet| tena kvāthena picupramāṇaiśca kirātatiktādibhiḥ kalkaiḥ sarpiḥ pacet| kuṭannaṭaḥ-śyonākaḥ| āsphotā-utpalasārivā| kapītano-vānīraḥ| atra ca sarpiḥpramāṇaṃ kvāthāpekṣayā dvātriṃśatpalāni kalpyāni, na tu kalkāpekṣayā pañca palāni| kvāthādidravadravyasya snehapāke prādhānyāt| yataḥ kvāthādidravamantareṇa snehapāko+api nopapadyate, na tu tathā kalkaṃ vinā| tasmāt kvāthasya prādhānyāt kvāthāpekṣayaiva sarpirgrāhyam| tat-etadghṛtaṃ, pittagrahaṇyāṃ peyam| yacca kuṣṭhacikitsite (ci. a. 19/2) gaditaṃ tiktakaṃ ghṛtaṃ tacca peyam| caśabdo mahātiktakasyāpi grahaṇārthaḥ|

Aṣṭāṅgahṛdayasaṃhitā

grahaṇyāṃ śleṣmaduṣṭāyāṃ tīkṣṇaiḥ pracśardane kṛte||45||

kaṭvamlalavaṇakṣāraiḥ kramādagniṃ vivardhayet||45||

Sarvāṅgasundarā

śleṣmaduṣṭāyāṃ grahaṇyāṃ tīkṣṇairdravyaiḥ pracśardane-vamane, kṛte sati prathamaṃ kaṭvamlalavaṇakṣārairagniṃ vivardhayet|

Aṣṭāṅgahṛdayasaṃhitā

pañcakolābhayādhānyapāṭhāgandhapalāśakaiḥ||46||

bījapūrapragāḍhaiśca siddhaiḥ peyādi kalpayet||46||

Sarvāṅgasundarā

pañcakolādibhiḥ siddhaiḥ-kvathitaiḥ, peyādikaṃ kalpayet| gandhapalāśaṃ-gandhapatram|

Aṣṭāṅgahṛdayasaṃhitā

droṇaṃ madhūkapuṣpāṇāṃ viḍaṅgaṃ ca tato+ardhataḥ||47||

citrakasya tato+ardhaṃ ca tathā bhallātakāḍhakam||47||

mañjiṣṭhā+aṣṭapalaṃ caitajjaladroṇatraye pacet||48||

droṇaśeṣaṃ śṛtaṃ śītaṃ madhvardhāḍhakasaṃyutam||48||

elāmṛṇālāgurubhiścandanena ca rūṣite||49||

kumbhe māsaṃ sthitaṃ jātamāsavaṃ taṃ prayojayet||49||

grahaṇīṃ dīpayatyeṣa bṛṃhaṇaḥ pittaraktanut||50||

śoṣakuṣṭhakilāsānāṃ pramehāṇāṃ ca nāśanaḥ||50||

Sarvāṅgasundarā

madhūkakusumānāṃ droṇam| tato-madhūkapuṣpebhyaḥ, ardhena viḍaṅgam| tato-viḍaṅgāt, citrakasyārdham| bhallātakasya cāḍhakam| mañjiṣṭhāyāḥ palānyaṣṭau| etatsarvaṃ pānīyadroṇatraye pacet| etacca droṇaśeṣaṃ śṛtaṃ śītaṃ madhuno+ardhāḍhakena saṃyuktamelādibhiḥ kumme rūṣite-lipte, māsaṃ sthitaṃ taṃ-evaṃvidhaṃ jātaṃ, āsavaṃ prayojayet| eṣaḥ-āsavo, grahaṇīṃ dīpayati bṛṃhaṇo raktapittādināśanaḥ|

Aṣṭāṅgahṛdayasaṃhitā

madhūkapuṣpasvarasaṃ śṛtamardhakṣayīkṛtam||51||

kṣaudrapādayutaṃ śītaṃ pūrvavatsannidhāpayet||51||

tatpiban grahaṇīdoṣān jayetsarvān hitāśanaḥ||52||

Sarvāṅgasundarā

madhūkapuṣpāṇāṃ kuḍavasvarasaṃ ca kvathitamardhakṣayīkṛtaṃ-ardhāvaśeṣaṃ, śītaṃ mākṣikacaturthabhagayutaṃ pūrvavat-pūrveṇa tulyamelādirūṣite bhāṇḍe māsaṃ yāvat, sannidhāpayet-samyak sthāpayet| "madhūkapuṣpakuḍavaṃ" ityādi yo+ayaṃ parimāṇanirdeśaḥ sa iha mātrādikpradarśanaparaḥ| anayā diśā+ayaṃ sandhātavyo bahuḥ, na tvetāvān| anyathā hyalpasambhṛtatvādayamāsavo na śobhanaḥ syāt| anyatra tvāsavāriṣṭalehādau paripūrṇatvāt yathānirdiṣṭaiva mātrā yathoktaguṇakalāpaṃ karoti, na nyūnādhiketi vedyam| tat etat, pibannāturo hitabhojī san sarvān grahaṇīdoṣān jayati|

Aṣṭāṅgahṛdayasaṃhitā

tadvaddrākṣekṣukharjūrasvarasānāsutān pibet||52||

Sarvāṅgasundarā

[tadvat-] yathaiṣa madhūkapuṣpakvātha āsutastathaiva, drākṣādisvarasānāsutān pibet| yathā ca madhūkapuṣpāṇāṃ kvātha ādiṣṭo granthakṛtā tathaiva drākṣādīnāṃ svarasābhave kvātho grāhyāḥ, tasya dikpradarśanaparatvāt|

Aṣṭāṅgahṛdayasaṃhitā

hiṅgutiktāvacāmādrīpāṭhendrayavagokṣuram||53||

pañcakolaṃ ca karṣāṃśaṃ palāṃśaṃ paṭupañcakam||53||

ghṛtatailadvikuḍave dadhnaḥ prasthadvaye ca tat||54||

āpothya kvāthayedagnau mṛdāvanugate rase||54||

antardhūmaṃ tato dagdhvā cūrṇīkṛtya ghṛtāplutam||55||

pibetpāṇitalaṃ tasmin jīrṇe syānmadhurāśanaḥ||55||

vātaśleṣmāmayān sarvān hanyādviṣagarāṃśca saḥ||56||

Sarvāṅgasundarā

hiṅgvādi karṣapramāṇaṃ lavaṇāni pañca palapramāṇāni| tadetadghṛtatailayoḥ kuḍavadvaye dadhiprasthadvaye cāpothya-saṅkṣudya, mṛdāvagnau kvāthayet| rase cānugate-praviṣṭe sati, anantaramantardhūmaṃ kalaśe dagdhvā tataścūrṇīkṛtya karṣamātraṃ ghṛtāloḍitaṃ pibet| tasmin jīrṇe madhurabhojī syāt| sa ca-kṣāro, vātakapharogādīn hanti|

Aṣṭāṅgahṛdayasaṃhitā

bhūnimbaṃ rohiṇīṃ tiktāṃ paṭolaṃ nimbaparpaṭam||56||

dagdhvā māhiṣamūtreṇa pibedagnivivardhanam||57||

Sarvāṅgasundarā

bhunimbādīni dagdhvā māhiṣamūtreṇa pibet| tacca pītaṃ vahniṃ vardhayati|

Aṣṭāṅgahṛdayasaṃhitā

dve haridre vacā kuṣṭhaṃ citrakaḥ kaṭurohiṇī||57||

mustā ca śāgamūtreṇa siddhaḥ kṣāro+agnivardhanaḥ||58||

Sarvāṅgasundarā

kaṭurohiṇī-kaṭukā| haridrādvayādeśśāgamūtreṇa siddhaḥ pūrvavadagnivṛddhikṛt kṣāraḥ|

Aṣṭāṅgahṛdayasaṃhitā

catuṣpalaṃ sudhākāṇḍātripalaṃ lavaṇatrayāt||58||

vārtākakuḍavaṃ cārkādaṣṭau dve citrakātpale||59||

dagdhvā rasena vārtākādguṭikā bhojanottarāḥ||59||

bhuktamannaṃ pacantyāśu kāsaśvāsārśasāṃ hitāḥ||60||

visūcikāpratiśyāyahṛdrogaśamanāśca tāḥ||60||

Sarvāṅgasundarā

sudhāstambhāccatvāri palāni, lavaṇatrayātrīṇi palāni, pakvaśuṣkavārtākakuḍavam, arkādaṣṭau palāni, citrakapale dve, etatsarvaṃ dagdhvā, tato vārtākānāṃ rasena kṛtā gulikā bhuktaṃ upayuktaṃ, bhojanaṃ pacantyāśu| kāsādibhyo hitāḥ| visūcikādighnyaśca smṛtāḥ|

Aṣṭāṅgahṛdayasaṃhitā

mātuluṅgaśaṭhīrāsnākaṭutrayaharītaki||61||

svarjikāyāvaśūkākhyau kṣārau pañcapaṭūni ca||61||

sukhāmbupītaṃ taccūrṇaṃ balavarṇāgnivardhanam||62||

Sarvāṅgasundarā

mātuluṅgādikaṃ cūrṇamuṣṇodakena pītaṃ balādivardhanam|

Aṣṭāṅgahṛdayasaṃhitā

ślaiṣmike grahaṇīdoṣe savāte tairghṛtaṃ pacet||62||

dhānvantaraṃ ṣaṭpalaṃ ca bhallātakaghṛtābhayam||63||

Sarvāṅgasundarā

ślaiṣmike grahaṇīdoṣe vātānvite taiḥ-mātuluṅgādibhiḥ, ghrutaṃ pacet| athavā, dhānvantaraṃ ghṛtaṃ-pramehacikitsite "daśamūlaśaṭhī" (ci. a. 12/19) ityādikam| ṣaṭpalaṃ-rājayakṣyacikitsite "pañcakolayavakṣāra" (ci. a. 5/22) ityādikam| bhallātakaghṛtaṃ-gulmoktaṃ "bhallātakānāṃ dvipalaṃ" (ci. a. 14/80) ityādikam| abhayghṛtaṃ-udaracikitsite "harītakīsūkṣmarajaḥ" (ci. a. 15/28) ityādikam|

Aṣṭāṅgahṛdayasaṃhitā

biḍakācoṣalavaṇasvarjikāyāvaśūkajān||63||

saptalāṃ kaṇṭakārīṃ ca citrakaṃ caikato dahet||64||

saptakṛtvaḥ srutasyāsya kṣārasyārdhāḍhake pacet||64||

āḍhakaṃ sarpiṣaḥ peyaṃ tadagnibalavṛddhaye||65||

Sarvāṅgasundarā

biḍalavaṇaṃ kācalavaṇaṃ-kṛṣṇalavaṇaṃ, kṣāralavaṇaṃ svarjikādīṃścaikasmin kṛtvā dahet| saptavārānasya kṣārasya srutasya cārdhāḍhake sarpiṣa āḍhakaṃ pacet| tadghṛtamagnibalādivṛddhaye peyam|

Aṣṭāṅgahṛdayasaṃhitā

nicaye pañcakarmāṇi yuñjyāccaitadyathābalam||65||

Sarvāṅgasundarā

nicaye-sannipātaje grahaṇīdoṣe, pañcakarmāṇi-vamanavirecanāsthāpanānuvāsananasyāni, yathābalaṃ yuñjyāt| yadyapi śirovirecanākhyasya karmaṇo bāhulyena grahaṇīdoṣe prayojanaṃ na tathā dṛśyate yathā vamanādīnām, tathā+api bhūyastvamurarīkṛtya pañcakarmāṇītyuktam| caśabdādyadetaddhahaṇītraye pratidoṣamāśrityoktaṃ karma tadapi nicayotthe grahaṇīdoṣe yuñjyāt|

Aṣṭāṅgahṛdayasaṃhitā

praseke ślaiṣmike+alpāgnerdīpanaṃ rūkṣatiktakam||66||

yojyaṃ kṛśasya vyatyāsātsnigdharūkṣaṃ kaphodaye||66||

kṣīṇakṣāmaśarīrasya dīpanaṃ snehasaṃyutam||67||

dīpanaṃ bahupittasya tiktaṃ madhurakairyutam||67||

sneho+amlalavaṇairyukto bahuvātasya śasyate||68||

Sarvāṅgasundarā

praseko dvividhaḥ-vātikaḥ ślaiṣmikaśca| tatra mandāgneḥ ślaiṣmaprakopaje praseke dīpanaṃ rūkṣatiktaṃ yad dravyaṃ tatprayojyam, na ghṛtaṃ nāpi madhurāmlalavaṇādikam| śleṣmajaprasekasya ca lakṣaṇam (hṛ.ci.a.5/63)- "śleṣmaṇo+atiprasekena vāyuḥ śleṣmāṇamasyati|" ityādi| kṛśasya punarmandāgneḥ kaphodaye sati vyatyāsāt paryāyeṇa vyatikarmavyavahārārthaḥ| vyatyāsāt snigdharūkṣaṃ yojyam,-snigdhaṃ yojayitvā rūkṣaṃ yojyaṃ rūkṣaṃ yojayitvā snigdhaṃ yojyamityarthaḥ| yadi hi kṛśe bahukaphe rūkṣe ca nare rūkṣameva yuñjyāt, tato rūkṣe kevale yujyamāne kārśyasya vṛddhiḥ syāt| atha snehameva yuñjayāt, tataḥ snehe kevale yujyamāne kaphavṛddhiḥ syāt| iti vyatyāsena snigdharūkṣamupayojyam| kṣīṇakṣāmaśarīrasya tu kaphodaye dīpanaṃ dravyaṃ-pañcakolādikaṃ, snehaiḥ-ghṛtādibhiḥ, saṃyutaṃ snehasaṃyuktaṃ yuñjyāt| bahupittasya mandāgrestiktaṃ madhurakairdravyairyuktaṃ dīpanaṃ yojyam| bahuvātasay mandāgnernarasya sneho+amlalavaṇairyuktaḥ prāyeṇa śasyate|

Aṣṭāṅgahṛdayasaṃhitā

snehameva paraṃ vidyāddurbalānaladīpanam||68||

nālaṃ snehasamiddhasya śamāyānnaṃ sugurvapi||69||

Sarvāṅgasundarā

evetyavadhāraṇe| paraṃ-pradhānaṃ, snehameva mandāgrervidyāt, na tato+anyad dravyam| tasmānmandāgnerdoṣapratipakṣabhutairauṣadhairyuktaḥ sneho bāhulyena pathyaḥ| ata evedaṃ kāraṇaṃ nirdiśannāha-nālamityādi| yasmāt snehoddīpitasyāgreḥ suṣṭhu gurvapyannaṃ śamāya nālaṃ-paryāptam| tasmāt sneha eva durbalānaladīpanāya śreṣṭhaḥ|

Aṣṭāṅgahṛdayasaṃhitā

yo+a+alpāgnitvātkaphe kṣīṇe varcaḥ pakvamapi ślatham||69||

muñcetpaṭvauṣadhayutaṃ sa pibedalpaśo ghṛtam||70||

tena svamārgamānītaḥ svakarmaṇi niyojitaḥ||70||

samāno dīpayatyagnimagneḥ sandhukṣako hi saḥ||71||

Sarvāṅgasundarā

yaḥ-naraḥ, alpāgnitvātkaphe kṣīṇe sati purīṣaṃ pakvamapi śithilaṃ muñcet, saḥ-naraḥ, alpamalpaṃ ghṛtaṃ pibet| kimbhutam ? paṭvauṣadhayutaṃ-saindhavaśuṇṭhīyuktam| tena-sarpiṣā, samānaḥ svamārgamānīya svakarmaṇi-annapacanākhye, niyojito+agniṃ sandīpayati| yato+asau-samānaḥ, agne sandhukṣakaḥ|

Aṣṭāṅgahṛdayasaṃhitā

purīṣaṃ yaśca kṛcśreṇa kaṭhinatvādvimuñcati||71||

sa ghṛtaṃ lavaṇairyuktaṃ naro+annāvagrahaṃ pibet||72||

Sarvāṅgasundarā

yaśca-puruṣaḥ, purīṣaṃ kāṭhinyāt-saṃhatatvāddhetoḥ,kṛcśreṇa muñcati| saḥ-naraḥ, lavaṇaiḥ pañcabhiryuktaṃ ghṛtaṃ pibet| kimbhūtam ? annāvagrahaṃ,-annenāvagrahaḥ sahasordhvakāyagamanapratibandho+avaṣṭambho yasya tadevam| ghṛtaṃ pītvā+annaṃ bhoktavyamityarthaḥ|

Aṣṭāṅgahṛdayasaṃhitā

raukṣyānmande+anale sarpistailaṃ vā dīpanaiḥ pibet||72||

Sarvāṅgasundarā

raukṣyāddhetormande+agnau sati sarpirathavā tailaṃ dīpanīyairyutaṃ pibet|

Aṣṭāṅgahṛdayasaṃhitā

kṣāracūrṇāsavāriṣṭān mande snehātipānataḥ||73||

Sarvāṅgasundarā

snehātipānāddhetormande+agnau sati kṣārādīn pibet|

Aṣṭāṅgahṛdayasaṃhitā

udāvartāttu yoktavyā nirūhasnehabastayaḥ||73||

Sarvāṅgasundarā

udāvartātpunarmande+agnau sati nirūhasnehabastayaḥ prayoktavyāḥ|

Aṣṭāṅgahṛdayasaṃhitā

doṣātivṛdhdyā mande+agnau saṃśuddho+annavidhiṃ caret||74||

Sarvāṅgasundarā

doṣā+ativṛddhayā mande+agnau sati vamanavirecanādibhirhṛ tadoṣaḥ kṛtasaṃśuddhirannavidhiṃ-peyādikramaṃ, ācaret|

Aṣṭāṅgahṛdayasaṃhitā

vyādhimuktasya mande+agnau sarpireva tu dīpanam||74||

Sarvāṅgasundarā

vyādhimuktasya mande+agnau sarpireva dīpanaṃ syāt, nānyattathadravyam|

Aṣṭāṅgahṛdayasaṃhitā

adhvopavāsakṣamatvairyavāgvā pāyayeddhṛtam||75||

annāvapīḍitaṃ balyaṃ dīpanaṃ bṛhaṇaṃ ca tat||75||

Sarvāṅgasundarā

adhvopavāsakṣāmatvairmande+agnau yavāgvā saha ghṛtaṃ pāyayet, vaidya iti śeṣaḥ| kimbhūtam ? annenāvapīḍitamannāvapīḍitam, madhyabhaktaṃ ghṛtamityarthaḥ| evaṃ pītaṃ balyaṃ bṛhaṇaṃ dīpanaṃ ca tadbhavati|

Aṣṭāṅgahṛdayasaṃhitā

dīrghakālaprasaṅgāttu kṣāmakṣīṇakṛśānnarān||76||

prasahānāṃ rasaiḥ sāmlairbhojayetpiśitāśinām||76||

laghūṣṇakaṭuśodhitvād dīpayantyāśu te+analam||77||

māṃsopacitamāṃsatvātparaṃ ca balavardhanāḥ||77||

Sarvāṅgasundarā

dīrghakālaprasaṅgāttu mande+agnau satyasamyagāhārarasapariṇatyā hetubhūtayā kṣāmakṣīṇakṛśānnarān piśitāśināṃ-prasahādīnāṃ, rasaiḥ sāmlairbhojayet| kasmāttānetān bhojayet? ityāha-laghūṣṇetyādi| laghutvāduṣṇatvātkaṭutvācchodhanatvācca te rasāḥ śīghramagniṃ dīpayanti| bhāvapradhānanirdeśaḥ pūrvavaccātra yojyaḥ| nanu, prāgabhyadhāyi (hṛ. sū. a. 6/61)- "guruṣṇasnigdhamadhurā vargāścāto yathottaram|" iti| iha ca prasahānāṃ laghutvamucyate| tadime vacasī parasparaṃ vyāghnāte| atra brūmaḥ| lāghavaśabdo+atra kriyāviśeṣārthaḥ| dhāvanaplavanalaṅghanādikā ceṣṭā, tasyāḥ pāṭavaviśeṣo lāghavam| yathā ca prāgadhyagīṣṭa (hṛ. sū. a. 2/10)-"lāghavaṃ karmasāmarthya" iti| evaṃ cātrāvirodhaḥ| hetunirdeśādanye+apyevaṃprāyā ye māṃ sarasāstānapyetān bhojayediti| te ca-prasahāḥ, māṃsopacitamāṃsatvāddhetoḥ suṣṭhu balaṃ vardhayanti|

Aṣṭāṅgahṛdayasaṃhitā

snehāsavasurāriṣṭacūrṇakvāthāhitāśanaiḥ||78||

samyak prayuktairdehasya balamagneśca vardhate||78||

Sarvāṅgasundarā

snehādibhiḥ samyak prayuktaiḥ śarīrasyāgneśca balaṃ vardhate| tasmāt snehādayo yathāvasthaṃ prayojyā iti bhāvaḥ|

Aṣṭāṅgahṛdayasaṃhitā

dīpto yathaiva sthāṇuśca bāhyo+agniḥ sāradārubhiḥ||79||

sasnehairjāyate tadvadāhāraiḥ koṣṭhago+analaḥ||79||

Sarvāṅgasundarā

yathā-yena prakāreṇa, sāradārubhiḥ-śamīkhadirādibhiḥ, sasnehairbāhyo+agnidīptaḥ sthāṇuḥ-sthiraśca, jāyate| tathaiva koṣṭhago+agniḥ sasnehaiḥ pathyarūpairāhāraiḥ paṭutaraḥ sthiraśca sampadyate|

Aṣṭāṅgahṛdayasaṃhitā

nābhojanena kāyāgnirdīpyate nātibhojanāt||80||

yathā nirindhano vahniralpo vā+atīndhanāvṛtaḥ||80||

Sarvāṅgasundarā

nābhojanena kāyāgnirdīpyate| na cātibhojanena| atraiva dṛṣṭantamāha-yathā bāhyo+agnirnirindhano na dīpyate naśyati| alpo+agnirbāhyo+atīndhanena-bahubhirdārubhiḥ, āvṛto naśyati,-na dīpyate| evaṃ koṣṭhāgnirapyabhojanātibhojanābhyāṃ naśyati,-na dīpyata ityarthaḥ|

Aṣṭāṅgahṛdayasaṃhitā

yadā kṣīṇe kaphe pittaṃ svasthāne pavanānugam||81||

pravṛddhaṃ vardhayatyagniṃ tadā+asau sānilo+analaḥ||81||

paktvā+annamāśu dhātūṃśca sarvānojaśca saṅkṣipan||82||

mārayetsyātsa nā svastho bhukte jīrṇe tu tāmyati||82||

Sarvāṅgasundarā

yasmin kāle kaphe kṣīṇe-kṣayaṃ yāte, ata eva svasthāne-āmāśayākhye, pittaṃ vṛddham| kimbhūtam ? pavanānugam| mārutena gamanasvabhāvena paścādyuktam| ata eva tatpittamagniṃ vardhayati| tadā-tasminkāle, asāvanalo-jāṭharāgniḥ, sānilaḥ-pavanasahito, annaṃ paktvā+anantaraṃ paktavyābhāvāt sarvān dhātūn paktvā, āśu puruṣaṃ mārayet| kiṃ kurvan ? ojaśca saṅkṣipan-saṃharan, vināśayannityarthaḥ| nanu, pittānilayordvayoḥ prakṛtatvāt sapittānilo+anala iti vaktuṃ yuktaṃ syāt| maivam| "pittaṃ vahnirvahnijaṃ vā" (hṛ. śā. a. 3/90) iti kṛtvā tadānīṃ jaṭharāgninā sahaikatāṃ prāptaṃ pittamiti sānilo+anala iti nirdiṣṭam| saḥ-atyagnipīḍito, nā-puruṣo, bhukte svasthaḥ syāt| jīrṇe tu tāmyati-upatapyate| anekārthatvāddhātūnāmupa tāpārthastāmyatiḥ| tamakalakṣaṇe+api prāgadhyagīṣṭa|

Aṣṭāṅgahṛdayasaṃhitā

tṛṭkāsadāhamūrcśādyā vyādhayo+atyagnisambhavāḥ||83||

Sarvāṅgasundarā

tṛṣṇādayo rogā atyagneḥ sambhavanti|

Aṣṭāṅgahṛdayasaṃhitā

tamatyigniṃ gurusnigdhamandasāndrahimasthiraiḥ||83||

annapānairnayecśāntiṃ dīptamagnimivāmbubhiḥ||84||

Sarvāṅgasundarā

tamatyagniṃ-bhasmakākhyaṃ, gurusnigdhādibhirannapānaiḥ śānti nayet| kamiva ? dīptaṃ-iddamagniṃ bāhyaṃ, yathā jalaiḥ|

Aṣṭāṅgahṛdayasaṃhitā

muhurmuhurajīrṇe+api bhojyānyasyopahārayet||84||

nirindhano+antaraṃ labdhvā yathainaṃ na vipādayet||85||

Sarvāṅgasundarā

muhurmuhuḥ-kṣaṇekṣaṇe, ajīrṇe+api bhojyani-kṛśarādīni, upahārayet-āhārārtha prakalpayet| ajīrṇe+apītyapiśabdāt kimuta jīrṇe bhojyānupahārayediti| kimityevaṃ kriyate ? ityāha-yasmāttasmāttathā tena prakāreṇājīrṇe+api punaḥ punarāhā ropayogena nirindhano+agnirantaraṃ-avakāśaṃ, labdhvā yathā enaṃ na vipādayet|

Aṣṭāṅgahṛdayasaṃhitā

kṛśarāṃ pāyasaṃ snigdhaṃ paiṣṭikaṃ guḍavaikṛtam||85||

aśnīyādaudakānūpapiśitāni bhṛtāni ca||86||

matsyān viśeṣataḥ ślakṣṇān sthiratoyacarāśca ye||86||

Sarvāṅgasundarā

kṛśarāmityādīni bhuñjīta| guḍavaikṛtamiti| vikṛtameva vaikṛtam, prajñāditvādaṇ| tathaidakānāṃ-matsyakacśapādīnāṃ piśitāni, tathā+a+anūpāni-varāhādīnām, bhṛtāni-medurāṇī, bhakṣayet| viśeṣeṇa matsyān| ślakṣṇān-aparuṣān| caśabdādye ca sthiratoyacarāḥ-avahajjalāśritāḥ, tānapyaśnīyāt|

Aṣṭāṅgahṛdayasaṃhitā

āvikaṃ subhṛtaṃ māṃsamadyādatyagnivāraṇam||87||

Sarvāṅgasundarā

āvikaṃ māṃsaṃ subhrutaṃ-atīvameduraṃ, atyagnivāraṇamadyāt|

Aṣṭāṅgahṛdayasaṃhitā

payaḥ sahamadhūcśiṣṭaṃ ghṛtaṃ vā tṛṣitaḥ pibet||87||

godhūmacūrṇaṃ payasā bahusarpiḥpariplutam||88||

ānūparasayuktān vā snehāṃstailavivarjitān||88||

śyāmātrivṛdvipakvaṃ vā payo dadyādvirecanam||89||

asakṛtpittaharaṇaṃ pāyasapratibhojanam||89||

Sarvāṅgasundarā

tathā, tṛṣitaḥ san payaḥ pibet| kimbhutam ? sahamadhūcchiṣṭaṃ-samadanaṃ, sarpirvā evaṃbhutaṃ pibet| godhūmacūrṇaṃ bahughṛtaṃ kṣīreṇāloḍitaṃ pibet| athavā, ānupamāṃsarasānvitān snehān pibet| kimbhūtān ? tailavivarjitān| tailasya pittakṛttvānniṣedhaḥ| athavā, śyāmātrivṛndyāṃ vipakvaṃ kṣīraṃ virecanaṃ dadyāt| tathā, punaḥ punaḥ pittasya haraṇaṃ pāyasasya pratibhojanaṃ hitam|

Aṣṭāṅgahṛdayasaṃhitā

yatkiñcidguru medyaṃ ca śleṣmakāri ca bhojanam||90||

sarvaṃ tadyagnihitaṃ bhuktvā ca svapanaṃ divā||90||

Sarvāṅgasundarā

yatkiñcidguru bhojanaṃ yanmedaskaraṃ ṣleṣmakaraṃ ca, tadatyagnaye hitam| bhuktvā ca yaddivā svapanaṃ tacca hitam|

Aṣṭāṅgahṛdayasaṃhitā

āhāramagniḥ pacati doṣānāhāravarjitaḥ||91||

dhātūn kṣīṇeśu doṣeṣu jīvitaṃ ḍhātusaṅkṣaye||91||

Sarvāṅgasundarā

agniḥ pūrvamāhāraṃ pacati| āhārarahitastvagnirdoṣān pacati| tadabhāvāddhātūn pacati| dhātusaṅkṣaye sati jīvitaṃ pacati-nāśayatītyarthaḥ|

Aṣṭāṅgahṛdayasaṃhitā

etatprakṛtyaiva viruddhamannaṃ saṃyogasaṃskāravaśena cedam||92||

ityādyavijñāya yatheṣṭaceṣṭāścaranti yatsā+agnibalasya śaktiḥ||92||

tasmādagniṃ pālayetsarvayatnai stasminnaṣṭe yāti nā nāśameva||93||

doṣairgraste grasyate rogasaṅghairyukte tu syānnīrujo dīrghajīvī||93||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsita sthāne grahaṇidoṣacikitsitaṃ nāma daśamo+adhyāyaḥ||10||

Sarvāṅgasundarā

etadannaṃ prakṛtyā[eva]-svabhāvenaiva, viruddhamapathyam yathā-karamardakadadhisarṣapaśākaphāṇitaśuṣkamāṃsavirūḍhakāmamūla-kalakucādikam| saṃyogaviruddhaṃ yathā-kṣīramamlena saha, ānūpamāmiṣaṃ māṣaiḥ saha, ityādi| saṃskāraviruddhaṃ yathā-hārītamāṃsaṃ hāridraśūlaprotaṃ hāridravahninā pācitamityādi| evamidaṃ prakṛtyā diviruddhaṃ saṃyogasya saṃskārasya ca vaśena-sāmarthyena, cedaṃ viruddham| ādigrahaṇānmātrākālādiparigrahaḥ| tatra mātrāviruddhaṃ yathā-madhughṛtaṃ samāṃśam| kālavaśenedaṃ yathā-rātriparyuṣitā kākamācī| pātravaśenedaṃ yathā-kāṃsye daśāhamuṣitam sarpiḥ| ityādyavijñāya-abuddhvā+aparyālocya, yatheṣṭaceṣṭāḥ-yathābhilāṣamā hāramāsevamānāḥ, yaccaranti sā+agnibalasya śaktiḥ-sāmarthyam| yata evaṃ tasmādagniṃ pālayet, sarvayatnaiḥ-akhilakriyānuṣṭhānaiḥ, tasmin-agnau, naṣṭe-kṣīṇe, nā-puruṣo, nāśaṃ yāti| doṣairgraste vahnau nā-puruṣo, rogasaṅghairgrasyate-pīḍyate| yukte-svasthe, punaragnau nīrujo dīrghajīvī ca bhavediti| upajātiśālinyau vṛtte| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne grahaṇīdoṣacikitsitaṃ nāma daśamo+adhyāyaḥ samāptaḥ|| 10||

mūtrāṅātacikitsitādhyāyaḥ

11

Aṣṭāṅgahṛdayasaṃhitā

athāto mūtrāghātacikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) kṛcchre vātaghnatailāktamadhonābheḥ samīraje||1||

susnigdhaiḥ svedayedaṅgaṃ piṇḍasekāvagāhanaiḥ||1||

Sarvāṅgasundarā

kṛcśre-mūtrakṛcśre, ādipadalopaṃ kṛtvā nirdiṣṭam| yathā-māṃsarase rasa iti| mūtrakṛcśre vātotthe, aṅgaṃ-ṣarīraṃ, vātaghnatailena-balātailādinā, abhyaktamadho nāmeḥ samantāt svedaiḥ piṇḍādibhiḥ suṣṭhu snigdhaiḥ-na rūkṣaiḥ, svedayet|

Aṣṭāṅgahṛdayasaṃhitā

daṣamūlabalairaṇḍayavābhīrupunarnavaiḥ||2||

kulatthakolapattūravṛṣcīvopalabhedakaiḥ||2||

tailasarpirvarāharkṣavasāḥ kvathitakalkitaiḥ||3||

sapañcalavaṇāḥ siddhāḥ pītāḥ ṣūlaharāḥ param||3||

Sarvāṅgasundarā

daṣamūlādibhiḥ kvathitakalkitaistailasarpirvarāharkṣavasāḥ siddhāḥ-pakvāḥ, saha pañcalavaṇairvartanta iti sapañcalavaṇāḥ pītāḥ paraṃ-suṣṭhu, ṣūlaharāḥ|

Aṣṭāṅgahṛdayasaṃhitā

dravyāṇyetāni pānānne tathā piṇḍopanāhane||4||

saha tailaphalairyuñjyātsāmlāni snehavanti ca||4||

Sarvāṅgasundarā

etāni-daṣamūlādīni, dravyāṇi pānānne tadvijayāya, tathā piṇḍopanāhākhyaṃ svedadvayaṃ tailaphalaiḥ saha yuñjyāt| tailārthāni phalāni nālikerākṣoḍādīni tailaphalāni, yathā-yūpāya dāru, taiḥ saha| kecittu tailaphalāni tilānāhuḥ| kimbhūtāni? sāmlāni, sahāmlaiḥ-takrāranālādibhiḥ, vartanta iti sāmlāni| tathā, snehavanti-bahusnehāni| "bhūmni matup"|

Aṣṭāṅgahṛdayasaṃhitā

sauvarcalāḍhyāṃ madirāṃ pibenmūtrarujāpahām||5||

Sarvāṅgasundarā

tathā madirāṃ bahusauvarcalāṃ mūtrarujāpahāṃ pibet|

Aṣṭāṅgahṛdayasaṃhitā

paitte yuñjīta ṣiṣiraṃ sekalepāvagāhanam||5||

Sarvāṅgasundarā

paitte mūtrakṛcśre ṣītalaṃ sekalepāvagāhanaṃ yuñjīta|

Aṣṭāṅgahṛdayasaṃhitā

pibedvarīṃ gokṣurakaṃ vidārīṃ sakaserukām||6||

tṛṇākhyaṃ pañcamūlaṃ ca pākyaṃ samadhuṣarkaram||6||

Sarvāṅgasundarā

tathā ṣatāvaryādikaṃ pākyaṃ kṛtvā samadhuṣarkaraṃ pibet|

Aṣṭāṅgahṛdayasaṃhitā

vṛṣakaṃ trapusairvārulaṭvābījāni kuṅkumam||7||

drākṣāmbhobhiḥ piban sarvān mūtrāghātānapohati||7||

Sarvāṅgasundarā

vṛṣakādikaṃ kalkīkṛtya drākṣājalena piban sarvān mūtrāghātān parākaroti| apohatīti "upasargādasyatyūhyorvā vacanam" iti parasmaipadam| vṛṣakaḥ-pāṣāṇabhedakaḥ| laṭvābījaṃ-kusumbhabījam|

Aṣṭāṅgahṛdayasaṃhitā

ervārubījayaṣṭyāhvadārvīrvā taṇḍulāmbunā||8||

toyena kalkaṃ drākṣāyāḥ pibetparyuṣitena vā||8||

Sarvāṅgasundarā

ervārubījādikaṃ vā taṇḍulāmbhasā pibet pūrvaguṇam| paryuṣitena vā jalena drākṣākalkaṃ pibet|

Aṣṭāṅgahṛdayasaṃhitā

kaphaje vamanaṃ svedaṃ tīkṣṇoṣṇakaṭubhojanam||9||

yavānāṃ vikṛtīḥ kṣāraṃ kālaṣeyaṃ ca ṣīlayet||9||

Sarvāṅgasundarā

kaphaje mūtrakṛcśre vamanādīni ṣīlayet|

Aṣṭāṅgahṛdayasaṃhitā

pibenmadyena sūkṣmailāṃ dhātrīphalarasena vā||10||

*sārasāsthiṣvadaṃṣṭrailāvyoṣaṃ vā madhumūtravat||10||

svarasaṃ kaṇṭakāryā vā pāyayenmākṣikānvitam||11||

ṣitivārakabījaṃ vā takreṇa ṣlakṣṇacūrṇitam||11||

dhavasaptāhvakuṭaguḍūcīcaturaṅgulam||12||

kembukailākarañjaṃ ca pākyaṃ samadhu sādhitam||12||

tairvā peyāṃ pravālaṃ vā cūrṇitaṃ taṇḍulāmbunā||13||

satailaṃ pāṭalākṣāraṃ saptakṛttvo+athavā srutam||13||

Sarvāṅgasundarā

tathā madyena sūkṣmailāṃ pibet| āmalakarasena vā sūkṣmailāṃ pibet| [athavā,] sārasāsthyādīni madhuyuktāni gomūtreṇa pibet| athavā, kaṇṭakāryāḥ svarasaṃ samākṣikaṃ pāyayet| [athavā,] ṣitivārakasya-karañjasya, bījaṃ ṣlakṣṇapiṣṭaṃ takreṇa saha pāyayet| dhavādibhiḥ kṛtaṃ pākyaṃ-kvāthaṃ, vā samadhu pāyayet| tairvā-dhavādibhiḥ, sādhitāṃ peyāṃ pāyayet| pravālaṃ-vidrumaṃ, rajīkṛtaṃ taṇḍulāmbhasā [vā] pāyayet| pāṭalāyāḥ kṣāraṃ saptavārān srutaṃ tailena vā pāyayet|

Aṣṭāṅgahṛdayasaṃhitā

pāṭalīyāvaṣūkābhyāṃ pāribhadrāttilādapi||14||

kṣārodakena madirāṃ tvageloṣakasaṃyutām||14||

pibedguḍopadaṃṣānvā lihyādetān *pṛthak pṛthak||15||

Sarvāṅgasundarā

pāṭalīyavakṣārābhyāṃ kṣārodakena tathā pāribhadratilakṣārodakena madirāṃ tvageloṣakasaṃyuktāṃ pibet| ūṣakaḥ-kallaraḥ| guḍopadaṃṣānveti| athavā guḍamupadaṃṣya etān-tvagādīn, pṛthak pṛthak lihyāt|

Aṣṭāṅgahṛdayasaṃhitā

sannipātātmake sarvaṃ yathāvasthamidaṃ hitam||15||

aṣmanyapyacirotthāne vārabastyādikeṣu ca||16||

Sarvāṅgasundarā

sannipātātmake mūtrakṛcchre sarvamidaṃ-pūrvoktaṃ pṛthagdoṣātmakamūtrakṛcchranirdiṣṭaṃ, yathāvasthaṃ-avasthāmapekṣya, hitam| na kevalaṃ sannipātātmake kṛcchre prāṅ nirdiṣṭaṃ pṛthagdoṣātmakamūtrakṛcchracikitsakaṃ hitam| yāvadaśmaryāmapyacirotthāne, acirakālaṃ utthānaṃ-janma, yasya tasmin hitam| caśabdādvātabastyādikeṣu mūtrāghāteṣu hitam| ādiśabdena vātakuṇḍalikādayo gṛhyante|

Aṣṭāṅgahṛdayasaṃhitā

aṣmarī dāruṇo vyādhirantakapratimo mataḥ||16||

taruṇo bheṣajaiḥ sādhyaḥ pravṛddhaṣśedamarhati||17||

Sarvāṅgasundarā

aśmarī dāruṇo vyādhirantakapratimaḥ-tattulyo mataḥ, śīghraṃ prāṇahāritvāt| sa cāśmarī taruṇaḥ-acirotpannaḥ, auṣadhaiḥ sādhyaḥ-sādhayituṃ śakyaḥ| pravṛddhaḥ punaśchedanaṃ-pāṭanaṃ, śastreṇārhati|

Aṣṭāṅgahṛdayasaṃhitā

tasya pūrveṣu rūpeṣu snehādikrama iṣyate||17||

Sarvāṅgasundarā

tasya-āṣmaryākhyasya vyādheḥ, prāgrūpeṣu snehādikrama iṣyate| ādiṣabdaḥ svedanavamanādīnāṃ grahāya| atha snehamāha-

Aṣṭāṅgahṛdayasaṃhitā

pāṣāṇabhedo vasuko vaṣiro+aṣmantako varī||18||

kapotavaṅkātibalābhallūkoṣīrakacśakam||18||

vṛkṣādanī ṣākaphalaṃ vyāghryau guṇṭhastrikaṇṭakaḥ||19||

yavāḥ kulātthāḥ kolāni varuṇaḥ katakātphalam||19||

ūṣakādipratīvāpameṣāṃ kvāthe ṣṛtaṃ ghṛtam||20||

bhinatti vātasambhūtāṃ tatpītaṃ ṣīghramaṣmarīm||20||

Sarvāṅgasundarā

pāṣāṇabhedādīnāṃ kvāthe ghṛtaṃ ṣṛtamūṣakādigaṇoktadravyaprativāpaṃ-tatkalkaṃ sat, pītaṃ vātajāmaṣmarīṃ bhinatti| vasukaḥ-īṣvaramallikā| vaṣiraṃ-sāmudralavaṇam| aṣmantako-mālukaparṇaḥ| kapotavaṅkā-suvarcalā| bhallūkaḥ-ṣyonākaḥ|

Aṣṭāṅgahṛdayasaṃhitā

gandharvahastabṛhatīvyāghrīgokṣurakekṣurāt||21||

mūlakalkaṃ pibeddadhnā madhureṇāṣmabhedanam||21||

Sarvāṅgasundarā

gandharvahastādīnāṃ samāhāradvandvaḥ, anityamāgamaṣāsanamiti tu prakṛtam| eraṇḍādīnāṃ dravyāṇāṃ yanmūlaṃ tatkalkīkṛtya madhureṇa dadhnā pibedaṣmabhedanam,-prakṛtatvādvātāṣmarībhedanaṃ gamyate|

Aṣṭāṅgahṛdayasaṃhitā

kuṣaḥ kāṣaḥ ṣaro guṇṭha itkaṭo moraṭo+aṣmabhit||22||

darbho vidārī vārāhī ṣālimūlaṃ trikaṇṭakaḥ||22||

bhallūkaḥ pāṭalī pāṭhā pattūraḥ sakuraṇṭakaḥ||23||

punarnave ṣirīṣaṣca teṣāṃ kvāthe paceddhṛtam||23||

piṣṭena trapusādīnāṃ bījenendīvareṇa ca||24||

madhukena ṣilājena tatpittāṣmaribhedanam||24||

Sarvāṅgasundarā

kuṣādīnāṃ kvāthe trapusādīnāṃ-pūrvoktānāṃ (ṣlo.7) trapusairvārulaṭvānāṃ, bījena nīlotpalabījena madhukena ca piṣṭena ṣilājatunā ca ghṛtaṃ pacet| tatpittāṣmarībhedanaṃ bhavati| ṣodhanādigaṇasaṅgrahoktāstu (hṛ. sū. a. 15|1) trapusādayo+atra na gṛhyante, tadantaḥpātināṃ pittavirodhināṃ sarpirā(sarṣapā)dīnāṃ dravyāṇāṃ tatra pāṭhāt|

Aṣṭāṅgahṛdayasaṃhitā

varuṇādiḥ samīraghnau gaṇāvelāhareṇukā||25||

guggulurmaricaṃ kuṣṭhaṃ citrakaḥ sasurāhvayaḥ||25||

taiḥ kalkitaiḥ kṛtāvāpamūṣakādigaṇena ca||26||

bhinatti kaphajāmāśu sādhitaṃ ghṛtamaśmarīm||26||

Sarvāṅgasundarā

"varuṇasairyaka" (hṛ.sū.a.15|21) ityādirvaruṇādirgaṇaḥ, samīraghnau gaṇau-"vīratarādiḥ (hṛ.sū.a.15|24) . tathā vidāryādiḥ (hṛ.sū.a.15|9) , etairvaruṇādibhirdravyaiḥ kalkikṛtaistathoṣakādigaṇena-"ūṣakastutthakaṃ" (hṛ.sū.a.15|23) ityādinā, kṛtāvāpaṃ-kalkavatkṛtvā, ghṛtaṃ sādhitamāṣu kaphajāmaṣmarīṃ hanti|

Aṣṭāṅgahṛdayasaṃhitā

kṣārakṣīrayavāgvādi dravyaiḥ svaiḥ svaiṣca kalpayet||27||

Sarvāṅgasundarā

kṣārādi ca svaiḥ svaiḥ-tadyogyairdravaiḥ kalpayet|

Aṣṭāṅgahṛdayasaṃhitā

picukāṅkollakataṣākendīvarajaiḥ phalaiḥ||27||

pītamuṣṇāmbu saguḍaṃ ṣarkarāpātanaṃ param||28||

Sarvāṅgasundarā

picukādibhiruṣṇāmbu saguḍaṃ pītaṃ ṣarkarāyāḥ paraṃ ṣātanam| picukaḥ-ṣitivārakaḥ|

Aṣṭāṅgahṛdayasaṃhitā

krauñcoṣṭrarāsabhāsthīni ṣvadaṃṣṭrā tālapatrikā||28||

ajamodā kadambasya mūlaṃ viṣvasya cauṣadham||29||

pītāni ṣarkarāṃ bhindyuḥ surayoṣṇodakena vā||29||

Sarvāṅgasundarā

krauñcāsthyādīni pītāni surayoṣṇajalena vā ṣarkarāṃ hanyuḥ|

Aṣṭāṅgahṛdayasaṃhitā

nṛtyakuṇḍakabījānāṃ cūrṇaṃ mākṣikasaṃyutam||30||

avikṣīreṇa saptāhaṃ pītamaṣmaripātanam||30||

Sarvāṅgasundarā

tumbarībījānāṃ cūrṇaṃ mākṣikānvitamavikṣīreṇa saptāhaṃ pītamaṣmaripātanam| atrāṣmarīṣabdasya "ḍhyāpoḥ saṃjñāśandasoḥ" iti hrasvaḥ|

Aṣṭāṅgahṛdayasaṃhitā

kvāthaṣca ṣigrumūlotthaḥ kaduṣṇo+aṣmarīpātanaḥ||31||

Sarvāṅgasundarā

sobhāñjanakamūlakvāthaṣca koṣṇaḥ pīto+aṣmaripātanaḥ|

Aṣṭāṅgahṛdayasaṃhitā

tilāpāmārgakadalīpalāṣayavasambhavaḥ||31||

kṣāraḥ peyo+avimūtreṇa ṣarkarāsvaṣmarīṣu ca||32||

Sarvāṅgasundarā

tilādisambhavaḥ kṣāro+avimūtreṇa ṣarkarāsvaṣmarīṣu ca viṣaye peyaḥ|

Aṣṭāṅgahṛdayasaṃhitā

kapotavaṅkāmūlaṃ vā pibedekaṃ surādibhiḥ||32||

tatsiddhaṃ vā pibetkṣīraṃ vedanābhirupadrutaḥ||33||

harītakyasthisiddhaṃ vā sādhitaṃ vā punarnavaiḥ||33||

kṣīrānnabhugbarhiṣikhāmūlaṃ vā taṇḍulāmbunā||34||

Sarvāṅgasundarā

kapotavaṅkāyā mūlaṃ kevalaṃ sukhoṣṇajalādibhiḥ pibet| tayā-kapotavaṅkayā, siddhaṃ-ṣṛtaṃ, vā kṣīraṃ vedanopadrutaḥ pibet| harītakyasthibhiḥ siddhaṃ vā kṣīramathavā punarnavapakvaṃ kṣīraṃ pibet| mayūraṣikhāmūlaṃ taṇḍulāmbhasā pibet| kimbhūtaḥ ? kṣīrānnāṣī san|

Aṣṭāṅgahṛdayasaṃhitā

mutrāghāteṣu vibhajedataḥ śeṣeṣvapi kriyām||34||

Sarvāṅgasundarā

ataḥ-asmātpūrvoktāñcikitsitāt, yathāyogaṃ śeṣeṣvapi mūtrāghāteṣu-mūtrātītādiṣvapi, kriyāṃ vibhajet-nirūpya kuryāt|

Aṣṭāṅgahṛdayasaṃhitā

bṛhatyādigaṇe siddhaṃ dviguṇīkṛtagokṣure||35||

toyaṃ payo vā sarpirvā sarvamūtravikārajit||35||

Sarvāṅgasundarā

bṛhatyādigaṇe dviguṇīkṛtagokṣure jalaṃ pakvaṃ kṣīraṃ vā sarpirvā sarvān mūtravikārān jayati|

Aṣṭāṅgahṛdayasaṃhitā

devadāruṃ ghanaṃ mūrvāṃ yaṣṭīmadhu harītakīm||36||

mūtraghāteṣu sarveṣu surākṣīrajalaiḥ pibet||36||

Sarvāṅgasundarā

devadārvādīn surādīnāmanyatamena sarveṣu mūtrāghāteṣu pibet|

Aṣṭāṅgahṛdayasaṃhitā

rasaṃ vā dhanvayāsasya kaṣāyaṃ kukubhasya vā||37||

sukhāmbhasā vā triphalāṃ piṣṭāṃ saindhavasaṃyutām||37||

vyāghrīgokṣurakakvāthe yavāgūṃ vā saphāṇitām||38||

kvāthe vīratarādervā tāmracūḍarase+api vā||38||

adyādvīratarādyena bhāvitaṃ vā ṣilājatu||39||

Sarvāṅgasundarā

dhanvayavāsakasya rasaṃ vā kakubhasya kvāthaṃ vā triphalāmuṣṇodakena piṣṭāṃ saindhavānvitāṃ vā pibet| kaṇṭakārikāgokṣurakvāthasiddhāṃ vā yavāgūṃ saphāṇitāṃ pibet| vīratarādeḥ kvāthe vā siddhāṃ peyāṃ pibet| athavā, tāmracūḍasya-kukkuṭasya, māṃsarase siddhāṃ peyāṃ pibet| ṣilājatu vīratarādyena vā gaṇena bhāvitamadyāt|

Aṣṭāṅgahṛdayasaṃhitā

madyaṃ vā nigadaṃ pītvā rathenāṣvena vā vrajet||39||

ṣīghravegena saṅkṣobhāttathā+asya cyavate+aṣmarī||40||

Sarvāṅgasundarā

athavā, purāṇaṃ madyaṃ pītvā rathena vā+aśvena vā śīghravegena gacchet| tathā-tena prakāreṇa, saṅkṣobhitasyatasynāśmarī cyavate|

Aṣṭāṅgahṛdayasaṃhitā

sarvathā copayoktavyo vargo vīratarādikaḥ||40||

rekārthe tailvakaṃ sarpirbastikarma ca ṣīlayet||41||

viṣeṣāduttarān bastīn------------------||41||

Sarvāṅgasundarā

[sarvathā-] sarveṇa ca prakāreṇa kvāthapeyājalādiṣu, vīratarādiko yojyaḥ| virecanārthaṃ tailvakaṃ-"ṣamyākena" (hṛ.ci.a.3|152) ityādinā sādhitaṃ sarpirupayoktavyam| tathā, bastikarma-"prāk sneha ekaḥ" (hṛ.sū.a.19|63) ityādikaṃ ṣīlayet| viṣeṣeṇottarabastīnabhyaset|

Aṣṭāṅgahṛdayasaṃhitā

---------------ṣukrāṣmaryāṃ tu ṣodhite||41||

tairmūtramārge balavān ṣukrāṣayaviṣuddhaye||42||

pumān sutṛpto vṛṣyāṇāṃ māṃsānāṃ kukkuṭasya ca||42||

kāmaṃ sakāmāḥ seveta pramadā madadāyinīḥ||43||

Sarvāṅgasundarā

ṣukrāṣmaryāṃ ca taiḥ-uttarabastibhiḥ, mūtramārge ṣodhite sati pumān vṛṣyāṇāṃ dravyāṇāṃ kukkuṭasya māṃsānāṃ ca suhitaḥ san yathecśaṃ madadāyinīḥ pramadāḥ seveta ṣukrāṣayaviṣuddhaye| kukkuṭasya vṛṣyatvenaiva siddhe grahaṇe+atiṣayena kukkuṭasyātra pathyatvamiti jñāpanārthaṃ [ punaḥ ] upādānam|

Aṣṭāṅgahṛdayasaṃhitā

siddhairupakramairebhirna cecśāntistadā bhiṣak||43||

iti rājānamāpṛcśya ṣastraṃ sādhvavacārayet||44||

Sarvāṅgasundarā

ebhiḥ-pūrvoktaiḥ, upakramaiḥ siddhaiḥ-aṣmarīharaiḥ, yadi ṣamo na syāt, tadeti rājānamāpṛcśyāṣmaryāharaṇaṃ ṣastraṃ sādhvavacārayet|

Aṣṭāṅgahṛdayasaṃhitā

akriyāyāṃ dhruvo mṛtyuḥ kriyāyāṃ saṃṣayo bhavet||44||

niṣcitasyāpi vaidyasya bahuṣaḥ siddhakarmaṇaḥ||45||

Sarvāṅgasundarā

he nṛpate jātavyādhāvakriyāyāṃ-cikitsāṃ vinā, dhruvaḥ-āvaṣyaṃ, mṛtyuḥ syāt| aparaṃ ca kriyāyāṃ-cikitsāyāṃ kriyamāṇāyāṃ, niṣcitasyāpi-ṣāstrārthavido+api, vaidyasya tathā bahuṣaḥ-anekaṣaḥ, siddhakarmaṇo-niṣpannakriyākramasyāpi, saṃṣayo bhavet-kadācijjīvati na vā, evaṃprakāreṇa rājānamāpṛcśaya|

Aṣṭāṅgahṛdayasaṃhitā

athāturamupasnigdhaṣuddhamīṣacca karṣitam||45||

abhyaktasvinnavapuṣamabhuktaṃ kṛtamaṅgalam||46||

ājānuphalakasthasya narasyāṅgke vyāpāṣritam||46||

pūrveṇa kāyenottānaṃ niṣaṇṇaṃ vastracumbhale||47||

tato+asyākuñcite jānukūrpare vāsasā dṛḍham||47||

sahāṣrayamanuṣyeṇa baddhasyāṣvāsitasya ca||48||

nābheḥ samantādabhyajyādadhastasyāṣca vāmataḥ||48||

mṛditvā muṣṭinā+a+akrāmedyāvadaṣmaryadhogatā||49||

tailākte vardhitanakhe tarjanīmadhyame tataḥ||49||

adakṣiṇe gude+aṅgulyau praṇidhāyānusevani||50||

āsādya balayatnābhyāmaṣmarīṃ gudameḍhrayoḥ||50||

kṛtvā+antare tathā bastiṃ nirvalīkamanāyatam||51||

utpīḍayedaṅgulibhyāṃ yāvadgranthirivonnatam||51||

ṣalyaṃ syātsevanīṃ muktvā yavamātreṇa pāṭayet||52||

aṣmamānena na yathā bhidyate sā tathā+a+aharet||52||

samagraṃ sarpavakreṇa, strīṇāṃ bastistu pārṣvagaḥ||53||

garbhāṣayāṣrayastāsāṃ ṣastramutsaṅgavattataḥ||53||

nyasedato+anyathā hyāsāṃ mūtrasrāvī vraṇo bhavet||54||

mūtraprasekakṣaṇanānnarasyāpyapi caikadhā||54||

bastibhedo+aṣmarīhetuḥ siddhiṃ yāti na tu dvidhā||55||

Sarvāṅgasundarā

atha-rājapṛcchanādanantaram, āturamupasnigdhādirūpaṃ kṛtvā tato+asya nābheradho+abhyajyāt| pūrvamupasnigdhaḥ paścācchuddhastamupasnigdhaśuddham| tathā, abhuktaṃ-akṛtāhāram| tathā, manāk karśitam| tathā, abhyaktasvinnaśarīraṃ ca| tathā, kṛtamaṅgalaṃ-vihitasvastyayanam| tathā, narasyānyasyāṅkamāśritam| kimbhūtasya ? ājānuphalakasthasya| phalakaḥ-āsanaviśeṣaḥ, ājānujānupramāṇo yaḥ phalakastasmin sthitasya| tathā, pūrveṇa kāyenottānam| tathā, vastracumbhale niṣaṇaṇam| cumbhalaḥ-tṛṇamayo ghaṭādīnāṃ calanarakṣaṇārthamādhāraviśeṣo yaḥ kriyate sa ucyate, tathārūpo vastramayacumbhalo vastracumbhalaḥ,-vastraṃ veṣṭayitvā kṛta āsanaviśeṣaḥ, tasminnupaviṣṭam| [tato+asya-] tathābhūtasyānantaraṃ, ākuñcite-īṣatkuṭilīkṛte, jānukūrpare sati| jānunī ca karpūre ca jānukarpūraṃ, tasmin| tathā, āśrayamanuṣyeṇa saha vāsasā sūtrairvā baddhasya-dṛḍhaṃ kṛtvā evaṃyantritasya, āśrayaścāsau manuṣyaśca| kasyāśrayaḥ ? prakṛtatvādāturasya, tamāśrityāturasya sthitatvāt| tathā, āśvāsitasya-nirāmayo bhavasrītyevaṃprāyābhirvāgbhiḥ śītapavanādibhiśca sāntvitasya| tato nābheradhaḥ samantāt-paritaḥ, abhyajyāt| tasyāśca-nābheḥ, vāmato-vāmapārśve, mṛditvā muṣṭinā+a+akrāmet-pīḍayet, tāvadyāvadaśmaryadho gatā-adhaḥ pratipannā| tataḥ-anantaraṃ, adakṣiṇe-vāme, tarjanīmadhyāṅgulyau vardhitanakhe tathā tailābhyakte kṛtvā gude praṇidhāyānusevani| anantaraṃ balayatnābhyāṃ āsādya-aśmarīṃ prāpya, gudameḍhrayorantare-madhye kṛtvā, katham ? kṛtvā-tatra nītvā, tathā bastiṃ nirvalikaṃ kṛtvā, tathā tamanāyataṃ-avistīrṇaṃ sanniveśya, anantaramaṅgulibhyāṃ-vāmahastatarjanīmadhyamābhyāṃ, prakṛtatvādaśmarīmutpīḍayet| tāvadyāvacchalyaṃ-aśmaryākhyaṃ, granthirivonnataṃ syāt| anantaraṃ sevanyā vāmapārśve sevanīṃ yavamātreṇa tya(mu)ktvā-varjayitvā, pāṭayecchastreṇa| kiyanmātram ? aśmamānena,-aśmarīpramāṇena, na tu tato+adhikamūnaṃ vā| vraṇaṃ ca kṛtvā+aśmarīṃ samagraṃ-niravaśeṣaṃ yathā bhavatyevaṃ, sarpaphaṇavadagravakreṇa yantreṇāharet,-tathā cākarṣedyathā sā hriyamāṇā na bhidyate| bhinnā hi punarvṛddhimiyāt| strīṇāṃ tu bastiḥ pārśvato bhavan garbhāśayāśrayo yasmāttata utsaṅgavadadhaḥ śastraṃ nyaset-pātayet| ataḥ-asmācchastrapātanavidhānāt, anyathā+aśmaryāharaṇārthaṃ śastrapātanena mūtrasrāvī vraṇo bhavet| na kevalaṃ strīṇāṃ mūtraprasekakṣaṇanānmūtrasrāvī vraṇo bhavet| yāvad dīrghakālānubandhī mūtraprasekakṣaṇanānnarasyāpi| api ca-anyacca, ekadhā-ekato, bastibhedo+aśmarīhetuḥ-tannimittaḥ, sidhyati kriyābhyāsānnityamativṛddhatvācca śalyasyeti, na tu sahasā śastrādyabhighātahetuja ekato bhinno+api bastiḥ sidhyati| marmavibhāge+apyavādīt (hṛ. śā. a. 4|10)- "dhanurvakro bastiḥ sadyo nihanti" iti| aśmarīheturapi yo bastibhedo dvidhā-ubhayataḥ, so+api ma sidhyati, vraṇasvabhāvāt|

Aṣṭāṅgahṛdayasaṃhitā

viṣalyamuṣṇapānīyadroṇyāṃ tamavagāhayet||55||

tathā na pūryate+astreṇa bastiḥ, pūrṇe tu pīḍayet||56||

meḍhrāntaḥ kṣīrivṛkṣāmbu-----------------------||56||

Sarvāṅgasundarā

viṣalyaṃ-nirgatāṣmarīkaṃ, uṣṇapānīyadroṇyāṃ taṃ-āturaṃ, avagāhayet| tathā-tenavagāhanena, bastirasreṇa na pūryate| evamapi kṛte daivadasreṇa tu pūrṇe bastau kṣīrivṛkṣāmbu meḍhrāntaḥ-meḍhre, pīḍayet| kṣīrivṛkṣakaṣāyeṇottarabastiṃ dadyādityarthaḥ| nyagrodhodumbarāṣvatthakapītanaplakṣāḥ-kṣīriṇaḥ|

Aṣṭāṅgahṛdayasaṃhitā

-------------------mūtrasaṃśuddhaye tataḥ||56||

kuryāṭguḍasya sauhityaṃ madhvājyāktavraṇaḥ pibet||57||

dvau kālau saghṛtāṃ koṣṇāṃ yavāgūṃ mūtraśodhanaiḥ||57||

tryahaṃ, daśāhaṃ payasā guḍāḍhyenālpamodanam||58||

bhuñjītordhvaṃ phalāmlaiśca rasairjāṅgalacāriṇām||58||

Sarvāṅgasundarā

tataḥ-anantaraṃ, mūtrasya saṃśuddhyarthaṃ guḍasya sauhityaṃ-tṛptiṃ, kuryāt| tato madhvājyāktavraṇo naro dvau kālau [ mūtraśodhanaiḥ- ] trapusairvārukūṣmāṇḍagokṣurādibhiḥ kṛtāṃ, yavāgūṃ saghṛtāṃ koṣṇāṃ tryahaṃ pibet| anantaraṃ daśāhaṃ guḍāḍhyena-bahuguḍena, kṣīreṇālpamodanamadyāt| urdhvaṃ-daśāhādanantaraṃ, jāṅgalacāriṇāṃ prāṇināṃ rasairmāṃsarasaudanaṃ ca mātrāyā bhuñjīta| phalāmlairiti koladāḍimādyamlaiḥ, na tu mastukāñjikādyamlairityarthaḥ|

Aṣṭāṅgahṛdayasaṃhitā

kṣīrivṛkṣakaṣāyeṇa vraṇaṃ prakṣālya lepayet||59||

prapauṇḍarīkamañjiṣṭhāyaṣṭyāhvanayanauṣadhaiḥ||59||

vraṇābhyaṅge pacettailamebhireva niṣānvitaiḥ||60||

Sarvāṅgasundarā

kṣīrivṛkṣakaṣāyeṇa vraṇaṃ prakṣālya prapauṇḍarīkādibhirlepayet| nayanauṣadhaṃ-pāṭṭikārodhram| ebhireva-prapauṇḍarīkādibhiḥ, haridrānvitairvraṇābhyaṅgaviṣaye tailaṃ pacet|

Aṣṭāṅgahṛdayasaṃhitā

daṣāhaṃ svedayeccainaṃ, svamārgaṃ saptarātrataḥ||60||

mūtre tvagacśati dahedaṣmarīvraṇamagninā||61||

svamārgapratipattau tu svāduprāyairupācaret||61||

taṃ bastibhiḥ--------------------------------||62||

Sarvāṅgasundarā

enaṃ ca vraṇaṃ daṣāhaṃ svedayet| svedanādanantaraṃ tu- punaḥ, saptarātreṇa svamārgaṃ mūtre+agacśati satyaṣmarīvraṇamagninā dahedvaidya iti| mūtrasya svamārgapratipattau satyāṃ taṃ-āturaṃ, svāduprāyaiḥ-madhurabhūyiṣṭhadravyasādhitaiḥ, bastibhiḥ-uttarabastyādibhedabhinnaiḥ, upācaret-upakramet|

Aṣṭāṅgahṛdayasaṃhitā

-----------na cārohedvarṣaṃ rūḍhavraṇo+api saḥ||62||

naganāgāṣvavṛkṣastrīrathānnāpsu plaveta ca||62||

Sarvāṅgasundarā

rūḍhavraṇo+api [saḥ-] aṣmaryāturo, varṣaṃ yāvannagādīnnārohet| apsu ca na plaveta|

Aṣṭāṅgahṛdayasaṃhitā

mūtraśukravahau bastivṛṣaṇau sevanīṃ gudam||63||

mūtraprasekaṃ yoniṃ ca śastreṇāṣṭau vivarjayet||63||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne mūtrāghātacikitsitaṃ nāmaikādaśo+adhyāyaḥ||11||

Sarvāṅgasundarā

aśmarīvraṇāvasare tadarthamanyārthamapi mūtravahādīni [ aṣṭau ] marmāṇi śastreṇa varjayet| tatra mūtravahasrotaśchedānmūtrapūrṇabastermaraṇaṃ syāt, śukravahasrotaśchedānamaraṇaṃ klaivyaṃ vā, bastigudacchedātsadyo maraṇam, vṛṣaṇasrotaśchedāt dhvajabhaṅgaḥ, sevanīyonicchedādrujāprādurbhāvaḥ, mūtraprasekasrotaśchedānmūtraprasravaṇamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne mūtrāghātacikitsitaṃ nāmaikādaśo+adhyāyaḥ samāptaḥ|| 11||

pramehacikitsitādhyāyaḥ

12

Aṣṭāṅgahṛdayasaṃhitā

athātaḥ pramehacikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

sambandhaṣcāsya pūrvavadbodhyaḥ|

Aṣṭāṅgahṛdayasaṃhitā

mohino balinaḥ kuryādādau vamanarecane||1||

snigdhasya sarṣapāriṣṭanikumbhākṣakarañjajaiḥ||1||

tailaistrikaṇṭakādyena yathāsvaṃ sādhitena vā||2||

snehena mustadevāhvanāgaraprativāpavat||2||

surasādikaṣāyeṇa dadyādāsthāpanaṃ tataḥ||3||

nyagrodhādestu pittārtaṃ rasaiḥ ṣuddhaṃ ca tarpayet||3||

Sarvāṅgasundarā

balavato mehinaḥ puṃso+aparebhya upakramebhyastattadyogyebhyaḥ prathamaṃ vamanavirecane kuryānmehakledapraṣamanāya| kimbhūtasya ? sarṣapādijaistailaiḥ snigdhasya, trikaṇṭakādyena vā snehenasnigdhasya, "trikaṇṭakaniṣārodhra" (ṣlo. 17) ityādisneho vakṣyamāṇaḥ, yathāsvaṃ doṣasātmyādivaṣāddravyaiḥ sādhitena vā snehena snigdhasya| tato-vamanavirecanakaraṇādanantaraṃ jātabalāya mehine, "surasayuga" (hṛ. sū. a. 15|30) ityādeḥ sambandhinā kaṣāyeṇāsthāpanaṃ dadyāt| kimbhūtam ? mustādiprativāpavat| sa prativāpo vidyate yasya tadevam| pittale punaḥ "nyagrodhapippala" (hṛ. sū. a. 15|41) ityādeḥ kaṣāyeṇāsthāpanaṃ dadyāt| prativāpāntarānirdeṣādatra pūrvokta eva prativāpo yojyaḥ| anantaraṃ ṣuddhaṃ pramehiṇaṃ rasaistarpayet| yadyapi rasairiti sāmānyanirdeṣāttrividhadeṣasañjātaprāṇimāṃsarasaistarpaṇaṃ prāptaṃ tathā+api yogyatāvaṣāt jāṅgalaprāṇimāṃsarasaistarpayediti bodhyam, na tvānūpādimāṃsarasairiti| teṣāṃ medomūtrakaphāvahatvena vyādhivardhanahetutvāt|

Aṣṭāṅgahṛdayasaṃhitā

mūtragraharujāgulmakṣayādyāstvapatarpaṇāt||4||

tato+anubandharakṣārthaṃ ṣamanāni prayojayet||4||

Sarvāṅgasundarā

yato+apatarpaṇānmūtragrahādīni jāyante tato hetoranubandharakṣārthaṃ ṣamanāni prayojayet| anyathā prameha upaṣānto+api nidānaleṣamāsādya punaḥ prādurbhavet| nanu, mūtragrahādīnyetāvadastu ṣeṣā ādiṣabdenaiva grahīṣyante| kiṃ mūtragraharujāgulmakṣayādyā iti ? satyam| mūtragraharujāgulmakṣayā yathā+avaṣyamapatarpaṇāt pramehiṇo jāyante tathā nāpare tajjātīyā iti|

Aṣṭāṅgahṛdayasaṃhitā

asaṃṣodhyasya tānyeva sarvameheṣu pāyayet||5||

Sarvāṅgasundarā

asaṃṣodhyo-vamane garbhiṇyādiḥ, vireke navajvarādiḥ, etasyāsaṃṣodhyasya tānyeva-ṣamanāni, sarveṣu prameheṣu pāyayet| evetyavadhāraṇe, na tu ṣodhanādirūpamityarthaḥ|

Aṣṭāṅgahṛdayasaṃhitā

dhātrīrasaplutāṃ prāhṇe haridrāṃ mākṣikānvitām||5||

dārvīsurāhvatriphalāmustā vā kvathitā jale||6||

citrakatriphalādārvīkaliṅgān vā samākṣikān||6||

madhuyuktaṃ guḍūcyā vā rasamāmalakasya vā||7||

Sarvāṅgasundarā

āmalakīrasāloḍitāṃ haridrāṃ samākṣikāṃ prabhāte pāyayet| dārvīdevadāruvarāmustā jale kvathitā vā pāyayet| citrakādīn vā kvathitān samākṣikān pāyayet| samākṣikaṃ guḍūcīrasaṃ dhātrīrasaṃ vā|

Aṣṭāṅgahṛdayasaṃhitā

rodhrābhayātoyadakaṭphalānāṃ pāṭhāviḍaṅgārjunadhanvanānām||7||

gāyatridārvīkṛmihṛddhavānāṃ kaphe trayaḥ kṣaudrayutāḥ kaṣāyāḥ||7||

uṣīrarodhrārjunacandanānāṃ paṭolanimbāmalakāmṛtānām||8||

rodhrāmbukālīyakadhātakīnāṃ pitte trayaḥ kṣaudrayutāḥ kaṣāyāḥ||8||

Sarvāṅgasundarā

rodhrādīnāṃ ṣlokapādoktānāṃ kaṣāyāḥ kṣaudrayutāstrayaḥ kaphe hitāḥ| evamuṣīrādīnāṃ mākṣikānvitāḥ kaṣāyāstrayaḥ pitte hitāḥ| upajātivṛtte|

Aṣṭāṅgahṛdayasaṃhitā

yathāsvamebhiḥ pānānnaṃ yavagodhūmabhāvanāḥ||9||

Sarvāṅgasundarā

ebhī rodhrādibhiryathāyogaṃ pānamannaṃ ca kalpayet| yavagodhūmabhāvanāṣca kalpayet|

Aṣṭāṅgahṛdayasaṃhitā

vātolbaṇeṣu snehāṃṣca prameheṣu prakalpayet||10||

Sarvāṅgasundarā

vātādhikeṣu prameheṣu snehāṃṣca taireva kalpayet| na kevalamannabhāvanāḥ|

Aṣṭāṅgahṛdayasaṃhitā

apūpasaktuvāṭyādiryavānāṃ vikṛtirhitā||10||

gajāṣvagudamuktānāmathavā veṇujanmanām||11||

tṛṇadhānyāni mudgādyāḥ ṣālirjīrṇaḥ saṣaṣṭikaḥ||11||

ṣrīkukkuṭo+amlaḥ khalakastilasarṣapakiṭṭajaḥ||12||

kapitthaṃ tindukaṃ jambūstatkṛtā rāgaṣāḍavāḥ||12||

tiktaṃ ṣākaṃ madhu ṣreṣṭhā bhakṣyāḥ ṣuṣkāḥ sasaktavaḥ||13||

dhanvamāṃsāni ṣūlyāni pariṣuṣkāṇyayaskṛtiḥ||13||

madhvariṣṭāsavā jīrṇāḥ sīdhuḥ pakvarasodbhavaḥ||14||

tathā+asanādisārāmbu darbhāmbho mākṣikodakam||14||

Sarvāṅgasundarā

yavānāṃ vikṛtirapūpādiḥ pramehe hitā| athavā, yavānāṃ gajāṣvagudamuktānāmapūpādivikṛtirhitā| veṇujānāṃ vā yavānāṃ vikṛtirhitā| tṛṇadhānyāni-nīvāraṣyāmākādīni, tathā mudgādyāstathā purāṇaṣāliḥ ṣaṣṭikaṣceti hitāni| ṣrīkukkuṭasaṃjño+amlaḥ khalako hitaḥ| kimbhūtaḥ ? tilasarṣapakiṭṭajaḥ,- tilasarṣapapiṇyākajanmā tadupādānakāraṇo na mudgādyupādānakāraṇaḥ, sa ca mālavakeṣu prasiddhaḥ, ārdrakaṣakalanistuṣagodhūmādinā ca kriyate| tathā, kapitthādayo hitāḥ| taiḥ-kapitthādibhiḥ, kṛtā rāgāḥ ṣāḍavāṣca hitāḥ| tiktaṣākādīni ca hitāni| ṣreṣṭhā-triphalā| ṣūlyānīti ṣūle pakvāni| "ṣūlātpāke" ("ṣūlokhādyat") iti yat| tāni ca supakvatvāt pariṣuṣkāṇi| tathā, ayaskṛtiḥ-vakṣyamāṇā (ṣlo. 29)| tathā, madhvādayaḥ purāṇāḥ| pakvarasajaḥ sīdhuḥ| tathā, asanādisāravargasyāmbho (hṛ. sū. a. 15|19) darbhajalaṃ mākṣikodakaṃ ca hitam|

Aṣṭāṅgahṛdayasaṃhitā

vāsiteṣu varākvāthe ṣarvarīṃ ṣoṣiteṣvahaḥ||15||

yaveṣu sukṛtān saktūn sakṣaudrān sīdhunā pibet||15||

Sarvāṅgasundarā

tathā, yaveṣu sukṛtān saktūn kṛtvā sakṣaudrān sīdhunā āloḍya pibet| pakvarasodbhavena tasya yogataḥ sa na syāt(?)| yaveṣviti nimittasaptamī| kimbhūteṣu yaveṣu ? varākvāthe-triphalākaṣāye, ṣarvarīṃ-sakalāṃ rātriṃ, vāsiteṣu-abhiṣuteṣu, anantaramahaḥ ṣoṣiteṣu| tatrātyantasaṃyoge dvitīyā|

Aṣṭāṅgahṛdayasaṃhitā

ṣālasaptāhvakampillavṛkṣakākṣakapitthajam||16||

rohītakaṃ ca kusumaṃ madhunā+adyātsucūrṇitam||16||

kaphapittaprameheṣu pibeddhātrīrasena vā||17||

Sarvāṅgasundarā

ṣālādijaṃ puṣpaṃ sūkṣmarajīkṛtaṃ madhunā+adyāt| kaphapittaprameheṣu dhātrīrasena vā pibet|

Aṣṭāṅgahṛdayasaṃhitā

trikaṇṭakaniśārodhrasomavalkavacārjunaiḥ||17||

padmakāśmantakāriṣṭacandanāgurudīpyakaiḥ||18||

paṭolamustamañjiṣṭhāmādrībhallātakaiḥ pacet||18||

tailaṃ vātakaphe pitte ghṛtaṃ miśreṣu miśrakam||19||

Sarvāṅgasundarā

trikaṇṭakādibhistailaṃ pacedvātakaphaje pramehe| pittaje ebhireva ghṛtaṃ pacet| miśreṣu doṣeṣu miśrakaṃ-ghṛtatailaṃ, pacet|

Aṣṭāṅgahṛdayasaṃhitā

daśamūlaśaṭhīdantīsurāhvaṃ dvipunarnavam||19||

mūlaṃ snugarkayoḥ pathyāṃ bhūkadambamaruṣkaram||20||

karañjau varuṇānmūlaṃ pippalyāḥ pauṣkaraṃ ca yat||20||

pṛthag daśapalaṃ prasthān yavakolakulatthataḥ||21||

trīṃścāṣṭaguṇite toye vipacetpādavartinā||21||

tena dvipippalīcavyavacānicularohiṣaiḥ||22||

trivṛdviḍaṅgakampillabhārgīviśvaiśca sādhayet||22||

prasthaṃ ghṛtājjayetsarvāṃstanmehān piṭikā viṣam||23||

pāṇḍuvidradhigulmārśaḥśoṣaśophagarodaram||23||

śvāsaṃ kāsaṃ vamiṃ vṛddhiṃ plīhānaṃ vātaśoṇitam||24||

kuṣṭhonmādāvapasmāraṃ dhānvantaramidaṃ ghṛtam||24||

Sarvāṅgasundarā

snugarkamūlam, karañjamūlam, varuṇamūlam, pippalīmūlam, pauṣkaraṃ ca yaditi puṣkaramūlaṃ cetyarthaḥ| daṣamūlādikaṃ pṛthak-pratyekaṃ, daṣapalapramāṇaṃ yavakolakulatthāṃstrīn prasthāṃṣcāṣṭaguṇite jale ca vipacet| tena-jalena, pādavartinā-pādaṣeṣeṇa, dvipippalyādimiṣca [ kalkīkṛtaiḥ ] sāmānyaparibhāṣoktapramāṇāddhṛtātprasthaṃ pacet| taddhṛtaṃ sarvān pramehān piṭikādīṃṣca jayet|

Aṣṭāṅgahṛdayasaṃhitā

rodhramūrvāṣaṭhīvellabhārgīnatanakhaplavān||25||

kaliṅgakuṣṭhakramukapriyaṅgvativiṣāgnikān||25||

dve viṣāle caturjātaṃ bhūnimbaṃ kaṭurohiṇīm||26||

yavānīṃ pauṣkaraṃ pāṭhāṃ granthiṃ cavyaṃ phalatrayam||26||

karṣāṃṣamambukalaṣe pādaṣeṣe srute hime||27||

dvau prasthau mākṣikātkṣiptvā rakṣetpakṣamupekṣayā||27||

rodhrāsavo+ayaṃ meharṣaḥṣvitrakuṣṭhārucikṛmīn||28||

pāṇḍutvaṃ grahaṇīdoṣaṃ sthūlatāṃ ca niyacśati||28||

Sarvāṅgasundarā

rodhrādi pratyekaṃ karṣapramāṇaṃ jalakalaṣe pādaṣeṣe srute ṣīte ca mākṣikāt dvau prasthau kṣiptvā pakṣamātramacalaṃ kṛtvā rakṣet| ayaṃ rodhrāsavo mehādīnnāṣayet|

Aṣṭāṅgahṛdayasaṃhitā

sādhayedasanādīnāṃ palānāṃ viṃśatiṃ pṛthak||29||

dvivahe+apāṃ kṣipettatra pādasthe dve śate guḍāt||29||

kṣaudrāḍhakārdhaṃ palikaṃ vatsakādiṃ ca kalkitam||30||

tatkṣaudrapippalīcūrṇapradigdhe ghṛtabhājane||30||

sthitaṃ dṛḍhe jatusṛte yavarāśau nidhāpayet||31||

khadirāṅgārataptāni bahuśo+atra nimajjayet||31||

tanūni tīkṣṇalohasya patrāṇyālohasaṅkṣayāt||32||

ayaskṛtiḥ sthitā pītā pūrvasmādadhikā guṇaiḥ||32||

Sarvāṅgasundarā

asanādīnāṃ-"asanatiniśa" (hṛ. sū. a. 15|19) ityādigaṇoktānāṃ dravyāṇāṃ, pṛthak-pratyekaṃ, palānāṃ viṃśatiṃ-viṃśatipalāni, apāṃ dvivahe-jaladroṇāṣṭake, sādhayet| tatra-tasmin, pādaśeṣe śṛte śīte ca sati guḍasya dve śate kṣipet| mākṣikasyārdhāḍhakam| "vatsakamūrvā' (hṛ. sū. a. 15|33) ityādikaṃ ca pṛthak pālikaṃ kalkitaṃ kṛtvā kṣipet| anantaramantarmākṣikapippalīcūrṇapralipte ghṛtabhājane dṛḍhe jatulipte sthitaṃ yavarāśau sthāpayet| anantaraṃ khadirāṅgārataptāni tīkṣṇalohapatrāṇi tanūni punaḥpunaratra nimajjayet| yāvatsaṅkṣayaṃ-vilīnavṛttitvamāyānti| ayaskṛtiriyaṃ sthitā-sampannā, pītā pūrvasmāt-rodhrāsavāt, guṇairadhikā| atra ca saṅgrahoktāddaśamūlāriṣṭādayasaḥ parimāṇaṃ kalpyaṃ prāyo+atra prasthamātram| evamanyatrāpi dravadravyamapekṣya nārasiṃhaghṛtādau (hṛ. u. a. 39|170) anayaiva diśā+ayasaḥ parimāṇaṃ kalpanīyam|

Aṣṭāṅgahṛdayasaṃhitā

rūkṣamudvartanaṃ gāḍhaṃ vyāyāmo niṣi jāgaraḥ||33||

yaccānyacśleṣmamedoghnaṃ bahirantaṣca taddhitam||33||

Sarvāṅgasundarā

tasminprameha udvartanaṃ rūkṣaṃ tathā gāḍhaṃ-na tu ṣithilaṃ, hitam| tathā vyāyāmarātrijāgarau ca| aparamapi yadevaṃprāyaṃ ṣleṣmamedoharaṃ bahirantaṣca, tacca pramehiṇe hitam|

Aṣṭāṅgahṛdayasaṃhitā

subhāvitāṃ sārajalaistulāṃ pītvā ṣilodbhavāt||34||

sārāmbunaiva bhuñjānaḥ ṣālīn jāṅgalajai rasaiḥ||34||

sarvānabhibhavenmehān subahūpadravānapi||35||

gaṇḍamālārbudagranthisthaulyakuṣṭhabhagandarān||35||

kṛmiṣlīpadaṣophāṃṣca paraṃ caitadrasāyanam||36||

Sarvāṅgasundarā

sārāḥ-asanakhadirādayaḥ, teṣāṃ jalaiḥ-kvāthaiḥ, ṣilāhvayāttulāṃ subhāvitāṃ pītvā sārāmbunaiva jāṅgalaprāṇimāṃsajai rasaiḥ ṣālīnadan sarvānmehān subahūpadravānapi jayet, gaṇḍamālādīṃṣca| idaṃ cotkṛṣṭam rasāyanam|

Aṣṭāṅgahṛdayasaṃhitā

adhanaṣśatrapādatrarahito munivartanaḥ||36||

yojanānāṃ ṣataṃ yāyātkhanedvā salilāṣayān||37||

goṣakṛnmūtravṛttirvā gobhireva saha bhramet||37||

Sarvāṅgasundarā

dhanarahitaḥ pramehī śatrapādatrarahito munivṛttiḥ san yojanānāṃ ṣataṃ yāyāt| athavā, salilāṣayān khanet| athavā, goṣakṛnmūtravartano gobhireva saha bhramet|

Aṣṭāṅgahṛdayasaṃhitā

bṛṃhayedauṣadhāhārairamedomūtralaiḥ kṛṣam||38||

Sarvāṅgasundarā

kṛṣaṃ naramauṣadhayuktairāhārairbṛṃhayet| kimbhūtaiḥ amedomūtrakaraiḥ|

Aṣṭāṅgahṛdayasaṃhitā

ṣarāvikādyāḥ piṭikāḥ ṣophavatsamupācaret||38||

apakvā vraṇavatpakvāḥ-------------------------------||39||

Sarvāṅgasundarā

"ṣarāvikā kacśapikā" (hṛ. ni. a. 10|25) ityādyāḥ piṭikā apakvāḥ satīḥ ṣOphavadupakramet| pakvāḥ punarvraṇavadupācaret|

Aṣṭāṅgahṛdayasaṃhitā

---------------------------tāsāṃ prāgrūpa eva ca||39||

kṣīrivṛkṣāmbu pānāyabastamūtraṃ ca ṣasyate||39||

tīkṣṇaṃ ca ṣodhanaṃ, prāyo durvirecyā hi mehinaḥ||40||

Sarvāṅgasundarā

tāsāṃ ca pūrvarūpāvasthāyāmeva kṣīrivṛkṣāmbu pānāya ṣasyate śāgamūtraṃ ca| tathā, ṣodhanaṃ-virecanaṃ, tīkṣṇaṃ ṣasyate| kutaḥ ? ityāha-yasmāt pramehiṇo duḥkhena virecayituṃ ṣakyāḥ|

Aṣṭāṅgahṛdayasaṃhitā

tailamelādinā kuryādgaṇena vraṇaropaṇam||40||

udvartane kaṣāyaṃ tu vargeṇāragvadhādinā||41||

pariṣeko+asanādyena pānānne vatsakādinā||41||

Sarvāṅgasundarā

"elāyugma" (hṛ. sū. a. 15|43) ityādinā gaṇena tailaṃ vraṇaropaṇaṃ kuryāt| udvartane "āragvadhendrayava" (hṛ. sū. a. 15|17) ityādinā gaṇena kaṣāyaṃ kuryāt| "asanatiniṣa" (hṛ. sū. a. 15|19) ityādinā pariṣekah syāt| pānamannaṃ ca "vatsakamūrvā' (hṛ. sū. a. 15|33) ityādinā saṃskṛtaṃ kuryāt|

Aṣṭāṅgahṛdayasaṃhitā

pāṭhācitrakaṣārṅgaṣṭāsārivākaṇṭakārikāḥ||42||

saptāhvaṃ kauṭajaṃ mūlaṃ somavalkaṃ nṛpadrumam||42||

sañcūrṇya madhunā lihyāttadvaccūrṇaṃ navāyasam||43||

Sarvāṅgasundarā

pāṭhādīn sañcūrṇya madhunā+avalehayet| navāyasaṃ cūrṇaṃ tadvat-mākṣikeṇa lihyāt|

Aṣṭāṅgahṛdayasaṃhitā

madhumehitvamāpanno bhiṣagbhiḥ parivarjitaḥ||43||

ṣilājatutulāmadyātpramehārtaḥ punarnavaḥ||12||

43 1/2||12||

iti ṣrīvaidyapatisiṃhaguptasūnuṣrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne pramehacikitsitaṃ nāma dvādaṣo+adhyāyaḥ||12||

Sarvāṅgasundarā

madhumehitvamapi prāpto bhiṣagbhiṣca parivarjito mehī ṣilājatupalaṣataṃ [ adyāt- ] sevanaṃ kuryāt| kṛtaṣilājatutulaṣcāsau punarnavo bhavati| khāraṇāde ca viṣeṣopakramā uktāḥ| yathā-"aṣvatthacandanāgarupāṭhākvātho jalābhamehe tu| ikṣurasābhe pāṭhākṛmihantṛsambandhanaḥ kvāthaḥ|| sāndrākāre mehe hitā+a+aḍhakī karṇikāro vā| kvāthastathā+arjunasya pātavyo vāruṇīmehe|| piṣṭe sasitā rajanī pātavyā ṣiṣiratoyena| nimbaṣca ṣukramehe taptajalenāthavā surayā|| sikatāmehe citrakabāhlīkakuṣṭhaniḥkvāthaḥ| ṣītalamehe kvāthaḥ picumandakṛtaṣca pātavyaḥ|| pāṣāṇabhittu surayā kvathitaḥ ṣastaḥ ṣanairmehe| gokṣurakasya kaṣāyo lālāmehe phalatrikeṇa saha|| ṣallakyuṣīrasaindhavavacā hitāḥ kṣāramehinaḥ piṣṭāḥ| kvathitāṣca nīlamehe rodhrasamaṅgākadambāḥ syuḥ|| kvātho bibhītakasya tu kalko vā kālamehināṃ ṣastaḥ| dhātakipadmakavikasākvāthaḥ kalko+api vā niṣāmehe|| māñjiṣṭhe syustriphalā jaladaṃ jalapadmakaṃ rodhram| lohitamehe yuñjyāttriphalākvāthena saṃyutaṃ girijam|| vālakaṃ trivṛtā dhātrī mustaṃ ca sarasāñjanam| kaṭukātiviṣārodhraṃ khādireṇāmbhasā pibet|| prāyaḥ ṣodhanametaddhi pradhānaṃ samudāhṛtam|" iti| iti ṣrīmṛgāṅkadattaputraṣrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne pramehacikitsitaṃ nāma dvādaṣo+adhyāyaḥ samāptaḥ|| 12||

vidradhivṛuddhicikitṣitādhyāyaḥ

13

Aṣṭāṅgahṛdayasaṃhitā

athāto vidradhivṛddhicikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) vidradhiṃ sarvamevāmaṃ ṣophavatsamupācaret||1||

pratataṃ ca haredraktaṃ pakve tu vraṇavatkriyā||1||

Sarvāṅgasundarā

āmaṃ sarvameva vidradhiṃ ṣophavadupakramet| anavarataṃ ca raktamāharet| anantaraṃ pakve sati vraṇavatkriyā| viṣeṣeṇa vikitsitamāha-

Aṣṭāṅgahṛdayasaṃhitā

pañcamūlajalairdhautaṃ vātikaṃ lavaṇottaraiḥ||2||

bhadrādivargayaṣṭyāhvatilairālepayedvraṇam||2||

vairecanikayuktena traivṛtena viṣodhya ca||3||

vidārīvargasiddhena traivṛtenaiva ropayet||3||

Sarvāṅgasundarā

vātikaṃ vraṇaṃ-vātavidradhāvarthājjātaṃ, pañcamūlajalaiḥ prakṣālitaṃ "bhadradāru nataṃ" (hṛ. sū. a. 15|5) ityādinā madhuyaṣṭikayā tilaiṣca lavaṇādyai(dhikai)rlepayet| vairecanikayuktena-"nikumbhakumbha" (hṛ. sū. a. 15|2) ityādivargoktena yuktena, traivṛtena-traivṛtākhyena snehena, viṣodhya-ṣodhayitvā, tato "vidāripañcāṅgula" (hṛ. sū. a. 15|9) ityādidravyasiddhena traivṛtenaiva snehena vraṇaṃ ropayet|

Aṣṭāṅgahṛdayasaṃhitā

kṣālitaṃ kṣīritoyena limpedyaṣṭyamṛtātilaiḥ||4||

paittaṃ ghṛtena siddhena mañjiṣṭhośīrapadmakaiḥ||4||

payasyādviniśāśreṣṭhāyaṣṭīdugdhaiśca ropayet||5||

nyagrodhādipravālatvakphalairvā------------------||5||

Sarvāṅgasundarā

paittaṃ vraṇaṃ kṣīritoyena dhautam| kṣīriṇo-nyagrodhādayaḥ| madhuyaṣṭikāguḍūcītilairlimpedbahiḥ| ghṛtenetyādi| mañjiṣṭhādibhirghṛtena siddhena ropayet| sāmānyaparibhāṣoktapramāṇena (hṛ. ka. a. 6|15) dravyaṃ ghṛtaṃ jalaṃ samakṣīraṃ [ caturguṇavivardhitaṃ ] ityatra pākakramaḥ| nyagrodhetyādi| pravālaśca tvak ca phalaṃ ca pravālatvakphalāni| nyagrodhādīnāṃ (hṛ. sū. a. 15|41) pravālatvakphalaiḥ siddhena vā ghṛtena ropayet|

Aṣṭāṅgahṛdayasaṃhitā

--------------------------------kaphajaṃ punaḥ||5||

āragvadhādinā dhautaṃ saktukumbhaniṣātilaiḥ||6||

limpetkulatthikādantītrivṛcśyāmāgnitilvakaiḥ||6||

sasaindhavaiḥ sagomūtraistailaṃ kurvīta ropaṇam||7||

Sarvāṅgasundarā

kaphajaṃ tu vraṇamāragvadhādinā (hṛ. sū. a. 15|17) dhautaṃ saktvādibhirlimpet| kulatthikādibhirdravyaistailaṃ ropaṇaṃ kurvīta|

Aṣṭāṅgahṛdayasaṃhitā

raktāgantūdbhave kāryā pittavidradhivatkriyā||7||

Sarvāṅgasundarā

raktodbhave tathā+a+agantuje kṣatodbhave ca vidradhau pittavidradhitulyā kriyā kāryā|

Aṣṭāṅgahṛdayasaṃhitā

varuṇādigaṇakvāthamapakve+abhyantarotthite||8||

ūśakādipratīvāpaṃ pūrvāhṇe vidradhau pibet||8||

Sarvāṅgasundarā

āntare vidradhau varuṇādi (hṛ. sū. a. 15|29) gaṇakvāthamūṣakādi (hṛ. sū. a. 15|23) pratīvāpaṃ pūrvāhṇe pibet|

Aṣṭāṅgahṛdayasaṃhitā

ghṛtaṃ virecanadravyaiḥ siddhaṃ tābhyāṃ ca pāyayet||9||

nirūhaṃ snehabastiṃ ca tābhyāmeva prakalpayet||9||

Sarvāṅgasundarā

virecanadravyairyathādoṣaṃ ca ghṛtaṃ siddhaṃ tathā tābhyāṃ-varuṇādigaṇoṣakādigaṇābhyāṃ, siddhaṃ ghṛtamapakvābhyantarotthite vidradhau pāyayet| tābhyāmeva gaṇābhyāṃ nirūhānvāsane nirūpayitavye|

Aṣṭāṅgahṛdayasaṃhitā

pānabhojanalepeṣu madhuṣigru prayojitaḥ||10||

dattāvāpo yathādoṣamapakvaṃ hanti vidradhim||10||

Sarvāṅgasundarā

pānādiṣu madhuṣigruḥ prayojito dattāvāpo-vitīrṇakalkaḥ, sāmarthyāttatkvāthaḥ pakvaṃ vidradhiṃ hanti|

Aṣṭāṅgahṛdayasaṃhitā

trāyantītriphalānimbakaṭukāmadhukaṃ samam||11||

trivṛtpaṭolamūlābhyāṃ catvāriṃ+aśāḥ pṛthak pṛthak||11||

masūrānnistuṣādaṣṭau tatkvāthaḥ saghṛto jayet||12||

vidradhīgulmavīsarpadāhamohamadajvarān||12||

tṛṇmūrcchācchardihṛdrogapittāsṛkkuṣṭhakāmalāḥ||13||

kuḍavaṃ trāyamāṇāyāḥ sādhyamaṣṭaguṇe+ambhasi||13||

kuḍavaṃ tadrasāddhātrīsvarasātkṣīrato ghṛtāt||14||

karṣāṃśaṃ kalkitaṃ tiktātrāyantīdhanvayāsakam||14||

mustātāmalakīvīrājīvantīcandanotpalam||15||

pacedekatra saṃyojya tadghṛtaṃ pūrvavadguṇaiḥ||15||

Sarvāṅgasundarā

trāyantyādikaṃ samaṃ-samāṃśaṃ, trivṛtāyāścatvāroṃ+aśāḥ paṭolamūlācca, nistuṣamasūrādaṣṭāvityetaiḥ kvātho ghṛtasahito vidradhyādīn parākuryāt| sa0-trāyamāṇāyāḥ kuḍavamaṣṭaguṇe jale sādhyam| tadrasāt-trayāmāṇāyāḥ kvāthāt kuḍavaṃ, dhātrīsvarasāt kṣīrāghṛtācca pratyekaṃ kuḍavaṃ, karṣāṃśaṃ pratyekaṃ kalkīkṛtaṃ tiktādi, ekatra miśrayitvā pacet| tadetad ghṛtaṃ pūrvaguṇam|

Aṣṭāṅgahṛdayasaṃhitā

drākṣā madhūkaṃ kharjūraṃ vidārī saśatāvarī||16||

parūṣakāṇi triphalā tatkvāthe pācayedghṛtam||16||

kṣīrekṣudhātrīniryāsaprāṇadākalkasaṃyutam||17||

tacchītaṃ śarkarākṣaudrapādikaṃ pūrvavadguṇaiḥ||17||

Sarvāṅgasundarā

drākṣādibhiḥ kvāthe kṣīraṃ ikṣurase dhātrīrase harītakīkalkayutaṃ ghṛtaṃ sāmānyaparibhāṣayā pacet| tadghṛtaṃ śītaṃ saccharkarākṣaudrapādayutaṃ pūrvaguṇam| śarkarākṣaudrapādikamiti "ata iniṭhanau" iti ṭhan

Aṣṭāṅgahṛdayasaṃhitā

harecśṛṅgādibhirsṛk sirayā vā yathāntikam||18||

Sarvāṅgasundarā

ṣṛṅgādibhī raktaṃ haret| sirayā vā yathāsamīpamasraṃ haret|

Aṣṭāṅgahṛdayasaṃhitā

vidradhiṃ pacyamānaṃ ca koṣṭhasthaṃ bahirunnatam||18||

jñātvopanāhayet- ----------------------------||19||

Sarvāṅgasundarā

vidradhiṃ koṣṭhasthaṃ koṣṭhagataṃ bahirunnataṃ pacyamānaṃ buddhvopanāhayet-upanaddhaṃ kuryāt|

Aṣṭāṅgahṛdayasaṃhitā

ṣūle sthite tatraiva piṇḍite||19||

tatpārṣvapīḍanātsuptau dāhādiṣvalpakeṣu ca||19||

pakvaḥ syādvidradhiṃ bhittvā vraṇavattamupācaret||20||

Sarvāṅgasundarā

tatraiva ṣūle piṇḍite sthite yaṃ doṣamāṣrityonnaddhastiṣṭhati tathā tatpārṣve pīḍanena suptau-svapane, tathā dāhādiṣvalpakeṣu, ādiṣabdenoṣādayo gṛhyante, eteṣu satsu pakvo vidradhiḥ syāt| taṃ bhitvā-sañśedya, vraṇavadupakramet|

Aṣṭāṅgahṛdayasaṃhitā

antarbhāgasya cāpyetaccihnaṃ pakvasya vidradheḥ||20||

Sarvāṅgasundarā

antarbhāgasya ca vidradheretadeva cihnam|

Aṣṭāṅgahṛdayasaṃhitā

pakvaḥ srotāṃsi sampūrya sa yātyūrdhvamadho+athavā||21||

svayaṃ pravṛttaṃ taṃ doṣamupekṣeta hitāṣinaḥ||21||

daṣāhaṃ dvādaṣāhaṃ vā rakṣan bhiṣagupadravān||22||

asamyagvahati klede varuṇādiṃ sukhāmbhasā||22||

pāyayenmadhuṣigruṃ vā yavāgūṃ tena vā kṛtām||23||

Sarvāṅgasundarā

tadā+asau pakvaḥ san srotāṃsi kledayitvordhvaṃ prayātyadho vā, taṃ doṣaṃ svayaṃ pravṛttaṃ-patantaṃ, hitāṣina upekṣeta-na kiñcidupakramāntaraṃ kurvīta| daṣāhaṃ dvādaṣāhaṃ vā vaidya upadravānrakṣet| klede ca yathāvadavahati sati varuṇādimuṣṇāmbunā pāyayet, vaidya iti ṣeṣaḥ| daṣāhamiti daṣānāmahnāṃ samāhāra iti samāse "rājāhaḥsakhibhyaṣṭac" iti ṭac| "na saṅkhyādeḥ samāhāre" ityahnādeṣaniṣedhaḥ| " nastaddhite" iti ṭilopaḥ| "sa napuṃsakam" iti napuṃsakatvam| "kalādhvanoḥ" iti dvitīyā| athavā madhuṣigruṃ pāyayet| tena vā-madhuṣigruṇā, kṛtāṃ peyāṃ pāyayet|

Aṣṭāṅgahṛdayasaṃhitā

yavakolakulatthotthayūṣairannaṃ ca ṣasyate||23||

Sarvāṅgasundarā

yavādijairyūṣaiḥ sahānnaṃ ca ṣasyate|

Aṣṭāṅgahṛdayasaṃhitā

ūrdhvaṃ daṣāhāttrāyantīsarpiṣā tailvakena vā||24||

ṣodhayedbalataḥ, ṣuddhaḥ sakṣaudraṃ tiktakaṃ pibet||24||

Sarvāṅgasundarā

daśāhādanantaraṃ trāyantīghṛtena-"kuḍavaṃ trāyamāṇāyāḥ" (ślo. 13) ityādinā, athavā tailvakena-"śamyākena trivṛtayā" (hṛ. ci. a. 3|152) ityādinā, śodhayedyathābalam| śuddhaḥ san kṣaudreṇa saha tiktakaṃ pibet|

Aṣṭāṅgahṛdayasaṃhitā

sarvaṣo gulmavaccainaṃ yathādoṣamupācaret||25||

Sarvāṅgasundarā

sarveṇa prakāreṇagulmavadenaṃ-vidradhiṃ, yathādoṣamupakramet|

Aṣṭāṅgahṛdayasaṃhitā

sarvāvasthāsu sarvāsu gugguluṃ vidradhīṣu ca||25||

kaṣāyairyaugikairyuñjyātsvaiḥsvaistadvacśilājatu||26||

Sarvāṅgasundarā

vidradhīṣu sarvāsu sarvāvasthāsvevaṃ gugguluṃ yaugikaiḥ svaiḥsvairyogyaiḥ kaṣāyairyuñjyāt| tadvat-tathaiva kaṣāyaiḥ saha, ṣilājatu yuñjyāt|

Aṣṭāṅgahṛdayasaṃhitā

pākaṃ ca vārayedyatnātsiddhiḥ pakve hi daivikī||26||

api cāṣu vidāhitvādvidradhiḥ so+abhidhīyate||27||

Sarvāṅgasundarā

pākaṃ ca yatnena vārayet| hi-yasmāt, pakve sati daivikī siddhiḥ-na tu bhiṣagvaṣānugetyarthaḥ| āṣu ca vidāhitvāt saḥ-ayaṃ rogo, vidradhirityucyate| tasmāttasya pākarakṣāyāṃ yatitavyamityarthaḥ|

Aṣṭāṅgahṛdayasaṃhitā

sati cālocayenmehe pramehāṇāṃ cikitsitam||27||

Sarvāṅgasundarā

mehe ca sati pramehāṇāṃ cikitsitamālocayet| caṣabdādvidradhicikitsitoktamapi kuryāt|

Aṣṭāṅgahṛdayasaṃhitā

stanaje vraṇavatsarvaṃ na tvenamupanāhayet||28||

pāṭayetpālayan stanyavāhinīḥ kṛṣṇacūcukau||28||

sarvāsvāmādyavasthāsu nirduhīta ca tatstanam||29||

iti vidradhicikitsitam||1||

Sarvāṅgasundarā

stanaje vidradhāvupanāhaṃ varjayitvā sarvameva vraṇakriyākramaṃ kuryāt| vidradhiṣabdaḥ puṃstrīliṅgaḥ| stanavidradhiṃ ca pāṭayedvaidyaḥ| stanyavāhinīḥ sirāḥ kṛṣṇacūcukau ca pālayan| sarvāsu cāmādyavasthāsu tasya-vidradheḥ sambandhinaṃ, stanaṃ nirduhīta| ādiṣabdaḥ pacyamānapākāvasthayorgrahaṇārthaḥ| iti vidradhicikitsitamuktvā vṛddhicikitsitamāha-

Aṣṭāṅgahṛdayasaṃhitā

atha vṛddhicikitsitam||29||

ṣodhayettrivṛtā snigdhaṃ vṛddhau snehaiṣcalātmake||29||

kauṣāmratilvakairaṇḍasukumārakamiṣrakaiḥ||30||

Sarvāṅgasundarā

calātmake vṛddhau sati vṛddhyāmayinaṃ trivṛtākhyena snehenāsamantāt snigdhaṃ santaṃ ṣodhayet| atra ca sāmānyoktāvapyapakvasya traivṛtasya na tathā prayogaḥ praṣasyata iti pūrvoktayā rītyā (ṣlo. 3) vidārivargasiddhasyopayogaḥ kārya iti kecinmanyante| kaiḥ snehaiḥ ? kauṣāmrādibhiḥ siddhaiḥ| sukumārakaṃ-atraiva vakṣyamāṇam (ṣlo. 41) , miṣrakaṃ ca-gulmacikitsite (ṣlo. 89|90)|

Aṣṭāṅgahṛdayasaṃhitā

tato+anilaghnaniryūhakalkasnehairnirūhayet||30||

rasena bhojitaṃ yaṣṭitailenānvāsayedanu||31||

svedapralopā vātaghnāḥ pakve bhittvā vraṇakriyām||31||

Sarvāṅgasundarā

tataḥ-ṣodhanādanantaraṃ, vātaghnakaṣāyakalkasnehairnirūhayet| anu-nirūhasya paṣcāt, māṃsarasena bhojitaṃ santaṃ madhuyaṣṭikātailenānuvāsayet| svedāḥ pralepāṣca vātaghnā hitāḥ| pakve vṛddhau bhittvā-pāṭayitvā, vraṇakriyāṃ kuryāt|

Aṣṭāṅgahṛdayasaṃhitā

pittaraktodbhave vṛddhāvāmapakve yathāyatham||32||

ṣophavraṇakriyāṃ kuryāt pratataṃ ca haredasṛk||32||

Sarvāṅgasundarā

pittaraktotthite vṛddhāvāme pakve ca [yathāyathaṃ-] yathāsvaṃ, āme ṣophakriyāṃ kuryāt, pakve vraṇakriyāṃ kuryāt| satataṃ ca raktamākarṣet|

Aṣṭāṅgahṛdayasaṃhitā

gomūtreṇa pibetkalkaṃ ṣlaiṣmike pītadārujam||33||

vimlāpanādṛte cāsya ṣleṣmagranthikramo hitaḥ||33||

pakve ca pāṭite tailamiṣyate vraṇaṣodhanam||34||

sumanoruṣkarāṅkollasaptaparṇeṣu sādhitam||34||

paṭolanimbarajanīviḍaṅgakuṭajeṣu ca||35||

Sarvāṅgasundarā

ṣlaiṣmike vṛddhau dārvīkalkaṃ gomūtreṇa pibet| asya ca-ṣlaiṣmikavṛddheḥ, vimlāpanamantareṇa ṣleṣmagranthicikitsitaṃ hitam| vimlāpanaṃ-tastairmardanopāyairvimardanam| pakve pāṭite sati sumanoruṣkarādibhiḥ kuṭajāntaiḥ sādhitaṃ tailaṃ vraṇaṣodhanamiṣyate|

Aṣṭāṅgahṛdayasaṃhitā

medojaṃ mūtrapiṣṭena susvinnaṃ surasādinā||35||

ṣirovirekadravyairvā varjayan phalasevanīm||36||

dārayedvṛddhipatreṇa samyaṅmedasi sūddhṛte||36||

vraṇaṃ mākṣikakāsīsasaindhavapratisāritam||37||

sīvyedabhyañjanaṃ cāsya yojyaṃ medoviṣuddhaye||37||

manaḥṣilailāsumanogranthibhallātakaiḥ kṛtam||38||

tailamāvraṇasandhānātsnehasvedau ca ṣīlayet||38||

Sarvāṅgasundarā

medojaṃ vṛddhirogaṃ gomūtrapiṣṭena surasādinā gaṇena (hṛ. sū. a. 15|30) susvinnaṃ ṣirovirekadravyairvā susvinnaṃ vṛddhipatreṇa samyak kṛtvā dārayet| kiṃ kurvan ? phalasevanīṃ varjayan-pariharan| anantaraṃ medasi sūddhṛte sati mākṣikādibhiḥ pratisāritaṃ vraṇaṃ sīvyet| anantaramasyābhyañjanaṃ tailaṃ manaḥṣilādibhiḥ kṛtaṃ-siddhaṃ, medoviṣuddhaye yojyam| vraṇasandhānaṃ yāvat snehaṃ svedaṃ ca ṣīlayet|

Aṣṭāṅgahṛdayasaṃhitā

mūtrajaṃ sveditaṃ snigdhairvastrapaṭṭena veṣṭitam||39||

vidhyedadhastātsevanyāḥ srāvayecca yathodaram||39||

vraṇaṃ ca sthagikābaddhaṃ ropayet------------||40||

Sarvāṅgasundarā

mūtrajaṃ vṛddhiṃ sevanyā adhastāt snigdhaiḥ sveditaṃ tathā vastrapaṭṭena veṣṭitaṃ vidhyet| jalodaravacca srāvayet| dvidvāranalikayā picśanalikayā vā krameṇa vraṇaṃ ca sthagikākhyena bandhaviṣeṣeṇa baddhaṃ ropayet|

Aṣṭāṅgahṛdayasaṃhitā

--------------------------------------antrahetuke||40||

phalakoṣamasamprāpte cikitsā vātavṛddhivat||40||

Sarvāṅgasundarā

antraje vṛddhau phalakoṣamasamprāpte sati vātavṛddhisadṛṣīṃ cikitsāṃ kuryāt|

Aṣṭāṅgahṛdayasaṃhitā

pacetpunarnavatulāṃ tathā daśapalāḥ pṛthak||41||

daśamūlapayasyāśvagandhairaṇḍaśatāvarīḥ||41||

dvidarbhaśarakāśekṣumūlapoṭagalānvitāḥ||42||

vahe+apāmaṣṭabhāgasthe tatra triṃśatpalaṃ guḍāt||42||

prasthameraṇḍatailasya dvau ghṛtātpayasastathā||43||

āvaped dvipalāṃśaṃ ca kṛṣṇātanmūlasaindhavam||43||

yaṣṭīmadhu(citra)kamṛdvīkāyavānīnāgarāṇi ca (kṣāranāgaram)||44||

tatsiddhaṃ sukumārākhyaṃ sukumāraṃ rasāyanam||44||

vātātapādhvayānādiparihāryeṣvayantraṇam||45||

prayojyaṃ sukumārāṇāmīśvarāṇaṃ sukhātmanām||45||

nṛṇāṃ strīvṛndabhartṛṇāmalakṣmīkalināśanam||46||

sarvakālopayogena kāntilāvaṇyapuṣṭidam||46||

vardhmavidradhigulmārśoyonimeḍhrānilārtiṣu||47||

śophodarakhuḍaplīhaviḍvibandheṣu cottamam||47||

Sarvāṅgasundarā

punarnavasya tulāṃ jalasya vahe pacet| tathā daśamūlādīni pṛthagdaśapalapramāṇāni| poṭagalo-nalaḥ| aṣṭabhāgaśeṣe ca tasmin guḍāttriṃśatpalānyeraṇḍatailāt prasthaṃ ghṛtasya prasthau dvau kṣīraprasthau dvau kṣipet| dvipalapramāṇaṃ pippalyādikam| tadetatpakvaṃ sukumārasaṃjñaṃ ghṛtaṃ rasāyanaṃ sukumāram| ata eva vātātapādiśghnaṃ sarvakālopayogāt kāntyādidaṃ vardhmādyārtiṣu śreṣṭham|

Aṣṭāṅgahṛdayasaṃhitā

yāyādvardhma na cecśāntiṃ sneharekānuvāsanaiḥ||48||

bastikarma puraḥ kṛtvā vaṅkṣaṇasthaṃ tato dahet||48||

agninā mārgarodhārthaṃ marutaḥ-----------------------||49||

Sarvāṅgasundarā

yadi snehādibhirvardhma ṣāntiṃ na gacśet tato bastikarma kṛtvā vaṅkṣaṇasthitaṃ vardhma maruto mārgarodhārthamagninā dahet|

Aṣṭāṅgahṛdayasaṃhitā

ardhenduvakriyā||49||

aṅguṣṭhasyopari snāva pītaṃ tantusamaṃ ca yat||49||

utkṣipya sūcyā tattiryagdahecśittvā yato gadaḥ||50||

tato+anyapārṣve+anye tvāhurdahedvā+anāmikāṅguleḥ||50||

gulme+anyairvātakaphaje plīhni cāyaṃ vidhiḥ smṛtaḥ||51||

kaniṣṭhikānāmikayorviṣvācyāṃ ca yato gadaḥ||51||

iti ṣrīvaidyapatisiṃhaguptasūnuṣrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne vidradhivṛddhicikitsitaṃ nāma trayodaṣo+adhyāyaḥ||13||

Sarvāṅgasundarā

yato-yasminpārṣve, gado vidyate tatpārṣvasthasyāṅguṣṭhasyopari pṛṣṭhe snāva pītaṃ yattantutulyam| tat snāvotkṣipyārdhenduvakriyā sūcyā tiryak śittvā+anantaraṃ taddahedityeke vadanti| anya ācāryā evamāhuḥ| tataḥ pārṣvāt yato+asau gadastiṣṭhati tato yadanyatpārṣvaṃ tasmin pārṣve+aṅguṣṭhasyopari yatsnāva tathāvidhaṃ yattatpūrvavat dahediti| anye tvevaṃ vadanti,-anāmikāyā aṅgulerupari yatsnāva tathārūpaṃ tatpūrvavaddahediti| anyairācāryairvātakaphaje gulme plīhni ca eṣaḥ (ayaṃ) eva-anantarokto, vidhiḥ smṛtaḥ| tathā viṣvācyāṃ-vātavyādhiviṣeṣe, yato yasmin pārṣve+asau gadastasmin pārṣve kaniṣṭhikānāmikayorupari yatsnāva pītaṃ tantusamaṃ tadutkṣipya tiryak śittvā dahediti| iti ṣrīmṛgāṅkadattaputraṣrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne vidradhivṛddhicikitsitaṃ nāma trayodaṣo+adhyāyaḥ samāptaḥ|| 13||

gulmacikitsitādhyāyaḥ

14

Aṣṭāṅgahṛdayasaṃhitā

athāto gulmacikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) gulmaṃ baddhaṣakṛdvātaṃ vātikaṃ tīvravedanam||1||

rūkṣaṣītodbhavaṃ tailaiḥ sādhayedvātarogikaiḥ||1||

pānānnānvāsanābhyaṅgaiḥ snigdhasya svedamācaret||2||

ānāhavedanāstambhavibandheṣu viṣeṣataḥ||2||

srotasāṃ mārdavaṃ kṛtvā jitvā mārutamulbaṇam||3||

bhitvā vibandhaṃ snigdhasya svedo gulmamapohati||3||

Sarvāṅgasundarā

[vātikaṃ gulmaṃ tīvrarujaṃ purīṣavātagrahaṃ rūkṣaṣītodbhūtaṃ vātacikitsitoktaistailaiḥ sādhayet| pānānnānvāsanābhyaṅgaiḥ snigdhasya gulminaḥ svedamācaret|] pānaṣabdena snehapānaṃ vedyam, snigdhasyeti vacanāt| ānāhādiṣu viṣeṣeṇa svedamācaret| yasmātsvedaḥ snigdhasya puṃsaḥ srotomṛdutvaṃ vidhāya mārutamulbaṇaṃ ca jitvā tathā vibandhaṃ bhittvā gulmamapohati|

Aṣṭāṅgahṛdayasaṃhitā

snehapānaṃ hitaṃ gulme viṣeṣeṇordhvanābhije||4||

pakvāṣayagate bastirubhayaṃ jaṭharāṣraye||4||

Sarvāṅgasundarā

gulme snehapānaṃ hitam| ūrdhvanābhije gulme viṣeṣeṇa snehapānaṃ hitam| pakvāṣayagate bastirhitaḥ| jaṭharāṣrita ubhayaṃ-snehapānabastyākhyaṃ, hitam|

Aṣṭāṅgahṛdayasaṃhitā

dīpte+agnau vātike gulme vibandhe+anilavarcasoḥ||5||

bṛṃhaṇānyannapānāni snigdhoṣṇāni pradāpayet||5||

punaḥpunaḥ snehapānaṃ nirūhāḥ sānuvāsanāḥ||6||

prayojyā vātaje gulme kaphapittānurakṣiṇaḥ||6||

Sarvāṅgasundarā

vātike gulme vahnau samiddhe sati vātaṣakṛtoṣca vibandhe sati bṛṃhaṇānyannādīni snigdhoṣṇāni ca prayojayet| tathā, punaḥpunaḥ snehapānaṃ pradāpayet| nirūhāṣca sahānuvāsanā vātike gulme kaphapittānurakṣiṇo narasya prayojyāḥ|

Aṣṭāṅgahṛdayasaṃhitā

bastikarma paraṃ vidyādgulmaghnaṃ, taddhi mārutam||7||

svasthāne prathamaṃ jitvā sadyo gulmamapohati||7||

tasmādabhīkṣṇaṣo gulmā nirūhaiḥ sānuvāsanaiḥ||8||

prayujyamānaiḥ ṣāmyanti vātapittakaphātmakāḥ||8||

Sarvāṅgasundarā

bastikarma paraṃ-atiṣayena, gulmaghnaṃ vidyāt| yasmātat-bastikarma, svasthāne-pakvāṣayākhye, prathamaṃ pavanaṃ jitvā sadyaḥ-ṣīghraṃ, gulmaṃ jayati| yata evaṃ tasmātkāraṇānnityaṃ gulmā nirūhaiḥ sānuvāsanaiḥ prayujyamānaiḥ ṣāmyanti vātapittakaphotthāḥ|

Aṣṭāṅgahṛdayasaṃhitā

hiṅgusauvarcalavyoṣabiḍadimadīpyakaiḥ||9||

puṣkarājājidhānyāmlavetasakṣāracitrakaiḥ||9||

ṣaṭhīvacāgandhailāsurasairdadhisaṃyutaiḥ||10||

ṣūlānāhaharaṃ sarpiḥ sādhayedvātagulminām||10||

Sarvāṅgasundarā

hiṅgvādibhirdadhiyuktairghṛtaṃ sādhayet| tacca pītaṃ vātagulmavatāṃ śūlādijit| dravyebhyaścaturgaṇaṃ ghṛtam, ghṛtasamaṃ dadhi, ghṛtāccaturguṇaṃ jalam, ityatra pākakramaḥ|

Aṣṭāṅgahṛdayasaṃhitā

hapuṣoṣaṇapṛthvīkāpañcakolakadīpyakaiḥ||11||

sājājīsaindhavairdadhnā dugdhena ca rasena ca||11||

dāḍimānmūlakātkolātpacetsarpirnihanti tat||12||

vātagulmodarānāhapārṣvahṛtkoṣṭhavedanāḥ||12||

yonyarṣograhaṇīdoṣakāsaṣvāsārucijvarān||13||

hapuṣādibhirghṛtāccaturthāśairdravyaiḥrdadhidugdhābhyāṃ dāḍimamūlakabadararasaiḥ samaiḥ sarpiḥ pacet| tacca vātagulmādīn parākuryāt|

Aṣṭāṅgahṛdayasaṃhitā

daśamūlaṃ balāṃ kālāṃ suṣavīṃ dvau punarnavau||13||

pauṣkarairaṇḍarāsnāśvagandhābhārgyamṛtāśaṭhīḥ||14||

pacedgandhapalāśaṃ ca droṇe+apāṃ dvipalonmitam||14||

yavaiḥ kolaiḥ kulatthaiśca māṣaiśca prāsthikaiḥ saha||15||

kvāthe+asmindadhipātre ca ghṛtaprasthaṃ vipācayet||15||

svarasairdāḍimāmrātamātuluṅgodbhavairyutam||16||

tathā tuṣāmbudhānyāmlaśuktaiḥ ślakṣṇaiśca kalkitaiḥ||16||

bhārgītumburuṣaḍgranthāgranthirāsnāgnidhānyakaiḥ||17||

yavānakayavānyamlavetasāsitajīrakaiḥ||17||

ajājīhiṅguhapuṣākāravīvṛṣakoṣakaiḥ||18||

nikumbhakumbhamūrvebhapippalīvelladāḍimaiḥ||18||

śvadaṃṣṭrātrapusairvārubījahiṃsrāśmabhedakaiḥ||19||

misidvikṣārasurasasārivānīlinīphalaiḥ||19||

trikaṭutripaṭūpetairdādhikaṃ tahyapohati||20||

rogānāśutarān pūrvān kaṣṭānapi ca śīlitam||20||

apasmāragadonmādamūtrāghātānilāmayān||21||

Sarvāṅgasundarā

daśamūlādīn pṛthag dvipalapramāṇān yavādibhiḥ prasthapramāṇaiḥ saha jaladroṇe pacet| kālā-nīlinī| suṣavī-sthūlajīrakaḥ| gandhapalāśo-gandhapatram| asmin kvāthe sāmānyaparibhāṣayā kṛte dadhipātre ca ghṛtaprasthaṃ vipācayet| kimbhūtam ? dāḍimādijai svarasaistathā tuṣāmbvādibhiśca sarpiḥsamairyutam| tathā bhārgyādibhiḥ kalkīkṛtairupetam| yavānako-yavānībhedaḥ| kāravī-ajamodā| vṛṣako-vāsakaḥ| ūṣakaḥ-kallaraḥ| ibhapippalī-gajapippalī| aśmabhedaḥ-pāṣāṇabhedaḥ| tat-etat, dādhikaṃ nāma ghṛtaṃ pūrvoktānāmayān drāktāraṃ hanti| apasmārādīṃśca kṛcchrānapyabhyastaṃ hanti| yadi cātra svarasālābhastadā tantrāntaroktā kalpanā kāryā| tantrāntare coktam-"prasthaṃ gṛhītvā cūrṇasya toyasya prasthamāvapet| ahorātrasthitaṃ pūtaṃ tatsyātsvarasavadguṇaiḥ||" munirapyūce (ca. ci. a. 1 pādaḥ 2|12)- "svarasānāmalābhe tvayaṃ vidhiḥ,-cūrṇānāmāḍhakamāḍhakamudakasyāhorātrasthitaṃ mṛditapūtamāvapet tatsvarasavat prayojyam|" iti|

Aṣṭāṅgahṛdayasaṃhitā

tryūṣaṇatriphalādhānyacavikāvellacitrakaiḥ||21||

kalkīkṛtairghṛtaṃ pakvaṃ sakṣīraṃ vātagulmanut||22||

Sarvāṅgasundarā

tryūṣaṇādibhiḥ kalkīkṛtairghṛtaṃ samānakṣīraṃ caturguṇajalapakvaṃ vātagulmaṃ nudati|

Aṣṭāṅgahṛdayasaṃhitā

tulāṃ laṣunakandānāṃ pṛthakpañcapalāṃṣakam||22||

pañcamūlaṃ mahaccāmbubhārārdhe tadvipācayet||23||

pādaṣeṣaṃ tadardhena dāḍimasvarasaṃ surām||23||

dhānyāmlaṃ dadhi cādāya piṣṭāṃṣcārdhapalāṃṣakān||24||

tryūṣaṇatriphalāhiṅguyavānīcavyadīpyakān||24||

sāmlavetasasindhūtthadevadārūn paceddhṛtāt||25||

taiḥ prasthaṃ tatparaṃ sarvavātagulmavikārajit||25||

Sarvāṅgasundarā

laśunamūlatulāṃ palaśataṃ mahat pañcamūlaṃ ca pratyekaṃ pañcapaladaghnam| tadetattoyādṛśaśate pādaśeṣaṃ vipācayet| pādaśeṣādardhena dāḍimasvarasaṃ surāṃ dhānyāmlaṃ dadhi ca gṛhītvā tryūṣaṇādīṃśca dvikārṣikānādāya tairghṛtāt prasthaṃ pacet| tat-ghṛtaṃ, sarvavātagulmavikārajit|

Aṣṭāṅgahṛdayasaṃhitā

ṣaṭpalaṃ vā pibet sarpiryaduktaṃ rājayakṣmaṇi||26||

prasannayā vā kṣīrārthaḥ surayā dāḍimena vā||26||

ghṛte mārutagulmaghnaḥ kāryo dadhnaḥ sareṇa vā||27||

Sarvāṅgasundarā

rājayakṣmacikitsite (ślo. 22) yaduktaṃ ṣaṭpalaṃ ghṛtaṃ tadvā pibet| rājayakṣmaṇīti viśeṣaṇaṃ spaṣṭārtham| ghṛte ṣaṭpalākhye kṣīrārthaḥ prasannayā vā kāryaḥ| athavā surayā dāḍimena vā| dadhisāreṇa vā| evaṃ kṣīraṃ hitvā prasannādyanyatamena sādhitaṃ ghṛtaṃ ṣaṭpalaṃ vātagulmajitsyāt|

Aṣṭāṅgahṛdayasaṃhitā

vātagulme kapho vṛddho hatvā+agnimaruciṃ yadi||27||

hṛllāsaṃ gauravaṃ tandrāṃ janayedullikhettu tam||28||

Sarvāṅgasundarā

vātaje gulme ṣleṣmā vṛddhaḥ sannagniṃ hatvā yadyarucyādīn janayettadā taṃ-kaphaṃ, ullikhet-udvamet|

Aṣṭāṅgahṛdayasaṃhitā

śūlānāhavibandheṣu jñātvā sasnehamāśayam||28||

niryūhacūrṇavaṭakāḥ prayojyā ghṛtabheṣajaiḥ||29||

Sarvāṅgasundarā

śūlādiṣu satsu sasnehamāśayaṃ jñātvā ghṛtoktairauṣadhaiḥ (ghṛtabheṣajaiḥ)- anantaroktānāṃ ghṛtānāmauṣadhaiḥ, kvāthacūrṇaguṭikā vā saha prayojyāḥ|

Aṣṭāṅgahṛdayasaṃhitā

koladāḍimagharmāmbutakramadyāmlakāñjikaiḥ||29||

maṇḍena vā pibetprātaścūrṇānyannasya vā puraḥ||30||

Sarvāṅgasundarā

kolādyambubhistakrādibhirvā prātaścūrṇāni-ghṛtauṣadhīnāṃ sambandhīni, maṇḍena saha pibet| athavā annasya-āhārasya, puraḥ-pūrvaṃ, pibet|

Aṣṭāṅgahṛdayasaṃhitā

cūrṇāni mātuluṅgasya bhāvitānyasakṛdrase||30||

kurvīta kārmukatarān vaṭakān kaphavātayaḥ||31||

Sarvāṅgasundarā

cūrṇāni mātuluṅgarasena muhurmuhurbhāvitāni vaṭakān karmakaraṇasamarthān kurvīta| kaphavātayoḥ-kaphavātike gulma ityarthaḥ|

Aṣṭāṅgahṛdayasaṃhitā

ṣūlāni vāyvāmakaphodbhavāni||32||

kṛcśrān gulmān vātaviṇmūtrasaṅgaṃ kaṇṭhe bandhaṃ hṛdgrahaṃ pāṇḍurogam||33||

vardhmādhmānaṣvāsakāsāgnisādān||33||

Sarvāṅgasundarā

hiṅgvādikametaccūrṇaṃ hṛcśūlādīnnihanti tathā kṛcśragulmādīṃṣca| dodhakopajātiṣālinyaḥ|

Aṣṭāṅgahṛdayasaṃhitā

kaṇanāgaramuttarottaraṃ vṛddham||34||

cūrṇaṃ vaiṣvānaraḥ sākṣāt||34||

Sarvāṅgasundarā

lavaṇādikaṃ krameṇottaraṃ bhāgavṛddhaṃ sarvasamabhāgā haritakīti cūrṇametatsākṣādvaiṣvānaraḥ, dīpanaguṇasāmānyāt| āryāvṛtam|

Aṣṭāṅgahṛdayasaṃhitā

trikaṭukamajamodā saindhavaṃ jīrake dve samadharaṇadhṛtānāmaṣṭamo hiṅgubhāgaḥ||35||

prathamakavalabhojyaḥ sarpiṣā saṃprayukto janayati jaṭharāgniṃ vātagulmaṃ nihanti||35||

Sarvāṅgasundarā

trikaṭukādīnāṃ saptānāṃ samadharaṇadhṛtānāṃ-samapramāṇasthāpitānāṃ, hiṅgubhāgo+aṣṭamo 'deyaḥ' ityadhyāhāryam| kecittvevaṃ vyākhyānayanti| dharaṇaṣabdena palasya daṣamo bhāga ucyate| dharaṇe dhṛtā dharaṇadhṛtāḥ, samāṣca te dharaṇadhṛtāṣca, teṣāṃ samadharaṇadhṛtānāṃ trikaṭukādīnāmaṣṭamo hiṅgubhāgo deyaḥ| sa ca prathamakavale bhojyo-bhakṣaṇīyaḥ| sarpiṣā samyak prayukto-miṣrito, jaṭharāgniṃ janayati, vātagulmaṃ ca hanti| mālinīvṛttam|

Aṣṭāṅgahṛdayasaṃhitā

ścūrṇaḥ kumbhanikumbhamūlasahitairbhāgottaraṃ vardhitaiḥ||36||

pītaḥ koṣṇajalena koṣṭhajarujo gulmodarādīnayaṃ śārdūlaḥ prasabhaṃ pramathya harati vyādhīn mṛgaughāniva||36||

Sarvāṅgasundarā

hiṅgūgretyādibhirbhāgottaramaṃśādhikaṃ vardhitaiścūrṇaḥ koṣṇajalena pīto jaṭhararujādīn parākaroti| ayaṃ śārdūlākhyaścūrṇo haṭhāt pramathya vyādhīn mṛgaughāniva śārdūlaḥ-siṃhaḥ| apyata eva śleṣopamā+ayamalaṅkāraḥ| tathā bhīmaśabdena śārdūlavikrīḍitaṃ vṛttamupalakṣyate| yathā śārdūlaśabdena bhīmasena iti| śārdūlavikrīḍitaṃ vṛttam|

Aṣṭāṅgahṛdayasaṃhitā

sindhūtthapathyākaṇadīpyakānāṃ cūrṇāni toyaiḥ pibatāṃ kavoṣṇaiḥ||37||

prayāti nāśaṃ kaphavātajanmā nārācanirbhinna ivāmayaughaḥ||37||

Sarvāṅgasundarā

sindhūtthādīnāṃ cūrṇāni koṣṇaistoyaiḥ pibatāṃ kaphavātajo rogasaṅgho nāśaṃ yāti| ka iva ? nārācena nirbhinna ivetyupamā| upajātivṛttam|

Aṣṭāṅgahṛdayasaṃhitā

vyoṣaṃ ca saṃstaracitaṃ lavaṇopadhānam||38||

dagdhvā vicūrṇya dadhimastuyutaṃ prayojyaṃ gulmodaraṣvayathupāṇḍugudodbhaveṣu||38||

Sarvāṅgasundarā

pūtikādidravyaṃ saṃstaracitaṃ yathākramanirdiṣṭamuparyuparibhāvena saṃstīrṇaṃ tathā lavaṇopadhanaṃ lavaṇaṃ sarvoparyupadhānaṃ dattvā+anantaraṃ dagdhvā sañcūrṇya tato dadhimastunā yutaṃ gulmādiṣu prayojyam| vasantatilakāvṛttam|

Aṣṭāṅgahṛdayasaṃhitā

hiṅgutriguṇaṃ saindhavamasmāttriguṇaṃ ca tailamairaṇḍam||39||

tattriguṇarasonarasaṃ gulmodaravardhmaṣūlaghnam||40||

Sarvāṅgasundarā

saindhavaṃ hiṅgutastriguṇam| asmācca-saindhavāt, airaṇḍatailaṃ triguṇam| tasmācca-airaṇḍatailāt, triguṇaṃ rasonasya rasam| tadetadgulmādighnam| āryāvṛttam|

Aṣṭāṅgahṛdayasaṃhitā

mātuluṅgaraso hiṅgu dāḍimaṃ biḍasaindhavam||40||

surāmaṇḍena pātavyaṃ vātagulmarujāpaham||41||

Aṣṭāṅgahṛdayasaṃhitā

mātuluṅgarasādikaṃ surāmaṇḍena pātavyaṃ vātagulmapīḍāharam|

Aṣṭāṅgahṛdayasaṃhitā

ṣuṇṭhyāḥ karṣaṃ guḍasya dvau dhautātkṛṣṇatilātpalam||41||

khādannekatra sañcūrṇya koṣṇakṣīrānupo jayet||42||

vātahṛdrogagulmārṣoyoniṣūlaṣakṛdgrahān||42||

Aṣṭāṅgahṛdayasaṃhitā

ṣuṇṭhyāḥ karṣo guḍasya dvau karṣau luñcitakṛṣṇatilātpalamityekatra miṣrayitvā khādan koṣṇakṣīrānupaḥ san vātahṛdrogādīn jayet|

Aṣṭāṅgahṛdayasaṃhitā

pibederaṇḍatailaṃ tu vātagulmī prasannayā||43||

ṣleṣmaṇyanubale vāyau, pitte tu payasā saha||43||

Sarvāṅgasundarā

vātakaphānuge satyeraṇḍatailaṃ prasannayā sahasā gulmavān pibet| pitte tvanugate payasā sahairaṇḍatailaṃ pibet|

Aṣṭāṅgahṛdayasaṃhitā

vivṛddhaṃ yadi vā pittaṃ santāpaṃ vātagulminaḥ||44||

kuryādvirecanīyo+asau sasnehairānulomikaiḥ||44||

tāpānuvṛttāvevaṃ ca raktaṃ tasyāvasecayet||45||

Sarvāṅgasundarā

vātagulminaḥ pittaṃ vivṛddhaṃ yadi santāpaṃ kuryāt, tadā+asau-vātagulmī, virecanīyo-virecanārhaḥ| kaiḥ ? ānulomikairdravyaiḥ snehayutaiḥ| evaṃ [ca]-viraktasyāpi, tāpānuvartane sati tasya raktasrāvaṃ kuryāt|

Aṣṭāṅgahṛdayasaṃhitā

sādhayecśuddhaṣuṣkasya laṣunasya catuṣpalam||45||

kṣīrodake+aṣṭaguṇite kṣīraṣeṣaṃ ca pācayet||46||

vātagulmamudāvartaṃ gṛdhrasīṃ viṣamajvaram||46||

hṛdrogaṃ vidradhiṃ ṣoṣaṃ sādhayatyāṣu tatpayaḥ||47||

Sarvāṅgasundarā

kṣīraṃ codakaṃ ca kṣīrodakam| tasmin laṣunādaṣṭaguṇe ṣuddhaṣuṣkasya laṣunasya catuṣpalaṃ sādhayet| tataḥ kṣīraṣeṣaṃ vipācayet| tacca kṣīraṣeṣaṃ vātagulmādīnya(na)bhibhavati|

Aṣṭāṅgahṛdayasaṃhitā

tailaṃ prasannā gomūtramāranālaṃ yavāgrajaḥ||47||

gulmaṃ jaṭharamānāhaṃ pītamekatra sādhayet||48||

Sarvāṅgasundarā

tailādikamekatra-militaṃ, pītaṃ gulmādīn hanti|

Aṣṭāṅgahṛdayasaṃhitā

citrakagranthikairaṇḍaṣuṇṭhīkvāthaḥ paraṃ hitaḥ||48||

ṣūlānāhavibandheṣu sahiṅgubiḍasaindhavaḥ||49||

Sarvāṅgasundarā

citrakādikvātho hiṅgvādiyutaḥ paraṃ ṣūlādiṣu hitaḥ|

Aṣṭāṅgahṛdayasaṃhitā

puṣkarairaṇḍayormūlaṃ yavadhanvayavāsakam||49||

jalena kvathitaṃ pītaṃ koṣṭhadāharujāpaham||50||

Sarvāṅgasundarā

puṣkarairaṇḍamūlādikaṃ jalena kvathitaṃ pītaṃ koṣṭhadāhādijit|

Aṣṭāṅgahṛdayasaṃhitā

vāṭyāhvairaṇḍadarbhāṇāṃ mūlaṃ dāru mahauṣadham||50||

pītaṃ niḥkvāthya toyena koṣṭhapṛṣṭhāṃsaṣūlajit||51||

Sarvāṅgasundarā

vāṭyāhvādīnāṃ mūlaṃ devadārvādi ca toyakvathitaṃ pītaṃ koṣṭhādiṣūlajit|

Aṣṭāṅgahṛdayasaṃhitā

ṣilājaṃ payasā+analpapañcamūlaṣrṛtena vā||51||

vātagulmī pibet---------------------------------||52||

Sarvāṅgasundarā

ṣilājatu vā mahatpañcamūlakvathitena kṣīreṇa saha vātagulmī pibet|

Aṣṭāṅgahṛdayasaṃhitā

------------------vāṭyamudāvarte tu bhojayet||52||

snigdhaṃ paippalikairyūṣairmūlakānāṃ rasena vā||52||

Sarvāṅgasundarā

udāvarte sati vāṭyaṃ snigdhaṃ-sasnehaṃ, pippalīsaṃskṛtairyūṣaiḥ saha bhojayet| athavā, mūlakarasenāṣnīyāt|

Aṣṭāṅgahṛdayasaṃhitā

baddhaviṇmāruto+aṣrnīyātkṣīreṇoṣṇena yāvakam||53||

kulmāṣān vā bahusnehān bhakṣayellavaṇottarān||53||

Sarvāṅgasundarā

baddhaviṇmāruta uṣṇena kṣīreṇa yāvakamaṣrnīyāt| athavā, kulmāṣān bahusnehān lavaṇapradhānān bhakṣayet|

Aṣṭāṅgahṛdayasaṃhitā

nīlinītrivṛtādantīpathyākampillakaiḥ saha||54||

samalāya ghṛtaṃ deyaṃ sabiḍakṣāranāgaram||54||

Sarvāṅgasundarā

nīlinyādibhiḥ saha sadoṣāya narāya biḍādiyutaṃ ghṛtaṃ deyam|

Aṣṭāṅgahṛdayasaṃhitā

nīlinīṃ triphalāṃ rāsnāṃ balāṃ kaṭukarohiṇīm||55||

pacedviḍaṅgaṃ vyāghrīṃ ca pālikāni jalāḍhake||55||

rase+aṣṭabhāgaśeṣe tu ghṛtaprasthaṃ vipācayet||56||

dadhnaḥ prasthena saṃyojya sudhākṣīrapalena ca||56||

tato ghṛtapalaṃ dadyādyavāgūmaṇḍamiśritam||57||

jīrṇe samyagviriktaṃ ca bhojayedrasabhojanam||57||

gulmakuṣṭhodaravyaṅgaśophapāṇḍvāmayajvarān||58||

śvitraṃ plīhānamunmādaṃ hantyetannīlinīghṛtam||58||

Sarvāṅgasundarā

nīlinyādīn palikān jalāḍhake pacet| aṣṭabhāgaśeṣe ca rase dadhiprasthena sudhākṣīrapalena ca miśrayitvā ghṛtaprasthaṃ vipācayet| tato ghṛtapalaṃ yavāgūmaṇḍamiśritaṃ dadyāt| jīrṇe ca ghṛte samyagviriktaṃ naraṃ rasayutaṃ bhojanaṃ bhojayet| etacca nīlinīghṛtaṃ gulmādīn hanti|

Aṣṭāṅgahṛdayasaṃhitā

kukkuṭāṣca mayūrāṣca tittirikrauñcavartakāḥ||59||

ṣālayo madirā sarpirvātagulmacikitsitam||59||

Sarvāṅgasundarā

kukkuṭādayo vātagulme cikitsitaṃ-upakramaḥ|

Aṣṭāṅgahṛdayasaṃhitā

mitamuṣṇaṃ dravaṃ snigdhaṃ bhojanaṃ vātagulminām||60||

samaṇḍā vāruṇī pānaṃ taptaṃ vā dhānyakairjalam||60||

Sarvāṅgasundarā

vātagulmināṃ ca bhojanaṃ mitamuṣṇaṃ dravaṃ snigdhaṃ ca syāt| vāruṇī samaṇḍā dhānyakaiḥ ṣṛtaṃ jalaṃ vā pānaṃ syāt|

Aṣṭāṅgahṛdayasaṃhitā

snigdhoṣṇenodite gulme paittike sraṃsanaṃ hitam||61||

Sarvāṅgasundarā

paittike gulme snigdhoṣṇenotthite sati sraṃsanaṃ hitam| tadeva virecanamāha-

Aṣṭāṅgahṛdayasaṃhitā

drākṣābhayāguḍarasaṃ kampillaṃ vā madhudrutam||61||

kalpotkaṃ raktapittoktaṃ-----------------------||62||

Sarvāṅgasundarā

drākṣābhayāguḍarasaṃ sraṃsanaṃ hitam| athavā, madhudrutaṃ kampillaṃ sraṃsanaṃ hitam| kalpoktaṃ virecanaṃ-virecanakalpavihitaṃ, (hṛ. ka. a. 2) , aktapittoktaṃ-"trivṛtā triphalā" (hṛ. ci. a. 2|10) ityādikaṃ, hitam|

Aṣṭāṅgahṛdayasaṃhitā

--------------------gulme rūkṣoṣṇaje punaḥ||62||

paraṃ saṃśamanaṃ sarpistiktaṃ vāsāghṛtaṃ śrṛtam||62||

tṛṇākhyapañcākvāthe jīvanīyagaṇena vā||63||

śrṛtaṃ tenaiva vā kṣīraṃ nyagrodhādigaṇena vā||63||

Sarvāṅgasundarā

rūkṣoṣṇaje paittike gulme sarpistiktaṃ-kuṣṭhacikitsitoktaṃ (hṛ. ci. a. 19|2) , tathā vāsāghṛtaṃ (hṛ. ci. a. 2|42) saṃśamanaṃ śreṣṭham| tṛṇākhyaṃ pañcakaṃ-"darbhakāsekṣu" (hṛ. sū. a. 6|171) ityādi, tasya kvāthe śrṛtaṃ ghṛtaṃ hitam| athavā, jīvanīyagaṇena śrṛtaṃ ghṛtaṃ hitam| tenaiva-jīvanīyagaṇena, śrṛtaṃ kṣīraṃ hitam| nyagrodhādigaṇena vā śrṛtaṃ kṣīraṃ hitam|

Aṣṭāṅgahṛdayasaṃhitā

tatrāpi sraṃsanaṃ yuñjyācśīghramātyayike bhiṣak||64||

Sarvāṅgasundarā

tatrāpi-na kevalaṃ snigdhoṣṇaje rūkṣoṣṇaje+api paittike sāmānyato vā samutpanne gulme, ātyayike ṣīghraṃ sraṃsanaṃ yuñjyāt| kena ? ityāha-

Aṣṭāṅgahṛdayasaṃhitā

vairecanikasiddhena sarpiṣā payasā+api vā||64||

Sarvāṅgasundarā

virecanavihitadravyasiddhena sarpiṣā kṣīreṇa vā|

Aṣṭāṅgahṛdayasaṃhitā

rasenāmalakekṣūṇāṃ ghṛtaprasthaṃ vipācayet||65||

pathyāpādaṃ pibetsarpistatsiddhaṃ pittagulmanut||65||

pibedvā tailvakaṃ sarpiryaccoktaṃ pittavidradhau||66||

Sarvāṅgasundarā

āmalakasyekṣośca rasena ghṛtāccaturguṇitenāḍhakamānena pathyāpādaṃ ghṛtaprasthaṃ vipācayet| tacca siddhaṃ pittagulmaṃ hanti| tailvakamathavā sarpiḥ (hṛ. ci. a. 21|32) pibet| yacca pittavidradhāvuktaṃ ghṛtaṃ (hṛ. ci. a. 13|4) tacca pibet|

Aṣṭāṅgahṛdayasaṃhitā

drākṣāṃ payasyāṃ madhukaṃ candanaṃ padmakaṃ madhu||66||

pibettaṇḍulatoyena pittagulmopaṣāntaye||67||

Sarvāṅgasundarā

drākṣādi taṇḍulajalena saha pittagulmaṣāntaye pibet|

Aṣṭāṅgahṛdayasaṃhitā

dvipalaṃ trāyamāṇāyā jaladviprasthasādhitam||67||

aṣṭabhāgasthitaṃ pūtaṃ koṣṇaṃ kṣīrasamaṃ pibet||68||

pibedupari tasyoṣṇaṃ kṣīrameva yathābalam||68||

tena nirhṛtadoṣasya gulmaḥ ṣāmyati paittikaḥ||69||

Sarvāṅgasundarā

trāyantyā dvipalaṃ jaladviprasthasādhitamaṣṭabhāgāvaṣeṣaṃ paṭena pūtaṃ kṣīrasamaṃ pibet| tasyopari koṣṇaṃ kṣīrameva yathāṣakti pibet-nānyatkiñcit| tena-kṣīreṇa, apahṛtadoṣasya gulmaḥ paittikaḥ ṣāmyati|

Aṣṭāṅgahṛdayasaṃhitā

dāhe+abhyaṅgo ghṛtaiḥ śītaiḥ sājyairlepo himauṣadhaiḥ||69||

sparśaḥ saroruhāṃ patraiḥ pātraiśca pracalajjalaiḥ||70||

Sarvāṅgasundarā

paittike gulme dāhe sati ghṛtaiḥ śītaiḥ-śītavīryasādhitaiḥ sparśataśca śītaiḥ, abhyaṅgastathā lepaḥ śītavīryauṣadhaiḥ saghṛtaiḥ syāt| padmapatraiḥ pātraiśca pracalajjalaiḥ sparśaḥ|

Aṣṭāṅgahṛdayasaṃhitā

vidāhapūrvarūpeṣu ṣūle vahneṣca mārdave||70||

bahuṣo+apaharedraktaṃ pittagulme viṣeṣataḥ||71||

śinnamūlā vidahyante na gulmā yānti ca kṣayam||71||

raktaṃ hi vyamlatāṃ yāti, tacca nāsti na cāsti ruk||72||

Sarvāṅgasundarā

vidāhapūrvarūpeṣu gulmeṣu tathā ṣūle vahnimāndye ca sati bahūn vārān raktaṃ haret| pittagulme viṣeṣeṇāsraṃ haret| sa0-śinnamūlā gulmā na vidahyante-na pākaṃ yānti| ca-punaḥ, kṣayaṃ yānti| hi-yasmāt, raktamantaḥsthitaṃ vyamlībhāvaṃ yāti| tacca-raktaṃ, nāsti tatastadutthā rugapi nāsti|

Aṣṭāṅgahṛdayasaṃhitā

hṛtadoṣaṃ parimlānaṃ jāṅgalaistarpitaṃ rasaiḥ||72||

samāṣvastaṃ saṣoṣārtiṃ sarpirabhyāsayetpunaḥ||73||

Sarvāṅgasundarā

hṛtadoṣaṃ parimlānaṃ naraṃ jāṅgalamāṃsarasaistarpitaṃ samāṣvastaṃ santaṃ saṣeṣārtiṃ sarpirabhyāsayet|

Aṣṭāṅgahṛdayasaṃhitā

raktapittātivṛddhatvātkriyāmanupalabhya vā||73||

gulme pākonmukhe sarvā pittavidradhivatkriyā||74||

Sarvāṅgasundarā

raktapittātivṛddhatvāddhetoḥ kriyāṃ vā+anupalabhya-anāsādya, gulme pākonmukhe sati sarvā pittavidradhitulyā kriyā syāt|

Aṣṭāṅgahṛdayasaṃhitā

śālirgavyājapayasī paṭolī jāṅgalaṃ ghṛtam||74||

dhātrī parūṣakaṃ drākṣā kharjūraṃ dāḍimaṃ sitā||75||

bhojyaṃ, pāne+ambu balayā bṛhatyādyaiśca sādhitam||75||

Sarvāṅgasundarā

ṣālyādi bhojyam| pāne balayā sādhitaṃ jalaṃ bṛhatyādinā vā|

Aṣṭāṅgahṛdayasaṃhitā

ṣleṣmaje vāmayetpūrvamavamyamupavāsayet||76||

tiktoṣṇakaṭusaṃsargyā vahniṃ sandhukṣayettataḥ||76||

hiṅgvādibhiṣca dviguṇakṣārahiṅgvamlavetasaiḥ||77||

Sarvāṅgasundarā

śleṣmaje gulme pūrvaṃ vāmayet| avamanāha tu laṅghayet| kṛtopavāsasya tiktoṣṇakaṭudravyayutayā saṃsargyā vahniṃ dīpayet| tathā hiṅgvādibhiragniṃ sandhukṣayet| kimbhūtaiḥ ? dviguṇāni kṣārahiṅgvamlavetasāni yeṣu taiḥ|

Aṣṭāṅgahṛdayasaṃhitā

nigūḍhaṃ yadi vonnaddhaṃ stimitaṃ kaṭhinaṃ sthiram||77||

ānāhādiyutaṃ gulmaṃ saṃsvedya vinayedanu||78||

ghṛtaṃ sakṣārakaṭukaṃ pātavyaṃ kaphagulminām||78||

Sarvāṅgasundarā

nigūḍhādidharmayuktaṃ gulmaṃ saṃśodhya(saṃsvedya) vinayet-upaśamayet| paścāt kaphagulmināṃ ghṛtaṃ kṣārakaṭukayutaṃ pātavyam|

Aṣṭāṅgahṛdayasaṃhitā

savyoṣakṣāralavaṇaṃ sahiṅgubiḍadāḍimam||79||

kaphagulmaṃ jayatyāśu daśamūlaśghṛtaṃ ṛtam||79||

Sarvāṅgasundarā

vyoṣādiyutaṃ daṣamūlapakvaṃ sarpiḥ kaphagulmaṃ ṣīghrameva hanti|

Aṣṭāṅgahṛdayasaṃhitā

bhallātakānāṃ dvipalaṃ pañcamūlaṃ palonmitam||80||

alpaṃ toyāḍhake sādhyaṃ pādaśeṣeṇa tena ca||80||

tulyaṃ ghṛtaṃ tulyapayo vipacedakṣasammitaiḥ||81||

viḍaṅgahiṅgusindhūtthayāvaśūkaśaṭhībiḍaiḥ||81||

sadvīpirāsnāyaṣṭyāhvaṣaḍgranthākaṇanāgaraiḥ||82||

etadbhallātakaghṛtaṃ kaphagulmaharaṃ param||82||

plīhapāṇḍvāmayaśvāsagrahaṇīrogakāsajit||83||

Sarvāṅgasundarā

bhallātakānāṃ dvipalaṃ alpaṃ-hrasvaṃ, pañcamūlaṃ pṛthak palapramāṇaṃ toyāḍhake sādhanīyam| pādaśeṣeṇa ca tena kvāthena samaṃ sarpistulyakṣīraṃ viḍaṅgādibhiḥ kalkībhūtaiḥ kārṣikairvipācayet| etacca bhallātakaghṛtaṃ paraṃ-suṣṭhu, kaphagulmaharaṃ plīhādijicca|

Aṣṭāṅgahṛdayasaṃhitā

tato+asya gulme dehe ca samaste svedamācaret||83||

Sarvāṅgasundarā

tato-ghṛtapānādanantaraṃ, gulme dehe cāsya samaste svedamācaret|

Aṣṭāṅgahṛdayasaṃhitā

sarvatra gulme prathamaṃ snehasvedopapādite||84||

yā kriyā kriyate yāti sā siddhiṃ na virūkṣite||84||

Sarvāṅgasundarā

[sarvatra-] sarvasminnaṣṭavidhe ca, gulme prathamaṃ-ādau, snehasvedābhyāmupapādite sati yā kriyā kriyate sā siddhiṃ yāti| yā tu virūkṣite sati kriyā sā siddhiṃ na yāti|

Aṣṭāṅgahṛdayasaṃhitā

snigdhasvinnaśarīrasya gulme śaithilyamāgate||85||

yathoktāṃ ghaṭikāṃ nyasyedgṛhīte+apanayecca tām||85||

vastrāntaraṃ tataḥ kṛtvā chindyādgulmaṃ pramāṇavit||86||

vimārgājapadādarśairyathālābhaṃ prapīḍayet||86||

pramṛjyādgulmamevaikaṃ na tvantrahṛdayaṃ spṛśet||87||

Sarvāṅgasundarā

snigdhasvinnaśarīrasya gulme śaithilyaṃ yāte sati yantravidhyuditāṃ ghaṭikāṃ yojayet| gṛhīte ca gulme tāmapasārayet| anantaraṃ vastravyavahitaṃ gulmaṃ kṛtvā pramāṇavit vimārgādibhiryathālābhaṃ bhindyāt-vidārayet sūcikādinā| vimārgo-dārumayaḥ śastrakṛtirvastuviśeṣaścarmakārasambandhī| tathā, gulmameva kevalaṃ prapīḍayet pramṛjyācca| na punarantraṃ hṛdayaṃ [ca] spṛśet|

Aṣṭāṅgahṛdayasaṃhitā

tilairaṇḍātasībījasarṣapaiḥ parilipya ca||87||

ṣleṣmagulmamayaspātraiḥ sukhoṣṇaiḥ svedayettataḥ||88||

Sarvāṅgasundarā

athavā kaphagulmaṃ tilādibhiḥ parilipyānantaraṃ lohabhājanaiḥ sukhoṣṇaiḥ svedayet| ayaspātrairiti "ataḥkṛkami" ityādinā sādeṣaḥ|

Aṣṭāṅgahṛdayasaṃhitā

evaṃ ca visṛtaṃ sthānāt kaphagulmaṃ virecanaiḥ||88||

sasnehairbastibhiṣcainaṃ ṣodhayeddāṣamūlikaiḥ||89||

Sarvāṅgasundarā

evaṃ-asmin prakāre kṛte sati, sthānāccalitaṃ kaphagulmaṃ snehayuktairvirecanairbastibhiṣca dāṣamūlikaiḥ (hṛ. ka. a. 4|4) ṣodhayet|

Aṣṭāṅgahṛdayasaṃhitā

pippalyāmalakadrākṣāṣyāmādyaiḥ pālikaiḥ pacet||89||

eraṇḍatailahaviṣoḥ prasthau payasi ṣaḍguṇe||90||

siddho+ayaṃ miṣrakaḥ sneho gulmināṃ sraṃsanaṃ hitam||90||

vṛddhividradhiṣūleṣu vātavyādhiṣu cāmṛtam||91||

Sarvāṅgasundarā

pippalyādibhiḥ palonmitairaṇḍatailasarpiṣoḥ prasthau dvau ṣaḍguṇe kṣīre pacet| ayaṃ miṣrakākhyaḥ sneho gulmināṃ paraṃ sraṃsanaṃ vṛddhyādiṣu cāmṛtatulyam|

Aṣṭāṅgahṛdayasaṃhitā

pibedvā nīlinīsarpirmātrayā dvipalīnayā||91||

tathaiva sukumārākhyaṃ ghṛtānyaudarikāṇi vā||92||

Sarvāṅgasundarā

athavā nīlinīghṛtaṃ-prāguktaṃ (ślo. 55) , sraṃsanaṃ dvipalamātrayā pibet| tathaiva dvipalamātrayā sukumārākhyaṃ ghṛtaṃ-vidradhyuktaṃ (hṛ. ci. 13|41) , sraṃsanārthaṃ pibet| udaracikitsitoktāni vā ghṛtāni pibet|

Aṣṭāṅgahṛdayasaṃhitā

droṇe+ambhasaḥ paceddantyāḥ palānāṃ pañcaviṃśatim||92||

citrakasya tathā pathyāstāvatīstadrase srute||93||

dviprasthe sādhayetpūte kṣipeddantīsamaṃ guḍam||93||

tailātpalāni catvāri trivṛtāyāśca carṇataḥ||94||

kaṇākarṣau tathā śuṇṭhyāḥ siddhe lehe tu śītale||94||

madhu tailasamaṃ dadyāccaturjātāccaturthikām||95||

ato harītakīmekāṃ sāvalehapalāmadan||95||

sukhaṃ viricyate snigdho doṣaprasthamanāmayaḥ||96||

gulmahṛdrogadurnāmaśophānāhagarodarān||96||

kuṣṭhotkleśāruciplīhagrahaṇīviṣamajvarān||97||

ghnanti dantīharītakyaḥ pāṇḍutāṃ ca sakāmalām||97||

Sarvāṅgasundarā

jaladroṇe dantīpalānāṃ pañcaviṃśatiṃ, [tathā] citrakasya palānāṃ pañcaviṃśatiṃ, [tathā] haritakīstāvatīḥ-pañcaviṃśatiṃ, pacet|tadrase srute dviprasthadaghne pūte pathyāsahite dantītulyaṃ guḍaṃ kṣipet| tailapalāni catvāri, trivṛtpalāni ca catvāri| kaṇāyāḥ karṣau dvau śuṇṭyāśca| siddhe cāsmin lehe tu suśīte tailatulyaṃ mākṣikaṃ dadyāt| caturjātāt samuditāccaturthikāṃ-palāparasaṃjñāṃ, dadyāt| ato-lehāt, pathyāmekāṃ sāvalehapalayutāṃ bhakṣayet| snigdho naraḥ sukhaṃ doṣaprasthaṃ viricyate nirāmayaḥ| etā dantīharītakyaḥ plīhā(gulmā)dīn ghnanti|

Aṣṭāṅgahṛdayasaṃhitā

sudhākṣīradravaṃ cūrṇaṃ trivṛtāyāḥ subhāvitam||98||

kārṣikaṃ madhusarpirbhyāṃ līḍhvā sādhu viricyate||98||

Sarvāṅgasundarā

sudhākṣīreṇa dravaṃ trivṛtāyāṣcūrṇaṃ prakṛtatvātsudhākṣīreṇaiva subhāvitaṃ karṣapramāṇaṃ madhusarpirbhyāṃ līḍhvā samyagviricyate|

Aṣṭāṅgahṛdayasaṃhitā

kuṣṭhaṣyāmātrivṛddantīvijayākṣāraguggulūn||99||

gomūtreṇa pibedakaṃ tena guggulumeva vā||99||

Sarvāṅgasundarā

kuṣṭhādīn gomūtreṇa pibet| athavā, tena-gomūtreṇa, guggulumekameva pibet|

Aṣṭāṅgahṛdayasaṃhitā

nirūhān kalpasidhdyuktān yojayedgulmanāṣanān||100||

Sarvāṅgasundarā

kalpasidhdyuktānnirūhān gulmanāṣanān yojayet|

Aṣṭāṅgahṛdayasaṃhitā

kṛtamūlaṃ mahāvāstuṃ kaṭhinaṃ stimitaṃ gurum||100||

gūḍhamāṃsaṃ jayedgulmaṃ kṣārāriṣṭāgnikarmabhiḥ||101||

ekāntaraṃ dvyntaraṃ vā viṣramayyātha vā tryaham||101||

ṣarīradoṣabalayorvardhanakṣapaṇodyataḥ||102||

Sarvāṅgasundarā

kṛtamūlādidharmayuktaṃ gulmaṃ kṣārādibhirjayet| ekāntaraṃ dvyantaraṃ vā tryahaṃ vā viṣramayya ṣarīradoṣabalayoryathākramaṃ vardhanakṣapaṇayorudyataḥ san|

Aṣṭāṅgahṛdayasaṃhitā

arṣoṣmarīgrahaṇyuktāḥ kṣārā yojyāḥ kapholbaṇe||102||

Sarvāṅgasundarā

kaphādhike gulme+arṣoṣmarīgrahaṇīṣūktā ye kṣārāste yojyāḥ|

Aṣṭāṅgahṛdayasaṃhitā

devadārutrivṛddantīkaṭukāpañcakolakam||103||

svarjikāyāvaśūkākhyau śreṣṭhāpāṭhopakuñcakam||103||

kuṣṭhaṃ sarpasugandhāṃ ca dvyakṣāṃśaṃ paṭupañcakam||104||

pālikaṃ cūrṇitaṃ tailavasādadhighṛtāplutam||104||

ghatasyāntaḥ pacetpakvamagnivarṇe ghaṭe ca tam||105||

kṣāraṃ gṛhītvā kṣīrājyatakramadyādibhiḥ pibet||105||

gulmodāvartavardhmārśojaṭharagrahaṇīkṛmīn||106||

apasmāragaronmādayoniśukrāmayāśmarīḥ||106||

kṣārāgado+ayaṃ śamayedviṣaṃ cākhubhujaṅgajam||107||

śleṣmāṇaṃ madhuraṃ snigdhaṃ rasakṣīraghṛtāśinaḥ||107||

chittvā bhittvā+a+aśayāt kṣāraḥ kṣaratvātkṣārayatyadhaḥ||108||

Sarvāṅgasundarā

devadārvādisarpasugandhāparyantaṃ dvikārṣikaṃ lavaṇapañcakaṃ pālikametatsamastaṃ cūrṇīkṛtaṃ tailavasādadhighṛtairāplutaṃ-āloḍitaṃ, ghaṭasya madhye+antardhūmaṃ pacet| sarpasugandhā-nākulī| agnivarṇe ca ghaṭe sati pakvaṃ taṃ kṣāraṃ gṛhītvā yathādoṣaṃ kṣīrādibhiḥ pibet| gulmādīn jayet ayaṃ kṣārāgada ākhujaṃ bhujaṅgajaṃ ca viṣaṃ drāk śamayet| sa0-śleṣmāṇaṃ madhuraṃ snigdhaṃ māṃsarasādyāśinaḥ kṣāraḥ kṣā(kṣa)ratvādāśayaṃ(yāt) chittvā bhittvā+adhastāt pātayati|

Aṣṭāṅgahṛdayasaṃhitā

mande+agnāvarucau sātmayairmadyaiḥ sasnehamaṣnatām||108||

yojayedāsavāriṣṭānnigadān mārgaṣuddhaye||109||

Aṣṭāṅgahṛdayasaṃhitā

mande+agnāvarucau ca satyāṃ madyaiḥ sātmyaiḥ sahasnehamāhāramaṣrnatāmāsavādīn mārgaṣuddhaye yojayet| adhunā+annapānamāha-

Aṣṭāṅgahṛdayasaṃhitā

śālayaḥ ṣaṣṭikā jīrṇāḥ kulatthā jāṅgalaṃ phalam||109||

ciribilvāgnitarkārīyavānīvaruṇāṅkurāḥ||110||

śigrustaruṇabilvāni bālaṃ śuṣkaṃ ca mūlakam||110||

bījapūrakahiṅgvamlavetasakṣāradāḍimam||111||

vyoṣaṃ takraṃ ghṛtaṃ tailaṃ bhaktaṃ, pānaṃ tu vāruṇī||111||

dhānyāmlaṃ mastu takraṃ ca yavānībiḍacūrṇitam||112||

pañcamūlaśrṛtaṃ vāri jīrṇaṃ mārdvīkameva vā||112||

Sarvāṅgasundarā

ṣālaya ityādi bhaktāntaṃ bhaktam| pānaṃ tu vāruṇyādi mārdvīkāntam|

Aṣṭāṅgahṛdayasaṃhitā

pippalīpippalīmūlacitrakājājisaindhavaiḥ||113||

surā gulmaṃ jayatyāṣu jagalaṣca vimiṣritaḥ||113||

Sarvāṅgasundarā

pipyalyādibhiḥ saha surā ṣīghrameva gulmaṃ jayati| jagalaṣca pippalyādibhirvimiṣrito gulmaṃ jayati|

Aṣṭāṅgahṛdayasaṃhitā

vamanairlaṅghanaiḥ svedaiḥ sarpiḥpānairvirecanaiḥ||114||

bastikṣārāsavāriṣṭagulikāpathyabhojanaiḥ||114||

ślaiṣmiko baddhamūlatvādyadi gulmo na śāmyati||115||

tasya dāhaṃ hṛte rakte kuryādante śarādibhiḥ||115||

Sarvāṅgasundarā

vamanādibhiḥ prayuktaiḥ ṣlaiṣmiko gulmo baddhamūlatvādyadi na ṣāmyati, tasya-gulmasya, hṛte rakte+ante dāhaṃ ṣarādibhiḥ kuryāt| atha dāhavidhānaṃ prastūyate-

Aṣṭāṅgahṛdayasaṃhitā

atha gulmaṃ saparyantaṃ vāsasā+antaritaṃ bhiṣak||116||

nābhibastyantrahṛdayaṃ romarājīṃ ca varjayan||116||

nātigāḍhaṃ parimṛṣecśareṇa jvalatā+athavā||117||

lohenāraṇikotthena dāruṇā taindukena vā||117||

tato+agnivege ṣamite ṣītairvraṇa iva kriyā||118||

Sarvāṅgasundarā

gulmaṃ paryantaiḥ saha vastreṇāntaritaṃ-ācśāditaṃ, nābhyādi varjayannātiṣayena parāmṛṣedvaidyaḥ| ṣareṇa lohena vā jvalatā| kimbhūtena ? āraṇikotthena| athavā, taindukena kāṣṭhena| anantaramagnivege ṣamite sati ṣītaiḥ pradehādibhirvraṇa iva kriyā syāt|

Aṣṭāṅgahṛdayasaṃhitā

āmānvaye tu peyādyaiḥ sandhuṣyāgniṃ vilaṅghite||118||

svaṃ svaṃ kuryātkramaṃ miśraṃ miśradoṣe ca kālavit||119||

Aṣṭāṅgahṛdayasaṃhitā

āmānvaye ca sati vahniṃ peyādyaiḥ sandhukṣya vilaṅghite sati svaṃ svaṃ kramaṃ-yathādoṣaṃ, kuryāt| miśradoṣe miśraṃ kramaṃ kuryāt| kālavit-vaidyaḥ|

Aṣṭāṅgahṛdayasaṃhitā

gataprasavakālāyai nāryai gulme+asrasambhave||119||

snigdhasvinnaṣarīrāyai dadyātsnehavirecanam||12||

Sarvāṅgasundarā

nāryai asrasambhave gulme sati snehavirecanaṃ dadyāt| kimbhūtāyai ? gataḥ prasavakālo yasyāstasyai iti| evaṃ hi purāṇatve sukhasādhyatā raktagulmasya syāt suniṣcitatvaṃ ca| tathā snigdhaṃ svinnaṃ ṣarīraṃ yasyāstasyai|

Aṣṭāṅgahṛdayasaṃhitā

tilakvātho ghṛtaguḍavyoṣabhārgīrajonvitaḥ||120||

pānaṃ raktabhave gulme naṣṭe puṣpe ca yoṣitaḥ||121||

Sarvāṅgasundarā

raktotthe gulme tilakvātho ghṛtādiyuktaḥ pānaṃ yoṣitaḥ| puṣpe ca naṣṭe pānaṃ bhavet|

Aṣṭāṅgahṛdayasaṃhitā

bhārṅgīkṛṣṇākarañjatvaggranthikāmaradārujam||121||

cūrṇaṃ tilānāṃ kvāthena pītaṃ gulmarujāpaham||122||

Sarvāṅgasundarā

bhārṅgyādijaṃ cūrṇaṃ tilakvāthena pītaṃ gulmarujāhṛt|

Aṣṭāṅgahṛdayasaṃhitā

palāṣakṣārapātre dve dve pātre tailasarpiṣoḥ||122||

gulmaṣaithilyajananīṃ paktvā mātrāṃ prayojayet||123||

Sarvāṅgasundarā

palāṣakṣārapātre dve tailasarpiṣordve pātre paktvā gulmaṣaithilyajananīṃ mātrāṃ prayojayet| snehāccaturguṇaṃ toyamatra kṣeptavyam|

Aṣṭāṅgahṛdayasaṃhitā

na prabhidyeta yadyevaṃ dadyādyonivirecanam||123||

Sarvāṅgasundarā

evaṃ kṛte sati yadi na prabhidyeta raktagulmastadā yonivirecanaṃ dadyāt| tadāha-

Aṣṭāṅgahṛdayasaṃhitā

kṣāreṇa yuktaṃ palalaṃ sudhākṣīreṇa vā tataḥ||124||

tābhyāṃ vā bhāvitāndadyādyonau kaṭukamatsyakān||124||

varāhamatsyapittābhyāṃ naktakān vā subhāvitān||125||

kiṇvaṃ vā saguḍakṣāraṃ dadyādyonau viṣuddhaye||125||

raktapittaharaṃ kṣāraṃ lehayenmadhusarpiṣā||126||

laṣunaṃ madirāṃ tīkṣṇāṃ matsyāṃṣcāsyai prayojayet||126||

bastiṃ sakṣīragomūtraṃ sakṣāraṃ dāṣamūlikam||127||

Sarvāṅgasundarā

kṣārayuktaṃ bhṛṣṭatilacūrṇaṃ tatastasyā yonau dadyāt| sudhākṣīreṇa vā+anvitaṃ palalaṃ dadyāt| tābhyāṃ-kṣārasudhākṣīrābhyāṃ, bhāvitān kaṭukamatsyakān yonau dadyāt| varāhamatsyayoḥ pittābhyāṃ kaṭukamatsyakān subhāvitān naktakān vā subhāvitān yonau dadyāt| athavā, kiṇvaṃ guḍakṣārānvitaṃ yoniviṣudhdyarthaṃ yonau dadyāt| raktapittaharaṃ kṣāraṃ madhusarpiṣā lehayet| laṣunaṃ madirāṃ tīkṣṇāṃ matsyāṃṣcāsyai prayojayet| dāṣamūlikaṃ bastiṃ-kalpoktaṃ (hṛ. ka. a. 4|4) , kṣīragomūtrasahitaṃ kṣārānvitamasyai dadyāt|

Aṣṭāṅgahṛdayasaṃhitā

avartamāne rudhire hitaṃ gulmaprabhedanam||127||

Sarvāṅgasundarā

rakte+apravartamāne sati gulmaprabhedanaṃ hitam|

Aṣṭāṅgahṛdayasaṃhitā

yamakābhyaktadehāyāḥ pravṛtte samupekṣaṇam||128||

rasaudanastathā+a+ahāraḥ pānaṃ ca taruṇī surā||128||

Sarvāṅgasundarā

pravṛtte rakte sati yamakābhyaktagātrāyāḥ samupekṣaṇaṃ-samyagupekṣaṇaṃ hitam| tathā, āhāro rasaudano hitaḥ| taruṇī surā ca pānam|

Aṣṭāṅgahṛdayasaṃhitā

rudhire+atipravṛtte tu raktapittaharāḥ kriyāḥ||129||

kāryā vātarugārtāyāḥ sarvā vātaharāḥ punaḥ||129||

ānāhādāvudāvartabalāsaghno yathāyatham||14||

129 1/2||14||

iti ṣrīvaidyapatisiṃhaguptasūnuṣrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne gulmacikitsitaṃ nāma caturdaṣo+adhyāyaḥ||14||

Sarvāṅgasundarā

rudhire+atipravṛtte punā raktapittaharāḥ kriyāḥ kāryāḥ| vātarugārtāyāḥ punaḥ sarvā vātaharāḥ kriyāḥ kāryāḥ| ānāhādau satyudāvartabalāsajitaḥ kriyāḥ kāryā iti| iti ṣrīmṛgāṅkadattaputraṣrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne gulmacikitsitaṃ nāma caturdaṣo+adhyāyaḥ samāptaḥ|| 14||

udaracikitsitādhyāyaḥ

15

Aṣṭāṅgahṛdayasaṃhitā

athāta udaracikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) doṣātimātropacayātsrotomārganirodhanāt||1||

sambhavatyudaraṃ tasmānnityamenaṃ virecayet||1||

Sarvāṅgasundarā

doṣāṇāmatimātramupacayo-vṛddhiḥ, tasmāt srotasāṃ mārgāḥ-mukharūpāṇi śidrāṇi, teṣāṃ nirodhācca bhavatyudaraṃ yataḥ, tasmādenaṃ-udariṇaṃ, abhīkṣṇaṃ virecayet| prāyeṇa vātapradhānatvādasya vyādheḥ snigdhaṃ virecanamāha-

Aṣṭāṅgahṛdayasaṃhitā

pāyayettailamairaṇḍaṃ samūtraṃ sapayo+api vā||2||

māsaṃ dvau vā+athavā gavyaṃ mūtraṃ māhiṣameva vā||2||

pibedgokṣīrabhuk syādvā karabhīkṣīravartanaḥ||3||

dāhānāhātitṛṇmūrcśāparītastu viṣeṣataḥ||3||

Sarvāṅgasundarā

tailamairaṇḍaṃ gomūtrānvitaṃ kṣīrayutaṃ vā māsamekamathavā dvau māsau pāyayet| doṣādivaṣād gavyaṃ mūtraṃ māhiṣaṃ vā mūtraṃ pibet| athavā gokṣīrabhugbhavet| karabhīkṣīravartano vā syāt| dāhādiyutastu viṣeṣeṇaivaṃvṛttiḥ syāt|

Aṣṭāṅgahṛdayasaṃhitā

rūkṣāṇāṃ bahuvātānāṃ doṣasaṃṣuddhikāṅkṣiṇām||4||

snehanīyāni sarpīṃṣi jaṭharaghnāni yojayet||4||

Sarvāṅgasundarā

rūkṣādīnāṃ snehanīyāni sarpīṃṣyudarahantṛṇi yojayet|

Aṣṭāṅgahṛdayasaṃhitā

ṣaṭpalaṃ daṣamūlāmbumastuhyāḍhakasādhitam||5||

Sarvāṅgasundarā

"pañcakolayavakṣāra" (hṛ. ci. a. 5|22) iti ṣaṭpalaṃ daśamūlāmbunā mastuno hyāḍhakena ca saṃdhitaṃ ghṛtaprasthaṃ ṣaṭpalopalakṣaṇalakṣitaṃ yojayet|

Aṣṭāṅgahṛdayasaṃhitā

nāgaratripalaṃ prasthaṃ ghṛtatailāttathā+a+aḍhakam||5||

mastunaḥ sādhayitvaitatpibetsarvodarāpaham||6||

kaphamārutasambhūte gulme ca paramaṃ hitam||6||

Sarvāṅgasundarā

śuṇṭhyāḥ palatrayaṃ, prasthaṃ ghṛtatailāt, mastuna āḍhakametatsādhayitvā sarvodarāpahaṃ pibet| kaphamārutotthe ca gulme suṣṭhu hitametat|

Aṣṭāṅgahṛdayasaṃhitā

caturguṇe jale mūtre dviguṇe citrakātpale||7||

kalke siddhaṃ ghṛtaprasthaṃ sakṣāraṃ jaṭharī pibet||7||

Sarvāṅgasundarā

sarpiṣaḥ prasthaṃ tadapekṣayā caturguṇe jale gomūtre dviguṇe citrakapale kalke siddhaṃ sayavakṣāramudarī pibet|

Aṣṭāṅgahṛdayasaṃhitā

yavakolakulatthānāṃ pañcamūlasya cāmbhasā||8||

surāsauvīrakābhyāṃ ca siddhaṃ vā pāyayeddhṛtam||8||

Sarvāṅgasundarā

yavādikvāthena surākāñjikābhyāṃ siddhaṃ vā ghṛtaṃ pāyayet|

Aṣṭāṅgahṛdayasaṃhitā

ebhiḥ snigdhāya sañjāte bale ṣānte ca mārute||9||

sraste doṣāṣaye dadyātkalpadṛṣṭaṃ virecanam||9||

Sarvāṅgasundarā

ebhiḥ snehaiḥ snigdhāya narāya bale ca sañjāte sati pavane ca ṣānte sraste doṣāṣaye sati kalpoktaṃ virecanaṃ dadyāt|

Aṣṭāṅgahṛdayasaṃhitā

paṭolamūlaṃ triphalāṃ niṣāṃ vellaṃ ca kārṣikam||10||

kampillanīlinīkumbhabhāgān dvitricaturguṇān||10||

pibetsañcūrṇya mūtreṇa peyāpūrvaṃ tato rasaiḥ||11||

virikto jāṅgalairadyāttataḥ ṣaḍdivasaṃ payaḥ||11||

ṣṛtaṃ pibedvyoṣayutaṃ pītamevaṃ punaḥpunaḥ||12||

hanti sarvodarāṇyetaccūrṇaṃ jātodakānyapi||12||

Sarvāṅgasundarā

paṭolamūlādi kārṣikaṃ kampillādīnāṃ bhāgān krameṇa dvitricaturguṇān sañcūrṇya gomūtreṇa pibet| anantaraṃ viriktaḥ san peyāṃ bhuktvā jāṅgalamāṃsarasaiḥ ṣālyādikamadyāt| tataḥ-anantaraṃ, ṣaḍdivasāni kvathitaṃ kṣīraṃ trikaṭuyutaṃ pibet| evaṃ punaḥpunaretatpītaṃ sarvodarāṇi jātasalilānyapi hanti|

Aṣṭāṅgahṛdayasaṃhitā

gavākṣīṃ ṣaṅkhinīṃ dantīṃ tilvakasya tvacaṃ vacām||13||

pibetkarkandhumṛdvīkākolāmbhomūtrasīdhubhiḥ||13||

Sarvāṅgasundarā

gavākṣyādikaṃ cūrṇaṃ karkandhvādijalamūtrasīdhvanyatamena pibet|

Aṣṭāṅgahṛdayasaṃhitā

yavāni hapuṣā dhānyaṃ ṣatapuṣpopakuñcikā||14||

kāravī pippalīmūlamajagandhā ṣaṭhī vacā||14||

citrako+ajājikaṃ vyoṣaṃ svarṇakṣīrī phalatrayam||15||

dvau kṣārau pauṣkaraṃ mūlaṃ kuṣṭhaṃ lavaṇapañcakam||15||

viḍaṅgaṃ ca samāṃṣāni dantyā bhāgatrayaṃ tathā||16||

trivṛdviṣāle dviguṇe sātalā ca caturguṇā||16||

eṣa nārāyaṇo nāma cūrṇo rogagaṇāpahaḥ||17||

nainaṃ prāpyābhivardhante rogā viṣṇumivāsurāḥ||17||

takreṇodaribhiḥ peyo gulmibhirbadarāmbunā||18||

ānāhavāte surayā vātaroge prasannayā||18||

dadhimaṇḍena viṭsaṅge dāḍimāmbhobhirarṣasaiḥ||19||

parikarte savṛkṣāmlairuṣṇāmbubhirajīrṇake||19||

bhagandare pāṇḍuroge kāse ṣvāse galagrahe||20||

hṛdroge grahaṇīdoṣe kuṣṭhe mande+anale jvare||20||

daṃṣṭrāviṣe mūlaviṣe sagare kṛtrime viṣe||21||

yathārhaṃ snigdhakoṣṭhena peyametadvirecanam||21||

Sarvāṅgasundarā

yavānyādīni viḍaṅgaparyantāni samāṃṣāni| dantyā bhāgāstrayaḥ| trivṛdviṣālayordvau dvau bhāgau| sātalāyāṣca catvāraḥ| eṣa cūrṇo nārāyaṇo nāma rogagaṇāpahaḥ| enaṃ cūrṇaṃ prāpya rogā nābhivardhante| kaṃ ka[iva] ? yathā viṣṇumivāsurāḥ| udaribhireṣa takreṇa peyaḥ| gulmyādibhirbadarāmbvādibhiḥ peyaḥ| bhagandarādiṣvetadyathārhaṃ snehapītena virecanaṃ peyam|

Aṣṭāṅgahṛdayasaṃhitā

hapuṣāṃ kāñcanakṣīrīṃ triphalāṃ nīlinīphalam||22||

trāyantīṃ rohiṇīṃ tiktāṃ sātalāṃ trivṛtāṃ vacām||22||

saindhavaṃ kālalavaṇaṃ pippalīṃ ceti cūrṇayet||23||

dāḍimatriphalāmāṃsarasamūtrasukhodakaiḥ||23||

peyo+ayaṃ sarvagulmeṣu plīhni sarvodareṣu ca||24||

ṣvitre kuṣṭheṣvajarake sadane viṣame+anale||24||

ṣophārṣaḥpāṇḍurogeṣu kāmalāyāṃ halīmake||25||

vātapittakaphāṃṣcāṣu virekeṇa prasādhayet||25||

Sarvāṅgasundarā

hapuṣādikametacūrṇaṃ dāḍimādirasaiḥ peyam| gulmādiṣu virekeṇa caitadāṣu vātapittakaphān samprasādhayet| kālalavaṇaṃ-kṛṣṇalavaṇam|

Aṣṭāṅgahṛdayasaṃhitā

nīlinīṃ niculaṃ vyoṣaṃ kṣārau lavaṇapañcakam||26||

citrakaṃ ca pibeccūrṇaṃ sarpiṣodaragulmanut||26||

Sarvāṅgasundarā

nīlinyādikaṃ cūrṇaṃ sarṣiṣā pibet| udaragulmaghnam|

Aṣṭāṅgahṛdayasaṃhitā

pūrvavacca pibeddugdhaṃ kṣāmaḥ ṣuddho+antarā+antarā||27||

kārabhaṃ gavyamājaṃ vādadyādātyayike gade||27||

snehāneva virekārthe durbalebhyo viṣeṣataḥ||28||

Sarvāṅgasundarā

pūrvavacca-yathā paṭolamūlādike cūrṇe (ṣlo. 10) kathitaṃ, tathaiva ṣuddhaḥ kṣāmaḥ san jāṅgalarasādanantaramantarā+antarā-madhye madhye, dugdhaṃ pibet| kārabhaṃ gavyaṃ śāgaṃ vā kṣīram| sa0-ātyayike roge virekārthe snehāneva dadyāt| durbalebhyo vā viṣeṣeṇa|

Aṣṭāṅgahṛdayasaṃhitā

harītakīsūkṣmarajaḥprasthayuktaṃ ghṛtāḍhakam||28||

agnau vilāpya mathitaṃ khajena yavapallake||29||

nidhāpayettato māsāduddhṛtaṃ gālitaṃ pacet||29||

harītakīnāṃ kvāthena dadhnā cāmlena saṃyutam||30||

udaraṃ garamaṣṭhīlāmānāhaṃ gulmavidradhī||30||

hantyetatkuṣṭhamunmādamapasmāraṃ ca pānataḥ||31||

Sarvāṅgasundarā

harītakīsūkṣmacūrṇaprasthayuktaṃ ghṛtasyāḍhakamagnau vilāpya khajenāloḍitaṃ yavapallake-yavarāśimadhye, nidhāpayet| tato māsādanantaramuddhṛtaṃ gālitaṃ harītakīnāṃ kvāthena-sāmānyaparibhāṣoktapramāṇena, amlena dadhnā saṃyutaṃ ca pacet| etacca pānenodarādīn hanti|

Aṣṭāṅgahṛdayasaṃhitā

snuk+a+akṣīrayuktādgokṣīrācśṛtaṣītāt khajenāhatāt||31||

yajjātamājyaṃ snuk+a+akṣīrasiddhaṃ tacca tathāguṇam||32||

Sarvāṅgasundarā

snukṣīramiṣritādgokṣīrācśṛtaṣītāt khajenāhatāt yajjātaṃ sarpistatsnukkṣīrapakvaṃ pūrvaguṇam|

Aṣṭāṅgahṛdayasaṃhitā

kṣīradroṇaṃ sudhākṣīraprasthārdhasahitaṃ dadhi||32||

jātaṃ mathitvā tatsarpistrivṛtsiddhaṃ ca tadguṇam||33||

Sarvāṅgasundarā

kṣīradroṇaṃ snukkṣīraprasthārghena yutaṃ dadhi jātaṃ mathitvā tatsarpistrivṛtāpakvaṃ pūrvaguṇam|

Aṣṭāṅgahṛdayasaṃhitā

tathā siddhaṃ ghṛtaprasthaṃ payasyaṣṭaguṇe pibet||33||

snukkṣīrapalakalkena trivṛtāṣaṭpalena ca||34||

Sarvāṅgasundarā

tathā siddhaṃ-pūrvavatpakvaṃ, ghṛtaprasthaṃ kṣīre+aṣṭaguṇe snukṣīrapalakalkena trivṛtāṣaṭpalena ca siddhaṃ pibet|

Aṣṭāṅgahṛdayasaṃhitā

eṣāṃ cānu pibetpeyāṃ rasaṃ svādu payo+athavā||34||

Sarvāṅgasundarā

eṣāṃ ca ghṛtādīnāṃ paścāt peyādīn pibet|

Aṣṭāṅgahṛdayasaṃhitā

ghṛte jīrṇe viriktaśca koṣṇaṃ nāgarasādhitam||35||

pibedambu tataḥ peyāṃ tato yūṣaṃ kulatthajam||35||

Sarvāṅgasundarā

ghṛte jīrṇe viriktaśca san koṣṇaṃ śūṇṭhīsādhitaṃ jalaṃ pibet| anantaraṃ peyāṃ pibet| kulatthayūṣaṃ ca pibet|

Aṣṭāṅgahṛdayasaṃhitā

pibedrūkṣastryahaṃ tvevaṃ bhūyo vā pratibhojitaḥ||36||

punaḥpunaḥ pibetsarpirānupūrvyā+anayaiva ca||36||

Sarvāṅgasundarā

evaṃ tryahaṃ rūkṣaḥ san punarapi pratibhojitaḥ punaḥpunaranenaiva krameṇa sarpiḥ pibet|

Aṣṭāṅgahṛdayasaṃhitā

ghṛtānyetāni siddhāni vidadhyātkuśalo bhiṣak||37||

gulmānāṃ garadoṣāṇāmudarāṇāṃ ca śāntaye||37||

Sarvāṅgasundarā

etāni-prāguktāni, siddhāni ghṛtāni kuśalo vaidyaḥ kurvīta gulmādīnāṃ śāntaye|

Aṣṭāṅgahṛdayasaṃhitā

pīlukalkopasiddhaṃ vā ghṛtamānāhabhedanam||38||

tailvakaṃ nīlinīsarpiḥ snehaṃ vā miśrakaṃ pibet||38||

Sarvāṅgasundarā

pīlukalkapakvaṃ ghṛtamānāhabhedanaṃ pibet| tailvakaṃ (hṛ. ci. a. 21|32) vā nīlinīghṛtaṃ (hṛ. ci. a. 14|55) miśrakaṃ (hṛ. ci. a. 14|89) vā snehaṃ pibet|

Aṣṭāṅgahṛdayasaṃhitā

hṛtadoṣaḥ kramādaśnan laghuśālyodanaprati||39||

Sarvāṅgasundarā

hṛtadoṣaḥ krameṇa śālyodanamatilaghuguṇayuktamalpaṃ khādet| evaṃ saṃsarjanakrama ādaritavyaḥ|

Aṣṭāṅgahṛdayasaṃhitā

upayuñjīta jaṭharī doṣaṣeṣanivṛttaye||39||

harītakīsahasraṃ vā gomūtreṇa payonupaḥ||40||

sahasraṃ pippalīnāṃ vā snuk+a+akṣīreṇa subhāvitam||40||

pippalīvardhamānaṃ vā kṣīrāṣī vā ṣilājatu||41||

tadvadvā gugguluṃ kṣīraṃ tulyārdrakarasaṃ tathā||41||

Sarvāṅgasundarā

jaṭharī doṣaṣeṣasya nivṛttaye harītakīsahasraṃ gomūtreṇāsakṛdbhāvitaṃ payonupaḥ san khādet| athavā, snuhīdugdhenāsakṛdbhāvitaṃ pippalī sahasramupayuñjīta| pippalīvardhamānaṃ vā rasāyanavidhānenopayuñjīta| athavā, dugdhāṣanaḥ sannadrijamupayuñjīta| tathaiva gugguluṃ prayuñjīta| tathā, tulyārdrakarasaṃ kṣīramupayuñjīta|

Aṣṭāṅgahṛdayasaṃhitā

citrakāmaradārubhyāṃ kalkaṃ kṣīreṇa vā pibet||42||

māsaṃ yuktastathā hastipippalīviṣvabheṣajam||42||

Sarvāṅgasundarā

athavā, citrakadevadāruṇoḥ kalkaṃ kṣīreṇa pibet| tathā, māsaṃ hastipippalīviṣvabheṣajakalkaṃ yukto-niyataḥ san, kṣīreṇa pibet|

Aṣṭāṅgahṛdayasaṃhitā

viḍaṅgaṃ citrako danti cavyaṃ vyoṣaṃ ca tai payaḥ||43||

kalkaiḥ kolasamaiḥ pītvā pravṛddhamudaraṃ jayet||43||

Sarvāṅgasundarā

viḍaṅgādibhiḥ kalkaiḥ kolapramāṇairāloḍitaṃ payaḥ pītvā pravṛddhamudaraṃ jayet|

Aṣṭāṅgahṛdayasaṃhitā

bhojyaṃ bhuñīta vā māsaṃ snuhīkṣīraghṛtānvitam||44||

utkārikāṃ vā snukkṣīrapītapathyākaṇākṛtām||44||

Sarvāṅgasundarā

snukkṣīraghṛtānvitaṃ bhojyaṃ-āhāraṃ, māsaṃ vā bhuñjīta| snukkṣīrasiddhaṃ ghṛtaṃ snukkṣīraghṛtam, snukkṣīrayutaṃ vā ghṛtaṃ snukkṣīraghṛtam| utkārikāṃ vā snukkṣīrayutāṃ bhuñjīta| utkārikāṃ-roṭikām|

Aṣṭāṅgahṛdayasaṃhitā

pārṣvaṣūlamupastambhaṃ hṛdgrahaṃ ca samīraṇaḥ||45||

yadi kuryāt tatastailaṃ bilvakṣārānvitaṃ pibet||45||

pakvaṃ vā ṭiṇṭukabalāpalāṣatilanālajaiḥ||46||

kṣāraiḥ kadalyapamārgatarkārījaiḥ pṛthakkṛtaiḥ||46||

Sarvāṅgasundarā

samīraṇaḥ pārśvaśūlādikaṃ yadi kuryāt tatastailaṃ bilvādiyutaṃ pibet| athavā, mayūrajaṅghādijaiḥ kṣāraiḥ kadalyapāmārgatarkārījaiḥ pṛthakkṛtaiḥ pakvaṃ tailaṃ pibet|

Aṣṭāṅgahṛdayasaṃhitā

kaphe vātena pitte vā tābhyāṃ vā+apyāvṛte+anile||47||

balinaḥ svauṣadhayutaṃ tailameraṇḍajaṃ hitam||47||

Sarvāṅgasundarā

kaphe vātenāvṛte, tābhyāṃ-kaphapittābhyāṃ vā+a+avṛte+anile sati, balino narasya svauṣadhayutameraṇḍatailaṃ hitam|

Aṣṭāṅgahṛdayasaṃhitā

devadārupalāṣārkahastipippaliṣigrukaiḥ||48||

sāṣvakarṇaiḥ sagomūtraiḥ pradihyādudaraṃ bahiḥ||48||

Sarvāṅgasundarā

devadārvādibhirgomūtrasahitairudaraṃ bāhyataḥ pralimpet|

Aṣṭāṅgahṛdayasaṃhitā

vṛṣcikālīvacāṣuṇṭhīpañcamūlapunarnavāt||49||

varṣābhūdhānyakuṣṭhācca kvāthairmūtraiṣca secayet||49||

Sarvāṅgasundarā

vṛṣcikālyādīnāṃ kvāthairmūtraiṣca jaṭharaṃ secayet|

Aṣṭāṅgahṛdayasaṃhitā

viriktamlānamudaraṃ sveditaṃ sālvaṇādibhiḥ||50||

vāsasā veṣṭayedevaṃ vāyurnādhmāpayetpunaḥ||50||

Sarvāṅgasundarā

udaraṃ viriktamlānaṃ sālvaṇādibhiḥ sveditaṃ tato vastreṇa veṣṭayet| evaṃ kṛte sati vāyurna punarādhmāpayet|

Aṣṭāṅgahṛdayasaṃhitā

suviriktasya yasya syādādhmānaṃ punareva tam||51||

susnigdhairamlalavaṇairnirūhaiḥ samupācaret||51||

Sarvāṅgasundarā

suviriktasya narasya yasya punarādhmānaṃ syāt, taṃ-udāriṇaṃ naraṃ, punareva nirūhaiḥ susnigdhairamlalavaṇaiṣcopācaret|

Aṣṭāṅgahṛdayasaṃhitā

sopastambho+api vā vāyurādhmāpayati yaṃ naram||52||

tīkṣṇāḥ sakṣāragomūtrāḥ ṣasyante tasya bastayaḥ||52||

Sarvāṅgasundarā

sahopastambhena-kaphādyādhārakeṇa, vartate sopastambho vāyuryaṃ naramādhmāpayati, tasya tīkṣṇā bastayaḥ kṣāragomūtrābhyāṃ saha ṣasyante|

Aṣṭāṅgahṛdayasaṃhitā

iti sāmānyataḥ proktāḥ siddhā jaṭhariṇāṃ kriyāḥ||53||

Sarvāṅgasundarā

iti-evaṃ, sāmānyenodariṇāṃ kriyāḥ siddhāḥ proktāḥ|

Aṣṭāṅgahṛdayasaṃhitā

vātodare+atha balinaṃ vidāryādiśṛtaṃ ghṛtam||53||

pāyayeta tataḥ snigdhaṃ sveditāṅgaṃ virecayet||54||

bahuśastailvakenainaṃ sarpiṣā miśrakeṇa vā||54||

Sarvāṅgasundarā

vātodare sati balavantaṃ puruṣaṃ vidāryādigaṇena pakvaṃ ghṛtaṃ pāyayet| anantaraṃ snigdhaṃ sveditaśarīramenaṃ bahuśastailvakena ghṛtena (hṛ. ci. a. 21|32) virecayet| miśrakeṇa (hṛ. ci. a. 14|89) vā ghṛtena virecayet|

Aṣṭāṅgahṛdayasaṃhitā

kṛte saṃsarjane kṣīraṃ balārthamavacārayet||55||

prāgutkleṣānnivartyaṃ ca bale labdhe kramātpayaḥ||55||

Sarvāṅgasundarā

kṛte saṃsarjane sati kṣīraṃ baladānāya dadyāt| utkleṣāt prāk-prāyeṇa kaphopaciterutkleṣaṃ dṛṣṭvā+anantaraṃ, bale labdhe sati krameṇa kṣīraṃ nivartayet-na sahasaiva|

Aṣṭāṅgahṛdayasaṃhitā

yūṣai rasairvā mandāmlalavaṇairedhitānalam||56||

sodāvartaṃ punaḥ snigdhasvinnamāsthāpayettataḥ||56||

tīkṣṇādhobhāgayuktena dāṣamūlikabastinā||57||

Sarvāṅgasundarā

tataḥ-anantaramudīriṇaṃ yūṣādibhiḥ samiddhāgnimudāvartavantaṃ punarapi snigdhasvinnaṃ dāṣamūlikabastinā nirūhayet| dāṣamūliko bastiḥ-"dvipañcamūlatriphalāphalabilvāni pācayet|" (hṛ. ka. a. 4|34) ityādiḥ kalpoktaḥ| tena kimbhūtena ? tīkṣṇādhobhāgayuktena| adhobhāgo-adhastācśarīre, yukto-yogyaḥ| tīkṣṇāṣcāsāvadhobhāgayuktaṣca, tena|

Aṣṭāṅgahṛdayasaṃhitā

tilorubūkatailena vātaghnāmlaśṛtena ca||57||

sphuraṇākṣepasandhyasthipārśvapṛṣṭhatrikārtiṣu||58||

rūkṣaṃ baddhaśakṛdvātaṃ dīptāgnimanuvāsayet||58||

avirecyasya śamanā bastikṣīraghṛtādayaḥ||59||

Sarvāṅgasundarā

rūkṣaṃ baddhaṣakṛdvātaṃ dīptānalaṃ tilairaṇḍatailena vātaghnairdravyairamlaiṣca ṣṛtenānuvāsayet| sphuraṇādisadbhāve satyavirecyasyodariṇo narasya ṣamanā bastyādayaḥ prayojyāḥ| [ avirecyāḥ- ] "na tu recyo navajvarī " (hṛ. sū. a. 18|10) ityādayo virecanavidhāvuktāḥ|

Aṣṭāṅgahṛdayasaṃhitā

balinaṃ svādusiddhena paitte saṃsnehya sarpiṣā||59||

śyāmātribhaṇḍītriphalāvipakvena virecayet||60||

sitāmadhughṛtāḍhyena nirūho+asya tato hitaḥ||60||

nyagrodhādikaṣāyeṇa snehabastiśca tacchṛtaḥ||61||

Sarvāṅgasundarā

balavantaṃ puruṣaṃ paitte jaṭhare sati madhuravargasiddhena ghṛtena saṃsnehya śyāmādibhirvipakvena sarpiṣā virecayet| śyāmā-mālavikā trivṛt| tribhaṇḍī-kāśī trivṛt| anantaraṃ śarkarāmākṣikaghṛtabahulena nyagrodhādikaṣāyeṇāsya-āturasya, nirūho hitaḥ| [ tathā, ] tenaiva-nyagrodhādinā, [śṛto- ] vipakvaḥ, snehabastiḥ-anuvāsano, hitaḥ| nanu, balinamityayuktam| yataḥ prāgabhyadhāyi (hṛ. ni. a. 12|4)- "naṣṭaceṣṭābalāhārāḥ" iti| atrocyate| bheṣajavegasahiṣṇumātratvamatra balavattvaṃ parikalpya balinamityuktam, na tu prakṛṣṭabalavantamityadoṣaḥ|

Aṣṭāṅgahṛdayasaṃhitā

durbalaṃ tvanuvāsyādau ṣodhayetkṣīrabastibhiḥ||61||

Sarvāṅgasundarā

durbalaṃ tu naraṃ prāganuvāsya kṣīrabastibhiḥ ṣodhayet|

Aṣṭāṅgahṛdayasaṃhitā

jāte cāgnibale snigdhaṃ bhūyo bhūyo virecayet||62||

kṣīreṇa satrivṛtkalkenorubūkaṣṛtena vā||62||

sātalātrāyamāṇābhyāṃ ṣṛtenāragvadhena vā||63||

sakaphe vā samūtreṇa satiktājyena sānile||63||

payasā+anyatamenaiṣāṃ vidāryādiṣṛtena vā||64||

bhuñjīta jaṭharaṃ cāsya pāyasenopanāhayet||64||

Sarvāṅgasundarā

agnibale ca jāte snigdhaṃ santaṃ punaḥpunarvirecayet| kena ? kṣīreṇa| trivṛccūrṇayutenairaṇḍaśṛtena vā kṣīreṇa sātalātrāyantībhyāṃ vā śṛtena karṇikāreṇa vā śṛtena| pittodariṇaḥ sutarāṃ balāpekṣitvād+a+adurbalamityuktam| kaphayute pitte samūtreṇa kṣīreṇaiṣāmanyatamena śṛtena, sānile pitte tiktājyena saha payasā pūrvoktadravyāṇāmanyatamena śṛtena virecayet| tiktadravyayutamājyaṃ tiktājyam, kuṣṭhoktaṃ tiktaghṛtaṃ vā| vidāryādiśṛtena vā payasā bhuñjīta-bhojanaṃ kurvīta| jaṭharaṃ cāsya pāyasenopanāhayet|

Aṣṭāṅgahṛdayasaṃhitā

punaḥ kṣīraṃ punarbastiṃ punareva virecanam||65||

krameṇa dhruvamātiṣṭhan yattaḥ pittodaraṃ jayet||65||

Sarvāṅgasundarā

punaḥ kṣīraṃ punarbastiṃ punareva virecanaṃ krameṇa dhruvamātiṣṭhan-ācaran, yatto-yatnavān san, pittodaraṃ jayet| punaḥ kṣīramityādiṣu punaḥṣabdo vīpsārthaḥ| etacca krameṇa dhruvamātiṣṭhannityato labdham|

Aṣṭāṅgahṛdayasaṃhitā

vatsakādivipakvena kaphe saṃsnehya sarpiṣā||66||

svinnaṃ snukṣīrasiddhena balavantaṃ virecitam||66||

saṃsarjayetkaṭukṣārayuktairannaiḥ kaphāpahaiḥ||67||

Sarvāṅgasundarā

kaphe-kaphodare, vatsakādivipakvena sarpiṣā saṃsnehya svinnaṃ santaṃ snukṣīrasiddhena ghṛtena balinaṃ virecitaṃ santaṃ saṃsarjayet-peyādyannairupakramet| kimbhūtaiḥ ? kaṭukṣāradravyayutairannaiḥ kaphaghnaiḥ| kaṭukṣārayutānāṃ kaphaghnatve+api kaphaghnairityuktamatiśayārtham|

Aṣṭāṅgahṛdayasaṃhitā

mūtratryūṣaṇatailāḍhyo nirūho+asya tato hitaḥ||67||

muṣkakādikaṣāyeṇa snehabastiṣca tacśṛtaḥ||68||

bhojanaṃ vyoṣadugdhena kaulatthena rasena vā||68||

Sarvāṅgasundarā

tataḥ-saṃsarjanādanantaraṃ, nirūho gomūtratrikaṭukatailabahulo muṣkakādivargakvāthenāsya-kaphodariṇo, hitaḥ| snehabastiḥ-anuvāsanam, tenaiva ṣṛto hitaḥ| bhojanaṃ vyoṣayuktena dugdhena saha hitaṃ kulattharasena vā|

Aṣṭāṅgahṛdayasaṃhitā

staimityārucihṛllāse mande+agnau madyapāya ca||69||

dadyādariṣṭān kṣārāṃṣca kaphastyānasthirodare||69||

Sarvāṅgasundarā

madyapāya narāya mande+agnau staimityādau ca satyariṣṭān kṣārāṃṣca dadyāt| kaphena styānaṃ jaṭharaṃ yasya tasminnidaṃ kāryam|

Aṣṭāṅgahṛdayasaṃhitā

hiṅgūpakulye triphalāṃ devadāru niśādvayam||70||

bhallātakaṃ śigruphalaṃ kaṭukāṃ tiktakaṃ vacām||70||

śuṇṭhīṃ mādrīṃ ghanaṃ kuṣṭhaṃ saralaṃ paṭupañcakam||71||

dāhayejjarjarīkṛtya dadhisnehacatuṣkavat||71||

antardhūmaṃ tataḥ kṣārādbiḍālapadakaṃ pibet||72||

madirādadhimaṇḍoṣṇajalāriṣṭasurāsavaiḥ||72||

udaraṃ gulmamaṣṭhīlāṃ tūnyau śophaṃ visūcikām||73||

plīhahṛdrogagudajānudāvartaṃ ca nāśayet||73||

Sarvāṅgasundarā

hiḍgvādikaṃ jarjarīkṛtya dadhisnehacatuṣkayutamantardhūmaṃ dāhayet| tasmāt kṣārādbiḍālapadakaṃ madirādibhiḥ pibet| eṣa ca kṣāra udaragulmādīn nāṣayet|

Aṣṭāṅgahṛdayasaṃhitā

jayedariṣṭagomūtracūrṇāyaskṛtipānataḥ||74||

sakṣāratailapānaiṣca durbalasya kaphodaram||74||

Sarvāṅgasundarā

durbalasya narasya kaphodaramariṣṭādipānena jayet| ayaskṛtiḥ-pramehacikitsite (a. 12|29) proktā, kṣārayutatailapānaiṣca jayet|

Aṣṭāṅgahṛdayasaṃhitā

upanāhyaṃ sasiddhārthakiṇvairbījaiṣca mūlakāt||75||

kalkitairudaraṃ svedamabhīkṣṇaṃ cātra yojayet||75||

Sarvāṅgasundarā

tathā, upanāhyaṃ jaṭharamasyaitaiḥ mūlakabījaiḥ kalkitaiḥ sasarṣapakiṇvaiḥ| tathā, nityaṃ svedamatra yojayet|

Aṣṭāṅgahṛdayasaṃhitā

sannipātodare kuryānnātikṣīṇabalānale||76||

doṣodrekānurodhena pratyākhyāya kriyāmimām||76||

Sarvāṅgasundarā

sannipātodare-arthātsannipātodaravati nare, nātikṣīṇabalānale+adhidoṣānurodhena-tadvaṣenaiva, kriyāmimāṃ-anantaroktāṃ, kuryāt| kiṃ kṛtvā ? pratyākhyāya,-etadudaramaṣakyapratīkāramityevamuktvā| athopakramamāha-

Aṣṭāṅgahṛdayasaṃhitā

dantīdravantīphalajaṃ tailaṃ pāne ca ṣasyate||77||

Sarvāṅgasundarā

dantyāditailaṃ pāne ca ṣasyate|

Aṣṭāṅgahṛdayasaṃhitā

kriyānivṛtte jaṭhare tridoṣe tu viṣeṣataḥ||77||

dadyādāpṛcśya tajjñātīn pātuṃ madyena kalkitam||78||

mūlaṃ kākādanīguñjākaravīrakasambhavam||78||

Sarvāṅgasundarā

kriyāmatikrānte jaṭhare viṣeṣeṇa tridoṣaje tasya-udariṇo bandhūn, pṛṣṭvā-yathaitadviṣaṃ viṣamaṃ kiṃ jīvayatyuta mārayatīti sandeha ityādyuktvā, prayojyaṃ vakṣyamāṇaṃ caitat| pātumityādi| kākādanyādijaṃ mūlaṃ kalkitaṃ madyena pātuṃ dadyāt| kakādanī-kākaṇantikā|

Aṣṭāṅgahṛdayasaṃhitā

pānabhojanasaṃyuktaṃ dadyādvā sthāvaraṃ viṣam||79||

yasmin vā kupitaḥ sarpo vimuñcati phale viṣam||79||

tenāsya doṣasaṅghātaḥ sthiro līno vimārgagaḥ||80||

bahiḥ pravartate bhinno viṣeṇāśu pramāthinā||80||

tathā vrajatyagadatāṃ śarīrāntarameva vā||81||

Sarvāṅgasundarā

athavā pānabhojanasaṃyuktaṃ sthāvaraṃ viṣaṃ dadyāt| tena yasmin phale sarpaḥ kupito viṣaṃ muñcati tadvā dadyāt| tena-viṣeṇa pramāthinā, asya doṣasaṅghāto bhinno bahiḥ pravartate| kimbhūtaḥ ? sthirastathā līno dhātvādiṣu tathā unmārgagāmī| tathā-tena prakāreṇānuṣṭhitena, udaryagadatāṃ-nirvyādhitāṃ, vrajati| śarīrāntaraṃ vā yāti-mriyata ityarthaḥ|

Aṣṭāṅgahṛdayasaṃhitā

hṛtadoṣaṃ tu ṣītāmbusnātaṃ taṃ pāyayetpayaḥ||81||

peyāṃ vā trivṛtaḥ ṣākaṃ maṇḍūkyā vāstukasya vā||82||

kālaṣākaṃ yavākhyaṃ vā khādetsvarasasādhitam||82||

niramlalavaṇasnehaṃ svinnāsvinnamanannabhuk||83||

māsamekaṃ tataṣcaiva tṛṣitaḥ svarasaṃ pibet||83||

Sarvāṅgasundarā

hṛtadoṣaṃ ca taṃ ṣītajalena snātaṃ santaṃ payaḥ ṣītaṃ pāyayet| peyāmathavā trivṛcśākaṃ maṇḍūkīṣākaṃ vāstukaṣākaṃ kālaṣākaṃ yavaṣākaṃ vā khādet| kimbhūtam ? svarasena sādhitam, tathā+amlalavaṇasnehavarjitam, tathā svinnāsvinnam| anannabhojī san, svinnāsvinnamiti "ktena naviṣiṣṭena" iti samāsaḥ, māsamekaṃ yāvadetadaṣnīyāt| tṛṣitaḥ san svarasaṃ-prakṛtatvāttacśākasya, pibet|

Aṣṭāṅgahṛdayasaṃhitā

evaṃ vinirhṛte ṣākairdoṣe māsāt paraṃ tataḥ||84||

durbalāya prayuñjīta prāṇabhṛtkārabhaṃ payaḥ||84||

Sarvāṅgasundarā

evaṃ ṣākaviṣeṣeṇa doṣe nirhṛte-prāyeṇa jalākhye, tataḥ-anantaraṃ, māsāt paraṃ duralāya puruṣāya kārabhaṃ kṣīraṃ prāṇakaraṃ prayuñjīta|

Aṣṭāṅgahṛdayasaṃhitā

plīhodare yathādoṣa snigdhasya sveditasya ca||85||

sirāṃ bhuktavato dadhnā vāmabāhau vimokṣayet||85||

Sarvāṅgasundarā

plīhodare doṣānusāreṇa snigdhasya sveditasya ca dadhnā bhuktavataḥ sirāṃ vāme bāhau vimokṣayet|

Aṣṭāṅgahṛdayasaṃhitā

labdhe bale ca bhūyo+api snehapītaṃ viṣodhitam||86||

samudraṣuktijaṃ kṣāraṃ payasā pāyayettathā||86||

amlasrutaṃ biḍakaṇācūrṇāḍhyaṃ naktamālajam||87||

saubhāñjanasya vā kvāthaṃ saindhavāgnikaṇānvitam||87||

hiḍgvādicūrṇaṃ kṣārājyaṃ yuñjīta ca yathābalam||88||

Sarvāṅgasundarā

bale ca jāte punarapi snehapītaṃ viśodhitaṃ santaṃ kṣāraṃ samudraśuktayutthaṃ payasā pāyayet| tathā karañjajaṃ kṣāramamlaiḥ-kāñjikādibhiḥ srutaṃ, biḍakaṇācūrṇabhūyiṣṭhaṃ pāyayet| athavā, saubhāñjanasya kvātham saindhavādiyutaṃ pibet| hiḍgvādijaṃ cūrṇaṃ kṣāraṃ tathā ghṛtaṃ-ṣaṭpalādi, yathābalaṃ prayuñjīta| nanu, yathābalaṃ ihocyate| prāk cābhyadhāyi (hṛ. ni. a. 12|4)- "naṣṭaceṣṭābalāhārāḥ" iti| tadime vākye parasparaṃ vyāghnāte| brūmaḥ| balaśabdeneha bheṣajabalaṃ soḍhuṃ śaktaṃ yadbalamātraṃ tadiha parikalpitam| pūrvaṃ ca prakṛṣṭaṃ yadbalaṃ tadvivakṣitamiti nātra pūrvāparavyāhatatvam|

Aṣṭāṅgahṛdayasaṃhitā

pippalīnāgaraṃ dantīsamāṃṣaṃ dviguṇābhayam||88||

biḍārdhāṃṣayutaṃ cūrṇamidamuṣṇāmbunā pibet||89||

Sarvāṅgasundarā

pippalīnāgarayordvāvaṃṣau, dantyā dvau bhāgau, harītakyāṣca dvau bhāgau, biḍalavaṇasyārdhabhāgaḥ, ityevaṃ cūrṇamuṣṇāmbunā pibet|

Aṣṭāṅgahṛdayasaṃhitā

viḍaṅgaṃ citrakaṃ saktūn saṅṛtān saindhavaṃ vacām||89||

dagdhvā kapāle payasā gulmaplīhāpahaṃ pibet||90||

Sarvāṅgasundarā

viḍaṅgādikaṃ kapāle-karpare, dagdhvā kṣīreṇa gulmaplīhaṅnaṃ pibet|

Aṣṭāṅgahṛdayasaṃhitā

tailonmiṣrairbadarakapatraiḥ sammārditaiḥ samupanaddhaḥ||90||

musalena pīḍito+anu ca yāti plīhā payobhujo nāṣam||91||

Sarvāṅgasundarā

badarakasya patraistailamiṣritaiḥ suṣru marditaiḥ samupanaddhaḥ, anu-paṣcācca, musalena pīḍitaḥ plīhā kṣīrāṣino nāṣaṃ vrajati| upagītiḥ|

Aṣṭāṅgahṛdayasaṃhitā

rohītakalatāḥ klṛptāḥ khaṇḍaṣaḥ sābhayā jale||91||

mūtre vā+a+asunuyāttacca saptarātrasthitaṃ pibet||92||

kāmalāplīhagulmārṣaḥ kṛmimehodarāpaham||92||

Aṣṭāṅgahṛdayasaṃhitā

rohītakalatāḥ latāḥ khaṇḍaṃ klṛptāḥ saharītakīrjale mūtre vā+a+asunuyāt| tacca saptarātraṃ sthitaṃ jalaṃ mūtraṃ vā pibet| harītakyaṣca lehavadbhuñjīta| tatpītaṃ kāmalādighnam|

Aṣṭāṅgahṛdayasaṃhitā

rohītakatvacaḥ kṛtvā palānāṃ pañcaviṃśatīm||93||

koladviprasthasaṃyuktaṃ kaṣāyamupakalpayet||93||

pālikaiḥ pañcakolaistu taiḥ samastaiśca tulyayā||94||

rohītakatvacā piṣṭairghṛtaprasthaṃ vipācayet||94||

plīhābhivṛddhiṃ śamayatyetadāśu prayojitam||95||

Sarvāṅgasundarā

rohītakatvacaḥ palānāṃ pañcaviṃśatiṃ kṛtvā badaraprasthadvayasaṃyuktaṃ kaṣāyamavatārayet| pañcakolaiḥ pālikaistaiḥ samastaiḥ pañcakolaiḥ rohītakatvacā tulyayā piṣṭairghṛtaprasthaṃ vipācayet| etaddhṛtaṃ prayojitaṃ plīhābhivṛddhiṃ drāgeva śamayati|

Aṣṭāṅgahṛdayasaṃhitā

kadalyāstilanālānāṃ kṣāreṇa kṣurakasya ca||95||

tailaṃ pakvaṃ jayetpānātplīhānaṃ kaphavātajam||96||

Sarvāṅgasundarā

kadalyādīnāṃ kṣāreṇa tailaṃ pakvaṃ pānena kaphavātotthaṃ plīhānaṃ parākaroti|

Aṣṭāṅgahṛdayasaṃhitā

aṣāntau gulmavidhinā yojayedagnikarma ca||96||

aprāptapicśāsalile plīhni vātakapholbaṇe||97||

Sarvāṅgasundarā

evamapyanupaṣāntau vātakaphotthe plīhnyasañjātapicśodake gulmavidhānenāgnikarma yojayet|

Aṣṭāṅgahṛdayasaṃhitā

paittike jīvanīyāni sarpīṃṣi kṣīrabastayaḥ||97||

raktāvasekaḥ saṃṣuddhiḥ kṣīrapānaṃ ca ṣasyate||98||

Aṣṭāṅgahṛdayasaṃhitā

paittike-pittelbaṇe, plīhni jīvanīyagaṇasādhitāni sarpīṃṣi tathā kṣīrabastiraktāvasekādi ca ṣasyate| "sirāṃ bhuktavato dadhnā vāmabāhau vimokṣayet|" (ṣlo. 85) ityanenaiva raktāvasekasyoktatvāt punarvacanaṃ prakarṣārtham| pittādhikye hi raktātivṛddhiḥ| tasmādatiraktasrāvo yojya iti pratipādanārthametaduktam|

Aṣṭāṅgahṛdayasaṃhitā

yakṛti plīhavatkarma dakṣiṇe tu bhuje sirām||98||

Sarvāṅgasundarā

yakṛti plīhavat karma kāryam| sirāṃ punardakṣiṇe bāhau dadyāt|

Aṣṭāṅgahṛdayasaṃhitā

svinnāya baddhodariṇe mūtratīkṣṇauṣadhānvitam||99||

satailalavaṇaṃ dadyānnirūhaṃ sānuvāsanam||99||

parīsraṃsīni cānnāni tīkṣṇaṃ cāsmai virecanam||100||

udāvartaharaṃ karma kāryaṃ yaccānilāpaham||100||

Sarvāṅgasundarā

baddhodariṇe puruṣāya svinnāya gomūtratīkṣṇauṣadhayutaṃ tailasaindhavābhyāṃ saha nirūhaṃ dadyāt, sānuvāsanaṃ-pūrvamanuvāsanaṃ paścāccetyarthaḥ| udarīṇaḥ svedaniṣedhādbaddhodariṇaḥ svedānujñānamapavāda iti naitatpūrvāparavyāhatam| parisraṃsīni-anulomakāraṇyannāni, asmai ca-jaṭhariṇe, tīkṣṇaṃ ca virecanaṃ dadyāt| udāvartaharaṃ karma kāryam| yacca vātghnaṃ tacca kāryam|

Aṣṭāṅgahṛdayasaṃhitā

śidrodaramṛte svedācśleṣmodaravadācaret||101||

jātaṃ jātaṃ jalaṃ srāvyamevaṃ tadyāpayedbhiṣak||101||

Sarvāṅgasundarā

śidrodaraṃ svedamantareṇa ṣleṣmodaravadupakramet| yadā tu kathañcidrasaṣśidrebhyaḥ parisravan jaṭharamāpūrayitvā jalaṃ bhavettadā tajjātaṃ salilaṃ srāvyam| na ca sakṛdeva srāvyamiti pratipādanārthaṃ vīpsā, jātaṃ jātaṃ jalaṃ srāvyamiti| kiyantaṃ kālaṃ srāvyam ? ityāha-evamityādi| evaṃ-anena prakāreṇa, tat-baddhodaraṃ, yāpayet| svāsthyamiti yogyatayā+atra sambadhyate, tenaiva svāsthyaṃ prāpayediti bodhyam| na tu yāpyaṃ vidadhyāditi vyākhyeyam, na hi yāpyamudaramasti|

Aṣṭāṅgahṛdayasaṃhitā

apāṃ doṣaharāṇyādau yojayedudakodare||102||

mūtrayuktāni tīkṣṇāni vividhakṣāravanti ca||102||

dīpanīyaiḥ kaphaghnaiṣca tamāhārairupācaret||103||

Sarvāṅgasundarā

udakodare pūrvamapāṃ doṣaharāṇi yojayet| tāni sarvāṇi gomūtrayuktāni tathā tīkṣṇāni tathā vividhāḥ kṣārā vidyante yeṣu tāni vividhakṣāravanti, anekakṣārayuktānītyarthaḥ| nanu, apāmityanarthakam, "yojayedudakodare" ityanenaivodakaharatvasya siddhatvāt| atrocyate| apāṃ ca harṇāni yaṣca tatra saṃsṛṣṭo doṣo+adbhistasya ca haraṇāni jalasaṃsṛṣṭadoṣaharaṇānīti pratipādayitumuktam| ādāviti nirdeṣāt paṣcādvātādidoṣānusāreṇa copakramaḥ kārya iti dyotayati| tathā bhojanairdīpanīyaiḥ kaphāpahaiṣcopācaret|

Aṣṭāṅgahṛdayasaṃhitā

kṣāraṃ chOgakarīṣāṇāṃ srutaṃ mūtre+agninā pacet||103||

ghanībhavati tasmiṃśca karṣāṃśaṃ cūrṇitaṃ kṣipet||104||

pippalī pippalīmūlaṃ śuṇṭhī lavaṇapañcakam||104||

nikumbhakumbhatriphalāsvarṇakṣīrīviṣāṇikāḥ||105||

svarjikākṣāraṣaḍgranthāsātalāyavaśūkajam||105||

kolābhā guṭikāḥ kṛtvā tataḥ sauvīrakāplutāḥ||106||

pibedajarake śophe pravṛddhe codakodare||106||

Sarvāṅgasundarā

kṣāraṃ chāgakarīṣāṇāṃ mūtre srutaṃ cāgninā pacet| asmiṃśca kṣārajale ghanībhavati sati karṣāṃśaṃ rajīkṛtaṃ pippalyādikaṃ kṣipet| tataḥ-tasmātkṣārāt, gulikāḥ kolābhāḥ kṛtvā sauvīrakāloḍitā ajarakādau pibet|

Aṣṭāṅgahṛdayasaṃhitā

ityauṣadhairapraṣame triṣu baddhodarādiṣu||107||

prayuñjīta bhiṣak ṣastramārtabandhunṛpārthitaḥ||107||

Sarvāṅgasundarā

iti-evaṃ, auṣadhairaṣāntau satyāṃ triṣu baddhacśidrodakodareṣu vaidya ārtajñātibhirnṛpeṇa cābhyārthitaḥ san ṣastraṃ prayuñjīta|

Aṣṭāṅgahṛdayasaṃhitā

snigdhasvinnatanornābheradho baddhakṣatāntrayoḥ||108||

pāṭayedudaraṃ muktvā vāmataṣcaturaṅgulāt||108||

caturaṅgulamānaṃ tu niṣkāsyāntrāṇi tena ca||109||

nirīkṣyāpanayedbālamalalepopalādikam||109||

śidre tu ṣalyamuddhṛtya viṣodhyāntraparisravam||110||

markoṭairdaṃṣayecśidraṃ teṣu lagneṣu cāharet||110||

kāyaṃ mūrdhno+anu cāntrāṇi yathāsthānaṃ niveṣayet||111||

aktāni madhusarpirbhyāmatha sīvyedbahirvraṇam||111||

tataḥ kṛṣṇamṛdā+a+alipya badhnīyādyaṣṭimiṣrayā||112||

nivātasthaḥ payovṛttiḥ snehadroṇyāṃ vasettataḥ||112||

Sarvāṅgasundarā

baddhakṣatāntrayoḥ-baddhodare śidrodare ca, snigdhasvinnaṣarīrasya nābheradha udaraṃ caturaṅgulādvāmena muktvā caturaṅgulapramāṇaṃ pāṭayet| tena ca-śidreṇa, antrāṇi bahirniṣkāsya bālamalalepopalādikamapanayediti baddhodaropakramaḥ| śidrodaropakramamāha-śidre tu parīsrāviṇi ṣalyamuddhṛtya parisravamātraṃ viṣodhyānantaraṃ markoṭaiṣśidraṃ daṃṣayet| teṣu ca-markoṭeṣu, bhakṣayituṃ lagneṣu mūrdhnaḥ-ṣiraso+aparaṃ, kāyaṃ markoṭānāmākarṣet| anu [ca]-paṣcācca, antrāṇi madhusarpirbhyāmaktāni yathāsthānaṃ sthāpayet| [atha-] anantaraṃ, bahirvraṇaṃ sīvyet| bahiḥṣabdanirdeṣādābhyantaragataṃ na sīvyediti gamyate| tataḥ-anantaraṃ, kṛṣṇamṛdā madhuyaṣṭikāmiṣrayā+a+alipya badhnīyāt| anantaraṃ nivātasthaḥ kṣīravṛttiḥ san snehadroṇyāṃ vaset| adhunā jalodarasyānyeṣāmapi jātajalānāṃ jaṭharāṇāṃ cikitsārthamāha-

Aṣṭāṅgahṛdayasaṃhitā

sajale jaṭhare tailairabhyaktasyānilāpahaiḥ||113||

svinnasyoṣṇāmbunā+a+akakṣamudare paṭṭaveṣṭite||113||

baddhacchidroditasthāne vidhyedaṅgulamātrakam||114||

nidhāya tasminnāḍīṃ ca srāvayedardhamambhasaḥ||114||

athāsya nāḍīmākṛṣya tailena lavaṇena ca||115||

vraṇamabhyajya badhvā ca veṣṭayedvāsasodaram||115||

tṛtīye+ahni caturthe vā yāvadāṣoḍaśaṃ dinam||116||

tasya viśramya viśramya srāvayedalpaśo jalam||116||

viveṣṭayedgāḍhataraṃ jaṭharaṃ vāsasā ślatham||117||

niḥsrute laṅghitaḥ peyāmasnehalavaṇāṃ pibet||117||

Sarvāṅgasundarā

sajale jaṭhariṇo jaṭhare tailaiḥ-tilānāṃ tailaiḥ sarṣapairaṇḍatailādibhiśca, anilaghnairabhyaktasya tathoṣṇāmbunā svinnasyākakṣaṃ-kakṣāntaṃ yāvat, udare paṭṭena-vastreṇa veṣṭite, tadudaraṃ vastreṇaiva veṣṭayitvā baddhacchidrodarayoryatkathitaṃ sthānaṃ tasmin sthāne+aṅgulapramāṇaṃ vidhyet| tasmiṃśca chidre nāḍīṃ nidhāya jalasyodarasthasyārdhaṃ srāvayet| jalasrāvādanantaramasya-udariṇo, nāḍīmākṛṣya salavaṇena tailena vraṇamabhyajya baddhvā ca vāsasā jaṭharaṃ veṣṭayet| tṛtīye divase+athavā caturthe yāvadāṣoḍaśaṃ dinaṃ tasya-udariṇo, viśramya viśramyālpaśaḥ-alpamalpaṃ kṛtvā, jalaṃ-doṣaṃ, srāvayet| sahasā hi pracurajalasrāvaṇādapāyaḥ syāt| tasmāt srutidivasādanantaraṃ tṛtīye caturthe pañcamādau vā dine śarīrabalābalamapekṣya ṣoḍaśadinaṃ maryādīkṛtya jalasrāvaṇaṃ kāryam| jaṭharaṃ ca śithilaṃ vāsasā gāḍhataraṃ viveṣṭayet| niḥsrute ca jale+asau jaṭharī laṅghitaḥ san peyāmasnehalavaṇāṃ pibet| nañatra īṣadarthaḥ| īṣat snehalavaṇaṃ kledarakṣārthaṃ vātakoparakṣārthaṃ ca| anyathā hi 'rūkṣāṃ nirlavaṇāṃ pibet' ityevaṃ nirdeśamācāryaḥ kuryāt|

Aṣṭāṅgahṛdayasaṃhitā

syātkṣīravṛttiḥ ṣaṇmāsāṃstrīn peyāṃ payasā pibet||118||

trīṃṣcānyān payasaivādyāt phalāmlena rasena vā||118||

alpaṣo+asnehalavaṇaṃ jīrṇaṃ ṣyāmākakodravam||119||

prayato vatsareṇaivaṃ vijayeta jalodaram||119||

Sarvāṅgasundarā

ṣaṇmāsān kṣīravṛttiḥ syāt| trīn māsān kṣīrapeyāṃ pibet| trīṃṣcānyān māsān payasaiva jīrṇaṃ ṣyāmākakodravamadyāt| phalāmlena vā māṃsarasena| katham ? alpamalpam| tathā, īṣat snehalavaṇam| [evaṃ-] anena prakāreṇa, prayataḥ salilodaraṃ vatsareṇa vijayet|

Aṣṭāṅgahṛdayasaṃhitā

varjyeṣu yantrito diṣṭe nātyadiṣṭe jitendriyaḥ||120||

Sarvāṅgasundarā

varjyeṣvāhāravihārādiṣvatyarthoṣṇāmlalavaṇādiṣu (ṣlo. 125) yantrita udarī syāt| diṣṭe-kathite+annapānādau, nātiyantritaḥ syāt| adiṣṭe-akathite punarannapānādau, jitendriyaḥ syāt-alolupena tatra bhavitavyamityarthaḥ| jalodaracikitsāprasaṅgena sarvodaracikitsāmāha-

Aṣṭāṅgahṛdayasaṃhitā

sarvamevodaraṃ prāyo doṣasaṅghātajaṃ yataḥ||120||

ato vātādiśamanī kriyā sarvatra śasyate||121||

Sarvāṅgasundarā

sarvamevodaraṃ bāhulyena doṣasaṅghātotthaṃ yasmāttasmāt sarvatrodare vātādiśamanī kriyā praśasyate| prāyograhaṇaṃ kiñcit prāktanakarmanimittamudaraṃ nāvaśyaṃ doṣasaṅghātajamiti|

Aṣṭāṅgahṛdayasaṃhitā

vahnirmandatvamāyāti doṣaiḥ kukṣau prapūrite||121||

tasmādbhojyāni bhojyāni dīpanāni laghūni ca||122||

sapañcamūlānyalpāmlapaṭusnehakaṭūni ca||122||

Sarvāṅgasundarā

vahnirmandatvaṃ yata āgacchati doṣairudare prapūrite sati tasmātkāraṇāt bhojyāni-āhārāḥ, bhojyāni-bhakṣayitavyāni, jaṭharibhirdīpanāni laghūni ca| tathā saha pañcamūlena tathā+alpāmlādayo yeṣu tāni|

Aṣṭāṅgahṛdayasaṃhitā

bhāvitānāṃ gavāṃ mūtre ṣaṣṭikānāṃ ca taṇḍulaiḥ||123||

yavāgūṃ payasā siddhāṃ prakāmaṃ bhojayennaram||123||

pibedikṣurasaṃ cānu jaṭharāṇāṃ nivṛttaye||124||

svaṃ svaṃ sthānaṃ vrajantyeṣāṃ vātapittakaphāstathā||124||

Sarvāṅgasundarā

gomūtre bhāvitānāṃ ṣaṣṭikānāṃ taṇḍulairyavāgūṃ kṣīreṇa siddhāṃ prakāmaṃ-icśayā, naraṃ bhojayet| anu-paṣcāt, ikṣurasaṃ ca pibedudarāṇāṃ ṣāntyartham| tathā vātapittakaphāṣcaiṣāṃ-udariṇāṃ, svaṃ svaṃ sthānaṃ vrajanti|

Aṣṭāṅgahṛdayasaṃhitā

atyarthoṣṇāmlalavaṇaṃ rūkṣaṃ grāhi himaṃ guru||125||

guḍaṃ tailakṛtaṃ ṣākaṃ vāri pānāvagāhayoḥ||125||

āyāsādhvadivāsvapnayānāni ca parityajet||126||

Sarvāṅgasundarā

atyarthoṣṇāmlalavaṇādikaṃ jaṭharī tyajet| vāri pānāvagāhayoryadi tyajet tarhi kiṃ peyam ? ityāha-

Aṣṭāṅgahṛdayasaṃhitā

nātyacśasāndramadhuraṃ takraṃ pāne praṣasyate||126||

sakaṇālavaṇaṃ vāte, pitte soṣaṇaṣarkaram||127||

yavānīsaindhavājājīmadhuvyoṣaiḥ kaphodare||127||

tryūṣaṇakṣāralavaṇaiḥ saṃyutaṃ nicayodare||128||

madhutailavacāṣuṇṭhīṣatahvākuṣṭhasaindhavaiḥ||128||

plīhni, baddhe tu hapuṣāyavānīpaṭvajājibhiḥ||129||

sakṛṣṇāmākṣikaṃ śidre, vyoṣavatsalilodare||129||

Sarvāṅgasundarā

takramīṣadacśasāndramadhuraṃ pāne praṣasyate| tacca pavane sapippalīsaindhavaṃ ṣreṣṭham| pitte samaricaṣarkaram| yavānyādibhiḥ sahs kaphodare hitam| trikaṭukādibhiḥ saṃyuktaṃ sannipātodare| madhutailādibhiḥ plīhodare| hapuṣādibhiryutaṃ baddhodare| pippalīmadhuyutaṃ śidrodare| jalodare vyoṣayutaṃ ṣreṣṭham|

Aṣṭāṅgahṛdayasaṃhitā

gauravārocakānāhamandavahnyatisāriṇām||130||

takraṃ vātakaphārtānāmamṛtatvāya kalpate||130||

Sarvāṅgasundarā

vātakaphārtānāṃ gauravārocakādiyutānāṃ takramamṛtatvāya kalpate-sampadyate| etacca bruvan vātakaphayoḥ ṣuddhāvapi deyamiti dyotayati|

Aṣṭāṅgahṛdayasaṃhitā

prayogāṇāṃ ca sarveṣāmanu kṣīraṃ prayojayet||131||

sthairyakṛtsarvadhātūnāṃ balyaṃ doṣānubandhahṛt||131||

Sarvāṅgasundarā

sarveṣāṃ ca prayogāṇāmanu kṣīraṃ prayojayet| tacca kṣīraṃ sarvadhātūnāṃ sthiratvaṃ karoti| tathā balyaṃ syāddoṣānubandhatvaṃ harati|

Aṣṭāṅgahṛdayasaṃhitā

bheṣajāpacitāṅgānāṃ kṣīramevāmṛtāyate||15||

131 1/2||15||

iti ṣrīvaidyapatisiṃhaguptasūnuṣrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne udaracikitsitaṃ nāma pañcadaṣo+adhyāyaḥ||15||

Sarvāṅgasundarā

bheṣajenāpacitaṃ ṣarīraṃ yeṣāṃ teṣāṃ kṣīramevāmṛtatvāya sampadyata iti| iti ṣrīmṛgāṅkadattaputraṣrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne udaracikitsitaṃ nāma pañcadaṣo+adhyāyaḥ samāptaḥ|| 15||

pāṇḍurogacikitsitādhyāyaḥ

16

Aṣṭāṅgahṛdayasaṃhitā

athātaḥ pāṇḍurogacikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) pāṇḍvāmayī pibetsarpirādau kalyāṇakāhvayam||1||

pañcagavyaṃ mahātiktaṃ ṣṛtaṃ vā+a+aragvadhādinā||1||

Sarvāṅgasundarā

pāṇḍvāturaḥ kalyāṇakākhyaṃ (hṛ. u. a. 6|27) , sarpirādau pibet| ādāvityanenaitadgamayati,-asmin vyādhau prādhānyena pittacikitsā kāryā, tadanu vātakaphayoḥ| tathā ca pittasyaivaitadvyādhikartṛtve prādhānyam| ata eva ca nidāne+adhyagīṣṭa (hṛ. ni. a. 13|1)- "pittapadhānāḥ kupitāḥ" ityādi| tasmāt pittasyopaśāntyai sarpiḥpānaṃ yuktam| pañcagavyaṃ ghṛtaṃ-apasmārapratiṣedhoktam (hṛ. u. a. 7|20)| mahātiktaṃ-kuṣṭhacikitsitoktam (hṛ. ci. a. 19|8)| āragvadhādigaṇena (hṛ. sū. a. 15|17) vā pakvaṃ ghṛtaṃ pibet|

Aṣṭāṅgahṛdayasaṃhitā

dāḍimātkuḍavo dhānyātkuḍavārdhaṃ palaṃ palam||2||

citrakācchṛṅgaberācca pippalyardhapalaṃ ca taiḥ||2||

kalkitairviṃśatipalaṃ ghṛtasya salilāḍhake||3||

siddhaṃ hṛtpāṇḍugulmārśaḥplīhavātakaphārtinut||3||

dīpanaṃ śvāsakāsaghnaṃ mūḍhavātānulomanam||4||

duḥkhaprasavinīnāṃ ca bandhyānāṃ ca praśasyate||4||

Sarvāṅgasundarā

dāḍimasya kuḍavam, dhānyakātkuḍavārdham, citrakaśuṇṭhyoḥ pratyekaṃ palam, pippalyā dvau karṣau, taiḥ piṣṭhairghṛtasya palāni viṃśatiṃ toyāḍhake pacet| tacca siddhaṃ hṛdayādyartijit, dīpanādiguṇayuktaṃ ca| duḥkhaprasavinīnāṃ strīṇāṃ vandhyānāṃ-aprasavinīnāṃ ca, śasyate|

Aṣṭāṅgahṛdayasaṃhitā

snehitaṃ vāmayettīkṣṇaiḥ punaḥ snigdhaṃ ca ṣodhayet||5||

payasā mūtrayuktena bahuṣaḥ kevalena vā||5||

Sarvāṅgasundarā

snehitaṃ pāṇḍurogiṇaṃ tīkṣṇairvāmayet| punarapi snigdhaṃ ca bahuṣaḥ kṣīreṇa ṣodhayet| kevalena vā payasā ṣodhayet|

Aṣṭāṅgahṛdayasaṃhitā

dantīphalarase koṣṇe kāṣmaryāñjalimāsutam||6||

drākṣāñjaliṃ vā mṛditaṃ tat pibet pāṇḍurogajit||6||

mūtreṇa piṣṭāṃ pathyāṃ vā tatsiddhaṃ vā phalatrayam||7||

Sarvāṅgasundarā

dantīphalarase koṣṇe kāṣmaryāñjalimāsutaṃ pibet, tadetadubhayamapi pāṇḍurogaghnam| gomūtreṇa piṣṭāṃ haritakīṃ vā pibet| tena-gomūtreṇa, siddhaṃ-kvathitaṃ, phalatrayaṃ vā pibet|

Aṣṭāṅgahṛdayasaṃhitā

svarṇakṣīrītrivṛcśyāmābhadradārumahauṣadham||7||

gomūtrāñjalinā piṣṭaṃ ṣrṛtaṃ tenaiva vā pibet||8||

sādhitaṃ kṣīramebhirvā pibeddoṣānulomanam||8||

Sarvāṅgasundarā

svarṇakṣīryādikaṃ gomūtrāñjalinā piṣṭamathavā tenaiva-gomūtreṇa, ṣrṛtaṃ pibet| ebhirvā svarṇakṣīryādibhirdravyaiḥ kṣīraṃ sādhitaṃ doṣānulomakaraṃ pibet|

Aṣṭāṅgahṛdayasaṃhitā

mūtre sthitaṃ vā saptāhaṃ payasā+ayorajaḥ pibet||9||

jīrṇe kṣīreṇa bhuñjīta rasena madhureṇa vā||9||

Sarvāṅgasundarā

gomūtre saptāhaṃ sthitaṃ lohacūrṇaṃ kṣīreṇa pibet| jīrṇe tasmin dugdhena sahānnaṃ bhuñjīta| māṃsarasena vā madhureṇa-na tvamlena|

Aṣṭāṅgahṛdayasaṃhitā

śuddhaścobhayato lihyātpathyāṃ madhughṛtadrutām||10||

Sarvāṅgasundarā

śuddhaścobhayataḥ-pāyuto mūrdhataśca, harītakīṃ madhghṛtadrutāṃ lihyāt|

Aṣṭāṅgahṛdayasaṃhitā

viśālākaṭukāmustākuṣṭhadārukaliṅgakāḥ||10||

karṣāṃśā dvipicurmūrvā karṣārdhāṃśā ghuṇapriyā||11||

pītvā taccūrṇamambhobhiḥ sukhairlihyāttato madhu||11||

pāṇḍurogaṃ jvaraṃ dāhaṃ kāsaṃ śvāsamarocakam||12||

gulmānāhāmavātāṃśca raktapittaṃ ca tajjayet||12||

Sarvāṅgasundarā

viśālādaya, ṣaṭ karṣamātrāḥ, mūrvā dvikarṣapramāṇā, ardhakarṣadghnī ativiṣā tadetaccūrṇaṃ koṣṇāmbunā pītvā mākṣikaṃ lihyāt| etacca pāṇḍurogādīn hanti|

Aṣṭāṅgahṛdayasaṃhitā

vāsāguḍūcītriphalākaṭvībhūnimbanimbahaḥ||13||

kvāthaḥ kṣaudrayuto hanti pāṇḍupittāsrakāmalāḥ||13||

Sarvāṅgasundarā

vāsādikvātho madhuyutaḥ pāṇḍvādīn hanti|

Aṣṭāṅgahṛdayasaṃhitā

vyoṣāgnivellatriphalāmustaistulyamayorajaḥ||14||

cūrṇitaṃ takramadhvājyakoṣṇāmbhobhiḥ prayojitam||14||

kāmalāpāṇḍuhṛdrogakuṣṭhārṣomehanāṣanam||15||

Sarvāṅgasundarā

vyoṣādibhistulyamayorajaṣcūrṇitaṃ takrādibhirupayojitaṃ kāmalādināṣanam|

Aṣṭāṅgahṛdayasaṃhitā

guḍanāgaramaṇḍūratilāṃṣān mānataḥ samān||15||

pippalīdviguṇān dadyādguṭikāṃ pāṇḍurogiṇe||16||

Sarvāṅgasundarā

guḍādikān samabhāgān pippalīdviguṇānimāṃ guṭikāṃ pāṇḍurogiṇe dadyāt|

Aṣṭāṅgahṛdayasaṃhitā

tāpyaṃ dārvyāstvacaṃ cavyaṃ granthikaṃ devadāru ca||16||

vyoṣādinavakaṃ caitaccūrṇayed dviguṇaṃ tataḥ||17||

maṇḍūraṃ cāñjananibhaṃ sarvato+aṣṭaguṇe+atha tat||17||

pṛthagvipakve gomūtre vaṭakīkaraṇakṣame||18||

prakṣipya vaṭakān kuryāttān khādettakrabhojanaḥ||18||

ete maṇḍūravaṭakāḥ prāṇadāḥ pāṇḍurogiṇāṃ||19||

kuṣṭhānyajarakaṃ ṣophamūrustambharocakam||19||

arṣāṃsi kāmalāṃ mehān plīhānaṃ ṣamayanti ca||20||

Sarvāṅgasundarā

tāpyādikaṃ vyoṣādinavakaṃ ca-pūrvoktaṃ, cūrṇayet| tataḥ-tebhyo, dviguṇaṃ maṇḍūramañjanasadṛśaṃ sarvebhyo+aṣṭaguṇe mūtre pṛthak vipakve ca vaṭakīkaraṇakṣame-ghane sati, prakṣipya vaṭakān kuryāt| tāṃśca takrapradhānabhojanaḥ san prāśrnīyāt| ete maṇḍūravaṭakāḥ pāṇḍvāmayināṃ prāṇādāstathā kuṣṭhādīn ghnanti|

Aṣṭāṅgahṛdayasaṃhitā

tāpyādrijaturaupyāyomalāḥ pañcapalāḥ pṛthak||20||

citrakatriphalāvyoṣaviḍaṅgaiḥ pālikaiḥ saha||21||

ṣarkarāṣṭapalonmiṣrāṣcūrṇitā madhunā drutāḥ||21||

pāṇḍurogaṃ viṣaṃ kāsaṃ yakṣmāṇaṃ viṣamaṃ jvaram||22||

kuṣṭhānyajarakaṃ mehaṃ ṣophaṃ ṣvāsamarocakam||22||

viṣeṣāddhantyapasmāraṃ kāmalāṃ gudajāni ca||23||

Sarvāṅgasundarā

tāpyādayaḥ pṛthak pañcapalāścitrakādibhiḥ pālikaiḥ saha śarkarāṣṭapalayutāścūrṇīkṛtā madhunā dravīkṛtāḥ pāṇḍurogādīn ghnanti| viśeṣeṇāpasmārādīṃśca|

Aṣṭāṅgahṛdayasaṃhitā

kauṭajatriphalānimbapaṭolaghananāgaraiḥ||23||

bhāvitāni daśāhāni rasairdvitriguṇāni vā||24||

śilājatupalānyaṣṭau tāvatī sitaśarkarā||24||

tvak+a+akṣīrīpippalīdhātrīkarkaṭākhyāḥ palonmitāḥ||25||

nidigdhyāḥ phalamūlābhyāṃ palaṃ yuktyā trijātakam||25||

madhutripalasaṃyuktān kuryādakṣasamān guḍān||26||

dāḍimāmbupayaḥ pakṣirasatoyasurāsavān||26||

tān bhakṣayitvā+anu pibenniranno bhukta eva vā||27||

pāṇḍukuṣṭhajvaraplīhatamakārśobhagandaram||27||

hṛnmūtrapūtiśukrāgnidoṣaśoṣagarodaram||28||

kāsāsṛgdarapittāsṛkśophagulmagalāmayān||28||

mehavardhmabhramān hanyuḥ sarvadoṣaharāḥ śivāḥ||29||

Sarvāṅgasundarā

kāṭajādibhirdravyai rasaiḥ-rasatāṃ gataḥ, kvāthīkṛtairityarthaḥ| ṣilājatupalānyaṣṭau daṣāhāni dviguṇāni triguṇāni vā bhāvitāni| ahaḥṣabdo vāropalakṣaṇārthaḥ| tadayamātrārtho+avatiṣṭhate,-ṣilājatupalāṣṭakaṃ kevalaṃ jaladhautaṃ kauṭajādikaṃ tattulyamaṣṭaguṇite jale kvathitaṃ tato+aṣṭabhāgāvaṣeṣarasaṃ gṛhītvā tena rasena daṣa vārān dviguṇān triguṇān vā bhāvayediti| tāvatī-aṣṭapalapramāṇā sitaṣarkarā, tvakkṣīryādikaṃ palonmitaṃ kaṇṭakāryāḥ phalamūlayoḥ palam| trijātakaṃ yuktyā-yāvatā trijātakenātisaugandhyaṃ hīnasaugandhyaṃ vā na syāt, evaṃ na hīnamātramatraitaddeyamavyāpakatvāt, na vā+atimātramapyativyāpakatvenāyogārhatvāt| madhunastribhiḥ palaiḥ saṃyuktān kārṣikān guḍān vidadhyāt| tān guḍān bhakṣayitvā+anu-paṣcāt, dāḍimajalādīni yathāyogaṃ pibet nirannaḥ kṛtāhāro vā| te ca vaṭakāḥ pāṇḍvādīn hanyuḥ| sarvadoṣaharāḥ ṣivāṣca syuḥ|

Aṣṭāṅgahṛdayasaṃhitā

drākṣāprasthaṃ kaṇāpramthaṃ ṣarkarārdhatulāṃ tathā||29||

dvipalaṃ madhukaṃ ṣuṇṭhīṃ tvakṣīrīṃ ca vicūrṇitam||30||

dhātrīphalarasadroṇe tatkṣiptvā lehavatpacet||30||

ṣītānmadhuprasthayutād lihyātpāṇitalaṃ tataḥ||31||

halīmakaṃ pāṇḍurogaṃ kāmalāṃ ca niyacśati||31||

Sarvāṅgasundarā

drākṣāyāḥ ṣoḍaṣapalāni pippalyāṣca| ṣarkarāyāḥ palāni pañcaṣat| yaṣṭhyādikaṃ rajīkṛtaṃ dvipalapramāṇam| dhātrīphalarasasya droṇe sarvametatkṣiptvā lehamiva pacet| tasmāllehācśītātsato madhunaḥ prasthayutāt pāṇitalaṃ-karṣamātraṃ, lihyāt| sa ca leho halīmakādīnniyacśati-parākaroti|

Aṣṭāṅgahṛdayasaṃhitā

kanīyaḥpañcamūlāmbu ṣasyate pānabhojane||32||

pāṇḍūnāṃ, kāmalārtānāṃ mṛdvīkāmalakādrasaḥ||32||

Sarvāṅgasundarā

pāne bhojane ca ṣasyate hrasvapañcamūlajam| mṛdvīkārasa āmalakarasaṣca pāṇḍurogiṇāṃ kāmalārtānāṃ ca ṣasyate|

Aṣṭāṅgahṛdayasaṃhitā

iti sāmānyataḥ proktaṃ pāṇḍuroge bhiṣag+a+ajitam||33||

vikalpya yojyaṃ viduṣā pṛthagdoṣabalaṃ prati||33||

Sarvāṅgasundarā

iti-evaṃ, pāṇḍuroge sāmānyena bhiṣagajitaṃ-auṣadhaṃ, proktam| bhiṣajdhātuḥ kaṇḍvādau bhiṣajyate smaktaḥ bhiṣagjitam| tadabhijñena vaidyena vikalpya-nirūpya, pṛthagdoṣabalaṃ lakṣaṇīkṛtya yojyam|

Aṣṭāṅgahṛdayasaṃhitā

snehaprāyaṃ pavanaje tiktaṣītaṃ tu paittike||34||

ṣlaiṣmike kaṭurūkṣoṣṇaṃ vimiṣraṃ sānnipātike||34||

Sarvāṅgasundarā

pavanaje pāṇḍau snehaprāyaṃ-snehabhūyiṣṭhaṃ, bheṣajam| tiktaṣītaprāyaṃ tu paittike| ṣlaiṣmike tu kaṭurūkṣoṣṇabhūyiṣṭham| sannipātike vimiṣraṃ cikitsitam|

Aṣṭāṅgahṛdayasaṃhitā

mṛdaṃ niryāpayetkāyāttīkṣṇaiḥ saṃṣodhanaiḥ puraḥ||35||

balādhānāni sarpīṃṣi ṣuddhe koṣṭhe tu yojayet||35||

Sarvāṅgasundarā

kāyāt-śarīrāt, mṛdaṃ-śalyabhūtasthitāṃ, tīkṣṇaiḥ saṃśodhanaiḥ-snuhīkṣīrādibhiḥ, nirharet puraḥ-pūrvam| śuddhe tu koṣṭhe balādhānāni ghṛtāni yojayet| tānyevāha-

Aṣṭāṅgahṛdayasaṃhitā

vyoṣabilvadvirajanītriphalādvipunarnavam||36||

mustānyayorajaḥ pāṭhā viḍaṅgaṃ devadāru ca||36||

vṛścikālī ca bhārgī ca sakṣīrestaiḥ śṛtaṃ ghṛtam||37||

sarvān praśamayatyāśu vikārān mṛttikākṛtān||37||

Sarvāṅgasundarā

vyoṣādibhirghṛtāccaturthāṃśaih śṛtāni samena kṣīreṇa taccaturguṇajalena ghṛtaṃ sarvān vikārān mṛttikākṛtān śamayati|

Aṣṭāṅgahṛdayasaṃhitā

tadvatkesarayaṣṭyāhvapippalīkṣīraṣāḍvalaiḥ||38||

Sarvāṅgasundarā

kesarādibhiḥ pakvaṃ sarpistadvat-pūrvaguṇam|

Aṣṭāṅgahṛdayasaṃhitā

mṛddveṣaṇāya tallolye vitaredbhāvitāṃ mṛdam||38||

vellāgninimbaprasavaiḥ pāṭhayā mūrvayā+athavā||39||

Sarvāṅgasundarā

mṛddveṣaṇārthe tasyāṃ mṛdi laulye-lolupatve sati, vellādibhirbhāvitāṃ mṛdaṃ dadyāt|

Aṣṭāṅgahṛdayasaṃhitā

mṛdbhedabhinnadoṣānugamādyojyaṃ ca bheṣajam||39||

Sarvāṅgasundarā

mṛdo bhedo-viṣeṣaḥ kṛṣṇapāṇḍurādiḥ, tena bhinno-viṣeṣito, yo doṣastasya vātāderjñānāt| "mṛtkaṣāyā+anilaṃ pittamūṣarā madhurā kapham| dūṣayitvā" (hṛ. ni. a. 13|13) evaṃ lakṣaṇāddoṣānugamadbheṣajaṃ yojyam| naivameva mṛdbhakṣaṇamātravijñānena mṛnnirharaṇauṣadhaṃ caitaddhetuviparītamevetyavehi| yato mṛdā hetubhūtayā yaḥ pāṇḍuroga udabhūta tasya mṛnnirharaṇaṃ viparītameva|

Aṣṭāṅgahṛdayasaṃhitā

kāmalāyāṃ tu pittaghnaṃ pāṇḍurogāvirodhi yat||40||

Sarvāṅgasundarā

kāmalāyāṃ pittaharamauṣadhaṃ yat pāṇḍurogāvirodhi taddeyam|

Aṣṭāṅgahṛdayasaṃhitā

pathyāśatarase pathyāvṛntārdhaśatakalkitaḥ||40||

prasthaḥ siddho ghṛtādgulmakāmalāpāṇḍuroganut||41||

Sarvāṅgasundarā

pathyāśatakvāthe pathyāvṛntañcāśatkalkīkṛto ghṛtaprasthaḥ pakvaḥ kāmalādighnaḥ|

Aṣṭāṅgahṛdayasaṃhitā

āragvadhaṃ rasenekṣorvidāryāmalakasya vā||41||

satryūṣaṇaṃ bilvamātraṃ pāyayetkāmalāpaham||42||

Sarvāṅgasundarā

ikṣo rasena vidāryā rasenāmalakarasena vā sahatrikaṭukaṃ palapramāṇamāragvadhaṃ kāmalāpahaṃ pāyayet|

Aṣṭāṅgahṛdayasaṃhitā

pibennikumbhakalkaṃ vā dviguḍaṃ ṣītavāriṇā||42||

kumbhasya cūrṇaṃ sakṣaudraṃ traiphalena rasena vā||43||

Sarvāṅgasundarā

nikumbhakalkaṃ vā paladvayapramāṇaṃ ṣiṣirajalena pibet| kumbhacūrṇaṃ kṣaudrasahitaṃ vā traiphalena kvāthena pibet|

Aṣṭāṅgahṛdayasaṃhitā

triphalāyā guḍūcyā vā dārvyā nimbasya vā rasam||43||

prātaḥ prātarmadhuyutaṃ kāmalārtāya yojayet||44||

Sarvāṅgasundarā

triphalādyanyatamarasaṃ madhuyutaṃ prātaḥ kāmaline yojayet|

Aṣṭāṅgahṛdayasaṃhitā

niṣāgairikadhātrībhiḥ kāmalāpahamañjanam||44||

Sarvāṅgasundarā

niṣādibhirañjanaṃ kāmalāhṛt|

Aṣṭāṅgahṛdayasaṃhitā

tilapiṣṭanibhaṃ yastu kāmalāvān sṛjenmalam||45||

kapharuddhapathaṃ tasya pittaṃ kaphaharairjayet||45||

Sarvāṅgasundarā

yaḥ punaḥ kāmalāvān malaṃ tilapiṣṭasadṛśaṃ muñcet tasya kapharuddhamārgaṃ tasyāturasya kaphaghnairdravyaiḥ pittaṃ jayet|

Aṣṭāṅgahṛdayasaṃhitā

rūkṣaṣītagurusvāduvyāyāmabalanigrahaiḥ||46||

kaphasammūrcśito vāyuryadā pittaṃ bahiḥ kṣipet||46||

hāridranetramūtratvak+a+aṣvetavarcastadā naraḥ||47||

bhavetsāṭopaviṣṭambho guruṇā hṛdayena ca||47||

daurbalyālpāgnipārṣvārtihidhmāṣvāsārucijvaraiḥ||48||

krameṇālpe+anuṣajyeta pitte ṣākhāsamāṣrite||48||

rasaistaṃ rūkṣakaṭvamaliḥ ṣikhitittiridakṣajaiḥ||49||

ṣuṣkamūlakajairyūṣaiḥ kulatthotthaiṣca bhojayet||49||

bhṛṣāmlatīkṣṇakaṭukalavaṇoṣṇaṃ ca ṣasyate||50||

sabījapūrakarasaṃ lihyādvyoṣaṃ tathā+a+aṣayam||50||

svaṃ pittameti tenāsya ṣakṛdapyanurajyate||51||

vāyuṣca yāti praṣamaṃ sahāṭopādyupadravaiḥ||51||

nivṛttopadravasyāsya kāryaḥ kāmaliko vidhiḥ||52||

Sarvāṅgasundarā

rūkṣādibhiḥ pavanaḥ kupitaḥ kaphena miṣrito yadā pittaṃ bahiḥ kṣipet tadā hāridranetrādiḥ puruṣo bhavet āṭopādimāṃṣca| hṛdayena ca guruṇā yuktaḥ| daurbalyādibhiḥ krameṇa kupito vāyuralpe pitte ṣākhāsamāṣrite+anuṣajyeta| anuṣajyeteti karmakartari| taṃ-tādṛṣaṃ naraṃ, rasai rūkṣakaṭvamlairmayūrādimāṃsajaistathā ṣuṣkamūlakodbhavairyūṣaistathā kulatthotthairbhojayet| bhṛṣāmlādikaṃ ca bhojanaṃ ṣasyate| tathā bījapūrakarasasahitaṃ vyoṣaṃ lihyāt| evaṃ kṛte satyasya pittaṃ svamāṣayameti, ṣakṛccānurajyate, vāyuṣca praṣamaṃ yātyāṭopāntrakūjanādibhirupadravaiḥ saha| asya-āturasya, apagatopadravasya sataḥ kāmalāvihito vidhiḥ kāryaḥ|

Aṣṭāṅgahṛdayasaṃhitā

gomūtreṇa pibetkumbhakāmalāyāṃ ṣilājatu||52||

māsaṃ mākṣikadhātuṃ vā kiṭṭaṃ vā+atha hiraṇyajam||53||

Sarvāṅgasundarā

kumbhakāmalāyāṃ gomūtreṇāloḍitaṃ ṣilājatu pibet| dhātumākṣikaṃ vā gomūtreṇa āsaṃ yāvat pibet| hiraṇyajaṃ [kiṭṭaṃ]-rūpyotthaṃ malaṃ vā, gomūtreṇa pibet|

Aṣṭāṅgahṛdayasaṃhitā

guḍūcīsvarasakṣīrasādhitena halīmakī||53||

mahiṣīhaviṣā snigdhaḥ pibeddhātrīrasena tu||54||

trivṛtāṃ tadvirikto+adyātsvādu pittānilāpaham||54||

drākṣālehaṃ ca pūrvoktaṃ sarpīṃṣi madhurāṇi ca||55||

yāpanān kṣīrabastīṃṣca ṣīlayetsānuvāsanān||55||

mārdvīkāriṣṭayogāṃṣca pibedyuktyā+agnivṛddhaye||56||

kāsikaṃ cābhayālehaṃ pippalīṃ madhukaṃ balām||56||

payasā ca prayuñjīta yathā doṣaṃ yathā balam||57||

Sarvāṅgasundarā

halīmakavān guḍūcīsvarasakṣīrapakvena mahiṣīghṛtena snigdhaḥ san trivṛtāṃ dhātrīrasena pibet| guḍūcīsvaraso+atra ghṛtāccaturguṇaḥ kṣīraṃ ghṛtasamamiti pākakramaḥ| tayā-trivṛtayā, virikte sati madhuraṃ vātapittaghnaṃ cādyāt| prāguktaṃ ca drākṣālehaṃ (ślo. 29) bhakṣayet| madhuradravyasādhitāni ghṛtāni cādyāt| yāpanān-prāṇakāriṇaḥ (hṛ. ka. a. 4|37) , kṣīrabastīṃśca śīlayedanuvāsanasahitān| mārdvīkāriṣṭayogāṃśca yuktyā vahnivṛddhaye pibet| abhayālehaṃ ca-āgastyaṃ kāsacikitsitoktaṃ "prasthonmite yavakvāthe viṃśatirvijayāḥ" ityādi, śīlayet| kṣīreṇa ca pippalīṃ madhuyaṣṭikāṃ balāṃ ca prayuñjīta yathādoṣādbalācca|

Aṣṭāṅgahṛdayasaṃhitā

pāṇḍurogeṣu kuṣalaḥ ṣophoktaṃ ca kriyākramam||57||

iti ṣrīvaidyapatisiṃhaguptasūnuṣrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne pāṇḍurogacikitsitaṃ nāma ṣoḍaṣo+adhyāyaḥ||16||

Sarvāṅgasundarā

pāṇḍurogeṣu ṣophacikitsitaṃ(toktaṃ) ca kriyākramaṃ sudhīḥ prayuñjīta| iti ṣrīmṛgāṅkadattaputraṣrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne pāṇḍurogacikitsitaṃ nāma ṣoḍaṣo+adhyāyaḥ samāptaḥ|| 16||

ṣvayathucikitsitādhyāyaḥ

17

Aṣṭāṅgahṛdayasaṃhitā

athātaḥ śvayathucikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) sarvatra sarvāṅgasare doṣaje śvayathau purā||1||

sāme viśoṣito bhuktvā laghu koṣṇāmbhasā pibet||1||

nāgarātiviṣādāruviḍaṅgendrayavoṣaṇam||2||

athavā vijayāśuṇṭhīdevadārupunarnavam||2||

navāyasaṃ vā doṣāḍhyaḥ śuddhyai mūtraharītakīḥ||3||

varākvāthena kaṭukākumbhāyastryūṣaṇāni vā||3||

athavā gugguluṃ tadvajjatu vā śailasambhavam||4||

Sarvāṅgasundarā

sarvatra doṣaje śvayathau sarvāṅgaje tathā sāme viśoṣitaḥ san laghu bhuktvā koṣṇena jalena nāgarādi pibet| viśoṣaṇamatropavāsaḥ| athavā, vijayādīn koṣṇāmbhasā pibet| doṣabahulo navāyasaṃ-pāṇḍurogoktaṃ (hṛ. ci. 16|14) , pibet| śudhyarthaṃ gomūtreṇa harītakīḥ śīlayet| triphalākvāthena saha kaṭukātrivṛtālohacūrṇatrikaṭukāṇi śīlayet| gugguluṃ vā śilājatu vā triphalākvāthenaiva śīlayet|

Aṣṭāṅgahṛdayasaṃhitā

mandāgniḥ ṣīlayedāmagurubhinnavibaddhaviṭ||4||

takraṃ sauvarcalavyoṣakṣaudrayuktaṃ guḍābhayām||5||

takrānupānamathavā tadvadvā guḍanāgaram||5||

Sarvāṅgasundarā

mandāgnirāmagurubhinnavibaddhaviṭ san takraṃ sauvarcalādiyutaṃ ṣīlayet| guḍayutāmabhayāṃ takrānupānāṃ vā| tathaiva guḍanāgaraṃ takrānupānaṃ ṣīlayet|

Aṣṭāṅgahṛdayasaṃhitā

ārdrakaṃ vā samaguḍaṃ prakuñcārdhavivardhitam||6||

paraṃ pañcapalaṃ māsaṃ yūṣakṣīrarasāṣanaḥ||6||

gulmodarārṣaḥṣvayathupramehān ṣvāsapratiṣyālasakāvipākān||7||

sakāmalāṣoṣamanovikārān kāsaṃ kaphaṃ caiva jayetprayogaḥ||7||

Sarvāṅgasundarā

ārdrakaṃ vā tulyaguḍaṃ palārdhena pratidinaṃ vardhitaṃ paraṃ pañcapalaṃ yāvat| ekasminneva dine palapañcakapramāṇaṃ syāt, punarapi hrāsayedardhapalaṃ yāvat| evaṃ māsaṃ yāvadeṣa prayogaḥ| yathocitaṃ kaphapittavātādhiko yūṣādibhojī syāt| eṣa ca prayogo gulmādīṃṣcaturdaṣa kaphāntān jayet|

Aṣṭāṅgahṛdayasaṃhitā

svarasābhyāṃ payasā ca sādhayitvā||8||

rabhibhūto+api piban bhavatyarogaḥ||8||

Sarvāṅgasundarā

ghṛtamārdrakanāgarasya kalkasvarasābhyāṃ payasā ca sādhayitvā-paktvā, piban śophādibhirabhibhūto+api nirāmayaḥ syāt| ārdrakanāgaramārdrakamucyate| upajātyaupacchandasike vṛtte|

Aṣṭāṅgahṛdayasaṃhitā

nirāmo baddhaṣamalaḥ pibecśvayathupīḍitaḥ||9||

trikaṭutrivṛtādantīcitrakaiḥ sādhitaṃ payaḥ||9||

mūtraṃ gorvā mahiṣyā vā sakṣīraṃ kṣīrabhojanaḥ||10||

saptāhaṃ māsamathavā syāduṣṭrakṣīravartanaḥ||10||

Sarvāṅgasundarā

nirāmo baddhapurīṣaḥ ṣophārtaḥ san trivṛtā (trikaṭvā)- dibhiḥ sādhitaṃ payaḥ pibet| gormahiṣyā vā sambandhi mūtraṃ sa[kṣīraṃ] kṣīrabhojanaḥ san pibet| tathā, uṣṭrakṣīrabhojanaḥ pānāhārābhyāṃ vinā saptāhamathavā māsaṃ syāt| uṣṭrakṣīravartana ityatra "kukkuṭyādīnāmaṇḍādiṣu" puṃvadbhāvo vaktavya ityuṣṭrīṣabdasya puṃvadbhāvaḥ| keciduṣṭrīkṣīreti jaguḥ|

Aṣṭāṅgahṛdayasaṃhitā

yavānakaṃ yavakṣāraṃ yavānīṃ pañcakolakam||11||

maricaṃ dāḍimaṃ pāṭhāṃ dhānyakāmamlavetasam||11||

bālabilvaṃ ca karṣāṃśaṃ sādhayetsalilāḍhake||12||

tena pakvo ghṛtaprasthaḥ śophārśogulmamehahā||12||

Sarvāṅgasundarā

yavānakādi karṣāṃśaṃ jalāḍhake pacet| tena-kvāthena, ghṛtaprasthaḥ pakvaḥ śophādihā syāt| brahmādiśabdasya prāyikatvācchophādiśabdottarādapi hanteḥ kvip|

Aṣṭāṅgahṛdayasaṃhitā

dadhnaścitrakagarbhādvā ghṛtaṃ tattakrasaṃyutam||13||

pakvaṃ sacitrakaṃ tadvadguṇaiḥ-----------------||13||

citrakagarbhāddadhnaḥ-citrakacūrṇamiśritātkṣīrādyajjātaṃ dadhi tasmānmathyamānāt, tattakreṇa-citrakatakreṇa, saṃyuktaṃ pakvaṃ tadvat-yavānakādighṛtasadṛśaṃ, guṇaiḥ|

Aṣṭāṅgahṛdayasaṃhitā

------------------yuñjyācca kālavit||13||

dhānvantaraṃ mahātiktaṃ kalyāṇamabhayāghṛtam||14||

Sarvāṅgasundarā

kālavit-avasthādoṣādivit, dhānvantaraṃ (hṛ. ci. a. 12|19) , mahātiktaṃ (hṛ. ci. a.19/8) kalyāṇakaṃ (hṛ. u. a.6/27) abhayāghṛtaṃ (hṛ. ci. a. 15|28) yuñjyāt|

Aṣṭāṅgahṛdayasaṃhitā

daṣamūlakaṣāyasya kaṃse pathyāṣataṃ pacet||14||

dattvā guḍatulāṃ tasmin lehe dadyādvicūrṇitam||15||

trijātakaṃ trikaṭukaṃ kiñcicca yavaṣūkajam||15||

kārṣyāmavātāmlakaraktapittam||16||

ṣvāsāruciplīhagarodaraṃ ca||16||

Sarvāṅgasundarā

daṣamūlakaṣāyasyāḍhake pathyāṣataṃ pacet| atra ca sāmānyaparibhāṣayā kvāthyadravyasya ca daṣamūlasya dvātriṃṣat palāni bhavanti| evaṃ ca tantrāntare virodhaḥ| tathā ca tatraivaṃ kathyate, (ca. ci. a. 12|50)- "dvipañcamūlasya tulākaṣāye kaṃse+abhayānāṃ ca ṣataṃ guḍācca|" iti| tadevaṃ virodhaṃ paṣyanto vyākhyāmevaṃvidhāṃ vidvāṃso vidadhati,-daṣamūlasya tulā, tasyāḥ kaṣāyo daṣamūlakaṣāya iti| mayūravyaṃsakāditvāduttarapadalopi samāsaḥ| evaṃ daṣamūlasya palaṣataṃ tatkvāthasyāḍhake pathyāṣataṃ pacet| guḍatulāṃ dattvā tasmin lehe vicūrṇitaṃ trijātakādi dadyāt| eteṣāṃ ca pramāṇaṃ vāsiṣṭhalehavet (hṛ. ci. a. 3|133) kalpyam| yavakṣārasya karṣamātraṃ deyam| tantrāntare hyuktam-"vyoṣāccatuṣpalaṃ dadyāttripalaṃ trisugandhataḥ| karṣamātraṃ yavakṣārāt" iti| ṣīte ca sati mākṣikāt prasthārdhaṃ deyam| tat-etat, upayojitaṃ pravṛddhaṣophādīn hanti| kharanādastu jagāda-"daṣamūlāḍhakamabhayāṣatasahitaṃ pācayedapāṃ droṇe| avaṣeṣitacaturaṃṣe tasmin punaḥ prakṣipet pathyāḥ||" iti| upajātivṛttam|

Aṣṭāṅgahṛdayasaṃhitā

purāṇayavaṣālyannaṃ daṣamūlāmbusādhitam||17||

alpamalpapaṭusnehaṃ bhojanaṃ ṣvayathorhitam||18||

kṣāravyoṣānvitairmaudgaiḥ kaulatthaiḥ sakaṇai rasaiḥ||18||

tathā jāṅgalajaiḥ kūrmagodhāṣalyakajairapi||19||

anamlaṃ mathitaṃ pāne madyānyauṣadhavanti ca||19||

Sarvāṅgasundarā

ṣvayathoḥ purāṇayavādi daṣamūlākvāthasādhitamalpaṃ tathā+alpalavaṇasnehaṃ bhojanaṃ hitam| kaiḥ saha ? maudgai rasaiḥ| kimbhūtaiḥ ? kṣāratryūṣaṇayuktaiḥ| tathā kaulatthai rasaiḥ| kimbhūtaiḥ ? sapippalīkaiḥ| tathā ca muniḥ (ca. ci. a. 12|62)- "kulatthayūṣastu sapippalīko maudgastu satryūṣaṇayāvaṣūkaḥ| rasastathā jāṅgalaviṣkirāṇāṃ sakūrmagodhāṣikhiṣallakānām||" iti| atra ca ṣikhino jāṅgalaviṣkiratvena gṛhītā api pathyataratvapratipādanārthaṃ punarupāttāḥ| tathā+ayameva tantrakṛdaṣṭāṅgāvatāre+adhyagīṣṭa (?)-"daṣamūlāmbhasā siddhairvyoṣakṣārarajonvitaiḥ| rasairjāṅgalajairmaudnaiḥ kaulatthairmaulakairapi||" iti| tathetyādi| tathā jāṅgalamāṃsajaistathā kacśapādijaiṣca| pāne mathitamanamlaṃ madyāni ca sauṣadhāni hitāni|

Aṣṭāṅgahṛdayasaṃhitā

ajājīṣaṭhījīvantīkāravīpauṣkarāgnikaiḥ||20||

bilvamadhyayavakṣāravṛkṣāmlairbadaronmitaiḥ||20||

kṛtā peyā+a+ajyatailābhyāṃ yuktibhṛṣṭā paraṃ hitā||21||

ṣophātisārahṛdrogagulmārṣolpāgnimehinām||21||

Sarvāṅgasundarā

ajājīprabhṛtibhiḥ peyā ghṛtatailābhyāṃ yuktyā bhṛṣṭā+atiśayena śophādimatāṃ hitā|

Aṣṭāṅgahṛdayasaṃhitā

guṇaistadvacca pāṭhāyāḥ pañcakolena sādhitā||22||

Sarvāṅgasundarā

pañcakolena sādhitā peyā guṇaistadvacca-pūrvoktaguṇā| tathaiva pāṭhāyāḥ sādhitā peyā syāt|

Aṣṭāṅgahṛdayasaṃhitā

ṣaileyakuṣṭhasthauṇeyareṇukāgurupadmakaiḥ||22||

ṣrīveṣṭakanakhaspṛkkādevadārupriyaṅgubhiḥ||23||

māṃsīmāgādhikāvanyadhānyadhyāmakavālakaiḥ||23||

caturjātakatālīsamustāgandhapalāṣakaiḥ||24||

kuryādabhyañjanaṃ tailaṃ lepaṃ snānāya tūdakam||24||

Sarvāṅgasundarā

tathā ṣaileyādibhirabhyañjanaṃ tailaṃ lepaṃ snānārthamudakaṃ ca kuryāt|

Aṣṭāṅgahṛdayasaṃhitā

snānaṃ vā nimbavarṣābhūnaktamālārkavāriṇā||25||

Sarvāṅgasundarā

nimbādivāriṇā ca (vā) snānaṃ kuryāt|

Aṣṭāṅgahṛdayasaṃhitā

ekāṅgaṣophe varṣābhūkaravīrakakiṃṣukaiḥ||25||

viṣālātriphalārodhranalikādevadārubhiḥ||26||

hiṃsrākoṣātakīmādrītālaparṇījayantibhiḥ||26||

sthūlakākādanīṣālanākulīvṛṣaparṇibhiḥ||27||

vṛdhdyārddhihastikarṇaiṣca sukhoṣṇairlepanaṃ hitam||27||

Sarvāṅgasundarā

ekāṅgaje ṣophe punarnavādibhirjalapiṣṭaiḥ sukhoṣṇairlepo hitaḥ| iti sāmānyena ṣvayathorupakramaḥ|

Aṣṭāṅgahṛdayasaṃhitā

athānilotthe ṣvayathau māsārdhaṃ trivṛtaṃ pibet||28||

tailameraṇḍajaṃ vātaviḍvibandhe tadeva tu||28||

prāgbhaktaṃ payasā yuktaṃ rasairvā kārayettathā||29||

svedābhyaṅgān samīraghnān lepamekāṅgage punaḥ||29||

mātuluṅgāgnimanthena ṣuṇṭhīhiṃsrāmarāhvayaiḥ||30||

Sarvāṅgasundarā

anilaje ṣophe pakṣaṃ yāvattrivṛtaṃ tathairaṇḍatailaṃ pibet| vātaviḍvibandhe sati tadeva-pūrvoktamauṣadhaṃ, prāgbhaktaṃ kṣīreṇa māṃsarasena vā [yuktaṃ] pibet| tathā, svedābhyaṅgān vātaghnān kārayet, 'vaidyaḥ' iti ṣeṣaḥ| tathā, anilottha ekāṅgage ṣophe mātuluṅgādibhirlepaṃ kārayet| hiṃsrā-siṃhī|

Aṣṭāṅgahṛdayasaṃhitā

paitte tiktaṃ pibetsarpirnyagrodhādyena vā ṣṛtam||30||

kṣīraṃ tṛḍdāhamoheṣu lepābhyaṅgāṣca ṣītalāḥ||31||

Sarvāṅgasundarā

pittaśvayathau tiktakākhyaṃ ghṛtaṃ pibet| nyagrodhādigaṇena (hṛ. sū. a. 15|41) vā śṛtaṃ pibet| tathā, tṛḍādiṣu kṣīraṃ pibet| tathā, lepābhyaṅgāḥ śītā hitāḥ|

Aṣṭāṅgahṛdayasaṃhitā

paṭolamūlatrāyantīyaṣṭyāhvakaṭukābhayāḥ||31||

dāru dārvī himaṃ dantī viśālā niculaṃ kaṇā||32||

taiḥ kvāthaḥ saghṛtaḥ pīto hantyantastāpatṛḍbhramān||32||

sasannipātavīsarpaśophadāhaviṣajvarān||33||

Sarvāṅgasundarā

paṭolādīnāṃ kvātho ghṛtasahitaḥ pīto+antastāpatṛṣṇādīn hanti|

Aṣṭāṅgahṛdayasaṃhitā

āragvadhādinā siddhaṃ tailaṃ ṣleṣmodbhave pibet||33||

Sarvāṅgasundarā

kaphodbhave ṣophe āragvadhādinā siddhaṃ tailaṃ pibet|

Aṣṭāṅgahṛdayasaṃhitā

srotovibandhe mande+agnāvarucau stimitāṣayaḥ||34||

kṣāracūrṇāsavāriṣṭamūtratakrāṇi ṣīlayet||34||

Sarvāṅgasundarā

srotovibandhe sati vahnau ca mande+arocake ca sati stimitāṣayaḥ san kṣārādīn ṣīlayet|

Aṣṭāṅgahṛdayasaṃhitā

kṛṣṇāpurāṇapiṇyākaṣigrutvak+a+asikatātasīḥ||35||

praleponmardane yuñjyātsukhoṣṇā mūtrakalkitāḥ||35||

Sarvāṅgasundarā

kṛṣṇādīn koṣṇān pralepa unmardane ca mūtrakalkitān yuñjīta|

Aṣṭāṅgahṛdayasaṃhitā

snānaṃ mūtrāmbhasī siddhe kuṣṭhatarkāricitrakaiḥ||36||

kulatthanāgarābhyāṃ vā caṇḍā+aguru vilepane||36||

Sarvāṅgasundarā

mūtrajale kuṣṭhādibhiḥ siddhe snānāya hite| kulatthaṣuṇṭhībhyāṃ vā kvathite gomūtrajale hite| vilepane caṇḍāguruṇī hite|

Aṣṭāṅgahṛdayasaṃhitā

kālājaṣṛṅgīsaralabastagandhāhayāhvayāḥ||37||

ekaiṣikā ca lepaḥ syācśvayathāvekagātrage||37||

Sarvāṅgasundarā

kālājaṣṛṅgyādaya ekāṅgage ṣophe lepaḥ syāt| kālā-nīlinī| bastagandhā-kāravī| ekaiṣikā-trivṛtā|

Aṣṭāṅgahṛdayasaṃhitā

yathādoṣaṃ yathāsannaṃ ṣuddhiṃ raktāvasecanam||38||

kurvīta, miṣradoṣe tu doṣodrekabalātkriyām||38||

Sarvāṅgasundarā

yathādoṣaṃ-doṣānusāreṇa, ṣuddhiṃ tathā raktāvasecanaṃ yathāsannaṃ kurvīta| saṃsargaje tu yathābhyadhikadoṣānusāreṇa kriyāṃ kuryāt|

Aṣṭāṅgahṛdayasaṃhitā

vyāghrārajanyaḥ sukhatoyapītāḥ||39||

śophaṃ tridoṣaṃ cirajaṃ pravṛddhaṃ nighnanti bhūnimbamahauṣadhe ca||39||

Sarvāṅgasundarā

ajājyādayaḥ koṣṇajalapītāḥ ṣophaṃ tridoṣotthaṃ cirakālotpannaṃ vṛddhiṃ gataṃ nighnanti| bhūnimbanāgare ca 'hataḥ' iti vacanavipariṇāmena sambandhaḥ| upajātivṛttam|

Aṣṭāṅgahṛdayasaṃhitā

amṛtādvitayaṃ sivāṭikā surakāṣṭhaṃ sapuraṃ sagojalam||40||

kṛmimehordhvakaphānilāpaham||40||

Sarvāṅgasundarā

amṛtāyugalādikaṃ guggulusahitaṃ gomūtreṇa pītaṃ ṣophādīn hanti| vaitālīyam| "ṣaḍviṣame+aṣṭau same kalāstāṣca same syurno nirantarāḥ| na samā+atra parāṣritā kalā vaitālīye+ante ralau guruḥ|" (vṛ. ra. a. 2|12)|

Aṣṭāṅgahṛdayasaṃhitā

iti nijamadhikṛtya pathyamuktaṃ kṣatajanite kṣatajaṃ viśodhanīyam||41||

rviṣajanite viṣajicca śopha iṣṭam||41||

Sarvāṅgasundarā

iti-pūrvoktena prakāreṇa, nijaṃ ṣophaṃ-doṣajamadhikṛtya, [pathyaṃ-] cikitsitamuktam| kṣatotthe ṣophe kṣatajaṃ-asṛk, viṣodhyam| kaiḥ ? raktasrāvādibhiḥ| viṣajanite ṣophe viṣaharamiṣṭam| puṣpitāgrā|

Aṣṭāṅgahṛdayasaṃhitā

grāmyābjānūpaṃ piṣitamabalaṃ ṣuṣkaṣākaṃ tilānnaṃ gauḍaṃ piṣṭānnaṃ dadhi salavaṇaṃ vijjalaṃ madyamamlam||42||

dhānā vallūraṃ samaṣanamatho gurvasātmyaṃ vidāhi svapnaṃ cārātrau ṣvayathugadavān varjayenmaithunaṃ ca||42||

iti ṣrīvaidyapatisiṃhaguptasūnuṣrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne ṣvayathucikitsitaṃ nāma saptadaṣo+adhyāyaḥ||17||

Sarvāṅgasundarā

grāmyādimaṃsādi ṣophī varjayet| "mtau nyau yau jñeyā kusumitalatāvellitā+akṣartulokaiḥ|" iti ṣrīmṛgāṅkadattaputraṣrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne ṣvayathucikitsitaṃ nāma saptadaṣo+adhyāyaḥ samāptaḥ|| 17||

visarpacikitsitādhyāyaḥ

18

Aṣṭāṅgahṛdayasaṃhitā

athāto visarpacikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) ādāveva visarpeṣu hitaṃ laṅghanarūkṣaṇam||1||

raktāvaseko vamanaṃ virekaḥ, snehanaṃ na tu||1||

Sarvāṅgasundarā

visarpeṣu pūrvameva laṅghanādi hitam| snehanaṃ tu na hitam|

Aṣṭāṅgahṛdayasaṃhitā

pracśardanaṃ visarpaghnaṃ sayaṣṭīndrayavaṃ phalam||2||

paṭolapippalīnimbapallavairvā samanvitam||2||

Sarvāṅgasundarā

vamanaṃ visarpaghnaṃ madanaphalaṃ madhuyaṣṭikendrayavānvitaṃ hitam| paṭolādibhiryutaṃ vā madanaphalaṃ hitam|

Aṣṭāṅgahṛdayasaṃhitā

rasena yuktaṃ trāyantyā drākṣāyāstraiphalena vā||3||

virecanaṃ trivṛccūrṇaṃ payasā sarpiṣā+athavā||3||

yojyaṃ, koṣṭhagate doṣe viṣeṣeṇa viṣodhanam||4||

Sarvāṅgasundarā

trivṛccūrṇaṃ trāyantyā rasena yuktaṃ drākṣārasena vā triphalārasena vā virecanaṃ yojyam, kṣīreṇa ghṛtena vā trivṛccūrṇaṃ yuktam| koṣṭhagate doṣe viśeṣeṇa śodhanaṃ yojyam|

Aṣṭāṅgahṛdayasaṃhitā

aviṣodhasya doṣe+alpe ṣamanaṃ candanotpalam||4||

mustanimbapaṭolaṃ vā paṭolādikameva vā||5||

sārivāmalakoṣīramustaṃ vā kvathitaṃ jale||5||

Sarvāṅgasundarā

aṣodhanārhasya puṃso+alpe doṣe ṣamanaṃ candanotpalaṃ yojyam| mustanimbapaṭolaṃ vā yojyam| 'paṭolakaṭurohiṇī' (hṛ. sū. a. 15|15) ityādikaṃ vā yojyam| sārivādikaṃ vā jale kvathitam|

Aṣṭāṅgahṛdayasaṃhitā

durālabhāṃ parpaṭakaṃ guḍūcīṃ viśvabheṣajam||6||

pākyaṃ śītakaṣāyaṃ vā tṛṣṇāvīsarpavān pibet||6||

dārvīpaṭolakaṭukāmasūratriphalāstathā||7||

sanimbayaṣṭītrāyantīḥ kvathitā ghṛtamūrcchitāḥ||7||

Sarvāṅgasundarā

durālabhādikaṃ kvathitaṃ ṣītakaṣāya vā tṛṣṇādimān pibet| tathā dārvyādīn nimbādibhiḥ saha kvathitān sarpirvimiṣritān pibet|

Aṣṭāṅgahṛdayasaṃhitā

ṣākhāduṣṭe tu rudhire raktamevādito haret||8||

tvaṅmāṃsasnāyusaṃkledo raktakledāddhi jāyate||8||

Sarvāṅgasundarā

rakte ca ṣākhāduṣṭe sati prathamaṃ rudhirameva haret| kutaḥ ? ityāha-tvaṅmāṃsetyādi| yasmāt tvagādikledo raktakledājjāyate, [ tasmādraktaṃ nirharet| ]

Aṣṭāṅgahṛdayasaṃhitā

nirāme śleṣmaṇi kṣīṇe vātapittottare hitam||9||

ghṛtaṃ tiktaṃ mahātiktaṃ śṛtaṃ vā trāyamāṇayā||9||

Sarvāṅgasundarā

nirāme puṃsi tathā vātapittādhike kaphe ca kṣīṇe ghṛtaṃ tiktakādikaṃ hitam| pūrvaṃ sāmānyena visarpiṇaḥ snehanaṃ niṣiddham, avasthāviśeṣeṇa ca snehanamidamuktam, iti pūrvāparavyāhatatvamatra nāśaṅkanīyam|

Aṣṭāṅgahṛdayasaṃhitā

nirhṛte+asre viṣuddhe+antardoṣe tvaṅmāṃsasandhige||10||

bahiḥkriyāḥ pradehādyāḥ sadyo vīsarpaṣāntaye||10||

Sarvāṅgasundarā

rakte nirhṛte+antarviṣuddhe doṣe tvaṅmāṃsāṣrite sati pralepasekādyā bahiḥkriyāḥ-parimārjane vidheyāḥ, ṣīghrameva visarpaṣāntaye syuḥ|

Aṣṭāṅgahṛdayasaṃhitā

ṣatāhvamustavārāhīvaṃṣārtagaladhānyakam||11||

surāhvā kṛṣṇagandhā ca kuṣṭhaṃ cālepanaṃ cale||11||

Sarvāṅgasundarā

ṣatapuṣpādikaṃ cale-vātavisarpe, pralepanaṃ hitam| ārtagalo-nīlaḥ sahacaraḥ|

Aṣṭāṅgahṛdayasaṃhitā

nyagrodhādigaṇaḥ pitte tathā padmotpalādikam||12||

Sarvāṅgasundarā

nyagrodhādigaṇaḥ (hṛ. sū. a. 15|49) pittavisarpe pralepo hitaḥ| tathā pittavisarpe padmotpalādikaṃ-daṣagranthyākhyaṃ (saṅgrahākhya) tantradavadhāryam| yathā,- ṣaḍdharaṇākhyo yogaḥ (saṃ. ci. a. 21)| saṅgrahe caivaṃ paṭhyate (ci. a. 20)- "padmotpalaṣaivālapaṅkadūrvāmṛṇālaṣṛṅgāṭakakaserukaṣarkarāhrīberacandanamuktāmaṇigairikapayasyāprapauṇḍarīkamadhukapadmakaṅṛtakṣīrāṇi|" iti|

Aṣṭāṅgahṛdayasaṃhitā

nyagrodhapādāstaruṇāḥ kadalīgarbhasaṃyutāḥ||12||

bisagranthiśca lepaḥ syācchatadhautaghṛtāplutaḥ||13||

padminīkardamaḥ śītaḥ piṣṭaṃ mauktikameva vā||13||

śaṅkhaḥ pravālaṃ śuktirvā gairikaṃ vā ghṛtānvitam||14||

Sarvāṅgasundarā

nyagrodhasya pādāstaruṇāḥ-abhinavāḥ, kadalīgarbhānvitā bisagranthiśca lepo+ayaṃ śatadhautaghṛtāloḍitaḥ| tathā, padminīpaṅkaḥ śiśiraḥ, mauktikaṃ vā jalapiṣṭam, śaṅkho vā piṣṭo vidrumo vā śuktirvā, athavā gairikaṃ ghṛtayuktaṃ, lepo hitaḥ|

Aṣṭāṅgahṛdayasaṃhitā

triphalāpadmakoṣīrasamaṅgākaravīrakam||14||

nalamūlānyanantā ca lepaḥ ṣleṣmavisarpahā||15||

Sarvāṅgasundarā

triphalādibhirlepaḥ ṣleṣmavisarpahṛt|

Aṣṭāṅgahṛdayasaṃhitā

dhavasaptāhvakhadiradevadārukuraṇṭakam||15||

samustāragvadhaṃ lepo vargo vā varuṇādikaḥ||16||

āragvadhasya patrāṇi tvacaḥ ṣleṣmātakodbhavāḥ||16||

indrāṇiṣākaṃ kākāhvā ṣirīṣakusumāni ca||17||

Sarvāṅgasundarā

dhavādikaṃ "varuṇasairyaka" (hṛ. sū. a. 15|21) ityādirvā karṇikārasya vā patrāṇi ṣleṣmātakatvaco vā indrāṇyādayo vā lepaḥ|

Aṣṭāṅgahṛdayasaṃhitā

sekavraṇābhyaṅgahavirlepacūrṇān yathāyatham||17||

etairevauṣadhaiḥ kuryādvāyau lepā ghṛtādhikāḥ||18||

Sarvāṅgasundarā

ebhireva śleṣmavisarpalepauṣadhaiḥ sekādīn kuryāt| vraṇābhyāṅgāya haviriti 'aśvaghāsavat' samāsaḥ| vāyau ye lepā uktāste ghṛtādhikāḥ kāryāḥ| adhikaśabdanirdeśāccedaṃ gamayati,-anyatrāpi pittavisarpe kaphavisarpe ca ye lepā uktāste+api sa ghṛtāḥ kāryāḥ, na tvaghṛtā ityarthaḥ|

Aṣṭāṅgahṛdayasaṃhitā

kaphasthānagate sāme pittasthānagate+athavā||18||

aśītoṣṇā hitā rūkṣā raktapitte ghṛtānvitāḥ||19||

atyarthaśītāstanavastanuvastrāntarāsthitāḥ||19||

yojyāḥ kṣaṇe kṣaṇe+anye mandavīryāsta eva ca||20||

Sarvāṅgasundarā

kaphasthānagate sāme vāyau kiñcicchītoṣṇarūkṣāśca pralepā hitāḥ, pittasthānagate ca| raktapitte tu ghṛtānvitā gatyantaśītāstanavastathā tanuvastrāntarāsthitāḥ kṣaṇe kṣaṇe+apare+apare yojyāḥ| ca-śabdo yasmādarthe| yasmātta eva punaḥ punaḥ prayujyamānā mandavīryāḥ syuḥ|

Aṣṭāṅgahṛdayasaṃhitā

saṃsṛṣṭadoṣe saṃsṛṣṭametatkarma praṣasyate||20||

Sarvāṅgasundarā

saṃsṛṣṭadoṣe visarpe-ubhayarūpe ca saṃsargākhye sannipātākhye ca, etatkarma-idaṃ cikitsitam, yatpratidoṣamuktaṃ tadeva yathāyathaṃ saṃsṛṣṭaṃ kṛtvā tatra praṣasyate| iti sāmānyena saṃsṛṣṭadoṣacikitsitamuktvā vātapittajādiṣvagnivisarpādiṣūpakramamāha-

Aṣṭāṅgahṛdayasaṃhitā

śatadhautaghṛtenāgniṃ pradihyātkevalena vā||21||

secayeddhṛtamaṇḍena śītena madhukāmbunā||21||

sitāmbhasā+ambhodajalaiḥ kṣīreṇekṣurasena vā||22||

pānalepanasekeṣu mahātiktaṃ paraṃ hitam||22||

Sarvāṅgasundarā

agniśabdenāgnivisarpa upalakṣyate| tasya ca lakṣaṇam (hṛ. ni. a. 13|50)- "vātapittājjvara" ityādi yāvat "duṣprabodho+aśrute nidrāṃ so+agnivīsarpa ucyate|" iti| tamagnivisarpaṃ śatadhautaghṛtena pralepayet| secayedityādi| athavā kevalena ghṛtamaṇḍena secayet| śiśireṇa madhuyaṣṭījalena vā secayet| evaṃ śarkarājalena mustajalena kṣīreṇekṣurasena veti yojyam| pānādiṣu mahātiktaṃ (hṛ. ci. a. 19|8) suṣṭhu hitam|

Aṣṭāṅgahṛdayasaṃhitā

granthyākhye raktapittaghnaṃ kṛtvā samyagyathoditam||23||

kaphānilaghnaṃ karmeṣṭaṃ piṇḍasvedopanāhanam||23||

Sarvāṅgasundarā

granthavisarpe raktapittaghnaṃ karma kṛtvā tataḥ kaphānilaghnaṃ karma piṇḍasvedādikamiṣṭam|

Aṣṭāṅgahṛdayasaṃhitā

granthivīsarpaṣūle tu tailenoṣṇena secayet||24||

daṣamūlavipakvena tadvanmūtrairjalena vā||24||

Sarvāṅgasundarā

granthivīsarpaṣūle sati daṣamūlavipakvenoṣṇena tailena secayet| tathaiva mūtrairdaṣamūlavipakvairiti vacanavipariṇāmena sambandhaḥ| jalena vā daṣamūlakvathitena secayet|

Aṣṭāṅgahṛdayasaṃhitā

sukhoṣṇayā pradihyādvā piṣṭayā kṛṣṇagandhayā||25||

naktamālatvacā ṣuṣkamūlakaiḥ kalinā+athavā||25||

Sarvāṅgasundarā

athavā, kṛṣṇagandhayā piṣṭayā sukhoṣṇayā pradihyāt| athavā, naktamālatvacā piṣṭayā sukhoṣṇayā pradihyāt| ṣuṣkamūlakaiḥ piṣṭaiḥ sukhoṣṇairathavā kalinā-bibhītakena, sukhoṣṇena lepayet|

Aṣṭāṅgahṛdayasaṃhitā

dantī citrakamūlatvak saudhārkapayasī guḍaḥ||26||

bhallātakāsthi kāsīsaṃ lepo bhindyācchilāmapi||26||

bahirmārgāśritaṃ granthiṃ kiṃ punaḥ kaphasambhavam||27||

dīrghakālasthitaṃ granthimebhirbhindyācca bheṣajaiḥ||27||

Sarvāṅgasundarā

dantyādibhirdravyairlepaḥ ṣilāmapi bhindyāt| kimuta kaphajaṃ bāhyamārgāṣritaṃ granthiṃ lepo na bhindyāt| cirakālāvasthitaṃ granthimebhireva-pūrvoktairauṣadhaiḥ, bhindyāt|

Aṣṭāṅgahṛdayasaṃhitā

mūlakānāṃ kulatthānāṃ yūṣaiḥ sakṣāradāḍimaiḥ||28||

godhūmānnairyavānnairvā sasīdhumadhuṣārkaraiḥ||28||

sakṣaudrairvāruṇīmaṇḍairmātuluṅgarasānvitaiḥ||29||

triphalāyāḥ prayogaiṣca pippalyāḥ kṣaudrasaṃyutaiḥ||29||

devadāruguḍūcyoṣca prayogairgirijasya ca||30||

mastabhallātasaktūnāṃ prayogairmākṣikasya ca||30||

dhūmairvirekaiḥ ṣirasaḥ pūrvoktairgulmabhedanaiḥ||31||

taptāyohemalavaṇapāṣāṇādiprapīḍanaiḥ||31||

Sarvāṅgasundarā

mūlakādiyūṣādibhiḥ sakṣāradāḍimairgodhūmādibhojanaistathā pānaiḥ sasīdhumadhuśa(śā)rkaraistathā sakṣaudrairvāruṇīmaṇḍairmātuluṅgarasānvitaistathā "triphalāyāḥ prayogaiḥ" ityārabhya yāvat "taptāyohemalavaṇapāṣāṇādiprapīḍanaiḥ|" "dīrghakālasthitaṃ granthiṃ bhindyāt" ityanuvartya yojyam|

Aṣṭāṅgahṛdayasaṃhitā

ābhiḥ kriyābhiḥ siddhābhirvividhābhirbale sthitaḥ||32||

granthiḥ pāṣāṇakaṭhino yadi naivopaṣāmyati||32||

athāsya dāhaḥ kṣāreṇa ṣarairhemnā+api vā hitaḥ||33||

pākibhiḥ pācayitvā vā pāṭayitvā tamuddharet||33||

Sarvāṅgasundarā

ābhiḥ-pūrvoktābhiḥ, kriyābhiḥ siddhābhiḥ-siddharṣipraṇītatvādasaṃvādinībhiḥ, tathā vividhābhiḥ-anekaprakārābhiḥ prayuktābhiḥ, bale sthito granthirdīrghakālānubandhatvādatiprabṛddhaḥ ata eva pāṣāṇakaṭhino yadi naivopaśāmyati| atha-anantaraṃ, asya dāhaḥ kṣāreṇa hitaḥ, agninā śarairhemnā+api vā hitaḥ| athavā, pākibhirauṣadhaiḥ-bāhyāntaḥ śodhanaiḥ, pācayitvā pāṭayitvā taṃ-granthiṃ, udvaret|

Aṣṭāṅgahṛdayasaṃhitā

mokṣayedbahuṣaṣcāsya raktamutkleṣamāgatam||34||

punaṣcāpahṛte rakte vātaṣleṣmajidauṣadham||34||

Sarvāṅgasundarā

asya-granthergnanthivisarpavato, raktamutkleṣamāgataṃ-vikārakāraṇaṃ pratyunmukhatāṃ prāptaṃ, bahuṣo mokṣayet| punaṣca rakte+apahṛte vātaṣleṣmajidauṣadhaṃ tatra hitam|

Aṣṭāṅgahṛdayasaṃhitā

praklinne dāhapākābhyāṃ bāhyāntarvraṇavatkriyā||35||

dārvīviḍaṅgakampillaiḥ siddhaṃ tailaṃ vraṇe hitam||35||

dūrvāsvarasasiddhaṃ tu kaphapittottare ghṛtam||36||

Sarvāṅgasundarā

praklinne sarvasmin visarpe dāhapākābhyāṃ copalakṣite bāhyāntarvraṇavatkriyā syāt| tathā, dārvyādibhiḥ siddhaṃ tailaṃ vraṇe hitam| vātapradhāne visarpa ityarthādgamyate| tathā, kaphapittottare visarpe dūrvāsvarasena pakvaṃ ghṛtaṃ hitam|

Aṣṭāṅgahṛdayasaṃhitā

ekataḥ sarvakarmāṇi raktamokṣaṇamekataḥ||36||

visarpo na hyasaṃsṛṣṭaḥ so+asrapittena jāyate||37||

raktamevāṣrayaṣcāsya bahuṣo+asraṃ haredataḥ||37||

Sarvāṅgasundarā

ekataḥ-ekasmiṃṣcikitsāpakṣe, sarvakarmāṇi-yathānirdiṣṭāni, raktamokṣaṇamekataḥ-ekasmin pakṣe| evaṃ visarpoddiṣṭayā sarvacikitsayā raktamokṣaṇasya ca visarpaṣamane tulyatvāt| nanu, kathametatsyāt ? ityāha- sa0-yasmādvisarpaḥ sarvo raktapittenāsaṃsṛṣṭaḥ-asambaddho, na jāyate, na kadācidraktapittābhyāmantareṇotpadyata ityarthaḥ| asya ca-visarpasya, raktamevāṣrayo nānyaḥ| ataḥ-asmāt, bahuṣo-bahūn, raktameva haret|

Aṣṭāṅgahṛdayasaṃhitā

na ghṛtaṃ bahudoṣāya deyaṃ yanna virecanam||38||

tena doṣo hyupastabdhastvagraktapiśitaṃ pacet||38||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne visarpacikitsitaṃ nāmāṣṭādaśo+adhyāyaḥ||18||

Sarvāṅgasundarā

bahudoṣāya visarpiṇe taddhṛtaṃ na deyaṃ yadvirecanaṃ na bhavati| pittaṃ hi visarpe prādhānyena cikitsyam| pittasya ca virecanamupakramapradhānamiti| tena-ghṛtena avirecanena, yasmādupastabdhaḥ-stambhito doṣaḥ, tvagraktamāṃsāni pacet| tasmādvirecanakarameva ghṛtaṃ yojyamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne visarpacikitsitaṃ nāmāṣṭādaśo+adhyāyaḥ samāptaḥ|| 18||

kuṣṭhacikitsitādhyāyaḥ

19

Aṣṭāṅgahṛdayasaṃhitā

athātaḥ kuṣṭhacikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Aṣṭāṅgahṛdayasaṃhitā

tvagraktamāṃsādidūṣaṇāttatsravaṇādāmayasvabhāvācca kāyakārṣyaṃ kuṣṭhinaḥ prāyeṇāvaṣyaṃ bhāvi| anenaivānusāreṇa vakṣyati (ṣlo. 16)- "snehairāpyāyayeccainaṃ kuṣṭhaghnairantarā+antarā|" ityāha-

Aṣṭāṅgahṛdayasaṃhitā

kuṣṭhinaṃ snehapānena pūrvaṃ sarvamupācaret||1||

Sarvāṅgasundarā

kuṣṭhavantaṃ naraṃ sarvameva snehapānairupakramet-ṣarīrāpyāyanārthaṃ pūrvamasya snehopayogo yukta ityarthaḥ|

Aṣṭāṅgahṛdayasaṃhitā

tatra vātottare tailaṃ ghṛtaṃ vā sādhitaṃ hitam||1||

daśamūlāmṛtairaṇḍaśārṅgeṣṭāmeṣaśṛṅgibhiḥ||2||

Sarvāṅgasundarā

tasmin vātottare kuṣṭhe daśamūlādibhiḥ pakvaṃ tailaṃ ghṛtaṃ vā hitam|

Aṣṭāṅgahṛdayasaṃhitā

paṭolanimbakaṭukādārvīpāṭhādurālabhāḥ||2||

parpaṭaṃ trāyamāṇāṃ ca palāṃṣaṃ pācayedapām||3||

dvyāḍhake+aṣṭāṃṣaṣeṣeṇa tena karṣonmitaistathā||3||

trāyantīmustabhūnimbakaliṅgakaṇacandanaiḥ||4||

sarpiṣo dvādaṣapalaṃ pacettattiktakaṃ jayet||4||

pittakuṣṭhaparīsarpapiṭikādāhatṛḍbhramān||5||

kaṇḍupāṇḍvāmayān gaṇḍān duṣṭanāḍīvraṇāpacīḥ||5||

visphoṭavidradhīgulmaṣophonmādamadānapi||6||

hṛdrogatimiravyaṅgagrahaṇīṣvitrakāmalāḥ||6||

bhagandaramapasmāramudaraṃ pradaraṃ garam||7||

arṣo+asrapittamanyāṃṣca sukṛcśrān pittajān gadān||7||

Sarvāṅgasundarā

paṭolādi palāṃśaṃ dvyāḍhake pācayet| tenāṣṭabhāgaśeṣeṇa kvāthena tathā karṣamātraistrāyantyādibhirghṛtasya palāni dvādaśa pacet| tadevaṃ tiktakākhyaṃ sarpiḥ pittakuṣṭhādīn jayet| aparānapi pittajānāmayān hanti| etaiśca dvādaśapalamātraṃ pakvaṃ prakṛṣṭaguṇaṃ syāditi dṛṣṭaṃ tattvadarśibhirmaharṣibhiḥ|

Aṣṭāṅgahṛdayasaṃhitā

saptacśadaḥ parpaṭakaḥ ṣamyākaḥ kaṭukā vacā||8||

triphalā padmakaṃ pāṭhā rajanyau sārive kaṇe||8||

nimbacandanayaṣṭyāhvaviṣālendrayavāmṛtāḥ||9||

kirātatiktakaṃ sevyaṃ vṛṣo mūrvā ṣatāvarī||9||

paṭolātiviṣāmustātrāyantīdhanvayāsakam||10||

tairjale+aṣṭaguṇe sarpirdviguṇāmalakīrase||10||

siddhaṃ tiktānmahātiktaṃ guṇairabhyadhikaṃ matam||11||

Sarvāṅgasundarā

saptacchadādibhiḥ kalkairghṛtādaṣṭaguṇe jale dviguṇāmalakarase sarpiḥ pakvaṃ mahātiktasaṃjñaṃ guṇaiścābhyadhikaṃ tiktānmatam, munīnāmiti śeṣaḥ|

Aṣṭāṅgahṛdayasaṃhitā

kaphottare ghṛtaṃ siddhaṃ nimbasaptāhracitrakaiḥ||11||

kuṣṭhoṣaṇavacāśālapriyālacaturaṅgulaiḥ||12||

Sarvāṅgasundarā

kaphottare nimbādibhiḥ kalkīkṛtaiḥ pakvaṃghṛtaṃ pibet|

Aṣṭāṅgahṛdayasaṃhitā

sarveṣu cāruṣkarajaṃ tauvaraṃ sārṣapaṃ pibet||12||

snehaṃ ghṛtaṃ vā kṛmijitpathyābhallātakaiḥ śṛtam||13||

Sarvāṅgasundarā

sarveṣu ca kuṣṭheṣu bhallātakotthaṃ tuvarajaṃ sarṣapajaṃ vā snehamathavā ghṛtaṃ kṛmijidādibhiḥ sādhitaṃ pibet|

Aṣṭāṅgahṛdayasaṃhitā

āragvadhasya mūlena śatakṛtvaḥ śṛtaṃ ghṛtam||13||

piben kuṣṭhaṃ jayatyāśu bhajan sakhadiraṃ jalam||14||

Sarvāṅgasundarā

karṇikārasya mūlena śatavārān ghṛtaṃ pakvaṃ piban kuṣṭhaṃ jayati khadirayutaṃ pānīyaṃ sevamānaḥ|

Aṣṭāṅgahṛdayasaṃhitā

ebhireva yathāsvaṃ ca snehairabhyañjanaṃ hitam||14||

Sarvāṅgasundarā

ebhireva pūrvoktaiḥ snehairyathāyogamabhyañjanaṃ hitam|

Aṣṭāṅgahṛdayasaṃhitā

snigdhasya ṣodhanaṃ yojyaṃ visarpe yadudāhṛtam||15||

Sarvāṅgasundarā

snigdhasya kuṣṭhinaḥ ṣodhanaṃ yojyaṃ yadvisarpe kathitam| tatra coktam (hṛ. ci. a. 18|3)- "rasena yuktaṃ trāyantyā drākṣāyāḥ" ityādi|

Aṣṭāṅgahṛdayasaṃhitā

lalāṭahastapādeṣu ṣirāṣcāsya vimokṣayet||15||

pracśānamalpake kuṣṭhe ṣṛṅgādyāṣca yathāyatham||16||

Sarvāṅgasundarā

lalāṭādiṣu cāsyāturasya balāpekṣī vaidyo ṣirāṃ vimokṣayet| atyalpe kuṣṭhe pracśānaṃ syāt| yathāyathaṃ-yathāsvaṃ, ṣṛṅgādyāṣca syuḥ|

Aṣṭāṅgahṛdayasaṃhitā

snehairāpyāyayeccainaṃ kuṣṭhaghnairantarā+antarā||16||

muktaraktaviriktasya riktakoṣṭhasya kuṣṭhinaḥ||17||

prabhañjanastathā hyasya na syāddehaprabhañjanaḥ||17||

Sarvāṅgasundarā

antarā+antarā srutaraktaṃ kṛtavirekaṃ ca kuṣṭhaghnaiḥ snehairenaṃ-kuṣṭhinaṃ, āpyāyayet| evaṃ kṛte satyasya-kuṣṭhino, muktaraktasya tathā viriktasyāta eva riktakoṣṭhasya prabhañjano dehasya prabhañjano-vighātako, na syāt|

Aṣṭāṅgahṛdayasaṃhitā

vyāghrīkarañjodakakalkapakvam||18||

kuṣṭhāpahaṃ vajrakamāmananti||18||

Sarvāṅgasundarā

vāsādibhiḥ siddhaṃ sarpirvisarpādighnam| etacca vajrakasaṃjñaṃ ghṛtaṃ vadanti| indravajrāvṛttam|

Aṣṭāṅgahṛdayasaṃhitā

kaṭukākumbhanikumbharājavṛkṣaiḥ||19||

savacātiviṣāgnikaiḥ sapāṭhaiḥ picubhāgairnavavajradugdhamuṣṭyā||19||

piṣṭaiḥ siddhaṃ sarpiṣaḥ prasthamebhiḥ krūre koṣṭhe snehanaṃ recanaṃ ca||20||

kuṣṭhaṣvitraplīhavardhmāṣmagulmān hantyātkṛcśrāṃstanmahāvajrakākhyam||20||

Sarvāṅgasundarā

triphalādibhiḥ kārṣikaiḥ pratyagrasruhīkṣīrapalena saha piṣṭairebhirauṣadhairghṛtaprasthaṃ caturguṇajalasiddhaṃ krūrakoṣṭhe snehanaṃ syāt recanaṃ ca| tathā, kuṣṭhādīn dāruṇān hanyāt| tacca mahāvajrakaṃ nāma| aupacchandasikaśālinyau vṛtte|

Aṣṭāṅgahṛdayasaṃhitā

dantyāḍhakamapāṃ droṇe paktvā tena ghṛtaṃ pacet||21||

dhāmārgavapale pītaṃ tadūrdhvādho viśuddhikṛt||21||

Sarvāṅgasundarā

dantyāścatuḥṣaṣṭipalāni jaladroṇe pacet| tena kvāthena rājakośātakīpale ghṛtaṃ pacet| tatpītamūrdhvādho viśuddhikaram|

Aṣṭāṅgahṛdayasaṃhitā

āvartakītulāṃ droṇe pacedaṣṭāṃśaśeṣitam||22||

tanmūlaistatra niryūhe ghṛtaprasthaṃ vipācayet||22||

pītvā tadekadivasāntaritaṃ sujīrṇe bhuñjīta kodravamasaṃskṛtakāñjikena||23||

kuṣṭhaṃ kilāsamapacīṃ ca vijetumicchan icchan prajāṃ ca vipulāṃ grahaṇaṃ smṛtiṃ ca||23||

Sarvāṅgasundarā

āvartakyāḥ śataṃ droṇe+apāmaṣṭāṃśaśeṣitaṃ pacet| ttrakvāthe, tasyā mūlaiḥ kalkīkṛtairghṛtaprasthaṃ vipācayet| taddhṛtamekadivasāntaritaṃ pītvā suṣṭhu jīrṇe ca ghṛte kodravamasaṃskṛtena kāñjikena saha bhuñjīta| kuṣṭhādīn vijigīṣuḥ, prajāṃ ca vistīrṇāmicchan, grahaṇaṃ smṛtiṃ cābhilaṣan| vasantatilakāvṛttam|

Aṣṭāṅgahṛdayasaṃhitā

yaterlelītakavasā kṣaudrajātīrasānvitā||24||

kuṣṭhaghnī samasarpirvā sagāyartryasanodakā||24||

Sarvāṅgasundarā

yateḥ-brahmacaryāsthitasya, lelītakavasā mākṣikajātīrasayutā kuṣṭhaghnī syāt| lelītakavasā-sauvarcalalavaṇatailam, gandhakameke| jātīraso-bolaḥ| athavā, samaghṛtā khadirāsanodakasahitā kuṣṭhaghnī syāt|

Aṣṭāṅgahṛdayasaṃhitā

ṣālayo yavagodhūmāḥ koradūṣāḥ priyaṅgavaḥ||25||

mudgā masūrāstuvarī tiktaṣākāni jāṅgalam||25||

varāpaṭolakhadiranimbāruṣkarayojitam||26||

madyānyauṣadhagarbhāṇi mathitaṃ cendurājimat||26||

annapānaṃ hitaṃ kuṣṭhe, na tvamlalavaṇoṣaṇam||27||

dadhidugdhaguḍānūpatilamāṣāṃstyajettarām||27||

Sarvāṅgasundarā

ṣālyādikamannapānaṃ ca varādibhiryojitaṃ kuṣṭhe hitam| indurājiḥ-bākucī| amlādikamannapānaṃ na hitaṃ kuṣṭhe syāt| tathā dadhyādīnatiṣayena varjayet| pratirogaṃ ca yannidānavarjanaṃ taccikitsitamevetyavagantavyam|

Aṣṭāṅgahṛdayasaṃhitā

paṭolamūlatriphalāviṣālāḥ pṛthaktribhāgāpacitatriṣāṇāḥ||28||

syustrāyamāṇā kaṭurohiṇī ca||28||

bhāgārdhike nāgarapādayukte||28||

etatpalaṃ jarjaritaṃ vipakvaṃ jale pibeddoṣaviṣodhanāya||29||

marṣāṃsi kṛcśrāṇi halīmakaṃ ca||30||

ṣaḍrātrayogena nihanti caitad hṛdvastiṣūlaṃ viṣamajvaraṃ ca||30||

Sarvāṅgasundarā

pṛthak-pratyekaṃ, tribhāgenāpacito-nyūnaḥ, tṛtīyaḥ ṣāṇo yeṣāṃ te paṭolādayaḥ pañca pṛthaktribhāgāpacitatriṣāṇāḥ| loke+api caivaṃ prayuktā eva| yathā,-tribhāgonāstrayo drammā deyā iti| atra hi dvau drammau tṛtīyaṣca drammastribhāgena hīna iti gamyate| tadevaṃ paṭolasya ṣāṇau dvau dhānakāṣca catasro bhavanti| ṣaḍdhānako hi ṣāṇaḥ| evaṃ paṭolamūlādidravyāṇāṃ pañcānāṃ pratyekaṃ ṣoḍaṣadhānakāḥ syuḥ| syāttrāyamāṇā kaṭurohiṇī ca bhāgārdhike| kimbhūte ? nāgarapādayukte satyau, na tu kevale| tadayamarthaḥ,-trāyantyā dhānakāḥ ṣaṭ, kaṭukāyā dhānakāḥ ṣaṭ, nāgarasya dhānakāṣcatasraḥ| ṣoḍaṣadhānakā hyatra mūladravyabhāgaḥ| tadevaṃ paṭolādīnāṃ pañcānāmaṣītirdhānakāḥ, trāyantīkaṭukayoḥ ṣuṇṭhīpādayutayoḥ ṣoḍaṣadhānakāḥ, iti ṣaṇṇavatidhānakābhiḥ palaṃ bhavati| tadidaṃ palaṃ jarjaritaṃ kiñciccūrṇitaṃ jale vipakvaṃ doṣaviṣuddhyarthaṃ pibet| jīrṇe satyauṣadhe jāṅgalamṛgapakṣiṇāṃ māṃsarasaiḥ saha purāṇaṣālyodanamaṣrnīyāt| upajātī vṛtte| etacca pītaṃ ṣaḍrātrayogena-ṣaḍdinānyupayuktaṃ, kuṣṭhādīn hanti| indravajrāvṛttam|

Aṣṭāṅgahṛdayasaṃhitā

viḍaṅgasārāmalakābhayānāṃ palatrayaṃ, trīṇi palāni kumbhāt||31||

mehaplīhagranthirugjantugulmān||32||

rbhikṣoḥ prāṇān māṇibhadraḥ kilemam||32||

Sarvāṅgasundarā

viḍaṅgasārādīnāṃ samuditānāṃ palatrayam, trīṇi palāni kumbhāt-trivṛtāyāstrīṇi palāni, guḍasya ca dvādaṣapalāni| eṣa prayogo jitendriyāṇāṃ māsamupayujyamāno vakṣyamāṇān gadān hanti| "upendravajrā tu jatau jagau gaḥ|" māsaṣabdopādānācca pratyahamasmādyogādardhapalaṃ dhānakānavaraktikātrayasahitamabhyavaharaṇīyatvenātrāvatiṣṭhate| anyatrāpi pradeṣe ya evaṃvidho nirdeṣastatra parimāṇakalpanāyāmayameva nyāyo+anumantavyaḥ| maṇibhadrākhyo yakṣo bhikṣoḥ prāṇān mumukṣoḥ-jīvitaṃ jihāsoḥ, imaṃ siddhaṃ yogaṃ prāṇakaraṃ prāha,-jagādetyarthaḥ| atra bhūte kāle prāheti, tathā sādhu kiletyāgamikatvaṃ ca sūcayati| ṣālinīvṛttam|

Aṣṭāṅgahṛdayasaṃhitā

bhūnimbanimbatriphalāpadmakātiviṣākaṇāḥ||33||

mūrvāpaṭolīdviniṣāpāṭhātiktendravāruṇīḥ||33||

sakaliṅgavacāstulyā dviguṇāṣca yathottaram||34||

lihyāddantītrivṛdbrāhmīṣcūrṇitā madhusarpiṣā||34||

kuṣṭhamehaprasuptīnāṃ paramaṃ syāttadauṣadham||35||

Sarvāṅgasundarā

bhūnimbādayastulyā dantyādayaṣca yathottaraṃ dviguṇāṣcūrṇitā madhusarpiṣā lihyāt| kuṣṭhādīnāmetat paramaṃ bheṣajam|

Aṣṭāṅgahṛdayasaṃhitā

varāviḍaṅgakṛṣṇā vā lihyāttailājyamākṣikaiḥ||35||

Sarvāṅgasundarā

triphalādīn vā tailaghṛtamākṣikairlihyāt|

Aṣṭāṅgahṛdayasaṃhitā

kākodumbarikāvellanimbābdavyoṣakalkavān||36||

hanti vṛkṣakaniryūhaḥ pānātsarvāṃstvagāmayān||36||

Sarvāṅgasundarā

kākodumbarikādikalkavān vṛkṣakakvāthaḥ pānātsarvān tvagrogān hanti| kākodumbarikā-phalguḥ| vṛkṣako-vatsakaḥ|

Aṣṭāṅgahṛdayasaṃhitā

kuṭajāgninimbanṛpatarukhadirāsanasaptaparṇaniryūhe||37||

siddhā madhughṛtayuktāḥ kuṣṭhaghnīrbhakṣayedabhayāḥ||37||

Sarvāṅgasundarā

kuṭajādikvāthe siddhāḥ pakvā harītakīrmadhughṛtasaṃyuktāḥ kuṣṭhanudo bhakṣayet| āryāvṛttam|

Aṣṭāṅgahṛdayasaṃhitā

dārvīkhadiranimbānāṃ tvakkvāthaḥ kuṣṭhasūdanaḥ||37||

Sarvāṅgasundarā

dārvyādīnāṃ tvakkvāthaḥ kuṣṭhanāṣanaḥ syāt|

Aṣṭāṅgahṛdayasaṃhitā

tiktāvacālohitayaṣṭikābhiḥ||38||

kṛtaḥ kaṣāyaḥ kaphapittakuṣṭhaṃ susevito dharma ivocśinatti||38||

ebhireva ca ṣṛtaṃ ṅṛtamukhyaṃ bheṣjairjayati mārutakuṣṭham||39||

devadārurajanīḥ pṛthagevam||39||

Sarvāṅgasundarā

niṣādibhiḥ kaṣāyaḥ kṛtaḥ kaphapittajaṃ kuṣṭhamuddalayati| suṣṭhu sevito yathā dharmaḥ| ebhireva-pūrvoktairauṣadhaiḥ, pakvaṃ varaṃ ṅṛtaṃ vātakuṣṭhaṃ jayati| evaṃ-anayaiva kalpanayā, pṛthak khadirādīn kalpayet| upajātisvāgate vṛtte|

Aṣṭāṅgahṛdayasaṃhitā

mūtraṃ yuktaṃ śakrayavaiścoṣṇajalaṃ vā||40||

kuṣṭhī pītvā māsamaruk syādgudakīlī mehīśophī pāṇḍurajīrṇī kṛmīmāṃśca||40||

Sarvāṅgasundarā

pāṭhādibhirindrayavaiṣca gomūtraṃ yuktamathavoṣṇajalaṃ māsaṃ pītvā kuṣṭhī nīruk syāt| arṣasādiṣca| "vedai randhrairmtau yasagā mattamayūram|" (vṛ. ra. a. 3|72)|

Aṣṭāṅgahṛdayasaṃhitā

pratyak+a+apuṣpītrikaṭurajanīsaptaparṇāṭarūṣam||41||

raktā nimbaṃ surataru kṛtaṃ pañcamūlyau ca cūrṇaṃ pītvā māsaṃ jayati hitabhuggavyamūtreṇa kuṣṭham||41||

Sarvāṅgasundarā

lākṣādicūrṇaṃ gomūtreṇa māsaṃ pītvā hitabhojī san kuṣṭhaṃ jayati| raktā-mañjiṣṭhā| surataruṣabdasya napuṃsakatvamauṣadhavācitvāllokāṣrayatvālliṅgasyetivā| pañcamūlyau-deṣamūlamityarthaḥ| "mandākrāntā mabhanatatagā gaḥ samudrartulokaiḥ|"

Aṣṭāṅgahṛdayasaṃhitā

niṣākaṇānāgaravellatauvaraṃ savahnitāpyaṃ kramaṣo vivardhitam||42||

gavāmbupītaṃ vaṭakīkṛtaṃ tathā nihanti kuṣṭhāni sudāruṇānyapi||42||

Sarvāṅgasundarā

niṣādikaṃ krameṇa vivardhitaṃ gomūtreṇa pītamathavā vaṭakīkṛtaṃ kuṣṭhāni sukṛcśrāṇyapi nihanti| "uṣanti vaṃṣasthamidaṃ jatau jarau|"

Aṣṭāṅgahṛdayasaṃhitā

ṣkarājyamākṣikasitopalāvihitā||43||

ṣṭhajicca vṛṣyā ca saptasamā||43||

Sarvāṅgasundarā

trikaṭukādibhirgulikā vihitā rasāyanaṃ kuṣṭahṛd vṛṣyā ca syāt| evaṃ ca saptasamākhyā| trikaṭukatriphale hyatra samudāyarūpatvād dve eva kalpite| "āryā vipulā tu yā+anyathā pādabhāk|"

Aṣṭāṅgahṛdayasaṃhitā

viḍaṅgatuvarāsthyaruṣkaratriphalābhiḥ||44||

vaṭakā guḍāṃṣaklṛptāḥ samastakuṣṭhāni nāṣayantyabhyastāḥ||44||

Sarvāṅgasundarā

candraśakalādibhirvaṭakā guḍāṃśena klṛptāḥ-śīlitāḥ, niḥśeṣakuṣṭhāni ghnanti| candraśakalā-bākucī| āryāgītiḥ|

Aṣṭāṅgahṛdayasaṃhitā

viḍaṅgabhallātakabākucīnāṃ sadvīpivārāhiharītakīnām||45||

salāṅgalīkṛṣṇatilopakulyā guḍena piṇḍī vinihanti kuṣṭham||45||

Sarvāṅgasundarā

viḍaṅgādīnāṃ cūrṇena guḍena piṇḍī lāṅgalikādyanvitā kuṣṭhaṃ vijayate|

Aṣṭāṅgahṛdayasaṃhitā

ṣaṣāṅkalekhā saviḍaṅgasārā sapippalīkā sahutāṣamūlā||46||

sāyomalā sāmalakā satailā kuṣṭhāni kṛcśrāṇi nihanti līḍhā||46||

Sarvāṅgasundarā

ṣaṣāṅkalekhā viḍaṅgādibhiḥ saha tailena līḍhā kṛcśrāṇi kuṣṭhāni vināṣayati| upajātivṛttam(tte)|

Aṣṭāṅgahṛdayasaṃhitā

pathyātilaguḍaiḥ piṇḍī kuṣṭhaṃ sāruṣkarairjayet||47||

guḍāruṣkarajantughnasomarājīkṛtā+athavā||47||

Sarvāṅgasundarā

pathyādibhiḥ sabhallātakaiḥ piṇḍī kuṣṭhaṃ jayet| guḍādibhirvā kṛtā piṇḍī kuṣṭhaṃ hanti|

Aṣṭāṅgahṛdayasaṃhitā

viḍaṅgādrijatukṣaudrasarpiṣmatkhādiraṃ rajaḥ||48||

kiṭibhaṣvitradadrughnaṃ khādenmitahitāṣanaḥ||48||

Sarvāṅgasundarā

khadiracūrṇaṃ viḍaṅgādiyutaṃ mitahitabhojanaḥ kiṭibhādighnaṃ khādet|

Aṣṭāṅgahṛdayasaṃhitā

sitātailakṛmighnāni dhātryayomalapippalīḥ||49||

lihānaḥ sarvakuṣṭhāni jayatyatigurūṇyapi||49||

Sarvāṅgasundarā

sitādīni lihāno+aṣeṣakuṣṭhāni kṛcśrāṇyapi jayati|

Aṣṭāṅgahṛdayasaṃhitā

mustaṃ vyoṣaṃ triphalā mañjiṣṭhā dāru pañcamūle dve||50||

saptacśadanimbatvak saviṣālā citrako mūrvā||50||

cūrṇaṃ tarpaṇabhāgairnavabhiḥ saṃyojitaṃ samadhvaṃṣam||51||

nityaṃ kuṣṭhanibarhaṇametatprāyogikaṃ khādan||51||

ṣvayathuṃ sapāṇḍurogaṃ ṣvitraṃ grahaṇīpradoṣamarṣāṃsi||52||

vardhabhagandarapiḍakākaṇḍūkoṭhāpacīrhanti||52||

Sarvāṅgasundarā

mustādikaṃ samabhāgaṃ saktubhāgairnavabhiḥ saṃyojitaṃ madhvaṃśena yutametaccūrṇaṃ prāyogikaṃ-prayogayogyaṃ, kuṣṭhaghnaṃ satataṃ khādet| āryāstisraḥ|

Aṣṭāṅgahṛdayasaṃhitā

rasāyanaprayogeṇa tuvarāsthīni ṣīlayet||53||

bhallātakaṃ bākucikāṃ vahnimūlaṃ ṣilāhvayam||53||

Sarvāṅgasundarā

rasāyanoktena vidhinā tuvarāsthīni (hṛ. ū. a. 39|84) , ṣīlayet| bhallātakaṃ vā (hṛ. u. a. 39|75) , somarājīṃ vā (hṛ. u. a. 39|107) , citrakamūlaṃ vā (hṛ. u. a. 39|63) , ṣilājatu vā (hṛ. u. a. 39|137)|

Aṣṭāṅgahṛdayasaṃhitā

tvaksthe ṣamanaṃ bahiḥ pralepādi hitam||54||

tīkṣṇālepotkliṣṭaṃ kuṣṭhaṃ hi vivṛddhimeti maline dehe||54||

Sarvāṅgasundarā

iti-evaṃprakāreṇa, antarvijite doṣe+ata eva tvaksthe bahiḥ pralepādi hitam| ādiṣabdena snānādiparigrahaḥ| nanu, bahirbhāgasthaṃ kuṣṭhaṃ kimiti pūrvameva pralepādinā na jīyate ? ityāha-tīkṣṇetyādi| yasmāttīkṣṇena lepenotkliṣṭaṃ-utkleṣaṃ prāpitaṃ, kuṣṭhaṃ maline-sadoṣe, kāye vivṛddhiṃ yāti| tasmādantaḥṣuddhe kāye pralepādikaṃ hitam| āryāgītiḥ|

Aṣṭāṅgahṛdayasaṃhitā

sthirakaṭhinamaṇḍalānāṃ kuṣṭhānāṃ poṭalairhitaḥ svedaḥ||55||

svinnotsanaṃ kuṣṭhaṃ ṣastrairlikhitaṃ pralepanairlimpet||55||

Sarvāṅgasundarā

sthirāṇi kaṭhināni ca maṇḍalāni yeṣāṃ kuṣṭhānāṃ teṣāṃ poṭalaiḥ svedo hitaḥ| svinnotsannaṃ kuṣṭhaṃ ṣastrairlikhitaṃ pralepairlimpet| gītirāryā|

Aṣṭāṅgahṛdayasaṃhitā

yeṣu na ṣastraṃ kramate sparṣendriyanāṣaneṣu kuṣṭheṣu||56||

teṣu nipātyaḥ kṣāro raktaṃ doṣaṃ ca visrāvya||56||

Sarvāṅgasundarā

yeṣu kuṣṭheṣu sparṣendriyanāṣaneṣu ṣastraṃ na kramate, teṣu raktaṃ doṣaṃ ca visrāvya kṣāro nipātanīyaḥ| kramata iti "vṛttisarga" ityādinā taḍ|

Aṣṭāṅgahṛdayasaṃhitā

lepo+atikaṭhinapuruṣe supte kuṣṭhe sthire purāṇe ca||57||

pītāgadasya kāryo viṣaiḥ samantro+agadaiṣcānu||57||

Sarvāṅgasundarā

pāṣāṇavatkaṭhine tathā paruṣasparṣe tathā supte sthirībhūte tathā purāṇe ca kuṣṭhe satyāturasyopayuktāgadasya viṣairmantrasahitairle(to le)paḥ kāryaḥ| anu-paṣcāt, agadaiṣca lepaḥ|

Aṣṭāṅgahṛdayasaṃhitā

stabdhāni suptasuptānyasvedanakaṇḍulāni kuṣṭhāni||58||

ghṛṣṭāni śuṣkagomayaphenakaśastraiḥ pradehyāni||58||

Sarvāṅgasundarā

kuṣṭhāni stabdhāni tathā+atisuptāni tathā+asvedanāni kaṇḍūvanti ca śuṣkagomayādibhighṛṣṭānyanantaraṃ pralepyāni|

Aṣṭāṅgahṛdayasaṃhitā

mustā triphalā madanaṃ karañja āragvadhaḥ kaliṅgayavāḥ||59||

saptāhvakuṣṭhaphalinīdārvyaḥ siddhārthakaṃ snānam||59||

eṣa kaṣāyo vamanaṃ virecanaṃ varṇakastathoddharṣaḥ||60||

tvagdoṣakuṣṭhaśophaprabādhanaḥ pāṇḍurogaghnaḥ||60||

Sarvāṅgasundarā

mustādayaḥ snānaṃ syāt| eṣa eva kaṣāyo vamanaṃ [virecanaṃ] varṇakarastathoddharṣastvagdoṣādiprabādhanaḥ pāṇḍurogahṛcca syāt|

Aṣṭāṅgahṛdayasaṃhitā

karavīranimbakuṭajācśamyākāccitrakācca mūlānām||61||

mūtre darvīlepī kvātho lepena kuṣṭhaghnaḥ||61||

Sarvāṅgasundarā

karavīramūlādinā caturguṇe gomūtre kvathite darvīlepī kvātho lepena kuṣṭhaghnaḥ-kuṣṭhāpahaḥ|

Aṣṭāṅgahṛdayasaṃhitā

ṣvetakaravīmūlaṃ kuṭajakarañjātphalaṃ tvaco dārvyāḥ||62||

sumanaḥpravālayukto lepaḥ kuṣṭhāpahaḥ siddhaḥ||62||

Sarvāṅgasundarā

sitakaravīramūlādayaḥ sumanaḥpallavayuto lepo niṣcitaṃ kuṣṭhaghnaḥ|

Aṣṭāṅgahṛdayasaṃhitā

ṣairīṣī tvak puṣpaṃ kārpāsyā rājavṛkṣapatrāṇi||63||

piṣṭā ca kākamācī caturvidhaḥ kuṣṭhahā lepaḥ||63||

Sarvāṅgasundarā

ṣirīṣatvagādilepaṣcatuḥprakāraḥ kuṣṭhajit| āryā aṣṭau|

Aṣṭāṅgahṛdayasaṃhitā

ryāvaṣūkapaṭucitrakakuṣṭhaiḥ||64||

kolamātraguṭikā+ardhaviṣāṃṣā ṣvitrakuṣṭhaharaṇo varalepaḥ||64||

Sarvāṅgasundarā

vyoṣādibhirdravyaiḥ samāṃṣaistadardhaviṣopetaiḥ kolapramāṇāvaṭikā lepataḥ ṣvitraṃ kuṣṭhaṃ hanti| [ svāgatāvṛttam| ]

Aṣṭāṅgahṛdayasaṃhitā

nimbaṃ haridre surasaṃ paṭolaṃ kuṣṭhāṣvagandhe suradāru ṣigruḥ||65||

sasarṣapaṃ tumbarudhānyavanyaṃ caṇḍā ca cūrṇāni samāni kuryāt||65||

taistakrapiṣṭaiḥ prathamaṃ ṣarīraṃ tailāktamudvartayituṃ yateta||66||

tathā+asya kaṇḍūḥ piṭikāḥ sakoṭhāḥ kuṣṭhāni ṣophāṣca ṣamaṃ vrajanti||66||

Sarvāṅgasundarā

pūrvaṃ tailābhyaktaṃ ṣarīraṃ nimbādibhiḥ samabhāgena cūrṇīkṛtairudvartanārthaṃ yatnaṃ kuryāt| tathā-evaṃ kṛte, asya-āturasya, kaṇḍvādayaḥ ṣāmyanti| udvartanānantaramuṣṇajalasnānaṃ kāryam|

Aṣṭāṅgahṛdayasaṃhitā

kāsīsakampillakakuṣṭharodhrāḥ||67||

nyetāni dadyādavacūrṇanārtham||68||

dadrūḥ sakaṇḍūḥ kiṭibhāni pāmā vicarcikā ceti tathā na santi||68||

Sarvāṅgasundarā

mustādīni samānyetāni cūrṇāni kṛtāni tailabhyaktadehasyāvacūrṇanārthaṃ dadyāt| tathā-evamavacūrṇite sati, dadrurityādayo naṣyanti| catvāryetānyupajātisaṃjñāni vṛttāni|

Aṣṭāṅgahṛdayasaṃhitā

snuggaṇḍe sarṣapātkalkaḥ kukūlānalapācitaḥ||69||

mārkaṃ payaḥ kuṣṭhaharaḥ pradehaḥ||70||

tathā karañjaprapunāṭabījaṃ kuṣṭhānvitaṃ gosalilena piṣṭam||70||

Sarvāṅgasundarā

sarṣapāṇāṃ kalkaḥ sruhyā gaṇḍe kukūlāgnau pācito lepena vicarcikāṃ hanti, rāgavego lajjāṃ yathā| manaḥṣilādayaḥ pralepāt kuṣṭhahṛtaḥ| tadvadeva karañjādi gomūtrapiṣṭam| upajātivṛttam|

Aṣṭāṅgahṛdayasaṃhitā

guggulumaricaviḍaṅgaiḥ sarṣapakāsīsasarjarasamustaiḥ||71||

śrīveṣṭakālagandhairmanaḥśilākuṣṭhakampillaiḥ||71||

ubhayaharidrāsahitaiścākrikatailena miśritairebhiḥ||72||

dinakarakarābhitaptaiḥ kuṣṭhaṃ ghṛṣṭaṃ ca naṣṭaṃ ca||72||

Sarvāṅgasundarā

guggulvādibhiretaiścakrajatailena miśritaiḥ sūryaraśmitaptaighṛṣṭaṃ kuṣṭhaṃ drāk naśyati| cākrikaṃ tailaṃ-sadyaḥpīḍitaṃ cakrasthamevoṣṇaṃ tailam| kecittu bahukālakṛtatailapīḍanāt kollu(hṛ)kakāṣṭhāddevadārukāṣṭhavat khaṇḍaśaḥ pāṭitādyuktyā yattailaṃ gṛhyate taccakratailamityāhuḥ|

Aṣṭāṅgahṛdayasaṃhitā

maricaṃ tamālapatraṃ kuṣṭhaṃ samanaḥśilaṃ sakāsīsam||73||

tailena yuktamuṣitaṃ saptāhaṃ bhājane tāmre||73||

tenāliptaṃ sidhmaṃ saptāhād gharmasevino+apaiti||74||

māsānnavaṃ kilāsaṃ snānena vinā viśuddhasya||74||

Sarvāṅgasundarā

maricādikaṃ tailena yuktaṃ saptadināni tāmrabhājane sthitaṃ tena ca-maricādinā, sidhmamāliptaṃ gharmasevino narasya saptāhenāpaiti| māsādyatsadyotthitaṃ śvitraṃ tannaśyati| snānena vinā viśuddhasya narasya| catasra āryāḥ, āryāśca jaghanacapalāḥ|

Aṣṭāṅgahṛdayasaṃhitā

mayūrakakṣārajale saptakṛtvaḥ parisrate||75||

siddhaṃ jyotiṣmatītailamabhyaṅgātsidhmanāṣanam||75||

Sarvāṅgasundarā

apāmārgakṣārodake saptavārān parisrute suvarṇalatātailaṃ pakvamabhyaṅgena sidhmaṃ nāṣayati|

Aṣṭāṅgahṛdayasaṃhitā

vāyasajaṅghāmūlaṃ vamanīpatrāṇi mūlakādbījam||76||

takreṇa bhaumavāre lepaḥ sidhmāpahaḥ siddhaḥ||76||

Sarvāṅgasundarā

kākajaṅghāmūlaṃ vamanyāḥ patrāṇi mūlakabījaṃ ca takreṇāṅgārakadine lepaḥ sidhmaghnaḥ siddhaḥ|

Aṣṭāṅgahṛdayasaṃhitā

jīvantī mañjiṣṭhā dārvī kampillakaṃ payastuttham||77||

eṣa ghṛtatailapākaḥ siddhaḥ siddhe ca sarjarasaḥ||77||

deyaḥ samadhūcchiṣṭo vipādikā tena naśyati hyaktā||78||

carmaikakuṣṭhakiṭibhaṃ kuṣṭhaṃ śāmyatyalasakaṃ ca||78||

Sarvāṅgasundarā

eṣa ghṛtatailapākaḥ ghṛtatailābhyāṃ pāko yasya yogasya sa ghṛtatailapākaḥ, gamakatvātsamāsaḥ| siddho-niṣpannaḥ| siddhe+asmin pāke sarjaraso madanena saha deyaḥ| tena-siddhena yogena, vipādikā+abhyaktā naśyati| tathā, carmaikakuṣṭhādikaṃ ca śāmyati| kṣīramūtrārkaṃ grāhyam, yaugikatvādvṛddhavaidyavyavahārācca| āryāstisraḥ|

Aṣṭāṅgahṛdayasaṃhitā

darkānmālatyāścitrakāsphotanimbāt||79||

stvagdoṣāṇāṃ duṣṭanāḍīvraṇānām||80||

abhyaṅgena śleṣmavātodbhavānāṃ nāśāyālaṃ vajrakaṃ vajratulyam||80||

Sarvāṅgasundarā

saptaparṇamūlaṃ ṣirīṣādīnāṃ tvak karañjādīnāṃ bījaṃ tathā triphalādayaḥ, etairgomūtrasahitaistilatailaṃ paktvā vātakaphodbhavānāṃ tvagdoṣāṇāṃ tathā duṣṭanāḍīvraṇānāmabhyaṅgena nāṣāya vajrakasaṃjñametadalaṃ-samartham| tathā vajratulyam, avyāhataṣaktitvāt| [ vaiṣvadevī ṣālinī ca| ]

Aṣṭāṅgahṛdayasaṃhitā

śrīveṣṭagugguluśilāpaṭutālaviśvaiḥ||81||

tulyasnugarkadugdhaṃ siddhaṃ tailaṃ smṛtaṃ mahāvajram||82||

atiśayitavajrakaguṇaṃ śvitrārśogranthimālāghnam||82||

Sarvāṅgasundarā

eraṇḍādibhistulyasnugarkadugdhaṃ tailaṃ pakvaṃ mahāvajrasaṃjñaṃ smṛtam| atiṣayena vajrakaguṇaṃ ṣvitrādighnam| vasantatilakaṃ āryā ca|

Aṣṭāṅgahṛdayasaṃhitā

kuṣṭhāṣvamārabhṛṅgārkamūtrasnukkṣīrasaindhavaiḥ||83||

tailaṃ siddhaṃ viṣāvāpamabhyaṅgāt kuṣṭhajitparam||83||

Sarvāṅgasundarā

kuṣṭhādibhiḥ siddhaṃ tailaṃ viṣāvāpamabhyaṅgāt paraṃ kuṣṭhahṛt|

Aṣṭāṅgahṛdayasaṃhitā

siddhaṃ sikthakasindūrapuratutthakatārkṣyajaiḥ||84||

kacśūṃ vicarcikāṃ cāṣu kaṭutailaṃ nibarhati||84||

Sarvāṅgasundarā

sikthakādibhiḥ pakvaṃ sarṣapatailaṃ kacśvādīnnihanti|

Aṣṭāṅgahṛdayasaṃhitā

lākṣā vyoṣaṃ prāpunāṭaṃ ca bījaṃ saṣrīveṣṭaṃ kuṣṭhasiddhārthakāṣca||85||

takronmiṣraḥ syāddharidrā ca lepo dadrūṣūkto mūlakotthaṃ ca bījam||85||

Sarvāṅgasundarā

lākṣādayo niṣā ca takronmiṣro dadrūṣu lepa uktaḥ| mūlakabījaṃ ca takramiṣraṃ tadvat| ṣālinīvṛttam|

Aṣṭāṅgahṛdayasaṃhitā

citrakasobhāñjanakau, guḍūcyapāmārgadevadārūṇi||86||

khadiro dhavaṣca lepaḥ, ṣyāmā dantī dravantī ca||86||

lākṣārasāñjanailāḥ, punarnavā ceti kuṣṭhināṃ lepāḥ||87||

dadhimaṇḍayutāḥ pādaiḥ ṣaṭ proktā mārutakaphaghnāḥ||87||

Sarvāṅgasundarā

citrakādayo dadhimaṇḍānvitāḥ pādaiḥ ṣaṭ vātaṣleṣmakuṣṭhaghnā gaditāḥ| tatra citrakasobhāñjanakāvityeko lepaḥ, guḍūcyapāmārgadevadārūṇīti dvitīyaḥ, evamanye+api vedyāḥ| ārye|

Aṣṭāṅgahṛdayasaṃhitā

jalavāpyalohakesarapatraplavacandanamṛṇālāni||88||

bhāgottarāṇi siddhaṃ pralepanaṃ pittakaphakuṣṭhe||88||

Sarvāṅgasundarā

jalādīni bhāgottarāṇi siddhaḥ pittakaphakuṣṭhe pralepaḥ| jalaṃ-vālakam| vāpyaṃ-kuṣṭham| jaghanacapalā+a+aryā|

Aṣṭāṅgahṛdayasaṃhitā

tiktaghṛtairdhautaghṛtairabhyaṅgo dahyamānakuṣṭheṣu||89||

tailaiścandanamadhukaprapauṇḍarīkotpalayutaiśca||89||

klede prapatati cāṅge dāhe visphoṭake ca carmadale||90||

śītāḥ pradehasekā vyadhanavirekaughṛtaṃ tiktam||90||

Sarvāṅgasundarā

tiktadravyasādhitairghṛtaistathā jalena dhautairghṛtairabhyaṅgo dāhayukteṣu kuṣṭheṣu hitaḥ| klede ca prakarṣeṇa patati sati tailaiścandanādiyuktairabhyaṅgaḥ, caśabdāddhṛtaiśca, prakṛtatvāddhitaḥ| aṅge dāhādimati śītapradehādyāstiktakaṃ ca ghṛtaṃ hitam| vyadhanaṃ-sirāvyadhaḥ|

Aṣṭāṅgahṛdayasaṃhitā

khadiravṛṣanimbakuṭajāḥṣreṣṭhākṛmijitpaṭolamadhuparṇyaḥ antarbahiḥ prayuktāḥ kṛmikuṣṭhanudaḥ sagomūtrāḥ||91||

Sarvāṅgasundarā

khadirādayo gomūtrānvitā abhyantaraṃ bāhyataṣca prayuktāḥ kṛmiyutakuṣṭhahṛtaḥ|

Aṣṭāṅgahṛdayasaṃhitā

vātottareṣu sarpirvamanaṃ ṣleṣmottareṣu kuṣṭheṣu||92||

pittottareṣu mokṣo raktasya virecanaṃ cāgre||92||

Sarvāṅgasundarā

vātādhikeṣu kuṣṭheṣu ṅṛtamagre-pūrvaṃ, hitam| ṣleṣmādhikeṣu ca vamanam| pittottareṣu raktamokṣo virecanaṃ cāgre hitam|

Aṣṭāṅgahṛdayasaṃhitā

ye lepāḥ kuṣṭhānāṃ yujyante nirhṛtāsradoṣāṇām||93||

saṃṣodhitāṣayānāṃ sadyaḥ siddhirbhavati teṣām||93||

Sarvāṅgasundarā

nirhṛtāsradoṣāṇāṃ tathā saṃṣodhitaṣayānāṃ kuṣṭhānāṃ ye lepā yujyante, teṣāṃ sadyaḥ-ṣīghrameva, siddhiḥ-āmayanivṛttiḥ, bhavati| ata evedamāha-

Aṣṭāṅgahṛdayasaṃhitā

doṣe hṛte+apanīte rakte bāhyāntare kṛte ṣamane||94||

snehe ca kālayukte na kuṣṭhamativartate sādhyam||94||

Sarvāṅgasundarā

doṣe-vātādau, hṛte rakte+apanīte bāhye+abhyantare śamane kṛte snehe kṛte ca kāle yukte kuṣṭhaṃ sādhyaṃ nātivartate| api tūpaśāmyati| āryāḥ ṣaṭ, anyatra jaghanacapalāḥ (?)|

Aṣṭāṅgahṛdayasaṃhitā

bahudoṣaḥ saṃṣodhyaḥ kuṣṭhī bahuṣo+anurakṣatā prāṇān||95||

doṣe hyatimātrahṛte vāyurhanyādabalamāṣu||95||

Sarvāṅgasundarā

bahudoṣaḥ kuṣṭhī prāṇān rakṣatā bhiṣajā punaḥpunaḥ saṃṣodhyaḥ| ekavelayaiva kasmānna ṣodhyate ? ityāha-yasmāddoṣe+atimātrahṛte satyabalaṃ naraṃ vāto drāgeva hanyāt| āryā|

Aṣṭāṅgahṛdayasaṃhitā

nmāsānmāsācśodhanānyapyadhastāt||96||

ṣuddhirmūrghni syāttrirātrāttrirātrāt ṣaṣṭhe ṣaṣṭhe māsyasṛḍmokṣaṇaṃ ca||96||

Sarvāṅgasundarā

asau kuṣṭhī pakṣeṇa vamanāni seveta| māsānmāsādadhaḥṣodhanāni bhajet| ṣirasi trirātre trirātre ṣuddhiḥ syāt| ṣaṣṭhe ṣaṣṭhe raktamokṣaṣca syāt|

Aṣṭāṅgahṛdayasaṃhitā

yo durvānto durvirikto+athavā syāt kuṣṭhī doṣairuddhatairvyāpyate+asau||97||

niḥsandehaṃ yātyasādhyatvamevaṃ tasmāt kṛtsnānnirharedasya doṣān||97||

Sarvāṅgasundarā

yaḥ kuṣṭhī kṛtāsamyagvamanavirecanaḥ syāt, asāvuddhatairdoṣairvyāpyate| evaṃ niṣcayenāsādhyatvaṃ yāti| tasmāddhetorasya-kuṣṭhinaḥ, kṛtsnān-nikhilān, doṣānnirharet| ṣālinīvṛttam(tte)|

Aṣṭāṅgahṛdayasaṃhitā

vratadamayamasevā tyāgaṣīlābhiyogo dvijasuragurupūjā sarvasattveṣu maitrī||98||

ṣivaṣivasutatārābhāskarārādhanāni prakaṭitamalapāpaṃ kuṣṭhamunmūlayanti||98||

iti ṣrīvaidyapatisiṃhaguptasūnuṣrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne kuṣṭhacikitsitaṃ nāmaikonaviṃṣo+adhyāyaḥ||19||

Sarvāṅgasundarā

vratādisevā tyāgādyabhyāso dvijādipūjā sarvasattvamaitrī ṣivādyārādhanāni kuṣṭhaṃ prakaṭitamalapāpaṃ nāṣayanti| mālinīvṛttam| iti ṣrīmṛgāṅkadattaputraṣrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne kuṣṭhacikitsitaṃ nāmaikonaviṃṣo+adhyāyaḥ samāptaḥ|| 19||

ṣvitrakṛumicikitsitādhyāyaḥ

20

Aṣṭāṅgahṛdayasaṃhitā

athātaḥ ṣvitrakṛmicikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) kuṣṭhādapi bībhatsaṃ yacśīghrataraṃ ca yātyasādhyatvam||1||

ṣvitramatastacśāntyai yateta dīpte yathā bhavane||1||

Sarvāṅgasundarā

yat-yasmāt, kuṣṭhādapi bībhatsaṃ-jugupsitaṃ nindyaṃ, tathā ṣīghrataramasādhyatvaṃ ṣvitraṃ yāti| ataḥ-asmāddhetoḥ, tasya-ṣvitrasya ṣamāya, yatnaṃ kuryāt| yathā jvalite gṛhe| āryā|

Aṣṭāṅgahṛdayasaṃhitā

saṃṣodhanaṃ viṣeṣātprayojayetpūrvameva dehasya||2||

ṣvitre sraṃsanamagryaṃ malayūrasa iṣyate saguḍaḥ||2||

taṃ pītvā+abhyaktatanuryathābalaṃ sūryapādasantāpam||3||

seveta niriktatanustryahaṃ pipāsuḥ pibetpeyām||3||

Sarvāṅgasundarā

prathamameva ṣarīrasya saṃṣodhanaṃ viṣeṣeṇa prayojayet| tadevāha-ṣvitre malayūraso-bākucīkvāthaḥ, saha guḍayā-snuhyā, saguḍo virecanamiṣyate| mukhacapalā| taṃ-kvāthaṃ, pītvā+avyaktaṣarīraḥ san yathāṣakti sūryakiraṇasantāpaṃ bhajet| viriktaṣca san pipāsitaḥ peyāṃ trīṇi dināni pibet|

Aṣṭāṅgahṛdayasaṃhitā

ṣvitre+aṅge sphoṭā jāyante kaṇṭakena tānbhindyāt||4||

sphoṭeṣu niḥsruteṣu prātaḥ prātaḥ pibet tridinam||4||

malayūmasanaṃ priyaṅgūṃ ṣatapuṣpāṃ cāmbhasā samutkvāthya||5||

pālāṣaṃ vā kṣāraṃ yathābalaṃ phāṇitopetam||5||

Sarvāṅgasundarā

ṣvitre sābhyaṅge ye sphoṭā udbhavanti, tān-sphoṭakān, kaṇṭakena bhindyāt| sphoṭeṣu niḥsruteṣu satsu prātaḥ prātastrīṇi dināni malayvādīni samutkvāthya pibet| pālāṣaṃ vā kṣāraṃ phāṇitayuktaṃ yathāṣakti pibet| tisra āryāḥ|

Aṣṭāṅgahṛdayasaṃhitā

phalgvakṣavṛkṣavalkalaniryūheṇendurājikākalkam||6||

pītvoṣṇasthitasya jāte sphoṭe takreṇa bhojanaṃ nirlavaṇam||6||

Sarvāṅgasundarā

phalgorakṣesya ca tvaco yo niryūhaḥ-kvāthaḥ, tena [indurājikāyāḥ-] bākucyāḥ, kalkaṃ pītvā uṣṇe-ātape, sthitasya sphoṭeṣu jāteṣu satsu takreṇa saha bhojanaṃ nirlavaṇaṃ hitam| āryā gītiḥ (?)|

Aṣṭāṅgahṛdayasaṃhitā

gavyaṃ mūtraṃ citrakavyoṣayuktaṃ sarpiḥkumbhe sthāpitaṃ kṣaudramiṣram||7||

pakṣādūrdhvaṃ ṣvitriṇā peyametat kāryaṃ cāsmai kuṣṭhadṛṣṭaṃ vidhānam||7||

Sarvāṅgasundarā

gomūtraṃ citrakādiyuktaṃ mākṣikānvitaṃ ghṛtakumbhe sthāpitaṃ pakṣaṃ yāvat pakṣādūrdhvaṃ śvitravataitatpeyam| asmai ca-śvitriṇe, kuṣṭhoktaṃ vidhānam| asmai iti kriyāgrahaṇātsampradānatvam| [śālinīvṛttam| ]

Aṣṭāṅgahṛdayasaṃhitā

mārkavamathavā svādedbhṛṣṭhaṃ tailena lohapātrastham||8||

bījakaṣṛtaṃ ca dugdhaṃ tadanu pibocśvitranāṣāya||8||

Sarvāṅgasundarā

bhṛṅgarājaṃ vā tailena bhṛṣṭaṃ lohapātrasthaṃ khādet| bhuktvā ca paṣcādbījakaṣṛtaṃ kṣīraṃ ṣvitraṣāntyai pibet| āryā|

Aṣṭāṅgahṛdayasaṃhitā

pūtikārkavyādhighātasnuhīnāṃ mutre piṣṭāḥ pallavā jātijāśca||9||

pāmākoṭhān duṣṭanāḍīvraṇāṃśca||9||

Sarvāṅgasundarā

pūtikādīnāṃ pallavā gomūtre piṣṭāstathā jātipallavā gomūtre piṣṭāḥ pralepena śvitrādīn ghnanti|

Aṣṭāṅgahṛdayasaṃhitā

dvaipaṃ dagdhaṃ carma mātaṅgajaṃ vāṣvitre lepastailayukto variṣṭhaḥ||10||

Sarvāṅgasundarā

dvīpasambandhi carma dagdhaṃ hastijaṃ ca carma dagdhaṃ tailānvito lepaḥ ṣvitre+atiṣayena varaḥ|

Aṣṭāṅgahṛdayasaṃhitā

pūtiḥkīṭo rājavṛkṣodbhavena kṣāreṇāktaḥ ṣvitrameko+api hanti||10||

Sarvāṅgasundarā

pūtiḥkīṭo rājavṛkṣajena kṣāreṇa lepata eka eva ṣvitraṃ hanti| pūtiḥkīṭo-varṣākālodbhavaḥ pilindiketi loke prasiddhaḥ| ṣālinyau vṛtte|

Aṣṭāṅgahṛdayasaṃhitā

nahni cśāyāyāṃ ṣoṣayetsphoṭahetūn||11||

evaṃ vārāṃstrīṃstaistataḥ ṣlakṣṇapiṣṭaiḥ snuhyāḥ kṣīreṇa ṣvitranāṣāya lepaḥ||11||

Sarvāṅgasundarā

sphoṭahetūn-bhallātakān, jarjarīkṛtān niṣi gomūtre sthitān divase śāyāyāṃ ṣoṣayet| evaṃ trīn vārān mūtrasthitān ṣoṣitāṃṣca| tataḥ-anantaraṃ, taiḥ snuhīkṣīreṇa ṣlakṣṇapiṣṭaiḥ ṣvitraṣāntyai lepaḥ| vaiṣvadevī|

Aṣṭāṅgahṛdayasaṃhitā

akṣatailadrutā lepaḥ kṛṣṇasarpodbhavā maṣī||12||

ṣikhipittaṃ tathā, dagdhaṃ hrīberaṃ vā tadāplutam||12||

Sarvāṅgasundarā

kṛṣṇasarpajā maṣī akṣatailena drutā lepaḥ| mayūrapittaṃ ca lepaḥ pūrvaguṇaḥ| athavā, hrīberaṃ dagdhaṃ tena-akṣatailenāloḍitaṃ, lepastadvat|

Aṣṭāṅgahṛdayasaṃhitā

kuḍavo+avalgujabījāddharitālacaturthabhāgasammiṣraḥ||13||

mūtreṇa gavāṃ piṣṭaḥ savarṇakaraṇaṃ paraṃ ṣvitre||13||

Sarvāṅgasundarā

bākucībījaṃ palacatuṣṭayaṃ haritālapalaṃ gomūtreṇa piṣṭaṃ ṣvitre savarṇakaraṃ syāt| āryā|

Aṣṭāṅgahṛdayasaṃhitā

kṣāre sudagdhe gajaliṇḍaje ca gajasya mūtreṇa parisrute ca||14||

droṇapramāṇe daśabhāgayuktaṃ dattvā pacedbījamavalgujānām||14||

śvitraṃ jayeccikkaṇatāṃ gatena tena pralimpan bahuśaḥ praghṛṣṭam||15||

kuṣṭhaṃ maṣaṃ vā tilakālakaṃ vā yadvā vraṇe syādadhimāṃsajātam||15||

Sarvāṅgasundarā

gajapurīṣaje kṣāre sudagdhe droṇapramāṇe yathāpramāṇaṃ gajasya mūtreṇa kṣāravidhinā parīsrute+asmin bākucībījaṃ dattvā pacet| kimbhūtam ? daśabhāgayuktam,-daśabhirbhāgaiḥ prakṛtatvāt kṣārasya sambandhibhirmiśritam| tena cikkaṇatāṃ-madanarūpatāṃ, gatena puruṣo bahuśaḥ praghṛṣṭaṃ śvitraṃ pralimpan jayet, kuṣṭhādīṃśca| adhimāṃsarūpato yacca syāttacca jayet| upajātī|

Aṣṭāṅgahṛdayasaṃhitā

bhallātakaṃ dvīpisudhārkamūlaṃ guñjāphalaṃ tryūṣaṇaśaṅkhacūrṇam||16||

tutthaṃ sakuṣṭhaṃ lavaṇāni pañca kṣāradvayaṃ lāṅgalikāṃ ca paktvā||16||

snugarkadugdhe ghanamāyasasthaṃ śalakayā tadvidadhīta lepam||17||

kuṣṭhe kilāse tilakālakeṣu maṣeṣu durnāmasu carmakīle||17||

Sarvāṅgasundarā

bhallātakādikaṃ snugarkayordugdhe paktvā ghanamāyasapātre sthitaṃ tat-etat, śalākayā lepaṃ kuṣṭhādiṣu vidadhīta| indravajropajātī|

Aṣṭāṅgahṛdayasaṃhitā

ṣuddhyā ṣoṇitamokṣairvirūkṣaṇairbhakṣaṇaiṣca saktūnām||18||

ṣvitraṃ kasyacideva praṣāmyati kṣīṇapāpasya||18||

iti ṣvitracikitsitam||1||

Aṣṭāṅgahṛdayasaṃhitā

ṣvitraṃ kasyacideva narasya kṣīṇakalmaṣasya ṣuddhyādibhiḥ ṣāmyati| āryā| iti ṣvitracikitsā| asmādanantaraṃ kṛmicikitsitaṃ vyākhyāyate, cikitsāsāmānyāt|

Aṣṭāṅgahṛdayasaṃhitā

atha kṛmicikitsitam||19||

snigdhasvinne guḍakṣīramatsyādyaiḥ kṛmiṇodare||19||

utkleṣitakṛmikaphe ṣarvarīṃ tāṃ sukhoṣite||19||

surasādigaṇaṃ mūtre kvāthayitvā+ardhavāriṇi||20||

taṃ kaṣāyaṃ kaṇāgālakṛmijitkalkayojitam||20||

satailasvarjikākṣāraṃ yuñjyādvastiṃ tato+ahani||21||

tasminneva nirūḍhaṃ taṃ pāyayeta virecanam||21||

trivṛtkalkaṃ phalakaṇākaṣāyāloḍitaṃ tataḥ||22||

ūrdhvādhaḥṣodhite kuryātpañcakolayutaṃ kramam||22||

kaṭutiktakaṣāyāṇāṃ kaṣāyaiḥ pariṣecanam||23||

kāle viḍaṅgatailena tatastamanuvāsayet||23||

Sarvāṅgasundarā

kṛmiṇamaduraṃ yasyeti pāmāditvānnapratyayaḥ| tasmin kṛmiṇodare nare snigdhasvinne tathā guḍādibhirutkleṣitāḥ-svasthānāccyāvitāḥ , kṛmayaḥ kaphaṣca yasya tasmiṃstathābhūta udare tathā samutkleṣitādanantaraṃ tāṃ rātriṃ sukhoṣite sati satailasvarjikākṣāraṃ bastiṃ yuñjyāt| katham ? ityāha-surasādigaṇaṃ (hṛ. sū. a. 15|30) gomūtre+ardhavāriṇi kvāthayitvā tatastaṃ kaṣāyaṃ kaṇādīnāṃ kalkena yojitaṃ-miṣraṃ kṛtvā| tato-nirūhādanantaraṃ , tasminnevāhani taṃ-nirūḍhaṃ , virecanaṃ trivṛtkalkaṃ phalādikaṣāyāloḍitaṃ pāyayet| tataḥ-anantaraṃ , ūrdhvādhaḥṣodhite tasmin pañcakolayutaṃ kramaṃ-peyāvilepyādikaṃ , kuryāt| tataḥ kaṭvādibhiḥ kaṣāyaiḥ pariṣecitaṃ samanantaraṃ yadā sandhukṣito+agnistadā tasmin kāle viḍaṅgatailena tamanuvāsayet|

Aṣṭāṅgahṛdayasaṃhitā

ṣiroroganiṣedhoktamācarenmūrdhageṣvanu||24||

udriktatiktakaṭukamalpasnehaṃ ca bhojanam||24||

Sarvāṅgasundarā

ṣirorogapratiṣedhe yaduktaṃ tanmūrdhageṣu kṛmiṣvācaret| anu-paṣcāt, prabhūtatiktakaṭukamalpasnehaṃ ca bhojanamācaret|

Aṣṭāṅgahṛdayasaṃhitā

viḍaṅgakṛṣṇāmaricapippalīmūlaṣigrubhiḥ||25||

pibetsasvarjikākṣārairyavāgūṃ takrasādhitam||25||

Sarvāṅgasundarā

tathā viḍaṅgādibhistakrasādhitāṃ peyāṃ pibet|

Aṣṭāṅgahṛdayasaṃhitā

rasaṃ ṣirīṣakiṇihīpāribhadrakakembukāt||26||

palāṣabījapattarapūtikādvā pṛthak pibet||26||

sakṣaudraṃ, surasādīn vā lihyātkṣaudrayutān pṛthak||27||

Sarvāṅgasundarā

ṣirīṣādirasaṃ pibet| kiṇihī-girikarṇikā| palāṣabījādīnāṃ vā rasaṃ mākṣikānvitaṃ pṛthak pibet| athavā , surasādīn (hṛ. sū. a. 15|30) kṣaudrayutān pṛthag lihyāt|

Aṣṭāṅgahṛdayasaṃhitā

ṣatakṛtvo+aṣvaviṭcūrṇaṃ viḍaṅgakvāthabhāvitam||27||

kṛmimān madhunā lihyādbhāvitaṃ vā varārasaiḥ||28||

Sarvāṅgasundarā

aṣvapurīṣacūrṇaṃ bahūn vārān viḍaṅgakvāthena bhāvitamathavā+aṣvaṣakṛccūrṇaṃ triphalākvāthena bhāvitaṃ madhunā kṛmimān lihyāt|

Aṣṭāṅgahṛdayasaṃhitā

ṣirogateṣu kṛmiṣu cūrṇaṃ pradhamanaṃ ca tat||28||

Aṣṭāṅgahṛdayasaṃhitā

ṣirogateṣu kṛmiṣu tat-ṣiroroganiṣedhoktaṃ, cūrṇaṃ pradhamanaṃ-nasyaṃ , cācaret|

Aṣṭāṅgahṛdayasaṃhitā

ākhukarṇīkisalayaiḥ supiṣṭaiḥ piṣṭamiṣritaiḥ||29||

paktvā pūpalikāṃ khādeddhānyāmlaṃ ca pibedanu||29||

sapañcakolalavaṇamasāndra takrameva vā||30||

Sarvāṅgasundarā

tathā, mūṣakakarṇīpallavaiḥ sūkṣmacūrṇitaiḥ ṣālicūrṇamiṣritaiḥ pūpalikāṃ paktvā khādet| tadanu-paṣcācca, dhānyāmlaṃ pibet| athavā , takraṃ-mathitaṃ , pañcakolalavaṇayutaṃ pibet|

Aṣṭāṅgahṛdayasaṃhitā

nīpamārkavanirguṇḍīpallaveṣvapyayaṃ vidhiḥ||30||

viḍaṅgacūrṇamiṣrairvā piṣṭairbhakṣyān prakalpayet||31||

Sarvāṅgasundarā

nīpādiṣvayameva-pūrvokto mūṣakakarṇīpallavavidhiḥ , kalpyaḥ| athavā , piṣṭairviḍaṅgacūrṇamiṣritairbhakṣyān prakalpayet|

Aṣṭāṅgahṛdayasaṃhitā

viḍaṅgataṇḍulairyuktamardhāṃṣairātape sthitam||31||

dinamāruṣkaraṃ tailaṃ pāne bastau ca yojayet||32||

surāhvasaralasnehaṃ pṛthagevaṃ ca kalpayet||32||

Sarvāṅgasundarā

aruṣkarajaṃ tailaṃ pāne bastau ca yojayet| kimbhūtam ? ardhabhāgapramāṇairviḍaṅgataṇḍulairmiṣritaṃ tathā dinamātape sthitam| dinamityatyantasaṃyoge dvitīyā| devadārvāditailaṃ pṛthagevaṃ-viḍaṅgataṇḍulānvitamātape sthitaṃ , kalpayet|

Aṣṭāṅgahṛdayasaṃhitā

purīṣajeṣu sutarāṃ dadyādbastivirecane||33||

Sarvāṅgasundarā

purīṣajeṣu kṛmiṣu sutarāṃ bastiṃ virecanaṃ ca dadyāt|

Aṣṭāṅgahṛdayasaṃhitā

ṣirovirekaṃ vamanaṃ ṣamanaṃ kaphajanmasu||33||

Aṣṭāṅgahṛdayasaṃhitā

kaphajanmasu kṛmiṣu ṣirovirekaṃ-nasyaṃ , vamanaṃ ṣamanaṃ ca kuryāt|

Aṣṭāṅgahṛdayasaṃhitā

raktajānāṃ pratīkāraṃ kuryātkuṣṭhacikitsitāt||34||

Sarvāṅgasundarā

raktotthānāṃ kṛmīṇāṃ kuṣṭhacikitsitāt pratīkāraṃ vidadhyāt| lyablope pañcamī , kuṣṭhacikitsitoktapekṣyetyarthaḥ|

Aṣṭāṅgahṛdayasaṃhitā

indraluptavidhiṣcātra vidheyo romabhojiṣu||34||

Sarvāṅgasundarā

romabhojiṣu kṛmiṣvindraluptavidhiḥ (hṛ. u. a. 24|28) kāryaḥ|

Aṣṭāṅgahṛdayasaṃhitā

kṣīrāṇi māṃsāni ghṛtaṃ guḍaṃ ca dadhīni śākāni ca parṇavanti||35||

samāsato+amlānmadhurān rasāṃśca kṛmīn jihāsuḥ parivarjayet||35||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne śvitrakṛmicikitsitaṃ nāma viṃśo+adhyāyaḥ||20||

Sarvāṅgasundarā

kṛmīn jihāsuḥ kṣīrādīn varjayet| upajātivṛttam| iti ṣrīmṛgāṅkadattaputraṣrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne ṣvitrakṛmicikitsitaṃ nāma viṃṣo+adhyāyaḥ samāptaḥ|| 20||

vātavyādhicikitsitādhyāyaḥ

21

Aṣṭāṅgahṛdayasaṃhitā

athāto vātavyādhicikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) kevalaṃ nirupastambhamādau snehairupācaret||1||

vāyuṃ sarpirvasāmajjatailapānairnaraṃ tataḥ||1||

snehaklāntaṃ samāṣvāsya payobhiḥ snehayetpunaḥ||2||

yūṣairgrāmyodakānūparasairvā snehasaṃyutaiḥ||2||

pāyasaiḥ kṛsaraiḥ sāmlalavaṇaiḥ sānuvāsanaiḥ||3||

nāvanaistarpaṇaiṣcānnaiḥ susnigdhaiḥ svedayettataḥ||3||

svabhyaktaṃ snehasaṃyuktaiḥ ṣaṅkarādyaiḥ punaḥ punaḥ||4||

Sarvāṅgasundarā

kevalaṃ-ṣuddhaṃ , tathā nirupastambhaṃ-anyenādhānakena samīpasambhavinā+anādhāritaṃ , īdṛṣaṃ vāyuṃ snehairādāvevopācaret| katham ? ityāha-sarpirityādi| nanu, tailasya pavanavijaye prādhānyādevaṃ nirdeṣaḥ kartuṃ yuktaḥ , tailavasāmajjasarpiḥpānairiti| yuktamāha bhavān| kintu, ājanmasātmyāt sarpiḥ pradhānamanavaratamiti sarpiḥ prāgupanyastam| sarpiḥpānādibhistāvat snehayet yāvat "snehodvegaḥ klamaḥ " (hṛ. sū. a. 16|30) ityādi snehalakṣaṇaṃ syāt| snehaklāntaṃ ca naraṃ payobhiḥ samāṣvāsya punaryūṣādibhiḥ snehānvitaiḥ snehayet| tathā tarpaṇaiṣcānnaiḥ susnigdhaiḥ snehayet| tataḥ-anantaraṃ , suṣṭvabhyaktaṃ antaṃ ṣaṅkarādyaiḥ-svedaiḥ svedavidhigaditaiḥ, punaḥ punaḥ svedayet| eva svedite sati yo guṇaḥ syāttamāha-

Aṣṭāṅgahṛdayasaṃhitā

snehāktaṃ svinnamaṅgaṃ tu vakraṃ stabdhaṃ savedanam||4||

yatheṣṭamānāmayituṃ sukhameva hi ṣakyate||5||

Sarvāṅgasundarā

snehābhyaktaṃ gātraṃ svinnaṃ sadvakraṃ tathā stabdhaṃ tathā sarujaṃ yatheṣṭaṃ sukhamevānāmayituṃ ṣakyate| "jalahvalahmalanamāmanupasargāṇāṃ vā mitvam|" iti nāmayitumityatra na hṛsvatvam| etadeva dṛṣṭāntadvāreṇa pratipādayannāha--

Aṣṭāṅgahṛdayasaṃhitā

ṣuṣkāṇyapi hi kāṣṭhāni snehasvedopapādanaiḥ||5||

ṣakyaṃ karmaṇyatāṃ netuṃ kimu gātrāṇi jīvitām||6||

Sarvāṅgasundarā

hi-yasmāt, ṣuṣkāṇyapi kāṣṭhāni snehasvedasaṃyojanena karmaṇyatāṃ netuṃ ṣakyante| kimuta jīvatāṃ gātrāṇi na ṣakyante ? ṣakyanta evetyarthaḥ| ṣakyamiti pūrvoktakramamātre napuṃsakatvamekatvaṃ ca| yathā kālidāsasya-"ṣakyamaṅgulibhiruddhṛtairadhaḥ ṣākhināṃ patitapuṣpakomalaiḥ| patrajarjaraṣaṣiprabhālavairebhirutkacayituṃ tavālakān||" iti|

Aṣṭāṅgahṛdayasaṃhitā

harṣatodarugāyāmaṣophastambhagrahādayaḥ||6||

svinnasyāṣu praṣāmyanti mārdavaṃ copajāyate||7||

Sarvāṅgasundarā

svinnasya puṃso harṣādayaḥ ṣīghraṃ praṣāmyanti| mṛdutvaṃ ca gātreṣu jāyate|

Aṣṭāṅgahṛdayasaṃhitā

snehaṣca dhātūn saṃṣuṣkān puṣṇātyāṣūpayojitaḥ||7||

balamagnibalaṃ puṣṭiṃ prāṇāṃṣcāsyābhivardhayet||8||

Sarvāṅgasundarā

tathā, sninnasya sneha upayojito dhātūn viṣuṣkān drāgeva puṣṇāti| tathā, asya-vātarogiṇo, balādīnabhivardhayet|

Aṣṭāṅgahṛdayasaṃhitā

asakṛttaṃ punaḥ snehaiḥ svedaiṣca pratipādayet||8||

tathā snehamṛdau koṣṭhe na tiṣṭhantyanilāmayāḥ||9||

Sarvāṅgasundarā

taṃ-āturaṃ, punaḥ snehasvedābhyāṃ yojayet| tathā-evaṃ kṛte snehamṛdau koṣṭhe sati sarve vātarogā naṣyanti|

Aṣṭāṅgahṛdayasaṃhitā

yadyetena sadoṣatvātkarmaṇā na praṣāmyati||9||

mṛdubhiḥ snehasaṃyuktairbheṣajaistaṃ viṣodhayet||10||

Sarvāṅgasundarā

anena karmaṇā cenna praṣāmyati vātāmayastadā taṃ-vātāmayinaṃ, mṛdubhirdravyaiḥ-karṇikārādibhiḥ, snehānvitairviṣodhayet|

Aṣṭāṅgahṛdayasaṃhitā

ghṛtaṃ tilvakasiddhaṃ vā sātalāsiddhameva vā||10||

payasairaṇḍatailaṃ vā pibeddoṣaharaṃ śivam||11||

Sarvāṅgasundarā

tilvakena pakvaṃ sātalayā vā pakvaṃ kṣīreṇa vā sahairaṇḍatailaṃ pibet| tacca pītaṃ doṣaharaṃ ṣivaṃ ca syāt| nanu, kimityanulomanaṃ kriyate ? ityāha-

Aṣṭāṅgahṛdayasaṃhitā

snigdhāmlalavaṇoṣṇādyairāhārairhi malaṣcitaḥ||11||

sroto baddhvā+anilaṃ rundhyāttasmāttamanulomayet||12||

Sarvāṅgasundarā

yasmāt snigdhādibhirāhārairmalaṣcitaḥ srotāṃsi ruddhvā vāyuṃ rundhyāt, tasmānmārutamanulomayet|

Aṣṭāṅgahṛdayasaṃhitā

durbalo yo+avirecyaḥ syāttaṃ nirūhairupācaret||12||

dīpanaiḥ pācanīyairvā bhojyairvā tadyutairnaram||13||

saṃṣuddhasyotthite cāgnau snehasvedau punarhitau||13||

Sarvāṅgasundarā

yo naro durbalo virecanānarho bhavet taṃ-naraṃ, nirūhairupācaret| kimbhūtaiḥ ? dīpanai pācanīyaiṣca| athavā, tadyutaiḥ-dīpanīyapācanīyayutaiḥ, bhojyairupācaret| anantaraṃ samyakṣuddhasya vahnau cotthite sati punarapi snehasvedau hitau|

Aṣṭāṅgahṛdayasaṃhitā

āmāṣayagate vāyau vamitapratibhojite||14||

sukhāmbunā ṣaḍdharaṇaṃ vacādiṃ vā prayojayet||14||

sandhukṣite+agnau parato vidhiḥ kevalavātikaḥ||15||

Sarvāṅgasundarā

āmāṣayagate vāte sati tathā vamitaṣcāsau pratibhojitaṣca tasmin vamitapratibhojite nara uṣṇajalena ṣaḍdharaṇaṃ vacādigaṇaṃ (hṛ. sū. a. 15|35) vā prayojayet| ṣaḍdharaṇayogaḥ saṅgrahādevāvagantavyaḥ| tatraivaṃ paṭhyate (ci. a. 21)- "dārvīkaliṅgakaṭukātiviṣāgnipāṭhā mūtreṇa sūkṣmarajaso dharaṇapramāṇāḥ| pītā jayanti gudajodarakuṣṭhamehakoṣṭhānilāḍhyapavanagrahaṇīpradoṣān||" iti| dharaṇaṃ-palasya daṣamo bhāgaḥ| agnau sandīpite sati, anantaraṃ kevalavātiko vidhiḥ, 'kāryaḥ' iti ṣeṣaḥ|

Aṣṭāṅgahṛdayasaṃhitā

matsyānnābhipradeṣasthe siddhānbilvaṣalāṭubhiḥ||15||

Sarvāṅgasundarā

nābhipradeṣasthe vāte matsyān bilvaṣalāṭubhiḥ siddhā yojayet|

Aṣṭāṅgahṛdayasaṃhitā

bastikarma tvadhonābheḥ ṣasyate cāvapīḍakaḥ||16||

Sarvāṅgasundarā

adhonābheḥ sthite vāte+avapīḍakaḥ ṣasyate| caṣabdānmatsyāṣca|

Aṣṭāṅgahṛdayasaṃhitā

koṣṭhage kṣāracūrṇādyā hitāḥ pācanadīpanāḥ||16||

Sarvāṅgasundarā

koṣṭhage vāyau kṣārādyāḥ pācanā dīpanāṣca hitāḥ|

Aṣṭāṅgahṛdayasaṃhitā

hṛtsthe payaḥ sthirāsiddham-------------------||17||

Sarvāṅgasundarā

hṛdayasthite samīraṇe kṣīraṃ ṣāliparṇyā ṣṛtaṃ hitam|

Aṣṭāṅgahṛdayasaṃhitā

-------------------------ṣirobastiḥ ṣirogate||17||

snaihikaṃ nāvanaṃ dhūmaḥ ṣrotrādīnāṃ ca tarpaṇam||17||

Sarvāṅgasundarā

ṣirogate ṣirobastiḥ ṣasyate| snaihikaṃ nasyaṃ tathā dhūmaḥ karṇāditarpaṇaṃ ca hitam|

Aṣṭāṅgahṛdayasaṃhitā

svedābhyaṅganivātāni hṛdyaṃ cānnaṃ tvagāṣrite||18||

Aṣṭāṅgahṛdayasaṃhitā

sa-tvaksthe maruti svedādīni hitāni| hṛdayapriyaṃ cānnaṃ hitam|

Aṣṭāṅgahṛdayasaṃhitā

ṣītāḥ pradehā raktasthe vireko raktamokṣaṇam||18||

Sarvāṅgasundarā

raktasthe vāte ṣītāḥ pradehā raktamokṣaṇaṃ ca hitam|

Aṣṭāṅgahṛdayasaṃhitā

vireko māṃsamedaḥsthe nirūhāḥ ṣamanāni ca||19||

Sarvāṅgasundarā

māṃsamedaḥsthite vāyau virekastathā nirūhāḥ ṣamanāni ca hitāni|

Aṣṭāṅgahṛdayasaṃhitā

bāhyābhyantarataḥ snehairasthimajjagataṃ jayet||19||

Sarvāṅgasundarā

asthimajjasthaṃ mārutaṃ bāhyābhyantarataḥ snehairjayet|

Aṣṭāṅgahṛdayasaṃhitā

praharṣo+annaṃ ca ṣukrasthe balaṣukrakaraṃ hitam||20||

Sarvāṅgasundarā

ṣukrasthe samīraṇe praharṣaṇaṃ tathā balaṣukrakāri cānnaṃ hitam|

Aṣṭāṅgahṛdayasaṃhitā

vibaddhamārgaṃ dṛṣṭvā tu ṣukraṃ dadyādvirecanam||20||

viriktaṃ pratibhuktaṃ ca pūrvoktāṃ kārayetkriyāṃ||21||

Sarvāṅgasundarā

ṣukraṃ ca ruddhamārgaṃ dṛṣṭvā virekaṃ dadyāt| viriktaṃ pratibhuktaṃ ca naraṃ pūrvoditāṃ kriyāṃ kārayet| "hṛkroranyatarasyām|" iti pratibhuktasyāpi karmatvam|

Aṣṭāṅgahṛdayasaṃhitā

garbhe ṣuṣke tu vātena bālānāṃ ca viṣuṣyatām||21||

sitākāṣmaryamadhukaiḥ siddhamutthāpane payaḥ||22||

Sarvāṅgasundarā

vātena garbhe ṣuṣke sati bālānāṃ ca viṣuṣyatāṃ ṣarkarādibhiḥ siddhaṃ kṣīramutthāpane hitam|

Aṣṭāṅgahṛdayasaṃhitā

snāvasandhiṣirāprāpte snehadāhopanāhanam||22||

Sarvāṅgasundarā

snāvādiprāpte snehadāhopanāhanaṃ hitam|

Aṣṭāṅgahṛdayasaṃhitā

tailaṃ saṅkucite+abhyaṅgo māṣasaindhavasādhitam||23||

Sarvāṅgasundarā

saṅkucite+aṅge sati māṣasaindhavasādhitaṃ tailamabhyaṅgaḥ|

Aṣṭāṅgahṛdayasaṃhitā

āgāradhūmalavaṇatailairlepaḥ srute+asṛji||23||

supte+aṅge veṣṭayukte tu kartavyamupanāhanam||24||

Sarvāṅgasundarā

rakte srute satyāgāradhūmādibhirlepaḥ| supte gātre tathā veṣṭanayukte copanāhaḥ kāryaḥ| ākṣepakādīnāṃ madhyāt mahātyayatvādapatānakasya tāvaccikitsāmāha-

Aṣṭāṅgahṛdayasaṃhitā

athāpatānakenārtamasrastākṣamavepanam||24||

astabdhameḍhramasvedaṃ bahirāyāmavarjitam||25||

akhaṭvāghātinaṃ cainaṃ tvaritaṃ samupācaret||25||

Sarvāṅgasundarā

atha-anantaraṃ, vātavyādhayaḥ saṃjñānirdiṣṭāḥ prastūyante| enaṃ-apatānakārtaṃ naraṃ, asrastākṣādiyuktaṃ yāvadakhaṭvāghātinaṃ ca tvaritaṃ kṛtvopakramet|

Aṣṭāṅgahṛdayasaṃhitā

tatra prāgeva susnigdhasvinnāṅge tīkṣṇanāvanam||26||

srotoviśuddhaye yuñjyādacchapānaṃ tato ghṛtam||26||

vidāryādigaṇakvāthadadhikṣīrarasaiḥ śṛtam||27||

nātimātraṃ tathā vāyurvyāpnoti sahasaiva vā||27||

Sarvāṅgasundarā

tasminnapatānakārte nare, pūrvameva ca suṣṭhu snigdhāṅge svinnāṅge ca tīkṣṇaṃ nasyaṃ-trikaṭukādinā, srotoviśuddhaye yojyam| tataḥ-anantaraṃ, acchapānaṃ ghṛtaṃ yuñjīta| katarat ? ityāha-vidāryādigaṇakvāthādiśṛtam| ghṛtādvidāryādigaṇakvāthaścaturguṇo dadhikṣīrarasāḥ sarpiḥsamā grāhyāḥ| tathā-evaṃkṛte sati, māruto+atimātraṃ na vyāpnoti| sahasā-jhaṭityeva ca, nāśrute|

Aṣṭāṅgahṛdayasaṃhitā

kulatthayavakolāni bhadradārvādikaṃ gaṇam||28||

niḥkvāthyānūpamāṃsaṃ ca tenāmlaiḥ payasā+api ca||28||

svāduskandhapratīvāpaṃ mahāsnehaṃ vipācayet||29||

sekābhyaṅgāvagāhānnapānanasyānuvāsanaiḥ||29||

sa hanti vātaṃ, te te ca snehasvedāḥ suyojitāḥ||30||

Sarvāṅgasundarā

kulatthādīnānūpamāṃsaṃ ca niḥkvāthya tena kvāthenāmlaiḥ-dhānyāmlādibhiḥ, svāduskandhakṛtakalkaṃ mahāsnehaṃ vipācayet| saḥ-mahāsneho, vātaṃ hanti| te te ca-pūrvoktāḥ snehāḥ svedāḥ, samyagyojitāḥ vātaṃ ghnanti|

Aṣṭāṅgahṛdayasaṃhitā

vegāntareṣu mūrdhānamasakṛccāsya recayet||30||

avapīḍaiḥ pradhamanaistīkṣṇaiḥ ṣleṣmanibarhaṇaiḥ||31||

ṣvasanāsu vimuktāsu tathā saṃjñāṃ sa vindati||31||

Sarvāṅgasundarā

vegāntareṣu-vegāntarāleṣu, mūrdhānamasakṛt-bahūn vārān, recayet| kaiḥ ? ityāha-avapīḍaiḥ-"kalkādyairavapīḍastu sa tīkṣṇairmūrdharecanaḥ|" (hṛ. sū. a. 20|7) ityuktaiḥ| tathā pradhamanaiḥ-"dhmānaṃ virecaneṣcūrṇairyuñjyāt" (hṛ. sū. a. 20|8) ityuktaiḥ| etaiṣca tīkṣṇaiḥ-tīkṣṇadravyakṛtaiḥ, ata eva ṣleṣmanāṣanaiḥ| [ tathā- ] evaṃkṛte sati, ṣvasanāsu ṣleṣmavimuktāsu saṃjñāṃ-cetanāṃ, saḥ-rogī, labhate| prāṇanāḍyo hṛdāṣritāḥ ṣvasanā ityucyante|

Aṣṭāṅgahṛdayasaṃhitā

sauvarcalābhayāvyoṣasiddhaṃ sarpiṣcale+adhike||31||

Sarvāṅgasundarā

vāyāvadhike sauvarcalādibhiḥ kalkīkṛtaiḥ siddhaṃ sarpirhitam|

Aṣṭāṅgahṛdayasaṃhitā

palāṣṭakaṃ tilvakato varāyāḥ prasthaṃ palāṃśaṃ gurupañcamūlam||32||

sairaṇḍasiṃhītrivṛtaṃ ghaṭe+apāṃ paktvā pacetpādaśṛtena tena||32||

dadhnaḥ pātre yāvaśūkāttribilvaiḥ sarpiḥprasthaṃ hanti tatsevyamānam||33||

duṣṭān vātānekasarvāṅgasaṃsthān yonivyāpadgulmavardhmodaraṃ ca||33||

Sarvāṅgasundarā

tilvakato-lodhrāt palāṣṭakaṃ, triphalāyāḥ prasthaṃ, mahatpañcamūlaṃ pṛthak palabhāgam| kimbhutaṃ pañcamūlam ? eraṇḍavyāghrītrivṛtābhiryuktam| ete+api palāṃśā ityarthaḥ| jaladroṇe pacet| tena ca pādāvaśeṣeṇa tathā dadhna āḍhake yavakṣārapalaistribhighṛtaprasthaṃ pacet| etacca ghṛtaṃ sevyamānaṃ duṣṭavātādīn hanti| upajātiśālinyau vṛtte|

Aṣṭāṅgahṛdayasaṃhitā

vidhistilvakavajjñeyo ramyakaṣokayorapi||34||

Sarvāṅgasundarā

tilvakasyeva tilvakavat mahānimbasyāṣokasya ca vidharjñeyaḥ|

Aṣṭāṅgahṛdayasaṃhitā

cikitsitamidaṃ kuryācśuddhavātāpatānake||35||

saṃsṛṣṭadoṣe saṃsṛṣṭaṃ--------------||35||

Sarvāṅgasundarā

evamupakramaṃ ṣuddhavātāpatānake kuryāt| saṃsṛṣṭadoṣe saṃsṛṣṭaṃ-doṣadvayoktaṃ, cikitsitaṃ kuryāt|

Aṣṭāṅgahṛdayasaṃhitā

------------------cūrṇayitvā kaphānvite||35||

tumbarūṇyabhayā hiṅgu pauṣkaraṃ lavaṇatrayam||36||

yavakvāthāmbunā peyaṃ hṛtpārṣvārtyapatantrake||36||

hiṅgu sauvarcalaṃ ṣuṇṭhī dāḍimaṃ sāmlavetasam||37||

pibedvā ṣleṣmapavanahṛdrogoktaṃ ca ṣasyate||37||

Sarvāṅgasundarā

kaphayukte tumbarvādikaṃ cūrṇayitvā yavakvāthajalena peyaṃ hṛtpīḍādiṣu(ke)| athavā, hiṅgvādikaṃ yavakvāthāmbunā peyam| ṣleṣmavātahṛdroge ca yatkathitaṃ tacca ṣasyate|

Aṣṭāṅgahṛdayasaṃhitā

āyāmayorarditavadbāhyābhyantarayoḥ kriyā||38||

tailadroṇyāṃ ca ṣayanamāntaro+atra sudustaraḥ||38||

Sarvāṅgasundarā

āyāmayorbāhyābhyantarayorarditavatkriyā syāt| tailadroṇyāṃ ṣayanaṃ ca| atra-anayormadhyāt, āntara āyāmaḥ sudustaraḥ-atikaṣṭasādhyaḥ|

Aṣṭāṅgahṛdayasaṃhitā

vivarṇadantavadanaḥ srastāṅgo naṣṭacetanaḥ||39||

prasvidyaṃṣca dhanuṣambhī daṣarātraṃ na jīvati||39||

Sarvāṅgasundarā

vivarṇadantāsyaḥ srastāṅgādiḥ prasvedavāṃṣca dhanuṣkambhī daṣarātraṃ na jīvati|

Aṣṭāṅgahṛdayasaṃhitā

vegeṣvato+anyathā jīvenmandeṣu vinato jaḍaḥ||40||

khañjaḥ kuṇiḥ pakṣahataḥ paṅgulo vikalo+athavā||40||

hanusraṃse hanū snigdhasvinnau svasthānamānayet||41||

unnāmayecca kuṣalaṣcibukaṃ vivṛte mukhe||41||

nāmayetsaṃvṛte ṣeṣamekāyāmavadācaret||42||

Sarvāṅgasundarā

ato+anyathā-vivarṇadantādiviparyayeṇa, tathā mandeṣu vegeṣu satsu jīvet| jīvaṃṣca vinatādiguṇaḥ syāt| sa0-hanusraṃse tu hanū snigdhasvinnau santau svasthānaṃ prāpayet| kuṣalo bhiṣak vivṛte mukhe sati cibukamūrdhvaṃ nāmayet| saṃvṛte tu mukhe cibukaṃ nāmayet| ṣeṣaṃ cikitsitamekayāmavadācaret-arditavadācaret|

Aṣṭāṅgahṛdayasaṃhitā

jihvāstambhe yathāvasthaṃ kāryaṃ vātacikitsitam||42||

Sarvāṅgasundarā

jihvāyāḥ stambhe sati yathāvasthaṃ vātasyopakramaḥ kāryaḥ snehasvedānvitaḥ|

Aṣṭāṅgahṛdayasaṃhitā

ardite nāvanaṃ mūrdhni tailaṃ ṣrotrākṣitarpaṇam||43||

saṣophe vamanaṃ, dāharāgayukte sirāvyadhaḥ||43||

Sarvāṅgasundarā

ardite nāvanādi cikitsitam| ṣophānvite sati vamanaṃ kāryam| dāhādiyukte sati sirāvyadhaḥ|

Aṣṭāṅgahṛdayasaṃhitā

snehanaṃ snehasaṃyuktaṃ pakṣāghāte virecanam||44||

Sarvāṅgasundarā

pakṣāghāte snehanaṃ tathā virekaḥ kāryaḥ snehānvitaḥ|

Aṣṭāṅgahṛdayasaṃhitā

avabāhau hitaṃ nasyaṃ snehaṣcottarabhaktikaḥ||44||

Sarvāṅgasundarā

avabāhau nasyādi hitam| āme tūpavāsa eva hita ityuvāca saṅgrahe (?)|

Aṣṭāṅgahṛdayasaṃhitā

ūrustambhe tu na sneho na ca saṃśodhanaṃ hitam||45||

śleṣmāmamedobāhulyādyuktyā tatkṣapaṇānyataḥ||45||

kuryādrūkṣopacāraśca yavaśyāmākakodravāḥ||46||

śākairalavaṇaiḥ śastāḥ kiñcittailairjalaiḥ śṛtaiḥ||46||

jāṅgalairaghṛtairmāṃsairmadhvambhoriṣṭapāyinaḥ||47||

vatsakādirharidrādirvacādirvā sasaindhavaḥ||47||

āḍhyavāte sukhāmbhobhiḥ peyaḥ ṣaḍdharaṇo+athavā||48||

Sarvāṅgasundarā

ūrustambhe tu snehādi na hitaṃ śleṣmāmamedobāhulyāt| [ataḥ-] asmācca hetoḥ, tayoḥ-āmaśleṣmaṇoḥ, kṣapaṇāni-kṣayakaraṇāni, yuñjyāt| rūkṣopacārārthaṃ madhvambhoriṣṭapāyino yavādayaḥ śākairīṣallavaṇaistathā jalaiḥ śṛtaiḥ| tathā māṃsaiḥ saha| kimbhūtaiḥ ? jāṅgalaistathā ghṛtarahitairhitāḥ|

Aṣṭāṅgahṛdayasaṃhitā

lihyātkṣaudreṇa vā śreṣṭhācavyatiktākaṇāghanāt||48||

kalkaṃ samadhu vā cavyapathyāgnisuradārujam||49||

mūtrairvā śīlayetpathyāṃ gugguluṃ girisambhavam||49||

Sarvāṅgasundarā

athavā kṣaudreṇa triphalādikaṃ kalkaṃ lihyāt| cavyādikaṃ vā kalkaṃ mākṣikānvitaṃ lihyāt| athavā, gomūtreṇa harītakīmabhyaset| tathā, gugguluṃ ṣilājatu vā ṣīlayet|

Aṣṭāṅgahṛdayasaṃhitā

vyoṣāgnimustatriphalāviḍaṅgairgugguluṃ samam||50||

khādan sarvān jayedvyādhīn medaḥ ṣleṣmāmavātajān||50||

Sarvāṅgasundarā

vyoṣādibhirnavabhirdravyairguggulaṃ tulyaṃ bhakṣayan sarvān medaḥṣleṣmāmavātajān vyādhīn hanti|

Aṣṭāṅgahṛdayasaṃhitā

śāmyatyevaṃ kaphākrāntaḥ samedaskaḥ prabhañjanaḥ||51||

kṣāramūtrānvitān svedān sekānudvartanāni ca||51||

kuryāddihyācca mūtrāḍhyaiḥ karañjaphalasarṣapaiḥ||52||

mūlairvā+apyarkatarkārīnimbajaiḥ sasurāhvayaiḥ||52||

sakṣaudrasarṣapāpakvaloṣṭavalmīkamṛttikaiḥ||53||

kaphakṣayārthaṃ vyāyāme sahye cainaṃ pravartayet||53||

sthalānyullaṅghayennārīḥ śaktitaḥ pariśīlayet||54||

sthiratoyaṃ saraḥ kṣemaṃ pratisroto nadīṃ taret||54||

Sarvāṅgasundarā

evaṃ-prāgukte kriyākrame kṛte sati, kaphāvṛto marut samedaskaḥ śāmyati| tathā kṣāramūtrayutān svedādīn kuryāt| tathā, karañjaphalasarṣapaiḥ prabhūtamūtrāloḍitairlimpet| athavā, mūlairarkādijaiḥ kṣaudrādiyutairlimpet| enaṃ-ūrustambhinaṃ, soḍhuṃ śakye vyāyāme ca kaphakṣayāya pravartayet| śakya iti "śakisahośca" iti yat| vyāyāmaṃ śanaiḥ kārayedityarthaḥ| tameva vyāyāmamāha-sthalānyullaṅghayet| nārīryathāśakti śīlayet| sthiratoyaṃ sarastaret| kṣemaṃ-grahādirahitam| tathā nadīṃ taret| katham ? pratisrotaḥ-srotobhimukham|

Aṣṭāṅgahṛdayasaṃhitā

ṣleṣmamedaḥkṣaye cātra snehādīnavacārayet||55||

sthānadūṣyādi cālocya kāryā ṣeṣeṣvapi kriyā||55||

Sarvāṅgasundarā

ṣleṣmamedaḥkṣaye satyasmin snehādīnavacārayet| sa0-ṣeṣeṣu ca vātarogeṣu sthānadūṣyādīnnirūpya cikitsitaṃ kāryam|

Aṣṭāṅgahṛdayasaṃhitā

sahacaraṃ suradāruṃ sanāgaraṃ kvathitamambhasi tailavimiṣritam||56||

pavanapīḍitadehagatiḥ piban drutavilambitago bhavatīcśayā||56||

Sarvāṅgasundarā

sahacarādi kvathitaṃ tailayutaṃ piban mārutārditaṣarīra icśayā drutagamano vilambitagamano vā bhavati| tantrakṛtā sumatinaitadvātasya vṛttasya nāmāpi ṣliṣṭaṃ kṛtvā vibaddham| drutavilambitākhyaṃ hyetadvṛttam| tasya ca lakṣaṇam (vṛ. ra. a. 3|49)- "drutavilambitamāha nabhau bharau|" iti|

Aṣṭāṅgahṛdayasaṃhitā

rāsnāmahauṣadhadvīpippalīṣaṭhipauṣkaram||57||

piṣṭvā vipācayetsarpirvātarogaharaṃ param||57||

Sarvāṅgasundarā

rāsnādīn piṣṭvā sarpiḥ sāmānyaparibhāṣayā vipācayet| tacca suṣṭhu vātarogahṛt|

Aṣṭāṅgahṛdayasaṃhitā

rohiṇyaruṣkaravacākaṇamūlayuktaiḥ||59||

mañjiṣṭhayā+ativiṣayā viṣayā yavānyā saṃśuddhaguggulupalairapi pañcasaṅkhyaiḥ||60||

jatrūrdhvasarvagadagulmagudotthamehān||61||

hṛtpāṇḍurogamadavidradhivātaraktam||61||

Sarvāṅgasundarā

nimbādīnāṃ pṛthak pṛthak daṣapalānambudroṇe pacet| tenāṣṭāṃṣaṣeṣeṇa kvāthena pāṭhādibhiryavānyantaiḥ kalkīkṛtaiḥ karṣāṃṣaiḥ ṣreṣṭhaguggulupalaiṣca pañcabhiḥ sarpiṣaḥ punaḥ prasthaṃ vipacet| tat-sarpiḥ, ṣīlitaṃ vāyumatibalaṃ sandhyādigatamapi parākaroti| kuṣṭhamapīdṛṣaṃ(k)-sandhyādigataṃ, hanti| tathā, nāḍīvraṇādīn ṣamayati| vasantatilakāṣcatasraḥ|

Aṣṭāṅgahṛdayasaṃhitā

balābilvaṣṛte kṣīre ṅṛtamaṇḍaṃ vipācayet||62||

tasya ṣuktiḥ prakuñco vā nasyaṃ vāte ṣirogate||62||

Sarvāṅgasundarā

balābilvābhyāṃ kvathite kṣīre ṅṛtamaṇḍaṃ vipācayet| tasya-ṅṛtamaṇḍasya pakvasya, karṣadvayaṃ palaṃ vā nasyaṃ ṣirogate vāte prayoktavyam|

Aṣṭāṅgahṛdayasaṃhitā

tadvatsiddhā vasā nakramatsyakūrmaculūkajā||63||

viṣeṣeṇa prayoktavyā kevale mātariṣvani||63||

Sarvāṅgasundarā

tadvat-ghṛtamaṇḍavat, nakrādijā vasā kevale vāte viśeṣeṇa prayojyā|

Aṣṭāṅgahṛdayasaṃhitā

jīrṇaṃ piṇyākaṃ pañcamūlaṃ pṛthak ca kvāthaṃ kvāthābhyāmekastailamābhyām||64||

dvātā naṣyeyuḥ ṣleṣmayuktā viṣeṣāt||64||

Sarvāṅgasundarā

purāṇaṃ piṇyākaṃ pañcamūlaṃ ca pṛthak kvāthyam| kvāthābhyāmetābhyāṃ tailamekataḥ-ekasmin tailaṃ miṣritaṃ, kṣīrādaṣṭāṃṣaṃ pācayet| tena tailena vātā naṣyanti, viṣeṣeṇa kaphayuktāḥ| vaiṣvadevī|

Aṣṭāṅgahṛdayasaṃhitā

prasāriṇītulākvāthe tailaprasthaṃ payaḥsamam||65||

dvimedāmiṣimañjiṣṭhākuṣṭharāsnākucandanaiḥ||65||

jīvakarṣabhakākolīyugulāmaradārubhiḥ||66||

kalkitairvipacetsarvamārutāmayanāṣanam||66||

Sarvāṅgasundarā

prasāriṇītulākvāthe tailaprasthaṃ kṣīrasamaṃ dvimedādibhiḥ kalkitaiḥ sāmānyaparibhāṣayoktakalkapramāṇairvipacet| taccāṣeṣavātarogaghnam|

Aṣṭāṅgahṛdayasaṃhitā

spṛkpriyaṅgunalikāmbuṣilājaiḥ||68||

lohitānaladalohasurāhvaiḥ kopanāmiṣituruṣkanataiṣca||68||

tulyakṣīraṃ pālikaistailapātraṃ siddhaṃ kṛcśrān ṣīlitaṃ hanti vātān||69||

kampākṣepastambhaṣoṣādiyuktān gulmonmādau pīnasaṃ yonirogān||69||

Sarvāṅgasundarā

sahācarasya mūlaṣākhānvitasya tulāṃ sametāṃ daṣamūlācca tulāṃ ṣatāvaryāḥ palāni pañcāṣat jalasya caturdroṇe pādāvaṣeṣaṃ vipacet| tasmin pādāvaṣeṣe sevyādibhiḥ pālikaistailāḍhakaṃ tulyakṣīraṃ siddhaṃ ṣīlitaṃ kṛcśrān mārutān kampādiyutān gulmādīṃṣca hanti| svāgatāṣālinyau vṛtte|

Aṣṭāṅgahṛdayasaṃhitā

sahācaratulāyāstu rase tailāḍhakaṃ pacet||70||

mūlakalkāddaṣapalaṃ payo dattvā caturguṇam||70||

athavā nataṣaḍgranthāsthirākuṣṭhasurāhvayāt||71||

sailānaladaṣaileyaṣatāhvāraktacandanāt||71||

siddhe+asmin ṣarkarācūrṇādaṣṭādaṣapalaṃ kṣipet||72||

bheḍasya sammataṃ tailaṃ tatkṛcśrānanilāmayān||72||

vātakuṇḍalikonmādagulmavardhmādikān jayet||73||

Sarvāṅgasundarā

sahācaratulāyāḥ kvāthe tailāḍhakaṃ pacet| mūlakalkāddaṣapalāni kṣīraṃ tailacaturguṇaṃ dadyādityevaṃ pākaḥ| athavā sahācaratulāyāḥ kvāthe natādibhiḥ siddhe+asmin taile ṣarkarārajaso+aṣṭādaṣapalāni kṣipet| etacca bheḍākhyasya maharṣeḥ sammataṃ dāruṇān vātarogān vātakuṇḍalikādīṃṣca jayet|

Aṣṭāṅgahṛdayasaṃhitā

balāṣataṃ śinnaruhāpādaṃ rāsnāṣṭabhāgikam||73||

jalāḍhakaṣate paktvā ṣatabhāgasthite rase||74||

dadhimastvikṣuniryāsaṣuktaistailāḍhakaṃ samaiḥ||74||

pacetsājayordhāṃṣaṃ kalkairebhiḥ palonmitaiḥ||75||

ṣaṭhīsaraladārvelāmañiṣṭhāgurucandanaiḥ||75||

padmakātibalāmustāṣūrpaparṇīhareṇubhiḥ||76||

yaṣṭyāhvasurasavyāghranakharṣabhakajīvakaiḥ||76||

palāṣarasakastūrīnalikājātikoṣakaiḥ||77||

spṛkkākuṅkumaṣaileyajātīkaṭuphalāmbubhiḥ||77||

tvakkundarukakarpūrataruṣkaṣrīnivāsakaiḥ||78||

lavaṅganakhakaṅkolakuṣṭhamāṃsīpriyaṅgubhiḥ||78||

sthauṇeyatagaradhyāmavacāmadanakaplavaiḥ||79||

sanāgakesaraiḥ siddhe dadyāccātrāvatārite||79||

patrakalkaṃ tataḥ pūtaṃ vidhinā tatprayojitam||80||

kāsaṃ ṣvāsaṃ jvaraṃ śardiṃ mūrcśāṃ gulmakṣatakṣayān||80||

plīhaṣoṣāvapasmāramalakṣmīṃ ca praṇāṣayet||81||

balātailamidaṃ ṣreṣṭhaṃ vātavyādhivināṣanam||81||

Sarvāṅgasundarā

balāyāḥ śataṃ, guḍūcyāḥ pañcaviṃśatipalāni, rāsnāyāḥ sārdhāni dvādaśapalāni, etacca jalāḍhakaśate paktvā+a+aḍhakamātrasthite kvāthe dadhyādibhistulyaistailāḍhakamajākṣīrasyārdhāḍhakaṃ śaṭhyādibhiḥ palonmitaiḥ pacet| kaṭuphalaṃ-laghukaṅkolakam| plavaḥ-kuṭannaṭaḥ| avatārite cāsmin patrakalkaṃ dadyāt| anantarametattailaṃ vidhinā prayojitaṃ kāsādīn hanti| etadbalātailaṃ śreṣṭhaṃ garbhavyāpaduktādbalātailāt| tathā vātarogaghnam|

Aṣṭāṅgahṛdayasaṃhitā

pāne nasye+anvāsane+abhyañjane ca snehāḥ kāle samyagete prayuktāḥ||82||

rvandhyā nārīḥ putrabhājaṣca kuryuḥ||82||

Sarvāṅgasundarā

ete-pūrvoktāḥ snehāḥ, pānādiṣu kāle-avasare, prayuktā duṣṭān vātān drāgeva ṣamayeyuḥ| vandhyāṣca nārīḥ putrabhājo vidadhyuḥ| ṣālinīvṛttam|

Aṣṭāṅgahṛdayasaṃhitā

snehasvedairdrutaḥ ṣleṣmā yadā pakvāṣaye sthitaḥ||83||

pittaṃ vā darṣayedrūpaṃ bastibhistaṃ vinirjayet||83||

iti ṣrīvaidyapatisiṃhaguptasūnuṣrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne vātavyādhicikitsitaṃ nāma ekaviṃṣo+adhyāyaḥ||21||

Sarvāṅgasundarā

snehasvedaiṣca yadā kapho druto-dravatvaṃ prāptaḥ, pakvāṣayastho rūpaṃ darṣayet, athavā pittaṃ rūpaṃ darṣayet, taṃ-kaphaṃ pittaṃ vā, bastibhirvinirjayet| iti ṣrīmṛgāṅkadattaputraṣrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne vātavyādhicikitsitaṃ nāma ekaviṃṣo+adhyāyaḥ samāptaḥ|| 21||

vātaṣoṇitacikitsitadhyāyaḥ

22

Aṣṭāṅgahṛdayasaṃhitā

athāto vātaṣoṇitacikitsitaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) vātaṣoṇitino raktaṃ snigdhasya bahuṣo haret||1||

alpālpaṃ pālayan vāyuṃ yathādoṣaṃ yathābalam||1||

Sarvāṅgasundarā

vātaṣoṇitino narasya snigdhasya sato bahūn vārān lohitamalpālpaṃ haredvātakopabhayāt| ata evāha,-pālayan vāyum, tathā yathādoṣaṃ-doṣānatikrameṇa, tathā balānatikrameṇa| yathādoṣamityupalakṣaṇārtham, dūṣyādyanatikrameṇāpi raktaṃ haret|

Aṣṭāṅgahṛdayasaṃhitā

rugrāgatodadāheṣu jalaukobhirvinirharet||2||

ṣṛṅgatumbaiṣcimicimākaṇḍūrugdūyanānvitam||2||

pracśānena sirābhirvā deṣāddeṣāntaraṃ vrajat||3||

Sarvāṅgasundarā

rugrāgādiṣu satsu jalaukobhī rudhiraṃ haret| cimicimādyanvitaṃ raktaṃ ṣṛṅgatumbairharet| deṣāddeṣāntaraṃ gacśadasṛk pracśānena sirayā vā haret|

Aṣṭāṅgahṛdayasaṃhitā

aṅgaglānau tu na srāvyaṃ rūkṣe vātottare ca yat||3||

gambhīraṃ ṣvayathuṃ stambhaṃ kampaṃ snāyusirāmayān||4||

glānimanyāṃṣca vātotthān kuryādvāyurasṛkṣayāt||4||

Sarvāṅgasundarā

aṅgaglānau tu satyāṃ na sādhyaṃ syāt| tathā rūkṣe vātottare ca yadraktaṃ tadapi na srāvyam| rūkṣe sati vātacikitsitaṃ seveta| nanu, kasmādraktasrāvo na vidhīyate ? ityāha-vāyurasṛkkṣayādgambhīraṣophādīn kuryāt|

Aṣṭāṅgahṛdayasaṃhitā

virecyaḥ snehayitvā tu snehayuktairvirecanaiḥ||5||

Sarvāṅgasundarā

virecanayogyaḥ puruṣaḥ snehayitvā virecanadravyeḥ snehayutairvirecanīyaḥ|

Aṣṭāṅgahṛdayasaṃhitā

vātottare vātarakte purāṇaṃ pāyayedghṛtam||5||

Aṣṭāṅgahṛdayasaṃhitā

vātottare vātarakte purāṇaṃ ghṛtaṃ pāyayet|

Aṣṭāṅgahṛdayasaṃhitā

ṣrāvaṇīkṣīrakākolīkṣīriṇījīvakaiḥ samaiḥ||6||

siddhaṃ sarṣabhakaiḥ sarpiḥ sakṣīraṃ vātaraktanut||6||

Sarvāṅgasundarā

śrāvaṇyādibhiḥ ṛṣabhayuktaiḥ kalkīkṛtaiḥ siddhaṃ ghṛtaṃ dugdhayuktaṃ vā vātaśoṇitahṛt|

Aṣṭāṅgahṛdayasaṃhitā

drākṣāmadhūkavaribhyāṃ siddhaṃ vā sasitopalam||7||

ghṛtaṃ pibettathā kṣīraṃ guḍūcīsvarase śṛtam||7||

tailaṃ payaḥ śarkarāṃ ca pāyayedvā sumūrcchitam||8||

Sarvāṅgasundarā

drākṣāmadhūkayoḥ kvāthe siddhaṃ vā ghṛtaṃ saśarkaraṃ pibet| kṣīraṃ ca guḍūcīsvarase kvathitaṃ pibet| tailādi vā sammiśritaṃ pāyayet|

Aṣṭāṅgahṛdayasaṃhitā

balāśatāvarīrāsnādaśamūlaiḥ sapīlubhiḥ||8||

śyāmairaṇḍasthirābhiśca vātārtighnaṃ śṛtaṃ payaḥ||9||

Sarvāṅgasundarā

balādibhiḥ ṣṛtaṃ payo vātarujānāṣanaṃ syāt|

Aṣṭāṅgahṛdayasaṃhitā

dhāroṣṇaṃ mūtrayuktaṃ vā kṣīraṃ doṣānulomanam||9||

Sarvāṅgasundarā

dhāroṣṇaṃ kṣīraṃ gomūtrayuktaṃ vā doṣānulomanaṃ syāt|

Aṣṭāṅgahṛdayasaṃhitā

paitte paktvā varītiktāpaṭolatriphalāmṛtāḥ||10||

pibeddhṛtaṃ vā kṣīraṃ vā svādutiktakasādhitam||10||

Sarvāṅgasundarā

paitte-pittādhike vātaśoṇite, śatāvaryādīn paktvā pibet| svādutiktadravyaiḥ sādhitaṃ ghṛtaṃ kṣīraṃ vā pibet|

Aṣṭāṅgahṛdayasaṃhitā

kṣīreṇairaṇḍatailaṃ ca prayogeṇa pibennaraḥ||11||

bahudoṣo virekārthe jīrṇe kṣīraudanāṣanaḥ||11||

Sarvāṅgasundarā

bahudoṣo naro virekārthameraṇḍatailaṃ kṣīreṇa pibet| jīrṇe tasmin kṣīraudanāṣī syāt|

Aṣṭāṅgahṛdayasaṃhitā

kaṣāyamabhayānāṃ vā pāyayeddhṛtabharjitam||12||

kṣīrānupānaṃ trivṛtācūrṇe drākṣārasena vā||12||

Sarvāṅgasundarā

athavā, harītakīnāṃ kvāthaṃ ghṛtabharjitaṃ pāyayet| trivṛtāmūlacūrṇaṃ kṣīrānupānaṃ drākṣārasena vā pāyayet|

Aṣṭāṅgahṛdayasaṃhitā

nirharedvā malaṃ tasya saghṛtaiḥ kṣīrabastibhiḥ||13||

na hi bastisamaṃ kiñcidvātaraktacikitsitam||13||

viśeṣātpyupārśvoruparvāsthijaṭharārtiṣu||14||

Sarvāṅgasundarā

athavā tasya-vātaraktavato, malaṃ kṣīrabastibhirghṛtānvitairnirharet| yasmādbastitulyaṃ nānyadvātaraktacikitsitamasti| viśeṣeṇa pāthvādipīḍāsu bastirhitaḥ|

Aṣṭāṅgahṛdayasaṃhitā

mustādhātrīharidrāṇāṃ pibetkvāthaṃ kapholbaṇe||14||

sakṣaudraṃ triphalāyā vā guḍūcīṃ vā yathātathā||15||

Sarvāṅgasundarā

mustādīnāṃ kvāthaṃ mākṣikānvitaṃ kaphottare vātaṣoṇite pibet| triphalāyāḥ kvāthaṃ vā samākṣikaṃ pibet| sarveṇa prakāreṇa guḍūcīṃ vā pibet|

Aṣṭāṅgahṛdayasaṃhitā

yathārhasnehapītaṃ ca vāmitaṃ mṛdu rūkṣayet||15||

triphalāvyoṣapatrailātvakkṣīrīcitrakaṃ vacām||16||

viḍaṅgam ṃ pippalīmūlaṃ lomaṣāṃ vṛṣakaṃ tvacam||16||

ṛddhiṃ lāṅgalikīṃ cavyaṃ samabhāgāni peṣayet||17||

kalye liptvā+a+ayasīṃ pātrīṃ madhyāhne bhakṣayedidam||17||

vātāsre sarvadoṣe+api paraṃ ṣūlānvite hitam||18||

Sarvāṅgasundarā

yo yasyārhaḥ snehastaṃ pītavantaṃ kṛtavamanaṃ ca mṛdu kṛtvā rūkṣayet| sa0-triphalādīni samāṃṣāni jalena peṣayet| piṣṭvā ca prabhāte lauhīṃ pātrīṃ liptvā madhyāhna idaṃ bhakṣayet| etacca vātarakte sarvadoṣe+api paraṃ ṣūlānvite hitam|

Aṣṭāṅgahṛdayasaṃhitā

kokilākṣakaniryūhaḥ pītastacśākabhojinā||18||

kṛpābhyāsa iva krodhaṃ vātaraktaṃ niyacśati||19||

Sarvāṅgasundarā

kokilākṣabhojinā kokilākṣakakvāthaḥ pīto vātaraktaṃ ṣamayati| kṛpābhyāsaḥ krodhaṃ yathā|

Aṣṭāṅgahṛdayasaṃhitā

pañcamūlasya dhātryā vā rasairlelītakīṃ vasām||19||

khuḍaṃ surūḍhamapyaṅge brahmacārī piban jayet||20||

Sarvāṅgasundarā

pañcamūlasya rasairāmalakarasairvā lelītakīṃ vasāṃ brahmacārī piban ṣarīre khuḍaṃ susthirībhūtamapi jayet|

Aṣṭāṅgahṛdayasaṃhitā

ityābhyantaramuddiṣṭaṃ karmabāhyamataḥ param||20||

Sarvāṅgasundarā

iti-evaṃ, abhyantaraṃ karma-cikitsitamuktam| sa0-ataḥ paraṃ bāhyaṃ karmocyate|

Aṣṭāṅgahṛdayasaṃhitā

āranālāḍhake tailaṃ pādasarjarasaṃ ṣṛtam||21||

prabhūte khajitaṃ toye jvaradāhārtinutparam||21||

Sarvāṅgasundarā

kāñjikasyāḍhake tailaṃ caturthabhāgasarjarasaṃ pakvaṃ prabhūte jale mathitaṃ paraṃ jvaradāhārtinut|

Aṣṭāṅgahṛdayasaṃhitā

samadhūcśiṣṭamañjiṣṭhaṃ sasarjarasasārivam||22||

piṇḍatailaṃ tadabhyaṅgādvātaraktarujāpaham||22||

Sarvāṅgasundarā

pūrvoktaṃ tailaṃ pakvaṃ saha madhūcśiṣṭamañjiṣṭhāsarjarasasārivābhirāvāparūpābhirvartate yattadevabhūtaṃ satpiṇḍatailamucyate| taccābhyaṅgādvātaraktarujāharam|

Aṣṭāṅgahṛdayasaṃhitā

daṣamūlaṣṛtaṃ kṣīraṃ sadyaḥ ṣūlanivāraṇam||23||

pariṣeko+anilaprāye tadvatkoṣṇena sarpiṣā||23||

Sarvāṅgasundarā

daśamūlena kṣīraṃ siddhaṃ śīghrameva śūlahṛt, pariṣekeṇetyarthādavagamyate| ata evāha-pariṣeko+anilaprāye| tatheva koṣṇena sarpiṣā-ghṛtena, hitaḥ|

Aṣṭāṅgahṛdayasaṃhitā

snehairmadhurasiddhairvā caturbhiḥ pariṣecayet||24||

stambhākṣepakaṣūkārtaṃ koṣṇairdāhe tu ṣītalaiḥ||24||

Sarvāṅgasundarā

athavā stambhādibhirārtaṃ naraṃ caturbhirmadhuradravyasādhitaiḥ snehaiḥ koṣṇaiḥ pariṣecayet| dāhe punastaireva ṣītaiḥ pariṣecayet|

Aṣṭāṅgahṛdayasaṃhitā

tadvadgavyāvikacśāgaiḥ kṣīraistailavimiṣritaiḥ||25||

Aṣṭāṅgahṛdayasaṃhitā

athavā, gavyāvikacśāgaiḥ kṣīraistailavimiṣritaiḥ koṣṇaiḥ stambhākṣepakaṣūlārtaṃ tadvat-prāgvat, pariṣecayet| dāhe punaretaireva kṣītaiḥ pariṣecayet|

Aṣṭāṅgahṛdayasaṃhitā

niḥkvāthairjīvanīyānāṃ pañcamūlasya vā laghoḥ||25||

Sarvāṅgasundarā

jīvanīyānāṃ dravyāṇāṃ niḥkvāthairlaghorvā pañcamūlasya kvāthaiḥ koṣṇaiḥ stambhādyārtaṃ pariṣecayet| dāhe tu śītalaiḥ|

Aṣṭāṅgahṛdayasaṃhitā

drākṣekṣurasamadyāni dadhimastvamlakāñjikam||26||

sekārthaṃ taṇḍulakṣaudraṣarkarāmbhaṣca ṣasyate||26||

Sarvāṅgasundarā

dāhe drākṣārasa ikṣurasa madyāni dadhimastvamlakāñjikaṃ sekārthaṃ ṣasyate| tathā, taṇḍulāmbhaḥ kṣaudrāmbhaḥ ṣarkarāmbhaṣca sekārthaṃ ṣasyate|

Aṣṭāṅgahṛdayasaṃhitā

priyāḥ priyaṃvadā nāryaścandamārdrakarastanāḥ||27||

sparśaśītāh sukhasparśā ghnanti dāhaṃ rujaṃ klamam||27||

Sarvāṅgasundarā

nāryaḥ priyāḥ-vallabhāḥ, priyavacasaścandanonārdrāḥ karāḥ stanāśca yāsāṃ tāṃ evaṃvidhāḥ sparśena śītāḥ sukhasparśāśc dāhaṃ [ rujaṃ ] klamaṃ ca ghnanti|

Aṣṭāṅgahṛdayasaṃhitā

sarāge saruje dāhe raktaṃ hṛtvā pralepayet||28||

prapauṇḍarīkamañjiṣṭhādārvīmadhukacandanaiḥ||28||

sitopalairakāsaktumasūroṣīrapadmakaiḥ||29||

lepo rugdāhavīsarparāgaṣophanibarhaṇaḥ||29||

Sarvāṅgasundarā

dāhe sarāge sati raktaṃ hṛtvā prapauṇḍarīkādibhirlepaḥ kāryaḥ| sa ca lepo rugdāhādinibarhaṇaḥ| dārvī-dāruharidrā| madhukaṃ-yaṣṭīmadhu| sitopalā-ṣarkarā| erakāsaktuḥ-erakābījasaktuḥ|

Aṣṭāṅgahṛdayasaṃhitā

vātaghnaiḥ sādhitaḥ snigdhaḥ kṛśaro mudgapāyasaḥ||30||

tilasarṣapapiṇḍaiśca śūlaghnamupanāhanam||30||

Sarvāṅgasundarā

kṛśaraḥ-tilamudgādikṛto, vātaghnaiḥ sādhito mudrapāyaso-mudrakṣīre yo miśritaḥ, tilasarṣapapiṇḍaiścaitadupanāhanaṃ śūlaghnam|

Aṣṭāṅgahṛdayasaṃhitā

audakaprasahānūpavesavārāḥ susaṃskṛtāḥ||31||

jīvanīyauṣadhaiḥ snehayuktāḥ syurupanāhane||31||

stambhatodarugāyāmaṣophāṅgagrahanāṣanāḥ||32||

jīvanīyauṣadhaiḥ siddhā sapayaskā vasā+api vā||32||

Sarvāṅgasundarā

audakādyā jīvanīyauṣadhaiḥ sādhitāḥ snehayuktāḥ susaṃskṛtā upanāhena stambhādināṣanāḥ syuḥ| athavā, audakādīnāṃ vasā jīvanīyauṣadhaiḥ siddhā sapayaskā stambhādināṣanā syāt|

Aṣṭāṅgahṛdayasaṃhitā

ghṛtaṃ sahacarānmūlaṃ jīvantī chāgalaṃ payaḥ||33||

lepaḥ piṣṭāstilāstadvadbhṛṣṭāḥ payasi nivṛtāḥ||33||

Sarvāṅgasundarā

sahacarajīvantīmūlakalko ghṛtacchāgapayomiśro lepa upayogī bhavati| piṣṭāstilā bhṛṣṭāḥ-bhajitāḥ, payasi-kṣīre, nivṛtāḥ-prakṣiptāḥ, tadvat-prāgvat pralepe yojyāḥ|

Aṣṭāṅgahṛdayasaṃhitā

kṣārapriṣṭakṣumāṃ lepameraṇḍasya phalāni vā||34||

kughārcchūlanivṛttyarthaṃ śatāhvāṃ vā+anile+adhike||34||

Sarvāṅgasundarā

kṣumāṃ-atasīṃ, kṣīreṇa piṣṭāmadhike+anile ṣūlanivṛtyarthaṃ lepaṃ kuryāt| yadvā, eraṇḍasya phalāni kṣīrapiṣṭāni ṣūlanivṛttyarthaṃ lepaṃ kuryāt| yadvā, ṣatapuṣpāṃ kṣīre piṣṭvā ṣūlanivṛttyarthaṃ lepaṃ kuryāt|

Aṣṭāṅgahṛdayasaṃhitā

mūtrakṣārasurāpakvaṃ ṅṛtamabhyañjane hitam||35||

Sarvāṅgasundarā

mūtrādibhiḥ siddhaṃ ṅṛtamadhike+anile+abhyañjane hitam|

Aṣṭāṅgahṛdayasaṃhitā

----------------------------kaphottare||35||

gṛhadhūmo vacā kuṣṭhaṃ ṣatāhvā rajanīdvayam||36||

pralepaḥ ṣūlanudvātarakte----------------||36||

Sarvāṅgasundarā

kaphottare vātarakte gṛhadhūmādipralepo hito bhavati| ṣatāhvā-ṣatapuṣpā| rajanīdvayaṃ-haridre dve|

Aṣṭāṅgahṛdayasaṃhitā

-----------------------------vātakaphottare||36||

madhuṣigrorhitaṃ tadvadbījaṃ dhānyāmlasaṃyutam||37||

Sarvāṅgasundarā

vātakaphottare vātarakte madhuṣigrorbījaṃ kāñjikasaṃyuktaṃ tadvat-pralepe hitam|

Aṣṭāṅgahṛdayasaṃhitā

muhūrtaliptamamlaiṣca siñcedvātakaphottare||37||

Sarvāṅgasundarā

vātakaphottare vātarakte muhūrtaliptamarthādeva kāñjikapiṣṭamadhuṣigrubījena liptamamlaiḥ-ṣuktādibhiḥ, siñcet|

Aṣṭāṅgahṛdayasaṃhitā

uttānaṃ lepanābhyaṅgapariṣekāvagāhanaiḥ||38||

Sarvāṅgasundarā

uttānaṃ vātaraktaṃ lepādibhirācaret-cikitset|

Aṣṭāṅgahṛdayasaṃhitā

virekāsthāpanasnehapānairgambhīramācaret||38||

Sarvāṅgasundarā

gambhīraṃ vātaṣoṇitaṃ virekādibhirācaret|

Aṣṭāṅgahṛdayasaṃhitā

vātaṣleṣmottare koṣṇā lepadyāstatra ṣītalaiḥ||39||

vidāhaṣopharukkaṇḍūvivṛddhiḥ stambhanādbhavet||39||

Sarvāṅgasundarā

vātaṣleṣmottara uttāne vātaṣoṇite lepādyāḥ koṣṇā hitāḥ| tatra-tasmin vātaṣleṣmottare, ṣītalairlepanaiḥ stambhanāt vidāhādīnāṃ vivṛdbhirbhavati|

Aṣṭāṅgahṛdayasaṃhitā

pittaraktottare vātarakte lepādayo himāḥ||40||

uṣṇaiḥ ploṣoṣarugrāgasvedāvadaraṇodbhavaḥ||40||

Sarvāṅgasundarā

vātarakte pittaraktottare himāḥ ṣītā lepādayo hitāḥ| tatra pittaraktottare vātarakta uṣṇairlepaiḥ pleṣādayo bhavanti|

Aṣṭāṅgahṛdayasaṃhitā

madhuyaṣṭyāḥ palaṣataṃ kaṣāye pādaṣeṣite||41||

tailāḍhakaṃ samakṣīraṃ pacetkalkaiḥ palonmitaiḥ||41||

sthirātāmalakīdūrvāpayasyābhīrucandanaiḥ||42||

lohahaṃsapadīmāṃsīdvimedāmadhuparṇibhiḥ||42||

kākolīkṣīrakākolīṣatapuṣparddhipadmakaiḥ||43||

jīvakarṣabhajīvantītvak+a+apatranakhavālakaiḥ||43||

prapauṇḍarīkamañjiṣṭhāsārivaindrīvitunnakaiḥ||44||

catuṣprayogaṃ vātasṛk+a+apittadāhajvarārtinut||44||

Sarvāṅgasundarā

madhuyaṣṭyāḥ palaṣataṃ kvāthakalpanayā kvathitaṃ tasminkaṣāye pādaṣeṣite caturbhāgāvaṣiṣṭe tailasyāḍhakaṃ samakṣīramāḍhakapramāṇena kṣīreṇa tulyaṃ sthirādibhiḥ palonmitaiḥ kalkīkṛtairyuktaṃ pacet| tattailaṃ catuṣprayogaṃ-pāne nasye+anuvāsane bastau ca yojitaṃ, vātāsṛgādīnāmartinudbhavet| sthirā-ṣāliparṇī| tāmalakī-bhūdhātrī| payasyā-arkapuṣpī| abhīruḥ-ṣatāvarī| lohaṃ-agaru| haṃsapadī-kīṭamārī| madhuparṇī-guḍūcī| aindrī-viṣālā| vitunnakaṃ-paripelavam|

Aṣṭāṅgahṛdayasaṃhitā

balākaṣāyakalkābhyāṃ tailaṃ kṣīrasamaṃ pacet||45||

sahasraṣatapākaṃ tadvātāsṛgvātaroganut||45||

rasāyanaṃ mukhyatamamindriyāṇāṃ prasādanam||46||

jīvanaṃ bṛhaṇaṃ svaryaṃ ṣukrāsṛgdoṣanāṣanam||46||

Sarvāṅgasundarā

balākaṣāyeṇa kalkena ca tailaṃ kṣīreṇa samaṃ tulyaṃ pacet| tat-tailaṃ, sahasrapākaṃ ṣatapākaṃ vā vātaṣoṇitavātarogaharam| tathā, mukhyatamaṃ-ṣreṣṭham, tadrasāyanamindriyāṇāṃ-cakṣurādīnāṃ, prasādanaṃ-prasādajanakam| jīvanaṃ-prāṇadhāraṇam| bṛṃhaṇaṃ-upacayakaram| svaryaṃ-svarakaram| ṣukrāsṛgdoṣāṇāṃ nāṣanam|

Aṣṭāṅgahṛdayasaṃhitā

kupite mārgasaṃrodhānmedaso vā kaphasya vā||47||

ativṛddhyā+anile ṣastaṃ nādau snehanabṛṃhaṇam||47||

kṛtvā tatrāḍhyavātoktaṃ vātaṣoṇitikaṃ tataḥ||48||

bheṣajaṃ snehanaṃ kuryādyacca raktaprasādanam||48||

Sarvāṅgasundarā

anile-vāte, medaso+ativṛddhyā kaphasya vā+ativṛddhyā mārgasaṃrodhāt kāraṇāt kupite snehanabṛṃhaṇamauṣadhamādau na ṣastam| tatra-medasāvṛte kaphāvṛte vā vāte, āḍhyavātoktaṃ yaccikitsitamuktaṃ tatkāryam| tataḥ-anantaraṃ, vātaṣoṇitikaṃ snehanaṃ bheṣajaṃ kuryāt| yaccāpi raktasya prasādanaṃ tadapi kuryāt| vātaṣoṇitacikitsitamuktvā prāṇādicikitsāmāha-

Aṣṭāṅgahṛdayasaṃhitā

prāṇādikope yugapadyathoddiṣṭaṃ yathāmayam||49||

yathāsannaṃ ca bhaiṣajyaṃ vikalpyaṃ syādyathābalam||49||

Sarvāṅgasundarā

prāṇādīnāṃ pañcānāṃ yugapat-tulyakālaṃ kope, yathoddiṣṭaṃ-yathoktavātavyādhicikitsānatikrameṇa, yathāmayaṃ-prāṇādikopajanitarogādyapekṣayā, yathāsannaṃ-prāṇādīnāmanyatamamāsannamanatikramya, yasminneva roge ya eva prāṇādīnāmanyatama āsannastameva cikitset| yathābalaṃ-balānatikrameṇa, prāṇādīnāmanyatamasya balinaḥ pūrvapratīkāraṃ kuryāt| ityevamatra bhaiṣajyaṃ-auṣadhaṃ, vikalpyaṃ-vikalpanīyaṃ, syāt-bhavet|

Aṣṭāṅgahṛdayasaṃhitā

nīte nirāmatāṃ sāme svedalaṅghanapācanaiḥ||50||

rūkṣaiścālepasekādyaiḥ kuryātkevalavātanut||50||

Sarvāṅgasundarā

sāme vāte svedādibhistathā rūkṣaiḥ sekalepādibhirnirāmatāṃ nīte paṣcāt kevalavātanut-ṣuddhavātacikitsitaṃ, kuryāt|

Aṣṭāṅgahṛdayasaṃhitā

ṣoṣākṣepaṇasaṅkocastambhasvapanakampanam||51||

hanusraṃso+arditaṃ khāñjyaṃ pāṅgulyaṃ khuḍavātatā||51||

sandhicyutiḥ pakṣavadho medomajjāsthigā gadāḥ||52||

ete sthānasya gāmbhīryātsidhyeyuryatnato navāḥ||52||

tasmājjayennavānetān balino nirupadravān||53||

Sarvāṅgasundarā

śoṣaḥ-aṅgaśoṣaḥ| ākṣepaṇaṃ-āyāmaḥ| saṅkocaḥ-aṅgāvayavānām| stambho-daṇḍavat stabdhatā| svapanaṃ-acaitanyam| kampanaṃ-vepathuḥ| hanusraṃso-hanubhraṃśaḥ| ardittaṃ-vāyunā vakrīkṛtaṃ vakrārdham| khāñjyaṃ-khañjatā| pāṅgulyaṃ-paṅgutā| khuḍavāto-vātaśoṇitam| sandhicyutiḥ-sthānādbhraṃśaḥ| pakṣavadhaḥ-pakṣāghātaḥ| tathā, ye gadāḥ-rogāḥ, medaādisthānasthā bhavanti ta ete sthānasya gāmbhīryabhāvena jātā navāḥ-acirakālotpannāḥ, yatnataḥ sidhyeyuḥ, balinaḥ puṃsaḥ| tasmādetān śoṣādīn nirupadravān [ navān- ] śīghrajanmano, jayet-cikitset|

Aṣṭāṅgahṛdayasaṃhitā

vāyau pittāvṛte ṣītāmuṣṇāṃ ca bahuṣaḥ kriyām||53||

vyatyāsādyojayetsarpirjīvanīyaṃ ca pāyayet||54||

dhanvamāṃsaṃ yavāḥ ṣālirvirekaḥ kṣīravān mṛduḥ||54||

Sarvāṅgasundarā

vāyau pittāvṛte vyatyāsāt-paryāyeṇa, ṣītāmuṣṇāṃ ca kriyāṃ baḥuṣaḥ-ṣataṣo, yojayet| tathā, jīvanīyaṃ sarpistamāturaṃ pāyayet| atra ca pittāvṛte vāyau dhanvamāṃsaṃ-jāṅgalaṃ piṣitaṃ, yojyam| yavāḥ ṣālayaṣca, tathā kṣīravān-kṣīrayukto, mṛdurvireko yojyaḥ|

Aṣṭāṅgahṛdayasaṃhitā

sakṣīrā bastayaḥ kṣīraṃ pañcamūlabalāṣṛtam||55||

kāle+anuvāsanaṃ tailairmadhurauṣadhasādhitaiḥ||55||

Sarvāṅgasundarā

atrāpi pittāvṛte vāyau bastayaḥ sakṣīrā yojyāḥ| pañcamūlaṃ-mahat, tena balāsahitena ṣṛtaṃ kṣīraṃ prayoktavyam| kāle-yathāvasaramanuvāsanayogye, madhurauṣadhasādhitaistailairanuvāsanaṃ deyam|

Aṣṭāṅgahṛdayasaṃhitā

yaṣṭīmadhubalātailaghṛtakṣīraiśca secanam||56||

pañcamūlakaṣāyeṇa vāriṇā śītalena vā||56||

Sarvāṅgasundarā

madhuyaṣṭitailena balātailena ghṛtena kṣīreṇa ca secanaṃ hitam| pañcamūlasya kaṣāyeṇa-kvāthena, vā śītalena vāriṇā pittāvṛte vāte secanaṃ yojyam|

Aṣṭāṅgahṛdayasaṃhitā

kaphāvṛte yavānnāni jāṅgalā mṛgapakṣiṇaḥ||57||

svedāstīkṣṇā nirūhāṣca vamanaṃ savirecanam||57||

purāṇasarpistailaṃ ca tilasarṣapajaṃ hitam||58||

Sarvāṅgasundarā

kaphāvṛte yavānnāni hitāni| jāṅgalā mṛgāḥ pakṣiṇaṣca tathā svedā hitāḥ| tīkṣṇā nirūhāḥ-āsthāpanaviṣeṣāṣca| tīkṣṇaṃ vamanaṃ savirecanaṃ hitam| purāṇaṃ ca sarpiḥ, tilasarṣapajaṃ ca tailaṃ hitam|

Aṣṭāṅgahṛdayasaṃhitā

saṃsṛṣṭe kaphapittābhyāṃ pittamādau vinirjayet||58||

Sarvāṅgasundarā

kaphapittābhyāṃ dvābhyāṃ saṃsṛṣṭe vāta ādāveva pittaṃ vinirharet| paṣcāt kaphaṃ vātayuktaṃ jayet|

Aṣṭāṅgahṛdayasaṃhitā

kārayedraktasaṃsṛṣṭe vātaṣoṇitikīṃ kriyām||59||

Sarvāṅgasundarā

raktasaṃsṛṣṭe vāte vātaṣoṇitikīṃ kriyāṃ kārayet|

Aṣṭāṅgahṛdayasaṃhitā

svedābhyaṅgarasāḥ kṣīraṃ sneho māṃsāvṛte hitam||59||

Sarvāṅgasundarā

māṃsāvṛte svedābhyaṅgamāṃsarasāḥ kṣīraṃ snehaṣca yathāyogametaddhitam|

Aṣṭāṅgahṛdayasaṃhitā

pramehamedovātaghnamāḍhyavāte bhiṣagjitam||60||

mahāsneho+asthimajjasthe pūrvoktaṃ retasā+a+avṛte||60||

Sarvāṅgasundarā

āḍhyavāte-medasā+a+avṛte vāyau, pramehanaṃ medoghnaṃ vātaghnaṃ ca bhiṣagjitaṃ-auṣadhaṃ, hitam| sa0-asthimajjasthe vāte mahasneho-ghṛtamajjāvasātailaiḥ siddho, yadvā nārāyaṇādirhitaḥ| retasā+a+avṛte pūrvoktaṃ-vātavyādhau śukrastavātoktaṃ (hṛ. ci. a. 21|20) , hitam|

Aṣṭāṅgahṛdayasaṃhitā

annāvṛte pācanīyaṃ vamanaṃ dīpanaṃ laghu||61||

Sarvāṅgasundarā

annenāvṛte pācanīyamauṣadhaṃ vamanaṃ hitam| dīpanīyaṃ-āgneyaṃ, yadauṣadhaṃ laghu ca-prakṛtyā, tatsarvaṃ hitam|

Aṣṭāṅgahṛdayasaṃhitā

mūtrāvṛte mūtralāni svedāṣcottarabastayaḥ||61||

Sarvāṅgasundarā

mūtreṇāvṛte vāte mūtralāni-trapusādīni, svedāṣcottarabastayoḥ hitāḥ|

Aṣṭāṅgahṛdayasaṃhitā

eraṇḍatailaṃ varcaḥsthe bastisnehāṣca medinaḥ||61||

Sarvāṅgasundarā

varcasā+a+avṛte vāta eraṇḍatailaṃ bastayaṣca snehāṣca medino hitāḥ|

Aṣṭāṅgahṛdayasaṃhitā

kaphapittāviruddhaṃ yadyaṣca vātānulomanam||62||

sarvasthānāvṛte+apyāṣu tatkāryaṃ mātariṣvani||63||

anabhiṣyandi ca snigdhaṃ srotasāṃ ṣuddhikāraṇam||63||

yāpanā bastayaḥ prāyo madhurāḥ sānuvāsanāḥ||64||

prasamīkṣya balādhikyaṃ mṛdu kāryaṃ virecanam||64||

rasāyanānāṃ sarveṣāmupayogaḥ praṣasyate||65||

ṣilāhvasya viṣeṣeṇa payasā ṣuddhagugguloḥ||65||

leho vā bhārgavastadvadekādaṣasitāṣitaḥ||66||

Sarvāṅgasundarā

sarvasthānāvṛte mātariśvani-vāyau, āśu-śīghrameva, yadauṣadhaṃ kaphapittayoraviruddhaṃ vātasya cānulomanaṃ tatkāryam|sa0-tasmin sarvadhātvāvṛte mātariśvani yadanabhiṣyandi snigdhaṃ srotasāṃ yacchuddhikaraṃ tatsarvamannapānauṣadhaṃ yojyam| yāpanasaṃjñā bastayo bāhulyena madhurāḥ sānuvāsanāḥ-snehabastayaśca, hitāḥ| balasyādhikyaṃ prasamīkṣya-buddhvā, mṛdu virecanaṃ hitam| sarveṣāṃ rasāyanaprayogāṇāmupayogaḥ praśasyate| tathā śuddhasya gugguloḥ prayogaḥ, bhārgavo leho-brāhmarasāyanoktaścyavanaprāśo vā, tadvadekādaśasitāśito-brāhmarasāyanoktaḥ (?), praśasyate|

Aṣṭāṅgahṛdayasaṃhitā

apāne tvāvṛte sarvaṃ dīpanaṃ grāhi bheṣajam||66||

vātānulomanaṃ kāryaṃ mūtrāṣayaviṣodhanam||67||

Sarvāṅgasundarā

apāne vāyau yenakenacidāvṛte sarvaṃ bheṣajaṃ dīpanaṃ-agneḥ, grāhi-saṅgrahaṇaṃ, vātasyānulomanaṃ mūtrāṣayasya-basteḥ, viṣodhanaṃ tatsarvaṃ kāryam|

Aṣṭāṅgahṛdayasaṃhitā

iti saṅkṣepataḥ praoktamāvṛtānāṃ cikitsitam||67||

prāṇādīnāṃ bhiṣakkuryādvitarkya svayameva tat||68||

Sarvāṅgasundarā

iti-anantaroktena prakāreṇa, āvṛtānāṃ saṅkṣepataṣcikitsitaṃ-auṣadhaṃ, proktam| yat prāṇādīnāṃ pañcānāmāvṛtānāṃ cikitsitaṃ tat-pūrvoktaṃ, bhiṣak svayameva vitarkya-vicārya, kuryāt|

Aṣṭāṅgahṛdayasaṃhitā

udānaṃ yojayedūrdhvamapānaṃ cānulomayet||68||

samānaṃ ṣamayedvidvāṃstridhā vyānaṃ tu yojayet||69||

prāṇo rakṣyaṣcaturbhyo+api tatsthitau dehasaṃsthitiḥ||69||

svaṃ svaṃ sthānaṃ nayedevaṃ vṛtān vātān vimārgagān||70||

Sarvāṅgasundarā

udānākhyaṃ vāyumūrdhvameva yojayet-yato+asau sadaivordhvagāmī, tathā prayateta yathordhvagāmī bhavati| apānākhyaṃ cānilamanulomayet-adhogatirhyayaṃ sadaiva samīraṇastasmādadhogamanaṃ yathā+asya sampadyeta tathā cikitsitaṃ kāryamityarthaḥ| samānākhyaṃ vāyuṃ vidvān vaidyo vātaghnairauṣadhaiḥ śamayet| ayamabhiprāyo granthakṛtaḥ-kila nāsyordhvagāmitā naivādhogāmitā yathā sampadyate tathā cikitsitaṃ hitam, kiṃ tarhi svasthānapratipattirevetyevaṃ cikitsā kāryeti| vyānākhyaṃ tu vāyuṃ tridhā yojayet-ūrdhvādhomadhyagamanaṃ yathā+asya śarīre sampadyate tathā cikitsā kāryeti| tathā, prāṇo vāyuścaturbhyo+api-udānāpānasamānavyānebhyo+api, sarvaprayatnena rakṣyaḥ-ythodānādibhirnāsya bādhā sampadyate tathā cikitsā kāryetyarthaḥ| yatastasya-prāṇasya, sthitau satyāṃ dehasya-śarīrasya, saṃsthitiḥ-jīvanaṃ bhavati, prāṇaṃ vinā na jīvatītyathaḥ| evaṃ-anena prakāreṇa, vātān vimārgagānāvṛtān svaṃ svaṃ sthānaṃ nayet|

Aṣṭāṅgahṛdayasaṃhitā

sarvaṃ cāvaraṇaṃ pittaraktasaṃsargavarjitam||70||

rasāyanavidhānena laṣuno hanti ṣīlitaḥ||71||

Sarvāṅgasundarā

sarvamevāvaraṇaṃ vātānāṃ pittaraktasaṃsargavarjitaṃ rasāyanavidhinā ṣīlito laṣuno hanti| etena pittaraktasaṃsṛṣṭamāvaraṇaṃ varjayitvā sarvāvaraṇānyanyāni laṣunaḥ kevala eva nihanti|

Aṣṭāṅgahṛdayasaṃhitā

pittāvṛte pittaharaṃ marutaṣcānulomanam||71||

Sarvāṅgasundarā

pittāvṛta udānādau pittaharaṃ pavanasya cānulomanaṃ hitam|

Aṣṭāṅgahṛdayasaṃhitā

raktāvṛte+api tadvacca khuḍoktaṃ yacca bheṣajam||72||

raktapittānilaharaṃ vividhaṃ ca rasāyanam||72||

Sarvāṅgasundarā

raktāvṛte tadvat-pittaharaṃ tathaiva mārutānulomanaṃ, hitam| yacca khuḍoktaṃ-vātaṣoṇitoktaṃ, bheṣajaṃ tathā pittaraktānilaharaṃ ca hitam, vividhaṃ rasāyanaṃ ca| vividhaṃ-nānāprakāraṃ, sarvadoṣadūṣyādikaṃ cālokya yathāyogaṃ vidheyam|

Aṣṭāṅgahṛdayasaṃhitā

yathānidānaṃ nirdiṣṭamiti samyak cikitsitam||73||

āyurvedaphalaṃ sthānametatsadyo+artināṣanāt||73||

Sarvāṅgasundarā

iti-anena prakāreṇa, yathānidānaṃ-nidānānatikrameṇa, yathoddeṣastathā nirdeṣaḥ| anayā rītyā sarvameva cikitsitaṃ nirdiṣṭam| etaccāyurvedaphalabhūtaṃ sthānam, etadupadeṣena sadyo+artināṣanāddhetoḥ|

Aṣṭāṅgahṛdayasaṃhitā

cikitsitaṃ hitaṃ pathyaṃ prāyaṣcittaṃ bhiṣagjitam||74||

bheṣajaṃ ṣamanaṃ ṣastaṃ paryāyaiḥ smṛtamauṣadham||74||

iti ṣrīvaidyapatisiṃhaguptasūnuṣrīmadvāgbhaṭaviracitāyāmaṣṭāṅgahṛdayasaṃhitāyāṃ caturthe cikitsitasthāne vātaṣoṇitacikitsitaṃ nāma dvāviṃṣo+adhyāyaḥ||22||

Sarvāṅgasundarā

cikitsitādaya auṣadhasya paryāyāḥ smṛtā iti| iti ṣrīmṛgāṅkadattaputraṣrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ caturthe cikitsitasthāne vātaṣoṇitacikitsitaṃ nāma dvāviṃṣo+adhyāyaḥ samāptaḥ|| 22||

kalpasiddhisthānam

5

vamanakalpādhyāyah

1

Aṣṭāṅgahṛdayasaṃhitā

athāto vamanakalpaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

vamanaṃ-ūrdhvaṃ mukhena doṣaharaṇam , tasya kalpa-kalpanaṃ yojanamityartha| śeṣamāyuṣkāmīyādhyāyavadvyākhyeyam|

Āyurvedarasāyana

śrīgaṇeśāya namaḥ| atha kalpasthānārambhaḥ| vamanakalpaṃ vyākhyātuṃ pratijānīte-atheti| atha vamanakalpaḥ| tatra saṅgrahe (ka. a. 1)-"vamandravyāṇāṃ madanaphalajīmūtakekṣvākudvikośātakīkuṭajaphalāni śreṣṭhāni| teṣvapi madanaphalam| doṣadūṣyādivaśāccaiṣāmetatkalpanānāṃ ca prādhānyam| doṣādīnāmeva cātibahvavasthābhedādvamanādiṣu kalpanānāṃ vyāpadāṃ sādhanānāṃ ca yadasaṅkhyeyatvaṃ, ato buddhimatāṃ vikalpamārgadarśanārthamudāharaṇamātraṃ kalpasiddhisthānamupadekṣyate|" iti|

Aṣṭāṅgahṛdayasaṃhitā

atha madanakalpaḥ||1||

vamane madanaṃ śreṣṭhaṃ, trivṛnmūlaṃ virecane||1||

nityamanyasya tu vyādhiviśeṣeṇa viśiṣṭatā||1||

Sarvāṅgasundarā

vamanaviṣaye nityaṃ madanaṃ śreṣṭham , nirapāyitvādanyadravyaviṣaye+api vā tasyopayogāt sarvatrāniṣiddhaprasaratwācca| lāghavamicchaṃśca tantrakṛdidamavocat-`trivṛnmūlaṃ virecane'iti| yathā madanaṃ vamane nityaṃ śreṣṭhaṃ , tathā trivṛnmūlaṃ virecane , nirapāyitvādihetunā| madanaṃ varjayitwā vyādhivaśādanyasya-jīmūtādeḥ , viśiṣṭatā| vakṣyati hi (ślo. 19)- "jīmūtaṃ tu viśeṣataḥ| prayoktavyaṃ jvaraśvāsakāsahidhmādirogiṇām| " iti| evaṃ trivṛnmūlaṃ varjayitwā parasya virecanadravyasya vyādhiviśeṣeṇa viśiṣṭatvam, na tu trivṛnmūlavatsarvatrāniṣiddhaprasaratvaṃ nirapāyitvaṃ ca| tathā coktam (saṅgrahe sū. a. 13)- "trivṛtsukhavirecanānām| " iti| tadevaṃ vamane madanaṃ śreṣṭhaṃ trivṛnmūlaṃ viracane sarvadeti sthitam|

Āyurvedarasāyana

mānatrivṛtoḥ śreṣṭhatvamāha-vamana iti| nityaṃ avyabhicāreṇa|

Aṣṭāṅgahṛdayasaṃhitā

phalāni nātipāṇḍūni na cātiharitānyapi||2||

ādāyāhni praśastarkṣe madhye grīṣmavasantayoḥ||2||

pramṛjya kuśamuttolyāṃ kṣiptvā badhvā pralepayet||3||

gomayenānu muttolīṃ dhānyamadhye nidhāpayet||3||

mṛdubhūtāni madhviṣṭagandhāni kuśaveṣṭanāt||4||

niṣkṛṣṭāni gate+aṣṭāhe śoṣayettānyathātape||4||

teṣāṃ tataḥ suśuṣkāṇāmuddhṛtya phalapippalīḥ||5||

dadhimadhvājyapalalairmṛditvā śoṣayetpunaḥ||5||

tataḥ suguptaṃ saṃsthāpya rkāyakāle prayojayet||6||

Sarvāṅgasundarā

athaśabdo+atra prastutau madanasya prastāve| madanasya phalāni pāṇḍūni gṛhītvā, na tvatipāṇḍūnyatikrāntapākatwāt, na cātiharitānyāmatvāt| kadā+a+adāya ? praśastanakṣatre divase| kasminnṛtau ? madhye grīṣmavasantayoḥ| evamṛtusandhau gṛhītāni pramṛjya-vyapagatamalādidoṣāṇi kṛtwā, kuśamayyāṃ muttolyāṃ-mūṭikāyāṃ, kṣiptvā punarupariṣṭādbaddhdvā ca tato gomayena tāṃ muttolīṃ limpet| anantaraṃ dhānyamadhye nidhāpayet-sthāpayet| kuśānāṃ samūho racanāviśeṣaniṣpāditaḥ kuśamuttolītyucyate| mṛdubhītāni tāni madhviṣṭagandhāni- kadācinmadhugandhāni kadācidiṣṭagandhāni,kuśaveṣṭanādaṣṭāhena jñātvā anantaramaṣṭāhe+atikrānte kuśamuttolyāḥ niṣkṛṣṭāni-bahiṣkṛtāni, anantaramātape śoṣayet| tataḥ-anantaraṃ teṣāṃ-madanaphalānāṃ, [suṣṭhu] śuṣkāṇāṃ phalapippalīruddhṛtya dadhimadhvājyapalalairmṛditvā-saṅkṣudya,punarātape śoṣayet| tataḥ-anantaraṃ, suṣṭhu guptaṃ dhārayitvā kāryakāle-vamanāvasare, tāḥ prayojayet|

Āyurvedarasāyana

madanasaṃskāramāha-phalānīti| phalāni-madanaphalāni| pramṛjya-viśodhya| kuśamuttolyāṃ-kuśamayarajjuveṣṭanikāyām| tāṃ ca muttolīṃ rajjubhirbaddhvā gomayena lepayet| anu-paścāt, dhānyarāśau nidhāpayet| saṅgrahe tu (ka. a.1) -"yavabusamāṣaśālivrīhikulatthamudgānyatamarāśau" iti| tato+aṣṭāhe gate mṛdubhūtāni madhuvadiṣṭagandhāni kuśaveṣṭanānniṣkṛṣya ātape śoṣayet| tataḥ suśuṣkāṇāṃ phalapippalīḥ-majjānaṃ, uddharet| tato dadhyādibhirmardayet| tataḥ punaḥ śoṣayet| tato guptaṃ sthāpayet| saṅgrahe tu (ka. a. 1)-"navaṃ kalaśamarajaskamākaṇṭhaṃ pūrayitvā" ityadhikam|

Sarvāṅgasundarā

atha-anantaraṃ, tataḥ-pippilībhyo, mātrāṃ-parimāṇaṃ prāyeṇa deśakālādivaśādwā mātrāṃ, vikalpyānantaraṃ tāṃ mātrāṃ jarjarīkṛtya-sañcūrṇya, madhuyaṣṭayādīnāmanyatamasya jale śarvarīṃ-sakalāṃ rātriṃ, vāsayedabhiṣavaṇāya| tataḥ-anantaraṃ, [prātaḥ] taṃ kaṣāyaṃ mṛditagālitaṃ pūrvaṃ mṛditaṃ paścādgālitaṃ-vastrapūtaṃ kṛtvā, sūtroditena vidhinā-"śvo vamyaṃ" (sū. a. 18|12) ityādigranthoktena, pibet| [tathā-] evaṃ kṛte sati, tena sādhu vamet|

Aṣṭāṅgahṛdayasaṃhitā

athādāya tato mātrāṃ jarjarīkṛtya vāsayet||6||

śarvarīṃ madhuyaṣṭyā vā kovidārasya vā jale||7||

karbudārasya bimbyā vā nīpasya vidulasya vā||7||

śaṇapuṣpyāḥ sadāpuṣpyāḥ pratyakpuṣpyudake+athavā||8||

tataḥ pibetkaṣāyaṃ taṃ prātarmṛditagālitam||8||

sūtroditena vidhinā sādhu tena tathā vamet||9||

Āyurvedarasāyana

madanaprayogamāha-atheti| tataḥ-phalapippalībhyaḥ, mātrāṃ-antarnakhamuṣṭiṃ, yāvadvā sādhu manyeta| kovidāraḥ-kāñcanāraḥ| karbudāraḥ-śleṣmātakaḥ| bimbī-tuṇḍikerī| nīpaḥ-kadambabhedaḥ| vidulo-vetasaḥ| śaṇapuṣpī-ghaṇṭāravā| sadāpuṣpī-vanakārpāsī| pratyakpuṣpī-apāmārgaḥ| tena-tathākṛtena kaṣāyeṇa, sādhu vamet| anyathā tvasādhu|

Aṣṭāṅgahṛdayasaṃhitā

śleṣmajvarapratiśyāyagulmāntarvidradhīṣu ca||9||

pracchardayedwiśeṣeṇa yāvatpittasya darśanam||10||

Sarvāṅgasundarā

viśeṣeṇa śleṣmajvarādiṣu vamet| yāvatpittasya darśanam|

Āyurvedarasāyana

śleṣmajvarādau viśeṣamāha-śleṣmajvareti| śleṣmajvarādiṣu tu viśeṣeṇa punaḥpunarvāmayedāpittadarśanāt|

Aṣṭāṅgahṛdayasaṃhitā

phalapippalicūrṇaṃ vā kwāthena svena bhāvitam||10||

tribhāgatriphalācūrṇaṃ kovidārādivāriṇā||11||

pibejjvarāruciṣṭhevagranthyapacyarbudodarī||11||

Sarvāṅgasundarā

athavā madanaphalapippalīcūrṇaṃ svena-phalapippalīkwāthena, bhāvitaṃ tribhāgatriphalācūrṇānvitaṃ kovidārādijalena pibet, jwarādiṣūdarānteṣu|

Āyurvedarasāyana

vamanāntaramāha-phalapippalīti| svena-phalapippalīkvāthena| tribhāgaṃ-tṛtīyabhāgatulyaṃ, sammīlitaṃ triphalācūrṇaṃ yasmiṃstattathā| jvarādimān pibet| ṣṭhevaḥ-kaphaprasekaḥ|

Aṣṭāṅgahṛdayasaṃhitā

pitte kaphasthānagate jīmūtādijalena tat||12||

Sarvāṅgasundarā

pitte kaphasthānagate sati granthyā (jvarā) dimānnarastat-madanaphalaṃ, jīmūtādijalena pibet|

Āyurvedarasāyana

vamanāntaramāha-pitta iti| kaphasthānagate pitte tat-phalapippalīcūrṇaṃ, jīmūtādijalena pibet| jīmūtādayaḥ-śreṣṭheṣūktāḥ|

Aṣṭāṅgahṛdayasaṃhitā

hṛddāhe+adhostrapitte ca kṣīraṃ tatpippalīśṛtam||12||

kṣaireyīṃ vā---------------------------------------||13||

Sarvāṅgasundarā

hṛdayadāhe+adhoge raktapite [ca] tasya-madanaphalasya, pippalībhiḥ kwathitaṃ kṣīraṃ kṣaireyīṃ vā pibet| tantrāntare ca kṣīraśrapaṇavidhiruktaḥ-"dravyādaṣṭaguṇaṃ kṣīraṃ kṣīrāttoyaṃ caturguṇam| kṣīrāvaśeṣaḥ kartavyaḥ kṣīrapāke tvayaṃ vidhiḥ||" iti| asrapitta ityetāvatyukta ūrdhvagobhayagayorasrapittayorvamanāyogyatwādevādhograhaṇe siddhe punaradhograhaṇaṃ sukhatarapratipattyartham| kṣaireyīmiti "kṣīrāḍ ḍhañ" iti ḍhañ, "ṭiḍ ḍhāṇa" iti ṅīp|

Aṣṭāṅgahṛdayasaṃhitā

ā raṃ-anyadāha-hṛddāha iti| phalapippalīśṛtaṃ kṣīraṃ kṣaireyīṃ vā hṛddāhe+adhosrapitte ca pibet| kṣaireyīṃ-kṣīrapeyām| kṣīraṃ ca-tatpippalīśṛtameva| saṅgrahe tu (ka. a.1)-"tasya vā payasaḥ śītasya santānikāñjaliṃ pitte prakupite uraḥkaṇṭhahṛdaye ca tanukaphopadigdhe|" iti|

Aṣṭāṅgahṛdayasaṃhitā

---------------------kaphacchardiprasekatamakeṣu tu||13||

dadhyuttaraṃ vā dadhi vā tacchṛtakṣīrasambhavam||13||

Sarvāṅgasundarā

kaphacchardiprasekatamakeṣu dadhyuttaraṃ-dadhisarameva hitam| athavā dadhi hitam| ubhayamapi vamane hitaṃ tacchṛtakṣīrasambhavam| tacchṛtaṃ-madanapippalīśṛtam|

Āyurvedarasāyana

anyadāha-kaphacchardīti| kaphacchardyādiṣu tu tacchṛtakṣīrajaṃ dadhi dadhyuttaraṃ vā|

Aṣṭāṅgahṛdayasaṃhitā

phalādikwāthakalkābhyāṃ siddhaṃ tatsiddhadugdhajam||14||

sarpiḥ kaphābhibhūte+agnau śuṣyaddehe ca vāmanam||14||

Sarvāṅgasundarā

kwāthaśca kalkaśca kwāthakalkau, phalādīnāṃ-madanaphalajīmūtakekṣwādīnāṃ kwāthakalkau, tābhyāṃ siddhaṃ-pakwaṃ, sarpiḥ kaphenābhibhūte+agnau śuṣyaccharīre ca vāmanaṃ hitam| kimbhūtaṃ sarpiḥ ? tatsiddhadugdhajam ,- taiśca-phalādibhiḥ śṛtaṃ(siddhaṃ), tatsiddhaṃ ca taddugdhaṃ ca tasmādudbhūtam|

Sarvāṅgasundarā

anyadāha-phalāditi| phalādīni-śreṣṭhatvenoktāni, teṣāṃ kvāthaḥ, teṣāmeva kalkaḥ, teṣāmeva kṣīrājjātaṃ sarpiḥ, ekatra siddhaṃ mandāgnau kārśye ca pibet| saṅgrahe tu (ka. a. 1)-"phalamajjacūrṇamiśreṇa vā+a+aragvadhādidravyāṇāṃ gopaghoṇṭābhūnimbabāṇavarjānāṃ sasomavalkapañcakolakānāmanyatamasya niryūheṇa sādhitaṃ lehamupayuñjīta| phalamajjacūrṇamiśreṇa vā reṇukailāśatāhvākustumburutagarakuṣṭhatvakcorakamarubakāgurugugguluvālakaśrīveṣṭakaparipelavamāṃsīśaileyakasthauṇeyakasurasā- pālevatapūtyaśokarohiṇīnāṃ dvāviṃśateranyatamasya kaṣāyeṇa sādhitāmutkārikāmodanaṃ vā bhakṣayet| phalapippalīsvarasakaṣāyaparipītairvā tilaśālitandulapiṣṭaistatkaṣāyopasṛṣṭaiḥ surasādidravyānyatamaniryūhopasṛṣṭairvā śaṣkulīrapūpānanyaṃ vā bhakṣyaṃ sādhiyitvā bhakṣayet|" iti|

Aṣṭāṅgahṛdayasaṃhitā

swarasaṃ phalamajjño vā bhallātakavidhiśṛtam||15||

ādarvīlepanātsiddhaṃ līḍhvā pracchardayetsukham||15||

taṃ lehaṃ bhakṣyabhojyeṣu tatkaṣāyāṃśca yojayet||16||

Sarvāṅgasundarā

phalamajjño vā swarasaṃ bhallātakavidhānena śṛtaṃ darvīlepaṃ yāvat paktwā līḍhvā sukhaṃ vamet| taṃ ca lehaṃ bhakṣyādiṣu tathā tasya-madanaphalasya, kaṣāyān yojayet|

Aṣṭāṅgahṛdayasaṃhitā

ā raṃ-anyadāha-svarasamiti| bhallātakavidhiḥ-ukto rasāyaneṣu (hṛ.u.a. 39/72)|

Aṣṭāṅgahṛdayasaṃhitā

vatsakādipratīvāpaḥ kaṣāyaḥ phalamajjajaḥ||16||

nimbārkānyatarakwāthasamāyukto niyacchati||17||

baddhamūlānapi vyādhīn sarvān santarpaṇodbhavān||17||

Sarvāṅgasundarā

madanaphalamajjajo vā kaṣāyo vatsakādigaṇapratīvāpo (hṛ. sū. a. 15|33) nimbārkānyatarakwāthasaṃyukto vyādhīn samūlānapi niyacchati| kīddaśān ? santarpaṇajān|

Aṣṭāṅgahṛdayasaṃhitā

ā raṃ-anyadāha-vatsakādīti|

Aṣṭāṅgahṛdayasaṃhitā

rāṭhapuṣpaphalaślakṣṇacūrṇairmālyaṃ surūkṣitam||18||

vamenmaṇḍarasādīnāṃ tṛpto jighran sukhaṃ sukhī||18||

evameva phalābhāve kalpyaṃ puṣpaṃ śalāṭu vā||19||

iti madanakalpaḥ||2||

Sarvāṅgasundarā

madanapuṣpaphalasūkṣmacūrṇaiḥ surūkṣitaṃ-tadrajasā+atidhūsaritaṃ, puṣpaṃ jighran maṇḍarasādīnāṃ tṛptaḥ , ādigrahaṇāt kṛśarākṣīrayavāgūnāṃ parigrahaḥ , tathāvidho jighran sukhī-kleśamasahiṣṇuḥ , sukhena vamet| evameva-anenaiva krameṇa, phalābhāve sati puṣpaṃ prakṛtatwānmadanasya, kalpanīyam| "athādāya tato mātrāṃ jarjarīkṛtya vāsayet| śarvarīṃ madhuyaṣṭyā vā kovidārasya vā jale||" (ślo. 6) ityādividhinā śalāṭu vā-bālamadanaṃ apakvaṃ phalaṃ vā, evaṃ kalpanīyam|

Āyurvedarasāyana

anyadāha-rāṭhapuṣpaphaleti| rāṭho-madanaḥ| suruṣitaṃ-suṣṭhu avakīrṇam| śalāṭu-bālaṃ phalam| saṅgrahe tu (ka. a. 1)-"phalapippalīnāṃ vā phalādiniryūheṇaikaviṃśatikṛtvaḥ subhāvitānāṃ kusumarajaḥsadṛśena cūrṇenāvacūrṇayet sarasi saroruhaṃ bṛhatsāyāhne tadrātrimuṣitaṃ prabhāte punaravacūrṇitamuddhṛtya haridrākṛśarākṣīrayavāgūnāmanyatamaṃ saindhavaguḍaphāṇitopetamākaṇṭhaṃ pītavānupajighran sukumāraḥ samucitagandhasampadutkliṣṭakaphapitto bheṣajadveṣī ca tathā sukhena chardayati| etena sarvamālyagandhaprāvaraṇapaṭā vyākhyātāḥ|" iti|

Aṣṭāṅgahṛdayasaṃhitā

atha jīmūtakalpa||19||

jīmūtādyāśca phalavat---------------------------||19||

Sarvāṅgasundarā

jīmūtatumbīkośātakyādyāḥ kuṭajaphalaparyantāḥ phalavat-madanaphalatulyavidhinā, kalpyāḥ|

Aṣṭāṅgahṛdayasaṃhitā

ā raṃ-madanavidhiṃ jīmūtādiṣvatidiśati-jīmūtādyā iti|

Āyurvedarasāyana

atha jīmūtakalpaḥ| tatra viṣayamāha-jīmūtamiti| jīmūtaṃ-devadālī|

Aṣṭāṅgahṛdayasaṃhitā

----------------------jīmūtaṃ tu viśeṣataḥ||19||

prayoktavyaṃ jvaraśvāsakāsahidhmādirogiṇām||20||

Sarvāṅgasundarā

viśeṣeṇa tu jīmūto jvarādiṣu yojyaḥ|

Aṣṭāṅgahṛdayasaṃhitā

payaḥ puṣpe+asya nirvṛtte, phale peyā payaskṛtā||20||

lomaśe kṣīrasantānaṃ, dadhyuttaramalomaśe||21||

śṛte payasi dadhyamlaṃ jātaṃ haritapāṇḍuke||21||

āsutya vāruṇīmaṇḍaṃ pibenmṛditagālitam||22||

kaphādarocake kāse pāṇḍutwe rājayakṣmaṇi||22||

Sarvāṅgasundarā

asya-jīmūtasya, puṣpe sampanne payaḥ-kṣīraṃ, jīmūtakaśṛtaṃ prayojyam| phale+asya niṣpanne payaskṛtā-jīmūtaśṛtakṣīraniṣpāditā, peyā yojyā| jīmūtaphalasya lomaśālomaśatayā mṛdukaṭhinabhedena dwaividhyam| lomaśe tasmin jīmūtaphale śṛtakṣīrasya yā santānikā-śītībhūtasyopariṣṭāddhano+avayavaḥ , taṃ vamane pibet| alomaśe jīmūtaphale-kāṭhinyamāgate, taccūrṇayutaṃ dadhyuttaraṃ-dadhisaraṃ, pibet| śṛte payasi prakṛtatwājjīmūtaphalaiḥ śṛte| kimbhūte ? haritapāṇḍuke,-lomaśālomaśayormadhyamāvasthāṃ prāpte sati, dadhyamlaṃ jātaṃ pibet| amlameva dadhi-dadhyamlam, kecittu mastu dadhyamlamityāhuḥ| jīmūtaphalena vā+a+asutya vāruṇīmaṇḍaṃ pibet| kimbhūtam ? mṛditagālitaṃ,-pūrvaṃ mṛditaṃ khajādinā, paścād gālitaṃ-prasratam| keṣu ? kaphārocakādiṣu|

Aṣṭāṅgahṛdayasaṃhitā

ā raṃ-prayogamāha-paya iti| asya-jīmūtasya, puṣpe nirvṛtte puṣpasiddhaṃ payaḥ prayoktavyam| phale phalasiddhakṣīrapeyā| lomaśe phale tatsiddhakṣīrasantānikā| cyutalomani phale tatsiddhakṣīradadhisaraṃ dadhi vā| haritapāṇḍuni phale tatsiddhakṣīrajamamlaṃ dadhi kṣīraṃ vā| haritapāṇḍubhirvāruṇīmaṇḍaṃ āsunuyāt-avasthāntaraṃ nayet| tato mṛditagālitaṃ kaphajeṣvarocakādiṣu pibet|

Aṣṭāṅgahṛdayasaṃhitā

iyaṃ ca kalpanā kāryā tumbīkośātakīṣvapi||23||

Sarvāṅgasundarā

iyaṃ ca kalpanā-'payaḥ puṣpe+asya nirvṛtte' ityādikā 'āsutya vāruṇīmaṇḍaṃ' itiparyantā, tumbīkośātakīṣvapi kāryā|

Āyurvedarasāyana

jīmūtakalpanāṃ tumbīkośātakyoratidiśatiiyamiti| iyaṃ-avasthābhedena, kalpanā tumbyāṃ kośātakīdvaye ca|

Aṣṭāṅgahṛdayasaṃhitā

paryāgatānāṃ śuṣkāṇāṃ phalānāṃ veṇijanmanām||23||

cūrṇasya payasā śuktiṃ vātapittārditaḥ pibet||24||

dwe vā trīṇyapi vā+a+apothya kwāthe tiktottamasya vā||24||

āragvadhādinavakādāsutyānyatamasya vā||25||

vimṛdya pūtaṃ taṃ kwāthaṃ pittaśleṣmajwarī pibet||25||

Āyurvedarasāyana

anyadāha-paryāgatānāmiti| paryāgatānāṃ-pakvānām| veṇī-jīmūtaḥ| śuktiṃ-ardhapalam| anyadāha-dve veti| āpothya-jarjarīkṛtya| tiktottamasya-paṭolasya| saṅgrahe tu (ka. a. 1)-"jīvakarṣabhakekṣuśatāvarīnāmanyatamasya svarasena vā pittaje| athavā pūrvavat ghṛtaṃ siddham|" iti|ḥ

Sarvāṅgasundarā

paryāgatānāṃ-prāptasamyakpākānāṃ, phalānāṃ veṇijanmanāṃ-devadālyutpannānāṃ, cūrṇasya śuktiṃ-ardhapalaṃ, payasā vātapittābhyāmarditaḥ-āturaḥ , pibet| dwe vā trīṇyapi vā jīmūtaphalanyāpothya-jarjarīkṛtya, tiktottamasya-nimbasya, kwāthaṃ pittaśleṣmajwarī pibet| athavā, āragvadhādinavakāt-āragvadhavargādādyauṣadhanavakāt, anyatamasya kwāthe dwe vā trīṇyapi vā jīmūtaphalānyāsutya-sandhāya, tathā vimṛdya pūtaṃ kwātha pittaśleṣmajwarī pibet| garāgarī ca veṇī ca devadālī ca jīmūtaṃ ceti paryāyāḥ|

Aṣṭāṅgahṛdayasaṃhitā

jīmūtakalkaṃ cūrṇaṃ vā pibecchītena vāriṇā||26||

jware paitte, kavoṣṇena kaphavātātkaphādapi||26||

iti jimūtakalpaḥ||2||

Āyurvedarasāyana

anyadāha-jīmūtakalkamiti|

Sarvāṅgasundarā

jīmūtacurṇaṃ-phalamapi kalkīkṛtyāthavā taccūrṇaṃ pittajajware śītena jalenāloḍya pibet| tasyaiva kalkaṃ cūrṇaṃ vā kaphavātāt kaphāccodbhūte jware kavoṣṇena vāriṇā pibet|

Aṣṭāṅgahṛdayasaṃhitā

athekṣwākukalpaḥ||27||

kāsaṣwāsaviṣacśardijvarārte kaphakarśite||27||

ikṣwākurvamane śastaḥ pratāmyati ca mānave||27||

Sarvāṅgasundarā

kāsādyārte kaphārdite puruṣe vamane-vamanaviṣaye, ikṣwākuḥ śastaḥ| pratāmyati ca mānave pratamakākrāntatwādyaḥ pratāmyati narastasmiṃśca, śastaḥ|

Āyurvedarasāyana

athekṣvākukalpaḥ| tatra viṣayamāha-kāsaśvāseti| ikṣvākuḥ-kaṭutumbī| pratāmyati-mūrcchāyukte|

Aṣṭāṅgahṛdayasaṃhitā

phalapuṣpavihīnasya pravālaistasya sādhitam||28||

pittaṣleṣmajvare kṣīraṃ pittodrikte prayojayet||28||

Sarvāṅgasundarā

phalapuṣpavihīnasya-asañjātaphalapuṣpasya, [tasya-] ikṣvākoḥ, kisalayaiḥ kṣīraṃ sādhitaṃ pittaṣleṣmajvare pittodrikte prayojayet| phalapuṣpavihīnasyetyanena komalatvaṃ pratipādayati ikṣvākostantrakṛt| anyathā "pravālaiḥ sādhitaṃ kṣīraṃ pittodrikte prayojayet|" iti brūyāt| ikṣvākuphalasya jaraṭhāvastasya prayogamāha-

Aṣṭāṅgahṛdayasaṃhitā

ā raṃ-prayogamāha-phalapuṣpavihīnasyeti| vihīnatvaṃ-anutpattyā|

Aṣṭāṅgahṛdayasaṃhitā

hṛtamadhye phale jīrṇe sthitaṃ kṣīraṃ yadā dadhi||29||

syāttadā kaphaje kāse śwāse vamyaṃ ca pāyayet||29||

Aṣṭāṅgahṛdayasaṃhitā

ikṣvākuphalasya jaraṭhāvasthasya prayogamāha---- sa0-hṛtamadhye jīrṇe-supakve, tasmin ikṣvāko phale hṛtamadhyabhāgatvācchūnyamadhye kṣīraṃ sthitaṃ sat yadā dadhi jātaṃ syāttadā kaphakāsādiṣu vamanārthaṃ pāyayet|

Āyurvedarasāyana

anyadāha-hṛtamadhya iti| hṛtamadhye-niṣkulīkṛte| jīrṇe-pakve|

Aṣṭāṅgahṛdayasaṃhitā

mastunā vā phalānmadhyaṃ pāṇḍukuṣṭhaviṣārditaḥ||30||

tena takraṃ vipakvaṃ vā pibetatsamadhusaindhavam||30||

Sarvāṅgasundarā

ikṣākuphalamadhyaṃ vā mastunā pāṇḍvādyarditaḥ pibet| tena-ikṣvākuphalamadhyena, takraṃ vā vipakwaṃ madhusaindhavayutaṃ pibet| samadhusaindhavamityuktaṃ spaṣṭārtham vamanavidhau hi samadhusaindhavasya vamanasyānujñānāt|

Āyurvedarasāyana

anyadāha-mustuneti| tena-phalamadhyena| saṅgrahe tu (ka.a. 1)-"tadeva vā madhyaṃ saguḍapalalaṃ bhakṣayet| ikṣvākuphalatailaṃ vā pibet|" iti|

Aṣṭāṅgahṛdayasaṃhitā

bhāvayitvā+a+ajadugdhena bījaṃ tenaiva vā pibet||31||

viṣagulmaudaragranthigaṇḍeṣu ślīpadeṣu ca||31||

Sarvāṅgasundarā

ajādugdhena tadbījaṃ bhāvayitvā tenaiva-chagalīkṣīreṇa, viṣagulmādiṣu pibet|

Āyurvedarasāyana

anyadāha-bhāvayitveti| tenaiva-ājadugdhena, viṣādiṣu ṣaṭsu pibet|

Aṣṭāṅgahṛdayasaṃhitā

saktubhirvā pibenmanthaṃ tumbīsvarasabhāvitaiḥ||32||

kaphodbhave jvare kāse galarogeṣvarocake||32||

Sarvāṅgasundarā

saktubhiḥ-yavasaktubhiḥ, tumbīsvarasabhāvitairmanthaṃ vā pibet| kaphodbhaveṣu jvarādiṣu|

Sarvāṅgasundarā

anyadāha-saktubhiriti| kaphajeṣu jvarādiṣu manthaṃ pibet|

Āyurvedarasāyana

anyadāha-gulma iti| gulme cirakālajvare ca māṃsarasaiḥ kalkaṃ pibet|

Aṣṭāṅgahṛdayasaṃhitā

gulme jvare prasakte ca kalkaṃ māṃsarasaiḥ pibet||33||

naraḥ sādhu vamatyevaṃ na ca daurbalyamaśnute||33||

Sarvāṅgasundarā

kalkaṃ tumbyā māṃsarasaiḥ pibet| gulme tathā jvare prasakte-dīrghakālānubandhini| evaṃ sati puruṣaḥ sādhukṛtvā vamati| daurbalyaṃ ca na prāpnoti|

Aṣṭāṅgahṛdayasaṃhitā

tumbyāḥ phalarasaiḥ śuṣkaiḥ sapuṣpairavacūrṇitam||34||

chardayenmālyamāghrāya gandhasampatsukhocitaḥ||34||

itīkṣvākukalpaḥ||3||

Aṣṭāṅgahṛdayasaṃhitā

sa-(tumbyāḥ phalarasaiḥ puṣparasaiścāvacūrṇitaṃ śuṣkaiḥ-śoṣitaiḥ,tumbiphalarasaistumbipuṣpacūrṇamiśritairavacūrṇitaṃ mālyāmāghrāya sukhaṃ vamet| gandhasampat-gandhasampattimat|)

Aṣṭāṅgahṛdayasaṃhitā

ā0 r0 -anyadāha-tumbyā iti| tumbīphalarasaiḥ tumbīpuṣpacūrṇamiśritaiḥ śoṣitairavacūrṇitaṃ mālyamāghrāya sukhaṃ vamet| gandhasampat-gandhasampattimat| saṅgrahe tu (ka. a. 1)-"ikṣvakuphalasvarasaṃ vā triguṇakṣīrasādhitamuraḥsthite kaphe pīnase svarasāde ca pibet| bilvamūlaprasthakvāthena vā tumbībījāni kvāthayet| tatastamiṃstribhāgaghṛte ghṛtasamāni ca piṣṭvā tumbībījāni tadardhāṃśikāni ca pratyekaṃ jīmūtamahājālinīvatsakakṛtavedhanāni kvāthatulyameva ca trikaṭukamāvapet| tataḥ punaradhiśritya lehaṃ sādhayet| tamavalihya pramathyāmanu pibet| ayameva ca kalpaḥ kāśmaryādiṣu caturṣu mahāpañcamūlāṅgeṣu pṛthak pṛthagukto veditabyaḥ vātakaphagulmaprasaktajvareṣu||" iti|

Aṣṭāṅgahṛdayasaṃhitā

atha dhāmārgavakalpaḥ||35||

kāsagulmodaragare vāte śleṣmāśayasthite||35||

kaphe ca kaṇṭhavaktrasthe kaphasañcayajeṣu ca||35||

dhāmārgavo gadeṣviṣṭaḥ sthireṣu ca mahatsu ca||36||

Sarvāṅgasundarā

kāsādiṣu, tathā kaphasthānasthe vāte, śrleṣmaṇi galasthe mukhasthe ca tathā kaphasañcayajeṣvarocakadiṣu tathā,sthireṣu-dīrghakālaprarūḍheṣu, mahatsu-cātyantaṃ pravṛddheṣu, rogeṣu dhāmārgavaḥ-kośaphalākhyaḥ,iṣṭaḥ|

Āyurvedarasāyana

atha dvikośātakīkalpaḥ| tatrādau dhāmārgavakalpaḥ| tatra viṣayamāha-kāsagulmeti| dhāmārgavo-rājakośātakī|

Aṣṭāṅgahṛdayasaṃhitā

jīvakarṣabhakau vīrā kapikacchūḥ śatāvarī||36||

kākolī śrāvāṇī medā mahāmedā madhūlikā||37||

tadrajobhiḥ pṛthaglehā dhamārgavarajonvitāḥ||37||

kāse hṛdayadāhe ca śastā madhusitādrutāḥ||38||

Sarvāṅgasundarā

jīvakarṣabhādīnāṃ pṛthak-prayekaṃ, teṣāṃ rajobhiścūrṇairmadhusitābhyāmatyantaṃ drutāḥ-dravīkṛtāḥ, dhāmārgavarajonvitāḥ taccūrṇamiśrāḥ, lehāḥ kāse hṛdayadāhe ca śastāḥ| madhūlikā madhuyaṣṭiḥ|

Āyurvedarasāyana

prayogamāha-jīvakarṣabhakāviti| vīrā-vidārī| śrāvaṇī-muṇḍī| madhūlikā-jalajaṃ yaṣṭīmadhu| pākaṃ vinā+api madhusitāyogenaiva lehatvam|

Aṣṭāṅgahṛdayasaṃhitā

te sukhāmbhonupānāḥ syuḥ pittoṣmasahite kaphe||38||

Sarvāṅgasundarā

ta eva-pūrvoktā lehāḥ, uṣṇodakānupānā vamanāya bhaveyuḥ| kaphe pittoṣmasahite sati-pittena tathā pittakāryeṇoṣmaṇā yukte|

Sarvāṅgasundarā

te-jīvakādilehāḥ| sukhāmbhaḥ-koṣṇamudakam| pittoṣmā-pittajastāpaḥ| saṅgrahe tu (ka. a. 1)-"jīvanīyānyatamacūrṇasaṃyuktān samadhuśarkarāṃstatkaṣāyairlehān pittopasarjane śleṣmaṇi vidadhyāt|" iti|

Aṣṭāṅgahṛdayasaṃhitā

dhānyatumbaruyūṣeṇa kalkastasya viṣāpahaḥ||39||

Sarvāṅgasundarā

tasya-dhāmārgavasya, kalko dhānyatumbarubhyāṃ yūṣeṇa kvāthena,upayukto viṣaghnaḥ syāt|

Āyurvedarasāyana

anyadāha-dhānyeti| dhānyaṃ-kustumbarī| yūṣaḥ-kvāthaḥ|

Aṣṭāṅgahṛdayasaṃhitā

bimyāḥ punarnavāyā vā kāsamardasya vā rase||39||

ekaṃ dhāmārgavaṃ dve vā mānase mṛditaṃ pibet||40||

tacśṛtakṣīrajaṃ sarpiḥ sādhitaṃ vā phalādibhiḥ||40||

iti dhāmārgavakalpaḥ||4||

Sarvāṅgasundarā

bimbyādīnāmanyatamasya rase-kvāthe, dhāmārgavaphalamekaṃ mṛditaṃ kṛtvā, athavā dve phale, mānase-mānovikāre, vamanaṃ ( nārthaṃ) pibet| athavā, tacchṛtakṣīrajaṃ sarpiḥ-dhāmārgavaphalasādhitaṃ kṣīrodbhavaṃ [ghṛtaṃ], phalādibhiḥ sādhitaṃ-madanaphalajīmūtakekṣvākudhāmārgavakośātakīkuṭajaiḥ ṣaḍbhiḥ pakvaṃ,mānase vamanārthaṃ pibet|

Āyurvedarasāyana

anyadaha-bimbyā iti| phalādibhiḥ-ṣaḍbhiḥśreṣṭhaiḥ| saṅgrahe tu (ka. a. 1)-"sumanaḥ saumanasyāyanīharidrācorakahaimavatīmahāsahākṣudrasahāvṛścīvabimbīpunarnavākāsamardānyatamakaṣāyeṇa dhāmārgavamekaṃ dve vā manovikāreṣu|" iti|

Aṣṭāṅgahṛdayasaṃhitā

atha kṣveḍakalpaḥ||41||

kṣveḍo+atikaṭutīkṣṇoṣṇaḥ pragāḍheṣu praśasyate||41||

kuṣṭhapāṇḍvāmayaplīhaśophagulmagarādiṣu||41||

Sarvāṅgasundarā

kṣveḍaḥ-tiktakośātakī, atitīkṣṇoṣṇkaṭukatvāt kuṣṭhādiṣu pragāḍheṣu-atyantacirakālajatvād dṛḍheṣu prarūḍheṣu,praśasyate|

Āyurvedarasāyana

atha kṣveḍakalpaḥ| tatra viṣayamāha-kṣveḍa iti| kṣveḍaḥ-kośātakī|

Aṣṭāṅgahṛdayasaṃhitā

pṛthak phalādiṣaṭkasya kvāthe māṃsamanūpajam||42||

koṣātakyā samaṃ siddhaṃ tadrasaṃ lavaṇaṃ pibet||42||

Sarvāṅgasundarā

pṛthak phalādiṣaṭkasya- madanaphalekṣvākvādikasya, kvāthe māṃsamanūpajaṃ kośātakyā samaṃ-tayā tulyaṃ, siddhaṃ-pakvaṃ,tadrasaṃ tasya māṃsasya rasaṃ, lavaṇānvitaṃ pibet |

Āyurvedarasāyana

prayogamāha-pṛthagiti|

Aṣṭāṅgahṛdayasaṃhitā

phalādipippalītulyaṃ siddhaṃ kṣveḍarase+athavā||43||

Sarvāṅgasundarā

phalādipippalyo- madanaphalajīmūtekṣvākuphalamadhyabījāni, tābhistulyamānūpaṃ māṃsaṃ samakṣveḍarasena siddhaṃ vā pibet|

Āyurvedarasāyana

anyadāha-phalādīti| pippalyo-bījāni, taistulyamānūpamāṃsam|

Aṣṭāṅgahṛdayasaṃhitā

kṣveḍakvāthaṃ pibetatsiddhaṃ miśramikṣurasena vā||43||

iti kṣveḍakalpaḥ||4||

Sarvāṅgasundarā

yadvā, ikṣurasena miśraṃ kṣeḍakvāthe siddhamānūpajaṃ māṃsarasaṃ salavaṇaṃ pibet|

Āyurvedarasāyana

anyadāha-kṣveḍakvāthamiti|

Āyurvedarasāyana

atha kuṭajakalpaḥ| tatra viṣayamāha-kauṭajamiti|

Aṣṭāṅgahṛdayasaṃhitā

atha kuṭajaphalakalpaḥ||44||

kauṭajaṃ sukumāreṣu pittaraktakaphodaye||44||

jvare visarpe hṛdroge khuḍe kuṣṭhe ca pūjitam||44||

Sarvāṅgasundarā

kuṭajaṃ sukumāreṣu-atyantavamanāsahiṣṇuṣu, pittaraktakaphodaye-atiśayenādhike tasmin, tathā jvarādiṣu, vamane ṣreṣṭham|

Aṣṭāṅgahṛdayasaṃhitā

sarṣapāṇāṃ madhūkānāṃ toyena lavaṇasya vā||45||

pāyayetkauṭajaṃ bījaṃ yuktaṃ kṛṣarayā+athavā||45||

saptāhaṃ vā+arkadugdhāktaṃ taccūrṇaṃ pāyayetpṛthak||46||

phalajīmūtakekṣvākujīvantījīvakodakaiḥ||46||

iti kuṭajaphalakalpaḥ||5||

Sarvāṅgasundarā

sarṣapādīnāṃ pṛthak toyena-kvāthena, saindhavasya ca jalena, kuṭajabījaṃ pāyayet| athavā,kṛśarayā saha kauṭajaṃ pāyayet| athavā, saptāhamarkadugdhāktaṃ kuṭajabījacūrṇaṃ pṛthak madanaphalādyudakaiḥ pāyayet|

Āyurvedarasāyana

prayogamāha-sarṣapāṇāmiti|

Aṣṭāṅgahṛdayasaṃhitā

vamanauṣadhamukhyānāmiti kalpadigīritā||47||

bījenānena matimānanyānyapi ca kalpayet||47||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ pañcame kalpasiddhisthāne vamanakalpo nāma prathamo+adhyāyaḥ||1||

Sarvāṅgasundarā

vamanauṣadhamukhyānāṃ-śardiṣi prādhanānāmauṣadhānāṃ,iti evaṃ prakāreṇa, kalpasya dik-gatiḥ,īritā-kalpamārga uditaḥ| anena bījena-anayā diśā, sumatiranyānyapi vamanauṣadhāni kalpayediti| iti ṣrīmṛgāṅkadattaputraṣrīviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ pañcame kalpasiddisthāne vamanakalpo nām prathamo+adhyāyaḥ samāptaḥ||1||

Aṣṭāṅgahṛdayasaṃhitā

ā raṃ-vamanayogānupasaṃharati-vamanauṣadheti| iti hemādriṭīkāyāmāyurvedarasāyane| vāntyauṣadhaprakaraṇaṃ sāmastyena nirūpitam||1||

virecanakalpādhyāyaḥ

2

Aṣṭāṅgahṛdayasaṃhitā

athāto virecanakalpaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

kalpanaṃ kalpo-yojanā| virecanaṃ-adhobhāgena doṣanirharaṇam, tasya kalpo-virecanakalpaḥ, taṃ vyākhyāsyāmaḥ| śeṣaṃ pūrvavat| dantīdravantyādibhyaḥ sarvebhyo+api virecanadravyebhyo nirapāyitvādvirecanasādhye vyādhāvaniṣiddhaprasaratvāt[ca] pūrvaṃ trivṛtāyā upanyāsaḥ|

Āyurvedarasāyana

virecanakalpaṃ vyākhyātuṃ pratijānīte-atheti| atha virecanakalpaḥ| tatra saṅgrahe| (ka. a. 2)- "virecanadravyāṇāṃ mūleṣu trivṛt, tvakṣu tilvakaḥ, kṣīreṣu snihī, phaleṣu harītakī, pradhānāni|" iti|

Aṣṭāṅgahṛdayasaṃhitā

atha trivṛcchyāmayoḥ kalpaḥ||1||

kaṣāyamadhurā rūkṣā vipāke kaṭukā trivṛt||1||

kaphapittapraśamanī raukṣyāccānilakopanī||1||

Sarvāṅgasundarā

anenāsyāḥ svarūpakathanam|

Āyurvedarasāyana

trivṛdguṇānāha-kaṣāyamadhureti|

Aṣṭāṅgahṛdayasaṃhitā

sedānīmauṣadhairyuktā vātapittakaphāpahaiḥ||2||

kalpavaiśeṣyamāsādya jāyate sarvarogajit||2||

Sarvāṅgasundarā

sā-evaṃguṇā trivṛt, adhunā vātapittakaphaghnairauṣadhairyuktā kalpaviśeṣatvaṃ prāpya virecanasādhyavyādhiviṣaye sarvarogajijjāyate|

Āyurvedarasāyana

saṃyogādikṛtān guṇānāha-sedanīmiti|

Aṣṭāṅgahṛdayasaṃhitā

dvidhā khyātaṃ ca tanmūlaṃ śyāmaṃ śyāmā+aruṇaṃ trivṛt||3||

Sarvāṅgasundarā

tasyāḥ-trivṛto, mūlaṃ dviprakāram,-ekaṃ śyāmamaparamaruṇam| śyāmaṃ mūlaṃ śyāmā, trivṛdaruṇāmiti vyākhyaṃ dvisaṃjñam|

Āyurvedarasāyana

bhedadvayamāha-dvidheti| śyāmaṃ-śyāmākhyam| aruṇaṃ-trivṛdākhyam|

Aṣṭāṅgahṛdayasaṃhitā

trivṛdākhyaṃ varataraṃ nirapāyaṃ sukhaṃ tayoḥ||3||

sukumāre śiśau vṛddhe mṛdukoṣṭhe ca taddhitam||4||

Sarvāṅgasundarā

tayoḥ-śyāmāruṇayoḥ, yadaruṇaṃ mūlaṃ tadvarataram| sāmarthyāt śyāmaṃ varam| aruṇaṃ yanmūlaṃ tannirapāyatvāt sukumārādiṣu hitam, na śyāmaṃ sāpāyatvāt|

Āyurvedarasāyana

aruṇasya viṣayamāha-trivṛdākhyāmiti|

Aṣṭāṅgahṛdayasaṃhitā

mūrcchāsammohahṛtkaṇṭhakaṣaṇakṣaṇanapradam||4||

śyāmaṃ tīkṣṇāśukāritvādatastadapi śasyate||5||

krūre koṣṭhe bahau doṣe kleśakṣamiṇi cāture||5||

Sarvāṅgasundarā

śyāmaṃ mūlaṃ mūrcchādihṛtkaṇṭhakaṣaṇakṣaṇanapradam| tattīkṣṇatvādāśukāritvācca sāpāyatvamasya| tadevaṃrūpamapi śyāmaṃ śasyate krūrakoṣṭhādiviṣaye|

Āyurvedarasāyana

śyāmasya viṣayamāha-mūrccheti| mūrcchāsammohayorjñānabhraṃśe tulye dehapātāpātābhyāṃ bhedaḥ| kaṣaṇaṃ-vilekhanaṃ hṛdayasya| kṣaṇanaṃ-kṣataṃ kaṇṭhasya|

Aṣṭāṅgahṛdayasaṃhitā

gambhīrānugataṃ ślakṣṇamatiryagvisṛtaṃ ca yat||6||

gṛhītvā visṛjetkāṣṭhaṃ tvacaṃ śuṣkāṃ nidhāpayet||6||

Sarvāṅgasundarā

gambhīrānugataṃ-gūḍhaṃ kṛtvā bhūmāvantaḥpraviṣṭam, tathā ślakṣṇaṃ-aparuṣam, tathā+atiryagyātaṃ(visṛtaṃ)-spaṣṭaṃ kṛtvā bhūmau gatam, evaṃvidhaṃ trivṛtāyā mūlaṃ gṛhītvā tatkāṣṭhaṃ visṛjet| tvacaṃ śuṣkāṃ kṛtvā nidhāpayet-sthāpayet|

Āyurvedarasāyana

grahaṇavidhimāha-gambhīrānugatamiti| gambhīrānugataṃ-dūramadhoyātam| atiryagvisṛtaṃ-bahuṣu tathābhūteṣu madhyamam|

Aṣṭāṅgahṛdayasaṃhitā

atha kāle tataścūrṇaṃ kiñcinnāgarasaindhavam||7||

vātāmaye pibedamlaiḥ-------------------------||7||

Sarvāṅgasundarā

atha-anantaram, kāle-virecanaprastāve, tataḥ-mūlatvacaḥ, cūrṇamīṣannāgarasaindhavamamlaiḥ-kāñjikādibhiḥ, vātavikāre pibet|

Āyurvedarasāyana

vāte virecanamāha-atheti| kiñcinnāgarasaindhavaṃ-nāgarasaindhavayormithastulyāṃśayoścūrṇena caturthāṃśatulyena yuktaṃ,amlaiḥ pibet| saṅgrahe tu (ka. a. 2)- "māṃsarasena vā|" iti|

Aṣṭāṅgahṛdayasaṃhitā

-----------------------------paitte sājyasitāmadhu||7||

kṣīradrākṣekṣukāśmaryasvāduskandhavarārasaiḥ||8||

Sarvāṅgasundarā

paitte vikāre sahaghṛtaśarkarāmadhu taccūrṇaṃ kṣīreṇa drākṣādirasairvā pibet|

Āyurvedarasāyana

pitte virecanamāha-pitte iti| varā-triphalā| rasāśabdo drākṣādibhiḥ pratyekaṃ sambadhyate|

Āyurvedarasāyana

kaphe virecanamāha-kaphāmaya iti| pīluḥtīkṣṇataruḥ| saṅgrahe tu (ka. a. 2)- "ebhireva ca dravyairyathāsvaṃ ghṛtaśarkarādrākṣākṣoḍatavakṣīrīmadhurāṇi mātuluṅgadāḍimāmalakakolakaramardakakapittharasatakrāmlāni saindhavalavaṇāni vyoṣatīkṣṇāni vividhavesavārapūritāni sahakārarasatrijātakanāgakesarakarpūrasurabhīṇi lehaguṭikāmodakabhakṣyabhojyānyupakalpayet|" iti|

Aṣṭāṅgahṛdayasaṃhitā

kaphāmaye pīlurasamūtramadyāmlakāñjikaiḥ||8||

pañcakolādicūrṇaiśca yuktyā yuktaṃ kaphāpahaiḥ||9||

Sarvāṅgasundarā

kaphavikāre taccūrṇaṃ pīlurasādibhiḥ pibet| pañcakolādibhiścūrṇaiśca kaphaghnairyuktam| katham ? yuktyā,-pañcakolādicūrṇānāṃ yoge nātivyāptirna vā+avyāptiḥ, pañcakolādicūrṇena trivṛtācūrṇasya samyagyogaḥ syādityarthaḥ| ādiśabdenānyeṣāṃ pācanadīpanānāṃ pañcakolasadṛśānāṃ citrakā(maricā)dīnāṃ grahaṇam|

Aṣṭāṅgahṛdayasaṃhitā

trivṛtkalkakaṣāyābhyāṃ sādhitaḥ sasito himaḥ||9||

madhutrijātasaṃyukto leho hṛdyaṃ virecanam||10||

Sarvāṅgasundarā

trivṛtaḥ kalkena kaṣāyeṇa ca sādhitaḥ saśarkaro lehaḥ śīto madhutrijātasaṃyukto hṛdyaṃ virecanaṃ syāt| atra ca kāsacikitsitoktakaṇṭakārikālehavat (hṛ. ci. a. 3/63) pramāṇaṃ nirūpayitavyam|

Āyurvedarasāyana

hṛdyaṃ virecanamāha-trivṛditi|

Aṣṭāṅgahṛdayasaṃhitā

ajagandhā tavakṣīrī vidārī śarkarā trivṛt||10||

cūrṇitaṃ madhusarpirbhyāṃ līḍhvā sādhu viricyate||11||

sannipātajvarastambhapipāsādāhapīḍitaḥ||11||

Sarvāṅgasundarā

ajagandhādicūrṇaṃ madhusarpirbhyāṃ līḍhvā sādhu viricyate| sannipātajvarādipīḍitaḥ san|

Āyurvedarasāyana

sannipātādau virecanamāha-ajagandheti|

Aṣṭāṅgahṛdayasaṃhitā

limpedantastrivṛtayā dvidhākṛtvekṣugaṇḍikām||12||

ekīkṛtya ca tatsvinnaṃ puṭapākena bhakṣayet||12||

Sarvāṅgasundarā

ikṣugaṇḍikāṃ dvidhākṛtya(tvā)-pāṭayitvā, trivṛtayā+antarlimpet| anantaramekīkṛtya puṭapākena svinnaṃ bhakṣayet|

Sarvāṅgasundarā

tatraiva virecanāntaramāha-limpediti| ikṣugaṇḍikāṃ-ikṣukāṇḍam|

Āyurvedarasāyana

vātarogādiṣu virecanamāha-bhṛṅgailābhyāmiti| bhṛṅgaṃ-tvak| nīlī-kālāñjanī| taiḥ tribhiḥ| taiḥ-caturbhiḥ| phalaraso-drākṣādirasaḥ|| tarpaṇaṃ-mantham| manthagrahaṇaṃ saktūnāṃ prādhānyārtham, tena cūrṇatulyā yavasaktavo mānānukteśca|

Aṣṭāṅgahṛdayasaṃhitā

bhṛṅgailābhyāṃ samā nīlī taistrivṛttaiśca śarkarā||13||

cūrṇaṃ phalarasakṣaudrasaktubhistarpaṇaṃ pibet||13||

vātapittakaphottheṣu rogeṣvalpānaleṣu ca||14||

nareṣu sukumāreṣu nirapāyaṃ virecanam||14||

Sarvāṅgasundarā

tvagelābhyāṃ tulyā nīlī, taiśca tulyā trivṛt, sarvaiśca tulyā sitā, cūrṇaṃ phalarasakṣaudrasaktubhistarpaṇaṃ pibet| vātapittakaphottheṣu rogeṣvalpāgniṣu ca nareṣu tathā sukumāreṣu virecanametannirapāyam|

Āyurvedarasāyana

gulmādiṣu virecanamāha-viḍaṅgeti| viḍaṅgatandulo-viḍaṅgasāraḥ| kaṇā-pippalī| sarvataḥ-viḍaṅgādibhyaḥ ṣaḍbhyaḥ|

Aṣṭāṅgahṛdayasaṃhitā

viḍaṅgataṇḍulavarāyāvaśūkakaṇāstrivṛt||15||

sarvato+ardhena tallīḍhaṃ madhvājyena guḍena vā||15||

gulmaṃ plīhodaraṃ kāsaṃ halīmakamarocakam||16||

kaphavātakṛtāṃścānyān parimārṣṭi gadān bahūn||16||

Sarvāṅgasundarā

viḍaṅgataṇḍulādayaḥ samāṃśāḥ, sarvebhyo+ardhena trivṛt, tadetaccūrṇaṃ madhughṛtābhyāṃ līḍhaṃ guḍena vā+a+asvāditaṃ gulmādīn kaphavātotthāṃścānyānapi gadān bahūn parimārṣṭi-parākaroti|

Aṣṭāṅgahṛdayasaṃhitā

viḍaṅgapippalīmūlatriphalādhānyacitrakān||17||

marīcendrayavājājīpippalīhastipippalīḥ||17||

dīpyakaṃ pañcalavaṇaṃ cūrṇitaṃ kārṣikaṃ pṛthak||18||

tilatailatrivṛccūrṇabhāgau cāṣṭapalonmitau||18||

dhātrīphalarasaprasthāṃstrīn guḍārdhatulānvitān||19||

paktvā mṛdvagninā khādettato mātrāmayantraṇaḥ||19||

kuṣṭhārśaḥkāmalāgulmamehodarabhagandarān||20||

grahaṇīpāṇḍurogāṃśca hanti puṃsavanaśca saḥ||20||

guḍaḥ kalyāṇako nāma sarveṣvṛtuṣu yaugikaḥ||21||

Sarvāṅgasundarā

viḍaṅgādīni kārṣikāṇi, trivṛtācūrṇatilataile pṛthagaṣṭapalapramāṇe, āmalakaphalarasaprasthāṃstrīn, guḍapalāni pañcāśat, mṛdvigninā paktvā tasmānmātrāmayantraṇaḥ-yantraṇārahitaḥ san, bhakṣayet| sa ca bhakṣitaḥ kuṣṭhādīn hanti puṃsavanaśca syāt| guḍo+ayaṃ kalyāṇakasaṃjñaḥ sarveṣu ca ṛtuṣu yaugikaḥ-yujyate|

Āyurvedarasāyana

kalyāṇakaṃ guḍamāviḍaṅgapippalīti|

Aṣṭāṅgahṛdayasaṃhitā

vyoṣatrijātakāmbhodakṛmighnāmalakaistrivṛt||21||

sarvaiḥ samā samasitā kṣaudreṇa guṭikāḥ kṛtāḥ||22||

mūtrakṛcchrajvaracchardikāsaśoṣabhramakṣaye||22||

tāpe pāṇḍvāmaye+alpe+agnau śastāḥ sarvaviṣeṣu ca||23||

avipattirayaṃ yogaḥ praśastaḥ pittarogiṇām||23||

Sarvāṅgasundarā

vyoṣādibhiḥ samabhāgaiḥ sarvairdravyaistrivṛtsamā, sā ca trivṛt tulyaśarkarā, evametāḥ kṣaudreṇa guṭikāḥ kṛtā mūtrakṛcchrādiṣu śasyante| avipattirayaṃ yogaḥ pittarogiṇāṃ praśastaḥ|

Āyurvedarasāyana

mūtrakṛcchrādiṣu virecanamāha-vyoṣeti| sarvaiḥ navabhiḥ, samā-navabhāgā trivṛt| samasitā-śarkarāyā api nava bhāgāḥ|

Aṣṭāṅgahṛdayasaṃhitā

trivṛtā kauṭajaṃ bījaṃ pippalī viśvabheṣajam||24||

kṣaudradrākṣārasopetaṃ varṣākāle virecanam||24||

Sarvāṅgasundarā

trivṛtādikaṃ kṣaudradrākṣārasasaṃyuktaṃ prāvṛṣi virecanam|

Sarvāṅgasundarā

varṣāsu virecanamāha-trivṛteti|

Aṣṭāṅgahṛdayasaṃhitā

trivṛddurālabhāmustaśarkarodīcyacandanam||25||

drākṣāmbunā sayaṣṭyāhvasātalaṃ jaladātyaye||25||

Sarvāṅgasundarā

trivṛddurālabhādikaṃ drākṣājalena śaradi virecanam|

Āyurvedarasāyana

śaradi virecanamāha-trivṛditi| udīcyaṃ-vālakam| sātalā-saptalā|

Aṣṭāṅgahṛdayasaṃhitā

trivṛtāṃ citrakaṃ pāṭhāmajājīṃ saralaṃ vacām||26||

svarṇakṣīrīṃ ca hemante cūrṇamuṣṇāmbunā pibet||26||

Sarvāṅgasundarā

trivṛtādikaṃ cūrṇamuṣṇāmbunā saha hemante pibet|

Āyurvedarasāyana

hemante virecanamāha-trivṛtāmiti|

Āyurvedarasāyana

grīṣme virecanamāha-trivṛteti|

Aṣṭāṅgahṛdayasaṃhitā

trivṛtā śarkarātulyā grīṣmakāle virecanam||27||

Sarvāṅgasundarā

trivṛccharkarāsamā grīṣmartau virecanam|

Aṣṭāṅgahṛdayasaṃhitā

trivṛttrāyantihapuṣāsātalākaṭurohiṇīḥ||27||

svarṇakṣīrīṃ ca sañcūrṇya gomūtre bhāvayettryaham||28||

eṣa sarvartuko yogaḥ snigdhānāṃ maladoṣahṛt||28||

Sarvāṅgasundarā

trivṛdādīni sañcūrṇya tryahaṃ gomūtre bhāvayet| eṣa yogaḥ sarvartuṣvapi snigdhānāṃ narāṇāṃ maladoṣasya hārakaḥ syāt|

Āyurvedarasāyana

snigdhānāṃ sarvartukaṃ virecanamāha-trivṛditi|

Aṣṭāṅgahṛdayasaṃhitā

śyāmātrivṛddurālambhāhastipippalivatsakam||29||

nīlinīkaṭukāmustāśreṣṭhāyuktaṃ sucūrṇitam||29||

rasājyoṣṇāmbubhiḥ śastaṃ rūkṣāṇāmapi sarvadā||30||

iti trivṛcśyāmayoḥ kalpaḥ||1||

Sarvāṅgasundarā

śyāmādyaṃ cūrṇīkṛtaṃ māṃsarasaghṛtoṣṇāmbubhī rūkṣāṇāmapi sarvakālaṃ śastam| apiśabdāt snigdhānāṃ śastameva|

Sarvāṅgasundarā

rūkṣāṇāmapi sarvartuṣu virecanamāha-śyāmeti| saṅgrahe tu (?) (carake ka. a. 7)- " vyoṣatvakpatramustailaviḍaṅgāmalakān samān| trivṛto+aṣṭaguṇaṃ bhāgaṃ śarkarāyāśca ṣaṅguṇam|| guḍena guṭikāḥ kuryāt kṣaudreṇa saha saṃyutāḥ| mūtrakucchre jvare vamyāṃ kāse śoṣe bhrame kṣaye|| gulme pāṇḍvāmaye+alpe+agnau śastā niryantritāśinaḥ| yogaḥ sarvaviṣāṇāṃ ca mataṃ śreṣṭhaṃ virecanam||" (saṅgrahe ka. a. 2)- "tryūṣaṇatriphalāhiṅgu kārṣikaṃ trivṛtāpalam| sauvarcalārdhakarṣaśca palārddhaṃ cāmlavetasāt|| taccūrṇaṃ śarkarātulyaṃ maṇḍenāmlena vā pibet| gulmapārśvārtinutsiddhaṃ jīrṇe cāsmin rasaudanam|| trivṛtātriphalādantīsātalāvyoṣasaindhavaiḥ || prakalpya cūrṇaṃ saptāhaṃ bhāvyamāmalakādrase|| tadyojyaṃ tarpaṇe yūṣe piśite rāgayuktiṣu|| tulyāmlaṃ trivṛtākalkasiddhaṃ gulmaharaṃ ghṛtam|| śyāmātrivṛtkaṣāyeṇa siddhaṃ sarpiḥpayo+athavā| trivṛnmuṣṭīṃstu sanakhānaṣṭau droṇe+ambhasaḥ pacet|| pādaśeṣaṃ kaṣāyaṃ taṃ pūtaṃ guḍatulāyutam| snigdhe sthāpyaṃ ghaṭe kṣaudrapippalīphalacitrakaiḥ|| lipte māse gate pītaṃ pāṇḍuśvayathugulmajit| surā vā trivṛtāpādakiṇvā tatkvāthasaṃyutā|| yavaiḥ śyāmātrivṛtkvāthāsvinnaiḥ kulmāṣamambhasā| āsutaṃ ṣaḍahaṃ palle jātaṃ sauvīrakaṃ pibet|| bhṛṣṭān vā satuṣān siddhānyavāṃstaccūrṇasaṃyutān āsutānambhasā tadvatpibejjātaṃ tuṣodakam|" iti| vṛnde tu (a.74/9)- "abhayāpippalīmūlaṃ maricaṃ viśvabheṣajam| tvakpatrapippalīmustaviḍaṅgāmalakāni ca|| etāni samabhāgāni dantī ca triguṇā bhavet| trivṛdaṣṭaguṇā deyā ṣaḍguṇā cātra śarkarā|| madhunā modakān kṛtvā cākṣamātrān pramāṇataḥ| ekaikaṃ bhakṣayetprātaḥ śītaṃ canu jalaṃ pibet|| tasmādviricyate janturyāvaduṣṇaṃ na sevate| pānāhāravihāreṣu bhavenniryantraṇaḥ sadā|| pāṇḍutvakāsaviṣamajvaravahnisādān jaṅghorupṛṣṭhajaghanodarapārśvaśūlān| durnāmakuṇḍalabhagandaraśophagulmān yakṣmodarabhramavidāhakamūtrakṛcchrān|| lpīhākṣirogapavanāśmarikuṣṭhamehān hanyādrasāyanamidaṃ bhiṣajā prayuktam| alpavyayaṃ bahuphalaṃ satatopayojyamāyuṣkaraṃ palitanāśanamaśviddaṣṭam||" iti|

Aṣṭāṅgahṛdayasaṃhitā

atha rājavṛkṣakalpaḥ||30||

jvarahṛdrogavātāsṛgudāvartādirogiṣu||30||

rājavṛkṣo+adhikaṃ pathyo mṛdurmadhuraśītalaḥ||31||

Sarvāṅgasundarā

jvarādiṣvanyebhyastadviṣayoktebhyo virecanadravyebhyo rājavṛkṣo+atiśayena pathyaḥ| kimbhūtaḥ ? mṛdurmadhuraḥ śītalaśca|

Āyurvedarasāyana

āragvadhakalpamāha-jvarahṛdrogeti|

Āyurvedarasāyana

bālādau viśeṣādāragvadho yojya ityāha-bāla iti|

Aṣṭāṅgahṛdayasaṃhitā

bāle vṛddhe kṣate kṣīṇe sukumāre ca mānave||31||

yojyo mṛdvanapāyitvādviśeṣāccaturaṅgulaḥ||32||

Sarvāṅgasundarā

bālādau mṛdutvādanapāyitvācca viśeṣeṇa caturaṅgulo yojyaḥ|

Āyurvedarasāyana

grahaṇavidhimāha-phalakāla iti| teṣāṃ-phalānām| bhāraṃ-tulāviṃśatiḥ|

Aṣṭāṅgahṛdayasaṃhitā

phalakāle pariṇataṃ phalaṃ tasya samāharet||32||

teṣāṃ guṇavatāṃ bhāraṃ sikatāsu vinikṣipet||33||

saptarātrātsamuddhṛtya śoṣayedātape tataḥ||33||

tato majjānamuddhṛtya śucau pātre nidhāpayet||34||

Sarvāṅgasundarā

tasya-śamyākasya, phalakāle pariṇataṃ-pakvaṃ, phalaṃ samāharet-saṅgṛhṇīyāt| teṣāṃ-phalānāṃ, guṇavatāṃ-suniṣpannānāṃ, bhāraṃ-palaśataviṃśatiḥ, vālukāsu vinikṣipet| saptarātrādūrdhvaṃ sikatābhya uddhṛtyānantaramātape śoṣayet| tataḥ-anantaraṃ, tebhyaḥ phalebhyo majjānamuddhṛtya-gṛhītvā, pātre-bhāṇḍe, śucau śuddhe, sthāpayet|

Aṣṭāṅgahṛdayasaṃhitā

drākṣārasena taṃ dadyāddāhodāvartapīḍite||34||

caturvarṣe sukhaṃ bāle yāvaddvādaśavārṣike||35||

Sarvāṅgasundarā

taṃ-majjānaṃ, drākṣārasena dadyāt| dāhādyārte nare caturvarṣe bāle sukhenaitadvirecanam, yāvaddvādaśavārṣike bāle sukhaṃ virecanamidam|

Sarvāṅgasundarā

dāhodāvartayorvirecanamāha-drākṣāraseneti|

Aṣṭāṅgahṛdayasaṃhitā

caturaṅgulamajjño vā kaṣāyaṃ pāyayeddhimam||35||

dadhimaṇḍasurāmaṇḍadhātrīphalarasaiḥ pṛthak||36||

sauvīrakeṇa vā yuktam kalkena traivṛtena vā||36||

Sarvāṅgasundarā

athavā rājavṛkṣamajjño himaṃ [kaṣāyaṃ]-śītakaṣāyaṃ, dadhimaṇḍādibhiḥ pṛthagyuktamathavā kāñjikenāthavā kalkena trivṛtāsambandhinā yuktaṃ pāyayet|

Āyurvedarasāyana

anyadvirecanapañcakamāha-caturaṅguleti| sauvīrakeṇa-kāñjikena|

Aṣṭāṅgahṛdayasaṃhitā

dantīkaṣāye tanmajjño guḍaṃ jīrṇaṃ ca nikṣipet||37||

tamariṣṭaṃ sthitaṃ māsaṃ pāyayet pakṣameva vā||37||

iti rājavṛkṣakalpaḥ||2||

Sarvāṅgasundarā

dantīkaṣāye tanmajjñaḥ-karṇikārasya madhyāni, guḍaṃ jīrṇaṃ ca vinikṣipet| tamariṣṭaṃ māsaṃ sthitaṃ pāyayet| pakṣaṃ vā sthitam|

Āyurvedarasāyana

virecanāntaramāha-dantīkaṣāya iti|

Aṣṭāṅgahṛdayasaṃhitā

atha tilvakakalpaḥ||38||

tvacaṃ tilvakamūlasya tyaktvā+a+abhyantaravalkalam||38||

viśoṣya cūrṇayitvā ca dvau bhāgau gālayettataḥ||38||

rodhrasyaiva kaṣāyeṇa tṛtīyaṃ tena bhāvayet||39||

kaṣāye daśamūlasya taṃ bhāgaṃ bhāvitaṃ punaḥ||39||

śuṣkaṃ cūrṇaṃ punaḥ kṛtvā tataḥ pāṇitalaṃ pibet||40||

mastumūtrasurāmaṇḍakoladhātrīphalāmbubhiḥ||40||

Sarvāṅgasundarā

tilvakamūlasya tvacaṃ tyaktvā madhyavalkalaṃ viśoṣya tathā cūrṇayitvā tataścūrṇāt dvau bhāgau rodhrasyaiva kaṣāyeṇa gālayet| tataḥ-anantaram, avaśiṣṭo yastṛtīyo bhāgastataścūrṇāt, taṃ tena kaṣāyeṇa vastragālitena bhāvayet| anantaraṃ vastragālitakaṣāyeṇa bhāvitaṃ punaḥ kaṣāye daśamūlasya bhāvitamanantaraṃ śuṣkacūrṇaṃ [kṛtvā] tataścūrṇāt pāṇitalaṃ-karṣaṃ, mastugomūtrādikena pibet| (kolaṃ-badaram, dhātrīphalaṃ-āmalakam, tayorambunī svarasau|) tadbhāvanauṣadhapramāṇaṃ ca śilājatunaḥ kalpavat kalpayet| śilājatukalpaṃ ca vakṣyati (hṛ. u. a. 39/135)- "samagirijamaṣṭaguṇite niḥkvāthyaṃ bhāvanauṣadhaṃ toye|" ityādi| tasmādatra tilvakatvaco bhāvyauṣadhasya rodhraśca(dhraṃca)bhāvanauṣadhaṃ samaṃ deyam, tato+aṣṭaguṇaṃ jalaṃ deyam, tacca kvathanenāṣṭāṃśaśeṣaṃ kāryamiti| evamanyatrāpyanirdiṣṭapramāṇānāṃ bhāvyadravyabhāvanādravyatoyāvaśiṣṭānāṃ parimāṇaṃ bodhyam|

Āyurvedarasāyana

tilvakakalpamāha-tvacamiti| ābhyantaravalkalaṃ-kāṣṭhalagnā tvak| cūrṇasya bhāgatrayaṃ kṛtvā dvau bhāgāvekīkṛtya rodhrakaṣāyeṇa mardayitvā gālayet| tena draveṇa tṛtīyaṃ bhāgaṃ bhāvayet| punardaśamūlakaṣāyeṇa bhāvayet| punaḥśoṣayet| punaścūrṇayet| tasya cūrṇasya pāṇitalaṃ-karṣaṃ, mastvādibhiḥ pibet| kolaṃ-badaram, dhātrīphalam-āmalakam tayorambunī-svarasau|

Aṣṭāṅgahṛdayasaṃhitā

tilvakasya kaṣāyeṇa kalkena ca saśarkaraḥ||41||

saghṛtaḥ sādhito lehaḥ sa ca śreṣṭhaṃ virecanam||41||

iti tilvakakalpaḥ||3||

Sarvāṅgasundarā

rodhrasya kaṣāyeṇa kalkena ca saśarkaro ghṛtānvito lehaḥ syāt| sa ca lehaḥ śreṣṭhaṃ virecanam|

Āyurvedarasāyana

virecanāntaramāha-tilvakasyeti| saṅgrahe tu (ka. a. 2)-" meṣaśṛṅgyabhayākṛṣṇācitrakaiḥ kvathite jale| marujān sunuyāttatra jātaṃ sauvīrakaṃ yadā|| bhavedañjalinā tasya rodhrakalkaṃ pibettadā| marujān-yavān| surāṃ rodhrakaṣāyeṇa jātāṃ pakṣasthitāṃ pibet||" iti|

Āyurvedarasāyana

snuhīkalpamāha-sudheti| tāṃ-sudhām, mudukoṣṭhādiṣu na kalpayet| kaṣṭavibhraṃśāṃ-duḥsahavyāpadam| ataḥ-atiyogabhayāt| gulmādiṣu tu kalpyā| madhumehaḥ-madhupramehaḥ| dūśīviṣaṃ-viṣapratiṣedhoktam| sā-sudhā, bahutīkṣṇāgrakaṇṭakā śreṣṭhā| bilvādīnāṃ-bṛhatpañcamūloktānām| samaṃ-samamātram| ekaśaḥ-ekasyaikasya kvāthena kramānmiśraṇaṃ śoṣaṇaṃ ca| vā śabdāddhṛhatīdvayasya bhinnaḥ prayogaḥ|

Aṣṭāṅgahṛdayasaṃhitā

atha sudhākalpaḥ||42||

sudhā bhinatti doṣāṇāṃ mahāntamapi sañcayam||42||

āśveva kaṣṭhavibhraṃśānnaiva tāṃ kalpayedataḥ||42||

mṛdau koṣṭhe+abale bāle sthavire dīrgharogiṇi||43||

kalpyā gulmodaragaratvagrogamadhumehiṣu||43||

pāṇḍau dūṣīviṣe śophe doṣavibhrāntacetasi||44||

sā śreṣṭhā kaṇṭakaistīkṣṇairbahubhiśca samācitā||44||

dvivarṣāṃ vā trivarṣāṃ vā śiśirānte viśeṣataḥ||45||

tāṃ pāṭayitvā śastreṇa kṣīramuddhārayettataḥ||45||

bilvādīnāṃ bṛhatyorvā kvāthena samamekaśaḥ||46||

miśrayitvā sudhākṣīraṃ tato+aṅgāreṣu śoṣayet||46||

pibetkṛtvā tu guṭikāṃ mastumūtrasurādibhiḥ||47||

Sarvāṅgasundarā

sudhā-guḍā, doṣāṇāṃ mahāntamapi sañcayaṃ hanti| evaṃguṇāmapi tāṃ-sudhāṃ, bhiṣak mṛdukoṣṭhādiṣu ato na kalpayet| śīghrameva kaṣṭavibhraṃśāditi| kalpayedityatisarjane liṅ| tarhi kveyaṃ prayojyā ? ityāha-kalpyeti| gulmādiṣu kalpyā sāsnuk, tīkṣṇairbahubhiḥ kaṇṭakaiścitā śreṣṭhā syāt| tāṃ-sudhāṃ, dvivarṣāmathavā trivarṣāṃ viśeṣeṇa śiśirānte kāryavaśādanyasminnapi ṛtau śastreṇa pāṭayitvā tataḥ-sudhātaḥ, kṣīramuddhārayet| dve varṣe pramāṇamasyā iti ṭhak| tasya rasāllugiti luk| tataśca ṭāp| tataḥ-anantaraṃ, bilvādīnāṃ kaṇṭakārīmahoṭikayorvā kvāthena ekaśaḥ-ekenaikena, samaṃ melayitvā sudhākṣīramanantaramaṅgāreṣu tadubhayamapi śoṣayet| tato guṭikāṃ kṛtvā yathāyogaṃ mastvādibhiḥ pibet|

Aṣṭāṅgahṛdayasaṃhitā

trivṛtādīnnava varāṃ svarṇakṣīrīṃ sasātalām||47||

saptāhaṃ snukpayaḥ pītān rasenājyena vā pibet||48||

tadvadvyoṣottamākumbhanikumbhāgnīn guḍāmbunā||48||

iti sudhākalpaḥ||4||

Sarvāṅgasundarā

trivṛtādīnnaveti 'trivṛcchyāmā rājavṛkṣastilvakaśca tathā sudhā| śaṅkhinī saptalā dantī dravantīti [smṛtā nava||]' iti| tadetān trivṛtādīṃstathā tripālāṃ svarṇakṣīrīṃ sātalāṃ ca sapta vāsarān snukpayaḥ pītān-snukkṣīrabhāvitān, māṃsarasena ghṛtena vā pibet| tathaiva vyoṣādīn guḍāmbunā pibet|

Āyurvedarasāyana

prayogāntaramāha-trivṛtādīniti| trivṛtādīnnava-trivṛt śyāmā āragvadhastilvakaḥ snuhī śaṅkhinī satpalā dantī dravantī ceti| atra snuhī kāṇḍaṃ, na kṣīram, tasya bhāvanāsādhanatvāt| varā-triphalā| sātalā-satpalā-satpalā, tasyāḥpunaruktatvāt svarṇakṣīrīṃ sasātalāmiti bhinnaḥ prayogaḥ| ata eva triphalāprayogo+api bhinnaḥ| rasena-māṃsarasena| vyoṣādiprayogo+aapi tadvat| tasya tu pānaṃ guḍodakena| saṅgrahe tu (ka. a. 2)- " adyācchāmātrivṛvkāthaṃ snukkṣīghṛtaphāṇitaiḥ| kāsārirasayūṣādyairyuktaṃ vā snukpayaḥ pibet|| nikumbhakumbhaśamyākaśaṅkhinīsatpalārajaḥ| rātrau mūtre divā gharme saptāhaṃ sthāpayedanu|| snukkṣīre+api tatastena mālyaṃ vāso+avacūrṇitam| ājighran prāvṛṇānaśca mṛdukoṣṭho viricyate||" iti

Aṣṭāṅgahṛdayasaṃhitā

atha śaṅkhinīsaptalayoḥ kalpaḥ||49||

nātiśuṣkaṃ phalaṃ grāhyaṃ śaṅkhinyā nistuṣīkṛtam||49||

saptalāyāstathā mūlaṃ te tu tīkṣṇavikāṣiṇī||49||

śleṣmāmayodaragaraśvayathvādiṣu kalpayet||50||

akṣamātraṃ tayoḥ piṇḍaṃ madirālavaṇānvitam||50||

hṛdroge vātakaphaje tadvadgulme+api yojayet||51||

iti śaṅkhinīsaptalayoḥ kalpaḥ||5||

Sarvāṅgasundarā

śaṅkhinyāḥ phalaṃ nistuṣīkṛtaṃ nātiśuṣkaṃ grāhyam| saptalāyāśca mūlaṃ grāhyam| te ca-śaṅkhinīphalasātalāmūle, tīkṣṇavikāṣiṇī-taikṣṇyāt vikāśitvācca, śleṣmāmayādyeṣu kalpayet| tayoḥ-śaṅkhinīsaptalayoḥ pūrvoktayoḥ, karṣamātraṃ piṇḍaṃ surālavaṇayuktaṃ vātakaphajahṛdrogādiṣu kalpayet|

Āyurvedarasāyana

śaṅkhinīphalasatpalāmūlayoḥ kalpamāha-nātiśuṣkamiti|

Aṣṭāṅgahṛdayasaṃhitā

atha dantīdravantyoḥ kalpaḥ||51||

dantidantasthiraṃ sthūlaṃ mūlaṃ dantīdravantijam||51||

ātāmraśyāvatīkṣṇoṣṇamāśukāri vikāśi ca||52||

guru prakopi vātasya pittaśleṣmavilāyanam||52||

tatkṣaudrapippalīliptaṃ svedyaṃ mṛddarbhaveṣṭitam||53||

śoṣyaṃ mandātape+agnyarkau hato hyasya vikāśitām||53||

tatpibenmastumadirātakrapīlurasāsavaiḥ||54||

abhiṣyaṇṇatanurgulmī pramehī jaṭharī garī||54||

gomṛgājarasaiḥ pāṇḍuḥ kṛmikoṣṭhī bhagandarī||55||

siddhaṃ tatkvāthakalkābhyāṃ daśamūlarasena ca||55||

visarpavidradhyalajīkakṣādāhān jayeddhṛtam||56||

tailaṃ tu gulmamehārśovibandhakaphamārutān||56||

mahāsnehaḥ śakṛcchukravātasaṅgānilavyathāḥ||57||

iti dantīdravantyoḥ kalpaḥ||57||

virecane mukhyatamā navaite trivṛtādayaḥ||57||

Sarvāṅgasundarā

dantino dantaḥ, tadvatsthiraṃ sthūlaṃ ca dantīdravantyudbhavaṃ mūlaṃ kiñcittāmraśyāvatīkṣṇoṣṇamāśukāri vikāśi cetyādinā tatsvarūpoktiḥ| tacca kṣaudrapippalībhyāṃ liptaṃ mṛddarbhaveṣṭitaṃ sveditaṃ paścānmandātape śoṣyam| kimevaṃ kriyate ? ityāha yasmādagnyarkāvasya vikāśitāṃ hataḥ| tacca mastvādibhiḥ pibet| abhiṣyaṇṇadehādiḥ pāṇḍvāmayī kṛmikoṣṭhī bhagandarī ca gomṛgājamāṃsarasaiḥ pibet| tasya mūlasya kvāthakalkābhyāṃ daśamūlarasena ca siddhaṃ ghṛtaṃ visarpādīn jayet| tailaṃ tu siddhaṃ gulmādīn jayet| mahāsnehaḥ śakṛtādisaṅgādīn jayet| sa0-ete trivṛtādayo virecane nava śreṣṭhatamāḥ|

Sarvāṅgasundarā

dantīdravantyoḥ kalpamāha-dantīti| hataḥ-nāśayataḥ| abhiṣyaṇṇatanuḥ-[rāklinnadehaḥ| pāṇḍvāmayādiṣu gavādimāṃsarasaiḥ| visarpādiṣu tatkvāthādisiddhaṃ ghṛtam| kakṣākṣudrarogeṣūktā (hṛ. u.a. 31/11)| gulmādiṣu ghṛtavatsiddhaṃ tailam| śakṛtsaṅgādiṣu ghṛtavatsiddho mahāsnehaḥ| saṅgrahe tu (ka. a. 2)-" dantyā rase+ajaśṛṅgyāśca guḍakṣaudraghṛtānvitaḥ| lehaḥ siddho virekārthe dāhasantāpamehanut|| vātatarṣe jvare paitte syātsa evājagandhayā| dantīdravantyormūlāni paceddhātrīrase tataḥ|| trīnaṃśān phāṇitāddvau ca bhṛjjettaile ghṛte +athavā| śyāmādikalkayukto+ayaṃ lehaḥ siddho virecanam|| pathyākṣadaśamūlānāṃ tadvallehāḥ pṛthagrasaiḥ| tayorbilvasamaṃ varṇaṃ tadrasenaiva bhāvitam|| vibaddhaviśi vātotthe gulme cāmlaṃ yutaṃ hitam| mudgādisidvaistanmūlairyūṣādīṃśca vikalpayet|| dantīdravantīmaricasvarṇakṣīrīyavānakam| saśuṇṭhyagnikapṛthvīkaṃ cūrṇitaṃ saptavāsarān|| mūtrabhāvitamājyena pibejjīrṇe ca tarpaṇam| sarvadā sarvarogeṣu bāle vṛddhe ca taddhitam|| durbhuktājīrṇapārśvārttigulmaplīhodareṣu ca| gaṇḍamālāsu vāte ca pāṇḍuroge ca śasyate||" iti| ā0 ra0- harītakīkalpamāha-harītakīmiti|

Āyurvedarasāyana

prayogāntaramāha-guḍasyeti| pathyāviṃśatiriti phalānāṃ viṃśatiḥ, palānām| "saṅkhayā phalānāṃ śataśo+apalā syāt" iti vacanāt| sarvasya cūrṇasya guḍapākena daśa modakān prakalpya, daśame daśame+ahanyekaṃ khādet| evaṃ sarvān khādeddivasadvyaśītyā| saṅgrahe tu (ka. a. 2)- "viśeṣādgrahaṇīśophapāṇḍumehodarāpahām| pibetpathyāṃ sasindhūtthaviḍaṅgoṣaṇanāgarām|| mūtreṇa vatsakādervā niryūheṇa harītakīm| pathyānāgaracūrṇaṃ vā saṃyuktaṃ nīlinīphalaiḥ|| guḍena bhakṣayettoyaṃ kavoṣṇaṃ prapibedanu| pathyātrivṛdūbhyāṃ guṭikāḥ kāryā drākṣārasaplutāḥ|| māṣapramāṇāstāḥ śuṣkā yakṣmī lihyāddhṛtaplutāḥ| pathyātrivṛtpaṭūṣṇāmbu sarvaśreṣṭhaṃ virecanam|| snukkṣīrabhāvite pathyācūrṇe kurvīta modakān| kolāsthimātrān śuṣkāṃśca navanītena lehayet|| gulmodarayakṛtplīhaśūlānāhavibandhinaḥ| lihyāderaṇḍatailena kuṣṭhaṃ trikaṭukānvitam|| sukhodakaṃ cānu pibet sukhametadvirecanam|" iti|

Aṣṭāṅgahṛdayasaṃhitā

atha harītakīkalpaḥ||58||

harītakīmapi trivṛdvidhānenopakalpayet||58||

guḍasyāṣṭapale pathyāviṃśatiḥ syātpalaṃ palam||58||

dantīcitrakayoḥ karṣau pippalītrivṛtordaśa||59||

prakalpya modakānekaṃ daśame daśame+ahani||59||

uṣṇāmbho+anu pibetkhādettān sarvānvidhinā+amunā||60||

ete niṣparihārāḥ syuḥ sarvavyādhinibarhaṇāḥ||60||

viśeṣādgrahaṇīpāṇḍukaṇḍūkoṭhārśasāṃ hitāḥ||61||

iti harītakīkalpaḥ||6||

Sarvāṅgasundarā

yathā trivṛtāyā vidhānamuktaṃ "atha kāle tataścūrṇaṃ kiñcinnāgarasaindhavam|"(ślo.7) ityādi, tathaiva harītakyā api vidhātavyamityarthaḥ| sa0-guḍasyāṣṭapale pathyāviṃśatirdantīcitrakayoḥ palaṃ palaṃ pratyekaṃ syāt| pippalītrivṛtayoḥ karṣāvubhau| daśa modakānevaṃ prakalpyaikamekaṃ modakaṃ daśame daśame dine yojayet| paścāduṣṇāmbu pibet| amunā vidhinā sarvān modakān bhakṣayet| ete modakā niṣparihārāstathā+aśeṣavyādhinibarhaṇāḥ syuḥ| viśeṣeṇa grahaṇyādīnāṃ hitāḥ| sambandhamātrasya vivakṣitatvādatra ṣaṣṭhī, anyathā tu hitayoge caturthī syāt|

Aṣṭāṅgahṛdayasaṃhitā

ryuktāni deyāni virecanāni||2||

62 1/2||2||

iti śrīvaidyapatisiṃhaguptasūnuśrīmadvāgbhaṭaviracitā yāmaṣṭāṅgahṛdayasaṃhitāyāṃ pañcame kalpasiddhisthāne virecanakalpo nāma dvitīyo+adhyāyaḥ||2||

Āyurvedarasāyana

uktānāṃ virecanakalpānāṃ kiñcidviśeṣamāha alpasyeti| saṃśleṣaḥ-anuktasya| viśleṣaḥ-uktasya| kālaḥ-avasthāviśeṣaḥ| saṃskāraḥ-pākabhāvanādiḥ| yuktiḥ-mātrālpatvabahutvādiḥ| iti hemādriṭīkāyāmāyurvedarasāyane| rekauṣadhaprakaraṇaṃ sāmastyena nirūpitam||

Sarvāṅgasundarā

alpasya-vīryeṇa mātrayā vā kadācidalpauṣadhayogasya, kenacittattadyogyauṣadhasaṃśleṣeṇa tasya mahārthatvaṃ kāryam| tathā kālena-madhyāhnādinā, tathā saṃskāreṇa-tadyogyena guṇāntarotpādanena, tathā yuktyā-yojanāprakāraviśeṣeṇa, tathā vīryeṇa prabhūtasya-mātrayā+athavā mahārthasya, kadācit kenaciddravyeṇa viśleṣaṃ kṛtvā tasyālpakarmatvaṃ kāryam| tathā kālena pratyūṣādinā mandavīryeṇa, tathā saṃskāreṇa-guṇāntarādhānena, tathā yuktyā-tādṛśyā, alpaśaktitvalakṣaṇaṃ karma kāryam| tvakkesarādibhistaistaiḥ-anyaiśca tathāvidhaiḥ, manonukūlaiḥ-mānasapriyaiḥ, auṣadhairyuktāni virecanāni deyāni| evaṃ kṛte sati samyagyogo virecanasya syāditi| upajātirvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭī- kāyāṃ sarvāṅgasundarākhyāyāṃ pañcame kalpasiddhisthāne vire- canakalpo nāma dvitīyo+adhyāyaḥ samāptaḥ|| 2||

vamanavirecanavyāpatsiddhiradhyāyaḥ

3

Aṣṭāṅgahṛdayasaṃhitā

athāto vamanavirecanavyāpatsiddhiṃ vyākhyāsyāmaḥ||2||

iti ha smāhurātredayo maharṣayaḥ||2||

vamanavirecanayorvyāpat-ayathāśāstramanuṣṭhīyamānayorgadotpattiḥ, tasyā vamanavirecanavyāpadaḥ siddhiḥ-sādhanaṃ cikitsitaṃ, tāṃ varṇayiṣyāmaḥ|

Āyurvedarasāyana

vamanavirecanavyāpatsiddhimadhyāyaṃ vyākhyātuṃ pratijānīte-atheti| vyāpadaścoktāḥ saṅgrahe (ka. a. 3)- "pratikūlā gatiḥ pāko grathitatvaṃ sagauravam| doṣotkleśo bhṛśādhmānaṃ parikartaḥ parisravaḥ|| pravāhikā hṛdgrahaṇaṃ sarvagātraparigrahaḥ| saha dhātusraveṇaitā dvādaśoktāḥ sasādhanāḥ|| vyāpado yogavibhraṃśādvividhe+api virecane|" iti|

Aṣṭāṅgahṛdayasaṃhitā

vamanaṃ mṛdukoṣṭhena kṣudvatā+alpakaphena vā||1||

atitīkṣṇahimastokamajīrṇe durbalena vā||1||

pītaṃ prayātyadhastasminniṣṭahānirmalodayaḥ||2||

vāmayettaṃ punaḥ snigdhaṃ smaran pūrvamatikramam||2||

Āyurvedarasāyana

vamanasya pratikūlāṃ gatimāha-vamanamiti| atiśabdastīkṣṇādibhistribhiḥ sambadhyate| tasmin-vamane| iṣṭahāniḥ-yadarthaṃ vamanaṃ tasyāniṣpatiḥ| malodayo-doṣotkleśaḥ| taṃ-tathābhūtam, snigdhaṃ kṛtvā punarvāmayet, yena sā vyāpajjātā tatpariharan|

Sarvāṅgasundarā

evaṃvidhena puruṣeṇaivaṃvidhaṃ vamanaṃ pītamadhaḥ prayāti| tasmin-vamane+adhastātprayāte sati, iṣṭahāniḥ-abhipretasya vamanakāryasyāniṣpattiḥ| tathā malasya-vamanasādhyasya śleṣmaṇaḥ kevalasyānyadoṣayuktasya vā, udayaḥ-svasthānasthasyaivāmayakaraṇaṃ praticalapravalake ca| taṃ-puruṣaṃ pītavamanamapyavāntaṃ, punaḥ snigdhaṃ vāmayet| pūrvaṃ snigdhamapīti punaḥ śabdasyārthaḥ| kathaṃ vāmayet ? smaran pūrvamatikramam, yato+atikramāt pītavamano+apyasau puruṣo vamanakarmaṇaḥ phalaṃ nāptavān| tamatikramaṃ-aparādhaṃ, smaran cetasi kurvāṇo, na tvevameva, vāmayet|

Aṣṭāṅgahṛdayasaṃhitā

ajīrṇinaḥ śleṣmavato vrajatyūrdhvaṃ virecanam||3||

atitīkṣṇoṣṇalavaṇamahṛdyamatibhūri vā||3||

tatra pūrvoditā vyāpatsiddhiśca, na tathā+api cet||4||

āśaye tiṣṭhati tatastṛtīyaṃ nāvacārayet||4||

anyatra sātmyāddhṛdyādvā bheṣajānnirapāyataḥ||5||

Sarvāṅgasundarā

ajīrṇinastathā bahuśleṣmiṇo virecanamatitīkṣṇoṣṇalavaṇahṛdyamatiprabhūtaṃ ca pītamūrdhvaṃ yāti| tatra-tasminnūrdhvaṃ vrajati, pūrvoktā(ditā) vyāpat-iṣṭahānirmalodaya iti| tatra tathaiva siddhiḥ-cikitsitam| tathā, anantaraṃ virecanasyordhvagamanādaviriktaṃ punaḥ snigdhaṃ virecayet| tathaiva pūrvaṃ virecanātikramaṃ smarannito+aparādhātpūrvaṃ virecane na viriktastamatikramaṃ pariharan virecayedityarthaḥ| tathā+api-evamanuṣṭhīyamāne tadvirecanauṣadhaṃ pītaṃ, yadyāśaye-koṣṭhalakṣaṇe, na tiṣṭhati-tatra sthitiṃ na badhnāti ūrdhvameva punareti, tatastṛtīyaṃ virecanauṣadhaṃ-āragvadhādi, nāvacārayet| yadi tu sātmyaṃ hṛdyaṃ nirapāyaṃ vā bheṣajaṃ tadā tṛtīyamapyavacārayet|

Āyurvedarasāyana

virecanasya pratikūlāṃ gatimāha-ajīrṇina iti| tatra-virecane| pūrvoditā-vamanoktā, vyāpat-iṣṭahānirmalodaya ityeṣā, siddhiśca-taṃ snigdhaṃ punarvirecayedityeṣā| tathā+api-tenāpi prakāreṇa, yadyāśaye virecanaṃ na tiṣṭhati-ūrdhvaṃ yāti, tataḥ-anantaraṃ, tṛtīyaṃ prayogaṃ nāvacārayet, yadi tu sātmyaṃ hṛdyaṃ nirapāyaṃ vā bheṣajaṃ tadā tṛtīyamapyavacāreyet|

Aṣṭāṅgahṛdayasaṃhitā

asnigdhasvinnadehasya purāṇaṃ rūkṣamauṣadham||5||

doṣānutkleśya nirhartumaśaktaṃ janayedgadān||6||

vibhraṃśaṃ śvayathuṃ hidhmāṃ tamaso darśanaṃ tṛṣam||6||

piṇḍīkodveṣṭanaṃ kaṇḍūmūrvoḥ sādaṃ vivarṇatām||7||

snigdhasvinnasya vā+atyalpaṃ dīptāgnerjīrṇamauṣadham||7||

śītairvā stabdhamāme vā samutkleśyāharanmalān||8||

tāneva janayedrogānayogaḥ sarva eva saḥ||8||

Sarvāṅgasundarā

asnigdhasvinnaśarīrasya purāṇaṃ rūkṣaṃ virecanauṣadhamupayuktaṃ doṣānutkleśya-pracyāvya, nirhartumaśaktaṃ vibhraṃśādikān gadān janayet| athavā, snigdhasvinnasya cauṣadhamatyalpaṃ-mātrāhīnaṃ, dīptāgnerjīrṇaṃ-pariṇataṃ, syāt| śītairvā stabdhabheṣajamāme vā stabdhaṃ sat [malān-] doṣān, utkleśyānirharat pūrvoktāneva rogān janayet| saḥ-evaṃbhūtaḥ, sarva evāyogaḥ|

Āyurvedarasāyana

grathitatvapākagauravāṇyāha-asnigdheti| tatra "vivarṇatām" ityantena grathitatvam| "auṣadham" ityantena pākam| śeṣeṇa gauravam| vibhraṃśaṃ-iṣṭahānim| jīrṇaṃ-pakvam| śītaiḥ-auṣadhapānānantaramantarbahirvā sevitaiḥ, auṣadhaṃ stabdhaṃ bhavati| tadvadāme-apakvadoṣe| tāneva-vibhraṃśādīn| saṅgrahe tu (ka. a. 3)- "snigdhasvinnasya ca vamanamakṛtvā virecanaṃ pītavataḥ sāmasya vā mṛdu vā viriktasyādhobhāge+atyarthagurustabdhodaratā śūlo vātapurīṣasaṅgaśca bhavati|" ityuktam|

Aṣṭāṅgahṛdayasaṃhitā

taṃ tailalavaṇābhyaktaṃ svinnaṃ prastarasaṅkaraiḥ||9||

nirūḍhaṃ jāṅgalarasairbhojayitvā+anuvāsayet||9||

phalamāgadhikādārusiddhatailena mātrayā||10||

snigdhaṃ vātaharaiḥ snehaiḥ punastīkṣṇena śodhayet||10||

Sarvāṅgasundarā

taṃ-utkliṣṭadoṣaṃ, tailalavaṇābhyaktaṃ prastarasaṅkarākhyaiḥ svedaiḥ svinnaṃ tathā nirūḍhaṃ jāṅgalarasairbhojayitvā phalādisiddhatailena mātrayā+anuvāsayet| vātaharaiḥ snehaiḥ snigdhaṃ punastīkṣṇena virecanena viśodhayet|

Āyurvedarasāyana

taṃ-trividhāyoginaṃ, nirūḍhaṃ-samūtraistīkṣṇairnirūhaiḥ, saṅgrahe (ka. a. 3) tathoktatvāt, madanaphalāditailenānuvāsayet|

Sarvāṅgasundarā

doṣotkleśabhṛśādhmāne āha-bahudoṣasyeti| tatra "utkleśya doṣān" ityantena doṣotkleśam| śeṣeṇa bhṛśādhmānam| uktaṃ hi saṅgrahe (ka. a. 3)- "kapholbaṇasyātisnigdhasya gurukoṣṭhasya mandāgnervā mṛdupraṇītamauṣadhaṃ bhṛśamutkleśya doṣān jāḍyatandrādaurbalyāṅgasādān janayati| tacchīghramullikhet| laṅghitaṃ ca sandhukṣitāgniṃ punaḥ snigdhaṃ tīkṣṇOṣṇairviśodhayet| saśeṣānnāya vātaśleṣmavate rūkṣāya sodāvartāya mandāgnaye vā śītaṃ rūkṣaṃ vā dattamauṣadhaṃ bhṛśamādhmānaṃ karoti| tatra malasaṅgātsamunnahyatyudaramantaḥśūlaṃ dṛtivatpārśvayorāpūrṇatā śiraḥpṛṣṭharujā śvāsaḥ pāyuvastinistodaśca bhavati| tamudāvartānāhaharābhyaṅgasvedavartidīpanacūrṇabastikriyābhirupācaret|" iti| taiḥ-utkliṣṭadoṣaiḥ| nābhiṃ-nābhisamīpamudaram| pañcamūlādiyavāgūḥ sukṛtā-trikaṭulavaṇasnehayutā| pañcamūlaṃ-mahat| uktaṃ hi vṛndena (jvarātisārādhikāra ślo.16)- "pañcamūlīti sāmānyādbhāhyā pitte kanīyasī| mahatī pañcamūlī tu vātaśleṣamottare hitā||" iti| bhūtikaṃ-rohiṣam| saindhavasYa kvāthyadravyeṣūktāvapi siddhāyāṃ yavāgvāṃ lavaṇasthāne prayogaḥ| ata eva sukṛtāśabdena kṛtākhyo bheda ucyate|

Aṣṭāṅgahṛdayasaṃhitā

bahudoṣasya rūkṣasya mandāgneralpamauṣadham||11||

sodāvartasya cotkleśya doṣān mārgān nirudhya taiḥ||11||

bhṛśamādhmāpayennābhiṃ pṛṣṭhapārśvaśirorujam||12||

śvāsaṃ viṇmūtravātanāṃ saṅgaṃ kuryācca dāruṇam||12||

abhyaṅgasvedavartyādi sanirūhānuvāsanam||13||

udāvartaharaṃ sarvaṃ karmādhmātasya śasyate||13||

pañcamūlayavakṣāravacābhūtikasaindhavaiḥ||14||

yavāgūḥ sukṛtā śūlavibandhānāhanāśanī||14||

Sarvāṅgasundarā

bahudoṣasya rūkṣasya tathā mandāgneralpamauṣadhaṃ yojitaṃ tathodāvartavato doṣānutkleśya mārgān nirudhya taiśca doṣairbhṛśaṃ nābhimādhmāpayet| tathā pṛṣṭhādirujādīn kuryāt| ādhmātasya narasyābhyaṅgādikaṃ karma udāvartaharaṃ sarvaṃ śasyate| pañcamūlādibhiḥ sukṛtā yavāgūḥ śūlādināśanī|

Aṣṭāṅgahṛdayasaṃhitā

pipalīdāḍimakṣārahiṅguśuṇṭhyamlavetasān||15||

sasaindhavān pibenmadyaiḥ sarpiṣoṣṇodakena vā||15||

pravāhikāparisrāvavedanāparikartane||16||

Sarvāṅgasundarā

pippalyādīn madyena sarpiṣoṣṇāmbunā vā pibet pravāhikādiṣu|

Āyurvedarasāyana

pravāhikāditraye bheṣajamāha-pippalīti| pippalyādicūrṇaṃ madyādyanyatamena pravāhikādiṣu tisṛṣu vyāpatsu pibet| vedanayā parikartanaṃ-chedanamiva| saṅgrahe tu (ka. a. 3)-"kṣāmeṇālpabalena mṛdukoṣṭhāgninā rūkṣeṇa snigdhena vā svinnena sāmena vā balavadauṣadhamupayuktaṃ sapittamanilaṃ paridūṣya parikartikāmāpādayati| tatra nābhibastigudameḍhre sadāhaṃ parikartanamanilasaṅgo viṣṭambhaśca| taṃ kṛṣṇatilamadhukamadhuyuktaiḥ picchābastibhirāsthāpayet| kṣīrivṛkṣaśṛtakṣīreṇa vā, śītāmbupariṣiktaṃ cainaṃ payasā bhuktavantaṃ ghṛtamaṇḍena yaṣṭīmadhukatailena vā+anuvāsayet| kṣāmasya ca madhuro bṛṃhaṇaśca sarvo vidhiriṣṭaḥ| sāme dīpano laṅghanaśca, laghurūkṣoṣṇaṃ cānnapānam| nirāmībhūte cānubandhe laghukṣārāmlam| vāte+adhike dadhi sāmlaṃ dāḍimatvacā yuktaṃ bhojane pāne ca yuñjīta| sadāḍimarasaṃ sarpiḥ pibet| uṣṇāmbunā vā tiladevadārukalkam| krūrakoṣṭhasya bahudoṣasyālpamalpaguṇaṃ mṛdusnigdhaṃ vā śodhanamavacāritamutkleśya doṣānna nirharati, alpālpaṃ ca pittakaphasaṃsṛṣṭaṃ parisravati, viṣṭambhagauravaśophakoṭhakaṇḍūpāṇḍutāṅgasādagudaśūlāni cāpādayati| taṃ tiniśadhavāśvakarṇapalāśabalāniryūhairmadhuyuktairāsthāpayet| upaśāntaparisravaṃ ca punarupasnigdhaṃ tīkṣṇaiḥ śodhayet| śuddhe ca dīpanāṃścūrṇāsavāriṣṭādīn yojayet| pītauṣadho yadā vegamudīrayati nigṛhṇāti vā, tadā pravāhikā+asya jāyate| tasyāṃ sadāhaśūlaṃ sapicchaṃ śvetaṃ kṛṣṇaṃ saraktaṃ vā bhṛśaṃ pravāhamānaḥ kaphamupaviśati| taṃ paristravavidhinopacaret|" iti|

Aṣṭāṅgahṛdayasaṃhitā

pītauṣadhasya vegānāṃ nigrahānmārutādayaḥ||16||

kupitā hṛdayaṃ gatvā ghoraṃ kurvanti hṛdgraham||17||

hidhmāpārśvarujākāsadainyalālākṣivibhramaiḥ||17||

jihvāṃ khādati niḥsaṃjño dantān kaṭakaṭāyayan||18||

na gacchedvibhramaṃ tatra vāmayedāśu taṃ bhiṣak||18||

madhuraiḥ pittamūrcchārtaṃ kaṭubhiḥ kaphamūrcchitam||19||

pācanīyaistataśvāsya doṣaśeṣaṃ vipācayet||19||

kāyāgniṃ ca balaṃ cāsya krameṇābhipravardhayet||20||

gh||21||

Āyurvedarasāyana

hṛdgrahamāha-pītauṣadhasyeti| akṣivibhramaḥ-utdhṛtākṣatvam| kaṭakaṭāyayan-kaṭatkaṭaditi kārayan, "lohitādiḍājūbhyaḥ kyaṣ" iti kyaṣantāṇṇica| saṅgrahe tu (ka. a. 3)-"tasmai bhiṣak śīghramamuhyannabhyaṅgapūrvaṃ dhānyasvedena parisvedya tīkṣṇamavapīḍaṃ dadyāt| yathādoṣocchrāyaṃ ca bastīn vitaret|" iti|

Sarvāṅgasundarā

pītauṣadhasya vegānāṃ nigrahādvātādayaḥ kupitā hṛdayaṃ gatvā ghoraṃ hṛdgrahaṃ kurvanti| hidhmādiyuktaḥ sa ca hṛdgrahādimān jihvāṃ khādati niḥsaṃjñaḥ san| tathā dantān kaṭakaṭāyate| tatra tasminnavasthāviśeṣe, bhiṣagāśveva taṃ-rogiṇaṃ, saṃśayaṃ hitvā vāmayet| madhuraiḥ pittamūrcchārtaṃ vāmayet| kaphamūrcchitaṃ kaṭubhirvāmayet| vāmayitvā cāsya doṣaśeṣaṃ pācanīyairdravyairvipācayet| kāyāgniṃ balaṃ ca krameṇāsyābhipravardhayet|

Aṣṭāṅgahṛdayasaṃhitā

pavanenātivamato hṛdayaṃ yasya pīḍyate||20||

tasmai snigdhāmlalavaṇān dadyātpittakaphe+anyathā||21||

Sarvāṅgasundarā

yasyātivamataḥ pavanena hṛdayaṃ pīḍyate, tasmai rogiṇe snigdhāmlalavaṇaṃ dadyāt| pittakaphe kupite, anyathā-madhuraśītādikaṃ, dadyādityarthaḥ|

Āyurvedarasāyana

hṛdgrahaviśeṣe bheṣajamāha-pavaneneti| anyatheti rūkṣamadhurakaṭutiktakaṣāyān yogān dadyāt|

Āyurvedarasāyana

sarvagātraparigrahamāha-pītauṣadhasyeti| saṅgrahe tu (ka. a. 3)- "asnigdhasvinnenābrahmacāriṇā vegadhāriṇā mṛdukoṣṭhena sukumāreṇa vā rūkṣamauṣadhamatimātraprayuktamativirekādvāyuṃ prakopayati| tena sarvāṅgapragrahe viśeṣātpārśvapṛṣṭha śroṇimanyāmarmasu śūlaṃ mūrcchā bhramaḥ kampaḥ stambho nistodo bheda udveṣṭanaṃ saṃjñānāśaśca syāt| tamabhyajya dhānyaiḥ svedayitvā yaṣṭīmadhuvipakvena tailenānuvāsayet, vātaharaṃ cānnapānam|" iti|

Aṣṭāṅgahṛdayasaṃhitā

pītauṣadhasya vegānāṃ nigraheṇa kaphena vā||21||

ruddho+ati vā viśuddhasya gṛhṇātyaṅgāni mārutaḥ||22||

stambhavepathunistodasādodveṣṭārtibhedanaiḥ||22||

tatra vātaharaṃ sarvaṃ snehasvedādi śasyate||23||

Sarvāṅgasundarā

pītabheṣajasya vegānāṃ nigraheṇa kaphena vā ruddho+ati viśuddhasya vā vāyuraṅgāni gṛhṇāti stambhādibhiḥ| tatra sarvaṃ vātaharaṃ snehasvedādi śasyate|

Sarvāṅgasundarā

kṣudhārtasya mṛdukoṣṭhasya narasya bahutīkṣṇaṃ ca bheṣajaṃ viṭpittakaphān śīghrameva hṛtvā dravān dhātūnāsrāvayet| tasmin virecanātiyoge madhurairdravyaiḥ śeṣaṃ virecanadravyamuddharet| ativamane sati vireko yojyaḥ| ativireke ca mṛdu vamanaṃ yojyam| pariṣekādibhiśca śītaistaṃ-virekaṃ, stambhayet| ādiśabdo jalārdraśītamārutādigrahaṇāya| añjanādikaṃ lājacūrṇaiḥ saha manthaṃ paraṃ virekātiyogaharaṃ pibet|

Aṣṭāṅgahṛdayasaṃhitā

bahutīkṣṇaṃ kṣudhārtasya mṛdukoṣṭhasya bheṣajam||23||

hṛtvā+a+aśu viṭpittakaphān dhātūnāsrāvayeddravān||24||

tatrātiyoge madhuraiḥ śeṣamauṣadhamullikhet||24||

yojyo+ati vamane reko vireke vamanaṃ mṛdu||25||

pariṣekāvagāhādyaiḥ suśītaiḥ stambhayecca tam||25||

añjanaṃ candanośīramajāsṛkśarkarodakam||26||

lājacūrṇaiḥ pibenmanthamatiyogaharaṃ param||26||

Āyurvedarasāyana

dhātusravamāha-bahutīkṣṇamiti| ajāsṛgchāgarudhiram| añjanādiṣaṭkaṃ lājacūrṇaiḥ saha pibet "saktavaḥ sarpiṣābhyaktāḥ śītavāripariplutāḥ| nātisāndrā na cātyacchā mantha ityabhidhīyate||' ityuktaviśeṣaprāptyarthaṃ manthamityuktam|

Aṣṭāṅgahṛdayasaṃhitā

vamanasyātiyoge tu śītāmbupariṣecitaḥ||27||

pibetphalarasairmanthaṃ saghṛtakṣaudraśarkaram||27||

sodgārāyāṃ bhṛśaṃ chardyāṃ mūrvāyā dhānyamustayoḥ||28||

samadhūkāñjanaṃ cūrṇaṃ lehayenmadhusaṃyutam||28||

Āyurvedarasāyana

vamanātiyoge viśeṣamāha-vamanasyeti| mūrvādipañcakacūrṇaṃ madhunā lehayet|

Sarvāṅgasundarā

vamanasya tvatiyoge śītāmbupariṣecitaḥ san phalarasairmanthaṃ ghṛtādiyuktaṃ pibet| atiśayena sodgāre vamane sati mūrvādicūrṇaṃ lehayet|

Aṣṭāṅgahṛdayasaṃhitā

vamato+antaḥ praviṣṭāyāṃ jihvāyāṃ kavalagrahāḥ||29||

snigdhāmlalavaṇā hṛdyā yūṣamāṃsarasā hitāḥ||29||

phalānyamlāni khādeyustasya cānye+agrato narāḥ||30||

niḥsṛtāṃ tu tiladrākṣākalkaliptāṃ praveśayet||30||

vāggrahānilarogeṣu ghṛtamāṃsopasādhitām||31||

yavāgūṃ tanukāṃ dadyātsnehasvedau ca kālavit||31||

atiyogācca bhaiṣajyaṃ jīvaṃ harati śoṇitam||32||

tajjīvādānamityuktamādatte jīvitaṃ yataḥ||32||

śune kākāya vā dadyāttenānnamasṛjā saha||33||

bhukte+abhukte vadejjīvaṃ pittaṃ vā bheṣajeritam||33||

śuklaṃ vā bhāvitaṃ vastramāvānaṃ koṣṇavāriṇā||34||

prakṣālitaṃ vivarṇaṃ syātpitte śuddhaṃ tu śoṇite||34||

tṛṣṇāmūrcchāmadārtasya kuryādāmaraṇātkriyām||35||

raktapittātisāraghnīṃ tasyāśu prāṇarakṣaṇīm||35||

mṛgagomahiṣājānāṃ sadyaskaṃ jīvatāmasṛk||36||

pibejjīvābhisandhānaṃ jīvaṃ taddhyāśu gacchati||36||

tadeva darbhamṛditaṃ raktaṃ bastau niṣecayet||37||

śyāmākāśmaryamadhukadūrvośīraiḥ śṛtaṃ payaḥ||37||

ghṛtamaṇḍāñjanayutaṃ bastiṃ vā yojayeddhimam||38||

picchābastiṃ suśītaṃ vā ghṛtamaṇḍānuvāsanam||38||

Sarvāṅgasundarā

chardayato+abhyantare jihvāyāṃ praviṣṭāyāṃ satyāṃ kavalagrahaśchāgamāṃsarasāḥ snigdhādiyuktā manaḥpriyā hitāḥ| tathā tasya-antaḥpraviṣṭajihvasya, agre+apare narā amlāni phalāni khādeyuḥ| niḥsṛtāṃ ca rasanāṃ tiladrākṣākalkena liptāmantaḥ praveśayet| sa0-vāggrahādiṣu vātarogeṣu ghṛtamāṃsopasādhitāṃ svacchāṃ yavāgūṃ dadyāt| snehasvedau ca yojayet| sa0-atiyogena ca yadbheṣajaṃ jīvākhyaṃ śoṇitaṃ harati tadbhaiṣajyaṃ jīvādānamiti gaditam, yatastajjīvitamādatte| pittaraktayorgandhavarṇānuvṛttitvasāmānyāt kimidaṃ raktamuta pittam ? iti saṃśayaḥ| tatparīkṣārthamāha-śune kākāya vetyādi| tena virecanātiyogodbhavena raktena, miśritamannaṃ śune vāyasāya vā dadyāt| tasmin raktamiśrite+anne bhukte sati jīvaṃ vadet| abhukte ca sati tasmin virecanātiyogeritaṃ pittaṃ brūyāt| śuklaṃ vastraṃ tena virecanātiyogodbhavena raktena saṃśayarūpeṇa bhāvitaṃ-ārdrīkṛtaṃ, anantaramāvānaṃ-śuṣkaṃ, koṣṇavāriṇā prakṣālitaṃ-prakarṣeṇa dhautaṃ, pitte sati vivarṇaṃ vastraṃ syāt, na śuddham| śoṇite tu sati prakṣālitaṃ vastraṃ śuddhaṃ syāt| sa0-tṛṣṇādyārtasya śoṇite sravatyeva takrapittātisāraghnīṃ prāṇarakṣaṇīṃ śīghraṃ kriyāṃ kuryāt, āmaraṇāt| anena ca maraṇatulādhirūḍhatvaṃ dyotayati| saṃśaye+api cikitsā kāryeti prāgabhyadhāyi| tatra mṛgādīnāṃ jīvatāṃ sadyaskaṃ-tatkṣaṇotpannaṃ, raktaṃ pibet| kimbhūtam ? jīvābhisandhānam| jīvamabhisandhīyate+atreti jīvābhisandhānam| hi-yasmāt, tat-raktaṃ kartṛbhūtaṃ, jīvaṃ karma āśu gacchati-prāpnoti| tadetadraktaṃ darbhamṛditaṃ-abhinavaprasūtadarbhamṛditaṃ, bastau niṣecayet-prakṣipet| śyāmādibhirvā śṛtaṃ payo ghṛtamaṇḍāñjanābhyāṃ yuktaṃ bastiṃ himaṃ-śītalaṃ, yojayet| athavā picchābastiṃ-svalpamanuvāsanaṃ, suśītaṃ ghṛtamaṇḍena-svacchenordhvabhavena ghṛtasyoparibhāgasthitena, deyam|

Āyurvedarasāyana

kavalagrahāḥ-gaṇḍūṣāḥ| te ca yūṣā māṃsarasā vā| ā0 ra0-tanukāṃ-acchām| ā0 ra0-vamanabhaiṣajyātiyoge vyāpadamāha-atiyogāditi| jīvaśoṇitaṃ-ojaḥ, "ojastu tejo dhātūnāṃ" (hṛ. sū. a. 11/37) ityādinoktam| tat-vyāpadrūpaṃ jīvādānasaṃjñam| tenāsṛjā-jīvaśoṇitena| bhāvitaṃ-dvistrirvā stimitam| tataḥ āvānaṃ-īṣacchuṣkam| tataḥ koṣṇavāriṇā prakṣālitam| tadyadi vivarṇaṃ syāttadā pittam| yadi śuddhaṃ tadā jīvaśoṇitam| ā0 ra0-tasya-jñātajīvaśoṇitanirgamasya| sadyaskaṃ gṛhītamātraṃ śirāvyadhena| jīvābhisandhānaṃ-jīvaśoṇitanyūnāṃśapūraṇam| hi-yasmāt, tat jīvaṃ-jīvaśoṇitaṃ, āśu gacchati| tadeva-mṛgādīnām, darbhamṛditaṃ-darbhacūrṇena saha bharditam, bastau niṣecayet-tena nirūhaṃ dadyāt, śyāmādikvathitena payasā vā| śyāmā-priyaṅguḥ| picchābastiṃ-atisāracikitsitoktam (hṛ.ci.a. 9/72)|

Aṣṭāṅgahṛdayasaṃhitā

gudaṃ bhraṣṭaṃ kaṣāyaiśca stambhayitvā praveśayet||39||

Sarvāṅgasundarā

gudaṃ bhraṣṭaṃ kaṣāyaiḥ-kaṣāyarasaniṣpāditaiḥ- kvāthaiḥ, stambhayitvā praveśayet|

Āyurvedarasāyana

gudaṃ bhraṣṭaṃ kaṣāyaiḥ-kaṣāyarasairdravyaiḥ, stambhayitvā-stabdhatāṃ nītvā, praveśayet|

Āyurvedarasāyana

visaṃjñaṃ sāmādidhvanīn śrāvayet| saṅgrahe tu (ka. a. 3)-"atimātramakāle+alpaṃ tulyavīryairabhāvitam| asamyak saṃskṛtaṃ jīrṇaṃ vyāpadyetauṣadhaṃ dhruvam|| chardanaṃ na tu duśrcchardaṃ durvirecaṃ na recanam| pāyayedauṣadhaṃ bhūyastannihanti tathā hi tau|| yasyordhvaṃ kaphasaṃsṛṣṭaṃ pītaṃ yātyānulomikam| vamitaṃ kavalaiḥ śuddhaṃ laṅghitaṃ pāyayettu tam|| vibaddhe+alpaṃ cirāddoṣe stravatyuṣṇaṃ pibejjalam| tenādhmānaṃ vamistṛṣṇā vibandhaścāśu śāmyati|| bheṣajaṃ doṣaruddhaṃ cennordhvaṃ nādhaḥ pravartate| sodgāraṃ sāṅgaśūlaṃ vā svedaṃ tatrāvacārayet|| samyagviriktasyodgāre bheṣajaṃ kṣipramullikhet| ajīrṇamapravṛttau tu suśītaiḥ stambhayedbhiṣak|| kadācicchleṣmaṇā ruddhaṃ tiṣṭhatyurasi bheṣajam| kṣīṇe śleṣmaṇi sāyāhne niśi vā tat pravarttate|| kṣārānāhārayejjīrṇe tiṣṭhatyūrdhvaṃ gate+api vā| vāyunā bheṣaje tvanyat sasnehalavaṇaṃ pibet|| tṛṇmohabhramamūrcchādyāḥ syurjīryati ca bheṣaje| pittaghnaṃ svādu śītaṃ ca bheṣajaṃ tatra śasyate|| lālāhṛllāsaviṣṭambharomaharṣāḥ kaphāvṛte| bheṣajaṃ tatra tīkṣṇoṣṇaṃ kaṭvāpi kaphanuddhitam||" iti| tathā dhātusrave (saṃ,ka.a. 3)-"taṃ śatadhautaghṛtenābhyajya kaṣāyasvāduśītaiḥ pradehapariṣekāvagāhānnapānaiḥ śarkarāmadhumadbhiśca lehaiḥ stambhayet| viśeṣeṇa tu virecanātiyoge taṇḍulāmbhasā madhumiśreṇa vāmayet| priyaṅvādikaṃ ca taṇḍulodakena pibet| rodhrarasāñjanādāḍimatvaco vā| kaṭphalotpalasamaṅgāpadmakesarāṇi vā| kṣaudraśarkarāmadhukodumbaratvaco vā| śeṣeṣvapi cāsamyakprayuktavamanavirecanopadraveṣu yathāmayaṃ doṣādīnālakṣya pratikuryāt| bastivyāpatsiddhiṃ cekṣeta| evamubhayato bhāge+api śodhane yathāvasthamuttiṣṭheta| yā tu virecane parikartikā tadvamane kaṇṭhakṣaṇanam, yaḥ parisravaḥ sa kaphaprasekaḥ, yat pravāhaṇaṃ sa śuṣkodgāra iti|" iti| iti hemādriṭīkāyāmāyaurvedarasāyane| śuddhivyāpatprakaraṇaṃ sāmastyena nirūpitam|| 3||

Aṣṭāṅgahṛdayasaṃhitā

visaṃjñaṃ śrāvayetsāmaveṇugītādinisvanam||39||

iti śrīvaidyapatisiṃhaguptasūnuśrīmadvāgbhaṭaviracitā- yāmaṣṭāṅgahṛdayasaṃhitāyāṃ pañcame kalpasiddhi- sthāne vamanavirecanavyāpatsiddhirnāma tṛtīyo+adhyāyaḥ||3||

Sarvāṅgasundarā

visaṃjñaṃ sampannaṃ sāmaveṇugītādīnāṃ nisvanaṃ śrāvayediti| iti śrīmṛgāṅkadattaputraśrīmadaruṇadattaviracitāyāmaṣṭāṅga- hṛdayaṭīkāyāṃ sarvāṅgasundarākhyāyāṃ pañcame kalpa siddhisthāne vamanavirecanavyāpatsiddhirnāma tṛtīyo+adhyāyaḥ samāptaḥ|| 3||

bastikalpādhyāyaḥ

4

Aṣṭāṅgahṛdayasaṃhitā

athāto bastikalpaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

kalpanaṃ-kalpaḥ| basteḥ kalpo bastikalpaḥ, tam| śeṣaṃ pūrvavat|

Aṣṭāṅgahṛdayasaṃhitā

ā raṃ- bastikalpamadhyāyaṃ vyākhyātuṃ pratijānīteatheti|

Aṣṭāṅgahṛdayasaṃhitā

ryuktaḥ sukhoṣṇo lavaṇānvitaśca||2||

bastiḥ paraṃ sarvagadapramāthī svasthe hito jīvanabṛṃhaṇaśca||3||

bastau ca yasmin paṭhito na kalkaḥ sarvatra dadyādamumeva tatra||3||

Sarvāṅgasundarā

balādīni pratyekaṃ palonmitāni, tathā+aṣṭau [ phalāni-] madanaphalāni prāyeṇa palaṃ syuḥ, śāgamāṃsāt pañcāśatpalāni, apsu caturbhāgāvaśeṣaṃ pacet| pūtaśca kvātho yavanyādibhiḥ kalkaistathā guḍādibhiryuktaḥ sukhoṣṇo lavaṇayutaśca bastyarthaṃ parikalpitatvādbastiḥ sarvagadānāmapahantā svasthe ca hitaḥ svāsthyānuvṛttikṛttvāt jīvano bṛṃhaṇaśca| atra caturthaśeṣagrahaṇamanarthakam| yato vakṣyati (ka. a. 6/14)- "kvāthaṃ dravyapale kuryātprasthārdhaṃ pādaśeṣitam|" iti| atrocyate| vakṣyamāṇaparibhāṣāpramāṇamatra nāśrīyata iti pratipādanāya caturthaśeṣopādānam| tena nirūhayogyakvāthārthaṃ dravyāccaturguṇaṃ jalaṃ kṣiptvā caturbhāgāvaśeṣaṃ grāhyamitīhāvatiṣṭhate| evamanyatrāpi nirūha upayujyate| ye tu tantrakārābhiprāyamavidantaḥ saralāśamukhīkāste sāmānyaparibhāṣoktapramāṇaṃ jalaṃ kṣiptvā caturaṃśaśeṣaṃ grāhyāmiti vadanti, śeṣaṃ sthitam| tathā yavānyādikalkasya paladvayamātraṃ grāhyam, "svasthe kalkapaladvayam|" (hṛ. sū. a. 19/44) iti vacanāt| snehaścātra kvāthe caturthāṃśaḥ ṣaṣṭhāṃśo+aṣṭamāṃśaḥ krameṇa vātapittakapheṣu yojyaḥ| uktaṃ ca (hṛ. sū. a. 19/39)- "tataḥ kvāthāccaturthāśaṃ snehaṃ vāte prakalpayet| pitte svasthe ca ṣaṣṭhāṃśamaṣṭamāṃśaṃ kaphe+adhike|| iti| madhulavaṇe ca yathā nātyacśatā nātilavaṇatā ca bastau syāttathā yojayitavye| uktaṃ ca (hra.sū a . 19/41)- madhupaṭvādiṣeṣaṃ ca yuktyā eva (iti)| bastau ca yatra kalko na paṭhitastatrāmumeva kalkaṃ dadyāt| upajātivṛtte indravajrā ca|

Aṣṭāṅgahṛdayasaṃhitā

ā raṃ- bastikalpo dvividhaḥ,-nirūhakalpo+anuvāsanakalpaṣca| tatrādau nirūhakalpaḥ| tatrāpi vātaharaḥ| balādinirūhamāha-balāmiti ṣiḍaśa pṛthak palonmitāni| apsu-sarvebhyaḥ ṣoḍaśaguṇāsu|

Aṣṭāṅgahṛdayasaṃhitā

dvipañcamūlasya raso+amlayuktaḥ sacchāgamāṃsasya sapūrvapeṣyaḥ||4||

trisnehayuktaḥ pravaro nirūhaḥ sarvānilavyādhiharaḥ pradiṣṭaḥ||4||

Sarvāṅgasundarā

daśamūlasya chāgamāṃsasahitasya rasaḥ-kvāthaḥ, amlena kāñjikādinā yuktaḥ, pūrvaiḥ-yavanyādibhiḥ peṣyaiḥ sahitaḥ, tathā tribhiḥ snehaiḥ-sarpirmajjāvasākhyairanvitaḥ, śreṣṭho nirūhaḥ sarvavyādhiharo gaditaḥ|

Āyurvedarasāyana

daśamūlādinirūhamāha-dvipañcamūlasyeti| trayaḥsnehāḥ-ghṛtatailavasāḥ|

Aṣṭāṅgahṛdayasaṃhitā

trāyantikairaṇḍayavātsusiddhāt||5||

prastho rasācchāgarasārdhayuktaḥ sādhyaḥ punaḥ prasthasamaḥ sa yāvat||5||

priyaṅgukṛṣṇāghanakalkayuktaḥ satailasarpirmadhusaindhavaśca||6||

syāddīpano māṃsabalapradaśca cakṣurbalaṃ copadadhāti sadyaḥ||6||

Sarvāṅgasundarā

balāpaṭolyāde rasāt susiddhāt prasthaḥ siddhaḥ, tathā chāgamāṃsarasādardhaprasthena yuktaḥ punaḥ sādhyaḥ yāvadasau prasthapramāṇaḥ syāt| priyaṅgvādibhiḥ kalkairyuktastailādibhiḥ sahito bastirdīpano māṃsabalapradaśca syāt| cakṣurbalaṃ ca śīghramevopadadhāti|

Āyurvedarasāyana

balādinirūmāha-balāpaṭolīti| balādeḥ susiddhādyo raso jātaḥ tasmāt prasthaḥ chāgarasyārdhaprasthena yuktaḥ| pākena prasthaśeṣaḥ kāryaḥ|

Aṣṭāṅgahṛdayasaṃhitā

makṣapramāṇaṃ lavaṇāṃśayuktam||9||

hṛdguhyaśūlaṃ gurutāṃ vibandham||10||

stāstāṃśca rogān kaphavātajātān||10||

Sarvāṅgasundarā

eraṇḍamūlasya trīṇi palāni, palāśāt-kiṃśukācca palāni trīṇi, hrasvaṃ pañcamūlaṃ pālikaṃ, rāsnādīni pratyekaṃ pālikāni, aṣṭau madanaphalāni ca jalāḍhakadvaye vipācayet| aṣṭāṃśaśeṣite cāsmin vacādikamakṣapramāṇaṃ supiṣṭaṃ dadyāt| lavaṇakarṣacaturthāṃśayuktaṃ mākṣikatailamūtrānvito+ayaṃ bastirlekhano dīpano jaṅghādiśūlādīṃstāṃstān-bahuvidhānapi, vātaśleṣmotthān rogān jayati| ṣaḍupajātaya indravajrā ca|

Āyurvedarasāyana

eraṇḍādinirūhamāha-eraṇḍamūlāditi| palāśāt tathā-tripalam| tārkṣyaśailaṃ-rasāñjanam|

Aṣṭāṅgahṛdayasaṃhitā

yaṣṭyāhvarodhrābhayacandanaiśca śṛtaṃ payo+agryaṃ kamalotpalaiśca||11||

saśarkarākṣaudraghṛtaṃ suśītaṃ pittāmayān hanti sajīvanīyam||11||

Sarvāṅgasundarā

yaṣṭyāhvādibhiḥ śṛtaṃ payo+agryaṃ-śreṣṭhaṃ, syāt| śarkarākṣaudraghṛtayuktaṃ suśītalaṃ jīvanīyasahitaṃ pittāmayān hanti| abhayaṃ-uśīram|

Āyurvedarasāyana

atha pittaharanirūhāḥ| tatra uaṣṭyādinirūhamāha-yaṣṭyāhveti| abhayaṃ-uśīram| agryaṃ-gavyam| sajīvanīyaṃ-jīvantyādigaṇakalkayuktam|

Aṣṭāṅgahṛdayasaṃhitā

rnāgāhvamuñjātakacandanaiśca||14||

piṣṭairghṛtakṣaudrayutairnirūhaṃ sasaindhavaṃ śītalameva dadyāt||15||

hṛtpāṇḍurogān viṣamajvaraṃ ca||16||

sagulmamūtragrahakāmalādīn sarvāmayān pittakṛtānnihanti||16||

Sarvāṅgasundarā

rāsnādīnyardhapalapramāṇāni toyena niḥkvāthya tena rasena payaḥ śṛtamardhāḍhakamātraṃ jalahīnaṃ jīvantyādibhiḥ supiṣṭairghṛtakṣaudrayutairnirūhaṃ saindhavānvitaṃ śītalameva dadyāt| tasminnirūhe pratyāgate-nirgate, pariṣiktāṅgo dhanvamāṃsarasena śālīnadyāt| sātmyādivaśādvā kṣīreṇādyāt| sa ca dāhādīn hanti| pañcopajātaya indravajrā ca|

Āyurvedarasāyana

rāsnādinirūhamāha-rāsnāmiti| vṛṣaṃ-rāsnānirūhamāha-rāsnāmiti| vṛṣaṃ-vāsām| lohitikāṃ-mañjiṣṭhām| anantāṃ-dūrvām| kanīyaḥ-bṛhatyādi| tṛṇaṃ-darbhādi| gopāṅganā-sārivā rāsnādīnyeka viṃśatiḥ palārdhakāni| toyena ṣoḍaśaguṇena pādaśeṣaḥ kvātho dvicatvāriṃśatpalāni, tena payasaścatuḥṣaṣṭipalāni pacedambuhīnaṃ-kvāthahīnaṃ yāvadbhavati, kṣīrāvaśeṣamityarthaḥ| vīrā-kṣīravidārī| padmoreṇuḥ-padmakeśaram| puṇḍarīkaṃ-śvetapadmam| nāgahvaṃ-nādakesaram| pradaraṃ-rajotipravṛttiḥ| saṅgrahe tu (ka. a. 4)- " gopāṅganācandanaśītapākīdrākṣārdhiśmaryamadhūkasevyaiḥ| payaḥ śṛtaṃ śrāvaṇimudgaparṇītugāsvaguptāmadhuyaṣṭikalkaiḥ|| godhūmacūrṇaiśca picupramāṇairikṣorvidāryāśca rasena yuktaḥ| tailena yaṣṭīmadhusādhitena sitopalākṣaudraghṛtaiśca śītaḥ|| bastiḥ praśastaḥ sa samastadehadāhe saśūle+avayavāśrite vā| gulmātisārabhramamūtrakṛchrakṣīṇe kṣataujobalasaṅkṣaye ca|| catuṣpale tailaghṛtasya bhṛṣṭaḥ chāgācchatārdho dadhidāḍimāmlaḥ| rasaḥ sapeṣyo balavarṇamāṃsaretognitaimiryaśirorujīṣṭaḥ|| yaṣṭyāhvayasyāṣṭapalena siddhaṃ payaḥ śatāhvāphalapippalībhiḥ| yuktaṃ sasarpirmadhu vātaraktavisarpavaisvaryahito nirūhaḥ||" iti|

Aṣṭāṅgahṛdayasaṃhitā

rakṣapramāṇaiḥ prasṛtaiśca yuktān||18||

kṣaudrasya tailasya phalāhvayasya kṣārasya tailasya ca sārṣapasya||18||

dadyānnirūhaṃ kapharogitāya mandāgnaye cāśanavidviṣe ca||19||

Sarvāṅgasundarā

kośātakādīn jale paktvā tasya rasasya-kvāthasya, daśa prasṛtāḥ syuḥ| tān sarṣapādibhirakṣapramāṇairyuktān, kṣaudrādīnāṃ pratyekaṃ prasṛtena yuktān, phalāhvayaṃ tailaṃ-yanmadanaphalakalkenāmlaiśca pakvaṃ tailam, tadetatsaṃyojya kapharogārtādibhyo nirūhaṃ dadyāt| atra kośātakādīnāṃ dravyāṇāṃ parimāṇamanuktamapi sāmānyaparibhāṣayā tatparimāṇaṃ kalpanīyam| yatparimāṇebhyo dravyebhyaḥ ṣoḍaśaguṇaṃ jalaṃ dattvā caturbhāgāvaśeṣaṃ yathā daśa prasṛtāḥ sampadyante tatparimāṇāni kośātakyādīnyatra parikalpanīyānīti bodhyam|

Sarvāṅgasundarā

atha kaphaharanirūhāḥ| tatra kośātakādinirūhamāhakośātaketi| phalāhvayaṃ tailaṃ-phalatailam| kṣārasyayavakṣārasya| saṅgrahe tu (ka. a. 4)- " punarnavairaṇḍavṛṣāśmabhedavṛścīvabhūtīkabalāpalāśāḥ| dvipañcamūlaṃ ca palāṃśakāni kṣuṇṇāni dhautāni phalāni cāṣṭau|| bilvaṃ yavāṅkolakulatthadhānyaphalāni ca syuḥ prasṛtonmitāni| payo jalavdvyāḍhakasādhitaṃ tat kṣīrāvaśiṣṭaṃ śucivastrapūtam|| vacāśatāhvāmaradārukuṣṭhayaṣṭyāhvasiddhārthakapippalīnām| kalkairyavānyā madanaiśca yuktaṃ nātyuṣṇaśītaṃ guḍasaindhāvāktam|| kṣaudrasya tailasya ca sarpiṣaśca nāsya yuktaṃ prasṛtatrayeṇa| dadyānnirūhaṃ vidhinā vidhijñastaṃ sarvasaṃsargakṛtāmayaghnam || ardhārdhavihitān bastīnataścitrān pravakṣyate| kośātakīdvayekṣvākuphalajīmūtavatsakāḥ|| śyāmātrivṛtayormūlaṃ tathā dantīdravantijam| prakīryā codakīryā ca kṣīriṇī nīlinī phalam|| satpalā śaṅkhinī rodhraṃ phalaṃ kampillakasya ca| sakalkasaindhavayutāḥ pakvāśayaviśodhanāḥ|| dhātakīpuṣpatarkārījīvantīmūlavatsakāḥ|| pragrahaḥ khadiraḥ kuṣṭhaṃ śamī piṇḍītako yavāḥ|| priyaṅgūḥ raktamūlī ca taruṇījātiyūthikāḥ| vaṭādyāḥ kiṃśuko rodhramiti saṅgrahikā matāḥ|| grahī priyaṅgvambaṣṭhādikvāthakalkaiḥ krameṇa tu| ūṣakādipratīvāpo lekhanastriphalārasaḥ|| madhuravkāthakalkena sarasājyena bṛṃhaṇaḥ | badaryairāvaṇīśelūśālmalīdhanvanāṅkurāḥ|| samākṣikāḥ kṣīrayutāḥ sāsrujaḥ picchilāḥ smṛtāḥ| kolaṅkatakakāṇḍekṣudarbhapauṇḍekṣuvālubhiḥ|| dāhaghnaḥ saghṛtakṣīrodvitīyaścotpalādibhiḥ| muṣṭiḥ śālmalivṛntānāṃ kṣīrasiddho hṛtānvitaḥ|| hitaḥ pravāhaṇe tadvadvṛntaiḥ śālmalikasya ca| karbudārāḍhakīnīpavidulaiḥ kṣīrasādhitaiḥ|| parikarte tathā vṛntaiḥ| śrīparṇīkovidārajaiḥ| paristrave payaḥ siddhaṃ savṛścīvapunarnavam|| ākhukarṇikayā tadvattandulīyakayuktayā| aśvāvarohakaḥ kākanāsārājakaserukāḥ|| siddhāḥ kṣīre+ati yoge syuḥ kṣaudrāñjanaghṛtairyutāḥ| nyagrodhādyaiścaturbhiśca tenaiva vidhinā+aparaḥ|| bṛhatī kṣīrakākolī pṛśniparṇī śatāvarī| kāśmaryabadarīmūrvāstatho śīrapriyaṅgava|| jīvādāne śṛte kṣīre dvau ghṛtāñjanasaṃyutau| bastī pradeyau bhiṣajā śitau samadhuśarkarau|| govyajāmahiṣīkṣīrairjīvaniyutairapi| śaśaiṇadakṣamārjāramahiṣyavyajaśoṇitaiḥ|| sadyaskairmṛditairbastirjīvādāne praśasyate||" iti|

Aṣṭāṅgahṛdayasaṃhitā

vakṣye mṛdūn snehakṛto nirūhān sukhocitānāṃ prasṛtaiḥ pṛthak tu||19||

Sarvāṅgasundarā

tuśabdo bhinnakramaḥ| sukhocitānāṃ punaḥ sukumārāṇāṃ tu nirūhān pṛthak prasṛtairvakṣye-bhaṇiṣyāmi| kimbhūtān ? mṛdūn-atīkṣṇān, tathā snehakṛtaḥ-kṛtasnehān| kecittvasamagraṃ vṛttaṃ coktama(ktvā+a)nuṣṭubhā saṃgṛhṇate, taccāsamyak, evaṃ hi vṛttasyāsya khaṇḍanā syāt, tasmādayameva pāṭhaḥ śreyān| prasṛtaiśca niṣpāditatvādete vakṣyamāṇā bastayaḥ prasṛtasaṃjñāḥ [ jñeyāḥ ]| upajātīndravajropajātayaḥ|

Aṣṭāṅgahṛdayasaṃhitā

athemān sukumārāṇāṃ nirūhān snehanān mṛdūn||20||

karmaṇā viplutānāṃ ca vakṣyāmi prasṛtaiḥ pṛthak||20||

kṣīrād dvau prasṛtau kāryau madhutailaghṛtāttrayaḥ||21||

khajena mathito bastirvātaghno balavarṇakṛt||21||

ekaikaḥ prasṛtastailaprasannākṣaudrasarpiṣām||22||

bilvādimūlakvāthāddvau kaulatthāddvau sa vātajit||22||

paṭolanimbabhūtīkarāsnāsaptacchadāmbhasaḥ||23||

prasṛtaḥ pṛthagājyācca bastiḥ sarṣapakalkavān||23||

sa pañcatikto+abhiṣyandakṛmikuṣṭhapramehahā||24||

catvārastailagomūtradadhimaṇḍāmlakāñjikāt||24||

prasṛtāḥ sarṣapaiḥ piṣṭairviṭsaṅgānāhabhedanaḥ||25||

payasyekṣusthirārāsnāvidārīkṣaudrasarpiṣām||25||

ekaikaḥ prasṛto bastiḥ kṛṣṇākalko vṛṣatvakṛt||26||

Sarvāṅgasundarā

atha-anantaram, imānnirūhān snehanasamarthān mṛdūn-atīkṣṇān, sukumārāṇāṃ narāṇāṃ karmaṇā-vamanādinā, viplutānāṃ-bhraṣṭānāṃ, prasṛtaiḥ pṛthagupalakṣitān vakṣyāmi| kṣīrād dvau prasṛtau-catvāri palāni, madhutailaghṛtāt trayaḥ prasṛtāḥ-ṣaṭ palāni, khajena-darvyākāreṇa, mathito bastirvātaṃ hanti balaṃ varṇaṃ ca karoti| atra ca kalkābhāvāt balādye bastau yaḥ kalkaḥ (ślo. 2) , sa eva kalpyaḥ| tailādīnāṃ pratyekaṃ prasṛta ekaḥ| bilvādipañcamūlakvāthāt dvau prasṛtau| kaulatthāt kvāthāt dvau prasṛtau| sa bastirvātajit| paṭolādināṃ pañcānāṃ kvāthāt pṛthak prasṛto, ghṛtācca prasṛto, bastiḥ sa sarṣapakalkaḥ sa pañcatikta ābhiṣyandādihā| tailādibhyaścaturbhyaścatvāraḥ prasṛtāḥ-āṣṭau palāni, piṣṭaiḥ sarṣapaiḥ saha bastirviṭsaṅgādijit| payasyādikvāthānāṃ pañcānāṃ prasṛtāḥ pañca, mākṣikaghṛtayordvau prasṛtau, iti sapta prasṛtāḥ| pippalīkalkavān bastirvṛṣatvakṛt-śukrakaraḥ|

Āyurvedarasāyana

sukumāranirūhānāha-atheti| sa nirūhaḥ pañcatiktākhyaḥ| payasyā-kṣīriṇī| payasyādīnāṃ pañcānāṃ vkāthaḥ| saṅgrahe tu (ka. a. 4)- " viḍaṅgatrifalāśigrufalamustākhukarṇijāt| kaśāyāt prasṛtāḥ pañca tailādeko vimathya tān|| [nirūhaḥ kṛmihā vaillapippalīkalkayojitaḥ| śvadaṃṣṭrāśmabhideraṇḍavkathatailasurāsavāt|| prasṛtāḥ pañca capalākauntīyaṣṭyāhvakalkavān| ] bastiḥ kavoṣṇaḥ sānāhe mutrekṛcchre paro mataḥ||" iti|

Aṣṭāṅgahṛdayasaṃhitā

siddhabastīnato vakṣye sarvadā yān prayojayet||26||

nirvyāpado bahuphalān balapuṣṭikarān sukhān||27||

Sarvāṅgasundarā

ataḥ-prasṛtebhyo nirūhebhyo+anantaraṃ, nirvyāpattvādi guṇataḥ saṃjñayā siddhabastīnatiprasiddhān vakṣye-bhaṇiṣyāmi| yān sarvadā prayojayet| tathā nirvyāpado bahuphalān balādipradāṃśca sukhāṃśca| suśrute coktam (ci. a. 38/116)- "yasmin bastau yathā yukte dhruvā siddhiḥ prakīrtitā| siddhabastiriti khyāto munibhistattvadarśibhiḥ||" iti|

Āyurvedarasāyana

siddhabastīnāha-siddhabastīniti|

Aṣṭāṅgahṛdayasaṃhitā

madhutaile same karṣaḥ saindhavāddvipicurmisiḥ||27||

eraṇḍamūlakvāthena nirūho mādhutailikaḥ||28||

rasāyanaṃ pramehārśaḥkṛmigulmāntravṛddhinut||28||

sayaṣṭimadhukaścaiṣa cakṣuṣyo raktapittajit||29||

Sarvāṅgasundarā

madhutaile same-tulye, saindhavasya karṣo, misiḥ dvipicuḥ-dvikarṣapramāṇaḥ, eraṇḍamūlakvāthena saha mādhutailiko+ayaṃ niruho rasāyanaṃ syāt pramehādijit| "yasmānmadhu ca tailaṃ ca prādhānyenātra vartate| mādhutailika ityeṣavijñeyo basticintakaiḥ||" iti suśrutaḥ (ci. a. 38/114)| saṃ-madhuyaṣṭiyuktaścaiṣa bastiścakṣuṣyo raktapittajit|

Āyurvedarasāyana

tatra ādhutailikamāha-madhutaila iti| āmadhukavkāthe+adhike purvasya guṇāntaramāha-sayaṣṭīti|

Āyurvedarasāyana

yāpanaṃ bastimāha-yāpana iti| māṃsaraso+atravkāthasthāne|

Aṣṭāṅgahṛdayasaṃhitā

yāpano ghanakalkena madhutailarasājyavān||29||

pāyujānūruvṛṣaṇabastimehanaśūlajit||30||

Sarvāṅgasundarā

yāpanākhyo bastirmustākalkena saha madhutailamāṃsarasājyayutaḥ pāyvādiśūlajit| yāpanaḥ-prāṇadhāraṇāt|

Aṣṭāṅgahṛdayasaṃhitā

prasṛtāṃśairghṛtakṣaudravasātailaiḥ prakalpayet||30||

yāpanaṃ saindhavārdhākṣahapuṣārdhapalānvitam||31||

Sarvāṅgasundarā

yāpanaṃ nirūhaṃ ghṛtādibhiḥ prasṛtapramāṇaiḥ saindhavārdhakarṣeṇa hapuṣārdhapalayutaṃ kalpayet|

Āyurvedarasāyana

pūrvaguṇaṃ bastyantaramāha-prasṛtāṃśairiti|

Aṣṭāṅgahṛdayasaṃhitā

eraṇḍamūlaniḥkvātho madhutailaṃ sasaindhavam||31||

eṣa yuktaratho bastiḥ savacāpippalīphalaḥ||32||

Sarvāṅgasundarā

eraṇḍamūlaniḥkvātho madhutailasaindhavānvita ityeṣa vacāpippalīmadanaphalānvito yuktaratho+anvarthanāmā bastiḥ| suśrute coktam (ci. a. 38/115)- "ratheṣvapi hi yukteṣu hastyaśveṣvapi yojayet| yasmānna pratiṣiddho+ayamato yuktarathaḥ smṛtaḥ||" iti|

Āyurvedarasāyana

pūrvaguṇaṃ yuktarathākhyaṃ bastimāha-eraṇḍamūleti|

Aṣṭāṅgahṛdayasaṃhitā

sa kvātho madhuṣaḍgranthāśatāhvāhiṅgusaindhavam||32||

suradāru ca rāsnā ca bastirdoṣaharaḥ śivaḥ||33||

Sarvāṅgasundarā

sa pūrvokta eraṇḍamūlakvātho madhvādibhiḥ saha eṣa bastirdoṣahṛcchivaśca|

Āyurvedarasāyana

doṣaharaṃ bastimāha-sa kvātha iti| ṣaṅgranthāvacā|

Āyurvedarasāyana

doṣaharaṃ siddhabastimāha-pañcamūlasyeti|

Aṣṭāṅgahṛdayasaṃhitā

pañcamūlasya niḥkvāthastailaṃ māgadhikā madhu||33||

sasaindhavaḥ samadhukaḥ siddhabastiriti smṛtaḥ||34||

Sarvāṅgasundarā

pañcamūlakvāthastilatailādikaḥ saindhavamadhukasahitaḥ siddhavastisaṃjño munibhiḥ smṛtaḥ|

Āyurvedarasāyana

gomūtrabastimāha-dvipañcamūleti|

Aṣṭāṅgahṛdayasaṃhitā

dvipañcamūlatriphalāphalabilvāni pācayet||34||

gomūtre, tena piṣṭaiśca pāṭhāvatsakatoyadaiḥ||35||

saphalaiḥ kṣaudratailābhyāṃ kṣāreṇa lavaṇena ca||35||

yukto bastiḥ kaphavyādhipāṇḍurogaviṣūciṣu||36||

śukrānilavibandheṣu bastyāṭope ca pūjitaḥ||36||

Sarvāṅgasundarā

dvipañcamūlādīni gomūtreṇa pācayet| tena-kvathitena gomūtreṇa, piṣṭaiśca pāṭhādibhiryuktaḥ kaphāmayādihṛt|

Aṣṭāṅgahṛdayasaṃhitā

mustāpāṭhāmṛtairaṇḍabalārāsnāpunarnavāḥ||37||

mañjiṣṭhāragvadhośīratrāyamāṇākṣarohiṇīḥ||37||

kanīyaḥ pañcamūlaṃ ca pālikaṃ, madanāṣṭakam||38||

jalāḍhake pacettacca pādaśeṣaṃ parisrutam||38||

kṣīradviprasthasaṃyuktaṃ kṣīraśeṣaṃ punaḥ pacet||39||

sapādajāṅgalarasaḥ sasarpirmadhusaindhavaḥ||39||

piṣṭairyaṣṭimisiśyāmākaliṅgakarasāñjanaiḥ||40||

bastiḥ sukhoṣṇo māṃsāgnibalaśukravivarddhanaḥ||40||

vātāsṛṅmohamehārśogulmaviṇmūtrasaṅgrahān||41||

viṣamajvaravīsarpavardhmādhmānapravāhikāḥ||41||

vaṅkṣaṇorukaṭīkukṣimanyāśrotraśirorujaḥ||42||

hanyādasṛgdaronmādaśophakāsāśmakuṇḍalān||42||

cakṣuṣyaḥ putrado rājā yāpanānāṃ rasāyanam||43||

Sarvāṅgasundarā

mustādīni kanīyaḥpañcamūlaparyantāni pṛthak pālikāni, madanaphalānyaṣṭau, jalāḍhake pacet| tacca pādaśeṣaṃ parisrutaṃ kṣīraśeṣaṃ punaḥ pacediti| tāvatkaṣāyeṇa saha paktavyaṃ yāvatkṣīraprasthadvayaṃ syādityarthaḥ| bastiḥ sarpirmadhusaindhavayutaḥ piṣṭairyaṣṭyādibhiḥ sahitaḥ sukhoṣṇo māṃsādivarddhano vātaraktādīn hanyāt| cakṣuṣyādiguṇaśca| kimbhūtaḥ ? sapādajāṅgalarasaḥ,- tatra caturviṃśatipaliko niruhaḥ, tasya pādena ṣaṭpalāni jāṅgalarasasya syurityarthaḥ|

Āyurvedarasāyana

yāpanarājaṃ bastimāha-musteti| akṣaṃ-bibhītakam|rohiṇī-kaṭukā| śyāmā-priyaṅgu| kuṇḍalovātakuṇḍalikākhyo mūtrāghātaḥ|

Aṣṭāṅgahṛdayasaṃhitā

mṛgāṇāṃ laghuvadrā(ḍrā)ṇāṃ daśamūlasya cāmbhasā||43||

hapuṣāmisigāṅgeyīkalkairvātaharaḥ param||44||

niruho+atyarthavṛṣyaśca mahāsnehasamanvitaḥ||44||

Sarvāṅgasundarā

hrasvānāṃ bṛhatāmubhayarūpāṇāṃ mṛgāṇāṃ māṃsānāṃ tathā daśamūlasya ca kvāthena saha hapuṣadikalko bastiḥ suṣṭhu vātaharo mahāsnehayuto vṛṣyaśca syāt|

Āyurvedarasāyana

ativṛṣyaṃ yāpanamāha-mṛgāṇāmiti| laghavo-hariṇādayaḥ| vadrāḥ-varāhādayaḥ| gāṅgeyī-mustā|

Aṣṭāṅgahṛdayasaṃhitā

mayūraṃ pakṣapittāntrapādaviṭtuṇḍavarjitam||45||

laṅunā pañcamūlena pālikena samanvitam||45||

paktvā kṣīrajale kṣīraśeṣaṃ saṅṛtamākṣikam||46||

tadvidārīkaṇāyaṣṭiśatāhvāphalakalkavat||46||

bastirīṣatpaṭuyutaḥ paramaṃ balaśukrakṛt||47||

Sarvāṅgasundarā

mayūraṃ pakṣādivarjitaṃ daśapalamātraṃ hrasvena pañcamūlena palamitena yutaṃ kṣīrajale paktvā kṣīrasyārdhāḍhako jalasyārdhaḍhaka ityevaṃ kṛtvā tāvatkvāthayet yāvatkṣīrāvaśeṣaṃ syāt| kṣīraṃ ca taccheṣaṃ ca kṣīraśeṣam| ghṛtamākṣikasahitaṃ vidāryādikalkānvitamīṣallavaṇayukto bastiḥ paramaṃ [bala]śukrakṛt|

Āyurvedarasāyana

māyūraṃ bastimāha-mayūramiti| paktvā kṣīrajale, "dravyādaṣṭaguṇaṃ kṣīram" ityādipabhāṣayā|

Aṣṭāṅgahṛdayasaṃhitā

kalpaneyaṃ pṛthak kāryā tittiriprabhṛtiṣvapi||47||

viṣkireṣu samasteṣu pratudaprasaheṣu ca||48||

jalacāriṣu tadvacca matsyeṣu kṣīravarjitā||48||

Sarvāṅgasundarā

iyaṃ ca kalpanā tittiryādiṣvapi viṣkireṣvaśeṣeṣu pratudeṣu prasaheṣu ca pṛthakkāryā| tathaiva jalacāriṣvapīyaṃ kalpanā kāryā| matsyeṣu tu kṣīravarjitā kalpaneyaṃ kāryā, matsyānāṃ kṣīreṇa saha viruddhatvāt|

Āyurvedarasāyana

mayūravidhiṃ viṣkirādiṣvatidiśati-kalpaneti| matsyeṣu kṣiravarjam|

Aṣṭāṅgahṛdayasaṃhitā

godhānakulamārjāraśalyakondurajaṃ palam||49||

pṛthak daśapalaṃ kṣīre pañcamūlaṃ ca sādhayet||49||

tatpayaḥ phalavaidehīkalkadvilavaṇānvitam||50||

sasitātailamadhvājyo bastiryojyo rasāyanam||50||

vyāyāmamathitoraskakṣīṇendriyabalaujasām||51||

vibaddhaśukraviṇmūtrakhuḍavātavikāriṇām||51||

gajavājirathakṣobhabhagnajarjaritātmanām||52||

punarnavatvaṃ kurute vājīkaraṇamuttamam||52||

Sarvāṅgasundarā

godhādīnāṃ māṃsaṃ pṛthak-pratyekaṃ, daśapalapramāṇaṃ kṣīre pañcamūlaṃ ca sādhayet| etatkṣīraṃ madanaphalakaṇākalkasaindhavasauvarcalānvitaṃ bastiḥ śarkarātailamadhughṛtasahito yojyo rasāyanaṃ syāt| vyāyāmamathitoraskādīnāṃ punarnavatvaṃ kurute vājīkaraṇeṣu mukhyaśca|

Āyurvedarasāyana

godhādibāstimāha-godheti| palaṃ-māṃsam| vaidehī-pippalī|

Āyurvedarasāyana

vṛṣyāṇāṃ bastīnām bhojane viśeṣamāha-siddheneti| saṅgrahe tu (ka. a. 5)- " pṛthak palāṃśaṃ vipacetpañcamūlamagokṣuram| kṣīrāḍhake catirthasthaṃ piṣṭairyaṣṭyādibhiryutam|| kṣaudratailājyasinhūtthayuktaṃ bastiḥ supūjitaḥ| viśeṣādvālavṛddhastrīsukumārasukhātmanām|| tadvatsahācarabalāsārivādarbhasādhitam| kṣīraṃ, bastistathā+abhīruguḍūcībṛhatīdvayaiḥ|| siddhaṃ payo māgadhikāyaṣṭīmadhukakalkavān| pañcamulaṃ bṛhatyādi pratidravyaṃpalonmitam|| dvipalaṃ śāligodhūmayavamāṣaṃ saṣaṣṭikam| taiḥsiddhaṃ chāgalaṃ kukkuṭāṇḍarasaḥ sitā|| sājyakṣaudradvilāvaṇastairbastiḥ śukrakṛtparam| kalpo+ayaṃ śikhigonardamatsyādyaṇḍaraseṣvapi|| rasaḥ kulīramāṃsasya caṭakāṇḍarasānvitaḥ| saśarkarāghṛtamadhurbastirvṛṣyatamo mataḥ|| bastaśūkarajairmuṣkaiḥ kilīracaṭakāmiṣaiḥ| siddhaṃ payo bastamuṣkamuccaṭekṣurakaṃ madhu|| tairghṛtāḍhyo+alpalavaṇo bastirvṛṣyatamaḥ param| siddhena payasā bhojyamātmagutpoccaṭekṣuraiḥ|| ato daśādaśāna yastu bastīnniṣevate| vājīva puśṭaḥ savṛṣo gacchati pramadāśatam|| ete mākṣīka saṃyuktāḥ kurvantyativṛṣaṃ naram| nātiyogaṃ na cāyogaṃ stambhitāste ca kurvate|| nirūhā lekhanāḥ prāyo bṛṃhaṇāḥ snehabastayaḥ| yāpaneṣūbhayaṃ tasmānneṣṭaṃ teṣvanuvāsanam|| mṛdutvānna nivarteran yasyatvete prayojitāḥ| samūtrairbastibhiratīkṣṇairāsthāpya kṣiprameva saḥ|| śofāgnināśapāṇḍutvaśūlārśaḥ parikartikāḥ| syurjvaraścātisāraśca yāpanātyarthasevanāt|| ariṣṭakṣārasidhvādyastatreṣtā dīpani kriyā| yutkyā tasmānniṣeveta yāpanānna prasaṅgataḥ|| mṛdvalpauṣadhasaṃyogātpādahīnapramāṇataḥ| alpakālopayogācca teṣu niṣparihāratā||" iti| iti siddhabastayaḥ|

Aṣṭāṅgahṛdayasaṃhitā

siddhena payasā bhojyamātmaguptoccaṭekṣuraiḥ||53||

Sarvāṅgasundarā

ātmaguptādibhiḥ siddhena payasā saha bhojyam| uccaṭā-guñjā|

Aṣṭāṅgahṛdayasaṃhitā

snehāṃścāyantraṇān siddhān siddhadravyaiḥ prakalpayet||53||

Sarvāṅgasundarā

snehāṃśca-snehabastīn, ayantraṇān-niṣparihārān, siddhān-bahuśo dṛṣṭapratyayān, siddhadravyaiḥ-nirapāyaiḥ, prakalpayet|

Sarvāṅgasundarā

atha siddhasnehāḥ| siddhabastidravyaireva siddhasnehāḥ prakalpyā ityāha-snehāniti| saṅgrahe tu (ka. a. 5)- "sahācarābhīrubalārāsnāgokṣurakāt pṛthak| tulāṃ jaladroṇaśate paceddroṇavaśeṣitte|| putaśīte bisadrākṣātugākṣīrīnidigdhikāḥ| mahāsahākṣudgasahāyaṣṭīmadhumadhūlikāḥ|| jīvakarṣabhakodīcyamṛṇālotpalacandanam| kharjūramāmalakyātmagutpātāmalakīkaṇāḥ|| paṭolamedātvakpatraśītapākyodanāvhayāḥ| kalkīkṛtya kṣipettasmin pṛthak ca prasthamammitam|| rasaṃ varāhamahiṣabastamuṣkodbhavaṃ tathā| śikhikukkuṭahaṃsāṇḍasasbavaṃ tailāsarpiṣī|| dhātrīvidārīsvarasaṃ gavyakṣīrāḍhakadvayam| brahyabherīmṛdaṅgānāṃ ninādaiḥ sādhitaṃ ca tat|| sitacchtrakṛtacchāyaṃ sitavastrāvaguṇṭhitam| āropitaṃ gajaskandhe pujayitvā vṛṣadhvajam|| kṛtvā svastyanaṃ dadyātsnehabastimayantraṇam| prātpastenātivṛṣatāṃ śramayedvanitāśatam| nirvalīpalitaḥ kāntaścirañjīvī bhavetsa ca| naṣṭaśukrakśatakṣīṇaviṣamajvariṇāṃ hitam|| vyāpannārtavaśukrāṇāṃ putradātā rasāyanam| evaṃ ca bastayo+anye+api kalpyāḥ pākyāśca naikaśaḥ|| śataṃ vārān sahayā vā pācayetsambhave sati|" iti|

Aṣṭāṅgahṛdayasaṃhitā

doṣaghnāḥ saparīhārā vakṣyante snehabastayaḥ||54||

Sarvāṅgasundarā

adhunā doṣaghnāḥ saparīhārāḥ snehabastayo vakṣyante| tānevāha-

Āyurvedarasāyana

niṣparihārān snehabastīnuktvā saparihārānāha| tatra pratijñāvākyamāha-doṣanghā iti|

Aṣṭāṅgahṛdayasaṃhitā

daśamūlaṃ balāṃ rāsnāmaśvagandhāṃ punarnavām||54||

guḍucyairaṇḍabūtīkabhārgīvṛṣakarohiṣam||55||

śatāvarīṃ sahacaraṃ kākanāsāṃ palāṃśakam||55||

yavamāṣātasīkolakulatthān prasṛtonmitān||56||

vahe vipācya toyasya droṇaśeṣeṇa tena ca||56||

pacettailāḍhakaṃ peṣyairjīvanīyaiḥ palonmitaiḥ||57||

anuvāsanamityetatsarvavātavikāranut||57||

Sarvāṅgasundarā

daśamūlādikaṃ palapramāṇam| kākanāsā-kākajaṅghā| yavādīni prasṛtapramāṇāni, jalasya vahe-droṇacatuṣṭaye, vipācya, tena ca droṇaśeṣeṇa tailāḍhakaṃ palāṃśakaiḥ jīvanīyaiḥ peṣyaiḥ saha pacet| etadanuvāsanamakhilapavanāmayajit|

Āyurvedarasāyana

daśamulādisnehamāha-daśamulamiti| bhūtīkaṃbhustṛṇam| vṛṣakaḥ-pāṣāṇabhedaḥ| kākanāsā-kākatuṇḍī| vahe-droṇacatuṣṭaye|

Āyurvedarasāyana

vasāsnehamāha-ānūpānāmiti| jīvanīyānāṃ kalkaḥ kāryaḥ| dravaṃ tūdakam|

Aṣṭāṅgahṛdayasaṃhitā

ānūpānāṃ vasā tadvajjīvanīyopasādhitā||58||

Sarvāṅgasundarā

ānūpaprāṇināṃ vasā jīvanīyadravyasādhitā tadvatpūrvaguṇā|

Āyurvedarasāyana

tailamāha-śatāvheti| ciribilvaḥ-karañjaḥ| amlāni-dhānyāmlādīni|

Aṣṭāṅgahṛdayasaṃhitā

śatāhvāciribilvāmlaistailaṃ siddhaṃ samīraṇe||58||

Sarvāṅgasundarā

śatāhvādibhistailaṃ pakvaṃ pavane yojyam|

Aṣṭāṅgahṛdayasaṃhitā

saindhavenāgnivarṇena taptaṃ cānilajid ghṛtam||59||

Sarvāṅgasundarā

agnivarṇena saindhavena taptaṃ ca ghṛtaṃ samīraṇajidbhavati|

Sarvāṅgasundarā

ghṛtamāha-saindhaveneti| saindhavamagninā+agnivarṇaṃ kṛtvā ghṛtamadhye niḥkṣipet||

Aṣṭāṅgahṛdayasaṃhitā

jīvantīṃ madanaṃ medāṃ śrāvaṇīṃ madhukaṃ balām||59||

śatāhvarṣabhakau kṛṣṇāṃ kākanāsāṃ śatāvarīm||60||

svaguptāṃ kṣīrakākolīṃ karkaṭākhyāṃ śaṭhīṃ vacām||60||

piṣṭvā tailaghṛtaṃ kṣīre sādhayettaccaturguṇe||61||

bṛṃhaṇaṃ vātapittaghnaṃ balaśukrāgnivardhanam||61||

rajaḥśukrāmayaharaṃ putrīyaṃ cānuvāsanam||62||

Sarvāṅgasundarā

jīvantyādīn kalkīkṛtya tailaghṛtaṃ-yamakaṃ, kṣīre caturguṇe sādhayet| etadanuvāsanaṃ bṛṃhaṇaṃ vātapittaghnaṃ balādivardhanaṃ rajaḥśukrarogaharaṃ putrīyaṃ ca| putrīyamiti hitārthe "putrāccha ca " iti chaḥ|

Āyurvedarasāyana

jīvantyādiyamakamāha-jivantīmiti|

Aṣṭāṅgahṛdayasaṃhitā

saindhavaṃ madanaṃ kuṣṭhaṃ śatāhvā niculo vacā||62||

hrīberaṃ madhukaṃ bhārṅgī devadāru sakaṭphalam||63||

nāgaraṃ puṣkaraṃ medā cavikā citrakaḥ śaṭhī||63||

viḍaṅgātiviṣe śyāmā hareṇurnīlinī sthirā||64||

bilvājamodacapalā dantī rāsnā ca taiḥ samaiḥ||64||

sādhyameraṇḍatailaṃ vā tailaṃ vā kapharoganut||65||

vardhmodāvartagulmārśaḥplīhamehāḍhyamārutān||65||

ānāhamaśmarīṃ cāśu hanyāttadanuvāsanam||66||

Sarvāṅgasundarā

saindhavādibhiḥ samāṃśaiḥ sāmānyaparibhāṣayā eraṇḍatailaṃ tilatailaṃ vā sādhyam| dvirvāgrahaṇāt eraṇḍatailasyārdhaṃ tilatailasyārdhamityapi kalpanīyamityāhuḥ| etadanuvāsanaṃ kapharogajit śīghraṃ vardhmādīn hanyāt|

Āyurvedarasāyana

saindhavāditailamāha-saindhavamiti| niculo-vetasaḥ| śyāmā-trivṛt| capalā-pipplī| eraṇḍatailaṃ tilatailaṃ vā sādhyam| tacca kapharogajidbhavati| vardhmādīṃśca hanyāt|

Aṣṭāṅgahṛdayasaṃhitā

sādhitaṃ pañcamūlena tailaṃ bilvādinā+athavā||66||

kaphaghnaṃ--------------------------------------||67||

Sarvāṅgasundarā

pañcamūlena bilvādinā vā sādhitaṃ tailaṃ kaphaghnaṃ kalpayet|

Āyurvedarasāyana

bilvāditailamāha-sādhitamiti|

Aṣṭāṅgahṛdayasaṃhitā

-----------kalpayettailaṃ dravyairvā kaphaghātibhiḥ||67||

phalairaṣṭaguṇaiścāmlaiḥ siddhamanvāsanaṃ kaphe||67||

Sarvāṅgasundarā

athavā kaphaghnairdravyaiḥ phalairaṣṭaguṇaiścāmlaiḥ siddhamanuvāsanaṃ kaphe śastam|

Āyurvedarasāyana

anyairapi kaphandhaistailakalpanāmāha-kalpayediti| ā raṃ- phalatailamāha-phalairiti| phalaiḥ-madanaphalaiḥ| saṅgrahe tu (ka. a. 5)- "śūlanāhe tu tadyukto nirūhaḥ paṭumutravān|| tadyuktaḥ-phalatailayuktaḥ| śiśirasparśavīryaiśca piṣṭaiḥ kṣire caturguṇe| tailapādaṃ ghṛtaṃ siddhaṃ pittandhamanuvāsanam|| " iti|

Āyurvedarasāyana

evaṃ bastīnuktvā kalpanāprakāramāha| tatra mṛdunājāḍeye jāte tīkṣṇo yojyaḥ, tīkṣṇena karṣaṇe jāte mṛduryojya ityāha-mṛdubastīti|

Aṣṭāṅgahṛdayasaṃhitā

mṛdubastijaḍībhūte tīkṣṇo+anyo bastiriṣyate||68||

tīkṣṇairvikarṣite snigdho madhuraḥ śiśiro mṛduḥ||68||

Sarvāṅgasundarā

mṛduścāsau bastiśca mṛdubastiḥ, madhurasnigdhaśītalātmakatvānmṛduḥ, mṛdubastiścāsau jaḍībhūtaśca mṛdubastijaḍībhūtaḥ,-koṣṭhādbahiraniḥsaraṇāt koṣṭha evāvasthitiṃ kṛtvā sthitaḥ, tasmiṃstathābhūte+anyo bastistīkṣṇaḥ śasyate| tīkṣṇaiḥ-gomūtrādiniṣpāditairbastibhiḥ, vikarṣite koṣṭhe sati snigdhādiguṇo bastiriṣyate|

Aṣṭāṅgahṛdayasaṃhitā

tīkṣṇatvaṃ mūtrapīlvagnilavaṇakṣārasarṣapaiḥ||69||

prāptakālaṃ vidhātavyaṃ kṣīrājyādyaistu mārdavam||69||

Sarvāṅgasundarā

tīkṣṇatvaṃ bastermūtrapīlvagnilavaṇakṣārasarṣapaiḥ prāptakālaṃ- yogye+avasare, vidhātavyam| kṣīraghṛtādyaiśca bastermārdavaṃ prāptakālaṃ kartavyam|

Āyurvedarasāyana

tīkṣṇatvamṛdutvahetūni dravyāṇyāha-tīkṣṇatvamiti|

Aṣṭāṅgahṛdayasaṃhitā

balakālarogadoṣaprakṛtīḥ pravibhajya yojito bastiḥ||70||

svaiḥ svairauṣadhavargaiḥ svān svān rogānnivartayati||70||

Sarvāṅgasundarā

balādīn pravibhajya svaiḥ svairauṣadhavargaiḥ-yathāyathaṃ yogyaiḥ, siddho bastiryojitaḥ svān svānāmayānupaśamayati|

Āyurvedarasāyana

balādyanurodhena bastiḥ kalpya ityāha-balakāleti|

Aṣṭāṅgahṛdayasaṃhitā

uṣṇārtānāṃ śītāñchītārtānāṃ tathā sukhoṣṇāṃśca||71||

tadyogyauṣadhayuktān bastīn saṃtarkya yuñjīta||71||

Sarvāṅgasundarā

uṣṇārtānāṃ nṛṇāṃ śītān bastīn śītārtānāṃ- sukhoṣṇān bastīn dadyāt|

Āyurvedarasāyana

hetuvyādhiviparīto bastiḥ kalpya ityāha-uṣṇārtānāmiti|

Aṣṭāṅgahṛdayasaṃhitā

bastīnna bṛṃhaṇīyān dadyādvyādhiṣu viśodhanīyeṣu||72||

Aṣṭāṅgahṛdayasaṃhitā

ā raṃ- śodhanīyeṣu bṛṃhaṇīyaniṣedhamāha-bastīniti|

Aṣṭāṅgahṛdayasaṃhitā

medasvino viṣodhyā ye ca narāḥ kuṣṭhamehārtāḥ||72||

Aṣṭāṅgahṛdayasaṃhitā

v

Aṣṭāṅgahṛdayasaṃhitā

na kṣīṇakṣatadurbalamūrcchitakṛśaśuṣkaśuddhadehānām||73||

dadyādviśodhanīyān doṣanibaddhāyuṣo ye ca||73||

yāmaṣṭāṅgahṛdayasaṃhitāyāṃ pañcame kalpasiddhisthāna bastikalpo nāma caturtho+adhyāyaḥ||4||

Sarvāṅgasundarā

yasmādete doṣairnibaddhajīvitāḥ, tasmādeteṣāṃ doṣanirharaṇāt prāṇasaṃśayaḥ syādityāha, jīvitarakṣārthamete na viśodhyā iti| āryāścatasraḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ pañcame kalpasiddhasthāne bastikalpo nāma caturtho+adhyāyaḥ samāptaḥ|| 4||

vastivyāpatsiddhiradhyāyaḥ

5

Aṣṭāṅgahṛdayasaṃhitā

asmādanantaraṃ bastivyāpatsiddhirvyākhyāyate----||1||

Aṣṭāṅgahṛdayasaṃhitā

athāto bastivyāpatsiddhiṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

athāta iti pūrvavat| (asamyak prayukteṣu bastiṣu yā vyāpadaḥ, tāsāṃ sādhanāyāsyādhyāyasyārambhaḥ|)

Āyurvedarasāyana

bastivyāpatsiddhimadhyāyaṃ vyākhyātuṃ pratijānīte-atheti| bastivyāpadaśca dvādaśoktāḥ saṅgrahe (ka.a.6)- "vibandhagauravādhmānaśirorugvāhanordhvagāḥ| kukṣiśūlāṅgarughidhmāhṛtpīḍākartanasravāḥ|| ayogādatiyogācca basteḥ syuḥ ṣaṭ ṣaḍāpadaḥ|" iti|

Aṣṭāṅgahṛdayasaṃhitā

asnigdhasvinnadehasya gurukoṣṭhasya yojitaḥ||1||

śīto+alpasnehalavaṇadravyamātro ghano+api vā||1||

bastiḥ saṅkṣobhya taṃ doṣaṃ durbalatvādanirharan||2||

karotyayogaṃ tena syādvātamūtraśakṛdagrahaḥ||2||

nābhibastirujā dāho hṛllepaḥ śvayathurgude||3||

kaṇḍūrgaṇḍāni vaivarṇyamaratirvahnimārdavam||3||

kvāthadvayaṃ prāgvihitaṃ madhyadoṣe+atisāriṇi||4||

uṣṇasya tasmādekasya tatra pānaṃ praśasyate||4||

phalavartyastathā svedāḥ kālaṃ jñātvā virecanam||5||

bilvamūlatrivṛddāruyavakolakulatthavān||5||

surādimūtravān bastiḥ saprākpeṣyastamānayet||6||

Sarvāṅgasundarā

astrigdhādiguṇasya puṃsaḥ śiśirastathā+alpasnehalavaṇo+alpadravyamātraḥ-alpadravyakalpaḥ(lkaḥ), tathā ghano-bahudravyakalko, bastiryojitaḥ san bastisādhyaṃ doṣaṃ saṅkṣobhya durbalatvādanirharan ayogaṃ karoti| tena-ayogena, vātādigrahaḥ syāt| prāk-atisāracikitsite (ci. a. 9/6) kvāthadvayaṃ-pācanayugulaṃ-madhya doṣe+atisāriṇi vihitaṃ bhūtīkapippalyādireko bilvadhaniko dvitīyaḥ, tasmāt-kvāthadvayāt, ekasya-anyatarasya kvāthasyoṣṇasya, tatrāvasthāyāṃ pānaṃ praśasyate, tathā phalavartayaḥ svedāśca nānāvidhāḥ, avasthāśca jñātvā virecanaṃ śasyate| tathā bilvādimān bastistathā surādimān bastiḥ, saprākpeṣyaḥ-"balāṃ guḍūcīṃ" (ka. a. 4/1) ityādau bastau yaḥ peṣyo yavānyādikṛt tena prākpeṣyeṇa saha vartata iti saprākpeṣyaḥ| tamatra dattavastinotkliṣṭaṃ doṣamānayet-ākarṣayet|

Āyurvedarasāyana

vibandhākhyāṃ vyāpadamāha-asnigdheti| dravyaṃkvāthyaṃ peṣyaṃ ca| taṃ doṣaṃ-yadarthaṃ dattaḥ| kvāthadvayaṃ-"pibet prakavathitāstoye madhyadoṣo viśoṣayan| bhutīkapippalīśuṇṭhīvacādhānyaharītakīḥ|| athavā bilvadhanikāmustanāgaravālakam|" (hṛ.ci.a. 915) ityuktam| bhūtīkaṃ-kaṭtṛṇam| prākpeṣyaṃ-"pūtoyavānīphalabilvakuṣṭhavacāśatāvhāghanapippalīnām| kalkaiḥ (hṛ.ka.a. 4/2) ityuktam| surā-madirā| ādiśabdādanyadapyamlam| gauravākhyāṃ vyāpadaṃ tvāha saṅgrahe (ka.a. 6)-"saśeṣāme nirūheṇa mṛdunā doṣa īritaḥ| mūrcchayatyanilaṃ mārgaṃ rūṇadhdyagniṃhinasti ca|| gauravaklamahṛcchūladāhasammohaveṣṭanam| tataḥ kuryādupacarettaṃ rūkṣasvedapācanaiḥ|| pippalīkaṭtṛṇośīradārumūrvāśṛtaṃ jalam| pibetsauvarcalonmiśraṃ dīpanaṃ hṛdviśodhanam|| vacānāgaraśaṭhyo vā ghṛtamaṇḍena mūrcchitāḥ| peyāḥ prasannayā vā syurariṣṭanāsavena vā|| dāru trikaṭukaṃ pathyāṃ palāśaṃ citrakaṃ śaṭhīm| piṣṭhvā kuṣṭhaṃ ca mūtreṇa pibet kṣārāṃścha dīpanān|| bastimasya vidadhyācca samūtraṃ dāśamūlikam|" iti|

Aṣṭāṅgahṛdayasaṃhitā

yukto+alpavīryo doṣāḍhye rūkṣe krūrāśaye+athavā||6||

bastirdoṣāvṛto rūddhamārgo rundhyātsamīraṇam||7||

sa vimārgo+anilaḥ kuryādādhmānaṃ marmapīḍanam||7||

vidāhaṃ gudakoṣṭhasya muṣkavaṅkṣaṇavedanām||8||

ruṇaddhi hṛdayaṃ śūlairitaścetaśca dhāvati||8||

svabhyaktasvinnagātrasya tatra vartiṃ prayojayet||9||

bilvādiśca nirūhaḥ syātpīlusarṣapamūtravān||9||

saralāmaradārubhyāṃ sādhitaṃ cānuvāsanam||10||

Sarvāṅgasundarā

doṣāḍhye tathā rūkṣe krūrakoṣṭhe vā bastiralpavīryo datto doṣaiḥ-vāyvādyavarakairāvṛtaḥ, anantaraṃ sa bastī ruddhamārgaḥ-pratihatagatiprasaraṇo, vāyuṃ rundhyāt| so+anilo vimārgaga ādhmānaṃ kuryāt| tathā hṛdayādīnāṃ marmaṇāṃ vyadhanaṃ-pīḍanaṃ, tathā gudakoṣṭhasya vidāhaṃ, tathā muṣkavaṅkṣaṇavedanāṃ ca kuryāt| tathā śūlaiḥ-nānāvidhābhirbhagnaruddhamṛditapīḍitāvanaddhādibhiḥ pīḍābhiḥ, hṛdayaṃ ruṇaddhi-āvṛṇoti| hṛdayamāvṛtyānantaram, itaścetaśca-aniyate deśe, dhāvati pavanaḥ| tatra-avasthāviśeṣe, suṣṭvabhyaktāṅgasya svinnāṅgasya ca phalavartiṃ prayojayet| bilvādikaśca niruhaḥ syāt pīlusarṣapamūtravān| saraladevadārubhyāṃ sādhitaṃ tailaṃ cānuvāsanaṃ syāt|

Sarvāṅgasundarā

ādhmānākhyāṃ vyāpadamāha-yukta iti| bilvādiḥ-vibandhavyāpadyuktaḥ| pīlu-pīluphalam| śirorujākhyāṃ vyāpadaṃ tvāha saṅgrahe (ka.a. 6)-"bahudoṣe+abale krūrakoṣṭhe bastistanurmṛduḥ| śīto+alpaśchāvṛto doṣaiḥ pratihanti samīraṇam|| ūrdhvaṃ so+anusaran dehaṃ kuryādvāyuḥ śirorujam| grīvāstambhaṃ pratiśyāyaṃ bādhiryaṃ dṛṣṭivibhramam|| tamuṣṇatailalavaṇapradigdhasvinnamarditam| tīkṣṇairdhūmaiḥ pradhamanairnasyairāsyavirecanaiḥ|| virekairbastibhiśchāśu yojayedānulomikaiḥ|" iti| vāhānākhyāṃ ca vyāpadamāha saṅgrahe (ka.a. 6)-"snigdhasvinne mahādoṣe bastimṛdvalpabheṣajaḥ| utkleśyālpaṃ hareddoṣaṃ janayecca pravāhikām|| śophaṃ bastāvapāne ca sadanaṃ corujaṅghayoḥ| vibaddhamāruto janturabhīkṣṇaṃ sa pravāhate|| svedābhyaṅgānniruhāṃścha śodhanīyānulomikān| vidadhyāllaṅghayitvā ca vṛttiṃ tasya viriktavat||" iti|

Āyurvedarasāyana

ūrdhvamārutākhyāṃ vyāpadamāha-kurvata iti| mṛjyāt-mardayet| bhīṣayet-trāsayet| pāṇibhiśca vastraiśca| suprasiddhataraṃ-gudaṃ meḍhraṃ ca, ayanamasya sa tathā| kramukaṃ-pūgaḥ| daśamūlayavādīnāṃ mūtre kvāthaḥ, amṛtādīnāṃ vā saptānām| amṛtā-guḍūcī| tvak patraṃ ca pūtīkarañjasya| tailādiyogastu dvayorapi kvāthayoḥ, bilvādikvāthasyāpi| ityayogavyāpadaḥ|

Aṣṭāṅgahṛdayasaṃhitā

kurvato vegasaṃrodhaṃ pīḍito vā+atimātrayā||10||

asnigdhalavaṇoṣṇo vā bastiralpo+alpabheṣajaḥ||11||

mṛdurvā mārutenordhvaṃ vikṣipto mukhanāsikāt||11||

nireti mūrcchāhṛllāsatṛḍdāhādīn pravartayan||12||

mūrcchāvikāraṃ dṛṣṭvā+asya siñcecchītāmbunā mukham||12||

vyejadāklamanāśācca prāṇāyāmaṃ ca kārayet||13||

pṛṣṭhapārśvodaraṃ mṛjyāt karairuṣṇairadhomukham||13||

keśeṣūtkṣipya dhunvīta bhīṣayedvyāladaṃṣṭribhiḥ||14||

śastrolkārājapuruṣairbastireti tathā hyadhaḥ||14||

pāṇivastrairgalāpīḍaṃ kuryānna mriyate tathā||15||

prāṇodānanirodhāddhi suprasiddhatarāyanaḥ||15||

apānaḥ pavano bastiṃ tamāśvevāpakarṣati||16||

kuṣṭhakramukakalkaṃ ca pāyetāmlasaṃyutam||16||

oṣṇyāttaikṣṇyātsaratvācca bastiṃ so+asyānulomayet gomūtreṇa trivṛtpathyākalkaṃ vā+adhonulomanam||17||

pakvāśayasthite svinne nirūho dāśamūlikaḥ||18||

yavakolakulatthaiśca vidheyo mūtrasādhitaiḥ||18||

bastirgomūtrasiddhairvā sāmṛtāvaṃśapallavaiḥ||19||

pūtīkarañjatvakpatraśaṭhīdevāhvarohiṣaiḥ||19||

satailaguḍasindhūttho virekauṣadhakalkavān||20||

bilvādipañcamūlena siddho bastiruraḥsthite||20||

śiraḥsthe nāvanaṃ dhūmaḥ pracchādyaṃ sarṣapaiḥ śiraḥ||21||

Sarvāṅgasundarā

vegasaṃrodhaṃ-vegavidhāraṇaṃ, kurvataḥ puṃso yaḥ pīḍito bastiratimātrayā vā pīḍito+asnigdhalavaṇoṣṇo vā tathā+alpo mātrayā, alpabheṣajaśca mṛdurvā, sa tathābhūto mārutenordhvaṃ kṣipto mūkhanāsikāt nireti-nirgacchati| mūrcchādīn pravartayet(yan)| asya tu-tathāvidhabasteḥ puruṣasya, mūrcchādivikāraṃ dṛṣṭvā śītāmbunā mukhaṃ siñcet| tathā klamanāśaṃ yāvat taṃ tālavṛntādinā vījayet| tathā taṃ puruṣaṃ prāṇāyāmaṃ ca kārayet, prāṇāyāmena hyūrdhvaṃ vikṣipto bastiradho yāti| uṣṇaiḥ karaiḥ pṛṣṭhaṃ pārśvamudaraṃ ca mṛjyāt| tathā taṃ puruṣamadhomukhaṃ kṛtvā keśairutkṣipyordhvaṃ nītvā vapurdhunvīta| tathā vyālādibhirbhīṣayet| tathordhvaṃ pravṛtto bastiryasmādadho gacchati| tathā pāṇivastrairgalāpīḍaṃ kuryādyathā na mriyeta| evaṃ sati prāṇodānanirodhaḥ sampadyate, prāṇodānanirodhādyasmādadhogaḥ suprasiddhatarāyano bhūtvā+apāno vāyustaṃ bastiṃ drāgevāpakarṣati-ūrdhvādadhaḥ kṣipati| suṣṭhu-prakarṣeṇa, prasiddhataramayanaṃ yasya sa suprasiddhatarāyanaḥ| kuṣṭhādikalkaṃ cāmlasaṃyutaṃ pāyayet| [ saḥ ] kalkaḥ, asya-āturasya, uṣṇādiguṇayogāttaṃ bastimanulomayet| trivṛtādikalkaṃ pītaṃ gomūtreṇādhonulomanam| pakvāśayasthite doṣe snigdhe (svinne) niruho dāśamūliko vidhātavyaḥ| yavādibhiśca gomūtrasādhitairbastirvidheyaḥ| athavā gomūtrasiddhairguḍūcyādibhistailaguḍasaindhavayukto bastirvirekadravyakalkavān vidheyaḥ| urasi sthite bilvādipañcamūlena siddho bastirvidhātavyaḥ| śirasi sthite bastau nasyaṃ dhūmaśca, śiraśca sarṣapakalkena pracchādanīyam|

Aṣṭāṅgahṛdayasaṃhitā

bastiratyuṣṇatīkṣṇāmlaghano+atisveditasya vā||21||

alpe doṣe mṛdau koṣṭhe prayukto vā punaḥpunaḥ||22||

atiyogatvamāpanno bhavetkukṣirujākaraḥ||22||

virecanātiyogena sa tulyākṛtisādhanaḥ||23||

Sarvāṅgasundarā

atyuṣṇatīkṣṇāmlaghano bastiḥ prayukto+atisveditasya vā puṃso+alpe doṣe tathā mṛdau koṣṭhe muhurmuhuḥ prayuktatvādatiyogatvaṃ prāpto+ayam kukṣirugjanakaḥ syāt| saḥ-tathāvidho bastiḥ, virecanātiyogena tulye-sadṛśe, lakṣaṇacikitsite yasya sa evaṃ syāt|

Sarvāṅgasundarā

athātiyogavyāpadaḥ| kukṣiśūlākhyavyāpadamāha-bastiriti| saṅgrahe tu (ka.a. 6)-"pṛśniparṇī sthirāṃ padmaṃ kāśmaryaṃ madhukolpale| piṣṭvā drākṣāṃ madhūkaṃ ca kṣīre tanduladhāvane|| drākṣāyāḥ pakvaloṣṭhasya prasāde madhukasya vā| vinīya saghṛtaṃ bastiṃ yuñjyāddāhe+atiyogataḥ||" iti| virecanatulyatvoktyā dāho+apyuktaḥ| aṅgarugādivyāpañcatuṣkaṃ tvāha saṅgrahe (ka.a. 6)- "snehasvedairasampādya gurutīkṣṇo+atimātrakaḥ| duḥsthitāya praṇihito bastirduḥśayitāya vā|| atipravṛtto marutaṃkopayetsa vimārgagaḥ| karotyaṅgarujāṃ jṛmbhāṃ stambhaṃ bhedaṃ ca parvaṇām|| taṃ tailalavaṇābhyaktaṃ sveditaṃ saṃstarādibhiḥ| bilvakolayavairaṇḍavarṣābhūbṛhatīdvayaiḥ|| sakulatthaiḥ śṛtairmastuphalasauvīrakānvitaiḥ| āsthāpayetsasindhūtthairjāṅgalairāśitaṃ rasaiḥ|| tailenānilajaddravyavipakvenānuvāsayet| mṛdukoṣṭhe+abale bastiratitīkṣṇo+atinirharan|| kuryāddhidhmāṃ hitaṃ tatra hidhmāghnaṃ bṛṃhaṇaṃ ca yat| balābṛhatyādivarākāśmaryarasasaindhavaiḥ| saprasannāranālāmlaistailaṃ paktvā+anuvāsayet| uṣṇāmbunā+akṣaṃ pippalyā dadyāllavaṇasaṃyutam|| dhūmaleharasakṣīrasvedāścānnaṃ ca vātajit| atitīkṣṇaḥ savāto vā na vā samyak prapīḍitaḥ|| ghaṭṭayeddṛdayaṃ bastistatra kāśakuśotkaṭaiḥ| syātsāmlalavaṇaskandhakarīrabadarīphalaiḥ|| śṛtairbastirhitaḥ siddho vātaghnaiścānuvāsanam| mṛdukoṣṭhālpadoṣasya rūkṣatīkṣṇātimātrakaḥ|| hṛtvā bastirmalān śīghraṃ vātapitte prakopayet| nābhibastigudāṃste hi kṛntato+asya muhurmuhuḥ|| vivarṇasyālpamutthānaṃ bastirnilekhanādbhavet| svāduśītauṣadhaistatra payasyekṣvādibhiḥ śṛtaḥ|| yaṣṭyāvhatilakalkābhyāṃ bastiḥ syāt kṣīrabhojinaḥ| sasarjarasayaṣṭyāvhaṃ jiṅgiṇīkardamāñjanam|| vinīya dugdhe bastiḥ syāvdyaktāmlarasabhojinaḥ| picchilaścha hito bastiḥ snehaścha madhuraiḥ śṛtaḥ||" iti|

Aṣṭāṅgahṛdayasaṃhitā

bastiḥ kṣārāmlatīkṣṇoṣṇalavaṇaḥ paittikasya vā||23||

gudaṃ dahan likhan kṣiṇvan karotyasya parisravam||24||

sa vidagdhaṃ sravatyasraṃ varṇaiḥ pittaṃ ca bhūribhiḥ||24||

bahuśaścātivegena mohaṃ gacchati so+asakṛt||25||

raktapittātisāraghnī kriyā tatra praśasyate||25||

dāhādiṣu trivṛtkalkaṃ mṛdvīkāvāriṇā pibet||26||

taddhi pittaśakṛdvātān hṛtvā dāhādikān jayet||26||

viśuddhaśca pibecchītāṃ yavāgūṃ śarkarāyutām||27||

yuñyādvā+ativiriktasya kṣīṇaviṭkasya bhojanam||27||

māṣayūṣeṇa kulmāṣān pānaṃ dadhyathavā surām||28||

siddhirvastyāpadāmevaṃ------------------------||28||

Sarvāṅgasundarā

kṣārāmlatīkṣṇoṣṇalavaṇo bastiḥ prayuktaḥ paittikasya vā prayukto gudaṃ dahanniva vilikhanniva kṣipannivāsya-narasya, parisravaṃ karoti| saḥ-puruṣaḥ, tadā vidagdhamasraṃ sravati| tathā bahuṣo-bahūn vārān, ativegena bhūribhiḥ- bahubhiḥ, varṇaiḥ pittaṃ sravati| tathā mohamasakṛd gacchati| tatrāvasthāyāṃ raktapittaghnī tathā raktātisāraghnī kriyā ca praśasyate| dāhamohādiṣu trivṛtkalkaṃ drākṣājalena pibet| yasmāt tat-trivṛtkalkayutaṃ drākṣāvāri, pittaśakṛdvātān hatvā dāhādīn jayet| viśuddhaśca saśarkarāṃ śītāṃ peyāṃ pibet| ativiriktasya kṣīṇapurīṣasya puṃsaḥ kulmāṣān māṣayūṣeṇa saha bhojanaṃ yuñjyāt| dadhyathavā surāṃ pānaṃ dadyāt| bastyāpadāṃ-niruhavyāpattīnāṃ, evaṃ siddhiḥ-cikitsitaṃ, syāt|

Āyurvedarasāyana

snavākhyāṃ vyāpadamāha-bastiriti| saṅgrahe tu (ka.a. 6)-"tatrārdraśālmalīvṛntaiḥ kṣuṇṇairājaṃ payaḥ śṛtam| pūtaṃ ghṛtānvitaṃ bastiṃ dadyādanyāṃśca picchilān|| vaṭādipallaveṣvevaṃ kalpo yavatileṣu ca| suvarcalopodakayoḥ karbudāre ca śasyate|| gude ca śītamadhurān kuryātsekapralepanān|" iti| tathā (saṅgrahe ka.a. 6)-"āmaṃ yaḥ kuṇapaṃ rugvānupaveśyeta sāruciḥ| saghanātiviṣākuṣṭhanatadāruvacāḥ pibet|| śakṛdvātamasṛkpittaṃ kaphaṃ vā yo+atisāryate| pakvaṃ tatra svavargīyo bastiḥ śreṣṭhaṃ bhiṣagjitam|| ṣaṇṇāmeṣāṃ dvisaṃsargātriṃśadbhedā bhavanti tu| kevalaiḥ saha ṣaṭtriṃśadvidyātsopadrabāṃścha tān|| śūlapravāhikādhmānaparikartārucijvarān| tṛṇmohadāhamūrcchādīṃścaiṣāṃ vidyādupadravān|| tatrāme+antarapānaṃ tu kaṭvamlalavaṇairyutam| pācanaṃ śasyate bastirāme hi pratiṣidhyate|| vātaghnagrāhivargīyo bastiḥ śakṛti śasyate| svādvamlo vyaktalavaṇaḥ snehabastiḥ samīraṇe|| rakte raktena pitte tu kaṣāyasvādutiktakaḥ| sāryamāṇe kaphe bastiḥ kaṣāyakaṭutiktakaḥ|| śakṛtā vāyunā cāme tena varcasyathānile| saṃsṛṣṭe+antarapānam syāt kaṭvamlalavaṇairyutam|| pittenāme+asṛjā tadvattayorāmena vā punaḥ| saṃsṛṣṭayorbhavetpānaṃ sakaṭusvādutiktakam|| tathā+a+ame kaphasaṃsṛṣṭe kaṣāyakaṭutiktakam| āmena tu kaphe yukte kaṣāyalavaṇauṣadham|| vātena viśi pitte vā viṭpittāsraistathā+anile| syāt kaṣāyāmlamadhuraḥ saṃsṛṣṭe bastiruttamaḥ|| bastirvātena rakte tu kāryaḥ khādvamlatiktakaḥ| śakṛcchoṇitayoḥ pittaśakṛtorasnapittayoḥ|| bastiranyonyasaṃsarge kaṣāyasvādutiktakaḥ| kaphena viśi pitte vā kaphe viṭpittaśoṇitaiḥ|| kaṭutiktakaṣāyaḥ syātsaṃsṛṣṭe bastiruttamaḥ| madhuroṣaṇatiktastu rakte kaphavimūrcchite|| mārute kaphasaṃsruṣṭe kaṭvamlavaṇO bhavet| syādbastiḥ kaṭutiktāmlaḥ saṃsṛṣṭe vāyunā kaphe|| tricatuḥpañcaṣaṭyogānevameva vikalpayet| yuktiśchaiṣā+atisāroktā sarvarogeṣvapi smṛtā|| yugapat ṣaḍrasaṃ ṣaṇṇāṃ saṃsarge pācanaṃ bhavet| nirāmāṇāṃ ca pañcānāṃ bastiḥ ṣaḍrasiko hitaḥ|| udumbaraśalāṭūni jambvāmrodumbaratvacaḥ| śaṅkhaṃ sarjarasaṃ lākṣāṃ kaṭtṛṇaṃ ca palāṃśikam|| piṣṭvā taiḥ sarpiṣaḥ prasthaṃ kṣīradviguṇitaṃ pacet| atīsāreṣu sarveṣu peyametadyathābalam|| kacchurādhātukībilvasamaṅgāraktamūlibhiḥ| masūrāśvatthaśuṅgaiścha yavāgūḥ syājjale śṛtaiḥ|| bālodumbarakaṭvaṅgasamaṅgāplakṣapallavaiḥ| masūradhārakīpuṣpabalābhiścha tathā bhavet|| nānāprakārā jāyante vyāpado bastivibhramāt| yathāyathaṃ yathāvasthaṃ tāṃsāṃ kurvīta sādhanam||" iti nirūhavyāpadaḥ|

Aṣṭāṅgahṛdayasaṃhitā

-----------------------snehabastestu vakṣyate||28||

Sarvāṅgasundarā

snehabasteḥ-anuvāsanasya, siddhirvakṣyate|

Sarvāṅgasundarā

athānuvāsanavyāpadaḥ| tāścoktāḥ saṅgrahe (ka. a. 7)-"snehabastau marutpittakaphātyāśaviḍāvṛte| abhuktaśūnapāyvāmadatte+aṣṭau vyāpadaḥ smṛtāḥ||" iti|

Aṣṭāṅgahṛdayasaṃhitā

śīto+alpo vā+adhike vāte pitte+atyuṣṇaḥ kaphe mṛduḥ||29||

atibhukte gururvarcaḥsañcaye+alpabalastathā||29||

dattastairāvṛtaḥ sneho nāyātyabhibhavādapi||30||

Sarvāṅgasundarā

śīto bastiralpo vā+adhike vāte dattaḥ, tathā pitte+atyuṣṇaḥ, tathā kaphe mṛduḥ, ayogaḥ sampadyate| atibhukte gururbastirdattaḥ, tathā varcasaḥ-purīṣasya, sañcaye+alpabalaḥ-ubhayathā mātrayā vīryataśca, dattaḥ, taiḥ-śītādikāraṇādvātādibhiḥ, snehabastirāvṛto nāyāti-gudamārgānna pratyāgacchati, abhibhavādapyetaireva|

Āyurvedarasāyana

tatra pañcānāṃ vyāpadāṃ kāraṇamāha-śīto+alpa iti| guruḥ-cirapākaḥ| alpabalaḥ-anulomanāsamarthaḥ| śītādiguṇasvāvṛtatvam| alpasyābhibhavaḥ|

Aṣṭāṅgahṛdayasaṃhitā

stambhorusadanādhmānajvaraśūlāṅgamardanaiḥ||30||

pārśvarugveṣṭanairvidyādvāyunā snehamāvṛtam||31||

snigdhāmlalavaṇoṣṇaistaṃ rāsnāpītadrutailikaiḥ||31||

sauvīrakasurākolakulatthayavasādhitaiḥ||32||

nirūhairnirharetsamyak samūtraiḥ pāñcamūlikaiḥ||32||

tābhyāmeva ca tailābhyāṃ sāyaṃ bhukte+anuvāsayet||33||

Sarvāṅgasundarā

stambhorusādādibhirvāyunā snehamāvṛtaṃ vidyāt| taṃ evaṃvidhaṃ, snehaṃ-snehabastiṃ, niruhaiḥ samyak snigdhāmlalavaṇoṣṇairnirharet| tāneva nirūhānāha-sauvīrakasurādisādhitaistathā gomūtrānvitaistathā pañcamūlanirvṛttaiḥ pañcamūlakvāthavadbhirityarthaḥ| tathā rāsnā ca pītadruśca rāsnāpītadrū, tābhyāṃ sādhite taile rāsnāpītadrutaile, te vidyate yeṣāṃ nirūhāṇāṃ taiḥ, kvacitpuṭake rāsnātailaṃ kvaciddharidrātailaṃ yojyamityarthaḥ| tābhyamiti dvivacananirdeśāt pṛthagetat tailadvayamupayogīti gamyate| ca-samuccaye, na kevalaṃ taṃ nirūhayet, rāsnātailena pītadrutailena vā doṣādyanurodhādanuvāsayecca| sāyaṃ bhukte-na tu prātarbhukte|

Āyurvedarasāyana

vātāvṛtasya lakṣaṇaṃ cikitsitaṃ cāha-stambhorusadaneti| veṣṭanaṃ-piṇḍikodveṣṭanam| pītadruḥ-saralaḥ| rāsnātailena pītadrutailena ca saṃskṛtaiḥ| bilvādipañcamūlayavakolakulatthānāṃ kvāthaḥ| tābhyāṃ-rāsnāpītadrutailābhyām|

Aṣṭāṅgahṛdayasaṃhitā

tṛḍdāharāgasammohavaivarṇyatamakajvaraiḥ||33||

vidyātpittāvṛtaṃ svādutiktaistaṃ bastibhirharet||34||

Sarvāṅgasundarā

taṃ tṛḍdāhādibhiḥ pittāvṛtaṃ snehabastiṃ vidyāt| svādutiktairbastibhirvinirharet|

Āyurvedarasāyana

pittāvṛtasya lakṣaṇaṃ cikitsitaṃ cāha-tṛṭdāheti| tamakaḥ-tamaḥpraveśaḥ|

Aṣṭāṅgahṛdayasaṃhitā

tandrāśītajvarālasyaprasekārucigauravaiḥ||34||

sammūrcchāglānibhirvidyācchleṣmaṇā snehamāvṛtam||35||

kaṣāyatiktakaṭukaiḥ surāmūtropasādhitaiḥ||35||

phalatailayutaiḥ sāmlairbastibhistaṃ vinirharet||36||

Sarvāṅgasundarā

tandrādibhiḥ kaphāvṛtaṃ snehabastiṃ vidyāt| taṃ kaṣāyakaṭutiktakaiḥ surāmūtropasādhitaiḥ phalatailayutaiḥ sāmlairbastibhiḥ nirūhaiḥ, vinirharet| phalānāṃ-uṣṇavīryāṇāmakṣoṭādīnāṃ, tailaṃ phalatailam| kecittuṃ phalaṃ-madanaphalaṃ, tilatailaṃ ca, tābhyāṃ yutāstairiti vyācakṣate|

Āyurvedarasāyana

kaphāvṛtasya lakṣaṇaṃ cikitsitaṃ cāha-tandreti| phalatailaṃ-madanaphalatailam|

Aṣṭāṅgahṛdayasaṃhitā

chardimūrcchāruciglāniśūlanidrāṅgamardanaiḥ||36||

āmaliṅgaiḥ sadāhaistaṃ vidyādatyaśanāvṛtam||37||

kaṭūnāṃ lavaṇānāṃ ca kvāthaiścūrṇaiśca pācanam||37||

mṛdurvirekaḥ sarvaṃ ca tatrāmavihitaṃ hitam||38||

Āyurvedarasāyana

atyaśanāvṛtasya lakṣaṇaṃ cikitsitaṃ cāha-chardimūrccheti| āmaṃ-āmājīrṇam| kvāthaiḥ kaṭūnāmeva, cūrṇaiḥ kaṭūnāṃ lavaṇānāṃ ca|

Sarvāṅgasundarā

chardyādibhirāmaliṅgairdāhayutaiḥ snehamatyaśanāvṛtaṃ vidyāt| kaṭūnāṃ lavaṇānāṃ ca kvāthaiścūrṇaiśca pācanaṃ hitam| tathā mṛdubhiḥ-atīkṣṇaiḥ, virekaḥ| tathā tasmin sarvamāmavihitamauṣadhaṃ hitam|

Aṣṭāṅgahṛdayasaṃhitā

viṇmūtrānilasaṅgārtigurutvādhmānahṛdgrahaiḥ||38||

snehaṃ viḍāvṛtaṃ jñātvā snehasvedaiḥ savartibhiḥ||39||

śyāmābilvādisiddhaiśca niruhaiḥ sānuvāsanaiḥ||39||

nirharedvidhinā samyagudāvartahareṇa ca||40||

Sarvāṅgasundarā

viṇmūtrādibhirviḍāvṛtaṃ snehaṃ viditvā, snehādibhistathā śyāmādibhiḥ siddhairnirūhairanuvāsanaiśca, tathodāvartahareṇa vidhinā, samyag nirharet|

Āyurvedarasāyana

viḍāvṛtasya lakṣaṇaṃ cikitsitaṃ cāha-viṇmūtrānileti| artiḥ-śūlam| śyāmādiḥ-gaṇaḥ| bilvādipañcamūlam|

Aṣṭāṅgahṛdayasaṃhitā

abhukte śūnapāyau vā peyāmātrāśitasya vā||40||

gude praṇihitaḥ sneho vegāddhāvatyanāvṛtaḥ||41||

ūrdhvaṃ kāyaṃ tataḥ kaṇṭhādūrdhvebhyaḥ khebhya etyapi||41||

mūtraśyāmātrivṛtsiddho yavakolakulatthavān||42||

tatsiddhatailo deyaḥ syānnirūhaḥ sānuvāsanaḥ||42||

kaṇṭhādāgacchataḥ stambhakaṇṭhagrahavirecanaiḥ||43||

chardighnībhiḥ kriyābhiśca tasya kuryānnibarhaṇam||43||

Sarvāṅgasundarā

abhukte snehabastiḥ, tathā śūnaḥ pāyuryasya tasmin praṇihito bastiḥ, athavā peyāmātramevāśitaṃ yena sa peyāmātrāśitastasya gude praṇihitaḥ snehabastiḥ, anāvṛtaḥ san vegādūrdhvaṃ kāyaṃ dhāvati| tataḥ kaṇṭhādūrdhvebhyaśca khebhyaḥ eti-patati| tatra gomūtrādisiddho yo yavādimān kvāthastena kvāthena siddhatailairnirūhamanuvāsanaṃ [ ca ] dadyāt| kaṇṭhādāgacchataḥ snehasya stambhakaṇṭhagrahādibhiśchardighnībhiḥ kriyābhiśca tannirharaṇaṃ kuryāt|

Āyurvedarasāyana

abhuktadattaśūnapāyudattayorlakṣaṇaṃ cikitsitaṃ cāha-abhukta iti| mātrā-stokam| peyāśitasya cābhuktatulyatvānna pṛthaguddeśaḥ kṛtaḥ| kaṇṭhādeti-nirgacchati| ūrdhvebhyo+api khebhyaḥ-nāsānetrakarṇebhyaḥ| śyāmātrivṛtyavakolakulatthānāṃ mūtreṇa kvāthaḥ| teṣāmeva kalkena mutreṇa ca siddhaṃ tailam| tatra kvāthatailābhyāṃ nirūhaḥ| tailenānuvāsanaḥ| stambhaḥ-ucchvāsarodhaḥ|

Āyurvedarasāyana

āmadattasya lakṣaṇaṃ cikitsitaṃ cāha-nāpakvamiti| tailamanuvāsanārtham| ityanuvāsanavyāpadaḥ| atha netrabastiśayyāpraṇetṛdoṣajā vyāpadaḥ| tāśchoktāḥ saṅgrahe (ka.a.7)-"hrasvaṃ dīrghaṃ tanu sthūlaṃ jīrṇaṃ śithilabandhanam| pārśvacchidraṃ tathā vakramaṣṭau netrāṇi varjayet| aprāptyatigatikṣobhakaṣaṇakṣaṇanasravāḥ| gudapīḍā gatirjihyā teṣāṃ doṣā yathākramam| māṃsalasnigdhaviṣabhajālavatsthūlavātalāḥ| chidraḥ klinnaśca tānaṣṭau bastīn karmasu varjayet| gativaiṣamyadaurgandhyajihyatvasrutidurgrahāḥ| phenilacyutyadhāryatvaṃ basteḥ syurbastidoṣataḥ| uccakairatyavākśīrṣamūrdhvasaṅkucitasthitam| uttānaṃ dakṣiṇaṃ pārśvaṃ sapta śayyāḥ parityajet| mūtrāghāto+atisamprāptiraprāptiḥ sādhu nāgatiḥ| āśvāgatirmarutkopastṛptiḥ pakvāśayasya ca| taddoṣāḥ syurvidhātavyaṃ yathaupayakamatra ca| savātātidrutotkṣiptatiryagulluptakampitāḥ|| atimandakabāhyātivegadoṣāḥ praṇetṛtaḥ|" iti|

Aṣṭāṅgahṛdayasaṃhitā

nāpakvaṃ praṇayetsnehaṃ gudaṃ sa hyupalimpati||44||

tataḥ kuryātsaruṅmohakaṇḍūśophān, kriyā+atra ca||44||

tīkṣṇo bastistathā tailamarkapatrarase śṛtam||45||

Sarvāṅgasundarā

apakvaṃ snehaṃ na dadyāt| yasmāt saḥ-apakvaḥ sneho, gudamupalimpati| tataḥ-upalipte gude, rujābhiḥ saha mohādīn kuryāt| atra cikitsitaṃ tīkṣṇo bastistathā+arkapatrarase śṛtaṃ tailam|

Aṣṭāṅgahṛdayasaṃhitā

anucchvāsya tu baddhe vā datte niḥśeṣa eva vā||45||

praviśya kṣubhito vāyuḥ śūlatodakaro bhavet||46||

tatrābhyaṅgo gude svedo vātaghnānyaśanāni ca||46||

Sarvāṅgasundarā

anucchvāsya bastervadane baddhe sati, athavā niḥśeṣaṃ datte sati, praviśyāntare vāyuḥ kupitaḥ śūlatodakaraḥ syāt| tasminnabhyaṅgo gude svedaśca, tathā vātahantṛṇi bhojanāni ca|

Āyurvedarasāyana

savātapraṇanasya lakṣaṇaṃ cikitsitaṃ cāha-anucchvāsyeti|

Aṣṭāṅgahṛdayasaṃhitā

drutaṃ praṇīte niṣkṛṣṭe sahasotkṣipta eva vā||47||

syāt kaṭīgudajaṅghorubastistambhārtibhedanam||47||

bhojanaṃ tatra vātaghnaṃ svedābhyaṅgāḥ sabastayaḥ||48||

Sarvāṅgasundarā

śīghraṃ praṇīte niṣkṛṣṭe sahasotkṣipte ca kaṭyādiṣu stambhapīḍābhedanāni syuḥ| tatra vātaghnamaśanaṃ svedo+abhyaṅgaśca|

Āyurvedarasāyana

atdrutotkṣiptayorlakṣaṇaṃ cikitsitaṃ cāhadrutamiti| praṇīte-praveśite| niṣkṛṣṭe-niṣkāśite| utkṣipte-pṛṣṭhavaṃśaṃ prati nānīte| tiryaṅnetrasya lakṣaṇaṃ cikitsitaṃ cāha saṅgrahe (ka.a.7)- "tiryagvalyāvṛtadvāre baddhe vā+api na gacchati| netre taddaju niṣkṛṣya saṃśodhya ca punarnayet||" iti|

Aṣṭāṅgahṛdayasaṃhitā

pīḍyamāne+antarā mukte gude pratihato+anilaḥ||48||

uraḥśirorujaṃ sādamūrvośca janayedbalī||49||

bastiḥ syāttatra bilvādiphalaśyāmādimūtravān||49||

Sarvāṅgasundarā

pīḍyamāne bastipuṭake+antarā-madhya eva, kadācittasmin mukte, gude+anilaḥ pratihato balavān uraḥśirorujamūrusādaṃ ca janayet| tatra bilvādibhirbastirmadanaphalaśyāmādimān syāt|

Āyurvedarasāyana

ulluptasya lakṣaṇaṃ cikitsitaṃ cāha-pīḍyamāna iti| phalaṃ-madanaphalam| kampitādīnāṃ caturṇāṃ lakṣaṇaṃ cikitsitaṃ cāha saṅgrahe (ka.a. 7)-"syāddāho davathuḥ śophaḥ kampanābhihate gude| kaṣāyā madhurāḥ śītāḥ sekāstatra sabastayaḥ|| atimātrapraṇītena netreṇa kṣaṇanādvaleḥ| syātsārtidāhanistodaguruvarcaḥpravartanam|| tatra sarpiḥ picuḥ kṣīraṃ picchābastiścha śasyate| na bhāvayati mandastu bāhyaścāśu nivartate|| snehastatra punaḥ samyak praṇeyaḥ siddhimicchatā|" iti|

Aṣṭāṅgahṛdayasaṃhitā

atiprapīḍitaḥ koṣṭhe tiṣṭhatyāyāti vā galam||50||

tatra bastirvirekaśca galapīḍādi karma ca||50||

Sarvāṅgasundarā

atiprapīḍito bastipuṭakaḥ koṣṭhe tiṣṭhati, galaṃ vā+a+ayāti| tatra bastirvirekaśca galapīḍādi ca karma śasyate|

Āyurvedarasāyana

ativegasya lakṣaṇaṃ cikitsitaṃ cāha-atiprapīḍita iti|

Aṣṭāṅgahṛdayasaṃhitā

vamanādyairviśuddhaṃ ca kṣāmadehabalānalam||51||

yathā+aṇḍaṃ taruṇaṃ pūrṇaṃ tailapātraṃ yathā tathā||51||

bhiṣak prayatnato rakṣetsarvasmādapacārataḥ||52||

Sarvāṅgasundarā

vamanavirekādyaiśca viśuddhaṃ kṣāmadehaṃ kṣāmabalaṃ kṣāmānalaṃ ca puruṣaṃ vaidyaḥ prayatnena sarvasmādapacārādrakṣet| kimiva? yathā taruṇaṃ-abhinavaṃ jātamaṇḍaṃ, yathā ca tailapūrṇaṃ pātraṃ rakṣyate, tathā prayatnena rakṣet|

Āyurvedarasāyana

vamanādiśuddhasya viśeṣato+apacāraṃ niṣedhati vamanādyairiti|

Aṣṭāṅgahṛdayasaṃhitā

dadyānmadhurahṛdyāni tato+amlalavaṇau rasau||52||

svādutiktau tato bhūyaḥ kaṣāyakaṭukau tataḥ||53||

anyonyapratyanīkānāṃ rasānāṃ snigdharūkṣayoḥ||53||

vyatyāsādupayogena kramāttaṃ prakṛtiṃ nayet||54||

sarvaṃsahaḥ sthirabalo vijñeyaḥ prakṛtiṃ gataḥ||54||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ pañcame kalpasiddhisthāne bastivyāpatsiddhirnāma pañcamo+adhyāyaḥ||5||

Sarvāṅgasundarā

tasmin madhurahṛdyāni dadyāt| anantaramamlalavaṇau rasau, tataḥ svādutiktarasau, tataḥ kaṣāyakaṭukarasau dadyāt| anyonyapratyanīkānāṃ-parasparapratipakṣāṇāṃ rasānāṃ, tathā snigdharūkṣayoranyonyapratyanīkayoḥ, vyatyāsāt-viparyayāt, upayogena-yathāsvamupayogena, yathā-madhurarasamupayujya punaramlādyanyatamaṃ tatpratipakṣaṃ yuñjyāt, amlamupayujya punarmadhurādyanyatamaṃ tatpratipakṣaṃ yuñjyāt, evaṃ snigdharūkṣayorupayogaṃ kuryāt| tathā taṃ puruṣaṃ vamanādibhirviśuddhaṃ, prakṛtiṃ yathocitāṃ svāṃ nayet| sarvaṃsahaḥ-aśeṣakṣamaḥ, tathā sthirabalaḥ, prakṛtiṃ prāptaḥ pumān vedyaḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ pañcame kalpasiddhisthāne bastivyāpatsiddhirnāma pañcamo+adhyāyaḥ samāptaḥ|| 5||

Sarvāṅgasundarā

śuddhasyopacāramāha-dadyāditi| saṅgrahe tu (ka. a. 7)-"atrāntare tyajedaṣṭau bhāṣyādīni viśeṣataḥ| uccairbhāṣyācchirorogatimiroraḥsvaravyathāḥ|| raktaniṣṭhevatamakajvarādyāstatra sādhanam|| abhyaṅgasvedanasyādhobhaktasnehopasevanam|| maunaṃ vidhirvātaharo yathāsvaṃ ca vikārajit| atyāsyāyanayānābhyāṃ sandhimūrdhatrikādiruk| aticaṅkramaṇātpādajaṅghorusadanādayaḥ| teṣāṃ vātaharaṃ sarvaṃ snehasvedādi śasyate| ajīrṇabhojanādāmaviṣacchardijvarādayaḥ| tatra mātrāśitīyokto vidheyo vidhirāmahā|| ahitānnādyathādoṣaṃ rogāḥ syurbheṣajāni ca| halīmakādayaḥ proktā divāsvapnāt purā gadāḥ|| vidadhyāt kaphajitteṣu dhūmarūkṣānnalaṅghanam| vyavāyājjīvitabhraṃśastairasyānilāmayaiḥ|| gudo+avalupyata iva bhramatīva ca cetanā| meḍhraṃ dhūmāyati manastamasīva praveśyate|| jīvanīyaśṛtakṣīrasarpiṣorupayojanam| āhāro bṛṃhaṇastatra vṛṣyāste te ca bastayaḥ|| vegarodhordhvavātatvāt prāguktā ye sadāturāḥ| teṣāṃ vibaddhe pavane sarvadehopatāpini|| phalavartiṃ purā dadyādatha bastiṃ calāpaham| nikumbhakumbhāgnyurubūkadhāvanīpunarnavādāru mahacca pañcakam| phalaṃ ca mutre kvathitaṃ samastu ghṛtaṃ satailaṃ lavaṇāni pañca|| nirūhitaṃ dhanvarasena bhojayennikumbhatailena tato+anuvāsayet| balāṃ sarāsnāṃ phalabilvacitrakān dvipañcamūlaṃ kṛtamālakātphalam|| yavān kulatthāṃśca pacejjale rasaḥ samustapāṭhendrayavaiścha kalkavān| satailasarpirguḍasaindhavo hitaḥ sadā+a+aturāṇāṃ balapuṣṭivarṇadaḥ|| tathā+anuvāsyaṃ madhukena sādhitaṃ bālena bilvena śatāvhayā+athavā| sajīvanīyastu raso+anuvāsane nirūhaṇe cālavaṇaḥ śiśorhitaḥ|| na cānyadā+a+aśvaṅgabalābhivarddhanaṃ nirūhabasteḥ śiśuvṛddhayorhitam|| nirūhabasternaiva syādanyat sthavirabālayoḥ| balāṅgavarddhanaṃ śīghramādṛto yojayedataḥ||" iti| iti hemādriṭīkāyāmāyurvedarasāyane| bastivyāpatprakaraṇaṃ sāmatsyena nirūpitam|| 5||

dravyakalpādhyāyaḥ

6

Aṣṭāṅgahṛdayasaṃhitā

athāto dravyakalpaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

bheṣajasya kalpo-yojanā, bheṣajakalpaḥ| śeṣaṃ pūrvavat|

Āyurvedarasāyana

bheṣajakalpaṃ vyākhyātuṃ pratijānīte-atheti|

Aṣṭāṅgahṛdayasaṃhitā

dhanve sādhāraṇe deśe same sanmṛttike śucau||1||

śmaśānacaityāyatanaśvabhravalmīkavarjite||1||

mṛdau pradakṣiṇajale kuśarohiṣasaṃstṛte||2||

aphālakṛṣṭe+anākrānte pādapairbalavattaraiḥ||2||

śasyate bheṣajaṃ jātaṃ, yuktaṃ varṇarasādibhiḥ||3||

jantvajagdhaṃ davādagdhamavidagdhaṃ ca vaikṛtaiḥ||3||

bhūtaiśchāyāyātapāmbvādyairyathākālaṃ ca sevitam||4||

avagāḍhamahāmūlamudīcīṃ diśamāśritam||4||

Sarvāṅgasundarā

dhanvadeśe, tathā sādhāraṇe deśe, tathā same-animnonnate, tathā sanmṛttike, tathā śmaśānādivarjite, caityaṃ-dinacaryādhyāye (hṛ. sū. a. 2/33) uktam| tathā mṛdau-susparśe, tathā pradakṣiṇaṃ-anukūlaṃ jalaṃ yasmin, tathā kuśarohiṣasaṃstṛte, tathā+aphālakuṣṭe-khile, tathā vṛkṣairmahattarairanākrānte deśe, yadbheṣajaṃ jātaṃ yuktaṃ yathāsvam varṇarasādibhiḥ, tadbheṣajaṃ śasyate| tathā jantubhiḥ- kīṭaiḥ, ajagdhaṃ-abhakṣitaṃ, davena-dāvāgninā, adagdhaṃ-apruṣṭaṃ, tathā+avidagdhaṃ vaikṛtairbhūtaiḥ-svabhāvaṃ parityajya dharmabādhādvikṛtairākāśā(pṛthivyā)dibhiryadanāsevitaṃ tadavidagdham| vikṛtameva vaikṛtam, prajñāditvādaṇ| tathā chāyādibhiryathākālaṃ kālamanatikramya sevitaṃ, yadā tasyabhejaṣasya vṛddhau chāyādīnāmanyatamaṃ vastujātamupayujyate tadā tena sevitamityarthaḥ| tathā+avagāḍhaṃ-dūraṃ gataṃ, mahat-pṛthu, mūlaṃ yasya tadavagāḍhamahāmūlam| tathodicīṃ-uttarāṃ, diśamāśritaṃ-tāmāśritya sthitam|

Āyurvedarasāyana

sa ca deśaguṇakālakalpanāmānaiḥ pañcadhā| tatra deśamāha-dhanva iti| dhanve-jāṅgale| sanmṛttike-snigdhakṛṣṇasuvarṇavarṇamadhurarasamṛttike| āyatanaṃ-vadhasthānaṃ devayajanāgāraṃ ca| guṇamāha-yuktamiti| avagāḍhaṃ-gambhīram| saṅgrahe tu (ka. a. 8)- "viśeṣatastvaśmavatī sthirā gurvī śyāmā kṛṣṇā va sthūlatṛṇavṛkṣasasyaprāyā pṛthvī svaguṇabhūyiṣṭhā| nānāvarṇā laghupuṣpavatī praviralapāṇḍuvṛkṣaprarohā+agniguṇabhūyiṣṭhā| rūkṣā rāsabhabhasmavarṇā rukṣatanukoṭaravṛkṣaprāyā+alparasaprarohā+anilaguṇabhūyiṣṭhā| mṛdvīsamā śvabhravatyavyaktarasajalā mahāparvatavṛkṣā śyāmā+a+akāśaguṇabhūtiṣṭhā| tatrāmbupṛthvīguṇabhuyiṣṭhāsu bhūmiṣu jātāni virecanāni bṛṃhaṇāni ca śasyante| analānilākāśaguṇabhūyiṣṭhāsu vamanāni| sarvaguṇayuktāsūbhayato bhāgāni| ākāśaguṇabhūyiṣṭhāsu śamanāni| evaṃ balavattamāni bhavanti| teṣāṃ śākhāpalāśamaciraprarūḍhaṃ varṣāvasantayorgrāhyam| grīṣme mūlāni śiśire vā śīrṇaprarūḍhaparṇānām| śaradi tvakkandakṣīrāṇi| hemante sārāṇi| yathartu puṣpaphalam| anye punarāhuḥ, saumyānyauṣadhāni saumyeṣvṛtusṣu, āgneyānyāgneyeṣu, evamavyāpannānyāpūrṇatararasavīryāṇi bhavanti|" iti| etacca " yathākālaṃ ca sevitam" ityatra tantrakāreṇa saṅgṛhītam|

Aṣṭāṅgahṛdayasaṃhitā

[mahendrarāmakṛṣṇānāṃ brāhmaṇānāṃ gavāmapi||1||

tapasā tejasā vā+api praśāmyadhvaṃ śivāya vai||1||

mantreṇānena matimān sarvamapyauṣadhaṃ nayet||5||

] atha kalyāṇacaritaḥ śrāddhaḥ śucirupoṣitaḥ||5||

gṛhṇīyādauṣadhaṃ susthaṃ sthitaṃ kāle ca kalpayet||5||

sakṣīraṃ tadasampattāvanatikrāntavatsaram||6||

ṛte guḍaghṛtakṣaudradhānyakṛṣṇāviḍaṅgataḥ||6||

payo bāṣkayaṇaṃ grāhyaṃ viṇmūtraṃ tacca nīrujām||7||

vayobalavatāṃ dhātupicchaśṛṅgakhurādikam||7||

Sarvāṅgasundarā

athetyānantaryamaṅgalasūcakam| bheṣajamevaṃvidhaṃ viditvā+anantaraṃ kalyāṇaṃ-svastyayanādi, caritaṃ-anuṣṭhitaṃ, yenāsau kalyāṇacaritaḥ, tathā śrāddhaḥ-bheṣajaharaṇaṃ prati śraddhāvān, tathā śuciḥ-snānādinā śuddhaḥ tathopoṣitaḥ-kṛtopavāsaḥ, evaṃvidhamauṣadhamevaṃvidhaḥ pumān gṛhṇīyāt| tacca bheṣajaṃ [susthaṃ-] svasthaṃ kṛtvā, sthitaṃ kāle sakṣīraṃ-ārdraṃ, kalpayet| tadasampattau tu tathāvidhasya sakṣīrasyauṣadhasyāsampattau, anatikrāntavatsaraṃ bheṣajaṃ kalpayet| kiṃ sarvaṃ dravyamanatikrāntavatsaraṃ kalpayet? ṛta ityādi| guḍādīn varjayitvā paramauṣadhamanatikrāntavatsaraṃ kalpayet| guḍādīṃstu atikrāntavatsarān kalpayet| kṣīraṃ baṣkayaṇyāḥ sambandhi grāhyam| viṭ mūtraṃ ca, taccakṣīraṃ ca, nīrujaṃ-apagatadoṣaṃ, grāhyam| vayobalavatāṃ dhātupicchādikaṃ grāhyam| ādigrahaṇāt cikitsitopayogi keśanakhacarmādikaṃ gṛhyate| vayaḥśabdopādānāt viśiṣṭaṃ taruṇaṃ vayo gṛhyate, na hyavayāḥ kaścidasti|

Āyurvedarasāyana

grahaṇasthāpanāvacāraṇāvadhimāha-atheti| śrāddhaḥ-śraddhāvān| sakṣīraṃ-ārdram, tadabhāve śuṣkam| tacca varṣāvadhi, ghṛtādīni vinā| dhānyaṃ-śālyādi| kṛṣṇā-pippilī| bāṣkayaṇaṃ,-baṣkayaṇī-prauḍhavatsā, tasyā viṇmutraṃ kṣīraṃ ca| tannīrujāṃ-arogāṇāṃ, taruṇānāṃ balināṃ ca grāhyam| dhātvādikaṃ tadvat| saṅgrahe tu (ka. a. 8)- "atha maṅgalācāraḥ kalyāṇavṛttiḥ śuciḥ śuklvāsāḥ saṃpūjya devatāmaśvinau gobrāhyṇāṃśca kṛtopavāsa udaṅnukhaḥ prāṅnukho vāgṛṇhīyāt| gṛhītvā cānurūpaguṇavadbhājanasaṃsthānyāgāreṣu pūrvottaradvāreṣu nivātapravātaikadeśeṣu nityapuṣpopahārabalikarmasu, agnisalilopasvedadhūmarajomūṣikacatuṣpadāmanabhigamanīyāni svavacchannāni śikyeṣvāsajya sthāpayet|" iti|

Aṣṭāṅgahṛdayasaṃhitā

kaṣāyayonayaḥ pañca rasā lavaṇavarjitāḥ||8||

rasaḥ kalkaḥ śṛtaḥ śītaḥ phāṇṭaśceti prakalpanā||8||

pañcadhaiva kaṣāyāṇāṃ pūrvaṃ purvaṃ balādhikā||9||

Sarvāṅgasundarā

kaṣāyasya yonayaḥ-ākarāḥ, lavaṇavarjitā madhurādayaḥ pañca rasāḥ| tebhya eva kaṣāyāḥ-svarasādayaḥ, pañca sambhavanti| lavaṇasya tu svarasakalpanāyogo na sambhavati, sadaiva śuṣkarūpatvāt| kalkakalpanā+api na sambhavati, yato yad dravyaṃ draveṇa siktaṃ pīṇḍībhavati na tu vilīyate tat kalkasaṃjñāmāsādayati| tathā yad dravyaṃ kvāthayitvā jalāduddhriyate dravyāvayavāstūdakamanupraviśanti, tatraiva śṛtakalpanā| lavaṇasya tu vilīnarūpatvādevaṃ na sambhavati iti śṛtakalpanāyā apyasambhavaḥ| evaṃ śītaphāṇṭayorapyanenaiva nyāyenāsambhava ityuktaṃ lavaṇavarjyā rasāḥ kaṣāyayonaya iti| muninā+apyuktaṃ (ca. sū. a. 4/6)-["kalpanāvaśataḥ pañcānāṃ rasānāṃ kaṣāyasaṃjñāvyavahāra iti| lavaṇasya kalpanāyogābhāvāt ] madhurakaṣāyo+amlakaṣāyastiktakaṣāyaḥ kaṭu kaṣāyaḥ kaṣāyakaṣāyaśceti|" iti| rasānāṃ svarasādi kalpanāyogo na sambhavati| uktaṃ caitat| tasmāt guṇaguṇinorabhedopacārādiha rasagrahaṇena tadāśrayāṇāṃ dravyāṇāṃ grahaṇaṃ mantavyam| rasaḥ kalkaḥ śṛtaḥ śītaḥ phāṇṭaśceti prakalpanā pañcadhaiva kaṣāyāṇāṃ svarasādīnām| sā ca kalpanā pūrvaṃ pūrvaṃ-yathāpūrvaṃ, balādhikā-adhikaśaktiḥ| evaṃ phāṇṭākhyā kalpanā sabalā| tato+apyadhikaśaktiḥ śītākhyā| tato+apyadhikavīryā śṛtākhyā| tato+apyadhikaśaktiḥ kalkākhyā| kalkākhyāyāṃ cūrṇākhyāyāśca kalpanāyā antarbhāvādapṛthaggrahaṇam| kalkākhyāyāśca kalpanāyāḥ svarasākhyā kalpanā adhikaśaktiḥ| nanu, cūrṇādanantaraṃ kalkaḥ kriyate na tu kalkādanantaraṃ cūrṇam| tasmāt pañcānāṃ kalpanānāṃ madhye cūrṇakalpanaiva nirdeṣṭuṃ yuktā, na tu kalkakalpanā| yuktamāha bhavān| kintu lavaṇasya kaṣāyasaṃjñāyāṃ samāveśo mābhūditi kalpanānāṃ madhye kalka iti nirdeśaḥ kṛto na cūrṇa iti| tasmāllavaṇe na sambhavati kaṣāyasaṃjñāsamāveśaḥ|

Āyurvedarasāyana

kalpanāmāha-kaṣāyayonaya iti| dravyāduddhṛtasārabhāgaḥ kaṣāyaḥ| lavaṇasya tadabhāvatvādayonitvam| te rasādayo yathāpurvaṃ balavattarāḥ| [tantrāntare-"rasaḥ vkātho himaḥ phāṇṭaḥ kalkaścūrṇaṃ vivartikā| lehaḥ sneho+atha sandhānaṃ daśaitā dravyakalpanāḥ|| sadyaḥ samuddhṛtāt kṣuṇṇāt paṭaniṣpīḍitāt stravet| dravyāttu sa ca niryāso rasaḥ svarasa ucyate|| dviraṣṭapalike toye kṣuṇṇadravyapalaṃ smṛtam| turyaśeṣaṃ sa niryūhaḥ smṛtaḥ vkāthaḥ kaṣāyakaḥ|| śṛtaḥ kaṣāyo niryūhaḥ kvātho yūṣaḥ kṛtaśca saḥ| kṛtayūṣaḥ pramathyā ca dravyātkālīkṛtā smṛtā|| dvipala mānametasya kecidāhuścatuḥ| palam|" iti|]

Āyurvedarasāyana

rasalakṣaṇamāha-sadya iti| yasmin dine samuddhṛtaṃ tasminneva dine prakṣālya kṣuṇṇaṃ paṭapīḍitaṃ ca yaddravyaṃ tasya rasaḥ|

Aṣṭāṅgahṛdayasaṃhitā

sadyaḥsamuddhṛtāt kṣuṇṇādyaḥ sravetpaṭapīḍitāt||9||

svarasaḥ sa samuddiṣṭaḥ-------------------------||10||

Sarvāṅgasundarā

sadyaḥ-tatkṣaṇaṃ, samabhūmeḥ samyaguddhṛtaṃ-utkhātaṃ, anantaraṃ kṣuṇṇaṃ-piṣṭaṃ, sadyaḥsamuddhṛtakṣuṇṇaṃ, tasmādvastrapīḍitādyaḥ sravet sa svarasaḥ kalpanākaṣāyaḥ samuddiṣṭaḥ-saṃjñāyāṃ saṅketitaḥ|

Aṣṭāṅgahṛdayasaṃhitā

-------------------------kalkaḥ piṣṭo dravāplutaḥ||10||

cūrṇo+aplutaḥ--------------------------------------||10||

Sarvāṅgasundarā

draveṇā+a+aplutaḥ piṣṭaḥ san kalka iti kalpanākaṣāyaḥ saṅketitaḥ| yat dravyaṃ draveṇa aplutaṃ-śuṣkameva piṣṭaṃ, sa kalpanākaṣāyaścūrṇa iti gaditaḥ| tena kalkasyaivāyaṃ bheda iti, nāsau kalpaneti śaṅkanīyam|

Āyurvedarasāyana

kalkalakṣaṇamāha-kalka iti| śuṣkaṃ dravyaṃ draveṇāplutya piṣṭaṃ kalkaḥ, anāplutya-cūrṇaḥ| saṅgrahe tu (ka. a. 8)- " upaladaśanāpiṣṭastu kalkaḥ| sūkṣmatāntavacyutaścūrṇaḥ| tasya samastadravyāparityāgādāplutoyogācca kalkādabhedaḥ| iti| daśanapeṣaṇe lālaiva dravaḥ| kalkasya peṣaṇe pāne cāplutatvam| cūrṇasya pāna eva| samasygrahaṇe+apyaśakyapeṣaṇasya tyāgānna kaṣāyalakṣaṇābhāvaḥ|

Aṣṭāṅgahṛdayasaṃhitā

------------śṛtaḥ kvāthaḥ----------------------||10||

Sarvāṅgasundarā

yat dravyaṃ draveṇā+a+aplutya śṛtaṃ sa kalpanākaṣāyaḥ kvātha iti kathyate|

Āyurvedarasāyana

śṛtalakṣaṇamāha-śṛta iti kvāthanoddhṛtaḥ śuṣkadravyarasaḥ-śṛtaḥ| saṅgrahe tu (ka. a. 8)- " sa tu bhedyānyau ṣadhānyaṇuśo bhedayitvā chedyāni ca chedayitvā prakṣālyodakena śucau rūkṣāyāmadhaḥ pralitpāyāṃ tāmrāyomṛnmayānyatamasthālyāṃ samāvāpya bavhalpapānīyagrāhitāmauṣadhānāmākalayya yāvatā muktarasatā syāttāvadudakamāsecayecchoṣayecca| athāgnāvadhiśritya mahatyāsane sukhopaviṣṭaḥ sarvataḥ satatamavalokayan darvyā ca vighaṭṭayan mṛdunā paritaḥ samupagacchatā+analena sādhayet| avatārya ca supariśrutaṃ yathārhasparśaṃ prayuñjīta| kṣīrādisahitaṃ ca dravyaṃ na samyaṅnuktarasaṃ bhavatīti vārikvāthapūrvakaṃ kṣīrādyaistadupadeśe+anupadagdhaṃ kvāthayet|" iti| tadupadeśe-kṣīrādivkāthopadeśe, vārikvāthaṃ kṛtvā taṃ kvāthaṃ kṣīrādyaiḥ saha samaṃ kṣīrādiśeṣaṃ kvāthaye| evaṃ hyanupadagdhaṃ dravyaṃ bhavati| kevalakṣīrādipāke tūpadagdhaṃ syāt|

Aṣṭāṅgahṛdayasaṃhitā

------------------------śīto rātriṃ drave sthitaḥ||10||

Sarvāṅgasundarā

yat dravyaṃ drave sakalāṃ rātriṃ sthitaṃ sa kalpanākaṣāyaḥ śīta ityucyate|

Āyurvedarasāyana

śītalakṣaṇamāha-śīta iti| kvathanaṃ vinā kvāthavatsakalarātristhāpitoddhṛtaḥ-śītaḥ|

Aṣṭāṅgahṛdayasaṃhitā

sadyo+abhiṣutapūtastu phāṇṭaḥ-----------------------||11||

Sarvāṅgasundarā

yat dravyaṃ drave+abhiṣutya sadyaḥ pūtaṃ kriyate sa kalpanākaṣāyaḥ phāṇṭa iti saṅketitaḥ|

Āyurvedarasāyana

phāṇṭalakṣaṇamāha-sadya iti| sadyaḥ-āloḍanasamanantarameva pūtaḥ-phāṇṭaḥ| abhiṣutaḥ-āloḍitaḥ| āloḍanaṃ coṣṇodakena| uktaṃ hi saṅgrahe (ka. a. 8)- "uṣṇāmbhasi kṣuṇṇābhiṣutapūtaṃ phāṇṭaḥ|" iti|

Aṣṭāṅgahṛdayasaṃhitā

---------------------------------tanmānakalpane||11||

yuñjyādvyādhyādibalatastathā ca vacanaṃ muneḥ||11||

mātrāyā na vyavasthā+asti vyādhiṃ koṣṭhaṃ balaṃ vayaḥ||12||

ālocya deśakālau ca yojyā tadvacca kalpanā||12||

Sarvāṅgasundarā

mānaṃ ca kalpanā ca mānakalpane, teṣāṃ-svarasādīnāṃ, mānakalpane [tanmānakalpane]| te vyādhyādibalena yuñjayāt| ādiśabdena koṣṭhabalādīnāṃ grahaṇam| tatra samyagrasavīryādīn doṣadhātvādyālocya prathamamanantaraṃ vyādhyādibalaṃ ca, tataḥ svarasādīnāṃ mānakalpane yuñjyāt, na niyamaṃ kṛtvetyata āha-tathā ca vacanaṃ muneḥ| mātrāyā na vyavasthā+asti vyādhiṃ koṣṭhaṃ balaṃ vayaḥ| ālocya deśakālau ca yojyā tadvacca kalpaneti|

Āyurvedarasāyana

uktānāṃ kalpanānāṃ vakṣyamāṇānāṃ ca mānānāṃ viṣabhedānāha-tanmāneti| vyādhibalānusāreṇa yā kalpanāyayā mātrayā yasyocitā tāṃ tayā tasya yuñjyāt|

Aṣṭāṅgahṛdayasaṃhitā

madhyaṃ tu mānaṃ nirdiṣṭaṃ svarasasya catuṣpalam||13||

Sarvāṅgasundarā

madhyamaṃ mānaṃ-mātrā, svarasasya catuṣpalam|

Āyurvedarasāyana

mandabuddhyarthaṃ madhyamaṃ mānamupadiśyate| tatra rasasyāha-madhyamiti|

Aṣṭāṅgahṛdayasaṃhitā

peṣyasya karṣamāloḍyaṃ tad dravasya palatraye||13||

Sarvāṅgasundarā

peṣyasya-ubhayarūpasya kalkasya cūrṇasya vā, karṣaṃ madhyamaṃ mānam| tacca-peṣyasya karṣaṃ, dravasya palatraye prakṣipyāloḍyam|

Āyurvedarasāyana

peṣyasyāha-peṣyasyeti| kalkacūrṇayoḥ karṣaṃ tadā+a+aloḍanadravasya palatrayam|

Aṣṭāṅgahṛdayasaṃhitā

kvāthaṃ dravyapale kuryātprasthārdhaṃ pādaśeṣitam||14||

Sarvāṅgasundarā

kvāthaṃ dravyapale, dravasya prakṛtatvāt tasya prasthārdhaṃ dattvā, tacca śrapaṇena pādaśeṣaṃ kuryāt|

Āyurvedarasāyana

śṛtasyāha-kvāthamiti| śṛte kvāthyadravyasya palaṃ dravasya ṣoḍaśapalāni, catvāryavaśeṣyāṇi|

Aṣṭāṅgahṛdayasaṃhitā

śītaṃ pale palaiḥ ṣaḍbhiḥ----------------------------||14||

Sarvāṅgasundarā

śītaṃ kaṣāyaṃ pale dravyasya, ṣaḍbhiḥ palairdravasya, kuryāt|

Āyurvedarasāyana

śītasyāha-śītamiti| śīte dravyasya palaṃ dravasya ṣaṭ palāni|

Aṣṭāṅgahṛdayasaṃhitā

------------------------------caturbhistu tato+aparam||14||

Sarvāṅgasundarā

tataḥ-śītakaṣāyāt, aparaṃ-phāṇṭākhyaṃ prakṛtatvāt dravyasya pale caturbhirdravasya palaiḥ kuryāt| pañcavidhāyāṃ kaṣāyakalpanāyāṃ madhyamaṃ mānam| asmācca mānāt deśakālādīn samīkṣyonādhikabhāvo mātrāyāḥ svabuddhyā kalpyaḥ|

Sarvāṅgasundarā

phāṇṭasyāha-caturbhiriti| phāṇṭe dravyasya palaṃ dravasya catvāri palāni| anayoranavaśeṣyatvaṃ kvathanābhāvāt, yāvatpūtaṃ tāvatpeyam| atra tantrāntarokto viśeṣaḥ-"karṣaścūrṇasya kalkasya guṭikānāṃ ca sarvaśaḥ| dravaśuktyā+avaleḍhavyaḥ pātavyaśca caturdravaḥ| kvāthena cūrṇapānaṃ yattatra kvāthapradhānatā pravartate na tenātra cūrṇāpekṣī caturdravaḥ|| tena dvipale kvāthe cūrṇakarṣaḥ| mātrā kṣaudraghṛtādīnāṃ kalkakvātheṣu cūrṇavat| ādiśabdāt guḍatailaśarkarādīni| ṣoḍaśāṣṭacaturbhāgaṃ vātapittakaphārtiṣu| kṣaudraṃ kaṣāye dātavyaṃ viparītā tu śarkarā| ityeke|| uttamā syāt palaṃ mātrā tribhiścākṣaiśca madhyamā| jaghanyā sā palārddhena snehakvāthyauṣadheṣu ca| dīptānalamahākāyaṃ pāyayantyañjaliṃ jalam| anye tvarddhaṃ parityajya prasṛtiṃ tu cikitsakāḥ| kvāthatyāgamanicchantastvaṣṭabhāgāvaśeṣitam| pāraṃparyopadeśena vṛddhavaidyāḥ paladvayam|| syāddhitaḥ sādhito yūṣastvaṣṭādaśaguṇe jale| caturdaśaguṇe peyā yavāgūḥ ṣaṅguṇe jale|| śṛtaṃ pañcaguṇe bhaktaṃ vilepī ca caturguṇe| kvāthyadravyāñjaliṃ kṣuṇṇaṃ śrapayitvā jalāḍhake| arddhasthitena tenātra yavāgvādyupayojayet| vṛddhavaidyāḥ palaṃ dravyam grāhayantyāḍhake+ambhasi|| bheṣajasyātibāhulyāt kadācidarucirbhavet| yadapsu śataśītāsu ṣaḍaṅgādi prayujyate| karṣamātraṃ tatodravyaṃ sādhayetprāsthike+ambhasi| ardhasthitaṃ prayoktavyaṃ pānepeyādisaṃvidhau| karṣārdhaṃ vā kaṇāśuṇṭhyoḥ kalkadravyasya vā palam| vinīya pācayedyuktyā vāriprasthena cāparān| atra dvātriṃśatpalajale kvāthyasya karṣārddhaṃ karṣaḥ palaṃ vā tīkṣṇasaumyātisaumyatve sati, kaṇāśuṇṭyoriti ṣaḍaṅgādīti kalkatisaumyatve sati, kaṇāśuṇṭhyoriti ṣaḍaṅgādīti kalkadravyasyeti padaistīkṣṇādīnāṃ grahaṇāt yasya kalko+apyatisaumyatvāt pātuṃ śakyate kiṃ punaḥ kvāthastatkalkadravyasya| aparān-sārdhakarṣadvikarṣādīn, yuktyā-tīkṣṇādyavāntaraviśeṣaparyālocanayā, pācayet| āḍhake+añjaliḥ palaṃ vetyetata prasthe palaṃ kārṣo vetyanena gatārthamapyaruciryathā na syāt tathā kalpyamityevamarthamuktam| dravyādaṣṭaguṇaṃ kṣīraṃ kṣīrāttoyaṃ caturguṇam| kṣīrāvaśeṣaḥ kartavyaḥ kśīrapāke tvayaṃ vidhiḥ|| na syānmuktarasaṃ samyag dravyaṃ kṣīrādibhiḥ saha| tannirdeśe vāripūrvam pādavatsādhayedbhiṣak|| pūrvaṃ ṣoḍaśabhāgaṃ vāri caturbhāgāvaśeṣaṃ sādhayet, paścāttena vāriṇā tulyāni kṣīrādīnyāvārikṣayātpacet| śuṣkaṃ dravyamupādāya svarasānāmasambhave| vāri ṇyaṣṭaguṇe sādhyaṃ grāhyaṃ pādāvaśeṣitam|| āḍhakaṃ dravyacūrṇānāmāsutaṃ salilāḍhake| ahorātrasthitaṃ kuryātsvarasaṃ svarase+asati|| mṛdau caturguṇaṃ vāri kaṭhine+aṣṭaguṇaṃ smṛtam| kaṭhinātkaṭhinaṃ yattu tatra ṣoḍaśikaṃ jalam|| mṛdvādikvāthyasaṅghāte mānānuktau cikitsakāḥ| madhyasyobhayagāmitvādicchantyaṣṭaguṇaṃ jalam|| pādaśeṣaḥ snehavidhau kvāthastoye caturguṇe|" iti|

Āyurvedarasāyana

snehapāke mānamāha-snehapāka iti| kalkāccaturguṇaḥ snehaḥ, snehāccaturguṇaṃ dravam|

Aṣṭāṅgahṛdayasaṃhitā

snehapāke tvamānoktau caturguṇavivardhitam||15||

kalkasnehadravaṃ yojyam-------------------||15||

Sarvāṅgasundarā

snehapāke vidhātavye kalkasnehadravāṇāmamānoktau-māna vacanasya viśiṣṭasyānirdeśe, caturguṇavivardhitaṃ kalkasnehadravaṃ yojyam| kalkaśca snehaśca dravaśca teṣāṃ samāhāraḥ kalkasnehadravam| tadevaṃ kalkāt snehaścturguṇaḥ snehāt dravaścaturguṇa iti bodhyam| pañcaprabhṛti tu dravaṃ pṛthak snehasamaṃ dadyādityatra yojyamiti|

Aṣṭāṅgahṛdayasaṃhitā

------------------------------adhīte śaunakaḥ punaḥ||15||

snehesidhdyati śuddhāmbuniḥkvāthasvarasaiḥ kramāt||16||

kalkasya yojayedaṃśaṃ caturthaṃ ṣaṣṭhamaṣṭamam||16||

Sarvāṅgasundarā

śaunakākhyastu tantrakṛdadhīte-evaṃ paṭhati| sneha ityādi| snehaḥ kadācicchuddhāmbunā pacyate kadācinniḥkvāthena kadācitsvaraseneti| taiḥ śuddhāmbuniḥkvāthasvarasaiḥ snehe siddhyati sati krameṇa kalkasyāṃśaṃ caturthaṃ ṣaṣṭhamaṣṭamaṃ yojayediti|

Āyurvedarasāyana

śaunakamatamāha-adhīta iti| niṣvkāthe drave kalkātṣaṅguṇaḥ snehaḥ, svarase+aṣṭaguṇaḥ snehaḥ, anyatra caturguṇaḥ| kṣīrādiṣu śuddhāmbuprakṣepasyāvakāśatvāt rasavkāthayoḥ parasparamanyairvā saṅkare sāmānyaparibhāṣāviṣayatvāt| saṅkīrṇaṃ hi dravāntaram| "śaṇasya kovidārasya vṛṣasya kakubhasya ca| kalkāḍhyātvātpraśaṃsanti puṣpakalkaṃ caturthakam||" iti|

Aṣṭāṅgahṛdayasaṃhitā

pṛthak snehasamaṃ dadyātpañcaprabhṛti tu dravam||17||

Aṣṭāṅgahṛdayasaṃhitā

s0- snehapākalakṣaṇamadhunā lakṣayannāha-

Āyurvedarasāyana

viśeṣāntaramāha-pṛthak snehasamamiti| yatra caturbhyo+adhikāni dravāṇi tatra tu parasparasāmyena militāni snehāccaturguṇāni| saṅgrahe+apyuktam (ka. a. 8)- "samuditadravasya pādena seho yojyaḥ|" iti| sarvadravāṇāṃ yugāpatprakṣepaḥ, athaikadhyaṃ prati saṃsṛjyādhiśritya ca niryūhavatsādhayet|" iti (ka. a. 8) saṅgrahavacanāt| anirūpitakalpanaṃ ca bhaiṣajyaṃ kalkīkuryāt| kalkānuktau nirūpitakalpanamiti, " yataḥ vkāthastataḥ kaṣkaḥ kevalakāthabhāṣite|" iti vacanāt|

Aṣṭāṅgahṛdayasaṃhitā

nāṅguligrāhitā kalke na snehe+agnau saśabdatā||17||

varṇādisampacca yadā tadainaṃ śīghramāharet||18||

ghṛtasya phenopaśamastailasya tu tadudbhavaḥ||18||

Sarvāṅgasundarā

kalkaviṣaye+aṅguligrāhitvaṃ yadā na bhavati, agnau prakṣipte vā snehe saśabdatā-caṭacaṭāyitvaṃ na bhavati, tathā varṇagandharasasparśānāṃ yadā sampat-śubhatvaṃ syāt, tadā-tasmin kāle, aśyāmalacchāyāmantaṃ snehaṃ śīghramāharet| agritaḥ snehasya kaṭāhasthitasya sa kālo+avataraṇa ityarthaḥ| anyadapi snehapākalakṣaṇamasti-ghṛtasyeti| ghṛtākhyasya snehasya samyakpākaṃ prāptasya phenopaśamo yadā jāyate, tailākhyasya ca snehasya pacyamānasya tadudbhavaḥ-phenotpattiḥ syāt, tadā ghṛtatailayoḥ pāko bhavati|

Āyurvedarasāyana

pavkasnehahalakṣaṇamāha-nāṅguligrāhiteti| uktaṃ ca vṛndena (jvarādhikāre ślo 265)- "snehakalko yadā+aṅgulyā vartito vartivadbhavet| vahnau kṣipte ca no śabdastadā siddhaṃ vinirdiśet|| śabdasyoparame prātpe phenasyoparame tathā| gandhavarṇarasānāṃ ca sampattau siddhmādiśet|" iti| ghṛtatailayoḥphenopaśamodbhavau viśeṣau|

Aṣṭāṅgahṛdayasaṃhitā

lehasya tantumattā+apsu majjanaṃ saraṇaṃ na ca||19||

Sarvāṅgasundarā

lehasya pākaṃ prāptasya tantumattā-tantuprādurbhāvaḥ pākaḥ| tathā+apsu majjanaṃ pākalakṣaṇaṃ saraṇāsaraṇarūpatayā dvidhā sambhavatyata idamāha-saraṇaṃ na ca| sarvalehasyāpsu majjanaṃ bhavati na tu saraṇaṃ-avayavaśo gamanam, tathā+api tasya pākaḥ sampanna iti vedyam|

Āyurvedarasāyana

pavkelehalakṣaṇamāha-lehasyeti| tantumatvamudakamajjanamavisaraṇaṃ ca| snehalehaukvāthabhedau| tayormānaṃ "uttamāsyātpalaṃ mātrā" ityādinoktam, kvāthyauṣadhaśabdena lehasyāpi grahaṇāt|

Aṣṭāṅgahṛdayasaṃhitā

pākastu trividho mandaścikkaṇaḥ kharacikkaṇaḥ||19||

mandaḥ kalkasame kiṭṭe cikkaṇo madanopame||20||

kiñcitsīdati kṛṣṇe ca vartya(rti)māne ca paścimaḥ||20||

dagdho+ata ūrdhvaṃ niṣkāryaḥ syādāmastvagnisādakṛt||21||

Sarvāṅgasundarā

pākastriprakāro mandaścikkaṇaḥ kharacikkaṇākhyaḥ [ ca ]| snehapākavidhau kiṭṭākhye vastujāte kalkasame yathā kalko+aṅgulinā+avaṣṭabhnāti, tathā kiṭṭe+api snehapākasyāṅguligrāhitā na bhavati, sa snehapāko manda ucyate| madanopame kiṭṭe satyevamaṅguligrāhiṇi snehapākasya sa cikkaṇaḥ pākaḥ| kiñcit-īṣat, kiṭṭe sīdati sati tathā varṇataḥ kṛṣṇe ca tasmin, tathā vartya(rti)māne-vartimā(tāṃ)gacchati sati, paścimaḥ-kharacikkaṇākhyaḥ pākaḥ| ataḥ asmāt kharacikkaṇāt, ūrdhvaṃ-anantaraṃ, dagdho bhavati snehaḥ| sa ca niṣkāryaḥ syāt-yathānirūpitakāryakaraṇo na bhavet, nirvīryatvāt| āmaḥ-īṣatpākaḥ snehaḥ, punaragnisādakṛt|

Āyurvedarasāyana

snehapākabhedānāha-pākastviti| tatra kalkasame kiṭṭe mandaḥ| pākena snehātpṛthagbhūtaḥ kalkaḥ-kiṭṭaḥ| vaivarṇyādyabhāvāt kalkasamatvam| madanopame cikkaṇaḥ| madanaṃ madhūcchiṣṭam| paścimaḥ-kharacikkaṇaḥ| sīdati-mlāyati| ata ūrdhva-paśrimādūrdhvam dagdhaḥ, sa ca niṣphalaḥ| mandādarvāk-āmaḥ, sa cāgnimāndyakṛt|

Aṣṭāṅgahṛdayasaṃhitā

mṛdurnasye, kharo+abhyaṅge, pāne bastau ca cikkaṇaḥ||21||

Sarvāṅgasundarā

mṛduḥ-mandapākaḥ sneho, nasye-tadviṣaye, prayojyaḥ| kharaḥ-kharacikkaṇaḥ snehaḥ, abhyaṅge-tadviṣaye, prayojyaḥ| pāne tathā bastau-tadviṣaye, cikkaṇaḥ prayojyaḥ|

Āyurvedarasāyana

trayāṇāṃ viṣayabhedānāha-mṛduriti|

Aṣṭāṅgahṛdayasaṃhitā

śāṇaṃ pāṇitalaṃ muṣṭiṃ kuḍavaṃ prasthamāḍhakam||22||

droṇaṃ vahaṃ ca kramaśo vijānīyāccaturguṇam||22||

Sarvāṅgasundarā

śāṇādayo vahaparyantāḥ krameṇa caturguṇāḥ pāṇitalādisaṃjñā vedyāḥ|

Āyurvedarasāyana

mānabhedānāha-śaṇamiti| śāṇādayo+aṣṭau yathottaraṃ caturguṇāḥ| śāṇamānaṃ tu saṅgraheṇoktam (ka.a.8)- "ṣaḍvaṃśyo-marīciḥ| tāḥ ṣaṭ-sarṣapaḥ| te+aṣṭau-taṇḍulaḥ| tau-dhānyamāṣaḥ| tau-yavaḥ| ataḥ paraṃ caturguṇavṛcyā aṇḍikāmāṣakaśāṇāḥ|" iti| vaṃśī-vaṃśarandhrapraviṣṭaraśmisthaṃ rajaḥ|

Aṣṭāṅgahṛdayasaṃhitā

dviguṇaṃ yojayedārdraṃ kuḍavādi tathā dravam||23||

Sarvāṅgasundarā

śuṣkārdrayorekasmin yoge tulyaparimāṇena nirdiṣṭayoḥ śuṣkadravyādārdraṃ dravyaṃ dviguṇaṃ dattvā yojayet| śuṣkārdrayorvā dravyayostulyaparimāṇanirdiṣṭayoḥ śuṣkadravyābhāve satyārdraṃ dravyaṃ dviguṇaṃ kṛtvā yojayet| śuṣkadravadravyayayorekasmin yoge tulyaparimāṇena nirdiṣṭayoḥ śuṣkadravyāt dravadravyam kuḍavādiparimāṇa saṃjñayā nirdiṣṭaṃ dviguṇaṃ kṛtvā yojayet|

Āyurvedarasāyana

ārdradravayorviśeṣamāha-dviguṇamiti| ādraṃ tvauṣadhaṃ dviguṇaṃ yojayet, palamityukte paladvayam| kuḍavādi dravaṃ ca, kuḍavaityukte kuḍavadvayam| " vāsākuṭajakūṣmāṇḍaśatapuṣpāsahācarāḥ| nityamārdrāḥ prayoktavyā mānato dviguṇā na te||" ityeke|

Aṣṭāṅgahṛdayasaṃhitā

peṣaṇāloḍane vāri snehapāke ca nirdrave||23||

kalpayetsadṛśān bhāgān pramāṇaṃ yatra noditam||24||

kalkīkuryācca bhaiṣajyamanirūpitakalpanam||24||

aṅgānuktau tu mūlaṃ syādaprasiddhau tadeva tu||25||

Sarvāṅgasundarā

nirdrave-anuktadrave, peṣaṇāloḍanārthaṃ vāri yojayet| snehapāke cānuktadrave vāryeva yojayet| yatra yatra prayoge dravyāṇāṃ parimāṇaṃ viśiṣṭaṃ noktaṃ tatra tatra dravyāṇāṃ sadṛśān bhāgān kalpayet|

Āyurvedarasāyana

anuktajñānārthamāha-peṣaṇāloḍana iti| peṣaṇāloḍanasnehapākeṣvanuktadraveṣu vāri yojyam| pramāṇānuktau samabhāgatvam| kalpanānuktau kalkaḥ| aṅgānuktau mūlam| aprasiddhau tadeva| yathā-harītakītyukte phalam| " anirdiṣṭāprasiddheṣu mūlaṃ grāhyaṃ tvagādiṣu|" iti (ka. a. 8) saṅgrahavacanāt|

Aṣṭāṅgahṛdayasaṃhitā

[ ṣaḍvaṃśyastu marīcī syāt, ṣaṇmarīcyastu sarṣapaḥ||1||

taṇḍulaḥ sarṣapāstvaṣṭau, dhānyamāṣastu tau, yavaḥ||1||

tāvaṇḍikā caturbhistairmāṣakaḥ śāṇakastathā||25||

] dvau śāṇau vaṭakaḥ kolaṃ badaraṃ draṃkṣaṇaśca, tau||25||

akṣam picuḥ pāṇitalaṃ suvarṇaṃ kavalagrahaḥ||26||

karṣo biḍālapadakaṃ tindukaḥ pāṇimānikā||26||

śabdānyatvamabhinne+arthe śuktiraṣṭamikā picū||27||

palaṃ prakuñco bilvaṃ ca muṣṭirāmraṃ caturthikā||27||

dve pale prasṛtastau dvāvañjalistau tu mānikā||28||

āḍhakaṃ bhājanaṃ kaṃso, droṇaḥ kumbho ghaṭo+armaṇam||28||

tulā palaśataṃ, tāni viṃśatirbhāra ucyate||29||

Sarvāṅgasundarā

dbau śāṇau vaṭakaḥ kolaṃ badaraṃ draṃkṣaṇaścetyatra śabdānyatvam, na tu tattvato bhedaḥ| tau dvau draṃkṣaṇāvakṣaṃ tathā picustathā pāṇitalaṃ tathā suvarṇaṃ tathā kavalagrahastathā karṣastathā biḍālapadaṃ tathā tindukastathā pāṇimānikā, ityatrābhinne+arthe śabdānekatvam| tathā dvau picū śaktistathā+aṣṭamikā, ityatrāpi śabdānyatvamarthasyaikye sati| palaṃ prakuñco bilvaṃ ca muṣṭirāmraṃ caturthikā, ityatrāpi śabdānāṃ vailakṣaṇye sati nārthato bhedaḥ| dve pale prasṛta ityucyate| tau dvau prasṛtāvañjaliḥ kathyate| tau dvāvañjalī mānikā,- aṣṭau palānītyeva| āḍhakādīnāṃ śabdanāṃ svarūpato bhinnānāṃ nārthato bhedaḥ| tathaiva droṇādīnāṃ śabdānām| palaśataṃ tulā nigadyate| tāni-palaśatani, viṃśatirbhāra ucyate| kvāthādīnāṃ tūttamādimātrāḥ saṅgrahādavadhāryāḥ| saṅgrahe tvevaṃ paṭhyate (ka. a. 8)- "kvātho niryūhaḥ| tatra bhedyānyauṣadhānyaṇuśo bhedayitvā chedyāni ca chedayitvā prakṣālyodakena śucau rūkṣāyāmadhaḥpraliptāyāṃ tāmrāyomṛnmayādyanyatamāyāṃ sthālyāṃ samāvāpya bahvalpapānīyagrāhitāmauṣadhānāmākalayya yāvatā muktarasatā syāt tāvadudakamāsecayecchoṣayecca| [agrāvadhiśrayet| yāvanmātrodakadāne tathā tadavaśiṣṭatve ca tatra niyamasāmarthyāt kvāthyadravyaparimāṇasya| atreyatparimāṇāni dravyāṇi, udakamiyatpramāṇaṃ, tadavaśiṣṭatā ceyatpramāṇā, iti na niyamoktirevaṃvidhā vidyate| kiṃ tarhi? abhyūhanīyametatsarvamiti| atra vidhiḥ|] athāgnāvadhiśritya mahatyāsane sukhopaviṣṭaḥ sarvataḥ satatamavalokayan darvyā ca vighaṭṭayan mṛdunā ca paritaḥ samupagacchatā+analena sādhayet| avatārya ca suparisrutaṃ yathārhasparśaṃ prayuñjīta| kṣīrādisahitaṃ ca dravyaṃ na samyaṅmuktarasaṃ bhavatīti vārikvāthapūrvakaṃ kṣīrādyaistadupadeśe+anupadagdhaṃ kvāthayet| śītasalilāplutaṃ tu niśāparyuṣitaṃ pūtaṃ śītaḥ kaṣāyaḥ| uṣṇāmbhasi kṣuṇṇābhiṣutaḥ pūtaḥ phāṇṭa iti| tatra samyagrasavīryādīnyauṣadhasya samīkṣya vyādhyāturādibalataśca niryāsādīnāṃ kalpanāṃ mātrāṃ ca saṃprayojayet| tathā ca kecidāhuḥ| mātrāyā na vyavasthā+asti vyādhiṃ koṣṭhaṃ balaṃ vayaḥ| ālocya deśakālau ca bhaiṣajyamavacārayet|| [ evaṃ ca sarvamabhyūhyātra kartavyaṃ niścitaṃ kṛtvoktena vidhineti| ] etadevamupadiṣṭaṃ buddhimatāṃ jñānaprabodhāya| yathā tu sarve bhiṣajo vijñāsyanti tathaivopadekṣyata iti| niryāse madhyamā mātrā catuṣpalam| kalkacūrṇayoḥ karṣaḥ palatrayaṃ tadāloḍane| niryūhe bheṣajapalamudakārdhaprasthe+adhiśatya pādaśeṣamavatārayet| śītaphāṇṭayorauṣadhapalaṃ ṣaḍbhiścaturbhirambupalairāsutamiti|" iti| tathā śāṇaparimāṇasya pāṇitalavācakasya [ ca ] kimapi parimāṇaṃ noktaṃ yenāsau [ na ] paricchidyata iti na vācyam, saṅgrahe tatparimāṇasyoktatvāt| tatra hyevamuktam ( saṃ.ka.a.8)-"ṣaḍvaṃśyo marīcī| tāḥ ṣaṭ marīcyaḥ sarṣapa ucyate| aṣṭau sarṣapāstaṇḍulaḥ| tau dvau taṇḍulāveko dhānyamāṣaḥ| tau dvau dhānyamāṣau yavaḥ| ataḥ paraṃ caturguṇavṛdhdyā+aṇḍikāmāṣakaśāṇakarṣapalakuḍavaprasthāḍhakadroṇavahāḥ kalpyante| [ evaṃ caturbhirmāṣakaiḥ śāṇasya parimāṇaṃ paricchidyate| ] dharaṇaṃ tu palasya daśamo bhāgaḥ| māṣakasya tu paryāyo hemaḥ| karṣasya ṣoḍaśikā| āḍhakasya tu paryāyāḥ kaṃsaḥ pātraṃ bhājanaṃ ca| droṇasya paryāyo nalvaṇaḥ, tathā armaṇaḥ, tathonmānaḥ, tathā ghaṭaḥ kumbhaḥ kalaśaśca| droṇadvayasya ca śūrpaḥ|" iti|

Āyurvedarasāyana

saṃjñāntaramāha-dvau śāṇāviti| śāṇadvayasya vaṭakādayaścatastraḥ saṃjñāḥ| vaṭakadvayasyākṣādayo nava ṣoḍaśikā ca| paladvayasya prasṛtaḥ| prasṛtadvayasyāñjaliḥ kuḍavaśca| añjalidvayasya mānikā| āḍhakādayastistra ekārthāḥ| droṇādayaścatastraḥ [c]| palaśataṃ-tulā| viṃśatistu bhāraḥ| saṅgrahe tu (ka. a. 8)- "dharaṇaṃ tu palasya daśamo bhāgaḥ| māṣakasya paryāyo hemo dhānakaśca| paladvayasyāṣṭamānam| droṇadvayasya śūrpaḥ|" iti|

Aṣṭāṅgahṛdayasaṃhitā

himavadvindhyaśailābhyāṃ prāyo vyāptā vasundharā||29||

saumyaṃ pathyaṃ ca tatrādyamāgneyaṃ vaindhyamauṣadham||6||

29 1/2||6||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ pañcame kalpasiddhisthāne dravyakalpo nāma ṣaṣṭho+adhyāyaḥ||6||

Sarvāṅgasundarā

himavatparvatena vindhyaśailena ca bāhulyena vasundharā vyāptā| tatra-tayormadhyāt, ādyaṃ-haimavatamauṣadhaṃ, saumyaṃ pathyaṃ ca svabhāvādbhavati| vaindhyaṃ cauṣadhamāgneyaṃ-na tathā dehasya sadā pathyaṃ, syāditi| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ pañcame kalpasiddhisthāne dravyakalpo nāma ṣaṣṭho+adhyāyaḥ samāptaḥ|| 6||

Āyurvedarasāyana

śailabhedāddravyaviśeṣamāha-himavaditi| iti hemādriṭīkāyāmāyurvedarasāyane| dravyakalpaprakaraṇaṃ sāmastyena nirūpitam||

uttarasthānam

6

bālopacaraṇīyādhyāyaḥ

1

Aṣṭāṅgahṛdayasaṃhitā

athāto bālopacaraṇīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

bālasya-śiśoḥ, upacaraṇaṃ bālopacaraṇam, tasmai hitaḥ| śeṣaṃ pūrvavat| itītyādinā svamanīṣikāparikalpitatvamasya tantrasya nirākaroti|

Aṣṭāṅgahṛdayasaṃhitā

jātamātraṃ viśodhyolbādbālaṃ saindhavasarpiṣā||1||

prasūtikleśitaṃ cānu balātailena secayet||1||

aśmanorvādanaṃ cāsya karṇamūle samācaret||2||

athāsya dakṣiṇe karṇe mantramuccārayedimam||2||

Sarvāṅgasundarā

jātamātraṃ-sadya evodbhūtaṃ, bālamulbāt-aparāparaparyāyāt, saindhavayuktena ghṛtena vividhaiḥ prakāraiḥ śodhayitvā paścāt prasūtyā-prasavena, kleśitaṃ bālaṃ balātailena secayet| paścāt pāṣāṇayorvādanamasya karṇamūle kārayedvaidyaḥ| anantaramasya dakṣiṇe karṇe imaṃ-vakṣyamāṇaṃ, mantramuccārayet| tameva mantramāha-

Aṣṭāṅgahṛdayasaṃhitā

aṅgādaṅgātsambhavasi hṛdayādabhijāyase||3||

ātmā vai putranāmāsi sañjīva śaradāṃ śatam||3||

śatāyuḥ śatavarṣo+asi dīrghamāyuravāpnuhi||4||

nakṣatrāṇi diśo rātrirahaśca tvā+abhirakṣatu||4||

Sarvāṅgasundarā

aṅgādityādi|

Aṣṭāṅgahṛdayasaṃhitā

svasthībhūtasya nābhiṃ ca sūtreṇa caturaṅgulāt||5||

badhdvordhvaṃ vardhayitvā ca grīvāyāmavasañjayet||5||

nābhiṃ ca kuṣṭatailena secayetsnāpayedanu||6||

kṣīrivṛkṣakaṣāyeṇa sarvagandhodakena vā||6||

koṣṇena taptarajatatapanīyanimajjanaiḥ||7||

Sarvāṅgasundarā

samāśvastasya ca bālasya nābhiṃ caturaṅgulādūrdhvaṃ sūtreṇa badhdvā+anantaraṃ chedayitvā grīvāyāṃ yojayet| nābhiṃ ca kuṣṭatailena secayet| anu-paścāt, kṣīrivṛkṣakaṣāyeṇa snāpayet| athavā sarveṣāṃ gandhānāṃ-candanādīnāṃ, jalena snāpayet| kimbhūtena ? koṣṇena| katham ? taptābhyāṃ-uṣṇābhyāṃ, rūpyasuvarṇābhyāṃ nimajjanaiḥ-asakṛtsecanaiḥ|

Aṣṭāṅgahṛdayasaṃhitā

tato dakṣiṇatarjanyā tālūnnamyāvaguṇṭhayet||7||

śirasi snehapicunā, prāśyaṃ cāsya prayojayet||8||

hareṇumātraṃ medhāyurbalārthamabhimantritam||8||

aindrībrāhmīvacāśaṅkhapuṣpīkalkaṃ ghṛtaṃ madhu||9||

Sarvāṅgasundarā

anantaraṃ dakṣiṇahastatarjanyā vaidyastālu unnamya śirasi picunā tailāktenāvaguṇṭhayet| asya ca-bālasya, prāśyaṃ-lehaṃ, medhādyarthaṃ prayojayet| kiyanmātram ? hareṇupramāṇam| tathā+abhimantritaṃ-prāṅmantreṇa| kiṃ tatprāśyam ? ityāha-aindrītyādi| aindrī-indravāruṇī| brāhmī-maṇḍūkaparṇī|

Aṣṭāṅgahṛdayasaṃhitā

cāmīkaravacābrāhmītāpyapathyā rajīkṛtāḥ||9||

lihyānmadhughṛtopetā hemadhātrīrajo+athavā||10||

Sarvāṅgasundarā

athavā suvarṇādikaṃ sūkṣmacūrṇikṛtya lihyāt| rajīkṛtā iti "arurmanaḥ" ityādinā sulopa itvaṃ ca| hemadhātrīcūrṇaṃ vā madhughṛtayuktaṃ lihyāt|

Aṣṭāṅgahṛdayasaṃhitā

garbhāmbhaḥ saindhavavatā sarpiṣā vāmayettataḥ||10||

Sarvāṅgasundarā

tataḥ-anantaraṃ, garbhāmbhaḥ sarpiṣā saindhavayuktena vāmayet|

Aṣṭāṅgahṛdayasaṃhitā

prājāpatyena vidhinā jātakarmāṇi kārayet||11||

Sarvāṅgasundarā

tato jātakarmāṇi-vedavihitāni, prājāpatyena-yo vedokto vidhistena gṛhyoktena, vidhinā bhiṣak kārayet|

Aṣṭāṅgahṛdayasaṃhitā

sirāṇāṃ hṛdayasthānāṃ vivṛtatvāt prasūtitaḥ||11||

tṛtīye+ahni caturthe vā strīṇāṃ stanyaṃ pravartate||12||

Sarvāṅgasundarā

hṛdayāśritānāṃ sirāṇāṃ prasavāddhetoryadvivṛtatvaṃ tasmātkāraṇāt tṛtīye divase kadāciccaturthe yoṣitāṃ stanyaṃ pravartate|

Aṣṭāṅgahṛdayasaṃhitā

prathame divase tasmāttrikālaṃ madhusarpiṣī||12||

anantāmiśrite mantrapāvite prāśayecchiśum||13||

Sarvāṅgasundarā

yata evaṃ dinatricaturmātraṃ kṣīrābhāvaḥ, tasmāddhetoḥ prathame+ahni trīn kālān madhughṛte yavāsakayukte mantreṇa pāvite śiśuṃ prāśayet|

Aṣṭāṅgahṛdayasaṃhitā

dvitīye lakṣmaṇāsiddhaṃ tṛtīye ca ghṛtaṃ, tataḥ||13||

prāṅniṣiddhastanasyāsya tatpāṇitalasammitam||14||

stanyānupānaṃ dvau kālau navanītaṃ prayojayet||14||

Sarvāṅgasundarā

dvitīye divase tṛtīye ca divase lakṣmaṇayā siddhaṃ ghṛtaṃ trīneva kālān bhojayet| anantaraṃ tasya-śiśoḥ, pāṇestalena- madhyena, sammitaṃ-tatpramāṇaṃ, navanītaprayogāt pūrvaṃ nivāritastanasyāsya-bālasya, dvau kālau navanītaṃ stanyānupānaṃ prayojayet|

Aṣṭāṅgahṛdayasaṃhitā

mātureva pibetstanyaṃ tadhdyalaṃ dehavṛddhaye||15||

stanyadhātryāvubhe kārye tadasampadi vatsale||15||

avyaṅge brahmacāriṇyau varṇaprakṛtitaḥ same||16||

nīruje madhyavayasau jīvadvatse na lolupe||16||

hitāhāravihāreṇa yatnādupacarecca te||17||

Sarvāṅgasundarā

bālo mātuḥ-jananyā eva, stanyaṃ pibet| kutaḥ ? yasmācca tasyāḥ stanyamatiśayena dehasya vṛddhaye syāt| tadasampadi-mātṛstanyāsampattau, dve stanyadhātryau ca vatsale-snehale, kārye| tathā vyaṅgarahite, brahmacāriṇyau-varjitamaithune, varṇena prakṛtyā ca tulye, tathā niramaye, madhyavayaske, jīvadvatse, [ na lolupe-] laulyavarjite ādarayukte, te hitenāhāravihāreṇa yatnādupacaret|

Aṣṭāṅgahṛdayasaṃhitā

śukkrodhalaṅghanāyāsāḥ stanyanāśasya hetavaḥ||17||

stanyasya sīdhuvarjyāni madyānyānūpajā rasāḥ||18||

kṣīraṃ kṣīriṇya oṣadhyaḥ śokādeśca viparyayaḥ||18||

Sarvāṅgasundarā

śugādīni stanyanāśasya kāraṇāni| śuk-śokaḥ| stanyasya madyāni hetavaḥ| kiṃbhūtāni ? sīdhuvarjyāni| ānūpajāśca rasāḥ| tathā kṣīravatya oṣadhayaḥ-jīvantyādyāḥ| śokādivaiparītyaṃ ca|

Aṣṭāṅgahṛdayasaṃhitā

viruddhāhārabhuktāyāḥ kṣudhitāyā vicetasaḥ||19||

praduṣṭadhātorgarbhiṇyāḥ stanyaṃ rogakaraṃ śiśoḥ||19||

Sarvāṅgasundarā

tathā viruddha āhāro bhukto yayā tasyāḥ, tathā bubhukṣitāyā ninditāyāśca, tathā praduṣṭadoṣāyā garbhiṇyāśca sambandhi stanyamupayuktaṃ bālasya rogahetuḥ|

Aṣṭāṅgahṛdayasaṃhitā

stanyābhāve payaśchāgaṃ gavyaṃ vā tadguṇaṃ pibet||20||

hrasvena pañcamūlena sthirābhyāṃ vā sitāyutam||20||

Sarvāṅgasundarā

stanyasyābhāve sati chāgaṃ payaḥ, gavyaṃ vā chāgatulyaguṇaṃ pibet| chāgasamānaguṇaṃ gavyaṃ kathaṃ syāt ? tatrāha-hrasvenetyādi| hrasvena pañcamūlena siddhaṃ śāliparṇīpṛśniparṇīsiddhaṃ vā śarkarāyutaṃ pibet|

Aṣṭāṅgahṛdayasaṃhitā

ṣaṣṭhīṃ niśāṃ viśeṣeṇa kṛtarakṣābalikriyāḥ||21||

jāgṛyurbāndhavāstasya dadhataḥ paramāṃ mudam||21||

Sarvāṅgasundarā

anyadā+a tasya-śiśoḥ, bāndhavā vihitarakṣādayo niśāṃ jāgṛyuḥ| ṣaṣṭhīṃ punastamasvinīṃ viśeṣeṇa-yatnena, jāgṛyuḥ| kiṃ kurvantaḥ ? paraṃ harṣaṃ dhārayantaḥ|

Aṣṭāṅgahṛdayasaṃhitā

daśame divase pūrṇe vidhibhiḥ svakulocitaiḥ||22||

kārayetsūtikotthānaṃ nāma bālasya cārcitam||22||

bibhrato+aṅgairmanohlālarocanāgurucandanam||23||

nakṣatradevatāyuktaṃ bāndhavaṃ vā samākṣaram||23||

Sarvāṅgasundarā

daśame dine pūrṇe sati sūtikāyā utthānaṃ kārayet| kathaṃ kārayet ? svakulayogyairvidhānaiḥ| bālasya nāma arcitaṃ-praśastamanugataṃ kulajātyādibhiḥ| kimbhūtasya ? aṅgaiḥ-pāṇyādibhiḥ, manohlādīni dhārayataḥ| kimbhūtaṃ nāma ? nakṣatrasya yā+asau devatā tayā yuktam| athavā bāndhavaṃ-jñātipūrvajaṃ, samavarṇaṃ-na tu viṣamākṣaram|

Aṣṭāṅgahṛdayasaṃhitā

tataḥ prakṛtibhedoktarūpairāyuḥparīkṣaṇam||24||

prāgudakśirasaḥ kuryāt bālasya jñānavān bhiṣak||24||

śucidhautopadhānāni nirvalīni mṛdūni ca||25||

śayyāstaraṇavāsāṃsi rakṣoghnairdhūpitāni ca||25||

Sarvāṅgasundarā

tato-nāmakaraṇādanantaraṃ, prakṛtibhede-vikṛtivijñānīye (śā.a. 5) , uktāni yāni rūpāṇi tairāyuṣaḥ parīkṣaṇaṃ bālasya jñānavān-sumatiḥ, vaidyaḥ kuryāt| kimbhūtasya ? prākśirasa uttaraśiraso vā| tathā śucyādiguṇayuktāni upadhānāni śayyāyāmāstaraṇārthaṃ vāsāṃsi kuryāt| tathā rakṣoghnairdravyairdhūpitāni|

Aṣṭāṅgahṛdayasaṃhitā

kāko viśastaḥ śastaśca dhūpane trivṛtānvitaḥ||26||

Sarvāṅgasundarā

kākaśca vastrādidhūpane śastaḥ| kimbhūtaḥ ? viśastaḥ vyāpādito, na tu svayaṃ mṛtaḥ| tathā trivṛtāyuktaḥ|

Aṣṭāṅgahṛdayasaṃhitā

jīvatkhaṅgādiśṛṅgotthān sadā bālaḥ śubhān maṇīn||26||

dhārayedauṣadhīḥ śreṣṭhā brāhmayaindrījīvakādikāḥ||27||

hastābhyāṃ grīvayā mūrdhnā viśeṣātsatataṃ vacām||27||

āyurmedhāsmṛtisvāsthyakarīṃ rakṣobhirakṣiṇīm||28||

Sarvāṅgasundarā

bālaḥ sarvadā śubhahetūn maṇīn bibhṛyāt| kimbhūtān ? jīvantaśca te khaṅgādayaśca, teṣāṃ śṛṅgāṇi, tebhya utthānaṃ yeṣāṃ tān, jīvatāmeva ye gṛhītā ityarthaḥ| śṛṅgagrahaṇamupalakṣaṇārtham, ata eva sarpādijānapi maṇīn dhārayet| tathā, oṣadhīrbrāhmyādīḥ śreṣṭhāḥ-śubhāḥ, dhārayet| kaiḥ ? pāṇyādibhiḥ| viśeṣeṇa sarvadā vacāṃ dhārayet| kimbhūtāṃ vacām ? āyurādikaraṇahetuṃ tathā rakṣonivāriṇīm|

Aṣṭāṅgahṛdayasaṃhitā

ṣaṭsaptāṣṭamamāseṣu nīrujasya śubhe+ahani||28||

karṇau himāgame vidhyeddhātryaṅkasthasya sāntvayan||29||

Sarvāṅgasundarā

anantaraṃ ṣaṣṭhe māsi saptame+aṣṭame vā bālasya nīrujasya himāgame śubhe divase karṇau vidhyet, dhātryutsaṅgasthitasya| dhātrī-mātā stanadāyinī ca| kathaṃ vidhyet ? sāntvayan prīti vacanādinā|

Aṣṭāṅgahṛdayasaṃhitā

prāgdakṣiṇaṃ kumārasya bhiṣagvāmaṃ tu yoṣitaḥ||29||

dakṣiṇena dadhatsūcīṃ pālimanyena pāṇinā||30||

madhyataḥ karṇapīṭhasya kiñcidgaṇḍāśrayaṃ prati||30||

jarāyumātrapracchanne raviraśmyavabhāsite||31||

dhṛtasya niścalaṃ samyagalaktakarasāṅkite||31||

vidhyeddaivakṛte chidre sakṛdevarju lāghavāt||32||

nordhvaṃ na pārśvato nādhaḥ-----------------||32||

Sarvāṅgasundarā

kumārasya prāk-pūrvaṃ, dakṣiṇaṃ karṇaṃ yoṣitastu vāmaṃ vaidyo vidhyet| kiṃ kurvan ? dakṣiṇena hastena sūcīṃ dadhat, vāmena pāṇinā pāliṃ dadhat| kva vidhyet ? karṇapīṭhasya madhya bhāge kiñcit-manāk, gaṇḍasthānābhimukham| kīdṛśasya bālasya ? samyaṅ niścalaṃ dhṛtasya| kva vidhyet ? daivakṛte chidre| kimbhūte ? jarāyumātreṇa pracchanne-sthagite| tathā raviraśmibhiravabhāsite-udyotite| tathā+alaktakarasenāṅkite-cinhite| kathaṃ vidhyet ? lāghavāt sakṛt-ekavārameva, tathā ṛju-saralaṃ kṛtvā nopariṣṭānnādhastānna pārśvato vidhyet|

Aṣṭāṅgahṛdayasaṃhitā

---------------------------śirāstatra hi saṃśritāḥ||32||

kālikāmarmarīraktāḥ tadvyadhādrāgarugjvarāḥ||33||

saśophadāhasaṃrambhamanyāstambhāpatānakāḥ||33||

Sarvāṅgasundarā

hi-yasmāt, tatra śirā āśritāḥ| ta evāha kāliketyādi saṃ-tāsāṃ ca vyadhāt rāgādayaḥ syuḥ|

Aṣṭāṅgahṛdayasaṃhitā

teṣāṃ yathāmayaṃ kuryādvibhajyāśu cikitsitam||34||

Sarvāṅgasundarā

teṣāṃ ca rāgādīnāṃ yathāsvaṃ nirūpya cikitsitaṃ kuryāt|

Aṣṭāṅgahṛdayasaṃhitā

sthāne vyadhānna rudhiraṃ na rugrāgādisambhavaḥ||34||

Sarvāṅgasundarā

sthāne vyadhāt rudhiraṃ na bha(sra)vati, na ca rugādīnāṃ sambhavaḥ|

Aṣṭāṅgahṛdayasaṃhitā

snehāktaṃ sūcyanusyūtaṃ sūtraṃ cānu nidhāpayet||35||

āmatailena siñcecca bahalāṃ tadvadārayā||35||

vidhyetpālīṃ hitabhujaḥ sañcāryā+atha sthavīyasī||36||

vartistryahāttato rūḍhaṃ vardhayeta śanaiḥ śanaiḥ||36||

Sarvāṅgasundarā

anu-karṇavyadhasya paścāt, sūtraṃ snehaliptaṃ sūcyā+anusyūtaṃ karṇe nidhāpayet| āmatailena ca secayet| bahalāṃ-ṅanāṃ, pālīṃ tadvat-pūrvavat, ārayā vidhyet hitāśinaḥ sataḥ| anantaraṃ tryahādūrdhvaṃ sthūlatarā vartiḥ sañcāryā| tato rūḍhaṃ karṇaṃ śanaiḥ śanairvardhayet|

Aṣṭāṅgahṛdayasaṃhitā

athainaṃ jātadaśanaṃ krameṇāpanayetstanāt||37||

pūrvoktaṃ yojayetkṣīramannaṃ ca laṅu bṛṃhaṇam||37||

Sarvāṅgasundarā

anantaramenaṃ-śiśuṃ, jātadantaṃ santaṃ stanāt krameṇāpasārayet-na sahasā| pūrvoktaṃ-chāgādikaṃ, kṣīramannaṃ ca laghu bṛṃhaṇaṃ yojayet|

Aṣṭāṅgahṛdayasaṃhitā

priyālamajjamadhukamadhulājasitopalaiḥ||38||

apastanasya saṃyojyaḥ prīṇano modakaḥ śiśoḥ||38||

dīpano bālabilvailāśarkarālājasaktubhiḥ||39||

saṅgrāhī dhātukīpuṣpaśarkarālājatarpaṇaiḥ||39||

Sarvāṅgasundarā

priyālādibhirmodako+apastanasya śiśoḥ prīṇano yojyaḥ| bālabilvādibhirdīpano modako yojyaḥ| dhātukyādibhiḥ saṅgrāhī yojyaḥ|

Aṣṭāṅgahṛdayasaṃhitā

rogāṃścāsya jayetsomyairbheṣajairaviṣādakaiḥ||40||

anyatrātyayikādvyāghervirekaṃ sutarāṃ tyajet||40||

Sarvāṅgasundarā

yathāvasthamasya-śiśoḥ, somyairauṣadhairaviṣādakaiḥ-akṣobhakaiḥ, āmayān jayet| virekamatiśayena varjayedātyayikaṃ vyādhimantareṇa|

Aṣṭāṅgahṛdayasaṃhitā

trāsayennāvidheyaṃ taṃ trastaṃ gṛhṇanti hi grahāḥ||41||

Sarvāṅgasundarā

na ca taṃ-bālaṃ, avidheyaṃ-anāyattaṃ kṛtvā, trāsayet- na bhāyayet| yatastrastaṃ bālaṃ grahā gṛhṇanti|

Aṣṭāṅgahṛdayasaṃhitā

vastravātāt parasparśāt pālayellaṅghanācca tam||41||

Sarvāṅgasundarā

vastravātādibhyaśca taṃ rakṣayet|

Aṣṭāṅgahṛdayasaṃhitā

brāhmīsiddhārthakavacāsārivākuṣṭhasaindhavaiḥ||42||

sakaṇaiḥ sādhitaṃ pītaṃ vāṅmedhāsmṛtikṛd ghṛtam||42||

āyuṣyaṃ pāpmarakṣoghnaṃ bhūtonmādanibarhaṇam||43||

Sarvāṅgasundarā

brāhmyādibhiḥ kalkīkṛtaiḥ sādhitaṃ sarpirvāṅmedhādikṛt| āyuṣyaṃ pāpmādiharaṃ bhūtonmādanibarhaṇaṃ ca|

Aṣṭāṅgahṛdayasaṃhitā

vacendulekhāmaṇḍūkīśaṅkhapuṣpīśatāvarīḥ||43||

brahmasomāmṛtābrāhmīḥ kalkīkṛtya palāṃśikāḥ||44||

aṣṭāṅgaṃ vipacetsarpiḥ prasthaṃ kṣīracaturguṇam||44||

tatpītaṃ dhanyamāyuṣyaṃ vāṅmedhāsmṛtibuddhikṛt||45||

Sarvāṅgasundarā

vacādibhiḥ pālikaiścaturguṇakṣīrāt ghṛtaprasthamaṣṭāṅgaṃ pacet| aṣṭāvaṅgāni-vacādīni yasmiṃstadaṣṭāṅgam| etatpītaṃ dhanyādiguṇam|

Aṣṭāṅgahṛdayasaṃhitā

ajākṣīrābhayāvyoṣapāṭhogrāśigrusaindhavaiḥ||45||

siddhaṃ sārasvataṃ sarpirvāṅmodhāsmṛtivahnikṛt||46||

Sarvāṅgasundarā

ajākṣīrādibhiḥ siddhaṃ sārasvataṃ ghṛtaṃ vāṅmedhādikaram|

Aṣṭāṅgahṛdayasaṃhitā

vacāmṛtāśaṭhīpathyāśaṅkhinīvellanāgaraiḥ||46||

apāmārgeṇa ca ghrutaṃ sādhitaṃ pūrvavadguṇaiḥ||47||

Sarvāṅgasundarā

vacādibhiḥ sādhitaṃ ghṛtaṃ pūrveṇa samānam|

Aṣṭāṅgahṛdayasaṃhitā

hema śvetavacā kuṣṭhamarkapuṣpī sakāñcanā||47||

hema matsyākṣakaḥ śaṅkhaḥ kaiḍaryaḥ kanakaṃ vacā||48||

catvāra ete pādoktāḥ prāśā madhughṛtaplutāḥ||48||

varṣaṃ līḍhā vapurmedhābalavarṇakarāḥ śubhāḥ||49||

Sarvāṅgasundarā

hemādiślokoktāḥ pādikāścatvāro yogā madhughṛtābhyāṃ sadravā varṣaṃ līḍhā vapurādikṛtaḥ śubhāśca|

Aṣṭāṅgahṛdayasaṃhitā

vacāyaṣṭyāhvasindhūtthapathyānāgaradīpyakaiḥ||49||

śudhdyate vāgghavirlīḍhaiḥ sakuṣṭhakaṇajīrakaiḥ||1||

49 1/2||1||

pacaraṇīyo nāma prathamo+adhyāyaḥ||1||

Sarvāṅgasundarā

vacādibhiḥ sarpirlīḍhairvāk śasyate| śudhyata iti cintyam, "karmavatkarmakartā" ityasya tvaviṣayaḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ |sarvāṅgasundarākhyāyāṃ ṣaṣṭhe uttarasthāne bālopa- caraṇīyo nāma prathamo+adhyāyaḥ samāptaḥ||1||

bālāmayapratiṣedhādhyāyaḥ

2

Aṣṭāṅgahṛdayasaṃhitā

athāto bālāmayapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

trividhaḥ kathito bālaḥ kṣīrānnobhayavartanaḥ||1||

svāsthyaṃ tābhyāmaduṣṭābhyāṃ duṣṭābhyāṃ rogasambhavaḥ||1||

Aṣṭāṅgahṛdayasaṃhitā

asmādanantaraṃ bālasyopacaryamāṇasya ye rogāstaccikitsārtho bālāmayapratiṣedha ucyate- sa0-bālastriprakāraḥ kathito munibhiḥ| kṣīravartano+annavartana ubhayavartanaḥ-kṣīrānnābhyāṃ yo vartate| tābhyāṃ-annakṣīrābhyāṃ, aduṣṭābhyāṃ svāsthyaṃ bhavati| duṣṭābhyāṃ tu kṣīrānnābhyāṃ rogodbhūtiḥ| śuddhaṃ kṣīraṃ lakṣayati|

Aṣṭāṅgahṛdayasaṃhitā

athāto bālāmayapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

trividhaḥ kathito bālaḥ kṣīrānnobhayavartanaḥ||1||

svāsthyaṃ tābhyāmaduṣṭābhyāṃ duṣṭābhyāṃ rogasambhavaḥ||1||

Aṣṭāṅgahṛdayasaṃhitā

asmādanantaraṃ bālasyopacaryamāṇasya ye rogāstaccikitsārtho bālāmayapratiṣedha ucyate- sa0-bālastriprakāraḥ kathito munibhiḥ| kṣīravartano+annavartana ubhayavartanaḥ-kṣīrānnābhyāṃ yo vartate| tābhyāṃ-annakṣīrābhyāṃ, aduṣṭābhyāṃ svāsthyaṃ bhavati| duṣṭābhyāṃ tu kṣīrānnābhyāṃ rogodbhūtiḥ|

Aṣṭāṅgahṛdayasaṃhitā

-----------------------vātādduṣṭaṃ tu plavate+ambhasi||2||

kaṣāyaṃ phenilaṃ rūkṣaṃ varcomūtravibandhakṛt||3||

Sarvāṅgasundarā

vātaduṣṭaṃ kṣīraṃ jale plavate-taratīva naikatāṃ gacchati| kaṣāyādiguṇayuktaṃ ca syāt|

Aṣṭāṅgahṛdayasaṃhitā

pittāduṣṇāmlakaṭukaṃ pītarājyapsu dāhakṛt||3||

Sarvāṅgasundarā

pittādduṣṭaṃ kṣīramuṣṇāmlakaṭukam, tathā toye prakṣiptaṃ pītarāji syāt dāhakaraṃ ca|

Aṣṭāṅgahṛdayasaṃhitā

kaphātsalavaṇaṃ sāndraṃ jale majjati picchilam||4||

Sarvāṅgasundarā

kaphāt kṣīraṃ duṣṭaṃ salavaṇaṃ ghanaṃ ca syāt| apsu ca majjati|

Aṣṭāṅgahṛdayasaṃhitā

saṃsṛṣṭaliṅgaṃ saṃsargāttriliṅgaṃ sānnipātikam||4||

yathāsvaliṅgāṃstadvyādhīn janayatyupayojitam||5||

Sarvāṅgasundarā

saṃsargād duṣṭaṃ kṣīraṃ saṃsṛṣṭaliṅgaṃ syāt| sānnipātikaṃ kṣīraṃ triliṅgaṃ syāt| sa0-tacca kṣīramupayojitaṃ bālasya ca yathāsvaliṅgān vyādhīn janayati|

Aṣṭāṅgahṛdayasaṃhitā

śiśostīkṣṇamabhīkṣṇaṃ ca rodanāllakṣayedrujam||5||

Sarvāṅgasundarā

bālasya tīkṣṇaṃ-kharaṃ, abhīkṣṇaṃ ca rujaṃ-pīḍāṃ, rodanāllakṣayet,- atirodanena kiñcidrodanena ca yathāyogaṃ rujaṃ vidyādityarthaḥ|

Aṣṭāṅgahṛdayasaṃhitā

sa yaṃ spṛśedbhṛśaṃ deśaṃ yatra ca sparśanākṣamaḥ||6||

tatra vidyādrujaṃ----------------------------------------||6||

Sarvāṅgasundarā

yaṃ dehadeśaṃ sa bhṛśaṃ spṛśet yatra ca dehadeśe sparśanākṣamaḥ syāt tatra deśe rujaṃ vidyāt|

Aṣṭāṅgahṛdayasaṃhitā

--------------------mūrdhni rujaṃ cākṣinimīlanāt||6||

hṛdi jihvauṣṭhadaśanaśvāsamuṣṭinipīḍanaiḥ||7||

koṣṭhe vibandhavamathustanadaṃśāntrakūjanaiḥ||7||

ādhmānapṛṣṭhanamanajaṭharonnamanairapi||8||

bastau guhye ca viṇmūtrasaṅgottrāsadigīkṣaṇaiḥ||8||

Sarvāṅgasundarā

śirasi pīḍāmakṣinimīlanādvidyāt| vināśahetumata eva jihvauṣṭhadaśanādibhirhṛdi pīḍāṃ vidyāt| vibandhādibhirādhmānādibhiśca koṣṭhe rujaṃ vidyāt| bastau guhye ca pīḍāṃ viṭsaṅgādibhirvidyāt|

Aṣṭāṅgahṛdayasaṃhitā

atha dhātryāḥ kriyāṃ kuryādyathādoṣaṃ yathāmayam||9||

Sarvāṅgasundarā

atha-anantaraṃ, evaṃ jñātvā dhātryā vaidyo yathādoṣaṃ yathārogaṃ kriyāṃ kuryāt|

Aṣṭāṅgahṛdayasaṃhitā

tatra vātātmake stanye daśamūlaṃ tryahaṃ pibet||9||

athavā+agnivacāpāṭhākaṭukākuṣṭhadīpyakam||10||

sabhārgīdārusaralavṛścikālīkaṇoṣaṇam||10||

Sarvāṅgasundarā

tatra-teṣu, vātena duṣṭe stanye trīṇi dināni daśamūlaṃ pibet| athavā citrakādīni kvathitāni tryahaṃ pibet|

Aṣṭāṅgahṛdayasaṃhitā

tataḥ pibedanyatamaṃ vātavyādhiharaṃ ghṛtam||11||

anu cācchasurāmevaṃ snigdhāṃ mṛdu virecayet||11||

bastikarma tataḥ kuryātsvedādīṃścānilāpahān||12||

Sarvāṅgasundarā

anantaraṃ vātavyādhicikitsitoktaṃ ghṛtaṃ pibet| paścādacchasurāṃ pibet| evaṃ snigdhāṃ satīṃ mṛdu virecayet-āragvadhena| anantaraṃ bastikarma kuryāt| svedādīṃśca mārutāpahān| ādiśabdenābhyaṅgādergrahaḥ|

Aṣṭāṅgahṛdayasaṃhitā

rāsnājamodāsaraladevadārurajonvitam||12||

bālo lihyād ghṛtaṃ tairvā vipakvaṃ sasitopalam||13||

Sarvāṅgasundarā

rāsnādicūrṇānvitaṃ śiśuḥ sarpirlihyāt| athavā taiḥ siddhaṃ saśarkaraṃ ghṛtaṃ lihyāt|

Aṣṭāṅgahṛdayasaṃhitā

pittaduṣṭe+amṛtābhīrupaṭolīnimbacandanam||13||

dhātrī kumāraśca pibet kvāthayitvā sasārivam||14||

athavā triphalāmustabhūnimbakaṭurohiṇīḥ||14||

sārivādiṃ paṭolādiṃ padmakādiṃ tathā gaṇam||15||

ghṛtānyebhiśca siddhāni pittaghnaṃ ca virecanam||15||

śītāṃścābhyaṅgalepādīn yuñjyāt--------------||16||

Sarvāṅgasundarā

pittaduṣṭe guḍūcyādīni kvāthayitvā bālaḥ pibet dhātrī ca| athavā triphalādīn pibet| athavā sārivādigaṇaṃ(gaṇādyanyatamaṃ) pibet saṃ-athavā sārivādibhirgaṇaiḥ pṛthak pṛthak siddhāni ghṛtāni lihyāt| virecanadravyaṃ ca pittaghnaṃ kuryā(yuñjyā)t| abhyaṅgādīṃśca śītān yuñjyāt|

Aṣṭāṅgahṛdayasaṃhitā

--------------------------------ślEṣmātmake punaḥ||16||

yaṣṭyāhvasaindhavayutaṃ kumāraṃ pāyayed ghṛtam||16||

sindhūtthapippalīmadvā, piṣṭaiḥ, kṣaudrayutairatha||17||

rāṭhapuṣpaiḥ stanau limpecchiśośca daśanacchadau||17||

sukhamevaṃ vamedbālaḥ-------------------------------||18||

Sarvāṅgasundarā

śleṣmaduṣṭe stanye madhuyaṣṭīsaindhavayuktaṃ ghṛtaṃ bālaṃ pāyayet| saindhavapippaliyuktaṃ ghṛtaṃ vā pāyayet| madanakusumairmākṣikayuktaiḥ stanau limpet| bālasya coṣṭhau limpet| evaṃ kṛte sati bālaḥ sukhaṃ vamet|

Aṣṭāṅgahṛdayasaṃhitā

----------------tīkṣṇairdhātrīṃ tu vāmayet||18||

Sarvāṅgasundarā

dhātrīṃ tīkṣṇairvamanairvāmayet|

Aṣṭāṅgahṛdayasaṃhitā

athācaritasaṃsargī mustādiṃ kvathitaṃ pibet||18||

tadvattagarapṛthvīkāsuradārukaliṅgakān||19||

athavā+ativiṣāmustaṣaḍgranthāpañcakolakam||19||

Sarvāṅgasundarā

anantaraṃ kṛte saṃsarge sati mustādiṃ kvathitaṃ pibet| tagarādīn vā ativiṣādīn vā pibet|

Aṣṭāṅgahṛdayasaṃhitā

stanye tridoṣamaline durgandhyāmaṃ jalopamam||20||

vibaddhamacchaṃ vicchinnaṃ phenilaṃ copaveśyate||20||

śakṛnnānāvyathāvarṇaṃ, mūtraṃ pītaṃ sitaṃ ghanam||21||

jvarārocakatṛṭchardiśuṣkodgāravijṛmbhikāḥ||21||

aṅgabhaṅgo+aṅgavikṣepaḥ kūjanaṃ vepathurbhramaḥ||22||

ghrāṇākṣimukhapākādyā jāyante+anye+api taṃ gadam||22||

kṣīrālasakamityāhuratyayaṃ cātidāruṇam tatrāśu dhātrīṃ bālaṃ ca vamanenopapādayet||23||

Sarvāṅgasundarā

tridoṣaduṣṭe stanye durgandhyādiguṇaṃ śakṛdupaveśyate, tathā nānāvyathāvarṇam| mūtraṃ ca pītaṃ sitaṃ ghanaṃ-styānaṃ, ca syāt| tathā jvarādayaḥ, anye+api-evaṃprakārā rogāḥ, jāyante| taṃ-īdṛśaṃ, gadaṃ kṣīrālasakamiti kathayanti| atyayaṃ-vināśahetum, ata evātidāruṇam sa0-tatra-kṣīrālasake, śīghrameva dhātrīṃ bālaṃ ca vamanenopakramet|

Aṣṭāṅgahṛdayasaṃhitā

vihitāyāṃ ca saṃsargyāṃ vacādiṃ yojayedgaṇam||24||

niśādiṃ vā+athavā mādrīpāṭhātiktāghanāmayān||24||

Sarvāṅgasundarā

[ vihitāyāṃ ] saṃsargyāṃ-peyādike krame kṛte, vacādiṃ niśādiṃ vā gaṇaṃ prayojayet| mādryādīn vā yojayet|

Aṣṭāṅgahṛdayasaṃhitā

pāṭhāśuṇṭhyamṛtātiktatiktādevāhvasārivāḥ||25||

samustamūrvendrayavāḥ stanyadoṣaharāḥ param||25||

Sarvāṅgasundarā

pāṭhādaya upayuktāḥ paraṃ stanyadoṣaharāḥ| tiktaḥ kirātatiktaḥ|

Aṣṭāṅgahṛdayasaṃhitā

anubandhe yathāvyādhi pratikurvīta kālavit||26||

Sarvāṅgasundarā

anubandhe tu sati yathārogaṃ cikitsitaṃ kuryādvaidyaḥ|

Aṣṭāṅgahṛdayasaṃhitā

dantodbhEdaśca rogāṇāṃ sarveṣāmapi kāraṇam||26||

viśeṣājjavaraviḍbhedakāsacchardiśirorujām||27||

abhiṣyandasya pothakyā visarpasya ca jāyate||27||

Sarvāṅgasundarā

rogāṇāṃ ca sarveṣāmapi dantodbhedo heturjāyate| viśeṣeṇa jvarādīnāṃ tu hetuḥ sampadyate|

Aṣṭāṅgahṛdayasaṃhitā

pṛṣṭhabhaṅge biḍālānāṃ barhiṇāṃ ca śikhodgame||28||

dantodbhede ca bālānāṃ na hi kiñcinna dūyate||28||

yathādoṣaṃ yathārogaṃ yathodrekaṃ yathābhayam||29||

vibhajya deśakālādīṃstatra yojyaṃ bhiṣagjitam||29||

Sarvāṅgasundarā

mārjārāṇāṃ pṛṣṭhabhaṅge sati, mayūrāṇāṃ ca śikodbhave sati, dantotthāne ca śiśūnāṃ, naneti dvau pratiṣedhau prakṛtamarthaṃ gamayataḥ, tena sarvaṃ vapurbālasyottaptaṃ bhavet| na kiñcinna dūyate,- api tu sarvāṇyevāṅgāni pīḍyanta ityarthaḥ| sa0-tatra doṣānusāreṇa tathā doṣādikyānurodhena tathā rogānusāreṇa ca deśakālasattvasātmyaprakṛtīrnirūpyāuṣadhaṃ prayojayet|

Aṣṭāṅgahṛdayasaṃhitā

ta eva doṣā dūṣyāśca jvarādyā vyādhayaśca yat||30||

atastadeva bhaiṣajyaṃ mātrā tvasya kanīyasī||30||

saukumāryālpakāyatvāt sarvānnānupasevanāt||31||

Sarvāṅgasundarā

yat-yasmāt, ta eva vātādayo doṣāḥ, ta eva rasādayo dūṣyāḥ, jvarādayaśca rogāḥ pūrvoktāsta eva, tasmāt tadeva pūrvoktaṃ bhaiṣajyam| asya tu-bālasya, mātrā kanīyasī| kuto+asya hrasvatarā mātrā ? ityāha-saukumāryetyādi|

Aṣṭāṅgahṛdayasaṃhitā

snigdhā eva sadā bālā ghṛtakṣīraniṣevaṇāt||31||

sadyastān vamanaṃ tasmāt pāyayenmatimān mṛdu||32||

Sarvāṅgasundarā

śiśavaḥ sarvadaiva snigdhāḥ| kutaḥ ? ghṛtakṣīraniṣevaṇāt| yataścaivaṃ tasmāt tān-bālān, sadyo vamanaṃ mṛdu dhīmān pāyayet|

Aṣṭāṅgahṛdayasaṃhitā

stanyasya tṛptaṃ vamayet kṣīrakṣīrānnasevinam||32||

pītavantaṃ tanuṃ peyāmannādaṃ ghṛtasaṃyutām||33||

Sarvāṅgasundarā

kṣīrasevinaṃ tathā kṣīrānnasevinaṃ bālaṃ stanyasya tṛptaṃ santaṃ vāmayet| stanyasya tṛptamiti "adhikaraṇavācinaśca" iti ṣaṣṭhī| vā(va)mayediti "glāsnāvanuvamāṃ ca" iti mittvavikalpaḥ sa0-annādaṃ bālaṃ tanuṃ-aghanāṃ, peyāṃ sasarpiṣkāṃ pītavantaṃ vāmayet|

Aṣṭāṅgahṛdayasaṃhitā

bastiṃ sādhye virekeṇa, marśena pratimarśanam||33||

yuñjayādvirecanādīṃstu dhātryā eva yathoditān||34||

Sarvāṅgasundarā

virekeṇa sādhye roge bastiṃ yuñjayāt| marśena sādhye roge pratimarśaṃ yuñjyāt| virecanādīn punaryathoditān dhātryā eva yuñjyāt|

Aṣṭāṅgahṛdayasaṃhitā

mūrvāvyoṣavarākolajambūtvakdārusarṣapāḥ||34||

sapāṭhā madhunā līḍhāḥ stanyadoṣaharāḥ param||35||

Sarvāṅgasundarā

mūrvādayo madhunā līḍhāḥ suṣṭhu stanyadoṣaharāḥ|

Aṣṭāṅgahṛdayasaṃhitā

dantapālīṃ samadhunā cūrṇena pratisārayet||35||

pippalyā dhātakīpuṣpadhātrīphalakṛtena vā||36||

Sarvāṅgasundarā

śiśordantapālīṃ pippalyāścūrṇena samākṣikeṇa pratisārayet| athavā dhātakīpuṣpādikṛtena cūrṇena pratisārayet|

Aṣṭāṅgahṛdayasaṃhitā

lāvatittirivallūrarajaḥ puṣparasadrutam||36||

drutaṃ karoti bālānāṃ dantakesaravanmukham||37||

Sarvāṅgasundarā

lāvādicūrṇaṃ mākṣikadravīkṛtamupayuktaṃ śiśūnāṃ śīghraṃ dantakesaravanmukhaṃ karoti| dantā eva kesaraṃ tat (rāṇi tāni) vidyate(nte) yasminniti matup|

Aṣṭāṅgahṛdayasaṃhitā

vacādvibṛhatīpāṭhākaṭukātiviṣāghanaiḥ||37||

madhuraiśca ghṛtaṃ siddhaṃ siddhaṃ daśanajanmani||38||

Sarvāṅgasundarā

vacādibhiḥ pakvaṃ ghṛtaṃ dantotthāne siddham,- avyāhataśaktitvāt|

Aṣṭāṅgahṛdayasaṃhitā

rajanīdārusaralaśreyasībṛhatīdvayam||38||

pṛśniparṇī śatāhvā ca līḍhaṃ mākṣikasarpiṣā||39||

grahaṇīdīpanaṃ śreṣṭhaṃ mārutasyānulomanam||39||

atīsārajvaraśvāsakāmalāpāṇḍukāsanut||40||

bālasya sarvarogeṣu pūjitaṃ balavarṇadaṃ||40||

Sarvāṅgasundarā

rajanyādicūrṇaṃ mākṣikayuktena sarpiṣā līḍhaṃ grahaṇyā dīpanaṃ suṣṭhu vātasya cānulomanam| tathā+atīsārādijit| bālasya sarvāmayeṣu hitaṃ balavarṇadaṃ ca|

Aṣṭāṅgahṛdayasaṃhitā

samaṅgādhātakīrodhrakuṭannaṭabalādvayaiḥ||41||

mahāsahākṣudrasahāmudgabilvaśalāṭubhiḥ||41||

sakārpāsīphalaistoye sādhitaiḥ sādhitaṃ ghṛtam||42||

kṣīramastuyutaṃ hanti śīghraṃ dantodbhavodbhavān||42||

vividhānāmayānetadvṛddhakāśyapanirmitam||43||

Sarvāṅgasundarā

samaṅgādibhiḥ sāmānyaparibhāṣayā toye sādhitaṃ ghṛtaṃ kṣīramastuyutaṃ pakvaṃ dantotthān rogānanekaprakārān hanti| etacca vṛddhakāśyapena nirmitam|

Aṣṭāṅgahṛdayasaṃhitā

dantodbhaveṣu rogeṣu na bālamatiyantrayet||43||

svayamapyupaśāmyanti jātadantasya yadgadāḥ||44||

Sarvāṅgasundarā

dantodbhaveṣu rogeṣu bālaṃ nātīva yantrayet-pathyabhojanādinā nātīva niyamayet, yathā+anyarogiṇam| kim ? ityāha-yat-yasmāt, svayameva(mapi)-cikitsāmantareṇāpi, jātadantasya sato bālasya rogāḥ praśāmyanti|

Aṣṭāṅgahṛdayasaṃhitā

atyahaḥsvapnaśītāmbuślaiṣmikastanyasevinaḥ||44||

śiśoḥ kaphena ruddheṣu srotaḥsu rasavāhiṣu||45||

arocakaḥ pratiśyāyo jvaraḥ kāsaśca jāyate||45||

kumāraḥ śuṣyati tataḥ snigdhaśuklamukhekṣaṇaḥ||46||

Sarvāṅgasundarā

bhṛśaṃ divāsvapnādisevino+arbhakasya kaphena rasavāhiṣu srotaḥsu ruddheṣu satsu arocakādayaḥ prādurbhavanti| tataḥ-teṣu jāteṣu, kumāraḥ śuṣyati| snigdhaṃ śuklaṃ vadananayanaṃ yasya sa evaṃbhūtaḥ san|

Aṣṭāṅgahṛdayasaṃhitā

saindhavavyoṣaśārṅgeṣṭāpāṭhāgirikadambakān||46||

śuṣyato madhusarpirbhyāmarucyādiṣu yojayet||47||

Sarvāṅgasundarā

tasyārocakādiṣu saindhavādīn samadhughṛtān yojayet|

Aṣṭāṅgahṛdayasaṃhitā

aśokarohiṇīyuktaṃ pañcakolaṃ ca cūrṇitam||47||

badarīdhātakīdhātrīcūrṇaṃ vā sarpiṣā drutam||48||

Sarvāṅgasundarā

tathā pañcakolaṃ rajīkṛtamaśokakaṭukābhyāṃ yuktaṃ yojayet| athavā badaryādicūrṇaṃ sarpiṣā dravīkṛtaṃ yojayet|

Aṣṭāṅgahṛdayasaṃhitā

sthirāvacādvibṛhatīkākolīpippalīnataiḥ||48||

niculotpalavarṣābhūbhārgīmustaiśca kārṣikaiḥ||49||

siddhaṃ prasthārdhamājyasya srotasāṃ śodhanaṃ param||49||

simhyaśvagandhāsurasākaṇāgarbhaṃ ca tadguṇam||50||

Sarvāṅgasundarā

sthirādibhiḥ kārṣikairghṛtasya prasthārdhaṃ siddhaṃ paraṃ srotasāṃ viśodhanam| sa0-simhyādibhirghṛtaṃ pūrvaguṇam|

Aṣṭāṅgahṛdayasaṃhitā

yaṣṭyāhvapippalīrodhrapadmakotpalacandanaiḥ||50||

tālīsasārivābhyāṃ ca sādhitaṃ śoṣajidghṛtam||51||

Sarvāṅgasundarā

madhuyaṣṭikādibhiḥ sādhitaṃ sarpiḥ śoṣajit|

Aṣṭāṅgahṛdayasaṃhitā

śṛṅgīmadhūlikābhārgīpippalīdevadārubhiḥ||51||

aśvagandhādvikākolīrāsnarṣabhakajīvakaiḥ||52||

śūrpaparṇīviḍaṅgaiśca kalkitaiḥ sādhitaṃ ghṛtam||52||

śaśottamāṅganiryūhe śuṣyataḥ puṣṭikṛtparam||53||

Sarvāṅgasundarā

śṛṅgyādibhiḥ kalkitaiḥ śaśasya śiraḥkvāthena sādhitaṃ ghṛtaṃ śuṣyato bālasyātipuṣṭikaram|

Aṣṭāṅgahṛdayasaṃhitā

vacāvayaḥsthātagarakāyasthācorakaiḥ śṛtam||53||

bastamūtrasurābhyāṃ ca tailamabhyañjane hitam||54||

Sarvāṅgasundarā

vacādibhiśchāgamūtrasurābhyāṃ ca siddhaṃ tailamabhyaṅge hitam|

Aṣṭāṅgahṛdayasaṃhitā

lākṣārasasamaṃ tailaprasthaṃ mastu caturguṇam||54||

aśvagandhāniśādārukauntīkuṣṭhābdacandanaiḥ||55||

samūrvārohiṇīrāsnāśatāhvāmadhukaiḥ samaiḥ||55||

siddhaṃ lākṣādikaṃ nāma tailamabhyañjanādidam||56||

balyaṃ jvarakṣayonmādaśvāsāpasmāravātanut||56||

yakṣarākṣasabhūtaghnaṃ garbhiṇīnāṃ ca śasyate||57||

Sarvāṅgasundarā

lākṣārasatulyaṃ tailaprasthaṃ mastucaturguṇamaśvagandhādibhiḥ sāmānyaparibhāṣoktapramāṇaiḥ siddhaṃ lākṣādikasaṃjñam| etattailamabhyaṅgād balyaṃ jvarādijit yakṣmādighnaṃ garbhiṇībhyaśca hitam|

Aṣṭāṅgahṛdayasaṃhitā

madhunā+ativiṣāśṛṅgīpippalīrlehayecchiśum||57||

ekāṃ vā+ativiṣāṃ kāsajvaracchardirupadrutam||58||

Sarvāṅgasundarā

ativiṣādīn madhunā kāsādipīḍitaṃ śiśuṃ-bālaṃ, lehayet| athavā, ativiṣāmekāṃ lehayet|

Aṣṭāṅgahṛdayasaṃhitā

pītaṃ pītaṃ vamati yaḥ stanyaṃ taṃ madhusarpiṣā||58||

dvivārtākīphalarasaṃ pañcakolaṃ ca lehayet||59||

pippalīpañcalavaṇaṃ kṛmijitpāribhadrakam||59||

tadvallihyāttathā vyoṣaṃ maṣīṃ vā romacarmaṇām||60||

lābhataḥ śalyakaśvāvidgodharkṣaśikhijanmanām||60||

Sarvāṅgasundarā

yo bālaḥ pītaṃ pītaṃ stanyaṃ vamet taṃ bṛhatīdvayasya phalasvarasaṃ pañcakolaṃ ca ghṛtamākṣikābhyāṃ lehayet| athavā pippalyādikaṃ tadvat-pūrvavat madhusarpiṣā, bālo lihyāt| vyoṣaṃ tathā-madhusarpiṣā, lihyāt| [ athavā ] śalyakādijanmanāṃ romṇāṃ carmaṇāṃ ca yathālābhaṃ maṣīṃ madhughṛtābhyāṃ lihyāt|

Aṣṭāṅgahṛdayasaṃhitā

khadirārjunatālīsakuṣṭhacandanaje rase||61||

sakṣīraṃ sādhitaṃ sarpirvamathuṃ viniyacchati||61||

Sarvāṅgasundarā

khadirādirase sakṣīraṃ sarpiḥ pakvamupayuktaṃ vamiṃ śamayati|

Aṣṭāṅgahṛdayasaṃhitā

tālumāṃse kaphaḥ kruddhaḥ kurute tālukaṇṭakam||63||

tena tālupradeśasya nimnatā mūrdhni jāyate||64||

tālupātaḥ stanadveṣaḥ kṛcchrātpānaṃ śakṛddravam||64||

tṛḍāsyakaṇḍvakṣirujā grīvādurdharatā vamiḥ||65||

Sarvāṅgasundarā

kapho madhurādyaistālumāṃse prakupitastālukaṇṭakaṃ kuryāt| tena-tālukaṇṭakena, śirasi tālupradeśe nimnatā syāt| tathā tālunaḥ patanaṃ stanadveṣaḥ kṛcchreṇa stanapānaṃ śakṛcca dravaṃ syāt| tathā tṛḍādyāḥ syuḥ|

Aṣṭāṅgahṛdayasaṃhitā

tatrotkṣipya yavakṣārakṣaudrābhyāṃ pratisārayet||65||

tālu tadvatkaṇāśuṇṭhīgośakṛdrasasaindhavaiḥ||66||

Sarvāṅgasundarā

tatra tālūtkṣipya yavakṣārakṣaudrābhyāṃ pratisārayet| tathaiva kaṇādibhiḥ pratisārayet

Aṣṭāṅgahṛdayasaṃhitā

śṛṅgaveraniśābhṛṅgaṃ kalkitaṃ vaṭapallavaiḥ||66||

badhvā gośakṛtā liptaṃ kukūle svedayettataḥ||67||

rasena limpettālvāsyaṃ netre ca pariṣecayet||67||

Sarvāṅgasundarā

tathā śuṇṭhyādikaṃ kalkitaṃ vaṭapallavairbadhvā gośakṛtā liptaṃ tataḥ kukūle svedayet| anantaraṃ rasena ca-tataḥ srutena, tālu āsyaṃ ca limpet| tathā netre pariṣecayet|

Aṣṭāṅgahṛdayasaṃhitā

harītakīvacākuṣṭhakalkaṃ mākṣikasaṃyutam||68||

pītvā kumāraḥ stanyena mucyate tālukaṇṭakāt||68||

Sarvāṅgasundarā

harītakyādikaṃ mākṣikayuktaṃ stanyena śiśuḥ pītvā tālukaṇṭakādvimucyate

Aṣṭāṅgahṛdayasaṃhitā

malopalepātsvedādvā gude raktakaphodbhavaḥ||69||

tāmro vraṇo+antaḥ kaṇḍūmān jāyate bhūryupadravaḥ||69||

kecittaṃ mātṛkādoṣaṃ vadantyanye+ahipūtanam||70||

pṛṣṭārurgudakuṭṭaṃ ca kecicca tamanāmikam||70||

Sarvāṅgasundarā

gude raktakaphodbhavo malopalepāt svedādvā tāmro vraṇaḥ kaṇḍūmānāntaro bahūpadravo jāyate| taṃ-tathāvidhaṃ, kecinmātṛkādoṣaṃ kathayanti| apare ca pūtanasaṃjñamityāhuḥ| kecit pṛṣṭāruriti, kecit gudakuṭṭamiti, kecicca tamanāmikaṃ, bruvate|

Aṣṭāṅgahṛdayasaṃhitā

tatra dhātryāḥ payaḥ śodhyaṃ pittaśleṣmaharauṣadhaiḥ||71||

Sarvāṅgasundarā

tatra-tasminnanekanāmni roge, dhātryāḥ kṣīraṃ śodhanīyam kaiḥ ? pittaśleṣmahṛdbhirauṣadhaiḥ|

Aṣṭāṅgahṛdayasaṃhitā

śṛtaśītaṃ ca śītāmbuyuktamantarapānakam||71||

sakṣaudratārkṣyaśailena vraṇaṃ tena ca lepayet||72||

triphalābadarīplakṣatvakkvāthapariṣecitam||72||

kāsīsarocanātutthamanohvālarasāñjanaiḥ||73||

lepayedamlapiṣṭairvā cūrṇitairvā+avacūrṇayet||73||

suślakṣṇairathavā yaṣṭīśaṅkhasauvīrakāñjanaiḥ||74||

sārivāśaṅkhanābhibhyāmasanasya tvacā+athavā||74||

rāgakaṇḍūtkaṭe kuryādraktasrāvaṃ jalaukasā||75||

sarvaṃ ca pittavraṇajicchasyate gudakuṭṭake||75||

Sarvāṅgasundarā

saha kṣaudreṇa vartate yattat sakṣaudram, sakṣaudram ca tat tārkṣyaśailaṃ ca, tena yuktaṃ śītāmbu, antaraṃ pānakaṃ ca hitam| kimbhūtam ? śṛtaśītam| atra ca śītamātrasya śītatvenaiva labdhatvācchītāmbivatyatiśayārtham| evaṃ hi pittopaśāntirbhavati| ata eva ca tatsahitasya kaphasya śamanāya mākṣikarasāñjanayogo+atra kṛtaḥ| tena ca jalena vraṇaṃ lepayet| kimbhūtaṃ vraṇam ? triphalādikvāthena pariṣecitaṃ santaṃ kāsīsādibhiramlapiṣṭairvā lepayet| athavā, etaireva cūrṇitairvraṇamavacūrṇayet| athavā madhukādibhiḥ supiṣṭairavacūrṇayet| sārivāśaṅkhanābhibhyāmavacūrṇayet| athavā, asanatvacā limpet| rāgakaṇḍvādhikye jalaukobhirasrasrāvaṃ kuryāt| jalaukasā "jātau" ityekavacanāt tasya prayogo na doṣāya, tathā sallakṣasya dṛṣtatvāt| sarvaṃ cikitsitaṃ pittavraṇatulyaṃ gudakuṭṭake śasyate|

Aṣṭāṅgahṛdayasaṃhitā

pāṭhāvelladvirajanīmustabhārgīpunarnavaiḥ||76||

sabilvatryūṣaṇaiḥ sarpivṛścikālīyutaiḥ śṛtam||76||

lihāno mātrayā rogairmucyate mṛttikodbhavaiḥ||77||

Sarvāṅgasundarā

pāṭhādibhiḥ pakvaṃ ghṛtaṃ mātrayā lihan mṛttikodbhavairāmayairmucyate|

Aṣṭāṅgahṛdayasaṃhitā

vyādheryadyasya bhaiṣajyaṃ stanastena pralepitaḥ||77||

sthito muhūrtaṃ dhauto+anu pītastaṃ taṃ jayedgadam||77||

mayapratiṣedho nāma dvitīyo+adhyāyaḥ||2||

Sarvāṅgasundarā

yasya rogasya yadauṣadhamuktaṃ tenaivauṣadhena stanaḥ pralepito muhūrtamātraṃ-nāḍikādvayaṃ yāvad vidhṛtaḥ, stano+anu dhautaḥ paścāt pītastaṃ taṃ-aniyataṃ rogaṃ, jayet| iti śrīmṛgāṅkadattaputraśrīmadaruṇadattavirachitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne bālā mayapratiṣedho nāma dvitīyo+adhyāyaḥ samāptaḥ|| 2||

balagrahapratiṣedhādhyāyaḥ

3

Aṣṭāṅgahṛdayasaṃhitā

athāto bālagrahapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Aṣṭāṅgahṛdayasaṃhitā

asmādanantaraṃ bālagrahapratiṣedha ucyate, grahāṇāmapi roga hetutvāt| sa0-bālānāṃ grahā bālagrahāḥ, teṣāṃ pratiṣedho yasmin sa bālagrahapratiṣedhaḥ, tam| śeṣaṃ pūrvavat|

Aṣṭāṅgahṛdayasaṃhitā

purā guhasya rakṣārthaṃ nirmitāḥ śūlapāṇinā||1||

manuṣyavigrahāḥ pañca sapta strīvigrahā grahāḥ||1||

skando viśākho meṣākhyaḥ śvagrahaḥ pitṛsaṃjñitaḥ||2||

śakuniḥ pūtanā śītapūtanā+adṛṣṭipūtanā||2||

mukhamaṇḍitikā tadvadrevatī śuṣkarevatī||3||

Sarvāṅgasundarā

pūrvaṃ śrīmahādevena kārtikeyasya rakṣārthaṃ manuṣyaśarīrāḥ pañca grahā nirmitāḥ| strīśarīrāśca saptotpāditāḥ| saṃ-skandādayaḥ pañca nararūpāḥ| śakunyādayaḥ sapta strīrūpāḥ|

Aṣṭāṅgahṛdayasaṃhitā

teṣāṃ grahīṣyatāṃ rūpaṃ pratataṃ rodanaṃ jvaraḥ||3||

Sarvāṅgasundarā

teṣāṃ-grahāṇāṃ, grahīṣyatāṃ pūrvarūpaṃ pratataṃ rodanaṃ jvaraśca|

Aṣṭāṅgahṛdayasaṃhitā

sāmānyaṃ rūpamuttrāsajṛmbhābhrūkṣepadīnatāḥ||4||

phenasrāvordhvadṛṣṭyoṣṭhadantadaṃśaprajāgarāḥ||4||

rodanaṃ kūjanaṃ stanyavidveṣaḥ svaravaikṛtam||5||

nakhairakasmātparitaḥ svadhātryaṅgavilekhanam||5||

Sarvāṅgasundarā

teṣāṃ sāmānyaṃ rūpamuttrāsa ityādi svadhātryaṅgavilekhanāntam|

Aṣṭāṅgahṛdayasaṃhitā

tatraikanayanasrāvī śiro vikṣipate muhuḥ||6||

hataikapakṣaḥ stabdhāṅgaḥ sasvedo natakandharaḥ||6||

dantakhādī stanadveṣī trasyan roditi visvaram||7||

vakravaktro vaman lālāṃ bhṛśamūrdhvaṃ nirīkṣate||7||

vasāsṛggandhirudvigno baddhamuṣṭiśakṛcśiśuḥ||8||

calitaikākṣigaṇḍabhrūḥ saṃraktobhayalocanaḥ||8||

skandārtastena vaikalyaṃ maraṇaṃ vā bhaved dhruvam||9||

Sarvāṅgasundarā

tatra-teṣu graheṣu madhye, ekalocanasravaṇaśīlastathā śiro vikṣipata ityādi saṃraktalocanadvayāntaṃ skandagṛhītasya lakṣaṇam| tena vaikalyaṃ-paṅgutvakāṇatvādi, mṛtyureva vā dhruvaṃ niścitaṃ, bhavet|

Aṣṭāṅgahṛdayasaṃhitā

saṃjñānāśo muhuḥ keśaluñcanaṃ kandharānatiḥ||9||

vinamya jṛmbhamāṇasya śakṛvmūtrapravartanam||10||

phenodvamanamūrdhvekṣā hastabhrūpādanartanam||10||

stanasvajihvāsandaṃśasaṃrambhajvarajāgarāḥ||11||

pūyaśoṇitagandhaśca skandāpasmāralakṣaṇam||11||

Sarvāṅgasundarā

saṃjñānāśādikaṃ pūyaśoṇitagandhāntaṃ skandāpasmāralakṣaṇam|

Aṣṭāṅgahṛdayasaṃhitā

ādhmānaṃ pāṇipādasya spandanaṃ phenanirvamaḥ||12||

tṛṇmuṣṭibandhātīsārasvaradainyavivarṇatāḥ||12||

kūjanaṃ stananaṃ śardiḥ kāsahidhmāprajāgarāḥ||13||

oṣṭhadaṃśāṅgasaṅkocastambhabastābhagandhatāḥ||13||

ūrdhvaṃ nirīkṣya hasanaṃ, madhye vinamanaṃ, jvaraḥ||14||

mūrcśaikanetraśophaśca naigameṣagrahākṛtiḥ||14||

Sarvāṅgasundarā

meṣasya naigameṣāparasaṃjñasyādhmānādi ekanetraśophāntaṃ lakṣaṇam|

Aṣṭāṅgahṛdayasaṃhitā

kampo hṛṣitaromatvaṃ svedaścakṣurnimīlanam||15||

bahirāyāmanaṃ jihvādaṃśo+antaḥkaṇṭhakūjanam||15||

dhāvanaṃ viṭsagandhatvaṃ krośanaṃ ca śvavacśuni||16||

Sarvāṅgasundarā

śuni-śvagrahe, kampa ityādikaṃ krośanaṃ śvavadityantaṃ lakṣaṇam|

Aṣṭāṅgahṛdayasaṃhitā

romaharṣo muhustrāsaḥ sahasā rodanaṃ jvaraḥ||16||

kāsātisāravamathujṛmbhātṛṭśavagandatāḥ||17||

aṅgeṣvākṣepavikṣepaśoṣastambhavivarṇatāḥ||17||

muṣṭibandhaḥ srutiścākṣṇorbālasya syuḥ pitṛgrahe||18||

Sarvāṅgasundarā

pitṛgrahe romaharṣaṃ ityādikaṃ bālasya syurityantaṃ lakṣaṇam|

Aṣṭāṅgahṛdayasaṃhitā

srastāṅgatvamatīsāro jihvātālugale vraṇāḥ||18||

sphoṭāḥ sadāharukpākāḥ sandhiṣu syuḥ punaḥpunaḥ||19||

niśyahni pravilīyante pāko vaktre gude+api vā||19||

bhayaṃ śakunigandhatvaṃ jvaraśca śakunigrahe||20||

Sarvāṅgasundarā

śakunigrahe srastāṅgatvamityādikaṃ jvaraścetyantaṃ liṅgam|

Aṣṭāṅgahṛdayasaṃhitā

pūtanāyāṃ vamiḥ kampastandrā rātrau prajāgaraḥ||20||

hidhmā+a+adhmānaṃ śakṛdbhedaḥ pipāsā mūtranigrahaḥ||21||

srastahṛṣṭāṅgaromatvaṃ kākavatpūtigandhitā||21||

Sarvāṅgasundarā

vamiḥ kampa ityādikaṃ kākavatpūtigandhitetyantaṃ pūtanāgrahe liṅgam|

Aṣṭāṅgahṛdayasaṃhitā

śītapūtanayā kampo rodanaṃ tiryagīkṣaṇam||22||

tṛṣṇā+antrakūjo+atīsāro vasāvadvisragandhatā||22||

pārśvasyaikasya śītatvamuṣṇatvamaparasya ca||23||

Sarvāṅgasundarā

śītapūtanayā kampo rodanamityādikamuṣṇatvamaparasya cetyevamantaṃ śītapūranāgrahe liṅgam

Aṣṭāṅgahṛdayasaṃhitā

andhapūtanayā chardirjvaraḥ kāso+alpanidratā||23||

varcaso bhedavaivarṇyadaurgandhyānyaṅgaśoṣaṇam||24||

dṛṣṭeḥ sādātirukkaṇḍūpothakījanmaśūnatāḥ||24||

hidhmodvegastanadveṣavaivarṇyasvaratīkṣṇatāḥ||25||

vepathurmatsyagandhatvamathavā sāmlagandhatā||25||

Sarvāṅgasundarā

chardyādikaṃ sāmlagandhatetyantamandhapūtanāyā [a] dṛṣṭipūtanāparasaṃjñāyā lakṣaṇam|

Aṣṭāṅgahṛdayasaṃhitā

mukhamaṇḍitayā pāṇipādāsyaramaṇīyatā||26||

sirābhirasitābhābhirācitodaratā jvaraḥ||26||

arocako+aṅgaglapanaṃ gomūtrasamagandhatā||27||

Sarvāṅgasundarā

mukhamaṇḍitāyāṃ grahe pāṇipādāsyaramaṇīyatetyādikaṃ lakṣaṇam|

Aṣṭāṅgahṛdayasaṃhitā

revatyāṃ śyāvanīlatvaṃ karṇanāsākṣimardanam||27||

kāsahidhmākṣivikṣepavakravaktratvaraktatāḥ||28||

bastagandho jvaraḥ śoṣaḥ purīṣaṃ haritaṃ dravam||28||

Sarvāṅgasundarā

revatyāṃ-revatīgrahe, śyāvanīlatvādi liṅgam|

Aṣṭāṅgahṛdayasaṃhitā

jāyate śuṣkarevatyāṃ kramātsarvāṅgasaṅkṣayaḥ||29||

Sarvāṅgasundarā

śuṣkarevatyāṃ kramātsarvāṅgasaṅkṣaya iti liṅgam|

Aṣṭāṅgahṛdayasaṃhitā

keśaśāto+annavidveṣaḥ svaradainyaṃ vivarṇatā||29||

rodanaṃ gṛdhragandhatvaṃ dīrghakālānuvartanam||30||

udare granthayo vṛttā yasya nānāvidhaṃ śakṛt||30||

jihvāyā nimnatā madhye śyāvaṃ tālu ca taṃ tyajet||31||

Sarvāṅgasundarā

keśaśāta ityādikaṃ śyāvaṃ tālu cetyantaṃ yasya bālasya syāt, taṃ na cikitset|

Aṣṭāṅgahṛdayasaṃhitā

bhuñjāno+annaṃ bahuvidhaṃ yo bālaḥ parihīyate||31||

tṛṣṇāgṛhītaḥ kṣāmākṣo hanti taṃ śuṣkarevatī||32||

Sarvāṅgasundarā

bhuñjāno+annamityādilakṣaṇaṃ bālaṃ śuṣkarevatī hanti|

Aṣṭāṅgahṛdayasaṃhitā

hiṃsāratyarcanākāṅkṣā grahagrahaṇakāraṇam||32||

Aṣṭāṅgahṛdayasaṃhitā

sa0-hiṃsā ca ratiścārcanā ca, tāsāmākāṅkṣā-abhilāṣaḥ, sā grahāṇāṃ grahaṇe kāraṇaṃ-hetuḥ|

Aṣṭāṅgahṛdayasaṃhitā

tatra hiṃsātmake bālo mahān vā srutanāsikaḥ||33||

kṣatajihvaḥ kvaṇedbāḍhamasukhī sāśrulocanaḥ||33||

durvarṇo hīnavacanaḥ pūtigandhiśca jāyate||34||

kṣāmo mūtrapurīṣaṃ svaṃ mṛdgāti na jugupsate||34||

hastau codyamya saṃrabdho hantyātmānaṃ tathā param||35||

tadvacca śastrakāṣṭhādyairagniṃ vā dīptamāviśet||35||

apsu majjetpatetkūpe kuryādanyacca tadvidham||36||

tṛḍdāhamohān pūyasya chardanaṃ ca pravartayet||36||

raktaṃ ca sarvamārgebhyo riṣṭotpattiṃ ca taṃ tyajet||37||

Sarvāṅgasundarā

tatra-teṣu graheṣu madhyāt, hiṃsātmake grahe sati bālo mahān vā puruṣaḥ srutanāsikādiguṇo jāyate| tathā kṣāmaḥ san idamidaṃ kuryāt| tadvidhaṃ-ātmahananādikaṃ, anyadapi kuryāt| tṛṭdāhamohāṃstathā chardanaṃ ca pūyasya pravartayet| tathā sarvasrotobhyo raktaṃ ca pravartayet, riṣṭotpattiṃ ca| taṃ bālaṃ nopakramet|

Aṣṭāṅgahṛdayasaṃhitā

rahaḥstrīratisaṃlāpagandhasragbhūṣaṇapriyaḥ||37||

hṛṣṭaḥ śāntaśca duḥsādhyo ratikāmena pīḍitaḥ||38||

Sarvāṅgasundarā

rahaḥstrīratyādipriyo hṛṣṭādiguṇo bālo ratikāmena graheṇa pīḍitaḥ kṛcchrasādhyaḥ syāt|

Aṣṭāṅgahṛdayasaṃhitā

dīnaḥ parimṛśan vaktraṃ śuṣkauṣṭhagalatālukaḥ||38||

śaṅkitaṃ vīkṣate rauti dhyāyatyāyāti dīnatām||39||

annamannābhilāṣe+api dattaṃ nāti bubhukṣate||39||

gṛhītaṃ balikāmena taṃ vidyātsukhasādhanam||40||

Sarvāṅgasundarā

dīnādiguṇaḥ san idamidaṃ karoti| taṃ-evaṃvidhaṃ, balikāmena gṛhītaṃ bālaṃ sukhasādhyaṃ vidyāt|

Aṣṭāṅgahṛdayasaṃhitā

hantukāmaṃ jayeddhomaiḥ siddhamantrapravartitaiḥ||40||

itarau tu yathākāmaṃ ratibalyādidānataḥ||41||

Sarvāṅgasundarā

jighāṃsugrahaṃ homādibhirjayet| nanu, hiṃsākāmo+asādhyastaṃ tyajedityuktam, tatkathaṃ tasya sādhanamuktam ? brūmaḥ| asādhyasyāpi cikitsā kāryaiva| tathā ca saṅgrahe+abhyadhāyi "tasmādācaramocchvāsāccikitset|" ityādi| api ca mantraprabhāvasyācintyatvāt| itarau tu-ratyarcanākāmau, yathābhilāṣaṃ ratibalyādidānena jayet|

Aṣṭāṅgahṛdayasaṃhitā

atha sādhyagrahaṃ bālaṃ vivikte śaraṇe sthitam||41||

trirahnaḥ siktasaṃmṛṣṭe sadā sannihitānale||42||

vikīrṇabhūtikusumapatrabījānnasarṣape||42||

rakṣoghnatailajvalitapradīpahatapāpmani||43||

vyavāyamadyapiśitanivṛttaparicārake||43||

purāṇasarpiṣā+abhyaktaṃ pariṣiktaṃ sukhāmbunā||44||

sādhitena balānimbavaijayantīnṛpadrumaiḥ||44||

pāribhadrakakaṭvaṅgajambūvaruṇakaṭūtṛṇaiḥ||45||

kapotavaṅkāpāmārgapāṭalāmadhuśigrubhiḥ||45||

kākajaṅghāmahāśvetākapitthakṣīripādapaiḥ||46||

sakadambakarañjaiśca, dhūpaṃ snātasya cācaret||46||

dvīpivyāghrāhisiṃharkṣacarmabhirghṛtamiśritaiḥ||47||

Sarvāṅgasundarā

atheti kṛtamaṅgalam| sādhyagrahaṃ bālaṃ vivikte gṛhe sthitam| kimbhūte ? [ triḥ- ] trīn vārān, śodhite sikte ca| trirahna iti "kṛtvo+arthaprayoge kāle+adhikaraṇe" ityadhikaraṇe ṣaṣṭhī| tathā sarvadā nikaṭāgnau| tathā vikṣiptabhūtyādike, rakṣoghnatailapradīptapradīpahatapāpe, vyavāyādinivṛttaparicārake| kimbhūtaṃ bālam ? purāṇaghṛtābhyaktam| tathā snātamuṣṇāmbunā| kimbhūtena jalena ? balādibhiḥ sādhitena| vaijayantī-araṇikā| mahāśvetā \_kaṭabhī| pariṣiktasya cāsya dvīpyādicarmādibhirghṛta miśritairdhūpanaṃ kuryāt|

Aṣṭāṅgahṛdayasaṃhitā

pūtīdaśāṅgasiddhārthavacābhallātadīpyakaiḥ||47||

sakuṣṭhaiḥ saghṛtairdhūpaḥ sarvagrahavimokṣaṇaḥ||48||

Sarvāṅgasundarā

pūtyādibhirdhūpaḥ sarvagrahavimokṣaṇaḥ syāt| pūtī-pūtīkarañjaḥ| "vacāhiṅguviḍaṅgāni saindhavaṃ gajapippalī| pāṭhā prativiṣā vyoṣaṃ" (hṛ. u. a. 37|27) iti daśāṅgaḥ kāśyapena vinirmitaḥ|

Aṣṭāṅgahṛdayasaṃhitā

sarṣapā nimbapatrāṇi mūlamaśvakhurā vacā||48||

bhūrjapatraṃ ghṛtaṃ dhūpaḥ sarvagrahanivāraṇaḥ||49||

Sarvāṅgasundarā

sarṣapādibhirdhūpo+aśeṣagrahanivāraṇaḥ| aśvakhurā-girikarṇikā|

Aṣṭāṅgahṛdayasaṃhitā

anantāmrāsthitagaraṃ maricaṃ madhuro gaṇaḥ||49||

śṛgālavinnā mustā ca kalkitaistairghṛtaṃ pacet||50||

daśamūlarasakṣīrayuktaṃ tad grahajitparam||50||

Sarvāṅgasundarā

yavāsādibhiḥ kalkitairdaśamūlarasakṣīrayutaṃ ghṛtaṃ pacet| tacca śiśoḥ pathyaṃ paraṃ grahajit|

Aṣṭāṅgahṛdayasaṃhitā

rāsnāhyaṃśumatīvṛddhapañcamūlabalāghanāt||51||

kvāthe sarpiḥ pacetpiṣṭaiḥ sārivāvyoṣacitrakaiḥ||51||

pāṭhāviḍaṅgamadhukapayasyāhiṅgudārubhiḥ||52||

sagranthikaiḥ sendrayavaiḥ śiśostatsatataṃ hitam||52||

sarvarogagrahaharaṃ dīpanaṃ balavarṇadam||53||

Sarvāṅgasundarā

rāsnādikvāthe sārivādibhiḥ kalkaiḥ sarpiḥ pacet| tacca śiśoḥ sadā pathyaṃ sarvarogagrahaghnaṃ dīpanaṃ balavarṇadaṃ ca|

Aṣṭāṅgahṛdayasaṃhitā

sārivāsurabhibrāhmīśaṅkhinīkuṣṭhasarṣapaiḥ||53||

vacāśvagandhāsurasayuktaiḥ sarpirvipācayet||54||

tannāśayedgrahān sarvān pānenābhyañjanena ca||54||

Sarvāṅgasundarā

sārivādibhiḥ surasayuktaiḥ sarpirvipācayet| tacca pānābhyañjanābhyāṃ sarvagrahanāśanam|

Aṣṭāṅgahṛdayasaṃhitā

gośṛṅgacarmavālāhinirmokaṃ vṛṣadaṃśaviṭ||55||

nimbapatrājyakaṭukāmadanaṃ bṛhatīdvayam||55||

kārpāsāsthiyavacchāgaromadevāhvasarṣapam||56||

mayūrapatraśrīvāsaṃ tuṣakeśaṃ sarāmaṭham||56||

mṛdbhāṇḍe bastamūtreṇa bhāvitaṃ ślakṣṇacūrṇitam||57||

dhūpanaṃ ca hitaṃ sarvabhūteṣu viṣamajvare||57||

Sarvāṅgasundarā

gośṛṅgādi sarpanirmokādi ca mṛnmaye bhāṇḍe chāgamūtreṇa bhāvitaṃ sūkṣmarajīkṛtaṃ sarvabhūteṣu viṣamajvare ca dhūpanārthaṃ hitam|

Aṣṭāṅgahṛdayasaṃhitā

ghṛtāni bhūtavidyāyāṃ vakṣyante yāni tāni ca||58||

yuñjyāttathā baliṃ homaṃ snapanaṃ mantratantravit||58||

Sarvāṅgasundarā

yāni ca sarpīṣi bhūtavidyāyāṃ vakṣyante tāni ca yuñjyāt| tathā mantrāḥ-saṅgrahoktāḥ, tantrāṇi ca, etāni vettīti mantratantravit,-vaidyo, baliṃ homaṃ snapanaṃ ca yuñjyāt|

Aṣṭāṅgahṛdayasaṃhitā

pūtīkarañja(ñjāt)tvakpatraṃ kṣīribhyo barbarādapi||59||

tumbīviśālāralukaśamībilvakapitthataḥ||59||

utkvāthya toyaṃ tadrātrau bālānāṃ snapanaṃ śivam||60||

Sarvāṅgasundarā

pūtīkarañjatvak tathā patraṃ kṣīrivṛkṣādbarbarādibhyaśca toyamutkvāthya tadrātrau bālānāṃ snapanaṃ śivaṃ syāt|

Aṣṭāṅgahṛdayasaṃhitā

anubandhān yathākṛcchraṃ grahāpāye+apyupadravān||60||

bālāmayaniṣedhoktabheṣajaiḥ samupācaret||3||

60 1/2||3||

sthāne bālagrahapratiṣedho nāma tṛtīyo+adhyāyaḥ||3||

Sarvāṅgasundarā

anubandhān yathākṛcchraṃ tathā grahāṇāmapāye-mokṣe, ca ye upadravāstāṃśca bālāmayapratiṣedhādhyāyoktairauṣadhaiḥ samupakramet| iti śrīmṛgāṅkadattaputra śrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne bālagra- hapratiṣedho nāma tṛtīyo+adhyāyaḥ samāptaḥ|| 3||

ityaṣṭāṅgahṛdaye dvitīyaṃ kaumāratantraṃ samāptam|

bhūtavijñānīyādhyāyaḥ

4

Aṣṭāṅgahṛdayasaṃhitā

athāto bhūtavijñānīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Aṣṭāṅgahṛdayasaṃhitā

adhunā bhūtavijñānādhyāyārambho grahasāmānyāt|

Aṣṭāṅgahṛdayasaṃhitā

athāto bhūtavijñānīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Aṣṭāṅgahṛdayasaṃhitā

adhunā bhūtavijñānādhyāyārambho grahasāmānyāt|

Aṣṭāṅgahṛdayasaṃhitā

bhūtasya rūpaprakṛtibhāṣāgatyādiceṣṭitaiḥ||2||

yasyānukāraṃ kurute tenāviṣṭaṃ tamādiśet||2||

Sarvāṅgasundarā

yasya bhūtasya rūpāderanukāraṃ yādṛśaṃ bhajate tena taṃ puruṣamadhiṣṭhitaṃ vadet|

Aṣṭāṅgahṛdayasaṃhitā

so+aṣṭādaśavidho devadānavādivibhedataḥ||3||

Sarvāṅgasundarā

sa bhūto+aṣṭādaśaprakāro devādibhedena|

Aṣṭāṅgahṛdayasaṃhitā

hetustadanuṣaktau tu sadyaḥ pūrvakṛto+athavā||3||

prajñāparādhaḥ, sutarāṃ tena kāmādijanmanā||4||

luptadharmavratācāraḥ pūjyānapyativartate||4||

taṃ tathā bhinnamaryādaṃ pāpamātmopaghātinam||5||

devādayo+apyanughnanti grahāśchidraprahāriṇaḥ||5||

Sarvāṅgasundarā

tasya bhūtasyānuṣaṅge prajñāparādhaḥ sadyaḥ-adhunātanaḥ, pūrvajanmakṛto vā hetuḥ| tena-prajñāparādhena, kāmakrodhādijena sutarāṃ naṣṭadharmavratācāraḥ san pūjyānapyatikrāmati| taṃ puruṣaṃ tathā luptadharmavratācāratvādbhinnamaryādaṃ devādayo grahā apyatyanta- maryādātikramādanu-paścāt, ghnanti| na kevalaṃ hiṃsātmakānāmakṣamā iti dyotanārtho+apiśabdaḥ| kīdṛśāste ? chidraprahāriṇaḥ| hetāviyaṃ prathamā, chidraprahāritvādityarthaḥ|

Aṣṭāṅgahṛdayasaṃhitā

chidraṃ pāpakriyārambhaḥ pāko+aniṣṭasya karmaṇaḥ||6||

ekasya śūnye+avasthānaṃ śmaśānādiṣu vā niśi||6||

digvāsastvaṃ gurornindā rateravidhisevanam||7||

aśucerdevatārcādi parasūtakasaṅkaraḥ||7||

homamantrabalījyānāṃ viguṇaṃ parikarma ca||8||

samāsāddinacaryādiproktācāravyatikramaḥ||8||

Sarvāṅgasundarā

chidraṃ pāpakriyārambha ucyate| sa cāśubhasya karmaṇaḥ pākaḥ-phalam| ekasya-advitīyasya, śūnye sthāne+avasthitiḥ, athavā śmaśānādiṣu niśyavasthitiḥ| tathā nagretyādi| kiṃ vā bahunoditena ? saṅkṣepeṇa dinacaryādikathitasyācārasya ca vyatikrama iti grahagrahaṇe hetuḥ|

Aṣṭāṅgahṛdayasaṃhitā

grūhṇanti śuklapratipattrayodaśyoḥ surā naram||9||

śuklatrayodaśīkṛṣṇadvādaśyordānavā grahāḥ||9||

gandharvāstu carturdaśyāṃ dvādaśyāṃ coragāḥ punaḥ||10||

pañcamyāṃ, śuklasaptamyekādaśyostu dhaneśvarāḥ||10||

śuklāṣṭapañcamīpaurṇamāsīṣu brahmarākṣasāḥ||11||

kṛṣṇe rakṣaḥ piśācādyā navadvādaśaparvasu||11||

daśāmāvāsyayoraṣṭanavamyoḥ pitaro+apare||12||

guruvṛddhādayaḥ prāyaḥ kālaṃ sandhyāsu lakṣayet||12||

Sarvāṅgasundarā

devāḥ śuklapratipadi śuklatrayodaśyāṃ ca naraṃ gṛhṇanti| śuklatrayodaśyāṃ kṛṣṇadvādaśyāṃ ca dānavā grahā gṛhṇanti| gandharvāśca- turdaśyāṃ dvādaśyāṃ ca| sarpāstu pañcamyām| śuklapakṣasya saptamyāmekādaśyāṃ ca yakṣā gṛhṇanti| śuklāṣṭamyādiṣu brahmarākṣasā gṛhṇanti| rakṣaḥpiśācādayaḥ kṛṣṇapakṣe navamīdvādaśyoḥ parvasu ca gṛhṇanti| daśamyādiṣu pitaro gṛhṇanti| apare-anuktā guruvṛddhādayaḥ, aṣṭamīnavamyorgṛhṇanti| pūrvākteṣveva tithiṣu prāyeṇa(yaḥ)-bāhulyena, grahaṇakālaṃ sandhyāsu-parvādiṣu, jānīyāt

Aṣṭāṅgahṛdayasaṃhitā

phullapadmopamamukhaṃ saumyadṛṣṭimakopanam||13||

alpavāksvedaviṇmūtraṃ bhojanānabhilāṣiṇam||13||

devadvijātiparamaṃ śuciṃ saṃskṛtavādinam||14||

mīlayantaṃ cirānnetre surabhiṃ varadāyinam||14||

śuklamālyāmbarasaricchailoccabhavanapriyam||15||

anidramapradhṛṣyaṃ ca vidyāddevavaśīkṛtam||15||

Sarvāṅgasundarā

phullapadmopamamukhamityādi devagrahagṛhītaṃ vidyāt|

Aṣṭāṅgahṛdayasaṃhitā

jihmadṛṣṭiṃ durātmānaṃ gurudevadvijadviṣam||16||

nirbhayaṃ māninaṃ śūraṃ krodhanaṃ vyavasāyinam||16||

rudraḥ skando viśākho+ahamindro+ahamiti vādinam||17||

surāmāṃsaruciṃ vidyāt daityagrahagṛhītakam||17||

Sarvāṅgasundarā

jihmadṛṣṭimityādilakṣaṇalakṣitaṃ daityavaśīkṛtaṃ vidyāt|

Aṣṭāṅgahṛdayasaṃhitā

svācāraṃ surabhiṃ hṛṣṭaṃ gītanartanakāriṇam||18||

snānodyānaruciṃ raktavastramālyānulepanam||18||

śṛṅgāralīlābhirataṃ gandharvādhyuṣitaṃ vadet||19||

Sarvāṅgasundarā

svācāramityādilakṣaṇalakṣitaṃ gandharveṇa gṛhītaṃ vidyāt

Aṣṭāṅgahṛdayasaṃhitā

raktākṣaṃ krodhanaṃ stabdhadṛṣṭiṃ vakragatiṃ calam||19||

śvasantamaniśaṃ hihvālolinaṃ sṛkkiṇīliham||20||

priyadugdhaguḍasnānamadhovadanaśāyinam||20||

uragādhiṣṭhitaṃ vidyāttrasyāntaṃ cātapatrataḥ||21||

Sarvāṅgasundarā

raktākṣamityādilakṣaṇaṃ chatrācca trasyantaṃ sarpādhiṣṭhitaṃ vidyāt|

Aṣṭāṅgahṛdayasaṃhitā

viplutatrastaraktāṃkṣaṃ śubhagandhaṃ sutejasam||21||

priyanṛtyakathāgītasnānamālyānulepanam||22||

matsyamāṃsaruciṃ hṛṣṭaṃ tuṣṭaṃ balinamavyatham||22||

calitāgrakaraṃ kasmai kiṃ dadāmīti vādinam||23||

rahasyabhāṣiṇaṃ vaidyadvijātiparibhāvinam||23||

alparoṣaṃ drutagatiṃ vidyādyakṣagṛhītakam||24||

Sarvāṅgasundarā

viplutatrastaraktākṣamityādilakṣaṇaṃ yakṣagṛhītaṃ vidyāt|

Aṣṭāṅgahṛdayasaṃhitā

hāsyanṛtyapriyaṃ raudraceṣṭaṃ chidraprahāriṇam||24||

ākrośinaṃ śīghragatiṃ devadvijabhiṣagdviṣam||25||

ātmānaṃ kāṣṭhaśastrādyairghnantaṃ bhoḥśabdavādinam||25||

śāstravedapaṭhaṃ vidyād gṛhītaṃ brahmarākṣasaiḥ||26||

Sarvāṅgasundarā

hāsyanṛtyapriyamityādilakṣaṇaṃ brahmarākṣasagṛhītaṃ vidyāt|

Aṣṭāṅgahṛdayasaṃhitā

sakrodhadṛṣṭiṃ bhṛkuṭimudvahantaṃ sasaṃbhramam||26||

praharantaṃ pradhāvantaṃ śabdantaṃ bhairavānanam||27||

annādvinā+api balinaṃ naṣṭanidraṃ niśācaram||27||

nirlajjamaśuciṃ śūraṃ krūraṃ paruṣabhāṣiṇam||28||

roṣaṇaṃ raktamālyastrīraktamadyāmiṣapriyam||28||

dṛṣṭvā ca raktaṃ māṃsaṃ vā+a+alihānaṃ daśanacchadau||29||

hasantamannakāle ca rākṣasādhiṣṭhitaṃ vadet||29||

Sarvāṅgasundarā

sakrodhadṛṣṭimityādilakṣaṇaṃ rākṣasādhiṣṭhitaṃ vadet|

Aṣṭāṅgahṛdayasaṃhitā

avasthacittaṃ naikatra tiṣṭhantaṃ paridhāvinam||30||

ucchiṣṭanṛtyagāndharvahāsamadyāmiṣapriyam||30||

nirbhartsanāddīnamukhaṃ rudantamanimittataḥ||31||

nakhairlikhantamātmānaṃ rūkṣadhvastavapuḥsvaram||31||

āvedayantaṃ duḥkhāni sambaddhābaddhabhāṣiṇam||32||

naṣṭasmṛtiṃ śūnyaratiṃ lolaṃ nagnaṃ malīmasam||32||

rathyācailaparīdhānaṃ tṛṇamālāvibhūṣaṇam||33||

ārohantaṃ ca kāṣṭhāśvaṃ tathā saṅkarakūṭakam||33||

bahvāśinaṃ piśācena vijānīyādadhiṣṭhitam||34||

Sarvāṅgasundarā

avasthacittamityādilakṣaṇaṃ piśācagṛhītaṃ vidyāt|

Aṣṭāṅgahṛdayasaṃhitā

pretākṛtikriyāgandhaṃ bhītamāhāravidviṣam||34||

tṛṇacchidaṃ ca pretena gṛhītaṃ naramādiśet||35||

Sarvāṅgasundarā

pretākṛtikriyāgandhamityādilakṣaṇaṃ pretagṛhītaṃ naraṃ vidyāt

Aṣṭāṅgahṛdayasaṃhitā

bahupralāpaṃ kṛṣṇāsyaṃ pravilambitayāyinam||35||

śūnapralambavṛṣaṇaṃ kūṣmāṇḍādhiṣṭhitaṃ vadet||36||

Sarvāṅgasundarā

bahupralāpādilakṣaṇaṃ kūṣmāṇḍādhiṣṭhitaṃ vadet|

Aṣṭāṅgahṛdayasaṃhitā

gṛhītvā kāṣṭhaloṣṭādi bhramantaṃ cīravāsasam||36||

nagnaṃ dhāvantamuttrastadṛṣṭiṃ tṛṇavibhūṣaṇam||37||

śmaśānaśūnyāyatanarathyaikadrumasevinam||37||

tilānnamadyamāṃseṣu satataṃ saktalocanam||38||

niṣādādhiṣṭhitaṃ vidyād vadantaṃ paruṣāṇi ca||38||

Sarvāṅgasundarā

gṛhītvā kāṣṭhamityādilakṣaṇaṃ tathā paruṣāṇi bhāṣamāṇaṃ niṣādagṛhītaṃ vidyāt|

Aṣṭāṅgahṛdayasaṃhitā

yācantamudakaṃ cānnaṃ trastalohitalocanam||39||

ugravākyaṃ ca jānīyānnaramaukiraṇārditam||39||

Sarvāṅgasundarā

yācantamudakamityādilakṣaṇamaukiraṇārditaṃ vidyāt

Aṣṭāṅgahṛdayasaṃhitā

gandhamālyaratiṃ satyavādinaṃ parivepinam||40||

bahunidraṃ ca jānīyādvetālena vaśīkṛtam||40||

Sarvāṅgasundarā

gandhamālyaratimityādilakṣaṇaṃ vetālagṛhītaṃ vidyāt|

Aṣṭāṅgahṛdayasaṃhitā

aprasannadṛśaṃ dīnavadanaṃ śuṣkatālukam||41||

calannayanapakṣmāṇaṃ nidrāluṃ mandapāvakam||41||

apasavyaparīdhānaṃ tilamāṃsaguḍapriyam||42||

skhaladvācaṃ ca jānīyāt pitṛgrahavaśīkṛtam||42||

Sarvāṅgasundarā

aprasannadṛśamityādilakṣaṇaṃ pitṛgrahagṛhītaṃ vidyāt|

Aṣṭāṅgahṛdayasaṃhitā

guruvṛddharṣisiddhābhiśāpacintānurūpataḥ||43||

vyāhārāhāraceṣṭābhiryathāsvaṃ tadgrahaṃ vadet||43||

Sarvāṅgasundarā

gurvādīnāṃ śāpacintānurūpavacanādibhiryathāyogaṃ tadgrahaṃ vidyāt|

Aṣṭāṅgahṛdayasaṃhitā

kumāravṛdānugataṃ nagnamuddhatamūrdhajam||44||

asvasthamanasaṃ dairghyakālikaṃ sagrahaṃ tyajet||44||

yāmaṣṭāṅgahṛdayasaṃhitāyāṃ ṣaṣṭhe uttarasthāne bhūta vijñānīyo nāma caturtho+adhyāyaḥ||4||

Sarvāṅgasundarā

sarvagrahagṛhītaṃ tyajet| kīdṛśam ? kumārasamūhenānuyātaṃ, tathā nagnamuddhatakeśaṃ, tathā+asvasthacittaṃ, tathā dīrghakālānuvartinaṃ ceti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ ṣaṣṭhe uttarasthāne bhūtavijñānīyo nāma caturtho+adhyāyaḥ samāptaḥ|| 4||

bhūtapratiṣedhādhyāyaḥ

5

Aṣṭāṅgahṛdayasaṃhitā

athāto bhūtapratiṣedhaṃ vyākhyāsyāmaḥ||2||

iti ha smāhurātrayādayo maharṣayaḥ||2||

Aṣṭāṅgahṛdayasaṃhitā

bhūtagrahavijñānādanantaraṃ bhūtasya pratiṣedhaṃ-cikitsitaṃ, ucyate| nanu, nidānacikitsitapadābhyāṃ prasiddhatarābhyāṃ pūrvavatkimitīdaṃ tantrakṛtā nopanibaddham ? iti keciccodyamacūcudan| tān sañcakṣmahe| śāstrakārasyāsyedṛśī pratijñā,-sūtraśārīranidāna cikitsitakalpottarākhyaiḥ ṣaḍbhiḥ sthānaistantramidamabhidheyamiti| tadevaṃ yadyuttare sthāne+api kiñcinnidānacikitsitapadābhyāmabhidhīyate, tataḥ ṣaṭsthānakamidaṃ tantramiti pratijñāṃ vyāhanyāt| tasmādayaṃ viracanāprakāraviśeṣaḥ kṛtaḥ|

Aṣṭāṅgahṛdayasaṃhitā

bhūtaṃ jayedahiṃsecchaṃ japahomabalivrataiḥ||1||

tapaḥśīlasamādhānadānajñānadayādibhiḥ||1||

Sarvāṅgasundarā

ahiṃsākāmaṃ bhūtaṃ japādibhirjayet|

Aṣṭāṅgahṛdayasaṃhitā

hiṅguvyoṣālanepālīlaśunārkajaṭājaṭāḥ||2||

ajalomī sagolomī bhūtakeśī vacā latā||2||

kukkuṭī sarpagandhākhyā tilāḥ kāṇavikāṇike||3||

vajraproktā vayaḥsthā ca śṛṅgī mohanavallyapi||3||

srotojāñjanarakṣoghnaṃ rakṣoghnaṃ cānyadauṣadham||4||

kharāśvaśvāviduṣṭrarkṣagodhānakulaśalyakāt||4||

dvīpimārjāragosiṃhavyāghrasāmudrasattvataḥ||5||

carmapittadvijanakhā varge+asmin sādhayedghṛtam||5||

purāṇamathavā tailaṃ navaṃ tatpānanasyayoḥ||6||

abhyaṅge ca prayoktavyameṣāṃ cūrṇaṃ ca dhūpane||6||

ebhiśca guṭikāṃ yuñjyādañjane sāvapīḍane||7||

pralepe kalkameteṣāṃ kvāthaṃ ca pariṣecane||7||

prayogo+ayaṃ grahonmādān sāpasmārāñśamaṃ nayet||8||

Sarvāṅgasundarā

hiṅgvādaya auṣadham| ālaṃ-haritālam| nepālī- kastūrikā| jaṭā-jaṭāmāṃsī| ajalomī-śvetadūrvā| golomī-dūrvā| latā-priyaṅguḥ| kukkuṭī-śitivārakaḥ| sarpagandhākhyā-nākulī| kāṇaviṣā(kā)ṇike-kākolīkṣīrakākolyau| śṛṅgī-ativiṣā| mohanavallī-vandākaḥ| anyadapi rakṣoghnaṃ guggulvādikamauṣadham| tathā gardabhaturaṅgādibhyaścarmādayaḥ| sāmudrasattvato-jaladhijantoḥ| tadetasmin hiṅgvādivarge, ghṛtaṃ purāṇamathavā navaṃ tailaṃ pacet-sādhayet| tacca-ghṛtaṃ tailaṃ vā, siddhaṃ pāne nasye+abhyaṅge ca prayojyam| eṣāṃ dravyāṇāṃ ca cūrṇaṃ dhūpane prayojyam| ebhiścūrṇairguṭikāmañjane+avapīḍane ca yuñjyāt| eteṣāṃ ca dravyāṇāṃ kalkaṃ pralepe kvāthaṃ pariṣecane ca yuñjyāt| ayaṃ prayogo grahādīn śamayet|

Aṣṭāṅgahṛdayasaṃhitā

gajāhvāpippalīmūlavyoṣāmalakasarṣapān||8||

godhānakulamārjārajhaṣapittaprapeṣitān||9||

nāvanābhyaṅgasekeṣu vidadhīta grahāpahān||9||

Sarvāṅgasundarā

hastipippalyādīni(n) godhādipittapiṣṭāni(n) nasyābhyaṅgasekeṣu grahāpahān kuryāt| mūlaṃ-puṣkaramūlam| jhaṣo jalacarabhedaḥ|

Aṣṭāṅgahṛdayasaṃhitā

siddhārthakavacāhiṅgupriyaṅgurajanīdvayam||10||

mañjiṣṭhā śvetakaṭabhī varā śvetā+adrikarṇikā||10||

nimbasya patraṃ bījaṃ tu naktamālaśirīṣayoḥ||11||

surāhvaṃ tryūṣaṇaṃ sarpirgomūtre taiścaturguṇe||11||

siddhaṃ siddhārthakaṃ nāma pāne nasye ca yojitam||12||

grahān sarvānnihantyāśu viśeṣādāsurān grahān||12||

kṛtyālakṣmīviṣonmādajvarāpasmārapāpma ca||13||

Sarvāṅgasundarā

sarṣapādi gomūtre caturguṇe sarpiḥ siddhaṃ siddhārthakasaṃjñaṃ pāne nasye ca yojitaṃ sarvān grahān drāk nāśayati| viśeṣeṇāsuragrahān kṛtyādīṃśca| śvetakaṭabhī-śvetaguñjā| śvetā+adrikarṇikā-śuklā girikarṇikā|

Aṣṭāṅgahṛdayasaṃhitā

ebhirevauṣadhairbastavāriṇā kalpito+agadaḥ||13||

pānanasyāñjanālepasnānoddharṣaṇayojitaḥ||14||

guṇaiḥ pūrvavaduddiṣṭo rājadvāre ca siddhikṛt||14||

Sarvāṅgasundarā

ebhireva dravyaiśchāgamūtreṇa kalpito+agadaḥ pānādiṣu yojito guṇaiḥ pūrveṇa tulya ukto rājadvāre ca siddhikaraḥ syāt|

Aṣṭāṅgahṛdayasaṃhitā

niśādvayaṃ hiṅgupalāṇḍukandaḥ||15||

bījaṃ karañjāt, kusumaṃ śirīṣāt phalaṃ ca valkaṃ ca kapitthavṛkṣāt||15||

samāṇimanthaṃ sanataṃ sakuṣṭhaṃ syonākamūlaṃ kiṇihī sitā ca||16||

nudbandhakān vārinimagnadehān||17||

ste sādhayantyañjananasyalepaiḥ||17||

Sarvāṅgasundarā

siddhārthakādi bastamūtreṇa subhāvitaṃ gavyena pittena guḍān-guḍakān, kuryāt| te ca-guḍakāḥ, añjananasyalepairduṣṭavraṇādīn sādhayanti| upajātivṛtte indravajrā ca|

Aṣṭāṅgahṛdayasaṃhitā

tvaṅmāṃsīvṛṣadaṃśaviṭtuṣavacākeśāhinirmokakaiḥ||18||

nāgendradvijaśṛṅgahiṅgumaricaistulyaiḥ kṛtaṃ dhūpanaṃ skandonmādapiśācarākṣasasurāveśajvaraghnaṃ param||18||

Sarvāṅgasundarā

kārpāsāsthyādibhiḥ kṛtaṃ dhūpanaṃ skandādighnaṃ paraṃ syāt| nirmālyaṃ-mahādevasambandhi| vṛṣadaṃśaviṭ-mārjāraviṣṭhā| śārdūlavikrīḍitaṃ vṛttam|

Aṣṭāṅgahṛdayasaṃhitā

tutthayaṣṭībalālohitailāśilāpadmakaiḥ||19||

viṣātārkṣyaśailaiḥ sacavyāmayaiḥ kalkitairghṛtamanavamaśeṣamūtrāṃśasiddhaṃ mataṃ bhūtarāvāhvayaṃ pānatastad grahaghnaṃ param||19||

Sarvāṅgasundarā

trikaṭukādibhiḥ kalkitaiḥ purāṇaṃ sarpiraśeṣamūtrāṇāṃ- gomūtrādīnāṃ, aṃśaiḥ bhāgaiḥ, siddhaṃ bhūtarāvasaṃjñaṃ matam| tat pāne(nataḥ) paraṃ grahaghnaṃ syāt| dalaṃ-tamālapatram| siddhārthayugmaṃ-pītakṛṣṇabhedena| tutthaṃ-karpārikātuttham| śakrāhvayāḥ-indrayavāḥ| sitalaśunaṃ-śuklarasonam| priyāhvā-kaṅguṇikā| viṣākhyā-ativiṣā| viṣā-kākolī| "prathamaka iha daṇḍakaścaṇḍavṛṣṭiprayāto nadvayānāpyanāpyaraiḥ saptabhiḥ| pratipadamiha vṛddhirephavṛddhyā syurarṇārṇavavyālabīmūtalīlākaroddāmaśaṅkhādayaḥ||

Aṣṭāṅgahṛdayasaṃhitā

marāṅkollakośātakīśigrunimbāmbudendrāhvayaiḥ||20||

gnibilvaiḥ samaiḥkalkitairmūtravargeṇa siddhaṃ ghṛtaṃ vidhivinihitamāśu sarvaiḥ kramairyojitaṃ hanti sarvagrahonmādakuṣṭhajvarāṃstanmahābhūtarāvaṃ smṛtam||20||

Sarvāṅgasundarā

natādibhirmūtravargeṇa-gomūtrādimūtrakadambakena, sarpiḥ pakvaṃ vidhivinihitaṃ sarvaiḥ kramaiḥ-abhyaṅgapānanasyādibhiḥ, yojitaṃ śīghraṃ sarvān grahādīn hanti| etacca mahābhūtarāvasaṃjñaṃ ghṛtam| daṇḍako vyālākhyaḥ|

Aṣṭāṅgahṛdayasaṃhitā

grahā gṛhṇanti ye yeṣu teṣāṃ teṣu viśeṣataḥ||21||

dineṣu balihomādīn prayuñjīta cikitsakaḥ||21||

Sarvāṅgasundarā

yeṣu dineṣu grahā gṛhṇanti teṣu dineṣu teṣāṃ grahāṇāṃ viśeṣeṇa balihomādīn bhiṣak prayuñjīta|

Aṣṭāṅgahṛdayasaṃhitā

snānavastravasāmāṃsamadyakṣīraguḍādi ca||22||

rocate yadyadā yebhyastatteṣāmāharettadā||22||

Sarvāṅgasundarā

snānavastrādi yadyebhyo grahebhyo rocate tattebhyastasmin dine dadyāt|

Aṣṭāṅgahṛdayasaṃhitā

ratnāni gandhamālyāni bījāni madhusarpiṣī||23||

bhakṣyāśca sarve sarveṣāṃ sāmānyo vidhirityayam||23||

Sarvāṅgasundarā

tathā ratnādīni tathā bījāni-yavādīni, madhusarpiṣī sarve ca bhakṣyāḥ sarveṣāṃ grahāṇām| ityayaṃ sāmānyo vidhiḥ|

Aṣṭāṅgahṛdayasaṃhitā

surarṣiguruvṛddhebhyaḥ siddhebhyaśca surālaye||24||

diśyuttarasyāṃ tatrāpi devāyopaharedbalim||24||

paścimāyāṃ yathākālaṃ daityabhūtāya catvare||25||

gandharvāya gavāṃ mārge savastrābharaṇaṃ balim||25||

pitṛnāgagrahe nadyāṃ nāgebhyaḥ pūrvadakṣiṇe||26||

yakṣāya yakṣāyatane saritorvā samāgame||26||

catuṣpathe rākṣasāya bhīmeṣu gahaneṣu ca||27||

rakṣasāṃ dakṣiṇasyāṃ tu pūrvasyāṃ brahmarakṣasām||27||

śūnyālaye piśācāya paścimāṃ diśamāsthite||28||

Sarvāṅgasundarā

surādibhyaḥ pañcabhyaḥ surālaye baliṃ dadyāt| tatrāpi devāyottarasyāṃ balimupaharet| daityabhūtāya paścimāyāṃ diśicatvare balimupaharet| gavāṃ pathi vastrābharaṇasahitaṃ baliṃ gandharvāyopaharet| pitṛnāgagrahebhyo nadyāṃ baliṃ dadyāt| nāgebhyaḥ pūrvadakṣiṇadeśe baliṃ dadyāt| yakṣāya yakṣaprāsāde athavā saritoḥ-nadyoḥ, samāgame balimupaharet| rākṣasaśabdeneha brahmarākṣaso gṛhyate| rākṣasāya catuṣpathe bhayānakeṣu vaneṣu ca baliṃ dadyāt| dakṣiṇasyāṃ tu diśi rākṣasānāṃ baliṃ dadyāt| pūrvasyāṃ diśi brahmarakṣasām| śūnyālaye paścimāṃ diśamāsthite piśācāya baliṃ dadyāt|

Aṣṭāṅgahṛdayasaṃhitā

śuciśuklāni mālyāni gandhāḥ kṣaireyamodanam||28||

dadhi chatraṃ ca dhavalaṃ devānāṃ baliriṣyate||29||

hiṅgusarṣapaṣaḍgranthāvyoṣairardhapalonmitaiḥ||29||

caturguṇe gavāṃ mūtre ghṛtaprasthaṃ vipācayet||30||

tatpānanāvanābhyaṅgairdevagrahavimokṣaṇam||30||

Sarvāṅgasundarā

śuciśuklamālyādikaṃ ca devānāṃ baliriṣyate| sa0-hiṃgvādibhirardhapalikaiḥ sarpiḥprasthaṃ caturguṇe gomūtre vipācayet| tatpānādibhirdevagrahavimokṣaṇaṃ syāt|

Aṣṭāṅgahṛdayasaṃhitā

nasyāñjanaṃ vacāhiṅgulaśunaṃ bastavāriṇā||31||

Sarvāṅgasundarā

vacāhiṅgulaśunaṃ chāgamūtreṇa nasyamañjanaṃ ca dadyāt|

Aṣṭāṅgahṛdayasaṃhitā

daitye balirbahuphalaḥ sośīrakamalotpalaḥ||31||

Sarvāṅgasundarā

daityagrahe balirbahūni phalāni yasmin, tathośīrakamalotpalairyukto deyaḥ|

Aṣṭāṅgahṛdayasaṃhitā

nāgānāṃ sumanolājaguḍāpūpaguḍaudanaiḥ||32||

paramānnamadhukṣīrakṛṣṇamṛnnāgakesaraiḥ||32||

vacāpadmapurośīraraktotpaladalairbaliḥ||33||

śvetapatraṃ ca rodhraṃ ca tagaraṃ nāgasarṣapāḥ||33||

śītena vāriṇā piṣṭaṃ nāvanāñjanayorhitam||34||

Sarvāṅgasundarā

nāgānāṃ sumanolājādibhirbalirdeyaḥ| śvetapatrādayaḥ śītalajalapiṣṭā nasye+añjane ca hitāḥ| śvetapatraṃ śukla puṇḍarīkam|

Aṣṭāṅgahṛdayasaṃhitā

yakṣāṇāṃ kṣīradadhyājyamiśrakaudanaguggulu||34||

devadārūtpalaṃ padmamuśīraṃ vastrakāñcanam||35||

hiraṇyaṃ ca baliryojyo------------------------||35||

Sarvāṅgasundarā

yakṣāṇāṃ kṣīrādibhirbaliryojyaḥ|

Aṣṭāṅgahṛdayasaṃhitā

-------------------------mūtrājyakṣīramekataḥ||35||

siddhaṃ samonmitaṃ pānanāvanābhyañjane hitam||36||

Sarvāṅgasundarā

gomūtrakṣīraghṛtaṃ tulyapramāṇamekasmin pakvaṃ nasyābhyañjanayorhitam|

Aṣṭāṅgahṛdayasaṃhitā

haritakī haridre dve laśuno maricaṃ vacā||36||

nimbapatram ca bastāmbukalkitaṃ nāvanāñjanam||37||

Sarvāṅgasundarā

harītakyādi chāgamūtreṇa piṣṭaṃ nāvanāñjane hitam|

Aṣṭāṅgahṛdayasaṃhitā

brahmarakṣobaliḥ siddhaṃ yavānāṃ pūrṇamāḍhakam||37||

toyasya kumbhaḥ palalaṃ chatraṃ vastraṃ vilepanam||38||

Sarvāṅgasundarā

pakvaṃ yavānāmāḍhakaṃ-pātraṃ, pūrṇaṃ jalakumbhaḥ palalaṃ chatraṃ vastraṃ pralepanamiti brahmarākṣasāya baliṃ dadyāt| yavānāṃ pūrṇaṃ siddhamāḍhakaṃ-pakvapātraṃ, yavaiḥ pūrṇaṃ pakvapātramityarthaḥ| pūraṇārthe+atraṣaṣṭhī| āḍhakaśabdo+atra pātravācako na tu mānavācakaḥ| pakvapātraṃ-pakvaśarāvamiti

Aṣṭāṅgahṛdayasaṃhitā

naktamālaśirīṣatvaṅmūlapuṣpaphalāni ca||41||

tadvacca kṛṣṇapāṭalyā bilvamūlaṃ kaṭutrikam||42||

hiṃgvindrayavasiddhārthalaśunāmalakīphalam||42||

nāvanāñjanayoryojyo bastamūtrayuto+agadaḥ||43||

Sarvāṅgasundarā

naktamālādikaṃ bastamūtreṇa yutamagado nasyābhyañjanayoryojyaḥ|

Aṣṭāṅgahṛdayasaṃhitā

ebhireva ghṛtaṃ siddhaṃ gavāṃ mūtre caturguṇe||43||

rakṣograhān vārayate pānābhyañjananāvanaiḥ||44||

Sarvāṅgasundarā

ebhireva dravyairghṛtaṃ gomūtre caturguṇe siddhaṃ pānādibhī rakṣograhanivāraṇaṃ syāt|

Aṣṭāṅgahṛdayasaṃhitā

piśācānāṃ baliḥ sīdhuḥ piṇyākaḥ palalaṃ dadhi||44||

mūlakaṃ lavaṇaṃ sarpiḥ sabhūtaudanayāvakam||45||

Sarvāṅgasundarā

piśācānāṃ sīdhvādibhirbalirdeyaḥ|

Aṣṭāṅgahṛdayasaṃhitā

haridrādvayamañjiṣṭhāmiśisaindhavanāgaram||45||

hiṅgupriyaṅgutrikaṭurasonatriphalā vacā||46||

pāṭalīśvetakaṭabhīśirīṣakusumairghṛtam||46||

gomūtrapādikaṃ siddhaṃ pānābhyañjanayorhitam||47||

Sarvāṅgasundarā

haridrādvayādibhirgomūtrapādikaṃ ghṛtaṃ pakvaṃ pānābhyañjanayorhitam|

Aṣṭāṅgahṛdayasaṃhitā

bastāmbupiṣṭaistaireva yojyamañjananāvanam||47||

Sarvāṅgasundarā

bastāmbupiṣṭairetaireva dravyairnasyamañjanaṃ ca hitamuktam|

Aṣṭāṅgahṛdayasaṃhitā

devarṣipitṛgandharve tīkṣṇaṃ nasyādi varjayet||48||

sarpiṣpānādi mṛdvasmin bhaiṣajyamavacārayet||48||

Sarvāṅgasundarā

devarṣipitṛgandharve tīkṣṇaṃ nasyādi na yojayet| mṛdu sarpiṣpānādikamauṣadhamatra yojyam|

Aṣṭāṅgahṛdayasaṃhitā

ṛte piśācātsarveṣu pratikūlaṃ ca nācaret||49||

savaidyamāturaṃ ghnanti kruddhāste hi mahaujasaḥ||49||

Sarvāṅgasundarā

sarveṣu ca graheṣu piśācamantareṇa pratikūlaṃ nācaret| te hi devādayo mahaujasaḥ pratikūlācaraṇāt kruddhāḥ santaḥ vaidyasahitamāturaṃ ghnanti|

Aṣṭāṅgahṛdayasaṃhitā

īśvaraṃ dvādaśabhujaṃ nāthamāryāvalokitam||50||

sarvavyādhicikitsāṃ ca japan sarvagrahān jayet||50||

tathonmādānapasmārānanyaṃ vā cittaviplavam||51||

Sarvāṅgasundarā

īśvaraṃ dvādaśabhujaṃ nāthamāryāvalokitaṃ tathā sarvavyādhicikitsitamityādi japan sarvān grahānunmādādīṃśca parākaroti|

Aṣṭāṅgahṛdayasaṃhitā

mahāvidyāṃ ca māyūrīṃ śuciṃ taṃ śrāvayetsadā||51||

Sarvāṅgasundarā

māyurīṃ mahāvidyāṃ taṃ-grahagṛhītaṃ, śuciṃ santaṃ satataṃ śrāvayet|

Aṣṭāṅgahṛdayasaṃhitā

bhūteśaṃ pūjayet sthāṇuṃ pramathākhyāṃśca tadgaṇān||52||

japan siddhāṃśca tanmantrān grahān sarvānapohati||52||

Sarvāṅgasundarā

tathā sthāṇuṃ bhūtādhipaṃ pūjayet| tathā tasya gaṇān pramathasaṃjñān pūjayet grahān parākaroti| | siddhāṃśca tanmantrān japan sarvān

Aṣṭāṅgahṛdayasaṃhitā

yaccānantarayoḥ kiñcidvakṣyate+adhyāyayorhitam||53||

yaccoktamiha tatsarvaṃ prayuñjīta parasparam||53||

sthāne bhūtapratiṣedho nāma pañcamo+adhyāyaḥ||5||

yadapynantarayoradhyāyayoḥ-unmādāpasmārapratiṣedhākhyayoḥ, vakṣyati-bhaṇiṣyati, taccātra hitam| yacca,[iha-]asminnadhyāye, devagrahādīnāṃ pṛthak cikitsitaṃ kathitaṃ tadapi parasparaṃ grahāṇāṃ prayuñjīteti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne bhūta- pratiṣedho nāma pañcamo+adhyāyaḥ samāptaḥ|| 5||

unmādapratiṣedhādhyāyaḥ

6

Aṣṭāṅgahṛdayasaṃhitā

athāta unmādapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Aṣṭāṅgahṛdayasaṃhitā

bhūtapratiṣedhādanantaramunmādāpasmārapratiṣedha ucyate, cikitsāsāmānyāt| tatrāpyapasmārādunmādasya pūrvamupanyāso bahuvaktavyatvādityāha- sa0-unmādasya pratiṣedha-cikitsitaṃ, bhaṇiṣyāmaḥ|

Aṣṭāṅgahṛdayasaṃhitā

unmādāḥ ṣaṭ pṛthagdoṣanicayādhiviṣodbhavāḥ||1||

Sarvāṅgasundarā

pratyekaṃ doṣaistrayaḥ sānnipātika ādhijo viṣajaśceti|

Aṣṭāṅgahṛdayasaṃhitā

unmādo nāma manaso doṣairunmārgagairmadaḥ||1||

Sarvāṅgasundarā

unmādo doṣaiḥ-vātapittakaphaiḥ, unmārgagaiḥ-apathaprasthitaiḥ, manaso yo madaḥ sa unmādo nāma roga ucyate|

Aṣṭāṅgahṛdayasaṃhitā

śārīramānasairduṣṭairahitādannapānataḥ||2||

vikṛtāsātmyasamalādviṣamādupayogataḥ||2||

viṣaṇṇasyālpasattvasya vyādhivegasamudgamāt||3||

kṣīṇasya ceṣṭāvaiṣamyāt pūjyapūjāvyatikramāt||3||

ādhibhiścittavibhraṃśād viṣeṇopaviṣeṇa ca||4||

ebhirhi hīnasattvasya hṛdi doṣāḥ pradūṣitāḥ||4||

dhiyo vidhāya kāluṣyaṃ hatva mārgān manovahān||5||

unmādaṃ kurvate, tena dhīvijñānasmṛtibhramāt||5||

deho duḥkhasukhabhraṣṭo bhraṣṭasārathivadrathaḥ||6||

bhramatyacintitārambhaḥ-------------------------||6||

Sarvāṅgasundarā

śārīramānasairdoṣairduṣṭairyāvadupaviṣeṇa ceti| ebhiḥ-amībhirhetubhiḥ, doṣā hṛdaye pradūṣitāḥ santo hīnasattvasya puṃso buddheḥ kāluṣyaṃ kṛtvā tathā cittavahāni srotāṃsi hatvonmādaṃ kurvate| tena-unmādena, deho buddhibhramānnaṣṭasukhaduḥkho bhraṣṭasārathiriva ratho bhramati| acintitaḥ-anirūpitakriyaḥ, ārambhaḥ-udyamo, yasya sa evam|

Aṣṭāṅgahṛdayasaṃhitā

----------------------tatra vātātkṛśāṅgatā||6||

asthāne rodanākrośahasitasmitanartanam||7||

gītavāditravāgaṅgavikṣepāsphoṭanāni ca||7||

asāmnā veṇuvīṇādiśabdānukaraṇaṃ muhuḥ||8||

āsyātphenāgamo+ajasramaṭanaṃ bahubhāṣitā||8||

alaṅkāro+analaṅkārairayānairgamanodyamaḥ||9||

gṛddhirabhyavahāryeṣu tallābhe cāvamānatā||9||

utpiṇḍitāruṇākṣitvaṃ jīrṇe cānne gadodbhavaḥ||10||

Sarvāṅgasundarā

vātādunmāde sati kṛśāṅgādilakṣaṇaṃ ca jīrṇe cānne gadodbhava ityantam| asthāne-aprasaṅge, rodanādīni| asāmnā auddhatyena, punaḥpunaḥ veṇuvīṇādivādyasyānukaraṇam|

Aṣṭāṅgahṛdayasaṃhitā

pittātsantarjanaṃ krodho muṣṭiloṣṭādyabhidravaḥ||10||

śītacchāyodakākāṅkṣā nagnatvaṃ pītavarṇatā||11||

asatyajvalanajvālātārakādīpadarśanam||11||

Sarvāṅgasundarā

pittādunmāde sati santarjanakrodhādayaḥ syuḥ| asatyānāṃ jvalanādīnāṃ darśanam|

Aṣṭāṅgahṛdayasaṃhitā

kaphādarocakaśchardiralpehāhāravākyatā||12||

strīkāmatā rahaḥprītirlālāsiṅghāṇakasrutiḥ||12||

baibhatsyaṃ śaucavidveṣo nidrā śvayathurānane||13||

unmādo balavān rātrau bhuktamātre ca jāyate||13||

Sarvāṅgasundarā

kaphādunmāde satyarocakādayaḥ syuḥ| tathā rātrau balavān sadyo bhukte ca syāt|

Aṣṭāṅgahṛdayasaṃhitā

sarvāyatanasaṃsthānasannipāte tadātmakam||14||

unmādaṃ dāruṇaṃ vidyāt taṃ bhiṣak parivarjayet||14||

Sarvāṅgasundarā

āyatanāni-nimittāni, saṃsthānāni-liṅgāni, sarvāṇi tridoṣaviṣayāṇyāyatanāni saṃsthānāni ca yasmin sannipāte| tadātmakaṃ-tridoṣottham, unmādaṃ dāruṇaṃ-māraṇātmakaṃ, vidyāt| taṃ-unmādaṃ, nopakramet|

Aṣṭāṅgahṛdayasaṃhitā

dhanakāntādināśena duḥsahenābhiṣaṅgavān||15||

pāṇḍurdīno muhurmuhyan hāheti paridevate||15||

rodityakasmānmriyate tadguṇān bahu manyate||16||

śokakliṣṭamanā dhyāyan jāgarūko viceṣṭate||16||

Sarvāṅgasundarā

dhanādināśena duḥsahenābhiṣaṅgavānunmādaḥ syāt| tena pāṇḍvādikaḥ sannidamidaṃ karoti| tathā śokakhinnacetāḥ san dhyāyan jāgaraṇaśīlo viceṣṭate|

Aṣṭāṅgahṛdayasaṃhitā

viṣeṇa śyāvavadano naṣṭacchāyābalendriyaḥ||17||

vegāntare+api sambhrānto raktākṣastaṃ vivarjayet||17||

Sarvāṅgasundarā

viṣeṇonmāde śyāvavadanaḥ syāt| taṃ varjayet-nopakramet|

Aṣṭāṅgahṛdayasaṃhitā

athānilaja unmāde snehapānaṃ prayojayet||18||

pūrvamāvṛtamārge tu sasnehaṃ mṛdu śodhanam||18||

Sarvāṅgasundarā

athedṛśyunmādalakṣaṇe+avagate sati pavanajo ya unmādastasmin snehapānaṃ pūrvaṃ kārayet| āvṛtavartmani tvanile sasnehaṃ mṛdu śodhanaṃ pūrvaṃ snehapānāt kārayet|

Aṣṭāṅgahṛdayasaṃhitā

kaphapittabhave+apyādau vamanaṃ savirecanam||19||

sasnigdhasvinnasya bastiṃ ca śirasaḥ savirecanam||19||

tathā+asya śuddhadehasya prasādaṃ labhate manaḥ||20||

Sarvāṅgasundarā

kaphabhave pittabhave conmāde snigdhasvinnasya narasya yathāsaṅkhyaṃ vamanaṃ virecanaṃ ca kārayet| apiśabdānna kevalaṃ pavanajesnehapānamādau, yāvat kaphapittotthe+api kāryamiti gamayati| tathā ca muniḥ(?)-"unmādaṃ snehapānena pūrvaṃ sarvamupācaret|" iti| bastiṃ śirasaḥ savirecanaṃ triṣvapyunmādeṣu kārayet| tathā ca-evaṃ, śuddhaśarīrasya sato manaḥ prasīdati|

Aṣṭāṅgahṛdayasaṃhitā

itthamapyanuvṛttau tu tīkṣṇaṃ nāvanamañjanam||20||

harṣaṇāśvāsanottrāsabhayatāḍanatarjanam||21||

abhyaṅgodvartanālepadhūpān pānaṃ ca sarpiṣaḥ||21||

yuñjyāttāni hi śuddhasya nayanti prakṛtiṃ manaḥ||22||

Sarvāṅgasundarā

evamapyupakrānta unmāde+asyānubandhe sati tīkṣṇaṃ nāvanāñjanaṃ yuñjyāt, harṣaṇādi ca| kutaḥ ? yasmādetāni kṛtāni śuddhadehasya cittaṃ prakṛtiṃ prāpayanti|

Aṣṭāṅgahṛdayasaṃhitā

hiṅgusauvarcalavyoṣairdvipalāṃśairghṛtāḍhakam||22||

siddhaṃ samūtramunmādabhūtāpasmāranutparam||23||

Sarvāṅgasundarā

hiṅgvādibhirdvipalikairghṛtasyāḍhakaṃ gomūtreṇa saha pacet| taccopayuktaṃ paramamunmādādijit|

Aṣṭāṅgahṛdayasaṃhitā

dvau prasthau svarasād brāhayā ghṛtaprasthaṃ ca sādhitam||23||

vyoṣaśyāmātrivṛddantīśaṅkhapuṣpīnṛpadrumaiḥ||24||

sasaptalākṛmiharaiḥ kalkitairakṣasammitaiḥ||24||

palavṛddhyā prayuñjīta paraṃ mātrā catuṣpalam||25||

unmādakuṣṭhāpasmāraharaṃ vandhyāsutapradam||25||

vāksvarasmṛtimedhākṛd dhanyaṃ brāhmīghṛtaṃ smṛtam||26||

Sarvāṅgasundarā

brāhmīsvarasātprasthadvayaṃ ghṛtasya prasthaṃ vyoṣādibhiḥ kārṣikai rajīkṛtaiḥ pakvaṃ palavṛddhyā-palaṃ prathame+ahni dvipalaṃ dvitīye+ahni tripalaṃ tṛtīye+ahni catuṣpalaṃ caturthe+ahne tataḥ paraṃ catuṣpalamityevaṃ, prayuñjīta| tacconmādādijidvandhyāsutapradaṃ vāgādikṛcchivaṃ ca brāhmīghṛtaṃ smṛtam|

Aṣṭāṅgahṛdayasaṃhitā

varāviśālābhadrailādevadārvelavālukaiḥ||26||

dvisārivādvirajanīdvisthirāphalinīnataiḥ||27||

bṛhatīkuṣṭhamañjiṣṭhānāgakesaradāḍimaiḥ||27||

vellatālīsapatrailāmālatīmukulotpalaiḥ||28||

sadantīpadmakahimaiḥ karṣāṃśaiḥ sarpiṣaḥ pacet||28||

prasthaṃ bhūtagrahonmādakāsāpasmārapāpmasu||29||

pāṇḍukaṇḍūviṣe śoṣe mohe mehe gare jvare||29||

aretasyaprajasi vā daivopahatacetasi||30||

amedhasi skhaladvāci smṛtikāme+alpapāvake||30||

balyaṃ maṅgalyamāyuṣyaṃ kāntisaubhāgyapuṣṭidam||31||

kalyāṇakamidaṃ sarpiḥ śreṣṭhaṃ puṃsavaneṣu ca||31||

Sarvāṅgasundarā

varādibhiḥ karṣapramāṇairghṛtaprasthaṃ pacet| taccopayuktaṃ bhūtagrahādiṣu śreṣṭhaṃ balyādiguṇaṃ ca| kalyāṇakākhyametatsarpiḥ puṃsavaneṣu ca varam| atra ca bhadrailā-sthūlailā|

Aṣṭāṅgahṛdayasaṃhitā

ebhyo dvisārivādīni jale paktvaikaviṃśatim||32||

rase tasmin pacetsarpirgṛṣṭikṣīracaturguṇam||32||

vīrādvimedākākolīkapikacchūviṣāṇibhiḥ||33||

śūrpaparṇīyutairetanmahākalyāṇakaṃ param||33||

bṛṃhaṇaṃ sannipātaghnaṃ pūrvasmādadhikaṃ guṇaiḥ||34||

Sarvāṅgasundarā

ebhyo-varādibhyo, madhyādādyāni sapta hitvā, dvisārivādīnyekaviṃśatiṃ jale ṣoḍaśaguṇe snehāpekṣayā pacedyāvatsnehāccaturguṇaḥ kvāthaḥ| tasmin snehacaturguṇe rase sarpirgṛṣṭikṣīracaturguṇaṃ vīrādibhiḥ snehakvathitaiḥ pādikaiḥ kalkīkṛtaiḥ pacet| etanmahākalyāṇakaṃ nāma ghṛtaṃ pūrvasmāt-kalyāṇakāt, guṇairatiriktam| atra dvisārivādināṃ pāṭhādevaikaviṃśatitvaṃ cet atadguṇasaṃvijñāno+ayaṃ bahuvrīhiriti kasyacid bhrāntiḥ syāt| evaṃ ca sārivādidvayasya grahaṇaṃ na prāpnuyādityekaviṃśatigrahaṇam

Aṣṭāṅgahṛdayasaṃhitā

jaṭilā pūtanā keśī cāraṭī markaṭī vacā||34||

trāyamāṇā jayā vīrā corakaḥ kaṭurohiṇī||35||

vayaḥsthā śūkarī chatrā sāticchatrā palaṅkaṣā||35||

mahāpuruṣadantā ca kāyasthā nākulīdvayam||36||

kaṭambharā vṛścikālī śāliparṇī ca tairghṛtam||36||

siddhaṃ cāturthikonmādagrahāpasmāranāśanam||37||

mahāpaiśācakaṃ nāma ghṛtametadyathā+amṛtam||37||

buddhimedhāsmṛtikaraṃ bālānaṃ cāṅgavardhanam||38||

Sarvāṅgasundarā

jaṭilādibhirghṛtaṃ pakvaṃ cāturthikādināśanam| jaṭilāmāṃsī| pūtanā-harītakī| keśī-gandhamāṃsī| caraṭī-padmacāriṇī| markaṭī-kapikacchūḥ| jayā-araṇikā| vīrā-kākolī| corakaḥ-caṇḍā| vayaḥsthā-dhātrī| śūkarī-vṛddhadārukaḥ| chatrā-dhānyakam| aticchatrā-śatapuṣpā| palaṅkaṣā-lākṣā| mahāpuruṣadantā-śatāvarī| kāyasthā-kṣīrakākolī| nākulīdvayaṃ-sarpākṣī sarpasugandhā ca| mahāpaiśācakasaṃjñaṃ cāturthikādināśanam| tathā+amṛtatulyaṃ mahāguṇatvāt| buddhyādikaṃ śiśūnāṃ ca saṃvardhayati|

Aṣṭāṅgahṛdayasaṃhitā

brāhmīmaindrīṃ viḍaṅgāni vyoṣaṃ hiṅgu jaṭāṃ murām||38||

rāsnāṃ viṣaghnāṃ laśunaṃ viśalyāṃ surasāṃ vacām||39||

jyotiṣmatīṃ nāgavinnāmanantāṃ saharītakīm||39||

kāṅkṣīṃ ca hastimūtreṇa piṣṭvā chāyāviśoṣitā||40||

vartirnasyāñjanālepadhūpairunmādasūdanī||40||

Sarvāṅgasundarā

brāhmyādibhirgajamūtrapiṣṭā vartiśchāyāyāṃ viśoṣitā nasyādibhirunmādahṛt| viṣaghnā-ativiṣā| viśalyā-lāṅgalī| nāgavinnā-nāgadantī| kāṅkṣī-saurāṣṭrikā|

Aṣṭāṅgahṛdayasaṃhitā

avapīḍāśca vividhāḥ sarṣāpāḥ snehasaṃyutāḥ||41||

kaṭutailena cābhyaṅgo dhmāpayeccāsya tadrajaḥ||41||

sahiṅgustīkṣṇadhūmaśca sūtrasthānodito hitaḥ||42||

Aṣṭāṅgahṛdayasaṃhitā

sa-"kalkādyairavapīḍastu" (hṛ.sū.a. 20/7) iti kathito+avapīḍaḥ| te+avapīḍāḥ sarṣapatailayutā hitāḥ| abhyaṅgaśca sarṣapatailena| tathā+asya tadrajaḥ-sarṣapacūrṇaṃ, ghrāṇe dhmāpayet| tathā sūtrasthānoktastīkṣṇo dhūmo (a. 21/17) hiṅgunā saha hitaḥ|

Aṣṭāṅgahṛdayasaṃhitā

śṛgālaśalyakolūkajalaukāvṛṣabastajaiḥ||42||

mūtrapittaśakṛllomanakhacarmabhirācaret||43||

dhūpadhūmāñjanābhyaṅgapradehapariṣecanam||43||

Sarvāṅgasundarā

śṛgālādimūtrādibhirdhūpādikamācaret| atra jalaukācarmacaṭikā|

Aṣṭāṅgahṛdayasaṃhitā

dhūpayetsatataṃ cainaṃ śvagomatsyaiḥ supūtibhiḥ||44||

vātaśleṣmātmake prāyaḥ------------------------||44||

Sarvāṅgasundarā

enaṃ-conmādinaṃ, punaḥpunaśca gomatsyādibhiḥ suṣṭhu pūtiṃgandhibhirdhūpayet| vātaśleṣmātmake bāhulyenaiṣa upakramaḥ|

Aṣṭāṅgahṛdayasaṃhitā

-----------------------------paittike tu praśasyate||44||

tiktakaṃ jīvanīyaṃ ca sarpiḥ snehaśca miśrakaḥ||45||

śītāni cānnapānāni madhurāṇi laghūni ca||45||

Sarvāṅgasundarā

paittike tūnmāde tiktakaṃ sarpirjīvanīyaṃ ca śasyate| tathā miśrako-yamakaḥ snehaḥ, praśasyate| tathā śiśirāṇi madhurāṇyannapānāni laghūni ca śasyante|

Aṣṭāṅgahṛdayasaṃhitā

vidhyecchirāṃ yathoktāṃ vā tṛptaṃ medyāmiṣasya vā||46||

nivāte śāyayedevaṃ mucyate mativibhramāt||46||

Sarvāṅgasundarā

tathā śirāvyadhavidhyuktāṃ śirāṃ vidhyet| meduramāṃsasya tṛptaṃ nivāte svāpayecca| evaṃ kṛte sati mativibhramāt mucyate|

Aṣṭāṅgahṛdayasaṃhitā

prakṣipyāsalile kūpe śoṣayedvā bubhukṣayā||47||

āśvāsayetsuhṛttaṃ vā vākyairdharmārthasaṃhitaiḥ||47||

bṛyādiṣṭavināśaṃ vā darśayedadbhutāni vā||48||

baddhaṃ sarṣapatailāktaṃ nyasedvottānamātape||48||

kapikacchvā+athavā taptairlohatailajalaiḥ spṛśet||49||

kaśābhistāḍayitvā vā baddhaṃ śvabhre viniḥkṣipet||49||

athavā vītaśastrāśmajane saṃtamase gṛhe||50||

sarpeṇoddhṛtadaṃṣṭreṇa dāntaiḥ siṃhairgajaiśca tam||50||

(trāsayecchastrahastairvā kirātārātitaskaraiḥ||51||

) athavā rājapuruṣā bahirnītvā susaṃyatam||51||

bhāpayeyurvadhenainaṃ tarjayanto nṛpājñayā||51||

dehaduḥkhabhayebhyo hi paraṃ prāṇabhayaṃ matam||52||

tena yāti śamaṃ tasya sarvato viplutaṃ manaḥ||52||

Sarvāṅgasundarā

athavā jalavarjite kūpe prakṣipya kṣudhā śoṣayet| athavā taṃ-unmādavantaṃ, suhṛt dharmārthayutairvākyairāśvāsayet-sāntvayet| athavā+asya putrādervināśaṃ-vighātaṃ, taṃ brūyāt| adbhutāni vā taṃ darśayet| athavā kaṭutailenābhyaktaṃ badhvā tamuttānaṃ kṛtvā+a+atape nyaset| kapikacchvā, athavā taptairlohādibhiḥ| athavā carmakaśābhirahatya baddhaṃ santamavaṭe viniḥkṣipet| śastrādivarjite tvagāre(+andhakāre) bhavane vā badhvā vinikṣipet| nanu ca, ekasya śūnyagṛhe sthitirunmādasya nidānamuktam| yacca yasya nidānaṃ tadeva tasya kathaṃ cikitsitaṃ syāt ? naiṣadoṣaḥ| tadarthakāribheṣajatvāt| tadarthakāriṇi hi bheṣajeyadeva nidānaṃ tadevauṣadham| yathā,-tucchadagdhe+agnipratapanam, madātyaye madyapānamiti| tadvadihāpyavagantavyam| athavā samutpāṭitadaṃṣṭreṇa sarpeṇa bhāpayet, dāntairgajādibhirvā| rājapuruṣā bahirnītvā taṃ suṣṭu yantritaṃ kṛtvā rājājñayā tarjayanto vadhena bhāpayeyuḥ| yato dehaduḥkhabhayebhyaḥ sakāśāt paraṃ-atiśayena, prāṇabhayaṃ matam| tena-bhayena, itaścetaścittaṃ viplutamunmādinaḥ śamameti|

Aṣṭāṅgahṛdayasaṃhitā

siddhā kriyā prayojyeyaṃ deśakālādyapekṣayā||53||

Sarvāṅgasundarā

iyaṃ kriyā deśādyapekṣayā siddhā prayojanīyā

Aṣṭāṅgahṛdayasaṃhitā

iṣṭadravyavināśāttu mano yasyopahanyate||53||

tasya tatsadṛśaprāptisāntvāśvāsaiḥ śamaṃ nayet||54||

Sarvāṅgasundarā

iṣṭadravyavināśād yasya mānasamupahanyate tasya tatsadṛśā-tulyā, prāptiḥ kāryā| tathā sāntvanaiścāśvāsanaiśca śamamunmādinaṃ nayet|

Aṣṭāṅgahṛdayasaṃhitā

kāmaśokabhayakrodhaharṣerṣyālobhasambhavān||54||

parasparapratidvandvairebhireva śamaṃ nayet||55||

Sarvāṅgasundarā

kāmādijānunmādān anyonyapratikṣairebhireva-kāmādibhiḥ, śamaṃ nayet|

Aṣṭāṅgahṛdayasaṃhitā

bhūtānubandhamīkṣeta proktaliṅgādhikākṛtim||55||

yadyunmāde tataḥ kuryādbhūtanirdiṣṭamauṣadham||56||

Sarvāṅgasundarā

bhūtaiḥ-devādibhiḥ pūrvoktaiḥ, anubandhaḥ-anuṣaṅgaḥ, tamanantarokta āgantāvunmāde yadīkṣeta tato bhūtapratiṣedhoktamauṣadhaṃ kuryāt| nanu, kathamīkṣaṇaṃ kartuṃ śakyate ? iti viśeṣaṇadvāreṇa hetumāha-proktaliṅgādhikākṛtimiti| proktāni pūrvaṃ ṣaḍvidhasyonmādasya yāni liṅgāni tebhyo+adhikā+a+akṛtiḥ-lakṣaṇaṃ, yasya-bhūtānubandhasya, taṃ tathāvidham|

Aṣṭāṅgahṛdayasaṃhitā

baliṃ ca dadyātpalalaṃ yāvakaṃ saktupiṇḍikām||56||

snigdhaṃ madhuramāhāraṃ taṇḍulān rudhirokṣitān||57||

pakvāmakāni māṃsāni surāṃ maireyamāsavam||57||

atimuktasya puṣpāṇi jātyāḥ sahacarasya ca||58||

catuṣpathe gavāṃ tīrthe nadīnāṃ saṅgameṣu ca||58||

Sarvāṅgasundarā

tathā+atra bhūtānubandhe palalayāvakādi ca yāvat puṣpāṇi sahacarasya ceti baliṃ dadyāt| kva ? catuṣpathe, tathā gotīrthe nadyorvā saṅgame|

Aṣṭāṅgahṛdayasaṃhitā

nivṛttāmiṣamadyo yo hitāśī prayataḥ śuciḥ||59||

nijāgantubhirunmādaiḥ satvavānna sa yujyate||59||

Sarvāṅgasundarā

yaḥ puruṣo nivṛttamadyamāṃso hitabhojī prayataḥ śuciḥ syāt| sa sātviko nijāgantubhirunmādairna yujyate| tasmādīdṛśena bhāvyamiti bhāvaḥ|

Aṣṭāṅgahṛdayasaṃhitā

prasāda indriyārthānāṃ buddhyātmamanasāṃ tathā||60||

dhātūnāṃ prakṛtisthatvaṃ vigatonmādalakṣaṇam||60||

sthāne unmādapratiṣedho nāma ṣaṣṭho+adhyāyaḥ||6||

Sarvāṅgasundarā

indriyārthānāṃ prasannatvaṃ tathābuddhyātmamanasāṃ ca, dhātūnāṃ prakṛtisthatvaṃ ceti vigatonmādasya lakṣaṇamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne unmā- dapratiṣedho nāma ṣaṣṭho+adhyāyaḥ samāptaḥ|| 6||

apasmārapratiṣedhādhyāyaḥ

7

Aṣṭāṅgahṛdayasaṃhitā

athāto+apasmārapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Aṣṭāṅgahṛdayasaṃhitā

asmādanantaramapasmārapratiṣedha ucyate, cikitsāsāmānyāt|

Aṣṭāṅgahṛdayasaṃhitā

smṛtyapāyo hyaposmāraḥ sa dhīsattvābhisaṃplavāt||1||

jāyate+abhihate citte cintāśokabhayādibhiḥ||1||

unmādavatprakupitaiścittadehagatairmalaiḥ||2||

hate sattve hṛdi vyāpte saṃjñāvāhiṣu kheṣu ca||2||

tamo viśan mūḍhamatirbībhatsāḥ kurute kriyāḥ||3||

dantān khādan vaman phenaṃ hastau pādau ca vikṣipan||3||

paśyannasanti rūpāṇi praskhalan patati kṣitau||4||

vijihyakṣibhruvo doṣavege+atīte vibudhyate||4||

kālāntareṇa sa punaścaivameva viceṣṭate||5||

Sarvāṅgasundarā

smṛterapāyo-vināśaḥ, apasmāra ucyate| sa ca-smṛtivināśo, buddhyādivināśāccitte cintādyabhihate, tathonmādavaccittadehagatairdoṣaiḥ prakṛpitaiḥ sattve hate, hṛdaye vyāpte, tathā saṃjñāvāhiṣu srotaḥsu vyāpteṣu satsu, jāyate| tasmiṃśca jāte sati mūḍhamatiḥ san tamo-mohaṃ, viśan bībhatsāḥ-ninditāḥ, kriyāḥkurute| na tu tamo dravyaviśeṣa iha gṛhyate, tasya divā+asambhavasyāpi darśanaṃ sambhāvyata eva, rogasvabhāvāt| ata eva vakṣyati,-"paśyannasanti rūpāṇi" iti| tā eva kriyā vakti-dantānityādi yāvadvijihvākṣibhruva iti| vijihyamakṣibhruvaṃ yasya sa evam| akṣibhruvaśabdo+acaturādinipātaḥ| doṣavege cātikrānte vibudhyate-prakṛtiṃ yāti| kālāntaraiṇa saḥ-apasmarīm evameva-pūrvavat, karoti|

Aṣṭāṅgahṛdayasaṃhitā

apasmāraścaturbhedo vātādyairnicayena ca||5||

Sarvāṅgasundarā

apasmāraścatuḥprakāraḥ| katham ? ityāha-vātādibhiḥ sannipātena ca|

Aṣṭāṅgahṛdayasaṃhitā

rūpamutpatsyamāne+asmin hṛtkampaḥ śūnyatā bhramaḥ||6||

tamaso darśanaṃ dhyānaṃ bhrūvyudāso+akṣivaikṛtam||6||

aśabdaśravaṇaṃ svedo lālāsiṅghāṇakasrutiḥ||7||

avipāko+arucirmūrcchā kukṣyāṭopo balakṣayaḥ||7||

nidrānāśo+aṅgamardastṛṭ svapne gānaṃ sanartanam||8||

pānaṃ tailasya madyasya tayoreva ca mehanam||8||

Sarvāṅgasundarā

asminnapasmāra udbubhūṣati sati hṛtkampādayaḥ syuḥ| gānādi syāt, tailamadyayoḥ pānaṃ syāt, tathā tayoreva-taila madyayoḥ, mehanaṃ-mūtraṇaṃ, syāt|

Aṣṭāṅgahṛdayasaṃhitā

tatra vātātsphuratsakthiḥ prapataṃśca muhurmuhuḥ||9||

apasmarati saṃjñāṃ ca labhate visvaraṃ rudan||9||

utpiṇḍitākṣaḥ śvasiti phenaṃ vamati kampate||10||

āvidhyati śirodantān daśatyādhmātakandharaḥ||10||

parito vikṣipatyaṅgaṃ viṣamaṃ vinatāṅguliḥ||11||

rūkṣśyāvāruṇākṣitvaṅnakhāsyaḥ kṛṣṇamīkṣate||11||

capalaṃ paruṣaṃ rūpaṃ virūpaṃ vikṛtānanam||12||

Sarvāṅgasundarā

tatra-teṣu madhyāt, vātādapasmāre sati sphuratsakathyādikaḥ syāt|

Aṣṭāṅgahṛdayasaṃhitā

apasmarati pittena muhuḥ saṃjñā ca vindati||12||

pītaphenākṣivaktratvagāspālayati medinīm||13||

bhairavādīptaruṣitarūpadarśī tṛṣānvitaḥ||13||

Sarvāṅgasundarā

pittenāpasmāre sati punaḥpunaḥ saṃjñāṃ-cetanāṃ ca labhate| pītaphenākṣimukhatvaṃ syāt| atra ca vaktragrahaṇenaivākṣigrahaṇe siddhe+akṣigrahaṇamatiśayārtham| tathā+a+asphālayati medinīmityādi ca syāt|

Aṣṭāṅgahṛdayasaṃhitā

kaphāccireṇa grahaṇaṃ cireṇaiva vibodhanam||14||

ceṣṭā+alpā bhūyasī lālā śuklanetranakhāsyatā||14||

śuklābharūpadarśitvaṃ----------------------||15||

Sarvāṅgasundarā

kaphāccireṇa kālena grahaṇam| cireṇaiva vimokṣaṇaṃ syāt| śceṣṭā+alpetyādi ca|

Aṣṭāṅgahṛdayasaṃhitā

-------------------------sarvaliṅgaṃ tu varjayet||15||

Sarvāṅgasundarā

sarvaliṅgamapasmāraṃ varjayet-nopakramet|

Aṣṭāṅgahṛdayasaṃhitā

athā+a+avṛtānāṃ dhīcittahṛtkhānāṃ prākprabodhanam||15||

tīkṣṇaiḥ kuryādiapasmāre karmabhirvamanādibhiḥ||16||

Sarvāṅgasundarā

atha-evamapasmārasvarūpamavagamya, dhīcittahṛdayasrotasāṃ pūrvaṃ prabodhanaṃ kuryāt| kaiḥ ? vamanādibhiḥ tīkṣṇaiḥ karmabhiḥ|

Aṣṭāṅgahṛdayasaṃhitā

vātikaṃ bastibhūyiṣṭhaiḥ, paittaṃ prāyo virecanaiḥ||16||

ślaiṣmikaṃ vamanaprāyairapasmāramupācaret||17||

Sarvāṅgasundarā

vātikamapasmāraṃ bastiprāyairupācaret| paittaṃ virecanaprāyairupācaret| ślaiṣmikaṃ vamanaprāyairupācaret|

Aṣṭāṅgahṛdayasaṃhitā

sarvataḥ suviśuddhasya samyagāśvāsitasya ca||17||

apasmāravimokṣārthaṃ yogān saṃśamanān śṛṇu||18||

Sarvāṅgasundarā

sarvataḥ-adha upariṣṭācca viśuddhasya, tathā samyagāśvāsitasya ca-kṛtapeyādyannasaṃsargikasya ca samyagāśvāsanaṃ sampadyate| tasyāpasmāriṇaḥ, apasmāraviśodhanāya vakṣyamāṇānimān yogānākarṇaya|

Aṣṭāṅgahṛdayasaṃhitā

gomayasvarasakṣīradadhimūtraiḥ śṛtaṃ haviḥ||18||

apasmārajvaronmādakāmalāntakaraṃ pibet||19||

Sarvāṅgasundarā

gomayasvarasādibhirghrutaṃ pakvamapasmārādighnaṃ pibet|

Aṣṭāṅgahṛdayasaṃhitā

dvipañcamūlatriphalādviniśākuṭajatvacaḥ||19||

saptaparṇamapāmārgaṃ nīlinīṃ kaṭurohiṇīm||20||

śamyākapuṣkarajaṭāphalgumūladurālabhāḥ||20||

dvipalāḥ saliladroṇe paktvā pādāvaśeṣite||21||

bhārgīpāṭhāḍhakīkumbhanikumbhavyoṣarohiṣaiḥ||21||

mūrvābhūtīkabhūnimbaśreyasīsārivādvayaiḥ||22||

madayantyagniniculairakṣāṃśaiḥ sarpiṣaḥ pacet||22||

prasthaṃ tadvad dravaiḥ pūrvaiḥ pañcaganyamidaṃ mahat||23||

jvarāpasmārajaṭharabhagandaraharaṃ param||23||

śophārśaḥkāmalāpāṇḍugulmakāsagrahāpaham||24||

Sarvāṅgasundarā

dvipañcamūlādīni pṛthag dvipalapramāṇāni jaladroṇe paktvā pādāvaśeṣite kvāthe bhārgyādibhiḥ karṣāśaiḥ kalkīkṛtairghṛtasya prasthaṃ tadvat pūrvaiḥ-gomayasvarasādibhirdravaiḥ, pācayet| mahadidaṃ pañcagavyaṃ paraṃ jvarādiharam, śophādighnaṃ ca| bahudravyayogāccāsya mahattvam, yathā mahākalyāṇakādeḥ|

Aṣṭāṅgahṛdayasaṃhitā

brāhmīrasavacākuṣṭhaśaṅkhapuṣpīśṛtaṃ ghṛtam||24||

purāṇaṃ medhyamunmādālakṣmyapasmārapāomajit||25||

Sarvāṅgasundarā

brāhmyādibhiḥ purāṇaṃ sarpiḥ pakvaṃ medhyamunmādādijit|

Aṣṭāṅgahṛdayasaṃhitā

tailaprasthaṃ ghṛtaprasthaṃ jīvanīyaiḥ palonmitaiḥ||25||

kṣīradroṇe pacetsiddhamapasmāravimokṣaṇam||26||

Sarvāṅgasundarā

tailaprasthaṃ ghrutaprasthaṃ jīvaniyaiḥ rajīkṛtaiḥ palapramāṇaiḥ kṣīradroṇe pacet| tatsiddhamapasmāravimocanam|

Aṣṭāṅgahṛdayasaṃhitā

kaṃse kṣīrekṣurasayoḥ kāśmarye+aṣṭaguṇe rase||26||

kāṛṣikairjīvanīyaiśca sarpiḥprasthaṃ vipācayet||27||

vātapittodbhavaṃ kṣipramapasmāraṃ nihanti tat||27||

Sarvāṅgasundarā

kṣīrekṣurasayoḥ kaṃse-āḍhake, tathā kāśmaryarase+aṣṭaguṇe-aṣṭaprasthaparimāṇe, ghṛtādasyāṣṭaguṇatvam| jīvaniyaiḥkārṣikairghṛtaprasthaṃ vipācayet| tat vātapittajamapasmāraṃ śīghrameva nihanti| nanu, dvandvajasyāpasmārasyāsambhavāt kathamuktaṃ vātapittodbhavaṃ hantīti? ucyate| vātapittotthayordvayorapyapasmārayorhantītyetadihokta mityadoṣaḥ|

Aṣṭāṅgahṛdayasaṃhitā

tadvat kāśavidārīkṣukuśakvāthaśṛtaṃ payaḥ||28||

Sarvāṅgasundarā

tadvat-pūrvavat, kāśādikvāthe śṛtaṃ kṣīraṃ syāt|

Aṣṭāṅgahṛdayasaṃhitā

kūṣmāṇḍasvarase sarpiraṣṭādaśaguṇe śṛtam||28||

yaṣṭīkalkamapasmāraharaṃ dhīvāksvarapradam||29||

Sarvāṅgasundarā

kūṣmāṇḍasvarase+aṣṭādaśaguṇe madhuyaṣṭikākalkaṃ ghṛtaprasthaṃ pakvamapasmārajit budhdyādipradaṃ ca|

Aṣṭāṅgahṛdayasaṃhitā

kapilānāṃ gavāṃ pittaṃ nāvane paramaṃ hitam||29||

śvaśṛgālabiḍālānaṃ siṃhādīnāṃ ca pūjitam||30||

Sarvāṅgasundarā

kapilānāṃ gavāṃ pittaṃ nasye suṣṭru hitam, na kṛṣṇānām gavām, acintyatvātprabhāvasya| śvādīnāmapi pittaṃ hitam|

Aṣṭāṅgahṛdayasaṃhitā

godhānakulanāgānāṃ pṛṣatarkṣagavamapi||30||

pitteṣu sādhitaṃ tailaṃ nasye+abhyaṅge ca śasyate||31||

Sarvāṅgasundarā

godhādīnāṃ ca pitteṣu sādhitaṃ tailaṃ nasye+abhyaṅge ca śasyate|

Aṣṭāṅgahṛdayasaṃhitā

triphalābyoṣapītadruyavakṣāraphaṇijjakaiḥ||31||

śryāhvāpāmārgakārañjabījaistailaṃ vipācitam||32||

bastamūtre hitaṃ nasyaṃ cūrṇaṃ vā dhmāpayedbhiṣak||32||

Sarvāṅgasundarā

triphalādibhiḥ kalkitaiśchāgamūtre caturguṇe sādhitaṃ tailaṃ nasyamunmādāpasmāriṇorhitam| cūrṇaṃ triphalādervā vaidyo nāsāyā madhye dhmāpayet|

Aṣṭāṅgahṛdayasaṃhitā

nakulolūkamārjāragṛdhrakīṭāhikākajaiḥ||33||

tuṇḍaiḥ pakṣaiḥ purīṣaiśca dhūpamasya prayojayet||33||

Sarvāṅgasundarā

nakulādīnāṃ yathāsambhavaṃ tuṇḍādibhirapasmāriṇo dhūmaṃ (paṃ) yojayet|

Aṣṭāṅgahṛdayasaṃhitā

śīlayettailalaśunaṃ payasa vā śatāvarīm||34||

brāhmīrasaṃ kuṣṭharasaṃ vacāṃ vā madhusaṃyutām||34||

Sarvāṅgasundarā

tathā tailalaśunaṃ śīlayet| kṣīreṇa vā śatāvarīmadyāt| brāhmīrasaṃ vā kuṣṭharasaṃ madhunā samabhyaset, vacāṃ vā|

Aṣṭāṅgahṛdayasaṃhitā

samaṃ kruddhairapasmāro doṣaiḥ śārīramānasaiḥ||35||

yajjāyate yataścaiṣa mahāmarmasamāśrayaḥ||35||

tasmādrasāyanairenaṃ duścikitsyamupācaren||36||

tadārtaṃ cāgnitoyāderviṣamātpālayetsadā||36||

Sarvāṅgasundarā

yat-yasmāt, apasmāro yugāpatprakopitaiḥ śārīramānasairdoṣairjāyate, yataścaiṣa mahāmarmāśrayaḥ, tata enaṃ-apasmāraṃ, duścikitsyaṃ rasāyanairupācaret| apasmārārtaṃ cāgnijalāderviṣamāt sada pālayet|

Aṣṭāṅgahṛdayasaṃhitā

muktaṃ mano vikāreṇa tvamitthaṃ kṛtavāniti||37||

na brūyādviṣayairiṣṭaiḥ kliṣṭaṃ ceto+asya bṛṃhayet||37||

sthāne+apasmārapratiṣedho nāma saptamo+adhyāyaḥ||7||

Sarvāṅgasundarā

manovikāreṇa ca muktaṃ santaṃ tvamitthaṃ kṛtavāniti na brūyāt| asya ca manaḥ kliṣṭamiṣṭairviṣayairupabṛṃhayediti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne+apasmāra- pratiṣedho nāma saptamo+adhyāyaḥ samāptaḥ|| 7||

ityaṣṭāṅgahṛdaye bhūtatantraṃ tṛtīyaṃ samāptam

vartmarogavijñānīyādhyāyaḥ

8

Aṣṭāṅgahṛdayasaṃhitā

athāto vartmarogavijñānīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Aṣṭāṅgahṛdayasaṃhitā

apasmārādanantaraṃ śālākyamupakramyate| yathaiva hṛdayākhyamahāmarmāśritairapasmāro janyate tathaiva murdhākhyamahāmarmāśritairūrdhvajatrūtthā rogā janyante| teṣāmapi ca madhye cakṣūrogāṇāṃ sa0-vartmani rogā vartmarogāḥ,-kṛcchronmīlādayaḥ, teṣāṃ vijñānaṃ-bodhaḥ, sa vidyate yasminniti chaḥ, tasya pūrvavalluk|

Aṣṭāṅgahṛdayasaṃhitā

sarvaroganidānoktairahitaiḥ kupitā malāḥ||1||

acakṣuṣyairviśeṣeṇa prāyaḥ pittānusāriṇaḥ||1||

śirābhirūrdhvaṃ prasṛtā netrāvayavamāśritāḥ||2||

vartma sandhiṃ sitaṃ kṛṣṇaṃ dṛṣṭiṃ vā sarvamakṣi vā||2||

rogān kuryuḥ--------------------------------------------||3||

Sarvāṅgasundarā

sarvaroganidāne uktāni-abhihitāni yathāyogaṃ tiktoṣaṇādīni, tairāhāravihāraiḥ prakupita malā rogān kuryuḥ| viśeṣādacakṣuṣyairāhāravihāraiḥ kupitā malāḥ prāyo-bāhulyena, pittānusāriṇastathā śirādibhiḥ karaṇabhūtābhirūrdhvaṃ jatruṇaḥ prasṛtāstathā netrasya sambandhinamavayavaṃ-vakṣyamāṇaṃ vartmādikaṃ, āśritāḥ| vartmetyādi| vāśabdaḥ pratyekaṃ yujyate, vartma vā sandhiṃ vā sitaṃ vā+asitaṃ vā dṛṣṭiṃ vā sakalaṃ locanamāśritāḥ| iti sāmānyena nayanarogāṇāṃ samprāptiḥ|

Aṣṭāṅgahṛdayasaṃhitā

----------calastatra prāpya vartmāśrayāḥ sirāḥ||3||

suptotthitasya kurute vartmastambhaṃ savedanam||3||

pāṃśupūrṇābhanetratvaṃ kṛcchronmīlanamaśru ca||4||

vimardanāt syācca śamaḥ kṛcchronmīlaṃ vadanti tat||4||

Sarvāṅgasundarā

tatra-teṣu vartmādyāśriteṣu madhye, vartmāśrayāḥ sirā vāyuḥ prāpya suptotthitasya narasya vartmastambhaṃ kurute, rujayā saha| tathā paṃśupūrṇābhanayanatvaṃ kṛcchreṇonmīlanamaśru ca kurute| vimardanāt-malanācca, śamaḥ syāt| taṃ-īdṛksvarūpaṃ, kṛcchronmīlākhyaṃ netrerogaṃ vadanti|

Aṣṭāṅgahṛdayasaṃhitā

cālayan vartmanī vāyurnimeṣonmeṣaṇaṃ muhuḥ||5||

karotyaruṅ nimeṣo+asau---------------------||5||

Sarvāṅgasundarā

vāyurvatmanī cālayan nimeṣonmeṣaṇaṃ pīḍārahitaṃ punaḥ punaḥ karoti| asau nimeṣākhyo rogo jñeyaḥ|

Aṣṭāṅgahṛdayasaṃhitā

----------------------------------vartma yattu nimīlyate||5||

vimuktasandhi niśceṣṭaṃ hīnaṃ vātahataṃ hi tat||6||

Sarvāṅgasundarā

yatpunarvartma vimuktasandhi tathā niśceṣṭaṃ hīnam ca nimīlyate taṃ vātahatākhyaṃ rogaṃ vadanti, 'munayaḥ' iti śeṣaḥ|

Aṣṭāṅgahṛdayasaṃhitā

kṛṣṇāḥ pittena bahvyo+antarvartma kumbhīkabījavat||6||

ādhmāyante punarbhinnāḥ piṭikāḥ kumbhisaṃjñitāḥ||7||

Sarvāṅgasundarā

pittena kṛṣṇavarṇāḥ piṭikā bahvyo vartmanormadhye kumbhīkabījatulyāstathā bhinnāḥ satyaḥ punaradhmāyante, tāḥ kumbhīsaṃjñāḥ|

Aṣṭāṅgahṛdayasaṃhitā

sadāhakledanistodaṃ raktābhaṃ sparśanākṣamam||7||

pittena jāyate vartma pittotkliṣṭamuśanti tat||8||

Sarvāṅgasundarā

pittena sadāhakledanistodaṃ tathā raktākāraṃ sparśanākṣamaṃ vartma jāyate, tat pittotkliṣṭamuśanti-kathayanti|

Aṣṭāṅgahṛdayasaṃhitā

karoti kaṇḍūṃ dāhaṃ ca pittaṃ pakṣmāntamāsthitam||8||

pakṣmaṇāṃ śātanaṃ cānu pakṣmaśātaṃ vadanti tam||9||

Sarvāṅgasundarā

pittaṃ pakṣmāntamāsthitaṃ kaṇḍūm dāhaṃ ca karoti| anupaścāt, pakṣmāṇāṃ śātaṃ karoti| taṃ pakṣmaśātaṃ varṇayanti|

Aṣṭāṅgahṛdayasaṃhitā

pothakyaḥ piṭikāḥ śvetāḥ sarṣapabhā ghanāḥ kaphāt||9||

śophopadeharukkaṇḍūpicchilāśrusamanvitāḥ||10||

Sarvāṅgasundarā

kaphāt piṭikāḥ sitāḥ sarṣapopamā ghanāḥ-nibiḍāḥ, śophādiyutāḥ pothakīsaṃjñāḥ|

Aṣṭāṅgahṛdayasaṃhitā

kaphotkliṣṭaṃ bhavedvartma stambhakledopadehavat||10||

Sarvāṅgasundarā

stambhādiyutaṃ vartma yad bhavet tatkaphotkliṣṭaṃ nāma|

Aṣṭāṅgahṛdayasaṃhitā

granthiḥ pāṇḍurarukpākaḥ kaṇḍūmān kaṭhinaḥ kaphāt||11||

kolamātraḥ sa lagaṇaḥ kiñcidalpastato+atha vā||11||

Sarvāṅgasundarā

kaphāt yo granthiḥ kolamātraḥ, athavā tataḥ-tasmāt kolātkiñcidalpaḥ, pāṇḍuḥ pīḍāpākarahitaḥ kaṇḍūmān kaṭhinaśca syāt, sa lagaṇākhyaḥ|

Aṣṭāṅgahṛdayasaṃhitā

raktā raktena piṭikā tattulyapiṭikācitā||12||

utsaṅgākhyā------------------------------||12||

Sarvāṅgasundarā

raktena raktevarṇā piṭikā tattulyapiṭikairācitā utsaṅgākhyā|

Aṣṭāṅgahṛdayasaṃhitā

------------------tathotkliṣṭaṃ rājimatsparśanākṣamam||12||

Sarvāṅgasundarā

tathā-utsaṅgavat, utkliṣṭākhyaṃ vartma| tacca na piṭikārupam, kiṃ tarhi ? rājiyutaṃ sparśanākṣamaṃ ca syāt|

Aṣṭāṅgahṛdayasaṃhitā

arśo+adhimāṃsaṃ vartmāntaḥ stabdhaṃ snigdhaṃ sadāharuk||13||

raktaṃ raktena tatsrāvi chinnaṃ chinnaṃ ca vardhate||13||

Sarvāṅgasundarā

adhikamāṃsaṃ ca vartmābhyantarasthitamarśo nāma raktena syāt| raktaṃ varṇataḥ, tathā stabdhatādiguṇaṃ syāt| tathā tatsrāvitadraktaṃ sravatyabhīkṣṇam| tat punaḥpunaschinnamapi vardhate|

Aṣṭāṅgahṛdayasaṃhitā

madhye vā vartmano+ante vā kaṇḍūṣārugvatī sthirā||14||

mudgamātrā+asṛjā tāmrā piṭikā+añjananāmikā||14||

Sarvāṅgasundarā

asṛjā tāmrā piṭikā mudgapramāṇā vartmano madhye+ante vā kaṇḍvādimatī sthirā cāñjananāmikā syāt|

Aṣṭāṅgahṛdayasaṃhitā

doṣairvartma bahiḥ śūnaṃ yadantaḥ sūkṣmakhācitam||15||

sasrāvamantarudakaṃ bisābhaṃ bisavartma tat||15||

Sarvāṅgasundarā

doṣaiḥ-vātādibhiḥ, bahiḥ śūnaṃ yadvartma sūkṣmaiḥ khaiḥchidraiḥ, antarācitaṃ sasrāvaṃ ca tad bisavartma, udakāntaḥsthitasacchidrabisatulyatvāt|

Aṣṭāṅgahṛdayasaṃhitā

yadvartmotkliṣṭamutkliṣṭamakasmānmlānatāmiyāt||16||

raktadoṣatrayotkleśādbhavatyutkliṣṭavartma tat||16||

Sarvāṅgasundarā

yadvartma raktotkleśāddoṣatrayotkleśācca utkliṣṭaṃ-utkleśitaṃ sat, akasmāt-hetuṃ vinaiva, mlānimiyāt-śuṣkatvaṃ yāyāt, tadutkliṣṭavartma syāt|

Aṣṭāṅgahṛdayasaṃhitā

śyāvavartma malaiḥ sāsraiḥ śyāvaṃ rukkledaśophavat||17||

Sarvāṅgasundarā

raktasahitaistrimalairyadvartma śyāvaṃ rujā kledena śophena ca yuktaṃ bhavati, tacchyāvavartma|

Aṣṭāṅgahṛdayasaṃhitā

śliṣṭākhyaṃ vartmanī śliṣṭe kaṇḍūśvayathurāgiṇī||17||

Sarvāṅgasundarā

śliṣṭe-ekatra saṃlagne, vartmanī kaṇḍvādiyute śliṣṭavartma nāma|

Aṣṭāṅgahṛdayasaṃhitā

vartmano+antaḥ kharā rūkṣāḥ piṭikāḥ sikatopamāḥ||18||

sikatāvartma-----------------------------------||18||

Sarvāṅgasundarā

vartmano madhye vālikātulyāḥ piṭikāḥ kharasparśāstathā rūkṣāḥ, tat sikatāṃvartma|

Aṣṭāṅgahṛdayasaṃhitā

-----------------------kṛṣṇaṃ tu kardamaṃ kardamopamam||18||

Sarvāṅgasundarā

kardamasadṛśaṃ kṛṣṇaṃ vartma kardamākhyam|

Aṣṭāṅgahṛdayasaṃhitā

bahalaṃ bahalairmāṃsaiḥ savarṇaiścīyate samaiḥ||19||

Sarvāṅgasundarā

bahalaiḥ-ghanaiḥ, māṃsaiḥ savarṇaiḥ samaiḥ-na viṣamaiḥ, cīyate tadbahalaṃ nāma|

Aṣṭāṅgahṛdayasaṃhitā

kukuṇakaḥ śiśoreva dantotpattinimittajaḥ||19||

syāttena śiśurucchranatāmrākṣo vīkṣaṇākṣamaḥ||20||

savartmaśūlapaicchilyaḥ karṇanāsākṣimardanaḥ||20||

Sarvāṅgasundarā

kukūṇakaḥ śiśoreva-na mahato, jayate| yato+asau dantotpattihetuko bhavati| tena-kukūṇakena, bāla ucchūnatāmranayano vīkṣaṇākṣamastathā vartmaśūlādimān karṇādimardanaśca syāt|

Aṣṭāṅgahṛdayasaṃhitā

pakṣmoparodhe saṅkoco vartmanāṃ jāyate tathā||21||

kharatā+antarmukhatvaṃ ca romṇāmanyāni vā punaḥ||21||

kaṇṭakairiva tīkṣṇāgrairghṛṣṭaṃ tairakṣi śūyate||22||

uṣyate cānilādidviḍalpāhaḥ śāntiruddhṛtaiḥ||22||

Sarvāṅgasundarā

pakṣmoparodhe vartmanāṃ saṅkoco bhavati| tathā kharatvamantarmukhatvaṃ ca romṇām, anyāni va romāṇi jāyante| taiścakharāntarmukhaiḥ, apūrvairvā rogasvabhāvāttīkṣṇāgraiḥ kaṇṭakairiva ghṛṣṭamakṣiśūyate| uṣyate ca-sāntardāhastīvroṣmā syādityarthaḥ| tathā pavanādidviṭ, ādiśabdenānalātapau gṛhyete| stokānyahānyuddhṛtaiḥ-utpāṭitaistaistaiḥ, śāntirbhavati|

Aṣṭāṅgahṛdayasaṃhitā

kanīnake bahirvartma kaṭhino granthirunnataḥ||23||

tāmraḥ pakvo+asrapūyasrudalajyādhmāyate muhuḥ||23||

Sarvāṅgasundarā

kanīnake vartmanorbāhyataḥ kaṭhina unnato granthiralajītyucyate| kimbhūto granthiḥ ? tāmraḥ pakvaścāsrasrāvī pūyasrāvī ca| tathā muhurmuhuḥ srutaḥ sannādhmāyate|

Aṣṭāṅgahṛdayasaṃhitā

vartmāntarmāṃsapiṇḍābhaḥ śvayathurgrathito+arujaḥ||24||

srāsraiḥ syādarbudo doṣairviṣamo bāhyataścalaḥ||24||

Sarvāṅgasundarā

vartmano+antare māṃsapiṇḍākṛtiḥ śvayathuḥ saraktaistribhirdoṣairarbudaḥ syāt| kimbhūtaḥ śvayathuḥ ? grathito nīrujaḥ| sa ca bāhyataścalo viṣamaśca syāt|

Aṣṭāṅgahṛdayasaṃhitā

caturviṃśatirityete vyādhayo vartmasaṃśrayāḥ||25||

Sarvāṅgasundarā

iti-anena prakāreṇa, caturviṃśatisaṅhkhyā vartmāśrayā rogāḥ syuḥ|

Aṣṭāṅgahṛdayasaṃhitā

ādyo+atra bheṣajaiḥ sādhyo dvau tato+arśaśca varjayet||25||

pakṣmoparodho yāpyaḥ syāccheṣāñchastreṇa sādhayet||26||

Sarvāṅgasundarā

[ atra-] eṣu madhyāt, ādyaḥ-kṛcchronmīlanākhyo, bheṣajaiḥ sādhyaḥ| tataḥ-anantaraṃ, dbau-nimeṣavātahatau arśaśca varjayet| pakṣmoparodho yāpanīyaḥ| śeṣān-ekonaviṃśatiṃ, śastreṇopacaret|

Aṣṭāṅgahṛdayasaṃhitā

kuṭṭayetpakṣmasadanaṃ chindyātteṣvapi cārbudam||26||

bhindyāllagaṇakumbhīkābisotsaṅgāñjanālajīḥ||27||

pothakīśyāvasikatāśliṣṭotkliṣṭacatuṣṭayam||27||

sakardamaṃ sabahalaṃ vilikhetsakukūṇakam||8||

27 1/2||8||

sthāne vartmarogavijñānīyo nāma aṣṭamo+adhyāyaḥ||8||

Sarvāṅgasundarā

teṣvapi-śastrasādhyeṣu madhye, pakṣmasadanaṃ kuṭṭayet sūcīkūrcena| arbudaṃ ca chindyādvṛddhipatrādinā| lagaṇādīni vrīhimukhādinā bhindyāt| pothakyādayaḥ kukūṇakāntā ekādaśa vilekhyāḥ| utkliṣṭacatuṣṭayaṃ-pittotkliṣṭaṃ kaphotkliṣṭaṃ raktotkliṣṭamutkliṣṭavartmaceti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne vartmaroga- vijñānīyo nāmāṣṭamo+adhyāyaḥ samāptaḥ|| 8||

vartmarogapratiṣedhādhyāyaḥ

9

Aṣṭāṅgahṛdayasaṃhitā

kṛcchronmīle purāṇājyaṃ drākṣākalkāmbusādhitam||1||

sasiraṃ yojayetsnigdhaṃ nasyadhūmāñjanādi ca||1||

Sarvāṅgasundarā

kṛcchronmīle vartmaroge purāṇaṃ ghṛtaṃ drākṣākalkāmbupakvaṃ samaśarkaraṃ yojayet| snigdhaṃ ca nasyādikam|

Aṣṭāṅgahṛdayasaṃhitā

kumbhīkāvartma likhitaṃ saindhavapratisāritam||2||

yaṣṭīdhātrīpaṭolīnāṃ kvāthena pariṣecayet||2||

Sarvāṅgasundarā

kumbhīkāvartma likhitaṃ vṛddhipatrādinā saindhavalavaṇena pratisāritaṃ sat madhuyaṣṭikādikvāthena pariṣecayet|

Aṣṭāṅgahṛdayasaṃhitā

nivāte+adhiṣṭhitasyāptaiḥ śuddhasyottānaśāyinaḥ||3||

bahiḥ koṣṇāmbutaptena sveditaṃ vartma vāsasā||3||

nirbhujya vastrāntaritaṃ vāmāṅguṣṭhāṅgulīdhṛtam||4||

na sraṃsate calati vā vartmaivaṃ sarvatastataḥ||4||

maṇḍalāgreṇa tattiryak kṛtvā śastrapadāṅkitam||5||

likhettenaiva patrairvā śākaśophālikādijaiḥ||5||

phenena toyarāśervā picunā pramṛjannasṛk||6||

sthite rakte sulikhitaṃ sakṣaudraiḥ pratisārayet||6||

yathāsvamuktairanu ca prakṣālyoṣṇena vāriṇā||7||

ghṛtena siktamabhyaktaṃ badhnīyānmadhusarpiṣā||7||

ūrdhvādhaḥ karṇayordattvā piṇḍīṃ ca yavasaktubhiḥ||8||

dvitīye+ahani muktasya pariṣekaṃ yathāyatham||8||

kuryāccaturthe nasyādīn muñcedevāhni pañcame||9||

Sarvāṅgasundarā

nivāte sthāne āptairadhiṣṭhitasya-kṛtāśrayasya, tathā śuddhasya-vamanavirecanādinā, uttānaṃ nityaṃ śete tasya vartma vāsasā koṣṇāmbunā taptena sveditaṃ sannirbhujya-kuṭilīkṛtya, vastrāntaritaṃ vāmāṅguṣṭhāṅgulībhyāṃ dhṛtamevaṃ na sraṃsate| na vā calati sarvataḥ| anantaraṃ tadvartma tiryaṅ maṇḍalāgreṇa śastrapadāṅkitaṃ kṛtvā tenaiva śastreṇa śākādipatrairvā samudraphenena vā likhet| kiṃ kurvan ? picunā-karpaṭādiyojitena, raktaṃ pramṛjan| rakte sthite-avahati, sulikhitaṃ tadvartma jñātvā sakṣaudrairyathāsvaṃ kathitaiḥ saindhavādibhiḥ pratisārayet| paścāccoṣṇena vāriṇā prakṣālya sarpiṣā siktamanantaramabhyaktaṃ madhusarpiṣā ūrdhvādhaḥ karṇayoryavasaktubhiḥ piṇḍīṃ ca dattvā+avabadhnīyāt| dvitīye divase muktasya vartmano yathāsvaṃ pariṣekaṃ kuryāt| caturthe divase nasyādīn kuryāt| pañcame divase muñcedeva-nānyatkiñcitkuryāt|

Aṣṭāṅgahṛdayasaṃhitā

samaṃ nakhanibhaṃ śophakaṇḍūghārṣādyapīḍitam||9||

vidyātsulikhitaṃ vartma likhed bhūyo viparyaye||10||

Sarvāṅgasundarā

samaṃ nakhasadṛśaṃ śophādyapīḍitaṃ sulikhitaṃ vartma jānīyāt| viparyaye-asmāllakṣaṇādvaiparītye sati, tadvartma punarlikhet|

Aṣṭāṅgahṛdayasaṃhitā

rukpakṣmavartmasadanasraṃsanānyatilekhanāt||10||

snehasvedādikastasminniṣṭo vātaharaḥ kramaḥ||11||

Sarvāṅgasundarā

atilekhanādrujādīni syuḥ| tasmin-atilekhane, snehasvedādiko vātaghno vidhiḥ kāryaḥ|

Aṣṭāṅgahṛdayasaṃhitā

abhyajya navanītena śvetarodhraṃ pralepayet||11||

eraṇḍamūlakalkena puṭapāke pacettataḥ||12||

svinnaṃ prakṣālitaṃ śuṣkaṃ cūrṇitaṃ poṭalīkṛtam||12||

striyāḥ kṣīre chagalyā vā mṛditaṃ netrasecanam||13||

Sarvāṅgasundarā

śvetarodhraṃ navanītenābhyajya eraṇḍamūlakalkena pralepayet| anantaraṃ puṭapāke pacet| svinnaṃ prakṣālitaṃ śuṣkaṃ cūrṇitaṃ poṭalīkṛtaṃ sat yuvatīkṣīreṇa chagalyā vā kṣīreṇa marditaṃ netre secanaṃ hitam|

Aṣṭāṅgahṛdayasaṃhitā

śālitandulakalkena liptaṃ tadvat pariṣkṛtam||13||

kuryānnetre+atilikhite mṛditaṃ dadhimastunā||14||

kevalenāpi vā sekaṃ mastunā jāṅgalāśinaḥ||14||

Sarvāṅgasundarā

atilikhite vartmani navanītenāktaṃ śvetarodhraṃ śālitandulakalkena liptaṃ baddhaṃ pariṣkṛtaṃ-pūrvavatparikalpitaṃ puṭapākīkṛtaṃ svinnaṃ prakṣālitaṃ śuṣkaṃ cūrṇitaṃ poṭalīkṛtaṃ cetyarthaḥ, tat dadhimastunā mṛditaṃ sekaṃ kuryāt| dadhigrahaṇaṃ takramastvādinivṛttyai| athavā kevalena-kalkarodhrarahitena, mastunā jāṅgalamāṃsāśino narasya sekaṃ kuryāt| apiḥ svedanādisamudāyavikalpārthaḥ|

Aṣṭāṅgahṛdayasaṃhitā

piṭikā vrīhivakreṇa bhittvā tu kaṭhinonnatāḥ||15||

niṣpīḍayedanu vidhiḥ pariśeṣastu pūrvavat||15||

Sarvāṅgasundarā

kaṭhinonnatāḥ piṭikāḥ vrīhivakreṇa bhittvā+anu niṣpīḍayet| pariśeṣo vidhiḥ-pralepanakṣālanabandhanasecanādiḥ, pūrvavatkāryaḥ|

Aṣṭāṅgahṛdayasaṃhitā

lekhane bhedane cāyaṃ kramaḥ sarvatra vartmani||16||

Sarvāṅgasundarā

lekhane bhedane ca eṣa eva kramaḥ sarvatra vartmani kāryaḥ|

Aṣṭāṅgahṛdayasaṃhitā

pittāsrotkliṣṭayoḥ svāduskandhasiddhena sarpiṣā||16||

sirāvimokṣaḥ snigdhasya trivṛcchreṣṭhaṃ virecanam||17||

likhite srutarakte ca vartmani kṣālanaṃ hitam||17||

yaṣṭīkaṣāyaḥ, sekastu kṣīraṃ candanasādhitam||18||

Sarvāṅgasundarā

pittotkliṣṭe raktotkliṣṭe ca madhuraskandhaśṛtena ghṛtena snigdhasya puṃsaḥ sirāvimokṣaḥ kāryaḥ| tathā trivṛtātriphale virecanam| likhite vartmani srutalohite ca sati madhuyaṣṭikākvāthaḥ kṣālanaṃ hitam| kṣīraṃ candanasādhitaṃ tu seko hitaḥ|

Aṣṭāṅgahṛdayasaṃhitā

pakṣmaṇāṃ sadane sūcyā romakūpān vikuṭṭayet||18||

grāhayedvā jalaukobhiḥ payasekṣurasena vā||19||

vamanaṃ, nāvanaṃ sarpiḥ śṛtaṃ madhuraśītalaiḥ||19||

Sarvāṅgasundarā

pakṣmaṇāṃ sadane sati romakūpān-romamūlāni, sucyā vikuṭṭayet| jalaukobhirvā grāhayet| kṣīreṇekṣurasena vā vamanaṃ hitam| madhuraśītalaiḥ-drākṣādibhiḥ, pakvaṃ ghṛtaṃ nāvanaṃ hitam|

Aṣṭāṅgahṛdayasaṃhitā

sañcūrṇya puṣpakāsīsaṃ bhāvayetsurasārasaiḥ||20||

tāmre daśāhaṃ paramaṃ pakṣmaśāte tadañjanam||20||

Sarvāṅgasundarā

puṣpakāsīsaṃ cūrṇayitvā tāmrapātre daśāhaṃ surasārasaiḥ-samūrvārasaiḥ, bhāvayet| tat-etat, pakṣmaśāte śreṣṭhamañjanam

Aṣṭāṅgahṛdayasaṃhitā

pothakīrlikhitāḥ śuṇṭhīsaindhavapratisāritāḥ||21||

uṣṇāmbukṣālitāḥ siñcet khadirāḍhakiśigrubhiḥ||21||

apsiddhairdviniśāśreṣṭhāmadhukairvā samākṣikaiḥ||22||

Sarvāṅgasundarā

pothakīrlikhitā vṛddhipatrādibhiḥ, śuṇṭhīsaindhavābhyāṃ pratisāritāḥ, tathoṣṇāmbunā kṣālitāḥ, jalakvathitaiḥ khadirādibhiḥ siñcet| dviniśādibhirvā jalakvathitaiḥ samākṣikaiḥ siñcet|

Aṣṭāṅgahṛdayasaṃhitā

kaphotkliṣṭe vilikhite sakṣaudraiḥ pratisāraṇam||22||

sūkṣmaiḥ saindhavakāsīsamanohvākaṇatārkṣyajaiḥ||23||

vamanāñjananasyādi sarvaṃ ca kaphajiddhitam||23||

Sarvāṅgasundarā

kaphotkliṣṭe vartmani śastreṇa vilikhite saindhavādibhiḥ sūkṣmarajīkṛtairmākṣikasahitaiḥ pratisāraṇaṃ hitam| tathā vamanādi hitam| sarvaṃ ca yatkaphajit tacca hitam|

Aṣṭāṅgahṛdayasaṃhitā

kartavyaṃ lagaṇe+apyetadaśāntāvagninā dahet||24||

Sarvāṅgasundarā

lagaṇe+apīdaṃ kāryam| evamapyaśame sati jvalanena dahet|

Aṣṭāṅgahṛdayasaṃhitā

[svinnāṃ bhittvā viniṣpīḍya bhiṣaga(ḍyotsaṅgāṃ cā) \_ ñjananāmikām||1||

śilailāsaindhavanataiḥ sakṣaudraiḥ pratisārayet||1||

kukūṇe khadiraśreṣṭhānimbapatraśṛtaṃ ghṛtam||24||

pītvā dhātrī vametkṛṣṇāyaṣṭīsarṣapasaindhavaiḥ||25||

Sarvāṅgasundarā

kukūṇe khadirādibhiḥ pakvaṃ ghṛtaṃ dhātrī-stanadāyinī, pītvā kṛṣṇādibhirvamet|

Aṣṭāṅgahṛdayasaṃhitā

abhayāpippalīdrākṣākvāthenaināṃ virecayet||25||

Sarvāṅgasundarā

abhayādikvāthenaināṃ-stanadāyinīṃ, virecayet|

Aṣṭāṅgahṛdayasaṃhitā

mustādvirajanīkṛṣṇākalkenālepayetstanau||26||

dhūpayetsarṣapaiḥ sājyaiḥ----------------||26||

Sarvāṅgasundarā

mustādikalkena kucāvālepayet| sājyaiḥ sarṣapaiḥ stanau dhūpayet|

Aṣṭāṅgahṛdayasaṃhitā

-----------------------------śuddhāṃ kvāthaṃ ca pāyayet||26||

paṭolamustamṛdvīkāguḍūcītriphalodbhavam||27||

Sarvāṅgasundarā

śuddhāṃ ca-vamanavirecanādinā, paṭolādikaṃ kvāthaṃ tāṃ pāyayet|

Aṣṭāṅgahṛdayasaṃhitā

śiśostu likhitaṃ vartma srutāsṛgvā+ambujanmabhiḥ||27||

dhātryaśmantakajambūtthapatrakvāthena secayet||28||

Sarvāṅgasundarā

śiśoḥ punarvartma likhitaṃ jalaukābhirvā srutaraktaṃ dhātryādipatrakvāthena secayet|

Aṣṭāṅgahṛdayasaṃhitā

prāyaḥ kṣīraghṛtāśitvādbālānāṃ śleṣmajā gadāḥ||28||

tasmādvamanamevāgre sarvavyādhiṣu pūjitam||29||

Sarvāṅgasundarā

prāyo-bāhulyena, kṣīraghṛtabhojanatvācchiśūnāṃ kaphajā rogāḥ syuḥ| tasmādvamanameva pūrvaṃ teṣāṃ sarvavyādhiṣu pūjitam|

Aṣṭāṅgahṛdayasaṃhitā

sindhūtthakṛṣṇāpāmārgabījājyastanyamākṣikam||29||

cūrṇo vacāyāḥ sakṣaudro madanaṃ madhukānvitam||30||

kṣīraṃ kṣīrānnamannaṃ ca bhajataḥ kramataḥ śiśoḥ||30||

vamanaṃ sarvarogeṣu viśeṣeṇa kukūṇake||31||

Sarvāṅgasundarā

sindhūtthetyādi vamanaṃ dadyāt, vacācūrṇaḥ sakṣaudro vā, madanaphalaṃ madhuyaṣṭīyuktaṃ vā| kṣīraṃ kṣīrānnaṃ tathā+annaṃ bhajataḥ śiśoryathākramaṃ vamanatrayametat yojyam| vamanaṃ sarveṣvevāmayeṣu śiśoḥ śreṣṭham| viśeṣeṇa kukūṇake hitam|

Aṣṭāṅgahṛdayasaṃhitā

saptalārasasiddhājyaṃ yojyaṃ cobhayaśodhanam||31||

Sarvāṅgasundarā

saptalārasena vā siddhaṃ ghṛtamūrdhvādhaḥ śodhanaṃ hitam|

Aṣṭāṅgahṛdayasaṃhitā

dviniśārodhrayaṣṭyāhvarohiṇīnimbapallavaiḥ||32||

kukūṇake hitā vartiḥ piṣṭaistāmrarajonvitaiḥ||32||

kṣīrakṣaudraghṛtopetaṃ dagdhaṃ vā lohajaṃ rajaḥ||33||

Sarvāṅgasundarā

kukūṇake dviharidrādibhistāmracūrṇayuktairjalapiṣṭairvartirhitā| kṣīrādiyuktaṃ dagdhaṃ lohotthaṃ vā cūrṇaṃ hitam| kecittu samudraphenacūrṇaṃ dagdhaṃ dugdhamākṣikayuktamityāhuḥ|

Aṣṭāṅgahṛdayasaṃhitā

elārasonakatakaśaṅkhoṣaṇaphaṇijjakaiḥ||33||

vartiḥ kukūṇapothakyoḥ surapiṣṭaiḥ sakaṭphalaiḥ||34||

Sarvāṅgasundarā

elādibhiḥ kaṭphalayuktaḥ kukūṇapothakyoḥ surāpiṣṭairvatirhitā|

Aṣṭāṅgahṛdayasaṃhitā

pakṣmarodhe pravṛddheṣu śuddhadehasya romasu||34||

utsṛjya dvau bhruvo+adhastādbhāgau bhāgaṃ ca pakṣmataḥ||35||

yavamātraṃ yavākāraṃ tiryak chitvā+a+ardravāsasā||35||

apaneyamasṛk tasminnalpībhavati śoṇite||36||

sīvyetkuṭilayā sūcyā mudgamātrāntaraiḥ padaiḥ||36||

badhvā lalāṭe paṭṭaṃ ca tatra sīvanasūtrakam||37||

nātigāḍhaślathaṃ sūcyā nikṣipedatha yojayet||37||

madhusarpiḥkavalikāṃ na cāsmin bandhamācaret||38||

nyagrodhādikaṣāyaiśca sakṣīraiḥ secayedruji||38||

pañcame divase sūtramapanīyāvacūrṇayet||39||

gairikeṇa vraṇaṃ yuñjyāttīkṣṇaṃ nasyāñjanādi ca||39||

Sarvāṅgasundarā

pakṣmarodhe romasu prakarṣeṇa vṛddheṣu śuddhaśarīrasya narasya bhravo+adhastādvou bhāgāvutsṛjya-vihāya, pakṣmato bhāgaṃ hitvā yavamātraṃ-yavasaṃsthānaṃ, tiryak chittvā klinnavastreṇa raktamapanayet| rakte cālpībhavati sati vakrayā sūcyā mudgamātrāntaraiḥ padaiḥ sīvyet| tato lalāṭe paṭṭaṃ badhvā tatra ca paṭṭe sīvanasūtrakaṃ nātigāḍhaślathaṃ sūcyā vinikṣipet| anantaraṃ mākṣīkaghṛtakavalikāṃ yojayet| na cātra bandhaṃ kuryāt| pīḍāyāṃ satyāṃ nyagrodhādi kaṣāyaiḥ kṣīrayutaiḥ secayet| pañchame divase sūtramapanīya vraṇaṃ gairikeṇāvacūrṇayet| tīkṣṇaṃ ca nasyādi yuñjyāt|

Aṣṭāṅgahṛdayasaṃhitā

dahedaśāntau nirbhujya vartmadoṣāśrayāṃ valīm||40||

saṃdaṃśonādhikaṃ pakṣma hṛtvā tasyāśrayaṃ dahet||40||

sūcyagreṇāgnivarṇena, dāho bāhyālajeḥ punaḥ||41||

bhinnasya kṣāravahnibhyāṃ succhinnasyārbudasya ca||41||

sthāne vartmarogapratiṣedho nāma navamo+adhyāyaḥ||9||

Sarvāṅgasundarā

evamapyaśāntau vartmadoṣāśrayāṃ valīṃ nirbhujya dahet| adhikaṃ pakṣma saṃdaṃśena hṛtvā tasya pakṣmaṇa āśrayaṃ dahet| kena ? sūcyagreṇāgnivarṇena| bāhyālajestu bhinnasya dāhaḥ kāryaḥ| alajīśabdaḥ puṃsyapi dṛṣṭaḥ| arbudasya kṣāravahnibhyāṃ suṣṭu cchinnasya dāhaḥ kārya iti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarakhyāyāṃ ṣaṣṭhe uttarasthāne vartma- rogapratiṣedho nāma navamo+adhyāyaḥ samāptaḥ|| 9||

sandhisitāsitarogavijñānīyādhyāyaḥ

10

Aṣṭāṅgahṛdayasaṃhitā

athātaḥ sandhisitāsitarogavijñānīyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Aṣṭāṅgahṛdayasaṃhitā

vartmarogapratiṣedhādanantaraṃ sthānānupūrvyā sandhisitāsitarogavijñānamārabhyate- saṃ-sandhī ca sitāsitau ca sandhisitāsitāḥ, teṣu rogāḥ, teṣāṃ vijñānam| śeṣaṃ pūrvavat|

Aṣṭāṅgahṛdayasaṃhitā

vāyuḥkruddhaḥ sirāḥ prāpya jalābhaṃ jalavāhinīḥ||1||

aśru srāvayate vartmaśuklasandheḥ kanīnakāt||1||

tena netraṃ sarugrāgaśophaṃ syātsa jalāsravaḥ||2||

Sarvāṅgasundarā

pavanaḥ kupito jalavāhinīḥ sirāḥ prāpya jalākṛti aśru srāvayate| kutaḥ ? vartmaśuklasandhe kanīnakāt| tena-jalābhasrāveṇa, nayanaṃ saruk sarāgaṃ saśophaṃ ca syāt| sa ca jalāsravākhyo rogaḥ|

Aṣṭāṅgahṛdayasaṃhitā

kaphāt kaphāsrave śvetaṃ picchilaṃ bahalaṃ sravet||2||

Sarvāṅgasundarā

kaphāt kaphāsrave sati śvetaṃ picchilaṃ bahalaṃ ca sravet|

Aṣṭāṅgahṛdayasaṃhitā

kaphena śophastīkṣṇāgraḥ kṣārabudbudakopamaḥ||3||

pṛthumūlabalaḥ snigdhaḥ savarṇo mṛdupicchilaḥ||3||

mahānapākaḥ kaṇḍūmānupanāhaḥ sa nīrujaḥ||4||

Sarvāṅgasundarā

śleṣmaṇā śophastīkṣṇāgrādiguṇaḥ| sa upanāhākhyo nīrujaḥ syāt|

Aṣṭāṅgahṛdayasaṃhitā

raktād raktāsrave tāmraṃ bahūṣṇaṃ cāśru saṃsravet||4||

Sarvāṅgasundarā

raktena raktāsravo bhavati| tasmiṃśca tāmravarṇamuṣṇaṃ cāśru saṃsravet|

Aṣṭāṅgahṛdayasaṃhitā

vartmasandhyāśrayā śukle piṭikā dāhaśūlinī||5||

tāmrā mudgopamā bhinnā raktaṃ sravati parvaṇī||5||

Sarvāṅgasundarā

vartmasandhirāśrayo yasyāḥ sā vartmasandhyāśrayā, śukle piṭikā śūladāhavatī tāmravarṇā mudgasadṛśī parvaṇī bhaṇyate| sā ca bhinnā satī raktaṃ sravati| eṣā ca raktasamutthaiva vedyā, raktāsravādanantaramasyāḥ pāṭhāt raktasrāvitvācca|

Aṣṭāṅgahṛdayasaṃhitā

pūyāsrave malāḥ sāsrā vartmasandheḥ kanīnakāt||6||

srāvayanti muhuḥ pūyaṃ sāsraṃ tvaṅmāṃsapākataḥ||6||

Sarvāṅgasundarā

pūyāsravākhye doṣā raktasahitā vartmasandheḥ kanīnakāt punaḥ punaḥ pūyaṃ sāsraṃ tvaṅmāṃsapākāddhetoḥ srāvayanti|

Aṣṭāṅgahṛdayasaṃhitā

pūyālaso vraṇaḥ sūkṣmaḥ śophasaṃrambhapūrvakaḥ||7||

kanīnasandhāvādhmāyī pūyāsrāvī savedanaḥ||7||

Sarvāṅgasundarā

pūyālaso vraṇa ucyate| kīdṛk ? sūkṣmaḥ tathā śophasaṃrambhapūrvakaḥ| kvāsau syāt ? kanīnasandhau| tathā+a+adhmāyīānāhavān, pūyāsrāvī saruk ca syāt|

Aṣṭāṅgahṛdayasaṃhitā

kanīnasyāntaralajī śopho ruktodadāhavān||8||

Sarvāṅgasundarā

kanīnasyāntaḥ śopho ruktodadāhavān alajītyucyate|

Aṣṭāṅgahṛdayasaṃhitā

apāṅge vā kanīne vā kaṇḍūṣāpakṣmapoṭavān||8||

pūyāsrāvī kṛmigranthirgranthiḥ kṛmiyuto+artimān||9||

Sarvāṅgasundarā

apāṅge kanīne vā kaṇḍvādimāṃstathā pūyāsrāvī granthireva kṛmiyukto+artimān kṛmigranthirucyate|

Aṣṭāṅgahṛdayasaṃhitā

upanāhakṛmigranthipūyālasakaparvaṇīḥ||9||

śastreṇa sādhayetpañca sālajīnāsravāṃstyajet||10||

Sarvāṅgasundarā

upanāhādīṃścturaḥ śastreṇa sādhayet| āsravān-jalāsravādīṃścaturaḥ, alajīṃ ceti pañca tyajet|

Aṣṭāṅgahṛdayasaṃhitā

pittaṃ kuryātsite bindūnasitaśyāvapītakān||10||

malāktādarśatulyaṃ vā sarvaṃ śuklaṃ sadāharuk||11||

rogo+ayaṃ śuktikasaṃjñaḥ saśakṛdbhedatṛḍjvaraḥ||11||

Sarvāṅgasundarā

site netradeśe pittaṃ kartṛ bindūn kṛṣṇaśyāvapītān kuryāt| malalepadigdhadarpaṇasamānaṃ vā sarvam śuklam| evamubhayaprakāro+apyayaṃ sadāharuk śuktikasaṃjño rogaḥ, śakṛdbhedena tṛṣā jvareṇa ca yuktaḥ|

Aṣṭāṅgahṛdayasaṃhitā

kaphācchukle samaṃ śvetaṃ ciravṛddhyadhimāṃsakam||12||

śuklārma-----------------------------------------||12||

Sarvāṅgasundarā

kaphācchuklabhāge samaṃ-na tu viṣamam, tathā śvetavarṇamadhimāṃsakaṃ ciravṛddhi, tat śuklārma|

Aṣṭāṅgahṛdayasaṃhitā

---------------śophastvarujaḥ savarṇo bahalo+amṛduḥ||12||

guruḥ snigdho+ambubindvābho balāsagrathitam smṛtam||13||

Sarvāṅgasundarā

śophastu nīrujaḥ samānavarṇo bahalādistathā jalabindusamo balāsagrathitaṃ smṛtam|

Aṣṭāṅgahṛdayasaṃhitā

bindubhiḥ piṣṭadhavalairutsannaiḥ piṣṭakaṃ vadet||13||

Sarvāṅgasundarā

bindubhiḥ piṣṭavatsitairutsannaiḥ piṣṭakaṃ nāmārma vadet

Aṣṭāṅgahṛdayasaṃhitā

raktarājītataṃ śuklamuṣyate yatsavedanam||14||

aśophāśrūpadehaṃ ca sirotpā taḥ sa śoṇitāt||14||

Sarvāṅgasundarā

raktarājītataṃ śuklaṃ-śuklabhāgaṃ, uṣyate| yatsavedanaṃ śophāśrūpaleparahitaṃ sa śoṇitāt sirotpātaḥ|

Aṣṭāṅgahṛdayasaṃhitā

upekṣitaḥ sirotpāto rājīstā eva vardhayan||15||

kuryātsāsraṃ sirāharṣaṃ tenākṣyudvīkṣaṇākṣamam||15||

Sarvāṅgasundarā

sirotpāto+acikitsitastā eva-raktā eva, rājīrvardhayan sirāharṣaṃ sāsraṃ kuryāt| tena-sirāharṣeṇa, locanaṃ vīkṣaṇākṣamaṃ syāt|

Aṣṭāṅgahṛdayasaṃhitā

sirājāle sirājālaṃ būhadraktaṃ ghanonnatam||16||

Sarvāṅgasundarā

sirājāle bṛhattathā raktaṃ ghanamunnataṃ ca yad bhavati, tatsirājālaṃ nāma|

Aṣṭāṅgahṛdayasaṃhitā

śoṇitārma samaṃ ślakṣṇaṃ padmābhamadhimāṃsakam||16||

Sarvāṅgasundarā

samaṃ-natu viṣamaṃ, tathā ślakṣṇaṃ yadadhimāṃsakaṃ tacchoṇitārma|

Aṣṭāṅgahṛdayasaṃhitā

nīruk ślakṣṇo+arjunaṃ binduḥ śaśalohitalohitaḥ||17||

Sarvāṅgasundarā

nīrujaḥ ślakṣṇo binduḥ śaśalohitatāmro+arjunaṃ nāma|

Aṣṭāṅgahṛdayasaṃhitā

mṛdvāśuvṛddhyaruḍmāṃsaṃ prastāri śyāvalohitam||17||

prastāryarma malaiḥ sāsraiḥ--------------------||18||

Sarvāṅgasundarā

māṃsaṃ prastāritaṃ tathā mṛdu tathā āśuvṛddhi tathā nīruk śyāvalohitaṃ prastāryarmetyucyate| tacca tribhirdoṣaiḥ saśoṇitaiḥ syāt|

Aṣṭāṅgahṛdayasaṃhitā

-------------------------snāvārma snāvasannibham||18||

Sarvāṅgasundarā

snāvasadṛśaṃ tu snāvārmetyucyate|

Aṣṭāṅgahṛdayasaṃhitā

śuṣkasṛkpiṇḍavacchyāvaṃ yanmāṃsaṃ bahalaṃ pṛthu||18||

adhimāṃsārma tad--------------------------------||19||

Sarvāṅgasundarā

śuṣkaraktapiṇḍavacchyāvaṃ yanmāṃsaṃ tathā bahalaṃ pṛthu ca syāt, tadadhimāṃsārma bhaṇyate|

Aṣṭāṅgahṛdayasaṃhitā

----------------------dāhagharṣavatyaḥ sirāvṛtāḥ||19||

kṛṣṇāsannāḥ sirāsaṃjñāḥ piṭikāḥ sarṣapopamāḥ||19||

Sarvāṅgasundarā

piṭikā dāhādimatyastathā sirācitāḥ kṛṣṇabhāgāsannāḥ sarṣapasaṃsthānāḥ sirāsaṃjñāḥ|

Aṣṭāṅgahṛdayasaṃhitā

śuktiharṣasirotpātapiṣṭakagrathitārjunam||20||

sādhayaidauṣadhaiḥ ṣaṭkaṃ śeṣaṃ śastreṇa saptakam||20||

navotthaṃ tadapi dravyaiḥ-----------------------------||21||

Sarvāṅgasundarā

śuktyādīn ṣaḍauṣadhaiḥ sādhayet| śeṣān sapta śastreṇa sādhayet| navotthitānetānapi bheṣajairupakramet na kevalaṃ pūrvoktaṃ ṣaṭkamityarthaḥ|

Aṣṭāṅgahṛdayasaṃhitā

---------------------armoktaṃ yacca pañcadhā||21||

tacchedyamasitaprāptaṃ māṃsasnavasirāvṛtam||21||

carmoddālavaducchrāyi dṛṣṭiprāptaṃ ca varjayet||22||

Sarvāṅgasundarā

yacca pañcaprakāramarmoktaṃ-śuklārma śoṇitārma prastāryarma snāvārmādhimāṃsārma, etacchedanārham| yat kṛṣṇabhāgaprāptaṃ māṃsasnāvasirāvṛtaṃ carmoddālavaducchrāyi tadvarjayet-na cikitset| yacca dṛṣṭiprāptaṃ tadapi varjayet|

Aṣṭāṅgahṛdayasaṃhitā

pittaṃ kṛṣṇe+athava dṛṣṭau śukraṃ todāśrurāgavat||22||

chitvā tvacaṃ janayati tena syātkṛṣṇamaṇḍalam||23||

pakvajambūnibhaṃ kiñcinnimnaṃ ca kṣataśukrakam||23||

tatkṛcchrasādhyaṃ, yāpyaṃ tu dvitīyapaṭalavyadhāt||24||

tatra todādibāhulyaṃ sūcīviddhābhakṛṣṇatā||24||

tṛtīyapaṭalacchedādasādhyaṃ nicitaṃ vraṇaiḥ||25||

Sarvāṅgasundarā

pittaṃ kartṛ kṛṣṇabhāge dṛṣṭau vā śukraṃ janayati| kimbhūtam ? todāśrurāgayuktam| kiṃ kṛtvā ? tvacaṃ-prathamaṃ paṭalaṃ chittvā, tena kṛṣṇamaṇḍalaṃ pakvajambūsadṛśaṃ nimraṃ ca kṣataśukrakaṃ syāt| tacca kṛcchrasādhyam| dvitīyapaṭalavyadhāttu yāpyaṃ syāt| tatra-dvītīyapaṭalavyadhe, todādīnāṃ bāhulyaṃ tathā sūcīviddhopamakṛṣṇamaṇḍalatvaṃ ca| todādibhūyastvena sevanīviddhopamakṛṣṇamaṇḍalatayā ca dvitīyapaṭalavyadho+anumīyata ityarthaḥ| tṛtīyapaṭalacchedāt vraṇairnicitamasādhyaṃ kṣataśukrakam| evaṃ kṣataśukrakaṃ tridhā+abhidhāya śuddhaśukramācaṣṭe|

Aṣṭāṅgahṛdayasaṃhitā

śaṅkhaśuklaṃ kaphātsādhyaṃ nātiruk śuddhaśukrakam||25||

Sarvāṅgasundarā

śaṅkhavacchuklaṃ śuddhaśukrakam| tacca kaphājjāyate| na cātivedanam|

Aṣṭāṅgahṛdayasaṃhitā

ātāmrapicchilāsrasrudātāmrapiṭikā+atiruk||26||

ajāviṭsadṛśocchrāyakārṣṇyā varjyā+asṛjā+ajakā||26||

Sarvāṅgasundarā

ātāmraṃ-īṣattāmravarṇaṃ, picchilaṃ cāsraṃ sravati yā+asau ātāmrapicchilāsrasrut| tathā ātāmrapiṭikā tathā+atipīḍāvatī tathā+ajāviṭsadṛśe ucchrāyakārṣṇye yasyāḥ saivam| ajakākhyā raktena syāt| sā ca varjyā+asādhyatvāt|

Aṣṭāṅgahṛdayasaṃhitā

sirāśukraṃ malaiḥ sāsraistajjuṣṭaṃ kṛṣṇamaṇḍalam||27||

satodadāhatāmrābhiḥ sirābhiravatanyate||27||

animittoṣṇaśītācchaghanāsrasrucca tattyajet||28||

Sarvāṅgasundarā

saraktairmalaiḥ sirāśukraṃ syāt| tena sirāśukreṇa juṣṭaṃ kṛṣṇamaṇḍalaṃ sirābhiravatanyate| kimbhūtābhiḥ ? satodadāhatāmrābhiḥ| animittaṃ-akasmāt, asmin kadāciduṣṇamacchaṃ ghanaṃ vā+asraṃ sravati| tacca tyajedasādhyatvāt|

Aṣṭāṅgahṛdayasaṃhitā

doṣaiḥ sāsraiḥ sakṛtkṛṣṇaṃ nīyate śuklarūpatām||28||

dhavalābhropaliptābhaṃ niṣpāvardhadalākṛti||29||

atitīvrarujārāgadāhaśvayathupīḍitam||29||

pākātyayena tacchukraṃ varjayettīvravedanam||30||

Sarvāṅgasundarā

doṣaiḥ saraktaiḥ sakṛt-ekahelayaiva, kṛṣṇamaṇḍalaṃ śuklarūpatāṃ nīyate| kimbhūtam ? dhavalābhropaliptābham| tathā niṣpāvārdhadalasyevākṛtiryasya tadevam| tathā tīvravedanārāgadāhaśvayathubhiḥ pīḍitam| tacca śukraṃ pākātyayena tīvrarujaṃ varjayet-nopakramet|

Aṣṭāṅgahṛdayasaṃhitā

yasya vā liṅganāśo+antaḥ śyāvaṃ yadvā salohitam||30||

atyutsedhāvagāḍhaṃ vā sāśru nāḍīvraṇāvṛtam||31||

purāṇaṃ viṣamaṃ madhye vicchinnaṃ yacca śukrakam||31||

pañcetyuktā gadāḥ kṛṣṇe sādhyāsādhyavibhāgataḥ||10||

31 1/2||10||

tāyāmaṣṭāṅgahṛdayasaṃhitāyāṃ ṣaṣṭhe uttarasthāne sandhisitāsitarogavijñhānīyo nāma daśamo+adhyāyaḥ||10||

Sarvāṅgasundarā

yasya ca śukrasya liṅganāśaḥ-antardṛṣṭivināśa ityarthaḥ, yacca śyāvamantaḥ, yacca kiñcillohitam, tathā+atyunnatamavagāḍhaṃ vā, sāśrunāḍīvraṇāvṛtaṃ vā, tathā purāṇaṃ-vatsarātītam tathā viṣamasaṃsthānam, tathā madhye vicchinnaṃ yacca śukrakaṃ, tatsarvaṃ varjayet| sa0-kṛṣṇamaṇḍale iti-pūrvoktena prakāreṇa, pañca rogāḥ sādhyāsādhyavibhāgenoktāḥ| sukhagrahaṇadhāraṇārthaṃ saṅkhyopādānamiti| iti śrīmṛgāṅkadattaputraśrīmadaruṇadattaviracitāyāmaṣṭāṅga- hṛdayaṭīkāyāṃ sarvāṅgasundarākhyāyāṃ ṣaṣṭhe uttara- sthāne sandhisitāsiratogavijñānīyo nāma daśamo+adhyāyaḥ samāptaḥ|| 10||

sandhisitasitarogapratiṣedhādhyāyaḥ

11

Aṣṭāṅgahṛdayasaṃhitā

athātaḥ sandhisitāsitarogapratiṣedhaṃ vyākhyāsyāmaḥ||2||

iti ha smāhurātreyadayo maharṣayaḥ||2||

Aṣṭāṅgahṛdayasaṃhitā

sa0-pratiṣidhyate nirākriyate cikitsyata iti pratiṣedhaḥ,-cikitsā| śeṣaṃ pūrvavat|

Aṣṭāṅgahṛdayasaṃhitā

upanāhaṃ bhiṣak svinnaṃ bhinnaṃ vrīhimukhena ca||1||

lekhayenmaṇḍalāgreṇa tataśca pratisārayet||1||

pippalīkṣaudrasindhūtthairbadhnīyātpūrvavattataḥ||2||

paṭolapatrāmalakakvāthenāścyotayecca tam||2||

Sarvāṅgasundarā

vaidyo maṇḍalāgreṇopanāhaṃ sandhirogaṃ lekhayet| kimbhūtam ? svinnaṃ vartmarogapratiṣedhoktena prakāreṇa poṭalikayoṣṇodakaplutayeti| tathā vrīhimukhena bhinnam| tataḥ pippalyādibhiḥ pratisārayet| [ tataḥ-] anantaraṃ, pūrvavat-prakṣālyoṣṇena vāriṇā ghṛtena siktamabhyaktaṃ madhusarpiṣā ūrdhvādhaḥ karṇayośca yavasaktubhiḥ piṇḍīṃ dattvā, badhnīyāditi| tathā paṭolapatrāmalakakvāthena cāścyotayet|

Aṣṭāṅgahṛdayasaṃhitā

parvaṇī baḍiśenāttā bāhyasandhitribhāgataḥ||3||

vṛddhipatreṇa vardhyā+ardhe syādaśrugatiranyathā||3||

cikitsā cārmavatkṣaudrasaindhavapratisāritā||4||

Sarvāṅgasundarā

parvaṇī bāhyasandhitribhāge baḍiśena gṛhītā satī vṛddhi patreṇa vardhyā-chedanīyā| kutra bhāge vardhyā ? ityāha-ardhe| ato+anyathā-adhikacchedanāt, aśrugatiḥ syāt| cikitsā ceyamarmavat| tatra caivamuktam (ślo. 20)-"samyak chinnaṃ madhuvyoṣasaindhavapratisāritam| uṣṇena sarpiṣā siktamabhyaktaṃ madhusarpiṣā|| badhnīyātsecayenmuktvā tṛtīyādidineṣu ca| karañjabījasiddhena kṣīreṇa' iti|

Aṣṭāṅgahṛdayasaṃhitā

pūyālase sirāṃ vidhyettatastamupanāhayet||4||

kurvīta cākṣipākoktaṃ sarvaṃ karma yathāvidhi||5||

Sarvāṅgasundarā

pūyālase sirāṃ vidhyet| anantaramupanāhayet| akṣipākoktaṃ cāśeṣaṃ karma yathāvidhi kurvīta|

Aṣṭāṅgahṛdayasaṃhitā

saindhavārdrakakāsīsalohatāmraiḥ sucūrṇitaiḥ||5||

cūrṇañjanaṃ prayuñjīta sakṣaudrairvā rasakriyām||6||

Sarvāṅgasundarā

saindhavādibhiścūrṇāñjanaṃ prayuñjīta| saindhavādibhireva mākṣikayutai rasakriyāṃ vā|

Aṣṭāṅgahṛdayasaṃhitā

kṛmigranthiṃ karīṣeṇa svinnaṃ bhittvā vilikhya ca||6||

triphalākṣaudrakāsīsasaindhavaiḥ pratisārayet||7||

Sarvāṅgasundarā

kṛmigranthi tripalādibhiḥ pratisārayet| kimbhūtam ? karīṣeṇa-gomayādinā svinnam, tathā vrīhimukhādibhirbhittvā vilikhya ca|

Aṣṭāṅgahṛdayasaṃhitā

pittābhiṣyandavacchuktiṃ------------------------||7||

Sarvāṅgasundarā

śuktyākhyaṃ rogaṃ pittābhiṣyandena tulyamupācaret|

Aṣṭāṅgahṛdayasaṃhitā

----------------------------balāsāhvayapiṣṭake||7||

kaphābhiṣyandavanmuktvā sirāvyadhamupācaret||8||

bījapūrarasāktaṃ ca vyoṣakaṭphalamañjanam||8||

Sarvāṅgasundarā

balāsagrathitaṃ piṣṭakaṃ ca sirāvyadhaṃ varjayitvā kaphābhiṣyandavadupācaret| tathā bījapūrakarasenāktaṃ vyoṣakaṭphalamañjanaṃ|

Aṣṭāṅgahṛdayasaṃhitā

jātīmukulasindhūtthadevadārumahauṣadhaiḥ||9||

piṣṭaiḥ prasannayā vartiḥ śophakaṇḍūghnamañjanam||9||

Sarvāṅgasundarā

jātīmukulādibhiḥ prasannayā piṣṭairvartiḥ śophakaṇḍūharamañjanam|

Aṣṭāṅgahṛdayasaṃhitā

raktasyandavadutpātaharṣajālārjunukriyā||10||

Sarvāṅgasundarā

sirotpātasirāharṣasirājālārjune kriyā raktasyanda iva kāryā|

Aṣṭāṅgahṛdayasaṃhitā

sirotpāte viśeṣeṇa ghṛtamākṣikamañjanam||10||

sirāharṣe tu madhunā ślakṣṇaghṛṣṭaṃ rasāñjanam||11||

arjune śarkarāmastukṣaudrairāścayotanaṃ hitam||11||

sphaṭikaḥ kuṅkumaṃ śaṅkho madhukaṃ madhunā+añjanam||12||

madhunā cāñjanaṃ śaṅkhaḥ pheno vā sitayā saha||12||

Sarvāṅgasundarā

sirotpāte viśeṣeṇa ghṛtamākṣikamañjanaṃ hitam| sirāharṣe mākṣikeṇa ślakṣṇaghṛṣṭaṃ rasāñjanam| arjune śarkarāmastukṣaudreṇāścyotanaṃ hitam| spāṭikādi mākṣikeṇāñjanamathavā sauvīrāñjanaṃ madhunā hitam| śaṅkho vā samudrapheno vā śarkarayā saha hitaḥ|

Aṣṭāṅgahṛdayasaṃhitā

armoktaṃ pañcadhā tatra tanu dhūmāvilaṃ ca yat||13||

raktaṃ dadhinibhaṃ yacca śukravattasya bheṣajam||13||

Sarvāṅgasundarā

arma pañcaprakāramuktam| teṣu madhye yattanu dhūmavadāvilaṃ ca, tathā raktaṃ-raktavarṇaṃ, dadhisadṛśaṃ ca yat, tasyārmaṇaḥ śukrasadṛśamauṣadham|

Aṣṭāṅgahṛdayasaṃhitā

uttānasyetarat svinnaṃ sasindhūtthena cāñjitam||14||

rasena bījapūrasya nimīlyākṣi vimardayet||14||

itthaṃ saṃroṣitākṣāsya pracale+armādhimāṃsake||15||

dhṛtasya niścalaṃ mūrdhni vartmanośca viśeṣataḥ||15||

apāṅgamīkṣamāṇasya vṛddh+armaṇi kanīnakāt||16||

valī syādyatra tatrārma baḍiśenāvalambitam||16||

nātyāyataṃ mucuṇḍyā vā sūcyā sūtreṇa vā tataḥ||17||

samantānmaṇḍalāgreṇa mocayedatha mokṣitam||17||

kanīnakamupānīya caturbhāgāvaśeṣitam||18||

chindyātkanīnakaṃ rakṣedvāhinīścāśruvāhinīḥ||18||

kanīnakavyadhādaśru nāḍī cākṣṇi pravartate||19||

vṛddhe+armaṇi tathā+apāṅgātpaśyato+asya kanīnakam||19||

Sarvāṅgasundarā

uttānasya puṃso vāmadakṣiṇayoritarat-ekamakṣi, svinnaṃkṛtasvedaṃ ca, tathā bījapūrarasena saindhavānvitenāñjitaṃ nimīlyasthagayitvā, vimardayet-malayet| anena prakāreṇa saṃroṣitākṣasyasato+armādhimāṃse pracale sati mūrdhni niścalaṃ ghṛtasya vartmanośca viśeṣeṇa ghṛtasya kanīnakādarmaṇi vṛddhe satyapāṅgaṃ paśyato yatra valī syāt tatrārma baḍiśenāvalambitaṃ nātyāyataṃ-nātidīrghaṃ yathābhavatitathā+avalambitam| tataḥ-anantaraṃ, mucuṇḍyā sūcyā sūtreṇa vā mocayet| atha mokṣitaṃ ca viccheditaṃ ca sat kanīnakamupānīya caturbhāgāvaśeṣitaṃ maṇḍalāgrena chindyāt| vyavahitānāmapi padānāmarthayogyatāvaśādeva sambandho+atra yojyaḥ| kanīnakaṃ rakṣet| kanīnakavyadhādaśru nāḍī cākṣṇi pravartate| apāṅgapradeśāccārmaṇi vṛddhe tathā kanīnakaṃ vīkṣamāṇasya chindyāt|

Aṣṭāṅgahṛdayasaṃhitā

samyak chinnaṃ madhuvyoṣasaindhavapratisāritam||20||

uṣṇena sarpiṣā siktamabhyaktaṃ madhusarpiṣā||20||

badhnīyātsecayenmuktvā tṛtīyādidineṣu ca||21||

karañjabījasiddhena kṣīreṇa kvathitaistathā||21||

sakṣaudrairdviniśārodhrapaṭolīyaṣṭikiṃśukaiḥ||22||

kuraṇṭamukulopetairmuñcedevāhni saptame||22||

Sarvāṅgasundarā

samyak chinnaṃ madhvādibhiḥ pratisāritaṃ ghṛtenoṣṇena siktaṃ mākṣikasarpiṣā+abhyaktaṃ badhnīyāt| tṛtīyādidineṣu ca muktvā kṣīreṇa karañjabījasiddhena secayet| dviharidrādibhiśca kvathitaiḥ śītaiśca madhuyutaiḥ sekaṃ kuryāt| saptame dine muñcedeva|

Aṣṭāṅgahṛdayasaṃhitā

samyak chinne bhavetsvāsthyaṃ hīnāticchedajān gadān||23||

sekāñjanaprabhṛtibhirjayellekhanabṛṃhaṇaiḥ||23||

Sarvāṅgasundarā

samyak chinne+armaṇi svāsthyaṃ bhavet| hīnāticchedajān rogān sekāñjanādyairyathāyogaṃ lekhanairbṛṃhaṇaiśca jayet|

Aṣṭāṅgahṛdayasaṃhitā

sitāmanaḥśilaileyalavaṇottamanāgaram||24||

ardhakarṣonmitaṃ tārkṣyaṃ palārdhaṃ ca madhudrutam||24||

añjanaṃ śleṣmatimirapillaśukrārmaśeṣajit||25||

Sarvāṅgasundarā

sitādibhirardhakarṣonmitai rasāñjanaṃ dvikarṣonmitaṃ madhudrutamañjanaṃ śleṣmatimirādijit

Aṣṭāṅgahṛdayasaṃhitā

triphalaikatamadravyatvacaṃ pānīyakalkitām||25||

śarāvapihitāṃ dagdhvā kapāle cūrṇayettataḥ||26||

pṛthakśeṣauṣadharasaiḥ pṛthageva ca bhāvitā||26||

sā maṣī śoṣitā peṣyā bhūyo dvilavaṇānvitā||27||

triṇyetānyañjanānyāha lekhanāni paraṃ nimiḥ||27||

Sarvāṅgasundarā

triphalāyā ekatamasya harītakyāderdravyasya tvacaṃ pānīyakalkitāṃ śarāvapihitāṃ kapāle dagdhvā cūrṇayet| tata eva triphalāyāḥ pṛthak śeṣauṣadharasaiḥ pṛthageva caikaikaṃ bhāvitā sā maṣī śoṣitā punaḥ peṣyā lavaṇadvayayutā| trīṇyetānyañjanāni paraṃ lekhanāni timiraghnāni nimirvakti|

Aṣṭāṅgahṛdayasaṃhitā

sirājāle sirā yāstu kaṭhinā lekhanauṣadhaiḥ||28||

na siddhyantyarmavattāsāṃ piṭikānāṃ ca sādhanam||28||

Sarvāṅgasundarā

sirājāle yāḥ sirā kaṭhinā lekhanauṣadhairna sidhyanti tāsāmarmavat cikitsā, piṭikānāṃ ca|

Aṣṭāṅgahṛdayasaṃhitā

doṣānurodhācchukreṣu snigdharūkṣā varā ghṛtam||29||

tiktamūrdhvamasṛksrāvo rekasekādi ceṣyate||29||

Sarvāṅgasundarā

śukreṣu doṣavaśāt kadācit rūkṣā kadācit snigdhā triphalā hitā| tathā ghṛtaṃ tiktamūrdhvamasṛksrāvo rekasekādi ceṣyate|

Aṣṭāṅgahṛdayasaṃhitā

tristrivṛdvāriṇā pakvaṃ kṣataśukre ghṛtaṃ pibet||30||

sirāyā? haredraktaṃ jalaukobhiśca locanāt||30||

siddhenotpalakākolīdrākṣāyaṣṭividāribhiḥ||31||

sasitenājapayasā secanaṃ salilena vā||31||

rāgāśruvedanāśāntau paraṃ lekhanamañjanam||32||

Sarvāṅgasundarā

trivṛtkvāthena trīn vārān ghṛtaṃ pakvaṃ kṣataśukre pibet| paścātsirayā raktaṃ haret| nayanādvā jalaukobhirharet| tathā+a+ajadugdhenotpalādibhiḥ siddhena saśarkareṇa secanaṃ hitam| athavotpalādikvathitena jalena secayet| rāgāśruvedanāśāntau satyāṃ lekhanamañjanaṃ hitam|

Aṣṭāṅgahṛdayasaṃhitā

vartayo jātimukulalākṣāgairikacandanaiḥ||32||

prasādayanti pittāsraṃ ghnanti ca kṣataśukrakam||33||

Sarvāṅgasundarā

jātimukulādibhirvartayaḥ pittāsraṃ prasādayanti| kṣataśukraṃ ca ghnanti|

Aṣṭāṅgahṛdayasaṃhitā

dantairdantivarāhoṣṭragavāśvājakharodbhavaiḥ||33||

saśaṅkhamauktikāmbhodhiphenairmaricapādikaiḥ||34||

kṣataśukramapi vyāpi dantavartirnivatayet||34||

tamālapatraṃ godantaśaṅkhapheno+asthi gārdabham||35||

tāmraṃ ca vartirmūtreṇa sarvaśukrakanāśinī||35||

ratnāni dantāḥ śṛṅgāṇi dhātavastryūṣaṇaṃ truṭiḥ||36||

karañjabījaṃ laśuno vraṇasādi ca bheṣajam||36||

savraṇāvraṇagambhīratvaksthaśukraghnamañjanam||37||

nimnamunnamayetsnehapānanasyarasāñjanaiḥ||37||

sarujaṃ nīrujaṃ tṛptipuṭapākena śukrakam||38||

Sarvāṅgasundarā

gajādyudbhavairdantaiḥ śaṅkhamuktāphenayutaiścuturthāṃśakamaricaiḥ kṣataśukrakamapi vyāpi dantavartiriyaṃ nivartayet| apiśabdācchuddhaśukrakamapi| sa0-tamālapatrādibhirvartirgomūtreṇa sarvaśukrakahṛt| sa0-ratnani-mauktikādīni, dantāḥ-gajādīnām, śṛṅgāṇi chāgādīnām, dhātavo-gairikādyāḥ, tryūṣaṇādīni, tathā vraṇasādi bheṣajaṃ-svarṇakṣīryādi, etadañjanaṃ savraṇāvraṇagambhīratvaksthaśukraharam| sa0-nimnaṃ śukrakaṃ snehapānādibhirunnamayet| sarujaṃ nīrujaṃ ca tarpaṇapuṭapākenonnamayet|

Aṣṭāṅgahṛdayasaṃhitā

śuddhaśukre niśāyaṣṭīsārivāśābarāmbhasā||38||

secanaṃ rodhrapoṭalyā koṣṇāmbhomagnayā+athavā||39||

Sarvāṅgasundarā

śuddhaśukre haridrādikvāthena secanaṃ hitam| athavā rodhrapoṭālyā koṣṇāmbumagnayā|

Aṣṭāṅgahṛdayasaṃhitā

bṛhatīmūlayaṣṭyāhvatāmrasaindhavanāgaraiḥ||39||

dhātrīphalāmbunā piṣṭairlepitaṃ tāmrabhājanam||40||

yavājyāmalakīpatrairbahuśo dhūpayettataḥ||40||

tatra kurvīta guṭikāstā jalakṣaudrapeṣitāḥ||41||

mahānīlā iti khyātāḥ śuddhaśukraharāḥ param||41||

Sarvāṅgasundarā

bṛhatīcūrṇādibhirāmalakajalena piṣṭaistāmrabhājanaṃ lepitaṃ yavādibhirdhūpayet| anantaraṃ tatra guṭikāstoyamākṣikapiṣṭāḥ kuryāt| etāśca mahānīlā iti prathitāḥ paraṃ śuddhaśukraghnāḥ|

Aṣṭāṅgahṛdayasaṃhitā

sthire śure ghane cāsya bahuśo+apaharedrasṛk||42||

śiraḥkāyavirekāṃśca puṭapākāṃśca bhūriśaḥ||42||

Sarvāṅgasundarā

sthire śukre ghane cāturasyāsya bahuśo raktaṃ mokṣayet| śirovirekādīn puṭapākāṃśca punaḥpunaḥ kuryāt|

Aṣṭāṅgahṛdayasaṃhitā

kuryānmaricavaidehīśirīṣaphalasaindhavaiḥ||43||

harṣaṇaṃ triphalākvāthapītena lavaṇena vā||43||

Sarvāṅgasundarā

maricādibhirharṣaṇaṃ kuryāt| triphalākvāthapītena saindhavena vā|

Aṣṭāṅgahṛdayasaṃhitā

kuryādañjanayogau vā ślokārdhagaditāvimau||44||

śaṅkhakolāsthikatakadrākṣāmadhukamākṣikaiḥ||44||

surādantārṇavamalaiḥ śirīṣakusumānvitaiḥ||45||

Sarvāṅgasundarā

imau ślokārdhauktau yogau gha(ha)rṣaṇāya kuryāt| śaṅkhādibhirmākṣikāntaireko yogaḥ, surādibhiḥ kusumāntairanyaḥ|

Aṣṭāṅgahṛdayasaṃhitā

dhātrīphaṇijjakarase kṣāro lāṅgalikodbhavaḥ||45||

uṣitaḥ śoṣitataścūrṇaḥ śukraharṣaṇamañjanam||46||

Sarvāṅgasundarā

dhātryādirase kṣāro lāṅgalikaja uṣitaḥ śoṣitaścūrṇaḥ śukraharṣaṇamañjanam|

Aṣṭāṅgahṛdayasaṃhitā

mudgā vā nistuṣāḥ piṣṭāḥ śaṅkhakṣaudrasamāyutāḥ||46||

sāro madhūkānmadhumān majjā vā+akṣātsamākṣikā||47||

gokharāśvoṣṭradaśanāḥ śaṅkhaḥ phenaḥ samudrajaḥ||47||

vartirarjunatoyena hṛṣṭaśukrakanāśinī||48||

Sarvāṅgasundarā

śaṅkhamadhuyutā mudgā nistuṣāḥ piṣṭā athavā+añjanam| madhūkātsāro madhuyuto+añjanam| athavā bibhītakānmajjā mākṣikānvitā| saṃ-gavādidantāḥ śaṅkhaḥ samudrapheno vā pārthajalena piṣṭāvartihṛṣṭaśukrahṛt|

Aṣṭāṅgahṛdayasaṃhitā

utsannaṃ vā saśalyaṃ vā śukraṃ vālādibhirlikhet||48||

Sarvāṅgasundarā

utsannaṃ vā saśalyaṃ vā śukraṃ vālaśākapatrādibhirlikhet|

Aṣṭāṅgahṛdayasaṃhitā

sirāśukre tvadṛṣṭighne cikitsā vraṇaśukravat||49||

Sarvāṅgasundarā

sirāśukre punaradṛṣṭighne cikitsā vraṇaśukra iva kāryā|

Aṣṭāṅgahṛdayasaṃhitā

puṇḍrayaṣṭyāhvakākolīsiṃhīlohaniśāñjanam||49||

kalkitaṃ śāgadugdhena saṅṛtairdhūpitaṃ yavaiḥ||50||

dhātrīpatraiśca paryāyādvartiratrāñjanaṃ param||50||

Sarvāṅgasundarā

pāṇḍrādikaṃ chāgadugdhena piṣṭaṃ sasarpiṣkairyavairāmalakapatraiśca paryāyeṇa dhūpitā vartirne(ra)trāñjanaṃ param|

Aṣṭāṅgahṛdayasaṃhitā

aśāntāvarmavacchastramajakākhye ca yojayet||51||

Sarvāṅgasundarā

aśāntau satyāmarmavadajakākhye ca śastraṃ prayojayet|

Aṣṭāṅgahṛdayasaṃhitā

ajakāyāmasādhyāyāṃ śukre+anyatra ca tadvidhe||51||

vedanopaśamaṃ snehapānāsṛksrāvaṇādibhiḥ||52||

kuryādbībhatsatāṃ jetuṃ śukrasyotsedhasādhanam||52||

Sarvāṅgasundarā

asādhyāyāmajakāyāṃ śukre cānyatra roge tatprakāre+asādhye vedanopaśamaṃ snehapānādibhirvidadhīta| bībhatsatāṃ-nindyatāṃ, jetuṃ śukrasyotsedhasādhanaṃ kuryāt|

Aṣṭāṅgahṛdayasaṃhitā

nālikerāsthibhallātatālavaṃśakarīrajam||53||

bhasmādbhiḥ srāvayettābhirbhāvayetkarabhāsthijam||53||

cūrṇaṃ śukreṣvasādhyeṣu tadvaivarṇyaghnamañjanam||54||

sādhyeṣu sādhanāyālamidameva ca śīlitam||54||

Sarvāṅgasundarā

nālikerāsthyādijaṃ bhasma adbhiḥ srāvayet| tābhiradbhiḥ karabhāsthijaṃ cūrṇaṃ bhāvayet| taccūrṇamañjanamasādhyeṣu śukreṣu vaivarṇyaharam| śīlitaṃ caitadeva śukrāṇāṃ sādhanāyālaṃ-śreṣṭham|

Aṣṭāṅgahṛdayasaṃhitā

ajakāṃ pāṛśvato vidhvā sūcyā visrāvya codakam||55||

samaṃ prapīḍyāṅguṣṭhena vasārdreṇānu pūrayet||55||

vraṇaṃ gomāṃsacūrṇena baddhaṃ baddhaṃ vimucya ca||56||

saptarātrād vraṇe rūḍhe kṛṣṇabhāge same sthire||56||

snehāñjanaṃ ca kartavyaṃ nasyaṃ ca kṣīrasarpiṣā||57||

tathā+api punarādhmāne bhedacchedādikāṃ kriyām||57||

yuktyā kuryādyathā nāticchedena syānnimajjanam||11||

stīkṣṇāñjanairdṛk satataṃ prayuktaiḥ||11||

58 1/2||11||

sthāne sandhisitāsitarogapratiṣedho nāmaikādaśo+adhyāyaḥ||11||

Sarvāṅgasundarā

ajakāṃ pārśvataḥ sūcyā vidhvā jalaṃ ca niḥsrāvyānantaramaṅguṣṭhena samaṃ vasārdreṇa-vasayā dravīkṛtya, vraṇaṃ gomāṃsacūrṇena pūrayet| baddhaṃ baddhaṃ vimucya sa saptarātrād vraṇe rūḍhe sati tathā kṛṣṇabhāge same sthite sati snehāñjanaṃ ca kartavyam| kṣīraghṛte ca nasyam| evamapi kṛte punarādhmāne sati bhedacchedādikāṃ kriyāṃ yuktyā kuryāt| yathā+aticchedena dṛṣṭernimajjanaṃ na syāt| sa0-śukreṣu ca nityaṃ ghṛtaṃ yathāyogaṃ pakvaṃ pānādau vidadhyāt| kim ? ityāha-tathā ghṛtapānasecanena labdhabalā dṛgantaḥ pratataṃ prayuktaistīkṣṇāñjanairna hīyate-na hāniṃ yāyāditi| upajātirvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭī- kāyāṃ sarvāṅgasundarākhyāyāṃ ṣaṣṭhe uttarasthāne sandhisitā- sitarogapratiṣedho nāmaikādaśo+adhyāyaḥ samāptaḥ|| 11||

dṛuṣṭirogavijñānīyādhyāyaḥ

12

Aṣṭāṅgahṛdayasaṃhitā

athāto dṛṣṭirogavijñānīyamadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) sirānusāriṇi male prathamaṃ paṭalaṃ śrite||1||

avyaktamīkṣate rūpaṃ vyaktamapyanimittataḥ||1||

Aṣṭāṅgahṛdayasaṃhitā

asmādanantaraṃ dṛṣṭirogavijñānamāha| tatrāpi pūrvaṃ timiraṃ lilakṣayiṣurāha- sa0-[ male- ] doṣe vātādyanyatame, sirānusāriṇi tathā prathamaṃ-bāhyaṃ, paṭalaṃ śrite satyavyaktaṃ rūpaṃ paśyati| vyaktamapi kadācinnimittamantareṇa paśyati| eṣa timirākhyo roga iti vakṣyamāṇena sambandhaḥ|

Aṣṭāṅgahṛdayasaṃhitā

prāpte dvitīyaṃ paṭalamabhūtamapi paśyati||2||

bhūtaṃ tu yatnādāsannaṃ dūre sūkṣmaṃ ca nekṣate||2||

dūrāntikasthaṃ rūpaṃ ca viparyāsena manyate||3||

doṣe maṇḍalasaṃsthāne maṇḍalānīva paśyati||3||

dvidhaikaṃ dṛṣṭimadhyasthe bahudhā bahudhāsthite||4||

dṛṣṭerabhyantaragate hnasvavṛddhaviparyayam||4||

māntikasthamadhaḥsaṃsthe dūragaṃ nopari sthite||5||

pārśve paśyennapārśvasthe timirākhyo+ayamāmayaḥ||5||

Sarvāṅgasundarā

dvitīyaṃ paṭalaṃ prāpte+abhūtamapi paśyati, na kevalaṃ bhūtam| bhūtaṃ tu yatnena paśyati, taccāsannameva| dūre na ca sūkṣmaṃ paśyati| dūrāntikasthaṃ ca rūpaṃ vaiparītyena manyate,-dūrasthaṃ nikaṭasthaṃ, nikaṭasthaṃ dūrasthamityarthaḥ| doṣe maṇḍalasaṃsthāne dvitīyapaṭalāśrite eva maṇḍalānīvālokate| dṛṣṭimadhyasthe doṣa ekameva vastu dviprakāraṃ paśyati| bahudhāsthite doṣa ekameva vastu bahuprakāraṃ paśyati| dṛṣṭerabhyantarāśrite doṣe hrasvaṃ ca vṛddhaṃ ca tayorviparyayaḥ| hrasvaṃ ca mahāntaṃ, mahāntaṃ ca hrasvamiti vaiparītyena paśyati| adhaḥsthite doṣe samīpasthaṃ padārthaṃ nekṣate| upariṣṭātsthite doṣe dūragaṃ na paśyati| pārśvasthe doṣe pārśve rūpaṃ na paśyet| ayaṃ sarva eva timirasaṃjño rogaḥ|

Aṣṭāṅgahṛdayasaṃhitā

prāpnoti kācatāṃ doṣe tṛtīyapaṭalāśrite||6||

tenordhvamīkṣate nādhastanucailāvṛtopamam||6||

yathā varṇaṃ ca rajyeta dṛṣṭirhīyeta ca kramāt||7||

Sarvāṅgasundarā

tṛtīyaṃ paṭalaṃ sthite doṣe kācatvaṃ prāpnoti| tena kācenordhvamīkṣate na tvadhaḥ| tacca tanuvastracchannasadṛśam| dṛṣṭiścātra doṣānusāreṇa rajyate| yathā vātena śyāvetyādi| krameṇa ca dṛṣtirhīyate|

Aṣṭāṅgahṛdayasaṃhitā

tathā+apyupekṣamāṇasya caturthaṃ paṭalaṃ gataḥ||7||

liṅganāśaṃ malaḥ kurvan chādayeddṛṣṭimaṇḍalam||8||

Sarvāṅgasundarā

evamapyupekṣamāṇasyācikitsitasya tṛtīyaṃ paṭalaṃ muktvā caturthapaṭalaṃ gato malo-doṣaḥ, liṅganāśaṃ-dṛṣṭināśaṃ ca, kurvan dṛṣṭimaṇḍalaṃ chādayet|

Aṣṭāṅgahṛdayasaṃhitā

tatra vātena timire vyāviddhamiva paśyati||8||

calāvilāruṇābhāsaṃ prasannaṃ cekṣate muhuḥ||9||

jalāni keśān maśakān raśmīṃścopekṣite+atra ca||9||

kācībhūte dṛgaruṇā paśyatyāsyamanāsikam||10||

candradīpādyanekatvaṃ vakramṛjvapi manyate||10||

vṛddhaḥ kāco dṛśaṃ kuryādrajodhūmāvṛtāmiva||11||

spaṣṭāruṇābhāṃ vistīrṇāṃ sūkṣmāṃ vā hatadarśanām||11||

sa liṅganāśo------------------------------------||12||

Sarvāṅgasundarā

tatra-timireṣu madhye, pavanena timire sati vyāviddhamiva paśyati| tathā calaṃ dhūmāvilamaruṇābhāsaṃ muhuḥ-punaḥ-prasannaṃ cālokate-prakṛtisthanayanena paśyati, pavanasya calarūpatvāt| tathā jālādīni muhuḥ paśyati| āsyaṃ-mukhaṃ, anāsikaṃ-nāsikārahitaṃ, paśyati| tathā candradīpādīnāmanekatvaṃ vakramavakramiva ca manyate| vṛddhaḥ kāco rajodhūmāvṛtāmiva ca dṛṣṭiṃ kuryāt| tathā spaṣṭā+aruṇā+a+abhā yasyāstām| tathā vistīrṇāṃ sūkṣmāṃ vā| tathā hatadarśanām| sa evaṃbhūto liṅganāśaḥ| iti vātajāstimirakācaliṅganāśā uktāḥ|

Aṣṭāṅgahṛdayasaṃhitā

vāte tu saṅkocayati dṛksirāḥ||12||

dṛgmaṇḍalaṃ viśatyantargambhīrā dṛgasou smṛtā||12||

Sarvāṅgasundarā

vāte tu dṛksirāḥ saṅkocayati sati dṛṣṭimaṇḍalamantaḥ praviśati| sā gambhīrā dṛṣṭiḥ smṛtā| 'munibhiḥ' iti śeṣaḥ|

Aṣṭāṅgahṛdayasaṃhitā

pittaje timire vidyutkhadyotadyotadīpitam||13||

śikhitittiripatrābhaṃ prāyo nīlaṃ ca paśyati||13||

kāce dṛk kācanīlābhā tādṛgeva ca paśyati||14||

arkendupativeṣāgnimaricīndradhanūṃṣi ca||14||

Sarvāṅgasundarā

pittodbhave timire vidyudādidīpitaṃ tathā mayūratittiripatrābhaṃ prāyeṇa nīlaṃ ca paśyati| kāce kācanīlasadṛśī dṛṣṭiḥ syāt| tādṛgeva-kācanīlābhāsaṃ, paśyati| kāce kācanīla sadṛśī dṛṣṭiḥ śyāt| tādṛgeva kācanīlābhasaṃ paśyati| tathā+arkendu pariveṣādīn paśyati|

Aṣṭāṅgahṛdayasaṃhitā

bhṛṅganīlā nirālokā dṛk snigdhā liṅganāśataḥ||15||

dṛṣṭiḥ pittena hrasvākhyā sā hṛsva hrasvadarśinī||15||

Sarvāṅgasundarā

liṅganāśād dṛṣṭiśca bhramaranīlā nirālokā snigdhā ca syāt| pittena hrasvasaṃjñā dṛṣṭiḥ syāt| sā ca hrasvā-hrasvasaṃsthānā, tathā hrasvadarśinī-alpadarśinī|

Aṣṭāṅgahṛdayasaṃhitā

bhavetpittavidagdhākhyā pītā pītābhadarśanā||16||

Sarvāṅgasundarā

pittabidagdhasaṃjñā dṛṣṭiḥ pītavarṇā syāt| tathā pītābhaṃ darśanaṃ yasyāḥ sā pītābadarśanā ca|

Aṣṭāṅgahṛdayasaṃhitā

kaphena timire prāyaḥ snigdhaṃ śvetaṃ ca paśyati||16||

śaṅkhedukundakusumaiḥ kumudairiva cācitam||17||

kāce tu niṣprabhendvarkapradīpādyairivācitam||17||

sitābhā sā ca dṛṣṭiḥ syālliṅganāśe tu lakṣyate||18||

mūrtaḥ kapho dṛṣṭigataḥ snigdho darśananāśanaḥ||18||

bindurjalasyeva calaḥ padminīpuṭasaṃsthitaḥ||19||

uṣṇe saṅkocamāyāti chāyāyāṃ parisarpati||19||

śaṅkhakundendukumudasphaṭikopamaśuklimā||20||

Sarvāṅgasundarā

kaphena timire sati prāyaḥ snigdhaṃ śuklaṃ cālokate| tathā śaṅkhādibhirivācitaṃ paśyati| kāce tu niṣprabhendvarkādibhirivācitaṃ paśyati| dṛk śuklābhā syāt liṅganāśe tu dṛśyate mūrtaḥ kapho dṛṣṭigataḥ snigdhastathā dṛṣṭivināśanaśca| jalasyeva binduścalaḥ padminīpuṭasaṃsthitaḥ| ātape cāsou binduḥ saṅkucati| chāyāyāṃ prasarati| tathā śaṅkhādiśuklimā syāt|

Aṣṭāṅgahṛdayasaṃhitā

raktena timire raktaṃ tamobhūtaṃ ca paśyati||20||

kācena raktā kṛṣṇā vā dṛṣṭistadṛk ca paśyati||21||

liṅganāśe+api tādṛg dṛṅ niṣprabhā hatadarśanā||21||

Sarvāṅgasundarā

raktena timire sati raktābhaṃ tathā tama iva ca paśyati| kācena raktā kṛṣṇā vā dṛṣṭiḥ syāt| tādṛgeva-rakta kṛṣṇaṃ vā, paśyati| liṅganāśe ca tādṛśyeva-kācavat, dṛṣṭistathā niṣprabhā hatadarśanā ca syāt|

Aṣṭāṅgahṛdayasaṃhitā

saṃsargasannipāteṣu vidyātsaṅkīrṇalakṣaṇān||22||

timirādīnakasmācca taiḥ syādvyaktākulekṣaṇaḥ||22||

timire, śeṣayordṛṣṭau citro rāgaḥ prajāyate||23||

Sarvāṅgasundarā

saṃsargasannipāteṣu saṅkīrṇalakṣaṇān-vyāmiśralakṣaṇān, timirakācaliṅganāśān vidyāt| tathā+akasmāt-nimittamantareṇa, taiḥ-saṃsargasannipātaiḥ, vyaktaṃ-spaṣṭaṃ, kadācidākulamīkṣaṇaṃdarśanaṃ, yasya sa evaṃbhūto narastimire syāt| śeṣayoḥ-kācaliṅganāśayoḥ dṛṣṭau citro rāgaḥ syāt|

Aṣṭāṅgahṛdayasaṃhitā

dyotyate nakulasyeva yasya dṛṅ nicitā malaiḥ||23||

nakulāndhaḥ sa tatrāhni citraṃ paśyati no niśi||24||

Sarvāṅgasundarā

yasyāturasya nakulasyeva dṛṣṭirdoṣairnicitā dyotyate-dedīpyate, sa nakulāndhaḥ| tatra-nakulāndhe, divā citraṃ paśyati, na tu niśi-rajānyām|

Aṣṭāṅgahṛdayasaṃhitā

arke+astamastakanyastagabhastau stambhamāgatāḥ||24||

sthagayanti dṛśaṃ doṣā doṣāndhaḥ sa gado+aparaḥ||25||

divākarakaraspṛṣṭā bhraṣṭā dṛṣṭipathānmalāḥ||25||

vilīnalīnā yacchanti vyaktamatrāhni darśanam||26||

Sarvāṅgasundarā

arke+astaparvatasya mastake nyastā gabhastayo yena tasmin sati stambhaṃ prāptā doṣā dṛśaṃ chādayanti| sa evaṃbhūto doṣāndho nāma rogaḥ| divā kathaṃ paśyati ? ityatra yuktimāha- saṃ-malā ahni divākararaśmibhiḥ spṛṣṭāstathā dṛṣṭipathādbhraṣṭā vilīnāḥ santaḥ, atra-rātryandhe, spaṣṭaṃ darśanaṃ dadati| divākarakaraspṛṣṭā iti hetau prathamā|

Aṣṭāṅgahṛdayasaṃhitā

uṣṇataptasya sahasā śītavārinimajjanāt||26||

tridoṣaraktasaṃpṛkto yātyūṣmordhvaṃ tato+akṣiṇi||27||

dāhoṣe malinaṃ śuklamahanyāviladarśanam||27||

rātrāvāndhyaṃ ca jāyeta vidagdhoṣṇena sā smṛtā||28||

Sarvāṅgasundarā

uṣṇena taptasya sahasā-jhaṭityeva, śiśirajalanimajjanāt tridoṣaraktasaṃpṛkta ūṣmordhvamakṣṇi yāti| tataḥ-ūṣmaṇa ūrdhvagamanāt, akṣṇi dāhoṣe bhavataḥ| śuklabhāgaśca malino bhavati| ahani-dine, āvilaṃ darśanaṃ jāyate, rātrau cāndhyam| sā dṛṣṭiruṣṇavidagdhākhyā|

Aṣṭāṅgahṛdayasaṃhitā

bhṛśamamlāśanāddoṣaiḥ sāsrairyā dṛṣṭirācitā||28||

sakledakaṇḍūkaluṣā vidagdhā+amlena sā smṛtā||29||

Sarvāṅgasundarā

atyantamamlāśanāt-amlabhakṣaṇāt, doṣaiḥ saraktairyā dṛṣṭirācitā kledakaṇḍūkaluṣānvitā syāt| sā vidagdhāmleti dṛṣṭiḥ smṛtā|

Aṣṭāṅgahṛdayasaṃhitā

śokajvaraśirorogasantaptasyānilādayaḥ||29||

dhūmāvilāṃ dhūmadṛśaṃ dṛśaṃ kuryuḥ sa dhūmaraḥ||30||

Sarvāṅgasundarā

śokādisantaptasya narasya vātādayo dhūmenevāvilāṃ dhūmadarśanāṃ dṛṣṭiṃ kuryuḥ| sa dhūmaro nāma rogaḥ|

Aṣṭāṅgahṛdayasaṃhitā

sahasaivālpasattvasya paśyato rūpamadbhutam||30||

bhāsvaraṃ bhāśkarādiṃ vā vātādyā nayanāśritāḥ||31||

kurvanti tejaḥ saṃśoṣya dṛṣṭiṃ muṣitadarśanām||31||

vaidūryavarṇāṃ stimitāṃ prakṛtisthāmivāvyathām||32||

oupasargika ityeṣa liṅganāśo--------------------||32||

Sarvāṅgasundarā

sahasaiva-atarkitasya, puṃso+alpasattvasya rūpamadbhutaṃ paśyato bhāsvaraṃ bhāskaraprakāraṃ paśyato vā vātādayo locanāśritā dṛṣṭiṃ muṣitadarśanāṃ vaiḍūryavarṇāṃ stimitāṃ prakṛtisthāmiva pīḍārahitāṃ kurvanti| kiṃ kṛtvā ? tejaḥ saṃśoṣya| ityeṣa aupasargiko liṅganāśaḥ|

Aṣṭāṅgahṛdayasaṃhitā

-------------------------------+atra varjayet||32||

vinā kaphālliṅganāśān gambhīrāṃ hṛasvajāmapi||33||

ṣaṭ kācā nakulāndhaśca yāpyāḥ, śeṣāṃstu sādhayet||33||

dvādaśeti gadā dṛṣṭou nirdiṣṭāḥ saptaviṃśatiḥ||12||

33 1/2||12||

sthāne dṛṣṭirogavijñānīyo nāma dvādaśo+adhyāyaḥ||12||

Sarvāṅgasundarā

atra-eṣu madhye, kaphādvinā liṅganāśān-vātapittasaṃsargasannipātaraktajoupasargikān ṣaṭ, tathā gabhīrāṃ hrasvajāmapidṛṣṭimityaṣṭau varjayet| ṣaṭ kācāḥ-vātapittakaphasaṃsargasannipātaraktajāḥ, nakulāndhaśceti sapta yāpyāḥ| śeṣāṃśca dvādaśa sādhayet, tatra vātapittakapharaktasaṃsargasannipātaiḥ pṛthak timirāṇīti ṣaṭ, saptamaḥ kaphena ca liṅganāśaḥ, aṣṭamaḥ pittavidagdhā dṛṣṭiḥ, navamo doṣāndhaḥ, daśama uṣṇavidagdhā, ekādaśo vidagdhāmlā, dvādaśo dhūmaraḥ, iti| evaṃ dṛṣṭimaṇḍale rogāḥ saptaviṃśatisaṅkhyāḥ kathitāḥ| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne dṛṣṭiroga- vijñānīyo nāma dvādaśo+adhyāyaḥ samāptaḥ|| 12||

timirapratiṣedhādhyāyaḥ

13

Aṣṭāṅgahṛdayasaṃhitā

athātastimirapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Aṣṭāṅgahṛdayasaṃhitā

sa0-nanu, dṛṣṭirogavijñānādanantaraṃ dṛṣṭirogapratiṣedho jñāpyaḥ| upapannamāha bhavān| kiṃ tu dṛṣṭitogacikitsitasya bahuvaktavyatvāt pṛthagadhyāyo vaktuṃ yuktaḥ| tatrāpi kramaprāptastimirapratiṣedha iti timirapratiṣedhārambha eva yuktaḥ| kācādīnāṃ tvalpavaktavyatvādatraivābhidhānam| tato bahuvaktavyatvāt pṛthagadhyāyo liṅganāśasya| iti sarvaṃ yuktam|

Aṣṭāṅgahṛdayasaṃhitā

timiraṃ kācatāṃ yāti kāco+apyāndhyamupekṣayā||1||

netrarogeṣvato ghoraṃ timiraṃ sādhayed drutam||1||

Sarvāṅgasundarā

timiramupekṣayā kācatvaṃ yāti| kāco+apyupekṣita āndhyaṃ gacchati| ataḥ kāraṇānnetrarogeṣu madhye timiraṃ dāruṇaṃ śīghraṃ sādhayet|

Aṣṭāṅgahṛdayasaṃhitā

tulāṃ pacet jīvantyā droṇe+apāṃ pādaśeṣite||2||

tatkvāthe dviguṇakṣīraṃ ghṛtaprasthaṃ vipācayet||2||

prapauṇḍarīkakākolīpippalīrodhrasaindhavaiḥ||3||

śatahvāmadhukadrākṣāsirādāruphalatrayaiḥ||3||

karṣikairniśi tatpītaṃ timirāpaharaṃ param||4||

Sarvāṅgasundarā

jīvantyāḥ palaśatamapāṃ droṇe pādāvaśeṣitaṃ pacet| tatkvāthe ghṛtaprasthaṃ dviguṇakṣīraṃ prapauṇḍarīkādibhiḥ karṣaparimāṇaiḥ kalkitairvipācayet| niśi pītaṃ tatparaṃ timirāpaham|

Aṣṭāṅgahṛdayasaṃhitā

drākṣācandanamañjiṣṭhākākolīdvayajīvakaiḥ||4||

sitāśatāvarīmedāpuṇḍrāhvamadhukotpalaiḥ||5||

pacejjīrṇaghṛtaprasthaṃ samakṣīraṃ picūnmitaiḥ||5||

hanti tatkācatimiraraktarājīśirorujaḥ||6||

Sarvāṅgasundarā

tathā drākṣādibhiḥ picūnmitaiḥ-karṣāṃśaiḥ, jīrṇasya-purāṇaghṛtasya prasthaṃ samakṣīraṃ pacet| tacca kācādīn hanti|

Aṣṭāṅgahṛdayasaṃhitā

paṭolanimbakaṭukādārvīsevyavarāvṛṣam||6||

sadhanvayāsatrāyantīparpaṭaṃ pālikaṃ pṛthak||7||

prasthamāmalakānaṃ ca kvāthayennalvaṇe+ambhasi||7||

tadāḍhake+ardhapalikaiḥ piṣṭaiḥ prasthaṃ ghṛtātpacet||8||

mustabhūnimbayaṣṭyāhvakuṭajodīcyacandanaiḥ||8||

sapippalīkaistatsarpighrāṇakarṇāsyarogajit||9||

vidradhijvaraduṣṭārurvisarpāpacikuṣṭhanut||9||

viśeṣācchukratimiranaktāndhyoṣṇāmladāhahṛt||10||

Sarvāṅgasundarā

paṭolādikaṃ parpaṭāntaṃ pṛthak palonmitamāmalakānāṃ prasthaṃ nalvaṇe-droṇe+ambhasi, kvāthayet| tadāḍhake mustādibhiḥ sapippalīkaiḥ piṣṭaiḥ-kalkitaiḥ, ardhapalikairghṛtaprasthaṃ vipācayet| tacca ghṛtaṃ ghrāṇādirogajit, vidradhyādirogajit, viśeṣeṇa śukrādighnam| etatpaṭolādyaṃ ghṛtam|

Aṣṭāṅgahṛdayasaṃhitā

triphalāṣṭapalaṃ kvāthyaṃ pādaśeṣaṃ jalāḍhake||10||

tena tulyapayaskena triphalāpalakalkavān||11||

ardhaprastho ghrutātsiddhaḥ sitayā mākṣikeṇa vā||11||

yuktaṃ pibettattimirī tadyuktaṃ vā varārasam||12||

Sarvāṅgasundarā

triphalāyāḥ palāṣṭakaṃ jalāḍhake pādaśeṣaṃ kvāthyam| tena kvāthena tulyakṣīreṇa triphalāpalakalkayukto ghṛtārdhaprasthaḥ pakvaḥ śarkarayā mākṣikeṇa vā yutaṃ tattimirī pibet| ghṛtena vā tena yuktaṃ triphalākvāthaṃ doṣadūṣyādivaśāt pibet| etacca triphalāghrutamucyate|

Aṣṭāṅgahṛdayasaṃhitā

yaṣṭīmadhudvikākolīvyāghrīkṛṣṇāmṛtotpalaiḥ||12||

pālikaiḥ sasirādrākṣairghṛtaprasthaṃ pacetsamaiḥ||13||

ajākṣīravarāvāsāmārkavasvarasaiḥ pṛthak||13||

mahātraiphalamityetatparaṃ dṛṣṭivikārajit||14||

Sarvāṅgasundarā

yaṣṭyādibhiḥ pālikaiḥ sahasitādrākṣairajākṣīrādibhiḥ pṛthaksvarasaiḥ samaiḥ prasthapramāṇaiḥ sarpiḥprasthaṃ vipācayet| etanmahātraiphalaṃ suṣṭru dṛṣṭivikārajit|

Aṣṭāṅgahṛdayasaṃhitā

traiphalenātha haviṣā lihānastriphalāṃ niśi||14||

yaṣṭīmadhukasaṃyuktāṃ madhunā ca pariplutām||15||

māsamekaṃ hitāhāraḥ pibannāmalakodakam||15||

sauparṇaṃ labhate cakṣurityāha bhagavānnimiḥ||16||

Sarvāṅgasundarā

traiphalena ca sarpiṣā triphalāṃ yaṣṭīyuktāṃ mākṣikeṇa ca pariplutāṃ rātrau lihāno māsamekaṃ hitāśī sannāmalakodakaṃ piban gārutmataṃ cakṣurlabhata iti bhagavānnimirāha|

Aṣṭāṅgahṛdayasaṃhitā

tāpyāyohemayaṣṭyāhvasitājīrṇājyamākṣikaiḥ||16||

saṃyojitā yathākāmaṃ timiraghnī varā varā||17||

Sarvāṅgasundarā

tāpyādibhiḥ saṃyojitā triphalā yathākāmaṃ varā timiraghnī syāt|

Aṣṭāṅgahṛdayasaṃhitā

saghṛtaṃ vā varākvāthaṃ śīlayettimirāmayī||17||

apūpasūpasaktūn vā triphalācūrṇasaṃyutān||18||

Sarvāṅgasundarā

athavā triphalākvāthaṃ sasarpiṣkaṃ timirarogaharamabhyaset| apūpādīn vā triphalācūrṇasaṃyutān śīlayet|

Aṣṭāṅgahṛdayasaṃhitā

pāyasaṃ vā varāyuktaṃ śītaṃ samadhuśarkaram||18||

prātarbhaktasya vā pūrvamadyātpathyāṃ pṛthak pṛthak||19||

mṛdvīkāśarkarākṣaudraiḥ satataṃ timirāturaḥ||19||

Sarvāṅgasundarā

pāyasaṃ triphalāyutaṃ va śītaṃ samadhuśarkaraṃ prātaradyāt| bhaktasya pūrvaṃ vā| harītakīṃ vā mṛdvīkāśarkarākṣaudraiḥ pṛthak pṛthak yutāmanārataṃ timirāturo+adyāt|

Aṣṭāṅgahṛdayasaṃhitā

srotojāṃśāṃścatuḥṣaṣṭiṃ tāmrāyorūpyakāñcanaiḥ||20||

yuktān pratyekamekāṃśairandhamūṣodarasthitān||20||

dhmāpayitvā samāvṛttaṃ tatastacca niṣecayet||21||

rasaskandhakaṣāyeṣu saptakṛtvaḥ pṛthak pṛthak||21||

vaiḍūryamuktāśaṅkhānāṃ tribhirbhāgairyutaṃ tataḥ||22||

cūrṇāñjanaṃ prayuñjīta tatsarvatimirāpaham||22||

Sarvāṅgasundarā

srotojāt catuḥṣaṣṭimaṃśāṃstāmrādibhiḥ pratyekamekāṃ-śairyutānandhamūṣodarasthitān dhmāpayitvā samyagāvṛttaṃ-āvartitaṃ śilāyāṃ, tataḥ-anantaraṃ, madhurādigaṇakvātheṣu tanniṣecayet pṛthak pṛthak saptavārān| tato vaiḍūryamuktāśaṅkānāṃ tribhirbhāgairyutametaccūrṇāñjanaṃ sarvatimiraghnaṃ prayuñjīta|

Aṣṭāṅgahṛdayasaṃhitā

māṃsītrijātakāyaḥkuṅkumanīlotpalābhayātutthaiḥ||23||

sitakācaśaṅkhaphenakamaricāñjanapippalīmadhukaiḥ||23||

candre+aśvanīsanāthe sucūrṇitairañjayedyugulamakṣṇoḥ||24||

timirārmaraktarājīkaṇḍūkācādiśamamicśan||24||

Sarvāṅgasundarā

māṃsyādibhiḥ sūkṣmarajīkṛtaiścandre+aśvinīyukte satyakṣiyugmamañjayet timirādiśāntimicśan| ārye mukhacapale|

Aṣṭāṅgahṛdayasaṃhitā

maricavaralavaṇabhāgau bhāgau dvau kaṇasamudraphenābhyām||25||

sauvīrabhāganavakaṃ citrāyāṃ cūrṇitaṃ kaphamayajit||25||

[ manohvātutthakastūrīmāṃsīmalayarocanāḥ||1||

daśakarpūrasaṃyuktamaśītiguṇamañjanam||1||

piṣṭaṃ citrāśvinīpuṣye ṣaḍvidhe timire hitam||2||

prasādanaṃ ca dṛṣṭeḥ syāccakṣuṣeṇāvabhāṣitam]||2||

Sarvāṅgasundarā

maricasaindhavayordvau bhāgau, pippalīsamudraphenayordvau bhāgau, sauvīrāñjanasya bhāgā nava, etaccitrāyāṃ cūrṇitaṃ kaphāmayajit| gītirāryā|

Aṣṭāṅgahṛdayasaṃhitā

drākṣāmṛṇālīsvarase kṣīramadyavasāsu ca||26||

pṛthak divyāpsu srotojaṃ saptakṛtvo niṣecayet||26||

taccūrṇitaṃ sthitaṃ śaṅkhe dṛkprasādanamañjanam||27||

śastaṃ sarvākṣirogeṣu videhapatinirmitam||27||

Sarvāṅgasundarā

drākṣādisvaraseṣu pṛthak pṛthak divyajale ca srotoñjanaṃ saptakṛtvo niṣecayet| taccūrṇikṛtaṃ śaṅke sthitaṃ dṛṣṭiprasādakṛdañjanaṃ sarvākṣirogeṣu śreṣṭhaṃ videhapatinirmitam|

Aṣṭāṅgahṛdayasaṃhitā

nirdagdhaṃ bādarāṅgāraistutthaṃ cetthaṃ niṣecitam||28||

kramādajāpayaḥ sarpiḥkṣaudre tasmāt paladvayam||28||

kārṣikaistāpyamaricasrotojakaṭukānataiḥ||29||

paṭurodhnaśilāpathyākaṇailāñjanaphenakaiḥ||29||

yuktaṃ palena yaṣṭyāśca mūṣāntardhmātacūrṇitam||30||

hanti kācārmanaktāndhyaraktarājīḥ suśīlataḥ||30||

cūrṇo viśeṣāttimiraṃ bhāskaro bhāskaro yathā||31||

Sarvāṅgasundarā

bādaraṅgāraistutthaṃ nirdagdhaṃ pūrvavat krameṇa chāgakṣīraghṛtamākṣike niṣecitaṃ, tasmāt-nirdagdhācca tutthāt paladvayaṃ, tāpyādibhiḥ kārṣikairyaṣṭīpalena ca yuktaṃ, mūṣāntardhmāpitaṃ cūrṇitaṃ, kācādīn hanti| susevito+ayaṃ bhāskaraścūrṇo viśeṣeṇa timiraṃhanti| yathā ravirandhakāramityupamāśleṣo+alaṅkāraḥ|

Aṣṭāṅgahṛdayasaṃhitā

triṃśadbhāgā bhujaṅgasya gandhapāṣāṇapañcakam||31||

śulbatālakayordvau dvau vaṅgasyaiko+añjanāttrayam||32||

andhamūṣīkṛtaṃ dhmātaṃ pakvaṃ vimalamañjanam||32||

timirāntakaraṃ loke dvitīya iva bhāskaraḥ||33||

Sarvāṅgasundarā

bujaṅgasya-sīsakasya triṃśadbhāgāḥ, gandhapāṣāṇasya bhāga pañcakaṃ, śulbatālakayordvau dbau bhāgau, vaṅgasya-trapuṇa eko bhāgaḥ, añjanādbhāgatrayamandhamūṣādhmātaṃ vipakvamañjanaṃ dvitīyo bhāskara ivaloke timirāntakaram| bhujaṅgādīnāṃ śodhitanāmatra prayogaḥ, na tu māritānām|

Aṣṭāṅgahṛdayasaṃhitā

gomūtre chagaṇarase+amlakāñjike ca strīstanye haviṣi viṣe ca mākṣike ca||33||

yattutthaṃ jvalitamanekaśo niṣiktaṃ tatkuryādgaruḍasamaṃ narasya cakṣuḥ||33||

Sarvāṅgasundarā

tattutthaṃ narasya garuḍanayanatulyaṃ nayanaṃ kuryāt| katamam ? yaddīptaṃ sat gomūtrādiṣvanekaśaḥ-saptakṛtvo, niṣiktam| praharṣiṇīvṛttam|

Aṣṭāṅgahṛdayasaṃhitā

śreṣṭhājalaṃ bhṛṅgarasaṃ saviṣājyamajāpayaḥ||34||

yaṣṭīrasaṃ ca yatsīsaṃ saptakṛtvaḥ pṛthak pṛthak||34||

taptaṃ taptaṃ pāyitaṃ tacchalākā netre yuktā sāñjanā+anañjanā vā||35||

taimiryārmasrāpapaicchilyapaillaṃ kaṇḍūṃ jāḍyaṃ raktarājīṃ ca hanti||35||

Sarvāṅgasundarā

yatsīsaṃ taptaṃ taptaṃ triphalākvāthādikaṃ pṛthak pṛthak spatakṛtvaḥ pāyitaṃ tasya sīsasya śalākā nayane yuktā sahāñjanā+añjanena rahitā vā taimiryādīn hanti| śālinīvṛttam| dravyaśalākeyamiti prathitā|

Aṣṭāṅgahṛdayasaṃhitā

rasendrabhujagau tulyau tayostulyamathāñjanam||36||

īṣātkarpūrasaṃyuktamañjanaṃ timirāpaham||36||

Sarvāṅgasundarā

pāradasīsakau samāṃśau, tayoḥ samamañjanaṃ, ṣoḍaśāṃśakarpūrayutamidamañjanaṃ timirāpahaṃ bhavati|

Aṣṭāṅgahṛdayasaṃhitā

stasyāsyaṃ samayamṛtasya gośakṛdbhiḥ||37||

nirdagdhaṃ samadhṛtamañjanaṃ ca peṣyaṃ yogo+ayaṃ nayanabalaṃ karoti gārdhram||37||

Sarvāṅgasundarā

yo gṛdhrastaruṇaraviprakāśagallastasya samayamṛtasyāsyaṃ mukhaṃ, gośakṛdbhiḥ-gomayakarīṣaiḥ, nirdagdhaṃ-bhasmāsātkṛtaṃ, tasya samamañjanaṃ-srotojaṃ, samadhṛtaṃ-samabhāgaṃ, peṣyaṃ-cūrṇayitavyam| ayaṃ yogo nayanayoḥ-netrayoḥ, balaṃ gārdhraṃ-gṛdhratulyaṃ, karoti|

Aṣṭāṅgahṛdayasaṃhitā

kṛṣṇasarpavadane sahaviṣkaṃ dagdhamañjananiḥsṛtadhūmam||38||

cūrṇitaṃ naladapatravimiśraṃ bhinnatāramapi rakṣati cakṣuḥ||38||

Sarvāṅgasundarā

kṛṣṇasarpasya vadane sahaviṣkamañjanamaniḥsṛtadhūmaṃ dagdhaṃ māṃsīpatrakamiśritaṃ cūrṇītamupayuktaṃ sat cakṣurbhinnatāramapi rakṣati| bhinnatāramapītyanena śaktyatiśayamasyāha| na tu bhinnatārasya kathañcidrakṣaṇaṃ syāt| anyatrāpyevaṃvidho nyāyo+ayamanusaraṇīyaḥ| svāgatāvṛttam|

Aṣṭāṅgahṛdayasaṃhitā

kṛṣṇasarpaṃ mṛtaṃ nyasya caturaścāpi vṛścikān||39||

kṣīrakumbhe trisaptāhaṃ kledayitvā pramanthayet||39||

tatra yannavanītaṃ syātpuṣṇīyāttena kukkuṭam||40||

andhastasya purīṣeṇa prekṣate dhruvamañjanāt||40||

Sarvāṅgasundarā

kṣīrakumbhe mṛtaṃ kṛṣṇasarpaṃ nyasya vṛścikāṃśca caturastrisaptāhaṃ kledayitvā viloḍayet| tasmin yannavanītaṃ bhavet, tena navanītena kukkuṭaṃ puṣṇīyāt| tasya kukkuṭasya purīṣeṇāndho+apyañjanānniścitamīkṣate|

Aṣṭāṅgahṛdayasaṃhitā

kṛṣṇasarpavasā śaṅkhaḥ katakāt phalamañjanam||41||

rasakriyeyamacirādandhānaṃ darśanapradā||41||

Sarvāṅgasundarā

kṛṣṇasarpasya vasā śaṅkhaḥ katakaphalaṃ sauvīrāñjanam| iyaṃ rasakriyā drāgevāndhānāṃ dṛṣṭipradā|

Aṣṭāṅgahṛdayasaṃhitā

stāpyāttutthātpalaṃ picuryaṣṭyāḥ||42||

mapratisārākhyamuttamaṃ timire||42||

Sarvāṅgasundarā

daśa maricāni, vaṭṭamākṣikādardhakarṣaṃ, tutthātpalaṃ, madhuyaṣṭikāyāḥ karṣaḥ, etatsarvaṃ kṣīrārdraṃ paścāddagdhamapratisārasaṃjñamañjanamatiśreṣṭhaṃ timire| gītirāryā|

Aṣṭāṅgahṛdayasaṃhitā

tutthayaṣṭimadhukairjalapiṣṭaiḥ||43||

chāyayaiva guṭikāḥ pariśuṣkā nāśanyanti timirāṇyacireṇa||43||

Sarvāṅgasundarā

akṣabījādibhirjalapiṣṭairguṭikāḥ chāyayaiva pariśuṣkāḥ-na tvātapena, timirāṇi laghu nāśayanti| svāgatāvṛttam|

Aṣṭāṅgahṛdayasaṃhitā

tutthāñjanatāpyadhātubhiḥ kramavṛddhaiḥ||44||

stimirārmakledakācakaṇḍūhantā||44||

Sarvāṅgasundarā

maricādibhiḥ kramavṛddhaiḥ ṣaṇmākṣika iti yogastimirādighnaḥ| ṣaṇmākṣika iti ko+arthaḥ ? kīdṛśaḥ samāsaḥ ? brūmaḥ| mākṣikaśabdenādilopākhyayā tantrayuktyā vaṭṭamākṣika ityucyate| ṣaṭpūraṇo vaṭṭamākṣiko yasminniti samāsaḥ| tenāsmin yoge ṣaṣṭho vaṭṭamākṣika ityavatiṣṭhate| gītirāryā|

Aṣṭāṅgahṛdayasaṃhitā

ratnāni rūpyaṃ sphaṭikaṃ suvarṇaṃ srotoñjanaṃ tāmramayaḥ saśaṅkham||45||

kucandanaṃ lohitagairikaṃ ca cūrṇāñjanaṃ sarvadṛgāmayaghnam||45||

Sarvāṅgasundarā

ratnādibhiścūrṇāñjanam| ratnānyatra vajramarakatādīni yathālābhaṃ grāhyāṇi| lohitagairikaṃ-lohitaṃ gairikam, kecittu lohitaṃ-kuṅkumamāhuḥ| etaccūrṇāñjanamaśeṣadṛṣṭirogaharam| upajātivṛttam|

Aṣṭāṅgahṛdayasaṃhitā

tilatailamakṣatailaṃ bhṛṅgasvaraso+asanācca niryūhaḥ||46||

āyasapātravipakvaṃ karoti dṛṣṭerbalaṃ nasyam||46||

Sarvāṅgasundarā

tilatailamakṣatailaṃ ca samāṃśaṃ mārkavasvaraso+asanācca kvāthaścetyayasaḥ pātre vipakvaṃ dṛṣṭerbalametannasyaṃ karoti| āryā|

Aṣṭāṅgahṛdayasaṃhitā

doṣānurodhena ca naikaśastaṃ snehāsravisravaṇarekanasyaiḥ||47||

bastikriyātarpaṇalepasekaiḥ||47||

Sarvāṅgasundarā

doṣavaśācca snehādibhirmuhurmuhurenaṃ-netrarogiṇamupakramet| mūrdhabastiḥ-gaṇḍūṣādividhyuktaḥ (hṛ.sū.a. 22)| bastiḥbastividhyuktaḥ (hṛ.sū.a. 19)| upajātivṛttam|

Aṣṭāṅgahṛdayasaṃhitā

sāmānyaṃ sādhanamidam pratidoṣamataḥ śṛṇu||48||

Sarvāṅgasundarā

idaṃ-anantarābhihitaṃ, sāmānyaṃ cikitsitam saṃ-ataḥ-anantaraṃ, pratidoṣaṃ sādhanaṃ śṛṇu|

Aṣṭāṅgahṛdayasaṃhitā

vātaje timire tatra daśamūlāmbhasā ghṛtam||49||

kṣīre caturguṇe śreṣṭhākalkapakvaṃ pibettataḥ||49||

triphalāpañcamūlānāṃ kaṣāyaṃ kṣīrasaṃyutam||50||

eraṇḍatailasaṃyuktaṃ yojayecca virecanam||50||

Sarvāṅgasundarā

[tatra-] teṣu timirādiṣu madhye, vātotthe timire daśamūlakvāthena ghṛtaṃ kṣīre caturguṇe triphalākalkapakvaṃ pibet| anantaraṃ triphalāpañcamūlānāṃ kvāthaṃ kṣīreṇa saṃyutameraṇḍatailānvitaṃ virecanaṃ yojayet|

Aṣṭāṅgahṛdayasaṃhitā

samūlajālajīvantītulāṃ droṇe+ambhasaḥ pacet||51||

aṣṭabhāgasthaite tasmiṃstailaprasthaṃ payaḥsame||51||

balātritayajīvantīvarīmūlaiḥ palonmitaiḥ||52||

yaṣṭīpalaiścaturbhiśca lohapātre vipācayet||52||

loha eva sthitaṃ māsaṃ nāvanādūrdhvajatrujān||53||

vātapittāyamayān hanti tadviśeṣāddṛgāśrayān||53||

keśāsyakandharāskandhapuṣṭilāvaṇyakāntidam||54||

Sarvāṅgasundarā

mūlajālayutāyā jīvantyāḥ palaśataṃ jaladroṇe pacet| tasmin jale+aṣṭabhāgaśeṣe kṣīratulye tailaprasthaṃ balātritayādibhiḥ palonmitairmadhuyaṣṭikāpalaiścaturbhirlohapātre vipācayet| lohabhāṇḍa evaṃ māsaṃ sthitaṃ tannasyenordhvajatrujān rogān hanti| viśeṣeṇa dṛṣṭyāśrayān vātapittarogān parākaroti| keśādiṣu puṣṭilāvaṇyakāntikaram|

Aṣṭāṅgahṛdayasaṃhitā

sitairaṇḍajaṭāsiṃhīphaladāruvacānataiḥ||54||

ghoṣayā bilvamūlaiśca tailaṃ pakvaṃ payonvitam||55||

nasyaṃ sarvordhvajatrūtthavātaśleṣmāmayārtijit||55||

Sarvāṅgasundarā

śuklairaṇḍamūlādibhistailaṃ sakṣīraṃ pakvaṃ nasyena sarvajatrūrdhvarogādijit|

Aṣṭāṅgahṛdayasaṃhitā

vasā+añjane ca vaiyāghrī vārāhī vā praśasyate||56||

gṛdhrāhikukkuṭotthā vā madhukenānvitā pṛthak||56||

Sarvāṅgasundarā

vaiyāghrī vārāhī vā vasā+añjane śasyate| gṛdhrasarpakukkuṭotthā vā vasā pṛthaṅ madhuyaṣṭikāyutā śreṣṭhā|

Aṣṭāṅgahṛdayasaṃhitā

pratyañjane ca srotojaṃ rasakṣīraghṛte kramāt||57||

niṣiktaṃ pūrvavadyojyaṃ timiraghnamanuttamam||57||

Sarvāṅgasundarā

pratyañjane ca srotoñjanaṃ māṃsarasādiṣu krameṇa taptaṃ taptaṃ saptakṛtvaḥ niṣiktaṃ pūrvavadyojyam| etacca paraṃ timirahṛt|

Aṣṭāṅgahṛdayasaṃhitā

na cedevaṃ śamaṃ yāti tatastarpaṇamācaret||58||

Sarvāṅgasundarā

yadyevaṃ timiraṃ na śāmyet tatastarpaṇamācaret-kuryāt|

Aṣṭāṅgahṛdayasaṃhitā

śatāhvākuṣṭhanaladakākolīdvayaṣṭibhiḥ||58||

prapauṇḍarīkasaralapippalīdevadārubhiḥ||59||

sarpiraṣṭaguṇakṣīraṃ pakvaṃ tarpaṇamuttamam||59||

Sarvāṅgasundarā

śatapuṣpādibhirghṛtamaṣṭaguṇakṣīraṃ pakvaṃ śreṣṭhaṃ tarpaṇam|

Aṣṭāṅgahṛdayasaṃhitā

medasastadvadaiṇeyāddugdhasiddhāt khajāhatāt||60||

uddhṛtaṃ sādhitaṃ tejo madhukośīracandanaiḥ||60||

Sarvāṅgasundarā

tathaiva kṛṣṇahariṇānmedaso dugdhe siddhāt khajenāloḍitāt teja uddhṛtya madhikośīracandanaiḥ saha pakvaṃ tarpaṇamuttamam|

Aṣṭāṅgahṛdayasaṃhitā

śvāvicchalyakagodhānāṃ dakṣatittiribarhiṇām||61||

pṛthakpṛthaganenaiva vidhinā kalpayedvasām||61||

Sarvāṅgasundarā

śvāvidādīnāṃ pṛthaganenaiva vidhinā vasāṃ kalpayet|

Aṣṭāṅgahṛdayasaṃhitā

prasādanaṃ snehanaṃ ca puṭapākaṃ prayojayet||62||

Sarvāṅgasundarā

puṭapākaṃ tu prasādanaṃ snehanaṃ ca-tarpaṇapuṭāpākavidhyuktaṃ (hṛ.sū.a. 24/14-16), prayojayet|

Aṣṭāṅgahṛdayasaṃhitā

vātapīnasavaccātra nirūhaṃ sānuvāsanam||62||

Sarvāṅgasundarā

atra ca-vātaje timire, vātapīnasa iva nirūhamanuvāsanaṃ ca prayojayet

Aṣṭāṅgahṛdayasaṃhitā

pittaje timire sarpirjīvanīyaphalatrayaiḥ||63||

vipācitaṃ pāyayitvā snigdhasya vyadhayetsirām||63||

Sarvāṅgasundarā

pittaje timire jīvanīyaiḥ phalatrikena ca pakvaṃ sarpiḥ pāyayitvā tataḥ snigdhasya sataḥ sirāṃ vyadhayet|

Aṣṭāṅgahṛdayasaṃhitā

śarkarailātrivṛccūrṇairmadhuyuktairvirecayet||64||

Sarvāṅgasundarā

śarkarādibhiḥ samākṣikairviracayet|

Aṣṭāṅgahṛdayasaṃhitā

suśītān sekalepādīn yuñjyānnetrāsyamūrdhasu||64||

Sarvāṅgasundarā

netrāsyaśiraḥsu cātiśiśiran sekalepādīn yuñjyāt|

Aṣṭāṅgahṛdayasaṃhitā

sārivāpadmakośīramuktāśābaracandanaiḥ||65||

vartiḥ śastā+añjane, cūrṇastathā patrotpalāñjanaiḥ||65||

sanāgapuṣpakarpūrayaṣṭyāhvasvarṇagairikaiḥ||66||

Sarvāṅgasundarā

sārivādibhirvartirañjane śastā| tathā patrādibhiścūrṇo+añjanaṃ śastam|

Aṣṭāṅgahṛdayasaṃhitā

sauvīrāñjanatutthakaśṛṅgīdhātrīphalasphaṭikakarpūtam||67||

pañcāṃśaṃ pañcāṃśaṃ tryaṃśamathaikāṃśamañjanaṃ timiraghnam||67||

Sarvāṅgasundarā

sauvīrāñjanādikamañjanaṃ śastam| kiyatkiyatpramāṇam ? ityāha-pañcāṃśamityādi| tadevaṃ pañca bhāgāḥ sauvīrāñjanasya, pañcaiva tutthakasya, śṛṅgyāmalakānāṃ bhāgāstrayaḥ, sphaṭikakarpūrasya bhāga ekaḥ, iti sthitam| evametadañjanaṃ timirahṛt kuryāt| gītirāryeyam|

Aṣṭāṅgahṛdayasaṃhitā

nasyaṃ cājyaṃ śṛtaṃ kṣīrajīvanīyasitotpalaiḥ||67||

Sarvāṅgasundarā

kṣīreṇa caturguṇena jīvanīyādibhirājyaṃ-ghṛtaṃ, pakvaṃ nasye śreṣṭham|

Aṣṭāṅgahṛdayasaṃhitā

śleṣmodbhave+amṛtākvāthavarākaṇaśṛtaṃ ghṛtam||68||

vidhyetsirāṃ pītavato dadyāccānu virecanam||68||

kvāthaṃ pūgābhayāśuṇṭhīkṛṣṇākumbhanikumbhajam||69||

Sarvāṅgasundarā

śleṣmotthatimire+amṛtādibhiḥ pakvaṃ ghṛtaṃ pītavataḥ sirāṃ vidhyet| virecanaṃ ca pūgādibhiḥ kvāthaṃ dadyāt|

Aṣṭāṅgahṛdayasaṃhitā

hnīberadārudviniśākṛṣṇākalkaiḥ payonvitaiḥ||69||

dvipañcamūlaniryūhe tailaṃ pakvaṃ ca nāvanam||70||

Sarvāṅgasundarā

hnīberādibhiḥ kalkitaiḥ payonvitardvirpañcamūlakvāthe tailaṃ pakvaṃ nāvanaṃ hitam|

Aṣṭāṅgahṛdayasaṃhitā

śaṅkhapriyaṅgunepālīkaṭutrikaphalatrikaiḥ||70||

dṛgvaimalyāya vimalā vartiḥ syāt------------||71||

Sarvāṅgasundarā

śaṅkhādibhirdṛgvaimalyāya vimalākhyeyaṃ vartirhitā syāt|

Aṣṭāṅgahṛdayasaṃhitā

-------------------------------------kokilā punaḥ||71||

kṛṣṇaloharajovyoṣasaindhavatriphalāñjanaiḥ||71||

Sarvāṅgasundarā

kṛṣṇalohādibhiḥ kokilākhyā vartiḥ|

Aṣṭāṅgahṛdayasaṃhitā

śaśagokharasiṃhoṣṭradvijā lālāṭamasthi ca||72||

śvetagovālamaricaśaṅkhacandanaphenakam||72||

piṣṭaṃ stanyājadugdhābhyāṃ vartistimiśukrajit||73||

Sarvāṅgasundarā

śaśādijā dvijāḥ-dantāḥ, eṣāmeva lālāṭaṃ-lalāṭe bhavamasthi, tathā śvetagovālādīni, strīkṣīracchāgadugdhābhyāṃ piṣṭā vartistimiraśukraharetyarthaḥ|

Aṣṭāṅgahṛdayasaṃhitā

raktaje pittavatsiddhiḥ śītaiścāsraṃ prasādayet||73||

Sarvāṅgasundarā

raktaje timire pittavadupakramaḥ| [śītaiḥ-] śītavīryaiḥ śītasparśairannapānauṣadhasekalepādibhiśca, raktaṃ prasādayet|

Aṣṭāṅgahṛdayasaṃhitā

drākṣayā naladarodhrayaṣṭibhiḥ śaṅkhatāmrahimapadmapadmakaiḥ||74||

rasrajaṃ timiramāśu naśyati||74||

Sarvāṅgasundarā

drākṣādibhiśchāgalīdugdhapiṣṭaiḥ śīghraṃ raktotthaṃ timiraṃ naśyati|

Aṣṭāṅgahṛdayasaṃhitā

saṃsargasannipātotthe yathādoṣodayaṃ kriyā||75||

Sarvāṅgasundarā

saṃsargaje sannipātaje ca timire yathādoṣodrekaṃ cikitsitam|

Aṣṭāṅgahṛdayasaṃhitā

siddhaṃ madhūkakṛmijinmaricāmaradārubhiḥ||75||

sakṣīraṃ nāvanaṃ tailaṃ piṣṭairlepo mukhasya ca||76||

Sarvāṅgasundarā

madhūkādibhiḥ sakṣīraṃ tailaṃ siddhaṃ nāvanaṃ hitam| madhūkādibhireva jalena piṣṭairmukhalepo hitaḥ|

Aṣṭāṅgahṛdayasaṃhitā

natanīlotpalānantāyaṣṭyāhvasuniṣaṇṇakaiḥ||76||

sādhitaṃ nāvane tailaṃ śirobastau ca śasyate||77||

Sarvāṅgasundarā

natādibhiḥ sādhitaṃ tailaṃ nāvane śirobastau ca śasyate|

Aṣṭāṅgahṛdayasaṃhitā

dadyāduśīraniryūhe cūrṇitaṃ kaṇasaindhavam||77||

tatsrutaṃ saghṛtaṃ bhūyaḥ pacetkṣaudraṃ ghane kṣipet||78||

śīte cāsmin hitamidaṃ sarvaje timire+añjanam||78||

Sarvāṅgasundarā

uśīrakvāthe pippalīsaindhavaṃ rajīkṛtaṃ dadyāt| tacca srutaṃ sat ghṛtānvitaṃ punaḥ pacet| ghane cāsmin śīte ca kṣaudraṃ kṣipet| etat sarvotthe timire hitamañjanam|

Aṣṭāṅgahṛdayasaṃhitā

asthīni majjapūrṇāni sattvānāṃ rātricāriṇām||79||

srotojāñjanayuktāni vahatyambhasi vāsayet||79||

māsaṃ viṃśatirātraṃ vā tataścoddhṛtya śoṣayet||80||

sameṣaśṛṅgīpuṣpāṇi sayaṣṭyāhvāni tānyanu||80||

cūrṇitānyañjanaṃ śreṣṭhaṃ timire sānnipātike||81||

Sarvāṅgasundarā

rātricāriṇāṃ prāṇināmasthīni majjapūrṇāni srotoñjanayuktāni jale vahati māsaṃ viṃśatirvā niśā vāsayet| tataḥ-paścāt, uddhṛtya śoṣayet| tani ca meṣaśṛṅgīpuṣpairyutāni madhūkena ca, cūrṇitāni sānnipātike timire+añjanaṃ śreṣṭham|

Aṣṭāṅgahṛdayasaṃhitā

kāce+apyeṣā kriyā muktvā sirāṃ, yantranipīḍitāḥ||81||

āndhyāya syurmalā dadyātsrāvye tvasre jalaukasaḥ||82||

Sarvāṅgasundarā

kāce+apyayeṣā-pūrvoditā kriyā, sirāṃ hitvā| sirā+api kasmānnānumīyate ? ityāha-yantretyādi| siropayogiyantranipīḍitā malā āndhyāya yataḥ syuḥ| srāvye tu rakte jalaukaso dadyāt|

Aṣṭāṅgahṛdayasaṃhitā

guḍaḥ pheno+añjanaṃ kṛṣṇā maricaṃ kuṅkumādrajaḥ||82||

rasakriyeyaṃ sakṣaudrā kācayāpanamañjanam||83||

Sarvāṅgasundarā

guḍādayo rasakriyā kṣaudrānviteyaṃ kācayāpanamañjanam|

Aṣṭāṅgahṛdayasaṃhitā

nakulandhe tridoṣotthe taimiryavihito vidhiḥ||83||

Sarvāṅgasundarā

nakulāndhe tridoṣaje timiravihito vidhiḥ kāryaḥ|

Aṣṭāṅgahṛdayasaṃhitā

rasakriyā ghṛtakṣaudragomayasvarasadrutaiḥ||84||

tārkṣyagairikatālīsairniśāndhe hitamañjanam||84||

Sarvāṅgasundarā

ghṛtādidrutai rasāñjanādibhirniśāndhe rasakriyā hitamañjanam|

Aṣṭāṅgahṛdayasaṃhitā

daghnā vighṛṣṭaṃ maricaṃ rātryandhe+añjanamuttamam||85||

Sarvāṅgasundarā

dadhnā vighṛṣṭaṃ maricaṃ rātryandhe śreṣṭhamañjanam|

Aṣṭāṅgahṛdayasaṃhitā

karañjikotpalasvarṇagairikāmbhojakesaraiḥ||85||

piṣṭairgomayatoyena vartidoṣāndhanāśinī||86||

Sarvāṅgasundarā

karañjikādibhirgomayarasena piṣṭairvartirnaktāndhyahṛt|

Aṣṭāṅgahṛdayasaṃhitā

ajāmūtreṇa vā kauntīkṛṣṇāsrotojasaindhavaiḥ||86||

kālānusārītrikātutriphalālamanaḥśilāḥ||87||

saphenāśchāgadugdhena rātryandhe vartayo hitāḥ||87||

Sarvāṅgasundarā

ajāmūtreṇa piṣṭaiḥ kauntyādibhirvā vartirniśāndhyaghnī| saṃ-kālānusāryādayo+ajākṣīreṇa piṣṭā vartayo niśāndhe hitāḥ|

Aṣṭāṅgahṛdayasaṃhitā

sanniveśya yakṛnmadhye pippalīradahanpacet||88||

tāḥ śuṣkā madhunā ghṛṣṭā niśāndhe śreṣṭhamañjanam||88||

Sarvāṅgasundarā

pippalīryakṛnmadhye sanniveśyādahan pacet| tataḥ pippalyaḥ śuṣkā madhughṛṣṭā rātryandhe paramañjanam|

Aṣṭāṅgahṛdayasaṃhitā

khādecca plīhayakṛtī māhiṣe tailasarpiṣā||89||

Sarvāṅgasundarā

māhiṣe ca plīhayakṛtī tailasarpiṣā saha bhakṣayet|

Aṣṭāṅgahṛdayasaṃhitā

ghṛte siddhāni jīvantyāḥ pallavāni ca bhakṣayet||89||

tathā+atimuktakairaṇḍāśophālyabhīrujāni ca||90||

bhṛṣṭaṃ ghṛtaṃ kumbhayoneḥ patraiḥ pāne ca pūjitam||90||

Sarvāṅgasundarā

jīvantyāśca pallavāni sarpiṣā pakvāni bhuñjīta| tathā atimuktakādīni patrāṇi ghṛtasiddhāni khādet| agastipatraiḥ sarpiḥ siddhaṃ pāne ca pūjitam|

Aṣṭāṅgahṛdayasaṃhitā

dhūmarākhyāmlapittoṣṇavidāhe jīrṇasarpiṣā||91||

snigdhaṃ verecayecchītaiḥ śītordihyācca sarvataḥ||91||

Sarvāṅgasundarā

amlapittoṣṇairvidāho-vidagdhatvaṃ, amlapittoṣṇavidāhaḥ| dhūmarākhyaścāmlapittoṣṇavidāhaśca tasmin| tatra dhūmarākhyaḥ-"śokajvarādi" (a. 12/29) ityādi lakṣaṇaḥ| "bhṛśamamlāśanāt" (a. 12/28) ityādinā+amlavidagdhā| "bhavetpittavidagdhākhyā" (a. 12/16) iti pittavidagdhā| "uṣṇataptasya" (a. 12/26) ityādinā uṣṇāvidagdheti| tasmin dhūmarākhyāmlapittoṣṇavidāhe+atipurāṇasarpiṣā+abhyaktaṃ snigdhaṃ śītairviśodhayet| śītaiśca sarvato lepayet|

Aṣṭāṅgahṛdayasaṃhitā

gośakṛdrasadugdhājyairvipakvaṃ śasyate+añjanam||92||

svarṇagairikatālīsacūrṇāvāpā rasakriyā||92||

Sarvāṅgasundarā

gośakṛdādibhirvapakvamañjanaṃ śasyate| svarṇagairikādīnāṃ cūrṇairāvāpo yasyāṃ sā, evaṃvidhā rasakriyā va śasyate|

Aṣṭāṅgahṛdayasaṃhitā

medāśābarakānantāmañjiṣṭhādārviyaṣṭibhiḥ||93||

kṣīrāṣṭāṃśaṃ ghṛtaṃ pakvaṃ satailaṃ nāvanaṃ hitam||93||

Sarvāṅgasundarā

medādibhiḥ kṣīrāṣṭāṃśaṃ ghṛtaṃ tailasahitaṃ pakvaṃ nāvanaṃ hitam|

Aṣṭāṅgahṛdayasaṃhitā

tarpaṇaṃ kṣīrasarpiḥ syādaśāmyati sirāvyadhaḥ||94||

Sarvāṅgasundarā

kṣīrodbhavam sarpistarpaṇaṃ hitam| evamaśāmyati sirāvyadhaḥ kāryaḥ|

Aṣṭāṅgahṛdayasaṃhitā

cintābhighātabhīśokaraukṣyāt sotkaṭakāsanāt||94||

virekanasyavamanapuṭapākādivibhramāt||95||

vidagdhāhāravamanāt kṣuttṛṣṇādividhāraṇāt||95||

akṣirogāvasānācca paśyettimirarogivat||96||

Sarvāṅgasundarā

cintādibhiratimiravānapi timirarogīva paśyet|

Aṣṭāṅgahṛdayasaṃhitā

yathāsvaṃ tatra yuñjīta doṣādīn vīkṣya bheṣajam||96||

Sarvāṅgasundarā

[ tatra- ] tasmiṃśca timirarogisadṛśadarśane, yathāyogaṃ doṣadūṣyadeśādīn vīkṣyauṣadhaṃ prayuñjīta|

Aṣṭāṅgahṛdayasaṃhitā

vilokanenopahatekṣaṇasya||97||

santarpaṇaṃ snigdhahimādi kāryaṃ tathāñjanaṃ hema ghṛtena ghṛṣṭam||97||

Sarvāṅgasundarā

sūryoparāgādivilokanenopahatadarśanasya snigdhahimādi santarpaṇaṃ kāryam| ādiśabdenātisūkṣmātibhāsurādiparigrahaḥ| survaṇaṃ ca ghṛtena ghṛṣṭamañjanaṃ hitam| upājātivṛttam|

Aṣṭāṅgahṛdayasaṃhitā

ryatnaḥ kartavyo jīvite yāvadicchā||98||

vyartho loko+ayaṃ tulyarātriṃdivānāṃ puṃsāmandhānāṃ vidyamāne+api vitte||98||

Sarvāṅgasundarā

netrarakṣāyāṃ sadā yatno vidheyo yāvajjīvitābhilāṣitvam| yasmādandhānāṃ tulyarātriṃdivānāṃ puṃsāṃ vidyamāne+api dhane loka eva nirarthakaḥ syāt| rātriṃdivaśabdo+atrācaturādisūtre nipātitaḥ| vaiśvadevīvṛttam|

Aṣṭāṅgahṛdayasaṃhitā

rmanaso nirvṛtirañjanaṃ sanasyam||99||

śakunāśanatā sapādapūjā ghṛtapānaṃ ca sadaiva netrarakṣā||99||

Sarvāṅgasundarā

triphalādikaṃ sadaiva-sarvakālaṃ, netrarakṣā syāt|

Aṣṭāṅgahṛdayasaṃhitā

rbhṛśabhāsvaccalasūkṣmavīkṣaṇācca||100||

muninā niminopadaṣṭametat paramaṃ rakṣaṇamīkṣaṇasya puṃsām||100||

tāyāmaṣṭāṅgahṛdayasaṃhitāyāṃ ṣaṣṭhe uttara sthāne timirapratiṣedho nāma trayodaśo+adhyāyaḥ||13||

Sarvāṅgasundarā

ahitādāhārāt satataṃ nivṛttiḥ, atibhāsurādyālokanāccoparatiḥ, ityetannimināmrā muninā paramaṃ nṛṇāṃ nayanasya rakṣaṇamuditam| aupacchandasikaṃ(ke) vṛttam(tte)| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyām sarvāṅgasundarākhyāyāṃ ṣaṣṭhe uttarasthāne timira- pratiṣedho nāma trayodaśo+adhyāyaḥ samāptaḥ|| 13||

liṅganāṣapratiṣedhādhyāyaḥ

14

Aṣṭāṅgahṛdayasaṃhitā

athāto liṅganāśapratiṣedhaṃ vyākhyāsyāmaḥ||2||

iti ha smāhurātrayādayo maharṣayaḥ||2||

) vidhyetsujātaṃ niḥprekṣyaṃ liṅganāśaṃ kaphodbhavam||1||

āvartakyādibhiḥ ṣaḍbhirvivarjitamupadravaiḥ||1||

Aṣṭāṅgahṛdayasaṃhitā

liṅganāśastimirapratiṣedhātpṛthagucyate, bahuvaktavyatvāt| sa0-sujātaṃ-suṣṭhu ghanībhūtaṃ, liṅganāśaṃ niḥprekṣyaṃ kaphodbhavaṃ vidhyet| śeṣāstu liṅganāśā asādhyā iti na tān vidhyet| tathā+a+avartakyādibhirvakṣyamāṇaiḥ ṣaḍbhirupadravairvivarjitam|

Aṣṭāṅgahṛdayasaṃhitā

so+asañjāto hi viṣamo dadhimastunibhastanuḥ||2||

śalākayā+avakṛṣṭo+api punarūrdhvaṃ prapadyate||2||

karoti vedanāṃ tīvrāṃ dṛṣṭiṃ ca sthagayetpunaḥ||3||

śleṣmalaiḥ pūryate cāśu so+anyaiḥ sopadravaścirāt||3||

Sarvāṅgasundarā

sa liṅganāśo yasmādasañjāto viṣamo-na samasaṃsthānaḥ, tathā dadhimastusadṛśastathā tanuḥ-na ghanaḥ, śalākayā+avakṛṣṭo+api san punarūrdhvam pravartate| tīvrāṃ rujaṃ karoti| punarapi-kṛtavyadho+api san bhūyo+api, dṛṣṭimācchādayet| śleṣmalairāhārairāśu pūryate| so+aparaiśca-aśleṣmalairāhāraiḥ, sopadravai(va)ścirātpūryate|

Aṣṭāṅgahṛdayasaṃhitā

ślaiṣmiko liṅganāśo hi sitatvācchleṣmaṇaḥ sitaḥ||4||

tasyānyadoṣābhibhavādbhavatyānīlatā gadaḥ||4||

Sarvāṅgasundarā

yasmācchlaiṣmiko liṅganāśaḥ śleṣmaṇaśca śuklatvācchuklaḥ|tasya-liṅganāśasya, anyadoṣeṇa-vātādinā, abhibhavādānīlatā bhavati gadaḥ|

Aṣṭāṅgahṛdayasaṃhitā

ślaiṣmiko liṅganāśo hi sitatvācchleṣmaṇaḥ sitaḥ||4||

tasyānyadoṣābhibhavādbhavatyānīlatā gadaḥ||4||

Sarvāṅgasundarā

yasmācchlaiṣmiko liṅganāśaḥ śleṣmaṇaśca śuklatvācchuklaḥ|tasya-liṅganāśasya, anyadoṣeṇa-vātādinā, abhibhavādānīlatā bhavati gadaḥ|

Aṣṭāṅgahṛdayasaṃhitā

śarkarā+arkapayoleśaniciteva ṅānāti ca||5||

Sarvāṅgasundarā

śarkarā+arkakṣīralavaniciteva tathā+atiṅana syāt|

Aṣṭāṅgahṛdayasaṃhitā

rājīmatī dṛṅnicitā śāliśūkābharājibhiḥ||6||

Sarvāṅgasundarā

rājīmatī dṛṣṭiḥ śāliśūkasadṛśībhī rājībhirnicitā syāt|

Aṣṭāṅgahṛdayasaṃhitā

viṣamacchinnadagdhābhā saruk chinnāṃśukā smṛtā||6||

Sarvāṅgasundarā

viṣamā chinnadagdhābhā tathā sarujā chinnāṃśukā dṛṣṭiḥ smṛtā|

Aṣṭāṅgahṛdayasaṃhitā

dṛṣṭiḥ kāṃsyasamacśāyā candrakī candrakākṛtiḥ||7||

Sarvāṅgasundarā

candrakī dṛṣṭiḥ kāṃsyatulyacchāyā candrakākārā syāt|

Aṣṭāṅgahṛdayasaṃhitā

chatrābhā naikavarṇā ca chatrakī nāma nīlikā||7||

Sarvāṅgasundarā

chatrābhā+anekavarṇā ca chatrakī nāma nīlikā syāt|

Aṣṭāṅgahṛdayasaṃhitā

na vidhyedasirārhāṇāṃ na tṛṭpīnasakāsinām||8||

nājīrṇabhīruvamitaśiraḥkarṇākṣiśūlinām||8||

Sarvāṅgasundarā

asirārhādīnāṃ narāṇāṃ liṅganāśaṃ na vidhyet|

Aṣṭāṅgahṛdayasaṃhitā

atha sādhāraṇe kāle śuddhasambhojitātmanaḥ||9||

deśe prakāśo pūrvāhṇe bhiṣagjānūccapīṭhagaḥ||9||

yantritasyopaviṣṭasya svinnākṣasya mukhānilaiḥ||10||

aṅguṣṭhamṛdite netre dṛṣṭau dṛṣṭvotplutaṃ malam||10||

svāṃ nāsāṃ prekṣamāṇasya niṣkampaṃ mūrdhni dhārite||11||

kṛṣṇādardhāṅgulaṃ muktvā tathā+ardhārdhamapāṅgataḥ||11||

tarjanīmadhyamāṅguṣṭhaiḥ śalākāṃ niścalaṃ dhṛtām||12||

daivacchidraṃ nayetpārśvādūrdhvamāmanthayanniva||12||

savyaṃ dakṣiṇahastena netraṃ savyena cetarat||13||

vidhyet---------------------------------------||13||

Sarvāṅgasundarā

atheti maṅlārthaḥ| kṛtamaṅgalasya śuddhasya tathā sambhojitātmana āturasya sādharaṇe kāle prakāśe deśe pūrvāhṇe jānutulyāsanasthito vaidya āturasya yantritasyopaviṣṭasya, tathā svinne+akṣiṇī yasya tasya svinnākṣasya| kaiḥ ? mukhavāyubhiḥ| tathā+aṅguṣṭhena malite nayane sati dṛṣṭau malamutplutaṃ-udgataṃ dṛṣṭvā, svāṃ nāsikāṃ vīkṣamāṇasya mūrdhni niṣkampaṃ dhārite sati kṛṣṇamaṇḍalādardhāṅgulaṃ hitvā+apāṅgāccāṅgulacaturbhāgaṃ muktvā tarjanīmadhyamāṅguṣṭhaiḥ śalākāṃ niścalaṃ yathā bhavati tathā dhṛtāṃ daivacchidrasya pārśvaṃ nayet ūrdhvamāloḍayanniva| savyaṃ netraṃ dakṣiṇakareṇa, vāmena ca hastena dakṣiṇamakṣi, vidhyet|

Aṣṭāṅgahṛdayasaṃhitā

-------suviddhe śabdaḥ syādaruk cāmbulavasrutiḥ||13||

sāntvayannāturaṃ cānu netraṃ stanyena secayet||14||

śalākāyāstato+agreṇa nirlikheṇṇetramaṇḍalam||14||

abādhamānaḥ śanakairnāsāṃ prati nudaṃstataḥ||15||

ucchiṅghanāccāpahareddṛṣṭimaṇdalagaṃ kapham||15||

sthire doṣe cale vā+ati svedayedakṣi bāhyataḥ||16||

atha dṛṣṭeṣu rūpeṣu śalākāmāharecchanaiḥ||16||

ghṛtāplutaṃ picuṃ dattvā baddhākṣaṃ śāyayettataḥ||17||

viddhādanyena pārśvena tamuttānaṃ dvayorvyadhe||17||

nivāte śayane+abhyaktaśiraḥpādaṃ hite ratam||18||

Sarvāṅgasundarā

suviddhe sati śabdaḥ syāt| tathā+arug jalalavasya ca srutiḥ syāt| sāntvayan rogiṇamanu-paścāt, netraṃ stanyena secayet| tataḥ-anantaraṃ, śalākāyā agreṇa dṛṣṭimaṇḍalaṃ nirlikhet| katham ? apīḍayan| tathā śanairnāsāṃ prati kaphaṃ nudan| tata ucchiṅghanācca dṛṣṭimaṇḍalagaṃ kaphaṃ haret| doṣe cale sthire vā satyakṣibāhyato+ati svedayet| anantaraṃ rūpeṣu-vastuṣu, dṛṣṭeṣu satsu śanaiḥ śalākāmārkarṣet| tato ghṛtāplutaṃ picuṃ dattvā paṭṭikayā baddhākṣaṃ viddhādanyena pārśvena śāyayet| dvayorakṣṇorvyadhe sati tamuttānaṃ nivāte śayane+abhyaktaśiraḥ pādaṃ hite rataṃ śāyayet|

Aṣṭāṅgahṛdayasaṃhitā

kṣavathuṃ kāsamudgāraṃ ṣṭhīvanaṃ pānamambhasaḥ||18||

adhomukhasthitiṃ snānaṃ dantadhāvanabhakṣaṇam||19||

saptāhaṃ nācāretsnehapītavaccātra yantraṇā||19||

Sarvāṅgasundarā

kṣavathvādīn saptāhaṃ nācaret| atra ca snehapīta iva yantraṇā|

Aṣṭāṅgahṛdayasaṃhitā

śaktito laṅṅayetseko ruji koṣṇena sarpiṣā||20||

savyoṣāmalakaṃ vāṭyamaśnīyātsaṅṛtaṃ dravam||20||

vilepīṃ vā tryahāccāsya kvāthairmuktvā+akṣi secayet||21||

vātaṅnaiḥ saptame tvahni sarvathaivākṣi mocayet||21||

Sarvāṅgasundarā

śaktyanusāreṇa ca taṃ laṅghayet| pīḍāyāṃ satyāṃ koṣṇena ghṛtena seko hitaḥ| tathā vyoṣāmalakayuktaṃ vāṭhyaṃ dravaṃ saghṛtaṃ tryahaṃ bhuñjīta vilepikāṃ vā| tryahādantaraṃ nayanaṃ muktvā kvāthairvātaghnaiḥ sevayet| saptame tu dine sarvathaivākṣi mocayet|

Aṣṭāṅgahṛdayasaṃhitā

yantraṇāmanurudhyeta dṛṣṭerāsthairyalābhataḥ||22||

rūpāṇi sūkṣmadīptāni sahasā nāvalokayet||22||

Sarvāṅgasundarā

dṛṣṭeśca yantraṇāṃ kuryāt| atisūkṣmabhāsurādīn nekṣetetyarthaḥ| sthairyalābho yāvadakṣṇi syāt| sthirībhūtāyāmapi dṛśi sūkṣmaṇi rūpāṇi bhāsurāṇi ca sahasā nāvalokayet|

Aṣṭāṅgahṛdayasaṃhitā

śopharāgarujādīnāmadhimanthasya codbhavaḥ||23||

ahitairvedhadoṣācca yathāsvaṃ tānupācaret||23||

Sarvāṅgasundarā

ahitairācaritaistathā vedhadoṣācca śophādīnāmadhimanthasya codbhūtiḥ| tāṃśca yathāyogamupakramet|

Aṣṭāṅgahṛdayasaṃhitā

kalkitāḥ saghṛtā dūrvāyavagairikasārivāḥ||24||

mukhālepe prayoktavyā rujārāgopaśāntaye||24||

Sarvāṅgasundarā

dūrvādayaḥ kalkitāḥ saghṛtā mukhālepe prayoktavyā rūgrāgaśamāya|

Aṣṭāṅgahṛdayasaṃhitā

sasarṣapāstilāstadvanmātuluṅgarasāplutāḥ||25||

Sarvāṅgasundarā

tilāḥ sarṣapayuktā bījapūrarasāplutāḥ pūrvaguṇāḥ|

Aṣṭāṅgahṛdayasaṃhitā

payasyāsārivāpatramañjiṣṭhāmadhuyaṣṭibhiḥ||25||

ajākṣīrayutairlepaḥ sukhoṣṇaḥ śarmakṛtparam||26||

Sarvāṅgasundarā

payasyādibhiśchāgakṣīrānvitaiḥ sukhoṣṇo lepaḥ paraṃ sukhakṛt|

Aṣṭāṅgahṛdayasaṃhitā

rodhrasaindhavamṛdvīkāmadhukaiśchāgalaṃ payaḥ||26||

śṛtamāścyotanaṃ yojyaṃ rujārāgavināśanam||27||

Sarvāṅgasundarā

rodhrādibhirajākṣīraṃ śṛtamāścyotane yojyaṃ rujādihṛt|

Aṣṭāṅgahṛdayasaṃhitā

madhukotpalakuṣṭhairva drākṣālākṣāsitānvitaiḥ||27||

Sarvāṅgasundarā

madhukādibhirvā śṛtamajākṣīramāścyotanaṃ hitam|

Aṣṭāṅgahṛdayasaṃhitā

vātaghnasiddhe payasi śṛtaṃ sarpiścaturguṇe||28||

padmakādipratīvāpaṃ sarvakarmasu śasyate||28||

sirāṃ tathā+anupaśame snigdhasvinnasya mokṣayet||29||

manthoktāṃ ca kriyāṃ kuryādvedhe rūḍhe+añjanaṃ mṛdu||29||

Sarvāṅgasundarā

vātaghnaśṛte kṣīre caturguṇe sarpiḥ padmakādipratīvāpaṃ sarvakarmasu śasyate| saṃ-evamapyanupaśāntau snigdhasvinnasya sirāṃ mokṣayet| manthoktaṃ copakramaṃ yuñjīta| vedhe rūḍhe sati mṛdvañjanaṃ hitam|

Aṣṭāṅgahṛdayasaṃhitā

āḍhakīmūlamaricaharitālarasāñjanaiḥ||30||

viddhe+akṣṇi saguḍā vartiryojyā divyāmbupeṣitā||30||

Sarvāṅgasundarā

āḍhakyādibhiḥ saguḍā vartirdivyāmbupiṣṭhā viddhe nayane yojyā|

Aṣṭāṅgahṛdayasaṃhitā

jātīśirīṣadhavameṣaviṣāṇipuṣpa vaiḍūryamauktikaphalaṃ payasā supiṣṭam||31||

ājena tāmramamunā pratanu pradigdhaṃ saptāhataḥ punaridaṃ payasaiva piṣṭam||31||

piṇḍāñjanaṃ hitamanātapaśuṣkamakṣṇi viddhe prasādajananaṃ balakṛcca dṛṣṭeḥ||32||

Sarvāṅgasundarā

jātyādikamajākṣīreṇa ślakṣṇapiṣṭametena ca tāmraṃ pratanu pradigdhaṃ saptāhātpunarajākṣīreṇa caitat piṣṭaṃ piṇḍāñjanaṃ chāyāśuṣkaṃ viddhe nayane prasādanaṃ hitam| dṛṣṭeśca balakṛt|

Aṣṭāṅgahṛdayasaṃhitā

rasyaiva tulyamuditaṃ guṇakalpanābhiḥ||32||

yāmaṣṭāṅgahṛdayasaṃhitāyāṃ ṣaṣṭhe uttarasthāne liṅganāśapratiṣedho nāma catu rdaśo+adhyāyaḥ||14||

Sarvāṅgasundarā

srotojādibhirajākṣīrapiṣṭaiḥ piṇḍāñjanaṃ pūrvavaditi| vasantatilakaṃ(ke) vṛttam(tte)| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ ṣaṣṭhe uttarasthāne liṅganāśapratiṣedho nāma caturdaśo+adhyāyaḥ samāptaḥ|| 14||

sarvākṣirogavijñāniyādhyāyaḥ

15

Aṣṭāṅgahṛdayasaṃhitā

vātena netre+abhiṣyaṇṇe nāsānāho+alpaśophatā||1||

śaṅkhākṣibhrūlalāṭasya todasphuraṇabhedanam||1||

śuṣkālpā dūṣikā śītamacchaṃ cāśru calā rujaḥ||2||

nimeṣonmeṣaṇaṃ kṛcchrājjantūnāmiva sarpaṇam||2||

akṣyādhmātamivābhāti sūkṣmaiḥ śalyairivācitam||3||

snigdhoṣṇaiścopaśamanaṃ so+abhiṣyandaḥ--------||3||

Sarvāṅgasundarā

netre vātenābhiṣyaṇṇe nāsānāha ityādinā liṅgānirdeśaḥ| snigdhoṣṇaiścopaśamanaṃ-sukham, ityupaśayanirdeśaḥ|

Aṣṭāṅgahṛdayasaṃhitā

------------------------------------upekṣitaḥ||3||

adhimantho bhavettatra karṇayornadanaṃ bhramaḥ||4||

araṇyeva ca mathyante lalāṭākṣibhruvādayaḥ||4||

Sarvāṅgasundarā

vātabhiṣyando mohādupekṣito+adhimantho bhavet| tatrādhimanthe, karṇanādādikaṃ syāt| araṇiśabdaḥ puṃstrīliṅgaḥ|

Aṣṭāṅgahṛdayasaṃhitā

hatādhimanthaḥ so+api syāt pramādāttena vedanāḥ||5||

anekarūpā jāyante vraṇo dṛṣṭau ca dṛṣṭihā||5||

Sarvāṅgasundarā

adhimantho+api pramādādupekṣito hatādhimantho bhavet| tena-hatādhimanthena, anekarūpā rujā jāyante| vraṇaśca dṛṣṭau dṛṣṭihā syāt|

Aṣṭāṅgahṛdayasaṃhitā

manyākṣiśaṅkhato vāyuranyato vā pravartayan||6||

vyathāṃ tīvrāmapaicśilyarāgaśophaṃ vilocanam||6||

saṅkocayati paryaśru so+anyatovātasaṃjñitaḥ||7||

Sarvāṅgasundarā

manyādibhyo vāyuranyato vā tīvrāṃ vyathāṃ pravartayet (yan) nayanaṃ saṅkocayati| kimbhūtam ? paicśilyarāgaśopharahitam| tathā paryaśru| sa anyatovātasaṃjñitaḥ|

Aṣṭāṅgahṛdayasaṃhitā

tadvajjihmaṃ bhavennetramūnaṃ vā vātaparyaye||7||

Sarvāṅgasundarā

tadvat-anyatovāta iva, jihmaṃ netramūnaṃ-hīnaṃ vā, vātaparyaye syāt|

Aṣṭāṅgahṛdayasaṃhitā

dāho dhūmāyanaṃ śophaḥ śyāvatā vartmano bahiḥ||8||

antaḥ kledo+aśru pītoṣṇaṃ rāgaḥ pītābhadarśanam||8||

kṣārokṣitakṣatākṣitvaṃ pittābhiṣyandalakṣaṇam||9||

Sarvāṅgasundarā

dāha ityādi pittābhiṣyandalakṣaṇam|

Aṣṭāṅgahṛdayasaṃhitā

jvaladaṅgārakīrṇābhaṃ yakṛtpiṇḍasamaprabham||9||

adhimanthe bhavennetraṃ------------------------||10||

Sarvāṅgasundarā

adhimanthe jvaladaṅgārakīrṇābhaṃ yakṛtpiṇḍatulyābhaṃ netraṃ bhavet|

Aṣṭāṅgahṛdayasaṃhitā

---------------------------syande tu kaphasambhave||10||

jāḍyaṃ śopho mahān kaṇḍūrnidrā+annānabhinandanam||10||

sāndrasnigdhabahuśvetapicchāvaddūṣikāśrutā||11||

Sarvāṅgasundarā

kaphaje tu syande jāḍyādikaṃ syāt|

Aṣṭāṅgahṛdayasaṃhitā

adhimanthe nataṃ kṛṣṇamunnataṃ śuklamaṇḍalam||11||

praseko nāsikādhmānaṃ pāṃśupūrṇamivekṣaṇam||12||

Sarvāṅgasundarā

adhimanthe kṛṣṇamaṇḍalaṃ nataṃ śuklamaṇḍalaṃ connataṃ prasekādi ca syāt|

Aṣṭāṅgahṛdayasaṃhitā

raktāśrurājīdūṣīkāraktamaṇḍaladarśanam||12||

raktasyandena nayanaṃ sapittasyandalakṣaṇam||13||

Sarvāṅgasundarā

raktasyandena raktāśrurājyādikaṃ nayanaṃ syāt| pittasyandalakṣaṇaṃ ca|

Aṣṭāṅgahṛdayasaṃhitā

manthe+akṣi tāmraparyantamutpāṭanasamānaruk||13||

rogeṇa bandhūkanibhaṃ tāmyati sparśanākṣamam||14||

asṛṅnimagnāriṣṭābhaṃ kṛṣṇamagnyābhadarśanam||14||

Sarvāṅgasundarā

manthe sati tāmraparyantaṃ tathotpāṭanena samānā rug yasya tadevaṃbhūtaṃ nayanaṃ syāt| bandhūkapuṣpatulyarāgam| tathā tāmyati sparśanākṣamaṃ lohitanimagnanimbābhaṃ kṛṣṇaṃ pāvakasadṛśaṃ ca darśanaṃ syāt|

Aṣṭāṅgahṛdayasaṃhitā

adhimanthā yathāsvaṃ ca sarve syāndādhikavyathāḥ||15||

śaṅkadantakapoleśu kapāle cātirukkarāḥ||15||

Sarvāṅgasundarā

adhimanthāśca yathāsvaṃ sarve syandādhikavyathāḥ, tathā śaṅkhādiṣvatiśayena rukkarāḥ syuḥ|

Aṣṭāṅgahṛdayasaṃhitā

vātapittāturaṃ ghārṣatodabhedopadehavat||16||

rūkṣadāruṇavartmākṣi kṛcchronmīlanimīlanam||16||

vikūṇanaviśuṣkatvaśītecchāśūlapākavat||17||

uktaḥ śuṣkākṣipāko+ayaṃ--------------------||17||

Sarvāṅgasundarā

vātapittottaraṃ netraṃ gharṣādimat syāt| tathā rūkṣe dāruṇe ca vartmanī yasmistathā kṛcchrādunmīlanimīlane yasmiṃstathā+akṣisaṅkocanena viśuṣkatvaṃ tathā śītecchā śūlapākena ca yutamakṣi syāt| ayaṃ śuṣkākṣipāko nāma uktaḥ|

Aṣṭāṅgahṛdayasaṃhitā

----------------------saśophaḥ syāttribhirmalaiḥ||17||

saraktaistatra śopho+atirugdāhaṣṭhīvanādimān||18||

pakvodumbarasaṅkāśaṃ jāyate śuklamaṇḍalam||18||

aśrūṣṇaśītaviśadapicchilācchaghanaṃ muhuḥ||19||

Sarvāṅgasundarā

tribhirmalaiḥ-doṣairvātādibhiḥ, saraktaiḥ saśopho nāma netrarogo bhavet| tatra-saśophe, śopho+atirug dāhaṣṭhīvanādimān bhavet| tadā śuklamaṇḍalaṃ pakvodumbarasaṅkāśaṃ jāyate| aśru ca muhuruṣṇaṃ muhuḥ śītamityādi ghanaṃ ca|

Aṣṭāṅgahṛdayasaṃhitā

alpaśophe+alpaśophastu pāko+anyairlakṣaṇaistathā||19||

akṣipākātyaye śophaḥ saṃrambhaḥ kaluṣāśrutā||20||

kaphopadigdhamasitaṃ sitaṃ prakledarāgavat||20||

dāho darśanasaṃrodho vedanāścānavasthitāḥ||21||

Sarvāṅgasundarā

pāka iti pākaśabdenākṣipākātyaya upalakṣyate| ādyantalopākhyayā tantrayuktyā

Aṣṭāṅgahṛdayasaṃhitā

annasāro+amlatāṃ nītaḥ pittaraktolbaṇairmalaiḥ||21||

śirābhirnetramārūḍhaḥ karoti śyāvalohitam||22||

saśophadāhapākāśru bhṛśaṃ cāviladarśanam||22||

amloṣito+ayam--------------------------------||23||

Sarvāṅgasundarā

pittaraktolbaṇairdoṣairannasāro+amlatvaṃ nītaḥ śirābhirnetramārūḍhaḥ san śyāvalohitaṃ nayanaṃ karoti| tathā śophādiyutam| bhṛśaṃ cāspaṣṭadarśanam| ityayamamloṣitaḥ|

Aṣṭāṅgahṛdayasaṃhitā

-----------------ityuktā gadāḥ ṣoḍaśa sarvagāḥ||23||

Sarvāṅgasundarā

ityevaṃ ṣoḍaśa sarvagā rogā uktāḥ| prakṛtatvāt sarvanetragā iti gamyate|

Aṣṭāṅgahṛdayasaṃhitā

hatādhimanthameteṣu sākṣipākātyayaṃ tyajet||23||

Sarvāṅgasundarā

eteṣu rogeṣu madhye sākṣipākātyayaṃ hatādhimanthaṃ tyajet|

Aṣṭāṅgahṛdayasaṃhitā

vātodbhūtaḥ pañcarātreṇa dṛṣṭiṃ saptāhena śleṣmajāto+adhimanthaḥ||24||

raktotpanno hanti tadvattrirātrāt mithyācārāt paittikaḥ sadya eva||24||

sthāne sarvākṣirogavijñānīyo nāma pañcadaśo+adhyāyaḥ||25||

Sarvāṅgasundarā

vātajo+adhimanthaḥ pañcarātreṇa dṛṣṭiṃ hanti| mithyācārāditi sarvatrānuvartate| śleṣmajo+adhimanthaḥ saptarātreṇa dṛṣṭiṃ hanti| raktajaścādhimanthastrirātreṇa dṛṣṭiṃ hanti| paittikaścādhimantho mithyopacārāt sadya eva dṛṣṭiṃ hanti| śālinīvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭī- kāyāṃ sarvāṅgasundarākhyāyāṃ ṣaṣṭhe uttarasthāne sarvākṣirogavi- jñānīyo nāma pañcadaśo+adhyāyaḥ samāptaḥ|| 15||

sarvākṣirogapratiṣedhādhyāyaḥ

16

Aṣṭāṅgahṛdayasaṃhitā

athātaḥ sarvākṣirogapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

prāgrūpa eva syandeṣu tīkṣṇaṃ gaṇḍūṣanāvanam||1||

kārayedupavāsaṃ ca kopādanyatra vātajāt||1||

Aṣṭāṅgahṛdayasaṃhitā

sa0-syandeṣu pūrvarūpāvasthāyāṃ tīkṣṇameva gaṇḍūṣādikamupavāsaṃ ca syandavantaṃ kārayet, vātotthaṃ kopaṃ muktvā|

Aṣṭāṅgahṛdayasaṃhitā

dāhopadeharāgāśruśophaśāntyai biḍālakam||2||

kuryātsarvatra patrailāmaricasvarṇagairikaiḥ||2||

sarasāñjanayaṣṭyāhvanatacandanasaindhavaiḥ||3||

Sarvāṅgasundarā

dāhādiśāntyai biḍālakaṃ kuryāt| sarvatra syande patrailādibhiḥ saindhavāntairbiḍālakaṃ kuryāt|

Aṣṭāṅgahṛdayasaṃhitā

saindhavaṃ nāgaraṃ tārkṣyaṃ bhṛṣṭaṃ maṇḍena sarpiṣaḥ||3||

vātaje ghṛtabhṛṣṭaṃ vā yojyaṃ śabaradeśajam||4||

māṃsīpadmakakālīyayaṣṭyāhvaiḥ pittaraktayoḥ||4||

manohvāphalinīkṣaudraiḥ kaphe, sarvaistu sarvaje||5||

Sarvāṅgasundarā

saindhavādi ghṛtamaṇḍena bhṛṣṭaṃ vā pavanaje ghṛtabhṛṣṭaṃ vā rodhraṃ yojyam| māṃsyādibhiḥ pittaraktayorbiḍālakaṃ kuryāt| manaḥśilādibhiḥ kaphaje| sarvaje tu syande sarvaiḥ-pūrvoktairmilitaiḥ, biḍālakaṃ kāryam|

Aṣṭāṅgahṛdayasaṃhitā

sitamaricabhāgamekaṃ caturmanohvaṃ dviraṣṭaśābarkam||5||

sañcūrṇya vastrabaddhaṃ prakupitamātre+avaguṇṭhanaṃ netre||5||

Sarvāṅgasundarā

caturbhāgapramāṇā manohvā yasmiṃstaccaturmanohvam| dviḥ-dvau vārau, aṣṭāṣṭabhāgapramāṇaḥ śābarako yasmiṃstat dviraṣṭaśābarakam| tena sitamaricasyaikaṃ bhāgaṃ manaḥśilāyāścaturo bhāgān rodhrasya ṣoḍaśa bhāgān sañcūrṇya etatsūkṣmavastrabaddhaṃ prakupitamātre-sadyaḥprakupite, nayane+avaguṇṭhanaṃ hitam| gītiḥ samukhacapalā|

Aṣṭāṅgahṛdayasaṃhitā

āraṇyāśchagaṇarase paṭāvabaddhāḥ susvinnā nakhavituṣīkṛtāḥ kulatthāḥ||6||

taccūrṇaṃ sakṛdavacūrṇanānniśīthe netrāṇāṃ vidhamati sadya eva kopam||6||

Sarvāṅgasundarā

āraṇyāḥ kulatthāśchagaṇarase-gośakṛdrase, paṭāvabaddhāḥ susvinnāstathā nakhairvituṣīkṛtāsteṣāṃ cūrṇamekavāramevāvacūrṇanāt sadya eva netrāṇāṃ kopaṃ vidhamati-jayati| praharṣiṇīvṛttam|

Aṣṭāṅgahṛdayasaṃhitā

ghoṣābhayātutthakayaṣṭirodhrai- rmūtī susūkṣmaiḥ ślathavastrabaddhaiḥ||7||

rartiṃ jayatyakṣiṇi naikarūpām||7||

Sarvāṅgasundarā

ghoṣādibhiḥ susūkṣmaiḥ ślathavastrabaddhairmūtī-poṭalikā, tāmrasthakāñjikanimagnamūrtiḥ pīḍāṃ nānāvidhāṃ netre dhāritā jayati| indravajrāvṛttam|

Aṣṭāṅgahṛdayasaṃhitā

ṣoḍaśabhiḥ salilapalaiḥ palaṃ tathaikaṃ kaṭaṅkaṭeryāḥ siddham||8||

seko+aṣṭabhāgaśiṣṭaḥ kṣaudrayutaḥ sarvadoṣakupite netre||8||

Sarvāṅgasundarā

dārvyāḥ palaṃ jalapalaiḥ ṣoḍaśabhiḥ śṛtamaṣṭabhāgaśeṣaḥ seko madhuyutaḥ sarvadoṣakupite cakṣuṣi hitaḥ| āryā gītiḥ|

Aṣṭāṅgahṛdayasaṃhitā

vātapittakaphasannipātajāṃ netrayorbahuvidhāmapi vyathām||9||

śīghrameva jayati prayojitaḥ śigrupallavarasaḥ samākṣikaḥ||9||

Sarvāṅgasundarā

ekaikadoṣajāṃ sannipātajāṃ vā nayanayornānāvidhāṃ pīḍāṃ śīghrameka eva śobhāñjanakarasaḥ sakṣaudro jayati| rathoddhatāvṛttam|

Aṣṭāṅgahṛdayasaṃhitā

taruṇamurubūkapatraṃ mūlaṃ ca vibhidya siddhamāje kṣīre||10||

vātābhiṣyandarujaṃ sadyo vinihanti saktupiṇḍikā coṣṇā||10||

Sarvāṅgasundarā

eraṇḍasya taruṇaṃ patraṃ mūlaṃ ca vibhidya-saṃkṣudya, chāgadugdhasiddhaṃ vātābhiṣyande pīḍāṃ sadya eva nihanti| doṣādivaśāt saktupiṇḍī uṣṇā vā rujaṃ hanti| āryā gītiḥ|

Aṣṭāṅgahṛdayasaṃhitā

āścyotanaṃ mārutaje kvātho bilvādibhirhitaḥ||11||

koṣṇaḥ sahairaṇḍajaṭābṛhatīmadhuśigrubhiḥ||11||

hrīberavakraśārṅgeṣṭodumbaratvakṣu sādhitam||12||

sāmbhasā payasā+a+ajena śūlāścyotanamuttamam||12||

mañjiṣṭhārajanīlākṣādrākṣarddhimadhukotpalaiḥ||13||

kvāthaḥ saśarkaraḥ śītaḥ secanaṃ raktapittajit||13||

Sarvāṅgasundarā

vātaje+abhiṣyande bilvādibhireraṇḍamūlādibhiḥ saha kvāthaḥ kṛtaḥ koṣṇo hitamāścyotanam| hrīberādiṣu sādhitaṃ sajalenājena payasā uttamaṃ śūlāścyotanaṃ prasādanaṃ bhavet| hrīberaṃ-vālakam| vakraṃ-tagaram| mañjiṣṭhādibhiḥ kvāthaḥ sasitaḥ śiśiraḥ seko raktapittaghnaḥ|

Aṣṭāṅgahṛdayasaṃhitā

kaseruyaṣṭyāhvarajastāntave śithilaṃ sthitam||14||

apsu divyāsu nihitaṃ hitaṃ syande+asrapittaje||14||

Sarvāṅgasundarā

kaserukādirajo vastre śithilaṃ sthitaṃ divyajale kṣiptaṃ syande raktapittaje hitam|

Aṣṭāṅgahṛdayasaṃhitā

puṇḍrayaṣṭīniśāmūtī plutā stanye saśarkare||15||

chāgadugdhe+athavā dāharugrāgāśrunivartanī||15||

Sarvāṅgasundarā

puṇḍrādibhirmūtī strīkṣīre saśarkare plutā chāgadugdhe vā dāhādihṛt|

Aṣṭāṅgahṛdayasaṃhitā

śwetarodhraṃ samadhukaṃ ghṛtabhṛṣṭaṃ sucūrṇitaṃ||16||

vastrasthaṃ stanyamṛditaṃ pittaraktābhighātajit||16||

Sarvāṅgasundarā

śvetarodhraṃ samadhukaṃ ghṛtabhṛṣṭaṃ sūkṣmarajīkṛtaṃ vasanasthaṃ stanyena mṛditaṃ pittādijit|

Aṣṭāṅgahṛdayasaṃhitā

nāgaratriphalānimbavāsarodhrarasaḥ kaphe||17||

koṣṇamāṣcyotanaṃ miṣrairbheṣajaiḥ sānnipātike||17||

Sarvāṅgasundarā

nāgarādirasaḥ śleṣmaṇyāścyotanaṃ koṣṇaṃ hitam| sa0-sānnipātike+abhiṣyande miśrairauṣadhaiḥ-etairevānantaroktaiḥ, āścyotanaṃ koṣṇaṃ hitam|

Aṣṭāṅgahṛdayasaṃhitā

sarpiḥ purāṇaṃ pavane, pitte śarkarayā+anvitam||18||

vyoṣasiddhaṃ kaphe pītvā yavakṣārāvacūrṇitam||18||

srāvayedrudhiraṃ bhūyastataḥ snigdhaṃ virecayet||19||

Sarvāṅgasundarā

pavane purāṇaṃ ghṛtaṃ hitam| pitte śarkarayā yutaṃ ghṛtaṃ hitam| kaphe vyoṣasiddhaṃ ghṛtaṃ yavakṣārāvacūrṇitaṃ pītvā rudhiraṃ srāvayet| bhūyaḥ snigdhaṃ tato virecayet|

Aṣṭāṅgahṛdayasaṃhitā

ānūpavesavāreṇa śirovadanalepanam||19||

uṣṇena śūle, dāhe tu payaḥsarpiryutairhimaiḥ||20||

Sarvāṅgasundarā

ānūpavesavāreṇa śirovadanalepanamuṣṇena kāryaṃ śūle sati| dāhe tu sati kṣīraghṛtānvitaiḥ śītaiḥ pralepaḥ kāryaḥ|

Aṣṭāṅgahṛdayasaṃhitā

timirapratiṣedhaṃ ca vīkṣya yuñjyādyathāyatham||20||

Sarvāṅgasundarā

timirapratiṣedhaṃ ca paryālocya yathāyogaṃ cikitsitaṃ yuñjyāt|

Aṣṭāṅgahṛdayasaṃhitā

ayameva vidhiḥ sarvo manthādiṣvapi śasyate||21||

aśāntau sarvathā manthe bhruvorupari dāhayet||21||

Sarvāṅgasundarā

eṣa eva vidhiraśeṣeṣu manthādiṣvapi śasyate| sa0-sarvathaivāśāntau manthe bhruvorupari dāhayet|

Aṣṭāṅgahṛdayasaṃhitā

rūpyaṃ rūkṣeṇa godadhnā limpennīlatvamāgate||22||

śuṣke tu mastunā vartirvātākṣyāmayanāśinī||22||

Sarvāṅgasundarā

rūpyaṃ godadhnā rūkṣeṇa limpet| tasmin dadhni nīlatvamāgate śuṣke ca mastunā vartirvātākṣiroganāśinī|

Aṣṭāṅgahṛdayasaṃhitā

sumanaḥkorakāḥ śaṅkhastriphalā madhukaṃ balā||23||

pittaraktāpahā vartiḥ piṣṭā divyena vāriṇā||23||

Sarvāṅgasundarā

sumanaḥkalikādayo vartirdivyena jalena piṣṭā pittaraktahṛt|

Aṣṭāṅgahṛdayasaṃhitā

saindhavaṃ triphalā vyoṣaṃ śaṅkhanābhiḥ samudrajaḥ||24||

phena aileyakaṃ sarjo vartiḥ śleṣmākṣiroganut||24||

Sarvāṅgasundarā

saindhavādibhirvartiḥ śleṣmākṣirogajit|

Aṣṭāṅgahṛdayasaṃhitā

prapauṇḍarīkaṃ yaṣṭyāhvaṃ dārvī cāṣṭapalaṃ pacet||25||

jaladroṇe rase pūte punaḥ pakve ghane kṣipet||25||

puṣpāñjanāddaśapalaṃ karṣaṃ ca maricāttataḥ||26||

kṛtaścūrṇo+athavā vartiḥ sarvābhiṣyandasambhavān||26||

hanti rāgarujāgharṣān sadyo dṛṣṭiṃ prasādayet||27||

ayaṃ pāśupato yogo rahasyaṃ bhiṣajāṃ param||27||

Sarvāṅgasundarā

praprauṇḍarīkādikamaṣṭapalaṃ pṛthagjaladroṇe pacet| rase pūte punaḥ śṛte ghane ca puṣpāñjanāddaśa palāni, marīcātkarṣaṃ ca kṣipet| kṛtaścūrṇo+athavā vartiḥ sarvābhiṣyandotthān rāgādīn hanti| tathā sadya eva dṛṣṭiṃ prasādayet| eṣa pāśupatākhyo yogo bhiṣajāṃ paraṃ rahasyam|

Aṣṭāṅgahṛdayasaṃhitā

śuṣkākṣipāke haviṣaḥ pānamakṣṇośca tarpaṇam||28||

ghṛtena jīvanīyena nasyaṃ tailena vā+aṇunā||28||

pariṣeko hitaścātra payaḥ koṣṇaṃ sasaindhavam||29||

Sarvāṅgasundarā

śuṣkākṣipāke ghṛtasya pānamakṣṇośca jīvanīyasiddhena ghṛtena tarpaṇaṃ hitam| aṇunā tailena nasyaṃ hitam atra ca kṣīraṃ koṣṇaṃ saindhavayutaṃ pariṣeko hitaḥ|

Aṣṭāṅgahṛdayasaṃhitā

sarpiryuktaṃ stanyapiṣṭamañjanaṃ ca mahauṣadham||29||

vasā vā+a+anūpasattvotthā kiñcitsaindhavanāgarā||30||

Sarvāṅgasundarā

nāgaraṃ stanyapiṣṭaṃ ghṛtānvitamañjanaṃ hitam| ānūpaprāṇijā vā vasā kiñcitsaindhavaśuṇṭhīyutā [ añjanaṃ ] śasyate|

Aṣṭāṅgahṛdayasaṃhitā

ghṛtāktān darpaṇe ghṛṣṭān keśān mallakasampuṭe||30||

dagdhvā+a+ajyapiṣṭā lohasthā sā maṣī śreṣṭhamañjanam||31||

Sarvāṅgasundarā

keśān ghṛtāktān darpaṇe ghṛṣṭān mallakasampuṭe dagdhvā ghṛtapiṣṭā lohapātrasthā sā maṣī śreṣṭhamañjanam|

Aṣṭāṅgahṛdayasaṃhitā

saśophevā+alpaśophe ca snigdhasya vyadhayetsirām||31||

rekaḥ snigdhe punardrākṣāpathyākvāthatrivṛdghṛtaiḥ||32||

Sarvāṅgasundarā

saśophe+alpaśophe vā snigdhasya sirāṃ vidhyet| snigdhasya punardrākṣādibhirvirekaḥ|

Aṣṭāṅgahṛdayasaṃhitā

śvetarodhraṃ ghṛte bhṛṣṭaṃ cūrṇitaṃ tāntavasthitam||32||

uṣṇāmbunā vimṛditaṃ sekaḥ śūlaharaḥ param||33||

Sarvāṅgasundarā

śvetarodhraṃ ghṛte bhṛṣṭaṃ cūrṇitaṃ vastrasthitamuṣṇāmbunā mṛditaṃ sekaḥ śūlahṛtparam|

Aṣṭāṅgahṛdayasaṃhitā

dārvīprapauṇḍarīkasya kvātho vā+a+aścyotane hitaḥ||33||

Sarvāṅgasundarā

dārvīprapauṇḍarīkayośca kvātha āścyotane hitaḥ|

Aṣṭāṅgahṛdayasaṃhitā

sandhavāṃśca prayuñjīta gharṣarāgāśruruggharān||33||

Sarvāṅgasundarā

sandhāvāṃśca vakṣyamāṇān gharṣādiharān prayuñjīta|

Aṣṭāṅgahṛdayasaṃhitā

tāmraṃ lohe mūtraghṛṣṭaṃ prayuktaṃ netre sarpirdhūpitaṃ vedanāghnam||34.5||

tāmre ghṛṣṭo gavyadadhnaḥ saro vā yuktaḥ kṛṣṇāsaindhavābhyāṃ variṣṭhaḥ||34.5||

Sarvāṅgasundarā

lohabhāṇḍe tāmraṃ gomūtreṇa ghṛṣṭaṃ sarpirdhūpitaṃ netre prayuktaṃ pīḍāhṛt| gavyadadhisarastāmre ghṛṣṭaḥ kṛṣṇāsaindhavayukto netre prayukto varīyān vedanāghnaḥ sandhāvaḥ|

Aṣṭāṅgahṛdayasaṃhitā

śaṅkhaṃ tāmre stanyaghṛṣṭaṃ ghṛtāktaiḥ śamyāḥ patrairdhūpitaṃ tadyavaiśca||35.5||

netre yuktaṃ hanti sandhāvasaṃjñaṃ kṣipraṃ gharṣaṃ vedanāṃ cātitīvrām||35.5||

Sarvāṅgasundarā

śaṅkhaṃ stanyena tāmre ghṛṣṭaṃ śamīpatrairyavaiśca ghṛtāktairdhūpitaṃ tatsandhāvasaṃjñaṃ netre prayuktaṃ śīghraṃ gharṣaṃ vedanāmatidāruṇāṃ ca hanti| śālinyau vṛtte|

Aṣṭāṅgahṛdayasaṃhitā

udumbaraphalaṃ lohe ghṛṣṭaṃ stanyena dhūpitam||36||

sājyaiḥ śamīcchadairdāhaśūlarāgāśruharṣajit||37||

Sarvāṅgasundarā

udumbaraphalaṃ lohe stanyena ghṛṣṭaṃ ghṛtāktaiḥ śamīpatrairdhūpitaṃ dāhādijit|

Aṣṭāṅgahṛdayasaṃhitā

śigrupallavaniryāsaḥ sughṛṣṭastāmrasampuṭe||37||

ghṛtena dhūpito hanti śophagharṣāśruvedanāḥ||38||

Sarvāṅgasundarā

śigrupallavarasaḥ sughṛṣṭastāmrasampuṭe ghṛtena dhūpitaḥ śophādīn hanti|

Aṣṭāṅgahṛdayasaṃhitā

tilāmbhasā mṛtkapālaṃ kāṃsye ghṛṣṭaṃ sudhūpitam||38||

nimbapatrairghṛtābhyaktairgharṣaśūlāśrurāgajit||39||

Sarvāṅgasundarā

mṛtkapālaṃ tilāmbhasā kāṃsye ghṛṣṭaṃ tathā nimbapatrairghṛtābhyaktairdhūpitaṃ gharṣādijit|

Aṣṭāṅgahṛdayasaṃhitā

sandhāvenāñjite netre vigatauṣadhavedane||39||

stanyenāścyotanaṃ kāryaṃ triḥ paraṃ nāñjayecca taiḥ||40||

Sarvāṅgasundarā

sandhāvena netre+añjite vigatauṣadhavedane sati stanyenāścyotanaṃ hitaṃ kāryaṃ trīn vārān| taiśca-sandhāvaiḥ, paraṃ-tribhyo vārebhyo, nāñjayet|

Aṣṭāṅgahṛdayasaṃhitā

tālīsapatracapalānataloharajoñjanaiḥ||40||

jātīmukulakāsīsasaindhavairmūtrapeṣitaiḥ||41||

tāmramālipya saptāhaṃ dhārayetpeṣayettataḥ||41||

mūtreṇaivānu guṭikāḥ kāryāśchāyaviśoṣitāḥ||42||

tāḥ stanyaghṛṣṭā gharṣāśruśophakaṇḍūvināśanāḥ||42||

Sarvāṅgasundarā

tālīsapatrādibhirmūtrapiṣṭaistāmramālipya saptāhaṃ dhārayet| tataḥ saptāhādūrdhvaṃ gomūtreṇaiva guṭikāḥ kuryāt| tāśca chāyāviśoṣitāḥ stanyaghṛṣṭā gharṣādighnāḥ|

Aṣṭāṅgahṛdayasaṃhitā

vyāghrītvaṅ+a+amadhukaṃ tāmrarajo+ajākṣīrakalkitam||43||

śamyāmalakapatrājyadhūpitaṃ śopharukpraṇut||43||

Sarvāṅgasundarā

vyāghryādikamajākṣīrakalkitaṃ śamyāmalakapatrairghṛtānvitairdhūpitaṃ śopharukpraṇut|

Aṣṭāṅgahṛdayasaṃhitā

amloṣite prayuñjīta pittābhiṣyandasādhanam||44||

Sarvāṅgasundarā

amloṣite netraroge pittābhiṣyandacikitsitaṃ kuryāt|

Aṣṭāṅgahṛdayasaṃhitā

utkliṣṭāḥ kaphapittāsranicayotthāḥ kukūṇakaḥ||44||

pakṣmoparodhaḥ śuṣkākṣipākaḥ pūyālaso bisaḥ||45||

pothakyamloṣito+alpākhyaḥ syandamanthā vinā+anilāt||45||

ete+aṣṭādaśa pillākhyā dīrghakālānubandhinaḥ||46||

Sarvāṅgasundarā

utkliṣṭādayo+aṣṭādaśa rogā ime pillākhyā dīrghakālānubandhinaḥ|

Aṣṭāṅgahṛdayasaṃhitā

cikitsā pṛthageteṣāṃ svaṃsvamuktā atha vakṣyate||46||

pillībhūteṣu sāmānyāt atha pillākhyarogiṇaḥ||47||

snigdhasya charditavataḥ sirāvyadhahṛtāsṛjaḥ||47||

viriktasya ca vartmānu nirlikhedāviśuddhitaḥ||48||

Sarvāṅgasundarā

eteṣāṃ pṛthak cikitsā yathāsvamuktā| sa0-atha bhaṇiṣyate cikitsā pillībhūteṣu sāmānyena| sa0-atha pillākhyākṣirogavataḥ snigdhasya charditavato narasya viddhasirasya viriktasya ca vartma nirlikhedāviśuddheḥ|

Aṣṭāṅgahṛdayasaṃhitā

tutthakasya palaṃ śvetamaricāni ca viṃśatiḥ||48||

triṃśatā kāñjikapalaiḥ piṣṭvā tāmre nidhāpayet||49||

pillānapillān kurute bahuvarṣotthitānapi||49||

tatsekenopadehāśrukaṇḍūśophāṃśca nāśayet||50||

Sarvāṅgasundarā

tutthakasya palaṃ, viṃśatiḥ śvetamaricāni-saubhāñjanabījāni, kāñjikapalaistriṃśatā piṣṭvā tāmre nidhāpayet| tatsekena pillān bahuvarṣotthitānapyapillān kurute| upadehādīṃśca nāśayet|

Aṣṭāṅgahṛdayasaṃhitā

karañjabījaṃ surasaṃ sumanaḥkorakāṇi ca||50||

saṃkṣudya sādhayetkvāthe pūte tatra rasakriyā||51||

añjanaṃ pillabhaiṣajyaṃ pakṣmaṇāṃ ca prarohaṇam||51||

Sarvāṅgasundarā

karañjabījādīni saṃkṣudya jale sādhayet| kvāthe pūte tatra rasakriyā| añjanaṃ pille auṣadhaṃ pakṣmaṇāṃ ca prarohaṇam|

Aṣṭāṅgahṛdayasaṃhitā

rasāñjanaṃ sarjaraso rītipuṣpaṃ manaḥśilā||52||

samudrapheno lavaṇaṃ gairikaṃ maricāni ca||52||

añjanaṃ madhunā piṣṭaṃ kledakaṇḍūghnamuttamam||53||

Sarvāṅgasundarā

rasāñjanādikaṃ madhunā piṣṭamañjanaṃ paraṃ kledakaṇḍūhṛt|

Aṣṭāṅgahṛdayasaṃhitā

abhayārasapiṣṭaṃ vā tagaraṃ pillanāśanam||53||

bhāvitaṃ bastamūtreṇa sasnehaṃ devadāru ca||54||

Sarvāṅgasundarā

harītakīkvāthapiṣṭaṃ tagaraṃ paraṃ pillaghnam| devadārusasnehaṃ bastamūtreṇa bhāvitaṃ tadvat|

Aṣṭāṅgahṛdayasaṃhitā

saindhavatriphalākṛṣṇākaṭukāśaṅkhnābhayaḥ||54||

satāmrarajaso vartiḥ pillaśukrakanāśinī||55||

Sarvāṅgasundarā

saindhavādayastāmrajaḥsahitā vartiḥ pillaśukrahṛt|

Aṣṭāṅgahṛdayasaṃhitā

puṣpakāsīsacūrṇo vā surasārasabhāvitaḥ||55||

tāmre daśāhaṃ tat paillyapakṣmaśātajidañjanam||56||

Sarvāṅgasundarā

puṣpakāsīsacūrṇaḥ surasārasena daśāhaṃ bhāvitastadañjanaṃ paillyapakṣmaśātaghnam| surasā-mūrvā|

Aṣṭāṅgahṛdayasaṃhitā

alaṃ ca sauvīrakamañjanaṃ ca tābhyāṃ samaṃ tāmrarajaḥ susūkṣmam||56||

pilleṣu romāṇi niṣevito+asau cūrṇaḥ karotyekaśalākayā+api||56||

Sarvāṅgasundarā

haritālaṃ sauvīrāñjanaṃ [ca]| tābhyāṃ dvābhyāṃ tulyaṃ tāmracūrṇaṃ sūkṣmam| eṣa cūrṇo niṣevita ekayā+api śalākayā pilleṣu romāṇi karoti| upajātiḥ|

Aṣṭāṅgahṛdayasaṃhitā

lākṣānirguṇḍībhṛṅgadārvīrasena śreṣṭhaṃ kārpāsaṃ bhāvitaṃ saptakṛtvaḥ||57||

dīpaḥ prajvālyaḥ sarpiṣā tatsamutthā śreṣṭhā pillānāṃ ropaṇārthe maṣī sā||57||

Sarvāṅgasundarā

lākṣādirasena śreṣṭhaṃ kārpāsaṃ saptavārān bhāvitam| tena kārpāsena sarpiṣā dīpaḥ prajvālyaḥ| tatsamutthā maṣī pillānāṃ ropaṇārthe śreṣṭhā| vaiśvadevīvṛttam|

Aṣṭāṅgahṛdayasaṃhitā

vartmāvalekhaṃ bahuśastadvacchoṇitamokṣaṇam||58||

punaḥpunarvirekaṃ ca nityamāścyotanāñjanam||59||

nāvanaṃ dhūmapānaṃ ca pillarogāturo bhajet||59||

Sarvāṅgasundarā

pillarogī vartmāvalekhādikaṃ punaḥpunarbhajet|

Aṣṭāṅgahṛdayasaṃhitā

pūyālase tvaśānte+ante dāhaḥ sūkṣmaśalākayā||60||

Sarvāṅgasundarā

pūyālase punaraśānte satyante sūkṣmaśalākayā dāho hitaḥ|

Aṣṭāṅgahṛdayasaṃhitā

caturṇavatirityakṣṇo hetulakṣaṇasādhanaiḥ||60||

parasparamasaṅkīrṇāḥ kārtsnyena gaditā gadāḥ||61||

Sarvāṅgasundarā

ityevamakṣṇaścaturṇavati gadā lakṣaṇahetusādhanairanyonyamasaṅkīrṇāḥ kārtsnyenoktāḥ|

Aṣṭāṅgahṛdayasaṃhitā

sarvadā ca niṣeveta svastho+api nayanapriyaḥ||61||

purāṇayavagodhūmaśāliṣaṣṭikakodravān||62||

mudgādīn kaphapittaghnān bhūrisarpiḥpariplutān||62||

śākaṃ caivaṃvidhaṃ māṃsaṃ jāṅgalaṃ dāḍimaṃ sitām||63||

saindhavaṃ triphalāṃ drākṣāṃ vāri pāne ca nābhasam||63||

ātapatraṃ padatrāṇaṃ vidhivaddoṣaśodhanam||64||

varjayedvegasaṃrodhamajīrṇādhyaśanāni ca||64||

krodhaśokadivāsvapnarātrijāgaraṇātapān||65||

vidāhi viṣṭambhakaraṃ yaccehāhārabheṣajam||65||

Sarvāṅgasundarā

svastho+api nayanavallabhaḥ san sadaiva purāṇayavādikaṃ niṣeveta| evaṃvidhaṃ kaphapittaghnaṃ śākaṃ ca| vidhirvidyate yasmiṃstacca śodhanaṃ-virecanādi, bhajet| tathā vegasaṃrodhādikaṃ varjayet|

Aṣṭāṅgahṛdayasaṃhitā

dve pādamadhye pṛthusanniveśe śire gate te bahudhā ca netre tā mrakṣaṇodvartanalepanādīn pādaprayuktānnayane nayanti||66||

Sarvāṅgasundarā

dve pādasya madhye pṛthurūpe sire| te ca bahudhā netragate| tāḥ sirāḥ abhyaṅgādīn pādaprayuktānnetraṃ(tre)prāpayanti|

Aṣṭāṅgahṛdayasaṃhitā

dupānadabhyañjanadhāvanāni||67||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭhe uttarasthāne sarvākṣirogapratiṣedho nāma ṣoḍaśo+adhyāyaḥ||16||

Sarvāṅgasundarā

tāśca malauṣṇyādibhirduṣṭā nayanāni dūṣayante| yata evaṃ tasmād dṛṣṭihitāni sarvadā upānadabhyañjanādīni bhajet| upajātī vṛtte| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ ṣaṣṭhe uttarasthāne sarvākṣirogapratiṣedho nāma ṣoḍaśo+adhyāyaḥ samāptaḥ|| 16||

karṇarogavijñānīyādhyāyaḥ

17

Aṣṭāṅgahṛdayasaṃhitā

athātaḥ karṇarogavijñānīyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) pratiśyāyajalakrīḍākarṇakaṇḍūyanairmarut||1||

mithyāyogena śabdasya kupito+anyaiśca kopanaiḥ||1||

prāpya śrotrasirāḥ kuryācchūlaṃ srotasi vegavat||2||

ardhāvabhedakaṃ stambhaṃ śiśirānabhinandanam||2||

cirācca pākaṃ pakvaṃ tu lasīkāmalpaśaḥ sravet||3||

śrotraṃ śūnyamakasmācca syātsañcāravicāravat||3||

Aṣṭāṅgahṛdayasaṃhitā

nayanāmayādanantaraṃ dūragrahaṇasādharmyeṇa karṇarogānāha| yathā hi cakṣurdūradeśasthamapi paśyati tathā śrotraṃ dūrasthamapi śṛṇotītyāha- sa0-pratiśyāyetyādibhiḥ śabdasya ca mithyābhiyogena pavanaḥ kupito+aparairapi sarvanidānaiḥ kupitaḥ śrotrasirāḥ prāpya srotasi-karṇavivare, śūlaṃ vegavat kuryāt| tathā+ardhāvabhedakaṃ śirorogaṃ stambhaṃ karṇasyaiva, tathā śītasyānabhinandanaṃ cireṇa ca pākaṃ kuryāt| pakvaṃ tu śrotramalpaśo lasīkāṃ sravet| akasmācca śūnyaṃ syāt| sañcāravicāravacca-sthagitāsthagitaṃ ca yathā, syāt|

Aṣṭāṅgahṛdayasaṃhitā

śūlaṃ pittāt sadāhoṣāśītecchāśvayathujvaram||4||

āśupākaṃ prapakvaṃ ca sapītalasikāsruti||4||

sā lasīkā spṛśedyadyattattatpākamupaiti ca||5||

Sarvāṅgasundarā

pittena śūlaṃ dāhādyanvitaṃ syāt| tatra ūṣā-prādeśikaḥ santāpaḥ| dāhaḥ-sarvāṅgīṇastīvroṣmā sadā+aratimān| tathā+a+aśu pāko yasmiṃstadevam| tathā prapakvaṃ ca sapītalasikāsruti syāt| sā ca lasīkā yadyadaṅgaṃ spṛśet tat tat pākaṃ gacchati|

Aṣṭāṅgahṛdayasaṃhitā

kaphācchirohanugrīvāgauravaṃ mandatā rujaḥ||5||

kaṇḍūḥ śvayathuruṣṇecchā pākācchvetaghanasrutiḥ||6||

Sarvāṅgasundarā

kaphācchirādigauravaṃ jāyate| rujo mandatvaṃ kaṇḍvādi ca syāt| pākācchvetā ghanā ca srutiḥ syāt|

Aṣṭāṅgahṛdayasaṃhitā

karoti śravaṇe śūlamabhighātādidūṣitam||6||

raktaṃ pittasamānārti kiñcidvā+adhikalakṣaṇam||7||

Sarvāṅgasundarā

raktamabhighātādidūṣitaṃ karṇe śūlaṃ karoti| kimbhūtaṃ raktam ? pittena samā pīḍā yasmiṃstadevam| kiñciccādhikalakṣaṇam|

Aṣṭāṅgahṛdayasaṃhitā

śūlaṃ samuditairdoṣaiḥ saśophajvaratīvraruk||7||

paryāyāduṣṇaśītecchaṃ jāyate śrutijāḍyavat||8||

pakvaṃ sitāsitāraktaghanapūyapravāhi ca||8||

Sarvāṅgasundarā

samuditaiḥ-sannipatitairdoṣaiḥ, śūlaṃ śophādiyutaṃ jāyate| tathā paryāyeṇoṣṇaśītecchaṃ śrutijāḍyayuktaṃ ca| pakvaṃ sitāsitāraktaghanaṃ pūyaṃ pravahati|

Aṣṭāṅgahṛdayasaṃhitā

śabdavāhisirāsaṃsthe śṛṇoti pavane muhuḥ||9||

nādānakasmādvividhān karṇanādaṃ vadanti tam||9||

Sarvāṅgasundarā

śabdavāhinīṣu sirāsu gate vāte muhuḥ śabdān vividhānakasmācchṛṇoti| taṃ karṇanādaṃ vadanti|

Aṣṭāṅgahṛdayasaṃhitā

śleṣmaṇā+anugato vāyurnādo vā samupekṣitaḥ||10||

uccaiḥ kṛcchrācchrutiṃ kuryādbadhiratvaṃ krameṇa ca||10||

Sarvāṅgasundarā

vāyuḥ śleṣmaṇā+anugataḥ karṇanādo vā samupekṣitaḥ-acikitsitaḥ, karṇe-śrotre, uccaiḥ kṛcchrācchrutiṃ-śravaṇaṃ, kuryāt| krameṇa badhiratvaṃ-bādhiryaṃ ca, kuryāt|

Aṣṭāṅgahṛdayasaṃhitā

vātena ṣoṣitaḥ ṣleṣmā ṣroto limpettato bhavet||11||

ruggauravaṃ pidhānaṃ ca sa pratīnāhasaṃjñitaḥ||11||

Sarvāṅgasundarā

vātena ṣleṣmā ṣoṣitaḥ ṣroto limpet| tato ruggauravaṃ tasya srotaso gurutvaṃ syāt, sthaganaṃ ca| sa pratīnāhasaṃjñako gadaḥ|

Aṣṭāṅgahṛdayasaṃhitā

kaṇḍūśophau kaphācchrotre sthirau tatsaṃjñayā smṛtau||12||

Sarvāṅgasundarā

kaphāt kaṇḍūśophau karṇe sthirau tatsaṃjñau kaṇḍūśophākhyau bhavataḥ|

Aṣṭāṅgahṛdayasaṃhitā

kapho vidagdhaḥ pittena sarujaṃ nīrujaṃ tvapi||12||

ghanapūtibahukledaṃ kurute pūtikarṇakam||13||

Sarvāṅgasundarā

kaphaḥ pittena vidagdhaḥ sarujaṃ nīrujaṃ vā ghanapūtibahukledaṃ pūtikarṇakamanugatārthaṃ kurute|

Aṣṭāṅgahṛdayasaṃhitā

vātādidūṣitaṃ śrotraṃ māṃsāsṛkkledajā rujam||13||

khādanto jantavaḥ kuryustīvrāṃ sa kṛmikarṇakaḥ||14||

Sarvāṅgasundarā

vātādibhiḥ dūṣitaṃ śrotraṃ jantavo bhakṣayanto māṃsādikledajāṃ tīvrāṃ rujaṃ kuryuḥ| sa kṛmikarṇakākhyaḥ|

Aṣṭāṅgahṛdayasaṃhitā

śrotrakaṇḍūyanājjāte kṣate syātpūrvalakṣaṇaḥ||14||

vidradhiḥ, pūrvavaccānyaḥ-----------------------||15||

Sarvāṅgasundarā

śrotrakaṇḍūyanājjāte kṣate pūrvoktalakṣaṇo vidradhiḥ syāt| nidāne hyevamuktam (hṛ. ni. a. 11| 2)- "yaḥ śopho bahirantarvā mahāmūlo mahārujaḥ| vṛttaḥ syādāyato yo vā smṛtaḥ ṣoḍhā sa vidradhiḥ||" iti| tadvadiha vidradhisāmānyāt karṇavidradhireka evoktaḥ|

Aṣṭāṅgahṛdayasaṃhitā

---------------------------śopho+arśo+arbudamīritam||15||

teṣu ruk pūtikarṇatvaṃ badhiratvaṃ ca bādhate||15||

Sarvāṅgasundarā

arśo+arbudaṃ ca tadīritamiti karṇārśaḥ karṇārbudamiti| tatra hyuktam (hṛ. u. a. 8|13)- "arśo+adhimāṃsaṃ vartmāntaḥ stabdhaṃ snigdhaṃ sadāharuk| raktaṃ raktena tatsrāvi chinnaṃ chinnaṃ vivardhate||" iti| arbudasya tu lakṣaṇam (hṛ. u. a. 8|24)- "vartmāntarmāṃsapiṇḍābhaḥ śvayathurgrathito+arujaḥ| sāsraiḥ syādarbudo doṣairviṣamo bāhyataścalaḥ||" iti| teṣu-arśo+arbudeṣu, rug bādhate pūtikarṇatvaṃ badhiratvaṃ ca|

Aṣṭāṅgahṛdayasaṃhitā

garbhe+anilātsaṅkucitā śaṣkulī kucikarṇakaḥ||16||

Sarvāṅgasundarā

vātādgarbhe-abhyantare, saṅkucitā śaṣkulī kucikarṇasaṃjñaḥ|

Aṣṭāṅgahṛdayasaṃhitā

eko nīruganeko vā garbhe māṃsāṅkuraḥ sthiraḥ||16||

pippalī pippalīmānaḥ-------------------------||17||

Sarvāṅgasundarā

māṃsāṃṅkuro garbhe sthira eko+aneko vā nīrujaḥ pippalītyucyate, karṇapippalītyarthaḥ| sa ca māṃsāṃṅkuraḥ pippalīmānaḥ|

Aṣṭāṅgahṛdayasaṃhitā

---------------------------------sannipātādvidārikā||17||

savarṇaḥ sarujaḥ stabdhaḥ śvayathuḥ, sa upekṣitaḥ||17||

kaṭutailanibhaṃ pakvaḥ sravet kṛcchreṇa rohati||18||

saṅkocayati rūḍhā ca sā dhruvaṃ karṇaśaṣkulīm||18||

Sarvāṅgasundarā

sannipātena vidārikākhyaḥ śvayathuḥ stabdhastathā savarṇaḥ sarujaḥ| sa upekṣitaḥ san kaṭutailanibhaṃ sravet| kṛcchreṇa rohati| sā ca vidārikā rūḍhā satī niścitaṃ karṇaśaṣkulīṃ saṅkocayati|

Aṣṭāṅgahṛdayasaṃhitā

sirāsthaḥ kurute vāyuḥ pālīśoṣaṃ tadāhvayam||19||

Sarvāṅgasundarā

sirāstho vāyuḥ pālīśoṣaṃ tadāhvayaṃ-pālīśoṣasaṃjñaṃ, kurute|

Aṣṭāṅgahṛdayasaṃhitā

kṛśā dṛḍhā ca tantrīvat pālī vātena tantrikā||19||

sukumāre cirotsargātsahasaiva pravardhite||20||

karṇe śophaḥ saruk pālyāmaruṇaḥ paripoṭavān||20||

paripoṭaḥ sa pavanāt----------------------||21||

Sarvāṅgasundarā

vātena pālī kṛśā dṛḍhā ca tantrīva syāt| sā tantrīketyucyate| sa0-sukumāre karṇe cirotsargāt sahasaiva-na tu śanaiḥ, pravardhite śvayathuḥ pālyāṃ saruk tathā lohitaḥ paripoṭavāṃśca| paripoṭaḥ-sphuṭanam| sa vātāt paripoṭasaṃjñaḥ syāt|

Aṣṭāṅgahṛdayasaṃhitā

----------------------utpātaḥ pittaśoṇitāt||21||

gurvābharaṇabhārādyaiḥ śyāvo rugdāhapākavān||21||

śvayathuḥ sphoṭapiṭikārāgoṣākledasaṃyutaḥ||22||

Sarvāṅgasundarā

pittaśoṇitāt sa evotpātasaṃjñaḥ| gurvābharaṇabhārādibhirhetubhūtaiḥ prakupitāt pittaśoṇitāt śopho rugādimān sphoṭādisaṃyutaḥ| śyāvo+anugatārthaḥ|

Aṣṭāṅgahṛdayasaṃhitā

pālyāṃ śopho+anilakaphātsarvato nirvyathaḥ sthiraḥ||22||

stabdhaḥ savarṇaḥ kaṇḍūmānunmantho galliraśca saḥ||23||

Sarvāṅgasundarā

vātakaphāt pālyāṃ śophaḥ sarvato nirvyathaḥ sthiraḥ stabdhaḥ samānavarṇaḥ kaṇḍūyuta unmantha ucyate| sa eva gallirākhyaḥ|

Aṣṭāṅgahṛdayasaṃhitā

durviddhe vardhite karṇe sakaṇḍūdāhapākaruk||23||

śvayath uḥ sannipātotthaḥ sa nāmnā duḥkhavardhanaḥ||24||

Sarvāṅgasundarā

karṇe durviddhe sati kaṇḍvādisaṃyutaḥ śophaḥ sanni ppātātmako duḥkhavardhanasaṃjñaḥ|

Aṣṭāṅgahṛdayasaṃhitā

kaphāsṛk+a+akṛmijāḥ sūkṣmāḥ sakaṇḍūkledavedanāḥ||24||

lehyākhyāḥ piṭikāstā hi lihyuḥ pālīmupekṣitāḥ||25||

Sarvāṅgasundarā

kapharaktajakṛmijāḥ sūkṣmāḥ kaṇḍvādiyutā lehyākhyāḥ piṭikāḥ| yasmāttā upekṣitāḥ pālīṃ lihyuḥ|

Aṣṭāṅgahṛdayasaṃhitā

pippalī sarvajaṃ śūlaṃ vidārī kucikarṇakaḥ||25||

eṣāmasādhyāḥ, yāpyaikā tantrikā+anyāṃstu sādhayet||26||

pañcaviṃśatirityuktāḥ karṇarogā vibhāgataḥ||26||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭhe uttarasthāne karṇarogavijñānīyo nāma saptadaśo+adhyāyaḥ||17||

Sarvāṅgasundarā

pippalyādayaścatvāro rogā eṣāṃ madhye+asādhyāḥ| tantrikā yāpyā| anyāṃstu viṃśatirogān sādhayet| iti-evaṃ prāguktena prakāreṇa, pañcaviṃśatirāmayā vibhāgenoktāḥ| anenānyatantrakṛtāṃ saṅkīrṇakarṇarogakathanaṃ sūcayati| saṅkhyānaṃ ca sukhasmaraṇārthamatra kṛtamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ ṣaṣṭhe uttarasthāne karṇarogavijñānīyo nāma saptadaśo+adhyāyaḥ samāptaḥ|| 17||

karṇarogapratiṣedhādhyāyaḥ

18

Aṣṭāṅgahṛdayasaṃhitā

athātaḥ karṇarogapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) karṇaśūle pavanaje pibedrātrau rasāśitaḥ||1||

vātaghnasādhitaṃ sarpiḥ, karṇaṃ svinnaṃ ca pūrayet||1||

patrāṇāṃ pṛthagaśvatthabilvārkairaṇḍajanmanām||2||

tailasindhūtthadigdhānāṃ svinnānāṃ puṭapākataḥ||2||

rasaiḥ kavoṣṇaistadvacca mūlakasyāralorapi||3||

Aṣṭāṅgahṛdayasaṃhitā

asmādanantarametaccikitsocyata ityāha- sa0-vātodbhave karṇaśūle māṃsarasena bhojito vātaghnadravyasādhitaṃ ghṛtaṃ niśi pibet| karṇaṃ ca svinnaṃ santaṃ pṛthagaśvatthādijānāṃ patrāṇāṃ tailasaindhavadigdhānāṃ puṭapākataḥ svinnānāṃ rasaiḥ koṣṇaiḥ pūrayet| tathaiva mūlakasya rasena syonākasya ca rasena pūrayet|

Aṣṭāṅgahṛdayasaṃhitā

gaṇe vātahare+amleṣu mūtreṣu ca vipācitaḥ||3||

mahāsneho drutaṃ hanti sutīvrāmapi vedanām||4||

Sarvāṅgasundarā

vātahare gaṇe+amleṣu mūtreṣu ca-gomūtrādiṣu, vipācito mahāsneho drāgeva sudāruṇāmapi pīḍāṃ jayati|

Aṣṭāṅgahṛdayasaṃhitā

mahataḥ pañcamūlasya kāṣṭhātkṣaumeṇa veṣṭitāt||4||

tailasiktātpradīptāgrāt snehaḥ sadyo rujāpahaḥ||5||

yojyaścaivaṃ bhadrakāṣṭhātkuṣṭhātkāṣṭhācca sāralāt||5||

Sarvāṅgasundarā

mahataḥ pañcamūlasya ekatamāt kāṣṭhāt kṣaumeṇa veṣṭitāt tailasiktāt prajvalitāt grāhyaḥ snehaḥ| sa karṇe niṣiktaḥ sadyo rujāhṛt| sa0-evaṃ-anenaiva vidhinā, devadārukāṣṭhāt kuṣṭhāt saralakāṣṭhācca cyutaḥ sneho-raso, yojyaḥ|

Aṣṭāṅgahṛdayasaṃhitā

vātavyādhipratiśyāyavihitaṃ hitamatra ca||6||

varjayecchirasā snānaṃ śītāmbhaḥpānamahnyapi||6||

Sarvāṅgasundarā

vātavyādhau pratiśyāye ca yadvihitaṃ bheṣajaṃ taccātra hitam| sa0-śirasā saha snānaṃ varjayet| śītajalapānaṃ divā+api na kāryam, rātrau tu sarvathā varjyamevetyarthaḥ|

Aṣṭāṅgahṛdayasaṃhitā

pittaśūle sitāyuktaghṛtasnigdhaṃ virecayet||7||

drākṣāyaṣṭiśṛtaṃ stanyaṃ śasyate karṇapūraṇam||7||

Sarvāṅgasundarā

pittaśūle sitānvitaghṛtena snigdhaṃ virecayet| drākṣāmadhukasiddhaṃ strīkṣīraṃ karṇapūraṇaṃ hitam|

Aṣṭāṅgahṛdayasaṃhitā

yaṣṭyanantāhimośīrakākolīrodhrajīvakaiḥ||8||

mṛṇālabisamañjiṣṭhāsārivābhiśca sādhayet||8||

yaṣṭīmadhurasaprasthakṣīradviprasthasaṃyutam||9||

tailasya kuḍavaṃ nasyapūraṇābhyañjanairidam||9||

nihanti śūladāhoṣāḥ kevalaṃ kṣaudrameva vā||10||

Sarvāṅgasundarā

yaṣṭyādibhiḥ kalkairmadhukakvāthaprasthena kṣīrasya dviprasthena ca saṃyutaṃ tailakuḍavaṃ sādhayet| nasyakarṇapūraṇābhyañjanairidaṃ śūlādīn hanti| kevalaṃ kṣaudraṃ vā|

Aṣṭāṅgahṛdayasaṃhitā

yaṣṭyādibhiśca saghṛtaiḥ karṇau dihyātsamantataḥ||10||

Sarvāṅgasundarā

yaṣṭyādibhiḥ-pūrvoktaiḥ, sasarpikaiḥ karṇau ca parito limpet|

Aṣṭāṅgahṛdayasaṃhitā

vāmayet pippalīsiddhasarpiḥsnigdhaṃ kaphodbhave||11||

dhūmanāvanagaṇḍūṣasvedān kuryātkaphāpahān||11||

Sarvāṅgasundarā

kaphotthe pippalīpakvaghṛtasnigdhaṃ vāmayet| dhūmādīṃśca kaphaghnān vidadhyāt|

Aṣṭāṅgahṛdayasaṃhitā

laśunārdrakaśigrūṇāṃ muruṅgyā mūlakasya ca||12||

kadalyāḥ svarasaḥ śreṣṭhaḥ kaduṣṇaḥ karṇapūraṇe||12||

Sarvāṅgasundarā

laśunādīnāṃ pṛthak pṛthak svarasaḥ karṇapūraṇe koṣṇaḥ śreṣṭhaḥ|

Aṣṭāṅgahṛdayasaṃhitā

arkāṅkurānamlapiṣṭāṃstailāktāṃllavaṇānvitān||13||

sannidhāya snuhīkāṇḍe korite tacchadāvṛtān||13||

svedayetpuṭapākena sa rasaḥ śūlajitparam||14||

Sarvāṅgasundarā

arkāṅkurānamlena-kāñikena, piṣṭāṃstailena rūkṣi(ṣi)tān lavaṇānvitān snuhīkāṇḍe korite sannidhāya tasyāḥ-snuhyāḥ, patrairāvṛtān puṭapākena svedayet| sa rasaḥ paraṃ śūlajit|

Aṣṭāṅgahṛdayasaṃhitā

rasena bījapūrasya kapitthasya ca pūrayet||14||

suktena pūrayitvā vā phenenānvavacūrṇayet||15||

Sarvāṅgasundarā

tathā bījapūrasya rasena kapittharasena ca pūrayet| athavā suktena pūrayitvā samudraphenacūrṇairavacūrṇayet|

Aṣṭāṅgahṛdayasaṃhitā

ajāvimūtravaṃśatvak+a+asiddhaṃ tailaṃ ca pūraṇam||15||

siddhaṃ vā sārṣapaṃ tailaṃ hiṅgutumburunāgaraiḥ||16||

Sarvāṅgasundarā

ajāvimūtrābhyāṃ vaṃśatvacā ca siddhaṃ tailaṃ pūraṇaṃ hitam| sārṣapaṃ tailaṃ hiṅgutumburuśuṇṭhībhiḥ siddhaṃ pūraṇaṃ hitam|

Aṣṭāṅgahṛdayasaṃhitā

raktaje pittavatkāryaṃ sirāṃ cāśu vimokṣayet||16||

Sarvāṅgasundarā

raktaje karṇaśūle pittavatkāryam| śīghraṃ ca sirāṃ vimokṣayet|

Aṣṭāṅgahṛdayasaṃhitā

pakve pūyavahe karṇe dhūmagaṇḍūṣanāvanam||17||

yuñjyānnāḍīvidhānaṃ ca duṣṭavraṇaharaṃ ca yat||17||

Sarvāṅgasundarā

pakve pūyavahe karṇe dhūmādikaṃ yojyam| nāḍīvidhānaṃ ca yojyam| duṣṭavraṇaghnaṃ yacca tacca yojyam|

Aṣṭāṅgahṛdayasaṃhitā

srotaḥ pramujya digdhaṃ tu dvau kālau picuvartibhiḥ||18||

pureṇa dhūpayitvā tu mākṣikeṇa prapūrayet||18||

surasādigaṇakvāthaphāṇitāktāṃ ca yojayet||19||

picuvartiṃ susūkṣmaiśca taccūrṇairavacūrṇayet||19||

Sarvāṅgasundarā

picuvartibhiśca karṇasroto digdhaṃ-pūyena, dvau kālau pramṛjya guggulunā dhūpayitvā tato mākṣikeṇa pūrayet| surasādigaṇakvāthakṛtaphāṇitāktāṃ picuvartiṃ ca yojayet| susūkṣmaistaccūrṇaiḥ-surasādirajobhiḥ, avacūrṇayet karṇasrotaḥ|

Aṣṭāṅgahṛdayasaṃhitā

śūlakledagurutvānāṃ vidhireṣa nivartakaḥ||20||

priyaṅgumadhukāmbaṣṭhādhātakyutpalaparṇibhiḥ||20||

mañjiṣṭhālodhralākṣābhiḥ kapitthasya rasena ca||21||

pacettailaṃ tadāsrāvaṃ nigṛhṇātyāśu pūraṇāt||21||

Sarvāṅgasundarā

śūlādīnāṃ nivartako vidhireṣaḥ| sa0-priyaṅgvādibhiḥ kapittharasena tailaṃ pacet| tatpūraṇāddrāgevāsrāvaṃ nirharati|

Aṣṭāṅgahṛdayasaṃhitā

nādabādhiryayoḥ kuryād vātaśūloktamauṣadham||22||

śleṣmānubandhe śleṣmāṇaṃ prāgjayedvamanādibhiḥ||22||

Sarvāṅgasundarā

nāde badhiratve ca vātaśūloktamauṣadhaṃ kuryāt| śleṣmānubandhe prāk śleṣmāṇaṃ vamanādibhirjayet|

Aṣṭāṅgahṛdayasaṃhitā

eraṇḍaśigruvaruṇamūlakātpatraje rase||23||

caturguṇe pacettailaṃ kṣīre cāṣṭaguṇonmite||23||

yaṣṭyāhvākṣīrakākolīkalkayuktaṃ nihanti tat||24||

nādabādhiryaśūlāni nāvanābhyaṅgapūraṇaiḥ||24||

Sarvāṅgasundarā

eraṇḍādipatraje rase caturguṇe kṣīre cāṣṭaguṇe yaṣṭikādikalkayutaṃ tailaṃ pacet| tacca nāvanādibhirnādādīn hanti|

Aṣṭāṅgahṛdayasaṃhitā

pakvaṃ prativiṣāhiṅgumiśitvak+a+asvarjikoṣaṇaiḥ||25||

sasuktaiḥ pūraṇāttailaṃ ruk+a+asrāvāśrutinādanut||25||

Sarvāṅgasundarā

prativiṣādibhiḥ saṃyuktaṃ tailaṃ pakvaṃ pūraṇādrujādijit|

Aṣṭāṅgahṛdayasaṃhitā

karṇanāde hitaṃ tailaṃ sarṣapotthaṃ ca pūraṇe||26||

Sarvāṅgasundarā

sarṣapodbhavaṃ ca tailaṃ karṇanāde hitam|

Aṣṭāṅgahṛdayasaṃhitā

śuṣkamūlakakhaṇḍānāṃ kṣāro hiṅgu mahauṣadham||26||

śatapuṣpāvacākuṣṭhadāruśigrurasāñjanam||27||

sauvarcalayavakṣārasvarjikaudbhidasaindhavam||27||

bhūrjagranthibiḍaṃ mustā madhusuktaṃ caturguṇam||28||

mātuluṅgarasastadvat kadalīsvarasaśca taiḥ||28||

pakvaṃ tailaṃ jayatyāśu sukṛcchrānapi pūraṇāt||29||

kaṇḍūṃ kledaṃ ca bādhiryapūtikarṇatvaruk+a+akṛmīn||29||

kṣāratailamidaṃ śreṣṭhaṃ mukhadantāmayeṣu ca||30||

Sarvāṅgasundarā

śuṣkamūlakakhaṇḍānāṃ kṣārādīni sāmānyaparibhāṣoktapramāṇāni tathā tailānmadhuyutaṃ suktaṃ caturguṇaṃ tathā bījapūrarasaḥ kadalīsvarasaśca caturguṇaḥ| tairetaistailaṃ pakvaṃ pūraṇāt sukṛcchrānapi kaṇḍvādīnāśu jayet| idaṃ kṣāratailaṃ mukhadantarogeṣu ca śreṣṭham|

Aṣṭāṅgahṛdayasaṃhitā

atha suptāviva syātāṃ karṇau raktaṃ harettataḥ||30||

Sarvāṅgasundarā

yadi karṇau suptāviva syātāṃ tadā+asraṃ haret|

Aṣṭāṅgahṛdayasaṃhitā

saśophakledayormandaśrutervamanamācaret||31||

bādhiryaṃ varjayedbālavṛddhayościrajaṃ ca yat||31||

Sarvāṅgasundarā

karṇayoḥ saśophakledayormandaśruterāturasya vamanaṃ prayuñjyāt| sa0-bādhiryaṃ bālavṛddhayościrajātaṃ ca yattadvarjayet|

Aṣṭāṅgahṛdayasaṃhitā

pratīnāhe parikledya snehasvedairviśodhayet||32||

karṇaśodhanakenānu karṇaṃ tailasya pūrayet||32||

sasuktasaindhavamadhormātuluṅgarasasya vā||33||

śodhanādrūkṣatotpattau ghṛtamaṇḍasya pūraṇam||33||

Sarvāṅgasundarā

pratīnāhe snehasvedaiḥ parikledya karṇaṃ karṇaśodhanakena viśodhayet| paścāttailasya suktādinā yuktasya karṇau(rṇaṃ) pūrayet| tailasyeti sambandhamātre ṣaṣṭhī| mātuluṅgarasasya vā suktādiyuktasya pūrayet| śodhanena rūkṣatotpattau satyāṃ ghṛtamaṇḍasya pūraṇaṃ hitam|

Aṣṭāṅgahṛdayasaṃhitā

kramo+ayaṃ malapūrṇe+api karṇekaṇḍvāṃ kaphāpaham||34||

nasyādi, tadvacchophe+api kaṭūṣṇaiścātra lepanam||34||

Sarvāṅgasundarā

karṇe malena pūrṇe+apyayaṃ-pratīnāhoktaḥ, kramaḥ kāryaḥ| sa0-kaṇḍvāṃ tathā kaphaghnaṃ nasyādi| śophe+api tathaivāyaṃ kramaḥ| kaṭūṣṇaiśca lepanaṃ hitam|

Aṣṭāṅgahṛdayasaṃhitā

karṇasrāvoditaṃ kuryātpūtikṛmiṇakarṇayoḥ||35||

pūraṇaṃ kaṭutailena viśeṣāt kṛmikarṇake||35||

Sarvāṅgasundarā

pūtikarṇe kṛmi[ṇa]karṇe ca karṇasrāvoktaṃ cikitsitaṃ kuryāt| kṛmiṇakarṇake viśeṣātkaṭutailena pūraṇaṃ hitam|

Aṣṭāṅgahṛdayasaṃhitā

vamipūrvā hitā karṇavidradhau vidradhikriyā||36||

pittotthakarṇaśūloktaṃ kartavyaṃ kṣatavidradhau||36||

arśorbudeṣu nāsāvad āmā karṇavidārikā||37||

karṇavidradhivatsādhyā yathādoṣodayena ca||37||

Sarvāṅgasundarā

karṇavidradhau vamanapūrvā vidradhikriyā śastā| sa0-kṣatavidradhau pittotthakarṇaśūloktaṃ sarvaṃ kartavyam| sa0-arśorbudeṣu nāsāvat cikitsā| sa0-karṇavidārikā+apakvā karṇavidradhivat cikitsyā, yathādoṣodayena ca|

Aṣṭāṅgahṛdayasaṃhitā

pālīśoṣe+anilaśrotraśūlavannasyalepanam||38||

svedaṃ ca kuryāt svinnāṃ ca pālīmudvartayettilaiḥ||38||

priyālabījayaṣṭyāhvahayagandhāyavānvitaiḥ||39||

Sarvāṅgasundarā

pālīśoṣe vātaśrotraśūla iva nasyādi svedaṃ ca kuryāt| pālīṃ ca svinnāṃ tilaiḥ priyālabījādiyuktairudvartayet|

Aṣṭāṅgahṛdayasaṃhitā

tataḥ puṣṭikaraiḥ snehairabhyaṅgaṃ nityamācaret||39||

Sarvāṅgasundarā

tataḥ snehaiḥ puṣṭikṛdbhirnityaṃ sā+abhyaktavyā|

Aṣṭāṅgahṛdayasaṃhitā

śatāvarīvājigandhāpayasyairaṇḍajīvakaiḥ||40||

tailaṃ vipakvaṃ sakṣīraṃ pālīnāṃ puṣṭikṛtparam||40||

Sarvāṅgasundarā

śatāvaryādibhistailaṃ sakṣīraṃ pakvaṃ pālīnāṃ paraṃ puṣṭikṛt|

Aṣṭāṅgahṛdayasaṃhitā

kalkena jīvanīyena tailaṃ payasi pācitam||41||

ānūpamāṃsakvāthe ca pālīpoṣaṇavardhanam||41||

Sarvāṅgasundarā

jīvantyādigaṇajena kalkena kṣīre ānūpamāṃsakvāthe ca tailaṃ pācitaṃ pālipoṣaṇaṃ pālīvṛddhikṛcca|

Aṣṭāṅgahṛdayasaṃhitā

pālīṃ chittvā+atisaṅkṣīṇāṃ śeṣāṃ sandhāya poṣayet||42||

Sarvāṅgasundarā

pālīmatisaṅkṣīṇāṃ chittvā śeṣāṃ sandhāya vardhayet|

Aṣṭāṅgahṛdayasaṃhitā

yāpyaivaṃ tantrikākhyā+api paripoṭe+apyayaṃ vidhiḥ||42||

utpāte śītalairlepo jalaukohṛtaśoṇite||43||

Sarvāṅgasundarā

yāpyaivaṃ tantrikāsaṃjñā| sa0-paripoṭe+apyeṣa eva vidhiryāpyākhyaḥ| sa0-utpāte jalaukobhirapanītarakte śītalairlepaḥ|

Aṣṭāṅgahṛdayasaṃhitā

jambvāmrapallavabalāyaṣṭīrodhratilotpalaiḥ||43||

sadhānyāmlaiḥ samañjiṣṭhaiḥ sakadambaiḥ sasārivaiḥ||44||

siddhamabhyañjane tailaṃ visarpoktaghṛtāni ca||44||

Sarvāṅgasundarā

jambvādibhiḥ siddhaṃ tailamabhyaṅge hitam| visarpoktaghṛtāni ca hitāni|

Aṣṭāṅgahṛdayasaṃhitā

unmanthe+abhyañjanaṃ tailaṃ godhākarkavasānvitam||45||

tālapatryaśvagandhārkabākucīphalasaindhavaiḥ||45||

surasālāṅgalībhyāṃ ca siddhaṃ, tīkṣṇaṃ ca nāvanam||46||

Sarvāṅgasundarā

unmanthe tailaṃ godhākarkaṭavasāyuktaṃ tālaparṇyādibhiḥ siddhamabhyañjanaṃ hitam| tathā surasālāṅgalībhyāṃ ca tailaṃ siddhaṃ tīkṣṇaṃ nāvanaṃ hitam|

Aṣṭāṅgahṛdayasaṃhitā

durviddhe+aśmantajambvāmrapatrakvāthena secitām||46||

tailena pālīṃ svabhyaktāṃ suślakṣṇairavacūrṇayet||47||

cūrṇairmadhukamañjiṣṭhāprapuṇḍrāhvaniśodbhavaiḥ||47||

lākṣāviḍaṅgasiddhaṃ ca tailamabhyañjane hitam||48||

Sarvāṅgasundarā

durviddhe+aśmantakādikvāthena secitāṃ pālīṃ tailena svabhyaktāṃ madhukādibhiḥ sūkṣmarajīkṛtairavacūrṇayet| lākṣāviḍaṅgasiddhaṃ tailamabhyañjane hitam|

Aṣṭāṅgahṛdayasaṃhitā

svinnāṃ gomayajaiḥ piṇḍairbahuśaḥ parilehikām||48||

viḍaṅgasārairālimpedurabhrīmūtrakalkitaiḥ||49||

kauṭajeṅgudakārañjabījaśamyākavalkalaiḥ||49||

athavā+abhyañjanaṃ tairvā kaṭutailaṃ vipācayet||50||

sanimbapatramaricamadanairlehikāvraṇe||50||

Sarvāṅgasundarā

parilehikāṃ gomayajaiḥ piṇḍairbahuśaḥ svinnāṃ viḍaṅgasārairurabhrīmūtrakalkitairālimpet| kauṭajādibījādibhirvā+avimūtreṇa kalkitairālimpet| athavā taireva-kauṭajādibhiḥ, kaṭutailaṃ nimbādibhiḥ saha vipācayet lehikāvraṇe|

Aṣṭāṅgahṛdayasaṃhitā

chinnaṃ tu karṇaṃ śuddhasya bandhamālocya yaugikam||51||

śuddhāsraṃ lāgayellagne sadyaśchinne viśodhanam||51||

Sarvāṅgasundarā

karṇaṃ tu chinnaṃ śuddharaktaṃ śuddhasya yaugikaṃ bandhamālocya lāgayet| lagne karṇe sadyaśchinne viśodhanaṃ-virekādi|

Aṣṭāṅgahṛdayasaṃhitā

atha grathitvā keśāntaṃ kṛtvā chedanalekhanam||52||

niveśya sandhiṃ suṣamaṃ na nimnaṃ na samunnatam||52||

abhyajya madhusarpirbhyāṃ picuplotāvaguṇṭhitam||53||

sūtreṇāgāḍhaśithilaṃ baddhvā cūrṇairavākiret||53||

śoṇitasthāpanairvraṇyamācāraṃ cādiśettataḥ||54||

saptāhādāmatailāktaṃ śanairapanayet picum||54||

Sarvāṅgasundarā

keśāntaṃ grathitvā chedanaṃ lekhanaṃ ca kṛtvā sandhiṃ suṣamaṃ niveśya na nimnaṃ na connatam, suṣamamiti "suṣāmādiṣu ca" iti ṣatvam, abhyajya madhusarpirbhyāṃ picuplotāvaguṇṭhitaṃ sūtreṇa na gāḍhaṃ na ca śithilaṃ badhvā śoṇitasthāpanaiḥ-madhukagairikādibhiḥ, avacūrṇayet| tato vraṇahitamācāramācaret| saptāhādūrdhvamāmatailenāktaṃ śanaiḥ picumapanayet| suśrute(?) (saṅgrahe) tūktam (saṃ. u. a. 22)- "na karṇe śopharāgādiyukte sandhānamiṣyate| na ghasmarasya nātyuṣṇe nāviśuddhatanorapi||" iti|

Aṣṭāṅgahṛdayasaṃhitā

surūḍhaṃ jātaromāṇaṃ śliṣṭasandhiṃ samaṃ sthiram||55||

suvarṣmāṇamarogaṃ ca śanaiḥ karṇaṃ vivardhayet||55||

Sarvāṅgasundarā

surūḍhādiguṇaṃ ca karṇaṃ śanairvivardhayet|

Aṣṭāṅgahṛdayasaṃhitā

jalaśūkaḥ svayaṅguptā rajanyau bṛhatīphalam||56||

aśvagandhābalāhastipippalīgaurasarṣapāḥ||56||

mūlaṃ kośātakāśvaghnarūpikāsaptaparṇajam||57||

chucchundarī kālamṛtā gṛhaṃ madhukarīkṛtam||57||

jatūkā jalajanmā ca tathā śabarakandakam||58||

ebhiḥ kalkaiḥ kharaṃ pakvaṃ satailaṃ māhiṣaṃ ghṛtam||58||

hastyaśvamūtreṇa paramabhyaṅgātkarṇavardhanam||59||

Sarvāṅgasundarā

jalaśūkādibhirgajāśvayormūtraiḥ piṣṭaiḥ satailaṃ māhiṣaṃ ghṛtaṃ kharapākaṃ pakvamabhyaṅgāt karṇavardhanam| jalaśūkaḥ-śevālam| rūpikā-arkaḥ| chucchundarī-mūṣikābhedaḥ| sā ca kālena mṛtā, na tu vyāpāditā| jatūkā-carmacaṭikā| jalajanmā-jalaukā| śabarakandako-laśunaḥ|

Aṣṭāṅgahṛdayasaṃhitā

atha kuryādvayasthasya chinnāṃ śuddhasya nāsikām||59||

chindyānnāsāsamaṃ patraṃ tattulyaṃ ca kapolataḥ||60||

tvaṅmāṃsaṃ nāsikāsanne rakṣaṃstattanutāṃ nayet||60||

sīvyed gaṇḍaṃ tataḥ sūcyā sevinyā picuyuktayā||61||

nāsācchede+atha likhite parīvartyopari tvacam||61||

kapolavadhraṃ sandadhyātsīvyennāsāṃ ca yatnataḥ||62||

nāḍībhyāmutkṣipedantaḥ sukhocchvāsapravṛttaye||62||

āmatailena siktvā? pattaṅgamadhukāñjanaiḥ||63||

śoṇitasthāpanaiścānyaiḥ suślakṣṇairavacūrṇayet||63||

tato madhughṛtābhyaktaṃ badhvā+a+acārikamādiśet||64||

jñātvā+avasthāntaraṃ kuryāt sadyovraṇavidhiṃ tataḥ||64||

chindyādrūḍhe+adhikaṃ māṃsaṃ nāsopāntācca carma tat||65||

sīvyettataśca suślakṣṇaṃ hīnaṃ saṃvardhayetpunaḥ||65||

Sarvāṅgasundarā

atheti maṅgale| kṛtamaṅgalasya vayasthasya-taruṇasya, śuddhasya nāsikāṃ chinnāṃ kuryāt| katham ? ityāha-nāsātulyaṃ patraṃ chindyāt| tena-patreṇa, tulyaṃ kapolācchindyāt| nāsikātulye deśe tvacaṃ māṃsaṃ ca rakṣan tat-patraṃ, tanutāṃ nayet| anantaraṃ sūcyā sevinyā picuyuktayā gaṇḍaṃ sīvyet| atha nāsāchede likhite tattvacamuparivartya kapolavadhraṃ sandadhyāt| nāsāṃ ca yatnena sīvyet| antaḥ-madhye, nāsikāṃ nāḍībhyāmutkṣipet sukhocchvāsapravartanāya| tata āmatailena siktvā pattaṅgamadhukāñjanairavacūrṇayet| anyairapi-sirāvyadhavidhyuktaiḥ śoṇitasthāpanaiḥ (hṛ. sū. a. 27|48) , suślakṣṇaiścūrṇairavacūrṇayet| anantaraṃ mākṣikaghṛtābhyāmabhyaktaṃ badhvā, ācārikaṃ-snehavidhyuktaṃ, ādiśet| avasthāntaraṃ ca jñātvā sadyovraṇapratiṣedhavidhiṃ kuryāt| tato rūḍhe satyadhikaṃ māṃsaṃ tacca nāsāsamīpādadhikaṃ carma chindyāt| anantaraṃ sīvyet| tataḥ suślakṣṇaṃ ca kṛtvā punaḥ sīvyet| hīnaṃ ca vardhayet|

Aṣṭāṅgahṛdayasaṃhitā

niveśite yathānyāsaṃ sadyaścchinne+apyayaṃ vidhiḥ||66||

nāḍīyogādvinauṣṭhasya nāsāsandhānavadvidhiḥ||66||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭhe uttarasthāne karṇarogapratiṣedho nāmāṣṭādaśo+adhyāyaḥ||18||

Sarvāṅgasundarā

sadyaśchinne+api ghrāṇe yathānyāsaṃ niveśite satyayameva vidhiḥ| sa0-nāḍīyogamantareṇauṣṭhasyāpi chinnasya nāsāsandhānatulyo vidhiriti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ ṣaṣṭhe uttarasthāne karṇarogapratiṣedho nāmāṣṭādaśo+adhyāyaḥ samāptaḥ|| 18||

nāsārogavijñānīyādhyāyaḥ

19

Aṣṭāṅgahṛdayasaṃhitā

athāto nāsārogavijñānīyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

)avaśyāyānilarajobhāṣyātisvapnajāgaraiḥ||1||

nīcātyuccopadhānena pītenānyena vāriṇā||1||

atyambupānaramaṇacchardibāṣpagrahādibhiḥ||2||

kruddhā vātolbaṇā doṣā nāsāyāṃ styānatāṃ gatāḥ||2||

janayanti pratiśyāyaṃ vardhamānaṃ kṣayapradam||3||

Aṣṭāṅgahṛdayasaṃhitā

sa0-avaśyāyādibhirvātolbaṇā doṣāḥ kruddhā nāsāyāṃ styānatāṃ-ghanatvaṃ prāptāḥ, pratiśyāyaṃ janayanti| kimbhūtam ? vivardhamānaṃ kṣayapradam|

Aṣṭāṅgahṛdayasaṃhitā

tatra vātātpratiśyāye mukhaśoṣo bhṛśaṃ kṣavaḥ||3||

ghrāṇoparodhanistodadantaśaṅkhaśirovyathāḥ||4||

kīṭikā iva sarpantīrmanyate parito bhruvau||4||

svarasādaścirātpākaḥ śiśirācchakaphasrutiḥ||5||

Sarvāṅgasundarā

[tatra-] teṣu rogeṣu vātapittakaphādyuttheṣu madhye, vātāt pratiśyāye sati mukhaśoṣādayaḥ syuḥ| bhruvau paritaḥ kīṭikāḥ sarpantīriva manyate| bhṛvau parita iti "abhitaḥ paritaḥ" iti dvitīyā| svarasādādayaśca syuḥ|

Aṣṭāṅgahṛdayasaṃhitā

pittāttṛṣṇājvaraghrāṇapiṭikāsambhavabhramāḥ||5||

nāsāgrapāko rūkṣoṣṇatāmrapītakaphasrutiḥ||6||

Sarvāṅgasundarā

pittāt pratiśyāye sati tṛṣṇādayo bhavanti| ghrāṇamadhye piṭikā ghrāṇapiṭikāḥ, tāsāṃ sambhavaḥ| nāsāyā agre pāko nāsāgrapākaḥ|

Aṣṭāṅgahṛdayasaṃhitā

kaphātkāso+aruciḥ śvāso vamathurgātragauravam||6||

mādhuryaṃ vadane kaṇḍūḥ snigdhaśuklakaphasrutiḥ||7||

Sarvāṅgasundarā

kaphāt pratiśyāye sati kāsādayaḥ syuḥ|

Aṣṭāṅgahṛdayasaṃhitā

sarvajo lakṣaṇaiḥ sarvairakasmādvṛddhiśāntimān||7||

Sarvāṅgasundarā

tridoṣajaḥ pratiśyāyaḥ sarvadoṣalakṣaṇairyutaḥ| akasmāt-nimittaṃ vinā, vṛddhimāṃśchāntimāṃśca|

Aṣṭāṅgahṛdayasaṃhitā

duṣṭaṃ nāsāsirāḥ prāpya pratiśyāyaṃ karotyasṛk||8||

urasaḥ suptatā tāmranetratvaṃ śvāsapūtitā||8||

kaṇḍūḥ śrotrākṣināsāsu pittoktaṃ cātra lakṣaṇam||9||

Sarvāṅgasundarā

raktaṃ duṣṭaṃ nāsāsirāḥ prāptaṃ pratiśyāyaṃ karoti| tasminnurasaḥ suptatva tāmranayanatvādikaṃ pittābhihitaṃ ca lakṣaṇaṃ syāt|

Aṣṭāṅgahṛdayasaṃhitā

sarva eva pratiśyāyā duṣṭatāṃ yāntyupekṣitāḥ||9||

yathoktopadravādhikyātsa sarvendriyatāpanaḥ||10||

sāgnisādajvaraśvāsakāsoraḥpārśvavedanaḥ||10||

kupyatyakasmādbahuśo mukhadaurgandhyaśophakṛt||11||

nāsikākledasaṃśoṣaśuddhirodhakaro muhuḥ||11||

pūyopamāsitāraktagrathitaśleṣmasaṃsrutiḥ||12||

mūrcchanti cātra kṛmayo dīrghasnigdhasitāṇavaḥ||12||

pakvaliṅgāni teṣvaṅgalāghavaṃ kṣavathoḥ śamaḥ||13||

śleṣmā sacikkaṇaḥ pīto+ajñānaṃ ca rasagandhayoḥ||13||

Sarvāṅgasundarā

sarva eva pratiśyāyā upekṣitā duṣṭatvaṃ yānti| sa tu-duṣṭapīnaso, yathoktopadravāṇāṃ-mukhaśoṣādīnāṃ, ādhikyāddhetoḥ sarvendriyatāpano-nāsācakṣurādīnāṃ khedakaḥ, agnisādādiyutaśca syāt| tathā sahasaiva punaḥ punaḥ kupyati| mukhadaurgandhyādikaraḥ, tathā nāsikākledādikaro muhuḥ pūyasadṛśakṛṣṇaraktapiṇḍitaśleṣmasrutiḥ| atra ca kṛmayo mūrcchanti dīrghāḥ snigdhāḥ śvetāḥ susūkṣmāśca| sa0-teṣu-pratiśyāyeṣu, pakvalakṣaṇāni| tadyathā,-aṅgasya-śarīrasya lāghavaṃ syāt, kṣuteśca śamaḥ, kaphaḥ sacikkaṇaḥ pīto, rasagandhayoścājñānamiti| bhṛśakṣavākhyaṃ lakṣayitumāha-

Aṣṭāṅgahṛdayasaṃhitā

tīkṣṇāghrāṇopayogārkaraśmisūtratṛṇādibhiḥ||14||

vātakopibhiranyairvā nāsikātaruṇāsthani||14||

vighaṭṭite+anilaḥ kruddho ruddhaḥ śṛṅgāṭakaṃ vrajet||15||

nivṛttaḥ kurute+atyarthaṃ kṣavathuṃ sa bhṛśakṣavaḥ||15||

Sarvāṅgasundarā

tīkṣṇasya-marīcādeḥ, ghrāṇāt-siṃhanāt, tathā raviraśmyādibhirvātakopibhiranyairvā nāsātaruṇāsthani vighaṭṭite sati vāyuḥ kṛddho ruddhaḥ śṛṅgāṭakaṃ gacchet| sa nivṛttaḥ san atyantaṃ chikkāṃ kurute| sa bhṛśakṣava ucyate|

Aṣṭāṅgahṛdayasaṃhitā

śoṣayannāsikāsrotaḥ kaphaṃ ca kurute+anilaḥ||16||

śūkapūrṇābhanāsātvaṃ kṛcchrāducchvasanaṃ tataḥ||16||

smṛto+asau nāsikāśoṣo-----------------------||17||

Sarvāṅgasundarā

śoṣayannāsikāsrotaḥ kaphaṃ ca vāyuḥ śūkapūrṇābhanāsātvaṃ kurute| tataḥ kṛcchrāducchvasanaṃ syāt| asau nāsikāśoṣaḥ smṛtaḥ|

Aṣṭāṅgahṛdayasaṃhitā

---------------------------nāsānāhe tu jāyate||17||

naddhatvamiva nāsāyāḥ śleṣmaruddhena vāyunā||17||

niḥśvāsocchvāsasaṃrodhāt srotasī saṃvṛte iva||18||

Sarvāṅgasundarā

nāsānāhākhye roge jāte sati ghrāṇasya naddhatvaṃ-āpūramiva, jāyate| śleṣmaṇā ruddhena vātena niḥśvāsocchāsasaṃrodhāt srotasī saṃvṛte iva syātām|

Aṣṭāṅgahṛdayasaṃhitā

pacennāsāpuṭe pittaṃ tvaṅmāṃsaṃ dāhaśūlavat||18||

sa ghrāṇapākaḥ---------------------------------||19||

Sarvāṅgasundarā

pittaṃ kartṛ nāsāpuṭe tvaṅmāṃsaṃ sadāhaśūlaṃ pacet sa ghrāṇapākākhyaḥ|

Aṣṭāṅgahṛdayasaṃhitā

--------srāvastu tatsaṃjñaḥ śleṣmasambhavaḥ||19||

accho jalopamo+ajasraṃ viśeṣānniśi jāyate||19||

Sarvāṅgasundarā

srāvastu tatsaṃjño-ghrāṇasrāvākhyaḥ| sa ca kaphādeva kevalādbhavati| accho jalasadṛśo nityaṃ srāvo jāyate, viśeṣeṇa rātrau|

Aṣṭāṅgahṛdayasaṃhitā

kaphaḥ pravṛddho nāsāyāṃ ruddhvā srotāṃsyapīnasam||20||

kuryātsaghurghuraśwāsaṃ pīnasādhikavedanam||20||

averiva sravatyasya praklinnā tena nāsikā||21||

ajasraṃ picchilaṃ pītaṃ pakwaṃ siṅghāṇakaṃ ghanam||21||

Aṣṭāṅgahṛdayasaṃhitā

kapho nāsāyāṃ pravṛddho ruddhvā srotāṃsyapīnasaṃ ghurghuraśvāsayutaṃ pīnasādhikarujaṃ kuryāt| tena-apīnasena, asya rogiṇo meṣasyevānavarataṃ praklinnā nāsikā picchilādiyuktaṃ kaphaṃ siṅghāṇakaṃ sravati|

Aṣṭāṅgahṛdayasaṃhitā

raktena nāsā dagdheva bāhyāntaḥ sparśanāsahā||22||

bhaveddhūmopamocchvāsā sā dīptirdahatīva ca||22||

Sarvāṅgasundarā

raktena nāsā dagdheva bāhyato+antarataśca sparśanaṃ na sahate| tathā dhūmopamocchvāsā dahatīva ca| sā dīptisaṃjñā rogajātiḥ|

Aṣṭāṅgahṛdayasaṃhitā

tālumūle malairduṣṭairmāruto mukhanāsikāt||23||

śleṣmā ca pūtirnirgacchet pūtināsaṃ vadanti tam||23||

Sarvāṅgasundarā

tālumūle doṣairduṣṭairmukhanāsikād vāyuḥ kaphaśca pūtirnirgacchet, taṃ pūtināsaṃ vadanti|

Aṣṭāṅgahṛdayasaṃhitā

nicayādabhighātādvā pūyāsṛṅnāsikā sravet||24||

tatpūyar aktamākhyātaṃ śirodāharujākaram||24||

Sarvāṅgasundarā

sannipātādabhighātādvā nāsā pūyāsṛk sravet| tatpūyaraktas aṃjñaṃ śirodāharujākaramākhyātam|

Aṣṭāṅgahṛdayasaṃhitā

pittaśleṣmāvaruddho+antarnāsāyāṃ śoṣayenmarut||25||

kaphaṃ sa śuṣkaḥ puṭatāṃ prāpnoti puṭakaṃ tu tat||25||

Sarvāṅgasundarā

pittaśleṣmāvaruddho vāyurantarnāsāyāṃ śoṣayetkapham| sa ca-kaphaḥ, śuṣka() puṭatāṃ prāpnoti| puṭakaṃ taducyate|

Aṣṭāṅgahṛdayasaṃhitā

arśorbudāni vibhajeddoṣaliṅgairyathāyatham||26||

sarveṣu kṛcchrocchvasanaṃ pīnasaḥ pratataṃ kṣutiḥ||26||

sānunāsikavāditvaṃ pūtināsaḥ śirovyathā||27||

Sarvāṅgasundarā

arśāṃsyarbudāni ca doṣaliṅgairyathāsvaṃ jānīyat| sa0-sarveṣu-arśaḥsvarbudeṣu ca, kṛcchrāducchvasanam| tathā pīnaso+anavarataṃ kṣavaḥ, tathā sānunāsikabhāṣitaṃ, tathā pūtināsaḥ śirovyatheti syuḥ|

Aṣṭāṅgahṛdayasaṃhitā

aṣṭādaśānāmityeṣāṃ yāpayedduṣṭapīnasam||27||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭhe uttarasthāne nāsārogavijñānīyo nāmaikonaviṃśo+adhyāyaḥ||19||

Sarvāṅgasundarā

eṣāmaṣṭādaśānāṃ pīnasādīnāṃ madhye duṣṭapīnasaṃ yāpayediti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ ṣaṣṭhe uttarasthāne nāsārogavijñānīyo nāmaikonaviṃśo+adhyāyaḥ samāptaḥ|| 19||

nāsārogapratiṣedhādhyāyaḥ

20

Aṣṭāṅgahṛdayasaṃhitā

athāto nāsārogapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) sarveṣu pīnaseṣvādau nivātāgārago bhajet||1||

snehanasvedavamanadhūmagaṇḍūṣadhāraṇam||1||

vāso gurūṣṇaṃ śirasaḥ sughanaṃ pariveṣṭanam||2||

laghvamlalavaṇaṃ snigdhamuṣṇaṃ bhojanamadravam||2||

dhanvamāṃsaguḍakṣīracaṇakatrikaṭūtkaṭam||3||

yavagodhūmabhūyiṣṭhaṃ dadhidāḍimasārikam||3||

bālamūlakajo yūṣaḥ kulatthotthaśca pūjitaḥ||4||

kavoṣṇaṃ daśamūlāmbu jīrṇāṃ vā vāruṇīṃ pibet||4||

jighreccorakatarkārīvacājājyupakuñcikāḥ||5||

Aṣṭāṅgahṛdayasaṃhitā

sa0-pīnaseṣvakhileṣvapi nivātaveśmasthitaḥ san snehanasvedanavamanadhūmān gaṇḍūṣadhāraṇaṃ ca sevet| tathā vastraṃ gurūṣṇasvabhāvaṃ kauśeyāvikādibhirmūrdhnaḥ pariveṣṭanaṃ sughanaṃ bhajet| tathā bhojanaṃ laghvādiguṇaṃ bhajet| dāḍimaṃ śreṣṭhaṃ-dāḍimasāram| dadhidāḍimasādhitamiti kecit paṭhanti| bālamūlakottho yūṣaḥ kulatthajaśca yūṣaḥ pūjitaḥ| daśamūlāmbu koṣṇaṃ prasannāṃ vā jīrṇāṃ-purāṇāṃ, pibet| sa0-corakādīn jighret|

Aṣṭāṅgahṛdayasaṃhitā

vyoṣatālīsacavikātintiḍīkāmlavetasam||5||

sāgnyajāji dvipalikaṃ tvagelāpatrapādikam||6||

jīrṇādguḍāttulārdhena pakvena vaṭakīkṛtam||6||

pīnasaśvāsakāsaghnaṃ rucisvarakaraṃ param||7||

Sarvāṅgasundarā

vyoṣādikaṃ pṛthak dvipaladadhnaṃ, tvagādikaṃ dvikārṣikaṃ, purāṇaguḍena pañcāśatpalapramāṇena pakvena vaṭakīkṛtametat pīnasādihṛt paraṃ rucyādikṛt|

Aṣṭāṅgahṛdayasaṃhitā

śatāhvātvag+a+abalā mūlaṃ syonākairaṇḍabilvajam||7||

sāragvadhaṃ pibeddhūmaṃ vasājyamadanānvitam||8||

athavā saghṛtān saktūn kṛtvā mallakasampuṭe||8||

Sarvāṅgasundarā

śatāhvādikaṃ vasādiyutaṃ dhūmaṃ pibet| mallakasampuṭe vā saktūn sasarpiṣkān kṛtvā dhūmaṃ pibet|

Aṣṭāṅgahṛdayasaṃhitā

tyajetsnānaṃ śucaṃ krodhaṃ bhṛśaṃ śayyāṃ himaṃ jalam||9||

Sarvāṅgasundarā

snānādīni tyajet|

Aṣṭāṅgahṛdayasaṃhitā

pibedvātapratiśyāye sarpirvātaghnasādhitam||9||

paṭupañcakasiddhaṃ vā vidāryādigaṇena vā||10||

svedanasyādikāṃ kuryāt cikitsāmarditoditām||10||

Sarvāṅgasundarā

vātapratiśyāye vātaghnaiḥ-rāsnādibhiḥ, sādhitaṃ ghṛtaṃ pibet| saindhavādibhiḥ pañcabhirlavaṇairvā siddhaṃ, 'vidāripañcāṅgula' (hṛ. sū. a. 15|9) ityādinā vā siddhaṃ ghṛtaṃ pibet| tathā, arditoktāṃ cikitsāṃ svedādikāṃ kuryāt|

Aṣṭāṅgahṛdayasaṃhitā

pittaraktotthayoḥ peyaṃ sarpirmadhurakaiḥ śṛtam||11||

pariṣekān pradehāṃśca śītaiḥ kurvīta śītalān||11||

dhavatvak+a+atriphalāśyāmāśrīparṇīyaṣṭitilvakaiḥ||12||

kṣīre daśaguṇe tailaṃ nāvanaṃ saniśaiḥ pacet||12||

Sarvāṅgasundarā

pittotthe raktaje ca pratiśyāye madhuradravyaiḥ śṛtaṃ sarpiḥ pātavyam| pariṣekādīn śītavīryaiḥ śītalān kuryāt| dhavatvagādibhistailaṃ kṣīre daśaguṇe haridrānvitairnāvanaṃ pacet|

Aṣṭāṅgahṛdayasaṃhitā

kaphaje laṅghanaṃ lepaḥ śiraso gaurasarṣapaiḥ||13||

sakṣāraṃ vā ghṛtaṃ pītvā vamet, piṣṭaistu nāvanam||13||

bastāmbunā paṭuvyoṣavellavatsakajīrakaiḥ||14||

kaṭutīkṣṇairghṛtairnasyaiḥ kavalaiḥ sarvajaṃ jayet||14||

Sarvāṅgasundarā

kaphaje laṅghanaṃ hitam| tathā śiraso gaurasarṣapairlepaḥ| ghṛtaṃ sayavakṣāraṃ pītvā vamet| chāgamūtreṇa ca piṣṭaiḥ saindhavādibhirnasyaṃ hitam| ghṛtaiḥ kaṭutīkṣṇairnasyaiḥ kavalaiśca sānnipātikaṃ pratiśyāyaṃ jayet|

Aṣṭāṅgahṛdayasaṃhitā

yakṣmakṛmikramaṃ kurvan yāpayedduṣṭapīnasam||15||

vyoṣorubūkakṛmijiddārumādrīgadeṅgudam||15||

vārtākabījaṃ trivṛtā siddhārthaḥ pūtimatsyakaḥ||16||

agnimanthasya puṣpāṇi pīluśigruphalāni ca||16||

aśvaviḍ+a+arasamūtrābhyāṃ hastimūtreṇa caikataḥ||17||

kṣaumagarbhāṃ kṛtāṃ vartiṃ dhūmaṃ ghrāṇāsyataḥ pibet||17||

Sarvāṅgasundarā

duṣṭapīnasaṃ yāpayet, yakṣmaharaṃ kṛmiharaṃ ca cikitsitaṃ kurvan| vyoṣādiśigruphalāntāni turagaviḍ+a+arasamūtrābhyāṃ hastimūtreṇa caikataḥ piṣṭāni kṣaumagarbhāṃ kṛtāṃ vartiṃ nāsayā mukhena ca pibet|

Aṣṭāṅgahṛdayasaṃhitā

kṣavathau puṭakākhye ca tīkṣṇaiḥ pradhamanaṃ hitam||18||

śuṇṭhīkuṣṭhakaṇāvelladrākṣākalkakaṣāyavat||18||

sādhitaṃ tailamājyaṃ vā nasyaṃ kṣavapuṭapraṇut||19||

Sarvāṅgasundarā

kṣavathau puṭakākhye ca roge tīkṣṇaiḥ pradhamanaṃ hitam| śuṇṭhyādikalkakvāthavat tailaṃ ghṛtaṃ vā sādhitaṃ nasyaṃ kṣavaṃ puṭaṃ ca hanti|

Aṣṭāṅgahṛdayasaṃhitā

nāsāśoṣe balātailaṃ pānādau bhojanaṃ rasaiḥ||19||

snigdho dhūmastathā svedo nāsānāhe+apyayaṃ vidhiḥ||20||

pāke dīptau ca pittaghnaṃ tīkṣṇaṃ nasyādi saṃsrutau||20||

Sarvāṅgasundarā

nāsāśoṣe balātailaṃ pānanasyādau hitam| bhojanaṃ māṃsarasairhitam| tathā snigdho dhūmaḥ svedaśca hitaḥ| sa0-nāsānāhe+apyeṣa eva vidhiḥ-cikitsetyarthaḥ| sa0-nāsāpāke dīptau ca pittaghnaṃ cikitsitam| saṃsrutau-srāve, tīkṣṇaṃ nasyādi hitam|

Aṣṭāṅgahṛdayasaṃhitā

kaphapīnasavatpūtināsāpīnasayoḥ kriyā||21||

lākṣākarañjamaricavellahiṅgukaṇāguḍaiḥ||21||

avimūtradrutairnasyaṃ kārayedvamane kṛte||22||

śigrusiṃhīnikumbhānāṃ bījaiḥ savyoṣasaindhavaiḥ||22||

savellasurasaistailaṃ nāvanaṃ paramaṃ hitam||23||

Sarvāṅgasundarā

pūtināsāpīnasayoḥ kaphapīnasavadupakramaḥ| lākṣādibhirurabhramūtradrutaiḥ kṛte vamane nasyaṃ kārayet| śigrvādīnāṃ bījairvyoṣādiyutaistailaṃ pakvaṃ pūtināsāpīnasayornasyaṃ hitam|

Aṣṭāṅgahṛdayasaṃhitā

pūyarakte nave kuryād raktapīnasavat kramam||23||

atipravṛddhe nāḍīvat-------------------------||24||

Sarvāṅgasundarā

pūyarakte navotthe raktapīnasa iva cikitsitaṃ kuryāt| atipravṛddhe cāsminnāḍīvraṇavadupakramaḥ|

Aṣṭāṅgahṛdayasaṃhitā

---------------------dagdheṣvarśorbudeṣu ca||24||

nikumbhakumbhasindhūtthamanohvālakaṇāgnikaiḥ||24||

kalkitairghṛtamadhvaktāṃ ghrāṇe vartiṃ praveśayet||25||

śigrvādi nāvanaṃ cātra pūtināsoditaṃ bhajet||25||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭhe uttarasthāne nāsārogapratiṣedho nāma viṃśo+adhyāyaḥ||20||

Sarvāṅgasundarā

arśorbudeṣu ca dagdheṣu nikumbhādibhiḥ kalkitairghṛtamadhvaktāṃ ghrāṇe vartiṃ praveśayet| śigrvādikaṃ ca nasyaṃ pūtināsoktaṃ bhajediti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ ṣaṣṭhe uttarasthāne nāsārogapratiṣedho nāma viṃśo+adhyāyaḥ samāptaḥ|| 20||

mukharogavijñānīyādhyāyaḥ

21

Aṣṭāṅgahṛdayasaṃhitā

athato mukharogavijñānīyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) mātsyamāhiṣavārāhapiśitāmakamūlakam||1||

māṣasūpadadhikṣīrasuktekṣurasaphāṇitam||1||

avākśayyāṃ ca bhajato dviṣato dantadhāvanam||2||

dhūmarcchardanagaṇḍūṣānucitaṃ ca sirāvyadham||2||

kṛddhāḥ śleṣmolbaṇā doṣāḥ kurvantyantarmukhaṃ gadān||3||

Sarvāṅgasundarā

mātsyamāhiṣavārāhapiśitādi bhajato dantadhāvanaṃ dviṣataḥ-asevamānasya, dhūmādikaṃ cocitaṃ dviṣataḥ, sirāvyadhaṃ ca dviṣataḥ, śleṣmolbaṇā doṣāḥ kṛddhā mukhasyāntare gadān kurvanti|

Aṣṭāṅgahṛdayasaṃhitā

tatra khaṇḍauṣṭha ityukto vātenauṣṭho dvidhā kṛtaḥ||3||

Sarvāṅgasundarā

teṣu mukharogeṣu madhye pavanādoṣṭho dvidhā kṛtaḥ khaṇḍauṣṭha iti gaditaḥ|

Aṣṭāṅgahṛdayasaṃhitā

oṣṭhakope tu pavanāt stabdhāvoṣṭhau mahārujau||4||

dālyete paripāṭyete paruṣāsitakarkaśau||4||

Sarvāṅgasundarā

pavanādoṣṭhakope tvoṣṭhau stabdhau mahārujau dālyete tathā paripāṭyete iva| tathā paruṣau kṛṣṇau rūkṣau dṛśyete|

Aṣṭāṅgahṛdayasaṃhitā

pittāttīkṣṇāsahau pītau sarṣapākṛtibhiścitau||5||

piṭikābhirbahukledāvāśupākau--------------------||5||

Sarvāṅgasundarā

pittenauṣṭhau tīkṣṇaṃ na sahete| pītau ca syātām| tathā ca sarṣapākṛtibhiḥ piṭikābhiścitau bahukledau śīghrapākau ca|

Aṣṭāṅgahṛdayasaṃhitā

-----------------------------------------kaphātpunaḥ||5||

śītāsahau guru śūnau savarṇapiṭikācitau||6||

Sarvāṅgasundarā

kaphena śītāsahau guru śūnau savarṇaiḥ piṭakairācitau syātām|

Aṣṭāṅgahṛdayasaṃhitā

sannipātādanekābhau durgandhāsrāvapicchilau||6||

akasmānmlānasaṃśūnarujau viṣamapākinau||7||

Sarvāṅgasundarā

sannipātādoṣṭhau nānāvarṇapiṭakairācitau durgandhasrāvapicchilau sahasaiva mlānau kadācitsaṃśūnau viṣamapākinau vā|

Aṣṭāṅgahṛdayasaṃhitā

raktopasṛṣṭau rudhiraṃ sravataḥ śoṇitaprabhau||7||

kharjūrasadṛśaṃ cātra kṣīṇe rakte+arbudaṃ bhavet||8||

Sarvāṅgasundarā

raktena yuktau rudhiraṃ sravantau raktaprabhau ca| kṣīṇe rakte kharjūrākāramarbudamoṣṭhau syāt|

Aṣṭāṅgahṛdayasaṃhitā

māṃsapiṇḍopamau māṃsātsyātāṃ mūrcchatkṛmī kramāt||8||

Sarvāṅgasundarā

māṃsena māṃsapiṇḍopamāvoṣṭhau| krameṇa ca mūrcchatkṛmī syātām| mūrcchanti kṛmayo yayoriti mūrcchatkṛmī| tayoḥ kṛmayo jāyanta ityarthaḥ|

Aṣṭāṅgahṛdayasaṃhitā

tailābhaśvayathukledau sakaṇḍvau medasā mṛdū||9||

kṣatajāvavatīryete pāṭyete cāsakṛtpunaḥ||9||

grathitau ca punaḥ syātāṃ kaṇḍūlau daśanacchadau||10||

Sarvāṅgasundarā

medasā tailābhaḥ śophaḥ kledaśca yayostāvevam| tathā kaṇḍūyutau mṛdū cauṣṭhau syātām| sa0-kṣatajāvasakṛdavadīryete paripāṭyete-bhedyete iva, grathitau ca punaroṣṭhau syātāṃ sakaṇḍūkau ca|

Aṣṭāṅgahṛdayasaṃhitā

jalabudbudavadvātakaphādoṣṭhe jalārbudam||10||

Sarvāṅgasundarā

vātakaphāt jalabudbudākāraṃ jalārbudamoṣṭhe syāt| ityekādaśa oṣṭhe|

Aṣṭāṅgahṛdayasaṃhitā

gaṇḍālajī sthiraḥ śopho gaṇḍe dāhajvarānvitaḥ||11||

Sarvāṅgasundarā

sthiraḥ śopho gaṇḍapradeśe dāhajvarayuto gaṇḍālajītyucyate| ityeko gaṇḍe|

Aṣṭāṅgahṛdayasaṃhitā

vātāduṣṇasahā dantāḥ śītasparśe+adhikavyathāḥ||11||

dālyanta iva śūlena śītākhyo dālanaśca saḥ||12||

Sarvāṅgasundarā

vātena dantā uṣṇasahāḥ śītasparśe+adhikavyathāḥ, śūlena dālyanta iva ca| asau śītadantasaṃjño dālanaścoktaḥ|

Aṣṭāṅgahṛdayasaṃhitā

dantaharṣe pravātāmlaśītabhakṣākṣamā dvijāḥ||12||

bhavantyamlāśaneneva sarujāścalitā iva||13||

dantabhede dvijāstodabhedaruksphuṭanānvitāḥ||13||

Sarvāṅgasundarā

dantaharṣe pracaṇḍavātasyāmlaśītabhakṣasyā (sya cā)- sahāḥ, dvijāḥ tathā+amlāśaneneva sarujāścilitā iva ca syuḥ| sa0-dantabhede dantāstodādiyutāḥ syuḥ|

Aṣṭāṅgahṛdayasaṃhitā

cālaścaladbhirdaśanairbhakṣaṇādadhikavyathaiḥ||14||

karālastu karālānāṃ daśanānāṃ samudgamaḥ||14||

Sarvāṅgasundarā

cālākhyo rogo dantaiśca caladbhirbhakṣaṇādadhikavyathaiśca syāt| sa0-karālānāṃ dantānāṃ samudgamaḥ karālākhyo rogaḥ|

Aṣṭāṅgahṛdayasaṃhitā

danto+adhiko+adhidantākhyaḥ sa coktaḥ khalu vardhanaḥ||15||

jāyamāne+atirug dante, jāte tatra tu śāmyati||15||

Sarvāṅgasundarā

adhiko danto+adhidantasaṃjño rogaḥ| vardhanaśca sa evoktaḥ| jāyamāne tasmin dante+atipīḍā jāyate| jāte tu tasmin pīḍā śāmyati|

Aṣṭāṅgahṛdayasaṃhitā

adhāvanāmalo dante kapho vā vātaśoṣitaḥ||16||

pūtigandhiḥ sthirībhūtaḥ śarkarā----------||16||

Sarvāṅgasundarā

adhāvanāddante malaḥ kapho vā pavanena śoṣitaḥ pūtigandhiḥ sthirībhūtaḥ| sa evopekṣitaḥ śarkarā syāt|

Aṣṭāṅgahṛdayasaṃhitā

-----------------------------------sā+apyupekṣitā||16||

śātayatyaṇuśo dantātkapālāni kapālikā||17||

Sarvāṅgasundarā

kapālikākhyo dantāt kapālānyaṇuśaḥ-stokaṃ stokaṃ, śātayati|

Aṣṭāṅgahṛdayasaṃhitā

śyāvaḥ śyāvatvamāyāto raktapittānilairdvijaḥ||17||

Sarvāṅgasundarā

dvijaḥ śyāvatvamāyāto raktapittānilaiḥ śyāvākhyaḥ|

Aṣṭāṅgahṛdayasaṃhitā

samūlaṃ dantamāśritya doṣairulbaṇamārutaiḥ||18||

śoṣite majjñi suṣire dante+annamalapūrite||18||

pūtitvātkṛmayaḥ sūkṣmā jāyante, jāyate tataḥ||19||

ahetutīvrārtiśamaḥ sasaṃrambho+asitaścalaḥ||19||

pralūnaḥ pūyaraktasrut sa coktaḥ kṛmidantakaḥ||20||

Sarvāṅgasundarā

samūlaṃ dantamāśritya doṣairadhikamārutaiḥ śoṣite majjñi suṣire dante+annamalapūrite pūtitvāt kṛmayaḥ sūkṣmā jāyante| tato+ahetu-nimittamantareṇa, tīvrārtiśāntirjāyate| tathā saṃrambhānvitaḥ kṛṣṇaścalaḥ pralūnākhyaḥ pūyaraktasrāvī| sa ca kṛmidantaka uktaḥ| iti dante daśaite|

Aṣṭāṅgahṛdayasaṃhitā

śleṣmaraktena pūtīni vahantyasramahetukam||20||

śīryante dantamāṃsāni mṛduklinnāsitāni ca||21||

śītādo+asau---------------------------------||21||

Sarvāṅgasundarā

śleṣmaraktena dantamāṃsāni pūtīni raktaṃ nirnimittaṃ vahanti śīryante| kimbhūtāni ? mṛduklinnāni asitāni ca| asau śītādaḥ kathyate|

Aṣṭāṅgahṛdayasaṃhitā

---------------upakuśaḥ pākaḥ pittāsṛgudbhavaḥ||21||

dantamāmsāni dahyante raktānyutsedhavantyataḥ||22||

kaṇḍūmanti sravantyasramādhmāyante+asṛji sthite||22||

calā mandarujo dantā pūti vaktraṃ ca jāyate||23||

Sarvāṅgasundarā

pittaraktottho yo dantamāṃse pākaḥ sa upakuśasaṃjñaḥ| tena dantamāṃsāni dahyante raktavarṇāni sotsedhāni ca| tataḥ kaṇḍūyutāni raktaṃ sravanti| rakte sthite satyādhmāyante| calā dantā mandarujaḥ syuḥ| pūti vaktraṃ ca jāyate|

Aṣṭāṅgahṛdayasaṃhitā

dantayostriṣu vā śopho badarāsthinibho ghanaḥ||23||

kaphāsrāttīvraruk śīghraṃ pacyate dantapuppuṭaḥ||24||

Sarvāṅgasundarā

dvayordantayostriṣu va danteṣu śopho badarāsthisadṛśo ghanaḥ kapharaktāt tīvraruk śīghraṃ pacyate| sa dantapuppuṭasaṃjñaḥ|

Aṣṭāṅgahṛdayasaṃhitā

dantamāṃse malaiḥ sāsrairbāhyāntaḥ śvayathurguruḥ||24||

sarugdāhaḥ sravedbhinnaḥ pūyāsraṃ dantavidradhiḥ||25||

Sarvāṅgasundarā

dantamāṃse bāhye+abhyantare ca doṣaiḥ saraktairguruḥ śvayathuḥ sarugdāhaḥ| sa ca bhinnaḥ san pūyāsraṃ sravet| sa dantāvidradhiḥ|

Aṣṭāṅgahṛdayasaṃhitā

śvayathurdantamūleṣu rujāvān pittaraktajaḥ||25||

lālāsrāvī sa suṣiro dantamāṃsapraśātanaḥ||26||

Sarvāṅgasundarā

dantamūleṣu śvayathuḥ pīḍāvān pittaraktottho lālāsrāvī| suṣirasaṃjño dantamāṃsapraśātanaḥ

Aṣṭāṅgahṛdayasaṃhitā

sa sannipātājjvaravān sapūyarudhirasrutiḥ||26||

mahāsuṣira ityukto viśīrṇadvijabandhanaḥ||27||

Sarvāṅgasundarā

sannipātajvarayutaḥ pūyarudhirasrāvenānvitaḥ mahāsuṣirākhya uktaḥ| sa ca viśīrṇadvijabandhanaḥ syāt|

Aṣṭāṅgahṛdayasaṃhitā

dantānte kīlavacchopho hanukarṇarujākaraḥ||27||

pratihantyabhyavahṛtiṃ śleṣmaṇā so+adhimāṃsakaḥ||28||

Sarvāṅgasundarā

dantānte kīlasadṛśaḥ śopho hanau karṇe ca rujāṃ karoti| abhyavahṛtiṃ pratihanti| so+adhimāṃsakaḥ śleṣmaṇā syāt|

Aṣṭāṅgahṛdayasaṃhitā

ghṛṣṭeṣu dantamāṃseṣu saṃrambho jāyate mahān||28||

yasmiṃścalanti dantāśca sa vidarbho+abhighātajaḥ||29||

Sarvāṅgasundarā

dantamāṃseṣu dantakāṣṭhādinā ghṛṣṭeṣu mahān saṃrambho jāyate| yasminsati dantāśca calanti| so+abhighātajo vidarbhākhyaḥ|

Aṣṭāṅgahṛdayasaṃhitā

dantamāṃsāśritān rogān yaḥ sādhyānapyupekṣate||29||

antastasyāsravan doṣaḥ sūkṣmāṃ sañjanayedgatim||30||

pūyaṃ muhuḥ sā sravati tvaṅmāṃsāsthiprabhedinī||30||

tāḥ punaḥ pañca vijñeyā lakṣaṇaiḥ svairyathoditaiḥ||31||

Sarvāṅgasundarā

dantamāṃsāśritān rogān sādhyānapi ya upekṣate, tasyāntareṣu doṣo+asravan sūkṣmāṃ gatiṃ sañjanayet| sā ca gatiḥ punaḥ punaḥ pūyaṃ sravati| tvaṅmāṃsāsthīni prabhinatti| tāśca gatayaḥ pañca vijñeyāḥ svaiḥ svairvātādijairlakṣaṇaiḥ| iti dantamūle trayodaśa|

Aṣṭāṅgahṛdayasaṃhitā

śākhapatrakharā suptā sphuṭitā vātadūṣitā||31||

jihvā pittāt sadāhoṣā raktairmāsāṅkuraiścitā||32||

Sarvāṅgasundarā

vātadūṣitā jihvā śākapatravat kharā suptā sphuṭitā ca syāt| sa0-pittāt sadāhoṣā tathā raktairmāṃsāṅkuraiśca citā jihvā syāt|

Aṣṭāṅgahṛdayasaṃhitā

śālmalīkaṇṭakābhaistu kaphena bahalā guruḥ||32||

Sarvāṅgasundarā

kaphena śālmalīkaṇṭakābhaiḥ kaṇṭakaiścitā bahalā guruśca jihvā syāt|

Aṣṭāṅgahṛdayasaṃhitā

kaphapittādadhaḥ śopho jihvāstambhakṛdunnataḥ||33||

matsyagandhirbhavetpakvaḥ so+alaso māṃsaśātanaḥ||33||

Sarvāṅgasundarā

kaphapittāt jihvāyā adhaḥ śopho jihvāstambhakara unnataḥ pakvo matsyagandhirbhavet| so+alasākhyomāṃsaśātanaḥ|

Aṣṭāṅgahṛdayasaṃhitā

prabandhane+adho jihvāyāḥ śopho jihvāgrasannibhaḥ||34||

sāṅkuraḥ kaphapittāsrairlāloṣāstambhavān kharaḥ||34||

adhijihvaḥ sarukkaṇḍūrvākyāhāravighātakṛt||35||

tādṛgevopajihvastu jihvāyā upari sthitaḥ||35||

Sarvāṅgasundarā

jihvāyāḥ prabandhane+adhastājjihvāgratulyaḥ śophaḥ sahāṅkuraḥ kaphapittaraktairlāloṣāstambhayutaḥ kharasparśayuto+adhijihvorukkaṇḍūbhyāṃ yuto vākyāhāravighātaṃ karoti| sa0-tādṛgeva-adhijihvāsadṛśa upajihvaḥ, jihvāyā upari sthitaḥ| iti jihvāyāḥ ṣaḍete|

Aṣṭāṅgahṛdayasaṃhitā

tālumāṃse+anilādduṣṭe piṭikāḥ sarujaḥ kharāḥ||36||

bahyo ghanāḥ srāvayutāstāstālupiṭikāḥ smṛtāḥ||36||

Sarvāṅgasundarā

vātāttālumāṃse duṣṭe piṭikāḥ sarujaḥ kharā bahyo ghanāḥ srāvānvitāśca| tāstālupiṭikāḥ smṛtāḥ|

Aṣṭāṅgahṛdayasaṃhitā

tālumūle kaphātsāsrāt matsyabastinibho mṛduḥ||37||

pralambaḥ picśilaḥ śopho nāsayā+a+ahāramīrayan||37||

kaṇṭhoparodhatṛṭkāsavamikṛt galaśuṇḍikā||38||

Sarvāṅgasundarā

tālumūle kaphādraktānvitāt matsyabastisadṛśo mṛduḥ pralambaḥ picśilaḥ śopho nāsayā+a+ahāraṃ prerayan kaṇṭhoparodhādikṛt| gulaśuṇḍikākhyaḥ|

Aṣṭāṅgahṛdayasaṃhitā

tālumadhye niruṅmāṃsaṃ saṃhataṃ tālusaṃhatiḥ||38||

padmākṛtistālumadhye raktācchvayathurarbudam||39||

Sarvāṅgasundarā

tālumadhye niruṅmāṃsaṃ saṃhataṃ sā tālusaṃhatirityucyate| sa0- tālumadhye padmākāro raktādduṣṭācchvayathurarbudam|

Aṣṭāṅgahṛdayasaṃhitā

kacchapaḥ kacchapākāraściravṛddhiḥ kaphādaruk||39||

kolābhaḥ śleṣmamedobhyāṃ puppuṭo nīrujaḥ sthiraḥ||40||

Aṣṭāṅgahṛdayasaṃhitā

padārthacandrikā-kaphādduṣṭāt tāludeśe yaḥ śvayathuḥ kacchapākāraściravṛddhiraruk ca, sa kacchapa ityucyate| pa0 ca0-śleṣmamedobhyāṃ duṣṭābhyāṃ kolābhaḥ-kolasadṛśo, nīrujaḥ sthiraśca yaḥ śophaḥ syāt, sa puppuṭa ityucyate|

Aṣṭāṅgahṛdayasaṃhitā

pittena pākaḥ pākākhyaḥ pūyāsrāvī mahārujaḥ||40||

Aṣṭāṅgahṛdayasaṃhitā

pa0 ca0-pittena duṣṭena yastālunaḥ pākaḥ pūyāsrāvī mahārujaḥ, sa pākākhyaḥ-pākasaṃjñaḥ|

Aṣṭāṅgahṛdayasaṃhitā

vātapittajvarāyāsaistāluśoṣastadāhvayaḥ||41||

Aṣṭāṅgahṛdayasaṃhitā

pa0 ca0-vātapittajvarāyāsaiḥ pratibaddho yaḥ śoṣastāluśoṣaḥ, sa tadāhvayaḥ-tāluśoṣa ityucyate| ityaṣṭau tālurogāḥ|

Aṣṭāṅgahṛdayasaṃhitā

jihvāprabandhajāḥ kaṇṭhe dāruṇā mārgarodhinaḥ||41||

māṃsāṅkurāḥ śīghracayā rohiṇī śīghrakāriṇī||42||

Aṣṭāṅgahṛdayasaṃhitā

pa0 ca0-kaṇṭhe-kaṇṭhapradeśe, ye māṃsāṅkurā jihvāprabandhajāḥ-jihvāmūlotthāḥ, dāruṇāḥ-duḥsahāḥ, kaṇṭhamārgānurodhinaḥ śīghracayāḥ-satvarodbhūtāḥ, bhavanti| sā śīghrakāriṇī-āśuvyāpādanaśīlā, rohiṇītyucyate|

Aṣṭāṅgahṛdayasaṃhitā

kaṇṭhāsyaśoṣakṛdvātāt sā hanuśrotrarukkarī||42||

Aṣṭāṅgahṛdayasaṃhitā

pa0 ca0-sā-rohiṇī, vātātsamutpannā kaṇṭhāsyaśoṣaṃ karoti| hanvoḥ śrotrayośca rujaṃ karoti|

Aṣṭāṅgahṛdayasaṃhitā

pittājjvaroṣātṛṇmohakaṇṭhadhūmāyanānvitā||43||

kṣiprajā kṣiprapākā+atirāgiṇī sparśanāsahā||43||

kaphena picchilā pāṇḍuḥ------------------------||44||

Aṣṭāṅgahṛdayasaṃhitā

pa0 ca0-pittād rohiṇī jvarādibhiranvitā syāt| kṣiprajā-śīghrotthānā| śīghrapākā atirāgiṇī-bhṛśalohitā| sparśanāsahā-sparśaṃ na sahate| paṃ caṃ-kaphena duṣṭena rohiṇī picchilā pāṇḍurā ca bhavet|

Aṣṭāṅgahṛdayasaṃhitā

--------------------------asṛjā sphoṭakācitā||44||

taptāṅgāranibhā karṇarukkarī pittajākṛtiḥ||44||

Aṣṭāṅgahṛdayasaṃhitā

pa0 ca0-asṛjā-raktena duṣṭena, rohiṇī sphoṭakairācitā samantāt vyāptā syāt| taptāṅgāranibhā-varṇataḥ sparśato vā, karṇayo rujāṃ karoti| pittajākṛtiḥ-pittottharohiṇīlakṣaṇasamanvitā bhavet|

Aṣṭāṅgahṛdayasaṃhitā

gambhīrapākā nicayāt sarvaliṅgasamanvitā||45||

doṣaiḥ kapholbaṇaiḥ śophaḥ kolavad grathitonnataḥ||45||

śūkakaṇṭakavatkaṇṭhe śālūko mārgarodhanaḥ||46||

Aṣṭāṅgahṛdayasaṃhitā

pa0 ca0-nicayāt-sannipātāt, rohiṇī gambhīrapākāgūḍhapākā, syāt| sarvaliṅgaiḥ-vātādīnāṃ sambandhibhiḥ, samanvitā-yuktā, syāt| pa0 ca0-doṣaiḥ-vātādibhiḥ, kapholbaṇaiḥ-kaphapradhānaiḥ, kaṇṭhe kolavad grathitonnataḥ śūkakaṇṭakavat mārgarodhano yaḥ śophaḥ syāt, sa kaṇṭhaśālūka ityucyate|

Aṣṭāṅgahṛdayasaṃhitā

vṛndo vṛttonnato dāhajvarakṛd galapārśvagaḥ||46||

hanusandhyāśritaḥ kaṇṭhe kārpāsīphalasannibhaḥ||47||

picchilo mandaruk śophaḥ kaṭhināstuṇḍikerikā||47||

Aṣṭāṅgahṛdayasaṃhitā

pa0 ca0-kaṇṭhe vṛttonnato galapārśvago yaḥ śopho bhavati, dāhajvaraṃ karoti, sa nāmnā vṛnda ityucyate| pa0 ca0-kaṇṭhapradeśe śophaḥ kārpāsyāḥ phalasannibhaḥ-tadākāraḥ, picchilo mandaruk śophaḥ kaṭhinaśca| sa nāmnā tuṇḍikeriketyucyate|

Aṣṭāṅgahṛdayasaṃhitā

bāhyāntaḥ śvayathurghoro galamārgārgalopamaḥ||48||

galaugho mūrddhagurutātandrālālājvarapradaḥ||48||

valayaṃ nātiruk śophastadvadevāyatonnataḥ||49||

Aṣṭāṅgahṛdayasaṃhitā

pa0 ca0-kaṇṭhe śvayathurbāhyāntarghoro-dustaro, galamārgārgalopamaḥ-sa iva, jāyate| mūrddhagurutādīṃśca pradadāti| sa galaugha ityucyate| pa0 ca0-gale yaḥ śopho nātiruk āyatonnataḥ syāt, sa vyādhirvalayamityucyate| tadvadeva-valayākṛtitvāt|

Aṣṭāṅgahṛdayasaṃhitā

māṃsakīlo gale doṣaireko+aneko+athavā+alparuk||49||

kṛcchrocchvāsābhyavahṛtiḥ pṛthumūlo gilāyukaḥ||50||

bhūrimāṃsaṅkuravṛtā tīvratṛḍjvaramūrddharuk||50||

śataghnī nicitā vartiḥ śataghnīvātirukvarī||51||

Aṣṭāṅgahṛdayasaṃhitā

pa0 ca0-doṣaiḥ vātādibhirduṣṭaiḥ, gale māṃsakīla eko+aneko vā+alparug jāto mūle pṛthuḥ-vistīrṇaḥ, kṛcchrāt-duḥkhena, ucchvāsābhyavahṛtirya(tī ya)sya saḥ| tathāvidho vyādhirgilāyuka ityucyate| pa0 ca0-bhūribhiḥ-prabhūtaiḥ, māṃsāṅkurairāvṛtā-parivṛtā, tīvratṛḍjvaramūrddharugyutā vṛttā yā vartiḥ sā śataghnī| nicayātsañcayaṃ prāptā śataghnīvaccātirukkarī| sa vyādhirnāmnā śataghnītyucyate| śataghnī-śastraviśeṣaḥ|

Aṣṭāṅgahṛdayasaṃhitā

vyāptasarvagalaḥ śīghrajanmapāko mahārujaḥ||51||

pūtipūyanibhasrāvī śvayathurgalavidradhiḥ||52||

jihvāvasāne kaṇṭhādāvapākaṃ śvayathuṃ malāḥ||52||

janayanti sthiraṃ raktaṃ nīrujaṃ tadgalārbudam||53||

Aṣṭāṅgahṛdayasaṃhitā

pa0 ca0-vyāptaḥ sarvagalaḥ-kaṇṭho, yeneti| evaṃvidho yaḥ śvayathuḥ śīghrajanmapāko mahārujaḥ pūti-durgandhi, pūyasadṛśaṃ sravati malaṃ,sa galavidradhirityucyate| pa0 ca0-jihvāvasāne-paryante, kaṇṭhādau śvayathumapākaṃ sthiraṃ raktaṃ nīrujaṃ malāḥ-doṣāḥ, janayanti| tadgalārbudaṃ smṛtam|

Aṣṭāṅgahṛdayasaṃhitā

pavanaśleṣmamedobhirgalagaṇḍo bhavedbahiḥ||53||

vardhamānaḥ sa kālena muṣkavallambate+atiruk||53||

kṛṣṇo+aruṇo vā todāḍhyaḥ sa vātātkṛṣṇarājimān||54||

vṛddhastālugale śoṣaṃ kuryācca virasāsyatām||54||

Aṣṭāṅgahṛdayasaṃhitā

pa0 ca0-duṣṭaiḥ pavanaśleṣmamedobhirgalasya bahirgalagaṇḍo nāma vyādhirbhavet| sa ca kālena vivardhamāno

Aṣṭāṅgahṛdayasaṃhitā

sthiraḥ savarṇaḥ kaṇḍūmān śītasparśo guruḥ kaphāt||55||

vṛddhastālugale lepaṃ kuryācca madhurāsyatām||55||

Aṣṭāṅgahṛdayasaṃhitā

pa0 ca0-kaphātprakupitāt gale galagaṇḍo jātaḥ sthiraḥ samānavarṇaḥ kaṇḍumān śītasparśo guruśca bhavet| vṛddhaḥ san tālugale lepaṃ kuryāt| tathā madhurāsyatāṃ-madhuravaktratvaṃ ca, kuryāt|

Aṣṭāṅgahṛdayasaṃhitā

medasaḥ śleṣmavaddhānivṛddhyoḥ so+anuvidhīyate||56||

dehaṃ vṛddhaśca kurute gale śabdaṃ svare+alpatām||56||

Aṣṭāṅgahṛdayasaṃhitā

pa0 ca0-medasaḥ pravṛddhādutpanno galagaṇḍaḥ kaphavallakṣaṇairbhavet| sa ca dehaṃ-śarīraṃ, hānivṛddhyoranuvidhīyate-anukaroti| tena dehasya vṛddhau so+api vṛddho bhavet, dehasya kṣayāt kṣīṇaḥ syāt| vṛddhaḥ sa gale śabdaṃ kurute svare cālpatām|

Aṣṭāṅgahṛdayasaṃhitā

śleṣmaruddhā+anilagatiḥ śuṣkakaṇṭho hatasvaraḥ||57||

tāmyan prasaktaṃ śvasiti yena sa svarahā+anilāt||57||

Aṣṭāṅgahṛdayasaṃhitā

pa0 ca0-śleṣmaṇā duṣṭena yadā+anilasya-vāyoḥ, gatiḥ ruddhā bhavet| tathā sa ca yena vyādhinā puruṣaḥ śuṣkakaṇṭho hatasvaraśca syāt| te(ye)na ca tāmyan-tamogacchan tamaḥpraviśan, prakarṣeṇa saktaṃ śvāsaṃ muñcati| sa vyādhiranilāt-vātāt, svarahāsvaraghnanāmnā, bhavet| iti galarogā aṣṭādaśa|

Aṣṭāṅgahṛdayasaṃhitā

karoti vadanasyāntarvraṇān sarvasaro+anilaḥ||58||

sañcāriṇo+aruṇān rūkṣānoṣṭhau tāmrau calatvacau||58||

jihvā śītāsahā gurvī sphuṭitā kaṇṭākācitā||59||

vivṛṇoti ca kṛcchreṇa mukhaṃ pāko mukhasya saḥ||59||

Aṣṭāṅgahṛdayasaṃhitā

pa0 ca0-anilo-vāyuḥ, sarvasaraḥ-sarvataḥ prasaran san, sarvato vadanasyāntarvraṇān sañcāriṇo+aruṇān rūkṣāṃśca karoti| tathauṣṭhau tāmrau-tāmravarṇau, calatvacau| jihvā ca śītāsahā śītasparśākṣamā, gurvī sphuṭitā kaṇṭakairācitā syāt| sa ca mukhaṃ-vaktraṃ, kṛcchreṇa vivṛṇoti| sa mukhasya pāka ityucyate|

Aṣṭāṅgahṛdayasaṃhitā

adhaḥ pratihato vāyurarśogulmakaphādibhiḥ||60||

yātyūrdhvaṃ vaktradaurgandhyaṃ kurvannūrdhvagudastu saḥ||60||

Aṣṭāṅgahṛdayasaṃhitā

pa0 ca0-arśogulmakaphādibhirvāyuradhaḥ pratihato vaktradaurgandhyaṃ kurvannūrdhvaṃ yāti| sa ūrdhvaguda iti saṃjñitaḥ|

Aṣṭāṅgahṛdayasaṃhitā

mukhasya pittaje pāke dāhoṣe tiktavaktratā||61||

kṣārokṣitakṣatasamā vraṇāḥ tadvacca raktaje||61||

Aṣṭāṅgahṛdayasaṃhitā

pa0 ca0-pittaje-pittodbhave, mukhasya pāke dāhoṣe bhavataḥ| tathā tiktavaktratā-tiktāsyatvaṃ, bhavet| vraṇāśca kṣāreṇokṣitaṃ yat kṣataṃ-vraṇaḥ, tena samānāḥ-tatsamarujāḥ, bhavanti| paṃ caṃ-raktaje pāke mukhasyāntaḥ pittajapākavallakṣaṇāni bhavanti|

Aṣṭāṅgahṛdayasaṃhitā

kaphaje madhurāsyatvaṃ kaṇḍūmatpicchilā vraṇāḥ||62||

antaḥkapolamāśritya śyāvapāṇḍu kapho+arbudam||62||

kuryāttad ghaṭṭitaṃ chinnaṃ mṛditaṃ ca vivardhate||63||

Aṣṭāṅgahṛdayasaṃhitā

pa0 ca0-kaphaje pāke madhurāsyatvaṃ-madhuramukhatvaṃ, syāt| tathā kaṇḍūmatpicchilāśca vraṇā bhavanti| pa0 ca0-kapho vṛddho+antaḥkapolamāśrityārbudaṃ śyāvaṃ pāṇḍu ca kuryāt| taccārbudaṃ ghaṭṭitaṃ chinnaṃ mṛditaṃ ca punarvivardhate|

Aṣṭāṅgahṛdayasaṃhitā

mukhapāko bhavetsāsraiḥ sarvaiḥ sarvākṛtirmalaiḥ||63||

pūtyāsyatā ca taireva dantakāṣṭhādividviṣaḥ||64||

Aṣṭāṅgahṛdayasaṃhitā

pa0 ca0-malaiḥ-vātādibhiḥ, sarvaiḥ-tribhiḥ, sāsraiḥ-saraktaiḥ, mukhasya pāko bhavet| sa ca sarvākṛtiḥ-sarvalakṣaṇaḥ, syāt| pa0 ca0-dantakāṣṭhavidviṣaḥ puṃsastaireva doṣaiḥ pūtyāsyatāpūtivaktratvaṃ, syāt| [iti sarvavaktragā aṣṭau|]

Aṣṭāṅgahṛdayasaṃhitā

oṣṭe gaṇḍe dvije mūle jihvāyāṃ tāluke gale||64||

vaktre sarvatra cetyuktāḥ pañcasaptatirāmayāḥ||65||

ekādaśaiko daśa ca trayodaśa tathā ca ṣaṭ||65||

aṣṭāvaṣṭādaśāṣṭau ca kramāt-----------------||66||

Aṣṭāṅgahṛdayasaṃhitā

pa0 ca0-oṣṭhāmayā ekādaśoktāḥ| gaṇḍe ekaḥ| dvijedante, daśa| dantamūle trayodaśa| jihvāyāṃ ṣaṭ| tālunyaṣṭau| gale+aṣṭadaśa| vaktre+aṣṭavāmayāḥ| evaṃ sarvatra pañcasaptatirāmayā ākhyātāḥ-uktāḥ|

Aṣṭāṅgahṛdayasaṃhitā

----------------------------teṣvanupakramāḥ||66||

karālo māṃsaraktauṣṭhāvarbudāni jalādvinā||66||

kacchapastālupiṭikā galaughaḥ suṣiro mahān||67||

svaraghnordhvagudaśyāvaśataghnīvalayālasāḥ||67||

nāḍyoṣṭhakopau nicayāt, raktātsarvaiśca rohiṇī||68||

daśane sphuṭite dantabhedaḥ, pakvopajihvikā||68||

galagaṇḍaḥ svarabhraṃśī kṛcchrocchvāso+ativatsaraḥ||69||

yāpyastu harṣo bhedaśca śeṣān śastrauṣadhairjayet||69||

kaviṃśo+adhyāyaḥ||21||

Aṣṭāṅgahṛdayasaṃhitā

pa0 ca0-oṣṭhādyāmayeṣu madhye+anupakramāḥ-asādhyāḥ| karālo nāma dantarogaḥ| mahāsuṣiro dantarogaḥ| svaraghno galarogaḥ| ūrdhvagudo vaktrarogaḥ| śataghnīvalayau kaṇṭharogau| alaso+adhijihvārogaḥ| nicayāt-sannipātāt, nāḍī dantamūlajā| oṣṭhakopaḥ sannipātajo+asādhyaḥ| raktātsannipātāt [ca] jātā rohiṇī| dantabhedo daśane-dante, sphuṭite+asādhyaḥ| pakvopajihvikā+asādhyā| galagaṇḍaḥ svarabhraṃśaḥ(śī)kṛcchrocchvāso+ativatsaro+asādhyaḥ| pa0 ca0-dantaharṣo dantabhedaśca dvāvetau yāpyau| pa0 ca0-śeṣān rogān śastrauṣadhairjayet| yathāyogairvakṣyamāṇairiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne mukharoga- vijñānīyo nāmaikaviṃśo+adhyāyaḥ samāptaḥ|| 21||

mukharogapratiṣedhādhyāyaḥ

22

Aṣṭāṅgahṛdayasaṃhitā

athāto mukharogapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) khaṇḍauṣṭhasya vilikhyāntau syūtvā vraṇavadācaret||1||

Aṣṭāṅgahṛdayasaṃhitā

pa0 ca0-khāṇḍauṣṭhasya-chinnauṣṭhasya snigdhasvinnasya, oṣṭhaprāntau vilikhya suṣliṣṭau kṣaumasūtreṇa syūtvā sadyovraṇavadupacāraṃ kuryāt,-śatadhautaghṛtābhyaktāṃ vraṇasyopari kavalikāṃ dadyāt|

Aṣṭāṅgahṛdayasaṃhitā

yaṣṭijyotiṣmatīrodhraśrāvaṇīsārivotpalaiḥ||1||

paṭolyā kākamācyā ca tailamabhyañjanaṃ pacet||2||

nasyaṃ ca tailaṃ vātaghnamadhuraskandhasādhitam||2||

Aṣṭāṅgahṛdayasaṃhitā

pa0 ca0-madhuyaṣṭyādibhiḥ kalkitaistailamabhyañjanaṃ pacet| pa0 ca0-vātaharamadhurauṣadhasādhitaṃ tailaṃ nasyaṃ prayojyam|

Aṣṭāṅgahṛdayasaṃhitā

mahāsnehena vātauṣṭhe siddhenāktaḥ picurhitaḥ||3||

devadhūpamadhūcchiṣṭaguggulvamaradārubhiḥ||3||

yaṣṭyāhvacūrṇayuktena tenaiva pratisāraṇam||4||

Aṣṭāṅgahṛdayasaṃhitā

pa0 ca0-sarjarasasikthakagugguludevadārubhiḥ siddhena mahāsnehena-sarpirmajjavasātailākhyenāktaḥ, picurvātauṣṭhe-vātaja oṣṭhakope, hitaḥ| pa0 ca0-tenaiva-mahāsnehena, madhuyaṣṭīcūrṇayuktena vātauṣṭhe vā pratisāraṇaṃ hitam|

Aṣṭāṅgahṛdayasaṃhitā

nāḍyoṣṭhaṃ svedayeddugdhasiddhaireraṇḍapallavaiḥ||4||

khaṇḍauṣṭhavihitaṃ nasyaṃ tasya mūrdhni ca tarpaṇam||5||

Aṣṭāṅgahṛdayasaṃhitā

pa0 ca0- oṣṭhaṃ-vātauṣṭhaṃ, dugdhasiddhaireraṇḍapallavairnāḍyā svedayet| paṃ caṃ-khaṇḍauṣṭhavihitaṃ-khaṇḍauṣṭhoktaṃ, nasyaṃ prayojyam| tathā tasya mūrdhni tarpaṇaṃ-śirobhyaṅgaḥ, kāryaḥ|

Aṣṭāṅgahṛdayasaṃhitā

pittābhighātajāvoṣṭhau jalaukobhirupācaret||5||

rodhrasarjarasakṣaudramadhukaiḥ pratisāraṇam||6||

Aṣṭāṅgahṛdayasaṃhitā

pa0 ca0-pittajamabhighātajamo(jaṃ cau)ṣṭhakopaṃ jalaukobhirupācaret-cikitsettābhī raktaṃ srāvayet| pa0 ca0-pittotthe+abhighātaje cauṣṭhakope rodhrādibhiḥ pratisāraṇaṃ hitam|

Aṣṭāṅgahṛdayasaṃhitā

guḍūcīyaṣṭipattaṅgasiddhamabhyañjane ghṛtam||6||

pittavidradhivaccātra kriyā śoṇitaje+api ca||7||

idameva nave kāryaṃ karma---------------------||7||

Aṣṭāṅgahṛdayasaṃhitā

pa0 ca0-guḍūcyādibhiḥ kalkitairghṛtaṃ siddhamabhyañjane hitam| pa0 ca0-atra-[e]tayoḥ pittābhighātajayoḥ, pittavidradhivat kriyā-cikitsā, kāryā| paṃ caṃ-śoṇitaje rakto(navo)tthe idameva-pittoktaṃ, karmakāryam|

Aṣṭāṅgahṛdayasaṃhitā

--------------------------oṣṭhe tu kaphāture||7||

pāṭhākṣāramadhuvyoṣairhṛtāsre pratisāraṇam||8||

dhūmanāvanagaṇḍūṣāḥ prayojyāśca kaphacchidaḥ||8||

Sarvāṅgasundarā

kaphātura oṣṭhe hṛtāsre-hṛtarakte, pāṭhādibhiḥ pratisāraṇaṃ hitam| tathā dhūmādayaḥ kaphaghnā hitāḥ|

Aṣṭāṅgahṛdayasaṃhitā

svinnaṃ bhinnaṃ vimedaskaṃ dahenmedojamagninā||9||

priyaṅgurodhratriphalāmākṣikaiḥ pratisārayet||9||

sakṣaudrā gharṣaṇaṃ tīkṣṇā bhinnaśuddhe jalārbude||10||

avagāḍhe+ativṛddhe vā kṣāro+agnirvā pratikriyā||10||

āmādyavasthāsvalajīṃ gaṇḍe śophavadācaret||11||

Sarvāṅgasundarā

medojamoṣṭhaṃ svinnaṃ bhinnaṃ-vidāritaṃ, vigatamedasaṃ santamagninā dahet| priyaṅgvādibhiḥ pratisārayet| sa0-tīkṣṇāḥ-pippalīmaricādayaḥ, samākṣikā bhinnaśuddhe jalārbude gharṣaṇam| avagāḍhe+ativṛddhe jalārbude kṣāro+agnirathavā cikitsitam|

Aṣṭāṅgahṛdayasaṃhitā

āmādyavasthāsvalajīṃ gaṇḍe śophavadācaret||11||

svinnasya śītadantasya pālīṃ vilikhitāṃ dahet||11||

tailena, pratisāryā ca sakṣaudraghanasaindhavaiḥ||12||

dāḍimatvagvarātārkṣyakāntājambvasthināgaraiḥ||12||

kavalaḥ kṣīriṇāṃ kvāthairaṇutailaṃ ca nāvanam||13||

dantaharṣe tathā bhede sarvā vātaharā kriyā||13||

tilayaṣṭīmadhuśṛtaṃ kṣīraṃ gaṇḍūṣadhāraṇam||14||

Sarvāṅgasundarā

āmādyavasthāsvalajīṃ gaṇḍe śophavadupakramet| sa0-śītadantasya svinnasya pālīṃ vilikhitāṃ tailena dahet| dāḍimatvagādibhiḥ kṣaudrādiyutaiḥ pratisāryā ca| kṣīriṇāṃ kvāthaiḥ kavalo hitaḥ| nasyamaṇutailaṃ hitam| sa0-dantabhede harṣe ca sarvā vātaghnī kriyā śastā| tilayaṣṭīmadhuśṛtaṃ kṣīraṃ gaṇḍūṣadhāraṇam|

Aṣṭāṅgahṛdayasaṃhitā

sasnehaṃ daśamūlāmbu gaṇḍūṣaḥ pracaladvije||14||

tuttharodhrakaṇāśreṣṭhāpattaṅgapaṭugharṣaṇam||15||

snigdhāḥ śīlyā yathāvasthaṃ nasyānnakavalādayaḥ||15||

Sarvāṅgasundarā

pracaladvije daśamūlāmbu sasnehaṃ gaṇḍūṣaḥ| tutthādibhirgharṣaṇam| snigdhā nasyādayo+avasthāvaśādabhyasanīyāḥ|

Aṣṭāṅgahṛdayasaṃhitā

adhidantakamāliptaṃ yadā kṣāreṇa jarjaram||16||

kṛmidantamivotpāṭya tadvaccopacarettadā||16||

anavasthitarakte ca dagdhe vraṇa iva kriyā||17||

Sarvāṅgasundarā

adhidantakaṃ kṣāreṇāliptaṃ yadā jarjaraṃ syāt, tadā kṛmidantaṃ yathotpāṭya tathaivopakramet| anavasthitarakte ca dagdhevraṇa iva cikitsā kāryā|

Aṣṭāṅgahṛdayasaṃhitā

ahiṃsan dantamūlāni dantebhyaḥ śarkarāṃ haret||17||

kṣāracūrṇairmadhuyutaistataśca pratisārayet||18||

kapālikāyāmapyevaṃ harṣoktaṃ ca samācaret||18||

Sarvāṅgasundarā

dantebhyaḥ śarkarāṃ haret, dantamūlānyahiṃsan-apīḍayan rakṣan| tataḥ-anantaraṃ, śarkarāṃ vilikhya kṣāracūrṇairmadhuyutaiḥ pratisārayet| sa0-kapālikāyāmapyevaṃ-eṣa evopakramaḥ kāryaḥ| dantaharṣoktaṃ ca samācaret|

Aṣṭāṅgahṛdayasaṃhitā

jayedvisrāvaṇaiḥ svinnamacalaṃ kṛmidantakam||19||

snigdhaiścālepagaṇḍūṣanasyāhāraiścalāpahaiḥ||19||

guḍena pūrṇaṃ suṣiraṃ madhūcchiṣṭena vā dahet||20||

saptacchadārkakṣīrābhyāṃ pūraṇaṃ kṛmiśūlajit||20||

Sarvāṅgasundarā

kṛmidanatakaṃ svinnamacalaṃ visrāvarṇairvisrāvayet(jayet)| tathā snigdhairvātaghnairālepādibhiḥ| guḍena pūrṇaṃ suṣiraṃ madanena dahedvā| saptaparṇārkakṣīrābhyāṃ pūraṇaṃ hitam| tat kṛmiśūlajit|

Aṣṭāṅgahṛdayasaṃhitā

hiṅgukaṭphalakāsīsasvarjikākuṣṭhavellajam||21||

rajo rujaṃ jayatyāśu vastrasthaṃ daśane dhṛtam||21||

gaṇḍūṣaṃ grāhayettailamebhireva ca sādhitam||22||

kvāṛthairvā yuktameraṇḍadvivyāghrībhūkadambajaiḥ||22||

Sarvāṅgasundarā

hiṅgvādikaṃ cūrṇaṃ vasanasthitaṃ dante dhṛtaṃ rujāhṛt| sa0-ebhireva-hiṅgvādibhiḥ, kvāthayuktaṃ siddhaṃ tailaṃ gaṇḍūṣaṃ rogiṇaṃ grāhayet| eraṇḍādijaiḥ kvāthairyuktaṃ tailaṃ gaṇḍūṣaṃ dhārayedvā|

Aṣṭāṅgahṛdayasaṃhitā

kriyāyogairbahuvidhairityaśāntarujaṃ bhṛśam||23||

dṛḍhamapyuddhareddantaṃ pūrvaṃ mūlādvimokṣitam||23||

sandaṃśakena laghunā dantanirghātanena vā||24||

tailaṃ sayaṣṭyāhvarajo gaṇḍūṣo madhu vā tataḥ||24||

Sarvāṅgasundarā

iti-evamādibhiḥ, kriyāyogairbahuprakāraiḥ kṛtairapyupakramairaśāntapīḍaṃ dantaṃ sudṛḍhamapi pūrvaṃ mūlādvimokṣitaṃ laghunā sandaṃśakena dantanirghātanena yantreṇa voddharet| anantaraṃ tailaṃ madhuyaṣṭīcūrṇayutaṃ gaṇḍūṣaṃ dhārayet| mākṣikaṃ vā madhuyaṣṭīcūrṇayutam|

Aṣṭāṅgahṛdayasaṃhitā

tato vidāriyaṣṭyāhvaśṛṅgāṭakakaserubhiḥ||25||

tailaṃ daśaguṇakṣīraṃ siddhaṃ yuñjīta nāvanam||25||

kṛśadurbalavṛddhānāṃ vātārtānāṃ ca noddharet||26||

noddhareccottaraṃ dantaṃ bahūpadravakṛddhi saḥ||26||

eṣāmapyuddhṛtau snigdhasvāduśītakramo hitaḥ||27||

Sarvāṅgasundarā

tato vidāryādibhirdaśaguṇakṣīraṃ tailaṃ pakvaṃ nasyaṃ yuñjīta| sa0-kṛśādīnāṃ dantaṃ noddharet| uttaraṃ ca dantaṃ noddharet| yasmātsa uddhṛto bahūpadravakaraḥ| eṣāmapi dantairuddhṛtaiḥ(dantoddhṛtau) snigdhasvāduśītakramo hitaḥ|

Aṣṭāṅgahṛdayasaṃhitā

visrāvitāsre śītāde sakṣaudraiḥ pratisāraṇam||27||

mustārjunatvaktriphalāphalinītāṛrkṣyanāgaraiḥ||28||

tatkvāthaḥ kavalo, nasyaṃ tailaṃ madhurasādhitam||28||

Sarvāṅgasundarā

visrāvitarakte śītāde mustādibhiḥ sakṣaudraiḥ pratisāraṇaṃ hitam| teṣāṃ-mustādīnāṃ, kvāthaḥ kavalaḥ| madhuraiḥ sādhitaṃ tailaṃ nasyam|

Aṣṭāṅgahṛdayasaṃhitā

dantamāṃsānyupakuśe svinnānyuṣṇāmbudhāraṇaiḥ||29||

maṇḍalāgreṇa śākādipatrairvā bahuśo likhet||29||

tataśca pratisāryāṇi ghṛtamaṇḍamadhudrutaiḥ||30||

lākṣāpriyaṅgupattaṅgalavaṇottamagairikaiḥ||30||

sakuṣṭhaśuṇṭhīmaricayaṣṭīmadhurasāñjanaiḥ||31||

sukhoṣṇo ghṛtamaṇḍo tailaṃ vā kavalagrahaḥ||31||

ghṛtaṃ ca madhuraiḥ siddhaṃ hitaṃ kavalanasyayoḥ||32||

Sarvāṅgasundarā

upakuśe dantamāsāni svinnānyuṣṇāmbugaṇḍūṣadhāraṇena| tato maṇḍalāgreṇa śākādipatrairvā bahuśo likhet| tato lākṣādibhirghṛtamaṇḍamadhudrutaiḥ pratisāraṇīyāni| anantaraṃ sukhoṣṇo ghṛtamaṇḍastailaṃ vā kavalagrahaḥ| madhuraiśca pakvaṃ ghṛtaṃ kavalanasyayorhitam|

Aṣṭāṅgahṛdayasaṃhitā

dantapuppuṭake svinnachinnabhinnavilekhite||32||

yaṣṭyāhvasvarjikāśuṇṭhīsaindhavaiḥ pratisāraṇam||33||

Sarvāṅgasundarā

dantapuppuṭake svinnachinnabhinnavilikhite yaṣṭyādibhiḥ pratisāraṇam|

Aṣṭāṅgahṛdayasaṃhitā

vidradhau kaṭutīkṣṇoṣṇarūkṣaiḥ kavalalepanam||33||

gharṣaṇaṃ kaṭukākuṣṭhavṛścikālīyavodbhavaiḥ||34||

rakṣetpākaṃ himaiḥ pakvaḥ pāṭyo dāhyo+avagāḍhakaḥ||34||

Sarvāṅgasundarā

vidradhau kaṭvādibhiḥ kavalalepanaṃ hitam| kaṭukādibhirgharṣaṇaṃ hitam| himaiḥ-śītalaiḥ, pākaṃ rakṣet| pakvaḥ pāṭanīyaḥ| dāhyo+avagāḍhaḥ|

Aṣṭāṅgahṛdayasaṃhitā

suṣire chinnalikhite sakṣaudraiḥ pratisāraṇam||35||

rodhramustamiśiśreṣṭhātārkṣyapattaṅgakiṃśukaiḥ||35||

sakaṭphalaiḥ, kaṣāyaiśca teṣāṃ gaṇḍūṣa iṣyate||36||

yaṣṭīrodhrotpalānantāsārivāgurucandanaiḥ||36||

sagairikasitāpuṇḍraiḥ siddhaṃ tailaṃ ca nāvanam||37||

Sarvāṅgasundarā

sauṣire chinne likhite ca rodhrādibhirmādhvīkayutaiḥ pratisāraṇam| taireva kaṣāyairgaṇḍūṣaśca syāt| yaṣṭyādibhiḥ pakvaṃ tailaṃ nāvanam|

Aṣṭāṅgahṛdayasaṃhitā

chittvā+adhimāṃsakaṃ cūrṇaiḥ sakṣaudraiḥ pratisārayet||37||

vacātejovatīpāṭhāsvarjikāyavaśūkajaiḥ||38||

paṭolanimbatriphalākaṣāyaḥ kavalo hitaḥ||38||

Sarvāṅgasundarā

adhimāṃsakaṃ chittvā vacādijaiścūrṇaiḥ sakṣaudraiḥ pratisārayet| paṭolādikvāthaḥ kavalo hitaḥ|

Aṣṭāṅgahṛdayasaṃhitā

vidarbhe dantamūlāni maṇḍalāgreṇa śodhayet||39||

kṣāraṃ yuñjyāttato nasyaṃ gaṇḍūṣādi ca śītalam||39||

Sarvāṅgasundarā

vidarbhe dantamūlāni maṇḍalāgreṇa śodhayet| kṣāraṃ yuñjīta| tato nasyam| gaṇḍūṣādi ca śītalam|

Aṣṭāṅgahṛdayasaṃhitā

saṃśodhyobhayataḥ kāyaṃ śiraścopacarettataḥ||40||

nāḍīṃ dantānugāṃ dantaṃ samuddhṛtyāgninā dahet||40||

kubjāṃ naikagatiṃ pūrṇāṃ guḍena madanena vā||41||

dhāvanaṃ jātimadanakhadirasvādukaṇṭakaiḥ||41||

kṣīrivṛkṣāmbugaṇḍūṣo, nasyaṃ tailaṃ ca tatkṛtam||42||

Sarvāṅgasundarā

ubhayataḥ-ūrdhvamadhaśca, kāyaṃ mūrdhānaṃ ca, virekeṇa nasyādinā ca saṃśodhya tato nāḍīṃ dantānugāmupacaret| dantaṃ samuddhṛtyāgninā dahet| kubjāṃ naikagatiṃ pūrṇāṃ guḍena madanena samuddhṛtyāgninā dahet| kubjāṃ naikagatiṃ pūrṇāṃ guḍena madanena vā dahet| jātyādibhirdhāvanaṃ hitam| kṣīravṛkṣāmbugaṇḍūṣaḥ| tatpakvaṃ ca tailaṃ nasyam|

Aṣṭāṅgahṛdayasaṃhitā

kuryādvātauṣṭhakopoktaṃ kaṇṭakeṣvanilātmasu||42||

jihvāyāṃ pittajāteṣu ghṛṣṭeṣu rudhire srute||43||

pratisāraṇagaṇḍūṣanāvanaṃ madhurairhitam||43||

tīkṣṇaiḥ kaphottheṣvevaṃ ca sarṣapatryūṣaṇādibhiḥ||44||

nave jihvālase+apyevaṃ, taṃ tu śastreṇa na spṛśet||44||

Sarvāṅgasundarā

jihvāyāṃ vātottheṣu kaṇṭakeṣu vātauṣṭhakopoktaṃ cikitsitaṃ kuryāt| sa0-jihvāyāṃ pittajāteṣu kaṇṭakeṣu ghṛṣṭeṣu rudhire srute pratisāraṇādi madhurairhitam| saṃ-kaphottheṣvapyevaṃ tīkṣṇaiḥ sarṣapādibhiḥ pratisāraṇādi hitam| sa0-nave ca jihvālase eṣa evopakramaḥ| kiṃ tu śastreṇainaṃ na spṛśet| etat yuktyā ca pūrveṣāṃ śastrasparśanaṃ kāryamityanujajñe|

Aṣṭāṅgahṛdayasaṃhitā

unnamya jihvāmākṛṣṭāṃ baḍiśenādhijihvikām||45||

chedayenmaṇḍalāgreṇa tīkṣṇoṣṇairgharṣaṇādi ca||45||

Sarvāṅgasundarā

adhijihvikāṃ baḍiśenākṛṣṭāṃ maṇḍalāgreṇa chedayet| kiṃ kṛtvā ? unnamya jihvām| tīkṣṇoṣṇairgharṣaṇādi ca kāryam|

Aṣṭāṅgahṛdayasaṃhitā

upajihvāṃ parisrāvya yavakṣāreṇa gharṣayet||46||

kaphaghnaiḥ śuṇḍikā sādhyā nasyagaṇḍūṣagharṣaṇaiḥ||46||

Sarvāṅgasundarā

upajihvāṃ śastreṇa parisrāvya yavakṣāreṇa gharṣayet| sa0-śuṇḍikā kaphaghnairnasyādibhiḥ sādhanīyā|

Aṣṭāṅgahṛdayasaṃhitā

ervārubījapratimaṃ vṛddhāyāmasirātatam||47||

agraṃ niviṣṭaṃ jihvāyā baḍiśādyavalambitam||47||

chedayenmaṇḍalāgreṇa nātyagre na ca mūlataḥ||48||

chede+atyasṛkkṣayānmṛtyurhīne vyādhirvivarddhate||48||

Sarvāṅgasundarā

vṛddhayāṃ śuṇḍikāyāṃ satyāṃ jihvāyā agre(graṃ) niviṣṭaṃ kṛṣṇadīrghakarkaṭikābījasadṛśaṃ baḍiśādinā+avalambitaṃ maṇḍalāgreṇa chedayet| katham ? nātiśayena prānte na cātiśayena mūle| yato+aticchede satyasṛkkṣayānmṛtyuḥ| hīnacchinne sati vyādhirvivarddhate|

Aṣṭāṅgahṛdayasaṃhitā

maricātiviṣāpāṭhāvacākuṣṭhakuṭannaṭaiḥ||49||

chinnāyāṃ sapaṭukṣaudrairgharṣaṇaṃ, kavalaḥ punaḥ||49||

kaṭukātiviṣāpāṭhānimbarāsnāvacāmbubhiḥ||50||

Sarvāṅgasundarā

chinnāyāṃ maricādibhiḥ sasaindhavaiḥ kṣaudrairgharṣaṇam| kavalaḥ kaṭukādikvāthena|

Aṣṭāṅgahṛdayasaṃhitā

saṅghāte puppuṭe kūrme vilikhyaivaṃ samācaret||50||

Sarvāṅgasundarā

[tālu]saṃhatau puppuṭake kacchape[ca] vilikhyaivaṃ-anena krameṇa, samācaret|

Aṣṭāṅgahṛdayasaṃhitā

apakve tālupāke tu kāsīsakṣaudratārkṣyajaiḥ||51||

gharṣaṇaṃ, kavalaḥ śītakaṣāyamadhurauṣadhaiḥ||51||

Sarvāṅgasundarā

apakve tu tālupāke kāsīsādibhirgharṣaṇam| śītakaṣāyamadhurauṣadhaiḥ kavalaḥ|

Aṣṭāṅgahṛdayasaṃhitā

pakve+aṣṭāpadavadbhinne tīkṣṇoṣṇaiḥ pratisāraṇam||52||

vṛṣanimbapaṭolādyaistiktaiḥ kavaladhāraṇam||52||

Sarvāṅgasundarā

pakve+aṣṭāpadavadbhinne sati tīkṣṇoṣṇaiḥ pratisāraṇaṃ kāryam| aṣṭāpadaṃ-caturaṅgapīṭham| vṛṣādibhistiktadravyaiḥ kavaladhāraṇam|

Aṣṭāṅgahṛdayasaṃhitā

tāluśoṣe tvatṛṣṇasya sarpiruttarabhaktikam||53||

kaṇāśuṇṭhīśṛtaṃ pānamamlairgaṇḍūṣadhāraṇam||53||

dhanvamāṃsarasāḥ snigdhāḥ, kṣīrasarpiśca nāvanam||54||

Sarvāṅgasundarā

tāluśoṣe tvatṛṣṇasya sataḥ sarpiruttarabhaktikaṃ yojyam| pippalīśuṇṭhībhyāṃ śṛtaṃ jalapānam| amlaiḥ-kāñjikādibhiḥ, gaṇḍūṣadhāraṇam| dhanvamāṃsarasāḥ snigdhāḥ| tathākṣīrasya sarpiśca nāvanaṃ hitam|

Aṣṭāṅgahṛdayasaṃhitā

kaṇṭharogeṣvasṛṅmokṣastīkṣṇairnasyādi karma ca||54||

kvāthaḥ pānaṃ ca dārvītvaṅnimbatārkṣyakaliṅgajaḥ||55||

harītakīkaṣāyo vā peyo mākṣikasaṃyutaḥ||55||

Sarvāṅgasundarā

kaṇṭharogeṣu sarveṣu sirādibhī raktamokṣaḥ| tīkṣṇairdravyairnasyagaṇḍūṣādi ca| dāṛvītvagādīnāṃ kvāthaḥ pātavyaḥ| harītakyā vā kvāthaḥ samākṣikaḥ peyaḥ|

Aṣṭāṅgahṛdayasaṃhitā

śreṣṭhāvyoṣayavakṣāradārvīdvīpirasāñjanaiḥ||56||

sapāṭhātejinīnimbaiḥ suktagomūtrasādhitaiḥ||56||

kavalo, guṭikā vā+atra kalpitā pratisāraṇam||57||

Sarvāṅgasundarā

śreṣṭhādibhiḥ suktagomūtrasādhitaiḥ kavalaḥ| guṭikā vā+atra-asmin kvāthe, parikalpitā pratisāraṇam|

Aṣṭāṅgahṛdayasaṃhitā

śreṣṭhāvyoṣayavakṣāradārvīdvīpirasāñjanaiḥ||56||

sapāṭhātejinīnimbaiḥ suktagomūtrasādhitaiḥ||56||

kavalo, guṭikā vā+atra kalpitā pratisāraṇam||57||

Sarvāṅgasundarā

śreṣṭhādibhiḥ suktagomūtrasādhitaiḥ kavalaḥ| guṭikā vā+atra-asmin kvāthe, parikalpitā pratisāraṇam|

Aṣṭāṅgahṛdayasaṃhitā

athāntarbāhyataḥ svinnāṃ vātarohiṇikāṃ likhet||58||

aṅgulīśastrakeṇāśu paṭuyuktanakhena vā||59||

pañcamūlāmbu kavalastailaṃ gaṇḍūṣanāvanam||59||

Sarvāṅgasundarā

atheti maṅgale| maṅgalapurvakaṃ vātajāṃ rohiṇikāmantarbāhyataśca svinnāmaṅguliśastrakeṇāthavā paṭuyuktena nakhena śīghrameva likhet| pañcamūlakvāthaḥ kavalaḥ| tailaṃ gaṇḍūṣo nasyaṃ ca|

Aṣṭāṅgahṛdayasaṃhitā

visrāvya pittasambhūtāṃ sitākṣaudrapriyaṅgubhiḥ||60||

gharṣetsarodhrapattaṅgaiḥ kavalaḥ kvathitaiśca taiḥ||60||

drākṣāparūṣakakvātho hitaśca kavalagrahe||61||

Sarvāṅgasundarā

pittajāṃ rohiṇīṃ visrāvya-raktaṃ nirhṛtya, sitādibhirgharṣayet| taiśca-sitādibhiḥ, kvathitaiḥ sarodhrādibhiḥ kavalaḥ| drākṣāparūṣakayoḥ kvāthaḥ[ca] kavalo hitaḥ|

Aṣṭāṅgahṛdayasaṃhitā

upācaredevameva pratyākhyāyāsrasambhavām||61||

sāgāradhūmaiḥ kaṭukaiḥ kaphajāṃ pratisārayet||62||

nasyagaṇḍūṣayostailaṃ sādhitaṃ ca praśasyate||62||

apāmārgaphalaśvetādantījantughnasaindhavaiḥ||63||

Sarvāṅgasundarā

raktajāṃ rohiṇikāṃ pratyākhyāya pittajāmivopakramet| sa0-kaṭukaiḥ-kaṭuvargoktaiḥ, sāgāradhūmaiḥ kaphotthāṃ pratisārayet| apāmārgādibhiḥ kalkitaiḥ sādhitaṃ tailaṃ kapharohiṇyāṃ nasyagaṇḍūṣayoḥ śreṣṭham|

Aṣṭāṅgahṛdayasaṃhitā

tadvacca vṛndaśālūkatuṇḍikerīgilāyuṣu||63||

vidradhau srāvite śreṣṭhārocanātārkṣyagairikaiḥ||64||

sarodhrapaṭupattaṅgakaṇairgaṇḍūṣagharṣaṇe||64||

Sarvāṅgasundarā

eṣaiva cikitsā vṛndādiṣu| sa0-vidradhau śastreṇa srāvite śreṣṭhādibhirgaṇḍūṣādi hitam|

Aṣṭāṅgahṛdayasaṃhitā

galagaṇḍaḥ pavanajaḥ svinno niḥsrutaśoṇitaḥ||65||

tilairbījaiśca laṭvomāpriyālaśaṇasambhavaiḥ||65||

upanāhyo, vraṇe rūḍhe pralepyaśca punaḥpunaḥ||66||

śigrutilvakatarkārīgajakṛṣṇāpunarnavaiḥ||66||

kālāmṛtārkamūlaiśca puṣpaiśca karahāṭajaiḥ||67||

ekaiṣikānvitaiḥ piṣṭaiḥ surayā kāñjikena vā||67||

guḍūcīnimbakuṭajahaṃsapādībalādvayaiḥ||68||

sādhitaṃ pāyayettailaṃ sakṛṣṇādevadārubhiḥ||68||

Sarvāṅgasundarā

galagaṇḍo vātodbhavaḥ svinno niḥsrutāsrastilairlaṭvādibījaiśca upanāhyaḥ| ruḍhe vraṇe sati pralepyaśca bahuśaḥ śigrvādibhiḥ surayā kāñjikena vā piṣṭaiḥ| ekaiṣikā-trivṛt| guḍūcyādibhiḥ sakṛṣṇādevadārubhiḥ kalkitairgalaṇḍinamāturaṃ pakvaṃ tailaṃ pāyayet|

Aṣṭāṅgahṛdayasaṃhitā

kartavyaṃ kaphaje+apyetatsvedavimlāpane tvati||69||

lepo+ajagandhātiviṣāviśalyāḥ saviṣāṇikāḥ||69||

guñjālābuśukāhvāśca palāśakṣārakalkitāḥ||70||

Sarvāṅgasundarā

kaphotthe+apyetat-vātagalagaṇḍoktaṃ cikitsitaṃ, kāryam| kintu svedavimlāpane cātyarthaṃ kārye| sa0-kaphaje galagaṇḍe+ajagandhādayaḥ palāśakṣāraniścotakalkitāḥ lepaḥ|

Aṣṭāṅgahṛdayasaṃhitā

mūtrasrutaṃ haṭhakṣāraṃ paktvā kodravabhuk pibet||70||

sādhitaṃ vatsakādyairvā tailaṃ sapaṭupañcakaiḥ||71||

kaphaghnān dhūmavamananāvanādīṃśca śīlayet||71||

Sarvāṅgasundarā

haṭho-mimmiṇiḥ, tasya kṣāraṃ gomūtre srutaṃ paktvā kṣāranyāyena pibejjalena, 'peṣaṇāloḍane vāri' (hṛ.ka.a. 6/23) iti vacanāt| kimbhūtaḥ san ? kodravabhuk| vatsakādibhirvā (hṛ.sū.a. 15/33) tailaṃ sādhitaṃ hitam| kaphaghnān dhūmādīn śīlayet|

Aṣṭāṅgahṛdayasaṃhitā

medobhave sirāṃ vidhyetkaphaghnaṃ ca vidhiṃ bhajet||72||

asanādirajaścainaṃ prātarmūtreṇa pāyayet||72||

aśāntau pācayitvā ca sarvān vraṇavadācaret||73||

Sarvāṅgasundarā

medobhave galagaṇḍe sirāṃ vidhyet| kaphaghnaṃ ca vidhiṃ seveta| asanādicūrṇaṃ (hṛ.sū.a.15/19) cainaṃ prātargomūtreṇa pāyayet| saṃ-aśāntau satyāṃ pācayitvā sarvān vraṇavadupakramet|

Aṣṭāṅgahṛdayasaṃhitā

mukhapākeṣu sakṣaudrā prayojyā mukhadhāvanāḥ||73||

kvathitāstriphalāpāṭhāmṛdvīkājātipallavāḥ||74||

niṣṭhevyā bhakṣayitvā vā kuṭherādirgaṇo+athavā||74||

Sarvāṅgasundarā

mukhapākeṣu samākṣikā mukhadhāvanāḥ kvathitāstriphalādayaḥ prayojyāḥ| athavā triphalādīn bhakṣayitvā niṣṭhevyāḥbhuktvā niṣṭhīvet| kuṭherādirgaṇo vā-harītakavargokto (hṛ.sū.a.6/106), bhakṣayitvā niṣṭhevyaḥ|

Aṣṭāṅgahṛdayasaṃhitā

mukhapāke+anilāt kṛṣṇāpaṭvelāḥ pratisāraṇam||75||

tailaṃ vātaharaiḥ siddhaṃ hitaṃ kavalanasyayoḥ||75||

Sarvāṅgasundarā

mukhapāke+anilāt kṛṣṇādayaḥ pratisāraṇam| vātaghnaiḥ siddhaṃ tailaṃ kavale nasye ca hitam|

Aṣṭāṅgahṛdayasaṃhitā

pittāsre pittaraktaghnaḥ kaphaghnaśca kaphe vidhiḥ||76||

likhecchākādipatraiśca piṭikāḥ kaṭhināḥ sthirāḥ||76||

Sarvāṅgasundarā

pittāsre pittaraktaghno vidhiḥ| saṃ-kaphe ca kaphahṛt vidhiḥ| piṭikāḥ kaṭhināḥ sthirāḥ śākādipatrairlikhet|

Aṣṭāṅgahṛdayasaṃhitā

yathādoṣodayaṃ kuryātsannipāte cikitsitam||77||

nave+arbude tvasaṃvṛddhe chedite pratisāraṇam||77||

svarjikānāgarakṣaudraiḥ, kvātho gaṇḍūṣa iṣyate||78||

Sarvāṅgasundarā

sannipāte yathādoṣodayaṃ cikitsitaṃ kuryāt| sa0-arbude navotthe+asaṃvṛddhe chedite ca pratisāraṇaṃ svarjikādibhiḥ| gaṇḍūṣa iṣṭo guḍūcīnimbakalkodbhavaḥ kvātho madhutailayuktaḥ| tathā yavānnabhojī tīkṣṇatailanasyābhyaṅgānācaret|

Aṣṭāṅgahṛdayasaṃhitā

guḍūcīnimbakalkottho madhutailasamanvitaḥ||78||

yavānnabhuk tīkṣṇatailanasyābhyaṅgāṃstathā+a+acaret||79||

Sarvāṅgasundarā

arbude navotthe+asaṃvṛddhe chedite ca pratisāraṇaṃ svarjikādibhiḥ| gaṇḍūṣa iṣṭo guḍūcīnimbakalkodbhavaḥ kvātho madhutailayuktaḥ| tathā yavānnabhojī tīkṣṇatailanasyābhyaṅgānācaret|

Aṣṭāṅgahṛdayasaṃhitā

vamite pūtivadane dhūmastīkṣṇaḥ sanāvanaḥ||79||

samaṅgādhātakīrodhraphalinīpadmakairjalam||80||

dhāvanaṃ vadanasyāntaścūrṇitairavacūrṇitam||80||

śītādopakuśoktaṃ ca nāvanādi ca śīlayet||81||

Sarvāṅgasundarā

pūtimukhe vamite sati tīkṣṇadhūmo nasyaṃ ca tīkṣṇaṃ prayojyam| samaṅgādijalena vadanasyāntaḥ kṣālayet| etaireva mukhāntaraṃ cūrṇitairavacūrṇayet| śītādopakuśoktaṃ ca nasyādikamabhyaset|

Aṣṭāṅgahṛdayasaṃhitā

vṛkṣāmlakāmlāgrimavetasāśca||81||

aśvatthajambvāmradhanañjayatvak tvak cāhimārātkhadirasya sāraḥ||82||

kvāthena teṣāṃ ghanatāṃ gatena taccūrṇayuktā guṭikā vidheyāḥ||82||

tā dhāritā ghnanti mukhena nityaṃ kaṇṭhauṣṭhatālvādigadān sukṛcchrān||83||

gandhān videhādhipatipraṇītāḥ||83||

Sarvāṅgasundarā

triphalādīnāṃ dravyāṇāṃ kvāthena ghanatvaṃ gatena taccūrṇena triphalādirajasā+anvitā gulikāḥ kāryāḥ| tā mukhena nityaṃ dhāritāḥ kaṇṭhādirogān dāruṇānapi ghnanti| viśeṣeṇa rohiṇikādīn| videhapatinā nirmitā etāḥ| amlāgrimavetasaḥ-amlavetasaḥ| atrā[ntyā]dye vṛtte upajātī, madhyamamindravajrā|

Aṣṭāṅgahṛdayasaṃhitā

khadiratulāmambughaṭe paktvā toyena tena piṣṭaiśca||84||

candanajoṅgakakuṅkumaparipelavavālakośīraiḥ||84||

suratarurodhradrākṣāmañjiṣṭhācocapadmakaviḍaṅgaiḥ||85||

spṛkkānatanakhakaṭphalasūkṣmailādhyāmakaiḥ sapattaṅgaiḥ||85||

tailaprasthaṃ vipacet karṣāṃśaiḥ pānanasyagaṇḍūṣaistat||86||

hatvā+a+asye sarvagadān janayati gārdhīṃ dṛśaṃ śrutiṃ ca vārāhīm||86||

Sarvāṅgasundarā

khadirapalaśataṃ jaladroṇe paktvā pādāvaśeṣitena tena jalena piṣṭaiścandanādibhiḥ karṣāśaistailaprasthaṃ pacet| tacca pānanasyagaṇḍūṣairāsye dhāritaṃ sarvān rogān jitvā gṛdhrasambandhinīṃ dṛṣṭiṃ varāhatulyāṃ śrutiṃ[ca] vidhatte| āryā(rye) gītiḥ[ca]|

Aṣṭāṅgahṛdayasaṃhitā

dārvībhirabhyaktamanena vaktram||87||

nirvyaṅganīlīmukhadūṣikādi sañjāyate candrasamānakānti||87||

Sarvāṅgasundarā

prapunnāṭādibhitudvartitaṃ mukhaṃ tailenānenābhyaktaṃ vyaṅgādirahitaṃ candratulyakānti sañjāyate| upajātiḥ|

Aṣṭāṅgahṛdayasaṃhitā

rebhirdravyairdhāritaṃ tanmukhena||89||

tsthairyaṃ dhatte dantapaṅkteścalāyāḥ||89||

Sarvāṅgasundarā

nīlasahacarāt palaśataṃ jalaghaṭe paktvā tasmin rasedvikārṣikaiḥ khadirādibhiḥ kalkitaiḥ sūkṣmarajīkṛtaistailaprasthaṃ vipācayet| tanmukhena dhāritaṃ sarvamukharogahṛt| viśeṣeṇa dantapaṅkteścalāyāḥ sthairyakṛcca| vṛttaṃ (?) śālinī [ca]|

Aṣṭāṅgahṛdayasaṃhitā

hvayaṣṭyāhvalākṣāñjanadvayam||91||

dhātakīkaṭuphaladviniśātriphalācaturjātajoṅgakam||92||

(nakha)lavaṅgakaṅkollakām||93||

sphaṭikaśubhrasurabhikarpūrakuḍavaṃ ca tatrāvapettataḥ||94||

kārayedguṭikāḥ sadā caitā dhāryā mukhe tadvadāpahāḥ||94||

Sarvāṅgasundarā

khadirasārad dve tule, tulāṃ cārimedaso valkāt, jalaghaṭacatuṣṭaye pacet| pādāvaśeṣite pūte+asmin punaḥ kvathanād ghanībhūte kārṣikāṇi sūślakṣṇacūrṇāni sevyādīni kṣipet| asmin śīte jātīpatrādīn pṛthakpālikān kṣipet| śreṣṭhatamojjvalakarpūrakuḍavaṃ cātra kṣipet| anantaraṃ guṭikāḥ kārayet| etāḥ sadā mukhe dhāryāḥ sarvamukharogaharāḥ| [vṛttāni(?) pañca|]

Aṣṭāṅgahṛdayasaṃhitā

kvāthyauṣadhavyatyayayojanena tailaṃ pacetkalpanayā+anayaiva||95||

rdantasthiratve tvidameva mukhyam||95||

Sarvāṅgasundarā

kvāthyauṣadhayoḥ-khadirasārārimedasoḥ, vyatyayo-vaiparītyaṃ,-arimedasaḥ-viṭkhadiravalkalād dve tule prayojye, khadirasārattulām, anyatsarvaṃ pūrvavaddeyamiti| tailaṃ pacedanayaiva kalpanayā| tat-tailaṃ, sarvamukharogaghnam| dantasthirakṛtau cedameva pradhānamāhuḥ| indravajrā|

Aṣṭāṅgahṛdayasaṃhitā

stailamidaṃ cārimedasā prathitam||96||

anuśīlayan pratidinaṃ svastho+api dṛḍhadvijo bhavati||96||

Sarvāṅgasundarā

khadireṇaitā guṭikāstailaṃ caitadarimedasā prathitam| dvayamapyetat pratidinamabhyastaṃ svasthasyāpi dvijadārḍhyakṛt| āryā|

Aṣṭāṅgahṛdayasaṃhitā

dārvīyavāsatriphalākaṣāyaḥ||97||

tiktāpītāṅgīrodhratejovatīnām||98||

pākasrāvāṇaṃ nāśano gharṣaṇena||98||

Sarvāṅgasundarā

kṣudrādibhiḥ kaṣāyaḥ kṣaudreṇa yutaḥ kavalagraho+ayaṃ sarvamukharogān hanti| indravajrā| saṃ-pāṭhādīnāṃ cūrṇaḥ kṣaudrayuto dantamāṃsārtyādīnāṃ gharṣaṇena nāśanaḥ| vaiśvadevī|

Aṣṭāṅgahṛdayasaṃhitā

gṛhadhūmatārkṣyapāṭhāvyoṣakṣārāgnyayovarātejohvaiḥ||99||

mukhadantagalavikāre sakṣaudraḥ kālako vidhāryaścūrṇaḥ||99||

dārvītvaksindhūdbhavamanaḥ śilāyāvaśūkaharitālaiḥ||100||

dhāryaḥ pītakacūrṇo dantāsyagalāmaye samadhvājyaḥ||100||

Sarvāṅgasundarā

gṛhadhūmādibhiścūrṇaḥ samākṣikaḥ kālakākhyo mukha[di]vikāre dhāryaḥ| āryā gītiḥ| sa0-dārvyādibhiḥ pītakākhyaścūrṇo dantādyāmaye samadhughṛto dhāryaḥ| gītirāryā|

Aṣṭāṅgahṛdayasaṃhitā

dvikṣāradhūmakavarāpañcapaṭuvyoṣavellagiritārkṣyaiḥ||101||

gomūtreṇa vipakvā galāmayaghnī rasakriyā eṣā||101||

gomūtrakvathanavilīnavigrahāṇāṃ pathyānāṃ jalamiśikuṣṭhabhāvitānām||102||

attāraṃ naramaṇavo+api vaktrarogāḥ śrotāraṃ nṛpamiva na spṛśantyanarthāḥ||102||

Sarvāṅgasundarā

dvikṣārādibhirgomūtreṇa vipakvā eṣā rasakriyā guṭikā galarogaghnī bhavati| [gītirāryā|] sa0-gomūtrakvāthena vilīnaśarīrāṇāṃ pathyānāṃ vālakaśatapuṣpākuṣṭairbhāvitānāṃ bhakṣayitāraṃ naraṃ svalpā api vaktrarogā na spṛśanti| anarthāḥ śrotāraṃ nṛpamivetyupamālaṅkāraḥ| praharṣiṇī|

Aṣṭāṅgahṛdayasaṃhitā

harītakītiktakarohiṇībhiḥ||103||

trāyantitiktādviniśāmṛtānām||104||

pītaḥ kaṣāyo madhunā nihanti mukhe sthitaścāsyagadānaśeṣān||104||

Sarvāṅgasundarā

saptacchadādibhiḥ kvāthaṃ mukhapākaharaṃ pibet| sa0-paṭolādīnāṃ kaṣāyo madhumān pīto mukhe ca sthitogaṇḍūṣo dhārito, mukhagadānaśeṣānnihanti| upajātī

Aṣṭāṅgahṛdayasaṃhitā

svarasaḥ kvathito dārvyā ghanībhūtaḥ sagairikaḥ||105||

āsyasthaḥ samadhurvaktrapākanāḍīvraṇāpahaḥ||105||

paṭolanimbayaṣṭyāhvavāsājātyarimedasām||106||

khadirasya varāyāśca pṛthagevaṃ prakalpanā||106||

Sarvāṅgasundarā

dārvyā rasaḥ kvathito ghanībhūtaḥ sagairikakṣaudro mukhastho vaktrapākādighnaḥ| sa0-paṭolādīnāṃ pṛthagevaṃ prakalpanā kāryā|

Aṣṭāṅgahṛdayasaṃhitā

khadirāyovarāpārthamadayantyahimārakaiḥ||107||

gāṇḍūṣo+ambuśṛtairdhāryo durbaladvijaśāntaye||107||

mukhadantamūlagalajāḥ prāyo rogāḥ kaphāsrabhūyiṣṭhāḥ||108||

tasmātteṣāmasakṛd rudhiraṃ visrāvayedduṣṭam||108||

Sarvāṅgasundarā

khadirādibhirjalaśṛtairgaṇḍūśo dvijadārḍhyakṛddhāryaḥ| ahimārakaḥ-arimedaḥ| sa0-mukhādigadā bāhulyena kapharaktabhūyiṣṭhā yataḥ, tasmāddhetosteṣāṃ duṣṭaṃ rudhiraṃ punaḥ punarvisrāvayet|

Aṣṭāṅgahṛdayasaṃhitā

kāyaśirasorvireko vamanaṃ kavalagrahāśca kaṭutiktāḥ||109||

prāyaḥ śastaṃ teṣāṃ kapharaktaharaṃ tathā karma||109||

yavatṛṇadhānyaṃ bhaktaṃ vidalaiḥ kṣāroṣitairapasnehāḥ||110||

yūṣā bhakṣyāśca hitā yaccānyacchleṣmanāśāya||110||

Sarvāṅgasundarā

kāyaśirovirekādikaṃ bāhulyena teṣāṃ śastam| kapharaktaharaṃ ca yatkarma tat śastam| sa0-yavādayo hitāḥ| yaccāparaṃ śleṣmanāśanaṃ tacca śastam|

Aṣṭāṅgahṛdayasaṃhitā

mato drutaṃ teṣu kurvīta||111||

sthāne mukharogapratiṣedho nāma dvāviṃśo+adhyāyaḥ||22||

Sarvāṅgasundarā

prāṇapavanamārgasthitā kaṇṭharogāḥ pramādyataḥ śvāsamapi nirundhanti yataḥ, ataḥ-asmāddhetoḥ, teṣu rogeṣūpakramaṃ drāg vidadhīta| āryāścatasraḥ| iti śrīmṛgāṅkadattaputraśrīmadaruṇattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne mukharoga- pratiṣedho nāma dvāviṃśo+adhyāyaḥ samāptaḥ|| 22||

ṣirorogavijñānīyādhyāyaḥ

23

Aṣṭāṅgahṛdayasaṃhitā

athātaḥ śirorogavijñānīyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) dhūmātapatuṣārāmbukrīḍātisvapnajāgaraiḥ||1||

utsvedādhipurovātabāṣpanigraharodanaiḥ||1||

atyambumadyapānena kṛmibhirvegadhāraṇaiḥ||2||

upadhānamṛjābhyaṅgadveṣādhaḥpratatekṣaṇaiḥ||2||

asātmyagandhaduṣṭāmabhāṣyādyaiśca śirogatāḥ||3||

janayantyāmayān doṣāḥ--------------------------||3||

Aṣṭāṅgahṛdayasaṃhitā

sa0-dhūmādibhiḥ śirogatā doṣā rogān janayanti|

Aṣṭāṅgahṛdayasaṃhitā

--------------------------tatra mārutakopataḥ||3||

nistudyete bhṛśaṃ śaṅkhau ghāṭā sambhidyate tathā||4||

bhruvormadhyaṃ lalāṭaṃ ca patatīvātivedanam||4||

bādhyete svanataḥ śrotre niṣkṛṣyeta ivākṣiṇī||5||

ghūrṇatīva śiraḥ sarvaṃ sandhibhya iva mucyate||5||

sphuratyati sirājālaṃ kandharāhanusaṅgrahaḥ||6||

prakāśāsahatā ghrāṇasrāvo+akasmādyathāśamau||6||

mārdavaṃ mardanasnehasvedabandhaiśca jāyate||7||

śirastāpo+ayam-----------------------------||7||

Sarvāṅgasundarā

tatra-teṣu madhye, vātakopāt śaṅkhanistodādayaḥ syuḥ| tathā mardanādibhirmārdavaṃ jāyate| ghūrṇatīveti ghūrṇastudādiḥ| ayamīdṛśaḥ śirastāpa ucyate|

Aṣṭāṅgahṛdayasaṃhitā

-------------ardhe tu mūrdhnaḥ so+ardhāvabhedakaḥ||7||

pakṣātkupyati māsādvā svayameva ca śāmyati||8||

ativṛddhastu nayanaṃ śravaṇaṃ vā vināśayet||8||

Sarvāṅgasundarā

ardhe tu śirasaḥ, ardhāvabhedaka ucyate| sa ca pakṣeṇa kupyati| māsena vā kupyati| svayameva-cikitsitaṃ vinaiva, upaśāmyati| ativṛddhastvayaṃ locanaṃ karṇaṃ vā hanyāt|

Aṣṭāṅgahṛdayasaṃhitā

śorobhitāpe pittotthe śorodhūmāyanaṃ jvaraḥ||9||

svedo+akṣidahanaṃ mūrcchā niśi śītaiśca mārdavam||9||

aruciḥ kaphaje mūrdhno gurustimitaśītatā||10||

śirānispandatā+a+alasyaṃ rūṅmandā+ahnyadhikāniśi||10||

tandrā śūnākṣikūṭatvaṃ karṇakaṇḍūyanaṃ vamiḥ||11||

raktāt pittādhikarujaḥ sarvaiḥ syātsarvalakṣaṇaḥ||11||

Sarvāṅgasundarā

kaphaje śirobhitāpe+arucyādayaḥ syuḥ| divā pīḍā mandā bhavati, vibhāvaryāmadhikā| tathā tandrādayaḥ syuḥ| sa0-raktodbhavo mūrdhatāpaḥ pittādhikarujaḥ syāt| sa0-sannipātena sarvalakṣaṇaḥ syāt|

Aṣṭāṅgahṛdayasaṃhitā

saṅkīrṇairbhojanairmūrdhni kleditte rudhirāmiṣe||12||

kopite sannipāte ca jāyante mūrdhni jantavaḥ||12||

śirasaste pibanto+asraṃ ghorāḥ kurvanti vedanāḥ||13||

cittavibhraṃśajananīrjvaraḥ kāso balakṣayaḥ||13||

raukṣyaśophavyadhancchedadāhasphuraṇapūtitāḥ||14||

kapāle tāluśirasoḥ kaṇḍūḥ śoṣaḥ pramīlakaḥ||14||

tāmrācchasiṅghāṇakatā karṇanādaśca jantuje||15||

Sarvāṅgasundarā

saṅkīrṇairāhāraiḥ śirasi kledite rudhire māṃse ca sannipāte ca kopite kṛmayo mūrdhni jāyante| te ca mūrdhnau raktaṃ pibanto dāruṇāḥ pīḍā manovibhraṃśakāriṇīrjanayanti| jvarādayaśca syuḥ| tathā kapāle tāluśirasoḥ kaṇḍvādyāḥ syuḥ| tathā tāmrācchasiṅghāṇakatvaṃ karṇanādaśca kṛmije syāt|

Aṣṭāṅgahṛdayasaṃhitā

vātolbaṇāḥ śiraḥkampaṃ tatsaṃjñaṃ kurvate malāḥ||15||

pittapradhānairvātādyaiḥ śaṅkhe śophaḥ saśoṇitaiḥ||16||

tīvradāharujārāgapralāpajvaratṛḍbhramāḥ||16||

tiktāsyaḥ pītavadanaḥ kṣiprakārī sa śaṅkhakaḥ||17||

trirātrājjīvitaṃ hanti sidhyatyapyāśu sādhitaḥ||17||

Sarvāṅgasundarā

vātādhikā doṣāḥ śiraḥkampaṃ śiraḥ kampākhyaṃ kurvate| sa0-pittādhikairdoṣaiḥ saraktaiḥ śaṅkhe śopho+atidāhādayaśca syuḥ| sa ca śaṅkhakastiktāsyaḥ pītavarṇamukhaḥ kṣiprakārī ca syāt| tiktaṃ-tiktasvādamāsyaṃ, yasmin śaṅkhake saḥ| evamanyadapi yojyam| sa cānupakrāntastrirātreṇa jīvitaṃ harati| śīghraṃ ca cikitsitaḥ sidhyatyapi| apiśabdāt kadācinna sidhyati|

Aṣṭāṅgahṛdayasaṃhitā

pittānubaddhaḥ śaṅkhākṣibhrūlalāṭeṣu mārutaḥ||18||

rujaṃ saspandanāṃ kuryādanusūryodayodayām||18||

āmadhyāhnaṃ vivardhiṣṇuḥ kṣudvataḥ sā viśeṣataḥ||19||

avyavasthitaśītoṣṇasukhā śāmyatyataḥ param||19||

sūryāvartaḥ sa ityuktā daśa rogāḥ śirogatāḥ||20||

Sarvāṅgasundarā

pittānubaddho mārutaḥ śaṅkhādiṣu rujaṃ saspandanāṃ kuryāt| kimbhūtāṃ rujam ? anusūryodayaṃ udayo yasyāḥ sā tām| āmadhyāhnaṃ-madhyāhnaṃ maryādīkṛtya vardhanaśīlā, sā pīḍā bubhukṣitasya viśeṣeṇa| tathā+aniyataśītoṣṇasukhā| ato-madhyāhnāt, paraṃ śamaṃ gacchati| saḥ-ityevaṃ, sūryāvarta uktaḥ| sa0-daśaite mūrdhagatā rogā uktāḥ|

Aṣṭāṅgahṛdayasaṃhitā

śirasyeva ca vakṣyante kapāle vyādhayo nava||20||

kapāle pavane duṣṭe garbhasthasyāpi jāyate||21||

savarṇo nīrujaḥ śophastaṃ vidyādupaśīrṣakam||21||

Sarvāṅgasundarā

śirasyeva kapāle nava rogā bhaṇiṣyante| sa0-kapāle pavane duṣṭe garbhasthitasyāpi nīrujaḥ śophastatsavarṇaḥ-kāyasamānavarṇo, jāyate| tamupaśīrṣakākhyaṃ rogaṃ jānīyāt|

Aṣṭāṅgahṛdayasaṃhitā

yathādoṣodayaṃ brūyāt piṭikārbudavidradhīn||22||

kapāle kledabahulāḥ pittāsṛkśleṣmajantubhiḥ||22||

kaṅgusiddhārthakanibhāḥ piṭikāḥ syuraruṃṣikāḥ||23||

Sarvāṅgasundarā

piṭikādīn trīn yathādoṣodayaṃ brūyāt| sa0-kapāle kledabahulāḥ pittāsṛkśleṣmajantubhiḥ kaṅgusiddhārthakaphalarūpāḥ piṭikā aruṃṣikāḥ syuḥ|

Aṣṭāṅgahṛdayasaṃhitā

kaṇḍūkeśacyutisvāparaukṣyakṛt sphuṭanaṃ tvacaḥ||23||

susūkṣmaṃ kaphavātābhyāṃ vidyāddāruṇakaṃ tu tat||24||

romakūpānugaṃ pittaṃ vātena saha mūrcchitam||24||

pracyāvayati romāṇi tataḥ śleṣmā saśoṇitaḥ||25||

romakūpān ruṇaddhyasya tenānyeṣāmasambhavaḥ||25||

tadindraluptaṃ rujyāṃ ca prāhuścāceti cāpare||26||

Sarvāṅgasundarā

kaṇḍvādikṛt tvacaḥ sphuṭanaṃ susūkṣmaṃ yat taddāruṇakaṃ kaphavātābhyāṃ vidyāt| aṃ-pittaṃ vātena saha mūrcchitaṃ romakūpānugataṃ romāṇi pracyāvayati| tataḥ śleṣmā raktasahito romakūpān ruṇaddhi| tena kāraṇenāsya-indraluptavataḥ, anyeṣāṃ romṇāmanutpattiḥ| tat-etat, indraluptaṃ rujyāṃ cācetyanya āhuḥ|

Aṣṭāṅgahṛdayasaṃhitā

khalaterapi janmaivaṃ śātanaṃ tatra tu kramāt||26||

sā vātādagnidagdhābhā, pittātsvinnasirāvṛtā||27||

kaphāddhanatvagvarṇāśca yathāsvaṃ nirdiśet tvaci||27||

Sarvāṅgasundarā

evaṃ-etattulyarūpā, khalaterutpattiḥ| kintu[tatra-] khalatau, krameṇa keśānāṃ śāto na tvindralupta iva sahasā| sa0-sā-khalatiḥ, vātādagnidagdhābhā syāt| pittāt svinnasirāvṛtā syāt| kaphena ghanatvak| tvaci varṇāśca yathādoṣaṃ nirdiśet|

Aṣṭāṅgahṛdayasaṃhitā

doṣaiḥ sarvākṛtiḥ sarvairasādhyā sā nakhaprabhā||28||

dagdhāgnineva nirlomā sadāhā yā ca jāyate||28||

Sarvāṅgasundarā

sarvairdoṣaiḥ sarvākṛtiḥ sarvalakṣaṇā khalatiḥ| nakhaprabhā sā cāsādhyā syāt| agnidagdhatulyā romarahitā sadāhā ca yā jāyate, sā+apyasādhyā syāt|

Aṣṭāṅgahṛdayasaṃhitā

śokaśramakrodhakṛtaḥ śarīroṣmā śirogataḥ||29||

keśān sadoṣaḥ pacati palitaṃ sambhavatyataḥ||29||

tadvātātsphuṭitaṃ śyāvaṃ kharaṃ rūkṣaṃ jalaprabham||30||

pittātsadāhaṃ pītābhaṃ, kaphāt snigdhaṃ vivṛddhimat||30||

sthūlaṃ suśuklaṃ, sarvaistu vidyādvyāmiśralakṣaṇam||31||

Sarvāṅgasundarā

śokādibhirudgataḥ śarīroṣmā mūrdhni doṣaiḥ sahitaḥ keśān pacati| ataḥ palitaṃ jāyate| sa0-tacca-palitaṃ, vātāt sphiṭitādiguṇaṃ syāt| pittena sadāhaṃ pītavarṇam| kaphāt snigdhaṃ vivṛddhimat sthūlaṃ suśuklaṃ ca| sarvaistu doṣaiḥ saṅkīrṇalakṣaṇaṃ vidyāt

Aṣṭāṅgahṛdayasaṃhitā

śirorujodbhavaṃ cānyadvivarṇaṃ sparśanāsaham||31||

asādhyā sannipātena khalatiḥ palitāni ca||32||

Sarvāṅgasundarā

śirorujotthaṃ cāparaṃ palitaṃ vivarṇaṃ sparśanāsahaṃ syāt| sa0-khalatiḥ sannipātenāsādhyā| palitāni ca sannipātotthānyasādhyāni| doṣaiḥ sarvaiḥ khalatirasādhyeti prāguktameva| idaṃ tu vacanaṃ spaṣṭārthameveti manye, tathā sannipātodbhūtāni palitānyasādhyānīti|

Aṣṭāṅgahṛdayasaṃhitā

śarīrapariṇāmotthānyapekṣante rasāyanam||32||

sthāne śirorogavijñānīyo nāma trayoviṃśo+adhyāyaḥ||23||

Sarvāṅgasundarā

śarīrapariṇāmodbhavāni tu palitāni rasāyanamapekṣanta iti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne śirorogavijñānīyo nāma trayoviṃśo- +adhyāyaḥ samāptaḥ|| 23||

ṣirorogapratiṣedhādhyāyaḥ

24

Aṣṭāṅgahṛdayasaṃhitā

athātaḥ śirorogapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) śirobhitāpe+anilaje vātavyādhividhiṃ caret||1||

Aṣṭāṅgahṛdayasaṃhitā

sa0-pavanaje śirobhitāpe vātavyādhicikitsitaṃ kuryāt|

Aṣṭāṅgahṛdayasaṃhitā

ghṛtamaktaśirā rātrau pibeduṣṇapayonupaḥ||1||

māṣān kulatthān mudgān vā tadvatkhādeddhṛtānvitān||2||

tailaṃ tilānāṃ kalkaṃ vā kṣīreṇa saha pāyayet||2||

piṇḍopanāhasvedāśca māṃsadhānyakṛtā hitāḥ||3||

vātaghnadaśamūlādisiddhakṣīreṇa secanam||3||

snigdhaṃ nasyaṃ tathā dhūmaḥ śiraḥśravaṇatarpaṇam||4||

Sarvāṅgasundarā

abhyaktaśirā rātrau ghṛtaṃ pibet| paścāduṣṇaṃ kṣīraṃ pibet| māṣādīn ghṛtānvitān khādet, tadvat-uṣṇapayonupaḥ san| tilānāṃ tailaṃ kalkaṃ vā kṣīreṇa saha pāyayet| piṇḍasvedā upanāhasvedāśca māṃsayuktairdhānyaiḥ kṛtā hitāḥ| vātaharadaśamūlādinā siddhena kṣīreṇa secanaṃ hitam| snigdhaṃ ca nasyādikaṃ hitam|

Aṣṭāṅgahṛdayasaṃhitā

varaṇādau gaṇe kṣuṇṇe kṣīramardhodakaṃ pacet||4||

kṣīrāvaśiṣṭaṃ tacchītaṃ mathitvā sāramāharet||5||

tato madhurakaiḥ siddhaṃ nasyaṃ tat pūjitaṃ haviḥ||5||

varge+atra pakvaṃ kṣīre ca peyaṃ sarpiḥ saśarkaram||6||

Sarvāṅgasundarā

varaṇasairyeketyādigaṇe(hṛ.sū.a. 15/21) jarjarite kṣīramardhodakaṃ pacet| tat kṣīrāvaśiṣṭaṃ śītībhūtaṃ mathitvā sāramāharet| anantaraṃ taddhataṃ madhuradravyaiḥ pakvaṃ nasyaṃ śreṣṭham| saṃ-asminneva varaṇādau varge kṣīre ca ghṛtaṃ pakvaṃ saśarkaraṃ peyam|

Aṣṭāṅgahṛdayasaṃhitā

kārpāsamajjā tvaṅmustā sumanaḥkorakāṇi ca||6||

nasyamuṣṇāmbupiṣṭāni sarvamūrdharujāpaham||7||

śarkarākuṅkumaśṛtaṃ ghṛtaṃ pittāsṛganvaye||7||

Sarvāṅgasundarā

kārpāsamajjādīnyuṣṇajalena piṣṭāni sarvamūrdharujāghnaṃ nasyam| sa0-śarkarākuṅkumaśṛtaṃ sarpiḥ pittāsṛgutthe [nasyaṃ] hitam|

Aṣṭāṅgahṛdayasaṃhitā

pralepaḥ saghṛtaiḥ kuṣṭhakuṭilotpalacandanaiḥ||8||

vātodrekabhayādraktaṃ na cāsminnavasecayet||8||

ityaśāntau cale dāhaḥ kaphe ceṣṭo yathoditaḥ||9||

ardhāvabhedake+apyeṣā tathā doṣānvayātkriyā||9||

Sarvāṅgasundarā

kuṣṭhādibhiḥ saghṛtaiḥ pralepaḥ| kuṭilaṃ-tagaram sa0-asmiṃśca vātodrekabhayāllohitaṃ nāvasecayet| sa0-evamapyanupaśame vāyau dāha iṣṭaḥ| kaphe ca yathoktamuṣṇamiṣṭam| sa0-ardhāvabhedake+apyeṣā eva kriyā doṣānvayāt-doṣānurodhāccā, yathāsvaṃ kāryā|

Aṣṭāṅgahṛdayasaṃhitā

śirīṣabījāpāmārgamūlaṃ nasyaṃ biḍānvitam||10||

sthirāraso vā, lepe tu prapunnāṭo+amlakalkitaḥ||10||

sūryovarte+api tasmiṃstu sirayā+apaharedasṛk||11||

Sarvāṅgasundarā

śirīṣabījādibhirnasyaṃ syāt| śāliparṇīkvātho vā nasyam| prapunnāṭabījamamlena piṣṭaṃ lepaḥ| sa0-sūryāvarte+apyeṣa evopakramaḥ| tasmiṃśca sirayā raktaṃ srāvayet|

Aṣṭāṅgahṛdayasaṃhitā

śirobhitāpe pittotthe snigdhasya vyadhayetsirām||11||

śītāḥ śiromukhālepasekaśodhanabastayaḥ||12||

jīvanīyaśṛte kṣīrasarpiṣī pānanasyayoḥ||12||

kartavyaṃ raktaje+apyetat pratyākhyāya ca śaṅkhake||13||

Sarvāṅgasundarā

mūrdhābhitāpe pittasambhave snigdhasya sataḥ sirāṃ mokṣayet| tathā śiromukhālepādayaḥ śītā hitāḥ| jīvanīyaiḥ śṛte kṣīraghṛte pānanasyayorhite| sa0-rakteje+apyetaccikitsitaṃ kāryam| śaṅkhake ca pratyākhyāyaiṣa evopakramaḥ kāryaḥ|

Aṣṭāṅgahṛdayasaṃhitā

śleṣmābhitāpe jīrṇājyasnehitaḥ kaṭukairvamet||13||

svedapralepanasyādyā rūkṣatīkṣṇoṣṇabheṣajaiḥ||14||

śasyante copavāso+atra nicaye miśramācaret||14||

Sarvāṅgasundarā

śleṣmaṇā śirobhitāpe purāṇaghṛtena snehitaḥ kaṭukairvamet| svedādayo rūkṣādidravyaiḥ śasyante| upavāsaścātra hitaḥ| sa0-sannipāte miśramācaret|

Aṣṭāṅgahṛdayasaṃhitā

kṛmije śoṇitaṃ nasyaṃ tena mūrcchanti jantavaḥ||15||

mattāḥ śoṇitagandhena niryānti ghrāṇavaktrayoḥ||15||

sutīkṣṇanasyadhūmābhyāṃ kuryānnirharaṇaṃ tataḥ||16||

viḍaṅgasvarjikādantīhiṅgugomūtrasādhitam||16||

kaṭunimbeṅgudīpīlutailaṃ nasyaṃ pṛthak pṛthak||17||

Sarvāṅgasundarā

kṛmije śoṇitaṃ nasyaṃ deyam| tena-śoṇitanasyena, jantavo mūrcchanti| raktagandhena ca mattā ghrāṇena vaktreṇa ca nirgacchanti| anantaraṃ tīkṣṇanasyadhūmābhyāṃ nirharaṇaṃ kuryāt| sa0-viḍaṅgādibhiḥ sādhitaṃ sarṣapatailaṃ nimbatailamiṅgudītailaṃ pīlutailaṃ vā pṛthak pṛthak nasyaṃ hitam|

Aṣṭāṅgahṛdayasaṃhitā

ajāmūtradrutaṃ nasyaṃ kṛmijit kṛmijitparam||17||

pūtimatsyayutaiḥ kuryād dhūmaṃ nāvanabheṣajaiḥ||18||

Sarvāṅgasundarā

ajāmūtradrutaṃ hiṅgu nasyaṃ paraṃ kṛmighnam| sa0-pūtimatsyānvitairnasyadravyairdhūmaṃ kuryāt|

Aṣṭāṅgahṛdayasaṃhitā

kṛmibhiḥ pītaraktatvādraktamatra na nirharet||18||

vātābhitāpavihitaḥ kampe dāhādvinā kramaḥ||19||

Sarvāṅgasundarā

atra ca raktaṃ na visrāvayet| kuto hetoḥ ? ityāhakṛmibhiḥ pītaraktatvāt| sa0-kampe vātābhitāpokto vidhirdāhādvinā|

Aṣṭāṅgahṛdayasaṃhitā

nave janmottaraṃ jāte yojayedupaśīrṣake||19||

vātavyādhikriyāṃ, pakve karma vidradhicoditam||20||

āmapakve yathāyogyaṃ vidradhīpiṭikārbude||20||

Sarvāṅgasundarā

upaśīrṣake nave janmottaraṃ jāte vātavyādhicikitsitaṃ kuryāt| pakve ca vidradhivihitaṃ karma kuryāt| sa0-āme pakve ca vidradhau piṭikāyāmarbude ca yathāsvaṃ karma kuryāt|

Aṣṭāṅgahṛdayasaṃhitā

aruṃṣikā jalaukobhirhṛtāsrā nimbavāriṇā||21||

siktā prabhūtalavaṇairlimpedaśvaśakṛdrasaiḥ||21||

paṭolanimbapatrairvā saharidraiḥ sukalkitaiḥ||22||

gomūtrajīrṇapiṇyākakṛkavākumalairapi||22||

Sarvāṅgasundarā

aruṃṣikā jalaukobhirniḥsrutaraktā nimbajalena siktā vājiśakṛdrasaiḥ prabhūtalavaṇairlimpet| paṭolanimbapatrairniśānvitaiḥ supiṣṭairvā gomūtrādibhirvā| kṛkavākuḥ-kukkuṭaḥ|

Aṣṭāṅgahṛdayasaṃhitā

kapālabhṛṣṭaṃ kuṣṭhaṃ vā cūrṇitaṃ tailasaṃyutam||23||

rūṃṣikālepanaṃ kaṇḍūkledadāhārtināśanam||23||

mālatīcitrakāśvaghnanaktamālaprasādhitam||24||

cācārūṃṣikayostailamabhyaṅgaḥ kṣuraghṛṣṭayoḥ||24||

Sarvāṅgasundarā

kuṣṭhaṃ cūrṇitaṃ kapālabhṛṣṭaṃ tailasaṃyutaṃ rūṃṣikālepanaṃ kaṇḍvādihitam| sa0-mālatyādiprasādhitaṃ tailaṃ cācāruṃṣikayoḥ kṣuraghṛṣṭayorabhyaṅgaḥ|

Aṣṭāṅgahṛdayasaṃhitā

aśāntau śirasaḥ śudhdyai yateta vamanādibhiḥ||25||

vidhyecchirāṃ dāruṇake lālāṭyāṃ, śīlayenmṛjām||25||

nāvanaṃ mūrddhabastiṃ ca, lepayecca samākṣikaiḥ||26||

priyālabhijamadhukakuṣṭhamāṣaiḥ sasarṣapaiḥ||26||

lākṣāśamyākapatraiḍagajadhātrīphalaistathā||27||

koradūṣatṛṇakṣāravāriprakṣālanaṃ hitam||27||

Sarvāṅgasundarā

aśāntau satyāṃ mūrdhnaḥ śodhanāya vamanādibhiryateta| sa0-dāruṇake lālāṭyāṃ śirāṃ vidhyet| mṛjāṃ śuddhiṃ nasyaṃ mūrddhabastiṃ ca śīlayet| priyālādibhiḥ samākṣikairlepayecca| lākṣādibhiḥ kṣaudrayutairlepaḥ| kodravatṛṇakṣārajalena prakṣālanaṃ hitam|

Aṣṭāṅgahṛdayasaṃhitā

indralupte yathāsannaṃ sirāṃ vidhvā pralepayet||28||

pracchāya gāḍhaṃ kāsīsamanohvātutthakoṣaṇaiḥ||28||

vanyāmaratarubhyāṃ vā guñjāmūlaphalaistathā||29||

tathā lāṅgalikāmūlaiḥ karavīrarasena vā||29||

sakṣaudrakṣudravārtākasvarasena rasena vā||30||

dhattūrakasya patrāṇāṃ bhallātakarasena vā||30||

athavā mākṣikahavistilapuṣpatrikaṇṭakaiḥ||31||

tailāktā hastidantasya maṣī cācauṣadhaṃ param||31||

Sarvāṅgasundarā

indralupte yathāsanne deśe sirāṃ vidhvā [gāḍhaṃ-] suṣṭu, pracchāya-prachānaṃ kṛtvā, kāsīsādibhirlepayet| vanyadevadārubhyāṃ vā lepayet| sa0-hastidantamaṣī tailāktā cācānāmauṣadhaṃ param|

Aṣṭāṅgahṛdayasaṃhitā

śuklaromodgame tadvanmaṣī meṣaviṣāṇajā||32||

varjayedvāriṇā sekaṃ yāvadromasamudbhavaḥ||32||

Sarvāṅgasundarā

sitaromodgame meṣaviṣāṇajā maṣī tailāktā śreṣṭhā| saṃ-jalasekaṃ ca varjayet yāvadromodbhūtiḥ|

Aṣṭāṅgahṛdayasaṃhitā

khalatau palite valyāṃ harillomni ca śodhitam||33||

nasyavaktraśirobhyaṅgapradehaiḥ samupācaret||33||

siddhaṃ tailaṃ bṛhatyādyairjīvanīyaiśca nāvanam||34||

māsaṃ vā nimbajaṃ tailaṃ kṣīrabhuṅnāvayedyatiḥ||34||

Sarvāṅgasundarā

khalatyādiṣu śodhitamāturaṃ nasyādibhirupācaret| sa0-bṛhatyādibhirjīvanīyaiśca pakvaṃ tailaṃ nasyaṃ hitam| nimbodbhavaṃ vā tailaṃ māsaṃ kṣīrabhuṅnāvayet, yatiḥ-saṃyamī brahmacaryaparaḥ|

Aṣṭāṅgahṛdayasaṃhitā

nīlīśirīṣakoraṇṭabhṛṅgasvarasabhāvitam||35||

śelvakṣatilarāmāṇāṃ bījaṃ kākāṇḍakīsamam||35||

piṣṭvā+a+ajapayasā lohālliptādarkāśutāpitāt||36||

tailaṃ srutaṃ kṣīrabhujo nāvanāt palitāntakṛt||36||

kṣīrātsāhacarād bhṛṅgarajasaḥ saurasādrasāt||37||

prasthaistailasya kuḍavaḥ siddho yaṣṭipalānvitaḥ||37||

nasyaṃ śailāsane bhāṇḍe śṛṅge meṣasya vā sthitaḥ||38||

Sarvāṅgasundarā

nīlyādisvarasena bhāvitaṃ śelvādīnāṃ bījaṃ kākāṇḍakītulyaṃ chāgadugdhena piṣṭvā lohāllipād raviraśmibhistāpittāttailaṃ srutaṃ kṣīrāśino nasyaṃ palitāntakaram| sa0-kṣīrāt prasthena, sahacararasāt prasthena, bhṛṅgarājarasāt prasthena, surasārasāt prasthena, tailasya kuḍavaḥ pakvo madhuyaṣṭīpalayutaḥ śaile bhāṇḍe bījasārasya vā bhāṇḍe meṣaśṛṅge vā sthito nasyam|

Aṣṭāṅgahṛdayasaṃhitā

kṣīreṇa ślakṣṇapiṣṭai vā dugdhikākaravīrakau||38||

utpāṭya palitaṃ deyāvāśaye palitāpahau||39||

kṣīraṃ priyālaṃ yaṣṭyāhvaṃ jīvanīyo gaṇastilāḥ||39||

kṛṣṇāḥ pralepo vaktrasya harillomavalīhitaḥ||40||

Sarvāṅgasundarā

dugdhikākaravīrakau kṣīreṇa sūkṣmapiṣṭau palitamutpāṭya tatsthāne deyau palitaghnau| sa0-kṣīrādayo vaktrasya lepa indraluptavalīṣu hitaḥ|

Aṣṭāṅgahṛdayasaṃhitā

tilāḥ sāmalakāḥ padmakiñjalko madhukaṃ madhu||40||

bṛṃhayedrañjayeccaitat keśān mūrddhapralepanāt||41||

māṃsī kuṣṭhaṃ tilāḥ kṛṣṇāḥ sārivā nīlamutpalam||41||

kṣaudraṃ ca kṣīrapiṣṭāni keśasaṃvardhanaṃ param||42||

Sarvāṅgasundarā

tilādikaṃ śiraḥpralepanāt keśān rañjayet puṣṇīyācca| sa0-māṃsyādīni kṣīrapiṣṭāni paraṃ keśasaṃvardhanāni|

Aṣṭāṅgahṛdayasaṃhitā

ayorajo bhṛṅgarajastriphalā kṛṣṇamṛttikā||42||

sthitamikṣurase māsaṃ samūlaṃ palitaṃ rajet||43||

māṣakodravadhānyāmlairyavāgūstridinoṣitā||43||

lohaśuklotkaṭā piṣṭā balākāmapi rañjayet||44||

Sarvāṅgasundarā

lohacūrṇādikamikṣurase māsaṃ sthitaṃ samūlaṃ palitaṃ rajet| sa0-māṣādibhiryavāgūstridavasoṣitā lohaśuklotkaṭā piṣṭā balākāmapi rañjayet| kiṃ punaḥ palitaṃ na nihanti?|

Aṣṭāṅgahṛdayasaṃhitā

prapauṇḍarīkamadhukapippalīcandanotpalaiḥ||44||

siddhaṃ dhātrīrase tailaṃ nasyenābhyañjanena ca||45||

sarvān mūrdhagadān hanti palitāni ca śīlitam||45||

Sarvāṅgasundarā

prapauṇḍarīkādibhirdhātrīrase siddhaṃ tailaṃ nāvanenābhyañjanena ca sarvān śirorogān hanti| śīlitaṃ ca palitāni hanti|

Aṣṭāṅgahṛdayasaṃhitā

varījīvantiniryāsapayobhiryamakaṃ pacet||46||

jīvanīyaiśca tannasyaṃ sarvajatrūrdhvarogajit||46||

Sarvāṅgasundarā

śatāvarījīvantikvāthena kṣīreṇa jīvanīyaiśca yamakaṃ pacet| tat nasyena sarvajatrūrdhvarogajit|

Aṣṭāṅgahṛdayasaṃhitā

mayūraṃ pakṣapittāntrapādaviṭtuṇḍavarjitam||47||

daśamūlavalārāsnāmadhukaistripalairyutam||47||

jale paktvā ghṛtaprasthaṃ tasmin kṣīrasamaṃ pacet||48||

kalkitairmadhuradravyaiḥ sarvajatrūrdhvarogajit||48||

tadabhyāsīkṛtaṃ pānabastyabhyañjananāvanaiḥ||49||

Sarvāṅgasundarā

mayūraṃ pakṣādivarjitaṃ tripalapramāṇairdaśamūlādibhiryutaṃ jale paktvā tasmin jale kalkitairmadhuradravyaiḥ kṣīrasamaṃ ghṛtaprasthaṃ pacet| pānādibhirabhyastaṃ-śīlitaṃ, tat-ghṛtaṃ, sarvajatrūrdhvarogajit| etanmāyūrākhyaṃ ghṛtam|

Aṣṭāṅgahṛdayasaṃhitā

etenaiva kaṣāyeṇa ghṛtaprasthaṃ vipācayet||49||

caturguṇena payasā kalkairebhiśca kārṣikaiḥ||50||

jīvantītriphalāmedāmṛdvīkarddhiparūṣakaiḥ||50||

samaṅgācavikābhārgīkāśmarīkarkaṭāhvayaiḥ||51||

ātmaguptāmahāmedātālakharjūramastakaiḥ||51||

mṛṇālabisakharjūrayaṣṭīmadhukajīvakaiḥ||52||

śatāvarīvidārīkṣubṛhatīsārivāyugaiḥ||52||

mūrvāśvadaṃṣṭrarṣabhakaśṛṅgāṭakakaserukaiḥ||53||

rāsnāsthirātāmalakīsūkṣmailāśaṭhipauṣkaraiḥ||53||

punarnavātavakṣīrīkākolīdhanvayāsakaiḥ||54||

madhūkākṣoṭavātāmamuñjātābhiṣukairapi||54||

mahāmāyuramityetanmāyūrādadhikaṃ guṇaiḥ||55||

dhātvindriyasvarabhraṃśaśvāsakāsārditāpaham||55||

yenyasṛkśukradoṣeṣu śastaṃ vandhyāsutapradam||56||

Sarvāṅgasundarā

etenaiva kvāthena ghṛtaprasthaṃ vipācayet| caturguṇena kṣīreṇaibhiḥ-jīvantyādibhiḥ, kalkaiḥ kārṣikairetanmahāmāyuraṃ māyūrādguṇairadhikaṃ dhātvādibhraṃśaghnaṃ ca| yonyādidoṣeṣu śastam| vandhyāsutapradam|

Aṣṭāṅgahṛdayasaṃhitā

ākhubhiḥ kukkuṭairhaṃsaiḥ śaśaiśceti prakalpayet||56||

jatrūrdhvajānāṃ vyādhīnāmekatriṃśacchatadvayam||57||

parasparamasaṅkīrṇaṃ vistareṇa prakāśitam||57||

Sarvāṅgasundarā

mūṣikādibhireva kalpayet| sa0-jatrūrdhvajānāṃ rogāṇāṃ śatadvayamekatriṃśadadhikamanyonyamasaṅkīrṇaṃ vistareṇa prakāśitam|

Aṣṭāṅgahṛdayasaṃhitā

ūrdhvamūlamadhaḥśākhamṛṣayaḥ puruṣaṃ viduḥ||58||

mūlaprahāriṇastasmād rogān śīghrataraṃ jayet||58||

Sarvāṅgasundarā

ūrdhvamūlamadhaḥśākhaṃ munayaśca yasmāt puruṣaṃ jānanti, tasmānmūlāpahāriṇo rogān śīghrataraṃ jayet|

Aṣṭāṅgahṛdayasaṃhitā

sarvendriyāṇi yenāsmin prāṇā yena ca saṃśritāḥ||59||

tena tasyottamāṅgasya rakṣāyāmādṛto bhavet||59||

caturviṃśo+adhyāyaḥ||24||

Sarvāṅgasundarā

yasmādasmin-uttamāṅge, sarvendriyāṇi, yataścātra prāṇāḥ saṃśritāḥ, tasmāduttamāṅgasya rakṣāyāṃ yatnavatā bhāvyamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne śiroroga- pratiṣedho nāma caturviṃśo+adhyāyaḥ samāptaḥ|| 24||

iti śālākyaṃ nāma caturthamūrdhvāṅgamaṅgaṃ sampūrṇam|

vranapratiṣedhādhyāyaḥ

25

Aṣṭāṅgahṛdayasaṃhitā

athāto vraṇapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) vraṇo dvidhā nijāgantuduṣṭaśuddhavibhedataḥ||1||

nijo doṣaiḥ śarīrotthairāganturbāhyahetujaḥ||1||

doṣairadhiṣṭhito duṣṭaḥ śuddhastairanadhiṣṭhitaḥ||2||

Sarvāṅgasundarā

vraṇo dviprakāro-nijāgantubhedād duṣṭaśuddhabhedācca| nijo vraṇaḥ śārīraidoṣairbhavati| āganturbāhyahetūdbhavaḥ| doṣairadhiṣṭhito duṣṭaḥ| śuddho yo doṣairanadhiṣṭhitaḥ|

Aṣṭāṅgahṛdayasaṃhitā

saṃvṛtatvaṃ vivṛtatā kāṭhinyaṃ mṛdutā+ati vā||2||

atyutsannāvasannatvamatyauṣṇyamatiśītatā||3||

raktatvaṃ pāṇḍutā kārṣṇyaṃ pūtipūyaparisrutiḥ||3||

pūtimāṃsasirāsnāyucchannatotsaṅgitā+atiruk||4||

saṃrambhadāhaśvayathukaṇḍvādibhirupadrutaḥ||4||

dīrghakālānubandhaśca vidyādduṣṭavraṇākṛtim||5||

Sarvāṅgasundarā

saṃvṛtatvādiryo vraṇastaṃ duṣṭavraṇākṛtiṃ vidyāt|

Aṣṭāṅgahṛdayasaṃhitā

sa pañcadaśadhā doṣaiḥ saraktaiḥ-------------------||5||

Sarvāṅgasundarā

sa ca pañcadaśaprakāro raktasahitairdoṣaiḥ syāt| tatra pṛthag doṣaistrayaḥ, saṃsargajāstrayaḥ, sannipātenaika iti [sapta]| evaṃbhūtā raktasahitaiḥ sapta| evaṃ caturdaśa| raktena kevalenaika iti pañcadaśa| nanu, prāgabhyadhāyi (hṛ.sū.a.29/6)-"śūlaṃnarte+anilāddāhaḥ pittācchophaḥ kaphodayāt| rāgo raktācca pākaḥsyāt" ityādi| tadihaikadoṣajatvaṃ dvidoṣajatvaṃ raktarahitatvaṃ cocyamānaṃ pūrvāparavyāhataṃ syāt| atrocyate| kāsasamprāptivadatra nyāyo bodhyaḥ| tathā hyekadoṣaje+api kāse doṣāntarasyānubandhatvamurarīkṛtya dvidoṣajānusāreṇa yathopakramastathehāpīti nātra purvāparavyāhatatvam|

Aṣṭāṅgahṛdayasaṃhitā

----------------------------------tatra mārutāt||5||

śyāvaḥ kṛṣṇo+aruṇo bhasmakapotāsthinibho+api vā||6||

mastumāṃsapulākāmbutulyatanvalpasaṃsrutiḥ||6||

nirmāṃsastodabhedāḍhyo rūkṣaścaṭacaṭāyate||7||

Sarvāṅgasundarā

teṣu madhye mārutāt śyāvādiguṇo mastvāditulyatanvalpavisrāvastathā nirmāṃsādiguṇaḥ syāt|

Aṣṭāṅgahṛdayasaṃhitā

pittena kṣiprajaḥ pīto nīlaḥ kapilapiṅgalaḥ||7||

mūtrakiṃśukabhasmāmbutailābhoṣṇabahusrutiḥ||8||

kṣārokṣitakṣatasamavyatho rāgoṣmapākavān||8||

Sarvāṅgasundarā

pittena vraṇaḥ kṣiprodbhavaḥ pītāduguṇo mūtrādisadṛśabahusrāvaḥ kṣārokṣitatulyarujo rāgoṣmapākavān|

Aṣṭāṅgahṛdayasaṃhitā

kaphena pāṇḍuḥ kaṇḍūmān bahuśvetaghanasrutiḥ||9||

sthūloṣṭhaḥ kaṭhinaḥ snāyusirājālatato+alparuk||9||

Sarvāṅgasundarā

kaphena pāṇḍuḥ kaṇḍūyuto bahuśuklaghanasrāvaḥ sthūlauṣṭhaḥ kaṭhinastathā srāyusirājālatato+alparujaḥ|

Aṣṭāṅgahṛdayasaṃhitā

pravālarakto raktena saraktaṃ pūyamudgiret||10||

vājisthānasamo gandhe yukto liṅgaiśca paittikaiḥ||10||

Sarvāṅgasundarā

raktena vidgumalohitaḥ saraktaṃ pūyaṃ sravet| turagasthānatulyo gandhena| tathā paittikairliṅgairyutaḥ|

Aṣṭāṅgahṛdayasaṃhitā

dbābhyāṃ tribhiśca sarvaiśca vidyāllakṣaṇasaṅkarāt||11||

Sarvāṅgasundarā

dvābhyāṃ tribhiḥ sarvaiśca lakṣaṇānāṃ saṅkarāt saṃsargajādīn vidyāt|

Aṣṭāṅgahṛdayasaṃhitā

jihvāprabho mṛduḥ ślakṣṇaḥ śyāvauṣṭhapiṭikaḥ samaḥ||11||

kiñcidunnatamadhyo vā vraṇaḥ śuddho+anupadravaḥ||12||

Sarvāṅgasundarā

jihvāprabhādiguṇo vraṇo+anupadravaḥ śuddhaḥ syāt|

Aṣṭāṅgahṛdayasaṃhitā

tvagāmiṣasirāsnāyusandhyasthīni vraṇāśayāḥ||12||

koṣṭho marma ca tānyaṣṭau duḥsādhyānyuttarottaram||13||

Sarvāṅgasundarā

tvagādīni vraṇāśrayāstathā koṣṭho marma cetyaṣṭāvṛttarottaraṃ duḥsādhyāni|

Aṣṭāṅgahṛdayasaṃhitā

susādhyaḥ sattvamāṃsāgnivayobalavati vraṇaḥ||13||

vṛtto dīrghastripuṭakaścaturasrākṛtiśca yaḥ||14||

tathā sphikpāyumeḍhroṣṭhapṛṣṭhāntarvaktragaṇḍagaḥ||14||

Sarvāṅgasundarā

sattvādimati vraṇaḥ susādhyaḥ| vṛttādiguṇastathā sphigādiṣu ca susādhyaḥ|

Aṣṭāṅgahṛdayasaṃhitā

kṛcchrasādhyo+akṣidaśananāsikāpāṅganābhiṣu||15||

sevanījaṭharaśrotrapārśvakakṣāstaneṣu ca||15||

Sarvāṅgasundarā

akṣyādiṣu sthitaḥ kṛcchrasādhyaḥ|

Aṣṭāṅgahṛdayasaṃhitā

phenapūyānilavahaḥ śalyavānūrdhvanirvamī||16||

bhagandaro+antarvadanastathā kaṭyasthisaṃśritaḥ||16||

kuṣṭhināṃ viṣajuṣṭānāṃ śoṣiṇāṃ madhumehinām||17||

vraṇāḥ kṛcchreṇa sidhdyanti yeṣāṃ ca syurvraṇe vraṇāḥ||17||

naiva sidhdyanti vīsarpajvarātīsārakāsinām||18||

pipāsūnāmanidrāṇāṃ śvāsināmavipākinām||18||

bhinne śiraḥkapāle vā mastuluṅgasya darśane||19||

snāyukledātsirācchedādgāmbhīryātkṛmibhakṣaṇāt||19||

asthibhedātsaśalyatvātsaviṣatvādatarkitāt||20||

mithyābandhādatisnehādraukṣyādromādighaṭṭanāt||20||

kṣobhādaśuddhakoṣṭhatvātsauhityādatikarśanāt||21||

madyapānāddivāsvapnādvavāyādrātrijāgarāt||21||

vraṇo mithyopacārācca naiva sādhyo+api sidhyati||22||

Sarvāṅgasundarā

phenādivahaḥ śalyukta ūrdhvanirvamī tathā bhagandaro+antarmukhastathā kaṭhyasthisaṃśritastathā kuṣṭhyādīnāṃ vraṇāḥ kṛcchreṇa sidhdyanti| tathā yeṣāṃ vraṇe vraṇāḥ syuste ca duḥsādhyāḥ| sa0-visarpajvarādimatāṃ vraṇā naiva siddhyanti| śiraḥkapāle ca bhinne mastuluṅgadarśane [vā] vraṇo na siddhyati| sa0-srāyukledādeḥ kāraṇāt sādhyo+api vraṇo na siddhyati|

Aṣṭāṅgahṛdayasaṃhitā

kapotavarṇapratimā yasyāntāḥ kledavarjitāḥ||22||

sthirāścipiṭikāvanto rohatīti tamādiśet||23||

Sarvāṅgasundarā

yasya kapotavarṇābhāḥ prakledavarjitā antāḥ, tathā cipiṭikānvanto-mlānaprāyāḥ, taṃ-vraṇaṃ, rohatīti nirdiśet|

Aṣṭāṅgahṛdayasaṃhitā

athātra śophāvasthāyāṃ yathāsannaṃ viśodhanam||23||

yojyaṃ śopho hi śuddhānāṃ vraṇaścāśu praśāmyati||24||

Sarvāṅgasundarā

atra ca-vraṇe, śophāvasthāyāṃ satyāṃ yathāsannaṃ-ūrdhvamadho vā, śodhanaṃ-vamanaṃ virecanaṃ vā, yojyam| śuddhānāṃ hi śopho vraṇaśca śīghraṃ śāmyati|

Aṣṭāṅgahṛdayasaṃhitā

kuryācchītopacāraṃ ca śophāvasthasya santatam||24||

doṣāgniragnivattena prayāti sahasā śamam||25||

Sarvāṅgasundarā

śophāvasthasya satataṃ śītopacāraṃ kuryāt| tena-śītopacāreṇa kṛtena satā, doṣāgniragniriva sahasaiva śamaṃ yāti|

Aṣṭāṅgahṛdayasaṃhitā

śophe vraṇe ca kaṭhine vivarṇe vedanānvite||25||

viṣayukte viśeṣeṇa jalajādyairharedasṛk||26||

duṣṭāsre+apagate sadyaḥ śopharāgarujāṃ śamaḥ||26||

Sarvāṅgasundarā

śophe vraṇe ca kaṭhinādiguṇe viśeṣeṇa jalaukaḥprabhṛtibhirasraṃ haret| yato duṣṭarakte+apanīte sadya eva śophādiśamaḥ syāt|

Aṣṭāṅgahṛdayasaṃhitā

hṛte hṛte ca rudhire suśītaiḥ sparśavīryayoḥ||27||

suślakṣṇaistadahaḥpiṣṭaiḥ kṣīrekṣusvarasadravaiḥ||27||

śatadhautaghṛtopetairmuhuranyairaśoṣibhiḥ||28||

pratilomaṃ hito lepaḥ sekābhyaṅgāśca tatkṛtāḥ||28||

Sarvāṅgasundarā

punaḥ punaḥ srāvite ca rakte sati sparśavīryayoḥ suṣṭhu śītadravyaiḥ suślakṣṇaistasminnevāhani piṣṭaiḥ-na tu paryuṣitaiḥ, tathā kṣīrādidravaiḥ śatadhautaghṛtayuktairmuhuraparairaśoṣibhirlepo hitaḥ| pratilomaṃ-na tvanulomam| sekābhyaṅgāśca pūrvoktaiḥ kṛtā hitāḥ|

Aṣṭāṅgahṛdayasaṃhitā

nyagrodhodumbarāśvatthaplakṣaveta savalkalaiḥ||29||

pradeho bhūrisarpibhiḥ śophanirvāpaṇaḥ param||29||

Sarvāṅgasundarā

nyagrodhāditvagbhiḥ pradeho bhūrighṛtaḥ paraṃ śophanirvāpaṇaḥ|

Aṣṭāṅgahṛdayasaṃhitā

vātolbaṇānāṃ stabdhānāṃ kaṭhinānāṃ mahārujām||30||

srutāsrujāṃ ca śophānāṃ vraṇānāmapi ceddaśām||30||

ānūpavesavārādyaiḥ svedaḥ, somāstilāḥ punaḥ||31||

bhṛṣṭā nirvāpitāḥ kṣīre tatpiṣṭā dāharuggharāḥ||31||

Sarvāṅgasundarā

vātolbaṇānāṃ tathā stabdhānāṃ kaṭhinānāṃ tīvrarujāṃ srutaraktānāṃ śophānāṃ vraṇānāmapi ceddaksvarūpāṇāṃ kuṭṭitaghṛtādi saṃskṛtānūpamāṃsādyaiḥ svedo hitaḥ| atasīyuktāstilā bhṛṣṭā dugdhe nirvāpitāstenaiva kṣīreṇa piṣṭā dāharujāghnāḥ|

Aṣṭāṅgahṛdayasaṃhitā

sthirān mandarujaḥ śophān snehairvātakaphapahaiḥ||32||

abhyajya svedayitvā ca veṇunāḍyā śanaiḥ śanaiḥ||32||

vimlāpanārthaṃ mṛdgīyāt talenāṅuṣṭhakena vā||33||

yavagodhūmamudgaiśca siddha piṣṭaiḥ pralepayet||33||

Sarvāṅgasundarā

śophān sthirānalpapīḍān vātakaphaghnaiḥ snehairmrakṣāyitvā svedayitvā ca vaṃśanāḍyā vimlāpanārthaṃ śanaiḥ śanairmalayet| talenāṅguṣṭhakena vā malayet| yavādibhiḥ siddhapiṣṭaiḥ pradehayet|

Aṣṭāṅgahṛdayasaṃhitā

vilīyate sa cennaivaṃ tatastamupanāhayet||34||

avidagdhastathā śāntiṃ vidagdhaḥ pākamaśrute||34||

Sarvāṅgasundarā

evaṃ kṛte yadi śopho na vilīyate, tatastamupanāhayet| tathā kṛte satyavidagdhaḥ śophaṇ san śāntiṃ prāpnoti| vidagdhastu pacyate|

Aṣṭāṅgahṛdayasaṃhitā

sakolatilavallomā dadhyamlā saktupiṇḍikā||35||

sakiṇvakuṣṭhalavaṇā koṣṇā śastopanāhane||35||

Sarvāṅgasundarā

badarādiyutā saktupiṇḍikā+amladadhiyutā kiṇvādyanvitā koṣṇā upanāhe śreṣṭhā|

Aṣṭāṅgahṛdayasaṃhitā

supakve piṇḍite śophe pīḍanairupapīḍite||36||

dāraṇaṃ dāraṇārhasya sukumārasya ceṣyate||36||

Sarvāṅgasundarā

śophe supakve grathite pīḍanairdravyairupapīḍite sati dāraṇārhasya sukumārasya narasya dāraṇamiṣyate|

Aṣṭāṅgahṛdayasaṃhitā

guggulvatasigodantasvarṇakṣīrīkapotaviṭ||37||

kṣaurauṣadhāni kṣārāśca pakvaśophavidāraṇam||37||

Sarvāṅgasundarā

guglgulvādīni, tathā kṣārauṣadhāni-kṣāravidhyuktāni (hṛ.sū.a. 3018), kṣārāśca, pakvaśophavidāraṇaṃ syāt| godanto-haritālam|

Aṣṭāṅgahṛdayasaṃhitā

pūyagarbhānaṇudvārān sotsaṅgānmarmagānapi||38||

niḥsnehaiḥ pīḍanadravyaiḥ samantātpratipīḍayet||38||

Sarvāṅgasundarā

pūyagarbhān sūkṣmadvārān sotsaṅgān marmāśritān sneharahitaiḥ pīḍanadravyaiḥ paritaḥ pratipīḍayet|

Aṣṭāṅgahṛdayasaṃhitā

śuṣyantaṃ samupekṣeta pralepaṃ pīḍanaṃ prati||39||

na mukhe cainamālimpet tathā doṣaḥ prasicyate||39||

Sarvāṅgasundarā

pīḍanaṃ prati yo lepastaṃ śuṣyantaṃ samupekṣeta| mukhe cainaṃ vraṇaṃ nālimpet| tathā ca-evaṃ, doṣaḥ, prasicyate-niryāti|

Aṣṭāṅgahṛdayasaṃhitā

kalāyayavagodhūmamāṣamudgahareṇavaḥ||40||

dravyāṇāṃ picchilānāṃ ca tvaṅmūlāni prapīḍanam||40||

Sarvāṅgasundarā

kalāyādayaḥ picchilānāṃ dravyāṇāṃ tvaco mūlāni ca prapīḍanaṃ syāt|

Aṣṭāṅgahṛdayasaṃhitā

saptasu kṣālanādyeṣu surasāragvadhādikau||41||

bhṛśaṃ duṣṭe vraṇe yojyau mehakuṣṭhavraṇeṣu ca||41||

Sarvāṅgasundarā

saptasu kṣālanādiṣu-kṣālanamālepo ghṛtaṃ tailaṃ rasakriyā cūrṇo vartiśceti sapta teṣu, surasādirāragvadhādiśceti (hṛ.sū.a. 15) duṣṭe vraṇe bhṛśaṃ yojyau tathā mehādiṣu ca|

Aṣṭāṅgahṛdayasaṃhitā

athavā kṣālanaṃ kvāthaḥ paṭolīnimbapatrajaḥ||42||

aviśuddhe, viśuddhe tu vyagrodhāditvagudbhavaḥ||42||

Sarvāṅgasundarā

athavā+aviśuddhe vraṇe paṭolīnimbapatrajaḥ kvāthaḥ kṣālanaṃ hitaḥ| viśuddhe tu vraṇe nyagrodhāditvagudbhavaḥ kvāthaḥ kṣālanādau hitaḥ|

Aṣṭāṅgahṛdayasaṃhitā

paṭolītilayaṣṭyāhvatrivṛddantīniśādvayam||43||

nimbapatrāṇi cālepaḥ sapaṭurvraṇaśodhanaḥ||43||

Sarvāṅgasundarā

paṭolādibhirlepaḥ saindhavayuto vraṇaśodhanaḥ|

Aṣṭāṅgahṛdayasaṃhitā

vraṇān viśodhayedvartyā sūkṣmāsyān sandhimarmagān||44||

kṛtayā trivṛtādantīlāṅgalīmadhusaindhavaiḥ||44||

Sarvāṅgasundarā

vraṇān sūkṣmamukhān sandhimarmāśritān vartyā trivṛtādibhiḥ kṛtayā viśodhayet|

Aṣṭāṅgahṛdayasaṃhitā

vātābhibhūtān sāsrāvān dhūpayedugravedanān||45||

yavajyabhūrjamadanaśrīveṣṭakasurāhvayaiḥ||45||

Sarvāṅgasundarā

vātābhibhūtān sāsrāvān dāruṇavedanān yavādibhirdhūpayet|

Aṣṭāṅgahṛdayasaṃhitā

nirvāpayed bhṛśaṃ śītaiḥ pittaraktaviṣolbaṇān||46||

Sarvāṅgasundarā

pittā[dya]dhikān śītairbhṛśaṃ nirvāpayet|

Aṣṭāṅgahṛdayasaṃhitā

śuṣkālpamāṃse gambhīre vraṇa utsādanaṃ hitam||46||

nyagrodhapadmakādibhyāmaśvagandhābalātilaiḥ||47||

adyānmāṃsādamāṃsāni vidhinopahitāni ca||47||

māṃsaṃ māṃsādamāṃsena vardhate śuddhacetasaḥ||48||

Sarvāṅgasundarā

vraṇe śuṣkālpamāṃse gambhīra utsādanaṃ hitaṃ vyagrodhādibhiḥ| tathā māṃsādīnāṃ prāṇināṃ māṃsāni suṣṭhu saṃskṛtāni bhakṣayet| yataḥ śuddhamanaso māṃsādamāṃsena piśitaṃ vardhate|

Aṣṭāṅgahṛdayasaṃhitā

utsannamṛdumāṃsānāṃ vraṇānāmavasādanam||48||

jātīmukulakāsīsamanohvālapurāgnikaiḥ||49||

Sarvāṅgasundarā

vraṇānāmutsannamṛdumāṃsānāṃ jātīmukulādibhiravasādanaṃ hitam|

Aṣṭāṅgahṛdayasaṃhitā

utsannamāṃsān kaṭhinān kaṇḍūyuktāṃścirotthitān||49||

vraṇān suduḥkhaśodhyāṃśca śodhayet kṣārakarmaṇā||50||

Sarvāṅgasundarā

utsannamāṃsādikā vraṇāstathā ye tu suṣṭhu durviśodhyāstān kṣārakarmaṇā viśodhayet|

Aṣṭāṅgahṛdayasaṃhitā

sravanto+aśmarijā mūtraṃ ye cānye raktavāhinaḥ||50||

chinnāśca sandhayo yeṣāṃ yathoktairye ca śodhanaiḥ||51||

śodhyamānā na śudhdyanti śodhyāḥ syuste+agnikarmaṇā||51||

Sarvāṅgasundarā

aśmarijā vraṇā mūtraṃ sravanto, ye cānye raktavāhino, yeṣāṃ ca sandhayaschināḥ, ye ca yathoktaiḥ śodhanaiḥ śodhyamānā na śuddhyanti, te+agnikarmaṇā śodhyāḥ syuḥ|

Aṣṭāṅgahṛdayasaṃhitā

śuddhānāṃ ropaṇaṃ yojyamutsādāya yadīritam||52||

Sarvāṅgasundarā

yadutsādārthaṃ dravyaṃ kathitaṃ tadeva śuddhānāṃ vraṇānāṃ ropaṇaṃ yojyam|

Aṣṭāṅgahṛdayasaṃhitā

aśvagandhā ruhā rodhraṃ kaṭphalaṃ madhuyaṣṭikā||52||

samaṅgā dhātakīpuṣpaṃ paramaṃ vraṇaropaṇam||53||

Sarvāṅgasundarā

aśvagandhādikaṃ vraṇaropaṇaṃ param|

Aṣṭāṅgahṛdayasaṃhitā

apetapūtimāṃsānāṃ māṃsasthānāmarohatām||53||

kalkaṃ saṃrohaṇaṃ kuryāt tilānāṃ madhikānvitam||54||

Sarvāṅgasundarā

apagatapūtimāṃsānāṃ māṃsasthānāṃ vraṇānāmarohatāṃ tilakalkaṃ samadhukaṃ saṃrohaṇaṃ kuryāt|

Aṣṭāṅgahṛdayasaṃhitā

snigdhoṣṇatiktamadhurakaṣāyatvaiḥ sa sarvajit||54||

sa kṣaudranimbapatrābhyāṃ yuktaḥ saṃśodhanaṃ param||55||

pūrvābhyāṃ sarpiṣā cāsau yuktaḥ syādāśu ropaṇaḥ||55||

Sarvāṅgasundarā

eṣa tilakalkaḥ snigdhādiguṇaiḥ sarvarogajit| sa mākṣikanimbapatrābhyāṃ yutastilakalkaḥ paraṃ saṃśodhanam| pūrvābhyāṃ-kṣaudranimbapatrābhyāṃ, sarpiṣā cāsau tilakalko yutaḥ śīghraṃ saṃrohaṇaḥ syāt|

Aṣṭāṅgahṛdayasaṃhitā

tilavadyavakalkaṃ tu kecidicchanti tadvidaḥ||56||

Sarvāṅgasundarā

kecid vraṇasvarūpābhijñā yavakalkaṃ tilakalkavadicchanti|

Aṣṭāṅgahṛdayasaṃhitā

sāsrapittaviṣāgantugambhīrān soṣmaṇo vraṇān||56||

kṣīraropaṇabhaiṣajyaśṛtenājyena ropayet||57||

ropaṇauṣadhasiddhena tailena kaphavātajān||57||

Sarvāṅgasundarā

sāsrapittādīn vraṇān kṣīrayuktaropaṇadravyapakvena ghṛtena ropayet| ropaṇadravyasiddhena tailena kaphavātotthān ropayet|

Aṣṭāṅgahṛdayasaṃhitā

kācchīrodhrābhayāsarjasindūrāñjanatutthakam||58||

cūrṇitaṃ tailamadanairyuktaṃ ropaṇamuttamam||58||

Sarvāṅgasundarā

kāchchyādikaṃ sūkṣmarajīkṛtaṃ tailamadanairyuktaṃ ropaṇam|

Aṣṭāṅgahṛdayasaṃhitā

samānāṃ sthiramāṃsānāṃ tvaksthānāṃ cūrṇa iṣyate||59||

Sarvāṅgasundarā

samānāṃ vraṇānāṃ sthiramāṃsānāṃ tvaksthānāṃ cūrṇamiṣṭam|

Aṣṭāṅgahṛdayasaṃhitā

kakubhodumbarāśvatthajambūkaṭphalarodhrajaiḥ||59||

tvacamāśu nigṛhṇanti tvakcūrṇaiścūrṇitā vraṇāḥ||60||

Sarvāṅgasundarā

kakubhādijaiścūrṇairvraṇāścūrṇitāḥ śīṅrameva tvacaṃ nigṛhṇananti|

Aṣṭāṅgahṛdayasaṃhitā

lākṣāmanohvāmañjiṣṭhāharitālaniśādvayaiḥ||60||

pralepaḥ saṅṛtakṣaudrastvagviśuddhikaraḥ param||61||

Sarvāṅgasundarā

lākṣādibhirṅṛtakṣaudrasahito lepaḥ paraṃ tvagviśuddhikaraḥ|

Aṣṭāṅgahṛdayasaṃhitā

kālīyakalatāmrāsthihemakālārasottamaiḥ||61||

lepaḥ sagomayarasaḥ savarṇakaraṇaḥ param||62||

Sarvāṅgasundarā

kālīyakādibhirlepaḥ sagośakṛdrasaḥ paraṃ savarṇakaraṇaḥ|

Aṣṭāṅgahṛdayasaṃhitā

dagdho vāraṇadanto+antardhūmaṃ tailaṃ rasāñjanam||62||

romasañjanano lepastadvattailapariplutā||63||

catuṣpānnakharomāsthitvakśṛṅgakhurajā maṣī||63||

Sarvāṅgasundarā

vāraṇadanto+antardhūmaṃ dagdhastailaṃ rasāñjanaṃ ca lepo romodbhavakaraḥ| tathaiva tailapariplutā catuṣpānnakhādijā maṣī pūrvaguṇā|

Aṣṭāṅgahṛdayasaṃhitā

vraṇinaḥ śastrakarmoktaṃ pathyāpathyānnamādiśet||64||

Sarvāṅgasundarā

vraṇinaḥ śastrakarmavidhikathitaṃ (hṛ.sū.a. 29/34) pathyāpathyānnamādiśet|

Aṣṭāṅgahṛdayasaṃhitā

dve pañcamūle vargaśca vātaghno vātike hitaḥ||64||

nyagrodhapadmakādyau tu tadvatpittapradūṣite||65||

āragvadhādiḥ śleṣmaghnaḥ kaphe, miśrāstu miśraje||65||

Sarvāṅgasundarā

dve pañcamūle tathā vargo vātaghno vātādhike hitaḥ| tathā paittike nyagrodhādipadmakādī(hṛ.sū.a. 15/49 a. 15/12) hitau| ślaiṣmika āragvadhādiḥ (hṛ.sū.a. 15/17) kaphaghno hitaḥ| miśre tu miśra upakramo hitaḥ|

Aṣṭāṅgahṛdayasaṃhitā

ebhiḥ prakṣālanaṃ lepo ghṛtaṃ tailaṃ rasakriyā||66||

cūrṇo vartiśca saṃyojyā vraṇe sapta yathāyatham||66||

Sarvāṅgasundarā

ebhiḥ-pūrvoktaiḥ, prakṣālanādayaḥ sapta vraṇe sati yathāsvaṃ yojyāḥ|

Aṣṭāṅgahṛdayasaṃhitā

mañjiṣṭhābhayasikthatutthamadhukairnaktāhvabījānvitaiḥ||67||

sarpiḥ sādhyamanena sūkṣmavadanā marmāśritāḥ kledino gambhīrāḥ sarujo vraṇāḥ sagatayaḥ śudhdyanti rohanti ca||67||

viracitāyāmaṣṭāṅgahṛdayasaṃhitāyāṃ ṣaṣṭhe uttarasthāne vraṇapratiṣedho nāma pañcaviṃśo+adhyāyaḥ||25||

Sarvāṅgasundarā

jātyādibhiḥ sarpiḥ sādhyam| abhayaṃ-uśīramatra| anena sarpiṣā sūkṣmamukhā marmasthādayaśca vraṇāḥ śuddhyanti rohanti ceti| śārdūlavikrīḍitaṃ vṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne vraṇaprati- ṣedho nāma pañcaviṃśo+adhyāyaḥ samāptaḥ|| 25||

sadyovranapratiṣedhādhyāyaḥ

26

Aṣṭāṅgahṛdayasaṃhitā

athātaḥ sadyovraṇapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) sadyovraṇā ye sahasā sambhavantyabhighātataḥ||1||

anantairapi tairaṅgamucyate juṣṭamaṣṭadhā||1||

Sarvāṅgasundarā

abhighātātsahasaiva ye sadyovraṇā jāyante, asaṅkhyairapi tairvraṇaiḥ śarīraṃ juṣṭamaṣṭadhā kathyate|

Aṣṭāṅgahṛdayasaṃhitā

ghṛṣṭāvakṛttavicchinnapravilambitapātitam||2||

viddhaṃ bhinnaṃ vidalitaṃ-------------------||2||

Sarvāṅgasundarā

ghṛṣṭetyādi|

Aṣṭāṅgahṛdayasaṃhitā

-------------------------tatra ghṛṣṭaṃ lasīkayā||2||

raktaleśena vā yuktaṃ saploṣaṃ chedanāt sravet||3||

avagāḍhaṃ tataḥ kṛttaṃ, vicchinnaṃ syāttato+api ca||3||

pravilambi saśeṣe+asthni, patitaṃ pātitaṃ tanoḥ||4||

sūkṣmāsyaśalyaviddhaṃ tu viddhaṃ koṣṭhavivarjitam||4||

bhinnamanyadvidalitaṃ majjaraktapariplutam||5||

prahārapīḍanotpeṣāt sahāsthnā pṛthutāṃ gatam||5||

Sarvāṅgasundarā

teṣu madhye ghṛṣṭaṃ lasīkayā raktaleśena vā yuktaṃ sravet, chedanāt saploṣam| tasmādavagāḍhamavakṛttaṃ syāt| tato+apyavagāḍhataraṃ vicchinnaṃ syāt| pravilambi saśeṣāsthi yat| patitaṃ yaccharīrāt tat pātitaṃ syāt| sūkṣmamukhaśalyaviddhaṃ yattat viddhaṃ kthyate koṣṭhavivarjitam| anyat koṣṭhe yadviddhaṃ tadbhinnamucyate| vidalitaṃ tad gadyate yanmajjaraktapariplutaṃ prahārādibhiḥ sahāsthnā pṛthutāṃ gatam|

Aṣṭāṅgahṛdayasaṃhitā

sadyaḥ sadyovraṇaṃ siñcedatha yaṣṭyāhvasarpiṣā||6||

tīvravyathaṃ kavoṣṇena balātailena vā punaḥ||6||

Sarvāṅgasundarā

atha evaṃ vraṇasvarūpatāṃ jñātvā, sadya eveti sadyovraṇaṃ tīvravyathaṃ madhuyaṣṭīghṛtena koṣṇena siñcet| balātailena (hṛ.śā.a. 2/47) vā koṣṇena punaḥ punaḥ siñcet|

Aṣṭāṅgahṛdayasaṃhitā

kṣatoṣmaṇo nigrahārthaṃ tatkālaṃ visṛtasya ca||7||

kaṣāyaśītamadhurasnigdhā lepādayo hetāḥ||7||

Sarvāṅgasundarā

kṣatoṣmaṇaśca śāntaye tatkālanirgatasya ca kaṣāyādayo lepādyāḥ śasyante|

Aṣṭāṅgahṛdayasaṃhitā

sadyovraṇeṣvāyateṣu sandhānārthaṃ viśeṣataḥ||8||

madhusarpiśca yuñjīta pittaghnīśca himāḥ kriyāḥ||8||

Sarvāṅgasundarā

sadyovraṇeṣvāyateṣu sandhānāṛthaṃ viśeṣeṇa mākṣikaṃ saghṛtaṃ yuñjīta| tathā pittaghnīśca śītāḥ kriyā hitāḥ|

Aṣṭāṅgahṛdayasaṃhitā

sasaṃrambheṣu kartavyamūrdhvaṃ cādhaśca śodhanam||9||

upavāso hitaṃ bhuktaṃ pratataṃ raktamokṣaṇam||9||

Sarvāṅgasundarā

sasaṃrambheṣu vraṇeṣūrdhvamadhaśca śodhanaṃ kāryam| tathopavāso vidhātavyaḥ| avasthāvaśāt pūrvoktaṃ bhojanaṃ hitam| tathā pratataṃ raktasrāvaṇaṃ hitam|

Aṣṭāṅgahṛdayasaṃhitā

ghṛṣṭe vidalite caiṣa sutarāmiṣyate vidhiḥ||10||

tayorhyalpaṃ sravatyasraṃ pākastenāśu jāyate||10||

Sarvāṅgasundarā

ghṛṣṭe vidalite ca eṣā pūrvoktā cikitsā iṣyate| yasmāttayoḥ-ghṛṣṭavidalitayoḥ, asramalpaṃ sravati| tena ca kāreṇena tayorāśu śīghraṃ pāko jāyate|

Aṣṭāṅgahṛdayasaṃhitā

atyarthamasraṃ sravati prāyaśo+anyatra vikṣate||11||

tato raktakṣayādvāyau kupite+atirujākare||11||

snehapānaparīṣekasvedalepopanāhanam||12||

snehabastiṃ ca kurvīta vātaghnauṣadhasādhitam||12||

Sarvāṅgasundarā

anyatra vikṣate bāhulyena bahu raktaṃ sravati| na ca pākaṃ yāti| anantaramatyantaraktasrāvāt pavane kupite+atirujākare sati snehapānādikaṃ snehabastiṃ ca vātaharauṣadhasādhitaṃ kurvīta|

Aṣṭāṅgahṛdayasaṃhitā

iti sāptāhikaḥ proktaḥ sadyovraṇahito vidhiḥ||13||

saptāhādgatavege tu pūrvoktaṃ vidhimācaret||13||

Sarvāṅgasundarā

iti-evaṃ, sāptāhikaḥ sadyovraṇahito vidhiruktaḥ| saptāhena nivṛtta iti "prāgvahateṣṭhak" iti ṭhak| saptāhādūrdhvaṃ gatakṣobhe sati pūrvoktaṃ vidhiṃ-vraṇapratiṣedhoktaṃ, kuryāt|

Aṣṭāṅgahṛdayasaṃhitā

prāyaḥ sāmānyakarmedaṃ vakṣyate tu pṛthakpṛthak||14||

Sarvāṅgasundarā

prāyo bāhulyena sadyovraṇa etatsāmānyaṃ karma| sa0-pṛthakpṛthag viśeṣeṇa karma bhaṇiṣyate|

Aṣṭāṅgahṛdayasaṃhitā

ghṛṣṭe rujaṃ nigṛhyāśu vraṇe cūrṇāni yojayet||14||

Sarvāṅgasundarā

ghṛṣṭe vraṇe pīḍāṃ prāgupaśamayya cūrṇāni yojayet|

Aṣṭāṅgahṛdayasaṃhitā

kalkādinyavakṛtte tu-------------------------------||15||

Sarvāṅgasundarā

avakṛtte punarvraṇe kalkādīni yojayet|

Aṣṭāṅgahṛdayasaṃhitā

-------------------------vicchinnapravilambinoḥ||15||

sīvanaṃ vidhinoktena bandhanaṃ cānu pīḍanam||15||

Sarvāṅgasundarā

vicchinne pravilambani ca vraṇe sīvanaṃ pūrvoktena vidhānena, tathā bandhanaṃ pīḍanaṃ ca paścād yojayet|

Aṣṭāṅgahṛdayasaṃhitā

asādhyaṃ sphuṭitaṃ netramadīrṇaṃ lambate tu yat||16||

sanniveśya yathāsthānamavyāviddhasiraṃ bhiṣak||16||

pīḍayet pāṇinā padmapalāśāntaritena tat||17||

tato+asya secane nasye tarpaṇe ca hitaṃ haviḥ||17||

vipakvamājaṃ yaṣṭyāhvajīvakarṣabhakotpalaiḥ||18||

sapayaskaiḥ paraṃ tadvi sarvanetrābhighātajit||18||

Sarvāṅgasundarā

sphuṭitaṃ locanamasādhyam| asphuṭitaṃ tu yannetramavadīrṇaṃlambate, tat sve sthāne sanniveśyāvyāvidhasiraṃ padmapatrāntaritena hastena pīḍayet| anantaramasyāturasya ghṛtaṃ chāgaṃ sakṣīrairyaṣṭyādibhiḥ kalkaiḥ pakvaṃ secanādau hitam| yatastad ghṛtaṃ paraṃ sarvanetrābhighātajit|

Aṣṭāṅgahṛdayasaṃhitā

galapīḍā+avasanne+akṣṇi vamanotkāsanakṣavāḥ||19||

prāṇāyamo+athavā kāryaḥ kriyā ca kṣatanetravat||19||

Sarvāṅgasundarā

galapīḍanamavasanne netre vamanādayaḥ kāryāḥ, prāṇāyāmo vā| tathā kṣanetrakriyā cātra hitā|

Aṣṭāṅgahṛdayasaṃhitā

karṇe sthānāccyute syūte śrotastailena pūrayet||20||

Sarvāṅgasundarā

karṇe sthānād bhraṣṭe syūte sati tailena śrotaḥ pūrayet|

Aṣṭāṅgahṛdayasaṃhitā

kṛkāṭikāyāṃ chinnāyāṃ nirgacchatyapi mārute||20||

samaṃ niveśya badhnīyāt syūtvā śīghraṃ nirantaram||21||

ājena sarpiṣā cātra pariṣekaḥ praśasyate||21||

uttāno+annāni bhuñjīta, śayīta ca suyantritaḥ||22||

Sarvāṅgasundarā

kṛkāṭikāyāṃ chinnāyāṃ vāte+api niryāte sati samaṃ sthāpayitvā syūtvā ca nirantaraṃ śīghraṃ badhnīyāt| atrājena ghṛtena ca pariṣekaḥ śreṣṭhaḥ| uttānāḥ san bhojanaṃ bhuñjīta| suyantritaśca svapyāt|

Aṣṭāṅgahṛdayasaṃhitā

ghātaṃ śākhāsu tiryaksthaṃ gātre samyaṅniveśite||22||

syūtvā vellitabandhena badhnīyāddhanavāsasā||23||

carmaṇā goṣphaṇābandhaḥ kāryaścāsaṅgate vraṇe||23||

Sarvāṅgasundarā

śākhāsu hatamāturaṃ tiryaksthitaṃ śarīre samyaksthāpite syūtvā vellitabandhena ghanena vāsasā badhnīyāt| asaṅgate vraṇe carmaṇā goṣphaṇābandho vidheyaḥ|

Aṣṭāṅgahṛdayasaṃhitā

pādau vilambimuṣkasya prokṣya netre ca vāriṇā||24||

praveśya vṛṣaṇau sīvyet sevanyā tunnasaṃjñayā||24||

kāryaśca goṣphaṇābandhaḥ kaṭyāmāveśya paṭṭakam||25||

snehasekaṃ na kurvīta tatra klidyati hi vraṇaḥ||25||

Sarvāṅgasundarā

vilambumuṣkasya pādau netre ca vāriṇā prekṣya vṛṣaṇau praveśya sīvyet| katham ? tunnasaṃjñayā sevanyā| tathā kaṭyāṃ paṭṭakamāsajya goṣphaṇābandhaṃ kuryāt| snehasekaṃ na kurvīta| yataḥ snehaseke satyasmin vraṇaḥ klidyati|

Aṣṭāṅgahṛdayasaṃhitā

kālānusāryagurvelājātīcandanaparpaṭaiḥ||26||

śilādārvyamṛtātutthaiḥ siddhaṃ tailaṃ ca ropaṇam||26||

Sarvāṅgasundarā

kālānusāryādibhiḥ kalkitaiḥ pakvaṃ tailaṃ vṛṣaṇayo ropaṇam|

Aṣṭāṅgahṛdayasaṃhitā

chinnāṃ niḥśeṣataḥ śākhāṃ dagdhvā tailena yuktitaḥ||27||

badhnīyāt kośabandhena tato vraṇavadācaret||27||

Sarvāṅgasundarā

niḥśeṣeṇa chinnāṃ śākhāṃ dagdhvā tailena yuktyā kośabandhena badhnīyāt| anantaraṃ vraṇamivācaret|

Aṣṭāṅgahṛdayasaṃhitā

kāryā śalyāhṛte viddhe bhaṅgādvidalite kriyā||28||

Sarvāṅgasundarā

viddhe śalyāhṛte sati bhaṅgādvidalite kriyā kāryā|

Aṣṭāṅgahṛdayasaṃhitā

śiraso+apahṛte śalye vālavartiṃ praveśayet||28||

mastuluṅgasruteḥ kruddho hanyādenaṃ calo+anyathā||29||

vraṇe rohati caikaikaṃ śanairapanayetkacam||29||

Sarvāṅgasundarā

śirasaḥ śalye nipatite sati vālavartiṃ praveśayet| anyathā-vālavarterapraveśāt, mastuluṅgasrāvādvāyuḥ ṛddhaḥ enaṃ- vraṇinaṃ, hanyāt| vraṇe rohati satyekaikaṃ kacaṃ śanairnayet|

Aṣṭāṅgahṛdayasaṃhitā

mastuluṅgasrutau khādenmastiṣkānanyajīvajān||30||

Sarvāṅgasundarā

mastuluṅgasya-majjākhyasya, srutāvanyajīvajān mastiṣkān khādet|

Aṣṭāṅgahṛdayasaṃhitā

śalye hṛte+aṅgādanyasmātsnehavartiṃ nidhāpayet||30||

Sarvāṅgasundarā

aṅgādanyasmācchalye hṛte sati tatra vraṇe snehavartiṃ nidhāpayet|

Aṣṭāṅgahṛdayasaṃhitā

dūrāvagāḍhāḥ sūkṣmāsyā ye vraṇāḥ srutaśoṇitāḥ||31||

secayeccakratailena sūkṣmanetrārpitena tān||31||

Sarvāṅgasundarā

ye vraṇā dūrāvagāḍhādiguṇāstāṃścakratailena-kohlakādyudbhavena tailena, secayet| kimbhūtena ? sūkṣmanetreṇārpitena-kṣiptena|

Aṣṭāṅgahṛdayasaṃhitā

bhinne koṣṭhe+asṛjā pūrṇe mūrcchāhṛtpārśvavedanāḥ||32||

jvaro dāhastṛḍādhmānaṃ bhaktasyānabhinandanam||32||

saṅgo viṇmūtramarutāṃ śvāsaḥ svedo+akṣiraktatā||33||

lohagandhitvamāsyasya syād gātre ca vigandhatā||33||

Sarvāṅgasundarā

bhinne koṣṭhe raktena pūrṇe sati mūrcchādyāḥ syuḥ|

Aṣṭāṅgahṛdayasaṃhitā

āmāśayasthe rudhire rudhiraṃ chardayatyapi||34||

ādhmānenātimātreṇa śūlena ca viśasyate||34||

Sarvāṅgasundarā

āmāśayasthe rudhire raktamudvamatyapyādhmānenātimātreṇa śūlena ca viśasyate-vyāpadyate|

Aṣṭāṅgahṛdayasaṃhitā

pakvāśayasthe rudhire saśūlaṃ gauravaṃ bhavet||35||

nābheradhastācchītatvaṃ khebhyo raktasya cāgamaḥ||35||

Sarvāṅgasundarā

pakvāśayasthe lohite śūlasahitaṃ gauravaṃ bhavet| nābheradhobhāge śaityam| chidrebhyo rudhirasyaivāgamanam|

Aṣṭāṅgahṛdayasaṃhitā

abhinno+apyāśayaḥ sūkṣmaiḥ srotobhirabhipūryate||36||

asṛjā syandamānena pārśve mūtreṇa bastivat||36||

Sarvāṅgasundarā

āśayo+abhinno+api sūkṣmaiḥ srotobhirlohitena syandamānenābhipūryate| pārśve mūtreṇa bastiriva|

Aṣṭāṅgahṛdayasaṃhitā

tatrāntarlohitaṃ śītapādocchvāsakarānanam||37||

raktākṣaṃ pāṇḍuvadanamānaddhaṃ ca vivarjayet||37||

Sarvāṅgasundarā

teṣu madhye+antarlohitaṃ vraṇinaṃ śītapādaṃ śītocchvāsaṃ śiśirakaraṃ śītavakraṃ lohitākṣaṃ pāṇḍuvadanamānaddhaṃ ca varjayet|

Aṣṭāṅgahṛdayasaṃhitā

amāśayasthe vamanaṃ hitaṃ, pakvāśayāśrite||38||

virecanaṃ nirūhaṃ ca niḥsnehoṣṇairviśodhanaiḥ||38||

Sarvāṅgasundarā

āmāśayasthe rakte vamanaṃ hitam| pakvāśayagate virecanaṃ nirūhaṃ ca vigatasnehairuṣṇaiśca viśodhanairhitam|

Aṣṭāṅgahṛdayasaṃhitā

yavakolakulatthānāṃ rasaiḥ snehavivarjitaiḥ||39||

bhuñjītānnaṃ yavāgūṃ vā pibetsaindhavasaṃyutām||39||

Sarvāṅgasundarā

yavādīnāṃ rasaiḥ sneharahitairannaṃ bhakṣayet| peyāṃ saindhavānvitāṃ vā pibet|

Aṣṭāṅgahṛdayasaṃhitā

atiniḥsrutaraktastu bhinnakoṣṭhaḥ pibedasṛk||40||

Sarvāṅgasundarā

atiniḥsrutalohito bhinnakoṣṭho rudhiraṃ pibet|

Aṣṭāṅgahṛdayasaṃhitā

kliṣṭacchinnāntrabhedena koṣṭhabhedo dvidhā smṛtaḥ||40||

mūrcchādayo+alpāḥ prathamedvitīye tvati bādhakāḥ||41||

kliṣṭāntraḥ saṃśayī dehī chinnāntro naiva jīvati||41||

Sarvāṅgasundarā

klinnāntrabhedena bhinnāntrabhedena ca koṣṭhabhedo dviprakāra uktaḥ| prathame-klinnāntrākhye, mūrcchadayo+alpāḥ-kiñcideva, syuḥ| dvitīye-bhinnāntrākhye, atiśayena bādhakāḥ syuḥ| klinnāntro dehī saṃśayī syād jīvane| bhinnāntro na jātu jīvati|

Aṣṭāṅgahṛdayasaṃhitā

yathāsvaṃ mārgamāpannā yasya viṇmūtramārutāḥ||42||

vyupadravaḥ sa bhinne+api koṣṭhe jīvatyasaṃśayam||42||

Sarvāṅgasundarā

yasya viṇmūtramārutā yathāyathaṃ mārgaṃ prāptāḥ vigatopadravaśca sa naro bhinnakoṣṭho+api san jīvati|

Aṣṭāṅgahṛdayasaṃhitā

abhinnamantraṃ niṣkrāntaṃ praveśyaṃ na tvato+anyathā||43||

utpaṅgilaśirograstaṃ tadapyeke vadanti tu||43||

prakṣālya payasā digdhaṃ tṛṇaśoṇitapāṃsubhiḥ||44||

praveśayetklṛptanakho ghṛtenāktaṃ śanaiḥ śanaiḥ||44||

Sarvāṅgasundarā

antramabhinnaṃ niṣkrāntaṃ praveśanīyamantare| na tvato+anyathā-bhinnamityarthaḥ| anye tvevamācakṣate,-utpaṅgilaśirasāmarkoṭaśīrṣeṇa, grastaṃ bhinnamapyantraṃ praveśyam| saṃ-antraṃ niṣkrāntaṃ tṛṇādibhirdigdhaṃ payasā prakṣālya sarpiṣā+abhyaktaṃ klṛptanakhaḥ śanaiḥ śanaiḥ praveśayet|

Aṣṭāṅgahṛdayasaṃhitā

kṣīreṇārdrīkṛtaṃ śuṣkaṃ bhūrisarpiḥpariplutam||45||

aṅgulyā pramṛśetkaṇṭhaṃ jalenodvejayedapi||45||

tathā+antrāṇi viśantyantastatkālaṃ pīḍayanti ca||46||

Sarvāṅgasundarā

śuṣkamantraṃ kṣīreṇārdrīkṛtaṃ bahughṛtapariplutamaṅgulyā galaṃ pramṛśet jalenodvejayet| tathā-evaṃ, antrāṇyantaḥ praviśanti tatkālaṃ ca pīḍayanti|

Aṣṭāṅgahṛdayasaṃhitā

vraṇasaukṣmyādbahutvādvā koṣṭhamantramanāviśat||46||

tatpramāṇena jaṭharaṃ pāṭayitvā praveśayet||47||

yathāsthānaṃ sthite samyagantre sīvyedanu vraṇam||47||

sthānādapetamādatte jīvitaṃ kupitaṃ ca tat||48||

veṣṭayitvā+anu paṭṭena ghṛtena pariṣecayet||48||

pāyayeta tataḥ koṣṇaṃ citrātailayutaṃ payaḥ||49||

mṛdukriyārthaṃ śakṛto vāyoścādhaḥpravṛttaye||49||

anuvarteta varṣaṃ ca yathoktāṃ vraṇayantraṇām||50||

Sarvāṅgasundarā

vraṇasūkṣmātvādantrasya bahutvāt [vā] koṣṭhamanāviśadantraṃ jaṭharaṃ tatpramāṇena pāṭayitvā praveśayet| yathāsthānaṃ sthite samyagantre sati paścād vraṇaṃ sīvyet| sthānāccyutamantraṃ jīvitaṃ harati| kupitaṃ ca tat-antraṃ, paṭṭena veṣṭayitvā paścādghṛtena pariṣecayet| anantaraṃ citrātailānvitaṃ koṣṇaṃ kṣīraṃ pibet| śakṛto mṛṛdūkaraṇāya pavamānasya ca pravartanāya| yathoktāṃ ca vraṇayantraṇāṃ saṃvatsaraṃ yāvadanuvarteta|

Aṣṭāṅgahṛdayasaṃhitā

udarānmedaso vartiṃ nirgatāṃ bhasmanā mṛdā||50||

avakīrya kaṣāyairvā ślakṣṇairmūlaistataḥ samam||51||

dṛḍhaṃ badhvā ca sūtreṇa varddhayetkuśalo bhiṣak||51||

tīkṣṇenāgniprataptena śastreṇa sakṛdeva tu||52||

syāndanyathā rugāṭopo mṛtyurvā chidyamānayā||52||

sakṣaudre ca vraṇe baddhe sujīrṇe+anne ghṛtaṃ pibet||53||

kṣīraṃ vā śarkarācitrālākṣāgokṣurakaiḥ śṛtam||53||

rugdāhajitsayaṣṭyāhvaiḥ paraṃ pūrvodito vidhiḥ||54||

medogranthyuditaṃ tatra tailamabhyañjane hitam||54||

Sarvāṅgasundarā

jaṭharānmedaso vartiṃ nirgatāṃ bhasmanā vā mṛdā+avakīryāthavā ślakṣṇacūrṇaiḥ kaṣāyairmūlairavakīrya tato mūlena samaṃ dṛḍhaṃ ca kṛtvā sūtreṇa badhvā tīkṣṇena vahniprataptena śastreṇa kuśalo vaidyaḥ sakṛdeva varddhayet| anyathā chinnayā rujā+a+aṭopo mṛtyurvā syāt| tato vraṇe samākṣike baddhe+anne ca sujīrṇe sati ghṛtaṃ pibet| athavā śarkarādibhiḥ śṛtaṃ dugdhaṃ pibet| tacca ghṛtaṃ kṣīraṃ vā rujādāhahṛt| anantaraṃ pūrvokto vidhiḥ| tatra medogranthiṣu kathitaṃ tailamabhyañjane hitam|

Aṣṭāṅgahṛdayasaṃhitā

tālīsaṃ padmakaṃ māṃsīhareṇvagurucandanam||55||

haridre padmabījāni sośīraṃ madhukaṃ ca taiḥ||55||

pakvaṃ sadyovraṇeṣūktaṃ tailaṃ ropaṇamuttamam||56||

Sarvāṅgasundarā

tālīsādibhiḥ kalkitaiḥ pakvaṃ tailaṃ sadyovraṇeṣu ropaṇaṃ paramuktam|

Aṣṭāṅgahṛdayasaṃhitā

gūḍhaprahārābhihate patite viṣamoccakaiḥ||56||

kāryaṃ vātāsrajit tṛptimardanābhyañjanādikam||57||

Sarvāṅgasundarā

gūḍhaprahāreṇābhihate, tathā viṣamaṃ patite, tathoccakaiḥ patite ca, vātaraktaharādikaṃ kāryam|

Aṣṭāṅgahṛdayasaṃhitā

viśliṣṭadehaṃ mathitaṃ kṣīṇaṃ marmāhataṃ hatam||57||

vāsayettailapūrṇāyāṃ droṇyāṃ māṃsarasāśinam||26||

57 1/2||26||

ḍviṃśo+adhyāyaḥ||26||

Sarvāṅgasundarā

viśliṣṭadehādikaṃ naraṃ tailadroṇyāṃ māṃsarasāśinaṃ vāsayediti| iti śrīmṛgāṅkadattaputraśrīmadaruṇadattaviracitāyāmāṣṭāṅgahṛdayaṭī- kāyāṃ sarvāṅgasundarākhyāyāṃ ṣaṣṭhe uttarasthāne sadyovraṇaprati- ṣedho nāma ṣaḍviṃśo+adhyāyaḥ samāptaḥ|| 26||

bhaṅgapratiṣedhādhyāyaḥ

27

Aṣṭāṅgahṛdayasaṃhitā

athāto bhaṅgapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) pātaghātādibhirdvedhā bhaṅgo+asthnāṃ sandhyasandhitaḥ||1||

prasāraṇākuñcanayoraśaktiḥ sandhimuktatā||1||

itarasmin bhṛśaṃ śophaḥ sarvavasthāsvativyathā||2||

aśaktiśceṣṭite+alpe+api pīḍyamāne saśabdatā||2||

samāsāditi bhaṅgasya lakṣaṇaṃ, bahudhā tu tat||3||

bhidyate bhaṅgabhedena tasya sarvasya sādhanam||3||

yathā syādupayogāya tathā tadupadekṣyate||4||

Sarvāṅgasundarā

pātādibhirasthnāṃ bhaṅgaḥ| sa ca dvedhā-dviprakāraḥ, sandhīnāṃ bhaṅgo+asandhervā| sandhibhaṅge prasāraṇa ākuñcane cāśaktiḥ sandhimuktatā ca| itarasmin-asandhibhaṅge, atiśophaḥ, sarvāsvavasthāsvatiśayena rujā, alpe+api ceṣṭite+aśaktiḥ, pīḍyamāne ca saśabdatā, syāt| iti saṅkṣepeṇa bhaṅgasya lakṣaṇamuktam| taccabhaṅgabhedenānekadhā bhidyate| saṃ-tasya-bhaṅgasya, sarvasya sādhanaṃ-cikitsitaṃ, yathopayogāya syāt tathopadekṣyate|

Aṣṭāṅgahṛdayasaṃhitā

prajyāṇudāri yattvasthi sparśe śabdaṃ karoti yat||4||

yatrāsthileśaḥ praviśenmadhyamasthno vidāritaḥ||5||

bhagnaṃ yaccābhighātena kiñcidevāvaśeṣitam||5||

unnamyamānaṃ kṣatavadyacca majjani majjati||6||

tadduḥsādhyaṃ kṛśāśaktavātalālpāśināmapi||6||

bhinnaṃ kapālaṃ yat kaṭyāṃ sandhimuktaṃ cyutaṃ ca yat||7||

jaghanaṃ prati piṣṭaṃ ca bhagnaṃ yattadvivarjayet||7||

Sarvāṅgasundarā

prājyāśca te+aṇavaśca prājyāṇavaḥ,-prabhūtasūkṣmāḥ| tairdrārāḥ-dāraṇāni, vidyante yatrāsthni tat| prabhūtāṇudāri yadasthi tadduḥsādhyam| yaccāsthi sparśe-sparśane sati, śabdaṃ karoti tacca duḥsādhyam| yatrāsthileśo dāritaḥ-pāṭitaḥ, asthnāṃ madhyaṃ praviśet tacca duḥsādhyam| yaccābhighātena bhagnam| kimbhūtam ? kiñcidevāvaśeṣitaṃ bhavet, tacca duḥsādhyam| yacconnamyamānaṃ kṣatasamaṃ syāt, tacca duḥsādhyam| tathā yanmajjani majjati, tathā kṛśādīnāmapi yat, tacca duḥsādhyam| saṃ-kaṭyāṃ-kaṭipradeśe, yatkapālaṃ bhinnaṃ vidāritaṃ yacca sandhivimuktaṃ yacca sandheścayutaṃ yacca jaghanaṃ prati piṣṭaṃ bhagnaṃ ca yat tadvivarjayet-pariharet|

Aṣṭāṅgahṛdayasaṃhitā

asaṃśliṣṭakapālaṃ ca lalāṭaṃ cūrṇitam tathā||8||

yacca bhagnaṃ bhavecchaṅkhaśiraḥpṛṣṭhastanāntare||8||

samyagyamitamapyasthi durnyāsāddurnibandhanāt||9||

saṅkṣobhādapi yadgacchedvikriyāṃ tadvivarjayet||9||

ādito yacca durjātamasthisandhirathāpi vā||10||

taruṇāsthīni bhujyante, bhajyante nalakāni tu||10||

kapālāni vibhidyante, sphuṭantyanyāni bhūyasā||11||

Sarvāṅgasundarā

lalāṭamasaṃśliṣṭakapālaṃ-bhinnaṃ, cūrṇitaṃ ca nopakramet| śaṅkhaśiraḥpṛṣṭhastanānāṃ madhye yacchinnaṃ bhavet, tacca varjayet| saṃ-tathā+asthi samyaguddhṛtamapi durnyāsādinā yad vikriyāṃ gacchet, tacca varjayet| āditaḥ-prathamameva, yaccāsthi durjātaṃ-asamyagutpannaṃ syāt, tacca duḥsādhyam| athavā+asthisandhiryo durjātaḥ syāt, sa ca duḥsādhyaḥ| durjātaṃ ca durjātaśca durjātam| "napuṃsakamanapuṃsakena" ityekaśeṣaḥ| saṃ-tathā taruṇāsthīni-nāsākarṇākṣikoṣāṇi, bhujyante-kuṭilīkriyante| tathā nalakāni bhaṅgaṃ yānti| kapālāni ca vidāryante| anyāni cāsthīni bāhulyena sphuṭanti| etatsarvaṃ duḥsādhyam|

Aṣṭāṅgahṛdayasaṃhitā

athāvanatamunnamyamunnataṃ cāvapīḍayet||11||

ācchedatikṣiptamadhogataṃ copari vartayet||12||

āñchanotpīḍanonnāmacarmasaṅkṣepabandhanaiḥ||12||

sandhīn śarīragān sarvān calānapyacalānapi||13||

ityetaiḥ sthāpanopāyaiḥ samyak saṃsthāpya niścalam||13||

paṭṭaiḥ prabhūtasarpirbhirveṣṭayitvā sukhaistataḥ||14||

kadambodumbarāśvatthasarjārjunapalāśajaiḥ||14||

vaṃśodbhavairvā pṛthubhistanubhiḥ suniveśitaiḥ||15||

suślakṣṇaiḥ sapratistambhairvalkalaiḥ śakalairapi||15||

kuśāhvayaiḥ samaṃ bandhaṃ paṭṭasyopari yojayet||16||

Sarvāṅgasundarā

atha-eṣāṃ bhaṅgasthitiṃ jñātvā, avanatamasthyunnamanīyam| unnataṃ cāsthyavapīḍayet| atikṣiptamasthyāñchet| adhastādgataṃ copari vartayet| saṃ-iti-evaṃprakāraiḥ, etaiḥ-āñchanādibhiḥ sthāpanopāyaiḥ, sarvāñcharīragān sandhīṃścalānacalāṃśca niścalaṃ saṃsthāpya vastrakhaṇḍajaiḥ paṭṭairbahusarpiṣkaiḥ sukhāvahairveṣṭayitvā+anantaraṃ kadambādijairvalkalairvaṃśotthairvā śakalaiḥ-khaṇḍaiḥ, vistīrṇaistathā tanubhiḥ-na tu sthūlaiḥ, suniveśitaistathā komalaistathā pratistambhayuktaiḥ kuśāsaṃjñaiḥ samaṃ bandhaṃ paṭṭasyopari kuryāt|

Aṣṭāṅgahṛdayasaṃhitā

śithilena hi bandhena sandhisthairyaṃ na jāyate||16||

gāḍhenāti rujādāhapākaśvayathusambhavaḥ||17||

Sarvāṅgasundarā

ślathena bandhena sandheḥ sthairyaṃ na sampadyate| atigāḍhena tu bandhena rujādyudbhavaḥ|

Aṣṭāṅgahṛdayasaṃhitā

tryahāttryahādṛtau gharme saptāhānmokṣayeddhime||17||

sādhāraṇe tu pañcahād bhaṅgadoṣavaśena vā||18||

Sarvāṅgasundarā

uṣṇe ṛtau tryahāttryahānmokṣayet| śīte ca ṛtau saptāhānmokṣayet| sādhāraṇe-śaradvasantākhye, pañcahānmokṣayet| athavā bhāṅgavaśena doṣavaśena mokṣayet|

Aṣṭāṅgahṛdayasaṃhitā

nyagrodhādikaṣāyeṇa tataḥ śītena secayet||18||

taṃ pañcamūlapakvena payasā tu savedanam||19||

sukhoṣṇaṃ vā+avacāryaṃ syāccakratailaṃ vijānatā||19||

vibhajya deśaṃ kālaṃ ca vātaghnauṣadhasaṃyutam||20||

Sarvāṅgasundarā

tato nyagrodhādigaṇadravyakaṣāyeṇa śītena secayet bhaṅgasandhīn| taṃ-sarujaṃ, pañcamūlaśṛtena kṣīreṇa secayet| saṃ-avasthādiviśeṣaṃ vijñāya cakratailaṃ vātaghnauṣadhasaṃyutaṃ sukhoṣṇaṃ vijānatā vaidyena vā+avacāraṇīyam|

Aṣṭāṅgahṛdayasaṃhitā

pratataṃ sekalepāṃśca vidadhyāt bhṛśaśītalān||20||

Sarvāṅgasundarā

pratataṃ sekādīṃśca suśītalān kuryāt|

Aṣṭāṅgahṛdayasaṃhitā

gṛṣṭikṣīraṃ sasarpiṣkaṃ madhurauṣadhasādhitam||21||

prātaḥ prātaḥ pibedbhagnaḥ śītalaṃ lākṣayā yutam||21||

Sarvāṅgasundarā

bhagno naro gṛṣṭikṣīraṃ ghṛtasahitaṃ madhuradravyasādhitaṃ śītalaṃ lākṣayā yuktaṃ prātaḥ pibet|

Aṣṭāṅgahṛdayasaṃhitā

savraṇasya tu bhagnasya vraṇo madhughṛtottaraiḥ||22||

kaṣāyaiḥ pratisāryo+atha śeṣo bhaṅgoditaḥ kramaḥ||22||

Sarvāṅgasundarā

savraṇasya bhagnasya vraṇo madhughṛtottaraiḥ kaṣāyaiḥ pratisāraṇīyaḥ| atha śeṣaḥ kramo bhaṅgakathito vidheyaḥ|

Aṣṭāṅgahṛdayasaṃhitā

lambāni vraṇamāṃsāni pralipya madhusarpiṣā||23||

sandhadhīta vraṇān vaidyo bandhanaiścopa0pādayet||23||

Sarvāṅgasundarā

vraṇamāṃsāni lambāni madhughṛtenālipya vraṇān vaidyaḥ sandadhyāt| kṛtasandhānāṃśca tān yathāsvaṃ bandhairyojayet|

Aṣṭāṅgahṛdayasaṃhitā

tān samān susthitāñjñātvā phalinīrodhrakaṭphalaiḥ||24||

samaṅgādhātakīyuktaiścūrṇitairavacūrṇayet||24||

dhātakīrodhracūrṇairvā, rohantyāśu tathā vraṇāḥ||25||

iti bhaṅga upakrāntaḥ-------------------------||25||

Sarvāṅgasundarā

tān-vraṇān, susthitān samāṃśca viditvā phalinyādibhī rajīkṛtairācūrṇayet| dhātakīrodhrayoścūrṇena vā| tathā-evaṃ kṛte sati, vraṇā drāgeva rohanti| saṃ-iti-anena prakāreṇa, bhaṅgaścikitsitaḥ|

Aṣṭāṅgahṛdayasaṃhitā

------------------------------sthiradhātoḥ ṛtau hime||25||

māṃsalasyālpadoṣasya susādhyo, dāruṇo+anyathā||26||

Sarvāṅgasundarā

śītartau śtiradhātostathā māṃsalasya stokadoṣasya vraṇaḥ sukhasādhyaḥ| anyathā-ato viparyayeṇa, dāruṇaḥ-kṛcchrasādhyo+asādhyo vā|

Aṣṭāṅgahṛdayasaṃhitā

pūrvamadhyāntavayasāmekadvitriguṇaiḥ kramāt||26||

māsaiḥ sthairyaṃ bhavetsandheryathoktaṃ bhajatāṃ vidhim||27||

Sarvāṅgasundarā

yathoktaṃ vidhiṃ kurvatāṃ pūrvamadhyāntavayasāmekadvitriguṇairmāsairyathākramaṃ sandheḥ sthairyaṃ jāyate|

Aṣṭāṅgahṛdayasaṃhitā

kaṭījaṅghorubhagnānāṃ kapāṭaśayanaṃ hitam||27||

yantraṇārtha tathā kīlāḥ pañca kāryā nibandhanāḥ||28||

jaṅghorvoḥ pāṛśvayordvau dvau tala ekaśca kīlakaḥ||28||

śorṇyāṃ vā pṛṣṭhavaṃśe vā vakṣasyakṣakayostathā||29||

Sarvāṅgasundarā

kaṭyādibhagnānaṃ kapāṭesthirhitā| yantraṇārthaṃ ca kīlāḥ-kīlakāḥ, pañca sthirasthitihetavaḥ kāryāḥ| teṣāṃ ca sthānānyāha-jaṅghorvodvau dvau kīlakau, tala ekaḥ kīlakaḥ, śroṇyāṃ bhagnasya pṛṣṭavaṃśe tu bhagnasya pārśvayordvau dvāveka iti| ata evāha śroṇyāṃ vetyādi| vaktrasya(kṣasya)kṣakayośca bhagnasya pañcaiva kīlakā yojyāḥ| viśeṣastvato nopariṣṭāt kīlako yojyo yuktivaśāt|

Aṣṭāṅgahṛdayasaṃhitā

vimokṣe bhagnasandhīnāṃ vidhimevaṃ samācaret||29||

Sarvāṅgasundarā

bhagnasandhīnāṃ vimokṣa evaṃprakāraṃ vidhiṃ samācaret|

Aṣṭāṅgahṛdayasaṃhitā

sandhīściravimuktāṃstu snigdhasvinnān mṛdūkṛtān||30||

uktairvidhānairbuddhyā ca yathāsvaṃ sthānamānayet||30||

Sarvāṅgasundarā

ciravimuktāṃstu sandhīn pūrvaṃ snigdhān paścāt svinnān mṛdūkṛtān yathoktairvidhānairbuddhyā ca viśeṣeṇa yathātmīyaṃ sthānaṃ prāpayet|

Aṣṭāṅgahṛdayasaṃhitā

asandhibhagne rūḍhe tu viṣamolbaṇasādhite||31||

āpothya bhaṅgaṃ yamayettato bhagnavadācaret||31||

Sarvāṅgasundarā

asandhau bhagne rūḍhe ca viṣamolbaṇasādhite sati bhaṅgamāpothya-bhaṅktvā, paścādbhaṅgaṃ yamayet| anantaraṃ bhagnavadācaret|

Aṣṭāṅgahṛdayasaṃhitā

bhagnaṃ naiti yathā pākaṃ prayateta tathā bhiṣak||32||

pakvamāṃsasirāsnāyuḥ sandhiḥ śleṣaṃ na gacchati||32||

Sarvāṅgasundarā

bhagnaṃ yathā pākaṃ na prāpnoti tathā vaidyo yatnaṃ kuryāt| yataḥ sandhiḥ pakvamāṃsasirāsnāyuḥ san śleṣaṃ na yāti|

Aṣṭāṅgahṛdayasaṃhitā

vātavyādhivinirdiṣṭān snehān bhagnasya yojayet||33||

catuṣprayogān balyāṃśca bastikarma ca śīlayet||33||

Sarvāṅgasundarā

vātavyādhikathitān snehān (ci.a. 21/66) catuṣprayogān-pānanasyābhyaṅgānuvāsanaiḥ, balyān-balāya hitān, bhagnasya yojayet| tathā bastikarma-"prāk sneha ekaḥ pañcānte" (hṛ.sū.ā. 19/63) ityādinoktaṃ, abhyaset|

Aṣṭāṅgahṛdayasaṃhitā

śālyājyarasadugdhādyaiḥ pauṣṭikairavidāhibhiḥ||34||

mātrayopacaredbhagnaṃ sandhisaṃśleṣakāribhiḥ||34||

glānirna śasyate tasya, sandhiviśleṣakṛddhi sā||35||

Sarvāṅgasundarā

bhagnaṃ naraṃ mātrayā śālyādibhiḥ puṣṭikṛdbhiḥ sandhisaṃśleṣakāribhiravidāhibhirupakramet| sa0-tasya-bhagnasya, glānirna śasyate| yataḥ sā-glāniḥ, sandhiviśleṣaṃ kurute|

Aṣṭāṅgahṛdayasaṃhitā

lavaṇaṃ kaṭukaṃ kṣāramamlaṃ maithunamātapam||35||

vyāyāmaṃ ca na seveta bhagno rūkṣaṃ ca bhojanam||35||

Sarvāṅgasundarā

bhagno lavaṇādikaṃ rūkṣaṃ cāhāraṃ na seveta|

Aṣṭāṅgahṛdayasaṃhitā

sthairyakṛjjayati cāśu vikārān||41||

vātāpittajanitānativīryān||41||

vyāpino+api vividhairupayogaiḥ||41||

viṃśo+adhyāyaḥ||27||

Sarvāṅgasundarā

kṛṣṇān tilān vahati-asthire jale, saptarātrīrvigatareṇūṃstathā dṛḍhavasanasaṃyatān vāsayet| etāṃśca praviralān vikīrya pratidinaṃ saṃśoṣayet| tathaiva-pūrvoktena prakāreṇa, kṣīre sthitānanudinaṃ pratisārya śoṣitān sapta rātrīrevaṃ madhuyaṣṭīkvathite ca jale vāsayedviśoṣayecca| vasantatilakāvṛttam| punarapi ca pītakṣīrāṃstāṃstilān pūrvavadevātiśayena śoṣitānapagatatuṣaṃstathā virajasaḥ sañcūrṇya naladādyaiḥ sucūrṇitairyojayet| āryā| tānevāha-naladetyādi| aupacchandasikam| padmakādītyādi| kimbhūtairnaladādibhiḥ ? padmakādigaṇasahitaiḥ sucūrṇitairyojayitvā caitat tilapiṣṭaṃ sakalacorakādigandhadravyasiddhena kṣīreṇa saha pīḍayet| tatastattailaṃ sairyakā(śaileyā)dibhirnaladādibhiśca kalkīkṛtairdugdhasahitaiḥ pacet| indravajrā| etat gandhatailamativīryamasthisthiratvakṛdāmayāśca pavanapittotthānativīryān vyāpino+apyāśu jayati vividhaiḥ-pānanasyādibhiḥ, upayogaiḥ| svāgatā| śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne bhaṅgaprati- ṣedho nāma saptaviṃśo+adhyāyaḥ samāptaḥ|| 27||

bhagandarapratiṣedhādhyāyaḥ

28

Aṣṭāṅgahṛdayasaṃhitā

athāto bhagandarapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) hastyaśvapṛṣṭhagamanakaṭhinotkaṭakāsanaiḥ||1||

arśonidānābhihitairaparaiśca niṣevitaiḥ||1||

aniṣṭādṛṣṭapākena sadyo vā sādhugarhaṇaiḥ||2||

prāyeṇa piṭikāpūrvo yo+aṅgule hyaṅgule+api vā||2||

pāyorvraṇo+antarbāhyo vā duṣṭāsṛṅmāṃsago bhavet||3||

bastimūtrāśayābhyāsagatatvātsyandanātmakaḥ||3||

bhagandaraḥ sa sarvāśca dārayatyakriyāvataḥ||4||

bhagabastigudāṃsteṣu dīryamāṇeṣu bhūribhiḥ||4||

vātamūtraśakṛcchukraṃ khaiḥ sūkṣmairvamati kramāt||5||

Sarvāṅgasundarā

hastyaśvādigamanādibhirarśonidānoktairaparairapi niṣevitairaśubhapurākṛtakarmavipākena sadyo vā sādhunindābhiḥ pāyoraṅgule dvyaṅgule vā yo vraṇo+antarbāhyo vā bāhu lyena piṭikāpūrvā duṣṭaraktamāṃsago bastimūtrāśayasamīpagatatvāt syandanasvabhāvaḥ sa bhagandaraḥ syāt| saṃ-bhagādīn sarvān dārayati, kriyārahitasya puṃsaḥ| teṣu-bhagādiṣu, śīryamāṇeṣu khaiḥ-chidraiḥ, sūkṣmairbahubhiḥ krameṇa vātādīn vamati|

Aṣṭāṅgahṛdayasaṃhitā

doṣaiḥ pṛthagyutaiḥ sarvairāgantuḥ so+aṣṭamaḥ smṛtaḥ||5||

Sarvāṅgasundarā

bhagandarākhyo vraṇo doṣaiḥ pṛthak tridhā| yuktaiśca doṣaistridhā| sarvairekaḥ| āganturaṣṭamo gaditaḥ|

Aṣṭāṅgahṛdayasaṃhitā

apakvaṃ piṭikāmāhuḥ pākaprāptaṃ bhagandaram||6||

Sarvāṅgasundarā

apakvaṃ śophaṃ piṭikāṃ kathayanti| pakvaṃ śophaṃ bhagandaramāhuḥ|

Aṣṭāṅgahṛdayasaṃhitā

gūḍhamūlāṃ sasaṃrambhāṃ rugāḍhyāṃ rūḍhakopinīm||6||

bhagandarakarīṃ vidyāt piṭikāṃ na tvato+anyathā||7||

Sarvāṅgasundarā

piṭikāṃ gūḍhamūlādiguṇāṃ bhagandarakarīṃ vidyāt| ato+anyathā-viparyayeṇa, piṭikāmātrāṃ vijānīyāt|

Aṣṭāṅgahṛdayasaṃhitā

tatra śyāvā+aruṇā todabhedasphuraṇarukkarī||7||

piṭikā mārutāt----------------------------||8||

Sarvāṅgasundarā

teṣu madhyācchyāvādiguṇā piṭikā pavanāt syāt|

Aṣṭāṅgahṛdayasaṃhitā

--------------pittāduṣṭragrīvāvaducchritā||8||

rāgiṇi tanurūṣmāḍhyā jvaradhūmāyanānvitā||8||

Sarvāṅgasundarā

pittāt piṭikoṣṭragrīvevocchritā rāgādiguṇānvitā ca syāt|

Aṣṭāṅgahṛdayasaṃhitā

sthirā snigdhā mahāmūlā pāṇḍuḥ kaṇḍumatī kaphāt||9||

Sarvāṅgasundarā

kaphāt piṭikā sthirādiguṇā syāt|

Aṣṭāṅgahṛdayasaṃhitā

śyāvā tāmrā sadāhoṣā ghorarug vātapittajā||9||

Sarvāṅgasundarā

vātapittotthā piṭikā śyāvadiguṇā syāt|

Aṣṭāṅgahṛdayasaṃhitā

pāṇḍurā kiñcidāśyāvā kṛcchrapākā kaphānilāt||10||

Sarvāṅgasundarā

śleṣmapavanāt piṭikā pāṇḍurādiguṇā syāt| kaphapittajastu bhagandaraḥ "arśaḥsa(durnā)māśritya" (ślo.15) ityārabhyāgre pratipādayiṣyati| teneha tatpiṭikā tantrakṛtā nābhihitā|

Aṣṭāṅgahṛdayasaṃhitā

pādāṅguṣṭhasamā sarvairdoṣairnānāvidhavyathā||10||

śūlārocakatṛḍdāhajvaracchardirupadrutā||11||

Sarvāṅgasundarā

sarvairdoṣaiḥ pādāṅuṣṭhatulyā nānāvidhavyathā śūlādibhirupadrutā piṭikā syāt|

Aṣṭāṅgahṛdayasaṃhitā

vraṇatāṃ yānti tāḥ pakvāḥ pramādāt------------------||11||

Sarvāṅgasundarā

tāśca piṭikāḥ pramādāt-ayatnāt, pakvāḥ sadyo vraṇatāṃ yānti|

Aṣṭāṅgahṛdayasaṃhitā

---------------------------------------tatra vātajā||11||

cīyate+aṇumukhaiśchidraiḥ śataponakavat kramāt||12||

acchaṃ sravadbhirāsrāvamajasraṃ phenasaṃyutam||12||

śataponakasaṃjño+ayam-----------------------||13||

Sarvāṅgasundarā

teṣu madhyādvātajā piṭikā śataponakavat-tita uvat, sūkṣmadvāraiśchidraiḥ krameṇa cīyate| kiṃ kurvāṇaiḥ ? acchaṃ-tanuṃ, āsrāvaṃ saha phenamanavarataṃ sravadbhiḥ| ayaṃ śataponakasaṃjño bhagandaraḥ|

Aṣṭāṅgahṛdayasaṃhitā

----------------------uṣṭragrīvastu pittajaḥ||13||

Sarvāṅgasundarā

pittajastu bhagandara uṣṭragrīvākhyaḥ|

Aṣṭāṅgahṛdayasaṃhitā

bahupicchāparisrāvī parisrāvī kaphodbhavaḥ||13||

Sarvāṅgasundarā

kaphottho bhagandaro bahupicchaparisrāvī syāt| sa ca parisrāvī kathyate|

Aṣṭāṅgahṛdayasaṃhitā

vātapittātparikṣepī parikṣipya gudaṃ gatiḥ||14||

jāyate paritastatra prākāraṃ parikheva ca||14||

Sarvāṅgasundarā

vātapittāt parikṣepītyucyate| tatra gudaṃ parikṣipya gatiḥ puraprākāraṃ paritaḥ parikheva ca jāyate|

Aṣṭāṅgahṛdayasaṃhitā

ṛjurvātakaphādṛjvyā gudo gatyā+atra dīryate||15||

Sarvāṅgasundarā

vātakaphād ṛjusaṃjño bhagandaraḥ| tatra ṛjvyā gatyā gudo dīryate|

Aṣṭāṅgahṛdayasaṃhitā

kaphapitte tu pūrvotthaṃ durnāmāśritya kupyataḥ||15||

arśomūle tataḥ śophaḥ kaṇḍūdāhādimān bhavet||16||

sa śīghraṃ pakvabhinno+asya kledayanmūlamarśasaḥ||16||

sravatyajasraṃ gatibhirayamarśobhagandaraḥ||17||

Sarvāṅgasundarā

pūrvotthaṃ durnāma samāśritya kaphapitte yadā kupyataḥ, tataḥ-tatkopāt, arśomūle śophaḥ kaṇḍvādimān syāt| saḥ-śophaḥ, pakvabhinno+asya-arśaso, mūlamāśveva kledayan gatibhirajasraṃ sravati| sa śopho+arśobhagandara ucyate|

Aṣṭāṅgahṛdayasaṃhitā

sarvajaḥ śambukāvartaḥ śambukāvartasannibhaḥ||17||

gatayo dārayantyasmin rugvegairdāruṇairgudam||18||

Sarvāṅgasundarā

sannipātotthaḥ śambukāvartasaṃjñaḥ śambukāvartasamaḥ syāt| asmin-sarvaje bhagandare, rugvegaistīvrairgatayo gudaṃ dārayanti|

Aṣṭāṅgahṛdayasaṃhitā

asthileśo+abhyavahṛto māṃsagṛddhyā yadā gudam||18||

kṣiṇoti tiryaṅnirgacchannunmārgaṃ kṣatato gatiḥ||19||

syāttataḥ pūyadīrṇāyāṃ māṃsakothena tatra ca||19||

jāyante kṛmayastasya khādantaḥ parito gudam||20||

vidārayanti nacirādunmārgī kṣatajaśca saḥ||20||

Sarvāṅgasundarā

asthilavo māṃsagārdhyena bhukto yadā tiryak-unmārgaṃ, nirgacchan gudaṃ kṣiṇoti, tadā kṣātādgatiḥ syāt| tataḥ pūyadīrṇāyāṃ gatau māṃsakothena ca tasmin kṛmayo bhavanti| te ca kṛmayaḥ tasya-bhagandariṇo, gudaṃ bhakṣayantaḥ parito vidārayanti śīghrameva| asāvunmārgī kṣatajaścocyate|

Aṣṭāṅgahṛdayasaṃhitā

teṣu rugdāhakaṇḍvādīn vidyād vraṇaniṣedhataḥ||21||

Sarvāṅgasundarā

teṣu-bhagandareṣu, vraṇaniṣedhato-vraṇapratiṣedhāt, rugādīn vidyāt|

Aṣṭāṅgahṛdayasaṃhitā

ṣaṭ kṛcchrasādhanāsteṣāṃ, nicayakṣatajau tyajet||21||

pravāhiṇīṃ valīṃ prāptaṃ sevanīṃ vā samāśritam||22||

Sarvāṅgasundarā

teṣāṃ madhyāt kṛcchrasādhanāḥ ṣaṭ-ekadoṣajā dvidoṣajāśca| sannipātajaṃ kṣatajaṃ ca tyajet| pravāhiṇīṃ valīṃ prāptaṃ yadbhagandaraṃ tattyajet| tathā sevanīmāśritya yajjātaṃ tacca varjayet|

Aṣṭāṅgahṛdayasaṃhitā

athāsya piṭikāmeva tathā yatnādupācaret||22||

śudhdyasṛksrutisekādyairyathā pākaṃ na gacśati||23||

Sarvāṅgasundarā

athāsya-bhagandarasya, piṭikāmeva-piṭikāvasthāmeva, yatnaṃ kṛtvā śudhdyādibhistathopakramet yathā pākaṃ na prāpnoti|

Aṣṭāṅgahṛdayasaṃhitā

pāke punarupasnigdhaṃ sveditaṃ cāvagāhataḥ||23||

yantrayitvā+arśasamiva paśyetsamyagbhagandaram||24||

arvācīnaṃ parācīnamantarmukhabahirmukham||24||

Sarvāṅgasundarā

pāke tu satyupasnigdhamavagāhena ca sveditaṃ tato+arśasamiva yantrayitvā suṣṭhu bhagandaraṃ paśyet-avāṅmukhaṃ parāṅmukhaṃ vā, antarmukhaṃ bahirmukhaṃ vā, ityevaṃ suṣṭhu nirūpya| arvācīnamiti "vibhāṣāñceradik striyām" iti svārthe khaḥ|

Aṣṭāṅgahṛdayasaṃhitā

athāntarmukhameṣitvā samyak śastreṇa pāṭayet||25||

bahirmukhaṃ ca niḥśeṣaṃ tataḥ kṣāreṇa sādhayet||25||

agninā vā bhiṣak sādhu kṣāreṇaivoṣṭrakandharam||26||

Sarvāṅgasundarā

anantaramantarmukhameṣiṇyā eṣitvā samyak śastreṇa pāṭayet| bahirmukhaṃ ca bhagandaraṃ niḥśeṣaṃ pāṭayitvā tataḥ kṣāreṇa sādhayet jvalanena vā| uṣṭrakandharaṃ-uṣṭragrīvaṃ, kṣāreṇaiva sādhu kṛtvā vaidyaḥ sādhayet-na tvagninā|

Aṣṭāṅgahṛdayasaṃhitā

nāḍīrekāntarāḥ kṛtvā pāṭayecchataponakam||26||

tāsu rūḍhāsu śoṣāśca, mṛtyurdīrṇe gude+anyathā||27||

Sarvāṅgasundarā

śataponakākhyamekāntarā nāḍīḥ kṛtvā pāṭayet| tāsu rūḍhāsu śeṣā api nāḍīḥ pāṭayet| anyathā-ekahelayaiva, gude pāṭite sati mṛtyuḥ syāt|

Aṣṭāṅgahṛdayasaṃhitā

parikṣepiṇī cāpyevaṃ nāḍyuktaiḥ kṣārasūtrakaiḥ||27||

Sarvāṅgasundarā

parikṣepiṇi ca bhagandare nāḍīkathitaiḥ kṣārasūtrakairevaṃkramāt, sādhayet|

Aṣṭāṅgahṛdayasaṃhitā

arśobhagandare pūrvamarśāṃsi pratisādhayet||28||

Sarvāṅgasundarā

arśobhagandare pūrvamarśāṃsi pratisādhayet-upacaret|

Aṣṭāṅgahṛdayasaṃhitā

tyaktvopacaryaḥ kṣatajaḥ śalyaṃ śalyavatastataḥ||28||

āhārecca tathā dadyāt kṛmighnaṃ lepabhojanam||29||

piṇḍanāḍyādayaḥ svedāḥ susnigdhā ruji pūjitāḥ||29||

Sarvāṅgasundarā

kṣatajo bhagandarastyaktvā-pratyākhyāya, cikitsyaḥ| anantaraṃ śalyavataḥ-saśalyasya, śalyamāharet| tathā kṛmighnaṃ lepaṃ bhojanaṃ ca dadyāt| pīḍāyāṃ ca satyāṃ piṇḍasvedādayaḥ susnigdhā hitāḥ|

Aṣṭāṅgahṛdayasaṃhitā

sarvatra ca bahucchidre chedānālocya yojayet||30||

gītīrthasarvatobhadradalalāṅgallalāṅgalān||30||

Sarvāṅgasundarā

bahucchidre ca bhagandare sarvatraivālocya caturaśchedān gotīrthakādikān kuryāt| tāneva chedānāha-gotīrthetyādi|

Aṣṭāṅgahṛdayasaṃhitā

pārśvaṃ gatena śastreṇa chedo gotīrthako mataḥ||31||

sarvataḥ sarvatobhadraḥ, pārśvacchedo+ardhalāṅgalaḥ||31||

pārśvadvaye lāṅgalakaḥ---------------------------||32||

Sarvāṅgasundarā

śastreṇa pārśvaṃ gatena yaśchedaḥ sa gotīrthakākhyaḥ, sa ca kāvyagatagomūtrikākāraḥ| sarvato yaśchedaḥ sa sarvatobhadrākhyaḥ, sa ca sarvatobhadrakāvyākāraḥ| ya ekasmin pārśve cedaḥ, sa ca dalalāṅgalakākhyaḥ,-kuṭārahitahalākāraḥ| pārśvadvaye yaśchedaḥ sa lāṅgalakākhyaḥ,-sampūrṇahalākāraḥ|

Aṣṭāṅgahṛdayasaṃhitā

-----------------------samastāṃścāgninā dahet||32||

āsrāvamārgānniḥśeṣaṃ naivaṃ vikurute punaḥ||32||

Sarvāṅgasundarā

vraṇān sarvāṃścāsrāvamārgān niḥśeṣaṃ kṛtvā+agninā dahet| evaṃ kṛte sati punarvikāraṃ vraṇo na yāti|

Aṣṭāṅgahṛdayasaṃhitā

yateta koṣṭhaśuddhau ca bhiṣak tasyāntarā+antarā||33||

Sarvāṅgasundarā

tasya-bhagandariṇaḥ, koṣṭhaśuddhau cāntarā+antarā vaidyo yateta|

Aṣṭāṅgahṛdayasaṃhitā

lepo vraṇe biḍālāsthi triphalārasakalkitam||33||

Sarvāṅgasundarā

mārjārāsthi triphalārasakalkitaṃ vraṇe lepo hitaḥ|

Aṣṭāṅgahṛdayasaṃhitā

kumbhāgnisarja(rji)karavīravacāsudhārkaiḥ||34||

abhyañjanāya vipaceta bhagandarāṇāṃ tailaṃ vadanti paramaṃ hitametadeṣām||34||

Sarvāṅgasundarā

jyotiṣmatyādibhirabhyaṅgārthaṃ tailaṃ pacet| bhagandarāṇāmeteṣāmetat paramaṃ-atiśayena, hitaṃ gadanti| vasantatilakāvṛttam| vakṣyamāṇaṃ ca madhukādi drutavilambitam|

Aṣṭāṅgahṛdayasaṃhitā

madanasarjarasāmayarodikāḥ||35||

sabījapūracchadanairebhistailaṃ vipācitam||36||

bhagandarāpacīkuṣṭhamadhumehavraṇāpaham||36||

Sarvāṅgasundarā

madhukādibhiretaiḥ sabījapūrapatraistailaṃ vipācitaṃ bhagandarādighnam|

Aṣṭāṅgahṛdayasaṃhitā

triphalāmāgadhikākaṇāśca līḍhāḥ||37||

kṣatanāḍīvraṇaropaṇā bhavanti||37||

Sarvāṅgasundarā

viḍaṅgasārādayo mākṣikatailayuktā līḍhāḥ kṛmyādivraṇaropaṇāḥ syuḥ| māgadhikākaṇāḥ-pippalītaṇḍulāḥ| aupacchandasikaṃ vṛttam|

Aṣṭāṅgahṛdayasaṃhitā

amṛtātruṭivellavatsakaṃ kalipathyāmalakāni gugguluḥ||38||

kramavṛddhamidaṃ madhudrutaṃ piṭikāsthaulyabhagandarān jayet||38||

Sarvāṅgasundarā

amṛtādikamidaṃ krameṇa bhāgavṛdhdyā vṛddhaṃ madhunā drutaṃ piṭikādīn jayet| vaitālīyam|

Aṣṭāṅgahṛdayasaṃhitā

rbilvadhṛtaiḥ savarāpalaṣaṭkaiḥ||39||

guggulunā sadṛśena sametaiḥ kṣaudrayutaiḥ sakalāmayanāśaḥ||39||

Sarvāṅgasundarā

māgadhikādikairbilvadhṛtaiḥ-pṛthak palamitaiḥ, triphalāpalaṣaṭkasahitaiḥ sarvaistulyena guggulunā yutairmadhusametairmiśritairmātrayā bhakṣitaiḥ(?) samastavyādhiharaṇaṃ syāt|

Aṣṭāṅgahṛdayasaṃhitā

guggulupañcapalaṃ palikāṃśā māgadhikā triphalā ca pṛthaksyāt||40||

tvaktruṭikarṣayutaṃ madhulīḍhaṃ kuṣṭhabhagandaragulmagatighnam||40||

Sarvāṅgasundarā

guggulupalāni pañca, pippalyādayaḥ palāṃśikāḥ, tvagelayoḥ pṛthak karṣam| tadetanmadhulīḍhaṃ kuṣṭhādighnam| svāyambhuvākhyo guggulureṣa prasiddhaḥ| dodhakaṃ(ke) vṛttam(tte)|

Aṣṭāṅgahṛdayasaṃhitā

śṛṅgaberarajoyuktaṃ tadeva ca subhāvitam||41||

kvāthena daśamūlasya viśeṣādvātarogajit||41||

Sarvāṅgasundarā

tadeva-guggulvādikaṃ dravyaṃ, śuṇṭhīcūrṇayutaṃ daśamūlakvāthena subhāvitaṃ viśeṣeṇa vātarogajit|

Aṣṭāṅgahṛdayasaṃhitā

uttamākhadirasārajaṃ rajaḥ śīlayannasanavāribhāvitam||42||

hanti tulyamahiṣākṣamākṣikaṃ kuṣṭhamehapiṭikābhagandarān||42||

Sarvāṅgasundarā

triphalādirajo+asanakvāthena bhāVvitaṃ tulyamahiṣākhya(kṣa)mākṣikaṃ śīlayan kuṣṭhādīn hanti| ro narau lagayutā rathoddhatā|

Aṣṭāṅgahṛdayasaṃhitā

bhagandareṣveṣa viśeṣa uktaḥ śeṣāṇi tu vyañjanasādhanāni||43||

vraṇādhikārāt pariśīlanācca samyagviditvaupayikaṃ vidadhyāt||43||

Sarvāṅgasundarā

bhagandareṣu sarveṣvayamupakramaviśeṣo+abhihitaḥ| śeṣāṇi tu vraṇāni prakaṭasādhanāni| teṣu vraṇādhikārāt pariśīlanācca samyagviditvopakramaṃ yathāyogyaṃ kuryāt| upajātiḥ|

Aṣṭāṅgahṛdayasaṃhitā

aśvapṛṣṭhagamanaṃ calarodhaṃ madyamaithunamajīrṇamasātmyam||44||

sāhasāni vividhāni ca rūḍhe vatsaraṃ pariharedadhikaṃ vā||44||

ṣṭāviṃśo+adhyāyaḥ||28||

Sarvāṅgasundarā

bhagandare vraṇe rūḍhe+api turagapṛṣṭhagamanādikaṃ varṣaṃ yāvadadhikaṃ vā pariharediti| svāgatāvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne bhagandara pratiṣedho nāmāṣṭāviṃśo+adhyāyaḥ samāptaḥ|| 28||

Sarvāṅgasundarā

bhagandare vraṇe rūḍhe+api turagapṛṣṭhagamanādikaṃ varṣaṃ yāvadadhikaṃ vā pariharediti| svāgatāvṛttam| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne bhagandara pratiṣedho nāmāṣṭāviṃśo+adhyāyaḥ samāptaḥ|| 28||

granthyarbudaṣlīpadāpacīnāḍīvijñānīyādhyāyaḥ

29

Aṣṭāṅgahṛdayasaṃhitā

athāto grathyarbudaślīpadāpacīnāḍīvijñānīyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) kaphapradhānāḥ kurvanti medomāṃsāsragā malāḥ||1||

vṛttonnataṃ yaṃ śvayathuṃ sa granthirgrathanātsmṛtaḥ||1||

Sarvāṅgasundarā

medomāṃsaraktasthitāḥ kaphapradhānā doṣā vṛttonnataṃ yaṃ śvayathuṃ, kurvanti, sa grathanād granthiḥ smṛtaḥ|

Aṣṭāṅgahṛdayasaṃhitā

doṣāsramāṃsamedosthisirāvraṇabhavā nava||2||

te---------------------------------------||2||

Aṣṭāṅgahṛdayasaṃhitā

saṃ-te ca-granthayo, doṣādyātmakatvāt navasaṅkhyāḥ syuḥ|

Aṣṭāṅgahṛdayasaṃhitā

---------tatra vātādāyāmatodambhedānvito+asitaḥ||2||

sthānātsthānāntaragatirakasmāddhānivṛddhimān||3||

mṛdurbastirivānaddho vibhinno+acchaṃ sravatyasṛk||3||

Sarvāṅgasundarā

teṣu madhye vātādāyāmādiguṇaḥ śvayathuḥ syāt| sa ca vibhinno lohitamacchaṃ sravati|

Aṣṭāṅgahṛdayasaṃhitā

pittātsadāhaḥ pītābho rakto vā, pacyate drutam||4||

bhinno+asramuṣṇaṃ sravati----------------------||4||

Sarvāṅgasundarā

pittena dāhayutaḥ pītacchavirathavā raktaḥ| śophaḥ śīghraṃ pacyate| bhinnaḥ sa uṣṇamasṛk sravati|

Aṣṭāṅgahṛdayasaṃhitā

-----------------------------śleṣmaṇā nīrujo ghanaḥ||4||

śītaḥ savarṇaḥ kaṇḍūmān, pakvaḥ pūyaṃ sravedghanam||5||

Sarvāṅgasundarā

kaphena nīrujo ghanaḥ śophaḥ śītasparśaḥ śarīrasamānavarṇaḥ kaṇḍūyutaśca syāt| sa pakvaḥ pūyaṃ ghanaṃ sravet|

Aṣṭāṅgahṛdayasaṃhitā

doṣairduṣṭe+asṛji granthirbhavenmūrcchatsu jantuṣu||5||

sirāmāṃsaṃ ca saṃśritya sasvāpaḥ pittalakṣaṇaḥ||6||

Sarvāṅgasundarā

doṣairduṣṭe lohite sati granthirbhavet| jantuṣu-kṛmiṣu, vṛddhiṃ gacchatsu sirāmāṃsaṃ ca saṃśritya svāpānvitaḥ śophaḥ pittasamānalakṣaṇaḥ syāt|

Aṣṭāṅgahṛdayasaṃhitā

māṃsalairdūṣitaṃ māṃsamāhārairgranthimāvahet||6||

snigdhaṃ mahāntaṃ kaṭhinaṃ sirānaddhaṃ kaphākṛtim||7||

Sarvāṅgasundarā

māṃsalairāhārairmāṃsaṃ dūṣitaṃ granthi snigdhādiguṇayuktaṃ kaphākāraṃ karoti|

Aṣṭāṅgahṛdayasaṃhitā

pravṛddhaṃ medurairmedo nītaṃ māṃse+athavā tvaci||7||

vāyunā kurute granthi bhṛśaṃ snigdhaṃ mṛduṃ calam||8||

śleṣamatulyākṛtiṃ dehakṣayavṛddhikṣayodayam||8||

sa vibhinno ghanaṃ medastāmrāsitasitaṃ sravet||9||

Sarvāṅgasundarā

medurairbhojanairmedaḥ pravṛddhaṃ vāyunā māṃse nītamathavā tvaci nītaṃ medogranthiṃ bhṛśaṃ snigdhādiguṇaṃ śleṣmasamānākāraṃ tathā śarīrakṣayavṛddhibhyāṃ kṣayodayau yasya taṃ tādṛśaṃ karoti| sa ca granthibhinnaḥ san ghanaṃ tāmramasitaṃ sitaṃ ca medaḥ sravati|

Aṣṭāṅgahṛdayasaṃhitā

asthibhāṅgābhighātābhyāmunnatāvanataṃ tu yat||9||

so+asthigranthiḥ----------------------------------||10||

Sarvāṅgasundarā

asthibhāṅgenābhighātena vā+asthnyunnatamavanataṃ vā yat syāt, so+asthigranthiḥ |

Aṣṭāṅgahṛdayasaṃhitā

-------------------padātestu sahasā+ambhovagāhanāt||10||

vyāyāmādvā pratāntasya sirājālaṃ saśoṇitam||10||

vāyuḥ sampīḍya saṅkocya vakrīkṛtya viśoṣya ca||11||

niḥṣphuraṃ nīrujaṃ granthiṃ kurute sa sirāhvayaḥ||11||

Aṣṭāṅgahṛdayasaṃhitā

saṃ-padāteḥ sahasaiva jalāvagāhād vyāyāmādvā pratāntasyaglānasya, pavanaḥ kruddhaḥ saraktaṃ sirājālaṃ sampīḍya tathā saṅkocya vakrīkṛtya viśoṣya ca niḥṣphuraṃ nīrujaṃ granthiṃ kurute sa sirāsaṃjñaḥ| niḥṣphuramiti "sphuratisphulatyoḥ" ityādinā ṣatvam|

Aṣṭāṅgahṛdayasaṃhitā

aruḍhe rūḍhamātre vā vraṇe sarvarasāśinaḥ||12||

sārdre vā bandharahite gātre+aśmābhihate+athavā||12||

vāto+asramasrutaṃ duṣṭaṃ saṃśoṣya grathitaṃ vraṇam||13||

kuryātsadāhaḥ kaṇḍūmān vraṇagranthirayaṃ smṛtaḥ||13||

Sarvāṅgasundarā

aruḍhe vraṇe tathā rūḍhamātre-sadyorūḍhe vraṇe, sarvarasāśino narasyāthavā sārdre vraṇe bandharahite śarīre+aśmābhihate vā vāto raktamasrutaṃ duṣṭaṃ saṃśoṣya grathitaṃ vraṇaṃ kuryāt| dāhādiyuta eṣa vraṇagranthiḥ smṛto munibhiḥ|

Aṣṭāṅgahṛdayasaṃhitā

sādhyā doṣāsramedojāḥ, na tu sthūlakharāścalāḥ||14||

marmakaṇṭhodarasthāśca-------------------------||14||

Sarvāṅgasundarā

doṣāsramedojā granthayaḥ sādhyāḥ| na punaḥ sthūlāḥ kharāścalāstathā marmasthāḥ kaṇṭhasthā udarasthāśca granthayaḥ sādhyāḥ |

Aṣṭāṅgahṛdayasaṃhitā

---------------------------mahattu granthito+arbudam||14||

tallakṣaṇaṃ ca medontaiḥ ṣoḍhā doṣādibhistu tat||15||

prāyo medaḥ kaphāḍhyatvāsthiratvācca na pacyate||15||

Sarvāṅgasundarā

grantheryanmahat tadarbudam| tasya cārbudasya lakṣaṇaṃ ṣaṭ prakāram| katham ? doṣaistrīṇi, raktamāṃsamedobhistrīṇīti| tacca-arbudaṃ, medaḥkaphabāhulyāt sthiratvācca prāyaḥ pacanaṃ na yāti|

Aṣṭāṅgahṛdayasaṃhitā

sirāsthaṃ śoṇitaṃ doṣaḥ saṅkocyāntaḥ prapīḍya ca||16||

pācayeta tadānaddhaṃ sāsrāvaṃ māṃsapiṇḍitam||16||

māṃsāṅkuraiścitaṃ yāti vṛddhi cāśu sravettataḥ||17||

ajasraṃ duṣṭarudhiraṃ bhūri tacchoṇitārbudam||17||

Sarvāṅgasundarā

sirāsthitaṃ raktaṃ doṣo-vātādyanyatamaḥ, saṅkocyāntaḥ abhyantare, ca prapīḍya pācayet| tatpakvaṃ ca sadānaddhaṃ sāsrāvaṃ māṃsapiṇḍitaṃ māṃsāṅkuraiścitaṃ vṛddhiṃ gacchati| vṛddhaṃ ca sadāśu satataṃ duṣṭaṃ rudhiraṃ prabhūtaṃ sravati| tat-evaṃvidhaṃ, śoṇitārbudaṃ gadyate| māṃsārbudamedorbudayośca lakṣaṇaṃ tadgranthilakṣaṇenaivoktaprāyatvānnehoktam|

Aṣṭāṅgahṛdayasaṃhitā

teṣvasṛṅmāṃsaje varjye, catvāryanyāni sādhayet||18||

Sarvāṅgasundarā

teṣu-ṣaṭsvarbudeṣu madhye,śoṇitamāṃsaje dve arbude nopakramet| aparāṇi catvāri sādhayet|

Aṣṭāṅgahṛdayasaṃhitā

prasthitā vaṅkṣaṇoorvādimadhaḥkāyaṃ kapholbaṇāḥ||18||

doṣā māṃsāsragāḥ pādau kālenāśritya kurvate||19||

śanaiḥśanairghanaṃ śophaṃ ślīpadaṃ tatpracakṣate||19||

Sarvāṅgasundarā

adhaḥkāyaṃ vaṅkṣaṇoruprabhṛti doṣā gatāḥ kapholbaṇā māṃsalohitagāḥ kālena pādau samāśritya nibiḍaṃ śvayathuṃ śanaiḥśanairvidadhati| tadetadchlīpadaṃ pracakṣate |

Aṣṭāṅgahṛdayasaṃhitā

paripoṭayutaṃ kṛṣṇamanimittarujaṃ kharam||20||

rūkṣaṃ ca vātāt---------------------------||20||

Sarvāṅgasundarā

ślīpadaṃ vātāt paripoṭena yuktaṃ kṛṣṇavarṇamahetupīḍaṃ kharaṃ rūkṣaṃ ca syāt|

Aṣṭāṅgahṛdayasaṃhitā

-----------------------pittāttu pītaṃ dāhajvarānvitam||20||

Aṣṭāṅgahṛdayasaṃhitā

saṃ-pittāt pītaṃ dāhajvarayutaṃ ca syāt|

Aṣṭāṅgahṛdayasaṃhitā

kaphādguru snigdhamaruk citaṃ māṃsāṅkurairbṛhat||21||

Sarvāṅgasundarā

kaphena guru snigdhaṃ rujārahitaṃ māṃsāṅkuraiścitaṃ mahacca syāt|

Aṣṭāṅgahṛdayasaṃhitā

tattyajedvatsarātītaṃ sumahat suparisruti||21||

Sarvāṅgasundarā

tat-ślīpadaṃ, varṣātikrāntaṃ sumahat suparisrāvaṃ ca tyajet|

Aṣṭāṅgahṛdayasaṃhitā

pāṇināsauṣṭhakarṇeṣu vadantyeke tu pādavat||22||

ślīpadaṃ jāyate tacca deśe+anūpe bhṛśaṃ bhṛśam||22||

Sarvāṅgasundarā

pāṇyādiṣvapi pādavacchlīpadaṃ jāyata ityeke vadanti| taccānūpadeśe+atiśayena rogasvabhāvājjāyate|

Aṣṭāṅgahṛdayasaṃhitā

medasthāḥ kaṇṭhamanyākṣakakṣāvaṅkṣaṇagā malāḥ||23||

savarṇān kaṭhinān snigdhān vārtākāmalakākṛtīn||23||

avagāḍhān bahūn gaṇḍāṃścirapākāṃśca kurvate||24||

pacyante+alparujaste+anye sravantyanye+atikaṇḍurāḥ||24||

naśyantyanye bhavantyanye dīrghakālānubandhinaḥ||25||

gaṇḍamālā+apacī ceyaṃ dūrveva kṣayavṛddhibhāk||25||

Sarvāṅgasundarā

medasthāḥ kaṇṭhādigā doṣāḥ savarṇān kaṭhinān snigdhān vārtākāmalakākārānavagāḍhān bahūn gaṇḍāṃścirapākāṃśca kurvate| te ca-gaṇḍāḥ stokapīḍāḥ pacyante| anye ca sravanti| apare cātikaṇḍurāḥ, kaṇḍuṃ rānti dadata iti kaṇḍurāḥ| naśyantyanye| anye jāyante dīrghakālānubandhinaḥ| iyaṃ-īdṛśī, gaṇḍamālā apacī cocyate| dūrveva kṣayavṛddhibhāk|

Aṣṭāṅgahṛdayasaṃhitā

tāṃ tyajetsajvaracchardipārśvarukkāsapīnasām||25||

Sarvāṅgasundarā

tāṃ-gaṇḍamālāṃ, jvarādiyutāṃ tyajet| atha nāḍīvijñānamāha--

Aṣṭāṅgahṛdayasaṃhitā

abhedātpakvaśophasya vraṇe cāpathyasevinaḥ||26||

anupraviśya māṃsādīn dūraṃ pūyo+abhidhāvati||27||

gatiḥ sā dūragamanānnāḍī nāḍīva saṃsruteḥ||27||

nāḍyekā+anṛjuranyeṣāṃ saivānekagatirgatiḥ||28||

Aṣṭāṅgahṛdayasaṃhitā

śām-pakvaśophasyābhedanādapathyasevinaśca puṃso vraṇe pūyo māṃsādīnanupraviśya dūraṃ vrajati| sā dūragamanāt gatirityucyate| nāḍīva saṃsruternāḍītyucyate| anyeṣāṃ tu tantrakṛtāṃ mata ekā nāḍyanṛjuḥ-vakrā, nāḍītyucyate| saiva nāḍyanekagatirgatirityucyata iti |

Aṣṭāṅgahṛdayasaṃhitā

sā doṣaiḥ pṛthagekasthaiḥ śalyahetuśca pañcamī||28||

Sarvāṅgasundarā

sā-nāḍī, pṛthagdoṣaistrisaṅkhyā, sannipātena caturthī, pañcamī śalyahetuḥ |

Aṣṭāṅgahṛdayasaṃhitā

vātāt saruksūkṣmamūkhī vivarṇā phenilodvamā||29||

sravatyabhyadhikaṃ rātrau--------------------||29||

Aṣṭāṅgahṛdayasaṃhitā

saṃ-vātāt sarujādiguṇā|

Aṣṭāṅgahṛdayasaṃhitā

--------------------------pittāttṛḍjvaradāhakṛt||29||

pītoṣṇapūtipūyasruddivā cāti niṣiñcati||30||

Sarvāṅgasundarā

pittāttṛḍādikṛt| pītoṣṇapūtipūyasrāvī| divase cātiśayena sravati |

Aṣṭāṅgahṛdayasaṃhitā

ghanapicchilasaṃsrāvā kaṇḍūlā kaṭhinā kaphāt||30||

niśi cābhyadhikakledā----------------------||31||

Sarvāṅgasundarā

kaphāt ṅanapicśilasrāvā kaṇḍūmatī kaṭhinā niśicābhyadhikledā syāt|

Aṣṭāṅgahṛdayasaṃhitā

ghanapicchilasaṃsrāvā kaṇḍūlā kaṭhinā kaphāt||30||

niśi cābhyadhikakledā----------------------||31||

Sarvāṅgasundarā

kaphāt ṅanapicśilasrāvā kaṇḍūmatī kaṭhinā niśicābhyadhikledā syāt|

Aṣṭāṅgahṛdayasaṃhitā

antaḥsthitaṃ śalyamanāhṛtaṃ tu karoti nāḍīṃ vahate ca sā+asya||31||

phenānuviddhaṃ tanumalpamuṣṇaṃ sāsraṃ ca pūyaṃ sarujaṃ ca nityam||31||

tāyāmaṣṭāṅgahṛdayasaṃhitāyāṃ ṣaṣṭhe uttarasthāne granthyarbudaślīpadāpacīnāḍīvijñānīyaṃ nāmaikonatriṃśo+adhyāyaḥ||29||

Sarvāṅgasundarā

antare sthitaṃ śalyamanākṛṣṭaṃ sannāḍīṃ karoti| asya ca-śalyavataḥ puṃsaḥ, sā-nāḍī, phenilaṃ tanvādiguṇaṃ ca pūyaṃ nityameva sarujaṃ vahata iti| upajātivṛttam| iti śrīmṛṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭha uttarasthāne granthya rbudaślīpadāpacīnāḍīvijñānīyaṃ nāma ekonatriṃ- śo+adhyāyaḥ samāptaḥ|| 29||

granthyarbudaṣlīpadāpacīnāḍīpratiṣedhādhyāya

30

Aṣṭāṅgahṛdayasaṃhitā

athāto granthyarbudaślīpadāpacīnāḍīpratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) granthiṣvāmeṣu kartavyā yathāsvaṃ śophavat kriyā||1||

Sarvāṅgasundarā

āmeṣu-apakveṣu, granthiṣu yathāsvaṃ śopheṣviva kriyācikitsitam|

Aṣṭāṅgahṛdayasaṃhitā

bṛhatīcitrakavyāghrīkaṇāsiddhena sarpiṣā||1||

snehayecchuddhikāmaṃ ca, tīkṣṇaiḥ śuddhasya lepanam||2||

Sarvāṅgasundarā

bṛhatyādibhiḥ siddhena sarpiṣā śuddhikāmaṃ naraṃ snehayet| tataḥ śuddhasya-kṛtavamanavirekasya sataḥ, tīkṣṇairdravyairlepanaṃ kāryam |

Aṣṭāṅgahṛdayasaṃhitā

saṃsvedya bahuśo granthiṃ vimṛdnīyāt punaḥ punaḥ||2||

Sarvāṅgasundarā

granthiṃ samyak svedayitvā+aṅguṣṭhādibhiḥ punaḥ punarvimṛdnīyāt|

Aṣṭāṅgahṛdayasaṃhitā

eṣa vāte viśeṣeṇa kramaḥ, pittāsraje punaḥ||3||

jalaukaso himaṃ sarvaṃ, kaphaje vātiko vidhiḥ||3||

Sarvāṅgasundarā

eṣa kramo viśeṣeṇa vāte kāryaḥ| pittāsraje granthau jalaukasaḥ| sarvadā śītaṃ pralepādikaṃ hitam| kaphaje granthau vātodbhavagranthivihitaḥ kramaḥ|

Aṣṭāṅgahṛdayasaṃhitā

tathā+apyakvaṃ chittvainaṃ sthite rakte+agninā dahet||4||

sādhvaśeṣaṃ, saśeṣo hi punarāpyāyate dhruvam||4||

Sarvāṅgasundarā

evamapyapakvamenaṃ granthiṃ sādhu yathā bhavatyaśeṣaṃ ca tathā chittvā sthite rakte satyagninā dahet| śeṣaḥ kasmānna kriyate ? ityāha-saśeṣa iti| yasmāt saśeṣo granthirniścayenaiva punarāpyāyate-vṛddhiṃ yāti|

Aṣṭāṅgahṛdayasaṃhitā

māṃsavraṇodbhavau granthī yāpayedevameva ca||5||

Aṣṭāṅgahṛdayasaṃhitā

sa- māṃsavraṇodbhavau granthī evameva yāpayet|

Aṣṭāṅgahṛdayasaṃhitā

kāryaṃ medobhave+apyetattaptaiḥ phālādibhiśca tam||5||

pramṛdyāttiladigdhena channaṃ dviguṇavāsasā||6||

śastreṇa pāṭayitvā vā dahenmedasi sūddhṛte||6||

Sarvāṅgasundarā

medoje+apyetat kāryam| taṃ ca-medodbhavaṃ granthiṃ, tilakalkadigdhena dviguṇavāsasā channaṃ santaṃ taptaiḥ phālādibhirupaspṛśet| athavā śastreṇa pāṭayitvā medasi niḥśeṣamuddhṛte satyagninā dahet|

Aṣṭāṅgahṛdayasaṃhitā

sirāgranthau nave peyaṃ tailaṃ sāhacaraṃ, tathā||7||

upanāho+anilaharairbastikarma sirāvyadhaḥ||7||

Sarvāṅgasundarā

sirāgranthau ca nave sāhacaraṃ tailaṃ peyam| tathā vātaghnairupanāho hito bastikarma sirāvyadhaśca|

Aṣṭāṅgahṛdayasaṃhitā

arbude granthivat kuryāt yathāsvaṃ sutarāṃ hitam||8||

[ ajāśakṛcchigrūmūlalākṣāsurasa(lavaṇakṣāra)-kāñjikaiḥ||1||

vastrabaddhairupasvedya mardayitvā pralepayet||1||

upodakāpatrapiṇḍyā chadairācchāditaṃ ghanam||2||

niveśya paṭṭaṃ badhnīyācchāmyatyevaṃ navārbudam||2||

jīrṇe cārkacchadasudhāsāmudraguḍakāñjikaiḥ||3||

pracchāne piṇḍikā baddhā granthyarbudavilāyanī]||3||

Sarvāṅgasundarā

arbude granthāviva sarvaṃ yathāyogaṃ sutarāṃ hitaṃ kuryāt |

Aṣṭāṅgahṛdayasaṃhitā

ślīpade+anilaje vidhyet snigdhasvinnopanāhite||8||

sirāmupari gulphasya dvyaṅgule, pāyayecca tam||9||

māsameraṇḍajaṃ tailaṃ gomūtreṇa samanvitam||9||

jīrṇe jīrṇānnamaśnīyācchuṇṭhīśṛtapayonvitam||10||

traivṛtaṃ vā pibedevamaśāntāvagninā dahet||10||

Sarvāṅgasundarā

ślīpade vātotthe snigdhe svinna upanāhite ca gulphasya dvayaṅgula upari sirāṃ vidhyet| taṃ ca-ślīpadinaṃ, māsameraṇḍodbhavaṃ tailaṃ gomūtrayutaṃ pāyayet| jīrṇe cairaṇḍataile purāṇamannaṃ śālyodanaṃ śuṇṭhīśṛtena kṣīreṇa sahāśnīyāt| traivṛtaṃ vā pibet| evamapyaśāntau vahninā dahet| tathā gulphasyādhastātsirāṃ mokṣayet|

Aṣṭāṅgahṛdayasaṃhitā

gulphasyādhaḥ sirāmokṣaḥ paitte sarvaṃ ca pittajit||11||

Sarvāṅgasundarā

paitte tu ślīpade sarvaṃ pittajiccikitsitaṃ hitam|

Aṣṭāṅgahṛdayasaṃhitā

sirāmaṅguṣṭhake vidhvā kaphaje śīlayedyavān||11||

sakṣaudrāṇi kaṣāyāṇi varddhamānāstathā+abhayāḥ||12||

limpetsarṣapavārtākimūlābhyāṃ dhanvayā+athavā||12||

Sarvāṅgasundarā

kaphaje tu sirāmaṅguṣṭhake vidhvā yavānnaṃ śīlayet| kaṣāyaguṇayuktāni dravyāṇi mākṣikānvitāni hitāni| tathā vardhamānā dvitryādikrameṇa harītakyo hitāḥ| sarṣapairvārtākīmūlena ca limpet| dhānya(dhanva)yā-yavāsakayā vā, niśuṇṭhyā limpet|

Aṣṭāṅgahṛdayasaṃhitā

ūrdhvādhaḥśodhanaṃ peyamapacyāṃ sādhitaṃ ghṛtam||13||

dantīdravantītrivṛtājālinīdevadālibhiḥ||13||

śīlayetkaphamedoghnaṃ dhūmagaṇḍūṣanāvanam||14||

sirayā+apaharedraktaṃ, pibenmūtreṇa tārkṣyajam||14||

[ palamarddhapalaṃ vā+api karṣaṃ vā+apyuṣṇavāriṇā||1||

kāñcanāratvacaṃ pītvā gaṇḍamālāṃ vyapohati]||1||

Sarvāṅgasundarā

apacyāmūrdhvādhaḥ śodhanaṃ dantyādibhiḥ sādhitaṃ ghṛtaṃ pātavyam| tathā kaphamedoharaṃ dhūmādikamabhyaset| sirayā raktaṃ haret| rasāñjanaṃ gomūtreṇāloḍitaṃ pibet|

Aṣṭāṅgahṛdayasaṃhitā

granthīnapakvānālimpennākulīpaṭunāgaraiḥ||15||

svinnān lavaṇapoṭalyā kaṭhinānanu mardayet||15||

Sarvāṅgasundarā

āmān granthīnnākulyādibhirālimpet| kaṭhinān granthīllavaṇapoṭalyā svinnān paścādaṅguṣṭhādinā mardayet |

Aṣṭāṅgahṛdayasaṃhitā

śamīmūlakaśigrūṇāṃ bījaiḥ sayavasarṣapaiḥ||16||

lepaḥ piṣṭo+amlatakreṇa granthigaṇḍavilāyanaḥ||16||

[ kṣuṇṇāni nimbapatrāṇi klṛptairbhallātakaiḥ saha||1||

śarāvasampuṭe dagdhvā sārdhaṃ siddhārthakaiḥ samaiḥ||1||

etacchāgāmbunā piṣṭaṃ gaṇḍamālāpralepanam]||1.5||

Sarvāṅgasundarā

śamyādibhiramlatakrapiṣṭairlepo granthyādivimlāpa(lāya)naḥ|

Aṣṭāṅgahṛdayasaṃhitā

pākonmukhān srutāsrasya pittaśleṣmaharairjayet||17||

apakvāneva voddhṛtya kṣārāgnibhyāmupācaret||17||

Sarvāṅgasundarā

pākonmukhān granthīn srutaraktasya pittaśleṣmaghnairdravyairjayet| athavā+apakvāneva granthīnuddhṛtya kṣārāgnibhyāmupakramet |

Aṣṭāṅgahṛdayasaṃhitā

kākādanīlāṅgalikānahitottuṇḍikīphalaiḥ||18||

jīmūtabījakarkoṭīviśālākṛtavedhanaiḥ||18||

pāṭhānvitaiḥ palārdhaśairviṣakarṣayutaiḥ pacet||19||

prasthaṃ karañjatailasya nirugṇḍīsvarasāḍhake||19||

anena mālā gaṇḍānāṃ cirajā pūyavāhinī||20||

sidhyatyasādhyakalpā+api pānābhyañjananāvanaiḥ||20||

Sarvāṅgasundarā

kākādanyādibhiḥ kalkairdvikarṣonmitairviṣakarṣayutaiḥ karañjatailasya prasthaṃ nirguṇḍīsvarasasyāḍhake pacet| tena (anena) tailena gaṇḍamālā cirotthā pūyavāhinī cāsādhyaprāyā+api pānādibhiḥ sidhyati|

Aṣṭāṅgahṛdayasaṃhitā

tailaṃ lāṅgalikīkandakalkapādaṃ caturguṇe||21||

nirguṇḍīsvarase pakvaṃ nasyādyairapacīpraṇut||21||

Sarvāṅgasundarā

lāṅgalikīkandakalkapādaṃ nirguṇḍīsvarase caturguṇe tailaṃ pakvaṃ nasyādyairapacījit| lāṅgalikīkandakalkaḥ pādo yasmistaile tadevam |

Aṣṭāṅgahṛdayasaṃhitā

bhadraśrīdārumaricadviharidrātrivṛddhanaiḥ||22||

manaḥ śilālanaladaviśālākaravīrakaiḥ||22||

gomūtrapiṣṭaiḥ palikairviṣasyārdhapalena ca||23||

brāhmīrasārkajakṣīragośakṛdrasasaṃyutam||23||

prasthaṃ sarṣapatailasya siddhamāśu vyapohati||24||

pānādyaiḥ śīlitaṃ kuṣṭhaduṣṭanāḍīvraṇāpacīḥ||24||

Sarvāṅgasundarā

bhadraśrīdārvādibhiḥ palikairgomūtrapiṣṭairviṣasya cārdhapalena yuktairbrāhmīrasādibhiḥ saṃyutaṃ sarṣapatailaprasthaṃ pakvaṃ pānādyairabhyastaṃ kuṣṭhādīn śīghrameva hanti |

Aṣṭāṅgahṛdayasaṃhitā

vacāharītakīlākṣākaṭurohiṇicandanaiḥ||25||

tailaṃ prasādhitaṃ pītaṃ samūlāmapacīṃ jayet||25||

Sarvāṅgasundarā

vacāharītakyādibhiḥ kalkitaistailaṃ pakvaṃ pītaṃ nirmūlāmapacīṃ kuryāt|

Aṣṭāṅgahṛdayasaṃhitā

śarapuṅkhodbhavaṃ mūlaṃ piṣṭaṃ tandulavāriṇā||26||

nasyāllepācca duṣṭārurapacīviṣajantujit||26||

Sarvāṅgasundarā

śarapuṅkhāmūlaṃ tandulajalena piṣṭaṃ nasyena lepanena ca duṣṭāruḥprabhṛtīn hanti|

Aṣṭāṅgahṛdayasaṃhitā

mūlairuttamakāraṇyāḥ pīluparṇyāḥ sahācarāt||27||

sarodhrābhayayaṣṭyāhvaśatāhvādvīpidārubhiḥ||27||

tailaṃ kṣīrasamaṃ siddhaṃ nasye+abhyaṅge ca pūjitam||28||

Sarvāṅgasundarā

uttamakāraṇyādīnāṃ mūlaistailaṃ kṣīratulyaṃ siddhaṃ nasye+abhyaṅge ca hitam| uttamaivottamaketi "anyatarasyām" iti hrasvaḥ| uttamakā cāsāvaraṇiśca(ṇī ca) uttamakāraṇītyarthaḥ| uttamakāraṇī-karambhaḥ(mbhā)|

Aṣṭāṅgahṛdayasaṃhitā

govyajāśvakhurā dagdhāḥ kaṭutailena lepanam||28||

aiṅgudena tu kṛṣṇāhirvāyaso vā svayaṃ mṛtaḥ||29||

Sarvāṅgasundarā

gavādīnāṃ khurā dagdhāḥ kaṭutailena vimiśritena lepo hitaḥ| kṛṣṇasarpo dagdha iṅgudītailena, kāko vā svayaṃ mṛta iṅgudītailena, lepanaṃ hitam |

Aṣṭāṅgahṛdayasaṃhitā

ityaśāntau gadasyānyapārśvajaṅghāsamāśritam||29||

basterūrdhvamadhastādvā medo hṛtvā+agninā dahet||30||

Sarvāṅgasundarā

evamapyaśāntau satyāṃ rogasyāparapārśvajaṅghāsamāśritaṃ basterūrdhvamadhastādvā medo hṛtvā jvalanena dahet |

Aṣṭāṅgahṛdayasaṃhitā

sthitasyordhvaṃ padaṃ mitvā tanmānena ca pārṣṇitaḥ||30||

tata ūrdhvaṃ hared granthīnityāha bhagavānnimiḥ||31||

Sarvāṅgasundarā

sthitasya puṃsa ūrdhvaṃ padaṃ mitvā tanmānena pārṣṇipradeśāt tāvanmātraṃ mitvā tata ūrdhva granthīn haret, iti nimimuniḥ prājyāśayo vadatīti|

Aṣṭāṅgahṛdayasaṃhitā

pārṣṇiṃ prati dvādaśa cāṅgulāni muktvendrabastiṃ ca gadānyapārśve||31||

vidārya matsyāṇḍanibhāni madhyājjālāni karṣediti suśrutoktiḥ||31||

Sarvāṅgasundarā

pārṣṇiṃ lakṣīkṛtya dvādaśāṅgulāni mittvā indrabastiṃ muktvā gadasyāparapārśve vidārya madhyānmatsyāṇḍasadṛśāni jālāni karṣet, evaṃ suśrutasya vacanam| upajātivṛttam|

Aṣṭāṅgahṛdayasaṃhitā

ā gulphakarṇātsumitasya jantostasyāṣṭabhāgaṃ khuḍakādvibhajya||32||

ghrāṇārjave+adhaḥ surarājabasterbhittvā+akṣamātraṃ tvapare vadanti||32||

Sarvāṅgasundarā

gulphāntaṃ yāvat karṇādārabhya prāṇinaḥ suṣṭhu mitasya karṇānāṃ hrasvalambatvenāniyatasthānatvāt sthānaniyamaṃ karoti| ghrāṇārjava iti| etaduktaṃ bhavati| nāsāgrāt karṇaṃ prati sṛṣṭatve sati sumitasya karṇād gulphaṃ yāvanna tvevameva, tathā tasya narasya khuḍakād gulphādaṣṭabhāgaṃ bibhajya-tyaktvā, indrabasteradhastādbhīttvā+akṣamātraṃ karṣet, ityapare vadanti| indravajrāvṛttam|

Aṣṭāṅgahṛdayasaṃhitā

upanāhyānilānnāḍīṃ pāṭitāṃ sādhu lepayet||33||

pratyakpuṣpīphalayutaistilaiḥ piṣṭaiḥ sasaindhavaiḥ||33||

Sarvāṅgasundarā

vātānnāḍīmupanāhya pāṭayitvā sādhu kṛtvā+apāmārgādibhirlepayet|

Aṣṭāṅgahṛdayasaṃhitā

paittīṃ tu tilamañjiṣṭhānāgadantīniśādvayaiḥ||34||

Sarvāṅgasundarā

paittiṃ tu pāṭitāṃ satīṃ tilādibhiḥ pradehayet|

Aṣṭāṅgahṛdayasaṃhitā

ślaiṣmikīṃ tilasaurāṣṭrīnikumbhāriṣṭasaindhavaiḥ||34||

Sarvāṅgasundarā

śalaiṣmikīṃ ca pāṭitāṃ tilasaurāṣṭryādibhiḥ pradehayet|

Aṣṭāṅgahṛdayasaṃhitā

śalyajāṃ tilamadhvājyairlepayecchinnaśodhitām||35||

Sarvāṅgasundarā

śalyajāṃ gatiṃ chinnāṃ śodhitāṃ ca tilamadhvājyairlepayet|

Aṣṭāṅgahṛdayasaṃhitā

aśastrakṛtyāmeṣiṇyā bhitvā+ante samyageṣitām||35||

kṣārapītena sūtreṇa bahuśo dārayed gatim||36||

Sarvāṅgasundarā

śastreṇa chedanānarhāṃ gatiṃ samyageṣitāmeṣiṇyā bhittvā+ante kṣārayuktena sūtreṇa punaḥpunardārayet|

Aṣṭāṅgahṛdayasaṃhitā

vraṇeṣu duṣṭasūkṣmāsyagambhīrādiṣu sādhanam||36||

yā vartyo yāni tailāni tannāḍīṣvapi śasyate||37||

Sarvāṅgasundarā

duṣṭeṣu sūkṣmamukheṣu gambhīrādiṣu vraṇeṣu yatsādhanaṃ kathitaṃ, yā vartaya uktāḥ, yāni tailāni, tat-etaccikitsitaṃ, nāḍīṣvapi yujyate|

Aṣṭāṅgahṛdayasaṃhitā

piṣṭaṃ cañcuphalaṃ lepānnāḍīvraṇaharaṃ param||37||

Sarvāṅgasundarā

cañcoḥ phalaṃ piṣṭaṃ lepena paraṃ nāḍīvraṇahṛt|

Aṣṭāṅgahṛdayasaṃhitā

ghoṇṭāphalatvak lavaṇaṃ salākṣaṃ būkasya patraṃ vanitāpayaśca||38||

srugarkadugdhānvita eṣa kalko vartīkṛto hantyacireṇa nāḍīm||38||

Sarvāṅgasundarā

ghoṇṭāphalādikaḥ strīkṣīrasrugarkadugdhayuta eṣa kalko vartīkṛto drāgeva nāḍīṃ hanti| indravajrāvṛttam|

Aṣṭāṅgahṛdayasaṃhitā

sāmudrasauvarcalasindhujanma supakvaghoṇṭāphalaveśmadhūmāḥ||39||

āmrātagāyatrijapallavāśca kaṭaṃkaṭeryāvatha cetakī ca||39||

kalke+abhyaṅge cūrṇe vartyāṃ caiteṣu śīlyamāneṣu||40||

agatiriva naśyati gatiścapalā capaleṣu bhūtiriva||40||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭha uttarasthāne granthyarbudaślīpadāpacīnāḍīpratiṣedho nāma triṃśo+adhyāyaḥ||30||

Sarvāṅgasundarā

samudralavaṇādikaṃ kalke+abhyaṅge cūrṇe vartyāṃ cāmīṣvabhyasyamāneṣvavidyamānagatiriva gatiḥ śīghraṃ naśyati| capalā capaleṣu nareṣu bhūtiḥ-vittaṃ, yatheti| upajātirāryā ca| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛda yaṭīkāyāṃ sarvāṅgasundarākhyāyāṃ ṣaṣṭha uttarasthāne granthyarbudaślīpadāpacīnāḍīpratiṣedho nāma triṃśo+adhyāyaḥ samāptaḥ|| 30||

kṣudrarogavijñānīyādhyāyaḥ

31

Aṣṭāṅgahṛdayasaṃhitā

athātaḥ kṣudrarogavijñānīyaṃ vyākhyāsyāmaḥ||2||

iti ha smāhurātrayādayo maharṣayaḥ||2||

snigdhā savarṇā grathitā nīrujā mudgasannibhā||1||

piṭikā kaphavātābhyāṃ bālānāmajagallikā||1||

Sarvāṅgasundarā

bālānāṃ kaphavātābhyāṃ snigdhādiguṇayuktā piṭikā+ajagallikākhyā syāt|

Aṣṭāṅgahṛdayasaṃhitā

yavaprakhyā yavaprakhyā tābhyāṃ māṃsāśritā ghanā||2||

Sarvāṅgasundarā

tābhyāṃ-vātakaphābhyāṃ, yavaprakhyā-yavasaṃjñā| sā yavaprakhyā-yavākārā, maṃsāśritā ghanā kaṭhinā ca|

Aṣṭāṅgahṛdayasaṃhitā

avaktrā cālajī vṛttā stokapūyā ghanonnatā||2||

granthayaḥ pañca vā ṣaḍvā kacchapī kacchaponnatāḥ||3||

Sarvāṅgasundarā

granthayaḥ pañca vā ṣaḍvā, kimbhūtāḥ ? amukhāstathā+alajīva vṛttāḥ-vartulāḥ, stokapūyā ghanā unnatāśca kacchapītyucyate| sā ca kacchaponnatā syāt|

Aṣṭāṅgahṛdayasaṃhitā

karṇasyordhvaṃ samantādvā piṭikā kaṭhinograruk||3||

śālūkābhā panasikā----------------------------||4||

Sarvāṅgasundarā

karṇasyopariṣṭāt parito vā piṭikā kaṭhinā tīvrarujā śālūkanibhā panasikāsaṃjñā|

Aṣṭāṅgahṛdayasaṃhitā

---------------------śophastvalparujaḥ sthiraḥ||4||

hanusandhisamudbhūtastābhyāṃ pāṣāṇagardabhaḥ||4||

Sarvāṅgasundarā

śopho+alparujaḥ sthiro hanusandhisamāśrito vātakaphābhyāṃ pāṣāṇagardabhaḥ|

Aṣṭāṅgahṛdayasaṃhitā

śālmalīkaṇṭakākārāḥ piṭikāḥ sarujo ghanāḥ||5||

medogarbhā mukhe yūnāṃ tābhyāṃ ca mukhadūṣikāḥ||5||

Sarvāṅgasundarā

vātakaphābhyāṃ śālmalīkaṇṭakasadṛśāḥ piṭikā rujānvitā ghanā medogarbhāstaruṇānāṃ mukhe syuḥ| tāśca mukhadūṣikāḥ|

Aṣṭāṅgahṛdayasaṃhitā

te padmakaṇṭakā jñeyā yaiḥ padmamiva kaṇṭakaiḥ||6||

cīyate nīrujaiḥ śvetaiḥ śarīraṃ kaphavātajaiḥ||6||

Sarvāṅgasundarā

padmakaṇṭakasaṃjñāste vedyāḥ, yaiḥ kaṇṭakairnīrujaiḥ śvetavarṇairvātakaphajaiḥ padmamiva śarīraṃ cīyate|

Aṣṭāṅgahṛdayasaṃhitā

pittena piṭikā vṛttā pakvodumbarasannibhā||7||

mahādāhajvarakarī vivṛtā vivṛtānanā||7||

Sarvāṅgasundarā

pittena yā piṭikā vartulā pakvodumbaraphalanibhāmahādāhajvarakṛcca, sā vivṛtākhyā vivṛtamukhā syāt|

Aṣṭāṅgahṛdayasaṃhitā

gātreṣvantaśca vaktrasya dāhajvararujānvitāḥ||8||

masūramātrāstadvarṇāstatsaṃjñāḥ piṭikā ghanāḥ||8||

Sarvāṅgasundarā

gātreṣu-avayaveṣu, vaktrasya cāntare dāhādiyutā masūrapramāṇāstadvarṇāstatsaṃjñā masūrikā ghanāḥ piṭikāḥ|

Aṣṭāṅgahṛdayasaṃhitā

tataḥ kaṣṭatarāḥ sphoṭā visphoṭākhyā mahārujāḥ||9||

Sarvāṅgasundarā

tābhyo masūrikābhyo dāruṇatamāḥ sphoṭā mahārujā visphoṭāsaṃjñāḥ|

Aṣṭāṅgahṛdayasaṃhitā

yā padmakarṇikākārā piṭikā piṭikācitā||9||

sā viddhā vātapittābhyāṃ---------------------||10||

Sarvāṅgasundarā

padmakarṇikānibhā yā piṭikā piṭakairācitā, sā vātapittābhyāṃ viddhākhyā syāt|

Aṣṭāṅgahṛdayasaṃhitā

-------------------tābhyāmeva ca gardabhī||10||

maṇḍalā vipulotsannā sarāgapiṭikācitā||10||

Sarvāṅgasundarā

tābhyāmeva-vātapittābhyāṃ, gardabhīsaṃjñā maṇḍalākārā vistīrṇā tathotsannā sarāgapiṭakairācitā|

Aṣṭāṅgahṛdayasaṃhitā

kakṣeti kakṣāsanneṣu prāyo deśeṣu sā+anilāt||11||

pittādbhavanti piṭikāḥ sūkṣmā lājopamā ghanāḥ||11||

Sarvāṅgasundarā

kakṣānikaṭeṣu pradeśeṣu sā gardabhī kakṣetyucyate| sā ca vātāt syāt| tasyāmeva pittena sūkṣmāḥ piṭikā lājākārā ghanāḥ kakṣāsaṃjñā eva syuḥ|

Aṣṭāṅgahṛdayasaṃhitā

tādṛśī mahatī tvekā gandhanāmeti kīrtitā||12||

Sarvāṅgasundarā

tādṛśī-lājasadṛśī, mahatī piṭikaikā gandhanāmeti smṛtā|

Aṣṭāṅgahṛdayasaṃhitā

gharmasvedaparīte+aṅge piṭikāḥ sarujo ghanāḥ||12||

rājikāvarṇasaṃsthānapramāṇā rājikāhvayāḥ||13||

Sarvāṅgasundarā

gharmasvedayukte śarīre piṭikā rujāyutā ghanā rājikāvarṇā rājikākārā rājikāpramāṇā rājikāsaṃjñāḥ|

Aṣṭāṅgahṛdayasaṃhitā

doṣaiḥ pittolbaṇairmandairvisarpiti visarpavat||13||

śopho+apākastanustāmro jvarakṛjjālagardabhaḥ||14||

Sarvāṅgasundarā

pittādhikairdoṣairmandairyaḥ śopho visarpa iva visarpati, tathā+apākastanustāmravarṇo jvarakārī ca, sa jālagardabhaḥ syāt|

Aṣṭāṅgahṛdayasaṃhitā

malaiḥ pittolbaṇaiḥ sphoṭā jvariṇo māṃsadāraṇāḥ||14||

kakṣābhāgeṣu jāyante ye+agnyābhāḥ sā+agnirohiṇī||15||

pañcāhātsaptarātrādvā pakṣādvā hantijīvitam||15||

Sarvāṅgasundarā

pittolbaṇairmalairjvaravato māṃsadāraṇāḥ sphoṭāḥ kakṣāpradeśeṣu ye+agnisadṛśā jāyante, sā+agnirohiṇītyucyate| pañcāhena saptarātreṇa pakṣeṇa vā jīvitaṃ hanti|

Aṣṭāṅgahṛdayasaṃhitā

triliṅgā piṭikā vṛttā jatrūrdhvamirivellikā||16||

Sarvāṅgasundarā

tridoṣalakṣaṇā piṭikā vartulā jatruṇa ūrdhvamirivellikākhyā|

Aṣṭāṅgahṛdayasaṃhitā

vidārīkandakaṭhinā vidārī kakṣavaṅkṣaṇe||16||

Sarvāṅgasundarā

vidārīkandavat kaṭhinā kakṣāyāṃ vaṅkṣaṇe ca vidārī syāt| kakṣā ca vaṅkṣaṇaṃ ca kakṣāvaṅkṣaṇaṃ tasmin| "pāṇyoḥ"(?) ityādinā hrasvaḥ|

Aṣṭāṅgahṛdayasaṃhitā

medonilakaphairgranthiḥ snāyumāṃsasirāśrayaiḥ||17||

bhinno vasājyamadhvābhaṃ sravettatrolbaṇo+anilaḥ||17||

māṃsaṃ viśoṣya grathitāṃ śarkarāmupapādayet||18||

durgandhaṃ rudhiraṃ klinnaṃ nānāvarṇaṃ tato malāḥ||18||

tāṃ srāvayanti nicitāṃ vidyāttaccharkarārbudam||19||

Sarvāṅgasundarā

medaḥpavanakaphaiḥ snāyumāṃsasirāśrayairgranthiḥ syāt| sa ca bhinno vasāghṛtamadhunibhaṃ sravet| tasmin pavano+adhiko māṃsaṃ viśoṣya grathitāṃ śarkarāṃ kuryāt| tato doṣāstāṃ-śarkarāṃ, nicitāṃ durgandhaṃ lohitaṃ klinnaṃ vividhavarṇaṃ srāvayanti| tat evaṃvidhaṃ, śarkarārbudaṃ vidyāt|

Aṣṭāṅgahṛdayasaṃhitā

pāṇipādatale sandhau jatrūrdhvaṃ vopacīyate||19||

valmīkavacchanairgranthistadvadbahvaṇubhirmukhaiḥ||20||

rugdāhakaṇḍūkledāḍhyairvalmīko+asau samastajaḥ||20||

Sarvāṅgasundarā

pāṇitale pādatale sandhau jatrūrdhvaṃ vā granthirvalmīka iva śanairupacīyate| tadvatvalmīkavat, bahūni ca tānyaṇūni ca, tairbhūrisūkṣmairvadanairupalakṣito rugdāhakaṇḍūkledabahulo valmīkākhyo+asau tridoṣajaḥ|

Aṣṭāṅgahṛdayasaṃhitā

śarkaronmathite pāde kṣate vā kaṇṭakādibhiḥ||21||

granthiḥ kīlavadutsanno jāyate kadaraṃ tu tat||21||

Sarvāṅgasundarā

śarkarādibhirunmathite pāde kaṇṭakādibhirvā kṣate kīlasadṛśo granthirutsanno jāyate, tatkadaraṃ nāma|

Aṣṭāṅgahṛdayasaṃhitā

vegasandhāraṇādvāyurapāno+apānasaṃśrayam||22||

aṇūkaroti bāhyāntarmārgasya tataḥ śakṛt||22||

kṛcchrānnirgacchati vyādhirayaṃ ruddhagudo mataḥ||23||

Sarvāṅgasundarā

apānākhyo vāyurvegasandhāraṇādapānāśrayaṃ mārgaṃ bāhyāntaraṇūkaroti| tato+asya-āturasya, kṛcchreṇa śakṛnniryāti| ayaṃ rogo ruddhagudo mataḥ|

Aṣṭāṅgahṛdayasaṃhitā

kuryātpittānilaṃ pākaṃ nakhamāṃse sarugjvaram||23||

cipyamakṣatarogaṃ ca vidyādupanakhaṃ ca tam||24||

Sarvāṅgasundarā

pittānilaṃ kartṛ nakhamāṃse sarugjvaraṃ pākaṃ kuryāt| taṃ cipyaṃ tathā+akṣatarogamupanakhaṃ ca vidyāt|

Aṣṭāṅgahṛdayasaṃhitā

kṛṣṇo+abhighātādrūkṣaśca kharaśca kunakho nakhaḥ||24||

Sarvāṅgasundarā

abhighātāt kṛṣṇavarṇo rūkṣaśca kharaśca nakhaḥ kunakhākhyaḥ|

Aṣṭāṅgahṛdayasaṃhitā

duṣṭakardamasaṃsparśāt kaṇḍūkledānvitāntarāḥ||25||

aṅgulyo+alasamityāhuḥ-------------------------||25||

Sarvāṅgasundarā

duṣṭakardamasaṃsparśāt kaṇḍūkledayutāntarā aṅgulyo+alasamiti vadanti|

Aṣṭāṅgahṛdayasaṃhitā

---------------------------tilābhāṃstilakālakān||25||

kṛṣṇānavedanāṃstvaksthān--------------------||26||

Sarvāṅgasundarā

tilasadṛśān kṛṣṇavarṇānarujāṃstvaksthāṃstilakālakānāhuḥ|

Aṣṭāṅgahṛdayasaṃhitā

----------------------------maṣāṃstāneva connatān||26||

Sarvāṅgasundarā

tāneva tilakālakānunnatān maṣānāhuḥ|

Aṣṭāṅgahṛdayasaṃhitā

maṣebhyastūnnatatarāṃścarmakīlān sitāsitān||26||

Sarvāṅgasundarā

maṣebhyaḥ sakāśādunnatatarān varṇataḥ sitāsitān carmakīlāṃstānāhuḥ|

Aṣṭāṅgahṛdayasaṃhitā

tathāvidho jatumaṇiḥ sahajo lohitastu saḥ||27||

Sarvāṅgasundarā

tatpramāṇo jatumaṇiḥ sahajo lohitavarṇaścāsau syāt|

Aṣṭāṅgahṛdayasaṃhitā

kṛṣṇaṃ sitaṃ vā sahajaṃ maṇḍalaṃ lāñchanaṃ samam||27||

Sarvāṅgasundarā

śuklaṃ kṛṣṇaṃ vā sahajaṃ maṇḍalākāraṃ śarīrasamaṃ lāñchanamāhuḥ|

Aṣṭāṅgahṛdayasaṃhitā

śokakrodhādikupitādvātapittānmukhe tanu||28||

śyāmalaṃ maṇḍalaṃ vyaṅgaṃ, vaktrādanyatra nīlikā||28||

paruṣaṃ paruṣasparśaṃ vyaṅgaṃ śyāvaṃ ca mārutāt||29||

pittāttāmrāntamānīlaṃ, śvetāntaṃ kaṇḍumatkaphāt||29||

raktādraktāntamātāmra sauṣaṃ cimicimāyate||30||

Sarvāṅgasundarā

vātapittācchokādikruddhāt tanu śyāmavarṇaṃ maṇḍalākāraṃ mukhe vyaṅgaṃ vadanti| mukādanyatra nīlikā| paruṣacchavistathā paruṣasparśaṃ śyāmavarṇaṃ ca vyaṅgaṃ vātāt syāt| pittena tāmrāntaṃ kiñcinnīlam| kaphena śvetāntaṃ sakaṇḍu ca syāt| raktādraktāntaṃ kiñcittāmramoṣayutaṃ cimicimāyate ca|

Aṣṭāṅgahṛdayasaṃhitā

vāyunodīritaḥ śleṣmā tvacaṃ prāpya viśuṣyati||30||

tatastvagjāyate pāṇḍuḥ krameṇa ca vicetanā||31||

alpakaṇḍūravikledā sā prasuptiḥ prasuptitaḥ||31||

Sarvāṅgasundarā

pavanena kaphaḥ preritastvacaṃ prāpya viśuṣyati| anantaraṃ tvak pāṇḍuḥ krameṇa ca vicetanā alpakaṇḍūrvikledarahitā ca jāyate| sā prasuptitaḥ prasuptiḥ syāt|

Aṣṭāṅgahṛdayasaṃhitā

asamyagvamanodīrṇapittaśleṣmānnanigrahaiḥ||32||

maṇḍalānyatikaṇḍūni rāgavanti bahūni ca||32||

utkoṭhaḥ--------------------------------||33||

Sarvāṅgasundarā

asamyagvamanena preritapittaśleṣmānnanigrahairmaṇḍalānyatiśayakaṇḍūni lohitāni bahūni ca utkoṭhaḥ syāt|

Aṣṭāṅgahṛdayasaṃhitā

-------so+anubaddhastu koṭha ityabhidhīyate||33||

Sarvāṅgasundarā

sa evānubaddhaḥ koṭha ityucyate|

Aṣṭāṅgahṛdayasaṃhitā

proktāḥ ṣaṭtriṃśadityete kṣudrarogā vibhāgaśaḥ||33||

[yānavijñāya muhyeta cikitsāyāṃ cikitsakaḥ||31||

] iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭhe uttarasthāne kṣudrarogavijñānīyaṃ nāmaikatriṃśo+adhyāyaḥ||31||

Sarvāṅgasundarā

iti-anena prakāreṇa, ṣaṭtriṃśat kṣudrarogā vibhāgenoktā iti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya ṭīkāyāṃ sarvāṅgasundarākhyāyāṃ ṣaṣṭhe uttarasthāne kṣudraroga vijñānīyaṃ nāmaikatriṃśo+adhyāyaḥ samāptaḥ|| 31||

kṣudrarogapratiṣedhādhyayaḥ

32

Aṣṭāṅgahṛdayasaṃhitā

athātaḥ kṣudrarogapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

visrāvayejjalaukābhirapakvāmajagallikām||1||

Sarvāṅgasundarā

ajagallikāmapakvāṃ jalajanmabhirvisrāvayet|

Aṣṭāṅgahṛdayasaṃhitā

svedayitvā yavaprakhyāṃ vilayāya pralepayet||1||

dārukuṣṭhamanohvālair-------------------||2||

Sarvāṅgasundarā

yavaprakhyāṃ svedayitvā vilāyanārthaṃ pralepayeddārvādibhiḥ|

Aṣṭāṅgahṛdayasaṃhitā

-----------------------------ityāpāṣāṇagardabhāt||2||

vidhistāṃścācaretpakvān vraṇavatsājagallikān||2||

Sarvāṅgasundarā

pāṣāṇagardabhaṃ yāvadeṣa vidhiḥ| tena granthi(alajī)kacchapaśālūka(panasikā)pāṣāṇagardabhānāṃ pūrvoktaṃ kāryamityavatiṣṭhate| tāṃśca pakvān ajagallikāṃ ca vraṇavadupakramet|

Aṣṭāṅgahṛdayasaṃhitā

rodhrakustumbaruvacāḥ pralepo mukhadūṣike||3||

vaṭapallavayuktā vā nārikelotthaśuktayaḥ||3||

aśāntau vamanaṃ nasyaṃ lalāṭe ca sirāvyadhaḥ||4||

Sarvāṅgasundarā

mukhadūṣike rodhrādayaḥ pralepaḥ, vaṭapallavayuktā nārikelaśuktayo vā| evamapyanupaśame vamanaṃ nasyaṃ ca hitam| lalāṭe ca sirāmokṣaḥ|

Aṣṭāṅgahṛdayasaṃhitā

nimbāmbuvānto nimbāmbusādhitaṃ padmakaṇṭake||4||

pibetkṣaudrānvitaṃ sarpirnimbāragvadhalepanam||5||

Sarvāṅgasundarā

padmakaṇṭake nimbāmbunā kṛtavamano nimbakvāthapakvaṃ ghṛtaṃ sakṣaudraṃ pibet| nimbakarṇikārābhyāṃ lepaḥ|

Aṣṭāṅgahṛdayasaṃhitā

vivṛtādīṃstu jālāntāṃścikitsetserivellikān||5||

pittavīsarpavattadvat pratyākhyāyāgnirohiṇīm||5||

Sarvāṅgasundarā

vivṛtādīn jālāntānnirivellikāṃ ca pittavisarpamiva cikitset| agnirohiṇīṃ ca pratyākhyāya cikitset|

Aṣṭāṅgahṛdayasaṃhitā

vilaṅghanaṃ raktavimokṣaṇaṃ ca virūkṣaṇaṃ kāyaviśodhanaṃ ca||6||

dhātrīprayogān śiśirapradehān kuryātsadā jālakagardabhasya||6||

Sarvāṅgasundarā

jālakagardabhasya laṅghanādi yathāvasthaṃ sadā kuryāt|

Aṣṭāṅgahṛdayasaṃhitā

vidārikāṃ hṛte rakte śleṣmagranthivadācaret||7||

Sarvāṅgasundarā

vidārikāṃ rakte srute kaphagranthimiva cikitset|

Aṣṭāṅgahṛdayasaṃhitā

medorbudakriyāṃ kuryātsutarāṃ śarkarārbude||7||

Sarvāṅgasundarā

śarkarābude suṣṭhu medorbudakriyāṃ kuryāt|

Aṣṭāṅgahṛdayasaṃhitā

pravṛddhaṃ subahucchidraṃ saśophaṃ marmaṇi sthitam||8||

valmīkaṃ hastapāde ca varjayed-------------------||8||

Sarvāṅgasundarā

valmīkaṃ pravṛddhādiguṇaṃ hastapāde jātaṃ ca varjayet|

Aṣṭāṅgahṛdayasaṃhitā

----------------------------------itaratpunaḥ||8||

śuddhasyāsre hṛte limpet sapaṭvārevatāmṛtaiḥ||9||

śyāmākulatthikāmūladantīpalalasaktubhiḥ||9||

Sarvāṅgasundarā

itarat punarvalmīkaṃ śuddhasya rakte hṛte śyāmādibhiḥ salavaṇakarṇikāraguḍūcībhirlimpet|

Aṣṭāṅgahṛdayasaṃhitā

pakve tu duṣṭamāṃsāni gatīḥ sarvāśca śodhayet||10||

śastreṇa samyaganu ca kṣāreṇa jvalanena vā||10||

Sarvāṅgasundarā

pakve tu [valmīke] duṣṭamāṃsāni sarvāśca gatīḥ śodhayet| kena ? śastreṇa| katham ? samyak| paścāt kṣāreṇāgninā ca (vā)|

Aṣṭāṅgahṛdayasaṃhitā

śastreṇotkṛtya niḥśeṣaṃ snehena kadaraṃ dahet||11||

Sarvāṅgasundarā

kadaraṃ śastreṇa niḥśeṣamutkṛtya snehena dahet|

Aṣṭāṅgahṛdayasaṃhitā

niruddhamaṇivatkāryaṃ ruddhapāyościkitsitam||11||

Sarvāṅgasundarā

ruddhagude cikitsitaṃ niruddhamaṇisadṛśaṃ kāryam|

Aṣṭāṅgahṛdayasaṃhitā

cipyaṃ śuddhyā jitoṣmāṇaṃ sādhayecchastrakarmaṇā||12||

Sarvāṅgasundarā

cipyaṃ śuddhyā-virekādikayā, jitoṣmāṇaṃ santaṃ śastrakarmaṇā sādhayet|

Aṣṭāṅgahṛdayasaṃhitā

duṣṭaṃ kunakhamapyevaṃ------------------------||12||

Sarvāṅgasundarā

kunakhaṃ duṣṭamapyevameva sādhayet|

Aṣṭāṅgahṛdayasaṃhitā

---------------------------caraṇāvalase punaḥ||12||

dhānyāmlasiktau kāsīsapaṭolīrocanātilaiḥ||13||

sanimbapatrairālimped-------------------------||13||

Sarvāṅgasundarā

alase tu caraṇau kañjikasiktau kāsīsādibhiḥ sanimbapatrairālimpet|

Aṣṭāṅgahṛdayasaṃhitā

----------------------------dahettu tilakālakān||13||

maṣāṃśca sūryakāntena kṣāreṇa yadi vā+agninā||14||

Sarvāṅgasundarā

tilakālakān maṣāṃśca sūryakāntadibhirdahet|

Aṣṭāṅgahṛdayasaṃhitā

tadvadutkṛtya śastreṇa carmakīlajatūmaṇī||14||

Sarvāṅgasundarā

carmakīlajatūmaṇī śastreṇoddhṛ(tkṛ)tya tathaiva sūryakāntādibhirdahet|

Aṣṭāṅgahṛdayasaṃhitā

lāñchanāditraye kuryādyathāsannaṃ sirāvyadham||15||

lepayetkṣīrapiṣṭaiśca kṣīrivṛkṣatvagaṅkuraiḥ||15||

Sarvāṅgasundarā

lāñchanādiṣu triṣu-lāñchanavyaṅganīlikāsu, yathāsannaṃ sirāṃ vidhyet| kṣīrivṛkṣāṇāṃ tvagbhiraṅkuraiśca kṣīrapiṣṭairlepayet|

Aṣṭāṅgahṛdayasaṃhitā

vyaṅgeṣu cārjunatvagvā mañjiṣṭhā vā samākṣikā||16||

lepaḥ sanavanītā vā śvetāśvakhurajā maṣī||16||

Sarvāṅgasundarā

vyaṅgādiṣu cāyaṃ lepo+arjunavalkaṃ kṣīrapiṣṭaṃ vā| mañjiṣṭhā mākṣikasahitā vā| śvetāśvakhurajā maṣī sanavanītā vā|

Aṣṭāṅgahṛdayasaṃhitā

raktacandanamañjiṣṭhākuṣṭharodhrapriyaṅgavaḥ vaṭāṅkurā masūrāśca vyaṅgaghnā mukhakāntidāḥ||17||

Sarvāṅgasundarā

raktacandanādayo vyaṅgaharā mukhakāntikarāḥ 'lepāḥ' iti prakṛtatvād gamyate|

Aṣṭāṅgahṛdayasaṃhitā

dve jīrake kṛṣṇatilāḥ sarṣapāḥ payasā saha||18||

piṣṭāḥ kurvanti vaktrendumapāstavyaṅgalāñchanam||18||

kṣīrapiṣṭā ghṛtakṣaudrayuktā vā bhṛṣṭanistuṣāḥ||19||

masūrāḥ kṣīrapiṣṭā vā tīkṣṇāḥ śālmalikaṇṭakāḥ||19||

saguḍaḥ kolamajjā vā śaśāsṛkṣaudrakalkitaḥ||20||

saptāhaṃ mātuluṅgasthaṃ kuṣṭhaṃ vā madhunā+anvitam||20||

piṣṭā vā chāgapayasā sakṣaudrā mauśalī jaṭā||21||

gorasthi muśalīmūlayuktaṃ vā sājyamākṣikam||21||

Sarvāṅgasundarā

jīrakadvayādayo lepe prayuktāḥ payasā piṣṭā vaktracandraṃ nirastavyaṅgalāñchanaṃ vidadhati| vaktramevenduḥ, vyaṅgameva lāñchanamiti rūpakālaṅkāraḥ| masūrā bhṛṣṭā nistuṣāśca kṣīrapiṣṭāḥ sarpirmākṣikānvitā lepaḥ| śālmalīkaṇṭakāstīkṣṇāḥ kṣīrapiṣṭā vā lepaḥ| kolasya-amlabadarasya, majjā śaśāsṛkkṣaudrapiṣṭo guḍānvito lepaḥ| saptāhaṃ bījapūrasyāntarasthitaṃ kuṣṭhaṃ mākṣikayutaṃ vā lepaḥ| mouśalī jaṭā-śālmalīmūlaṃ, chagalīkṣīrapiṣṭaṃ sakṣaudraṃ vā lepaḥ| gavyamasthi tālapatrīmūlānvitaṃ saghṛtamākṣikaṃ vā lepaḥ

Aṣṭāṅgahṛdayasaṃhitā

jambvāmrapallavā mastu haridre dve navo guḍaḥ||22||

lepaḥ savarṇakṛt piṣṭaṃ svarasena ca tindukam||22||

Sarvāṅgasundarā

jambvāmrapallavādiko lepaḥ savarṇakaraḥ| tindukaṃ ca svarasena piṣṭaṃ lepaḥ savarṇakaraḥ|

Aṣṭāṅgahṛdayasaṃhitā

utpalamutpalakuṣṭhaṃ priyaṅgukālīyakaṃ badaramajjā||23||

idamudvartanamāsyaṃ karoti śatapatrasaṃkāśam||23||

Sarvāṅgasundarā

utpalādikametadudvartanaṃ padmasadṛśaṃ mukhaṃ vidhatte| āryā|

Aṣṭāṅgahṛdayasaṃhitā

ebhirevauṣadhaiḥ piṣṭairmukhābhyaṅgāya sādhayet||24||

yathādoṣartukān snehān madhukakvāthasaṃyutaiḥ||24||

Sarvāṅgasundarā

ebhireva-pūrvoditaiḥ, piṣṭairmadhukakvāthānvitairmukhābhyaṅgārthaṃ yathādoṣaṃ yathartu snehān pācayet|

Aṣṭāṅgahṛdayasaṃhitā

yavān sarjarasaṃ rodhramuśīraṃ madanaṃ madhu||25||

ghṛtaṃ guḍaṃ ca gomūtre pacedādarvilepanāt||25||

tadabhyaṅgānnihantyāśu nīlikāvyaṅgadūṣikān||26||

mukhaṃ karoti padmābhaṃ pādau padmadalopamau||26||

Sarvāṅgasundarā

yavādīn darvīlepaṃ yāvad gomūtre pācayet| etadabhyaṅgād drāgeva nīlikādīn hanti| vaktraṃ śatapatrasadṛśaṃ karoti| caraṇau paṅkajapatratulyau vidadhāti|

Aṣṭāṅgahṛdayasaṃhitā

kuṅkumośīrakālīyalākṣāyaṣṭyāhvacandanam||27||

nyagrodhapādāṃstaruṇān padmakaṃ padmakesaram||27||

sanīlotpalamañjiṣṭhaṃ pālikaṃ sasilāḍhake||28||

paktvā pādāvaśeṣeṇa tena piṣṭaiśca kārṣikaiḥ||28||

lākṣāpattaṅgamañjiṣṭhāyaṣṭīmadhukakuṅkumaiḥ||29||

ajākṣīraṃ dviguṇitaṃ tailasya kuḍavaṃ pacet||29||

nīlikāpalitavyaṅgavalītilakadūṣikān||30||

hanti tannasyamabhyastaṃ mukhopacayavarṇakṛt||30||

Sarvāṅgasundarā

kuṅkumādikaṃ sanīlotpalamañjiṣṭhaṃ palapramāṇaṃ jalāḍhake paktvā tena pādāvaśeṣeṇa lākṣādibhiśca piṣṭaiḥ kārṣikaistailasya kuḍavaṃ chāgīkṣīraṃ dvikuḍavaṃ pacet| tat-tailaṃ, nasyaṃ śīlitaṃ nīlikādīn hanti| mukhopacayakaraṃ varṇakaraṃ ca|

Aṣṭāṅgahṛdayasaṃhitā

mañjiṣṭhā śabarodbhavastuvarikā lākṣā haridrādvayaṃ nepālī haritālakuṅkumagadā gorocanā gairikam||31||

patraṃ pāṇḍu vaṭasya candanayugaṃ kālīyakaṃ pāradaṃ pataṅgaṃ kanakatvacaṃ kamalajaṃ bījaṃ tathā kesaram||31||

sikthaṃ tutthaṃ padmakādyo vasā+a+ajyaṃ majjā kṣīraṃ kṣīrivṛkṣāmbu cāgnau||32||

siddhaṃ siddhaṃ vyaṅganīlyādināśe vaktre chāyāmaindavīṃ cāśu dhatte||32||

Sarvāṅgasundarā

kanakasya tvak-kanakatvak, tāṃ kanakatvacam| mañjiṣṭhādīni vasā ghṛtaṃ majjā gokṣīraṃ kṣīrivṛkṣakvātha etadagnau pakvaṃ vyaṅgādināśe siddhaṃ-avyāhataśakti| mukhasya kāntiṃ cāndramasīṃ śīghraṃ karoti| śārdūlavikrīḍitaśālinyau vṛtte|

Aṣṭāṅgahṛdayasaṃhitā

mārkavasvarasakṣīratoyānīṣṭāni nāvane||33||

Sarvāṅgasundarā

nāvane-nasye, mārkavasvarasādīni|

Aṣṭāṅgahṛdayasaṃhitā

prasuptau vātakuṣṭhoktaṃ kuryāddāhaṃ ca vahninā||33||

Sarvāṅgasundarā

prasuptau vātakuṣṭhavihitaṃ kuryāt| vahninā ca dahet|

Aṣṭāṅgahṛdayasaṃhitā

utkoṭhe kaphapittoktaṃ------------------------||34||

Sarvāṅgasundarā

utkoṭhe kaphapittavihitaṃ kāryam|

Aṣṭāṅgahṛdayasaṃhitā

----------------------koṭhe sarvaṃ ca kauṣṭhikam||32||

33 1/2||32||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭhe uttarasthāne kṣudrarogapratiṣedho nāma dvātriṃśo+adhyāyaḥ||32||

Sarvāṅgasundarā

koṭhe ca sarvaṃ kuṣṭhoktamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ ṣaṣṭhe uttarasthāne kṣudrarogapratiṣedho nāma dvātriṃśo+adhyāyaḥ samāptaḥ||32||

guhyarogavijñānīyādhyāyaḥ

33

Aṣṭāṅgahṛdayasaṃhitā

athāto guhyarogavijñānīyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

strīvyavāyanivṛttasya sahasā bhajato+athavā||1||

doṣādhyuṣitasaṅkīrṇamalināṇurajaḥ pathām||1||

anyayonimanicchantīmagamyāṃ navasūtikām||2||

dūṣitaṃ spṛśatastoyaṃ ratānteṣvapi naiva vā||2||

vivardhayiṣayā tīkṣṇān pralepādīn prayacchataḥ||3||

muṣṭidantanakhotpīḍāviṣavacchūkapātanaiḥ||3||

veganigrahadīrghātikharasparśavighaṭṭanaiḥ||4||

doṣā duṣṭā gatā guhyaṃ trayoviṃśatimāmayān||4||

janayantyupadaṃśādīn-------------------------||5||

Sarvāṅgasundarā

vanitāsambhogānnivṛttasya sahasā-akasmādeva, strīvyavāyaṃ bhajataḥ| kecit karādinaiva vyavāyābhāsaṃ kurvanti tannivṛttyai strīgrahaṇam| athaveti vakṣyamāṇaguṇāṃ striyaṃ sevamānasya| kimbhūtām ? vātādyadhiṣṭhitastathā saṅkīrṇaḥ-saṅkaṭo, malino+aṇuḥ-sūkṣmo, rajomārgo yasyāstāṃ tathāvidhāṃ striyam| tathā+anyayoni-mahiṣyādim| tathā+anabhilaṣantīm| tathā+agamyāṃ-bhaginyādim| tathā navaprasūtām| tathā dūṣitaṃ saviṣajantvādibhirjalaṃ spṛśato, ratānteṣvapi naiva vā jalaṃ spṛśataḥ| vivardhayitumicchayā tīkṣṇān pralepasekādīn vā prakṛtatvāt guhye prayacchataḥ| tathā muṣṭyādipātanaistathā vegarodhanena tathā dīrghātikharasparśanena ca yāni vighaṭṭanāni, taireva doṣā duṣṭā guhyaṃ prāptāstrayoviṃśati vakṣyamāṇān upadaṃśādīn kurvanti|

Aṣṭāṅgahṛdayasaṃhitā

--------------------------upadaṃśo+atra pañcadhā||5||

pṛthagdoṣaiḥ sarudhiraiḥ samastaiśca--------------||5||

Sarvāṅgasundarā

atra-eṣu madhye, upadaṃśaḥ pañcaprakāraḥ| katham? ityāha-doṣaiḥ pṛthak trayaḥ, raktena caturthaḥ, sannipātena pañcamaḥ|

Aṣṭāṅgahṛdayasaṃhitā

----------------------------------atra mārutāt||5||

meḍhre śopho rujaścitrāḥ stambhastvakparipoṭanam||6||

Sarvāṅgasundarā

eṣāṃ madhye vātenopadaṃśe meḍhre śopho bhavati| dāruṇāḥ pīḍāḥ stambhastathā tvacaḥ paripoṭanam|

Aṣṭāṅgahṛdayasaṃhitā

pakvodumbarasaṅkāśaḥ pittena śvayathurjvaraḥ||6||

Sarvāṅgasundarā

pittena śvayathuḥ pakvodumbaraphalanibho jvaraśca syāt|

Aṣṭāṅgahṛdayasaṃhitā

śleṣmaṇā kaṭhinaḥ snigdhaḥ kaṇḍūmān śītalo guruḥ||7||

Sarvāṅgasundarā

śleṣmaṇā śvayathuḥ kaṭhinādiguṇaḥ syāt|

Aṣṭāṅgahṛdayasaṃhitā

śoṇitenāsitasphoṭasambhavo+asrasrutirjvaraḥ||7||

Sarvāṅgasundarā

lohitena kṛṣṇasphoṭasambhavādayaḥ syuḥ|

Aṣṭāṅgahṛdayasaṃhitā

sarvaje sarvaliṅgatvaṃ śvayathurmuṣkayorapi||8||

tīvrā rugāśupacanaṃ daraṇaṃ kṛmisambhavaḥ||8||

Sarvāṅgasundarā

sarvadoṣaje sarvaliṅgatvaṃ śvayathuśca muṣkayoḥ syāt| tīvrā ruk śīghrapākādiśca|

Aṣṭāṅgahṛdayasaṃhitā

yāpyo raktodbhavasteṣāṃ mṛtyave sannipātajaḥ||9||

Sarvāṅgasundarā

eteṣāṃ madhye raktajo yāpyaḥ| sannipātottho mṛtyuhetuḥ|

Aṣṭāṅgahṛdayasaṃhitā

jāyante kupitairdoṣairguhyāsṛkpiśitāśrayaiḥ||9||

antarbahirvā meḍhrasya kaṇḍūlā māṃsakīlakāḥ||10||

picchilāsrasravā yonau tadvacca cchatrasannibhāḥ||10||

te+arśāṃsyupekṣayā ghnanti meḍhrapuṃstvaṃ bhagārtavam||11||

Sarvāṅgasundarā

doṣairguhyaraktamāṃsāśrayaiḥ kruddhairmeḍhrasyāntarbahirvā kaṇḍūlā māṃsakīlakāḥ-śaṅkavo, jāyante| tathā picchilaraktasrāviṇaḥ| tathaiva yonau chatrasadṛśāḥ syuḥ| te māṃsakīlā arśāṃsi gadyante| upekṣitāśca meḍhre jātāḥ puṃstvaṃ ghnanti| bhage jātā ārtavaṃ ghnanti|

Aṣṭāṅgahṛdayasaṃhitā

guhyasya bahirantarvā piṭikāḥ kapharaktajāḥ||11||

sarṣapāmānasaṃsthānā ghanāḥ sarṣapikāḥ smṛtāḥ||12||

Sarvāṅgasundarā

guhyasya bāhyato+antare vā kapharaktajāḥ piṭikāḥ sarṣapapramaṇāḥ sarṣapākārā ghanāḥ sarṣapikāḥ smṛtāḥ|

Aṣṭāṅgahṛdayasaṃhitā

piṭikā bahavo dīrghā dīryante madhyataśca yāḥ||12||

so+avamanthaḥ kaphāsṛgbhyāṃ vedanāromaharṣavān||13||

Sarvāṅgasundarā

piṭikā bahavo dīrghā madhye ca yā dīryante, so+avamantho vedanāromāñcavān kapharaktābhyāṃ syāt|

Aṣṭāṅgahṛdayasaṃhitā

kumbhīkā raktapittotthā jāmbavāsthinibhā+a+aśujā||13||

Sarvāṅgasundarā

jāmbavāsthirūpā kumbhīkā raktapittodbhavā śīghrotpattiśca|

Aṣṭāṅgahṛdayasaṃhitā

alajīṃ mehavadvidyād----------------------------||14||

Sarvāṅgasundarā

alajīṃ pramehe yathā, tathā+asminnapi vidyāt|

Aṣṭāṅgahṛdayasaṃhitā

---------------------uttamāṃ pittaraktajām||14||

piṭikāṃ māṣamudgābhāṃ-------------------------||14||

Sarvāṅgasundarā

uttamākhyāṃ pittaraktajāṃ meḍhrapiṭikāṃ māṣasamāṃ mudgābhāṃ vidyāt|

Aṣṭāṅgahṛdayasaṃhitā

---------------------------piṭikā piṭikācitā||14||

karṇikā puṣkarasyeva jñeyā puṣkariketi sā||15||

Sarvāṅgasundarā

piṭikācitā yā piṭikā syāt, tathā padmakarṇikākārā puṣkarakarkaṭābhā, tāṃ puṣkariketi vidyāt|

Aṣṭāṅgahṛdayasaṃhitā

pāṇibhyāṃ bhṛśasaṃvyūḍhe saṃvyūḍhapiṭikā bhavet||15||

Sarvāṅgasundarā

hastābhyāmatiśayena saṃvyūḍhe-ghṛṣṭe sati, saṃvyūḍhapiṭikākhyā syāt|

Aṣṭāṅgahṛdayasaṃhitā

mṛditaṃ mṛditaṃ vastrasaṃrabdhaṃ vātakopataḥ||16||

Sarvāṅgasundarā

mṛditaṃ-malitaṃ, vastrasaṃrabdhaṃ-vāsasā kṣobhitaṃ, vātakopānmṛditaṃ syāt|

Aṣṭāṅgahṛdayasaṃhitā

viṣamā kaṭhinā bhugnā vāyunā+aṣṭhīlikā smṛtā||16||

Sarvāṅgasundarā

yā piṭikā viṣamā samunnatā tathā kaṭhinā kuṭilā ca pavanenāṣṭhīlikā gaditā|

Aṣṭāṅgahṛdayasaṃhitā

vimardanādiduṣṭena vāyunā carma meḍhrajam||17||

nivartate sarugdāhaṃ kvacitpākaṃ ca gacchati||17||

piṇḍitaṃ granthitaṃ carma tatpralambamadho maṇeḥ||18||

nivṛttasaṃjñaṃ sakaphaṃ kaṇḍūkāṭhinyavattu tat||18||

Sarvāṅgasundarā

vāyunā vimardanādiduṣṭena meḍhrajaṃ carma sarugdāhaṃ nivartate| kvacit-kadācit, pākamapi yāti| tat-carma, maṇeradhaḥ piṇḍitaṃ granthitaṃ pralambaṃ ca syāt| tatsakaphaṃ-kaphena tu saha, kaṇḍūkāṭhinyayutaṃ nivṛttasaṃjñaṃ syāt|

Aṣṭāṅgahṛdayasaṃhitā

duruḍhaṃ sphuṭitaṃ carma nirdiṣṭamavapāṭikā||19||

Sarvāṅgasundarā

kṛcchreṇa rohati yacca duḥsphuṭitaṃ carma, tat kathitamavapāṭikā|

Aṣṭāṅgahṛdayasaṃhitā

vātena dūṣitaṃ carma maṇau saktaṃ ruṇaddhi cet||19||

sroto mūtraṃ tato+abhyeti mandadhāramavedanam||20||

maṇervikāśarodhaśca sa niruddhamaṇirgadaḥ||20||

Sarvāṅgasundarā

vātena carma dūṣitaṃ maṇau saktaṃ cet sroto ruṇaddhi| tato mandadhāramarujaṃ mūtrameti| maṇeśca vikāśarodhaḥ| sa evaṃ vidho rogo niruddhamaṇisaṃjñaḥ|

Aṣṭāṅgahṛdayasaṃhitā

liṅgaṃ śūkairivāpūrṇaṃ grathitākhyaṃ kaphodbhavam||21||

Sarvāṅgasundarā

liṅgaṃ śūkairākīrṇamiva syāt, tad grathitasaṃjñaṃ kaphajam|

Aṣṭāṅgahṛdayasaṃhitā

śūkadūṣitaraktotthā sparśahānistadāhvayā||21||

Sarvāṅgasundarā

śūkadūṣitaraktodbhavā sparśahāniḥ, sā sparśahānisaṃjñā|

Aṣṭāṅgahṛdayasaṃhitā

chidrairaṇumukhairyattu mehanaṃ sarvataścitam||22||

vātaśoṇitakopena taṃ vidyācchataponakam||22||

Sarvāṅgasundarā

yatpunarmeḍhraṃ chidraiḥ sūkṣmamukhaiḥ sarvataḥ-paritaḥ, citaṃ vātaśoṇitakopāt, taṃ śataponakaṃ vidyāt|

Aṣṭāṅgahṛdayasaṃhitā

pittāsṛgbhyāṃ tvacaḥ pākastvakpāko jvaradāhavān||23||

Sarvāṅgasundarā

pittaraktābhyāṃ tvacaḥ pāko jvaradāhānvitastvakpākākhyaḥ|

Aṣṭāṅgahṛdayasaṃhitā

māṃspākaḥ sarvajaḥ sarvavedano māṃsaśātanaḥ||23||

Sarvāṅgasundarā

sarvadoṣottho māṃspākākhyaḥ sarvavedano māṃsaśātanaḥ|

Aṣṭāṅgahṛdayasaṃhitā

sarāgairasitaiḥ sphoṭaiḥ piṭikābhiśca pīḍitam||24||

mehanaṃ vedanā cogrā taṃ vidyādasṛgarbudam||24||

Sarvāṅgasundarā

īṣallohitaiḥ kṛṣṇaiḥ sphoṭaiḥ piṭikābhiśca pīḍitaṃ liṅgaṃ vedanāśca dāruṇāḥ, taṃ-evaṃvidhaṃ, raktārbudaṃ jānīyāt|

Aṣṭāṅgahṛdayasaṃhitā

māṃsārbudaṃ prāguditaṃ------------------------||25||

Sarvāṅgasundarā

māṃsārbudaṃ pūrvamuktaṃ granthyādirogavijñānīye(u. a.29)| tacca tridoṣajam|

Aṣṭāṅgahṛdayasaṃhitā

------------------------vidradhiśca tridoṣajaḥ||25||

Sarvāṅgasundarā

vidradhiśca tridoṣajaḥ| sa ukto vidradhyādinidāne (ni. a. 11/9)|

Aṣṭāṅgahṛdayasaṃhitā

kṛṣṇāni bhūtvā māṃsāni viśīryante samantataḥ||25||

pakvāni sannipātena tān vidyāttilakālakān||26||

Sarvāṅgasundarā

liṅge kṛṣṇāni māṃsāni bhūtvā parito viśīryante pakvāni sannipātena| tān-evaṃprakārān, tilakālakān vidyāt|

Aṣṭāṅgahṛdayasaṃhitā

māṃsotthamarbudaṃ pākaṃ vidradhiṃ tilakālakān||26||

caturo varjayedeṣāṃ śeṣāṃśchīghramupācaret||27||

Sarvāṅgasundarā

eṣāṃ madhye māṃsārbudādīṃścaturastyajet-nopakramet| śeṣān-ṣoḍaśa rogān, śīghramupakramet|

Aṣṭāṅgahṛdayasaṃhitā

viṃśatirvyāpado yonerjāyante duṣṭabhojanāt||27||

Sarvāṅgasundarā

yonervyāpado viṃśatirduṣṭāhārādbhavanti|

Aṣṭāṅgahṛdayasaṃhitā

viṣamasthāṅgaśayanabhṛśamaithunasevanaiḥ||28||

duṣṭārtavādapadravyairbījadoṣeṇa daivataḥ||28||

yonau kruddho+anilaḥ kuryād ruktodāyāmasuptatāḥ||29||

pipīlikāsṛptimiva stambhaṃ karkaśatāṃ svanam||29||

phenilāruṇakṛṣṇālpatanurūkṣārtavastrutim||30||

srasaṃ vaṅkṣaṇapārśvādau vyathāṃ gulmaṃ krameṇa ca||30||

tāṃstāṃśca svān gadān vyāpadvātikī nāma sā smṛtā||31||

Sarvāṅgasundarā

viṣamasthāṅgaśayanādibhiryonau pavanaḥ kupito rujādīn kuryāt| tathā pipīlikopasarpaṇamiva stambhaṃ karkaśatāṃ svanaṃ, tathā phenilādiguṇārtavasrutiṃ, tathā vaṅkṣaṇādau bhraṃśaṃ rujāṃ, krameṇa ca gulmaṃ kuryāt| taṃstāṃśca-anekavidhān, rogan kuryāt| sā-evaṃvidhā, vyāpat vātikī smṛtā|

Aṣṭāṅgahṛdayasaṃhitā

saivāticaraṇā śophasaṃyuktā+ativyavāyataḥ||31||

Sarvāṅgasundarā

saivāticaraṇā śvayathuyutā+ativyavāyāt syāt|

Aṣṭāṅgahṛdayasaṃhitā

maithunādatibālāyāḥ pṛṣṭhajaṅgoruvaṅkṣaṇam||32||

rujan sandūṣayedyoniṃ vāyuḥ prākcaraṇeti sā||32||

Sarvāṅgasundarā

maithunādatibālāyāḥ pavanaḥ pṛṣṭhajaṅghoruvaṅkṣaṇaṃ pīḍayan yoniṃ sandūṣayet| prākcaraṇeti sā syāt|

Aṣṭāṅgahṛdayasaṃhitā

vegodāvartanādyoniṃ prapīḍayati mārutaḥ||33||

sā phenilaṃ rajaḥ kṛcchrādudāvṛttaṃ vimuñcati||33||

iyaṃ vyāpadudāvṛttā-------------------------||34||

Sarvāṅgasundarā

vegodāvartanena māruto yoniṃ prakarṣeṇa pīḍayati| tataḥ sā-yoniḥ, phenilaṃ rajaḥ kṛcchrādudāvṛttaṃ visṛjati| eṣā vyāpadudāvṛttākhyā|

Aṣṭāṅgahṛdayasaṃhitā

-------------------------------jātaghnī tu yadā+anilaḥ||34||

jātaṃ jātaṃ sutaṃ hanti raukṣyādduṣṭārtavodbhavam||34||

Sarvāṅgasundarā

yadā tu vāyuḥ sutamutpannamutpannaṃ raukṣyādduṣṭārtavajaṃ hanti, tadā jātaghnī syāt|

Aṣṭāṅgahṛdayasaṃhitā

atyāśitāyā viṣamaṃ sthitāyāḥ surate marut||35||

annenotpīḍito yoneḥ sthitaḥ srotasi vakrayet||35||

sāsthimāṃsaṃ mukhaṃ tīvrarujamantarmukhīti sā||36||

Sarvāṅgasundarā

atisuhitāyā viṣamaṃ sthitāyā nidhuvane pavano+annenotpīḍito yoneḥ sambandhini srotasi sthito mukhaṃ yonereva vakrīkuryāt, asthimāṃsena saha dāruṇapīḍaṃ, sā+antarmukhītyucyate|

Aṣṭāṅgahṛdayasaṃhitā

vātalāhārasevinyāṃ jananyāṃ kupito+anilaḥ||36||

striyo yonimaṇudvārāṃ kuryātsūcīmukhīti sā||37||

Sarvāṅgasundarā

vātalāhārasevinyāṃ mātari vāyuḥ kupitaḥ striyo garbhasthāyāḥ sūkṣmadvārāṃ yoni kuryāt| sūcīmukhī sā syāt|

Aṣṭāṅgahṛdayasaṃhitā

vegarodhādṛtau vāyurduṣṭo viṇmūtrasaṅgraham||37||

karoti yoneḥ śoṣaṃ ca śuṣkākhyā sā+ativedanā||38||

Sarvāṅgasundarā

ṛtau vegadhāraṇādvāyurduṣṭo viṇmūtrasaṅgrahaṃ karoti| yoneḥ śoṣaṃ ca karoti| sā śuṣkasaṃjñā+atirujā syāt|

Aṣṭāṅgahṛdayasaṃhitā

ṣaḍahāt saptarātrādvā śukraṃ garbhāśayānmarut||38||

vametsaruṅ nīrujo vā yasyāḥ sā vāminī matā||39||

Sarvāṅgasundarā

ṣaḍahenāthavā saptāhena garbhāśayādvāyuḥ sarujo nīrujo vā yasyāḥ śukraṃ vamet, sā vāminī gaditā|

Aṣṭāṅgahṛdayasaṃhitā

yonau vātopataptāyāṃ strīgarbhe bījadoṣataḥ||39||

mṛdveṣiṇyastanī ca syāt ṣaṇḍhasaṃjñā+anupakramā||40||

Sarvāṅgasundarā

vātopataptāyāṃ yonau strīgarbhe bījadoṣānnaradveṣiṇī stanarahitā ca strī syāt| sa ṣaṇḍhasaṃjñā+anupakramā|

Aṣṭāṅgahṛdayasaṃhitā

duṣṭo viṣṭabhya yonyāsyaṃ garbhakoṣṭhaṃ ca mārutaḥ||40||

kurute vivṛtāṃ srastāṃ vātikīmiva duḥkhitām||41||

utsannamāṃsāṃ tāmāhurmahāyoniṃ mahārujām||41||

Sarvāṅgasundarā

pavano duṣṭo yonyāsyaṃ viṣṭabhya garbhakoṣṭhaṃ ca vivṛtamukhīṃ bhraṣṭāṃ vātikīmiva suduḥkhāmutsṛṣṭapiśitāṃ prakṛtatvādyoniṃ kurute| tāṃ mahārujāṃ mahāyoniṃ vadanti|

Aṣṭāṅgahṛdayasaṃhitā

yathāsvairdūṣaṇairduṣṭaṃ pittaṃ yonimupāśritam||42||

karoti dāhapākoṣāpūtigandhijvarānvitām||42||

bhṛśoṣṇabhūrikuṇapanīlapītāsitārtavām||43||

sā vyāpat paittikī---------------------||43||

Sarvāṅgasundarā

yathāyogaṃ dūṣaṇaiḥ-sarvaroganidānādyuktaiḥ, duṣṭaṃ pittaṃ yonau sthitaṃ yoniṃ dāhādyanvitāṃ karoti, tathā bhṛśoṣṇādiguṇayutārtavām| sā paittikī vyāpat|

Aṣṭāṅgahṛdayasaṃhitā

------------------raktayonyākhyā+asṛgatisruteḥ||43||

Sarvāṅgasundarā

raktayonyākhyā raktasyātisruteḥ syāt|

Aṣṭāṅgahṛdayasaṃhitā

kapho+abhiṣyandibhiḥ kruddhaḥ kuryādyonimavedanām||44||

śītalāṃ kaṇḍulāṃ pāṇḍupicchilāṃ tadvidhasrutim||44||

sā vyāpacchlaiṣmikī---------------------------||45||

Sarvāṅgasundarā

śleṣmā+abhiṣyandakaraṇahetubhiḥ kupito yoniṃ pīḍārahitāṃ śītalādiguṇāṃ tathā tadvidhā-pāṇḍupicchilā, srutiryasyāstāṃ tathāvidhāṃ kuryāt| sā-evaṃvidhā, vyāpat ślaiṣmikī syāt|

Aṣṭāṅgahṛdayasaṃhitā

---------------------vātapittābhyāṃ kṣīyate rajaḥ||45||

sadāhakārśyavaivarṇyaṃ yasyāḥ sā lohitakṣayā||45||

Sarvāṅgasundarā

yasyāḥ vātapittābhyāṃ rajaḥ kṣīyate dāhakārśyavaivarṇyayutaṃ, sā lohitakṣayākhyā|

Aṣṭāṅgahṛdayasaṃhitā

pittalāyā nṛsaṃvāse kṣavathūdgāradhāraṇāt||46||

pittayuktena marutā yonirbhavati dūṣitā||46||

śūnā sparśāsahā sārtirnīlapītāsravāhinī||47||

bastikukṣigurutvātisārārocakakāriṇī||47||

śroṇivaṅkṣaṇaruktodajvarakṛt sā pariplutā||48||

Sarvāṅgasundarā

pittalāyāḥ striyā narasaṃyoge kṣavathūdgāradhāraṇāt pittānvitena vāyunā yonirdūṣitā śūnādiguṇā bastyādigurutvādividhāyinī tathā śroṇyāditodakarī syāt| sā pariplutākhyā|

Aṣṭāṅgahṛdayasaṃhitā

vātaśleṣmāmayavyāptā śvetapicchilavāhinī||48||

upaplutā smṛtā yoniḥ---------------------------||49||

Sarvāṅgasundarā

vātaśleṣmarogeṇa vyāptā śuklapicchilasrāviṇī yonirupaplutā syāt|

Aṣṭāṅgahṛdayasaṃhitā

-------------------------viplutākhyā tvadhāvanāt||49||

sañjātajantuḥ kaṇḍūlā kaṇḍvā cātiratipriyā||49||

Sarvāṅgasundarā

akṣālanāttu yoniḥ sambhūtakṛmiḥ kaṇḍūyutā, kaṇḍvā ca hetunā sutarāṃ suratābhilāṣiṇī viplutākhyā|

Aṣṭāṅgahṛdayasaṃhitā

akālavāhanādvāyuḥ śleṣmaraktavimūrcchitaḥ||50||

karṇikāṃ janayedyonau rajomārganirodhinīm||50||

sā karṇinī-------------------------------||51||

Sarvāṅgasundarā

marudakālavāhanāt kapharaktamiśrito yonau karṇikāṃ rajomārganirodhinīṃ kuryāt| sā karṇinī gadyate|

Aṣṭāṅgahṛdayasaṃhitā

---------------tribhirdoṣairyonigarbhāśayāśritaiḥ||51||

yathāsvopadravakarairvyāpatsā sānnipātikī||51||

tribhirdoṣairyonigarbhāśayāśritairyathāyogamupadravakāribhiryā vyāpat sā sānnipātikī syāt|

Aṣṭāṅgahṛdayasaṃhitā

iti yonigadā nārī yaiḥ śukraṃ na pratīcchati||52||

tato garbhaṃ na gṛhṇāti rogāṃścāpnoti dāruṇān||52||

asṛgdarārśogulmādīnābādhāṃścānilādibhiḥ||33||

52 1/2||33||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭhe uttarasthāne guhyarogavijñānīyo nāma trayastriṃśo+adhyāyaḥ||33||

Sarvāṅgasundarā

iti- samāptau| evaṃ yonirogāḥ 'kathitāḥ' iti śeṣaḥ| yairāmayairyoniḥ śukraṃ na pratīcchati| tato garbhaṃ nādatte| rogāṃśca dāruṇānasṛgdarādīnaśrute| vātapittakaphaiścābādhān-pīḍāviśeṣān, prāpnoti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya ṭīkāyāṃ sarvāṅgasundarākhyāyāṃ ṣaṣṭha uttarasthāne guhyarogavijñānīyo nāma trayāstriṃśo+adhyāyaḥ samāptaḥ|| 33||

guhyarogapratiṣedhādhyayaḥ

34

Aṣṭāṅgahṛdayasaṃhitā

athāto guhyarogapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

meḍhramadhye sirāṃ vidhyedupaṃdaśe navotthite||1||

śītāṃ kuryāt kriyāṃ śuddhiṃ virekeṇa viśeṣataḥ||1||

tilakalkaghṛtakṣaudrairlepaḥ pakve tu pāṭite||2||

Sarvāṅgasundarā

upadaṃśe+acirodbhūte liṅgasya madhye sirāṃ mokṣayet| śiśirāṃ ca cikitsāṃ lepasekādibhiḥ kuryāt| viśeṣeṇa virecanena śuddhiṃ vidadhīta| pakve pāṭite ca tilakalkājyamadhubhirlepaḥ|

Aṣṭāṅgahṛdayasaṃhitā

jambvāmrasumanonīpaśvetakāmbojikāṅkurān||2||

śallakībadarībilvapalāśatiniśodbhavāḥ||3||

tvacaḥ kṣīridrumāṇāṃ ca triphalāṃ ca pacejjale||3||

sa kvāthaḥ kṣālanaṃ, tena pakvaṃ tailaṃ ca ropaṇam||4||

Sarvāṅgasundarā

jambvādyaṅkurān śallakyādīnāṃ tvacaḥ kṣīrivṛkṣāṇāṃ ca tvacastriphalāṃ ca jale pacet| sa kvāthaḥ kṣālanaṃ hitam| tena ca kvāthena tailaṃ pakvaṃ ropaṇaṃ syāt|

Aṣṭāṅgahṛdayasaṃhitā

tutthagairikalodhrailāmanohvālarasāñjanaiḥ||4||

hareṇupuṣpakāsīsasaurāṣṭrīlavaṇottamaiḥ||5||

lepaḥ kṣaudrayutaiḥ sakṣmairupadaṃśavraṇāpahaḥ||5||

Sarvāṅgasundarā

tutthādibhirmākṣikadrutaiḥ sūkṣmīkṛtairlepa upadaṃśavraṇaharaḥ|

Aṣṭāṅgahṛdayasaṃhitā

kapāle triphalā dagdhā saghṛtā ropaṇaṃ param||6||

Sarvāṅgasundarā

karpare triphalā dagdhā ghṛtānvitā paraṃ ropaṇam|

Aṣṭāṅgahṛdayasaṃhitā

sāmānyaṃ sādhanamidaṃ pratidoṣaṃ tu śophavat||6||

Sarvāṅgasundarā

sāmānyametat sādhanam| sa0- pratidoṣaṃ tu śophatulyaṃ cikitsitaṃ jñeyam|

Aṣṭāṅgahṛdayasaṃhitā

na ca yāti yathā pākaṃ prayateta tathā bhṛśam||7||

pakvaiḥ snāyusirāmāṃsaiḥ prāyo naśyati hi dhvajaḥ||7||

Sarvāṅgasundarā

yathā ca pākaṃ na yāti tathā+atiyatnaḥ kāryaḥ| yataḥ pakvaiḥ snāyvādibhiḥ prāyeṇa meḍhro naśyati|

Aṣṭāṅgahṛdayasaṃhitā

arśasāṃ chinnadagdhānāṃ kriyā kāryopadaṃśavat||8||

Sarvāṅgasundarā

arśasāṃ chinnānāṃ dagdhānāṃ copadaṃśatulyā kriyā kāryā|

Aṣṭāṅgahṛdayasaṃhitā

sarṣapā likhitāḥ sūkṣmaiḥ kaṣāyairavacūrṇayet||8||

tairevābhyañjanaṃ tailaṃ sādhayet vraṇaropaṇam||9||

Sarvāṅgasundarā

sarṣapikāḥ śastreṇa likhitāḥ kaṣāyadravyairjambvādibhiḥ pūrvoktaiḥ sūkṣmacūrṇairavacūrṇayet| taireva kaṣāyaistailaṃ pacet| tadabhyañjanaṃ vraṇaropaṇaṃ syāt|

Aṣṭāṅgahṛdayasaṃhitā

kriyeyamavamanthe+api raktaṃ srāvyaṃ tathobhayoḥ||9||

Sarvāṅgasundarā

etaccikitsitamavamanthe+api kāryam| tathaita(thobha)-yoḥ-sarṣapāvamanthayoḥ, asraṃ srāvyam|

Aṣṭāṅgahṛdayasaṃhitā

kumbhīkāyāṃ haredraktaṃ pakvāyāṃ śodhite vraṇe||10||

tindukatriphalārodhrailepastailaṃ ca ropaṇam||10||

Sarvāṅgasundarā

kumbhīkāyāṃ lohitaṃ mokṣayet| pakvāyāṃ tu vraṇe śodhite sati tindukādibhirlepaḥ| tindukādibhireva siddhaṃ tailaṃ ropaṇaṃ syāt|

Aṣṭāṅgahṛdayasaṃhitā

alajyāṃ srutaraktāyāmayameva kriyākramaḥ||11||

Sarvāṅgasundarā

alajyāṃ srutaśoṇitāyāmeṣa evopakramaḥ|

Aṣṭāṅgahṛdayasaṃhitā

uttamākhyāṃ tu piṭikāṃ sañcchidya baḍiśoddhṛtām||11||

kalkaiścūrṇaiḥ kaṣāyāṇāṃ kṣaudrayuktairupācaret||12||

Sarvāṅgasundarā

uttamākhyāṃ piṭikāṃ baḍiśoddhṛtāṃ samyak chedayitvā kaṣāyāṇāṃ kalkaiścūrṇaiḥ kṣaudrayuktairupakramet|

Aṣṭāṅgahṛdayasaṃhitā

kramaḥ pittavisarpoktaḥ puṣkaravyūḍhayorhitaḥ||12||

tvakpāke sparśahānyāṃ ca secayed-------------------||13||

Sarvāṅgasundarā

puṣkarikāyāṃ saṃvyūḍhe ca pittavisarpavihitaṃ cikitsitaṃ hitam| saṃ-tvakpākasparśahānyoḥ secanam|

Aṣṭāṅgahṛdayasaṃhitā

------------------------------mṛditaṃ punaḥ||13||

balātailena koṣṇena madhuraścopanāhayet||13||

Sarvāṅgasundarā

mṛditaṃ nāma liṅgarogaṃ vakṣyamāṇena (ślo.42) balā tailena secayet| tathā madhurairdravyaiḥ kalkitaiḥ sukhoṣṇairghṛtasnigdhairupanāhaśca kāryaḥ|

Aṣṭāṅgahṛdayasaṃhitā

aṣṭhīlikāṃ hṛte rakte śleṣmagranthivadācaret||14||

Sarvāṅgasundarā

aṣṭhīlikāṃ rakte hṛte kaphagranthimivopakramet|

Aṣṭāṅgahṛdayasaṃhitā

nivṛttaṃ sarpiṣā+abhyajya svedayitvopanāhayet||14||

trirātraṃ pañcarātraṃ vā susnigdhaiḥ śālvalādibhiḥ||15||

svedayitvā tato bhūyaḥ snigdhaṃ carma samānayet||15||

maṇiṃ prapīḍya śanakaiḥ praviṣṭe copanāhanam||16||

maṇau punaḥpunaḥ snigdhaṃ bhojanaṃ cātra śasyate||16||

Sarvāṅgasundarā

nivṛttasaṃjñaṃ liṅgarogaṃ ghṛtenābhyajya svedayitvā copanāhayet trirātraṃ pañcarātraṃ vā susnigdhaiḥ śālvalādibhiḥ| tato bhūyaḥ svedayitvā snigdhaṃ carma maṇiṃ samānayet| kiṃ kṛtvā ? maṇiṃ śanaiḥ prapīḍya| praviṣṭe maṇau copanāhaṃ punaḥpunaḥ kuryāt| bhojanaṃ cātra snigdhaṃ hitam|

Aṣṭāṅgahṛdayasaṃhitā

ayameva prayojyaḥ syādavapāṭyāmapi kramaḥ||17||

Sarvāṅgasundarā

ayameva kramo+avapāṭikāyāṃ yojyaḥ syāt|

Aṣṭāṅgahṛdayasaṃhitā

nāḍīmubhayatodvārāṃ niruddhe jatunā sṛtām||17||

snehāktāṃ srotasi nyasya siñcetsnehaiścalāpahaiḥ||18||

tryahāttryahātsthūlatarāṃ nyasya nāḍīṃ vivardhayet||18||

srotodvāramasiddhau tu vidvān śastreṇa pāṭayet||19||

sevanīṃ varjayan yuñjyāt sadyaḥkṣatavidhiṃ tataḥ||19||

Sarvāṅgasundarā

niruddhe-niruddhākhye niruddhamaṇau, nāḍīṃ dvidvārāṃ jatunā sṛtāṃ liptāḥ snehāktāṃ liṅge nyasya liṅgaṃ balātailādibhiḥ snehaiḥ siñcet| tryahāttryahāt sthūlatarāṃ nāḍīṃ kṣiptvā srotodvāraṃ vṛddhiṃ nayet| evamapyasiddhau dhīmān vaidyaḥ sevanīṃ pariharan śastreṇa pāṭayet| tataḥ-pāṭanādanantaraṃ, sadyaḥkṣatavidhānaṃ yuñyāt|

Aṣṭāṅgahṛdayasaṃhitā

granthitaṃ sveditaṃ nāḍyā snigdhoṣṇairupanāhayet||20||

Sarvāṅgasundarā

granthitasaṃjñaṃ nāḍyā sveditaṃ snigdhoṣṇairupanāhayet|

Aṣṭāṅgahṛdayasaṃhitā

limpetkaṣāyaiḥ sakṣaudrairlikhitvā śataponakam||20||

Sarvāṅgasundarā

śataponakaṃ liṅgarogaṃ likhitvā kaṣāyadravyacūrṇaiḥ samākṣikairlimpet|

Aṣṭāṅgahṛdayasaṃhitā

raktavidradhivatkāryā cikitsā śoṇitārbude||21||

Sarvāṅgasundarā

śoṇitārbude raktavidradhivaccikitsā kartavyā|

Aṣṭāṅgahṛdayasaṃhitā

vraṇopacāraṃ sarveṣu yathāvasthaṃ prayojayet||21||

Sarvāṅgasundarā

sarveṣu liṅgarogeṣu yathāvasthaṃ-avasthāvaśāt, vraṇopacārān-antaḥśuddhikaṣāyalepaghṛtatailarasakriyācūrṇāṃśchodhanaropaṇān, prayojayet|

Aṣṭāṅgahṛdayasaṃhitā

yonivyāpatsu bhūyiṣṭhaṃ śasyate karma vātajit||22||

snehanasvedabastyādi vātajāsu viśeṣataḥ||22||

na hi vātādṛte yonirvanitānāṃ praduṣyati||23||

ato jitvā tamanyasya kuryāddoṣasya bheṣajam||23||

Sarvāṅgasundarā

yonivyāpatsu viṣaye prāyeṇa pavanavijayi cikitsitaṃ yuktam| snehanādi vātotthāsu vyāpattiṣu viśeṣeṇa śasyate| saṃ-yato vātamantareṇa yoṣito yonirna duṣyati| tasmāttaṃ mārutaṃ, jitvā parasya doṣasyauṣadhaṃ kuryāt|

Aṣṭāṅgahṛdayasaṃhitā

pāyayeta(ttāṃ) balātailaṃ miśrakaṃ sukumārakam||24||

snigdhasvinnāṃ tathā yoniṃ duḥsthitāṃ sthāpayetsamām||24||

pāṇinā namayejjihyāṃ saṃvṛtāṃ vyadhayet punaḥ||25||

praveśayenniḥsṛtāṃ ca vivṛtāṃ parivartayet||25||

sthānāpavṛttā yonirhi śalyabhūtā striyo matā||26||

Sarvāṅgasundarā

tāṃ-striyaṃ, balātailaṃ (ci. a.21/73), miśrakākhyaṃ(ci. a.14/89), vā, sukumārakāhvayaṃ (ci. a.13/41), pāyayet| tathā yoniṃ snigdhāṃ svinnāṃ ca duḥsthitāṃ samāṃ sthāpayet| jihyāṃ-kuṭilāṃ yoniṃ, hastena namayet| saṃvṛtāṃ tu vyadhayet-prasārayedityarthaḥ| niḥsṛtāṃ ca praveśayet| vivṛtāṃ tu satīṃ parivartayet| yataḥ sthānād bhraṣṭā yoniḥ striyaḥ śalyarūpā bhavet|

Aṣṭāṅgahṛdayasaṃhitā

karmabhirvamanādyaiśca mṛdubhiryojayetstriyam||26||

sarvataḥ suviśuddhāyāḥ śeṣaṃ karma vidhīyate||27||

bastyabhyaṅgaparīṣekapralepapicudhāraṇam||27||

Sarvāṅgasundarā

vamanādīni ca karmāṇi mṛdūni-akharāṇi, strī(striyā) kārayitavyā(ni)| sarvataḥ-adha upariṣṭācca, viśuddhāyā nāryāḥ pariśiṣṭaṃ karma-bastyādikaṃ, kriyate|

Aṣṭāṅgahṛdayasaṃhitā

kāśmaryatriphalādrākṣākāsamardaniśādvayaiḥ||28||

guḍūcīsairyakābhīruśukanāsāpunarnavaiḥ||28||

parūṣakaiśca vipacetprasthamakṣasamairghṛtāt||29||

yonivātavikāraghnaṃ tatpītaṃ garbhadaṃ param||29||

Sarvāṅgasundarā

kāśmaryādibhiḥ kalkitaiḥ kārṣikairghṛtātprasthaṃ pacet| tat-ghṛtaṃ, pītaṃ yonivātavikāraharaṃ suṣṭhu garbhadaṃ ca|

Aṣṭāṅgahṛdayasaṃhitā

vacopakuñcikājājīkṛṣṇāvṛṣakasaindhavam||30||

ajamodāyavakṣāraśarkarācitrakānvitam||30||

piṣṭvā prasannayā+a+aloḍya khādettadghṛtabharjitam||31||

yonipārśvārtihṛdrogagulmārśovinivṛttaye||31||

Sarvāṅgasundarā

vacādikaṃ piṣṭvā prasannayā+a+aloḍya ghṛtabharjitaṃ khādet yonipārśvārtyādiśāntaye|

Aṣṭāṅgahṛdayasaṃhitā

vṛṣakaṃ mātuluṅgasya mūlāni madayantikām||32||

pibenmadyaiḥ salavaṇaistathā kṛṣṇopakuñcike||32||

Sarvāṅgasundarā

vṛṣakādīni madyaiḥ salavaṇaiḥ pibet| tathā pippalī sthūlajīrake vā madyaiḥ salavaṇaiḥ pibet|

Aṣṭāṅgahṛdayasaṃhitā

rāsnāśvadaṃṣṭrāvṛṣakaiḥ śṛtaṃ śūlaharaṃ payaḥ||33||

Sarvāṅgasundarā

rāsnādibhiḥ śṛtaṃ payaḥ śūlaghnam|

Aṣṭāṅgahṛdayasaṃhitā

guḍūcītriphalādantīkvāthaiśca pariṣecanam||33||

Sarvāṅgasundarā

guḍūcyādibhiḥ kvāthaiḥ pariṣecanaṃ sukhoṣṇaṃ hitam, prakṛtatvādyoneḥ|

Aṣṭāṅgahṛdayasaṃhitā

natavārtākinīkuṣṭhasaindhavāmaradārubhiḥ||34||

tailātprasādhitāddhāryaḥ picuryonau rujāpahaḥ||34||

Sarvāṅgasundarā

natādibhistailāt pakvāt picuryonau dhṛto rujāghnaḥ|

Aṣṭāṅgahṛdayasaṃhitā

pittalānāṃ tu yonīnāṃ sekābhyaṅgapicukriyāḥ||35||

śītāḥ pittajitaḥ kāryāḥ snehanārthaṃ ghṛtāni ca||35||

Sarvāṅgasundarā

pittalānāṃ ca yonīnāṃ śītādikāḥ kriyāḥ sekādyāḥ kāryāḥ| snehanārthaṃ ghṛtāni ca deyāni|

Aṣṭāṅgahṛdayasaṃhitā

śatāvarīmūlatulācatuṣkāt kṣuṇṇapīḍitāt||36||

rasena kṣīratulyena pācayeta ghṛtāḍhakam||36||

jīvanīyaiḥ śatāvaryā mṛdvīkābhiḥ parūṣakaiḥ||37||

piṣṭaiḥ priyālaiścākṣāṃśaurdvibalāmadhukānvitaiḥ||37||

siddhaśīte tu madhunaḥ pippalyāśca palāṣṭakam||38||

śarkarāyā daśapalaṃ kṣipellihyātpicuṃ tataḥ||38||

yonyasṛkśukradoṣaghnaṃ vṛṣyaṃ puṃsavanaṃ param||39||

kṣataṃ kṣayamasṛkpittaṃ kāsaṃ śvāsaṃ halīmakam||39||

kāmalāṃ vātarudhiraṃ visarpaṃ hṛcchirograham||40||

apasmārārditāyāmamadonmādāṃśca nāśayet||40||

Sarvāṅgasundarā

śatāvarīmūlatulācatuṣṭayāt kṣuṇṇapīḍitād rasena dugdhasamena sarpiṣa āḍhakaṃ pacejjīvanīyādibhiḥ karṣāṃśaiḥ kalkīkṛtaiḥ| pakve śīte ca mākṣikapalāṣṭakaṃ, kaṇāṣṭapalaṃ, sitāpalāni ca daśa, kṣipet| tasmācca karṣamātraṃ lihyāt yonyādidoṣaghnaṃ vṛṣyādiguṇaṃ ca|

Aṣṭāṅgahṛdayasaṃhitā

evameva payaḥ sarpirjīvanīyopasādhitam||41||

garbhadaṃ pittajānāṃ ca rogāṇāṃ paramaṃ hitam||41||

Sarvāṅgasundarā

anenaiva krameṇa kṣīraṃ sarpirvā jīvanīyaiḥ pakvaṃ garbhapradaṃ pittajānāṃ ca rogāṇāṃ paraṃ hitam|

Aṣṭāṅgahṛdayasaṃhitā

balādroṇadvayakvāthe ghṛtatailāḍhakaṃ pacet||42||

kṣīre caturguṇe kṛṣṇākākanāsāsitānvitaiḥ||42||

jīvantīkṣīrakākolīsthirāvīrardhijīvakaiḥ||43||

payasyāśrāvaṇīmudgapīlumāṣākhyaparṇibhiḥ||43||

vātapittāmayān hatvā pānād garbhaṃ dadhāti tat||44||

Sarvāṅgasundarā

balāyā droṇadvayasya kaṣāye ghṛtatailayorāḍhakaṃ pacet| kṣīre caturāḍhake kṛṣṇādibhiḥ kalkitaiḥ sāmānyaparibhāṣayoktapramāṇaiḥ| tat-ghṛtaṃ, pānena vātapittarogān hatvā garbhaṃ dhatte| mudgādīnāṃ parṇyā pratyekaṃ sambandhaḥ,- mudgaparṇī pīluparṇī māṣaparṇīti|

Aṣṭāṅgahṛdayasaṃhitā

raktayonyāmasṛgvarṇairanubandhamavekṣya ca||44||

yathādoṣodayaṃ yuñjyād raktasthāpanamauṣadham||45||

Sarvāṅgasundarā

raktayonyāṃ lohitaṃ varṇairlakṣayitvā+anubandhaṃ ca yathādoṣodayaṃ, raktasthāpanaṃ bheṣajaṃ prayuñjīta|

Aṣṭāṅgahṛdayasaṃhitā

pāṭhāṃ jambvāmrayorasthi śilodbhedaṃ rasāñjanam||45||

ambaṣṭhāṃ śālmalīpicchāṃ samaṅgāṃ vatsakatvacam||46||

bāhlīkabilvātiviṣārodhratoyadagairikam||46||

śuṇṭhīmadhūkamācīkaraktacandanakaṭūphalam||47||

kaṭvaṅgavatsakānantādhātakīmadhukārjunam||47||

puṣye gṛhītvā sañcūrṇya sakṣaudraṃ tandulāmbhasā||48||

pibedarśaḥsvatīsāre raktaṃ yaścopaveśyate||48||

doṣā jantukṛtā ye ca bālānāṃ tāṃśca nāśayet||49||

yonidoṣaṃ rajodoṣaṃ śyāvaśvetāruṇāsitam||49||

cūrṇaṃ puṣyānugaṃ nāma hitamātreyapūjitam||50||

yonyāṃ balāsaduṣṭāyāṃ sarvaṃ rūkṣoṣṇamauṣadham||50||

Sarvāṅgasundarā

pāṭhādikaṃ puṣye gṛhītvā sañcūrṇya kṣaudrānvitaṃ tandulāmbhasā pibet arśoviṣayādiṣu| ye ca doṣā jantukṛtā bālānāṃ, tāṃśca yonidoṣādīn hanti| puṣyānugasaṃjñametaccūrṇaṃ hitamātreyapūjitaṃ ca| sa0- yonyāṃ balāsenā duṣṭāyāṃ sarvameva rūkṣoṣṇaṃ hitam|

Aṣṭāṅgahṛdayasaṃhitā

dhātakyāmalakīpatrasrotojamadhukotpalaiḥ||51||

jambvāmrasārakāsīsarodhrakaṭphalatindukaiḥ||51||

saurāṣṭrikādāḍimatvagudumbaraśalāṭubhiḥ||52||

akṣamātrairajāmūtre kṣīre ca dviguṇe pacet||52||

tailaprasthaṃ tadabhyaṅgapicubastiṣu yojayet||53||

tena śūnonnatā stabdhā picchilā srāviṇī tathā||53||

viplutopaplutā yoniḥ siddhyetatsphoṭaśūlinī||54||

Sarvāṅgasundarā

dhātakyādibhiḥ kārṣikaiśchāgamūtre dviguṇe, kṣīre ca dviguṇe, tailaprasthaṃ pacet| tattailamabhyaṅgādiṣu yojyam| anena tailena śūnādiguṇā yoniḥ sidhyati|

Aṣṭāṅgahṛdayasaṃhitā

yavānnamabhayāriṣṭaṃ sīdhu tailaṃ ca śīlayet||54||

pippalyayorajaḥ pathyāprayogāṃśca samākṣikān||55||

Sarvāṅgasundarā

tathā yavānnādikaṃ śīlayet| pippalyādiprayogāṃśca kṣaudrānvitānabhyaset|

Aṣṭāṅgahṛdayasaṃhitā

kāsīsaṃ triphalā kāṅkṣī sāmrajambvasthi dhātukī||55||

paicchilye kṣaudrasaṃyuktaścūrṇo vaiśadyakārakaḥ||56||

Sarvāṅgasundarā

kāsīsādikaścūrṇo mākṣikānvitaḥ paicchilye viśadatvakṛt|

Aṣṭāṅgahṛdayasaṃhitā

palāśadhātakījambūsamaṅgāmocasarjajaḥ||56||

durgandhe picchile klede stambhanaścūrṇa iṣyate||57||

āragvadhādivargasya kaṣāyaḥ pariṣecanam||57||

Sarvāṅgasundarā

palāśādijaścūrṇo durgandhādiṣu stambhanamiṣyate| āragvadhādivargakvātho (hṛ.sū. a. 15/17) durgandhādau pariṣekaḥ|

Aṣṭāṅgahṛdayasaṃhitā

stambdhānāṃ karkaśānāṃ ca kāryaṃ mārdavakārakam||58||

dhāraṇaṃ vesavārasya kṛsarāpāyasasya ca||58||

Sarvāṅgasundarā

stambdhānāṃ kharasparśānāṃ ca yonīnāṃ mṛdutvakaraṃ vesavārādidhāraṇaṃ vidheyam| vesavāraḥ-kuṭṭitasvinnasaṃskṛtamāṃsaviśeṣaḥ| kṛsarā ca pāyasaṃ ca kṛsarāpāyasam|

Aṣṭāṅgahṛdayasaṃhitā

durgandhānāṃ kaṣāyaḥ syāttailaṃ vā kalka eva vā||59||

cūrṇe vā sarvagandhānāṃ pūtigandhā(ndhya)pakarṣaṇaḥ||59||

Sarvāṅgasundarā

durgandhānāṃ yonīnāṃ sarvagandhadravyāṇāṃ kaṣāyaḥ-kvātho, hitaḥ| tatpakvaṃ tailaṃ tatkalka eva vā| athavā sarvagandhānāṃ cūrṇaḥ pūtigandhā(ndhya) pahaḥ|

Aṣṭāṅgahṛdayasaṃhitā

śleṣmalānāṃ kaṭuprāyāḥ samūtrā bastayo hitāḥ||60||

pitte samadhukakṣīrā vāte tailāmlasaṃyutāḥ||60||

Sarvāṅgasundarā

śleṣmalānāṃ yonīnāṃ kaṭuprāyā gomūtrayutāśca bastayo hitāḥ| pitte madhuyaṣṭīkṣīrayuktā bastayaḥ| vāte tailāmlayutā bastayo hitāḥ|

Aṣṭāṅgahṛdayasaṃhitā

sannipātasamutthāyāḥ karma sādhāraṇaṃ hitam||61||

Sarvāṅgasundarā

sannipātotthāyāḥ sādhāraṇaṃ karma hitam|

Aṣṭāṅgahṛdayasaṃhitā

evaṃ yoniṣu śuddhāsu garbhaṃ vindanti yoṣitaḥ||61||

aduṣṭe prākṛte bīje jīvopakramaṇe sati||62||

Sarvāṅgasundarā

evaṃ-anena prakāreṇa, yoniṣu viśuddhāsu satīṣu striyo garbhaṃ labhante| prākṛte bīje+aduṣṭe sati tathā jīvasyopakramaṇe kṣepe sati|

Aṣṭāṅgahṛdayasaṃhitā

pañcakarmaviśuddhasya puruṣasyāpi cendriyam||62||

parīkṣya varṇairdoṣāṇāṃ duṣṭaṃ tadghnairupācaret||63||

Sarvāṅgasundarā

narasya pañcabhiḥ karmabhiḥ śuddhasya, indriyaṃ,śukraṃ, doṣāṇāṃ varṇairduṣṭaṃ parīkṣya tadghnaiḥ-doṣaghnaiḥ, upakramet|

Aṣṭāṅgahṛdayasaṃhitā

mañjiṣṭhākuṣṭhatagaratriphalāśarkarāvacāḥ||63||

dve niśe madhukaṃ medāṃ dīpyakaṃ kaṭurohiṇīm||64||

payasyāhiṅgukākolīvājigandhāśatāvarīḥ||64||

piṣṭvā+akṣāṃśā ghṛtaprasthaṃ pacetkṣīracaturguṇam||65||

yoniśukrapradoṣeṣu tatsarveṣu praśasyate||65||

āyuṣyaṃ pauṣṭikaṃ medhyaṃ dhanyaṃ puṃsavanaṃ param||66||

phalasarpiriti khyātaṃ puṣpe pītaṃ phalāya yat||66||

mriyamāṇaprajānāṃ ca garbhiṇīnāṃ ca pūjitam||67||

etatparaṃ ca bālānāṃ grahaghnaṃ dehavardhanam||67||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭhe uttarasthāne guhyarogapratiṣedho nāma catustriṃśo+adhyāyaḥ||34||

Sarvāṅgasundarā

mañjiṣṭādibhiḥ kārṣikaiḥ piṣṭairghṛtaprasthaṃ kṣīracaturguṇaṃ pacet| taddhṛtaṃ sarveṣu yoniśukrapradoṣeṣu śasyate| āyuṣyādi guṇaṃ paraṃ puṃsavanaṃ mriyamāṇagarbhāṇāṃ garbhiṇīnāṃ ca hitam| phalasarpiriti nāmnā prasiddham| kutaḥ ? yasmāt puṣpe-ārtavasamaye, pītaṃ phalāya jāyate| tathā paraṃ bālānāṃ grahaghnaṃ śarīravṛddhikaraṃ ceti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya ṭīkāyāṃ sarvāṅgasundarākhyāyāṃ ṣaṣṭha uttarasthāne guhyaroga pratiṣedho nāma catustriṃśo+adhyāyaḥ samāptaḥ|| 34||

iti śalyatantraṃ nāma pañcamamaṅgaṃ samāptam|

viṣapratiṣedhādhyāyaḥ

35

Aṣṭāṅgahṛdayasaṃhitā

athāto viṣapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Aṣṭāṅgahṛdayasaṃhitā

tatra viṣasya prāgutpattidarśanārthamāha-

Aṣṭāṅgahṛdayasaṃhitā

mathyamāne jalanidhāvamṛtārthaṃ surāsuraiḥ||1||

jātaḥ prāgamṛtotpatteḥ puruṣo ghoradarśanaḥ||1||

dīptatejāścaturdaṃṣṭro harikeśo+analekṣaṇaḥ||2||

jagadviṣaṇṇaṃ taṃ dṛṣṭvā tenāsau viṣasaṃjñitaḥ||2||

huṃkṛto brahmaṇā mūrtī tataḥ sthāvarajaṅgame||3||

so+adhyatiṣṭhannijaṃ rūpamujjhitvā vañcanātmakam||3||

Sarvāṅgasundarā

samudre surāsurairamṛtārthaṃ viloḍyamāne+amṛtotpatteḥ pūrvaṃ puruṣo dāruṇadṛṣṭiḥ samiddhadhāmā caturdaṃṣṭro harivarṇakaco dahanatulyanetro jātaḥ| taṃ puruṣaṃ dṛṣṭvā bhuvanaṃ viṣādaṃ gatam| ata evāsau jagadviṣadanāt viṣasaṃjñaḥ| brahmaṇa huṃkṛtastu sannasau vañcanasvabhāvaṃ svaṃ rūpaṃ hitvā sthāvarajaṅgamākhye mūrtī adhitasthau| puruṣarupī tiṣṭhedasau tato brahmā śāpaṃ dadyāt|

Aṣṭāṅgahṛdayasaṃhitā

sthiramatyulbaṇaṃ vīrye yatkandeṣu pratiṣṭhitam||4||

kālakūṭendravatsākhyaśṛṅgīhālāhalādikam||4||

Sarvāṅgasundarā

yadviṣaṃ sthiraṃ-sthāvaraṃ, kandeṣu pratiṣṭhitaṃ vīrye atyulbaṇaṃ tat kālakūṭādibhedabhinnam| phalādiṣvapi tad bhavati, kintu kande vīryātikṛt| ādiśabdena saṅgrahoktā bhedā gṛhyante| yathā (saṃ.u. a. 40)-"kālakūṭaṃ vatsanābhaṃ sāktukaṃ vālakaṃ kardamakaṃ vairāṭaṃ mustakaṃ śṛṅgī puṇḍarīkaṃ mahāviṣaṃ hālāhalaṃ markaṭakaṃ karkaṭaṃ kāśapuṣpakamindrāyudhaṃ tathā tailam|" iti (tyādi) bhedāḥ prakīrtitāḥ| eṣāṃ tu lakṣaṇaṃ tatroktam| tadahi vistarataragranthaśaṅkayā noktam|

Aṣṭāṅgahṛdayasaṃhitā

sarpalūtādidaṃṣṭrāsu dāruṇaṃ jaṅgamaṃ viṣam||5||

Sarvāṅgasundarā

sarpādidaṃṣṭrāsu tu yadvyavasthitaṃ tajjaṅgamam| tacca dāruṇam| daṃṣṭretyupalakṣaṇārtham, nakhaviṣāṇamūtrādīnāmapi puro viṣatvena vakṣyamāṇatvāt|

Aṣṭāṅgahṛdayasaṃhitā

sthāvaraṃ jaṅgamaṃ ceti viṣaṃ proktamakṛtrimam||5||

Sarvāṅgasundarā

sthāvaraṃ jaṅgamaṃ ceti dviprakāraṃ viṣamakṛtrimam|

Aṣṭāṅgahṛdayasaṃhitā

kṛtrimaṃ garasaṃjñaṃ tu kriyate vividhauṣadhaiḥ||6||

hanti yogavaśenāśu cirācciratarācca tat||6||

śophapāṇḍūdaronmādadurnāmādīn karoti vā||7||

Sarvāṅgasundarā

garasaṃjñaṃ tu kṛtrimam| yasmāttat kriyate| ata eva vividhāni vakṣyamāṇānyauṣadhāni yasmiṃstadevam| tacca yogavaśācchīghraṃ hanti| tathā vividhayogavaśāccirācciraṃ hanti| śophādīṃśca vidhatte|

Aṣṭāṅgahṛdayasaṃhitā

tīkṣṇoṣṇarūkṣaviśadaṃ vyavāyyāśukaraṃ laghu||7||

vikāṣi sūkṣmamavyaktarasaṃ viṣamapāki ca||8||

Sarvāṅgasundarā

tatsarvaṃ viṣaṃ tīkṣṇādiguṇaṃ syāt| guṇanirdeśanādasya raukṣyādvātamuṣṇatvāt pittaṃ karotīti jñāpyate| nanu, raukṣyādibhirguṇairvāyoḥ kopo na yujyate, raukṣyādīnāṃ guṇatvādvāyośca dravyatvāt| brūmaḥ| vāyorye raukṣyādayo guṇāsteṣāmeva viṣasthai raukṣyādibhirguṇairvṛddhiḥ kriyate| te ca vāyorātmabhūtāḥ, tannāśe vāyornāśaḥ syāt, yathā tantunāśe paṭanāśaḥ| tasmādyuktaḥ pavanasya raukṣyādibhirguṇaiḥ prakopaḥ| evaṃ pitte+api yojyam| kaṭvamlādikathane+api viṣasyāvyaktarasatvam, anekarasasambhavādekasyāpi ca vyaktasyānupalabdheḥ| vyavāyitvaṃ cāsya drāgevākhilakāyasya vyāpteḥ| tathā apāki,-viṣasya hi mantratantrābhyāmantareṇa pākābhāvāt, pakve+apyanne viṣasyāpakvasyevopalabdheḥ| ata eva śamitamapi kiñcitkāraṇaṃ prāpya punaḥ kupyati|

Aṣṭāṅgahṛdayasaṃhitā

ojaso viparītaṃ tat tīkṣṇādyairanvitaṃ guṇaiḥ||8||

vātapittottaraṃ nṛṇāṃ sadyo harati jīvitam||9||

Sarvāṅgasundarā

tathā viṣamojaso viparītaṃ tīkṣṇādibhirdaśabhirguṇairyuktam| tīkṣṇādyairanvitamiti hetau prathamā| tīkṣṇādiguṇayuktatvādojaso viparītamityarthaḥ| tathā vātapittotaraṃ narāṇāṃ drāgeva jīvitaṃ harati|

Aṣṭāṅgahṛdayasaṃhitā

viṣaṃ hi dehaṃ samprāpya prāg dūṣayati śoṇitam||9||

kaphapittānilāṃścānu samaṃ doṣān sahāśayān||10||

tato hṛdayamāsthāya dehocchedāya kalpate||10||

Sarvāṅgasundarā

yasmādviṣaṃ śarīraṃ prāpya pūrvaṃ raktaṃ sarvaśarīragataṃ dūṣayati, paścāt kaphapittavātānāśayasahitān dūṣayati| anantaraṃ kaphādibhiḥ samameva hṛdayamāśritya śariranāśāya sampadyate| nanu, viṣasya tīkṣṇādibhirguṇairyugapat tridoṣakopitvādraktakopitvācca pūrvaṃ śoṇitaṃ dūṣayati paścātrīn doṣāniti yaduktaṃ tadayuktimadiva dṛśyate| atra bhaṇāmaḥ viṣaprabhāveṇa raktamākṛṣṭaṃ pūrvaṃ saha tena saṃyuktaṃ viṣeṇa dūṣyate, tato yugapadeva doṣatrayakopaḥ, tato doṣaiḥ śoṇitena saha hṛdayaṃ vyāpya sarvasrotāṃsi baddhvā dehocśedāya pravartata iti na kiñcidatrānupapannam|

Aṣṭāṅgahṛdayasaṃhitā

sthāvarasyopayuktasya vege pūrve prajāyate||11||

jihvāyāḥ śyāvatā stambho mūrcchā trāsaḥ klamo vamiḥ||11||

Sarvāṅgasundarā

sthāvarasya viṣasyopayuktasya prathame vege rasanāśyāvatādi jāyate|

Aṣṭāṅgahṛdayasaṃhitā

dvitīye vepathuḥ svedo dāhaḥ kaṇṭhe ca vedanā||12||

viṣaṃ cāmāśayaṃ prāptaṃ kurute hṛdi vedanām||12||

Sarvāṅgasundarā

dvitīye vege vepathvādayaḥ| viṣaṃ cāmāśayaṃ prāptaṃ hṛdaye vedanāṃ vidhatte|

Aṣṭāṅgahṛdayasaṃhitā

tāluśoṣastṛtīye tu śūlaṃ cāmāśaye bhṛśam||13||

durbale harite śūne jāyete cāsya locane||13||

pakvāśayagate todahidhmākāsāntrakūjanam||14||

Sarvāṅgasundarā

tṛtīye ca vege tāluśoṣaḥ āmāśaye+atirujā syāt| netre cāsya durbalādiguṇe bhavataḥ| pakvāśayagate todādayaḥ syuḥ|

Aṣṭāṅgahṛdayasaṃhitā

caturthe jāyate vege śirasaścātigauravam||14||

Sarvāṅgasundarā

caturthe vege mūrdhno+atigurutvaṃ jāyate| caśabdāt pūrvoktā rasanāśayāvatādayaḥ syuḥ| evamagre+api caśabdārtho bodhyaḥ|

Aṣṭāṅgahṛdayasaṃhitā

kaphapraseko vaivarṇyaṃ parvabhedaśca pañcame||15||

sarvadoṣaprakopaśca pakvādhāne ca vedanā||15||

Sarvāṅgasundarā

pañcame vege kaphaprasekādiḥ| sarvadoṣāṇāṃ prakopaḥ| pūrvoktāśca| pakvāśaye vyathā ca|

Aṣṭāṅgahṛdayasaṃhitā

ṣaṣṭhe saṃjñāpraṇāśaśca subhṛśaṃ cātisāryate||16||

Sarvāṅgasundarā

ṣaṣṭhe vege cetanāyāḥ praṇāśo+atiśayenātisāraśca|

Aṣṭāṅgahṛdayasaṃhitā

skandhapṛṣṭhakaṭībhaṅgo bhavenmṛtyuśca saptame||16||

Sarvāṅgasundarā

saptame skandhādibhaṅgaḥ, saptānāṃ dhātūnāṃ dūṣaṇānmṛtyuśca syāt|

Aṣṭāṅgahṛdayasaṃhitā

prathame viṣavege tu vāntaṃ śītāmbusecitam||17||

sarpirmadhubhyāṃ saṃyuktamagadaṃ pāyayed drutam||17||

Sarvāṅgasundarā

prathame viṣavege tu kṛtavamanaṃ śiśirajalasecitaṃ śīghramevāgadaṃ saghṛtamākṣikaṃ pāyayet|

Aṣṭāṅgahṛdayasaṃhitā

dvitīye pūrvavadvāntaṃ viriktaṃ cānu pāyayet||18||

Sarvāṅgasundarā

dvitīye viṣavege pūrvavat-śītāmbusecitaṃ, vāntaṃ viriktaṃ cānu-paścāt, agadaṃ pāyayet|

Aṣṭāṅgahṛdayasaṃhitā

tṛtīye+agadapānaṃ tu hitaṃ nasyaṃ tathā+añjanam||18||

Sarvāṅgasundarā

tṛtīye vege+agadapānaṃ nasyamañjanaṃ ca hitam|

Aṣṭāṅgahṛdayasaṃhitā

caturthe snehasaṃyuktamagadaṃ pratiyojayet||19||

Sarvāṅgasundarā

caturthe vege snehasaṃyutamagadaṃ pratiyojayet|

Aṣṭāṅgahṛdayasaṃhitā

pañcame madhukakvāthamākṣikābhyāṃ yutaṃ hitam||19||

Sarvāṅgasundarā

pañcame vege madhuyaṣṭikākvāthamākṣikābhyāṃ yuktamagadaṃ hitam|

Aṣṭāṅgahṛdayasaṃhitā

ṣaṣṭhe+atisāravatsiddhiḥ-------------------------||20||

Sarvāṅgasundarā

ṣaṣṭhe vege+atisāratulyā cikitsā|

Aṣṭāṅgahṛdayasaṃhitā

----------------------------------avapīḍastu saptame||20||

mūrdhni kākapadaṃ kṛtvā sāsṛgvā piśitaṃ kṣipet||20||

Sarvāṅgasundarā

saptame vege+avapīḍo-rogānutpādanīyokto (hṛ.sū. a. 4/6), deyaḥ| athavā mastake kākapadaṃ kṛtvā saraktaṃ piśitaṃ nyaset|

Aṣṭāṅgahṛdayasaṃhitā

kośātakyagnikaḥ pāṭhā sūryavalyamṛtābhayāḥ||21||

śeluḥ śirīṣaḥ kiṇīhī haridre kṣaudrasāhvayā||21||

punarnave trikaṭukaṃ bṛhatyau sārive balā||22||

eṣāṃ yavāgūṃ niryuhe śītāṃ saghṛtamakṣikām||22||

yuñjyādvegāntare sarvaviṣaghnīṃ kṛtakarmaṇaḥ||23||

Sarvāṅgasundarā

kośātakyādīnāṃ kvāthe yavāgūṃ siddhāṃ śītāṃ sasarpiṣkamākṣikāṃ yuñjayāt| sūryavallī-karavīrakākārapuṣpī| kṣaudrasāhvayaṃ-vaṭamākṣikam| vegāntare-vegamadhye, sarvaviṣaghnīm| kṛtaṃ karma yasya tasyaivaṃ kāryam|

Aṣṭāṅgahṛdayasaṃhitā

tadvanmadhūkamadhukapadmakesaracandanaiḥ||23||

Sarvāṅgasundarā

madhūkādikvāthe peyāṃ śītāṃ saghṛtamākṣikāṃ yuñjyāt|

Aṣṭāṅgahṛdayasaṃhitā

añjanaṃ tagaraṃ kuṣṭhaṃ haritālaṃ manaḥśilā||24||

phalānī trikaṭu spṛkkā nāgapuṣpaṃ sakesaram||24||

hareṇurmadhukaṃ māṃsī rocanā kākamālikā||25||

śrīveṣṭakaṃ sarjarasaḥ śatāhvā kuṅkumaṃ balā||25||

tamālapatratālīsabhūrjośīraniśādvayam||26||

kanyopavāsinī snātā śuklavāsā madhudrutaiḥ||26||

dvijānabhyarcya taiḥ puṣye kalpayedagadottamam||27||

vaidyaścātra tadā mantraṃ prayatātmā paṭhedimam||27||

"namaḥ puruṣasiṃhāya namo nārāyaṇāya ca||28||

yathā+asau nābhijānāti raṇe kṛṣṇaparājayam||28||

etena satyavākyena agado me prasidhyatu||29||

namo vaidūryamāte huluhulu rakṣa māṃ sarvaviṣebhyaḥ||29||

gauri gāndhāri cāṇḍāli mātaṅgi svāhā||30||

" piṣṭe ca dvitīyo mantraḥ "harimāyi svāhā||30||

" aśeṣaviṣavetālagrahakārmaṇapāpmasu||31||

marakavyādhidurbhikṣayuddhāśanibhayeṣu ca||31||

pānanasyāñjanālepamaṇibandhādiyojitaḥ||32||

eṣa candrodayo nāma śāntisvastyayanaṃ param||32||

[vāsavo vṛtramavadhītsamāliptaḥ kilāmunā||32||

]||32||

Sarvāṅgasundarā

añjanādīni dravyāṇi| kanyā kṛtopavāsā snātāśuklavastrā taiḥ-pūrvoktairdravyaiḥ, mākṣikasiktaiḥ puṣyanakṣatre viprān pūjayitvā+anantaramagadavaramimaṃ kalpayet| vaidyaśca samīpastho mantraṃ nama ityādikaṃ paṭhet| piṣṭe cāgade dvitīyo mantro harimāyyādiko+atra yojyaḥ| nikhileṣu viṣādiṣu pānādimaṇibandhādi yojito+ayaṃ candrodayo nāmāgadaḥ paraṃ śāntaṃ(nti) svastyayanam|

Aṣṭāṅgahṛdayasaṃhitā

jīrṇaṃ viṣaghnauṣadhibhirhataṃ vā dāvāgnivātātapaśoṣitaṃ vā||33||

svabhāvato vā na guṇaiḥ suyuktaṃ dūṣiviṣākhyāṃ viṣamabhyupaiti||33||

vīryālpabhāvādavibhāvyametat kaphāvṛtaṃ varṣagaṇānubandhi||34||

tenārdito bhinnapurīṣavarṇo duṣṭāsrarogī tṛḍarocakārtaḥ||34||

mūrcchan vaman gadgadavāk vimuhyan bhavecca dūṣyodaraliṅgajuṣṭaḥ||35||

āmāśayasthe kaphavātarogī pakvāśayasthe+anilapittarogī||35||

bhavennaro dhvastaśiroruhāṅgo vilūnapakṣaḥ sa yathā vihaṅgaḥ||36||

sthitaṃ rasādiṣvathavā vicitrān karoti dhātuprabhavān vikārān||36||

Sarvāṅgasundarā

yadviṣaṃ purāṇaṃ, viṣaghnauṣadhibhirvā hatavīryaṃ, yadvā dāvāgnītyādibhiḥ śoṣitaṃ, svabhavenaiva vā guṇairna suṣṭhu yuktaṃ, tad dūṣīviṣasaṃjñāmupaiti| tathā vīryasyālpatvādetadavibhāvyaṃ-alakṣyam| tathā kaphenāvṛtaṃ varṣavṛndaṃ ca tatsthāyi| tena-dūṣīviṣeṇa, pīḍito bhinnapurīṣavarṇādikaḥ syāt| tathā mūrcchāṃ gacchan vamannasphuṭavāk tathā vimuhyan tathā dūṣyenopalakṣita udare yāni liṅgāni (hṛ.ni. a. 12/20), taiḥ sevitaśca bhavet| āmāśayasthe dūṣīviṣe kaphavātarogī syāt pakvāśayasthe dūṣīviṣe+anilapittarogī syāt| upajātayaḥ| dhvastāḥ kacāḥ śarīraṃ ca yasya sa dhvastaśirotuhāṅgo vilūnapakṣaḥ pakṣīva bhavet| rasādiṣu ca sthitaṃ nānāvidhān dhātuprabhavān vikārān karoti| upendravajrāvṛttam|

Aṣṭāṅgahṛdayasaṃhitā

prāgvātājīrṇaśītābhradivāsvapnāhitāśanaiḥ||37||

duṣṭaṃ dūṣayate dhātūnato dūṣīviṣaṃ smṛtam||37||

Sarvāṅgasundarā

tacca purovātādibhirduṣṭaṃ saddhātūn dūṣayati yataḥ, tato+api hetordūṣīviṣaṃ smṛtam|

Aṣṭāṅgahṛdayasaṃhitā

dūṣīviṣārtaṃ susvinnamūrdhvaṃ cādhaśca śodhitam||38||

dūṣīviṣārimagadhaṃ lehayenmadhunā+a+aplutam||38||

Sarvāṅgasundarā

dūṣīviṣapīḍitaṃ naraṃ susvinnamūrdhvamadhastācca śodhitaṃ santaṃ dūṣīviṣāri-vakṣyamāṇaṃ, mākṣikeṇāplutamagadaṃ lehayet|

Aṣṭāṅgahṛdayasaṃhitā

pippalyo dhyāmakaṃ māṃsī rodhramelā suvarcikā||39||

kuṭannaṭaṃ nataṃ kuṣṭhaṃ yaṣṭī candanagairikam||39||

dūṣīviṣārirnāmnā+ayaṃ na cānyatrāpi vāryate||40||

Sarvāṅgasundarā

pippalyādiko+ayamagado nāmnā dūṣīviṣāriḥ| na cānyasminnapi vāryate| kintu viśeṣeṇa prayujyate|

Aṣṭāṅgahṛdayasaṃhitā

viṣadigdhena viddhastu pratāmyati muhurmuhuḥ||40||

vivarṇabhāvaṃ bhajate viṣādaṃ cāśu gacchati||41||

kīṭairivāvṛtaṃ cāsya gātraṃ cimicimāyate||41||

śroṇipṛṣṭhaśiraḥskandhasandhayaḥ syuḥ savedanāḥ||42||

kṛṣṇaduṣṭāsravisrāvī tṛṇmūrcchājvaradāhavān||42||

dṛṣṭikāluṣyavamathuśvāsakāsakaraḥ kṣaṇāt||43||

āraktapītaparyantaḥ śyāvamadhyo+atirugvraṇaḥ||43||

śūyate pacyate sadyo gatvā māṃsaṃ ca kṛṣṇatām||44||

praklinnaṃ śīryate+abhīkṣṇaṃ sapicchilaparisravam||44||

Sarvāṅgasundarā

viṣadigdhena-viṣaliptena śastreṇa, viddho naraḥ punaḥpunaḥ pratāmyati| tathā vaivarṇyaṃ prayāti| drāgeva viṣādameti| asya ca-viṣadigdhena viddhasya, śarīraṃ kīṭairiva vyāptaṃ cimicimāyate| śroṇyādayaścāsya sarujāḥ syuḥ kṛṣṇaṃ duṣṭaṃ ca raktaṃ kṣarati| tṛḍādiyutaḥ kṣaṇenaiva ca dṛṣṭikāluṣyādikaraḥ syāt| tathā vraṇa īṣadraktaprayantaḥ śyāvamadhyo mahārujaḥ syāt| tathā śūyate pākaṃ yāti| teṣāṃ sadya eva ca māṃsaṃ kṛṣṇatāṃ gatvā praklinnaṃ saddīryate nityameva picchilayutaṃ parisravaṃ kuryāt|

Aṣṭāṅgahṛdayasaṃhitā

kuryādamarmaviddhasya hṛdayāvaraṇaṃ drutam||45||

śalyamākṛṣya taptena lohenānu dahed vraṇam||45||

athavā muṣkakaśvetāsomatvaktāmravallitaḥ||46||

śirīṣād gṛdhranakhyāśca kṣāreṇa pratisārayet||46||

śukanāsāprativiṣāvyāghrīmūlaiśca lepayet||47||

Sarvāṅgasundarā

amarmaviddhasya hṛdayāvaraṇaṃ drutaṃ vidadhīta| sa0- śalyamākṛṣya taptena lohena vraṇaṃ paścāddahet| athavā muṣkakādikṣāreṇa pratisārayet| śukanāsādibhiśca lepayet vraṇam|

Aṣṭāṅgahṛdayasaṃhitā

kīṭadaṣṭacikitsāṃ ca kuryāttasya yathārhataḥ||47||

Sarvāṅgasundarā

tasya ca-digdhaphalaviddhasya, kīṭadaṣṭacikitsitaṃ yathāyogaṃ kuryāt|

Aṣṭāṅgahṛdayasaṃhitā

vraṇe tu pūtipiśite kriyā pittavisarpavat||48||

Sarvāṅgasundarā

vraṇe ca pūtimāṃse pittavisarpa iva cikitsā kāryā|

Aṣṭāṅgahṛdayasaṃhitā

saubhāgyārthaṃ striyo bhartre rājñe vā+arāticoditāḥ||48||

garamāhārasampṛktaṃ yacchantyāsannavartinaḥ||49||

Sarvāṅgasundarā

nānākāntāḥ yoṣitaḥ patye saubhāgyārthaṃ rājñaśca(rājñe vā) nikaṭavartino narāścārātipreritā garayuktaṃ bhojanaṃ dadati|

Aṣṭāṅgahṛdayasaṃhitā

nānāprāṇyaṅgaśamalaviruddhauṣadhibhasmanām||49||

viṣāṇāṃ cālpavīryāṇāṃ yogo gara iti smṛtaḥ||50||

Sarvāṅgasundarā

nānāprakāraprāṇyaṅgaśakṛtāṃ tathā viruddhauṣadhibhasmanāṃ viṣāṇāṃ ca stokavīryāṇāṃ yo yogaḥ, sa gara iti smṛtaḥ|

Aṣṭāṅgahṛdayasaṃhitā

tena pāṇḍuḥ kṛśo+alpāgniḥ kāsaśvāsajvarārditaḥ||50||

vāyunā pratilomena svapnacintāparāyaṇaḥ||51||

mahodarayakṛtplīhī dīnavāgdurbalo+alasaḥ||51||

śophavān satatādhmātaḥ śuṣkapādakaraḥ kṣayī||52||

svapne gomāyumārjāranakulavyālavānarān||52||

prāyaḥ paśyati śuṣkāṃśca vanaspatijalāśayān||53||

manyate kṛṣṇamātmānaṃ gauro, goraṃ ca kālakaḥ||53||

vikarṇanāsānayanaṃ paśyettadvihatendriyaḥ||54||

Sarvāṅgasundarā

tena gareṇa pāṇḍvādiguṇaḥ kāsādipīḍitaśca syāt| vātena pratilomena yuktastathā svapnacintāparaḥ syāt| tathā bṛhajjaṭharayakṛtplīhavān dīnavāgādiguṇaśca syāt| svapne śṛgālādīn paśyati| prāyeṇa śuṣkavṛkṣodapānāni lokate| ātmānaṃ ca gauraḥ san kṛṣṇaṃ manyate| kṛṣṇaśca gauraṃ manyate| tena-garaviṣeṇa, vihatendriyaḥ san vikarṇaghrāṇacakṣuṣaṃ paśyet|

Aṣṭāṅgahṛdayasaṃhitā

etairanyaiśca bahubhiḥ kliṣṭo ghorairupadravaiḥ||54||

garārto nāśamāpnoti kaścitsadyo+acikitsitaḥ||55||

Sarvāṅgasundarā

etaiḥ-uktairupadravaiḥ, aparaiścānuktairdāruṇaiḥ kliṣṭaḥ san garapīḍitaḥ kaścidacikitsitaḥ sadya eva nāśamaśnute|

Aṣṭāṅgahṛdayasaṃhitā

garārto vāntavān bhuktvā tatpathyaṃ pānabhojanam||55||

śuddhahṛcchīlayeddhema sūtrasthānavidheḥ smaran||56||

Sarvāṅgasundarā

garāturaḥ kṛtavamanaḥ san tat-pūrvoktaṃ, pathyaṃ pānabhojanaṃ bhuktvā śuddhahṛdayaḥ suvarṇaṃ śīlayet| kiṃ kurvan ? sūtrasthānoktavidheḥ-"śuddhe hṛdi tataḥ śāṇaṃ hemacūrṇasya dāpayet|" (hṛ.sū. a. 7/28) iti smaran| vidheḥ smarannityatra "adhīgartha-" ityādinā vidhiśabdāt karmaṇi ṣaṣṭhī|

Aṣṭāṅgahṛdayasaṃhitā

śarkarākṣaudrasaṃyuktaṃ cūrṇaṃ tāpyasuvarṇayoḥ||56||

lehaḥ praśamayatyugraṃ sarvayogakṛtaṃ viṣam||57||

Sarvāṅgasundarā

mākṣīkadhātukāñcanayoścūrṇaṃ śarkarāmākṣikānvitaṃ leho dāruṇaṃ garayogajaṃ viṣaṃ hanti|

Aṣṭāṅgahṛdayasaṃhitā

mūrvāmṛtānatakaṇāpaṭolīcavyacitrakān||57||

vacāmustaviḍaṅgāni takrakoṣṇāmbumastubhiḥ||58||

pibedrasena vā+amlena garopahatapāvakaḥ||58||

Sarvāṅgasundarā

mūrvādīni takrādibhiramlena vā-bījapūrarasādirasena, garopahatāgniḥ pumān pibet|

Aṣṭāṅgahṛdayasaṃhitā

pārāvatāmiṣaśaṭhīpuṣkarāhvaśṛtaṃ himam||59||

garatṛṣṇārujākāsaśvāsahidhmājvarāpaham||59||

Sarvāṅgasundarā

pārāvatāmiṣādibhiḥ śṛtaṃ śītaṃ jalaṃ garatṛṣṇādighnam|

Aṣṭāṅgahṛdayasaṃhitā

viṣaprakṛtikālānnadoṣadūṣyādisaṅgame||60||

viṣasaṅkaṭamuddiṣṭaṃ śatasyaiko+atra jīvati||60||

Sarvāṅgasundarā

viṣaprakṛtyādiyoge sati viṣasaṅkaṭaṃ kathitam| [atra-] asmiṃśca viṣasaṅkaṭe, viṣārtaḥ śatamadhya eko jīvet| tatra viṣaprakṛtiḥ-pittaprakṛtiḥ| kālo-varṣāḥ| viṣānnaṃ-sarṣapādi| viṣadoṣaḥ-pittam| dūṣyaṃ-raktam| ādiśabdena sātmyādīnāṃ grahaṇam|

Aṣṭāṅgahṛdayasaṃhitā

kṣuttṛṣṇāgharmadaurbalyakrodhaśokabhayaśramaiḥ||61||

ajīrṇavarcodravatāpittamārutavṛddhibhiḥ||61||

tilapuṣpaphalāghrāṇabhūbāṣpaghanagarjitaiḥ||62||

hastimūṣikavāditraniḥsvanairviṣasaṅkaṭaiḥ||62||

purovātotpalāmodamadanairvardhate viṣam||63||

Sarvāṅgasundarā

kṣudhādibhirviṣaṃ vṛddhimeti|

Aṣṭāṅgahṛdayasaṃhitā

varṣāsu cāmbuyonitvātsaṃkledaṃ guḍavadgatam||63||

visarpati ghanāpāye, tadagastyo hinasti ca||64||

prayāti mandavīryatvaṃ viṣaṃ tasmāddhanātyaye||64||

Sarvāṅgasundarā

prāvṛṣi ca jalaprabhavatvādviṣaṃ saṃkledaṃ guḍavad yāti| visarpati-prasarati, ghanāpāye-vigatavarṣāsamaye| tat-viṣaṃ, agastyo hinasti-alpaśakti karoti| tasmādghanātyaye-śaratsamaye, mandavīryatvaṃ prayāti|

Aṣṭāṅgahṛdayasaṃhitā

iti prakṛtisātmyartusthānavegabalābalam||65||

alocya nipuṇaṃ buddhyā karmānantaramācaret||65||

Sarvāṅgasundarā

iti-evaṃ pūrvoktena prakāreṇa, prakṛtyādikaṃ buddhvā-yatnena nirūpya, tataḥ karma kuryāt|

Aṣṭāṅgahṛdayasaṃhitā

ślaiṣmikaṃ vamanairuṣṇarūkṣatīkṣṇaiḥ pralepanaiḥ||66||

kaṣāyakaṭutiktaiśca bhojanaiḥ śamayedviṣam||66||

Sarvāṅgasundarā

ślaiṣmikaṃ viṣaṃ vamanairuṣṇādiguṇaiḥ pralepaiśceddaśairbhojanaiśca kaṣāyādiguṇaiḥ śāntiṃ nayet|

Aṣṭāṅgahṛdayasaṃhitā

paittikaṃ sraṃsanaiḥ sekapradehairbhṛśaśītalaiḥ||67||

kaṣāyatiktamadhurairghṛtayuktaiśca bhojanaiḥ||67||

Sarvāṅgasundarā

paittikaṃ viṣaṃ virecanaistathā+atiśītalaiḥ sekaiḥ pralepaiśca tathā bhojanaiḥ kaṣāyatiktamadhurairājyayutaiśca śamayet|

Aṣṭāṅgahṛdayasaṃhitā

vātātmakaṃ jayetsvādusnigdhāmlalavaṇānvitaiḥ||68||

saghṛtairbhojanairlepaistathaiva piśitāśanaiḥ||68||

Sarvāṅgasundarā

vātikaṃ madhurādiyuktaiḥ sasarpiṣkairbhojanairlepairmāṃsabhojanaiśca jayet|

Aṣṭāṅgahṛdayasaṃhitā

nāghṛtaṃ sraṃsanaṃ śastaṃ pralepo bhojyamauṣadham||69||

sarveṣu sarvāvastheṣu viṣeṣu na ghṛtopamam||69||

vidyate bheṣajaṃ kiñcidviśeṣāt prabale+anile||70||

Sarvāṅgasundarā

viṣe sraṃsanaṃ-virecanaṃ, pralepo vā bhojyamauṣadhaṃ vā nāghṛtaṃ śastam| kiṃ tarhi ? sarvameva tat saghṛtaṃ śastam| sa0- sarveṣu viṣeṣu sarvāvastheṣu ca ghṛtatulyaṃ nānyadauṣadhaṃ kimapyasti| viśeṣeṇa ca vāte+atirikte|

Aṣṭāṅgahṛdayasaṃhitā

ayatnācchleṣmagaṃ sādhyaṃ, yatnāt pittāśayāśrayam||70||

suduḥsādhyamasādhyaṃ vā vātāśayagataṃ viṣam||35||

70 1/2||35||

tāyāmaṣṭāṅgahṛdayasaṃhitāyāṃ ṣaṣṭhe uttarasthāne viṣapratiṣedho nāma pañcatriṃśo+adhyāyaḥ||35||

Sarvāṅgasundarā

kaphagataṃ viṣamalpayatnena sādhyam| pittāśayāśrayaṃ yatnena sādhyam| vātāśayāśritaṃ suṣṭhu duḥkhena sādhyate+asādhyaṃ vā syāditi| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭī- kāyāṃ sarvāṅgasundarākhyāyāṃ ṣaṣṭhe uttarasthāne viṣapratiṣedho nāma pañcatriṃśo+adhyāyaḥ samāptaḥ|| 35||

sarpaviṣapratiṣedhādhyāyaḥ

36

Aṣṭāṅgahṛdayasaṃhitā

athātaḥ sarpaviṣapratiṣedhaṃ vyākhyāsyāmaḥ||2||

iti ha smāhurātrayādayo maharṣayaḥ||2||

) darvīkarā maṇḍalino rājīmantaśca pannagāḥ||1||

tridhā samāsato bhaumāḥ, bhidyante te tvanekadhā||1||

vyāsato yonibhedena nocyante+anupayoginaḥ||2||

Sarvāṅgasundarā

darvīkarādibhedena bujaṅgāḥ saṅkṣepeṇa triprakārā bhaumāḥ| te tu yonibhedena vistarato+anekadhā bhidyante| viśeṣāścehānupayogino yataḥ, tato na nigadyante|

Aṣṭāṅgahṛdayasaṃhitā

viśeṣādrūkṣakaṭukamamloṣṇaṃ svāduśītalam||2||

viṣaṃ darvīkarādīnāṃ kramādvātādikopanam||3||

Sarvāṅgasundarā

darvīkaramaṇḍalirājīmantasteṣāṃ viṣaṃ rūkṣādiguṇaṃ krameṇa ca vātapittakaphānāṃ kopanaṃ syāt| yadyapi viṣaṃ rūkṣādiguṇaṃ, tathā+apyatiśayārthaṃ punariha guṇakathanam| viśeṣācca viṣaṃ hyuṣṇameva kathitaṃ na śītalam|

Aṣṭāṅgahṛdayasaṃhitā

taruṇyamadhyavṛddhatve vṛṣṭiśītātapeṣu ca||3||

viṣolbaṇā bhavantyete vyantarā ṛtusandhiṣu||4||

Sarvāṅgasundarā

ete ca-darvīkarādyayaḥ, tāruṇyādiṣu yathākramaṃ vṛṣṭyādiṣu ca viṣolbaṇā bhavanti| vṛṣṭiśabdeneha śrāvaṇādayaścatvāro māsā gṛhītāḥ| evaṃ śītātapadyāścatvāro māsā gṛhītāḥ| vyantarāḥ-vijātayaḥ, ṛtusandhiṣu viṣādhikāḥ syuḥ| ṛtusandhiḥprāguktaḥ (hṛ. sū. a. 3/58)|

Aṣṭāṅgahṛdayasaṃhitā

rathāṅgalāṅgalacchatrasvastikāṅkuśadhāriṇaḥ||4||

phaṇinaḥ śīghragatayaḥ sarpā darvīkarāḥ smṛtāḥ||5||

Sarvāṅgasundarā

rathāṅgādidhāriṇaḥ phaṇāvanto drutagatayo bhujaṅgā darvīkarā iti munibhiḥ smṛtāḥ|

Aṣṭāṅgahṛdayasaṃhitā

jñeyā maṇḍalino+abhogā maṇḍalairvividhaiścitāḥ||5||

prāṃśavo mandagamanāḥ-------------------------||6||

Sarvāṅgasundarā

abhogāḥ-alpabhogāḥ tathā nānāprakārairmaṇḍalaiścitāḥ prāṃśavo+aśīghragatayo maṇḍalino vedyāḥ|

Aṣṭāṅgahṛdayasaṃhitā

----------------------------rājīmantastu rājibhiḥ||6||

snigdhā vicitravarṇābhistiryagūrdhvaṃ ca citritāḥ||6||

Sarvāṅgasundarā

snigdhābhā nānāprakārābhistiryagūrdhvagarājibhirvicitritā rājīmanto vedyāḥ|

Aṣṭāṅgahṛdayasaṃhitā

vijātayo+adhunocyante - godhāsutastu gaudhero viṣe darvīkaraiḥ samaḥ||7||

catuṣpād------------------------------------||7||

Sarvāṅgasundarā

godhāputro gaudheraḥ| nanu, gaudhera iti nāmnaiva godhāsutaḥ pratyapādi| tathā ca "godhāyā ḍhrak" ityapatyārthavyutpādito+ayam| satyamāha bhavān| yādṛcchikanāmaśaṅkānirāsāya tvetat| sa ca darvīkarairviṣeṇa tulyaḥ, taireva jātatvāt| catuṣpāt-catuṣpādo+asau|

Aṣṭāṅgahṛdayasaṃhitā

--------------------vyantarān vidyādeteṣāmeva saṅkarāt||7||

vyāmiśralakṣaṇāste hi sannipātaprakopanāḥ||8||

Sarvāṅgasundarā

vyantarāṃścaiteṣāmeva saṅkareṇa jānīyāt| yataśca te saṅkīrṇalakṣaṇāḥ| tasmāt sannipātaprakopānāḥ syuḥ|

Aṣṭāṅgahṛdayasaṃhitā

āhārārthaṃ bhayāt pādasparśādativiṣāt krudhaḥ||8||

pāpavṛttitayā vairāddevarṣiyamacodanāt||9||

daśanti sarpāsteṣūktaṃ viṣādhikyaṃ yathottaram||9||

Sarvāṅgasundarā

āhārādibhiḥ kāraṇairbhujaṅgā daśanti| teṣu yathottaraṃ viṣasyādhikyaṃ kathitam|

Aṣṭāṅgahṛdayasaṃhitā

ādiṣṭāt kāraṇaṃ jñātvā pratikuryādyathāyatham||10||

Sarvāṅgasundarā

ādiṣṭāt sarpāt hetuṃ viditvā viditvā yathāsvaṃ cikitset|

Aṣṭāṅgahṛdayasaṃhitā

vyantaraḥ pāpaśīlatvānmārgamāśritya tiṣṭhati||10||

Sarvāṅgasundarā

vyantaro bhujaṅgamaḥ pāpasvabhāvatvādvartma āśrityāste|

Aṣṭāṅgahṛdayasaṃhitā

yatra lālāparikledamātraṃ gātre pradṛśyate||11||

na tu daṃṣṭrākṛtaṃ daṃśaṃ tattuṇḍāhatamādiśet||11||

ekaṃ daṃṣṭrāpadaṃ dve vā vyālīḍhākhyamaśoṇitam||12||

daṃṣṭrāpade sarakte dve vyāluptaṃ, trīṇi tāni tu||12||

māṃsacchedādavicchinnaraktavāhīni daṣṭakam||13||

daṃṣṭrāpadāni catvāri tadvaddaṣṭanipīḍitam||13||

nirviṣaṃ dvayamatrādyamasādhyaṃ paścimaṃ vadet||14||

Sarvāṅgasundarā

yasmin kāye lālāparikledamātram upalabhyate, na punardaṃṣṭrākṛtaṃ daṃśam| tat-evaṃbhūtaṃ, tuṇḍāhataṃ kathayanti| ekaṃ daṃṣṭrāpadaṃ dve vā daṃṣṭrāpade raktavarjite tad vyālīḍhasaṃjñam| dve damṣṭrāpade saśoṇite vyāluptaṃ vidyāt| trīṇi tu daṃṣṭrāpadāni māṃsacchedāt santatāsravāhīni daṣṭakamādiśet| daṃṣṭrāpadāni catvāri tadvat-daṣṭakamiva, daṣṭanipīḍitaṃ syāt| eṣu madhye dvayamādikathitaṃ nirviṣaṃ vadet| paścimaṃ-daṣṭanipīḍitākhyaṃ, asādhyaṃ vadet| vyāluptadaṣṭakaṃ tu kṛcchrasādhyamityarthādgamyate|

Aṣṭāṅgahṛdayasaṃhitā

viṣaṃ nāheyamaprāpya raktaṃ dūṣayate vapuḥ||14||

raktamaṇvapi tu prāptaṃ vardhate tailamambuvat||15||

Sarvāṅgasundarā

sarpajaṃ viṣaṃ na śoṇitamaprāpya śarīraṃ dūṣayate, api tu prāpya| kintu raktaṃ stokamapi prāpya viṣaṃ vardhate| yathā tailaṃ jalaṃ prāpya prasarati tathaiva| āheyamiti "dṛtikukṣi" ityādinā bhavārthe ḍhañ|

Aṣṭāṅgahṛdayasaṃhitā

bhīrostu sarpasaṃsparśādbhayena kupito+anilaḥ||15||

kadācitkurute śophaṃ sarpāṅgābhihataṃ tu tat||16||

Sarvāṅgasundarā

bhīroḥ-sabhayasya puṃsaḥ, sarpasaṃsparśāddhetoryadbhayaṃ tena vāyuḥ kruddhaḥ kadācicchophaṃ vidhatte| tat sarpāṅgābhihataṃ syāt|

Aṣṭāṅgahṛdayasaṃhitā

durgāndhakāre viddhasya kenaciddaṣṭaśaṅkayā||16||

viṣodvego jvaraścardirmūrcchā dāho+api vā bhavet||17||

glānirmoho+atisāro vā tacchaṅkāviṣamucyate||17||

Sarvāṅgasundarā

durgāndhakāre kenacitprāṇinā viddhasya daṣṭaśaṅkayā viṣodvegādayaḥ syuḥ, tacchaṅkāviṣaṃ nigadyate|

Aṣṭāṅgahṛdayasaṃhitā

tudyate saviṣo daṃśaḥ kaṇḍūśopharujanvitaḥ||18||

dahyate grathitaḥ kiñcidviparītastu nirviṣaḥ||18||

Sarvāṅgasundarā

saviṣo daṃśo vyathyate, kaṇḍvādiyuto dahyate, jālakavat kiñcit grathitaḥ| asmādviparītaśca nirviṣaḥ syāt|

Aṣṭāṅgahṛdayasaṃhitā

pūrve darvīkṛtāṃ vege duṣṭaṃ śyāvībhavatyasṛk||19||

śyāvatā tena vaktrādau sarpantīva ca kīṭakāḥ||19||

dvitīye granthayo vege, tṛtīye mūrdhni gauravam||20||

dṛgrodho daṃśavikledaścaturthe ṣṭhīvanaṃ vamiḥ||20||

sandhiviśleṣaṇaṃ tandrā pañcame parvabhedanam||21||

dāho hidhmā ca, ṣaṣṭhe tu hṛtpīḍā gātragauravam||21||

mūrcchā vipāko+atīsāraḥ, prāpya śukraṃ tu saptame||22||

skandhapṛṣṭhakaṭībhaṅgaḥ sarvaceṣṭānivartanam||22||

Sarvāṅgasundarā

darvīkarāṇāṃ prathame viṣavege śyāvavarṇaṃ duṣṭaṃ ca raktaṃ syāt| tena ca-tādṛśā raktena, mukhanayanādau śyāvatā syāt| kīṭakāśca gātre sarpantīva| dvitīye viṣavege granthayaḥ syuḥ| tṛtīye śirogurutvādayaḥ syuḥ| caturthe ṣṭhīvanādayaḥ| pañcame sandhiviśleṣaṇaṃ tandrā parvabhedanaṃ dāho hikkā ca| ṣaṣṭhe ca vege hṛdayapīḍādyāḥ| saptame śukraṃ prāpya skandhādibhaṅgaḥ sarvaceṣṭānivartanaṃ syāt|

Aṣṭāṅgahṛdayasaṃhitā

atha maṇḍalidaṣṭasya duṣṭaṃ pītībhavatyasṛk||23||

tena pītāṅgatā dāho, dvitīye śvayathūdbhavaḥ||23||

tṛtīye daṃśavikledaḥ svedastṛṣṇā ca jāyate||24||

caturthe jvaryate, dāhaḥ pañcame sarvagātragaḥ||24||

Sarvāṅgasundarā

maṇḍalinā daṣṭasya prathame vege raktaṃ duṣṭaṃ pītībhavati| tena ca raktena pītāṅgatā dāhaśca| dvitīye śvayathūdbhūtiḥ| tṛtīye daṃśavikledādayaḥ| caturthe vege jvaro dāhaḥ| pañcame sarvaśarīragato dāhaḥ|

Aṣṭāṅgahṛdayasaṃhitā

daṣṭasya rājilairduṣṭaṃ pāṇḍutāṃ yāti śoṇitam||25||

pāṇḍutā tena gātrāṇāṃ, dvitīye gurutā+ati ca||25||

tṛtīye daṃśavikledo nāsikākṣimukhasravāḥ||26||

caturthe garimā mūrdhno manyāstambhaśca, pañcame||26||

gātrabhaṅgo jvaraḥ śītaḥ śeṣayoḥ pūrvavadvadet||27||

Sarvāṅgasundarā

rājimatā duṣṭasya raktaṃ duṣṭaṃ pāṇḍutāṃ gaccati| tena hetunā gātrāṇāṃ pāṇḍutā| dvitīye vege+atigātragurutvam| tṛtīye daṃśavikledādayaḥ| caturthe mūrdhno garimādayaḥ| pañcame gātrabhaṅgādayaḥ| sa0- śeṣayoḥ-ṣaṣṭhasaptamayorlakṣaṇaṃ, pūrvavat-darvīkaravat, vadet|

Aṣṭāṅgahṛdayasaṃhitā

kuryātpañcasu vegeṣu cikitsāṃ, na tataḥ param||27||

Sarvāṅgasundarā

pañcasu vegeṣu cikitsitaṃ kuryāt| na tu tasmātparam, asādhyatvāt|

Aṣṭāṅgahṛdayasaṃhitā

jalāplutā ratikṣīṇā bhītā nakulanirjitāḥ||28||

śītavātātapavyādhikṣuttṛṣṇāśramapīḍitāḥ||28||

tūrṇaṃ deśāntarāyātā vimuktaviṣakañcukāḥ||29||

kuṣauṣadhīkaṇṭakavadye caranti ca kānanam||29||

deśaṃ ca divyādhyuṣitaṃ sarpāste+alpaviṣā matāḥ||30||

Sarvāṅgasundarā

jalāplutādayaḥ sarpā alpaviṣā jñeyāḥ| divyādhyuṣito deśo-yatra devatāḥ kṛtasannidhānāḥ, taṃ deśaṃ caranti| [ "śmaśānacaityavalmīkayajñāśrayasurālaye| catuṣpathe jalasthāne jīrṇodyāneṣu koṭhare|| kṣīradrume nimbatarau nirjhare girigahvare| cakravajragadākuntatriśūlāṅkajaṭādharāḥ|| raktāsyanayanā ye ca te syurāśīviṣopamāḥ| na teṣu kālaniyamo na ca vegeṣvanukramaḥ| mantratantrabalānnāpi prasahya vinivartanam|" vṛddhavāgbhaṭāt| ] (saṃ.u.a. 41)

Aṣṭāṅgahṛdayasaṃhitā

śmaśānaciticaityādau pañcamīpakṣasandhiṣu||30||

aṣṭamīnavamīsandhyāmadhyarātridineṣu ca||31||

yāmyāgneyamaghāśleṣāviśākhāpūrvanaiḥṛte||31||

naiḥ-ṛtākhye muhūrte ca daṣṭaṃ marmasu ca tyajet||32||

Sarvāṅgasundarā

śmaśānādiṣu daṣṭaṃ marmasu ca daṣṭaṃ tyajet| yāmyaṃ-bharaṇī| āgneyaṃ-kṛttikā| naiḥ-ṛtaṃ-mūlam| naiḥ-ṛtākhyo muhūrto-sandhyodaya eva|

Aṣṭāṅgahṛdayasaṃhitā

daṣṭamātraḥ sitāsyākṣaḥ śīryamāṇaśiroruhaḥ||32||

stabdhajihvo muhurmūrcchan śītocchvāso na jīvati||33||

Sarvāṅgasundarā

yaḥ śuklamukhanayanaḥ patatkacaḥ stabdharasanaḥ punaḥpunarmūrcchan śītocchvāsaḥ, sa na jīvati| [ "vepathurvedanāstīvrā grīvābhaṅgo+akṣiraktatā| mūrcchā galagrahaśchardiḥ pretarājasya kiṅkarāḥ|| jāmbavapratimo daṃśaḥ kūrmapṛṣṭhavadunnataḥ| raktaṃ khebhyaḥ samastebhyo vartate na tu daṃśataḥ|| romaharṣo na śiśiraiḥ śvayathurlohito+asitaḥ| hṛṣṭamehanatā vakravaktratvaṃ yasya taṃ tyajet||" vṛddhavāgbhaṭāt| )) (saṃ.u. a. 41)

Aṣṭāṅgahṛdayasaṃhitā

hidhmā śvāso vamiḥ kāso daṣṭamātrasya dehinaḥ||33||

jāyante yugapadyasya sa hṛcchūlī na jīvati||34||

Sarvāṅgasundarā

yasya dehina ekakālameva hidhmādayo hṛcchūlaṃ ca syāt, sa na jīvati|

Aṣṭāṅgahṛdayasaṃhitā

phenaṃ vamati niḥsaṃjñaḥ śyāvapādakarānanaḥ||34||

nāsāvasādo bhaṅgo+aṅge viḍbhedaḥ ślathasandhitā||35||

viṣapītasya daṣṭasya digdhenābhihatasya ca||35||

bhavantyetāni rūpāṇi samprāpte jīvitakṣaye||36||

Sarvāṅgasundarā

yaśca phenaṃ vamati niścetanaḥ śyāvapādādistathā nāsāvasādādayaśca, yasya puṃso viṣapītasya tathā daṣṭamātrasya viṣaliptakenābhihatasya ca sāmānyenaitāni rūpāṇi tasya jīvitakṣaye samprāpte syuḥ| viṣapītasyetyāhitāgniṣūktatvāt paranipātaḥ|

Aṣṭāṅgahṛdayasaṃhitā

na nasyaiścetanā tīkṣṇairna kṣatāt kṣatajāgamaḥ||36||

daṇḍāhatasya no rājiḥ prayātasya yamāntikam||37||

Sarvāṅgasundarā

tīkṣṇairnasyairna cetanā-na caitanyam| tathā kṣatācchinnādraktāgamo na bhavati| tathā daṇḍena-laguḍena, āhatasya rājiḥ-lekhā, na bhavati| yamasamīpaṃ prayātasya-gamiṣyato narasya| prayāta syeti "vartamānasāmīpye vartamānavadvā" iti bhaviṣyati ktaḥ|

Aṣṭāṅgahṛdayasaṃhitā

ato+anyathā tu tvarayā pradīptāgāravadbhiṣak||37||

rakṣan kaṇṭhagatān prāṇān viṣamāśu śamaṃ nayet||38||

Sarvāṅgasundarā

ato+anyathā-sādhyatve sati, tvarayā-sadyo drāgeva, kaṇṭhagatān prāṇān jvalitagṛhamiva rakṣan viṣaṃ śīghraṃ śāntiṃ nayet|

Aṣṭāṅgahṛdayasaṃhitā

mātrāśataṃ viṣaṃ sthitvā daṃśe daṣṭasya dehinaḥ||38||

dehaṃ prakramate dhātūn rudhirādīn pradūṣayat||39||

Sarvāṅgasundarā

śarīriṇo daṣṭasya daṃśe mātrāśaratulyakālaṃ viṣaṃ sthitvā dehaṃ prakramate rudhirādīn dhātūn dūṣayat| prakramata iti "propābhyām" iti taṅ|

Aṣṭāṅgahṛdayasaṃhitā

etasminnantare karma daṃśasyotkartanādikam||39||

kuryācchīghraṃ yathā dehe viṣavallī na rohati||40||

Sarvāṅgasundarā

asminnantare-avasare, daṃśasyotkartanādikaṃ karma capalaṃ vidadhīta, yathā viṣavallī kāye na rohati| viṣaṃ vallīveti "upamitaṃ vyāghrādibhiḥ" iti samāsaḥ|

Aṣṭāṅgahṛdayasaṃhitā

daṣṭamātro daśedāśu tameva pavanāśinam||40||

loṣṭaṃ mahīṃ vā daśanaischittvā cānu sasambhramam||41||

niṣṭhīvena samālimpeddaṃśaṃ karṇamalena vā||41||

Sarvāṅgasundarā

daṣṭamātraḥ puruṣastameva sarpaṃ-daṣṭāraṃ, śīghrameva khādet (daśet)| athavā loṣṭaṃ dharaṇīṃ daśanaiśchittvā paścācca jhaṭiti niṣṭhīvena daṃśamālimpet| karṇamalena vā+a+alimpet|

Aṣṭāṅgahṛdayasaṃhitā

daṃśasyopari badhnīyādariṣṭāṃ caturaṅgule||42||

kṣaumādibhirveṇikayā siddhairmantraiśca mantravit||42||

ambuvat setubandhena bandhena stabhyate viṣam||43||

na vahanti sirāścāsya viṣaṃ bandhābhipīḍitāḥ||43||

Sarvāṅgasundarā

daṃṣasyopariṣṭāccaturaṅgule+ariṣṭāṃ kṣaumādibhirveṇikayā siddhaiśca mantrairupalakṣito mantrairupalakṣito mantrajño badhnīyāt| bandhena hi viṣaṃ stabhyate| jalaṃ yathā setubandhena| asya ca daṣṭasya, sirā viṣaṃ bandhanapīḍitā na vahanti|

Aṣṭāṅgahṛdayasaṃhitā

niṣpīḍyānūddheraddaṃśaṃ marmasandhyagataṃ tathā||44||

na jāyate viṣādvego bījanāśādivāṅkuraḥ||44||

Sarvāṅgasundarā

anu-paścāt, niṣpīḍya daṃśamuddharet marmasandhiṃ varjayitvā| tathā-evaṃ kṛte sati, viṣavego na jāyate| yathā-aṅkuro bījanāśāt|

Aṣṭāṅgahṛdayasaṃhitā

daṃśaṃ maṇḍalināṃ muktvā pittalatvādathāparam||45||

prataptairhemalohādyairdahedāśūlmukena vā||45||

karoti bhasmasātsadyo vahniḥ kiṃ nāma tu kṣatam||46||

Sarvāṅgasundarā

maṇḍalināṃ ca daṃśaṃ pittalatvāddhetormuktvā, athāparaṃ daṃśaṃ hemādibhiḥ prataptaiḥ śīghraṃ dahedulmukena vā| yato+agniḥ sadya eva bhasmatāṃ sarvameva vastu nayati| kṣataṃ tu kiyanmātram|

Aṣṭāṅgahṛdayasaṃhitā

ācūṣet pūrṇavaktro vā mṛdbhasmāgadagomayaiḥ||46||

pracchāyāntarariṣṭāyāṃ māṃsalaṃ tu viśeṣataḥ||47||

aṅgaṃ sahaiva daṃśena lepayedagadairmuhuḥ||47||

candanośīrayuktena salilena ca secayet||48||

Sarvāṅgasundarā

athavā pittalaprāyaḥ syāt tadā mṛdādibhiḥ pūrṇavadano+ariṣṭāmadhyaṃ pracchāya-pracchānaṃ kṛtvā, ācūṣet| māṃsalaṃ tu sthānaṃ viśeṣeṇa pracchāyācūṣet| tathā daṃśena sārdhamaṅgamagadena punaḥpunarlepayet| candanośīrānvitenodakena secayecca śarīram|

Aṣṭāṅgahṛdayasaṃhitā

viṣe pravisṛte vidhyetsirāṃ sā paramā kriyā||48||

rakte nirhriyamāṇe hi kṛtsnaṃ nirhrīyate viṣam||49||

Sarvāṅgasundarā

viṣe pravisṛte sati sirāṃ vidhyet| sā hi uttamā kriyā| yato+asyāsṛji nirhriyamāṇe viṣaṃ sarvameva nirhriyate, tadāśritatvāt|

Aṣṭāṅgahṛdayasaṃhitā

durgandhaṃ saviṣaṃ raktamagnau caṭacaṭāyate||49||

yathādoṣaṃ viśuddhaṃ ca pūrvavallakṣayedasṛk||50||

Sarvāṅgasundarā

saviṣaṃ śoṇitaṃ durgandhaṃ syāt| vahnau ca kṣiptaṃ caṭacaṭāyate| viśuddhaṃ ca raktaṃ doṣānusāreṇa pūrvavat-sirāvyadhavidhyuktena (hṛ.sū. a. 27) lakṣaṇena, vidyāt|

Aṣṭāṅgahṛdayasaṃhitā

sirāsvadṛṣyamānāsu yojyāḥ śṛṅgajalaukasaḥ||50||

Sarvāṅgasundarā

sirāsu tu śophādinā+anupalabhyamānāsu śṛṅgaṃ jalaukaso vā yuñjyāt|

Aṣṭāṅgahṛdayasaṃhitā

śoṇitaṃ srutaśeṣaṃ ca pravilīnaṃ viṣoṣmaṇā||51||

lepasekaiḥ subahuśaḥ stambhayedbhṛśaśītalaiḥ||51||

Sarvāṅgasundarā

srutaśeṣaṃ ca lohitaṃ viṣoṣmaṇā pravilīnaṃ lepādibhiḥ punaḥpunarupayuktairatiśītalaiḥ stambhayet|

Aṣṭāṅgahṛdayasaṃhitā

askanne viṣavegāddhi mūrcchāyamadahṛddravāḥ||52||

bhavanti tān jayecchītairbījeccāromaharṣataḥ||52||

Sarvāṅgasundarā

askanne-asrute+astyāne, hi rakte viṣavegena mūrcchādyā bhavanti| tāṃśca śītairlepādibhirjayet| tathā romāñco yāvacchīte na syāt tāvadbījecca|

Aṣṭāṅgahṛdayasaṃhitā

skanne tu rudhire sadyo viṣavegaḥ praśāmyati||53||

Sarvāṅgasundarā

asre tu skanne sati viṣavegaḥ śīghrameva praśāmyati|

Aṣṭāṅgahṛdayasaṃhitā

viṣaṃ karṣati tīkṣṇatvād hṛdayaṃ tasya guptaye||53||

pibeddhṛtaṃ ghṛtakṣaudramagadaṃ vā ghṛtāplutam||54||

hṛdayāvaraṇe cāsya śleṣmā hṛdyupacīyate||54||

Sarvāṅgasundarā

viṣaṃ tīkṣṇādiyogād hṛdayaṃ karṣati| tasya-hṛdayasya, guptaye-rakṣaṇāya, ghṛtaṃ ghṛtakṣaudramagadaṃ vā pibet ghṛtāplutam| asya-puruṣasya, hṛdayāvaraṇe sati śleṣmā hṛdaye cayaṃ yāti|

Aṣṭāṅgahṛdayasaṃhitā

pravṛttagauravotkleśahṛllāsaṃ vāmayettataḥ||55||

dravaiḥ kāñjikakaulatthatailamadyādivarjitaiḥ||55||

vamanairviṣahṛdbhiśca naivaṃ vyāpnoti tadvapuḥ||56||

Sarvāṅgasundarā

pravṛttāḥ-sañjātāḥ, gauravotkleśahṛllāsā yasya sa evaṃ bhūtastaṃ dravaiḥ kāñjikādirahitairvamanairvāmayet viṣaharaiśca vāmayet| evaṃ kṛte sati tasya-viṣārtasya, śarīraṃ viṣaṃ na vyāpnoti|

Aṣṭāṅgahṛdayasaṃhitā

bhujaṅgadoṣaprakṛtisthānavegaviśeṣataḥ||56||

susūkṣmaṃ samyagālocya viśiṣṭāṃ cācaretkriyām||57||

Sarvāṅgasundarā

bhujaṅgadoṣādikaṃ susūkṣmayā buddhyā samyagālocya viśiṣṭāṃ kriyāṃ samācaret|

Aṣṭāṅgahṛdayasaṃhitā

sinduvāritamūlāni śvetā ca girikarṇikā||57||

pānaṃ darvīkarairdaṣṭe nasyaṃ madhu sapākalam||58||

Sarvāṅgasundarā

sinduvāritamūlādikaṃ jalānvitaṃ darvīkarairdaṣṭe pānaṃ nasyaṃ mākṣikaṃ kuṣṭhasahitaṃ hitam|

Aṣṭāṅgahṛdayasaṃhitā

kṛṣṇasarpeṇa daṣṭasya limpeddaṃśaṃ hṛte+asṛji||58||

cāraṭīnākulībhyāṃ vā tīkṣṇamūlaviṣeṇa vā||59||

pānaṃ ca kṣaudramañjiṣṭhāgṛhadhūmayutaṃ ghṛtam||59||

Sarvāṅgasundarā

kṛṣṇabhujaṅgadaṣṭasya rakte hṛte sati daṃśaṃ guñjānākulībhyāṃ limpet| tīkṣṇena mūlaviṣena vā limpet| kṣaudrādiyutaṃ ca sarpiḥ pānam|

Aṣṭāṅgahṛdayasaṃhitā

tandulīyakakāśmaryakiṇihīgirikarṇikāḥ||60||

mātuluṅgī sitā śeluḥ pānanasyāñjanairhitaḥ||60||

agadaḥ phaṇināṃ ghore viṣe rājīmatāmapi||61||

Sarvāṅgasundarā

tandulīyakādikaḥ pānādibhiragadaḥ phaṇināṃ rājīmatāṃ ca dāruṇe viṣe hitaḥ|

Aṣṭāṅgahṛdayasaṃhitā

samāḥ sugandhāmṛdvīkāśvetākhyāgajadantikāḥ||61||

ardhāṃśaṃ saurasaṃ patraṃ kapitthaṃ bilvadāḍimam||62||

sakṣaudro maṇḍaliviṣe viśeṣādagado hitaḥ||62||

Sarvāṅgasundarā

sugandhādayaḥ samāḥ-samabhāgāḥ, ardhabhāgena surasapatrādikamiti samākṣiko maṇḍalino viṣe viśeṣeṇāgado hitaḥ|

Aṣṭāṅgahṛdayasaṃhitā

pañcavalkavarāyaṣṭīnāgapuṣpailavālukam||63||

jīvakarṣabhakau śītaṃ sitā padmakamutpalam||63||

sakṣaudro himavānnāma hanti maṇḍalināṃ viṣam||64||

lepācchvayathuvīsarpavisphoṭajvaradāhahā||64||

Sarvāṅgasundarā

pañcavalkādiko mākṣikayuto himavānnāmāgado maṇḍaliviṣaṃ lepena hanti, śophādihā ca| śirīṣapippalavaṭaplakṣavetasānāṃ pañcānāṃ tvak-pañcavalkamucyate|

Aṣṭāṅgahṛdayasaṃhitā

kāśmaryaṃ vaṭaśuṅgāni jīvakarṣabhakau sitā||65||

mañjiṣṭhā madhukaṃ ceti daṣṭo maṇḍalinā pibet||65||

Sarvāṅgasundarā

kāśmaryādikaṃ maṇḍalidaṣṭo naraḥ pibet|

Aṣṭāṅgahṛdayasaṃhitā

vaṃśatvagbījakaṭukāpāṭalībījanāgaram||66||

śirīpabījātiviṣe mūlaṃ gāvedhukaṃ vacā||66||

piṣṭo govāriṇā+aṣṭāṅgo hanti gonasajaṃ viṣam||67||

Sarvāṅgasundarā

vaṃśatvagādiko+aṣṭāṅgo+agado gomūtrapiṣṭo gonasaviṣaṃ hanti| vaṃśasya tvagbīje|

Aṣṭāṅgahṛdayasaṃhitā

kaṭukātiviṣākuṣṭhagṛhadhūmahareṇukāḥ||67||

sakṣaudravyoṣatagarā ghnanti rājīmatāṃ viṣam||68||

Sarvāṅgasundarā

kaṭukādayo rājīmatāṃ viṣaṃ ghnanti|

Aṣṭāṅgahṛdayasaṃhitā

nikhanetkāṇḍacitrāyā daṃśaṃ yāmadvayaṃ bhuvi||68||

uddhṛtya pracchitaṃ sarpirdhānyamṛdbhyāṃ pralepayet||69||

pibetpurāṇaṃ ca ghṛtaṃ varācūrṇāvacūrṇitam||69||

jīrṇe virikto bhuñjīta yavānnaṃ sūpasaṃskṛtam||70||

Sarvāṅgasundarā

kāṇḍacitrāyāḥ-sarpaviśeṣasya, daṃśaṃ yāmadvayaṃ bhuvi nikhanet| tata uddhṛtya pracchitaṃ sarpairdhānyamṛdbhyāṃ pralepayet| dhānyasya mṛd dhānyamṛt| tathā purāṇaṃ ghṛtaṃ triphalācūrṇayutaṃ pibet| jīrṇe virikto yavānnaṃ śālyādikaṃ sūpena saṃskṛtamadyāt|

Aṣṭāṅgahṛdayasaṃhitā

karavīrārkakusumamūlalāṅgalikākaṇāḥ||70||

kalkayedāranālena pāṭhāmaricasaṃyutāḥ||71||

eṣa vyantaradaṣṭānāmagadaḥ sārvakārmikaḥ||71||

Sarvāṅgasundarā

karavīrārkayoḥ kusumamūlaṃ lāṅgalikādīṃśca kāñjikena kalkayet| eṣo+agadaḥ sārvakārmiko vyantaradaṣṭānāṃ hitaḥ| sārvakārmika iti "anuśatikāditvāt(dīnāṃ ca)" [iti] ubhayapadavṛddhiḥ|

Aṣṭāṅgahṛdayasaṃhitā

śirīṣapuṣpasvarase saptāhaṃ maricaṃ sitam||72||

bhāvitaṃ sarpadaṣṭānāṃ pānanasyāñjane hitam||72||

Sarvāṅgasundarā

śirīṣakusumarase saptavāsarāṇi sitamaricaṃ bhāvitaṃ bhujaṅgadaṣṭānāṃ pānādau hitam|

Aṣṭāṅgahṛdayasaṃhitā

dvipalaṃ natakuṣṭhābhyāṃ ghṛtakṣaudraṃ catuṣpalam||73||

api takṣakadaṣṭānāṃ pānametatsukhapradam||73||

Sarvāṅgasundarā

tagarakuṣṭhayordve pale ghṛtamākṣikayoścatvāri palāni| takṣakeṇāpi daṣṭānāṃ tatpītaṃ śarmadam|

Aṣṭāṅgahṛdayasaṃhitā

atha darvīkṛtāṃ vege pūrve vistrāvya śoṇitam||74||

agadaṃ madhusarpirbhyāṃ saṃyuktaṃ tvaritaṃ pibet||74||

Sarvāṅgasundarā

darvīkṛtāṃ ca prathame vege pūrvaṃ raktaṃ visrāvyānantaraṃ madhughṛtayutamagadaṃ śīghrameva pibet|

Aṣṭāṅgahṛdayasaṃhitā

dvitīye vamanaṃ kṛtvā tadvadevāgadaṃ pibet||75||

Sarvāṅgasundarā

dvitīye vege vamanaṃ vidhāya tathaivāgadaṃ pibet|

Aṣṭāṅgahṛdayasaṃhitā

viṣāpahe prayuñjīta tṛtīye+añjananāvane||75||

Sarvāṅgasundarā

tṛtīye vege viṣaghnamañjanādi dadyāt|

Aṣṭāṅgahṛdayasaṃhitā

pibeccaturthe pūrvoktāṃ yavāgūṃ vamane kṛte||76||

Sarvāṅgasundarā

caturthe vege kṛtavamanaḥ pūrvoktāṃ yavāgūṃ pibet|

Aṣṭāṅgahṛdayasaṃhitā

ṣaṣṭhapañcamayoḥ śītairdigdhaṃ siktamabhīkṣṇaśaḥ||76||

pāyayedvamanaṃ tīkṣṇaṃ yavāgūṃ ca viṣāpahaiḥ||77||

Sarvāṅgasundarā

ṣaṣṭhapañcamayorvegayoḥ puruṣaṃ śiśirairmuhurliptaṃ siktaṃ ca tīkṣṇaṃ vamanaṃ pāyayet| yavāgūṃ ca viṣaghnaiḥ kṛtāṃ pāyayet|

Aṣṭāṅgahṛdayasaṃhitā

agadaṃ saptame tīkṣṇaṃ yuñjyādañjananasyayoḥ||77||

kṛtvā+avagāḍhaṃ śastreṇa mūrdhni kākapadaṃ tataḥ||78||

māṃsaṃ sarudhiraṃ tasya carma vā tatra nikṣipet||78||

Sarvāṅgasundarā

saptame vege tīkṣṇamagadamañjane nasye ca yuñjyāt| tataḥ śastreṇa kākapadamavagāḍhaṃ mūrdhni vidhāya tatastasya-daṣṭasya, tasmin kākapade māṃsaṃ saśoṇitaṃ nyaset, athavā carma nikṣipet|

Aṣṭāṅgahṛdayasaṃhitā

tṛtīye vamitaḥ peyāṃ vege maṇḍalināṃ pibet||79||

Sarvāṅgasundarā

tṛtīye maṇḍalināṃ vege vamitaḥ peyāṃ pibet|

Aṣṭāṅgahṛdayasaṃhitā

atīkṣṇamagadaṃ ṣaṣṭhe gaṇaṃ vā padmakādikam||79||

Sarvāṅgasundarā

ṣaṣṭhe+atīkṣṇamagadaṃ padmakādiṃ vā gaṇaṃ (hṛ.sū. a. 15/12) yojayet|

Aṣṭāṅgahṛdayasaṃhitā

adye+avagāḍhaṃ pracchāya vege daṣṭasya rājilaiḥ||80||

alābunā haredraktaṃ pūrvavaccāgadaṃ pibet||80||

Sarvāṅgasundarā

rājīmatāṃ prathame vege+atiśayena pracchāyālābunā raktaṃ haret| pūrvavaccāgadaṃ pibet|

Aṣṭāṅgahṛdayasaṃhitā

ṣaṣṭhe+añjanaṃ tīkṣṇatamamavapīḍaṃ ca yojayet||81||

Sarvāṅgasundarā

ṣaṣṭhe+añjanamatitīkṣṇaṃ yojayedavapīḍaṃ ca| nanu, atra kecidvegā noditā eva| teṣu kiṃ vidheyam ? ityāha-

Aṣṭāṅgahṛdayasaṃhitā

anukteṣu ca vegeṣu kriyāṃ darvīkaroditām||81||

Sarvāṅgasundarā

akathiteṣu darvīkaroktāṃ kriyāṃ yojayet|

Aṣṭāṅgahṛdayasaṃhitā

garbhiṇībālavṛddheṣu mṛduṃ, vidhyetsirāṃ na ca||82||

Sarvāṅgasundarā

garbhīṇyādiṣu mṛduṃ kriyāṃ yojayet| sirāṃ ca na vyadhayet|

Aṣṭāṅgahṛdayasaṃhitā

tvaṅmanohvā niśe vakraṃ rasaḥ śārdūlajo nakhaḥ||82||

tamālaḥ kesaraṃ śītaṃ pītaṃ tandulavāriṇā||83||

hanti sarvaviṣāṇyetadvajraṃ vajramivāsurān||83||

Sarvāṅgasundarā

tvagādikamidaṃ jyeṣṭhāmbhasā pītaṃ sarvāṇi viṣāṇi hanti| vajrivajramivāsurānityupamālaṅkāraḥ|

Aṣṭāṅgahṛdayasaṃhitā

bilvasya mūlaṃ surasasya puṣpaṃ phalaṃ karañjasya nataṃ surāhvam||84||

phalatrikaṃ vyoṣaniśādvayaṃ ca vastasya mūtreṇa susūkṣmapiṣṭam||84||

bhujaṅgalūtonduravṛścikādyairvisūcikājīrṇagarajvaraiśca||85||

ārtānnarān bhūtavidharṣitāṃśca svasthīkarotyañjanapānanasyaiḥ||85||

Sarvāṅgasundarā

bilvamūlādikaṃ chāgamūtreṇa suślakṣṇapiṣṭamañjanādibhirbhujaṅgādibhirārtān puruṣān bhūtopadrutāṃśca svasthayati| upajātivṛtte|

Aṣṭāṅgahṛdayasaṃhitā

pralepādyaiśca niḥśeṣaṃ daṃśādapyuddharedviṣam||86||

bhūyo vegāya jāyet śeṣaṃ dūṣīviṣāya vā||86||

Sarvāṅgasundarā

daṃśādapi-kiṃ punaḥ kāyāt, sarvaṃ viṣamuddharet| śeṣaṃ hi viṣaṃ punarvegāya sampadyate, dūṣīviṣāya vā|

Aṣṭāṅgahṛdayasaṃhitā

viṣāpāye+anilaṃ kruddhaṃ snehādibhirupācaret||87||

tailamadyakulatthāmlavarjyaiḥ pavananāśanaiḥ||87||

pittaṃ pittajvaraharaiḥ kaṣāyasnehabastibhiḥ||88||

samākṣikeṇa vargeṇa kaphamāragvadhādinā||88||

Sarvāṅgasundarā

viṣāpagame sati vāyuṃ kupitaṃ snehādibhirupakramet, tailādivarjitairvātanāśanaiḥ| pittaṃ pittajvaraharaiḥ kvāthaiḥ snehabastibhiścopakramet| āragvadhādigaṇena (hṛ. sū. a. 15/17) samākṣikeṇa kaphamupācaret|

Aṣṭāṅgahṛdayasaṃhitā

sitā vaigandhiko drākṣā payasyā madhukaṃ madhu||89||

pānaṃ samantrapūtāmbu prekṣaṇaṃ sāntvaharṣaṇam||89||

sarpāṅgābhihate yuñjyāttathā śaṅkāviṣārdite||90||

Sarvāṅgasundarā

sitādikaṃ mantrapūtajalena sahitaṃ pānam| prokṣaṇaṃ prakṛtatvānmantrapūtajalena vegaśo+aṅgaśaśca| tathā sāntvanaharṣaṇaṃ sarpāṅgābhihate yuñjyāt, śaṅkāviṣapīḍite ca yuñjyāt|

Aṣṭāṅgahṛdayasaṃhitā

karketanaṃ marakataṃ vajraṃ vāraṇamauktikam||90||

vaiḍhūryaṃ gardabhamaṇiṃ picukaṃ viṣamūṣikām||91||

himavadgirisambhūtāṃ somarājīṃ punarnavām||91||

tathā droṇāṃ mahādroṇāṃ mānasīṃ sarpajaṃ maṇim||92||

viṣāṇi viṣaśāntyarthaṃ vīryavanti ca dhārayet||92||

Sarvāṅgasundarā

karketanādīni viṣāṇi ca vīryavanti viṣaśāntyarthaṃ dhārayet|

Aṣṭāṅgahṛdayasaṃhitā

chatrī jharjharapāṇiśca caredrātrau viśeṣataḥ||93||

tacchāyāśabdavitrastāḥ praṇaśyanti bhujaṅgamāḥ||93||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭhe uttarasthāne sarpaviṣapratiṣedho nāma ṣaṭtriṃśo+adhyāyaḥ||36||

Sarvāṅgasundarā

chatravān jharjharahastaśca caret, viśeṣeṇa rātrau| tayoḥ chatrajharjharayoḥ, yathāsaṅkhyaṃ chāyāśabdābhyāṃ vitrastāḥ sarpāḥ praṇaśyanti, tasmādevamācaraṇīyamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ ṣaṣṭhe uttarasthāne sarpaviṣapratiṣedho nāma ṣaṭtriṃśo+adhyāyaḥ samāptaḥ|| 36||

kīṭālūtādiviṣapratiṣedhādhyāyaḥ

37

Aṣṭāṅgahṛdayasaṃhitā

athātaḥ kīṭalūtādiviṣapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) sarpāṇāmeva viṇmūtraśukrāṇḍaśavakothajāḥ||1||

doṣairvyastaiḥ samastaiśca yuktāḥ kīṭāścaturvidhāḥ||1||

Sarvāṅgasundarā

sarpāṇāṃ-pūrvoktānāṃ, viṇmūtrādijāḥ kīṭā doṣaiḥ pṛthagyuktāstriprakārāḥ samuditaiśca yuktā iti catuḥ prakārāḥ syuḥ|

Aṣṭāṅgahṛdayasaṃhitā

daṣṭasya kīṭairvāyavyairdaṃśastodarujolbaṇaḥ||2||

Sarvāṅgasundarā

teṣu madhye vāyavyaiḥ-vātalaiḥ kīṭaiḥ, daṣṭasya daṃśastodarujādhiko bhavet|

Aṣṭāṅgahṛdayasaṃhitā

āgneyairalpasaṃsrāvo dāharāgavisarpavān||2||

pakvapīluphalaprakhyaḥ kharjūrasadṛśo+athavā||3||

Sarvāṅgasundarā

āgneyaiḥ kīṭairdaṣṭasya daṃśo+alpasrāvādimān syāt| pakvapīluphalanibhaḥ kharjūrasadṛśo vā syāt|

Aṣṭāṅgahṛdayasaṃhitā

kaphādhikarimandarujaḥ pakvodumbarasannibhaḥ||3||

Sarvāṅgasundarā

kaphādhikaiḥ kīṭairdaṣṭasya daṃśo mandarujaḥ pakvodumbarasadṛśaḥ|

Aṣṭāṅgahṛdayasaṃhitā

srāvāḍhyaḥ sarvaliṅgastu vivarjyaḥ sānnipātikaiḥ||4||

Sarvāṅgasundarā

sānnipātikaiḥ-tridoṣādhikaiḥ kīṭaiḥ, daṣṭasya daṃśaḥ srutyadhikaḥ sarvaliṅgaḥ| sa ca varjyo-nopakramaṇīyaḥ|

Aṣṭāṅgahṛdayasaṃhitā

vegāśca sarpavacchopho vardhiṣṇurvisraraktatā||4||

śirokṣigauravaṃ mūrcchā bhramaḥ śvāso+ativedanā||5||

Sarvāṅgasundarā

vegāśca sarpavatkīṭeṣu syuḥ| tathā śvayathurvardhanasvabhāvo visraśoṇitatvaṃ ca mūrdhanetragurutvaṃ mūrcchādyāśca syuḥ|

Aṣṭāṅgahṛdayasaṃhitā

sarveṣāṃ karṇikā śopho jvaraḥ kaṇḍūrarocakaḥ||5||

Sarvāṅgasundarā

karṇikādyāśca sarveṣāṃ daṃśānāṃ syuḥ|

Aṣṭāṅgahṛdayasaṃhitā

vṛścikasya viṣaṃ tīkṣṇamādau dahati vahnivat||6||

ūrdhvamārohati kṣipraṃ daṃśe paścāttu tiṣṭhati||6||

daṃśaḥ sadyo+atiruk śyāvastudyate sphuṭatīva ca||7||

Sarvāṅgasundarā

vṛścikasya tīkṣṇaṃ viṣaṃ bhavati| tacca prathamamagniriva dahati| upariṣṭādāśvevārohati| paścācca daṃśe tiṣṭhati| daṃśo vṛścikasambandhī sadyo+atirugādiḥ syāt| tudyate sphuṭatīva ca| tudyata iti karmakartari taṅ|

Aṣṭāṅgahṛdayasaṃhitā

te gavādiśakṛtkothāddigdhadaṣṭādikothataḥ||7||

sarpakothācca sambhūtā mandamadhyamahāviṣāḥ||8||

Sarvāṅgasundarā

te-vṛścikāḥ, gavādiśakṛtkothāt viṣadigdhadaṣṭādi kothāt sarpakothācca sambhūtā yathāsaṅkhyaṃ mandaviśā madhyaviṣā mahāviṣāśca syuḥ|

Aṣṭāṅgahṛdayasaṃhitā

mandāḥ pītāḥ sitāḥ śyāvāḥ rūkṣāḥ karburamecakāḥ||8||

romaśā bahuparvāṇo lohitāḥ pāṇḍurodarāḥ||9||

Sarvāṅgasundarā

mandaviṣāḥ kīṭāḥ pītādiguṇāḥ| romaśā iti "lomādi" ityādinā śaḥ|

Aṣṭāṅgahṛdayasaṃhitā

dhūmrodarāstriparvāṇo madhyāstu kapilāruṇāḥ||9||

piśaṅgāḥ śabalāścitrāḥ śoṇitābhā------------||10||

Sarvāṅgasundarā

madhyaviṣāstu kapilādiguṇāḥ|

Aṣṭāṅgahṛdayasaṃhitā

-------------------------------mahāviṣāḥ||10||

agnyābhā-dvyekaparvāṇo raktāsitasitodarāḥ||10||

Sarvāṅgasundarā

mahāviṣā darbhadūrvāsadṛśā dviparvāṇa ekaparvāṇo vā| raktodarāḥ kecitkṛṣṇodarāḥ kecitsitodarāśca|

Aṣṭāṅgahṛdayasaṃhitā

tairdaṣṭaḥ śūnarasanaḥ stabdhagātro jvarārditaḥ||11||

khairvaman śoṇitaṃ kṛṣṇamindriyārthānasaṃvidan||11||

svidyan mūrcchan viśuṣkāsyo vihvalo vedanāturaḥ||12||

viśīryamāṇamāṃsaśca prāyaśo vijahātyasūn||12||

Sarvāṅgasundarā

taiḥ-mahāviṣaiḥ, daṣṭaḥ san śūnajihvādiḥ syāt| tathedamidaṃ kurvannīdṛśaḥ san prāyaśo jīvitaṃ tyajati|

Aṣṭāṅgahṛdayasaṃhitā

ucciṭiṅgastu vaktreṇa daśatyabhyadhikavyathaḥ||13||

sādhyato vṛścikāt stambhaṃ śephaso hṛṣṭaromatām||13||

karoti sekamaṅgānāṃ daṃśaḥ śītāmbuneva ca||14||

uṣṭradhūmaḥ sa evokto rātricārācca rātrikaḥ||14||

Sarvāṅgasundarā

ucciṭiṅgākhyo vṛściko vaktreṇa daśati| sādhyāddṛścikādatiriktavyathaḥ| tathā stambhaṃ karoti meḍhrasya| tathā hṛṣṭaromatāṃ-romaharṣaṃ, karoti| tathā daṃśaśca śiśirajaleneva sekamaṅgānāṃ vidhatte| sa evoṣṭradhūmakaḥ kathitaḥ| rātricaraṇācca rātrikaḥ sa evoktaḥ|

Aṣṭāṅgahṛdayasaṃhitā

vātapittottarāḥ kīṭāḥ, ślaiśmikāḥ kaṇabhondurāḥ||15||

prāyo vātolbaṇaviṣā vṛścikāḥ soṣṭradhūmakāḥ||15||

Sarvāṅgasundarā

kīṭā vātapittādhikāḥ| kaṇabhondurāḥ śleṣmolbaṇāḥ| prāyeṇa vṛścikā vātolbaṇaviṣā uṣṭradhūmakāśca|

Aṣṭāṅgahṛdayasaṃhitā

yasya yasyaiva doṣasya liṅgādhikyaṃ pratarkayet||16||

tasya tasyauṣadhaiḥ kuryādviparītaguṇaiḥ kriyām||16||

Sarvāṅgasundarā

yasya yasyaiva doṣasya liṅgādhikyaṃ jñāyate, tasya tasya doṣasya bheṣajairviparītaguṇaiḥ kriyāṃ vidadhīta|

Aṣṭāṅgahṛdayasaṃhitā

hṛtpīḍordhvānilastambhaḥ śirāyāmo+asthiparvaruk||17||

ghūrṇanodveṣṭanaṃ gātraśyāvatā vātike viṣe||17||

Sarvāṅgasundarā

vātike viṣe hṛtpīḍādayaḥ syuḥ|

Aṣṭāṅgahṛdayasaṃhitā

saṃjñānāśoṣṇaniśvāsau hṛddāhaḥ kaṭukāsyatā||18||

māṃsāvadaraṇaṃ śopho raktapītaśca paittike||18||

Sarvāṅgasundarā

pittolbaṇe saṃjñānāśādayaḥ syuḥ|

Aṣṭāṅgahṛdayasaṃhitā

chardyarocakahṛllāsaprasekotkleśapīnasaiḥ||19||

saśaityamukhamādhuryairvidyācchleṣmādhikaṃ viṣam||19||

Sarvāṅgasundarā

kaphādhikaṃ viṣaṃ chardyādibhirjānīyāt|

Aṣṭāṅgahṛdayasaṃhitā

piṇyākena vraṇālepastailābhyaṅgaśca vātike||20||

svedo nāḍīpulākādyairbṛṃhaṇaśca vidhirhitaḥ||20||

Sarvāṅgasundarā

vātike viṣe piṇyākena vraṇalepo yojyaḥ, tailābhyaṅgaśca nāḍyādibhiśca svedo bṛṃhaṇaśca vidhiḥ smṛtaḥ|

Aṣṭāṅgahṛdayasaṃhitā

paittikaṃ stambhayetsekaiḥ pradehaiścātiśītalaiḥ||21||

Sarvāṅgasundarā

pittādhikaṃ viṣaṃ sekādibhiratiśiśiraiḥ stambhayet|

Aṣṭāṅgahṛdayasaṃhitā

lekhanacchedanasvedavamanaiḥ ślaiṣmikaṃ jayet||21||

Sarvāṅgasundarā

ślaiṣmikaṃ lekhanādyairjayet|

Aṣṭāṅgahṛdayasaṃhitā

kīṭānāṃ triprakārāṇāṃ traividhyena kriyā hitā||22||

svedālepanasekāṃstu koṣṇān prāyo+avacārayet||22||

anyatra mūrcchitāddaṃśapākataḥ kothato+athavā||23||

Sarvāṅgasundarā

kīṭānāṃ trividhānāṃ yathāsvaṃ trividhaiva cikitsā hitā| svedādīṃśca prāyeṇa koṣṇān kuryāt| mūrcchitaṃ naraṃ daṃśapākaṃ ca varjayitvā tathā daṃśakothaṃ ca hitvā|

Aṣṭāṅgahṛdayasaṃhitā

nṛkeśāḥ sarṣapāḥ pītā guḍo jīrṇaśca dhūpanam||23||

viṣadaṃśasya sarvasya kāśyapaḥ paramabravīt||24||

Sarvāṅgasundarā

narakacādayo dhūpanaṃ sarvasya viṣadaṃśasya paraṃ hitamiti bhagavān kāśyapo+avādīt|

Aṣṭāṅgahṛdayasaṃhitā

viṣaghnaṃ ca vidhiṃ sarvaṃ kuryātsaṃśodhanāni ca||24||

Sarvāṅgasundarā

tathā viṣaghnaṃ vidhiṃ sakalaṃ vidadhyāt| saṃśodhanāni ca kuryāt|

Aṣṭāṅgahṛdayasaṃhitā

sādhayetsarpavaddaṣṭān viṣograiḥ kīṭavṛścikaiḥ||25||

Sarvāṅgasundarā

viṣograiḥ kīṭavṛścikairdaṣṭān sarpavatsādhayet|

Aṣṭāṅgahṛdayasaṃhitā

tandulīyakatulyāṃśāṃ trivṛtāṃ sarpiṣā pibet||25||

yāti kīṭaviṣaiḥ kampaṃ na kailāsa ivānilaiḥ||26||

Sarvāṅgasundarā

trivṛtāṃ tandulīyakasamāṃ ghṛtena naraḥ pibet| evaṃ kīṭaviṣaiśca kampaṃ-kṣobhaṃ, na yāti| kailāsa iva vāyubhiḥ|

Aṣṭāṅgahṛdayasaṃhitā

kṣīrivṛkṣatvagālepaḥ śuddhe kīṭaviṣāpahaḥ||26||

Sarvāṅgasundarā

śuddhe sati kṣīrivṛkṣatvagālepaḥ kīṭaviṣaghnaḥ|

Aṣṭāṅgahṛdayasaṃhitā

muktālepo varaḥ śophatodadāhajvarapraṇut||27||

Sarvāṅgasundarā

mauktikalepaḥ śreṣṭhaḥ śophādighnaḥ|

Aṣṭāṅgahṛdayasaṃhitā

vacā hiṅgu viḍaṅgāni saindhavaṃ gajapippalī||27||

pāṭhā prativiṣā vyoṣaṃ kāśyapena vinirmitam||28||

daśāṅgamagadaṃ pītvā sarvakīṭaviṣaṃ jayet||28||

Sarvāṅgasundarā

vacādikadaśadravyanirmitatvāt daśāṅgamagadaṃ kāśyapena nirmitaṃ pītvā sarvaṃ kīṭaviṣaṃ hanti|

Aṣṭāṅgahṛdayasaṃhitā

sadyo vṛścikajaṃ daṃśaṃ cakratailena secayet||29||

vidārigandhāsiddhena kavoṣṇenetareṇa vā||29||

lavaṇottamayuktena sarpiṣā vā punaḥ punaḥ||30||

siñcetkoṣṇāranālena sakṣīralavaṇena vā||30||

Sarvāṅgasundarā

vṛścikotthaṃ daṃśaṃ sadya eva cakratailena secayet| śāliparṇīsiddhena vā itareṇa-cakratailena, koṣṇena vā secayet| saindhavānvitena vā+a+ajyena muhurmuhuḥ siñcet| kavoṣṇena kāñjikena dugdhasaindhavānvitena vā siñcet|

Aṣṭāṅgahṛdayasaṃhitā

upanāho ghṛte bhṛṣṭaḥ kalko+ajājyāḥ sasaindhavaḥ||31||

Aṣṭāṅgahṛdayasaṃhitā

jīrakakalkaḥ saindhavayukto ghṛtena bhṛṣṭa upanāhaḥ syāt|

Aṣṭāṅgahṛdayasaṃhitā

ādaṃśaṃ sveditaṃ cūrṇaiḥ pracchāya pratisārayet||31||

rajanīsaindhavavyoṣaśirīṣaphalapuṣpajaiḥ||32||

Sarvāṅgasundarā

ā- samantato, daṃśaṃ sveditaṃ pracchāya cūrṇai rajanyādijairgharṣayet|

Aṣṭāṅgahṛdayasaṃhitā

mātuluṅgāmlagomūtrapiṣṭaṃ ca surasāgrajam||32||

lepaḥ sukhoṣṇaśca hitaḥ piṇyāko gomayo+api vā||33||

Sarvāṅgasundarā

bījapūrāmlagomūtrapiṣṭaṃ surasāpuṣpaṃ lepaḥ syāt| tathā sukhoṣṇaḥ piṇyāko gomayo vā lepo hitaḥ|

Aṣṭāṅgahṛdayasaṃhitā

pāne sarpirmadhuyutaṃ kṣīraṃ vā bhūriśarkaram||33||

Sarvāṅgasundarā

pāne haiyaṃgavīnaṃ kṣaudrayuktaṃ, dugdhaṃ vā prabhūtasitaṃ, hitam|

Aṣṭāṅgahṛdayasaṃhitā

pārāpataśakṛt pathyā tagaraṃ viśvabheṣajam||34||

bījapūrarasonmiśraḥ paramo vṛścikāgadaḥ||34||

Sarvāṅgasundarā

pārāpataśakṛtādibhiḥ phalapūrarasasaṃyuktaḥ śreṣṭho vṛścikāgadaḥ|

Aṣṭāṅgahṛdayasaṃhitā

saśaivaloṣṭradaṃṣṭrā ca hanti vṛścikajaṃ viṣam||35||

Sarvāṅgasundarā

karabhadaṃṣṭrā śaivālayutā vṛścikaviṣaghnī| ["sasaindhavoṣṭradaṃṣṭrā ca hanti vṛścikajaṃ viṣam| manohvā saindhavaṃ hiṅgu mālatī pallavāni ca|| gośakṛdrasapiṣṭeyaṃ gulikā vṛścikārdite| laśuno maricaṃ hiṅgu surasaṃ viśvabheṣajam|| arkakṣīreṇa guṭikā vṛścikārditaśaṅkarī|" vṛddhavāgbhaṭāt (saṃ. u. a. 43)| ]

Aṣṭāṅgahṛdayasaṃhitā

hiṅgunā haritālena mātuluṅgarasena ca||35||

lepāñjanābhyāṃ guṭikā paramaṃ vṛścikāpahā||36||

Sarvāṅgasundarā

hiṅguharitāle sabījapūrarase lepāñjanābhyāṃ gulikā paraṃ vṛścikaviṣahṛt|

Aṣṭāṅgahṛdayasaṃhitā

karañjārjunaśelūnāṃ kaṭabhyāḥ kuṭajasya ca||36||

śirīṣasya ca puṣpāṇi mastunā daṃśalepanam||37||

Sarvāṅgasundarā

karañjādīnāṃ puṣpāṇi mastunā daṃśalepaḥ|

Aṣṭāṅgahṛdayasaṃhitā

yo muhyati praśvasiti pralapatyugravedanaḥ||37||

tasya pathyāniśākṛṣṇāmañjiṣṭhātiviṣoṣaṇam||38||

sālābuvṛntaṃ vārtākarasapiṣṭaṃ pralepanam||38||

Sarvāṅgasundarā

yo naro muhyatyādīn vidhatte, tathā dāruṇapīḍaḥ, tasya pathyādikaṃ vārtākarasapiṣṭaṃ pralepanaṃ kāryam|

Aṣṭāṅgahṛdayasaṃhitā

sarvatra cogrāliviṣe pāyayeddadhisarpiṣī||39||

vidhyetsirāṃ vidadhyācca vamanāñjananāvanam||39||

uṣṇasnigdhāmlamadhuraṃ bhojanaṃ cānilāpaham||39||

Sarvāṅgasundarā

sarvasmin sudāruṇe vṛścikaviṣe dadhisarpiṣī pāyayet| sirāṃ ca vidhyet| vamanādikaṃ ca kuryāt| uṣṇaguṇādikaṃ ca bhojanaṃ vātaghnaṃ hitam|

Aṣṭāṅgahṛdayasaṃhitā

nāgaraṃ gṛhakapotapurīṣaṃ bījapūrakaraso haritālam||40||

saindhavaṃ ca vinihantyagado+ayaṃ lepato+alikulajaṃ viṣamāśu||40||

Sarvāṅgasundarā

nāgarādikamayamagado lepena vṛścikaviṣaṃ śīghraṃ parākaroti| svāgatāvṛttam|

Aṣṭāṅgahṛdayasaṃhitā

ante vṛścikadaṣṭānāṃ samudīrṇe bhṛṣaṃ viṣe||41||

viṣeṇālepayeddaṃśamucciṭiṅge+apyayaṃ vidhiḥ||41||

Sarvāṅgasundarā

vṛścikadaṣṭānāmante bhṛśaṃ samudīrṇe viṣe viṣeṇa daṃśamālepayet| ucciṭiṅgasaṃjñe+apyeṣaiva cikitsā|

Aṣṭāṅgahṛdayasaṃhitā

nāgapurīṣacchatraṃ rohiṣamūlaṃ ca śelutoyena||42||

kuryādguṭikāṃ lepādiyamaliviṣanāśanī śreṣṭhā||42||

Sarvāṅgasundarā

gajapurīṣacchatraṃ kattṛṇamūlaṃ ca śleṣmātakajalena guṭikāṃ vidadhīta| eṣā ca lepena paraṃ vṛścikaviṣaghnī| [āryā))

Aṣṭāṅgahṛdayasaṃhitā

arkasya dugdhena śirīṣabījaṃ trirbhāvitaṃ pippalīcūrṇamiśram||43||

eṣo+agado hanti viṣāṇi kīṭabhujaṅgalūtonduravṛścikānām||43||

Sarvāṅgasundarā

arkakṣīreṇa śirīṣabījaṃ trīn vārān bhāvitaṃ pippalīrajoyutamagadaḥ kīṭādīnāṃ viṣāṇi hanti|

Aṣṭāṅgahṛdayasaṃhitā

śirīṣapuṣpaṃ sakarañjabījaṃ kāśmīrajaṃ kuṣṭhamanaḥśile ca||44||

eṣo+agado rātrikavṛścikānāṃ saṃkrāntikārī kathito jinena||44||

Sarvāṅgasundarā

śirīṣakusumādikameṣo+agado rātrikavṛścikānāṃ viṣakrāntikṛd bhagavatā jinenoktaḥ| upajātivṛtte|

Aṣṭāṅgahṛdayasaṃhitā

kīṭebhyo dāruṇtarā lūtāḥ ṣoḍaśa tā jaguḥ||45||

aṣṭāviṃśatirityeke tato+apyanye tu bhūyasīḥ||45||

sahasraraśmyanucarā vadantyanye sahasraśaḥ||46||

bahūpadravarupā tu lūtaikaiva viṣātmikā||46||

Sarvāṅgasundarā

kīṭebhyo+api ghorā lūtāḥ| tāśca munayaḥ ṣoḍaśasaṃkhyā adhyagīṣan| anye aṣṭāviṃśatirulūtā ityavocan| tato+apyapare bahutarā ācakhyuḥ| anye tu raveranucarāḥ sahasraśo vadanti| iti nānāmatamuktvā svamataṃ yuktyā sarvamatānugrāhi vakti| anekopadravasvabhāvatvenaikaiva lūtā viṣātmikā|

Aṣṭāṅgahṛdayasaṃhitā

rūpāṇi nāmatastasyā durjñeyānyatisaṅkarāt||47||

nāsti sthānavyavasthā ca doṣato+ataḥ pracakṣate||47||

Sarvāṅgasundarā

nāmnā yāni rūpāṇi, tāni tasyā atisaṅkarāddhetordurjñānāni| sthānavyavasthā+api nāsti| tasmāddoṣavaśena bhaṇiṣyate|

Aṣṭāṅgahṛdayasaṃhitā

kṛcchrasādhyā pṛthagdoṣairasādhyā nicayena sā||48||

Sarvāṅgasundarā

pṛthagdoṣairlūtā kṛcchrasādhyā, sannipātena cāsādhyā|

Aṣṭāṅgahṛdayasaṃhitā

taddaṃśaḥ paittiko dāhatṛṭsphoṭajvaramohavān||48||

bhṛśoṣmā raktapītābhaḥ kledī drākṣāphalopamaḥ||49||

Sarvāṅgasundarā

tasyā daṃśaḥ paittiko dāhādimān bhṛśoṣmā pītaraktābhaḥ kledavān drākṣāphalākāraḥ syāt|

Aṣṭāṅgahṛdayasaṃhitā

ślaiṣmikaḥ kaṭhinaḥ pāṇḍuḥ parūṣakaphalākṛtiḥ||49||

nidrāṃ śītajvaraṃ kāsaṃ kaṇḍūṃ ca kurute bhṛśam||50||

Sarvāṅgasundarā

ślaiṣmiko lūtādaṃśaḥ kaṭhinaḥ pāṇḍuvarṇaḥ parūṣakaphalanibho nidrādīnatiśayena karoti|

Aṣṭāṅgahṛdayasaṃhitā

vātikaḥ paruṣaḥ śyāvaḥ parvabhedajvarapradaḥ||50||

Sarvāṅgasundarā

vātiko daṃśaḥ paruṣasparśaḥ syāvastathā parvabhedajvarakṛt|

Aṣṭāṅgahṛdayasaṃhitā

tadvibhāgaṃ yathāsvaṃ ca doṣaliṅgairvibhāvayet||51||

Sarvāṅgasundarā

tāsāṃ vibhāgaṃ doṣāṇāṃ lakṣaṇairyathāyogaṃ lakṣayet|

Aṣṭāṅgahṛdayasaṃhitā

asādhyāyāṃ tu hṛnmohaśvāsahidhmāśirograhāḥ||51||

śvetapītāsitāraktāḥ piṭikāḥ śvayathūdbhavaḥ||52||

vepathurvamathurdāhastṛḍāndhyaṃ vakranāsatā||52||

śyāvauṣṭhavaktradantatvaṃ pṛṣṭhagrīvāvabhañjanam||53||

pakvajambūsavarṇaṃ ca daṃśātsravati śoṇitam||53||

sarvā+api sarvajā prāyo vyapadeśastu bhūyasā||54||

Sarvāṅgasundarā

āsādhyāyāṃ lūtāyāṃ hṛnmohādyāḥ syuḥ| śvetādiguṇāḥ piṭikāstathā śvayathvādyāśca| daṃśād raktaṃ pakvajambūnibhaṃ sravati| saṃ-sarvā ca lūtā tridoṣajaiva| bāhulyena tu vyapadeśaḥ|

Aṣṭāṅgahṛdayasaṃhitā

tīkṣṇamadhyāvaratvena sā tridhā hantyupekṣitā||54||

saptāhena daśāhena pakṣeṇa ca paraṃ kramāt||55||

Sarvāṅgasundarā

sā ca lūtā tīkṣṇādibhedena triprakārā| upekṣitā ca satī yathāsaṅkhyaṃ daśāhena pakṣeṇa ca hanti|

Aṣṭāṅgahṛdayasaṃhitā

lūtādaṃśaśca sarvo+api dadrumaṇḍalasannibhaḥ||55||

sito+asito+aruṇaḥ pītaḥ śyāvo vā mṛdurunnataḥ||56||

madhye kṛṣṇo+athavā śyāvaḥ paryante jālakāvṛtaḥ||56||

visarpavāṃschophayutastapyate bahuvedanaḥ||57||

jvarāśupākavikledakothāvadaraṇānvitaḥ||57||

kledena yatspṛśatyaṅgaṃ tatrāpi kurute vraṇam||58||

Sarvāṅgasundarā

sarvaśca lūtādaṃśo dadrumaṇḍalākāraḥ sitādivarṇo mṛdurunnato madhye kṛṣṇavarṇaḥ śyāvavarṇo vā parito jālakavṛto visarpādimān syāt| tathā tapyate+anekarujaḥ| tathā jvarādiyutaḥ| tathā ca daṃśaḥ kledena yadyadaṅgaṃ spṛśet tatra tatra ca vraṇaṃ vidadhāti|

Aṣṭāṅgahṛdayasaṃhitā

śvāsadaṃṣṭrāśakṛnmūtraśukralālānakhārtavaiḥ||58||

aṣṭābhirudvamatyeṣā viṣaṃ vaktrādviśeṣataḥ||59||

Sarvāṅgasundarā

śvāsādibhiraṣṭābhireṣā lūtā viṣamudvamati| vaktreṇa viśeṣeṇa|

Aṣṭāṅgahṛdayasaṃhitā

lūtā nābherdaśatyūrdhvamūrdhvaṃ cādhaśca kīṭakāḥ||59||

taddūṣitaṃ ca vastrādi dehe pṛktaṃ vikārakṛt||60||

Sarvāṅgasundarā

nābherūrdhvaṃ lūtā daśati| ūrdhvamadhastācca kīṭā daśanti| daśatīti "daṃśasañjasvañjāṃ śapi" iti nalopaḥ| tayā-lūtayā dūṣitaṃ, vastrāsanādi śarīre lagnaṃ vikārakṛt|

Aṣṭāṅgahṛdayasaṃhitā

dinārdhaṃ lakṣyate naiva daṃśo lūtāviṣodbhavaḥ||60||

sūcīvyadhavadābhāti tato+asau prathame+ahani||61||

avyaktavarṇaḥ pracalaḥ kiñcitkaṇḍūrujānvitaḥ||61||

Sarvāṅgasundarā

lūtāviṣajo daṃśo dinārdhaṃ na lakṣyata eva| tataḥ-anantaraṃ, asau-daṃśaḥ, prathame dine sūcīvyadhatulya ābhāti| avyaktavarṇaḥ prakarṣeṇa calo manākkaṇḍūrugyutaśca|

Aṣṭāṅgahṛdayasaṃhitā

dvitīye+abhyunnato+anteṣu piṭikairiva vā+a+acitaḥ||62||

vyaktavarṇo nato madhye kaṇḍūmān granthisannibhaḥ||62||

Aṣṭāṅgahṛdayasaṃhitā

dvītīye+ahanyabhyunnato+anteṣu piṭikairiva vā+a+acito vyaktavarṇo madhye nataḥ sakaṇḍūrgranthinibhaḥ|

Aṣṭāṅgahṛdayasaṃhitā

tṛtīye sajvaro romaharṣakṛdraktamaṇḍalaḥ||63||

śarāvarūpastodāḍhyo romakūpeṣu sāsravaḥ||63||

Sarvāṅgasundarā

tṛtīye+ahani jvarānvito romāñcakṛdraktamaṇḍalaḥ śarāvākāro+adhikavyatho romakūpeṣu srāvavān|

Aṣṭāṅgahṛdayasaṃhitā

mahāṃścaturthe śvayathustāpaśvāsabhramapradaḥ||64||

Sarvāṅgasundarā

caturthe vāsare mahāṃśchophastāpādikṛt|

Aṣṭāṅgahṛdayasaṃhitā

vikārān kurute tāṃstān pañcame viṣakopajān||64||

Sarvāṅgasundarā

pañcame dine tāṃstān-pūrvoktān, viṣakopajān vikārān vidhatte|

Aṣṭāṅgahṛdayasaṃhitā

ṣaṣṭhe vyāpnoti marmāṇi----------------------||65||

Sarvāṅgasundarā

ṣaṣṭhe dine marmāṇyaśnute|

Aṣṭāṅgahṛdayasaṃhitā

--------------------------saptame hanti jīvitam||65||

Sarvāṅgasundarā

saptame divase jīvitaṃ hanti|

Aṣṭāṅgahṛdayasaṃhitā

iti tīkṣṇaṃ viṣaṃ, madhyaṃ hīnaṃ ca vibhajedataḥ||65||

Sarvāṅgasundarā

iti-evaṃrūpaṃ, tīkṣṇaṃ viṣam| madhyaṃ hīnaṃ vā+ato nirūpya lakṣayet|

Aṣṭāṅgahṛdayasaṃhitā

ekaviṃśatirātreṇa viṣaṃ śāmyati sarvathā||66||

Sarvāṅgasundarā

sarvathā ekaviṃśatirātreṇa viṣaṃ śamaṃ yāti|

Aṣṭāṅgahṛdayasaṃhitā

athāśu lūtādaṣṭasya śastreṇādaṃśamuddharet||66||

dahecca jāmbavauṣṭhādyairna tu pittottaraṃ dahet||67||

Sarvāṅgasundarā

atheti maṅgale| kṛtamaṅgalasya lūtādaṣṭasya, ā-samantāt, daṃśaṃ kṣipraṃ śastreṇoddharet| jāmbvauṣṭhādibhiśca dahet, pittādhikaṃ varjayitvā|

Aṣṭāṅgahṛdayasaṃhitā

karkaśaṃ bhinnaromāṇaṃ marmasandhyādisaṃśritam||67||

prasṛtaṃ sarvato daṃśaṃ na chindīta dahenna ca||68||

Sarvāṅgasundarā

karkaśādiguṇaṃ daṃśaṃ daṃśaṃ na chindyāt na ca dahet|

Aṣṭāṅgahṛdayasaṃhitā

lepayeddagdhamagadairmadhusaindhavasaṃyutaiḥ||68||

suśītaiḥ secayeccānu kaṣāyaiḥ kṣīrivṛkṣajaiḥ||69||

Sarvāṅgasundarā

dagdhaṃ daṃśamagadairmākṣikasaindhavānvitairlepayet| paścāt kṣīrivṛkṣajaiḥ kaṣāyairatiśiśiraiḥ secayecca|

Aṣṭāṅgahṛdayasaṃhitā

sarvato+apaharedraktaṃ śṛṅgādyaiḥ sirayā+api vā||69||

sekalepāstataḥ śītā bodhiśleṣmātakākṣakaiḥ||70||

Sarvāṅgasundarā

sarvato raktaṃ visrāvayecchṛṅgādibhiḥ| anantaraṃ sekālepāśca śiśirā hitāḥ pippalādibhiḥ|

Aṣṭāṅgahṛdayasaṃhitā

phalinīdviniśākṣaudrasarpirbhiḥ padmakāhvayaḥ||70||

aśeṣalūtākīṭānāmagadaḥ sārvakārmikaḥ||71||

Sarvāṅgasundarā

phalinyādiko+ayaṃ padmakasaṃjño+agadaḥ sārvakārmikaḥ| aśeṣakriyāsu(?) lūtākīṭānāṃ hitaḥ|

Aṣṭāṅgahṛdayasaṃhitā

haridrādvayapattaṅgamañjiṣṭhānatakesaraiḥ||71||

sakṣaudrasarpiḥ pūrvasmādadhikaścampakāhvayaḥ||72||

Sarvāṅgasundarā

haridrādvayādibhiḥ kṣaudraghṛtānvitaścampakanāmā+agadaḥ pūrvasmādadhikaḥ|

Aṣṭāṅgahṛdayasaṃhitā

tadvadgomayaniṣpīḍaśarkarāghṛtamākṣikaiḥ||72||

Sarvāṅgasundarā

gośakṛnnīṣpīḍādibhiragadastadvat-pūrvaguṇaḥ|

Aṣṭāṅgahṛdayasaṃhitā

apāmārgamanohvāladārvīdhyāmakagairikaiḥ||73||

natailākuṣṭhamaricayaṣṭyāhvaghṛtamākṣikaiḥ||73||

agado mandaro nāma tathā+anyo gandhamādanaḥ||74||

natarodhravacākaṭvīpāṭhailāpatrakuṅkumaiḥ||74||

Sarvāṅgasundarā

apāmārgādibhiragado mandaro nāma| anyaśca-vakṣyamāṇo natādiḥ(dibhiḥ), gandhamādano nāma|

Aṣṭāṅgahṛdayasaṃhitā

viṣaghnaṃ bahudoṣeṣu prayuñjīta viśodhanam||75||

Sarvāṅgasundarā

bahudoṣeṣu nareṣu viṣaghnaṃ viśodhanaṃ prayuñjīta|

Aṣṭāṅgahṛdayasaṃhitā

yaṣṭyāhvamadanāṅkollajālinīsinduvārikāḥ||75||

kaphe jyeṣṭhāmbunā pītvā viṣamāśu samudvamet||76||

śirīṣapatratvaṅmūlaphalaṃ vā+aṅkollamūlavat||76||

Sarvāṅgasundarā

kaphe yaṣṭyāhvādīni tandulodakena pītvā viṣaṃ kṣipramudvamet| athavā śirīṣapatrādikamaṅkollamūlayutaṃ jyeṣṭhāmbhasā pītvodvamet|

Aṣṭāṅgahṛdayasaṃhitā

virecayecca triphalānīlinītrivṛtādibhiḥ||77||

Sarvāṅgasundarā

triphalādibhirvirecayecca|

Aṣṭāṅgahṛdayasaṃhitā

nivṛtte dāhaśophādau karṇikāṃ pātayed vraṇāt||77||

Sarvāṅgasundarā

dāhādāvupaśānte sati vraṇāt karṇikāṃ pātayet|

Aṣṭāṅgahṛdayasaṃhitā

kusumbhapuṣpaṃ godantaḥ svarṇakṣīrī kapotaviṭ||78||

trivṛtā saindhavaṃ dantī karṇikāpātanaṃ, tathā||78||

mūlamuttaravāruṇyā vaṃśanirlekhasaṃyutam||79||

tadvacca saindhavaṃ kuṣṭhaṃ dantīkaṭukadaugdhikam||79||

rājakośātakīmūlaṃ, kiṇvo vā mathitodbhavaḥ||80||

Sarvāṅgasundarā

kusumbhakusumādikaṃ dantīparyantaṃ karṇikāyāḥ pātanaṃ varam| uttamāraṇīmūlaṃ vaṃśanirlekhanayuktaṃ vā| saindhavādikaṃ pūrvaguṇam| takrajo vā kiṇvaḥ-upariṣṭāt phenābhaḥ, pūrvaguṇaḥ|

Aṣṭāṅgahṛdayasaṃhitā

karṇikāpātasamaye bṛṃhayecca viṣāpahaiḥ||80||

Sarvāṅgasundarā

karṇikāpātanakāle ca viṣaghnairbṛṃhayet|

Aṣṭāṅgahṛdayasaṃhitā

snehakāryamaśeṣaṃ ca sarpiṣaiva samācaret||81||

viṣasya vṛddhaye tailamagneriva tṛṇolupam||81||

Sarvāṅgasundarā

lūtāyāmaśeṣaṃ snehane yatkāryaṃ-kartuṃ yogyaṃ, tad ghṛtenaiva kuryāt| yatastailaṃ viṣasya vṛddhaye, tṛṇolupamiva vahneḥ|

Aṣṭāṅgahṛdayasaṃhitā

hrīberavaikaṅkatagopakanyāmustāśamīcandanaṭiṇṭukāni||82||

śaivālanīlotpalavakrayaṣṭītvaṅgākulīpadmakarāṭhamadhyam||82||

rajanīghanasarpalocanākaṇaśuṇṭhīkaṇamūlacitrakāḥ||83||

varuṇāguruvilbapāṭalīpicumandāmayaśelukesaram||83||

bilvacandananatotpalaśuṇṭhīpippalīniculavetasakuṣṭham||84||

śuktiśākavarapāṭalibhārgīsinduvārakaraghāṭavarāṅgam||84||

pittakaphānilalūtāḥ pānāñjananasyalepasekena||85||

agadavarā vṛttasthāḥ kugatīriva vārayantyete||85||

Sarvāṅgasundarā

hrīberādikamindravajrāvṛttam| rajanyādikaṃ vailālīyaṃ vṛttam| bilvādikaṃ svāgatāvṛttam| ete trayogadavarā vṛttasthāḥ pittaśleṣmānilalūtāḥ kramāt pānādibhiḥ kugatīriva vārayanti| āryā|

Aṣṭāṅgahṛdayasaṃhitā

rodhnaṃ sevyaṃ padmakaṃ padmareṇuḥ kālīyākhyaṃ candanaṃ yacca raktam||86||

kāntāpuṣpaṃ dugdhinīkā mṛṇālaṃ lūtāḥ sarvā ghnanti sarvakriyābhiḥ||86||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅgahṛdayasaṃhitāyāṃ ṣaṣṭhe uttarasthāne kīṭalūtādiviṣapratiṣedho nāma sapta triṃśo+adhyāyaḥ||37||

Sarvāṅgasundarā

rodhrādīni sarvābhiḥ-pānādibhiḥ kriyābhiḥ, sarvā lūtā ghnanti| śālinī| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ ṣaṣṭha uttarasthāne kīṭalūtādiviṣapratiṣedho nāma saptatriṃśo+adhyāyaḥ samāptaḥ|| 37||

mūṣikālarkaviṣapratiṣedhādhyāyaḥ

38

Aṣṭāṅgahṛdayasaṃhitā

athāto mūṣikālarkaviṣapratiṣedhaṃ vyākhyāsyāmaḥ||2||

iti ha smāhurātreyādayo maharṣayaḥ||2||

) lālanaścapalaḥ putro hasiraścikkiro+ajiraḥ||1||

kaṣāyadantaḥ kulakaḥ kokilaḥ kapilo+asitaḥ||1||

aruṇaḥ śabalaḥ śvetaḥ kapotaḥ palitonduraḥ||2||

chucchundaro rasālākhyo daśāṣṭau ceti mūṣikāḥ||2||

Sarvāṅgasundarā

lālanādibhedena daśāṣṭādhikā ityaṣṭādaśa mūṣikā bhavanti|

Aṣṭāṅgahṛdayasaṃhitā

śukraṃ patati yatraiṣāṃ śukradigdhaiḥ spṛśanti vā||3||

yadaṅgamaṅgaistatrāsre dūṣite pāṇḍutāṃ gate||3||

granthayaḥ śvayathuḥ koṭho maṇḍalāni bhramo+aruciḥ||4||

śītajvaro+atiruksādo vepathuḥ parvabhedanam||4||

romaharṣaḥ srutirmūrcchā dīrghakālānubandhanam||5||

śleṣmānubaddhabahvākhupotakacchardanaṃ satṛṭ||5||

Sarvāṅgasundarā

eṣāṃ mūṣikāṇāṃ yatra śukraṃ patati, śukradigdhairaṅgairvā yadaṅgaṃ spṛśanti, tasminnaṅge rakte dūṣite pāṇḍutvaṃ yāti sati granthyādayaḥ syuḥ| tathā tatprabhāvāt kaphānugatabahumūṣikapotakavamanaṃ satṛṭ syāt|

Aṣṭāṅgahṛdayasaṃhitā

vyavāyyākhuviṣaṃ kṛcchraṃ bhūyo bhūyaśca kupyati||6||

Sarvāṅgasundarā

ākhuviṣaṃ vyavāyi-sakalaśarīravyāpanaśīlaṃ, tathā kṛcchraṃ-kṛchrasādhyaṃ, punaḥ punaśca kupyati|

Aṣṭāṅgahṛdayasaṃhitā

mūrcchāṅgaśophavaivarṇyakledaśabdāśrutijvarāḥ||6||

śirogurutvaṃ lālāsṛkchardiścāsādhyalakṣaṇam||7||

Sarvāṅgasundarā

mūrcchādayo+asādhyalakṣaṇam|

Aṣṭāṅgahṛdayasaṃhitā

śūnabastiṃ vivarṇauṣṭhamākhvābhairgranthibhiścitam||7||

chucchundarasagandhaṃ ca varjayedākhudūṣitam||8||

Sarvāṅgasundarā

śūnabastiṃ vivarṇādharaṃ mūṣikanibhairgranthibhirvyāptaṃ chucchundaragandhatulyagandhaṃ ca mūṣikaviṣadūṣitaṃ nopakramet|

Aṣṭāṅgahṛdayasaṃhitā

śunaḥ śleṣmolbaṇāṃ doṣāḥ saṃjñāṃ saṃjñāvahāśritāḥ||8||

muṣṇantaḥ kurvate kṣobhaṃ dhātūnāmatidāruṇam||9||

lālāvānandhabadhiraḥ sarvataḥ so+abhidhāvati||9||

srustapucchahanuskandhaḥ śiroduḥkhī natānanaḥ||10||

Sarvāṅgasundarā

śunaḥ-sārameyasya, śleṣmādhikā doṣāḥ saṃjñāvahāni srotāṃsyāśritāḥ saṃjñāmapaharanto dhātūnāmatighoraṃ kṣobhaṃ kurvanti| saḥ-śvā, lālāyuto+andhabadhiro dhvastapucchahanuskandhaḥ śiro duḥkhī natamukhaḥ sarvato dhāvati|

Aṣṭāṅgahṛdayasaṃhitā

daṃśastena vidaṣṭasya suptaḥ kṛṣṇaṃ kṣaratyasṛk||10||

hṛcchirorugjvarastambhatṛṣṇāmūrcchādbhavo+anu ca||11||

Sarvāṅgasundarā

tena-śunā, vidaṣṭasya daṃśaḥ suptaḥ-acetanaḥ, kṛṣṇaṃ raktaṃ sravati| paścād hṛtpīḍādyudbhūtiḥ syāt|

Aṣṭāṅgahṛdayasaṃhitā

anenānye+api boddhavyā vyālā daṃṣṭrāprahāriṇaḥ||11||

śṛgālāśvatarāśvarkṣadvīpivyāghravṛkādayaḥ||12||

Sarvāṅgasundarā

anena-daṃśādisvarūpeṇa, apare vyālāḥ-duṣṭāḥ, daṃṣṭrāprahāriṇaḥ śṛgālādaya evaṃ vedyāḥ|

Aṣṭāṅgahṛdayasaṃhitā

kaṇḍūnistodavaivarṇyasuptikledajvarabhramāḥ||12||

viḍaharāgarukpākaśophagranthivikuñcanam||13||

daṃśāvadaraṇaṃ sphoṭāḥ karṇikā maṇḍalāni ca||13||

sarvatra saviṣe liṅgaṃ, viparītaṃ tu nirviṣe||14||

Sarvāṅgasundarā

sarvatraiva saviṣe daṃśe kaṇḍvādayo liṅgam| nirviṣe ca daṃśe+ato viparītaṃ lakṣaṇaṃ vidyāt|

Aṣṭāṅgahṛdayasaṃhitā

daṣṭo yena tu tacceṣṭārutaṃ kurvan vinaśyati||14||

paśyaṃstameva cākasmādādarśasalilādiṣu||15||

Sarvāṅgasundarā

yena prāṇinā daṣṭastacceṣṭārutaṃ kurvan mriyate| tameva daṣṭāraṃ, ādarśakādiṣu sahasā paśyan vinaśyati|

Aṣṭāṅgahṛdayasaṃhitā

yo+adbhyastrasyedadaṣṭo+api śabdasaṃsparśadarśanaiḥ||15||

jalasantrāsanāmānaṃ daṣṭaṃ tamapi varjayet||16||

Sarvāṅgasundarā

yo jalebhyo+adaṣṭo+api santrasyet śabdasaṃsparśadarśanairhetubhiḥ, taṃ jalasantrāsasaṃjñaṃ daṣṭaṃ varjayet|

Aṣṭāṅgahṛdayasaṃhitā

ākhunā daṣṭamātrasya daṃśaṃ kāṇḍena dāhayet||16||

darpaṇonāthavā, tīvrarujā syātkarṇikā+anyathā||17||

Sarvāṅgasundarā

ākhunā daṣṭamātrasya narasya sato daṃśaṃ kāṇḍena dāhayet| darpaṇena vā dāhayet| anyathā-evamadagdhe sati, karṇikā dāruṇapīḍā syāt|

Aṣṭāṅgahṛdayasaṃhitā

dagdhaṃ visrāvayeddaṃśaṃ pracchitaṃ ca pralepayet||17||

śirīṣarajanīvakrakuṅkumāmṛtavallibhiḥ||18||

Sarvāṅgasundarā

daṃśaṃ dagdhaṃ pracchitaṃ visrāvayet| śirīṣabījādibhiḥ pralepayecca|

Aṣṭāṅgahṛdayasaṃhitā

agāradhūmamañjiṣṭhārajanīlavaṇottamaiḥ||18||

lepo jayatyākhuviṣaṃ karṇikāyāśca pātanaḥ||19||

Sarvāṅgasundarā

agāradhūmādiko lepo hyayaṃ mūṣikaviṣaṃ hanti| karṇikāṃ ca pātayati|

Aṣṭāṅgahṛdayasaṃhitā

tato+amlaiḥ kṣālayitvā+anu toyairanu ca lepayet||19||

pālindīśvetakaṭabhībilvamūlaguḍūcibhiḥ||20||

anyaiśca viṣaśophaghnaiḥ sirāṃ vā mokṣayeddrutam||20||

Sarvāṅgasundarā

anantaramamlaiḥ kṣālayitvā+anu jalaiḥ kṣālayet| paścāt pālindyādibhiraparaiśca viṣaghnaiḥ śvayathughnaiśca lepayet| athavā śīghraṃ sirāṃ vyadhayet| pālindī-mālavikā trivṛt|

Aṣṭāṅgahṛdayasaṃhitā

chardanaṃ nīlinīkvāthaiḥ śukākhyāṅkollayorapi||21||

Sarvāṅgasundarā

nīlinīkvāthena chardanaṃ kāryam| śukākhyāṅkollayośca kvāthena vamanam| śukākhyaḥ-śirīṣaḥ|

Aṣṭāṅgahṛdayasaṃhitā

kośātakyāḥ śukākhyāyāḥ phalaṃ jīmūtakasya ca||21||

madanasya ca sañcūrṇya dadhnā pītvā viṣaṃ vamet||22||

Sarvāṅgasundarā

kośātakyādīnāṃ phalāni sañcūrṇya dadhnā pītvā viṣaṃ vamet|

Aṣṭāṅgahṛdayasaṃhitā

vacāmadanajīmūtakuṣṭhaṃ va mūtrapeṣitam||22||

pūrvakalpena pātavyaṃ sarvonduraviṣāpaham||23||

virecanaṃ trivṛnnīlītriphalākalka iṣyate||23||

Sarvāṅgasundarā

vacādiṃ vā gomūtreṇa sañcūrṇya pūrvakalpena-dadhnā, pītvā sarvonduraviṣaṃ hanti| sa0- virecanaṃ trivṛtādikalka iṣyate|

Aṣṭāṅgahṛdayasaṃhitā

śirovirecane sāraḥ śirīṣasya phalāni ca||24||

Sarvāṅgasundarā

śirovirecane śirīṣasya sāraḥ phalaṃ ca yojyam|

Aṣṭāṅgahṛdayasaṃhitā

añjanaṃ gomayaraso vyoṣasūkṣmarajonvitaḥ||24||

Sarvāṅgasundarā

gomayarasaścūrṇīkṛtastrikaṭukānvito+añjanam|

Aṣṭāṅgahṛdayasaṃhitā

kapitthatomayaraso madhumānavalehanam||25||

Sarvāṅgasundarā

kapitthagomayarasaḥ samākṣiko+avalehanam|

Aṣṭāṅgahṛdayasaṃhitā

tandulīyakamūlena siddhaṃ pāne hitaṃ ghṛtam||25||

dviniśākaṭabhīraktāyaṣṭyāhvairvā+amṛtānvitaiḥ||26||

āsphotamūlasiddhaṃ vā pañcakāpitthameva vā||26||

Sarvāṅgasundarā

tandulīyakamūlena pakvaṃ sarpiḥ pāne hitam| dviniśādibhirvā sādhitaṃ ghṛtaṃ pāne hitam| athavā+arkamūlena siddhaṃ ghṛtaṃ pāne hitam| athavā pañcakāpitthasiddhaṃ sarpiḥ pāne hitam| kapitthasyemāni kāpitthāni,-mūlatvakpatrapuṣpaphalāni pañca, pañca ca tāni kāpitthāni ca, taiḥ siddhaṃ pañcakāpittham|

Aṣṭāṅgahṛdayasaṃhitā

sinduvāraṃ nataṃ śigrubilvamūlaṃ punarnavā||27||

vacāśvadaṃṣṭrājīmūtameṣāṃ kvāthaṃ samākṣikam||27||

pibecchālyodanaṃ dadhnā bhuñjāno mūṣikārditaḥ||28||

Sarvāṅgasundarā

sinduvārādīnāṃ kvāthaṃ samākṣikaṃ pibet| mūṣikaviṣapīḍito dadhnā śālyodanaṃ bhuñjānaḥ|

Aṣṭāṅgahṛdayasaṃhitā

takreṇa śarapuṅkhāyā bījaṃ sañcūrṇya vā pibet||28||

Sarvāṅgasundarā

athavā śarapuṅkhāyā bījaṃ sañcūrṇya mathitena pibet|

Aṣṭāṅgahṛdayasaṃhitā

aṅkollamūlakalko vā bastamūtreṇa kalkitaḥ||29||

pānālepanayoryuktaḥ sarvākhuviṣanāśanaḥ||29||

Sarvāṅgasundarā

aṅkolamūlakalko vā chāgamūtreṇa piṣṭaḥ pānalepanayoryuktaḥ sarvākhuviṣahā|

Aṣṭāṅgahṛdayasaṃhitā

kapitthamadhyatilakatilāṅkollajaṭāḥ pibet||30||

gavāṃ mūtreṇa, payasā mañjarīṃ tilakasya vā||30||

Sarvāṅgasundarā

kapitthabījādikaṃ gomūtreṇa pibet| kṣīreṇa vā tilakamañjarīṃ pibet|

Aṣṭāṅgahṛdayasaṃhitā

athavā sairyakānmūlaṃ sakṣaudraṃ tandulāmbunā||31||

Sarvāṅgasundarā

sairyakamūlaṃ vā samākṣikaṃ jyeṣṭhāmbhasā pibet|

Aṣṭāṅgahṛdayasaṃhitā

kaṭukālābuvinyastaṃ pītaṃ vā+ambu niśoṣitam||31||

Sarvāṅgasundarā

athavā kaṭukālābuni jalaṃ nikṣiptaṃ rātristhitaṃ pītaṃ mūṣikaviṣanāśanaṃ syāt|

Aṣṭāṅgahṛdayasaṃhitā

sinduvārasya mūlāni biḍālāsthi viṣaṃ natam||32||

jalapiṣṭo+agado hanti nasyādyairākhujaṃ viṣam||32||

Sarvāṅgasundarā

sinduvāramūlādiko jalapiṣṭo+agado nasyādyairmūṣikaviṣaṃ hanti|

Aṣṭāṅgahṛdayasaṃhitā

saśeṣaṃ mūṣikaviṣaṃ prakupyatyabhradarśane||33||

yathāyathaṃ vā kāleṣu doṣāṇāṃ vṛddhihetuṣu||33||

Sarvāṅgasundarā

mūṣikaviṣaṃ kiñciccheṣaṃ jaladonnatau kupyati| athavā vātādīnāṃ yathāsvaṃ kāleṣu vṛddhikāraṇeṣu prakupyati|

Aṣṭāṅgahṛdayasaṃhitā

tatra sarve yathāvasthaṃ prayojyāḥ syurupakramāḥ||34||

yathāsvaṃ ye ca nirdiṣṭāstathā dūṣīviṣāpahāḥ||34||

Sarvāṅgasundarā

tatrāvasthāvaśādupakramāḥ sarve yathāyogaṃ prayojyāḥ syuḥ| ye ca dūṣīviṣaghnāḥ nirdiṣṭāste ca prayojyāḥ

Aṣṭāṅgahṛdayasaṃhitā

daṃśaṃ tvalarkadaṣṭasya dagdhamuṣṇena sarpiṣā||35||

pradihyādagadaistaistaiḥ purāṇaṃ ca ghṛtaṃ pibet||35||

Sarvāṅgasundarā

alarkadaṣṭasya daṃśamuṣṇena ghṛtena dagdhamagadaistaistaiḥ pūrvoktaiḥ, lepayet| purāṇaṃ ca sarpiḥ pibet|

Aṣṭāṅgahṛdayasaṃhitā

arkakṣīrayutaṃ cāsya yojyamāśu virecanam||36||

Sarvāṅgasundarā

arkakṣīrānvitaṃ cāsya virecanaṃ kṣipraṃ yojyam|

Aṣṭāṅgahṛdayasaṃhitā

aṅkollottaramūlāmbu tripalaṃ sahaviḥpalam||36||

pibetsadhattūraphalāṃ śvetāṃ vā+api punarnavām||37||

Sarvāṅgasundarā

aṅkollottaramūlajalaṃ palatrayamātraṃ saghṛtapalaṃ pibet| dhattūraphalayutāṃ śvetāṃ vā punarnavāṃ jalena pibet|

Aṣṭāṅgahṛdayasaṃhitā

aikadhyaṃ palalaṃ tailaṃ rūpikāyāḥ payo guḍaḥ||37||

bhinatti viṣamālarkaṃ ghanavṛndamivānilaḥ||38||

Sarvāṅgasundarā

bhṛṣṭatilacūrṇaṃ, tailaṃ, rūṣikāyāḥ-arkasya kṣīraṃ, guḍaḥ, ekatra miśritaṃ prakṛtatvājjalena pītaṃ viṣamalarkaṃ bhinatti| payodaughamiva vāyuḥ|

Aṣṭāṅgahṛdayasaṃhitā

samantraṃ sauṣadhīratnaṃ snapanaṃ ca prayojayet||38||

Sarvāṅgasundarā

mantrānvitamauṣadhīratnayutaṃ snapanaṃ ca kārayet| ["aṣṭottaraśataṃ vārān siddhamantrābhimantritaiḥ| aṣṭottaraśatonmānaiḥ puṣpamālāvaguṇṭhitaiḥ|| gocarmamātrake lipte jvalite+agnau kuśāstṛte| sthaṇḍile saritastīre snānaṃ vā+asya catuṣpathe|| alarkādhipate yakṣa sārameyagaṇādhipa| alarkajuṣṭametanme nirviṣaṃ kuru mā cirāt|| svāheti mantro+alarkārte sarvakarmasu śasyate|" iti vṛddhavāgbhaṭāt (saṃ.u. a. 46)|]

Aṣṭāṅgahṛdayasaṃhitā

catuṣpādbhirdvipādbhirvā nakhadantaparikṣatam||39||

śūyate pacyate rāgajvarasrāvarujānvitam||39||

Sarvāṅgasundarā

catuṣpādbhiḥ-dantyaśvaprabhṛtibhiḥ prāṇibhiḥ, dvipādbhiḥ-manuṣyamayūrakukkuṭādibhiḥ, vā nakhaparikṣataṃ dantaparikṣataṃ ca śūyate pacyate ca rāgādyanvitam|

Aṣṭāṅgahṛdayasaṃhitā

somavalko+aśvakarṇaśca gojihvā haṃsapādikā||40||

rajanyau gairikaṃ lepo nakhadantaviṣāpahaḥ||40||

iti śrīvaidyapatisiṃhaguptasūnuśrīmadvāgbhaṭaviracitāyāmaṣṭāṅahṛdayasaṃhitāyāṃ ṣaṣṭhe uttarasthāne mūṣikālarkaviṣapratiṣedho nāmāṣṭatriṃśo+adhyāyaḥ||38||

Sarvāṅgasundarā

khadirādibhirlepo nakhadantaviṣaghnaḥ iti|

iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭīkāyāṃ sarvāṅgasundarākhyāyāṃ ṣaṣṭha uttarasthāne mūṣikālarkaviṣapratiṣedho nāmāṣṭatriṃśo+adhyāyaḥ samāptaḥ|| 38||

iti viṣatantraṃ nāma ṣaṣṭamaṅgaṃ samāptam

rasāyanavidhiradhyāyaḥ

39

Aṣṭāṅgahṛdayasaṃhitā

athāto rasāyanavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

dīrghamāyuḥ smṛtiṃ medhāmārogyaṃ taruṇaṃ vayaḥ||1||

prabhāvarṇasvaraudāryaṃ dehendriyabalodayam||1||

vāksiddhiṃ vṛṣatāṃ kāntimavāpnoti rasāyanāt||2||

lābhopāyo hi śastānāṃ rasādīnāṃ rasāyanam||2||

Sarvāṅgasundarā

dīrghāyuḥprabhṛtīn rasāyanādadhigacchati| kasmādetāni rasāyanāllabhyante? ityāha-lābhopāya iti| yasmāt śreṣṭhānāṃ rasarudhirādīnāṃ yo lābhopāyaḥ, sa rasāyanamucyate|

Aṣṭāṅgahṛdayasaṃhitā

pūrve vayasi madhye vā tatprayojyaṃ jitātmanaḥ||3||

snigdhasya srutaraktasya viśuddhasya ca sarvathā||3||

Sarvāṅgasundarā

tat-rasāyanaṃ, jitātmanaḥ puruṣasyādye vayasi-atibālyātikrāntamātre, athavā madhyame vayasi prayojyam| kīdṛśasya puṃsaḥ ? snigdhetyādi| snigdhādiguṇayuktasya, tathā sarvathā adha upariṣṭācca śuddhasya|

Aṣṭāṅgahṛdayasaṃhitā

aviśuddhe śarīre hi yukto rāsāyano vidhiḥ||4||

vājīkaro vā maline vastre raṅga ivāphalaḥ||4||

Sarvāṅgasundarā

yasmādaviśuddhe śarīre rāsāyano vidhirupayukto vājīkaro vopayukto niṣphalaḥ syāt| yathā maline vastre raṅgaḥ| malinaṃ hi vastraṃ na rajyate|

Aṣṭāṅgahṛdayasaṃhitā

rasāyanānāṃ dvividhaṃ prayogamṛṣayo viduḥ||5||

kuṭīprāveśikaṃ mukhyaṃ vātātapikamanyathā||5||

Sarvāṅgasundarā

munayo rasāyanānāṃ prayogaṃ dviprakāraṃ jānanti| tatra mukhyaṃ kuṭīpraveśanirvṛttam| vātātapikamanyathā-amukhyamityarthaḥ|

Aṣṭāṅgahṛdayasaṃhitā

pure prāpyopakaraṇe harmyanirvātanirbhaye||6||

diśyudīcyāṃ śubhe deśe trigarbhāṃ sūkṣmalocanām||6||

dhūmātaparajovyālastrīmūrkhādyavilaṅghitām||7||

sajjavaidyopakaraṇāṃ sumṛṣṭāṃ kārayetkuṭīm||7||

Sarvāṅgasundarā

kva tatkurvīta ? pure, prāpyopakaraṇīye, harmyaṃ-dhavalagṛhaṃ, nivātaṃ nirbhayaṃ ca yasmin tasmin, tathodīcyāṃ diśi, śubhe-durbhikṣamarakādirahite, kuṭīṃ trigarbhāṃ kārayet| prathamamekaṃ gṛham, tasyābhyantare dvitīyam, tasyābhyantare tṛtīyam, evaṃ trigarbhā| trayo garbhāḥ-antarāṇi, yasyā iti kṛtvā| tathā sūkṣmagavākṣām| tathā dhūmādibhiraviliṅghitāṃ-anākrāntām| tathā praguṇāni vaidyopakaraṇāni-bheṣajādīni, yasyāṃ tāṃ tathāvidhām| sumṛṣṭāṃ-upalepanādikaraṇena śuddhām|

Aṣṭāṅgahṛdayasaṃhitā

atha puṇye+ahni sampūjya pūjyāṃstāṃ praviśecchuciḥ||8||

tatra saṃśodhanaiḥ śuddhaḥ sukhī jātabalaḥ punaḥ||8||

brahmacārī dhṛtiyutaḥ śraddadhāno jitendriyaḥ||9||

dānaśīladayāsatyavratadharmaparāyaṇaḥ||9||

devatānusmṛtau yukto yuktasvapnaprajāgaraḥ||10||

priyauṣadhaḥ peśalavāgārabheta rasāyanam||10||

Sarvāṅgasundarā

atha-kṛtamaṅgalaḥ, śubhe divase śuciḥ pūjyān-gurumitrādīn, sampūjya tāṃ-pūrvopavarṇitāṃ kuṭīṃ, praviśet| tasyāṃ kuṭyāṃ kṛtasanniveśaḥ saṃśodhanaiḥ śuddhaḥ| sukhī-arogaḥ| etacca bāhulyenoktam| śilājatucyavanaprāśādīnāṃ vyādhiṣvapyanujñātatvāt| tathā ca vakṣayati (ślo.142)-"na so+asti rogo bhuvi sādhyarūpo jatvaśmajaṃ yaṃ na jayetprasahya|" iti| tathā (ślo.39)-"ityeṣa cyavanaprāśo yaṃ prāśya cyavano muniḥ| jarjarito+apyāsīnnārīnayananandanaḥ|| kāsaṃ śvāsaṃ kṣayaṃ śophaṃ vaisvaryaṃ ca vyapohati||" iti| punarjātabalaṃ iti prakṛtibalena yo balavānnāsīttasya saṃśodhanena balahīnatvena punarjātabalo bṛṃhaṇāhārādinā yadā, sa tadā rasāyanamārabhetetyarthaḥ| asañjātabalo hyutkṛṣṭavīryāṇāṃ rasāyanānāṃ vīryaṃ soḍhuṃ na kṣamata iti punarjātabala ityuktam| brahmacārītyuktaṃ nivṛttastrīsaṅgaparam| tathā jātasantoṣaḥ| śraddhāluralolupaśca| tathā dānarataḥ dayāditatparaḥ| tathā devatābhaktaḥ| yuktau svapnaprajāgarau yasya sa evam| tathā bheṣajānurāgavān madhuravacanaḥ|

Aṣṭāṅgahṛdayasaṃhitā

harītakīmāmalakaṃ saindhavaṃ nāgaraṃ vacām||11||

haridrāṃ pippalīṃ vellaṃ guḍaṃ coṣṇāmbunā pibet||11||

snigdhasvinno naraḥ pūrvaṃ, tena sādhu viricyate||12||

Sarvāṅgasundarā

harītakyādikaṃ yogamuṣṇajalena prāk snigdhasvinno naraḥ pibet| tena yogena samyag viricyate|

Aṣṭāṅgahṛdayasaṃhitā

tataḥ śuddhaśarīrāya kṛtasaṃsarjanāya ca||12||

trirātraṃ pañcarātraṃ vā saptāhaṃ vā ghṛtānvitam||13||

dadyādyāvakamāśuddheḥ purāṇaśakṛto+athavā||13||

Sarvāṅgasundarā

anantaraṃ, śuddhadehāya kṛtapeyādikakramāya ca trirātraṃ pañcarātraṃ vā saptāhaṃ vā sarpiryutaṃ yāvakaṃ dadyāt| athavā purāṇaśakṛtaḥ śuddhiṃ yāvat tāvadyāvakaṃ sasarpiṣkaṃ dadyāt| trividhamalāpekṣayā trividhaṃ parijñānam,-hīnapurīṣasya trirātram, madhyapurīṣasya pañcarātram, utkṛṣṭapurīṣasya saptarātramiti| tathā hi [madhya]bahuvarcaskasya pañcarātreṇa saptarātreṇa vā malaḥ śuddhyati, alpamalasya trirātreṇaiva, iti trividhaṃ parijñānaṃ yuktam| bahutaramalasya bahutarairevāhobhiḥ śuddhiḥ syādityuktavān'āśuddheḥ purāṇaśakṛto+athavā' iti|

Aṣṭāṅgahṛdayasaṃhitā

itthaṃ saṃskṛtakoṣṭhasya rasāyanamupāharet||14||

yasya yadyaugikaṃ paśyetsarvamālocya sātmyavit||14||

Sarvāṅgasundarā

evaṃ saṃskṛtakoṣṭhasya narasya yasya yadrasāyanaṃ yaugikamupalabhyate, sātmyajño bhiṣak sarvamālocya tasya tadrasāyanamupāharet| ["haraṇāt sarvatogāṇaṃ yā+asāvuktā harītakī| pathyatvātsarvadhātūnāṃ pathyā, śivatayā śivā|| yasmādvijayate vyādhīn samagrān vijayā tataḥ| abhayaṃ sarvarogebhyo bhavatyāyuśca śāśvatam|| yataḥ śīlayatāmenāṃ teneyamabhayā smṛtā| navā vṛttā ghanā snigdhā gurvī majjati cāpsu yā|| bālasya sā prayoktavyā navanītasamanvitā| vāte sasarpirlavaṇā pitte saguḍaśarkarā|| kaphe sapippalīkṣaudrā sarvadā sā praśasyate|" iti vṛddhavāgbhaṭāt (saṃ.u. a. 49)|]

Aṣṭāṅgahṛdayasaṃhitā

pathyāsahasraṃ triguṇadhātrīphalasamanvitam||15||

pañcānāṃ pañcamūlānāṃ sārdhaṃ palaśatadvayam||15||

jale daśaguṇe paktvā daśabhāgasthite rase||16||

āpothya kṛtvā vyasthīni vijayāmalakānyathā||16||

vinīya tasminniryūhe yojayetkuḍavāṃśakam||17||

tvagelāmustarajanīpippalyagurucandanam||17||

maṇḍūkaparṇīkanakaśaṅkhapuṣpīvacāplavam||18||

yaṣṭyāhvayaṃ viḍaṅgaṃ ca cūrṇitaṃ tulayā+adhikam||18||

sitopalārdhabhāraṃ ca pātrāṇi trīṇi sarpiṣaḥ||19||

dve ca tailāt pacetsarvaṃ tadagnau lehatāṃ gatam||19||

avatīrṇaṃ himaṃ yuñjyādviṃśaiḥ kṣaudraśataistribhiḥ||20||

tataḥ khajena mathitaṃ nidadhyād ghṛtabhājane||20||

yā noparundhyādāhāramekaṃ mātrā+asya sā smṛtā||21||

ṣaṣṭikaḥ payasa cātra jīrṇe bhojanamiṣyate||21||

vaikhānasā vālakhilyāstathā cānye tapodhanāḥ||22||

brahmaṇā vihitaṃ dhanyamidaṃ praśya rasāyanam||22||

tandrāśramāklamavalīpalitāmayavarjitāḥ||23||

meghāsmṛtibalopetā babhūvuramitāyuṣaḥ||23||

Sarvāṅgasundarā

abhayānāṃ sahasramāmalakasahasratritayayutam| tathā pañcānāṃ pañcamūlānāṃ palaśatadvayaṃ sārdhaṃ salile daśaguṇe paktvā daśāṃśasthite rasa āpothya-mṛditvā, harītakyāmalakāni vyasthīni kṛtvā tasmin kvāthe prakṣipya kuḍavapramāṇaṃ tvagelādikaṃ cūrṇitaṃ yojayet| kanakaṃ-nāgakesaram| vyasthīnīti "napuṃsakamanapuṃsakena" ityekaśeṣaḥ| palaśatenādhikaṃ śarkarāyā ardhabhāram, ghṛtasya trīṇyāḍhakāni, dve cāḍhake tailāt, tatsarvaṃ vahnau pacet| tacca lehatāṃ gatamavatīrṇaṃ śītaṃ kṣaudraśataistribhirviṃśatyadhikairyuñjīta| viṃśairiti 'viṃśateḥ pūraṇe' iti pūraṇe+arthe ḍibhiḥ| 'viṃśaterḍit' iti ṭilope viṃśaśabdaḥ| anantaraṃ khajenāloḍitaṃ ghṛtabhāṇḍe nidadhyāt| yā-mātrā, ekamāhāraṃ-sāyaṃtanaṃ, noparundhyāt sā+asya rasāyanasya mātrā smṛtā| āhāramekamiti vacanācca prathamāhārakālasya rasāyanamātrayā+avaśyamuparodhaḥ kārya iti vedayati| asmiṃśca lehe jīrṇe ṣaṣṭikaḥ kṣīreṇa saha bhojanamiṣṭam| vaikhānasādayo brahmaṇā nirmitametadupayujya rasāyanaṃ tandrādivarjitā medhādiyutā amitajīvitāścābhūvan| dhanyamiti dhanāya hitam| nanu, rasāyanasya dhanārjanopāyatvābhāvāt kathaṃ dhanyatvam ? atra brūmaḥ| kārye kāraṇopacārādevamuktam| tathā hi rasāyanamidamāmayaghnatvādārogye ca sati medhāsmṛtyāyuktasya dhanāyodyamaṃ kurvato+avaśyaṃ dhanasampa[mprā]ttiriti yuktameva| nanu, āmayavarjaitā ityanenaivoktārthatvāt tandrādigrahaṇamavācyameva| atrācakṣamahe| āmayavarjite svāsthyānuvṛttikaraṇasāmarthyamasya rasāyanasyāvādīttantrakṛt| tandrādigrahaṇaṃ ca roganāśe+apyasya jyāyastvamiti pratipādanārtham| ["abhayāmalakabibhītakapañcātmakapañcamūlaniryūhe| vallīpalāśakarase dviguṇe kṣīre+aṣṭaguṇe ca vipaceta|| ghṛtasya kumbhaṃ madhukaṃ madhūkaṃ kākoliyugmaṃ ca balāṃ svaguptām| sakṣīraśuklāmṛṣabhaṃ sajīvaṃ sukhāmbupastacca pibedguṇāḍhyam|| (sam. u. a. 49)"]

Aṣṭāṅgahṛdayasaṃhitā

abhayāmalakasahasraṃ nirāmayaṃ pippalīsahasrayutam||24||

taruṇapalāśakṣaradravīkṛtaṃ sthāpayedbhāṇḍe||24||

upayukte ca kṣāre chāyāsaṃśuṣkacūrṇitaṃ yojyam||25||

pādāṃśena sitāyāścaturguṇābhyāṃ madhughṛtābhyām||25||

tadghṛtakumbhe bhūmau nidhāya ṣaṇmāsasaṃsthamuddhṛtya||26||

prāhṇe prāśya yathānalamucitāhāro bhavetsatatam||26||

ityupayuñjyāśeṣaṃ varṣaśatamanāmayo jarārahitaḥ||27||

jīvati balapuṣṭivapuḥsmṛtimedhādyanvito viśeṣeṇa||27||

Sarvāṅgasundarā

abhayāmalakānāṃ sahasraṃ dṛḍhaṃ kaṇāsahasrānvitamajīrṇapalāśakṣāradravīkṛtaṃ bhājane sthāpayet| kṣāre copayukte sati chāyāyāṃ śuṣkaṃ cūrṇitaṃ ca śarkarāyāścaturthāṃśena caturguṇābhyāṃ ghṛtamākṣīkābhyāṃ yojyam| etadghṛtakumbhe nidhāya bhūmau ṣaṇmāsasthitaṃ samuddhṛtya pūrvāhṇe yathāgni bhuktvā sātmyāhāraḥ sadā syāt| tisra āryāḥ| evametatsarvamupayujya saṃvatsaraśataṃ nīrogo jarārahito jīvati| viśeṣeṇa balādiyutaḥ| gītirāryā|

Aṣṭāṅgahṛdayasaṃhitā

nīrujārdrapalāśasya chinne śirasi tatkṣatam||28||

antardvihastaṃ gambhīraṃ pūryamāmalakairnavaiḥ||28||

āmūlaṃ veṣṭitaṃ darbhaiḥ padminīpaṅkalepitam||29||

ādīpya gomayairvanyairnirvāte svedayettataḥ||29||

svinnāni tānyāmalakāni tṛptyā khadennaraḥ kṣaudraghṛtānvitāni||30||

kṣīraṃ śṛtaṃ cānu pibetprakāmaṃ tenaiva varteta ca māsamekam||30||

varjyāni varjyāni ca tatra yatnāt spṛśyaṃ ca śītāmbu na pāṇinā+api||31||

ekādaśāhe+asya tato vyatīte patanti keśā daśanā nakhāśca||31||

athālpakaireva dinaiḥ surūpaḥ strīṣvakṣayaḥ kuñjaratulyavīryaḥ||32||

viśiṣṭamedhābalabuddhisattvo bhavatyasau varṣasahasrajīvī||32||

Sarvāṅgasundarā

nīrujo-jantvādibhiranupadruto, yaḥ palāśastasya śirasi chinne+antardvihastamātraṃ tatkṣataṃ-suṣirīkṛtaṃ, gambhīraṃ navairāmalakaiḥ pūraṇīyam| pūrṇaṃ yāvaddarbhairveṣṭitaṃ padminīkardamena lepitaṃ tata āraṇyairgomayairādīpya nivāte svedayet| tāni cāmalakāni svinnāni kṣaudraghṛtayutāni tṛptyā puruṣaḥ khādet| paścāddugdhaṃ kvathitaṃ bahu pibet| tenaiva ca dugdhena māsamekaṃ varteta| indravajrā| rasāyanavidhau yānyuktāni kṣārādīni varjyāni tāni parihartavyāni yatnena| hastenāpi śiśiraṃ jalaṃ na sparśayitavyam| tato+asya rasāyanavidhāturekādaśe+ahni vyatikrānte keśādayaḥ patanti| tato+alpakaireva dinai rūpavāṃstaruṇīviṣaya akṣayaśaktirgajasamānasāmarthya utkṛṣṭamedhādirasau bhavati| varṣasahasrajīvī ca| upajātī vṛtte|

Aṣṭāṅgahṛdayasaṃhitā

daśamūlabalāmustajīvakarṣabhakotpalam||33||

parṇinyau pippalī śṛṅgī medā tāmalakī truṭiḥ||33||

jīvantī joṅgakaṃ drākṣā pauṣkaraṃ candanaṃ śaṭhī||34||

punarnavarddhikākolīkākanāsāmṛtādvayam||34||

vidārī vṛṣamūlaṃ ca tadaikadhyaṃ palonmitam||35||

jaladroṇe pacetpañca dhātrīphalaśatāni ca||35||

pādaśeṣaṃ rasaṃ tasmādvyasthīnyāmalakāni ca||36||

gṛhītvā bharjayettailaghṛtād dvādaśabhiḥ palaiḥ||36||

matsyaṇḍikātulārdhena yuktaṃ tallehavat pacet||37||

snehārdhaṃ madhu siddhe tu tavakṣīryāścatuṣpalam||37||

pippalyā dvipalaṃ dadyāccaturjātaṃ kaṇārdhitam||38||

ato+avalehayenmātrāṃ kuṭīsthaḥ pathyabhojanaḥ||38||

ityeṣa cyavanaprāśo yaṃ prāśya cyavano muniḥ||39||

jarājarjarito+apyāsīnnārīnayanandanaḥ||39||

kāsaṃ śvāsaṃ jvaraṃ śoṣaṃ hṛdrogaṃ vātaśoṇitam||40||

mūtraśukrāśrayān doṣān vaisvaryaṃ ca vyapohati||40||

māyuḥprakarṣaṃ pavanānulomyam||41||

magneśca kuryādvidhinopayuktaḥ||41||

Sarvāṅgasundarā

daśamūlādikaṃ palonmitamaikadhyaṃ toyadroṇa āmalakaśatāni pañca pacet| tasmāccaturthāśaṃ rasaṃ vigatāsthīni cāmalakānyādāya tailaghṛtayoḥ pratyekaṃ dvādaśabhiḥ palairbharjayet| śarkarātulārdhenānvitaṃ tadetatsarvaṃ lehamiva pacet| snehasyārdhaṃ pakve śīte madhu tathā tavakṣīrīcatuṣpalaṃ kaṇādvipalaṃ kaṇārdhena caturjātaṃ ca dadyāt| ato-lehāt, mātrāṃ kuṭīsthitaḥ pathyānyaśnannava lehayet| iti-evaṃ prakāraḥ, ayaṃ cyavanaprāśākhyo lehaḥ| yaṃ lehaṃ, prāśya cyavanasaṃjño munirjarākrānto+api taruṇīlocanarañjana asīt| ayaṃ lehaḥ kāsādīn vyapohati| "upasargādasyatyūhyorvā vacanam (rveti vācyam)" iti taṅ| bālādīnāmaṅgavṛddhikṛt| medhādīṃśca vidadhyāt vidhinā rasāyanoktenopayukto+ayam| indravajrāvṛttam|

Aṣṭāṅgahṛdayasaṃhitā

madhukena tavakṣīryā pippalyā sindhujanmanā||42||

pṛthaglohaiḥ suvarṇena vacayā madhusarpiṣā||42||

sitayā vā samā yuktā samāyuktā rasāyanam||43||

triphalā sarvarogaghnī medhāyuḥsmṛtibuddhidā||43||

Sarvāṅgasundarā

madhukena samā-tulyā, yuktā triphalā tathā samaiḥ sarvaiḥ, yuktā-upayuktā, rasāyanaṃ sarvarogaghnī medhādidā ca syāt| tavakṣīryādīnāṃ pratyekaṃ triphalāṅgatvena rasāyanāni nirupyāṇi| sindhujanmanā-saindhavena, lohāḥ-rūpyaṃ tāmraṃ sīsaṃ trapu aya iti pañca, taiḥ suvarṇena ca, pṛthagyuktā varā rasāyanamiti yojyam| madhusarpiṣetyekavacananirdeśād dvābhyāmapi yugapadyoga ekaṃ rasāyanaṃ vedyam|

Aṣṭāṅgahṛdayasaṃhitā

maṇḍūkaparṇyāḥ svarasaṃ yathāgni kṣīreṇa yaṣṭīmadhukasya cūrṇam||44||

rasaṃ guḍūcyāḥ sahamūlapuṣpyāḥ kalkaṃ prayuñjīta ca śaṅkhapuṣpyāḥ||44||

ayuṣpradānyāmayanāśanāni balāgnivarṇasvaravardhanāni||45||

medhyāni caitāni rasāyanāni medhyā viśeṣeṇa tu śaṅkhapuṣpī||45||

Sarvāṅgasundarā

maṇḍūkaparṇīsvarasaṃ prayuñjīta, agnibalāpekṣayā| dugdhena madhuyaṣṭīcūrṇaṃ yuñjīta| tathā guḍūcyā rasaṃ prayuñjīta| tathā saha mūlapuṣpābhyāṃ vartate sahamūlapuṣpī, tasyāḥ śaṅkhapuṣpyāśca kalkaṃ prayuñjīta| ityetāni rasāyanānyāyuṣpradāni rogaghnāni balādi vardhanāni medhāyai hitāni ca| atiśayena śaṅkhapuṣpī medhyā| upajātī vṛtte|

Aṣṭāṅgahṛdayasaṃhitā

naladaṃ kaṭurohiṇī payasyā madhukaṃ candanasārivogragandhāḥ||46||

triphalā kaṭukatrayaṃ haridre sapaṭolaṃ lavaṇaṃ ca taiḥ supiṣṭaiḥ||46||

triguṇena rasena śaṅkhapuṣpyāḥ sapayaskaṃ ghṛtanalvaṇaṃ vipakvam||47||

upayujya bhavejjaḍo+api vāgmī śrutadhārī pratibhānavānarogaḥ||47||

Sarvāṅgasundarā

naladādibhiḥ supiṣṭaiḥ sāmānyaparibhāṣoktapramāṇāttriguṇena śaṅkhapuṣpīrasena ghṛtasyāḍhakaṃ(sya droṇaṃ) kṣīrasahitaṃ vipakvaṃ praśya jaḍo+api naro vāgmī śrutadharaḥ sapratibho nirāmayaśca syāt| aupacchandasike vṛtte|

Aṣṭāṅgahṛdayasaṃhitā

paiṣyairmṛṇālabisakesarapatrabījaiḥ siddhaṃ sahemaśakalaṃ payasā ca sarpiḥ||48||

pañcāravindamiti tatprathitaṃ pṛthivyāṃ prabhraṣṭapauruṣabalapratibhairniṣevyam||48||

Sarvāṅgasundarā

mṛṇālādibhiḥ kalkaiḥ suvarṇaśakalānvitaṃ haiyaṃgavīnaṃ sakṣīraṃ pakvaṃ pañcāravindamiti pañcāravindāni yasminniti samāsaḥ, evamagre+api kāryaḥ| etadghṛtaṃ naṣṭaśukrādibhirniṣevitavyam, etanniṣevaṇe naitāne syurityarthaḥ|

Aṣṭāṅgahṛdayasaṃhitā

yannālakandadalakesaravadvipakvaṃ nīlotpalasya tadapi prathitaṃ dvitīyam||49||

sarpiścatuṣkuvalayaṃ sahariṇyapatraṃ medhyaṃ gavāmapi bhavet kimu mānuṣāṇām||49||

Sarvāṅgasundarā

yadghṛtaṃ nīlotpalasya nālādimat kāñcanaśakalānvitaṃ sakṣīraṃ vipakvaṃ tadapi catuṣkuvalayaṃ prasiddham| gavāmapijaḍānāmapi, etanmedhyam| kiṃ punarmānuṣāṇām ? teṣāṃ samedhānāmatiśayenetyarthaḥ| vasantatilake vṛtte|

Aṣṭāṅgahṛdayasaṃhitā

dyojayetpariṇate ca ghṛtāḍhyam||51||

bhojanaṃ samadhu vatsaramevaṃ śīlayannadhikadhīsmṛtimedhaḥ||51||

atikrāntajarāvyādhitandrālasyaśramaklamaḥ||52||

jīvatyabdaśataṃ pūrṇaṃ śrītejaḥkāntidīptimān||52||

viśeṣataḥ kuṣṭhakilāsagulma viṣajavaronmādagarodarāṇi||53||

atharvamantrādikṛtāśca kṛtyāḥ śāmyantyanenātibalāśca vātāḥ||53||

Sarvāṅgasundarā

brāmhyādayastriyavapramāṇāḥ pṛthak syuḥ| matsyākṣakaḥpattūraḥ| suvarṇasya yavau dbau| tila eko viṣasya| ghṛtasya ca palam| etadekato yojayet| jīrṇe cāsmin bheṣaje bahughṛtaṃ bhojanaṃ samākṣikaṃ yojayet| evaṃ varṣaṃ śīlayan vipulabuddhyādikaḥ syāt| upajātisvāgate vṛtte| jarādirahitaḥ pūrṇalakṣyādiko varṣaśataṃ jīvati| viśeṣeṇa kuṣṭhādayo+anena śāmyanti, atibalā vātāśca| upajātiḥ|

Aṣṭāṅgahṛdayasaṃhitā

śaranmukhe nāgabalāṃ puṣyayoge samuddharet||54||

akṣamātraṃ tato mūlāccūrṇitātpayasā pibet||54||

lihyānmadhughṛtābhyāṃ va kṣīravṛttiranannabhuk||55||

evaṃ varṣaprayogeṇa jīvedvarṣaśataṃ balī||55||

Sarvāṅgasundarā

śaradādau puṣyanakṣatre nāgabalāmūlaṃ samuddharet| tasmānmūlāccūrṇitādakṣamātraṃ-karṣamātraṃ, dugdhena pibet, mākṣikājyābhyāṃ vā lihyāt, kṣīravartano+anannāśī| evaṃ varṣaprayogeṇa balavān san varṣaśataṃ jīvet|

Aṣṭāṅgahṛdayasaṃhitā

nmātrāṃ parāṃ prāsṛtikīṃ pivedyaḥ||56||

kṣīreṇa tenaiva ca śālimaśnan jīrṇe bhavetsa dvitulopayogāt||57||

śaktaḥ surūpaḥ subhagaḥ śatāyuḥ kāmī kukudmāniva gokulasthaḥ||57||

Sarvāṅgasundarā

gokṣurakaḥ phalābhimukho mūlayutaśchāyāviśuṣkaḥ ślakṣṇacūrṇitaḥ svarasena subhābitaḥ| tasmāt-gokṣurakāt, mātrāṃ prāsṛtikīṃ parāṃ yaḥ kṣīreṇa pibet, pariṇate tasmin dugdhenaiva ca śālīn bhakṣayet, sa puruṣaḥ palaśatadvayopayogāt śaktyādiguṇaḥ syāt| upajātīndravajrāvṛtte|

Aṣṭāṅgahṛdayasaṃhitā

vārāhīkandamāṛdrādraṃ kṣīreṇa kṣīrapaḥ pibet||58||

māsaṃ niranno māsaṃ ca kṣīrānnādo jarāṃ jayet||58||

tatkandaślakṣṇacūrṇaṃ vā svarasena subhāvitam||59||

ghṛtakṣaudraplutaṃ lihyāttatpakvaṃ vā ghṛtaṃ pibet||59||

Sarvāṅgasundarā

vārāhyāḥ-vṛddhadārakasya, mūlamatyārdraṃ dugdhena māsaṃ pibet| jīrṇe+api kṣīrapo nirannaḥ syāt| aparaṃ ca māsaṃ kṣīrānnāśī san jarāṃ jayati| saṃ-tasyāḥ-vārāhyāḥ, mūlaṃ ślakṣṇacūrṇaṃ vā svarasena suṣṭhu bhāvitaṃ ghṛtamākṣikāplutaṃ lihyāt| tena vā mūlakalkena pakvaṃ ghṛtaṃ pibet pūrvaguṇam|

Aṣṭāṅgahṛdayasaṃhitā

tadvadvidāryatibalābalāmadhukavāyasīḥ||60||

śreyasīśreyasīyuktāpathyādhātrīsthirāmṛtāḥ||60||

maṇḍūkīśaṅkhakusumāvājigandhāśatāvarīḥ||61||

upayuñjīta medhādhīvayaḥ sthairyabalapradāḥ||61||

Sarvāṅgasundarā

vidāryādīṃśca pṛthak pṛthak tadvat-vṛddhadārakavat sarpirdugdha(rmadhu)yutān, medhādyāvahānupayuñjīta| tataścopayuktā vayaḥsthairyādipradāḥ syuḥ|

Aṣṭāṅgahṛdayasaṃhitā

yathāsvaṃ citrakaḥ puṣpairjñeyaḥ pītasitāsitaiḥ||62||

yathottaraṃ sa guṇavān vidhinā ca rasāyanam||62||

chāyāśuṣkaṃ tato mūlaṃ māsaṃ cūrṇīkṛtaṃ lihan||63||

sarpiṣā madhusarpirbhyāṃ piban vā payasā yatiḥ||63||

ambhasā vā hitānnāśī śataṃ jīvati nīrujaḥ||64||

medhāvī balavān kānto vapuṣmān dīptapāvakaḥ||64||

tailena līḍho māsena vātān hanti sudustarān||65||

mūtreṇa śvitrakuṣṭhāni pītastakreṇa pāyujān||65||

Sarvāṅgasundarā

citrako yathāyogaṃ puṣpaiḥ pītaiḥ śuklaiḥ kṛṣṇaiśca yathottaraṃ guṇavān veditavyaḥ| vidhinā ca prayukto rasāyanaṃ syāt| saṃ-tasmāccitrakāt mūlaṃ chāyāśuṣkaṃ māsaṃ cūrṇīkṛtaṃ ghṛtena madhughṛtābhyāṃ vā lihyāt| payasā vā brahmacārī pibet| pānīyena vā hitānnabhojanaḥ san pibet| sukhī medhāvān balavān ramaṇīyo vapuṣmān dīptāgniḥ samāḥ śataṃ jīvati| saṃ-tailena līḍhaścitrako māsena dāruṇān vātān jayati| gomūtreṇa pītaḥ śvitrakuṣṭhāni hanti| takreṇa pīto+arśāṃsi jayet|

Aṣṭāṅgahṛdayasaṃhitā

bhallātakāni puṣṭāni dhānyarāśau nidhāpayet||66||

grīṣme saṃgṛhya hemante svādusnigdhahimairvapuḥ||66||

saṃskṛtya tānyaṣṭaguṇe salile+aṣṭau vipācayet||67||

aṣṭāṃśaśiṣṭaṃ tatkvāthaṃ sakṣīraṃ śītalaṃ pibet||67||

vardhayetpratyahaṃ cānu tatraikaikamaruṣkaram||68||

saptarātratrayaṃ yāvat trīṇi trīṇi tataḥ param||68||

ācatvāriṃśatastāni hrāsayeddvṛddhivattataḥ||69||

sahasramupayuñjīta saptāhairiti saptabhiḥ||69||

yantritātmā ṅṛtakṣīraśāliṣaṣṭīkabhojanaḥ||70||

tadvattriguṇitaṃ kālaṃ prayogānte+api cācaret||70||

āśeṣo labhate+apūrvā vahnerdīptiṃ viśeṣataḥ||71||

pramehakṛmikuṣṭhārśomedodoṣavivarjitaḥ||71||

Sarvāṅgasundarā

bhallātakāni suniṣpannāni grīṣme saṃgṛhya dhānyarāśau nidhāpayet| hemante madhurasnigdhaśītalaiḥ saṃskṛtaśarīrastānyaṣṭāvaṣṭaguṇe jale kvāthayet| tatkvāthamaṣṭāṃśaśeṣaṃ kṣīrasahitaṃ śītaṃ pibet| paścāttasmin pratidinaṃ caikaikaṃ bhallātakaṃ vardhayet-adhikīkṛtya kvāthayedityarthaḥ| saptarātratrayaṃ yāvat| saptarātratrayāt paratastrīṇi trīṇyaruṣkarāṇi catvāriṃśataṃ yāvadvardhayet| anantaraṃ tāni-aruṣkarāṇi, vṛddhivaddhrāsayet| iti-evaṃ, saptabhiḥ saptāhaiḥ sahasramupayuñjīta| yantritātmā puruṣo ghṛtakṣīraśāliṣaṣṭikabhojanaḥ| tathaiva ca bhallātakaprayogānta ekaviṃśatisaptāhān ghṛtakṣīraśāliṣaṣṭikabhojanaṃ kuryāt| evaṃ kṛtabhallātakaprayogo+apūrvāḥ-abhilaṣitā dayitāḥ, āśiṣo labhate, tathā viśeṣeṇa vahnipāṭavam| pramehādivarjitaśca syāt|

Aṣṭāṅgahṛdayasaṃhitā

piṣṭasvedanamarujaiḥ pūrṇaṃ bhallātakairvijarjaritaiḥ||72||

bhūminikhāte kumbhe pratiṣṭhitaṃ kṛṣṇamṛlliptam||72||

parivāritaṃ samantātpacettato gomayāgninā mṛdunā||73||

tatsvaraso yaścyavate gṛhṇīyāttaṃ dine+anyasmin||73||

amumupayujya svarasaṃ madhvaṣṭamabhāgikaṃ dviguṇasarpiḥ||74||

pūrvavidhiyantritātmā prāpnoti guṇān sa tāneva||74||

Sarvāṅgasundarā

piṣṭaṃ śālicūrṇaṃ svedyate+asminniti piṣṭasvedanaṃ,- bhāṇḍam| tadarujaiḥ-dṛḍhaiḥ, bhallātakaistathā vijarjaritaiḥ pūrṇaṃ sat kṛtacchidraṃ bhūminikhāte kumbhe pratiṣṭhitaṃ kṛṣṇamṛttikayā liptamanantaraṃ gomayāgninā mṛdunā parivāritaṃ pacet| tatsvaraso yastatra dharānikhāte kumbhe patet, tamanyasminnahani gṛhṇīyāt| amuṃ-pūrvoktaṃ, svarasaṃ mākṣikāṣṭamabhāgaṃ dviguṇaghṛtaṃ pūrvavidhinā yantritātmā sannupayujya, tāneva-pūrvoktān, guṇān prāpnoti| āryāstisraḥ, madhyamā+atra mukhacapalā|

Aṣṭāṅgahṛdayasaṃhitā

puṣṭāni pākena paricyutāni bhallātakānyāḍhakasammitāni||75||

ghṛṣṭveṣṭikācūrṇakaṇairjalena prakṣālya saṃśoṣya ca mārutena||75||

jarjarāṇi vipacejjalakumbhe pādaśeṣadhṛtagālitaśītam||76||

tadrasaṃ punarapi śrapayeta kṣīrakumbhasahitaṃ caraṇasthe||76||

sarpiḥ pakvaṃ tatra tulyapramāṇaṃ yuñjyātsvecchaṃ śarkarāyā rajobhiḥ||77||

ekībhūtaṃ tatkhajakṣobhaṇena sthāpyaṃ dhānye saptarātraṃ suguptam||77||

tamamṛtarasapākaṃ yaḥ prage prāśamaśnan anu pibati yatheṣṭaṃ vāri dugdhaṃ rasaṃ vā||78||

smṛtimatibalamedhāsattvasārairupetaḥ kanakanicayagauraḥ so+aśnute dīrghamāyuḥ||78||

Sarvāṅgasundarā

suniṣpannāni bhallātakāni pākena paricyutānyāḍhakasammitāni iṣṭikācūrṇakaṇairghṛṣṭāni jalena prakṣālya, mārutena saṃśoṣya-na tvātape, tato jarjarāṇi jaladroṇe vipacet| pādaśeṣadhṛtagālitaṃ śītaṃ ca tadrasaṃ punarapi kṣīradroṇasahitaṃ pacet| [tatra-] tasmin pādaśeṣasthe, tulyapramāṇaṃ sarpiḥ pakvaṃ śarkarācūrṇena yutaṃ yathecchaṃ prakṛtyādivaśādyuñjīta| tacca khajaloḍanenaikībhūtaṃ dhānyamadhye saptarātraṃ suguptaṃ sthāpyam| indravajrāsvāgatāśālinyo vṛttāni| tamamṛtarasatulyapākaṃ yaḥ pūrvāhṇe prāśaṃ-lehaṃ, bhakṣayan paścādyatheṣṭaṃ jalaṃ kṣīraṃ māṃsarasaṃ vā pibati, sa smṛtyādiyutaḥ suvarṇaughagauro dīrghamāyuḥ prāpnoti| mālinī|

Aṣṭāṅgahṛdayasaṃhitā

droṇe+aṃbhaso vraṇakṛtāṃ triśatādvipakvāt kvāthāḍhake palasamaistilatailapātram||79||

tiktāviṣādvayavarāgirijanmatārkṣyaiḥ siddhaṃ paraṃ nikhilakuṣṭhanibarhaṇāya||79||

Sarvāṅgasundarā

jaladroṇe vraṇakṛtāṃ bhallātakānāṃ śatatrayādvipakvāt kvāthasyāḍhake+avaśiṣṭe tilatailāḍhakaṃ tiktādibhiḥ pālikaiḥ kalkitaiḥ pakvaṃ niḥśeṣakuṣṭhaniṣūdanāya paraṃ-śreṣṭham| vasantatilakam|

Aṣṭāṅgahṛdayasaṃhitā

sahāmalakaśuktibhirdadhisareṇa tailena vā guḍena payasā ghṛtena yavasaktubhirvā saha||80||

tilena saha mākṣikeṇa palalena sūpena vā vapuṣkaramaruṣkaraṃ paramamedhyamāyuṣkaram||80||

Sarvāṅgasundarā

āmalakatvagādibhirekādaśabhiḥ saha pratyekaṃ bhallātakamupayuktaṃ praśastaśarīrakaraṇakāraṇam| tathā paraṃ-atiśayena, medhyamāyuṣpradaṃ ca syāt| pṛthvīvṛttam|

Aṣṭāṅgahṛdayasaṃhitā

bhallātakāni tīkṣṇāni pākīnyagnisamāni ca||81||

bhavantyamṛtakalpāni prayuktāni yathāvidhi||81||

Sarvāṅgasundarā

bhallātakāni tīkṣṇāni suniṣpannāni dahanatulyāni tāni yathāvidhi prayuktānyamṛtatulyāni bhavanti|

Aṣṭāṅgahṛdayasaṃhitā

kaphajo na sa rogo+asti na vibandho+asti kaścana||82||

yaṃ na bhallātakaṃ hanyācchīghramagnibalapradam||82||

Sarvāṅgasundarā

śleṣmottho rogaḥ sa nāsti, vibandhaśca sa kaścidapi na vidyate, yaṃ-rogaṃ vibandhaṃ vā, bhallātakaṃ drutataraṃ paṭutaradahanakaraṃ na hanyāt|

Aṣṭāṅgahṛdayasaṃhitā

vātātapavidhāne+api viśeṣeṇa vivarjayet||83||

kulatthadadhiśuktāni tailābhyaṅgāgnisevanam||83||

Sarvāṅgasundarā

vātātapavidhāvapi bhallātakasya kulatthādīni viśeṣeṇa varjayet|

Aṣṭāṅgahṛdayasaṃhitā

vṛkṣāstuvarakā nāma paścimārṇavatīrajāḥ||84||

vīcītaraṅgavikṣobhamārutoddhūtapallavāḥ||84||

tebhyaḥ phalānyādadīta supakvānyambudāgame||85||

majjñaḥ phalebhyaścādāya śoṣayitvā+avacūrṇya ca||85||

tilavat pīḍayed droṇyāṃ, kvāthayedvā kusumbhavat||86||

tattailaṃ sambhṛtaṃ bhūyaḥ pacedāsalilakṣayāt||86||

avatārya karīṣe ca pakṣamātraṃ nidhāpayet||87||

snigdhasvinno hṛtamalaḥ pakṣāduddhṛtya tattataḥ||87||

caturthabhaktāntaritaḥ prātaḥ pāṇitalaṃ pibet||88||

mantreṇānena pūtasya tailasya divase śubhe||88||

"majjasāra mahāvīrya sarvān dhātūn viśodhaya||89||

śaṅkhacakragadāpāṇistvāmājñāpayate+acyutaḥ||89||

tenāsyordhvamadhastācca doṣā yāntyasakṛttataḥ||90||

sāyamasnehalavaṇāṃ yavāgūṃ śītalāṃ pibet||90||

pañcāhāni pibettailamitthaṃ varjyān vivarjayan||91||

pakṣaṃ mudgarasānnāśī sarvakuṣṭhairvimucyate||91||

Sarvāṅgasundarā

tuvarasaṃjñā vṛkṣāstuvarakāḥ paścimasamudrataṭodbhūtāḥ| vīcītyādinā viśeṣaṇena toyanidhinikaṭataratvaṃ pratipādayati| tebhyo vṛkṣebhyo jaladāgame supakvāni phalāni gṛhṇīyāt| phalebhyo+api majjño gṛhītvā śoṣayitvā suṣṭhu cūrṇayitvā ca tilavad droṇyāṃ pīḍayet| kusumbhavadvā kvāthayetj| tacca tailaṃ siddhaṃ punaḥ pacettoyakṣayaṃ yāvat| pakvaṃ cāvartāya karīṣe māsārdhaṃ nidhāpayet| yantrapīḍitaṃ tu prakṛtyaiva nistoyaṃ tailaṃ tadakvathitameva nidhāpayet| tataḥ-pakṣādanantaraṃ, tailamudddhṛtya snigdhasvinno hṛtadoṣo mantreṇānena majjasāretyādinā pavitritasya tailasya śubhadivase caturthena bhaktenāntarito+aharmukhe karṣaṃ pibet| tena tailenāsya puṃsa ūrdhvamadhaśca punaḥ punardoṣā yānti| anantaramaparāhṇe+asnehalavaṇāṃ yavāgūṃ śiśirāṃ pibet| itthaṃ-anena prakāreṇa, parihāryān pariharan pañca divasāni tailaṃ pibet| pakṣaṃ mudgarasānnabhojanaḥ sarvakuṣṭhairvimucyate|

Aṣṭāṅgahṛdayasaṃhitā

tadeva khadirakvāthe triguṇe sādhu sādhitam||92||

nihitaṃ pūrvavatpakṣaṃ pibenmāsaṃ suyantritaḥ||92||

tenābhyaktaśarīraśca kurvannāhāramīritam||93||

[ bhinnasvaraṃ raktanetraṃ śīrṇāṅgaṃ kṛmibhakṣitam||93||

] anenāśu prayogeṇa sādhayetkuṣṭhinaṃ naram||93||

Sarvāṅgasundarā

tadeva-tuvarāsthitailaṃ, khadirakvāthena triguṇena samyakpakvaṃ pūrvavat-karīṣe pakṣaṃ nihitaṃ, māsaṃ suyantritaḥ pibet| tena ca tailenābhyaktaśarīro bhojanaṃ pūrvoktaṃ mudgarasānnaṃ vidadhyāt| etena prayogeṇa śīghraṃ kuṣṭhavantaṃ puruṣamupakramet|

Aṣṭāṅgahṛdayasaṃhitā

sarpirmadhuyutaṃ pītaṃ tadeva khadirādvinā||94||

pakṣaṃ māṃsarasāhāraṃ karoti dviśatāyuṣam||94||

Sarvāṅgasundarā

tadeva-tuvarāsthitailaṃ, khadiramantareṇa ghṛtamadhuyutaṃ pakṣaṃ pītaṃ sanmāṃsarasāhāraṃ naraṃ dviśatāyuṣaṃ vidhatte|0

Aṣṭāṅgahṛdayasaṃhitā

tadeva nasye pañcāśaddivasānupayojitam||95||

[ valīpalitanirmuktaṃ sthirasmṛtikacadvijam||95||

] vapuṣmataṃ śrutadharaṃ karoti triśatāyuṣam||95||

Sarvāṅgasundarā

tadeva tailaṃ nasye pañcāśadvāsarān sevitaṃ varaśarīraṃ śrutadharaṃ trivarṣaśatāyuṣaṃ puruṣaṃ karoti|

Aṣṭāṅgahṛdayasaṃhitā

pañcāṣṭau sapta daśa vā pippalīrmadhusarpiṣā||96||

rasāyanaguṇānveṣī samāmekāṃ prayojayet||96||

Sarvāṅgasundarā

pañca pippalīrathavā saptāṣṭau vā daśa vā mākṣikasarpirbhyāṃ rasāyanaguṇamabhilaṣya varṣamekaṃ prayojayet|

Aṣṭāṅgahṛdayasaṃhitā

tisrastisrastu pūrvāhṇe bhuktvā+agre bhojanasya ca||97||

pippalyaḥ kiṃśukakṣārabhāvitā ghṛtabharjitāḥ||97||

prayojyā madhusammiśrā rasāyanaguṇaiṣiṇā||98||

Sarvāṅgasundarā

palāśakṣārabhāvitāḥ pippalyaḥ sarpiṣā bharjitā mākṣikānvitāstisraḥ pūrvāhṇe, tisro bhuktvā, tisro bhojanasyāgre, prayojyāḥ rasāyanaguṇaṃ kāmayamānena|

Aṣṭāṅgahṛdayasaṃhitā

kramavṛddhyā daśāhāni daśapaippalikaṃ dinam||98||

vardhayetpayasā sārdhaṃ tathaivāpanayetpunaḥ||99||

jīrṇauṣadhaśca bhuñjīta ṣaṣṭikaṃ kṣīrasarpiṣā||99||

pippalīnāṃ sahasrasya prayogo+ayaṃ rasāyanam||100||

piṣṭāstā balibhiḥ peyāḥ śṛtā madhyabalairnaraiḥ||100||

[ śītīkṛtā hīnabalairvīkṣya doṣāmayān prati||1||

]||1||

Sarvāṅgasundarā

daśa dināni daśapaippalikaṃ dinaṃ kramavṛddyā kṣīreṇa saha yojayet, vardhamānā daśa pippalīḥ prayojayedityarthaḥ| tathaiva daśapaippalikaṃ dinaṃ payasā sahāpanayet| pariṇatabheṣajaśca ṣaṣṭikaṃ dugdhaghṛtenādyāt| ayaṃ-evaṃprakāraḥ, sahasrapippalīnāṃ prayogo rasāyanaṃ syāt| tāḥ-pippalyaḥ, piṣṭāḥ satyo balavadbhirnaraiḥ pātavyāḥ, madhyabalairnaraiḥ kvathitāḥ peyāḥ|

Aṣṭāṅgahṛdayasaṃhitā

tadvacca chāgadugdhena dve sahasre prayojayet||101||

Sarvāṅgasundarā

tadvacceti anenaiva krameṇa chāgakṣīreṇa saha dve sahasre prayojayet|

Aṣṭāṅgahṛdayasaṃhitā

ebhiḥ prayogaiḥ pippalyaḥ kāsaśvāsagalagrahān||101||

yakṣmamehagrahaṇyarśaḥpāṇḍutvaviṣamajvarān||102||

ghnanti śophaṃ vamiṃ hidhmāṃ plīhānaṃ vātaśoṇitam||102||

Sarvāṅgasundarā

ebhiḥ-pūrvoktaiḥ prayogaiḥ, pippalya upayuktāḥ kāsādīṃśchophādīṃśca jayanti|

Aṣṭāṅgahṛdayasaṃhitā

bilvārdhamātreṇa ca pippalīnāṃ pātraṃ pralimpedayaso niśāyām||103||

prātaḥ pibettatsalilāñjalibhyāṃ varṣaṃ yatheṣṭāśanapānaceṣṭaḥ||103||

Sarvāṅgasundarā

pippalīkarṣadvayamātreṇa niśāyāṃ lohapātraṃ limpet| tacca jalāñjaliyugena prātaḥ pibet saṃvatsaraṃ svecchābhojanapānakriyaḥ| etacca rasāyanaṃ pūrvaguṇam| indravajrā vrattam|

Aṣṭāṅgahṛdayasaṃhitā

yaṣṭīharidrātibalābalāśca||104||

sārāstathā pippalivat prayojyāḥ||105||

tsamāḥ śataṃ vyādhijarāvimuktaḥ||105||

Sarvāṅgasundarā

śuṇṭhyādīn pṛthageva pippalīriva lohopaliptānupayujya varṣaśataṃ rogajarārahito jīvati|

Aṣṭāṅgahṛdayasaṃhitā

kṣīrāñjalibhyāṃ ca rasāyanāni yuktānyamūnyāyasalepanāni||106||

māyuḥprakarṣaṃ dviguṇaṃ tataśca||106||

Sarvāṅgasundarā

amūni-pūrvoktāni rasāyanāni, lohalepanāni kṣīrāñjalibhyāṃ-dugdhapalāṣṭakena, upayuktāni pūrvoktaguṇātiśayamāyuḥ prakarṣaṃ ca tato dviguṇaṃ vidadhati| ādyante indravajrākhye, madhyamaṃ tūpajātiḥ|

Aṣṭāṅgahṛdayasaṃhitā

asanakhadirayūṣairbhāvitāṃ somarājīṃ madhughṛtaśikhipathyālohacūrṇairupetāṃ||107||

styajati mitahitāśī tadvadāhārajātān||107||

Sarvāṅgasundarā

asanādikvāthena bhāvitāṃ bākucīṃ mākṣikādibhiryuktāṃ varṣamavilahan pāriṇāmān-vayaḥpariṇatijān, vikārān jahāti| tathā hitamitabhojana āhārajān vikārāṃstyajati| mālinī|

Aṣṭāṅgahṛdayasaṃhitā

ryaḥ somarājīṃ niyamena khādet||108||

saṃvatsaraṃ kṛṣṇatiladvitīyāṃ sa somarājīṃ vapuṣā+atiśete||108||

Sarvāṅgasundarā

dāruṇena kuṣṭhena vyāptadeho yaḥ śaśāṅkalekhāṃ kṛṣṇatilayutāṃ niyamena vatsaraṃ bhakṣayet, sa candrakāntiṃ śarīreṇa jayet| upajātiḥ|

Aṣṭāṅgahṛdayasaṃhitā

ścūrṇairūpetāt payasaḥ sujātāt||109||

uddhṛtya sāraṃ madhunā lihanti takraṃ tadevānu pibanti cānte||109||

kuṣṭhinaḥ śīryamāṇāṅgāste jātāṅgulināsikāḥ||110||

bhānti vṛkṣā iva punaḥ prarūḍhanavapallavāḥ||110||

Sarvāṅgasundarā

ye puruṣā vituṣīkṛtāyā indurājyāścūrṇairyuktāt kṣīrāt sujātāt sāraṃ-navanītākhyaṃ, uddhṛtya mākṣikeṇa saha lihanti, paścāt tadeva takraṃ ca ye pibanti, te kuṣṭhavantaḥ śīryamāṇaśarīrāḥ samudbhūtāṅgulighrāṇāḥ śobhante| tarava iva bhūyaḥ sañjātapratyagrapallavāḥ| indravajrā|

Aṣṭāṅgahṛdayasaṃhitā

[śītavātahimadagdhatanūnāṃ stabdhabhagnakuṭilavyathitāsthnām||1||

bheṣajasya pavanopahatānāṃ vakṣyate vidhirato laśunasya||1||]

rāhoramṛtacauryeṇa lūnādye patitā galāt||111||

amṛtasya kaṇā bhūmau te rasonatvamāgatāḥ||111||

dvijā nāśnanti tamato daityadehasamudbhavam||112||

sākṣādamṛtasambhūtergrāmaṇīḥ sa rasāyanam||112||

Sarvāṅgasundarā

atha laśunakalpamācaṣṭe- svarbhānoramṛtāpaharaṇāparādhena kaṇṭhācchinnādye+amṛtasya bindavo dharitryāṃ patitāste laśunatvaṃ prāptāḥ| ya(a)-asmāddhetoḥ, daityadehotthaṃ laśunamato dvijā na bhakṣayanti| sākṣāccāmṛtasambhūtatvāddhetorasau rasono rasāyanaṃ grāmaṇīḥ śreṣṭhaḥ|

Aṣṭāṅgahṛdayasaṃhitā

śīlayellaśunaṃ śīte, vasante+api kapholbaṇaḥ||113||

ghanodaye+api vārtātaḥ, sadā vā grīṣmalīlayā||113||

snigdhaśuddhatanuḥ śītamadhuropaskṛtāśayaḥ||114||

taduttaṃsāvataṃsābhyāṃ carcitānucarājitaḥ||114||

Sarvāṅgasundarā

śīte-hemantaśiśirayoḥ, laśunaṃ śīlayet| kaphādhiko vasante+api śīlayet| vātottaro varṣāsvapi śīlayet| sarvadaiva vā vātārtau grīṣmartucaryācaraṇena śīlayet| kīdṛśaḥ san ? snigdhā śuddhā ca tanuryasya sa evam| tathā śītalairmadhuraiścopaskṛtaḥ-saṃskṛtaḥ, āśayo yasya sa evam| tathā tasya-laśunasya, śekharakarṇapūrābhyāṃ maṇḍitā anucarāḥ-sevakāḥ, aṅgaṇe yasya sa tathā|

Aṣṭāṅgahṛdayasaṃhitā

tasya kandān vasantānte himavacchakadeśajān||115||

apanītatvaco rātrau timayenmadirādibhiḥ||115||

tatkalkasvarasaṃ prātaḥ śucitāntavapīḍitam||116||

madirāyāḥ sūrūḍhāyāstribhāgena samanvitam||116||

madyasyānyasya takrasya mastunaḥ kāñjikasya vā||117||

tatkāla eva vā yuktaṃ yuktamālocya mātrayā||117||

tailasarpirvasāmajjakṣīramāṃsarasaiḥ pṛthak||118||

kvāthena vā yathāvyādhi rasaṃ kevalameva vā||118||

pibedgaṇḍūṣamātraṃ prāk kaṇṭhanāḍīviśuddhaye||119||

Sarvāṅgasundarā

tasya-laśunasya, kandān vasantaṛtajāṃstathā himaveddeśajāṃśchakadeśajān vā uddhṛtatvaco rātrau madirābījapūrarasādibhistimayet-kledayet| tatkalkasya svarasaṃ dhautavastrapīḍitaṃ madirāyāḥ suruḍhāyāstribhāgena yutaṃ, madyādervā tribhāgena yutaṃ, athavā tasminneva kāle surādibhiryutaṃ, mātrayā-deśakālāturādyapekṣiṇyā, ālocya-nirūpya, tailādibhirvā pṛthak yuktaṃ yadi vā kvāthena yathāvyādhivaśādyuktaṃ, kevalameva vā rasaṃ, prāk-pūrvaṃ, gaṇḍūṣamātraṃ pibet galanāḍīviśodhanāya|

Aṣṭāṅgahṛdayasaṃhitā

pratataṃ svedanaṃ cānu vedanāyāṃ praśasyate||119||

śītāmbusekaḥ sahasā vamimūrcchāyayormukhe||120||

Sarvāṅgasundarā

vedanāyāṃ satyāṃ satataṃ svedanaṃ śreṣṭham| tathā vamau mūrcchāye ca sahasā-jhaṭityeva, śītalajalaseko mukhe śasyate|

Aṣṭāṅgahṛdayasaṃhitā

śeṣaṃ pibet klamāpāye sthiratāṃ gata ojasi||120||

Sarvāṅgasundarā

śeṣaṃ rasaṃ klānterapagama ojasi sthairyaṃ prāpte sati pibet|

Aṣṭāṅgahṛdayasaṃhitā

vidāhaparihārāya paraṃ śītānulepanaḥ||121||

dhārayetsāmbukaṇikā muktākarpūramālikāḥ||121||

Sarvāṅgasundarā

vidāhopaśāntaye+atiśītānulepanaḥ syāt| tathā muktāmālikāḥ karpūtamālikāśca sajalakaṇā dhārayet|

Aṣṭāṅgahṛdayasaṃhitā

kuḍavo+asya para mātrā tadardhaṃ kevalasya tu||122||

palaṃ piṣṭasya tanmajjñaḥ sabhaktaṃ prāk ca śīlayet||122||

Sarvāṅgasundarā

asyottamā mātrā surāsahitasya kuḍavaḥ| kevalasya tu rasasya kuḍavārdhaṃ paraṃ mātrā| tanmajjñaḥ piṣṭasya palaṃ parāmātrā| sabhaktaṃ prāk cāhārāt tacchīlayet|

Aṣṭāṅgahṛdayasaṃhitā

jīrṇaśālyodanaṃ jīrṇe śaṅkhakundendupāṇḍuram||123||

bhuñjīta yūṣaiḥ payasā rasairvā dhanvacāriṇām||123||

Sarvāṅgasundarā

purāṇaśālibhaktaṃ pariṇate śaṅkhādivat sitaṃ yūṣādibhiḥ sātmyādivaśāt bhuñjīta|

Aṣṭāṅgahṛdayasaṃhitā

madyamekaṃ pibettatra tṛṭprabandhe jalānvitam||124||

amadyapastvāranālaṃ phalāmbu parisikthakām||124||

Sarvāṅgasundarā

tatra ca tṛṣi jātāyāṃ kevalaṃ madyaṃ jalayutaṃ pibet| amadyapastu naro dhānyāmlādīni pibet| parisikthikā-saṭṭakaviśeṣaḥ, kiṭṭiriti kvacitprasiddhā|

Aṣṭāṅgahṛdayasaṃhitā

tatkalkaṃ vā samaghṛtaṃ ghṛtapātre khajāhatam||125||

sthitaṃ daśāhādaśnīyāttadvadvā vasayā samam||125||

Sarvāṅgasundarā

athavā tasya-laśunasya, kalkaṃ tulyaghṛtaṃ khajenāloḍitaṃ ghṛtabhāṇḍe sthitaṃ daśāhādūrdhvaṃ bhuñjīta| tathaiva vasayā saha sthitaṃ daśāhādūrdhvaṃ bhuñjīta|

Aṣṭāṅgahṛdayasaṃhitā

vikañcukaprājyarasonagarbhān saśūlyamāṃsān vividhopadaṃśān||126||

nimardakān vā ghṛtaśuktayuktān prakāmamadyāllaghu tucchamaśnan||126||

Sarvāṅgasundarā

vikañcuko-vigatatvag, yaḥ prājyaḥ-prabhūto laśunaḥ, sa garbho yeṣāṃ tāṃstathāvidhān, tathā sahaśūlyamāṃsena saśūlyamāṃsān, tathā nānāvidharucakān, īdṛśān vā nimardakān ghṛtaśuktakānvitān, yathecchaṃ laghu tathā tucchaṃ-alpaṃ, bhuñjānaḥ| upendravajrāvṛttam|

Aṣṭāṅgahṛdayasaṃhitā

pittaraktavinirmuktasamastāvaraṇāvṛte||127||

śuddhe vā vidyate vāyau na dravyaṃ laśunātparam||127||

Sarvāṅgasundarā

vāte laśunātparamanyad dravyaṃ na vidyate| kimbhūte ? pittaraktavihīnasakalāvaraṇāvṛte| śuddhe-kevale vā, pavane+aparaṃ dravyaṃ na vidyate|

Aṣṭāṅgahṛdayasaṃhitā

priyāmbuguḍadugdhasya māṃsamadyāmlavidviṣaḥ||128||

atitikṣorajīrṇaṃ ca rasono vyāpade dhruvam||128||

Sarvāṅgasundarā

laśunaṃ priyajalādernarasya, māṃsādidveṣiṇaḥ, tathā+ajīrṇamatitikṣoḥ, niścayena vyāpattaye syāt|

Aṣṭāṅgahṛdayasaṃhitā

pittakopabhayādante yuñjyānmṛdu virecanam||129||

rasāyanaguṇānevaṃ paripūrṇān samaśrute||129||

Sarvāṅgasundarā

laśunaprayogānte ca pittakopabhayāt mṛdu-atīkṣṇaṃ virecanaṃ ca kārayet| evaṃ-anena prakāreṇa yukte rasone, rasāyanaguṇān paripūrṇān prāpnoti| [ "āmāmbupānekṣuvikāramatsyayānādhvavātātapabhāṣyacintāḥ| svapnaṃ divā jāgaraṇaṃ niśāsu piṣṭaṃ vyavāyaṃ dadhi cātra necchet|| pāṇḍūdaroraḥkṣataśophatṛṣṇāpānātyayacchardiviṣavraṇeṣu| paitte vikāṛre+akṣigade+atisāre kṣāme śarīre ca sa varjanīyaḥ||" iti vṛddhavāgbhaṭāt| rasonasyopari etāni viruddhāni| ]

Aṣṭāṅgahṛdayasaṃhitā

grīṣme+arkataptā girayo jatutulyaṃ vamanti yat||130||

hemādiṣaḍdhāturasaṃ procyate tacchilājatu||130||

Sarvāṅgasundarā

grīṣme ṛtau girayo ravitaptā jatutulyaṃ yat vamantikṣaranti, suvarṇādayaśca te ṣaḍdhātavaśca teṣāṃ rasaṃ, tat śilājatu gadyate|

Aṣṭāṅgahṛdayasaṃhitā

sarvaṃ ca tiktakaṭukaṃ nātyuṣṇaṃ kaṭu pākataḥ||131||

chedanaṃ ca viśeṣeṇa lauhaṃ tatra praśasyate||131||

Sarvāṅgasundarā

sarvaṃ-ṣaḍdhātujamapi, girijaṃ tiktakaṭukaṃ na cātiśayenoṣṇaṃ pāke kaṭukaṃ chedanaṃ ca viśeṣeṇa| tatra madhye lauhaṃ śilājaṃ praśasyate|

Aṣṭāṅgahṛdayasaṃhitā

gomūtragandhi kṛṣṇaṃ guggulvābhaṃ viśarkaraṃ mṛtsnam||132||

snigdhamanamlakaṣāyaṃ mṛdu guru ca śilājatu śreṣṭham||132||

Sarvāṅgasundarā

gomūtragandhyādiguṇaṃ śilājatu varaṃ syāt|

Aṣṭāṅgahṛdayasaṃhitā

vyādhivyādhitasātmyaṃ samanusmaran bhāvayedayaḥpātre||133||

prāk kevalajaladhautaṃ śuṣkaṃ kvāthaistato bhāvyam||133||

samagirijamaṣṭaguṇite niḥkvāthyaṃ bhāvanauṣadhaṃ toye||134||

tanniryūhe+aṣṭāṃśe pūtoṣṇe prakṣiped girijam||134||

tatsamarasatāṃ yātaṃ saṃśuṣkaṃ prakṣipedrase bhūyaḥ||135||

svaiḥ svairevaṃ kvāthairbhāvyaṃ vārān bhavetsapta||135||

Sarvāṅgasundarā

vyādhiśca vyādhitaśca tayoḥ sātmyaṃ-upaśayaṃ, samanusmaran lohapātre girijaṃ bhāvayet| katham ? ityāha-pūrvaṃ kevalajalena dhautaṃ tataḥ śuṣkaṃ sat kvāthairbhāvanīyam| saṃ-samaṃ girijaṃ yasmin bhāvanauṣadhe tadevamaṣṭaguṇe jale niḥkvāthyam| tatkvāthe+aṣṭāṃśaśeṣe pūtoṣṇe sati śilājatu prakṣipet| tatsamarasatāṃ prāptaṃ śuṣkaṃ punā rase prakṣipet| evaṃ svaiḥ svaiḥ kvāthaiḥ sapta vārān bhāvanīyam| āryāścatasraḥ|

Aṣṭāṅgahṛdayasaṃhitā

atha snigdhasya śuddhasya ghṛtaṃ tiktakasādhitam||136||

tryahaṃ yuñjīta girijamekaikena tathā tryaham||136||

phalatrayasya yūṣeṇa paṭolyā madhukasya ca||137||

yogaṃ yogyaṃ tatastasya kālāpekṣaṃ prayojayet||137||

śilājamevaṃ dehasya bhavatyatyupakāram||138||

guṇān samagrān kurute sahasā vyāpadaṃ na ca||138||

Sarvāṅgasundarā

atha girijamevaṃ bhāvayitvā snigdhasya śuddhasya ca narasya tiktakasādhitaṃ ghṛtaṃ divasatrayamupayuñjīta| nanu, yadi snigdhaśuddha evāsau, tatkimiti punaḥ sarpiryujyate ? brūmaḥ| kṛtaghṛtasya śilājatuvidhānaṃ sutarāṃ śastam| tathā coktam-"yathā hi kavacī śastraṃ parebhyaḥ sahate+adhikam| tathā snehādhike gātre sevyamānaṃ śilājatu||" ityādi| tathā ekaikena vakṣyamāṇena saha, śailajaṃ tryahamupayuñjyāt| triphalāyāḥ kvāthena tryahaṃ, paṭolyāśca kvāthena tryahaṃ, madhuyaṣṭyāśca kvāthena tridivasam| anantaraṃ yogyaṃ yogaṃ kālādīnapekṣya prayojayet| evaṃ anena vidhinā, girijaṃ yuktaṃ śarīrasyopakārakataraṃ syāt| sakalān guṇān vidhatte| aksmādeva ca vyāpadaṃ na karoti|

Aṣṭāṅgahṛdayasaṃhitā

ekatrisaptasaptāhaṃ karṣamardhapalaṃ palam||139||

hīnamadhyottamo yogaḥ śilājasya kramānmataḥ||139||

Sarvāṅgasundarā

ekaṃ saptāhaṃ trisaptāhaṃ saptasaptāhamiti kālayogaḥ, karṣamardhapalaṃ palamiti mātrāyogaḥ, iti dvaye+apyatra yathākramaṃ hīnamadhyottamatvam| ekaśca trayaśca sapta ca teṣāṃ saptāhamiti samāsaḥ| muninā+apyuktam (ca. ci. a. 1 pā. 3/54)- "prayogaḥ saptasaptāhāstraya ekaśca kālataḥ| nirdiṣṭastrividhastasya varo madhyo+avarastathā|| palamardhapalaṃ karṣaṃ mātrā tasya tridhāmatā|" iti|

Aṣṭāṅgahṛdayasaṃhitā

saṃskṛtaṃ saṃskṛte dehe prayuktaṃ girijāhvayam||140||

yuktaṃ vyastaiḥ samastairvā tāmrāyorūpyahemabhiḥ||140||

kṣīreṇāloḍitaṃ kuryācchīghraṃ rāsāyanaṃ phalam||141||

kulatthān kākamācīṃ ca kapotāṃśca sadātyajet||141||

Sarvāṅgasundarā

saṃskṛtaṃ-pavanādiharairdravyairbhāvitaṃ, saṃskṛte dehe-snehanaśodhanaiḥ kṛtasaṃskāre śarīre, śilājatu prayuktaṃ prayuktaṃ tāmrādibhiḥ samuditairvyastairvā yuktaṃ dugdhenāloḍitaṃ kṣiprameva rasāyanaphalaṃ vidadhyāt| kulatthādīni kṛtatatprayogaḥ sadaiva jahyāt| kharaṇāde kākamācīkapotau na varjitau| tadvacanaṃ hi-"śuṣkāmiṣaṃ viruḍhaṃ piṣṭaṃ śuktam vidāhi guru cānyat| pānāśanaṃ kulatthān viśeṣato varjayeccātra||" ityādi| muninā+api naitau varjitau| tathā ca tadgranthaḥ (ca. ci. a. 1 pā.3/62) \_"śilājatuprayogeṣu vidāhīni gurūṇi ca| varjayetsarvakāleṣu kulatthāṃśca sadā tyajet||" iti| vidāhyādivarjanaṃ rasāyanakālād dviguṇaṃ kālaṃ vidheyam| kulatthāṃśca yāvajjīvamityeke| anye tu vadanti sadāśabdena saṃvatsara ucyate| yato ya ete ṣaḍ ṛtavaḥ| etāvāneva kālo, na ṣāḍ ṛtuvyatirikto+anyaḥ kālo+astīti teṣāmayamabhiprāyaḥ| nanu, vidāhigurvādibhyaḥ kimiti kulatthānāmadhikaḥ parihāra iṣyate ? brūmaḥ| pāṣāṇabhede kulatthānāmadhikatarasvabhāvatvāt| tathā hi-santaptakulatthajalenāplutānāṃ pāṣāṇānāṃ pāṣāṇahantṛbhiḥ sukhenaiva vidāraṇaṃ dṛṣṭam| śilājatu ca girijamityuktam| ataḥ śilājatuprayogāt tanmayameva śarīraṃ sampadyate| tena tasya kulatthā bādhāvidhāyinaḥ, iti parihārasteṣāmadhikaḥ kṛtaḥ|

Aṣṭāṅgahṛdayasaṃhitā

na so+asti rogo bhuvi sādhyarūpo jatvaśmajaṃ yaṃ na jayet prasahya||142||

tat kālayogairvidhivat prayuktaṃ svasthasya corjāṃ vipulāṃ dadhāti||142||

Sarvāṅgasundarā

atra bhūlokagrahaṇaṃ sakalabhūlokaparigrahārtham| anyathā kaścideva deśo gṛhyeta, na tvaśeṣo bhūlokaḥ| rūpagrahaṇena sādhyaḥ savikalpo+api gṛhyate, tena kṛcchrasādhyo+api gṛhyate| rūpa padamantareṇa tu sukhasādhya eva kevalo gṛhyeta| prasahyetyanena śīghrataraṃ niścitaṃ ca rogajayaṃ karotīti gamayati| tadayaṃ bhāvaḥ,-kuṣṭhaghnāni mūtrakṛcchraharāṇi vā yathauṣadhāni teṣāṃ śamayati, tataḥ kṣiprataraṃ niścitaṃ ca rogajayaṃ karoti girijamiti| na sa rogo sādhyarūpo vidyate, yaṃ śilājatu prasahya na jayet| girijaṃ kālayogena ca vidhinā prayuktaṃ nīrujasya puruṣasya mahatīmūrjāṃ ca karoti| upajātiḥ| ata eva saṅgrahe jagāda (u. a. 49)-"jvarī jvaraghnāmbudaparpaṭādeḥ kvāthena raktī madhuyaṣṭikāyāḥ| śoṣī rasaiḥ kravyabhugāmiṣotthairmāyūramāṃsaiḥ payasā ca kārśye|| madhvambunā medasi saṃpravṛddhe kṣīreṇa paryākulabuddhisattvaḥ| pāṇḍau saśophe jaṭhare sakṛcchre pibecchilājaṃ mahiṣījalena|| aśma vīratarādyena kuṣṭhaṃ khadiravāriṇā| viṣaṃ viṣaghnairagadairhantyevaṃ tadyathāmayam|| śailajatrikaṭukaṭukṣaudrakṣaudradhātūn viṣevate| kṣīrodanāśī yo jīrṇe yakṣmaṇā na sa bādhyate|| subhāvitāṃ sārajalaistulāṃ pītvā śilodbhavāt| sārāmbunaiva bhuñjānaḥ śālīn jāṅgalajai rasaiḥ|| apohya madhumehākhyamantakaṃ rogasaṅkaram| vapurvarṇabalopetaḥ śataṃ jīvatyanāmayaḥ|| amaramandiramandarasambhavāt palaśataṃ girijādupayojaya| yadi jarāmayaduḥkhavivarjitāṃ suciramicchasi jīvitasantitam|| daśaguṇamupayuṅkte yaḥ śataṃ śailajātāllaghuhitamitabhojī varjayan varjanīyān| satatasamanuṣaktān varjitān vaidyavṛndairvidhamati sa gadaughānnekṣate cāyuṣo+antam||" iti| śivaguṭikā cātraivoktā (saṃ. u. a. 49)| yathā-"śilāhvāt ṣoḍaśapalaṃ tristrirekatra bhāvayet| varāyā daśamūlasya guḍūcyāḥ karkaṭasya ca|| balāyā madhuyaṣṭyāśca rase gavye ca vāriṇi| kṣīre sakṛt krameṇaivaṃ saptakṛtvastathā punaḥ|| kākoliyugmaghanapuṣkaravahnirāsnāmedāyugarddhicavikāgajapippalīnām| pāṭhādvijīvakanikumbhavidāriyugmavīrāvarīmadhuphalāṃśumatīdvayānām|| palikānāmabdroṇe siddhānāṃ pādaśeṣite kvāthe| bhāvitamitthaṃ girijaṃ dvipalaiścūrṇīkṛtairyuñjyāt|) karkaṭaśṛṅgīdhātrīvyoṣaistālīsapatrakuḍavena| cūrṇapalena vidāryāstvakkṣīryāḥ karṣayugmena|| kuḍavena caturjātāttailaghṛtakṣaudraśarkarābhiśca| dvipalādidviguṇābhiḥ kuryādgulikāstato+akṣasamāḥ|| tāḥ śuṣkā navakumbhe jātīpuṣpādhivāsite sthāpyāḥ| tāsāmekāṃ khādet pratidinamanupānamatreṣṭam|| kṣīrarasadāḍimāmbhomārdvīkasurāsavānyatamam| jīrṇe+annaṃ laghu bhojyaṃ yūṣapayaḥpiśitaniryūhaiḥ|| saptāhamātramevaṃ sarvānnīnaḥ kramādbhavetparataḥ| bhaktasyānte prāgvā gulikā na virudhyate caiṣā|| nirapāyā bhūriphalā parihārasukhopayojitā jayati| prabalamapi vātaśoṇitamūrustambhaṃ jvaraṃ dīrgham|| bhagamūtraśukradoṣaplīhayakṛdraktapāṇḍuhṛdrogān| vardhmavamigulmapīnasahidhmākāsāruciśvāsān|| vidradhimudaraṃ kuṣṭhaṃ śvitraṃ ṣāṇḍhyaṃ kṣayaṃ madaṃ mūrcchām| unmādamapasmāraṃ mukhanetraśirogadāṃstāṃstān|| ānāhamatīsāraṃ halīmakaṃ kāmalāgrahaṇirogān| granthyarbudān sapiḍakān bhagandaraṃ gaṇḍamālāṃ ca|| atikārśyamatisthaulyaṃ svedamapi ślīpadaṃ gude kīlān| daṃṣṭrāviṣaṃ samūlaṃ garaprayogān sughorāṃśca|| abhicāramarātikṛtaṃ duḥsvapnaṃ bhautikīṃ tathā bādhām| pāpmālakṣmīṃ ceyaṃ gulikā śamayecchivā nāma|| vṛṣyā+a+ayuṣyā dhanyā kāntiyaśaḥ śrīvibodhanī medhyā| kurute nṛpavallabhatāṃ jayaṃ vivāde ca vaktrasthā|| jitakhalativalīpalitaṃ jīvayati sukhaṃ śatadvayaṃ śaradām| varṣadvayaprayogādvarṣaśatacatuṣṭayaṃ jīvet||" [iti|] kharanāde tūktam-"kanakādrajatāttāmrādayasaḥ sīsāttathā trapuṇaḥ| girivivaraniḥsṛtaṃ tatkvāthasnigdhātimṛdumṛtsnam|| jatvābhaṃ ca śilājatu vidyādetajjaḍātmakaṃ girijam| saṃraktapītavarṇaṃ satiktamadhuraṃ rase kaṭuvipāki|| śītaṃ kanakaśilājatu viśeṣataḥ śleṣmapittaghnam|| śvetaṃ ca tiktamadhuraṃ pācanavallekhanaṃ śītam| kiñcillavaṇaṃ vidyā(rūpyā)dviśeṣato vātapittaghnam|| śitikaṇṭhatulyavarṇaṃ tīkṣṇoṣṇaṃ lekhanaṃ vipākakaṭu| kiñcillavaṇaṃ tāmrātmakaṃ smṛtaṃ kaphakṛ(hṛ)dviśeṣeṇa|| guggulukābhaṃ snigdhaṃ tiktaṃ lavaṇaṃ saraṃ viśadatīkṣṇam|| kaṭupākinātiśītaṃ trimalaghnaṃ tvāyasaṃ śreṣṭham|| svākarasamānavarṇe sīsatrapusambhave śilājatunī|| alpāntarakarmaguṇe kṛṣṇāyasajācchilājatunaḥ|| gomūtragandhamasitaṃ guggulukābhaṃ viśarkaraṃ mṛtsnam| snigdhamanamlakaṣāyaṃ śilodbhavaṃ sarvakarmaṇyam||" ityatra gurumṛduguṇau noktau| tathoktam-"sasnehalavaṇabhāvādvātaghnaṃ pittanut saratvāttat| rasapākayoḥ kaṭutvāttaikṣṇyācca śleṣmamedoghnam|| kaṭutīkṣṇatvāddīpanamagneruddīpanānmalān pacati| tiktatvādraktaghnaṃ kaṭutaikṣṇauṣṇyāt kṛmighnaṃ ca|| śobhanabhāvāddṛṣyaṃ snigdhatvāt pauṣṭikaṃ ca balyaṃ ca| āyuṣyaṃ ca viṣaghnaṃ maṅgalyamamṛtānvayatvācca|| śodhanabhāvāt srotodhātvindriyabuddhiśodhanaṃ varṇyam| putryaṃ ca vṛṣyabhāvānmedhyaṃ yonisvabhāvācca||" ityādi| tathā "bhāvitamanyairdravyairvīryotkarṣādviśeṣakarmaṇyam| tat syāttasmādbhāvyaṃ vātādiharauṣadhakaṣāyaiḥ|| 'rāsnādaśamūlabalāpunarnavairaṇḍaśuṇṭhimadhukānām| kvāthena bhāvitaṃ tadviśeṣato vātarogaghnam|| drākṣā bhīrupaṭolītrāyantiguḍūcijīvanīyānām| kvāthena bhāvitaṃ tadviśeṣataḥ pittarogaghnam|| triphalāvacāviḍaṅgakarañja ghanamukhyapañcamūlānām| sahapañcakolākānāṃ kvāthena kaphāmaye bhāvyam|| laghupañcamūlaśuṇṭhīdrākṣākāśmaryavājigandhānām| suguḍūciśarabalānāṃ rasena pittānilagadeṣu|| ghanakuṣṭhavacātriphalāsuradāruviḍaṅgapañcakolānām| rajanīmaricātiviṣāyuktānāṃ vātakaphajeṣu|| pāṭhāpaṭolanimbatriphalāghanakuṭajasaptaparṇānām| trāyantyamṛtātiviṣāsahitānāṃ pittakaphajeṣu (saṃ. u. a. 49)||" trimaleṣu yathādoṣaṃ yogānetān vikalpya bhāvyaṃ syāt| prākkevalajaladhautaṃ śuṣkaṃ kvāthaistato bhāvyam|| girijaṃ caturguṇajalaṃ kvāthyaṃ syādbhāvanauṣadhaṃ tatra| caturthaśeṣe kvāthe pūtoṣṇe prakṣipedgirijam||" iti| atra caturguṇajalasyauṣadhasya kvāthena muktarasatā na tathā syāditi vāgbhaṭoktamevāṣṭaguṇajalakvāthena kāryamiti manyāmahe| tathoktam-"salilaviśuddhādgirijāt pibedarogaḥ phalatrikarasena| mātrāṃ kramābhivṛddhāṃ tryahaṃ paṭolasya ca rasena|| mūtreṇa gavāṃ tadvat tryahaṃ kaṣāyeṇa madhukasya|" iti| "rogānviteṣu girijaṃ jalaśuddhaṃ bhāvitaṃ kaṣāyaiśca| doṣavyādhibalāturakālāpekṣī prayuñjīta|| jīrṇauṣadhaḥ sukhodakapariṣikto māṃsarasapayoyūṣaiḥ| raktādiṣaṣṭikaudanamanavamarogo gadī vā+adyāt|| vyādhyāturadoṣabalaṃ dṛṣṭvā tasya tridhā prayogaḥ syāt| śreṣṭhastriṣaṣṭirātraṃ māso madhyastrisaptarātramavaraḥ|| pānāvagāhayoḥ syāddivyaṃ śailodbhavaṃ kaupam|" munistvasya caturdhātujatvameva saṃgirate| tathā ca tadgranthaḥ (ca. ci. a. 1 pā. 2/47)- "anamlaṃ ca kaṣāyaṃ ca kātupāke śilājatu| nātyuṣṇaśītaṃ cātubhyaścaturbhyastasya sambhavaḥ||| hemnaḥ sarajatāttāmrādvaraṃ kṛṣṇāyasādapi|" iti| saṅgrahe ca guggulukalpo+abhihitaḥ| yathā (u. a. 49)- "dānavendravijitān purā surān bhraṣṭakāntidhṛtiśauryatejasaḥ| vīkṣya viṣṇuramṛtaṃ kilāsṛjadgugguluṃ balavapurjayapradam|| adyāpyataḥ suragaṇāḥ kila dhūpamukhyān hitvā varāguruturuṣkahimendudarpān| nirdahyamānavapuṣo+api śikhāṃ pibanto gandhena yasya muditā dadhati prasādam|| sa yogavāhī sa śivaḥ sa sārvaḥ sarvartusevyaḥ sukhaśīlanīyaḥ| hartā jarāpāpmamalāmayānāṃ kartā+agnimedhāsmṛtipāṭavānām|| gandhotkaṭaḥ sa dāhe snigdhadravapicchilo vigataśalyaḥ| mahiṣākhyaḥ puṣparāgasphaṭikāsitanīradacchāyaḥ|| yaḥ padmarāgarāgo yaḥ kanakacchedapātalo yo vā| jayatīndranīlamamalaṃ bhagno+apyatikāntimattvena|| śreṣṭhaḥ prayogo+asya tulā palānnaivādhikaṃ pibet| ātreyamunigītaśca mantro+ayaṃ karmasiddhikṛt|| 'bhagavān puṇḍarīkākṣo devāśca sapurandarāḥ| ājñāpayanti samyaktvāṃ prabhāvaṃ cādiśanti te|| jarāmaraṇaduḥkhebhyo yathā te+abhyutthitāḥ surāḥ| upayoktustathaivāsya bhava tvaṃ hi mahābalaḥ||' iti| pañcamūlasya mahataḥ kvāthena hitabhojinā| gugguluḥ śīlito hanti sarvān vātakaphāmayān|| laghīyaso+api tadvacca sukhoṣṇena jalena vā| mastudhānyāmlamadyairvā vacādeḥ salilena vā|| varaṇādestu bādhiryaṃ dantakarṇaśirorujaḥ| svarabhedodaraścāsavardhmāntargulmavidradhīn|| vātapittāsrarogeṣu bṛṃhaṇārthini ceṣyate| kvāthena vājigandhāyā jīvanīyagaṇasya vā|| kvāthenotpalamṛdvīkāraktacandanajanmanā| vātapittaṃ nihantyeṣa padmakādigaṇasya vā|| cavyakuṣṭhaviḍaṅgānāṃ yavānyā nāgarasya vā| prasāraṇyāśca toyena gugguluḥ kaphavātajit|| tryūṣaṇāgnighanavellavarābhirbhakṣayan samadhṛtaṃ mahiṣākṣam| āśu hanti kaphamārutamedodoṣajān balavato+api vikārān|| paṭolanimbatriphalāguḍūcīgāyatrirātridvayabījakānām| kvāthaiḥ pṛthak pathyaparasya hanti māsena ghorān kaphapittarogān|| viśeṣācchophavīrsarpaduṣṭavraṇabhagandarān| śukrārtavamanodoṣapramehaśvitrapāṇḍutāḥ|| paṭolāriṣṭaniryūhapiṣṭastulyarasāñjanaḥ| galarogāpacīvyaṅgagranthisthaulyakṛmipraṇut|| śilājatusamaḥ pītaḥ payasā vātaśoṇitam| nivartayatyatibalaṃ kṣīramāṃsaghṛtāśinaḥ|| rasena payasā mūtrairvātapittakaphāpahaḥ| brāhmīmaṇḍūkaśaṅkhānāṃ pṛthaṅh medhādikṛdrasaiḥ|| māgadhikāgniviḍaṅgakaliṅgairbilvadhṛtaiḥ savacāpalaṣaṭkaiḥ| guggulunā sadṛśena sametaiḥ kṣaudrayutaiḥ sakalāmayanāśaḥ|| pibetpalaśataṃ yo+asya vidhinā niyato yatiḥ| nākālamṛtyorna vyādherna tasya jaraso bhayam|| kalpayedoṣadhaiḥ svaiḥ svairvyādhiṣu vyādhināśanaiḥ| śilājatuvidhānaṃ ca gugguloḥ sarvamiṣyate|| guṇanidhirapi kuryāt so+atimātropayuktastimiravadanaśoṣaklībatākārśyamehān| śamalaśithilabhāvaṃ deharaukṣyaṃ ca tasmādrajanicaraniṣevī syānna rogeṣvamīṣu||" [iti|]

Aṣṭāṅgahṛdayasaṃhitā

kuṭīpraveśaḥ kṣaṇināṃ paricchadavatāṃ hitaḥ||143||

ato+anyathā tu ye teṣāṃ sauryamārutiko vidhiḥ||143||

Sarvāṅgasundarā

kṣaṇināṃ-vyāpārakaraṇaṃ prati svatantrāṇām, tathā paricchadavatāṃ-saparivārāṇām, kuṭīpraveśalakṣaṇo vidhirhitaḥ| ataḥ-asmāt, ye+anyathā-paratantrāḥ parivārarahitāḥ, teṣāṃ sauryamārutiko vidhirhitaḥ|

Aṣṭāṅgahṛdayasaṃhitā

vātātapasahā yogā vakṣyante+ato viśeṣataḥ||144||

sukhopacārā bhraṃśe+api ye na dehasya bādhakāḥ||144||

Sarvāṅgasundarā

ataḥ-asmācca hetoḥ, ye vātātapasahā yogāste viśeṣeṇa vakṣyante| tathā ye na duḥkhāvahāḥ, bhraṃśe+api-vyāpattāvapi, śarīrasya na pīḍākṛtaḥ|

Aṣṭāṅgahṛdayasaṃhitā

śītodakaṃ payaḥ kṣaudraṃ ghṛtamekaikaśo dviśaḥ||145||

triśaḥ samastamathavā prāk pītaṃ sthāpayedvayaḥ||145||

Sarvāṅgasundarā

śiśirajalādikamekaikaśo dviśastriśo vā prāgbhojanāt pītaṃ vayaḥ sthāpayet| tena śītāmbho vā, kṣīraṃ vā, madhu-mākṣikaṃ vā, sarpirvā, pītamathavā śītāmbhaḥpayasī, śītajalakṣaudre, śītadalaghṛte, ityevaṃ yathāsambhavaṃ dve saṃyukte prākpīte+athavā trīṇi saṃyuktāni pītāni samastaṃ vā catuṣṭayamityevamavatiṣṭhate|

Aṣṭāṅgahṛdayasaṃhitā

guḍena madhunā śuṇṭhyā kṛṣṇayā lavaṇena vā||146||

dve dve khādan sadā pathye jīvedvarṣaśataṃ sukhī||146||

Sarvāṅgasundarā

guḍādinā pratyekaṃ dve dve harītakyau sarvadā bhakṣayan samāśataṃ sukhaṃ jīvet|

Aṣṭāṅgahṛdayasaṃhitā

harītakīṃ sarpiṣi sampratāpya samaśnatastat pibeto ghṛtaṃ ca||147||

bhaveccirasthāyi balaṃ śarīre sakṛt kṛtaṃ sādhu yathā kṛtajñe||147||

Sarvāṅgasundarā

ghṛte harītakīṃ samyak tāpayitvā bhakṣayatastacca ghṛtaṃ pibato dehe+atidṛḍhaṃ balaṃ sthirataraṃ bhavet| yathā kṛtajñe nare sakṛt-ekavāraṃ, śobhanaṃ kṛtaṃ cirasthāyi bhavet| upendravajrā|

Aṣṭāṅgahṛdayasaṃhitā

dhātrīrasakṣaudrasitāghṛtāni hitāśanānāṃ lihatāṃ narāṇām||148||

praṇāśamāyānti jarāvikārā granthā viśālā iva durgṛhītāḥ||148||

Sarvāṅgasundarā

āmalakasvarasamākṣikaśarkarāghṛtāni narāṇāṃ hitāśanānāṃ lihatāṃ jarāvikārāḥ praṇāśamāyanti| yathā viśālā granthā duḥpaṭhitāḥ praṇāśaṃ yānti|

Aṣṭāṅgahṛdayasaṃhitā

dhātrīkṛmighnāsanasāracūrṇaṃ satailasarpirmadhulohareṇu||149||

niṣevamāṇasya bhavennarasya tāruṇyalāvaṇyamavipraṇaṣṭam||149||

Sarvāṅgasundarā

dhātryādikamāsevamānasya narasya yauvanādikaṃ praṇaṣṭamapyavipraṇaṣṭaṃ bhavati|

Aṣṭāṅgahṛdayasaṃhitā

kṣaudradrutaṃ sthāpitamabdamātram||150||

samudgake bījakasāraklṛpte lihan balī jīvati kṛṣṇakeśaḥ||150||

Sarvāṅgasundarā

lohacūrṇādikaṃ samudgake-sampuṭe, bījasāramaye varṣamātraṃ sthāpitaṃ lihan balī-balasahitaḥ, kālakaco jīvati|

Aṣṭāṅgahṛdayasaṃhitā

viḍaṅgabhallātakanāgarāṇi ye+aśnati sarpirmadhusaṃyutāni||151||

jarānadīṃ rogataraṅgiṇīṃ te||151||

lāvaṇyayuktāḥ puruṣāstaranti||151||

Sarvāṅgasundarā

viḍaṅgādīni ye puruṣā madhvājyayutāni khādanti, te jarānadīṃ gadakallolavatīṃ lāvaṇyavantastaranti-nirāmayā jīvantītyarthaḥ| upajātayaḥ|

Aṣṭāṅgahṛdayasaṃhitā

striphalāyā ghṛtamākṣikaplutāyāḥ||152||

niyamena narā niṣevitāro yadi jīvantyarujaḥ kimatra citram||152||

Sarvāṅgasundarā

khadirabījasārayūṣabhāvitāṃ triphalāṃ ghṛtamadhuyutāṃ niyamena ye khādanti, te nirāmayā niścayena bhavanti, ityatra nāsti sandehaḥ| aupacchandasikam|

Aṣṭāṅgahṛdayasaṃhitā

striphalāyā ghṛtamākṣikaplutāyāḥ||152||

niyamena narā niṣevitāro yadi jīvantyarujaḥ kimatra citram||152||

Sarvāṅgasundarā

khadirabījasārayūṣabhāvitāṃ triphalāṃ ghṛtamadhuyutāṃ niyamena ye khādanti, te nirāmayā niścayena bhavanti, ityatra nāsti sandehaḥ| aupacchandasikam|

Aṣṭāṅgahṛdayasaṃhitā

bījakasya rasamaṅgulihāryaṃ śarkarāṃ madhu ghṛtaṃ triphalāṃ ca||153||

śīlayatsu puruṣeṣu jarattā svāgatā+api vinivartata eva||153||

Sarvāṅgasundarā

bījasārasya rasamaṅgulihāryamatikharaṃ śarkarādikaṃ ca śīlayannaro jarābhāvaṃ suṣṭhvāgatamapyapākurute| svāgatākhyaṃ cedaṃ vṛttamiti śleṣaleśaḥ| tallakṣaṇaṃ ca-"svāgatā ranubhagairgurukāntā|" iti|

Aṣṭāṅgahṛdayasaṃhitā

punarnavasyārdhapalaṃ navasya piṣṭaṃ pibedyaḥ payasā+ardhamāsam||154||

māsadvayaṃ tattriguṇaṃ samāṃ vā jīrṇo+api bhūyaḥ sa punarnavaḥ syāt||154||

Sarvāṅgasundarā

punarnavasya pratyagrasya karṣadvayaṃ piṣṭaṃ māsārdhaṃ, māsadvayaṃ, tattriguṇaṃ-ṣaṇmāsān, varṣaṃ vā, deśapuruṣādyapekṣayā yaḥ payasā pibet, sa puruṣo jīrṇaśarīro+api punarnavo bhavet|

Aṣṭāṅgahṛdayasaṃhitā

muśīrapāṭhāsanasārivāṇām||155||

kālānusāryāgurucandanānāṃ vadanti paunarnavameva kalpam||155||

Sarvāṅgasundarā

mūrvādīnāṃ kalpanāṃ punarnavāsadṛśīṃ kathayanti|

Aṣṭāṅgahṛdayasaṃhitā

śatāvarīkalkakaṣāyasiddhaṃ ye sarpiraśnanti sitādvitīyam||156||

nna vipralumpanti vikāracaurāḥ||156||

Sarvāṅgasundarā

śatāvarīkalkakvāthābhyāṃ pakvaṃ ghṛtaṃ śarkarāsahitaṃ ye khādanti, tān jīvitamārgamabhiprapannān vikāracaurā na chindanti| jīvitādhvānamiti vikāracaurā iti samāsarūpakam| tasya hi lakṣaṇam-"upasarjanopameyaṃ kṛtvā samāsametayorubhayoḥ| yatra prayujyate tadrūpakamanyatsamāsoktam||" iti|

Aṣṭāṅgahṛdayasaṃhitā

pītā+aśvagandhā payasā+ardhamāsaṃ ghṛtena tailena sukhāmbunā vā||157||

kṛśasya puṣṭiṃ vapuṣo vidhatte bālasya sasyasya yathā suvṛṣṭiḥ||157||

Sarvāṅgasundarā

aśvagandhā+ardhamāsaṃ payasā ghṛtādyanyatamena vā pītā kṛśasya vapuṣaḥ puṣṭiṃ karoti| yathā bālasya sasyasya śobhanā vṛṣṭiḥ|

Aṣṭāṅgahṛdayasaṃhitā

dine dine kṛṣṇatilaprakuñcaṃ samaśnatāṃ śītajalānupānam||158||

poṣaḥ śarīrasya bhavatyanalpo dṛḍhībhavantyāmaraṇācca dantāḥ||158||

Sarvāṅgasundarā

anudinaṃ kṛṣṇatilapalaṃ śiśirajalānupānaṃ bhakṣayatāṃ śarīrasya puṣṭirmahatī syāt| maraṇāvadhayaśca dvijā dṛḍhāḥ syuḥ|

Aṣṭāṅgahṛdayasaṃhitā

cūrṇaṃ śvadaṃṣṭrāmalakāmṛtānāṃ lihan sasarpirmadhubhāgamiśram||159||

vṛṣaḥ sthiraḥ śāntavikāraduḥkhaḥ samāḥ śataṃ jīvati kṛṣṇakeśaḥ||159||

Sarvāṅgasundarā

gokṣurakādīnāṃ cūrṇaṃ ghṛtamākṣikamiśraṃ lihan vṛṣādiguṇānvito varṣaśataṃ kṛṣṇakaco jīvati| ṣaḍupajātayaḥ|

Aṣṭāṅgahṛdayasaṃhitā

rakṣāṇi saṃkṣudya harītakīrvā||160||

ye+adyurmayurā iva te manuṣyā ramyaṃ parīṇāmamavāpnuvanti||160||

Sarvāṅgasundarā

kṛṣṇatilaiḥ saha dhātrīphalāni saṃkṣudya bibhītakāni harītakīrvā ye narā bhakṣayeyuḥ, te śikhina iva ramaṇīyaṃ vayaḥpariṇāmaṃ prāpnuvanti,-darśanīyā bhavantītyarthaḥ| indravajrāvṛttam|

Aṣṭāṅgahṛdayasaṃhitā

rlohābhayāpāradatāpyabhakṣaḥ||161||

striyapañcarātreṇa yathā śaśāṅkaḥ||161||

Sarvāṅgasundarā

śilājatvādibhakṣo+ardhamāsena durbalaśarīradhāturāpūryate| indurivetyupamā|

Aṣṭāṅgahṛdayasaṃhitā

ye māsamekaṃ svarasaṃ pibanti dine dine bhṛṅgarajaḥsamuttham||162||

kṣīrāśinaste balavīryayuktāḥ samāḥ śataṃ jīvatamāpnuvanti||162||

Sarvāṅgasundarā

ye mārkavasvarasamanudinaṃ māsaṃ yāvat pibanti dugdha bhojanāḥ santaḥ, te balavīryayutā varṣaśataṃ jīvitamaśnuvate|

Aṣṭāṅgahṛdayasaṃhitā

māsaṃ vacāmapyupasevamānāḥ kṣīreṇa tailena ghṛtena vā+api||163||

bhavanti rakṣobhiradhṛṣyarūpā, medhāvino nirmalamṛṣṭavākyāḥ||163||

Sarvāṅgasundarā

vacāṃ ca māsaṃ kṣīrādyanyatamenopayuñjānā rākṣasairanupadrutarūpā medhāvanto jvaladujvalavacanāśca syuḥ| medhāvina iti "asmāyāmedhāsrajaḥ" iti viniḥ| upajātayaḥ|

Aṣṭāṅgahṛdayasaṃhitā

maṇḍūkaparṇīmapi bhakṣayanto bhṛṣṭāṃ ghṛte māsamanannabhakṣāḥ||164||

stāruṇyalāvaṇyaguṇodayasthāḥ||164||

Sarvāṅgasundarā

maṇḍūkaparṇīṃ ghṛtena pakvāṃ khādanto māsamanannāśino mahāntaṃ kālaṃ jīvanti prāgalbhyādiguṇayuktāḥ| indravajrāvṛttam|

Aṣṭāṅgahṛdayasaṃhitā

lāṅgalītriphalālohapalapañcāśatā kṛtam||165||

mārkavasvarase ṣaṣṭyā gulikānāṃ śatatrayam||165||

chāyāviśuṣkaṃ gulikārdhamadyāt pūrvaṃ samastāmapi tāṃ krameṇa||166||

bhajedviriktaḥ kramaśaśca maṇḍaṃ peyāṃ vilepīṃ rasakaudanaṃ ca||166||

sarpiḥsnigdhaṃ māsamekaṃ yatātmā māsādūrdhvaṃ sarvathā svairavṛttiḥ||167||

varjyaṃ yatnātsarvakālaṃ tvajīrṇaṃ varṣeṇaivaṃ yogamevopayuñyāt||167||

bhavati vigatarogo yo+apyasādhyāmayārtaḥ prabalapuruṣakāraḥ śobhate yo+api vṛddhaḥ||168||

staruṇa iva samānāṃ pañca jīvecchatāni||168||

Sarvāṅgasundarā

lāṅgalyādīnāṃ palapaścāśatā bhṛṅgasvarasena kṛtaṃ ṣaṣṭyā+adhikaṃ gulikānāṃ śatatrayaṃ chāyāviśuṣkam| tato gulikāyā ardhaṃ pūrvamadyāt| krameṇa tāṃ samastāmapi bhuñjīta| tato viriktaḥkrameṇa maṇḍādīnadyāt| upajātirvṛttam| māsamekaṃ sarpiḥsnigdhamannaṃ jitātmā bhuñjīta| māsādanantaraṃ yatheṣṭabhojanaḥ syāt| sarvadā tu yatnenājīrṇaṃ varjyam| evaṃ anena prakāreṇa, varṣeṇa sarvā gulikā upayuñjyāt| [ śālinīvṛttam| ] kṛtopayogo nīrogo yo+apyasādhyarogārto, vṛddho+api prakṛṣṭapuruṣakāravān jāyate| puṣṭavistīrṇaśarīraḥ praśastanayanakarṇādimāṃstaruṇa iva pañca varṣaśatāni jīvati| [ mālinīvṛttam| ]

Aṣṭāṅgahṛdayasaṃhitā

dekīkṛtyaitatsādhayetkṛṣṇalauhe||170||

vimalakhaṇḍasitāmadhubhiḥ pṛthak yutamayuktamidaṃ yati vā ghṛtam||171||

taptacāmīkarābham||172||

attāraṃ nārasiṃhasya vyādhayo na spṛśantyapi||173||

cakrojvalabhujaṃ bhītā nārasiṃhamivāsurāḥ||173||

Sarvāṅgasundarā

gāyatryādīn piṣṭvā+aṣṭādaśaguṇe jale lauhaiḥ śakalaiḥ saha dhṛtānāyase bhājane trīṇi dināni dinakarakarairāśoṣayan pācayet| paścādatīkṣṇe vahnau lohaśakalaiḥ saha pādasthitaṃ tat pacet| śārdūlavikrīḍitam| pūtasyāsya bhāgaḥ, kṣīrādaṃśaḥ, bhṛṅgarajaḥkvāthādaṃśau dvau, tathā varāyāścāṃśāstrayaḥ, ghṛtādaṃśāścatvāraḥ, etatsarvaṃ melayitvā kṛṣṇalohe pacet| vaiśvadevīvṛttam| ujjvalakhaṇḍaśarkarāmākṣikaiḥ pṛthagyutamayutaṃ vā ghṛtametadātmecchayā kṛtāhārapānavihāro naraḥ palaṃ palamaśnan śrīmadādiyuto bhavet| drutavilambitavṛttam| śrīmānnirdhūtapāpmā bhavet| tathā vanamahiṣatulyabalaḥ, vājinaḥ-aśvasya, vegena samaḥ, sthirāṅgaḥ-dṛḍhaśarīraḥ, tathā keśairbhramarakṛṣṇairupalakṣito bhavet, tathā madhuvatsurabhimukhaḥ syāt, tathā bahustrīgamanasāmarthyayuktaḥ syāt, tathā vāṅmedhādibhiḥ samṛddhaḥ, tathā suṣṭhu paṭuḥ-tīkṣṇo, hutavahaḥ-agniḥ, yasya sa tathāvidho, māsamātropayogāt-syāt| asau-asya ghṛtasyopayoktā, narasiṃhasadṛśaṃ śarīramatidārḍhyayogāt tathā vahniśikhāsantaptasuvarṇakāntiṃ dhārayediti| sragdharāvṛttam| narasiṃhākhyasya haviṣo bhoktāraṃ rogā na spṛśantyeva,-āsatāṃ tāvadvyādhayaḥ| yathā nārasiṃhaṃ rūpaṃ cakrojjvalabhujaṃ praveṣṭuṃ daityā bhītyā(tāḥ) spraṣṭumaśaktāḥ, ityupamā|

Aṣṭāṅgahṛdayasaṃhitā

dugdhānupastatkṛtabhojanārthaḥ||174||

māsopayogāt sa sukhī jīvatyabdaśatatrayam||175||

gṛhṇāti sakṛdapyuktamaviluptasmṛtīndriyaḥ||175||

Sarvāṅgasundarā

mārkavapallavānetenaiva sarpiṣā bhṛṣṭān yo+aśnāti [ni]-yataḥ śuddhakoṣṭhaḥ san| bījakasārasiddhakṣīrānupaḥ, tenaiva-asanasārasiddhena dugdhena, kṛtabhojanārthaḥ-taddvṛttirityarthaḥ| saḥ-puruṣo, māsopayogāt sukhī-nīrogo, varṣaśate dve jīvati| tathaikavāramapi kathitaṃ gṛhṇāti| kīdṛk san ? aviluptāni smṛtīndriyāṇi yasya sa evam|

Aṣṭāṅgahṛdayasaṃhitā

anenaiva ca kalpena yastailamupayojayet||176||

tānevāpnoti sa guṇān kṛṣṇakeśaśca jāyate||176||

uktāni śakyāni phalānvitāni yugānurūpāṇi rasāyanāni||177||

mahānuśaṃsānyapi cāparāṇi prāptyādikaṣṭāni na kīrtitāni||177||

Sarvāṅgasundarā

anenaiva vidhānena yaḥ puruṣastailamupayojayet, sa tāneva-pūrvoktān guṇān, prāpnoti| kṛṣṇakacaśca sampadyate| saṃ-rasāyanāni yāni śakyāni phalayuktāni yugānurūpāṇi ca tānyuktāni| aparāṇi cāśakyāni yāni mahāphalānyapi tāni na kathitāni| upajātiḥ|

Aṣṭāṅgahṛdayasaṃhitā

rasāyanavidhibhraṃśājjāyeran vyādhayo yadi||178||

yathāsvamauṣadhaṃ teṣāṃ kāryaṃ muktvā rasāyanam||178||

Sarvāṅgasundarā

rasāyanasya vidhibhraṃśāt-vyapāyāt, yadi rogā bhaveyuḥ, tato rasāyanaṃ vihāya teṣāṃ yathāyogaṃ sarvamauṣadhaṃ kāryam|

Aṣṭāṅgahṛdayasaṃhitā

satyavādinamakrodhamadhyātmapravaṇendiyam||179||

śāntaṃ saddṛttanirataṃ vidyānnityarasāyanam||179||

Sarvāṅgasundarā

satyabhāṣiṇaṃ, tathā krodharahitaṃ, tathā+adhyātmapravaṇāni yogapravaṇāni, indriyāṇi yasya taṃ, tathā śamayuktaṃ, tathā saddṛttanirataṃ, sthitamevaṃbhūtaṃ naraṃ nityarasāyanaṃ jānīyāt|

Aṣṭāṅgahṛdayasaṃhitā

guṇairebhiḥ samuditaḥ sevate yo rasāyanam||180||

sa nivṛttātmā dīrghāyuḥ paratreha ca modate||180||

Sarvāṅgasundarā

ebhiḥ-satyavacanādibhirguṇaiḥ, saṃyuktaḥ puruṣo rasāyanaṃ sevate yaḥ, sa puruṣo nivṛttacito dīrghāyuśca sanniha modate+anyajanmani ca|

Aṣṭāṅgahṛdayasaṃhitā

śastrānusāriṇī caryā cittajñāḥ pārśvavartinaḥ||181||

buddhiraskhalitā+artheṣu paripūrṇaṃ rasāyanam||181||

riṃśo+adhyāyaḥ||39||

Sarvāṅgasundarā

ceṣṭā śāstrānusāriṇī, pārśvasīnāśca cittavidaḥ, artheṣu-viṣayeṣu, buddhiraskhalitā, ityetat paripūrṇaṃ rasāyanamiti| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdayaṭī- kāyāṃ sarvaṅgasundarākhyāyāṃ ṣaṣṭha uttarasthāne rasāyanavidhi- rnāma ekonacatvāriṃśo+adhyāyaḥ samāptaḥ|| 39||

iti rasāyanākhyaṃ saptamamaṅgaṃ samāptam|

vājīkaraṇavidhiradhyāyaḥ

40

Aṣṭāṅgahṛdayasaṃhitā

athāto vājīkaraṇavidhimadhyāyaṃ vyākhyāsyāmaḥ||2||

iti ha smāhurātreyādayo maharṣayaḥ||2||

Sarvāṅgasundarā

vājīvayena samarthaḥ kriyate, tadvājīkaraṇam, tasyādhyāyaḥ| śeṣamāyuṣkāmīyavadyojyam|

Aṣṭāṅgahṛdayasaṃhitā

vājīkaraṇamanvicchetsatataṃ viṣayī pumān||1||

Sarvāṅgasundarā

viṣayī yaḥ puruṣaḥ, sa satataṃ vājīkaraṇamauṣadhamanvicchet| puṃgrahaṇaṃ strīṣaṇḍhādinivṛttyartham, anyathā yathā pañcakarmāṇi ṛtuvidhānādi ca sāmānyoktatvāt stryādīnāmapi prasajjati, tathedamapi vijñāyate, tasmāttadvyavacchedārthaṃ puṃgrahaṇam| satatagrahaṇenaitaddyotayati,-yathā rasāyanamupayuktaṃ cirakālamanuvartate na tathā vājīkaraṇamiti| api tu yasminnevāhni prayujyate tasminneva kāryakaraṇasamarthaṃ prāyeṇa syāditi satataṃ-anavarataṃ, vājīkaraṇamanvicchedityuktam| vājīkaraṇena ko+arthaḥ syāt ? ityāha-

Aṣṭāṅgahṛdayasaṃhitā

tuṣṭiḥ puṣṭirapatyaṃ ca guṇavattatra saṃśritam||1||

apatyasantānakaraṃ yatsadyaḥ saṃpraharṣaṇam||2||

Sarvāṅgasundarā

tatra vājīkaraṇe tuṣṭyādi saṃśritam| apatyaṃ kimbhūtam ? guṇavat, na tu durapatyaṃ kulāṅgārarūpam| yato+apatya[nāṃ] santānakaraṃ-avicchedasthitikaraṃ ca, yacca sadyaḥ-śīghrameva, saṃpraharṣaṇaṃ vājīkaraṇam|

Aṣṭāṅgahṛdayasaṃhitā

vājīvātibalo yena yātyapratihato+aṅganāḥ||2||

bhavatyatipriyaḥ strīṇāṃ yena yenopacīyate||3||

tadvājīkaraṇaṃ taddhi dehasyorjaskaraṃ param||3||

Sarvāṅgasundarā

yena vājīkaraṇena turaṅga ivāpratihatasāmarthyastarūṇīḥ saṃgacchati, tathā yena yoṣitāmativallabhaḥ syāt, tathā yenopacayaṃ prāpnopti, tadvājīkaraṇamucyate| taddhi śarīrasyorjaskaramatiśayena| nanu, vājīkaraṇamupāyaheturviṣayāṇāmihaiva bandhanadarśanāt| uktaṃ ca tantrāntare-"kośakāro yathaivāṃśūnupādatte vandhavahān" ityādi| tasmānnārtho vājīkaraṇenetyāha-

Aṣṭāṅgahṛdayasaṃhitā

dharmyaṃ yaśasyamāyuṣyaṃ lokadvayarasāyanam||4||

anumodāmahe brahmacaryamekāntanirmalam||4||

Sarvāṅgasundarā

yato dharmādanapetaṃ-dharmyaṃ, brahmacaryaṃ tadanumodāmahe| tathā yaśasyādihetuḥ| tathā lokadvaye-ihaloke paraloke ca, rasāyanamiva rasāyanaṃ, sadopakāratvāt| tathā ekāntenasarvathā, nirmalam| yato brahmacaryam| na tu brahmacaryavat svadārādi(re)ṣu putrādyarthameva nirmalam| ato hetostadanumodāmahe| kintvābhyudayikaṃ mārgamāśritya vājīkaraṇopadeśaḥ| dvividho hi mārgaḥ,-naiḥśreyasika ābhyudayikaśca| tatra naiḥśreyasikaṃ mārgaṃ samanusṛtya brahmacaryopadeśaśca kośakāradṛṣṭantaśca kleśanāśakṛcca| ābhyudayikaṃ ca mārgamāśrityāyamupadeśa ityatrāha|

Aṣṭāṅgahṛdayasaṃhitā

alpasarvasya tu kleśairbādhyamānasya rāgiṇaḥ||5||

śarīrakṣayarakṣārthaṃ vājīkaraṇamucyate||5||

Sarvāṅgasundarā

stokasattvasya puṃsaḥ kleśairviṣayotthaiḥ pīḍyamānasya rāgiṇaḥ-kāminaḥ, śarīrakṣayarakṣārthaṃ vājīkaraṇmucyate| anena śāstrakṛtā, aparaiśca tantrakāraiḥ|

Aṣṭāṅgahṛdayasaṃhitā

kalyasyodagravayaso vājīkaraṇasevinaḥ||6||

sarveṣvṛtuṣvaharaharvyavāyo na nivāryate||6||

Sarvāṅgasundarā

kalpa(lya)sya-samarthasya, tathā yauvanasthasya, vājīkaraṇaṃ satataṃ kurvataḥ, tasya sarveṣveva ṛtuṣu dine dine vyavāyo maithunaṃ, na niṣidhyate|

Aṣṭāṅgahṛdayasaṃhitā

atha snigdhaviśuddhānāṃ nirūhān sānuvāsanān||7||

ghṛtatailarasakṣīraśarkarākṣaudrasaṃyutān||7||

yogavidyojayetpūrvaṃ kṣīramāṃsarasāśinām||8||

tato vājīkarān yogān śukrāpatyabalapradān||8||

Sarvāṅgasundarā

atha-kṛtamaṅgalasya, snigdhasya tathā viśuddhasya tathā kṣīrādyāśino yogavit-vaidyaḥ, prāṅh nirūhān sānuvāsanān ghṛtādisaṃyuktān kārayet| tataḥ-anantaraṃ, vājīkarān yogān yojayet| kimbhūtān ? śukrādipradān|

Aṣṭāṅgahṛdayasaṃhitā

acchāyaḥ pūtikusumaḥ phalena rahito drumaḥ||9||

yathaikaścaikaśākhaśca nirapatyastathā naraḥ||9||

Sarvāṅgasundarā

acchāyatvādibhirguṇairyukto+arthināṃ yathā taruranāśrayaṇīyaḥ, tathā tādṛśo mānavo nirapatya iti| ekavacanenaiva ekārthasya labdhatvādekagrahaṇaṃ kevalārthapratipattyartham| ekaḥ kevalomādhavīlatādirahitaḥ|

Aṣṭāṅgahṛdayasaṃhitā

skhaladgamanamavyaktavacanaṃ dhūlidhūsaram||10||

api lālāvilamukhaṃ hṛdayāhlādakārakam||10||

apatyaṃ tulyatāṃ kena darśanasparśanādiṣu kiṃ punaryadyaśodharmamānaśrīkulavardhanam||11||

Sarvāṅgasundarā

skhaladgamanādikamapatyaṃ kena padārthena darśanādiṣu samānam| kiṃ punaryadyaśādivardhanāt tasya kena tulyatā bhavet ? apatyaśabdasya puṃstvamatra cintyam(?)| tatkila nitarāṃ sukhapradamityarthaḥ|

Aṣṭāṅgahṛdayasaṃhitā

śuddhakāye yathāśakti vṛṣyayogān prayojayet||12||

Sarvāṅgasundarā

śuddhaśarīre puruṣe yathāgnibalaṃ vṛṣyayogān prayojayet|

Aṣṭāṅgahṛdayasaṃhitā

śarekṣukuśakāśānāṃ vidāryā vīraṇasya ca||12||

mūlāni kaṇṭakāryāśca jīvakarṣabhakau balām||13||

mede dve dve ca kākolyau śūrpaparṇyau śatāvarīm||13||

aśvagandhāmatibalāmātmaguptāṃ punarnavām||14||

vīrāṃ payasyāṃ jīvantīmṛddhiṃ rāsnāṃ trikaṇṭakam||14||

madhukaṃ śāliparṇī ca bhāgāṃstripalikān pṛthak||15||

māṣāṇāmāḍhakaṃ caitad dvidroṇe sādhayedapām||15||

rasenāḍhakaśeṣeṇa pacettena ghṛtāḍhakam||16||

dattvā vidārīdhātrīkṣurasānāmāḍhakāḍhakam||16||

ghṛtāccaturguṇaṃ kṣīraṃ peṣyāṇīmāni cāvapet||17||

vīrāṃ svaguptāṃ kākolyau yaṣṭiṃ phalgūni pippalīm||17||

drākṣāṃ vidārīṃ kharjūraṃ madhukāni śatāvarīm||18||

tatsiddhapūtaṃ cūrṇasya pṛthak prasthena yojayet||18||

śarkarāyāstugāyāśca pippalyāḥ kuḍavena ca||19||

maricasya prakuñcena pṛthagardhapalonmitaiḥ||19||

tvagelākesaraiḥ ślakṣṇaiḥ kṣaudradvikuḍavena ca||20||

palamātraṃ tataḥ khādet pratyahaṃ rasadugdhabhuk||20||

tenārohati vājīva kuliṅga iva hṛṣyati||21||

Sarvāṅgasundarā

śarādīnāṃ mūlāni kaṇṭakāryāśca, tathā jīvakādīn, tripalikān bhāgān pṛthak, māṣāṇāmāḍhakaṃ ca, etatsarvaṃ jaladroṇadvaye pācayet| tena rasenāḍhakaśeṣeṇa ghṛtāḍhakaṃ dattvā vidāryādirasādīnāṃ ca pṛthakpṛthagāḍhakaṃ dattvā kṣīrāḍhakacatuṣṭayaṃ ca dattvā pacet| vīrādīn kalkān sāmānyaparibhāṣoktapramāṇānnikṣipet| tat-ghṛtaṃ, pakvaṃ pūtaṃ pṛthak śarkarātugayoścūrṇaprasthena kaṇāyāḥ palacatuṣṭayena maricapalena ca yojayet| tvagādibhiḥ ślakṣṇaiḥ pṛthagardhapalonmitaiḥ kṣaudrasya kuḍavayugalena yojayet| tato miśritāt palamātraṃ pratidinaṃ bhakṣayet, māṃsarasakṣīrabhojī san| tenopayuktena turaṅga ivārohati| caṭaka iva hṛṣyati|

Aṣṭāṅgahṛdayasaṃhitā

vidārīpippalīśālipiyālekṣurakādrajaḥ||21||

pṛthak svaguptāmūlacca kuḍavāṃśaṃ tathā madhu||22||

tulārdhaṃ śarkarācūrṇāt prasthārdhaṃ navasarpiṣaḥ||22||

so+akṣamātramataḥ khādet yasya rāmāśataṃ gṛhe||23||

Sarvāṅgasundarā

vidāryādīnāṃ cūrṇaṃ kapikacchumūlācca cūrṇaṃ pṛthak kuḍavamātraṃ, mākṣikasya ca kuḍavaḥ, śarkarāpalāni pañcāśat, pratyagraghṛtasya palāni ṣoḍaśa, ataḥ-saṃyojitāt, karṣamātraṃ sa khādet yasya bhavane kāntāśatamasti|

Aṣṭāṅgahṛdayasaṃhitā

sātmaguptāphalān kṣīre godhūmān sādhitān himān||23||

māṣān vā saghṛtakṣaudrān khādan gṛṣṭipayo+anupaḥ||24||

jāgarti rātriṃ sakalāmakhinnaḥ khedayan striyaḥ||24||

Sarvāṅgasundarā

godhūmān sakapikacchuphalān dugdhe sādhitān himān māṣān vā ghṛtamākṣikānvitān khādan gṛṣṭikṣīramanu pibedyaḥ, sa sarvāṃ rātrimakhinno rāmā ramayan jayati(jāgarti)|

Aṣṭāṅgahṛdayasaṃhitā

bastāṇḍasiddhe payasi bhāvitānasakṛttilān||25||

yaḥ khādetsasitān gacchetsa strīśatamapūrvavat||25||

Sarvāṅgasundarā

chāgalāṇḍapakve kṣīre tilānasakṛdbhāvitān saśarkarān yaḥ khādet, sa kāntāśatamapūrva iva yāti|

Aṣṭāṅgahṛdayasaṃhitā

cūrṇaṃ vidāryā bahuśaḥ svarasenaiva bhāvitam||26||

kṣaudrasarpiryutaṃ līḍhvā pramadāśatamṛcchati||26||

Sarvāṅgasundarā

śṛgālikāyāścūrṇaṃ vidārīsvarasenaiva bahuśo bhāvitaṃ madhughṛtayuktaṃ līḍhvā rāmāśataṃ yāti|

Aṣṭāṅgahṛdayasaṃhitā

kṛṣṇādhātrīphalarajaḥ svarasena subhāvitam||27||

śarkarāmadhusarpirbhirlīḍhvā yo+anu payaḥ pibet||27||

sa naro+aśītivarṣo+api yuveva parihṛṣyati||28||

Sarvāṅgasundarā

kṛṣṇāmalakacūrṇaṃ dhātrīsvarasena subhāvitaṃ śarkarākṣaudraghṛtairlīḍhvā yo+anu kṣīraṃ pibet, sa puruṣo+aśītivarṣo+api taruṇa iva hṛṣyati|

Aṣṭāṅgahṛdayasaṃhitā

karṣaṃ madhukacūrṇasya ghṛtakṣaudrasamanvitam||28||

payo+anupānaṃ yo lihyānnityavegaḥ sa nā bhavet||29||

Sarvāṅgasundarā

madhuyaṣṭikācūrṇasya karṣaṃ ghṛtakṣaudrayutaṃ kṣīrānupānaṃ yo leḍhi, so+apraṇaṣṭavegaḥ puruṣaḥ syāt|

Aṣṭāṅgahṛdayasaṃhitā

kulīraśṛṅgyā yaḥ kalkamāloḍya payasā pibet||29||

sitāghṛtapayonnāśī sa nārīṣu vṛṣāyate||30||

Sarvāṅgasundarā

karkaṭaśṛṅgyāḥ kalkaṃ kṣīreṇāloḍya yaḥ pibedcharkarāsarpiḥkṣīrānnabhuk, sa rāmāsu vṛṣāyate|

Aṣṭāṅgahṛdayasaṃhitā

yaḥ payasyāṃ payaḥsiddhāṃ khādenmadhuṅṛtānvitām||30||

pibedbāṣkayaṇaṃ cānu kṣīraṃ na kṣayameti saḥ||31||

Sarvāṅgasundarā

kṣīrakākolīṃ kṣīrasiddhām mākṣikaghṛtayutāṃ yaḥ khādet, baṣkayaṇīkṣīramanuḥ yaḥ pibet, sa śukrakṣayaṃ na yāti|

Aṣṭāṅgahṛdayasaṃhitā

svayaṃguptekṣurakayorbījacūrṇaṃ saśarkaram||31||

dhāroṣṇena naraḥ pītvā payasā rāsabhāyate||32||

Sarvāṅgasundarā

kapikacchvikṣurakabījacūrṇaṃ śarkarāsahitaṃ dhāroṣṇena kṣīreṇa pītvā naro bāleya ivācarati|

Aṣṭāṅgahṛdayasaṃhitā

uccaṭācūrṇamapyevaṃ śatāvaryāśca yojayet||32||

Sarvāṅgasundarā

uccaṭāyāḥ śatāvaryāśca cūrṇamevameva yojayet|

Aṣṭāṅgahṛdayasaṃhitā

candraśubhram dadhisaraṃ sasitāṣaṣṭikaudanam||33||

paṭe sumārjitaṃ bhuktvā vṛddho+api taruṇāyate||33||

Sarvāṅgasundarā

dadhnaḥ saraṃ śaśidhavalaṃ śarkarāṣaṣṭikaudanayuktaṃ vastreṇa subhāvi(mārji)taṃ bhuktvā vṛddho+api taruṇa ivācarati|

Aṣṭāṅgahṛdayasaṃhitā

śvadaṃṣṭrekṣuramāṣātmaguptābījaśatāvarīḥ||34||

piban kṣīreṇa jīrṇo+api gacchati pramadāśatam||34||

Sarvāṅgasundarā

śvadaṃṣṭrādīn kṣīreṇa piban vṛddho+api rāmāśataṃ yāti|

Aṣṭāṅgahṛdayasaṃhitā

yatkiñcinmadhuraṃ snigdhaṃ bṛṃhaṇaṃ balavardhanam||35||

manaso harṣaṇaṃ yacca tatsarva vṛṣyamucyate||35||

Sarvāṅgasundarā

yatkiñcidvastu madhurādiguṇaṃ cittaharṣajananaṃ ca, tatsarvamapi vṛṣyaṃ kathyate|

Aṣṭāṅgahṛdayasaṃhitā

dravyairevaṃvidhaistasmāddarpitaḥ pramadāṃ vrajet||36||

ātmavegena codīrṇaḥ strīguṇaiśca praharṣitaḥ||36||

Sarvāṅgasundarā

tasmādevaṃprakāralirdravyaiḥ kṛtadarpaḥ śataṃ lalanānāṃ yāyāt| na kevalaṃ vṛṣyadravyairdarpito yāvadātmavegena codīrṇaḥ-preritaḥ| na tu vājīkaraṇaṃ me yuktamiti yoṣitaṃ gacchet| strīguṇaiḥ-lāvaṇyakaumalyādibhiḥ , kṛtapraharṣaḥ san|

Aṣṭāṅgahṛdayasaṃhitā

sevyāḥ sarvendriyasukhā dharmakalpadrumāṅkurāḥ||37||

viṣayātiśayāḥ pañca śarāḥ kusumadhanvanaḥ||37||

Sarvāṅgasundarā

tathā viṣayātiśayāḥ-manoharāḥ śabdasparśarūparasagandhāḥ, sevanīyāḥ \ \ \ \ \ kimbhutāḥ ? sarvendriyāṇāṃ sukhahetavaḥ, tathā dharma eva kalpavṛkṣe+aṅkurā ivāṅkurāḥ| tathā puṣpacāpasya pañcaśilīmukhā iti vākyarūpakam|

Aṣṭāṅgahṛdayasaṃhitā

iṣṭā hyekaikaśo+apyarthā harṣaprītikarāḥ param||38||

kiṃ punaḥ strīśarīre ye saṅghātena pratiṣṭhitāḥ||38||

Sarvāṅgasundarā

yasmādekaiskaśo+api-vyastā api, arthāḥ-śabdādayaḥ sevyamānāḥ, paraṃ harṣaprītyutpādakāḥ| kimuta striyāḥ śarīre ye samudāyena vyavasthitāḥ|

Aṣṭāṅgahṛdayasaṃhitā

nāmāpi yasyā hṛdayotsavāya yāṃ paśyatāṃ tṛptiranāptapūrvā||39||

sarvendriyākarṣaṇapāśabhūtā kāṇtānuvṛttivratadīkṣitā yā||39||

kalāvilāsāṅgavayovibhūṣā śuciḥ salajjā rahasi pragalbhā||40||

priyaṃvadā tulyamanaḥśayā yā sā strī vṛṣatvāya paraṃ narasya||40||

Sarvāṅgasundarā

yasyāḥ striyā nāmāpi hṛdayotsavāya| yaṃ striyamālokayatāmanāptapūrvā tṛptiḥ syāt| tathā yā+aśeṣāṇāṃ karaṇānāmākarṣaṇapāśaḥ| tathā kāntasya-bhartuḥ, anuvartanaṃ tadeva vrataṃ tatra yā dīkṣitā| indravajrāvṛttam| tathā kalādaya eva vibhūṣā yasyāḥ saivam| tathā śuciḥ-antarbahiśca, lajjānvitā, rahasisurate, prauḍhā| tathā saumyavacanā| tathā tulyaḥ-samo, manaḥśayo-manasijo, yasyāḥ saivaṃ yā, sā strī-vāmalocanā, paraṃ atiśayena, puṃso vṛṣatvāya kalpate| upajātiḥ|

Aṣṭāṅgahṛdayasaṃhitā

ācarecca sakalāṃ raticaryā kāmasūtravihitāmanavadyām||41||

dvaidyatantrasamayoktyaviruddhām||41||

Sarvāṅgasundarā

tathā kāmasūtre vihitā yā sakalā raticaryā tāmagarhyāṃ deśādivaśādācaret| tathā vaidyakaśāstrācāre+aviruddhām| svāgatāvṛttam|

Aṣṭāṅgahṛdayasaṃhitā

srakcitravastrābharaṇaprakārāḥ||42||

gāndharvakāvyādikathāpravīṇāḥ samasvabhāvā vaśagā vayasyāḥ||42||

dīrghikā svabhavanāntaniviṣṭā padmareṇumadhumattavihaṅgā||43||

nīlasānugirīkūṭanitambe kānanāni purakaṇṭhagatāni||43||

dṛṣṭisukhā vividhā tarujātiḥ śrotrasukhaḥ kalakokilanādaḥ||44||

aṅgasukhartuvaśena vibhūṣā cittasukhaḥ sakalaḥ parivāraḥ||44||

tāmbūlamacchamadirā kāntā kāntā niśā śaśāṅkāṅkā||45||

yadyacca kiñcidiṣṭaṃ manaso vājīkaraṃ tattat||45||

Sarvāṅgasundarā

tathā+abhyañjanādi vājīkaraṇamiti vakṣyamāṇena sambandhaḥ| gītādikuśalāstulyasvabhāvā vaśagāḥ sahāyāḥ| tathā dīrghikākrīḍāpuṣkariṇī, svagṛhasamīpe kṛtā| padmareṇumadhudbhyāṃ mattā vihaṅgā yasyāṃ saivam| haritasamabhūbhāgaṃ yatparvataśṛṅgaṃ, tasya nitambaḥ, tatra ca yāni kānanāni, tāni purasamīpabhūtāni| upajātisvāgate vṛtte| dṛṣṭisukhakāriṇī tathā nānāprakārā mahīruhajātiḥ| kalakaṇṭhakūhitaṃ śravaṇasukhakāri| aṅge sukhānurodhena ṛtvanurodhena ca bhūṣaṇam| tathā sakalaḥ parivāro manaḥsukhahetuḥ| tathā tāmbūlādikaṃ vājīkaraṇam| na ca kevalaṃ tāmbūlādikam, api tu yadyacca kiñciccetasaḥ priyaṃ tattat vājīkaraṇam| dodhakamudgītirāryā|

Aṣṭāṅgahṛdayasaṃhitā

madhu mukhamiva sotpalaṃ priyāyāḥ kalaraṇanā parivādinī priyeva||46||

rartheṣu nālpo+api manovighātaḥ||47||

vājīkarāḥ sannihitāśca yogāḥ kāmasya kāmaṃ paripūrayanti||47||

Sarvāṅgasundarā

tathā mārdvīkaṃ sajalajaṃ dayitāvadanamiva| parivādinī-vīṇā, madhurakvaṇanā vallabheva| puṣpanikararamaṇīyā śayyāpallavavatī kusumapradhānā lateva| puṣpitāgreti vṛttanāmaśleṣaḥ| deśa ityādi| ete padārthāḥ kāmasya kāmaṃ-icchāṃ pūrayanti, kāmamutpādayantītyarthaḥ| puṣpitāgrendravajre vṛtte|

Aṣṭāṅgahṛdayasaṃhitā

mustāparpaṭakaṃ jvare, tṛṣi jalaṃ mṛdbhṛṣṭaloṣṭodbhavaṃ, lājāśchardiṣu, bastijeṣu girijaṃ, meheṣu dhātrīniśe||48||

pāṇḍau śreṣṭhamayo+abhayā+anilakaphe, plīhāmaye pippalī, sandhāne kṛmijā, viṣe śukatarurmedonile gugguluḥ||48||

vṛṣo+asrapitte, kuṭajo+atisāre, bhallātako+arśaḥsu, gareṣu hema||49||

sthūleṣu tārkṣyaṃ, krimiṣu kṛmighnaṃ, śoṣe surā cchāgapayo+atha māṃsam||49||

akṣyāmayeṣu triphalā, guḍūcī vātāsraroge, mathitaṃ grahaṇyām||50||

kuṣṭheṣu sevyaḥ khadirasya sāraḥ, sarveṣu rogeṣu śilāhvayaṃ ca||50||

unmādaṃ ghṛtamanavaṃ śokaṃ madyaṃ, vyapasmṛtiṃ brahmī||51||

nidrānāśaṃ kṣīraṃ jayati, rasālā pratiśyāyam||51||

māṃsaṃ kārśyaṃ, laśunaḥ prabhañjanaṃ, stabdhagātratāṃ svedaḥ||52||

guḍamañjaryāḥ khapuro nasyāt skandhāṃsabāhurujam||52||

navanītakhaṇdamarditamauṣṭraṃ mūtraṃ payaśca hantyudaram||53||

nasyaṃ mūrdhavikārān, vidradhimacirotthamasravisrāvaḥ||53||

nasyaṃ kavalo mukhajān, nasyāñjanatarpaṇāni netrarujaḥ||54||

vṛddhatvaṃ kṣīraghṛte, mūrcchāṃ śītambumārutacchāyāḥ||54||

samaśuktārdrakamātrā mande vahnau, śrame surā snānam||55||

duḥkhasahatve sthairye vyāyāmo, gokṣururhitaḥ kṛcchre||55||

kāse nidigdhikā, pārśvaśūle puṣkarajā jaṭā||56||

vayasaḥ sthāpane dhātrī, triphalā guggulurvraṇe||56||

bastirvātavikārān, paittān rekaḥ, kaphodbhavān vamanam||57||

kṣaudraṃ jayati balāsaṃ, sarpiḥ pittaṃ, samīraṇaṃ tailam||57||

ityagryaṃ yatproktaṃ rogāṇāmauṣadhaṃ śamāyālam||58||

taddeśakālabalato vikalpanīyaṃ yathāyogam||58||

Sarvāṅgasundarā

mustāparpaṭakaṃ jvare śreṣṭhaṃ-rogopaśamanahetuḥ| evaṃ śeṣeṣvapi yojyam| sandhāne-uraḥsandhāne, kṛmijā-lākṣā, śreṣṭhā| śukataruḥ-śirīṣaḥ| śārdūlavikrīḍitaṃ vṛttam| vṛṣādayo raktapittādiṣu śreṣṭhāḥ| upajātiḥ| akṣyāmayādiṣu triphalādīni sevyāni| indravajrā| anavaṃ-purāṇaṃ, sarpiḥ kartṛbhūtamunmādaṃ jayati| vyapasmṛtiṃ-apasmāraṃ, brāhmī jayati| evaṃ kṣīrādayo nidrānāśādīn jayantītiyojyam| guḍamañjarī-kālā śālmalī, tasyāḥ khapuro-niryāso, nasyena skandhādijāṃ rujaṃ hanti| navanītayuktaṃ khaṇḍamarditam| auṣṭraṃ payo mūtraṃ ca jaṭharaṃ parākaroti| auṣṭramiti cintyam| uṣṭrādruñi prāpte kecittu tasyedamiti vivakṣayā aṇpratyayaḥ kārya ityāhuḥ| nasyādayo mūrdhavikārādīn jahatīti sambandhaḥ| nanu, vṛddhatvaṃ kṣīraghṛte hata ityanupapannam| tathāhi-"ekarasābhyāso daurbalyakarāṇām|" (ca. sū. a. 25) ityuktam| daurbalyakaraṇaṃ ca kathaṃ vṛddhatvahṛt syāt ? brūmaḥ| utsargatvāttasya vacasaḥ, apavādarūpaṃ tvidaṃ vacanam| tasmāt kṣīraghṛtādanyatraikarasābhyāsasya daurbalyakaraṇtvaṃ vedyam| gītayastisraḥ(pañca)| kāsetyādi| [ bastirityādi|] āryā| iti-uktena prakāreṇa, yacchreṣṭhamauṣadhamuktam, tad rogāṇāṃ śamāya-śāntyai, alaṃ-samartham| tacca-agnyaṃ, deśādīnāṃ balena yathāsvaṃ kalpanīyam| jaghanacapalā+a+aryā| etacca yathāsvaṃ cikitsiteṣu kathitaṃ saṅkṣepatayā punaḥ kathitam| śāstraṃ hi vyāsena samāsena ca vimatayo virundhate| tasmāt pūrvaṃ vyāsenopadeśaḥ, idaṃ(ayaṃ) tu samāsenetyavabudhyasva|

Aṣṭāṅgahṛdayasaṃhitā

ityātreyādāgamayyārthasūtraṃ tatsūktānāṃ peśalānāmatṛptaḥ||59||

bheḍādīnāṃ sammato bhaktinamraḥ papracchedaṃ saṃśayāno+agniveśaḥ||59||

Sarvāṅgasundarā

ātreyāt-bhagavataḥ punarvasoḥ, iti-uktena prakāreṇa, arthasūtraṃ-abhidheyatattvaṃ ca, āgamayya-avabudhya, agniveśaḥ saṃśayāno-na tu śāstrāvabodhāhaṃkṛtaḥ, idaṃ-vakṣyamāṇaṃ, papraccha| kimbhūtaḥ ? tasya-ātreyasya muneḥ, sūktāni-subhāṣitāni, yuktiyuktārthapratipādanātteṣāṃ sūktānāṃ madhurāṇāmatṛptaḥsākāṅkṣaḥ| tathā ca kimbhūtaḥ ? bheḍajātūkarṇyādīnāṃ punarvasuśiṣyāṇāṃ sammataḥ| tathā bhaktinamro-na tu jñānoddhataḥ san, sa papraccha| śālinīvṛttam|

Aṣṭāṅgahṛdayasaṃhitā

dṛśyante bhagavan kecidātmavanto+api rogiṇaḥ||60||

dravyopasthātṛsampannā vṛddhavaidyamatānugāḥ||60||

kṣīyamāṇāmayaprāṇā viparītāstathā+apare||61||

hitāhitavibhāgasya phalaṃ tasmādaniścitam||61||

kiṃ śāsti śāstramasmin iti kalpayato+agniveśamukhyasya||62||

rācakhyau kārtsnyatastattvam||62||

Sarvāṅgasundarā

bhagavan-punarvaso, kecinnarā ātmavanto hitāhāravihārā api rogiṇaḥ pratyakṣānumānādyairupalabhyante| ātmavanto+apītyapiśabdādanātmavanto+api| kadācit śeṣapādatrayavikalatvena rogitvaṃ syāt, netyāha-dravyopasthātṛsampannā vṛddhavaidyamatānugā iti| tathā+a+amayāśca prāṇāścāmayaprāṇāḥ, kṣīyamāṇā āmayaprāṇā yeṣāṃ ta evam, kecidrogādvimucyamānāḥ kecicca mriyamāṇā ityarthaḥ| viparītāstathā+apara iti anātmavanto dravyopasthātṛvikalā vṛddhavaidyamatānanusāriṇaścaivaṃbhāvā dṛśyante| tasmāt-anantaroktātkāraṇāt, hitāhitavibhāgasya tantroktaṃ phalamaniścitaṃ-anaikāntikam| aniścitaphalatvācca kāraṇāt śāstraṃ-āyurvedākhyaṃ, kiṃ śāsti ? na-kiñcicchikṣayatīti| ataścaitadārambho niṣphalaḥ kākadantaparīkṣāśāstravat| iti vikalpayataḥ śiṣyagaṇasya-jātūkarṇyabheḍādeḥ, bhagavān punarvasustattvaṃ-paramārthaṃ, kārtsnyena-sāmastyena, jagāda| kimbhūtasya śiṣyagaṇasya ? agniveśo mukhyaḥ-pradhāno, yasya tasyeti|

Aṣṭāṅgahṛdayasaṃhitā

na cikitsā+acikitsā ca tulyā bhavitumarhati||63||

vinā+api kriyayā svāsthyaṃ gacchatāṃ ṣoḍaśāṃśayā||63||

Sarvāṅgasundarā

cikitsā-catuṣpātṣoḍaśaguṇayuktā, acikitsā-hitāhitavibhāgāparāmarśe yatkiñcanakāritā, sā tulyā bhavituṃ nārhati| keṣām ? kriyāṃ vinā svāsthyamapi gacchatām| apiśabdo bhinnakramaḥ, svāsthyamapī+atyato+anantaraṃ draṣṭavyaḥ| kimbhūtayā kriyayā ? ṣoḍaśāṃśayā| tadayaṃ bhāvaḥ,-ṣoḍaśa bhāgayā cikitsayā vinā yatra rogopaśāntiḥ syāt, tatrāpi cikitsayā kṣiprataraṃ tatsādhanaṃ cikitsā viśiṣṭā| tathā cikitsāsādhyānāṃ rohiṇikādīnāṃ cikitsāmantareṇa śāntirnāsti| tadevamapi cikitsayā tulyā+acikitsā na bhavitumarhatīti|

Aṣṭāṅgahṛdayasaṃhitā

ātaṅkapaṅkamagnānāṃ hastālambo bhiṣagjitam||64||

jīvitaṃ mriyamāṇānāṃ sarveṣāmeva nauṣadhāt||64||

Sarvāṅgasundarā

tasmādātaṅka eva paṅko duruttaratvāttasmin magnānāṃ taptānāṃ, bhiṣagjitaṃ-tadupadeśakaśāstraṃ, upacārādevamuktam| tadbhiṣagjitaṃ hastālambo-hastālambatulyam| mriyamāṇānāṃ sarveṣāmevāsādhyānāmapi bheṣajājjīvitaṃ na ca bhavati|

Aṣṭāṅgahṛdayasaṃhitā

na hyupāyamapekṣante sarve rogā, na cānyathā||65||

upāyasādhyāḥ sidhyanti,nāheturhetumān yataḥ||65||

Sarvāṅgasundarā

yasmāt sarve rogāḥ-asādhyā api, upāyaṃ-catuṣpādalakṣaṇaṃ cikitsitaṃ, nāpekṣante, asādhyarogāṇāṃ cikitsānirapekṣatvāt| ye copāyasādhyā rogāḥ-rohiṇyādayaḥ, te+anyathā cikitsāmantareṇa, naiva sidhyanti| yato yo+ahetuḥ sa hetumānna bhavati| api tu niryuktika evāyaṃ hetuvādaḥ, yaccikitsākhyena hetunā vinaiva rogopaśāntirddaśya iti|

Aṣṭāṅgahṛdayasaṃhitā

yaduktaṃ sarvasampattiyuktayā+api cikitsayā||66||

mṛtyurbhavati, tannaivaṃ nopāye+astyanupāyatā||66||

Sarvāṅgasundarā

yattūktaṃ sarvasampattiyuktayā+api cikitsayā mṛtyurbhavati| dṛśyante bhagavan kecidātmavanto+api rogiṇaḥ| yāvatkṣīyamāṇāmayaprāṇāḥ ityādi| tadevaṃ na bhavati, yathā tvaṃ vadasi| yasmānna upāye+anupāyatā+asti| yo hi yasya yayā yuktyopāyaḥ prathitaḥ, sa na kadācittasyānupāyaḥ| yathā,-ghaṭasya mṛddaṇḍacakrādisāmagrīviśeṣo na kadācidanupāyo bhaviturmahati| tasmāccatuṣpāccikitsāsādhyasya rogasyopāya eva cikitsā, na tvanupāyaḥ|

Aṣṭāṅgahṛdayasaṃhitā

api copāyayuktasya dhīmato jātucit kriyā||67||

na sidhyeddaivavaiguṇyānna tviyaṃ ṣoḍaśātmikā||67||

Sarvāṅgasundarā

dhīmataḥ-prājñasya narasya, upāyayuktasyāpi daivāparādhāt iyaṃ ṣoḍaśātmikā kriyā kadācinna sidhyati| ta(ya)smādāyuḥ parīkṣya sādhyāsādhyavibhāgjño jñānapūrvaṃ cikitsāyāṃ vaidyaḥ pravartate tasmāddaivavaiguṇyam| vimalavipulamatyā samyak paricchedāccikitsāyā rogaviṣaye pravṛttāyāḥ siddhireva syānnāsiddhiḥ| yasmādyo yatropāyaḥ, sa tatrānupāyo na bhavati| muninā+apyuktam (ca.sū. a. 10/7)-"sādhyāsādhyavībhāgajño jñānapūrvaṃ cikitsakaḥ| kāle cārabhate karma yattatsādhayati dhruvam||" iti|

Aṣṭāṅgahṛdayasaṃhitā

kasyāsiddho+agnitoyādiḥ svedastambhādikarmaṇi||68||

na prīṇanaṃ karṣaṇaṃ vā kasya kṣīraṃ gavedhukam||68||

kasya māṣātmaguptādau vṛṣyatve nāsti niścayaḥ||69||

viṇmūtrakaraṇākṣepau kasya saṃśayitau yave||69||

viṣaṃ kasya jarāṃ yāti mantratantravivarjitam||70||

kaḥ prāptaḥ kalyatāṃ pathyādṛte rohiṇikādiṣu||70||

Sarvāṅgasundarā

kasya puruṣasya vahniḥ svedakarmaṇi, stambhanakarmaṇi ca toyaṃ, na siddham| ādiśabdānmūrcchāpagamādau śītānilādiḥ| api tu sarvasyaiva siddho+anvayavyatirekāt| evaṃ yāvadrohiṇikādiṣviti vyākhyeyam| evaṃ niścitaphalā cikitseti sthitam|

Aṣṭāṅgahṛdayasaṃhitā

api cākālamaraṇaṃ sarvasiddhāntaniścitam||71||

mahatā+api prayatnena vāryatāṃ kathamanyathā||71||

Sarvāṅgasundarā

na kevalaṃ pūrvoktāddhetościkitsātantraṃ saphalam| yataścākālamaraṇaṃ sarvasiddhāntaniścitam| tadanyathā-cikitsāśāstramantareṇa, parameṇāpi yatnena kathaṃ-kena prakāreṇa, nirvāyatām ? na kenacidityarthaḥ|

Aṣṭāṅgahṛdayasaṃhitā

candanādyapi dāhādau rūḍhamāgamapūrvakam||72||

śāstrādeva gataṃ siddhiṃ jvare laṅghanabṛṃhaṇam||72||

Sarvāṅgasundarā

dāhādau viṣaye candanādi cāgamapūrvakameva lokarūḍham, na tvevameva| tathā śāstrādeva-cikitsākhyāt, sakalalokaprasiddhaṃ jvare laṅghanabṛṃhaṇaṃ bhaktacchedakṣīrādi siddhimupagatam, nānyasmāt|

Aṣṭāṅgahṛdayasaṃhitā

catuṣpādguṇasampanne samyagālocya yojite||73||

mā kṛthā vyādhinirghātaṃ vicikitsāṃ cikitsite||73||

Sarvāṅgasundarā

tasmāccatuṣpādā[nāṃ] ye guṇāḥ-āyuṣkamīyoktāḥ (hṛ.sū.a. 1/27), taiḥ sampanne-yukte, tathā suṣṭhu nirūpya deśakālādīn yojite cikitsite, vyādhinirghātaṃ prati vicikitsāṃ-saṃśayaṃ, mā kṛthāḥ|

Aṣṭāṅgahṛdayasaṃhitā

etaddhi mṛtyupāśānāmakāṇḍe chedanaṃ dṛḍham||74||

rogontrāsitabhītānāṃ rakṣāsūtramasūtrakam||74||

Sarvāṅgasundarā

yataścākāṇḍe-akāle, mṛtyupāśāḥ-jvarādayasteṣāṃ etat-cikitsāśāstraṃ, dṛḍhaṃ-sāraṃ, chedanam| tathā samutpannebhyo jvarādibhyastrastānāṃ śaṅkayā bhītānāṃ sūtrarahitaṃ rakṣāsūtrakaṃ, tatkāryakaraṇādityarthaḥ| tasmādadhyetavyaṃ cikitsāśāstram|

Aṣṭāṅgahṛdayasaṃhitā

etattadamṛtaṃ sākṣājjagadāyāsavarjitam||75||

yāti hālāhalatvaṃ tu sadyo durbhājanasthitam||75||

Sarvāṅgasundarā

tathaitat-cikitsāśāstraṃ, tat-sakalalokaprasiddhaṃ, sākṣāt-svarūpeṇa, amṛtaṃ mṛtyujaye, ta(ya)t lokaprasiddhaṃ jagataḥ surāsurarūpasya, āyāsādutpannaṃ kṣīrodamathanakāle, tena varjitamidam| amṛtamapi durbhājanasthitaṃ sadyaḥ-śīghrameva, viṣatvaṃ yāti|

Aṣṭāṅgahṛdayasaṃhitā

ajñātaśāstrasadbhāvān śāstramātraparāyaṇān||76||

tyajeddūrād bhiṣakpāśān pāśān vaivasvatāniva||76||

Sarvāṅgasundarā

ajñātaḥ śāstrasadbhāvaḥ-paramārtho, yaistāṃstathāvidhān bhiṣakpāśān dūratastyajet| tathā śāstramātraparāyaṇān-śāstrapāṭhamātraśaraṇān| ata eva viṣasāmānyataḥ śāstrapāṭhamātratvena niṣiddham| tathā śāstraparamārthānavabodhācca viṣatvam| kāniva ? vaivasvātān-yamasambandhinaḥ, pāśān yathā| iti tāvadasampūrṇān|

Aṣṭāṅgahṛdayasaṃhitā

bhiṣajāṃ sādhuvṛttānāṃ bhadramāgamaśālinām||77||

abhyastakarmaṇāṃ bhadraṃ bhadraṃ bhadrābhilāṣiṇām||77||

Sarvāṅgasundarā

suvaidyānāṃ saccaritānāmiha loke+anyatra ca sadaiva bhadram| kiṃvidhānām ? āgamena-granthato+arthataḥ, ślāghituṃ śīlaṃ yeṣāṃ teṣām| īdṛśā apyanabhyastakarmāṇo na ślāghārhāḥ syurityāha, abhyastaṃ-asakṛttailalehādipākādyanuvāsananirūhādiyojanaṃ ca, [karma] yaisteṣāṃ lokadvaye+api bhadram| sarvasattvānāṃ putramitrādirūpeṇa bhadramiva hitaṃ sukhaṃ cābhilaṣanti-icchanti ye, teṣāmapi bhadraṃ-śastam|

Aṣṭāṅgahṛdayasaṃhitā

iti tantraguṇairyuktaṃ tantradoṣairvivarjitam||78||

cikitsāśāstramakhilaṃ vyāpya yat paritaḥ sthitam||78||

vipulāmalavijñānamahāmunimatānugam||79||

mahāsāgaragambhīrasaṅgrahārthopalakṣaṇam||79||

aṣṭāṅgavaidyakamahodadhimanthanena yo+aṣṭāṅgasaṅgrahamahāmṛtarāśirāptaḥ||80||

tasmādanalpaphalamalpasamudyamānāṃ prītyarthametaduditaṃ pṛthageva tantram||80||

Sarvāṅgasundarā

tantryate-dhāryate śarīramaneneti tantram, tasya guṇāstantraguṇāḥ,-yaistantramalaṅkriyate tantrayuktyādayaḥ, tairevaZṃprakārairyuktam| tathā coktaṃ saṅgrahe (u. a.50)-"alaṅkṛtaṃ yuktipadaiḥ sadratnairiva kāñcanam| ṣaṭtriṃśatā+arthadurgeṣu bhiṣajāṃ saṅkramairiva|| tatrādhikaraṇaṃ yogo hetvartho+arthaḥ padasya ca| pradeśoddeśanirdeśavākyaśeṣāḥ prayojanam|| upadeśāpadeśātideśārthāpattinirṇayāḥ| prasaṅgaikāntanaikāntāḥ sāpavargo viparyayaḥ|| pūrvapakṣavidhānānumatavyākhyānasaṃśayāḥ| atītānāgatāpekṣāsvasaṃjñohyasamuccayāḥ|| nidarśanaṃ nirvacanaṃ niyogo+atha vikalpanam| pratyutsārastathoddhāraḥ sambhavastantrayuktayaḥ||" iti|

Aṣṭāṅgahṛdayasaṃhitā

idamāgamasiddhatvātpratyakṣaphaladarśanāt||81||

mantravatsaṃprayoktavyaṃ na mīmāṃsyaṃ kathañcana||81||

Sarvāṅgasundarā

idaṃ-anantarābhihitaṃ tantraṃ, mantravadācaritaṃ saṃprayoktavyam| na kathañcidapi mīmāṃsyam,-kimidaṃ syādvā naveti saṃśayo na kārya ityarthaḥ| kasmāt ? suviśuddhajñānebhyo mahāmunibhya āgamena śuddhatvāt, tathā pratyakṣaphalasya-jvaracikitsādikasya, darśanāt|

Aṣṭāṅgahṛdayasaṃhitā

dīrṅajīvitamārogyaṃ dharmamarthaṃ sukhaṃ yaśaḥ||82||

pāṭhāvabodhānuṣṭhānairadhigacśatyato dhruvam||82||

Sarvāṅgasundarā

ataḥ-aṣṭāṅgahṛdayākhyāttantrāt, pāṭhāvabodhānuṣṭhānaiḥ-rogacikitsālakṣaṇena, dhruvaṃ-avaśyaṃ, dīrṅajīvitādīn prāpnoti| na ca tāneva prāpnoti| kiṃ tarhi ? paramapītyāha-

Aṣṭāṅgahṛdayasaṃhitā

etatpaṭhan saṅgrahabodhaśaktaḥ svabhyastakarmā bhiṣagaprakampyaḥ||83||

kṛtābhiyogān yadi tanna citram||83||

Sarvāṅgasundarā

etat-anantaroktamaṣṭāṅgahṛdayākhyaṃ tantraṃ, adhīyānaḥ(paṭhan)-kaṇṭhe dadhat, saṅgrahabodhaśaktaḥ-etadgranthārthaviśeṣa-śeṣavastvavabodhārtham| tasmāt svabhyastakarmā ata eva pāṭhāvabodhaḥ| svabhyastakarmā-tasya guṇaśatayogādaṣṭāṅgahṛdayasya vyākhyānāmanyeṣāṃ bheṣajakarmajena satsvabhyastakarmaṇā cikitsakaḥ, akṣobhyaḥ san, anyeṣu-carakādiṣu, viśālatantreṣu vihitābhiyogān vaidyān yadi kampayati-kṣobhayati, tannāścaryam| upajātirvṛtam| yathā cākampayante+apare bhiṣajastathā darśayannāha-

Aṣṭāṅgahṛdayasaṃhitā

praṇigaditagadānāṃ nāmamātre+api bāhyaḥ||84||

atha carakavihīnaḥ prakriyāyāmakhinnaḥ kimiva khalu karotu vyādhitānāṃ varākaḥ||84||

Aṣṭāṅgahṛdayasaṃhitā

saṃ-yadi kevalaṃ carakaṃ paṭhati tatastasmāt suśrutādipraṇigaditānāṃ-vartmasandhisitādijānāṃ rogāṇāṃ, dhruvaṃ saṃjñāmātrāvabodhe+api bāhyaḥ| kintu hetulakṣaṇopakrameṇānabhijña ityapiśabdārthaḥ| atha carakavihīnaḥ kevalaṃ suśrutapāṭhasādhyaprakriyāyāṃ doṣadūṣyakālabalaśarīrasattvasātmyādilakṣaṇāyāṃ, akhinnaḥ san vyādhitānāṃ-kāsaśvāsādyabhibhūtānāṃ, kimiva varākaḥ-alpadhīḥ, vidadhātu ? na kiñcidvidadhātuṃ śakta ityarthaḥ| iha tu carakoktaprakriyāyāḥ pratipādanāt suśrutoktāmayābhidhānācca tadadhyetā rogacikitsāyāṃ pravartamāno rogaśānti dhruvaṃ vidadhātyeva| mālinīvṛttam|

Aṣṭāṅgahṛdayasaṃhitā

abhiniveśavaśādabhiyujyate subhaṇite+api na yo dṛḍhamūḍhakaḥ||85||

paṭhatu yatnaparaḥ puruṣāyuṣaṃ sa khalu vaidyakamādyamanirvidaḥ||85||

Sarvāṅgasundarā

abhiniveśo-vastupakṣapātaḥ, tasya vaśaḥ-sāmarthyaṃ, tasmāt| anyatra guṇadoṣāvabhiyoktā śobhanokte+api tantre yonābhiyujyate-ṛṣipraṇīte prītiṃ karoti, sa nara ādau bhavamādyaṃ,-prathamapraṇītaṃ brahmoktaṃ śatasāhasraṃ, vaidyakaṃ yatnaparastathā anirvedaḥ san puruṣāyuṣaṃ-varṣaśataṃ, paṭhatu| kilāsmin kāle hīyamānabuddhimedhājīvitasya puruṣasya śravaṇacintanāvabodhānuṣṭhānāni sudūrotsāritānyevetyarthaḥ| puruṣāyuṣamityacaturādisūtre nipātitam| [ drutavilambitaṃ vṛttam| ]

Aṣṭāṅgahṛdayasaṃhitā

athaivaṃ manyase vaktṛtvaviśeṣādavaśyamevārthātiśayo bhavati||86||

vāte pitte śleṣmaśāntau ca pathyaṃ tailaṃ sarpirmākṣikaṃ ca krameṇa||86||

etad brahmā bhāṣatāṃ brahajo vā kā nirmantre vaktṛbhedoktiśaktiḥ||86||

Sarvāṅgasundarā

vāte tailaṃ pathyaṃ, pitte ghṛtaṃ pathyaṃ, śleṣmākṣikaṃ pathyaṃ, yathākramam| ityevaṃ bhagavān brahmā bhāṣatām, brahmajo vā-sanatkumārādiḥ, bhāṇatu| nirmantre-aśabdasvabhāve tailādike svākarata utpanne, vātādiśamanaśaktervaktṛviśeṣoktyā śaktirna kācidityarthaḥ| śālinīvṛttam|

Aṣṭāṅgahṛdayasaṃhitā

abhidhātṛvaśāt kiṃ vā dravyaśaktirviśiṣyate||87||

ato matsaramutsṛjya mādhyasthyamavalambyatām||87||

Sarvāṅgasundarā

vaktṛvaśāt kiṃ tailāderdravyasya śaktirviśiṣyate ? api tu na kaścideva viśeṣa utpadyate| yataḥ svabhāvahetubhya eva etacchaktiyuktāścotpannāḥ| ato-vidhātṛśād dravyaśaktiviśeṣalakṣaṇāddhetoḥ, matsaramutsṛjya-vidveṣaṃ vihāya, mādhyasthyamāśrīyatām| madhyastho hi puruṣaḥ kālabudhdyādyanurūpamidameva śāstramupakārakaṃ mama, na tvato+aparaṃ śāstramupakārakaṃ buddhyā parāmarśyādhyeṣyate, na tvajñānābhiniveśāgrahametītyarthaḥ|

Aṣṭāṅgahṛdayasaṃhitā

ṛṣipraṇīte prītiścenmuktvā carakasuśrutau||88||

bheḍādyāḥ kiṃ na paṭhyante tasmādgrāhyaṃ subhāṣitam||88||

Sarvāṅgasundarā

yadi ṛṣipraṇīte prītistataścarakasuśrutākhyau hitvā bheḍajātūkarṇyādimunipraṇītāni śāstrāṇi kimiti na paṭhyante sarveṇaiva vaidyavṛndena| api tu subhāṣitapriyatayā carakasuśrutau bāhulyena yathā paṭhyete, na tathā bheḍādayaḥ| tasmātsthitametat subhāṣitaṃ grāhyam, na tu munipraṇītameva tantram| ataścarakasuśrutavadanārṣamapīdaṃ guṇavattvānmatimadbhirgrāhyameva|

Aṣṭāṅgahṛdayasaṃhitā

hṛdaya hṛdayametatsarvāyurvedavāṅmayapayodheḥ||89||

kṛtvā yacśubhamāptaṃ śubhamastu paraṃ tato jagataḥ||89||

riṃśo+adhyāyaḥ||40||

Sarvāṅgasundarā

etat-hṛdayākhyaṃ tantraṃ, hṛdayamiva| kasya ? sarvāyurvedavāṅmayapayodheḥ| yathā hṛdayaṃ śarīrasyaikadeśamapi daśabhirmūlasirābhiḥ sakalaṃ kāyaṃ vyāpnoti, tathedamapi ṣaḍbhiḥ sthānaiḥ sakalamaṣṭāṅgāyurvedavāṅmayaṃ vyāpya sthitamiti sādharmyāt| tadevamīdṛśaṃ hṛdayaṃ kṛtvā-vidhāya, yatkalyāṇaṃ paraṃ-śreṣṭhaṃ, prāptaṃ [ tataḥ- ] tasmācśubhāt, jagataḥ-bhuvanasya, maṅgalaṃ bhavatviti| āryā| iti śrīmṛgāṅkadattaputraśrīmadaruṇadattaviracitāyāmaṣṭāṅgahṛdaya- ṭīkāyāṃ sarvāṅgasundarākhyāyāṃ ṣaṣṭhe uttarasthāne vājīkaraṇa- vidhirnāma catvāriṃśo+adhyāyaḥ samāptaḥ|| 40||

iti vājīkaraṇamaṣṭamamaṅgaṃ samāptaṃ|

Notes